####################################################
MUKTABODHA INDOLOGICAL RESEARCH INSTITUTE
Use of this material (e-texts) is covered by Creative Commons license BY-NC 4.0
Catalog number: M00072
Uniform title: prāṇatoṣiṇī arthakāṇḍa
Author : rāmatoṣaṇa compiler

Description: 
Compiled by rāmatoṣaṇa bhaṭṭācārya  Originally published by kalikātā in Bengali script in the tantrasārādivividhatantrasaṃgraha


Notes: 
Data-entered by the staff of Muktabodha under the supervision of Mark S. G. Dyczkowski .  Revision 0 :  Dec. 11, 2007 .  

Publisher : kalikātā
Publication year : Pre-1900
Publication city : 
Publication country : India
####################################################



ṭitle page


|| śrīḥ ||


prāṇatoṣiṇī

śrīrāmatoṣaṇa bhaṭṭācāryeṇa

tantraśāstrāt saṃkalayya viracitā

Vi, e upādhidhāriṇā paṇḍitakulapatinā

"srījīvānandavidyāsāgarabhaṭṭāacaryyeṇa prakā"sitā |

Kalikātānagare

Kalikātāyantre mudritā

1898 āḍ


3) arthakāṇḍa


navaśaśadharakhaṇḍaṃ bibhratī candrakāntadyutiramaranarādyairarcitā bhāratī naḥ | 

śravatu viśadapadme sanniṣaṇā prasannā navarasarucirā saṅgītavidyādyadhīśā || 

śrīprāṇakṛṣṇakṛtirasya nideśavavarttī maitreyavaṃśajakulāśritacakravartī |

śrīrāmatoṣaṇa idaṃ vidadhe nijeṣṭadevīprasādajanitaṃ rucirārthakāṇḍam || 

tṛtīyasyārthakāṇḍasya nirghaṇṭaḥ kriyate mayā | 

keṣāñcidanyannirddiṣṭaṃ yathāsthānaṃ vilokyatām | 

ācārasaptakaṃ tatra vedācārakramastathā | 

utthāya bhūtaśuddhyādikāryyaṃ dhyānaṃ gurostataḥ | 

pañcabhūtātmakaiḥ pañcopacārairmānasārccanam | 

tataśca sadgurudhyānaṃ kulavṛkṣanatistataḥ | 

pādukāmantrakathanaṃ tasya māhātmyakīrttanam | 

gurutatstrīpūjanasya mantrastu tadanantaram | 

japamantro gurustotrakavacāni gurornatiḥ | 

sadgurośca namaskāro brāhmaṇādinamaskṛtiḥ | 

strīgurudhyānastavanakavacāni tataḥ param | 

tadgātā gurupūjā ca gurupaṅktinirūpaṇam | 

iti granthasvarūpādyaparicchedasamāpanam | 

tataḥ kuṇḍalinīdhyānaṃ tatstotrakavace tataḥ | 

sauragaṇeśamantrādyajapasamarpaṇaṃ tataḥ | 

haṃsadhyānājapāsaṃkhyājapābhedanirūpaṇam | 

p. 277) ātmadhyānādikaṃ tasmādvahirgatikramastathā | 

maitraṃ dantadhāvanañca nāsāśuddhyañjane tathā | 

devālayopalepādikramastotraṃ tataḥ param | 

paricchedo dvitīyaśca samāptastadanantaram | 

snānaphalaṃ snānabhedābhyantarasnānanirṇayaḥ | 

nityasnāna snānavidhiryastat saditi bhāṣaṇam | 

saṅkalpaśca tanniṣiddhapātraṃ tatpātranirṇayam | 

tīrthāvāhanāṅgaṣaṭkanyāsau mūlajapastathā | 

mṛtikālambhanādiśca śaṅkhatoyābhiṣecanam | 

saṅkṣepatarpaṇaṃ paścāt parakhātetikāryyatā | 

tena snānaniṣedhaśca gātramārjanavastrakam | 

gātramārjananiṣedhastatkāraṇanirūpaṇam | 

gaṅgādhyānamantraphalaṃ kṣetramāhātmyameva ca | 

gaṅgānāmādimāhātmyaṃ gaṅgāmṛtyuphalaṃ tataḥ || 

tadyātrikasyādhvamṛtyutattīramṛtyujaphalam | 

gaṅgājalāccaturhastamadhye piṇḍapradānajam | 

phalaṃ gaṅgātarpaṇajaṃ kālākālavicāraṇam | 

tatra nāsti ca gaṅgāyāṃ cauryyādidoṣanirṇayaḥ | 

abhiṣekāmṛtakṛtamānasasnānameva ca |

paridheyavastramānaṃ karmabhede'ṃśukaṃ tataḥ | 

nīlāṃśukādeśca tato niṣedhaścottarīyakam | 

tridhā yogapadaṃ yajñopavītamārjanaṃ tataḥ | 

tilakaṃ sthānabhede tu tadākāranirūpaṇam | 

ūrddhvapuṇḍraṃ tatphalañca tadṛte karmanindanam | 

ūrddhvapuṇḍre tripuṇḍrasya niṣedhastadanantaram | 

vaiṣṇavānāmūrddhvapuṇḍraṃ brāhmaṇādestripuṇḍrakam | 

ūrddhvapuṇḍrasya nirmāṇavidhistredhottamādikaḥ | 

tasya varṇabhedaphalaṃ nindyapuṇḍraṃ tataḥ param |

ūrddhvapuṇḍrākṛtistredhā harimandiralakṣaṇam |

puṇḍrakṛtye'ṅgulībhedaphalaṃ puṇḍrasya mṛttikā | 

gopīcandanamāhātmyaṃ taddānasya phalaṃ tataḥ | 

tulasīmūlamṛtsnāyā māhātmyaṃ tadanantaram | 

viṣṇunirmālyānulepatilakañca tataḥ param | 

dvādaśatilakavidhivaddāne copakramastataḥ | 

tripuṇḍradhāraṇasthānanirūpaṇamataḥ param | 

bhasmāntaraṃ tripuṇḍrasya pañcabrahma-ṛcastāḥ | 

p. 278) kālāgnirudropaniṣattripuṇḍrasya phalaṃ tataḥ | 

tripuṇḍrākaraṇe nindā śaktitilakanirṇayaḥ | 

iticchedatṛtīyasya samāpanamathocyate | 

sandhyā vedoditā kāryyā tāntrikī tadanantaram | 

sandhyāvihīnanindā ca dvādaśyādau ca tatkriyā | 

tataḥ paraṃ yogisandhyā yogināṃ tarpaṇaṃ tataḥ | 

teṣāmādityapūjāpi kaulasandhyā tataḥ param | 

mārjanasya vaidikasya prakārastadanantaram | 

gāyatrīvyāhṛterartho gāyatryarthastataḥ param | 

sandhyāsavarṇarūpastu savarṇadaivatantathā | 

savarṇadhyānaphalakantasyā yantraṃ tataḥ param | 

ṛṣayaḥ praṇavasyāpi gāyatryāśca tataḥ param | 

padanyāsaḥ śironyāsaḥ ṣaḍaṅganyāsa eva ca | 

dhyānaṃ tasyāstato dhyānāntare ṛṣyādireva ca | 

nindā japasya nyāsena vinā nyāsasya mudrikā | 

gāyatrīpūjanaṃ pīṭhapūjanaṃ tadanantaram | 

daśāvaraṇapūjā ca dravyābhāve jalādinā | 

punarjantu japaphalaṃ viśeṣo japanakramaḥ | 

aśauce'pi ca gāyatryā mānaso japa īritaḥ | 

tasyai japārpaṇaṃ tasyāḥ kavacaṃ tatpuraskriyā | 

tatkāmyakarmma tāntrikyā gāyatryāḥ phalanirṇayaḥ | 

tajjapasya phalaṃ tasyāḥ puraścaraṇameva ca | 

tasyā ṛṣyādivivanyāsastrisandhyadhyānameva ca | 

yāgasthānāgatiḥ pādaprakṣālanamataḥ param | 

dvārapūjā vaiṣṇavādimatabhedena tatparam | 

pūjāgṛhapraveśaścāsanañca tadanantaram | 

phalabhede tvāsanasya bhedaśca gṛhamedhinām | 

kṛṣṇājinaviśeṣaścāsanānāñca phalaṃ tataḥ | 

kāṣṭhāsanaviśeṣaśca mṛdvādyāsanameva ca | 

parimāṇamāsanasya karmabhedāsanaṃ tataḥ | 

śavāsanādi ca tataḥ salomāsananindanam | 

āsanasya ca ṛṣyādi yatīnāmāsanākṛtiḥ | 

yatibhinnāsanaṃ jñeyaṃ caturasraṃ samantataḥ | 

prauḍhapādaniṣedhaśca prauḍhapādasya lakṣaṇam | 

siddhāsanaṃ tataḥ padmāsanaṃ yogopayogi ca | 

dravyasthāpanadeśaśca trividhaṃ pātrameva ca | 

pādyapātraṃ tataḥ pādyādhārapātrasya lakṣaṇam | 

p. 279) carmapātralakṣaṇañca cāmapātrasya lakṣaṇam | 

pānīyapātratāmbūlapātrasya lakṣaṇaṃ tataḥ | 

iti pallavavicchedacaturthasya samāpanam | 

bhūtaśuddhirbhūtaśuddhau pāpadehavināśanam | 

pāpapuruṣadhyānantu pṛthivyādivilāpanam | 

āvaśyakaṃ bhūtaśuddheḥ svaprāṇānāṃ pratiṣṭhitiḥ | 

prāṇāyāmastu tatpūjādhāro mantraśilārccane | 

na yantrakaraṇaṃ mūrttinikaṭe'pi kadācana | 

pūjādvayaṃ kṛte yantre pārthive'rccāniṣedhanam | 

vidyāviśeṣe tatrāpi pūjāsādhakasiddhaye | 

brahmaṇo mūrtirākhyātā śvetakṛṣṇādirūpiṇī | 

kālikāyā rūpanetrādibījaṃ tadanantaram | 

āvirbhāvo devatāyāḥ pratimādau nirūpitaḥ |

kṛṣṇādimūrtternityatvaṃ mantraḥ prāṇapratiṣṭhite | 

tasya ṛṣyādivinyāsaḥ ṣaḍaṅganyāsa eva ca | 

mantranyāsastato dhyānaṃ pūjā tasya puraskriyā | 

prāṇadūtyaḥ prayogaśca tadyantrakaraṇaṃ tataḥ || 

āsanaṃ pādyamarghyañcācamanīyaṃ tataḥ param | 

madhuparkaḥ punarācamanīyaṃ tadanantaram | 

gandhaśabdasya vyutpattirgandhastaddānajaṃ phalam | 

gandhāṣṭakaṃ pañcavidhaṃ puṣpavyutpattireva ca | 

puṣpañca karavīrasya phalaṃ tadanu kīrttitam | 

karavīrādimūle tu prāṇatyāgaphalaṃ tataḥ | 

śvetādikaravīrāṇāṃ māhātmyaṃ tadanantaram | 

aparājitādimāhātmyaṃ viśeṣapuṣpadānajam | 

phalaṃ puṣpaphalaṃ kṛṣṇāparājitāphalaṃ tataḥ | 

rasālamañjarītyādiphalaṃ śrīcakrapūjane | 

kṛte puṣpaviśeṣeṇa prāyaścittaṃ tataḥ param | 

vṛkṣasthapuṣpadānasya niṣedhakāraṇaṃ tataḥ | 

madhyāhnasnānamarttyasya puṣpāharaṇanindanam | 

puṣpamālāyajñasūtramālābhedaniṣedhanam | 

varjyapuṣpaṃ kālabhede devabhede'pi tatparam | 

dhūpaśabdasya vyutpattirdhūpastaddānajaṃ phalam | 

dīpaśabdasya vyutpattirdīpo vastraṃ tataḥ param | 

alaṅkāraśca naivedyaṃ tāmbūlaṃ tadanantaram | 

niṣiddhañcaiva tāmbūlaṃ natibhedastataḥ param | 

nirmālyakālavijñānaṃ devatāyai nivedyakam | 

sandeśādinārikelaśasyaṃ miṣṭasamanvitam | 

p. 280) iṅgudyādiphalaṃ śastaṃ śāko mūlādisambhavaḥ | 

tintiḍīgirikuṣmāṇḍe niṣiddhe vanajaṃ tathā | 

vījapūrṇakadalyādi cākālapanasastathā | 

śasyāni yāni deyāni niṣiddhāni tataḥ param | 

niṣiddhaṃ lavaṇaṃ kṣāraṃ prācībhūtādikaṃ tathā | 

mārgādimāṃsaṃ dātavyaṃ niṣiddhaṃ māhiṣaṃ tathā | 

kṣīraṃ dadhi ghṛtañcaiva pakṣiṇāṃ haritādayaḥ | 

deyā matsyāścitrakādyā niṣiddhā ca viḍālikā | 

abhakṣyā jānapādādyāḥ śakunā ye tathābhidhāḥ | 

abhakṣyāśca tathā proktāḥ śākāḥ kausumbhakādayaḥ | 

niṣiddhaṃ rāmarambhādi dhānyaṃ śrāvaṇikādi ca | 

nārikelaṃ suvarṇābhaṃ karkandhuḥ śarkarānvitā | 

na deyāstiktakamaṭho matsyā gomīnakādayaḥ | 

bhakṣyābhakṣye deśabhede tāntrikairvarjyameva ca | 

mṛtamāṃsaṃ trirātrāvasthitaṃ māṃsaṃ tathaiva ca | 

māṃsatyāgaphalañcaiva kārttikādau viśeṣataḥ | 

pakṣī bhakṣyo'pyabhakṣyo'pyabhakṣyā nṛvānarādayaḥ | 

kukkurādimāṃsabhoge prāyaścittaṃ tataḥ param | 

māṃsatyāge tulādau tu phalaṃ nānāvidhaṃ tathā | 

yāvajjīvanamāṃsādityāgasya phalameva ca | 

havivyānnaṃ tato'nyāni jñeyānīti yathāsthalam | 

nityātantre prathamapaṭale || 

catvāro devi ! vedādyā paśubhāvapratiṣṭhitāḥ | 

vāmādyāstraya ācārā divye vīre pratiṣṭhitāḥ | 

etān saptācārān spaṣṭayati kulārṇave pañcamakhaṇḍe || 

sarvebhyaścottama vedā vedebhyo vaiṣṇavaṃ mahat | 

vaiṣṇavāduttamaṃ śaivaṃ śaivāddakṣiṇamuttamam | 

dakṣiṇāduttamaṃ vāmaṃ vāmāt siddhāntamuttamam | 

siddhāntāduttamaṃ kaulaṃ kaulātparataraṃ na hīti || 

nityātantre || 

vedācāraṃ pravakṣyāmi śṛṇu sarvāṅgasundari ! | 

brāhmye muhūrte utthāya guruṃ natvā svanāmabhiḥ | 

ānandanāthaśabdānte pūjayedatha sādhakaḥ | 

sahasrārāmbuje dhyātvā upacāraistu pañcabhiḥ | 

prajapya vāgbhavaṃ bījaṃ cintayet paramāṃ kalām || 

rudrajāmale uttarakhaṇḍe dvitīyapaṭale || 

p. 281) prabhāte ca samutthāya aruṇodayakālataḥ | 

prātaḥkṛtyādikaṃ kṛtvā punaḥ śayyāsthito naraḥ | 

guruṃ sañcintayet śīrṣāmbhoje sahasrake dale | 

atra pūrvoktavacanenaikavākyatayā prabhāte brāhmamuhūrte evaṃ 
vakṣyamāṇapaścimayāmetyādāvapi || 

tatra rudrajāmala prathamakhṇḍe prathamapaṭale | 

brāhmye muhūrte utthāya baddhapadmāsanaḥ sudhīḥ | 

vidhāya bhūtaśuddhyādīn guruṃ prātaḥ smarennaraḥ | 

ādi śabdādiṣṭadevatādhyānādikameva ca || 

tathā ca nīlātantre prathamapaṭale || 

utthāya paścime yāme cintayedugratāriṇīm | 

āmūlādbrahmarandhrāntaṃ viṣatantusvarūpiṇīm | 

mūlamantramayīṃ sākṣādamṛtānandarūpiṇīm | 

sūryyakoṭipratīkāśāṃ candrakoṭisuśītalām | 

taḍitkāṭisamaprekṣāṃ kāmānalaśikhopari | 

tatprabhāpaṭalavyāptapāṭalīkṛtadehavān | 

sahasradalapaṅkaje sakalaśītaraśmiprabhaṃ varābhayakarāmbujaṃ vimalagandhapuṣpokṣitam 
| 

prasannavadanekṣaṇaṃ sakaladevatārūpiṇam | 

smarecchirasi haṃsagaṃ tadabhidhānapūrvaṃ gurum || 

rudrajāmale pūrvakhaṇḍe'pi etat kintu dvitīyacaraṇānte puṣpasrajamiti pāṭhaḥ || 

viśvasāre dvitīyapaṭale'pi || 

prātaḥ śirasi śukle'bje dvinetraṃ dvibhujaṃ gurum | 

varābhayakaraṃ śāntaṃ smarettannāmapūrvakam || 

kaṅkālamālinītantre prathamapaṭale ca | 

sahasradalapadmasthaṃ antarātmānamujjvalam | 

tasyopari nādavindormadhye siṃhāsanojjvale | 

tatra nijaguruṃ nityaṃ rajatācalasannibham | 

vīrāsanasamāsīnaṃ sarvābharaṇabhūṣitam | 

śuklamālyāmbaradharaṃ varadābhayapāṇinam | 

vāmoruśaktisahitaṃ kāruṇyenāvalokitam | 

priyayā savyahastena dhṛtacārukalevaram | 

vāmenotpaladhāriṇyā raktābharaṇabhūṣayā | 

jñānānandasamāyuktaṃ smarettannāmapūrvakam || 

pūrvakhaṇḍe'pi || 

vāmorunyastaśaktiñca svapāṇyāliṅgitaprabham | 

vāmahastotpalāṃ raktāṃ dhyāyetparamatṛpyatīm || 

p. 282) yattu rudrajāmale uttarakhaṇḍe dvitīyapaṭale || 

taruṇādityasaṅkāśaṃ tejovimbaṃ mahāgurum | 

anantānantamahimāsāgaraṃ śaśiśekharam | 

mahāsūkṣmabhāsvarāṅgaṃ tejovimbaṃ mahāgurum | 

mahāśuklāmbarābjasthaṃ dvinetraṃ dvibhujaṃ gurum | 

ātmopalabdhiviṣayaṃ tejasā śuklavāsasam | 

ājñācakrorddhanikaraṃ kāraṇañca satāṃ sukham | 

dharmārthakāmamokṣāṅgaṃ varābhayakaraṃ vibhum | 

praphullakamalārūḍhaṃ sarvajñaṃ jagadīśvaram | 

antaḥprakāśacapalaṃ vanamālāvibhūṣitam | 

ratnālaṅkārbhūṣāḍhyaṃ devadevaṃ sadā bhajet || 

iti raktavarṇagurudhyānamuktam | 

tadrājasaguruparam | 

rāghavabhaṭṭamate tu śaktimātraviṣaye raktavarṇasyaiva gurordhyānam | 

na tu śuklasya taditaraviṣaye śuklavarṇameva dhyāyediti tanna samīcīnam | 

śaktiviṣaye'pi nīlatantrādau śuklavarṇadhyānadarśanāt | 

gurukavace'pi | 

sahasrāre mahāpadme karpūradhavalo gururityasya vakṣyamāṇatvācca | 

arvācīnaistu karpūrairdhavala iti tṛtīyāsamāsāṅgīkāreṇa dhavalatva muktaṃ vastuto 
raktavarṇadhyānamiti vadati tadanuśāsanaviruddhaṃ karpūralepanasya kutrāpi pramāṇaṃ 
nāsti iti | 

raktavarṇaśaktiprabhāpaṭalena raktaṃ vā | 

etattu sitaraktaprabhamiti vakṣyamāṇe vyaktībhaviṣyati | 

atra tu javāsphāṭikanyāyena śaktiprabhādhikyadyotanāya raktamātramityuktam | 

kaścittu vyatyayo bahulamiti pāṇinīyasūtrabalālliṅgavyatyayena strīgurudhyānamidamāha | 

rājase raktavarṇadhyānantvagre pratipādayiṣye || 

nīlatantre || 

tato mānasagandhādyairararcayet svasvamudrayā | 

kaniṣṭhā pṛthivī tattvaṃ tadyogādgandhayojanam | 

aṅguṣṭho gaganaṃ tattvaṃ tenaiva puṣpayojanam | 

tarjjanī vāyutattvaṃ syāddhūpaṃ tenaiva yojayet | 

tejastattvaṃ madhyamā syāddīpaṃ tenaiva yojayet | 

anāmā jalatattvaṃ syāttenaiva yojayecca kam | 

tatastu vāgbhavaṃ japyādaṣṭottaraśataṃ sudhīḥ | 

japaṃ samarpya bhaktyā ca praṇameddaṇḍavadbhuvi || 

p. 283) annadākalpe'pi || 

mithunaṃ cintayitvā tu mānasairupacārakaiḥ | 

bhautikaiḥ pūjayedvidvān mudrāmantrasamanviteḥ | 

bhūmyākāśamarudvahnivārimantraiḥ sabindukaiḥ | 

kaniṣṭhāṅgulitarjjanyau madhyamānāmike tathā | 

aṅguṣṭhena samāyogānmudrāḥ pañcaprakīrttitāḥ | 

pṛthivyātmakagandhaḥ syādākāśātmakapuṣpakam | 

dhūpo vāyvātmakaḥ prokto dīpo vahnyātmakaḥ paraḥ | 

rasātmakañca naivedyaṃ pūjā pañcopacārikā | 

tatastu vāgbhavaṃ japyādaṣṭottaraśataṃ sudhīḥ || 

kaṅkālamālinītantre prathamapaṭale ca || 

mānasairupacāraiśca sampūjyākalpayenmudā | 

gandhaṃ bhūmyātmakaṃ dadyādbhāvapuṣpaṃ tataḥ param | 

dhūpaṃ vāyvātmakaṃ deyaṃ tejasā dīpameva ca | 

naivedyamamṛtaṃ dadyāt pānīyaṃ varuṇātmakam | 

ambaraṃ mukuraṃ dadyāccāmaraṃ chatrameva ca | 

tattanmudrāvidhānena sampūjyātmaguruṃ japet | 

yathāśakti japaṃ kṛtvā samāpya kavacaṃ paṭhet || 

pūjākramastu kulamūlāvatārakalpasūtraṭīkāyāṃ tṛtīyakāṇḍe | 

nijaguruṃ dhyātvā mukānandanāthāmukaśaktyambā śrīpādukāṃ pūjayāmīti 
mānasairgandhākṣatakusumairarccayet || 

kaniṣṭhābhyāṃ laṃ pṛthivyātmakaṃ gandhaṃ samarpayāmi namaḥ | 

aṅguṣṭhābhyāṃ haṃ ākāśātmakaṃ puṣpaṃ samarpayāmi namaḥ | 

tarjanībhyāṃ yaṃ vāyvātmakaṃ dhūpaṃ samarpayāmi namaḥ | 

madhyamābhyāṃ raṃ vahnyātmakaṃ dīpaṃ samarpayāmi namaḥ | 

anāmikābhyāṃ vaṃ amṛtātmakaṃ naivedyakaṃ samarpayāmi namaḥ || 

dhyānāntarantu gurugītāyām | 

hṛdambuje karṇikamadhyasaṃsthaṃ siṃhāsane saṃsthitadivyamūrttim | 

dhyāyedguruṃ candrakalāprakāśaṃ saccitsukhābhīṣṭavarapradānam | 

muktāphalābhūṣitadivyamūrttiṃ vāmāṅkapīṭhasthitadivyaśaktim | 

śvetāmbaraṃ śvetavilepayuktaṃ mandasmitaṃ pūrṇakalāvidhānam || 

atha śiraḥpadmaṃ gurusthānamuktam | 

tatkathaṃ hṛdambuje dhyānamiti cenna kadācit hṛdayāmbhoje kadāciddṛṣṭigocare | 

iti pūrvalikhitarudrajāmalavacanenaiva tatsandehanirāsaḥ kṛtaḥ || 

p. 284) atha sadgurudhyānam gurugītāyām || 

brahmānandaṃ paramasukhadaṃ kevalaṃ jñānamūrttiṃ dvandvātītaṃ gaganasadṛśaṃ 
tattvamasyādilakṣyam | 

ekaṃ nityaṃ vimalamacalaṃ sarvadā sākṣibhūtaṃ bhāvātītaṃ triguṇarahitaṃ sadguruṃ 
taṃ namāmi || 

iti sadgurudhyānam || 

rudrajāmale pūrvakhaṇḍe tu kulavṛkṣapraṇāmānantaraṃ gurudhyānamuktam || 

kulavṛkṣāśca revatītantre caturthapaṭale uktāḥ || 

yathā | 

harītakī tathā dhātrī nimbāśvatthakadambakāḥ | 

ḍumbarurvaṭavilvau ca tintiḍī navamaḥ smṛtaḥ | 

kulakāṣṭhādikaṃ devi ! homārthañca samāharet || 

etena tintiḍīprabhṛtikāṣṭhenāpi homārthavahniprajvālanam | 

samiddhomastūktakāṣṭhādibhiḥ kāryya ityāyātam || 

rudrayāmale || 

brāhmye muhūrte utthāya kulavṛkṣaṃ praṇamya ca | 

śiraḥpadme sahasrāre candramaṇḍalamadhyake | 

akathāditrirekhīye haṃsamantrasupīṭhake | 

dhyāyennijaguruṃ vīro rajatācalasannibham | 

padmāsīnaṃ smitamukhaṃ varābhayakarāmbujam | 

śuklamālyāmbaradharaṃ śuklagandhānulepanam | 

vāmorusthitayā raktaśaktyāliṅgitavigraham | 

tayā svadakṣahastena dhṛtacārukalevaram | 

vāmenotpaladhāriṇyā suraktavasanasrajā | 

sitaraktaprabhāṃ bibhracchivadurgāsvarūpiṇam || 

parānandarasāpūrṇaṃ smarettannāmapūrvakam | 

tāratrayaṃ samuccāryya hasakhaphreṃ tataḥ param | 

hasakṣamalavarayūṃ hasakhaphreṃ hasau tataḥ | 

amukānandanāthānte amukīdevyanantaram | 

ambāśrīpādukāṃ dattvā pūjayāmi namo'ntakaḥ | 

ayaṃ śrīpādukāmantraḥ sarvepsitaphalapradaḥ | 

mithunaṃ cintayitvā tu ityādi | 

tatastu vāgbhavaṃ japyādaṣṭottaraśataṃ sudhīrityantamannadākalpena samānamiti || 

pādukāmāhātmyantu kulamūlāvatārakalpasūtraṭīkādhṛtapadmavāhinyām || 

pādukājñānamātreṇa jīvanmuktā bhavanti hi || 

kulārṇave || 

vāgurāmūlabalayamudrādyāḥ kavalāḥ kṛtāḥ | 

evaṃ kulārṇavajñānāṃ pādukāyāṃ pratiṣṭhitam | 

p. 285) koṭikoṭimahādānāt koṭikoṭimahāvratāt | 

koṭikoṭimahāyajñāt parā śrīpādukāsmṛtiḥ | 

koṭikoṭimahātantrāt koṭitīrthāvagāhanāt | 

koṭidevārccanāddevi ! parā śrīpādukāsmṛtiḥ | 

mahāroge mahotpāte mahādoṣe mahābhaye | 

mahāpadi mahāpāpe smṛtā ca gurupādukā || 

rudrajāmale pūrvakhaṇḍe prathamapaṭale || 

māyāṃ lakṣmīṃ puro dattvā sarvatra pūjane vidhiḥ | 

pṛthivyāṃ bhūmivījañca gandhaṃ samarpayeti ca | 

ākāśātmakaṃ śambhubījaṃ nādabindusamāhṛtam | 

puṣpaṃ samarpayāmīti vāyubījaṃ tataḥ param || 

puraścaraṇarasollāse ṣaṣṭhapaṭale | 

gurupūjāṃ vidhāyādau srakcandanavibhūṣaṇaiḥ | 

alaṅkārairvicitraiśca suvarṇādivinirmitaiḥ |

vasanairatisūkṣmaiśca śuklaraktaistathāparaiḥ |

pītaiḥ kṛṣṇaiśca cārvaṅgi ! pūjayed gurumuttamam | 

caturvidhairbhojanaiśca svarṇapātrairmanoharaiḥ | 

ṣoḍaśairupacāraiśca svarṇarājatanirmitaiḥ | 

pānapātrairmaheśāni ! śuddhasvarṇavinirmitaiḥ | 

tāmbūlaiśca sakarpūrairnānāgandhasamanvitaiḥ | 

svarṇapātrayutairdevi ! śivasiṃhaṃ prapūjayet || 

śivasiṃhaṃ gurum | 

anena vidhinā devi ! pūjayejjagadīśvaram | 

ataḥ paraṃ varārohe ! gurudārān prapūjayet | 

ṣoḍaśairupacāraiśca iṣṭadevīṃ subhaktibhiḥ | 

ādau guruṃ tato devīṃ sampūrṇaṃ pūjayet priye ! || 

evaṃ guruṃ dhyātvā antaryāgakrameṇaiva padmapuṣpaiḥ 
samarccayeditivacanānmānasopacāraiḥ sampūjayet | 

pūjāmantrastu mātṛkābhedatantre saptamapaṭale || 

vāgvījañca mahāmāyāṃ viṣṇuśaktiṃ samuccaret | 

hasakhaphreṃ tathānandabhairavasya manuṃ tataḥ | 

tasya śaktermanuṃ paścāttataścaivaṃ sehau sehau | 

śrīgurośca tathā śaktermantrametat sureśvari ! | 

gururānandanāthāntaścāmbāntā śaktirīritā | 

pūjayāmīti deveśi ! pūjāvidhiriti priye ! || 

annadākalpe'pi || 

tāratrayaṃ samuccāryya hasakhaphreṃ tataḥ param | 

hasakṣamalavarayūḥ hasakhaphreṃ sehau tataḥ | 

p. 286) amukānandanāthānte amukīdevyanantaram | 

ambā śrīpādakāṃ dattvā cintayāmi namo'ntakaḥ | 

ayaṃ śrīpadukāmantraḥ sarvepsitaphalapradaḥ | 

rudrajāmale pūrvakhaṇḍe prathamapaṭale || 

tritārañca puro dattvā śivaśaktikhakārakam || 

phāgnirekārabinduñca śivaśaktikrameti ca | 

bhūmīndūvahnivāyū ca ukārāntaṃ sureśvari ! | 

ānandanāthaśaktiśca śivaśca bhuvaneśvaraḥ | 

savisargo mahatyeva prakāśinī paretyapi | 

vahneḥ kāralakṣmīrmāyā sarasvatī śrīpādukāṃ pūjayāmīti smṛtvā pādukām | 

japamantrastu rudrajāmale pūrvakhaṇḍe pañcadaśapaṭale || 

ānandanāthaśabdānte guruṃ ṅe'ntaṃ samuddharet | 

namaḥ padaṃ tato brūyāt praṇavaṃ savasiddhidam | 

mahāguṇermanuṃ japtvā sarvasiddhīśvaro bhavet | 

vāksiddhirvadanāmbhoje gurumantraprasādataḥ | 

śatamaṣṭottaraṃ nityaṃ sahasraṃ vā tathāṣṭakam | 

prajapyārpaṇamākṛtya prāṇāyāmatrayañcaret | 

vāgbhavena tataḥ kuryyāt prāṇāyāmavidhiṃ mudā | 

pūrvoktānnadākalpoktanīlatantroktavacanābhyāṃ vāgbhavo'pi japamantra iti | 

sampradāyakrameṇāṣṭottaraśataṃ sahasraṃ vā gurumantraṃ japtvā vāgbhavena 
prāṇāyāmatrayaṃ kṛtvā guhyātītyādinā japaṃ samarpya stavakavacādikaṃ paṭhet || 

stavo yathā || 

śiraḥsthitasupaṅkaje taruṇakoṭicandraprabhaṃ varābhayakarāmbujaṃ sakaladevatārūpiṇam | 

bhajāmi varadaṃ guruṃ kiraṇacāruśobhojjvalaṃ 
prakāśitapadadvayāmbujamalaktakoṭiprabham || 1 || 

jagadbhyanivāraṇaṃ bhuvanabhogamokṣapradaṃ guroḥ padayugāmbujaṃ bhajati yatra yoge 
jayam | 

bhajāmi paramaṃ guruṃ nayanapadmamadhyasthitaṃ bhavābdhibhayanāśanaṃ 
śamanarogakālakṣayam || 2 || 

prakāśitasupaṅkaje sudalaṣoḍaśākhye prabhuṃ parāparaguruṃ bhaje 
sakalarājyabhogapradam | 

viśālanayanadvayāmbujataḍitprabhāmaṇḍalaṃ kaḍāramaṇipāṭaladyutimadinduvindvindukam || 
3 || 

mahaujasamumāpatervigatadakṣabhāge hṛdi prabhākaraśatojjvalaṃ suvimalendukoṭyānanam | 

p. 287) bhajāmi parameṣṭhinaṃ gurugabhīrarāvolvanaṃ calācalakalevaraṃ pracapale dale 
dvādaśe || 4 || 

gurvaṅghryabjaṃ śubhaṃ mādanagaṇadahanaṃ hemamañjīrasāraṃ 
nānāśabdādbhutāklāditaparicaraṇācārucakraṃ tribhaṅgam | 

nityaṃ dhyāyet prabhāte aruṇaśataghaṭāśobhanaṃ yogagamyaṃ nābhau padmeti kānte 
daśadalamaṇibhe bhāvyate yogibhiryat || 5 || 

yā mātā maya dānavādisubhujā nirmāṇasīmā pure svādhiṣṭhānaniketane rasadale 
vaikuṇṭhamūle mayā | 

janmoddhāravikārabhāvalaharī vedaprabhā bhāvyate kandarpārpitaśāntiyonijananī 
viṣṇupriyā śāṅkarī || 6 || 

yā bhāsānalakuṇḍalīkulapathoddāmābhaśobhākarī mūle padmacaturdale kulavatī 
niśvāsadeśāśritā | 

sākṣātkāṅkṣitakalpavṛkṣalatikā suptāsvayambhūpriyā nityā yogibhayāpahā viṣaharā 
gurvambikā bhāvyate || 7 || 

ūrddhvāmbhoruhaniḥsṛtāmṛtaghaṭāmodājjalāplāvitā gurvādyā paripātu 
sūkṣmapathagā tejomayī bhāsvatī | 

sūkṣmā sādhanagocarāmṛtamayī mūlādiśīrṣāmbuje pūjyā cetasi bhāvyate bhuvi 
kadā mātā sadorddhvodgamā || 8 || 

sthitipālanayogena dhyānena pūjanena vā | 

yaḥ paṭhet pratyahaṃ vyāpya sa devo na tu mānuṣaḥ | 

kalyāṇaṃ dhanadañcaiva kīrttimāyuryaśaḥ śriyam | 

sāyāhne ca prabhāte ca paṭhedyadi subuddhimān | 

sa bhavet sādhakaśreṣṭhaḥ kalpadrumakalevaraḥ | 

stavasyāsya prabhāveṇa vāgīśatvamavāpnuyāt || 

iti rudrajāmale svaśaktikagurustotraṃ samāptam ||

kulamūlāvatārakalpasūtraṭīkāyām || 

pādukāpañcakastotra syādhikaśloko varttate | 

so'pyatra likhitaḥ | 

ādi kādi kila khādi tārakaṃ varṇamaṇḍalamakhaṇḍasiddhidam | 

antarullasitahakṣalākṣaraṃ lakṣayanti paśavaḥ kathaṃ śive ! || 1 || 

brahmarandhrasarasīruhodare nityalagnamavadātamadbhutam | 

kuṇḍalīvivarakāṇḍamaṇḍitaṃ dvādaśārṇasarasīruhaṃ bhaje || 2 || 

p. 288) tasya kandalitakarṇikāpuṭe kḷptarekhamakathādirekhayā | 

koṇalakṣitahalakṣamaṇḍalībhāvalakṣyamabalāmayaṃ bhaje || 3 || 

tatpuṭe paṭutaḍitkaḍārimasparddhamānamaṇipāṭalaprabham | 

cintayāmi hṛdi cinmayaṃ vapurbindunādamaṇipīṭhamaṇḍalam || 4 || 

ūrddhvamasya hutabhukśikhākhaṃ tadvilāsaparivṛṃhaṇāspadaṃ 
viśvaghasmaramahotsavotkaṭaṃ vyāmṛṣāmi yugamādihaṃsayoḥ || 5 || 

tatra nāthacaraṇāravindrayoḥ kuṅkumāsavajharīmarandayoḥ | 

dvandvamindumakarandaśītalaṃ mānasaṃ smarati maṅgalāspadam || 6 || 

niṣaktamaṇipādukāniyamitāghakolāhalasphuratkriyaśalayāruṇaṃ nakhasamullasaccandrakam | 

parāmṛtasarovaroditasarojasadrociṣaṃ bhajāmi śirasi sthitaṃ gurupadāravindadvayam || 7 || 

pādukāpañcakastotraṃ vañcavaktrādvinirgatam | 

ṣaḍāmnāyaphalaṃ prāptaṃ prapañce cātidurlabham || 

iti śivapañcavaktrādvinirgataṃ pādukāpañcakastotraṃ samāptam ||

kubjikātantre || 

atha gurustotram || 

oṃ namastubhyaṃ mahāmantradāyine śivarūpiṇe | 

brahmajñānaprakāśāya saṃsāraduḥkhatāriṇe | 

atisaumyāya divyāya vīrāya jñānahāriṇe | 

namaste kulanāthāya kulakaulinyadāyine | 

śivatattvaprabodhāya brahmatattvaprakāśine ! | 

namaste gurave tubhyaṃ sādhakābhayadāyine | 

anācārācārabhāvabodhāya bhāvahetave | 

bhāvābhāvavinirmuktamuktidātre namo namaḥ | 

namaste śambhave tubhyaṃ divyabhāvaprakāśine | 

jñānānandasvarūpāya vibhavāya namo namaḥ | 

śivāya śaktināthāya saccidānandarūpiṇe | 

kāmarūpāya kāmāya kāmakelikalātmane | 

kulapūjopadeśāya kulācārasvarūpiṇe |

āraktanijatacchaktisamabhāgavibhūtaye |

namaste'stu maheśāya namaste'stu namo namaḥ | 

idaṃ stotraṃ paṭhennityaṃ sādhako gurudiṅmukhaḥ | 

prātarutthāya deveśi ! tato vidyā prasīdati || 

p. 289) iti kubjikātantroktaṃ gurustotraṃ samāptam ||

atha gurukavacaṃ kaṅkālamālinītantre || 

devyuvāca || 

bhūtanātha ! mahādeva ! kavacaṃ tasya me vada | 

gurudevasya deveśa ! sākṣādbrahmasvarūpiṇaḥ || 

īśvara uvāca || 

athātaḥ kathayāmīśe ! kavacaṃ mokṣadāyakam | 

yasya jñānaṃ vinā devi ! na siddhirna ca sadgatiḥ || 

brahmādayo'pi girije ! sarvatra yājinaḥ smṛtāḥ | 

asya prasādāt sakalā vedāgamapuraḥsarāḥ | 

kavacasyāsya deveśi ! ṛṣirviṣṇurudāhṛtaḥ | 

chando virāḍ devatā ca gurudevaḥ svayaṃ śivaḥ | 

caturvargajñānamārge viniyogaḥ prakīrttitaḥ | 

sahasrāre mahāpadme karpūradhavalo guruḥ | 

vāmorusthitaśaktiryaḥ sarvatra parirakṣatu || 

paramākhyo guruḥ pātu śirasaṃ mama vallabhe ! | 

parāparākhyo nāsāṃ me parameṣṭhī mukhaṃ sadā | 

kaṇṭhaṃ mama sadā pātu prahlādānandanāthakaḥ | 

bāhū dvau sanakānandaḥ kumārānanda eva ca | 

vaśiṣṭhānandanāthaśca hṛdayaṃ pātu sarvadā | 

krodhānandaḥ kaṭiṃ pātu sukhānandaḥ padaṃ mama | 

dhyānānandaśca sarvāṅgaṃ bodhānandaśca kānane || 

sarvatra guravaḥ pāntu sarve īśvararūpiṇaḥ | 

iti te kathitaṃ bhadre ! kavacaṃ paramaṃ śive ! | 

bhaktihīne durācāre dattvaitanmṛtyumāpnuyāt || 

asyaiva paṭhanāddevi ! dhāraṇāt śravaṇāt priye ! | 

jāyate mantrasiddhiśca kimanyat kathayāmi te | 

kaṇṭhe vā dakṣiṇe bāhau śikhāyāṃ vīravandite ! | 

dhāraṇānnāśayet pāpaṃ gaṅgāyāṃ kalmaṣaṃ yathā | 

idaṃ kavacamajñātvā yadi mantraṃ japet priye ! | 

tat sarvaṃ niṣphalaṃ kṛtvā gururyāti suniścitam | 

śive ruṣṭe gurustrātā gurau ruṣṭe na kaścana || 

iti kaṅkālamālinītantre gurukavacaṃ samāptam ||

puraścaraṇarasollāse dvitīyapraśne daśamapaṭale || 

īśvara uvāca | 

p. 290) śṛṅu devi ! pravakṣyāmi guhyādguhyataraṃ mahat | 

lokopakārakaṃ praśnaṃ na kenāpi kṛtaṃ purā | 

adyaprabhṛti kasyāpi nākhyātaṃ kavacaṃ mayā | 

deśikā bahavaḥ santi mantrasādhanatatparāḥ | 

na teṣāṃ jāyate siddhirmantrairvā cakrapūjanaiḥ | 

gurorvidhānaṃ kavacamajñātvā kriyate japaḥ | 

vṛthā śramo bhavettasya na siddhirmantrapūjanaiḥ | 

gurupādaṃ puraskṛtya prāpyate kavacaṃ śubham | 

tadā mantrasya yantrasya siddhirbhavati tatkṣaṇāt | 

sugopyantu prajaptavyaṃ na vaktavyaṃ varānane ! || 

oṃ namo'sya śrīgurukavacanāmamantrasya paramabrahmarṣiḥ sarvavedānujño devadeva śrī-
ādiśivo devatā namo hesauṃ haṃsaḥ hasakṣamalavarayūṃ vījaṃ so'haṃ haṃsaḥ 
hasakṣamalavarayūṃ śaktiḥ haṃsaḥ so'haṃ kīlakaṃ śrīsamastagurumaṇḍalaprītyarthe 
jape viniyogaḥ | 

atha dhyānam | 

śrīsiddhamānavamukhā guravaḥ svarūpaṃ saṃsāradāhaśamanaṃ dvibhujaṃ trinetram | 

vāmāṅgaśaktisakalābharaṇairvibhūṣaṃ dhyāyejjapet sakalasiddhiphalapradañca | 

iti manasā praṇamya || 

hasāṃ hṛdayāya namaḥ | 

hasīṃ śirase svāhā | 

hasūṃ śikhāyai vaṣaṭ | 

haiṃ kavacāya huṃ | 

hesauṃ netratrayāya vauṣaṭ | 

hasaḥ astrāya phaṭ | 

evaṃ karāṅganyāsaṃ kṛtvā upacāraiḥ sampūjya | 

oṃ namaḥ prakāśānandanāthaśca śikhāyāṃ pātu me sadā | 

paraśivānandanāthaśca śiro me rakṣayet sadā | 

paraśaktidivyānandanātho bhāle ca rakṣatu | 

kāmeśvarānandanātho mukhaṃ rakṣatu sarvadhṛk | 

divyaugho mastakaṃ devi ! pātu sarvaṃ śiraḥ sadā | 

kaṇṭhādinābhiparyyantaṃ siddhaughā guravaḥ priye ! | 

bhogānandanāthaguruḥ pātu dakṣiṇabāhukam | 

samayānandanāthaśca santataṃ hṛdayeṃ'vatu | 

sahajānandanāthaśca kaṭiṃ nābhiñca rakṣatu | 

eṣu sthāneṣu siddhaughā rakṣantu guravaḥ sadā | 

adhare mānavaughāśca guravaḥ kulanāyike ! | 

gaganānandanāthaśca gulphayoḥ pātu sarvadā | 

nīlaughānandanāthaśca rakṣayetpādapṛṣṭhataḥ | 

svātmānandanāthaguruḥ pādāṅgulīśca rakṣatu |

p. 291) kandolānandanāthaśca rakṣetpādatale sadā | 

ityevaṃ mānavaughāśca nyasennābhyādipādayoḥ | 

gururme rakṣayedurvyāṃ salile paramo guruḥ | 

parāparagururvahnau rakṣayet śivavallabhe ! | 

parameṣṭhī guruścaiva rakṣayedvāyumaṇḍale | 

śivādiguravaḥ sākṣādākāśe rakṣayet sadā | 

indro guruḥ pātu pūrve āgneyyāṃ gururagnayaḥ | 

dakṣe yamo guruḥ pātu nair-ṛtyāṃ nir-ṛtirguruḥ | 

varuṇo guruḥ paścime ca vāyavyāṃ māruto guruḥ || 

uttare dhanadaḥ pātu aiśānyāmīśvaro guruḥ | 

ūrddhvaṃ pātu gururbrahmā ananto gururapyadhaḥ | 

evaṃ daśa diśaḥ pāntu indrādyā guravaḥ kramāt | 

śirasaḥ pādaparyyantaṃ pāntu divyaughasiddhayaḥ | 

mānavaughāśca guravo vyāpakaṃ pāntu sarvadā | 

sarvatra gururūpeṇa saṃrakṣet sādhakottamam | 

ātmānaṃ gururūpañca dhyāyenmantraṃ sadā budhaḥ | 

ityevaṃ gurukavacaṃ brahmaloke'pi durlabham | 

tava prītyā mayākhyātaṃ na kasya kathitaṃ priye ! | 

pūjākāle paṭhed yastu japakāle viśeṣataḥ | 

trailokyadurlabhaṃ devi ! bhuktimuktiphalapradam | 

sarvamantraphalaṃ tasya sarvayantraphalaṃ tathā | 

sarvatīrthaphalaṃ devi ! yaḥ paṭhet kavacaṃ guroḥ | 

aṣṭagandhena bhūrje ca likhyate cakrasaṃyutam | 

kavacaṃ gurupaṅktestu bhaktyā ca śubhavāsare | 

pūjayeddhūpadīpādyaiḥ sudhābhiḥ sitasaṃyutaiḥ | 

tarpayedgurumantreṇa sādhakaḥ śuddhacetasā | 

dhārayet kavacaṃ devi ! iha bhūtabhayāpaham | 

paṭhenmantrī trikālaṃ hi sa mukto bhavabandhanāt | 

evaṃ kavacaṃ parātparaṃ divyaughasiddhaughakālavān || 

iti gurukavacaṃ samāptam ||

śaktaścettadā yogasārokta gurusahasranāmastotramapi paṭhet || 

iha tu granthagauravabhiyā tanna likhitam || 

rudrajāmale || 

ekāntabhaktyā praṇamedāyurārogyavṛddhaye | 

akhaṇḍamaṇḍalākāraṃ vyāptaṃ yena carācaram | 

tatpadaṃ darśitaṃ yena tasmai śrīgurave namaḥ | 

ajñānatimirāndhasya jñānāñjanaśalākayā | 

cakṣurunmīlitaṃ yena tasmai śrīgurave namaḥ | 

p. 292) devatāyā darśanañca karuṇāvaruṇālayam | 

sarvasiddhipradātāraṃ śrīguruṃ praṇamāmyaham | 

varābhayakaraṃ nityaṃ śvetapadmanivāsinam | 

mahābhayanihantāraṃ gurudevaṃ namāmyaham | 

mahājñānācchāditāṅgaṃ narākāraṃ varapradam | 

caturvargapradātāraṃ sthūlasūkṣmadayānvitam | 

sadānandamayaṃ devaṃ nityāñjananirañjanam | 

śuddhasattvamayaṃ devaṃ nityakālaṃ kuleśvaram | 

brahmarandhre mahāpadme tejovimbe nirākule | 

yogibhiryogagamye ca cāruśukravirājite | 

sahasradalasaṅkāśe karṇikāmadhyamadhyake | 

mahāśuklabhāsvarārkakoṭikoṭīmahaujasam | 

sarvapīṭhasthamamalaṃ parahaṃsaṃ parātparam | 

vedoddhārakaraṃ nityaṃ kāmyakarmaphalapradam | 

sadā manaḥśaktimayalayasthānapadāmbujam | 

śarajjyotsnājvalanmālāśobhendukoṭivanmukham | 

vāñchātiriktadātāraṃ sarvasiddhīśvaraṃ gurum | 

bhajāmi tanmayo bhūtvā taṃ haṃsamaṇḍalopari | 

ātmānaṃ sunirākāraṃ sākārabrahmarūpiṇam | 

vidyāmantrapradātāraṃ śrīguruṃ parameśvaram | 

sarvasiddhipradātāraṃ gurudevaṃ namāmyaham | 

kāyena manasā vācā ye namanti nirantaram | 

avaśyaṃ śrīguroḥ pādāmbhoruhe te vasanti hi | 

prabhāte koṭipuṇyañca prāpnoti sādhakottamaḥ | 

madhyāhne daśalakṣañca sāyāhne'nantapuṇyadam || 

iti rudrajāmale uttarakhaṇḍe gurupraṇāmastuti kathanam ||

nityaṃ śuddhaṃ nirābhāsaṃ nirakāraṃ nirañjanam | 

nityabodhacidānandaṃ guruṃ brahma namāmyaham | 

ānandamānandakaraṃ rasannaṃ jñānasvarūpaṃ nijabodhayuktam | 

yogīndramīḍyaṃ bhavarogavaidyaṃ śrīmadguruṃ nityamahaṃ namāmi || 

iti gurugītoktasadgurupraṇāmaḥ || 

nirvāṇatantre tṛtīyapaṭale || 

turīyadhāma ! mahādeva ! paramātmāśaye sthitaḥ | 

śiraḥpadme sthite vāhye namaskāraḥ kathaṃ bhavet || 

śiva uvāca || 

p. 293) śiraḥpadme mahādevastathaiva paramo guruḥ | 

tatsamo na tu deveśi ! pūjyo'sti bhuvanatraye | 

tadrūpaṃ cintayenmantrī vāhye gurucatuṣṭayam | 

tadaṃśabhāvasambhūtā ye cānye guravo janāḥ | 

tathaiva brāhmaṇāḥ sarve cāṃśāvatārasaṃsthitāḥ | 

yadaiva vāhye caitāṃśca pratyakṣe bhāvayettadā | 

sahasrāre mahāpadme sadā cittaṃ vivarjjayet | 

pratyakṣadarśane devi ! sākṣāttaṃ brahma cintayet | 

namaskārādikaṃ devi ! kuryyāt sādhakasattamaḥ | 

brāhmaṇādīn samālokya brahmacāriyatitrayam | 

dṛṣṭimātreṇa girije ! praṇameddaṇḍavadbhuvi | 

mahāpātakayukto'pi mukto bhavati nānyathā | 

na kuryyād yadi mohena mahāpātakavān bhavet | 

raktavastraṃ samālokya tathā bhasmāṅgabhūsaṇam | 

daṇḍahastaṃ triśūlañca dṛṣṭvā pradakṣiṇatrayam | 

prakuryyāt sādhakaśreṣṭhaścānyathā pātakī bhavet | 

iti vāhyagurvādidarśane jāte tadānīṃ sahasrāre gurucintāniṣedhaḥ || 

atha strīgurudhyānaṃ guptasādhanatantre dvitīyapaṭale || 

pārvatyuvāca || 

gurudhyānaṃ śrutaṃ nātha ! sarvatantreṣu gopitam || 

striyā dīkṣā śubhā proktā sarvakāmaphalapradā || 

bahujanmārjitāt puṇyāt bahubhagyavaśād yadi | 

strīgururlabhyate nātha ! tasyā dhyānantu kīdṛśam | 

kutra vā sā gururdhyeyā śrotumicchāmi sāmpratam || 

kathayasva mahādeva ! yadyahaṃ tava vallabhā | 

śiva uvāca || 

śṛṇu pārvati ! vakṣyāmi tava snehapariplutaḥ | 

rahasyaṃ strīgurordhyānaṃ yathā dhyeyā ca sā guruḥ | 

sahasrāre mahāpadme kiñjalkagaṇaśobhite | 

praphullapadmapatrākṣī ghanapīnapayodharā | 

prasannavadanā kṣīṇamadhyā dhyāyecchivāṃ gurum | 

padmarāgasamābhāsāṃ raktavastrasuśobhanām | 

raktakaṅkaṇapāṇiñca raktanūpuraśobhitām | 

śaradindupratīkāśāṃ raktodbhāsitakuṇḍalām | 

svanāthavāmabhāgasthāṃ varābhayakarāmbujām | 

iti te kathitaṃ devi ! strīgurordhyānamuttamam | 

gopanīyaṃ prayatnena na prakāśyaṃ kadācana || 

p. 294) atha stutiḥ || 

mātṛkābhedatantre saptapaṭale || 

devyuvāca || 

stutiñca kavacaṃ nātha ! śrotumicchāmi sāmpratam | 

śrīguroḥ kavacaṃ proktaṃ tvayā nātha ! purā prabho ! | 

idānīṃ strīguroḥ strotraṃ kavacaṃ mayi kathyatām | 

yasya vijñānamātreṇa punarjanma na jāyate || 

śrīśiva uvāca || 

śṛṇu deve ! pravakṣyāmi stotraṃ paramagopanam | 

yasya śravaṇamātreṇa saṃsārānmucyate naraḥ | 

namaste devadeveśi ! namaste harapūjite ! | 

brahmavidyāsvarūpāyai tasyai nityaṃ namo namaḥ || 1 || 

ajñānatimirāndhasya jñānāñjanaśalākayā | 

yayā cakṣurunmīlitaṃ tasyai nityaṃ namo namaḥ || 2 || 

bhavabandhanapārasya tāriṇī jananī parā | 

jñānadā mokṣadā nityaṃ tasyai nityaṃ namo namaḥ || 3 || 

śrīnāthavāmabhāgasthā sadayā surapūjitā | 

sadā vijñānadātrī ca tasyai nityaṃ namo namaḥ || 4 || 

sahasrāre mahāpadme sadānandasvarūpiṇī | 

mahāmokṣapradā devī tasyai nityaṃ namo namaḥ || 5 || 

brahmaviṣṇusvarūpā ca mahārudrasvarūpiṇī | 

triguṇātmasvarūpā ca tasyai nityaṃ namo namaḥ || 6 || 

candrasūryyāgnirūpā ca madāghūrṇitalocanā | 

svanāthañca samāliṅgya tasyai nityaṃ namo namaḥ || 7 || 

brahmaviṣṇuśivatvādijīvanmuktipradāyinī | 

jñānavijñānayordātrī tasyai śrīgurave namaḥ || 8 || 

idaṃ stotraṃ maheśāni ! yaḥ paṭhedbhaktisaṃyutaḥ | 

sa siddhiṃ labhate nityaṃ satyaṃ satyaṃ na saṃśayaḥ || 

prātaḥkāle paṭhed yastu gurupūjāpuraḥsaram | 

sa eva dhanyo lokeśo devīputra iva kṣitau | 

iti mātṛkābhedatantre strīguroḥ stotraṃ sampūrṇam ||

stotraṃ samāptaṃ deveśi ! kavacaṃ śṛṇu sādaram | 

yasya smaraṇamātreṇa vāgīśasamatāṃ vrajet | 

strīguroḥ kavacasyāsya sadāśiva ṛṣiḥ smṛtaḥ | 

tārākhyā devatā khyātā caturvargaphalapradā | 

klīṃ bījaṃ cakṣuṣormadhye sarvāṅgaṃ me sadāvatu | 

aiṃ bījaṃ me mukhaṃ pātu hrīṃ jihvāṃ parirakṣatu | 

p. 295) śrīṃ bījaṃ skandhadeśaṃ me hasakhaphreṃ bhujadvayam | 

hakāraḥ kaṇṭhadeśaṃ me sakāraḥ ṣoḍaśaṃ dalam | 

kṣavarṇastadadhaḥ pātu lakāro hṛdayaṃ mama | 

vakāraḥ pṛṣṭhadeśañca rakāro dakṣapārśvakam | 

yūṅkāro vāmapārśvañca sakāro merumeva ca | 

hakāro me dakṣabhujaṃ kṣakāro vāmahastakam | 

makāraścāṅgulīṃ pātu lakāro me nakhaṃ vatu | 

vakāro me nitambañca rakāro jaṭharaṃ vatu | 

ṣīṅkāraḥ pādayugalaṃ hesauḥ sarvāṅgaṃ me'vatu | 

hesaurliṅgañca lomāni keśañca parirakṣatu | 

aiṃ bījaṃ pātu pūrve me hrīṃ bījaṃ dakṣiṇe'vatu | 

śrīṃ bījaṃ paścime pātu uttare bhūtasambhavam | 

śrīṃ pātu cāgnikoṇe ca vedākhyā nair-ṛte'vatu | 

devāmbā pātu vāyavyāṃ śambhau śrīpādukāṃ tathā | 

pūjayāmi tathā corddhvaṃ namaścādhaḥ sadā'vatu | 

iti te kathitaṃ kānte ! kavacaṃ paramādbhutam | 

gurumantraṃ japitvā tu kavacaṃ praphaṭhedyadi | 

sasiddhaḥ sagaṇaḥ so'pi śiva eva na saṃśayaḥ | 

pūjākāle paṭhed yastu kavacaṃ mantravigraham | 

pūjāphalaṃ bhavettasya satyaṃ satyaṃ sureśvari ! | 

trisandhyaṃ yaḥ paṭheddevi ! sa siddho nātra saṃśayaḥ | 

bhūrjje vilikhya gulikāṃ svarṇasthāṃ dhārayed yadi | 

tasya darśanamātreṇa vādino niṣprabhāṃ gatāḥ | 

vivāde jayamāpnoti raṇe ca nir-ṛteḥ samaḥ | 

sabhāyāṃ jayamāpnoti mama tulyo na saṃśayaḥ | 

sahasrāre bhāvayan yastrisandhyaṃ prapaṭhed yadi | 

sa eva siddho lokeśo nirvāṇapadamīyate | 

samastamaṅgalaṃ nāma kavacaṃ paramādbhutam | 

yasmai kasmai na dātavyaṃ na prakāśyaṃ kadācana | 

deyaṃ śiṣyāya śāntāya cānyathā patanaṃ bhavet | 

abhaktebhyaśca deveśi ! putrebhyo'pi na darśayet | 

idaṃ kavacamajñātvā daśavidyāśca yo japet | 

sa nāpnoti phalaṃ tasya cānte ca narakaṃ vrajet | 

samāptaṃ kavacaṃ devi ! kimanyat śrotumicchasi | 

tava snehānubandhena kiṃ mayā na prakāśitam || 

iti mātṛkābhedatantre strīgurukavacaṃ samāptam ||

p. 296) atha strīgurugītā || 

kaṅkālamālinītantre dvitīyapaṭale || 

pārvatyuvāca || 

lokeśa ! kathyatāṃ deva ! gurugītā mayi prabho ! | 

śrībhagavānuvāca || 

śṛṇu tāriṇi ! vakṣyāmi gītāṃ brahmamayīṃ parām | 

gurustvaṃ sarvaśāstrāṇāmahameva prakāśakaḥ | 

tvameva guru rūpeṇa lokānāṃ trāṇakāriṇī | 

gayā gaṅgā kāśikā ca tvameva sakalaṃ jagat | 

kāverī yamunā revā karatoyā sarasvatī | 

gomatī candrabhāgā ca tvameva kulapālike ! | 

brahmāṇḍaṃ sakalaṃ devi ! koṭibrahmāṇḍameva ca | 

na hi te vaktumarhāmi kriyājālaṃ maheśvari ! | 

uktvā coktvā bhāvayitvā bhikṣuko'haṃ nagātmaje ! | 

kathaṃ tvaṃ jananī bhūtvā badhūstvaṃ mama dehinām | 

tava cakraṃ maheśāni ! atītaṃ paramātmani | 

iti te kathitā gītā gurudevasya brahmaṇaḥ | 

saṅkṣepeṇa maheśāni ! prabhureva guruḥ svayam | 

jagat samastamāsthāya gurustveko hi kevalam | 

iti taṃ toṣayitvā ca nutibhiḥ stutibhistathā | 

nānāvidhadravyadānaiḥ siddhaḥ syāt sādhakottamaḥ || 

iti strīgurugītā samāptā ||

atra prasaṅgaprāptagurupūjanamapi likhyate | 

vṛhannīlatantre dvitīyapaṭale || 

gurupūjāvidhānañca kathayāmi varānane ! | 

ādau bhadrāsanaṃ dadyāt pādyaṃ dadyāttataḥ param | 

arghyaṃ dadyādviśeṣeṇa tathā cācamanīyakam | 

snānīyaṃ vasanaṃ dadyādgandhaṃ puṣpañca śobhanam | 

dhūpañca gugguluṃ dadyāddīpaṃ syāt suśobhanam | 

carvyaṃ coṣyaṃ tathā lehyaṃ peyaṃ dadyānmanoharam | 

nānāvidhaṃ phalaṃ dadyānnānārasasamanvitam | 

bhakṣyaṃ bhojyaṃ viśeṣeṇa dadyāccaiva varānane ! | 

puṣpāṇāmañjaliṃ dadyāccandanena samanvitam | 

śayyāṃ dadyānmaheśāni ! vicitrāṃ sarvamohinīm | 

khaṭvāṃ dadyānmaheśāni ! vicitrāmbaradhāriṇīm | 

pādasevāṃ guroḥ kuryyādatiyatnena sundari ! | 

guruvat guruputreṣu guruvattatsutādiṣu ||

p. 297) atha sapatnīkagurupūjanam || 

puraścaraṇarasollāse daśamapaṭale | 

ānīya svaguruṃ devi ! sapatnīkaṃ prayatnataḥ | 

nānāgandhairyutaistailairañjayedaṅgayaṣṭikām | 

snāpayedvividhaiḥ śuddhairudakaiḥ surapūjitaiḥ | 

divyavastreṇa tadgātraṃ sammārjya varavarṇini ! | 

pūjayedvividhaiḥ puṣpairgandhaiśca vividhaistathā | 

dhūpadīpaistathā peyaistāmbūlādyaiḥ suvāsitaiḥ | 

prakṛtyā saha cārvaṅgi ! pūjayedgurudaivatam | 

guroraṅgaṃ maheśāni ! candanaiḥ parilepayet | 

guroḥ kaṇṭhe maheśāni ! mālāṃ dadyādvilakṣaṇām | 

nānālaṅkārasubhagaiḥ pūjayed gurudaivatam | 

paṭṭavastrādibhirdevi ! svarṇaratnādibhūṣaṇaiḥ | 

tatpatnīṃ toṣayedbhaktyā sākṣāttāṃ jagadīśvarīm | 

śaṅkhakaṅkaṇakeyūranūpurādivilakṣaṇaiḥ | 

hārairatnamayairdevi ! tatpatnīṃ pūjayet priye ! | 

tasyāstu vāmatastiṣṭhed bhaktyāpi ca śubhismite ! | 

tulyaṃ niṣkaṃ pradadyādvai bhaktyā ratnāni pārvati ! | 

tanmantraṃ śṛṇu cārvaṅgi ! atiguhyaṃ parātparam | 

kāmabījaṃ samuddhṛtya tasyāścākhyānamuddharet | 

punaḥ kāmaṃ samuddhṛtya mantrametadudīritam | 

sapatnīkaṃ guruṃ devi ! pūjayed yastu sādhakaḥ | 

anena vidhinā devi ! sampūjya gurupādayoḥ | 

sahasrāre maheśāni ! tatra koṣopari priye ! | 

bhāvayettu sapatnīkaṃ pūjayedgururājñayā | 

gurorājñāṃ mūrddhni dhṛtvā ekadhā pūjayed yadi | 

tadaiva sahasā siddhirjāyate vīravandite ! | 

ayutaṃ prajaped yastu kiṃ tasya śatakoṭibhiḥ | 

evantu pratyahaṃ kuryyād yāvallakṣaṃ samāpyate | 

divālakṣaṇa maheśāni ! paśuvat sādhakāgraṇīḥ | 

rātrau lakṣaṃ japitvā tu divyavīramataiḥ priye ! | 

samāpya vidhivadbhaktyā gurave dakṣiṇāṃ tataḥ | 

dattvā siddhimavāpnoti candrasūryyagraheṇa kim ||

atha siddhaughagurupaṃkticintanam || 

vṛhannīlatantre dvitīyapaṭale || 

siddhaughā guravo devi ! divyaughā guravastathā | 

mānavaughāḥ samāsena kathyante guravastathā | 

p. 298) urddhvakeśo vyomakeśo nīlakaṇṭho vṛṣadhvajaḥ || 

kulacūḍāmaṇau || 

mūlādibrahmarandhrāntaṃ kulaṃ dhyātvā guruṃ smaret | 

prahlādānandanāthākhyaṃ sanakānandameva ca | 

kumārānandanāthañca vaśiṣṭhānandanāthakam | 

krodhānandasukhānandau dhyānānandaṃ tataḥ param | 

bodhānandaṃ tataścaiva dhyāyet kulamukhopari | 

kulamukhopari sahasrārāsthitacandramaṇḍale ityarthaḥ | 

mahārasarasollāsahṛdayā ghūrṇalocanāḥ | 

kulāliṅganasaṃyuktāścūrṇitāśeṣatāmasāḥ | 

kulaśiṣyaiḥ parivṛtāḥ pūrṇāntaḥkaraṇodyatāḥ | 

varābhayayutāḥ sarve kulatantrārthavedinaḥ | 

kulamūlāvatārakalpasūtraṭīkāyāṃ tṛtīyakāṇḍe || 

prātaḥ prabhṛti sāyāntaṃ sāyādiprātarantataḥ | 

yat karomi jagatyarthe tadastu tava pūjanam ||

iti prāṇatoṣiṇyāṃ tṛtīye'rthakāṇḍe 
ācārasaptakādigurupaṃktinirūpaṇāntarūpagranthikathanaṃ nāma prathamaḥ paricchedaḥ |



iti sarvaṃ gurave nivedya manasā gurorājñāṃ gṛhītvā 
mūlādhārakarṇikāntaḥsthatrikoṇāntargatādhomukhasvayambhū-liṅgaveṣṭinīṃ 
prasuptabhujagākārāṃ sārddhatribalayāṃ vidyutpuñjaprabhāṃ nīvāraśūkavattanvīṃ 
kulakuṇḍalinīṃ nijeṣṭadevatārūpāṃ hūṅkāreṇa manunā haṃsa iti manunā vā 
trikoṇamaṇḍalāgninā pavanadahanayogāccaitanyaṃ vidhāya brahmavartmanā sahasrāraṃ 
nītvā tatratyaparaśive saṃyojya tayoḥ sāmañjasyaṃ vibhāvyātyantaṃ 
śyāmārahasyoktaṃ | 

tatpramāṇaṃ taddhṛtakālikāśrutiryathā || 

mūlādhāre smarennityaṃ trikoṇaṃ tejasāṃ nidhim | 

tasyāgnirekhāmānīya adha ūrddhvavyavasthitām | 

nīlatoyadamadhyasthataḍillekheva bhāsvarām | 

nīvāraśūkavattanvīṃ pītāṃ bhāsvadanupamām | 

nīvāraśūkavaditi uḍidhānyasuṅgā iti prasiddhiḥ | 

tasyāḥ śikhāyā madhye ca paramorddhvavyavasthitām | 

sa brahmā sa śivaḥ sūryyaḥ śaṅkaraḥ paramasvarāṭ | 

p. 299) sa eva viṣṇuḥ sa prāṇaḥ sa kālāgniḥ sa candramāḥ | 

iti kuṇḍalinīṃ dhyātvā sarvapāpaiḥ pramucyate | 

iti gurorājñāṃ gṛhītveti pramāṇaśūnyalikhanam | 

kuṇḍalīdhyānānantaraṃ yogasāre || 

mūlādhāre kuṇḍalinīṃ dhyātvā sampūjayennaraḥ | 

dhyānaṃ tathā pravakṣyāmi yena yogī prajāyate | 

oṃ prasuptabhujagākārāṃ svayambhūliṅgamāśritām | 

vidyutkoṭiprabhāṃ devīṃ vicitravasanānvitām | 

śṛṅgārādirasollāsāṃ sarvadā kāraṇapriyām | 

evaṃ dhyātvā kuṇḍalinīṃ tato yajet samāhitaḥ | 

manasā gandhapuṣpādyaiḥ sampūjya vāgbhavaṃ japet | 

tato vai toṣayettāñca stavenānena sādhakaḥ | 

rudrajāmale || 

atha prātaḥ samutthāya paśuruttamapaṇḍitaḥ | 

gurūṇāṃ caraṇāmbhojamaṅgalaṃ śīrṣapaṅkaje | 

vibhāvya punarevaṃ hi śrīpadaṃ bhāvayed yadi | 

pūjayitvā ca vividhairupacārairnamet stavaiḥ || 

trailokyaṃ tejasā vyāptaṃ maṇḍalasthāṃ mahotsavām | 

taditkoṭiprabhādīptiṃ candrakoṭisuśītalām | 

sārddhatribalayākārasvayambhūliṅgaveṣṭitām | 

utthāpayenmahādevīṃ mahāvaktvāṃ manonmanīm | 

śvāsocchvāsādudgacchantīṃ dvādaśāṅgularūpiṇīm | 

yoginīṃ khecarīṃ vāyurūpāṃ mūlāmbujasthitām | 

caturvarṇasvarūpāṃ tāṃ vakārādisamāntakām | 

koṭikoṭisahasrārkakiraṇojjvalamohinīm | 

mahāsūkṣmapathaprāntarāntarāntaragāminīm | 

trailokyarakṣitāṃ vākyadevatāṃ śabdarūpiṇīm | 

mahābuddhipradāṃ devīṃ sahasradalagāminīm | 

mahāsūkṣmapathe tejomayīṃ mṛtyusvarūpiṇīm | 

kālarūpāṃ brahmarūpāṃ sarvatra sarvacinmayīm | 

dhyātvā punaḥ punaḥ śirṣe sudhābdhau viniveṣṭitām | 

sudhāpānaṃ kārayitvā punaḥ sthāne samānayet | 

samānayanakāle tu suṣumnāmadhyamadhyake | 

amṛtābhiplutaṃ kṛtvā punaḥ sthāneṣu pūjayet | 

ūrddhvodgamanakāle tu mahātejomayīṃ smaret | 

pratiprayāṇakāle tu sudhādhārābhirāplutām | 

p. 300) mahākuṇḍalinīṃ devīmamṛtānandavigrahām | 

dhyātvā dhyātvā punardhyātvā sarvasiddhīśvaro bhavet | 

tasmin sthāne mahādevīṃ vibhāvya kiraṇojjvalām | 

amṛtānandamūrtiṃ tāṃ pūjayitvā śubhāṃ mudā | 

mānasoccāravījena māyāṃ vā kāmavījakam | 

pañcāśadvarṇamālābhirjaptvānulomatastathā | 

vilomena punarjaptvā sarvatra śubhadaṃ stavam | 

paṭhitvā siddhimāpnoti tat stotraṃ śṛṇu bhairava ! ||

atha kuṇḍalinīstotram || 

janmoddhāriṇi ! rakṣiṇīha taruṇī vedādivījādimā nityaṃ cetami bhāvyate bhuvi kadā 
madvākyasañcāriṇī | 

māṃ sā tu priyadā sadā savipadaṃ saṅghātaya śrīdhare dhātrī tvaṃ 
svayamādidevavanitā dīnātidīnaṃ param || 1 || 

raktābhāmṛtacandrikā lipimayī sarpākṛtirnidritā jāgraddharmasamāśritā bhagavatī tvaṃ 
sāṃśalokāśrayaḥ | 

māṃsodgandhakagandhadoṣajaḍitaṃ vedādikāryyānvitaṃ sampālyāmalacandrakoṭikiraṇe 
nityaṃ śarīraṃ kuru || 2 || 

siddhārtho nijadoṣavit khalagatirvyādhīyate vidyayā kuṇḍalyākulamārgayuktanagarī 
sāyāhnamājñāśrayā | 

yadyevaṃ bhajati prabhātasamaye madhyāhnakāle'thavā nityaṃ yaḥ 
kulakuṇḍalīnijapadāmbhojaṃ sa siddho bhavet || 3 || 

ye vākāśacaturdale'tivimale vāñchāphalonmūlake nityaṃ samprati nityadeśaghaṭitā 
saṅketitā bhāvitā | 

vidyākuṇḍalamālinī svajananī sārakriyā bhāvyate yaistaiḥ siddhikulodbhavaiḥ praṇatibhiḥ 
kīrttyā paraṃ śambhubhiḥ || 4 || 

vācā śaṅkaramohinī tripalayācchāyāpaṭodgāminīṃ sārāmādimahāsukhapraharaṇī 
netrasthitā yoginī | 

sarvagranthivibhedinī subhujagā sūkṣmātisūkṣmā parā brahmajñānavinodinī 
kulakuṭhārāghātinī bhāvyate || 5 || 

vande śrīkulakuṇḍalīṃ tribalibhiḥ sārddhaṃ svayambhūpriyāṃ 
prāveṣṭyāsurasāracittacapalāṃ bālābalāṃ niṣkalām | 

yā devī paribhāti vedavadanā sambhāvanā bhāvanā tāmiṣṭāṃ śirasi 
svayambhuvanitāṃ sambhāvayāmi kriyām || 6 || 

p. 301) vāṇīkoṭimṛdaṅganādamadanā niḥśreṇikoṭidhvaniḥ 
prāṇeśīvaśavāmamūlakamalollāsaikapūrṇānanā | 

āṣāḍhodbhavamegharājaniyutadhvāntāntarasthāyinī mātā sā paripātu sūkṣmapathage ! 
māṃ yoginaṃ saṃskuru || 7 || 

tvāmāśritya narā vrajanti sahasā vaikuṇṭhakailāsayorānandaikavilāsinīṃ 
śaśigatānandānanāṃ kāraṇam | 

mātaḥ ! śrīkulakuṇḍalipriyakale ! kālīkuloddīpane ! bhūyastvāṃ praṇamāmi rudravanite ! 
māmuddhara tvaṃ pathi || 8 || 

kuṇḍalīśaktimārgasthaṃ stotrāṣṭakaṃ mahāphalam | 

yaḥ paṭhet prātarutthāya sa yogī bhavati dhruvam | 

kṣaṇādeva hi pāṭhena kavinātho bhavediha | 

paratra kuṇḍalīyogādbrahmalīno bhavenmahān | 

iti te kathitaṃ nātha ! kuṇḍalīkomalastavam | 

etatstotraprasādena deveṣu gurugīṣpatiḥ | 

sarve devāḥ siddhiyuktā asyāḥ stotraprasādataḥ | 

dvāparārddhacirañjīvī brahmā sarvasureśvaraḥ | 

tvañcāpi mama nikaṭe sthito bhagavatīpatiḥ | 

māṃ viddhi paramāṃ śaktiṃ sthūlasūkṣmasvarūpiṇīm | 

sarvaprakāśakaraṇīṃ vindhyaparvatavāsinīm | 

himālayasutāṃ siddhāṃ siddhamantrasvarūpiṇīm | 

vedāntaśaktitantrasthāṃ kulatantrārthagāminīm | 

rudrajāmalamabhyasthāṃ sthitisthāpakabhāvanām | 

pañcamudrāsvarūpāñca śaktijāmalamālinīm | 

ratnamālābalākāḍhyāṃ candrasūryyaprakāśinīm | 

sarvabhūtamahābuddhidāyinīṃ dānavāpahām | 

sthityutpattilayakarīṃ karuṇāsāgarasthitām | 

mahāmohanivāsāḍhyāṃ dāmodaraśarīragām | 

chatracāmararatnāḍhyāṃ mahāśūlakarāṃ parām | 

jñānadāṃ biddhidāṃ vidyāṃ ratnamālākalāpadām | 

sarvatejaḥsvarūpāṃ māmanantakoṭivigrahām | 

daridradhanadāṃ lakṣmīṃ nārāyaṇamanoramām | 

sadā bhāvaya śambho ! tvaṃ yoganāyaka ! paṇḍita ! || 

p. 302) iti rudrajāmale uttarakhaṇḍe kuṇḍalīstotraṃ samāptam |

kuṇḍalinyāṃ stotrāntaraṃ yogasāre tṛtīyapaṭale || 

oṃ namaste devadeveśi ! yogīśaprāṇaballabhe ! siddhide ! varade ! mātaḥ ! 
svayambhūliṅgaveṣṭite || 1 || 

oṃ prasuptabhujagākāre ! sarvadā kāraṇapriye ! | 

kāmakalānvite ! devi ! mamābhīṣṭaṃ kuruṣva ca || 2 || 

asāre ghorasaṃsāre bhavarogāt kuleśvari ! | 

sarvadā rakṣa māṃ devi ! janmasaṃsārasāgarāt || 3 || 

iti kuṇḍalinīstotraṃ dhyātvā yaḥ prapaṭhet sudhīḥ | 

mucyate sarvapāpebhyo bhavasaṃsārarūpake || 

iti kuṇḍalinīstotraṃ samāptam |

atha kuṇḍalinīkavacam || 

rudrajāmale uttarakhaṇḍe pañcatriṃśatpaṭale || 

śrī ānandabhairavyuvāca || 

atha vakṣye mahādeva ! kuṇḍalīkavaca śubham | 

paramānandadaṃ siddhaṃ siddhavṛndaniṣevitam | 

yaddhṛtvā yoginaḥ sarve dharmmādharmapradarśakāḥ |

jñānino mānino dhīrā vicaranti yathā narāḥ | 

siddhayo'pyaṇimādyāśca karasthāḥ sarvadevatāḥ |

etatkavacapāṭhena devendro yogirāḍbhavet | 

ṛṣayo yoginaḥ sarve jaṭilāḥ kulabhairavāḥ |

prātaḥkāle trivārañca madhyāhne vārayugmakam | 

sāyāhne vāramekastu paṭhet kavacameva ca |

pāṭhādeva mahāyogī kuṇḍalīdarśanaṃ labhet | 

kuṇḍalīkavacasya brahmā ṛṣirgāyatrīcchandaḥ kuṇḍalīdevatā sarvābhīṣṭasiddhyarthe 
viniyogaḥ | 

omīśvarī jagaddhātrī lalitā sundarī parā | 

kuṇḍalī kularūpā tu pātu māṃ kulacaṇḍikā | 

śiro me lalitā devī pātūgrākhyā kapolakam | 

brahmarandhreṇa puṭitaṃ bhrūmadhyaṃ pātu me sā | 

netratrayaṃ mahākālī kālāgnibhakṣikā śikhām | 

dantāvalīṃ viśālākṣī oṣṭhamiṣṭānnavāsinī | 

kāmavījātmikā vidyā adharaṃ pātu me sadā | 

dṛggaṇḍasthā cāṇḍayugmaṃ māyāvījā rasapriyā | 

p. 303) bhuvaneśī karṇayugmaṃ cibukaṃ krodhakālikā | 

kapilā me galaṃ pātu sarvavījasvarūpiṇī | 

mātṛkāvarṇapuṭitā kuṇḍalī kalpameva ca | 

hṛdayaṃ kālaputrī ca kaṅkālī pātu me mukham | 

bhujayugmaṃ caṇḍadurgā caṇḍadordaṇḍakhaṇḍinī | 

skandhayugmaṃ pātu devī civukaṃ krodhakālikā | 

aṅgulyagraṃ kulānandā śrīvidyā nakhamaṇḍalam | 

kālikā bhuvaneśānī pṛṣṭhadeśaṃ sadā'vatu | 

pārśvayugmaṃ mahāvīrā vīrāsanadharā'bhayā | 

mātu māṃ kuladarbhasthā nābhimudaramallikā | 

kaṭideśaṃ pṛṣṭhasaṃsthā mahāmahiṣaghātinī | 

liṅgasthānaṃ mahāmudrā bhagamālā manupriyā | 

bhagīrathapriyā dhūmrā mūlādhāraṃ gaṇeśvarī | 

caturdalaṃ kāmavidyā dalāgraṃ me vasundharā | 

dhīrdharā dhāraṇākhyā ca brahmāṇī pātu me mukham | 

bhedinī pātu kamalā vāgdevī pūrṇagaṃ dalam | 

chedinī dakṣiṇe pārśve pātu caṇḍā mahātapāḥ | 

caṇḍaghaṇṭā sadā pātu yoginī vāruṇaṃ dalam | 

uttarasthaṃ dalaṃ pātu pṛthivīmindralālitām | 

catuṣkoṇaṃ kāmavidyā brahmavidyāṣṭakoṇakam | 

aṣṭadalaṃ sadā pātu sarvavāhanavāhanā | 

caturbhujā sadā pātu ḍākinī kulacañcalā | 

meḍhrastha madanādhārā pātu me cārupaṅkajam | 

svayambhūliṅgaṃ cārvaṅgī koṭarākṣī mamāsanam | 

kadambavanagā pātu kadambavanavāsinī | 

vaiṣṇavī paramā māyā pātu me vaiṣṇavaṃ padam | 

ṣaḍdalaṃ rākiṇī pātu raṅginī kāmavāsinī | 

kāmeśvarī kāmarūpā kṛṣṇaṃ me pītavāsasam | 

dhanuḥ sā vanadurgā me śaṅkhaṃ me śaṅkhinī śivā | 

cakraṃ cakreśvarī pātu kamalākṣī gadāṃ mama | 

padmaṃ me padmagandhā ca padmamālāmanoharā | 

vādisāntākṣaraṃ pātu lākinī lokapāvanī | 

ṣaḍdalasthitadevāṃśca pātu kailāsavāsinī | 

agnivarṇā sadā pātu galaṃ me parameśvarī | 

maṇipūraṃ sadā pātu maṇimālāvibhūṣaṇā | 

daśapatraṃ daśavarṇaṃ kādiphāntaṃ trivikramā | 

pātu nīlāmahākālī bhadrā bhīmā sarasvatī | 

p. 304) ayodhyāvāsinī devī mahāpīṭhanivāsinī | 

vāgbhavādyā mahāvidyā kuṇḍalī kālarūpiṇī | 

daśacchadaśataṃ pātu rudraṃ rudrātmakaṃ mama | 

sūkṣmā sūkṣmatarā pātu sūkṣmasthānanivāsinī | 

lākinī lokajananī pātu kūṭākṣarānvitā | 

tejasaṃ pātu niyataṃ rajakī rājapūjitā | 

vijayā kulavījasthā tavargaṃ timirāpahā | 

candrātmikā maṇigranthiṃ bhedinī  pātu sarvadā | 

bhagamālā bhṛgusutā pātu māṃ nābhivāsinī |

nandinī pātu sakalaṃ kuṇḍalī kālakalpitā | 

hṛtpadmaṃ pātu kālākhyā dhūmravarṇā manoharā | 

daladvādaśavarṇañca bhāskarī bhāvasiddhidā | 

pātu me paramā vidyā kavargaṃ kāmacāriṇī | 

cavargaṃ cārurasanā vyāghrāsyā ṭaṅkadhāriṇī | 

ṭakāraṃ pātu kṛṣṇākhyā kākinīṃ pātu kālikā | 

ṭhaṅkurāṅgī ṭhakāraṃ me vījabhāṣā mahodayā | 

īśvaraṃ pātu vimalā mama hṛtpadmavāsinī | 

kālikāṃ kālasandarbhā yoginī yogamātaram | 

indrāṇī vāruṇī pātu kulamālā kulāntaram | 

tāriṇī śaktimātā ca kaṇṭhavākyaṃ sadā'vatu | 

vipracittā mahogrogrā prabhādīptā ghanāmalā | 

vākstambhinī vajradehā vaidehī vṛṣavāhinī | 

unmattā nandacittā ca kuleśī sā bhagāturā | 

mama ṣoḍaśa patrāṇi pātu mātṛtayā sthitā | 

surān rakṣatu vedajñā sarvabhāṣā ca kālikām | 

īśvarārddhāsanagatā prapāyānme sadāśivā | 

śākambharī mahāmāyā śākinī pātu sarvadā | 

bhavānī bhavamātā ca payodrumadhyapaṅkajam | 

dvidalaṃ vratakāmākhyā aṣṭāṅgasiddhidāyinī | 

pātu māmakhilānandā manorūpā japapriyā | 

lakāraṃ lakṣaṇākrāntā sarvalakṣaṇalakṣaṇā | 

kṛṣṇājinadharā devī kṣakāraṃ pātu sarvadā | 

dvidalasthaṃ sarvadevaṃ sadā pātu varānanā | 

bahurūpā viśvarūpā hākinī pātu caṇḍikā | 

harā paraśivaṃ pātu mānasaṃ pātu pañcamī | 

ṣaṭcakrasthā sadā pātu ṣaṭcakrakulavāsinī | 

p. 305) akārādikṣakārāntā bindu sargasamanvitā | 

mātṛkārṇā sadā pātu kuṇḍalī jñānakuṇḍalī | 

pūrṇakālī gatipretā pūrṇagiritaṭaṃ śivā | 

uḍḍīyāneśvarī devī sakalaṃ pātu sarvadā | 

kailāsaparvataṃ pātu kailāsagirivāsinī | 

ḍākinī rākiṇī śaktirlākinī kākinī kalā | 

sākinī hākinī devī ṣaṭcakrādīn prapātu me | 

kailāsākhyaṃ sadā pātu pañcānanatanūdbhavā | 

hiraṇyavarṇā rajanī candrasūryyāgnibhakṣiṇī | 

sahasradalapadmaṃ me sadā pātu kulākulā | 

sahasradalapadmasthā daivataṃ pātu bhairavī | 

kālī tārā ṣoḍaśākhyā mātaṅgī padmavāsinī | 

śaśikoṭigaladrūpā pātu me sakalāṃ tanum | 

raṇe ghore jale doṣe yudve vāde śmaśānake | 

sarvatra gamane jñāne sadā māṃ pātu śailajā | 

parvate vividhāvāse vināśe pātu kuṇḍalī | 

padādibrahmarandhrāntaṃ sarvākāśā sureśvarī | 

sadā pātu sarvavidyā sarvajñānaṃ sadā mama | 

navalakṣamahāvidyā daśadikṣu prapātu mām | 

ityetat kavacaṃ devi ! kuṇḍalinyāḥ prasiddhidam | 

ye paṭhanti dhyānayoge yogamārgavyavasthitāḥ | 

te yānti mokṣapadavīmaihikenātra saṃśayaḥ | 

mūlapadme manoyogaṃ kṛtvā dṛḍhāsanasthitaḥ | 

mantrī dhyāyet kuṇḍalinīṃ sūkṣmapadmaprakāśinīm | 

dharmodayāṃ dayārūḍhāmākāśasthānavāsinīm | 

amṛtānandarasikāṃ vikalāṃ sakalāṃ sitām | 

asitāṃ raktarahitāṃ viraktāṃ raktavigrahām | 

raktanetrāṃ kulakṣiptāṃ jñānākulajalojjvalām | 

viprakārāṃ manorūpāṃ mūle dhyātvā prapūjayet | 

yo yogī kurute evaṃ sa siddho nātra saṃśayaḥ | 

rogī rogāt pramucyeta baddho mucyeta bandhanāt | 

vastu priyamavāpnoti vastuhīnaḥ paṭhed yadi | 

putrahīno labhet putraṃ yogahīno bhavedvaśī | 

kavacaṃ dhārayedyastu śikhāyāṃ dakṣiṇe bhuje | 

vāmā vāmakare dhṛtvā sarvābhīṣṭamavāpnuyāt | 

svarṇe raupye tathā tāmre sthāpayitvā prapūjayet | 

p. 306) sarvadeśe sarvakāle paṭhitvā siddhimāpnuyāt | 

sa bhūyāt kuṇḍalīputro nātra kāryyā vicāraṇā || 

iti rudrajāmale uttarakhaṇḍe kandavāsinīkavacaṃ samāptam ||

tata ācārāt sveṣṭadevatāpraṇāmamantreṇa kuṇḍalinīṃ natvā daśasu dvāreṣu 
cauragaṇeśamantraṃ kavāṭavan nyaset taduktaṃ gaṇeśavimarṣiṇyāṃ || 

cakṣurdvayaṃ tathā karṇadvayaṃ nāsāpuṭadvayam | 

mukhaṃ nābhiṃ liṅgamūlaṃ gudasthānaṃ tathaiva ca | 

manodvāraṃ bhruvormadhye daśaiva dvārasaṃjñitāḥ | 

aṅkuśaṃ prathamaṃ bījaṃ hṛdaye daśadhā japet | 

prajapānte tato mātaḥ ! kavāṭaṃ nikṣipettataḥ | 

karṇayośca tathā kūrccaṃ kālīṃ nāsāpuṭe tataḥ | 

mukhe strīṃ dvividhaṃ bījaṃ nābhau vāṇīṃ tato japet | 

hesauḥ bījaṃ liṅgamūle bluṃ mūle parikīrttitam | 

oṃkārañca bhruvormadhye manaḥsthāne tathaiva ca | 

etadekādaśaṃ bījaṃ pratidvāre kavāṭavat || 

cauragaṇeśamantraṃ na japtvā karmmamātraṃ na kuryyāt | 

yadi kuryyāttadā doṣa ukto varṇavilāsatantre || 

gaṇeśa uvāca || 

adhunāhaṃ pravakṣyāmi cauramantramataḥ śṛṇu | 

cauramantraparijñānaṃ vinā he brāhmaṇīśvari ! | 

purāṇaṃ prapaṭhedyastu sa eva mūrttimān kaliḥ | 

parajanmani pāpiṣṭhaḥ sa bhaveccaurakukkuraḥ | 

śivapūjā viṣṇupūjā śaktipūjā tathaiva ca | 

sarvapūjāsu yattejo harate gaṇapaḥ svayam | 

pañcāśadgaṇadevānāṃ jyotīṃṣi munipuṅgavāḥ | 

pratidvārapathe gatvā pratipadmeṣu jṛmbhate | 

haranti japatejāṃsi pratipadmeṣu saṃsthitāḥ | 

japapūjāsu yattejastatra cauragaṇādhipaḥ | 

tasmāccauraprabodhārthaṃ cauramantrān japeddaśa | 

tatastu pūjayeddhīmān yasya yā iṣṭadevatāḥ | 

tataḥ phalamavāpnoti brahmāditridivaukasaḥ | 

cauramantraṃ mahāmantraṃ pañcāśadgaṇatoṣaṇam | 

cauramantraṃ vinā bhadre ! śāntisvastyayanaṃ kutaḥ | 

karṇadvayaṃ tathā cakṣurdvayaṃ nāsāmukhaṃ tataḥ | 

p. 307) nābhisthāne liṅgamūle gudasthāne tathaiva ca | 

manodvāre bhruvormadhye daśaikaṃ dvāramīritam | 

pratidvāre nyasenmantraṃ caurākhyaṃ brāhmaṇīśvari ! | 

cauramantrañcāha bhadre ! pratidvāre kavāṭavat | 

rahasyaṃ te pravakṣyāmi pañcāśadgaṇatoṣaṇam | 

aṅkuśaṃ pañcamaṃ bījaṃ prathame daśadhā japet | 

prajapya subhage ! mātaḥ ! kavāṭaṃ nikṣipettataḥ | 

anyathā aṅkuśairvījaiḥ kavāṭaṃ bhedire gaṇāḥ | 

candrikāntargatā nityaṃ śaṅkaraṃ varasundaram | 

candrikā suṣamā sītā śiñjinī aṇimāguṇā | 

candravindvātmikā nityā gaṇeśaparipūjitā | 

hrīṃ hrīṃ vījadvayamiti vinyasennayanadvaye |

karṇayośca tathā hrīṃ hrīṃ huṃ huṃ nāsādvaye tathā | 

mukhe strīṃ dvividhaṃ bījaṃ nābhau klīṃ subhageśvari ! | 

hesaurbījaṃ liṅgamūle gude vluṃ parikīrttitam | 

huṅkārañca bhruvormadhye manaḥsthāne tathaiva ca | 

etadekādaśadvāre cauramantrāṇi vinyaset | 

daśadhā cauramantrañca ekadhā vāpi vījakam | 

anenaiva japenāpi pratidvāre kavāṭakam || 

japakālo'pi tatraiva || 

śṛṇu cāpi pravakṣyāmi mantrasya japanirṇayam | 

prātaḥkāle ca śayyāyāṃ muktasvāpaḥ svadehake | 

pūrvavanmātṛkānyāsaṃ vinyasenmātṛkāsthale | 

tathā ekādaśadvāre cauramantrāṇi vinyaset | 

daśadhā cauramantrañca ekadhā vāpi sañjapet | 

cauramantrajapāt tuṣṭirgaṇeśasya tadā bhavet | 

yamasya nādhikāro'pi cauramantrajapāt priye ! | 

sarvamantrajapāttejaḥ sarvasmāt samupasthitam | 

tattejoharaṇe śaktirgaṇeśasya na caiva hi || 

iti ||

atha prayogaḥ || 

hṛdi kromiti daśadhā japet dakṣiṇacakṣuṣi hrīṃ hrīmiti || 10 || 

vāmacakṣuṣi hrīṃ hrīmiti || 10 || 

dakṣakarṇe hrīṃ hrīmiti || 10 || 

vāmakarṇe hrīṃ hrīmiti || 10 || 

dakṣiṇanāsāyāṃ huṃ huṃ iti || 10 || 

vāmanāsāyāṃ huṃ huṃ iti || 10 || 

mukhe hrīṃ hrīṃ hrīṃ hrīṃ hrīmiti || 10 || 

nābhau aiṃ līmiti || 10 || 

p. 308) liṅge hauḥ iti || 10 || 

guhye vlumiti || 10 || 

bhrūmadhye hūmiti || 10 || 

sarvatra daśadhā japet || 

tataḥ sthāne sthāne'japāmantrasamarpaṇaṃ kuryyāt || 

kulamūlāvatārakalpasūtraṭīkāyāṃ tṛtīyakāṇḍe asyājapāgāyatrīmantrasya śirasi haṃsa 
ṛṣaye namaḥ || 

mukhe avyaktagāyatrīcchandase namaḥ || 

hṛdi paramahaṃsadevatāyai namaḥ | 

liṅge haṃ vījāya namaḥ || 

ādhāre saḥ śaktaye namaḥ | 

paramātmaprītaye ucchāsaniśvāsābhyāṃ ṣaṭśatādhikaikaviṃśatisahasrajapena 
pūrvabhūtebhyo nivedayāmi | 

mūlādhāramaṇḍape svarṇavarṇacaturdalapadme vādisāntacaturvarṇānvite gāyatrīsahitāya 
gaṇanāthāya ṣaṭśatasaṃkhyajapamaharniśaṃ samarpayāmi namaḥ | 

svādhiṣṭhānamaṇḍape anekavidyunnibhe vādilāntaṣaḍvarṇānvite ṣaḍdalapadme 
sāvitrīsahitāya brahmaṇe ajapāmantaṣaṭsahasraṃ nivedayāmi namaḥ | 

maṇipūramaṇḍape nīlotpalameghanibhe ḍādiphāntadaśavarṇānvite daśadalapadme 
lakṣmīsahitāya viṣṇave ṣaṭsahasrajapaṃ samarpyāmi namaḥ | 

anāhatamaṇḍape taruṇaravinibhe dvādaśavarṇayute dvādaśadalapadme gaurīsahitāya 
śivāya ajapāṣaṭ sahasrajapaṃ samarpayāmi namaḥ | 

viśuddhamaṇḍape ṣoḍaśadalakarṇikāmadhye jīvātmane akārādi-aḥkārānte 
ajapāsahasrasaṃkhyajapaṃ nivedayāmi namaḥ | 

ājñāmaṇḍape śrīcandraprabhe dvidalapadme hakṣavarṇānvite māyāsahitagurumūrttaye 
ekasahasrajapaṃ nivedayāmi namaḥ | 

brahmarandhramaṇḍape nānāvarṇojjvale sahasraśabdo'saṃkhyapara iti bodhyam | 

uktañca padmaṃ koṭisamanvitamiti | 

sahasrapadmasthitāya pramātmane akārādikṣakārāntasahitāya ekasahasrajapaṃ 
nivedayāmi namaḥ | 

iti japaṃ samarpya aṣṭottaraśatasaṃkhyamajapājapaṃ kuryyāt | 

akārādikṣakārāntā varṇā haṃsa iti śivaśaktibindunā brahmāṇaṃ a iti 
visargarūpabindubhyāṃ hariharayorabhedaḥ | 

so'hamityabhedabhāvanayā brahmarūpatā svaṃ svaṃ paribhāvya uktaḥ | 

p. 309) ṣaṭśatādhikaikaviṃśatisahasrajapena paradevatārūpaḥ śrīparameśvaraḥ 
prīyatāmityekavāraṃ saṅkalpya haṃsasya dhyānaṃ yathā || 

ārādhayāmi maṇisannibhamātmaliṅgaṃ māyāpurīhṛdayapaṅkajasanniviṣṭam | 

śraddhānadīvimalacittajalāvagāhaṃ nityaṃ samādhikusumairapunarbhavāya || 

prasaṅgājjaparahasyaṃ likhyate | 

pañcāśadvarṇasampuṭatvenānulomyaprātilomyena brahmarūpaṃ meruṃ kṣakāraṃ 
parikalpya tayā saha japaṃ kuryyāditi doṣaleśairna bādhyate | 

etena viśvameva haṃsamātṛkayorekākāreṇa kālātmanā loke cidātmā ucyate | 

ajapāvidhānaṃ vinā śrīvidyādisakalavidyāyā anadhikārī bhavet | 

taduktam | 

haṃsajñānavimugdhena kṛtamapyakṛtaṃ bhavet | 

iti | 

taddhṛtapadmakoṣarāghavabhaṭṭadhṛtatantrāntaradakṣiṇāmūrtti-saṃhitāsaptamapaṭaleṣu | 

ajapādhāraṇaṃ devi ! kathayāmi tavānaghe ! | 

yasya vijñānamātreṇa paraṃ brahmaiva deśikaḥ | 

haṃsaḥ padaṃ pareśāni ! pratyahaṃ prajapennaraḥ | 

moharandhraṃ na jānāti mokṣastasya na vidyate | 

śrīguroḥ kṛpayā devi ! jñāyate japyate yadā | 

ucchāsaniśvāsatayā tadā bandhakṣayo bhavet | 

ucchvāse caiva niśvāse haṃsa ityakṣaradvayam | 

tasmāt prāṇastu haṃsātmā ātmākāreṇa saṃsthitaḥ | 

nābherucchāsaniśvāsāt hṛdayāgnervyavasthitiḥ || 

ahorātramadhye'japājapasaṃkhyāpi tatraiva | 

ṣaṣṭiśvāsairbhavet prāṇaḥ ṣaṭprāṇā nāḍikā matā | 

ṣaṣṭināḍyā ahorātraṃ japasaṃkhyākramo mataḥ | 

ekaviṃśatisāhasraṃ ṣaṭśatādhikamīśvari ! | 

japate pratyahaṃ prāṇī sāndrānandamayīṃ parām | 

utpattiśca japā rambho mṛtyustasya nivedanam | 

ajapānāmakāraṇamapi tatraiva | 

vinā japena deveśi ! japo bhavati mantriṇaḥ | 

ajapeyaṃ tataḥ proktā bhavapāśanikṛntanī | 

evaṃ japaṃ maheśāni ! pratyahaṃ vinivedayet | 

gaṇeśabrahmaviṣṇubhyo harāya parameśvari ! | 

jīvātmane krameṇaiva tathaiva paramātmane | 

p. 310) ṣaṭśatāni sahasrāṇi sahasrañca tadeva hi | 

punaḥ sahasraṃ gurave krameṇa ca nivedayet | 

evaṃ yathā sthānāvasthitebhyo gaṇeśādibhyastajjapasamarpaṇamuktvā tattatsthānānāṃ 
tattadavasthitamātṛkārṇānāñca rūpamāha tatraiva || 

ādhāre svarṇavarṇe'smin vādisāntāni saṃsmaret | 

drutasauvarṇāni tathā varṇāni parameśvari ! | 

svādhiṣṭhāne vidrumābhe vādilāntāni ca smaret | 

vidyutpuñjaprabhābhāṇi sunīle maṇipūrake | 

ḍaphāntāni mahānīlaprabhāṇi ca vicintayet | 

piṅgavarṇe mahāvahnikalikābhāni cintayet | 

kādiṭhāntāsivarṇāni caturthe'nāhate priye ! viśuddhau dhūmravarṇe ca raktavarṇān 
svarān yajet | 

ājñāyāṃ vidyudābhāyāṃ śubhrau hakṣau vicintayet | 

karpūradyutisaṃrājatsahasradalanīraje | 

nādātmakaṃ brahmarandhraṃ jānīhi parameśvari ! | 

eteṣu saptacakreṣu sthitebhyaḥ parameśvari ! | 

japaṃ nivedayitvā tu ahorātrabhavaṃ priye ! | 

sahajaṃ parameśāni ! nyāsaṃ kuryyādvicakṣaṇaḥ | 

ṛṣirhaṃso vyaktarūpo gāyatrīcchanda ucyate | 

devatā paramādistu haṃso'haṃ vījamucyate | 

saḥ śaktiḥ kīlakaṃ so'haṃ praṇavastu tvameva hi | 

netrasthalaṃ bhavet śvetaṃ varṇañca parameśvari ! | 

tadā tat saha ityevaṃ manorasya prakīrttitaḥ | 

mokṣārthe viniyogaḥ syādevaṃ jānīhi pārvati ! | 

tataḥ ṣaḍaṅgavinyāsaṃ kuryyāddehasya siddhaye | 

sūryyaṃ somaṃ maheśāni ! nirañjanamataḥ param | 

nirābhāsaṃ caturthyantaṃ svāhānte kramato nyaset | 

kavacāntaṃ pravinyasya tato'nantapadaṃ smaret || 

ajapāyā dvavidhyamuktaṃ yathā niruttaratantre caturthapaṭale'pi || 

haṃseti prakṛtirjñeyā oṃkāraḥ prakṛterguṇaḥ | 

haṅkāreṇa vahiryāti sakāreṇa viśet punaḥ | 

haṃseti paramaṃ mantraṃ jīvo japati sarvadā | 

ṣaṭ śatāni divārātrau sahasrāṇyekaviṃśatiḥ | 

ajapā nāma gāyatrī yogināṃ mokṣadāyinī | 

ajapā dvividhā devi ! vyaktā guptā krameṇa ca | 

p. 311) vyaktā ca dvividhā proktā śabdajyotiḥsvarūpiṇī | 

jyotīrūpā ca sā devī hṛdi sthāne pratiṣṭhitā | 

ṭhakārarūpā guptā ca śivaśaktiḥ prakīrttitā | 

candrabījaṃ ṭhakārastu vīpsitaḥ svara ucyate | 

ajapārthamayī guptā vahnijāyā prakīrttitā | 

asyāḥ saṅkalpamātreṇa puraścaraṇamucyate | 

iti sveṣṭadevatāgurukuṇḍalinīdhyānena paripūtamanaḥkāyaścintayed yathā | 

rāghavabhaṭṭadhṛtam || 

ahaṃ devo na cānyoṣmi brahmaivāhaṃ na śokabhāk | 

saccidānandarūpo'haṃ nityamuktasvabhāvavān | 

gurudevātmanāmaikyaṃ bhāvayitvā tu prārthayet || 

bhāvanāprakārastu dharmakāṇḍe darśitaḥ | 

trailokyacaitanyamayādhideva ! śrīnātha ! viṣṇo ! bhavadājñayaiva | 

prātaḥ samutthāya tava priyārthaṃ saṃsārayātrāmanuvarttayiṣye | 

jānāmi dharmaṃ na ca me pravṛttiḥ jānāmyadharmaṃ na ca me nivṛttiḥ | 

kenāpi devena hṛdi sthitena yathāniyukto'smi tathā karomi || 

atra śrīnāthaviṣṇo iti śaivādāvūhaḥ kāryyaḥ |

ata eva śāktānandataraṅgiṇyāṃ pañcamollāse | 

trailokyacaitanyamayeśvareśi ! śrīpārvati ! tvaccaranājñayaiva | 

iti śaktiviṣaye arddhamuktam iti prārthanāmantraḥ || 

tata utthāya bhūminatiṃ kṛtvā vāmapadapuraḥsaraṃ mūtrapurīṣe kuryāttaduktaṃ tatraiva 
| 

evaṃ sañcintya manasā gṛhānnirgatya saṃyataḥ | 

ācamya prayato mantrī dantadhāvanamācaret | 

prayata ityanena mūtrapurīṣotsargāntaśuddha iti sūcitam | 

tathā ca | 

mahānirvāṇatantre pañcamollāse || 

namaskṛtya vahirgacchedvāmapādapuraḥsaram | 

tyaktvā mūtrapurīṣañca dantadhāvanamācaret | 

gandharvatantre pañcamapaṭale || 

sarvamaṅgalasampanno vahirnirgatya sādhakaḥ | 

tyaktvā mūtrapurīṣe tu dantadhāvanamācaret | 

dantakāṣṭhamakhāditvā pūjayed yastu devatām | 

sā pūjā viphalā devi ! mṛte tu narakaṃ vrajet | 

dakṣiṇāmūrttau || 

klīmātmakaṃ kāmadevaṃ srvajanamathālikhet | 

p. 312) priyāya hṛdayānto'yaṃ manurdantaviśuddhaye | 

caturdaśākṣarairvaktraṃ kṣālayet siddhihetave || 

mantratantraprakāśe || 

vidhāyāvaśyakaṃ śaucamācamaṃ dantadhāvanam | 

mukhaprakṣālanādīni kṛtvā snānaṃ samācaret || 

padārthadarśane || 

brāhmye muhūrte utthāya karapādau viśodhayet | 

mukha prakhālya deveśi ! nāsārandhradvayaṃ tathā | 

netrāñjanaṃ vidhāyaiva śuddhasthānaṃ samāśrayet | 

netrāñjanamakṛtvā tu yaḥ paśyet sauramaṇḍalam | 

janmārjitaphalaṃ naśyet kā kathā tasya durmateḥ | 

iti nindārthavādo haridvārādāvāvaśyakatvapratipādako yasmin deśe 
ityādyuktavacanādanyatra kāmyatvajñāpaka iti | 

smṛtyuktavidhānena śaucādikaṃ dehaśuddhiñca vidhāya rātrivāsaḥ parityajya 
vāso'ntaraṃ paridhāya mantrasnānaṃ kṛtvā devagṛhamāgatya sammārjanopalepādiṃ 
kṛtvā devasya nirmālyamapasāryya pūrvadināvaśiṣṭapatrādi nābhyarcya namaskuryyāt | 

anyathā doṣaḥ | 

yadāhuḥ || 

tṛṣārttāntaḥ paśurbaddhaḥ kanyakā ca rajasvalā | 

devatā ca sanirmālyā hanti puṇyaṃ purākṛtam | 

mantratantraprakāśe || 

smṛtyuktena vidhānena samyak śaucaṃ vidhāya ca | 

prakṣālya pādāvācamya kṛtvā nyāsaṃ yatātmavān | 

praviśya devatāsthānaṃ nirmālyamapakṛṣya ca | 

dadyād puṣpāñjaliṃ vidvānarghyapādye tathaiva ca | 

mukhaprakṣālanaṃ dadyād dadyādvai dantadhāvanam | 

dadyādācamanīyañca dadyādvāso'malaṃ śubham || 

sammārjanantu yoginītantre tṛtīyabhāge navapaṭale || 

sammārjanaṃ pravakṣyāmi tat śṛṇuṣva varānane ! | 

yāṃ gatiṃ puruṣā yānti striyo vā karmaniścitāḥ | 

yāvaddhūliniḥsṛtāśca bhūmisammārjane priye ! | 

tāvadvarṣasahasrāṇi saptadvīpe maheśvara iti | 

vidhiniṣedhadravyamapi tatraiva || 

na kāṣṭhena na patreṇa na kuśena kadācana | 

vastreṇa tṛṇagucchena vīraṇena nalena ca | 

mārjayedvarjayed gucchaṃ kuśakāśāṃśca varjayet | 

iti devagṛhasammārjanam | 

p. 313) upalepanamapi tatraiva || 

mṛdgomayena vai bhūmeḥ kriyate lepanaṃ priye ! | 

ekenaivopalepena sa yonyāṃ naiva jāyate | 

snātvāvalepane devi ! salilaṃ yo dadāti ca | 

tasya puṇyaṃ mahābhāge ! śṛṇu tattvena na sundari ! | 

yāvanti jalabindūni lipyamānasya sundari ! | 

tāvadvarṣasahasrāṇi svargaloke mahīyate | 

mṛttoyaiḥ proksaṇaṃ kuryyāddevasya ca vilepanam | 

sarvapāpavinirmukto vāruṇaṃ lokamaśnute | 

ityupalepanam | 

tataḥ stavanamātreṇa namaskuryyād yathā viśvasāratantre tṛtīyapaṭale || 

īśvara uvāca || 

prātareva samutthāya hastapādau viśudhya ca | 

uttarābhimukhībhūya kuryyādbhaktyā gurornatim | 

manasā vacasā vāpi kāyena ca viśeṣataḥ | 

kṣetreśaṃ vāsturājañca vighnarājaṃ tataḥ param | 

durgāṃ vināyakaṃ śambhuṃ bhairavaṃ vaṭukānvitam | 

brahmāṇaṃ nair-ṛtiñcaiva cakrapāṇiṃ namet sadā | 

vighnebhyo vighnanāthebhya ṛṣibhyo'pi nabhettataḥ | 

devebhyo vedaśāstrebhyo vedārthebhyaśca vai namaḥ | 

rāmāyaṇebhyo bhāgavatebhyaḥ purāṇebhyaḥ sadā priye ! | 

brāhmaṇebhyo gurubhyaśca yoginībhyo viśeṣataḥ | 

yatibhyo manuvaṃśebhyo manuṣyebhyo namet sadā | 

vṛkṣebhya oṣadhibhyaśca latāgulmebhya eva ca | 

kulācalebhyo digbhyaśca dikpālebhyo namo namaḥ | 

saṃhitābhyaḥ śivebhyaśca rudrebhyo'pi namo namaḥ | 

yogebhyaḥ karaṇebhyaśca tithibhyastebhya eva ca | 

divasebhyaśca pakṣebhyaḥ sarvakālebhya eva ca | 

yoginībhyo'pi kālebhyaḥ praṇamet sarvakālataḥ | 

kṣaṇebhyo nimiṣebhyaścaṃ karmabhyaḥ kāraṇebhyaśca | 

pīṭhebhyaḥ sāgarebhyaśca tīrthebhyo'pi namo namaḥ | 

nadībhyaḥ karmayogebhyo mantrebhyaḥ praṇamet purā | 

vṛkṣebhya oṣadhibhyaśca latāgulmebhya eva ca | 

kṛtrimākṛtrimebhyaśca hradebhyaḥ praṇamet sadā | 

jīvebhyaḥ sarvabhāvebhyo rasebhyo'pi viśeṣataḥ | 

puṣpebhyaśca praṇamyātha cāgamebhyo namettataḥ | 

bhāṣyebhyaścārthaśāstrebhya ākhyānebhyo namet sadā | 

p. 314) astrebhyaḥ sarvaśāstrebhyo mātṛkābhyaśca pārvati ! | 

puruṣebhyaśca śaktibhyo dharmaśāstrebhya eva ca | 

bhūtebhyaḥ pañcabhūtebhyo mahābhūtebhya eva ca | 

jyotirbhyo jyotiṣebhyaśca ācāryyeśca pārvati ! | 

śrutibhyaśca praṇamyātha ṛtubhyaḥ praṇamet sadā | 

varṇebhyo varṇaśaktibhyaḥ kalābhyaḥ praṇamet sadā | 

sabrahmaviṣṇurudrebhyo mudrābhyaḥ praṇamet sadā | 

sthānebhyaḥ sthānadevebhyaḥ sarvakālātmane namaḥ | 

vighnebhyaḥ kālapīṭhebhyo yoginīgaṇapālike ! | 

bhairavebhyastatpatnībhyo mātṛmaṇḍalacakrake | 

ratnebhyaśca svarebhyaśca devīprītikareśvapi | 

evaṃ praṇamya deveśi ! dhyāyeddevīṃ vicakṣaṇaḥ | 

prāntare vā śmaśane vā śūnyavāse tathā gṛhe | 

advaitabhāvanāṃ kuryyād brahmāṇḍasadṛśīṃ tanum | 

ādhāraśaktiṃ sañcintya paṅkajadbayadhāriṇīm | 

tanmūrddhni cintayeddevi ! kūrmarūpaṃ janārdanam | 

nīlameghanibhaṃ devaṃ sarvatattvasamanvitam | 

tasya pṛṣṭhe sthitaṃ devamanantaṃ cintayeddhiyā | 

sahasraphaṇasaṃyuktaṃ śuddhasphaṭikasannibham | 

kakudaṃse halaṃ dhyāyenmudgaraṃ vāmapārśvake | 

ekakuṇḍalaratnena bhūṣaṇenātibhūṣitam | 

ekacakrasya upari pṛthivīṃ cintayeddhiyā | 

yathā pṛthivyāḥ siddhyarthaṃ tathemāṃ cintayet sudhīḥ | 

kṛṣṇavarṇāṃ śukavrīhibhujayugmena bhūṣitām | 

tatrāpi maṇḍapaṃ dhyāyenmanasā maṇibhūṣitam | 

tatra kalpataruṃ dhyāyet sarvavāñchāphalapradam | 

tadadhaḥsthaṃ cintayecca svarṇasiṃhāsanaṃ mahat | 

tatra sañcintayeddevīṃ hṛtpadmasthāṃ sureśvarīm || 

iti chinnamastāyā viśeṣaḥ | 

yadyapi surīkramastava eva phalamuktaṃ na tu chinnagrastādīnāṃ tathāpyekatra nirṇītaḥ 
śāstrārtho bādhakamantareṇānyatrāpi tatheti nyāyāt sarvatra kramastave 
tatphalamunneyam | 

anyathā kramastavasyānityatvaprasaṅgaḥ syādiṣṭāpattiriti cenna | 

prācīnanibandhṛbhiralikhitasya tacchaṅketi | 

dakṣiṇakālyāstu || 

brāhmye muhūrte utthāya hastapādau viśuddhya ca | 

p 315) pūrvoktañca gurudhyānaṃ kuryāt sādhakasattamaḥ | 

praṇamya vidhivaddevīṃ dhyāyettāṃ vai sanātanīm | 

aṣṭottarasahasraṃ hi japitvā vidhināmunā | 

kramastavaṃ paṭhennityaṃ vidhinānena deśikaḥ | 

oṃ namo gurubhyo devebhyastathā paratarāya ca || 

parāparebhyastadvacca tathā parātparāya ca | 

kṣetrapālaṃ namasmṛtya dvāradevān vidhānataḥ | 

lakṣmīṃ sarasvatīṃ durgāṃ gaṅgāṃ godāvarīṃ tathā | 

bhogavatīṃ namaskṛtya vāstudevānnamettadā | 

vighnarājañca vāstvīśaṃ kṣetreśaṃ praṇamāmyaham | 

nair-ṛtañcaiva brahmāṇaṃ brahmakarmātmakaṃ priye ! | 

vighnān praṇamya vidhinā tān devāṃśca namettataḥ | 

ādhāraśaktiṃ tāṃ natvā praṅkajadvayadhāriṇīm | 

nīlavarṇāṃ mahāmāyāṃ dvādaśākṣararūpiṇīm | 

tato dharmagaṇaiḥ sevyāṃ tāṃ devīṃ śaktirūpiṇīm | 

nīlavarṇaṃ mahākāyaṃ kūrmaṃ himādrisaṃsthitam | 

sarvaśaktitanuṃ viṣṇuṃ kūrmākāraṃ namāmyaham | 

tasya pṛṣṭhe sthitaṃ devamanantaṃ taṃ namāmyaham | 

sahasraphaṇasaṃyuktaṃ sarpākāraṃ hariṃ namaḥ | 

himādrisadṛśaṃ viṣṇuṃ ekadaṇḍadharaṃ vibhum | 

phaṇāsahasrairmaṇibhirbhūṣitaṃ taṃ namāmyaham | 

tasya kukṣagataṃ dhyāyellāṅgalañcāśubhāvaham | 

mudgaraṃ vāmabhāge ca tatraikādaśasaṃyutam | 

tasya mūrddhnisthitaṃ dhyāyedvarāhaṃ viṣṇumavyayam | 

ekadantaṃ mahākāyaṃ kālameghasamaprabham | 

tasya dante sadā dhyāyet pṛthivīṃ padmapāyinīm | 

nīlavarṇāṃ mahādevīṃ śāliśūkavibhūṣitām || 

aṇimādiguṇairyuktāṃ sarvatattvavibhūṣitām | 

tasyā mūrddhni sadā dhyāyet samudrān ratnasaṃyutān | 

nānāparvatasaṃyuktāṃ pṛthivīṃ cintayeddhiyā | 

parvatāṃścintayettasyāṃ sarvatra kulabhūṣitān | 

diggajebhyo namaskṛtya yogebhyaḥ praṇamet sadā | 

munīndrebhya ṛṣibhyaśca yogaśāstradharāya ca | 

śāktebhyo vaiṣṇavebhyaśca śaivebhyaḥ praṇamet sadā | 

yantrebhyo mantradevebhyaḥ sarvaśāstraparāya ca | 

candrāya candravaṃśebhyaḥ sūryyavaṃśebhya eva ca |

p. 316) manuvaṃśamanuṣyebhyaḥ pañcabhūtebhya eva ca | 

mahābhūtebhyo bhūtebhyaḥ kalābhyaḥ praṇamet sadā | 

rasebhyo'pi namaskṛtya gandhebhyaṃ praṇamet sadā | 

puṣpebhyaḥ puṣpahāsebhyo gandharvebhyo namo namaḥ | 

yakṣebhyo bhūtavargebhyaḥ pretebhyaṃ sarvakarmasu |

śabdabrahmasvarūpebhyaḥ praṇamāmi sadā priye ! | 

rudrebhyo rudravaṃśebhyo bhairavebhyo namo namaḥ | 

liṅgebhyo liṅgadevebhyo vedaśāstrebhya eva ca | 

vedebhyo'pi ca śāstrebhyastebhyo nityaṃ namo namaḥ | 

sthāvarebhyo namaskṛtya ṛṣibhyaḥ praṇamet sadā | 

praṇamāmi sadārthebhyo veśebhyo'pi namo namaḥ | 

mantrebhyo'pi namaskṛtya mantrārthebhyo namo namaḥ | 

pūjopakaraṇebhyaśca brāhmaṇebhyo namo namaḥ | 

yoginībhyo namaskṛtya śaktibhyo'pi namo namaḥ | 

ratnebhyo'pi namaskṛtya nadībhyaḥ praṇamet sadā | 

pīṭhebhyo'pi namaskṛtya mātṛbhyaḥ praṇamet sadā | 

annebhyo'pi namaskṛtya indrebhyo'pi namo namaḥ | 

kṣetrebhyo'pi namaskṛtya kṣetrapālebhya eva ca | 

kulācalebhyo natvā tu prādurbhāvebhya eva ca | 

uktānuktañca yat kiñcittebhyo nityaṃ namo namaḥ | 

oṃ namāmi kālikāṃ devīṃ kalikalmaṣanāśinīm | 

namāmi śambhupatnīñca namāmi bhavasundarīm | 

ādyāṃ devīṃ namaskṛtya namastrailokyamohinīm | 

namāmi satyasaṅkalpāṃ sarvaparvatavāsinīm | 

pārvatīñca namaskṛtya namo nityaṃ nagātmaje ! | 

mātastvadīyacaraṇaṃ śaraṇaṃ surāṇāṃ dhyānāspadairdiśati vāñchitavāñchanīyam | 

yeṣāṃ hṛdi sphurati taccaraṇāravindaṃ dhanyāsta eva niyataṃ suralokapūjyāḥ | 

gandhaiḥ śubhaiḥ kuṅkumapaṅkalepairmātastvadīyaṃ caraṇaṃ hi bhaktāḥ | 

smaranti śṛṇvanti luṭhanti dhīrāsteṣāṃ jarā naiva bhavedbhavāni ! | 

tavāṅghripadmaṃ śaraṇaṃ surāṇāṃ parāparā tvaṃ paramā prakṛṣṭiḥ | 

dine dine devi ! bhavet karasthaḥ kimanyamuccaiḥ kathayanti santaḥ | 

kavīndrāṇāṃ darpaṃ karakamalaśobhāparicitaṃ vidhunvajjaṅghā me 
sakalagaṇametadgirisute ! | 

p. 317) atastvatpādābjaṃ janani ! cetasi mama hitaṃ nārībhūtaṃ praṇihitapadaṃ 
śāṅkaramapi | 

ye te daridrāḥ satataḥ hi mātastvadīyapādaṃ manasā namanti | 

devāsurāḥ siddhavarāśca sarve tava prasādāt satataṃ luṭhanti || 

haristvatpādābjaṃ nikhilajagatāṃ bhūtirabhavat śivo dhyātvā dhyātvā kimapi paramaṃ 
tatparataram | 

prajānāṃ nātho'yaṃ tadanu jagatāṃ sṛṣṭivihitaṃ kimanyatte mātastava caraṇayugmasya 
phalatā || 

indraḥ surāṇāṃ śaraṇaṃ śaraṇye ! prajāpatiḥ kāśyapa eva nānyaḥ | 

varaḥ patirviṣṇubhavaḥ pareśi ! tvadīyapādābjaphalaṃ samastam || 

tvadīyanābhīnavapallave vā navāṅkurairlomavaraiḥ praphullam | 

sadā vareṇye ! śaraṇaṃ vidhehi kiṃvāparaṃ cittavarairvibhāvyam | 

tvadīyapādārcitavastusambhavaḥ surāsuraiḥ pūjyamavāpa śambhuḥ | 

tvadīyapādārccanatatparo hariḥ sudarśanādhīśvaratāmupālabhat | 

dharitrī gandharūpeṇa rasena ca jalaṃ dhṛtam | 

tejo vahnisvarūpena praṇave brahmarūpadhṛk | 

mukhaṃ candrākāraṃ tribhuvanapade yāmasahitaṃ trinetraṃ me mātaḥ ! pariharati yaḥ 
syāt sa tu paśuḥ | 

na siddhistasya syāt suratasatataṃ viśvamakhilaṃ kaṭākṣaiste mātaḥ ! 
saphalapadapadmaṃ sa labhate || 

kratustvaṃ havistvaṃ svadhā tvaṃ murāreḥ purā tvaṃ parā tvaṃ sadāśīrmurāreḥ | 

harastvaṃ haristvaṃ śivastvaṃ śivānāṃ gatistvaṃ gatistvaṃ gatistvaṃ bhavāni ! || 

navāhaṃ navā tvaṃ navā vā kriyāyā varastvaṃ carustvaṃ śaraṇyaṃ dharāyāḥ | 

nadastvaṃ nadī tvaṃ gatistvaṃ nidhīnāṃ sutastvaṃ sutā tvaṃ pitā tvaṃ gṛhiṇām || 

tvadīyamuṇḍākhya bhavāni ! mālāṃ vidhāya citte bhavapadmajādayaḥ | 

surādhipatvaṃ labhate munīndraḥ śaraṇyametat kimapīha cānyat | 

narasya muṇḍañca tathā hi khaḍgaṃ bhujadvaye ye manasā japanti | 

savyetare devi ! varābhayañca bhavanti te siddhajanā munīndrāḥ | 

śivopari tvāṃ hṛdaye nidhāya japanti vidyāṃ hṛdaye kadācit | 

p. 318) sadā bhavet kāvyarasasya vettā ante padadvandvamupāśrayeta || 

digambarīṃ tvāṃ manasā vicintya japet parākhyāṃ jagatāṃ janīti | 

japetparākhyāṃ jagatāṃ matiśca kiṃvā parākhyāśaraṇaṃ bhavāmaḥ | 

śivāvirāvaiḥ pariveṣṭitāṃ tvāṃ nidhāya citte satataṃ japanti | 

bhaveya deveśi ! parāparādinirīśatāṃ devi ! parā vadandi || 

tvadīyaśṛṅgārarasaṃ nidhāya japanti mantraṃ yadi vedamukhyāḥ | 

bhavanti te devi ! janāpavādaṃ kaviḥ kavīnāmapi cāgrajanmā || 

vikīrṇaveśāṃ manasā nidhāya japanti vidyāṃ cakitaṃ kadācit | 

sudhādhipatyaṃ labhate naraḥ sa kimasti bhūmyāṃ sṛṇu kālakāli ! || 

tvadīyavījatrayamātaretajjapanti siddhāstu vimuktihetoḥ | 

tadeva mātastava pādapadmagā bhavanti siddhiśca dinatraye'pi || 

tvadīyakūrccadvayajāpakatvāt surāsurebhyo'pi bhavecca varṇaḥ | 

dhanitvapāṇḍityamayanti sarve kiṃ vā parāṃ devi ! parāparākhyā || 

tvadīyalajjādvayajāpakatvādbhavenmaheśāni ! caturthasiddhiḥ | 

tvadīyasatsiddhivaraprasādāttavādhipatyaṃ labhate nareśaḥ || 

tataḥ svanāmnaḥ śṛṇu mātaretat phalaṃ caturvarga vadanti santaḥ | 

vījatrayaṃ vai punarapyu pāsya surādhipatyaṃ labhate munīndraḥ || 

punastathā kūrccayugaṃ japanti namanti siddhā narasiṃharūpāḥ | 

tato'pi lajjādvayajāpakatvāllabhanti siddhiṃ manaso janāste | 

ante padaṃ kṣipya vibhā vibhāvasostvanmantramuddhāramidaṃ vadanti || 

tripañcāre cakre janani ! satataṃ siddhisahitāṃ vicinvan sañcinvan paramamamṛtaṃ 
dakṣiṇapadam | 

sadā kālīṃ dhyātvā vidhivihitapūjāparikarā viśeṣākhyānaṃ te na khalu 
bhavabhaṅgābhayapadaḥ || 

tvaṃ śrīstvamīśvarī kālī tvaṃ hrīstvañca karālikā | 

lajjā lakṣmīḥ satī gaurī nityācintyā citiḥ kriyā || 

parā ādyā parākhyā ca paramā paramā vasuḥ | 

akulyādyaiścitte pracayapadapadyaiḥ padayutaiḥ sadā japtvā stutvā japati hṛdi mantraṃ 
manuvidā | 

p. 319) na teṣāṃ saṃsāre vibhavaparibhaṅgapramathane kṣaṇaṃ cittaṃ devi ! prabhavati 
viruddhe parikaram || 

trayastriṃśaiḥ ślokairyadi japati mantraṃ stavati ca nameccaitānetān paramamṛtakalpaṃ 
suravaram | 

bhavet siddhiḥ śuddhau jagati śirasā tvatpadayugaṃ praṇamya prākāmyaṃ varasurajanaiḥ 
pūjyavitatim || 

iti viśvasāratantre dakṣiṇakālikākramastotraṃ nāma caturthaḥ paṭalaḥ ||

yāsāṃ yāsāṃ kramastotraṃ tāsāṃ tāsāṃ dakṣiṇāprakṛtikatvenāpavādaviṣayam 
parityajyotsargasya pravṛttitvāt dakṣiṇakālikākramastotrapāṭhenaiva tatphalanirvāhaḥ | 

samprati guhyakālyā api viśeṣa uktastatraiva ṣaṣṭhapaṭale tatkavacāt param || 

kramastavaṃ pravakṣyāmi śṛṇuṣva kamalānane ! | 

brāhmye muhūrte utthāya gurudevānnamet sadā | 

vāruṇīmukhamāśritya namaskuryāduparyyadhaḥ | 

gurubhyo'pi namo nityaṃ namastatpādukāya ca | 

paraṃ parebhyaśca parāparebhyaḥ parātparebhyo'pi namo'stu te ca | 

ādhāraśaktiṃ namaskṛtya kulācalānnamaskuryyāt | 

dharmmakarmmaṇe namaskṛtya kūrmmarājāya vai namaḥ | 

anantāya namo nityaṃ varāhāya namo namaḥ | 

pṛthivyai ca namo nityaṃ kulācalebhyo namo namaḥ | 

samudrebhyo namo nityaṃ saratnairamṛtairjalaiḥ | 

kulavṛkṣebhyo namo nityaṃ kalpavṛkṣebhyo namo namaḥ | 

svarṇasiṃhāsanebhyaśca maṇivedyai namo namaḥ | 

caturdiśi namaskuryyāt  sarvadevān namastataḥ | 

vedebhyo'pi namo nityaṃ vedārthebhyo namo namaḥ | 

śākhābhyastasya vai nityaṃ tatpādebhyo namo namaḥ | 

tadvarṇebhyo namo nityaṃ varṇārthebhyo namo namaḥ | 

asaṃskārapadebhyaśca namo vai paramātmane | 

vidyābhyo'pi namo nityamavidyābhyo namo namaḥ | 

śāstrebhyo'pi namo nityamaśāstrebhyo namo namaḥ | 

dharmebhyo'pi namo nityamadharmebhyo namo namaḥ | 

bhāgavatebhyo namo nityaṃ vidyābhyo'pi namo namaḥ | 

p. 320) śrutibhyo'pi namo nityaṃ śrutyarthebhyo namo namaḥ | 

śrīrāmabhāgavatebhyaśca daṇḍavat praṇamet sadā | 

bhāgavatebhyo namo nityaṃ bhāgavatārthebhyo namo namaḥ | 

tattvārthebhyo namo nityaṃ tattvebhyo'pi namo namaḥ | 

yogebhyo'pi namo nityaṃ yogārthebhyo namo namaḥ | 

saṃhitābhyo namo nityaṃ tadarthebhyo namo namaḥ | 

mātṛkābhyo namo nityaṃ tadarthebhyo namo namaḥ | 

kalābhyo'pi namo nityaṃ śaktibhyo'pi namo namaḥ | 

svarebhyo'pi namo nityaṃ rāgebhyo'pi namo namaḥ | 

rāgiṇībhyo namo nityaṃ tadarthebhyo namo namaḥ | 

astrebhyo'pi namo nityaṃ śastrebhyo'pi namo namaḥ | 

jīvebhyo'pi namo nityaṃ vījebhyo'pi namo namaḥ | 

bhūcarebhyo namo nityaṃ khecarebhyo namo namaḥ | 

yogebhyo'pi namo nityaṃ karaṇebhyo namo namaḥ | 

muhūrtebhyo namo nityaṃ yāmebhyo'pi namo namaḥ | 

ṛtubhyo'pi namo nityaṃ vatsarebhyo namo namaḥ | 

ḍākinībhyo namo nityaṃ rudrebhyo'pi namo namaḥ | 

bhūtebhyo'pi namo nityaṃ pretebhyo'pi namo namaḥ | 

yakṣebhyo'pi namo nityaṃ vighnebhyo'pi namo namaḥ | 

bhūtebhyo'pi namo nityaṃ mahābhūtebhyo namo namaḥ | 

ācāryebhyo namo nityaṃ śaṅkarebhyo namo namaḥ | 

vaiṣṇavebhyo namo nityaṃ ye ca māyāvimohitāḥ | 

māyāyai praṇamennityaṃ prattvebhyo'pi namo namaḥ | 

śarīrebhyo namo nityaṃ vyāpakebhyo namo namaḥ | 

mantrebhyo'pi namo nityaṃ yantrārthebhyo namo namaḥ | 

namo varṇātmikābhyaśca devatābhyo namo namaḥ | 

tatpadebhyo namo nityaṃ satpadebhyo namo namaḥ | 

bhāvanābhyo namo nityaṃ bhāvaśāstrebhya eva ca | 

stavebhyaḥ kavacebhyaśca nāmabhyo'pi namo namaḥ | 

āgamebhyo namo nityaṃ tadarthebhyo namo namaḥ | 

tatkriyābhyo namo nityaṃ śreṣṭhaśāstreti kīrttyate | 

rasebhyo'pi namo nityaṃ gandhebhyo'pi namo namaḥ | 

p. 321) pīṭhebhyo'pi namo nityaṃ tatsthebhyo'pi namo namaḥ | 

sattvebhyo'pi namo nityaṃ rājasebhyo namo namaḥ | 

tāmasebhyo namo nityaṃ guṇebhyo'pi namo namaḥ | 

sarvavidyāvatārebhyaḥ siddhebhyo'pi namo namaḥ | 

ānandakandāya namaskṛtya kandanāya namo namaḥ | 

sarvatattvātmakamalāya prakṛtipatrebhya eva ca | 

siddhapīṭhāya sattvasya śavarūpaśivāya ca | 

tripañcārāya cakrāya namo nityaṃ namo namaḥ | 

tatrasthāyai kālikāyai guhyāyai kāmarūpiṇyai | 

gurukulādiśaktibhyaḥ kālikāyai namo namaḥ | 

namo namo namaste'stu parāparābhyo namo namaḥ | 

viśālanetrāṃ surasaṅghavanditāṃ surāsurābhyarccitapādapadmām | 

nṛmuṇḍamālākalitāśatāṅgaiḥ parāvare te prabhavanti siddhāḥ || 

sthūle kecit pravadanti siddhāḥ sūkṣmeti kecinmunayo vadanti | 

tāmambikāṃ naumi viśālanetrasumaṅgalaṃ dhehi madīyadehe || 

tvadīyapādāmbujamevametat niṣevya siddhāḥ prabhavaṃ prayānti | 

mātastavāyaṃ pāpāt sarvaśokaduḥkhājjagajjanaramye | 

ye tvā dhyāyeyurmanasi vidhānāḥ sarve te sakalaphalāḥ || 

iti viśvasāratantre guhyakālyāḥ kramastavo nāma ṣaṣṭhapaṭale ||

atha tripurāsundaryyāḥ kramastavaḥ saptamapaṭale || 

kramastavaṃ pravakṣyāmi śṛṇuṣva kamalānane ! | 

oṃ gurubhyo namo nityaṃ parātparatarāya ca | 

parāparebhyaḥ parebhyaśca namo nityaṃ namo namaḥ | 

gobhyo namo brāhmaṇebhyo brahmaputrebhyo vai namaḥ | 

munibhyo munipatnībhyo muniputrebhyo vai namaḥ | 

digbhyo namo dikpatibhyo digambarebhyaśca vai namaḥ | 

bhramaṇebhyo namo nityaṃ rasanābhyaśca vai namaḥ | 

vedebhyo vedaśāstrebhyo vedārthebhyo namo namaḥ |

bhāgavatebhyo namo nityaṃ śrībhāgavatebhyo namo namaḥ | 

śrīrāmabhāgatebhyo namo nityaṃ bhāgavatebhyo namo namaḥ | 

tīrthebhyaḥ parvatebhyaśca pīṭhebhyaḥ satataṃ namaḥ | 

yogibhyo yoginībhyaśca yogādibhyaśca vai namaḥ | 

p. 322) dhyānebhyo mantravarṇebhyo mātṛkābhyo namo namaḥ | 

ācāryyebhyo namo nityaṃ bhairavebhyo namo namaḥ | 

rudrebhyo rudrapatnībhyo gandharvebhyo namo namaḥ | 

kinnarebhyaḥ piśācebhyaḥ kuṣmāṇḍebhyo namo namaḥ | 

avatārebhyo mūrttibhya ādityebhyo namo namaḥ | 

namaḥ saṃvatsarebhyaśca divasebhyo namo namaḥ | 

nakṣatragrahayogebhyaḥ karaṇebhyaśca vai namaḥ | 

tithibhyaḥ sarvakālebhya ṛtubhyo'pi namo namaḥ | 

kakārādyairmahādevyai kālikāyai namo namaḥ | 

ekārasthāṃ mahādevīṃ sarvādhārasvarūpiṇīm | 

īkārasthāṃ mahādevīṃ ratiṃ kāmāṅgasundarīm | 

lakārasthamahādevyai indrāṇyai sarvasiddhaye | 

hakārastha mahādevyai śivāyai sarvato namaḥ | 

etairvarṇairmahāmāyā pātu māṃ sundarī śubhā | 

sakārasthā mahāmāyā sāvitrī pātu māṃ sadā | 

śiva māṃ pātu deveśī hakārādyā sureśvarī | 

śivānī sarvadā pātu hakārasthā mahodayā | 

vakārasthā mahādevī pātu māṃ kāmadāyinī | 

lakārasthā makudevī indrāṇī pātu sarvadā | 

sarvāṅgaṃ pātu māṃ devī sarvāṇī sarvasundarī | 

etairvarṇairmahāmāyā pātu māṃ sundarī sadā | 

kakārasthā mahāmāyā brahmāṇī pātu māṃ sadā | 

hakārasthā śivā pātu sarvatra śivadūtikā | 

kakārasthā śivā pātu hakārasthā sureśvarī | 

sakārasthā sadā pātu sāvitrī śarmadāyinī | 

lakārasthā mahādevī lakṣmīrmāṃ sarvadāvatu | 

bhuvaneśī sadā pātu sarvāṅge bhavasundarī | 

anantā sarvadā pātu akārasthā sureśvarī | 

akārādyā sadā pātu śivadūtī sureśvarī | 

sakārasthā sadā pātu kāminī kāmadāyinī | 

lakāre pātu māṃ sarvakṣetre tribhuvaneśvarī | 

lakārasthā sadā pātu indrāṇī sarvadā mama | 

makārasthā sadā pātu sarvatra māṃ sureśvarī | 

ebhirvarṇaiḥ sthitā devī pātu māṃ bhuvaneśvarī | 

śivānī māṃ sadā pātu sarvatra harasundarī | 

candravījasthitā vidyā sāvitrī śambhurūpiṇī | 

p. 323) pātu māṃ sarvakṣetreṣu devatā bhuvaneśvarī | 

etairvarṇairmahāmāyā pañcaviṃśativarṇikā | 

bhuvaneśī sadā pātu sarvāṅge tripurāmbikā | 

sarvavījeṣu sarvatra yojayedbhuvaneśvarīm | 

sarvāṅge māṃ sadā pātu devī tribhuvaneśvarī | 

śikhāyāṃ bhrūyuge cākṣṇoroṣṭhayorgaṇḍayornasi | 

tathā ca civuke dante jihvāyāṃ tālumūlake | 

hṛdaye pārśvayugale pṛṣṭhe nābhau tathodare | 

nitambe ca tathopasthe guhye ca jānuyugmake | 

jānucakre ca jaṅghāyāṃ kaṭike pādake punaḥ | 

sarvāṅge pātu māṃ devī śrīmattripurasundarī | 

śāstre vāde ca saṃgrāme rājadvāre surārccane | 

prāntare giridurge ca śatrumadhye tathāpare | 

caure vyāghre ca siṃhe ca viṣamādibhayādiṣu | 

atyantarogayukteṣu pātu māṃ tripurāmbikā | 

sundarī pātu sarvatra sundarī parirakṣatu | 

idaṃ tripurasundaryyāḥ kramastotramudāhṛtam | 

yatra tatra na vaktavyaṃ yadīcchedātmano hitam | 

śaṭhāya bhaktiśūnyāya nindakāya maheśvari ! | 

nyūnāṅge cātiriktāṅge darśayenna kadācana | 

śūdrāya na ca dadyācca stavarājaṃ maheśvari ! | 

vadedvā darśayedvāpi śaṅkareṇa ca bhāṣitam | 

ślokaṃ vā stavamekaṃ vā pūjayedvā paṭhannapi | 

brahmahatyā surāpānaṃ steyaṃ gurvaṅganāgamaḥ | 

sarvamāśu taratyeva stavasyāsya prasādataḥ | 

aputro labhate putraṃ daridro labhate dhanam | 

arogī balavāṃścaiva jāyate sparśanādapi | 

kimanyadbahunā devi ! yadyadvāñchitamātmanaḥ | 

tatsarvaṃ labhate devi ! stavasyāsya prasādataḥ || 

iti viśvasāratantre tripurāsundarīkramastavaḥ samāptaḥ |

iti śrīprāṇatoṣiṇyāṃ tṛtīye'rthakāṇḍe prātaḥkṛtyavidhirūpaśākhākathanaṃ nāma 
dvitīyaḥ paricchedaḥ |



jāmale || 

snānamūlāḥ kriyāḥ sarvāḥ śrutismṛtyuditā nṛṇām | 

tasmāt snānaṃ niṣeveta śrīpuṣṭyārogyavarddhanam | 

etadvacanaṃ matsyasūkte daśamapaṭale'pi || 

snānākaraṇe doṣa ukto rāghavabhaṭṭena || 

p. 324) yataścāśucivastramasnānamanalaṅkāraṃ puruṣaṃ devatā nādhitiṣṭhantīti || 

snānabhedamāha rudrajāmale uttarakhaṇḍe ekaviṃśatipaṭale || 

snānantu dvividhaṃ proktaṃ majjanaṃ gātramārjjanam | 

mantrajalādibhiḥ snānamuttamaṃ parikīrttitam || 

tatprakāraṃ śṛṇu prāṇavallabha ! priyakāraṇam || 

viśvasāratantre dvitīyapaṭale || 

māntraṃ bhaumaṃ tathāgneyaṃ vāyavyaṃ divyameva ca || 

vāruṇaṃ mānasañcaiva saptasnānaṃ prakīrttitam | 

evaṃ snātvā vidhānena śucirbhavati nānyathā || 

tatra māntrasnānādikaṃ viśeṣayati tatraiva || 

āpo hiṣṭhādibhirmāntraṃ bhaumaṃ dehapramārjjanam | 

āgneyaṃ bhasmanā snānaṃ vāyavyaṃ gorajaḥ smṛtam | 

yattadātapavarṣeṇa snānaṃ divyamihocyate | 

vāruṇañcāvagāhaḥ syānmānasaṃ viṣṇucintanam | 

tatra mantrasnānaṃ dvividhamāntaraṃ vāhyañca | 

tatra vaiṣṇavasnānamāntaramuktam vaśiṣṭhasaṃhitāyām | 

anantādityasaṅkāśaṃ vāsudevaṃ caturbhujam | 

śaṅkhacakragadāpadmamukuṭaṃ vanamālinam | 

dvādaśārṇāmbujagataṃ dhyāyennārāyaṇaṃ vibhum || 

viśvasāratantre dvitīyapaṭale || 

khasthitaṃ puṇḍarīkākṣaṃ mūrttimantaṃ prabhuṃ smaran | 

tatpādodakajāṃ dhārāṃ nipatantīṃ svamūrddhani | 

cintayedbrahmarandhreṇa praviśantaṃ svakāṃ tanum | 

tayā saṃkṣālayet sarvametaddehagataṃ malam | 

tatkṣaṇādvirajo mantrī jāyate sphaṭikopamaḥ | 

idaṃ snānavaraṃ mantrāt sahasramadhikaṃ smṛtamiti || 

iti vaiṣṇavāntarasnānam || 

śāktamabhyantarasnānamuktaṃ śrīpañcamīmate || 

snānaprakāro dvividho vāhyābhyantarabhedataḥ | 

āntaraṃ snānamatyantaṃ rahasyamapi sādarāt | 

kathayāmi bhavadhvastyai caturvargaphalāptaye | 

saṃvittrayamanusmṛtya caraṇatrayamadhyataḥ | 

sravantaṃ saccidānandapravāhaṃ bhāvagocaram | 

vimuktisādhanaṃ puṃsāṃ smaraṇādeva yoginām | 

tena plāvitamātmānaṃ bhāvayedbhavaśāntaye || 

iti śākte āntarasnānam | 

śaivāntarasnānaṃ śaivāgame uktam | 

manasā mūlamantreṇa prāṇāyāmapuraḥsaram | 

p. 325) kurvīta mānasasnānaṃ sarvatra vihitañca yat || 

gandharvatantre ṣaṣṭhapaṭale || 

snānañca trividhaṃ proktaṃ sandhyā ca trividhā smṛtā | 

āntarañca bhaveddevi ! vāhyaṃ mānasameva ca | 

mānasaṃ vai bhavet snānaṃ yaḥ sadā śuddhamānasaḥ | 

sparśalepādike vāpi nirvikalpaḥ sadaiva hi | 

vāhyamantraiśca samproktamāntaraṃ śṛṇu sāmpratam | 

prāguktakramayogena prāṇāyāmaparo budhaḥ | 

śaktiṃ paraśivenaiva saṅgamayya vidhanataḥ | 

tadudbhavāmṛte śaśvannimajjya punarevahīti || 

atha nityasnānaphalam matsyasūkte daśamapaṭale || 

yāmyaṃ hi yātanāduḥkhaṃ nityasnāyī na paśyati | 

nityasnānena pūjyante ye'pi pāpakṛto janāḥ | 

agamyāgamanāt pāpāt pāpibhyaśca pratigrahāt | 

rahasyācaritāt pāpānmucyate snānamācaran || 

atha vāhyasnānam || 

rudrajāmale pūrvakhaṇḍe dvitīyapaṭale || 

nadīsarastaḍāgeṣu kūpavāpīṣu vā punaḥ | 

prātarmadhyāhnasāyāhne naraḥ snāyād yathāvidhi || 

viśvasāratantre dvitīyapaṭale || 

vidhinā snānamuddiśya kuryyāt pūrvāhṇikīṃ kriyām | 

nadīṃ vā devakhātaṃ vā dīrghikāṃ sāgaraṃ tathā || 

etān prāpya snānamuddiśya paurvāhṇikīṃ kriyāṃ kuryyādityanvayaḥ | 

nadyādīnāmuddhṛtajalāpekṣayā sthānasthajalasya prāśastyamuktam tatraiva || 

gaṅgādyāḥ saritaḥ sarvāḥ śasyante sthānato budhaiḥ | 

kāśyādisarvatīrthāni bhārate yāni santi vai | 

tāni sthāne praśasyante sarvapāpaharāṇi vai || 

iti vakṣyamāṇavacane yojanaparyyantadeśasya gaṅgātvāt kaimutikanyāyasiddhaṃ 
gaṅgājalasyoddhṛtasyāpi prāśastyamiti | 

evañca gaṅgādyā ityatra tadguṇasaṃvijñānabahubrīhiṇā gaṅgābhinnā iti jñeyam || 

nīlatantre dvitīyapaṭale || 

mṛtkuśānapi saṃgṛhya gatvā jalāntikaṃ tataḥ | 

malāpakarṣaṇaṃ snātvā mantrasnānaṃ samācaret || 

śākte kuśān viśeṣayati śyāmārahasyadhṛtam || 

tarjjanyā rajataṃ dhāryyaṃ svarṇaṃ dhāryyamanāmayā | 

p. 326) eṣa eva kuśaḥ śākte na darbho vanasambhavaḥ || 

iti śāktakuśaḥ | 

mahānirvāṇatantre pañcamollāse || 

ādāvapa upaspṛśya praviśet salile tataḥ | 

nābhimātrajale sthitvā malānāmapanuttaye | 

sakṛt snātvā tathonmajjya mantrasnānamathācaret || 

etena malāpakarṣaṇaṃ vinā saṅkalpapūrvakasnānamātramanuśāsanaviruddham | 

kecittu prāguktaviśvasāravacane 
paurvāhṇikakriyānantarasnānadarśanādakṛtatatkriyāstailābhyaktā api snānāt pūrvaṃ 
paurvāhṇikakṛtyamācaranti | 

tanna manoramam | 

prāguktajāmalavacanena kriyāmātrasya snānamūlakatvādata eva rāghavabhaṭṭena 
mantrasnānaṃ kṛtvā devagṛhamāgatya sammārjanādītyādyuktam || 

nīlatantre || 

vidyayā trirnimajjyaivamācaret pāthasā tathā | 

punarnimajjya payasi saṅkalpañca samāpayet | 

iṣṭadevyāḥ pūjanārthaṃ kuryyāt snānaṃ jalāśaye || 

mantratantraprakāśe || 

aruṇe'nudite mantrī tīrthe vā vimale jale | 

vaidikaṃ snānamācaryya tāntrikaṃ snānamācaret | 

iti vaidikasnānānantaraṃ tāntrikasnānam || 

gandharvatantre prathamapaṭale || 

praṇavaṃ pūrvamuddhṛtya taditi paratastataḥ | 

saditi tu samābhāṣya karma kuryyādvicakṣaṇaḥ | 

smaraṇāt karmaṇāmādye brahmabhūyāya kalpate | 

iti tatsaditi nirdeśaphalam | 

toḍalatantre dvitīyapaṭale || 

adyetyādi samuccāryya sauramāsaṃ samuccaret | 

devatāprītaye paścāt snāyācca śuddhavāriṇā || 

kulacūḍāmaṇau || 

kṛṣṇaraktaharinnīlā vividhā mama mūrttayaḥ | 

tatra yaḥ kulagaḥ śiṣyaḥ sa tadrūpaṃ parāmṛṣan | 

divaṃ sarvāmathorvīñca pātālaṃ bhūtasambhavam | 

ācāntaḥ kuladarbheṇa sadarbhakulapuṇḍrakaḥ | 

kulapātraṃ sadūrvañca satilaṃ sajalaṃ tataḥ | 

gṛhītvā kuladevasya prītaye snānamācaret | 

kṛtasaṅkalpa evādau kulacakraṃ jale nyaset || 

kulapātraṃ tāmrapātram | 

kulacakraṃ trikoṇakamiti saṅkalpavidhiḥ || 

matsyasūkte || 

nitye naimittike kāmye pitṛdaivatakarmaṇi | 

p. 327) saṅkalpapūrvakaṃ karma anyathā naṃ phalaṃ smṛtam || 

iti saṅkalpākaraṇe doṣaḥ || 

saṅkalpārthaṃ niṣiddhavihitapātramapi tatraiva || 

śuktiśaṅkhāśmahastaiśca kāṃsyaraupyādibhistathā | 

saṅkalpo naiva karttavyo mṛṇmayaiśca kadācana || 

iti saṅkalpe niṣiddhapātram || 

gṛhītvauḍumbaraṃ pātraṃ sauvarṇañca viśeṣataḥ | 

saṅkalpantu budhaḥ kuryyānmedhyapatrapuṭena vā || 

iti saṅkalpe vihitapātraṃ tatraiva || 

snānakāle tu hastena tāmrapātreṇa vā tataḥ | 

paitṛke śrāddhapātreṇa daive śaṅkhaḥ praśasyate || 

iti karma viśeṣe pātraviśeṣaḥ || 

majjanaprakāramāha tatraiva || 

srotaso'bhimukho majjet sūryyābhimukhato'tha vā | 

smarennārāyaṇaṃ gaṅgāmiṣṭadevaṃ tataḥ param | 

majjanaṃ muktakeśena badhnīyācca śikhāṃ punaḥ | 

tataḥ kṛtāñjalirbhūtvā tīrthānyāvāhayettataḥ | 

oṃ gaṅge ca yamune caiva godāvari sarasvati | 

narmade sindhu kāveri jale'smin sannidhiṃ kuru | 

brahmāṇḍe devatīrthāni karaiḥ spṛṣṭāni te raveḥ | 

tena satyena me deva ! tīrtthaṃ dehi divākara ! | 

priyavratāni tīrthāni sūryyaraśmisthitāni ca | 

āgatyārghyaṃ gṛhītvā ca sarvasiddhiṃ prayaccha me | 

caturasraṃ vinirmāya tatra snānaṃ diśet sudhīḥ || 

rāghavabhaṭṭadhṛtam | 

āvāhayāmi tvāṃ devi ! snānārthamiha sundari ! | 

ehi gaṅge ! namastubhyaṃ sarvatīrthasamanvitā | 

iti mantrairaṅkuśamudrayā ādityamaṇḍalāttīrthamāvāhya vamityambhasi saṃyojya 
somasūryyāgnimaṇḍalāni tatra sañcintya vamityamṛtavījena dvādaśadhā abhimantrya 
kavacenāvaguṇṭhya astreṇa saṃrakṣya mūlamantreṇaikādaśadhā abhimantrayet | 

tatpramāṇaṃ vaśiṣṭhasaṃhitāyām || 

hṛnmantro'ṅkuśamudrābhyāṃ tīrthamākṛṣya maṇḍalāt | 

āvāhyāmbhasi saṃyojya somasūryyāgnimaṇḍalam | 

sañcintya mantrī tanmadhye nimajjet susamāhitaḥ | 

mūlamantraṃ samāvarttya manasollikhyam cākṛti || 

jñānārṇave || 

p. 328) vinyasyāṅge ṣaḍaṅgāni prāṇāyāmapuraḥsaram | 

śrīsūryyamaṇḍalāttīrthamākṛṣyāṅkuśamudrayā | 

vamityanena cāplāvya kavacenāvaguṇṭhayet | 

saṃrakṣyāstreṇa mūlena mantrayet rudrasaṃkhyayā | 

nimajjya tasmin śrīdevaṃ dhyāyecchaktyā japenmanum | 

matsyasūkte'pi | 

rudrasaṃkhyaṃ japenmantramācchādya mīnamudrayā | 

sūryyāyābhimukhaṃ toyaṃ nikṣipya ravisaṃkhyayā | 

ravisaṃkhyayā dvādaśasaṃkhyāyā | 

mūlamantraṃ samuccāryya kṣālayecca karadvayam | 

caraṇānniḥsṛte toye trirnimajjya japenmanum | 

atha mṛdālambhanaṃ viśvasāratantre || 

mṛdodakañca gaṅgāyāṃ mrakṣayitvā vidhānataḥ | 

snānaṃ kurvīta vidhinā mahākālavaco yathā || 

mṛttikālambhanaprakārastu mantratantraprakāśe || 

mūlenānīya mṛtsnāntu tribhāgaṃ tatra kārayet | 

bhāgamekaṃ jalenaiva kṣipenmantraṃ samuccaran | 

evaṃ mūrddhādinābhyantaṃ tathaiva parilepayet | 

tathaiva bhāgāntareṇa parilepayedadhobhāgamiti śeṣaḥ || 

lepanaprakāro matsyasūkte || 

nāsābhāle ca gaṇḍe ca civuke pārśvayoḥ pade | 

pṛṣṭhe nābhyūrujaṅghāsu niragnermṛttikāvidhiḥ || 

kṣepaṇamantrastu tatraiva || 

idaṃ viṣṇuriti mantrasya medhātithir-ṛṣirgāyatrīcchando viṣṇurdevatā toye mṛttikālambhane 
viniyogaḥ | 

oṃ idaṃ viṣṇurvicakrame tredhā nidadhe padaṃ samūḍhamasya pāṃśule || 

gātralepanamantrastu viśvasāre || 

oṃ aśvakrānte rathakrānte viṣṇukrānte vasundhare ! | 

mṛttike ! hara me pāpaṃ yanmayā duṣkṛtaṃ kṛtam | 

oṃ uddhṛtāsi varāheṇa kṛṣṇena śatabāhunā | 

namaste sarvadevānāṃ prabhavāruṇi ! suvrate ! | 

tataḥ oṃ ādhāraṃ sarvarūpasya viṣṇuratulatejasaḥ | 

tadrūpāśca tato jātā agre tāḥ praṇamāmyaham | 

ityupadiśyāmbhasi ca trirnimajjet tato budhaḥ || 

vaśiṣṭhasaṃhitāyām || 

utthāyācamya tatpaścāt ṣaḍaṅganyāsasaṃyutaḥ | 

ātmānaṃ mūlamantreṇa mudrayā kalasākhyayā | 

saptakṛtvo'bhiṣicyātha mūlenāmantritairjalaiḥ || 

kalasamudrā yathā jñānārṇave || 

p. 329) vāmahaste kṛtā muṣṭirdakṣahastasya pārvati ! | 

kalasākhyā bhavenmudrā sarvapāpaharā śubhā || 

vaśiṣṭhasaṃhitāyām || 

unmajjya kumbhamudrāntu baddhvā snāyādvaṣaṭ tataḥ | 

śālagrāmaśilātoyaṃ tulasīgandhamiśritam | 

kṛtvā śaṅkhaṃ bhrāmayan triḥ prakṣipennijamūrddhani | 

tataḥ saṃkṣepato viprān manuṣyān tarpayet pitṝn | 

pīḍayitvā svakaṃ coru prakṣālyācamya yatnataḥ || 

iti saṃkṣepatarpaṇam || 

parakhāte tu viśeṣo'sti viśvasāre dvitīyapaṭale || 

parakhāte tu karttavyaḥ paṅkapiṇḍoddharaḥ sadā | 

uttiṣṭhottiṣṭha paṅka ! tvaṃ tyaja puṇyaṃ parasya ca | 

pāpāni vināśaya me śāntiṃ dehi sadā mama || 

iti parakhātetikarttavyatā || 

atha ayanādau tailasnānaniṣedhaḥ || 

yoginītantre uttarakhaṇḍe navamapaṭale || 

ayane viṣuve caiva bhaumavāre dinakṣaye | 

dvādaśyāṃ rāhugraste ca tailasnānaṃ na kārayet || 

atha gātramārjjanaṃ tatraiva || 

vastreṇa mārjayeddevi ! kārpāsenātha vālkalaiḥ | 

raktavastrairbhavet kuṣṭhī pāṇḍarairvyādhimāpnuyāt | 

na kuryyāt kusumaiścaiva kṛtvā nāśamavāpnuyāt | 

paṭaiścakṣuḥ samāpnoti nīlairaktakṣayaṃ vrajet | 

madhyāhnasnāne tu gātramārjananiṣedho matsyasūkte daśamapaṭale || 

madhyāhnasnānaṃ deveśi ! vastreṇa vātha pāṇinā | 

na ca pramārjayedgātraṃ prātarbhogyaṃ na duṣyati | 

pretasnāne ca tīrthe ca gaṅgāyāṃ sārvakālikam | 

na tūlikasya vījena gātraṃ naiva pramārjayet | 

eṣu gātraṃ naiva mārjayet | 

adhikadoṣadarśanārthaṃ na tūlikasya vījenetyuktam | 

madhyāhnegātramārjananiṣedhakāraṇamapi tatraiva || 

devāḥ pibanti śiraso mukhasya pitarastathā | 

urasaḥ pitṛgandharvā adhare sarvajantavaḥ | 

tasmānna mārjayed gātraṃ madhyāhne tu viśeṣataḥ | 

puraścaraṇarasollāse || 

gaṅgāsnānaṃ vinā devi ! pūjayed yastu kālikām | 

daśavidyā maheśāni ! pūjayed yastu bhaktitaḥ | 

sarvaṃ tasya vṛthā devi ! gaṅgāsnānaṃ vinā priye ! | 

p. 330) gaṅgāmantraṃ samuccāryya kṣetre nadyāntu pārvati ! | 

snāpayed yastu pāpātmā sarvapāpaiḥ pramucyate | 

dhyānañcaiva tathā mantraṃ gaṅgāyāḥ śṛṇu sundari ! | 

tantroktaṃ dhyānamantrañca praśastaṃ bhārate kalau || 

atha dhyānam || 

śuddhasphaṭikasaṅkāśāṃ śuklāmbaravibhūṣitām | 

śuklamuktāvalīmālāṃ hṛdayopariśobhitām | 

śvetamālādharāṃ devīṃ śvetābharaṇabhūṣitām | 

sadā ṣoḍaśavarṣīyāṃ brahmādipariṣevitām | 

evaṃ dhyātvā japedvidyāṃ gaṅgāyāḥ śṛṇu śaṅkari ! | 

praṇavaṃ pūrvamuccāryya māyābījaṃ samuddharet | 

gaṅgāyai parameśāni | 

tataḥ paramudīrayet | 

pūrvavījadvayañcoktvā vahnijāyāṃ samuddharet | 

eṣā navākṣarī vidyā suṣumnāmārgasaṃsthitā || 1 || 

aparaikaṃ pravakṣyāmi mantraṃ paramagopanam | 

praṇavaṃ pūrvamuddhṛtya gaṅgāyai tadanantaram | 

punaḥ praṇavamuddhṛtya mantrametadudīrayet || 2 || 

aparaikaṃ pravakṣyāmi suṣumnāmārgasaṃsthitam | 

māyābījaṃ samuddhṛtya punaḥ praṇavamuddharet | 

tato gaṅgāpadaṃ devi ! caturthyantaṃ kuru priye ! | 

pūrvavījadvayaṃ proktvā mantrametaṃ japaṃ kuru | 

eṣā saptākṣarī vidyā sadā me śirasi sthitā || 3 || 

aparaikaṃ pravakṣyāmi mantraṃ paramadurlabham | 

māyābījaṃ samuddhṛtya gaṅgāyai tadanantaram | 

punarmāyāṃ samuddhṛtya mantrametadudīrayet || 4 || 

anena dhyānamārgeṇa mantramārgeṇa pārvati ! | 

pūjayet satataṃ gaṅgāṃ tasya siddhiradūrataḥ | 

dine dine ca japtvā vai gaṅgāsnānaphalaṃ labhet | 

tathā | 

tasmādādau japedvidyāṃ gaṅgāyāḥ surapūjite ! | 

gaṅgāpi svayamāyāti pūtārthaṃ sādhakasya ca || 

iti  gaṅgāmantraphalam || 

yā gaṅgā mahatī māyā kuṇḍalī parakuṇḍalī | 

sā gaṅgā parameśāni ! brahmāṇḍaṃ vyāpya tiṣṭhati | 

mahānadanadīrūpā sarvaṃ vyāpya hi tiṣṭhati || 

gaṅgākṣetramāhātmyamapi tatraiva || 

yatra kṣetre nadī devī ! āyāme yojanāt priye ! | 

sā gaṅgā cañcalāpāṅgi ! kiñcinnāstyatra saṃśayaḥ | 

p. 331) na hi gaṅgāsamaṃ puṇyaṃ mama jñāne hi vidyate | 

yoginītantre pūrvakhaṇḍe aṣṭādaśapaṭale || 

māhātmyaṃ kimu vakṣyāmi gaṅgāyāśca sureśvari ! | 

yannāmasmaraṇādeva pāpino muktibhāginaḥ | 

gaṅgā gaṅgeti yo brūyāt pāpināmapi pātakī | 

teṣāñca pātakaṃ hitvā tairgacchedvaiṣṇavīṃ purīm || 

iti gaṅgānāmamāhātmyam | 

yāni kāni ca pāpāni proktāni te maheśvari ! | 

prāyaścittavihīnāni prāyaścittaparāṇyapi | 

tāni sarvāṇi naśyanti gaṅgānīrābhiṣekataḥ || 

iti gaṅgājalamāhāmtyam || 

nagarī ghargharādyambu patedgaṅgā pravāhayet | 

sarvaṃ gaṅgā bhavatyeva mantramāhātmyataḥ śive ! | 

yatra deśe vahed gaṅgā sa deśaḥ puṇyabhājanaḥ | 

puṇyakṣetraṃ samuddiṣṭaṃ pavitraṃ yojanadvayam | 

tatra yat kriyate karmma gaṅgāyāṃ nātra saṃśayaḥ | 

gaṅgāyāṃ yat kṛtaṃ devi ! tadakṣayaphalaṃ labhet | 

saṅgamaṃ vā vihīnaṃ vā kathitaṃ śambhuvallabhe ! | 

tatrasthāḥ prāṇinaḥ sarve devalokaviniḥsṛtā | 

bhuktvā ca vividhān bhogān kṛtvā ca sukṛtaṃ sadā | 

anāyāsena yāsyanti sthānaṃ paramadurlabham | 

iti sagaṅgadeśaphalam || 

yatra gaṅgā na śocanti devarṣigaṇasaṃstutāḥ | 

gaṅgāyāṃ tyajate prāṇān yastu puṇyaprabhāvataḥ | 

jñānato mokṣamāpnoti vaikuṇṭhaṃ tadabhāvataḥ | 

svarlokādyāmaheśāni ! gaṅgā pāpavivarjitaḥ || 

iti gaṅgāyāṃ prāṇatyāgaphalam || 

gaṅgāmuddiśya vrajataḥ pathi prāṇān vimuñcati | 

viṣṇulokaṃ bahuguṇaṃ pāpī cetso'pi gacchati || 

iti gaṅgāyātrikasya pathi mṛtyuphalam | 

tattīre yastyajet prāṇān nyāyato'nyāyato'pi vā | 

so'pi svargamavāpnoti sarvasambhārasaṃyutam | 

iti gaṅgātīramṛtyuphalam | 

yāvadasthīni gaṅgāyāṃ nikṣipyante mṛtasya ca | 

tāvadabdasahasrāṇi svargaloke mahīyate | 

iti gaṅgāyāṃ mṛtāsthinikṣepaphalam || 

gaṅgājalasamāyogān mriyate yatra kutracit | 

sarvapāpavinirmukto viṣṇuloke mahīyate | 

p. 332) ityanyatra gaṅgājalasamāyogamaraṇaphalam || 

gaṅgātīre caturhaste piṇḍaṃ dadyāt samāhitaḥ | 

pitṝṇāṃ niṣkṛtiṃ kṛtvā viṣṇuloke mahīyate || 

iti caturhastamadhye piṇḍadānaphalam || 

gaṅgāyāṃ tarpaṇaṃ devi ! puṇyavān yaḥ samācaret | 

mahātṛptirbhavet satyaṃ pitṝṇāñca śatābdikī | 

ṛṣīṇāṃ devatānāñca tathaiva samudāhṛtam | 

iti gaṅgāyāṃ tarpaṇaphalam || 

divā vā yadi vā ratrau sandhyāyāṃ vā mahāniśi | 

snānaṃ dānaṃ tapo homastarpaṇaṃ pūjanaṃ śive ! | 

sarvaṃ kuryyāttu gaṅgāyāṃ kālabhedaṃ na cācaret | 

iti gaṅgāyāṃ paryyudastakālābhāvaḥ | 

kālabhedaṃ samācaryya yadi kāryyaṃ tyajet śive ! | 

tatastu sthāvaro bhūyādaraṇye tadanantaram | 

dāvāgninā śikhā tasya dagdhāśu bhasmanaikadhā | 

tadante parameśāni ! cāṇḍālo nityaduḥkhitaḥ | 

jāyate saptajanmāni tadante rajako bhavet | 

janmatrayaṃ maheśāni ! tadante śūdrayoniṣu | 

daśajanma maheśāni ! tato vaiśyatvamāpnuyāt | 

caturjanmavyatīte tu kṣatriyatvaṃ trijanmataḥ | 

brāhmaṇatvaṃ tataḥ prāpya labhet puṇyagatiṃ naraḥ | 

iti gaṅgāyāṃ kālākālavicāranindā || 

gaṅgāyāṃ harate yo hi yatkiñcit parameśvari ! | 

tasya mohāndhatamaso rauravānnāsti niṣkṛtiḥ | 

ābhūtasaṃplavaṃ devi ! kathitaṃ te sureśvari ! | 

iti gaṅgāyāṃ kiñciddharaṇadoṣaḥ || 

gaṅgātīre ca gaṅgāyāṃ pratigṛhṇāti yo naraḥ | 

śvapaco jāyate nityaṃ daśajanmani kāmini ! | 

tato dāridryadoṣeṇa paribhramati medinīm | 

saptajanma mahādevi ! tadante niṣkṛtiṃ labhet || 

iti gaṅgādau pratigrahaṇadoṣaḥ || 

evante kathitaṃ tasya mantramāhātmyamuttamam | 

kālikāyā maheśāni ! gaṅgāmāhātmyakāraṇam || 

iti yoginītantre gaṅgāmāhātmyam ||

oṃ sisṛkṣornikhilaṃ viśvaṃ muhuḥ śukraṃ prajāyate | 

mātaraḥ sarvabhūtānāmāpo devyaḥ punantu mām | 

p. 333) tāravāruṇavījena puṭitaṃ tat samuccaret | 

alakṣmīṃ malarūpāṃ yāṃ sarvabhūteṣu saṃsthitām | 

kṣālayanti nijasparśādāpo nityaṃ punantu mām | 

iti mantrābhyāṃ rāghavabhaṭṭadhṛtābhyāmātmānamabhiṣicya | 

oṃ yanme keśeṣu daurbhāgyaṃ sīmante yacca mūrddhani | 

lalāṭe karṇayorakṣṇorāpastattvaṃ tu vo namaḥ | 

āyurārogyamaiśvaryamaripakṣakṣayaṃ sukham | 

santoṣakṣāntirāstikyaṃ vidyā bhavatu vo namaḥ | 

ityanena rāghavabhaṭṭadhṛtena jalaṃ namet || 

atha mānasasnānam || 

tatra prathamaṃ bandhamokṣādau manasaḥ kāraṇatvaṃ darśayati || 

yoginītantre tṛtīyabhāge aṣṭamapaṭale || 

mana eva tu vai nityaṃ mana eva tu kāraṇam | 

mana eva manuṣyāṇāṃ kāraṇaṃ bandhamokṣayoḥ | 

tasya niyantraṇādeva saṃsārī na bhavet kvacit | 

vadatyanyaṃ karotyanyaṃ yattu vāṅmanasi sthitam | 

darśayati tathā cānyaṃ vṛthā tasya kriyā bhavet | 

ityadhikaṃ matsyasūkte ṣaḍviṃśatipaṭale || 

cintayed yaḥ kṛtaṃ duṣṭaṃ tīrthasnānena tasya kim | 

śataśo'pi jalairdhautaṃ surābhāṇḍamivāśucirityapi matsyasūkte || 

yoginītantre || 

tanneṣṭaṃ tatparaṃ jātaṃ tanmukhyaṃ duḥkhakāraṇam | 

cittamantargataṃ duṣṭaṃ tīrthasnāne niṣiddhyate | 

sarvadāpi jalairdhautaṃ surābhāṇḍamivāśuciḥ | 

yadi vasati guhāyāṃ parvatāgre ciraṃ vā yadi vasati trikhaṇḍaṃ tasya piṇḍaṃ paṭaṃ 
vā | 

yadi paṭhati purāṇaṃ vedasiddhāntatattvaṃ yadi hṛdayamaśuddhaṃ sarvametadviruddham | 

na tīrthāni na dānāni na vratāni na cāśramāḥ | 

duṣṭāśayaṃ duṣṭamatiṃ pāvayanti kadācana | 

iti duṣṭamanaso doṣakathanam || 

tathaiva || 

itiṃ ceto vaśīkṛtya yatra tatra vasennaraḥ | 

tatra tasya kurukṣetraṃ prayāgaṃ puṣkaraṃ gayā || 

iti śuddhacetasaḥ phalakathanam | 

jñānasaṅkulyām || 

idaṃ tīrthamidaṃ tīrthaṃ bhramanti tāmasā janāḥ | 

ātmatīrthaṃ na jānanti kathaṃ muktā varānane ! || 

p. 334) rudrajāmale uttarakhaṇḍe ekaviṃśatipaṭale || 

snānamātreṇa muktaḥ syāt pāpaśailādanantagaḥ | 

snāyācca vimale tīrthe hṛdayāmbhojapuṣkare | 

bindutīrthe'thavā snāyāt sarvajanmāghamuktaye | 

iḍāsuṣumne śivatīrthake'smin jñānāmbupūrṇe vahataḥ śarīre | 

brahmāmbubhiḥ snāti tayoḥ sadā yaḥ kiṃ tasya gāṅgairapi puṣkarairvā || 

etadvacanadvayaṃ kalpasūtraṭīkāyāmudayākarapaddhatyāmiti kṛtvā likhitam || 

jñānasaṅkulyām || 

iḍā bhāgīrathī gaṅgā piṅgalā yamunā nadī | 

tayormadhyagatā nāḍī suṣumnākhyā sarasvatī | 

triveṇīsaṅgamo yatra tīrtharājaḥ sa ucyate | 

tatra snānaṃ prakurvīta sarvapāpaiḥ pramucyate || 

iti mānasaprayogaḥ || 

rudrajāmale || 

iḍā malasthānanivāsinī yā sūryyātmikā yā yamunā pravāhikā | 

tathā suṣumnā maladeśagāminī sarasvatī rakṣati majjanātmakam | 

manogatasnānaparo manuṣyo mantrakriyāyogaviśiṣṭatattvavit | 

mahīsthatīrthe vimale jale mudā mūlāmbuje snāti sumuktibhāg bhavet | 

sarvāṇi tīrthe suratīrthapāvanī gaṅgā mahāsattvavinirgatā satī | 

karoti pāpakṣayameva muktiṃ dadāti sākṣādamalārthapuṇyadā | 

iti mūlādhārasthatīrtham || 

svargasthaṃ yāvatā tīrthaṃ svādhiṣṭhāne supaṅkaje || 

mano nidhāya yogīndraḥ snāti gaṅgājale yathā | 

iti svādhiṣṭhānasthatīrtham | 

maṇipūre devatīrthaṃ pañcakuṇḍaṃ sarovaram | 

tatra śrīkāmanātīrthaṃ snāti yo muktimicchati | 

iti maṇipūratīrtham || 

anāhate sarvatīrthaṃ sūryyamaṇḍalamadhyagam | 

vibhāvya sarvatīrthāni snāti yo muktimicchati | 

ityanāhatatīrtham || 

viśuddhākhye mahāpadme aṣṭatīrthasamudbhavaḥ | 

kaivalyamuktidaṃ dhyātvā snāti vīro vimuktaye | 

iti viśuddhasthatīrtham | 

mānasaṃ bindutīrthañca kālīkuṇḍaṃ kalādharam | 

ājñācakre sadā dhyātvā snāti nirvāṇasiddhaye | 

ityājñāsthatīrtham || 

etat kulapriyasnānaṃ kurvanti yogino mudā | 

p. 335) ato vīrāḥ sattvayuktāḥ sarvasiddhiyutāḥ surāḥ | 

nānāpāpaṃ sadā kṛtvā brahmahatyāvinirgatam | 

kṛtvā snānaṃ mahātīrthe siddhāḥ syuraṇimādigāḥ | 

snānamātreṇa niṣpāpo'śaktaḥ syādvāyusaṃgrahe | 

tīrthānāṃ darśanādeṣāṃ mukto yogī bhaved dhruvam || 

iti mānasasnānaphalam || 

matsyasūkte daśamapaṭale || 

jalādutthāya karttavyaṃ jale caivopaviśya yat | 

anayorviparītena yatkaroti na tatkṛtam | 

yajjale śuṣkavastreṇa sthale caivārdravāsasā | 

na kuryyādāhnikaṃ karma jale cāpi sthaleṣu ca | 

iti jale śuṣkavāsasā sthale cārdravāsasā karmmaniṣedhaḥ || 

gautamīye || 

pīḍayitvāmbaraṃ coru prakṣālyācamya vāgyataḥ | 

dhārayedvāsasī śuddhe paridhānottarīyake | 

acchinne sadaśe śukle ācāmet pīṭhasaṃsthitaḥ ||

matsyasūkte ||

uttīrya vāsasī dhaute paridhāya vicakṣaṇaḥ | 

na raktaṃ malinañcaiva na nīlañca praśasyate | 

aṣṭau sapta tathā ṣaṣṭha caturhastānyanukramāt | 

brāhmaṇādikrameṇaiva pidhānāmbaramīritam | 

iti paridheyavastraparimāṇam || 

mātsye || 

śvetaṃ raktaṃ tathā pītaṃ kṛṣṇañcetyanupūrvaśaḥ | 

anupūrvaśa iti brāhmaṇādyanukrameṇa | 

vastramanyadhṛtañcaiva sadaiva parivarjayet |

vastramūlaṃ samuddhṛtya pṛṣṭhavaṃśe ṣaḍaṅgulam | 

daśāyāṃ tryaṅgulaṃ tyaktvā nābhimātre vinirdiśet | 

daśāhīnaṃ na karttavyaṃ parivarttaṃ na kārayet | 

iti vastraparidhānaprakāraḥ || 

atha karmaviśeṣe vastraviśeṣaḥ ||

udayabhānunāthakṛtakṛṣṇārcanacandrikāyām || 

śyāmārahasyadhṛtasvatantratantre || 

mokṣārthī raktavastre dve bhogārthī śvetavāsasī | 

māraṇe kṛṣṇavāsastu vaśye raktaṃ sadā gṛhī | 

evañca pūrvoktamatsyasūktavacane yadraktavastrasyāpraśastatva-muktaṃ 
tanmokṣādiviśeṣakarmmātiriktakarmmaparaṃ sāmānyaviśeṣanyāyāt | 

ata-eva annadākalpoktavakṣyamāṇavacane raktavastraparidhānaṃ vakṣyate | 

p. 336) uccāṭe vyāghracarmmāṇi vṛkṣatvak stambhakarmmaṇi | 

paridhāya tato mantrī yāgabhūmimathāviśet | 

matsyasūkte || 

na caivaṃ dhunayedvastraṃ na keśān dhunayet kvacit || 

nīlīraktena vastreṇa yatkarmma kurute dvijaḥ | 

snānaṃ dānaṃ japaṃ homaṃ tatsarvaṃ viphalaṃ bhavet || 

iti nīlādivastreṇa karmmakaraṇaniṣedhaḥ || 

kalau kārpāsavastrañca paṭṭaṃ kṣaumaṃ praśasyate | 

nityaṃ kāpacitaṃ kuryyādaśuddhaṃ śuddhatāniyāt | 

kena jalenāpacitaṃ prakṣālitabhityarthaḥ | 

iti kalau kārpāsādivastrapraśaṃsā || 

sūcīviddhena vastreṇa ākhudaṣṭena vā dvijaḥ | 

kaṭiśūnyena deveśi ! sarvaṃ snānaphalaṃ haret || 

iti sūcīviddhādivastraniṣedhaḥ | 

vastrāntareṇa yadvastraṃ kṛmijaṃ vā pradṛśyate | 

na deyaṃ daive paitrye ca koṣṭhajañca praśasyate || 

iti vijātīyavastraniṣedhaḥ | 

kṛmijena tu vastreṇa yaḥ snānaṃ kurute naraḥ | 

sarvakālakṛtaṃ puṇyaṃ snānamātreṇa naśyati || 

iti kṛmijavastreṇa snānaniṣedhaḥ | 

etadeva śvetajātavṛkṣajāte na duṣyati | 

śvetakṛmeśca sambhūtaṃ praśastaṃ daivapaitryayoḥ || 

iti kṛmijaśvetavastrapraśaṃsā || 

athottarīyam || 

matsyasūkte || 

śatadvayena sūtreṇa uttīrayasya mānakam || 

tadarddhenātha vā kāryyamabhāve sarvataḥ svayam | 

yogapadādīnāṃ pūjādāvupayogāttallakṣaṇaṃ vīramitrodayadhṛtasiddhāntaśekhare || 

trividhaṃ yogapadakamādyaṃ vyāghrājinodbhavam | 

dvitīyaṃ mṛgacarmmāḍhyaṃ tṛtīyaṃ tantunirmmitam | 

caturmmātrapravistāraṃ dairghyeṇa yajñasūtravat | 

caturmātraṃ caturaṅgulamātram || 

yajñopavītamārjanasya snānāt parataḥ karttavyatvaṃ tadatra likhyate || 

gāyatrītantre caturthabrāhmaṇapaṭale || 

sammārjya dadhidugdhena ghṛtena bahuyatnataḥ | 

ghṛtādyabhāve cārvaṅgi ! mārjayettaṇḍulapiṣṭakaiḥ | 

tadabhāve sārṣapeṇa tilatailaṃ parityajet | 

vilvasya phalaniryāsairmārjayet dvijasattamaḥ | 

śuddhasattvātmakaṃ sūtraṃ tadā bhavati pratyaham |

p. 337) iti yajñopavītamārjanadravyāṇi || 

yajñopavītamārjanaprakārastu tatraiva || 

vāmaskandhāt samuttāryya vāmāṅguṣṭhe niyojayet | 

vāmāṅguṣṭhaṃ vāmaskandhamevameva na cānyathā | 

vāmāṅguṣṭhayutaṃ sūtraṃ kṛtvā sammārjayed dvijaḥ || 

iti yajñopavītamārjanaprakāraḥ | 

kaṇṭhādau yajñopavītakaraṇadoṣaśca tatraiva || 

kaṇṭhe śirasi dakṣakare kṛtvā śūdratvamarhati | 

gāyatryā ayutaṃ japtvā tasmāt pāpāt pramucyate | 

tathā | 

varṇavipre tathā bhaṭṭe mārjanaṃ na hitaṃ sadā | 

dhāraṇaṃ yajñasūtrasya jātibhede pṛthak pṛthak |

raktacandanatoyena mārjayet kṣatrajātayaḥ | 

hāridrairmārjayedvaiśya iti śāstrasya nirṇayaḥ ||

atha tilakaṃ matsyasūkte daśamapaṭale || 

athopaviśya pūrvāśāmukho bhūtvā susaṃyutaḥ | 

prakuryyāttilakaṃ mantrī uttarāśāmukhena vā | 

gopīcandanakenātha rocanākuṅkumena vā | 

mṛttikayā malayajena tulasīvilvajena vā || 

yoginītantre tṛtīyabhāge navamapaṭale || 

malayajena gandhena gopīcandanakena vā | 

vilvakāṣṭhodbhavenātha tulasīkāṣṭhakena vā | 

padmakena tamālena tathā rocanayāthavā | 

pidhāya tilakaṃ śreṣṭhameṣāmekatamena vā || 

vilvakāṣṭhodbhavenetyudāsīnaparam | 

tatkāṣṭhacandanaṃ bhāle yo dhārayati sambhramādityādi yoginītantrīyapūrvakhaṇḍe 
pañcamapaṭaloktavacanāt || 

mṛdādiphalaṃ matsyasūkte || 

mṛdā tu muktimāpnoti āyuṣyaṃ candanena tu | 

kuṅkumena bhavetkāryyaṃ rocanā vaśyamīritam | 

jalasthāmṛttikā varjyā tīrasthaṃ puṇyadāyakam | 

tasmāttīrodbhavaṃ grāhyamaśvakrānteti sampaṭhan | 

notthāya tilakaṃ kuryyānmudā strīsarito budhaḥ | 

śastañca jāhnavītīrodbhavairvā gopicandanaiḥ || 

iti tilakasya mṛttikāvidhiniṣedhau | 

tilakakaraṇamantrastu matsyasūkte | 

keśavānanta ! govinda ! varāha ! puruṣottama ! puṇyaṃ yaśasyamāyuṣyaṃ tilakaṃ me 
prasīdatu || 

candanadhāraṇamantro'pi tatraiva || 

kāntiṃ lakṣmīṃ dhṛtiṃ saukhyaṃ saubhāgyamatulaṃ mama | 

p. 338) dadātu candanaṃ nityaṃ satataṃ dhārayāmyaham | 

ityanena ca mantreṇa pradadhyānmantravittamaḥ || 

tilakadhāraṇasthānāni matsyasūkte || 

lalāṭe prathamaṃ dadyānmūrddhni dadyāttato hṛdi | 

kaṇṭhe ca śrotrayorbāhvorbāhumūladvaye'pi ca | 

nābhau pṛṣṭhe ca sandadhyāt pārśvayośca yugaṃ yugam | 

tilakāni likheccaiva mucyate sarvapātakaiḥ | 

bhāle dīpaśikhākāraṃ bāhubhyāṃ vilvapatravat | 

hṛdaye kamalākāraṃ grīvāyāṃ candramuddiśet || 

vaiṣṇavatilake tu viśeṣaḥ || 

lalāṭe tu gadā kāryyā mūrddhni cāpaṃ śaraṃ tathā | 

nandakañcaiva hṛnmadhye śaṅkhaṃ cakraṃ bhujadvaye | 

śaṅkhacakrāṅkito vipraḥ śmaśāne mriyate yadi | 

prayāge yā gatiḥ proktā sā gatistasya nārada ! | 

śyāmāpradīpe dvitīyaparicchede | 

yajñapārśve mā tilakī karmma kurvīteti | 

tasmānmṛdā jalenāpi karttavyaṃ tilakaṃ budhaiḥ | 

anyathā niṣphalaṃ jñeyaṃ vījoptirūṣare yathā | 

tilakākaraṇanindāpi tatraiva matsyasūkte || 

akṛtvā tilakaṃ bhāle caṇḍālaṃ yastu paśyati | 

punaḥ snānantu karttavyaṃ viṇmūtrotsāraṇe tathā | 

jale ca ghaṭe ca chāyāyāṃ saṃvīkṣya tilakaṃ caret | 

darpaṇe vīkṣayedyatnādamāvāsyāṃ vivarjayet || 

ityamāvāsyāyāṃ tilakaniṣedhaḥ | 

tathā | 

tilake nijadevāstraṃ vilikheddakṣiṇāditaḥ | 

bījaṃ bāhūdarotsaṅge bhāle vā praṇavādikam | 

utsaṅge kroḍe || 

rāghavabhaṭṭadhṛtabrahmāṇḍapurāṇe || 

ūrddhvapuṇḍramṛjuṃ saumyaṃ lalāṭe yasya dṛśyate | 

sa caṇḍālo'pi śuddhātmā pūjya eva na saṃśayaḥ | 

ūrddhapuṇḍraṃ mṛdā saumyeti padmapurāṇe prathamacaraṇe pāṭhaḥ | 

aśuciścāmyanācāro manasā pāpamācaret | 

śucireva bhavennityamūrddhvapuṇḍrānvito naraḥ | 

matpriyārthaṃ śubhārthaṃ vā rakṣārthaṃ caturānana ! | 

madbhakto dhārayennityamūrddhvapuṇḍramatandritaḥ | 

matpūjāhomakāle ca sāyaṃ prātaḥ samāhitaḥ | 

madbhakto dhārayennityamūrddhvapuṇḍraṃ bhavāpaham | 

p. 339) iti bhagavadbhaktivilāsadhṛtapadmapurāṇe adhikam | 

taddhṛtaskandapurāṇe kārttikaprasaṅge || 

ūrddhvapuṇḍro mṛdā śubhro lalāṭe yasya dṛśyate | 

caṇḍālo'pi viśuddhātmā yāti brahma sanātanam | 

ūrdhva puṇḍre sthitā lakṣmīḥ ūrddhvapuṇḍre sthitaṃ yaśaḥ | 

ūrddhvapuṇḍre sthitā muktirūrddhvapuṇḍre sthito hariḥ | 

uttarakhaṇḍe śivapārvatīsaṃvāde || 

ūrddhvapuṇḍrasya madhye tu viśāle sumanohare | 

lakṣmyā sārddhaṃ samāsīno devadevo janārdanaḥ | 

tasmād yasya śarīre tu ūrddhvapuṇḍraṃ dhṛtaṃ bhavet | 

tasya deha bhagavato vimalaṃ mandiraṃ smṛtam | 

ūrddhvapuṇḍradhṛto vipraḥ sarvalokeṣu pūjitaḥ | 

vimānavaramāruhya yāti viṣṇoḥ paraṃ padam | 

ūrddhvapuṇḍradharaṃ vipraṃ dṛṣṭvā pāpaiḥ pramucyate | 

nāmasmṛtyā tathā bhaktyā sarvadānaphalaṃ labhet | 

ūrddhvapuṇḍradharaṃ vipraṃ yaḥ śrāddhe bhojayiṣyati | 

ākalpakoṭipitarastasya tṛptā na saṃśayaḥ | 

ūrddhvapuṇḍradharo yastu kuryyāt śrāddhaṃ śubhānane ! | 

kalpakoṭisahasrāṇi vaikuṇṭhe vāsamāpnuyāt | 

yajñadānatapaścaryyājapahomādikañcaret | 

ūrddhvapuṇḍradharaḥ kuryyāttasya puṇyamanantakam || 

brahmāṇḍapurāṇe viṣṇuvākyam || 

ūrddhvapuṇḍradharo martyo mriyate yatra kutracit | 

śvapāko'pi vimānastho mama loke mahīyate | 

ūrddhvapuṇḍradharo martyo gṛhe yasyānnamaśnute | 

tadā viṃśatkulaṃ tasya narakāduddharāmyaham || 

ityūrddhva puṇḍramāhātmyam || 

padmapurāṇe nāradoktau || 

yajño dānaṃ tapo homaḥ svādhyāyaḥ pitṛtarpaṇam | 

vyarthaṃ bhavati tat sarvamūrddhvapuṇḍraṃ vinā kṛtam || 

uttarakhaṇḍe || 

ūrddhvapuṇḍravihīnastu kiñcit karma karoti yaḥ | 

iṣṭāpūrttādikaṃ sarvaṃ niṣphalaṃ syānna cānyathā | 

ūrddhvapuṇḍravihīnastu sandhyākarmādikañcaret | 

tatsarvaṃ rākṣasaṃ jñeyaṃ narakañcādhigacchati | 

yaccharīraṃ manuṣyāṇāmūrddhvapuṇḍra vinā kṛtam | 

draṣṭavyaṃ naiva tattāvaccāṇḍālasadṛśaṃ bhavet || 

p. 340) skānde || 

yasyorddhvapuṇḍraṃ dṛśyeta lalāṭe na narasya hi | 

taddarśanaṃ na karttavyaṃ dṛṣṭvā sūryyaṃ nirīkṣayet || 

ityūrddhvapuṇḍrākaraṇe doṣaḥ || 

uttarakhaṇḍe || 

ūrddhvapuṇḍraṃ dharedvipro mṛdā śubhreṇa vaidikaḥ | 

na tiryyagdhārayedvidvānāpadyapi kadācana | 

bhagavadbhaktivilāsadhṛtam || 

ūrddhvapuṇḍre tripuṇḍraṃ yaḥ kurute sa narādhamaḥ | 

bhuṅktvā viṣṇugṛhaṃ puṇyaṃ sa yāti narakaṃ dhruvam || 

skandapurāṇe || 

tiryyak puṇḍraṃ na kurvīta samprāpte maraṇe'pi ca | 

naivānyanāma ca brūyāt pumānnārāyaṇādṛte || 

ityūrddhvapuṇḍre tripuṇḍrakaraṇaniṣedhaḥ || 

śāktānandataraṅgiṇīdhṛtam || 

ūrddhvapuṇḍraṃ tripuṇḍraṃ vā kṛtvā sandhyāṃ samācaret | 

tadeva vyavasthāpitam skandapurāṇe || 

vaiṣṇavānāṃ brāhmaṇānāmūrddhvapuṇḍraṃ vidhīyate | 

anyeṣāntu tripuṇḍraṃ syāditi brahmavido viduḥ || 

padmapurāṇe || 

tripuṇḍraṃ yasya viprasya ūrddhvapuṇḍre na dṛśyate | 

taṃ dṛṣṭvāpyathavā spṛṣṭvā sacelaḥ snānamācaret || 

ūrddhvapuṇḍre na kurvīta vaiṣṇavānāṃ tripuṇḍrakam | 

kṛtatripuṇḍramartyasya kriyā na prītaye hareḥ || 

athorddhvapuṇḍranirmāṇavidhiḥ brahmāṇḍapurāṇe || 

vīkṣya deśe jala vāpi yo vidadhyāt prayatnantaḥ |

ūrddhvapuṇḍraṃ mahābhāga ! sa yāti paramāṃ gatim | 

daśāṅgulapramāṇantu uttamottamamucyate | 

navāṅgulaṃ madhyamaṃ syādaṣṭāṅgulamataḥ param | 

etairaṅgulibhedaistu kārayenna nakhaiḥ spṛśet || 

urddhvapuṇḍralakṣaṇantu matsyasūkte || 

nāsikākeśaparyyantamūrddhvapuṇḍraṃ vidhīyate | 

madhye chidrantu karttavyaṃ tacchidraṃ harimandiram || 

padmapurāṇe uttarakhaṇḍe || 

ekāntena mahābhāgāḥ sarvabhūtahite ratāḥ | 

sāntarālaṃ prakurvanti puṇḍraṃ haripadākṛtim | 

śyāmaṃ śāntikaraṃ proktaṃ raktaṃ vaśyakaraṃ tathā | 

śrīkaraṃ pītamityāhuḥ śvetaṃ mokṣapradaṃ śubham || 

iti karmaviśeṣe varṇaviśeṣatripuṇḍram | 

varttulaṃ tiryyagacchidraṃ hrasvaṃ dīrghataraṃ tanum || 

p. 341) vabhrūṃ virūpaṃ bahvagraṃ bhinnamūlaṃ padacyutam | 

aśubhraṃ rūkṣamāsaktaṃ tathā nāṅgulikalpitam | 

vigandhamapasavyañca puṇḍramāhuranarthakam || 

iti ninditapuṇḍram || 

nāṅgulikalpitamiti vihitakāṣṭhikābhinnopalakṣaṇam || 

anyathā matsyasūkte daśamapaṭaloktavacanamanarthakaṃ syāt | 

tadvacanantu || 

kuśenaiva suvarṇena na kāṣṭhenāyasena ca | 

na śaṅkhena na tāmreṇa na kāṃsyena kadācana || 

tulasyā vilvakāṣṭhena rajatena samullikhet || 

ūrddhvapuṇḍrākārastu uttarakhaṇḍe || 

aśvatthapatrasaṅkāśo veṇupatrākṛtistathā | 

padmakuṭmalasaṅkāśo mohanaṃ tritayaṃ smṛtam | 

ārabhya nāsikāmūlaṃ lalāṭāntaṃ likhenmudā | 

lalāṭāntamiti nyūnatvavyavacchedakamanyathā daśāṅgulasyottamatvakīrttanaṃ vyarthaṃ 
syāt | 

daśāṅgulaparimāṇantu nāsikātṛtīyabhāgāvadhi brahmarandhraparyyantameva | 

mṛdeti vihitadravyopalakṣaṇam | 

mṛdamiti pāṭhe vyatyayo bahulamiti sūtrādvibhaktivyatyayena sa evārthaḥ || 

nāsikāyāstrayo bhāgā nāsāmūlaṃ pracakṣate | 

samārabhya bhruvormadhyamantarālaṃ prakalpayet || 

trayo bhāgā iti nirdeśabalāt pūraṇapratyayārthāvagatestṛtīyo bhāgo labhyate | 

sa ca bhāgo yatra mastakāvasthito nāsikā nirgatā tatraiva || 

tasmācchidrānvitaṃ puṇḍraṃ daṇḍākāraṃ suśobhanam | 

viprāṇāṃ satataṃ kāryyaṃ strīṇāñca śubhadarśane ! | 

nāsikākeśaparyyantaṃ ūrddhvapuṇḍraṃ suśobhanam || 

madhye chidrasamāyuktaṃ tadvidyāddharimandiram || 

iti harimandiralakṣaṇam || 

vāmabhāge sthito brahmā dakṣabhāge sadāśivaḥ | 

madhye viṣṇuṃ vijānīyāt tasmānmadhyaṃ na lepayet || 

yajurvedīyasya hiraṇyakeśīyaśākhāyām || 

hareḥ padākrāntim ātmano nidhāya yanmadhye chidramūrdhvapuṇḍraṃ yo dhārayati sa 
parasya priyo bhavati sa puṇyavān bhavati sa muktibhāgbhavatīti | 

tilakaracanāyāmaṅguliniyamamāha bhagavadbhaktivilāsadhṛtā smṛtiḥ || 

anāmikā kāmadoktā madhyamāyuṣkarī bhavet | 

p. 342) aṅguṣṭhaḥ puṣṭidaḥ proktastarjanī mokṣasādhanī || 

ūrdhvapuṇḍrasya mṛttikā tu padmapurāṇe || 

parvatāgre nadītīre vilvamūle jalāśaye | 

sindhutīre ca valmīke harikṣetre viśeṣataḥ || 

viṣṇoḥ snānodakaṃ yatra pravāhayati nityaśaḥ | 

puṇḍrāṇāṃ dhāraṇārthāya gṛhṇīyāttasya mṛttikām | 

śrīraṅge veṅkaṭādrau ca śrīkurmmadvārake śubhe | 

prayāge nārasiṃhādrau vārāhe tulasīvane | 

gṛhītvā mṛttikāṃ bhaktyā viṣṇupādajalaiḥ saha | 

dhṛtvā puṇḍrāṇi cāṅgeṣu viṣṇusāyujyamāpnuyāt || 

parvatāgre ityādau ṣaṣṭhīsaptabhyorarthaṃ prati bhedābhāva iti nyāyāt 
parvatāgrasyetyādi labhyate | 

gṛhītvā mṛttikāmiti pareṇānvayaḥ | 

vyatyayo bahulamiti ṣaṣṭhyarthe saptamī vā | 

nadītīra iti gaṅgāṃtīrasyeti jñeyam | 

prāguktamatsyasūktavacanena strīsarito mṛttikāgrahaṇaniṣedhāditi | 

śrīraṅgaḥ kāverīmadhyasthaḥ kṣetraviśeṣo dakṣiṇadeśeṣu prasiddhaḥ | 

veṅkaṭādriḥ śeṣācalanāmnā tailaṅgadeśe prasiddhaḥ | 

śrīkūrmmaḥ kaliṅgadeśe prasiddhaḥ kṣetraviśeṣaḥ || 

gopīcandanamāhātmyantu matsyasūkte | 

durlabhaṃ candanaṃ loke gopīnāṃ viṣṇunirmitam | 

yat kṛtvā tilakaṃ sadyo brahmahatyāṃ vyapohati || 

sthitasyetyadhyāhārādekakarttṛkatā | 

padmapurāṇe nāradavākye'pi || 

brahmaghno vātha goghno vā haitukaḥ sarvapāpakṛt | 

gopīcandanasamparkāt pūto bhavati tatkṣaṇāt | 

gopīcandanakhaṇḍantu yo dadātīha vaiṣṇave | 

kulamekottaraṃ tena svaṃ bhavettāritaṃ śatam || 

iti vaiṣṇave gopīcandanadānaphalam || 

skandapurāṇe dhruvavākyam || 

śaṅkhacakrāṅkitatanuḥ śirasā mañjarīdharaḥ | 

gopīcandanaliptāṅgo dṛṣṭaścettadaghaṃ kutaḥ | 

gopīmṛttulasī śaṅkhaḥ śālagrāmaḥ sacakrakaḥ | 

gṛhe'pi yasya pañcaite tasya pāpabhayaṃ kutaḥ || 

sacakrakaṃ saśrīcakrakamityarthaḥ | 

kāśīkhaṇḍe || 

śrīkhaṇḍe kva sa āmodaḥ svarṇe varṇaḥ kva tādṛśaḥ | 

p. 343) tatpavitraṃ kva vai tīrthe śrīgopīcandane yathā || 

garuḍapurāṇe śrīnāradavākyam | 

yo mṛttikāṃ dvāravatīsamudbhavāṃ kare samādāya lalāṭapaṭṭe | 

karoti nityantvatha corddhvapuṇḍra kriyāphalaṃ koṭiguṇaṃ sadā bhavet | 

kriyāvihīnaṃ yadi mantrahīnaṃ śraddhāvihīnaṃ yadi kālavarjitam | 

kṛtvā lalāṭe yadi gopicandanaṃ prāpnoti tatkarmmaphalaṃ sadākṣayam | 

gopīcandanasambhavaṃ suruciraṃ puṇḍraṃ lalāṭe dvijo nityaṃ dhārayate yadi dvijapate ! 
rātrau divā sarvadā | 

yat puṇyaṃ kurujāṅgale ravigṛhe māghyāṃ prayāge tathā tatprāpnoti khagendra ! 
viṣṇusadane santiṣṭhate devavat || 

yasmin gṛhe tiṣṭhati gopicandanaṃ bhaktyā lalāṭe manujo bibharti | 

tasmin gṛhe tiṣṭhati sarvadā hariḥ śraddhānvitaḥ kaṃsanihā vihaṅgama ! || 

yo dhārayet kṛṣṇapurīsamudbhavāṃ sadā pavitrāṃ kalikalmaṣāpahām | 

nityaṃ lalāṭe yadi mantrasaṃyutāṃ yamaṃ na paśyed yadi pāpasaṃvṛtaḥ | 

yasyāntakāle khaga ! gopicandanaṃ bāhvorlalāṭe hṛdi mastake ca | 

prayāti lokaṃ kamalālayāprabhorgobālaghātī yadi brahmahā bhavet || 

grahā na pīḍanti na rakṣasāṃ gaṇo yakṣāḥ piśācoragabhūtadānavāḥ | 

lalāṭapaṭṭe khaga ! gopicandanam santiṣṭhate yasya hareḥ prasādataḥ || 

padmapurāṇe || 

ambarīṣa ! mahāghasya kṣayārthe kuru vīkṣaṇam | 

lalāṭe yaiḥ kṛtaṃ nityaṃ gopīcandanapuṇḍrakam || 

kāśīkhaṇḍe yamoktiḥ | 

dūtāḥ ! śṛṇuta yadbhālaṃ gopīcandanalāñchitam | 

jvaladindhanavat so'pi dūre tyājyaḥ prayatnataḥ || 

iti gopīcandanamāhātmyam ||

bhagavadbhaktivilāsadhṛtakāśīkhaṇḍe || 

atha tasyopari śrīmattulasīmūlamṛtsnayā | 

tathaiva vaiṣṇavaiḥ kāryyamūrdhvapuṇḍraṃ manoramam | 

skandapurāṇe tulasīmūlamṛttikāmupakramya || 

tanmṛdaṃ gṛhya yaiḥ puṇḍraṃ lalāṭe dhāritaṃ naraiḥ | 

prayāṇakaṃ kṛtaṃ taistu mokṣāya gamanaṃ prati ||

p. 344) tulasīmṛttikāpuṇḍraṃ lalāṭe | 

yasya dṛśyate | 

dehaṃ na spṛśate pāpaṃ kriyamāṇantu nārada ! || 

garuḍapurāṇe || 

tulasīmṛttikāpuṇḍraṃ yaḥ karoti dine dine | 

tasyāvalokanāt pāpāṃ yāti varṣakṛtaṃ nṛṇām || 

tulasīmūlamṛttikāmāhātmyam gāruḍe | 

tasyopariṣṭādbhavagannirmālyamanulepanam | 

tathaiva dhāryyamevaṃ hi trividhaṃ tilakaṃ smṛtamiti || 

pūrvoktyā atha tasyopari gopīcandanatilakopari | 

tatra tu tasyopariṣṭāttulasīmūlamṛttikā tilakopariṣṭādityarthaḥ || 

tena prathamaṃ gopīcandanatilakaṃ kṛtvā tadupari tulasīmūlamṛttikātilakaṃ karaṇīyam || 

tadupari ca viṣṇunirmālyānulepane tilakaṃ kāryyamiti trividhaṃ tilakam || 

atha dvādaśatilakavidhiḥ || 

brahmapurāṇe || 

tato dvādaśabhiḥ kuryyānnāmabhiḥ keśavādibhiḥ | 

dvādaśāṅgeṣu vidhivadūrdhvapuṇḍrāṇi vaiṣṇavaḥ || 

padmapurāṇe uttarakhaṇḍe || 

lalāṭe keśavaṃ dhyāyennārāyaṇamathodare | 

vakṣaḥsthale mādhavantu govindaṃ kaṇṭhakūpake | 

viṣṇuñca dakṣiṇe kukṣau bāhau ca madhusūdanam | 

trivikramaṃ skandhadeśe vāmanaṃ vāmapārśvake | 

śrīdharaṃ vāmabāhau tu hṛsīkeśantu kandhare | 

pṛṣṭhe tu padmanābhañca kaṭyāṃ dāmodaraṃ nyaset | 

tatprakṣālanatoyantu vāsudeveti mūrddhani | 

yoginītantre || 

pidhāya tilakaṃ śreṣṭhameṣāmekatamena vā | 

catuḥsamañca trisamaṃ dvisamañca sureśvari ! | 

athālipya tato dehamayane tu vivarjayet | 

catuḥsamamityādipūrvoktamalayajagopīcandanavilvatulasīkāṣṭha-padmakṛtamālagorocanānām | 

śīte rātrau punaḥ snāne nānulipya sugandhibhiḥ | 

lalāṭe tu viśeṣeṇa varāṅge na kadācana || 

matsyasūkte || 

na rātrau tilakaṃ kuryyād bhaktvā naiva ca naiva ca | 

mahāgurunipāte ca tilakaṃ chedayennaraḥ | 

bahvṛcapariśiṣṭam | 

tatrādāvanulepena bhagavaccaraṇābjayoḥ | 

nirmmālyena prasādena sarvāṇyaṅgāni mārjayet || 

brahmapurāṇe || 

śālagrāmaśilālagnaṃ candanaṃ dhārayet sadā | 

p. 345) sarvāṅgeṣu mahāśuddhisiddhaye kamalāsanam || 

ityūrdhva puṇḍraprakaraṇam |
	
atha tripuṇḍradhāraṇavidhiḥ || 

rāghavabhaṭṭadhṛtam || 

bhasmāgnihotrasambhūtamānayecchodhinaṃ budhaḥ | 

yadvā dharāmasaṃspṛṣṭaṃ satyenānīya gomayam || 

satyena praṇavena || 

vāmena pātre saṃśodhya aghoreṇa vinirdahet || 

tatpuruṣeṇa samuddhṛtya īśānena viśodhayet | 

itthantu saṃskṛtaṃ bhasma agnirityādimantrataḥ | 

vimṛjyāṅgāni saṃspṛśya punarādāya mantrataḥ | 

tasmādbrahmeti yajuṣā mantrayedrudrasaṃkhyayā | 

praṇavādyaiścaturthī hṛdantaistvaghora īśakaiḥ | 

pañcavarṇākṣarādyaiśca bhālāṃśodarahṛtsu ca | 

tripuṇḍradhāraṇaṃ kuryyānmūrddhniṃ pañcākṣareṇa ca | 

tripuṇḍraṃ dhārayenmantrī sākṣācchiva ivāparaḥ || 

vāyavīsaṃhitāyām bhasmagrahaṇamanyadapyuktam || 

yathā | 

śivāgnerbhasma saṃgrāhyamagnihotrodbhavantu vā | 

vaivāhyāgnyudbhavaṃ vāpi pakvaṃ śuci sugandhi ca | 

kapilāyāḥ śakṛcchuddhaṃ gṛhītaṃ gagane patat | 

na klinnaṃ nāpi kaṭhinaṃ na durgandhi na coṣitam | 

uṣitaṃ paryyuṣitamityarthaḥ || 

uparyyadhaḥ parityajya gṛhṇīyāt patitaṃ yadi | 

piṇḍīkṛtya śivāgnau tu prakṣipenmūlamanvataḥ | 

apakvamatipakvañca santyajya bhasitaṃ sitam | 

ādāya yasmācchuddhaṃ tad yathā bhasma prajāyata iti kālāgnirudropaniṣadā 
vṛṣagomayasyāpyevamprakāraḥ pradarśitaḥ || 

vāmeneti || 

oṃ vāmadevāya namo jyeṣṭhāya namo rudrāya namaḥ | 

kālāya namaḥ kalavikaraṇāya namo balavikaraṇāya namo balapramathanāya namaḥ 
sarvabhūtadamanāya namo manonmanāya namaḥ || 

aghoreṇeti mantrastu oṃ aghorebhyo'tha ghorebhyo ghoraghoratarebhyaḥ sarvataḥ 
sarvasarvebhyo namaste rudrarūpebhyaḥ || 

tatpuruṣeṇeti mantrastu oṃ tatpuruṣāya vidmahe mahādevāya dhīmahi tanno rudraḥ 
pracodayāt || 

īśāneneti mantrastu | 

p. 346) oṃ īśānaḥ sarvavidyānāmīśvaraḥ sarvabhūtānāṃ 
brahmādhipatirbrahmaṇo'dhipatirbrahmā śivo me'stu sadāśivaum | 

agnirityādimantrastu | 

agniriti bhasmavāyuriti bhasmajalamiti bhasmasthalamiti bhasmavyometi bhasmasarvaharā idam | 

bhasmamana etāni sakṣūṃṣi tasmādvratametat pāśupataṃ yat |

bhasmanāṅgāni saṃspṛśet | 

tasmādbrahma tadetat pāśupataṃ paśupataṃ paśupāśavimokṣāya | 

yajuṣā yajurmantreṇa pañcākṣareṇa namaḥ śivāyeti mantreṇa vā 
kulamūlāvatārakalpasūtratṛtīyakāṇḍaṭīkādhṛtā śrutiḥ || 

śuddhadravyaṃ tadāgneyabhasmatripuṇḍrakaṃ 
trirekhātmakamarddhacandrarūpātmakamarddhacandrarūpam || 

atha sanatkumārapramāṇasya tridhā lalāṭādācakṣuḥ paścād bhrūvormadhyataḥ | 

yasyeha prathamā rekhā sā āhavanīyo'rka ṛgvedaḥ | 

prātaḥ savanaṃ maheśvaraḥ | 

yasyeha dvitīyā rekhā sāvasathya ukāro yajurvedaḥ sadāśivaḥ | 

yasyeha tṛtīyā rekhā sā gārhapatyaḥ paramātmajñānaśaktirmakārādyairiti || 

atha kālāgnirudropaniṣat || 

saṃbartto'gnir-ṛṣirvirāḍviśvarūpī rudro devatā anuṣṭupchandaḥ śrīviśvarūpaprītyarthe 
viniyogaḥ | 

atha kālāgnirudraṃ bhagavantaṃ sanatkumāraḥ papraccha adhīhi bhostripuṇḍravidhiṃ 
satattvaṃ kiṃ dravyaṃ kiñca sthānaṃ kati pramāṇaṃ kā rekhāḥ ke mantrāḥ kiṃ 
daivataṃ kaḥ karttā kiṃ phalamiti taṃ hovāca bhagavān kālāgnirudraḥ | 

satyamuktaṃ yaddravyaṃ yadāgneyaṃ yadbhasma sadyojātādi pañcarudrabrahmamantraiḥ 
parigṛhya agniriti bhasma anenābhimantrya mānastoka iti saṃkṣubhya tryāyuṣamityādinā 
śirolalāṭaskandhakaṇṭhahṛdbāhudvayeṣu tribhirāyuṣaistryambakaistiryak tisro rekhāḥ 
prakurvīta etadeva tacchāmbhavaṃ sarvavedeṣu vedavidbhiruktam | 

tat samācaran mumukṣurna punarbhavāya | 

bhedamālalāṭādācakṣuṣorābhruvormadhyataḥ | 

karṇādākarṇaparyyantaṃ tiryyak tisro rekhāḥ prakurvīta | 

yā syāt prathamā rekhā sā gārhapatyāgniścākārā bhūrloka ātmakriyāśaktiśca 
ṛgvedaḥ | 

p. 347) prathamaṃ savanaṃ maheśvaraḥ yā syād dvitīyā rekhā sā 
dakṣiṇāgnirukāraḥ | 

satyamantarīkṣamantarātmā cecchāśaktiryajurvedaḥ | 

madhyandinaṃ dvitīyasavanaṃ sadāśivadeveteti | 

yā syāt tṛtīyā rekhā sā āhavanīyo'gnirmakārastamo dyauḥ paramātmā jñānaśaktiḥ 
sāmavedastṛtīyasavanaṃ śivadeveti | 

tripuṇḍrakaṃ bhasmanā karoti yo vidvān brahmacārī gṛhī vānaprastho yatirvā sa 
samastamahāpātakopapātakebhyaḥ pūto bhavati sarvān vedān paṭhitā bhavati 
sarvatīrtheṣu snāto bhavati sa santataṃ sarvamantrajāpī bhavati | 

sakalabhogabhugdehaṃ tyaktvā śivasāyujyameti na punarāvarttate | 

sa vaiṣṇavaḥ śivaḥ so'pi sa ca brahmā prajāpatiḥ | 

sa muktaḥ sarvapāpebhyo na punarbhavamiṣyate | 

ityasti bhagavān kālāgnirudraḥ punarāha | 

agniriti bhasmajalamiti bhasmavāyumiti bhasmasthalamiti bhasmasarvaṃ viśvaṃ tadāgneyaṃ 
yājñyaṃ vṛṣapurīṣabhasma tena tripuṇḍrakaṃ tena tadvidvān kiñcidyājñikaṃ karmma 
ityāha bhagavān bhavaḥ || 

iti kālāgnirudropaniṣat samāptā ||
	
vāyavīyasaṃhitāyāṃ trayodaśasu sthāneṣu tripuṇḍradhāraṇamuktam || 

yathā rāghavabhaṭṭadhṛtam || 

lalāṭe brahma vijñeyaṃ hṛdaye havyavāhanaḥ | 

nābhau skandhe gale pūṣā rudro dakṣiṇabāhuke | 

ādityo bāhumadhye ca śaśī ca maṇibandhake | 

vāmadevo vāmabāhau bāhumadhye prabhañjanaḥ | 

maṇibandhe ca vasabaḥ pṛṣṭhadeśe haraḥ smṛtaḥ | 

śambhuḥ kakudi samproktaḥ paramātmā śivaḥ smṛtaḥ | 

tasmāt kālāgnirudropaniṣadvāyavīyasaṃhitoktasthānānāmicchā-vikalpaḥ || 

puraścaraṇalaharītantre dvitīyapaṭale || 

āgneyamucyate bhasma dagdhagomayasambhavam | 

śodhyaṃ ṣaḍakṣarairmantrairvedamantravivarjitaiḥ | 

śirodeśe lalāṭe ca skandhe ca bhrūpradeśake | 

madhyamānāmikāṅgulyaṅguṣṭhena tilakaṃ tataḥ |

p. 348) tilakastisro rekhā syādrekhāṇāṃ nava devatāḥ | 

pṛthivyagnistathā ātmā kriyāśaktirmaheśvaraḥ | 

devatā ādyarekhāyā bhaktyā te parikīrttitāḥ | 

labhasva tvañca subhage ! dvitīyāyāśca devatāḥ | 

paramātmā śivo devastṛtīyāyāstu devate | 

etānnityaṃ namaskṛtya tripuṇḍraṃ dhārayed yadi | 

maheśvaravratamidaṃ kṛtvā siddhīśvaro bhavet | 

brahmacārī gṛhastho vā vanastho yatireva vā | 

mahāpātakasaṅghātairmucyate sarvapātakāt | 

tathānye kṣatraviṭśūdrastrīhatyādikapātakaiḥ | 

vīrabrāhmaṇahatyābhyāṃ mucyate subhageśvari ! | 

amantreṇāpi yat kuryyāt kṛtvā caiva mahonnatim | 

tripuṇḍrabhālatilako mucyate sarvapātakaiḥ | 

paradravyāpaharaṇaṃ paradārābhimarṣaṇam | 

paranindā parakṣetraharaṇaṃ parapīḍanam | 

asatyavākyaṃ paiśunyaṃ pāruṣyaṃ devavikrayam | 

kūṭasākṣyaṃ vratatyāgaṃ kaitavaṃ nīcasevanam | 

gobhūhiraṇyamahiṣītilakambalavāsasām | 

annadhānyajalādīnāṃ nīcebhyaśca pratigrahaḥ | 

dāsīveśyāsu kṛṣṭāsu vṛṣalīṣu naṭīṣu ca | 

rajaḥsvalāsu kanyāsu vidhavāsu ca saṅgamaḥ | 

māṃsacarmmavasādīnāṃ lavaṇasya ca vikrayaḥ | 

evaṃrūpāṇyasaṃkhyāni pāpāni vividhāni ca | 

sadya eva vinaśyanti tripuṇḍrasya ca dhāraṇāt | 

śivadravyāpaharaṇāttannindāyāśca kutracit | 

nindāyāḥ śivabhaktānāṃ prāyaścittairna śudhyati | 

devadravyāpaharaṇe brahmasvaharaṇena ca | 

kulānyāśu vinaśyanti brāhmaṇātikrameṇa ca | 

rudrākṣā yasya deheṣu lalāṭe ca tripuṇḍrakam | 

yadi syāt sa ca cāṇḍālaḥ sarvavarṇottamottamaḥ | 

yāni tīrthāni loke'smin gaṅgādyāḥ saritaśca yāḥ | 

snāto bhavati sarvatra yallalāṭe tripuṇḍrakam | 

saptakoṭirmahāmantrā upamantrāstathaiva ca | 

śrīviṣṇoḥ koṭimantrāśca koṭimantrāḥ śivasya ca | 

te sarve tena japtāḥ syuryo bibhartti tripuṇḍrakam | 

sahasraṃ pūrvajātānāṃ sahasrañca janiṣyatām | 

p. 349) svavaṃśajānāṃ martyānāmuddharedyastripuṇḍradhṛk | 

aṣṭaiśvaryyaguṇopetaḥ prāpya divyatripuṇḍrataḥ | 

divyaṃ vimānamāruhya divyastrīśatasevitaḥ | 

vidyādharāṇāṃ siddhānāṃ gandharvāṇāṃ mahaujasām | 

indrādilokapālānāṃ lokeṣu ca yathākramam | 

bhuktvā bhogān suvipulān prāktanānāṃ pureṣu ca | 

brahmaṇaḥ padamāsādya tatra kalpāyutāvadhi | 

viṣṇorloke ca ramate ābrahmaṇaḥ śatāyuṣam | 

śivalokaṃ tataḥ prāpya ramate kālamakṣayam | 

śivasāyujyamāpnoti na sa bhūyo vijāyate || 

iti tripuṇḍradhāraṇaphalam ||

śāktānandataraṅgiṇīdhṛtabhaviṣyapurāṇe || 

tripuṇḍreṇa vinā kuryyād yāṃ kāñcidvaidikīṃ kriyām | 

sā niṣphalā bhaveddevi ! brahmaṇāpi kṛtā yadi || 

śyāmāpradīpe tu skandapurāṇīyamiti kṛtvā likhitam || 

kūrmapurāṇe || 

vaiṣṇavo vātha śaivo vā śākto vā saura eva vā | 

tripuṇḍreṇa vinā pūjāṃ kurvāṇo yātyadhogatim || 

śivadharme | 

sitena bhasmanā kuryyāt lalāṭe ca tripuṇḍrakam | 

sarvapāpavinirmuktaḥ śivaloke mahīyate || 

bhasmetyupalakṣaṇaṃ dravyāntareṇāpi tripuṇḍraṃ kāryyam || 

sarvastripuṇḍrakaṃ kuryyāt sarvadā yajñabhasmanā | 

tadabhāve candanena mṛdā vā vāriṇāpi vā | 

iti bhaviṣyapurāṇavacanāt | 

yatkiñcit kurute karma vinā viprastripuṇḍrakam | 

vyarthameva bhavet sarvaṃ bandhyāstrīsaṅgamo yathā | 

sacchidraṃ kurute yastripuṇḍraṃ paśumatirdvijaḥ | 

dharmārthakāmamokṣeṣu tasya chidraṃ prajāyate | 

iti sacchidratripuṇḍradhāraṇanindā | 

nanūrddhvapuṇḍre tripuṇḍrakaraṇamuktavacanajātāt niṣiddhaṃ 
pūrvoktakūrmapurāṇavacanena vaiṣṇavādīnāṃ tripuṇḍreṇa vinā pūjākaraṇe 
doṣaśrutiśceti lambodarasya ratikāle priyāmukhacumbanamivaikaṃ sandhitsato'nyat pracyavata 
iti ceti naivam | 

ūrdhvapuṇḍratripuṇḍrayoḥ sacchidrakaraṇaniṣedho vaidhetarapara ityavehi | 

sarvatraiva niṣedhasya vaidhabhinnaparatvād yathā viśikhanindā 
prāyaścittādyanāghrātaparā | 

p. 350) ata-eva śaivaistūrdhva puṇḍradhāraṇānantarameva bhasmanā 
tripuṇḍradhāraṇamapi kāryyaṃ yato dvijānāmūrdhvapuṇḍrasthāvaśyakatvamiti 
rāghavabhaṭṭaḥ || 

atha śaktitilakam || 

śāktānandataraṅgiṇīdhṛtagautamīye || 

tilakaṃ raktagandhena candanenātha vā priye ! | 

devyastraṃ vilikhedbhāle tārābījaṃ tato hṛdi | 

śaktimadhyagatāṃ kuryyādityetacchaktitilakam || 

tilake nijadevāstramiti prāguktenaikavākyatayā devyastraṃ svīyeṣṭadevatāvījamiti || 

annadākalpe pañcamapaṭale || 

prakṣālya pāṇipādau ca raktavastrayugaṃ tataḥ | 

paridhāyārddhacandrābhaṃ sabinduṃ tilakaṃ caret | 

candanena suraktena kuṅkumenātha vā punaḥ | 

sindūrabindusaṃyuktaṃ rekhātrayavirājitam | 

devīpādāmbujarajo dhyātvā mūlena sādhakaḥ | 

pūjādhikārī durgāyā yathāsau candraśekharaḥ || 

kṛṣṇārccnacandrikādhṛtamālinīvijaye'pi || 

bhāle candrāddharekhā tritayaviracitaṃ vidyudābhāvilāsaṃ 
tasyādhaścāntarāle'ruṇakiraṇanibhaṃ bhrūyugasyātha bindum | 

hṛṇmadhye padmarūpaṃ śaśadharaviśadaṃ doryuge vīraṇābhaṃ sthāneṣvanyeṣu 
bindūn racayati tilakaṃ so hi viśveśarūpaḥ || 

bhrūyugasyāntarāle madhye raktavarṇaṃ binduṃ racayatītyanvayaḥ | 

hṛṇmadhye śvetapadmarūpamityarthaḥ | 

doryuge bāhudvaye | 

vīraṇābhaṃ vīraṇapatrākāram | 

anyeṣu sthāneṣu purokteṣu iti etacchabdasya prayogastacchabdārthamabhidhatte | 

uktañca sarvanāmasūtraṭīkāyāṃ tyattadāvekārthau yadi nirdiṣṭārthau | 

itare trayaḥ sābhinayapratyakṣe sābhinayo hastabhaṅgimādiriti kulacandraḥ | 

anyathā vimargalope satītyanena cchandobhaṅgaḥ syāt | 

prakrāntavācinastasya na yacchabdāpekṣā |

uktañca kāvyaprakāśe || 

evaṃ prakrāntaprasiddhānubhūtārthaviṣayakastacchabdo'pi yacchabdasyopādanaṃ 
nāpekṣate | 

ṛjavastu tantre'paśabdavicāraniṣedhāt so hīti paṭhanti | 

p. 351) jale yadi sandhyādi kriyate tadā yāgamaṇḍapaṃ gatvā upaviśya tilakaṃ 
kāryyam || 

annadākalpe tathoktatvāt ||

iti śrīprāṇatoṣiṇyāṃ tṛtīye arthakāṇḍe snānāditilakāntapraśākhākathanarūpastṛtīyaḥ 
paricchedaḥ ||



atha sandhyā || 

vaidikasandhyānantaraṃ tāntrikī sandhyā kāryyā || 

tathāca puraścaraṇarasollāse prathamapaṭale | 

prātaḥsnānaṃ samāsādya sandhyāṃ paramadurlabhām | 

upāsya cañcalāpāṅgi ! gāyatrīṃ prajapettataḥ | 

tatastu tāntrikīṃ sandhyāṃ gāyitrīṃ tāntrikīṃ tathā | 

sūryyārghyañca tato dattvā pūjārthaṃ gṛhamāviśet || 

vṛhannīlatantre prathamapaṭale'pi || 

ādau ca vaidikīṃ sandhyāṃ kṛtvā cāgamasammatām | 

sandhyāṃ kṛtvā tato vīraḥ kulakoṭīḥ samuddharet | 

tathā | 

etatsandhyātrayeṇaiva divārātrau ca vandaneti || 

gandharvatantre  ṣaṣṭhapaṭale || 

aparāṃ kathayāmyatra sarvapāpavināśinīm | 

upaviśya śucau deśe tritattvena tridhācamet | 

prāṇāyāmatrayaṃ kṛtvā tridhāvījaistridhāvidham | 

vāmahaste jalaṃ gṛhya galitodakabindubhiḥ | 

saptadhā prokṣaṇaṃ kuryyānmūrddhni mantramanusmaran | 

avaśiṣṭodakaṃ dakṣahaste saṃgṛhya sādhakaḥ | 

nāsāmāśliṣya toyena tatastenāghamarṣaṇam | 

iḍayākṛṣya dehāntaḥ kṣālitaiḥ pāpasañcayaiḥ | 

kṛṣṇavarṇaṃ tadodakaṃ vāmanāḍyā virecitam | 

dakṣahaste tu tanmantrī pāparūpaṃ vicintya ca | 

purato vajrapāṣāṇe nikṣipedastramantrataḥ | 

ityaghamarṣaṇaṃ kṛtvā punarācamanaṃ tathā | 

abhiṣiñcettato mūrdhni vidhinā sādhakottamaḥ | 

oṃ āpo devī raso'mṛtaṃ pūtaṃ brahma punīmahe | 

jalāñjalitrayaṃ bhūmau mārttaṇḍabhairavāya ca | 

ūrdhvabāhustato mantrī mārttaṇḍaṃ samupāśrayet | 

oṃ udutyaṃ jātavedasaṃ devaṃ vahanti ketavaḥ dṛśe viśvāya sūryyam | 

mārttaṇḍaśeṣe deveśi ! bhairavaṃ padamīrayet | 

etādṛk sandhyā tu gauḍa deśe na pracaradrūpā | 

p. 352) gauḍadeśīyā tu toḍalatantre tṛtīyapaṭale || 

ātmavidyāśivaistattvairācāmet pāthasā tathā | 

vahni jāyānvitā mantrā vijñeyāḥ praṇavādikāḥ | 

gaṅge cetyādinā devi ! tīrthāvāhanamācaret | 

mūlena manunā bhūmau trivāraṃ nikṣitet sudhīḥ | 

tajjalena saptavāramātmābhiṣekamācaret | 

aṅganyāsaṃ tataḥ kṛtvā vāmahaste sureśvari ! | 

gaganaṃ vāyuvījañca varuṇaṃ bhūmivījakam | 

vahnibījaṃ binduyutaṃ trivāraṃ japamācaret | 

anena manunā devi ! tajjalañcābhimantritam | 

mūlamantraṃ samuccāryya saptadhā tattvamudrayā | 

ātmābhiṣekamātreṇa mucyate sarvapātakaiḥ |

śeṣaṃ jalaṃ maheśāni ! dakṣahaste samānayet | 

iḍayā pūrayettoyaṃ kṣālayeddehamadhyagam | 

tataḥ piṅgalayā devi ! tattoyantu virecayet | 

kṛṣṇavarṇaṃ tadudakaṃ pāparūpaṃ vicintayet | 

purato vajrapāṣāṇe phaṭkāreṇa vinikṣipet | 

hastaṃ prakṣālya cācamya sūryyāyārghyaṃ nivedayet | 

devatārghyaṃ tataḥ paścāt gāyatrīṃ paramākṣarīm | 

prapaṭhettu tato dhīmān trivāraṃ jalamutkṣipet | 

tato japenmahāmantraṃ gāyatrīṃparamākṣarīm | 

aṅganyāsaṃ tataḥ kṛtvā ācamya parameśvari ! | 

iṣṭadevīṃ maheśāni ! dhyātvā tu ravimaṇḍale | 

prāṇāyāmādikaṃ kṛtvā cāṣṭottaraśataṃ japet || 

kalpasūtraṭīkātṛtīyakāṇḍadhṛtalakṣmīkulārṇave || 

sandhyayā tu vihīno yo na dīkṣāphalamāpnuyāt | 

mantrasandhyāpūrvikā sandhyā kāryyā taduktaṃ navaratneśvare || 

vaidikī tāntrikī sandhyā yathānukramayogata iti || 

mahānirvāṇatantre pañcamollāse'pi || 

sandhyāṃ samācarenmantrī tāntrikīṃ śṛṇu kathyate | 

ācamya pūrvavattoye tīrthānyavāhayecchive ! | 

gaṅge cetyādimantreṇa mudrayāṅkuśasaṃjñayā | 

āvāhya tīrthaṃ salile mūlaṃ dvādaśadhā japet | 

tatastattoyato bindūn tridhā bhūmau vinikṣipet | 

aṅguṣṭhānāmikāyogānmūloccāraṇapūrvakam | 

saptavāraṃ svamūrddhānamabhiṣicya tato jalam | 

p. 353) vāmahaste samādāya chādayeddakṣapāṇinā | 

īśānavāyuvaruṇavahnīndravījapañcakam | 

prajapya vedadhā toyaṃ dakṣahaste samānayet | 

vīkṣya tejomayaṃ dhyātvā ceḍayākṛṣya sādhakaḥ | 

dehāntaḥ kalaṣaṃ tena recayet piṅgalākhyayā | 

niṣkṛṣya purato vajraśilāyāṃ vajramuccaran | 

trivāraṃ tāḍayenmantrī hastau prakṣālayettataḥ | 

ācamyoktena mantreṇa sūryyāyārghyaṃ nivedayet | 

tāramāyā haṃsa iti ghṛṇisūryyastataḥ param | 

idamarghyaṃ tubhyamuktvā dadyāt svāhetyudīrayan | 

tato dhyāyenmahādevīṃ gāyatrīṃ paradevatām | 

prātarmadhyāhnasāyāhne trirūpaṃ guṇabhedataḥ | 

prātarvahniraktavarṇāṃ dvibhujāñca kumārikām | 

kamaṇḍaluṃ tīrthapūrṇamakṣamālāñca bibhratīm | 

kṛṣṇājināmbaradharāṃ haṃsārūḍhāṃ śucismitām || 1 || 

śyāmavarṇāṃ vaiṣṇavīñca caturbhujāṃ maheśvari ! | 

śaṅkhacakragadāpadmadhāriṇīṃ garuḍāsanām | 

pīnatuṅgakucadvandvāṃ vanamālāvibhūṣitām | 

yuvatīṃ satataṃ dhyāyenmadhye mārttaṇḍamaṇḍale || 2 || 

sāyāhne varadāṃ devīṃ gāyatrīṃ saṃsmaredyatiḥ | 

śuklāṃśuklāmbaradharāṃ vṛṣāsanakṛtāśrayām | 

trinetrāṃ varadāṃ pāśaṃ śūlañca nṛkaroṭikām | 

bibhratīṃ karapadmaiśca vṛddhāṃ galitayauvanām || 3 || 

evaṃ dhyātvā mahādevyai jalānāmañjalitrayam | 

dattvā japettu gāyatrīṃ daśadhā śatadhāpi vā | 

trisandhyametāṃ prajapan sandhyāyāḥ phalamāpnuyāt | 

tatastu tarpayeddevi ! devarṣipitṛdevatāḥ | 

praṇavaḥ sa dvitīyākhyastarpayāmi namaḥ padam | 

śaktau tu praṇavo māyāṃ namaḥ sthāne dviṭhaṃ vadet | 

tataścārghyaṃ mahādevye dattvā mūlaṃ japet sudhīḥ | 

yathāśakti japaṃ kṛtvā devyā vāmakare'rpayet | 

praṇamya devīpūjārthaṃ jalamādāya sādhakaḥ | 

natvā tīrthe paṭhan stotraṃ devatādhyānatatparaḥ | 

yāgamaṇḍapamāgatya pāṇipādau viśodhayet || 

vṛhannīlatantre prathamapaṭale || 

sandhyāṃ sāyantanīṃ kuryyād dvādaśyādiṣvapi priye ! | 

p. 354) akurvannirayaṃ yāti yato nityāgamakriyā | 

etadvacanamavijñāya vaidikī tāntrikī sandhyā yathānukramayogata iti tantrasāradhṛtavacane 
anukramapadasvarasāt yatra vaidikī sandhyā na vidyate tatra tāntrikyapi na karaṇīyā | 

tena dvādaśyādau sāyam evamaśaucādau tāntrikasandhyā na kāryyeti kaścidvadati 
tanna | 

aśaucasya vaidikaviṣayatvāditi || 

tathā ca viśvasāratantre dvitīyapaṭale || 

mahāgurunipātādau na pūjāyā vikalpanā | 

mohādvā yadi vā daivāt pūjayenna kadācana | 

tasya sarvavināśaḥ syādityuktantu sadāśivairiti | 

pūjayediti tāntrikanityakarmopalakṣaṇam | 

yathā kāmadatantre navamapaṭale || 

upāsakā ye śrīkālyāste śuddhāḥ sarvadaiva hi | 

janurmaraṇajāśaucaṃ tathānyad yadaśaucakam | 

sarvaṃ na bādhate kvāpi kālikāyā upāsake | 

gaṅgeva śuddhaḥ satataṃ kimaśaucaṃ sureśvari ! | 

kālīmuddiśya pūjādijapahomamaśaucake | 

na tyājyaṃ tena śāktena sarvaṃ kāryyaṃ sadaiva hi | 

kālīmuddiśya dānādi na ca tyājyamaśaucake | 

sarvadā paramaḥ śuddhaḥ śākta eva maheśvari ! | 

atra śākta iti sāmānyenopadānāt pūrvavacane kālyā iti śaktimātropalakṣaṇam || 

atha yogināṃ sandhyā kalpasūtraṭīkāyāṃ tṛtīyakāṇḍe || 

yā gururūpiṇī mṛṇālasūtrāntaragā svaprakāśā kuṇḍalinīśaktiḥ 
kulākulasamarasabhāvena sādhanāntardhyeyā | 

tathā madhyāhnasamaye taruṇāvayavāmatibhāsvarāṃ kāmarājarūpiṇīṃ 
mūlādibrahmarandhrāntaṃ brahmarandhrādimūlāntaṃ dhyāyet | 

tathā sāyaṃsamaye śvetavarṇāṃ śaktivījasvarūpāṃ mṛṇālatantunibhāṃ 
kulākulayogenānusandadhyāt | 

arddharātre parāparakuṇḍalinīrūpāṃ padmarāgavarṇāṃ mūlādihṛdayārvyantaṃ 
vāgbhavavījarūpiṇīṃ hṛdayādbhrūmadhyaparyyantaṃ kāmavījarūpāṃ 
bhrūmadhyādbrahmarandhrāntaṃ śaktivījarūpāṃ dhyāyet | 

taduktamudayākarapaddhatyām || 

ādyā mṛṇālasūtrābhā pītā raktā tu madhyamā | 

p. 355) śvetā tvantargatā śaktiḥ sandhyācobhayarūpiṇī | 

tarpaṇantu mūlādhārāt somasūryyāgnirūpiṇīm | 

kuṇḍalinīṃ samutthāpya parabinduṃ nirbhidya tadudbhavāmṛtena sveṣṭadevatāṃ tarpayet | 

taduktaṃ navacakreśvare || 

candrārkānalasaṅghaṭṭād galitaṃ yatparāmṛtam | 

tenāmṛtena divyena tarpayet sundarīṃ parām || 

atha sūryyapūjā || 

mūlādhārāt kulakuṇḍalinīmutthāpya hṛdayārkamaṇḍalaṃ nītvā 
tatkarṇikāntargatasudhādhārayā mūlamantraṃ smaran siñcediti yogināmantaryāgaḥ || 

atha kaulānāṃ sandhyā gandharvatantre ṣaṣṭhapaṭale || 

ātmānaṃ sarvadā samyak dhyāyed dhyānaparāyaṇaḥ | 

devatābhedataḥ sandhyā mānasīyaṃ parā priye ! | 

śivaśaktyoḥ samāyogo yasmin kāle prajāyate | 

sā sandhyā kulaniṣṭhānāṃ samādhisthaiḥ pratīyate | 

bhūtaśuddhitantre prathamapaṭale'pi || 

antaḥ sandhyāṃ maheśāni ! śṛṇu yatnena pārvati ! | 

śivaśaktisamāyogo yasmin kāle prajāyate | 

sā sandhyā kulasādhūnāṃ samādhisthaiḥ pratīyate || 

vaidikasandhyādiprayogastu brāhmaṇasarvasvādāvanusandheyaḥ | 

kevalamārjanasya viśeṣo nirvaṇatantre tṛtīyapaṭale yathā | 

āpo mārjanamantrasya prakāraṃ śṛṇu yatnataḥ | 

bhūmau śirasi cākāśe ākāśe bhūmimastake | 

mūrdhnibhūmau tathākāśe yajurvede sureśvari ! | 

sāmātharvairidaṃ devi ! ṛgvede śṛṇu śailaje ! | 

śūnye śirasi cākāśe bhūmau śūnye śire tathā | 

bhūmau śūnye tathā mūrdhni cāpo mārjanamācaret | 

āpohiṣṭheti mantrasya aṣṭākṣarakrameṇa tu | 

mārjanaṃ tatkrameṇaiva sarvapāpavināśanam | 

vyatikrameṇa cārvaṅgi ! brahmahatyā pade pade | 

varathastrīn mūrdhni dadyād ye savo vyomni cocyate | 

bhūmau dadyānna trayeṇa iti sammārjanaṃ viduḥ | 

ata-eva kramaṃ sarvaṃ tava snehāt prakāśitam | 

stutiñca kavacaṃ devi ! paṭhitvā praṇamet sudhīḥ | 

atha gāyatrī || 

p. 356) nirvāṇatantre tṛtīyabrāhmaṇapaṭale || 

gāyatrīṃ śṛṇu cārvaṅgi ! caturvedaprapūjitām | 

vedamāteti vikhyātāṃ trivargaphaladāyinīm | 

hālāhalaṃ samuddhṛtya ityādi gāyatrī jñeyā || 

iti japtvā maheśāni ! mukto bhavati nānyathā | 

antyayakārayoḥ sthāne ya iti ca yaḥ paṭhet | 

sa caṇḍāla iti khyāto brahmahatyā dine dine | 

ata-eva maheśāni ! tava snehāt prakāśitam | 

sāvitrī paramā vidyā trailokye ca sudurlabhā | 

asyā grahaṇa mātreṇābhūdbrahmā nātra saṃśayaḥ || 

yattu gāyatrītantrasya prathamabrāhmaṇapaṭale || 

praṇavatrayasaṃyuktaṃ brāhmaṇeṣu prakīrttitam | 

kṣetrādau parameśāni ! śasyate praṇavadvayam || 

dvitīyabrāhmaṇapaṭale'pi || 

praṇavatrayasaṃyuktāṃ gāyatrīṃ prajapettu yaḥ | 

gāyatryāḥ phalamāpnoti anyathāraṇyarodanamiti | 

praṇavatrayayuktagāyatrīkathanam | 

tatprabalakalau tatpuṭitatvābhiprāyeṇa tathā ca tatraiva || 

vidyā vā upavidyā vā praṇavaiḥ puṭitaṃ kalau | 

japtvā siddhimavāpnoti tadṛte viphalaṃ bhavet || 

asyārthaḥ | 

rāghavabhaṭṭadhṛtam || 

tatra praṇavena brahma pratipādyate vyāhṛtibhirapi tadeva pratipādyate | 

bhūriti sanmātramucyate sarvaṃ bhāvayati prakāśayati iti vyutpattyā bhuvamiti 
cidrūpamucyate | 

sarvapreraṇāt svariti tejorūpatvāt pūjanīyatvāt maha iti | 

sarvajananatvājjana iti | 

jñānasvarūpatayā sarvatāpanatayā vā tapa iti | 

paratvāt sarvātmakatvān anantajñānatvāt satyamiti saptavyāhṛtibhiḥ paraṃ brahmaivocyate 
| 

praṇavena saha āsāmāntaraḥ sambandho yathā | 

praṇavasya akārādisaptamātrāḥ saptavyāhṛtaya iti yadvā bhūrādisaptalokāḥ 
praṇavavācyabrahmātmakāstadatiriktaṃ na kiñcidastītyarthaḥ | 

tatpadena brahmocyate | 

oṃ tat saditi nirdeśo brahmaṇastrividho mata iti vacanāt | 

suñ prāṇiprasava iti dhātorjātatvāt sarvaprapañcopadeśakatvena savituriti | 

niratiśayānandarūpatvāt sarvavaraṇīyatvāt sarvasevanīyamiti vareṇyam | 

p. 357) pāpatarjanādbhaktavartmanā'bhayādbhargaḥ | 

sarvaprakāśakatvena devasyeti saviturdevasyetyatra ṣaṣṭhīprayogo rāhoḥ 
śiravadaupacārikatrayaṃ bhūtam | 

brahmadhīmahi dhyāyemahi no'smākaṃ dhiyo buddhīryaḥ pracodayāt prerayet | 

atra ya iti liṅgavyatyayaḥ chāndasatvāt | 

tena sarvāntaḥkaraṇaprakāśakaḥ sarvasākṣī paramātmoktaḥ | 

vyāpnotītyāpaḥ sarvaprakāśakamiti jyotiḥ sarvātiśāyitvāt hrasvaḥ | 

yadvā | 

āpojyotīrasa iti somāgnyosteja ucyate | 

yatastadātmakaṃ jagat | 

anāśitvādamṛtaṃ vṛhattvādvṛṃhaṇatvād brahma satyajñānānandalakṣaṇam | 

bhūrbhuvaḥsvaḥpadavācyaṃ so'hamityāspadavācyamiti | 

evaṃ sarvātmakabrahmabodhako gāyatrīmantraḥ | 

praṇavādyā iti vyāhṛtiḥ sambadhyate | 

tatpadādiketyagrimeṇa sambadhyate || 

atra sapta vyāhṛtayaḥ || 

oṃ bhūḥ oṃ bhuvaḥ oṃ svaḥ oṃ mahaḥ oṃ janaḥ oṃ tapaḥ oṃ satyam | 

etadagre tat savituriti ṛk tadante oṃ āpojyotīraso'mṛtaṃ brahmabhūrbhuvaḥ svaromidaṃ 
śivah | 

asyāstantrāntaroktaṃ vījādiryathā | 

re ityetattu bījaṃ syād yavarṇaṃ śaktirucyate | 

nītyetat kīlakaṃ proktaṃ gāyatryāstripadātmana iti | 

patsandhiṣviti pādadvayasandhicatuṣke akṣaracatuṣkaṃ taduktaṃ paddvayasandhicatuṣkamiti | 

evaṃ bhujadvayasandhicatuṣke akṣaracatuṣkam | 

anyatraikaikamakṣaram evaṃ caturviṃśatyakṣarāṇi nyasanīyāni | 

nīyetyasya pṛthak tena caturviṃśatyakṣarātmakaṃ pratyekamakṣarāṇām 
ṛṣicchandodevatādhyānamucyate | 

akṣarāṇāñca sarveṣāṃ prajāpatir-ṛṣistathā | 

viniyogo'ṅgavinyāse gāyatrīcchanda ucyate | 

akṣarāṇāntu sarveṣāṃ vakṣyante devatāḥ kramāt | 

agnivāyusūryyavidyudyamā varuṇa eva ca | 

vṛhaspatiśca parjanya indro gandharva eva ca | 

pūṣā śivaśca tvaṣṭā ca vāsavaśca maruttathā | 

somo'ṅgirā viśvedevā aśvinī ca prajāpatiḥ | 

p. 358) sarvadevaśca rudraśca brahmā viṣṇustu devatāḥ | 

japakāle cintanīyāstāsāṃ sāyujyamāpnuyāt | 

tatkāraṃ campakāpītaṃ brahmaviṣṇuśivātmakam | 

śatapatrāsanārūḍhaṃ dhyāyet susthāsanasthitam | 

sakāraṃ cintayedevamatasīpuṣpasannibham | 

padma madhyasthitaṃ saumyamupapātakanāśanam | 

atasīkusumābhā te-uḍīti yasya bhāṣā natvatasī śoṇapuṣpaṃ 
vakṣyamāṇagāyatrītantroktavacane śyāmavarṇadarśanāt || 

vikaraṃ kapilaṃ nityaṃ kamalāsanasaṃsthitam | 

dhyāyecchāntaḥ dvijaśreṣṭho mahāpātakanāśanam | 

tukāraṃ cintayet prājña indranīlasamaprabham | 

nirdahet sarvapāpāṇi graharogasamudbhavam | 

rvakāraṃ vahnidīptābhaṃ cintayecca vicakṣaṇaḥ | 

bhrūṇahatyākṛtaṃ pāpaṃ tatkṣaṇādeva naśyati | 

rekāraṃ vimalaṃ dhyāyet śuddhasphaṭikasannibham | 

pāpaṃ naśyati tat kṣipramagamyāgamanodbhavam | 

ṇīkāraṃ cintayed yogī śuddhasphaṭikasannibham | 

abhakṣyabhakṣaṇaṃ pāpaṃ tatkṣaṇādeva naśyati | 

yakāraṃ tārakāvarṇaminduśeṣavibhūṣitam | 

yogināṃ varadaṃ dhyāyed brahmahatyāvināśanam | 

bhakāraṃ kṛṣṇavarṇantu nīlameghasamaprabham | 

dhyātvā puruṣa ityādi pāpaṃ nāśayati dvijaḥ | 

rgokāraṃ raktavarṇañca kamalāsanasaṃsthitam | 

gohatyādikṛtaṃ pāpaṃ dhyātvā naśyati tatkṣaṇāt | 

dekāraṃ raktasaṅkāśaṃ kamalāsanasaṃsthitam | 

cintayet satataṃ yogī strīhatyā dahanaṃ param | 

vakāraṃ cintayecchuddhaṃ jātīpuṣpasamaprabham | 

guruhatyākṛtaṃ pāpaṃ dhyātvā naśyati tatkṣaṇāt | 

syakārantu tathā pītaṃ suvarṇasadṛśaprabham | 

manasā cintitaṃ pāpaṃ dhyātvā nudati cānaghaḥ | 

dhīkāraṃ cintayecchuklaṃ kundapuṣpasamaprabham | 

pitṛmātṛbadhāt pāpānmucyate nātra saṃśayaḥ | 

makāraṃ padmarāgābhaṃ cintayeddīptatejasam | 

pūrvajanmārjjitaṃ pāpaṃ tatkṣaṇādeva naśyati | 

hikāraṃ śaṅkhavarṇantu pūrṇacandrasamaprabham | 

aśeṣapāpadahanaṃ dhyāyennityaṃ vicakṣaṇaḥ | 

p. 359) dhikāraṃ pāṇḍavaṃ dhyāyet padmasyoparisaṃsthitam | 

pratigrahakṛtaṃ pāpaṃ smaraṇādeva naśyati | 

yokāraṃ raktavarṇantu indragopasamaprabham | 

dhyātvā prāṇibadhe pāpaṃ nirdahenmunipuṅgavaḥ | 

dvitīyaścaiva yaḥ prokto yokāro raktasannibhaḥ | 

nirdahet sarvapāpāṇi nānyaiḥ pāpaiḥ pralipyate  | 

naḥkārantu mukhaḥpūrvamādityodayasannibham | 

sakṛddhyātvā dvijaśreṣṭhaḥ sa gacchet paramaṃ padam | 

nīlotpaladalaśyābhaṃ prakāraṃ dakṣiṇāyanam | 

sakṛddhyātvā dvijaśreṣṭhaḥ sa gacchedaiśvaraṃ padam | 

saumyaṃ gorocanāpītaṃ cokāraṃ caturānanam | 

sakṛddhyātvā dvijaśreṣṭhaḥ sa gacchedvaiṣṇavaṃ padam | 

śuklavarṇendusaṅkāśaṃ dakāraṃ paścimānanam | 

sakṛddhyātvā dvijaśreṣṭhaḥ sa gacchedbrahmaṇaḥ padam | 

yātkārantu śivaṃ proktaṃ caturvadanasaprabham | 

pratyakṣaphalado brahmaviṣṇurudra iti smṛtiḥ | 

etaddhyātvā tu medhāvī japaṃ homaṃ karoti yaḥ | 

na bhavet sūtakaṃ tasya mṛtakañca na vidyate | 

yastvevaṃ na vijānāti gāyatrīñca tathāvidhām | 

kathitaṃ sūtakaṃ tasya mṛtakañca mayānagha ! | 

naiva dānaphalaṃ tasya na ca yajñaphalaṃ bhavet | 

na ca tīrthaphalaṃ proktaṃ tasyaiva sūtake satīti || 

atha varṇakalpaḥ | 

tathā gāyatrītantre || 

takāraṃ campakāpītaṃ brahmaviṣṇuśivātmakam | 

tsakāraṃ cintayet śyāmaṃ vikāraṃ kapilaṃ tathā | 

tukāramindranīlābhaṃ rvakāraṃ vahnisannibham | 

rekāraṃ vahnisaṅkāśaṃ ṇikāraṃ raktavarṇakam | 

yaṅkāraṃ dhūmrasaṅkāśaṃ bhakāraṃ kṛṣṇameva ca | 

rgokāraṃ raktavarṇañca dekāraṃ śyāmalaṃ tathā | 

vakāraṃ śuklasaṅkāśaṃ syakāraṃ nīlaśobhitam | 

dhīkāraṃ kundapuṣpābhaṃ makāraṃ śuklameva ca | 

hikāraṃ candrasaṅkāśaṃ dhikāraṃ pītameva ca | 

yokāraṃ taḍidākāraṃ yokāraṃ dhūmravarṇakam | 

aśeṣaṃ śoṣayet pāpaṃ vāyubījaṃ yathā tathā | 

nakārantu mukhaṃ proktaṃ prataptakanakaprabham | 

nakārasya samīpe tu bindudvayaṃ viśeṣataḥ | 

ūrdhvabinduraktavarṇamadhaḥ śyāmaṃ prakīrttitam | 

p. 360) nīlotpaladalaśyāmaṃ prakāraṃ dakṣiṇāmukham | 

saumyaṃ gorocanāpītaṃ cokāraṃ paścimāmukham | 

śuklaśaṅkhasamākāraṃ dakāraṃ caturāmukham | 

yātkāraṃ mūrdhni vijñeyaṃ ūrdhvāsyaṃ brahmamandiram || 

pūrvoktagāyatrīvarṇadhyānoktavarṇena yatra yatra viśeṣastatra tatrāmnāyabhedena jñeyaḥ 
|| 

atha gāyatrīyantram || 

ādau trikoṇaṃ vinyasya ṣaṭkoṇaṃ tadvahirnyaset | 

vṛttañcāṣṭadalaṃ padmaṃ tadvahiścaturasrakam | 

caturdvārasamāyuktaṃ sāvitrīyantramīritam || 

śāradāyām || 

vidhāya maṇḍalaṃ vidvān trikoṇojjvalakarṇikam | 

maṇḍalamiti sarvatobhadramaṇḍalam || 

trikoṇojjvalamiti tatkarṇikāyāṃ trikoṇaṃ likhet ||

atha gāyatryā ṛṣyādinyāsaḥ || 

śāradātilake ekaviṃśatipaṭale || 

ṛṣyādyāḥ praṇavasyaite munibhiḥ parikīrttitāḥ | 

jamadagnibharadvājabhṛgugautamakāśyapān | 

viśvāmitravaśiṣṭhākhyau vyāhṛtīnāmṛṣīn viduḥ | 

gāyatryuṣṇigathānuṣṭuvvṛhatīpaṅktayaḥ punaḥ | 

triṣṭuvjagatyau chandāṃsi kathitāni manīṣibhiḥ | 

saptārcirbalinaḥ sūryyo vākpatirvaruṇo vṛṣā | 

viśvedevāḥ kramādāsāṃ devatāḥ parikīrttitāḥ | 

gāyatryā munirākhyāto viśvāmitro mahādyutiḥ | 

gāyatrīcchanda ityuktaṃ devatā savitā smṛtā | 

śiraso'sya munirbrahmā chandodevyādikā smṛtā | 

gāyatrī paramātmā syāddevatā kathitā budhaiḥ | 

vyāhṛtīḥ sapta tārādyā hṛṇmukhāṃsoruyugmake | 

jaṭhare nyasya mantrajño gāyatryarṇān tanau nyaset | 

patsandhiṣu dhvaje nābhau hṛtkaṇṭhabhujasandhiṣu | 

āsyanāsākapolākṣikarṇabhrūmastake punaḥ | 

pāścātyottarayāmyagrāmūrdhva vaktreṣu sādhakaḥ | 

padāni daśa vinyasyedeṣu sthāneṣu mantravit | 

śirobhrūmadhyahṛdvaktrakaṇṭhahṛnnābhiguhyake | 

jānunoḥ pādayoryugme tacchiraḥ śirasi nyaset ||

p. 361) atha ṣaḍaṅganyāsaḥ || 

nirvāṇatantre || 

ṣaḍaṅganyāsamantraṃ yat tat śṛṇuṣva priyaṃvade ! | 

praṇavadvayaṃ hṛtpadme bhūḥkāraṃ śīrṣadeśake | 

bhuvaḥ śikhāyāṃ svaḥkāraṃ kavace vinyase sudhīḥ | 

netratraye bhūrbhuvaḥsvaḥ svaḥkāraṃ karayugmake | 

namaḥ svāhā vaṣaṭ kūrccaṃ vauṣaṭ phaṭ kramato nyaset || 

śāradāyāntu || 

brahmaṇe hṛdayaṃ proktaṃ viṣṇave śira īritam | 

śikhā rudrāya kavacamīśvarāya samīritam | 

netraṃ sadāśivāyoktamastraṃ sarvātmane smṛtam | 

ṣaḍaṅgānyevamuktāni yathāsthānaṃ pravinyaset || 

atha dhyānam || 

nirvāṇatantre || 

dhyānaṃ śṛṇu varārohe ! yathā dhyātvā japennaraḥ | 

śvetavarṇā samuddiṣṭā kauśeyavasanā tathā | 

śvetairvilepanaiḥ puṣpairalaṅkāraiśca bhūṣitā |

ādityamaṇḍalāntaḥsthā brahmalokagatātha vā | 

akṣasūtradharā devī padmāsanagatā tathā | 

oṃ tejo'si śukramasyamṛtamasi dhāmanāmāsi priyaṃ devānāmanādhṛṣṭaṃ 
devayajanamasi | 

gāyatryasi ekapadī dvipadī tripadī catuṣpadyapadasi na hi padyase namaste turīyāya 
darśitāya parāya parorajase | 

śāradoktadhyānaṃ yathā | 

muktāvidrumahemanīladhavalacchāyairmukhaistrīkṣaṇairyuktā-mindunibaddharatnamukuṭāṃ 
tattvārṇavarṇātmikām | 

gāyatrīṃ varadābhayāṅkuśakarāṃ śubhraṃ kapālaṃ guṇaṃ śaṅkhaṃ 
cakramathāravindayugalaṃ hastairvahantīṃ bhaje || 

gāyatrītantraprathamabrāhmaṇapaṭale || 

caturbhujāṃ śaśikalāṃ jaṭājūṭasamanvitām | 

ṛksāmayajuṣāṃ nāthāṃ praphullakamalekṣaṇām | 

pañcāśadvarṇagrathitamālādyotitahṛtsthalām | 

anekaratnanirmāṇakaṇṭhadeśavirājitām | 

divyagandhapraliptāṅgīṃ śuklavastrapariṣkṛtām | 

śuklapadmasamāsīnāṃ śuklavastrottarīyiṇīm | 

brahmādidevatāvṛndaiḥ saṃstutāṃ nityanūtanām | 

evaṃ dhyātvā nyasedvarṇaṃ paṭhitvā chanda uttamam | 

asyāgnimukhīgāyatryāḥ paraṃbrahma ṛṣir-ṛgyajuḥsāmātharvacchandaḥ savitā devatā 
paraṃbrahmamāturnyāse viniyogaḥ | 

p. 362) pādādimastakāntañca nyāsaṃ kuryyādviśāladhīḥ | 

vinā nyāsaṃ japed yastu gāyatrī vipalā bhavet | 

vinā mudrāṃ nyased yastu nyāso bhavati niṣphalaḥ | 

yatistu pañcamudrābhirnyāsaṃ kuryāt prayatnataḥ | 

gṛhī ca yatnataḥ kuryyāt trisandhyaṃ tattvamudrayā | 

kaniṣṭhānāmikāṅguṣṭhā aṅguṣṭhā tarjjanī tathā | 

aṅguṣṭhāmadhyamābhyāñca aṅguṣṭhānāmikā tathā | 

kaniṣṭhāṅguṣṭhasaṃyogāt pañcamudrāḥ prakīrtitāḥ | 

pādādi mastakāntañca bhūrbhuvaḥ svarnyaset sudhīḥ | 

saptadhā vinyasedvidvān gāyatrīṃ kramayogataḥ | 

pādāṅguṣṭhe nyasedyogī takāraṃ bhāvayet param | 

tsakāraṃ gulphayormadhye vikāraṃ jaṅghayostathā | 

tukāraṃ jānunormadhye rvakāramūrumadhyataḥ | 

rekāraṃ guhyadeśe ca ṇikāraṃ vṛṣaṇe nyaset | 

yaṅkāraṃ kaṭideśe ca bhakāraṃ nābhimaṇḍale | 

rgokāraṃ jaṭhare nyaseddekāraṃ stanayornyaset | 

vakāraṃ hṛdi madhye ca syakāraṃ kaṇṭhato nyaset | 

dhīkāraṃ vadane bhadre makāraṃ tāluni nyaset | 

hikāraṃ nāsikāgre ca dhikāraṃ cakṣuṣornyaset | 

yokāraṃ prathamaṃ yogī bhruvormadhye ca vinyaset | 

dvitīyañca tato jñeyaṃ lalāṭe ca na saṃśayaḥ | 

naḥkārantu mukhe jñeyaṃ prakāraṃ dakṣiṇāmukham | 

cokāraṃ paścime tadvaddakāraṃ cottare tathā | 

yātkāraṃ mūrdhni vijñeyaṃ sarvaṃ vyāpya sthitaṃ sadā || 

gāyatrītantre daśamabrāhmaṇapaṭale || 

adhunā sampravakṣyāmi gāyatryāḥ pūjanaṃ priye ! | 

upāsitasya mantrasya yathā pūjā vidhīyate |

gāyatryāḥ pūjanaṃ bhadre ! tathaiva kathayāmi te | 

śivapūjā śaktipūjā viṣṇupūjādikā ca yā | 

sarvā pūjā vṛthā bhadre ! gāyatrīpūjanaṃ vinā | 

pūjāmaṇḍapamāgatya gāyatryācamanaṃ caret | 

gāyatryāḥ prathamaṃ bījaṃ pūjāsthāne nyaset sudhīḥ | 

kuśāsane copaviśya prāṇāyāmaṃ samācaret | 

pūrakādikrameṇaiva gāyatryāḥ prāṇadhāraṇam | 

sāmānyārghyaṃ tataḥ kuryyāt pūrvoktakramavartmanā | 

p. 363) gāyatrīṃ saṃkṛduccāryya tāmrapātre jalaṃ kṣipet | 

tīrthamāvāhya yatnena gāyatrīṃ prajapettataḥ | 

tato dhenvāmṛtīkṛtya prathamāṣṭākṣareṇa vai | 

dvitīyāṣṭākṣare vipro jalaṃ vīkṣya praśāntaye | 

tṛtīyāṣṭākṣare devi ! jalairātmaviśodhanam | 

anenaiva vidhānena sṛṣṭisthitilayātmakam | 

pūjanaṃ parameśāni ! tadaiva phaladāyakam | 

yantranyāsadhyānādikantu pūrvameva likhitam || 

sauraṃ pīṭhaṃ yajettatra dīptādinavaśaktibhiḥ | 

tatra sarvatobhadramaṇḍale dīptādayastu caturdaśapaṭale || 

yathā || 

dīptā sūkṣmā jayā bhadrā vibhūtirvimalā punaḥ | 

aghorā vidyutā sarvatomukhī pīṭhaśaktayaḥ | 

saurapīṭhaṃ sūryyaprakaraṇe'nusandheyam || 

mūlamantreṇa kḷptāyāṃ mūrttau devīṃ prapūjayet || 

nirvāṇatantre || 

jīvanyāsādikaṃ kṛtvā pūjayettāṃ trivargadām | 

hālāhalādikaṃ mantraṃ samastaṃ parameśvari ! | 

samuccāryya vadet pādyaṃ sāvitrīṃ ṅeyutāṃ tataḥ | 

tyāgātmakamanuṃ paścād yathā vibhavavistaraiḥ | 

pūjayedbahuyatnena cānyathā brāhmaṇaḥ smṛtaḥ | 

śāradāyām || 

koṇeṣu triṣu sampūjyāḥ brāhmyādyāḥ śaktayo vahiḥ | 

ādityādyāstataḥ pūjyā ūṣādisahitāḥ kramāt | 

ādityādyāścoṣādayaśca sūryyaprakaraṇe veditavyāḥ | 

tataḥ ṣaḍaṅgānyabhyarcet keśareṣu yathāvidhi | 

prahlādinīṃ prabhāṃ paścānnityāṃ viśvambharāṃ punaḥ | 

vilāsinīprabhāvatyāvūṣāṃ śāntāṃ yajet punaḥ | 

kānti durgāsarasvatyau vidyārūpāstataḥ param | 

viśālāsahitāmīśāṃ vyāpinīṃ vimalāṃ japet | 

tamo'pahāriṇīṃ sūkṣmāṃ viśvayoniṃ jayāvahām | 

padmālayāṃ parāṃ śobhāṃ padmarūpāṃ tato'rccayet | 

brāhmyādyāḥ sāruṇā vāhye pūjayet proktalakṣaṇāḥ | 

tato'bhyarcced grahān vāhye śakrāṃdīnāyudhaiḥ saha | 

itthamāvaraṇairdevīṃ daśabhiḥ paripūjayet | 

dharmārthakāmamokṣāṇāṃ bhoktā syāddvijasattamaḥ || 

nirvāṇatantre || 

dravyābhāve varārohe ! pādyādyairudakātmakaiḥ | 

pūjayitvā japeddevīṃ gāyatrīṃ paramākṣarīm | 

p. 364) etena dravyābhāve jalādinā pūjāyāṃ karttavyāyāmapi 
etatpādyamityādivaktavyamata-eva smṛtiḥ | 

tailaṃ pratinidhiṃ kuryyād yajñārthe yājñiko yadi | 

prakṛtyaiva tadā hetorbrūyād ghṛtavatīmiti | 

tenaitatpādyārthaṃ jalamiti vākyamanuśāsanaviruddhamiti | 

japaphalamapi tatraiva || 

daśabhirjanmajanitaṃ śatenāpi purākṛtam | 

trijanmajaṃ sahasreṇa gāyatrī hanti pātakam | 

jape tu viśeṣa ukto gāyatrītantre || 

gāyatryā puṭitaṃ kṛtvā iṣṭamantraṃ japecchatam | 

iṣṭamantreṇa puṭitaṃ gāyatrīṃ prajapecchatam | 

etajjapaṃ maheśāni ! ādhārādheyamuttamam | 

vinādhāraṃ maheśāni ! ādheyena vinā tathā | 

nādhāraṃ sidhyate bhadre ! ādheyañca na sidhyati | 

sarveṣu viṣṇumantreṣu sauragāṇapatau tathā || 

ādhārādheyabhāvastu sarvatra karavarṇini ! | 

sāṅganāllocanād yastu jhaṭiti praviśed gṛham | 

na paśyeccakṣuṣā kiñcid gṛhamadhyeṣu yat sthitam | 

evamādhāramādheyaṃ yaḥ karoti dvijātikaḥ | 

aṅkuro jāyate bhadre ! lakṣajāpānnaṃ saṃśayaḥ | 

naca jīvātmanorbhinnā gāyatrī brahmarūpiṇī | 

gāyatrī na hi bhinnā syājjīvātmā tatsvarūpiṇī | 

sarvadā ubhayoraikyaṃ nārikele yathodakam | 

dvijātiḥ kathyate devabhāva eva hi brāhmaṇaḥ | 

yathā sparśamaṇisparśāt tāmro'pi kāñcanaṃ sadā | 

gāyatrīsahita ātmā dvijātmā tena īritaḥ || 

gayatrītantre || 

japet sūryyamukho vipro nāsti diṅniyamaḥ kvacit | 

gāyatrīṃ prajapennityaṃ trisandhyaṃ nātra saṃśayaḥ | 

aśauce tu maheśāni ! gāyatrīṃ manasā smaret | 

gāyatrī bahurūpā ca trisandhyā dhyānameva || 

tatraiva || 

oṃ maheśvaravadanotpannā viṣṇorhṛdayasaṃsthitā | 

brahmaṇā samanujñātā gaccha devi ! yathecchayā | 

iti mantraṃ samuccāryya devyā vāmakare budhaḥ | 

samarpayejjapaphalaṃ tataḥ stotrādikaṃ paṭhet || 

atha gāyatrīkavacam || 

śrīdevyuvāca || 

p. 365) devadeva ! mahādeva ! saṃsārārṇavatāraka ! | 

gāyatrīkavacaṃ deva ! kṛpayā kathaya prabho ! || 

śrīdevadeva uvāca || 

mūlādhāreṣu yā nityā kuṇḍalī tattvarūpiṇī | 

sūkṣmātisūkṣmā paramā visatantusvarūpiṇī | 

vidyutpuñjapratīkāśā kuṇḍalākṛtirūpiṇī | 

paramabrahmagṛhiṇī pañcāśadvarṇarūpiṇī | 

śivasya narttakī nityā paraṃ brahmaprapūjitā | 

brahmaṇaḥ saiva gāyatrī saccidānandarūpiṇī | 

tadbhramāvarttavāto'yaṃ prāṇātmā nityanūtanaḥ | 

nityaṃ tiṣṭhatu sānandā kuṇḍalī bhavavigrahe | 

atigopyaṃ mahat puṇyaṃ trikoṭītīrthasaṃyutam | 

sarvayajñamayaṃ devi ! sarvadānamayaṃ sadā | 

sarvajñānamayaṃ devi ! paraṃbrahmamayaṃ sadā | 

kavacaṃ kathayāmyadya pārvati ! prāṇavallabhe ! | 

oṃ oṃ bhūḥ oṃ oṃ oṃ oṃ bhuvaḥ oṃ oṃ oṃ oṃ svaḥ oṃ oṃ oṃ oṃ ta oṃ 
oṃ tsa oṃ oṃ vi oṃ oṃ tu oṃ oṃ rva oṃ oṃ re oṃ oṃ ṇi oṃ oṃ yaṃ oṃ 
oṃ bha oṃ oṃ rgo oṃ oṃ de oṃ oṃ va oṃ oṃ sya oṃ oṃ dhī oṃ oṃ ma oṃ 
oṃ hi oṃ oṃ dhi oṃ oṃ yo oṃ oṃ yo oṃ oṃ naḥ oṃ oṃ pra oṃ oṃ co oṃ 
oṃ da oṃ oṃ yāt oṃ oṃ oṃ oṃ | 

oṃ bhūḥ oṃ pātu me mūlaṃ caturdalasamanvitaṃ | 

oṃ bhuvaḥ oṃ pātu me liṅgaṃ ṣaḍdalasamanvitam | 

oṃ svaḥ oṃ pātu me kaṇṭhaṃ sākāśaṃ dalaṣoḍaśam | 

oṃ ta oṃ pātu me rūpaṃ brahmaṇyakāraṇaṃ param | 

oṃ tsa oṃ vadanaṃ pātu rasanāsaṃyutaṃ mama | 

oṃ vi oṃ pātu me gandhaṃ sadā śarīrasaṃyutam | 

oṃ tu oṃ pātu me sparśaṃ śarīrasya ca kāraṇam | 

oṃ rva oṃ pātu me śabdaṃ śabdavigrahakāraṇam | 

oṃ re oṃ pātu me nityaṃ tvacaṃ śarīrarakṣakam | 

oṃ ṇi oṃ pātu me akṣaṃ sarvatattvaikakāraṇam | 

oṃ yaṃ oṃ pātu me śrotraṃ śravaṇasya ca kāraṇam | 

oṃ bha oṃ pātu me ghrāṇaṃ gandhopādānakāraṇam | 

oṃ rgo oṃ pātu me vākyaṃ sabhāyāṃ śabdarūpiṇī | 

p. 366) oṃ de oṃ pātu me bāhuyugalaṃ brahmakāraṇam | 

oṃ va oṃ pātu me pādayugalaṃ brahmakāraṇam | 

oṃ sya oṃ pātu me liṅgaṃ sajalaṃ ṣaḍdalairyutam | 

oṃ dhī oṃ pātu me nityaṃ prakṛtiṃ śabdakāraṇam | 

oṃ ma oṃ pātu me nityaṃ manobrahmasvarūpiṇīm | 

oṃ hi oṃ pātu me buddhiṃ paraṃbrahmamayaṃ sadā | 

oṃ dhi oṃ pātu me nityamahaṅkāraṃ yathā tathā | 

oṃ yo oṃ pātu me nityaṃ pṛthivīṃ pārthivaṃ vapuḥ | 

oṃ yo oṃ pātu me nityaṃ jalaṃ sarvatra sarvadā | 

oṃ naḥ oṃ pātu me nityaṃ tejaḥpuñjaṃ yathā tathā | 

oṃ pra oṃ pātu me nityamanilaṃ śarīrakāraṇam | 

oṃ co oṃ pātu me nityamākāśaṃ śaśisannibham | 

oṃ da oṃ pātu me jihvāṃ japayajñasya kāraṇam | 

oṃ yāt oṃ pātu me cittaṃ śivajñānamayaṃ sadā | 

oṃ tattvāni pātu me nityaṃ gāyatrī paradevatā | 

oṃ bhūrbhuvaḥsvaḥ pātu me nityaṃ brahmāṇī jaṭharaṃ kṣudhā | 

tvaṣṭā me satataṃ pātu brahmāṇī bhūrbhavaḥsvaraḥ | 

asyāḥ śrīgāyatryāḥ paraṃ brahma ṛṣir-ṛgyajuḥsāmātharvāṃśchandāṃsi 
śrīgāyatrībrāhmaṇo devatā dharmārthakāmamokṣārthe vinigogaḥ || 

tato gāyatrīṃ paṭhet | 

kāmakrodhādikaṃ sarvaṃ smaraṇād yāti sāmyatām | 

idaṃ kavacamajñātvā gāyatrīṃ prajaped yadi | 

śatakoṭijapenaiva na siddhirjāyate priye ! | 

gāyatrīvācanāt sarvaṃ smaraṇaṃ sidhyati dhruvam | 

paṭhitvā kavacaṃ vipro gāyatrīṃ sakṛduccaret | 

sarvapāpavinirmukto jīvanmukto bhaveddvijaḥ | 

idaṃ kavacamajñātvā kavacānyaṃ paṭhettu yaḥ | 

sarvaṃ tasya vṛthā devi ! trailokyamaṅgalādikam | 

gāyatrīkavacaṃ yasya jihvāyāṃ vidyate sadā | 

tadāmṛtamayī jihvā pavitrā japapūjane | 

idaṃ kavacamajñātvā brahmavidyāṃ japed yadi | 

vyarthaṃ bhavati cārvaṅgi ! tajjapaṃ vanarodanam | 

brahmahatyā surāpānaṃ steyaṃ gurvaṅganāgamaḥ | 

mahānti pātakānyeva smaraṇānnāśamāpnuyuḥ | 

p. 367) tvagasṛṅmāṃsamedo'sthimajjāśukravinirmitam | 

vātapittakaphairyuktaṃ sthūladehaṃ taducyate | 

sūkṣmaṃ jyotirmayaṃ dehaṃ pañcabhūtātmakaṃ viduḥ | 

mahāpadmavanāntaḥsthaṃ sarvāvayavasaṃyutam | 

ādhārādheyasambandhād gāyatrī brāhmaṇaḥ svayam | 

ata-eva paraṃ brahma kathyate cobhayātmakam | 

brāhmaṇasyaiva jīvātmā gāyatrīsahitaṃ vapuḥ | 

ātmano hṛdayāmbhoje pradīpakalikopamam | 

nirdhūmañca yathā jyotistailāgnivarttiyogataḥ | 

tajjyotiḥ paramaṃ brahma sa eva paramaḥ śivaḥ | 

gāyatrīkavacanyāsaṃ mātṛkāsthānasandhiṣu | 

yaḥ kṛtvā brāhmaṇaḥ śreṣṭho hyanyanyāsaṃ samācaret | 

anyanyāsastadā siddho hyanyathāraṇyarodanam | 

gāyatrīnyāsamātreṇa paraṃbrahmamayo dvijaḥ | 

idaṃ kavacamajñātvā brahmacaryyaṃ karoti yaḥ | 

brahmacaryyaṃ bhavedvyarthaṃ gāyatrīkavacaṃ vināṃ | 

kavacasya prasādena brāhmaṇo jvaladagnivat | 

kavacaṃ parameśāni ! sṛṣṭisthitilayātmakam | 

kavacasya prasādena brahmā sṛṣṭiṃ karoti hi | 

sthitiñca kurute viṣṇūrudro'haṃ layakāraṇaḥ | 

anyaddhi kavacaṃ devi ! sṛṣṭisthitilayaṃ vinā | 

idameva brahmamayaṃ sṛṣṭisthitilayātmakam | 

kavacaṃ brāhmaṇo nāma prātarutthāya yaḥ paṭhet | 

gāyatrīñca sakṛt smṛtvā japalakṣaphalaṃ labhet | 

gāyatrīṃ daśadhā japtvā śatalakṣaphalaṃ labhet | 

evaṃ krameṇa gāyatrīṃ śatadhā prajaped yadi | 

śatalakṣaphalaṃ prāpya vihareddevavadbhuvi | 

grahaṇe candrasūryyasya paṭhitvā kavacaṃ dvijaḥ | 

sakṛd yadi japedvidvān gāyatrīṃ paramākṣarīm | 

tatkṣaṇāt sa bhavet siddho brahmasāyujyamāpnuyāt | 

idaṃ kavacamajñātvā gāyatrīṃ prajapettu yaḥ | 

japa eva sa eva syānnistejā na ca siddhidaḥ | 

yaḥ paṭhet kavacaṃ devi ! satataṃ śivasannidhau | 

sannidhau viṣṇudevasya kavacaṃ śaktisannidhau | 

tejaḥpuñjamayo viprastatkṣaṇājjāyate dhruvam ||

ityāgamasandarbhe jñānadarpaṇe gāyatrībrāhmaṇasarvasve devadevīsaṃvāde 
gāyatrīkavacaṃ samāptam ||




p. 368) athāsyāḥ puraścaraṇam || 

śāradāyām || 

lakṣaṃ tattvavidhānena bhikṣāśī vijitendriyaḥ | 

kṣīraudanaṃ tilān dūrvāḥ kṣīradrumasamidvarān | 

pṛthak sahasratritayaṃ juhuyānmantrasiddhaye | 

lakṣaṃ tattvavidhānenetyanena caturviṃśatilakṣaṃ puraścaraṇamuktam | 

vidhānena puraścaraṇoktavidhānena | 

kṣīraudanamiti kṣīramodanam | 

tilān dūrvāśceti dravyacatuṣṭayam | 

kṣīradrumeti aśvatthoḍumbaraplakṣavaṭā iti dravyacatuṣṭayam | 

pṛthak sahasratritayamityanena caturviṃśatisahasrahomaḥ || 

nirvāṇatantre tu || 

vidhivallakṣajāpena puraścaraṇamīritam | 

taddaśāṃśaṃ humet paścāt puraścaraṇasiddhaye | 

homasya tu daśāṃśena tarpaṇaṃ samudīritam | 

tarpaṇasya daśāṃśena cābhiṣekaṃ tataḥ param | 

abhiṣekadaśāṃśena kuryyādbrāhmaṇabhojanam | 

tataḥ siddho bhaveddevi ! trivargaphalasādhakaḥ | 

māhātmyaṃ cāsya mantrasya caturvedena bhāṣitam || 

atha kāmyakarmāṇi śāradāyām | 

tattvasaṃkhyasahasrāṇi mantravijjuhuyāttilaiḥ | 

sarvapāpavinirmukto dīrghamāyuḥ sa vindati | 

āyuṣe sājyahaviṣā kevalenātha sarpiṣā | 

dūrvātrikaistilairmantro juhuyāt trisahasrakam | 

aruṇāñjaistrimadhvaktairjuhuyādayutaṃ tataḥ | 

mahālakṣmīrbhavettasya ṣaṇmāsānnātra saṃśayaḥ | 

brahmaśriye prajuhuyāt prasūnairbrahmavṛkṣajaiḥ | 

bahunā kimihoktena yathāvat sādhusādhitā | 

dvijanmanāmiyaṃ vidyā siddhikāmadughā matā || 

atha tāntrikagāyatrī annadākalpe pañcamapaṭale || 

mocanī sarvapāpānāṃ śoṣaṇī sakalāpadām | 

dāridryadamanī nityaṃ sukhamokṣapradāyinī | 

ekoccāreṇa sakalaṃ brahmahatyādipātakam | 

nāśamāyāti niyataṃ janmāntarasamudbhavam | 

daśabhirdaśajanmotthaṃ śatena śatajanmajam | 

sahasreṇa sahasrotthamitthaṃ pātakanāśinī | 

p. 369) sarvāgamāṇāṃ sāṅgānāṃ sārabhūtā sanātanī | 

citkaleyaṃ samākhyātā sahasreṇa puraskriyā || 

iti puraścaraṇam || 

ṛṣirbrahmāsya gāyatrīcchando devī prakīrttitam | 

devatānnapradā devī caturvargapradāyinī || 

ānapradeti svīyeṣṭadevatopalakṣaṇam || 

māyābījaṃ namaḥ śaktiḥ kīlakaṃ syāt pracodayāt | 

dhyāyet kālatraye devīṃ triguṇāṃ guṇabhedataḥ | 

prātaḥ brāhmī raktavarṇā dvibhujā ca kumārikā | 

kamaṇḍaluṃ tīrthapūrṇamakṣamālāñca bibhratī | 

kṛṣṇājināmbaradharā haṃsārūḍhā śucismitā | 

madhyāhne sā śyāmavarṇā vaiṣṇavī ca caturbhujā | 

śaṅkhacakragadāpadmadhāriṇī garuḍāsanā | 

pīnonnatakucadvandvā vanamālāvibhūṣitā | 

yuvatī ca sadā dhyeyā madhye mārttaṇḍamaṇḍale | 

sāyaṃ sarasvatīrūpā candrārddhakṛtaśekharā | 

arddhāstamitamārttaṇḍe dhyeyā satatayauvanā | 

gāyatrī tu tantrasāre sarvāsāṃ devatānāṃ prāyeṇa draṣṭavyā || 

annadākalpe || 

pūjārthaṃ jalamānīya tīrthaṃ natvā yathāvidhi | 

devīṃ dhyāyan paṭhan stotraṃ yāgamaṇḍapamāviśet || 

matsyasūkte pañcadaśapaṭale ca | 

deśiko vidhivat snātvā kṛtvā pūrvāhṇikīḥ kriyāḥ | 

yāyādalaṅkṛto mantrī yāgārthaṃ yāgamaṇḍapam || 

rudrajāmale pūrvakhaṇḍe dvitīyapaṭale'pi || 

pūjāmaṇḍapamāgatya prakṣālyāṅghrikarau tataḥ | 

astreṇa dvāramabhyukṣya vāmadakṣiṇaśākhayoḥ | 

gaṅgāyai yamunāyai ca nama uccāryya pūjayet | 

ūrddhvadvāre śriyai adhodehalyai ca namastataḥ || 

yāgamaṇḍapamityatra lakṣaṇayā yāgamaṇḍapasamīpamiti labdhamanyathā aṅgaṃ 
saṅkocayannantaḥ praviśeddakṣiṇāṅghriṇā iti na saṅgacchate || 

matsyasūkte || 

ācamya vidhivattatra sūryyārghyantu vidhāya ca | 

paścimadvāramāsādya praviśeddakṣiṇāṅghriṇā | 

dvārānastrāmbunā prokṣya dvārapūjāṃ samācaret | 

ūrddhvādhaḥkramabhāveṇa gaṇeśaṃ vighnanāśanam | 

p. 370) mahālakṣmīṃ mahāmāyāṃ tathā devīṃ sarasvatīm | 

kṣetreśañca tathā gaṅgāṃ yamunāṃ puṣpavāribhiḥ | 

astramantreṇa deveśi ! dehalīñca samarccayet || 

astramantreṇa astrāya phaḍiti mantramuccāryya dvāramabhyukṣyetyarthaḥ || 

śāradāyām || 

ūrddhvoḍumbarake vighnaṃ mahālakṣmīṃ sarasvatīm | 

tato dakṣiṇaśākhāyāṃ vighnaṃ kṣetreśamanyataḥ || 

ūrddhvoḍumbarake dehalyāṃ gṛhadakṣiṇadvāri dehalyāṃ koṇadvaye vighnaṃ sarasvatīṃ 
madhye mahālakṣmīṃ pūjayediti tātparyyam | 

dakṣiṇaśākhāyāṃ vighnam anyataḥ vāmaśākhāyāṃ kṣetreśamarccayedityarthaḥ || 

tayoḥ pārśvagate gaṅgāyamune puṣpavāribhiḥ | 

dehalyāmarccayedastraṃ pratidvāramiti kramāt || 

tayo pārśva iti vighnakṣetreśayoḥ pārśve | 

durgāpūjanamapyuktaṃ rāghavabhaṭṭadhṛtena || 

koṇeṣu vighnaṃ durgāñca vāṇīṃ kṣetreśamarccayet || 

eteṣāṃ mantrastu || 

tāraṃ sabindumānādyakṣaraṃ caturthyantaṃ nāma namo'nvitam | 

taduktamuḍḍāmareśvare || 

oṅkāraṃ bindusaṃyuktaṃ nāmadheyādyamakṣaram | 

ṅeyutaṃ nāma sarveṣāṃ mantro devi ! namo'nvitaḥ || 

vaiṣṇavamate dvārapūjā tu rāghavabhaṭṭenoktā yathā || 

vaiṣṇavādiprabhedena dvārapālān samarccayet | 

pratidvāraṃ pārśvayostu dvau dvāvaṣṭāviti kramāt | 

nandaḥ sunandaścaṇḍākhyaḥ pracaṇḍaścaṇḍanāyakaḥ | 

prabalo bhadranāmā ca subhadro vaiṣṇavā matāḥ || 

śaivadvārapālāstu || 

atha nandimahākālau gaṇeśavṛṣabhau punaḥ | 

tato bhṛṅgariṭiḥ skandaḥ pārvatīśaśca saptamaḥ | 

caṇḍeśvaro'ṣṭamaḥ śaivādvārapālāḥ kramādamī | 

gaṇeśasya tu || 

vakratuṇḍaikadaṃṣṭrau ca mahodaragajānanau | 

lambodarākhyaśca kaṭho vighnarājaśca saptamaḥ | 

dhūmrarājo'ṣṭamo jñeyā gāṇapatyā iti kramāt | 

brāhmyādyā mātaraḥ proktāḥ śākteyā dvārapālakāḥ || 

śāradāyām || 

anantaraṃ sādhakendro divyadṛṣṭyāvalokanāt | 

divyānutsārayedvighnānastrādbhiścāntarīkṣagān | 

pārṣṇighātaistribhirbhaumāniti vighnān nivārayet | 

p. 371) kiñcit spṛśan vāmaśākhāṃ dehalīṃ laṅghayettataḥ | 

aṅgaṃ saṅkocayannantaḥ praviśeddakṣiṇāṅghriṇā | 

matsyasūkte'pi || 

avalokyaṃ divyadṛṣṭyā vighnānutsārayettataḥ | 

triḥ kṛtvā ca padāghātaṃ dattvā tālatrayaṃ tataḥ | 

aṅgaṃ saṅkocayannantaḥ praviśeta sādhakottamaḥ || 

athāsanam | 

śāktānandataraṅgiṇīdhṛtagaurījāmale || 

salile yadi kurvīta devatānāṃ prapūjanam | 

tathāpyāsanamāsīno notthitastu tathācaret | 

āsanaṃ kalpayitvā tu manasā pūjayejjale || 

āsanastho japet samyaṅmantrārthagatamānasaḥ || 

sammohanatantre || 

raktāsanopaviṣṭastu lākṣāgurugṛhe sthitaḥ | 

namaḥkalpitarakto vā sādhakaḥ sthirasānasaḥ | 

tūlakambalavastrāṇāṃ siṃhavyāghramṛgājinam | 

kalpayedāsanaṃ dhīmān saubhāgyajñānavarddhanam | 

kauśeyaṃ vātha vā carma tailataulamathāpi vā | 

śarapatraṃ tālapatraṃ kambalaṃ dāravāsanam || 

kṛṣṇājine jñānasiddhirmuktiḥ syādvyāghracarmmaṇi | 

kṛṣṇājine gṛhasthānāṃ nādhikāraḥ kathañcana | 

nādīkṣito viśejjātu kṛṣṇasārājine gṛhī || 

viśedyatirvanasthaśca brahmacārī ca bhikṣukaḥ | 

vastrāsane vyādhināśaḥ kambalaṃ duḥkhamocanam | 

japadhyānatapohāniṃ vastrāsanaṃ karoti hi || 

atra vastraniṣedhaḥ kevalavastraparaḥ anyathā virodhāpatteḥ | 

kuśāsane bhavedāyurmokṣaḥ syādvyāghracarmmaṇi | 

ajine tu bhavet putrī kambale siddhiruttamā | 

śāntike dhavalaḥ proktaḥ sarvārthaṃ citrakambale | 

syāt pauṣṭike tu kauśeyaṃ kambale duḥkhamocanam | 

tripurāpūjane devi ! praśastaṃ raktakambalam | 

naitaddvihasthato dīrghaṃ sārddhahastānna vistṛtam | 

na tryaṅgulāt samucchāyaṃ pūjākarmmaṇi saṃgraham | 

āsanañca tataḥ kuryyānnātinīcaṃ na cocchritam || 

gandharvatantre || 

dharaṇyāṃ duḥkhasambhūtirdaurbhāgyaṃ dārujāsane | 

āmranimbakadambānāmāsanaṃ vaṃśanāśanam | 

vakule kiṃśuke caiva panaseṣu hataśriyaḥ | 

vaṃśeṣṭakā ca dharaṇī tṛṇapallavanirmitam | 

p. 372) varjjayedāsanaṃ mantrī dāridryavyādhiduḥkhadam || 

eteṣāṃ phalāntaramuktam || 

dharaṇyāṃ duḥkhasambhūtirdaurbhāgyaṃ dārujāsane | 

vaṃśāsane daridraḥ syāt pāṣāṇe vyādhipīḍanam || 

tṛṇāsane yaśohāniḥ pallave cittavibhramaḥ  | 

japadhyānatapohānirvastrāsane vidhīyate | 

mṛdvāsane yadā mantrī celājijakuśottare | 

nādīkṣito viśejjātu kṛṣṇājināsane gṛhī | 

viśedyatirvanastho vā brahmacārī ca bhikṣukaḥ | 

ityuktam || 

dārujāsanaṃ viśeṣayati gandharvatantre || 

gāmbhārīnirmmitaṃ śastaṃ nānādārumayaṃ śubham | 

caturviśatyaṅgulaṃ hi dīrghaṃ kāṣṭhāsanaṃ priye ! | 

ṣoḍaśāṅgulavistīrṇamucchrāgre caturaṅgulam | 

kambalam cārmmaṇaṃ śailaṃ mahāmāyāprapūjane | 

praśastamāsanaṃ devi ! kathitaṃ varavarṇini ! || 

muṇḍamālātantra tṛtīyapaṭale || 

vyāghrājinaṃ sarvasiddhyai jñānasiddhyai mṛgājinam | 

vastrāsanaṃ rogaharaṃ vetrajaṃ prītivarddhanam | 

kauśeyaṃ puṣṭidaṃ proktaṃ kambalaṃ sarvasiddhidam | 

śuklaṃ vā yadi vā kṛṣṇaṃ viśeṣādraktakambalam | 

uttarāmnāyāsanantu tatraiva || 

mṛdu komalamāstīrṇaṃ saṃgrāmapatitaṃ hi yat | 

jantuvyāpāditaṃ vāpi mṛtaṃ vānaramāsanam | 

garbhacyutāṃ tvacaṃ vāpi nārīṇāṃ yonijāṃ tvacam | 

sarvasiddhipradaṃ devi ! sarvato'tisamṛddhidam | 

tvacaṃ vā yauvanasthānāṃ kuryyādvīratarāsanam | 

śmaśānakāṣṭhaghaṭitaṃ pīṭhaṃ vā dārujaṃ śubham | 

nādīkṣito viśejjātu kṛṣṇasārājine gṛhī | 

udāsīnavadāsīnaḥ snātakabrahmacāriṇām | 

kuśājināmbareṇāḍhyaṃ caturasraṃ samantataḥ | 

ekahastaṃ dvihastaṃ vā caturasraṃ samācaret | 

karmmaviśeṣe āsanaviśeṣastu samayācāratantre dvitīyapaṭale || 

meṣāsanantu vaśyārthamākṛṣṭau vyāghracarmma ca | 

śāntau mṛgājinaṃ śastaṃ mokṣārthaṃ vyāghracarmma ca | 

gocarmma stambhane devi ! sambhave vājicarmma ca | 

carmmoṣṭrasya tu coccāṭe vidveṣe śvānacarmma ca | 

p. 373) māraṇe māhiṣaṃ carmma karmoddiṣṭaṃ samācaret | 

sarvakāmārthadaṃ devi ! vastrapaṭṭāsanaṃ tathā | 

ūrṇāsanaṃ kambalaṃ vā sarvakarmmasu pūjitam | 

duḥkhadāridryakaraṇaṃ kāṣṭhapāṣāṇajāsanam | 

svarṇādiratnajaṃ devi ! mahāsaubhāgyavarddhanam | 

śṛṇu devi ! viśeṣeṇa uttarāmnāyasya cāsanam | 

yenāśu labhate puṇyaṃ phalaṃ devasya durlabham | 

śavāsanantu subhage ! mṛtamuṇḍāsanaṃ tathā | 

śmaśānamāsanaṃ devi ! bhagasya darśanaṃ tathā | 

bhagadarśāsanañcaiva maithunāsanakaṃ tathā | 

kṛtamaithunakaṃ vāpi vāñchitārthaphalapradam || 

mātsye pañcadaśe || 

rurucarmaṇi satkāmaḥ śrīmokṣau vyāghracarmaṇi | 

śakteḥ śastaṃ kṛṣṇacarma kṛṣṇavyāghrasya bhāvini ! | 

prastāramṛcchile caiva rakte pīte ca vāsasī | 

kambale drutasiddhiḥ syādbhadradārumaye'pi ca | 

tathā | 

yogāsanañca kūrmañca viśet kṣauṇīmanusmaran || 

yogasāre dvitīyaparicchede || 

kambalaṃ komalañcaiva kauśañca dārabaṃ tathā | 

eteṣāmāsanaṃ proktaṃ carmāsanaṃ tathaiva ca | 

lomni caiva yadāsīnastadā sarvaṃ vinaśyati | 

lomadarśanamātreṇa siddhihāniḥ prajāyate | 

kāmyārthaṃ kambalaṃ proktaṃ jyeṣṭhaṃ syādraktakambalam | 

kṛṣṇājine jñānasiddhiḥ śrīmokṣau vyāghracarmaṇi | 

kuśāsane mantrasiddhirnātra kāryyā vicāraṇā || 

samayācāratantre || 

pṛthvīmantrasya ca ṛṣirmerupṛṣṭha udāhṛtaḥ | 

sutalañca tathā chandaḥ kūrmo devo'sya sundari ! | 

āsane viniyogaḥ syādbaddhapadmāsane viśet | 

baddhapadmāsana ityupalakṣaṇam || 

padmasvastikavīrādiṣvekāsanasamāsthitaḥ | 

japārccanādikaṃ kuryyādanyathā niṣphalaṃ bhavet | 

iti rāghavabhaṭṭavacanāt || 

āsanantu yatīnāṃ kūrmākāramanyeṣāṃ catuṣkoṇam | 

yathā rāghavabhaṭṭadhṛtam || 

yatīnāmāsanaṃ ślakṣṇaṃ kūrmākārantu kārayet | 

anyeṣāntu catuṣpādaṃ caturasrantu kārayet || 

tathā || 

dānamācamanaṃ homaṃ bhojanaṃ devatārccanam | 

p. 374) prauḍhapādo na kurvīta svādhyāyañcaiva tarpaṇam || 

prauḍhapādalakṣaṇamapi tatraiva | 

āsanārūḍhapādastu jānunorvātha jaṅghayoḥ | 

kṛtāvasaktakoṣastu prauḍhapādaḥ sa ucyate || 

iti rāghavaṭṭadhṛtaprauḍhapādalakṣaṇam || 

gorakṣasaṃhitāyām | 

āsanāni ca tāvanti yāvanto jīvajantavaḥ | 

eteṣāmakhilān bhedān vijānāti maheśvaraḥ | 

caturaśītilakṣāṇāmekaikaṃ samudāhṛtam | 

tathā śivena pīṭhānāṃ ṣoḍaśānāṃ śataṃ kṛtam | 

āsaneṣu samasteṣu dvayametadudāhṛtam | 

ekaṃ siddhāsanaṃ proktaṃ dvitīyaṃ kamalāsanam | 

yonisthānakamaṅghrimūlaghaṭitaṃ kṛtvā dṛḍhaṃ vinyaset meḍhre pādamathaikameva 
hṛdayaṃ kṛtvā samaṃ vigraham | 

sthāṇuḥ saṃyamitendriyo'nyanadṛśā paśyan bhruvorantaram 
etanmokṣakapāṭabhedanakaraṃ siddhāsanaṃ procyate || 

iti siddhāsanam || 1 || 

vāmorūpari dakṣiṇaṃ niyamataḥ saṃsthāpya vāmaṃ tathā dakṣorūpari paścimena 
vidhinā dhṛtvā karābhyāṃ dhṛtam | 

aṅguṣṭhaṃ hṛdaye nidhāya civukaṃ nāsāgramālokayet etadvyādhivikāranāśanakaraṃ 
padmāsanaṃ procyate || 

anyadatrāpi || 

vāmorūpari dakṣiṇaṃ hi caraṇaṃ saṃsthāpya vāmaṃ tathāpyanyorūpari tasya 
bandhanavidhau dhṛtvā karābhyāṃ dhṛḍham | 

aṅguṣṭhau hṛdaye nidhāya civukaṃ nāsāgramālokayedetadvyādhivināśakāri yamināṃ 
padmāsanaṃ procyate || 2 || 

iti padmāsanam || 

ityādyāsanāni yogopayogīnyeva | 

pūjāyāṃ naiteṣāṃ prayojanam || 

matsyasūkte || 

pañcagavyena saṃśodhya maṇḍapaṃ yāgabhūmikam | 

śareṇa prokṣaṇaṃ kuryyānmūlamantreṇa vīkṣaṇam | 

vikirān vikirettatra saptajaptān śarāṇunā | 

dhūpayedantare paścāccandanāgurubhistathā || 

tathā || 

ātmano dakṣiṇe bhāge pūjādravyāṇi sthāpayet | 

savye suvāsitaṃ kumbhaṃ tīrthatoyena pūritam | 

vastrapūtaṃ tataḥ kāryyaṃ rātritoyaṃ vivarjjayet || 

śāradāyām || 

prakṣālanāya karayoḥ patścā pātraṃ niveśayet | 

p. 375) ghṛtaprajvalitān dīpān sthāpayat paritaḥ śubhān || 

pādyārghyācamanamadhuparkācamanapātrāṇyapyadhunaiva sthāpayet || 

devīpurāṇe || 

hemarājatatāmrāṇi mṛcchilāśailajāni ca | 

balidānādepātrāṇi śubharekhotkarāṇi ca | 

arghyanaivedyapūjārthaṃ balidāne prakalpayediti | 

śivarahasye śeṣārddham || 

haimapātrāṇi sarvāṇi vihitāni bhavantu me | 

arghyaṃ dattvā tu raupyeṇa āyūrājyasutāllabhat | 

tāmrapātreṇa saubhāgyaṃ dharmaṃ mṛṇmayasambhave | 

sarvābhāve tu māheyaṃ svahastaghaṭitaṃ yadi | 

māheyaṃ mṛṇmayam || 

āsanaṃ cārghyapātrañca bhagnamāsādayettataḥ | 

sarvatra svarṇakaṃ tāmramanyamātre tato'dhikam | 

pātrāṇāmādaraḥ kāryyaḥ pātrāṇyevottamādaraḥ | 

balihomakriyārthaṃ hi vinā pīṭhantu sidhyati | 

ṣaṭtriṃśadaṅgulaṃ pātramuttamaṃ parikīrttitam | 

madhyamaṃ tattribhāgonaṃ kaniṣṭhaṃ dvādaśāṅgulam || 

caturviṃśāṅgulaṃ madhyaṃ kaniṣṭhaṃ dvādaśāṅgulamiti kvacit pāṭhaḥ | 

vasvaṅgulavihīnantu na pātraṃ kārayedbudha iti pāṭhāntaram || 

sarvābhāve tyajet pātraṃ sravatai yatra vāri tat | 

yatrodaka na sravate tat karmārhamiti kāryyakṣamopalambhakamiti | 

nābhīvivararūpāṇi puṇḍarīkākṛtīni ca | 

śaṅkhaśuktivṛkṣajāni pātrāṇi parikalpayet || 

atha pādyapātralakṣaṇam | 

vaikhānasagranthe || 

pādāvanejanajalagrahaṇaṃ pātramadbhutam | 

lauhajaṃ vā sarojātaṃ haimaṃ rājatameva vā | 

tāmraṃ sacaraṇamapi vāyave na satāmiti || 

siddhāntaśekhare || 

ṣaḍaṅgulapravistāramutsedhaṃ caturaṅgulam | 

oṣṭhamekāṅgulaṃ kuryyānnāsikāṃ caturāṅgulām | 

pṛṣṭhe pādasamāyuktaṃ caturaṅgulamānataḥ | 

pādyapātramiti khyātaṃ sarvadevaprapūjane || 

iti pādyapātralakṣaṇam || 

atha pādyaprakṣepaṇīyapātralakṣaṇam || 

tatraiva || 

aṣṭāṅgulasamutsedhaṃ vistāraṃ ṣoḍaśāṅgulam | 

oṣṭhamekāṅgulaṃ kuryyāccharāvākṛtipātrakam | 

p. 376) pātrayorubhayoḥ kuryyādvṛttakaṃ kaṇake same | 

pṛṣṭhe pādasamāyuktaṃ ṣaḍaṅgulasuvistṛtam | 

pādotsedhaṃ caturmātraṃ pādyādhāraṃ prakīrttitam | 

iti pādyaprakṣepaṇīyapātralakṣaṇam | 

athārghyapātralakṣaṇam || 

siddhāntaśekhare || 

arghyasya lakṣaṇaṃ vakṣye paladravyādibhedataḥ | 

sāmānyārghyaṃ tirodhāmyaṃ viśeṣārghyaparāṅmukham | 

arghyapātrāṇi catvāri svarṇadūrvākṣatāni ca || 

durbalaṃ rājataṃ jñeyamadhamāni tataḥ param | 

tāmraśuktiśilādārukarmamṛtpātrajāni ca | 

uttamaṃ palaviṃśatyā madhyamaṃ daśabhiḥ palaiḥ | 

hīnaṃ pañcapalaṃ kuryyādevamācamya pādyayoḥ | 

catuḥparvāṇi tāni syuḥ niḥsṛtānyaṣṭaparvabhiḥ | 

pṛṣṭhenāṅkaśubhāṅkāni kṛtākārāṇi vā punaḥ | 

caturasrāṇi kurvīta catuṣpātrāṇi cārghyake | 

karpūraṃ kuṅkumaṃ dūrvāṃ sidhārthaṃ vilvapatrakam | 

yavadarbhān kuśāṃśceti sāmānyārghyaṃ vinikṣipet | 

tilaprasūnasiddhārthadarbhadūrvāyavākṣatān | 

dravyāṇyetāni saptaiva tirodhāya vinikṣipet | 

tilataṇḍulasiddhārthadūrvāmudgayavānapi | 

parāṅmukhārghyadāne ca dravyaśuddhiṃ prakalpayet || 

ityarghya pātralakṣaṇam || 

athācamanapātralakṣaṇaṃ vaikhānasagranthe || 

ācamya vārigrahaṇapātramuttamalauhajam | 

sarojakarṇikākāraṃ kuryyādadbhutadarśanam || 

kārttasvaramayaṃ sthūlaṃ rājataṃ vātha pāvanam || 

kārttasvaraṃ suvarṇamiti || 

uttamalauhamapi tathā || 

sarvantu taijasaṃ lauhamiti svarasāt rajataṃ tāmraṃ vā || 

siddhāntaśekhare || 

dvādaśāṅgulavistāraṃ kukṣimadhyaṃ savṛttakam | 

ṣaḍaṅgulaṃ taddalāntamoṣṭhaṃ kuryyāttathāṅgulam || 

asya tāraṃ trimātraṃ syāt pārśve nāsāguṇāṅgulam | 

randhraṃ kaniṣṭhakātulyamagre taddviguṇe tvadhaḥ | 

pṛṣṭhe pādaṃ catuḥ kuryyādutsedhaṃ dvyaṅgulaṃ tataḥ | 

saḍaṅgulapravistāraṃ pātramācamanārthakam || 

iti ācamanapātralakṣaṇam || 

atha gandhapātralakṣaṇam || 

p. 377) sidhāntaśekhare || 

arghyavadgandhapātraṃ syāditi | 

atra arghyapātravadityanena sampūrṇārghya pātralakṣaṇātideśaḥ | 

yathā arghyapātraṃ kriyate tathaiva gandhapātraṃ karttavyamityarthaḥ || 

iti gandhapātralakṣaṇam || 

atha dhūpapātralakṣaṇaṃ vaikhānasagranthe || 

dhūpapātraṃ sarojātaṃ suvarṇādivinirmitam | 

pādayorapi tasya syādutsedhaṃ caturaṅgulam | 

anekaśuṣiraṃ tasya pidhānaṃ sadṛśaṃ bhavet | 

śuṣiraṃ chidram || 

pidhānamācchādanam | 

siddhāntaśekhare || 

dhūpapātravidhiṃ vakṣye paladravyādipūrvavat | 

catuḥpañcarasāśvairvai pātravistāramaṅgulaiḥ | 

rasāḥ ṣaṭ aśvāḥ sapta | 

pātrotsedhato dairghyaṃ syādoṣṭhamarddhāntakaṃ matam | 

padmābhaṃ paritaḥ pātraṃ dvyaṅgulo'dhogalo bhavet | 

pādamekāṅgulotsedhaṃ vistṛtaṃ dvyaṅgulaṃ tataḥ | 

ṣaṭparvadīrghanābhaṃ syādunnataṃ dvyaṅgulaṃ matam | 

pūrvakotsedhasaṃyuktaṃ vṛttañca cakracāpavat | 

pidhānaṃ dvyaṅgulotsedhaṃ nānācchidrasamanvitam | 

ekacchidrayutaṃ kuryyāt kalasākāramūrddhvataḥ || 

iti dhūpapātralakṣaṇam || 

vaikhānasagranthe || 

dīpapātraṃ tatā nālamadhye kumudakojjvalam | 

varttyādhāraiḥ śatenāpi yuktamaṣṭābhireva ca | 

trisaptakāṣṭabhiścaiva dvābhyāṃ vā daśabhiśca vā | 

pañcabhirvā yathāśakti kalpayeccihnavittamaḥ | 

siddhāntaśekhare || 

dīpapātravidhiṃ vakṣye paladravyādirarghyavat | 

padena nāgalādyaṃ hi dhūpapātravaducyate | 

ekapatraṃ catuṣpatraṃ ṣaḍdalaṃ vāṣṭapatrakam | 

tatraikapatraṃ madhye syānnimnāśvatthadalākṛti | 

catuṣpatraṃ caturdikṣu madhyamā nimnakarṇikā | 

ṣaḍdale tu smṛtaṃ tadvadupapatrasamanvitam || 

iti dīpapātralakṣaṇam || 

atha dīpamālālakṣaṇam || 

siddhāntaśekhare || 

dārvayastāmrasambhūtā dīpamālā'dhamā matā | 

madhyamā ca tathā śreṣṭhā svarṇā vā raupyajā kramāt | 

yaṣṭyā tu dvāravat kuryyāt liṅgapṛṣṭhe prabhākṛtim | 

dvārābhāmanyadeśe tu dīpamālāṃ suśobhanām | 

caturbhiraṅgulairdīrghaṃ skandhamaṅgulavistṛtam | 

p. 378) evaṃ kṛtvā vibhāgaikaṃ daṇḍamadhye niyojayet | 

skandhāt skandhaṃ samaṃ kuryyādantaraṃ bhūtamātrakam | 

dīpamāleti kathitā sarvadevādipūjane | 

iti dīpamālālakṣaṇam || 

atha dīpādhāralakṣaṇam || 

siddhāntaśekhare || 

hematāmrādisambhūtaṃ vidadhyāduttamādikam | 

dvādaśāṅgulamārabhya dvidvyaṅgulavivṛddhitaḥ | 

aṣṭādaśoditotsedhā dīpādhārasya cocchratā | 

snehādhārasya pāde tūnnāhaṃ dairghyasamaṃ matam | 

pādanāvaśarāvāṃśaḥ snehādhāro'pi tatsamaḥ | 

tadūrddhvaṃ mukulaṃ kuryyāt prādikādisamanvitam | 

nānāparīsamāyuktaṃ nānākumbhāṃśamālikam | 

dīpādhāra iti prokto lauhajān dīpakāṃstu tān | 

nānāvarṇān tathā ramyān caturhastapramāṇakān | 

trihastānekahastān vā dvihastān vā yathābalam | 

tāmrajān rājatīyān vā yugmaistaiḥ snehadhārakaiḥ || 

iti dīpādhāralakṣaṇam || 

vaikhānasagranthe || 

nīrājanakriyāpātrī hemādridravyanirmmitā | 

tritālopetavistīrṇaghṛtamadhyā manoharā || 

sidhāntaśekhare || 

hiraṇyatāratāmrādinirmmitaṃ hyuttamādikam | 

ṣaṭ triṃśatāṅgulaiḥ śreṣṭhaṃ madhyamaṃ triṃśatāṅgulaiḥ | 

caturviṃśatimātraiḥ syādadhamaṃ vistṛtau kramāt | 

agnibhāgaikabhāgena kuryyānmadhye ca karṇikām | 

uttarakāsamutsedhaṃ karṇikāyāḥ pramāṇataḥ | 

pīṭhikaṃ paritaḥ kuryyāt yavayugmena vistṛtam | 

tatsamānonnatānīha parito'ṣṭadalāni ca | 

parito'rddhapramāṇena kāṣṭhānāmaṣṭakaṃ samam | 

oṣṭhamekāṅgulaṃ kuryādvistārāt karṇikonnate | 

samānaṃ pūrṇacandrābhaṃ dīpādhāraśca kumbhavat || 

unnatādicaturmātrairvistṛtaiścāṅguladvayam | 

tatra randhradvayaṃ kuryyāt karṇikāmadhyamaṃ samam || 

iti nīrājanapātralakṣaṇam || 

atha ghaṇṭālakṣaṇam || 

vaikhānasagranthe | 

śabdabrahmamayī ghaṇṭā hastotsedhapramāṇikā | 

brahmāṇḍagolakākārā surādyātmatamā bhavet | 

adhomukhatālamānavistārotsedhanaṃ tataḥ | 

p. 379) nānāvidhāścatasro vā ghaṇṭāḥ pratidiśaḥ kṛtā | 

cakrāṅkā paṅkajāṅkā vā sā ghaṇṭā parikīrttitā | 

evaṃ vidhā bhavedghaṇṭā yadvā cittānusārataḥ | 

sidhāntaśekhare || 

pañcāṅgulonnatā ghaṇṭā tadvadvistārasaṃyutā | 

ghaṇṭāyāstu parīṇāho vistārārddhena kīrttitaḥ | 

aṅgulastu bhaveddaṇḍo dairghye vṛttasamaṃ matam | 

daṇḍāgre vṛṣabhaṃ śūlaṃ nalinaṃ vāpi kārayet | 

śuddhakāṃsyena karttavyaṃ ghaṇṭālakṣaṇamīritam || 

iti ghaṇṭālakṣaṇam ||

atha naivedyapātralakṣaṇam || 

vīramitrodaye || 

naivedyapātraṃ vakṣyāmi keśavāya mahātmane | 

hairaṇyaṃ rājataṃ tāmraṃ kāṃsyaṃ mṛṇmayameva vā | 

pālāsaṃ madhyamaṃ plākṣapātraṃ viṣṇoratipriyam | 

havirdravyapramāṇāni pātrāṇi parikalpayediti || 

siddhāntaśekhare || 

suvarṇarūpyatāmrebhyaḥ sthālikāṃ hyuttamādikām | 

śuddhakāṃsyena vā kuryyāddevanaivedyapātrake | 

ekapātraṃ samārabhya cāsaptāttu tataḥ kramāt | 

kuryyānnaivedyapātrāṇi hīnanaivedyakādiṣu | 

pātraṃ śataṃ palaṃ śreṣṭhaṃ tadarddhaṃ madhyamaṃ matam | 

tadarddhaṃ madhyamaṃ jñeyam pātrasaṃkhyeti kīrttitā | 

sthālikā navadhā kāryyā bhāvāḥ ṣaṭtriṃśadaṅgulam | 

aṅgulārddhamitairmūlairaṣṭadhāṅgulakaiḥ kramāt | 

iti vistāramākhyātaṃ sthālikānavake kramāt | 

uttamatrayamagre syānmadhyame madhyamatrayam | 

punastrayamadhastāt syāt sthālikānāṃ yathākramam || 

iti naivedyapātralakṣaṇam || 

atha pānīyapātralakṣaṇam || 

vaiśvānarasaṃhitāyām || 

pānīyapātraṃ sauvarṇaṃ rājataṃ tāmrameva vā | 

vṛkṣāyatasuvṛttaṃ vā bhavedāyatameva vā | 

prasthamānapramāṇāmbhaḥ purayogyāntaraṃ śubham || 

iti pānīyapātralakṣaṇam || 

ala tāmbūlapātralakṣaṇam || 

vaikhānasagranthe || 

kalpayedrāgalatikā dalapatrasamanvitā | 

aratnimānavistīrṇaṃ kārayedvā yathābalam | 

iti tāmbūlapātralakṣaṇam ||

iti prāṇatoṣiṇyāṃ tṛtīye'rthakāṇḍe gandhādipātrasthāpanāntarūpapallavakathanaṃ 
nāma caturthaḥ paricchedaḥ |



p. 380) śāradāyām || 

kṛtāñjalipuṭo bhūtvā vāmadakṣiṇapārśvayoḥ | 

natvā guruṃ gaṇeśānaṃ bhūtaśuddhimathācaret || 

karaśuddhiṃ samāpādya kuryyāttālatrayaṃ tataḥ | 

ūrddhvorddhamastramantreṇa digbandhamapi deśikaḥ | 

tena saṃjvalitaṃ tejo rakṣāṃ kuryyāt samantataḥ | 

caturthapaṭale || 

suṣumnāvartmanātmānaṃ paramātmani yojayet | 

yogayuktena vidhinā cinmantreṇa samāhitaḥ | 

ātmānaṃ hṛdayakamalasthitaṃ suṣumnāvartmanā kuṇḍalinyā saha yogayuktena vidhinā 
cinmantreṇa haṃsa iti mantreṇa paramātmani yojayedityanvayaḥ | 

suṣumnā vartma yasyāḥ sā tayā | 

hṛdayakamalastha ātmā tu | 

hṛdambuje brahmarandhrasambhūte jñānanālake | 

tārāgramagre jīvastu cintanīyo manīṣibhiriti rāghavabhaṭṭadhṛtavacanena jñātavyaḥ | 

yogayuktena vidhinā ityasyāyamarthaḥ | 

gurūpadiṣṭamārgeṇa haṅkāreṇa kuṇḍalinīmutthāpyaitāṃ hṛdayakamalagatāṃ vibhāvya 
tato jīvaṃ mukhe gṛhītvā sahasrāragatāṃ vibhāvayet | 

tena vyo haṃsamantreṇa dvādaśārṇoṣite pare | 

iti vacanenaikavākyatayā cinmantro haṃsa iti | 

śāradāyām || 

kāreṇa sarvabhūtānāṃ tattvānyapi vicintayet | 

vījabhāvena līnāni vyutkramāt paramātmani | 

sarvabhūtānāṃ kāraṇe paramātmani vījabhāvena līnāni tattvāni cintayedityarthaḥ || 

vyutkramāditi sṛṣṭikramāpekṣayā | 

api śabdādvarṇānapi | 

taduktaṃ piṅgalāmate || 

saṅkalpyaivaṃ tato nyāsasthānādvarṇāṃśca saṃharet | 

pratilomena kṣalayo lakārasya hakārake | 

halayaśca sakāre'tha salayaśca yakārake | 

krameṇaivamaparyyantaṃ layamutpādya yatnataḥ | 

akāraṃ brahmarandhre ca sahasrāre niyojayediti || 

p. 381)  śāradāyām || 

tataḥ saṃśoṣayeddehaṃ vāyuvījena vāyunā | 

vahnivījena tenaiva sandahet sakalāṃ tanum | 

vāyuvījena yakāreṇa vāyunā tadutthavāyunā | 

vahnivījena repheṇa tenaivāgnivījotthavahninā sakalāmiti kalaṃ pāpaṃ 
pāpapuruṣasahitāṃ tanuṃ nidahedityarthaḥ | 

saviśeṣaṇavidhitayā na prakṛtaśarīranāśaḥ | 

tatkāraṇantu saviśeṣaṇe vidhiniṣedhau viśeṣaṇamupasaṃkrāmataḥ sati viśeṣye bādhe iti 
nyāyaḥ | 

bādhastvanvayānupapattiḥ | 

tātparyyaviṣayībhūte arthe anvayānupapattau | 

yatra tu viśiṣṭe tātparyyaṃ tatra viśiṣṭamapyupagacchato vidhiniṣedhau na viśeṣyamātram 
| 

tathāca bhartṛhariḥ || 

nīlaṃ paṭaṃ vidhehīti loke'pi dvayamīkṣate | 

kvacinnīlaguṇasyaiva viśiṣṭasya vidhiḥ kvacit || 

ata-eva guptasādhanatantre ṣaṣṭhapaṭale || 

bhūtaśuddhau mahādeva ! yadi dehantu nāśayet | 

kutra sthāne bhavet sṛṣṭiramṛtaṃ kutra sañcayediti devīsandehapraśnasyottaram || 

mahādeva uvāca || 

vāmakukṣau sthitaṃ pāpapuruṣaṃ kajjalaprabham | 

tasya saṃharaṇārthāya mahatī prakaṭīkṛtā | 

liṅgadeho maheśāni ! tasya deho na saṃśayaḥ | 

pāpadehaṃ bhaveddagdhaṃ svadehaṃ naiva nāśayet || 

iti śivavacanam || 

pāpapuruṣadhyānantu rāghavabhaṭṭadhṛtam || 

brahmahatyāśiraskantu svarṇasteyabhujadvayam | 

surāpānahṛdā yuktaṃ gurutalpakaṭidvayam | 

tatsaṃsargipadadvandvamaṅgapratyaṅgapātakam | 

upapātakaromāṇaṃ raktaśmaśruvilocanam | 

khaḍgacarmadharaṃ pāpamaṅguṣṭhaparimāṇakam | 

adhomukhaṃ kṛṣṇavarṇaṃ vāmakukṣau vicintayet || 

śāradāyām || 

viśleṣayaṃstadā doṣānamṛtenāmṛtāmbhasā | 

āpādya plāvayeddehamāpādatalamastakam | 

doṣasvarūpapāpapuruṣabhasmaviśleṣo'pi vāyuvījenaiva | 

tathāca  gaṇeśavimarṣiṇyām || 

tadbhasmakūṭamakhilaṃ vāyuvījotthavāyunā | 

vikīryyāmṛtavījena svadehaṃ plāvayettataḥ | 

amṛteneti amṛtavījena vamityanena | 

p. 382) amṛtāmbhasā tadutthenāmṛtenāpādatalamastakaṃ 
dehamāpādyāplāvayedityanvayaḥ || 

śāradāyām || 

ātmalīnānāni tattvāni svasthāna prāpayettadā | 

ātmānaṃ hṛdayāmbhojamānayet paramātmanaḥ | 

manunā haṃsadevasya kuryānnyāsādikaṃ tataḥ | 

paramātmanaḥ sakāśāt haṃsadevasya manunā ātmānaṃ 
hṛdayāmbhojamānayedityanvayaḥ || 

haṃsasya vījasya devaḥ paramātmā upāsyatvāt tanmantreṇa so'hamityanena | 

taduktaṃ vaśiṣṭhasahitāyām || 

 so'ha mantreṇa tā mantrī nādānte siddhibhāvitām | 

dhyātvaivaṃ brahmarandhrācca hṛdi jīvaṃ nyasediti || 

tatra gurūpadeśataḥ prakāro likhyate | 

omadyetyādi śrīdevapūjādyadhikārasiddhaye bhūtaśuddhyādyahaṃ kariṣye iti saṅkalpya 
mūlādhārādutthitāṃ vidyutsahasraprabhābhāsvarāṃ visatanturūpāṃ suṣumnāmārgeṇa 
hṛdayakamalagatā kuṇḍalinīṃ vibhāvya hṛdayakamalājjīvaṃ pradīpakalikākāraṃ mukhe 
gṛhītvā dvādaśārṇāmbujaṃ sahasradalagataṃ vibhāvya tatra jīvātmānaṃ 
haṃsamantreṇa paramātmani yojayet | 

tataḥ pādādijānuparyyantaṃ caturasraṃ pṛthivīmaṇḍalaṃ vibhāvya tatra 
pādagamanakriyāgantavyagandhaghrāṇapṛthivībrahmanivṛtti samānavāyu saṃsmṛtya oṃ hlīṃ 
brahmaṇe pṛthivyadhipataye nivṛttikalātmane huṃ phaṭ svāhā ityamuṃmantramuccāryya 
tān kuṇḍalinīdvārā apsu pravilāpayedityapsthāne saṃharet | 

jānvādinābhiparyyantaṃ śuklamarddhacandrākāraṃ jalamaṇḍalaṃ vibhāvya tatra 
hastādānadātavyarasarasanājalaviṣṇuṃ pratiṣṭhedanilasya oṃ hlīṃ viṣṇave jalādhipataye 
pratiṣṭhākalātmane huṃ phaṭ svāhā ityamuṃ mantramuccāryya tān sarvān 
kuṇḍalinīdvārā agnau pravilāpayāmītyagnisthāne saṃharet | 

nābhyādihṛdayaparyyantaṃ trikoṇaṃ vahnimaṇḍalaṃ raktavarṇaṃ vibhāvya tatra 
pāyuvisarjanīyarūpacakṣustejorudravidyāvyānānilaṃ saṃsmṛtya oṃ huṃ rudrāya 
tejo'dhipataye vidyākalātmane huṃ phaṭ svāhā ityamuṃ mantramuccāryya tān sarvān 
kuṇḍalinīdvārā vāyau pravilāpayāmīti vāyusthāne saṃharet | 

p. 383) tato hṛdayādribhrūparyyantaṃ kṛṣṇavarttulaṃ ṣaḍvindulāñchitaṃ vāyumaṇḍalaṃ 
vibhāvya tatrāpasthānatadviṣayasparśaspraṣṭavyavāyavīyaśāntyapānān saṃsmṛtya oṃ 
hauṃ īśānāya vāyvadhipataye śāntikalātmane huṃ phaṭ svāhā ityamuṃ 
mantramuccāryya tān sarvān kuṇḍalinīdvārā ākāśe pravilāpayāmītyākāśasthāne 
saṃharet | 

tato bhrūmadhyādibrahmarandhrāntaparyyantaṃ śuklavarttulamākāśamaṇḍalaṃ vibhāvya 
tatra vāgvadanavaktavyaśabdaśrotrākāśasadāśivaśāntyatītaprāṇān saṃsmṛtya oṃ 
hauṃ sadāśivāya ākāśādhipataye śāntyatītakalātmane huṃ phaṭ svāhā ityamuṃ 
mantramuccāryya tān sarvān kulakuṇḍalinīdvārā ahaṅkāre pravilāpayāmītyahaṅkāre 
pravilāpya mahattattvaṃ mātṛkāsaṃjñakaśabdabrahmasvarūpāyāṃ 
hṛllekhānubhūtāyāṃ prakṛtau pravilāpayāmīti pravilāpya tāṃ tathāvidhāṃ 
nityaśuddhasvabhāve paramabrahmaṇi pravilāpayāmīti pravilāpayet || 

taduktaṃ mantratantraprakāśe || 

gandhādighrāṇasaṃyuktāṃ pṛthivīmapsu saṃharet | 

rasādijihvayā sārddhaṃ jalamagnau vilāpayet | 

rūpādicakṣuṣā sārddhamagniṃ vāyau vilāpayet | 

samīramīśvare vidvān sparśāditvaksamanvitam | 

ahaṅkāre haredvyoma saśabdaṃ tanmahatyapi | 

mahacca sarvaśaktānāmavyakte kāraṇe pare | 

saccidānandarūpaṃ yad vaiṣṇavaṃ paramaṃ padam || 

pṛthivyādikramāt sarvaṃ tatra līnaṃ vicintayet | 

tataḥ śarīrasyāntaryyāmī ṛṣiḥ satyaṃ devatā prakṛtipuruṣaṃ chandaḥ śodhanena 
viniyogaḥ | 

ityuktvā vāmakukṣiṣu muktarūpaṃ pāpapuruṣaṃ vicintya yamiti vāyuvījasya kiṣkindha 
ṛṣirvāyurdetatā jagatīcchandaḥ śarīrapāpapuruṣaśodhane viniyogaḥ | 

ityuktvā nābhimūle bindudvayalāñchitamaṇḍale yaṃ vicintayet | 

p. 384) tadvāyubījaṃ dhūmraṃ cañcaladhvajasaṃyuktaṃ dhūṃ dhūṃ śabdayutaṃ 
sarvaśoṣaṇaṃ haṃsadaivatamiti dhyātvā pūrakaprayogeṇa ṣoḍaśavāraṃ vījamuccāryya 
tadvījotthavāyunā svaśarīrasthaṃ pāpapuruṣaṃ śodhitaṃ vibhāvayet | 

tato ramityagnivījasya kaśyapa ṛṣiragnirdevatā triṣṭupcchandaḥ taddāhe viniyogaḥ | 

ityuktvā hṛdaye raktaṃ trikoṇaṃ vahnimaṇḍalaṃ vidyākalāyutaṃ rudradaivatamiti dhyātvā 
prayogeṇa catuḥṣaṣṭivāraṃ vījamāvarttya tadvījotthāgninā tadbhasmībhūtaṃ vibhāvayet | 

tato recakeṇa dvātriṃśanmātrayā pūrvoktarūpaṃ vāyuvījamāvarttya pāpapuruṣabhasma 
recayet | 

tato vamiti varuṇavījasya hiraṇyagarbha ṛṣirhaṃso devatā triṣṭupchandaḥ plāvane viniyogaḥ 
| 

ityuktvā | 

vāruṇaṃ maṇḍalaṃ mūrdhni śubhraṃ candrārddhasannibham | 

sitapaṅkajayugmābhayakaraṃ syādvaruṇadaivatam || 

iti dhyātvā tadvījotthasrutāṃmṛtena taccharīrabhasma piṇḍībhūtaṃ vibhāvayet | 

tato lamiti pṛthivīvījasya brahma-ṛṣirindro devatā gāyatrīcchandaḥ kaṭhinīkaraṇe viniyogaḥ | 

ityuktvā | 

ādhāramaṇḍale pṛthvīmaṇḍalaṃ vajralāñchitam | 

catuṣkoṇañca kaṭhinaṃ pītavarṇendradaivatam | 

laṃvījena samāyuktaṃ dhyāyan manasi pūrvavat || 

iti dhyātvā tadvījotthakāṭhinyena tanuṃ dṛḍhāṃ bhāvayet | 

tato hamityākāśavījasya brahma ṛṣirākāśaṃ devatā paṃkticchandaḥ vyūhane viniyoga 
ityuktvā | 

ākāśamaṇḍalaṃ vṛttaṃ dvādaśānte hyanujjvalam | 

śāntyatītākalāyuktaṃ vicintyākāśadaivatam | 

iti dhyātvā tadutthenākāśenākāśaṃ vibhāvayet | 

tadvat hamiti vījenāvāyvīkaraṇaṃ bhavediti | 

evaṃ svaśarīraṃ vicintya paramātmanaḥ sakāśāt sṛṣṭikrameṇa tattvāni svasvasthānaṃ 
prāpayediti || 

tataḥ paramātmanaḥ sakāśāt so'haṃ mantreṇa jīvaṃ hṛtpadmamānayediti saṃkṣepaḥ | 

iyañca bhūtaśuddhirāvaśyakī || 

pañcaśuddhivihīnena kṛtā pūjābhicāravat | 

viparītaphalaṃ dadyādabhaktyā pūjanaṃ yathā |

p. 385) nir-ṛtirvidhihīnānāṃ phalaṃ hanti hi karmmaṇām | 

niśācarādhipatyañca kurute śaṅkarājñayā || 

iti śaivāgamokteḥ | 

anyatrāpi | 

dehakāraṇabhūtānāṃ bhūtānāṃ yadviśodhanam | 

avayavaḥ brahmasaṃyogād bhūtaśuddhiriyaṃ matā | 

bhūtaśuddhiṃ vinā karmma japahomārccanādikam | 

bhavettu niṣphalaṃ sarvaṃ prakāreṇāpyanuṣṭhitam || 

iti matsyasūkte pañcadaśapaṭale || 

natvā guruṃ gaṇeśānaṃ bhūtaśuddhiṃ samācaret | 

ubhābhyāmapi pāṇibhyāṃ tarjjanyaṅguṣṭhayogataḥ | 

gṛhītvā yaṃ kṣamaṃ devi ! yamityāghrāya nikṣipet || 

mahānirvāṇatantre pañcamollāse ca || 

svāṅke nidhāya ca karāvuttānau sādhakottamaḥ | 

mano niveśya mūle ca huṅkāre śaivakuṇḍalīm | 

utthāpya haṃsamantreṇa pṛthivyā sahitāntu tām | 

svādhiṣṭhānaṃ samānīya tatastattve niyojayet | 

ghrāṇādighrāṇasaṃyuktāṃ pṛthivīmapsu saṃharet | 

rasādi jihvayā sārddhaṃ jalamagnau vilāpayet | 

rūpādi cakṣuṣā sārddhamagniṃ vāyau vilāpya ca | 

sparśādi tvagyutaṃ vāyumākāśe vipralāpayet | 

ahaṅkāre taredvyoma saśabdaṃ tanmahatyapi | 

mahattattvañca prakṛtau tāṃ brahmaṇi vilāpayet | 

evaṃ vilāpya matimān vāmakukṣau vicintayet | 

puruṣaṃ kṛṣṇavarṇañca raktaśmaśruvilocanam | 

khaḍgacarmmadharaṃ kruddhamaṅguṣṭhaparimāṇakam | 

sarvapāpasvarūpañca sarvadādhomukhasthitam | 

tatastu vāmanāsāyāṃ yaṃ bījaṃ dhūmravarṇakam | 

sañcintya pūrayettena vāyuṃ ṣoḍaśamātrayā | 

tena pāpātmakaṃ dehaṃ śodhayet sādhakāgraṇīḥ | 

nābhau raṃ raktavarṇañca dhyātvā tajjātavahninā | 

catuḥṣaṣṭyā kumbhakena dahet pāpavatīṃ tanuṃ | 

lalāṭe varuṇaṃ bījaṃ śuklavarṇaṃ vicintya ca | 

dvātriṃśatā recakena plāvayedamṛtāmbhasā | 

āpādaśīrṣaparyyantamāplāvya tadanantaram | 

utpannaṃ bhāvayeddehaṃ navīnaṃ devatāmayam | 

pṛthvībījaṃ pītavarṇaṃ mūlādhāre vicintayan | 

tena divyāvalokena dṛḍhīkuryyānnijāṃ tanum | 

p. 386) hṛdaye hastamādāya āṃ hrīṃ kroṃ haṃ sa uccaran | 

so'haṃ mantreṇa taddehe devyāḥ prāṇān pratiṣṭhayet | 

bhūtaśuddhiṃ vidhāyetthaṃ devībhāvaparāyaṇaḥ || 

nīlatantre caturthapaṭale'pi || 

bhūtaśuddhiṃ tato vakṣye śṛṇuṣvāvahitānaghe ! | 

apānamūrddhvagaṃ kṛtvā divyatattvaiḥ prapūryya ca | 

haṃsamantreṇa cādhārācchaktiṃ kuṇḍalinīṃ parām | 

kramāccakrāṇi nirbhidya jīvātmānaṃ tato'mbujam | 

sahasrāraṃ tato nītvā pare brahmaṇi yojayet | 

indriyāṇi daśekañca mahattattvāni tadguṇān | 

śuddhaṃ karoti cittāni tattvāni prakṛtervapuḥ | 

caturviṃśatitattvāni vījabhāvena yojayet | 

tataḥ śūnye śarīre ca vāmabhāge vicintayet | 

nirlepaṃ nirguṇaṃ śuddhamātmānaṃ tāriṇīmayam | 

antarīkṣe tato dhyāyedāḥ kārādraktapaṅkajam | 

bhūyastasyopari dhyāyet ṭāṅkārecchetapaṅkajam | 

punastasyopari dhyāyed huṅkāraṃ nīlasannibham | 

tato huṃṅkāravīje tu karttṛkā vījabhūṣitam | 

karttuḥ parigatāṃ dhyāyedātmānaṃ tāriṇīmayam | 

tathā | 

vaśyādau raktavarṇaṃ tamākṛṣṭau pītarūpiṇam | 

māraṇoccāṭanairdhūmraṃ kṛṣṇam tattadapekṣayā | 

evambhūtaṃ svamātmānaṃ dhyāyecca tāriṇīmayam || 

viśvasāratastre dvitīyapaṭale || 

yamiti vāyuvījena ṣoḍaśena tu pūrayet | 

catuḥ ṣaṣṭyā ca tenaiva pāpadehaṃ praśodhayet | 

tena vījena vidhinā piṅgalāyāñca recayet | 

dvātriṃśanmātrayā bhasma śvāsamārgeṇa vai śanaiḥ | 

evaṃ vāratrayaṃ kṛtvā bhūtānāṃ śodhanaṃ smṛtam | 

pūrayet pratilomena vahnivījena deśikaḥ | 

ṣoḍaśena catuḥṣaṣṭyā kumbhayedrecayettataḥ | 

dvātriṃśanmātrayā caiva dahanaṃ parikīrttitam | 

caturddhā ca prajapyātha tadvarṇaṃ prajapet kramāt | 

śoṣaṇaṃ dahanañcaiva plvāvanaṃ parikīrttitam | 

kiskindhaḥ kaśyapaścaiva hiraṇyagarbhastataḥ param | 

vījānāṃ ṛṣayaḥ proktāḥ śṛṇuṣva kamalekṣaṇe ! | 

prāṇāyāmaṃ tataḥ kuryyāt krameṇa deśikottamaḥ | 

p. 387) sahasrāre mahāpadme cintayediṣṭadevatām | 

yathā dhyānaṃ yathoktena gurumārgeṇa deśikaḥ | 

tadā bhūtāni tajjñāni saguṇāni vidhānataḥ | 

sakalāśaktiyuktāni varṇamātrakrameṇa ca |

pratilomena saṃhṛtya satattvadhātusaṃyutaiḥ |

mūlādhāraṃ sahasrāraṃ ṣaṭcakrakramayogataḥ |

vyutkrameṇa vicintyātha sahasrāraṃ tato'vadhi |

oṃ mantre cālayedbījaṃ ṣaṭcakrakramayogataḥ |

aikyaṃ vibhāvya tatsthāne mantramekaṃ samabhyaset |

so'haṃ mantraṃ samuccāryya sūkṣmabrahma vicintayet |

tatkṣaṇānnirmalaṃ dehaṃ nirdvandva niṣparigraham |

advaitaṃ cintayettatra manasā vahniyogataḥ |

akārādikṣakārāntavarṇamālākrameṇa ca |

cintayet śvāsarodhena pūrakumbhakarecakaiḥ |

evaṃ vicintyatān varṇān tataścandramanuṃ smaret |

ṭāntaṃ bindusamāyuktamarddhacandravibhūṣitam |

caturddhā prajapenmantraṃ manasā vāyunā sudhīḥ |

indrabījaṃ japeddevi ! tattvabījaṃ tataḥ param |

dūrīkṛtya vidhānena dhārayā sudhayā punaḥ |

tataḥ sañcintayeddevi ! pūrvoktaṃ mātṛkāmayam |

sakalānādasaṃyuktaṃ svaśaktisahitaṃ tataḥ |

pañcāśadvarṇasaṃyuktaṃ mahābhūtasamanvitam |

pañcabhūtātmakaṃ dehamanulomena cintayet |

antaryyāmī ṛṣistasya prāṇāyāmasya devatā |

vakṣaḥsthale dakṣahastaṃ dattvā sādhakasattamaḥ |

pūrvoktaprāṇamanunā ṛṣiśchandaḥsamanvitam |

haṃsamantreṇa taṃ prāṇamāvāhanamudāhṛtam |

sadhātūni satattvāni ihāgatya ciraṃ sukham |

tiṣṭhantu vahnijāyāntaṃ mantramenaṃ samuddharet |

akārādikṣakārāntaṃ pañcāśadvarṇasaṃyutam |

vicintya manasā dehaṃ tadā devo bhavennaraḥ |

prāṇāyāmaṃ trirāvṛtya balaṃ prāṇeṣu nikṣipet |

akārādikṣakārāntaṃ pūrakumbhakarecakaiḥ |

pratilomānulomena vicintya prāṇamāvahan |

tatkṣaṇādvirajo mantrī bhavet sākṣāt sadāśivaḥ |

nṛsiṃhenaiva mantreṇa dehe bījaṃ vinikṣipet |

p. 388) mūlādhāraṃ tataḥ prāpya jīvātmānaṃ vicintayet |

kuṇḍalīrūpasambhūtā vidyudagnisamaprabhā |

nirmmalā nirvikārasthā sarvasiddhisamanvitā |

tadante vinyaseddehe mātṛkāṃ varṇarūpiṇīm |

mantreṇānena tāṃ dhyātvā vinyaset sakalāṃ tanum ||

atha prāṇāyāmaḥ || 

dakṣiṇāmūrttitantre saptamapaṭale ||

mūlamantreṇa deveśi ! vāmenāpūryya codaram |

kumbhakena trirāvṛttyā dakṣiṇena ca recayet |

kaniṣṭhānāmikāṅguṣṭhairyannāsāpuṭadhāraṇam |

prāṇāyāmaḥ sa vijñeyastarjjanīmadhyame vinā ||

prāṇāyāme viśeṣaḥ paścādvakṣyate ||

tato dīkṣāpaddhatyuktaṃ tantrasāradhṛtatattatkalpoktañca nyāsādikaṃ kuryyāt ||

atha pūjādhāranirūpaṇam | 

mātṛkābhedatantre dvādaśapaṭale ||

śālagrāme maṇau yantre pratimāyāṃ ghaṭe jale |

pustikāyāñca gaṅgāyāṃ śivaliṅge prasūnake |

ādhārabhede phalaviśeṣastatraiva |

śālagrāme śataguṇaṃ maṇau tadvat phalaṃ labhet |

yantre lakṣaguṇaṃ puṇyaṃ mūrttau lakṣaṃ sulocane ! |

ghaṭe caikaguṇa puṇyaṃ jale caikaguṇaṃ priye ! |

pustikāyāṃ sahasrantu gaṅgāyāstatsamaṃ phalam |

śivaliṅge hyanantaṃ hi vinā pārthivaliṅgakam |

puṣpayantre maheśāni ! pūjanāt sarvasiddhibhāk |

śālagrāmādinikaṭe yantrakaraṇaniṣedho'pi |

śālagrāme ca pūjāyāṃ na likhed yantramuttamam |

maṇau sthite maheśāni ! na likhedyantramuttamam |

pratimāyāśca purato ghaṭaṃ saṃsthāpya yatnataḥ |

parivārān yajettatra ghaṭe tu parameśvari ! |

yantrādhiṣṭhātṛdevāṃśca ghaṭavaktre prapūjayet |

samastadevatārūpaṃ ghaṭañca paricintayet |

suradrumasvarūpo hi ghaṭo'yaṃ parameśvari ! ||

pratimānikaṭe yantrakaraṇaniṣedho'pi tatraiva |

janmasthānaṃ mahāyantraṃ yadi kuryyāttu sādhakaḥ |

tatra mūrttiṃ na kuryyāttu yadi yantrañca kārayet |

yadi kuryyāttu mohena yajedvāradvayaṃ priye ! |

dviguṇaṃ pūjanaṃ tatra dviguṇaṃ balidānakam |

dviguṇaṃ prajapenmantraṃ dviguṇaṃ homamācaret |

p. 389) anyathā viphalā pūjā viphalaṃ balidānakam |

sarvaṃ hi viphalaṃ yasmāttasmād yantraṃ na kārayet |

guptasādhanatantre aṣṭamapaṭale | 

sāmānye ca jale devi ! pūjā doṣādiśāntaye | 

tathā |

na kuryyāt pārthive liṅge devīpūjādikāḥ kriyā |

pārthive pūjanāddevi ! siddhihāniḥ prajāyate |

yadi daivānmaheśāni ! mṛttikāskhalanaṃ bhavet |

tāvadvarṣasahasrāṇi narake pūyaśoṇite |

kumbhīpāke mahāghore pitṛbhiḥ saha pacyate |

ata eva maheśāni ! pārthive na hi pūjayet |

sphāṭikādīn samānīya liṅgaṃ nirmāya yatnataḥ |

tatra liṅge pūjanāddhi sarvasiddhiyuto bhavet ||

tantrāntare ||

kālikāṃ tāriṇīñcaiva tripurāṃ bhuvaneśvarīm |

yo'rccayet pārthive liṅge sa yāti paramāṃ gatim |

tāriṇyāḥ kālikāyāśca sundaryyāḥ parameśvari ! |

pārthive pūjanāddevi ! caturvargaphalaṃ labhet |

evañca guptasādhanoktavacanaṃ kālikādiviśeṣetaraparam samānyaviśeṣanyāyāt |

yadyapi devatāyā nirākāratvena dhyānādikamasambhavaṃ tathāpi sākāratayā 
dhyānaṃ sarvasamañjasaṃ tasyāḥ sākāratvakāraṇantūktam muṇḍamālātantre 
saptamapaṭale ||

śiva uvāca ||

nirguṇā prakṛtiḥ satyamahameva ca nirguṇaḥ |

yadaiva saguṇā tvaṃ hi saguṇo'haṃ sadāśivaḥ |

satyaṃ hi saguṇā devī satyaṃ hi nirguṇaḥ śivaḥ |

upāsakānāṃ siddhyarthaṃ saguṇā saguṇo mataḥ ||

mahānirvāṇatantre pañcamollāse ||

dhyānantu dvividhaṃ proktaṃ svarūpārūpabhedataḥ |

arūpaṃ tava yaddhyānamavāṅmanasagocaram |

avyaktaṃ sarvato vyāptamidamitthaṃ vivarjjitam |

agamyaṃ yogibhirgamyaṃ kṛtsnairbahusamādhibhiḥ |

manaso dhāraṇārthāya śīghraṃ svābhīṣṭasiddhaye |

sūkṣmadhyānaṃ purodhāya sthūladhyānaṃ vadāmi te |

trayodaśollāse || 

devyuvāca || 

mahādeveśādiśaktermahākālyā mahādyuteḥ |

sūkṣmātisūkṣmabhūtāyāḥ kathaṃ rūpanirūpaṇam ||

rūpaṃ prakṛtikāryyāṇāṃ sātu sākṣāt parātparā |

p. 390) etanme saṃśayaṃ deva ! viśeṣācchettumarhasi ||

iti devīpraśnānantaraṃ śrīsadāśiva uvāca ||

upāsakānāṃ kāryyāya puraiva kathitaṃ priye ! |

guṇakriyānusāreṇa rūpaṃ devyāḥ prakalpitam ||

ityuktam ||

śvetapītādiko varṇo yathā kṛṣṇe vilīyate | 

praviśanti tathā kālyāṃ sarvabhūtāni śailaje ! |

atha tasyāḥ kālaśakternirguṇāyā nirākṛteḥ |

hitāyāḥ prāptamūrttestu varṇaḥ kṛṣṇo nirūpitaḥ |

nityāyāḥ kālarūpāyā arūpāyāḥ śivātmanaḥ |

amṛtatvāllalāṭe'syāḥ śaśicihnaṃ nirūpitam |

śaśisūryyāgnibhirnetrairakhilaṃ kālikā jagat |

sampaśyati yatastasmāt kalpitaṃ nayanatrayam |

grasanāt sarvasattvānāṃ kāladaṇḍena carvaṇāt |

tadraktavāsorūpeṇa bhāsitaṃ sakalaṃ jagat |

samaye samaye jīvarakṣaṇaṃ vipadaḥ śive ! |

preraṇaṃ svasvakāryyeṣu varañcābhayamīritam |

rajojanitaviśvāni viṣṭabhya paritiṣṭhati |

ato hi kathitaṃ bhadre ! raktapadmāsanasthitām ||

kulārṇave pañcamakhaṇḍe ṣaṣṭhollāse'pi ||

cinmayasyāprameyasya niṣkalasyāśarīriṇaḥ |

sādhakānāṃ hitārthāya brahmaṇo rūpakalpanā |

liṅgasthaṇḍilavahnyambu yantrakuḍyapaṭeṣu ca |

maṇḍale phalake mūrdhni hṛdi vā daśa kīrttitāḥ |

eṣu sthāneṣu deveśi ! yajanti paramāṃ śivām |

arūpāṃ rūpiṇīṃ kṛtvā karmakāṇḍaratā narāḥ |

gavāṃ sarvāṅgajakṣīraṃ sravet stanamukhād yathā |

tathā sarvagato devaḥ pratimādiṣu rājate |

ābhirūpyācca vimbasya pūjāyāśca viśeṣataḥ |

sādhakasya ca viśvāsāddevatāsannidhirbhavet |

nāradapañcarātre dvitīyarātre ca ||

nārada uvāca ||

bhaktijñānañca bhaktānāṃ yogajñānañca yoginām |

keṣāṃ vartma praśastañca tanmāṃ kathitumarhasi ||

śrīmahādeva uvāca ||

dhyāyanti yoginaḥ sarve jyotīrūpaṃ sanātanam |

nirguṇasya śarīrañca na manyante ca yoginaḥ |

p. 391) śarīraṃ praktanaṃ sarvaṃ nirguṇaṃ prakṛteḥ param |

guṇena sañjātadeho nirguṇasya kuto bhavet |

iti sarvaṃ yogaśāstraṃ yogavidbhiḥ prakīrttitam |

vaiṣṇavāstaṃ na manyante kumārādyā vayaṃ dvija ! |

vadanti vaiṣṇavāḥ sarve tejastejasvināṃ vinā |

kṛṣṇo nityaśarīrī ca tasya tejo hi varttate |

tejo'bhyantara evāhuḥ kṛṣṇamūrttiḥ sanātanī |

dhyāyante yoginaḥ sarve tattejo bhaktipūrvakam |

supakvabhaktyā kāmena sa yogī vaiṣṇavī bhavet |

tejo'bhyantararūpañca dhyāyante yoginaḥ sadā |

dāsānāñca kuto dāsyaṃ vinā dehena nārada ! |

vaiṣṇavānāṃ mataṃ śastaṃ sarvebhyo'pi ca nārada ! |

na vaiṣṇavāt paro jñānī brahmāṇḍeṣu ca brahmaṇām ||

evaṃ devatāyāḥ sākāratve siddhe svasvakalpoktaṃ tantrasārādyuktaṃ devatādhyānaṃ 
kṛtvāḥ mānasaiḥ sampūjya śaṅkhasthāpanādyāvaraṇapujāntaṃ tantrasāroktaṃ karmma 
kuryyāt |

mānasapūjāntu agre upapādayiṣye |

samprati prāṇapratiṣṭhāyāṃ viśeṣo likhyate ||

śāradātilake trayoviṃśatipaṭale ||

prāṇapratiṣṭhāmantrasya vidhānamabhidhīyate |

yena prāgīritā mantrāḥ prāṇavanto bhavanti te |

yadyapi mantrāṇāṃ prāṇapratiṣṭhā nāsti teṣāṃ svata eva samarthatvāt tathāpi 
yantrādau likhitānāṃ prāṇapratiṣṭhā kriyate taddvāreṇa prāṇavanta ityuktiḥ |

prāṇapratiṣṭhayā samastayantravihitayantraprayogaputtalyādi sarvaṃ pratiṣṭhitaprāṇaṃ kriyate 
ityarthaḥ ||

pāśāṅkuśapuṭā śaktirvāṇībinduvibhūṣitaḥ | 

yādyāḥ sapta kalāvanto vyoma sārddhendusaṃyutam |

prathamaṃ pāśabījaṃ tataḥ śaktibījaṃ tato'ṅkuśabījaṃ vāṇīyaḥ bindubhūṣita ityanena 
yaṃ yādyā iti uddhṛtayakārānuvādena saptamantu tadyamiti bhinnavījam |

pūrvaṃ pṛthaguddhārastu saptānāmapi sabindutākhyāpanāya |

tathā ca rāghavabhaṭṭadhṛtam ||

pāśāṅkuśāntaritaḥ śaktimanoḥ parastāduccāryya yadi vasuvarṇaguṇaṃ sahaṃsamiti 
vyoma hakāraḥ sārddhendusaṃyutaṃ haṃ | 

kvacittu sanendusaṃyutamiti pāṭhastadā homiti |

p. 392) tadante haṃsamantraḥ syāt tato'muṣya padaṃ vadet |

prāṇā iti vadet paścādiha prāṇāstataḥ param |

amuṣya jīva ihataḥ sthito'muṣya padaṃ vadet |

sarvendriyāṇyamuṣyānte vāṅmanaścakṣurantataḥ |

śrotraghrāṇapade prāṇā ihāgatya sukhaṃ ciram |

tiṣṭhantvagnibadhūrante prāṇamantro'yamīritaḥ |

pratyamuṣya padaṃ pūrvaṃ pāśādīni prayojayet |

ṣaḍadhikaṣaṣṭyakṣaro'yaṃ mantraḥ |

prayogeṣu samākhyātaḥ prāṇamantro manīṣibhiḥ |

kevalametatsādhanārthaṃ japavyatirekeṇa sarvatrānyatra prayoga eva |

tenātmani yatra puttalyādāvapi prāṇapratiṣṭhāsamaye pratyamuṣya padaṃ pāśādīni 
saṃyojya amuṣya padasthāne ṣaṣṭhyantaṃ sādhyanāma saṃyojya mantramuccarediti 
jñeyam ||

brahmaviṣṇuśivāḥ proktā munayastantravedibhiḥ |

uktamṛgyajuṣāṃsāmacchandaśchandoviśāradaiḥ |

caitanyarūpāḥ prāṇā me devatāśaktirīritā |

kavargeṇa viyatpūrve bhūte hṛdayamīritam |

śivaśca vargasandhādyairīritaṃ tadanantaram |

jñānendriye'ṣṭavargādyaistacchikhā parikīrttitā |

karmendriyaistavargādyaiḥ kavacaṃ parikīrttitam |

vacanādyaiḥ pavargādyairvilocanamudīritam |

buddhyādyairyādisaṃyuktairastrasya nyāsamīritam |

ātmane'ntāḥ samākhyātā aṅgamantrāḥ sajātibhiḥ ||

prayogo yathā ||

ṅaṃ kaṃ khaṃ ghaṃ gaṃ ākāśavāyuvahnisalilabhūmyātmane hṛdayāya namaḥ |

ñaṃ caṃ chaṃ jhaṃ jaṃ śabdasparśarūparasagandhātmane śirase svāhā |

ṇaṃ ṭaṃ ṭhaṃ ḍhaṃ ḍaṃ śrotratvakcakṣurjihvāghrāṇātmane śikhāyai vaṣaṭ |

naṃ taṃ thaṃ dhaṃ daṃ vākpāṇipādapāyūpasthātmane kavacāya huṃ |

maṃ paṃ phaṃ bhaṃ baṃ vacanādānaviharaṇavisargānandātmane netratrayāya vauṣaṭ 
|

haṃ yaṃ raṃ vaṃ laṃ kṣaṃ śaṃ ṣaṃ laṃ saṃ 
buddhimano'haṅkāracittajñānātmane astrāya phaṭ ||

nābheścaraṇaparyyantaṃ pāśavījaṃ pravinyaset |

hṛdayānnābhiparyyantaṃ śaktivījaṃ tataḥ param |

mūrddhvādihṛdayaṃ yāvadaṅkuśaṃ vinyasettataḥ |

p. 393) hṛdaye dhātuṣu nyasyedatidīptaṃ yathākramam |

prāṇe jīve tato nyasyeddhaṃsavarṇadvayaṃ pṛthak ||

prāṇajīvayorapi hṛdaya eva nyāsaḥ | 

pṛthagiti pratyekam ||

kuryyādvyāpakametena samastena vidhānavit || 

samastena mūlenetyarthaḥ ||

tato vicintayeddevīṃ jīvabhūtāṃ jaganmayīm |

raktābdhipotāruṇapadmasaṃsthāṃ pāśāṅkuśāvikṣuśarāsavāṇān |

śūlaṃ kapālaṃ dadhatīṃ karābjai raktāṃ trinetrāṃ praṇamāmi devīm |

evaṃ dhyātvā jagaddhātrīṃ lakṣamekaṃ japenmanum |

juhuyāttaddaśāṃśena carubhirghṛtasaṃyutaiḥ |

sapāśāḍhyaśaktipīṭhe vidhinānena pūjayet |

arccayet ṣaṭsu koṇeṣu brahmāṇaṃ viṣṇumīśvaram |

vaṇīṃ lakṣmīmumāṃ paścāt ṣaḍaṅgāni prapūjayet |

pūjākramastu ||

āgneyavāruṇeśeṣu brahmaviṣṇvīśā aindranair-ṛtavāyavyeṣu vāṇīlakṣmyumāḥ pūjyāḥ 
|

pramāṇantu prāguktam || 

daleṣu mātaraḥ pūjyāstadvāhye lokanāyakāḥ |

evaṃ sampūjayeddevīṃ sugandhikusumādibhiḥ |

iti saṃsādhito mantraḥ ṣaṭkarmmaphalado bhavet |

sthāpayenmanunānena prāṇān sarvatra deśikaḥ |

bījānte'muṣyaśabdānāmādau dūtīḥ prayojayet ||

sarvatra sarvakarmmasu puttalyādau ca prāṇapratiṣṭhāsthāpanaprakāro'nena darśitaḥ |

vījānte pāśādihaṃsamantrānte |

amuṣyaśabdānāmādāviti sādhyanāmna ādau |

taduktaṃ rāghavabhaṭṭadhṛtena | 

gatvā baddhvā pāśavījena sādhyaṃ śaktyā gṛhṇan śaktivījena bhūyaḥ |

prāṇānākṛṣyāṅkuśenātha yādīn dūtīścoktvā sādhyanāmātha mantrī ||

mṛtavaivasvatā bhūyo jīvahā prāṇahā tataḥ |

ākṛṣyāgrahaṇā paścāt pramadā visphuliṅginī |

kṣetrajñā pratihā hyetāḥ prāṇadūtyo nava smṛtāḥ |

pāśena baddhaceṣṭasya śaktyā svīkṛtacetasaḥ |

aṅkuśenāhṛtasyādbhiḥ sārddhasyāśu samāharet |

dvādaśāṅgulamānena kṛtvā sādhyasya puttalīm |

tasyāṃ prāṇātmakaṃ mantraṃ sakīṭaṃ hṛdaye nyaset |

niśīthasamaye sādhye supte'sya hṛdayāmbuje |

p. 394) daleṣu vāyuvahnīndravaruṇānāmataḥ param |

īśarākṣasaśītāṃśuyamānāṃ karṇikāntare |

yādīn haṃsasamāyuktān bhṛṅgākārānanusmaret |

śivo vindusamudbhūtaṃ tantusambaddhavigrahān |

evamātmahṛdambhoje bhṛṅgīrūpā savartmanā |

ekaikāṃ sādhyahaṃpadmāṃ bhṛṅgamekaikamānayet |

puttalyāṃ sthāpayenmantrī sacitte vā vidhānavit ||

atra prathamavat dvitīyādīnāmapi sādhyanāmnāmekaikasyādau pāśādihaṃsamantrāntāni 
bījānyuccāryya sambuddhyantaṃ prathamadūtīnāma evaṃ caturṣu sthāneṣu prathamaṃ 
prayujyate |

evaṃ dūtyantareṣvapi | 

navakṛttvo mantrāvṛttiḥ |

mantro'yamitthamudito grahasaṃkhyayaiveti rāghavabhaṭṭadhṛtavacanāt |

atraikaikasyāmāvṛttau ekaikabhṛṅgānayanamiti jñeyam |

prathamadūtīnāmaprayoge prathamabhṛṅgānayanaṃ dvitīyadūtīnāmaprayoge 
dvitīyabhṛṅgānayanamiti navāntamayameva kramaḥ |

tantucchedaṃ prakurvīta vahnibījena saṃyutaḥ |

ākṛṣṭvā sādhyahṛdbhṛṅgāṃstataḥ saṃjñambhramedbhavā |

evamekādaśāvṛttīḥ kuryyāt sarveṣu karmasu |

vaśyākarṣaṇayoryādīn varuṇān saṃsmaret sudhīḥ |

mohavidveṣayordhūmrān kṛṣṇān māraṇakarmaṇi |

pītān saṃstambhane dhyāyet prāṇākarṣaṇakarmmavit |

ākṛṣṭān sādhyahṛtprāṇān sthāpayedātmano hṛdi |

krūrakarmasu puttalyāṃ teṣāṃ sthāpanamīritam |

prāṇān sādhyasya maṇḍūkānātmānantu bhujaṅgamān |

saṃsmarettatra nipuṇaḥ sadā krūreṣu karmasu |

vāyvagniśakravaruṇeśvararākṣasendupreteśapatralikhitairatha yādivarṇaiḥ |

bindvāntikaiḥ kṣagata haṃsasametasādhyaṃ prāṇātmayantramatha varṇavṛtaṃ dharāstham 
|

itthaṃ prayogakuśalo manunānena mantravit |

vaśayet sakalān devān kiṃ punaḥ pārthivān janān ||

āvāhanādimudrā tu tantrasārakāreṇa dhṛtā na tvatra prayojanaṃ tāsāmiti |

athāsanaṃ mātṛkābhedatantre pañcamapaṭale |

caturaṅgulavistāramityadi || 

atha pādyam || 

p. 395) prapañcasāre ṣaṣṭhapaṭale ||

pādyaṃ śyāmākadūrvābjaviṣṇukrāntābhirucyate iti pādyam ||

athārghyam || 

gandhapuṣpākṣatayavakuśāgratilasarṣapāḥ |

dūrvā ceti kramādarghya dravyāṣṭakamudīritam |

śākteyārghye viśeṣo yoginītantre saptamapaṭale ||

vakradhānyodbhavaṃ yacca sūkṣmadhānyodbhvaṃ tathā |

tattu taṇḍulamakṣuṇaṃ saptāṣṭanavasaṃkhyayā |

dūrvāṅkurasametañca bhagavatyai nivedayet |

aṣṭamyāṃ vā navamyāṃ vā so'śvamedhaphalaṃ labhet || 

ityarghyam ||

athācamanīyam || 

jātīlavaṅgakakkolairnirmitācamanīyakam ||

ityācamanīyam | 

atha madhuparkkam || 

madhuparkañca sakṣaudraṃ dadhi proktaṃ manīṣibhiḥ || 

śāradāyām ||

ājyaṃ dadhi madhūnmiśrametaduktaṃ manīṣibhiriti madhuparkam ||

atha punarācanamīyam || 

śuddhābhiradbhirvihitaṃ punarācamanīyakam ||

iti punarācamanīyam | 

atha gandhaḥ | 

gandhaśabdavyutpattistu kulārṇave pañcamakhaṇḍe saptadaśollāse ||

gambhīrāpāradaurbhāgyakleśanāśanakāraṇāt |

dharmajñānapradānācca gandha ityabhidhīyate || 

prapañcasāre ||

candanāgurukarpūrapaṅkaṃ gandhamihocyate || 

taddānaphalantu yoginītantre ||

gandhānulepanaṃ dattvā jyotiṣṭomaphalaṃ labhet |

kuṅkumena vilipyāryyāṃ gosahasraphalaṃ labhet |

candanāgurukarpūraiḥ śuklapuṣpaiḥ sakuṅkumaiḥ |

viliptāṃ pūjayeddūrgāṃ vahniṣṭomaphalaṃ labhet |

atha gandhāṣṭakam || 

merutantre caturthaprakāśe || 

gandhāṣṭakaṃ tasya tasya devasyātha prakīrttyate |

candanāgurukarpūrarocanākuṅkumaṃ madam |

raktacandanajāvāsagāṇapatyamudāhṛtamiti gaṇeśagandhāṣṭakam ||

hrīveraṃ candanaṃ kuṣṭhamaguruṃ candanaṃ murā |

sevyakañca jaṭāmāṃsī vaiṣṇavaṃ tadudāhṛtamiti viṣṇugandhāṣṭakam ||

candanāgurukarpūrajalakuṅkumarocanā |

jaṭāmāṃsī kapiyutaṃ śāktaṃ gandhāṣṭakaṃ viduriti śaktigandhāṣṭakam ||

jalakāśmīrakuṣṭhaistu raktacandanacandanaiḥ |

p. 396) uśīrāgurukarpūraiḥ sauraṃ gandhāṣṭakaṃ viduriti sūryyagandhāṣṭakam ||

gorocanā ca kuṣṭhañca karpūrāgurukuṅkumaiḥ |

candanena sadāsyañca varadena ca patrakam || 

śāradāyām ||

candanāgurukarpūratamālajalakuṅkumam |

kuśītakuṣṭhasaṃyuktaṃ śivaṃ gandhāṣṭakaṃ smṛtamiti śaivagandhāṣṭakam || 

atha puṣpam ||

puṣpaśabdavyutpattistu kulārṇave || 

puṇyasaṃvarddhanāccāpi pāpaughaparihārataḥ |

puṣkalārthapradānāñca puṣpamityabhidhīyate || 

prapañcasāre ||

tulasyau paṅkaje jātyau ketakyau karavīrakau |

śastāni daśa puṣpāṇi tathā raktotpalāni ca |

utpalāni ca nīlāni kahlārakumudāni ca |

viśvasāratantre dvitīyapaṭale śeṣacaraṇe bahūni kusumāni ceti pāṭhaḥ ||

mālatīṃ kundamandāraṃ nandyāvarttyādikāni ca |

palāśapāṭalāpārthaparantyāvartmakāni ca |

campakāni sa nāgāni raktamandārakāṇi ca |

aśokodbhavavilvākhyakarṇikārodbhavāni ca ||

viśvasāratantre śaktiviṣaye viśeṣa ukto yathā ||

atha devyā mate vakṣye puṣpāṇi śṛṇu pārvati ! |

ityuktvā tulasyau paṅkaje ityādyuktam || 

tadanantaram |

etānyanyāni tantre'smin puṣpāṇi santi vai priye ! |

nānādeśodbhavāni syuḥ sarvakālodbhavāni ca |

kulāni caiva puṣpāṇi dadyāddevyai viśeṣataḥ |

atha puṣpaṃ pravakṣyāmi karmayoge maheśvari ! |

śṛṇuṣva parayā bhaktyā yathoktaṃ brahmaṇā purā |

kamale karavīre dve kusumbhe tulasīdvayam |

jātyaśoke ketake dve kumārīcampakotpalam |

kundamandārapunnāgapāṭalānāgacampakam |

āragvadhaṃ karṇikāraṃ pāvantī navamallikā |

saugandhikaṃ sakoraṇḍaṃ palāśāśokasarjakāḥ |

sindhuvāra apāmārgaṃ vāpulīkañca kāmajam |

vyāghracelaṃ damanakaṃ maruvakañca tataḥ param |

lavaṅgaṃ jalakarpūraṃ tagarañca javā tathā |

śivapuṣpaṃ droṇapuṣpaṃ kāmarājaṃ suketakam |

anyāni vanapuṣpāṇi jalajasthalajāni ca |

girijāni deśajāni nānāpuṣpāṇyataḥ param || 

p. 397) śāradāyāmapi ||

kamale karavīre dve kumade tulasīdvayam |

jātīdvayaṃ ketake dve kahlāraṃ campakotpale |

kundamandārapunnāgapāṭalā nāgacampakam |

āragbadhaṃ karṇikāraṃ pāvantī navamallikā |

saugandhikaṃ sakoraṇṭaṃ palāśāśokamallikāḥ |

dhustūraṃ sarjakaṃ vilvamarjunaṃ munipuṣpakam |

anyānyapi sugandhīni patrapuṣpāṇi deśikaiḥ |

upadiṣṭāni pūjāyāmādadīta vicakṣaṇaḥ ||

yoginītantre tṛtīyabhāge saptamapaṭale'pi ||

śṛṇu devi ! pravakṣyāmi puṣpādhyāyaṃ samāsataḥ |

ṛtukālodbhavaiḥ puṣpairmallikājātikuṅkumaiḥ |

sitaraktaistathā puṣpairnīlapadmaiśca pāṇḍaraiḥ |

kiṃśukaistagaraiścaiva javākanakacampakaiḥ |

vakulaiścaiva mandāraiḥ kundapuṣpaiḥ kuruṇḍakaiḥ |

dhustūrakādiyuktaiśca bandhūkāgastyasambhavaiḥ |

madanaiḥ sindhuvāraiśca dūrvāṅkurarasukomalaiḥ |

mañjarībhiḥ kuśānāñca vilvapatraiḥ sukomalaiḥ || 

navamapaṭale'pi ||

tulasī dve mālatī tamālāmalakī tathā |

punnāgaṃ munipuṣpañca mallikāñca nivedayet |

karavīrasya kusumairye'rccayanti janārdanam |

darśanāttasya deveśi ! narakāgniḥ praṇaśyati ||

atha karavīrādimāhātmyam | 

puraścaraṇarasollāse daśamapaṭale ||

karavīraṃ javā devi ! svayaṃ kālī na cānyathā |

tārā ca aparā caiva svayaṃ tripurasundarī | 

tathā |

karavīrajavāmūle tulasyā naganandini ! |

yadi prāṇāṃstyajeddevi ! māhātmyaṃ tasya sundari ! |

vaktrakoṭiśatenāpi jihvākoṭiśatena ca |

varṇituṃ tasya māhātmyaṃ na śaknomi kadācana || 

iti karavīrajavāmūle prāṇatyāgaphalam |

śuklakṛṣṇaṃ tathā pītaṃ haritaṃ lohitaṃ tathā |

karavīraṃ maheśāni ! javāpuṣpaṃ tathaiva ca |

svayaṃ kālī ! mahāmāyā svayaṃ svayaṃ tripurasundarī |

anādaro na karttavyaḥ kṛtvā ca narakaṃ vrajet || 

daśamapaṭale ||

kṛṣṇāparājitā sākṣādbhadrakālī na saṃśayaḥ ||

karavīrañca bhuvanā droṇaṃ bhuvanasundarī |

p. 398) javā sākṣādbhagavatī sarvavidyāsvarūpiṇī |

ye sādhakā jaganmātararccayanti śivapriyām |

etaiśca kusumaiścaṇḍi ! sa śivo nātra saṃśayaḥ |

kiṃ japaiḥ kiṃ tapobhirvā kiṃ dānairvā kimadhvaraiḥ |

yenārccitā jagaddhātrī droṇakṛṣṇājavādibhiḥ |

rājasūyāśvamedhādyairvājapeyāgnihotrakaiḥ |

phalaṃ yajjāyate caṇḍi ! tatsarvaṃ kusumārccanāt |

javā droṇaṃ tathā kṛṣṇā mālūraṃ karavīrakam |

sākṣādbrahmasvarūpañca mahādevyai nivedayet |

śvetacandanasaṃyuktaṃ raktacandanalepitam |

yo dadyādbhaktibhāvena sa viśveśo na saṃśayaḥ ||

atha sakāmasya puṣpaviśeṣastatraiva || 

karavīrasya māghyasya sahasrāṇi dadāti yaḥ |

sa kāmān prāpya cābhīṣṭān devīloke mahīyate |

tatraikakaravīreṇa padmānāṃ dve sahasrake |

mahāghore mahotpāte mahāpadi ca saṅkaṭe |

mahāduḥkhe mahāroge mahāśoke mahābhaye |

pūjayet kālikāṃ tārāṃ bhuvanāṃ ṣoḍaśīṃ śivām |

bālāṃ chinnāñca vagalāṃ dhūmāṃ bhīmāṃ karālinīm |

kamalāmannapūrṇāñca durgāṃ duḥkhavināśinīm |

sarvavidyā javādroṇakaravīrairmanoharaiḥ |

mālūrapatraiḥ kṛṣṇābhiḥ kṛṣṇāṃ sampūjya bhūtale |

sādhakendro maheśāni ! bhavenmukto na saṃśayaḥ || 

muṇḍamālāyāṃ daśamapaṭale ||

javāpuṣpairdroṇapuṣpaiḥ karavīrairmanoharaiḥ |

kṛṣṇāparājitāpuṣpairabjaiśca munipuṣpakaiḥ |

pūjayet parayā bhaktyā caṇḍikāṃ parameśvarīm ||

yoginītantramatsyasūktayoḥ ||

ye'rccayanti janādhyakṣaṃ karavīraiḥ sitāsitaiḥ |

caturyugāṇi deveśi ! prīto bhavati mādhavaḥ |

sitāsitairiti śvetakṛṣṇamityādyuktavacanenaikavākyatayā asitaśabdena 
raktapītādikamavagamyate na tu kṛṣṇamātram | 

yoginīhṛdaye ||

vakapuṣpaṃ jātipuṣpaṃ tathā rudrajaṭasya ca |

vājapeyasya yajñasya phalaṃ prāpnoti nānyathā |

sarveṣāmeva puṣpāṇāṃ pravaraṃ nīlamutpalam |

nīlotpalasahasreṇa yastu mālāṃ prayacchati |

p. 399) durgāyai vidhivaddevi ! tasya puṇyaphalaṃ śṛṇu |

varṣakoṭisahasrāṇi varṣakoṭiśatāni ca |

devyā anucaro bhūtvā rudraloke mahīyate | 

muṇḍamālāyāmi ||

lakṣāṇāṃ mahiṣairmeṣairajairdānairmakhaiḥ śubhaiḥ |

pūjitā sā jagaddhātrī yadyeṣā kusumārccitā |

māhātmyañcaiva kṛṣṇāyāḥ kṛṣṇā jānāti kṛtsnaśaḥ |

tadarddhañcāpyahaṃ devi ! tadarddhaṃ śrīpatiḥ sadā |

tadarddhamabjajanmā vai tadarddhaṃ vedasādhakaḥ |

anya puṣpasya māhātmyaṃ saṃkṣepādvacmi śaṅkari ! |

pṛthivyā maṇḍale svargo vaikuṇṭhe kālikāpure |

javādikaravīraiśca dalaiḥ kiṃ kiṃ phalaṃ labhet |

na jānāti jagaddhātri ! ko veda pārvatīṃ vinā |

karavīraiḥ śvetaraktai raktacandanamiśritaiḥ |

pūjayet kṣmātale yastu sa viśveśo bhaveddhruvam |

kṛṣṇāparājitāpuṣpairyastu devīṃ prapūjayet |

so'śvamedhasahasrāṇāṃ phalaṃ prāpya śivāṃ vrajet |

mahāvipattau yo dadyājjavāṃ kṛṣṇāparājitām |

droṇaṃ vā karavīraṃ vā sa gacchet kālikāpuram || 

iti mahāvipattinivṛttikāraṇajavādidānenāpi kālipuragamanam || 

tatraiva ||

kiñca pādyaiḥ kiñca vādyairnaivedyaiḥ kiñca pūjanaiḥ |

madhudānairmadhuparkaiḥ kumbhakaiḥ kiñca recakaiḥ |

pūrakaiḥ kiñca vā dhyānaiḥ prāṇāyāmaiśca kiñca vā |

kiṃ japaiḥ kiṃ tapobhirvā matsyairmāṃsaiśca pañcamaiḥ |

kimanyamantraiḥ kiṃ tantraiḥ kiṃ yantraiḥ kiñca sādhanaiḥ |

kiṃ vedairāsavaiḥ kiṃ vā śmaśānairmantrasādhanaiḥ |

kimadhvarairmantrapūtairmantrārthairmantrajīvanaiḥ |

kiṃ yonimudrayā kiṃ vā tīrthaiḥ kiṃ brahmasādhanaiḥ |

kiṃ  mātṛkānyāsagaṇaiḥ kiṃ kaṭaiḥ kiṃ ghaṭaiḥ paṭaiḥ |

kiṃ kākacañcubhiḥ ṣoḍhānyāsaiḥ kiṃ dharmmasādhanaiḥ |

yenārccitā mahādevī karavīrairjavādibhiḥ |

kṛṣṇāparājitāpuṣpaiḥ karavīrairmanoharaiḥ |

droṇaistu ketakīpuṣpairjavāmālūrapatrakaiḥ |

pūjitā yairbhagavatī teṣāṃ kiṃ karmmasādhanaiḥ || 

nityātantre ekādaśapaṭale ||

na tulasyā yajet kālīṃ nākṣatairviṣṇumarccayet |

p. 400) aparājitāyā dānena sākṣāttuṣṭā bhavecchivā |

kālikāyāśca tārāyāḥ karavīramatipriyam |

javāpuṣpaṃ maheśāni ! dadyānna dhārayet kvacit |

raktotpalena deveśi ! kālikāṃ pūjayet sakṛt |

śatavarṣasahasrāṇāṃ pūjāyāḥ phalamāpnuyāt || 

tathā |

dūrvāpi garbhasaṃyuktā devītuṣṭikarī bhavet |

puraścaraṇarasollāse || 

mañjarīṃ sahakārasya keśavāya nivedayet |

jambutindukayoreva tathā vai keśavasyaṃ ca |

śephālikāñca tagaraṃ bandhūkañca nivedayet |

rudrajaṭāṃ śirīṣañca dāḍimaṃ kāñcanaṃ tathā |

nīlakaṇṭhaṃ mayūrañca yonyākārañca varjjayet |

puṣpadāne kāmyaphalaṃ nityātantre tatraiva ||

īśvara uvāca ||

brahmahatyādipāpānāṃ prāyaścittaṃ sureśvari ! | 

raktapuṣpairmahādevi ! cakrarājaṃ prapūjayet |

kulācārakrameṇaiva karpūrakṣodamaṇḍitam |

mahāpātakakoṭīśca janmāntarakṛtā api |

māsamātreṇa hanyante satyaṃ satyaṃ na saṃśayaḥ |

lakṣmīstasya bhavedgehe susthirā vīravandite ! |

javāpuṣpairmaheśāni ! pūrvavadyadi pūjayet |

māsamātreṇa naśyanti saptajanmakṛtānyapi |

brahmahatyādipāpāni dhanavān jāyate kaviḥ |

pūrvavat ketakīpuṣpaiḥ patrairvā yadi pūjayet |

māsamātreṇa deveśi ! upapātakakoṭayaḥ || 

naśyantīti pūrvoktenānvayaḥ |

labhate rājasaubhāgyaṃ sādhako nātra saṃśayaḥ |

śatapatrairmaheśāni ! pūrvavat pūjayecchivām |

māsamātreṇa deviśi ! sarvapāpaṃ vināśayet |

campakaiḥ pūjayeddevīṃ pūrvavanmāsamātrakam |

nihatya parameśāni ! pātakaṃ śatajanmajam |

saubhāgyaṃ labhate mantrī triṣu lokeṣu pārvati ! |

śvetapadmairmaheśāni ! māsamātraṃ prapūjayet |

triṃśajjanmakṛtān pāpānnāśayennātra saṃśayaḥ |

bandhūkaiḥ pūrvavaddevi ! māsamātraṃ prapūjayet |

nihatya sarvapāpāni trailokyaṃ vaśamānayet |

mālatīmallikājātīkundaiḥ śvetotpalaiḥ saha |

sumiśraiḥ pūrvavaddevi ! māsamātraṃ prapūjayet |

p. 401) brahmahatyādipāpāni śatajanmakṛtānyapi |

nāśayet parameśāni ! muktistasya kare sthitā |

raktotpalajavāvahnibandhūkāgastyakaiḥ śivām |

pūrvavat parameśāni ! māsamātraṃ prapūjayet |

pātakaṃ nāśayitvāsau mama tulyo bhavennaraḥ |

nāgakeśarakahlāravakulaiḥ sindhuvārakaiḥ |

pāṭalaiḥ pūjayeddevi ! śrīpīṭhāntarnivāsinīm |

pūrvavat pūjayeddevi ! māsamātraṃ prasannadhīḥ |

sahasrajanmajaṃ pāpaṃ nāśayennātra saṃśayaḥ |

saubhāgyamatulaṃ tasya bhaveddevīprasādataḥ || 

yoginītantre ||

notsṛjya dadyāt puṣpāṇi vanasthāni kadācana |

na śaknuvanti vai devāḥ samākarṣitumudyatāḥ |

ekaikaṃ kusumaṃ yakṣā rakṣanti daśa vai yataḥ |

tathā yakṣāṅganāḥ pañca sarvataḥ kusumāvṛtāḥ |

tasmādāhṛtya kusumaṃ yajeddevān pitṝnapi || 

iti vṛkṣasthapuṣpadānaniṣedhaḥ || 

matsyasūkte ||

snātvā madhyāhnasamaye yaśchindyāt kusumaṃ naraḥ |

tatpuṣpairarcane devi ! raurave pratipacyate ||

madhyāhna ityupādānāt prātaḥsnātasya puṣpāharaṇe na doṣaḥ || 

atha puṣpamālā || 

viśvasāratantre ||

nīlotpalasahasreṇa yastu mālāṃ prayacchati |

durgāyai vidhivaddevi ! tasya puṇyaphalaṃ śṛṇu |

varṣakoṭisahasrāṇi varṣakoṭiśatāni ca |

devyā anucaro bhūtvā rudraloke mahīyate || 

yoginītantre navamapaṭale ||

mālatīmālayā viṣṇurarccito yena kārtike |

pāpākṣarakṛtamālā nāśitā tasya viṣṇunā |

paṭṭe saure pramārjjitā iti matsyasūkte caturdaśapaṭale śeṣacaraṇe pāṭhaḥ || 

tathā ||

karavīrakṛtāṃ mālāṃ mādhavāya prayacchati |

devendro'pi maheśāni ! karoti karasampuṭam ||

atha māsaviśeṣe dhātrīphalādidānaphalaṃ tatraiva ||

dhātrīphalena patreṇa yo'rccayenmeṣage ravau |

daśānāmaśvamedhānāṃ phalantu labhate priye ! |

mañjarīṃ sahakārasya keśavāya nivedayet |

jambūtindukayoreva tathā vai keśavasya ca || 

matsyasūkte ||

karavīra kṛtāṃ mālāṃ yo dadyānmādhavāya ca |

p. 402) devendro'pi maheśāni ! karoti karasampuṭam ||

cakārādanyasyai devatāyai ca || 

tatraiva ||

na bhedayed yajñasūtraṃ mālāñcaiva na bhedayet |

viśeṣe mālatīmālā vyāghracarmma tathaiva ca || 

vṛhannīlatantre dvitīyapaṭale ||

kokanadañca bandhūkaṃ karṇikādvayameva |

vakamandāraraktāni karavīrāṇi śasyate |

mallikātritayaṃ jātī kṣaumapuṣpaṃ jayantikā |

vilvapatraṃ kuruvakaṃ munipuṣpañca keśaram |

vasantīñcaiva saugandhaṃ kālapuṣpaṃ manoharam |

āmalakañca kādambaṃ vakulaṃ yūthikāṃ tathā |

vilvairmaru vakādyaiśca tulasīvarjitaiḥ śubhaiḥ |

oḍrapuṣpairviśeṣeṇa vajrapuṣpeṇa śobhitam |

sarvaṃ puṣpaṃ pradadyācca bhaktiyuktena cetasā |

javāpuṣpaṃ maheśāni ! dadyāddevyai viśeṣataḥ |

padmaṃ priyataraṃ devyāḥ śephālī vakulaṃ tathā |

raktotpalena deveśi ! pūjayet paramāṃ śivām |

lakṣavarṣasahasrāṇāṃ pūjāyāḥ phalamāpnuyāt |

śirīṣaṃ paramaṃ devyāḥ prītidaṃ tagaraṃ tathā |

sthalapadmaṃ suṣṭhutaraṃ lakṣasaṃkhyakrameṇa tu |

yadi dadyānmaheśāni ! sarvasiddhiḥ sureśvari ! |

tadaiva mantrasiddhiḥ syānnātra kāryyā vicāraṇā |

vijātīṃ tulasīṃ ramyāṃ tasyāṃ prītikarāṃ parām |

kāñcanaṃ raktavarṇañca ādipriyataraṃ mahat |

bhaktiyukto maheśāni ! sarvaṃ puṣpaṃ nivedayet ||

vṛhannīlatantre ||

cāturmāsye tu lakṣaikamālatyā yo'rccayeddharim |

śatajanmakṛtaṃ pāpaṃ tatkṣaṇādeva naśyati |

karavīrasya kusumairye'rccayanti harerdine |

darśanāttasya deveśi ! narakāgniḥ praṇaśyati || 

atha varjyapuṣpāṇi ||

nārccayet jhiṇṭipuṣpeṇa pītaiśca tagaraistathā |

śvetenoḍreṇa kṛṣṇena vijayena na cārcayet ||

prapañcasāre ṣaṣṭhapaṭale ||

aṅgane patitairmālyaiḥ śīrṇairvā jantudūṣitaiḥ |

āghrātairaṅgasaṃspṛṣṭairūṃṣitairnāpi cārcayet || 

śāradāyām ||

malinaṃ bhūmisaṃspṛṣṭaṃ kṛmikeśādidūṣitam-aṅgaspṛṣṭaṃ samāghrātaṃ tyajet 
paryyuṣitaṃ guruḥ || 

matsyasūkte caturddaśapaṭale ||

p. 403) śephālikāntu kahlāraṃ śaratkāle praśasyate |

anyatra na spṛśeddevi ! prāyaścittantu pūjanāt |

nārcayedraktakṛṣṇena tathogragandhikena ca |

karavīrasya māghyasya bandhūjīvasya caiva hi |

keśarasya ca vajrasya raktaṃ devi ! praśasyate ||

yoginītantre ||

vilvapatraṃ śamīpatraṃ tamālāmalakīdalam |

apāṅgabhṛṅgapatrañca kuśaṃ dūrvāṃ tathaiva ca |

puṣpāṇāmapyabhāve tu phalānyapi nivedayet |

phalānāmapyabhāve tu tatpatraiḥ pūjayeddharim ||

iti puṣpādyabhāve patreṇāpi pūjanam || 

guptapūjāpuṣpañca tatraiva ||

siṃhāsyañcaiva māsūraṃ dhustūrañca caturvidham |

tathā rudrajaṭe dve ca guhyapuṣpañca śaṅkari ! ||

padme nīlotpale devi ! vakamandārakāñcane |

mādhavī dve tamālañca guptametadvarārcane ||

divārātribhedena puṣpaviśeṣeṇa pūjanamuktaṃ tatraiva ||

kanakāni sugandhīni rātrau deyāni śaṅkari ! |

divā cānyāni puṣpāṇi divā rātrau ca mallikā ||

devālayasya puṣpeṇa yo devaṃ pratipūjayet |

andhatvaṃ prāpnuyāt so'pi daśa varṣāṇi pañca ca ||

devatāviśeṣe puṣpaviśeṣavarjjanamapi tatraiva ||

śive vivarjayet kundaṃ māghe māghyaṃ praśasyate |

gaṇeśe varjjayenmāghyamaśokaṃ tagaraṃ tathā |

sūryye māghyañca mandāraṃ kanakañca tathaiva ca |

mahālakṣmyai ca tulasīṃ jhiṇṭikāṃ kāñcanaṃ tathā |

atra jhiṇṭikāvarjanamadhikadoṣārtham ||

bandhūjīvañca droṇañca sarasvatyai na dāpayet |

grahāṇāṃ vilvapatrañca śamīpatraṃ tathaiva ca |

brahmaṇe varjayet kāśaṃ kausumbhaṃ śamipuṣpakam |

dhātrīpuṣpaṃ kuruṇṭañca jalapuṣpaṃ tathaiva ca |

durgāyai na pradadyācca somapuṣpaṃ tathaiva ca |

tripurāyai kāñcanañca kanakaṃ vāsakaṃ tathā |

kiṃśukaṃ kṛṣṇakāntāñca indrākṣīṃ varccanāṃ tathā ||

yoginītantre ||

vilvapatrañca māghyañca tamālāmalakīdalam |

kahlāraṃ tulasīñcaiva padmañca munipuṣpakam |

etat paryyuṣitaṃ na syāt yaccānyat kalikātmakam |

na duṣyecchinnabhinnañca jātīpuṣpañca śaṅkari ! |

p. 404) dhūpaśabdatryutpattistu kulārṇave ||

dhūtāśeṣamahādoṣapūtigandhaprabhāvataḥ |

paramānandajananāddhūpa ityabhidhīyate ||

prapañcasāre ||

sa guggulvagurūśīrasitājyamadhucandanaiḥ |

sārāṅgāre vinikṣiptairmantrī pīṭheḥ pradhūpayet ||

yoginītantre ||

kṛṣṇāgurusakarpūraṃ candanaṃ sihlakaṃ tathā |

bhagavatyai naro yastu idaṃ dattvā maheśvari ! |

iha kāmamavāpnoti durgāloke mahīyate || 

iti dhūpaḥ ||

dīpavyutpattistu kulārṇave ||

mohadhvāntapraśamanāt kṣayajanmanivāraṇāt |

divyarūpapradānācca paratattvaprakāśanāt |

mokṣadīpa iti khyāto mokṣamārgaikasādhanam ||

prapañcasāre ||

gosarpiṣā vā tailena vartyā ca laghugarbhayā |

dīpitaṃ surabhiṃ dugdhaṃ dīpamuccaiḥ pradīpayet || 

iti dīpaḥ ||

vastradānantu varadātantre caturthapaṭale ||

ṣaṭtriṃśadaṅgulānyūnāyāmaṃ vastraṃ na cārpayet |

vibhave sati deveśi ! kāmye karmaṇi kutracit ||

alaṅkārastu tatraiva ||

aṣṭavarṣakanyakāyā nopayuktaṃ bhavettu yat |

alaṅkāraṃ na dadyācca vittaśāṭyaṃ vivarjayet ||

hīnottamayoḥ phalantu sarvopacārāṇāṃ tatraiva ||

hīne hīnaphalaṃ devi ! śreṣṭhe śreṣṭhaphalaṃ labhet ||

naivedyaśabdavyutpattistu kulārṇave ||

caturvidhaṃ kuleśāni dravyaṃ te ṣaḍrasānvitam |

nivedanādbhavettṛptirnaivedyaṃ tadudāhṛtam ||

prapañcasāre ||

susitena suśuddhena pāyasena sasarpiṣā |

sitaudanaṃ sakadalīdadhyādyaiśca nivedayet | 

iti naivedyam ||

tāmbūlaṃ matsyasūkte ṣaḍviṃśatipaṭale ||

atha vāstuguvākañca kṛtvā parṇasamanvitam |

śaṅkhaśambūkacūrṇena viliptena nivedayet | 

tathā |

karpūravāsitaṃ devi ! mṛgadarpasamanvitam |

dhanyākamadhurīkādyaiḥ sādhitantu nivedayet |

elācampakamustādyairmukhavāsaḥ praśasyate ||

niṣiddhacūrṇaparṇe api tatraiva ||

kapardakasya vṛkṣasya palāśasya ca śaṅkari ! |

taccūrṇaṃ varjjayeddevi ! vṛkṣaparṇaṃ na dāpayet |

kalivṛkṣasthitaṃ parṇaṃ panasasthaṃ na dāpayet |

p. 405) aśokaśālmalisthaṃ vā sadaiva parivarjayet ||

kalivṛkṣo bhūtāvāsaḥ gauḍe vayaḍā iti yasya prasiddhiḥ |

śastamapi tatraiva ||

āmranimbagatañcaiva śastaṃ parṇaṃ mama priye ! | 

iti tāmbūlam ||

tataḥ prāṇāyāmādikaṃ kṛtvā aṣṭottarasahasraṃ śataṃ vā mūlamantraṃ japtvā 
japaṃ samarpya stavakavacādikaṃ paṭhitvā praṇamet |

taduktaṃ gandharvatantre pañcadaśapaṭale ||

stuvannānāvidhaiḥ stotrairbhaktibhāvasamanvitaḥ |

praṇamet parameśānīṃ vidhinā sādhakottamaḥ |

devamānuṣagandharvā yakṣarākṣasapannagāḥ |

namaskāreṇa tuṣyanti mahātmānaḥ samantataḥ |

namaskāreṇa labhate caturvargaṃ mahodayam |

sarvatra sarvasiddhyarthaṃ natirekā pravarttate |

natyā vijayate lokān natyā dharmaḥ pravarttate |

namaskāreṇa dīrghāyuracchinnā labhate prajāḥ |

caturvargaṃ labhedbhakto na cirādeva sādhakaḥ |

namaskāro mahāyajñaḥ prītidaḥ sarvataḥ sadā |

namaskuru mahādevīṃ pradakṣiṇañca bhaktitaḥ ||

yoginītantre pūrvakhṇḍe'ṣṭamapaṭale ||

pradakṣiṇatrayaṃ kuryyāt padmākāraṃ namettataḥ |

dakṣiṇāduttaraṃ gatvā devasya ca maheśvari ! ||

pradakṣiṇatrayamityādi madhyāvasāne jñeyam |

tathā ca kumārīpūjāmadhikṛtya rudrajāmale uttarakhaṇḍe ṣaṣṭhapaṭale ||

pradakṣiṇatrayaṃ kuryyādādau madhye tathāntataḥ |

paścāttu dakṣiṇāṃ kuryyādrajataiḥ svarṇamauktikaiḥ |

kṛtāñjaliṃ tato baddhvā bhrāmayitvā namettataḥ |

pratyekabhramaṇe devi ! daṇḍavat praṇipātayet |

yo no namedbhramitvā tu aparādho bhavettadā |

abaddhāñjalinā yastu namaskāraṃ karoti saḥ |

mohāndhakāranarake pacyate nātra saṃśayaḥ |

pātāntare ca praṇamenmūrdhnā na ca kṣitiṃ spṛśet |

śapanti devatāstasya viphalaṃ tat prakīrttitam |

praṇāme devadevasya yāvatyo mṛttikāḥ priye ! |

śarīre vā maheśāni ! tasya puṇyaphalaṃ śṛṇu |

yāvanto reṇavastasya yāvatkālañca tiṣṭhati |

tāvadvarṣasahasrāṇi brahmaloke mahīyate ||

p. 406) gandharvatantre ||

kāyiko vāgbhavaścaiva mānasastrividhaḥ smṛtaḥ |

namaskārāśca vijñeyā uttamādhamamadhyamāḥ |

kāyikaistu namaskarairdevāstuṣyanti sarvadā |

namaskāreṣu sarveṣu kāyikaḥ prathamaḥ smṛtaḥ |

jānubhyāmavanīṃ gatvā saṃspṛśya śirasā kṣitim |

kriyate yo namaskāraḥ procyate kāyikastu saḥ |

puṭīkṛtya karau śīrṣe sarvadharmārthasādhanam |

prasāryya dakṣiṇaṃ hastaṃ svayaṃ namraśirāḥ punaḥ |

darśayan dakṣiṇaṃ pārśvaṃ bhaktiśraddhāsamanvitaḥ |

sakṛt pradakṣiṇaṃ kṛtvā varttulākṛti sādhakaḥ |

sa tu pradakṣiṇo jñeyaḥ sarvadevaikatuṣṭidaḥ |

aṣṭottaraśataṃ yastu devyāḥ kuryyāt pradakṣiṇam |

sa sarvakāmamāsādya paścānmokṣamavāpnuyāt |

trikoṇamatha ṣaṭkoṇamarddhacandraṃ pradakṣiṇam |

daṇḍamaṣṭāṅgamugrañca saptadhā natilakṣaṇam |

dakṣiṇādvāyavīṃ gatvā tasmādvyāvṛtya dakṣiṇam |

gatvā yo'sau namaskāraḥ so'rddhacandro mama priyaḥ |

namaskāreṣu jānīyādāsāṃ prākṛtamadrije ! |

tyaktvā svamāsanaṃ sthānaṃ paścādgatvā namaskṛtaḥ |

nipatya daṇḍavadbhūmau daṇḍa ityucyate budhaiḥ |

tathaiva daṇḍavadbhūmau nipatya hṛdayena ca |

civukena mukhenātha nāsayā hanukena ca |

cakṣuṣā cātha karṇābhyāṃ brahmarandhreṇa caiva hi |

tadaṣṭāṅgamiti proktaṃ yadbhūmiṃ spṛśate kramāt ||

merutantre ||

hastābhyāṃ caraṇābhyāñca jānubhyāṃ vakṣasā tathā |

mūrdhnā dṛṣṭyā tathā vācā citte cāṣṭāṅga īritaḥ |

hastajānuśirovākyadhībhiḥ pañcāṅga īritaḥ ||

gandharvatantre ||

brahmarandhreṇa saṃsparśaḥ kṣiteryasyā namaskṛte |

sa ugra iti vijñeyo viṣṇostuṣṭipradāyakaḥ |

yā svayaṃ gadyapadyābhyāṃ ghaṭitābhyāṃ namaskṛtiḥ |

kriyate bhaktiyuktena vācikastūttamaḥ smṛtaḥ |

paurāṇikairvaidikairvā tāntrikaiḥ kriyate natiḥ |

sa madhyamo namaskāro bhavedācārataḥ sadā |

pareṣāṃ gadyapadyābhyāṃ namaskāro yadā bhavet |

sa vāciko'dhamo jñeyo namaskāreṣu sarvataḥ |

p. 407) iṣṭamadhyāniṣṭagatairmanobhistrividhaṃ bhavet |

namanaṃ mānasaṃ proktamuttamādhamamadhyamam |

trividhe ca namaskāre kāyikaścottamaḥ smṛtaḥ ||

tato devatāṃ visṛjyanaivedyāvaśeṣeṇa tattatkalpoktāṃ devatāṃ sampūjya 
sthānamārjjanādikaṃ kuryyāt ||

atha nirmālyakālanirūpaṇam yoginītantre tṛtīyabhāge saptamapaṭalīyavacanantu 
tantrasārakāreṇaiva dhṛtaṃ na tvatra prayojanam |

matsyasūkte ṣoḍaśapaṭale ||

maṇimuktāprabālāni devadattāni yāni ca |

na nirmālyaṃ dvādaśābdaṃ taijasāni tathaiva ca |

tūlikā caiva ṣaṇmāsamavijaṃ pañcavatsaram |

paṭanirmāṇakañcaiva kārpāsaṃ vastrameva ca |

vatsarañca tadarddhañca mṛduvastraṃ tadarddhakam |

naivedyaṃ darśanādeva mahāpūjāvasānake |

yāvaduṣṇaṃ bhavedannaṃ yajñasūtraṃ tataḥ smṛtam |

sodakaṃ kṛśarañcaiva yāmārddhena maheśvari ! |

karavīrasrajo devi ! tathā padmotpalāni ca |

yāmārddhena maheśāni ! tathā vilvamayasya ca |

mastakaṃ rudhirañcaiva ahorātreṇa sundari ! tulasī dve mālatī dve tamālāmalakī tathā |

punnāgamunipuṣpañca mallikā trividhāni ca |

jātī dve ketakī dve ca kumude padmakadvayam |

vāsudevāya yo dadyāttasya puṇyamanantakam ||

atha devatāsampradānakavihitaniṣiddhadravyāṇi ||

vṛhannīlatantre ṣaṣṭhapaṭale ||

sandeśaṃ paramaṃ dadyāddevyai dravyeṇa saṃyutam |

guḍaṃ kṣīraṃ madhudrākṣāmikṣudaṇḍaṃ purātanam |

rambhāphalaṃ bījapūraṃ tathā ca nārikelakam |

madhuyuktaṃ nārikelaśasyaṃ dadyānmaheśvari ! |

madhuyuktaṃ miṣṭayuktaṃ vyavahāro'pi ca tathā ||

yoginītantrottarakhaṇḍīyāṣṭamapaṭale ||

iṅgudīphalavilvāni vadarāmalakāni ca |

kharjjūraṃ panasañcaiva mātuluṅgaṃ madhūni ca |

āmrātoḍumbarañcaiva tathā tālaphalāni ca |

dāḍimaṃ kadalañcaiva prayatnena niyojayet |

lakucaṃ madhukaṃ yuktaṃ tathā pūgaphalāni ca |

bījapūrañca madhuraṃ karkandhūñca nivedayet |

mūlakasya ca śākañca anyacca vividhaṃ tathā |

p. 408) sarṣapasya ca śākañca rājīvasya tathaiva ca |

yasya mūlaṃ viśālañca śākaṃ tasya prarohakam |

vāstūkasya śākañca pālaṅkasya mama priye ! |

deyāni varjjanīyāni tathā ca tintiḍīphalam |

kuṣmāṇḍaṃ parvatīyañca yathā cāraṇyasambhavam |

kadalaṃ bījapūrañca vāmakaṃ pīṇḍrakaṃ tathā |

akālapanasañcaiva tathānyadapi varjjayet || 

iti vihitaniṣiddhaphalakathanam |

vrīhīṇāñca pravakṣyāmi upayogyāni śaṅkari ! |

ekacittaṃ samādhāya prāpaṇaṃ śṛṇu śaṅkari ! |

somadhānyaṃ vṛhaddhānyaṃ raktaśālikameva ca |

mahaddhānyaṃ yavañcaiva tilamāṣañca mudgakam |

kalāyaṃ varttulañcaiva siddhārthaṃ kuṅkumāni ca |

kṣudrajīrañca madhurīmetānyapi niyojayet ||

varjyaśasyānyapi tatraiva ||

kālaśākaṃ kalāyañca jīvakīyaṃ tathaiva ca |

caṇakaṃ kodravañcaiva varjjayenmama sundari ! ||

atra kalāyaṃ trikoṇama cipiṭaṃ vā |

varttulasya vihitatvāttenātasīmasūrādīni varjjayedityarthaḥ ||

kṣīrañca kṛṣṇākṣīrañca lavaṇaṃ mṛttikodbhavam |

lavaṇaṃ prācīsambhūtaṃ tathottarasamudbhavam ||

kṣīraṃ kṛṣṇagavyādikṣīram ||

paśūnāñca pravakṣyāmi vanyānāṃ grāmavāsinām |

yena cāpyupayojyāni gavyaṃ devi ! payo ghṛtam |

mārgaṃ māṃsaṃ tathā chāgaṃ śālabhaṃ śāśakantathā |

etaistu prāpaṇaṃ dadyādviṣṇoścaiva priyāvaham |

māhiṣaṃ varjjayenmāṃsaṃ kṣīraṃ dadhi ghṛtaṃ tataḥ |

pakṣiṇāñca pravakṣyāmi ye prayojyā mama piye |

yāṃścaiva viṣṇuyāgeṣu upayuñjanti nityaśaḥ |

haritañca mayūrañca lāvakaṃ varttakaṃ tathā |

kapilaścaiva cāsaśca kākakukkuṭakau śiraḥ |

vanyakukkuṭakaścaiva śarāriśca kapotakam |

vellakaḥ kulikaścaiva raktapucchaśca ṭiṭṭibhaḥ |

kṛṣṇo matsyāśināñcaiva patatrīṇāṃ viśiṣyate |

abhakṣyañcaiva yadvā pañcanakhasya ca |

yadvā yadivārthe | 

māṃsamabhakṣyaṃ yadi vā bhakṣyaṃ tadā pañcanakhasya cakārādeśca ityanvayaḥ ||

p. 409) citramatsyaṃ rohitañca pāṭhīnaṃ nalamīnakam |

mahāśālañca śālañca rājīvaṃ siṃhatuṇḍakam |

matsyānyetāni devāni vaḍālīñca vivarjayet |

citramatsyaścitala iti | 

nalamīnaściṅḍīti prasiddhaḥ | 

siṃhatuṇḍaḥ riṭhā iti prasiddhaḥ | 

vaḍālī bhedā iti prasiddhaḥ ||

jānapādāṃśca śakunān kṣudravārāhakaṃ tathā |

kausumbhaśākapinnākaṃ raktapādāṃśca varjayet |

kharjūraṃ panasaṃ drākṣāṃ mātulaṅgañca śīrakam |

kadalīṃ nāgaraṅgañca tathā jambū phalāni ca |

śālukaṃ madhukañcaiva prayatnena nivedayet |

kadalaṃ bījapūrañca dugdhapakvaṃ nivedayet |

kandupakvaṃ kaśeruñca jambūṃ bālapriyaṃ bhavet |

ārdrakaṃ lavaṇañcaiva jīrakaṃ pippalīyakam |

jātīkoṣaṃ tindukañca devyāḥ priyataraṃ bhavet |

varjanīyaphalamāha tatraiva ||

rāmarambhāphalaṃ pakvaṃ kadalaṃ dhūmratāpitam |

na yojayenmahādevyai utpalasya ca bījakam |

dhānyaṃ śrāvaṇikaṃ martyo dviḥsvinnañca vivarjayet |

nārikelaṃ suvarṇābhaṃ nārikelañca rāmakam |

nivedayenmahādevyai toyaṃ tasya viśeṣataḥ |

nārikelañca bhāṇḍīraṃ daive śrāddhe vivarjayet |

vakulasya phalaṃ pakvaṃ padmasya ca phalaṃ tathā |

niyojayenmahādevyai cāndrāyaṇaphalaṃ labhet ||

niṣiddhamāha tatraiva ||

karkkandhūṃ śarkarāyuktaṃ daṇḍaśākaṃ tathaiva ca |

kuṣmāṇḍaṃ parvatīyañca dūrataḥ parivarjayet ||

matsyasūkte ṣaḍviṃśatipaṭale ||

śṛṇu devi ! pravakṣyāmi māṃsabhedānnibodha me |

na deyaṃ tiktakamaṭhaṃ paśuśṛṅgiṇameva ca |

gomīnaṃ cakraśakulaṃ vaḍālaṃ rāghavaṃ tathā |

vāmīnaṃ canavarṇañca sacakraṃ ceṅgameva ca |

bhūvilaṃ cāniruddhañca gāṅgeyāni vivarjayet |

ātoṣiṇīhiraṇyāni cakravimbāni varjayet |

ajañca vṛhadājañca parvatīyaṃ tathaiva ca |

meṣañca dvividhañcaiva eṇaṃ caiva caturvidham |

akalau tu gavāṃ māṃsaṃ godhāmāṃsañca śāśakam |

lulāpañcaiva nepāle vārāhaṃ kāmarūpake |

p. 410) khaḍgaṃ caturmukhaṃ bhakṣyaṃ cāhāre parameśvari ! |

gavayaṃ gandhamṛgañcaiva mahiṣantu viśiṣyate |

sarvatra kṣudravārāhaṃ nīlahayaṃ tathaiva ca |

malaye saguṇe caiva tathā jālandhareṣu ca |

abhakṣyaṃ matsyamāṃsañca vaḍālaṃ sarvapīṭhake |

atra deśaviśeṣe matsyamāṃsabhojananiṣedhād deśāntare gauḍanepālādau 
matsyamāṃsabhojanamanumataṃ bhavati |

vaḍālī tu abhakṣyā sarvadeśa ityarthaḥ ||

māntriko varjjayennityaṃ pārvataṃ śṛṅgaverakam |

kuṣmāṇḍaṃ parvatīyañca svarṇarohitakaṃ tyajet |

svarṇābhāṃ godhikāñcaiva vārāhaṃ śvetameva ca |

cakrāṅkitañca kamaṭhaṃ rājahaṃsaṃ na bhakṣayet |

grāmyaṃ jalacaraṃ caiva bhakṣyaṃ tasya vivarjjayet |

kapotaṃ kukkuṭaṃ caiva mayūraṃ krauñcameva ca |

varddhanaṃ vabhrubālañca dātyūhaṃ kokilaṃ tathā |

gṛdhrolūkañca kaṅkañca vistārākṣaṃ na bhakṣayet |

alāvuṃ vārttākuṃ caiva tittirañca mayaṃ tathā |

bhāradvājaṃ matsyacakraṃ daśāvatārameva |

akāmena dvijo bhuktvā prāṇāyāmena śudhyati |

trirātrāvasthitaṃ māṃsaṃ tatsarvaṃ parivarjjayet |

bhuktasya parvatīyasya siṃhatuṇḍasya pārvati ! |

na hi svedātape śuddhaṃ vahniśuddhaṃ tathaiva ca |

saṃskṛtaṃ gandhapṛktena pallavaṃ parameśvari ! |

tanmāṃsabhakṣaṇāddevi ! bhūyaśca tatra vidyate |

yo māṃsaṃ varjjayeddevi ! māṃsamātraṃ viśeṣataḥ |

sarvayajñaphalaṃ samyak labhate nātra saṃśayaḥ |

saṃvatsare daśaguṇaṃ ṣaṇmāse ca caturguṇam |

parvakāle tvaśakte tu pitṛmedhaphalaṃ labhet |

viṣṇoḥ śayanakāle ca cāturmāsye ca yatnataḥ |

agniṣṭomasya yajñasya labhate phalamuttamam |

aśaktaḥ kārttike devi ! matsyamāṃsau vivarjjayet |

kārttike śaukaraṃ māṃsaṃ gomīnaṃ matsyameva ca |

tasmāt sarvaprayatnena kārttike parivarjjayet |

bhakṣayellāvakaṃ varttaṃ hariccitrakaraṃ tathā |

cāsaṃ citrakapotañca tṛṇākṣañca mayūrakam |

kāmañca kalabhañcaiva tolikālakameva |

etānyeva ca bhakṣyāṇi pravadanti manīṣiṇaḥ ||

p. 411) niṣiddhamapi tatraiva ||

bhṛṅgarājadvayañcaiva pikaṃ kadalameva ca |

sāraṅgaṃ dīrghatuṇḍañca dīrghagrīvaṃ hiraṇmayam |

narttañcalaṃ raktakaṇṭhaṃ raktapakṣiṇameva ca |

cillaṃ kīlālakañcaiva gaṅgācillakameva ca |

etānyeva dvijātīnāmabhakṣyāṇīti śabditam |

raktapucchaṃ tathāraṇyaṃ kukkuṭaṃ śoṇatuṇḍakam |

śvetagrīvo nīlakaṇṭho raktakaṇṭhastathaiva ca |

śaśakaḥ patravāhaśca pīḍako jīvakastathā |

etāni śastamāṃsāni kāle prāptāni bhakṣayet ||

abhakṣyamāṃsamāha tatraiva ||

naravānara-ṛkṣāṃśca vyāghramārjārakacchapān |

viḍvarāhañca śaralaṃ hayamāṃsaṃ tathaiva ca |

na bhakṣayet śuno māṃsaṃ bhuktvā cāndrāyaṇañcaret |

sakāmo gavayañcaiva gavāṃ māṃsaṃ tathaiva ca |

hastimāṃsaṃ pramādena bhuktvā cāndrāyaṇadvayam |

śūkarasya ca khaḍgasya sthūlamāṃsaṃ tathāśayam |

sthūlaṃ dvābhyāṃ tribhirvarṣaiścaturbhiḥ ṣaḍbhireva ca |

atisthūlamiti proktaṃ tanna bhavet kadācana |

eṇasya śaśakasyaiva ajasya vṛṣabhasya ca |

tathā khasya bhṛgasyaiva varāhamahiṣasya ca |

atisthūlāni māṃsāni bhakṣyaṃ māṃsaṃ kalau yuge |

akalau tu gavāṃ māṃsaṃ deśācāreṇa śaukaram |

na bhakṣayenmṛtaṃ māṃsaṃ dvividhaṃ mūṣikasya ca |

mekasya kṣudrāṭakasya śambūkakarkaṭasya ca |

akāmena dvijobhuktvā prāṇāyāmena śudhyati |

anuktamatsyamāṃsasya bhoktā snānena śudhyati |

gomāṃsaṃ māṃsakāmena bhuktvā cāndrāyaṇañcaret |

pheravasya tathā bhuktvā ṛṣicāndrāyaṇañcaret |

pūtigandhasakīṭāni bhuktvā cāndrāyaṇañcaret |

raudraśuṣkāṇi bhuktvā vai prāṇāyāmena śudhyati |

trirātrāvasthitaṃ māṃsaṃ tatsarvaṃ parivarjjayet |

śallasya parvatīyasya siṃhatuṇḍasya pārvati ! |

na duṣyedātape śuddhaṃ vahniśuddhaṃ tathaiva ca |

saṃskṛtaṃ gandhapṛktena yannavaṃ parameśvari ! |

tanmāṃsabhakṣaṇāddevi ! prāyaścittaṃ na vidyate |

atra bhakṣaṇaniṣedhādanivedya bhakṣaṇadoṣadarśanena sutarāṃ devatāsampradānakatvam 
|

māṃsatyāga phalamapi tatraiva ||

p. 412) tulāmakarameṣeṣu yo māṃsaṃ parivarjjayet |

hayamedhasya yajñasya tadeva phalamāpnuyāt |

yāvajjīvaṃ tyajedvāpi rājasūyaphala labhet |

ekasya varjjanāddevi ! matsyamāṃsasya varjanam |

gṛhamedhī maheśāni ! pitṛśrāddhaṃ vinā tyajet |

pramādādvā tathājñānāt saṅkalpaṃ vā samācaret |

cāndrāyaṇaṃ tataḥ kṛtvā paurṇamāsyāṃ samācaret |

pitṛśrāddhaṃ tataḥ kṛtvā kṛtvā yastu nirāmiṣam |

satyatvaṃ varjayedvāpi pitṛhatyāvratañcaret |

sarvavratādhikataraṃ sarvayajñādhikaṃ param |

pitṛmedhaṃ maheśāni ! sarvasvenāpi kārayet |

tasyādhikataraṃ vāpi svabhāryyārttavalaṅghane |

ṣoḍaśedivase pūrṇe bharttā proṣita āgataḥ |

harivāsarakañcānyamathavā śrāddhavāsaram |

ṛtuṃ na laṅghayettatra tadeva vratameva hi |

ṛtuhā parameśāni ! brahmahatyāvratañcaret |

vrate vinaṣṭe deveśi ! prāyaścittaṃ bhavedanu |

tasmāt puṇyatamaṃ jñeyaṃ svabhāryyāparitoṣaṇam ||

atha haviṣyādau bhakṣyābhakṣyavidhiḥ ||

viśvasāre dvitīyapaṭale ||

atha bhakṣyaṃ pravakṣyāmi śṛṇuṣva kamalānane ! |

annaṃ dugdhaṃ tathā takraṃ pāyasaṃ pūpasūpakam |

navanītaṃ phalānyeva guḍapāyasasaṃyutam |

sarvāṇi phalapuṣpāṇi vividhāni vidhānavit |

na mūlaṃ gṛñjanaṃ lakṣma masūraṃ lasunaṃ tathā |

jambīraṃ lakucaṃ kāṃsyamalāvuñcāmlameva ca |

rājamāṣaṃ tathā māṣaṃ śākañcaiva palāṇḍukam |

āmiṣaṃ raktaśākādīn tāmbūlañcātha tailakam |

tālakharjūramuṣitaṃ dugdhavuṣṭādikañca yat |

kucelañca tathā tailaṃ mādhvīñca nakhalomakān |

abhyaṅgamasadālāpaṃ haviṣyāśī vivarjjayet |

hariṣyeṣu sudhā mukhyā tadanu vrīhayo matāḥ |

akṣāralavaṇañcaiva śaṅkarasya matena ca |

yavagodhūmamudgāśca dugdhaṃ śarkarasaṃyutam |

phalamūlādikaṃ hṛdyamakṣāralavaṇaṃ ghṛtaṃ |

raktavastraṃ tathā kṣuraṃ haviṣyeṣu vivarjjayet || 

śāradāyāṃ dvitīyapaṭale ||

bhaikṣyaṃ haviṣyaṃ śākāni vihitāni phalaṃ payaḥ |

p. 413) mūlaṃ śakturyavotpanno bhakṣyāṇyetāni mantriṇām |

bhaikṣyamiti brahmacāriyatiparam |

bhikṣāsvarūpamuktaṃ rāghavabhaṭṭadhṛtavacane ||

vaidikācārayuktānāṃ śucīnāṃ śrīmatāṃ gṛhe |

satkulasthānajātānāṃ bhikṣā syādagrajanmanām |

haviṣyamuktaṃ smṛtau ||

haimantikaṃ sitāsvinnaṃ dhānyaṃ mudgāstilā yavāḥ |

kalāyakaṅgunīvārā vāstūkaṃ hilamocikā |

ṣaṣṭikā kālaśākañca mūlakaṃ kemuketarat |

kandaṃ saindhavasāmudre gavye ca dadhisarpiṣī |

payo'nuddhṛtasārañca panasāmrī harītakī |

tintiḍījīrakañcaiva nāgaraṅgañca pippalī |

kadalī lavalī dhātrīphalānyagurumaikṣavam |

atailapakvaṃ munayo haviṣyānnaṃ pracakṣate |

phalaṃ payo mūlaṃ vihitamityanuṣajyate ||

athābhakṣyaṃ matsyasūkte ||

nārikelodakaṃ kāṃsye ajākṣīrañca kācake |

pāṣāṇe mahiṣīkṣīramabhakṣyaṃ parikīrttitam || 

pañcadaśapaṭale ||

varāhapūjako yastu kolaṃ kūrmaṃ na bhakṣayet |

brahmāṇaṃ pūjayed yastu māhiṣaṃ cāmaraṃ carum |

gaṇeśayājī madhukaṃ panasaṃ koradūṣaṇam |

ādityabhakto deveśi ! mayūraṃ kuṇḍasāhakam |

śivayājī tilapiṣṭaṃ ciñcāñca cakrapūjakaḥ |

tathā ca madguraṃ matsyaṃ śakticiñcāṃ vaḍālakam |

kusumbhaśākaṃ deveśi ! laśunaṃ śṛṅgiṇaṃ tathā |

traipure tu nimbatiktaṃ tvaritārthī tathāmrakam |

gopālārthī tu pālaṅkamāmamatsyaṃ na bhakṣayet |

pārāvataṃ vāmanārthī cakraśākaṃ vaḍālakam |

nimbaṃ sārasvatairvarjyaṃ lakṣmyarthī ca karañjakam |

kālāndhaṃ kodravañcaiva candramatsyaṃ tathaiva ca |

sarvamantre vaḍālañca sarvayajñeṣu śaṅkari ! |

śvetapūtīñca vārttākīṃ kuṣmāṇḍaṃ parvatīyakam ||

ciñcāñcaiva parānnañca yatnena parivarjayet |

vaiṣṇavaiḥ patraśākañca mūlaṃ kandaṃ prarohakam |

śuṣkaṃ rājīvavāstūkaṃ pālaṅkīñca tathaiva ca |

yadā saṅkalpapūrveṇa yastyajedvaiṣṇavaḥ kvacit |

tathāpi na tyajeddevi ! prāyaścittaṃ samācaret |

sauravrate ghṛtaṃ varjyaṃ tāmbūlaṃ vaiṣṇaveṣu ca |

p. 414) gavyatyāgī mahāpāpī madhutyāgī śriyaṃ haret | 

saptaviṃśatipaṭale ||

jambū kharjūradāḍimbanārikelañca pūgakam |

jalavimbā trapūṣā tu urvāruṃ pīnakantathā |

vadarīlavalīdhātrīpanasāmraharītakī |

śālūkaṃ padmaṣaṇḍañca kaśeru karamarddakam |

nāgaraṅgañca madhukaṃ madhuraṃ tendukāni ca |

ānāḍañcaiva kuṣmāṇḍaṃ vāsantyāḥ phalameva ca |

tilakānnaṃ kalāyañca māṣañca rājamāṣakam |

taṇḍulaṃ yavadhānyañca nīvāraṃ kuṅkumaṃ tathā |

jīrakañca lavaṅgañca dhanyākaṃ jātikoṣakam |

elakañcaiva karpūraṃ candanāgurumustakam |

saralaṃ devadāruñca kṛṣṇabhallātakāni ca |

śṛṅgaveraḥ kaṭudravyaṃ maricaṃ lavaṇaṃ kaṇā |

phalaṃ yacca śivāyāśca svakṣāmraṃ panasasya ca |

kṛṣṇakoṣaṃ granthiparṇaṃ svargādevāṅkurāṇi ca |

drākṣāñca vakulaṃ kacvīphalañcekṣu ca khaṇḍitam |

etānyācamanīyāni surabhiḥ pācakānyapi | 

tathā |

parvatīyaṃ tathā varttu tathā kaitavajāni ca |

lakṣmīlakucakañcaiva tilakaṃ kṣudratillakam |

hintālaṃ panasāmrañca pīvaraṃ baddhajīrakam |

vṛhacchoṭā ca vadarī parvatīyaṃ vivarjjayet |

kṣudra urvārukañcaiva jīvantyāḥ kṣudrameva ca |

madhukaṃ madhurīṃ drākṣāṃ kalāyaṃ yanna varttulam |

śvetamudgaṃ tathā kṛṣṇaṃ phalaṃ tasya vivarjayet |

nārikelaphalañcaiva svarṇābhaṃ nāgaraṅgakam |

nārikelañca svarṇābhaṃ dugdhaśasyaṃ tathaiva ca |

somadhānyaṃ nīvārañca kalambaṃ ṣaṣṭikāni ca |

vṛhaddhānyaṃ kṣudradhānyaṃ vālkalikamupāsukam |

etāni vrīhimukhyāni haviṣyāṇyeva bhojane |

mauktikaṃ raktaśākañca uttamaudhaiḥ pracakṣyate |

ikṣuñca śvetatrapuṣaṃ tathā mṛgaphalāni ca |

madyakumbha praropañca jagdhānnaṃ taṭasambhavam |

tathā śrāvaṇikaṃ devi ! haviṣyānne vivarjjayet |

vrateṣu āmiṣaṃ devi ! tāmbūlaṃ parṇacūrṇake |

nirāmiṣaṃ cāture ca āmiṣaṃ lakucāni ca |

abhakṣyaṃ varttulaṃ tasya hastabhagnastathaiva |

p. 415) vārttākuṃ śvetaraktañca śvetapūtikameva ca |

vrate tu varjjayeddevi ! phalāhāravidhiṃ śṛṇu |

namaskāraṃ phalāhāraṃ sagavyaṃ vā viśiṣyate |

tribhāgapūraṇaṃ kṛtvā jalāhāraṃ kalau tyajet |

phalāhāraṃ maheśāni ! gṛhasthānāṃ kalau yuge |

śataṃ tilaṃ tadarddhaṃ vā tilāhāre maheśvari ! |

kṣīrāhāre ca caṇakaṃ pañcagavye phalaṃ bhavet |

ājyāhāre tu tolaikaṃ haviṣyasya vidhiṃ śṛṇu |

pakvamannaṃ svayaṃ vātha bhāryyayā sodareṇa tu |

mātāpiturgurorvāpi na bhuktvā yadi vā pacet |

laghvāhāro jitakrodho haviṣyavratabhojane | 

tathā |

vetrāṅkuraṃ tathā mustāṃ saindhavaṃ sindhusambhavam |

tathā parvatasambhūtaṃ havirdravyādi kīrttitam |

vilvāmalatilasyaiva vadaryyāḥ patrameva ca |

haviṣyabhojane prāpte haviṣyānnaṃ pracakṣate |

sundārghya pātre patre vā palāśasya ca patrake |

kadalyāśca tvace patre haviṣyavratabhojane |

sauravrate kaṭudravyaṃ śaive cānnaṃ vivarjayet |

vaiṣṇave koradūṣañca śākte śāliṃ vivarjayet |

pūgaṃ sarvavratetyājyaṃ āranālakameva ca |

na bhakṣayellauhacchinnaṃ hastabhagnaṃ na bhakṣayet |

kālikāsu sthitaṃ dravyaṃ tathā panasapatrake ||

vikhyātasvīyakīrttyā'jani jagati dayārāmaviśvāsanāmā dharmātmā tasya sūnuḥ 
sakalaguṇayuto rāmaharyyākhya eva |

jātau tasyātmajau śrīsukṛtiyutajaganmohanaprāṇakṛṣṇau jyeṣṭhaḥ śrīprāṇakṛṣṇo 
guṇigaṇakumudaśreṇipūrṇauṣadhīśaḥ ||

tadādiṣṭaḥ śiṣṭavidvanmanaḥsantuṣṭikāriṇīm |

śrīprāṇatoṣiṇīṃ vallīṃ nirmame rāmatoṣaṇaḥ ||

ādeṣṭṭasatvaratayā gurutābhiyā ca granthasya sarvaracanaṃ na samācacakṣe |

dhīrāḥ ! kṛtāñjalirahaṃ vinivedayāmi yuṣmābhireva sakalantu vicaraṇīyam ||

iti śrīprāṇakṛṣṇaviśvāsānumatāyāṃ 
śrīrāmatoṣaṇavidyālaṅkārabhaṭṭācāryyaviracitayāṃ śrīprāṇatoṣiṇyāṃ 
tṛtīyamarthakāṇḍāṅgaṃ samāptam ||


###########   END OF FILE  #######
