####################################################
MUKTABODHA INDOLOGICAL RESEARCH INSTITUTE
Use of this material (e-texts) is covered by Creative Commons license BY-NC 4.0
Catalog number: M00082
Uniform title: śivasaṃhita

Description: 



Notes: 
E-text transcribed by the staff of Muktabodha under the direction of Mark S. G. Dyczkowski.

Revision 0: Jan. 29, 2007

Publisher : Tara Press
Publication year : 1928
Publication city : Varanasi
Publication country : India
####################################################


prathamaḥ paṭalaḥ


ekaṃ jñānaṃ nityamādyantaśūnyaṃ nānyat kiñcidvatte te vastu satyam |
yadbhedosminnindriyopādhinā vai jñānasyāyaṃ bhāsate nānyathaiva || 1-1 ||

atha bhaktānurakto'haṃ vakti yogānuśāsanam |
īśvaraḥ sarvabhūtānāmātmamuktipradāyakaḥ || 1-2 ||

tyaktvā vivādaśīlānāṃ mataṃ durjñānahetukam |
ātmajñānāya bhūtānāmananyagaticetasām || 1-3 ||

satyaṃ kecitpraśaṃsanti tapaḥ śaucaṃ tathāpare |
kṣamāṃ kecitpraśaṃsaṃti tathaiva samamārjjavam || 1-4 ||

keciddānaṃ praśaṃsanti pitṛkarma tathāpare |
kecitkarma praśaṃsanti kecidvairāgyamuttamam || 1-5 ||

kecidgṛhasthakarmāṇi praśaṃsanti vicakṣaṇāḥ |
agnihotrādikaṃ karma tathā kecit paraṃ viduḥ || 1-6 ||

mantrayogaṃ praśaṃsanti kicittirthānusevanam |
evaṃ bahūnupāyāṃstu pravadanti hi muktaye || 1-7 ||

evaṃ vyavasitā loke kṛtyākṛtyavido janāḥ |
vyāmohameva gacchaṃti vimuktāḥ pāpakarmabhiḥ || 1-8 ||

etanmatāvalambī yo labdhvā duritapuṇyake |
bhramatītyavaśaḥ so'tra janmamṛtyuparamparām || 1-9 ||

anyairmatimatā. śreṣṭhairguptālokanatatparaiḥ |
ātmāno bahavaḥ proktā nityāḥ sarvagatāstathā || 1-10 ||

yadyatpratyakṣaviṣayaṃ tadanyannāsti cakṣate |
kutaḥ svargādayaḥ santītyanye niścitamānasāḥ || 1-11 ||

jñānapravāha ityanye śūnyaṃ kecitparaṃ viduḥ |
dvāveva tattvaṃ manyante'pare prakṛtipūruṣau || 1-12 ||

atyantabhinnamatayaḥ paramārthaparāṅmukhāḥ |
evamanye tu saṃcintya yathāmati yathāśrutam || 1-13 ||

nirīśvaramidaṃ prāhuḥ seśvarañca tathāpare |
vadanti vividhairbhedaiḥ suyuktyā sthitikātarāḥ || 1-14 ||

ete cānye ca munayaḥ saṃjñābhedā pṛthagvidhāḥ |
śāstreṣu kathitā hyete lokavyāmohakārakāḥ || 1-15 ||

etadvivādaśīlānāṃ mataṃ vaktuṃ na śakyate |
bhramantyasmiñjanāḥ sarve muktimārgabahiṣkṛtāḥ || 1-16 ||

ālokya sarvaśāstrāṇi vicārya ca punaḥ punaḥ |
idamekaṃ suniṣpannaṃ yogaśāstraṃ paraṃ matam || 1-17 ||

yasmin yāte sarvamidaṃ yātaṃ bhavati niścitam |
tasminpariśramaḥ kāryaḥ kimanyacchāstrabhāṣitam || 1-18 ||

yogaśāstramidaṃ gopyamasmābhiḥ paribhāṣitam |
subhaktāya pradātavyaṃ trailokye ca mahātmane || 1-19 ||

karmakāṇḍaṃ jñānakāṇḍamiti vedo dvidhā mataḥ |
bhavati dvividho bhedo jñānakāṇḍasya karmaṇaḥ || 1-20 ||

dvividhaḥ karmakāṇḍaḥ syānniṣedhavidhipūrvakaḥ || 1-21 ||

niṣiddhakarmakaraṇe pāpaṃ bhavati niścitam |
vidhinā karmakaraṇe puṇyaṃ bhavati niścitam || 1-22 ||

trividho vidhikūṭaḥ syānnityanaimittakāmyataḥ |
nitye'kṛte kilviṣaṃ syātkāmye naimittike phalam || 1-23 ||

dvividhantu phalaṃ jñeyaṃ svargo naraka eva ca |
svargo nānāvidhaścaiva narakopi tathā bhavet || 1-24 ||

puṇyakarmāṇi vai svargo narakaḥ pāpakarmāṇi |
karmabaṃdhamayī sṛṣṭirnānyathā bhavati dhruvam || 1-25 ||

jantubhiścānubhūyaṃte svarge nānāsukhāni ca |
nānāvidhāni duḥkhāni narake duḥsahāni vai || 1-25 ||

pāpakarmavaśāddukhaṃ puṇyakarmavaśātsukham |
tasmātsukhārthī vividhaṃ puṇyaṃ prakurute dhruvam || 1-27 ||

pāpabhogāvasāne tu punarjanma bhavetkhalu |
puṇyabhogāvasāne tu nānyathā bhavati dhruvam || 1-28 ||

svarge'pi duḥkhasaṃbhogaḥ paraśrīdarśanādiṣu |
tato duḥkhamidaṃ sarvaṃ bhavennāstyatra saṃśayaḥ || 1-29 ||

tatkarmakalpakaiḥ proktaṃ puṇyaṃ pāpamiti dvidhā |
puṇyapāpamayo bandho dehināṃ bhavati kramāt || 1-30 ||

ihāmutra phaladveṣī saphalaṃ karma saṃtyajet |
nityanaimittikaṃ saṃjñaṃ tyaktvā yoge pravartate || 1-31 ||

karmakāṇḍasya māhātmyaṃ jñātvā yogī tyajetsudhīḥ |
puṇyapāpadvayaṃ tyaktvā jñānakāṇḍe pravartate || 1-32 ||

ātmā vā'retu draṣṭavyaḥ śrotavyetyādi yacchrutiḥ |
sā sevyā tatprayatnena muktidā hetudāyinī || 1-33 ||

duriteṣu ca puṇyeṣu yo dhīrvṛttiṃ pracodayāt |
so'haṃ pravartate matto jagatsarvaṃ carācaram ||
sarvaṃ ca dṛśyate mattaḥ sarvaṃ ca mayi līyate |
na tadbhinno'hamasmīha madbhinno na tu kiṃcana || 1-34 ||

jalapūrṇeṣvasaṃkhyeṣu śarāveṣu yathā bhavet |
ekasya bhātyasaṃkhyatvaṃ tadvedo'tra na dṛśyate ||
upādhiṣu śarāveṣu yā saṃkhyā vartate parā |
sā saṃkhyā bhavati yathā ravau cātmani tat tathā || 1-35 ||

yathaikaḥ kalpakaḥ svapne nānāvidhitayeṣyate |
jāgarepi tathāpyekastathaiva bahudhā jagat || 1-36 ||

sarpabuddhiryathā rajjau śuktau vā rajatabhramaḥ |
tadvadevamidaṃ viśvaṃ vivṛtaṃ paramātmani || 1-37 ||

rajjujñānādyathā sarpo mithyārūpo nivartate |
ātmajñānāt tathā yāti mithyābhūtamidaṃ jagat || 1-38 ||

raupyabhrāntiriyaṃ yāti śuktijñānādyathā khalu |
jagadbhrāntiriyaṃ yāti cātmajñānāt sadā tathā || 1-39 ||

yathā vaṃśo ragabhrāntirbhavedbhekavasāñjanāt |
tathā jagadidaṃ bhrāṃtirabhyāsakalpanāñjanāt || 1-40 ||

ātmajñānādyathā nāsti rajjujñānādbhujaṅgamaḥ |
yathā doṣavaśācchuklaḥ pīto bhavati nānyathā |
ajñānadoṣādātmāpi jagadbhavati dustyajam || 1-41 ||

doṣanāśe yathā śuklo gṛhyate rogiṇā svayam |
śuklajñānāttathā'jñānanāśādātmā tathā kṛtaḥ || 1-42 ||

kālatrayepi na yathā rajjuḥ sarpo bhavediti |
tathātmā na bhavedviśvaṃ guṇātīto nirañjanaḥ || 1-43 ||

āgamā'pāyino'nityānāśyatveneśvarādayaḥ |
ātmabodhena kenāpi śāstrādetadviniścitam || 1-44 ||

yathā vātavaśātsindhāvutpannāḥ phenabudbudāḥ |
tathātmani samudbhūtaṃ saṃsāraṃ kṣaṇabhaṃguram || 1-45 ||

abhedo bhāsate nityaṃ vastubhedo na bhāsate |
dvidhātridhādibhedo'yaṃ bhramatve paryavasyati || 1-46 ||

yadbhūtaṃ yacca bhāvyaṃ vai mūrtāmūrtaṃ tathaiva ca |
sarvameva jagadidaṃ vivṛtaṃ paramātmani || 1-47 ||

kalpakaiḥ kalpitā vidyā mithyā jātā mṛṣātmikā |
etanmūlaṃ jagadidaṃ kathaṃ satyaṃ bhaviṣyati || 1-48 ||

caitanyātsarvamutpannaṃ jagadetaccarācaram |
tasmātsarvaṃ parityajya caitenyaṃ taṃ samāśrayet || 1-49 ||

ghaṭasyābhya tare bāhye yathākāśaṃ pravartate |
tathātmābhyaṃtare bāhye kāryavargeṣu nityaśaḥ || 1-50 ||

asaṃlagnaṃ yathākāśaṃ mithyābhūteṣu paṃcasu |
asaṃlagnastathātmā tu kāryavargeṣu nānyathā || 1-51 ||

īśvarādijagatsarvamātmavyāpyaṃ samantataḥ |
eko'sti saccidānaṃdaḥ pūrṇo dvaitavivarjitaḥ || 1-52 ||

yasmātprakāśako nāsti svaprakāśo bhavet tataḥ |
svaprakāśo yatastasmādātmā jyotiḥ svarūpakaḥ || 1-53 ||

avachinno yato nāsti daśakālasvarūpataḥ |
ātmanaḥ sarvathā tasmādātmā pūrṇo bhavetkhalu || 1-54 ||

yasmānna vidyate nāśaḥ paṃcabhūtairvṛthātmakaiḥ |
tasmādātmā bhavennityastannāśo na bhavetkhalu || 1-55 ||

yasmāt tadanyo nāstīha tasmādeko'sti sarvadā |
yasmāt tadanyo mithyā syādātmā satyo bhavet khalu || 1-56 ||

avidyābhutasaṃsāre duḥkhanāśe sukhaṃ yataḥ |
jñānādādyaṃtaśūnyaṃ syāt tasmādātmā bhavet sukham || 1-57 ||

yasmānnāśitamajñānaṃ jñānena viśvakāraṇam |
tasmādātmā bhavejjñānaṃ jñānaṃ tasmāt sanātanam || 1-58 ||

kālato vividhaṃ viśvaṃ yadā caiva bhavedidam |
tadeko'sti sa evātmā kalpanāpathavarjitaḥ || 1-59 ||

bāhyāni sarvabhūtāni vināśaṃ yānti kālataḥ |
yato vāco nivartaṃte ātmā dvaitavivarjitaḥ || 1-60 ||

na khaṃ vāyurna cāgniśca na jalaṃ pṛthivī na ca |
naitatkāryaṃ neśvarādi pūrṇaikātmā bhavetkhalu || 1-61 ||

ātmānamātmano yogī paśyatyātmani niścitam |
sarvasaṃkalpasaṃnyāsī tyaktamithyābhavagrahaḥ || 1-62 ||

ātmānātmani cātmāna dṛṣṭvānanta sukhātmkam |
vismṛtya viśvaṃ ramate samādhestīvratastathā || 1-63 ||

māyaiva viśvajananī nānyā tattvadhiyāparā |
yadā nāśaṃ samāyāti viśvaṃ nāsti tadā khalu || 1-64 ||

heyaṃ sarvamidaṃ yasya māyāvilasitaṃ yataḥ |
tato na prītiviṣayastanuvittasukhātmakaḥ || 1-65 ||

arirmitramudāsīnastrividhaṃ syādidaṃ jagat |
vyavahāreṣu niyataṃ dṛśyate nānyathā punaḥ ||
priyāpriyādibhedastu vastuṣu niyataḥ sphuṭam || 1-66 ||

ātmopādhivaśādevaṃ bhavet putrādi nānyathā |
māyāvilasitaṃ viśvaṃ jñātvaivaṃ śrutiyuktitaḥ ||
adhyāropāpavādābhyāṃ layaṃ kurvanti yoginaḥ || 1-67 ||

nikhilopādhihīno vai yadā bhavati puruṣaḥ |
tadā vivakṣate'khaṃḍajñānarūpī niraṃjanaḥ || 1-68 ||

so kāmayataḥ puruṣaḥ sṛjate ca prajāḥ svayam |
avidyā bhāsate yasmāt tasmānmithyā svabhāvataḥ || 1-69 ||

śuddha brahmatva saṃbaddho vidyayā sahito bhavet |
brahmatenasatī yāti yata ābhāsate nabhaḥ || 1-70 ||

tasmāt prakāśate vāyurvāyoragnistato jalam |
prakāśate tataḥ pṛthvī kalpaneyaṃ sthitā sati || 1-71 ||

ākāśādvāyurākāśapavanādagnisaṃbhavaḥ |
khavātāgnerjalaṃ vyomavātāgnivārito mahī || 1-72 ||

khaṃ śabdalakṣaṇaṃ vāyuścaṃcalaḥ sparśalakṣaṇaḥ |
syādrūpalakṣaṇaṃ tejaḥ salilaṃ rasalakṣaṇam ||
gandhalakṣaṇikā pṛthvī nānyathā bhavati dhruvam || 1-73 ||

syādekaguṇamākāśaṃ dviguṇo vāyurucyate |
tathaiva triguṇaṃ tejo bhavantyāpaścaturguṇāḥ ||
śabdaḥ sparśaśca rūpaṃ ca raso gandhastathaiva ca |
etat paṃcaguṇā pṛthvī kalpakaiḥ kalpyate'dhunā || 1-74 ||

cakṣuṣā gṛhyate rūpaṃ gandho ghrāṇena gṛhyate |
raso rasanayā sparśastvacā saṃgṛhyate param || 1-75 ||

śrotreṇa gṛhyate śabdo niyataṃ bhāti nānyathā || 1-76 ||

caitanyātsarvamutpannaṃ jagadetaccarācaram |
asti cetkalpaneya syānnāsti cedasti cinmayam || 1-77 ||

pṛthvī śīrṇā jalaṃ magnā jalaṃ magnañca tejasi |
līnaṃ vāyau tathā tejo vyomni vāto layaṃ yayau ||
avidyāyāṃ mahākāśo līyate parame pade || 1-78 ||

vikṣepāvaraṇā śaktirdurantāsukharūpiṇī |
jaḍarūpā mahāmāyā rajaḥsattvatamoguṇā || 1-79 ||

sā māyāvaraṇāśaktyāvṛtāvijñānarūpiṇī |
darśayejjagadākāraṃ taṃ vikṣepasvabhāvataḥ || 1-80 ||

tamo guṇādhikā vidyā yā sā dūrgā bhavet svayam |
īśvarastadupahitaṃ caitanyaṃ tadabhūd dhruvam ||
sattādhikā ca yā vidyā lakṣmīḥ syāddivyarūpiṇī |
caitanyaṃ tadupahitaṃ viṣṇurbhavati nānyathā || 1-81 ||

rajoguṇādhikā vidyā jñeyā sā vai sarasvatī |
yaścitsvarūpo bhavati brahmātadupadhārakaḥ || 1-82 ||

īśādyāḥ sakalā devā dṛśyante paramātmani |
śarīrādijaḍaṃ sarvaṃ sā vidyā tat tathā tathā || 1-83 ||

evaṃrūpeṇa kalpante kalpakā viśvasambhavam |
tattvātattvaṃ bhavaṃtīha kalpanānyena coditā || 1-84 ||

prameyatvādirūpeṇa sarvaṃ vastu prakāśyate |
viśeṣaśabdopādāne bhedo bhavati nānyathā || 1-85 ||

tathaiva vastunāstyeva bhāsako vartakaḥ paraḥ |
svarūpatvena rūpeṇa svarūpaṃ vastu bhāṣyate || 1-86 ||

ekaḥ sattāpūritānandarūpaḥ pūrṇo vyāpī vartate nāsti kiñcit |
etajjñānaṃ yaḥ karotyeva nityaṃ muktaḥ sa syānmṛtyusaṃsāraduḥkhāt || 1-87 ||

yasyāropāpavādābhyāṃ yatra sarve layaṃ gatāḥ |
sa eko vartate nānyattaccittenāvadhāryate || 1-88 ||

piturannamayātkośājjāyate pūrvakarmaṇaḥ |
taccharīraṃvirduduḥkhaṃ svaprāgbhogāya sundaram || 1-89 ||

māṃsāsthisnāyumajjādinirmitaṃ bhogamandiram |
kevalaṃ duḥkhabhogāya nāḍī saṃtatigulphitam || 1-90 ||

pārameṣṭhyamidaṃ gātraṃ paṃcabhūtavinirmitam |
brahmāṇḍasaṃjñakaṃ duḥkhasukhabhogāya kalpitam || 1-91 ||

binduḥ śivo rajaḥ śaktirubhayormilanātsvayam |
svapnabhūtāni jāyante svaśaktyā jaḍarūpayā || 1-92 ||

tat pañcīkaraṇāt sthūlānyasaṃkhyāni samāsataḥ |
brahmāṃḍasthāni vastūni yatra jīvo'sti karmabhiḥ ||
tadbhūtapañcakātsarvaṃ bhogāya jīvasaṃjñitā || 1-93 ||

pūrvakarmānurodhena karomi ghaṭanāmaham |
ajaḍaḥ sarvabhūtasthā jaḍasthityā bhunakti tān || 1-94 ||

jaḍātsvakarmabhirbaddho jīvākhyo vividho bhavet |
bhogāyotpadyate karma brahmāṃḍākhye punaḥ punaḥ || 1-95 ||

jīvaśca līyate bhogāvasāne ca svakarmaṇaḥ || 1-96 ||



dvitīyaḥ paṭalaḥ


dehe'sminvartate meruḥ saptadvīpasamanvitaḥ |
saritaḥ sāgarāḥ śailāḥ kṣetrāṇi kṣetrapālakāḥ || 2-1 ||

ṛṣayo munayaḥ sarve nakṣatrāṇi grahāstathā |
puṇyatīrthāni pīṭhāni vartante pīṭhadevatāḥ || 2-2 ||

sṛṣṭisaṃhārakartārau bhramantau śaśibhāskarau |
nabho vāyuśca vahniśca jalaṃ pṛthvī tathaiva ca || 2-3 ||

trailokye yāni bhūtāni tāni sarvāṇi dehataḥ |
meruṃ saṃveṣṭya sarvatra vyavahāraḥ pravartate || 2-4 ||

jānāti yaḥ sarvamidaṃ sa yogī nātra saṃśayaḥ || 2-5 ||

brahmāṇḍasaṃjñake dehe yathādeśaṃ vyavasthitaḥ |
meruśṛṃge sudhāraśmirbahiraṣṭakalāyutaḥ || 2-6 ||

vartate'harniśaṃ so'pi sudhāṃ varṣatyadhomukhaḥ |
tato'mṛtaṃ dvidhābhūtaṃ yāti sūkṣmaṃ yathā ca vai || 2-7 ||

iḍāmārgeṇa puṣṭyarthaṃ yāti mandākinījalam |
puṣṇāti sakalaṃ dehamiḍāmārgeṇa niścitam || 2-8 ||

eṣa pīyūṣaraśmirhi vāmapārśve vyavasthitaḥ ||
aparaḥ śuddhadugdhābho haṭhātkarṣati maṇḍalāt |
madhyamārgeṇa sṛṣṭyarthaṃ merau saṃyāti candramāḥ || 2-9 ||

merumūle sthitaḥ sūryaḥ kalādvādaśasaṃyutaḥ |
dakṣiṇe pathi raśmibhirvahatyūrdhvaṃ prajāpatiḥ || 2-10 ||

pīyūṣaraśminiryāsaṃ dhātūṃśca grasati dhruvam |
samīramaṇḍale sūryo bhramate sarvavigrahe || 2-11 ||

eṣā sūryaparāmūrtiḥ nirvāṇaṃ dakṣiṇe pathi |
vahate lagnayogena sṛṣṭisaṃhārakārakaḥ || 2-12 ||

sārdhalakṣatrayaṃ nāḍyaḥ santi dehāntare nṛṇām |
pradhānabhūtā nāḍyastu tāsu mukhyāścaturdaśaḥ || 2-13 ||

suṣumṇeḍā piṃgalā ca gāṃdhārī hastijihvikā |
kuhūḥ sarasvatī pūṣā śaṃkhinī ca payasvanī || 2-14 ||

vāruṇyalambusā caiva viśvodarī yaśasvinī |
etāsu tisro mukhyāḥ syuḥ piṅgaleḍā suṣumṇikā || 2-15 ||

tisraṣvekā suṣumṇaiva mukhyā sāyogivallabhā |
anyāstadāśrayaṃ kṛtvā nāḍyaḥ santi hi dehinām || 2-16 ||

nāḍyastu tā adhovaktrāḥ padmatantunibhāḥ sthitāḥ |
pṛṣṭhavaṃśaṃ samāśritya somasūryāgnirūpiṇī || 2-17 ||

tāsāṃ madhye gatā nāḍī citrā sā mama vallabhā |
brahmarandhrañca tatraiva sūkṣmātsūkṣmataraṃ śubham || 2-18 ||

pañcavarṇojjvalā śuddhā suṣumṇā madhyacāriṇī |
dehasyopādhirūpā sā suṣumṇā madhyarūpiṇī || 2-19 ||

divyamārgamidaṃ proktamamṛtānandakārakam |
dhyānamātreṇa yogīṃdro duritaughaṃ vināśayet || 2-20 ||

gudāttudvyaṃgulādūrdhvaṃ meḍhāttu dvyaṃgulādadhaḥ |
caturaṃgagulavistāramādhāraṃ vartate samam || 2-21 ||

tasminnādhārapadme ca karṇikāyāṃ suśobhanā |
trikoṇā vartate yoniḥ sarvataṃtreṣu gopitā || 2-22 ||

tatra vidyullatākārā kuṇḍalī paradevatā |
sārddhatrikarā kuṭilā suṣumṇā mārgasaṃsthitā || 2-23 ||

jagatsaṃsṛṣṭirūpā sā nirmāṇe satatodyatā |
vācāmavācyā vāgdevī sadā devairnamaskṛtā || 2-24 ||

iḍānāmnī tu yā nāḍī vāmamārge vyavasthitā |
suṣumṇāyāṃ samāśliṣya dakṣanāsāpuṭe gatā || 2-25 ||

piṅgalā nāma yā nāḍī dakṣamārge vyavasthitā |
madhyanāḍīṃ samāśliṣya vāmanāsāpuṭe gatā || 2-26 ||

iḍāpiṃgalayormadhye suṣumṇā yā bhavetkhalu |
ṣaṭsthāneṣu ca ṣaṭśaktiṃ ṣaṭpadmaṃ yogino viduḥ || 2-27 ||

paṃcasthānaṃ suṣumṇāyā nāmāni syurbahūni ca |
prayojanavaśāttāni jñātavyānīha śāstrataḥ || 2-28 ||

anyā yā'styaparā nāḍī mūlādhārātsamutthitā |
rasanāmeḍhranayanaṃ pādāṃguṣṭhe ca śrotrakam ||
kukṣikakṣāṃguṣṭhakarṇaṃ sarvāṃgaṃ pāyukukṣikam |
labdhvā tāṃ vai nivartante yathā deśasamudbhavāḥ || 2-29 ||

etābhya eva nāḍībhyaḥ śakhopaśākhataḥ kramāt |
sārdhalakṣatrayaṃ jātaṃ yathābhāgaṃ vyavasthitam || 2-30 ||

etā bhogavahā nāḍyo vāyusañcāradakṣakāḥ |
otaprotrāḥ susaṃvyāpya tiṣṭhantyasminkalevare || 2-31 ||

sūryamaṇḍalamadhyasthaḥ kalādvādaśasaṃyutaḥ |
vastideśe jvaladvahnirvartate cānnapācakaḥ ||
eṣa vaiśvānarognirvai mama tejoṃśasambhavaḥ |
karoti vividhaṃ pākaṃ prāṇināṃ dehamāsthitaḥ || 2-32 ||

āyuḥ pradāyako vahnirbalaṃ puṣṭiṃ dadāti saḥ |
śarīrapāṭavañcāpi dhvastarogasamudbhavaḥ || 2-33 ||

tasmādvaiśvānarāgniñca prajvālya vidhivatsudhīḥ |
tasminnannaṃ hunedyogī pratyahaṃ guruśikṣayā || 2-34 ||

brahmāṇḍasaṃjñake dehe sthānāni syurbahūni ca |
mayoktāni pradhānāni jñātavyānīha śāstrake || 2-35 ||

nānāprakāranāmāni sthānāni vividhāni ca |
vartante vigrahe tāni kathituṃ naiva śakyate || 2-36 ||

itthaṃ prakalpite dehe jīvo vasati sarvagaḥ |
anādivāsanāmālā'laṃkṛtaḥ karmaśaṃkhalaḥ || 2-37 ||

nānāvidhaguṇopetaḥ sarvavyāpārakārakaḥ |
pūrvārjitāni karmāṇi bhunakti vividhāni ca || 2-38 ||

yadyatsaṃdṛśyate loke sarvaṃ tatkarmasambhavam |
sarvā karmānusāreṇa janturbhogānbhunakti vai || 2-39 ||

ye ye kāmādayo doṣāḥ sukhaduḥkhapradāyakāḥ |
te te sarve pravartante jīvakarmānusārataḥ || 2-40 ||

puṇyoparaktacaitanye prāṇānprīṇāti kevalam |
bāhye puṇyamayaṃ prāpya bhojyavastu svayambhavet || 2-41 ||

tataḥ karmabalātpuṃsaḥ sukhaṃ vā duḥkhameva ca |
pāpoparaktacaitanyaṃ naiva tiṣṭhati niścitam ||
na tadbhinno bhavetso'pi tadbhinno na tu kiñcana |
māyopahitacaitanyātsarvaṃ vastu prajāyate || 2-42 ||

yathākālepi bhogāya jantūnāṃ vividhodbhavaḥ |
yathā doṣavaśācchuktau rajatāropaṇaṃ bhavet ||
tathā svakarmadoṣādvai brahmaṇyāropyate jagat || 2-43 ||

savāsanāmramotpannonmūlanātisamarthanam |
utpannañcedīdṛśaṃ syājjñānaṃ mokṣaprasādhanam || 2-44 ||

sākṣādvaiśeṣadṛṣṭistu sākṣātkāriṇi vibhrame |
kāraṇaṃ nānyathā yuktyā satyaṃ satyaṃ mayoditam || 2-45 ||

sākṣātkāribhrame sākṣātsākṣātkāriṇi nāśayet |
so hi nāstīti saṃsāre bhramo naiva nivartate || 2-46 ||

mithyājñānanivṛttistu viśeṣadarśanādbhavet |
anyathā na nivṛttiḥ syāddṛśyate rajatabhramaḥ || 2-47 ||

yāvannotpadyate jñānaṃ sākṣātkāre nirañjane |
tāvatsarvāṇi bhūtāni dṛśyante vividhāni ca || 2-48 ||

yadā karmārjitaṃ dehaṃ nirvāṇe sādhanaṃ bhavet |
tadā śarīravahanaṃ saphalaṃ syānna cānyathā || 2-49 ||

yādṛśī vāsanā mūlā vartate jīvasaṃginī |
tādṛśaṃ vahate jantuḥ kṛtyākṛtyavidhau bhramam || 2-50 ||

saṃsārasāgaraṃ tartuṃ yadīcchedyogasādhakaḥ |
kṛtvā varṇāśramaṃ karma phalavarjaṃ tadācaret || 2-51 ||

viṣayāsaktapuruṣā viṣayeṣu sukhepsavaḥ |
vācābhiruddhanirvāṇā vartante pāpakarmaṇi || 2-52 ||

ātmānamātmanā paśyanna kiñcidiha paśyati |
tadā karmaparityāge na doṣo'sti mataṃ mama || 2-53 ||

kāmādayo vilīyante jñānādeva na cānyathā |
abhāve sarvatattvānāṃ svayaṃ tattvaṃ prakāśate || 2-54 ||



tṛtīyaḥ paṭalaḥ

hṛdyasti paṅkajaṃ divyaṃ divyaliṅgena bhūṣitam |
kādiṭhāntākṣaropetaṃ dvādaśārṇavibhūṣitam || 3-1 ||

prāṇo vasati tatraiva vāsanābhiralaṃkṛtaḥ |
anādikarmasaṃśliṣṭaḥ prāpyāhaṅkārasaṃyutaḥ || 3-2 ||

prāṇasya vṛttibhedena nāmāni vividhāni ca |
vartante tāni sarvāṇi kathituṃ naiva śakyate || 3-3 ||

prāṇo'pānaḥ samānaścādāno vyānaśca pañcamaḥ |
nāgaḥ kūrmaśca kṛkaro devadatto dhanañjayaḥ || 3-4 ||

daśa nāmāni mukhyāni mayoktānīha śāstrake |
kurvanti te'tra kāryāṇi preritāni svakarmabhiḥ || 3-5 ||

atrāpi vāyavaḥ pañca mukhyāḥ syurdaśataḥ punaḥ |
tatrāpi śreṣṭhakartārau prāṇāpānau mayoditau || 3-6 ||

hṛdi prāṇo gude'pānaḥ samāno nābhimaṇḍale |
udānaḥ kaṭhadeśastho vyānaḥ sarvaśarīragaḥ || 3-7 ||

nāgādivāyavaḥ pañca te kurvanti ca vigrahe |
udgāronmīlanaṃ kṣuttṛḍjṛmbhā hikkā ca pañcamaḥ || 3-8 ||

anena vidhinā yo vai brahmāṇḍaṃ vetti vigraham |
sarvapāpavinirmuktaḥ sa yāti paramāṃ gatim || 3-9 ||

adhunā kathayiṣyāmi kṣipraṃ yogasya siddhaye |
ajjñātvā nāvasīdanti yogino yogasādhane || 3-10 ||

bhavedvīryavatī vidyā guruvaktrasamudbhavā |
anyathā phalahīnā syānnirvīryāpyatiduḥkhadā || 3-11 ||

guruṃ santoṣya yatnena ye vai vidyāmupāsate |
avalambena vidyāyāstasyāḥ phalamavāpnuyāt || 3-12 ||

guruḥ pitā gururmātā gururdevo na saṃśayaḥ |
karmaṇā manasā vācā tasmātsarvaiḥ prasevyate || 3-13 ||

guruprasādataḥ sarvaṃ labhyate śubhamātmanaḥ |
tasmātsevyo gururnityamanyathā na śubhaṃ bhavet || 3-14 ||

pradakṣiṇatrayaṃ kṛtvā spṛṣṭvā savyena pāṇinā |
aṣṭāṃgena namaskuryād gurupādasaroruham || 3-15 ||

śraddhayātmavatāṃ puṃsāṃ siddhirbhavati niścitā |
anyeṣāñca na siddhiḥ syāttasmādyatnena sādhayet || 3-16 ||

na bhavetsaṃgayuktānāṃ tathā'viśvāsināmapi |
gurupūjāvihīnānāṃ tathā ca bahusaṃginām || 3-17 ||

mithyāvādaratānāṃ ca tathā niṣṭhurabhāṣiṇām |
gurusantoṣahīnānāṃ na siddhiḥ syātkadācana || 3-17 ||

phaliṣyatīti viśvāsaḥ siddheḥ prathamalakṣaṇam |
dvitīyaṃ śraddhayā yuktaṃ tṛtīyaṃ gurupūjanam ||
caturthaṃ samatābhāvaṃ pañcamendriyanigraham |
ṣaṣṭhaṃ ca pramitāhāraṃ saptamaṃ naiva vidyate || 3-18 ||

yogopadeśaṃ saṃprāpya labdhvā yogavidaṃ gurum |
gurūpadiṣṭavidhinā dhiyā niścitya sādhayet || 3-19 ||

suśobhane maṭhe yogī padmāsanasamanvitaḥ |
āsanopari saṃviśya pavanābhyāsamācaret || 3-20 ||

samakāyaḥ prāñjaliśca praṇamya ca gurūn sudhīḥ |
dakṣe vāme ca vighneśaṃ kṣatrapālāṃbikāṃ punaḥ || 3-21 ||

tataśca dakṣāṃguṣṭhena niruddhya piṃgalāṃ sudhīḥ |
iḍayā pūrayedvāyuṃ yathāśaktyā tu kumbhayet ||
tatastyaktvā piṃgalayāśanaireva na vegataḥ || 3-22 ||

punaḥ piṃgalayāpūrya yathāśaktyā tu kumbhayet |
iḍayā recayedvāyuṃ na vegena śanaiḥ śanaiḥ || 3-23 ||

idaṃ yogavidhānena kuryādviṃśatikumbhakān |
sarvadvandvavinirmuktaḥ pratyahaṃ vigatālasaḥ || 3-24 ||

prātaḥkāle ca madhyāhne sūryāste cārddharātrake |
kuryādevaṃ caturvāraṃ kāleṣveteṣu kumbhakān || 3-25 ||

itthaṃ māsatrayaṃ kuryādanālasyo dine dine |
tato nāḍīviśuddhiḥ syādavilambena niścitam || 3-26 ||

yadā tu nāḍīśuddhiḥ syādyoginastattvadarśinaḥ |
tadā vidhvastadoṣaśca bhavedārambhasambhavaḥ || 3-27 ||

cihnāni yogino dehe dṛśyante nāḍiśuddhitaḥ |
kathyante tu samastānyaṅgāni saṃkṣepato mayā || 3-28 ||

samakāyaḥ sugandhiśca sukāntiḥ svarasādhakaḥ |
ārambhaghaṭakaścaiva yathā paricayastadā ||
niṣpattiḥ sarvayogeṣu yogāvasthā bhavanti tāḥ || 3-29 ||

ārambhaḥ kathito'smābhiradhunā vāyusiddhaye |
aparaḥ kathyate paścāt sarvaduḥkhaughanāśanaḥ || 3-30 ||

prauḍhavahniḥ subhogī ca sukhīsarvāṅgasundaraḥ |
saṃpūrṇahṛdayo yogī sarvotsāhabalānvitaḥ ||
jāyate yogino'vaśyametatsarvaṃ kalevare || 3-31 ||

atha varjyaṃ pravakṣyāmi yogavighnakaraṃ param |
yena saṃsāraduḥkhābdhiṃ tīrtvā yāsyanti yogina || 3-32 ||

āmlaṃ kakṣaṃ tathā tīkṣṇaṃ lavaṇaṃ sārṣapaṃ kaṭum |
bahulaṃ bhramaṇaṃ prātaḥ snānaṃ tailavidāhakam ||

steyaṃ hiṃsāṃ janadveṣañcāhaṅkāramanārjavam |
upavāsamasatyañca mokṣañca prāṇipīḍanam ||
strīsaṅgamagnisevāṃ ca bahvālāpaṃ priyāpriyam |
atīva bhojanaṃ yogī tyajedetāni niścitam || 3-33 ||

upāyaṃ ca pravakṣyāmi kṣipraṃ yogasya siddhaye |
gopanīyaṃ sādhakānāṃ yena siddhirbhavetkhalu || 3-34 ||

ghṛtaṃ kṣīraṃ ca miṣṭānnaṃ tāmbūlaṃ cūrṇavarjitam |
karpūraṃ niṣtuṣaṃ miṣṭaṃ sumaṭhaṃ sūkṣmarandhrakam ||
siddhāntaśravaṇaṃ nityaṃ vairāgyagṛhasevanam |
nāmasaṅkīrtanaṃ viṣṇoḥ sunādaśravaṇaṃ param ||
dhṛtiḥ kṣamā tapaḥ śaucaṃ hrīrmatirgurusevanam |
sadaitāni paraṃ yogī niyamāni samācaret || 3-35 ||

anile'rkapraveśe ca bhoktavyaṃ yogibhiḥ sadā |
vāyau praviṣṭe śaśini śayanaṃ sādhakottamaiḥ || 3-36 ||

sadyo bhukte'pi kṣudhite nābhyāsaḥ kriyata budhaiḥ |
abhyāsakāle prathamaṃ kuryātkṣīrājyabhojanam || 3-37 ||

tato'bhyāse sthirībhūte na tādṛṅniyamagrahaḥ |
abhyāsinā vibhoktavyaṃ stokaṃ stokamanekadhā ||
pūrvoktakāle kuryāttu kumbhakānprativāsare || 3-38 ||

tato yatheṣṭā śaktiḥ syādyogino vāyudhāraṇe |
yatheṣṭaṃ dhāraṇādvāyoḥ kumbhakaḥ sidhyati dhruvam ||
kevale kumbhake siddhe kiṃ na syādiha yoginaḥ || 3-39 ||

svedaḥ saṃjāyate dehe yoginaḥ prathamodyame |
yadā saṃjāyate svedo mardanaṃ kārayetsudhīḥ ||
anyathā vigrahe dhāturnaṣṭo bhavati yoginaḥ || 3-40 ||

dvitīye hi bhavetkampo dārdurī madhyame matā |
tato'dhikatarābhyāsādgaganecarasādhakaḥ || 3-41 ||

yogī padmāsanastho'pi bhuvamutsṛjya vartate |
vāyusiddhistadā jñeyā saṃsāradhvāntanāśinī || 3-42 ||

tāvatkālaṃ prakurvīta yogoktaniyamagraham |
alpanidrā purīṣaṃ ca stokaṃ mūtraṃ ca jāyate || 3-43 ||

arogitvamadīnatvaṃ yoginastattvadarśinaḥ |
svedo lālā kṛmiścaiva sarvathaiva na jāyate || 3-44 ||

kaphapittānilāścaiva sādhakasya kalevare |
tasminkāle sādhakasya bhojyeṣvaniyamagrahaḥ || 3-45 ||

atyalpaṃ bahudhā bhuktvā yogī na vyathate hi saḥ |
athābhyāsavaśādyogī bhūcarīṃ siddhimāpnuyāt ||
yathā dardurajantūnāṃ gatiḥ syātpāṇitāḍanāt || 3-46 ||

santyatra bahavo vighnā dāruṇā durnivāraṇāḥ |
tathāpi sādhayedyogī prāṇaiḥ kaṃthagatairapi || 3-47 ||

tato rahasyupāviṣṭaḥ sādhakaḥ saṃyatendriyaḥ |
praṇavaṃ prajapeddīrghaṃ vighnānāṃ nāśahetave || 3-48 ||

pūrvārjitāni karmāṇi prāṇāyāmena niścitam |
nāśayetsādhako dhīmānihalokodbhavāni ca || 3-49 ||

pūrvājitāni pāpāni puṇyāni vividhāni ca |
nāśayetṣoḍaśaprāṇāyāmena yogi puṃgavaḥ || 3-50 ||

pāpatūlacayānāhopradahetpralayāgninā |
tataḥ pāpavinirmuktaḥ paścātpuṇyāni nāśayet || 3-51 ||

prāṇāyāmena yogīndro labdhvaiśvaryāṣṭakāni vai |
pāpapuṇyodadhiṃ tīrtvā trailokyacaratāmiyāt || 3-52 ||

tato'bhyāsakrameṇaiva ghaṭikātritayaṃ bhavet |
yena syātsakalāsiddhiryoginaḥ svepsitā dhruvam || 3-53 ||

vāksidhiḥ kāmacāritvaṃ dūradṛṣṭistathaiva ca |
dūraśrutiḥ sūkṣmadṛṣṭiḥ parakāyapraveśanam ||
viṇmūtralepane svarṇamadṛśyakaraṇaṃ tathā |
bhavantyetāni sarvāṇi khecaratvaṃ ca yoginām || 3-54 ||

yadā bhaveddhaṭāvasthā pavanābhyāsane parā |
tadā saṃsāracakre'sminnāsti yanna sadhārayet || 3-55 ||

prāṇāpānanādabiṃdujīvātmaparamātmanaḥ |
militvā ghaṭate yasmāttasmādvai ghaṭa ucyate || 3-56 ||

yāmamātraṃ yadā dhartuṃ samarthaḥ syāttadādbhutaḥ |
pratyāhārastadaiva syānnāṃtarā bhavati dhruvam || 3-57 ||

yaṃ yaṃ jānāti yogīndrastaṃ tamātmeti bhāvayet |
yairindriyairyadvidhānastadindriyajayo bhavet || 3-58 ||

yāmamātraṃ yadā pūrṇaṃ bhavedabhyāsayogataḥ |
ekavāraṃ prakurtīta tadā yogī ca kumbhakam ||
daṇḍāṣṭakaṃ yadā vāyurniścalo yogino bhavet |
svasāmarthyāttadāṃguṣṭhe tiṣṭhedvātulavatsudhīḥ || 3-59 ||

tataḥ paricayāvasthā yogino'bhyāsato bhavet |
yadā vāyuścaṃdrasūryaṃ tyaktvā tiṣṭhati niścalam ||
vāyuḥ paricito vāyuḥ suṣumnā vyomni saṃcaret || 3-60 ||

kriyāśaktiṃ gṛhītvaiva cakrānbhittvā suniścitam |
yadā paricayāvasthā bhavedabhyāsayogataḥ ||
trikūṭaṃ karmaṇāṃ yogī tadā paśyati niścitam || 3-61 ||

tataśca karmakūṭāni praṇavena vināśayet |
sa yogī karmabhogāya kāyavyūhaṃ samācaret || 3-62 ||

asminkāle mahāyogī paṃcadhā dhāraṇaṃ caret |
yena bhūrādisiddhiḥ syāttato bhūtabhayāpahā || 3-63 ||

ādhāre ghaṭikāḥ paṃca liṃgasthāne tathaiva ca |
tadūrdhvaṃ ghaṭikāḥ pañca nābhihṛnmadhyake tathā ||
bhrūmadhyordhvaṃ tathā paṃca ghaṭikā dhārayetsudhīḥ |
tathā bhūrādinā naṣṭo yogīndro na bhavetkhalu || 3-64 ||

medhāvī sarvabhūtānāṃ dhāraṇāṃ yaḥ samabhyaset |
śatabrahmamṛtenāpi mṛtyustasya na vidyate || 3-65 ||

tato'bhyāsakrameṇaiva niṣpattiryogino bhavet |
anādikarmabījāni yena tīrtvā'mṛtaṃ pibet || 3-66 ||

yadā niṣpattirbhavati samādheḥ svenakarmaṇā |
jīvanmuktasya śāṃtasya bhaveddhīrasya yoginaḥ ||
yadā niṣpattisaṃpannaḥ samādhiḥ svecchayā bhavet |
gṛhītvā cetanāṃ vāyuḥ kriyāśaktiṃ ca vegavān ||
sarvāṃścakrānvijitvā ca jñānaśaktau vilīyate || 3-67 ||

idānīṃ kleśahānyarthaṃ vaktavyaṃ vāyusādhanam |
yena saṃsāracakresmin bhogahānirbhaveddhruvam || 3-68 ||

rasanāṃ tālumūle yaḥ sthāpayitvā vicakṣaṇaḥ |
pibetprāṇānilaṃ tasya yogānāṃ saṃkṣayo bhavet || 3-69 ||

kākacaṃcvā pibedvāyuṃ śītalaṃ yo vicakṣaṇaḥ |
prāṇāpānavidhānajñaḥ sa bhavenmuktibhājanaḥ || 3-70 ||

sarasaṃ yaḥ pibedvāyuṃ pratyahaṃ vidhinā sudhīḥ |
naśyaṃti yoginastasya śramadāhajarāmayāḥ || 3-71 ||

rasanāmūrdhvagāṃ kṛtvā yaścandre salilaṃ pibet |
māsamātreṇa yogīndro mṛtyuṃjayati niścitam || 3-72 ||

rājadaṃtabilaṃ gāḍhaṃ saṃpīḍya vidhinā pibet |
dhyātvā kuṇḍalinīṃ devīṃ ṣaṇmāsena kavirbhavet || 3-73 ||

kākacaṃcvā pibedvāyuṃ sandhyayorubhayorapi |
kuṇḍalinyā mukhe dhyātvā kṣayarogasya śāntaye || 3-74 ||

aharniśaṃ pibedyogī kākacaṃcvā vicakṣaṇaḥ |
pibetprāṇānilaṃ tasya rogāṇāṃ saṃkṣayo bhavet ||
dūraśrutirdūradṛṣṭistathā syāddarśanaṃ khalu || 3-75 ||

dantairdantānsamāpīḍya pibedvāyuṃ śanaiḥ śanaiḥ |
ūrdhvajihvaḥ sumedhāvī mṛtyuṃ jayati socirāt || 3-76 ||

ṣaṇmāsamātramabhyāsaṃ yaḥ karoti dine dine |
sarvapāpavinirmukto rogānnāśayate hi saḥ || 3-77 ||

saṃvatsarakṛtā'bhyāsādbhairavo bhavati dhruvam |
aṇimādiguṇā/llabdhvā jitabhūtagaṇaḥ svayam || 3-78 ||

rasanāmūrdhvagāṃ kṛtvā kṣaṇārdhaṃ yadi tiṣṭhati |
kṣaṇena mucyate yogī vyādhimṛtyujarādibhiḥ || 3-79 ||

rasanāṃ prāṇasaṃyuktāṃ pīḍymānāṃ viciṃtayet |
na tasya jāyate mṛtyuḥ satyaṃ satyaṃ mayoditam || 3-80 ||

evamabhyāsayogena kāmadevo dvitīyakaḥ |
na kṣudhā na tṛṣā nidrā naiva mūrcchā prajāyate || 3-81 ||

anenaiva vidhānena yogīndro'vanimaṇḍale |
bhavetsvacchandacārī ca sarvāpatparivarjitaḥ || 3-82 ||

na tasya punarāvṛttirmodate sasurairapi |
puṇyapāpairna lipyeta etadākṣaraṇena saḥ || 3-83 ||

caturaśītyāsanāni santi nānāvidhāni ca |
tebhyaścatuṣkamādāya mayoktāni bravīmyaham ||
siddhāsanaṃ tataḥ padmāsanañcograṃ ca svastikam || 3-84 ||

yoniṃ saṃpīḍya yatnena pādamūlena sādhakaḥ |
meḍhopari pādamūlaṃ vinyasedyogavitsadā ||
ūrdhvaṃ nirīkṣya bhrūmadhyaṃ niścalaḥ saṃyatendriyaḥ |
viśeṣo'vakrakāyaśca rahasyudvegavarjitaḥ ||
etat siddhāsanaṃ jñeyaṃ siddhānāṃ siddhidāyakam || 3-85 ||

yenābhyāsavaśācchīghraṃ yoganiṣpattimāpnuyāt |
siddhāsanaṃ sadā sevyaṃ pavanābhyāsinā param || 3-86 ||

yena saṃsāramutsṛjya labhate paramāṃ gatim |
nātaḥ parataraṃ guhyamāsanaṃ vidyate bhuvi ||
yenānudhyānamātreṇa yogī pāpādvimucyate || 3-87 ||

uttānau caraṇau kṛtvā ūrusaṃsthau prayatnataḥ |
ūrumadhye tathottānau pāṇī kṛtvā tu tādṛśau ||
nāsāgre vinyaseddṛṣṭiṃ dantamūlañca jihvayā |
uttolya cibukaṃ vakṣa utthāpya pavanaṃ śanaiḥ ||
yathāśaktyā samākṛṣya pūrayedudaraṃ śanaiḥ |
yathā śaktyaiva paścāttu recayedavirodhataḥ ||
idaṃ padmāsanaṃ proktaṃ sarvavyādhivināśanam || 3-88 ||

durlabhaṃ yena kenāpi dhīmatā labhyate param || 3-89 ||

anuṣṭhāne kṛte prāṇaḥ samaścalati tatkṣaṇāt |
bhavedabhyāsane samyaksādhakasya na saṃśayaḥ || 3-90 ||

padmāsane sthito yogī prāṇāpānavidhānataḥ |
pūrayetsa vimuktaḥ syātsatyaṃ satyaṃ vadāmyaham || 3-91 ||

prasārya caraṇadvandvaṃ parasparamasaṃyutam |
svapāṇibhyāṃ dṛḍhaṃ dhṛtvā jānūpari śiro nyaset ||
āsanogramidaṃ proktaṃ bhavedaniladīpanam |
dehāvasānaharaṇaṃ paścimottānasaṃjñakam ||
ya etadāsanaṃ śreṣṭhaṃ pratyahaṃ sādhayetsudhīḥ |
vāyuḥ paścimamārgeṇa tasya sañcarati dhruvam || 3-92 ||

etadabhyāsaśīlānāṃ sarvasiddhiḥ prajāyate |
tasmādyogī prayatnena sādhayetsiddhamātmanaḥ || 3-93 ||

gopanīyaṃ prayatnena na deyaṃ yasya kasyacit |
yena śīghraṃ marutsiddhirbhaved duḥkhaughanāśinī || 3-94 ||

jānūrvorantare samyagdhṛtvā pādatale ubhe |
samakāyaḥ sukhāsīnaḥ svastikaṃ tatpracakṣate || 3-95 ||

anena vidhinā yogī mārutaṃ sādhayetsudhīḥ |
dehe na kramate vyādhistasya vāyuśca siddhyati || 3-96 ||

sukhāsanamidaṃ proktaṃ sarvaduḥkhapraṇāśanam |
svastikaṃ yogibhirgopyaṃ svastīkaraṇamuttamam || 3-97 ||



caturthaḥ paṭalaḥ

ādau pūraka yogena svādhāre pūrayenmanaḥ |
gudameḍhrantare yonistāmākuṃcya pravartate || 4-1 ||

brahmayonigataṃ dhyātvā kāmaṃ kandukasannibham |
sūryakoṭi pratīkāśaṃ candrakoṭisuśītalam ||
tasyordhvaṃ tu śikhāsūkṣmā cidrūpā paramākalā |
tayā sahitamātmānamekībhūtaṃ vicintayet || 4-2 ||

gacchati brahmamārgeṇa liṃgatrayakrameṇa vai |
amṛtaṃ taddhi svargasthaṃ paramānandalakṣaṇam ||
śvetaraktaṃ tejasāḍhyaṃ sudhādhārāpravarṣiṇam |
pītvā kulāmṛtaṃ divyaṃ punareva viśetkulam || 4-3 ||

punareva kulaṃ gacchenmātrāyogena nānyathā |
sā ca prāṇasamākhyātā hyasmiṃstantre mayoditā || 4-4 ||

punaḥ pralīyate tasyāṃ kālāgnyādiśivātmakam |
yonimudrā parā hyeṣā bandhastasyāḥ prakīrtitaḥ |
tasyāstu bandhāmatreṇa tannāsti yanna sādhayet || 4-5 ||

chinnarūpāstu ye mantrāḥ kīlitāḥ staṃbhitāśca ye |
dagdhāmantrāḥ śikhāhīnā malināstu tiraskṛtāḥ ||
mandā bālāstathā vṛddhāḥ prauḍhā yauvanagarvitāḥ |
aripakṣe sthitā ye ca nirvīryāḥ sattvavarjitāḥ |
tathā sattvena hīnāśca khaṇḍitāḥ śatadhākṛtāḥ ||
vidhānena ca saṃyuktāḥ prabhavantyacireṇa tu |
siddhimokṣapradāḥ sarve guruṇā viniyojitāḥ ||
dīkṣayitvā vidhānena abhiṣicya sahasradhā |
tato maṃtrādhikārārthameṣā mudrā prakīrtitā || 4-6 ||

brahmahatyāsahasrāṇi trailokyamapi ghātayet |
nāsau lipyati pāpena yonimudrānibandhanāt || 4-7 ||

guruhā ca surāpī ca steyī ca gurutalpagaḥ |
etaiḥ pāpairna badhyeta yonimudrānibandhanāt || 4-8 ||

tasmādabhyāsanaṃ nityaṃ kartavyaṃ mokṣakāṃkṣibhiḥ |
abhyāsājjāya te siddhirabhyāsānmokṣamāpnuyāt || 4-9 ||

saṃvidaṃ labhate'bhyāsādyogobhyāsātpravartate |
mudrāṇāṃ siddhirabhyāsādabhyāsādvāyusādhanam ||
kālavañcanamabhyāsāttathā mṛtyuñjayo bhavet || 4-10 ||

vāksiddhiḥ kāmacāritvaṃ bhavedbhyāsayogataḥ ||
yonimudrā paraṃ gopyā na deyā yasya kasyacit |
sarvathā naiva dātavyā prāṇaiḥ kaṇṭhagatairapi || 4-11 ||

adhunā kathayiṣyāmi yogasiddhikaraṃ param |
gopanīyaṃ susiddhānāṃ yogaṃ paramadurlabham || 4-12 ||

suptā guruprasādena yadā jāgarti kuṇḍalī |
tadā sarvāṇi padmāni bhidyante granthayopi ca || 4-13 ||

tasmātsarvaprayatnena prabodhayitumīśvarīm |
brahmarandhramukhe suptāṃ mudrābhyāsaṃ samācaret || 4-14 ||

mahāmudrā mahābandho mahāvedhaśca khecarī |
jālaṃdharo mūlabaṃdho viparītakṛtistathā ||
uḍḍānaṃ caiva vajroṇī daśame śakticālanam |
idaṃ hi mudrādaśakaṃ mudrāṇāmuttamottamam || 4-15 ||

atha mahāmudrākathanam |

mahāmudrāṃ pravakṣyāmi tantre'sminmama vallabhe |
yāṃ prāpya siddhāḥ siddhiṃ ca kapilādyāḥ purāgatāḥ || 4-16 ||

apasavyena saṃpīḍya pādamūlena sādaram |
gurūpadeśato yoniṃ gudameḍrāntarālagām ||
savyaṃ prasāritaṃ pādaṃ dhṛtvā pāṇiyugena vai |
navadvārāṇi saṃyamya cibukaṃ hṛdayopari ||
cittaṃ cittapathe dattvā prabhavedvāyusādhanam |
mahāmudrābhavedeṣā sarvatantreṣu gopitā ||
vāmāṅgena samabhyasya dakṣāṅgenābhyaset punaḥ |
prāṇāyāmaṃ samaṃ kṛtvā yogī niyatamānasaḥ || 4-17 ||

anena vidhinā yogī mandabhāgyopi sidhyati |
sarvāsāmeva nāḍīnāṃ cālanaṃ bindumāraṇam ||
jīvanantu kaṣāyasya pātakānāṃ vināśanam |
savarogopaśamanaṃ jaṭharāgnivivardhanam ||

vapuṣā kāntimamalāṃ jarāmṛtyuvināśanam |
vāṃchitārthaphalaṃ saukhyamindriyāṇāñca māraṇam ||
etaduktāni sarvāṇi yogārūḍhasya yoginaḥ |
bhavedabhyāsato'vaśyaṃ nātra kāryā vicāraṇā || 4-18 ||

gopanīyā prayatnena mudreyaṃ surapūjite |
yāṃ tu prāpya bhavāmbhodheḥ pāraṃ gacchanti yoginaḥ || 4-19 ||

mudrā kāmadughā hyeṣā sādhakānāṃ mayoditā |
guptācāreṇa kartavyā na deyā yasya kasyacit || 4-20 ||

atha mahābandhakathanam |

tataḥ prasāritaḥ pādo vinyasya tamurūpari |
gudayoniṃ samākuṃcya kṛtvā cāpānamūrdhvagam |
yojayitvā samānena kṛtvā prāṇamadhomukham ||
bandhayedūrdhvagatyarthaṃ prāṇāpānena yaḥ sudhīḥ |
kathito'yaṃ mahābandhaḥ siddhimārgapradāyakaḥ |
nāḍījālādrasavyūho mūrdhānaṃ yāti yoginaḥ ||
ubhābhyāṃ sādhayet padbhyāmekai suprayatnataḥ || 4-21 ||

bhavedabhyāsato vāyuḥ suṣumnāṃ madhyasaṅgataḥ |
anena vapuṣaḥ puṣṭirdṛḍhabandho'sthipaṃjare ||
saṃpūrṇahṛdayo yogī bhavatnyetāni yoginaḥ |
bandhenānena yogīndraḥ sādhayetsarvamīpsitam || 4-22 ||

atha mahāvedhakathanam |

apānaprāṇayoraikyaṃ kṛtvā tribhuvaneśvari |
mahāvedhasthito yogī kukṣimāpūrya vāyunā |
sphicau saṃtāḍayeddhīmānvedho'yaṃ kīrtito mayā || 4-23 ||

vedhenānena saṃvidhya vāyunā yogipuṃgavaḥ |
graṃthiṃ suṣumṇāmārgeṇa brahmagraṃthiṃ bhinattyasau || 4-24 ||

yaḥ karoti sadābhyāsaṃ mahāvedhaṃ sugopitam |
vāyusiddhirbhavettasya jarāmaraṇanāśinī || 4-25 ||

cakramadhe sthitā devāḥ kampanti vāyutāḍanāt |
kuṇḍalyapi mahāmāyā kailāse sā vilīyate || 4-26 ||

mahāmudrāmahābandhau niṣphalau vedhavarjitau |
tasmādyogī prayatnena karoti tritayaṃ kramāt || 4-27 ||

etat trayaṃ prayatnena caturvāraṃ karoti yaḥ |
ṣaṇmāsābhyantaraṃ mṛtyuṃ jayatyeva na saṃśayaḥ || 4-28 ||

etat trayasya māhātmyaṃ siddho jānāti netaraḥ |
yajjñātvā sādhakāḥ sarve siddhiṃ samyaglabhanti vai || 4-29 ||

gopanīyā prayatnena sādhakaiḥ siddhimīpsubhiḥ |
anyathā ca na siddhiḥ syānmudrāṇāmeṣa niścayaḥ || 4-30 ||

atha khecarīmudrākathanam |

bhruvorantargatāṃ dṛṣṭiṃ vidhāya sudṛḍhāṃ sudhīḥ |
upaviśyāsane vajre nānopadravavarjitaḥ ||
lambikordhvaṃ sthite garte rasanāṃ viparītagām |
saṃyojayetprayatnena sudhākūpe vicakṣaṇaḥ |
mudraiṣā khecarī proktā bhaktānāmanurodhataḥ || 4-31 ||

siddhīnāṃ jananī hyeṣā mama prāṇādhikapriyā |
nirantarakṛtābhyāsātpīyūṣaṃ pratyahaṃ pibet ||
tena vigrahasiddhiḥ syānmṛtyumātaṅgakesarī || 4-32 ||

apavitraḥ pavitro vā sarvāvasthāṃ gato'pivā |
khecarī yasya śuddhā tu sa śuddho nātra saṃśayaḥ || 4-33 ||

kṣaṇārdhaṃ kurute yastu tīrtvā pāpamahārṇavam |
divyabhogānprabhuktvā ca satkule sa prajāyate || 4-34 ||

mudraiṣā khecarī yastu svasthacitto hyatandritaḥ |
śatabrahmagatenāpi kṣaṇārdhaṃ manyate hi saḥ || 4-35 ||

gurūpadeśato mudrāṃ yo vetti khecarīmimām |
nānāpāparato dhīmān sa yāti paramāṃ gatim || 4-36 ||

sā prāṇasadṛśī mudrā yasminkasminna dīyate |
pracchādyate prayatnena mudreyaṃ surapūjite || 4-37 ||

atha jālandharabandha |

baddhāgalaśirājālaṃ hṛdaye cibukaṃ nyaset |
bandhojālandharaḥ prokto devānāmapi durlabhaḥ ||
nābhisthavahnirjantūnāṃ sahasrakamalacyutam |
pibetpīyūṣavistāraṃ tadarthaṃ bandhayedimam || 4-38 ||

bandhenānena pīyūṣaṃ svayaṃ pibati buddhimān |
amaratvañca samprāpya modate bhuvanatraye || 4-39 ||

jālandharo bandha eṣa siddhānāṃ siddhidāyakaḥ |
abhyāsaḥ kriyate nityaṃ yoginā siddhimicchatā || 4-40 ||

atha mūlabandhaḥ |

pādamūlena saṃpīḍya gudamārgaṃ suyantritam |
balādapānamākṛṣya kramādūrdhvaṃ sucārayet |
kalpito'yaṃ mūlabandho jarāmaraṇanāśanaḥ || 4-41 ||

apānaprāṇayoraikyaṃ prakarotyadhikalpitam |
bandhenānena sutarā yonimudrā prasiddhyati || 4-42 ||

siddhāyāṃ yonimudrāyāṃ kiṃ na siddhyati bhūtale |
bandhasyāsya prasādena gagane vijitālasaḥ ||
padmāsane sthito yogī bhuvamutsṛjya vartate || 4-43 ||

sugupte nirjane deśe bandhamenaṃ samabhyaset |
saṃsārasāgaraṃ tartuṃ yadīcchedyogi puṃgavaḥ || 4-44 ||

atha viparītakaraṇī mudrā |

bhūtale svaśirodattvā khe nayeccaraṇadvayam |
viparītakṛtiścaiṣā sarvatantreṣu gopitā || 4-45 ||

etadyaḥ kurute nityamabhyāsaṃ yāmamātrataḥ |
mṛtyuṃ jayati sa yogī pralaye nāpi sīdati || 4-46 ||

kurute'mṛtapānaṃ yaḥ siddhānāṃ samatāmiyāt |
sa sevyaḥ sarvalokānāṃ bandhamenaṃ karoti yaḥ || 4-47 ||

nābherūrdhvamadhaścāpi tānaṃ paścimamācaret |
uḍḍyānabaṃdha eṣa syātsarvaduḥkhaughanāśanaḥ ||
udare paścimaṃ tānaṃ nābherūrdhvaṃ tu kārayet |
uḍyānākhyo'tra bandhoyaṃ mṛtyumātaṅgakesarī || 4-48 ||

nityaṃ yaḥ kurute yogī caturvāraṃ dine dine |
tasya nābhestu śuddhiḥ syādyena siddho bhavenmarut || 4-49 ||

ṣaṇmāsamabhyasanyogī mṛtyuṃ jayati niścitam |
tasyodarāgnirjvalati rasavṛddhiḥ prajāyate || 4-50 ||

anena sutarāṃ siddhirvigrahasya prajāyate |
rogāṇāṃ saṃkṣayaścāpi yogino bhavati dhruvam || 4-51 ||

gurorlabdhvā prayatnena sādhayet tu vicakṣaṇaḥ |
nirjane susthite deśe bandhaṃ parama durlabham || 4-52 ||

atha śakticālanamudrā |

ādhārakamale suptāṃ cālayetkuṇḍalīṃ dṛḍhām |
apānavāyumāruhya balādākṛṣya buddhimān |
śakticālanamudreyaṃ sarvaśaktipradāyinī || 4-53 ||

śakticālanamevaṃ hi pratyahaṃ yaḥ samācaret |
āyurvṛddhirbhavettasya rogāṇāṃ ca vināśanam || 4-54 ||

vihāya nidrā bhujagī svayamūrdhve bhavetkhalu |
tasmādabhyāsanaṃ kāryaṃ yoginā siddhamicchatā || 4-55 ||

yaḥ karoti sadābhyāsaṃ śakticālanamuttamam |
yena vigrahasiddhiḥ syādaṇimādiguṇapradā |
gurūpadeśavidhinā tasya mṛtyubhayaṃ kutaḥ || 4-56 ||

muhūrtadvayaparyantaṃ vidhinā śakticālanam |
yaḥ karoti prayatnena tasya siddhiradūrataḥ |
yuktāsanena kartavyaṃ yogibhiḥ śakticālanam || 4-57 ||

etattumudrādaśakaṃ na bhūtaṃ na bhaviṣyati |
ekaikābhyāsane siddhiḥ siddho bhavati nānyathā || 4-58 ||

iti śrīśivasaṃhitāyāṃ haragaurīsaṃvāde mudrākathanaṃ nāma caturthapaṭalaḥ samāptaḥ || 4 ||



atha pañcamaḥ paṭalaḥ

śrīdevyuvāca || 

brūhi me vākyamīśāna paramārthadhiyaṃ prati |
ye vighnāḥ santi lokānāṃ vada me priya śaṅkara || 5-1 ||

īśvara uvāca ||

śṛṇu devi pravakṣyāmi yathā vighnāḥ sthitāḥ sadā |
muktiṃ prati narāṇāñca bhogaḥ paramabandhanaḥ || 5-2 ||

atha bhogarūpayogavighnakathanam |

nārī śayyāsanaṃ vastraṃ dhanamasya viḍambanam |
tāmbūlaṃbhakṣyayānāni rājyaiśvaryavibhūtayaḥ |
haimaṃ raupyaṃ tathā tāmraṃ ratnañcāgurudhenavaḥ |
pāṇḍityaṃ vedaśāstrāṇi nṛtyaṃ gītaṃ vibhūṣaṇam |
vaṃśī vīṇā mṛdaṅgāśca gajeṃdraścāśvavāhanam |
dārāpatyāni viṣayā vighnā ete prakīrtitāḥ |
bhogarūpā ime vighnā dharmarūpānimāñchṛṇu || 5-3 ||

atha dharmarūpayogavighnakathanam |

snānaṃ pūjāvidhirhomaṃ tathā mokṣamayī sthitiḥ |
vratopavāsaniyamamaunamindriyanigrahaḥ |
dhyeyo dhyānaṃ tathā mantro dānaṃ khyātirdiśāsu ca |

vāpīkūpataḍāgādiprāsādārāmakalpanā |
yajñaṃ cāndrāyaṇaṃ kṛcchraṃ tīrthāni vividhāni ca |
dṛśyante ca ime vighnā dharmarūpeṇa saṃsthitāḥ || 5-4 ||

atha jñānarūpavighnakathanam |

yattu vighnaṃ bhavejjñānaṃ kathayāmi varānane |
gomukhaṃ svāsanaṃ kṛtvā dhautiprakṣālanaṃ ca tat |
nāḍīsañcāravijñānaṃ pratyāhāranirodhanam |
kukṣisaṃcālanaṃ kṣipraṃ praveśa indriyādhvanā |
nāḍīkarmāṇi kalyāṇi bhojanaṃ śrayatāṃ mama || 5-5 ||

navadhāturasaṃ chindhi śuṇṭhikāstāḍayetpunaḥ |
ekakālaṃ samādhiḥ syālliṃgabhūtamidaṃ śṛṇu || 5-6 ||

saṅgamaṃ gaccha sādhūnāṃ saṃkocaṃ bhaja durjanāt |
praveśanirgame vāyorgurulakṣaṃ vilokayet || 5-7 ||

piṇḍasthaṃ rūpasaṃsthañca rūpasthaṃ rūpavarjitam |
brahmaitasminmatāvasthā hṛdayañca praśāmyati |
ityete kathitā vighnā jñānarūpe vyavasthitāḥ || 5-8 ||

atha caturvidhayogakathanam |

mantrayogo haṭhaścaiva layayogastṛtīyakaḥ |
caturtho rājayogaḥ syātsa dvidhābhāvavarjitaḥ || 5-9 ||

caturdhā sādhako jñeyo mṛdumadhyādhimātrakāḥ |
adhimātratamaḥ śreṣṭho bhavābdhau laṃghanakṣamaḥ || 5-10 ||

atha mṛdusādhakalakṣaṇam |

mandotsāhī susaṃmuḍho vyādhistho gurudūṣakaḥ |
lobhī pāpamatiścaiva bahvāśī vanitāśrayaḥ ||
capalaḥ kātaro rogī parādhīno'tiniṣṭhuraḥ |
mandācāro mandavīryo jñātavyo mṛdumānavaḥ ||
dvādaśābde bhavetsiddhiretasya yatnataḥ param |
mantrayogādhikārī sa jñātavyo guruṇā dhruvam || 5-11 ||

samabuddhiḥ kṣamāyuktaḥ puṇyākāṃkṣī priyaṃvadaḥ |
madhyasthaḥ sarvakāryeṣu sāmānyaḥ syānnasaṃśayaḥ ||
etajjñātvaiva gurubhirdīyate muktito layaḥ || 5-12 ||

atha adhimātrasādhakalakṣaṇam 

sthirabuddhirlaye yuktaḥ svādhīno vīryavānapi |
mahāśayo dayāyuktaḥ kṣamāvān satyavānapi ||
śūro vayaḥsthaḥ śraddhāvān gurupādābjapūjakaḥ |
yogābhyāsarataścaiva jñātavyaścādhimātrakaḥ ||
etasya siddhiḥ ṣaḍvarṣe bhavedabhyāsayogataḥ |
etasmai dīyate dhīro haṭhayogaśca sāṅgataḥ || 5-13 ||

atha adhimātratamasādhakalakṣaṇam |

mahāvīryānvitotsāhī manojñaḥ śauryavānapi |
śāstrajño'bhyāsaśīlaśca nirmohaśca nirākulaḥ ||
navayauvanasampanno mitāhārī jiteṃdriyaḥ |
nirbhayaśca śucirdakṣo dātā sarvajanāśrayaḥ ||
adhikārī sthiro dhīmān yathecchāvasthitaḥ kṣamī |
suśīlo dharmacārī ca guptaceṣṭaḥ priyaṃvadaḥ ||
śāstraviśvāsasampanno devatā gurupūjakaḥ |
janasaṃgaviraktaśca mahāvyādhi vivarjitaḥ ||
adhimātravrataśaśca sarvayogasya sādhakaḥ |
tribhiḥ saṃvatsaraiḥ siddhiretasya nātra saṃśayaḥ ||
sarvayogādhikārī sa nātra kāryā vicāraṇā || 5-14 ||

atha pratīkopāsanam |

pratīkopāsanā kāryā dṛṣṭādṛṣṭaphalapradā |
punātī darśanādatra nātra kāryā vicāraṇā || 5-15 ||

gāḍhātape svapratibimbiteśvaraṃ nirīkṣya visphāritalocanadvayam |
yadā nabhaḥ paśyati svapratīkaṃ nabhoṅgaṇe tatkṣaṇameva paśyati || 5-16 ||

pratyahaṃ paśyate yo vai svapratīkaṃ nabhoṅgaṇe |
āyurvṛddhirbhavettasya na mṛtyuḥ syātkadācana || 5-17 ||

yadā paśyati sampūrṇaṃ svapratīkaṃ nabhoṅgaṇe |
tadā jayamavāpnoti vāyuṃ nirjitya sañcaret || 5-18 ||

yaḥ karoti sadābhyāsaṃ cātmānaṃ vandate param |
pūrṇānandaikapuruṣaṃ svapratīkaprasādataḥ || 5-19 ||

yātrākāle vivāhe ca śubhe karmaṇi saṅkaṭe |
pāpakṣaye puṇyavṛddhau pratīkopāsanañcaret || 5-20 ||

nirantarakṛtābhyāsādantare paśyati dhruvam |
tadā muktimavāpnoti yogī niyatamānasaḥ || 5-21 ||

aṃguṣṭhābhyāmubhe śrotre tarjanībhyāṃ dvilocane |
nāsārandhre ca madhyābhyāmanāmābhyāṃ mukhaṃ dṛḍham ||
nirudhya mārutaṃ yogī yadaiva kurute bhṛśam |
tadā lakṣaṇamātmānaṃ jyotīrūpaṃ sa paśyati || 5-22 ||

tattejo dṛśyate yena kṣaṇamātraṃ nirākulam |
sarvapāpavinirmuktaḥ sa yāti paramāṃ gatim || 5-23 ||

nirantarakṛtābhyāsādyogī vigatakalmaṣaḥ |
sarvadehādi vismṛtya tadabhinnaḥ svayaṃ gataḥ || 5-24 ||

yaḥ karoti sadābhyāsaṃ guptācāreṇa mānavaḥ |
sa vai brahmavilīnaḥ syātpāpakarmarato yadi || 5-25 ||

gopanīyaḥ prayatnena sadyaḥ pratyayakārakaḥ |
nirvāṇadāyako loke yogoyaṃ mama vallabhaḥ ||
nādaḥ saṃjāyate tasya krameṇābhyāsataśca vai || 5-26 ||

matabhṛṅgaveṇuvīṇāsadṛśaḥ prathamo dhvaniḥ |
evamabhyāsataḥ paścāt saṃsāradhvāntanāśanam ||
ghaṇṭānādasamaḥ paścāt dhvanirmegharavopamaḥ |
dhvanau tasminmano dattvā yadā tiṣṭhati nirbhayaḥ ||
tadā saṃjāyate tasya layasya mama vallabhe || 5-27 ||

tatra nāde yadā cittaṃ ramate yogino bhṛśam |
vismṛtya sakalaṃ bāhyaṃ nādena saha śāmyati || 5-28 ||

etadabhyāsayogena jitvā samyagguṇānvahūn |
sarvārambhaparityāgī cidākāśe vilīyate || 5-29 ||

nāsanaṃ siddhasadṛśaṃ na kumbhasadṛśaṃ balam |
na khecarīsamā mudrā na nādasadṛśo layaḥ || 5-30 ||

idānīṃ kathayiṣyāmi muktasyānubhavaṃ priye |
yajjñātvā labhate muktiṃ pāpayuktopi sādhakaḥ || 5-31 ||

samabhyarcyeśvaraṃ samyakkṛtvā ca yogamuttamam |
gṛhṇīyātsusthito bhūtvā guruṃ santoṣya buddhimān || 5-32 ||

jīvādi sakalaṃ vastuṃ dattvā yogavidaṃ gurum |
santoṣyātiprayatnena yogoyaṃ gṛhyate budhaiḥ || 5-33 ||

viprānsaṃtoṣya medhāvī nānāmaṃgalasaṃyutaḥ |
mamālaye śucirbhūtvā pragṛhṇīyācchubhātmakam || 5-34 ||

saṃnyasyānena vidhinā prāktanaṃ vigrahādikam |
bhūtvā divyavapuryogī gṛhṇīyādvakṣyamāṇakam || 5-35 ||

padmāsanasthito yogī janasaṃgavivarjitaḥ |
vijñānanāḍīdvitayamaṅgulībhyāṃ nirodhayet || 5-36 ||

siddhestadāvirbhavati sukharūpī nirañjanaḥ |
tasminpariśramaḥ kāryo yena siddho bhavetkhalu || 5-37 ||

yaḥ karoti sadābhyāsaṃ tasya siddhirna dūrataḥ |
vāyusiddhirbhavettasya kramādeva na saṃśayaḥ || 5-38 ||

sakṛdyaḥ kurute yogī pāpaughaṃ nāśayeddhruvam |
tasya syānmadhyame vāyoḥ praveśo nātra saṃśayaḥ || 5-39 ||

etadabhyāsaśīlo yaḥ sa yogī devapūjitaḥ |
aṇimādiguṇā/llabdhvā vicaredbhuvanatraye || 5-40 ||

yo yathāsyānilābhyāsāttadbhavettasya vigrahaḥ |
tiṣṭhedātmani medhāvī saṃyutaḥ krīḍate bhṛśam || 5-41 ||

etadyogaṃ paraṃ gopyaṃ na deyaṃ yasya kasyacit |
yaḥ pramāṇaiḥ samāyuktastameva kathyate dhruvam || 5-42 ||

yogī padmāsane tiṣṭhetkaṇṭhakūpe yadā smaran |
jihvāṃ kṛtvā tālumūle kṣutpipāsā nivartate || 5-43 ||

kaṇṭhakūpādadhaḥ syāne kūrmanāḍysti śobhanā |
tasmin yogī mano dattvā cittasthairyaṃ labhedbhṛśam || 5-44 ||

śiraḥ kapāle rudrākṣaṃ vivaraṃ cintayedyadā |
tadā jyotiḥ prakāśaḥ syādvidyutpuñjasamaprabhaḥ |
etaccintanamātreṇa pāpānāṃ saṃkṣayo bhavet |
durācāro'pi puruṣo labhate paramaṃ padam || 5-45 ||

aharniśaṃ yadā cintāṃ tatkaroti vicakṣaṇaḥ |
siddhānāṃ darśanaṃ tasya bhāṣaṇañca bhaveddhruvam || 5-46 ||

tiṣṭhan gachan svapan bhuñjan dhyāyecchūnyamaharniśam |
tadākāśamayo yogī cidākāśe vilīyate || 5-47 ||

etajjñānaṃ sadā kāryaṃ yoginā siddhimicchatā |
nirantarakṛtābhyāsānmama tulyo bhaveddhruvam ||
etajjñānabalādyogī sarveṣāṃ vallabho bhavet || 5-48 ||

sarvān bhūtān jayaṃ kṛtvā nirāśīraparigrahaḥ |
nāsāgre dṛśyate yena padmāsanagatena vai ||
manaso maraṇaṃ tasya khecaratvaṃ prasiddhyati || 5-49 ||

jyotiḥ paśyati yogīndraḥ śuddhaṃ śuddhācalopamam |
tatrābhyāsabalenaiva svayaṃ tadrakṣako bhavet || 5-50 ||

uttānaśayane bhūmau suptvā dhyāyannirantaram |
sadyaḥ śramavināśāya svayaṃ yogī vicakṣaṇaḥ |
śiraḥ paścāttu bhāgasya dhyāne mṛtyuñjayo bhavet ||
bhrūmadhye dṛṣṭimātreṇa hyaparaḥ parikīrtitaḥ || 5-51 ||

caturvidhasya cānnasya rasastredhā vibhajyate |
tatra sāratamo liṃgadehasya paripoṣakaḥ ||
saptadhātumayaṃ piṇḍametī puṣṇāti madhyagaḥ || 5-52 ||

yāti viṇmūtrarūpeṇa tṛtīyaḥ saptato bahiḥ ||
ādyabhāgadvayaṃ nāḍyaḥ proktāstāḥ sakalā api |
poṣayanti vapurvāyumāpādatalamastakam || 5-53 ||

nāḍībhirābhiḥ sarvābhirvāyuḥ sañcarate yadā |
tadaivānnaraso dehe sāmyeneha pravartate || 5-54 ||

caturdaśānāṃ tatreha vyāpāre mukhyabhāgataḥ |
tā anugratvahīnāśca prāṇasañcāranāḍikāḥ || 5-55 ||

gudādvayaṃgulataścordhvaṃ meḍhaikāṃgulatastvadhaḥ |
evañcāsti samaṃ kandaṃ samatāccaturaṃgulam || 5-56 ||

paścimābhimukhīḥ yonirgudameḍhrāntarālagā |
tatra kandaṃ samākhyātaṃ tatrāsti kuṇḍalī sadā ||
saṃveṣṭya sakalā nāḍīḥ sārddhatrikuṭalākṛtīḥ |
mukhe niveśya sā pucchaṃ suṣumṇāvivare stitā || 5-57 ||

suptā nāgopamā hyeṣā sphurantī prabhayā svayā |
ahivatsandhisaṃsthānā vāgdevī bījasaṃjñikā || 5-58 ||

jñeyā śaktiriyaṃ viṣṇornirjharā svarṇabhāsvarā |
sattvaṃ rajastamaśceti guṇatrayaprasūtikā || 5-59 ||

tatra bandhūkapuṣpābhaṃ kāmabījaṃ prakīrtitam |
kalahemasamaṃ yoge prayuktākṣararūpiṇam || 5-60 ||

suṣumṇāpi ca saṃśliṣṭā bījaṃ tatra varaṃ sthitam |
śaraccaṃdranibhaṃ tejassvayametatsphuratsthitam ||
sūryakoṭipratīkāśaṃ candrakoṭisuśītalam |
etattrayaṃ militvaiva devī tripurabhairavī ||
bījasaṃjñaṃ paraṃtejastadeva parikīrtitam || 5-61 ||

kriyāvijñānaśaktibhyāṃ yutaṃ yatparito bhramat |
uttiṣṭhadviśatastvambhaḥ sūkṣmaṃ śoṇaśikhāyutam ||
yonisthaṃ tatparaṃ tejaḥ svayaṃbhūliṃgasaṃjñitam || 5-62 ||

ādhārapadmametaddhi yoniryasyāsti kandataḥ |
parisphuradvādisāntacaturvarṇaṃ caturdalam || 5-63 ||

kulābhidhaṃ suvarṇābhaṃ svayambhūliṅgasaṃgatam |
dviraṇḍo yatra siddhosti ḍākinī yatra devatā ||
tatpadmamadhyagā yonistatra kuṇḍalinī sthitā |
tasyā ūrdhve sphurattejaḥ kāmabījaṃ bhramanmatam ||
yaḥ karoti sadā dhyānaṃ mūlādhāre vicakṣaṇaḥ |
tasya syāddārdurī siddhirbhūmityāgakrameṇa vai || 5-64 ||

vapuṣaḥ kāntirutkṛṣṭā jaṭharāgnivivardhanam |
ārogyañca paṭutvañca sarvajñatvañca jāyate || 5-65 ||

bhūtaṃ bhavyaṃ bhaviṣyañca vetti sarvaṃ sakāraṇam |
aśrutānyapi śāstrāṇi sarahasyaṃ bhaveddhruvam || 5-66 ||

vaktre sarasvatī devī sadā nṛtyati nirbharam |
mantrasiddhirbhavettasya japādeva na saṃśayaḥ || 5-67 ||

jarāmaraṇaduḥkhaughānnāśayati gurorvacaḥ |
idaṃ dhyānaṃ sadā kāryaṃ pavanābhyāsinā param |
dhyānamātreṇa yogīndro mucyate sarvakilviṣāt || 5-68 ||

mūlapadmaṃ yadā dhyāyedyogī svayambhuliṅgakam |
tadā tatkṣaṇamātreṇa pāpaughaṃ nāśayeddhruvam || 5-69 ||

yaṃ yaṃ kāmayate citte taṃ taṃ phalamavāpnuyāt |
nirantarakṛtābhyāsāttaṃ paśyati vimuktidam ||
bahirabhyantare śreṣṭhaṃ pūjanīyaṃ prayatnataḥ |
tataḥ śreṣṭhatamaṃ hyetannānyadasti mataṃ mama || 5-70 ||

ātmasaṃsthaṃ śivaṃ tyaktvā bahiḥsthaṃ yaḥ samarcayet |
hastasthaṃ piṇḍamutsṛjya bhramate jīvitāśayā || 5-71 ||

ātmaliṃgārcanaṃ kuryādanālasyaṃ dine dine |
tasya syātsakalā siddhirnātra kāryā vicāraṇā || 5-72 ||

nirantarakṛtābhyāsātṣaṇmāsaiḥ siddhimāpnuyāt |
tasya vāyupraveśopi suṣumṇāyāmbhaveddhruvam || 5-73 ||

manojayañca labhate vāyubinduvidhāraṇāt |
aihikāmuṣmikīsiddhirbhavennaivātra saṃśayaḥ || 5-74 ||

atha svādhiṣṭhānacakravivaraṇam |

dvitīyantu sarojañca liṃgamūle vyavasthitam |
bādilāntaṃ ca ṣaḍvarṇaṃ paribhāsvaraṣaḍdalam ||
svādhiṣṭhānābhidhaṃ tattu paṃkajaṃ śoṇarūpakam |
bālākhyo yatra siddho'sti devī yatrāsti rākiṇī || 5-75 ||

vo dhyāyati sadā divyaṃ svādhiṣṭhānāravindakam |
tasya kāmāṅganāḥ sarvā bhajante kāmamohitāḥ || 5-76 ||

vividhañcāśrutaṃ śāstraṃ niḥśaṅko vai bhaveddhruvam |
sarvarogavinirmukto loke carati nirbhayaḥ || 5-77 ||

maraṇaṃ khādyate tena sa kenāpi na khādyate |
tasya syātparamā siddhiraṇimādiguṇapradā ||
vāyuḥ sañcarate dehe rasavṛddhirbhaveddhruvam |
ākāśapaṅkajagalatpīyūṣamapi varddhate || 5-78 ||

atha maṇipūracakravivaraṇam |

tṛtīyaṃ paṅkajaṃ nābhau maṇipūrakasaṃjñakam |
daśāraṃḍādiphāntārṇaṃ śobhitaṃ hemavarṇakam || 5-79 ||

rudrākhyo yatra siddho'sti sarvamaṅgaladāyakaḥ |
tatrasthā lākinī nāmnī devī paramadhārmikā || 5-80 ||

tasmin dhyānaṃ sadā yogī karoti maṇipūrake |
tasya pātālasiddhiḥ snānnirantarasukhāvahā ||
īpsitañca bhavelloke duḥkharogavināśanam |
kālasya vañcanañcāpi paradehapraveśanam || 5-81 ||

jāmbūnadādikaraṇaṃ siddhānāṃ darśanaṃ bhavet |
oṣadhīdarśanañcāpi nidhīnāṃ darśanaṃ bhavet || 5-82 ||

hṛdaye'nāhataṃ nāma caturthaṃ paṅkajaṃ bhavet |
kādiṭhāntārṇasaṃsthānaṃ dvādaśārasamanvitam ||
atiśoṇaṃ vāyubījaṃ prasādasthānamīritam || 5-83 ||

padmasthaṃ tatparaṃ tejo bāṇaliṃgaṃ prakīrtitam |
yasya smaraṇamātreṇa dṛṣṭādṛṣṭaphalaṃ labhet || 5-84 ||

siddhaḥ pinākī yatrāste kākinī yatra devatā |
etasminsatataṃ dhyānaṃ hṛtpāthoje karoti yaḥ ||
kṣubhyante tasya kāntā vai kāmārtā divyayoṣitaḥ || 5-85 ||

jñānañcāpratimaṃ tasya trikālaviṣayambhavet |
dūraśrutirdūradṛṣṭiḥ svecchayā khagatāṃ vrajet || 5-86 ||

siddhānāṃ darśanañcāpi yoginī darśanaṃ tathā |
bhavetkhecarasiddhiśca khecarāṇāṃ jayantathā || 5-87 ||

yo dhyāyati paraṃ nityaṃ bāṇaliṃgaṃ dvitīyakam |
khecarī bhūcarī siddhirbhavettasya na saṃśayaḥ || 5-88 ||

etaddhyānasya māhātmyaṃ kathituṃ naiva śakyate |
brahmādyāḥ sakalā devā gopayanti parantvidam || 5-89 ||

atha viśuddhacakravivaraṇam |

kaṇṭhasthānasthitaṃ padmaṃ viśuddhaṃ nāmapañcamam |
suhemābhaṃ svaropetaṃ ṣoḍaśasvarasaṃyutam ||
chagalāṇḍo'sti siddhotra śākinī cādhidevatā || 5-90 ||

dhyānaṃ karoti yo nityaṃ sa yogīśvarapaṇḍitaḥ |
kintvasya yogino'nyatra viśuddhākhye saroruhe ||
caturvedā vibhāsante sarahasyā nidheriva || 5-91 ||

rahaḥsthāne sthito yogī yadā krodhavaśo bhavet |
tadā samastaṃ trailokyaṃ kampate nātra saṃśayaḥ || 5-92 ||

iha sthāne mano yasya daivādyātilayaṃ yadā |
tadā bāhyaṃ parityajya svāntare ramate dhruvam || 5-93 ||

tasya na kṣatimāyāti svaśarīrasya śaktitaḥ |
saṃvatsarasahasre'pi vajrātikaṭhinasya vai || 5-94 ||

yadā tyajati taddhyānaṃ yogīṃdro'vanimaṇḍale |
tadā varṣasahasrāṇi manyate tatkṣaṇaṃ kṛtī || 5-95 ||

atha ājñācakravivaraṇam |

ājñāpadmaṃ bhruvormadhye hakṣopetaṃ dvipatrakam |
śuklābhaṃ tanmahākālaḥ siddho devyatra hākinī || 5-96 ||

śaraccaṃdranibhaṃ tatrākṣarabījaṃ vijṛṃbhitam |
pumān paramahaṃso'yaṃ yajjñātvā nāvasīdati || 5-97 ||

etadeva parantejaḥ sarvatantreṣu mantriṇaḥ |
cintayitvā parāṃ siddhiṃ labhate nātra saṃśayaḥ || 5-98 ||

turīyaṃ tritayaṃ liṃgaṃ tadāhaṃ muktidāyakaḥ |
dhyānamātreṇa yogīndro matsamo bhavati dhruvam || 5-99 ||

iḍā hi piṃgalā khyātā varaṇāsīti hocyate |
vārāṇasī tayormadhye viśvanāthotra bhāṣitaḥ || 5-100 ||

etatkṣetrasya māhātmyamṛṣibhistattvadarśibhiḥ |
śāstreṣu bahudhā proktaṃ paraṃ tattvaṃ subhāṣitam || 5-101 ||

suṣumṇā meruṇā yātā brahmarandhraṃ yato'sti vai |
tataścaiṣā parāvṛtya tadājñāpadmadakṣiṇe ||
vāmanāsāpuṭaṃ yāti gaṃgeti parigīyate || 5-102 ||

brahmarandhre hi yatpadmaṃ sahasrāraṃ vyavasthitam |
tatra kandehi yā yonistasyāṃ candro vyavasthitaḥ |
trikoṇākāratastasyāḥ sudhā kṣarati santatam ||
iḍāyāmamṛtaṃ tatra samaṃ sravati candramāḥ |
amṛtaṃ vahati dhārā dhārārūpaṃ nirantaram ||
vāmanāsāpuṭaṃ yāti gaṃgetyuktā hi yogibhiḥ || 5-103 ||

ājñāpaṅkajadakṣāṃsādvāmanāsāpuṭaṃgatā |
udagvaheti tatreḍā varaṇā samudāhṛtā || 5-104 ||

tato dvayorhi madhye tu vārāṇasīti cintayet |
tadākārā piṃgalāpi tadājñākamalāntare ||
dakṣanāsāpuṭe yāti proktāsmābhirasīti vai || 5-105 ||

mūlādhāre hi yatpadmaṃ catuṣpatra vyavasthitam |
tatra madhyehi yā yonistasyāṃ sūryo vyavasthitaḥ || 5-106 ||

tatsūryamaṇḍaladvarādviṣaṃ kṣarati santatam |
piṃgalāyāṃ viṣaṃ tatra samarpayati tāpanaḥ || 5-107 ||

viṣaṃ tatra vahantī yā dhārārūpaṃ nirantaram |
dakṣanāsāpuṭe yāti kalpiteyantu pūrvavat || 5-108 ||

ājñāpaṅkajavāmāsyāddakṣanāsāpuṭaṃ gatā |
udagvahā piṃgalāpi purāsīti prakīrtitā || 5-109 ||

ājñāpadmamidaṃ proktaṃ yatra devo maheśvaraḥ |
pīṭhatrayaṃ tataścordhvaṃ niruktaṃ yogacintakaiḥ ||
tadbindunādaśaktyākhyaṃ bhālapadme vyavasthitam || 5-110 ||

yaḥ karoti sadādhyānamājñāpadmasya gopitam |
pūrvajanmakṛtaṃ karma vinaśyedavirodhataḥ || 5-111 ||

iha sthite yadā yogī dhyānaṃ kuryānnirantaram |
tadā karoti pratimāṃ pūjājapamanarthavat || 5-112 ||

yakṣarākṣasagandharvā apasarogaṇakinnarāḥ |
sevante caraṇau tasya sarve tasya vaśānugāḥ || 5-113 ||

karoti rasanāṃ yogī praviṣṭāṃ viparītagām |
lambikordhveṣu garteṣu dhṛtvā dhyānaṃ bhayāpaham ||
asmin sthāne mano yasya kṣaṇārdhaṃ vartate'calam |
tasya sarvāṇi pāpāni saṃkṣayaṃ yānti tatkṣaṇāt || 5-114 ||

yāni yāni hi proktāni paṃcapadme phalāni vai |
tāni sarvāṇi sutarāmetajjñānādbhavanti hi || 5-115 ||

yaḥ karoti sadābhyāsamājñā padme vicakṣaṇaḥ |
vāsanāyā mahābandhaṃ tiraskṛtya pramodate || 5-116 ||

prāṇaprayāṇasamaye tatpadmaṃ yaḥ smaransudhīḥ |
tyajetprāṇaṃ sa dharmātmā paramātmani līyate || 5-117 ||

tiṣṭhan gacchan svapan jāgrat yo dhyānaṃ kurute naraḥ |
pāpakarmavikurvāṇo nahi majjati kilviṣe || 5-118 ||

yogī bandhādvinirmuktaḥ svīyayā prabhayā svayam |
dvidaladhyānamāhātmyaṃ kathituṃ naiva śakyate ||
brahmādidevatāścaiva kiñcinmatto vidanti te || 5-119 ||

ata ūrdhvaṃ tālumūle sahasrāraṃsaroruham |
asti yatra suṣumṇāyā mūlaṃ savivaraṃ sthitam || 5-120 ||

tālumūle suṣumṇā sā adhovaktrā pravartate |
mūlā dhāreṇayonyastāḥ sarvanāḍyaḥ samāśritāḥ ||
tā bījabhūtāstattvasya brahmamārgapradāyikāḥ || 5-121 ||

tālusthāne ca yatpadmaṃ sahasrāraṃ purāhitam |
tatkande yonirekāsti paścimābhimukhī matā || 5-122 ||

tasyā madhye suṣumṇāyā mūlaṃ savivaraṃ sthitam |
brahmarandhraṃ tadevoktamāmūlādhārapaṅkajam || 5-123 ||

tatastadrandhre tacchaktiḥ suṣumṇā kuṇḍalī sadā |
suṣumṇāyāṃ sadā śaktiścitrā syānmama vallabhe ||
tasyāṃ mama mate kāryā brahmarandhrādikalpanā || 5-124 ||

yasyāḥ smaraṇamātreṇa brahmajñatvaṃ prajāyate |
pāpakṣayaśca bhavati na bhūyaḥ puruṣo bhavet || 5-125 ||

praveśitaṃ calāṅguṣṭhaṃ mukhe svasya niveśayet |
tenātra na bahatyeva dehacārī samīraṇaḥ || 5-126 ||

tena saṃsāracakresmin bhramatītyeva sarvadā |
tadarthaṃ ye pravartante yogī na prāṇadhāraṇe |
tata evākhilā nāḍī viruddhā cāṣṭaveṣṭanam |
iyaṃ kuṇḍalinī śaktī randhraṃ tyajati nānyathā || 5-127 ||

yadā pūrṇāsu nāḍīṣu sanniruddhānilāstadā |
bandhatyāgena kuṇḍalyā mukhaṃ randhrād bahirbhavet || 5-128 ||

suṣumṇāyāṃ sadaivāyaṃ vahetprāṇasamīraṇaḥ |
mūlapadmasthitā yonirvāmadakṣiṇakoṇataḥ ||
iḍāpiṃgalayormadhye suṣumṇā yonimadhyagā || 5-129 ||

brahmarandhraṃ tu tatraiva suṣumṇādhāramaṇḍale |
yo jānāti sa muktaḥ syātkarmabandhādvicakṣaṇaḥ || 5-130 ||

brahmarandhramukhe tāsāṃ saṃgamaḥ syādasaṃśayaḥ |
tasminsnāne snātakānāṃ muktiḥ syādavirodhataḥ || 5-131 ||

gaṃgāyamunayormadhye vahatyeṣā sarasvatī |
tāsāṃ tu saṃgame snātvā dhanyo yāti parāṃ gatim || 5-132 ||

iḍā gaṃgā purā proktā piṃgalā cārkaputrikā |
madhyā sarasvatī proktā tāsāṃ saṃgo'tidurlabhaḥ || 5-133 ||

sitāsite saṃgame yo manasā snānamācaret |
sarvapāpavinirmukto yāti brahma sanātanam || 5-34 ||

triveṇyāṃ saṃgame yo vai pitṛkarma samācaret |
tārayitvā pitṝnsarvānsa yāti paramāṃ gatim || 5-135 ||

nityaṃ naimittikaṃ kāmyaṃ pratyahaṃ yaḥ samācaret |
manasā cintayitvā tu so'kṣayaṃ phalamāpnuyāt || 5-136 ||

sakṛdyaḥ kurute snānaṃ svarge saukhyaṃ bhunakti saḥ |
dagdhvā pāpānaśeṣānvai yogī śuddhamatiḥ svayam || 5-137 ||

apavitraḥ pavitrī vā sarvāvasthāṃ gatopi vā |
snānācaraṇamātreṇa pūto bhavati nānyathā || 5-138 ||

mṛtyukāle plutaṃ dehaṃ triveṇyāḥ salile yadā |
vicintya yastyajetprāṇānsa tadā mokṣamāpnuyāt || 5-139 ||

nātaḥparataraṃ guhyaṃ triṣu lokeṣu vidyate |
goptavyaṃ tatprayatnena na vyākhyeyaṃ kadācana || 5-140 ||

brahmarandhra mano dattvā kṣaṇārdhaṃ yadi tiṣṭhati |
sarvapāpavinirmuktaḥ sa yāti paramāṃ gatim || 5-141 ||

asmi/llīnaṃ mano yasya sa yogī mayi līyate |
aṇimādiguṇānbhuktvā svecchayā puruṣottamaḥ || 5-142 ||

etadrandhradhyānamātreṇa martyaḥ saṃsāre sminvallabho me bhavetsaḥ |
pāpāñjitvā muktimārgādhikārī, jñānaṃ dattvā tārayatyadbhutaṃ vai || 5-143 ||

caturmukhāditridaśairagamyaṃ yogivallabham |
prayatnena sugopyaṃ tadbrahmarandhraṃ mayoditam || 5-144 ||

purā mayoktā yā yoniḥ sahasrāre sarāruhe |
tasyā'dho vartate candrastaddhyānaṃ kriyate budhaiḥ || 5-145 ||

yasya smaraṇamātreṇa yogīndro'vanimaṇḍale |
pūjyo bhavati devānāṃ siddhānāṃ sammato bhavet || 5-146 ||

śiraḥkapālavivare dhyāyeddagdhamahodadhim |
tatra sthitvā sahasrāre padme candraṃ vicintayet || 5-147 ||

śiraḥkapālavivare dviraṣṭakalayā yutaḥ |
pīyūṣabhānuhaṃsākhyaṃ bhāvayettaṃ niraṃjanam |
nirantarakṛtābhyāsāttridine paśyati dhruvam |
dṛṣṭimātreṇa pāpaughaṃ dahatyeva sa sādhakaḥ || 5-148 ||

anāgatañca sphurati cittaśuddhirbhavetkhalu |
sadyaḥ kṛtvāpi dahati mahāpātakapañcakam || 5-149 ||

ānukūlyaṃ grahā yānti sarve naśyantyupadravāḥ |
upasargāḥ śamaṃ yānti yuddhe jayamavāpnuyāt |
khecarībhūcarīsiddhirbhavetkṣīrendudarśanāt |
dhyānādevabhavetsarvaṃ nātra kāryā vicāraṇā |
satatābhyāsayogena siddho bhavati nānyathā |
satyaṃ satyaṃ punaḥ satyaṃ mama tulyo bhaveddhruvam |
yogaśāstre'pyabhirataṃ yogināṃ siddhidāyakam || 5-150 ||

atha rājayogakathanam |

ata ūrdhvaṃ divyarūpaṃ sahasrāraṃ saroruham |
brahmāṇḍākhyasya dehasya bāhye tiṣṭhati muktidam || 5-151 ||

kailāso nāma tasyaiva maheśo yatra tiṣṭhati |
nakulākhyo'vināśī ca kṣayavṛddhivivarjitaḥ || 5-152 ||

sthānasyāsya jñānamātreṇa nṝṇāṃ, saṃsāre'sminsambhavo naiva bhūyaḥ |
bhūtagrāmaṃ santatābhyāsayogātkartuṃ hartuṃ syācca śaktiḥ samagrā || 5-153 ||

sthāne pare haṃsanivāsabhūte, kailāsanāmnīha niviṣṭacetāḥ |
yogī hṛtavyādhiradhaḥ kṛtādhivarāyuściraṃ jīvati mṛtyumuktaḥ || 5-154 ||

cittavṛttiryadā līnā kulākhye parameśvare |
tadā samādhisāmyena yogī niścalatāṃ vrajet || 5-155 ||

nirantarakṛte dhyāne jagadvismaraṇaṃ bhavet |
tadā vicitrasāmarthyaṃ yogino bhavati dhruvam || 5-156 ||

tasmādgalitapīyūṣaṃ pibedyogī nirantaram |
mṛtyormṛtyuṃ vidhāyāśu kulaṃ jitvā saroruhe |
atra kuṇḍalinī śaktirlayaṃ yāti kulābhidhā |
tadā caturvidhā sṛṣṭirlīyate paramātmani || 5-157 ||

yajjñātvā prāpya viṣayaṃ cittavṛttirvilīyate |
tasmin pariśramaṃ yogī karoti nirapekṣakaḥ || 5-158 ||

cittavṛttiyadālīnā tasmin yogī bhaved dhruvam |
tadā vijñāyate'khaṇḍajñānarūpo nirañjanaḥ || 5-159 ||

brahmāṇḍabāhye saṃciṃtya svapratīkaṃ yathoditam |
tamāveśya mahacchūnyaṃ cintayedavirodhataḥ || 5-160 ||

ādyantamadhyaśūnyaṃ tatkoṭisūryasamaprabham |
candrakoṭipratīkāśamabhyasya siddhimāpnuyāt || 5-161 ||

etaddhyānaṃ sadā kuryādanālasyaṃ dine dine |
tasya syātsakalā siddhirvatsarānnātra saṃśayaḥ || 5-162 |

kṣaṇārdhaṃ niścalaṃ tatra mano yasya bhaved dhruvam |
sa eva yogī sadbhaktaḥ sarvalokeṣu pūjitaḥ || 5-163 ||

tasya kalmaṣasaṃghātastatkṣaṇādeva naśyati || 5-164 ||

yaṃ dṛṣṭvā na pravartaṃte mṛtyusaṃsāravartmani |
abhyasettaṃ prayatnena svādhiṣṭhānena vartmanā || 5-165 ||

etaddhyānasya māhātmyaṃ mayā vaktuṃ na śakyate |
yaḥ sādhayati jānāti sosmākamapi sammataḥ || 5-166 ||

dhyānādeva vijānāti vicitrekṣaṇasambhavam |
aṇimādiguṇopeto bhavatyeva na saṃśayaḥ || 5-167 ||

rājayogo mayākhyātaḥ sarvatantreṣu gopitaḥ |
rājādhirājayogo'yaṃ kathayāmi samāsataḥ || 5-168 ||

svastikañcāsanaṃ kṛtvā sumaṭhe jantuvarjite |
guruṃ saṃpūjya yatnena dhyānametatsamācaret || 5-169 ||

nirālambaṃ bhavejjīvaṃ jñātvā vedāntayuktitaḥ |
nirālambaṃ manaḥ kṛtvā na kiñciccintayetsudhīḥ || 5-170 ||

etaddhyānānmahāsiddhirbhavatyeva na saṃśayaḥ |
vṛttihīnaṃ manaḥ kṛtvā pūrṇarūpaṃ svayaṃ bhavet || 5-171 ||

sādhayetsatataṃ yo vai sa yogī vigataspṛhaḥ |
ahaṃnāma na kopyasti sarvadātmaiva vidyate || 5-172 ||

ko bandhaḥ kasya vā mokṣa ekaṃ paśyetsadā hi saḥ |
etatkaroti yo nityaṃ sa mukto nātra saṃśayaḥ || 5-173 ||

sa eva yogī sadbhaktaḥ sarvalokeṣu pūjitaḥ |
ahamasmīti yanmatvā jīvātmaparamātmanoḥ |
ahaṃ tvametadubhayaṃ tyaktvākhaṇḍaṃ vicintayet |
adhyāropāpavādābhyāṃ yatra sarvaṃ vilīyate |
tadbījamāśrayedyogī sarvasaṃgavivarjitaḥ || 5-174 ||

aparokṣaṃ cidānandaṃ pūrṇaṃ tyaktvā bhramākulāḥ |
parokṣaṃ cāparokṣaṃ ca kṛtvā mūḍhā bhramanti vai || 5-175 ||

carācaramidaṃ viśvaṃ parokṣaṃ yaḥ karoti ca |
aparokṣaṃ paraṃ brahma tyaktaṃ tasmin pralīyate || 5-176 ||

jñānakāraṇamajñānaṃ yathā notpadyate bhṛśam |
abhyāsaṃ kurute yogī sadā saṅgavivarjitam || 5-177 ||

sarvendriyāṇi saṃyamya viṣayebhyo vicakṣaṇaḥ |
viṣayebhyaḥ suṣuptyaiva tiṣṭhetsaṃgavivarjitaḥ || 5-178 ||

evamabhyasato nityaṃ svaprakāśaṃ prakāśate |
śrotuṃ buddhisamarthārthaṃ nivartante gurorgiraḥ |
tadabhyāsavaśādekaṃ svato jñānaṃ pravartate || 5-179 ||

yato vāco nivartante aprāpya manasā saha |
sādhanādamalaṃ jñānaṃ svayaṃ sphurati taddhruvam || 5-180 ||

haṭhaṃ vinā rājayogo rājayogaṃ vinā haṭhaḥ |
tasmātpravartate yogī haṭhe sadgurumārgataḥ || 5-181 ||

sthite dehe jīvati ca yogaṃ na śriyate bhṛśam |
indriyārthopabhogeṣu sa jīvati na saṃśayaḥ || 5-182 ||

abhyāsapākaparyantaṃ mitānnaṃsmaraṇaṃ bhavet |
anāthā sādhanaṃ dhīmān kartuṃ pārayatīhana || 5-183 ||

atīvasādhusaṃlāpovadet saṃsadibuddhimān |
karoti piṇḍarakṣārthaṃ bahvālāpavivarjitaḥ |
tyajyate tyajyate saṅgaṃ sarvathā tyajyate bhṛśam |
anyathā na labhenmuktiṃ satyaṃ satyaṃ mayoditam || 5-184 ||

guptyaiva kriyate'bhyāsaḥ saṃgaṃ tyaktvā tadantare |
vyavahārāya kartavyo bāhyesaṃgānurāgataḥ |
sve sve karmaṇi vartaṃte sarve te karmasambhavāḥ |
nimittamātraṃ karaṇe na doṣoṣti kadācana || 5-185 ||

evaṃ niścitya sudhiyā gṛhasthopi yadācaret |
tadā siddhimavāpnoti nātra kāryā vicāraṇā || 5-186 ||

pāpapuṇyavinirmuktaḥ parityaktāṅgasādhakaḥ |
yo bhavetsa vimuktaḥ syād gṛhe tiṣṭhansadā gṛhī |
na pāpapuṇyairlipyeta yogayukto sadā gṛhī |
kurvannapi tadā pāpānsvakārye lokasaṃgrahe || 5-187 ||

oṃ ai/ kli/ stri/

adhunā saṃpravakṣyāmi mantrasādhanamuttamam |
aihikāmuṣmikasukhaṃ yena syādaviraudhataḥ || 5-188 ||

yasminmantre vare jñāte yogasiddhirbhavetkhalu |
yogena sādhakendrasya sarvaiśvayesukhapradā || 5-189 ||

mūlādhāre'sti yatpadmaṃ caturdalasamanvitam |
tanmadhye vāgbhavaṃ bījaṃ visphurantaṃ taḍitprabham || 5-190 ||

hṛdaye kāmabījaṃ tu bandhūkakusumaprabham |
ājñāravinde śaktyākhyaṃ candrakoṭisamaprabham ||
bījatrayamidaṃ gopyaṃ bhuktimuktiphalapradam |
etanmantratrayaṃ yogī sādhayetsiddhisādhakaḥ || 5-191 ||

etanmantraṃ gurorlabdhvā na drutaṃ na vilambitam |
akṣarākṣarasandhānaṃ niḥsandigdhamanā japet || 5-192 ||

tadgataścaikacittaśca śāstroktavidhinā sudhīḥ |
devyāstu purato lakṣaṃ hutvā lakṣatrayaṃ japet || 5-193 ||

karavīraprasūnantu guḍakṣīrājyasaṃyutam |
kuṇḍe yonyākṛte dhīmāñjapānte juhuyātsudhīḥ || 5-194 ||

anuṣṭhāne kṛte dhīmānpūrvasevā kṛtā bhavet |
tato dadāti kāmānvai devī tripurabhairavī || 5-195 ||

guruṃ santoṣya vidhivallabdhvā mantravarottamam |
anena vidhinā yukto mandabhāgyo'pi siddhyati || 5-196 ||

lakṣamekaṃ japedyastu sādhako vijitendriyaḥ |
darśanāttasya kṣubhyante yoṣito madanāturāḥ ||
patanti sādhakasyāgre nirlajā bhayavarjitāḥ || 5-197 ||

japtena ceddvilakṣeṇa ye yasminviṣaye sthitāḥ |
āgacchanti yathātīrthaṃ vimuktakulavigrahāḥ ||
dadati tasya sarvasvaṃ tasyaiva ca vaśe sthitāḥ || 5-198 ||

tribhirlakṣaistathājaptairmaṇḍalīkāḥ samaṇḍalāḥ |
vaśamāyānti te sarve nātra kāryā vicāraṇā || 5-199 ||

ṣaḍabhirlakṣairmahīpālaṃ sabhṛtyabalavāhanam || 5-200 ||

lakṣairdvādaśabhirjaptairyakṣarakṣorageśvarāḥ |
vaśamāyānti te sarve ājñāṃ kurvanti nityaśaḥ || 5-201 ||

tripañcalakṣajaptaistu sādhakendrasya dhīmataḥ |
siddhavidyādharāścaiva gandharvāpsarasāṃgaṇāḥ ||
vaśamāyānti te sarve nātra kāryā vicāraṇā |
haṭhācchravaṇavijñānaṃ sarvajñatvaṃ prajāyate || 5-202 ||

tathāṣṭādaśabhirlakṣairdehenānena sādhakaḥ |
uttiṣṭhenmedinīṃ tyaktvā divyadehastu jāyate ||
bhramate svecchayā loke chidrāṃ paśyati medinīm || 5-203 ||

aṣṭāviṃśatibhirlakṣairvidyādharapatirbhavet |
sādhakastu bhaveddhīmānkāmarūpo mahābalaḥ ||
triṃśallakṣaistathājaptairbrahmaviṣṇusamo bhavet |
rudratvaṃ ṣaṣṭibhirlakṣairamaratvamaśītibhiḥ ||
koṭyaikayā mahāyogī līyate parame pade |
sādhakastu bhavedyogī trialokye so'tidurlabhaḥ || 5-204 ||

tripure tripurantvekaṃ śivaṃ paramakāraṇam |
akṣayaṃ tatpadaṃ śantamaprameyamanāmayam ||
labhate'sau na sandeho dhīmānsarvamabhīpsitam || 5-205 ||

śivavidyā mahāvidyā guptā cāgre maheśvarī |
madbhāṣitamidaṃ śāstraṃgopanīyamato budhaiḥ || 5-206 ||

haṭhavidyā paraṃgopyā yoginā siddhimicchatā |
bhavedvīryavatī guptā nirvīryā ca prakāśitā || 5-207 ||

ya idaṃ paṭhate nityamādyopāntaṃ vicakṣaṇaḥ |
yogasiddhirbhavettasya krameṇaiva na saṃśayaḥ ||
samokṣa labhate dhīmānya idaṃ nityamarcayet || 5-208 ||

mokṣārthibhyaśca sarvebhyaḥ sādhubhyaḥ śrāvayedapi |
kriyāyuktasya siddhiḥ syādakriyasya kathambhavet || 5-209 ||

tasmātkriyāvidhānena kartavyā yogipuṃgavaiḥ |
yadṛcchālābhasantuṣṭaḥ santyaktvāntarasaṃjñakaḥ ||
gṛhasthaścāpyanāsaktaḥ sa mukto yogasādhanāt || 5-210 ||

gṛhasthānāṃ bhavetsiddhirīśvarāṇāṃ japena vai |
yogakriyābhiyuktānāṃ tasmātsaṃyatate gṛhī || 5-211 ||

gehe sthitvā putradārādipūrṇaḥ
saṅgaṃ tyaktvā cāntare yogamārge |
siddheścihnaṃ vīkṣya paścād gṛhasthaḥ 
krīḍetso vai mammataṃ sādhayitvā || 5-212 ||


iti śrīśivasaṃhitāyāṃ haragaurīsaṃvāde yogaśāstre
paṃcamaḥ paṭalaḥ samāptaḥ || 5 || śubham ||





###########   END OF FILE  #######
