####################################################
MUKTABODHA INDOLOGICAL RESEARCH INSTITUTE
Use of this material (e-texts) is covered by Creative Commons license BY-NC 4.0
Catalog number: M00605
Uniform title: vīraśaivasiddhāntottarakaumudī
Secondary title: vīraśaivasiddhāntottarakaumudī from IFP transcript T00343
Manuscript : IFP transcript T00343 copied from GOML D5496

Description: 
Contains the complete śivapūjavidhi of the text called vīraśaivasiddhāntottaraaumudī


Notes: 
Data-entered by staff of Muktabodha under the supervision of Dr. Anirban Dash.

Revision 0: August 22, 2021. 
Revision 1: March 27, 2022.

Internet publisher : Muktabodha Indological Research Institute
Publication year : 
Publication city : 
Publication country : India
####################################################



ifp transcript 0343
vīraśaivasiddhāntottarakaumudī

pṛ0 1) vīraśaivasiddhāntottarakaumudī ||
|| śivapūjāvidhiḥ ||

śrīmadrudraniṭilalocanajvalajjvālādagdha punarjīvitamadana prajvalita 
vaḍavānala santāpita viṣayasaṃga pracurataraṅga saṃgamohavarta dustara 
saṃsāraghorārṇavātārakaplavarūpa śivajñānaprada lobhapa"nktendriyārāti 
mohapiśāca krodha vyaghra matatāhi kanyā madanacora madāndhakāratāpatraya 
garta viṣaya kaṇṭakāsūyā viṣalatā ahaṃkāraviṣahradādi mahadupadrava 
viśiṣṭa saṃsāra kāntāracchedakuṭhāra śivajñānadāyaka dīkṣā guro 
śikṣā deśika bhavadarcanārthaṃ ajñādīyatāṃ iti vijñāpya dīrghadaṇḍa 
namaskārān kṛtvā pūjādravyāṇi tatra nidhāya guroścaraṇāṅguṣṭhau 
gṛhītvā |
gurumūrtiḥ śivaḥ sākṣātpāśamuktaḥ paraḥ śivaḥ |
vasanti pādayugme ca trailokyaṃ sa carācaram ||
aṅguṣṭhāgre hyaṣṭaṣaṣṭi tīrthāni nivasanti ca |
nakṣatragrahabṛndāni gulphe tasya vasanti vai ||
saptābdhayaśca pādārdhe tadardhe kulaparvatāḥ |
jaṃghayorvasate nityaṃ ṣaṭtriṃśattatvabṛndakam || iti ||
namaskṛtvā bhasmasaṃdhārya tatraiva snānādyupacārān kṛtvā 
puṣpairnānāvidhaiḥ citrai mālyaiścaiva sugandhibhiḥ |
śrīgurorvigraha sthāpya sandhau sandhau prapūjayet || 

pṛ0 2) iti vacanena sarvasandhīḥ prapūjya | sarvopacārān kṛtvā | 
puṣpādikaṃ parihṛtya | pādaśabdenāṅguṣṭhamātraṃ gulphādhaḥ 
sarvapādaprakṣālanaṃ kṛtvā | śuktyādipātre saṃsthāpya | saṃpūjya | 
pādodakaṃ nāma kim ? śaivasiddhāntaśikhāmapyukta bhaktastha(la)samāśrita 
pañcadaśasthaleṣu prasāda svīkṛtiruktā | pādodakaprāśanaṃ 
noktamityāśaṃkya prasādagrahaṇātprāgeva pādodaka svīkārastatraivoktaḥ | 
pādodaka māhātmya prāśanaphalāni tatraivocyate-
dīkṣāyopagatādvaitaṃ yajjñānaṃ guru śiṣyayoḥ |
ānandastre niryamete dīkṣā pādodakaṃ smṛtam ||
paramānanda evoktaḥ pādaśabdena nirmalaḥ |
jñānaṃ codakaśabdena pādodakamiti smṛtam ||
athavā pādaśabdena gururevaṃ nigadyate |
śiṣyaścodakaśabdena tayoraikyaṃ tu dīkṣayā ||
parasaṃvitprakāśātmā paramānandabhāvanām |
adhigamya mahāyogī na bhedaṃ kvāpi paśyati ||
jñānāmṛtamiti svacchaṃ guru kāruṇyasaṃbhavam |
āsvādya ramate yogī saṃsārāmayavarjitaḥ || iti ||
tataḥ | liṅga jaṅgama pādābja saṃbhūtāya śivātmane |
paramānandarūpāya pādatīrthāyate namaḥ ||
iti pādodakaṃ namaskṛtya | kriyārūpaṃ vijñāyamajjanyarpaṇā-

pṛ0 3) dikaṃ samyag jñātvā śivapādāṃbu(ja) svīkāravadgurupādodakaṃ 
prāśayet | pādodakaṃ yathā bhaktyā svīkaroti maheśituḥ |
tathā śivātmanornityaṃ gurujaṃgamayorapi ||
śīkṣā pādodakasthale coktam- "mayitācchāstrajaladhau yukti 
manthānavaibhavāt | guruṇā labhyate bodhā(dho) sudhā sumanasāṃ gaṇaiḥ || 
evaṃ bhaktānuyāyīnāmiti vacanena bahugaṇapakṣe tīrthaṃ svalpamiti 
jñātvā jalamiśritaṃ cet mahādoṣo bhavati | yathā- "pādodakaṃ 
parabrahmanirmalaṃ cādhanāśanam | ajaḍaṃ jaḍamiśraṃ cetsapāpī 
brahmadhātukaḥ ||" iti | pātrāntarairbahu gaṇapakṣe ubhayostāvadekameveti 
vivekaḥ | tadanantaraṃ prasāda svīkāraḥ | śivaliṅgaprasādasya 
svīkārādya phalaṃ bhavet | tathā prasādasvīkāra gurujaṃgamayorapīti 
vacanena majitaṃ tatra patitaṃ vā prasādaṃ prāśayet |
mahatā liṅgarūpeṇa mahatā jaṃgamena ca |
trividhena samudbhūta prasādāya namo namaḥ || 
yathā- śuddhaṃ liṅga mukhaṃ tyaktaṃ siddhaṃ tu caravarjitam |
prasiddhaṃ tu gurorbhuktaṃ prasādastrividhaṃ bhavet || iti vīrāgame | 
kiñcāpastambaḥ- yaducchiṣṭaṃ prāśnāti havisacchiṣṭameveti | tatā 
liṅgārcanaṃ kuryāt | atha gurustotraṃ kṛtvā- prāṇāyāma trayaṃ kṛtvā 
vidhāya nyāsa dhyāna purassaraṃ ṣaḍakṣarī maṃtraṃ kuryāt | tadyathā- 
asya śrīṣaṭsthalabrahma ṣaḍakṣarī mahā-

pṛ0 4) mantrasya parabrahmṛṣiḥ | daivī gāyatrīchandaḥ | śivo devatā | 
maheśvarīti śaktiḥ | hrīṃ bījam | hrauṃ kīlakam | mama dehe ṣaḍūrmyādi 
nivṛttaye ṣaṭsthala brahmanirvāṇa sukhasaṃpadavāptaye ṣaḍakṣarī 
mahāmantra japaṃ kariṣye | yaṃ aṃguṣṭhābhyāṃ namaḥ | vāṃ 
tarjanībhyāṃ namaḥ | śiṃ madhyamābhyāṃ namaḥ | maṃ anāmikābhyāṃ 
namaḥ | naṃ kaniṣṭhikābhyāṃ namaḥ | ūṃ karayoḥ madhye | ūṃ śikhāyām 
| yaṃ śirasi | vāṃ mukhe | śiṃ hṛdaye | maṃ nābhau | naṃ padadvaye | ūṃ 
ūṃkārāya hṛdayāya namaḥ | nakārāya śirase svāhā | makārāya śikhāyai 
vaṣaṭ | śikārāya kavacāya hum | vakārāya netratrayāya vauṣaṭ | 
yakārāyāstrāya phaṭ | bhūrbhuvaḥ suvaromiti digbandhaḥ | dhyānam- ṅamaḥ 
śivāgnibījāya harāya paramātmane | ūṃmanta mantrarūpāya mūla 
pañcākṣarātmane || ūṃkāravadanā devi vāyakāra bhujadvayā | śikāra 
dehamadhyā ca namakāra padadvayam || pañcākṣarī parāvidyā satārā 
liṅgarūpiṇī | śivamantrābhidhā śaivī mamāṃge saṃpratiṣṭhitā 
||" ṣaṭsthala brahmarūpiṇī ṣaḍakṣaramantradevate jananī ṣaṭsthalabhakti 
prasāda paramasukhaika prade namastubhyam ||
iti dhyātvā karasthale bhasmalepanaṃ vidhāya praṇavapīṭhaṃ kṛtvā liṃgaṃ 
niveśya | ṣaṭsthalarūpiṇī śrīṣaḍakṣarī vidyāṃ parādi caturvidha 
vṛttarūpāṃ bhaktādi ṣaṭsthala japavān bhavet | 
yathābhiśeṣārthaprakāśake- "evaṃ vijñāpanaṃ kṛtvā natvā 
gurūparamparām |

pṛ0 5) śivādhyātmānta saṃsiddhāṃ śivavidyārthapāragām |
guruṃ ṣaḍakṣarī vidyārūpiṇīṃ ṣaṭsthalātmakam ||
śreyo gurupadaṃ siddhaṃ natvā nyāsaṃ samācaret ||
asya śrīṣaṭsthalabrahma ṣaḍakṣaramanoḥ parabrahmṛṣiḥ | śaivī 
gāyatrīchandaḥ ucyate | devatāsya śivaḥ sākṣācchaktirmāheśvarī matā || 
bījaṃ māyābinduyuktaṃ śivāgne dvaya saṃyutam |
kīlalaṃ śivavahnibhyāṃ caturdaśakalānvitam ||
sabindukaṃ samāyuktaṃ viniyogo'tha kathyate ||
mameha satidehe tu ṣaḍūrmyādi nivṛttaye |
ṣaṭsthala brahma nirvāṇa sukhasampadavāptaye ||
ṣaḍakṣaramanorjāpyaṃ kariṣye śiva yājñikam ||
aṅguṣṭhādi kaniṣṭhāntaṃ karayoḥ pañcaśākhinoḥ |
madhyataḥ praṇavaṃ cātha vinyasedakṣarān kramāt ||
namaḥ svāhadaṣaḍbuṃdau ṣaḍbaḍaṃkaṃ hṛdādikam |
caturthīsaṃyutaṃ bhūya ūṃkārāyeti pūrvakam ||
vinyasyātmārpaṇaṃ caiva viniyujya punastataḥ |
namaḥ śivāgnibījāya harāya paramātmane ||
ūṃmantamantrarūpāya mūla pañcākṣarātmane |
ūṃkāravadanā devī vāyakāra bhujadvayī |
śikāra dehamadhyā ca namakāra padadvayī ||

pṛ0 6) pañcākṣarī parā vidyā satārā liṅgarūpiṇī |
śivamantrābhidhā śaivī mamāṅgeṣu pratiṣṭhitā ||
ṣaṭsthala brahmarūpiṇī ṣaḍakṣarī mantra devate jananī ṣaṭsthalabhakti 
prasāda parasukhaika prade namastubhyam || "ityanujñāṃ tayā labdhvā japet 
pañcākṣarīṃ śivām |
satārāṃ ṣaṭsthala brahmarūpiṇīṃ śrīṣaḍakṣarīm |
vidyā caturvidhā śaivī parā paśyantī madhyamā |
vaikharī cet arthavarṇā pada vākyaprabhedataḥ |
omartho nādiyāṃ tasya varṇastatra dvayaṃ triyam ||
padaṃ bhavettatsamaṣṭirvākyamityabhidhīyate ||
artharūpā parā vidyā paśyantī varṇarūpiṇī |
madhyamā padarūpā syāt vaikarī vākyarūpiṇī ||
artho manobhavo varṇo dṛgbhavo vāgbhavaṃ padam |
vākyaṃ vapurbhavaṃ teṣu manodṛgvāgvapuṣvathā |
lakṣaṇaṃ kramaśo jñeyaṃ manomananalakṣaṇam |
dṛgvilokanacihnāsyādvāgvayomātra lakṣaṇā ||
tālvoṣṭha rasanā yoga lakṣaṇāṃ vapurucyate |
mānasī cākṣuṣī bāhyā vācakī vāpuṣī parā ||
paśyantī madhyamā ceti vaikharītyucyate kramāt |
prāṇāyāma sugandhi gandha vaha eṣo'ntassamādhi sthitaḥ |
prāṇo ghrāṇa hṛṣīkato bahiranātmā nardha cāraṃditā |

pṛ0 7) jāpye karmaṇi śāṃbhave para mayā bhaktyā svabhaktasthale nityaṃ 
vartata ātmacāra caritā cārākhya liṃṅgaṃ bhajat || 
sarasa ṣaḍakṣaramantrasvarūpa guruliṃgabhajana, niṣṭhātma nirataṃ 
nijajihvāyāṃ carati vā māheśvarasthale jāpyaṃ | animiṣacakṣurbhūtvā 
śivaliṅgaṃ sveṣṭarūpamavadhānādvilokayan japati sadā svayaṃ 
prasādasthale bhajanaśīlaḥ |
tvagindriyadvāravirājamānaṃ liṅgaṃ caraṃ sparśana jāpya (yogāt |)
bhajan sadā svānubhavaikavedyaṃ saprāṇaliṅgīsthala eṣa āste ||
mantroccāraṇaśabdāmṛtamaya jāpyāt prasāda ghanaliṅgam |
śrotrendriya mukharaśaraṇasthalavartī bhajati pariṇatānandaḥ ||
mantrārtharūpa mahadāhvaya liṅga sevāṃ
kurvanmanasyaharaharmanana prabodhāt |
anyaṃ na kiñcidapi vetti hi sāmarasyā-
daikyasthale japa samādhiriti sthitoyam ||
yatra maruttatramano yatra manastatra marudupayogaḥ |
atra ṣaḍakṣara eva na kutrāpītyeva ṣaṭsthalī japati ||
sītkāro dharasevanaṃ japavidhā vā liṃganaṃ gāḍhadorbaddhaḥ pāṇi 
mahāṃgaṇe gaṇanayā śaivākṣa vikṣepanam | saṃrambhaḥsurata kriyā 
samucitā śayyā hi padmāsanaṃ mallāpaḥ śanakairudīritamanuḥ pañcākṣarī 
saṃgate ||
ramate māmahorātraṃ parāvidyā parāṃgatā |
nāvakāśo mayārantuṃ tava māye varāṃgane ||

pṛ0 8) evaṃ vidyānuṣṭhānaṃ vidhāya | tataḥ parāvidyātmaka 
prāṇaliṅgaṃ mūlādhāra hṛdaya bhrūmadhya brahmarandhrasthānānāṃ madhye 
hṛdayasya śreṣṭhatvān maṇḍalatraya maṇḍita hṛdaya puṇḍarīke 
samyagvibhāvya bhāva puṣpairyajet | yathā-
antargataṃ cidākāraṃ liṅgaṃ śivamayaṃ param |
pūjyate bhāva puṣpairyat prāṇaliṅgārcanaṃ hi tat ||
tallakṣaṇaṃ śaṃkarasaṃhitāyām-
snānaṃ samatva salilena hi pūrṇabhāva vastraṃ triśaktiguṇasaṃyuta 
yajñasūtram | vidyānugandhamiha bhūtadayākṣatāśca śabdādi puṣpa 
cayamarpaya nityamaṃgā * * ||
prajñāmanohaṃkṛti citta dhūpaṃ śrotrādi pañcendriya dīpamaṅga | 
sadvāsanā tailayutaṃ ca dehī jīvopahāraṃ sukha duḥkha bāhyam || 
guṇatrayākhya tāmbūlaṃ prāṇārpaṇa namaskṛtiḥ | 
śānti puṣpāñjaliṃ dehi caikabhāva visarjanamiti ||
evamabhyantara dravyasaṃkhyataṃ śivapūjanamityaṃtaryajanaṃ vidhāya | 
nijamiṣṭaliṅgaṃ mūlamantreṇa vibhūtyābhyukṣya talliṅgaṃ 
daśāvadhānairnirīkṣayet ||
ādau daśāvadhānāni proktāni śivapūjane |
dṛṣṭiścaturvidhā pūrvaṃ tatra dṛṣṭeḥ padutvatā ||
karāgrasthita cijjyoti dṛ"nmanaḥ prāṇasaṃbhṛtam |
dṛkkuṃḍe citritaṃ liṅgaṃ dṛgrūpaṃ liṅgamucyate ||
svarṇakāreṇa saṃbandhāt pratimā lohanirmitā |

pṛ0 9) evaṃ vidhaṃ dṛkpaṭutvaṃ dṛgvinyāsaṃ tathocyate |
guheśa iva saṃpaśyettaṃtrirūpe kṣaṇaḥ śivaḥ ||
nimeṣarahitaḥ paśyedanimeṣa iveśvaram |
atītāga guṇavrātaḥ paśyedbhṛṃgīśvaro yathā ||
avinābhāvataḥ paśyecchivaṃ nandīśvaro yathā ||
dṛgvinyāsamihaivoktaṃ dṛgvilīnaṃ tathocyate |
gurūktamantrālīyante śiṣya karṇadvayaṃ yathā || ?
tathā dṛṣṭiḥ karāgrasthā cilliṃge vilayaṃ vrajet |
vedāntārthaḥ śivaṃ dhatte tathā dhatte dṛgīśvaram |
vyāptaṃ latābhiḥ kalpadrurdṛśā baddhastathā śivaḥ ||
śirolakṣye yathā syūtaṃ tathā syūtaṃ dṛgīśvare |
āliṃgitaḥ pitāputrairyathādṛṣṭvā śivastathā ||
badhnanti pāśaṃ gandhebhaṃ dṛgbhirbaddhastathā śivaḥ |
vāgurā vyādha nikṣiptā mṛgaṃ badhnāti dṛktathā ||
bhāryayā patirāśliṣṭastathāśliṣṭaḥ śivodṛśā |
śilpikḷptaṃ yathāsūtraṃ gra(ga)ndhadravyairyathā paṭaḥ |
sindhavo'bdhau yathāvanyāḥ kṣīrelīnaṃ yathājalam ||
taptāyasi yathātoyaṃ dṛgvilīnaṃ yathā śive |
vakṣyate dṛksthiratvaṃ tu caturthaṃ prathamesthitam ||
ādigyānamanāvarta manapāṃgamatoya bhṛt |
ācañcala mamāṃdya syāttadordhva calanaṃ na ca ||

pṛ0 10) anaṅgaguṇamakrūraṃ dṛksthiratvamidaṃ bhavet |
evaṃ caturvidhā liṅge prathamā dṛṣṭirucyate ||
śivaṃ paśyaṃ(n) sukhaṃ yānti paśyan paśyannanekadhā |
dvitīyamavadhānaṃ syādaṣṭadhā dṛksupūjanam ||
dṛ"nmajjanāṃburūpaṃ syāddṛṣṭirgandhayutākṣatāḥ |
dṛṣṭiḥ puṣpopaharaṇaṃ dṛṣṭiḥ taddhūparūpakam |
dṛṣṭirnīrājanākhyaṃ syāddṛ"nnaivedyasvarūpakam ||
dṛṣṭistāmbūlarūpaṃ syāddṛṣṭiḥ puṣpāñjalirbhavet |
evaṃ dṛṣṭyavadhānena bhavatyeveśvarārcanam |
liṅgadarśanamātreṇa pibeddṛṣṭyaṣṭakāmṛtam ||
dṛgvyāptā tu tṛtīyaṃ svā(syā)davadhānaṃ tathocyate |
yathā daridro nikṣepaṃ manthe(tte)bhaṃkara(ri)ṇīṃ yathā ||
līlāmbujaṃ yathā gaurīpatirbhāryā kucaṃ yathā |
evaṃ muhurmuhuḥ śaṃbhuṃ spṛśaddarcaṃ cuti svayam ||
śivaṃ sparśakareṇaiva sparśanaṃ sukhamaśnute |
śivaṃ nānāvidhaiḥ stotraiḥ vaidikaistu purāṇajaiḥ ||
raudropaniṣadākhyātaiḥ stutvā stuti sukhaṃ vrajet |
caturthamavadhānaṃ syāt stutirūpaṃ śivasya vai ||
liṅge vilīyate samyak śarīraṃ viṣayendriyaiḥ |
navanītaṃ yathā vahnau dīpe karpūrameva ca || 
jale lavaṇavadvarṣa śilāvaṃnnīradhau tathā ||
arcanaṃ bhavatītyevamaṅgavikriyakaissadā |
pañcamaṃ cārcanaṃ hyetanmano vyāptirathocyate ||

pṛ0 11) snānamānandavāṣpāṇi bindurudvartanaṃ bhavet ||
gandhoratiḥ satkriyā"nno romāñcaṃ puṣpamālikā |
tatvabhūtirvibhūtiśca dhūpo naijasuvāsanā ||
jñānāṃśaṃ vā dīpajālaṃ prāṇo naivedyameva ca |
atīndriyatvaṃ tāmbūlaṃ stotraṃ puṣpāñjalirbhavet ||
snānādi puṣpāṃjali pramukhāni bhāvanā purassaraṃ dṛṣṭibhedāvadhānaṃ 
kuryāt | snānādikopacāreṣu manastadrūpatāṃ vrajet |
majjane tu manovāri dhārārūpaṃ samaśnute ||
pūjāyāṃ saurabhaṃ cittaṃ gandhalepo manobhavet |
dhūpe manovāsanātvaṃ maṅgalaṃ dīpikā ruciḥ ||
rucirnaivedyadāne tu manaḥ ṣaḍvidhamaśnute ||
manaḥsnapanasamaye majjanodakarūpaṃ bhavati ||
pūjāsamaye puṣpopahārarūpaṃ bhavati | gandhārpaṇasamaye gandharūpaṃ 
bhavati | dhūpārpaṇasamaye dhūparūpaṃ bhavati | dīpārpaṇasamaye 
dīparūpaṃ bhavati | naivedyasamaye tadrucirūpaṃ bhavati | ayamapi manobhavaḥ 
|
evaṃ ṣaṣṭārcanaṃ proktaṃ sānurāgārcanaṃ manaḥ ||
śivamadhye gaṇān dṛṣṭvā śivabhaktissamudbhavān |
gaṇarudrānuvākaistānasa"nkhān praṇamet svayam ||
stotraṃ kuryādgaṇān dhyātvā rudrasūktaiḥ śiva sthitān |
ya eko rudra ucyate | asaṃkhyātāḥ sahasrāṇi smaryate na dṛśyate ||

pṛ0 12) evaṃ taṃ nibodhatā divyāgaṇā bahurūpāḥ purāṇāḥ | namo'stu 
nīlagrīvāya sahasrākṣāya mīḍhuṣe | atho ye asya satvānohaṃ tebhyo 
karannamaḥ | nama ā vyādhinībhyo iti śvapatibhyaścepyantamuccaret | namo vaḥ 
kirikebhyo devānā gūṃ hṛdayebhyaḥ namo vicinvatkebhyo devānā gūṃ 
hṛdayebhyaḥ | nama ānirhatebhyo devānā gūṃ hṛdayebhyaḥ | nama 
āmīvatkebhyo devānā gūṃ hṛdayebhyaḥ | gaṇalīlārṇave pūrṇe cānaṃdena 
nimajjati nārkendu grahanakṣatrādyāṃ kuryudye mahītale 
prāpyāṣṭaguṇamaiśvaryaṃ yena yānti ca vismayam | yeṣāṃ vismayate nityaṃ 
karmabhirbhagavāñchivaḥ || asminmahatyarṇaventarikṣe taṃ vojaṃ bhedadhāmi | 
iti gaṇalīlārṇavānande majjanaṃ navamaṃ bhavet ||
śive vilīna cittastu śivādanyaṃ na paśyati |
aṇoraṇīyānahameva tadvanmahānahaṃ viśvamidaṃ vicitram ||
śivarūpamasmi | pṛthagātmānaṃ preritāraṃ ca matvā 
juṣṭastatastenāmṛtatvameti |
ityādyabhedaśrutibhiḥ śatordhvasthalamuccaran |
dṛ"nmanobhyāṃ samārūḍhaṃ liṃgaṃ bāhyāntareva ca ||
sarvaliṅgamayaṃ viśvaṃ dṛgdṛṣṭaṃ manasā smṛtam |
tasmātsvayaṃ jagatsarvaṃ liṅgā na hyaṇumātrakam ||
evaṃ daśāvadhānāni kṛtvā pūjāṃ samācaret 
etatsarvaṃ somārādhyena cāritrapaṇḍitārādhya śivārcana samyajña-

pṛ0 13) rūpitam | evaṃ daśāvadhānānantaraṃ darśana nīrājanam |
antaḥsthita bahirvyāpta jyotirliṅgasvarūpakaḥ |
nīrājanaṃ gṛhāṇeśa darśanākhyaṃ sadāśiva ||
iti mantreṇa darśana nīrājanaṃ datvā | liṅga 
bhasmasaṃdhāryapādyapātrodakena pādayoḥ pādyaṃ datvā | arghyapātrodakena 
hastayorarghyaṃ datvā | ācamana pādodakenācamanaṃ datvā | 
tyāgapātroṣṇodakenābhiṣicya | tadā dhārāpātraṃ saṃpūrya samarpya | 
namaḥ śaṃbhave ceti mantreṇa liṅgodakaṃ śirasi saṃprokṣya | 
"yathoṣṇodakādi toyena śivasya paramātmanaḥ | abhiṣekaṃ 
karotyetalliṅgodakamiti smṛtam ||" iti | tadanantaraṃ vastreṇodvartya 
bhasmadhāraṇaṃ kṛtvā liṅgasyādhaḥ pīṭhe pādau vibhāvya | namaskṛtya | 
samyak saṃpūjya | jñānapātrodakena pādyaṃ datvā pādodakaṃ pādyapātreṇa 
gṛhītvā tatpātraṃ saṃpūjya | imaṃ me gaṅgetyabhimantrya kadrudrāyeti 
mātvārudreti mantrābhyāṃ śiraḥ saṃprokṣaṇaṃ kṛtvā | "liṅga jaṃgama 
pādābja saṃbhūtāya śivātmane | paramānandarūpāya pādatorbhāyate namaḥ 
||" iti saṃsmṛtya ṛta gūṃ satyamiti prāśayet | yathā bodhāyanasūtre-  
bhagavataḥ pādau prakṣālya śaṃkhādikaṃ prapūrya 
gandhapuṣpādikairabhyarcya | caruṃ nivedya | imaṃ me gaṅgetyabhimaṃtrya | 
kadrudrāyeti mātvā rudreti mantrābhyāṃ śirasi saṃmārjanaṃ kṛtvā 
| ṛtagūṃ satyamiti prāśayediti |

pṛ0 14) tataḥ samabhyarcya dhūpaṃ datvā | "cidrūpa jagadādhāra 
sthūlasūkṣma parāyaṇa | nīrājanaṃ gṛhāṇeśāvasarā(parā)khyaṃ 
sadāśiva ||" ityapara nīrājanaṃ datvā phalādikamavasaraṃ ca 
ānandapātrodakaṃ tathādhārāpātreṇādāya samarpya | tataḥ puṣpaṃ 
nikṣipya | 
paripūrṇa cidānanda jalādhyakṣa sadāśiva |
nīrājanaṃ gṛhāṇeśa majjanākhyaṃ sadāśiva || iti majjana nīrājanaṃ 
datvā vibhūtyābhyukṣya | pūrvoktavat pādyādikaṃ dadet | tato namakādi 
rudrasūktairabhiṣicya | ācamanaṃ datvā | vastreṇodvartya | vibhūtiṃ 
sandhārya pūrvavatpādodakaṃ svīkuryāt | snapanakarmāṅga pādodaka 
svīkārānantaraṃ lohādipātre vidhūme sphuṭāṅgāraṃ nikṣipya | tatra 
rājopacāravidhāneneṣadaṅgāratāpanaṃ vidhāya tataḥ pūrvokta dhūpa 
dravyamaṅgāramadhye vinyasya | vyajanādi saṃvījanaṃ kṛtvā | tato dhūpa 
dhūma prasāraṇaṃ prathita dhūpaprasāraṇamarpitaṃ pṛthutarānanda 
saṃbhṛtamadbhutaṃ sthūlāṃgapātri sphuṭa vīkṣaṇānileśāli 
karaṇānvitaṃ jāgradākhyaṃ khelanaṃ vastunikṣipyeṣṭaliṃgāya he lāḍhya 
cannamalleśa nāmne || prathita || 1 ||
antaḥśarīra pātrāntarmaruddhūta svānta vahnau ṣoḍaśakalānvitaṃ | 
maṃtapyamābhāsamātra vastu nidhāya | kānta satprāṇaliṃgāya mahate | 
prathita || 2 || paṭukāraṇa śarīrapānīkābhāva visphuṭa śikhini jīvayuta 
suptyavasthāṃ khaṭitaṃ padārthaṃ sukhaprāptirūpamu-

pṛ0 15) tkaṭa bhāvaliṅgāya kāntamatulaṃ | prathita || 3 || paramasirahaṃ 
bhāvapātrānta kalpitasamarasākhya kṛṣṇavartani saṃbhṛtaṃ caramatuḥ | 
yakaṃ sadvastu guru cidambara śivāyaikyarūpaṃ nitāntaṃ | prathita || 4 || 
śrīśailātmaṃgasaṃsthā bhramara tanu śivādvaitabhakti sphuṭāgrau 
kṣiptyā(ptavā)? dravyaṃ sajīvaṃ jagadidamakhilaṃ nāma rūpa kriyāḍhyam | 
saṃvījya jñānahastollasadabhaya mahātālavṛntena 
dhūpodattaśśrīcannamalleśvara paraśiva tanmātra liṃgāya saukhyam || iti 
dhūpaṃ datvā || tatprasāraṇaṃ liṃge nidhāya || pūjalu || 5 || tataḥ 
"pratyagātmanmahādeva satyabodha sukhānvita | nīrājanaṃ gṛhāṇeśa 
maṅgalākhyaṃ sadāśiva ||" iti maṅgalanīrājanaṃ datvā | vastraṃ samarpya 
|| 6 || upacārāṇi- sugandhākṣatān datvā || 6 || pūjalu || 
candanādyanulepanaṃ datvā upacārāṇi || 7 || avyaktabhāvanātīta bhāva 
prāṇeṣṭa saṃjñika | nīrājanaṃ gṛhāṇedaṃ sakarpūraṃ sadāśiva || iti 
mantreṇa karpūra nīrājanaṃ vidhāya | tataḥ śubhrākṣatān datvā || 7 || 
pūjalu || puṣpapatrayutamālyāni samarpya upacārāṇi tataḥ | "parabrahma 
mahāliṃga bhāvaprāṇeṣṭa saṃjñika | nīrājanaṃ gṛhāṇeśa 
śṛṅgārākhyaṃ sadāśiva ||" iti śṛṅgāra nīrājanaṃ datvā | 
tatastadaṃgāni vibhāvya teṣu 
pūrvokta makuṭādyābharaṇāni datvā || 8 || upacārāṇi | pūrvokta 
nānāvidha patrapuṣpairmūlamantreṇa vṛṣabhāṣṭottaraśatanāmabhiḥ | 
rudrapramatha gaṇa nūtana purātana caturmaṭha guru pramukha paraṃparānubaddha 
bhaktagaṇanāmāni caturthyanta pūrvakaṃ-

pṛ0 16) samuccārya saṃpūjya || 8 || pūjalu || śrīvṛṣabhendrāya namaḥ | 
ūṃ śivaṃkarāya namaḥ | ūṃ śivāya namaḥ | śivagaṇāgraṇyai namaḥ | 
śivamānasasaṃbhūtāya śrīmatsaddharmavigrahāya namaḥ | śivadharmāya | 
śuddhatarāya śrīkaṇṭha paramapriyāya śilādatanayāya vīrāya 
śrīnaṃdine nandikeśvarāya sucāru gamanāya | śuddhāya | viṣṇuvāhana 
garvahṛte vedapādāya bhogivālāya pratyakṣaparamaprabhave mahākāyāya || 20 
|| mahāmeru kakudaye | dhavalamūrtimate | raktāsanāya | rakta? śṛṃgāya | 
raktadṛṣṭaye | akalmaṣāya | dharmasvarūpāya | sumanase | śubhadāyine 
śubhaṃkarāya | bhaktāya | bhaktapriyāya | bhaktidāyakāya | bhaktivallabhāya 
| dvitīyaśaṃkarāya | divyamahimne | divyabhūṣāya | caraprāṇine | 
muktidāyine | śāntidāntikarāya || 40 || vibhave | bhasmasaṃdigdha 
sarvāṃgāya | phālanetrāya bhavāpaghne | bhāskarāya | bhagavate bhavyāya | 
bhavaroga mahābhiṣaje | saptakoṭimahāmantraphalajālavivarjitāya | 
āmayaghnāya || 50 || pātakaghnāya | janmaghnāya | jagatāṃpataye | 
jagatkartre | bhagadbhartre | pralayārṇava tārakāya | pāvakāya | 
pramathādhīśāya | paramātmane | kṛpānidhaye | pāśamuktāya | sadānandāya 
| śāśvatāya | śaśisadyutaye | sanatkumārādi gurave | mahāsākṣiṇe | 
mahodayāya | ṣaḍūrmirahitāya | 
sādhave | sārasaṃsāranāśakāya | nirmalāya | nitya kalyāṇāya | nityāya | 
nityotsavāya | gurave | nistaṃdrāya | niṣkalāya | anantāya | niradhāya | 
nirvikalpadhiye | 60 || bhavābdhipotāya | vedāntavedyāya | kāruṇyasāgarāya 
|

pṛ0 17) brahmādi devatā vandyāya | pañcākṣaratanave | parāya | 
pārāvāramukhasṛṣṭāya | paśupāśaparāya | avyayāya | mahāsvanāya | 
maheśāya | mahākukṣaye | manoharāya | mattadaityaharāya | devāya | 
mātsaryāveśavarjitāya | sarvajñāya | sakaleśa samādhipate | 
śivābhimānasaṃpannāya | 100 || śivadharmaparāyaṇāya | 
bhaktasaṃrakṣakāya | bhaktadehāya | śrībhasaveśvarāya | saṃnidhaye | 
cinnidhaye | varṇarūpāya | sarvārthasādhakāya || 108 || 
ityaṣṭottaśatanāmabhiḥ saṃpūjayet || rudragaṇebhyo namaḥ | 
pramathagaṇebhyo namaḥ | nūtanapurātana mahābhaktagaṇebhyo namaḥ | 
caturmaṭhagurupramukha paramparānubaddha bhaktagaṇebhyo namaḥ | vṛṣabhanāmna 
mūlam | śrīvṛṣendraḥ śivaṃkaraḥ | śivaḥ śivagaṇāgraṇīvaḥ | 
śivamānasasaṃbhūtaṃ śrīmatsaddharmavigrahaḥ | śivadvajaḥ śivarataḥ 
śrīkaṇṭha paramapriyaḥ | śiladatanayo vīro śrīnandī nandikeśvaraḥ || 
sucārugamanaḥ śuddho viṣṇuvāhana garvahṛt |
vedapādo bhogivālaḥ pratyakṣa parama prabhuḥ ||
mahākāyo mahāmeru kakuddhavala mūrtimān |
raktānano raktaśṛṃgo raktadṛṣṭirakalmaṣaḥ ||
dharmasvarūpaḥ sumanā śubhadāyī śubhaṃkaraḥ |
bhakto bhaktapriyo bhaktidāyako bhaktavatsalaḥ(llabhaḥ) ||
dvitīya śaṃkaro divyamahimā divyabhūṣaṇaḥ |
caraprāṇī muktidāyī śāntidāntikaro vibhuḥ ||
bhasmasaṃdigdha sarvāṃgo phālanetro bhavāpahaḥ |
bhāskaro bhagavān bhavyo bhavaroga mahābhiṣak ||

pṛ0 18) saptakoṭimahāmantra phalajāla vivarjitaḥ |
āmayaghno pātakaghno janmaghno jagatāṃ patiḥ ||
jagatkartā jagadbhartā pralayārṇavatārakaḥ |
pāvakaḥ pramathādhīśo paramātmā kṛpānidhiḥ ||
pāśamuktaḥ sadānantaḥ śāśvataḥ śaśi sadyutiḥ |
sanatkumārādi guruḥ sarvasākṣī mahodayaḥ ||
ṣaḍūrmirahitaḥ sādhuḥ sārasaṃsāranāśakaḥ |
nirmalo nityakalyāṇo nityo nityotsavo guruḥ ||
nistandro niṣkalo'nanto niradho nirvikalpadhīḥ |
bhavābdhipāto vedānto vedyaḥ kāruṇyasāgaraḥ ||
brahmādidevatā vandyaḥ pañcākṣara tanuḥ paraḥ ||
pārāvāramukhī sraṣṭā paśupāśaha(pa)ro'vyayaḥ |
mahāsvano maheśāno mahākukṣirmanoharaḥ ||
matta daitya haro devo mātsaryāveśa varjitaḥ |
sarvajñaḥ sarvaśāstrajñaḥ sakaleśaḥ samādhimān ||
śivābhimānasampannaḥ śivadharma parāyaṇaḥ |
bhaktasaṃrakṣako bhakta dehaḥ śrībasaveśvaraḥ ||
sannidhiścinnidhirvarṇarūpaḥ sarvārthasādhakaḥ |
aṣṭottaraśatākhyāni ṛṣabhasyeritāni ca ||
pūrvokti | chatraṃ | cāmaraṃ | tālavṛṃttaṃ | darpaṇaṃ | ghaṃṭānādaṃ 
| śaṃkhaṃ | 15 || upacārāṇi | tattadupacāramārgeṇa nidhāya | tataḥ 
liṃgāṅgasaṃyoga maṃgalatītaiḥ kāṃsyādi tāla purassara gītaṃ vidhāya 
|| 16 ||

pṛ0 19) dīpacāraṃ yathā | guruṇaiva mīdṛśaṃ kṛpayā kṛtaṃ sakhī 
māmakaṃ viśati tanmantraprabhāveṇa mānasaṃ marudāhitaṃ mallikārjune || 
guruḥ | śrīdeśikendreṇa śivaṃkaraṃ karakamala nihitaṃ yadā janima 
nigamagamyaṃ animiṣaṃ cakṣurivā cidghane saṃsthitaṃ 
nirviṣayamādarādvinutavibhave || 1 || rahasi karṇeritaṃ rājitaṃ 
tannāmamagnaṃ laghusvāntamarutkaraṃḍe padmāṭaviṃdri prāṃgaṇeṣvakhileṣu 
nāṭitaṃ nānātmakaṃ jātarudyahe || 2 || tannāma rasapāna rasika 
rasanāvāpta sarasarasaviṣayatta sādajātaṃ cidgaṃdhi gandhavakunadhva 
nāsāpuṭerullabahirāśugavitānam || 3 || guruḥ | mukhavādanādibhirvādyaṃ 
kṛtvā | 17 | bharata śāstra praṇīta saptasvarākhya(bhyu)ccāraṇapūrvakaṃ 
nṛtyaṃ vidhāya || 18 || bhāvanāpurassaraṃ puṣpādibhiḥ dakṣiṇahastena 
pradakṣiṇaṃ vibhāvya | 19 | upacāram | namo'stu nīlagrīvāya ityādi 
mantrairnamaskāraṃ vidhāya | namo'stu nīlagrīvāyeti haṃtebhyo karaṃ namaḥ 
ityantaṃ namostvācāraliṃgāyetyādi | namo mahātmyaliṃgina mityantaṃ namaḥ 
śivāyeti śivaṃ prapadyetyādi śrīmadaipura someśa ityādi guṇātīta 
rucivyāpta ityantamuccaret || 20 ||
namaḥ śabda umā sākṣācchiva śabdaḥ śivaḥ svayam |
āyaśśabdastayoryogaḥ somatatva mupāsmahe ||
śivaliṅgamumaivāṃga manayā saṃhitaḥ svayam |
somaḥ sambandha ityevaṃ padatraya mupāsmahe ||

pṛ0 20) śivena vacasā tvā giriśācchā vadāmasi |
yathā nassarvamijjagadayakṣmagūṃ sumanā asat ||
namaste ṣaṭsthala brahmamūrtaye śubhakīrtaye |
svasaṃvedyāya hṛdyāya vidyārūpāya śaṃbhave ||
namo liṅgāṅgasaṅgaika padārthaika svarūpiṇe |
ṣaṭsthala brahmaṇe bhaktijñānayogātta vastune ||
ātmātvaṃ girijāmatiḥ parika(ca)rāḥ prāṇāḥ śarīraṃ gṛhaṃ 
pūjā te viṣayopabhogaracanā nidrā samādhisthitiḥ |
saṃcāraḥ padayoḥ pradakṣiṇavidhiḥ stotrāṇi sarvā giro
yadyatkarma karomi tattadakhilaṃ śambho tavārādhanam ||
kaivalyādhāraliṅge ghanavimala cidākāra saṃpūrṇaliṃge 
sadbhaktaḥ prāṇaliṅge satata ghanamanaḥ prollasadbhāvaliṅge |
pañcabrahmātmaliṅge paramapadakara jyotiro"nkāraliṅge ||
nityaṃ kaivalyaliṅge nivasatu hṛdayaṃ māmakaṃ siddhaliṅge ||
sārūpyaṃ tavapūjane śiva mahādeveti sa"nkīrtane
sāmīpyaṃ śivabhakti dhurya janatā saṅgatya saṃbhāṣaṇe |
sālokyaṃ ca carācarātmaka tanu dhyāne bhavānīpate 
sā yujyaṃ mama siddhamatra bhavati svāmin kṛtārtho'smaham ||
na tibhirnutibhistyamīśa pūjāvidhibhirdhyāna samādhibhirna tuṣṭaḥ |
dhanuṣāmusalena cāṣṭamābhirvadate prītirahaṃ tathā karomi ||
kriyādakṣo dakṣaḥ kratu patiratha śastanubhṛtā-

pṛ0 21) mṛṣīṇāmārtvijyaṃ śaraṇa dasasyāssuragaṇāḥ | 
kraturbheṣastvattaḥ kratu phalavidhāna vyasanino 
dhruvaṃ kartuḥ śraddhāvidhuramabhicārāya hi makhāḥ ||
satāṃ vartmatyaktvā śrutisamadhigamyaṃ saha bhuvaṃ 
ghṛṇāmapyunmūlya svajanaviṣaya sneha guṇitām |
dvijaḥ krantan vāde piratamaparādhaṃ tvayi vibho
manuṣyatvaṃ sadyastridaśapariṇāme na vijahau |
ityādibhiḥ stutvā || 21 || anantaraṃ cidagnidapta cittādi dhūpa saurabha 
saṃvṛta hṛdākāśasamālīḍha cannamalleśa te namaḥ || iti pūrvavaddhūpaṃ 
datvā ghṛtadīpena | śaccidānanda saṃpūrṇa nitya nirguṇa niścala | 
mahānīrājanaṃ śambho dāsyāmi tava śaṃkara ||" iti mahānīrājanaṃ datvā 
| karadīpikān śālipiṣṭa pramukhai sphuraddīpa samārāva 
vīradugdhaphalāyato | mallikārjunaliṅgāya maṃgalaṃ canna saṃjñike ||
vellatsaudhāminīrūpā cillatāliṅgitāṅgine |
cannamalleśaliṅgāya maṅgalaṃ śamanāraye ||
saccidānandarūpāya ṣaḍliṅgāṅgasvarūpiṇe |
cannamalleśaliṅgāya harāya madanārathe ||
pramathaprabhave liṅgarūpāya śivayogine |
gurave prabhave tubhyaṃ maṅgalaṃ maṅgalātmane ||
śrīgurupratibimbāya cinmayāya śivātmane ||

pṛ0 22) śrīgiri prāṇabhūtāya śrīguheśāya maṅgalam || 
neti netīti netyartha rūpa dehendra cāpavat ||
bhāsamānāya cidvyomasvollamāya sumaṅgalam |
karābjanyasta cidbhānu ghanaliṅgāya tekṣaṇā . . ||
cinmātra gātrasaṃrakṣa gurave te 'stumaṅgalam ||
bindumanthānamathano buddha pāvaka dagdhapat |
liṅga hari tanutrāṇa guruve te 'stu maṅgalam ||
sāndracandrāvaṭordhvokta tripuṭīyogabodhakā |
candraśekharamannātha gurave te'stu maṅgalam ||
etacchlokaiḥ karadīpikān datvā | madiṣṭaliṃgāya maṅgalaṃ 
cannamalleśali"nkāya maṅgalam madiṣṭaliṅgāya maṅgalam | taru 
karapallavavartita mūrtaye madiṣṭaliṅgāya maṅgalam | bhaktikṣaṇāśuga 
pātitadehāya vyaktārṇarūpāya vyāpine bhaktamanaḥ prāṇabaddha śarīrāya 
bhaktāṅgabhoga suśāline | madiṣṭa | bhaktākṣī(kṣi) jālaprasakta 
sugātrāya bhakteṣṭadāṃcita bhāvine bhaktasa pañjaramañjula śukavadbhakta 
suviṣaya phalāya te || 2 || madiṣṭa |
bhaktāvalokana prasarva guṃbhita saktacitta pariśobhine
bhaktātmakaja kalapikavaccharvita bhaktasu viṣaya pravālate || 3 || madiṣṭa | 
ityādi nānāvidha maṃgalagītaiḥ ḍamarvākāra śālipiṣṭa kṛtārā 
trikāṇi datvā | taddīpaiḥ pārśveṣu paścātpurastāccā-

pṛ0 23) lanaṃ kṛtvā || 8 || pūjalu | bhaktimeva parāṃ dehi tvatpade 
niścalāṃ mama |
someśvara kṛpāmūrte nānyamicchāmyataḥ param ||
kṛpālaya kṛpārāma kṛpākara kṛpānidhe |
kṛpāsindho kṛpābandho kṛpābharaṇa pāhimām ||
liṅgaṃ sākṣātkarasthaṃ hi makaraśikhivadvīkṣitam |
yanmandaṃ mandaṃ samantādghanatara nija tejaḥ prabhāvaṃ 
prakurvan jyotisstaṃbhākṛtissavapuridamava gṛhṇātu śaṃbho ||
yadīyaṃ prārabdhasyāvasāne kṛpayāsu kṛpayā ye karoyam | mameva ||
śaṃbho śarīreṇa sahāhamasmin liṅge tadīya paramaprakāśe līno yathā 
syātkṛpayā tathaiva prāyo'ntyakāle kuru me varo'yam || ityādi ślokaiḥ 
yāñcñāṃ kṛtvā | 22 ||
nijanijeṣu padeṣu pataṃ tvimāḥ karaṇavṛttaya ullasitā mama |
kṣaṇamapi śamanāgamamapi nahya bhūtvadavibheda rasa kṣati sāhasaḥ ||
yadyavajñātamajñāta sarvaṃ cājñāta maṃdarā |
tadvatvadanyatsakalamajñātaṃ tadhyumeśa me ||
svayaṃ prakāśe paramātmaliṃge karasthalastho mama deha eṣaḥ |
tirohitaḥ syādiha citra hetuḥ kṛpīṭa yonā viva haimakhaṃḍaḥ ||
karpūra nirmalasugandhi śivāṅgamasmin vinyasta śasta sahajaprabha dīpa rūpam 
| liṃgaṃ mamaitamabhayaṃ nijabhakti yogāt ante mahāgurupade pravilīna mastu 
||

pṛ0 24) etadvijñāpya | asamarthaśceccanurūpacārāṇāṃ | namaḥ 
śivāyetyekaśloka pravālam || 23 || tato naivedyākhya pūjā kartavyā | 
tallakṣaṃ tūcyate | atha sarveṣāṃ pūjopacārāṇāṃ pradhānarūpa 
naivedyārpaṇamucyate | ādyeṣṭa liṅgārpaṇa vidhāne śivabhājane mūlena 
vibhūtiṃ nikṣipya | gurvāhāra pramāṇānnaṃ pātre śākasamanvitamiti 
vacana pramāṇāt vyaṃje bhakṣya bhojya lehya coṣya pānīyādīni 
tattadādhārapātreṣu yathā yogaṃ nikṣepaṇānantaraṃ śaraṇupūrvakaṃ 
pācaka mukhātpūrvokta catuvidhāhāra dravyāṇi 
sūpavyaṃjanāntargata ṣaḍrasānta prayukta miśrarasayukta kṣīradadhi takra 
ghṛtatintriṇīrasa guḍodakādi rasadravyāṇi tattanmiśrarūpaṃ yathā 
yogamākarṇya tatpadārthanāmāni kaṭu tiktāmla madhura kṣāra kaṣāyānvita 
vyañjana miśrito parasa nāmāni svakīya śrotrendriyakareṇa sveṣṭaliṃgasya 
śrotrendriya samarpaṇaṃ kṛtvā tatprasāda sukhamanubhavan 
tatpadārtharūpāṇi svakīya nayanendrīya kareṇa sveṣṭaliṅga nayanendriyasya 
samarpaṇaṃ kṛtvā tatprasādāvalokana sukhamanubhavan tatpadārtha bhāvanā 
samaye svakīya mānasakareṇa sveṣṭaliṅgasya mānasasamarpaṇaṃ kṛtvā 
tatprasādāvalokana sukhamanubhavan tatpadārthasaṃsparśana samelana samaye 
tanmṛdu kaṭhina 
śītoṣṇāni svakīya karodareṇa sveṣṭaliṅga karendriyasya samarpaṇaṃ 
kṛtvā || tattatpadārthasparśa sukhamanubhavan | evaṃ tattatprasāda samarpaṇa 
samaye karmaṇā-

pṛ0 25) manasā vācā trividhenārpaṇaṃ śubhamiti vacanāt trividhārpaṇaṃ 
kartavyam | trividhārpaṇa bhedamāha | pañcabhakṣyānna kandamūlaphala patra 
śākādi vyañjanāni payodadhi ghṛtādi rasadravyāṇi svakīyakareṇa punaḥ 
punarabhimarśanapūrvakaṃ sveṣṭa liṅgārpitaṃ cettatkarma kriyā kṛtaṃ 
bhavati | tattadbhakṣya bhojya lehya coṣyapānīyādipadārtha jātamiśrito 
parasakhedān nānāvidha sūpāni nānāpakvānnāni tatkaṭa jalāntargata siktha 
paraṃ parāṇi tattadvyajanapiṇḍitamudgalāni phalāntargata bījatvaṃ gata 
latā svīkāra visarjanabhedāni dīpitānala sūrya candrālpa prabhā 
miśrachāyā vāyavyataijasa pārthiva paramāṇu miśritāvakāśa miśrāṇu 
māruta bahirmārutopa māruta miśragandhapuṣpa phala dhūpa saurabha miśrita 
dhūpa dhūma pāvaka vāṣpajalamiśra pākamiśra rasamiśra rāgamiśra 
rūpamiśra rucimiśrita bhedāḥ liṅgopabhoga bhāvanāpuraḥsaraṃ paryāyeṇa 
sveṣṭaliṅgārpitaṃ cet mānasakriyā kṛtaṃ bhavati | 
yadyacchālyodanādyannānyapūpāni mudrādi nānāsūpāḥ 
tayadvyaṃjanāntarnikṣipta lavaṇa śarkarā madhurasa marīcyādi kṣāra 
tiṃtriṇī phala sādhyāmlelā ghanasārādi nānāparimaladravya payodadhi 
ghṛtādirasāḥ tattatkālocita yathāsaṃbhava padārthajātāni 
tattanmiśrādināmoccāraṇa puraḥsaraṃ 
vyākṛtaṃ bhavati | sveṣṭasya karma vacaḥ kriyārpaṇa samaye bhakte ceva 
liṃgeccheti vyavahāratvāt |

pṛ0 26) tatpadārtheṣu svāpekṣāmārga manusmṛtya tadvidhāna krameṇa 
padārtha jātāni yathā prītistathaiva tattanmiśradravyādināmānyuccārya 
krameṇa sāvadhānena mūlamantreṇaikavāramācārādi ṣaḍliṅga 
nāmabhiḥ ṣaḍvāraṃ ṣaḍliṅga nāmoccāraṇenaikavāraṃ evamaṣṭavāreṇa 
prati dravyajātaṃ krameṇa samarpayet | madhye madhye pānīya * * vanādīn | 
yathā gogamiti bhāvanayā samarpayet | taducyate- pradhānarūpa 
naivedyārpaṇaprabhāvameva paramarahasyāditantreṣu śivena nirdiṣṭaṃ 
śrīmanmāyidevācāryeṇānubhavasūtra viśeṣārthaprakāśādi grantheṣu 
samyagviṣṭaṃ śrīcannabasaveśvarādibhirmiśārpaṇādi grantheṣu 
kāyakaraṇa bhāvārpaṇa vidhānena samyagviracitaṃ śrīsomanārādhyena 
basavarājīya bhāṣye prasāda prakaraṇe bahudhā viśrutaṃ tadapi likhyate | 
śivaliṅganirmālyaṃ ṣaḍvidhamāhuḥ | "devasvaṃ devatādravyaṃ naivedyaṃ ca 
niveditam | caṇḍadravya bahiḥkṣiptaṃ nirmālyaṃ ṣaḍvidhaṃ tathā ||
devasvaṃ grāmabhūmyādi dāsīdāsa catuṣṭayam |
hemaraupyā ca ratnādi devadravyamitismṛtam ||
yatsaṃkalpya tu devāya patraṃ puṣpaṃ phalaṃ jalam |
annapānādi tatsarvaṃ naivedyamiti kīrtitam ||
etattrividhamanarhaṃ(m) | śhivopabhuktasraggandhamannapānādikaṃ tathā | 
niveditamiti proktaṃ sarvapāpa haraṃ param ||"

pṛ0 27) bāṇaliṅge care lohe ratnaliṅge svayaṃbhuvi |
pratimāsu ca sarvāsu na caṇḍādhikṛtaṃ bhavet ||
sthāpite vidhinā liṅge sarvairdevāsurairnaraiḥ |
etattrividhanirmālyaṃ caṇḍeśādhikṛtaṃ śive ||
bahiḥkṣipta manarhaṃ hi anyadravyatva kāraṇāt |
piśācānāṃ ca sarveṣāmadhikāro hi sarvadā ||
iti ṣaḍvidhaprasādeṣu nivedita prasāda eva prasādabhoktṛrṇāmarho bhavati | 
taṃ niveditaṃ prasādaṃ dvividhamāhuḥ- bhojyaṃ dhāryamiti | bhojyamiti 
bhakṣya lehya peyādīnāmupalakṣaṇam | yathā skānde-
nirmālyaṃ dvividhaṃ proktamannapānaṃ ca bhūṣaṇam ||
śrīlaiṃge- phalaṃ puṣpaṃ sugandhaṃ ca vastramābharaṇāni ca |
liṅgārpitaṃ ca svīkuryādanyathā kilviṣaṃ bhavet ||
bhojyaṃ lehyaṃ ca coṣyaṃ ca yaccaliṅgārpita śubham |
no ce ciṣṭānnamiśraṃ tu prasādo niṣphalaṃ bhavet ||
bahvapi stokamevāpi śiṣṭānnena vimiśritam |
anarpitaṃ ca bhuñjānastathaivonnata kilbiṣam ||
asminnarthe śrutirapyasti- nirmālyaṃ eka bhakṣayanti nirmālyamevāśnīyāt 
ityādi śrutyāgama pramāṇāt bhāṇḍaśiṣṭānnādi padārtha jātamapi 
varjanīyam ||
khādyāni chādanīyāni peyādyannāni yāni vai |
tāni deyāni śambhorvairmaivāśnīyāddāsa bhāvataḥ ||

pṛ0 28) śrīlaiṃgye- bhojya lehyaśca coṣyāśca ye ca liṅgārpitāḥ pare |
liṅgocchiṣṭaṃ tu bhuñjīta prasādāstadudāhṛtāḥ ||
ikṣu khaṇḍaphalā pūpā khādyāni vyañjanāni ca |
prasāda eva bhoktavyaścānyadgomāṃsaviṭsamam ||
ikṣu rambhāphalādīni sakhaṇḍāni nivedayet |
drākṣākharjūra cūtāni nyakhaṇḍāni nivedayet ||
ityādi bhakṣya bhojya lehyapānīya coṣyādīni cānyāni 
śivaliṅgasyaikavārameva samarpya tatprasāda eva kāryaḥ | ātmāpekṣā 
parimitānnamekavārameva liṅgabhājane nikṣipya sveṣṭaliṅgasya samarpaṇaṃ 
kartu manarhamiti kecana vadanti | tathā na bhavati | svakīya 
guruliṅgābhyavahāra parimitānnamekavārameva liṅgabhājane nikṣipya | tattu 
liṅgasya pratyekapadārthaiḥ samarpitaṃ bhavati cet virodhāya na bhavati | 
tatpadārthārpaṇa bhedamāha- bhakṣya bhojya lehya coṣya pānīyāni 
payodadhitakra ghṛtatailādi rasāni kandamūlaphala patra śāka sūpādi 
vyaṃjanāni kṣīrodana mudgodana śālyodanādi bahuvidhodanāni drākṣā 
rambhā cūtādi phalāni cānyāni ṣaḍrasopeta padārthajātāni tattatkālocita 
yathāsaṃbhava padārthajātāni sveṣṭaliṃgabhājane nikṣipya tatsamaye 
pācaka mukhādākarṇya tatpadārtha nāmāni kaṭu tiktāmla madhura kṣāra 
kaṣāyānvitata vyañjanamiśrito pa-

pṛ0 29) rasanāmāni svakīya śrotrendriyakareṇa sveṣṭaliṃgasya 
śrotrendriyasya samarpaṇaṃ kṛtvā tatprasādasukhaṃ śrotumarho bhavati | 
tatpadārtharūpāṇi svakīya nayanendrīyakareṇa sveṣṭaliṅga nayaneṃdriyasya 
samarpaṇaṃ kṛtvā tatprasādāvalokanasukhamanubhavitu marho bhavati | 
tatpadārtha bhāva na samaye svakīya mānasakareṇa sveṣṭaliṅga manasi 
samarpaṇaṃ kṛtvā tatprasāda bhāvanā sukhamanu bhavitu marho bhavati | 
tatpadārthasaṃsparśana saṃmelana samaye tanmṛdu kaṭhina śītoṣṇāni 
svakīya karodareṇa sveṣṭaliṅga karodarasya samarpaṇaṃ kṛtvā tattatprasāda 
saṃsparśana sukhamanubhavitu marho bhavati | tatprasādasamarpaṇa samaye 
karmaṇā manasā vācā trividhenārpitaṃ śubham | no cedasamarpitaṃ bhu"nkte 
prasādo niṣphalaṃ bhavet | evamādivacanapramāṇāt tattrividhārpaṇaṃ 
sarvadā kartavyameva | tattrividhārpaṇabhedamāha- pañcabhakṣyādyannāni 
kandamūlaphala tatta śākādi vyañjanāni payodadhi ghṛtādi rasadravyāṇi 
svakīya karatale tattatpadārthajātāni punaḥ punarabhimarśanapūrvakaṃ 
sveṣṭaliṅgārpitaṃ cet tatkarma kriyaṃ kṛtaṃ bhavati | tattadbhakṣya bhojya 
lehyapānīya coṣyādipadārtha jātādi miśrito parasabhedān 
nānāvidhasūpāni nānāpakvānnāni tatkalāntargata sikthaparaṃparāṇi 
tattadvyañjana piṇḍita mudgalāni phalāntargata bījatva glata latādi 
svīkāra visarjana bhedāni dīpitā | nala |

pṛ0 30) sūrya candrātapaprabhāmiśrita chāyā vāyavya taijasa pārthiva 
paramāṇumiśritāvakāśa miśrāṇu māruta bahirmārutopamārutamiśra 
gandhapuṣpa phala dhūpa saurabhamiśra rāgamiśra rūpamiśra rucimiśrita 
bhedāḥ liṅgopabhoga bhāvanā purassara paryāyeṇa sveṣṭaliṅgārpitaṃ cet 
mānasakriyā kṛtaṃ bhavati | yadyacchālyodanādyaṃnāni apūpādi pakvāni 
mudgādi nānārūpāḥ tattadvyaṃjanāntarnikṣipta samudralavaṇa śarkarādi 
madhurasa marīcyādi kṣāra tintriṇī phalarasādyāmlailā ghanasārādi 
paridravya payodadhi ghṛtādi rasāḥ tatkālocita yathāsaṃbhava 
padārthajātāni tattannāmoccāraṇa purassaraṃ sveṣṭaliṅgārpitaṃ cedvā 
kriyākṛtaṃ bhavati | tattrividhārpaṇānantaraṃ tattatprasādasvīkārasamaye 
rūpaṃ samarpaye dravya rucimapyarpayet | tata ubhayārpaṇahīnaṃ cetprasādo 
niṣphalaṃ bhavet iti vacanapramāṇāt svakīya jihvendriya bhājane 
tattatpadārthāntargataṃ ruci nikṣipya mānasakaraṇena sveṣṭaliṅgasya 
jihvendriyasya samarpaṇaṃ kṛtvā tatpraruci manubhavitu marho bhavati | anyathā 
haraṇamāha- brahmāṇḍapurāṇe- īśvarapitāmahasaṃvāde- naivedyaṃ durato 
nyastaṃ darśanāt svīkṛtaṃ mayā | 
rasān bhaktasya jihvāgrādaśnāmi kalodbhava |
ityādi vacana pramāṇāt śivaika niṣṭhā parairvīra vratācāranirataiḥ 
śivabhaktai jihvāgre prāṇaliṅgasya yadyatkarmaṇā vacana-

pṛ0 31) vacana pūrva samarpita padārtharūpāntaragata ruciṃ svajihvā pekṣā 
vicchayā sāvadhāna manasā samarpitaṃ tadeva śivārpitaṃ bhavati | tadaiva 
khalu ghrāta sṛ(spṛ)ṣṭyā deryasmin satyapi niṣedha pākadaśāyāṃ 
paricārakaiḥ tathā kṛtamapi śivopahārā | eva tathā skānde-
samāghrātaṃ parispṛṣṭaṃ yathādṛṣṭaṃ manīṣayā |
śivāya kalpitaṃ vastu na kiñcidapi dūṣyate || iti |
tattatpadārtheṣu svakīyānapekṣā samarpaṇaṃ na virodhāya bhavati ||
kriyātilake- śuddhaśaiva prasāde ca śucitvaṃ yo na bhāvayet |
sopi yāti naro ghoraṃ narakaṃ kālamakṣayam ||
supratiṣṭhita liṃgasya na yathā pūrvabhāvanā |
tathā śivaprasādasya pūrva nāma na saṃsmaret ||
gavāṃ sarpiḥ śarīrasthaṃ na karotvātmabhūṣaṇam
vikṛtaṃ karmarucitaṃ punaḥstāsāṃ tu bheṣajam |
evamantaḥśarīrasthā sapivat parameśvaraḥ ||
vinā copāsanāddevo na karoti hitaṃ nṛpam ||
iti vacana pramāṇāt bāhyārpaṇamevālamiti kecana vadanti |
mana eva manuṣyāṇāṃ kāraṇaṃ bandhamokṣayoḥ |
yathā hyāliṃgate putro na tathā liṃgyate patiḥ ||
iti vacanādabhyantarārpaṇa mevālamiti kecana vadanti |
tattathā na bhavati | yajurvede- yaddhi manasā dhyāyaṃti tatvā bhāvadati

pṛ0 32) tatkarmaṇā karotīti śrutyāgamavacana pramāṇāt vāgvijñāpanaṃ 
manobhāvanaṃ kriyā samarpaṇaṃ trikaraṇa śuddhaṃ bāhyāntare vārpaṇameva 
devasyārpaṇaṃ bhavati | kātyāyana gṛhye panthānaṃ gacchannabhimantrayate 
namo rudrāya pchu(psu)ṣade svasti māṃ sampādayā vanaṃ 
gacchannabhimaṃtrayate- namo rudrāya vanaspate svastimān sampādaya | āpo 
cyavayaṃnabhimantrayate namo rudrāyāpchuṣade svasvamān saṃpādayā tasmādya 
tasmādyatkiṃcana karma kurvan syāt sarvān namo rudrāyetyevaṃ kuryāt | 
asyārthaḥ- pāthā(panthā)naṃ pādukābhyāṃ yukto vā(ta)tprasādarartha 
hayāṃdolana gajādivāhanārūḍho gacchan namo rudrāyeti 
mantreṇābhimantrapūrvakaṃ tatpathagamanāgana samarpaṇaṃ kṛtvā pathiṣade 
pathīnāṃ pataye namaḥ | ye pathāṃ pathirakṣa ca patthīnāṃpate 
svajanamānaṃ pādaya tadgamanāgamana sukhaṃ paripūraya iti vijñāpya 
tatprasādataḥ prasādamārgeṣu pade pade samarpya gacchati | tatprakāreṇa 
punarāgacchati vanaṃ gacchan vanaṃ praveśa nirdha(rga)manasamaye 
tadvanāntargata chāyātapa śītoṣṇa sukhāni cā"nkurita pallavita korakita 
kusumitaphalita nānāvṛkṣachāyāvalokanasukhāni tattatprasūnapatraphala 
parimalānubhava sukhāni śuka pika bhṛṅga marāla barhiṇādi nānā mṛdu 
madhura komala ninada 
śravaṇasukhāni samarpya | vanaspataye vṛkṣāṇāṃ pataye ākhyānāṃ pataye 
nama iti vacanānāmadhipataye svasti māṃ sampādaya | tatprasādasukhamāpūraya 
iti vijñāpya | tatprasādabhāgī tattatprasāda vanāntargamanāgamana 
prasādasukhamanubhavitu marho bhavati |

pṛ0 33) āpocyavayaṃ ahamavagāhana samaye namo rudrāyeti 
mantreṇābhimantraṇapūrvakaṃ tattajjalapraveśa nirgamana tatsukhita 
śītoṣṇa sukha samarpaṇaṃ kṛtvā | apchuṣade namaḥ śivāya namaḥ | 
svaryāya cāvāryāya ca namaḥ prataraṇāya cettaraṇāya ceti cetardhāni 
pracaranti ca ityapāmadhipate svasti māṃ saṃpādaya tatprasādasukhamāropaya 
iti vijñāpya prasādī tatprasāda jala svīkāra sukhamanubhavitu marho bhavati 
| tasmāt kiñcana kurvan tatsarvaṃ namo rudrāyetyevaṃ kuryāt | liṅgārpitaṃ 
ca sarvatra bāhyābhyantarameva ca rūpadravyasya bāhyeṣu nirūpaṃ cāntareṣu 
ca rūpaṃ samarpya dravyasya rucimapyarpayet | tata ubhayārpaṇahīnaṃ 
cetprasādo niṣphalaṃ bhavet | bṛhatikālottare-
gacchan tiṣṭhan svapan jāgran bhuñjāno maithunerataḥ |
yaḥ śivārpita cetasko bhaktimān sa tu nānyathā ||
saṃyogeṣu viyogeṣu cāṇumātra sukhāni ca |
yaḥ kuryādiṣṭaliṃge tu sāvadhāna nirantaram ||
vātūlatantre- yā yā kriyā vidhātavyā prastuto jāyate purā |
tāṃ tāṃ kuryānmahādeva samarpaṇadhiyā sudhīḥ ||
upabhogāya purato vastu yadyupasaṃsthitam |
tattatsamarpya devāya svīkāryaṃ bhaktitatparaiḥ ||
indriyādāgataṃ kiñcidyatsukhaṃ tacchivārpitam |
tattatprasādabhoktavyastadindriya mukhena ca ||

pṛ0 34) tathā- tvakcakṣuḥ śrotra jihvā ghrāṇendriyādāgatāni |
sparśarūpaśabda rasagandhādi viṣayasukhāni | ātmano nicchayā 
sveṣṭaliṅgasya sāvadhānena manasā samyak samarpya | tadanantaraṃ 
tatprasādasukhamanubhavitu marho bhavati |
yadindriyamukhotyeyaṃ tadindriyamukhāccaret |
anyendriyopabhuktaṃ cedanarhaṃ bhūṣaṇādivat ||
rudreṇāta(ttaṃ) maśnaṃti rudreṇa pītaṃ pibanti rudreṇa ghrātaṃ jighranti 
iti lakṣaṇādityādi | ayaṃ prakāraḥ-
ārabhya karmāṇi guṇānvitāni bhāvāṃśca sarvānviniyojayedyaḥ | 
teṣāmabhāve kṛta karmanāśaḥ karmakṣaye yāti samarpyakonyaḥ ||
iti śivokta vātūlavacanaṃ | idaṃ mantropaniṣadupabṛṃhaṇaṃ | kriyātilake-
abhāvya bhāvyamāsādya hyasthāne sthānamācaret |
etaddvaya parijñānī prasādī sāvadhānakaḥ ||
asamarpya yadīśāya vastu kiñcit kadācana |
kathaṃcinnopabhuñjīta śivabhakti paronaraḥ 
dīpāntamupacāraṃ syānnaivedyāntaṃ tu pūjanam |
tasmānnaivedyahīnaṃ cet pūjā lopo bhavet sadā ||
tattatprasādabhogāntaṃ naivedyārpaṇa mucyate |
prasādā dānahīnaṃ cedarpitaṃ cāpi niṣphalam ||
vratopavāsaniyamairyena kenāpi hetunā |

pṛ0 35) pūjāprasādalopaścedasau nāpnoti tatphalam |
upavāsa sahasrāṇi prājāpatyaśatāni ca ||
śivaprasādasikthasya koṭyaṃśenāpi no samāḥ |
ādityapurāṇe- eka eveti yo rudraḥ sarvavedeṣu gīyate |
tasya prasādaleśena muktirbhavati śāṃkarī ||
tila ṣoḍaśabhāgaṃ ca tṛṇāgrāmbukaṇopamam |
pādodaka prasādānna sevayā mokṣamāpnuyāt ||
prāṇaliṅgiprasādasyānnopavāsādikaṃ caret |
mohādyadācarettasya pratyavāyo mahān bhavet ||
pūjakā bahavaḥ santi bhaktāḥ śatasahasraśaḥ |
tatra prasādapātraṃ tu dvitribhyo naiva pañca ṣaṭ ||
prasādabhoktṛrn nindanti ye janā bhaktisaṃyutān |
te yānti pitṛbhiḥ sārdhaṃ narakaṃ nātra saṃśayaḥ ||
śivaprasādamāhātmyaṃ siddha kinnara guhyakāḥ |
viṣṇu pramukha devāśca tena jānanti kiṃ narāḥ ||
iti somānāryeṇa bahudhā praṇītaṃ miśrārpaṇāyām-
kāyakaraṇa bhāvārpaṇa miśrabhedāni rūpitaḥ |
tadvistarabhayānna likhyate | tatraiva draṣṭavyam | tathā anubhavasūtre-
māyi devācāryeṇa liṅgārpaṇa sadbhāvādhikaraṇe-
yadrūpamarpitaṃ liṅge tadrūpaṃ bhoktumarhati |

pṛ0 36) rūpāntaraṃ na bhoktavyaṃ bhuktaṃ cettadanarpitam |
yathā bhukti kriyā puṃsi krameṇānu pravartate ||
tathārpaṇa kriyāliṅge krameṇānu pravartate |
pūjādau pūjāntaṃ bhavedayaṃ bhaktitaḥ | padārtha tanuḥ 
pūjāntātpūjādeḥ pravadet punareṣa hi prasāda tanuḥ padārtha kāyaḥ 
pūjāyāṃ bhakto bhaktiprabhāvataḥ prasādaḥ kāryaḥ | pūjāntātpunaḥ 
pūjākriyā pathiliṅgasyāvasare yattaddravyaṃ dattaṃ śubhaṃ bhavet |
ātmanovasare dattamaśubhaṃ tadanarpitam ||
sthalāntare- liṅgasya pūjā belāyāṃ dravyaṃ dattaṃ śubhaṃ bhavet |
anāvasarikaṃ dattamaśubhaṃ tadanarpitam ||
iti vacanāt | sveṣṭaliṅgapūjāvasare dravya samarpaṇaṃ kartavyam | 
tatprasāda bhogāntare punaḥ pūjākriyā paryantaṃ prasāda kāya tvāt punaḥ 
pūjāgrī mana paryantaṃ ātmecchādattamanarpaṇamiti pūrvavacana 
pramāṇātvāt pūjādvayamadhye'rpaṇāvakāśo nāsti | tathāpi aṅge 
prāṇaliṅga sannidhānatvāt aṅgasya liṅgatvāt bhaktecchevaliṅgeccheti 
vibhāvya kaiścicaraṇairmanīṣibhiḥ vibhūtyudakapātrapūjāṃ sampādyā 
pakvadravyāvasaraṃ kṛtvā gṛhyate | tadasmābhirnajñātamīśvaro veda 
pakvadravya bhakṣaṇe punaḥ pūjāyāṃ aṣṭavidhārcane kiñcidraṅgavallīṃ 
sampādya tadarpyate | tadapi śivo deva evaṃ manovākkāya 
trividhārpaṇānantaraṃ tatprasāda svīkāra-

pṛ0 37) samaye- "rūpaṃ samarpayeddravyaṃ rucimapyarpayettataḥ |
ubhayārpaṇahīnaṃ cet tatprasādo niṣphalaṃ bhavet |
iṣṭa liṅgārpitaṃ śuddhaṃ prāṇaliṅgamukhārpitam ||
siddhaṃ tataḥ prasiddhaṃ hi bhāvaliṅgārpitaṃ viduḥ |
tattadarpaṇato labdhaṃ prasādaṃ taṃ tamādarāt |
bhu"nkte hyātmā svayaṃ viśva taijasaḥ prājñarūpataḥ ||
jāgratsvapnasuṣuptyādi sarvāvasthāsu sarvadā |
liṅgārpitopabhogena nirlepo'yaṃ na saṃśayaḥ ||
triṣu dhāmasu yadbhojyaṃ bhaktā bhogaśca yo bhavet |
trividhaṃ pratiyo veda sa bhuñjāno na lipyate ||
yathā kālocitairdravyairyadṛcchāsaṃbhavaiḥ svayam |
svopabhogāya yatkāryaṃ triṣuliṅgeṣu sādaram ||
tatkriyārpaṇamityāhurarpaṇaika viśāradāḥ |
ātmopabhogyajātāni dravyāṇi trividhāni hi ||
sthūlākhyaṃ praviliktākhyamānandākhyamiti tridhā |
sthūlaṃ dravyaṃ bhavedrūpa praviliktaṃ rucirbhavet ||
ānandastu bhavettṛptirenareva pṛthak kramāt |
bahiraṅgārpaṇe rūpaṃ antaraṅgārpaṇe ruciḥ ||
ātmāṅgārpaṇamevātra tṛptirityabhidhīyate |
rūpadravyārpako viśva iṣṭaliṅge svabhāvataḥ ||

pṛ0 38) rucidravyārpakaḥ sākṣāt prāṇaliṅge tu taijasaḥ |
bhāvaliṅge sadā prājñestṛpti dravyasamarpakaḥ ||
iti brahmāṇḍapurāṇe śilenoktam |
naivedyaṃ purato nyastaṃ darśanāt svīkṛtaṃ mayā |
rasān bhaktasya jihvāgrādaśnāmi kamalodbhava ||
ityādivacanaiḥ bhaktajihvāpātre śivasya tṛptiriti sarvaśāstraprasiddhatvāt 
tatprasādasvīkāra samaye svakīya jihvendriya bhājanena 
tattatpadārthāntargata ruciṃ nikṣipya mānasakaraṇena sveṣṭaliṅga 
jihvendriyasya samarpaṇaṃ kṛtvā tatprasāda ruciṃ tṛptiryathā bhavati 
tāvatsāvadhānena sarvamaśeṣaṃ bhuñjīta | tadanantaraṃ 
reṇukenoktaikyasthale aṃgalepanaṃ smṛtya nirdravamudakādikamaṅgalepaṃ 
kṛtvā tatsamaye-
bhāṇḍo deho bhājanaṃ cendriyāṇi jīvātmāyaṃ dravyarūpo yadannam | 
bhaktyā liṅgāyārpayitvā tadasmai śeṣībhūtaṃ taṃ prasādaṃ bhajasva ||
neti netīti netīti śeṣitaṃ yat paraṃ padam |
nirākartumaśakyatvāttadasmīti sukhī bhava ||
nāhamanātmo paścātkohaṃ yohaṃ padasthātmasākṣī soham |
tatpati śivadāsohaṃ dāsohamiti careduparicāraiḥ || 
ityādi ślokānubhavāḥ manana purassaraṃ smartavyāḥ || 10 || pūjalu ||
anantaraṃ sāmānyārghya kalaśa sthita hastodakena hastaprakṣānalaṃ

pṛ0 39) vidhāya liṅgasya vibhūtiṃ dhṛtvā "parānanda cidākāra 
parabrahmassanātanā nīrājanaṃ gṛhāṇeśa ānandākhyaṃ sadāśiva" || 
ityānanda nīrājanaṃ datvā pūrvoktarītyā tāmbūlaṃ samarpya svaliṅga 
jihvayā tadruciṃ samyaganubhūya || 11 || pūjalu |
yo brahmāṇaṃ vidadhāti pūrvaṃ namaste'stu bhagavan iti rudrasūktibhiḥ 
puṣpāñjaliṃ nikṣipya | anantaraṃ dīpāntamupacāraṃ syāditi mārgeṇā 
khaṇḍita paramānanda bodharūpa mahāguro ṅīrājanamasaṃkhyātaṃ gṛhāṇa 
karuṇānidhe |" iti gururūpamasaṃkhyātātmaka guru nīrājanaṃ datvā 
punarvibhūtiṃ dhārya vastraprāvaraṇaṃ kṛtvā || 12 || pūjalu || 
karābjapīṭha sthita citsākṣyātmaka canna mallikārjunarūpamiṣṭa 
liṅgamaṅge peṭikāyāṃ niveśayet || upacārāṇi || 14 ||
āsanaṃ copavītaṃ ca cāmaraṃ gītameva ca |
stutirgandhāśca ṣaḍbhedā sadyojāta samudbhavāḥ ||
āhvāhanamālyavyajane vādyāyāttnākṣatāstathā |
ṣaḍbhedāḥ kīrtitāścaiva vāmadevamanūdbhavāḥ ||
pādyānulepanādarśa nṛtta vijñāpanāni ca |
puṣpopaharaṇaṃ caiva ṣaḍaghoramanudbhavāḥ ||
arghyamābharaṇaṃ caiva ghaṇṭā nādaṃ pradakṣiṇam |
visarjanaṃ ghṛtajyotiḥ ṣaṭ tatpuruṣa saṃbhavāḥ ||
salilācamanaṃ caiva chatraśaṃkhai namaskṛtiḥ |

pṛ0 40) naivedyaṃ caiva tāmbūlaṃ ṣaḍīśāna samudbhavāḥ |
vibhūtyabhyukṣaṇaṃ pūrvamabhiṣeka mataḥ param ||
aṃgāratāpanaṃ caiva dhūpa saṃvījanaṃ tataḥ |
dhūpa prasāraṇaṃ caiva vastraprāvaraṇaṃ tataḥ ||
pañcabrahmasamāyogāt samudbhūtāḥ ṣaḍīritāḥ ||
etadukta prakāreṇa samyagvibhāvya tattanmantraiḥ pūjopacārān samarcayet || 
athānyadarcane padmarūpa maṇḍalaṃ kiñcidraṅgavallīṃ viracya 
sūkṣmākāreṇārcayitvā phalādikamavasaraṃ sodakaṃ datvā ityetatsamāptaḥ 
||

|| iti śrīvīraśaivasiddhāntottarakomudyāṃ śivapūjāvidhiḥ samāptaḥ ||





###########   END OF FILE  #######
