####################################################
MUKTABODHA INDOLOGICAL RESEARCH INSTITUTE
Use of this material (e-texts) is covered by Creative Commons license BY-NC 4.0
Catalog number: M00110
Uniform title: maṇḍalabrāhmaṇopaniṣat
Main title: yoga upaniṣads with the commentary of śrī upaniṣad brahmayogin
Secondary title: maṇḍalabrāhmaṇa upaniṣat
Commentator : brahmayogin
Alternate name : śrī upaniṣad brahmayogin
Editor : śāstrī mahādeva

Description: 



Notes: 
Transcribed by the staff of Muktabodha under the supervision of Mark S. G. Dyczkowski.

Revision 0: June 14, 2007


Publisher : Adyar library and research centre
Publication year : 1920
Publication city : Madras
Publication country : India
####################################################


maṇḍalabrāhmaṇopaniṣat

pūrṇamadaḥ- iti śāntiḥ

prathamaṃ brāhmaṇam

ātmatattvajijñāsā

	yājñavalkyo ha vai mahāmunirādityalokaṃ jagāma | tamādityaṃ 
natvā bho bhagavannādityātmatattvamanubrūhīti || 1 ||

vivaraṇam

bāhyāntastārakākāraṃ vyomapañcakavigraham |
rājayogaikasaṃsiddhaṃ rāmacandramupāsmahe ||

	atha khalu śuklayajurvedapravibhakteyaṃ maṇḍalabrāhmaṇopaniṣat 
sūkṣmāṣṭāṅgayogaprakaṭanapūrvaka 
lakṣyatrayavyomapañcakatārakadvayādiprakāśakarājayogasarvasvaṃ 
prakāśayantī vijṛmbhate | asyāḥ svalpagranthato vivaraṇamārabhyate | 
yājñavalkyādityapraśnaprativacanarūpeyamākhyāyikā vidyāstutyarthā | 
ākhyāyikāmavatārayati- yājñavalkya iti || 1 ||

sūkṣmāṣṭāṅgayogapratijñā

	sa hovāca nārāyaṇaḥ | jñānasahitayamādyaṣṭāṅgayoga ucyate || 2 
||

p. 274) yājñavalkyena evaṃ pṛṣṭaḥ tatpraśnamaṅgīkṛtya sa hovāca | 
ādityamaṇḍalāntarvartī sarvalokaparāyaṇarūpo'sau 
yājñavalkyapraśnottaramāhetyarthaḥ | kiṃ tadityākāṅkṣāyāṃ 
tatpṛṣṭātmatattvopāyatayā yamādyaṣṭāṅgayogamādāvāha- jñāneti | 
brahmaiva sarvam, brahmātiriktaṃ na kiṃcidasti iti jñānam upeyaṃ 
tatsahitaḥ tadgarbhita ityarthaḥ || 2 ||

caturvidhayamaḥ

	śītoṣṇāhāranidrāvijayaḥ sarvadā śāntirniścalatvaṃ 
viṣayendriyanigrahaścaite yamāḥ || 3 ||

	aṣṭāṅgeṣu caturdhābhinnayamalakṣaṇamāha- śīteti | 
dehādāvātmātmīyābhimānatyāgataḥ śītādivinivṛttiḥ bhavati | 
svāprāptaṃ vastu netīti jñānāt sarvadā śāntiḥ bhavati | 
svābhilaṣitalakṣye manaso niścalatvam | indriyendriyārtheṣu vastucintanam 
indriyendriyārthanigraho bhavati | caśabdaḥ samuccayārthaḥ | ete 
catuṣprakārā yamā ityarthaḥ || 3 ||

navavidhaniyamaḥ

	gurubhaktiḥ satyamārgānuraktiḥ sukhāgatavastvanubhavaśca 
tadvastvanubhavena tuṣṭirniḥsaṅgatā ekāntavāso manonivṛttiḥ 
phalānabhilāṣo vairāgyabhāvaśca niyamāḥ || 4 ||

	navadhā bhinnaniyama ucyate- gurviti | nityaṃ amāyayā 
svājñānamocakagurubhajanaṃ gurubhaktiḥ, gurubhaktiṃ sadā kuryāt 
śreyase iti śruteḥ | satyaṃ brahma tatprāpakamārgaḥ tadbodhaḥ 
tatrānuraktiḥ āsaktiḥ | niratiśayasukharūpatayā 
śrutyācāryaprasādādāgatabrahmavastvanubhavaśca | 
tadvastvanubhavenaiva tuṣṭiḥ na bāhyaviṣayānubhavataḥ | tuṣṭāvapi 
niḥsaṅgatā | sadā ādimadhyāntabhedena ekāntatraye vāsaḥ- vijane 
prayatnapūrvakaṃ manoniyamanam ādyaikāntaṃ, vijane

p. 275) sajane vāpi prayatnapūrvakamanoniyamanaṃ madhyaikāntaṃ, vijane 
sajane vā pradeśe aprayatnena manoniyamanam antaikāntaṃ, yasya yena 
yadā ekāntaṃ sādhitaṃ sa tatraiva vasedityarthaḥ | svātirekeṇa mano 
nāstīti dṛḍhābhisaṃdhiḥ manonivṛttiḥ | 
svānuṣṭhitakarmaphalānabhilāṣaḥ | svātiriktaviṣayasāmānye 
vāntāśanamūtrapurīṣavadicchārāhityaṃ sarvatra vairāgyabhāvaśca | 
sarvatra samuccayārthaṃ caśabdadvayam | ete niyamā navavidhāḥ || 4 ||

āsanādiṣaḍaṅgavivaraṇam

	sukhāsanavṛttiściravāsaścaivamāsananiyamo bhavati || 5 || 
pūrakakumbhakarecakaiḥ ṣoḍaśacatuṣṣaṣṭidvātriṃśatsaṃkhyayā 
yathākramaṃ prāṇāyāmaḥ || 6 || viṣayebhya indriyārthebhyo 
manonirodhanaṃ pratyāhāraḥ || 7 || viṣayavyāvartanapūrvakaṃ caitanye 
cetaḥsthāpanaṃ dhāraṇaṃ bhavati || 8 || sarvaśarīreṣu caitanyaikatānatā 
dhyānam || 9 || dhyānavismṛtiḥ samādhiḥ || 10 ||

	āsananiyama ucyate- sukheti | yatra sukhenākhaṇḍākārātmikā 
vṛttirudeti sā sukhāsanavṛttiḥ | nirāyāsena yatra ciraṃ vasati sa 
cirāsanavāsaḥ || 5 || prāṇāyāmalakṣaṇamāha- pūraketi | 
ṣoḍaśamātrākālaparimitaṃ pūraka, kumbhaka taccaturguṇitaṃ, recakaṃ 
tadardhamityarthaḥ || 6 || pratyāhāralakṣaṇamāha- viṣayebhya iti || 7 || 
dhāraṇādhyānasamādhilakṣaṇamāha- viṣayeti | sarvatra viṣayeti || 8 || 
anekaghaṭaśarāvādiṣu bhidyamāneṣvapi yathā tadavacchinnavyomna 
ekatvaṃ tathetyarthaḥ || 9 || samādhiḥ nirvikalpakasamādhiḥ 
tripuṭīgrāsatvāt || 10 ||

sūkṣmayogāṣṭāṅgajñānaphalam

evaṃ sūkṣmāṅgāni | ya evaṃ veda sa muktibhāg bhavati || 11 ||

p. 276) evaṃ aṣṭāṅgayogajñānaphalamāha- evamiti | sūkṣma- aṣṭa- 
aṅgāni | svāttajñānānurodhena sa muktibhāg bhavati || 11 ||

iti prathamaḥ khaṇḍaḥ



dehapañcadoṣanirasanam

dehasya pañca doṣā bhavanti kāmakrodhaniśvāsabhayanidrāḥ || 1 ||

tannirāsastu niḥsaṅkalpakṣamālaghvāhārāprasādatātattvasevanam || 2 ||

	pañcadoṣavaddehāvacchinnasya muktibhāktvaṃ kathamityāśaṅkya 
tannirasanopāyasattvāt tatsiddhiḥ syādityāha- dehasyeti | ke te ityatra- 
kāmeti || 1 || krameṇa tannirāsastu- niḥsaṅkalpataḥ kāmādinivṛttiḥ, 
kṣamātaḥ krodhanivṛttiḥ, laghvāhāropalakṣitaprāṇāyāmataḥ 
śvāsasthiratvaṃ, sarvatra dvaitadhītyāgato bhayanivṛttiḥ, 
paramārthatattvasevanataḥ svājñānanidrānivṛttiḥ | evaṃ 
pañcadoṣaśāntito muktibhāktvaṃ syādityarthaḥ || 2 ||

tārakāvalokanaṃ tatphalaṃ ca

	nidrābhayasarīsṛpaṃ hiṃsāditaraṅgaṃ tṛṣṇāvartaṃ 
dārapaṅkaṃ saṃcāravārdhiṃ tartuṃ sūkṣmamārgamavalambya 
sattvādiguṇānatikramya tārakamavalokayet || 3 || bhrūmadhye 
saccidānandatejaḥkūṭarūpaṃ tārakaṃ brahma || 4 ||

	apāradustārasaṃsāravāridheḥ sattvāt tattaraṇopāyo 
nāstītyāśaṅkya lakṣyatrayagocaratārakanaukāsattvāt tadāśritya 
tadvāridhiḥ tarituṃ śakya ityāha-

p. 277) nidreti | saṃsṛteḥ sāgaratvaṃ kathamityatra nidretyādi | 
uktaviśeṣaṇaviśiṣṭaṃ saṃsāravārdhiṃ tartuṃ tarituṃ 
vakṣyamāṇasūkṣmamārgam || 3 || kiṃ tattārakamityatra bhrūmadhya iti | 
nāsāgradarśino bhrūmadhye jyotirdṛśyate, saccidānandasya 
sarvavyāpakatvena cakṣurmanovikalpitatejaḥkūṭarūpe'pi vyāptatvāt | 
bhrūmadhyavilasitasaccidānandatejaḥkūṭarūpasya parameśvararūpatvena 
svabhajadbhaktapaṭalasvātiriktāstitvalakṣaṇasaṃsārasāgarasaṃtāraṇāt 
tārakatvam | vastutaḥ svamātratayā bṛṃhaṇāt tārakaṃ brahmeti 
vyapadiśyate || 4 ||

lakṣyatrayāvalokanena tārakaprāptiḥ

tadāptyupāyaṃ takṣyatrayāvalokanam || 5 ||

	tadupāyaḥ ka ityepekṣāyāmāha- tadāptyupāyamiti | viddhi ityarthaḥ 
|| 5 ||

antarlakṣyadarśanam

	mūlādhārādābrahmarandhraparyantaṃ suṣumnā sūryābhā | 
tanmadhye taṭitkoṭisamā mṛṇālatantusūkṣmā kuṇḍalinī | tatra 
tamonivṛttiḥ | taddarśanāt sarvapāpanivṛttiḥ || 6 || 
tarjanyagronmīlitakarṇarandhradvaye phutkāraśabdo jāyate | tatra sthite 
manasi cakṣurmadhyanīlajyotiḥ paśyati | evaṃ hṛdaye'pi || 7 ||

	lakṣyatrayaṃ kim ityatra antarbāhyamadhyabhedena tat trividham | tatra 
antarlakṣyalakṣaṇaṃ tatphalaṃ cāha- mūleti | vīṇādaṇḍamāśritya 
suṣumnā vartate | taṭitkoṭisamābhā kuṇḍalīśaktirasti | tatra manasi 
sthirībhūte svājñānatamonivṛttiḥ | kuṇḍalinīmadhye yadākāśaṃ 
vidyate taddarśanāt sarvapāpanivṛttiḥ

p. 278) bhavati || 6 || karṇadvayāntaḥ tarjanīdvayapraveśo mukundamudrā 
tayā, tarjanīti | tarjanībhyāṃ karṇadvayapidhānāt tatra 
phūtkārādinādaḥ udeti | tatra sthite manasi sādhakaḥ cakṣurityādi | na 
kevalaṃ nāde, kiṃ tu evaṃ hṛdaye'pi paśyati || 7 ||

bahirlakṣyadarśanam

	bahirlakṣyaṃ tu nāsāgre catuḥṣaḍaṣṭadaśadvādaśāṅgulībhiḥ 
kramānnīladyutiśyāmatvasadṛgraktabhaṅgīsphuratpītavarṇadvayopetaṃ 
vyomatvaṃ paśyati sa tu yogī || 8 || caladṛṣṭyā vyomabhāgavīkṣituḥ 
puruṣasya dṛṣṭyagre jyotirmayūkhā vartante | taddṛṣṭiḥ sthirā bhavati || 9 || 
śīrṣoparidvādaśāṅgulimānajyotiḥ paśyati tadāmṛtatvameti || 10 ||

	antarlakṣyeyattāmuktvā bahirlakṣyeyattāmanukrāmati- bahiriti | yogī 
svadṛṣṭī same kṛtvā svanāsāgre svakṛtābhyāsānurodhena 
kramāccaturādidvādaśāṅguliparyantaṃ vyomatvaṃ vyomabhāvaṃ 
paśyati | kiṃviśiṣṭaṃ vyometyatra dṛśyamānanīladyutiḥ 
īṣacchyāmatvaguṇasadṛśā āpātato raktabhaṅgī ca 
sphuratpītavarṇaviśiṣṭā | tatra nīlapītavarṇau pradhānau | 
śyāmādivarṇastu upasarjanabhūtaḥ | evaṃ varṇadvayaviśiṣṭaṃ 
vyometyarthaḥ | yadā evaṃ paśyati tadā ayaṃ yogī bhavati || 8 || 
evaṃdarśanānmano'nugṛhītadṛṣṭiḥ sthirā bhavatītyāha- caleti | 
svadṛśyagre | mayūkhāḥ kiraṇāḥ | uddṛṣṭiḥ tatra samāropitā taddṛṣṭiḥ 
|| 9 || mastakopari jyotirdarśanaṃ amṛtatvaphalakamityāha- śīrṣeti | yadā 
ayaṃ yogī śīrṣopari || 10 ||

madhyalakṣyadarśanam

	madhyalakṣyaṃ tu 
prātaścitrādivarṇasūryacandravahnijvālāvalīvattadvihīnāntarikṣavat 
paśyati || 11 || tadākārākārī bhavati || 12 ||

p. 279) abhyāsānnirvikāraṃ guṇarahitākāśaṃ bhavati | 
visphurattārakākāragāḍhatamopamaṃ parākāśaṃ bhavati | 
kālānalasamadyotamānaṃ mahākāśaṃ bhavati | 
sarvotkṛṣṭaparamādvitīyapradyotamānaṃ tattvākāśaṃ bhavati | 
koṭisūryaprakāśasaṃkāśaṃ sūryākāśaṃ bhavati || 13 || 
evamabhyāsāt tanmayo bhavati | ya evaṃ veda || 14 ||

	antarbāhyalakṣaṇamuktvā madhyalakṣyalakṣaṇaṃ prakaṭayati- 
madhyeti | yogī nātidūradeśapurobhāgāntarikṣe prātarityādi || 11 || 
evaṃdarśanataḥ kiṃ syādityāśaṅkya tanmayatvaṃ 
vyomapañcakadarśanaṃ tadbhāvāpattirapi syādityāha- tadākāreti || 12-13 
|| abhyāsajñānaphalamāha- evamiti || 14 ||

iti dvitīyaḥ khaṇḍaḥ



tārakāmanaskabhedena dvividho yogaḥ

tadyogaṃ ca dvidhā viddhi pūrvottaravidhānataḥ |
pūrvaṃ tu tārakaṃ vidyādamanaskaṃ taduttaramiti ||

	tārakaṃ dvividham | mūrtitārakamamūrtitārakamiti | 
yadindriyāntaṃ tanmūrtitārakam | yadbhrūyugātītaṃ 
tadamūrtitārakamiti || 1 ||

	vyomapañcakābhyāsataḥ kiṃ syādityatra paryavasāne 
tārakāmanaskasiddhiḥ syādityāha- taditi | yadvyomapañcakābhyāsayogaḥ 
uktaḥ paryavasāne tadyogam |

p. 280) kiṃ mūrtitārakaṃ kimamūrtitārakam ityatra 
mūlādhāramārabhyājñācakraparyantaṃ mūrtitārakam, 
ājñācakramārabhya sahasrārāntam amūrtitārakamityāha- yaditi || 1 || 

manoyogavidhiḥ

	ubhayamapi manoyuktamabhyaset | 
manoyuktāntaradṛṣṭistārakaprakāśāya bhavati || 2 ||

	lakṣyadarśanasya cakṣuradhīnatvāt kiṃ manasetyāśaṅkya 
mano'nugṛhītadṛṣṭiḥ antardṛṣṭirbhūtvā tārakagrāhī bhavati na 
kevaladṛṣṭirityāha- mana iti || 2 ||

pūrvatārakam

	bhrūyugamadhyabile tejasa āvirbhāvaḥ | etat pūrvatārakam || 3 ||

pūrvatārakasvarūpamāha- bhrūyugeti || 3 ||

uttaratārakam

	uttaraṃ tvamanaskam | tālumūlordhvabhāge mahajjyotirvidyate | 
taddarśanādaṇimādisiddhiḥ || 4 ||

	saphalottaratārakasvarūpamāha- uttaraṃ tviti | siddhiḥ bhavati || 4 ||

uttaratārakasya śāṃbhavīparyavasānam

	lakṣye'ntarbāhyāyāṃ dṛṣṭau nimeṣonmeṣavarjitāyāṃ ca iyaṃ 
śāṃbhavī mudrā bhavati | sarvatantreṣu gopyā mahāvidyā bhavati | 
tajjñānena saṃsāranivṛttiḥ | tatpūjanaṃ mokṣaphaladam || 5 ||

p. 281) uttaratārakameva paryavasāne muktiphalapradaśāṃbhavīmudrā 
bhavatītyāha- lakṣya iti | tathā ca śrutyantaram-

antarlakṣyaṃ bahirdṛṣṭiḥ nimeṣonmeṣavarjitā |
eṣā sā śāṃbhavīmudrā sarvatantreṣu gopitā ||

iti | śāṃbhavījñānaṃ saṃsāranivartakaṃ, tadyogipūjanaṃ 
muktiphaladaṃ bhavedityāha- taditi || 5 ||

antarlakṣyalakṣaṇam

	antarlakṣyaṃ jalajyotiḥsvarūpaṃ bhavati maharṣivedyaṃ 
antarbāhyendriyairadṛśyam || 6 ||

	kiṃ punaḥ antarlakṣyamityatra yatkaraṇagrāmāgocaraṃ tadeva 
antarlakṣyamityāha- antariti || 6 ||

iti tṛtīyaḥ khaṇḍaḥ



antarlakṣye vādivipratipattiḥ

	sahasrāre jalajyotirantarlakṣyam | buddhiguhāyāṃ 
sarvāṅgasundaraṃ puruṣarūpamantarlakṣyamityapare | 
śīrṣāntargatamaṇḍalamadhyagaṃ pañcavaktramumāsahāyaṃ 
nīlakaṇṭhaṃ prasāntamantarlakṣyamiti kecit | aṅguṣṭhamātraḥ 
puruṣo'ntarlakṣyamityeke || 1 ||

p. 282) antarlakṣyaviṣaye vādivipratipattiṃ paramārthadṛṣṭyā 
sarvavādivikalpagocaralakṣyasyaikatvaṃ taddarśanato brahmaniṣṭhatvaṃ 
cāha- sahasrāra iti | yoginaḥ buddhiguhāyām, apare vaiṣṇavāḥ | kecit 
śaivāḥ | eke daharavidyopāsakāḥ || 1 ||

sarvalakṣyānusyūtātmadarśanavidhiḥ

	uktavikalpaṃ sarvamātmaiva | tallakṣyaṃ śuddhātmadṛṣṭyā vā 
yaḥ paśyati sa eva brahmaniṣṭho bhavati || 2 ||

	paramārthadṛṣṭyā yogyādibhiḥ ukteti | evamantarlakṣyaikyadarśī 
brahmaniṣṭhaḥ ityāha- tallakṣyamiti || 2 ||

ātmaniṣṭhasya brahmabhāvaprāptiḥ

	jīvaḥ pañcaviṃśakaḥ svakalpitacaturviṃśatitattvaṃ parityajya 
ṣaḍviṃśakaḥ paramātmāhamiti niścayājjīvanmukto bhavati || 3 || 
evamantarlakṣyadarśanena jīvanmuktidaśāyāṃ svayamantarlakṣyo 
bhūtvā paramākāśākhaṇḍamaṇḍalo bhavati || 4 ||

	svatattve sthito jīvaḥ svanyūnatattvaṃ parityajya 
svādhikatattvavedanānmukto bhavatītyāha- jīva iti | 
jñānakarmākṣaprāṇabhūtapañcakāni viṃśatiḥ 
antaḥkaraṇacatuṣṭayaṃ ceti caturviṃśatitattvāni | tadupādhiko jīvaḥ 
pañcaviṃśakaḥ, pañcaviṃśa ātmā bhavati iti śruteḥ | 
tatsarvopādhisaṃbandharahitaḥ ṣaḍviṃśaka ityarthaḥ || 3 || jīvanmuktaḥ 
kāṃ gatiṃ bhajatītyāśaṅkya jīvanmuktābhimatityāgānantaraṃ 
brahmaiva bhavatītyāha- evamiti | bhūtvā tadabhimatityāgasamakālaṃ 
bhavati, paramātmaiva bhavatītyarthaḥ || 4 ||

iti caturthaḥ khaṇḍaḥ

iti prathamaṃ brāhmaṇam



dvitīyaṃ brāhmaṇam

sarvādhārajyotirātmanaḥ antarlakṣyatvam

	atha ha yājñavalkya ādityamaṇḍalapuruṣaṃ papraccha | 
bhagavannantarlakṣyādikaṃ bahudhoktam | mayā tanna jñātam | tad brūhi 
mahyam || 1 || tadu hovāca pañcabhūtakāraṇaṃ taṭitkūṭābhaṃ 
tadvaccatuḥpīṭham | tanmadhye tattvaprakāśo bhavati | so'tigūḍha 
avyaktaśca || 2 ||

	jānannapi yājñavalkyo mandabuddhyārohāya 
punarantarlakṣyeyattāṃ pṛcchatītyāha- atheti | kimiti ? bhagavanniti | 
yathāvat mayā || 1 || tatpraśnottaraṃ bhagavānuvāca | kimiti ? pañceti | 
antarlakṣyātmanaḥ pañcabhūtahetutvāt, ātmana ākāśaḥ saṃbhūtaḥ iti 
śruteḥ | taṭitkūṭābhaṃ tejaḥ puñjarūpatvāt | tadvattejovadātmanaḥ 
svājñādidṛṣṭyanurodhena tamorajaḥsattvaguṇasāmyarūpeṇa 
jāgradādyavasthācatuṣṭayabhedena 
svāvidyāpadasthūlādicaturaṃśabhedena vā catvāri pīṭhasthānāni yasya 
tat tadvat catuṣpīṭhaṃ, jāgradādeḥ viśvavirāḍotrādyāsanatvāt | 
svādhiṣṭhitāvidyāpādaprakāśakaḥ svayamevetyāha- taditi | tasya 
avidyāpādasya madhye tadgataviśeṣajātaṃ grasitvā tattvaprakāśaḥ 
turyaturyajyotiḥ sadā bhavati | tādṛśaścet prakāśaḥ kiṃ na dṛśyata ityata 
āha- sa iti | svāvṛtyāvṛtadṛṣṭeḥ so'tigūḍha avyaktaśca bhavati || 2 ||

jyotirātmajñānaphalam

	tajjñānaplavādhirūḍhena jñeyam | tadbāhyābhyantarlakṣyam || 3 || 
tanmadhye jagallīnam | tannādabindukalātītamakhaṇḍamaṇḍalam | 
saguṇanirguṇasvarūpam | tadvettā vimuktaḥ || 4 ||

p. 284) tat kena vā jñātuṃ śakyate ityata āha- taditi | 
jñānaplavādhirūḍhena svājñānasāgaraṃ tīrtvā tatpāraṃ yat tat 
svamātramiti jñeyam | tat kīdṛśamityatra tat bāhyābhyantarlakṣyaṃ, 
bāhyābhyantaḥkalanāropāpavādādhikaraṇatayā lakṣitatvāt || 3 || ata eva 
tanmadhye japallīnaṃ, layādhāratvāt | layādhāratve saviśeṣatā 
syādityata āha- taditi yat sarvādhikaraṇaṃ tannādeti | 
nādādiviśeṣāpahnavasiddhaṃ 
niṣpratiyogikākhaṇḍaikarasacinmātramityarthaḥ | saviśeṣaṃ 
tadbhinnamityata āha- saguṇeti | tadgataviśeṣāviśeṣatvaṃ 
svājñādidṛṣṭiniṣṭhaṃ na svaniṣṭhamiti | vedanaphalamāha- tadvetteti || 4 ||

śāṃbhavyā tadadhigamaḥ

	ādāvagnimaṇḍalam | tadupari sūryamaṇḍalam | tanmadhye 
sudhācandramaṇḍalam | tanmadhye'khaṇḍabrahmatejomaṇḍalam | 
tadvidyullekhāvacchuklabhāsvaram | tadeva śāṃbhavīlakṣaṇam || 5 ||

	yadvettā mukto bhavati tadadhigamopāyamāha- ādāviti | 
siddhāsanamāruhya ṣaṇmukhīmudrābhyāsayoginaḥ vahnimaṇḍalādi 
krameṇa dṛśyate | paryavasāne tadevonmanyavasthājanakaśāṃbhavī 
bhavatītyarthaḥ || 5 ||

pūrṇimādṛṣṭividhiḥ

	taddarśane trayo (tisro) dṛṣṭaya amā pratipat pūrṇimā ceti | 
nimīlitadarśanamamādṛṣṭiḥ | ardhonmīlitaṃ pratipat | sarvonmīlanaṃ 
pūrṇimā bhavati | tāsu pūrṇimābhyāsaḥ kartavyaḥ || 6 || tallakṣyaṃ 
nāsāgram tadā tālumūle gāḍhatamo dṛśyate | 
tadabhyāsādakhaṇḍamaṇḍalākārajyotirdṛśyate | tadeva saccidānandaṃ 
brahma bhavati || 7 ||

p. 285) taddarśanopāyamāha- taddarśana iti | kathaṃ dṛṣṭeḥ 
traividhyamityatra ameti | tatra nimīliteti || 6 || dṛṣṭitrayalakṣyaṃ kimityatra- 
tallakṣyamiti | nāsāgrāvalokanataḥ kiṃ dṛśyata ityatra- tadeti | evaṃ 
tadabhyāsāt taddṛṣṭyā tadeva | saccidānandabrahmātiriktasya mṛgyatvāt 
sahajānandarūpaṃ tadevetyarthaḥ || 7 ||

pūrṇimādṛṣṭeḥ śāṃbhavīparyavasānam

	evaṃ sahajānande yadā mano līyate tadā śāṃbhavī bhavati | 
tāmeva khecarīmāhuḥ || 8 ||

	tatra manolaya eva śāṃbhavītyāha- evamiti | paryavasāne 
śāṃbhavīkhecaryoḥ ekalakṣyasamāptatvāt || 8 ||

mudrāsiddhiḥ taccihnāni ca

	tadabhyāsānmanaḥsthairyam | tato buddhisthairyam || 9 || taccihnāni | 
ādau tārakavad dṛśyate | tato vajradarpaṇam | tataḥ 
paripūrṇacandramaṇḍalam | tato ratnaprabhāmaṇḍalam | tato 
madhyāhnārkamaṇḍalam | tato vahniśikhāmaṇḍalaṃ kramād dṛśyate || 
10 ||

	mudrābhyāsena kiṃ syādityata āha- taditi || 9 || taccihnāni 
tatsiddhicihnāni | kānītyata āha- ādāviti | tārakavat nakṣatravat | 
pariṣkṛtavajravat darpaṇavaccetyarthaḥ | tathā ca śrutiḥ-

nihāradhūmārkānalānilānā khadyotavidyutsphaṭikaśaśīnām |
etāni rūpāṇi puraḥsarāṇi brahmaṇyabhivyaktikarāṇi yoge ||

iti || 10 ||

iti prathamaḥ khaṇḍaḥ



praṇavasvarūpapratyakprakāśānubhavaḥ taccihnāni ca

	tadā paścimābhimukhaprakāśaḥ sphaṭikadhūmrabindunādakalā-
nakṣatrakhadyotadīpanetrasuvarṇanavaratnādiprabhā dṛśyante | tadeva 
praṇavarūpam || 1 ||

	yadaivaṃ cihnāni dṛṣṭāni tadā pratyakprakāśānubhavo bhavati | 
tataḥ kāni cihnāni dṛśyanta ityatra- sphaṭiketi | dṛśyante 
praṇavānusaṃdhānaṃ kurvataḥ | binduśabdena manastattvaṃ, 
nādaśabdena buddhitattvaṃ, kalāśabdena mahattattvaṃ, śiṣṭaṃ spaṣṭam | 
tadetadevaṃ dṛṣṭaṃ tat sarvaṃ praṇavarūpamityāha- taditi || 1 ||

ṣaṇmukhyā praṇavādhigamaḥ

	prāṇāpānayoraikyaṃ kṛtvā ghṛtakumbhako 
nāsāgradarśanadṛḍhabhāvanayā dvikarāṅgulibhiḥ ṣaṇmukhīkaraṇena 
praṇavādidhvani niśamya manastatralīnaṃ bhavati || 2 ||

	ṣaṇmukhyupāyapūrvakaṃ manastatkāryalayādhikaraṇaṃ 
praṇavārthaṃ brahmetyāha- prāṇeti | haṭhayogarītyā prāṇeti | 
dhṛtakumbhako yogī | tatra nādāvasāne brahmaṇi || 2 ||

praṇavavidaḥ karmalepābhāvaḥ

	tasya na karmalepaḥ | raverudayāstamayayoḥ kila karma kartavyam | 
evaṃvidaścidādityasyodayāstamayābhāvāt sarvakarmābhāvaḥ || 3 ||

p. 287) yasya mano brahmaṇi līyate tasya na karmalepaḥ, yogino nirliptatvāt | 
kartavyakarmasu satsu kathaṃ tatra nirlepatetyāśaṅkya 
karmaṇāmādityodayāstamayanimittatvena 
yogyātmādityasyodayāstamayābhāvāt tannimittakarmābhāvato 
nirlipto'yamityuktirapi gauṇītyāha- ravetiri |

karmaṇā badhyate jantuḥ vidyayāmṛtamaśnute |
tasmāt karma na kurvanti yatayaḥ pāradarśinaḥ ||

iti śruteḥ || 3 ||

unmanyavasthādvārā amanaskasiddhiḥ

	śabdakālalayena divārātryatīto bhūtvā 
sarvaparipūrṇajñānenonmanyavasthāvaśena brahmaikyaṃ bhavati | 
unmanyā amanaskaṃ bhavati || 4 ||

	evaṃ praṇavanādalayataḥ kiṃ syādityatra 
sarvakalanāviralabrahmaikyaṃ bhavatītyāha- śabdeti | 
abhidhānābhidheyātmakaśabdakālalayena- śabdaḥ abhidhānaprapañcaḥ, 
abhidheyakalanātmakaḥ kālaḥ, tayoḥ śrāvaṇajñānato mithyādṛṣṭyā 
sattābādha eva layaḥ | tato vijñānaṃ jāyate | tena brahmātirekeṇa 
divārātryupalakṣitāvasthātrayaṃ nāstīti niścayajñānataḥ tadatīto 
bhūtvā tato brahmātiriktasāmānyāsaṃbhavaparipūrṇasamyagjñānena 
unmanyavasthā jāyate | unmanī nāma tattvajñānam | tena 
sarvāpahnavasiddhaṃ brahma niṣpratiyogikasvamātramiti brahmaikyaṃ 
bhavati | na hi pṛthagbhāvaṃ gatajīveśayorekatvamityarthaḥ | unmanyā kiṃ 
jāyata ityata āha- unmanyeti | amanaskaṃ svarūpaṃ tanna tatra kalanāmalam 
iti śrutyā brahmaiva amanaskaśabdārthaḥ || 4 ||

amanaskapūjāprakāraḥ

	tasya niścintā dhyānam | sarvakarmanirākaraṇamāvāhanam | 
niścayajñānamāsanam | unmanībhāvaḥ pādyam | sadāmanaskamarghyam 
|

p. 288) sadā dīptirapārāmṛtavṛttiḥ snānam | sarvatra bhāvanā gandhaḥ | 
dṛksvarūpāvasthānamakṣatāḥ | cidāptiḥ puṣpam | cidagnisvarūpaṃ 
dhūpaḥ | cidādityasvarūpaṃ dīpaḥ | paripūrṇacandrāmṛtasyaikīkaraṇaṃ 
naivedyam | niścalatvaṃ pradakṣiṇam | so'haṃsaṃbhāvo namaskāraḥ | 
maunaṃ stutiḥ | sarvasaṃtoṣo visarjanamiti | ya evaṃ veda || 5 ||

	yadamanaskaṃ brahma tasya dhyānādyupacāraḥ kathamityāśaṅkya 
so'haṃbhāvena pūjayet iti śrutyanurodhena tadasmītyanusaṃdhānameva 
tatpūjetyāha- tasyeti | dīptimadbrahmagocarākhaṇḍākāravṛttireva 
snānamityarthaḥ | sarvatra brahmeti bhāvanā | bhrūmadhyasahasrārānta-
rālavilasatparipūrṇacandramaṇḍalaniḥsṛtāmṛtasya ekīkaraṇam 
amṛtasāgararūpaṃ naivedyam | sarvadā saṃtoṣaḥ | so'yamevaṃ 
brahmānusaṃdhānato brahmaiva bhavatītyarthaḥ || 5 ||

iti dvitīyaḥ khaṇḍaḥ



brahmānusaṃdhānena kaivalyaprāptiḥ

	evaṃ tripuṭyāṃ nirastāyāṃ nistaraṅgasamudravannivātasthitadīpa-
vadacalasaṃpūrṇabhāvābhāvavihīnakaivalyajyotirbhavati || 1 ||

	brahmānusaṃdhānasya tripuṭīkabalitatvena kathaṃ yogī 
brahmabhāvametītyāśaṅkya sarvāpahnavasiddha brahma 
niṣpratiyogikasvamātramityanusaṃdhānātmakasamyagjñānasya 
dhyātrāditripuṭīgrāsatvāt brahmabhāvāpattiriṣyata ityāha- evamiti | 
svātiriktamasti nāstīti bhāvābhāvakalanāsaṃbhavaprabodhasiddhaṃ 
kaivalyajyotiḥ svamātramavaśiṣyate vidvānityarthaḥ || 1 ||

p. 289) 			brahmavitsvarūpam

jāgrannidrāntaparijñānena brahmavidbhavati || 2 ||

	tasya brahmatvaṃ vinā brahmavittvaṃ kuta ityatra 
kṛtsnabrahmavedanataḥ brahmatvaṃ siddhameva | akṛtsnabrahmajñānato 
brahmavittvaṃ syādityāha- jāgraditi || 2 ||

suṣuptisamādhyoḥ bhedaḥ

	suṣuptisamādhyormanolayāviśeṣe'pi mahadastyubhayorbhedastamasi 
līnatvānmuktihetutvābhāvācca || 3 || samādhau mṛditatamovikārasya 
tadākārākāritākhaṇḍākārāvṛttyātmakasākṣicaitanye prapañcalayaḥ 
saṃpadyate prapañcasya manaḥkalpitatvāt || 4 ||

	suṣuptisamādhyoḥ manolayasāmyataḥ bandhamuktihetutvam 
ubhayamapi syādityata āha- suṣuptīti | tat katham ? tamasīti || 3 || tat katham ? 
prapañcasyeti || 4 ||

brahmavido brahmabhāvaḥ

	tato bhedābhāvāt kadācidbahirgate'pi mithyātvabhānāt | 
sakṛdvibhātasadānandānubhavaikagocaro brahmavit tadeva bhavati || 5 ||

	manastatkāryābhāve tattadanusyūtacaitanyasya yata ekatvaṃ tataḥ 
bahirgate'pi manasi tadvikalpitaprapañcasya mithyātvabhānāt | 
sarvaprakāreṇa brahmavit brahmaiva bhavatītyāha- sakṛditi | 
sadādyāvṛtitrayānāvṛtasakṛdityādi || 5 ||

p. 290) 	saṃkalpatyāgapūrvakaparamātmadhyānena muktisiddhiḥ

	yasya saṃkalpanāśaḥ syāt tasya muktiḥ kare sthitā | 
tasmādbhāvābhāvau parityajya paramātmadhyānena mukto bhavati || 6 || 
punaḥpunaḥ sarvāvasthāsu jñānajñeyau dhyānadhyeyau lakṣyālakṣye 
dṛśyādṛśye cohāpohādi parityajya jīvanmukto bhavati | ya evaṃ veda || 7 ||

	saṃkalpabhāvābhāvau bandhamuktihetū syātāmityāha- yasyeti | 
yasmādeyaṃ tasmāt | saṃkalpo'sti nāstīti tadbhāvābhāvau | 
niṣpratiyogikaparamātmā svamātramiti 
jñānāvirbhūtaparamātmadhyānena || 6 || itthaṃbhūtajñānaphalamāha- 
punariti | svāvaśeṣadhiyā brahmaṇi jñāte'pi svātiriktadhiyā yadi 
jñānajñeyādivṛttirudeti tadā punaḥpunariti | tattyāgādhikaraṇaṃ 
brahmāsmīti ya evaṃ veda sa vidvān jīvanmukto bhavedityarthaḥ || 7 ||

iti tṛtīyaḥ khaṇḍaḥ



jāgradādipañcāvasthāḥ

pañcāvasthāḥ jāgratsvapnasuṣuptiturīyaturīyātītāḥ || 1 ||

	bandhamokṣahetuḥ kaḥ ? ityata āha- pañceti | kāstā iti ?- jāgraditi | 
pañcāvasthā ityarthaḥ || 1 ||

pravṛttisaṃkalpaḥ

	jāgrati pravṛtto jīvaḥ pravṛttimārgāsaktaḥ pāpaphalanarakādi 
māstu śubhakarmasvargaphalamastviti kāṅkṣate || 2 ||

p. 291) tatra jīvapravṛttinivṛttisaṃkalpau pratipādayati- jāgratīti | 
śubhakarmajasvargaphalam | evaṃ kāṅkṣan svājñaḥ saṃsārabaddho 
bhavati || 2 ||

nivṛttisaṃkalpaḥ

	evaṃ sa ca svīkṛtavairāgyāt karmaphalajanmālaṃ 
saṃsārabandhanamalamiti vimuktyabhimukhanivṛttimārgapravṛtto bhavati || 3 
||

	evaṃ sthiteṣvanekeṣu 
kaścidantakoṭijanmasvanuṣṭhitakarmaphalārpaṇasaṃtuṣṭeśvaraprasādataḥ 
nivṛttimārgapravṛtto bhavatītyāha- evamiti | ya evaṃvidhasaṃsāranirviṇṇo 
bhavati saḥ | itaḥ karmaphalajanma || 3 ||

saṃsārataraṇamārgaḥ

	sa eva saṃsāratāraṇāya gurumāśritya kāmādi tyaktvā 
vihitakarmācaran sādhanacatuṣṭayasaṃpanno hṛdayakamalamadhye 
bhagavatsattāmātrāntarlakṣyarūpamāsādya 
suṣuptyavasthāyāmuktabrahmānandasmṛtiṃ labdhvā eka 
evāhamadvitīyaḥ kaṃcitkālamajñānavṛttyā 
vismṛtajāgradvāsanānuphalena taijaso'smīti tadubhayanivṛttyā prājña 
idānīmasmyahameka eva sthānabhedādavasthābhedasya paraṃ tu na hi 
madanyaditi jātivivekaḥ śuddhādvaitabrahmāhamiti bhidāgandhaṃ nirasya 
svāntarvijṛmbhitabhānumaṇḍaladhyānatadākārākāritaparaṃbrahmākā-
ritamuktimārgamāruḍhaḥ paripakvo bhavati || 4 ||

p. 292) kāmādi parāgbhāvapravṛttiṃ tyaktvā | purā svājñadaśāyāṃ 
kaṃcit kālam | taijaso'smīti viśvabhāvagrāsataijasabhāvametya 
tadbhogakṣayato yat jāgratsvapnakalanānvitaṃ tadubhayeti | 
jāgradādisthānabhedāt avasthābhedasya svājñānavikalpitasya 
svajñānataḥ pralayāt yadavaśiṣyate tat paraṃ tu brahma na hi madanyaditi 
jātivivekaḥ- brahmātirekeṇa jāyate iti jātiḥ janmādi na kadāpi me'stīti 
vivekaḥ- udeti | tataḥ kimityata āha- śuddheti | brahmāhamiti vijñānena 
vyāvahārikabhidāgandham | yadā vijñānena bhidāgandhanirāso bhavati 
tadā svāntaḥpratyagbhānumaṇḍalasākṣātkāro bhavati | 
taddhyānābhyāsataḥ brahmākārākārito yo muktimārgaḥ 
samyagjñānākhyaḥ tamavaṣṭabhya paripakvaḥ kṛtakṛtyo bhavatītyarthaḥ || 
4 ||

manaso bandhamokṣahetutvanirūpaṇam

	saṃkalpādikaṃ mano bandhahetuḥ | tadviyuktaṃ mano mokṣāya 
bhavati || 5 || tadvāṃścakṣurādibāhyaprapañcoparato 
vigataprapañcagandhaḥ sarvaṃ jagadātmatvena paśyaṃstyaktāhaṃkāro 
brahmāhamasmīti cintayannidaṃ sarvaṃ yadayamātmeti bhāvayan 
kṛtakṛtyo bhavati || 6 ||

	svājñādidaśāvijṛmbhitabandhamokṣahetuḥ mana evetyāha- 
saṃkalpādikamiti || 5 || evaṃ niḥsaṃkalpāntaro yogī 
svātiriktāstitvabhramaviralo bhūtvā brahmamātraṃ niṣpratiyogikamiti 
vedanasamakālaṃ kṛtakṛtyo yogī bhavatītyāha- tadvāniti | 
nirvikalpakavṛttimān jñānī tadvān | brahmaivedaṃ sarvam iti 
śrutyanurodhena sarvaṃ bhāvayan jñānasahitabhāvanātaḥ || 6 ||

iti caturthaḥ khaṇḍaḥ



nirvikalpakasamādhyabhyāsena brahmavidvaratvaprāptiḥ

	sarvaparipūrṇaturīyātītabrahmabhūto yogī bhavati | taṃ brahmeti 
stuvanti || 1 || sarvalokastutipātraṃ sarvalokasaṃcāraśīlaḥ 
paramātmagamane binduṃ nikṣipya 
śuddhādvaitājāḍyasahajāmanaskayoganidrākhaṇḍānandapadānuvṛttyā 
jīvanmukto bhavati || 2 ||

	brahmabhūtaḥ bhūtvā brahmamātrayogī | brahmavido ya evaṃ 
vidvān tam || 1 || uktaviśeṣaṇaviśiṣṭo yogī paramātmagagane binduṃ 
nikṣipya cidākāśe manovilayaṃ kṛtvā tadvilayādhikaraṇaśuddhādvaiteti 
| manolayādhāraśuddhādvaite brahmaṇi jāḍyajāgradādyavasthāvairalyāt 
ajāḍyasahajāmanaskayoganidrā nirvikalpasamādhiḥ 
tatrākhaṇḍānandatayā padyata ityakhaṇḍānandapadaṃ tadanuvṛttyā 
anavaratānusaṃdhānāt brahmavidvaro bhavatītyarthaḥ || 2 ||

aparicchinnānandarūpabrahmāvāptiḥ

	taccānandasamudramagnā yogino bhavanti || 3 || tadapekṣayā 
indrādayaḥ svalpānandāḥ | evaṃ prāptānandaḥ paramayogī 
bhavatītyupaniṣat || 4 ||

	yadbrahma nistaraṅgānandasamudratayā vikhyātaṃ tacca || 3 || 
indrādirasmītyabhimānāt paricchinnānandatvaṃ, tadvaiparītyena 
aparicchinnabrahmabhāvārūḍhatayā evam || 4 ||

iti pañcamaḥ khaṇḍaḥ

iti dvitīyaṃ brāhmaṇam



tṛtīyaṃ brāhmaṇam

śāṃbhavīmudrānvitam amanaskam

	yājñavalkyo mahāmunirmaṇḍalapuruṣaṃ papraccha 
svāminnamanaskalakṣaṇamuktamapi vismṛtaṃ punastallakṣaṇaṃ brūhīti || 
1 || tatheti maṇḍalapuruṣo'bravīt | idamamanaskamatirahasyam yajjñānena 
kṛtārtho bhavati tannityaṃ śāṃbhavīmudrānvitam || 2 ||

	yājñavalkyo mandabuddhivaiśadyārthaṃ 
amanaskalakṣaṇamādityaṃ pṛcchatītyāha- yājñavalkya iti | kimiti ? 
svāminniti || 1 || tatpraśnamaṅgīkṛtya taduttaraṃ bhagavānāha- tatheti | kiṃ 
tadityatra vakṣyamāṇavidyāṃ stauti- idamiti | mano yatra vilīyate 
amanībhāvameti idam | yogī yajjñānena || 2 ||

paramātmapratyayalakṣyadarśanena amanaskaprāptiḥ

	paramātmadṛṣṭyā tatpratyayalakṣyāṇi dṛṣṭvā tadanu 
sarveśamaprameyamajaṃ śivaṃ parākāśaṃ nirālambamadvayaṃ 
brahmaviṣṇurudrādīnāmekalakṣyaṃ sarvakāraṇaṃ paraṃ 
brahmātmanyeva paśyamāno guhāviharaṇamevaṃ niścayena jñātvā 
bhāvābhāvādidvandvātītaḥ saṃviditamanonmanyanubhavastadanantara-
makhilendriyakṣayavaśādamanaskasukhabrahmānandasamudre 
manaḥpravāhayogarūpanivātasthitadīpavadacalaṃ paraṃ brahma prāpnoti 
|| 3 ||

	śāṃbhavīmudropāyasiddhaṃ turyacaitanyaṃ paramātmadṛṣṭyā | 
brahmaviṣṇurudrādīnāmiti tṛtīyārthe ṣaṣṭhī, taiḥ sarvātmaikyadhiyā 
takṣitatvāt |

p. 295) guhāśabdena buddhiguhocyate | tatra tadvṛttibhāsakapratyagrūpeṇa 
viharaṇāt guhāviharaṇaṃ mano yatra unmanībhāvaṃ niḥsaṅkalpatāmeti 
tādṛśaṃ brahmāsmītyanubhavo manonmanyanubhavaḥ | śiṣṭaṃ spaṣṭaṃ 
tatra tatra vyākhyātaṃ ca || 3 ||

tataḥ saṃsāranivṛttiḥ

	tataḥ śuṣkavṛkṣavanmūrcchānidrāmayaniśvāsochvāsābhā-
vānnaṣṭadvandvaḥ sadācañcalagātraḥ paramaśāntiṃ svīkṛtya manaḥ 
pracāraśūnyaṃ paramātmani līnaṃ bhavati || 4 ||

	yogī svātmānamevaṃ jñātvā parabrahma prāpnotītyuktam | tataḥ 
paraṃ yogī pūrvavat kiṃ saṃsaratītyāśaṅkya 
saṃsārakalanānirvāhakamānasābhāvāt brahmaiva bhavatītyāha- tata iti | 
prāṇāntaḥkaraṇasarūpavilayo mūrcchā nidrāvasthetyarthaḥ | tanmayaḥ 
tadvikāraḥ mūrcchāsvāpayoriva 
niśvāsocchvāsakāmasaṃkalpādivyāpṛtyabhāvāt naṣṭadvandvaḥ | 
bāhyāntarvyāpāroparamāt paramaśāntiṃ svīkṛtya brahmabhūto vijayate 
dīrghanirvikalpakasamādhiparavaśo bhavati | tadā tat manaḥ śūnyaṃ sat || 
4 ||

tārakamārgeṇa karaṇavilayadvārā manonāśaḥ

	payaḥsrāvānantaraṃ dhenustanakṣīramiva sarvendriyavarge parinaṣṭe 
manonāśaṃ bhavati tadevāmanaskam || 5 || tadanu nityaśuddhaḥ 
paramātmāhameveti tattvamasītyupadeśena tvamevāhamahameva tvamiti  
tārakayogamārgeṇākhaṇḍānandapūrṇaḥ kṛtārtho bhavati || 6 ||

	samādhisthayoginaḥ indriyagrāme sati kathaṃ manonāśa upapadyate 
ityata āha- paya iti | bhavati iti yat tadeva || 5 || yadi kadācit

p. 296) virūpalayamaprāpya sarūpalayametya tanmano bahiḥ niḥsarati tadā 
tadanu | tārakayogamārgeṇa yogī karaṇagrāmavirūpavilayameva bhajati | 
tato yogī akhaṇḍeti | brahmaiva bhavatītyarthaḥ || 6 ||

iti prathamaḥ khaṇḍaḥ



unmanīprāptyā yogino brahmātmabhavanam

	paripūrṇaparamākāśamagnamanāḥ prāptonmanyavasthaḥ 
saṃnyastasarvendriyavargaḥ anekajanmārjitapuṇyapuñjapakvakaivalya-
phalo'khaṇḍānandanirastasarvakleśakaśmalo brahmāhamasmīti kṛtakṛtyo 
bhavati || 1 ||

tvamevāhaṃ na bhedo'sti pūrṇatvāt paramātmanaḥ |
ityuccarantsamāliṅgya śiṣyaṃ jñaptimanīnayat || 2 ||

	kathaṃ punaḥ yogī kṛtārtho bhavatītyata āha- paripūrṇeti | 
prāptonmanyavasthaḥ saṃprāptadīrghanirvikalpakāvasthaḥ || 1 || 
brāhmaṇoktārthaṃ mantro'pi anuvadati- tvameveti | maṇḍalapuruṣo 
yājñavalkyaṃ prati he yājñavalkya paramātmano mama pūrṇarūpatvāt 
tvamevāhaṃ nāvayoḥ bhedo'sti ityuccaran svaśiṣyaṃ yājñavalkyaṃ 
gāḍhaṃ samāliṅgya svaīyāṃ jñaptiṃ brahmaiva asmīti 
prajñāmanīnayat || 2 ||

iti dvitīyaḥ khaṇḍaḥ

iti tṛtīyaṃ brāhmaṇam



caturthaṃ brāhmaṇam

vyomapañcakajñānaṃ tatphalaṃ ca

	atha ha yājñavalkyo maṇḍalapuruṣaṃ papraccha 
vyomapañcakalakṣaṇaṃ vistareṇānubrūhīti || 1 || sa hovācākāśaṃ 
parākāśaṃ mahākāśaṃ sūryākāśaṃ paramākāśamiti pañca 
bhavanti || 2 || sabāhyābhyantaramandhakāramayamākāśam | 
sabāhyābhyantare kālānalasadṛśaṃ parākāśam | 
sabāhyābhyantare'parimitadyutinibhaṃ tattvaṃ mahākāśam | 
sabāhyābhyantare sūryanibhaṃ sūryākāśam | anirvacanīyajyotiḥ 
sarvavyāpakaṃ niratiśayānandalakṣaṇaṃ paramākāśam || 3 || 
evamantarlakṣyadarśanāt tadrūpo bhavati || 4 ||

	punaḥ yājñavalkyo mandabuddhyanukampayā 
vyomapañcakalakṣaṇaṃ pṛcchatītyāha- atheti | kimiti ? vyometi || 1 || sa 
hovāca kiṃ taditi- ākāśamityādi || 2 || tatra ākāśaṃ kīdṛśamityatra 
jaḍabhūtirityāha- sabāhyeti | parākāśaṃ kimityatra 
jaḍabhūtigrāsamohabhūtirityāha- sabāhyeti | mohabhūteḥ 
kṛtsnajaḍabhūtivyāpakatvena tatparatayā ca kāśamānatvāt 
parākāśatvam | mahākāśaṃ kimityatra 
jaḍamohabhūtigrāsalīlābhūtirityāha- sabāhyeti | līlābhūteḥ 
jaḍamohabhūtibhyāṃ vyāpakatvena tadapekṣayā 
aparimitadyutinibhatattvarūpeṇa kāśamānatvāt | sūryākāśaṃ kimityatra 
jaḍādibhūtitrayagrāsanityabhūtirityāha- sabāhyeti | nityavibhūteḥ 
līlādibhūtitrayavyāpakatvena sarvāvabhāsakasūryavat kāśamānatvāt | 
paramākāśasvarūpaṃ kimityatra nityabhūtyādivyāpakatvena 
anirvacanīyeti | tripādbhūteḥ 
nityādibhūticatuṣṭayagataheyāṃśāpahnavasiddhatvāt

p. 298) niratiśayādiviśeṣaṇatā upapadyata ityarthaḥ || 3 || 
vyomapañcakātmakabhūtipañcakajñānaphalamāha- evamiti || 4 ||

rājayogasarvasvakroḍīkaraṇam

navacakraṃ ṣaḍādhāraṃ trilakṣyaṃ vyomapañcakam |
samyagetanna jānāti sa yogī nāmato bhavet || 5 ||

	rājayogasarvasvaṃ kroḍīkṛtyopasaṃharati- navacakramiti | 
mūlādhārādiṣaṭcakraṃ tālvākāśabhrūcakrabhedāt cakratrayam; 
āhatya navacakram | lakṣyatrayaṃ vyomapañcakaṃ ca vyākhyātam | 
samyagetat sarvaṃ yo na jānāti tadyāthātmyājñānāt 
kevalagranthārthajñānamātrato nāmamātrayogī bhavati | yastu yathāvat 
jānāti sa yogī kṛtakṛtyo bhavatītyarthaḥ || 5 ||

iti caturthaṃ brāhmaṇam



pañcamaṃ brāhmaṇam

paramātmani manolayābhyāsavidhiḥ

saviṣayaṃ mano bandhāya nirviṣayaṃ muktaye bhavati || 1 ||

	ataḥ sarvaṃ cittagocaram | tadeva cittaṃ nirāśrayaṃ 
manonmanyavasthāparipakvaṃ layayogyaṃ bhavati || 2 || tallayaṃ paripūrṇe 
mayi samabhyaset | manolayakāraṇamahameva || 3 ||

p. 299) anāhatasya śabdasya tasya śabdasya yo dhvaniḥ |
dhvanerantargataṃ jyotirjyotirantargataṃ manaḥ || 4 ||

yanmanastrijagatsṛṣṭisthitivyasanakarmakṛt |
tanmano vilayaṃ yāti tadviṣṇoḥ paramaṃ padam || 5 ||

	bandhamokṣahetuḥ kimityāśaṅkya viṣayasaṅgāsaṅgamana 
evetyāha- saviṣayamiti || 1 || yataḥ evam ataḥ | yaccitaṃ yogābhyāsataḥ 
śuddhaṃ bhavati tadeva nirāśrayaṃ viṣayasaṃbandhaviralam || 2 || 
layādhikaraṇaṃ kimityatra tallayamiti || 3 || yat sarvalayāspadam 
ādheyasāpekṣādhāragataviśeṣāpāye tadeva 
nirviśeṣaparamapadamityāha- anāhatasyeti | 
anāhatabhavanādāntargatapratyagjyotirvikalpitaṃ 
svātiriktasṛṣṭisthitināśanirvartakaṃ mano yatra vilīyate tat 
layādhikaraṇaṃ paramārthadṛṣṭyā niradhikaraṇavaiṣṇavapadarūpeṇa 
avaśiṣyata ityarthaḥ || 4-5 ||

amanaskābhyāsena brahmāvasthānasiddhiḥ

	tallayācchuddhādvaitasiddhirbhedābhāvāt | etadeva paramatattvam || 6 
|| sa tajjño balonmattapiśācavajjaḍavṛttyā lokamācaret || 7 || 
evamamanaskābhyāsenaiva nityatṛptiralpamūtrapurīṣamitabhojana-
dṛḍhāṅgājāḍyanidrādigvāyucalanābhāvabrahmadarśanājñātasukha-
svarūpasiddhirbhavati || 8 ||

	yanmano dvaitahetuḥ tallayāt | tadā pratyakparayoḥ bhedābhāvāt | 
yat tvayā paramatattvamanubrūhīti pṛṣṭam etadeva || 6 || maduktaprakāreṇa 
ya evaṃ paramatattvaṃ jānāti sa tajjñaḥ | ācaret 
svamāhātmyakhyāpanaprayojanābhāvāt || 7 ||

p. 300) evamamanaskābhyāsataḥ kā siddhirudetītyata āha- evamiti | yadā 
yogī nirvikalpakasamādhyārūḍho bhavati tadā atṛptihetuvṛttyanudayāt 
nityatṛptiḥ samādhito vyutthāne'pi kevalakumbhakato mūtrapurīṣādeḥ 
śoṣitatvāt mūtrāderalpatvam, udare niravakāśato'lpabhojanaṃ, tathā'pi 
yogamahimnā dṛḍhāṅgatvaṃ, pade pade jāḍyanidrābhāvādajāḍyanidro 
nirvikalpakasamādhiḥ | tatra dṛgvāyucalanābhāvato 
niścalabrahmadarśanasaṃjātam avāṅmānasagocaratayā 
ajñātasukhasvarūpabrahmamātrāvasthānarūpiṇī siddhiḥ bhavati | 
vidvān tadrūpeṇa avaśiṣyata ityarthaḥ || 8 ||

amanaskasiddhasya mahimā

	evaṃ cirasamādhijanitabrahmāmṛtapānaparāyaṇo'sau saṃnyāsī 
paramahaṃsaḥ avadhūto bhavati | taddarśanena sakalaṃ jagat pavitraṃ 
bhavati | tatsevāparo'jño'pi mukto bhavati | tatkulamekottaraśataṃ tārayati | 
tanmātṛpitṛjāyāpatyavargaṃ ca muktaṃ bhavatītyupaniṣat || 9 ||

	yaḥ evaṃvit sa eva mukhyāvadhūtaḥ, taddṛṣṭipathaṃ gatam akhilam 
akhilatāmeti, tatsevayā ajño'pi mucyate, tatkulamapi kṛtārthatvaṃ bhajatīti 
śāstramupasaṃharati- evamiti | ityupaniṣacchabdaḥ 
prakṛtopaniṣatsamāptyarthaḥ || 9 ||

iti pañcama brāhmaṇam

śrīvāsudevendraśiṣyopaniṣadbrahmayoginā |
maṇḍalabrāhmaṇavyākhyā likhitā brahmagocarā |
maṇḍalabrāhmaṇavyākhyāgranthastu triśataṃ smṛtaḥ ||

iti śrīmadīśādyaṣṭottaraśatopaniṣacchāstravivaraṇe 
aṣṭacatvāriṃśatsaṃkhyāpūrakaṃ maṇḍalabrāhmaṇopaniṣadvivaraṇaṃ 
saṃpūrṇam

###########   END OF FILE  #######
