####################################################
MUKTABODHA INDOLOGICAL RESEARCH INSTITUTE
Use of this material (e-texts) is covered by Creative Commons license BY-NC 4.0
Catalog number: M00300
Uniform title: yogakuṇḍalyupaniṣat
Main title: yoga upaniṣads with the commentary of śrī upaniṣad brahmayogin
Secondary title: yogakuṇḍalī upaniṣat
Commentator : brahmayogin
Alternate name : śrī upaniṣad brahmayogin
Editor : śāstrī mahādeva

Description: 



Notes: 
Data entered by the staff of Muktabodha under the direction of Mark S. G. Dyczkowski.

Revision 0: January 6, 2014

Publisher : Adyar library and research centre
Publication year : 1920
Publication city : Madras
Publication country : India
####################################################



yogakuṇḍalyupaniṣat

saha nāvavatu- iti śāntiḥ

prathamo'dhyāyaḥ

vāyujayopāyatrayam

hetudvayaṃ hi cittasya vāsanā ca samīraṇaḥ |
tayorviniṣṭa ekasmiṃstaddvāvapi vinaśyataḥ || 1 ||

tayorādau samīrasya jayaṃ kuryānnaraḥ sadā |
mitāhāraścāsanaṃ ca śakticālastṛtīyakaḥ || 2 ||

vivaraṇam

yogakuṇḍalyupaniṣadyogasiddhahṛdāsanam |
nirviśeṣabrahmatattvaṃ svamātramiti cintaye ||

	iha khalu kṛṣṇayajurvedapravibhakteyaṃ yogakuṇḍalyupaniṣat 
haṭhalambikāyogaprakaṭanavyagrā nirviśeṣabrahmamātraparyavasannā 
vijayate | asyāḥ saṃkṣepato vivaraṇamārabhyate | 
ādāvavāntaravākyarūpeṇa haṭhayogamavatārayati- 
hetudvayamityādinā | vāsanāprāṇarodhābhyāṃ cittacalanācalane bhavataḥ | 
etadanyatararodhe'pi dvayamapi niruddhaṃ bhavatītyarthaḥ || 1 || tadupāyatayā 
mitāhāra ityādi || 2 ||

p. 308) 			mitāhāraḥ

eteṣāṃ lakṣaṇaṃ vakṣye śṛṇu gautama sādaram |
susnigdhamadhurāhāraścaturthāṃśāvaśeṣakaḥ || 3 ||

bhujyate śivasaṃprītyai mitāhāraḥ sa ucyate |

tatra susnigdheti || 3-4 ||

padmavajrāsane

āsanaṃ dvividhaṃ proktaṃ padmaṃ vajrāsanaṃ tathā || 4 ||

ūrdhvorupari ceddhatte ubhe pādatale yathā |
padmāsanaṃ bhevedetat sarvapāpapraṇāśanam || 5 ||

vāmāṅghrimūlaṃ kandādhaḥ anyaṃ tadupari kṣipet |
samagrīvaśiraḥkāyo vajrāsanamitīritam || 6 ||

tatra padmāsanalakṣaṇaṃ tu ūrvoriti || 5-6 ||

śakticālanaṃ tatsādhanadvayaṃ ca

kuṇḍalyeva bhavecchaktistāṃ tu saṃcālayed budhaḥ |
svasthānādābhruvormadhyaṃ śakticālanamucyate || 7 ||

tatsādhane dvayaṃ mukhyaṃ sarasvatyāstu cālanam |
prāṇarodhamathābhyāsād ṛjvī kuṇḍalinī bhavet || 8 ||

p. 309) kiṃ tacchakticālanamityatra kuṇḍalyeva || 7 || tatsādhanaṃ 
kimityatra tatsādhane iti || 8-14 ||

sarasvatīcālanam

tayorādau sarasvatyāścālanaṃ kathayāmi te |
arundhatyaiva kathitā purāvidbhiḥ sarasvatī || 9 ||

yasyāḥ saṃcālane naiva svayaṃ calati kuṇḍalī |
iḍāyāṃ vahati prāṇe baddhvā padmāsanaṃ dṛḍham || 10 ||

dvādaśāṅguladairghyaṃ ca ambaraṃ caturaṅgulam |
vistīrya tena tannāḍīṃ veṣṭayitvā tataḥ sudhīḥ || 11 ||

aṅguṣṭhatarjanībhyāṃ tu hastābhyāṃ dhārayed dṛḍham |
svaśaktyā cālayedvāme dakṣiṇena punaḥ punaḥ || 12 ||

muhūrtadvayaparyantaṃ nirbhayāccālayet sudhīḥ |
ūrdhvamākarṣayet kiṃcit suṣumnāṃ kuṇḍalīgatām || 13 ||

tena kuṇḍalinī tasyāḥ suṣumnāyā mukhaṃ vrajet |
jahāti tasmāt prāṇo'yaṃ suṣumnāṃ vrajati svataḥ || 14 ||

tunde tu tāṇaṃ kuryācca kaṇṭhasaṃkocane kṛte |
sarasvatyāścālanena vakṣaḥ syādūrdhvago marut || 15 ||

sūryeṇa recayedvāyuṃ sarasvatyāstu cālane |
kaṇṭhasaṃkocanaṃ kṛtvā vakṣaḥ syādūrdhvago marut || 16 ||

p. 310) tasmāt saṃcālayennityaṃ śabdagarbhāṃ sarasvatīm |
yasyāḥ saṃcālanenaiva yogī rogaiḥ pramucyate || 17 ||

gulmaṃ jalodaraplīho ye cānye tundamadhyagāḥ |
sarve te śakticālena rogā naśyanti niścayam || 18 ||

	mūlādibandhatrayapūrvakaṃ sarasvatīcālanataḥ vakṣaḥ vakṣasaḥ 
urdhvago marut syāt || 15 || uktārthametat || 16 || yasmādevaṃ tasmāt || 17##-

prāṇāyāmabhedāḥ

prāṇarodhamathedānīṃ pravakṣyāmi samāsataḥ |

prāṇaśca dehago vāyurāyāmaḥ kumbhakaḥ smṛtaḥ || 19 ||

sa eva dvividhaḥ proktaḥ sahitaḥ kevalastathā |
yāvat kevalasiddhiḥ syāt tāvat sahitamabhyaset || 20 ||

sūryojjāyī śītalī ca bhastrī caiva caturthikā |
bhedaireva samaṃ kumbho yaḥ syāt sahitakumbhakaḥ || 21 ||

sūryakumbhakaḥ

pavitre nirjane deśe śarkarādivivarjite |
dhanuḥpramāṇaparyante śītāgnijalavarjite || 22 ||

pavitre nātyuccanīce hyāsane sukhade sukhe |
baddhapadmāsanaṃ kṛtvā sarasvatyāstu cālanam || 23 ||

p. 311) dakṣanāḍyā samākṛṣya bahiṣṭhaṃ pavanaṃ śanaiḥ |
yatheṣṭaṃ pūrayedvāyuṃ recayediḍayā tataḥ || 24 ||

kapālaśodhane vāpi recayet pavanaṃ śanaiḥ |
catuṣkaṃ vātadoṣaṃ tu kṛmidoṣaṃ nihanti ca || 25 ||

punaḥ punaridaṃ kāryaṃ sūryabhedamudāhṛtam |

catuṣkaṃ caturvidham || 25-42 ||

ujjāyīkumbhakaḥ

mukhaṃ saṃyamya nāḍībhyāmākṛṣya pavanaṃ śanaiḥ || 26 ||

yathā lagati kaṇṭhāttu hṛdayāvadhi sasvanam |
pūrvavat kumbhayet prāṇaṃ recayediḍayā tataḥ || 27 ||

śīrṣoditānalaharaṃ galaśleṣmaharaṃ param |
sarvarogaharaṃ puṇyaṃ dehānalavivardhanam || 28 ||

nāḍījalodaraṃ dhātugatadoṣavināśanam |
gacchatastiṣṭhataḥ kāryamujjāyyākhyaṃ tu kumbhakam || 29 ||

śītalīkumbhakaḥ

jihvayā vāyumākṛṣya pūrvavat kumbhakādanu |
śanaistu ghrāṇarandhrābhyāṃ recayedanilaṃ sudhīḥ || 30 ||

gulmaplīhādikān doṣān kṣayaṃ pittaṃ jvaraṃ tṛṣām |
viṣāṇi śītalī nāma kumbhako'yaṃ nihanti ca || 31 ||

p. 312) 			bhastrakumbhakaḥ

tataḥ padmāsanaṃ baddhvā samagrīvodaraḥ sudhīḥ |
mukhaṃ saṃyamya yatnena prāṇaṃ ghrāṇena recayet || 32 ||

yathā lagati kaṇṭhāttu kapāle sasvanaṃ tataḥ |
vegena pūrayet kiṃciddhṛtpadmāvadhi mārutam || 33 ||

punarvirecayet tadvat pūrayecca punaḥ punaḥ |
yathaiva lohakārāṇāṃ bhastrāvegena cālyate || 34 ||

tathaiva svaśarīrasthaṃ cālayet pavanaṃ śanaiḥ |
yathā śramo bhaveddehe tathā sūryeṇa recayet || 35 ||

yathodaraṃ bhavet pūrṇaṃ pavanena tathā laghu |
dhārayannāsikāmadhyaṃ tarjanībhyāṃ vinā dṛḍham || 36 ||

kumbhakaṃ pūrvavat kṛtvā recayediḍayānilam |
kaṇṭhotthitānalaharaṃ śarīrāgnivivardhanam || 37 ||

kuṇḍalībodhakaṃ puṇyaṃ pāpaghnaṃ śubhada sukham |
brahmanāḍīmukhāntasthakaphādyargalanāśanam || 38 ||

guṇatrayasamudbhūtagranthitrayavibhedakam |
viśeṣeṇaiva kartavyaṃ bhastrākhyaṃ kumbhakaṃ tvidam || 39 ||

bandhatrayavidhiḥ

caturṇāmapi bhedānāṃ kumbhake samupasthite |
bandhatrayamidaṃ kāryaṃ yogibhirvītakalmaṣaiḥ || 40 ||

p. 313) prathamo mūlabandhastu dvitīyoḍḍīyaṇābhidhaḥ |
jālaṃdharastṛtīyastu teṣāṃ lakṣaṇamucyate || 41 ||

mūlabandhaḥ

adhogatimapānaṃ vai ūrdhvagaṃ kurute balāt |
ākuñcanena taṃ prāhurmūlabandho'yamucyate || 42 ||

apāne cordhvage yāte saṃprāpte vahnimaṇḍale |
tato'nalaśikhā dīrghā vardhate vāyunā hatā || 43 ||

tato yātau vahnyapānau prāṇamuṣṇasvarūpakam |
tenātyantapradīptena jvalano dehajastathā || 44 ||

tena kuṇḍalinī suptā saṃtaptā saṃprabudhyate |
daṇḍāhatabhujaṅgīva niśvasya ṛjutāṃ vrajet || 45 ||

bilapraveśato yatra brahmanāḍyantaraṃ brajet |
tasmānnityaṃ mūlabandhaḥ kartavyo yogibhiḥ sadā || 46 ||

hatā calitā || 43-62 ||

uḍḍiyāṇabandhaḥ

kumbhakānte recakādau kartavyastūḍḍiyāṇakaḥ |
bandho yena suṣumnāyāṃ prāṇastūḍḍīyate yataḥ || 47 ||

tasmāduḍḍīyaṇākhyo'yaṃ yogibhiḥ samudāhṛtaḥ |
sati vajrāsane pādau karābhyāṃ dhārayed dṛḍham || 48 ||

p. 314) gulphadeśasamīpe ca kandaṃ tatra prapīḍayet |
paścimaṃ tāṇamudare dhārayeddhṛdaye gale || 49 ||

śanaiḥ śanairyadā prāṇastundasaṃdhiṃ nigacchati |
tundadoṣaṃ vinirdhūya kartavyaṃ satataṃ śanaiḥ || 50 ||

jālaṃdharabandhaḥ

pūrakānte tu kartavyo bandho jālaṃdharābhidhaḥ |
kaṇṭhasaṃkocarūpo'sau vāyumārganirodhakaḥ || 51 ||

adhastāt kuñcanenāśu kaṇṭhasaṃkocane kṛte |
madhye paścimatāṇena syāt prāṇo brahmanāḍigaḥ || 52 ||

pūrvoktena krameṇaiva samyagāsanamāsthitaḥ |
cālanaṃ tu sarasvatyāḥ kṛtvā prāṇaṃ nirodhayet || 53 ||

abhyāsakumbhakasaṃkhyāniyamaḥ

prathame divase kāryaṃ kumbhakānāṃ catuṣṭayam |
pratyekaṃ daśasaṃkhyākaṃ dvitīye pañcabhistathā || 54 ||

viṃśatyalaṃ tṛtīye'hni pañcavṛddhyā dine dine |
kartavyaḥ kumbhako nityaṃ bandhatrayasamanvitaḥ || 55 ||

yogābhyāsavighnāḥ, tattyāgaśca

divā suptirniśāyāṃ tu jāgarādatimaithunāt |
bahusaṃkramaṇaṃ nityaṃ rodhānmūtrapurīṣayoḥ || 56 ||

p. 315) viṣamāsanadoṣāśca prayāsaprāṇacintanāt |
śīghramutpadyate rogaḥ stambhayedyadi saṃyamī || 57 ||

yogābhyāsena me roga utpanna iti kathyate |
tato'bhyāsaṃ tyajedevaṃ prathamaṃ vighnamucyate || 58 ||

dvitīyaṃ saṃśayākhyaṃ ca tṛtīyaṃ ca pramattatā |
ālasyākhyaṃ caturthaṃ ca nidrārūpaṃ tu pañcamam || 59 ||

ṣaṣṭhaṃ tu viratirbhrāntiḥ saptamaṃ parikīrtitam |
viṣayaṃ cāṣṭamaṃ caiva anākhyaṃ navamaṃ smṛtam || 60 ||

alabdhiryogatattvasya daśamaṃ procyate budhaiḥ |
ityetadvighnadaśakaṃ vicāreṇa tyajed budhaḥ || 61 ||

yogābhyāsena kuṇḍalinībodhaḥ

prāṇābhyāsastataḥ kāryo nityaṃ sattvāsthayā dhiyā |
suṣumnā līyate cittaṃ na ca vāyuḥ pradhāvati || 62 ||

śuṣke male tu yogī ca syād gatiścālitā tataḥ |
adhogatimapānaṃ vai ūrdhvagaṃ kurute balāt || 63 ||

ākuñcanena taṃ prāhurmūlabandho'yamucyate |
apānaścordhvago bhūtvā vahninā saha gacchati || 64 ||

prāṇasthānaṃ tato vahniḥ prāṇāpānau ca satvaram |
militvā kuṇḍalīṃ yāti prasuptā kuṇḍalākṛtiḥ || 65 ||

p. 316) tenāgninā ca saṃtaptā pavanenaiva cālitā |
prasārya svaśarīraṃ tu suṣumnāvadanāntare || 66 ||

	evaṃ sattvāsthayā prāṇāyāmaṃ kurvataḥ cittādikaṃ na calati | na ca 
kadāpi vāyuḥ pradhāvati | kevalakumbhakato nāḍīgatamale śuṣke satyatha 
suṣumnāyāṃ prāṇagatiḥ cālitā stambhitā yadi tadā tato'yaṃ yogī 
syādityarthaḥ || 63-64 || yāti yātaḥ || 65 || cālitā kuṇḍalinī || 66-67 ||

granthitrayabhedena kuṇḍalinyāḥ sahasrāragamanam

brahmagranthiṃ tato bhittvā rajoguṇasamudbhavam |
suṣumnāvadane śīghraṃ vidyullekheva saṃsphuret || 67 ||

viṣṇugranthiṃ prayātyuccaiḥ satvaraṃ hṛdi saṃsthitā |
ūrdhvaṃ gacchati yaccāste rudragranthiṃ tadudbhavam || 68 ||

bhruvormadhyaṃ tu saṃbhidya yāti śītāṃśumaṇḍalam |
anāhatākhyaṃ yaccakraṃ dalaiḥ ṣoḍaśabhiryutam || 69 ||

tatra śītāṃśusaṃjātaṃ drava śoṣayati svayam |
calite prāṇavegena raktaṃ pittaṃ ravirgrahāt || 70 ||

yātenducakraṃ yatrāste śuddhaśleṣmadravātmakam |
(tatra siktaṃ grasatyuṣṇaṃ kathaṃ śītasvabhāvakam) || 71 ||

tathaiva rabhasā śuklaṃ candrarūpaṃ hi tapyate |
ūrdhvaṃ pravahati kṣubdhā tadaivaṃ sravatetarām || 72 ||

p. 317) tasyāsvādavaśāccittaṃ bahiṣṭhaṃ viṣameṣu yat |
tadeva paramaṃ bhuktvā svasthasyātmarato yuvā || 73 ||

	tadudbhavam ājñācakramūlodbhavaṃ rudragranthim || 68 || dalaiḥ 
ṣoḍaśabhiryutam- pradhānadalānyaṣṭau, tathā upadalāni, 
āhatya ṣoḍaśa || 69 || yadā prāṇo hṛdaye śītāṃśujaṃ dravaṃ śoṣayati 
tadā tatratyaraktādau prāṇavegena calite sati raviḥ raktapittādikaṃ grahāt 
graset śoṣayedityarthaḥ || 70 || tataḥ prāṇe yātenducakramiti || 71 || 
sravatetarāṃ- amṛtadhāretyarthaḥ || 72 || asyā amṛtadhārāyāḥ 
āsvādavaśāt yaccittaṃ viṣameṣu viṣayeṣu udāsīnatayā bahiṣṭhaṃ 
bahirbhūtaṃ bhavati tadvānātmarato muniḥ tadeva paramam amṛtākhyaṃ 
havirbhuktvā svasthaḥ syāt svasthasyātmarata ityatra visargatakārākārāṇāṃ 
lopaḥ || 73 ||

prāṇādivilayaḥ, vilinānāṃ bahiḥprasaraśca

prakṛtyaṣṭakarūpaṃ ca sthānaṃ gacchati kuṇḍalī |
kroḍīkṛtya śivaṃ yāti kroḍīkṛtya vilīyate || 74 ||

ityadhordhvarajaḥśukle śive tadanu mārutaḥ |
prāṇāpānau samau yāti saha jātau tathaiva ca || 75 ||

bhūte'lpe ca manolpe vā vācake tvativardhate |
dhāvayatyakhilā vātā agnimūṣāhiraṇyavat || 76 ||

p. 318) tataḥ kimityata āha- prakṛtīti |

bhūmirāpo'nalo vāyuḥ khaṃ mano buddhireva ca |
ahaṃkāra itīyaṃ me bhinnā prakṛtiraṣṭadhā ||

iti smṛtyanurodhena hitvā svāttaprakṛtyaṣṭakarūpam | sahasrārasthānam | 
dṛṅmanaḥprāṇādikaṃ kroḍīkṛtya || 74 || yadā kuṇḍalinī sarvaṃ 
kroḍīkṛtya sahasrāre vilīyate ityathordhvarajaḥśukle śive ityatra 
kuṇḍalinīvilayādathordhvakṣaṇaṃ sauraṃ prākṛtaṃ jīvatattvaṃ rajaśca 
cāndram aiśvaraṃ śuklaṃ ca rajaḥśukle sahasrārālaṃkāre 
svātiriktāśivagrāse śive paramātmani vilīyate tadanu taduttarakṣaṇaṃ 
māruto'pi vilīyate | sahajaprāṇādeḥ kathaṃ vilaya ityatra yathā ahorātre 
sahaje saṃdhyayoḥ same bhavataḥ tathaiva sahajātau sahajau 
turyasvarūpāvasthānalakṣaṇanirvikalpakāvasthāyāṃ prāṇāpānau samau 
ūrdhvādhogativiralau nirvyāpāratāṃ yāti yātaḥ | ayameva prāṇādivilaya 
ityarthaḥ || 75 || evaṃ vilīnaprāṇamanovāgādiḥ kathamantarbāhye 
prasaratītyatra bāhye svātirekeṇa ghaṭādyatyalpaṃ bhavatīti bhūtamalpaṃ 
tasmin bhūte alpe ca smṛte prāṇaḥ prasarati | svātirekeṇa alpaṃ vā 
kiṃcidastīti yanmanute tanmanalpaṃ manolpaṃ tasmin manolpe saṃkalpite 
saṃkalpavikalpātmakaṃ manaḥ prasarati | svātirekeṇa vācake tu smṛte tadā 
vāgvṛttiḥ prasarati | evaṃ prāṇamanovāgādirutpannaḥ san vardhate | evaṃ 
prāṇādiniṣpattau satyāṃ 
mūṣāniṣiktadrutasuvarṇavadāpādamastakamakhilāḥ prāṇādivātā 
dhāvayati dhāvanti āpādamastakaṃ vyāpya vartante ityarthaḥ || 76 ||

samādhau sarvasya cinmātratvānubhavaḥ

ādhibhautikadehaṃ tu ādhidaivikavigrahe |
deho'tivimalaṃ yāti cātivāhikatāmiyāt || 77 ||

p. 319) jāḍyabhāvavinirmuktamamalaṃ cinmayātmakam |
tasyātivāhikaṃ mukhyaṃ sarveṣāṃ tu madātmakam || 78 ||

jāyābhavavinirmuktiḥ kālarūpasya vibhramaḥ |
iti taṃ svasvarūpā hi matī rajjubhujaṅgavat || 79 ||

mṛṣaivodeti sakalaṃ mṛṣaiva pravilīyate |
raupyabuddhiḥ śuktikāyāṃ strīpuṃsorbhramato yathā || 80 ||

piṇḍabrahmāṇḍayoraikyaṃ liṅgasūtrātmanorapi |
svāpāvyākṛtayoraikyaṃ svaprakāśacidātmanoḥ || 81 ||

	punaḥ samāhitāvasthāyāṃ etat sarvaṃ cinmātraparyavasannaṃ 
bhavatītyāha- ādhibhautiketi | svājñavikalpitabhautikadehamadhikṛtya 
bhavatītyādhibhautikadehaḥ taṃ tu ādhibhautikadeham ātmānaṃ pratyañcaṃ 
devamadhikṛtya bhavatītyādhidaivikavigrahaḥ tasmin ādhidaivikavigrahe 
pratyagabhinnaparamātmani tanmātratayā pravilāpayet | tataḥ 
pūrvādhiṣṭhitadehaḥ malavaddehādibhāvaṃ vihāya 
vimalabrahmabhāvameva yāti svājñavikalpitaprapañcādhāratayā 
samantādvahatītyātivāhikatāṃ brahmatāmiyādityarthaḥ || 77 || yat 
svātiriktajaḍaśarīrādikamanubhūtaṃ tat sarvaṃ 
jāḍyabhāvavinirmuktamamalaṃ cinmayātmakam | yat sarveṣāṃ dehādīnāṃ 
adhiṣṭheyānāṃ āropāpavādādhiṣṭhānaṃ madātmakam 
asmatpratyayālambanabhūtapratyagabhinnaṃ brahma tasyātivāhikatvameva 
mukhyaṃ vāstavamityarthaḥ || 78 || yadi te parāksāpekṣapratyagabhinne 
brahmaṇi saviśeṣadhīḥ jāyate tadā janitvā bhavatīti tajjāyābhāvaḥ 
saviśeṣatvasphūrtiḥ | tadapahnavasiddhiḥ tadvinirmuktiḥ | evaṃ 
saviśeṣāpahnavoktirapi kālarūpasya brahmaṇo jñānavibhramaḥ 
sarvāpahnavasiddhabrahmamātrasya niṣpratiyogikatvena svātiriktamasti nāstīti 
vibhramāpahnavoktirapyapahnavatāmarhatīti bhāvaḥ |

p. 320) ityevaṃ yo'vaśiṣyate taṃ svāvaśeṣadhiyā viditvā 
vedanasamakālaṃ yā hi svasvarūpāvasthitiḥ tanmatireva muktiḥ || 79 || 
tadatirekeṇa svājñadaśāyāṃ yadyadanubhūtaṃ rajjubhujaṅgavat, 
śuktikāyāṃ yathā anubhūtam idaṃ rajatamiti viparītabhramataḥ strīpuṃsoḥ 
raupyabuddhivacca, mṛṣaivodeti sakalaṃ mṛṣaiva pravilīyate | 
vastutaḥ svājñādidṛṣṭimohe satyasati brahmamātraṃ 
niṣpratiyogikamavaśiṣyata iti phalito'rthaḥ || 80 || kathaṃ punaḥ 
brahmamātramavaśiṣyata ityuktam ? 
vyaṣṭisamaṣṭivibhāgasiddhaviśvādi##-
bhedaṃ manyase tadā 
vyaṣṭisamaṣṭiprapañcatadāropāpavādādhāraviśvāditurīyāntasya 
virāḍādituryāntenaikyaṃ vicintayedityāha- piṇḍeti | aikyaṃ 
viśvavirāḍaikyophalakṣaṇārtham | 
bhedasāpekṣatadaikyagatasaviśeṣatāpāye brahma 
niṣpratiyogikasvamātramavaśiṣyate ityarthaḥ || 81 ||

samādhiyogaḥ

śaktiḥ kuṇḍalinī nāma visatantunibhā śubhā |
mūlakandaṃ phaṇāgreṇa kamalakandavat || 82 ||

mukhena pucchaṃ saṃgṛhya brahmarandhrasamanvitā |
padmāsanagataḥ svastho gudamākuñcya sādhakaḥ || 83 ||

vāyumūrdhvagataṃ kurvan kumbhakāviṣṭamānasaḥ |
vāyvāghātavaśādagniḥ svādhiṣṭhānagato jvalan || 84 ||

jvalanāghātapavanā ghātorunnidrito'hirāṭ |
brahmagranthiṃ tato bhittvā viṣṇugranthiṃ bhinattyataḥ || 85 ||

p. 321) rudragranthiṃ ca bhittvaiva kamalāni bhinatti ṣaṭ |
sahasrakamale śaktiḥ śivena saha modate || 86 ||

saivāvasthā parā jñeyā saiva nirvṛtikāraṇā || 87 ||

iti |

	itthaṃbhūtajñānopāyatayā samādhiyogamācaṣṭe- śaktiriti || 
82-84 || ghātenetyatra ghātoriti chāndasaḥ || 85 || 
ṣaṭcakrālaṃkāragranthitrayabhedanānantaram iyaṃ kuṇḍalinīśaktiḥ śivena 
saha sahasrāre modate || 86 || svavikalpitabhedaprapañcaṃ grasitvā 
nirviśeṣabrahmavidyārūpamāsādya svayamapi 
niṣpratiyogikabrahmamātraparyavasanneti yāvasthoktā saivāvasthā parā 
videhamuktiriti jñeyā | saiva nirvṛtikāraṇā, tasyāḥ 
paramānandāvirbhāvahetutvāt | itiśabdo haṭhayogasamāptyarthaḥ, 
adhyāyaparisamāptyarthaśca || 87 ||

iti prathamo'dhyāyaḥ

dvitīyo'dhyāyaḥ

khecarīvidyā

athāhaṃ saṃpravakṣyāmi vidyāṃ khecarisaṃjñikām |
yathā vijñātavānasya loke'sminnajarāmaraḥ || 1 ||

mṛtyuvyādhijarāgrasto dṛṣṭvā vidyāmimāṃ mune |
buddhiṃ dṛḍhatarāṃ kṛtvā khecarīṃ tu samabhyaset || 2 ||

p. 322) jarāmṛtyugadaghno yaḥ khecarīṃ vetti bhūtale |
granthataścārthataścaiva tadabhyāsaprayogataḥ || 3 ||

taṃ mune sarvabhāvena guruṃ matvā samāśrayet |
durlabhā khecarī vidyā tadabhyāso'pi durlabhaḥ || 4 ||

abhyāsaṃ melanaṃ caiva yugapannaiva sidhyati |
abhyāsamātraniratā na vindante ha melanam || 5 ||

abhyāsaṃ labhate brahman janmajanmāntare kvacit |
melanaṃ janmanāṃ tattu śatānte'pi na labhyate || 6 ||

abhyāsaṃ bahujanmānte kṛtvā tadbhāvasādhitam |
melanaṃ labhate kaścidyogī janmāntare kvacit || 7 ||

yadā tu melanaṃ yogī labhate guruvaktrataḥ |
tadā tatsiddhimāpnoti yaduktā śāstrasaṃtatau || 8 ||

granthataścārthataścaiva melanaṃ labhate yadā |
tadā śivatvamāpnoti nirmuktaḥ sarvasaṃsṛteḥ || 9 ||

śāstraṃ vināpi saṃboddhuṃ guravo'pi na śaknuyuḥ |
tasmāt sudurlabhataraṃ labhyaṃ śāstramidaṃ mune || 10 ||

yāvanna labhyate śāstraṃ tāvadgāṃ paryaṭedyatiḥ |
yadā saṃlabhyate śāstraṃ tadā siddhiḥ kare sthitā || 11 ||

p. 323) na śāstreṇa vinā siddhirdṛṣṭā caiva jagattraye |
tasmānmelanadātāraṃ śāstradātāramacyutam || 12 ||

tadabhyāsapradātāraṃ śivaṃ matvā samāśrayet |
labdhvā śāstramidaṃ mahyamanyeṣāṃ na prakāśayet || 13 ||

tasmāt sarvaprayatnena gopanīyaṃ vijānatā |
yatrāste ca gururbrahman divyayogapradāyakaḥ || 14 ||

tatra gatvā ca tenoktavidyāṃ saṃgṛhya khecarīm |
tenoktaḥ samyagabhyāsaṃ kuryādādāvatandritaḥ || 15 ||

anayā vidyayā yogī khecarīsiddhibhāgbhavet |
khecaryā khecarīṃ yuñjan khecarībījapūrayā || 16 ||

khecarādhipatirbhūtvā khecareṣu sadā vaset |

	jñānasahitahaṭhayogasarvasvaṃ pratipādya saprapañcaṃ 
lambikāyogamācaṣṭe- atheti | yathā yathāvat || 1-12 || mahyaṃ 
mattaḥ || 13-15 || hrīmityādikhecarībījapūrayā

antarlakṣyavilīnacittapavano yogī sadā vartate
dṛṣṭyā niścalatārayā bahiradhaḥ paśyannapaśyannapi |
mudrayaṃ khalu khecarī bhavati sā lakṣyaikatānā śivā
śūnyāśūnyavivarjitaṃ sphurati sā tattvaṃ padaṃ vaiṣṇavi ||

iti śrutisiddhakhecarīmudrayā khecarīyogaṃ yuñjan yaḥ kālaṃ nayati || 16 || 
sa yogī dehānte khecarādhipatiḥ sūryo bhūtvā khecareṣu khecaraṇīyalokeṣu 
sadā vaset ||

p. 324) 			khecarīmantrarājoddhāraḥ

khecarāvasathaṃ vahnimambumaṇḍalabhūṣitam || 17 ||

ākhyātaṃ khecarībījaṃ tena yogaḥ prasidhyati |
somāṃśanavakaṃ varṇaṃ pratilomena coddharet || 18 ||

tasmāt tryaṃśakamākhyātamakṣaraṃ candrarūpakam |
tasmādapyaṣṭamaṃ varṇaṃ vilomenāparaṃ mune || 19 ||

tathā tatparamaṃ viddhi tadādirapi pañcamā |
indośca bahubhinnaṃ ca kūṭo'yaṃ parikīrtitaḥ || 20 ||

	melanamantrarājamuddharati- khecareti | khavācakatayā caratīti 
khecaraḥ hakāraḥ āvasathamiti dhāraṇāśaktirīkāraḥ reti vahniḥ 
ambumaṇḍalamiti binduḥ | etat sarvaṃ militvā bhūṣitaṃ hrīmiti || 17 || 
khecarībījamākhyātam | tenaiva lambikāyogaḥ prasidhyati | 
śiṣṭabījaṣaṭkamapyambumaṇḍalabhūṣitamiti jñeyam | somāṃśaḥ 
sakāraḥ candrabījaṃ tatpratilomena tannavakaṃ varṇamuddharet bhamiti || 18 || 
tasmāt bhakārādanulomena tryaṃśakaṃ candrabījamākhyātaṃ samiti | 
tasmāt sakārāt vilomena aparamaṣṭamaṃ varṇamuddharet mamiti || 19 || tathā 
makārāt vilomena aparaṃ pañcamavarṇaṃ pamiti viddhi | punarindośca 
bījaṃ samityuddharet | bahubhiḥ kakāraṣakārabindubhiḥ yukto'yaṃ kūṭaḥ 
kṣamiti | āhatya bījāni sapta- hrīṃ, bhaṃ, saṃ, maṃ, 
paṃ, saṃ, kṣaṃ, iti || 20-21 ||

mantrajapāt khecarīsiddhiḥ

gurūpadeśalabhyaṃ ca sarvayogaprasiddhidam |
yattasya dehajā māyā niruddhakaraṇāśrayā || 21 ||

p. 325) svapne'pi na labhet tasya nityaṃ dvādaśajapyataḥ |
ya imāṃ pañca lakṣāṇi japedapi suyantritaḥ || 22 ||

tasya śrīkhecarīsiddhiḥ svayameva pravartate |
naśyanti sarvavighnāni prasīdanti ca devatāḥ || 23 ||

valīpalitanāśaśca bhaviṣyati na saṃśayaḥ |
evaṃ labdhvā mahāvidyāmabhyāsaṃ kārayet tataḥ || 24 ||

anyathā kliśyate brahmanna siddhiḥ khecarīpathe |
yadabhyāsavidhau vidyāṃ na labhedyaḥ sudhāmayīm || 25 ||

tataḥ saṃmelakādau ca labdhvā vidyāṃ sadā japet |
nānyathā rahito brahmanna kiṃcit siddhibhāg bhavet || 26 ||

yadidaṃ labhyate śāstraṃ tadā vidyāṃ samāśrayet |
tatastadoditāṃ siddhimāśu tāṃ labhate muniḥ || 27 ||

	nityaṃ dvādaśavāraṃ yo japati sa māyātīto bhavatītyarthaḥ || 22##-

khecaryabhyāsakramaḥ

tālumūlaṃ samutkṛṣya saptavāsaramātmavit |
svagurūktaprakāreṇa malaṃ sarvaṃ viśodhayet || 28 ||

snuhipatranibhaṃ śastraṃ sutīkṣṇaṃ snigdhanirmalam |
samādāya tatastena lomamātraṃ samucchinet || 29 ||

p. 326) hitvā saindhavapathyābhyāṃ cūrṇitābhyāṃ prakarṣayet |
punaḥ saptadine prāpte romamātraṃ samucchinet || 30 ||

evaṃ krameṇa ṣāṇmāsaṃ nityodyuktaḥ samācaret |
ṣāṇmāsādrasanāmūlaṃ sirābandhaṃ praṇaśyati || 31 ||

atha vāgīśvarīdhāmaśiro vastreṇa veṣṭayet |
śanairutkarṣayedyogī kālavelāvidhānavit || 32 ||

punaḥ ṣāṇmāsamātreṇa nityaṃ saṃgharṣaṇānmune |
bhrūmadhyāvadhi cāpyeti tiryakkarṇabilāvadhi || 33 ||

adhaśca cubukaṃ mūlaṃ prayāti kramacāritā |
punaḥ saṃvatsarāṇāṃ tu tṛtīyādeva līlayā || 34 ||

keśāntamūrdhvaṃ kramati tiryakśākhāvadhirmune |
adhastāt kaṇṭhakūpāntaṃ punarvarṣatrayeṇa tu || 35 ||

brahmarandhraṃ samāvṛtya tiṣṭhedeva na saṃśayaḥ |
tiryak cūlitalaṃ yāti adhaḥ kaṇṭhabilāvadhiḥ || 36 ||

śanaiḥ sanairmastakācca mahāvajrakavāṭabhit |
pūrvaṃ bījayutā vidyā hyākhyātā yāti durlabhām || 37 ||

tasyāḥ ṣaḍaṅgaṃ kurvīta tayā ṣaṭsvarabhinnayā |
kuryādevaṃ karanyāsaṃ sarvasiddhyādihetave || 38 ||

śanairevaṃ prakartavyamabhyāsaṃ yugapanna hi |
yugapadvartate yasya śarīraṃ vilayaṃ vrajet || 39 ||

p. 327) tasmācchanaiḥ śanaiḥ kāryamabhyāsaṃ munipuṃgava |
yadā ca bāhyamārgeṇa jihvā brahmavilaṃ brajet || 40 ||

tadā brahmārgalaṃ brahman durbhedyaṃ tridaśairapi |
aṅgulyagreṇa saṃghṛṣya jihvāmātraṃ niveśayet || 41 ||

evaṃ varṣatrayaṃ kṛtvā brahmadvāraṃ praviśyati |
brahmadvāre praviṣṭe tu samyaṅmathanamācaret || 42 ||

mathanena vinā kecit sādhayanti vipaścitaḥ |
khecarīmantrasiddhasya sidhyate mathanaṃ vinā || 43 ||

japaṃ ca mathanaṃ caiva kṛtvā śīghraṃ phalaṃ labhet |
svarṇajāṃ raupyajāṃ vāpi lohajāṃ vā śalākikām || 44 ||

niyojya nāsikārandhraṃ dugdhasiktena tantunā |
prāṇān nirudhya hṛdaye sukhamāsanamātmanaḥ || 45 ||

śanaiḥ sumathanaṃ kuryād bhrūmadhye nyastacakṣuṣi |
ṣāṇmāsānmathanāvasthābhāvenaiva prajāyate || 46 ||

yathā suṣuptirbālānāṃ yathā bhāvastathā bhavet |
na sadā mathanaṃ śastaṃ māse māse samācaret || 47 ||

sadā rasanayā yogī mārgaṃ na parisaṃkramet |
evaṃ dvādaśavarṣānte saṃsiddhirbhavati dhruvā || 48 ||

p. 328) śarīre sakalaṃ viśvaṃ paśyatyātmāvibhedataḥ |
brahmāṇḍo'yaṃ mahāmārgo rājadantordhvakuṇḍalī || 49 ||

iti ||

	abhyāsakramamāha- tālviti || 28-29 || kāryāntaraṃ hitveti | 
harītakī pathyāśabdārthaḥ || 30-31 || vāgīśvarīdhāmaśiraḥ jihvāgram || 
32-34 || tiryakcchākhāvadhiḥ śikhāmūlamityarthaḥ || 35-36 || 
durlabhāṃ durlabhatām || 37 || ṣaṭsvarabhinnayā hrāṃ hrīṃ ityādinetyarthaḥ 
|| 38-40 || brahmārgalam antarjihvāsuṣiram || 41-47 || evaṃ 
gurumukhāt lambikāvidyām abhyasya dvādaśavarṣānuṣṭhānāt 
lambikāyogasidhiḥ bhavati || 48 || śarīre sakalaṃ viśvaṃ paśyatītyanena 
virāṭsūtrabījaturyarūpaṃ krameṇa pratipadyate | yatra sahasrāre 
rājadantordhvakuṇḍalī jihvā prasarati so'yaṃ mārgaḥ brahmāṇḍanibho 
bhavati, supathatvāt | itiśabdaḥ lambikāyogasamāptyarthaḥ, 
dvitīyādhyāyasamāptyarthaśca bhavati || 49 ||

iti dvitīyo'dhyāyaḥ

tṛtīyo'dhyāyaḥ

melanamantraḥ

hrīṃ bhaṃ saṃ maṃ paṃ saṃ kṣam |

	melanamanuṃ kaṇṭhataḥ paṭhati- hrīmiti |

p. 329) 		amāvāsyāpratipatpūrṇimābhedena dṛṣṭibhedaḥ

padmaja uvāca-

amāvāsyā ca pratipat paurṇamāsī ca śaṃkara |
asyāḥ kā varṇyate saṃjñā etadākhyāhi tattvataḥ || 1 ||

[śiva uvāca-]

pratipaddinato'kāle amāvāsyā tathaiva ca |
paurṇamāsyāṃ sthirīkuryāt sa ca panthā hi nānyathā || 2 ||

	dṛṣṭitrayatallakṣyayāthārthyabubhutsayā śivaṃ prati brahmā 
pṛcchatītyāha- padmaja iti || 1 || praśnottaraṃ bhagavānāha- 
pratipaditi | bāhyamadhyāntarlakṣyadarśanakaraṇaṃ 
manaḥsahakṛtadṛṣṭiḥ | amādibhedena seyaṃ tridhā bhidyate | tatra 
gāḍhanimīlanadṛṣṭiramā, ardhonmīlanadṛṣṭiḥ pratipat, 
sarvonmīlanadṛṣṭiḥ pūrṇimā bhavati | lakṣyadarśane pūrṇimādṛṣṭiḥ 
praśasyate | abhyāsakāle yadi netraśramo bhavati tadā pratipaddinato'kāle 
pratipaddṛṣṭyāvalokayet amādṛṣṭyā vā | yadā jitaśramo bhavati tadā 
pūrṇimādṛṣṭimeva sthirīkuryāt,

kadācit pūrṇimādṛṣṭyā kadācit pratipaddṛśā |
amādṛṣṭyā kadācicca nirvighnenāvalokayet ||

iti brahmapraṇavokteḥ | prāṇāpānā[ṇāyāmā]dyapekṣayā 
ayameva panthā varīyānityarthaḥ || 2 ||

pūrṇimādṛṣṭividhiḥ

kāmena viṣayākāṅkṣī viṣayāt kāmamohitaḥ |
dvāveva saṃtyajennityaṃ nirañjanamupāśrayet || 3 ||

p. 330) aparaṃ saṃtyajet sarvaṃ yadicchedātmano hitam |
śaktimadhye manaḥ kṛtvā manaḥ śakteśca madhyagam || 4 ||

manasā mana ālokya tat tyajet paramaṃ padam |
mana eva hi binduśca utpattisthitikāraṇam || 5 ||

manasotpadyate binduryathā kṣīraṃ ghṛtātmakam |
na ca bandhanamadhyasthaṃ tadvai kāraṇamānasam || 6 ||

candrārkamadhyamā śaktiryatrasthā tatra bandhanam |
jñātvā suṣumnātadbhedaṃ kṛtvā vāyuṃ ca madhyagam || 7 ||

sthitvāsau vaindavasthāne ghrāṇarandhre nirodhayet |
vāyuṃ binduṃ samākhyātaṃ sattvaṃ prakṛtimeva ca || 8 ||

ṣaṭ cakrāṇi parijñātvā praviśet sukhamaṇḍalam |
mūlādhāraṃ svādhiṣṭhānaṃ maṇipūraṃ tṛtīyakam || 9 ||

anāhataṃ viśuddhiṃ ca ājñācakraṃ ca ṣaṣṭhakam |
ādhāraṃ gudamityuktaṃ svādhiṣṭhānaṃ tu laiṅgikam || 10 ||

maṇipūraṃ nābhideśe hṛdayasthamanāhatam |
viśuddhiḥ kaṇṭhamūle ca ājñācakraṃ ca mastakam || 11 ||

	viṣayaviṣayikalanātyāgapūrvakaṃ pūrṇimādṛṣṭyā brahmāhamiti 
lakṣayet ityāha- kāmeneti || 3 || kiṃca- śaktimadhye | 
kuṇḍalinīśaktimadhye pūrṇimādṛṣṭikalitaṃ manaḥ kṛtvā punaḥ 
śakteśca madhyagaṃ mano'pi kṛtvā

p. 331) brahmākārapariṇatamanasā manastatkāryāpavādādhikaraṇaṃ 
brahmāsmītyālokya evamālokanavṛttimapi saṃtyajediti yat tadeva hi 
paramaṃ padaṃ kaivalyamityarthaḥ || 4 || kiṃ tanmanaḥ ityata āha- mana 
iti | manasaḥ vyaṣṭiprapañcotpattyādikāraṇatvāt tadeva bindurīśvaraḥ, 
bindurīśvarasaṃjñaḥ iti śruteḥ || 5 || yadvā- manasotpadyate binduḥ 
bindvādikalpanāyā manohetukatvāt manaḥkāryatvam, seśaṃ mayā 
kalpitam iti bhagavatpādācāryokteḥ | yathā kṣīraṃ ghṛtātmakaṃ tathā 
binduḥ mana-ātmakamityarthaḥ | manobaddhamīśvaratattvamityatrāha##-
bandhanamadhyasthaṃ manaso mṛṣātvāt | nāpi tadvai tadeva 
svakāraṇamānasavat bhavati, mānasāpāye bindoḥ īśvarasya 
nirviśeṣabrahmamātratvāt || 6 || īśvarādatiriktameva bandhanamityāha- 
candreti | brahmarandhramūlādhārāsanacandrārkamadhyamā śaktiḥ 
kuṇḍalinī yatra tiṣṭhati tatra bandhanaṃ mano'stīti jñātvā | 
svātiriktakuṇḍalīkāryaṃ manobandhanamiti jñātvā tadunmūlanāya yat 
suṣumnāyāṃ granthitrayaṃ vidyate tadbhedaṃ kṛtvā prāṇādikamapi 
tatsuṣumnāmadhyagaṃ kṛtvā || 7 || baindavasthāne bhrūmadhyādau 
bindvākhyeśvaro'smīti sthitvā vāyuṃ sthirīkṛtya prāṇarandhre nirodhayet 
kevalakumbhakameva kuryāt ityarthaḥ | prāṇādīn jñātvā yogānandaṃ 
viśedityāha- vāyumiti || 8 || kāni ṣaṭ cakrāṇītyata āha- mūleti || 
9-12 ||

prāṇābhyāsāt virāḍrūpāpattiḥ

ṣaṭ cakrāṇi parijñātvā praviśet sukhamaṇḍale |
praviśedvāyumākṛṣya tayaivordhvaṃ niyojayet || 12 ||

evaṃ samabhyasedvāyuṃ sa brahmāṇḍamayo bhavet |
vāyuṃ binduṃ tathā cakraṃ cittaṃ caiva samabhyaset || 13 ||

p. 332) evaṃ prāṇābhyāsāt virāḍrūpo bhavatītyarthaḥ | 
cittaprāṇāvekīkṛtya ṣaṭcakreṣu bindudhyānapūrvakaṃ 
yogamabhyasedityarthaḥ || 12-13 ||

abhyāsayogena vinā na svātmaprakāśaḥ

samādhimekena samamamṛtaṃ yānti yoginaḥ |
yathāgnirdārumadhyastho nottiṣṭhenmathanaṃ vinā || 14 ||

vinā cābhyāsayogena jñānadīpastathā na hi |
ghaṭamadhyagato dīpo bāhye naiva prakāśate || 15 ||

bhinne tasmin ghaṭe caiva dīpajvālā ca bhāsate |
svakāyaṃ ghaṭamityuktaṃ yathā dīpo hi tatpadam || 16 ||

	ekena nirvikalpayogena samaṃ sarvasāmyaṃ samādhiṃ brahma 
amṛtaṃ yogino yānti | evamabhyāsayogaṃ vinā svātmā na prakāśate iti 
sadṛṣṭāntamāha- yatheti || 14-15 || svakāyo ghaṭasthānīya 
ityuktaḥ || 16 ||

gurūpadeśāt brahmajñānam

guruvākyasamābhinne brahmajñānaṃ sphuṭībhavet |
karṇadhāraṃ guruṃ prāpya kṛtvā sūkṣmaṃ taranti ca || 17 ||

abhyāsavāsanāśaktyā taranti bhavasāgaram |

	guruvākyasamābhinne svājñānāvaraṇe atha brahmajñānam | guruṃ 
prāpya tadupadiṣṭārthaṃ naukāṃ kṛtvā || 17 ||

p. 333) 		vāgvṛttyadhiṣṭhānaṃ brahma

parāyāmaṅkurībhūya paśyantyāṃ dvidalīkṛtā || 18 ||

madhyamāyāṃ mukulitā vaikharyāṃ vikasīkṛtā |
pūrvaṃ yathoditā yā vāg vilomenāstagā bhavet || 19 ||

tasyā vācaḥ paro devaḥ kūṭastho vākprabodhakaḥ |
so'hamasmīti niścitya yaḥ sadā vartate pumān || 20 ||

śabdairuccāvacairnīcairbhāṣito'pi na lipyate |

	vyavahārikaprapañcadṛṣṭīnāṃ bhavasāgaratāraṇaṃ kathamityā##-
vyāvahārikaprapañcanirvāhakavāgvṛttisaṃbhūtisthitipralayā##-
bhavasāgarapārabrahmapadaṃ yāntītyāha- parāyāmiti | vāgvṛttiḥ

catvāri vākparimitā padāni
tāni vidurbrāhmaṇā ye manīṣiṇaḥ |
guhā trīṇi nihitā neṅgayanti
turīyaṃ vāco manuṣyā vadanti ||

iti śrutyanurodhena mūlādhārasthaparāyāṃ aṅkurībhūya | 
anāhatasthapaśyantyām || 18 || viśuddhicakrasthamadhyamāyām, 
āsyasthavaikharyām || 19-20 ||

viśvādiprapañcādhiṣṭhānaṃ brahma

viśvaśca taijasaścaiva prājñaśceti ca te trayaḥ || 21 ||

virāḍḍhiraṇyagarbhaśca īśvaraśceti te trayaḥ |
brahmāṇḍaṃ caiva piṇḍāṇḍaṃ lokā bhūrādayaḥ kramāt || 22 ||

p. 334) svasvopādhilayādeva līyante pratyagātmani |
aṇḍaṃ jñānagninā taptaṃ līyate kāraṇaiḥ saha || 23 ||

paramātmani līnaṃ tatparaṃ brahmaiva jāyate |

	vyaṣṭisamaṣṭiprapañcasāpekṣaviśvavirāḍādibhede sati kathaṃ 
vidvān bhavasāgarapārabrahmatayā avaśiṣyate ityāśaṅkya yadi te 
svātirekeṇa sādhāravyāvahārikaprapañco'stīti bhrāntistadā svajñānataḥ 
svājñānaprapañco vilīyate, tadvilayādhikaraṇaṃ 
svātiriktāsaṃbhavabrahmamātrajñānena niradhikaraṇaṃ sat 
niṣpratiyogikasvamātramavaśiṣyate ityāha- viśvaśceti || 21-23 || 
svājñadṛṣṭivikalpitasvātiriktaṃ svajñadṛṣṭyā vilīnaṃ sat 
paramārthadṛṣṭyā brahmaiva bhavatītyarthaḥ ||

niṣpratiyogikaṃ brahma

tataḥ stimitagambhīraṃ na tejo na tamastatam || 24 ||

anākhyamanabhivyaktaṃ sat kiṃcidavaśiṣyate |

	paramārthadṛṣṭyā kathaṃ tadbrahma bhavatītyatrāha- tata iti | 
yataḥ svājñādidṛṣṭyā svātiriktaprapañcaḥ tadapavādo'pi bhavati tato 
vastuyāthārthyadarśanāt nirguṇaniravayavavyomavat stimitagambhīraṃ 
bhūtabhautikatejastamaḥparicchedāsaṃbhavāt na tejo na tamastatam || 24 || 
tathā nāmarūpāsaṃbhavād anākhyamanabhivyaktaṃ svājñādidṛṣṭimohe 
satyasati sat kiṃcidavaśiṣyate, brahmamātramasanna hi iti śruteḥ ||

brahmasiddhyupāyabhūtaṃ dhyānam

dhyātvā madhyasthamātmānaṃ kalaśāntaradīpavat || 25 ||

aṅguṣṭhamātramātmānamadhūmajyotirūpakam |
prakāśayantamantaḥsthaṃ dhyāyet kūṭasthamavyayam || 26 ||

p. 335) vijñānātmā tathā dehe jāgratsvapnasuṣuptitaḥ |
māyayā mohitaḥ paścādbahujanmāntare punaḥ || 27 ||

satkarmaparipākāttu svavikāraṃ cikīrṣati |
ko'haṃ kathamayaṃ doṣaḥ saṃsārākhya upāgataḥ || 28 ||

jāgratsvapne vyavaharantsuṣuptau kva gatirmama |
iti cintāparo bhūtvā svabhāsā ca viśeṣataḥ || 29 ||

ajñānāttu vidābhāso bahistāpena tāpitaḥ |
dagdhaṃ bhavatyeva tadā tūlapiṇḍamivāgninā || 30 ||

daharasthaḥ pratyagātmā naṣṭe jñāne tataḥ param |
vitato vyāpya vijñānaṃ dahatyeva kṣaṇena tu || 31 ||

manomayajñānamayān samyag dagdhvā krameṇa tu |
ghaṭasthadīpavacchaśvadantareva prakāśate || 32 ||

	evaṃ niṣpratiyogikabrahmamātrasiddhyupāyamāha- dhyātveti || 
25-26 || svena rūpeṇa vijñānātmā paramātmāpi 
svātiriktātmātmīyābhimānataḥ saṃsarati, 
anekakoṭijanmasukṛtaparipākavaśāt pratyagabhimukho bhavati, tataḥ 
svājñavikalpitaprapañcakalanāviralavidehamuktātmarūpatayā avaśiṣyate 
ityāha- vijñānātmeti || 27-33 ||

jīvanmuktividehamuktī

dhyāyannāste muniścaivamā supterā mṛtestu yaḥ |
jīvanmuktaḥ sa vijñeyaḥ sa dhanyaḥ kṛtakṛtyavān || 33 ||

p. 336) jīvanmuktapadaṃ tyaktvā svadehe kālasātkṛte |
viśatyadehamuktatvaṃ pavano'spandatāmiva || 34 ||

aśabdamasparśamarūpamavyayaṃ tathārasaṃ nityamagandhavacca yat |
anādyanantaṃ mahataḥ paraṃ dhruvaṃ tadeva śiṣyatyamalaṃ nirāmayam || 
35 ||

ityupaniṣat ||

	svadehe rūḍhamūladehābhimāne kālasātkṛte virūpavilayaṃ gate 
satyatha dehādāvātmātmīyābhimānasaṃbhavaprabodhasamakāla##-
svamātramavaśiṣyate ityarthaḥ || 34 || śabdādiprapañce sati videhamuktasya 
svātmamātratā kathamityata āha- aśabdamiti | 
sarvāpahnavasiddhavidehamuktasvarūpaṃ brahma 
niṣpratiyogikasvamātramityatra na vivādaḥ | yadi svājñadṛṣṭyā 
śabdādivikāraḥ syāt tadā svajñadṛṣṭyā 
śabdādivilayādhikaraṇamaśabdādiviśeṣaviśiṣṭaṃ bhavati, tadeva 
paramārthadṛṣṭyā niṣpratiyogikasvamātram | avaśiṣyate ityarthaḥ || 35 || 
ityupaniṣacchabdaḥ yogakuṇḍalyupaniṣatsamāptyarthaḥ ||

iti tṛtīyo'dhyāyaḥ

śrīvāsudevendraśiṣyopaniṣadbrahmayoginā |
yogakuṇḍalyupaniṣadvyākhyānaṃ likhitaṃ sphuṭam |
kuṇḍalyupaniṣadvyākhyāgranthastu dviśataṃ smṛtaḥ ||

iti śrīmadīśādyaṣṭottaraśatopaniṣacchāstravivaraṇe 
ṣaḍaśītisaṃkhyāpūrakaṃ yogakuṇḍalyupaniṣadvivaraṇaṃ saṃpūrṇam




###########   END OF FILE  #######
