####################################################
MUKTABODHA INDOLOGICAL RESEARCH INSTITUTE
Use of this material (e-texts) is covered by Creative Commons license BY-NC 4.0
Catalog number: M00301
Uniform title: yogaśikhopaniṣat
Main title: yoga upaniṣads with the commentary of śrī upaniṣad brahmayogin
Secondary title: yogaśikhā upaniṣat
Commentator : brahmayogin
Alternate name : śrī upaniṣad brahmayogin
Editor : śāstrī mahādeva

Description: 



Notes: 
Data entered by the staff of Muktabodha under the direction of Mark S. G. Dyczkowski.

Revision 0: January 6, 2014

Publisher : Adyar library and research centre
Publication year : 1920
Publication city : Madras
Publication country : India
####################################################



yogaśikhopaniṣat

saha nāvavatu- iti śāntiḥ

prathamo'dhyāyaḥ

muktimārgajijñāsā

sarve jīvāḥ sukhairduḥkhairmāyājālena veṣṭitāḥ |
teṣāṃ muktiḥ kathaṃ deva kṛpayā vada śaṃkara || 1 ||

sarvasiddhikaraṃ mārgaṃ māyājālanikṛntanam |
janmamṛtyujarāvyādhināśanaṃ sukhadaṃ vada || 2 ||

iti ||

vivaraṇam

yogajñāne yatpadāptisādhanatvena viśrute |
tat traipadaṃ brahmatattvaṃ svamātramavaśiṣyate ||

	iha khalu kṛṣṇayajurvedapravibhakteyaṃ yogaśikhopaniṣat 
sasādhanajñānayogasarvasvaprakaṭanavyagrā brahmamātraviśrāntā 
vijayate | asyāḥ svalpagranthato vivaraṇamārabhyate | śiṣyācāryabhāvaṃ##-
vidyāstutyarthā | ādau ākhyāyikāmavatārayati- sarva iti || 1 || kiṃ 
tadityatra- sarveti || 2 ||

p. 391) 			muktimārgasya durlabhatvam

hiraṇyagarbhaḥ papraccha sa hovāca maheśvaraḥ |
nānāmārgaistu duṣprāpaṃ kaivalyaṃ paramaṃ padam || 3 ||

siddhimārgeṇa labhate nānyathā padmasaṃbhava |

	lokopakārthaṃ maheśvaraṃ prati hiraṇyagarbhaḥ papraccha | 
tatpraśnamaṅgīkṛtya sa hovāca | kiṃ taduvācetyatra vakṣyamāṇārthaṃ 
prakāśayan stauti- nāneti | nirviśeṣajñānaikagamyatvāt || 3 || nānyaḥ 
panthāḥ ayanāya vidyate iti śrutisiddhasiddhimārgeṇa | 
kaivalyasiddhiprado'yaṃ mārgo nirviśeṣabrahmamātrajñānarūpaḥ tenaiva 
kaivalyaṃ labhate nānyathetyarthaḥ ||

brahma kevalaśāstrāgamyam

patitāḥ śāstrajāleṣu prajñayā tena mohitāḥ || 4 ||

svātmaprakāśarūpaṃ tat kiṃ śāstreṇa prakāśyate |
niṣkalaṃ nirmalaṃ śāntaṃ sarvātītaṃ nirāmayam || 5 ||

tadeva jīvarūpeṇa puṇyapāpaphalairvṛtam |
paramātmapadaṃ nityaṃ tat kathaṃ jīvatāṃ gatam || 6 ||

tattvātītaṃ mahādeva prasādāt kathayeśvara |

	unmārgagāmina ābhāsajñānino viḍambayati- patitā iti | 
brahmacaryagurukulavāsasādhanacatuṣṭayādikaṃ vismṛtya tantratrayaṃ 
mayādhītaṃ nādhītaṃ turyatantrakam ityādisvarūpadarśanasiddhāñja##-
brahmaṇo vyāviddhapadavākyārthatvena svayaṃ prakāśarūpatvāt, 
yenārthavanti taṃ kiṃ tu vijñātāraṃ prakāśayet |

p. 392) svātmaprakāśarūpaṃ brahma kīdṛśam ityatra- 
niṣkalamiti | prāṇādināmāntaṣoḍaśakalāpahnavasiddhaṃ brahma 
niṣpratiyogikaniṣkalaṃ brahmamātramityarthaḥ || 5 || niṣkalasya 
brahmamātratve jīvajātaṃ tadbhinnamityata āha- tadeveti | yat 
svajñadṛṣṭyā svamātram avaśiṣṭaṃ svājñadṛṣṭyā tadeva | kathaṃ 
punaḥ brahma jīvatvaṃ bhajatītyākṣipati- paramātmeti || 6 || tat 
kīdṛśam ? tattvātītam ||

brahmaṇo jīvabhāvaḥ

sarvabhāvapadātītaṃ jñānarūpaṃ nirañjanam || 7 ||

vāyuvat sphuritaṃ svasmiṃstatrāhaṃkṛtirutthitā |
pañcātmakamabhūt piṇḍaṃ dhātubaddhaṃ guṇātmakam || 8 ||

sukhaduḥkhaiḥ samāyuktaṃ jīvabhāvanayā kuru |
tena jīvābhidhā proktā viśuddhe paramātmani || 9 ||

	praśnottaraṃ bhagavānāha- sarveti || 7 || tadeva svājñadṛṣṭyā 
vyomni vāyuvat iti | tatsakāśāt pañcātmakamabhūt piṇḍam | 
yanniṣpratiyogikasvamātramavaśiṣṭaṃ tadeva svajñādidṛṣṭyā kiṃcit 
sphuritaṃ sat sākṣibhāvaṃ bhajati | tripādbhūtireva nityabhūtitayā cakāsti | 
nityabhūtireva pūrṇāhaṃbhāvametya līlābhūtiḥ bhavati | līlābhūtirapi 
paricchinnapiṇḍābhimānāt mohabhūtiḥ | sāpi piṇḍādirūpeṇa 
jaḍabhūtirapi bhavatītyarthaḥ || 8-9 ||

kāmādidoṣavimuktajīvasya śivatvam

kāmakrodhabhayaṃ cāpi mohalobhamatho rajaḥ |
janma mṛtyuśca kārpaṇyaṃ śokastandrā kṣudhā tṛṣā || 10 ||

p. 393) tṛṣṇā lajjā bhayaṃ duḥkhaṃ viṣādo harṣa eva ca |
ebhirdoṣairvinirmuktaḥ sa jīvaḥ śiva ucyate || 11 ||

	tripādeva paricchinnapiṇḍābhimānāt mohabhūtitvaṃ bhajatītyuktaṃ 
punarmohabhūteḥ līlādibhūtitvaṃ kathamityatra tripādasmīti prabodhataḥ 
piṇḍādyabhimatimūlakāmādivṛttityāgasama-kālaṃ tripādbhūtireva 
bhavatītyāha- kāmeti || 10 || kāmādivṛttiparigraha eṣa doṣaḥ, 
tripādbhūteḥ mohabhūtiprāpakatvāt || 11 ||

jñānayogābhyāṃ doṣavināśaḥ

tasmāddoṣavināśārthamupāyaṃ kathayāmi te |
jñānaṃ kecidvadantyatra kevalaṃ tanna siddhaye || 12 ||

yogahīnaṃ kathaṃ jñānaṃ mokṣadaṃ bhavatīha bho |
yogo'pi jñānahīnastu na kṣamo mokṣakarmaṇi || 13 ||

tasmājjñānaṃ ca yogaṃ ca mumukṣurdṛḍhamabhyaset |

	yasmādevaṃ kāmādivṛttisaṅgādanartho jātaḥ tasmāt | 
mohabhūtestripādbhūtitvaprāpakopāyaḥ kaḥ ityatra paśyatehāpi 
sanmātramasadanyat brahmavyatiriktaṃ na kiṃcidasti, 
brahmamātramasanna hi, 
ityādiśrutisiddhasvātiriktāsatprapañcāpahnavajñānaprādurbhūta##-
traipadabrahmamātrāvasthānalakṣaṇavikalebarakaivalya syādityatra na 
vivādaḥ, svājñānaprabhavajīvatvādeḥ svajñānavadhikatvāt 
tajjñānasya caramajanmāśrayatvāt | tadvinā saviśeṣābhāsajñānaṃ 
keciditi || 12-13 || 
yathoktasādhanavikalabaddhacittāśritābhāsasaviśeṣa-jñānasya 
svaphalasādhanānīśatvāt vividhaphalgusiddhiprāpakābhāsa-yogasyāpi 
mukhyayogaphalaprāpaṇānīśatvācca yasmādetāvābhāsajñānayogau 
pratisvikena svaphalasādhanānīśau

p. 394) bhavataḥ tasmāt jñānayogau samuccitya mumukṣuḥ 
dṛḍhamabhyaset | tenābhāsajñānayogau svagatābhāsatāṃ vihāya 
niṣpratiyogikanirviśeṣabrahmamātrajñānaparyavasannau bhavataḥ | tathā ca 
śrutiḥ śāmyati hyastramastreṇa malena kṣālyate malam ityādi | tatra 
yogābhāsastu ābhāsajñānagatābhāsatvaṃ nirmūlya 
nirviśeṣajñānaparyavasanno bhavati ||

jñānasvarūpaṃ tatphalaṃ ca

jñānasvarūpamevādau jñeyaṃ jñānaikasādhanam || 14 ||

ajñānaṃ kīdṛśaṃ ceti pravicāryaṃ mumukṣuṇā |
jñātaṃ yena nijaṃ rūpaṃ kaivalyaṃ paramaṃ padam || 15 ||

asau doṣairvinirmuktaḥ kāmakrodhabhayādibhiḥ |
sarvadoṣairvṛto jīvaḥ kathaṃ jñānena mucyate || 16 ||

svātmarūpaṃ yathā jñānaṃ pūrṇaṃ tadvyāpakaṃ tathā |
kāmakrodhādidoṣāṇāṃ svarūpānnāsti bhinnatā || 17 ||

paścāt tasya vidhiḥ kiṃ nu niṣedho'pi kathaṃ bhavet |
vivekī sarvadā muktaḥ saṃsārabhramavarjitaḥ || 18 ||

paripūrṇasvarūpaṃ tat satyaṃ kamalasaṃbhava |
sakalaṃ niṣkalaṃ caiva pūrṇatvācca tadeva hi || 19 ||

	yata evamato nirviśeṣajñānaṃ svaphalasādhanasamarthaṃ syādeveti 
manasi nidhāya mumukṣubhiḥ jñānājñāneyattā jñātavyetyāha- 
jñāneti || 14 || tatra nirviśeṣajñānasvarūpamāha- jñātamiti | tadeva 
yathoktajñānamityarthaḥ || 15 || ya evaṃ

p. 395) jñānī so'yam asau kṛtakṛtyo bhavatītyarthaḥ | 
punarābhāsajñā-nābhiprāyeṇākṣipati | kimiti ? 
kāmakrodhādisarvadoṣairiti | kāmakrodhā-dayo doṣāḥ 
svājñānavijṛmbhitāḥ || 16 || sarvadoṣagrāsasvajñāne vā tadekasiddhe 
svātmani soḍāsaṃbhavaṃ prakaṭayan pariharati- svātmeti | yathā 
svātmarūpaṃ sarvaparipūrṇaṃ vyāpyasattve vyāpakamapi bhavati tathā 
tadgocarajñānasya tanmātraparyavasannatvānna tat bhidyate | svātmātirekeṇa 
jñānābhāve'pi kāmādidoṣāḥ tadbhinnā bhaveyurityata āha- kāmeti | 
na hi niṣpratiyogikabrahmamātre kāmādidoṣapūgaḥ syānna veti smṛtirvā 
kathaṃ seddhuṃ pārayati brahmamātragataniṣpratiyogikatāyāḥ 
svātiriktamasti nāstīti gandhāsahatvāt || 17 || evaṃ jñānī kṛtakṛtyo 
bhavatītyāha- vivekīti || 18 || tasyaiva brahmatvamāha- paripūrṇeti | 
saṃsārikabhramaviralabrahmavido brahmatvāt yat satyamiti khyātaṃ tadeva 
svājñādidṛṣṭyā sakalādibhāvaṃ bhajatītyāha- sakalamiti || 19 ||

ābhāsajñānyajñāninoraviśeṣaḥ

kalinā sphūrtirūpeṇa saṃsārabhramatāṃ gatam |
niṣkalaṃ nirmalaṃ sākṣāt sakalaṃ gaganopamam || 20 ||

utpattisthitisaṃhārasphūrtijñānavivarjitam |
etadrūpaṃ samāyātaḥ sa kathaṃ mohasāgare || 21 ||

nimajjati mahābāho tyaktvā vidyāṃ punaḥpunaḥ |
sukhaduḥkhādimoheṣu yathā saṃsāriṇāṃ sthitiḥ || 22 ||

tathā jñānī yadā tiṣṭhedvāsanāvāsitastadā |
tayornāsti viśeṣo'tra samā saṃsārabhāvanā || 23 ||

jñānaṃ cedīdṛśaṃ jñātamajñānaṃ kīdṛśaṃ punaḥ |

p. 396) aprakāśakalyantaḥkaraṇayogāt saṃsāritvaṃ bhajatīvetyāha##-
yanniṣkalamityādiviśeṣaṇaviśiṣṭametadrūpaṃ 
cittaśuddhisādhanacatuṣṭayasaṃpattyabhāve'pi yena kenopāyena samāyāto 
yadi jñānī tadā kṛtakṛtyo bhavet, sa kathaṃ svāttajñānaṃ vihāya 
svājñavanmohasāgare nimajjatīti praśnottaraṃ bhagavānāha- sukheti || 
21-22 || tathā ayamābhāsajñānī | svājñānenāsyāpi samā || 23 || 
ābhāsajñāninaḥ jñānam | 
ābhāsajñānājñānayoravirodhādekārthaparyavasāyitvaṃ yujyate ityarthaḥ |

ābhāsajñānino yogena vinā na mokṣasiddhiḥ

jñānaniṣṭho'virakto'pi dharmajño'vijitendriyaḥ || 24 ||

vinā dehe'pi yogena na mokṣaṃ labhate vidhe |
apakvāḥ paripakvāśca dehino dvividhāḥ smṛtāḥ || 25 ||

apakvā yogahīnāstu pakvā yogena dehinaḥ |
sarvo yogāgninā deho hyajaḍaḥ śokavarjitaḥ || 26 ||

jaḍastu pārthivo jñeyo hyapakvo duḥkhado bhavet |
	
	tasya yogaṃ vinā akiṃcitkaratāmāha- jñāneti | 
svāropitajñānaniṣṭhaḥ | śāstrato dharmajñaḥ | svayaṃ avijitendriyaḥ || 24 
|| ayamābhāsajñānī yogena vinā svāttajñānagatābhāsamalaṃ saṃkṣālya 
śuddhaṃ jñānaṃ prāpya tatsamakālaṃ na kadāpi mokṣaṃ labhate, 
yogodakasya cittamalaśodhakatvāt | nahyaśuddhacittāsāditajñānaṃ 
kāryakāri bhavatītyarthaḥ | ābhāsapāramārthikabhedena jñāninau 
dvividhāvityāha- apakva iti || 25 || kevalābhāsajñāninaḥ apakvāḥ 
aśuddhāntaratvāt | yogena pakvāḥ pāramārthikajñāninaḥ ityarthaḥ | 
śuddhāśuddhajñāninoradhiṣṭhitadehādeḥ jaḍājaḍatāmāha- sarva iti 
| jñānāgnidagdhakalmaṣatvāt jñānidehāderajaḍatvaṃ yujyate ityatra 
yathaiva mṛnmayaḥ kumbhaḥ tadvaddeho'pi cinmayaḥ iti śruteḥ || 26 ||

p. 397) 		ābhāsajñānināṃ duḥkhānivṛttiḥ

dhyānastho'sau tathāpyevamindriyairvivaśo bhavet || 27 ||

tāni gāḍhaṃ niyamyāpi tathāpyanyaiḥ prabādhyate |
śītoṣṇasukhaduḥkhādyairvyādhibhirmānasaistathā || 28 ||

anyairnānāvidhairjīvaiḥ śāstrāgnijalamārutaiḥ |
śarīraṃ pīḍyate taistaiścittaṃ saṃkṣubhyate tataḥ || 29 ||

tathā prāṇavipattau tu kṣobhamāyāti mārutaḥ |
tato duḥkhaśatairvyāptaṃ cittaṃ kṣubdhaṃ bhavennṛṇām || 30 ||

dehāvasānasamaye citte yadyadvibhāvayet |
tattadeva bhavejjīva ityevaṃ janmakāraṇam || 31 ||

dehānte kiṃ bhavejjanma tanna jānanti mānavāḥ |
tasmājjñānaṃ ca vairāgyaṃ jīvasya kevalaṃ śramaḥ || 32 ||

pipīlikā yathā[dā?] lagnā dehe dhyānādvimucyate |
asau kiṃ vṛścikairdṛṣṭo dehānte vā kathaṃ sukhī || 33 ||

tasmānmūḍhā na jānanti mithyātarkeṇa veṣṭitāḥ |

	yadyābhāsajñānī śuddhajñānivat dhyānasthaḥ | vivaśo bhavet 
brahmātirekeṇa indriyādikaṃ nāstītyasamāhitakaraṇagrāmatvāt || 27 || 
yathābalaṃ tāni || 28-29 || narāṇāṃ nirviśeṣabrahmajñānītarāṇām || 
30-31 || yasmādābhāsajñāninaḥ evaṃ na viduḥ tasmāt ābhāsajñānam 
| nirviśeṣajñānino'pyevaṃ na viduriti cet, satyaṃ brahmātirekeṇa dehaḥ 
tadavasānasamayo vā asti cet jānanti, nirviśeṣabrahmamātrāvagateḥ 
dehādyupalakṣitāvidyāpadatatkāryajātamasti

p. 398) nāstīti vibhramāpahnavapūrvakatvāt | tasmādābhāsajñānī atra 
viṣayo bhavatīti mantavyam | jñāniyogiśabdena mukhyajñāniyoginau 
gṛhītau cet mūlaśrutyanurūpaṃ bhavediti cenna ; 
mūlaśruterapyābhāsajñānyādiviṣayatātparyatvāt, caturthādhyāye 
śuddhajñānisamācārasya sphuṭīkṛtatvācca | na hi kadāpi 
śrutirviruddhārthaṃ vadati tasmādābhāsapāramārthikajñāninau 
mithoviviktaṃ śrutiranuvadatīti vaktuṃ yuktamityarthaḥ || 32 || ābhāsajñānī 
asmin prakaraṇe viśeṣitavyaḥ iti sa eva viśeṣyate- pipīliketi || 33 || 
yasmādevaṃ brahmātirekeṇa svadehadhyānatadvirodhādikamastīti bhrāntiḥ 
tasmāt ||

ahaṃbhāva eva sarvānarthamūlam

ahaṃkṛtiryadā yasya naṣṭā bhavati tasya vai || 34 ||

dehastvapi bhavennaṣṭo vyādhayaścāsya kiṃ punaḥ |
jalāgniśastrakhātādibādhā kasya bhaviṣyati || 35 ||

yadā yadā parikṣīṇā puṣṭā cāhaṃkṛtirbhavet |
tamanenāsya naśyanti pravartante rugādayaḥ || 36 ||

kāraṇena vinā kāryaṃ na kadācana vidyate |
ahaṃkāraṃ vinā tadvaddehe duḥkhaṃ kathaṃ bhavet || 37 ||

	svājñavikalpitadehādau ahaṃkṛtiḥ || 34 || jñānino videhatvāt 
yadyapi svājñadṛṣṭyā deho'stu śastrakhātādiḥ tasyaivāstu jñānino na 
kācit kṣatirastītyarthaḥ || 35 || yadi punarasya dehādāvahaṃbhāvaḥ udeti tadā 
svājñavat sarvānartho bhavatītyāha- yadeti | anena dehābhimānadoṣeṇa 
asya brahmāsmītyādivṛttayo naśyanti tirobhavanti | kiṃca taṃ 
dehābhimāninaṃ prati rugādayaḥ pravartante || 36 || ahaṃbhāva eva 
sarvānarthamūlamityāha- kāraṇeneti || 37 ||

p. 399)		yogasiddhasya īśvaratvaṃ jīvanmuktatvaṃ ca

śarīreṇa jitāḥ sarve śarīraṃ yogibhirjitam |
tat kathaṃ kurute teṣāṃ sukhaduḥkādikaṃ phalam || 38 ||

indriyāṇi mano buddhiḥ kāmakrodhādikaṃ jitam |
tenaiva vijitaṃ sarvaṃ nāsau kenāpi bādhyate || 39 ||

mahābhūtāni tattvāni saṃhṛtāni krameṇa ca |
saptadhātumayo deho dagdho yogāgninā śanaiḥ || 40 ||

devairapi na lakṣyeta yogideho mahābalaḥ |
bhedabandhavinirmukto nānāśaktidharaḥ paraḥ || 41 ||

yathākāśastathā deha ākāśādapi nirmalaḥ |
sūkṣmāt sūkṣmataro dṛśyaḥ sthūlāsthūlo jaḍājaḍaḥ || 42 ||

icchārūpo hi yogīndraḥ svatantrastvajarāmaraḥ |
krīḍate triṣu lokeṣu līlayā yatrakutracit || 43 ||

acintyaśaktimān yogī nānārūpāṇi dhārayet |
saṃharecca punastāni svecchayā vijitendriyaḥ || 44 ||

nāsau maraṇamāpnoti punaryogabalena tu |
haṭhena mṛta evāsau mṛtasya maraṇaṃ kutaḥ || 45 ||

maraṇaṃ yatra sarveṣāṃ tatrāsau parijīvati |
yatra jīvanti mūḍhāstu tatrāsau mṛta eva vai || 46 ||

p. 400) kartavyaṃ naiva tasyāsti kṛtenāsau na lipyate |
jīvanmuktaḥ sadā svacchaḥ sarvadoṣavivarjitaḥ || 47 ||

	sarve svājñāḥ | brahmātmaikyayogibhiḥ || 38 || brahmātiriktaṃ na 
kiṃcidasti iti jñānakhaḍgena indriyāṇi || 39 || kiṃca- mahābhūtāni || 40 
|| samyagjñāninaḥ īśvarabhāvāpattyā satyasaṃkalpatvādyadi 
samyagjñānayogī ayaṃ dehaḥ sarvādṛśyo bhavatu 
īśvarādisāmarthyamīhate tadā devairapīti || 41-44 || nāsau 
maraṇamāpnoti maraṇādeḥ dehaniṣṭhatvena yogino dehātītatvāt, na 
jāyate mriyate vā vipaścit iti śruteḥ | brahmātirekeṇa dehādikaṃ nāstīti 
bodha eva haṭhaḥ, haṭhena samyagjñānena mṛta evāsau dehaḥ || 45 || 
yā niśā sarvabhūtānām ityādismaraṇāt || 46-47 ||

ābhāsajñānināṃ viḍambanam

viraktā jñāninaścānye dehena vijitāḥ sadā |
te kathaṃ yogibhistulyā māṃsapiṇḍāḥ kudehinaḥ || 48 ||

dehānte jñānibhiḥ puṇyāt pāpācca phalamāpyate |
īdṛśaṃ tu bhavet tattad bhuktvā jñānī punarbhavet || 49 ||

	yogavyāviddhacittamalanirviśeṣajñāninamīśvaratvena 
jīvanmuktatvena ca stutvā tadapekṣayā ābhāsajñānino viḍambayati- 
viraktā iti | svātiriktaviṣaye viśeṣeṇa raktāḥ viraktāḥ || 48 || 
prārabdhādikarmaphalaṃ bhuktvā jñānī punarbhavet | na hi 
pāramārthikajñāninaḥ puṇyapāpatatphaloccāvacajanmādikamasti, 
ābhāsajñānini tu sarvamupapadyata iti śruterāśayaḥ | anyathā brahma veda 
brahmaiva bhavati ya evaṃ nirbījaṃ veda nirbīja eva sa bhavati, tameva 
vidvānamṛta

p. 401) iha bhavati nānyaḥ panthā ayanāya vidyate ityādayo 
vedanasamakālameva brahmamātrāvasthānalakṣaṇavidehakaivalyānuvādi##-
punarbhavoktirābhāsajñāniniṣṭheti || 49 ||

teṣāṃ siddhasaṃgatyā kṛtakṛtyatvam

paścāt puṇyena labhate siddhena saha saṃgatim |
tataḥ siddhasya kṛpayā yogī bhavati nānyathā || 50 ||

tato naśyati saṃsāro nānyathā śivabhāṣitam |

	tādṛśābhāsajñāninaḥ sukṛtaviśeṣāt jīvanmuktasaṃgatyā 
kṛtakṛtyatā syādityāha- paścāditi || 50 ||

jñānayogayoḥ mithaḥ kāryakāraṇatvam

yogena rahitaṃ jñānaṃ na mokṣāya bhavedvidhe || 51 ||

jñānenaiva vinā yogo na sidhyati kadācana |

	ābhāsajñānayogasamuccayābhiprāyeṇa prātisvikena tayoḥ 
nindocyate- yogeneti || 51 ||

yoga eva paramo mokṣamārgaḥ

janmāntaraiśca bahubhiryogo jñānena labhyate || 52 ||

jñānaṃ tu janmanaikena yogādeva prajāyate |
tasmādyogāt parataro nāsti mārgastu mokṣadaḥ || 53 ||

p. 402) pravicārya ciraṃ jñānaṃ mukto'hamiti manyate |
kimasau mananādeva mukto bhavati tatkṣaṇāt || 54 ||

paścājjanmāntaraśatairyogādeva vimucyate |
na tathā bhavato yogājjanmamṛtyū punaḥpunaḥ || 55 ||

prāṇāpānasamāyogaścandrasūryaikatā bhavet |
saptadhātumayaṃ dehamagninā rañjayed dhruvam || 56 ||

vyādhayastasya naśyanti chedakhātādi kā kathā |
tadasau paramākāśarūpo dehyavatiṣṭhati || 57 ||

kiṃ punarbahunoktena maraṇaṃ nāsti tasya vai |
dehivad dṛśyate loke dagdhakarpūravat svayam || 58 ||

	tayoḥ mithaḥ kāryakāraṇatāmāha- janmeti || 52 || yasmādevaṃ 
tasmāt | nāsti ābhāsajñānagatābhāsatāṃ grasitvā 
śuddhajñānajanakatvāt | ata eva yogamārgastu jñānadvārā mokṣadaḥ || 53 
|| yogābhāve jñānābhāsenāpi pravicārya | kadācitkamananādeva || 54 || 
yogādeva vimucyate iti yogaṃ stauti | yathā ābhāsajñānināṃ janmamṛtyū 
bhavataḥ na tathā || 55 || saptadhātumayaṃ dehaṃ- śuklādayaḥ 
saptadhātavaḥ dehasya tanmayatvāt tam || 56-58 ||

yogasaṃskṛtamanastyeva ātmajñānotpattiḥ

cittaṃ prāṇena saṃbaddhaṃ sarvajīveṣu saṃsthitam |
rajjvā yadvat susaṃbaddhaḥ pakṣī tadvadidaṃ manaḥ || 59 ||

p. 403) nānāvidhairvicārastu na bādhyaṃ jāyate manaḥ |
tasmāt tasya jayopāyaḥ prāṇa eva hi nānyathā || 60 ||

tarkairjalpaiḥ śāstrajālairyuktibhirmantrabheṣajaiḥ |
na vaśo jāyate prāṇaḥ siddhopāyaṃ vinā vidhe || 61 ||

upāyaṃ tamavijñāya yogamārge pravartate |
khaṇḍajñānena sahasā jāyate kleśavattaraḥ || 62 ||

yo'jitvā pavanaṃ mohādyogamicchati yoginām |
so'pakvaṃ kumbhamāruhya sāgaraṃ tartumicchati || 63 ||

yasya prāṇo vilīno'ntaḥ sādhake jīvite sati |
piṇḍo na patitastasya cittaṃ doṣaiḥ prabādhate || 64 ||

	saṃsthitaṃ svātmānaṃ viṣayīkarotītyarthaḥ | tadvadidaṃ manaḥ, 
prāṇabandhanaṃ hi somya manaḥ iti śruteḥ || 59 || yasmādevaṃ tasmāt || 
60-65 ||

yogābhyāsa eva prathamakṛtyam

śuddhe cetasi tasyaiva svātmajñānaṃ prakāśate |
tasmājjñānaṃ bhavedyogājjanmanaikena padmaja || 65 ||

tasmādyogaṃ tamevādau sādhako nityamabhyaset |
mumukṣubhiḥ prāṇajayaḥ kartavyo mokṣahetave || 66 ||

p. 404) yogāt parataraṃ puṇyaṃ yogāt parataraṃ śivam |
yogāt parataraṃ sūkṣmaṃ yogāt parataraṃ na hi || 67 ||

yo'pānaprāṇayoraikyaṃ rajaso retasastathā |
sūryācandramasoryogo jīvātmaparamātmanoḥ || 68 ||

evaṃ hi dvandvajālasya saṃyogo yoga ucyate |

	yasmādyoga evaṃ prabhāvavān tasmāt || 66-68 ||

yogaśikhopadeśaḥ

atha yogaśikhāṃ vakṣye sarvajñāneṣu cottamām || 69 ||

yadānudhyāyate mantraṃ gātrakampo'tha jāyate |
āsanaṃ padmakaṃ baddhvā yaccānyadapi rocate || 70 ||

nāsāgre dṛṣṭimāropya hastapādau ca saṃyatau |
manaḥ sarvatra saṃgṛhya oṃkāraṃ tatra cintayet || 71 ||

dhyāyate satataṃ prājño hṛtkṛtvā parameśvaram |
ekastambhe navadvāre tristhūṇe pañcadaivate || 72 ||

īdṛśe tu śarīre vā matimānnopalakṣayet |
ādityamaṇḍalākāraṃ raśmijvālāsamākulam || 73 ||

tasya madhyagataṃ vahniṃ prajvaleddīpavartivat |
dīpaśikhā tu yā mātrā sā mātrā parameśvare || 74 ||

p. 405) itthaṃ yogaṃ stutvā atha anantaraṃ yogasārabhūtāṃ śikhāṃ 
prapañcayati- atheti | yogamastakavilasitatvāt yogaśikhā | ābhāsādi##-
aśuddhacittāśrayajñānagatābhāsagrāsat-vāt | tāṃ tubhyaṃ vakṣye 
ityarthaḥ || 69 || kiṃ tat ityatra tadiyattāṃ tadabhyāsakramaṃ cāha- yadeti 
| mantāram anusaṃdhātāraṃ trāyate iti mantraḥ nādaḥ | mantraṃ mantro 
yadā anudhyāyate anusaṃdhīyate tadā atha anantaraṃ yogino gātrakampo 
jāyate | tadupaśamanārthaṃ āsanamiti | yaccānyadapi rocate siddhāsanādi || 
70 || evam āsane sthitvā nāsāgre iti || 71 || tadānīṃ dehadṛṣṭiḥ na 
kāryetyāha- eketi | vīṇādaṇḍasya śarīramaṇṭapādhāratvāt | 
sthūṇaśabdena āgāmyādikarmatrayamucyate | pañcadaivata śabdena 
brahmādisadāśivāntapañcabrahmāṇa ucyante || 72 || etatsaṃghāte śarīre 
svātmātmīyadṛṣṭiṃ na kuryādityarthaḥ | tataḥ kiṃ kartavyamityatra 
svahṛdaye ādityeti || 73 || prāṇāyāmānukūladhyā-nena 
mūlādhāragatāgnijvālāvalīyutaṃ bhāvayedityarthaḥ | tatra 
dīpaśikhārūpeṇa parameśvaro bhāvanīya ityāha- dīpaśikheti | 
mūlādhārasthadīpaśikhā tu yā mātrā nīvāraśūkādapi tanvī sā mātrā 
tadākāreṇa parameśvare bhāvite sati || 74 ||

yogābhyāsāt paramapadasākṣātkāraḥ

bhindanti yoginaḥ sūryaṃ yogābhyāsena vai punaḥ |
dvitīyaṃ suṣumnādvāraṃ pariśubhraṃ samarpitam || 75 ||

kapālasaṃpuṭaṃ pītvā tataḥ paśyati tatpadam |

	atha tatprasādato yoginaḥ yogābhyāsabalena sūryamaṇḍalaṃ bhittvā 
tatpadaṃ yāntītyatra sūryadvāreṇa te virajāḥ prayānti iti śruteḥ ||

saṃnyastaṃ puruṣaṃ dṛṣṭvā sthānāccalati bhāskaraḥ |
eṣa me maṇḍalaṃ bhittvā paraṃ brahma prayāsyati ||

p. 406) iti smṛtyanurodhena saṃnyāsayoginaḥ sūryamaṇḍalaṃ bhittvā 
tatpadaṃ yāntītyuktam | kevalayoginastu dvitīyaṃ suṣumnādvāraṃ 
kuṇḍalinyā vibhidya || 75 || tanmārgeṇa kalālasaṃpuṭaṃ sahasrāracakraṃ 
praviśya tatra ravīndvagnijamamṛtaṃ pītvā tataḥ tatpadaṃ tatratyatūrīyaṃ 
turīyātītaṃ vā so'hamiti paśyati paśyanti | tataḥ tadāttajñānānurodhena 
saviśeṣaṃ nirviśeṣaṃ vā brahma prayāntītyarthaḥ ||

dhyānāśaktasya puṇyalokaprāptiḥ

atha tad dhyāyate janturālasyācca pramādataḥ || 76 ||

yadi trikālamāgacchet sa gacchet puṇyasaṃpadam |
puṇyametat samāsādya saṃkṣipya kathitaṃ mayā || 77 ||

	evaṃ dhyātumaśaktānāṃ puṇyalokāptimāha- atheti | yadi yo 
jantuḥ yathāvat dhyānakalanāyāmālasyāt pramādataśca bhedadhiyā tat 
brahma dhyāyate dhyāyati || 76 || evam aharahaḥ trikālaṃ dhyānamāgacchet 
dhyānaṃ karoti so'yaṃ muniḥ svabhāvanānurodhena puṇyasaṃpadaṃ 
brahmendrādyaiśvaryaṃ gacchet prāpnuyāt | etatpuṇyānurodhena 
saṃkṣepeṇa mayoktamityarthaḥ || 77 ||

labdhayogasya svātmabodhaḥ

labdhayogo'tha budhyeta prasannaṃ parameśvaram |
janmāntarasahasreṣu yadā kṣīṇaṃ tu kilbiṣam || 78 ||

tadā paśyati yogena saṃsārocchedanaṃ mahat |

	vakṣyamāṇarītyā labdhayogaḥ svātmānaṃ budhyate ityāha- 
labdheti | so'hamiti budhyeta | kilbiṣavatāṃ 
svātiriktakalanocchedaneśvarasākṣātkāraḥ kuta ityatra āha- 
janmāntareti | nityādikarmaphalasamarpaṇasaṃtuṣṭeśvaraprasādataḥ yadā || 
78 ||

p. 407) 		yogābhyāsārthaṃ jitaprāṇagurūpasadanam

adhunā saṃpravakṣyāmi yogābhyāsasya lakṣaṇam || 79 ||

marujjayo yasya siddhaḥ sevayet taṃ guruṃ sadā |
guruvaktraprasādena kuryāt prāṇajayaṃ budhaḥ || 80 ||

	tadā paśyati yogenetyuktaṃ, so'yaṃ yogaḥ kīdṛśaḥ 
ityākāṅkṣāyāṃ tadiyattāṃ sasādhanāṃ saphalāmācaṣṭe- adhuneti || 
79 || tat gurumukhenaiva jñeyamityāha- maruditi || 80 ||

sarasvatīcālanam

vitastipramitaṃ dairghyaṃ caturaṅgulavistṛtam |
mṛdulaṃ dhavalaṃ proktaṃ veṣṭanāmbaralakṣaṇam || 81 ||

	ādau sarasvatīnāḍīcālanapuraḥsaraṃ kuṇḍalinīsthitiṃ 
taccālanopāyaṃ cāha- vitastīti | 
sarasvatīnāḍīmastakamuktalakṣaṇalakṣitavastreṇāveṣṭya brāhme muhūrte 
utthāya muhūrtaparyantaṃ nirbhayāccālayet || 81 ||

kuṇḍalīcālanena granthitrayabhedaḥ

nirudhya mārutaṃ gāḍhaṃ śakticālanayuktitaḥ |
aṣṭadhā kuṇḍalībhūtāmṛjvīṃ kuryāttu kuṇḍalīm || 82 ||

pāyorākuñcanaṃ kuryāt kuṇḍalīṃ cālayet tadā |
mṛtyuvaktragatasyāpi tasya mṛtyubhayaṃ kutaḥ || 83 ||

etadeva paraṃ guhyaṃ kathitaṃ tu mayā tava |
vajrāsanagato nityamūrdhvākuñcanamabhyaset || 84 ||

p. 408) vāyunā jvalito vahniḥ kuṇḍalīmaniśaṃ dahet |
saṃtaptā sāgninā jīvā śaktistrailokyamohinī || 85 ||

praviśeccandradaṇḍe tu suṣumnāvadanāntare |
vāyunā vahninā sārdhaṃ brahmagranthiṃ bhinatti sā || 86 ||

viṣṇugranthiṃ tato bhittvā rudragranthau ca tiṣṭhati |
tatastu kumbhakairgāḍhaṃ pūrayitvā punaḥ punaḥ || 87 ||

	sarasvatīnāḍīcālanānantaraṃ nirudhya || 82 || tadā pāyoḥ | 
kuṇḍalinīcālanato'sya vimṛtyutvamāha- mṛtyuvaktreti || 83 || 
kuṇḍalīṃ cālayediti yaduktaṃ sopāyaṃ tadāha- vajreti || 84 || 
ākuñcanotthavāyunā | tena dāhena saṃtaptā || 85 || tataḥ sā kiṃ karotītyatra 
praviśet iti | suṣumnāyāḥ candravat śītalatvāt kuṇḍalītāpaśāntikaratvaṃ 
yogyanubhavasiddhamityarthaḥ | dṛkprāṇavāyunā | 
mūlādhārapraveśamārgakavāṭābhaṃ brahmagranthim || 86 || 
anāhatakavāṭaṃ viṣṇugranthim | ājñākavāṭe rudragranthau | 
rudragranthibhedanopāyamāha- tata iti || 87 ||

kumbhakacatuṣṭayāmbhāsavidhiḥ

athābhyaset sūryabhedamujjāyīṃ cāpi śītalīm |
bhastrāṃ ca sahito nāma syāccatuṣṭayakumbhakaḥ || 88 ||

bandhatrayeṇa saṃyuktaḥ kevalaprāptikārakaḥ |

	kumbhakabhedamāha- atheti || 88-89 ||

p. 409) 			sūryakumbhakalakṣaṇam

athāsya lakṣaṇaṃ samyak kathayāmi samāsataḥ || 89 ||

ekākinā samupagamya viviktadeśaṃ
prāṇādirūpamamṛtaṃ paramārthatattvam |
ladhvāśinā dhṛtimatā paribhāvitavyaṃ
saṃsārarogaharamauṣadhamadvitīyam || 90 ||

sūryanāḍyā samākṛṣya vāyumabhyāsayoginā |
vidhivat kumbhakaṃ kṛtvā recayecchītaraśminā || 91 ||

udare bahurogaghnaṃ krimidoṣaṃ nihanti ca |
muhurmuhuridaṃ kāryaṃ sūryabhedamudāhṛtam || 92 ||

	ādau samudāyalakṣaṇamucyate- ekākineti || 90 || tataḥ 
sūryabhedalakṣaṇaṃ tatphalaṃ cāha- sūryeti || 91-92 ||

ujjāyīkumbhakalakṣaṇam

nāḍībhyāṃ vāyumākṛṣya kuṇḍalyāḥ pārśvayoḥ kṣipet |
dhārayedudare paścādrecayediḍayā sudhīḥ || 93 ||

kaṇṭhe kaphādidoṣaghnaṃ śarīrāgnivivardhanam |
nāḍījalāpahaṃ dhātugatadoṣavināśanam || 94 ||

gacchatastiṣṭhataḥ kāryamujjāyyākhyaṃ tu kumbhakam |

	ujjāyīkumbhakalakṣaṇamāha- nāḍībhyāmiti || 93-94 ||

p. 410) 			śītalīkumbhakalakṣaṇam

mukhena vāyuṃ saṃgṛhya ghrāṇarandhreṇa recayet || 95 ||

śītalīkaraṇaṃ cedaṃ hanti pittaṃ kṣudhāṃ tṛṣam |

śītalīlakṣaṇamāha- mukheneti || 95 ||

bhastrikākumbhakalakṣaṇam

stanayoratha bhastreva lohakārasya vegataḥ || 96 ||

recayet pūrayedvāyumāśramaṃ dehagaṃ dhiyā |
yathā śramo bhaveddehe tathā sūryeṇa pūrayet || 97 ||

kaṇṭhasaṃkocanaṃ kṛtvā punaścandreṇa recayet |
vātapittaśleṣmaharaṃ śarīrāgnivivardhanam || 98 ||

kuṇḍalībodhakaṃ vaktradoṣaghna śubhadaṃ sukham |
brahmanāḍīmukhāntaḥsthakaphādyargalanāśanam || 99 ||

samyagbandhasamudbhūtaṃ granthitrayavibhedakam |
viśeṣeṇaiva kartavyaṃ bhastrākhyaṃ kumbhakaṃ tvidam || 100 ||

	bhastrikākumbhakalakṣaṇamāha- stanayoriti | 
bhastrikācālakastanayoḥ samam atha || 96-99 || bhastrikākumbhakāt 
rudragranthirapi bhidyate ityarthaḥ || 100 ||

bandhatrayavidhiḥ

bandhatrayamathedānīṃ pravakṣyāmi yathākramam |
nityaṃ kṛtena tenāsau vāyorjayamavāpnuyāt || 101 ||

p. 411) caturṇāmapi bhedānāṃ kumbhake samupasthite |
bandhatrayamidaṃ kāryaṃ vakṣyamāṇaṃ mayā hi tat || 102 ||

prathamo mūlabandhastu dvitīyoḍḍīyaṇābhidhaḥ |
jālaṃdharastṛtīyastu lakṣaṇaṃ kathayāmyaham || 103 ||

	kumbhakacatuṣṭayāṅgatayā bandhatrayalakṣaṇamāha- bandheti || 
101-104 ||

mūlabandhaḥ

gudaṃ pārṣṇyā tu saṃpīḍya vāyumākuñcayed balāt |
vāraṃ vāraṃ yathā cordhvaṃ samāyāti samīraṇaḥ || 104 ||

prāṇāpānau nāndabindū mūlabandhena caikatām |
gatvā yogasya saṃsiddhiṃ yacchato nātra saṃśayaḥ || 105 ||

	nādabinduśabdena buddhimanasī ucyete || 105-107 ||

uḍḍiyāṇabandhaḥ

kumbhakānte recakādau kartavyastūḍḍiyāṇakaḥ |
bandho yena suṣumnāyāṃ prāṇastūḍḍīyate yataḥ || 106 ||

tasmāduḍḍīyaṇākhyo'yaṃ yogibhiḥ samudāhṛtaḥ |
uḍḍiyāṇaṃ tu sahajaṃ guruṇā kathitaṃ sadā || 107 ||

abhyaset tadatandrastu vṛddho'pi taruṇo bhavet |
nābherūrdhvamadhaścāpi tāṇaṃ kuryāt prayatnataḥ || 108 ||

ṣāṇmāsamabhyasenmṛtyuṃ jayatyeva na saṃśayaḥ |

p. 412) tāṇam ākuñcanam || 108-111 ||

jālaṃdharabandhaḥ

pūrakānte tu kartavyo bandho jālaṃdharābhidhaḥ || 109 ||

kaṃṭhasaṃkocarūpo'sau vāyumārganirodhakaḥ |
kaṇṭhamākuñcya hṛdaye sthāpayed dṛḍhamicchayā || 110 ||

bandho jālaṃdharākhyo'yamamṛtāpyāyakārakaḥ |
adhastāt kuñcanenāśu kaṇṭhasaṃkocane kṛte || 111 ||

madhye paścimatāṇena syāt prāṇo brahmanāḍigaḥ |

kuṇḍalyā granthitrayavibhedanena nirvikalpakaprāptiḥ

vajrāsanasthito yogī cālayitvā tu kuṇḍalīm || 112 ||

kuryādanantaraṃ bhastrīṃ kuṇḍalīmāśu bodhayet |
bhidyante granthato vaṃśe taptalohaśalākayā || 113 ||

tathaiva pṛṣṭhavaṃśe syād granthibhedastu vāyunā |
pipīlikāyāṃ lagnāyāṃ kaṇḍūstatra pravartate || 114 ||

suṣumnāyāṃ tathābhyāsāt satataṃ vāyunā bhavet |
rudragranthiṃ tato bhittvā tato yāti śivātmakam || 115 ||

candrasūryau samau kṛtvā tayoryogaḥ pravartate |
guṇatrayamatītaṃ syād granthitrayavibhedanāt || 116 ||

śivaśaktisamāyoge jāyate paramā sthitiḥ |

p. 413) bandhatrayamukto yogī vajrāsaneti || 112-116 || 
brahmarandhragataturīya eva śivaḥ, śaktistu kuṇḍalinī, 
tayoryogādeva paramā sthitiḥ sahajanirvikalpakāvasthā jāyate ityarthaḥ ||

suṣumnāyāḥ mokṣamārgatvaṃ kālabhoktṛtvaṃ ca

yathā karī kareṇaiva pānīyaṃ prapibet sadā || 117 ||

suṣumnāvajranālena pavamānaṃ graset tathā |
vajradaṇḍasamudbhūtā maṇayaścaikaviṃśatiḥ || 118 ||

suṣumnāyāṃ sthitāḥ sarve sūtre maṇigaṇā iva |
mokṣamārge pratiṣṭhānā suṣumnā viśvarūpiṇī || 119 ||

yathaiva niścitaḥ kālaścandrasūryanibandhanāt |
āpūrya kumbhito vāyurbahirno yāti sādhake || 120 ||

punaḥpunastadvadeva paścimadvāralakṣaṇam |
pūritastu sa taddvārairīṣatkumbhakatāṃ gataḥ || 121 ||

praviśet sarvagātreṣu vāyuḥ paścimamārgataḥ |
recitaḥ kṣīṇatāṃ yāti pūritaḥ poṣayet tataḥ || 122 ||

	suṣumnayā prāṇodakaṃ pibedityatra dṛṣṭāntamāha- yatheti || 
117 || vajradaṇḍo nāma suṣumnāśrayo vīṇādaṇḍaḥ tatra bhavā 
ekaviṃśatimaṇayaścaṇakavanmāṃsapiṇḍāḥ 
suṣumnāmārgagatadhvāntagrāsatvāt dīpavat prakāśarūpeṇa 
mūlādhāramārabhya brahmarandhrāntaṃ suṣumnāveṇuparvavat vidyante 
yogipratyakṣāḥ bhavantītyarthaḥ || 118 || tathāvidhasuṣumnāyā 
mokṣamārgatvaṃ kālabhoktṛtvaṃ cāha- mokṣeti | 

p. 414) viśvarūpiṇī viśvādhārabrahmāśrayatvāt || 119 || 
nimiṣādikalpāntakālaḥ yatra vilīyate seyaṃ suṣumnā kālabhoktrītyarthaḥ | 
sādhake yogini yā suṣumnā vartate tayā āpūrya kumbhito vāyuḥ 
ucchvāsaniśvāsarūpeṇa nimeṣādikalpāntakālakalanānirvāhakaḥ 
prāṇavāyuḥ sahasā bahiḥ no yāti | ataḥ kālabhoktṛtvaṃ suṣumnāyāḥ 
siddhamityarthaḥ || 120 | yadi pramādataḥ suṣumnāyā bahiḥ nirgacchati tadā 
punaḥ punaḥ tadvat pūrvavadeva | suṣumnayā prāṇamāpūrya kumbhayediti 
yattat paścimadvāralakṣaṇaṃ bhavati | so'yaṃ prāṇaḥ taddvāraiḥ 
taddvāreṇa pūritaḥ sannādāvīṣatkumbhakatāṃ bhajati || 121 || tataḥ 
prāṇavāyuḥ paścimamārgataḥ sarvagātreṣu praviśet | yadi 
kālakarmasaṃyogataḥ suṣumnayā recito vāyuḥ kṣīṇatāṃ yāti tataḥ tadā 
pūritaḥ śarīraṃ poṣayet puṣṭiṃ kuryādityarthaḥ || 122 ||

suṣumnāyogena brahmajñānasiddhiḥ


yatraiva jātaṃ sakalebaraṃ mana-
statraiva līnaṃ kurute sa yogāt |
sa eva mukto nirahaṃkṛtiḥ sukhī 
mūḍhā na jānanti hi piṇḍapātinaḥ || 123 ||

cittaṃ vinaṣṭaṃ yadi bhāsitaṃ syāt 
tatra pratīto maruto'pi nāśaḥ |
na cedyadi syānna tu tasya śāstraṃ 
nātmapratītirna gururna mokṣaḥ || 124 ||

jambuko rudhiraṃ yadvad balādākṛṣyati svayam |
brahmanāḍī tathā dhātūn saṃtatābhyāsayogataḥ || 125 ||

p. 415) anenābhyāsayogena nityamāsanabandhataḥ |
cittaṃ vilīnatāmeti bindurno yātyadhastathā || 126 ||

	svātiriktamanastatkāryajātāropāpavādādhiṣṭhānātmajñānaṃ 
yasyāsti sa eva mukta ityāha- yatreti | svātiriktabhramato muktaḥ | evam 
adhiṣṭhānayāthātmyajñānaṃ ye na jānanti te mūḍhāḥ 
teṣāmāvṛtitrayāvṛtadṛṣṭitvāt mūḍhatvaṃ siddhamityarthaḥ || 123 || 
yasya evamadhiṣṭhānajñānaṃ nodeti taddṛṣṭyā 
śrutyācāryatatprabhavajñānatatphalamokṣādikaṃ nāstītyāha - cittamiti 
| tajjanma vyarthamityarthaḥ || 124 || yataḥ ayam 
adhiṣṭhānajñānābhāvo'narthahetuḥ ataḥ tatprabodhārtham uttaro grantha 
ārabhyate | brahmātiriktadhātuṣu satsu brahmajñānaṃ kathaṃ bhavatītyatra 
jambūko rudhiramiva dhātūn suṣumnā grasati tato brahmajñānaṃ jāyate 
ityāha- jambuka iti | brahmanāḍī tathā dhātūn 
bahiḥpadārthatatprabodhān grasatyeva | tato brahmajñānamudeti 
tatsamakālaṃ svātiriktabhramamuktiśca bhavati | evaṃ siddhāvupāyastu- 
saṃtateti | yogataḥ uktārthasiddhiḥ syādityarthaḥ || 125 || abhyāsataḥ kiṃ 
syādityatra aneneti || 126 ||

yogābhyāsena svarūpāvasthitisiddhikramaḥ

recakaṃ pūrakaṃ muktvā vāyunā sthīyate sthiram |
nānānādāḥ pravartante saṃsraveccandramaṇḍalam || 127 ||

naśyanti kṣutpipāsādyāḥ sarvadoṣāstatastadā |
svarūpe saccidānande sthitimāpnoti kevalam || 128 ||

kathitaṃ tu tava prītyā hyetadabhyāsalakṣaṇam |

	tataḥ kiṃ syādityatra recakamiti | yadā vāyuḥ sthiro bhavati tadā 
nānānādāḥ || 127 || evam amṛtāsvādanataḥ, brahmātiriktaṃ na 
kiṃcidasti iti prabodhācca naśyanti ityādi || 128 ||

p. 416) 		mantrādiyogacatuṣṭayātmako mahāyogaḥ

mantro layo haṭho rājayogāntā bhūmikāḥ kramāt || 129 ||

eka eva caturdhāyaṃ mahāyogo'bhidhīyate |

punaste mahāyogaṃ kathayāmityāha- mantra iti || 129 ||

mantrayogaḥ

hakāreṇa bahiryāti sakāreṇa viśet punaḥ || 130 ||

haṃsahaṃseti mantro'yaṃ sarvairjīvaiśca japyate |
guruvākyāt suṣumnāyāṃ viparīto bhavejjapaḥ || 131 ||

so'haṃ so'hamiti yaḥ syānmantrayogaḥ sa ucyate |

	ādau mantrayogalakṣaṇamāha- hakāreṇeti || 130 || mantro'yaṃ 
sadāvaśāducchvāsaniśvāsarūpeṇa sarvaiḥ japyate | ayogināmeva 
bhavatītyarthaḥ | yogināṃ tu guruvākyāt iti || 131 ||

haṭhayogaḥ

pratītimantrayogācca jāyate paścime pathi || 132 ||

hakāreṇa tu sūryaḥ syāt sakāreṇendurucyate |
sūryācandramasoraikyaṃ haṭha ityabhidhīyate || 133 ||

	sūtravākyapaṭhitalayayogaṃ paścādvivakṣan 
haṭhayogalakṣaṇamāha- pratītīti || 132 || candrasūryaikyaṃ jāyate 
ityāha- hakāreṇeti || 133 ||

p. 417) 			layayogaḥ

haṭhena gṛhyate jāḍyaṃ sarvadoṣasamudbhavam |
kṣetrajñaḥ paramātmā ca tayoraikyaṃ yadā bhavet || 134 ||

tadaikye sādhite brahmaṃścittaṃ yāti vilīnatām |
pavanaḥ sthairyamāyāti layayogodaye sati || 135 ||

layāt saṃprāpyate saukhyaṃ svātmānandaṃ paraṃ padam |

layayogalakṣaṇamāha- haṭheneti || 134-135 ||

rājayogaḥ

yonimadhye mahākṣetre japābandhūkasaṃnibham || 136 ||

rajo vasati jantūnāṃ devītattvaṃ samāvṛtam |
rajaso retaso yogādrājayoga iti smṛtaḥ || 137 ||

aṇimādipadaṃ prāpya rājate rājayogataḥ |

	rājayogalakṣaṇamāha- yonīti || 136 || śaśi[śiśna ##?
śaktiśivayogāt rājayogaḥ || 137 ||

yogasāmānyasvarūpam, yogena muktiprāptiśca

prāṇāpānasamāyogo jñeyaṃ yogacatuṣṭayam || 138 ||

saṃkṣepāt kathitaṃ brahman nānyathā śivabhāṣitam |
krameṇa prāpyate prāpyamabhyāsādeva nānyathā || 139 ||

p. 418) ekenaiva śarīreṇa yogābhyāsācchanaiḥ śanaiḥ |
cirāt saṃprāpyate muktirmarkaṭakrama eva saḥ || 140 ||

	mantrādiyogacatuṣṭayasyāpi ekārthaparyavasāyitvamāha- prāṇeti 
| yogacatuṣṭaye'pi prāṇāpānayogaḥ samāna ityarthaḥ || 138 || evaṃ 
saṃkṣepāt svoktayogaphalamāha- krameṇeti | 
nirviśeṣabrahmajñānasamakālaprāpyakaivalyavadyogaphalasya na hyacirāt 
prāptiriṣyate ityarthaḥ || 139-140 ||

asiddhayogasya mṛtasya uttarajanmani siddhiprakāraḥ

yogasiddhiṃ vinā dehaḥ pramādādyadi naśyati |
pūrvavāsanayā yuktaḥ śarīraṃ cānyadāpnuyāt || 141 ||

tataḥ puṇyavaśāt siddho guruṇā saha saṃgataḥ |
paścimadvāramārgeṇa jāyate tvaritaṃ phalam || 142 ||

pūrvajanmakṛtābhyāsāt satvaraṃ phalamaśnute |

	yogābhyāsino yogaphalāpteḥ purā yadi deho naśyati tadā 
tatkṛtaśramo niṣphalo bhavatītyata āha- yogeti | tadāyaṃ yogī 
pūrvavāsanayā || 141-142 ||

abhyāsayogādeva muktiḥ

etadeva hi vijñeyaṃ tat kākamatamucyate || 143 ||

nāsti kākamatādanyadabhyāsākhyamataḥ param |
tenaiva prāpyate muktirnānyathā śivabhāṣitam || 144 ||

p. 419) tadeva stauti- etaditi | vastutaḥ asyāḥ sthitiḥ 
ketyākṣepārthena kiṃśabdena māyocyate | sā yasya vaśe vartate so'yaṃ 
kāko māyī maheśvaraḥ | māyāṃ tu prakṛtiṃ vidyāt māyinaṃ tu 
maheśvaram iti śrutisiddhakākasya 
maheśvarasyābhyāsayogākhyamidameva matam || 143 || 
ajñānināmābhāsajñānināmapi taccittamālinyasaṃkṣālanadvārā 
nirviśeṣabrahmajñānahetutvāt kalau tenaiva prāyaśo muktiḥ prāpyate 
nānyathetyarthaḥ || 144 ||

yoginaḥ sarvaiśvaryajīvanmuktyādisiddhilābhaḥ

haṭhayogakramāt kāṣṭhā saha jīvalayādikam |
nākṛtaṃ mokṣamārgaṃ syāt prasiddhaṃ paścimaṃ vinā || 145 ||

ādau rogāḥ praṇaśyanti paścājjāḍyaṃ śarīrajam |
tataḥ samaraso bhūtvā candro varṣatyanāratam || 146 ||

dhātūṃśca saṃgrahedvahniḥ pavanena samaṃ tataḥ |
nānānādāḥ pravartante mārdavaṃ syāt kalebaram || 147 ||

jitvā vṛṣṭyādikaṃ jāḍyaṃ khecaraḥ sa bhavennaraḥ |
sarvajño'sau bhavet kāmarūpaḥ pavanavegavān || 148 ||

krīḍate triṣu lokeṣu jāyante siddhayo'khilāḥ |
karpūre līyamāne kiṃ kāṭhinyaṃ tatra vidyate || 149 ||

ahaṃkārakṣaye tadvaddehe kaṭhinatā kutaḥ |
sarvakartā ca yogīndraḥ svatantro'nantarūpavān || 150 ||

jīvanmukto mahāyogī jāyate nātra saṃśayaḥ |

p. 420) haṭhayogaṃ stauti- haṭheti | akṛtamakṛtrimaṃ 
tayordhvamāyannamṛtattvameti suṣumnā tu pare līnā virajā brahmarūpiṇī 
ityādiśrutiprasiddhaṃ yatrārthajātaṃ tattajjñānena saha jīvato yogino 
layādikamaśnute tadidaṃ haṭhayogakramādanuṣṭhānāt siddhaṃ paścimaṃ 
mokṣamārgaṃ mahāpathaṃ vinā yogināṃ kāpi kāṣṭhā na vidyate ityarthaḥ 
|| 145 || itthaṃbhūtayogapraśaṃsāpūrvakaṃ nānāvidhasiddhibhūṣaṇaṃ 
yoginaṃ jīvanmuktatvena īśvaratvena ca stauti- ādāviti | ādau 
abhyāsadaśāyāmeva sarvaṃ rogāḥ | śarīrajam ālasyādi | 
prāṇāgnisūryacandraśaktiśivayogataścandro'nāratamana-varatam 
amṛtadhārāṃ varṣati || 146 || tato mūlādhāragato'gniḥ pavanena samaṃ 
sthitvā dhātūṃśca saṃgrahet balavṛddhiṃ vīryastambhanaṃ ca 
kuryādityarthaḥ | mārdavaṃ bālavat komalaṃ bhavatītyarthaḥ || 147 || jitvā 
abhraṃ bhūtvā megho bhavati ityādijaḍatāṃ vihāya tejasā khecaraḥ sa 
bhavennaraḥ | evamabhyāsayogī so'yaṃ sūryo bhavatītyarthaḥ | kiṃca- 
sarvajñaḥ || 148 || svecchāmātreṇa jāyante | kathaṃ punarasya kalebaraṃ 
kāṭhinyaṃ vihāya mārdavaṃ bhajatītyatra sadṛṣṭāntamuttaramāha- 
karpūra iti | dīpakaṇikāyogataḥ karpūre || 149 || yogāgninā ahaṃkārakṣaye | 
mārdavadehaḥ ākāśadeho vā bhavedayamityarthaḥ | kiṃca- sarvakartā || 
150 ||

kṛtrimākṛtrimasiddhīnāṃ gopanavidhiḥ

dvividhāḥ siddhayo loke kalpitākalpitāstathā || 151 ||

rasauṣadhikriyājālamantrābhyāsādisādhanāt |
sidhyanti siddhayo yāstu kalpitāstāḥ prakīrtitāḥ || 152 ||

anityā alpavīryāstāḥ siddhayaḥ sādhanodbhavāḥ |
sādhanena vināpyevaṃ jāyante svata eva hi || 153 ||

svātmayogaikaniṣṭheṣu svātantryādīśvarapriyāḥ |
prabhūtāḥ siddhayo yāstāḥ kalpanārahitāḥ smṛtāḥ || 154 ||

p. 421) siddhā nityā mahāvīryā icchārūpāḥ svayogajāḥ |
cirakālāt prajāyante vāsanārahiteṣu ca || 155 ||

tāstu gopyā mahāyogāt paramātmapade'vyaye |
vinā kāryaṃ sadā guptaṃ yogasiddhasya lakṣaṇam || 156 ||

	yogajāḥ siddhayaḥ katividhāḥ ityatra kṛtrimākṛtrimabhedena 
dvividhā ityāha- dvividhā iti || 151-152 || akalpitāstu sādhanena || 
153-154 || svenaiva siddhāḥ || 155 || tāsāṃ gopanīyatāmāha- tāstviti 
| mahāyogāt paramātmapade sthitena yoginā kāryaṃ vinā tāḥ siddhayo 
gopanīyāḥ | sadā siddhijālaṃ guptaṃ gopyaṃ bhavitavyamiti yat 
tadyogasiddhasya lakṣaṇaṃ sahajamityarthaḥ || 156 ||

yogasiddhajīvanmuktayoḥ sūcakam

yathākāśaṃ samuddiśya gacchadbhiḥ pathikaiḥ pathi |
nānātīrthāni dṛśyante nānāmārgāstu siddhayaḥ || 157 ||

svayameva prajāyante lābhālābhavivarjite |
yogamārge tathaivedaṃ siddhijālaṃ pravartate || 158 ||

parīkṣakaiḥ svarṇakārairhema saṃprocyate yathā |
siddhirbhilakṣayet siddhaṃ jīvanmuktaṃ tathaiva ca || 159 ||

alaukikaguṇastasya kadācid dṛśyate dhruvam |
siddhibhiḥ parihīnaṃ tu naraṃ baddhaṃ tu lakṣayet || 160 ||

p. 422) siddhayo yogināmeva syuḥ iti saṃkalpitā bhaveyurityata āha- 
yatheti | kāryaṃ samuddiśya | tathā yadṛcchayā yogino nānāmārgāḥ 
siddhayo dṛśyante || 157 || yogini svayameva | yathā ākāśamārge tīrthāni 
dṛśyante yogamārge || 158 || svarṇaṃ svarṇaparīkṣakavat siddhaṃ 
siddhibhiḥ parīkṣya tannikaṭe siddhayo yadi syuḥ tadā taṃ siddhaṃ muktaṃ 
vidyāt | yadi tāḥ na syuḥ tadā taṃ baddhaṃ vidyādityāha- parīkṣakairiti 
| yadyayaṃ jñānī tadā taṃ jīvanmuktam || 159 || tasmin yadyasti tadā 
ciraparicayāt alaukiketi | tasya tasmin || 160 ||

dehe satyapi jñānino videhamuktilābhaḥ

ajarāmarapiṇḍo yo jīvanmuktaḥ sa eva hi |
paśukukkuṭakīṭādyā mṛtiṃ saṃprāpnuvanti vai || 161 ||

teṣāṃ kiṃ piṇḍapātena muktirbhavati padmaja |
na bahiḥprāṇa āyāti piṇḍasya patanaṃ kutaḥ || 162 ||

piṇḍapātena yā muktiḥ sā muktirna tu hanyate |
dehe brahmatvamāyāte jalānāṃ saindhavaṃ yathā || 163 ||

ananyatāṃ yadā yāti tadā muktaḥ sa ucyate |
vimatāni śarīrāṇi indriyāṇi tathaiva ca || 164 ||

brahma dehatvamāpannaṃ vāri budbudatāmiva |

	yadyayaṃ yogasahitajñānī tadā ajareti | ajarāmarapiṇḍatvaṃ 
jñānayoginaḥ katham ? piṇḍasyājarāmaratve asya 
piṇḍapātalakṣaṇavidehamuktisvapno'pi durlabhaḥ ityata āha- paściti || 
161 || na bahiḥprāṇa āyāti yogī || 162 || piṇḍapātenotthā muktiḥ hanyate neti 
kākvarthaḥ | kiṃtu hanyata evetyarthaḥ |

p. 423) videhamuktiḥ kathamityatra deha iti | jalānāṃ kāryaṃ saindhavam 
|| 163 || paradṛṣṭisamarpitadehābhāsādāvātmātmīyābhimativairalya##-
videhamukto bhavatītyarthaḥ | videhamukteḥ svātirekeṇa kiṃcidasti nāstīti 
vibhramāpahnavapūrvakatvāt svamātrātirekeṇa

dehāsubhānaṃ śivajīvabhānaṃ
jagadvibhānaṃ paramātmabhānam |
nānāvibhānaṃ na hi bhāti yasmin
sa rāmacandro'smi videhamuktaḥ ||

iti videhamuktimahāvākyaprabhokteḥ, 
ātyantikadehādyabhimānāsaṃbhavajñānyeva paradṛṣṭyā dehe satyapi 
videhamukto bhavatītyarthaḥ | anyathā idānīṃ me dehādiḥ 
ātmātmīyābhimānatayā satyavat bhāti tena jīvo baddhaḥ syām, idānīṃ 
dehādiḥ vyāvahārikaprātibhāsikadṛṣṭibhyāṃ mithyātvena dṛśyate 
jīvanmukto vā syām, ito vartamānadehapātānantaraṃ videhamukto 
bhaviṣyāmīti svātiriktakalanāvatāṃ videhamuktiḥ bhavitavyā syāt | na hi 
teṣāṃ svapne'pi sā bhaviturmarhati teṣāṃ 
svātiriktadehābhāsānuvartanādityatra

tasmin kāle videhātidehesmaraṇavarjitaḥ |
īṣanmātraṃ smṛtaścedyastadā sarvasamanvitaḥ ||

iti ||

aṇumātre'pi vaidharmye jāyamāne vipaścitaḥ |
asaṃgatāpi nāstyeva kimutāvaraṇacyutiḥ ||

iti śruteḥ gauḍapādācāryokteśca | yeṣāṃ svātirekeṇa dehādikamastīti 
bhrāntiḥ taddṛṣṭyā dehāpāyasiddheyaṃ videhamuktiḥ syādeva | yeṣāṃ 
punaḥ svātiriktadehādyupalakṣitasvāvidyāpadatatkāryajātamasti nāstīti 
vibhramoktirapyapahnavatāṃ bhajati 
tadapahnavasiddhaniṣpratiyogikabrahmamātrajñānasamakālameva te 
paradṛṣṭyā dehavanta iva bhātā api videhamuktā eva bhavantītyatra na 
vivāda iti siddham | tathā ca smṛtiḥ-

p. 424) svakalpitaśarīrādāvātmātmīyābhimānataḥ |
jīvatvametya cinmātraṃ baddhavat saṃsaratyaho ||
yadi svajñānato dehaḥ prātibhāsikatāmiyāt |
tadā jīvanmuktavat taccinmātraṃ pratibhāti hi ||
svamātravyatirekeṇa yadā dehādi na sphuret |
tadā videhakaivalyaṃ cinmātraṃ prāptavat bhavet ||
svakalpitaśarīrādiḥ bhātvā bhātu sadā svayam |
cinmātrameva cinmātramacinmātraṃ bhavet katham ||

iti ||

	prakṛte tu paradṛṣṭyā vimatāni | santu na santu vā || 164 || 
sarvaprakāreṇāpi brahma | yathā vāryatiriktaṃ budbudādikaṃ nāsti tathā 
brahmātirekeṇa dehādikaṃ nāstītyarthaḥ ||

piṇḍāṇḍasya śivālayatvavarṇanam

daśadvārapuraṃ dehaṃ daśanāḍīmahāpatham || 165 ||

daśabhirvāyubhirvyāptaṃ daśendriyaparicchadam |
ṣaḍādhārāpavarakaṃ ṣaḍanvayamahāvanam || 166 ||

catuḥpīṭhasamākīrṇaṃ caturāmnāyadīpakam |
bindunādamahāliṅgaṃ śivaśaktiniketanam || 167 ||

dehaṃ śivālayaṃ proktaṃ siddhidaṃ sarvadehinām |

	uttamādhikāriṇāṃ brahmayāthātmyaṃ prakaṭayitvā 
madhyamādhikāriṇāṃ piṇḍāṇḍeyattāṃ prakaṭayati- daśadvāreti || 
165-166 || caturāmnāyadīpakaṃ caturvedaprakāśakamityarthaḥ 
bindunādamahāliṅgaṃ vinduḥ manaḥ, nādo buddhiḥ,

p. 425) tadvṛttisahasrabhāvābhāvaprakāśakamahāliṅgaṃ 
pratyakcaitanyaṃ yatra tat tathoktam | śivaśaktiniketanam, 
jīvakuṇḍalyādhāratvāt dehasyetyarthaḥ || 167 || dehaṃ śivālayaṃ 
proktam, 

deho devālayaḥ proktaḥ sa jīvaḥ kevalaḥ śivaḥ |
tyajedajñānanirmālyaṃ so'haṃbhāvena pūjayet ||

iti śrutyantarāt ||

ādhāraṣaṭkapīṭhacatuṣṭayayoḥ vivaraṇam

gudameḍhrāntarālasthaṃ mūlādhāraṃ trikoṇakam || 168 ||

śivasya jīvarūpasya sthānaṃ taddhi pracakṣate |
yatra kuṇḍalinī nāma parā śaktiḥ pratiṣṭhitā || 169 ||

yasmādutpadyate vāyuryasmādvahniḥ pravartate |
yasmādutpadyate binduryasmānnādaḥ pravartate || 170 ||

yasmādutpadyate haṃso yasmādutpadyate manaḥ |
tadetat kāmarūpākhyaṃ pīṭhaṃ kāmaphalapradam || 171 ||

svādhiṣṭhānāhvayaṃ cakraṃ liṅgamūle ṣaḍaśrake |
nābhideśe sthitaṃ cakraṃ daśāraṃ maṇipūrakam || 172 ||

dvādaśāraṃ mahācakraṃ hṛdaye cāpyanāhatam |
tadetat pūrṇagiryākhyaṃ pīṭhaṃ kamalasaṃbhava || 173 ||

kaṇṭhakūpe viśuddhyākhyaṃ yaccakraṃ ṣoḍaśāśrakam |
pīṭhaṃ jālaṃdharaṃ nāma tiṣṭhatyatra sureśvara || 174 ||

p. 426) ājñā nāma bhruvormadhye dvidalaṃ cakramuttamam |
uḍyāṇākhyaṃ mahāpīṭhamupariṣṭāt pratiṣṭhitam || 175 ||

caturaśraṃ dharaṇyādau brahmā tatrādhidevatā |
ardhacandrākṛtijalaṃ vuṣṇustasyādhidevatā || 176 ||

trikoṇamaṇḍalaṃ vahnī rudrastasyādhidevatā |
vāyorbimbaṃ tu ṣaṭkoṇamīśvaro'syādhidevatā || 177 ||

ākāśamaṇḍalaṃ vṛttaṃ devatāsya sadāśivaḥ |
nādarūpaṃ bhruvormadhye manaso maṇḍalaṃ viduḥ || 178 ||

	ṣaḍādhārāpavarakamityaṃśaṃ vivṛṇoti- gudeti || 168-170 
|| catuṣpīṭhasamākīrṇamityaṃśaṃ ca vivṛṇoti- tadetaditi || 171##-
brahmāsmīti viduḥ, jyotirliṅgaṃ bhruvormadhye nityaṃ dhyāyet sadā 
yatiḥ iti śruteḥ | evaṃ piṇḍāṇḍayāthātmyaṃ pratyañcamātmānaṃ yo 
jānāti so'yaṃ muniḥ brahmāṇḍayāthātmyaṃ brahma jānāti 
vyaṣṭisamaṣṭiprapañcāpavādādhikaraṇapratyakparacitorekatvāt | 
kṛtakṛtyo bhavatītyarthaḥ || 178 ||

iti prathamo'dhyāyaḥ

dvitīyo'dhyāyaḥ

yogajñānādhikārī

punaryogasya māhātmyaṃ śrotumicchāmi śaṃkara |
yena vijñānamātreṇa khecarīsamatāṃ vrajet || 1 ||

p. 427) śṛṇu brahman pravakṣyāmi gopanīyaṃ prayatnataḥ |
dvādaśābdaṃ tu śuśrūṣāṃ yaḥ kuryādapramādataḥ || 2 ||

tasmai vaktā yathātathyaṃ dāntāya brahmacāriṇe |
pāṇḍityādarthalobhādvā pramādādyaḥ prayacchati || 3 ||

tenādhītaṃ śrutaṃ tena tena sarvamanuṣṭhitam |
mūlamantraṃ vijānāti yo vidvān gurudarśitam || 4 ||

	evaṃ īśvaramukhāt jñānayogaṃ śrutvāpyatṛpta iva caturānanaḥ 
punaryogajñānamāhātmyaṃ pṛcchatītyāha- punariti | 
khecarasūryavadatitejasvī bhavet || 1 || praśnottaraṃ bhagavānāha- 
śṛṇviti || 2 || mayā vakṣyamāṇavidyāṃ tasmai || 3 || 
anadhikārividyādānadoṣeṇa tat sarvaṃ hīyate ityarthaḥ | yadyadhikārī 
gurumukhato yathāvat vijānāti sa kṛtakṛtyo bhavatītyāha- mūleti || 4 
||

praṇavākhyamūlamantramahimā

śivaśaktimayaṃ mantraṃ mūlādhārāt samutthitam |
tasya mantrasya vai brahman śrotā vaktā ca durlabhaḥ || 5 ||

etat pīṭhamiti proktaṃ nādaliṅgaṃ madātmakam |
tasya vijñānamātreṇa jīvanmukto bhavejjanaḥ || 6 ||

aṇimādikamaiśvaryamacirādeva jāyate |

	tanmantraṃ stauti- śiveti | sa mantraḥ praṇavo nādo vā 
bhavitumarhati | tadiyattāṃ buddhvā vaktā śrotā parameśvaro'hameva | na hi 
madvyatiriktaḥ ko'pi

p. 428) tadiyattājño vaktā śrotā asti || 5 || tanmantrasvarūpamācaṣṭe##-
sarvādhikaraṇatvāt pīṭhatvam | yadbhajatāṃ svātiriktaliṅgajñānaṃ na 
dadāti tannādaliṅgam | tat kiṃ tvatto'nyadityatra ahamevātmā svarūpaṃ 
yasya tat madātmakameva abhidhānābhidheyayorekatvāt | 
tajjñānaphalamāha- tasyeti || 6 ||

mūlamantratvanirvacanam

mananāt prāṇanāccaiva madrūpasyāvabodhanāt || 7 ||

mantramityucyate brahman madadhiṣṭhānato'pi vā |
mūlatvāt sarvamantrāṇāṃ mūlādhārāt samudbhavāt || 8 ||

mūlasvarūpaliṅgatvānmūlamantra iti smṛtaḥ |

	tasya mūlamantratvaṃ kuta ityata āha- mananāditi || 7 || mantramiti 
vibhaktivyatyayaḥ | tadyathā śaṅkunā sarvāṇi parṇāni santṛṇṇāni 
evamevoṃkāreṇa sarvā vāk santṛṇṇā oṃkāra evedaṃ sarvam iti 
śrutyanurodhena mūlatvāt || 8 ||

nādaliṅgatvanirvacanam

sūkṣmatvāt kāraṇatvācca layanādgamanādapi || 9 ||

lakṣaṇāt parameśasya liṅgamityabhidhīyate |

	punastasya liṅgatvaṃ sūtratvaṃ cāha- sūkṣmatvāditi || 9-10 
||

sūtratvanirvacanam

saṃnidhānāt samasteṣu jantuṣvapi ca saṃtatam || 10 ||

sūcakatvācca rūpasya sūtramityabhidhīyate |

p. 429) 		praṇavasya bindupīṭhatvam

mahāmāyā mahālakṣmīrmahādevī sarasvatī || 11 ||

ādhāraśaktiravyaktā yayā viśvaṃ pravartate |
sūkṣmābhā bindurūpeṇa pīṭharūpeṇa vartate || 12 ||

	praṇavasyaiva mūlamantratvena liṅgatvena sūtratvena ca prakṛtatvāt 
prakṛtitvam praṇavatvāt prakṛtitvaṃ vadanti brahmavādinaḥ iti śruteḥ | 
seyaṃ prakṛtiḥ kīdṛśītyata āha- mahāmāyeti || 11 || yayā 
praṇavaprakṛtyā abhidhānābhidhyeyātmakaṃ viśvaṃ pravartate, yā 
ca durgālakṣmīsarasvatītvena vyavahriyate seyamādhāraśaktiravyaktarūpā 
bhavati | kena rūpeṇa vyaktāvyaktatvamityatra binduḥ manastadrūpeṇa 
sūkṣmābhā | kāmarūpādicutuṣpīṭharūpeṇa sthūlatvam || 12 ||

nirviśeṣapraṇavabrahmāvagatyupāyaḥ

bindupīṭhaṃ vinirbhidya nādaliṅgamupasthitam |
prāṇenoccāryate brahman ṣaṇmukhīkaraṇena ca || 13 ||

gurūpadeśamārgeṇa sahasaiva prakāśate |

	evaṃ sthūlasūkṣākāreṇa yā vartate tadgataheyāṃśāpāyasiddhaṃ 
brahma gurūpadeśato nirviśeṣaṃ prakāśate ityāha- bindviti | he 
brahman yā prāṇāpānavyāpārataḥ so'hamomityuccāryate 
tadgataheyāṃśaṃ bindupīṭhaṃ vyaktāvyaktātmakaṃ gurūpadeśamārgeṇa 
ṣaṇmukhīkaraṇena, caśabdato nirviśeṣabrahmajñānāsinā ca, 
tilaśo vinirbhidya vartamānasya yoginaḥ yadupasthitaṃ nādaliṅgaṃ 
svātiriktabindupīṭhopalakṣitajāgrajjāgra##-
svājñādidṛṣṭimohe satyasati kālatraye'pi yanna dadāti turyaturīyaṃ 
brahma niṣpratiyogikasvamātratayā sahasaiva prakāśate ityarthaḥ || 13 ||

p. 430) 		sthūlasūkṣmabījarūpaiḥ trividhaṃ brahma

sthūlaṃ sūkṣmaṃ paraṃ ceti trividhaṃ brahmaṇo vapuḥ || 14 ||

pañcabrahmamayaṃ rūpaṃ sthūlaṃ vairājamucyate |
hiraṇyagarbhasūkṣmaṃ tu nādaṃ bījatrayātmakam || 15 ||

	yatturyaturyarūpeṇa avaśiṣṭaṃ tadeva 
svājñādidṛṣṭitāratamyānurodhena sthūlasūkṣmapararūpeṇa tridhā 
vibhātītyāha- sthūlamiti || 14 || tatra sthūlaṃ tu pañceti | aparaṃ tu 
hiraṇyeti | tuśabdāt bījacaitanyamapi gṛhyate | tattu 
ākārādibījatrayātmakam || 15 ||

śuddhatattvasya ātmamantrābhyāsaikavedyatvam

paraṃ brahma paraṃ satyaṃ saccidānandalakṣaṇam |
aprameyamanirdeśyamavāṅmanasagocaram || 16 ||

śuddhaṃ sukṣmaṃ nirākāraṃ nirvikāraṃ nirañjanam |
anantamaparicchedyamanūpamamanāmayam || 17 ||

ātmamantrasadābhyāsāt paratattvaṃ prakāśate |

	sarvasmāt paraṃ tu ātmamantrābhyāsena prakāśate na svenetyāha##-
ātmamantraśabdena praṇavamahāvākyajātamuṃcyate | supterutthāya 
suptyantaṃ brahmaikaṃ pravicintyatām iti śrutyanurodhena 
śravaṇamanananididhyāsanānusaṃdhānaṃ abhyāsaḥ ||

paratattvābhivyakticihnāni

tadabhivyakticihnāni siddhidvārāṇi me śṛṇu || 18 ||

p. 431) dīpajvālendukhadyotavidyunnakṣatrabhāsvarāḥ |
dṛśyante sūkṣmarūpeṇa sadā yuktasya yoginaḥ || 19 ||

aṇimādikamaiśvaryamacirāt tasya jāyate |

	evaṃ paratattvasākṣātkārābhivyakticihnāni kānītyata āha- taditi || 
18-19 || yadīcchā jāyate tadā aṇimādikam |

nādānusaṃdhānamahimā

nāsti nādāt paro mantro na devaḥ svātmanaḥ paraḥ || 20 ||

nānusaṃdheḥ parā pūjā na hi tṛpteḥ paraṃ sukham |
gopanīyaṃ prayatnena sarvadā siddhimicchatā || 21 ||

	nādātmānusaṃdhānatṛptitulyaṃ nāstītyāha- nāstīti || 20 || 
evaṃviśeṣaṇaviśiṣṭasvātmamantrasyātirahasyārthatvena 
gopanīyatāmāha- gopanīyamiti ||

gurubhagavadbhaktereva paratattvajñānasaṃbhavaḥ

madbhakta etadvijñāya kṛtakṛtyaḥ sukhī bhavet |
yasya deve parā bhaktiryathā deve tathā gurau |
tasyaite kathitā hyarthāḥ prakāśante mahātmanaḥ || 22 ||

iti ||

	etajjñānaphalamāha- madbhakta iti || 21 || 
śrutyācāryabhaktasyaiva uktārthaḥ prakāśate ityāha- yasyeti || 22 ||

iti dvitīyo'dhyāyaḥ

tṛtīyo'dhyāyaḥ

nādabrahmaṇaḥ parāpaśyantyādirūpacatuṣṭayam

yannamasyacidākhyātaṃ yat siddhīnāṃ ca kāraṇam |
yena vijñānamātreṇa janmabandhāt pramucyate || 1 ||

akṣaraṃ paramo nādaḥ śabdabrahmeti kathyate |
mūlādhāragatā śaktiḥ svādhārā bindurūpiṇī || 2 ||

tasyāmutpadyate nādaḥ sūkṣmabījādivāṅkuraḥ |
tāṃ paśyantīṃ vidurviśvaṃ yayā paśyanti yoginaḥ || 3 ||

hṛdaye vyajyate ghoṣo garjatparjanyasaṃnibhaḥ |
tatra sthitā sureśāna madhyametyabhidhīyate || 4 ||

prāṇaena ca tvarākhyena prathitā vaikharī punaḥ |

	nāsti nādāt paro mantraḥ iti yaduktaṃ 
tadvaikharīprapañcaprapañcanāya tṛtīyādhyāya ārabhyate- 
yannamasyeti | namastvaikyaṃ pravadet iti śrutyanurodhena yannamasya 
yadaikyamanubhūya yogibhiḥ svaśiṣyebhyaḥ cidatiriktaṃ na kiṃcidasti 
ityākhyātamityatra

cidihāstīti cinmātramidaṃ cinmayameva ca |
cittvaṃ cidahamete ca lokāściditi bhāvayet ||

ityādi śruteḥ | yat sarvasiddhinidānaṃ paryavasānaṃ 
cinmātrasiddhisamakālaṃ siddhijālasyāsiddhipadaṃ gatatvāt 
yadvijñānamātrataḥ svātiriktabhramāt ajño'pi

p. 433) mucyate svājñānavijṛmbhitasvātiriktavibhramasya 
svajñānataḥ pralayapramāṇataḥ svayameva avaśiṣyate ityatra smṛtiḥ

svājñānotthe svātirikte svajñānāt  pralayaṃ gate |
pratiyogivinirmuktaṃ svamātramavaśiṣyate ||

iti || 1 ||

	yajjñānāt mucyate ityuktaṃ tat svājñādidṛṣṭimāśritya 
parāpararūpeṇa dvidhā bhidyate ityāha- akṣaramiti | atra 
svajñadṛṣṭyā anubhūtaṃ tu akṣaraṃ paramaḥ paramākṣaramityarthaḥ | 
svājñadṛṣṭyanubhūtaṃ tu nādaḥ nādarūpaṃ śabdabrahma 
paramākṣarāvagatyupāyabhūtam, śabdabrahmāṇi niṣṇātaḥ paraṃ 
brahmādhigacchati iti śruteḥ | tadetadaparaṃ brahma kva āvirbhavatītyata 
āha- mūleti | mūlādhāragatā pareti citsāmānyātmikā 
bindvākhyāvyaktarūpiṇī nādādhārā kācana śaktirasti || 2 || tasyāmeva 
sūkṣmabījāṅkuravannāda utpadyate ityatra

parāyāmaṅkurībhūya paśyantyāṃ dvidalīkṛtā |
madhyamāyāṃ mukulitā vaikharyāṃ vikasīkṛtā ||

iti śruteḥ | yā parātvenābhimatā tāmeva paśyantīṃ madhyamāṃ vaikharīṃ 
ca vidurityāha- tāmiti || 3 || mūlādhārasthaparāyāṃ yo'ṅkuratāṃ gataḥ 
so'yaṃ nādaḥ anāhatākhyapaśyantyāṃ hṛdaye || 4 || saiva prāṇena || 5##-

vikharīsvarūpavivaraṇam

śākhāpallavarūpeṇa tālvādisthānaghaṭṭanāt || 5 ||

akārādikṣakārāntānyakṣarāṇi samīrayet |
akṣarebhyaḥ padāni syuḥ padebhyo vākyasaṃbhavaḥ || 6 ||

sarve vākyātmakā mantrā vedaśāstrāṇi kṛtsnaśaḥ |
purāṇāni ca kāvyāni bhāṣāśca vividhā api || 7 ||

p. 434) saptasvarāśca gāthāśca sarve nādasamudbhavāḥ |
eṣā sarasvatī devī sarvabhūtaguhāśrayā || 8 ||

vāyunā vahniyuktena preryamāṇā śanaiḥ śanaiḥ |
dvitrivarṇapadairvākyairityevaṃ vartate sadā || 9 ||

vaikharīsākṣātkārāt vāksiddhiḥ

ya imāṃ vaikharīṃ śaktiṃ yogī svātmani paśyati |
sa vāksiddhimavāpnoti sarasvatyāḥ prasādataḥ || 10 ||

vedaśāstrapurāṇānāṃ svayaṃ kartā bhaviṣyati |

catvāri vākparimitā padāni 
tāni vidurbrāhmaṇā ye manīṣiṇaḥ |
guhā trīṇi nihitā neṅgayanti
turīyaṃ vāco manuṣyā vadanti ||

	iti śrutisiddhavaikharījñānaphalamāha- ya iti || 10 ||

paramākṣarasvarūpam

yatra binduśca nādaśca somasūryāgnivāyavaḥ || 11 ||

indriyāṇi ca sarvāṇi layaṃ gacchanti suvrata |
vāyo yatra vilīyante mano yatra vilīyate || 12 ||

p. 435) yaṃ labdhvā cāparaṃ lābhaṃ manyate nādhikaṃ tataḥ |
yasmin sthito na duḥkhena guruṇāpi vicālyate || 13 ||

yatroparamate cittaṃ niruddhaṃ yogasevayā |
yatra caivātmanātmānaṃ paśyannātmani tuṣyati || 14 ||

sukhamātyantikaṃ yattadbuddhigrāhyamatīndriyam |
etat kṣarākṣarātītamanakṣaramitīryate || 15 ||

kṣaraḥ sarvāṇi bhūtāni sūtrātmākṣara ucyate |
akṣaraṃ paramaṃ brahma nirviśeṣaṃ nirañjanam || 16 ||

alakṣaṇamalakṣyaṃ tadapratarkyamanūpamam |
apārapāramacchedyamacintyamatinirmalam || 17 ||

ādhāraṃ sarvabhūtānāmanādhāramanāmayam |
apramāṇamanirdeśyamaprameyamatīndriyam || 18 ||

asthūlamanaṇuhrasvamadīrghamajamavyayam |
aśabdasparśarūpaṃ tadacakṣuḥśrotranāmakam || 19 ||

sarvajñaṃ sarvagaṃ śāntaṃ sarveṣāṃ hṛdaye sthitam |
susaṃvedyaṃ gurumatāt sudurbodhamacetasām || 20 ||

niṣkalaṃ nirguṇaṃ śāntaṃ nirvikāraṃ nirāśrayam |
nirlepakaṃ nirāpāyaṃ kūṭasthamacalaṃ dhruvam || 21 ||

paramākṣaraṃ kimityākāṅkṣāyāṃ yat sarvāpavādādhiṣṭhānaṃ 
svādhiṣṭheyanirūpitādhiṣṭhānatāpāyasiddhaṃ tadetadityāha- 
yatreti || 11 || vāyo vāyavaḥ || 12-14 || anakṣaraṃ paramākṣaram || 
15-19 || gurumatāt gurūktārthānuṣṭhānāt || 20-25 ||

p. 436) 	śabdabrahmabhaktibhāvanābhyāṃ parabrahmādhigamaḥ

jyotiṣāmapi tajjyotistamaḥpāre pratiṣṭhitam |
bhāvābhāvavinirmuktaṃ bhāvanāmātragocaram || 22 ||

bhaktigamyaṃ paraṃ tattvamantarlīnena cetasā |
bhāvanāmātramevātra kāraṇaṃ padmasaṃbhava || 23 ||

yathā dehāntaraprāptikāraṇaṃ bhāvanā nṛṇām |
viṣayaṃ dhyāyataḥ puṃso viṣaye ramate manaḥ || 24 ||

māmanusmarataścittaṃ mayyevātra vilīyate |
sarvajñatvaṃ pareśatvaṃ sarvasaṃpūrṇaśaktitā || 25 ||

anantaśaktimattvaṃ ca mamānusmaraṇādbhavet |

iti ||

	niṣkāmadhiyā śabdabrahmābhidhānanādopāsakānāṃ 
śabdabrahmaprasādataḥ sarvāpavādādhikaraṇaṃ etat 
kṣarākṣarātītamanakṣaram ityādinā yat nirviśeṣam ityādi paraṃ tattvam 
ityantaviśeṣaṇaviśiṣṭaṃ niṣpratiyogikabrahmamātraṃ svayameveti prasīdati 
| yata evam ataḥ śabdabrahmaparabrahmaṇorupāyopeyatvaṃ siddhamityarthaḥ 
|

yaṃ yaṃ vāpi smaran bhāvaṃ tyajatyante kalebaram |
taṃ tamevaiti kaunteya sadā tadbhāvabhāvitaḥ ||

iti smṛtyanurodhena yathā dehāntaraprāptikāraṇaṃ bhāvanaiva tathā asmin 
loke ye ye saviśeṣeṇa nirviśeṣeṇa vā bhāvena māṃ bhajanti te te puruṣāḥ 
saviśeṣaṃ nirviśeṣaṃ vā brahma bhavantītyatra taṃ yathā yathopāsate 
tathaiva bhavati iti śruteḥ | itiśabdaḥ adhyāyaparisamāptyarthaḥ ||

iti tṛtīyo'dhyāyaḥ

caturtho'dhyāyaḥ

jīvatvasya asatyatvam

caitanyasyaikarūpatvādbhedo yukto na karhicit |
jīvatvaṃ ca tathā jñeyaṃ rajjvāṃ sarpagraho yathā || 1 ||

rajjvajñānāt kṣaṇenaiva yadvadrajjurhi sarpiṇī |
bhāti tadvaccitiḥ sākṣādviśvākāreṇa kevalā || 2 ||

	svātiriktāvidyāpadatatkāryajātaṃ sarvairapi nānāvidhabhedabhinnaṃ 
sat satyatvena anubhūyate | tat kathaṃ bhāvanāśatenāpyabhāvapadaṃ 
bhajatītyākāṅkṣāyāṃ- paramārthadṛṣṭyabhātatvāt svātiriktaṃ 
nāstyeva | na hi śaśaśṛṅgavadavastuni bhāvanā prasarati | yat 
paramārthaṃ vastu niṣpratiyogikabrahmamātramavaśiṣyate tadeva 
svājñadṛṣṭeḥ svātiriktavadavabhāsate | yadā punaḥ svajñānena 
svājñānaṃ naṣṭaṃ bhavati tadā brahmātiriktaṃ paramārthadṛṣṭeḥ 
brahmamātramavaśiṣyate ityetadarthaprapañcanārthaṃ caturthādhyāya 
ārambhate- caitanyasyeti | ghaṭaśarāvādyanugatavyomavat caitanyasya | 
jīvatvaṃ vāstavam ityatra sadṛṣṭāntamuttaramāha- jīvatvamiti || 1 || 
brahmātirekeṇa jagato dṛśyamānatvāt tat satyamityatra tatsattvasya 
svājñānāvadhikatvāt svajñānodaye tajjagaccideva bhavatīti 
sadṛṣṭāntamāha- rajjvajñānāditi || 2 ||

sarvaprapañcasya brahmatvam

upādānaṃ prapañcasya brahmaṇo'nyanna vidyate |
tasmāt sarvaprapañco'yaṃ brahmaivāsti na cetarat || 3 ||

vyāpyavyāpakatā mithyā sarvamātmeti śāsanāt |
iti jñāte pare tattve bhedasyāvasaraḥ kutaḥ || 4 ||

p. 438) brahmaṇaḥ sarvabhūtāni jāyante paramātmanaḥ |
tasmādetāni brahmaiva bhavantīti vicintaya || 5 ||

brahmaiva sarvanāmāni rūpāṇi vividhāni ca |
karmāṇyapi samagrāṇi bibhartīti vibhāvaya || 6 ||

suvarṇājjāyamānasya suvarṇatvaṃ ca śāśvatam |
brahmaṇo jāyamānasya brahmatvaṃ ca tathā bhavet || 7 ||

	kāryakāraṇavyāpyavyāpakakalanāsattvāt prapañco'stīti 
manyamānamālakṣyāha- upādānamiti | yasmādevaṃ tasmāt || 3-4 || 
nāmarūpakarmavat bhūtajātasya brahmakāryatvahetunā tadbrahmaiveti 
sadṛṣṭāntamāha- brahmaṇa iti | yasmāt brahmaṇaḥ || 5 || kiṃca- 
brahmaiva || 6 || yathā suvarṇāt || 7 ||

brahmātiriktadarśanāt anarthaprāptiḥ

svalpamapyantaraṃ kṛtvā jīvātmaparamātmanoḥ |
yastiṣṭhati vimūḍhātmā bhayaṃ tasyāpi bhāṣitam || 8 ||

yadajñānād bhaved dvaitamitarat tat prapaśyati |
ātmatvena tadā sarvaṃ netarat tatra cāṇvapi || 9 ||

	īṣadapi brahmātiriktamastīti paśyato'narthamāha- svalpamiti | yadā 
hyevaiṣa etasminnudaramantaraṃ kurute atha tasya bhayaṃ bhavati iti 
śrutyantareṇāpi bhayaṃ bhāṣitamityarthaḥ || 8 || svājñānavijṛmbhitaṃ 
dvaitaṃ svājñānenādvaitaṃ vibhātītyāha- yaditi || 9 ||

p. 439) 		vyāvahārikaprapañcasya mithyātvam

anubhūto'pyayaṃ loko vyavahārakṣamo'pi san |
sadrūpo yathā svapna uttarakṣaṇabādhitaḥ || 10 ||

svapne jāgaritaṃ nāsti jāgare svapnatā na hi |
dvayameva laye nāsti layo'pi hyanayorna ca || 11 ||

trayameva bhavenmithyā guṇatrayavinirmitam |
asya draṣṭā guṇātīto nityo hyeṣa cidātmakaḥ || 12 ||

yadvanmṛdi ghaṭabhrāntiḥ śuktau hi rajatasthitiḥ |
tadbrahmaṇi jīvatvaṃ vīkṣamāṇe vinaśyati || 13 ||

yadā mṛdi ghaṭo nāma kanake kuṇḍalābhidhā |
śuktau hi rajatakhyātirjīvaśabdārthatā pare || 14 ||

yathaiva vyomni nīlatvaṃ yathā nīraṃ marusthale |
puruṣatvaṃ yathā sthāṇau tadvadviśvaṃ cidātmani || 15 ||

yathaiva śūnyo vetālo gandharvāṇāṃ puraṃ yathā |
yathākāśe dvicandratvaṃ tadvat satye jagatsthitiḥ || 16 ||

yathā taraṅgakallolairjalameva sphuratyalam |
ghaṭanāmnā yathā pṛthvī paṭanāmnā tantavaḥ || 17 ||

jagannāmnā cidābhāti sarvaṃ brahmaiva kevalam |

p. 440) svātiriktasya vyāvahārikasatyatvaṃ manyamānaṃ pratyāha- 
anubhūta iti || 10 || jāgradādyavasthānāṃ mitho vyabhicāritvaṃ 
tatkalpanādhārasya nityatvaṃ cāha- svapna iti || 11-12 || jīvatvādikaṃ 
svātiriktayāthātmyajñānāvadhikamiti sadṛṣṭāntamāha- yadvaditi || 
13-17 ||

svātiriktaprapañcasya atyantāsaṃbhavaḥ

yathā vandhyāsuto nāsti yathā nāsti marau jalam || 18 ||

yathā nāsti nabhovṛkṣastathā nāsti jagatsthitiḥ |
gṛhyamāṇe ghaṭe yadvanmṛttikā bhāti vai balāt || 19 ||

vīkṣyamāṇe prapañce tu brahmaivābhāti bhāsuram |

	kiṃ bahunā vātiriktaprapañcasyātyantāsaṃbhavamāha- yatheti || 
18-19 ||

ajñānakṛtaḥ ātmani dehādyāropaḥ

sadaivātmā viśuddho'smi hyaśuddho bhāti vai sadā || 20 ||

yathaiva dvividhā rajjurjñānino'jñānino'niśam |
yathaiva mṛnmayaḥ kumbhastadvaddeho'pi cinmayaḥ || 21 ||

ātmānātmaviveko'yaṃ mudhaiva kriyate budhaiḥ |
sarpatvena yathā rajjū rajatatvena śuktikā || 22 ||

vinirṇītā vimūḍhena dehatvena tathātmatā |
ghaṭatvena yathā pṛthvī jalatvena marīcikā || 23 ||

p. 441) gṛhatvena hi kāṣṭhāni khaḍgatvenaiva lohatā |
tadvadātmani dehatvaṃ paśyatyajñānayogataḥ || 24 ||

iti ||

	yata evamataḥ sadaiveti || 20-21 || tathā sati ātmetyādi | anātmano 
durlabhatvāt sarpatvena || 22-23 || vastutastu sarvāpahnavasiddhaṃ brahma 
niṣpratiyogikameveti phalito'rthaḥ || 24 || itiśabdaḥ adhyāyaparisamāptyarthaḥ 
||

iti caturtho'dhyāyaḥ

pañcamo'dhyāyaḥ

dehasya viṣṇvālayatvam

punaryogaṃ pravakṣyāmi guhyaṃ brahmasvarūpakam |
samāhitamanā bhūtvā śṛṇu brahman yathākramam || 1 ||

daśadvārapuraṃ dehaṃ daśanāḍīmahāpatham |
daśabhirvāyubhirvyāptaṃ daśendriyaparicchadam || 2 ||

ṣaḍādhārāpavarakaṃ ṣaḍanvayamahāvanam |
catuṣpīṭhasamākīrṇaṃ caturāmnāyadīpakam || 3 ||

bindunādamahāliṅgaviṣṇulakṣmīniketanam |
dehaṃ viṣṇvālayaṃ proktaṃ siddhidaṃ sarvadehinām || 4 ||

	uttamādhikāriṇāmevaṃ nirviśeṣaṃ brahma pratipādya 
madhyamādhikāriṇāṃ purokto'pi yogo bhūyo'pi saprakāraṃ vaktavya iti 
pañcamādhyāya ārabhyate- punariti || 1-2 || yogācāryaiḥ 
bhusuṇḍaprabhṛtibhiḥ mantra- laya- haṭha- rāja- 
bhāvanāsahajayogasaṃpradāyabhedena

p. 442) ṣaḍanvaya eva mahāvanaṃ yasmin tat tathoktam, ekaikasya 
anvayasya samudravadapāratvāt || 3 || purā śivaśaktiniketanaṃ 
śivālayamityuktaṃ, punaḥviṣṇulakṣmīniketanaṃ viṣṇvālayamityuktiḥ 
śivaviṣṇvoḥ bhedabhramanirasanārtheti mantavyā || 4-15 ||

ādhāraṣaṭkapīṭhacatuṣṭayayoḥ vivaraṇam

gudameḍhrāntarālasthaṃ mūlādhāraṃ trikoṇakam |
śivasya jīvarūpasya sthānaṃ taddhi pracakṣate || 5 ||

yatra kuṇḍalinī nāma parā śaktiḥ pratiṣṭhitā |
yasmādutpadyate vāyuryasmādvahniḥ pravartate || 6 ||

yasmādutpadyate binduryasmānnādaḥ pravartate |
yasmādutpadyate haṃso yasmādutpadyate manaḥ || 7 ||

tadetat kāmarūpākhyaṃ pīṭhaṃ kāmaphalapradam |
svādhiṣṭhānāhvayaṃ cakraṃ liṅgamūlaṃ ṣaḍaśrakam || 8 ||

nābhideśe sthitaṃ cakraṃ daśāsraṃ maṇipūrakam |
dvādaśāraṃ mahācakraṃ hṛdaye cāpyanāhatam || 9 ||

tadetat pūrṇagiryākhyaṃ pīṭhaṃ kamalasaṃbhava |
kaṇṭhakūpe viśuddhākhyaṃ yaccakraṃ ṣoḍaśāśrakam || 10 ||

pīṭhaṃ jālaṃdharaṃ nāma tiṣṭhatyatra caturmukha |
ājñā nāma bhruvormadhye dvidalaṃ cakramuttamam || 11 ||

p. 443) uḍyāṇākhyaṃ mahāpīṭhamupariṣṭāt pratiṣṭhitam |
sthānānyetāni dehe'smiñchaktirūpaṃ prakāśate || 12 ||

caturaśrā dharaṇyādau brahmā tatrādhidevatā |
ardhacandrākṛti jalaṃ viṣṇustasyādhidevatā || 13 ||

trikoṇamaṇḍalaṃ vahnī rudrastasyādhidevatā |
vāyorbimbaṃ tu ṣaṭkoṇaṃ saṃkarṣo'trādhidevatā || 14 ||

ākāśamaṇḍalaṃ vṛttaṃ śrīmannārāyaṇo'trādhidevatā |
nādarūpaṃ bhruvormadhye manaso maṇḍalaṃ viduḥ || 15 ||

śāṃbhavasthānametatte varṇitaṃ padmasaṃbhava |

	etat prathamādhyāyānte prāyaśaḥ uktamityāha- śāṃbhaveti ||

nāḍīcakrasvarūpam

ataḥ paraṃ pravakṣyāmi nāḍīcakrasya nirṇayam || 16 ||

mūlādhāratrikoṇasthā suṣumnā dvādaśāṅgulā |
mūlārdhacchinnavaṃśābhā brahmanāḍīti sā smṛtā || 17 ||

iḍā ca piṅgalā caiva tasyāḥ pārśvadvaye gate |
vilambinyāmanusyūte nāḍikāntamupāgate || 18 ||

iḍāyāṃ hemarūpeṇa vāyurvāmena gacchati |
piṅgalāyāṃ tu sūryātmā yāti dakṣiṇapārśvataḥ || 19 ||

vilambinīti yā nāḍī vyaktā nābhau pratiṣṭhitā |
tatra nāḍyaḥ samutpannāstiryagūrdhvamadhomukhāḥ || 20 ||

p. 444) tannābhicakramityuktaṃ kukkuṭāṇḍamiva sthitam |
gāndhārī hastijihvā ca tasmānnetradvayaṃ gate || 21 ||

pūṣā cālambusā caiva śrotradvayamupāgate |
śūrā nāma mahānāḍī tasmādbhrūmadhyamāśritā || 22 ||

viśvodarī tu yā nāḍī sā bhuṅkte'nnaṃ caturvidham |
sarasvatī tu yā nāḍī sā jihvāntaṃ prasarpate || 23 ||

rākāhvayā tu yā nāḍī pītvā ca salilaṃ kṣaṇāt |
kṣutamutpādayed ghrāṇe śleṣmāṇaṃ saṃcinoti ca || 24 ||

kaṇṭhakūpodbhavā nāḍī śaṅkhinyākhyā tvadhomukhī |
annasāraṃ samādāya mūrdhni saṃcinute sadā || 25 ||

nābheradhogatāstisro nāḍayaḥ syuradhomukhāḥ |
malaṃ tyajet kuhūrnāḍī mūtraṃ muñcati vāruṇī || 26 ||

citrākhyā sīvinī nāḍī śuklamocanakāriṇī |
nāḍīcakramiti proktaṃ bindurūpamataḥ śṛṇu || 27 ||

tato nāḍīcakrasvarūpamāha- ata iti || 16-27 ||

bindvagnisomātmakaṃ brahmaśarīratrayam

sthūlaṃ sūkṣmaṃ paraṃ ceti trividhaṃ brahmaṇo vapuḥ |
sthūlaṃ śuklātmakaṃ binduḥ sūkṣmaṃ pañcāgnirūpakam || 28 ||

somātmakaḥ paraḥ proktaḥ sadā sākṣī sadācyutaḥ |

p. 445) kālāgnyādi pañcāgnirūpakam || 28 ||

pañcāgnibhāvanā, tatphalaṃ ca

pātālānāmadhobhāge kālāgniryaḥ pratiṣṭhitaḥ || 29 ||

sa mūlāgniḥ śarīre'gniryasmānnādaḥ prajāyate |
baḍabāgniḥ śarīrastho hyasthimadhye pravartate || 30 ||

kāṣṭhapāṣāṇayorvahnirhyasthimadhye pravartate |
kāṣṭhapāṣāṇajo vahniḥ pārthivo grahaṇīgataḥ || 31 ||

antarikṣagato vahnirvaidyutaḥ svāntarātmakaḥ |
nabhaḥsthaḥ sūryarūpo'gnirnābhimaṇḍalamāśritaḥ || 32 ||

viṣaṃ varṣati sūryo'sau sravatyamṛtamunmukhaḥ |
tālumūle sthitaścandraḥ sudhāṃ varṣatyadhomukhaḥ || 33 ||

bhrūmadhyanilayo binduḥ śuddhasphaṭikasaṃnibhaḥ |
mahāviṣṇośca devasya tat sūkṣmaṃ rūpamucyate || 34 ||

etat pañcāgnirūpaṃ yo bhāvayan buddhimān dhiyā |
tena bhuktaṃ ca pītaṃ ca hutameva na saṃśayaḥ || 35 ||

	kramāt pañcāgnisvarūpamāha- pātālānāmiti | 
atalādipātālānāṃ pātālāntalokānāṃ pātālānām || 29 || kālāgnireva 
nādādhārāgnirbhūtvā śarīre vartate || 30 || tathā kāṣṭheti | grahaṇīgataḥ##-
pañcāgnibhāvanāphalamāha- etaditi || 35 ||

p. 446) 			kuṇḍalinīprabodhanam

sukhasaṃsevitaṃ svapnaṃ sujīrṇamitabhojanam |
śarīraśuddhiṃ kṛtvādau sukhamāsanamāsthitaḥ || 36 ||

prāṇasya śodhayenmārgaṃ recapūrakakumbhakaiḥ |
gudamākuñcya yatnena mūlaśaktiṃ prapūjayet || 37 ||

	evamāhārataḥ śarīraśuddhim | svasya yena sukhadhāraṇā syāt tat 
sukhamāsanam || 36 || mūlaśaktiṃ prapūjayet kuṇḍalinīśaktiṃ 
prabodhayedityarthaḥ || 37-42 ||

khecarīmudrābhyāsaḥ tatphalaṃ ca

nābhau liṅgasya madhye tu uḍyāṇākhyaṃ ca bandhayet |
uḍḍīya yāti tenaiva śaktitoḍyāṇapīṭhakam || 38 ||

kaṇṭhaṃ saṃkocayet kiṃcidbandho jālaṃdharo hyayam |
bandhayet khecarīmudrāṃ dṛḍhacittaḥ samāhitaḥ || 39 ||

kapālavivare jihvā praviṣṭā viparītagā |
bhruvorantargatā dṛṣṭirmudrā bhavati khecarī || 40 ||

khecaryā mudritaṃ yena vivaraṃ lambikordhvataḥ |
na pīyūṣaṃ patatyagnau na ca vāyuḥ pradhāvati || 41 ||

na kṣudhā na tṛṣā nidrā naivālasyaṃ prajāyate |
na ca mṛtyurbhavet tasya yo mudrāṃ vetti khecarīm || 42 ||

p. 447) 		sahasrāre nārāyaṇabhāvanātaḥ kaivalyasiddhiḥ

tataḥ pūrvāpare vyomni dvādāśānte'cyutātmake |
uḍyāṇapīṭhe nirdvandve nirālambe nirañjane || 43 ||

tataḥ paṅkajamadhyasthaṃ candramaṇḍalamadhyagam |
nārāyaṇamanudhyāyet sravantamamṛtaṃ sadā || 44 ||

bhidyate hṛdayagranthiśchidyante sarvasaṃśayāḥ |
kṣīyante cāsya karmāṇi tasmin dṛṣṭe parābare || 45 ||

	tato yogī sahasrārākāśe sravadamṛtaṃ nārāyaṇaṃ svātmatayā 
dhyāyan granthisaṃśayakarmāsaṃbhavakaivalyasiddhimetītyāha- tata iti 
| sahasrāre ājñāyāṃ vā || 43-45 ||

yathoktabhāvanāyuktasya tattatsiddhyupāyāḥ

atha siddhiṃ pravakṣyāmi sukhopāyaṃ sureśvara |
jitendriyāṇāṃ śāntānāṃ jitaśvāsavicetasām || 46 ||

nāde manolayaṃ brahman dūraśravaṇakāraṇam |
bindau manolayaṃ kṛtvā dūradarśanamāpnuyāt || 47 ||

kālātmani mano līnaṃ trikālajñānakāraṇam |
parakāyamanoyogaḥ parakāyapraveśakṛt || 48 ||

amṛtaṃ cintayenmūrdhni kṣuttṛṣāviṣaśāntaye |
pṛthivyāṃ dhārayeccittaṃ pātālagamanaṃ bhavet || 49 ||

p. 448) salile dhārayeccittaṃ nāmbhasā paribhūyate |
agnau saṃdhārayeccittamagninā dahyate na saḥ || 50 ||

vāyau manolayaṃ kuryādākāśagamanaṃ bhavet |
ākāśe dhārayeccittamaṇimādikamāpnuyāt || 51 ||

virāḍrūpe mano yuñjan mahimānamavāpnuyāt |
caturmukhe mano yuñjan jagatsṛṣṭikaro bhavet || 52 ||

indrarūpiṇamātmānaṃ bhāvayan martyabhogavān |
viṣṇurūpe mahāyogī pālayedakhilaṃ jagat || 53 ||

rudrarūpe mahāyogī saṃharatyeva tejasā |
nārāyaṇe mano yuñjan nārāyaṇamayo bhavet |
vāsudeve mano yuñjan sarvasiddhimavāpnuyāt || 54 ||

yathā saṃkalpayedyogī yogayukto jitendriyaḥ |
tathā tattadavāpnoti bhāva evātra kāraṇam || 55 ||

	evaṃ bhāvayataḥ te nānāvidhasiddhyupāyaṃ vadāmītyāha- 
atheti || 46 || bindau cakṣustārake || 47-61 ||

gurupūjāvidhiḥ

gururbrahmā gururviṣṇurgururdevaḥ sadācyutaḥ |
na guroradhikaḥ kaścit triṣu lokeṣu vidyate || 56 ||

p. 449) divyajñānopadeṣṭāraṃ deśikaṃ parameśvaram |
pūjayet parayā bhaktyā tasya jñānaphalaṃ bhavet || 57 ||

yathā gurustathaiveśo yathaiveśastathā guruḥ |
pūjanīyo mahābhaktyā na bhedo vidyate'nayoḥ || 58 ||

nādvaitavādaṃ kurvīta guruṇā saha kutracit |
advaitaṃ bhāvayedbhaktyā gurordevasya cātmanaḥ || 59 ||

yogaśikhāmahimā

yogaśikhāṃ mahāguhyaṃ yo jānāti mahāmatiḥ |
na tasya kiṃcidajñātaṃ triṣu lokeṣu vidyate || 60 ||

na puṣyapāpe nāsvastho na duḥkhaṃ na parājayaḥ |
na cāsti punarāvṛttirasmin saṃsāramaṇḍale || 61 ||

siddhiṣu upekṣāvidhiḥ

siddhau cittaṃ na kurvīta cañcalatvena cetasaḥ |
tathāpi jñātatattvo'sau mukta eva na saṃśayaḥ || 62 ||

ityupaniṣat ||

	vijñātasvātmatattvānāṃ yogināṃ siddhigopanāgopanato na kācit 
kṣatiḥ lābho vā astītyarthaḥ | ityupaniṣacchabdaḥ 
pañcamādhyāyasamāptyarthaḥ || 62 ||

iti pañcamo'dhyāyaḥ

ṣaṣṭho'dhyāyaḥ

kuṇḍalinīśakteḥ upāsanāvidhiḥ

upāsanāprakāraṃ me brūhi tvaṃ parameśvara |
yena vijñānamātreṇa mukto bhavati saṃsṛteḥ || 1 ||

upāsanāprakāraṃ te rahasyaṃ śrutisārakam |
hiraṇyagarbha vakṣyāmi śrutvā samyagupāsaya || 2 ||

suṣumnāyai kuṇḍalinyai sudhāyai candramaṇḍalāt |
manonmanyai namastubhyaṃ mahāśaktyai cidātmane || 3 ||

	svājñaloko yena mucyate tadupāyopāsanāprakāraṃ brūhīti 
maheśvaraṃ prati caturmukhaḥ pṛcchatītyāha- upāsaneti || 1 || 
praśnottaraṃ bhagavānāha- upāsaneti || 2 || upāsanāmantratatprakāraṃ 
tatphalaṃ cāha- suṣumnāyā iti || 3 ||

suṣumnāsvarūpam

śataṃ caikā ca hṛdayasya nāḍya-
stāsāṃ mūrdhānamabhiniḥsṛtaikā |
tayordhvamāyannamṛtatvameti
viṣvaḍṅnyā utkrameṇa bhavanti || 4 ||

ekottaraṃ nāḍiśataṃ tāsāṃ madhye parā smṛtā |
suṣumnā tu pare līnā virajā brahmarūpiṇī || 5 ||

iḍā tiṣṭhati vāmena piṅgalā dakṣiṇena tu |
tayormadhye paraṃ sthānaṃ yastadveda sa vedavit || 6 ||

p. 451) prāṇān saṃdhārayet tasmin nāsābhyantaracāriṇaḥ |
bhūtvā tatrāyataprāṇaḥ śanaireva samabhyaset || 7 ||

gudasya pṛṣṭhabhāge'smin viṇādaṇḍastu dehabhṛt |
dīrghāsthidehaparyantaṃ brahmanāḍīti kathyate || 8 ||

tasyānte suṣiraṃ sūkṣmaṃ brahmanāḍīti sūribhiḥ |
iḍāpiṅgalayormadhye suṣumnā sūryarūpiṇī || 9 ||

suṣumnārūpaṃ tanmārgagamanaphalaṃ cāha- śatamiti || 4-15 ||

suṣumnāyāḥ sarvādhāratvam

sarvaṃ pratiṣṭhitaṃ tasmin sarvagaṃ sarvatomukham |
tasya madhyagatāḥ sūryasomāgniparameśvarāḥ || 10 ||

bhūtalokā diśaḥ kṣetrāḥ samudrāḥ parvatāḥ śilāḥ |
dvīpāśca nimnagā vedāḥ śāstravidyākalākṣarāḥ || 11 ||

svaramantrapurāṇāni guṇāścaite ca sarvaśaḥ |
bījaṃ bījātmakasteṣāṃ kṣetrajñāḥ prāṇavāyavaḥ || 12 ||

suṣumnāntargataṃ viśvaṃ tasmin sarvaṃ pratiṣṭhitam |
nānānāḍīprasavagaṃ sarvabhūtāntarātmani || 13 ||

ūrdhvamūlamadhaḥśākhaṃ vāyumārgeṇa sarvagam |
dvisaptatisahasrāṇi nāḍyaḥ syurvāyugocarāḥ || 14 ||

sarvamārgeṇa suṣirāstiryañcaḥ suṣirātmakāḥ |
adhaścordhvaṃ ca kuṇḍalyāḥ sarvadvāranirodhanāt || 15 ||

p. 452) 		parāśakteḥ udvodhanam

vāyunā saha jīvordhvajñānānmokṣamavāpnuyāt |
jñātvā suṣumnā tadbhedaṃ kṛtvā pāyuṃ ca madhyagam || 16 ||

kṛtvā tu baindavasthāne ghrāṇarandhre nirodhayet |
dvisaptatisahasrāṇi nāḍīdvārāṇi pañjare || 17 ||

suṣumnā sāṃbhavī śaktiḥ śeṣāstvanye nirarthakāḥ |
hṛllekhe paramānande tālumūlavyavasthite || 18 ||

ata ūrdhvaṃ nirodhe tu madhyamaṃ madhyamadhyamam |
uccārayet parāṃ śaktiṃ brahmarandhranivāsinīm |
yadi bhramarasṛṣṭiḥ syāt saṃsārabhramaṇaṃ tyajet || 19 ||

	jīvaśaktiḥ kuṇḍalinītyarthaḥ || 16 || baindavasthāne bhrūmadhye | 
pañjare śarīre || 17 || hṛllekhe hrīṃkāravācye paramānande īśvaratattve 
tālumūlavyavasthite cittādikaṃ nirodhayet || 18 || madhyamaṃ turīyaṃ, 
madhyamadhyamaṃ turyaturīyaṃ, tatra lakṣyaṃ kṛtvā uccārayet, 
ṣoḍaśamātrākālaṃ praṇavaprakṛtimuccārayet | 
brahmarandhranivāsinīm- ṣoḍaśasaṃkhyāpūrakamātrāyāḥ 
parābhūmitvena brahmarandhrāsanatvāt | tatra yadīti | svātiriktaṃ vikalpya 
paribhramatīti bhramaraḥ kāmasaṃkalpādimanovṛttipūgaḥ, kāmaḥ 
saṃkalpo vicikitsā śraddhā aśraddhā dhṛtiḥ adhṛtiḥ hrīḥ dhīḥ bhīḥ 
ityetat sarvaṃ mana eva iti śruteḥ | tatsṛṣṭiḥ kalpanā syāt | tatra kadāpi 
kalpanāvakāśo nahyasti brahmarandhrasya nirbījatvāt | yadi 
bhrūmadhyādadhaḥpradeśametya viśuddhicakre kāmasaṃkalpādisṛṣṭiḥ 
syāt tadājñācakramavaṣṭabhya svānarthakāraṇaṃ saṃsārabhramaṇaṃ 
svātiriktaviṣayaparibhramaṇaṃ svātiriktaṃ na kiṃcidasti iti dhairyeṇa tyajet 
apahnavaṃ kuryādityarthaḥ || 19 ||

p. 453) 			paramātmadhyānam

gamāgamasthaṃ gamanādiśūnyaṃ cidrūpadīpaṃ timirāndhakāram |
paśyāmi te sarvajanāntarasthaṃ namāmi haṃsaṃ paramātmarūpam || 20 ||

anāhatasya śabdasya tasya śabdasya yo dhvaniḥ |
dhvanerantargataṃ jyotirjyotirantargataṃ manaḥ |
tanmano vilayaṃ yāti tadviṣṇoḥ paramaṃ padam || 21 ||

	tataḥ kimityata āha- gameti | 
svāntaḥkaraṇavṛttikadambagamanā##-
vastutaḥ svātiriktāntaḥkaraṇatatkāryābhāvāt gamanādiśūnyam | tataḥ 
svātiriktaṃ timirāndhakāraṃ cidrūpāgniśikhayā dīpayati bhasmāvaśeṣaṃ 
karotīti cadrūpadīpam | śiṣṭaṃ spaṣṭam || 20 || 
anāhatopalakṣitamūlādhārādivaikharyantaprādur-bhūtaśabdajyotiḥ 
prapañcakalanākalitasavṛttikamānasāsaṃbhavaprabo-dhasiddhaṃ 
viṣṇupadam avaśiṣyate ityarthaḥ || 21 ||

ādhārabrahmaṇi prāṇādivilayānmuktiḥ

kecidvadanti cādhāraṃ suṣumnā ca sarasvatī |
ādhārājjāyate viśvaṃ viśvaṃ tatraiva līyate || 22 ||

tasmāt sarvaprayatnena gurupādaṃ samāśrayet |
ādhāraśaktinidrāyāṃ viśvaṃ bhavati nidrayā || 23 ||

tasyāṃ śaktiprabodhena trailokyaṃ pratibudhyate |
ādhāraṃ yo vijānāti tamasaḥ paramaśnute || 24 ||

tasya vijñānamātreṇa naraḥ pāpaiḥ pramucyate || 25 ||

p. 454) ādhāracakramahasā vidyutpuñjasamaprabhā |
tadā muktirna saṃdeho yadi tuṣṭaḥ svayaṃ guruḥ || 26 ||

ādhāracakramahasā puṇyapāpe nikṛntayet |
ādhāravātarodhena līyate gaganāntare || 27 ||

ādhāravātarodhena śarīraṃ kampate yathā |
ādhāravātarodhena yogī nṛtyati sarvadā |
ādhāravātarodhena viśvaṃ tatraiva dṛśyate || 28 ||

sṛṣṭirādhāramādhāramādhāre sarvadevatāḥ |
ādhāre sarvavedāśca tasmādādhāramāśrayet || 29 ||

ādhāre paścime bhāge triveṇīsaṃgamo bhavet |
tatra snātvā ca pītvā ca naraḥ pāpāt pramucyate || 30 ||

ādhāre paścimaṃ liṅgaṃ kavāṭaṃ tatra vidyate |
tasyodghāṭanamātreṇa mucyate bhavabandhanāt || 31 ||

ādhārapaścime bhāge candrasūryau sthirau yadi |
tatra tiṣṭhati viśveśo dhyātvā brahmamayo bhavet || 32 ||

	kecit nādādhāraprāṇādivilayāt svādheyābhāvato 
nirādhārabrahmasvarūpāvasthānalakṣaṇamuktiḥ syāditi vadanti | tadapi 
yuktamevetyāha- keciditi | suṣumnāsarasvatīnāḍyau yatra pratiṣṭhite 
tanmūlādhāramityarthaḥ | tasya brahmātmanā 
viśvāropāpavādādhikaraṇatāmapyāha- ādhārāditi || 22 || yasmādevaṃ 
tasmāt | yena mūlādhārayāthātmyaṃ darśitaṃ sa guruḥ paramātmā 
svājñānamocakatvāt |

p. 455) tatpādaṃ tadbhāvaṃ samāśrayet | kiṃca- ādhāreti | 
ādhāraśaktiḥ kuṇḍalinī tasyāḥ svādhārāvasthitiḥ nidrā tasyāṃ satyāṃ 
viśvaṃ svājñānanidrāviśiṣṭaṃ bhavati || 23 || tatprabodhastu 
suṣumnāpraveśaḥ | tena trailokyayāthātmyabodho jāyate | evaṃ 
jñānaphalamāha- ādhāramiti || 24-25 || mukteḥ 
guruprasādaikalabhyatvāt, yamevaiṣa vṛṇute tena labhyaḥ iti śruteḥ || 
26 || kiṃca- ādhāreti | viśvaṃ tatraiva dṛśyate- svātiriktaṃ neti 
prakāśate ityarthaḥ || 27-28 || ādhāratvaṃ kathamityatra yataḥ 
svātiriktasṛṣṭiḥ svādhāramavaṣṭabhyaḥ pravṛttā yataḥ tadabhāve na 
saṃbhavati, ataḥ sarvādhāramadhiṣṭhānaṃ brahmeti siddham | tat 
kathamityatra ādhāre sati sarvadevatāḥ || 29 || iḍā piṅgalā suṣumnā ceti 
triveṇī || 30 || paścimaliṅgaṃ pratyakcaitanyaṃ tatkavāṭamāvārakaṃ 
granthitrayam || 31 || ādhārapaścime bhāge suṣumnāyām || 32 ||

cakreṣu brahmādimūrtidhyānena brahmarandhrapraveśaḥ

ādhārapaścime bhāge mūrtistiṣṭhati saṃjñayā |
ṣaṭ cakrāṇi ca nirbhidya brahmarandhrādbahirgatam || 33 ||

vāmadakṣe niruddhanti praviśanti suṣumnayā |
brahmarandhraṃ praviśyanti te yānti paramāṃ gatim || 34 ||

	brahmādīnāṃ mūrtiḥ | evamupāsakāḥ 
tattaccakrālaṅkāramūrtidhyānapurassaraṃ ṣaṭcakrāṇīti | brahmarandhrāt 
suṣumnārandhrāt purā bahirgataṃ prāṇamādau yogino vāmadakṣe 
iḍāpiṅgale niruddhanti nirodhaṃ kurvanti | tataḥ tatprāṇādayaḥ sahasā 
suṣumnāyā kramāt granthitrayālaṃkṛtaṣaṭcakrāṇi ca nirbhidya 
candrasūryāgnyaikyajam amṛtamāsvādya sahasrāracakrojjvalatturīyaṃ 
turīyātītaṃ vā praviśanti | ye evaṃ brahmarandhram || 33-34 ||

p. 456) 		brahmarandhravilīnakaraṇasya muktiḥ

suṣumnāyāṃ yadā haṃsaḥ adha ūrdhvaṃ pradhāvate |
suṣumnāyāṃ yadā prāṇaṃ bhrāmayedyo nirantaram || 35 ||

suṣumnāyāṃ yadā prāṇaḥ sthiro bhavati dhīmatām |
suṣumnāyāṃ praveśena candrasūryau layaṃ gatau || 36 ||

tadā samarasaṃ bhāvaṃ yo jānāti sa yogavit |
suṣumnāyāṃ yadā yasya mriyate manaso rayaḥ || 37 ||

suṣumnāyāṃ yadā yogī kṣaṇaikamapi tiṣṭhati |
suṣumnāyāṃ yadā yogī kṣaṇārdhamadhitiṣṭhati || 38 ||

suṣumnāyāṃ yadā yogī sulagno lavaṇāmbuvat |
suṣumnāyāṃ yadā yogī līyate kṣīranīravat || 39 ||

bhidyate ca tadā granthiśchidyante sarvasaṃśayāḥ |
kṣīyante paramākāśe te yānti paramāṃ gatim || 40 ||

	yatkaraṇapaṭalaṃ suṣumnādvāreṇa brahmarandhre vilīyate te muktā 
bhavantītyāha- suṣumnāyāmiti | haṃsaḥ prāṇaḥ || 35-39 || evaṃ 
suṣumnāvilayaphalamāha- bhidyata iti | jīveśabhedagranthiḥ || 40 ||

suṣumnāyogamahimā

gaṅgāyāṃ sāgare snātvā natvā ca maṇikarṇikām |
madhyanāḍīvicārasya kalāṃ nārhanti ṣoḍaśīm || 41 ||

p. 457) śrīśailadarśanānmuktirvārāṇasyāṃ mṛtasya ca |
kedārodakapānena madhyanāḍīpradarśanāt || 42 ||

aśvamedhasahasrāṇi vājapeyaśatāni ca |
suṣumnādhyānayogasya kalāṃ nārhanti ṣoḍaśīm || 43 ||

suṣumnāyāṃ yadā goṣṭhīṃ yaḥ kaścit kurute naraḥ |
sa muktaḥ sarvapāpebhyo niśreyasamavāpnuyāt || 44 ||

suṣumnaiva paraṃ tīrthaṃ suṣumnaiva paro japaḥ |
suṣumnaiva paraṃ dhyānaṃ suṣumnaiva parā gatiḥ || 45 ||

anekayajñadānāni vratāni niyamāni ca |
suṣumnādhyānayogasya kalāṃ nārhanti ṣoḍaśīm || 46 ||

suṣumnāvicārādikaṃ stauti- gaṅgāyāmiti || 41-46 ||

cicchaktijīvayoḥ sthānavivekaḥ

brahmarandhre mahāsthāne vartate satataṃ śivā |
cicchaktiḥ paramā devī madhyame supratiṣṭhitā || 47 ||

māyāśaktirlalāṭāgrabhāge vyomāmbuje tathā |
nādarūpā parā śaktirlalāṭasya tu madhyame || 48 ||

bhāge bindumayī śaktirlalāṭasyāparāṃśake |
bindumadhye ca jīvātmā sūkṣmarūpeṇa vartate || 49 ||

hṛdaye sthūlarūpeṇa madhyame na tu madhyame || 50 ||

p. 458) brahmarandhrādisthāneṣu cicchaktyādayo vartante | 
bindvādimadhye jīvo'pi vartate | so'yaṃ prāṇāpānavaśato 
viśrāntimalabdhvā ucchvāsādivyāpāracchalena haṃsamanujapaniṣṭho 
bhavatītyāha- brahmarandhra iti | madhyame bhrūmadhye ca || 47 || 
hṛdayākāśe ca tathā vartate ityanuṣajyate || 48 || bindumayī manorūpiṇī || 
49 || madhyame hṛdaye sthūlarūpeṇa jīvo vartate, na tu madhyame, 
bhrūmadhye sahasrāre vā na tu jīvaḥ sarati | yadi bhrūmadhyādau gacchati 
tadā kṣaraḥ paramākṣaro vā bhavatītyarthaḥ || 50 ||

vāyuvaśasya jīvasya haṃsamantrajapaprakāraḥ

prāṇāpānavaśo jīvo hyadhaścordhvaṃ pradhāvati |
vāmadakṣiṇamārgeṇa cañcalatvānna dṛśyate || 51 ||

ākṣipto bhujadaṇḍena yathoccalati kandukaḥ |
prāṇāpānasamākṣiptastathā jīvo na viśramet || 52 ||

apānaḥ karṣati prāṇaṃ prāṇo'pānaṃ ca karṣati |
hakāreṇa bahiryāti sakāreṇa viśet punaḥ || 53 ||

haṃsahaṃsetyamuṃ mantraṃ jīvo japati sarvadā |
tadvidvānakṣaraṃ nityaṃ yo jānāti sa yogavit || 54 ||

	so'yaṃ prāṇāpāneti | kena mārgeṇa yāvad[dhāvanna] 
dṛśyate ityatra vāmeti || 51 || taccalanadṛṣṭāntamāha- ākṣipta iti || 
52 || tat katham ? hakāreṇeti || 53 || itthaṃbhūto'pi jīvaḥ svagatajīvatvaṃ 
nirasyākṣaro'smīti jñānāt tadeva bhavatītyāha- taditi || 54 ||

p. 459) 		kuṇḍalyavasthābhedato bandhamuktivyavasthā

kandordhve kuṇḍalī śaktirmuktirūpātha yoginām |
bandhanāya ca mūḍhānāṃ yastāṃ vetti sa yogavit || 55 ||

	kuṇḍalī yadi svasthānādūrdhvaṃ gacchati tadāyaṃ mukto 
bhavati, yadi sā svasthānaṃ na muñcati tadāyaṃ baddho 
bhavatītyāha- kandeti || 55 ||

praṇavasya sarvādhāratvam

bhūrbhuvaḥ svarime lokāścandrasūryāgnidevatāḥ |
yāsu mātrāsu tiṣṭhanti tat paraṃ jyotiromiti || 56 ||

trayaḥ kālāstrayo devāstrayo lokāstrayaḥ svarāḥ |
trayo vedāḥ sthitā yatra tat paraṃ jyotiromiti || 57 ||

bhūrādilokādhāraḥ praṇavaḥ ityāha- bhūriti || 56-57 ||

cittacalanācalanābhyāṃ bandhamuktī

citte calati saṃsāro niścalaṃ mokṣa ucyate |
tasmāccittaṃ sthirīkuryāt prajñayā parayā vidhe || 58 ||

cittaṃ kāraṇamarthānāṃ tasmin sati jagattrayam |
tasmin kṣīṇe jagat kṣīṇaṃ taccikitsyaṃ prayatnataḥ || 59 ||

	yataḥ cittacalanācalane bandhamokṣahetū ataḥ svātirekeṇa cittaṃ 
nāstītyanusaṃdheyamityāha- citta iti | yasmādevaṃ tasmāt || 58-59 ||

p. 460) cittasya svātmānatiriktatvānusaṃdhānena brahmasākṣātkāraḥ

mano'haṃ gaganākāraṃ mano'haṃ sarvatomukham |
mano'haṃ sarvamātmā ca na manaḥ kevalaḥ paraḥ || 60 ||

manaḥ karmāṇi jāyante mano lipyati pātakaiḥ |
manaścendunmanībhūyānna puṇyaṃ na ca pātakam || 61 ||

manasā mana ālokya vṛttiśūnyaṃ yadā bhavet |
tataḥ paraṃ parabrahma dṛśyate ca sudurlabham || 62 ||

manasā mana ālokya mukto bhavati yogavit |
manasā mana ālokya unmanyantaṃ sadā smaret || 63 ||

manasā mana ālokya yoganiṣṭhaḥ sadā bhavet |
manasā mana ālokya daśapratyayadṛśyate || 64 ||

yadā pratyayā dṛśyante tadā yogīśvaro bhavet || 65 ||

bindunādakalājyotirabindurdhruvatārakam |
śāntaṃ ca tadatītaṃ ca paraṃ brahma taducyate || 66 ||

	manastu brahmāvaraṇaṃ tanmanasaḥ sattvāṃśataḥ naṣṭe nivāraṇaṃ 
brahma prakāśata ityāha- mana iti | 
śuddhasattveśvarabhāvamāpannamanastu mano'haṃ gaganākāraṃ, 
saṃkalpādivṛttyabhāvāt | tathā cet sattvavṛttimanmano brahmetyata 
āha- na manaḥ kevalaḥ para iti || 60 || rajastamovṛttikaṃ manastu manaḥ 
karmāṇi jāyante | yasya manaścedunmanībhūyāt || 61 || 
sāttvikabhāvāpannena manasā tama ādibhāvāpannaṃ mana ālokya mithyeti 
dṛṣṭvā evaṃ darśanato vṛttiśūnyam || 62-63 ||

p. 461) ālokya sthitasya yoginaḥ daśapratyayadṛśyate- daśamo'si 
iti bodhitasya daśamo'smi iti pratyayavat tat tvamasi iti bodhitasya brahmāsmi iti 
pratyayo dṛśyate | brahmāsmīti jñānamudetīti bhāvaḥ || 64-65 || 
pratyayagocaraṃ brahma kīdṛśamityatra bindunādeti | svājñādidṛṣṭyā 
virāḍādirūpeṇa bindunādakalājyotiḥ | otrādervirāḍādivilakṣaṇatvāt 
abinduḥ otā, dhruvatārakam anujñātṛcaitanyaṃ, 
svakāryāpekṣayā svayaṃ dhruvaṃ sat svopāsakabhavasāgarasaṃtāraṇāt | 
virāḍādyanujñātrantakalanāśāntaṃ anujñaikarasacaitanyaṃ, 
tadatītaṃ tvavikalpacaitanyam | yat bindvādi tadatītāntaṃ vibhāti vastutaḥ tat 
sarvaṃ paraṃ brahmetyucyate | 
svātiriktabindvādigataheyāṃśāpahnavasiddhaniṣpratiyogikasvamātratayā 
bṛṃhaṇāt brahmatvaṃ niraṃkuśamityarthaḥ || 66 ||

prāṇacittayoravinābhāvaḥ

hasatyullasati prītyā krīḍate modate tadā |
tanoti jīvanaṃ buddhyā bibheti sarvato bhayāt || 67 ||

rodhate budhyate śoke muhyate navasaṃpadā |
kampate śatrukāryeṣu kāmena ramate hasan || 68 ||

smṛtyā kāmarataṃ cittaṃ vijānīyāt kalebare |
yatra deśe vasedvāyuścittaṃ tadvasate dhruvam || 69 ||

manaścandro ravirvāyurdṛṣṭiragnirudāhṛtaḥ |
bindunādakalā brahman viṣṇubrahmeśadevatāḥ || 70 ||

	brahmātirekeṇa yaccintanīyaṃ taccittamityāha- hasatīti || 67-68 
|| evaṃ hasanādikāmaramaṇāntasmṛtyā | 
prāṇacittayoravinābhāvatāmāha- yatreti || 69 ||

p. 462) manaḥprāṇadṛṣṭīnāṃ candrārkāgnitāṃ bindunādakalānāṃ 
brahmaviṣṇvīśatāṃ cāha- mana iti || 70 ||

nādānusaṃdhānaṃ manolayahetuḥ

sadā nādānusaṃdhānāt saṃkṣīṇā vāsanā bhavet |
nirañjane vilīyete marunmanasi padmaja || 71 ||

yo vai nādaḥ sa vai bindustadvai cittaṃ prakīrtitam |
nādo binduśca cittaṃ ca tribhiraikyaṃ prasādhayet || 72 ||

mana eva hi binduśca utpattisthitikāraṇam |
manasotpadyate binduryathā kṣīraṃ ghṛtātmakam || 73 ||

	vāsanāvanmanolayahetuḥ kimityatra sadeti | vāsanākṣayasamakālaṃ 
nirañjane || 71 || nādabinducittānāmekatvaṃ bhāvanīyamityāha- ya iti || 
73 || kathaṃ punaḥ manobindvorekatvamityata āha- mana iti || 73 ||

manoyuktaprāṇābhyāsavidhiḥ

ṣaṭ cakrāṇi parijñātvā praviśet sukhamaṇḍalam |
praviśedvāyumākṛṣya tathaivordhvaṃ niyojayet || 74 ||

vāyuṃ binduṃ tathā cakraṃ cittaṃ caiva samabhyaset |
samādhinaikena samamamṛtaṃ yānti yoginaḥ || 75 ||

	sarvānarthahetumanovilayārthaṃ ṣaṭcakraparijñānapūrvakaṃ 
manoyuktapavanābhyāsaḥ kartavya ityāha- ṣaḍiti | suṣumnāntarvilasitaṃ 
sukhamaṇḍalam || 74 || yoginaḥ samādhisamakālaṃ kṛtakṛtyā 
bhavantītyāha- samādhineti || 75 ||

p. 463) 	gurūpadeśapūrvakamabhyāsaṃ vinā na jñānodayaḥ

yathāgnirdārumadhyastho nottiṣṭhenmathanaṃ vinā |
vinā cābhyāsayogena jñānadīpastathā na hi || 76 ||

ghaṭamadhye yathā dīpo bāhye naiva prakāśate |
bhinne tasmin ghaṭe caiva dīpajvālāvabhāsate || 77 ||

svakāyaṃ ghaṭamityuktaṃ yathā jīvo hi tatpadam |
guruvākyasamaṃ bhinne brahmajñānaṃ prakāśate || 78 ||

karṇadhāraṃ guruṃ prāpya tadvākyaṃ plavavaddṛḍham |
abhyāsavāsanāśaktyā taranti bhavasāgaram || 79 ||

ityupaniṣat ||

	abhyāsaṃ vinā jñānaṃ nodetītyatra sadṛṣṭāntamuttaramāha- 
yatheti || 76 || kiṃca- ghaṭamadhye || 77 || ghaṭamityuktam, atra 
prathamārthe dvitīyā | jīvo hi tatpadaṃ jīvagataheyāṃśāpāye jīvasya 
tatpadatvāt | tadgatasvājñāne guruvākyasamaṃ bhinne || 78 || 
naukācālakasthānīya ācāryaḥ plavasthānīyo'yaṃ tadupadiṣṭārthaḥ | 
santastamāśritya bhavasāgaraṃ tarantītyāha- karṇeti | śiṣyāḥ 
śrutyācāryaprasādajajñānasamakālaṃ 
niṣpratiyogikabrahmamātrāvasthānalakṣaṇakaivalyaṃ yāntītyarthaḥ || 79 || 
itiśabdaḥ ṣaṣṭhādhyāyaparisamāptyarthaḥ | upaniṣacchabdastu 
śāstraparisamāptyarthaḥ ||

iti ṣaṣṭho'dhyāyaḥ

śrīvāsudevendraśiṣyopaniṣadbrahmayoginā |
yogaśikhopaniṣado vyākhyānaṃ likhitaṃ sphuṭam |
śikhopaniṣado vyākhyāgranthaḥ saptaśataṃ smṛtaḥ ||

iti śrīmadīśādyaṣṭottaraśatopaniṣacchāstravivaraṇe 
triṣaṣṭisaṃkhyāpūrakaṃ yogaśikhopaniṣadvivaraṇaṃ saṃpūrṇam




###########   END OF FILE  #######
