####################################################
MUKTABODHA INDOLOGICAL RESEARCH INSTITUTE
Use of this material (e-texts) is covered by Creative Commons license BY-NC 4.0
Catalog number: M00208
Uniform title: karaṇāgama
Main title: karaṇāgama kriyāpāda

Description: 
karaṇāgama kriyāpāda


Notes: 
Transcribed by the staff of Muktabodha under the supervision of Mark S. G. Dyczkowski.


Revision 0: April 5, 2010 

Muktabodha gratefully acknowledges the assistence of the venerable ārādhya swamī candraśekhara who, as the president of the śaivabhāratīśodhapratiṣṭhānam and head of the jaṅgamavāḍī maṭha vārāṇasī, has given permission to make this e-text and put it up on the Muktabodha website.

Publisher : śaivabhāratīśodhapratiṣṭhāna
Publication year : 1994
Publication city : <vArANasI>
Publication country : India
####################################################


prathamaḥ paṭalaḥ

devyuvāca

devadeva jagannātha sarvajña karuṇānidhe |
prasannāt tatrabhavato dharmā nānāvidhāḥ śrutāḥ |
vihitāḥ pūrvaśaivānāṃ saṃmatāḥ śrutisaṃtateḥ || 1 ||

bhavatā hi purā proktaṃ karuṇāyantritātmanā |
vīraśaivīyadharmāstu sarvadharmottamā iti |
tānadya śrotukāmā'smi prasanno brūhyaśeṣataḥ || 2 ||

mahādeva uvāca

sādhu pṛṣṭaṃ tvayā devi lokānugrahacittayā |
hanta te kathayiṣyāmi dharmān śāmbhavasaṃmatān |
sadyomuktipradānadya madīyajñānasādhanān || 3 ||

śāmbhavavrataparigrahaṇam

yadetacchāmbhavaṃ nāma vrataṃ śrutyantasaṃmatam |
punarbhavaprahāṇāya mumukṣustatsamācaret || 4 ||

p. 2) brahmacārī gṛhastho vā vānaprastho yatistu vā |
yoṣidvā parigṛhṇīyāt sadyomuktiṃ yadīcchati || 5 ||

vidyate nāsya sadṛśaṃ vedeṣvanyeṣu vā kvacit |
kāṅkṣeta muktiṃ yaḥ sadyaḥ sa etadvratamācaret || 6 ||

titīrṣurjanmavārāśiṃ gurupotaṃ samāśrayet |
samyak parīkṣya vai śiṣyaṃ gṛhṇīyād deśikottamaḥ || 7 ||

nivedayiṣyanmajjñānaṃ dadyādādau śirovratam |
anyathā guruśiṣyau tau patato narakāmbudhau || 8 ||

atyāśramaṃ pāśupataṃ śāmbhavaṃ tacchirovratam |
ityevaṃ nāmabhiḥ puṇyairnigamānteṣu gīyate || 9 ||

dīkṣātrayanirdeśaḥ

tanutrayagatānādimalatrayamasau guruḥ |
dīkṣātrayeṇa saṃdahya liṅgatrayamupādiśet || 10 ||

p. 3) svāgre sthitasya śiṣyasya deśikaḥ karuṇānidhiḥ |
kuryād dīkṣāṃ mahāśaivīmavidyāpāśakṛntinīm || 11 ||

dīyate liṅgasambandhaḥ kṣīyate ca malatrayam |
dīyate kṣīyate yasmāt sā dīkṣeti nigadyate || 12 ||

sā dīkṣā paramā śaivī tridhā bhavati nirmalā |
ekā vedhātmikā sākṣādanyā mantrātmikā matā |
kriyātmikā parā kācidevameva tridhā bhavet || 13 ||

hastamastakasaṃyogād duṣṭervedheti kīryate |
guruṇodīritā karṇe sā hi mantrātmikā bhavet |
śiṣyapāṇitale dattā yā dīkṣā sā kriyā bhavet || 14 ||

atraikaikāpi vikhyātā dīkṣāsaptakaśobhitā |
tatprakāraṃ pravakṣyāmi śṛṇuṣvaikāgramānasā || 15 ||

p. 4) maṇḍapanirmāṇavidhiḥ

dīkṣayiṣyannihācāryaḥ śiṣyaṃ pūrvoktalakṣaṇam |
yuktakāle tadaṅgāni dravyāṇyāhṛtya yatnataḥ |
maṇḍapaṃ kārayet samyagvakṣye tallakṣaṇaṃ yathā || 16 ||

daśabhiḥ sūryahastairvā manubhirnṛpahastakaiḥ |
dīkṣārthaṃ maṇḍapaṃ kuryāt ṣoḍaśastambhasaṃyutam || 17 ||

eteṣāṃ maṇḍapānāṃ ca pañcahastonnatiṃ viduḥ |
caturasraṃ caturdvāraṃ catustoraṇabhūṣitam || 18 ||

nyagrodhastasya pūrvasyāṃ dakṣiṇasyāmudumbaraḥ |
aśvattha uttarasyāṃ ca plakṣaḥ paścimato bhavet || 19 ||

navabhāgaikabhāge tu madhye vedīṃ prakalpayet |
hastamātrasamutsedhāṃ darpaṇodarasannibhām || 20 ||

kuṇḍāni kalpayettatra nava pañcaikameva vā |
pūrvasmiṃścaturaśraṃ syādvahnau pippalapatravat || 21 ||

ardhacandraṃ tu yāmye syānnair-ṛtyāṃ tu trikoṇakam |
vṛttaṃ syādvāraṇe bhāge vāyavye tu ṣaḍaśrakam || 22 ||

padmaṃ syāduttare bhāge caiśānyāmaṣṭakoṇakam |
syādīśānendrayormadhye vṛttaṃ vā caturaśrakam || 23 ||

indrādisomakāṣṭhāntamaiśānyāṃ ca prakalpayet |
caturaśrārdhacandre ca vṛttaṃ padmaṃ ca vartulam || 24 ||

ekāgnivedikā pūrve cottare paścime'pi vā |
īśānyāṃ caturaśraṃ vā vṛttaṃ vā'pi prakalpayet || 25 ||

sthaṇḍilaṃ vā'tha kurvīta hastamātrapramāṇakam |
sikatābhirmṛdā vā'pi guṇāṅgulamitonnatim |
maṇḍapaṃ racayitvaivaṃ dhvajādyaistaṃ vibhūṣayet || 26 ||

muktājālavitānaiśca phalapallavapaṅkajaiḥ |
rambhābhirdarbhamālābhirdarpaṇairdhūpavartibhiḥ || 27 ||

tatra gaurīlatāliṅgamaṇḍalaṃ vilikhed budhaḥ |
pañcavarṇayutaiścūrṇairathavā śubhravarṇakaiḥ || 28 ||

dīkṣāvidhānam

snātaḥ sabhasmarudrākṣaḥ sakalīkṛtavigrahaḥ |
gururmāheśvaraiḥ sārdhaṃ prāpya maṇḍapamasya tu || 29 ||

p. 6) dvārāṇyastreṇa samprokṣya tāni catvāri cārcayet |
oṃ hāṁ śāntikalābhikhyadvārāya nama ityapi |
oṃ hāṁ vidyākalābhikhyadvārāya nama ityapi || 30 ||

hāṁ nivṛttikalābhikhyadvārāya nama ityapi |
hāṁ pratiṣṭhākalābhikhyadvārāya nama ityapi |
pūrvādīni samabhyarcya tatastacchākhayornyaset || 31 ||

nandinaṃ ca mahākālaṃ bhṛṅgiṇaṃ ca vināyakam |
vṛṣaṃ skandaṃ tathā devaṃ caṇḍaṃ dvau dvau caturṣvapi || 32 ||

tālatritayamastreṇa kṛtvā vāmāṅghripārṣṇitaḥ |
ghātratrayaṃ tathā kṛtvā vighnānutsārya yatnataḥ || 33 ||

dvārāṇyastreṇa tūdghāṭya pratīcīdvārato budhaḥ |
antaḥ praviśya yāgopakaraṇānyavalokya ca || 34 ||

astraprākārāvṛtaśca kavacenāvaguṇṭhitaḥ |
sukhāsane tūpaviśet kuśādiparikalpite || 35 ||

tataḥ sa śiṣyastāmbūladakṣiṇābhasmasaṃyutam |
pātraṃ gṛhītvā prabrūyādevaṃ sadgurusannidhau || 36 ||

p. 7) saṃsārāmbudhinirmagnaṃ janmagrāhabhayākulam |
mṛtyupāśavaśaṃ dīnaṃ kṛpayā'nugṛhāṇa mām |
iti vijñāpya tatpātraṃ saṃsthāpyāgre'bhivādayet || 37 ||

gurustatpātramānīya nikṣipya gaṇamadhyake |
parigṛhya gaṇānujñāmupaviśyāsane punaḥ || 38 ||

dīkṣayiṣyannihācāryo deśakālau nigadya ca |
gaṇeśapūjanaṃ kuryāt svastipuṇyāhavācanam || 39 ||

punargaṇānnamaskṛtya deśakālau prakīrtya ca |
dehatrayagatānādimalatrayanivṛttaye || 40 ||

liṅgatrayānusaṃdhānayogyatāvāptaye'pi ca |
ṣaḍadhvaśuddhipūrveṇa śāmbhavena vratena || 41 ||

saptavidhā dīkṣā

dīkṣayiṣya imaṃ śiṣyaṃ śaktipātavidhānataḥ |
iti saṃkalpya dadyācca sapta dīkṣāḥ kriyāntarāḥ || 42 ||

ājñopamā ca kaśābhiṣekākhyā tataḥ param |
svastikārohaṇaṃ bhūtipaṭṭamāyattameva ca |
svāyattamiti saptaitāḥ kriyādīkṣāntarā matāḥ || 43 ||

p. 8) parityajya sadācāraṃ mā pravartasva sarvadā |
ityājñādīkṣayā'diśya tatastvevaṃ vaded guruḥ || 44 ||

purātanakṛtācārasadṛśaṃ kurviti sphuṭam |
upamādīkṣayā'diśya śiṣyapāpāpanuttaye |
prāṇānāyamya vidhivat pañcagavyāni sādhayet || 45 ||

śrīpañcakalaśārthaṃ tu ṛtviji vṛṇuyād guruḥ |
caturṇāṃ caturācāryā madhyasya ca svayaṃ bhavet || 46 ||

āvāhayecca kalaśe madhye tvīśānamagrataḥ |
sadyojātaṃ ca pūrvasmin vāmadevaṃ tu dakṣiṇe || 47 ||

uttare tatpuruṣaṃ ca aghoraṃ cātha paścime |
tattanmantraiḥ samāvāhya pūjayettadanantaram || 48 ||

p. 9) jalādhivāsanam

maṇḍapottaradigbhāge maṇḍalaṃ parikalpya tu |
śivaliṅgaṃ samuddhṛtya pañcasūtropalakṣitam || 49 ||

tāmrapātre vinikṣipya deśakālau prakīrtya ca |
gharṣaṇādikriyājātajātadoṣopaśāntaye || 50 ||

hiraṇyaśṛṅgapramukhairanuvākairanukramāt |
śivaliṅgaṃ snāpayāmītyabhiṣiñcedanantaram || 51 ||

pañcagavyena siddhena śuddhaiḥ pañcāmṛtairapi |
abhiṣiñcediṣṭaliṅgaṃ pañcabrahmamanūttamaiḥ || 52 ||

p. 10) śuddhodakena talliṅgaṃ punaḥ saṃsnāpya deśikaḥ |
pātrāntare vinikṣipya nair-ṛte padmamaṇḍale |
nikṣipya gandhapuṣpādyairarcayed deśikottamaḥ || 53 ||

tataḥ śāṇādisaṃgharṣajātatāpopaśāntaye |
vāruṇe maṇḍale prasthamitapānīyapūrite || 54 ||

tāmrapātre tu nikṣipya talliṅgaṃ vastraveṣṭitam |
jalādhivāsanaṃ kuryādabliṅgairmanubhistataḥ || 55 ||

jalāduttārya talliṅgaṃ snānapātre nidhāya vai |
tatpātraṃ tu vinikṣipya maṇḍale vāyukoṇage || 56 ||

pañcagavyena ca tathā bhasmanā gandhavāribhiḥ |
taduktamantraiḥ saṃsnāpya liṅgamudvartya vāsasā || 57 ||

pātrāntare vinikṣipya tatpātraṃ somamaṇḍale |
nidhāya gandhapuṣpādyairarcayed deśikastataḥ || 58 ||

dhānyādhivāsanam

saptadhātusphūrtaye tu kuryāddhānyāvidhivāsanam |
tadvidhānaṃ pravakṣyāmi śṛṇu devi samāsataḥ || 59 ||

p. 11) dakṣiṇe maṇḍale prasthapramitaiḥ śālibhiḥ kramāt |
tadardhaistaṇḍulaiścaiva tadardhaiśca tilaistathā || 60 ||

uparyupari vinyasya sthaṇḍilāni prayatnataḥ |
darbhairācchādya talliṅgaṃ prākchiraskamadhomukham || 61 ||

tatra nikṣipya gandhādīn darbhāṃstatpuruṣeṇa tu |
liṅge nikṣipya tasyāṣṭadikṣukumbhān vinikṣipet || 62 ||

aṣṭavidyeśvarāṃsteṣu cāvāhya paripūjya ca |
vastrairācchādya kurvīta śivāgnimukhamapyatha || 63 ||

śayanālliṅgamuddhṛtya vahnidiggatamaṇḍale |
saṃsthāpya rudrasūktena saṃsnāpya tadanantaram |
maṇḍale pūrvadiksaṃsthe nikṣipya ca samarcayet || 64 ||

punastalliṅgamādāya maṇḍale tvīśakoṇage |
pātrāntare vinikṣipya pañcarudraistu snāpayet |
dhānyādhivāsakalitamaṇḍalīkalaśodakaiḥ || 65 ||

p. 12) adhvanyāsādividhiḥ

tataḥ śivakalāvāhanārthaṃ kuryād yathāvidhi |
adhvanyāsān ṣaḍapyatra liṅge saṃkalpyapūrvakam || 66 ||

bhuvanābhikhyamadhvānaṃ paṭṭikāyāmadho nyaset |
tatkañje tu padādhvānaṃ varṇādhvānaṃ ca madhyake || 67 ||

ūrdhvakañje kalādhvānaṃ paṭṭikāyāṃ tathā punaḥ |
tattvādhvānaṃ ca vinyasyettata ājyapraghārike |
mantrādhvānaṃ ca vinyasya gandhādyairabhipūjayet || 68 ||

agnyādisthāpanam

tatkalāsthairyasiddhyarthaṃ homaṃ kuryād vicakṣaṇaḥ |
caturviṃśatyuttaratriśatasaṃkhyāyutena ca |
pañcākṣareṇa manunā satāreṇa tathā punaḥ || 69 ||

pradhānakuṇḍe juhuyād vyāhṛtībhirghṛtena tu |
jayādibhiśca juhuyādagniṃ rakṣedanantaram || 70 ||

śiṣyaṃ samāhvayan saumyaṃ saumyātropaviśeti ca |
kūrmāsanoparigate kuśādiparikalpite || 71 ||

p. 13) āsane samupāveśya pañcabrahmamanūttamaiḥ |
karanyāsaṃ vidhāyādau prāṇasandhāraṇādibhiḥ |
viśodhya dehaṃ tadanu vidadhyād bhūtaśodhanam || 72 ||

sakalīkaraṇaṃ kuryācchiṣyadehasya deśikaḥ |
pañcagavyena tasyātha kuryādantarviśodhanam || 73 ||

atha śiṣyasyābhiṣekadīkṣāṃ dadyād gurūttamaḥ |
anādibhavasaṃpannasarvadoṣopaśāntaye || 74 ||

pañcakumbhodakaiḥ śuddhaiḥ śiṣyaṃ saṃsnāpayedapi |
pañcatattvaviśuddhyarthaṃ pañcabrahmamanūn japan || 75 ||

pañcakumbheṣu ghaṭitaṃ sūtramuddhṛtya deśikaḥ |
viśvettāteti taddhaste badhnīyāt kaṅkaṇaṃ tataḥ || 76 ||

ṣaḍadhvaśodhanam

ṣaḍadhvaśodhanadvārā māṃsapiṇḍanivṛttaye |
svastikārohaṇābhikhyāṃ dīkṣāṃ dadyādyathāvidhi || 77 ||

saṃhārakramato vidvān śabdārthātmaṣaḍadhvanaḥ |
pādādiṣu tu vinyasyecchiṣyasya niyatātmanaḥ || 78 ||

p. 14) varṇādhvānaṃ śabdarūpaṃ vinyasyet pādayorbudhaḥ |
artharūpaṃ kalādhvānaṃ meḍhre nyasyedanantaram || 79 ||

śabdarūpaṃ padādhvānaṃ nābhau vinyasya deśikaḥ |
tattvādhvānaṃ tvartharūpaṃ hṛdi nyasyedatandritaḥ || 80 ||

mantrādhvānaṃ śabdarūpaṃ vinyasyaivaṃ mukhe tathā |
artharūpaṃ ca bhuvanādhvānaṃ nyasyecchirasyapi || 81 ||

pādādiṣu śikhānteṣu ṣaṭsu sthāneṣu saṃyataḥ |
ṣaḍakṣarāṇi vinyasya ṣaḍvāraṃ deśikastataḥ || 82 ||

bhūtirudrākṣadhāraṇam

anādimalasaṃhṛtyai bhūtipaṭṭākhyadīkṣayā |
snānamuddhūlanaṃ bhūtyā dhāraṇaṃ cāpi kārayet |
tataḥ śikhādisthāneṣu rudrākṣān dhārayet kramāt || 83 ||

rudrākṣamekaṃ saṃmantrya sampūjya ca yathāvidhi |
śiṣyasya dakṣiṇe haste badhnīyād bandhamuktaye || 84 ||

śiṣyasya dehasthāṇavādimalatrayanivṛttaye |
caturviṃśatyuttaratriśatasaṃkhyā yutena tu |
pañcākṣareṇa juhuyāt satāreṇa ghṛtena vai || 85 ||

p. 15) hutvā vyāhṛtibhiścaiva jayādibhirapi kramāt |
pūrṇāhutiṃ vidhāyāgniṃ śiṣyahṛtsarasīruhe |
saṃhāramudrayā'ropya pidadhyānmaṇḍaladvayam || 86 ||

rudrādikṣetrapālāntaṃ baliṃ tatpūrvamaṇḍale |
dvitīye ca mahendrādimaheśāntaṃ baliṃ kṣipet |
anantaraṃ gururdadyād dīkṣāmāyatttasaṃjñitām || 87 ||

āyattadīkṣā svāyattadīkṣā ca

madhyamaṇḍalanikṣiptaṃ sūtrapañcakalakṣitam |
śānteśvarābhidhaṃ sarvamantranyāsopaśobhitam || 88 ||

iṣṭaliṅgaṃ samādāya vāmahaste'bhipūjya ca |
saumyaitalliṅgamīkṣasvetīṣṭaliṅgaṃ pradarśayet || 89 ||

gurvantevāsinormadhye grāhayitvā paṭaṃ tadā |
cūrṇikāmaṅgaladhvānaiḥ paṭheyurmaṅgalāṣṭakam || 90 ||

tato māheśvaraiḥ sārdhaṃ śiṣyamuddiśya deśikaḥ |
aṅgatraye'pi dṛḍhato liṅgavān bhava sarvadā || 91 ||

p. 16) iti bruvan javanikāṃ varjayan śiśyamūrdhani |
dhruvaṃ ta iti mantreṇa nikṣipenmaṅgalākṣatān || 92 ||

uttarābhimukhaṃ śiṣyaṃ vāmabhāge nijāsane |
niveśayan tasya dadyād dīkṣāṃ svāyattasaṃjñitām || 93 ||

vastreṇācchādayan śiṣyamātmānaṃ ca gurustadā |
vāmahastaṃ tu śiṣyasya mūlenaivābhimantrya ca || 94 ||

saptavāraṃ susampūjya svavāmakarasaṃsthitam |
nikṣepattatra talliṅgaṃ triyambakamanuṃ smaran |
tataḥ saptāpi dadyācca dīkṣāstāḥ samayādikāḥ || 95 ||

saptavidhā dīkṣā

ādyā samayasaṃjñā syānniḥsaṃsārā dvitīyakā |
nirvāṇākhyā tṛtīyā syāt tattvasaṃjñā caturthikā || 96 ||

pañcamādhyātmasaṃjñā syāt ṣaṣṭhī tattvaviśodhinī |
saptamī tattvabodhā syād vedhādīkṣāntarā imāḥ || 97 ||

samayadīkṣā

prāṇānāyamya ca guruḥ saptemāḥ samayādikāḥ |
kariṣya iti saṅkalpya tanmūrdhānaṃ samarcya ca || 98 ||

p. 17) ṣaḍakṣareṇa manunā hastaṃ svasya ca dakṣiṇam |
ṣaḍvāramabhimantryātha śivahastaṃ vibhāvya ca |
taṃ śiṣyaśirasi nyasya paṭhedekāgramānasaḥ || 99 ||

ayaṃ me hastaṃ ityevaṃ mantraṃ śiṣyaṃ vilokayan |
bho śiṣyeti ca sambodhya brūyādevaṃ vicakṣaṇaḥ || 100 ||

hitvā bandhujane prītiṃ tāṃ bhakteṣu sthirāṃ kuru |
evaṃ samayamādiśya niḥsaṃsārāṃ nibodhayet || 101 ||

niḥsaṃsārā dīkṣā

dehendriyādisaṃsāraṃ parihṛtya sadā mama |
pūjopacāraḥ saṃsāra iti bhāvaya cetasi |
ityādiśya ca dayācca dīkṣāṃ nirvāṇasaṃjñitām || 102 ||

nirvāṇadīkṣā

malatrayasamudbhūte tāpatrayabhayākule |
durante durbhavopānte mano na kuru yatnataḥ |
iti nirvāṇamādiśya dadyāt tattvābhidhāyinīm || 103 ||

p. 18) tattvadīkṣā

liṅgāṅgatattve vijñāya liṅgasāyujyavān bhava |
upadiśyaivamatha ca dadyādadhyātmasaṃjñitām || 104 ||

adhyātmadīkṣā

prāṇe liṅgaṃ pratiṣṭhāpya liṅge prāṇaṃ nidhāya ca |
liṅgaṃ nirīkṣamāṇaḥ san liṅgaprāṇī sadā bhava |
ādiśyaivaṃ tato dadyāt tattvasaṃśodhanātmikām || 105 ||

tattvasaṃśodhanadīkṣā

śabdādīn viṣayān sarvāṃstattadindriyagocarān |
ācāraliṅgamukhyebhyaḥ ṣaḍliṅgebhyaḥ samarpayet || 106 ||

tattvabodhākhyā dīkṣā

vartasva śuddhadhīrnityaṃ prayato'pi jitendriyaḥ |
upadiśyaivamapi ca dadyāt tattvopadeśinīm |
dadyāddīkṣāṃ vidhānajñaḥ kṛpāparavaśo guruḥ || 107 ||

saccitsukhanijākāraṃ liṅgaṃ yad brahmasaṃjñitam |
tadasi tvamupāsvātastadevāhamiti dhruvam |
bodhākhyayā dīkṣayaivaṃ śiṣyamādiśya deśikaḥ || 108 ||

p. 19) saptavidhā mantradīkṣā

prāṇānāyamya ca gururmanudīkṣācikīrṣayā |
sapta caikāgracittādyā dadyād dīkṣā anukramāt || 109 ||

tatraikāgramatistvādyā dvitīyā tu dṛḍhavratā |
pañcendriyārpaṇābhikhyā tṛtīyā parikīrtitā || 110 ||

ahiṃsākhyā turīyā syālliṅganiṣṭhā tu pañcamī |
anantarā vinirdiṣṭā ṣaṣṭhī liṅgamanolayā |
saptamī tu samākhyātā sadyomuktisamāhvayā || 111 ||

tatsvarūpaṃ pravakṣyāmi śṛṇu devi samāsataḥ |
iṣṭaliṅgāt paraṃ vastu śiṣya tvaṃ nāvalokaya |
ityekāgramatiṃ datvā dīkṣāṃ dadyād dṛḍhavratām || 112 ||

śarīrapātaparyantaṃ na jahīhi vratānyapi |
dṛḍhavratāmiti proktvā dadyāt pañcendriyārpaṇām || 113 ||

satyahaṃ matpatirliṅgamiti niścitya cetasi |
sadā tanumanobhāvāniṣṭādibhyaḥ samarpaya |
ityādiśya tato dadyādahiṃsāsaṃjñitāṃ guruḥ || 114 ||

p. 20) sarvāṇīmāni bhūtānyapyātmavat paribhāvayan |
mā hiṃsīrityupādiśya liṅganiṣṭhāmupādiśet || 115 ||

ādimadhyāntarahitaṃ liṅgaṃ yad brahmasaṃjñitam |
tanniṣṭho bhava sadbuddha ityupādiśya sadguruḥ |
dīkṣāmupadiśed bhūyo liṅgarūpamanolayām || 116 ||

liṅgarūpamabhidhyāyannamanaskaściraṃ bhava |
ityādiśya punardadyāt sadyomuktisamāhvayām || 117 ||

mantropadeśavidhiḥ

maduktārthe sthiramatiḥ pravartasva visaṃśayaḥ |
iti sambodhya sa gururmantradvayamidaṃ paṭhet |
prāṇeṣvantariti spaṣṭaṃ śivena vacaseti ca || 118 ||

śiṣyasya dakṣiṇe karṇe ṣaḍakṣaramanuṃ śanaiḥ |
trivāramupadiśyaivaṃ bhāvitāṃ manudīkṣayā || 119 ||

śaivīṃ kalāṃ svamanasā vibhāvya ca tataḥ param |
dṛṣṭāvānīya ca tayā śiṣyavāmakarasthite |
liṅge niveśayet kṣipraṃ mūlamantramanusmaran || 120 ||

p. 21) yathā kalā tathā bhāvo yathā bhāvastathā manaḥ |
yathā manastathā dṛṣṭiryathā dṛṣṭistathā sthalam || 121 ||

jalakumbhāgrasadvyāptatailabinduryathā tathā |
dehaprāṇātmasuvyāptā saṃsthitā śāmbhavī kalā || 122 ||

jvalatkālānalābhāsā taṭitkoṭisamaprabhā |
tasyordhve tu śikhā sūkṣmā cidrūpā paramā kalā || 123 ||

yā kalā paramā sūkṣmā tattvānāṃ bodhinī parā |
tāmākṛṣya yathānyāyaṃ liṅge samupaveśayet |
prāṇapratiṣṭhāmantraṃ ca mūlamantraṃ pathedapi || 124 ||

athāsmin saṃskṛte liṅge susthiro bhava sarvadā |
kiñca bhaktaikagātrastvaṃ bhavetyabhyarthayecca mām || 125 ||

mā bhūyā bhautikaprāṇī liṅgaprāṇī bhaveti ca |
śiṣyamādiśya dadyācca pādatīrthaprasādakau || 126 ||

p. 22) bhūyo'pyupadiśocchiṣyaṃ sadguruḥ karuṇānidhiḥ |
māheśvarān guruṃ liṅgaṃ samyagarcaya nityaśaḥ || 127 ||

aṣṭasvāvaraṇeṣu tvaṃ śraddhāṃ kuru prayatnataḥ |
pravartasva mahābuddhe pañcācāreṣvapi kramāt || 128 ||

aṅgaliṅgapratiṣṭhādīkṣā

iti sambodhya bhūyo'pi prāṇānāyamya deśikaḥ |
aṅgaliṅgapratiṣṭhākhyāṃ dīkṣāṃ śiṣyasya dhīmataḥ || 129 ||

kariṣ.ya iti saṃkalpya liṅgaṃ baddhvā suvāsā |
namo brahmaṇa ityetaṃ dhṛtimantraṃ samuccaran || 130 ||

śiṣyasya kaṇṭhe haste vā badhnīyāt tadanantaram |
gurvantevāsinorvāsa ācchādakamanūtsṛjet || 131 ||

śiṣyakartavyanirdeśaḥ

gurave'tha sa śiṣyasu praṇāmatrayamācaret |
gobhūmyādyairmahādānairdeśikaṃ paritoṣayet || 132 ||

sadyomuktipradametad vratam

ayi proktaṃ mayā devi sadyomuktipradaṃ vratam |
śṛṇu vedeṣvananteṣu vistṛteṣvāgameṣu ca |
nātaḥ parataraṃ kiñcidvidyate mokṣasādhanam || 133 ||

śrautasmārtasadācāraparasyānantajanmasu |
cittaśuddhyā bhaved bhaktiranyadevasamāśrayā || 134 ||

anyadevārcanavyagracetaso'nantajanmasu |
devāntaraprasādena mayi bhaktiḥ prajāyate || 135 ||

madarcanaparasyāpi dehino bahujanmasu |
labhyate matprasādena kasyāpyantimajanmanaḥ || 136 ||

vratamahimā

deśikasya prasādena yena labdhamidaṃ vratam |
na taṃ māyā'nubadhnāti na sa bhūyo'bhijāyate || 137 ||

gurubodhāgninā dagdhā yasya pāśā hyaśeṣataḥ |
tasya nirdagdhabandhasya punarbandhaḥ kathaṃ bhavet || 138 ||

gurukāruṇyapīyūṣarasāsvādavinodinaḥ |
amṛtasyāsya nikaṭaṃ kathaṃ mṛtyuḥ prayāsyati || 139 ||

p. 24) gurudattaparajñānaprakāśavilasaddṛśaḥ |
bhāsvatastasya tu tamaḥ sakāśāṃ kathameṣyati || 140 ||

anavadhyasmadānandatundilasya mahāmateḥ |
viduṣo nityatṛptasya kathaṃ śoko bhaviṣyati || 141 ||

śrutau yasya madīyoktau viśvāsaḥ paramo bhavet |
sa evātrādhikārī syānnānyo mokṣāya kalpate || 142 ||

iti devi mayāproktaṃ śāmbhavavratalakṣaṇam |
gopanīyaṃ prayatnena kimataḥ śrotumicchasi || 143 ||

iti śrīkāraṇagame uttabhāge śrīparvatīparameśvarasaṃvāde kriyāpāde 
mahāpāśupatavidhirnāma prathamaḥ paṭalaḥ || 1 ||




dvitīyaḥ paṭalaḥ

devyuvāca

devadeva mahādeva jagadīśa namo'stu te |
etadākarṇanādasmi kṛtakṛtyā maheśvara || 1 ||

atra me jāyate kaścit saṃśayaḥ śaśiśekhara |
tadapākuru kāruṇyāt prāṇeśa śṛṇu madvacaḥ || 2 ||

jñānādeva tu kaivalyamiti proktaṃ tvayā purā |
etadvratenaiva bhavenmuktirityucyate katham || 3 ||

jñānena na vinā muktiryadi syād dehadhāriṇām |
vratenānuṣṭhitena syāt kiṃ phalaṃ brūhi tattvataḥ || 4 ||

mahādeva uvāca

jñānādeva kaivalyam

sādhu pṛṣṭaṃ devi vakṣyāmyavahitā śṛṇu |
jñānādeva tu kaivalyamiti satyaṃ vaco mama || 5 ||

p. 26) tathā'pi jñānasamprāptirvratena na vinā bhavet |
jñānopadeśaḥ kārtsnyena vrate'sminnucyate kila |
vratenānena na vinā jñānāyādhikṛto bhavet || 6 ||

adīkṣāsaṃskṛte jantāvapavitrahṛdākule |
upadiṣṭamapi jñānaṃ maruvanna prarohati || 7 ||

labdhaṃ kathamapi jñānaṃ liṅganiṣṭhāvivarjite |
na phalāya bhavatyeva yathā sasyamarakṣitam || 8 ||

dīkṣāsaṃskṛtisaṃśuddhe citte jantoḥ samarpitam |
liṅgāṅgasāmarasyākhyaṃ manniṣṭhāgopitaṃ param |
bhaktisiktaṃ mama jñānaṃ mokṣāya bhavati dhruvam || 9 ||

matprasādena na vinā muktiḥ saṃsṛtibandhanāt |
mama jñānena na vinā matprasādo bhaviṣyati || 10 ||

dīkṣāyā jñānasādhanatvam

majjñānaṃ na bhavatyeva hyanayā dīkṣayā vinā |
tasmādīyaṃ mahādīkṣā mokṣadā niścitā khalu || 11 ||

p. 27) tasmād dīkṣāmimāṃ muktvā mokṣakāmaḥ pathāntaraiḥ |
gacchanna muñcate jantuḥ kalpakoṭiśatairapi |
tasmādasaṃśayaṃ devi vrametad vimuktidam || 12 ||

devyuvāca

devātra mama bhūyo'pi jāyate saṃśayo mahān |
uktaṃ hi bhavatā dīkṣā jñānadvārā vimokṣadā |
tasmāt siddhā hi dīkṣāyā jñānasādhanatā param || 13 ||

vidyeta dīkṣitaḥ kaścit samyagjñānavivarjitaḥ |
rāgadveṣānubaddhaśca tasya muktiḥ kathaṃ bhavet || 14 ||

yadi tasyāpi muktiḥ syād jñānāpekṣā nirarthakā |
codvimuktirna tasya syād vratametanna mokṣadam |
tametaṃ saṃśayaṃ chindhi karuṇāvaruṇālaya || 15 ||

mahādeva uvāca

yuktaṃ pṛṣṭavatī devi tuṣṭo'smi tava bhāṣaṇāt |
rahasyaṃ kathayāmyadya tvatsaṃśayanivārakam || 16 ||

p. 28) śāmbhavavratasya jñānasādhanatvam

ajñasya kuṭilasyāpi śāmbhavavratasevinaḥ |
prāṇotkramaṇavelāyāṃ vārāṇasyāmiva dhruvam || 17 ||

jñānamāvedayiṣyāmi matsvarūpanibodhakam |
tena vai mucyate janturmatprasādānna saṃśayaḥ || 18 ||

gṛhṇan dīkṣāmimāṃ vātha vasan vā'nandakānanam |
naro yathecchācāro'pi na bhīyānmṛtyubandhanāt || 19 ||

na janmayātanā jantorna ca saṃyamayātanā |
majjñānavimukhasyāpi śāmbhavavratasevinaḥ || 20 ||

mahāpātakayukto'pi dīkṣitaḥ śucitāmiyāt |
dīkṣitaḥ pātakī caita syād gacchedbhairavayātanām || 21 ||

sa tathā bhairavīmugrāṃ yātanāmanubhūya ca |
madanugrahapātraḥ syānnapunarjanmabhāgbhavet || 22 ||

p. 29) dīkṣito'dīkṣito vā'pi śaivācāravidūṣakaḥ |
bhaktādinindakaścet syānnarakī kālamakṣayam || 23 ||

taduktaṃ hi mayā devi dīkṣayaṃ mokṣadetyaho |
nahyatra saṃśayaḥ kāryo maduktau girikanyake || 24 ||

devyuvāca

mamāparādhaḥ kṣantavyo mīḍhuṣṭama namo'stu te |
tvayi prasanne jagati durlabhaṃ kimu vidyate || 25 ||

na ko'pi viśayo me'sti bhavaduktau bhavodbhava |
śrutau kimasti viśayaḥ sā bhavatsūktireva hi || 26 ||

tathā'pyapṛcchaṃ lokānāṃ saṃśayāpajihīrṣayā |
saṃvṛttā gatasaṃdehā vṛṣavāha kṣamasva mām || 27 ||

mahādeva uvāca

bhavatyāḥ paripṛcchantyā janatānujighṛkṣayā |
neha doṣo'ṇurapyasti guṇa eva mahān bhavet |
paripṛcchasva kimapi vakṣyāmi girinandini || 28 ||

p. 30) devyuvāca

seyaṃ hi śāmbhavī dīkṣā jñāniṣṭhāvidhāyinī |
dṛśyate jñānaniṣṭhā hi yaterevocitā bhavet || 29 ||

nityanaimittikamukhakarmatatparacetasaḥ |
kuṭumbabharaṇavyagramanaso gṛhamedhinaḥ |
jñānaniṣṭhā kathaṃ sadhyā brūhi me karuṇānidhe || 30 ||

mahādeva uvāca

jñānaniṣṭhāyāṃ sarveṣāmadhikāraḥ

mokṣāyādhikṛto loke yatireva kathaṃ bhavet |
brahmacārī gṛhastho vā vānaprastho yatistu vā || 31 ||

brāhmaṇaḥ kṣatriyo vā'tha vaiṣyaḥ śūdro'ntyajo'pi vā |
pumān nāryathavā klībaḥ sarve mokṣādhikāriṇaiḥ || 32 ||

madanugrahapātro yaḥ sarvo mokṣāya kalpate |
matprasādavihīnāya vratametanna rocate || 33 ||

jñānena na vinā mokṣaḥ siddhyet kenāpi suvrate |
jñānaṃ ca na vinā'nena śāmbhavena vratena tu || 34 ||

p. 31) vratametad dvividham

vaidikaṃ tāntrikaṃ ceti vratametad dvidhā bhavet |
dvijānāṃ vaidikaṃ proktamanyeṣāṃ tāntrikaṃ smṛtam || 35 ||

nityaṃ naimittikaṃ vā'pi kriyate gṛhamedhinā |
madārādhanabuddhyā yatkarma tad jñānasādhanam || 36 ||

garujaṅgamaliṅgārcāsādhanaṃ yad bhaved bhuvi |
kuṭumbake vinirdiṣṭaṃ paramaṃ mokṣasādhanam || 37 ||

tatkarma ca kuṭumbaṃ vā na muktipatharodhakam |
liṅganiṣṭhāgariṣṭhasya viduṣo gṛhamedhinaḥ || 38 ||

madbhaktagaṇasaṃsevānirbharānandavaibhavam |
gṛhamedhīva samprāptuṃ kathaṃ pātrī bhavedyatiḥ || 39 ||

viraktaścedyatirbhūyādavirakto gṛhī bhavet |
yatiḥ sannaviraktaścennarakī kālamakṣayam || 40 ||

putradārānuṣaktaḥ sannaviraktaścarannapi |
manniṣṭhāyuktacittaśced gṛhī mukto bhaved dhruvam || 41 ||

p. 32) jñānaṃ vimuktidaṃ proktaṃ nāśramo mokṣasādhanam |
jñānaniṣṭhā hi yasya syācchāmbhavavratapūrvikā |
ko'pi vā bhavatālloke sa hi bandhādvimucyate || 42 ||

tasmādidaṃ vrataṃ proktaṃ paramaṃ mokṣasādhanam |
ito'pi paripṛcchasva kimanyacchrotumicchasi || 43 ||

devyuvāca

kathamatra strīṇāmapyadhikāraḥ ?

vratametaddhi nārīṇāmanuṣṭheyaṃ kathaṃ bhavet |
purastādvā parastādvā kartavyaṃ pāṇipīḍanāt || 44 ||

kathaṃ purastād yujyeta striyaḥ karmaṇi vaidike |
adhikārastu tadyogyavivāhāsaṃskṛtatvataḥ || 45 ||

parastād yadi gṛhyeta bhartṛtastvathavā'nyataḥ |
gṛhyate śāmbhavī dīkṣā bhartṛśced guruḥ sa hi || 46 ||

guruḥ pitā bhavettasya kathaṃ patnī bhavediyam |
anyataścedbhavet tasyā anyaśeṣatvamāgatam |
patyurgurorvā vacasi sthātavyamanayā punaḥ || 47 ||

p. 33) saṅkalpādhikṛtirnāsti yoṣitāmiti kathyate |
tāsāmasyāṃ hi dīkṣāyāmadhikāraṃ kathaṃ bhavet || 48 ||

aviśrāntamanīṣāyā gṛhakṛtyairanārataiḥ |
jñāne labhetāvakāśaḥ patimatyāḥ kathaṃ prabho || 49 ||

liṅganiṣṭhāparāyāḥ syāt kathaṃ putrādipālanam |
kathaṃ vā bhartṛśuśrūṣā kathaṃ putrādipālanam || 50 ||

patireva hi nārīṇāṃ paramaṃ daivataṃ bhavet |
tāsāṃ kathaṃ nu yujyeta devatopāsanaṃ vada || 51 ||

mahādeva uvāca

strīṇāṃ dīkṣāgrahaṇaprakāraḥ

vramāvaśyakamidaṃ kathyate yoṣitāmapi |
anuṣṭheyaṃ parastādvai niyataṃ pāṇipīḍanāt || 52 ||

brāhmaṇīnāṃ hi dīkṣāyā grahaṇaṃ bhartṛto varam |
bharttaryaśakte grahaṇamanyato vā viśiṣyate || 53 ||

abrāhmaṇīnāṃ yujyeta bhartṛto grahaṇaṃ nahi |
abrāhmaṇasya patyurvā nopadeṣṭṭatvamiṣyate || 54 ||

p. 34) patnyā bhartṛgurau caiva bhartrā patnīgurāvapi |
gurudṛṣṭirvidheyo syādanyathā patato dhruvam || 55 ||

yataḥ patnī gurorājñāvidheyā bharturapyataḥ |
tasmādanyagurutve'pi na bādhā yoṣito bhavet || 56 ||

guruṇā hyupadiṣṭāyā nānyaśeṣatvamiṣyate |
tadanyena hi bhuktāyā eva syādanyaśeṣatā || 57 ||

nijabharturgurutve'pi na doṣo yoṣito bhavet |
pitṛtā tasya gauṇī syānaiva mukhyā bhavedyataḥ || 58 ||

sa eva mātā ca pitā deva ityupacaryate |
na tāvatā bhartṛbhāryāsambadho bādhyate dhruvam || 59 ||

saṅkalpādhikṛtistāsāṃ nāsti svargyeṣu karmasu |
siddhā vimokṣādhikṛtirna niroddhuṃ hi śakyate || 60 ||

yathā'cārye pitari ca devatābuddhirucyate |
tathaiva bhartari proktā na sā devaniṣedhinī |
tataśca devatopāstiḥ śastā syādyoṣitāmapi || 61 ||

p. 35) patipatnītvasambandho na nityaḥ kalpito hi saḥ |
nārīnaratvādikamapyaihajanmikamīritam || 62 ||

naiva strī na pumāneṣa naiva cāyaṃ napuṃsakaḥ |
yadyaccharīmādhatte tena tena sa lipyate || 63 ||

nārītvamaihikaṃ vā.pi bhāryātvaṃ kalpitaṃ tathā |
nirundhataḥ kathaṃ tanvyāḥ panthānaṃ mokṣagāminam || 64 ||

devavadbhāvito vā'pi guruvatsevito'pi vā |
madupāstiṃ vinā mūrkhastārayet sa kathaṃ satīm || 65 ||

vratamidaṃ nārīṇāmapyanuṣṭheyam

saṃsaran bhavakāntāre nimajjan duḥkhavāridhau |
atīrṇastu svayaṃ mūrkhastārayet sa kathaṃ satīm |
tasmādavaśyaṃ nārīṇāmanuṣṭheyaṃ vrataṃ bhavet || 66 ||

adīkṣāsaṃskṛtā nārī dīkṣitasya nijeśituḥ |
na yogyā paricaryāyai dīkṣiṇīyā satī tataḥ || 67 ||

adīkṣāsaṃskṛtā nārī yaṃ yaṃ pākaṃ karoti ca |
sa sa naivārhati kila pāko mahyaṃ niveditum || 68 ||

p. 36) adīkṣāsaṃskṛtā nārī parispṛśati yajjalam |
abhiṣekakriyādīnāṃ mama nārhati tajjalam || 69 ||

pāratantryaṃ hi nārīṇāmuktaṃ svargyeṣu karmasu |
aihikeṣvapi mokṣārthe na svātantryaṃ vihanyate |
tasmādavaśyaṃ nārīṇāṃ dīkṣā deyā budhottamaiḥ || 70 ||

liṅganiṣṭhā'virodhena svakṛtyānyanupālayet |
na duṣyate tato nārī bhartṛśuśrūṣaṇādiṣu || 71 ||

patiṃ paricarantī ca śvaśvrādīn poṣayantyapi |
pālayantyapi putrādīn liṅganiṣṭhāṃ na vismaret || 72 ||

yathaiva bālāpatyāyāḥ kurvantyā bhavanakriyāḥ |
bālāyattaṃ yathā cittaṃ dīkṣitāyāstahocitam |
tato na gṛhakṛtyāni bādhante madupāsanām || 73 ||

liṅganiṣṭhāparā bhūtvā manniṣṭhāyuktacetasaḥ |
patyuḥ saṃsevanād bhartrā matsayujyaṃ gamiśyati || 74 ||

devyuvāca

rajaḥprabhavaduṣṭāyāḥ prasavāśaucasaṃgateḥ |
liṅgasparśanapūjādyāḥ karaṇīyāḥ kathaṃ prabho || 75 ||

p. 37) mahādeva uvāca

arcā hyavasarābhikhyā gṛhiṇīnāṃ tu sammatā |
na mantrā vaidikā yogyā yoṣitāṃ tāntrikāḥ smṛtāḥ || 76 ||

rajodoṣādīnāmapravṛttiḥ

dīkṣāpavitritāṅgatvād liṅgasparśo na duṣyate |
rajovattvādikāleṣu kāryā pūjā prayatnataḥ |
prasavapramukhāpatsu pūjābhaṅgo na doṣadaḥ || 77 ||

devyuvāca

vaidikī vā'thavā dīkṣā tāntrikī yoṣitāṃ bhavet |
vaidikī yadi pūjāyāṃ mantrāḥ syustāntrikāḥ katham || 78 ||

tāntrikī yadi dampatyodīkṣābhedaḥ parasparam |
siddhastayoḥ kathaṃ nu syāt sāṅgatyaṃ sarvakarmasu |
tamenaṃ saṃśayaṃ chindhi karuṇāvaruṇālaya || 79 ||

mahādeva uvāca

dīkṣe hyubhe vikalpena yujyete dvijayoṣitām |
tāntrikyāmadhikāraḥ syādbhartuṃ strīṇāṃ svatantrataḥ || 80 ||

p. 38) vaidikatāntrikadīkṣāvikalpaḥ

pumāṃsamagrataḥ kṛtvā vaidikyāṃ paratantrataḥ |
dīkṣābhedastu dampatyorna sāṅgatyanirodhaḥ || 81 ||

athādhikārasaṃprāptaḥ strīpuṃsordharmabhedavat |
sarvamuktaṃ samāsena kimataḥ śrotumicchasi || 82 ||

iti śrīkāraṇāgame uttarabhāge pārvatīparameśvarasaṃvāde kriyāpāde 
śāmbhavadīkṣāmāhātmyakathanaṃ nāma dvitīyaḥ paṭalaḥ || 2 ||




tṛtīyaḥ paṭalaḥ

devyuvāca

devadeva mahādeva jagadīśa namo'stu te |
śāmbhavavratināṃ nityamāhnikaṃ brūhi me'dhunā || 1 ||

mahādeva uvāca

śāmbhavavratināmāhnikam

brāhme muhūrte madbhakto buddhyamāno nagātmaje |
netrayoḥ sparśayanniṣṭaliṅgaṃ māmanusaṃsmaret || 2 ||

gurūpadiṣṭamārgeṇa dvādaśānte'thavā hṛdi |
divyarūpamarūpaṃ vā cintayenmāmananyadhīḥ || 3 ||

dharmānarthāṃśca tatkleśān dinakṛtyaṃ ca cintayet |
tathā catvāri karmāṇi sandhyāyāṃ na samācaret |
bhuktiṃ ca kāminīsaktimadhītiṃ suptimeva ca || 4 ||

udayatyastamayati ravau supyati cennaraḥ |
prāṇānāyamya ca japenmūlamaṣṭottaraṃ śatam || 5 ||

p. 40) madbhaktaṃ bhasmarudrākṣaṃ māṃ ca vilvamahīruham |
prātaḥkāle tu yaḥ paśyet so'bhīṣṭaṃ samavāpnuyāt || 6 ||

pāṣaṇḍaṃ bhavinaṃ vrātyaṃ yācaṃ devanindakam |
prātaḥkāle tu yaḥ paśyet so'niṣṭaṃ samavāpnuyāt || 7 ||

śaucavidhiḥ

tato grāmād bahiryāyādāgneyīṃ vidiśaṃ naraḥ |
śarakṣepamitāṃ tatra jalapātraṃ nidhāya vai || 8 ||

nivītaṃ śivasūtraṃ ca mūrdhni vinyasya vāsasā |
śiraḥ prāvṛtya nordhvaṃ ca nādhaścaiva vilokayan || 9 ||

somamagnimathādityaṃ kurvannābhimukhaṃ dvijaḥ |
tataśca visṛjenmūtraṃ purīṣaṃ ca samāhitaḥ || 10 ||

ato mṛdā vāriṇā ca bhāvaśuddhisamanvitaḥ |
śaucaṃ tu yatnataḥ kuryādanyathā niṣphalāḥ kriyāḥ || 11 ||

apavitraḥ pavitro vā sarvāvasthāṃ gato'pi vā |
yaḥ smaredvai virūpākṣaṃ sa bāhyābhyantaraḥ śuciḥ || 12 ||

p. 41) śaucaṃ vidhāya vidhivaddhastapādaṃ viśodhya ca |
jalaṃ mahyaṃ samarpyaiva gaṇḍūṣān visṛjettadā || 13 ||

saṃbaddhaśikha āsīno vāṅmanaḥkāyasaṃyutaḥ |
kṛtvopavītaṃ savyāṃse tata ācamanaṃ caret || 14 ||

antarjānukaro bhūmimadhaḥ kāyaṃ tathā spṛśan |
udaṅmukhastu tīrthena brāhmeṇopaspṛśejjalam || 15 ||

supte kṣute ca niṣṭhīve paridhāne'śrunirgame |
kṛtvā mūtrapurīṣe ca śaucārthī samupaspṛśet || 16 ||

upasparśe tathā snāne niyataṃ sarvakarmasu |
kuśagrahaḥ praśastaḥ syānna śastaḥ paitṛke bhavet || 17 ||

dantadhāvanam

ācamya prāṅmukho nityamācared dantadhāvanam |
madhurityādimantreṇa śākhāṃ samabhimantrya ca || 18 ||

p. 42) āyurbalaṃ yaśo varcaḥ prajāḥ paśuvasūni ca |
brahmā prajñāṃ ca medhāṃ ca tvaṃ no ehi vanaspate |
iti samprārthya mantreṇa dhāvayecchākhayā tathā || 19 ||
sarve kaṇṭakinaḥ śastāḥ kṣīriṇo dantadhāvane |
na vilvaśākhayā kuryād dantaśuddhiṃ kadācana || 20 ||

snānakarma

dantaśuddhiṃ vidhāyātha prātaḥsnānaṃ samācaret |
mahānadyo devakhātāstaṭākāśca sarāṃsi ca |
gartapraśravaṇadīni śastāni snānakarmaṇi || 21 ||

rūpaṃ tejo balaṃ śaucamāyurdhṛtirarogatā |
medhāduḥsvapnanāśaśca guṇāḥ snānasya kīrtitāḥ || 22 ||

madālayasamīpe tu yattoyaṃ paritiṣṭhate |
śivagaṅgeti vijñeyā tatra snātvā labhet mām || 23 ||

malasnānaṃ mantrasnānaṃ ca 

nadyādikān samāgamya snānaṃ kuryādviśeṣataḥ |
malasnānamidaṃ proktaṃ mantrasnāmatha śṛṇu || 24 ||

saṅkalpaḥ sūktapaṭhanṃ mārjanaṃ cāghamarṣaṇam |
devatātarpaṇaṃ caiva snānaṃ pañcāṅgamucyate || 25 ||

matsyamaṇḍūkasarpādyairanekairjalajantubhiḥ |
sevitaṃ tu jalaṃ nityaṃ tasmād duṣṭaṃ bhavedataḥ || 26 ||

hastamātrapramāṇen paritaścaturaśrakam |
huṃphaḍantena cāstreṇa mṛdaṃ gṛhṇīta sādhakaḥ || 27 ||

aghoreṇa viśoddhyaiva puruṣeṇa tribhāgakam |
pūrvasmin dakṣiṇe caiva tathā caivottare kṣipet || 28 ||

īśānena tu mantreṇa cekaikamabhimantrayet |
astraṃ brahmaśivaṃ japtvā pūrvādi kramaśo nyaset || 29 ||

astrajaptaṃ tu yadbhāgaṃ daśadikṣu vinikṣipet |
śivajaptaṃ tu yadbhāgaṃ tīrthamadhye vinikṣipet || 30 ||

phaṭkāreṇāstramantreṇa tathā nārācamudrayā |
jale sūkṣmāśca ye doṣāsteṣāmuccāṭanaṃ bhavet || 31 ||

p. 44) brahmajaptasya cārdhena cātmano'ṅgāni kuṇṭhayet |
śiro vaktraṃ ca hṛdayaṃ pādau guhyaṃ ca bhāgaśaḥ || 32 ||

śeṣārdhenopasaṃspṛśya snātvā'dbhistu punaḥ punaḥ |
upaspṛśya tathā snāyācchivatīrthasya madhyataḥ || 33 ||

śivabrahmāṅgavidyāṅgaiḥ snānaṃ kṛtvā vicakṣaṇaḥ |
pañcabrahmaśivāṅgaiśca triḥ paṭhedaghamarṣaṇam || 34 ||

tataḥ śivātmakairmantraistoyaṃ kṛtvā śivātmakam |
mārjanaṃ saṃhitāmantraistattoyena samācaret || 35 ||

astreṇa mantritaṃ toyaṃ vāmanāsāgramānayan |
iḍayāntargataṃ tena dagdhameno vicintayet || 36 ||

bahirgataṃ piṅgalayā bhāvayan dakṣiṇe kare |
dhṛtvā jalaṃ tatra pāpapūruṣaṃ bhāvayettataḥ || 37 ||

p. 45) vāmabhāge vajraśilāṃ dhyātvā tatra kṣipejjalam |
cūrṇitaṃ bhāvayet pāpanaramityaghamarṣaṇam || 38 ||

devādīṃstarpayed vidvān mūlamantrajapena ca |
devaṃ māṃ madgaṇāṃścaiva tarpayecchuddhamānasaḥ || 39 ||

bhasmasnānam 

prātaḥsnāne mṛttikayā nānulimpeccharīram |
tatastu dhautavasane dhṛtvā tvaktvā''rdravāsasī || 40 ||

iṣṭaliṅgaṃ kare nyasya majjayitvā ca vāriṇā |
bhasmasnānaṃ tataḥ kuryācchuddhāntaḥkaraṇaḥ śuciḥ || 41 ||

bhasmasaṃgṛhya mūlena ṣaḍvāramabhimantrya ca |
śira īśānamantreṇa puruṣeṇa mukhaṃ tathā || 42 ||

hṛtpradeśamaghoreṇa vāmadevena guhyakam |
pādau sadyena sarvāṅgaṃ praṇavenaiva secayet || 43 ||

bhasmanā vihitaṃ snānamidamāgneyamuttamam |
śuṣkeṇa bhasmanā limpet sarvāṅgaṃ mūlamuccaran |
uddhūlanamidaṃ paścād sajalenaiva kuṇṭhayet || 44 ||

p. 46) vāmapāṇitalanyaste ṣaṭkoṇaṃ bhasmani nyaset |
praṇavaṃ tanmukhe caiva vāyakārau bhujadvaye || 45 ||

śikāraṃ yantramadhye ca namakārau padadvaye |
vilikhya mūlamantreṇa ṣaḍvāramabhimantrayet || 46 ||

uttamāṅge lalāṭe ca karṇayornetrayordvayoḥ |
nāsāvaktragaleṣvevamaṃsadvitayake tathā || 47 ||

kūrpare maṇibandhe ca hṛdaye pārśvayordvayoḥ |
nābhau guhyadvaye caiva ūrvoḥ sphgbimbajānuṣu || 48 ||

uaṅghādvaye ca padayordvātriṃśatsthānake tathā |
bhasma tripuṇḍraṃ saṃdhārya rudrākṣān bibhṛyāttataḥ || 49 ||

rudrākṣadhāraṇam 

śikhāyāmekarudrākṣaṃ triṃśattu śirasā vahet |
ṣaṭtriṃśattu gale dadyād bāhvoḥ ṣoḍaśa ṣoḍaśa || 50 ||

p. 47) dvādaśa maṇibandhe'pi skandhe pañcaśataṃ vahet |
aṣṭottaraśatairmālāṃ japayajñe prakalpayet || 51 ||

dvisaraṃ trisaraṃ vā'pi sarāṇāṃ pañcakaṃ tu vā |
saptakaṃ daśakaṃ vā'pi bibhṛyāt kaṇṭhadeśataḥ || 52 ||

makuṭe kuṇḍale caiva karṇikāhārakeṣu ca |
keyūrakaṭake caiva kakṣabandhe viśeṣataḥ || 53 ||

triśataṃ tvadhamaṃ pañcaśataṃ madhyamamucyate |
sahasramuttamaṃ proktamevaṃ bhedena dhārayet || 54 ||

sandhyopāsanapūjane 

tataḥ sandhyāmupāsīta prāṇāyāmapurassaram 
madīyasandhyakopāstiḥ sandhyopāstiḥ prakīrtitā |
saviturmaṇḍalasvāmī sāvitrīdevatā'smyaham || 55 ||

sandhyākāle madanyā tu devatā yadyupāsyate |
catvāri tasya naśyanti hyāhuḥ prajñā yaśo balam || 56 ||

tat trisandhyamupāsyo'hamāntaraḥ savituḥ paraḥ |
bhargamukhyābhidhānaśca prāṇadhīcodakaḥ sadā || 57 ||

p. 48) aruṇasyodaye sūryasyodaye saṅgave tathā |
madhyāhne ca tataḥ sāyamardharātre ca suvrate |
uttamairarcanīyo'haṃ ṣaṭkālaṃ bhaktiśālibhiḥ || 58 ||

arghyāntāṃ samanuṣṭhāya sandhyāṃ śaivīṃ ca sādaram |
aruṇasyodaye kuryāt pūjāṃ tātkālikīṃ tataḥ || 59 ||

japed bhānūdayāntaṃ ca sāvitrīṃ yatamānasaḥ |
upatiṣṭhecca saviturantaraṃ māmananyadhīḥ || 60 ||

tato bhānūdaye kuryānmadarcāṃ homamapyatha |
japet ṣaḍakṣarīṃ sāṅgāṃ śrīrudrādīn viśeṣataḥ || 61 ||

sarvebhyo dravyayajñebhyo japayajño viśiṣyate |
japayajñaṃ samāpyaivaṃ gurvādīnabhivādayet || 62 ||

aṣṭabhāgamahaḥ kṛtvā hyādyamevaṃ samāpayet |
dvitīyabhāge tvabhyasyed vedān divyāgamānapi || 63 ||

śāstrāṇi āṭhayecchiṣyānmattattvaṃ bodhayedapi |
tadā samācared bhaktyā pūjāṃ saṅgavakālikīm || 64 ||

samitkuśādīn homārthaṃ ca prayatnataḥ |
puṣpāṇi vilvapatrāṇi guggulvādīni cāharet || 65 ||

tṛtīyabhāge kurvīta yatnaṃ poṣyārthasiddhaye |
tathā caturthabhāge tu snānārthaṃ mṛdamāharet || 66 ||

śivatīrthaṃ tu saṃpādya mṛdā'ṅgānyupalipya ca |
snānaṃ mādhyāhnikaṃ kṛtvā sandhyādvayamupāsya ca |
tataḥ pañca mahāyajñāḥ kartavyā gṛhiṇā mudā || 67 ||

pañcayajñāḥ

devānāṃ ca pitṝṇāṇm ca bhūtānāṃ ca nṛṇāmapi |
brahmaṇaśca vinirdiṣṭāḥ pañcayajñā nagātmaje || 68 ||

juhoti samidhādyagnau devayajñaḥ prakīrtitaḥ |
dadātyapaḥ pitṛbhyo'yaṃ pitṛyajña itīritaḥ || 69 ||

baliṃ harati bhūtebhy bhūtayajña udāhṛtaḥ |
manuṣyayajñaḥ sa hi yad viprebhyo'nnaṃ prayacchati |
yat svādhyāyamadhīyīta brahmayajña itīryate || 70 ||

p. 50) apasavyaṃ vidheyaṃ syādagniṣvāttāditarpaṇe |
punastanna vidheyaṃ syāt svapitṝṇāṃ tu tarpaṇe || 71 ||

tato mādhyāhnikī pūjā kāryā gurvī laghustu vā |
mahatī vā yathāśakti śraddhābhaktiyutātmanā || 72 ||

paṇḍito vā'tha mūrkho vā priyo vā dveṣya eva vā |
samprāpto yastu pūjānte sa evāhaṃ na saṃśayaḥ || 73 ||

matto'dhiko jaṅgamo hi sa pūjyo gṛhamāgataḥ |
annapānādibhiścaiva tadabhīṣṭapradānataḥ || 74 ||

evaṃ jaṅgamamārādhya prasādamupabhujya ca |
sukhamāshāya maccittastadannaṃ pariṇāmayan || 75 ||

matstotrāṇi paṭhedvā'pi purāṇānyabhyasettu vā |
āsāyamatha kurvīta yatnaṃ poṣyārthasiddhaye || 76 ||

sāyaṃkṛtyāni

tataḥ snātaḥ śucirbhūtvā bhsmasnānaṃ vidhāya vā |
upāsya paścime sandhye homakāryaṃ samāpya ca |
kṛtvā sāyantanīṃ pūjāṃ vaiśvadevaṃ samācaret || 77 ||

p. 51) vidhāyā'tha yathāśakti matpūjāmardharātrikīm |
sāyamāyāntamatithiṃ pūjayedatibhaktitaḥ || 78 ||

yatpātakaṃ bhaved devi vimukhe ca divātithau |
sāyaṃ hi vimukhe tasmiṃstadaṣṭaguṇitaṃ bhavet || 79 ||

tasmāt svaśaktyā sampūjya sūryoḍhamatithiṃ dvijaḥ |
prasādamupabhujyātha matstotrāṇi paṭhedapi || 80 ||

ātmābhirucitāṃ śayyāmadhiṣṭhāya śucistu mām |
smaran samādhimāsthāya śayītā'rvākchirāḥ sukham || 81 ||

itthamuktaṃ kṛtyajātamāhnikaṃ yanmayā priye |
dvijānāṃ mama bhaktānāṃ matpadaprāptisādhanam || 82 ||

iti śrīkāraṇāgame uttarabhāge pārvatīparameśvarasaṃvāde kriyāpāde 
āhnikavidhirnāma tṛtīyaḥ paṭalaḥ || 3 ||


caturthaḥ paṭalaḥ

devyuvāca

devadeva mahādeva sarveśvara namo'stu te |
aśrauṣamāhnikaṃ deva bhaktānāmiṣṭadāyakam || 1 ||

arcāviśeṣān grahaṇaviśeṣaniyamānapi |
raṅgavallīvidhānaṃ ca vartikāsādhanaṃ tathā || 2 ||

yogyāni patrapuṣpāṇi tadīyagrahaṇaṃ tathā |
śrotumicchāmi bhagavan vada me karuṇānidhe || 3 ||

mahādeva uvāca

śṛṇu vakṣyāmi nagaje na gopyaṃ tvayi vidyate |
matpūjā trividhā laghvī gurvī ca mahatī tathā || 4 ||

pūjātrayavidhānam 

uttamo mahatīṃ kuryād gurvīṃ madhyama eva ca |
laghvīmaśaktaḥ kuryācca sāyaṃ mādhyāhnike tathā || 5 ||

p. 53) avasarā bhojane proktā prātarādiṣu suvrate |
trikālamarcanāṃ kuryācchaktaḥ ṣaṭkālameva vā || 6 ||

dvijo'ruṇodaye snātvā savitre'rghyaṃ pradāya ca |
madarcanāṃ vidhāyaiva sāvitrīṃ prajapennaraḥ || 7 ||

yāvat sūryodayaḥ paścādupatiṣṭhedahaskaram |
japayajñaṃ vidhāyaivaṃ pūjāmudayakālikīm || 8 ||

kuryāt tathā saṅgave ca madhyāhne ca yathākramam |
sāyaṃ sandhyāmupāsyārcyāṃ kuryāt sāyantanīṃ tathā || 9 ||

ādyayāme samārabhya dvitīye tu samāpayet |
gṛhī niśyardharātrārcāṃ śraddhābhaktisamanvitaḥ || 10 ||

naktaṃ dvitīyayāmasya bhāgāvādyantagau matau |
gṛhiṇaśca yaterdharātrapūjāvasānagau || 11 ||

grahaṇaniyamāḥ

uparāgo bhavedyāme prathame cet tadānaghe |
dvitīyayāme kartavyā mama pūjārdharātrikī || 12 ||

uparāgo yadā yāme dvitīye vā tṛtīyake |
arcāmavasarāṃ kṛtvā na bhuñjīta dvijastadā |
naktavratī yadi punarviśeṣastvadhunocyate || 13 ||

uparāgo yadā yāme dvitīye vā tṛtīyake |
yāmāt purastāt kartavyā mama pūjā na bhojanā || 14 ||

somoparāge paurastyastyājyo yāmastu bhojane |
tatpūrvaḥ śasyate kālo nityanaktopajīvinām || 15 ||

graste'pyastamite bhānau nopavāso niyujyate |
yataḥ prasādaḥ saṃsevyo niyataṃ naktabhojinām || 16 ||

padmabhadratattvamaṇḍalāni

padmaṃ bhadraṃ tathā tattvamaṇḍalaṃ hi kramottamam |
arcanocitapātrāṇāṃ vinyāsāya prakīrtitam |
sitataṇḍulacūrṇena padmaṣṭadalaṃ bhavet || 17 ||

aṣṭau pūrvāgragā rekhā likhet tiryak tathā punaḥ |
ekonapañcāśatkoṣṭhacakramevaṃ bhavet tataḥ || 18 ||

sūkṣmapadmāni vinyasyet ṣaṭtriṃśatkoṣṭake tathā |
trayodaśasu madhyeṣu likhedaṣṭadalāmbujam |
daśāyudhāni vinyasyet parito maṇḍalaṃ punaḥ || 19 ||

p. 55) pūrve tu svastikaṃ śaṅkhamāgneye kamalaṃ tathā |
dakṣiṇe cāmaraṃ chatraṃ nairṛtyāṃ pañcakoṇakam || 20 ||

paścime nāgabandhaṃ ca vāyau ṣaṭkoṇameva ca |
uttare ḍamaruṃ śūlamaiśāne tvaṣṭakoṇakam || 21 ||

etalliṅgārcanāpātravinyāsārhaṃ mama priyam |
bhadramaṇḍalamākhyātaṃ bhadradaṃ muktidaṃ param || 22 ||

saptatriṃśallikhed rekhā ūrdhvāgrāstiryagapyatha |
ṣaṇṇavatyuttaradvādaśaśatātmakakoṣṭhakam || 23 ||

cakraṃ bhavati tanmadhye ṣaṭtriṃśaddalavārijam |
paritaḥ sarvakoṣṭheṣu sūkṣmapadmāni saṃlikhet |
daśāyudhāni vinyasyet parito maṇḍalaṃ budhaḥ || 24 ||

iṣṭaliṅgārcanāpātravinyāsāyottamottamam |
tattvamaṇḍalamākhyātaṃ tattvānubhavasādhanam || 25 ||

padmaṃ tvavasarākhyāyāṃ laghvyāmapi samīritam |
bhadramaṇḍalamukhyāni gurvyādiṣu ca vinyaset || 26 ||

p. 56) dīpārpaṇam 

laghvyāmavasarāyāṃ vā jvālayed dīpamekakam |
gurvyāṃ mahatyāmapi ca dvau vā'tha caturo'pi vā || 27 ||

nīrājanatrayaṃ proktamavasarākhyapūjane |
ādyaṃ darśanasaṃjñaṃ syānmajjanākhyaṃ dvitīyakam |
tṛtīyamavasarākhyamevaṃ saṃpūjayet priye || 28 ||

nīrājanānāṃ navakaṃ laghvyāmuktaṃ varānane |
prathamaṃ darśanākhyaṃ syādavasarākhyaṃ dvitīyakam || 29 ||

majjanākhyaṃ tṛtīyaṃ tu māṅgalyākhyaṃ caturthakam |
karpūrākhyaṃ pañcamaṃ syāt ṣaṣṭhaṃ śṛṅgārasaṃjñakam || 30 ||

saptamaṃ tu mahāsaṃjñamānandākhyamihāṣṭakam |
asaṃkhyātābhidhaṃ caitannavamaṃ parikīrtitam || 31 ||

sānurāgābhidhaṃ tāmbūlābhikhyaṃ ca mahārcane |
gurvarcane'pi hi bhavantyekādaśa priyavrate || 32 ||

vartikāvidhānam 

tisrastvavasarākhyāyāṃ vartikā vihitā iha |
nava dvādaśa vā proktā vartikā laghupūjane || 33 ||

aṣṭādaśātha ṣaṭtriṃśadvā proktā gurupūjane |
ānavakramasaṃkhyā vā tathā ṣaṇṇavatistu vā || 34 ||

p. 57) aṣṭottaraśataṃ vā'tha triśataṃ vā sahasrakam |
mahatyāṃ mama pūjāyāṃ vartikā jvālayedapi || 35 ||

ṣaṭtriṃśattantubhiḥ kuryādvartikā mama pūjane |
phalaṃ tisṛbhireva syādaṣṭottaraśatoditam || 36 ||

pūjocitāni puṣpapatrāṇi 

atha vakṣyāmi puṣpāṇi pūjāyāṃ matpriyāṇi vai |
nandyāvartaśriyāvartakaravīrabakāni ca || 37 ||

droṇapunnāgamandārajalajārkotpalānyapi |
lodhradhuttūranirguṇḍīvilvāśokamunīnyapi || 38 ||

eteṣu śubhravarṇāni mamātyantapriyāṇi vai |
etāni sāttvikāni syurmuktidāni bhavanti hi || 39 ||

etāni rājasāni syurbhogasiddhikarāṇi ca |
miśrāṇi pītavarṇāni bhogamokṣapradāni hi || 40 ||

tāmasānyasitāni syurvinā nīlotpalaṃ priye |
pūjāyāmupayujyeranna kadāpi nitambini || 41 ||

p. 58) kadambaṃ campakaṃ caiva punnāgaṃ bṛhatī tathā |
a'svamedhaphalaṃ dadyurvasante mahyamarpaṇāt || 42 ||

pāṭalī mallikā caiva śatapatraṃ mamārpitam |
agniṣṭomaphalaṃ dadyurgrīṣmatau varavarṇini || 43 ||

aśvamedhaphale syātāṃ rāvṛṣyāmbujamallike |
nīlotpalaṃ ca kahlāraṃ dhuttūraṃ jātireva ca |
satrayāgaphalaṃ dadyuḥ śaradyarpaṇato mama || 44 ||

jātirnīlotpalaṃ caiva karavīramapi priye |
śatakratuphalaṃ dadyācchiśire karṇikārakam || 45 ||

puṣpeṣvāragvadhadroṇe patre vailvamapi dhruvam |
praśastatamamākhyātaṃ matpūjāyāṃ varānane || 46 ||

droṇādipuṣpaiḥ sauvarṇaiḥ kṛtaṃ yad vilvapatrakaiḥ |
tadanantaphalaṃ vidyāt pūjanaṃ mama pārvati || 47 ||

patrāṇāmapi puṣpāṇāṃ sauvarṇānāmiha kvacit |
nahi nirmālyatādoṣastasmāt tairnityamarcayet || 48 ||

karānītaṃ paṭānītaṃ dhṛtameraṇḍapatrataḥ |
apavitrajanānītaṃ patraṃ puṣpaṃ phalaṃ tyajet || 49 ||

cyutaṃ bhuvi tathā''ghrātamakiñjalkaṃ sakīṭakam |
avṛntaṃ savraṇaṃ puṣpaṃ pūjāyāṃ nopayujyate || 50 ||

jalajaṃ sthalajaṃ vā'pi yathotpannaṃ tathaiva ca |
patrāṇyapi tathā nyasyed vilvapatramadhomukham || 51 ||

sarvopari nyased vilvaṃ vilvopari na kiñcana |
sarvopari nyasedbhasma bhasmopari na kiñcana || 52 ||

matpūjā kriyate hyevaṃ kaivalyaṃ labhate dhruvam |
sarvamuktaṃ samāsena kimataḥ śrotumicchasi || 53 ||

iti śrīkāraṇāgame uttarabhāge pārvatīparameśvarasaṃvāde kriyāpāde 
raṅgavalyādikathanaṃ nāma caturthaḥ paṭalaḥ || 4 ||



pañcamaḥ paṭalaḥ 


devyuvāca

devadeva mahādeva pañcakṛtyaparāyaṇa |
jagadīśvara sarvātman bhūyo bhūyo namo'stu te || 1 ||

pūjopayuktapātrāṇāṃ lakṣaṇāni viśeṣataḥ |
pūjākāle sādhakena vartitavyaṃ yathā punaḥ || 2 ||

abhiṣekadravyajātaṃ niyamānarcakasya ca |
brūhi sarvamaśeṣeṇa prāṇinirvāṇakāraṇam || 3 ||

mahādeva uvāca

pūjākāle kathaṃ vartitavyam

puṣkalāccopakaraṇānmanonairmalyasaṃbhavaḥ |
nirmalenaiva manasā pūjakaḥ phalabhāg bhavet || 4 ||

sāmagrīsannidhānena pūjā sā puṣkalā bhavet |
puṣkale pūjane bhaktaḥ puṣkalāṃ śriyamaśnute || 5 ||

pūjopayuktasāmagrīṃ sannidhāya sukhāsane |
samāsīnaḥ saniyamaḥ pūjayenmāmananyadhīḥ || 6 ||

p. 61) asannidhāya sāmagrīṃ saṃkalpyopaviśan janaḥ |
punaryatena mūḍhātmā na pūjāphalabhāg bhavet  || 7 ||

ajño vā'pyathavā prājñaḥ sāmagrīṃ nāhvayet svayam |
madhye madhye samāhūya cañcalo na phalī bhavet || 8 ||

bhaktaḥ saṃkalpya pūjāyai na krūddhyet paricārakān |
pūjakaḥ krodhasaṃkruddhaḥ sannidhiṃ nābhigacchati || 9 ||

ālasyaṃ jṛmbhaṇaṃ nidrāṃ pūjākāle vivarjayet |
varjayeviṣayāsaktiṃ punaḥ kuryānmadarpitam || 10 ||

madarpitamanā yadyadalabdhaṃ kusumaṃ dalam |
sannidhāyātha yatnena manasaivārpayenmayi || 11 ||

yastu saṃkalpya pūjāyai kāryāntaraniyojitaḥ |
tatkāryaṃ manasi smṛtvā na pūjāphalamaśnute || 12 ||

pūjāmadhye yadekena preṣito mahatā'pi vā |
tvarayenmama pūjāyāṃ naiti māṃ tasya pūjanam || 13 ||

p. 62) guruṇā yadi vā''hūtaḥ pūjāṃ tasya nivedayet |
nivedite'pi cāhūtastadājñāṃ paripālayet || 14 ||

gururyato'haṃ deveśi nāvayorvidyate bhidā |
abhedabhāvanāṃ jñātvā tadājñāṃ paripālayet || 15 ||

ākhyāti pūjāvelāyāṃ vaidikaṃ yadvicakṣaṇaḥ |
tanmayaivoditamiti nirvahet svaprayatnataḥ || 16 ||

avaidikasyākhyātṝṇāṃ nikaṭe nopaveśayet |
pratyākhyānaṃ na kurvīta pidadhyācchravaṇadvayam |
nekṣeta pūjāvelāyāṃ naraṃ devi bahiṣkṛtam || 17 ||

pūjākāle yadākhyātaṃ śaivakāryamanuttamam |
kuryāt sarvaprayatnena tadaśaktau tu kārayet || 18 ||

pūjakaḥ saṃsmaret karma laukikaṃ tvarayed yadi |
śivadroheṇa niryāti kālabhairavayātanām || 19 ||

saṃsmarannapi karmāṇi yo mayyāhitamānasaḥ |
sa yāti māmakaṃ rūpaṃ kailāse madgaṇaiḥ saha |
modate tasya nāvṛttistena sarvaṃ vaśīkṛtam || 20 ||

p. 63) puṣpaṃ patraṃ phalaṃ toyaṃ śramasādhyaṃ yathā yathā |
phalaṃ tathā tathā teṣāṃ dātā'haṃ hi sadāśivaḥ || 21 ||

puṣpalobhaḥ patralobhaḥ pātralobho bhayāvahaḥ |
tasmāt sarvaprayatnena pātraṃ patraṃ sumaṃ tathā |
saṃpādya pūjayelliṅgaṃ yathāvibhavavistaram || 22 ||

pātrādilakṣaṇam 

suvarṇapātraṃ yatnena kusumādidalāni ca |
sauvarṇānyeva saṃpādya pūjanīyastvahaṃ śive |
rājataṃ vā daridraścet tāmrapātraṃ hi kalpayet || 23 ||

virakto nārikelena pātreṇaiva yajet svayam |
sauvarṇapātrapūjā'pi na tasyāḥ sadṛśī bhavet || 24 ||

vilvanirmitapātraṃ tu sarveṣāmuttamottamam |
tatpātrasadṛśaṃ loke nāsti nāsti mahītale || 25 ||

pātreṣu vailvaṃ ślāghyaṃ syād vailvaṃ patreṣu cottamam |
nīlotpalaṃ ca puṣpeṣu pūjārthamuttamottamam || 26 ||

p. 64) sarvamaprākṛtairmantraiḥ kṛtvā mahyaṃ samarpayet |
śuddhabhāvaḥ samabhyarcya yathoktaphalabhāg bhavet || 27 ||

svanandanodbhavaṃ patraṃ puṣpaṃ phalamanuttamam |
āraṇyakāni puṣpāṇi patrāṇi svayamarcayet |
śūdrānītaiḥ krayakrītaiḥ karma kurvan patatyadhaḥ || 28 ||

arkadroṇotpalādyaiśca vilvāragvadhapatrakaiḥ |
tilākṣatairarcayenmāṃ bhaktiyuktena cetasā || 29 ||

arghyādipātrāṇi

pūjopayuktapātrāṇāṃ lakṣaṇaṃ śṛṇu pārvati |
sāmānyārghyābhidhaṃ caiva pādārghyācamanāni ca || 30 ||

tyāgajñānānandasaṃjñānyatha snānajalasya ca |
pādaprasādodakayostrīṇyādhārābhidhāni ca |
śivakumbhasamākhyaṃ ca pātrāṇyekādaśa priye || 31 ||

tathā'nyāni ca pātrāṇi bhavantyāvaśyakāni hi |
gandhāderapi dhūpasya dīpānāṃ ca viśeṣataḥ || 32 ||

p. 65) ghaṇṭāṃ śaṅkhaṃ darpa'ṃ ca chatraṃ cāmarameva ca |
tālvṛntaṃ ca saṃpādya yajenmāṃ liṅgarūpiṇam || 33 ||

śivakumbhābhidhaṃ pātraṃ kuryād viṃśatibhiḥ palaiḥ |
pātraṃ daśapalaiḥ kuryāt sāmānyārghyasamākhyakam || 34 ||

sārdhasaptapalaiḥ kuryāt pādyārghyācamanāni ca |
tyāgajñānānandakāni kuryāt pañcapalairapi |
ādhārābhikhyapātrāṇi sārdhadvipalamānataḥ || 35 ||

śivakumbhaṃ ca sāmānyamarghyapātraṃ tathaiva ca |
sthūlodaraṃ tathā kuryānmukhagrīvāvibhūṣitam || 36 ||

pādyārghyācamanākhyāni caturasrāṇi kārayet |
tyāgajñānānandakāni vartulānītarāṇi ca || 37 ||

gandhādipātraṃ kurvīta vṛttamaṣṭadalānvitam |
dīpapātrāṇi kuryācca ḍamarvākāravanti ca || 38 ||

trimukhīṃ ṣaṇmukhīmekamukhīṃ nīrājanāya ca |
chatraṃ saṃpādayed dhīmān muktājālavibhūṣitam || 39 ||

sauvarṇāderalābhe tu kiṃśukaiḥ khaḍgaśṛṅgataḥ |
atha yajñīyavṛkṣeṇa mṛdā pātraṃ tu kārayet || 40 ||

p. 66) pūjanavidhiḥ

nadītīre taṭāke vā svayaṃvyaktaśivasthale |
vijane svagṛhe vā'pi yajedekāgramānasaḥ || 41 ||

vilvāṣṭottarasāhasraṃ śatamaṣṭottaraṃ tu vā |
droṇapuṣpasahasrairvā puṣpairvāthārkasaṃbhavaiḥ || 42 ||

āragvadhasahasrairvā niyamenaiva pūjayet |
śatamaṣṭottaraṃ vā'pi cāṣṭāviṃśatisaṃkhyayā || 43 ||

pūjākāle bahuvaco yasya tena na saṃvaset |
śivasyaiva purāṇāni śrāvayecchṛṇuyādapi |
laukikānyakathālāpaṃ varjayenmama pūjakaḥ || 44 ||

svārāmodbhavapuṣpāṇi praśastāni madarcane |
devasvaṃ devatodyānapuṣpāṇi parivarjayet |
anyapūjārhapuṣpāṇi na ca mahyaṃ samarpayet || 45 ||

samarpaṇīyānyanyena na ca puṣpāṇi yācayet |
yācanālabdhapuṣpāṇyapraśastāni madarcane || 46 ||

asannidhāya naivedyaṃ dhūpadīpau na cācaret |
dhūpadīpau samarpyātha na vilambennivedane || 47 ||

p. 67) abhiṣekāya divyāni dravyāṇi kalaśe kṣipet |
elośīralavaṅgāni kastūrīṃ candrasaṃjñakam |
pañcadravyāṇi kalaśe cūrṇayitvā vinikṣipet || 48 ||

siddhārthān kuṅkumaṃ dūrvāṃ kuṣṭhaṃ candanabhasmanī |
candraṃ ca kusumaṃ caiva pādyapātre vinikṣipet || 49 ||

siddhārthāṃśca kuśāgrāṇi yavavrīhitilānyapi |
candanaṃ bhasma kusumamarghyapātre vinikṣipet || 50 ||

triphalājātikarpūrakuṣṭhakośīrameva ca |
bhasmacandanapuṣpāṇi pātre hyācamane kṣipet |
bhasmacandanapuṣpāṇi pātreṣvanyeṣu nikṣipet || 51 ||

tyāgapātre kuduṣṇaṃ ca jñānapātre sacandanam |
ānandapātre śītaṃ ca jalamāpūrayet tathā || 52 ||

nimīlayannetrayugmaṃ dhyānaṃ samyak samācaret |
dhyānakāle purāṇādiśravaṇaṃ naiva kārayet |
ekānte mīlitākṣeṇa dhyānaṃ kāryaṃ vipaścitā || 53 ||

abhiṣeke purāṇādiśravaṇaṃ netaratra tu |
manodārḍhyena sampannaḥ pūjayenmāṃ dṛḍhavrataḥ || 54 ||

alaṅkārapriyo viṣṇurabhiṣekapriyo'smyaham |
namaskārapriyo bhānurmama stotrapriyā gaṇāḥ || 55 ||

p. 68) stptrapāṭho viśeṣeṇa mama tu prītivardhanaḥ |
stotramātreṇa saṃtuṣṭastvahamiṣṭaphalapradaḥ || 56 ||

dhyānena sakalaṃ pāpaṃ naśyed bhaktārjitaṃ tu yat |
dhyānānuguṇamevānyanmukhyaṃ dhyānaṃ prakīrtitam || 57 ||

sauvarṇau ca kaṭāhau dvau śuddhatoyena pūritau |
gandhadravyeṇa miśrau ca kṛtvā māmabhipūjayet || 58 ||

elālavaṅgajātīyaphalapuṣpāṇyuśīrakam |
lavaṅgatvagjāṭāmāṃsyau takkolaṃ kuṣṭhameva ca || 59 ||

kadambakandaṃ gandhatvaṅ nāgakesaracampakān |
devadāruṃ gugguluṃ ca kauṅkumaṃ puṣpameva ca || 60 ||

gorocanaṃ ca karpūraṃ tathā sarvamaṇiṃ samam |
cūrṇayitvā viśeṣeṇa kastūrīṃ ca vinikṣipet |
sarvadravyāṇi nikṣipya pūjayelliṅgarūpiṇam || 61 ||

sarvadravyeṣvalabdheṣu kastūrīkuṅkumānvitam |
karpūraṃ caiva pūjārthaṃ saṃpādya paripūjayet |
elośīrairdaridraścenna kevalajalairyajet || 62 ||

p. 69) yathā yathā ca sāmagrī viśiṣyeta madarcane |
tathā tathā phalaṃ proktaṃ bhaktānāṃ kilbiṣaṃ nahi || 63 ||

dīpārārtiṃ prakurvīta sauvarṇai rājatairatha |
sapuṣpamarpayed bhaktaḥ svasya vijñānasiddhaye || 64 ||

jñānasiddhirbhavennṝṇāṃ mayi dīpasamarpaṇāt |
viśeṣāt somavāre ca dīpāvalisamarpaṇāt || 65 ||

kārtike somavāre tu dīpāvalisamarpaṇāt |
nā punarjāyate bhakto mama sāyujyamāpnuyāt || 66 ||

pradoṣe somavāre lakṣadīpasamarpaṇāt |
phalaṃ vaktuṃ na śakyeta so'hameveti niścitam |
tasmādajñānanāśāya dīpārcanamathācaret || 67 ||

namaskārāṣṭakaṃ kuryādaṣṭottaraśataṃ tu vā |
sahasraṃ vā prakurvīta namaskārapriyo'smyaham || 68 ||

karapīṭhe samabhyarcya sāmbaṃ māṃ liṅgarūpiṇam |
atha bhakto namaskāraṃ kaṇṭhordhvaṃ tu vibhāvayet || 69 ||

muktāṅguṣṭhena muṣṭyā ca pradakṣiṇavidhānavān |
prārthayenmāṃ maheśāni yathākāmamatandritaḥ || 70 ||

p. 70) arghyaṃ cāpyunmanīmudrāsamañcitakarāmbujaḥ |
cinmudrayā ca puṣpāṇi pātrāṇi ca samarpayet || 71 ||

chatreṇācchādayetpaścāccāmareṇāpi vījayet |
tālavṛntena cāpyevaṃ darpaṇaṃ darśayedapi || 72 ||

ghaṇṭāravaṃ kārayecca śaṅkhamādhmāpayedapi |
gītāni śrāvayedeva vādyaṃ nṛtyaṃ samarpayet || 73 ||

pūjāgṛhavidhānam

śivapūjāgṛhaṃ śuddhaṃ śvetacūrṇena lepitam |
gomayenopaliptaṃ ca raṅgavalyādyalaṅkṛtam || 74 ||

puṣpaiḥ parṇairalaṅkṛtya mallījhillīṃ prasārayet |
sugandhadravyacūrṇaiśca dhūpayed devatāgṛham || 75 ||

nīḍāni bhittau kurvīta nānāvarṇalasanti ca |
vinyased vigrahānāśu teṣu māmakakiṅkarān || 76 ||

sāyudhāna vāhanairyuktānalaṅkāravibhūṣitān |
bhasmatripuṇḍrarudrākṣabhāsvaddehān kapardinaḥ || 77 ||

athavā bhūtirudrākṣān teṣu nīḍeṣu nikṣipet |
mama pūjārthasāmagrīmathavā vinyased budhaḥ |
teṣu teṣu ca nīḍeṣu dīpamālāṃ ca kalpayet || 78 ||

pūjanakarmasampādanam 

tasmin susadane devi sukhāsīnaḥ śubhāsane |
bhasmatripuṇḍrarudrākṣamāikāsamalaṅkṛtaḥ || 79 ||

bhadrādimaṇḍalanyastasarvopakaraṇāñcitaḥ |
sakalīkṛtadehaśca kṛtapāriṣadastutiḥ || 80 ||

agre siṃhāsanavaraṃ vibhāvya samalaṅkṛtam |
bhasmaśayyāñcitaṃ tatra karapīṭhaṃ vidhāya ca || 81 ||

tasminnikṣipya māṃ nityaṃ ṣaṭtriṃśadupacārakaiḥ |
ṛgyajuḥsāmavedaiśca tathā'tharvaṇamantrataḥ || 82 ||

pañcākṣaropaniṣadā purāṇaśravaṇādinā |
śāstrāṇāṃ paṭhanenāpi gadyapadyastutivrajaiḥ || 83 ||

gāyet svayaṃ gāpayecca mama māhātmyasūcakaiḥ |
vādyaiśca vividhairgītairnṛtyairmāṃ paritoṣayet || 84 ||

p. 72) ekādikramaśo mahyaṃ dadyādārārtikān nava |
jāghaṇṭāśaṅkhanādaiśca kolāhalaravairapi || 85 ||

śabdabrahmānandamayo madānandāmṛtaplutaḥ |
nimajjanniva saṃtuṣṭo niḥsaṃjñaḥ iva tatparaḥ || 86 ||

yaḥ sakṛdvā'sakṛdvā'pi māmarcayati yaḥ svayam |
sa dhanyaḥ sarvalokānāṃ vandyo bhaktottamottamaḥ |
taṃ dṛṣṭvā modate yastu tamādapyadhiko bhavet || 87 ||

yaḥ svakīyagṛhe nityaṃ madbhaktānāṃ viśeṣataḥ |
pūjopakaraṇaṃ dattvā kārayet tairmadarcanam |
sa yāti mama sāyujyaṃ jñānināmapi durlabham || 88 ||

itthamuktaṃ mayā tubhyaṃ lokānāṃ muktisiddhaye |
pātrādisādanaṃ devi kimataḥ śrotumicchasi || 89 ||

iti śrīkāraṇāgame uttarabhāge pārvatīparameśvarasaṃvāde kriyāpāde 
pūjāpātrādilakṣaṇakathanaṃ nāma pañcamaḥ paṭalaḥ || 5 ||


ṣaṣṭhaḥ paṭalaḥ

devyuvāca

candraśekhara bhūteśa pinākinnugra śaṅkara |
avasarādipūjānāṃ kalpaṃ brūhi viśeṣataḥ || 1 ||

mahādeva uvāca

avasarapūjākalpaḥ

athāvasarapūjāyāḥ kalpaṃ vakṣye śṛṇu priye |
maṇḍalaṃ parikalpyādau dīpaṃ prajvālayet tataḥ || 2 ||

parigṛhya gaṇānujñāṃ ghaṇṭānādapurassaram |
mannāmabhiḥ samācamya prāṇānāyamya śaktitaḥ || 3 ||

saṃkīrtya deśakālau ca kalaśaṃ samyagarcayet |
aṣṭottaraśatānyūnāṃ japenmama ṣaḍakṣarīm || 4 ||

sarvaliṅgaṃ sthāpayatīti liṅgaṃ vinyaset kare |
nīrājanaṃ darśanākhyamasau ya iti darśayet || 5 ||

p. 74) yo vai rudraḥ sa bhagavān pṛthvītyabhyukṣya bhasmanā |
etāvānasya mahimetyāmanan pādyamarpayet || 6 ||

haṃsaḥ śuciṣadityarghyaṃ sāvitryā''camanīyakam |
namaḥ somāya cetyevam snānaṃ ca parikalpayet || 7 ||

snānodakaṃ śirasyukṣya liṅgatīrthaṃ pragṛhya ca |
ṛtaṃ satyamiti prāśya vastraṃ yastantviti bruvan || 8 ||

agnirityādibhirbhasma sarvato lepayet sudhīḥ |
gandheti gandhamādadyādākāśāditi cākṣatān || 9 ||

nidhanapataya iti puṣpāṇi ca samarpayet |
vilvaṃ triyambakamiti yacca vyometi dhūpakam || 10 ||

p. 75) mahānīrājanaṃ dadyānna tatreti manuṃ smaran |
dadyādavasaraṃ naivedyamācārādiliṅgakaiḥ || 11 ||

īśāna iti mantreṇa mantrapuṣpaṃ samarpayet |
vastraprāvaraṇaṃ kuryāt so'bravīditi mantrataḥ |
aṇoraṇīyāniti ca liṅgaṃ svāṅge niveśayet || 12 ||

laghvarcāvidhiḥ

atha vakṣyāmi deviśi laghumarcāvidhiṃ śṛṇu |
snātaḥ śuciryatamānāḥ kṛtabhasmāvaguṇṭhanaḥ || 13 ||

dhṛtatripuṇḍro rudrākṣamālālaṅkṛtavigrahaḥ |
ācamya dīpaṃ prajvālya saṃprārthya ca gaṇānmama || 14 ||

ācamya prāṇānāyamya deśakālau prakīrtya ca |
saṃbhavadbhiriha dravyairiṣṭaliṅgasya pūjanam || 15 ||

p. 76) kariṣya iti saṃkalpya saṃpūjya kalaśaṃ tathā |
ṣaḍakṣarajapaṃ kuryādaṣṭottaraśataṃ budhaḥ || 16 ||

iṣṭaliṅgaṃ kare dhṛtvā sarvaliṅgamanuṃ paṭhan | 
āvāhayecca vedāhaṃ bhāvagrāhyamiti bruvan |
nīrājanaṃ darśanākhyamasau ya iti darśayet || 17 ||

yo vai rudraḥ sa bhagavān pṛthvītyabhyukṣya bhasmanā |
etāvanasya mahimetyāmanan pādyamarpayet || 18 ||

haṃsaḥ śuciṣadityarghyaṃ sāvitryā''camanīyakam |
yo vai rudraḥ sa bhagavānāpa ityabhiṣicya ca || 19 ||

liṅgatīrthaṃ ca saṃgṛhya kadrudrāyeti mantrayan |
ṛtaṃ satyamiti praśya puṣpaṃ dhūpaṃ samarpya ca || 20 ||

yo vai rudraḥ sa bhagavān yaścāgniriti mantrataḥ |
dattvā cāvasarābhikhyaṃ nīrājanamapi priye |
phalādyavasaraṃ dadyād bhasma liṅgopari kṣipet || 21 ||

mūlena puṣpaṃ nikṣipya dhūpamāghrāpayet priye |
asau yo'vasarpatīti mantremenamanusmaran |
nīrājanaṃ majjanākhyaṃ darśayed girinandinani || 22 ||

p. 77) etāvanasya mahimetyāmanan pādyamarpayet |
haṃsaḥ śuciṣadityarghyaṃ sāvitryā''camanīyakam || 23 ||

rudrādhyāyenābhiṣekamāvahantīti mantrataḥ |
vastreṇodvartanaṃ kṛtvā liṅgatīrthaṃ pragṛhya ca |
kadrudrāyeti saṃmantrya prāśnīta ṛtamityapi || 24 ||

yo vai rudra iti paṭhan dadyādaṅgāratāpanam |
yo vai rudraḥ sa bhagavān yaścāgniriti dhūpanam || 25 ||

uddīpyasveti ca paṭhan māṅgalyākhyaṃ ca darśayet |
vastraṃ samarpayed devi yastantviti manuṃ paṭhan || 26 ||

agnirityādibhirmantraiḥ sajalaṃ bhasma cārpayet |
namo harikeśāyeti yajñasūtraṃ samarpayet || 27 ||

yo vai rudro yā ca pṛthvītyuktvā gandhāṃśca sākṣatān |
ākāśāditi mantreṇa dadyāt kevalamakṣatān || 28 ||

p. 78) sarvavyāpinamiti karpūranīrājanaṃ diśet |
tadevartaṃ bhuvantaya iti mālyāni cārpyaet || 29 ||

yā te rudra śivā tanūḥ śivā viśvāhabheṣajī |
iti nīrājanaṃ dadyācchṛṅgārākhyaṃ maheśvari || 30 ||

yo vai rudraḥ sa bhagavān yaśca sūrya iti kramāt |
nidhanapataya iti cāṣṭottaraśatena ca |
puṣpāṇi tryambakamiti vilvapatrāṇi cārpayet || 31 ||

nama īdhriyāya ceti śvetacchatraṃ samarpayet |
namo vātyāya cetyevaṃ cāmaraṃ parikalpayet || 32 ||

candramā manaso jāta iti vyajanamarpayet |
sa yaścāyaṃ puruṣa ityarpayed darpaṇaṃ tathā || 33 ||

yo vedādāviti paṭhan ghaṇṭānādaṃ ca śrāvayet |
adhyavocadadhityevaṃ śaṅkhaṃ samyaṅ ninādayet || 34 ||

p. 79) śivena vacasā tveti gītamāśrāvayed budhaḥ |
namo dundubhyāya ceti vādyaṃ kuryād vicakṣaṇaḥ |
namo rudrāyātatāyina iti nāṭyaṃ ca darśayet || 35 ||

udyantamiti mantreṇa budhaḥ kuryāt pradakṣiṇam |
yo rudro'gnāviti paṭhan namaskāraṃ samarpayet || 36 ||

namo rudrāya cetyuktvā stutipāṭhaṃ paṭhed budhaḥ |
ajāta ityevamiti paṭhan yāñcāṃ vibhāvayet || 37 ||

yo vai rudraḥ sa bhagavān yacca vyometi dhūpakam |
na tatra sūryo bhātīti mahānīrājanaṃ diśet || 38 ||

p. 80) aghorebhyo'tha iti cācāraliṅgādibhiḥ kramāt 
caturvidhaṃ ca naivedyamarpayet sādhakastataḥ || 39 ||

bhasmābhyukṣya mahāliṅge īśāna iti mantrataḥ |
mūlamantreṇa cāpyevaṃ mantrapuṣpaṃ samarpayet || 40 ||

yato vāco nivartanta iti mantraṃ paṭhannapi |
ānandābhikhyakaṃ nīrājanamapyarpayet tataḥ || 41 ||

sa viśveti ca tāmbūlaṃ yo brahmāṇamiti bruvan |
puṣpāñjaliṃ ca vikirannātmānamapi cārpayet || 42 ||

asaṃkhyā iti mantreṇāsaṃkhyanīrājanaṃ diśet |
vastraprāvaraṇaṃ kuryāt so'bravīditi mantrataḥ |
aṇoraṇīyāniti ca kuryāt svāṅge niveśanam || 43 ||

p. 81) ityukto hi mahā devi laghurārādhanāvidhiḥ |
matsāyujyaprado hyeṣa yathoktamanutiṣṭhatām || 44 ||

iti śrīkaraṇāgame uttarabhāge pārvatīparameśvarasaṃvāde kriyāpāde 
pūjāvidhikathanaṃ nāma ṣaṣṭhaḥ paṭalaḥ || 6 ||



saptamaḥ paṭalaḥ 

devyuvāca

devadeva mahādeva lokānugrahatatpara |
tvatpūjākarṇanādasmi kṛtārthā jagadīśvara || 1 ||

mahāpūjāṃ ca śuśrūṣurasmi lokaikakāraṇa |
tadvidhānaṃ ca sambodhya kṛpayā'nugṛhāṇa mām || 2 ||

mahādeva uvāca

mahāpūjākramaḥ 

atha vakṣye mahādevi mahāpūjāvidhikramam |
snātaḥ śuciryatamanā dhṛtadhautāmbaradvayaḥ || 3 ||

dhṛtatripuṇḍro rudrākṣamālālaṅkṛtavigrahaḥ |
kṛtasandhyādikaḥ sampāditapuṣpādisādhanaḥ || 4 ||

bhadrādimaṇḍalanyastapūjāpātraḥ sukhāsanaḥ |
catuṣṭayaṃ dīpikānāṃ prajvālya dvayameva vā || 5 ||

gaṇān saṃkīrtya cācamya prāṇānāyamya sakramam |
deśakālau susaṃkīrtya ceṣṭaliṅgasya prītaye || 6 ||

raṅgavalyāṃ tu sāmānyamarghyapātraṃ niveśya ca |
bhasmacandanapuṣpāṇi tatra nikṣipya nirmalam || 7 ||

jalamāpūrya vai bindusravatpīyūṣadhārayā |
pūritaṃ bhāvayanneva pañcabrahmaṣaḍaṅgakaiḥ |
mantraiḥ sammantrya saṃskāraiḥ saṃskuryādvakṣyamāṇakaiḥ || 8 ||

nirīkṣaṇaṃ prokṣaṇaṃ ca tāḍanaṃ cāvaguṇṭhanam |
abhyukṣaṇamiti khyātā vastusaṃskārakārakāḥ |
dhenvākhyayā'mṛtīkṛtya padmaliṅge pradarśayet || 9 ||

tataḥ pādyārghyācamanapātrāṇyapi ca paṅktiśaḥ |
taduttareṇa vinyasyet pādyapātre yathākramam || 10 ||

siddhārthān kuṅkumaṃ dūrvāṃ kuṣṭhaṃ karpūrameva ca |
bhasmacandanapuṣpāṇi nikṣipet sādhakottamaḥ || 11 ||

ṣaḍaṅgairjalamāpūrya sadyadyairabhimantrya ca |
taduttarepyarghyapātre kuśādīn vikṣipet tathā || 12 ||

p. 84) hṛdayena jalaṃ kṣiptvā mūlenaivābhimantrya ca |
taduttare tvācamanapātre bhasmādi nikṣipet |
ṣaḍaṅgairjalamāpūrya sadyādyairabhimantrayet || 13 ||

tyāgajñānānandapātrāṇyapi tatpūrvato nyaset |
bhasmacandanapuṣpāṇi tyāgapātre nidhāya ca |
uṣṇaṃ vai jalamāpūrya prāsādenābhimantrayet || 14 ||

taduttare jñānapātre bhasmādīni nidhāya vai |
candanodakamāpūrya cāghoreṇābhimantrayet || 15 ||

taduttarānandapātre bhasmādīni nidhāya ca |
śītalodakamāpūrya vāmadevena mantrayet || 16 ||

tatpūrve snānapādaprasādavārigṛhītaye |
vinyasettatra cādhārapātrāṇi trīṇi paṅtiśaḥ || 17 ||

sāmānyasyārghyapātrasya śivakumbhaṃ puro nyaset |
tatra bhasmādi nikṣipya tadā pānīyakaṃ jalam || 18 ||

p. 84) hṛdayenaiva saṃpūryā kalaśeṣviti mantrataḥ |
āpo vā idaṃ sarvamityanenābhimantrya ca || 19 ||

pūjādravyāṇi samprokṣya tasmāduddhṛtavāriṇā |
sāmānyārghyādipātrāṇi mūlenābhyarcya vai tataḥ |
sāmānyārghyagataṃ toyaṃ pādyāditriṣu nikṣipet || 20 ||

gurumabhyarcya niyataṃ yasya deveti mantrataḥ |
tīrthaprasādau gṛhṇīyānmatpūjāyogyatāptaye || 21 ||

iti bhaktasthalaṃ proktamatha māheśvarasthale |
ayaṃ me hasta  iti tu hastaśuddhiṃ vidhāya vai || 22 ||

māheśvarasthalapūjāvidhānam 

sarvabhūtasthamiti ca kṛtvā bhasmāsanaṃ kare |
vedāhametamiti ca liṅgamādāya tadgṛhāt |
sarvaliṅgaṃ sthāpayatīti liṅgaṃ nikṣipet kare || 23 ||

rudra yatte dakṣiṇaṃ mukhamityāvāhayet tadā |
guruṃ dhyātvā ṣaḍaṅgaṃ ca nyāsaṃ samyagvidhāya ca |
sahasraṃ ṣaṭchataṃ vā'pi japedeva ṣaḍakṣarīm || 24 ||

prasādisaṃjñake paścāt sthale liṅge ca bhasma vai |
abhyukṣya nānudhyāyecca tamevaikamiti smaran || 25 ||

daśāvadhānavidhinā nirīkṣya ṣveṣṭaliṅgakam |
nīrājanaṃ sānurāgaṃ yā te rudreti nirdiśet || 26 ||

prāṇaliṅgasthale bhasma liṅgopari nidhāya ca |
mūlenaiva hi liṅgāgre puṣpaṃ nikṣipya mantritam || 27 ||

pādyārghyācamanaṃ dadyāt tattatpātrodakena hi |
tyāgapātrasthitenaiva liṅgaṃ saṃsnāpya vāriṇā || 28 ||

ādhārapātreṇādāya samprokṣya nijamūrdhani |
āvahantīti mantreṇa vastreṇodvartya sādaram || 29 ||

p. 87) bhasmāsane nidhāyaiva pādau liṅgasya bhāvayan |
praṇamyābhyarcya pādyaṃ ca jñānapātrajalena vai || 30 ||

dattvaitajjalamādhārapātreṇādāya sannaman |
kadrudrāyeti saṃmantrya pibedṛtamitīrayan || 31 ||

liṅgamūlena gandhādyairalaṅkṛtya tataḥ param |
yo vai rudraḥ sa bhagavān yaścāgniriti mantrataḥ |
nīrājanaṃ tvavasarābhikhyaṃ dattvā phalādikam || 32 ||

samarpyānandapātrodaṃ gṛhṇannādhārapātrataḥ |
samarpya prāśya tatpātraṃ nikṣipedapyadhomukham || 33 ||

athācamanapātrasthatoyenācamanīyakam |
dattvā tatsavituriti tyāgapātrasthavāriṇā || 34 ||

namakādyai rudrasūktairabhiṣicyātha tajjalam |
namaḥ śambhava ityātmamūrdhani prokṣayet tathā || 35 ||

p. 88) āvahantīti vastreṇa samudvartyeṣṭaliṅgakam |
bhasmāsane nidhāyāsya gṛhṇīyāt pādatīrthakam || 36 ||

tato vidhūmamaṅgāramānīyānena tāpayet |
yovai rudraḥ sa bhagavān yaścāgniriti mantrataḥ || 37 ||

yo vai rudraḥ sa bhagavān yacca vyometi mantrataḥ |
daśāṅgamahitaṃ mahyaṃ dhūpaṃ dadyānmanoharam || 38 ||

uddīpyasveti ca tato māṅgalyākhyaṃ ca darśayet |
yastantunābha iti ca vastrayugmaṃ pradāya ca |
agnirityādibhirmantrairlimped bhasma sahodakam || 39 ||

namo harikeśāyeti pradadyād yajñasūtrakam |
gandhadvārāmiti paṭhan dadyād gandhaṃ sahākṣatam || 40 ||

umāsahāyamiti ca kuryād gandhānulepanam |
ākāśāditi vai dadyādakṣatāropaṇaṃ budhaḥ || 41 ||

p. 89) apāṇipāda iti hiraṇyapātramiti bruvan |
nīrājanaṃ darśayecca karpūrākhyaṃ maheśvari || 42 ||

tadevartamiti paṭhan puṣpamālyāni cārpayet |
namo hiraṇyabāhave makuṭādi vibhūṣayet || 43 ||

yā te rudra śivā tanūḥ śivā viśvāhabheṣajī |
iti nīrājanaṃ dadyācchṛṅgārākhyaṃ maheśvari || 44 ||

nidhanapataye iti vedasārasahasrataḥ |
mūlenāpi ca puṣpāṇi patrāṇi ca samarpayet || 45 ||

vāditya iti vilvāni yo vai rudreti bhasma ca |
nama īdhriyāya ceti śvetacchatraṃ samarpayet || 46 ||

namo vātyāya ca paṭhan cāmaraṃ ca samarpayet |
candramā manasa iti tālavṛntena vījayet || 47 ||

sa yaścāyaṃ puruṣa iti darpaṇamarpayet |
yo vedādāviti paṭhan ghaṇṭānādaṃ samarpayet || 48 ||

adhyavocaditi paṭhan śaṅkhasvanamathārpayet |
śivena vacasā tveti gītamāśrāvayet tathā || 49 ||

p. 90) asau yo'vasarpatīti paṭhan nṛttaṃ pradarśayet |
udyantamastaṃ yantamiti savyahastena kalpayet |
pradakṣiṇāni prayato mama liṅgasya sarvataḥ || 50 ||

namo'stu nīlagrīvāyetyāmanan vai namāsyapi |
namo vṛddhāya ca paṭhan stotraṃ kuryādananyadhīḥ || 51 ||

daivīyo mānuṣo gandha iti dhūpaṃ samarpayet |
nantatra sūryo bhātīti mahānīrājanaṃ tathā || 52 ||

īrāṃ vahata ityevaṃ jvālayet karadīpikāḥ |
jyotiṣmatīmiti paṭhan jyotīṃṣi jvālayedapi || 53 ||

kṛtāni śālipiṣṭena ḍamarupratirūpataḥ |
jyotīṃṣi tāni kathyante mama prītikarāṇyapi || 54 ||

yā te rudra iti paṭhan yācayenmāmananyadhīḥ |
ajāta ityevamiti vijñāpanamathācaret |
vedāntavijñāna iti pūjāpuṣpādikaṃ tyajet || 55 ||

p. 91) nivedanārhavelāyāṃ patrapuṣpādikaṃ bahu |
sthitaṃ cediṣṭaliṅgāgre nipated bhojyavastuṣu || 56 ||

nirmālyasumasaṃsargānarhaṃ tat syānnivedanam |
tadalpaśeṣaṃ visṛjenna liṅgaṃ śūnyamastakam || 57 ||

śaraṇākhyasthale bhojyapadārtheṣvagnirityataḥ |
vikīrya sajalaṃ bhasma savyāhṛtikayā tathā || 58 ||

sāvitryā rudragāyatryā pariṣicyaivamambubhiḥ |
svāhāṃ tebhyastathācāraliṅgādibhyo'rpayet tataḥ |
ṣaḍliṅgārpaṇasadbhāve viśeṣo'sthi śṛṇu priye || 59 ||

bhaktasthale kriyāśaktiyute vai nāsikāṅgage |
ācāraliṅgasaṃjñe'smin sadyojātamukhātmake |
gandhaprasādaṃ sadbhaktyā cittahastena cārpayet || 60 ||

māheśvarasthale jñānaśaktike rasanāṅgake |
guruliṅgābhidhe vāmadevavaktre viśeṣataḥ |
buddhihastena tu ruciṃ niṣṭhābhaktyā samarpayet || 61 ||

p. 92) sthale prasādisaṃjñe'sminnicchaktisamanvite |
d.gaṅgake'ghoramukhe śivaliṅgābhidhe punaḥ |
bhaktyā'vadhānayā rūpamahaṅkāreṇa cārpayet || 62 ||

prāṇaliṅgisthale tvādiśaktiyukte tvagaṅgake |
cāraliṅgā'bhidhe tat pūruṣavaktre dṛḍhavrataḥ |
bhaktyā'nubhavayā manohastena sparśamarpayet || 63 ||

śaraṇasthale tu parayā śaktyā yukte śravoṅgage |
prasādaliṅge tvīśānamukhe śabdaprasādakam |
ānandabhaktyā sujñānahastenaiva samarpayet || 64 ||

aikyasthale tu cicchaktiyute vai mānasāṅgage |
mahāliṅge paraśivamukhe saṃkalpamarpayet |
sadbhāvābhikhyahastena bhaktyā samarasākhyayā || 65 ||

evamaṅgaṃ ca liṅgaṃ ca bhaktiṃ śaktiṃ tathā sthalam |
mukhaṃ hastaṃ prasādaṃ ca jñātvā vai samyagarcayet |
evamarpaṇasadbhāvaṃ sarvadaiva samabhyaset || 66 ||

p. 93) dvividhaṃ samarpaṇam

samarpaṇaṃ dvidhā proktamarcāṅgaṃ sarvakālikam |
samarpaṇe samarcāṅge ruciṃ bhāvena nānyathā || 67 ||

śaraṇākhyasthale'pyevamarpaṇaṃ ṣaṭsthalātmakam |
aikyasthale tu mūlena liṅge puṣpaṃ nidhāya ca || 68 ||

dhūpaṃ samarpya cānandanīrājanamathārpayet |
yato vāco nivartante iti mantraṃ japan punaḥ || 69 ||

sa viśvakṛditi paṭhan tāmbūlaṃ ca samarpayet |
ārabhyeti ca tāmbūlanīrājanamathārpayet || 70 ||

yo brahmāṇamitīśāna iti mantradvayena ca |
mantrayan pu'pajātaṃ vai mantrapuṣpaṃ samarpayet || 71 ||

asaṃkhyātāḥ sahasrāṇītyādimantraṃ samuccaran |
asaṃkhyātābhikhyanīrājanamapyarpayet  tataḥ || 72 ||

so'bravīditi mantreṇa vastreṇāvṛtya liṅgakam |
aṇoraṇīyāniti tu peṭikāyāṃ suvinyaset || 73 ||

p. 94) evaṃ mahārcanaṃ proktaṃ mahādevi mahāphalam |
vidhinā'nena saṃpūjya na punarjanmabhāg bhavet |
deveśi gurupūjāyāṃ viśeṣaḥ kathyate śṛṇu || 74 ||

gurupūjāyāṃ viśeṣaḥ 

padyārghyācamanākhyāni tyāgajñānādikāni ca |
na vidyante'tra pātrāṇi pātradvitayameva ca || 75 ||

śivakumbhaṃ ca sāmānyamarghyapātraṃ ca vidyate |
śiṣṭaṃ sarvaṃ samaṃ proktaṃ kimataḥ śrotumicchasi || 76 ||

iti śrīkāraṇāgame uttarabhāge śrīpārvatīparameśvarasaṃvāde kriyāpāde 
śivapūjāvidhānaṃ nāma saptamaḥ paṭalaḥ || 7 ||



p. 95) aṣṭamaḥ paṭalaḥ 

devyuvāca

devadeva jagannātha sarvānugrahatatpara |
vidhānamidamutkṛṣṭaṃ vedamantrasamanvitam || 1 ||

vedādhikāriṇāṃ samyaganuṣṭheyaṃ prakāśitam |
strīmukhyāḥ kena vidhinā kṛtārthāḥ syurnibodha me || 2 ||

mahādeva uvāca

mahādevi pravakṣyāmi tāntrikaṃ pūjanakramam |
anuṣṭhitena yena syuḥ sarve sarvārthabhājanāḥ || 3 ||

tāntrikapūjanakramaḥ 

vidyāsu śrutirutkṛṣṭā rudraikādaśinī śrutau |
tatra pañcākṣarastatra śiva ityakṣaradvayam || 4 ||

tasmādadhikṛtāṃ vede tatrā'nadhikṛtāmapi |
madīyamūlamantreṇa pūjanaṃ sarvato varam || 5 ||

athavā tāntrikairmantrairapi pūjā viśiṣyate |
eṣu bhātyupacārārthaḥ spaṣṭaḥ sarvo'pi bhāmini || 6 ||

p. 96) vaidikeṣu tu mantreṣu liṅgādevaupacārikāt |
teṣu teṣūpacāreṣu vedamantrā niyojitāḥ || 7 ||

samanuṣṭhīyamāno'rtho yeṣu spaṣṭaṃ prakāśate |
teṣveva paṭhyamāneṣu cittaṃ kṛtye'nurajyate || 8 ||

bhaktilabhyo'smyahaṃ yasmādabhaktyā pūjanaṃ vṛthā |
tanmantrāstāntrikā devi pūjāyāmuttamottamāḥ || 9 ||

tāntrikapūjāyāṃ sarveṣāmadhikāraḥ

sarveṣāmadhikāro'sti tāntrikeṣu varānane |
vaidikānāṃ tathānyeṣāṃ strīṇāṃ puṃsāṃ ca suvrate || 10 ||

śivakumbhapūjanam 

vaidiko'pi ca saṃyuktaistāntrikairapi pūjayet |
īśāna iti mantreṇa śivakumbhaṃ prapūjayet || 11 ||

īśānaḥ kalaśasyāgre pūrve tatpuruṣastathā |
aghoro dakṣiṇe caiva sadyojātastu paścime || 12 ||

uttare vāmadevaśca madhye ca paramaḥ śivaḥ |
adhobhāge parā śaktirviśvodbhāsanakāriṇī || 13 ||

sadrūpaṃ kalaśākāraṃ cidrūpaṃ kalaśadyutiḥ |
madhyasthaṃ jalamutkṛṣṭaṃ sarvatīrthottamottamam || 14 ||

p. 97) cidānandarasaṃ sākṣācchivarūpamiti smṛtam |
iti mantraiśca gandhādyaiḥ śivakumbhaṃ prapūjayet || 15 ||

iṣṭaliṅgapūjā

hṛdayādriguhāvāsa karuṇāvāsa śāśvata |
pūjāparigrahāyādya karapīṭhe niṣīda me ||
iti mantreṇeṣṭaliṅgaṃ vinyaset karapaṅkaje || 16 ||

pañcapañcātmalīlāḍhya pañcakṛtyaparāyaṇa |
āvāhitaḥ suprasannaḥ sānnidhyaṃ kuru sarvadā || 17 ||

ityāvāhya gurunnatvā nutvā saṃpūjya ca kramāt |
dhyātvā māṃ vai suprasannaṃ mūlamantraṃ japedapi ||
daśāvadhānavidhinā ciraṃ liṅgaṃ samīkṣya ca || 18 ||

sarvamaṅgalayā''śliṣṭaśubhāṅga hṛdayaṅgam |
nīrājanaṃ gṛhāṇeśa sānurāgaṃ sadāśiva || 19 ||

nīrājanaṃ sānurāgamiti mantreṇa sarśayet |
tataśca mūlamantreṇa bhasma puṣpaṃ nidhāya ca || 20 ||

p. 98) antasthita bahirvyāpta jyotirliṅgasvarūpaka |
nīrājanaṃ gṛhāṇeśa darśanākhyaṃ sadāśiva ||
iti darśananīrājanaṃ datvā pādyamarpayet || 21 ||

harimukhyāmaraśiroratnanīrājitāṅghrika |
bhavatpādābjayoḥ pādyaṃ gṛhāṇa parameśvara ||
iti pādyaṃ samarpyaiva hastayorarghyamarpayet || 22 ||

varābhayāṅkitakarakañjapālitakiṅkara |
hastanīrejayorarghyaṃ gṛhāṇa girijāvara ||
iti cārghyaṃ samarpyāthācamanīyaṃ mukhe'rpayet || 23 ||

jagadābhīlakākolagolapālilasadgala |
śrīmanmukhāmbuje dattaṃ gṛhāṇācamanīyakam ||
dattvā''camanamityevaṃ snāpayediṣṭaliṅgakam || 24 ||

gaṅgātaraṅgasaṅgāñcitottamāṅga namo'stu te |
śuddhodakasnānamidaṃ gṛhāṇa parameśvara || 25 ||

p. 99) iti saṃsnāpya ca tatastīrthaṃ mūrdhani nikṣipet |
pādodakaṃ gṛhītvā ca namaskuryādanantaram || 26 ||

sarvamaṅgalamāṅgalyaṃ sarvapāvanapāvanam |
sarvasiddhikaraṃ puṃsāṃ śambhoḥ pādāmbusevanam ||
iti prāśya tato liṅgaṃ gandhādyairabhipūjayet || 27 ||

cidrūpa jagadādhāra sthūlasūkṣma parātpara |
nīrājanaṃ gṛhāṇeśāvasarākhyaṃ sadāśiva || 28 ||

ityavasarākhyanīrājanaṃ datvā phalādikam |
samarpya ceṣṭaliṅgāgre bhasmabhyukṣya sumādikam ||
dattvā majjananīrājanaṃ paścādabhidarśayet || 29 ||

paripūrṇacidānanda jalādhyakṣa sadāśiva |
nīrājanaṃ gṛhāṇeśa majjanākhyaṃ suśobhanam || 30 ||

iti dattvā punaḥ pādyamarghyamācamanīyakam |
pūrvamantraiḥ pradāyātha snānaṃ ca parikalpayet || 31 ||

pañcabrahmamayatano pañcakṛtyaparāyaṇa |
pañcāmṛtasnānamidaṃ gṛhyatāṃ bhaktavatsala || 32 ||

p. 100) ākāśavāhinīnaddhajaṭāpaṭalabhāsura |
śuddhodakasnānamidaṃ gṛhāṇa jagadīśvara || 33 ||

abhiṣekaṃ vidhāyaivaṃ tīrthaṃ svaśirasi kṣipet |
pādatīrthaṃ gṛhītvā'tha namaskṛtyā'dareṇa tu || 34 ||

bhavāmbunidhinistārasetave mokṣahetave |
pāpapraśamanārthāya pādatīrthāya te namaḥ || 35 ||

aśeṣajyotirudbhāsakottamajyotirātmaka |
aṅgāratāpanamidaṃ kuru śītāpanodanam ||
ityagninā vidhūmena tāpanaṃ saṃvidhāya ca || 36 ||

aśeṣavāsanonmūlakāraṇātmīyabhāsana |
dhūpasaṃvījanaṃ śambho gṛhyatāṃ bhaktavatsala ||
saṃvījya dhūpamityevaṃ punardhūpaṃ prasārayet || 37 ||

anantāaṅgalyaguṇaratnaratnākarāyita |
nīrājanaṃ gṛhāṇeśa māṅgalyākhyaṃ sadāśiva ||
iti māṅgalyanīrājanaṃ dattvā vastramarpayet || 38 ||

p. 101) nṛsiṃhacarmottarīya gajājinapariṣkṛta |
vastrayugmamidaṃ śambho gṛhāṇa jagadīśvara ||
vastrayugamaṃ samarpyaivaṃ bhūtiṃ saṃdhārayet tataḥ || 39 ||

phālāgnidagdhapradyumnavapurbhasitabhūṣita |
śivāgnijamidaṃ bhasma dhriyatāṃ jagatāṃ pate |
iti saṃdhārya sajalaṃ bhasma gomayasaṃbhavam || 40 || 

phaṇāmaṇighṛṇībhrājināgayajñopavītaka |
yajñeśvara gṛhāṇeśa svarṇayajñopavītakam ||
iti mantreṇopavītaṃ datvā gandhaṃ samarpayet || 41 ||

kāmāṅgahasitālepasamujjvalaśubhāṅgaka |
sugandhī candrasambandhaḥ śrīgandhaḥ pratigṛhyatām ||
iti gandhaṃ sākṣataṃ ca dattvā tena vilepayet || 42 ||

akṣayānandasaṃdhāyakākṣayāṅgapradāyaka |
akṣatān sugṛhāṇeśa pakṣivāhanapūjita ||
iti śubhrākṣatān dattvā karpūraṃ dīpayet tataḥ || 43 ||

p. 102) surayoṣāmaṇiśreṇīdattanīrājanojjvala |
nīrājanaṃ gṛhāṇeśa karpūrākhyaṃ sadāśiva || 
iti karpūranīrājanaṃ dattvā mālyamarpayet || 44 ||

vidhiviṣṇukapālālimālālaṅkṛtavigraha |
mālyaṃ gṛhāṇa deveśa sumajālamanoramam ||
iti mālyaṃ pradāyāthābharaṇāni samarpayet || 45 ||

candramaḥkhaṇḍakoṭīraphaṇikuṇḍalamaṇḍita |
bhūṣaṇāni gṛhāṇeśa sauvarṇāni jagannuta ||
bhuṣaṇairityaṅkṛtya nānāratnasamujjvalaiḥ || 46 ||

bhavānībhāvamadhuralīlālokāvalokita |
nīrājanaṃ gṛhāṇeśa śṛṅgārākhyaṃ sadāśiva || 47 ||

iti nīrājanaṃ dattvā pūjayet patrapuṣpakaiḥ |
aṣṭābhirnāmabhiścaivamaṣṭottaraśatena vā || 48 ||

puṣpavadrathacakrāḍhya puṣpāyudhavadhodyata |
nānāvidhāni pu'pāṇi gṛhāṇeśa namo'stu te ||
pu'pairevaṃ susaṃpūjya vilvapatrāṇi cārpayet || 49 ||

p. 103) trisuparṇaṃ sphuradvarṇaṃ śriyā cīrṇaṃ suśobhanam |
kuṇḍalīkṛtagokarṇa gṛhāṇa śrīdruparṇakam ||
iti vilvadalaṃ datvā bhasma sarvopari kṣipet || 50 ||

kapardaveṣṭanānanta bhogacchatrapariṣkṛta |
śvetacchatraṃ gṛhāṇeśa muktādāmābhiśobhitam ||
chatramevaṃ samarpyātha cāmaradvayamarpayet || 51 ||

vidhiviṣṇukarābjodyaccāmaradvayavījita |
cāmarābhyāṃ vījayāmi prasīda karuṇālaya ||
cāmarābhyāṃ vījayitvā tālavṛntena vījayet || 52 ||

tālasaṃvādanavyagravidhitoṣitamānasa |
vījaye tālavṛntena karuṇāvarṇālaya ||
tālavṛntena saṃvījya darpaṇaṃ ca pradarśayet || 53 ||

ādarśavimalākārādarśabhāsvatkapolaka |
ādarśaṃ darśayāmyadya durdarśanijarūpaka ||
darpaṇaṃ darśayitvaivaṃ ghaṇṭānādaṃ samarpayet || 54 ||

p. 104) nādasvarūpavilasadghaṇṭāśobhikarāmbuja |
ghaṇṭānādaṃ śrāvayāmi nādarūpa śṛṇu priyam ||
ghaṇṭhānādaṃ samarpyaivaṃ śaṅkhamāpūrayet tataḥ || 55 ||

śaṅgadhmānakriyāsaktagaṇendragaṇasaṃvṛta |
śṛṇu śaṅkharavaṃ deva kambugrīvamanoramam ||
śaṅkhaṃ ninādyaivamato gītamāśrāvayedapi || 56 ||

kambalāśvatarodgītasamākarṇanatatpara |
gītaṃ saṃśrāvayāmyadya bhavaccitracaritrakam ||
gītamāśrāvya ca tato vādyaṃ saṃśrāvayet tadā || 57 ||

murārivāditamahāmurajadhvanitoṣita |
vādyaṃ saṃśrāvaye śambho ḍamarudhvananapriya ||
iti vādyaṃ ninādyātha nṛttaṃ samyak pradarśayet || 58 ||

nijānandātirekotthamahātāṇḍavapaṇḍita |
nṛttaṃ viracayāmyadya mahānaṭa vilokaya || 59 ||

iti nṛttaṃ samarpyaiva kareṇābhinayātmakam |
muṣṭyaivāṅguṣṭhayutayā pradakṣiṇamathārpayet || 60 ||

p. 105) pradakṣiṇakriyāsaktabrahmādisurasevita |
pradakṣiṇatrayaṃ kurve gṛhāṇa karuṇānidhe ||
pradakṣiṇatrayaṃ kṛtvā namaskuryādanekaśaḥ || 61 ||

namo namo bhūbhṛdapatyajānaye namo namo bhasmitacittayonaye |
namo namaḥ śikṣitabhānusūtave namo namo bhūṣitaśītabhāvane ||
namāṃsi tu samarpyaivaṃ stutiṃ kuryādanantaram || 62 ||

brahmaṇāṃ brahmaṇe tubhyaṃ rakṣitṝṇāṃ ca rakṣiṇe |
hartṝṇāmapi saṃhartre devadevāya te namaḥ ||
stutiṃ kṛtvā tataḥ kuryād dhūpasaṃvījanaṃ budhaḥ || 63 ||

mahāśmaśānadahanadhūmadhūpāvṛtāṅgaka |
dhūpasaṃvījanaṃ śambho gṛhyatāṃ bhaktavatsala || 64 ||

dhūpaṃ saṃvījya ca muhustathā dhūpaṃ prasārya ca |
mahānīrājanamapi prajvālya ca samarpayet || 65 ||

māṅgalyahetave sarvamaṅgalāliṅgitātmane |
maṅgalārthābhidhānāya mahādevāya maṅgalam ||
iṣṭaliṅgasvarūpāyābhīṣṭadāyāstu maṅgalam || 66 ||

p. 106) prāṇeṣu ca manomadhye jyotirliṅgasvarūpiṇe |
prāṇagranthisvarūpāya prāṇaliṅgāya maṅgalam || 67 ||

bhāvagrāhyāya pūrṇāya bhāvābhāvaikahetave |
kalāsargakṛte tubhyaṃ bhāvaliṅgāya maṅgalam ||
mahānīrājanaṃ dattvā yāñcāṃ kuryādanantaram || 68 ||

yāce'haṃ yāce'haṃ vacasi satataṃ nāmaruciraṃ 
yāce'haṃ yāce'haṃ manasi satataṃ bhāvaracanām |
yāce'haṃ yāce'haṃ śiva tava padāmbojabhaktiṃ 
yāce'haṃ yāce'haṃ punarapi tāmeva satatam || 69 ||

nādhikaṃ muktasaṃprāpyamaśokamacalaṃ sukham |
tvatpadaṃ dehi me śīghraṃ na jāne prārthyamuttamam ||
ityevaṃ yācanāṃ kṛtvā tato vijñaptimācaret | 70 ||

bhṛtyāparādhā namasā śāmyantīti nayena vai |
namasye'to'parādhānme kṣamasva karuṇānidhe ||
iti vijñāpanāṃ kṛtvā nivedyaṃ prokṣayet tataḥ || 71 ||

p. 107) devasya saviturmadhye yo bhargo no dhiyaḥ kramāt | pracodayāt 
tadvareṇyaṃ śaraṇyaṃ samupāsmahe || 72 ||

iti prokṣya nivedyaṃ tu pariṣiñcet samantataḥ |
pariṣecanakaṃ kṛtvā ṣaḍliṅgārpaṇamācaret || 73 ||

avāṅmānasasaṃvedyānandabodhasudhāmbudhe |
nīrājanaṃ gṛhāṇedamānandākhyaṃ sadāśiva ||
iti nīrājanaṃ datvā tāmbūlaṃ ca samarpayet || 74 ||

guṇatrayakriyādūra guṇatrayasamanvita |
gṛhāṇedaṃ sakarpūraṃ tāmbūlaṃ tāpasārcita ||
iti dattvā ca tāmbūlaṃ nīrājanamathārpayet || 75 ||

ambākarāmbujānītatāmbūlagrahaṇotsuka |
nīrājanaṃ gṛhāṇeśa tāmbūlākhyaṃ sadāśiva ||
iti nīrājanaṃ datvā mantrapuṣpamathārpayet || 76 ||

viṣṇvādivibudhānantapuṣpāñjalisamarcita |
puṣpāñjaliṃ gṛhāṇeśa puṣpāyudhaniṣūdana ||
iti puṣpāñjaliṃ dattvā'saṃkhyaṃ nīrājanaṃ diśet || 77 ||

p. 108) asaṃkhyeyasahasraśrīrudrarūpāvṛtākhila |
nīrājanaṃ gṛhāṇedamasaṃkhyātaṃ sadāśiva ||
nīrājanamasaṃkhyātaṃ dattvā vastreṇa veṣṭayet || 78 ||

tantunā paṭavannaijarūpeṇāvṛtaviśvaka |
vastreṇa veṣṭayāmīṣṭaliṅgarūpa namo'stu te ||
iti vastreṇa saṃveṣṭya peṭikāyāṃ suvinyaset || 79 ||

sadbhaktahṛdayāvāsa jagadāvāsa śāśvata |
niveśayāmi hṛdaye sukhaṃ vasa satīsakha ||
peṭikāyāmiti nyasyedevamuktaṃ mahārcanam || 80 ||

suvāsinīnāmayamārādhanakramaḥ

pādyādipātrarahitamidaṃ gurvarcanaṃ bhavet |
athāvasarapūjopacārayogāllaghurbhavet ||
suvāsinīnāṃ mukhyo'yaṃ laghrārādhanāvidhiḥ || 81 ||

vidhānamidamarcāyāstāntrikaṃ samudāhṛtam |
sarvamuktaṃ samāsena kimataḥ śrotumicchasi || 82 ||

iti śrīkāraṇāgame uttarabhāge pārvatīparameśvarasaṃvāde kriyāpāde 
tāntrikapūjāvidhikathanaṃ nāma aṣṭamaḥ paṭalaḥ || 8 ||



p. 110) navamaḥ paṭalaḥ

devyuvāca

vidyeśāna mahādeva sarvajñādiguro vibho |
arcāvidhānaśravaṇāt kṛtārthā'smi bhavanmukhāt || 1 ||

śrotukāmā'smi niyamān dīkṣitānāṃ viśeṣataḥ |
brūhi tānakhilānīśa pāhi māṃ karuṇākara || 2 ||

mahādeva uvāca

vakṣyāmi śṛṇu kalyāṇi niyamānakhilānapi |
matpūjātatpareṇāśu matprasādābhikāṅkṣiṇā || 3 ||

dīkṣitānāṃ niyamāḥ

patrāṇyapi prasūnāni vartikāśca japastathā |
saṃkhyā niyamato nityaṃ grahaṇīyā na cānyathā || 4 ||

dīkṣāsaṃskārarahitairjanaiḥ spṛṣṭaṃ jalādikam |
nopayojyaṃ hi kṛtyeṣu madarpaṇamukhādiṣu || 5 ||

nekṣeta pūjāvelāyāṃ dīkṣāsaṃskāravarjitān |
na kupyeccintayedanyān nānyaiḥ saṃllāpamācaret || 6 ||

p. 111) liṅgamaṅge mukhe bhasma gale rudrākṣameva ca |
mannāma vāci ca tathā na kadāpi viyojayet || 7 ||

vastramābharaṇaṃ puṣpamannapānādyamauṣadham |
na me'samarpya seveta prāṇaiḥ kaṇṭhagatairapi || 8 ||

niveditamathānyasmai na tu mahyaṃ nivedayet |
samarpitaṃ ca liṅgāya na cānyasmai samarpayet || 9 ||

devyuvāca

evaṃ yadi maheśāna kathaṃ strīṇāmidaṃ bhavet |
patnyā hi bharturucchiṣṭaṃ nityaṃ sevyaṃ samīritam ||
na bhojyamasamarpyeti gaditaṃ bhavataiva tu || 10 ||

bhartrā hi svīyaliṅgāya samarpitamidaṃ purā |
kathaṃ punarnivedyaṃ syād bhojyaṃ vāpyasamarpya ca ||
enaṃ me saṃśayaṃ chindhi karuṇāvaruṇālaya || 11 ||

mahādeva uvāca

sādhu pṛṣṭaṃ tvayā devi śṛṇu gopyamidaṃ priye |
nivedane viśeṣo'sti vakṣyāmyavahitā bhava || 12 ||

p. 112) dvividhaṃ naivedyam

liṅgabhogasvarūpaṃ cānujñārūpamiti dvidhā |
bhartṛśeṣādirūpasya prasādasya gurormama ||
tīrthasya cārpaṇaṃ proktamanujñārūpameva hi || 13 ||

iṣṭāniṣṭaprabhedena dehināṃ karmayogataḥ |
labhyante hyaniśaṃ bhogāsteṣu teṣvapi madvratī || 14 ||

iṣṭe tu bhogarūpaṃ cānujñārūpamaniṣṭake |
nivedanaṃ prakurvīta grāmyadharmādike tathā || 15 ||

devyuvāca

bhartṛśeṣo na yojyaḥ syādyadi bhogārpaṇātmanā |
strīṇāmanudinaṃ bhagnaṃ tādṛśaṃ hi samarpaṇam || 16 ||

yataśca pratyahaṃ sevyo bhartṛśeṣaḥ samīritaḥ |
athavā'pyarcanaṃ kṛtvā kathaṃ kuryānnivedanam || 17 ||

bhartṛśeṣo na yogyo hi cedanyena pativratā |
bhuñjītānyatarat tatra sā kiṃ brūhyathavobhayam || 18 ||

p. 113) mahādeva uvāca

suvāsinī samarcyāpi bhogarūpanivedanam |
anyenaiva vidhāyānujñāpya tad bhartṛśeṣakam ||
ubhayaṃ caiva bhuñjīta bhaktiyuktā mayi priye || 19 ||

anarpitaṃ yathā'bhojyamatyājyaṃ manniveditam |
matprasādaparityāgī matprasādaṃ sa nārhati || 20 ||

devyuvāca

niveditaṃ cedatyājyaṃ kathamatropapadyate |
dārebhyaścaiva śiṣyebhyaḥ kathaṃ deyaṃ prasādakam || 21 ||

arthibhyo rauravīyebhyaḥ pradeyaṃ vā jalaṃ katham |
gaṇḍūṣakaraśddhyādi kathaṃ samupapadyatām || 22 ||

gaṇḍūṣādau prasādasya tyāgaḥ saṃbhāvyate khalu |
prasādasya pavitratvānmukhaśuddhiḥ kathaṃ bhavet || 23 ||

anarpitena payasā kathaṃ gaṇḍūṣa iṣyate |
samarpitena yadi tat kathaṃ samupapadyate || 24 ||

p. 114) nivedanaikaviṣayo viśayo bādhate mahān |
etatsarvaṃ samāvedya bhaktānīkaṃ samuddhara || 25 ||

mahādeva uvāca

dārādibhyaḥ prasādasya nārakibhyo jalasya ca |
pradānenārpitatyāgadoṣo naivāsti bhāmini || 26 ||

tyāgasyāvidhimūlasya niṣedhaviṣayatvataḥ |
yathā'vidhikṛtatyāgo na doṣo guṇa eva hi || 27 ||

gaṇḍūṣamukhaśuddhyādikriyārthārpitavāriṇā |
tāstāḥ kriyā hi kartavyāḥ kurvannevaṃ na duṣyati || 28 ||

prasāde'tipavitre'pi mukhaśuddhervidhānataḥ |
tatrāvaśakṛtatyāgo na doṣo vidhimūlakaḥ || 29 ||

kaṇatrayātmanā yo'yaṃ gurvāderupayujyate |
lālāsambandharāhityāttatra śuddhirna hīṣyate || 30 ||

p. 115) madarcanaparo nityaṃ maddhyānādhīnacetanaḥ |
mannāmacintanodyukto nānyadevādikaṃ smaret || 31 ||

devyuvāca

varṇāśramaikaniṣṭhānāṃ nityanaimittikādiṣu |
agnyādiparicaryāśca prāpyante'harahaḥ kila ||
tvadekaniṣṭhāparamaiḥ kartavyāstāḥ kathaṃ prabho || 32 ||

mahādeva uvāca 

rājaikasevakasyāpi tadājñāvaśataḥ priye |
tanmantryādeśca kaiṅkaryaṃ bhṛtyasya nahi duṣyati || 33 ||

manniṣṭhānāmapi tathā madājñāśruticodanāt |
nityanaimittike cānyadevasevā na duṣyati || 34 ||

madarpaṇārtharacitapākaśeṣaṃ prayatnataḥ |
na prayacchedabhaktebhyo vijātīyebhya eva ca || 35 ||

p. 116) yaḥ svayaṃ bhuktiyukto'pi śaivaṃ vāṅmātrato janam |
adhamaṃ manyate tasya bhaktirvyarthā maheśvari || 36 ||

tasmād bhaktiyuto martyo nyūnamanyūnameva vā |
adhamaṃ vā'pi rudrākṣabhasmaliṅgavibhūṣaṇam ||
uttamottamarūpeṇa paśyet sarvamasaṃśayam || 37 ||

devyuvāca

varṇāśramaikasaktānāṃ kathamatropapadyate |
vipreṇa hyanyajātīyo bhāvyaḥ syāduttamatvataḥ ||
bhāvite varṇamaryādā na kathaṃ vyāhatā bhavet || 38 ||

mahādeva uvāca

vipro vijātibhaktāṃstu manasaiva hi pūjayet |
anyathā vartamāno hi labhate varṇavicyutim || 39 ||

adhogatinivṛttiṃ hi varṇadharmo niyacchati |
samagrā susthirā śuddhā bhaktirmuktiṃ prayacchati || 40 ||

varṇāśramayutānāṃ hi bhaktilopo bhavedyadi |
adhaḥ padopalabdhiḥ syādantye sarvāṅgasundari || 41 ||

ataḥ sarvāṅgasampūrṇabhaktiyuktātmanāṃ priye |
varṇāśramīyadharmāṇāṃ nirbandhaḥ saphalaḥ smṛtaḥ || 42 ||

iti śrīkāraṇāgame uttarabhāge pārvatīparameśvarasaṃvāde kriyāpāde 
niyamopadeśo nāma navamaḥ paṭalaḥ || 9 ||



p. 118) daśamaḥ paṭalaḥ

devyuvāca

śāmbhavānāṃ hi śuddhānāṃ satataṃ liṅgadhāriṇām |
samprāpte'śucisaṃsarge lokasaṃsargasambhave ||
nānāvidhe kathaṃ nu syāt prāyaścittaṃ vadasva me || 1 ||

mahādeva uvāca

sādhu pṛṣṭaṃ mahādevi tvayā lokahitecchayā |
prāyaścittavidhiṃ vakṣye sadā liṅgāṅgasaṅginām || 2 ||

liṅgaṃ hi sarvadā śuddhamaśuddhaṃ sarvadā vapuḥ |
ataḥ ṣaḍadhvasaṃśuddhiyogācchuddhaṃ vidhāya tat || 3 ||

pratiṣṭhitaṃ liṅgamatra tataḥ śārīradoṣataḥ |
na liṅgamapavitraṃ syāt sarvāvasthāsu bhāmini || 4 ||

dīkṣāsaṃskārarahitairapavitraśarīrakaiḥ |
na saṃspṛśyaṃ hi malliṅgamiti nirṇītamadrije || 5 ||

p. 119) pratiṣṭhāyāṃ dīkṣitasyaivādhikāraḥ

adīkṣito nādhikārī pratiṣṭhāyāṃ mama priye |
dīkṣitaireva kartavyaṃ pratiṣṭheti pratiśrutam ||
anyathā rāṣṭranāśaḥ syāt tasmādanyairna kārayet || 6 ||

parārthapūjādhikṛto yadyapi syācchivadvijaḥ |
tathāpi tasya kānīnatayā bbrāhmaṇyalopataḥ || 7 ||

ācāryatvānadhikṛteḥ pratiṣṭhāyāṃ sa nārhati |
dīkṣāsaṃskārayuktaścet pūjāyāṃ sthāvareṣu saḥ ||
svaparārthopayuktāyāmadhikuryānna saṃśayaḥ || 8 ||

dīkṣāsaṃskārasaṃpannastasmālliṅgāṅgasaṅgavān |
lokārādhyatvayogena pratiṣṭhādhikṛto bhavet || 9 ||

śaivadīkṣāpavitrāṅgāḥ sarvāvasthāsvapi priye |
spṛśanto naiva duṣyanti mama liṅgaṃ suśobhanam || 10 ||

adīkṣitaḥ spṛśan liṅgaṃ doṣī bhavati niścitam |
adīkṣitaistu spṛṣṭaṃ celliṅgaṃ saṃskāryameva hi || 11 ||

p. 120) devyuvāca

niśi nidrāvinighnasya luṭhataḥ paripārśvayoḥ |
liṅgasyādhasthitirbhāvyā kathaṃ doṣaḥ praśāmyati || 12 ||

mahādeva uvāca

karapādādisaṃsparśahtordoṣasya subhruvaḥ |
nānyā viniṣkṛtiḥ śastā prātaḥ patyuḥ padānateḥ || 13 ||

tathoṣasi prabodhāptau malliṅgapraṇatiḥ parā |
sarvadoṣapraśamanī netrasaṃsparśarūpiṇī || 14 ||

devyuvāca

liṅgasya dhartuḥ śārīradoṣāsparśe'pi nityaśaḥ |
adīkṣitaiśca saṃsparśo loke saṃbhāvyate khalu || 15 ||

vapanādiṣvavaśato nāpitasparśa iṣyate |
hīnavarṇairapi tathā caṇḍālaiḥ śvapacairapi || 16 ||

liṅginaḥ sparśasaṃprāptau kīdṛśī niṣkṛtirbhavet |
etatsarvaṃ samācakṣva lokānugrahatatpara || 17 ||

p. 121) mahādeva uvāca

vapanādau na liṅgasya muṇḍisparśo yathā bhavet |
tathā prayatitavyaṃ khalvanyathā niṣkṛtiḥ parā || 18 ||

liṅgino nāpitasparśe śivasūtraṃ visṛjya ca |
punarnavaṃ dhāryameva brahmasūtraṃ tathaiva ca ||
pañcākṣarīṃ ca gāyatrīmaṣṭottaraśataṃ japet || 19 ||

liṅgasya nāpitasparśe pavamānādisūktakaiḥ |
śrīrudreṇa ca kartavyaṃ prokṣaṇaṃ suviśeṣataḥ || 20 ||

caṇḍālādijanasparśe sūtrayugmamapāsya ca |
pavamānādibhiḥ prokṣya cāṣṭottarasahasrakam ||
gāyatrīṃ mūlamantraṃ ca japtvā naktāśano bhavet || 21 ||

adīkṣitaiḥ savarṇaiścāsavarṇaiścāpi saṃgatau |
mūlamaṣṭottaraśataṃ japet taddoṣaśāntaye || 22 ||

devyuvāca

niṣkṛtiḥ kīdṛśī proktā kālabhaṅge'rcanasya tu |
āpatsu pūjālope ca tathā lope japasya ca ||
alābhe patrapuṣpāṇāṃ niyatānāṃ ca saṃkhyayā || 23 ||

p. 122) mahādeva uvāca

mūlamaṣṭottaraśataṃ kālabhaṅge'rcanasya tu |
pūjāyāśca japasyāpi lope mūlaṃ sahasrakam || 24 ||

alābhe patrapuṣpāṇāṃ niyatānāṃ sulocane |
ekaikasya japedeva mūlamaṣṭottaraṃ śatam || 25 ||

devyuvāca

karāt pramādavaśataścyutaṃ liṅgamadhaḥ patet |
tadā vai kiṃ nu karttavyaṃ prāyaścittaṃ vadasva me || 26 ||

mahādeva uvāca

pramādena yadā liṅgaṃ nijahastādadhaḥ patet |
gṛhītvā tattadā japyaṃ mūlamaṣṭottaraṃ śatam || 27 ||

anuktānāṃ ca doṣāṇāṃ nityaṃ saṃbhāvitātmanām |
prāyaścittatayā japyaṃ mūlamaṣṭottaraṃ śatam || 28 ||

devyuvāca

gurudattasya liṅgasya bhaṅgo lopo'thavā bhavet |
kiṃ nu kāryaṃ tadā deva kṛpayā tannibodha me || 29 ||

p. 123) mahādeva uvāca

hanta te kathayāmīdaṃ rahasyamapi suvrate |
dvitrikhaṇḍatayā bhaṅge badhvā sarjarasena tu ||
kṛtvā tattvakalānyāsaṃ pūjayedaviśeṣataḥ || 30 ||

cūrṇībhāve tu liṅgasya cānyasmin tadgatāḥ kalāḥ |
āropya bibhṛyālliṅgaṃ punarlabdhaṃ guroḥ karāt || 31 ||

atha liṅgasya lope tu kartavyaṃ śṛṇu sundari |
liṅgasyādarśane tyājyāḥ prāṇāḥ syurbhaktiyogataḥ || 32 ||

prāṇatyāgo tvaśaktaścedekaviṃśaddināvadhi |
nirāhāro japanmūlaṃ liṅgamanveṣayejjanaiḥ || 33 ||

yadā vai labhate liṅgaṃ dhṛtvā bhaktyā tadaiva tat |
guruṃ māheśvarāṃcaiva yathāśakti samarcayet || 34 ||

tadāpyalābhe visṛjedasūn sadbhaktiyogataḥ |
prāṇatyāge tvaśaktaścelliṅgamanyad guroḥ karāt || 35 ||


p. 124) ākṛṣṭapūrvaliṅgīyakalānyāsābhiśobhitam |
ṣaḍadhvanyāsakalitaṃ bibhṛyādapramādataḥ || 36 ||

devyuvāca

devadeva mahādeva dhṛte liṅge nave tataḥ |
labhet cet pūrvaliṅgam kartavyaṃ kiṃ vadasva me || 37 ||

mahādeva uvāca

pūrvaliṅgopalambhe'pi tyajennaiva dhṛtaṃ navam |
yattadīyakalāḥ sarvā nave saṃveśitāḥ purā ||
tatpūrvaliṅgaṃ gurave vinivedya kṣipejjale || 38 ||

devyuvāca

naṣṭaliṅgastyajet prāṇān yadi dehaṃ tadīyakam |
tatkathaṃ brūhi saṃskāryamanarhaṃ liṅgavarjitam || 39 ||

yadi dhāryaṃ liṅgamanyat prāṇatyāgo nirarthakaḥ |
cedadhāryamasaṃskāryaṃ gātraṃ tasya bhavet tadā || 40 ||

doṣastūbhayathā dṛṣṭo naṣṭaliṅgasya dehinaḥ |
enaṃ me saṃśayaṃ chindhi karuṇāvaruṇālaya || 41 ||

p. 125) mahādeva uvāca

tyaktāsornaṣṭaliṅgasya tatkṣaṇe mokṣasaṃgatiḥ |
nānarthastadasutyāgaḥ saṃskārastu yathā śṛṇu || 42 ||

ākṛṣṭanaṣṭaliṅgīyakalānyāsayutaṃ navam |
liṅgamanyat susaṃyojya saṃskuryād vidhinā tanum || 43 ||

saṃskārārthaṃ punarliṅge yojite'pi śarīrake |
tyaktāsornaiva lopo'sti yadayaṃ mokṣamāptavān |
talliṅgaṃ prāṇavad dhāryamapramādena sarvadā || 44 ||

sarvaṃ te kathitaṃ devi rahasyamapi suvrate |
aputrāyāpyaśiṣyāya na prakāśyamidaṃ tvayā || 45 ||

iti śrīkāraṇāgame uttarabhāge pārvatīparameśvarasaṃvāde kriyāpāde 
prāyaścittavidhikathanaṃ nāma daśamaḥ paṭalaḥ || 10 

###########   END OF FILE  #######
