####################################################
MUKTABODHA INDOLOGICAL RESEARCH INSTITUTE
Use of this material (e-texts) is covered by Creative Commons license BY-NC 4.0
Catalog number: M00503
Uniform title: yogasārasamuccaya
Secondary title: akulāgamatantra
Manuscript : NGMCP manuscript no. 1-9 Reel No. B 115/6

Description: 
Wrongly catalogued as the akulāgamatantra is in fact called the yogasārasamuccaya . Deals with Yoga.


Notes: 
Data entered by the staff of Muktabodha under the supervision of Mark S.G. Dycskowski.

Revison 0: August 14 2021

Internet publisher : Muktabodha Indological Research InstituteInternet published by Muktabodha Indological Research Instit
Publication year : 2021
Publication city : 
Publication country : United States
####################################################



śrībrahmaṇe namaḥ ||

ajñānatimirāndhasya jñānāñjanaśalākayā |
cakṣurunmīlitaṃ yena tasmai śrīgurave namaḥ || 1 ||

yastu ādau tvayā nātha muniśiṣyaiḥranekadhā |
anekaśāstra māyādau kathitā parameśvara || 2 ||

praśanno devadevaśa bhavaduḥkhavināśana |
anekaśāstraśravaṇādasmākaṃ bhrāmitaṃ manaḥ || 3 ||

kena me kāraṇaṃ karma kiṃ yogaḥ procyate sa tu |
yogastu ṣaḍvidhaḥ proktā nānātvaṃ tasya dṛśyate || 4 ||

antatarbhedabhinnasya manekāśāstracoditā |
śāstrasya saṃgatirnāsti śaṃsayaṃ kathaya prabho || 5 ||

na ta kena mārgeṇa garbhavāsastu dāruṇāḥ |
devānāṃ paramāṃ bhaktiṃ śrutvā tu paramaṃ muniḥ || 6 ||

1b)

provāca bhagavān viṣṇuḥ sarveṣāṃ caiva saṃmataṃ |
tvayā hi kathitaṃ yat tad rahasyaṃ guhyamuttamaṃ || 7 ||

śrīnārāyaṇauvāca ||

akulāgamakalpoyaṃ śruṇuṣvaṃ kathayāmyahaṃ |
vedaśāstrasya madhye tu svāśrayogaḥ prasasyate || 8 ||

yenaivānekabhedena tena sarve vimohitā |
munayaḥ sarvaśāstreṣu yogasāmyaṃ niropitaṃ || 9 ||

tacchāstraṃ śaṃbhunā proktaṃ kutra kasya janārdana |
himādriśikhare ramye nānādhātuvicitrite || 10 ||

anekadrumasaṃkīrṇe puṣpaprākāraśobhite |
gaṃgādisaritastatra sarvatīrthaniṣevite ||11||

puṇyadeśe mahāsaumye maṃgale nirupadrave |
ekānte vijane gopye cittasyāhlādakārake || 12 ||

tasmin madhye mahādevo devānāṃ daivataṃ paraṃ |
siddhāsane samo bhūtvā yogeṣu pariniṣṭitaḥ || 13 ||

dhyānasthaścintayāmāsa sa śivaḥ parameśvaraḥ |
niraṃjanaṃ nirākāraṃ nirvikalpaṃ nirūpamaṃ || 14 ||

paripūrṇaṃ paraṃ brahma tasmin līno maheśvaraḥ |
kvacit kāle mahāmāyā śāmbhavī tatra māgatā || 15 ||

samādhisthaṃ haraṃ dṛṣṭvā stutiṃ ca bruhi pārvati ||

śrīdevyuvāca ||

namaste ādināthāya viśvanāthāya te namaḥ || 16 ||

namaste viśvarūpāya viśvātītāya te namaḥ |
namaste viśvakandāya viśvabījāya te namaḥ || 17 ||

sabāhyābhyaṃtarasthāya namaste viśvadhāriṇe |
sṛṣṭisthitiṃ vināśānāṃ tvaṃ hetuḥ parameśvaraḥ || 18 ||

tvamedopi tridhābhinno brahmāviṣṇuśivākṛtiḥ |
namo rajasvarūpāya satvarūpāya te namaḥ || 19 ||

tamorūpa namastestu nirguṇāya namo namaḥ |
adhyātmavidyā vidyānāṃ sā vidyā tvaṃ sureśvara || 20 ||

sa pātu vidyayā siddhāḥ prāpnuvanti paraṃ sukhaṃ |
candrādibhya svarūpāya namaste jātavedase || 21 ||

prāṇāpānasvarūpāya śabdabrahmātmane namaḥ |
trayī vidyā somapāya phaladāya guṇātmaka || 22 ||

avidyā vidyamānāya mahādevāya te namaḥ |
gāyatrī caiva sāvitrī mahāmāyā sarasvatī || 23 ||

trisaṃdhyāya trikālāya sarvadevyā trayī vapuḥ |
triśūnyāya namastubhyaṃ pañcaprāṇāya te namaḥ || 24 ||

bhūtabhāvanabhūteśa namaste bhūtavāsine |
aharniśātmako bhūtvā māyācakra vyavasthitāḥ || 25 ||

sarveṣāṃ caiva bhūtānāṃ māyuṣyagaṇanāya ca |
namaste nādarūpāya bindurūpāya te namaḥ || 26 ||

kālarūpa namastubhyaṃ mahāprāṇa namostu te |

3a)

sthulasūkṣmaprabhedena sarvatraiva vyavasthitā || 27 ||

jñānagamyośi devesi munināṃ bhāvitātmanāṃ |
akārāya namastubhyaṃ ukārāya namo namaḥ || 28 ||

makārāya namastubhyaṃ praṇavatrayarūpiṇe |
jñānavijñāna guhyātmā kūṭasthaḥ kūṭavarjitaḥ || 29 ||

dvaitādvaitavinirmukto bhāvagamyo maheśvaraḥ |
ṛgyajuḥ sāmarūpāya namaste mantrarūpiṇe || 30 ||

mantrānāṃ bījarūpāya hakārāya namo namaḥ |
sākārosinirākāro dehasthaḥ prakṛteḥ paraḥ || 31 ||

svayaṃ jyoti paramātmā ekopi bahudhā sthitaḥ || 32 ||

namaste jñānarūpāya namaste jñānadāyine |
sarvajñāna namastestu namaste sarvagāya ca || 33 ||

caturviṃśati tatvante puruṣaḥ paṃcaviṃśati |
sajīvastvaṃ guṇādhīno māyayā hyaṃtravāhakaḥ || 34 ||

3b)

namaste haṃsarūpāya parahaṃsāya te namaḥ |
sarvatatvāṃtarasthāya caitanyāya namastute || 35 ||

sakhātvaṃ sarvabhūtānāṃ jīvānāṃ jīvanaṃ paraṃ |
tvayā vinānakopyasti phalado karmakāriṇaṃ || 36 ||

namastekṣara rūpāya mṛtyave pānasaṃjñake |
akṣarāya namastubhyaṃ mapamṛtyuvināsine || 37 ||

tīrthānāṃ paramaṃ tīrthaṃ vratānāṃ ca mahāvrataṃ |
sarveṣāṃ caiva yajñānāṃ tvaṃ ca deva mahāmalaḥ || 38 ||

tvaṃ mana prāṇarūpastvaṃ kṣetrajñastvaṃ hṛdi sthitaḥ |
akartātvamudāsīno sādhanodharmarakṣakaḥ || 39 ||

namaste śabdarūpāya sparśarūpāya te namaḥ |
rasarūpa svarūpāya namaste gandharūpiṇe || 40 ||

dehāṃtare kṣaratvaṃ hi vāhyepi tvakṣarātmakaḥ |
uttamaḥ puruṣaḥ tvanya paramātmā jagatpatiḥ || 41 ||

pṛthivyāpastathā tejo vāyurākāśameva ca |

4a)

pañcabhūtātmane śambho namaste tatva vigrahaḥ || 42 ||

ekapādo dvipādaśca tripādo vai catuṣpadaḥ |
yuge yuge ca yo dharmo namastasmai kapardine || 43 ||

namaḥ prakṛti rūpāya puruṣa rūpāya te namaḥ |
dvaitādvaitasvarūpāya namaste bhedavarjite || 44 ||

amūrtosi anantosi mūrtosi tvaṃ svamāyayā |
kartā hartā prabhuḥ sākṣī bhartābhoktā maheśvaraḥ || 45 ||

virūpyakṣa namastestu nīlagrīvāya te namaḥ |
gaṃgādhara namastubhyaṃ namaste candramauline || 46 ||

indrādyālokapālāśca yakṣagandharva kinnarā |
siddhavidyādharāścānye tvadīśāḥ sarvadevatāḥ || 47 ||

namaste bodharūpāya bodhabodhyāya te namaḥ |
namo viśvaprabodhāya jñānabodhāya te namaḥ || 48 ||

sthāvaraṃ jaṃgamaṃ cedaṃ vi'svametaccarācaraṃ |
karmasaṃvalitaṃ tasya trātātvaṃ parameśvara || 49 ||

4b)

tvaṃ guruḥ sarvasatvānāṃ upadeṣṭā hṛdisthitaḥ |
yogānmukti prado deva bhavakarmopadeśataḥ || 50 ||

atarkyāsi maheśāna aprameyovyayaḥkila |
sarvādhāro nirādhāro jagatāṃ sūtradhārakaḥ || 51 ||

śaraṃṇyosiśaraṇyānāṃ pāpahākaruṇākara |
bhavormi vyākulaṃ deva raktamāṃsaraṇāgatāṃ || 52 ||

kṛpākaratvamīśāna bhaktānāma bhayaṃkara |
ārtānāmārtihaṃtātvaṃ kṛpādṛṣṭvāvalokaya || 53 ||

jānetvāmīśaṃ viśvasya jagato yāni bījayo |
śakteḥ śivasya ca paraṃ yastvaṃ brahma niraṃtaraṃ || 54 ||

evannānā prakāreṇa pārvatyā prārthitaḥ śivaḥ |
dhyānāduparatacitta stutyā jāto maheśvara || 55 ||

tasminavasare devī sāhlādā śāṃbhavī kalā |
mahādevaṃ namaskṛtya tayāpraśna ayaṃkṛtaḥ || 56 ||

atha dhāryatāṃ suraśreṣṭhamadvākyaṃ kṛpayā śiva |

5a)

śāstre tvanantaḥ paṃthānaḥ karmabhināḥ śrutā mayā || 57 ||

me mati bhrāmitā taistu kiṃ satyaṃ na smarāmyahaṃ |
tasmāt kathaya sarvajña kāraṇaṃ vedaśāstrayoḥ || 58 ||

sarveṣāṃ caiva śāstrāṇāṃ bhedaḥ kiṃ caika vākyatā |
ṣaṭ darśane vivādaśca vitarko manasi sthitaḥ || 59 ||

karmaṇā labhate mokṣa kiṃ yogaḥ sādhanena ca |
yogaścaikaḥ sarvasāstre procyate kimanekadhā || 60 ||

yogasya ca ṣaḍaṃgāni kāni tāni tapodhana |
kathayasva mahādeva praśnamanyaṃ yathārthataḥ || 61 ||

kojīvaḥ sarvabhūtasthaḥ kā ca śakti guṇātmikā |
paramātmā ca nirguṇaḥ jīva sākṣī tu kaḥ prabho || 62 ||

pāpapuṇya nivaddhasya patitasya bhavārṇave |
jīvasya brahmasaṃyogaḥ kenopāyena jāyate || 63 ||

valīpalītako deho jñānakaśca ratā narā |

5b)

tayostaṃbho bhavet kena upāyena surādhipaḥ || 64 ||

idṛśaṃ vākyamākarṇya kailāsādhipatiḥ śivaḥ |
kṛpayā lokya netrābhyāṃ pārvatīṃ samuvācaha || 65 ||

śrī īśvara uvāca ||

ṛgyajuḥsāmavedaistu sarvaśāstrairanekadhā |
sṛṣṭyarthaṃ kalpito bhedo na bhedaḥ paramārthataḥ || 66 ||

karmamārgeṇa saṃsāro vedaniścita mārgataḥ |
yogamārgeṇa mokṣosti sa yoga śivajīvayoḥ || 67 ||

adhyātmaśāstramadhye tu dṛśyate caika vākyatā |
nānātvaṃ nāsti yogasya nāmnā bhedaḥ prakalpayet || 68 ||

ekasya bahunāmāni bhedabhinnānyanekadhā |
tairebhidhānairyogasya tvattasarve bruvanti hi || 69 ||

yadyapyadhīta nigamāḥ ṣaḍaṃga sahitā priye |
āgamādyāni śāstrāṇi jñānaṃ nāsti guruṃ vinā || 70 ||

6a)

tasmādguruṃ samālocya bhajate yaḥ pumān śive |
yogajñānaṃ sphuṭaṃ tasmai bruvate nātrasaṃsayaḥ || 71 ||

tārakaṃ kopi saṃsāre prāṇīnāṃ sadgurorvinā |
daivena darśanaṃ tasya jāyante jñānatodhikān || 72 ||

yogasyāṃgāni vakṣāmi yaistu sidhyantu sādhakāḥ |
saṃvibhāvyātma yogasya dvādaśāddhāni sundarī || 73 ||

āsanaṃ prāṇasaṃrodhaḥ pratyāhārotha dhāraṇā |
dhyānaṃ samādhiretāni yogāṃgāni mahātape || 74 ||

prathamaṃ cāsanaṃ divyaṃ sadhyaṃ sarvaṃ rujāpahaṃ |
tatpraveśe smṛtaṃ bhadre tvakṣare deha pūrake || 75 ||

yogasyāṃgaṃ dvitīyaṃ tu prāṇāyāmamudāhṛtaṃ |
niścalaṃ nābhi deśī ca sarvapāpapranāśanaṃ || 76 ||

tṛtīyaṃ corddhagaṃ viddhi pratyāhārātmakaṃ hṛdi |
graṃtthi bhedādike nātha manoviṣayanāśanaṃ || 77 ||

caturthyaṃ dhāraṇaṃ nāma svaracakre vyavasthitaṃ |
sudhāmayaṃ mahāsaumyaṃ kavitvaṃ yena jāyate || 78 ||

6b)

paṃcamaṃ bhruvilāṃtasthaṃ dhyānaṃ tadvedasūcitaṃ |
aṣṭasiddhi pradaṃ puṃsāṃ yogasyāṃga prakīrtitaṃ || 79 ||

ṣaṣṭaṃ vai vyoma madhyasthamaṃgaṃ paramadurlabhaṃ |
samādhīriti vikhyātaṃ sarvajñānāvabhāsakaṃ || 80 ||

tena yogī mahādevī procyate parameśvaraḥ |
yathābrahma yathāyogo durlakṣastridaśairapi || 81 ||

ṣaḍaṃgāni ca yogasya kathitāni imāni vai |
vahavo yoginaḥ siddhā aṃgairetairvarānane || 82 ||

āsanaṃ brahmaṇo bhāvaḥ prāṇāyāmastu vaiṣṇavaḥ |
pratyāhāro rudrabhāvo dhāraṇā ceśvare matā || 83 ||

dhyānaṃ sadāśivo bhāvaḥ samādhiḥ puruṣasya ca |
bhāvāne tān samabhyasya yogī brahmaṇyavasthita || 84 ||

īdṛśāni ṣaḍaṃgāni vadatya dhyātma vittamāḥ |
prāṇasyārddha pracāreṇa sarveṣāṃ caiva saṃmatāṃ || 85 ||

7a)

anyaṃ jīvasvarūpaṃ tu rūpaṃ śaktermahātape |
śruṇutvaṃ vyāpakaṃ brahma dattacittāvadhānataḥ || 86 ||

nāḍi trayāṃtarasthāsau guṇatrayavibhāgataḥ |
sa jīvaḥ procyate sadbhi kriyāyukto hṛdisthitaḥ ||87 ||

kriyā kuṃḍalinī śaktiḥ sā ca māyā guṇātmikā |
vinirmitaṃ tayā sarvaṃ jagatsthāvarajaṃgamaṃ || 88 ||

brahmāviṣṇusvarūpāya brahmāviṣṇu svarūpāya rudrarupadharā ca yā |
candrasūryāgni madhyasthā sā ca jīva svarūpinī || 89 ||

yo jīvaḥ sa śivaḥ sākṣāt procyate śāstra madhyate |
pāśavaddho yadā jīvaḥ pāśamuktaḥ śadāśivaḥ || 90 ||

māyāpāśaguṇairvaddhā sopi kṣetrajña ucyate |
asaṃsati phale yuktaḥ sarvabhūtavyavasthitaḥ || 91 ||

aṣṭāṃgayogamārgeṇa pāṇamukto bhavet tataḥ |
tadā saṃjñāṃ parityaktvā svayaṃ brahmaṃ bhavediti || 92 ||

svabrahmavedavikhyātaṃ vṛttidvayavivarjitaṃ |

7b)

niścalaṃ śuddhasatvaṃ ca tasya jñānādvimucyate || 93 ||

pāśacchedo bhavet nūnaṃ manaprāṇasamāgamāt |
manaḥprāṇasamāyogaḥ praṇavena vinā na hi || 94 ||

praṇavābhyāsato yogī mayā tulyo varānane |
praṇavaḥ procyate sadbhiḥ prāṇāyāmatrayātmakaḥ || 95 ||

adhamo madhyamaḥ prokto uttamaḥ kīrtitaḥ śiva |
āsanādi kramenaiva śanairyogī samabhyaset || 96 ||

tyaktanidro mitāhāro jitasvāso jitesvandriyaḥ |
yogābhyāsarato nityaṃ yogī brahmasamo bhavet || 97 ||

jīvasya śivasāyujyaṃ yogābhyāsena pārvati |
vāmadakṣiṇakaṃ tyaktā prāṇamūle samabhyaset || 98 ||

abhyāsāddhṛdayaṃ granthirbhidyate ca śanaiḥ śanaiḥ |
antarnāḍī pracāreṇa jīvaḥ śivamayo bhavet || 99 ||

sa guṇopi guṇātītaḥ pāśacchedī prakīrtyate |

8a)

pāśacchedaḥ prakartavyaḥ prāṇāyāmaika yogataḥ || 100 ||

prāṇāpānaḥ samāyogo nāḍī śuddhā ca labhyate |
jñātvā yogavidhiṃ samyak dvayoraikyaṃ samabhyaset || 101 ||

tenābhyāsena yuktosau bhavataḥ sādhakaḥ priye |
na bhaven maraṇaṃ tasya jarāpalitavarjitaḥ || 102 ||

valī prakṛti vikhyātā palitaṃ puruṣa smṛtaḥ |
sthulasūkṣmādibhirbhāvai dvātauve samavasthitau || 103 ||

rajoratastayornāma sūryacandramasau priye |
sāmarasya yadāśūnye tadā staṃbhana ucyate || 104 ||

valīpalitayo jñānaṃ staṃbhanaṃ ca nigadyate |
nūtanatvaṃ śarīrasya śatābdādūrddhamucyate || 105 ||

sarvalakṣaṇasaṃpūrṇo jāyate yogavinnaraḥ |
tāvaccharīravārddhakyaṃ dṛśyate vinivartate || 106 ||

punaḥ punarna saṃdeho yāvacchata samāvadhī |
śatasaṃvatsarābhyāsādvārddhakyaṃ tyajyate punaḥ || 107 ||

8b)

mṛtyuṃjitvā tadā yogī niḥśaṃkovicaret kṣitau |
tāvadvapukṣayo dṛṣṭastvabhyāso naiva yoginaḥ || 106 ||

yāvanniraṃjanaḥ svātmā na sthiro jīvasaṃjñakaḥ |
vahukālasamābhyāsā sthiro bhavati suvrata || 109 ||

siddhiḥ sarvaguṇopeta nānācihnairupasthitaḥ |
paścānnāsti rujādeho vārddhikyaṃ naiva vidyate || 110 ||

sutanurvitanuḥ kvāpi prāṇīnāṃ pratibhāsate |
atarkya mahimā yasmāt tasmātvaṃ nāvamānayet || 111 ||

aśraddadhāno pāpātmā nāstiko bhinnasaṃsayaḥ |
hetuko vakavṛttiśca teṣāṃ jñānī na gocaraḥ || 112 ||

tasya līlāṃ na jānanti nindāṃ kurvanti ye dhamāḥ |
yogīśvarasya pāpiṣṭā patanti narake dhruvaṃ || 113 ||

kasyāpi yogino dehe vitarkaṃ naiva kārayet |
krīḍaṃti triṣu lokeṣu yathā vai prakṛto parā || 114 ||

9a)

yogeśvarasya jogasya yogaśāstrasya pārvati |
nindāṃ ca ye prakurvanti rākṣasāstena rākṣitau || 115 ||

pākhaṃḍinaḥ pāparatā svadharma vimukhāstute |
yairvānamānito yogī teṣāṃ trātā na bhūtale || 116 ||

āyuḥ kāntiryaśaḥ puṇyaḥ naśyante tasya suvrate |
yasya yoge matirdraṣṭā jāyate moharūpinī || 117 ||

pratikūlo yasya dharmo yogastasya na ropate |
sopi garbhodbhavaṃ duḥkhaṃ bhuṃkte caiva niraṃtaraṃ || 118 ||

yasya yasya yathākarma tasya tasya tathāmatiḥ |
pāpapuṇyāśrito bhāvo jāyate prāṇiṇāṃ priye || 119 ||

vāyuprakṛti saṃyogāt bhūtaṃ bhavyaṃ vyavasthitāṃ |
manaḥprāṇasya yogena nāmavede pragīyate || 120 ||

sāṃkhyayogāvimaudehe manaḥprāṇau nagātmane |
dvayoraikyaṃ na jānanti saṃbhavanti punaḥ punaḥ || 121 ||

9b)

yāvanmanastatra marutpravṛttiryāvanmaruccāpi manapravṛttiḥ |
tatraikanāśādaparasya nāśamekapravṛtteraparapravṛttiḥ || 122 ||

śuddhāsti yasyendriya varga vṛttervidhvaṃsate mokṣa padasya siddhiḥ |
tathāpi sādhyaḥ pavanasya nāsaḥ ṣaḍaṃga yogādviniveṣinena || 123 ||

yadvai manaḥ savvai prāṇo yaḥ prāṇastanmanaḥ smṛtaṃ |
kṣarākṣara svarūpeṇa vartate sarvajaṃtuṣu || 124 ||

manaprāṇasamatvena mokṣo bhavati nānyathā |
etadguhya tamaṃ proktaṃ na deyaṃ yasya kasyacit || 125 ||

iti śrī akulāgamamahātantre yogasārasamuccaye prathamaḥ paṭalaḥ || 1 ||


śrīdevyuvāca ||

adya me saphalaṃ janma adya me saphalaṃ tapaḥ |
adya me saphalaṃ jñānaṃ tvatprasādā bhavāntaka || 1 ||

karmākarmadvayaṃ proktaṃ sarvaśāstre maheśvaraḥ |
niddhāraṃ na ca vai tasya saṃsayo vartate mama || 2 ||

10a)

vikarma kīdṛśaṃ jñeyaṃ kandamūlaṃ śūbhāśubhaṃ |
manovasthācatuṣkaṃ ca dharmādharmavicāraṇaṃ || 3 ||

saṃsārabandhanaṃ deva kīdṛśaṃ muktilakṣaṇaṃ |
kīdṛśaṃ maraṇaṃ caiva bhāvābhāvau tathaiva ca || 4 ||

layo haṭho mantrayogo rājayogastu śaṅkara |
sahajaṃ ca yathājñānaṃ kathayāmi sureśvara || 5 ||

śrī īśvara uvāca ||

vedasāraṃ tvayā devī kṛtaṃ praśnasamuccayaṃ |
krameṇa kathayiṣyāmi śṛtvātvaṃ hṛdi dhāraya || 6 ||

kiṃ karma kimakarmeti kavayopyatra mohitā |
tat te karma pravakṣyāmi yat jñātvā mokṣase'śubhāt || 7 ||

karmaṇo hyapi boddhavyaṃ vaddhavyaṃ ca vikarmaṇaḥ |
akarmaṇaśca boddhavyaṃ gahaṇākarmaṇo gatiḥ || 8 ||

karmakṣaraṃ vijānīyādakarmākṣarasaṃjñakaṃ |
kṣarākṣaravinirmuktaṃ vikarma pratipadyate || 9 ||

vikarmasatvasaṃsiddhaṃ samānaṃ vahniliṃgakaṃ |

10b)

karmasītāṃśunirdiṣṭaṃ prāṇo caiva pratiṣṭhitaṃ || 10 ||

akarmasūryarūpeṇa apāno saṃsthitaṃ sadā |
ete bhedāḥ samākhyātā karmākarmavikarmajāḥ || 11 ||

karmaṇya karmayaḥ paśyadakarmaṇi ca karmayaḥ |
sa buddhimānmanuṣyeṣu sayuktaḥ kṛtsna karmakṛt || 12 ||

bindunādasvarūpāya karmākarma dvidhāsthitaṃ |
atha kandaṃ pravakṣyāmi mūlaṃ vai sarvakāraṇaṃ || 13 ||

samatvaṃ yobhyased yogī sayuktaḥ kṛtsnaḥ karmakṛt |
karmākarmavicāroyaṃ guhya eva udāhṛtāḥ || 14 ||

nābhimadhye mahādevī sthitaṃ kandaṃ śivātmakaṃ |
somasūrya havistatra śaktiḥ svāheti mantritaṃ || 15 ||

kālānalasamākāraṃ prasphuraṃtaṃ śivālayaṃ |
daśadhātu samopetaṃ paṃcatanmātravarjitaṃ || 16 ||

taṃ jīvaṃ jīvalokasya prakṛtyādhiṣṭhitaṃ svayaṃ |
vināyena mṛtaṃ manye taṃ kandaṃ dehasaṃsthitaṃ || 17 ||

11a)

vātāvarto bhavet sopi mantrapīṭhannigadyate |
vidyāpīṭhaṃ bhavet tasya mudrāmaṇḍalameva ca || 18 ||

tanmūlaṃ sarva cakrāṇāṃ grahāṇāñca raviryathā |
kandamūlamidaṃ bhadre śubhāśubhamathaśruṇu || 19 ||

śubhaṃ śivamataṃ proktamaśubhaṃ prakṛtermataṃ |
śubhāśubhataraṃ viddhi sāśvataṃ brahmaṇo mataṃ || 20 ||

catasrau manasovasthāstā vijñeyāḥ kalevare |
jāgrasvapnasuṣuptiśca turyāvasthāna bhedataḥ || 21 ||

hṛdaye prathamāvasthā dvitīyā ṣoḍaśāntagā |
tālumadhye tṛtīyā tu caturthā vyomarandhrake || 22 ||

jñātavyā praṇave naiva suṣumnāṃ tarjatā priye |
deheṣvavasthitāḥ sarvāḥ vṛttibhedānmanomayāḥ || 23 ||

manovasthācatuṣkaṃ tu dvividhaṃ kathitaṃ mayā |
prathame saṃpravakṣyāmi dharmādharmasya lakṣaṇaṃ || 24 ||

dharmādharmavubhāvetau mamāṃśau tu śarīriṇau |
agniṣomātmakau viddhi ahorātri svarūpakau || 25 ||

11b)

satyānṛtasamākhyātau śuklakṛṣṇau tu kīrtitau |
sūryacandramasau jñeyau sthirāsthiraparāparau || 26 ||

dyāvyāpṛthvīti vikhyātau sadasaṃtaukṣarākṣarau |
dvāsuparṇī vimaujīvau paṭhyate vedaśāstrayoḥ || 27 ||

bhedābhedau mokṣavandhau cittācittau ca vaṇyate |
iḍānaṃ piṃgalanāmākhyau jāhnavī yamuneticau || 28 ||

kiṃ punarvahunoktena vidyāvidyātmakau priye |
nānāvidhānasaṃjñātau dharmādharmapratisthitau || 29 ||

ūrdhvasaṃjñe bhaveddharmo adhaścādharmasaṃjñakaḥ |
asaṃjñaṃ tu paraṃ brahma saṃjñājīvaśvarūpinīṃ || 30 ||

bindunādapathau dvau tu rajastamaḥ svarūpakau |
hariharāvana dvau dvau sarvadehe vyavasthitau || 31 ||

dharmādharmā sakauvetau madhye miśrau kriyātmakau |

12a)

rāgādi mālīne kāye yenātmānaṃ prapatsyate || 32 ||

yastu yasyati cātmānaṃ nityānandaṃ niraṃjanaṃ |
prekṣiṇa sākṣiṇaṃ nityaṃ bhāṣate paramaśva saḥ || 33 ||

bhāvābhāvadvayoryogo hyasmin śāstre vyavasthitaḥ |
athānyaṃ paramaṃ vakṣye śṛṇu bhedaṃ tṛtīyakaṃ || 34 ||

vyayaṃ tu triguṇaḥ piṃḍo jñātavyo liṃgasaṃjñakaḥ |
strīpuṃnapuṃsakaṃ jñeyastamaḥ satvotha rājasaḥ || 35 ||

prathamo mūrtimāṃ nityaḥ karmatvaṃ ca kalātmakaṃ |
sa eva jīva uddiśaḥ saṃsārī cetano mataḥ || 36 ||

kṣatrajñaḥ karma nāmeti kālacātmani gṛhyate |
ekopi bahudhā bhinnastatve tatva vyavasthitaḥ || 37 ||

anekākṣara rūpo hi phale sakto nibadhyate |
dharmādharmātmako vandho jīvasya parikīrtitaḥ || 38 ||

te naiva saṃsṛtīstasya punaḥ punarbhavāntare |
evaṃ saṃsārabandhosau kālacakre pratisthitaḥ || 39 ||

athātaḥ saṃpravakṣyāmi muktibhedaṃ sudurlabhaṃ |
dharmādharmavinirmuktaṃ yadi cittaṃ nirāśrayaṃ || 40 ||

tadā nirvāṇarūpāya muktirbhavati yogināṃ |
cittaṃ jīvitamākhyātamacitte maraṇaṃ dhruvaṃ || 41 ||

cittācittasamobhūtvā jīvanmuktirihocyate |
jīvitaṃ maraṇaṃ caiva saṃkṣepāt kathitaṃ mayā || 42 ||

athātaḥ saṃpravakṣyāmi bhāvābhāvau hṛdisthite |
bhavaḥ praveśamātreṇa nirgamo bhāvasaṃjñakaḥ || 43 ||

bhāvābhāvavinirmuktaḥ svabhāvo brahmasaṃjñakaḥ |
bhāvaḥ prāṇasamākhyātaṃ abhayoyana śabditaḥ || 44 ||

prāṇopānasamāyogo yānti brahmapathaṃ priye |
śūnyaṃ sarvanirābhāsaṃ svarūpaṃ yatra cinyate || 45 ||

abhāvayogaḥ saṃproktaṃ caturthaṃ yogalakṣaṇaṃ |
layayogo haṭhaścaiva mantrayogastṛtīyakaḥ || 46 ||

13a)

caturtho rājayogaśca eka eva hi kevalaṃ |
kṣetrajñaḥ paramātmā ca dvayoraikyaṃ kathaṃ bhavet || 47 ||

layayogamidaṃ bhadre haṭhayogamidaṃ śruṇu |
hakāraṃ sūryasaṃjñaṃ tu ṭhakāraṃ candrarūpiṇaṃ || 48 ||

candrasūryasamībhūte haṭhayogo nigadyate |
makāreṇa manaḥ proktaṃ trakāraṃ prāṇa ucyate || 49 ||

manaḥprāṇasamāyogo yogo vai mantrasaṃjñakaḥ |
apānavṛttimākṛṣya prāṇogacchati madhyame || 50 ||

rājate gaganāṃbhoje rājayogostutena saḥ |
indraḥ sakāraṃ saṃjño yo hakāraḥ kathyate raviḥ || 51 ||

tayoryātaṃ nirākāraṃ sahajaṃ taṃ viduḥ priye |
nāmnāmatāntare bhedo na bhedaḥ paramārthataḥ || 52 ||

guroḥ pādaprasādena eka eva prakāsyate |
sarvabhāvavinirmuktaṃ kṣetrajñaṃ brahmaṇi nyaset || 53 ||

etat jñānaṃ ca dhyānaṃ ca śeṣonyograṃthavistaraḥ || 53 ||

13b)

iti śrī akulāgame mahātaṃtre yogasārasamuccaye īśvarapārvatisamvādo 
nāma dvitīyaḥ paṭalaḥ || 2 ||


śrīdevyūvāca ||

nānāpathajuṣāṃ puṃsāmeko gamyastu kathyate |
yogagamyaṃ paraṃ brahma ityalīkavaca prabho || 1 ||

neti neti śruti vrute nirdhāraṃ kiṃ niṣedhataḥ |
tatvārthaṃ vadate nātha yathāveda pratisthitaṃ || 2 ||

yaddṛṣṭaṃ naṣṭasaṃjñaṃ tu adṛṣṭaṃ bhāvavarjitaṃ |
kenopāyena tatprāpya yatpadaṃ parikīrtitaṃ || 3 ||

adṛśya bhāvanā nāsti dṛśyamānaṃ vinaśyati |
avarṇamasvaraṃ brahma kathaṃ dhyānaṃ niyoginaḥ || 4 ||

atrārtho śaṃsayo deva mahānmanasi vartate |
śrutyarthaḥ kīdṛśaḥ śaṃbho sphuṭī kuru jaṭādharaḥ || 5 ||

kiṃ madyaṃ maithunaṃ māṃsaṃ satyānṛtamanuttamaṃ |
bindupātaṃ ca tatsarvaṃ grasāḥ ke caturāśrame || 6 ||

14a)

śrī īśvara uvāca ||

nānāpathavicāroyaṃ śrutyarthaṃ vācadhāraya |
amūrti bhāvanā yātu yathārthaṃ pravadāmyahaṃ || 7 ||

madyamaithunamāṃsaṃ ca satyānṛtamanuttamaṃ |
bindupātaṃ ca grāsāśca śṛṇucchindhi yathākramaṃ || 8 ||

iḍāpiṃgalanāmākhyau pathau dvā suvibhūṣitau |
nānāpathasamākhyātau sevyate yogibhiḥ sadā || 9 ||

tayorabhyāsayogena ūrddhamārgaṃ pravartate |
yena mārgena gantavyaṃ brahmasthānaṃ nirāmayaṃ || 10 ||

nānāpathajuṣāṃ devi yogo vede praśasyate |
na gacchat punarāvṛttiṃ tarate bhavasāgaraṃ || 11 ||

nānāmārgaprakāreṇa mokṣo nāsti iti bruvan |
tena sarve durācārā śāstranirddhāravarjitaḥ || 12 ||

śāstrasya hṛdayaṃ cānyat pralāpaṃ cānyathā priye |
kiṃ kāraṇaṃ mahādevī viṣṇumāyā vimohitāḥ || 13 ||

14b)

vicitrakarmasaṃbaṃdhādbuddhi bhedaḥ prajāyate |
na smaraṃti paraṃ tatva sanān saṃgavivarjayet || 14 ||

atha śṛtyādibhirvākyai neti tenīti saṃsmṛtaṃ |
prathame śakti nirdhāraṃ na kāraṃ sa dvitīyake || 15 ||

śiva śaktyātmakaṃ brahma praṇavesaṃvyavasthite |
na jānanti paraṃ bhāvaṃ devasya parameśvarī || 16 ||

nānākṣaraṃ tṛtīyantu tayoraikyaṃ nirākaraṃ |
idaṃ tu paramaṃ tatvaṃ pratyakṣaṃ jñānacakṣuṣā || 17 ||

amūrto bhāvanāviddhi prāṇāyāmena nānyathā |
tasmāt sarvaprayatnena prāṇāyāmaṃ samabhyaset || 18 ||

evaṃ bhāvaya deveśi samayogaṃ paraṃ dhruvaṃ |
ādhārasaṃsthitaṃ tāvat yāvad brahma layaṃgataḥ || 19 ||

madyamaithunamānsāni ye dviṣaṃti maheśvarī |
te pataṃti mahāghore raurave nātrasaṃsayaḥ || 20 ||

raktaṃ madyaṃ vijānīyāt śuklaṃ māṃsaṃ sureśvarī |

15a)

yā surātvaṃ maheśāni yadvījaṃ tadahaṃ priye || 21 ||

haste padmaṃ vijānīyāt pātraṃ pretaṃ tu kārayet |
tanmadhya cintayed devaṃ manasānandarūpiṇaṃ || 22 ||

avidyamadirā jñeyā bhrāmikāviśvaraṃjikā |
vidyāmāṃsasamuddiṣṭaṃ mocakaṃ vārddhagāmi ca || 23 ||

vidyāvidyātmakaṃ binduṃ tṛtīyaṃ samarūpakaṃ |
maithunaṃ tatparaṃ devī jñātavyaṃ mokṣasaṃbhavaṃ || 24 ||

avidyāpānasaṃsthā tu suvidyāprāṇamāśritā |
maithunāmaithunaṃ proktaṃ trisaṃjñaṃ viddhi suvrate || 25 ||

bāhyamadyarato yastu maithunaṃ māṃsabhakṣaṇe |
te sarve narakaṃ yānti iti satyaṃ vaco mama || 26 ||

bindunā kṛṣyate nādo madyapānaṃ tu tatsmṛtaṃ |
kalayākṣakṣate bindustena vai māṃsabhakṣaṇaṃ || 27 ||

anyathā te durācārā pāpiṣṭāḥ jñānavarjitāḥ |

15b)

pravartante kumārgeṇa sarve te adhamāsmṛtaḥ || 28 ||

abhakṣaṃ bhakṣate yogi apeyaṃ pibate sadā |
agamyāgamanaṃ nityaṃ sa yogīnātrasaṃsayaḥ || 29 ||

abhakṣaṃ kālamityāhurapeyā paramā kalā |
agamyaṃ paramaṃ sthānaṃ yojānāti sa tatvavit || 30 ||

itthaṃ sarvaṃ mahādevī jñātavyaṃ yogasādhane |
madyamaithunamāṃsaṃ ca saṃkṣepāt triguṇātmakaṃ || 31 ||

candrasūryāgni saṃyogaścintanīyo mumukṣubhiḥ |
idaṃ guhyaṃ mayākhyātaṃ gopanīyaṃ prayatnataḥ || 32 ||

rahasya paramaṃ bījamidaṃ jñānamanuttamaṃ |
yathānyasaṃpravakhyāmi satyānṛtavicāraṇaṃ || 33 ||

aditi prāṇasatvena sa candraḥ saraviḥsmṛtaḥ |
oṃkāraṃ binduśaktintu sākṣiṇaṃ puruṣaṃ harīṃ || 34 ||

evantu trivitaṃ satyaṃ brahmāviṣṇuśivātmakaṃ |

16a)

tripādaṃ ca trivedaṃ ca satyaṃ ca triguṇaṃ smṛtaṃ || 35 ||

adhame madhyame līnaṃ madhyamaṃ cottame sthitaṃ |
uttamaṃ corddhagaṃ viddhi brahmasatyaṃ pracakṣate || 36 ||

satyaṃ brūyāt priyaṃ brūyāt na brūyāt satyamavyayaṃ |
satyaṃ ca nānṛtaṃ brūyāt eṣadharma sanātana || 37 ||

oṃmityekākṣaraṃ brahma satyamātmani kīrtitaṃ |
asatyaṃ cānyathā proktaṃ kṣare bhāve pratiṣṭhitaṃ || 38 ||

prāṇaḥ satyamiti khyātamasatyaṃ tadviparyayaḥ |
satyānṛtamidaṃ vākyaṃ prāṇe caiva pratiṣṭhitaṃ || 39 ||

dharmavṛddhidbhavet satyā asatyāddharmasaṃkṣayaḥ |
tasmāt satyaṃ pravaktavyamasatyaṃ parivarjayet || 40 ||

buddhisaṃjñā tu yā vācā paśyanti praṇave sthitaḥ |
tayoruccārataccorddhaṃ prāṇo vai madhyame pathi || 41 ||

etat satyaṃ vijānīyādasatyaṃ śṛṇu śāṃprataṃ |
dvitīyādhūmarūpāya vāṇī vai vaikharī smṛta || 42 ||

16b)

tasyāduccarato devī prāṇogacchatyadho mukhaḥ |
amṛtaṃ tatsamākhyātaṃ tatorūpaṃ hṛdisthitaṃ || 43 ||

śabdāpaśabdabhedena satyāsatyaṃ prakīrtitaṃ |
caṃcalaṃtyānṛte tyaktyā niścalaṃ satyamucyate || 44 ||

satyena sarvamāpnoti satye sarvaṃ pratiṣṭhitaṃ |
tatsatyaṃ recakaṃ proktaṃ śivākhyāṃ dvādaśāntagaṃ || 45 ||

bindupātaṃ tvayā pṛṣṭaṃ tvayā devī śubhānane |
tathā tasya svarūpaṃ hi pravadāmyakhilāntute || 46 ||

bindurbuddhiḥ śivo binduḥ bindurviṣṇuḥ prajāpati |
binduḥ sarvagato devo bindustrailokya dīpanaṃ || 47 ||

ekopi stribhibhāvaiva vartate sarvatantuṣu |
nivṛtyā jīvyate viśva pravṛtyāsaṃharet tu saḥ || 48 ||

yathā binduścalo bhūtvā guṇaliṃgo pravartate |
tadā vai saṃsṛtistasya garbhavāsaḥ punaḥ punaḥ || 49 ||

kālenākalitaṃ piṇḍaṃ piṇḍaḥ kālasya bhojanaṃ |

17a)

sa bindukālarūpeṇa grasate sa carācaraṃ || 50 ||

nānyaḥ kālosti bhūtānāṃ nānyo bhavati rakṣakaḥ |
jīvite maraṇe caiva bindurekaḥ prasasyate || 51 ||

adhomārgasthito bindu pravṛttistena kathyate |
nivṛtyākṣobhate bindurūrddhamārgavyavasthitaḥ || 52 ||

pravṛttiśca nivṛrttiśca jīvitaṃ maraṇa dhruvaṃ |
binduścarati tatsarvaṃmabhedyaṃ tridaśairapi || 53 ||

vahnisthānaṃ parityajya sūryasthānaṃ samāśritaḥ |
yadā bindustadā dehaḥ patate nātrasaṃsayaḥ || 54 ||

śarīrarakṣanārthāya bindureka praśasyate |
ūrddhaṃ gacchatyadho bhāgāt tadā kāle layaṃ gataḥ || 55 ||

bindupātena vṛddhatvaṃ mṛtyurbhavati dehināṃ |
sa evarecako vāyu dhyāyate yogibhiḥ sadā || 56 ||

vāyunā sādhyate bindurna cānyadvindu sādhanaṃ |

17b)

siddhe bindu mahāratne sarvasiddhi prajāyate || 57 ||

17b)

eṣa bindu samākhyāto guṇatrayavibhāgataḥ |
utpatti sthiti saṃhāre bindureko hi kāraṇaṃ || 58 ||

nānyo bindu śarīresmin caitanyaṃ bindurucyate |
annātsaṃjāyate binduḥ sa bindu dhātu saṃjñakaḥ || 59 ||

evaṃ jñānī vijānāti taṃ śivaṃ bindurūpiṇaṃ |
tasyābhyāsa prayogena mṛtyuntarati yogavit || 60 ||

maraṇaṃ bindupātena jīvanaṃ bindu cāraṇāt |
tasmāt sarvaprayatnena bindu vairadharet svayaṃ || 61 ||

āyuṣyaṃ vardhate nityaṃ yadi binduḥ sthiro bhavet |
caṃcalatve kṣayaṃ yānti mṛtyurbhavati dehināṃ || 62 ||

caṃcale caṃcalaṃ sarvaṃ niścalaiḥ niścalaṃ bhavet |
caṃcalatvaṃ parityaktyā evaṃ niścalamāśrayāt || 63 ||

tadāsau niścalobhūtvā rakṣate dehapiṃjaraṃ |

18a)

kālopyakālato yāti iti veda vido viduḥ || 64 ||

brahmarupo bhaved deho abhyāsāt pavanasya ca |
amūrtadhyanayogena adṛśyo jāyate svayaṃ || 65 ||

jīvanmuktiriti khyāto nānyathā muktirucyate |
dehe gate ca yā mukti sā muktirbhāvasaṃjñako || 66 ||

etat sarvaṃ samākhyātaṃ bindunirdhāraṇaṃ svayaṃ |
caturthagrasaparyāyaṃ śruṇusvāyatalocane || 67 ||

aṣṭau grāsāḥ puna proktāḥ ṣoḍaśāraṇya vāsinaḥ |
dvātriṃśat tu grahasthānya yatheṣṭaṃ brahmacāriṇāṃ || 68 ||

anenaiva prakāreṇa kathitaṃ yogamuttamaṃ |
yatra yatra ca saṃdeho vartate hṛdaye tava || 
tatra tatra kuru praśnaṃ śāstramadhye svaśaktitaḥ || 69 ||


iti śrī akulāgame mahātaṃtre yogaśāstrasamuccaye mūrtabhāvanānāma 
tṛtīya paṭalaḥ || 3 ||


śrīdevyūvāca ||

punaḥ punarna pṛcchāmi pṛcchāmi ca punaḥ punaḥ |

18b)

anyathā niścaye nāsti karuṇāṃ kurune prabho || 1 ||

saṃsārabhayabhītāhaṃ rakṣa rakṣa maheśvara |
kṛpāṃ kuruṣva me nātha saṃśaya chedakārakaḥ || 2 ||

sūcittaḥ sūtramārgeṇa vedamadhye jagatpate |
agnidhūmātmakaḥ paṃthā uttaraṃ dakṣiṇāyanaṃ || 3 ||

kā garti vahnimārgeṇa dhūmamārgeṇa kā gatiḥ |
agnidhūmasvarūpaṃ tu vyaktaṃ kuru maheśvara || 4 ||

candrasūryasya saṃsāro prāṇāgni havanaṃ tathā |
viṣuvaṃ sūryarūpaṃ ca madhyasthaḥ bhavamocakaṃ || 5 ||

haṃsākhyaṃ praṇavaṃ deva yena vyāptaṃ jagattrayaṃ |
anyacca guhyasaṃketaṃ yadyasti kathayasva me || 6 ||

śrī īśvara uvāca ||

sādhu sādhu tvayā pṛṣṭaṃ lokasadguruṇāparaṃ |
ādhyātmikaṃ svabhavasthaṃ gītaśāstreṣu saṃsmṛtaṃ || 7 ||

agnirjyotirahaḥ śukra ṣaṇmāsa uttarāyaṇaṃ |

19a)

tatra prayātā gacchanti brahmabrahmavidojanaḥ || 8 ||

dhūmo rātristathā kṛṣṇa ṣaṇmāsādakṣiṇāyaṇaṃ |
yatra cāndrasamaṃ hyotiryogī prāpya nivartate || 9 ||

gītā sāstrasya bhāvārthaṃ na jānanti yathārthataḥ |
pralayaṃ * tyunā yuktā bhrāmitā viṣṇu māyayā || 10 ||

agnidhūmātmakau mārgau vāmadakṣiṇasaṃjñakau |
īḍāpiṃgalanāmākhyau prāṇāpānapravāhakau || 11 ||

īḍāyāṃ saṃsthitaḥ prāṇa apānaḥ piṃgalāśritaḥ |
prāṇo vahni samuddiṣṭo pānodhūmaḥ prakīrtitaḥ || 12 |

vartate saha yogena parasparavilakṣaṇau |
ekasya āśrayaṃ brahma dvitīyasya prabhāśrayaḥ || 13 ||

gamāgama prayogena uttare dakṣiṇe sthitau |
anyonya gati saṃcārāt saṃkrāntī savīdhiyate || 14 ||

vāmanāḍī sthito jīva nāmābhiḥ sa prasasyate |

19b)

agnirjyotirahaḥśuklaḥ ṣaṇmāsādakṣiṇāyanaṃ || 15 ||

tacca cāndramasaṃ jyotiḥ sūryo madhyavyavasthita |
yogatastena mārgeṇa pataṃti bhavasāgare || 16 ||

śuklakṛṣṇagati hyete jagataḥ śāśvate mate |
ekayāyātpanāvṛttimanyayāvartate punaḥ || 17 ||

uttaraṃ tvayanaṃ prāṇo hyapāno dakṣiṇāyanaṃ |
satye ca yāmya digbhāge jñātavyamayana dvayaṃ || 18 ||

tathorddhaṃ cānyasaṃjño vai uttaraṃ dakṣiṇāyanaṃ |
dullabhaṃ tatra saṃsāramavidyā kṛṣṇa cetasāṃ || 19 ||

prāṇe tvapānasaṃcāramapāṇe prāṇasaṃsthitaḥ |
ekaśvāsau dvidhābhūta chāyāvṛkṣa ivasthitaḥ || 20 ||

vṛkṣeṇa rahitā chāyā na chāyā rahitodrumaḥ |
prāṇāpāṇau tathā bhadre dehamadhye vyavasthitau || 21 ||

anantavāyavo dehe sahye tu dā * * hṛtāḥ |
tathāpi śṛṇu kartārau prāṇāpāṇau smṛtā vubhau || 22 ||

20a)

prāṇacandramayo jñeyo pānaḥ sūryamayastathā |
ubhābhyāṃ piṇḍaniṣpatti jāyate sthiti saṃhṛdi || 23 ||

candrasūryadvayorgraṃnthi bhidyate prāṇasaṃyamāt |
parabrahmaṇajīvoyaṃ sāyujyaṃ prāpyate dhruvaṃ || 24 ||

śrīcandrasūryamadhyasthamuttamaṃ dakṣiṇāyaṇaṃ |
agnidhūmātmakaḥ paṃthā kathitaḥ sopapattikaḥ || 25 ||

prāṇāgni hotraṃ prathamaṃ śṛṇutvaṃ dehamadhyataḥ |
apunarbhavadaṃ puṇyaṃ sugopyaṃ kathayāmyahaṃ || 26 ||

apāne juhvati prāṇaṃ prāṇopānaṃ tathāpare |
prāṇāpānagatirurddhā prāṇāpānaparāyanaḥ || 27 ||

apare niyatāhārāḥ prāṇān prāṇeṣu juhvati |
sarvepyate yajñavido yajña kṣapiti kalmaśā || 28 ||

samānādu sthito vahnistatra madhya asudvayaṃ |
svāhoccārita mantreṇa hutvā yajñaḥ prakīrtitaḥ || 29 ||

20b)

prāṇāgnihotraṃ paramaṃ pavitraṃ ye naiva kālo vijitaśca sadyaḥ |
deha sthite rogajarāpahāraṃ mokṣasya sāraṃ munayo vadantī || 30 ||

pakṣadvayavinirmuktaṃ cittaṃ madhyagataṃ bhavet |
viṣuvantaṃ vijānīyād bhāvābhāvavivarjitaṃ || 31 ||

svabhāvaścottaraṃ pakṣaṃ abhāvo dakṣiṇaḥ smṛtāḥ |
haṃsasya parameśasya pakṣai vyāptaṃ carācaraṃ || 32 ||

sitāsitāvaubhau pakṣau kathyate candrasūryakau |
dve pakṣe gatisaṃsasya adhorddha vāmadakṣiṇe || 33 ||

ekapakṣau bhavet sṛṣṭireko saṃharate svayaṃ |
sṛṣṭisaṃhārako haṃso yena viśvaṃ pragopitaṃ || 34 ||

taṃ haṃsaṃ paramānanda śivamadvayamakṣayaṃ |
guroḥ pādaprasādena jñātavyaṃ tu vicāraṇe || 35 ||

haṃsa evamataḥ kālo jīvoyaṃ sarvadehināṃ |
atha pramāṇayogena brute sarvaṃ śubhāśubhaṃ || 36 ||

21a)

caṃcalatvaṃ bhavet tasya adhovāyu samāśrayāt |
vātadvayasamāhārāddhaṃso niścalatāṃ gataḥ || 37 ||

niścalatve bhavet sarvamaṇimādi guṇāṣṭakaṃ |
dehamuktimavāpnoti khecaro jāyate naraḥ || 38 ||

sthiratvaṃ naiva haṃsasya viṣuvena vinā bhavet |
viṣuvaṃ sādhayet tasmād vairāgyena parena tu || 39 ||

agni dhūmātmake mārge madhye jyotiḥ prasasyate |
viṣuvantaṃ vijānīyāt āyuṣyaṃ phaladāyakaṃ || 40 ||

ahaḥ prāṇaśca vijñeyo apāno rātrimeva ca |
sādhanaṃ viṣuvaṃ sādhyaṃ varddhanaṃ puṇyakarmaṇāṃ || 41 ||

ahorātri dvayormadhye brāhmīsaṃcāriṇī kalā |
sā sandhyā kulaniṣṭānāṃ viṣuvaṃ parikīrtitaṃ || 42 ||

jñānarūpāparā sandhyā upāsya munipuṃgava |
viṣuvena vinā nāsti tasmādviṣumavāśrayet || 43 ||

21b)

sarvakāmāpti viṣuvaṃ nirvāṇaphaladāyakaṃ |
dharmārthakāmamokṣyāṇāṃ viṣuvaṃ suprasiddhidaṃ || 44 ||

nāḍītrayaṃ triśūnyaṃ ca śaktitrayamudāhṛtaṃ |
prāṇatrayaṃ cakṣutrayaṃ tathā vai manasatrayaṃ || 45 ||

mārgatrayaṃ tripādaṃ ca vyāhṛti trayamucyate |
lokatrayaṃ trikālaṃ ca trivedamakṣaratrayaṃ || 46 ||

agnitrayaṃ tathācānyaṃ gaṃgādi saritātrayaṃ |
vedatrayaṃ tribhāstu guṇatrayamudāhṛtaṃ || 47 ||

saṃdhyātrayaṃ trivargaṃ ca tricakraṃ cāsanaṃ trayaṃ |
bindutrayaṃ trivaktraṃ ca trikūṭaṃ śikharatrayaṃ || 48 ||

trayīmayaṃ jagatsarvaṃ tridhābhūtaṃ vyavasthitaṃ |
avasthā tritayaṃ sthānaṃ taṃtevīṣuvamucyate || 49 ||

śivaśaktisamāyogaṃ viṣuvaṃ vedasaṃmitaṃ |
puṇyane labhate jñānaṃ nānyapyādarśanaṃ bhavet || 50 ||

yajñadādirakaṃ puṇyaṃ tatpuṇyaṃ sarvasādhaṇaṃ |
prāṇasaṃyamane puṇyaṃ nirguṇaṃ mokṣakāraṇaṃ || 51 ||

22a)

idaṃ te jñānasarvasvaṃ kathitaṃ sarvato mukhaṃ |
viṣuvaṃ praṇavajñānaṃ smaratvaṃ dehamadhyataṃ || 52 ||

praṇavaṃ tārakaṃ brahma nityaṃ dhyāyaṃti yoginaḥ |
tat jñāne tatkṣaṇāt siddhi jāyate nātrasaṃsayaḥ || 53 ||

brahmāviṣṇuśca rudraśca īśvaraśca sadāśivaḥ |
ye kecid devatāścānye indrādyā ṛṣayastathā || 54 ||

yakṣakinnaragandharvāḥ piśācoragarākṣasāḥ |
siddhividyā dharāścaiva svedajā udvijāstathā || 55 ||

sthūlasūkṣmaṃ jagatsarvaṃ praṇave saṃsthitaṃ sadā |
praṇavaṃ ca parityaktvā yonyamaṃtramupāsate || 56 ||

na siddhirjāyate teṣāṃ kalpakoṭi śatairapi |

22b)

kriyā nāsti karmayogo nāsti mantrān cintanaṃ || 57 ||

praṇaveṇa vināloke tasmāt praṇavamabhyaset |
anantanāmaparyāyaistārakaṃ parikīrtitaṃ || 58 ||

haṃsanādaṃ paraṃ brahma praṇavaḥ sarvato mukhaṃ |
etatsarvaṃ mayākhyātaṃ hṛdaye paribhāvaya || 59 ||

iti stutoravyaktavyamityājñā parameśvaraḥ ||

iti śrī akulāgame mahātantre yogasārasamuccaye īśvarapārvati samvāde 
caturthaḥ paṭalaḥ || 4 ||


śrī īśvara uvāca ||

śrūyatāndharma sarvasvaṃ sṛtvā caivā vadhāryatāṃ |
ātmanaḥ pratikūlāni pareṣāṃ na samācaret || 1 ||

ātmanaḥ pratikūlāni karmāṇi vividhāni ca |
pareṣu ca ti sarvāni pare cendrādaya smṛtaḥ || 2 ||

tepi vai iha madhyasthā guṇāḥ prakṛtisaṃbhavāḥ |
tāmasā rājasāścaiva sātvikā trividhā smṛtaḥ || 3 ||

23a)

guṇaistu kīrtito jīvo māyāsaṃvalitaḥ prabhuḥ |
dehād dehāntaraṃ gatvā ajñānāvṛtacetasaḥ || 4 ||

tasmād guṇeṣu cāvṛttiḥ tyājya yogaḥ valena tu |
hṛdi kleśāḥ kṣayaṃ yānti sa eva jāyate śivaḥ || 5 ||

guṇatrayavinirmukto yadā yogī śive sthitaḥ |
janmamṛtyujarāśoka bhayaduḥkhaṃ tadā na hi || 6 ||

ātmanaḥ pratikūlāni nasyaṃti tatkṣaṇena tu |
sa coddeśaḥ guṇā prokto guṇakarmāni bhāvayet || 7 ||

guṇabhāvavinirmukto jīvo gacchatyanāmayaṃ |
guṇapravāhe bhavabandhanaṃ syāt aguṇa pravāhe || 8 ||

bandhasya mokṣasya guṇeṣu kāryaṃ saṃtāpe bhedena adhorddhavṛrtti || 9 ||

guṇasaṃvalito jīvo adhomārge pravartate |
tadā vandhasya vijñeyaḥ karmalakṣaṇasaṃjñakaḥ || 10 ||

guṇasaṃharate jīvaścorddhamārga pravartate |

23b)

tadā muktirna saṃdeha piṇḍasya patanaṃ na hi || 11 ||

etaddharmasya sarvasvaṃ śṛtvā caivāvadhāraya |
māyā ānavakarmākhya guṇabrahmaṇi saṃsthitaḥ || 12 ||

imaṃ śāstrasya saṃketaṃ kecijjānaṃti bhūtale |
guroḥ pādaprasādena teṣāṃ siddhiradūrataḥ || 13 ||

brahmavidyātmakaṃ sarvaṃ jñānaṃ paramadurlabhaṃ |
tvat praśnaṃ kathitaṃ devī paramārtha phalapradaṃ || 14 ||

āgame mantraśāstreṣu nānārthaḥ pratipāditaḥ |
sarveṣāṃ caiva vākyānāṃ brahmaṇaiva samanvayaḥ || 15 ||

mahābodhakaraṃ sāstraṃ nirgūdhavedasaṃmataṃ |
jñānātmakaṃ sarvaharaṃ yogenānandadāyakaṃ || 16 ||

24a)

asmin madhye mahādevī varṇitaṃ akṣaraṃ mayā |
ekaṃ ca brahmabhedena prakārai nāmayogataḥ || 17 ||

nirguṇaṃ nirvikāraṃ ca nirābhāsaṃ sadoditaṃ |
ānandamamṛtaṃ brahma cintayasva suniścalaṃ || 18 ||

iti śrī akulāgame mahātaṃtre yogasārasamuccaye īśvarapārvatisamvāde 
paṃcamaḥ paṭalaḥ || 5 ||


śrī īśvara uvāca ||

brahmārpaṇaṃ brahmahavi brahmāgnau brahmaṇāhutaṃ |
brahmavate na gantavyaṃ brahmakarmasamādhinā || 1 ||

brahmaṇastrividhā dehe sthūlasūkṣmaṃ paraṃ yataḥ |
sthūlaṃ saguṇamākhyātaṃ sūkṣmaṃ saguṇanirguṇaṃ || 2 ||

guṇātītaṃ paraṃ brahma nirvikāraṃ sadoditaṃ |
tadvaśīhavihutvā kuru brahmārpaṇaṃ priye || 3 ||

sthūlaṃ brahmasvakarmākhyaṃ havinirdiśyate kalā |
gṛhītvā tu pareṇaiva sūkṣmaṃ tadbrahmaṇāhutaṃ || 4 ||

24b)

brahmāgni niścalaṃ caiva karmanirharaṇaṃ caret |
brahmavate na gantavyaṃ brahmakarmasamādhinā || 5 ||

tadidaṃ vā sudeveśa gītāsāstre nigadyate |
arjunasya prabodhāya dvāparānte mahāhave || 6 ||

brahmārpanena vai jñānaṃ dhyānaṃ brahmārpanena tu |
bhaktiyogakriyādānaṃ sarvaṃ brahmārpaṇe sthitaṃ || 7 ||

brahmanyādāyakarmāṇi saṃgaṃ muktvā sureśvarī |
brahmakarmasamāyogā darpaṇasyānna cānyathā || 8 ||

brahmarpaṇamidaṃ puṇyaṃ bhavakleśavināsakaṃ |
pāpakṣayakaraṃ bhadre kaivalyaṃ phaladāyakaṃ || 9 ||

manuṣyānāṃ sahasreṣu kecidbrahmārpaṇa sthitaḥ |
karmagrastā na jānanti karmakālātmakaṃ manaḥ || 10 ||

tasmān manomayaṃ karma nāśrayet tatvamuttamaiḥ |
āśrayed yoga satkarma manobhāvavivarjitaṃ || 11 ||

25a)

idaṃ brahmārpaṇaṃ viddhi brahmayajñastadaiva ca |
brahmavidyātmakaṃ jñānaṃ brahmadhyānamiti smṛtaṃ || 12 ||

ye kicicchāstra madhyasthā brahmaparyāyavācakā |
te sarve brahmasaṃbhūtā tasmād brahma vicintayet || 13 ||

kecidbrahmavadatyevatsvabhāvamapare priye |
ekakālaṃ paraṃ daivaṃ kecit kāmamutā pare || 14 ||

carācarepi cidrūpa sthi * tpratyatyayātmakaḥ |
udāsīnaśca idhyakṣo vāyurātmani dehināṃ || 15 ||

eṣa bhūtāni bhūtātmā bhūteśo bhūtabhāvanaḥ |
sṛjatpatti punaḥ pāti svaśaktyā mayayā yutaḥ || 16 ||

avidyā bhrāmitā sarve na smaranti paraṃ hariṃ |
ceṣṭate yena viśvaṃ ca yenedaṃ rakṣitaṃ sadā || 17 ||

ātmā devānāṃ bhuvanasya bhargo yathā vaśaṃ caranti deva eṣāḥ |
ghoṣā idasya śṛṇi varena rūpaṃ tasmai vātāya haviṣā vidhemā || 18 ||

25b)

iti śrutiḥ || 

ṛgvedādi yajurvedo gīyate parameśvaraḥ |
pratyakṣaḥ sarvabhūtānāṃ dṛśyate na ca labhyate || 19 ||

pratyakṣopi parokṣosau jāyate manda bhāgyataḥ |
yena brahmādayo devāḥ pālitā svātma māyayā || 20 ||

taṃ hariṃ vyāpakaṃ śānta dehasthaṃ pratyayātmakaṃ |
prāpnuyādyoga mārgeṇa śāstreṇa tasmādyogaṃ samabhyaset || 21 ||

yogena rahitaṃ kiṃcinna śāstre pratipāditaṃ |
vahvācāya pravādaistu śāstrabhedaḥ pradṛśyate || 22 ||

anuṣṭe yaḥ sarvadharmo yogaḥ paramadurlabhaḥ |
sa yogaḥ kīrtito vede prāṇāpānasamāgamāt || 23 ||

apānaprāṇayoraikyaṃ smṛtayogamanuttamaṃ |
etacchāstrasya sadbhāvaṃ nānyathā mokṣasādhanaṃ || 24 ||

abhūtkālabhayādbrahmā prāṇāyāmaparāyaṇaḥ |

26a)

yogino munayaścaiva tataḥ prāṇa niyantrayet || 25 ||

prāṇāyāmaparo yogī śivatulyobhijāyate |
prāṇāyāmaṃ vinābhadra yogināṃ hi viṭaṃbhanā || 26 ||

prāṇasaṃyamanaṃ kāryaṃ dehaprāṇādi dhāraṇaṃ |
antanāḍī pracāreṇa brahmārpaṇa bhavediti || 27 ||

saṃślāghyaḥ puṇyakarmā ca prāṇāyāmarato muniḥ |
jīvanmukto bhaved yogī khecaro jāyate svayaṃ || 28 ||

yasya ṣaṭcakra bhedosti tasya brahmārpaṇaṃ bhavet |
ṣaṭcakra bhedanād devī konasiddhyati bhūtale || 29 ||


iti śrī akulāgame mahātantre yogasārasamuccaye 
īśvarapārvatīsaṃvāde ṣaṣṭamaḥ paṭalaḥ || 6 ||


śrīdevyūvāca ||

deva deva jagannātha saṃsārārṇava tāraka |
adhunoktaṃ tvayā deva ṣaṭcakraṃ te kimātmakaṃ || 1 ||

26b)

ṣaṭvidhaṃ kena racitaṃ ko caitad bhedanaḥ kramaḥ |
kenopāyena deveśa vaktumarhasya śeṣataḥ || 2 ||

śrī īśvara uvāca ||

upāyaścaiva bhedasya ādhāraḥ prathamo bhavet |
ādhāraśca sa vijñeya svakarmaṇi * saṃsthitaḥ || 3 ||

ācāra hīnasya kathaṃ matiryoge bhaviṣyati |
arṇāśramocitaṃ karma tasmāt taṃ tatyajet kvacit || 4 ||

hataṃ jñāna kriyāhīnaṃ hatācājñānataḥ kriyā |
kṛtvā haṃtā parityāgaṃ jñātvā karma samācaret || 5 ||

ādau śauca prakartavyaṃ dviyīyaṃ śruti coditaṃ |
pādaprakṣālanaṃ caiva kṛtvā camya vidhānataḥ || 6 ||

malaprakṣyālanaṃ snānaṃ yathāvidhi puraḥsaraṃ |
kṛtvā taddhārayed vastraṃ tautaṃ malavivarjitaṃ || 7 ||

tilakaṃ dvādaśāṃgeṣu hastayordarbhadhāraṇaṃ |

27a)

kuryāt sūryodaye saṃdhyā kālaṃ naiva ca laṃghayet || 8 ||

aṣṭottaraśataṃ jāpyaṃ gāyatryā nyāsa pūrvakaṃ |
kālocitaṃ prakurvīta kāryakāraṇasaṃjñakaṃ || 9 ||

karmadharmasya saṃsiddhi karmabrahmānu cintanaṃ |
brahmajñānaṃ ca dharmaṃ ca tadevamokṣasādhakaḥ || 10 ||

karmatyāgena yo yogamatyased bhramito naraḥ |
tasya vighnasahaśrāṇi saṃbhavanti na saṃsayaḥ || 11 ||

vighnāstu kuścite jñāne buddhi tasya prajāyate |
tayā buddhyādurācārā patate niraye dhruvaṃ || 12 ||

karmakāṇḍaratāśāntā mohamāsaryavarjitāḥ |
yogīsvarastute vijñe anye tena madhārakāḥ || 13 ||

tatkarmasādhanaṃ yoge vedāntaśravaṇaṃ tathā |
ekādaśīvrataṃ dāna śaktyā ca śivapūjanaṃ || 14 ||

astikyaṃ sarvadharmeṣu bhūtamaitrī kṣamādayā |
tīrthasevā nirmalatvamasteyama pratīgrahaḥ || 15 ||

27b)

brahmacaryamitāhāru mānaṃ śaṃkaravarjitaṃ |
nidrālasya parityāgaṃ kāmaṃ krodhaṃ ca varjayet || 16 ||

ahiṃsā satyamadveṣo mātāpitroḥ prapūjanaṃ |
gurusuśrūṣaṇaṃ caiva saujanyaṃ guruvāndhavai || 17 ||

aloluptaṃ kṛyābhūtaiḥ satāṃ saṃgatireva ca |
indrayārtheṣu vairāgyametadyogasya sādhanaṃ || 18 ||

satāmācāramārgeṇa vairāgyamupajāyate |
vairāgya na matiryoge bhavate bhavavarjite || 19 ||

paścāt sadguru saṃprāpti puṇyena bhavate dhruvaṃ |
yasya prasādāt paraṃ yoga jñānaṃ ca labhyate || 20 ||

karma tyāgo na kartavyaḥ kartavyo dharmasaṃgrahaḥ |
karmaṇā jāyate yogaḥ kathaṃ karma parityajet || 21 ||

ārurukṣormuniryogaṃ karmakāraṇamucyate |
yogārūḍhasya tasyaiva śamaḥ kāraṇamucyate || 22 ||

28a)

yamaiśca niyamaiścaiva satkarmāmādanaistathā |
yogābhyāsaḥ prakartavyaḥ sthāne ca nirupadrave || 23 ||

ekānte vijane ramye desemāśaṃkavarjite |
guhāyā puṇyadeśe tu devatāyatanepi vā || 24 ||

siddhakṣetre mahātīrthe purāṇa puruṣā śrame |
kalpanā kalpite puṇye dhyānasiddhiḥ prajāyate || 25 ||

gṛhe vā śuddhabhūmau vāmaṭhaṃ kuryāt prayatnataḥ |
sudhūpa dhūpitaṃ kṛtvā tatra yogaṃ samabhyaset || 26 ||

gaṇeśa pūjane cādau durgāviṣṇu prapūjayet |
gurupādāmbujaṃ natvā māṃ ca dhyātvā sadāśivaṃ || 27 ||

sthāpanen maṭhamadhye tu āsanaṃ sumanoharaṃ |
niṣedhavarjitaṃ saumyaṃ cittasyā hlādakārakaṃ || 28 ||

nātyudhritaṃ nātinītaṃ caijinasa kuśottataṃ |
tatra siddhāsanaṃ vaddhvā rajukāyaṃ ca dhārayet || 29 ||

28b)

śarīraṃ niścalaṃ kṛtvā dṛṣṭiṃ bhrūmadhyasaṃsthitaṃ |
gurūpadiṣṭamārgeṇa prāṇāyāmaṃ samabhyaset || 30 ||

pūrayed vai vāmanāḍyā svaśaktyā dhārayet punaḥ |
recayed vai dakṣiṇayātayāpi saṃprapūrayet || 31 ||

pūrvavat kumbhakaṃ kṛtvā recayediḍayāśanaiḥ |
evamabhyāsayogena nāḍī śuddhi prajāyate || 32 ||

vahniprabodhamārogyaṃ dhvaniḥ kānti laghu tvaya |
yatheṣṭadhāraṇaṃ vāyornāḍī śuddhā ca labhyate || 33 ||

vṛthā kleśo bhavet tasya nāḍī śuddhimakurvataḥ |
tasmāt sarva prayatnena kartavyaṃ nāḍi śodhanaṃ || 34 ||

candrāṃge prāṇamabhyasya sūryāṃge pānamabhyaset |
candrasūryadvayormadhye cintayet parameśvaraṃ || 35 ||

ādhārādya kulāntasthaṃ niścalaṃ śabdavarjitaṃ |
suṣumnāntargataṃ devaṃ bhāvagamyaṃ sadāśivaṃ || 36 ||

bhāvayet paramānandaṃ bhāvadvayavivarjitaṃ |

29a)

ṣaṭcakra bhedanāt samyak nānyathā bhāvagocaraṃ || 37 ||

apānacakramādhāraṃ prāṇādhisthānamucyate |
samāno maṇipūraṃ ca udāno nāhataṃ smṛtaṃ || 38 ||

vyāno vai pañcamaṃ proktaṃ viśuddhaṃ cakramuttamaṃ |
ṣaṣṭamambujasaṃsthaṃ ca vyomarūpamudāhṛtaṃ || 39 ||

māyātra varṇarūpā ca mātṛkānāmaviśṛtā |
tayā sarvāṇi cakrāṇi bhāvyaṃte dehamadhyataḥ || 40 ||

dvipatraṃ ṣoḍasāraṃ ca dvāḍaśāraṃ daśārakaṃ |
ṣaṭdalaṃ caturaṃ caiva ṣaṭcakraṃ mātṛkodbhavaṃ || 41 ||

apānacakramadhyasthaṃ varṇāvāsāntikā smṛtaḥ |
prāṇacakre valāṃ sāni akṣarāṇi śuśobhane || 42 ||

ḍādi phāntāstu ye varṇā samānacakramāśritaḥ |
kaṭhāntā dvādaśā proktā udānacakramāśritāḥ || 43 ||

ṣoḍaśasvarasaṃjñā ye vyānacakre vyavasthitāḥ |
vyomacakre sthitau dvau tu haṃsaprāṇasvarūpakau || 44 ||

hakāraḥ prāṇavijñeyaḥ sakāropāna ucyate |

29b)

prāṇāpāna dvayorgraṃthiḥ praveśe nirgame sthitaḥ || 45 ||

taccakraṃ sarvadeheṣu jīvarūpaṃ vyavasthitaṃ |
ṣaṭcakraṃ kīrtitaṃ devī yena vaṃdhaḥ prajāyate || 46 ||

apānasaṃsthitaṃ cakramādhāraṃ sūryasaṃjñakaṃ |
bhidyate prāṇacakreṇa prāṇacakraṃ śivātmakaṃ || 47 ||

yāvat ṣaṭcakrasaṃbaṃdhastāvat saṃsāra ucyate |
tasmāt ṣaṭcakra bhedena yogī brahma padaṃ vrajet || 48 ||

prāṇasarvagato brahma tatra vijṛmbhaṇa kṣaṇaḥ |
apānasaṃsthitaṃ cakramādhāraṃ sūryasaṃjñakaṃ || 49 ||

svādhisthānaṃ procyate sadbhistaccakraṃ bhidyate śanaiḥ |
samāne tu tṛtīyena samānojātavedase || 50 ||

maṇinā tantunā yatra vāyunā pūryate vapuḥ |
taṃ nābhi maṃḍale cakre procyate maṇi pūrakaṃ || 51 ||

bhidyate graṃtthī bhedena udānena samānajaṃ |
anāhata bhudānākhyaṃ cakraṃ cāntarasaṃsthitaṃ || 52 ||

30a)

viśuddhe naiva tadbhedyaṃ viśuddhaṃ vyānajaṃ smṛtaṃ |
ājñācakraṃ tu ṣaṣṭaṃ vai vyomarūpamudāhṛtaṃ || 53 ||

viśuddhaṃ tena cakreṇa bhitvā cājñāṃbhinatyasau |
ṣaṭcakrabhedataḥ prāṇo nānyosti cakra bhedakaḥ || 54 ||

ādhāraṃ tu catuḥpatraṃ svādhisthānaṃ tu ṣaṭ dalaṃ |
daśāraṃ maṇipūraṃ ca dvādaśāramanāhataṃ || 55 ||

viśuddhaṃ ṣoḍaśaproktaṃ ājñācakraṃ dvipatrakaṃ |
ṣaṭcakraṃ prāṇamuddiśyaṃ prāṇopānena bhidyate || 56 ||

evaṃ vai cakrasaṃbhedya prāṇāyāmena jāyate |
prāṇacakrasvarūpo hi svayuṃbhettābhavet tu saḥ || 57 ||

ekopi pavaṇaḥ kartā daśamūrtyā nileśvaraḥ |
sarvasaṃsārikaṃ cakraṃ prāṇādeva prajāyate || 58 ||

tasmāt tat prāṇayamanaṃ kartavyaṃ sātvikairnaraiḥ |
prāṇaḥ sarvagataṃ brahma sarvaṃ prāṇe pratiṣṭhitaṃ || 59 ||

taṃ prāṇaṃ niścalaṃ viddhi nirākāraṃ niraṃjanaṃ |

30b)

kaivalyaṃ śāsvataṃ brahma iti vedavido vruvan || 60 ||

vedasāstrasya hṛdayaṃ guhyametadudāhṛtaṃ |
brahmajñānaparaṃ devī samūḍharakṣitaṃ mayā || 61 ||

asya jñānānna deho syādajñānā dehasaṃbhavaḥ |
tāvat karma prabhāvoyaṃ yāvadātmāna vidyate || 62 ||

ātmajñānaṃ mayātedya kathitaṃ nirvikalpakaṃ |
devānāṃ durlabhaṃ tatva mayopyeṣu na dāpayet || 63 ||

pākhaṇḍinaḥ pāparatāḥ nāstikābhedabuddhayaḥ |
strīlaṃpaṭā durācārā kṛtaghnā vakavṛttayaḥ || 64 ||

karmabhraṣṭākta mānaṣṭā nindātarkānuvādinaḥ |
krodhino hiṃsakāścaiva dāṃbhikāḥ piśunāstathā || 65 ||

kusaṃgino jaḍonmattāḥ parasaṃtāpakāriṇaḥ |
dravyalubdhāḥ śaṭhāmūrtāḥ karkaśāḥ kalahapriyā || 66 ||

ātmaprasaṃgakāryā ca vedamārgavibhaṃjakāḥ |
hetukā vādinaścaiva teṣāṃ jñānaṃ pragopayet || 67 ||

31a)

kaṃnyā cārthaṃ mamatvena manyatoyanarādhamāḥ |
pāpiṣṭaṃ tadviyānīyāt dūrataḥ parivarjayet || 68 ||

anyathā karmakurvāṇo mānarūḍho na budhyate |
guṇapravāhe patito naṣṭaprajño vrajatyadhaḥ || 69 ||

śivanindā yoganindā śāstranindā karoti yaḥ |
eteṣu jñānasarvasvaṃ na deyaṃ paramārthataḥ || 70 ||

maunaṃ caiva prakartavyaṃ tatvajñai śāstrakovidaiḥ |
śiṣyasya lakṣaṇaṃ jñātvā ātmajñānaṃ pradāpayet || 71 ||

kuśiṣyasya na dātavyamiti me niścitaṃ mataṃ |
purāsatya yuge devī viśuddha tamayokhilāḥ || 72 ||

prakāśitaṃ mayājñānaṃ sarveṣāṃ mokṣahetave |
ātmajñānaprabhāveṇa vedābhyāsarato naraḥ || 73 ||

abhyāsād dehasahito nirvikalpe layaṃ gataḥ |
tasmin kālo jagatprāṇo mama pratyakṣatāṃ gatāḥ || 74 ||

31b)

nirākārasvarūpeṇa uvācakṣaṇayāgirā |
svāgamaiḥ kalpitaistvaṃ ca jananmadvimukhāṃ kuru || 75 ||

māṃ ca gopaya yena syāt sṛṣṭireṣottarottarā |
ityāha paramātmā sā vadṛśo jāyate svayaṃ || 76 ||

śivajñānamidaṃ bhadre mayā tena pragopitaṃ |
bhūtavṛddistathā jātā svātmajñānaṃ vinā priye || 77 ||

jñānaṃ tatparamaṃ sūkṣmaṃ labdha devi tvayādhunā |
yasya jñānamidaṃ loke sa śivo nararūpadhṛk || 78 ||

ācāryastu sa vijñeyo guruśiṣyena dṛśyate |
yasya nāsti paraṃ jñānaṃ sa vai pāpādhikodhamaḥ || 79 ||

ātmanirddhāraṇaṃ yasya sa guruḥ pāśahā bhavet |
ayamātmā paronantaḥ pratyakṣo vyomavigrahaḥ || 80 ||

iti veda sa viddhāvyo yo vidvāṃsa gururhariḥ |
na hi jñānena sadṛśaṃ pavitramiha vidyate || 81 ||

32a)

raktatavyaṃ prayatnena gopyaṃ kuru nagātmaje |
vedārthasārasarvasvaṃ sarvaśāstraika vākyataḥ || 82 ||

kathitaṃ tatva sadbhāvaṃ brahmajñānaṃ sugopitaṃ ||

iti śrī akulāgame mahātantre yogasārasamuccaye īśvarapārvatīsamvāde 
saptamaḥ paṭalaḥ || 7 ||


śrīdevyūvāca ||

vedārthasārasarvasvaṃ sarvaśāstraika vākyataḥ |
kathitaṃ tatva sadbhāvaṃ brahmajñānaṃ sugopitaṃ || 1 ||

śrī īśvara uvāca ||

idaṃ sarvamayādattaṃ jñānamadhyātmika paraṃ |
agnisomagatirbhaṅgyacchivadīkṣāratāpava || 2 ||

niśamya vacanaṃ śaṃbho māhāmāyāmudānvitā |
uvāca śāśvataṃ rudraṃ vismitā bhālalocanā || 3 ||

śrīdevyūvāca ||

apūrvaṃ tu mayādeva śrutaṃ ṣaṭcakrabhedanaṃ |
yā dīkṣā yogamadhyasthā na jānāti maheśvaraḥ || 4 ||

tvaṃ guruḥ sarvadevānāṃ lokānāmabhayaṃkaraḥ |

32b)

prasanno bhavadeveśa dīkṣāṃ kathaya śaṃkaraḥ || 5 ||

śrī īśvara uvāca ||

dīyate jñānasarvasvaṃ kṣālyate karmakardamaḥ |
dānakṣālanasaṃyogād dīkṣetyātmā pracakṣate || 6 ||

dīkṣā ca trividhā jñeyā āṇavī vedhasaṃjñakā |
tṛtīyā śāmbhavī jñeyā bheda eva tridhoditaḥ || 7 ||

ānavī prathamā dīkṣā ekamantra dvirākṣarā |
hrasva brahmani vikhyātā mantreṇaiva pratisthitā || 8 ||

dvitīyā dīrghasaṃjñā ca nāmnā vedhavatī smṛtā |
dvimātrā trayasaṃyuktā trimātrācaturaṃnvitāṃ || 9 ||

plutā caivamṛtā guhyā jñānagamyāvyapāmṛtā |
sthūlasūkṣmapareṇaiva praṇavena sunirmitaṃ || 10 ||

dīkṣā trayaṃ svadehasthaṃ saṃpradāyāgamātmakaṃ |
ūrddhena bodhitaṃ tatvaṃ adhaḥ saṃjñaṃ śivātmakaṃ || 11 ||

sā dīkṣā āṇavī proktā prathamapraṇavānsake |

33a)

kuṇḍalīyarabhaṃtasvaṃ? ūrddhaṃ tena suvedhitaṃ || 12 ||

vedhasaṃjñā tu sā dīkṣā dvitīye praṇavānsake |
tasyorddhaṃ vyāpakatvaṃ ca ūrddhaṃ tena suvedhitaṃ || 13 ||

śāṃbhavīti ca vikhyātā tṛtīye praṇavātmake |
prathame saṃsthite brahmā dvitīye viṣṇureva ca || 14 ||

śivarūpaṃ tṛtīyantu jñātavyaṃ tu vicakṣaṇaiḥ |
ekaṃ caiva tridhā bhūtaṃ sṛṣṭiḥ sthityantakārakaṃ || 15 ||

pratyakṣaṃ sarvabhūtānāṃ na jānanti kubuddhayaḥ |
recakaṃ śāṃbhavī bodhā kuṃbhakaṃ śaktisaṃyutaṃ || 16 ||

āṇavī pūrakī jñeyā manaḥprāṇasamāśritā |
mantravedhaṃ śaktivedhaṃ śāṃbhavī vedhamucyate || 17 ||

trivedhā kathitā dīkṣā lakṣaṇaṃ sṛṇusāṃprataṃ |
paścimābhimukhaṃ liṃgaṃ manaḥsūkṣmaṃ prajāyate || 18 ||

sā dīkṣāmantrasūpāca āṇavīti nigadyate |
manasaṃ vaṃdhitaṃ tena liṃgena vahnimaṇḍite || 19 ||

33b)

tadā vedhavatī nāma vedhāt saṃjāyate dhruvaṃ |
guṇatrayavinirmuktaṃ manaścorddha gataṃ bhavet || 20 ||

antannāḍī pracāreṇa vyomaliṃge layaṃ vrajet |
tadā sā śāṃbhavī dīkṣā tāṃ vidyājjālakṛṃtinī || 21 ||

vedhanti munayaḥ sarve prāṇāyāmaprabhedataḥ |
evaṃ dīkṣā mayākhyātā triḥsvarūpā svabhāvajā || 22 ||

ye jānanti hite dhanyā ācāryaste mahītale |
anye pratārakāviddhi śiśnodara parāyaṇāḥ || 23 ||

yogadīkṣāṃ na manyante tatsarve karmaṇo vahiḥ |
avidyāviṣṭa cittānāṃ tādṛśī vādhyate matiḥ || 24 ||

atatve tatva sadbhāvaṃ pravadanti parasparaṃ |
gurorvilokanād devi siṣye vedhaḥ prajāyate || 25 ||

mūrcchitaḥ patito bhūmau sā dīkṣā vaṃdhamocikā |
iti matvā kriyāśaktyā vartate kapi ceṣṭayā || 26 ||

34a)

jñānaṃ dūrataraṃ teṣāṃ brahmadīkṣā kutaḥ priye |
yajñamantreṣu yā dīkṣā sā dīkṣā naivamokṣadā || 27 || 

praṇavāt tu bhaved dīkṣā tayākaṣṭaṃ vyapohati |
mantra yantrāḥ śaktipādo sā dīkṣānopapadyate || 28 ||

ajñānādbhrāmito loko mithyācāreṇa vartate |
kā dīkṣā śāmbhavī vedhā na vindaṃtyāṇavī tathā || 29 ||

te vṛthācāragarveṇa yogadīkṣā pratiṣṭhitā |
ātmānaṃ ḍaṃbhitaṃ taistu daṃbhayanti punaḥ punaḥ || 30 ||

ācāryāḥ sahaśiṣyaistu adhoyānti na saṃsayaḥ |
na budhyaṃtya kulaṃ kaulāḥ karaṇaṃ kāraṇaṃ tathā || 31 ||

vandanti cānyathā dīkṣāmātmajñānavivarjitāḥ |
dehamātmeti manyante viṣayāhṛṣṭacetasā || 32 ||

34b)

unmattā iva jalpanti na smaranti sadāśivaṃ |
pratyakṣepi na jānanti mohitā mama māyayā || 33 ||

māmeva ye prapadyante māyāmetāntarantite |
dīkṣājñānaṃ bhavet teṣāṃ satsaṃgenahyakaulikaṃ || 34 ||

yena saṃsārajaṃduḥkhaṃ mahāghoraṃ vinaśyati |
prāptavyā gurukāruṇyāt dīkṣā hyādhyātmikī parā || 35 ||

svasvabhāvasthitā yā tu paramānandasaṃmatā |
nāsti dīkṣā samaṃ puṇyaṃ nāsti dīkṣā samaṃ tapaḥ || 36 ||

nāsti dīkṣā samaṃ dhyānaṃ tasmād dīkṣā samāśrayet |
yo vai yogastu sā dīkṣā yā dīkṣā kathitā mayā || 37 ||

proktaṃ cākulanāthena yākulaṃ kulavarjitaṃ ||

iti śrī akulāgame mahātantre yogasārasamuccaye īśvarapārvatīsamvāde 
dīkṣākathanaṃ nāma aṣṭamaḥ paṭalaḥ || 8 ||


oṃ brahmaṇe namaḥ ||

śrīdevyauvāca ||

catvāramāśramāḥ pūrvaṃ vāyavyāśramiṇāṃhara |
anukrāmāṃ kramo nāsti pratyayo dṛśyate prabho || 1 ||

brahmacārī gṛhasthaśca vānaprastho yatīstathā |
āśramādāśramaprāptiḥ kathayasva śureśvara || 2 ||

teṣāṃ niṣṭāmahādeva bhāvitā tena karmaṇā |
tatkarmayogamadhye tu kiṃ vāhyaṃ vada śaṃkara || 3 ||

adyāśramaṃ nirūḍhānā brahmacaryaṃ kimātmakaṃ |
dvitīyaṃ caiva garhasthaṃ vanavāsa tṛtīyakaṃ || 4 ||

caturthaścāśramaṃ śambho saṃnyāsaḥ parikīrtitaḥ |
ko haṃsaḥ paramohaṃsaḥ triḍaṃḍīkaśca daṃḍadhṛk || 5 ||

saṃnyāsadharmamadhyasthaḥ mahāvākyaṃ kimātmakaṃ |
vicāraḥ kīdṛśastasya yena mokṣaḥ prajāyate || 6 ||

caturbhirāśramairdharmairviphalā kīdṛśī gatiḥ |

35b)

tatvato brūhi me nātha kṛpāṃ kuru maheśvara || 7 ||

mūrtādamūrtasaṃprāptistayoḥ pūjā kimātmikā |
svarūpaṃ sa guṇaṃ cātra nirguṇaṃ ca sadāśiva || 8 ||

śivena kathitaṃ śāstraṃ prāṇaliṃgaṃ tu kīdṛśaṃ |
tathā brahmamayaṃ deva kiṃ cānyat parikīrtitaṃ || 9 ||

lokaprasiddhaḥ śabdoyaṃ prāṇaliṃgaṃ tu dhārayet |
kīdṛśī dhāraṇā sā tu procyate vṛṣabhadhvajaḥ || 10 ||

kutra sthāneṣu kaiḥ puṣpai prāṇaliṃgaṃ samarcayet |
kodhikārī varṇamadhye ko mantraḥ kasya pūjanaṃ || 11 ||

eteṣāṃ caiva praśnānāṃ mahādeva jagatpate |
uttaraṃ dehi sarvajñaṃ satyamajñāna mocakaṃ || 12 ||

śaraṃṇyosi jagannātha mano mala viśodhanaṃ |
ajñānatamasohaṃtā jñānadīpa namastute || 13 ||

pāhi śaṃkarabhūteśa patitohaṃ bhavārṇave |
garbhavāsa bhavaṃ duḥkhaṃ asahyaṃ chettu marhasi || 14 ||

anantaśāstrasaṃvādaiḥ sarvadā bhrāmitaṃ manaḥ |
niścayaṃ kuru me nātha kathayaṃ va mocanaṃ || 15 ||

śrī īśvara uvāca ||

cāturvaṇyaṃ mayā sṛṣṭaṃ guṇakarmavibhāgasaḥ |
tasya kartāramapi māṃ viddhya kartāramavyayaṃ || 16 ||

cāturvarṇasya madhya tu trayo varṇā dvijātayaḥ |
catvāro vedavarṇāśca āśramāścastathaiva ca || 17 ||

brahmacārī gṛhasthaśca vānaprastho yatīstathā |
āśramādāśramaṃ gacche deṣadharmasanātanā || 18 ||

iti matvā śrame saṃsthā prāpnuvanti sureśvarī |
na jānanti paraṃ dharmaṃ yena mokṣa prajāyate || 19 ||

laukikā śramasaṃprāpto hyāśramī bhavasaṃmataḥ |
guṇāśrame sthito devī kathaṃ nirguṇatāṃ vrajet || 20 ||

vāhyāśramaiḥ svargaphalaṃ yathāvadvidhicoditaṃ |
 
36b)

yadyāśrame kriyā lupto āśramī narakaṃ vrajet || 21 ||

bahirmukha jagatsarvaṃ bahirbhāvaiḥ pravartate |
ata cetatva buddhiryā tayā sarve vimohitā || 22 ||

bāhyā śramaḥ pṛthak dharmai mokṣaṃ manyanti ye priye |
ātmānaṃ vaṃcayetyete karmavāsanayā dhruvaṃ || 23 ||

caturthāśramasaṃbhedā yogeṣu pariniṣṭhitā |
antaraṃgāḥ śramā devī kathyante śāstramadhyataḥ || 24 ||

śrūyatāmāśramāḥ puṇyā divyāstva dhyātmasaṃjñakā |
tārakasya ca madhyasthā procyante tṛpti saṃsthitā || 25 ||

prathamaṃ maṇipūraṃ ca dvitīyaṃ tadanāhataṃ |
niraṃjanaṃ tṛtīyaṃ tu caturthaṃ tu nirālayaṃ || 26 ||

maṇistho brahmacārī ca dvitīye cāśrame gṛhī |
bāṇaprasthastṛtīyantu caturthaṃ yatirucyate || 27 ||

sarvāśrame sthitohaṃ sastridaṇḍī caiva daṇḍadhṛk |
āśramī vāhya veṣaistu mithyāhaṃkāramāśritā || 28 ||

37a)

vāgdaṃḍī brahmacārī ca manodaṇḍī ca dikṣitāḥ |
vānaprastha karmadaṇḍī jñānadaṇḍī yatirbhavet || 29 ||

vāgdaṇḍotha manodaṇḍa karmadaṇḍaśca te trayaḥ |
yenaite niyatā daṃḍā sastridaṇḍī vyavasthitaḥ || 30 ||

śikhāyajñopavītādiḥ sa kaṣāyastridaṇḍadhṛk |
yadvāhya vihitaṃ karma naiṣkarmaṇi samācaret || 31 ||

śikhāyajñopavītādi tridaṇḍī ca parityajet |
sa kaṣāyo jñānadaṇḍī naiṣkarmyaṃ kevalaṃ caret || 32 ||

tridaṇḍī ca paro daṇḍo jñānadaṇḍo sadoditaḥ |
tena daṇḍena saṃnyāsī ekadaṇḍīti gīyate || 33 ||

agneriva śikhānānyā yasya jñānamayī śikhā |
sa śikhīmucyate vidvān itare kośa dhāriṇaḥ || 34 ||

brahmabhāvamidaṃ sūtraṃ dhāraṇā yasya cetanā |
dhāraṇāt tasya sūtrasya nocchiṣṭonośucirbhavet || 35 ||

37b)

nosūtraṃ sūtramityāhuḥ sūtraṃ nāmaparaṃparaṃ |
tena sarvamidaṃ proktaṃ sūtremaṇi gaṇā iva || 36 ||

ānanda brahmaṇo rūpaṃ yasya dehe vyavasthitā |
carati brahmabhāveṇa brahmacārī sa ucyate || 37 ||

avyaktopi praṇavo saṃtoṣasamidhā ghṛtaṃ |
indriyāṇi paśūn hatvā yo yajet sa ca dīkṣitā || 38 ||

trikoṇa jvalanākāraṃ madhye vahni śikhājvalaṃ |
kandarpya vanamadhyastho vānaprastha sa ucyate || 39 ||

turyāśramaṃ ca saṃprāpya tridaṇḍī caika daṇḍadhṛk |
haṃsa ekaḥ samākhyātaḥ parahaṃsaḥ savaiśrutaḥ || 40 ||

sarvopādhivinirmuktaścaitanyaṃ ca niraṃjanaṃ |
tadbrahmāhamiti dhyātvā kathaṃ varṇāśramī bhavet || 41 ||

varṇāśramasthitohaṃsaḥ parahaṃseti gīyate |
parahaṃsaḥ dṛḍhajñānaḥ svacchando vigatajvalaḥ || 42 ||

38a)

ṣoḍaśāṃgulahaṃsaśca pramāṇaṃ kurute vahiḥ |
vāmadakṣiṇamārgeṇa caṃcalatva na viśramet || 43 ||

haṃsa eva sadādhyakṣo manorurdhvā suniścalaḥ |
parahaṃsaḥ sthito dvaitastadāsau tanmayo bhavet || 44 ||

anyathā rūpabhedād vā varṇāśramavibhedataḥ |
teṣāṃ haṃsaḥ parāddhaṃso na dṛṣṭaḥ śāstramadhyataḥ || 45 ||

triguṇai rahito haṃsaḥ parahaṃsa iti kramaḥ |
haṃsasya darśanaṃ nāsti parahaṃsaḥ katha bhavet || 46 ||

saṃnyāsaḥ mokṣadaḥ prokto mahāvākyavicārataḥ |
mahāyogān mahāvākyāt procyate tatva cintakaiḥ || 47 ||

yena vākyavicāreṇa saṃnyāsī paripaṭhyate |
tad vākyaṃ haṃsarūpaṃ hi sarvabhūtavyavasthitaṃ || 48 ||

śāstrapāṭhān mahāvākya vicārastu kathaṃ bhavet |
mahāvākya vicārasya nāmārthaṃ pravadāmyahaṃ || 49 ||

38b)

mahāvākyamanuccāryaṃ yastvimaṃ parikīrtitaṃ |
sarvasaṃjñaṃ visaṃjñaṃ ca nānāvākyaṃtarasthitaṃ || 50 ||

viśabdena sthitohaṃsaścārastasya niraṃjanaṃ |
mahāvākyavicāroyaṃ ṛgyajusāmamadhyataḥ || 51 ||

yaistu jñānaṃ mahāvākyaṃ guroścaraṇasevayā |
te vai saṃnyāsinaḥ proktoḥ itare nāmadhārakāḥ || 52 ||

idaṃ sugaditaṃ devī hariṇācārjunasya ca |
saṃnyāsalakṣaṇa sarvaṃ vidhivaddehasaṃmataṃ || 53 ||

kāmyānāṃ karmaṇā nyāsaṃ saṃnyāsaṃ kavayo viduḥ |
sarvakarmaphalatyāgaṃ prāhustyāgaṃ vicakṣaṇāḥ || 54 ||

tyājyaṃ doṣavaddityeke karma prāhurmanīṣiṇaḥ |
yajñadānatapaḥ karma na tyājyamiti cāpare || 55 ||

ityāha bhagavān viṣṇurdhanaṃjayamudāradhīḥ |
eteṣāṃ saṃmataṃ caikaṃ bhedo nāmnā tu dṛsyate || 56 ||

anye vikalpa vāhulyaṃ nānāmatavikalpitaṃ |

39a)

vedeṣu sarvasāstreṣu nāsti bhadre pṛthak mataṃ || 57 ||

tatsarvaṃ śruṇu kalyāṇi yacca te bhavate hitaṃ |
saṃnyāsa lakṣaṇaṃ dharmaṃ yathāvat kathayāmite || 58 ||

kāmyānāṃ karmaṇā nyāsaṃ saṃnyāsaṃ kavayo viduḥ |
kāmyakarmāṇitā nyāhu yaistu dehopalabhyate || 59 ||

rajaḥsatvatamaścaiva guṇāḥ prakṛti saṃbhavā |
utpatti sthiti saṃhāre kāraṇāste maheśvarī || 60 ||

teṣāṃ nyasaṃmahābhāge karmaṇā nyāsa ucyate |
saṃnyāsaḥ paramo hyeṣa anyeṣāṃ ca mataṃ śruṇu || 61 ||

sarvakarma phalatyāgaṃ prāhutyāga vicakṣaṇaḥ |
tatkarmamānasaṃ proktaṃ rājasaṃ tāmasaṃ ca yat || 62 ||

rajastamātmakaṃ satvaṃ phalarūpamudāhṛtaṃ |
tatphalaṃ brahmamārgeṇa tyaktvā tyāga prakīrtitaṃ || 63 ||

39b)

tyājyaṃ doṣa vadityeke karmaprāhurmaṇīṣiṇaḥ |
idaṃ suniścitaṃ devī hariṇācārjunasya ca || 64 ||

trividhaṃ mānasaṃ karma na tyājyaṃ doṣavat priye |
yajñadānatapaḥ karma na tyājyamiti cāpare || 65 ||

teṣāṃ manogataṃ sarva kathayāmi yathārthataḥ |
yajñakarmapravese tu kuṃbhake dānakarma ca || 66 ||

tapaḥ karma tṛtīye vai visarvāṃ viddhyanāhate |
etat sarvaṃ mayākhyātaṃ kāmyakarmādikaṃ priye || 67 ||

sarveṣāmāśramāṇāṃ ca śuddhadehe prasasyate |
brahmacārī sūdadohā sūdadohāśca dīkṣitāḥ || 68 ||

vānaprasthaḥ sūdadohā sūdadohāyati bhavet |
daśāre brahmacārī ca dvādaśāre gṛhī tathā || 69 ||

vānaprasthaṣoḍaśāre dvidale yatirucyate |
śarīrasyāśramo nāsti sūdadohāśramī bhavet || 70 ||

40a)

tasmāddaṇḍakaṣāyaśca vāhyāśramanirarthakaḥ |
sarvāśramasthitaḥ sopi svakriyocittakarmaṇāṃ || 71 ||

yatra yatra yathākarma tatra tatra tathā caret |
sūdadohāḥ prasiddhoyaṃ ṛgvede viddhi pārvati || 72 ||

cetaścita mataḥ svātaṃ hṛdayaṃ mānasaṃ mataṃ |
vijñātaḥ puruṣohaṃsaḥ kṣetrajño dehadhārakaḥ || 73 ||

procyate sarvaśāstreṣu hyantaryāmī mahānasauḥ |
sūdadohāparaṃ brahma paramātma svayaṃ hariḥ || 74 ||

antarjyotiḥ svasiddhosau ṇirguṇo yaṃtravāhakaḥ |
sopi māyā svarūpeṇa nānāyoni gata prabhuḥ || 75 ||

ūrddhvādho saṃjñayā dehi saṃsārītyabhidhīyate |
nirguṇopi guṇādhīno māyayā śṛṣṭi hetukaḥ || 76 ||

jīvasaṃjñā bhavet tasya svayaṃ deheṣu vartate |
saguṇopi guṇātītastvabhyāsād bhavate tu saḥ || 77 ||

40b)

svayaṃ vedya parabrahma āśramai kiṃ prayojanaṃ |
niyatasya tu saṃnyāsaḥ karmaṇaḥ saṃprapadyate || 78 ||

mohāt tasya parityāgastāmasaḥ parikīrtitaḥ |
tasmādādhārayogena sūdadohāḥ praśasyate || 79 ||

abhyāsādāśramaphalasarvaṃ bhavati nānyathā |
kecijjānanti tatvajñāḥ saṃnyāsadharmamāśritā || 80 ||

yogadhāraṇayā samyak saṃketaṃ svātmasaṃsthitaṃ |
hṛdaye granthi bhedena guṇātīto yadā bhavet || 81 ||

tadāhaṃsaḥ parohaṃsaḥ tridaṇḍī caika daṇḍadhṛk |
kaṣāya vasanaścaiva saṃnyāsī daṇḍadhāraṇāt || 82 ||

naiva haṃsaḥ parohaṃsau nāmadhāraṇa gīyate |
vāhyaliṃgo na mokṣasti vāntaraṃmuktidaṃ smṛtaṃ || 83 ||

vāhya liṃgārcane liṃgī tridaṇḍī caika daṇḍadhṛk |
vāgmanaḥ karmadaṇḍaśca tridaṇḍī puruṣo bhavet || 84 ||

41a)

tridaṇḍaṃ dhārayed yogī śarīreṇa na vaiṣṇavaṃ |
jīvanārthaṃ ca tadvaiṇaṃ śarīre mukti sādhanaṃ || 85 ||

tasmātyaktvā tridaṇḍī ca sarvaṃ tatkarmasādhanaṃ |
avyakta liṃgo vicared yogā hyāsaparoyatiḥ || 86 ||

satkāra māna pūjārthaṃ vaiṣṇavaṃ dhārayet sadā |
sa saṃnyāsī na vaktavyaḥ saṃnyāsī yogatatparaḥ || 89 ||

yadā ca darśana prāptistadāhaṃso na saṃsayaḥ |
sadāśiva parohaṃso jñānajñeyati vismṛtāḥ || 88 ||

ātmayogādvinā devī brahmacārī kathaṃ bhavet |
grahasthovānaprastho vā yatiryogādvinā na hi || 89 ||

karmābhimānināṃ puṃsāṃ kimasti hyāśramaṃ phalaṃ |
āśramasya phalaṃ muktiḥ karmaṇānopapadyate || 90 ||

karmaṇā labhyate muktiḥ sarvaśāstreṣu kathyate |

41b)

tatkarmasvātmarūpaṃ hi yoginaparyupāsate || 91 ||

saṃsārabaṃdhanaṃ karma yajñadānādikaṃ ca yet |
yadyapi syānnirākṣepaṃ tadvyāpi phaladaṃ bhavet || 92 ||

manyante nānṛtaṃ mithyā paśavo jñānavarjitaḥ |
karmaṇā phala bhoktavyaṃ brahmādīnāṃ kṛtaṃ sphuṭaṃ || 93 ||

avasyaṃ phaladaṃ karma svātmayogavināsanaṃ |
saṃsārataruśākhāstu varddhate tena karmaṇāḥ || 94 ||

varṇāśramo citaṃ karma phalatyāgasamanvitaṃ |
manyante mandasatayaḥ pravartanteva bhaktibhiḥ || 95 ||

karmābhimaninaḥ kecit kecid bhaktyābhi māninaḥ |
śāstrābhimāninaḥ kecit kecit tīrthābhamāninaḥ || 96 ||

yatrābhimāninaḥ kecit kecit kṣetrāmāninaḥ |
bhūtābhimāninaḥ kecit kecinnāmābhimāninaḥ || 97 ||

mantrābhimāninaḥ kecit keciddhyānābhimāninaḥ |
tapobhimāninaḥ kecit keciddānābhimāninaḥ || 98 ||

abhimānena grasitāḥ saṃsthitāḥ karmavartmani |
yogamārgaṃ na jānanti yena siddhāḥ śivaṃ gatāḥ || 99 ||

vedasya pūrvabhāge tu karmakāṇḍamudāhṛtaṃ |
pravṛtyā ca nivṛtyā ca dvaitantadguṇavaddhitaṃ || 100 ||

guṇavṛtyā bhaved deho dehe duḥkha mahattaraṃ |
tasmādduḥkhaṃ sarvanidaṃ karmatyājyaṃ mataṃ budhaiḥ || 101 ||

saṃsāresmin mahāghore pāpādi prākṛtairguṇaiḥ |
na smaraṃti paraṃ tatvamavidyāśavalīyasī || 102 ||

vicitra karmaghaṭanādurjayā tridaśairapi |
yogaṃ tyaktvānya dharmeṣu pravṛttirjāyate nṛṇāṃ || 103 ||

sukhārthaṃ karmakurvanti na sukhaṃ karmaṇā priye |
daiva hīnāstute martyāḥ sukhopāyaṃ na vindatī || 104 ||

42b)

utpattisthitisaṃhāra karmaṇā jāyate nagha |
utpattisthitisaṃhārā nasyante jñānayogataḥ || 105 ||

jānanti yoginaḥ sarve svātmayogaṃ sukhālayaṃ |
yasmin brahmaṇi saṃlīnaṃ anāyāsena vai dhruvaṃ || 106 ||

avajñāṃ kurute yastu naro yogasya durmatiḥ |
durācārāḥ sa pāpiṣṭo dānte narakaṃ vrajet || 107 ||

pāpiṣṭasya matiryoge yasya dvaivāt pravartate |
dharmātmā puṇyakīrtiśca sa narodeva pūjitaḥ || 108 ||

ko vijānāti yogastha mahimānaṃ nagātmaje |
siddhiyonasasāyujyamasiddhena surālayaṃ || 109 ||

atrārthe saṃmatī viddhi gītāśāstrasya maṃgale |
śrūyatāṃ śraddhayā devī samāsena vadāmyahaṃ || 110 ||

prāpyapuṇya kṛtān lokān pitvā śāśvatīḥ samāḥ |
sucīnāṃ śrīmatāṃ gehe yogabhraṣṭobhijāyate || 111 ||

43a)

athavā yogināmeva kule bhavati dhīmatāṃ |
etaddhi durlabhararaṃ loke janmayadīdṛśaṃ || 112 ||

tatra taṃ buddhi saṃyogaṃ labhate ṇaiva dehikaṃ |
yatate ca tato bhūyaḥ saṃsiddhau kurunandana || 113 ||

iti kṛṣṇavaca śrutvā vībhatsaṃ pāṇḍu nandana |
stutvā nārāyaṇaṃ devaṃ yoge dṛḍhamatistadā || 114 ||

bhāvanādyasyagasya nirvikalpaḥ prajāyate |
tasya mukti na saṃdehaḥ sāyujyaṃ labhate priye || 115 ||

sādhanyā devamācarya vijñātavyā maheśvarī |
yayāsandhārito yogī svakukṣau jñānavarddhanaḥ || 116 ||

valiṣṭādurjayā loke saṃsāre karmavāsanā |
yena sā vijitā loke sa dhanyaḥ puruṣo mataḥ || 117 ||

durlabhaṃ mānuṣaṃ janma labdhvā yadi na budhyate |
jñānaṃ parama ṇirvāṇaṃ sa naraḥ svātma bhāvayet || 118 ||

kiṃ cātra bahunoktena śruṇuṣvāyata locane |

43b)

sarvāśramaphalaṃ tasya yogasya hṛdisaṃsthitaḥ || 119 ||

sa ślāghyaḥ saguṇī dhanyaḥ sakulānaḥ sa buddhimān |
dharmātmopi vijñeyo yogābhyāsarato muniḥ || 120 ||

ṣaṭkarma niratā viprā dharmiṣṭā gṛhamedhinaḥ |
tepi muktiṃ prāpnuvanti procyate śruti madhyataḥ || 121 ||

tatkarma ṣaṭprakāreṇa kathitaṃ tatvavittamaḥ |
yajanaṃ yājanaṃ puṇyaṃ purāṇādhyayanaṃ tathā || 122 ||

adhyāpanaṃ ca dānaṃ ca puṇyarūpa pratigrahaṃ |
ṣaṭkarma sādhanaṃ muktiḥ satyaṃ tatkathayāmite || 123 ||

ādhāre yajanaṃ proktaṃ svādhisthāne tu yājanaṃ |
maṇipūre cādhyayanaṃ madhyāpanamanāhate || 124 ||

dānaṃ viśuddhacakre tu ājñācakre pratigṛhaṃ |
idaṃ tu niścitaṃ devi karmamokṣāya yatpriye || 125 ||

mokṣasya kāraṇaṃ bandha vedaśāstrena dṛśyate |

44a)

buddhināśo mānuṣāṇāṃ jāyate tena karmaṇāḥ || 126 ||

etatkarma prapaṃcākhyaṃ tyaktvā yogaṃ samabhyaset |
brāhmaṇaḥ kṣatriyā vaiśyāḥ śūdraiḥ cānye striyādibhiḥ || 127 ||

nāsti varṇaviśeṣotra yogadharmaḥ savātanaḥ |
varṇānāmāśramānāṃ ca sevyaṃ brahmasanātanaṃ || 128 ||

tatsaṃgādhyātmaśravaṇādyogeṣu buddhi prajāyate |
prathamaṃ sādhanaṃ cātra satāṃsaṃgaḥ prakathyate || 129 ||

yogasya prāpyate puṇyāt satāṃsaṃgatireva ca |
saṃsāraṃ patitānāṃ ca satsaṃgo hyupa kṛnnṛṇāṃ || 130 ||

saṃgāt saṃjāyate yogo māyājālanikṛntanaḥ |
tasmāt saṃgaḥ prakartavyaḥ sātvikai mokṣakāṃkṣibhiḥ || 131 ||

ātmayogāt paraṃ dharmaṃ tyaktvānyaṃ dharmamāśrayet |
kasthamamṛtaṃ tyaktvā bhikṣāmaṭasidurmatiḥ || 132 ||

brahmajñānaṃ vinā nāsti loke sukhamakhaṇḍitaṃ |

44b)

brahmajñānaṃ gurorāsyāṃ prāpyate yannivartakaṃ || 133 ||

itthaṃ suniścitaṃ devi mayāte prakaṭīkṛtaṃ |
gopitaṃ sarvatantreṣu karmavistāra hetave || 134 ||

mahāyogarathārūḍhā gacchanti brahmaṇaḥ pathaṃ |
ye ca karma rathārūḍhāste gacchanti bhavārṇave || 135 ||

pūrvāmimāṃsayā karma saguṇaṃ svargadaṃ smṛtaṃ |
yadi tadviguṇaṃ karma bhavate narakāya ca || 136 ||

yogena viparitaṃ hi siddhānāṃ na punarbhavaṃ |
yadi bhraṣṭo bhaved yogād brahmādīnāṃ padaṃ labhet || 137 ||

karmaṇā caraṇaṃ loke durghaṭaṃ janmaduḥkhadaṃ |
yogasyācaraṇaṃ nūnaṃ sulabhaṃ sukhadaṃ priye || 138 ||

jñātavyā mandabhāgyaste yogasya vimukhā narāḥ |
aprasannā mahāmāyā kuṇḍalī yā harestanū || 139 ||

sadhanyaḥ sarvalokānāṃ yoge yasya matirbhavet |

45a)

jaghanyaḥ sopi vijñeyo yo vai yoga nirākṛtaḥ || 140 ||

yogamārgasya deveśi nindāṃ kurvanti ye dhamāḥ |
durācārāśca te martyāḥ sadācārepi saṃsthitā || 141 ||

ācāraḥ prathamo dharmo dharmasya prabhuracyutaḥ |
socyutaḥ prāpyate devi yogābhyāsena nānyathā || 142 ||

athātaḥ saṃpravakṣyāmi kiṃ phalaṃ kīdṛśī gatiḥ |
phalamāśramiṇāṃ yogo muktisteṣāṃ gati smṛtāḥ || 143 ||

mūrtādamūrtasaṃprāptimānitvā cābhijyati ye |
yogaprāpti kutasteṣāmajñānāvṛtacetasāṃ || 144 ||

yo māṃ sarveṣu bhūteṣu saṃtamātmānamīśvaraṃ |
hitvārcāṃ bhajate mokhyād bhasmanyeva juhoti saḥ || 145 ||

ahaṃ sarveṣu bhūtātmā bhūteṣu vasthitaḥ sadā |
tamavajñāya māṃ martya kurute ca viḍaṃvatāṃ || 146 ||

ahaṃ vai sarvabhūtānāṃ bhūtātmā bhūtabhāvanaḥ |

45b)

śabdabrahma paraṃ brahma mama bho śāśvatī tanuḥ || 147 ||

loke vitatamātmānaṃ lokaṃ cātmani saṃsthitaṃ |
ubhayaṃ ca mayāvyāptaṃ mayi caivo bhayaṃ sthitaṃ || 148 ||

amūrte prāpyate yena tanmūrtaṃ dehasaṃsthitaṃ |
sarvendriya guṇābhāsaṃ calate yena vigrahaṃ || 149 ||

savāhyāguṇasaṃyogaḥ śabdaṃ brahmeti gīyate |
tanmūrtayaḥ suniṣṇāna parabrahmādi gacchati || 150 ||

arccāyāṃ yajanaṃ viddhi saṃsāresmin phalaṃ pradaṃ |
na hi mokṣaphalantena janmakoṭi śatairapi || 151 ||

anyathā karmakuvanti phalamicchanti cānyathā |
śṛṣṭikarmaṇi kiṃ mokṣa bhavate vīravandite || 152 ||

cūtavṛkṣaphalārthāya picumandastu vāpitaḥ |
mandabuddhi savijñeyo viphalā tasya vāsanā || 153 ||

tathārcāṃ bhajate naiva phalamicchanti śāsvataṃ |

46a)

sārātsāraṃ na jānanti māyayā bhramitāstute || 154 ||

bhāvapuṣpaiḥ pūjanīyo mūrtadehe sadāśivaḥ |
sa eva puruṣo hyātmā prakṛtīstha svarūpa dhṛk || 155 ||

svayaṃ ca saṃsthito devo bhūtagrāma caturvidha |
sarvabhāvasthitonantaḥ saguṇaḥ sopi kīrtitaḥ || 156 ||

sarvaṃ puruṣa evedaṃ bhūdaṃbhavyaṃ bhavacca yat |
tenedamāvṛtaṃ viśvaṃ vitastimadhi tiṣṭati || 157 ||

svādhiṣṭhāt prapatatprāṇo vahiśca pratapatyasau |
evaṃ virājaḥ pratipatya tatyaṃta vrīhiḥ pumān || 158 ||

sarve viśvasṛjāṃ garbho devakarmātmaśaktimān |
vibhajannātmanātmānāṃ ekadhā daśadhā tridhā || 159 ||

eko hyaśeṣasatvānāṃ ātmāṃśaḥ paramātmanaḥ |
adyovatāro ye nāsau bhūtagrāmau vibhāvyate || 160 ||

sādhyātmā sādhi devaśca sādhi bhūta iti tridhā |
virāṭa savidhaḥ prāṇa ekadhā hṛdayena tu || 161 ||

sopi mūrtaḥ smṛtodāvāvijñātavyo mumukṣubhiḥ |
tasya pūjā prakartavyā prāṇāpānena niścalā || 162 ||

trividhaṃ mānuṣaṃ puṣpaṃ śrīśive ca samarcayet |
etat te kathitaṃ sarvaṃ saguṇārādhanaṃ priye || 163 ||

brāhmaṇaḥ kṣatriyo vaiśyaḥ śūdraśca vānya jātiṣu |
kāṃkṣibhiḥ paramaṃ tatvaṃ kartavyaṃ śivapūjanaṃ || 164 ||

sā pūjā devadevasya guṇasātmyaṃ ya yā bhavet |
tathā mokṣaphalaṃ divyaṃ labhate nātrasaṃsayaḥ || 165 ||

vāhyapūjā na kartavyā mokṣavighnakarā priye |
tasmāt parāt paronantaḥ pūjanīyo guṇatribhiḥ || 166 ||

sā pūjā parameśasya nirālambā ca kathyate |
prāṇāyāmena kartavyā kuleśaṃ yoga lakṣaṇāt || 167 ||

47a)

arcāyāṃ ṣoḍaśaḥ pūjāmupacāraistu yā smṛtā |
tayā mokṣaphalaṃ nāsti jñātavyaṃ mokṣakāṃkṣibhiḥ || 168 ||

niścitaṃ śāśvataṃ bāhyaṃ pratimānaṃ ca pūjanaṃ |
śāśvataṃ mānitaṃ yena sa mūrkho gajavannaraḥ || 169 ||

etat te kathitaṃ samyak prāṇaliṃgamatha śruṇu |
cintayet prāṇaliṃgantu somarūpamudāhṛtaṃ || 170 ||

nāmārthaṃ na vijānanti mūḍhāḥ paṇḍitadimāninaḥ |
kṛtrimaṃ naśvaraṃ liṃgaṃ prāṇaliṃgaṃ kathaṃ bhavet || 171 ||

prāṇaliṃgaṃ varaṃ nāthamanyate vaśmamadhyataḥ |
jñānaliṃgaṃ tu kutasteṣāmajñānāvṛtacetasāṃ || 172 ||

prāṇaliṃgaṃ nirākāraṃ vyāpakaṃ sarvatomukhaṃ |
pratyakṣaṃ sarvagaṃ śuddhaṃ dṛśyate na ca lakṣyate || 173 ||

śaive nirūpite śāstre prāṇaliṃgāṃkitātmakaṃ |
dhāraṇā kīdṛśī sā tu procyate vṛṣabhadhvajaḥ || 174 ||

47a)

aharniśāntare jñeyaṃ prāṇaliṃgaṃ layātmakaṃ |
dhāraṇāt tasya vijñeyā dvādaśānte dhvanisthitā || 175 ||

prathamaṃ dhārayennābhau bhāvapuṣpaiḥ prapūjayet |
hṛdaye ca tathā kaṃṭhe bhruvormadhye varānane || 176 ||

tadūrddhvaṃ dhārayed devi niścalaṃ satvamavyayaṃ |
dvādaśānte prāṇaliṃgaṃ jīvapuṣpeṇa pūjayet || 177 ||

prāṇaliṃgārcane naiva hyaghoraḥ parikīrtitaḥ |
satasāhasra lakṣaikaṃ japaṃ kṛtvā samarcayet || 178 ||

śataṃ vai brahmaṇo rūpaṃ sahasraṃ vaiṣṇavaṃ tathā |
lakṣaṃ caivāntare proktaṃ śivaṃ sarve svarātmakaṃ || 179 ||

anenaiva prakāreṇa śatasāhasrako japaḥ |
kathate dhyātma śāstreṣu muktaye lakṣasaṃjñakaṃ || 180 ||

hrasvadīrghaplutaṃ bhedo dvitrikoṇasamānasaḥ |
ekamātro dvimātraśca trimātrau vai japaḥ smṛtaḥ || 181 ||

48a)

uttarottara vai śeṣyaṃ vijñātavyamaṇīṣibhiḥ |
pūjake śatasaṃkhyā ca sahasraṃ kuṃbhake tathā || 182 ||

recake lakṣasaṃkhyā ca triguṇoccāraṇena tu |
evaṃ japaḥ smṛto dehe pāpapuṇyakṣayaṃkaraḥ || 183 ||

ayaṃ tu praṇavābhyāso yatīnāmucyate dhruvaṃ |
eṣajāpyavidhiryoge aghoraḥ kathito mayā || 184 ||

prāṇaliṃgārcane nūnaṃ nānyo mantra prakīrtitaḥ |
yo vai brahmavido loke jānaṃti paramaṃ śivaṃ || 185 ||

teṣāmārādhane naiva pratyakṣaṃ bhavate sphuṭaṃ |
kṛta tretādvāpareṣu vahavo dhyātva cittamā || 186 ||

śiṣṭācāraratāścānye kalau brahmavidaḥ sakṛt |
brahmaviddurlabhaṃ loke guptarūpeṇasaṃsthitāḥ || 187 ||

daiveṇa darśanaṃ tasya jāyate puṇya karmaṇāṃ |
labdhamāṃ mānuśīṃ yonīṃ jñānavijñānasaṃbhavāṃ || 188 ||

48b)

ātmanaṃ yo na madhyeta na kvacit kṣemamāpnuyāt |
ātmā tu yena vijñāto deśikaḥ sotra kīrtitaḥ || 189 ||

ātmajñānaṃ vinābhadre gurutve saṃsthitaḥ kathaṃ |
yonveṣya piṇḍamadhye tu svātmaliṃgaṃ sadoditaṃ || 190 ||

maheśvaraḥ sa siddhātmā yatīyogī sa vaiṣṇavaḥ |
brahmacārī dīkṣataśca vānaprastha satāpasaḥ || 191 ||

dharmātmā sāpi vijñeyo yogābhyāsaratā muniḥ |
varṇāśramānāṃ yo dharmaḥ sadharmaḥ kathito mayā || 192 ||

nānyo dharmo bhavenmokṣo prāṇāyāmādvinā smṛtā |
bhaktiḥ priyā tapodānaṃ dīkṣāśvāsa nivartanaṃ || 193 ||

sarvaṃ prāṇamavadhye tu praṇavo yogamucyate |
prāṇāyāma paroyogī sopi viṣṇurmaheśvaraḥ || 194 ||

sarvadevamayo yogī tasmāvajñāṃ na kārayet |
avajñā yogayuktasya āyuḥ puṇyakṣayaṃkarī || 195 ||

bhajanaṃ tasya cārvaṃgī sarvakāmaphalapradaṃ |
anantamahimā yogī yogābhyāsena jāyate || 196 ||

sa yogomṛtarūṣo hi prāṇīnāṃ kinnarucyate |
sākāropi nirākāro dehī cābhyāsa yogataḥ || 197 ||

abhyāsāt paramo hyeṣa sa yogaḥ śiva jīvayoḥ |
nānācāryaṃ matai yoga sa yogaḥ śiva jīvayoḥ || 198 ||

adhyātmaśāstramadhye tu bhedo nāsti varānane |
granthavistāraṇārthāya procyatenekadhā priye || 199 ||

tena nānāvidhaṃ yogaḥ prāṇīnāṃ parikalpite |
rahasyaṃ sarvayogasya nānādarśanasaṃmataṃ || 200 ||

yoganirdhāraṇaṃ sarvaṃ bhavanti hyakulāgame |
asmin śāstre mahāgopyaṃ mayā te kathitaṃ priye || 201 ||

karmanyaneka panthāno nāsti yogasya niścitaṃ |
nānātvaṃ dṛśyate yoge māyārūpeṇa karmaṇā |
tatkarmacchedane jñānaṃ prādhānya svātmanaḥ paraṃ || 202 ||

ātmajñānaṃ vināśāstre bhedaḥ sarvaiḥ prakalpyate |
ye komārgaḥ prasiddhoyaṃ nirdhāraḥ prāṇasaṃyamaḥ || 203 ||

satyaṃ satyaṃ punaḥ satyaṃ satyamevanmayoditaṃ |
nānyaḥ paṃthāstu yogasya mārutena vinānaghe || 204 ||

brahmajñānaṃ paraṃ guhyamasmin śāstre nirūpitaṃ |
vedaśāstrasya sāmyaṃ ca lokasyoddhāraṇāya ca || 205 ||

yo devo hyakulonātha samātmā sā?savāhukaḥ? |
akulāgamanāmedaṃ śāstraṃ tena na nirmitaṃ || 206 ||

ārādhito mayā pūrvaṃ prāṇāyāmena socyutaḥ |
ādikalpamahāviṣṇuḥ mama pratyakṣatāṃ gataḥ || 207 ||

tadā kāle mahāśāstraṃ sūcitaṃ vedagahvaraṃ |
mayā sarvaṃ śṛtaṃ devi parabrahma prasādataḥ || 208 ||

50a)

paścādlā?pyaṃ kṛtaṃ tena sṛṣṭyarthaṃ ca svamāyayā |
tacchāstramadhunā proktaṃ guptaṃ kuru maheśvarī || 209 ||

durjanāyadurācārāḥ prapaṃca sahitā narāḥ |
teṣāṃ jñānaṃ tadātavyaṃ mamājñāṃ saṃsmaret priye || 210 ||

śrīdevyūvāca ||

catvāriṃśacchatābdāni catuḥśataṃ tathaiva ca |
bhaviṣyati kalosaṃkhyā tasmin kāle mahesvaraḥ || 211 ||

kalauyuge mahāghore asatye duḥkhapūrite |
prāṇīnāṃ kṛpayā deva jñānaṃ vistārayaṃ prabho || 212 ||

viṃdhyasya dakṣiṇe bhāge gaṃgāyāṃ dakṣiṇe taṭe |
tatrāhaṃ dvijarūpeṇa kathayāmya kulāgamaṃ || 213 ||

satyamuddharaṇārthāya asatāṃ mohanāya ca |
aneka svātmano jñānaṃ bhaviṣyati kalau yuge || 214 ||

bhaviṣyametat kathitaṃ mayadyate mahātape |

50b)

jñānasya mahimā vede aprameyo hyagocaraḥ || 215 ||

yojānāti saviśveśaṃ bindunādasya madhyagaṃ |
nābhi hṛtkaṇṭhadeveśa bhrūvilānte kulesthitaṃ || 216 ||

nāḍī śuddhi krameṇaiva prāṇāyāmena sādhakaḥ |
sopi yogī samākhyāto jīvanmukteti viśrutāḥ || 217 ||

dehapāte tu yā muktirna muktiḥ satyataḥ priye |
prāṇāyāmaṃ vinābhadre dehapāto bhaviṣyati || 218 ||

tasmāt prāṇasya yamanaṃ kartavyaṃ mokṣakāṃkṣibhiḥ |
anyomārgo na tasyāsti sarvaśāstrasya saṃmataḥ || 219 ||

eṣa panthāgame viddhi kathitaḥ sopapattikaḥ |
akulāgamasarvasvametat tvaṃ hṛdaye kuru || 220 ||

punaḥ punarmahādevī mama vākyaṃ sphuṭaṃ smarā |
antarniyamamārgeṇa madhyamena kulaṃ vaset || 221 ||

51a)

yastu jñānaṃ varaṃ bhadre akulāgamamadhyataḥ |
proktaṃ cākulanāthena sokulaḥ kulavarjitaḥ || 222 ||

sarvatra viśva deheṣu vyāpite vyomavat prabhuḥ |
tenedaṃ racitaṃ śāstraṃ vaṃdhavicchedakārakaṃ || 223 ||

aprakāsyaṃ sugopyaṃ ca pāpopahṛtacetasāṃ |
kasyāpi hi na vaktavyaṃ vaktavyaṃ dharmaśālināṃ || 224 ||

ādhyātmikā syuniṣṭāḥ syunirlepāt kācanaṃ yathā |
śuddhānāṃ śodhanaṃ nāsti nirlepādbrahmavittamā || 225 ||

nāsti yogāt parodharmo nāsti yogāt paraṃ tapaḥ |
nāsti yoga paraṃ dhyānaṃ nāsti yogāt paraṃ sukhaṃ || 226 ||

sa dhanyaḥ puruṣo yoge yasya buddhirvarānane |
bhavanāśaḥ sa vijñeya mārutasya kule gatiḥ || 227 ||

āsanādi krame naiva prāṇāyāmaṃ samabhyaset |
abhyāsācca svayaṃ prāṇo gacchate vyomamaṇḍalaṃ || 226 ||

51b)

ayaṃ yogaḥ sarvaśāstre vijñātavyo varānane |
guruprasādāt jñātavyaṃ rahasyaṃ hyakulāgame || 229 ||

iti śrī akulāgame mahātantre yogasārasamuccaye īśvarapārvatīsamvāde 
caturāśramādikathanaṃ nāma navamaḥ paṭalaḥ || 9 ||

śubhaṃ ||

śubhaṃ bhavatu kalyāṇaṃ ārogyaṃ śukhasaṃpadā |
mama śatru vināsāya akulāya namostute || 1 ||

yādṛśaṃ pustakaṃ dṛṣṭvā tādṛśaṃ likhitaṃ mayā |
yadi śuddhamasuddhambā mama doṣo na dīyate ||

samvata 791 vaiśākhe kṛṣṇapakṣe ca navamī ravivāsare ||

śubhaṃ ||

vāvuhovapāvidhi bhavāṇāpāke rakṣāpare vāsarajanurajaḍāra 
kasturagoracandana bhūjapatra śvatevāsaranatāparasatapāvakoṣāse tapaḥ 
bhayanāsajuyu ||





###########   END OF FILE  #######
