####################################################
MUKTABODHA INDOLOGICAL RESEARCH INSTITUTE
Use of this material (e-texts) is covered by Creative Commons license BY-NC 4.0
Catalog number: M00347
Uniform title: vijñānabhairava with commentary Kaumadi
Commentator : ānandabhaṭṭa
Editor : Pandit Mukunda Rama Shastri

Description: 
KSTS Series volume 9


Notes: 
Data entered by the staff of Muktabodha under the supervision of Mark S. G. Dyczkowski.

Revision 0: June 26, 2016

Publisher : Kashmir Series of Texts and Studies
Publication year : 1936
Publication city : Jammu and Kashmir State
Publication country : India
####################################################



oṃ namaścidbhairavātmane śaṃkarāya

atha

vijñānabhairavaḥ

śrīmadbhaṭṭānandaviracitavijñānakaumudīṭīkopetaḥ |

śrīvidyāṃ śrīkaṇṭhamūrtiṃ maheśaṃ
somānandaṃ bhūtirājotpaleśau |
kālenāstaṃyātaśivāgamānāṃ
proddhṛtyai ye martyaloke'vatīrṇāḥ || 1 ||

nāmaṃ nāmaṃ tatpadāmbhojareṇuṃ
vākkāyāntarvṛttibhirnuttapaṅke |
cittādarśe mādṛśā dṛṣṭatattvā-
veśāḥ śobhante'niśaṃ satsadaḥsu || 2 || (yugalakam)

śrīlakṣmaṇābhinavaguptamukhāṃstrikārtha-
tattvānuśāsanamahāmbudhiśītaraśmīn |
dhyātvā gurūñjaḍahṛdabjavikāsanodya-
dbhāsvatprabhānvitimirīkṛtaviśvamārgān || 3 ||

śarvānanāmbujaviniḥsṛtadhāraṇānāṃ
gūḍhāyane'paravibhānavalokanena |
saṃracyate pratipadaṃ skhalatāpi tāvad-
vijñānabhairavanaye padadīpikeyam || 4 || (yugalakam)

p. 2) 

tadiha śāstrakṛtsvayaṃ bhairavaḥ nīlapītādivicitrābhirāntaravāhyasvarūpābhiḥ 
tattadarthakriyābhiḥ svātmānamācchādya tataśca sūryamarīcinikaravat 
bahirniḥsṛtā bhaktajanā etajjñānamārgadvārā svātmasvarūpopalabdhyā punaḥ 
praviśantu tadaikyamupayāntu ca iti prayojanamuddiśya 
svavijñānasphārajñāna-kriyādiśaktidvārā praṣṭṛrūpātmanā āha

śrībhairavyuvāca |

ityādi

śrutaṃ deva mayā sarvaṃ yāmalādiṣu bhāṣitam |
trikabhedamaśeṣeṇa sārātsāravibhāgaśaḥ || 1 ||

adyāpi na nivṛtto me saṃśayaḥ parameśvara |
kiṃ rūpaṃ tattvato deva śabdarāśikalātmakam || 2 ||

kiṃ vā navātmabhedena bhairave bhairavākṛtau |
triśirobhedabhinnaṃ vā kiṃ vā śaktitrayātmakam || 3 ||

nādabindumayaṃ vāpi kiṃ candrārdhanirodhakam |
cakrārūḍhamanackaṃ vā kiṃ vā śaktisvarūpakam || 4 ||

parāparāyāḥ sakalamaparāyāśca vā punaḥ |
parāyā yadi tadvatsyātparatvaṃ tadvirudhyate || 5 ||

nahi varṇavibhedena dehabhedena vā bhavet |
paratvaṃ niṣkalatvena sakalatvena vā bhavet || 6 ||

p. 3) 

prasādaṃ kuru me nātha niḥśeṣaṃ chindhi saṃśayam |

yatra yatkiṃcit yāmalādiṣu śivaśaktisaṃghaṭṭanātmahetuṣu śāstreṣu 
brahmaviṣṇurudrabhairavākhyayāmaleṣu tadākhyeṣu āgameṣu yatkiṃcit 
bhavanmukhāt śrutaṃ tadaikyopapattyā śrutapūrvamevāsti 
darpaṇapratibimbitanyāyena tadanatiriktaṃ tadatiriktaṃ vā āntarataścaikyatayā 
bāhyataśca trikabhedanaraśaktiśivātmakatayā vā ityanenāsādhāraṇatayā 
sādhāraṇatayā ca śrutaṃ śrutapūrvamevāsti | idānīmapi mama saṃdeho na 
nivartate | mama bhairavīsvarūpeṇa māyādiśaktisvarūpe tadāśyānatayā 
tatsvarūpatādātmyāt mama bhairavīti nāma gīyata ityarthaḥ | tasyā mama na 
saṃdehanivṛttiḥ - idānīmapi na mama tvadaikyopapattiḥ saṃjāteti bhāvaḥ | 
svātmabhittisaṃlagnatvena tadullāsādviśvabhatrīṃ viśvamayatvenaiva sarvatra 
sphuraṇāttaddhiyamāṇā vā saṃsārabhīrūṇāmabhayapradatvena hitakartrī bhiyā 
saṃsāratrāsena ravatāṃ janitaparāmarśarūpākrandavatāṃ hṛdbhūmau sphurantī 
vā ityādi niruktanirdiṣṭārthā bhairavī ityucyate | tadetatsarvam 
praśnottaratattvanirṇayaṃ bhairavībhairavayoḥ 
sāmarasyātmasaṃghaṭṭayāmalasvarūpapratipādanaṃ ca 
tantrālokaparātriṃśikādau vitatya proktaṃ nāsmābhiriha vitanyate 
rahasyataskaratāprasaṅgāt | prakṛtamanusarāmaḥ - tasya cānuttararūpasya 
kiṃ rūpaṃ tattvataḥ satyataḥ tadeva vadeti bhāvaḥ | tatra kiṃ 
śabdarāśikalātmakaṃ śabdabrahmātmakaṃ

śabdabrahmaṇi niṣṇātaḥ paraṃ brahmādhigacchati |

iti | atha vā akārādi-kṣakārāntaśabdatayā ahamiti svarūpatayā ca vā a kṣa 
ityātmatayā ceti kiṃ vā navatattvātmatayā navavāmādiśaktisvarūpatayā ca 
bhairave saccidānandalakṣaṇapūrṇāhaṃ-

p. 4) 

bhāvasvarūpabhūte bhairavākṛtau pañcakṛtyasvabhāvabhūte cittattve vā 
naraśaktiśivātmanā triśirobhedabhinnaṃ vā tat tattvaṃ 
mātṛmānameyādivyāpāratrayātmanā vā icchādiśaktitrayavyāpārātmanā ca 
vā nādabindumayena 
śivaśaktyātmakaśabdapratyayarūpajñānakriyāśaktyātmanā vā 
praṇavāṅgāmākhyārdhacandranirodhātmakavyāpāreṇa vā 
ṣaṭpatrādicakrasthitaṃ kiṃcittattvaṃ kuṇḍalinyākṛtisārdhatrivalayasphuritaṃ vā 
akārādikṣakārāntacakrārūḍhasvabhāvam ahamiti sphuraṇaṃ vā anackam 
akārādiṣoḍaśasvararāhityena kakārādikṣakārāntarūpaṃ k kh g gh ṅ ityādi 
svarūpaṃ vā atha ca oṃ namaḥ śrīvidyāpādukābhyaḥ ityevaṃ 
svaravyañjanasaṃyuktaṃ rūpam uccāravarjitaṃ niṣkalaṃ rūpam a u m n a maḥ " r ī 
v i d y ā p ā d u k ā bh yaḥ ityevaṃ rūpaṃ vā tat sarvaṃ vada vā parāyā vācaḥ 
svarūpaṃ vā aparāyā vācaḥ svarūpaṃ vā parāparāyā vācaḥ svarūpamasti ? 
svātantryaśaktireva hi parā saiva kramaṃ sraṣṭumicchantī aparā saiva ca 
kramarūpā satī parāpareti kathitā | tathā ca tantrāloke 

svātantryaśaktiḥ kramasaṃsisṛkṣā
kramātmatā ceti vibhorvibhūtiḥ |
tadeva devītrayamantarāstā-
manuttaraṃ me prathayatsvarūpam ||

ityādinā | ityevamaparāyāḥ vā parāparāyāśca svarūpasya tādātmyāt parāyā api 
yadi tadvadeva syāt paratvaṃ tadivirudhyeta | parāparāparābhedayorbhedopapattyāṃ 
tatrābhedasvabhāvāt tat paratvaṃ parāsvarūpe virudhyeteti tathā 
parāparāparāsvarūpayorhi sakalameva vedyarāśipatitaṃ virudhyeta parāyāmiti 
bhāvaḥ | atra parāyāṃ tadabhe-

p. 5) 

odpapādanāditi viruddhametat na ca brāhmaṇakṣatriyavaiśyaśūdrādibhedena na ca 
dehabhedena vā na ca suranaratiryagādīnāṃ nānāśarīraracanayā tatparatvaṃ 
niṣkalatvena sakalatvena vā bhavet ? - ityevaṃ 
vākkāyamanasāmekībhāvanayā mama prasādaṃ kuru prasādadṛṣṭiṃ dadasva 
kimidaṃ kimidamityādibhāvanayā sarvaṃ vihāya ekakoṭisparśanāt 
paraunmukhyatyāgāt prameyaparihārāt vā pramātṛtattvāhaṃbhāvanayā vā 
yatkiṃcit pramātṛtattvaṃ tadevopapādayeti bhāvaḥ | yacca mama hṛdi 
saṃśayaḥ kimayam kimayam kimidaṃ kiṃ vā idam kimanyathā ityādi 
bhedadaśāpanne nirṇayaṃ vada - ekameva yat pramātṛtattvaṃ svaprakāśaṃ 
tadeva me darśaya yena darpaṇapratibimbitanyāyena svātmani 
sarvasyāsyānatiriktatāprasaṅgāt abhedopapattyā ahamiti svarūpaviśrānteḥ 
sarvamidaṃ matsvarūpamiti nirṇayaḥ syāt | prakarṣeṇāsādanaṃ prasādaḥ 
bhedāpasaraṇenābhedopapattyā svātmaikyatāpratipādanayuktiṃ viracayeti 
tātparyam || 1-6 ||

tadevaṃ svābhinnasvasaṃvidbhairavīrūpeṇānuyuktasya tattvaviṣayāgamasya 
nirṇāyakapadasthaḥ svayaṃ parameśvaraḥ siddhāntopadeṣṭā

bhairava uvāca 

ityādinā tatra bhairavaśabdārthastadabhinnasvarūpatvena nirdiṣṭabhairavīśabde 
prāṅnirvāhitaḥ atha ca bhairbhīmādibhiravati iti bhairavaḥ ahamiti sphuraṇāt 
idantāyā vināśāt āśyānasyeva himaghṛtāderiti bhāvaḥ | uvāceti 
svābhinnasvarūpāṃ saṃvicchaktimabhimukhīkṛtya pratiśṛṇoti |

sādhu sādhu tvayā pṛṣṭaṃ tantrasāramidaṃ priye || 7 ||

p. 6) 

gūhanīyatamaṃ bhadre tathāpi kathayāmi te |
yatkiṃcitsakalaṃ rūpaṃ bhairavasya prakīrtitam || 8 ||

tadasāratayā devi vijñeyamindrajālavat |
māyāsvapnopamaṃ caiva gandharvanagarabhramam || 9 ||

dhyānārthaṃ bhrāntabuddhīnāṃ kriyāḍambaravartinām |
kevalaṃ varṇitaṃ puṃsāṃ vikalpanihatātmanām || 10 ||

tattvato na navātmāsau śabdarāśirna bhairavaḥ |
na cāpi triśirā devo na ca śaktitrayātmakaḥ || 11 ||

nādabindumayo vāpi na candārdhanirodhakaḥ |
na cakrakramasaṃbhinno na ca śaktisvarūpakaḥ || 12 ||

aprabuddhamatīnāṃ hi caitā bālavibhīṣikāḥ |
mātṛmodakavatsarvaṃ pravṛttyarthamudāhṛtam || 13 ||

dikkālakalanātītā deśoddeśāviśeṣiṇī |
vyapadeṣṭumaśakyā sā na kathyā paramārthataḥ || 14 ||

antaḥsvānubhavānandā vikalponmuktagocarā |
yāvasthā bharitākārā bhairavī bhairavātmanaḥ || 15 ||

tadvapustattvato jñeyaṃ vimalaṃ viśvapūraṇam |
evaṃvidhe pare tattve kaḥ pūjyaḥ kaśca tṛpyati || 16 ||

p. 7) 

evaṃidhā bhairavasya yāvasthā parigīyate |
sā parāpararūpeṇa parā devī prakīrtitā || 17 ||

śaktiśaktimatoryasmādabhedaḥ sarvadā sthitaḥ |
atastaddharmadharmitvātparā śaktiḥ parātmanaḥ || 18 ||

na vahnerdāhikā śaktirvyatiriktā vibhāvyate |
kevalaṃ jñānasattāyāṃ prārambho'yaṃ praveśane || 19 ||

śaktyavasthāpraviṣṭasya nirvibhāgena bhāvanā |
tadāsau śivarūpī syācchaivī mukhamihocyate || 20 ||

yathālokena dīpasya kiraṇairbhāskarasya vā |
jñāyate digvibhāgādi tadvacchaktyā śivasya ca || 21 ||

he devi yat tvayā pṛṣṭaṃ tat sādhu sādhu parameṣṭatvāt punaruktyā sādhu 
sādhu nirdeśaḥ yat tvayā tantrāṇāṃ niścayānāṃ sāraṃ pṛṣṭaṃ tat tvayā 
gūhanīyaṃ svātmani abhedena dhyātavyamiti bhāvaḥ na tu vācā vaikharyādinā 
tato'pi ahamapi vadāmi nānyathā | yacca bhairavasya dvaividhyena sakalaṃ niṣkalaṃ 
ca rūpaṃ prasiddhametatsakalaṃ jagadrūpaṃ nīlānīlaghaṭādinānāvaicitryeṇa tat 
sarvaṃ gandharvanagaravadindrajālatulyamiti śeṣaḥ - bhuktvā pītvā 
sukhamahamasvāpsamityatra svapnopamadṛṣṭatulyaṃ gandharvanagaratulyaṃ ceti 
- tathā aprabuddhamatīnāṃ bhrāntamatīnāṃ 
karmapradhānaphalābhisandhivartināṃ sthūladhyānayogārtham ahaṃ viṣṇuṃ 
yajāmi ahaṃ gaṇapatiṃ yajāmīti sa putraṃ dāsyati 

p. 8) 

mahyam iti vikalpanihatātmanāṃ puṃsāṃ varṇitam | tattvato na navātmāsau - 
navatattvasvarūpaḥ na vā vāmādinavaśaktisvarūpaḥ na cāpi naraśaktiśivātmā 
na vā icchājñānakriyāśaktitrayātmā ca na ca śivaśaktisvarūpaḥ nādaḥ śaktiḥ 
binduśca śiva iti śabdapratyayarūpaṃ jñānakriyātmakaṃ vā na ca 
amākhyārdhacandranirodhātmakaṃ ca praṇavasya na ca ṣaṭcakrādibhedagaṃ 
kuṇḍalinyādirūpeṇa vā - akārādikṣakārāntavarṇacakraga-ahamiti 
svarūpaṃ na vā kuṇḍalinyādiśaktisvarūpabhāk - paraṃ tu mūḍhamatīnām 
etā bālavibhīṣikāḥ abhiniveśādipraśamāya bālo hi vibhīṣikābhirlālyata eva 
svamātrā atha cauṣadhādibhakṣaṇārthaṃ svamātrā modakaṃ vā śarkarāṃ 
dāsyāmīti lālyate | evaṃ sā parāvasthā dikṣu kāleṣu bhūtādiṣu kalanātītā yā āsīt 
sāsti bhaviṣyati ceti dūrāsannādinānātvena aviśeṣiṇī upadeṣṭumaśakyāpi tava 
upadiśāmiti śeṣaḥ | pūrṇāhantā svaprakāśaikasvarūpā nirvikalpaparamārthā ca 
pūrṇasvarūpasya bhairavasya yā bharitākārāvasthā ahamiti viśrāntimayī tadeva 
bhairavaṃ vapurvijñeyamiti bhāvaḥ | evamasmin bhairave tattve kaḥ pūjyaḥ ko vā 
tṛptaḥ vā tṛpyati | evamanena rūpeṇa parāvasthā bhairavasya prakīrtitā | 
yataścānayoḥ śaktiśaktimatorabhedastasmāt iyaṃ parā śaktiriti kathyate | atra ca 
dṛṣṭānto'pi - yathā vahnerdāhikā śaktirna bhinnā tatheyaṃ śaktirapi parā 
iti etanmukhena bhairavasāṃmukhyaṃ syāditi bhāvaḥ | punarapi ca dṛṣṭānto'tra 
- yathā hi vaktreṇaiva ayamiti labhyate tathā śaktyaiva śivo'yamiti vyapadeśaḥ 
| aparo'pi ca dṛṣṭāntaḥ - yathā dīpaprakāśena vā sūryālokena ca 
digvibhāgādi jñāyata eva evaṃ śaktyā śivāvabhasanamiti siddham || 7-21 ||

p. 9)

śrībhairavī uvāca 

devadeva triśūlāṅka kapālakṛtabhūṣaṇa |
digdeśakālaśūnyā ca vyapadeśavivarjitā ||
yā śaktirbharitākārā bhairavasyopalabhyate |
kairupāyairmukhaṃ tasyāḥ parā devī kathaṃ bhavet ||
yathā samyagahaṃ vedmi tathā brūhi mama prabho ||

icchājñānakriyātmaśaktitraya-bharitasvarūpasattayā upalakṣita ? 
viśvasya ca saṃhāreṇa svātmani tatsthityā asthiśeṣatayā viśvasya dhāraṇaṃ 
kapālapāṇitvaṃ siddhamīśvarasya | dikṣu daśasu deśe kāle bhūtādau śūnyā 
tadavibhāgā pareti nāmnā lakṣyate tanmukhaṃ taddarśanaṃ ca kenopāyena 
bhavediti śeṣaḥ | yathā cāhaṃ tvatsvarūpatayā bhavāmi tvadabhedopapatteḥ 
tathaiva me brūhi - tatraiva praveśaya iti bhāvaḥ ||

śrībhairava uvāca 

ūrdhve prāṇo hyadho jīvo visargātmā paroccaret |
utpattidvitayasthāne bharaṇādbharitasthitiḥ || 24 ||

ūrdhve dvādaśānte prāṇaḥ prāṇanarūpaḥ jīvanākhyaḥ cittavṛttiviśeṣaḥ 
saṃsthāpyaḥ adhaśca - hṛdi hṛdayasthāne jīvo'pānaḥ - jīvyate'nena iti 
jīvaḥ bhakṣaṇapānāderadhomārgaprasaraṇāt jīva iti ucyate tadupādhivān ata eva 
jīva iti visargātmā antarbahirbhāvakaraṇarūpa ātmā yasya tenāpi paraiva 
uccāramāyāti ahamaiti antaścakārūḍhā etayordvayorvibhedāpattyā ahamiti 
prakāśanāt 

p. 10) 

utpattau dvādaśānte dvitīye hṛdi ca dhāraṇāt | tatra sthityā bharitasthitiḥ syādeva 
iti sarvopādhivismaraṇāt ahamiti vimarśavān syāt iti saṃbandhaḥ | iti prathamā 
dhāraṇā || 24 ||

atha dvitīyāmāha

maruto'ntarbahirvāpi viyadyugmānuvartanāt [yugmānivartanāt bhairavyā 
bhairavasya iti ca pāṭhaḥ] |
bhairavaṃ bhairavasyetthaṃ bhairavi vyajyate vapuḥ || 25 ||

prāṇāpānarūpasya maruto'ntarbahirviyadyugme dvādaśānte hṛdaye cātuvartanāt 
- anunmeṣanimeṣaṇāt | he bhairavi ? bhairavasya paramātmanaḥ vapuḥ 
śarīraṃ svarūpaṃ vyajyate prakāśata eva || 25 ||

tṛtīyāṃ dhāraṇāmāha 

na vrajenna viśecchaktirmarudrūpā vikāsate [vikāsite bhairavarūpatā iti 
ca pāṭhaḥ] |
nirvikalpatayā madhye tayā bhairavarūpadhṛt || 26 ||

hṛdi yaḥ prāṇaḥ sa tu na vrajet tatsthānāt nāpi viśet yatraivāsti 
nirvikalparūpastatraivāstu aspandātmā | evameva dvādaśānte'pi 
spandāspandarāhityena nirvikalpasamādhau tanmadhye bhairavarūpābhivyaktiḥ || 26 
||

caturthī dhāraṇāṃ nirūpayati 

kumbhitā recitā vāpi pūritā vā yadā bhavet |
tadante śāntanāmāsau śaktyā śāntaḥ prakāśate || 27 ||

p. 11) 

śāstramārgānusāreṇa kumbhakaṃ recakaṃ vā pūrakaṃ vidhāya 
tattadabhyāsapariśīlanena ca cakrabhramivat śāntavegānubhavena 
prakāśamātrāvasthodaye parāparasvabhāvaḥ prakāśata eva | tathā ca tiṣṭhati 
saṃskāravaśāt cakrabhramiriva dhṛtaśarīra ityantena prakāśaḥ prakāśata eva | 
pratyabhijñāyāṃ caitatprapañcitam 

idamityasya vicchinnavimarśasya kṛtārthatā |
yā svasvarūpe viśrāntirvimarśaḥ so'hamityayam ||

ityādinā || 27 ||

idānīṃ pañcamīmāha

ā mūlātkiraṇābhāsāṃ sūkṣmātsūkṣmatarātmikām |
cintayettāṃ dviṣaṭkānte śāmyantīṃ bhairavodayaḥ || 28 ||

ā mūlāt hṛdayāt kiraṇairbhāsamānāṃ candrārkabimbavat bhāsanasvabhāvāṃ 
kramāt kramaṃ tanutāṃ tanutāṃ śrayantīṃ ca ata eva ca sūkṣmāt sūkṣmatarāṃ 
nāmarūpātītāṃ dviṣaṭkānte dvādaśānte saṃcintya susūkṣmatamasyāpi 
dhyeyākārasya galanāt bhairavarūpo bhavediti śeṣaḥ tāṃ ca śāmyantīṃ satīṃ 
saṃtyajyeti bhāvaḥ || 28 ||

etadeva darśayati ṣaṣṭhyā

udgacchantīṃ taḍidrūpāṃ praticakraṃ kramātkramam |
ūrdhvaṃ muṣṭitrayaṃ yāvattāvadante mahodayaḥ || 29 ||

kandādibrahmarandhrāntaṃ kramāt krameṇa udgacchantīṃ taḍidākārasaṃnibhāṃ 
projjvaladrūpāṃ tadrūrdhvaṃ ca caturaṅgulaparimitāṃ muṣṭiṃ yāvad-

p. 12) 

dvādaśāntaṃ tāvadante mahodayaḥ muṣṭitrayaśeṣeṇa mahodayaḥ 
ahamityavamarśaḥ syādeveti | tathā ca śrībhagavatā gītam 

ahaṃ sarvasya prabhavo mattaḥ sarvaṃ pravartate |

ityādinā | tathā ca 

sarvo mamāyaṃ vibhava ityevaṃ parijānataḥ |
viśvātmano vikalpānāṃ prasare'pi maheśatā ||

ityādinā pratyabhijñāyāmapi || 29 ||

saptamīmāha

kramadvādaśakaṃ samyagdvādaśākṣarabheditam |
sthūlasūkṣmaparasthityā muktvā muktvā tataḥ [muktvāntata iti 
pāṭhaḥ] śivaḥ || 30 ||

janmāgramūlakandanābhihṛtkaṇṭhatālubhrūmadhyalalāṭarandhraśaktivyāpinyā
khyaṃ yat cakrāṇāṃ dvādaśakaṃ dvādaśasthānanāmabhiḥ prasiddhaṃ tacca 
ādau dhyānena sphuṭaṃ tataśca spandamānaṃ tato'pi jyotīrūpatāṃ prāptaṃ 
sūkṣmaṃ paramityabhidhīyate tadabhidhānena ca sarvajittvāt sarvatrāvabhāsakaḥ 
śiva eva prakāśate paramārthataḥ || 30 ||

idānīmaṣṭamīmāha

tathāpūryāśu [tayāpūryeti pāṭhaḥ] mūrdhāntaṃ bhaṅktvā 
bhrūkṣepasetunā |
nirvikalpaṃ manaḥ kṛtvā sarvordhve sarvagodgamaḥ || 31 ||

p. 13) 

janmādicakrebhya ūrdhvordhvakrameṇa prāṇena mūrdhāntaṃ dvādaśāntaṃ 
pūrayitvā upārohitayorbhruvorbhaṅgena setuneva vāripravāhaṃ mano bhaṅktvā 
tyaktacāpalaṃ vidhāya ata eva nirvikalpaṃ tanmanaḥ kṛtvā sarvordhve 
dvādaśāntādapi cordhve paramākāśe sarvavyāpakatvaṃ syādeva iti niścayaḥ || 
31 ||

idānīṃ navamīmāha

śikhipakṣaiścitrarūparimaṇḍalaiḥ śūnyapañcakam |
dhyāyato'nuttare śūnye praveśo hṛdaye bhavet || 32 ||

yathāhi śikhipakṣairmayūrapucchaiścitrarūpairanekavarṇairiva 
pañcendriyamaṇḍalāni citravat bhāsamānāni citrametat śūnyameva iti 
dhyāyato'nuttararūpe śūnye paramadhāmani praveśaḥ paramā gatiḥ syāditi 
niścayaḥ | gandharvanagaratulyaṃ citramivedam iti niścayena paramārthasiddhiḥ 
syādeveti bhāvaḥ || 32 ||

idānīṃ daśamīmāha

īdṛśena krameṇaiva yatra yatrāpi cintayet [cintanā iti pāṭhaḥ] |
śūnye kuḍye pare pātre svayaṃ līnā varapradā || 33 ||

evaṃ krameṇa dhyāyataḥ pare svātmani vā anyatra kuḍyādau vā parapātre ca 
ekāgrabhāvanādārḍhyāvāptau marucchaktiḥ svayaṃ līnā syāt - yatra tatra 
parapadaparāmarśaikyabhāvena ahaṃrūpatādātmyatābhimānaḥ syādityarthaḥ | 
tathā ca śrīspande 

p. 14) 

yasmātsarvamayo jīvaḥ sarvabhāvasamudbhavāt |
tatsaṃvedanarūpeṇa tādātmyapratipattitaḥ ||

tena śabdārthacintāsu na sāvasthā na yā śivaḥ |
bhoktaiva bhogyabhāvena sadā sarvatra saṃsthitaḥ ||

iti vā yasya saṃvittiḥ krīḍātvenākhilaṃ jagat |
saṃpaśyansatataṃ yukto jīvanmukto na saṃśayaḥ ||

ityādinā nirūpitam || 33 ||

ekādaśīmāha

kapālāntarmano nyasya tiṣṭhenmīlitalocanaḥ [tiṣṭhanmīliteti 
pāṭhaḥ] |
krameṇa manaso dārḍhyāllakṣayellakṣyamuttamam || 34 ||

kapālakuharāntaḥ - śiraḥkavāṭamadhye 
mīlitalocano'ntaḥsaṃkucitahṛdayādibāhyāntarindriyavargaḥ 
suṣumnāyāmastaṅgataprāṇāpānādicāreṇa taddārḍhyāt yat lakṣyamasti tadeva 
lakṣayet ghaṭo'yamitivat pratyakṣata uttamaṃ jyotiḥ paśyatītyarthaḥ || 34 ||

dvādaśīmāha

madhyanāḍī madhyasaṃsthā bisasūtrābharūpayā |
dhyātāntarvyomayā devyā tayā devaḥ prakāśate || 35 ||

bisatantutanīyasī iti lakṣitāyā dhyātamantarvyoma yasyāstādṛśyā bhairavyāḥ 
śūnyaṃ rūpaṃ dhyātaṃ sat dṛṣṭimātrato devaḥ svayaṃprakāśaḥ prakāśata 
iti bhāvaḥ | spande ca 

p. 15) 

tadā tasminmahāvyomni pralīnaśaśibhāskare |
sauṣuptapadavanmūḍhaḥ prabuddhaḥ syādanāvṛtaḥ ||

ityādinā vitatya darśitam || 35 ||

trayodaśīmāha

kararuddhadṛgastreṇa bhrūbhedāddvārarodhanāt |
dṛṣṭe bindau kramāllīne tanmadhye paramā sthitiḥ || 36 ||

karābhyāṃ ruddhāni dṛgupalakṣitāni mukharandhrāṇi yena etādṛśasya yogino 
bhrūmadhyagranthividāraṇāt bindau dṛṣṭe kramāt ekāgratāprakarṣeṇa līne 
tanmadhye paramā sthitiḥ - parabhairavābhivyaktiḥ syādityarthaḥ || 36 ||

caturdaśīmāha

dhāmāntaḥkṣobhasaṃbhūtasūkṣmāgnitilakākṛtim |
binduṃ śikhānte hṛdaye layānte dhyāyato layaḥ || 37 ||

dhāmno locanavartinastejaso'ntaḥkṣobheṇa atyantaniṣpīḍanādinā saṃbhūtaṃ | 
yadvā dhāmno dīpādestejomayasyānte nirvāṇatāprāptisamaye yaḥ 
kṣobhaścāñcalyaṃ tataḥ saṃbhūtaṃ sūkṣmāgnitilakākṛtiṃ binduṃ 
dhyāyataḥ śikhānte dvādaśānte hṛdaye galitalayāntare layaḥ 
tadaikyopapattirbhavet | galite vikalpe tadavasāne ca paramatejastattvasamāveśaḥ 
syādityarthaḥ || 38 ||

p. 16)

pañcadaśīmāha

anāhate'pātrakarṇe'bhagnaśabde sariddrute |
śabdabrahmaṇi niṣṇātaḥ paraṃ brahmādhigacchati || 38 ||

yat daśadhopalakṣitaṃ śabdabrahma tatraniṣṭhatvena paraṃ brahmāvāptiḥ | śabde 
kathaṃbhūte na vahiḥ prasaraṇarūpairnīlādibhirāhate vyāpte ata eva ca na pātre 
karṇau yasyeti sthūlaśabdādivyatiriktatvāt ataśca abhagnaśabde na bhagnaḥ 
śabdo yasya anāhate śabde nādabhaṭṭārakaśabdabrahmarūpe sariddrute ca 
vegavāhini tatra ca dṛḍhaniṣṭhaḥ san brahmatvamāpnuyāditi bhāvaḥ || 38 ||

ṣoḍaśīṃ dhāraṇāmāha

praṇavādisamuccārātplutānte śūnyabhāvanāt |
śūnyayā parayā śaktyā śūnyatāmeti bhairavi || 39 ||

praṇavādīnāṃ laghūccārāt tadanantaraṃ ca dīrghoccārāt tadanantaraṃ 
plutoccārācca kukkuṭarutavat vyāpteḥ tadanantaraṃ vijitya tāṃ 
śūnyāvasthālambanena śūnyātiśūnyoccāreṇa śūnyatāmullaṅghya 
antarmukhatābhyāsāt paramā gatiḥ karabilvavat saṃbhāvyā nānyathā || 39 ||

saptadaśīmāha

yasya kasyāpi varṇasya pūrvāntāvanubhāvayet |
śūnyayā śūnyabhūto'sau śūnyākāraḥ pumānbhavet || 40 ||

p. 17) 

pūrvaṃ śikṣā tatastadanubhavaḥ tato'pi guruprasādādinā tadante tanniścayaḥ 
tato'ntarnāḍīcakrādiparīkṣā tataśca śūnyātiśūnyayojanayā omiti niścitya taṃ ca 
parabrahmaṇi tataśca śūnyātiśūnyatāmeti - sarvamidaṃ 
gandharvanagarāditulyavṛttāntaṃ yadanyat tadbrahma iti buddhyā atiricyate || 40 ||

aṣṭādaśīmāha

tantryādivādyaśabdeṣu dīrgheṣu kramasaṃsthiteḥ |
ananyacetāḥ pratyante paravyomavapurbhavet || 41 ||

śabdānuraṇananyāyena pānakacarvaṇanyāyena ca paścāt anubhāvya kimidaṃ 
kimatra prayojanaṃ vā de-va-da-tā iti praharapraharoccāritā varṇā 
nānubhavamadhirohanti paścāt devadatta iti sāmīpyatayā uccārāt asti kiṃciditi 
tatpaścāt jñānāntarāt jñānasya saṃbhavena devadatto nāma kaścit brāhmaṇa iti 
tadanantaraṃ ca paurvaḥ pāścātyaḥ dākṣiṇaḥ auttaro vā iti tadanantaraṃ 
vedādhyayanaśīlaḥ tadanantaramayaṃ vāmanadattaputraḥ tadanantaraṃ ca 
sukhadattabhrātā tadanantaraṃ ca pṛthūdaryāḥ putraḥ iti jātināmādiyuktatayā 
upalabhyata eva | tadvat tantryādivādyabhūteṣu krameṣu ananyacetāḥ layatva##-
brahmaiva bhavati - paravyomatanuḥ syāditi bhāvaḥ śabdabrahmaṇi niṣṇātaḥ 
paraṃ brahmādhigacchati iti prāguktadiśā | atha vā śabdabrahmātivartate iti || 41 ||

p. 18) 

idānīmekonaviṃśīmāha

piṇḍamantrasya sarvasya sthūlavarṇakrameṇa tu |
ardhendubindunādāntaśūnyoccārādbhavecchivaḥ || 42 ||

pūrvoktanavātmādeḥ vāmādiśaktyādinā vā navatattvādeḥ akārādi##-
pāścātyarūpameva niścayena niścitya paryavasānena śūnyoccārāt śivo 
bhavediti bhāvaḥ || 42 ||

idānīṃ viṃśatitamīṃ dhāraṇāmāha

nijadehe sarvadikkaṃ yugapadbhāvayedviyat |
nirvikalpamanāstasya viyatsarvaṃ pravartate || 43 ||

yadi nirvikalpamanā ekāgramanāḥ syāt sarvāsu pūrvādidikṣu viyadeva bhāvayan 
- sarvata eva śūnyatāṃ bhāvayan na nīlapītādikaṃ kimapyastīti śuktāvidaṃ 
rajatam itivat aviṣayam ityevaṃ bhāvanayā paramaśūnyaḥ syāditi yatastasya 
śūnyādivikalpa eva | tathā ca pratyabhijñāyāmetannirdiṣṭamasti

cittattvaṃ māyayā hitvā bhinna evāvabhāti yaḥ |
dehe buddhāvayaḥ prāṇe kalpite nabhasīva vā ||

pramātṛtvenāhamiti vimarśo'nyavyapohanāt |
vikalpa eva sa parapratiyogyavabhāsajaḥ ||

p. 19) 

ityādinā yatparaṃ śūnyātiśūnyaṃ śivatattvaṃ tadeva jñeyamiti bhāvaḥ | 
yataśca tatraiva

śūnyādyabodharūpāstu kartāraḥ pralayākalāḥ |
teṣāṃ kārmamalo'pyasti māyīyastu vikalpitaḥ ||

iti nirdhāritam || 43 ||

idānīmaparāṃ dhāraṇāmāha

pṛṣṭhaśūnyaṃ mūlaśūnyaṃ yugapadbhāvayecca yaḥ |
yugapannirvikalpatvānnirvikalpodayastataḥ || 44 || 
[pṛṣṭhaśūnyaṃ mūlaśūnyaṃ yugapadbhāvayeśa yaḥ |
śarīranirapekṣiṇyā śaktyā śūnyamanā bhavet ||
pṛṣṭhaśūnyaṃ mūlaśūnyaṃ hṛcchūnyaṃ bhāvayetsthiram |
yugapannirvikalpatvānnirvikalpodayastataḥ ||

ityādipāṭhaḥ padyadvayātmā udyote mūle'sti |

anumīyate ca yadetanmadhyamaṃ pādacatuṣṭayaṃ śrīśivopādhyāyervyākhyātaṃ 
ca punaruktatayādhikaṃ saṃbhavati ata evāsminpustake vastuto'vidyamānaṃ syāditi |
]

ūrdhvādho dakṣiṇatottarataḥ sarvato'pi śūnyameva dhyātvā 

sarvaṃ khalvidaṃ brahma |

iti bhāvanayā vicintya śivatattvaṃ karasthavilvavat ābhāti iti nāścaryam || 44 ||

aparāmāha

tanūdeśe śūnyataiva kṣaṇamātraṃ vibhāvayet |
nirvikalpe nirvikalpo nirvikalpasvarūpabhāk [nirvikalpaṃ nirvikalpo nirvikalpe 
vā iti pāṭhaḥ] || 45 ||

p. 20) 

śivatattvaṃ vinā na kimapi sarvametat cidvilāsāspadamāśyānatayā citritamiva 
vibhāti | tathā ca siddhāntamuktāvalyāṃ

paśyāmi citramiva sarvamidaṃ dvitīyaṃ
tiṣṭhāmi niṣkalavadeka anekarūpaḥ |
ātmānamadvayamanantasukhaikarūpaṃ
smarāmi dagdharaśanāmiva suprapañcam ||

āścaryamapyanubhavāmi karasthabilva-
tulyaṃ śarīramahinirluyanīva vīkṣe |
evaṃ ca jīvanamapi pratibhāsanaṃ ca
niḥśreyaso'dhigamanaṃ ca mama prasiddham ||

ityādinā āmnātamasti | ityevaṃ gandharvanagarādivat prasiddhamapratiṣṭhitam iti 
siddham || 45 ||

aparāmapi āha 

sarvaṃ dehagataṃ dravyaṃ viyadvyāptaṃ mṛgekṣaṇe |
vibhāvayettatastasya bhāvanā sā sthirā bhave || 46 ||

śūnyavyāptaṃ sarvamidaṃ rajjubhujaṅgavat asatyasvarūpasādhyatvādvā 
gandharvanagarādivat ityevaṃ dhāraṇayā yat dehagataṃ māṃsādi dravyaṃ tat 
śūnyatayā prasiddham iti dṛḍhabhāvanāsthityā prakāśamānaprakāśaḥ 
syādityarthaḥ || 46 ||

p. 21)

aparamāhā

dehāntare digvibhāgaṃ bhittimātraṃ vicintayet |
na kiṃcidantare tasya dhyāyanna dhyeyabhāgbhavet || 47 ||

pañcabhūtapañcīkaraṇayuktyā saṃbaddhaṃ sat śarīramudbhūtaṃ yacca sthūlaṃ 
vinaśyatsvabhāvaṃ karikarṇāgracapalaṃ ca iti nātra sthiratā āsīt asti syādvā iti 
tathā digvibhāgādi nāsti bāhyajahabhittimātramidaṃ dakṣiṇapārśvam idaṃ 
vottaram ityādinā tasmāt asaditi samīkṣayet | pramātā ca saditi sanniścayena 
jñānītyucyate || 47 ||

aparāmāha

hṛdyākāśe nilīnākṣaḥ padmasaṃpuṭamadhyagaḥ |
ananyacetāḥ subhage paraṃ saubhāgyamāpnuyāt || 48 ||

hṛtpadme baddhabāhyābhyantarendriyacakraḥ tatpadmapuṭamadhyagaśca ata 
evānanyacetāḥ paraṃ saubhāgyamāpnuyāt - bāhyaviṣayoparamāt 
ābhyantarodayaḥ saṃbhavedityarthaḥ || 48 ||

aparāmāha 

sarvataḥ svaśarīrasya dvādaśānte manolayāt |
dṛḍhabuddherdṛḍhībhūtaṃ tattvalakṣyaṃ pravartate [tvagvibhāgaṃ 
bhittibhūtamiti dhyāyanadhyeya iti ca pāṭhaḥ] || 49 ||

p. 22) 

dṛḍhabuddheryoginaḥ dṛḍhībhūtaṃ prāptaikāgryaṃ paraprakāśarūpaṃ 
tattvalakṣyaṃ pravartate dvādaśānte śūnyātiśūnye manaso layāt vāsanākṣayāt | 
atha vā madhyadhāmni suṣumnāyāṃ | tathā ca 

sauṣumne'dhvanyastamitau hitvā brahmāṇḍagocaram 

ityādinā spande viśadīkṛtam || 49 ||

aparāmāha

yathā tathā yatra tatra dvādaśānte manaḥ kṣipet |
pratikṣaṇaṃ kṣīṇavṛttervailakṣaṇyaṃ dinairbhavet || 50 ||

evameva pūrvoktena prakāreṇa praśāntacāñcalyasya 
asāmānyaparabhairavatābhivyaktiḥ syādevetyarthaḥ || 50 ||

aparāmāha

kālāgninā kālapurādutthitena svakaṃ puram |
pluṣṭaṃ vicintayedante śāntābhāsaḥ prajāyate [kālapadāditi 
śāntābhāsastadā bhavediti ca pāṭhaḥ] || 51 ||

dakṣapādāṅguṣṭhāt utthitena kālāgninā dehaṃ dagdhaṃ yogato vibhāvya 
yoginaḥ cinmayamūrtimān vibhāvasuḥ prakāśata ityarthaḥ || 51 ||

paparāmāha

evameva jagatsarvaṃ dagdhaṃ dhyātvā vikalpataḥ |
ananyacetasaḥ puṃsaḥ puṃbhāvaḥ paramo bhavet || 52 ||

p. 23) 

evameveti dakṣapādāṅguṣṭhodbhavakālāgnirudrajvālayā sarvaṃ dehasthaṃ 
bāhyābhyantaraṃ dagdhaṃ vibhāvya nirvikalpacetasaḥ puruṣārthatvaṃ 
parotkṛṣṭatayā bhavediti śeṣaḥ || 52 ||

aparāmāha

svadehe jagato vāpi sūkṣmasūkṣmāntarāṇi ca |
tattvāni yāni nilayaṃ dhyātvānte vyajyate parā || 53 ||

pṛthivyādīni pañcabhūtāni tadvikārāṇi māṃsāsthyādīni yāni ca santi teṣāṃ 
layaṃ - svasvakāraṇeṣu līnatāṃ dhyātvā paryante parā devī prakaṭā syāt 
mayūrāṇḍarasanyāyena parā sarvametadantaḥ sthita-meva bahiḥ 
prakāśayediti bhāvaḥ | ayamatra tātparyārthaḥ - sarvabhedābhedagalanāt 
parāprasādamantravān parodayaḥ syādeveti || 53 ||

aparāmāha

pīnāṃ ca durbalāṃ śaktiṃ dhyātvā dvādaśagocare |
praviśya hṛdaye dhyāyanmuktaḥsvātantryamāpnuyāt || 54 ||

prāṇaśaktimādau pīnām - annapānādibhojanadiśā pīnatvaṃ prāptāṃ tato'pi 
gurūpadeśamārgeṇa kumbhakādinā sūkṣmāṃ bhavantīṃ dhyātvā tatastāmeva 
hṛdayādau prāveśya dvādaśānte vā tataḥ svatantraparameśvararūpaḥ syāditi 
niścayaḥ || 54 ||

p. 24) 

aparāmāha

bhuvanādhvādirūpeṇa cintayetkramaśo'khilam |
sthūlasūkṣmaparasthityā yāvadante manolayaḥ || 55 ||

bhuvanatattvakalāpadamantravarṇākhyo yaḥ ṣoḍhā vācyavācakarūpo'dhvā 
tasyādhvanaḥ sthūlasūkṣmikyarūpatābhyasanāt tatastantraiva manolayāt 
parākāṣṭhāvagatiriti bhāvaḥ | tathā ca mālinīvijaye

adhvātīto bhavecchivaḥ

ityādinānuśiṣṭamasti || 55 ||

aparāmāhā

asya sarvasya viśvasya paryanteṣu samantataḥ |
adhvaprakriyayā tattvaṃ dhyātvā śaivaṃ mahodayaḥ || 56 ||

adhvaṣaṭkeṣu bhuvanādhvaparyanteṣu sāmānyatayā viśeṣatayā vā na kimapi 
śivatattvaṃ vinā sārabhūtam iti vijñāya mahodayaḥ - paramaśivāvabhāsaḥ 
syādityarthaḥ | etadeva 

adhvaṣaṭkādi saṃtyajya jitvā cendriyamaṇḍalam |
kāraṇaiḥ kṛtakṛtyo'sau rājate sūryavadbhuvi ||

ityādinā mālinīkalpottare'pyādiṣṭamasti || 56 ||

aparāmāha

viśvametanmahādevi śūnyabhūtaṃ vicintayet |
tatraiva ca mano līnaṃ tatastallayabhājanam || 57 ||

p. 25) 

etat sarvaṃ viśvaṃ carācarabhūtaṃ na kiñcit gandharvanagarāditulyam 
adhyāsātmakam asadityādyākhyaṃ nāmarūpādihīnaṃ māyāgahanaṃ ca yadasti tat 
svaprakāśātmakaṃ saditi lakṣitaṃ ca sāraṃ layabhājanaṃ ceti bhāvaḥ || 57 ||

aparāmāha

ghaṭādibhājane dṛṣṭiṃ bhittistyaktvā vinikṣipet |
tallayaṃ tatkṣaṇādgatvā tallayāttanmayo bhavet || 58 ||

antaḥsuṣire ghaṭādivastuni dakṣiṇottarapārśvādi tyaktvā tatra ākāśe 
viśrāntatvāt paramaśūnyātiśūnye mano līnaṃ vibhāvya 
paraṃbrahmasamāviṣṭaḥ san brahmaiva saṃpadyata iti bhāvaḥ || 58 ||

aparāmāha

nirvṛkṣagiribhittyādideśe dṛṣṭiṃ vinikṣipet |
vilīne mānase bhāve vṛttikṣīṇaḥ prajāyate || 59 ||

parvatādau śūnye maruddeśādau vā tuṅgādiviṣayādau vā dṛṣṭimātraṃ 
nikṣipya tattadālambhanābhāvāt galite mānase kṣīṇasamastavṛttiḥ prajāyate ##-

aparāmāha

ubhayorbhāvayorjñāne jñātvā madhyaṃ samāśrayet |
yugapacca dvayaṃ tyaktvā madhye tattvaṃ prakāśate || 60 ||

ghaṭo'yaṃ paṭo'yaṃ taṭo'yamityādinānātvena vedyarāśipatitasya sāraṃ vihāya 
vā tanmadhye ca jñātṛtvāvagamanaṃ kṛtvā atra kaścit 

p. 26) 

vedako'stīti tena ca jñātṛjñānajñeyādinānātvena anānātvaṃ vidhāya 
vibhāgakalpanātyāgāt aikāgryameva pramātṛtattvākhyaṃ tattvamasi iti vat 
nirvikalpadaśāmāsādya vibhāgatyāgāt aikāgryatāpattiriti suṣṭhu proktamiti || 60 ||

athāparāmapi āha

bhāve tyakte [bhāve nyakte iti pāṭhaḥ nyakte antarhite ityarthaḥ] 
niruddhā cinnaiva bhāvāntaraṃ vrajet |
tadā tanmadhyabhāvena vikasatyati bhāvanā || 61 ||

ekasmin vastuni svīkṛte niruddhā cit naiva bhāvāntaraṃ vrajet anyadvastuni na 
vrajet tatra tanmadhye śūnyarūpasthityā bhāvanā ativikasati adbhutaphullanyāyena 
manaścātivikāsatvaṃ yāyāt - brahmaiva saṃpadyata ityarthaḥ || 61 ||

aparāmāha 

sarvaṃ dehaṃ cinmayaṃ hi jagadvā paribhāvayet |
yugapnnirvikalpena manasaḥ paramā [manasā paramodaya iti pāṭhaḥ] 
gatiḥ || 62 ||

ā pādāt keśāntaṃ cidrūpaṃ sarvamidaṃ jagat paribhāvayet akrameṇa ca 
sphuracciccamatkāravyāptyā manaso gatiḥ paramā utkarṣarūpā gatirastīti tātparyam 
|| 62 ||

aparāmāha

sarvaṃ jagatsvadehaṃ vā svānandabharitaṃ smaret |
yugapatsvāmṛtenaiva parānandamayo bhavet || 63 ||

p. 27) 

ānandādeva khalu imāni bhūtāni jāyante ānande pravartante ānanda eva pralīyanta 
iti itthaṃ dṛṣṭyā kṛtakṛtyo bhavediti bhāvaḥ || 63 ||

aparāmāha

āyudvayasya saṃghaṭṭādantarvā bahirantataḥ |
yogī samatvavijñānasamudgamanabhājanam || 64 ||

prāṇāpānarūpasya yojanāt hṛdaye dvādaśānte cāntaḥpraveśanirgamane 
paryavasāne yogī prabuddhaḥ samatvavijñānena samudgamanabhājanaṃ 
rahasyasthānaparyavasāyiprāṇāpānādigocaraḥ syāditi bhāvaḥ tena ca 
paramasiddhibhāgbhavedityarthaḥ || 64 ||

aparāmāha

kuhanena prayogena sadya eva mṛgekṣaṇe |
samudeti mahānando yena tattvaṃ prakāśate || 65 ||

vismāpakādbhutamāyādiprayogena adbhutaprayogamayaḥ paramānandodayaḥ 
syāditi bhāvaḥ ahameva paro haṃsaḥ ityādikayā yuktyā pipīlikāsparśamātrāt 
paramodayavyāptiriti śeṣaḥ || 65 ||

aparāmāha

sarvasrotonirodhena [srotonibandheneti pāṭhaḥ] prāṇaśaktyordhvayā 
śanaiḥ |
pipīlasparśavelāyāṃ prathate paramaṃ sukham || 66 ||

p. 28) 

pañcendriyaguhyopastharandhranirodhena ādhārāt dvādaśāntaṃ yāvat ūrdhvaṃ 
krameṇa vahantyā prāṇaśaktyā

pipīlikāsparśamātrātprathate paramaṃ sukham 

ityetadbhāvanayā antarmukhārāmo bhavatītyarthaḥ | dvādaśānta 
ātmaviṣayānubhavasamaye pipīlikāyā iva śanaiḥ śanaiḥ carataḥ prāṇasya yaḥ 
mūlādhārādisthānasakāśāt kandādisthānaparyantaḥ sparśaḥ tadvelāyāṃ hi 
parīkṣante yoginaḥ amutaḥ sthānāt utthāya amukasthānaṃ prāptaḥ prāṇaḥ iti 
niścitameva ityetādṛguktabhāvanayoddiṣṭasukhasiddhiriti bhāvaḥ || 66 ||

aparāmāha

vahnerviṣasya madhye tu cittaṃ sukhamayaṃ kṣipet |
kevalaṃ vāyupūrṇaṃ vā smarānande na [smarānandena iti 
tadanusāreṇārthāpitaḥ samastaḥ pāṭhaḥ] yujyate || 67 ||

taddhāraṇayā sukhadhāraṇayā vahnau vā viṣe'pi kaṭhinatare ca sukhabhāvanayaiva 
cittaṃ kṣipet prāṇasya vā apānasya ca madhye'pi kāmānande sarvaviṣayavismārake 
na yujyate kāmadhāraṇāyāṃ sarvaviṣayavismaraṇāt atha vā vāyupūrṇaṃ 
kevalaṃ prāṇāyāmavarjitamapi tatrāpi bhedagalanena abhedāpattiriti bhāvaḥ | 
yasmāt duḥkhe vahnivipādau sukhasaṃdhāraṇameva paramārtha iti 
paramārthavidaḥ | strīsaṅgena vinā striyā ya ānandānubhavaḥ sa eva paramārtha iti 
kathyate || 67 ||

aparāmāha

śaktisaṃgamasaṃkṣubdhaśaktyāveśāvasānikam |
yatsukhaṃ brahmatattvasya tatsukhaṃ svākyamucyate || 68 ||

p. 29) 

strīsaṅgamena ya ānando'nubhūyate tameva striyaṃ vinā dhyātvā ānandamayo 
bhavedityādyuktam | uktaṃ ca 

jāyayā saṃpariṣvakto na bāhyaṃ vetti cāntaram |
nidarśanaṃ śrutiṃ prāha mūḍhastaṃ manyate param ||

na sṛṣṭirjāyate liṅgānna bhagānnāpi retasaḥ | 
ānandocchalitā śaktiḥ sṛjatyātmānamātmanā ||

ityādyuktarītyā strīsaṅgānandāvirbhūtānandaśaktisamāveśānte yat sukhaṃ 
strīpuruṣādiparyālocanaṃ svātmamātraniṣṭhaṃ tat svakam - ātmana eva 
saṃbandhi nānyata āyātaṃ bhāvayet strīsaṅgamastu vyaktikāraṇameva ityādinā 
proktaṃ cānyatra alaṃ cātivistareṇa || 68 ||

aparāmāha

lehanāmanthanākoṭaiḥ strīsukhasya bharātsmṛteḥ |
śaktyabhāve'pi deveśi bhavedānandasaṃplavaḥ || 69 ||

paricumbanāliṅganadantakṣatanakhakṣatādibhirviśeṣaiḥ strīsukhasyānubhūtasya 
pūrvaṃ taddhyānamātreṇa idānīmapi śaktyabhāve'pi karasaundaryādau 
dhyātamātre ya ānadaḥ pratyakṣatayaiva sarvaviṣayavismārakaḥ sa evānandodaya 
iti sthitam yato'nubhūte smaraṇaṃ pratyakṣatayaiva prasiddhamityācāryāḥ || 69 ||

aparāmāha 

ānande mahati prāpte dṛṣṭe vā bāndhave'cirāt |
ānandamudgataṃ dhyātvā tallayastanmanā bhavet || 70 ||

p. 30) 

evameva bāndhave vā suhṛdādau cirakālānantaraṃ priye vā dṛṣṭe 
udgatamātramevānandaṃ gṛhītvā tadbhāvanāntarmanaskatvena parānandodaye 
viśrāntaḥ syādevetyarthaḥ | tathā ca spande

atikruddhaḥ prahṛṣṭo vā kiṃ karomīti vā mṛśan |
dhāvanvā yatpadaṃ gacchettatra spandaḥ pratiṣṭhitaḥ ||

ityādinā abhihitamasti || 70 ||

aparāmāha

jagdhipānakṛtollāsarasānandavijṛmbhaṇāt |
bhāvayedbharitāvasthāṃ mahānandastato bhavet || 71 ||

ayamatrāśayaḥ - miṣṭānnapānabhojanakṣīrādipānāśanābhyām ullasadraso 
ya ānandastadanubhavena ānandapūrṇatvāvasthāyāṃ bhāvayata ekāgracittasya 
paramānandaprāptiriti siddham || 71 ||

aparāmāha

gītādiviṣayāsvādāsamasaukhyaikatātmanaḥ |
yoginastanmayatvena manorūḍhestadātmatā || 72 ||

gītādiviṣayasya vaṃśavīṇādermadhurasūkṣmaśabdaviṣayasya āsvādāt 
taccarvaṇādyaḥ paramānandodayaḥ syāt tālakriyāśabdādisāmyaṃ sa eva 
paraparamānandodaya iti kathyate tatkāle śubhāśubhacintādivismaraṇādityalam | 
anena ca vedyarāśervismaraṇāt vedakasattāmātrasthitau 
śāntameyamānādivyāpṛtau mahānandodaya iti niścitam || 72 ||

p. 31) 

yatra yatra manastuṣṭirmanastatraiva dhārayet |
tatra tatra parānandasvarūpaḥ saṃprakāśate [svarūpaṃ saṃpravartate iti 
pāṭhaḥ] || 73 ||

ayamatra bhāvaḥ - yatra yatra pañcendriyādiguṇeṣu mano rajyate 
etacchubhametadaśubham ityādinā tatraiva śubhe vāśubhe viśrāntaḥ san 
paraparānandamayaḥ syāt iti niścayaḥ | yatra śubhe vāśubhe mano lagati tatsamaye 
paravimarśavismṛtestatraivānandodaya iti niścayaḥ || 73 ||

aparāmāha

anāgatāyāṃ nidrāyāṃ praṇaṣṭe bāhyagocare |
sāvasthā manasā gamyā parā devī prakāśate || 74 ||

nidrā jāgaraṇarūponmagnāvasthā parāvastheti kathyate saiva ca 
sphuṭīkaraṇāvasthā citeriti hi sthitam | tathāhi

nidrādau jāgarasyānte yo bhāva upajāyate |
taṃ bhāvaṃ bhāvayansākṣādakṣayānandamaśrute ||

ityādinā nirūpitamasti || 74 ||

aparāmāha

tejasā sūryadīpāderākāśe śabalīkṛte |
dṛṣṭirniveśyā tatraiva svātmarūpaṃ prakāśate || 75 ||

divā sūryakiraṇaprakāśena rātrau ca candrajyotsnayā śabalībhūtama-

p. 32) 

hākāśasaṃbandhyūrdhvādhovartisthānaviśeṣe 
gṛhaikadeśavartidīpaprakāśavyāptakoṣṭhākāśacitrasthāne vā 
avyagramanaskatayā dṛṣṭibandhamabhyasyataḥ svasvarūpacidākāśaikībhāvena 
svātmarūpābhivyaktirjāyate yatphalaṃ caturdaśabhuvanajñānaṃ 
tārāvyūhaparamanobhāvābhijñānaṃ ca samutpadyate iti || 75 ||

aparāmāha

karaṅkiṇyā krodhanayā bhairavyā lelihānayā |
khecaryā dṛṣṭikāle ca parā vyāptiḥ [parāvāptiriti pāṭhaḥ] 
prakāśate || 76 ||

vigataceṣṭaṃ karaṅkamātraṃ śavamiva viśvaṃ paśyantyā krodhavyagrayā 
dṛkśaktyā bhoktumekāgrayā vā dūramākāśadarśanārthaṃ prasṛtayā vā 
dṛṣṭikāle parā vyāptiḥ prakāśata iti bhāvaḥ || 76 ||

aparāmāha

mṛdvāsane sphijaikena hastapādau nirāśraye |
vidhāya tatprasaṅgena parā pūrṇā matirbhavet || 77 ||

nirāśraye yathābhavati tathā pādau hastau ca kṛtvā sarvāṅgeṣu 
pratyaṃśasākalyena cetayantī vigalitatamorajaskā sattvamayī bhavedbuddhiriti 
tātparyārthaḥ | mṛdvāsane komalāsane kaṭiprothaikena | kaṭhināsane 
upaveśanena hi tuṅgakubjādyupādheḥ samādhicāñcalyāpattiriti hi sthitam || 77 ||

p. 33) 

aparāmāha

upaviśyāsane samyagbāhū kṛtvāvakuñcitau [kṛtvārthakuñcitāviti 
pāṭhaḥ] |
kakṣavyomni nirākurvañchamamāyāti tallayāt || 79 ||

āsane upaviśya bāhū kakṣavyomni saṃkucitau kṛtvā tallayena śamamāyāti || 79 
||

aparāmāha

sthūlarūpasya bhāvasya stabdhāṃ dṛṣṭiṃ nipātya ca |
acireṇa nirādhāraṃ manaḥ kṛtvā śivaṃ vrajet || 80 ||

vinonmeṣanimeṣābhyām ata eva stabdhāṃ dṛṣṭimavaṣṭabhya mano nirādhāraṃ 
kṛtvā kiṃcidapyacintayan śivaṃ - paramātmaikyatāṃ vrajediti bhāvaḥ || 80 
||

aparāmāha

madhyajihve sphāritāsye madhye nikṣipya cetanām |
hoccāraṃ manasā kurvaṃstataḥ śānte pralīyate || 81 ||

madhya antarāla eva jihvā yasya īdṛśe vistārite cāsye sati tanmadhye buddhiṃ 
nikṣipya manasaiva ha ityuccāraṃ kurvan śāntātmā prakāśata ityarthaḥ || 81 ||

p. 34) 

aparāmāha

āsane śayane sthitvā nirādhāraṃ vibhāvayet [vibhāvayan svadehaṃ 
kṣaṇātkṣīṇāśaya iti pāṭhaḥ |
līnaṃ mūrdhni iti (84) padyādanantaram u0 mū0
ākāśaṃ vimalaṃ paśyankṛtvā dṛṣṭiṃ nirantarām |
stabdhātmā tatkṣaṇāddevi bhairavaṃ vapurāpnuyāt ||
iti padyamadhikaṃ vartate |] |
svadehe manasi kṣīṇe kṣaṇādbhūtāśayo bhavet || 82 ||

dehe naiva āsane dehasyāpi nirādhārabhāvanāt śayane sthitvā nāhaṃ deho na me 
deho iti samānādhārabhūtasya nādhārādikalpanā ityevaṃ parikalpanena kṣīṇe 
manasi galite vedyarāśau bhūtāśayo bhūtasiddhārtho bhavediti saṃbandhaḥ || 82 ||

aparāmāha

calāsane sthitasyātha śanairvā dehacālanāt |
praśānte mānase bhāve devi divyaughamāpnuyāt || 83 ||

calāsana aśvādau śanairdehacālanaṃ kurvan praśānte ca mānase bhāve 
divyānāṃ lokānāṃ paramayoginām oghaṃ samūhaṃ saṃbhūya 
tattejastattvamāpnuyāt prāpnuyāditi bhāvaḥ || 83 ||

aparāmāha

līnaṃ mūrdhni viyatsarvaṃ bhairavatvena bhāvayet |
tatsarvaṃ bhairavākāraṃ tejastattvaṃ samāviśet || 84 ||

p. 35) 

līnaṃ śliṣṭaṃ sarvaṃ yannīlapītādi tatsarvaṃ śivamayam iti bhāvayato brahma 
prakāśata iti bhāvaḥ || 84 ||

aparāmāha

kiṃjijjñātvā [kiṃcijjñātamiti jñātvānanteti ca pāṭhaḥ] dvaitadāyi 
bāhyālokastamaḥ punaḥ |
viśvādi bhairavaṃ rūpaṃ dhyātvānantaprakāśabhṛt || 85 ||

ādhau bhedamayaṃ dhyātvā sthāṇurvā puruṣo vā iti tataśca 
bāhyaścāsāvālokaḥ candrasūryādiḥ tataśca tamaḥ etatsarvaṃ bhairavarūpaṃ 
dhyātvā nānātvādanantaprakāśamayo bhairavo bhavati || 85 ||

aparāmāha

evameva durniśāyāṃ kṛṣṇapakṣāgame ciram |
taimiraṃ bhāvayedrūpaṃ [bhāvayanrūpamiti pāṭhaḥ] bhairavaṃ 
rūpameṣyati || 86 ||

meghacchannā ratrirdurniśā tasyāmandhatāmisramahātāmisratāmisrarūpāyāṃ 
yat kālaśyāmalādi bhayaṅkararūpaṃ bhairavamudritaṃ bhairavamudrāṅkitaṃ 
bhayaṅkaratvādadṛśyaṃ tat bhāvayan akṣayānandamāpnuyāt - tadrūpasya 
āścaryakāritvāt || 86 ||

aparāmāha

evameva nimilyādau netre kṛṣṇābhamagrataḥ |
prasārya bhairavaṃ rūpaṃ bhāvayettanmayo [bhāvayaṃstanmaya iti 
pāṭhaḥ] bhavet || 87 ||

p. 36) 

svanetre ca nimīlya kṛṣṇapākṣikarātryabhāve'pi kṛṣṇābhaṃ tamorūpaṃ 
jñātvā kimetat ityāścaryakāri etadeva bhairavaṃ rūpam etadrūpeṇa 
tanmayībhāvaḥ syāditi || 87 ||

aparāmāha

yasya yasyendriyasyādau [yasya kasyendriyasyāpi iti tatraivātmeti ca 
pāṭhaḥ] vyāghātācca nirodhataḥ |
praviṣṭasyādvaye śūnye tadaivātmā prakāśate || 88 ||

bāhyādhikāranivṛtterajñatvāt tata eva ca vyāghātāt viruddhasamuccayāt atha ca 
nirodhataḥ nirodhanācca advaye dvayarahite śūnye ata eva praviṣṭaḥ san 
antarmukhapadāśrayaṇena ātmā prakāśata iti bhāvaḥ || 88 ||

aparāmāha

abindumavisargaṃ ca akāraṃ japato mahān |
udeti devi sahasā jñānaughaḥ parameśvaraḥ || 89 ||

am ityatra aḥ ityatra ca binduvisargau parityajya kumbhakasthasya a ityevameva 
kevalaṃ japataḥ parameśvaro jñānaugha udeti | sarvavikalparāhityena vikalpādīn 
saṃtyajya yacchiṣyate tadeva bhavatītyarthaḥ | tattvamasi ityādivat || 89 ||

aparāmāha

savisargasya varṇasya visargānte [visargāntamiti pāṭhaḥ] citiṃ kuru |
nirādhāreṇa cittena spṛśedbrahma sanātanam || 90 ||

p. 37) 

punaścātra a ityevameva parityajya yaśca amityatra aḥ ityatra ca (.) 
(ḥ) binduvisargau pariśiṣṭau tayoranirvacanīyatvāt prāptā tatra parā 
nirvṛtiriti siddham || 90 ||

aparāmāha

vyomākāraṃ svamātmānaṃ dhyāyeddigbhiranāvṛtam |
nirāśrayā citiḥ śaktiḥ svarūpaṃ darśayettadā || 91 ||

ahameva paro haṃsaḥ paramātmā parātparaḥ |

iti vyomākāraṃ svamātmānaṃ kṛtvā tathā 
digbhirnīlapītādibhirupādhibhirvivarjitaṃ kṛtvā citiśaktirnirāśrayā svaṃ rūpaṃ 
darśayediti bhāvaḥ || 91 ||

aparāmāha

kiṃcidaṅgaṃ vibhidyādau tīkṣṇasūcyādinā tataḥ |
tatraiva cetanā yuktā bhairavī nirmalā gatiḥ || 92 ||

tīkṣṇasūcyādinā vā agninā śarīraṃ pramathya tatsahanādinā yā sahanaśaktiḥ 
saiva cetanā ityabhidhīyate |

acchedyo'yamadāhyo'yamakledyo'śoṣya eva ca |

ityādibhagavadvākyasmaraṇāt bhairavasārūpyāptiriti bhāvaḥ || 92 ||

aparāmāha

cittādyantaḥkṛtirnāsti mamāntarbhāvayedyadi [bhāvayeditīti 
pāṭhaḥ] |
vikalpānāmabhāve'pi vikalpairujjhito bhavet || 93 ||

p. 38) 

cittādyantaḥkaraṇavargo mamāntarnāsti astyapi nāstyeva ityevaṃ 
bāhyaviṣayoparamāddṛḍhabhāvanastato vikalpānāmabhāvena 
vikalpairujjhitastyaktaḥ nirvikalpatayā śuddhacaitanyo bhavedityarthaḥ || 93 ||

aparāmāha

māyā vimohinī nāma kalāyāḥ kalanaṃ sthitam |
ityādidharmaṃ tattvānāṃ kalayannā pṛthagbhavet [kalayanna pṛthagiti 
pāṭhaḥ] || 94 ||

iyaṃ māyā vimohinī nāma tattvānāṃ ca ityādidharmaṃ kalāyāḥ kalanaṃ sthitam 
ityevaṃ kalayan nā puruṣaḥ pṛthak bhavet - sarvottirṇaḥ kūṭastha ityākhyaḥ 
syādityarthaḥ || 94 ||

aparāmāha

jhagitīcchāṃ samutpannāmavalokya śamaṃ nayet |
yata eva samudbhūtā tatastatraiva līyate || 95 ||

evamantarmukhatayā vimṛśya yata eva kṣobhamayānmanasa utthitā tatraiva 
śamaṃ nayet prāpayet |

taraṅgā iva toyeṣu budbudā iva sāgare |

ityādivat aikyamāśritya tatsarvaṃ ca praśamayya brahma saṃpadyate tadā 
svayameva || 95 ||

aparāmāha

yadā mamecchā notpannā jñānaṃ vā kastadāsmi vai |
tattvato'haṃ tathābhūtastallīnastanmanā bhavet || 96 ||

p. 39) 

icchājñānakriyādisandohe samutpanne'pi ahaṃ karomi gacchāmītyādinā tena ca 
jñānaṃ vā samutpannamapi tattvato'haṃsvarūpaṃ evāham tasmiṃllīne tanmayo 
bhavediti guravaḥ | tathā ca spande

guṇādispandaniḥṣyandāḥ sāmānyaspandasaṃśrayāt |
labdhātmalābhāḥ satataṃ syurjñasyāparipanthinaḥ ||

aprabuddhadhiyastvete svasthitisthaganodyatāḥ |
pātayanti duruttāre ghore saṃsāravartmani ||

ataḥ satatamudyuktaḥ spandatattvaviviktaye |
jāgradeva nijaṃ bhāvamacireṇādhigacchati ||

ityādinā suspaṣṭatayā pratipāditam || 96 ||

aparāmāha

icchāyāmathavā jñāne jāte cittaṃ niveśayet |
ātmabuddhyānanyacetāstatastattvārthadarśanam || 97 ||

jātamātrāyāmicchāyāṃ jātamātre jñāne vā sati 
sarvasminsvātmarūpadṛḍhabhāvanayā ananyacetasastattvātmadarśanaṃ 
syādeveti niścayaḥ sarvaṃ khalvidaṃ brahma ityabhyasanāditi bhāvaḥ || 97 ||

aparāmāha

nirnimittaṃ bhavejjñānaṃ nirādhāraṃ bhramātmakam |
tattvataḥ kasyacinnaitadevaṃbhāvī śivaḥ priye || 98 ||

bhramamātrānnirnimittaṃ śuktāvidaṃ rajatamityādivat bhramamātrasvabhāvaṃ 
sarvaṃ dṛśyajātam ata eva ca nirādhāramanāśrayātmakam 

p. 40) 

hi sarvaṃ cinmātram cidvyatiriktasyānyasyābhāvāt ityevaṃbhāvanādārḍhyāt 
śiva eva syāditi bhāvaḥ || 98 ||

aparāmāha

ciddharmāḥ sarva deheṣu viśeṣo nasti kutracit |
ataśca tanmayaṃ sarvaṃ bhāvayanbhavajijjanaḥ || 99 ||

devāsuranaratiryaksthāvarajaṅgamādiṣu mūrtiṣu ciddharmāḥ sāmānyena santi na 
ca tatra viśeṣo'sti kutracit dehādereva viśeṣo'sti na tu citeḥ iti bhāvayan sarvatra 
cideva jṛmbhate ityanubhavadārḍhyāt sohamasmīti bhāvayan bhavajit 
dustarasaṃsārottirṇo jano bhavati || 99 ||

aparāmāha

kāmakrodhalobhamohamadamātsaryagocare |
buddhiṃ nistmitāṃ kṛtvā tattattvamavaśiṣyate || 100 ||

kāmakrodhādiṣu mātsaryaparyanteṣu buddhimekāgrāṃ vidhāya vikārānadhigamāt 
nispandāṃ kṛtvā tattattvaṃ cinmātrabodhamavaśiṣyata iti śeṣaḥ || 100 ||

aparāmāha

indrajālamayaṃ viśvaṃ nyastaṃ vā citrakarmavat |
bhramato dhyāyataḥ [bhramadvā dhyāyata iti pāṭhaḥ] sarvaṃ 
paśyataśca sukhodgamaḥ || 101 ||

p. 41) 

ityevaṃ jñānānubhavayuktyā niścitayā buddhyā sarvamidamindrajālanibhaṃ 
viśvaṃ vibhāvya svaspandārohaṇena sarvamidaṃ bhramannapi dhyāyannapi 
paśyannapi akṣayasukhībhavati - sarvamidaṃ brahma iti paśyan mucyata 
ityarthaḥ || 101 ||

aparāmāha

na cittaṃ nikṣipedduḥkhe na sukhe vā parikṣipet |
bhairavi dhyāyatāṃ madhye kiṃ tattvamavaśiṣyate || 102 ||

sukhaduḥkhādivibhave sarvaṃ sukhaṃ vā duḥkhameva vedaṃ sarvaṃ vijñāya 
tadaikāgryatayā he bhairavi dhyāyatāṃ tanmadhye bhairavodayaḥ syādityarthaḥ || 
102 ||

aparāmāha

vihāya nijadehāsthāṃ sarvamasmīti bhāvayet |
dṛḍhena manasā dṛṣṭyā nānyekṣiṇyā sukhī bhavet || 103 ||

nijadehapramātṛtāṃ vihāya - na deho'hamityādinā 
paścātsarvamidamahameva iti bhāvayan sukhī sarvatra sarvadā || 103 ||

aparāmāha

ghaṭādau yacca vijñānamicchādyaṃ vā mamāntare |
naiva sarvagataṃ jātaṃ bhāvayanniti sarvagaḥ [sarvatrāmasmīti bhāvayan iti 
pāṭhaḥ] || 104 ||

p. 42) 

sadā sarvatra savāsvavasthāsu yat dṛśyamānaṃ ghaṭādivijñānena 
ghaṭo'yamityādinā tadantare yā cecchā evaṃ karomītyādinā tatsarvaṃ jātamapi 
kimapi na bhavati niḥsāratvāditi bhāvayan sarvatra prakāśasvarūpaḥ syāditi 
bhāvaḥ || 104 ||

aparāmāha

grāhyagrāhakasaṃvittiḥ sāmānyā sarvadehinām |
yogināṃ tu viśeṣo'yaṃ [viśeṣo'stīti pāṭhaḥ] saṃbandhe sāvadhānatā 
|| 105 ||

sarvadehināṃ sadāśivādikīṭāntānām idaṃ grāhyam ayaṃ grāhaka ityādinā yo 
vyavahāraḥ sa sāmānya eva sarvadehināṃ yadeko jānāti tadaparo'pi jānāti ityanena 
sāmānyā paraṃtu yogināmayameva viśeṣaḥ - saṃbandhe 
grāhyagrāhakasvarūpāvadhāraṇe grahītṛrūpāvismaraṇamityarthaḥ ahaṃ smarteti 
sarvadā prakāśasvarūpaḥ anyadvedyamanityamasadityucyate || 105 ||

aparāmāha

svavadanyaśarīre'pi saṃvittimanubhāvayet |
apekṣāṃ svaśarīrasya tyaktvā vyāpī dinairbhavet || 106 ||

tasya śarīrabhūtaṃ jagadidamiti sarvaṃ vibhāvayan kevalaṃ bhinnatayā 
svaśarīrāpekṣāṃ vihāya idaṃ mama śarīraṃ nāstītarasmādanyat 

p. 43) 

ityanena parasminsarvasminsvātmasaṃvinmātradṛḍhabhāvanena vyāpakarūpo'sau 
taddinaireva bhavediti bhāvaḥ || 106 ||

aparāmāha

nirādhāraṃ manaḥ kṛtvā vikalpānna vikalpayet |
tadātmaparamātmatve bhairavo mṛgalocane || 107 ||

sarvametattyājyaṃ svasvabhāvādhyāsarūpaṃ sthāṇurvā puruṣo vā iti##-
svātmanaḥ paramātmatve niṣṭhāṃ prāpya paramātmani ca līnatāṃ saṃprāpya vā 
vibhāvya bhairavarūpaḥ paramātmaiva bhavatītyarthaḥ || 107 ||

aparāmāha

sarvajñaḥ sarvakartā ca vyāpakaḥ parameśvaraḥ |
sa evāhaṃ śaivadharmā iti dārḍhyācchivo bhavet || 108 ||

sa evāhamahameva saḥ śivasyāyaṃ śaiva sa eva dharmo yasya svātantryādirmama 
sarvosti anena dṛḍhabhāvanena paramaśivatādrūpyaṃ gamyate || 108 ||

aparāmāha

jalasyevormayo vahnerjvālābhaṅgyaḥ prabhā raveḥ |
mamaiva bhairavasyaitā viśvabhaṅgyo vibheditāḥ || 109 ||

yathā jalormayaḥ jalādeva vahnervā jvālāḥ ravervā prabhāḥ tathā bhairavasyaitā 
viśvabhaṅgyo gamanāgamanabhojanāhavanadānaprasāraṇanirgamanādīni santīti 
bhāvayediti śeṣaḥ || 109 ||

p. 44)

aparāmāha

bhrāntvā bhrāntvā śarīrāṇi [śarīreṇeti pāṭhaḥ] tvaritaṃ bhuvi 
pātanāt |
kṣobhaśaktivirāmeṇa parā saṃjāyate daśā || 110 ||

pradakṣiṇakriyāvat sahasrajanmajanmāntaramāsādya 
mānuṣyadevāsuratiryagādiyoniṣu tataśca sadgurudṛṣṭipātāt kṣīṇaśokasya parā 
daśā prādurbhavati ityarthaḥ | tathaiva 

yadā kṣobhaḥ pralīyeta tadā syātparamaṃ padam | (9 u.)

ityādinā spande pratipāditamasti || 110 ||

aparāmāha

ādhāreṣvatha vā śaktyā dhyānāccittalayena [śaktyā'jñānācciteti 
pāṭhaḥ] 
saṃpradāyaṃ 112 padyādanantaram u0 mū0
saṃkocaṃ karṇayoḥ kṛtvā hyadhodgāre tathaiva ca |
anackamahalaṃ dhyāyanviśedbrahma sanātanam || 114 ||
iti padyamadhikamasti |] vā |
jātaśaktisamāveśakṣobhānte bhairavaṃ vapuḥ || 111 ||

padārtheṣu jñātumaśakyatvāt vā jñānāderabhāvato yaścittasya layastena yo 
jāto'nāśritāyāṃ śaktau samāveśakṣobhastadante bhairavaṃ vapurvyajyata 
evetyarthaḥ || 111 ||

aparāmāha

saṃpradāyamimaṃ bhadre śṛṇu samyagvadāmyaham |
kaivalyaṃ jāyate sadyo netrayoḥ stabdhamātrayoḥ || 112 ||

p. 45) 

sarvasyāsya bhedābhedamayasya jagato vismaraṇādantarātmani ca 
dattadṛṣṭeryogino yatra tatra cittaprakāśaḥ syādevetyarthaḥ 
sarveṣūktavakṣyamāṇānuśāsaneṣveteṣu 
cinmātrāvadhāraṇacittaikāgryābhyasanamabhipretamasti || 112 ||

aparāmāha

kūpādike mahāgarte sthite parinirīkṣaṇāt [sthitvoparīti pāṭhaḥ] |
avikalpamateḥ samyaksadyaścittalayaḥ sphuṭam || 113 ||

yadyevaṃ parisphurati nāstyatra kimapi vedyāvedyapatitaṃ nīlapītādi paraṃ tu 
ghorataraṃ bhairavaṃ vapuratrābhāsamānaṃ bhāsata iti tātparyārthaḥ || 113 ||

aparāmāha

yatra yatra mano yāti bāhye vābhyantare priye |
tatra tatra śivāvasthā vyāpakatvātkva yāsyati || 114 ||

yatra yatra mano yāti svataścañcalamasthiram |
tatastato niyamyaitadātmanyeva vaśaṃ nayet ||

ityādibhagavanmukhoktyā yatra yatra nīlapītādau mano yāti antarātmatayā tatra tatra 
śivāvasthā iti niścayādbhairavābhivyaktiḥ saṃjāyate | tathā ca śrīspande

p. 46) 

yasmātsarvamayo jīvaḥ sarvabhāvasamudbhavāt |
tatsaṃvedanarūpeṇa tādātmyapratipattitaḥ ||

tena śabdārthacintāsu na sāvasthā na yā śivaḥ |
bhoktaiva bhogyabhāvena sadā sarvatra saṃsthitaḥ ||

iti vā yasya saṃvittiḥ krīḍātvenākhilaṃ jagat |
saṃpaśyansatataṃ yukto jīvanmukto na saṃśayaḥ || (28-29-30)

ityādinā pratipāditamasti || 114 ||

aparāmāha

yatra yatrākṣamārgeṇa caitanyaṃ vyajyate vibhoḥ |
tasya tanmātradharmitvāccillayādbharitātmatā || 115 ||

yatra yatra śivāvasthādhyānena caitanyaṃ vyajyate vibhoḥ tasya ca 
tanmātradharmatvāt darpaṇapratibimbitābhāsavaicitryeṇa 
caitanyamātrasvabhāvatvāt citau layādviśrānterbharitātmatā ahameva viśvamayo 
mahaccaitanyabharita ityanubhūtatāttvakāvasthaḥ saṃpadyate 
āśyānībhūtahimaghṛtādivat jalamayatvāpatteriti bhāvaḥ || 115 ||

aparāmāha

kṣutādyante bhaye śoke gahvare vā raṇadrute [raṇāddrute sattāmayī daśā 
iti ca pāṭhaḥ] |
kutūhale kṣudhādyante brahmasattā samīpagā || 116 ||

atikruddhaḥ prahṛṣṭo vā kiṃ karomīti vā mṛśan |
dhāvanvā yatpadaṃ gacchettatra spandaḥ pratiṣṭhitaḥ || (22)

p. 47) 

ityādispandoktadiśā nirdiṣṭasya bhairavarūpasyāmarśanāt kṣutādiṣu 
gurumukhaśrutayuktyā vibhāvya kṛtakṛtyo bhavatyevetyarthaḥ | etacca 
tantrālokādau vitatya nirṇītamasti tata evāvadhāryam | granthavistarabhayānneha 
pratanyate taddiṅmātreṇa udāhṛtamiti || 116 ||

aparāmāha

vastuṣu smaryamāṇeṣu dṛṣṭe deśe manastyajet |
svaśarīraṃ nirādhāraṃ tataḥ prasarati [kṛtvā prasaratīti pāṭhaḥ] 
prabhuḥ || 117 ||

smaraṇādiśaktyā dṛṣṭe deśe'nubhavaśaktau svādhārabhūtāyāṃ manastyajet 
aikāgryeṇādadyāt svaśarīraṃ ca nirādhāramahikañcukavadasaṅgaṃ vibhātayet 
tataḥ prādurbhavati svayameva prabhuriti niścayaḥ | atrāyaṃ bhāvaḥ - 
anubhavāt smaraṇādau sūtra iva maṇigaṇaḥ protaścaitanyaprasara iti siddham 
atastameva dhyāyediti śeṣaḥ || 117 ||

aparāmāha

kvacidvastuni vinyasya śanairdṛṣṭiṃ nivartayet |
tajjñānaṃ cittasahitaṃ devi śūnyālayo bhavet || 118 ||

kutracit dṛṣṭiṃ kṛtvā ghaṭo'yamiti tadvastvanubhavaṃ tadvāsanāyuktaṃ citte 
nidhāya śūnyamatirbhavet - brahma saṃpadyata ityarthaḥ || 118 ||

aparāmāha 

bhakyudrekādviraktasya yādṛśī jāyate matiḥ |
sā śaktiḥ śāṅkarī nityaṃ bhāvayettāṃ tataḥ śivaḥ || 119 ||

p. 48) 

bhaktyatiśayena viraktasya śāntacittasya citte cittasamādhānena yādṛśī 
matirjāyate sā śāṃkarī śaktiriti gīyate iti tāmeva bhāvayet yena tanmayaḥ syāt || 
119 ||

aparāmāha

vastvantare vedyamāne śanairvastuṣu śūnyatā |
tāmeva manasā dhyātvā vicitto'pi [vidito'pīti pāṭhaḥ] praśāmyati || 
120 ||

ayamatrāśayaḥ - ekasminvastuni citsvarūpatvena jñāyamāne anyatra 
cābhāvabuddhiḥ - sarvasyāsya jagat ekarūpatvāpatteḥ tasmāt ekasyaiva 
vastuno'pi citsvabhāvāt sarvasvarūpaprasaṃgāpatteriti tatsarvavedyaśūnyatāṃ 
dhyātvā vicitratayā saṃkalpavikalparāhityena muktaḥ syāditi niścayaḥ || 120 ||

aparāmāha 

kiṃcijñairyā smṛtā śuddhiḥ sā śuddhiḥ śaṃbhudarśane |
na śucirhyaśucistasmānnrivikalpaḥ śivo bhavet || 121 ||

dharmaśāstravidbhiḥ

kṛtvālaṃ pādaśaucaṃ vimalamatha jalaṃ triḥ pibet |

ityādinā śuddhiḥ kathitā sā caiva śuddhiḥ nirvikalpasamādhisthasya na 
śucirnāpyaśucirabhedāpatteriti pāramārthikaparamārthaḥ | tathā ca 

p. 49) 

tanuṃ tyajatu kāśyāṃ vā śvapacasya gṛhe'tha vā |
tajjñaḥ kalaṅkaṃ nāpnoti hema paṅkagataṃ yathā ||

ityādinā smṛtamasti || 121 ||

aparāmāha

sarvatra bhairavo bhāvaḥ sāmānyeṣvapi gocaraḥ |
na ca tadvyatirekeṇa paro'stītyadvayā gatiḥ || 122 ||

darpaṇabimbe yadvannagaragrāmādi citramavibhāgi |
bhāti vibhāgenaiva ca parasparaṃ darpaṇādapi ca || (pa0 sā0 12)

ityādinā sarvatra sarvadā bāhyābhantareṣu padārtheṣu bhairavo bhāvaḥ sphuṭa iti 
na ca tadvyatiriktaṃ kiṃcit iti saṃbodhāptyā dvayātītā gatiradvaitajñānaṃ syāt 
tadvyatireke hi prakāśamānatvābhāvāpatteḥ || 122 ||

aparāmāha

samaḥ śatrau ca mitreca samo mānāpamānayoḥ |
brahmaṇaḥ paripūrṇatvāditi jñātvā sukhī bhavet || 123 ||

yacca śrībhagavatā gītaṃ

vidyāvinayasaṃpanne brāhmaṇe gavi hastini |
śuni caiva śvapāke ca paṇḍitāḥ samadarśinaḥ ||

p. 50) 

tathā ca śāntarasādinidarśane

ahau vā hāre vā kusumaśayane vā dṛṣadi vā
maṇau vā loṣṭe vā balavati ripau vā suhṛdi vā |
tṛṇe vā straiṇe vā mama samadṛśo yāntu divasāḥ
kadā puṇye'raṇye śivaśivaśiveti pralapataḥ ||

punaśca siddhāntamuktāvalyāṃ

snātaṃ tena samastatīrthasalile dattā ca sarvāvani-
ryajñānāṃ ca kṛtaṃ sahasramakhilā devāśca saṃtarpitāḥ |
saṃsārācca samuddhṛtāḥ svapitarastrailokyapūjyo'pyasau 
yasya brahmavicāraṇe kṣaṇamapi sthairya manaḥ prāpnuyāt ||

ityevaṃ icchājñānakriyollāsaṃ cinmayameva viśvaprapañcaṃ vijñāya sukhī 
bhavatīti bhāvaḥ || 123 ||

evaṃ sati aparāmāha

na dveṣaṃ bhāvayetkvāpi na rāgaṃ bhāvayetkvacit |
rāgadveṣavinirmuktau madhye brahma prasarpati || 124 ||

sarpādau dveṣaṃ hārādau ca rāgaḥ tadvinirmuktasvabhāvāpattau brahma 
saṃpadyata iti bhāvaḥ || 124 ||

aparāmāha

yadavedyaṃ yadagrāhyaṃ yacchūnyaṃ yadabhāvagam |
tatsarvaṃ bhairavaṃ bhāvyaṃ tadante bodhasaṃbhavaḥ || 125 ||

yato vāco nivartante hyaprāpya manasā saha |
ānandaṃ brahmaṇo vidvānna vibheti kutaścana ||

p. 51) 

na tatra sūryo bhāti na candratārakaṃ
nemā vidyuto bhānti kuto'yamagniḥ |
tameva bhāntamanubhāti sarvaṃ
tasya bhāsā sarvamidaṃ vibhāti ||

ānandātkhalvimāni bhūtāni jāyante ānandena
jātāni jīvanti ānandaṃ prayanti abhisaṃviśanti | (tai0 303-6)

ityādinā pratipāditaṃ sarvametadbrahmaiva bhavati iti dṛḍhānubhavabalāt sarvatra 
bhairavasvarūpabodhavān bhairava eva bhavati - brahma saṃpadyate ityarthaḥ || 
125 ||

aparāmāha

nitye nirāśraye śūnye vyāpake kalanojjhite |
bāhyākāśe manaḥ kṛtvā nirākāśe samāviśet || 126 ||

ityevaṃ nityatvavyāpakatvānubhūte bāhyākāśa eva śūnyadhāraṇātiśayena 
tadabhyāsātiśayācchūnyātiśūnyabhūtaṃ yaddhāma tatraiva samāviśatīti 
bhāvaḥ || 126 ||

aparāmāha

yatra yatra mano yāti tattattenaiva tatkṣaṇam |
parityajyānavasthityā nistaraṅgastato bhavet || 127 ||

p. 52) 

avikalpasaṃvedanarūpeṇa manasā tatkṣaṇe tatsarvaṃ parityajya 
nirālambanaprāptiyuktyā parabhairavasvarūpavān bhavediti bhāvaḥ || 127 ||

aparāmāha

bhiyā sarvaṃ ravayati sarvago vyāpako'khile |
iti bhairavaśabdasya santatoccāraṇācchivaḥ || 128 ||

viśvamidamakhilaṃ bhiyā ravayati vimṛśati atha vā avati rakṣati 
nīlānīlasukhāsukhavedyarāśeḥ sarvasyāhamiti vimarśanāt - bāhyāntare 
sarvatra ahamasmi ityanubhavadārḍhyādhigamācchivaḥ saṃpadyate | tathā ca na 
sāvasthā na yā śivaḥ ityādinā etadāmnātamasti || 128 ||

aparāmāha

ahaṃ mama mayetyādipratipattiprasaṅgataḥ |
nirādhāre mano yāti taddhyānapreraṇācchamī || 129 ||

ahamidaṃ mama mayā ityādiprasaṅgeṣu nirādhāraṃ manaḥ kṛtvā nedaṃ 
nānāsti kiṃcit iti ityanena taddhyānābhyasanena preraṇāt 
ahaṃvimarśabalādhigamāt śamī śāntadvandvo'vāptaparanirvāṇo jāyata ityarthaḥ 
|| 129 ||

aparāmāha

nityo vibhurnirādhāro vyāpakaścākhilādhipaḥ |
śabdānpratikṣaṇaṃ dhyāynprakṛtārthānurūpataḥ || 130 ||

p. 53) 

vibhuḥ sarvajñaḥ sarvatra śiva eva ityevaṃ pratikṣaṇaṃ dhyāyan 
prakṛtārthānurūpatayā padārthadṛṣṭyā kṛtakṛtyo bhavatyevetyarthaḥ 
jānāmi karomi ityatraiva muktasvabhāvaḥ syāditi bhāvaḥ | tathā ca spande

guṇādispandaniḥṣyandāḥ sāmānyaspandasaṃśrayāt |
labdhātmalābhāḥ satataṃ syurjñasyāparipanthinaḥ || 19 ||

aprabuddhadhiyastvete svasthitisthaganodyatāḥ |
pātayanti duruttāre ghore saṃsāravartmani || 20 ||

ataḥ satatamudyuktaḥ spandatattvaviviktaye |
jāgradeva nijaṃ bhāvamacireṇādhigacchati || 21 ||

ityādinā nirṇītamasti || 130 ||

aparāmāha

atattvamindrajālābhamidaṃ sarvaṃ vyavasthitam |
kiṃ tattvamindrajālasya ceti dārḍhyācchamaṃ vrajet || 131 ||

atattvamasāram indrajālavaditi pratītyā - sarvamidamindrajālatulyameva 
tatparaṃ sadvastu vyapadeśyaṃ pramātṛtattvamiti bhāvanādārḍhyena tattvavidaḥ 
nirvāṇapadāvāptirbhavediti bhāvaḥ || 131 ||

aparāmāha

ātmano nirvikārasya kva jñānaṃ kva ca vā kriyā |
jñānāyattā bahirbhāvā ataḥ śūnyamidaṃ jagat || 132 ||

p. 54) 

jñānakriyādiśaktyayogājjñeyādikalpanā kutaḥ na kutaścana | ato 
nirvikalpātmakasya nirvikalpamevedaṃ jagatpratibhāsate iti bhāvaḥ | tathāca 
mālinīvijaye

yā sā śaktirjagaddhātuḥ kathitā samavāyinī |
icchātvaṃ tasya sā devi sisṛkṣoḥ pratipadyate ||

saikāpi satyanekatvaṃ yathā gacchati tacchṛṇu |
evametaditi jñeyaṃ nānyatheti suniścitam ||

jñāpayantī jagatyatra jñānaśaktirnigadyate |
evaṃ bhavatvidaṃ sarvamiti kāryonmukhī yadā ||

jātā tadaiva tattadvatkurvatyatra kriyā matā |
evaṃ yathā dvirūpaiva punarbhedairanekadhā ||

arthopādhivaśādyāti cintāmaṇiriveśvarī |
tatra tāvatsamāpannā mātṛbhāvaṃ vibhidyate ||

dvidhā ca navadhā bhedaiḥ pañcāśaddhā ca mālinī |

ityādinā prakāśito'yamarthaḥ || 132 ||

aparāmāha

na me bandho na me mokṣo bālasyaitā vibhīṣikāḥ |
pratibimbamidaṃ buddherjaleṣviva vivasvataḥ || 133 ||

māyāparigrahavaśādbodho malinaḥ pumānpaśurbhavati | (pa0 sā0 16)

ityādinā nirṇīto'yamarthaḥ paramārthasāre suspaṣṭaḥ | atha ca tatraiva 

gacchati gacchati jala iva himakarabimbaṃ sthite sthitiṃ yāti |
tanukaraṇabhuvanavarge tathāyamātmā maheśānaḥ || (pa0 sā0 7)

p. 55) 

ityādinā etatsarvaṃ buddheḥ pratibimbitameva sūryācandramasoriva 
jalapratibimbādau | itthaṃ dṛṣṭāntadārsṭāntikayoryojyamiti bhāvaḥ || 133 ||

aparāmāha

indriyadvārakaṃ sarvaṃ sukhaduḥkhādisaṃgatam |
itīndriyāṇi saṃtyajya svasthaḥ svātmani vartate || 134 ||

draṣṭā dṛśyaṃ darśanaṃ ca iti bhedakalpanātyāgādātmani svasthaḥ - 
svātmaiva bhavati ityarthaḥ || 134 ||

aparāmāha

jñānaprakāśakaṃ sarvamātmā caiva prakāśakaḥ |
evamekasvabhāvatvājjñānaṃ jñeye vibhāvyate || 135 ||

prakāśamānaṃ na pṛthakprakāśāt
sa ca prakāśo na pṛthagvimarśāt |
nānyo vimarśo'hamiti svarūpā-
dahaṃ vimarśo'smi cidekarūpaḥ ||

iti nītyā na kimapi prakāśādvyatiriktaṃ bhāti vartate vā

jñānaṃ jñeyaṃ tathā jñātā tritayaṃ nāsti vāstavam |

ityādilakṣaṇena ca sarvaṃ cinmayameva vibhāvya yajjñānaṃ tadeva jñeyādi 
ityādi tattvajñānaniṣṭhaḥ saṃbhavati iti bhāvaḥ || 135 ||

aparāmāha

mānasaṃ cetanā śaktirātmā ceti catuṣṭayam |
yadā priye parikṣīṇaṃ tadā tadbhairavaṃ vapuḥ || 136 ||

p. 56) 

mānasaṃ manaḥ cetanā buddhiḥ śaktiḥ prāṇaśaktiḥ ātmā ca etadupādhimayo 
jīva iti kathyate ityetaccatuṣṭayamupādhimayaṃ māyīyopādhigalitaṃ yadā kṣīṇaṃ 
- yadā kṣīyate tadā ciccheṣatayā himanirmuktabhāskaravat prakāśamānaḥ 
prakāśa evāvaśiṣyate - iti dṛḍhānubhavasamadhigamāt sākṣādbhairava 
eva bhavatīti bhāvaḥ || 136 ||

aparāmāha

nistaraṅgopadeśānāṃ śatamuktaṃ samāsataḥ |
dvādaśābhyadhikaṃ devi yajjñātvā jñānavijjanaḥ || 137 ||

itthaṃ mayā dhāraṇopadeśānāṃ dvādaśābhyadhikaṃ śatamuktam etadeva 
vijñāya sāks.ādbhairavasārūpyamevaitīti tātparyam || 137 ||

atra caikatame yukto jāyate bhairavaḥ svayam |
vācā karoti karmāṇi śāpānugrahakārakaḥ || 138 ||

etāsu dhāraṇāsvanyatamaniṣṭhāvān 
māyīyopādhisaṃvlitavedyarāśipatitendriyagaṇo'pi vācā kathanamātreṇa 
śāpānugrahādikarmāṇi karoti tatrāpi tathaiva samādhyekībhāvanayā tattadujjhitya 
nistaraṅgaprakāśavān bhairavaḥ sākṣādbhavatīti niścayaḥ || 138 ||

ajarāmaratāmeti so'ṇimādiguṇairyutaḥ |
yoginīnāṃ prabhurdevi sarvamelāpakārakaḥ || 139 ||

apāma somamamūtā abhūma

ityādinoktadhāraṇābhyāsadārḍhyena ajarāmaratāṃ saṃprāpya vijñānā-

p. 57) 

tmakasomapānāt yoginīnāṃ - jñānakriyānandādiśaktīnāṃ prabhuḥ svāmī 
sarvatra melāpakṛt sakalasyāsya vedyavedakādirāśeḥ 
khilīkṛtasvabhāvo'tyantanirmalacidvapuradvaitaprakāśamayaḥ paramātmā 
bhairavaḥ saṃpadyate iti tātparyārthaḥ || 139 ||

jīvannapi vimukto'sau kurvannapi na lipyate |

jīvanmukta evāsau paśyannapi śṛṇvannapi jighrannapi - ityādikriyāḥ 
kurvanna lipyate | tathā ca bhagavān

paśyañchṛṇvanspṛśan jighrannaśnangacchansvapañśvasan |
pralapanvisṛjangṛhnannunmiṣannimiṣannapi | (5-8)

brahmaṇyādāya karmāṇi saṅgaṃ tyaktvā karoti yaḥ |
lipyate na sa pāpena padmapatramivāmbhasā | (5-10)

ityādinā samādiśati | tathā ca spande

guṇādispandaniḥṣyandāḥ sāmānyaspandasaṃśrayāt |
labdhātmalābhāḥ satataṃ syurjñasyāparipanthinaḥ || (19)

ityādinā nirṇītamasti | tasmāt karmāṇi kurvannapi ca na lipyate iti siddham ||

tādrūpyeṇa bhedaṃ saṃdihāneva punarapi pṛcchantī

śrībhairavī uvāca 

idaṃ yadi vapurdeva parāyāśca maheśvara || 140 ||

evamuktvavyavasthāyāṃ japyate ko japaśca kaḥ |
dhyāyate ko mahādeva pūjyate kaśca tṛpyati || 141 ||

p. 58)

hūyate kasya vā homo yāgaḥ kasya ca kiṃ katham |

spaṣṭametat ||

uktānuyoganirdhāraṇāṃ samādiśan

śrībhairava uvāca

eṣātra prakriyā bāhyā sthūletyeva mṛgekṣaṇe || 142 ||

bhūyo bhūyaḥ pare bhāve bhāvanā bhāvyate hi yā |

prakriyā bāhyā - japapāṭhatīrthāṭanādikriyā pare tattve bāhyeti kathyate ||

japaḥ so'tra svayaṃ nādo mantrātmā japya īdṛśaḥ || 143 ||

dhyānaṃ yā niścalā buddhirnirvikārā nirāśrayā |

so'haṃ brahmeti śabdasya anāhatākhyasya śravaṇājjapaḥ īdṛṅmantrātmatayā 
japāṅgaśca mantraḥ vedyāvedyapatitāpi samādhānabalānnivātadīpavadyā 
niścalā buddhistaddhyānamiti kathyate ata eva nirvikārā nirāśrayā ceti ||

na tu dhyānaṃ śarīrasya mukhahastādikalpanā || 144 ||

pūjā nāma na puṣpādyeryā matiḥ kriyate dṛḍhā |
nivikalpe pare vyomni sā pūjā hyādarāllayaḥ || 145 ||

p. 59)

pare vyomni paracidākāśe layaḥ viśrāntireva tattvataḥ pūjeti bhāvaḥ || 145 ||

atraikatamayuktisthe yotpadyeta dināddinam |
bharitākāratā sātra tṛptiratyantapūrṇatā || 146 ||

atra proktadhāraṇāsu ekatamayuktisthe siddhasamādhānadārḍhye yogini 
uttarottaraṃ nirvikalpasamādhirasāsvādādyā pūrṇasvātmasvarūpopalabdhipūrṇatā 
sā tṛptirityarthaḥ || 146 ||

mahāśūnyālaye vahnau bhūtādiviṣayādikam |
hūyate manasā sārdhaṃ sa homaścetanā srucā || 147 ||

mahāśūnyālaye śūnyātiśūnyarūpe parabhairavasvarūpe vahnau 
bhūtendriyatattvādirūpaṃ sarvaṃ jagat saṃkalpavikalpātmakaṃ 
vibhāgakalpanāhetunā manasā saha yatra caitanaiva sruk tayā hūyate sa 
homastattvata iti || 147 ||

yāgo'tra parameśāni tuṣṭirānandalakṣaṇā |
kṣapaṇātsarvapāśānāṃ trāṇātsarvasya pārvati || 148 ||

rudraśaktisamāveśastatkṣetraṃ bhāvanā parā |

uktasamādhānotthānandena tuṣṭireva yāgo devapūjā 
pāśakṣapaṇabhavatrāṇadharmatvādanāśritaśaktyāveśa eva kṣetraṃ na ca 
punaḥ kurukṣetradharmakṣetrādigamanādi | rudraśaktisamāveśaḥ - 
sarvajñatvādiṣaṭaśaktiprādurbhāvaśceti || 148 ||

p. 60) 

anyathā tasya tattvasya kā pūjā kaśca tṛpyati || 149 ||

prakārāntareṇādvaitasattattvasya pūjanatarpaṇādikarma vyatiriktaṃ na saṃbhavatīti 
bhāvaḥ || 149 ||

sadācāreṣu mukhyatayānuṣṭheyaṃ snānamapi nirdiśati

svatantrānandacinmātrasāraḥ svātmā hi sarvataḥ |
āveśanaṃ tatsvarūpe svātmanaḥ snānamīritam || 150 ||

nigaditadhāraṇābhyāsenādvaitasvātmasvarūpasya 
svatantrānandacinmātrasāratayānubhavāttatsvarūpe layabhāvanaiva mukhyaṃ 
snānamityarthaḥ || 150 ||

yaireva pūjyate dravyaistarpyate vā parāparaḥ |
yaścaiva pūjakaḥ sarvaḥ sa evaikaḥ kva pūjanam || 151 ||

yaireva dravyaiḥ kusumādibhiḥ pūjyate kṣīrakhaṇḍādibhirvā tarpyate parāpara iti 
parādevyā sahitaḥ paraḥ bhairavaḥ iti yaścaiva pūjakaḥ sa eva pūjya ityene na 
tattvajñānena kva pūjanam sthūlamārgeṇa yat sarvasya 
pūjyapūjādestadekasvarūpatayā kvāpi bhinnatā neti bhāvaḥ || 51 ||

vrajetprāṇo viśejjīva icchayā kuṭilākṛtiḥ |
dīrghātmā sā mahādevī paraṃ kṣetraṃ parātparā || 152 ||

prāṇapraveśanasamaye apānasya saṃghaṭṭanāt hṛdayādau | asya padyasya 
vistṛto rahasyārthastantrālokādau nigaditastata evāvadhāryaḥ tatrāpi 

p. 61) 

gurumukhata eva samādheyatayā nāsmābhiriha vitānita iti kṣantavyam || 152 ||

asyāmanucaraṃstiṣṭhanmahānandamaye'dhvare |
tayā devyā samāviṣṭaḥ paraṃ bhairavamāpnuyāt || 153 ||

ṣaṭśatāni divārātrau sahasrāṇyekaviṃśatiḥ |
haṃsa-haṃseti-mantreṇa jīvo japati nityaśaḥ || 54 ||

japo devyāḥ samuddiṣṭaḥ prāṇasyānte sudurlabhaḥ |

prāṇasyānte paryavasānāvasthāyām ||

ityetatkathitaṃ devi paramāmṛtamuttamam || 155 ||

etacca naiva kasyāpi prakāśyaṃ tu kadācana |
paraśiṣye khale krūre cābhakte gurupādayoḥ || 156 ||

nirvikalpamatīnāṃ tu vīrāṇāmunnatātmanām |

nirvikalpamatīnāṃ vīrāṇāṃ cchinnasaṃśayānām unnatātmanāṃ 
śuddhavidyāpradhānamāyottīrṇānām ||

bhaktānāṃ guruvargasya dātavyaṃ nirviśaṅkayā || 157 ||

divyaugha-siddhaugha-mānavaughādigurupaṅktibhaktānām 
pradeyametadrahasyajñānamiti || 157 ||

grāmaṃ rājyaṃ puraṃ deśaṃ putradārākuṭumbakam |
sarvametatparityajya grāhyametanmṛgekṣaṇe || 158 ||

p. 62) 

kimebhirasthirairdevi sthiraṃ paramidaṃ dhanam |
prāṇā api pradādavyā na deyaṃ paramāmṛtam || 159 ||

rājyādyasthirānanugāmidravyasaṃpattyāgenaitadakṣayamanuvartamānamanuttarasu
khaphalaṃ sthiradhanaṃ saṃgrāhyaṃ yatsarvathādeyaṃ nirdiṣṭāpātrebhya iti || 
158-159 ||

śrībhairavī

deva deva mahādeva paritṛptāsmi śaṃkara |
rudrayāmalatantrasya sāramadyāvadhāritam || 160 ||

sarvaśaktiprabhedānāṃ hṛdayaṃ jñātamadya ca |
ityuktvānanditā devī kaṇṭhe lagnā śivasya tu || 161 ||

ityetāni padyāni spaṣṭavyākhyānāni tasmādalaṃ vivaraṇena || 160-161 ||

iti śrī vijñānabhairavaṃ nāma yogaśāstraṃ samāptam |

p. 63) 

śrīvidyānugrahāvāptaprekṣāleśastrikāgamān |
āloḍyālocya tattattvasaṃgrahārthaṃ suvistṛtam || 1 ||

vijñānabhairave gūḍhapathe padaprabodhinīm |
durdhvāntabhavaduḥśvabhravibhraṃśātpālanoditām || 2 ||

vedasaptarṣivedāntyayugābdamadhupakṣatau |
vijñānakaumudīmetāṃ bhaṭṭānando vyakāsayat || 3 ||

samāpteyaṃ vijñānakaumudī nāma vijñānabhairavaṭīkā |
kṛtistatrabhavatkāśmīrikabhaṭṭārakānandakasya ||


sadvidyānāṃ saṃśraya granthavidvad-
vyūhe hrāsaṃ kālavṛttyopayāte |
tattatsaddharmoddidhīrṣaikatāna-
satprekṣaujaḥśālinā karmavṛttyai || 1 ||

śrīmatkaśmīrādhirājena mukhyai-
rdharmodyuktairmantribhiḥ svairvivecya |
pratyaṣṭhāpi jñānavijñānagarbha-
granthoddhṛtyai mukhyakāryālayo yaḥ || 2 ||

p. 64) 

tatrājīvaṃ nirviśadbhirmukunda-
rāmādhyakṣatvāśritaiḥ sadbhireṣaḥ |
pūrtyā śuddhyā vyākhyayā saṃskṛtaḥ stāt
pūrṇo granthaḥ śreyase sajjanānām || 3 || (tilakam)

śrīsvātmaśivārpaṇamastu ||




###########   END OF FILE  #######
