####################################################
MUKTABODHA INDOLOGICAL RESEARCH INSTITUTE
Use of this material (e-texts) is covered by Creative Commons license BY-NC 4.0
Catalog number: M00529
Uniform title: prāsādaṣaṭślokīvyākhyā
Manuscript : IFP transcript T00469

Description: 
Six verses describing kuṇḍalinī and her movement.


Notes: 
Data-entered by the staff of Muktabodha under the supervision of Mark S.G. Dyczkowski.

Revision 0: Sept. 13, 2021.

Internet publisher : Muktabodha Indological Research Institute
Publication year : 
Publication city : 
Publication country : India
####################################################




|| śrīgurubhyo namaḥ ||

|| avighnamastu ||

prāsādamūlaślokam ||

ṣaṭślokaṃ vyākhyānam ||

mūlāt kuṇḍalinī nivāsa bhavanat padmānmarālasvano
hammātra kṣaṇarociraṃ kuranibho nābhyantamāsthe śivaḥ |
ūrdhvantasya vitasti laṃghinipade vedāṃgulaṃ hṛtkajaṃ
phulladvahni śikhā prabhātadupari vyāpnoti medhāplutaḥ || 1 ||

tatvānāṃ kamalāsanastha bhagavannāthaścaturviṃśateḥ
kaṇṭhoṣṭhāṃgulake himāṃśutapana jyotirdvi mātrāṃkitaḥ |
śrutyantasya ca tatva ṣaṭka sahito lakṣmī sahāyaḥ pumān
jihvāyāṃ caturaṃgale viṣakalā mātrāṃkitā smārayet || 2 ||

p. 2)

vidyuddāma rucirjagatpitṛvanaṃ māyāṃ sahāyaṃ hāṃ
tatra dvyagulike pradīpa kalikā spardhālu madhye bhruvoḥ |
mātrārdhena yatandvitatvamilitaṃ binduṃ ca vidyā bhujā
bindvarddhaṃ punararddha candra rudhiraṃ dhātraika pādāṃkitam || 3 ||

phāle rodhikalā purodita rucirmātrāṣṭamāṃśā smṛtā
daṇḍaṣṣoḍaśakāṃśako maṇinibhaḥ paścādbile brahmaṇaḥ |
daṇḍāntastadidaṃkura pratibhata jyotistadardhāṃśataḥ
madhyāt bhrūlatayoḥ bhavāṃgulamite svīkṛtya tatvatrayam || 4 ||

bindvardhādi catuṣpadasya bhagavānīśassadeśa svayaṃ
tasmādūrdhvamathaikakāṃgulapade śaktiḥ kalāṃśāśike |

p. 3)

śunyāni trikalāṃśatastadupari vyāpinyapi tryaṃgule
paścāt taddviguṇāṃśikā yugalabindūpeta śūlākṛtiḥ || 5 ||

ṣaṭkopeta śatārddha paṃkti daśaka dvandvāvaśeṣāṃśikā
sūkṣmāṃgī caturaṃgule ca samanā pāśānuṣaṃgāvadhiḥ |
sā śaktiścaturaṃgule vijayate kāpyunmanākhyā prabho
niṣṭe śakti catuṣṭaye hata śivaḥ kalpārka koṭidyutiḥ || 6 ||

prāsādaṣaṭśloka vyākyatam ||

yathāmati gaṇādhīśa kṛpāleśānmayādhunā |
śrīmatprāsāda saṭślokyā vyākhyānaṃ likhyate laghu ||

atha kila paramaśivavācakapaṃcākṣarabījabhūtasya hauṃ kārasya trikala 
paṃcakalāṣṭakalanavakala dvādaśakala ṣoḍaśa kalādi bhedena śivāgaṇameṣu 
bahudhā varṇitatvāt tatra dvādaśa kalā prāsādasya mātrābhāṃ 
kāraṇākhyāna sthāna śūnyāṃgulādhva suśaktyā kṛtyoḥ kalā vyāptiṃ 
jñātvā ko vā taṃ mucyata iti mukhyatayā varṇitatvāt dvādaśa kala 
prāsādaṃ ṣaṭślokyā nirupayiṣyan ācāryaḥ prathamaṃ hakārasya utpatti 
sthāna prabhāvyāptiḥ ślokārdhenāha mūlāt kuṇḍalinī nivāsa bhavanāt 
pamāṃ marālasvanohammātra kṣaṇa rociraṃkuranibho nābhyantamāste śivaḥ 
ityatraivaṃ pada yojanā | kuṇḍalinī nivāsa bhavanāt mūlāt pasāt marālasvanaḥ 
kṣaṇa rociraṃkuranibhohammātra śivaḥ nābhyantamāsta iti | artthastu kuṇḍalinī 
nivāsa bhavanāt kuṇḍalinyā śuddhā māyāyā nivāsabhavanamāvāsagṛhaṃ 
tasmāt mūlāt padmāt mūlādhāra padmāt utthita iti śeṣaḥ | marāja svanaḥ 
haṃsadhvaniḥ | kṣaṇarociraṃkuranibhaḥ saudāminī prarohatulyaḥ hammātra 
svaravarjita vyaṃjanarūpa haṃkāramātraśśivaḥ śivabījaṃ nābhyantaṃ 
nābhī padmāvadhi āste vartate | yādhaḥ kuṇḍalinī śaktirmāyā 
karmānusāriṇī nādabindvātmakaṃ kāryantasyā iti jagasthitiḥ śatarakta 
saṃgraha vacanāt śivabījasyāpi kuṇḍaliśakti janyatvaṃ siddham |

p. 5)

kārpāsādi saṃcchannaṃ karṇarandhraissamāhitātmābhiḥ haṃsa svanavat 
sūkṣmanādasya śrūyamāṇatvāt malālasvana tvaṃ siddham | 
vācyavācakayorbhedoktyā śivatvaṃ siddham | upari vakṣyamāṇa medhākalā 
yogādvyaṃjana mātrasyātra kathanīyatvāt hammātra iti mātra ca prayogaḥ 
kṛtaḥ | hammātraśśiva iti pāṭhassubodhaḥ | na hi śabdādṛte puṃsaḥ 
pratyayosthi kathaṃ caneti vacanābodhakatvena prakāśarūpatvamiti 
vidyutkāntitvaṃ siddhaṃ | tābhyantamiti sthāna niyamastu medhā kalayā rahitasya 
tathā sthāna niyamaḥ sahitasya tu brahmarandhra paryantamiti bhāvaḥ ||

atha medhā kalāyā mātrā kānti kāraṇeśvara nāmadheya sthānāṃgula 
tatvāni pādatrayeṇāha ūrdhvantasya vitasti laṃghinipade vedāṃgulaṃ hṛt kajaṃ 
phulladvahniśivā tadupari vyāpnoti medhāplutā | tatvānāṃ kamalāsanastha 
bhagavānnāyañcaturviṃśateḥ iti | atraivaṃ padayojanā | tasyordhvaṃ vitasti 
laṃghini pade hṛtkajaṃ vedāṃgulaṃ tadupari plutā phulladvahni śikhā prabhā 
medhā vyāpnoti |

p. 6)

tatvānāṃ caturviṃśateḥ kamalāsanastha bhagavānnāthaḥ | artthastu tasya nābhi 
padmasya ūrdhvamupariṣṭhā dvitasthillaṃghini dvādaśāṃgulāti krānte pade 
sthāne hṛtkajaḥ hṛdayakamalaṃ vedāṃgulaṃ caturaṃgulaparimitantadupari 
tadūrdhvaṃ bhāge plutā trimātrā phulladvahni śikhā prabhā dīptāgni 
samākrādi catuḥ prakṛti tatvānāṃ caturviṃśati tatvānāṃ kamalāsanastha 
bhagavān brahmā nāthaḥ kāraṇeśvara iti | nābhi padmādārabhya medhā sahita 
hakāro hṛdaya kamalaparyantaṃ vyāpnotīti bhāvaḥ ||


atha dvitīya ślokaḥ ||

dvitīya tṛtīya padābhyāṃ rasakalānnirūpayati |

kaṇṭheṣṭāṃgulike himāṃśutapana jyoti dvimātrāṃkitaḥ śrutyantasya 
tatva ṣaṭka sahito lakṣmī sahāyaḥ pumān nātha iti pūrvapadādhyāhāraḥ | 
artthastu aṣṭāgulake hṛdaya kamalādārabhyāṣṭāṃgula parimite kaṇṭhe 
kaṇṭhāvadhi sthāne himāṃśutapana jyotiścandra sūrya kāntaḥ 
dvimātrāṃkitaṃ mātrā dvayayuktaḥ ūkāraḥ śrutyantasya śrutiḥ 
dakṣakarṇaḥ tadanto vāmakarṇaḥ tat sthānīyaḥ ūkārastasya tatva ṣaṭka sahitaḥ 
kalā vidyā rāgakāla niyati puruṣākhya tatva ṣaṭka yuktaḥ lakṣmī sahāya sthiti 
kāritvāt rakṣa hetu bhūta śrīsahitaḥ pumānnārāyaṇākhyaḥ kartā 
kāraṇeśvara iti | hṛdayakamalādārabhya kaṇṭhāntaṃ ūkāraṃ vyāpnotīti 
bhāvaḥ || atha dvitīya śloka caturtthapādena tṛtīya śloka prathamapādena ca 
viṣakalāmāha |

jihvāyāṃ caturaṃgule viṣakalā mātrāṃkita smārayet ||
vidyuddāma rucirjagat pitṛvanaṃ māyā sahāyaṃ haraṃ iti |

atraivaṃ padayojanā caturaṃgule jihvāyāṃ mātrāṃkitā 
vidyuddāmarucirviṣakalā jagatpitṛvanaṃ māyāsahāyaṃ haraṃ smārayet || 
artthastu caturaṃgule aṃgula catuṣṭaya parimite jihvāyāṃ kaṇṭha 
mūlādārabhya jihvā mūlāvadhi mātrāṃkitā ekamātrā parimitā 
vidyddāmaruciḥ vidyurdāmnaḥ taṭinmālāyā ruciriva ruciḥ kāntiryasyā tathoktā 
viṣakalā makāraḥ jagat pitṛvanaṃ jaganti bhuvanāni pitṛvanaṃ śmaśānaṃ 
yasya taṃ rudrasya saṃhāra kṛtya kartṛtvāt tathoktam | jagat pitrayamiti pāṭhe 
sakalaloka pitṛsvarūpaṃ māyā sahāyaṃ māyāyāḥ 
mohinyāssahāyassahakārī taṃ māyā sahāyaṃ ityanena viṣakalāyāṃ 
māyātatvamekaṃ tatvatayoktamiti jñeyaṃ | haraṃ rudraṃ smārayet dhyāyediti | 
kaṇṭha mūlādārabhyaṃ jihvāmūlāntaṃ karmakāraṃ bhāvayedityarthaḥ | 
bhāvaḥ ||


atha tṛtīya ślokaṃ ||

dvitīya tṛtīya pādābhyāṃ bindukalāṃ nirūpayati ||

tatra dvyaṃgulike pradīpa kalikā sparddhālu madhye bhruvoḥ mātrārddhena 
yutaṃ dvitatvamilita binduśca vidyā bhujā adhiṣṭhitaṃ bhāvayediti śeṣaḥ | tatra 
sthitvā jihvāmūlādi bhrūmadhyānte dvyaṃgulike aṃguladvayaparimite 
bhruvormadhye bhrūmadhyaparyante pradīpakalikā sparddhālu dīpajvālā 
paribandhimātrārddhena yutamarddha mātrā parimitaṃ dvitatvamilita śuddha 
vidyāyāṃ īśvareṇa ca sahitaṃ binduṃ bindukalāṃ vidyābhujā 
maheśvareṇādhiṣṭhitaṃ bhāvayedityartthaḥ | tālu mūlādi bhrūmadhyāntaṃ 
bindukalāṃ bhāvayediti bhāvaḥ ||

atha tṛtīya śloke caturtthapādena arddhacandrakalāṃ nirūpayati ||

p. 9)

bindvarddhaṃ punararddha candraruciraṃ mātraika pādāṃkitamiti | arddhacandra 
ruciraṃ mātraika pādāṃkitaṃ bindvarddha bhāvayediti padayojanā | 
arddhacandraruciraṃ candrārddhakāntyaṃkitaṃ arddhacandrakalpa prasthānaṃ ca 
idaṃ padaṃ kānti prasthārayossādhakamiti jñeyaṃ | mātraika pādāṃkitaṃ 
mātrāyā eka mātrāyā ekapāda ekāṃśaṃ caturbhāgaikāṃśaḥ 
tenāṃkitaṃ lāṃchitaṃ pādamātra yuktamityartthaḥ | bindvarddhaṃ 
arddhacandrakalāṃ bhāvayedityartthaḥ | arddhacandrādi nādānta paryantasya 
kalā catuṣṭayasya sthānāṃgula tatva kāraṇeśānamupari vakṣyamāṇatvenātra 
pṛthak tayā na varṇitamiti jñeyam ||

bindukalāyā upari arddhacandra kalā bhavānidheti bhāvaḥ ||

atha caturttha ślokādyapādena nirodhikalāṃ nirūpayati phalārodhikalā purodita 
rucirmantrāṣṭamāṃśā smṛtā iti | phāle purodita ruciḥ pūrvoktakāntiścāndra 
dīptirityartthaḥ | mātrāṣṭamāṃśā mātrāyā ekamātrāyā aṣṭamāṃśaḥ | 
aṣṭabhāgaika bhāga kālaḥ | etaduktaṃ bhavati makāroccāraṇa 
kalārddhabhāgakālaḥ |

p. 10)

bindūccāraṇe kālaḥ bindūccāraṇorddhakālaḥ | arddhacandrakālaḥ | 
arddhacandrakāle nirodhi kalāyāḥ kāla iti jñeyam | rodhikalānirodhikalā smṛtā 
cintitetyartthaḥ | asyāṃ trikoṇa rūpeṇa prastāraḥ ||

atha caturtthaśloka dvitīya tṛtīya pādābhyānnādanādānta kale nirūpayati | 
daṇḍaṣṣoḍaśāṃśako maṇinibhaḥ paścāt bile brahmaṇaḥ 
daṇḍāntastaṭidaṃkura pratibhaṭa jyotisthadarddhāṃśataḥ iti |
ṣoḍaśakāṃśako maṇinibho daṇḍaṃ paścāt brahmaṇo bile taṭidaṃkura prabhā 
jyoti daṇḍāntasthadarddhāṃśato sa iti śeṣaḥ iti padayojanā 
| ṣoḍaśakāṃśakaḥ mātrayāṣṣoḍaśakāṃśaika bhāgaṃ mātrāyuktaṃ 
maṇinibhaḥ māṇikya tulyaprabhaḥ daṇḍaṃ nāda kalā daṇḍākāra prastāra iti 
ca paścānnāda kalāyā ūrdhvaṃ brahmaṇo bile brahmaṇobile 
brahmarandhrāvadhi tadarddhāṃśataḥ tasya tasya nādasyārddhāṃśataḥ 
dvātriṃśat bhāgaika bhāgamātrayā taṭidaṃkura pratibhaṭa jyotiḥ vidyutpraroha 
sadṛśa kāntiḥ daṇḍāntaḥ nādānta kalā vyāpnoti iti śeṣaḥ |

p. 11)

nādasya pārśvadvaya binduyukta halākṛti tayā ca prastāraṃ vadanti | 
nādāntasya dakṣiṇapārśva binduyukta halavat prastāraḥ |

atha caturttha śloka caratmapādena paṃcama śloka prathamapādena ca 
pūrvoktānāmarddhacandra nirodhinā nāda nādānta kalānāmaṃgula tatva 
kāraṇeśvarānāha madhyāt bhrūlatayorjavāṃgulamite svīkṛtya tatva trayam || 4 
||

bindvārdhādi catuṣpadasya bhagavānīśassadeśa svayaṃ iti | bhrūlatayormadhyāt 
bhavāṃgulamite bindvarddhādi catuṣṭayasya tatvatrayaṃ svīkṛtya 
bhagavānsadeśa svayamīśa iti padayojanā | bhrūlatayoḥ bhrūvalyormadhyāt 
madhya pradeśāt bindu sthānādārabhya bhavāṃgulamite ekādaśāṃgula 
parimita sthāne atra bhavaśabdo rudravācī rudrāṇāmekādaśatayā 
atrāpyekādaśa saṃkhyā gṛhante | bindvarddhādi catuṣpadasya arddhacandrādi 
kalā catuṣṭayasya arddha candrādi nirodhinā nādāntākhya kalācatuṣṭayasya 
tatvatrayaṃ sādākhya śakti śivābhi tatvatrayaṃ svīkṛtya aṃgīkṛtya bhagavān 
sadeśa svayamīrāḥ kāraṇeśvara ityarthaḥ | bhrūmadhyāt brahmarandhrāntaṃ 
pādona dvyaṃgu śruteriti vacanāt bindu sthānādārabhya brahma 
randhrāṃtamekādaśāṃgula pramāṇamiti kṛtvā arddhacandra kalāyā 
bhrūmadhyopari pādona tryaṃgulatayā ekādaśāṃgulānyapi kalācatuṣṭasya 
sthānamiti bhāvaḥ | athāṃguli pramāṇa vivekaṃ ṣaṇṇava tyaṃgulāyāṃ 
puruṣapramāṇe pādādi mūlādhārāntamaṣṭā catvāriṃśadaṃgulānya 
parityajya mūlādhārādi brahmarandhrāntamaṣṭā 
catvāriṃśadaṃgulānyaparityajya mūlādhārādi brahmarandhrāntamaṣṭā 
catvāriṃśadaṃguleṣu mūlādhārādi nābhyantaṃ dvādaśāṃgulaṃ ghoṣa 
sthānaṃ nābhyādi hṛdaya kamalāntaṃ dvādaśāṃgulaṃ ghoṣa sahitaṃ 
medhākalā sthānaṃ hṛdaya kamalādi kaṇṭhaṃ mūlāntamaṣṭāṃgulaṃ ghoṣa 
medhā sahita rasakalā sthānaṃ | kaṇṭha mūlādi jihvāmūlāntaṃ caturaṃgula 
ghoṣā medhā rasa kalāsahita viṣakalā sthānaṃ | jihvāmūlādārabhya 
bhrūmadhya paryantaṃ dvyaṃgulaṃ bindusthānaṃ | bindu sthānāt 
brahmarandhrāntaṃ daśāṃgulaṃ arddhacandranirodhi nādanādānta 
kalāsthānamiti jñeyam | mūlādhārasthita kuṇḍalinī śakti janita haṃsa 
ninādaśśiva bījabhūta hakāra ṣuṣumṇā mārgeṇa medhādi kalāyoga vikṛtaṃ 
punarapi brahmarandhra samīpe nādatvena śrūyamāṇastatraiva nādāntatāmetya 
brahmarandhraniliko na bhavatīti veditavyam ||

atha paṃcamaśloka dvitīya pādena śakti kalāmāha 
tasmādūrdhvamathaikāṃgula pade śaktiḥ kalāṃśāṃśiketi | atha 
tasmādūrddhvamekaikāṃgula pade kalāṃśāśikā śaktiriti padayojanā | 
artthastu atheti nādāntanirūpaṇānantarantasmāt brahma silādūrddhvaṃ upari 
ekaikāṃgulapade ekaikāṃgula parimite sthāne kalāṃśāṃśikā 
catuṣṣaṣṭhyaika bhāge mātrāyuktā śaktiśśakti kalāyukta bhāvanīyeti śeṣaḥ 
| asya vāmapārśve binduyukta halākṛti praśastārā śatasūrya prabhā śaktyādi 
kalā catuṣkasyā nāhata śivaḥ kāraṇeśvara iti jñeyam || atha paṃcamaśloka 
uttarārddhena medhādi śaktyanta kalā navaka madhyagata śūnyagamaṃ ca 
vyāpinī kalāṃ ca nirūpayati | śūnyāni trikalāṃśataḥ tadupari tryaṃgula 
tadviguṇāṃśikā yugala bindūpeta śūlākṛti vyāpinīti | artthastu 
trikalāṃśataḥ medhādi kalātraya vibhāga śūnyāni śūnyatrayaṃ medhā rasa 
viṣayāvasāne prathama śūnyaṃ bindvarddha candranirodhinyuparamet | dvitīyaṃ 
śūnyaṃ || nāda nādāntaṃ śakti kalāvasāne tṛtīyaṃ śūnyamiti jñeyam | 
medhādikārkākhya kalāsu madhyātrikatrikāṇāṃ virahānti śūnyaṃ 
ekaikahāne rūpari triśūnyaṃ śūnyātparaṃ yojayāmi śaivamiti vacanāt 
paścāt śaktikalā nirupaṇānantarantadupari brahmarandhrordhvagata 
ekāṃgulādupari tryaṃgule aṃgulatraya parimite sthāne taddviguṇāṃśikāḥ 
tasyāḥ pūrvokta catuṣṣaṣṭhi saṃkhyāyāṃ 
dviguṇamaṣṭāviṃśatyadhikaśataṃ tadāṃśatā aṣṭāviṃśatyadhika 
śatāṃśaika bhāga samāna mātrāyugala bindūpeta śūlākṛtiḥ bindu dvaya 
sahitaṃ triśūla bhāga prastārādakṣabindu śūlākṛtiriti kecit vadanti | vyāpinī 
vyāpinī kalā bhāvanīyeti śeṣaḥ | asyāssahasrāditya sadṛśī prabhā anāhata 
śiva eva kartā jñatavyaḥ |

p. 15)

atha ṣaṭśloka pūrvārddhena samānakalāṃ nirupayati ||-

ṣaṭkopeta śatārddha paṃkti daśaka dvandvāvaśeṣāṃśikā sūkṣmāṃgī 
caturaṃguletha samanā pāśānuṣaṃgāvadhiḥ iti | atha caturaṃgule ṣaṭkopeta 
śatārddhapaṃkti daśaka dvandvāvaśeṣāṃśikā sūkṣmāṃgī 
pāśānuṣaṃgāvadhissamanā iti padayojanā | artthastu-

atha vyāpinyantaraṃ caturaṃgule brahmarandhrordhva caturaṃgulādupari 
aṃgulacatuṣṭaya sthāne ṣaṭsaṃkhyā sahitaṃ śatārddha paṃcāśat paṃkti 
daśaka dvandvaṃśa tadvaya māhatya ṣaṭpaṃcā(śa)duttara dviśat bhāgeka 
bhāga mātrāyuktā ata eva sūkṣmāṃgī anati sūkṣma kālaparicchedyā 
pāśānuṣaṃgāvadhiḥ pāśaprasakti paryantā samanāntaṃ pāśajālamunyante 
paraśśiva iti vacanāt samanā samanā kalā bhāvanīyeti śeṣaḥ | yāvanmanaḥ 
pravṛttiḥ tāvatpāśānuṣaṃgaḥ | yadā mano vyāpāra śāntiḥ tadā 
padaprāptiḥ | yathā śataratna saṃgrahe-

yadā manaḥ paratatve labdha lakṣirnilīyate |

p. 16)

tadā hyaśeṣa vijñānaṃ vināśamupagacchatīti ||

sūta saṃhitāyāmapi-

cittavyāpāranāśe tu tadabhāvaṃ surarṣabhāḥ |
sva prakāśena jānāti suṣuptau vedanāmapīti ||

siddhānta dīpikāyāmapi-

abhāve bhāvamāśritya bhāvaṃ kuryānnirāśrayam |
amanaste manaḥ kṛtvā na kiṃcidapi cintayet | iti |

nendriyāṇi na ca prāṇena manedhiṣaṇaiṣaṇā |
nāhamasmi na cātyasmin cittasya pralayena tu |
cittakṣayāt parāvyāptiriti satyaṃ gaṇāṃbike ||

iti ca | prakṛtamanusarāmaḥ-

manasā saha sā samanā iti samanā śabdārtthaḥ |

asyāḥ prastāraḥ bindu dvandva madhyagata ṭakāravat koṭi sūryatulya ṣaṭ | 
atha ṣaṣṭhaślokottarārddhenonmanā kalā nirūpaṇaṃ ca śakti vyāpinī 
samanonmanāṃ kāraṇeśaṃ cāha sā śaktiścaturaṃgule vijayate 
kāpyunmanākhya prabhoriṣṭokti catuṣṭaye hata śivoḥ kalpārka koṭi dyutiriti 
itthaṃ pada yojanā | caturaṃgule unmanākhyā kalpārka koṭidyutiḥ prabhā kāpi 
śaktirvijayate | iṣṭe śakti catuṣṭaye hata śivo vijayata iti | artthastu caturaṃgule 
brahmarandhrordhva gatāṣṭāṃgulo parigata caturaṃgula māne śaktyādīnāṃ 
vilasyordhve khatriveda yugāṃgulamiti vacanāt uparitana yugāṃgula ityarthaḥ | 
kalpārka koṭi dyutiḥ pralayojṛbhat koṭisūrya prakāśa unmanākhyāgata mano 
yasyāssā tathoktā | unmanā ityākhyā yasyāssā unmanākhyā mano vyāpāra 
śāntiprada prabhoḥ paramaśivasya kāpi anitara sādhāraṇī sā prasiddhā śaktiḥ 
parāśaktirvijayate lokottaratvena vartate | nanu manasa ātma tatva caturviṃśatyanta 
śrūtatvāt vidyā tatva saptakaṃ śivatatva paṃcakaṃ ca icchā jñāna kriyā 
śaktiścādi śaktiścātītyavartamānāyāḥ parāśakteḥ kathamunmanātvamiti 
ceducyate | icchā śakti kāryabhūtaṃ īśvara tatvaṃ jñāna śakti kāryabhūtaṃ 
śuddha vidyātatvaṃ kriyā śakti kāryabhūtaṃ śakti tatvamiti ca īśvaratatva 
preraṇāya rāgatatva pravṛttiḥ śuddha vidyātatva preraṇāyāṃ vidyā tatva 
pravṛttiḥ śakti tatva preraṇāyāṃ kāla tatva pravṛttiriti ca | rāgatatvena manastatva 
pravṛtīḥ aśuddha vidyātatvena buddhi tatva pravṛttiḥ kāla tatvenāhaṃhāra tatva 
pravṛttiriti ca mano buddhyahaṃkāra yogātmatatva vyāpāra iti ca | 
sarvāgamārtthaḥ | tasmādicchā jñānakriyākārya bhūtāni sakala tatvānyapi 
tatra manasa icchā śakti svarūpatve siddhānta rahasya sārokta sammati vacanaṃ 
yathā akṣāṇāṃ viṣaya pravṛtti karaṇaṃ saṃcāri śīghraṃ sadā saṃkalpaṃ 
kurute vadhāna jananaṃ tvicchā svarūpaṃ manaḥ | iti | tasmādicchā śakti 
svarūpasya manastatvasya śāntau kriyā jñāna śaktyaurapi śāntireva yuktāḥ | 
icchā śaktau jñāna kriyā śāntiḥ kuta iti ceducyate | parāśakteḥ 
sahasrāṃśādādiśaktessamudbhavaḥ | ādi 
śaktessahasrāṃśādicchāśaktisamudbhavaḥ | icchā śaktessahasrāṃśāt 
jñānaśaktisamudbhavaḥ | jñānaśaktessahasrāṃśāt kriyā śakti samudbhavaḥ 
iti vacanāt jñānakriyorivacchaiva kāraṇaṃ tasmāt kāraṇa bhūte icchāśakti 
śāntau kāryabhūta jñānaśakti kriyā śaktyorapi śāntirityadoṣaḥ | 
tasmādicchā bhāvo jñānakriyayorabhāva eva yuktaḥ ityuktam |

p. 19)

nanu jñānābhāve kathamicchā pravṛttiriti cet satyaṃ | jñānena icchā kriye 
icchayā jñānakriye | kriyayā jñānecche ityanyonyāntargatatvaṃ śaktitrayasya 
sakalāgamābhimatameva | tathāpi satyānanda jñānarūpiṇyāṃ parāśaktau 
icchājñāna kriyāśakti nāmantarbhāva kathanādakhaṇḍa jñāna 
svarūpiṇyāḥ parāśakteḥ sannidhānān prathamamicchā śaktereva jananamiti 
yuktaṃ icchā śaktirūpa manaśśantau sarva vitta śāntirbhavatītyuktaṃ 
unmanyante paraśśiva iti prakṛta manusarāmaḥ | iṣṭe pūrva pratipādite śakti 
catuṣṭaye śakti vyāpini samanonmanākhya śakti catuṣke anāhataśivaḥ śivatatva 
kartā kāraṇeśvara iti śeṣaḥ | dvādaśa kalānāṃ svarūpannirupyate | mano 
vyāpārāśāntau unmanā kalānubhāvaḥ | praśānta mano vyāpārasyātmano 
yadā mano vyāpārassaṃbhavati tadā samanā kalānubhāvaḥ manaso nānāvidha 
vyāpāra iti daśāyāṃ vyāpinī kalānubhāvaḥ | mantroccāraṇodyoga śakti 
sadbhāvānu samaye śakti kalānubhāvaḥ | nāda prāraṃbha samaye nādānta 
kalānubhāvaḥ | nirvikalparūpeṇa mantrāvasāne śrūyamāṇa śabdānu 
sandhāne nāda kalānubhāvaḥ |

p. 20)

binduccāraṇasya tṛtīya bhāgoccāraṇāvasāne nirodhinī kalānubhāvaḥ | 
bindoruttarārddhauccāraṇa daśāyāmarddhacandra kalānubhāvaḥ | viṣakalāyā 
uparyuccāritasya bindoranu sandhānu samaya eva bindu kalānubhāvaḥ | 
anantarammakāroccāraṇe viṣakalānubhāvaḥ | ūkāroccāraṇe 
rasakalānubhāvaḥ | aukāroccāraṇe medhā kalānubhāvaḥ iti sṛṣṭi kramaḥ | 
kathamunmanāmārabhya pūrva pūrva kalāyā uttarottara kalā janyatvamiti 
ceducyate | medhā kāraṇeśvara bhūtasya brahmaṇaḥ rasa kāraṇa viṣṇu 
janyatvaṃ rasakāraṇaviṣoḥ viṣakāraṇarudrajanyatvaṃ viṣakāraṇa rudrasya bīja 
kāraṇa maheśvara sṛjyatvaṃ bindu kāraṇa maheśvarasya arddhacandra nirodhi 
nādanādānta kāraṇeśvara sadāśiva sṛjyatvaṃ arddhacandra 
nirodhinādanādānta kāraṇa sadāśivasya śakti vyāpinī samanonmanā 
kāraṇeśvara bhūtānāhata śiva sṛjyatvaṃ sakalāgama siddhamityevottarottarasya 
pūrva pūrva sṛṣṭyatvamityadoṣaḥ ||

p. 21)

atha laya prakāro likhyate-

mūlādhārasthita kuṇḍalinī śaktinī tasyā japā mantramayasya icchā svarūpasya 
prāṇātmaka śivabīja hakārasya nābhi padma paryantaṃ hakārī rūpatvena 
vyāptiḥ | paścānmedhāyogāt haukāratvena hṛdayakamala paryanta vyāptiḥ | 
bindūccāraṇottarārddha samaye arddhacandrasya vyāptiḥ | bindvavasāne samaye 
nirodhinī vyāptiḥ | evammedhādi nirodhinī paryantammūlādhārotthita sūkṣma 
nāda hakārasya mantrajāpaka kalpita kalāyogaḥ | paścāt sūkṣmatayā sva 
saṃvedyo nādaḥ | tasya nirodhinyā ūrdhvaṃ nādānta sthāna brahmarandhra 
pradeśe layaḥ | nāda layānantaraṃ nādānta kalā svakāraṇaśakti kalāyāṃ 
līnā bhavati | śakti kalā vyāpini kalāyāṃ vyāpini kalā samanā kalāyāṃ 
samanā kalāpyunmanā kalāyāṃ līnā bhavati | unmanā kalāyā anubhavo 
likhyate | pṛthivyādi ṣaṭtriṃśat tatvāni vihāya tatkāla samudbhūtecchā 
jñānakriyābhiḥ śivāntaparāṃ prāpya svayamapi pararūpī sannicchā 
jñānakriyāśca vihāya parayā yogaṃ ca vijñāya yadā tiṣṭhati tadā 
syādunmanā kalānubhāvaḥ |

p. 22)

tadānīṃ paramānanda svarūpasya paraśivasya sākṣātkāraḥ ||
prakṛtamanusarāmaḥ | evaṃ dvādaśakalā nirupaṇam ||

dviraṣṭaka kalopetaṃ prāsādaṃ yo na vindati |

nāsau mantrī navācāryo vṛthā kliśyati karmasthiti vacanāt ṣoḍaśakalā 
prāsādopi pradarśyate | vyāpinī kalayā urddhvaṃ samanā kalāyā adhasthāt 
vyomarūpā anantā anāthā anāśratā iti kalā catuṣṭaya kalpanāt ṣoḍaśa kalā 
bhavati |
vyāpinī samanāntaste vyomagānanta saṃjñake |
anāthānāśratābhyāṃ ca yukto dvyaṣṭakalaśśiva iti vacanāt ||

atha samayasya kalāḥ paṃca viśeṣasyāṣṭakaṃ bhavet iti vacanāt 
paṃcakalāṣṭakalau prāsādau nirupyate || tatra paṃcakalo yathā siddhānta rahasye-

akāraśca ukāraśca makāro bindu nādakam |
hakārasiddhi vikṛtiṃ kalāpaṃcaka mucyate | iti |

aukāra ṣaṣṭha bhāntaiśca bindu vṛttārddha nādakaiḥ |
śaktyā samanayā caiva yuktodyaṣṭakalaśśiva iti |
atrāpi hakārasandhi vikṛtatvamunneyam ||

p. 23)

evamaṣṭakalā prāsādaḥ ||

atha prāsādasyāvasthoccāraṇādi lakṣaṇa vacanāni likhyate-
avasthā yathā bījasyoccāraṇaṃ jāgraṃ svapno bindu parigrahaḥ |
suṣuptirnāda saṃyogāt turyaṃ syācchakti saṃgrahaḥ |
turyāntastu laya sthānaṃ paramehasi paṭhyate | iti |

athoccāraṇa lakṣaṇaṃ-

sthūlaṃ sūkṣmaṃ paraṃ jñātvā karma kuryādyathepsitam |
sthūlaṃ śabda iti proktaṃ sūkṣmaṃ cintāmayaṃ bhavet |
cintayā rahitaṃ yattu tatparaṃ ceti kīrtitam | iti

āṇava śākta śāṃbhava bhedācca tridhoccāraḥ-

dhyāna sthānādhināthoccāraṇa samucito

yo bhavedāṇavosau cintāmātrastu śāktasmaraṇa 
samuditaśśāṃbhavaścitsabheśa iti ||

ādhi bhautika mādhyātmikamādhi daivikamityatitraya sthūlaṃ varṇākṛtiṃ 
vidyāt sūkṣmantacchabda ucyate | varṇābhimāninaṃ yattu tatparaṃ ceti kīrtayet | 
prastāra vistārastai mityānu sandhānaiḥ paṃcāvasthāṃ varṇayati | atra 
kalānāṃ trikoṇa halā kṛti triśūlā kṛtyādinā lekhanaṃ prastāraḥ ||

p. 24)

atha vistāraḥ-

dhāma liṃgāṃga berādi saptayoni ṣaḍadhvasu |
ādhi bhautepi cādhyātme vistāro darśanammanoriti ||

nistāro mantrāṇāṃ trikala paṃcakalāṣṭakalā dvādaśa kalatvena hrasva dīrgha 
plutānāntāścatvāraste krameṇa tu | iti vacanāt siddham |

na nidrā caiva citsvapno na śabdādyā na jāgaraḥ |
cinmātraṃ tatparaṃ jñeyaṃ tyāga grahaṇa varjitam || iti

anusandhānamidam | adhastaimityaṃ manaścakṣudvayorvṛttiḥ proktau hi śaśi 
bhāskarau |
candrārka nāśe yajanaṃ sarvasiddhikaraṃ paramiti ||

uccāraṇādi paṃcāvasthā yathā-

sthūlaśabdagatireti bindunāṃsopi nādamayameti śaktitām |
śaktirapyanulayena citpadantallayo na bhavataḥ prasādata iti ||

athātmamantranāḍī ||

athātma mantreśa nāḍī śakti vyāpinī samanā tatva saṃjñaka saptasamarasā 
yathā-

ātmanyādau samaraso mantro jñeyo dvitīyakaḥ |

p. 25)

tṛtīya nāḍi saṃjñastu śaktau paścāccaturtthakam |
paṃcamo vyāpinī sthāne ṣaṣṭhastu samanāśramaḥ ||

tatve samaraso devi saptamastu vidhīyate |
śiṣyātmanastu saṃgṛhyaṃ pūrvokta vidhi mārgataḥ ||

paścādātmani saṃpūjya lolībhūtaṃ vicintayet |
brahmā viṣṇuśca rudraśca īśvaraśśiva eva ca ||

tasmāt samuccarennādo yāvat śaktau layaṃ gatam |
śaktimadhye gato nādaśśaktyātyā tu vidhīyate ||

sarva śakti mayantatra sarvasamarasaṃ bhavet |
tadūrdhvaṃ vyāpinī vyāpyā sarvatanmayatāṃ vrajet ||

tadūrdhvaṃ samanāṃ prāpya tanmayatvaṃ vrajetpunaḥ |
adhvānaṃ vyāpya sarvantu samarasyena saṃsthitaḥ ||

yatra yatra mano yāti jñeyaṃ tatraiva cintayet |
evaṃ samarasa prokto viṣuvantu nibodhame ||

atha prāṇa mantranāḍī praśānta śaktikāla manassaṃjñaka saptaviṣuva 
lakṣaṇāni yathā-

prāṇo mantrastato nāḍī praśāntaśśaktireva ca |
kālomaraśva viṣavaṃ pravibhāstaducyate ||

ātmānantu manaḥ prāṇe saṃyojya viṣuvaṃ bhavet |
mantramuccārayedyāvat yāvatnānyamanā bhavet ||

p. 26)

sarvāsāmeva nāḍīnāṃ madhye vāsaṃ vyavasthitā |
suṣumnā nāḍisaṃjñāyā nāḍīśaktyā śivaṃgatā ||

tatra pravāhayennādannāḍī viṣuvamucyate |
praśāntantu mano jñeyaṃ praśāntendriya gocaram ||

praśāntastimite jñeyastimito niścalasmṛtaḥ |
tuṭiṣṣoḍaśikāyāntu prāṇasyānte vyavasthitā ||

prāṇayeṣantridhākālaṃ kṛtvā caivaṃ tyajetpunaḥ |
aparaśśaktimūrddhastho vyāpinyāntu dvitīyyakam ||

tṛtīyassamanā sthāne kālyaṃ viṣuvamucyate |
unmanā parato devī tatrātmānanniyojayet ||

tasminyuktastadāhyātmā tanmayastu prajāyate |
viṣuvaṃ vidhivat jñātvā ko na mucyeta bandhanāt ||

iti prāsāda ṣaṭślokyā vyākhyānaṃ likhitammayā |
samyagālocya vibudhaḥ ko na mucyeta bandhanāt ||

iti ṣaṭślokaṃ vyākhyanaṃ samāptaḥ ||


śrīgurubhyo namaḥ ||

mīnākṣi śiva sundara pāṇya svāmine namaḥ ||

śivajñāna bodham

|| sūtraṃ ||

strī punnapuṃsakāditvājjagataḥ kāryadarśanāt |
hasti kartā sasṛtvaitat sṛjatyasmāt prabhurharaḥ || 1 ||

anyassan vyāptinonanyaḥ kartā karmānusāraḥ |
karoti saṃhṛtiḥ puṃsāmājñayā samavetayā || 2 ||

netito mamanodrekā dakṣo parati bodhataḥ |
svāpo nirbhogato bodho bodhṛtyādastyaṇustanau || 3 ||

ātmāntaḥ karaṇādanyopyanyato mantribhūpavat |
avasthā paṃcakastasyānmalaruddha svadṛk kriyaḥ || 4 ||

vidantyakṣāṇi puṃsārtthānna svayaṃ sopi śaṃbhunā |
tadvikāri śivaścenna kānto yāvat satannayet || 5 ||

adṛśyaṃ cedasadbhāvo dṛśyaṃ cejjaḍimā bhavet |
śaṃbhostadvyatirekeṇa jñeyaṃ rūpaṃ vidurbudhāḥ || 6 ||

na cit citsannidhau kintu na vittaste ubhemithaḥ |
prapaṃca śivayorvettāyassa ātmā tayoḥ pṛthak || 7 ||

sthitvā sahendriya vyādhaistvānnavetsīti bodhitaḥ |

p. 29)

śaktyaitān guruṇānanyo dhanyaḥ prāpnoti tatpadam || 8 ||

ciddṛśātmani dṛṣṭvośityaktvā vṛtti marīcikām |
labdhvā śivapadaṃ cāyā dhyāyet paṃcākṣarīṃ sudhīḥ || 9 ||

śivenaikyaṃ gatassiddha tadadhīna svavṛttitaḥ |
malamāyādyasaṃpṛṣṭo bhavati svānubhūtimāt || 10 ||

dṛśo śarśayite vātmā tasya darśayitā śivaḥ |
tasmāt tasminparāṃ bhaktiṃ kuryādātmopa kārake || 11 ||

p. 30)

muktaiḥ prāpya satasteṣāṃbhajedvarṣaṃ śivālayam |
evaṃ vidyā śivajñāna bodhe śaivārttha nirṇayaḥ || 12 ||

śivajñānabodhasūtraṃ-

prāsādaṃ paṃcadhā proktaṃ tadbhedaṃ vakṣyate kramāt |
śuddhamūlantathā tatvaṃ ādirātmā ca paṃcadhā ||

śuddhaṃ haṃ | mūlaṃ hrauṃ | tatvaṃ haṃ | ādi hauṃ | ātmā haṃsaḥ | oṃ 
hāṃ haṃ śivāya namaḥ || oṃ hāṃ hauṃ śivāya namaḥ | oṃ hāṃ haṃ 
śivāya namaḥ | oṃ hāṃ hauṃ śivāya namaḥ | oṃ hāṃ hauṃ saḥ śivāya 
namaḥ ||

mūlamāvāhane naiva tattat brahmaṣaḍaṃgakam |
tattatsadyena pādyantu vāmenācamanīyakam ||

aghoreṇāmbarandatvā bhūṣaṇaṃ puruṣeṇa tu |
arghyamīśāṃkareṇaiva gandhaṃ vai hṛdayena tu ||

śirasā kusumandadyāt dhūpantu śikhayā dadet |

p. 31)

dīpantu kavacenaiva netre ārātriko bhavet ||

mukhe puṣpantu samṛjya astrantu upacārake |

sadyojātāya namaḥ āvāhanaṃ | vāmadevāya namaḥ iti sthāpanaṃ | aghorāya 
namaḥ sannidhānaṃ | tatpuruṣāya namaḥ sannirodhanaṃ | īśānāya namaḥ 
avakuṇṭhanaṃ | sammukhīkaraṇaṃ | suprasannaṃ |

varadaṃ ||

paṃcabrahma-

īśānāya namaḥ | tatpuruṣāya namaḥ | aghorāya namaḥ | vāmadevāya namaḥ |  
sadyojātāya namaḥ || 5 ||

ṣaḍaṃgaṃ-

hṛdayāya namaḥ śirase svāhā śikhāyai vaṣaṭ kavacāya huṃ | netratrayāya 
vauṣaṭ astrāya phaṭ || 6 ||

sadyojātāya namaḥ iti pādyaṃ vāmadevāya namaḥ ācamanaṃ | aghorāya 
namaḥ ambaraṃ | tatpuruṣāya namaḥ bhūṣaṇaṃ | īśānāya namaḥ hṛdayāya 
namaḥ iti gandhaṃ śirase namaḥ puṣpaṃ śikhāya namaḥ dhūpataṃ | kavacāya 
namaḥ dīpaṃ | netratrayāya namaḥ ārātrikaṃ | astrāya namaḥ mukhe puṣpaṃ || 
16 ||

śubhamastu || subrahmaṇya gurave namaḥ

āvāhanaṃ sthāpanaṃ ca sānnidhyaṃ sannirodhanam |
sammukhīkaraṇaṃ caiva avakuṇṭhanameva ca |

p. 32)

suprasannaṃ ca varadaṃ aṣṭamudrāḥ prakīrtitāḥ ||

namostu sthāṇu bhūtāya jyotiliṃgāvṛtātmate |
caturmūrti vapucchāyā bhāsitāṃgāya śaṃbhave ||

dhvani mantraṃ

śivaśivacaraṇaṃ śivānandaṃ śiva śivāya namaḥ ||

prāsādamantraṃ ||

śrīmatskandagurośśivena kathitaṃ prāsāda mantro yathā
prāṇo medhā kṣamākhyastuduparigaralaścetanārddhobjamūrdhvam |
daṇḍa syātparatastu śaktiraparā jñeyonmanānte śivo vācyaśśakti kalastathā 
śaśikalopyevaṃ vivasvatkalaḥ ||

gurūṇāmmadhye subrahmaṇyasyāpi gurutvādvā agastyādīnāṃ gurutvena vā 
gurorityuktaṃ bhavati | anena subrahmaṇyasya gurutva viśeṣaṇena guruṇāmeva 
prāsādamanvopayogaḥ nānyeṣāmiti dyotitam ||
śivo śrīkaṇṭha parameśvareṇa prāsādaḥ kathitaḥ varṇataḥ svābhimataḥ iti 
bhāvaḥ atra prāsāda śabda nirvacanaṃ śuddhākhyāyāmuktaṃ | tadyathā-

prāśabdasyācchivajñānaṃ sāśabdo gatirucyate |
daśabdomatsvarūpaṃ syāt prāsādamabhidhīyate ||

jñānena muktidaṃ yasmāttasmāt prāsāda ucyate |
śivaṃ jñānāt parajñānantatsamaṃ ca na vidyate ||

etat paramaṃ jñānaṃ prāsādaṃ ceti kīrtitam |

sārddhatriśaktyā prāsādalakṣaṇamuktaṃ tadyathā-

ṣaṣṭhaṃ trayodaśāntaṃ ca paṃcame viniyojayet |
śivantantu vijānīyānmantra mūrtissadāśive ||

tathā sarvajñānottare-

prāsādaṃ ṣaṣṭha saṃyuktaṃ punaṣṣaṣṭhānta yojitaḥ |
śivaśakti samāyuktaṃ mūlamantramihocyate | iti

tamevātra darśayati yathetyādinā prāṇaharaḥ medhā aukāraḥ kṣamā ūkāraḥ 
tadupari tadūrdhvaṃ garalaṃ viṣaṃ makāraṃ | cetanā binduḥ | tathā mantra 
nikhaṇḍau-

gagana kuṭilaṃ śūnyaṃ vyoma māyā śivatvannabhasalakulī lakṣmī paṃcakaṃ 
prāṇaghoṣaḥ prāṇa śabdena hakārākṣaramucyate |

aukāro darśanāntaṃ ca colkāmukhyā parastathā |
anvāhāryaścaromedhā hṛṣīkeśo janārdanaḥ ||

medhāśabdena aukāra ucyate
paṃcamaṃ cetanā sumanāmūrdhnaḥ kathyate tu vidhistathā |

cetanā śabdena bindurucyate iti | paryāya krameṇamantavyāmādi 
navātmakatvānnavasaṃkhyā lakṣyate | tatsaṃkhyābhiḥ kalādiryuktaśśivaḥ 
vācyā uktaprakāreṇa vācyaḥ | kalaśśiva iti bhāvaḥ | tathāgamaḥ-

sāntammedhā ca ṣaṣṭhaṃ ca bhāntaṃ bindvarddha candrake |
nādastadurddhvagā śaktirunmanānavadhā śivaḥ || iti

vakṣyamāṇa prakāreṇa śaśikalaṣṣoḍaśakala prāsādaśśivo vācyaḥ | evaṃ 
vakṣyamāṇa prākāreṇa vivasvatkalaḥ dvādaśakalā prāsādaśśivopi vācyā 
ityanvayaḥ | viṃśati ṣoḍaśadhā bheda dvādaśandaśadhā nava 
aṣṭamaḥ ṣaṣṭhamaḥ paṃcākalā iti bhedāt prāsādoṣṭavidhaḥ | aṣṭau prāsāda 
bhedassyāt śivamantraṃ sadā japet | itthamaṣṭavidha prāsāda madhyasthamevaṃ 
prāsādatrayaṃ prastutaṃ

sakalaṃ niṣkalaṃ śūnyaṃ khalaḍhyaṃ kamalaṃkṛtam |
kṣapaṇaṃ kṣamayantasthaṃ kaṇṭheṣyaṃ cāṣṭamaṃ smṛtam ||

ityevamaṣṭavidha prāsādamadhyagantatsvarūpa viniyogādikamuttaratra 
granthakāra eva vasyati | tatsvarūpamuttaratra vakṣyāmaḥ |

tataḥ dvādaśakalā prāsāda mantroddhāra vidhimāha-

śūnye caṇḍāśukoṇe paśurapi ca tato lambanāddhābjarodhi-
rdaṇḍoddaṇḍānta śakti hyupari ca samanā conmanā vyāpikāṃnyā |
arkāṃśe vyāpikānte viyadapi ca ghanānanta saṃjñā * * * * * * *
* * * * * * denāśrite vā prābhiva samanā ṣoḍaśāṃśe tathānyā || ityādi śloka

catuṣṭayaṃ sragdharā vṛttaṃ | śūnyahakāre tathoktaṃ-

tādaṃ guhyaṃ paraṃ jīvo dehī bhūtaṃ ca paṃcamam |
sāntaṃ tatvānta bhūtāntaṃ śivārṇaṃ śaktyamavyayam ||

ete paryāya nāmāni hakārasya vidhīyate |
vāṅmanotīta bhāvatvāt śūnya ceti prakīrtitam ||

anyeṣāṃ nirvacanaṃ tatraivoktaṃ grantha vistāra bhayānna likhyate | 
caṇḍāṃśuḥ ādityaḥ anena akārākṣara ucyate | tathā nikhaṇḍuḥ |

akāro viṣṇurādityo vāsudevo mahābalaḥ |

p. 36)

śrīkaṇṭho narakādistu brahmī pu.yodarākṛtiḥ | iti |

koṇaṃ ukāraḥ | ūkārasya dīrgha koṇatvā dukārasya hrasva koṇatayā koṇa 
śabdasya vācyatvaṃ nikhaṇḍuḥ | ātmā makāraḥ | tataḥ anantaraṃ | laṃbanā 
binduḥ | arddhābjaṃ khaṇḍacandraḥ | rodhinī rodhi | daṇḍo nādaḥ daṇḍāntaḥ 
nādāntaḥ śakti vāmapārśva binduyukta sīrākṛtiḥ | tadupari śakterūrdhvaṃ 
sasamanāsonmanā anyāvyāpikā samanāsahitā vyāpikā śaktiḥ | vyāpikā 
samanā conmanā ca ityarthaḥ | itthamaṃkārāṃśe dvādaśa kalā prāsāde śivo 
vācya ityānuṣaṃgaḥ | tathoktam-

akāraśca ukāraśca makāro bindureva ca |
arddhacandro nirodhī ca nādo nādānta eva ca ||

śaktiśca vyāpinī caiva samanā conmanā tathā |
samanāntaṃ pāśajālaṃ unmatyante paraśśivaḥ ||

atha ṣoḍaśakalā prāsādaḥ ||

vyāpikānte vyāpikāyāḥ ante akārākṣaramārabhya vyāpikā śaktyanta 
dvādaśa kalā pūrvavat grahaṇaṃ tadupari ghanāviyat vyoma saṃjñā ananta 
saṃjñā anāthā anāśratā etaccatuṣṭaya grahaṇaṃ madhye prāgiva tadupari 
pūrvavat |

p. 37)

sasamanā samanā sahitā anyā unmanā dvādaśakalā prāsādavadupānte 
samanānte unmanetyarthaḥ | itthaṃṣoḍaśāṃśe prāsādaśśivo vācya 
ityanuṣaṃgaḥ | na thoktaṃ siddhānta rahasye-

samanā vyāpikāntasthe vyomāṃgānanta saṃjñake |
anāthānāśratetyevaṃ jñeyo hyaṣṭa kalaśśivaḥ || iti |

tathā sarvamuktaṃ-

akāraśca ukāraśca makāro bindureva ca |
arddhacandro nirodhī ca nādo nādānta eva ca ||

śaktiśca vyāpinī caiva samanā conmanā tathā samanāntaṃ pāśajālaṃ 
unmanyante paraśśivaḥ |

evaṃ ṣoḍaśadhā bhedaḥ kalā prāsāda ucyate | iti ||

caṇḍāṃśu śabdena tatpraveśa vahni lakṣaṇayā vahni śikhāprabhava medhā 
bhūtasya aukārasya grahaṇe koṇapadena dīrghakoṇa bhūtasya ūkārasya grahaṇe 
sati aukāra ūkārādi prāsādopi sūcitaḥ | taduktaṃ prāsādopaniṣadi-

paṃcadīrghaṃ mṛtyurūpaṃ bhūṣaṇaṃ bindurūpa ca |
khaṇḍacandro nirodhī ca nādo nādānta eva ca ||

p. 38)

śaktiśca vyāpinī sūkṣmā samanā conmanā tathā |
samanā vyāpikāntasthe vyomāṃgānanta saṃjñake ||

anāthā anāśratā devī kalārūpaṃ śivātmakam |
atha kalānāṃ mātrā krameṇa mātrā lakṣaṇaṃ nirūpayati-

tridvaikārddha tadarddha taddala kalāṃ dvandvāgni vedādhvabhi-
ssarpākṣīndukava padma bāṇa yugalairmātrairmano mātrayā |
yukte tvarkāṃśakaika trikatrikavirabhādannareṣu triśūnyaṃ
bhūvastvaikaika hāneriti khalu gurubhi jñāyate śūnya ṣaṭkam || iti |

trisraḥ dviḥ dve eka eka saṃkhyā mātro iti śeṣaḥ |
arddha ekārddhaṃ tadarddhaṃ pādaḥ taddalaṃ pādārddhaṃ 
kalāṣoḍaśāṃśaḥ dvandvāgni dvandvadvayameka mekasthānagataṃ agnitrayaṃ 
daśasthānaṃ dvātriṃśāṃśa vedādhvabhiḥ vādāḥ catvāraḥ adhvanaḥ | ṣaṭ 
catuṣṣaṣṭhisakhyāṃśamityarthaḥ | sarpākṣīndukaḥ sarpāḥ anantādyaṣṭa 
mahānāgā ityarthaḥ ekasthānamiti | akṣidvayaṃ daśasthānamidaṃ 
aṣṭāviṃśatyadhika śatāṃśalamityarthaḥ |

p. 39)

padmabāṇa yugalaiḥ padma ṣaḍadhvā bāṇāḥ paṃca yugalaṃ dvayaṃ | 
anena ṣaṭpaṃcāśadadhika dvi * * * * śakamityartthaḥ | itthaṃ krameṇa 
saṃkhyātaiḥ prathama kalāṃśamārabhya samanāntagairmātraiḥ mātrābhiḥ 
manomātrayā unmanā gatatayā avyapade śamātrayā sahiterkāṃśe 
dvādaśakalā prāsādeyaṃ mātrākramaḥ | aukāra ūkārādi prāsāda eva |
akāra ukārādau tu candra yugma tadarddhetyādinā pūjāstave jñāna 
śivācāryairukta kramaugha tu saṃdheyaḥ |
ubhayatrāpi sammati ruttaragranthe pradarśayiṣyate ||

aukāraṃ | ūkāraḥ | makāraḥ | binduḥ arddhacandraḥ | nirodhi nādaḥ | 
nādāntaḥ śaktiḥ vyāpinī samanā unmanā |

asya mano mātreti kecidvadanti | tadupari śūnyaṃ śivaṃ |

p. 40)

prāsāde śūnya ṣaṭkamāha-

trikatrika virahādantareṣu madhyeṣu triśūnyaṃ śūnyatrayaṃ bhūyaḥ punaḥ 
ekaika hāneḥ ekaikasya hāneḥ vyāpinī virahādekaṃ caturtthaṃ śūnyaṃ 
samanā virahāt paṃcamaṃ śūnyaṃ unmanā virahāt ṣaṣṭhaṃ śūnyaṃ evaṃ 
śūnya ṣaṭka muktaṃ bhavati | ebhiḥ sarvairupādhibhiśca śūnyatvāt 
paraśśivassarva kalā hīna iti yāvat idaṃ śūnya ṣaṭkaṃ uparitriśūnyaṃ 
gurubhirācāryaiḥ jñāyate | anena prāsāda parijñānavatā cāryeṇa deṣa 
śravaṇa kadācet niśvāsa vitadhā paṃ jñau prakhyātaṃ | tadeva nāstīti nānye 
kathitaṃ bhavati | nyetītyartthaṃ śūnya ṣaṭka jñānasya guruṇā śiṣyaṃ 
śūnya ṣaṭkānta saptame aśūnye bhāvakṣayagate śuddhe yojayediti bhāvaḥ | 
tathoktaṃ-

medhādikākākhya kalāsu madhye trika trikāṇāṃ viraha triśūnyam |
ekaika hānerupari triśūnyaṃ śūnyātparaṃ yojaya dhāma śaivam ||

tathā lalita bhede-

p. 41)

ūrdhva śūnyamadhaśśūnyaṃ madhyaśūnyaṃ tṛtīyakam |
śūnyatrayaṃ ca laṃkhyeta tadadho madhya ūrdhvata ||

caturtthaṃ vyāpinī śūnyaṃ samanāyāntu paṃcamam |
unmanāyāntathā ṣaṣṭhaṃ ṣaḍete śūnyadhā smṛtāḥ ||

tatvenādhiṣṭhitāssarve suśrayā api siddhidāḥ |
ṣaṭśūnyāni tu saṃtyajya saptame tu layaṃ kuru ||

tat śūnyantu paraṃ sūkṣmaṃ sarvāvasthā vivarjitam |
aśūnyaṃ śūnyamityuktaṃ śūnyaṃ cābhāva ucyate ||

abhāvastu taduddiṣṭo yatra bhāvaḥ kṣayaṃ gataḥ |
sattāmātraṃ paraṃ śuddha tatpadaṃ kimapi sthitamiti |

kālottare-

svarūpa śūnyantaditi śivameva sadā bhāvet |
samādhiretat vijñeyaṃ śāstra vidbhirudāhṛtam |

niśvāse-

tena jñānena saṃjñeyā dīkṣānugrahakṛt bhavet |
anyathā tu gurorjñeyo na dīkṣā na ca muktayaḥ ||

tadanu dvādaśa kalāprāsādānāṃ praptāra vidhimāha-
ghoṣā medhā kṣamākhyo viṣamatha ca tataścetanā candra khaṇḍaṃ
tryaśraṃ dṛśvṛtta sīroruṇa kiraṇa halassendu sīraḥ krameṇa |

p. 42)

vṛttārkā triśikha dviviṃba kalitā rekhā dvikubjonmanā
sākārammatasā smarendu vikalā pratyekamarkā śive || iti ||

ghoṣaḥ śivajī hakāraḥ medhaukāraḥ kṣamākhyaḥ ūkāraḥ viṣaṃ makāraḥ | 
atha ca tataḥ cetanā binduḥ || 0 || candrakhaṇḍaṃ arddhacandraḥ | tryaśraṃ 
trikoṇaṃ | nirodhīdrade | vṛttasuraḥ dṛkcandraḥ atrinetraja vāmapārśva binduriti 
vṛttaṃ bindudṛk vṛttābhyāṃ yuktaḥ sīraḥ halaḥ dṛgvṛtta sīraḥ anena nāda 
ucyate | aruṇa kiraṇa halaḥ aruṇa kiraṇaḥ ādityaḥ dakṣiṇa pārśvabinduḥ | 
tadvyātto halaḥ | anena nādāntasya grahaṇaḥ | sendu sīraḥ vāmapārśva 
binduyukta sīraḥ | anena śakti kalāyāḥ prastāro darśitaḥ | vṛttārkaṃ triśikhaṃ 
dakṣiṇa bindu yukta tridaṇḍaṃ triśūlaṃ vā | athavā dvibiṃba kalitā dvikubjā 
rekhā vyāpinī dakṣiṇa vāma bindu dvaya yuktā dvivaktrā rekhā samanākalā 
bindu vilasadṛju rekhā kṛtirunmanā kalā evaṃ krameṇa arkeśive dvādaśakalā 
prāsāde pratyekaṃ kalā sākāraṃ taduktākāra sahitaṃ yathā bhavati tathā 
manasā smaret |

p. 43)

ukta prakāreṇa kalānāmākṛtayaḥ smaryā ityarthaḥ | taduktaṃ pūjāstave-

ādi paṃcama mṛtyabhūṣaṇa candrakhaṇḍa guṇāśradṛk
bhānugadhvani sīra bhāskara senduvṛtta halākṛtiḥ |
sāṃśumattriśikhi dvibiṃba gata dvikubjaka unmanaḥ
pātunassakalo parassakalākalastva kalaśśivaḥ || iti ||

asyārtthaḥ prapaṃca namasya vyākhyāne draṣṭavyaḥ ||

* * * * * * * * * maṣṭāṃgulamāyatam |
dvādaśāṃgula vistīrṇaṃ sitapadmaṃ vicintayet ||

dharmajñānantathānālaṃ vairāgyaṃ karṇikā guha |
* * * * * * * * * petaṃ karṇikā kesarairyutam ||

tatpadaṃ karṇikāmadhye liṃgaṃ maṇi mayaṃ bhavet |
prakṛtaṃ bhāvamutsṛjya śivau * * * * * * * * * * ||

* * * * * * mateṣu daleṣvaṣṭau oṃ śivāya namonamaḥ |
indrādīśānaparyantaṃ nyasedaṣṭākṣaraṃ kramāt ||

p. 44)

tataśśive * * * * * * * triṃśatkalāmayam |
hṛdaye yajanaṃ kāryaṃ nābhau homaṃ prakalpayet ||

tatheśvarantu bhrūmadhye dhyāyet * * * * ram |
hṛtpadme kalpayeddevaṃ paṃbrahma kalāmayam ||

brahmāṃgaṃ vinyasetpūrvaṃ vidyāṃgāni tato nyaset |
* * * * * * * mātramacalaṃ dhyāyedoṃkāramīśvaram ||

āsanāni ca sarvāṇi tathaivāvaraṇāni ca |
hṛtpadme kalpayedvidvān atho * * * bhet ||

gandhādyairupacāraistu manasā kalya pūjayet |
vārijaṃ salilaṃ jñeyaṃ saumyaṃ ghṛtapayo dadhi ||

āgne * * * * pādyaṃ vāyavyaṃ candanādikam |
pārtthivaṃ kandamūlādyaṃ vānaspatyaṃ phalādikam ||

prājāpatyaṃ yadannādyaṃ śraddha * * * * * * puṣpagam
ityetairaṣṭabhiḥ puṣpaiḥ śivaṃ saṃpūjayet sadā |
paṃcākṣarī tasya nāda śikhā taddanilayassaṃsargato la * * raṇa mano 
bindunābhi hṛdyopadmake sthitaḥ |

mano madhye layaṃ vāyu mano bindau layaṃ gataḥ |
ekīkāra samādhī syāt sat * * * drahikaḥ ||

vācāsiddhi manosiddhi bhavedyogī paraśśivaḥ |

p. 45)

kriyā jñāna tadecchā ca tritatvādhiranammannaḥ |
nābhau hṛdayamūle ca * * * * * * * * * * * ca kṣaṇaḥ |

jñāna madhye kriyālīna jñānaścāya layaṃgataḥ |
icchā śakti layo yatrassadeśe paramaśśivaḥ ||

kuṇḍalyā * * * * * bheradhaḥ prakīrtitaḥ |
aṣṭavartulamevantu kuṇḍalī nāga saptavat ||

nābherūdhvaṃ bhavetpadmaṃ tadākārābjavat smṛtam |
* * * * laṃ yogapīṭhamadho mukham ||

tasya madhye sthito jīvassūryakoṭi samaprabhaḥ |
tanmadhye tu samākhyātaṃ sūrya somāgni maṇḍalam ||

* * * * * * to devo sūryāyuta samaprabham |

* * * * * * * *nyaṃ vyāpinī virahā dekaṃ caturthaṃ śūnyaṃ | samanāvirahāt 
paṃcamaṃ śūnyaṃ | unmanāvirahāt ṣaṣṭha śūnyaṃ evaṃ * * * * bhavati |

ṣaṭśūnyāni tu santyajya saptame tu layaṃ kuru |
tat śūnyaṃ tu paraṃ sukṣmaṃ sarvāvasthā vivarjitam
aśūnyaṃ * * * mityuktaṃ śūnyaṃ cābhāvamucyate ||

abhāvastu taduddiṣṭo yatraṃ bhāva kṣayaṃgataḥ |
saṃjñāmātraṃ paraṃ śuddhaṃ tat * * * * vistitamiti ||

tatvenādhiṣṭhitāssarve suśrayā api siddhidāḥ |

p. 46)

svarūpa śūnyantaditi śivameva sadā bhavet |
samādhi * * * trayaṃ yathā śāstramudāhṛtam ||

tena jñānena saṃjñeyāndīkṣānugraha kṛtbhavet |
anyathā tu gurojñeyo * * * ca muktayaḥ ||

vātule paṃcākṣarī tasyanāda śikhā taddaniyassaṃ santato lakṣyate |

samīraṇa manobiṃ * * * * * hṛdvyomake sthitaḥ |
mano madhye layaṃ vāyu manobindulayaṃ gataḥ ||

ekīkāra samādhī syāt satbhāvo * * * hikaḥ |
vyāpinī samanāmārge unmanyante layet saha |

vācāsiddhi manosiddhi bhavedyogī paraśśivaḥ |
nābhau hṛdayamūle ca kalpayettu vicakṣaṇaḥ ||

jñānamadhye kriyā * * * śyādha layaṃgataḥ |
icchā śakti laye yatra sadeśa paramaśśivaḥ ||

tadanu-

ghoṣo medhā rasaka * * * ndvarddha candrakaiḥ |
rodhinī nāda nādānta śaktī ca vyāpinī tathā ||

samanā conmanā caiva * * * * * * * dhā smṛtā |
samanā vyāpikāntasthe vyomāṃgānanta saṃjñake ||

anāthā nāśratetyaiva jñeyodyaṣṭa kalaśśivaḥ |

p. 47)

samanāntaṃ pāśajālaṃ unmanyante paraśśivaḥ ||

medho nādānta paryantaṃ kalā vasuva ucyate |
tadante śakti paryantaṃ kalānandamayaṃ smṛtam ||

unmanyāntaṃ ravi kalā prāsāda caiva cocyate |
sṛṣṭi sthiti viśeṣeṇa saṃhāraṃ ceti bhāvayet ||

yajane kendu saṃcāre niṣphalantu tamāpnuyāt |
candrārka nāśe yajanaṃ sarvasiddhi karaṃ śubham ||

ūrdhva prāṇastvathārka syādadhaḥ prāṇastu candramāḥ

tayornirodhanaṃ kuryāttaddhi candrārka nāśanam |
divārātraṃ parityajya kathaṃ saṃpūjayedguruḥ ||

sarvabhūtamanaścakṣurvṛttiśau śaśi bhāskarau |
manasābhidyate cakṣuḥ dṛṣṭibhyāṃ bhidyate manaḥ ||

dṛṣṭibhyāmīkṣaṇanneṣṭamanyatraiva prajāpate |
tasmātsarva prayatnena eka cittena dhīmatā ||

īkṣannāsāgra dṛśyantu dehadīrghantu tat ṛju |
rucirāsanamākhyātaṃ sarva pūjā hitaṃ viduḥ ||

daśadikṣvastra mantreṇa digvirodhanamārabhet |
prāṇāyāmatrayaṃ kṛtvā pratyekandaśa mātrakam ||

apāne juhvati prāṇaṃ prāṇāt praṇavayettataḥ |
prāṇāpāna samāyogāt prāṇāt praṇavamucyate ||

p. 48)

recakaṃ pūrakaṃ caiva kuṃbhakaṃ ca krameṇa tu |
audaraṃ vāyumaṃgalyaṃ nāsikā pīḍya recayet ||

dṛḍhavat pūrayet samyak jaṭhare bāhyavāyunā |
pūrakantu samākhyātaṃ paścāt kuṃbhakamucyate ||

antarbahisthitaṃ vāyuṃ na gṛhṇāti na muṃcati |
pūrṇa kuṃbhasamaṃ yasmāt tasmātkuṃbhakamucyate ||

antarbahisthitaṃ vāyurna gṛhṇāti na muṃcati |
pūrṇakuṃbhasamaṃ yasmāttasmātkuṃbhakamucyate ||

recakāditrayaṃ proktaṃ sarvadoṣa nivāraṇam |
prāṇāyāmātparaṃ punyaṃ na bhūto na bhaviṣyasi ||

guruprasāda hīne ca tatphalaṃ naiva labhyate |
kramātpāśupatāstreṇa chedayet granthi paṃcakam ||

jānugranthintathā pūrvaṃ nābhirgranthi dvitīyakam |
tṛtīyantu gala grandhiścaturtthantu lalāṭake ||

paṃcamantu śirograndhiḥ chedayettu tadastrataḥ |
kṛtvā kāyandahetpaścādyattenaiva trikoṇake ||

p. 49)

ātmānaṃ gṛhya saṃhāra mudrayā vigrahāśrayam |
śivāgre vyomake śuddhe śivatatve niyojayet ||

lalāṭādi śikhā sthānaṃ vīṇā daṇḍakamucyate |
vīṇādaṇḍantathā sthānaṃ śikhāgre dvādaśāṃgulam ||

tadūrdhve praṇavaṃ cintayemmṛta rūpakam |
pādāṃguṣṭhātsamārabhya dehe yāvacchirontakam ||

jvālāmālā samāyuktaṃ śarīraṃ dagdha rajjuvat |
prakriyāntasthamamṛtaṃ sravantaṃ cintayedbudhaḥ ||

praṇavaṃ śvetakamalaṃ yogapīṭhamatho mukham

cintayedamṛtantasmin suṣumnābhinnamastakam |
āpūryantu tato dhyāye dātmāna mamṛtena ca ||

ātmānamānayeddhīimān evaṃ śivatanuṃ smṛtaḥ |
ādhāre tvat samudbhūta kukṣiraktābhi maṇḍitaḥ ||

māṃsaṃ hṛdaya madhye ca medastu kamaṇḍale |
asti janma kaṭidvāre majjā bhrūmadhyago bhavet ||

śuklaṃ cakṣuṣi nāsānte brahmarandhre vicintayet |
ādhāra māsanaṃ proktaṃ ādheyaṃ paramaśśivaḥ ||

nādoliṃgamiti prokto bindu pīṭhamiti smṛtam |
na śivena vinā śaktirna śaktiṃ rahitaśśivaḥ ||

puṣpeṣu gandhavat jñeyaṃ tileṣu tailavattathā |

p. 50)

dehe ca prāṇavacchaktiḥ yuktantasmāt prapūjayet |

sarvajñānottare mādi navātmakatvānnava saṃkhyā lakṣyate tathāgamaḥ-

sāntammedhā ca ṣaṣṭhaṃ ca bhānta bindvarddha candrake |
nādastadūrdhvagā śakti unmanā navadhā śivaḥ | iti |

vakṣyamāṇa prakāreṇa śaśikalā ṣoḍaśakalā prāsādaśśivo vācyaḥ

dviraṣṭa kalopetaṃ prāsādaṃ yo na vindati |
nāsau mantrī navācāryo vṛthā kliśyati karmasu ||

iti vacanāt mantrāṇāṃ trikala paṃcakalāṣṭa kalā hrasva dīrgha 
plutānantāścatvāraste krameṇa tu | sarva jñānottare- viṃśaṣṣoḍaśadhā 
bhedaṃ dvādaśaṃ daśadhā nava |

aṣṭamaṣṣaṣṭamaṃ paṃca prāsādoṣṭau sadā japet |

itthamaṣṭavidha prāsāda madhyasthamevaṃ prāsāda trayaṃ prastutaṃ sakala 
niṣkalaṃ śūnyaṃ

* * * * * * * * * * * kalāḍhyaṃ khamalaṃ kṛtam |
kṣapaṇaṃ kṣayamantasthaṃ kaṇṭheṣṭyaṃ cāṣṭamaṃ smṛtam ||

ityevamaṣṭavidha prāsāda madhyagāntatsvarūpa viniyogādikamuttara grantha 
kārakaṃ eva vakṣyati | tatsvarūpamuttaratha vakṣyāmaḥ ||

p. 51)

tataḥ dvādaśa kalā prāsāda mantroddhāra vidhimāha-

śūnye caṇḍāṃśukoṇe paśurapi ca tato lambanārddhābja rodhi-
rdaṇḍo daṇḍāntaśakti hyupari ca samanā conmanā vyāpikānyā
arkeśe vyāpikānte midapi ghanānanta saṃjñā
* * * * * * * * * * * * ||

tāvapi rudrasaṃkhyā dvādaśa saṃkhyā vartate | rudrasaṃkhyapakṣe akārasya 
śivarūpaṃ vāmājyeṣṭhā raughraṃ vikākhyā kalācatuṣṭayantat 
samaṣṭirupamakāramiti paṃcakaṃ śakti rūpasya hakāra icchā jñānakriyā 
śāntākhyā kalācatuṣṭayaṃ tat samaṣṭirūpeṇa hakāreṇa sahapaṃcakaṃ 
abhimataṃ | evaṃ dvābhyāṃ śivaśaktivarṇābhyāṃ ādyantābhyāṃ 
daśakaṃ jātaṃ | parasparaṃ bījāṃkura nyāyena samarasābhāvaṃ ādāvasya 
radrī vaktraṃ vāma prakīrtita | aṃbikā bahurityuktā jyeṣṭhā caiva nakhāgragā 
icchā śiraḥ pradeśasthā kriyā ca tadavo gatā |

p. 52)

jñānī pātagadahasya īkārārddhārddhamatraketi |

evaṃ gaṇeśa śabdena catuṣpadātmikayā varṇāṃbikāyāḥ paśyanti 
rūpamavyakta dhvanirūpaṃ | parāmṛtāmayamekādaśātma vidhīyate | tāṃ 
siddhamātṛkāṃ śrīkaṇṭhādi rudrajananīṃ namaskarotītyarthaḥ || raviśca 
tārkṣyaśca induśca kandarpaśca śaṃkaraśca analaśca viṣaṃ ca sceti evaṃ tatra 
guṇākarṣa katvāttai sūryādibhi sparddhāṃ karoti | naropītyuktaṃ 
yadakṣaraikamātro vāsakasyāpyevaṃ māhātmyaṃ prasiddhaṃ | kalānāṃ 
bandhanaṃ tasya śamakāriṇīmiti | tasya śānti saṃpādana svabhāvamityartthaḥ | 
nāśayatītyartha kortthāḥ mṛtyuvaktrāt svabhaktān tārayatīti tātparyaṃ | 
yadakṣaretyādi viṣṇubhirityatnyai tṛtīya sūtreṇa vyatireka mukhena varṇa 
kramopāsakasyāvāntara phalandarśayati | atra śāśyakṣaraṃ sakāraḥ | sa tu 
dvitīya tṛtīyonantargataḥ brahmāṇḍādi kaṭāhāntamiti kālāgnyādi 
śivāntantadūrdhva trayaṃ viśeṣaṇaṃ | asminnapi sūtre mūlavidyāntargatasya 
hakārasya mahimāpi sūcite draṣṭavyaḥ ||
p. 53)

atrākṣara mahāpada sūtra padena viśva sūciko hakāro hi mataḥ | sa ca hakāro 
bīja nayāpyanugata dṛśyeti parameśvareṇa mātṛka saṃkhyā ekādaśa 
sthānagatamekāramakṣaraṃ trikoṇātmakamasyāḥ paradevatāyā 
bāhyābhyantara bhedadvayepi ādhārabījena māsanamiti pratipāda iti | ekādaśa 
sthānagatameko yattat trikoṇātmakaṃ sa eva īkārākṣaraṃ īkāra rūpo bhavatīti 
sthitarūpamityarthaḥ | ādyapi sthiti kāle darśanayogyadaśāmapi te ca samaṣṭi 
vyaṣṭirūpeṇa kalyāṇa śiṣya guruṇā śiṣya dehau pāśa siddhyāmocaka 
bhāvamityarthaḥ | varṇādisthāna hati vyaktāni akṣakārākṣaramākarṣakāra 
saṃyogajatvānna pṛthak gaṇyate | lakārasyāpi tu lakārānta pāditvānna 
pṛthaggaṇanaṃ | atha evamukta prakāreṇa vyavasthitānāṃ makārāṇāṃ 
sapta ṣaṣṭhyātmakatvaṃ gamyate | taduktaṃ gaṇeśeti hakārākṣaraṃ taṃ 
gṛhṇāti | graho mānasākṣaraṃ sakāraḥ | nakṣatretyatra nakāra ṣakārau 
kāramaccārārtthaḥ | atame kevalantu brahmākṣaraṃ gṛhyate | nakṣatre nakāraḥ 
yoginī ṣakāraḥ | yoginī padena piṇḍiṃ rāśiṃ hakāraḥ rūpītyatra ukāra 
pakārauccāraṇārtthau kevalaṃ repho gṛhyate | ṇītyatra ṇakāra uccāraṇārtthaṃ 
kevalaṃ īkāraṃ gṛhyate | etatsarvaṃ ekīkṛtyādyaṃ bhavati | atra nakṣatretyatra 
nakāraṣakāra vuccāraṇārtthau kakāraḥ parigṛhyatetyarddhalopa nyāyenatra 
parameśvaro hakāraṃ yoginī rāśirūpiṇīmiti pūrvavat || atra śloke īkāra 
catuṣṭayamastītyatra tṛtīyaṃ gaṇeśādi padenaiva trirāvṛtā mantra 
paripūrtirbhavatīti |

tadukaṃ saṃketa paddhatyām prāṇomedhā kṣamākhyastaduparigarala
cetanābjordhvamūrdhvaṃ daṇḍa syāt caratastu śaktiraparā
jñeyonmanānte śivo vācyaśakti kalastathā śaśikalopyevaṃ vivasvat kalaḥ |

ādi hau | ātmā haṃsaḥ | tatvaṃ haṃ | prāṇaḥ hakāraḥ | medhā aukāraḥ | 
kṣamā ūkāraḥ | śuddhaṃ ha | mūlaṃ haruṃ |

lakāraṃ śivamā evaṃ purannādantathaiva ca |
vidyābījaṃ kṣakāraṃ ca kūṭavarṇāntameva ca ||

p. 55)

vargāntaṃ caiva sakāraṃ bindurūpa parāśaktiḥ |
nādaṃ syādādiriṣyate | lakāraṃ sūkṣmanādaṃ
vāruṇe sūkṣma nādantu vidyā bījantathottare |
vidyābījaṃ kṣaṃ mātro dīrgha ucyate ||

trimātrastu pluto jñeyo hyajinantvarddhamātrakam |
vikalātvarddha mātrassya ityete lakṣamucyate ||

aukāraṃ pṛthivī jñeyaṃ nantaṃ vāyugamiṣyate |
ūrdhva prāṇastathā kasyāstathaḥ prāṇastu candramāḥ ||

|| viṣuvam ||

vighāta pādaponmūla līlānubhavalipsayā |
vande mātaṃga bhāvena krīḍantaṃ gaṇa nāyakam ||

prathamaṃ prāṇa viṣuvaṃ mantraṃ jñeyaṃ dvitīyakam |
tṛtīyannāḍi viṣuvaṃ praśāntantu caturtthakam ||

paṃcamaṃ śakti viṣuvaṃ ṣaṣṭhaṃ kevalamucyate |
saptamantatva viṣuvaṃ pravibhāgastaducyate ||

brahmaśaṃbhu paddhatyām gurupadiṣṭamārgeṇa
viṣuva prayogānusandhāna pūrvammantroccāro gurūpadiṣṭa mārgaḥ | 
viṣuvaśca saptadhācāryasya ādyantara gatena śāntena prāṇa vāyunā |

śiṣyottara manasā saṃyogaḥ prathamaṃ prāṇa viṣuvam tat ucyate-

ātmanaśca manaḥ prāṇaissaṃyojya viṣuvaṃ bhavet |
ātmano nādena layaṃ vibhāvya hṛdayādi sthāneṣu hakārādi 
nāmamantrāṇāṃ saṃyogakramoccāra viśiṣṭammantrānusandhānaṃ | 
hṛdayādibindvanteṣu mantrasaṃjñakaṃ viṣuvaṃ ||

dvitīyaṃ meḍhrakandanābhi hṛdaya karṇikā bhrūmadhya lalāṭa brahmabila 
dvādaśānta saṃjñita grandhīnāṃ bheda suṣumnāntargatānāmanusandhānam |
hṛdayādi bindvante viṣuvaṃ tṛtīyam | mūla triśūlenānu sandheyam | kāraṇeṣu 
brahmādiṣu hakāraukāramakāra bindunādānta sthānānāṃ ṣaṭka tyāgena 
śakti sthāne nādiḥ | praśānta viṣuvaṃ caturtthaḥ | śakti madhyagata nādasya 
yathādūrdhvaṃ saṃcārastacchakti viṣuvaṃ paṃcamam ||
prāṇasya vāyornikhilasyāpi koṣṭyaṃśasyāpi śatamaprameya jīvatatvena śakti 
vyāpini samanākhyā prameyata iti kāla viṣuvaṃ ṣaṣṭham |

p. 57)

tena ṣaṣṭhenāpi varjitamunmanī rūpeṇa tadante paramaśiva prasāda mantreṇa 
śiṣya caitanyaṃ salayaṃ saptaviṣuṃ tyāga śabdena medhā rasa viṣa yāvasāne 
prathama śūnyaṃ bindvarddha candra nirodhinyuparame dvitīyaśūnyaṃ 
nādanādānta śaktikam ||




###########   END OF FILE  #######
