####################################################
MUKTABODHA INDOLOGICAL RESEARCH INSTITUTE
Use of this material (e-texts) is covered by Creative Commons license BY-NC 4.0
Catalog number: M00163
Uniform title: spandanirṇaya
Main title: spandakārikā with commentary nirṇaya
Secondary title: spandakārikā
Commentator : kṣemarāja
Author : kallaṭa attributed author spandakārikā
Editor : śāstrī m k

Description: 
E-text transcribed from volume 42 of the Kashmir Series of Texts and Studies.


Notes: 
Photographed from volume 42 of the Kashmir Series of Texts and Studies.    

Revision 1: December 16, 2013: Added searchable e-text.

Publisher : Research Department, Jammu and Kashmir State
Publication year : 1925
Publication city : Srinagar
Publication country : India
####################################################



oṃ 

kāśmīrasaṃskṛtagranthāvaliḥ |

granthāṅkaḥ 42

spandakārikāḥ 

kṣemarājakṛtanirṇayopetāḥ |

śrībhāratadharmamārtaṇḍa kaśmīramahārājaśrīpratāpasiṃhavarapratiṣṭhāpitā 

pratnavidyāprakāśa (risarca) kāryālaye 

tadadhyakṣapaṇḍitamadhusūdana kaulaśāstriṇā 

uddiṣṭakāryālayasthapaṇḍitasahāyena 

saṃgṛhya saṃśodhanāṅlabhāṣānuvādādisaṃskaraṇottaraṃ 

pāścātyavidvatpariṣatsaṃmatādhunikasugamaśuddharātyupatyāsasaṃskāraiḥ 
pariṣkṛtya 

śrīnagare 

kaśmīra pratāpa stīma presa mudraṇālaye mudrāpayitvā prakāśyaṃ nītāḥ |

khaistābda 1925

kāśmīra śrīnagara

asya granthasya sarve prakāśana mudrāpaṇādyadhikārāḥ proktamahārājavaryaiḥ 
svāyattīkṛtāḥ santi  




śrīsomānandanāthaprabhṛtiguruvarādiṣṭasannītimārgo labdhvā yatraiva 
samyakpaṭimani ghaṭanāmīśvarādvaitavādaḥ |
kaśmīrebhyaḥ prasṛtya prakaṭaparimalo rañjayansarvadeśyān 
deśe'nyasminnadṛṣṭo ghusṛṇavisaravatsarvavandyatvamāpa || 1 ||

tarata tarasā saṃsārābdhiṃ vidhatta pare pade padamavicalaṃ 
nityālokapramodasunirbhare |
vimṛśata śivādiṣṭādvaitāvabodhasudhārasaṃ prasabhavilasatsadyuktyāntaḥ 
samutplavadāyinam || 2 ||

1)

atha 

spandanirṇayaḥ 

śrīkṣemarājaviracitaḥ |

sarvaṃ svātmasvarūpaṃ 
makuranagaravatsvasvarūpātsvatantrasvacchasvātmasvabhittau kalayati dharaṇītaḥ 
śivāntaṃ sadā yā |
dṛgdevī mantravīryaṃ satatasamuditā śabdarāśyātmapūrṇā 
hantānantasphurattā [g: nandeti pāṭhaḥ |] jayati jagati sā śāṅkarī 
spandaśaktiḥ || 1 ||

spandāmṛte carvite'pi spandasaṃdohato manāk |
pūrṇastaccarvaṇābhogodyoga eṣa mayāśritaḥ || 2 ||

samyaksūtrasamanvayaṃ parigatiṃ tattve parasminparāṃ tīkṣṇāṃ 
yuktikathāmupāyaghaṭanāṃ spaṣṭārthasadvyākṛtim |
jñātuṃ vāñchatha cecchivopaniṣadaṃ [k, kh, g: ciditi pāṭhaḥ |
] śrīspandaśāstrasya tadvṛttāvatra dhiyaṃ nidhatta sudhiyaḥ spandaśriyaṃ 
māpnuta || 3 ||

iha hi viśvānujighṛkṣāparaparamaśivāveśonmīlitamahimā 
svapnopalabdhopadeśaḥ śrīmānvasuguptācāryo 
mahādevaparvatādbhagavadicchayaiva 

2)

mahāśilātalollikhitānyatirahasyāni śivasūtrāṇyāsādya 
prasannagambhīrairekapañcāśatā ślokairāgamānubhavopapattyaikīkāraṃ 
pradarśayansaṃgṛhītavān | tatra 1 pañcaviṃśatyā svarūpaspandaḥ 2 saptabhiḥ 
sahajavidyodayaspandaḥ 3 ekonaviṃśatyā vibhūtispanda uktaḥ iti 
triniḥṣyandamidaṃ spandaśāstram | tatra prathamaniḥṣyande'smin stutipūrvaṃ 
prakaraṇārthaḥ ślokenopakṣiptaḥ | tataścaturbhiḥ ślokaiḥ sopapattikaṃ 
spandatattvaṃ vyavasthāpitam | tataḥ ślokābhyāṃ sābhijñānaṃ tatprāptāvupāya 
uktaḥ | ślokenopāyavipratipattirnirastā | ślokenopāya 
evopeyaprāptyānurūpyakathanenopodvalitaḥ | tata ekena tadupāyalabhyaṃ 
yādṛgupeyasya svarūpaṃ tadupadarśitam | tatastadavaṣṭambhātsaṃsārābhāvaḥ 
ślokenoktaḥ | dvayenābhāvavādimataṃ vyudasyatā tadvailakṣaṇyaṃ 
spandatattvasyoktam | ślokena tadullāsitasya kāryasya kṣayitve'pi 
tadakṣayamityākhyātam | etadeva ślokābhyāmupapādyābhāvavāda evonmūlitaḥ | 
tata ekena suprabuddhasya sadaivaitatprāptiḥ prabuddhasya tu 
pūrvāparakoṭyorityāveditam | ekena suprabuddhasya pratīterviṣayavibhāga uktaḥ | 
tato'nyena suprabuddhasyāvaraṇābhāve yuktirupakṣiptā | ślokenāprabuddhasya 
sthagitasvarūpatoktā | tata ekena suprabuddhatālābhāya satatamudyantavyamityuktam 
| ślokena vyavahārāvasthā eva kāścittaditarasakalavṛttikṣayarūpā udyogasya 
viṣaya ityāveditam | tato'pi prāptaprabodhena suprabuddhatāyai 
yogyucitasauṣuptatamovaraṇavidalane prajāgaritavyamityuktaṃ ślokatrayeṇa iti 
yasyonmeṣa ityādeḥ prabuddhaḥ syādanāvṛta ityantasya tātparyam | atha 
granthārtho vyākhyāyate 

3)

yasyonmeṣanimeṣābhyāṃ jagataḥ pralayodayau |
taṃ śakticakravibhavaprabhavaṃ śaṃkaraṃ stumaḥ || 1 ||

śam upaśāntāśeṣopatāpaparamānandādvayamayasvacaitanya##-
śaṃkaraṃ stumastaṃ viśvotkarṣitvena 
parāmṛśantastatkḷptakalpitapramātṛpadanimajjanena samāviśāmaḥ 
tatsamāveśa eva hi jīvanmuktiphala iha prakaraṇa upadeśyaḥ | 
bahuvacanamanugrahadṛṣṭikaṭākṣitāśeṣānugrāhyābhedaprathanāya | 
tamityanena yadasya niḥsāmānyatvamapi dhvanitaṃ tatprathayati yasyetyardhena | iha 
parameśvaraḥ prakāśātmā mahādevaḥ 
śabdarāśiparamārthapūrṇāhantāparāmarśasāratvāt 
sadaivānandaghanasphurattātmakobhayavisargāraṇiparāśaktyātmaka##-
svātantryaśaktiravibhaktāpyaśeṣasargasaṃhārādiparamparāṃ 
darpaṇanagaravatsvabhittāveva bhāviyuktyānadhikāmapyadhikāmiva darśayantī 
kiṃciccalattātmakadhātvarthānugamātspanda ityabhihitā tena bhagavānsadā 
spandatattvasatattvo na tvaspandaḥ yadāhuḥ kecit aspandaṃ paraṃ tattvam iti | evaṃ 
hi śāntasvarūpatvādanīśvaramevaitadbhavet | 
sphurattāsāraspandaśaktimayaśaṃkarātmakasvasvabhāvapratipādanāyaiva cedaṃ 
śāstraṃ samucitaspandābhidhānaṃ mahāgurubhirnibaddham | etacca 
vyaktībhaviṣyati | sā caiṣā 
spandaśaktirgarbhīkṛtāmantasargasaṃhāraikaṣanāhantācamatkārānandarūpā 

4) 

niḥśeṣaśuddhāśuddharūpāmātṛmeyasaṃkocavikāsābhāsanasatattvā 
sarvopaniṣadupāsyā yugapadevonmeṣanimeṣamayī | tathā hi śivādeḥ 
kṣityantasyāśeṣasya tattvagrāmasya prāksṛṣṭasya saṃhartṛrūpā yā 
nimeṣabhūrasāvevodbhaviṣyaddaśāpekṣayā sraṣṭṛrūponmeṣabhūmistathā 
viśvanimeṣabhūściddhanatonmeṣasārā ciddhanatānimajjanabhūmirapi 
viśvonmeṣarūpā yadāgamaḥ 

lelihānā sadā devī sadā pūrṇā ca bhāsate |
ūrmireṣā vivodhābdheḥ śaktiricchātmikā prabhoḥ ||

iti | śrīmānmaheśvaro hi svātantryaśaktyā 
śivamantramaheśvaramantreśvaramantravijñānākalapralayākalasakalāntāṃ 
pramātṛbhūmikāṃ tadvedyabhūmikāṃ ca gṛhṇānaḥ pūrvapūrvarūpatāṃ 
bhittibhūtatayā sthitāmapyantaḥ svarūpāvacchādanakrīḍayā 
nimeṣayannevonmeṣayati uttarottararūpatāmavarohakrameṇa ārohakrameṇa 
tūttarottararūpatāṃ nimeṣayanneva jñānayogināmunmeṣayati 
pūrvapūrvarūpatāmata evottaramuttaraṃ pūrvatra pūrvatra saṃkocātmatāṃ 
jahadvikasitatvenāsāvābhāsayati pūrvaṃ pūrvaṃ tu rūpaṃ yathottaraṃ vikasitatāṃ 
nimajjayan saṅkucitatvena darśayati | evaṃ ca sarvaṃ sarvamayameva prathayati 
kevalaṃ tadavabhāsitasaṃkocamātrata iyaṃ bhedapratipattiriva yaduddalanāyehatya 
upadeśa ityāstāṃ tāvadetat | nīlasukhādyābhāsonmeṣamayyapi ca saṃvit 
pramātrekātmakatatsvarūpanimeṣarūpāvabhātacarapītādyābhāsopasaṃhāra##-
pratibhāṃ bhagavatīṃ vicinvantu mahādhiyaḥ saṃsāravicchedāya | ata 
evonmeṣanimeṣābhyāmityejñatpadaṃ 

5)

nijavṛttau bhaṭṭaśrīkallaṭena saṃkalpamātreṇa 
ityavibhaktamevecchāśaktirūpatayā vyākhyāyi | saṃgrahakṛtāpi [g: 
pratyakṛteti pāṭhaḥ |] 

ekacintāprasaktasya yataḥ syādaparodayaḥ |
unmeṣaḥ sa tu vijñeyaḥ svayaṃ tamupalakṣayet || (3|9)

ityatra prārabdhacintāsaṃharaṇameva parasvarūpodayaheturunmeṣa ityabhidhāsyate 
pravṛttacintāsaṃhāraṃ vinā parasvarūpodayāmāvāt | etacca tatraiva 
vitaniṣyāmaḥ |

parāmṛtarasāpāyastasya yaḥ pratyayodbhavaḥ |
tenāsvatantratāmeti sa ca tanmātragocaraḥ || (3|14)

ityatrāpyudayaḥ pralayaparamārtha iti spaṣṭameva vakṣyate |

yadā kṣobhaḥ pralīyeta tadā syātparamaṃ padam | (1|9)

ityatrāpi kṣobhapralayātmā nimeṣaḥ parapadonmeṣarūpa ityapi nirūpayiṣyate | 
tadevamekaivobhayarūpāpi śaktiḥ kadācidunmeṣapradhānatayā vyavahriyate 
kadācinnimeṣapradhānatayā | tataśca yasya saṃbandhinyāḥ 
svarūpanimeṣātmamaḥ kāryonmeṣapradhānāyāḥ śakterhetorjagato viśvasya 
śivāderdharaṇyantasyodayo'bhedasāratānimajjanasatattvo nānāvaicitryaśālī 
bhedarūpaḥ sargaḥ svarūponmeṣātmanaśca bāhyatānimeṣapradhānāyāḥ 
śakterjagataḥ pralayo'bhedamayatodayātmā vicitrabhedarūpatāsaṃhāra iti 
pralayo'pyudayarūpa udayo'pi ca pralayarūpa iti vyākhyeyam | vastutastu na 
kiṃcidudeti vyayate vā kevalaṃ spandaśaktireva bhagavatyakramāpi 
tathātathābhāsarūpatayā sphurantyudetīva vyayata iva ceti darśayiṣyāmaḥ | 
sthitivilayānugrahāṇāṃ viśiṣṭapralayodayarūpatvānnādhikyamiti 
pralayodayābhyāmeva 

6) 

pañcavidhaṃ pārameśvaryaṃ kṛtyaṃ saṃgṛhītam | nirṇītaṃ caivaṃprāyaṃ 
[g: evaṃ prāgiti pāṭhaḥ |] mayaiva prathamasūtramātravivaraṇe 
spandasaṃdohe | nanu śrīmanmahārthadṛṣṭyā sṛṣṭyādidevatābhireva vicitrā 
jagataḥ pralayodayāḥ saṃpādyante tatkathametaduktaṃ yasyetyādi ityāśaṅkyāha 
taṃ śakticakravibhavaprabhavamiti | śaktīnāṃ sṛṣṭiraktādimarīcidevīnāṃ 
cakraṃ dvādaśātmā samūhastasya yo vibhava 
udyogāvabhāsanacarvaṇavilāpanātmā krīḍāḍambarastasya prabhavaṃ hetum | etā 
hi devyaḥ śrīmanmanthānabhairavaṃ cakreśvaramāliṅgya sarvadaiva 
jagatsargādikrīḍāṃ saṃpādayantītyāmnāyaḥ | atha ca kasmātparameśvarasya 
jagatsargasaṃhārādihetutvamityāśaṅkāyāmetadevottaraṃ [g: idamiti 
pāṭhaḥ |] śakticakreti | yāvaddhi kiṃcidviśvaṃ saṃbhavati 
tatprakāśamānatvena prakāśamayatvāt 

svāminaścātmasaṃsthasya bhāvajātasya bhāsanam |
astyeva na vinā tasmādicchāmarśaḥ pravartate || (ī0 pra0 1|5|10)

iti vipaścinniścitanītyā parameśvarasyāntaḥ prakāśaikātmyena prakāśamānaṃ 
sthitaṃ sacchakticakramityucyate yataḥ 
parameśvarasyāgameṣvanantaśaktitvamuddhoṣyate tasya 
śakticakrasyābhāsaparamārthasya viśvasya yo vibhavaḥ 
parasparasaṃyojanāviyojanāvaicitryamanantaprakāraṃ tasya prabhavaṃ kāraṇam | 
sa eva hi bhagavānvijñānadehātmakānsvātmaikātmyena 
sthitānviśvānābhāsānanyonyaṃ nānāvaicitryeṇa saṃyojayanviyojayaṃśca 
viśvodayapralayahetuḥ | taduktaṃ [g: tadetaditi pāṭhaḥ |] 
śrībhaṭṭakallaṭena 

vijñānadehātmakasya śakticakraiśvaryasyotpattihetutvam |

ityetadvṛttyakṣarāṇāmatra vyākhyādvaye'pyānurūpyam | api ca 

7)

śaktayo'sya jagatkṛtsnam |

ityāgamadṛṣṭyā 

tasmācchabdārthacintāsu na sāvasthā na yā śivaḥ | (2|4)

itīhatyasthityā ca jagadātmanaḥ 

tatkhecaryūrdhvamārgasthaṃ vyoma vāmeśigocaram |

iti rahasyanītyā ca vāmeśvarīkhecarīgocarīdikcarībhūcarīrūpasya mayaiva 
spandasandohe samyaṅnirṇītasya 

aprabuddhadhiyastvete svasthitisthaganodyatāḥ | (1|20)

ityatrāpi 
nirṇeṣyamāṇasyaitadvyākhyādvayavyākhyātaśakticakraprapañcabhūtasya ca 

yataḥ karaṇavargo'yaṃ * * * * * * * * | (1|
6)

iti sthityendriyagrāmātmanaḥ 

tadākramya balaṃ mantrāḥ * * * * * * * * | 
(2|1)

iti nityamantrātmanaḥ 

śabdarāśisamutthasya śaktivargasya * * * ? (3|13)

iti nītyā [g: dṛṣṭyeti pāṭhaḥ |] 
brāhmyādidevatāsvabhāvasyaivamāderanantaprakārasyāpi [g: anyeti pāṭhaḥ |
] mayaiva spandasandohe vitatya nirṇītasya śakticakrasya yo vibhavo 
māhātmyaṃ tatra prabhavatīti prabhavaṃ svatantraṃ na tu paśuvatparatantram | 
śakticakrasya raśmipuñjasya [g: svaraśmicakrasyeti pāṭhaḥ |] yo 
vibhavo'ntarmukho vikāsastataḥ prabhava udayo'bhivyaktiryasyeti 
bahuvrīhiṇā'ntarmukhatatsvarūpanibhālanādayatnena 
parameśvarasvarūpapratyabhijñānaṃ bhavatītyarthaḥ | kiṃ ca yasya 
cidānandaghanasyātmana unmeṣanimeṣābhyāṃ svarūponmīlananimīlanābhyāṃ 
yadantastadbahiḥ iti yuktyā jagataḥ śarīrarūpasya tadanupaṅgeṇa 

8)

bāhyasyāpi viśvasya pralayodayau yathāsaṃkhyaṃ majjanonmajjane bhavatastaṃ 
śakticakravibhavasya parasaṃviddevatāsphārasya prabhavaṃ 
bhaktibhājāmetatsvarūpaprakāśakaṃ śaṃkaraṃ stumaḥ | tathā yasya svātmanaḥ 
saṃbandhino bahirmukhatāprasararūpādunmeṣājjagata udayo'ntarmukhatārūpācca 
nimeṣātpralayastaṃ viśvasargādikāryunmeṣādisvarūpasaṃviddevīmāhātmyasya 
hetuṃ śaṃkaraṃ stuma iti yathāsaṃbhavamapi yojyam | dehādyāviṣṭo'pi 
parameśvaraḥ karaṇonmīlananimīlanābhyāṃ rūpādipañcakamayasya jagataḥ 
sargasaṃhārau karoti | yaduktaṃ rahasyatattvavidā 

tadevaṃ vyavahāre'pi prabhurdehādimāviśan |
bhāntamevāntararthaughamicchayā bhāsayedvahiḥ || (ī0 pra0 1|6|7)

iti | evaṃvidhārthaparigrahāyāpi yasya svātantryaśaktyā iti tyaktvā 
yasyonmeṣanimeṣābhyām iti nyarūpi guruṇā | atra ca śaṃkarastutiḥ 
samāveśarūpā prāpyatvenābhidheyā śakti cakravibhavātprabhavo yasyeti 
bahuvrīhiṇā śakticakravikāsastatprāptāvupāya uktaḥ śakticakravibhavasya 
parasaṃviddevatāsphārasya bhaktibhājāṃ prabhavaṃ prakāśakamiti tatpuruṣeṇa 
phalamuktam | yadvakṣyati 

tataścakreśvaro bhavet | (3|19)

ityabhidheyopāyayorupāyopeyabhāvaḥ saṃbandha 
ityabhidheyopāyasaṃbandhaprayojanānyanenaiva sūtreṇa sūtritāni || 1 ||

nanvevaṃbhūtaśaṃkarasvarūpasattāyāṃ kiṃ pramāṇaṃ 
kutaścopādānādihetuṃ vinā jagadasau janayati tasyaivopādānatve 
mṛtpiṇḍasyeva ghaṭena jagatā tirodhānaṃ kriyeta tirohitātirohitatāyāṃ ca 
bhagavataḥ svabhāvabhedaḥ syāt punarunmajjane 

9)

ca hetuścintyo jagadudaye ca dvaitaprasaṅga ityetāḥ śaṅkā 
ekaprahāreṇāpahartumāha 

yatra sthitamidaṃ sarvaṃ kāryaṃ yasmācca nirgatam |
tasyānāvṛtarūpatvānna nirodho'sti kutracit || 2 ||

tasyāsya śaṃkarātmanaḥ prakāśānandaghanasya svasvabhāvasya na kutraciddeśe 
kāla ākāre vā nirodhaḥ prasaravyāghāto'sti 
anāvṛtarūpatvādasthagitasvabhāvatvāt | ayaṃ bhāvaḥ iha 
yatkiṃcitprāṇapuryaṣṭakasukhanīlādikaṃ citprakāśasyāvarakaṃ saṃbhāvyate 
tadyadi na prakāśate na kiṃcit prakāśamānaṃ tu 
prakāśātmakaśaṃkarasvarūpameveti kiṃ kasya nirodhakaṃ ko vā nirodhārthaḥ | 
etadeva tasyetyetadviśeṣaṇena yatretyādinopapādayati | yatra yasmiṃścidrūpe 
svātmani idaṃ mātṛmānameyātmakaṃ sarvaṃ jagatkāryaṃ sthitaṃ 
yatprakāśena prakāśamānaṃ satsthitiṃ labhate tasya kathaṃ tena nirodhaḥ 
śakyastannirodhe hi nirodhakābhimatameva na cakāsyādityāśayaśeṣaḥ [k: 
kiṃcitsyāditi pāṭhaḥ |] | yathoktam 

tadātmanaiva tasya syātkathaṃ prāṇena yantraṇā | (ajaḍa pra0 23)

ityajaḍapramātṛsiddhau | nanūtpannasya sthityātmā prakāśo bhavati utpattireva 
tvasya kuta ityāha yasmācca nirgatamiti | 
smṛtisvapnasaṃkalpayoginirmāṇadṛṣṭyā citaḥ svānubhavasiddhaṃ 
jagatkāraṇatvamujjhitvā apramāṇakamanupapannaṃ ca pradhānaparamāṇvādīnāṃ 
na tatkalpayituṃ [kh: na tatkalpanamiti pāṭhaḥ |] yujyate | kāryapadena 

10)

cedameva dhvanitaṃ kartuḥ kriyayā niṣpādyaṃ hi kāryamucyate na tu 
jaḍakāraṇānantarabhāvi jaḍasya karaṇatvānupapatteḥ īśvarapratyabhijñoktanītyā 
[kh: nyāyāt iti pāṭhaḥ |] | bhaviṣyati caitat 

avasthāyugalaṃ cātra kāryakartṛtvaśabditam | [1|14]

ityatra | sarvaśabdenopādānādinairapekṣyaṃ karturdhvanitam | na ca kāryaṃ 
ghaṭādi kartuḥ kumbhakārādeḥ kadācitsvarūpaṃ tirodadhaddṛṣṭam | nanu 
nirgatiravasthitasya bhavati tatkimetatkvacidādāveva sthitaṃ nānyatra sthitam api tu 
tatraiva cidātmanītyāha yatra sthitamiti | āvṛttyā caitadyojyam | ayamarthaḥ yadi 
cidātmani jagadahaṃprakāśābhedena na bhavettatkathamupādānādinirapekṣaṃ tata 
udiyāt | yatastu 

yathā nyagrodhabījasthaḥ śaktirūpo mahādrumaḥ |

tathā hṛdayabījasthaṃ jagadetacarācaram || (pa0 trī 0 24)

ityāmnāyasthityā 

svāminaścātmasaṃsthasya | (ī0 pra0 1|5|10)

iti pūrvoktayuktyā ca tatraitadabhedena sphuratsthitaṃ tato'yaṃ cidātmā 
bhagavānnijarasāśyānatārūpaṃ jagadunmajjayatīti yujyate | evaṃ ca yatra 
sthitameva sadyasmānnirgatamityatra yojanā jātā | ca evārthe bhinnakramaḥ | nanu 
yadi tasmātprakāśavapuṣa idaṃ jaganniryātaṃ tanna pratheta na hi prathāvāhyaṃ 
ca prathate ceti yuktamityāśaṅkya yasmānnirgatamapi sadyatra sthitamityāvṛttyā 
saṃgamanīyam | co'pyarthe bhinnakramaḥ | etaduktaṃ bhavati na 
prasevakādivākṣoṭādi tattasmānnirgatamapi tu sa eva 
bhagavānsvasvātantryādanatiriktāmapyatiriktāmiva jagadrūpatāṃ 

11)

svabhittau darpaṇanagaravatprakāśayansthitaḥ | nanu ca bhavatvevaṃ 
sargasthityavasthayorjagatāsyāniruddhatvaṃ saṃhārāvasthayā tvabhāvātmanā 
suṣuptadeśīyayā jagataḥ saṃbandhinyā kathaṃ naitattirodhīyate nahi grāhyaṃ 
jagadvinā grāhakaścidātmā kaścidityāvṛttyaitadevottaraṃ yasmānnirgatamapi 
sadyatraiva sthitamutpannamapi jagatsaṃhārāvasthāyāṃ tadaikātmyenaivāste na 
tvasyānyaḥ kaściducchedaḥ śūnyarūpastasya vakṣyamāṇayuktyā prakāśaṃ 
bhittibhūtaṃ vinānupapatterityarthaḥ | yathoktaṃ śrīsvacchandaśāstre 

aśūnyaṃ śūnyamityuktaṃ śūnyaṃ cābhāva ucyate |
devyabhāvaḥ sa vijñeyo yatra bhāvāḥ kṣayaṃ gatāḥ || [4|292]

iti | evaṃ sarvaṃ yasya kāryaṃ yatprakāśenaiva prakāśate saṃhṛtamapi ca 
sadyatprakāśaikātmyena tiṣṭhati na tasya deśakālākārādi kiṃcinnirodhakaṃ 
yujyate iti vyāpakaṃ nityaṃ viśvaśaktisvacitaṃ [kh: āvṛttyā iti pāṭhaḥ |
] svaprakāśamādisiddhaṃ caitattattvamiti nāsya 
siddhāvajñātārthaprakāśarūpaṃ pramāṇavarākamupapadyata upayujyate 
saṃbhavati vā pratyutaitattattvasiddhyadhīnā pramāṇādiviśvavastusiddhiḥ | 
taduktamasmadgurubhistatrāloke 

pramāṇānyapi ? vastūnāṃ jīvitaṃ yāni tanvate |
teṣāmapi paro jīvaḥ sa eva parameśvaraḥ || (taṃ0 1 ā0 55 ślo0)

iti | yasmānnirgatamapīdaṃ jagadyatra sthitaṃ yatprakāśena prakāśamānaṃ 
tathābhūtamapi yatra sthitaṃ yatprakāśaikarūpaṃ yatprakāśa eva yasya siddhyai 
tyakṣeṇekṣyamāṇaṃ bhavati na tvanyajjagannāma kiṃcit | atra yatra 
sthitamityāvartya dviryojyam | evaṃ ca svānubhavasiddhamevāsya tattvasya 
sṛṣṭisthitisaṃhāramelanāvabhāsino'tidurghaṭakāriṇaḥ 

12)

sarvadā sarvatrāniruddhatvam | yathoktaṃ śrīmadutpaladevācāryaiḥ 

parameśvaratā jayatyapūrvā tava sarveśa yadīśitavyaśūnyā |
aparāpi tathaiva te yayedaṃ jagadābhāti yathā tathā na bhāti || (u0 sto0 16|
30)

iti | atra hi bhāsamānameva jagadbhāsanaikaśeṣībhūtatvādbhāsanātiriktaṃ na 
kiṃcidbhātītyarthaḥ | kiṃ ca yatra sthitamityuktyopaśamapade yasmācca nirgatamiti 
prasarapade yato'sya na nirodhastato nimīlanonmīlanasamādhidvaye'pi yoginā 
svasvabhāvasamāveśapareṇaiva bhavitavyam | yadvakṣyate 

yadā kṣobhaḥ pralīyeta tadā syātparamaṃ padam | [1|9]

iti | tathā 

tasmācchabdārthacintāsu na sāvasthā na yā śivaḥ | [2|4]

ityapi ca | kutracidanātmavādini saugatādau pramātari kutracicca bādhakābhimate 
pramāṇe sati na tasya nirodhaḥ pratiṣedho'sti yato yastasya pratiṣedhako yacca tasya 
pratiṣedhakaṃ pramāṇaṃ tadyadi na siddhamabhittikametaccitraṃ siddhiścāsya 
prakāśate iti [k, kh: ataditi pāṭhaḥ |] tatsiddhyaiva 
bhagavānādisiddhasvaprakāśamūrtirastītyetatpratiṣedhāyoditenāpyanakṣara##-

na tu yo'ntarmukho bhāvaḥ | [1|16]

ityatrāntare | evaṃ cānena viśvottīrṇaṃ viśvamayaṃ viśvasargasaṃhārādikāri 
śāṃkaraṃ svasvabhāvātmakaṃ tattvamityabhidadhatā sarveṣu pārameśvareṣu 
yadupāsyaṃ taditaḥ spandatattvānnādhikaṃ kevalametatsvātantryavaśenaiva 
tadupāsāvaicitryamābhāsyate | 

13)

vastutastu etadvīryasāramevāśeṣam | yadvakṣyati 

tadākramya balaṃ mantrāḥ sarvajñabalaśālinaḥ | [2|1]

ityetadapi bhaṅgyā pratipāditam | evaṃ ca na kaściduktacodyāvakāśaḥ | 
evametādṛśeṣu cintāratnaprāyeṣu śrīspandasūtreṣu yadanyaiḥ 
sarvairvivṛtikṛdbhirvyākhyāyi [kh: vṛttikṛdbhiriti pāṭhaḥ |] 
yaccāsmābhiḥ kiṃcidvyākriyate tatrāntaramamatsarā anavaliptāśca svayameva 
vicinvantu sacetaso na tu tadasmābhiruddhāṭya pratipadaṃ pradarśyate 
granthagauravāpatteḥ || 2 ||

nanu jāgarādidaśāsvīdṛśaḥ svabhāvo nānubhūyate yadi cāyamuktayuktibhirna 
kenacit nirudhyate tat jāgarādyavasthāsu svayameva nirotsyate iti śaṅkāta 
uktamapyarthamapratipadyamānaṃ pratibodhayannupadiśati 

jāgradādivibhede'pi tadabhinne prasarpati |
nivartate nijānnaiva svabhāvādupalabdhṛtaḥ || 3 ||

jāgarāparaparyāyo jāgracchabdaḥ śiṣṭaprayuktatvāt | lokaprasiddhe 
jāgratsvapnasuṣuptānāṃ bhede yogiprasiddhe'pi vā dhāraṇādhyānasamādhirūpe 
prasarpati anyānyarūpe pravahati sati arthāt tattattvaṃ nijādanapāyinaḥ 
sarvasyātmabhūtāccānubhavitṛrūpātsvabhāvānnaiva nivartate | yadi hi svayaṃ 
nivarteta tajjāgradādyapi tatprakāśavinākṛtaṃ na kiṃcitprakāśet | 
upalabdhṛtā caitadīyā jāgarāsvapnayoḥ sarvasya svasaṃvedanasiddhā 

14)

sauṣupte yadyapi sā tathā na cetyate tathāpyauttarakālikasmṛtyanyathānupapattyā 
siddhā upalabdhṛta eva ca svabhāvānna nivartate upalabhyaṃ tvavasthādi 
tanmāhātmyānnivartatāṃ kāmaṃ kātra kṣatiḥ | evakāro'pyarthe 
bhinnakramastadabhāve'pi na nivartata ityarthaḥ | jāgarādivibhedasya 
viśeṣaṇadvāreṇa hetustadabhinne iti tasmācchivasvabhāvādabhedena 
prakāśamānatvātprakāśarūpe ityarthaḥ | yacca yadekātmakaṃ tatkathaṃ 
tannivṛttāvavatiṣṭhate | yadvā taditi kartṛpadam | abhinna iti tu 
kevalamabhinnatvaṃ jāgarādeḥ śivāpekṣameva | arthāttattattvaṃ jāgarādibhede'pi 
sati prasarpati prasarati vaicitryaṃ gṛhṇāti tannaiva svabhāvānnivartata iti yojyam | 
kiṃcāyaṃ jāgradādibhedaḥ pariṇāmo vivarto veti 
yatsāṃkhyapāñcarātraśābdikādayo manyante tadvyudāsāyāpyuktaṃ tadabhinna 
iti | avasthāprapañco'pi yadi cinmātrātpariṇāmatayā manāgapyatiricyeta cidrūpaṃ 
vā tatpariṇatau manāgatiricyeta [k, g: riktamiti pāṭhaḥ |] tanna 
kiṃciccakāsyāditi tāvanna pariṇāmo'sti | yathoktam 

pariṇāmo'cetanasya cetanasya na yujyate |

iti śrīkiraṇe | na ca bhāsamāno'sāvasatyo brahmatattvasyāpi tathātvāpatteḥ 
ityasatyavibhaktānyarūpopagrāhitā vivarta ityapi na saṅgatam | anena 
cātidurghaṭakāritvameva bhagavato dhvanitam | yasmājjāgarādivibhedaṃ ca 
prakāśayati tatraiva ca svābhedamiti bhedātmanā tadabhedātmanobhayātmanā 
[g: ubhayamekhanātmaneti pāṭhaḥ |] ca 
rūpeṇāparāparāparāparāśaktitrayasvarūpeṇa 
sphuratītyanuttaraṣaḍardhatattvātmatayā 

15)

bhagavāneva sphurati | ataśca jāgarādidaśāvasthito'pi evamimaṃ svasvabhāvaṃ 
pariśīlayan yaścinute sa śaṃkara evetyupadiṣṭaṃ bhavati || 3 ||

atha ye ekamevedaṃ saṃvidrūpaṃ harṣaviṣādādyanekākāravivartaṃ [kh: 
viśrāntamiti pāṭhaḥ |] paśyāma ityuktyā jñānasantāna eva tattvamiti 
saugatā manyante ye cāhaṃpratītipratyeyaḥ sadaiva sukhādyupādhitiraskṛta ātmeti 
mīmāṃsakāḥ pratipannāstānekenaiva ślokenāpavadati 

ahaṃ sukhī ca duḥkhī ca raktaścetyādisaṃvidaḥ |
sukhādyavasthānusyūte vartante'nyatra tāḥ sphuṭam || 4 ||

ya evāhaṃ sukhī sa eva duḥkhī sukhānuśāyinā rāgeṇa yuktatvādrakto 
duḥkhānuśāyinā dveṣeṇa saṃbandhāddviṣṭaścetyādayaḥ [k, kh: 
dveṣṭheti pāṭhaḥ |] saṃvido jñānāni tā anyatreti avasthātaryātmatattve 
vartante tatraivāntarmukhe viśrāmyanti sphuṭaṃ svasākṣikaṃ kṛtvā | anyathā 
kṣaṇikajñānānāṃ svātmamātrakṣīṇatvāttatsaṃskārajanmanāmapi 
vikalpānāmanubhavāgocare pravṛttyabhāvādanusaṃdhānamidaṃ na dhaṭeta | 
cakārāstulyayogitāparā anusaṃdhānaṃ dyotayanti | kīdṛśe'nyatra 
sukhādyavasthā udayapralayinyo'nusyūtā dṛbdhā yasmiṃstasmin 
sukhādyavasthānusyūte'ntaḥ sraksūtrakalpatayā sthite | tā 
ityanenānusaṃdhīyamānāvasthānāṃ 

16)

smaryamāṇatāmabhidadhatkṣaṇikajñānavādimate'nubhavasaṃskārotpannat##-
tvanubhavānubhūtātītakālārthavyavasthāpakatvaṃ ghaṭate sarvasaṃvidantarmukhe 
tu pramātari sati sarvaṃ yujyata iti sūcitavān ityalaṃ 
sukumārahṛdayopadeśyajanavairasyadāyinībhirābhiḥ kathābhiḥ | etadarthibhiḥ 
pratyabhijñā parīkṣyā | granthakṛtaiva tu yata iha yuktirāsūtritā tato'smābhiḥ 
kiṃciduddhāṭitamiti [g: etaditi pāṭhaḥ |] 
sacetobhirnāsmabhyamasūyayitavyam | mīmāṃsakaparihārāya tu etaditthaṃ 
vyākhyātavyam | ahaṃ sukhītyādisaṃvido yāstā anyatreti puryaṣṭakasvarūpe 
pramātari sukhādyavasthābhiranusyūte otaprotarūpe sphuṭaṃ lokapratītisākṣikaṃ 
vartante tiṣṭhanti na tvasmadabhyupagate'smiṃścidānandaghane śaṃkarātmani 
svasvabhāve iti na sarvadā sukhādyupādhitiraskṛto'yamātmāpi tu cinmayaḥ | yadā 
tu nijāśuddhyā vakṣyamāṇayāyaṃ svasvarūpaṃ gūhayitvā tiṣṭhati tadā 
puryaṣṭakādyavasthāyāṃ sukhitvādirūpatāsya tatrāpi na nirodhastaiḥ 
sukhādibhirasyetyuktameveti na tattiraskṛto'yaṃ kadācidapi | ahaṃ kṛśo'haṃ 
sthūla ityādipratītiparihāreṇa ahaṃ sukhī duḥkhītyādi vadato'yamāśayaḥ 
sukhitvādipratītisaṃbhinnāṃ puryaṣṭakabhūmimantarmukhe pade 
nimañjayaṃstadanuṣaṅgeṇa bāhyasyāpi dehaghaṭādergalanātpratyabhijānātyeva 
svaṃ śivasvabhāvatvamiti sarvathā puryaṣṭakaśamanāyaiva yatna āstheya iti || 4 ||

uktopapattisiddhāṃ samastavādānāmanupapannatāmanuvadannupapattisiddhaṃ 
spandatattvamevāstīti pratijānāti yuktyanubhavāgamajño rahasyagurupravaraḥ 

17)

na duḥkhaṃ na sukhaṃ yatra na grāhyaṃ grāhakaṃ na ca |
na cāsti mūḍhabhāvo'pi tadasti paramārthataḥ || 5 ||

iha yatkiṃcidduḥkhasukhādyāntaraṃ nīlapītādikaṃ bāhyaṃ grāhyaṃ 
yaccaitadvrāhakaṃ puryaṣṭakaśarīrendriyādi tattāvatsauṣuptavadasaṃcetyamānaṃ 
sphuṭameva nāstīti vaktuṃ śakyam | yadāpi tu saṃcetyate tadā 
saṃcetyamānasyāpyasya caitanyamayatvācaitanyamevāstītyāyātam | yadāhuḥ 

prakāśātmā prakāśyo'rtho nāprakāśaśca sidhyati | (ī0 pra0 1|5|3)

iti rahasyatattvavido'smatparameṣṭhinaḥ śrīmadutpaladevapādāḥ 
śrīmadīśvarapratyabhijñāyām | ihāpi vakṣyate 

tatsaṃvedanarūpeṇa tādātmyapratipattitaḥ (2|3)

ityato duḥkhasukhādi nīlādi tadvrāhakaṃ ca yatra nāsti tatprakāśaikaghanaṃ 
tattvamasti | nanvevaṃ sarvagrāhyagrāhakocchede śūnyātmaiva tattvamityāyātaṃ 
netyāha na cāsti mūḍhabhāvo'pi iti | mūḍhabhāvo mūḍhatvaṃ śūnyarūpatāpi 
yatra nāsti so'pi hi na prathate kathamasti prathate cettahiṃ prathātmakatvānnāsau 
kaścitprathaivāsti na ca prathāyāḥ kadācidabhāvo bhavati tadabhāve 
prathābhāvasyāpyasiddheḥ | bhaviṣyati caitat 

na tu ṣo'ntarmukho bhāvaḥ | (1|16)

ityatra | api ca mūḍhabhāva aiśvaryātmakavimarśaśūnyaprakāśamātratattvo 
brahmarūpo'pi yatra nāsti yacchrutyantavidaḥ 

18)

pratipannāḥ vijñānaṃ brahma iti tasyāpi svātantryātmakaspandaśaktiṃ vinā 
jaḍatvāt | yathoktaṃ pratyabhijñāyām 

svabhāvamavabhāsasya vimarśaṃ viduranyathā |
prakāśo'rthoparakto'pi sphaṭikādijaḍopamaḥ || (ī0 pra0 1|5|11)

iti | bhaṭṭanāyakastotre'pi 

napuṃsakamidaṃ nātha paraṃ brahma phaletkiyat |
tvatpauruṣī niyoktrī cenna syāttvadbhaktisundarī ||

iti | evaṃ ca yatra sthitam ityataḥ prabhṛti yattattvaṃ vicāritaṃ tadevāsti 
taccāstyeva paramārthato yuktyanubhavāgamasiddhena rūpeṇa paramārthata eva 
cākalpitena pūrṇena rūpeṇāsti na tu nīlādivatkalpitena | yathoktaṃ mahāgurubhiḥ 

evamātmanyasatkalpāḥ prakāśasyaiva santyamī |
jaḍāḥ prakāśa evāsti svātmanaḥ svaparātmabhiḥ || (ajaḍapra0 13)

iti | tatrabhavadbhartṛhariṇāpi 

yadādau ca yadante ca yanmadhye tasya satyatā |
na yadābhāsate tasya satyatvaṃ tāvadeva hi ||

iti | sāvadhāraṇatvātsarvavākyānāmevakāro'tra triryojyaḥ | evamanena sūtreṇa 
sukhādyākārasaṃvitsaṃtānavādināṃ sukhādikaluṣitapramātṛtattvādināṃ 
grāhyagrāhakanānātvavādināṃ sarveṣāmabhāvavādināṃ 
niṣparāmarśaprakāśabrahmavādināṃ [kh: brahmatattvapādināmiti pāṭhaḥ |
] ca matamanupapannatvādasattvenānūdya pāramārthikaṃ 
spandaśaktirūpameva tattvamastīti pratijñātam | atha ca yasminnasmin 
sopadeśasāvadhānamahānubhāvapariśīlye sphurattāsāre spandatattve sphurati 
duḥkhasukhagrāhyagrāhakatadabhāvādikamidaṃ sadapi na kiṃcideva 
sarvasyaitaccamatkāraikasāratvāttadevaitadastītyupadiṣṭam | yanmahāguravaḥ 

19)

duḥkhānyapi sukhāyante viṣamapyamṛtāyate |

mokṣāyate ca saṃsāro yatra mārgaḥ sa śāṅkaraḥ || (u0 sto0 | 20|12)

iti | śāṃkaro mārgaḥ śaṃkarātmasvabhāvaprāptihetuḥ parāśaktirūpaḥ prasaraḥ 
|| 5 ||

evamupapattiparighaṭitatattvapratyabhijñānāya sābhijñānamupāyaṃ nirūpayati 

yataḥ karaṇavargo'yaṃ vimūḍho'mūḍhavatsvayam |
sahāntareṇa cakreṇa pravṛttisthitisaṃhṛtīḥ || 6 ||

labhate tatprayatnena parīkṣyaṃ tattvamādarāt |
yataḥ svatantratā tasya sarvatreyamakṛtrimā || 7 ||

tannirṇītaṃ tattvamādarāt śraddhayā prayatnena ca 

udyamo bhairavaḥ (1|5)

iti śivasūtrapratipāditena sarvabhedopasaṃhārātmanā 
nijaujovṛttisphāraṇarūpeṇa paripūrṇāntarmukhasvarūpasevanātmanā 
bhairavarūpeṇodyamena parīkṣyam | yata iyamiti sarvasya svasaṃviditā tasya 
śaṃkarātmanaḥ svasvabhāvasyākṛtrimā sahajā spandatattvarūpā svatantratā 
sarvatra jaḍājaḍaviṣaye sphurantī sthiteti śeṣaḥ | kiṃ tattattvamityāha yata ityādi 
labhata ityantam |

20)

ayamiti lokaprasiddho golakādirūpo na tu śāstritastasya nityaparokṣatvenāyamiti 
nirdeśābhāvāt karaṇavargastrayodaśendriyāṇi viśeṣeṇa mūḍho 
māyāvaśājjaḍābhāsībhūto'ṇormūḍhādapyadhikaṃ mūḍhatvaṃ 
prāpto'mūḍhavaccetanavatsvayaṃ pravṛttisthitisaṃhṛtīrlabhate viṣayonmukhī 
bhavati tatra rajyate tataśca nivartata ityarthaḥ | kathaṃ sahāntareṇa cakreṇa 
ihāntaraṃ cakraṃ karaṇeśvaryo nāntaḥ karaṇāni teṣāṃ vargaśabdena svīkārāt 
na vakṣyamāṇaṃ puryaṣṭakaṃ tatsthasyāntaḥ karaṇatrayasya vargaśabdenaiva 
gṛhītatvāt tanmātrāṇāṃ ca vāsanāmātrarūpāṇāmupadeśyamayoginaṃ prati 
sākṣātpravṛttyādikartṛtvenāsiddhe yoginastu sākṣātkṛtatanmātrasya 
svayameva paratattvapariśīlanāvahitasyopadeśyatvābhāvāt 
tasmādetadekīyamatamasat | vimūḍho'mūḍhavadityanena karaṇavarga eva 
saṃbandhyo natvāntaramapi karaṇeśvarīcakraṃ tasya ciccamatkārarūpatvāt | 
evamabhidadhānasyāyamāśayaḥ yadayaṃ śaṃkarātmā 
svasvabhāvo'tidurghaṭakāriṇaḥ svātantryādyugapadeva saṃvittisāraṃ ca 
karaṇeśvarīcakraṃ jaḍābhāsarūpaṃ ca karaṇavargamekatayaiva nirbhāsayan 
pravṛttisthitisaṃhṛtīḥ kārayati yena bhagavatyaḥ karaṇeśvaryo yathā 
tattadbhāvasṛṣṭyādi vidadhati tathā karaṇavargo jaḍo'pi tatkārīva lakṣyate | 
yadyapi rahasyadṛṣṭau na kaścijjaḍaḥ karaṇavargo'sti apitu vijñānadehāḥ 
karaṇeśvarya eva vijṛmbhante tathāpīha suprasiddhapratītyanusāreṇopadeśyaḥ 
krameṇa rahasyārthopadeśe'nupraveśya ityevamuktam | evaṃ ca 
golakādirūpakaraṇavargapravṛttyādikrameṇa tadadhiṣṭhātṛrūpaṃ 
nijamarīcicakraṃ cinvānenaiva tadubhayapracodakaṃ śrīmacchaṅkarātmakaṃ 

21)

svasvarūpaṃ parīkṣaṇīyaṃ yatastatprāptau tadīyākṛtrimā svatantratāsya [kh: 
svatantraḥ sarvatrāsyeti pāṭhaḥ |] yoginaḥ syādityapyanenaivoktaṃ bhavati | 
tadetadeva parīkṣaṇārhaṃ paramopādeyatvāde tadeva ca parīkṣituṃ 
śakyamuktayuktyā sukhopāyatvāt ata 
evādareṇābhilaṣitaviṣayopabhogānirodhātmanā bahumānena | atra 
parīkṣaṇasyehatyopadeśānusāreṇa prāptakālatā | yathoktaṃ rahasyagurubhiḥ 

nijanijeṣu padeṣu pratantvimāḥ karaṇavṛttaya ullasitā mama |
kṣaṇamapīśa manāgapi maiva bhūttvadavibhedarasakṣati sāhasam || (u0 sto0 8|
7)

iti | parīkṣyamityarhe śakye prāptakālatāyāṃ praiṣādau ca kṛtyaḥ | atha ca jaḍaḥ 
karaṇavargo yadbalādamūḍhavatpravṛttyādi labhate iti 
sarvasyānubhavasākṣikamabhidadhadindriyādicaitanyavādicārvākapata##-

atha kathamuktaṃ tatastattvāccetanatāmivāsādyendriyāṇi svayaṃ pravṛttyādi 
labhanta iti yāvatāyameva grāhaka icchayā dātrādīnīva karaṇāni prerayati | 
yadapyuktaṃ tattattvaṃ prayatnena parīkṣyam iti tadapi kathaṃ yato'smākamicchā 
vahirevānudhāvati na tu tattvaparīkṣāyāṃ pravartitumutsahata ityāśaṅkyāha 

na hīcchānodanasyāyaṃ prerakatvena vartate |
api tvātmabalasparśātpuruṣastatsamo bhavet || 8 ||

22)

ayaṃ laukikaḥ puruṣa icchaiva nodanaṃ pratodastasya prerakatvena 
karaṇapravartanārthavyāpāraṇāya yasmānna pravartate api tu ātmanaścidrūpasya 
yadbalaṃ spandatattvātmakaṃ tatsparśāttatkṛtātkiyanmātrādāveśāttatsamo 
bhavet ahantārasavipruḍabhiṣekādacetano'pi cetanatāmāsādayatyeva | tatastattattvaṃ 
na kevalaṃ karaṇāni yāvattatprerakatvena śaṅkitaṃ kalpitamapi pramātāraṃ 
cetanīkṛtya svayaṃ pravṛttyādipātraṃ karoti yenāsyāyamabhimāno'haṃ 
karaṇāni prerayāmīti | spandatattvānuvedhaṃ vināpi tu sa eva na kiṃciditi 
karaṇānāṃ grāhakasya ca svaraśmicakraprasarānuvedhena cetanībhāvāpādakaṃ 
tattvaṃ parīkṣyamiti yuktameva | yadi punaricchākhyena pratodarūpeṇa 
karaṇāntareṇa karaṇāni prerayet tadapīcchākhyaṃ karaṇaṃ 
preryatvātkaraṇāntaraṃ svapreraṇāyāpekṣeta tadapyanyadityanavasthā syāt | 
yattūktam asmākamicchā na tatra pravartitumutsahate iti tatrāpyādyaṃ 
ślokārdhamabhyupagamena paraṃ tūttaratayā yojyam | satyaṃ nāyaṃ 
puruṣastattvaparīkṣārthamicchāṃ pravartayituṃ śaknoti necchayā tattvaṃ 
viṣayīkartuṃ kṣamastasyāvikalpyatvādapi tu viṣayānanudhāvantīmicchāṃ 
tadupabhogapuraḥsaraṃ praśamayya yadā tvantarmukhamātmabalaṃ spandatattvaṃ 
svakaraṇānāṃ ca cetanāvahaṃ spṛśati tadā tatsamo bhavet 
tatsamāveśāttadvatsarvatra svatantratāmāsādayatyeva yasmādevaṃ tasmāttattvaṃ 
parīkṣyamityarthaḥ | śaktibhūmeḥ sparśapradhānatvādātmabalasparśādityuktam || 
8 ||

nanu cāyaṃ kṣetrī parameśvaramayo'pi kiṃ na sadā pāripūrṇyena sphurati 
kasmādantarmukhātmabalasparśamapekṣata ityāśaṅkyāha 

23)

nijāśuddhyāsamarthasya kartavyeṣvabhilāṣiṇaḥ |
yadā kṣobhaḥ pralīyeta tadā syātparamaṃ padam || 9 ||

nijā svātmīyā svasvātantryollāsitā yeyaṃ svarūpāvimarśasvabhāvā 
icchāśaktiḥ saṃkucitā satyapūrṇammanyatārūpā aśuddhirāṇavaṃ malaṃ 
tanmalotthitakañcukapañcakābilatvāt jñānaśaktiḥ krameṇa 
bhedasarvajñatvakiṃcijjñatvāntaḥ karaṇabuddhīndriyatāpattipūrvamatyantaṃ 
saṃkocagrahaṇena bhinnavedyaprathārūpaṃ māyīyaṃ malamaśuddhireva 
kriyāśaktiḥ krameṇa 
bhedasarvakartṛtvakiṃcitkartṛtvakarmendriyarūpasaṃkocagrahaṇapūrvamatyanta
ṃ parimitatāṃ prāptā śubhāśubhānuṣṭhānamayaṃ kārmaṃ 
malamapyaśuddhiḥ tayāsamarthasya pūrṇajñatvakartṛtvavikalasya tata eva 
kartavyeṣu 
laukikaśāstrīyānuṣṭhāneṣvabhilāṣiṇo'bhīṣṭānavāpternityamabhilāṣa##-
uktavakṣyamāṇopapattyanubhavāvaṣṭambhato'bhilāṣavivaśagrāhakā##-
anātmanyātmābhimānanivṛttipuraḥsaramātmanyanātmābhimānopaśānti##-
pratyabhijñāviṣayatāṃ yāyādityarthaḥ | na tu tadaiva bhavati tasya nityatvāt | 
uktaṃ ca vijñānabhairave 

mānasaṃ cetanā śaktirātmā ceti catuṣṭayam |
yadā priye parikṣīṇaṃ tadā tadbhairavaṃ vapuḥ || (ślo0 138)

24)

iti | nijāśuddhiśabdena malaṃ nāma dravyaṃ pṛthagbhūtamastīti ye pratipannāste 
dūṣyatvena kaṭākṣitāḥ || 9 ||

nanu ca grāhakāhaṃbhāvātmani kṣobhe kṣīṇe 
nistaraṅgajaladhiprakhyamaspandameva tattvaṃ prasaktamityāśaṅkāṃ śamayati 

tadāsyākṛtrimo dharmo jñatvakartṛtvalakṣaṇaḥ |
yatastadepsitaṃ sarvaṃ jānāti ca karoti ca || 10 ||

tadetyupadeśyāpekṣayā akṛtrimaḥ sahajo dharmaḥ 
prāṅnirdiṣṭasvatantratārūpaḥ parameśvarasvabhāvo jñatvakartṛtve 
sāmarasyāvasthitaprakāśānandātmanī jñānakriye lakṣaṇamavyabhicārisvarūpaṃ 
yasya tādṛk tadā kṣobhopaśame'sya puruṣasya syādabhivyajyata ityarthaḥ | kuta 
etadabhivyajyata ityāha yatastadā paramapadapraveśasamaye sarvamīpsitamiti 
yadyajjijñāsitaṃ cikīrṣitaṃ vāsya tatpravivikṣāyāmabhūt tattajjānāti ca karoti ca | 
cakārāvatra yaugapadyamāhatuḥ na tu yathaike cakārābhyāṃ 
jñānakriyayoraikātmyaṃ sūcayatīti taddhi jñatvakartṛtvalakṣaṇa 
ityanenaivaikadharmaviśeṣaṇena saṃbandhinirdeśena 
vāstavasvarūpābhidhāyinoktam || 10 ||

atha yataḥ karaṇeti nijāśuddhīti 
sūtrapratipāditonmeṣakramasamādhānasākṣātkṛtasya spandatattvasya 
dṛḍhāvaṣṭambhādvyutthānamapi samādhyekarasaṃ kurvato bhavocchedo 
bhavatītyāha 

tamadhiṣṭhātṛbhāvena svabhāvamavalokayan |

25)

smayamāna ivāste yastasyeyaṃ kusṛtiḥ kutaḥ || 11 ||

uktopapattyupalabdhyanuśīlanapratyabhijñātaṃ taṃ spandatattvātmakaṃ 
svabhāvamātmīyamadhiṣṭhātṛbhāvena vyutthānadaśāyāmapi  
vyāpnuvantamavalokayaṃścinvānaḥ 

na vrajenna viśecchaktirmarudrūpā vikāsite |
nirvikalpatayā madhye tayā bhairavarūpadhṛk || (vi0 bhai0 26)

iti tathā 

sarvāḥ śaktīścetasā darśanādyāḥ sve sve vedye yaugapadyena viṣvak |
kṣiptvā madhye hāṭakastambhabhūtastiṣṭhanviśvākāra eko'vabhāsi [kh: 
vibhātīti pāṭhaḥ |] ||

iti śrīvijñānabhairavakakṣyāstotranirdiṣṭasaṃpradāyayuktyā 
nimīlanonmīlanasamādhinā 
yugapadvyāpakamadhyabhūmyavaṣṭambhādadhyāsitaitadubhayavisargāraṇi##-

antarlakṣyo bahirdṛṣṭirnimeṣonmeṣavarjitaḥ |
iyaṃ sā bhairavī mudrā sarvatantreṣu gopitā ||

ityāmnātabhagavadbhairavamudrānupraviṣṭo 
mukurāntarnimajjadunmajjannānāpratibimbakadambakalpamanalpaṃ bhāvarāśiṃ 
cidākāśa evoditamapi tatraiva vilīyamānaṃ paśyan 
janmasahasrāpūrvaparamānandaghanalokottarasvasvarūpapratyabhijñānāt jhaṭiti 
truṭitasakalavṛttiḥ smayamāno vismayamudrānupraviṣṭa iva 
mahāvikāsāsādanācca sahasaiva samuditasamucitatāttvikasvabhāvo 

26)

yo yogīndra āste tiṣṭhati na tvavaṣṭambhācchithilībhavati tasyeyamiti 
sakalajagatkampakāriṇī kutsitā jananamaraṇādiprabandharūpā sṛtiḥ pravṛttiḥ 
kuto nijāśuddhilakṣaṇasya taddhetorabhāvānnaiva bhavatītyarthaḥ | yathoktaṃ 
śrīpūrvaśāstre 

tattve niścalacittastu bhuñjāno viṣayānapi |
naiva saṃspṛśyate doṣaiḥ padmapatramivāmbhasā ||

viṣāpahārimantrādisannaddho bhakṣayannapi |
viṣaṃ na muhyate tena tadvadyogī mahāmatiḥ || (mā0 vi0 18|120)

iti || 11 ||

atha ye śrutyantavidakṣapādamādhyamikādayaḥ kṣobhapralaye 
viśvocchedarūpamabhāvātmakameva tattvamavaśiṣyata ityupādikṣan 
tānpratibodhayituṃ tadupagatatattvaprātipakṣyeṇa lokottaratāṃ prakaraṇaśarīrasya 
spandatattvasya nirūpayati 

nābhāvo bhāvyatāmeti na ca tatrāstyamūḍhatā |
yato'bhiyogasaṃsparśāttadāsīditi niścayaḥ || 12 ||

atastatkṛtrimaṃ jñeyaṃ sauṣuptapadavatsadā |
na tvevaṃ smaryamāṇatvaṃ tattattvaṃ pratipadyate || 13 ||

27)

asadevadamapra āsīt | [chā0 3|19|1]

ityādyuktyā śrutyantavidādyabhimato'bhāvo bhāvyatāṃ naiti bhāvanāyā 
bhāvyavastuviṣayatvādabhāvasya na kiṃcittvādbhāvyamānatāyāṃ vā kiṃcittve 
satyabhāvatvābhāvāt kiṃca bhāvakasyāpi yatrābhāvaḥ sa viśvocchedaḥ kathaṃ 
bhāvanīyaḥ bhāvakābhyupagame tu na viśvocchedo 
bhāvakasyāvaśiṣyamāṇatvāditi na viśvābhāva eva tattvam | atha kalpito'yaṃ 
bhāvako viśvocchedaṃ vikalpakalpyamānaṃ bhāvayan bhāvanāpariniṣpattau 
bhāvyatādātmyādabhāvarūpaḥ saṃpadyata iti pakṣaḥ | tatrocyate 
tatrābhāvabhāvanāyāṃ nāmūḍhatā na ca tatrāstyamūḍhatā api tu moha evāsti 

* * * * * * * * ? yadyadevātibhāvyate |
bhāvanāpariniṣpattau tatsphuṭaṃ kalpadhīphalam ||

iti nyāyādviśvocchedātmanyabhāve bhāvyamāne na kadācitparamārthāptirbhavati 
| athocyate 

sarvālambanadharmaiśca sarvatattvairaśeṣataḥ |
sarvakleśāśayaiḥ śūnyaṃ na śūnyaṃ paramārthataḥ ||

iti nāgārjunoktamīdṛśaṃ tacchūnyamiti | satyaṃ yadi cidānandaghanā svatantrā 
pāramārthikī bhittibhūtā bhūrabhyupeyate yathā vijñānabhairavādau 
pārameśvarīṃ 

dikkālakalanātītā | (vi0 bhai0 14)

ityādinā pāramārthikīṃ bhittibhūtāṃ cidbhūmimavasthāpya śūnyabhāvanoktā 
anyathā na śūnyamiti śūnyaiveyamuktiḥ  yadya devātibhāṣyate iti pratipāditatvāt | 
yattu 

28)

sāvasthā kāpyavijñeyā mādṛśāṃ śūnyatocyate |
na punarlokarūḍhyeva nāstikyārthānupātinī ||

ityālokamālāyāmuktaṃ tattu satyaṃ tvādṛśāmavijñeyā 
avijñeyatvādvaktumaśakyetyucyatāṃ śūnyateti tu kutaḥ śūnyatāpi ca 
yāvadbhāvyate tāvadvikalpollikhitatvādasau vivejñaiya | yadi ca tvādṛśāṃ sā 
jñātumaśakyā tat tatpadasākṣātkārābhijñasadgurusaparyā kāryā na tu 
śūnyateti svamanīṣikayaiva vyavahṛtyātmā paraścāgādhe mahāmohe 
nikṣeptavya ityalam | atha kuto jñātaṃ tatra mūḍhatāstītyatrānenottaramāha yata iti 
| abhiyogaḥ samādhānotthitasya kīdṛgahamāsamiti 
tadavasthābhimukhavimarśātmābhilāpastatsaṃsparśāt tadvaśāddhetostadāsīditi 
yato niścayaḥ gāḍhamūḍho'hamāsam iti yato'sti pratipattiḥ ato mohāvasthaiva sā 
kalpitā tathā smaryamāṇatvāt sā cānubhūyamānatvādanubhavituḥ 
pramāturavasthātṛrūpasya pratyuta sattāmāvedayate na tvabhāvamiti 
viśvābhāvāvasthāyāṃ cidrūpasyākhaṇḍitameva rūpaṃ tiṣṭhatīti 
nāmuṣyābhāvo jātucidvaktuṃ śakyata ityuktaṃ bhavati | nanu dṛṣṭaṃ niścitaṃ 
nīlādi smaryate na ca śūnyabhūtasya nyagbhūtabuddhivṛtterniścayo'sti 
tatkathamuktaṃ tadāsīdityauttarakālikānniścayānmūḍhatā seti | ucyate 
vedyasyaiṣā gatiḥ yasmāttadidantāsāramidantayā yāvatpramātrā svātmopāroheṇa 
na niścitaṃ tāvanna smaryate vedakastu kalpitaśūnyādyavasthāsu 
saṃkucito'pyasāṃketikāhantāparamārtha eveti na tasya svātmani pṛthaktāstīti 
tanniścāyako vikalpaḥ ityahaṃvimṛśyameva tadā svasaṃvedanenaiva siddhaṃ 
śūnyapramātṛrūpaṃ viśvapratiyogitvācca saṃkocasāraṃ 

29)

saduttarakālaṃ smaryata iti na kācidanupapattiryasmādevamatastacchūnyātmakaṃ 
padaṃ kṛtrimam 

tasmādbhūtamabhūtaṃ vā yadyadevātibhāṣyate |

iti taduktayaiva [k, kh: etaditi pāṭhaḥ |] nītyā 
abhūtabhāvanayaivotthāpitaṃ parameśvareṇaiva jñānagopanāyai 
mūḍhānāmupeyatayā tathā bhāsitamityarthaḥ | jñeyaṃ jñātavyaṃ jñeyarūpaṃ 
ca sadā suṣuptavaditi dṛṣṭāntaḥ | ayaṃ bhāvaḥ sadā suṣuptaṃ 
moharūpamaprayāsasiddhaṃ sarvasyāstyeva tatkimanena 
samādhiprayatnopārjitenānyena śūnyena kṛtyaṃ 
dvayasyāpyavastutvāviśeṣāditi | prāyaścāsmin śūnye duruttare mahāmohārṇava 
eva vedāntavidakṣapādasāṃkhyasaugatādiprāyā vahavo'nupraviṣṭāḥ | 
spandatattvasamāvivikṣūṇāmapi ca śithilībhūtaprayatnānāṃ 
śūnyametadvighnabhūtam | yadvakṣyati 

tadā tasminmahāṣyomni | (1|25)

ityārabhya 

sauṣuptapada *? mūḍha * * * * * * * 
* ? (1|25)

iti | ata etaducchede granthakārasya mahān saṃrambho lakṣyate | tathāceha 
heyatayaiva tannirṇīyāpi punarapi nirṇeṣyate 

kāryonmukhaḥ prayatno yaḥ * * * * * * * * ##?

ityatra | tato'smābhiretaddūṣaṇārambhaḥ kṛta iti na naḥ kopaḥ 
kāryo'trabhavadbhirupadeśanibhālanadattakarṇaiḥ [kh: liphāḍaneti pāṭhaḥ |
] | saugateṣu dūṣiteṣu śrutyantavādādayo dūṣitā eva tulyanyāyatvāditi 
nābhyadhikamuktam | tadidānīṃ prakṛtameva brūmahe tattu spandākhyaṃ 

30)

tattvamevamiti śūnyavanna smaryamāṇatvaṃ pratipadyate tasya 
sarvadānusyūtopalabdhrekarūpasya kadācidapyanupalabhyatvāyogāt | tathā cāhuḥ 

vijñātaramere kena vijānīyāt | (bṛ0 ā0 u0 4|5|15)

iti | yadyapi ca samāveśadaśā vyutthitena prāṇādisaṃskāravaśātsmaryate tathāpi 
na tāvadeva spandatattvamapi tu 
sarvānusyūtānavacchinnaprakāśānandasāraparapramātṛrūpameva tat | 
yadvakṣyati 

tasmācchabdārthacintāsu na sāvasthā na yā śivaḥ || 2|4)

iti | ato'syānavacchinnacamatkārarūpasya na jātucitsmaryamāṇatvaṃ mūḍhatvaṃ 
vā | yastu tattattvamitīha tacchabdenāsya nirdeśaḥ kṛtaḥ sa 

svātantryāmuktamātmānaṃ * * * * * * * * ##?

iti śrīpratyabhijñākārikoktanītyā kalpitasyaivāpāramārthikasvarūpasya na tu 
tattvataḥ pāramārthikasya | na pratipadyate ityanenedamāha asya tattvasya 
smaryamāṇatvena pratītireva nāstīti || 13 ||

nanu yatra sthitamityādau cidrūpasyaiva viśvakāryarūpatāgrāhitvamuktaṃ 
tadhyānotthāpitaṃ kṛtrimamabhāvātmakaṃ rūpaṃ tenaiva gṛhītamiti 
kathamasyānavacchinnacamatkārarūpamamūḍhatvamityāśaṅkāyāmāha 

avasthāyugalaṃ cātra kāryakartṛtvaśabditam |

31)

kāryatā kṣayiṇī tatra kartṛtvaṃ punarakṣayam || 14 ||

kāryonmukhaḥ prayatno yaḥ kevalaṃ so'tra lupyate |
tasmiṁllupte vilupto'smītyabudhaḥ pratipadyate [kh: buddhyate iti pāṭhaḥ |] 
|| 15 ||

na tu yo'ntarmukho bhāvaḥ sarvajñatvaguṇāspadam |
tasya lopaḥ kadācitsyādanyasyānupalambhanāt || 16 ||

atra spandatattve kāryatvaṃ kartṛtvamiti ca śabditaṃ śabdavyavahāramātreṇa 
bheditamavasthāyugalamasti vastuto hi tadekameva 
svatantraprakāśavanaśaṃkararūpaṃ tattvaṃ kartṛsattvāvyatiriktayā 
prakāśātmanā kriyayā vyāptaṃ tadabhedena prakāśamānaṃ 
tattvabhuvanaśarīravadabhāvādirūpatvaṃ svīkurvatkāryamityucyate tadanyasya 
kasyāpi kāraṇatvāyogāt | yathoktaṃ śrīmatyabhijñāyām 

jaḍasya tu na sā śaktiḥ sattā yadasataḥ sataḥ |
kartṛkarmatvatatvaiva kāryakāraṇatā tataḥ || (ī0 pra0 2|4|2)

iti | tasya cedameva kāryatvaṃ yadayaṃ 
vicitradeśakālādyābhāsasaṃyojanaviyojanakrameṇānantān 

32)

dehanīlādyābhāsāṃścidātmanaḥ svarūpādanatiriktānapi 
mukurapratibimbavadatiriktānivābhāsayati yāvacca kiṃcidābhāsayati 
tatsarvamābhāsyamānatvādeva bahirmukhena rūpeṇa kṣayadharmakaṃ 
kṣayaścāsyedantābhāsanimajjanenāhantārūpatayāvasthānam ata eva 
dehādergrāhakasya yo vedyāṃśaḥ sa eva bhagavatā sṛjyate saṃhriyate ca na 
tvahantāprakāśātmakaṃ kartṛrūpaṃ tasya dehādyāveśe'pi 
bhagavadekarūpatvāt atastatra tayoḥ kāryakartṛtvayormadhyātkāryatā kṣayiṇī 
kartṛtvaṃ citsvātantryarūpaṃ punarakṣayaṃ jagadudayāpāyayorapi tasya 
svabhāvādacalanāt | calane tu jagadudayāpāyāvapi na kauciccakāsyātāmiti 
mūḍhādyavasthāyāmapyakhaṇḍitacamatkārasāramamūḍhamevaitat | 
nanvabhāvasamādhānaniṣpattau suṣuptādau cāsya kartṛtvaṃ nopalabhāmahe 
kvacidapi pravṛttyadarśanāt | satyaṃ kāryonmukha 
indriyādipreraṇātmakavyāpārapravaṇo yaḥ prayatnaḥ saṃrambhaḥ so'tra 
kāryakṣayapade lupyate vicchidyate tasmiṁllupte sati 
abudho'bhāvasamādhyapahāritātmarūpo mūḍho vilupto'smīti manyate | yaḥ 
punarantarmukho'hantāprakāśarūpaḥ svabhāvo'ta eva sarvajñatvaguṇasyāspadam 
upalakṣaṇaṃ caitatsarvakartṛtvāderapi tasya lopo na kadācitsyādbhavatīti na 
kadācidapi sambhāvanīyo'nyasya tallopamupalabdhuḥ kasyāpyanupalambhāt yadi sa 
kaścidupalabhyate sa evāsāvantarmukhaścidrūpo na cedupalabhyate tarhi sā 
lopadaśāstīti kuto niścayaḥ | atha cānyaḥ kaścittallopaṃ nopalabhate'pitu sa eva 
prakāśātmā tatkathaṃ tasyābhāvaḥ | evaṃ 
cānyasyānupalambhanādityatrānyakartṛkasyopalambhasyābhāvādityarthaḥ |

33)

atha ca ghaṭābhāvo yathā ghaṭaviviktabhūtalādyupalambhanānniścīyate 
tathaivātmābhāvo'pyātmaviviktasya kasyacidupalambhānniścīyeta 
tadupalambhakasattāvaśyaṃbhāvinīti tadupalambhakasvātmanāstitā na siddhyati | 
yadi ca kāryonmukhaprayatnalope sa lupyeta tadottarakālamanyasya 
kasyāpyupalambho na bhavet anyopalambhābhāvaḥ prasajyetetyarthaḥ | api cānyasya 
bahirmukhasya prayatnasya sauṣuptādāvanupalambhāt kathamantarmukhasya tattvasya 
vāliśairlopa āśaṅkito yato'nyasya lope'nyasya kiṃ vṛttam | atha cānyasya 
kāryonmukhaprayatnasyānupalambhādanupalambhaprakāśanānna 
kadācitprakāśātmano'ntarmukhasya tasyopalabdhurlopaḥ 
yato'sāvantarmukhobhāvaḥ sarvajñatvaguṇasyāspadaṃ tāmapyabhāvadaśāṃ 
vettyeva anyathā saiva na sidhyediti | anyasyeti kartari karmaṇi ca ṣaṣṭhī | antarmukhe 
kāryatvapratiyogitāmiva kartṛtvasya saṃbhāvyāvasthātvamuktaṃ vastutastu 
uktayuktyā tasyāvasthātṛtvameva | antarmukha iti antaḥ pūrṇāhantātmakaṃ 
mukhaṃ pradhānaṃ yasyeti yojyam || 16 ||

evamaprabuddho bahirmukhavyāpāranirodhe 
grāhakasyāpyātmano'nupapannamapyabhāvaṃ niścinuta iti pratipādya 
suprabuddhāprabuddhayoryādṛgātmopalambhastaṃ nirūpayati 

tasyopalabdhiḥ satataṃ tripadāvyabhicāriṇī |
nityaṃ syātsuprabuddhasya tadādyante parasya tu || 17 ||

34)

tasya prākaraṇikasvabhāvasya yopalabdhiḥ anavacchinnaḥ prakāśaḥ sā 
kathitayuktyavaṣṭambhātsuṣṭhu prabuddhasyāprabuddhatāsaṃskāreṇāpi 
śūnyasya satataṃ triṣvapi jāgarasvapnasauṣuptapadeṣu nityamiti ādau madhye'nte 
cāvyabhicāriṇī anapāyinī syādbhavatyeva sadāsau śaṃkarātmakasvasvabhāvatayā 
sphuratītyarthaḥ | parasyāprabuddhasya punastāsāṃ daśānāṃ 
svocitasaṃvidrūpāṇāṃ pratyekamadāvudbubhūṣāyāmante ca 
viśrāntyātmakāntarmukhatve na tu svocitārthāvabhāsāvasthitirūpe madhyapade | 
yaduktaṃ śrīśivadṛṣṭau 

yāvatsamagrajñānāprajñātṛsparśadaśāsvapi |
sthitaiva lakṣyate sā tu taddviśrāntyāthavā phale || (śi0 *? 2|5)

iti | bhaṭṭalollaṭenāpi tadādyanta ityevameva vyākhyāyi svavṛttau | 
bhaṭṭaśrīkallaṭavṛttyakṣarāṇyapekṣya vayamapi tadvṛttyakṣarānurodhena 
sautramarthamativimalamapi kliṣṭakalpanayā vyākartumaśikṣitāḥ yata 
evāsuprabuddhasya tadādyante'sti tadupalabdhiḥ ata evāyamihādhikārī 
spandopadeśaiḥ suprabuddhīkriyate | yadvakṣyati 

ataḥ satatamudyuktaḥ spandatattvaviviktaye |
jāgrat * * * * * * * * * * * * 
* * ? || [1|21]

ityādi 

sauṣuptapadavanmūḍhaḥ prabuddhaḥ syādanāvṛtaḥ | [1|25]

iti 

tathā svapne'pi [3|2]

ityādi 

prabuddhaḥ sarvadā tiṣṭhet | [3|12]

ityādi ca | atra hi jāgarāditriṣu padeṣu 
ādyantakoṭivanmadhyamapyarthāvasāyātmakaṃ 

35)

padaṃ turyābhogamayaṃ kartuṃ prabuddhasya suprabuddhatāpādanāyopadeśaḥ 
pravṛttaḥ etacca nirṇeṣyāmaḥ | tathā ca śivasūtram 

jāgratsvapnasuṣuptabhede turyābhogasaṃbhavaḥ | (śi0 sū0 1|7)

iti | tathā 

triṣu caturthaṃ tailavadāsecyam | (śi0 sū0 3|20)

iti 

tritayabhoktā vīreśaḥ | (śi0 sū0 1|11)

iti || 17 ||

suprabuddhasya triṣu padeṣu yādṛśyupalabdhistāṃ vibhāgena darśayati 

jñānajñeyasvarūpiṇyā śaktyā paramayā yutaḥ |
padadvaye vibhurbhāti tadanyatra tu cinmayaḥ || 18 ||

suprabuddhasya bhūmnā jñānajñeyasvarūpayā madhyame pade 
jñānāgraparyantayostu svasvarūpayaiva spandatattvātmanā parāśaktyā yukto 
vibhuḥ śaṃkarātmā svabhāvo jāgarāsvapnarūpe padadvaye bhāti | tatra hi 
viśvamasau sadāśiveśvaravatsvāṅgavatpaśyati tadanyatra tu suṣupte na tu 
yathānye suṣuptaturyayoriti tripadāvyabhicāriṇī iti prakānte turyasyāprastutatvāt 
tadupalabdhereva ca turyarūpatvāt asau vibhuścinmaya evāsya bhāti 
aśeṣavedyopaśamādityetatsuprabuddhābhiprāyameva na tu vastuvṛttānusāreṇa 
tadanyatra tu cinmayaḥ ityasyānupapannatvāpatteḥ 

36)

loke sauṣuptasya mohamayatvāt śivāpekṣayā tu jāgratsvapnayorapi cinmayatvāt 
evamapi ca prakṛtānupayuktatvāt | itaḥ prabhṛti prathamaniḥṣyandānto granthaḥ 
prabuddhasya suprabuddhatāyai sthito yathā ṭīkākārairna cetitastathā parīkṣyatāṃ 
svayameva kiyatpratipadaṃ likhāmaḥ || 18 ||

yatheyaṃ jāgarādimadhyadaśāpi prabuddhaṃ na pratibadhnāti tathopapādayati 

guṇādispandaniṣyandāḥ sāmānyaspandasaṃśrayāt |
labdhātmalābhāḥ satataṃ syurjñasyāparipanthinaḥ || 19 ||

guṇāḥ sattvarajastamāṃsi yeṣāṃ prakṛtitattvaṃ vibhavabhūḥ te 
māyātattvāvasthitā ihābhipretāḥ | yathoktaṃ śrīsvacchande 
māyāmasūrakavinyāse 

adhaśchādanamūrdhvaṃ ca raktaṃ śuklaṃ vicintayet |
madhye tamo vijānīyādguṇāstvete vyavasthitāḥ || [sva0 taṃ0 2|65]

iti | ta ādayo yeṣāṃ kalādīnāṃ kṣityantānāṃ spandānāṃ viśeṣaprasarāṇāṃ 
teṣāṃ ye niḥṣyandāstanukaraṇabhuvanaprasarāḥ nīlasukhādisaṃvidaśca tathā 
yogyapekṣayā bindunādādayaste satataṃ jñasya suprabuddhasya 
kasyacidevāpaścimajanmano'paripanthinaḥ svasvabhāvācchādakā na bhavantīti 
niścayaḥ yataste sāmānyaspandamuktarūpamāśritya yatra sthitamityatra 
nirṇītadṛśā labdhātmalābhāstata evotpannāstanmayāścetyarthaḥ |

37)

tathāhi 

svāṅgarūpeṣu bhāveṣu patyurjñānaṃ kriyā ca yā |
māyātṛtīye ta eva paśoḥ sattvaṃ rajastamaḥ || [ī0 pra0 3|3|4]

iti śrīpratyabhijñoktadṛśā citiśaktireva pārameśvarī 
jñānakriyāmāyāśaktitritayatayā śrīsadāśivādipade sphuritvā 
saṃkocaprakarṣātsattvarajastamorūpaṃ krīḍāśarīraṃ śrayati yato 
nijacicchaktisphāramayatvāttadadhiṣṭhitameva sarvadā sarvaṃ jānansuprabuddho 
guṇādiviśeṣaspandānanucchindannapi spandatattvāveśamaya eva || 19 ||

yathā tvaprabuddhānbadhnantyete tatpratipādayati 

aprabuddhadhiyastvete svasthitisthaganodyatāḥ |
pātayanti duruttāre ghore saṃsāravartmani || 20 ||

aprabuddhadhiyaḥ prāyaḥ 
sarvānapratyabhijñātapārameśvarīśaktyātmakanijaspandatattvāndehātma##-
guṇādispandaniḥṣyandāḥ svasyāḥ spandatattvātmanaḥ sthiteḥ sthaganāyodyatā 
nityaṃ tadudyamaikasārāḥ duḥkhenottāryante'smāddaiśikairjantucakramiti 
duruttāre laṅghayitumaśakye ghore duḥkhamaye saṃsaraṇamārge pātayanti | 
yathoktaṃ śrīmālinīvijaye 

viṣayeṣveva saṃlīnānaṣo'thaḥ pātayantvaṇun ? |
rudrāṇūnyāḥ samāliṅghya ghoratarpo'parāḥ smṛtāḥ || [mā0 vi0 3|31]

iti | tathā hi pūrva patipāditā yeyaṃ spandatattvātmā parāśaktiḥ 

38)

saiva viśvasyāntarbahiśca vamanātsaṃsāravāmācāratvācca vāmeśvarīśaktiḥ 
tadutthāpitāni tu khecarīgocarīdikcarībhūcarīrūpāṇi catvāri devatācakrāṇi 
suprabuddhasya parabhūmisaṃcārīṇi aprabuddhānāṃ tu 
adharādharasaraṇiprerakāṇi | tathā hi yā eva suprabuddhasya khe bodhagagane 
carantyaḥ 
khecaryo'kālakalitatvābhedasarvakartṛtvasarvajñatvapūrṇatvavyāpakatva##-
kañcukarūpatayā sthitāḥ 
kālakalitatvakiṃcitkartṛtākiṃcijjñatābhiṣvaṅganiyamahetavaḥ | gaurvāk 
tadupalakṣitāsu saṃjalpamayīṣu buddhyahaṃkāramanobhūmiṣu carantyo gocaryaḥ 
suprabuddhasya svātmābhedamayādhyavasāyābhimānasaṃkalpāñjanayanti 
mūḍhānāṃ tu bhedaikasārān | dikṣu daśasu bāhyendriyabhūmiṣu carantyo 
dikcaryaḥ suprabuddhasyādvayaprathāsārāḥ anyeṣāṃ dvayaprathāhetavaḥ | bhūḥ 
rūpādipañcakātmakaṃ meyapadaṃ tatra carantyo bhūcaryastadābhogamayyā 
āśyānībhāvatayā tanmayatvamāpannāḥ bhūcaryaḥ suprabuddhasya 
citprakāśaśarīratayātmānaṃ darśayantya itareṣāṃ sarvato'pyavacchinnatāṃ 
prathayantyaḥ sthitāḥ ityevaṃ pramātrantaḥ karaṇavahiṣkaraṇaprameyarūpatayaiva 
tāni catvāri cakrāṇi guṇādispandamayānyaprabuddhabuddhīllauṁkikāṃstathā 
bindunādādiprathāmātrasaṃtuṣṭān yoginastattattvaprasararūpe saṃsāre pātayanti || 
20 ||

yata evam 

ataḥ satatamudyuktaḥ spandatattvaviviktaye |

39)

jāgradeva nijaṃ bhāvamacireṇādhigacchati || 21 ||

uktavakṣyamāṇarūpasya spandatattvasya viviktaye vimarśanāya satatamudyuktaḥ 

mayyāveśya mano ye māṃ nityayuktā upāsate | [bha0 gī0 12|2]

iti gītoktadṛśā satatamevāntarmukhasvarūpanibhālanapravaṇo yaḥ sa jāgradeva 
jāgarāvasthāsthita eva nijamātmīyaṃ śaṃkarātmakaṃ 
svasvabhāvamacireṇādhigacchati tathā asya śaṃkarātmā āntaraḥ svabhāvaḥ 
svayamevonmajjati yena prabuddho nityoditasamāveśāsādanātsuprabuddho 
jīvanmukto bhavatītyarthaḥ || 21 ||

yathāsyodyuktasya 
balavadālambanavaśoditānāyāsatadanyasakalavṛttikṣayamayīṣu niyatāsu 
yāsvavasthāsu spandanidhānamunmudritamabhimukhībhūtamāste tā etāḥ 
prathamamudyogasya viṣayā ityupadeṣdumāha 

atikruddhaḥ prahṛṣṭo vā kiṃ karomīti vā mṛśan |
dhāvanvā yatpadaṃ gacchettatra spandaḥ pratiṣṭhitaḥ || 22 ||

sarvatra tāvadupāyamārge samastetaravṛttipraśamapūrvamekāgrībhavanti 
yoginaḥ etāsvatikrodhādyavasthāsu svarasata eva samastāparavṛttikṣayamayīṣu 
yadi spandatattvaviviktaye satatamudyukto 

40)

jhaṭityantarmukhībhavanti yoginastatsamīhitamacireṇaiva labhante | ayoginastvatra 
mūḍhā eveti tātparyam | tathāhi 
samanantaravihitadāruṇopaghātaśatrudarśanānmarmasparśitattadvacanā##-
prathamamevonmiṣatsaṃjihīrṣādevatāvalādantarmukhībhavadraśmicakro'ti##-
tatkṣaṇamevonmajjatpūrṇābhilāṣadevatāvaśavikāsitānudhāvatsamastakaraṇa##-
karomīti mṛśanvikalpayansaṃśayadhārādhirohātmani pade'nupraviṣṭaḥ 
kṣīṇasakalālambanavikasatsaṃśayasaṃvinnirālambanīkṛtavṛttiprasaro vā 
mattavāraṇādyanuvadhyamāno dhāvan śarīranirapekṣameva 
svātmapravaṇīkṛtetaravṛttiprasaradudyogadevīpreraṇayātitvaritapalāyana##-
siṃhājagarādyavalokanajanitamahātrāsādyavasthāsu yadvṛttikṣayātmakaṃ 
padaṃ gacchedadhitiṣṭhet spandatattvaviviktaye satatamudyukto yo yogijanastasya 
tatra vṛttikṣayātmake pade'vasthāviśeṣe spandaḥ pratiṣṭhitaḥ 
spandatattvamabhimukhībhūtameva tiṣṭhati | tasmādetadvṛttikṣayapadaṃ saṃcetya 
jhaṭiti kūrmāṅgasaṃkocayuktyā krodhasaṃśayavṛttīḥ praśamayya 
mahāvikāsavyāptiyuktyā vā 
praharṣadhāvanavṛttīrvisphāryābhimukhībhūtanijaspandaśaktivimarśavatā 
yoginā bhāvyam | yathoktaṃ śrīvijñānabhairave 

kāmakrodhalobhamohamadamātsaryagocare |
buddhiṃ nistimitāṃ kṛtvā tattatvamavaśiṣyate || (vi0 bhai0 10|1)

ānande mahati prāpte dṛṣṭe vā bāndhave cirāt |

41)

ānandamudgataṃ dhyātvā tadvayastanmanā bhavet || (vi0 bhai0 71)

kṣutādyaste bhaye śoke gahare vāraṇadrute |
kutūhale kṣudhādyante brahmasattā samīpagā || (vi0 bhai0 11|8)

iti || 22 ||

evametāsvavasthāsūktayuktyā prathamaṃ spandaśaktiṃ pariśīlya tadanu 
tāmevānusaṃdadhatsarvāsvavasthāsu taddārḍhyānupraveśamayīṃ 
jīvanmuktatāmāharet [k, kh: ārohayediti pāṭhaḥ |] satatodyukta 
ityupadiśati 

yāmavasthāṃ samālambya yadayaṃ sama vakṣyati |
tadavaśyaṃ kariṣye'hamiti saṃkalpya tiṣṭhati || 23 ||

tāmāśrityordhvamārgeṇa candrasūryāvubhāvapi |
sauṣumne'dhvanyastamito hitvā brahmāṇḍagocaram || 24 ||

tadā tasminmahāvyomni pralīnaśaśibhāskare |
sauṣuptapadavanmūḍhaḥ prabuddhaḥ syādanāvṛtaḥ || 25 ||

42)

ayaṃ śaṃkarātmā svabhāvo yanmama vakṣyati abhivyaktaṃ sat 
yaccidānandaghanamanubhūtapūrvaṃ [k, g: samyagiti pāṭhaḥ |] 
svarūpaṃ māṃ vimarśayiṣyati tadavaśyamahaṃ kariṣye bahirmukhatāṃ hitvā 
tatpravaṇa eva bhaviṣyāmi iti saṃkalpya niścitya 
yāmatikrodhādyavasthāsvanubhūtacarīṃ cidānandaghanāṃ 
spandātmikāmavasthāmavalambya [g: tamavalambyeti pāṭhaḥ |] 
prāpyatvenābhisaṃdhāya tiṣṭhati 
śamitavikalpagatimavikalpāmavasthāmavicalatvena bhajate yo yogī tadīyāṃ 
tāmavasthāṃ samāśritya candrasūryau apānaḥ prāṇaścobhāvapi 
hṛdayabhūmau militvā yugapadeva sauṣumne'dhvani 
brahmanāḍyāmūrdhvamārgeṇodānapathenāstamitaḥ śāmyataḥ kathaṃ 
brahmāṇḍalakṣaṇaṃ gocaraṃ hitvā 
brahmabilādhiṣṭhātṛbrahmādhiṣṭhitamaṇḍaṃ muktvā ūrdhvakavāṭāntāṃ 
dehavyāptiṃ tyaktvā tadā collaṅghitadehavyāptike'ta eva prakarṣeṇa 
līnāvuktarūpau śaśibhāskarau yatra tasminmahāvyomni 
niḥśeṣavedyopaśamarūpe paramākāśe prāpte'pi yaḥ śithilaprayatnatayā 
khecaryādyātmanā guṇādispandaniḥṣyandena vyāmohitatvāt 
sauṣuptapadavadbhavati sauṣuptena ca suptamapyupalakṣitaṃ tena ca svapnasuṣuptavat 
yaḥ śūnyādibhūmimevādhitiṣṭhati sa yogī samyaganabhivyaktasvasvabhāvo 
mūḍha ityucyate | yathoktaṃ śrībhaṭṭakallaṭena 

yāṃ spandātmikāmavasthāmavalambya |

iti yoginaḥ |

iti ca 

yasya svasvabhāvābhivyaktirna samyak vṛttā sa svapnādinā 
muhyamāno'prabuddho niruddhaḥ syāt |

43)

iti | yastu tatrāpi prayatnapāṭavādudyantṛtābalāt kṣaṇamapi na śithilībhavati sa 
tamasānabhibhūtatvāt cidākāśamayatvenaivāvasthitaḥ prabuddha ucyate ata eva 
satatodyogavataiva yoginā bhavitavyam ityādiṣṭaṃ gurubhiḥ iti śivam || 25 ||

iti śrīmahāmāheśvarācāryakṣemarājānakanirmite spandanirṇaye svarūpaspandaḥ 
prathamo niḥṣyandaḥ || 1 ||
44)

atha dvitīyo niṣyandaḥ |

evaṃ prathamaniḥṣyandena svasvarūpātmakaṃ yuktyupapannaṃ sābhijñānaṃ 
nimīlanasamādhipratyabhijñeyaṃ spandatattvaṃ pratipādya yathā satataṃ 
tatsvarūpasamāsādanena suprabuddhatā prāksūcitā bhavati tathā idānīṃ tasyaiva 
vaiśvātmyamunmīlanasamādhipratyabhijñeyaṃ yuktito'pi nirṇetuṃ sarvatra 
cidabhedaprakāśakaṃ sahajavidyodayākhyam imaṃ dvitīyaṃ niḥṣyandaṃ 
tadākramya ityādinā śivasadbhāvadāyinī ityantena ślokasaptakena nirūpayati | tatra 
viśvaṃ śuddhāśuddhabhedena dvidhā | tatra śuddhaṃ mantrādirūpaṃ tata 
evotpannaṃ tanmayaṃ tatraiva viśrāmyati iti ślokadvayenoktam | aśuddhamapi 
tanmayameva ityapareṇa ślokadvayenābhihitam | tatsaṃvedanādhirūḍho 
jīvanmuktaḥ iti ślokenoktam | etattattvasamāsādanenaiva sādhakānāṃ 
sveṣṭasiddhiḥ iti ślokadvayenābhihitamiti saṃkṣepaḥ | atha grantho vyākhyāyate | 
yaduktam 

atra sthitamidaṃ sarvaṃ kāryaṃ yasmācca nirgatam | (1|2)

iti tatra śuddhaṃ tāvanmantrādirūpaṃ tadyathā tata evotpannaṃ tadbalenaiva 
prakāśamānaṃ tatraiva viśrāmyati 
tatprathamaniḥṣyandaparighaṭitadṛṣṭāntapuraḥsaraṃ nirūpayati 

tadākramya balaṃ mantrāḥ sarvajñabalaśālinaḥ |
pravartante'dhikārāya karaṇānīva dehinām || 1 ||

tatraiva saṃpralīyante śāntarūpā nirañjanāḥ |
sahārādhakacittena tenaite śivadharmiṇaḥ || 2 ||

tat spandatattvātmakaṃ balaṃ prāṇarūpaṃ vīryamākramya abhedena āśrayatayā 
avaṣṭabhya bhagavanto'nantavyomavyāpyādayo mantrāḥ sarvajñabalena 
sarvajñatvādisāmarthyena ślāghamānā jṛmbhamāṇā adhikārāya dehināṃ 
pravartante sṛṣṭisaṃhāratirodhānānugrahādi kurvantītyarthaḥ | sarvajñaśabdo 
bhāvapradhānaḥ sarvakartṛtvādyupalakṣayati | yathā dehināṃ 
karaṇānyupapāditadṛśā tadbalamākramya viṣayaprakāśādau pravartante iti 
dṛṣṭāntaḥ | tathā nirañjanāḥ kṛtakṛtyatvānnivṛttādhikāramalāḥ 
śāntaviśiṣṭavācakātmasvarūpāstatraiva spandātmake bale samyagabhedāpattyā 
prakarṣeṇāpunarāvṛttyā līyante adhikāramalānmucyante ārādhakacittena 
upāsakalokasaṃvedanena saha | yathoktam 

46)

anugṛhyāṇusaṃghātaṃ yātāḥ padamanāmayam | [mā0 vi0 1|41]

iti | yataśca tata evoditāstadbalena visṛṣṭāstatraiva līyante tenaite 
mantramantreśvarādayaḥ śivasya parameśvarasya sambandhī dharmaḥ svabhāvo 
vidyate yeṣāṃ te tathā sāmānyaspandasārā ityarthaḥ | nanu karaṇānāṃ 
mantrāṇāṃ ca tata udayādau tulye kimiti karaṇāni na sarvajñādirūpāṇi ? | 
ucyate parameśvaro māyāśaktyā śarīrakaraṇāni bhedamayāni nirmimīte 
vidyāśaktyā tvākāśīyavicitravācakaparāmarśaśarīrānmantrān | vācakasya 
māyāpade'pi 

ghaṭo'yamityadhyavasā nāmarūpātirekiṇī |
pareśaśaktirātmeva bhāsate na tvidantayā || (1|5|20)

iti pratyabhijñoktanītyā pramātṛbhūmyanatikrānterna 
śarīrapuryaṣṭakādivadbodhasaṃkocakatvamastīti yuktamevaiṣāṃ sarvajñatvādi | 
etacca 

bhede tvekarase bhāte * * * * * * * * ? | 
[3|1|8]

iti śrīpratyabhijñākārikāṭīkāyāṃ vitasya darśitam | evaṃ 
vidyāpadāvasthitasṛṣṭyādikāryanantabhaṭṭārakādyapekṣayaitadvyākhyeyam | 
tathā dīkṣādipravṛttānāmācāryādīnāṃ karaṇarūpāḥ sarve 
mantrāstatspandatattvarūpaṃ balamākramya anuprāṇakatvena avaṣṭabhya 
ācāryādīnāmeva sambandhinārādhakacittena 

47)

saha mokṣabhogasādhanādyadhikārāya pravartante tatraiva 
śāntavācakaśabdātmakaśarīrarūpā ata eva ca nirañjanāḥ śuddhāḥ samyak 
pralīyante viśrāmyanti | atra vyākhyāne sahārādhakacittena iti pūrvaślokena 
yojyam | evaṃ ca mantrāṇāmudayapralayakoṭivyāpi pravṛttāvapi bhittibhūtamiti 
abhihitam | evaṃ ca daśāṣṭādaśādibhedena bhinne śaive mantrāṇāṃ 
spandatattvasārataivetyuktaṃ bhavati || 2 ||

evaṃ mantramantreśvarādirūpā śuddhābhimatā sṛṣṭiḥ śivasvabhāveti 
pratipādyādhunā aśuddhābhimatāpi sā māyādirūpā śivasvarūpaiva iti 
upapādayan śrīmataśāstrādirahasyadṛṣṭimapi upakṣipati 

yasmātsarvamayo jīvaḥ sarvabhāvasamudbhavāt |
tatsaṃvedanarūpeṇa tādāmyapratipattitaḥ || 3 ||

tasmācchabdārthacintāsu na sāvasthā na yā śivaḥ |
bhoktaiva bhogyabhāvena sadā sarvatra saṃsthitaḥ || 4 ||

yato jīvo grāhakaḥ sarvamayaḥ śivavadviśvarūpaḥ tena 

48)

hetunā śabdeṣu vācakeṣu artheṣu vācyeṣu cintāsu vikalpajñānādirūpāsu 
ādimadhyāntarūpā sāvasthā nāsti yā śivo na bhavati sarvameva 
śivasvarūpamityarthaḥ | yataścaivamato bhoktaiva cidātmā grāhako 
bhogyabhāvena dehanīlādirūpeṇa sadā nityaṃ sarvatra vicitratattvabhuvanādipade 
samyaganūnādhikatayā sthitaḥ na tu bhogyaṃ nāma kiñcidbhokturbhinnamasti | jīva 
ityupakramya śiva ityupasaṃhāreṇa jīvaśivayorvāstavo na ko'pi bhedaḥ iti 
dehādyavasthāsu na kāsucidapyapūrṇamanyatā mantavyā api tu 
ciddhanaśivasvabhāvataiveti bhaṅgyopadiśati | yathoktam śarīramapi ye 
ṣaṭtriṃśattattvamayaṃ śivarūpatayā paśyanti arcayanti ca te siddhyanti 
ghaṭādikamapi tathābhiniviśya paśyanti arcayanti ca te'pīti nāstyatra vivādaḥ iti 
śrīpratyabhijñāṭīkāyām | bhaṭṭaśrīvāmanenāpyuktam 

ālambya saṃvidaṃ yasmātsaṃvedyaṃ na svabhāvataḥ |
tasmātsaṃviditaṃ sarvamiti saṃvinmayo bhavet ||

iti | kasmāt jīvaḥ sarvamayaḥ ityatra hetuḥ sarvabhāvānāṃ 
samudbhavādutpattihetutvāt apādānabhāvapradhānaśca nirdeśaḥ |

pramātṛmitimānameyamayabhedajātasya te vihāra iha hetutāṃ samupayāti 
yasmāttvayi |
nivṛttavivṛhṛtau kvacittadapayāti tenādhvadhunā nayena punarīkṣyate jagati 
jātucitkenacit ||

iti śrījñānagarbhastotroktanītyā saṃvidyeva pramṛtāyāṃ jagataḥ 

49)

sadbhāvātsarvabhāvasamudbhavatvaṃ jīvasya yataśca jīvādeva udayati 
viśvamato'yaṃ sarvamayo viśvaśaktiriti yāvat | nirṇītaṃ caitaddvitīyasūtravṛttau 
| sarvamayatve hetvantaramāha tatsaṃvedana ityardhena | tasya sarvasya 
nīlasukhāderyatsaṃvedanaṃ prakāśastena rūpeṇa svabhāvena tādātmyapratipatteḥ 
sarvamayatvasyopalambhāt | evamanena ślokadvayena rahasyacaryāḥ 
sarvabhedapādaponmūlanopapattiparighaṭitāśca jñānopadeśakathāḥ 
prathamacaramasūtrābhyāṃ mahārthatattvaṃ jāgradādisūtreṇa 
ṣaḍardhaparamārthaḥ tadākramya ityanena sarvopāsāsāratetyādyupakṣiptamiti 
spandatattvenaiva viśvopadeśāḥ svīkṛtāḥ || 4 ||

athaitatpratipattisārataiva mokṣa ityādiśati 

iti vā yasya saṃvittiḥ krīḍātvenākhilaṃ jagat |
sa paśyansatataṃ yukto jīvanmukto na saṃśayaḥ || 5 ||

vāśabdaḥ | prathamaniḥṣyandoktanimīlanasamādhiprakāraṃ vikalpayan asyāḥ 
samāpatterdurlabhatāṃ dhvanayati | tenāyamarthaḥ īdṛśī tāvatsaṃvittiḥ durlabhā 
yasya kasyacidevāpaścimajanmano bhavati so'khilaṃ jagatkrīḍātvena paśyan 
nijasaṃvidunmeṣanimeṣābhyāṃ sṛjan saṃharaṃśca 

maḍyāvaiśya ? mano ye māṃ nityayuktā upāsate | (bha0 gī0 12|2)

50)

iti sthityā satatasamāviṣṭo mahāyogī jīvanneva prāṇādimānapi 
vijñānāgninirdagdhāśeṣabandhano dehapāte tu śivaeva jīvaṃśceddṛṅmukta 
eva na tu kathañcidapi baddhaḥ | na saṃśayaḥ ityanena idaṃ dhvanayati dīkṣādinā 
gurupratyayato muktiḥ īdṛśāttu jñānātsamācārādvā svapratyayata eveti || 5 ||

iyameva mahāsamāpattiḥ sādhakācāryādīnāmabhīṣṭaprāptihetuḥ iti 
ślokadvayenāha 

ayamevodayastasya dhyeyasya dhyāyicetasi |
tadātmatāsamāpattiricchataḥ sādhakasya yā || 6 ||

iyamevāmṛtaprāptirayamevātmano grahaḥ |
iyaṃ nirvāṇadīkṣā ca śivasadbhāvadāyinī || 7 ||

iha śivo bhūtvā śivaṃ yajet iti yaduddhoṣyate tatra dhyāyinaścetasi saṃvedane 
tasyeti na sāvasthā na yā śivaḥ iti pratipāditaśivasvabhāvasya dhyeyasya anyasya 
vā kasyacittattatsiddhihetormantradevatāviśeṣasya ayamedhodayaḥ 

51)

prakaṭībhāvaḥ yā sādhakasya dhyāturācāryādeḥ 

tasmācchabdārthacintāsu na sāvasthā na yā śivaḥ | (2|4)

iti pratipāditarūpā tadātmatāsamāpattiḥ śivaikyāveśo na tu 
pañcavaktrādervyatiriktasyākārasya darśanaṃ na tu niścayamātreṇa 
tadātmatāsamāpattiḥ api tu 
icchato'vikalpaviśvāhantātmakaśivaikyarūpecchāparāmarśādhirūḍhasya | 
etaduktaṃ bhavati ahameva tatsaṃvedanarūpeṇa tādātmyapratipattito 
viśvaśarīraścidānandaghanaḥ śiva iti saṅkalpo yasyāvikalpaśeṣībhūtatvena 
phalati tasya dhyeyamantradevatādi kiṃ na nāma abhimukhībhavati 
sarvasyaitadadvayaprathālagnatvāt | yathoktamasmatparameṣṭhipādaiḥ 

sākṣādbhavanmaye nātha sarvasminbhuvanāntare |
kiṃ na bhaktimatāṃ kṣetraṃ mantraḥ keṣāṃ na sidhyati || (gha0 sto0 1|4)

iti | iyameva ca samāpattiḥ paramādvayarūpasyāmṛtasya prāptiḥ 
anyasmiṁstvamṛte katipayakālaśarīradārḍhyadāyini prāpte'pi 
sādhakairmaraṇamavaśyamavāpyata evetyevakārāśayaḥ | evaṃ 
sarvatrānenaivāśayena śrīsvacchande sthūladṛṣṭyāmṛtaprāptiprakaraṇe 

naiva cāmṛtayogena kālamṛtyujayo bhavet |

ityuktyopasaṃhṛtya tāttvikastatprāptiprakāraḥ 

athavā paratattvasthaḥ sarvakālenaṃ bādhyate || [7|226]

ityādinā 

52)

* * * * * * ? sarvaṃ śivaśaktimayaṃ smaret |

iti madhyena 

jīvanneva vimukto'sau yasyeyaṃ bhāvanā sadā |
yaḥ śivaṃ bhāvayennityaṃ na kālaḥ kalayettu tam |
yogī svacchandayogena svacchandagaticāriṇā |
sa svacchandapade yuktaḥ svacchandasamatāṃ vrajet |
svacchandaścaiva svacchandaḥ svacchando vicaretsadā | (7|258)

ityanena sahajasandarbheṇa sapraśaṃsaṃ paścādupadiṣṭaḥ | ayamevātmano graho 
jñānaṃ yaducyate ātmā jñātavya iti tatredameva 
sarvajñasarvakartṛsvatantraśivasvarūpatayā pratyabhijñānamātmano jñānaṃ 
na tu 

puruṣa evedaṃ sarvam | (śveta0 u0 3|15)

iti śrutyantaviduktaṃ 

ta ātmopāsakāḥ sarve na gacchanti paraṃ padam | (sva0 4|388)

ityāmnāyokteḥ | tathā dīkṣāvasare yojanikādyarthamayameva 
śiṣyātmano'nugrahaḥ imāmeva samāpattiṃ vidvānācāryaḥ śiṣyātmānaṃ śive 
yojayannācāryo bhavatītyarthaḥ | iyaṃ svapratyayasiddhā putrakādeḥ śivātmanaḥ 
sadbhāvasya pāramārthikasvarūpasya dāyinī nirvāṇadīkṣā | yathoktam 

evaṃ yo veda tattvena tasya nirvāṇadāyinī [gāminīti 
mūlaparātrīśikāpustakasthaḥ pāṭhaḥ |] |
dīkṣā bhavatyasandigdhā tilājyāhutivarjitā || (pa0 trī0 25)

53)

iti | hautrī dīkṣāpi dīkṣaiva tatra mā bhūtkasyacidanāśvāsa ityāśayenātraivakāro 
na kṛtaḥ śrīmahāgurupravareṇeti śivam ||

iti śrīmahāmāheśvarācāryakṣemarājānakanirmite spandanirṇaye 
sahajavidyodayaspando dvitīyo niṣyandaḥ || 2 ||
54)

atha tṛtīyo niṣyandaḥ |

evaṃ nimīlanonmīlanasamādhidvayasamādheya ubhayavisargāraṇībhūtaḥ 
suprabuddhatābhivyaktaye spandatattvasamāveśo niḥṣyandadvayena nirṇītaḥ | 
athedānīmetadavaṣṭabhyāmbhābhyāsena parāparavibhūtyudayo bhavatītyabhidhāya 
saṃkṣepeṇa bandhamokṣasvarūpaṃ nirūpya prathamopakrāntaṃ nigamayati 
yathecchetyādibhiḥ cakreśvaro bhavedityantairekonaviṃśatyā ślokairanena 
vibhūtispandākhyena tṛtīyaniḥṣyandena | tatra ślokadvayena 
jāgratsiddhasvātantryadṛṣṭāntapuraḥsaraṃ svapnasvātantryam | ekena 
tadviparyayamabhidadhatā satatodyuktataivāśrayaṇīyeti tātparyeṇoktam | 
dvitayenābhīṣṭavastujñānāvirbhāvaḥ | ekena kartṛśaktyāvirbhūtiḥ 
kṣudhādijayaśca | ekena sarvajñatāprāptiḥ | ekena glānināśaścetyaṣṭake 
nirūpitam | tataḥ spandātmana unmeṣasyaikena svarūpaṃ lakṣitam | ekena 
parasamādhivighnabhūtānāṃ siddhīnāṃ heyatoktā | ekena 
dvitīyaniḥṣyandanirṇītaviśvātmatāsvabhāvaḥ samāveśa uktaḥ | tataḥ 
samāviṣṭatālābhe yuktiruktaikena | trayeṇa paśupāśanirṇaya uktaḥ | ekena 
spandatattvasyaiva bandhamokṣobhayapadākrāṃtiruktā |

55)

dvayenocchedyatvena bandhasvarūpamanūditam | ekena 
taducchittyupāyamabhidadhatādisūtroktārtho nigamita iti saṃkṣepo niḥṣyandasya || 
atha grantho vyākhyāyate | yaduktaṃ suprabuddhasya satataṃ spandatattvopalabdhiḥ 
iti | tatra ataḥ satatamudyukta ityanena jāgarāyāṃ tatpariśīlanena śikṣā 
prabuddhasya suprabuddhatāprāptyarthamuktā | yāmavasthāmityādinā 
pratipadopāyapariśīlanapāṭavena yogisuṣuptāvaraṇabhaṅga uktaḥ |

idānīṃ laukikasvapnasuṣuptavidalanena suprabuddhatāmeva sādhayituṃ 
svapnocitāṃ vibhūtimasya darśayitumāha 

yathecchābhyarthito dhātā jāgrato'rthān hṛdi sthitān |
somasūryodayaṃ kṛtvā saṃpādayati dehinaḥ || 1 ||

tathā svapne'pyabhīṣṭārthān praṇayasyānatikramāt |
nityaṃ sphuṭataraṃ madhye sthito'vaśyaṃ prakāśayet || 2 ||

dhatte sarvamātmanīti dhātā śaṃkarātmā svabhāvaḥ sa 

56)

yathā jāgrataḥ jāgarāyāmabhivyaktasvasvātantryasya dehino dehabhūmikāyāmeva 
prakaṭībhūtapiṇḍasthajñānasya yoginaḥ 
sambandhinyecchayābhyarthito'ntarmukhasvarūpavimarśabalena prasādito hṛdi 
cetasi sthitānarthāniti bindunādādijñānapuraḥ (sara) 
kṣobhapratibhācālanabodhastobhajñānasaṃcārādiprayojanāni saṃpādayati | 
kathaṃ somasūryayorjñānakriyāśaktyorudayaṃ kṛtvā jñānaśaktyā 
bhāsyamānaṃ hi tattatkriyāśaktyonmīlyate | 
samāveśonmiṣatpratibhātmakamūlāvaṣṭambhayuktisphāritajñānakriyā##-
saṃpādayati yogiśarīrānupraviṣṭaḥ parameśvaraḥ | yathā caivaṃ tathā 

anāgatāyāṃ nidrāyāṃ vinaṣṭe bāhyagocare |
sāvasthā matasā gamyā parā devī prakāśate || [vi0 bhai0 75]

iti 

pīnāṃ ca durbalāṃ śaktiṃ dhyātvā dvādaśagocare |
praviśyaṃ hṛdaye dhyāyan svapnasvātantryamāpnuyāt || [vi0 bhai0 55]

iti saṃpradāyasthityā 
vamanagrāsasaktatadubhayavisargāraṇicitiśaktiparāmarśamukhena nityaṃ 
praṇayamanatikrāmato bhagavatprārthanāparasya yoganidrārūḍhasya 
sphuṭataramanācchāditarūpatayā madhye sauṣumnadhāmani sthito dhātā 
svapnai'pyabhīṣṭānevāṇavaśāktaśāmbhavasamāveśādīnanyānapi 
samāveśābhyāsarasonmṛṣṭamatimukurasya jijñāsitānarthānnavaśyaṃ 
prakaṭīkaroti 

57)

nāsya yoginaḥ svapnasuṣuptayorvyāmoho bhavatītyarthaḥ | svapnena 
sauṣuptamapyupalakṣitam | atrābhīṣṭārthaprakāśe āvṛttyā ayameva hetuḥ 
praṇayasya prārthanāyā antarmukhasvarūpapariśīlanopāsāsaṃpādyasya 
māyākāluṣyopaśamalakṣaṇasya prasādasya bhagavatānatikramāt | parameśvaro hi 
cidātmā yadyantarmukhocitasevākrameṇārthyate tattatsaṃpādayata eva jāgrataḥ iti 
paratattve jāgarūkasya jāgarāvasthāsthasya ceti śleṣoktyā vyākhyeyam || 2 ||

yadi punarevaṃ sāvadhāno [na] bhavati tadā nāsya yogitetyāha 

anyathā tu svatantrā syātsṛṣṭistaddharmakatvataḥ |
satataṃ laukikasyeva jāgratsvapnapadadvaye || 3 ||

yadyuktayuktyā nityaṃ nārādhyate dhātā tadā svasvarūpasthityabhāve satataṃ 
pratyahaṃ laukikasyeva cāsya yogino'pi jāgarāyāṃ svapne ca 
sādhāraṇāsādhāraṇārthaprakāśanatanniścayanādisvabhāvā pārameśvarī 
sṛṣṭiḥ svatantrā syāt laukikavadyoginamapi saṃsārāvaṭa evāsau 
pātayedityarthaḥ | yathoktam 

58)

pravṛttirbhūtānāmaiśvarī |

iti | taddharmakatvataḥ iti svapnajāgarādipadaprakāśane bhagavatsṛṣṭeḥ 
svātantryasvabhāvādityarthaḥ || 3 ||

evaṃ svapnasauṣuptanirdalanopāyaṃ svaprabuddhatāyai saṃsādhya 
spandatattvasamāveśopāyaṃ suprabuddhasya dṛṣṭāntayuktipūrvakaṃ nirūpayati 
jijñāsitārthajñaptirapītthaṃ bhavatītyādiśati 

yathā hyartho'sphuṭo dṛṣṭaḥ sāvadhāne'pi cetasi |
bhūyaḥ sphuṭataro bhāti svabalodyogabhāvitaḥ || 4 ||

tathā yatparamārthena yena yatra yathā sthitam |
tattathā balamākramya na cirātsaṃpravartate || 5 ||

hiśabdaḥ kilaśabdārthe | sāvadhāne'pi cetasi dūratvādidoṣairyathā kilārtho'sphuṭo 
dṛṣṭo bhūyo'dhyakṣanirīkṣaṇātmanā svabalodyogena bhāvito bhṛśamālokito 
na kevalaṃ sphuṭo yāvatsphuṭataro'pi bhāti tathā yatspandatattvātmakaṃ balaṃ 
yenānandaghanatātmanā paramārthena yatreti śaṃkarātmani svasvabhāve yatheti 
abhedavyāptyā sthitaṃ tatkartṛ 

59)

tatheti svabalodyogena antarmukhatadekātmatāpariśīlanaprayatnena saṃbhāvitaṃ 
śīghrameva sphuṭataratvena pravartate abhivyajyate | kathamākramyārādhakasya 
kalpitadehādipramātṛbhūmiṃ svātmanyeva nimagnāṃ kṛtvā atha ca 
spandātmakaṃ balamākramya sthitasya 
kalpitadehabuddhipramātṛbhūmimasakṛduttejayataḥ sādhakasya yogino 
yajjijñāsitaṃ nidhānādi yatra deśādau yena hemādinā paramārthena yathā 
sanniveśena sthitaṃ tathā tadacirādeva prakāśate || 5 ||

kartṛśaktyādirapyamuta eva balātprādurbhavatītyāha 

durbalo'pi tadākramya yataḥ kārye pravartate |
ācchādayedbubhukṣāṃ ca tathā yo'tibubhukṣitaḥ || 6 ||

yathā kṣīṇadhāturṛṣiprāyaḥ so'pi spandātmakaṃ balamākramya 
spandasamāveśabalena prāṇapramātṛbhūmimasakṛduttejya 
kārye'vaśyakartavye karmaṇi pravartate aśakyamapi vastu tadbalākramaṇenaiva 
karotītyarthaḥ | tathā yo'ptyatiṣubhukṣitaḥ so'pi tadbalākrāntyā kṣutpipāsādi 
śamayati | nahi ciddhanāṃ bhūmimanupraviṣṭasya dvandvābhibhavaḥ 
kaścitprāṇādibhuva eva tadāśrayatvāttasyāśceha cidbhūmau nimagnatvāt || 6 ||

60)

yata evamuktasūtropapattikramānusāreṇedṛksiddhisamudāyo'smādbhavatītyataḥ 

anenādhiṣṭhite dehe yathā sarvajñatādayaḥ |
tathā svātmanyadhiṣṭhānātsarvatraivaṃ bhaviṣyati || 7 ||

anena svasvabhāvātmanā spandatattvenādhiṣṭhite vyāpte dehe sati yathā 
tadavasthocitārthānubhavakaraṇādirūpāḥ sarvajñatāsarvakartṛtādayo dharmā 
āvirbhavanti dehinaḥ tathā yadyayaṃ kūrmāṅgasaṃkocavatsarvopasaṃhāreṇa 
mahāvikāsayuktyā vā svasminnanapāyinyātmani cidrūpe adhiṣṭhānaṃ karoti 
uktābhijñānapratyabhijñāte tatraiva samāveśasthitiṃ badhnāti tadā sarvatreti 
śivādau kṣityante evamiti śaṃkarataducitasarvajñatāsarvakartṛtādirūpo 
bhaviṣyati || 7 ||

idamapyetatprasādenetyāha 

glānirviluṇṭhikā dehe tasyāścājñānataḥ sṛtiḥ |
tadunmeṣaviluptaṃ cetkutaḥ sā syādahetukā || 8 ||

61)

* * * * * * * * * * * * * 
* * mnā ? sarvakeśānāmāspadaṃ tataśca dehe yā glāniḥ 
arthāddehābhimāninaḥ puṃso yo harṣakṣayo'sau vuluṇṭhikā 
parasaṃviddraviṇāpahāreṇa pārimityadaurgatyapradā tasyāśca 
glānerajñānataścidānandaghanasvasvarūpāpratyabhijñānātsṛtirudbhavo'va##-
nikṛttaṃ tadāsau glānirajñānātmano hetorabhāvāt kutaḥ syānna 
bhavedityarthaḥ | glānyabhāve ca dehe'vaśyaṃbhāvinyo vyādhyādisantāpāvasthā 
api yathā yathā yogino'pakṛṣyante tathā tathā hemna ivāti tāpyamānasya 
kālikāpagame svasvarūpaṃ dedīpyata eva | evaṃ ca dehāvasthitasyāpi sarvadā 
glānyabhāva eva parayogino vibhūtiḥ | yathoktaṃ paramayoginyā madālasayā 
bāladārakān prayogīkurvatyā 

tvaṃ kañcuke śīrṣamāṇe nije'smindehe heye mūḍhatāṃ mā vrajethāḥ |
śubhāśubhaiḥ karmabhirdehametanmadādibhiḥ kañcukaste nibaddhaḥ || (sā0 
pu0 25|14)

iti mitasidhyabhilāṣiṇo yoginaḥ samāveśābhyāsarasena dehaṃ vidhyato 
valīpalitādivyādhijayo bhavatītyapi bhaṅgavānena pratipāditam || 8 ||

atha yojyamunmeṣaḥ sa kiṃsvarūpaḥ kimupāyalabhyaścetyākāṅkṣāyāmāha 

62)

ekacintāprasaktasya yataḥ syādaparodayaḥ |
unmeṣaḥ sa tu vijñeyaḥ svayaṃ tamupalakṣayet || 9 ||

bhāve tyakte niruddhā cinnaiva bhāvāntaraṃ vrajet |
tadā tanmadhyabhāvena vikaṃsatyatibhāvanā || (vi0 bhai0 62)

iti nītyā ekasyāṃ kasyāṃcidālambanaviśeṣanibhṛtavikārātmikāyāṃ cintāyāṃ 
prasaktasya ekāgrībhūtasya yogino yata iti 
tadekāgratāprakarṣollasatsaṃvitsphāratastadālambananimīlanājjhaṭiti 
grastasamastacintāsantateragnī ṣomāvibhedātmanaḥ spandatattvādapara 
evodayaściccamatkārātmānya eva lokottara ullāsaḥ syāt sa 
taccamatkāronmeṣakatvādevonmeṣo vijñātavyo'nveṣaṇīyaḥ itthameva yoginā 
jñātuṃ śakyaḥ tataśca svayamiti 
idantāviṣayatvābhāvādakṛtakaprayatnātmanāvadhānenāhantayaivopetyātmani 
lakṣayet asādhāraṇena camatkārātmanā pratyabhijānīyāt | yata ekasyāṃ 
viṣayavicārādicintāyāṃ prasaktasya aparasyāścintāyā jhaṭityudayaḥ syāt sa 
cintādvayavyāpakaṃ unmeṣaḥ ityanye || 9 ||

idānīṃ mitayogijanaprayatnasādhyāsvapi tāsu tāsu 

63)

siddhiṣūnmeṣapariśīlanamātroditāsu parayogino heyatvameva mantavyamityādiśati 

ato vindurato nādo rūpamasmādato rasaḥ |
pravartante'cireṇaiva kṣobhakatvena dehinaḥ || 10 ||

ata unmeṣādupalakṣyamāṇādapralīyamānasthūlasūkṣmādidehāhambhāvasya 
yogino'cireṇaiva bhrūmadhyādau tārakāprakāśarūpo 
vinduraśeṣavedyasāmānyaprakāśātmā nādaḥ 
sakalavācakāvibhediśabdanarūpo'nāhatadhvanirūpo rūpamandhakāre'pi 
prakāśanaṃ tejaḥ rasaśca rasanāgre lokottara āsvādaḥ kṣobhakatvena 
spandatattvasamāsādanavighnabhūtatāvatsantoṣapradatvena vartante | yadāhuḥ 

te samādhāvupasargā vyutthāne siddhayaḥ | (pāta0 sū0 3|37)

iti | evamunmeṣanibhālanodyuktasyāpi dehātmamānino yogino bindunādādayaḥ 
kṣobhakā bhavantītyuktam || 10 ||

idānīmatronmeṣātmani svabhāve dehapramātṛtāṃ nimajjayati tadākārāmapi 
parapramātṛtāṃ labhata ityāha 

didṛkṣayeva sarvārthānyadā vyāpyāvatiṣṭhate |

64)

tadā kiṃ bahunoktena svayamevāvabhotsyate || 11 ||

yathā paśyantīrūpāvikalpakadidṛkṣāvasare didṛkṣito'rtho'ntarabhedena sphurati 
tathaiva svacchandādyadhvaprakriyoktān dharādiśivāntāntarbhāvino'śeṣānarthān 
vyāpyeti sarvamahamiti sadāśivavat 
svavikalpānusandhānapūrvakamavikalpāntamabhedavimarśāntaḥ 
kroḍīkāreṇācchādya yadāvatiṣṭhate asyāḥ samāpatterna vicalati 
tāvadaśeṣavedyaikīkāreṇonmiṣattāvadvedyagrāsīkārimahāpramātṛtā##-
svasaṃvidevānubhaviṣyati kimatra bahunā pratipāditena || 11 ||

tasyopalabdhiḥ satatam iti pratijñāya tadanantaramupapāditamupāyajātaṃ 
pariśīlayataḥ satataṃ spandatattvasamāviṣṭatvaṃ suprabuddhasya bhavatīti 
tadanantaprameyasaṃbhinnatvādupadeśyahṛdaye 
smārayannanupraveśayuktyupasaṃhārabhaṅgyāha 

prabuddhaḥ sarvadā tiṣṭhejjñānenālokya gocaram |
ekatrāropayetsarvaṃ tato'nyena na pīḍyate || 12 ||

sarvadā jāgarāsvamasuṣuptasaṃvidādimadhyāntapadeṣu prabuddhastiṣṭhet 

65)

unmīlitaspandatattvāvaṣṭambhadivyadṛṣṭiḥ suprabuddhatāmeva bhajeta | kathaṃ 
jñānena bahirmukhenāvabhāsena sarvaṃ gocaraṃ nīlasukhādirūpaṃ 
viṣayamālokya 

tasmācchabdārthacintāsu na sāvasthā na yā śivaḥ (2|4)

ityupapāditadṛśā vimṛśya ekatra sraṣṭari śaṃkarātmani svabhāve 
sarvamāropayet nimīlanonmīlanadaśayostadabhedena jānīyāt 
pūrvāparakoṭyavaṣṭambhadārḍhyānmadhyabhūmimapi 
cidrasāśyānatārūpatayaiva paśyedityarthaḥ | evaṃ ca na kenacidanyena vyatiriktena 
vastunā bādhyate sarvasmin svātmanaḥ svīkṛtatvāt | yathoktaṃ 
śrīpratyabhijñākāreṇa 

yo'vikalpamidamarthamaṇḍalaṃ paśyatīśa nikhilaṃ bhavadvapuḥ |
svātmapakṣaparipūrite jagatyasya nityasukhinaḥ kuto bhayam || (u0 sto0 13|
16)

iti || 12 ||

tato'nyena na pīḍhyate iti yaduktaṃ tatra ko'sāvanyaḥ pīḍakaḥ kaśca pīḍyaḥ yataḥ 
śivātmakameva viśvamuktamitvāśaṅkya pāśānāṃ paśośca svarūpaṃ 
nirṇetumāha 

śabdarāśisamutthasya śaktivargasya bhogyatām |
kalāviluptavibhavo gataḥ sansa paśuḥ smṛtaḥ || 13 ||

66)

iha yo'yaṃ prakāśātmā svasvabhāvaḥ śāṃkara uktaḥ asau 

vyavasthitaḥ karotyaiṣa viśvakāraṇamīśvaraḥ |
sṛṣṭiṃ sthitiṃ ca saṃhāraṃ tirodhānamanupraham || (sva0 |)

iti śrīsvacchandaśāstradṛṣṭyā nijaśaktyāśliṣṭaḥ sadā 
pañcavidhakṛtyakārī svatantraḥ spandalaliteśvarādiśabdairāgameṣūddhoṣyate | 
svātantryaśaktirevāsya sanātanī pūrṇāhantā rūpā parā matsyodarī mahāsattā 
sphurattormiḥ sāraṃ hṛdayaṃ bhairavī devī śikhā ityādibhirasaṃkhyaiḥ 
prakāraistatra tatra nirucyate | pūrṇāhantaiva 
cāsyānuttarānāhataśaktisaṃpuṭīkārasvīkṛtādikṣāntavarṇabhaṭṭārikā tata eva 
svīkṛtānantavācyavākarūpaṣaḍadhvasphāramayāśeṣaśakticakra##-
śeṣasargapralayādiparamparāpyakramavimarśarūpaiva 
nityoditānuccāryamahāmantramayī sarvajīvitabhūtā parā vāk | eṣiva bhagavata 
ityadviśvavaicitryacalattāmiva svātmani prathayantī spandate ityarthānugamāt 
spanda iti ihocyate | evaṃ ceyadviśvaśaktikhacitaparāśaktisundarasya svātmanaḥ 
svarūpagopanakrīḍayā svātmabhittāvevāṃśāṃśikayā nirbhāsanaṃ bhagavān 
yāvaccikīrṣati tāvadekaivābhinnāpyasau tadīyā vimarśaśaktiricchātvaṃ 
pratipadya jñānakriyārūpatayā sthitvā śivaśaktiparāmarśātmakabījayonibhedena 
dvidhā bhūtvā vargabhedena tatkalābhedena ca navadhā pañcāśaddhā ca sphurantī 
tadvimarśasārairaghoraghoraghorataraiḥ | saṃvittidevatātmabhiḥ 

67)

rūpaiḥ prathamānā bhagavataḥ pañcavidhakṛtyakāritāṃ nirvahati | yathoktaṃ 
śrīmālinīvijayottare 

yā sā śaktirjagaddhātuḥ kathitā samavāyinī |
icchātvaṃ tasya sā devī sisṛkṣoḥ pratipadyate || (3|5)

saikāpi satyanekatvaṃ yathā gacchati tacchṛṇu |
evametaditi jñeyaṃ nānyatheti suniścitam ||

jñāpayantī jagatyatra jñānaśaktirnigadyate |
evaṃ bhavatvidaṃ sarvamiti kāryonmukhī yadā ||

jātā tadaiva tadvastu kurvatyatra kriyocyate |
evamevā dvirūpāpi punarbhedairanantatām ||

arthopādhivaśādyāti cintāmaṇiriveśvarī |
tatra tāvatsamāpannā mātṛbhāvaṃ vibhidyate ||

dvidhā ca navadhā caiva pañcāśaddhā ca mālinī |
bījayonyātmakādbhedāddvidhā bījaṃ svarā matāḥ ||

kādayaśca smṛtā yonirnavadhā vargabhedataḥ |
pṛthagvarjyavibhedena śatārdhakiraṇojjvalā ||

bījamanna śivaḥ śaktiryonirityabhidhīyate |
vargāṣṭakamiti jñeyamaghorādyamanukramāt ||

tadeva śaktibhedena māheśvaryādi cāṣṭakam |
śatārdhabhedabhinnā ca tatsaṃkhyānāṃ varānane ||

rudrāṇāṃ vācakatvena kalpitā paramehinā |
tadvadeva ca śaktīnāṃ tatsaṃkhyānāmanukramāt ||

ityādi | tathā 

viṣayeṣyeva saṃjñīnānadho'dhaḥ pātayantyasūn | ?
rudrāśūnyāḥ samāchiṅgya ghoratarvo'parāstu tāḥ ||

miśrakarmacakrāsaktiṃ pūrvavajranavanti vāḥ | ?

68)

muktimārganirodhinyastāḥ syuryorāḥ parāparaḥ ||

pūrvavajjantujātasya śivadhāmaphalapradāḥ |
parāḥ prakathitāstajj~airaghorāḥ śivaśaktayaḥ || (3|33)

iti | evaṃ śabdarāśeḥ samutthito varganavakarūpo yo brāhmyādidevatāvargaḥ 
śivasahitastasya bhogyatāṃ pāśyatāṃ gataḥ san sa eva śaṃkarātmā svabhāvaḥ 
paśuḥ smṛtaḥ āgameṣu tathoktaḥ | nanu kathaṃ bhoktā maheśvaraḥ 
imāmavasthāṃ prāptaḥ ityāśaṅkāśāntyai viśeṣaṇadvāreṇa hetumāha 
kalāviluptavibhava iti | kalayati vahiḥ kṣipati pārimityena paricchinattīti kalā 
māyāśaktiḥ tayā viluptavibhavaḥ svamāyayā gūhitaiśvaryaḥ sthita ityarthaḥ | 
atha ca kalayā kiṃcitkartṛtvopodvalanātmanā śaktyā tadupalakṣitena 
kalāvidyākālaniyatirāgātmanā kañcukena viluptavibhavaḥ 
sthagitapūrṇatvakartṛtvādidharmaḥ | bhavatvevaṃ bhogyatāṃ tu kathamasau 
śaktivargasya gataḥ ityatraitadevottaram | 
kalābhirakārādivargādhiṣṭhāyikābhirbrāṅmyādibhistadvarṇa##-
kalābhirakārādivarṇairviluptavibhavaḥ saṃkucito'smi apūrṇo'smi karavāṇi 
kiṃcididamupādade idaṃ jahāmi 
ityādivicitravikalpakāvikalpakapratipattikadambakāntaranupraviṣṭasthūlasūkṣma##-
svarūpasthitiṃ na labhate yataḥ 

69)

ato'sāvuktarūpaḥ śaktivargeṇa bhujyamānaḥ paśuruktaḥ | kalayā 
akhyātyātmanāṃśena viluptavibhavaḥ saṃkucita iva na tu tattvataḥ śivātmā 
svabhāvo'sya kvāpi gataḥ tadabhāve hi sa eva na sphuret | tathāvabhāsamānaireva 
kalābhiḥ saṃkucitaiḥ śabdairjñānaiśca viluptavibhavastathārūpamātmānaṃ na 
vimraṣṭuṃ kṣama ityarthaḥ || 13 ||

adhunā paśuḥ saṃkucitadṛkchaktibādhyaḥ pāśyaścetyetadvibhajati 

parāmṛtarasāpāyastasya yaḥ pratyayodbhavaḥ |
tenāsvatantratāmeti sa ca tanmātragocaraḥ || 14 ||

tasya paśoryaḥ pratyayānāṃ laukikaśāstrīyavikalpānāṃ tadadhivāsitānāṃ 
bhinnārthajñānānāṃ vikalpānāmapyudbhavaḥ vināśāghrāta utpādaḥ sa 
parasyāmṛtarasasya ciddhanasyānandaprasarasyāpāyo nimajjanam | uditeṣu 
bhinnārtheṣu pratyayeṣu cidbhūmiḥ sthitāpyaparāmṛśyamānatvādasthiteva 
lakṣyate tata evamuktam | tena ca pratyayodbhavenāyamasvatantratāmeti tadvaśaḥ 
sampadyate | yaduktaṃ śrīśivasūtreṣu jñānaṃ bandhaḥ (1|2) iti | 
śrīmadvyāsamunināpi mātāpitṛmayo trālye iti | śrīmadālasayāpi 

70)

tāteti kiṃcittanayeti kiṃcit abhyeti kiṃciddayiteti kiṃcit |
mameti kiṃcinna mameti kiṃcit bhautaṃ saṃghaṃ bahudhā mā lapethāḥ || 
(mā0 pu0 25|15)

iti | pratyayasyodbhavastanmātrāṇi tīvrātīvrabhedasāmānyavṛttayo gocaro yasya 
tathābhūto bhinnavedyaviṣaya ityarthaḥ | anenedamāha yāvadiyaṃ 
bhinnavedyaprathā tāvadbaddha eva yadā tūktopadeśayuktyā 
sarvamātmamayamevāvicalapratipattyā pratipadyate tadā jīvanmukta iti | yathoktaṃ 
iti vā yasya saṃvittiḥ [2|5] ityādi | evaṃ ca yatpūrvamuktaṃ 
tasmācchabdārthacintāsu na sāvasthā na yā śivaḥ | (2|4) ityādi na tena 
saha parāmṛtarasāpāyastasya yaḥ pratyayodbhavaḥ (3|14) ityasya 
vaiṣamyaṃ kiṃcit || 14 ||

nanu yadi pratyayodbhavo'pyasya parāmṛtarasāpāyaḥ tatkathamuktaṃ 
śaktivargasya bhogyatāṃ gataḥ ityāśaṅkāṃ pariharati 

svarūpāvaraṇe cāsya śaktayaḥ satatotthitāḥ |
yataḥ śabdānuvedhena na vinā pratyayodbhavaḥ || 15 ||

caḥ śaṅkāṃ dyotayan tatparihārarūpaṃ prageyāntaraṃ samuccinoti |

71)

asya paśoḥ svasya śivātmano rūpasyāvaraṇe bhittibhūtatvena prathamānasyāpi 
samyagaparāmarśane tannimittaṃ vyākhyātarūpāḥ śaktayaḥ satatamutthitāḥ 
yāvaddhi parāmṛtarasātmakasvasvarūpapratyabhijñānamasya na vṛttaṃ 
tāvadetāḥ svasvarūpāvaraṇāyodyacchantyeva | yato'sya yaḥ pratyayodbhavo 
vikalpakāvikalpakajñānaprasaraḥ sa śabdānuvedhena ahamidaṃ jānāmi ityādinā 
sūkṣmāntaḥśabdānurañjanena sthūlābhilāpasaṃsargeṇa ca vinā na bhavati iti 
tiraścāmapyasāṃketikaḥ nirdeśaprakhyaḥ svātmani ca 
śironirdeśaprakhyo'ntarabhyupagamarūpaḥ śabdanavimarśo'styeva anyathā 
bālasya prathamasaṃketagrahaṇaṃ na ghaṭeta 
antarūhāpohātmakavimarśaśūnyatvāt | sthūlaśabdānuvedhamayastu vikalpaḥ 
sarvasya svānubhavasiddhaḥ || 15 ||

ślokatrayoktamarthamupasaṃharanniyataḥ prameyasya 
sāmānyaspandatattvādabhinnatāṃ prāguktāmanubadhnan 
tatpratyabhijñānāpratyabhijñānamayau bandhamokṣau iti lakṣayati 

seyaṃ kriyātmikā śaktiḥ śivasya paśuvartinī |
bandhayitrī svamārgasthā jñātā siddhyupapādikā || 16 ||

seti ślokatrayanirṇītatvāt iyamiti prameyaparyantena 

72)

rūpeṇa sphurantī svasvabhāvarūpasya cidātmanaḥ śivasya sambandhinī 
spandatattvātmikā parābhaṭṭārikaiva viśvavaicitryāvasthitikāritvāt kriyāśaktiḥ 
prāṅnirṇītadṛśā śiva eva gṛhītapaśubhūmike vartamānā 
prāṇapuryaṣṭakarūpamamuṃ kartṛtātmanāhantāvipruṣā prokṣitaṃ kurvāṇā 
tathārūpeṇāpratyabhijñāya 
svarūpāvārakatvāddhānādānādiparikleśahetutvācca bandhayitrī bhavati | yadā tu 
svasya śivātmano rūpasya yo mārgaḥ 

śaktyavasthāṃ praviṣṭasya nirvibhāgena bhāvanā |
tadāsau śivarūpī syāccaivī mukhamihocyate || (20)

iti śrīvijñānabhaṭṭārakoktanītyā prāptyupāyaḥ parāśaktistadātmatayāsau 
kriyāśaktirjñāyate yoginā yadā vā vikalpakāvikalpakaprasare'pi śivasvarūpasya 
svātmanoṃ'śabhūtamevāśeṣavedyamanenekṣyate tadāsyāsau parānandamayīṃ 
parāṃ siddhimupapādayati || 17 ||

itthaṃkāraṃ (paśuratra badhyate vakṣyamāṇopāyapariśīlanena ca mucyate iti 
pratipādayan bandhasvarūpamucchedyatvenānuvadati) 

tanmātrodayarūpeṇa mano'haṃbuddhivartinā |

73)

puryaṣṭakena saṃruddhastadutthaṃ pratyayodbhavam [asya ślokasya ṭīkā na 
labdhā |] || 17 ||

bhuṅkte paravaśo bhogaṃ tadbhāvātsaṃsaredataḥ |
saṃsṛtipralayasyāsya kāraṇaṃ saṃpracakṣmahai || 18 ||

puryaṣṭakotthitaṃ bhogaṃ bhuṅkte | yata eva pratyayeṣu sukhādipratyayodbhavaḥ 
ata evāsau pratyayodbhavāt paśuḥ paravaśaḥ śabdānuvedhakrameṇa pade pade 
brāhmyādidevībhirākṣipyamāṇaḥ na tu suprabuddhavat svatantraḥ tasya 
puryaṣṭakasya bhāvādeva punaḥpunarudbodhitavicitravāsanaḥ saṃsaret 
tattadbhogocitabhogāyatanāni śarīrāṇyarjayitvā gṛhṇāti cotsṛjati ca | 
yataścaivamato'sya puryaṣṭakasaṃruddhasya yā saṃsṛtistasyā yaḥ prakṛṣṭo 
layaḥ puryaṣṭakātmakamalocchedena vināśaḥ tasya kāraṇaṃ samyak 
sukhopāyaṃ pracakṣmahe samanantarameva brūmaḥ tathā saṃpracakṣmahe 
prakaraṇe'smin svayaṃ pratipāditavantaḥ | vartamānasāmīpye vartamānavadvā 
(pā0 sū0 3|3|131) iti vartamānaprayogaḥ || 18 ||

etat pratipādayan ādyasūtroktamarthaṃ nigamayati 

74)

yadā tvekatra saṃrūḍhastadā tasya layodayau |
niyacchanbhoktṛtāmeti tataścakreśvaro bhavet || 19 ||

yadā punarayamuktāḥ paratattvasamāveśopadeśayuktīḥ pariśīlayan ekatra 
pūrṇāhantātmani spandatattve samyagavicalatvena rūḍhaḥ samāviṣṭastanmayo 
bhavati tadā tasyeti pūrvasūtranirdiṣṭasya puryaṣṭakasya taddvāreṇaiva viśvasya 
nimīlanonmīlanasamāveśābhyāṃ layodayau niyacchan 
prathamasūtranirṇītadṛśā ekasmādeva śaṃkarātmanaḥ svabhāvāt saṃhāraṃ 
sargaṃ ca kurvan bhoktṛtāmeti dharādiśivāntasamagrabhogyakavalanena 
paramapramātṛtāṃ satīmeva pratyabhijñānakrameṇāvalambate | tataśca 
prathamasūtranirṇītasya śakticakrasya svamarīcinicayasyeśvaro'dhipatirbhavet | 
anenaiva ca dehena maheśvaratvamavāpnotyeveti yāvat | evaṃ 
copakramopasaṃhārayormahārthasaṃpuṭīkāraṃ darśayan tatsāratayā 
samastaśāṃkaropaniṣanmūrdhanyatāmasyāviṣkaroti śāstrasya 
śrīmānvasuguptācāryaḥ iti śivam ||

iti śrīspandanirṇaye vibhūtispandastṛtīyo niḥṣyandaḥ samāptaḥ ||
75)

atha caturtho niṣyandaḥ 

granthānte paramāṃ spandabhūmiṃ gurugiraṃ ca śleṣoktyā stauti 

agādhasaṃśayāmbhodhisamuttaraṇatāriṇīm |
vande vicitrārthapadāṃ citrāṃ tāṃ gurubhāratīm || 1 ||

tāmasāmānyāṃ bhagavatīṃ guruṃ śaivī mukhamihocyate (vi0 bhai0 20) 
iti sthityā śivadhāmaprāptihetutvādācāryarūpām | atha ca guruṃ 
paśyantyādikroḍīkārāt mahatīṃ bhāratīṃ parāṃ vācam tathā gurorācāryasya 
sambandhinīmupadeṣṭrīṃ giraṃ citrāṃ lokottaracamatkārarūpāṃ vande 
sarvotkṛṣṭatvena samāviśāmi | atha ca sarvāvasyāsu 
sphuradrūrūpatvādamivadantīmudyantṛtāprayatnenābhivādaye 
svarūpavimarśaniṣṭhāṃ tāṃ samāveṣṭhuṃ saṃmukhīkaromi | kīdṛśīmagādho 
duruttaro yaḥ saṃśayaḥ pūrṇāhantāniścayābhāvātmā vicitraḥ 

76)

śaṅkākalaṅkaḥ sa eva vitatatvenāmbhodhistasya samyaguttaraṇe yā tāriṇī 
nauriva tāmityubhayatrāpi yojyam | tathā vicitrārthāni nānācamatkāraprayojanāni 
padāni viśrāntayo yasyāṃ parasyāṃ vāci tāṃ vicitrāṇi 
ramyaracanānupraviṣṭāni arthapadāni vācyavācakāni yasyāṃ guruvāci tām || 1 ||

prasiddhaprabhāvasvanāmodīraṇātsambhāvanāpratyayenārthinaḥ pravartayan 
gūhanīyatayā mahāphalatāmasya śāstrasya nirūpayati śāstrakāraḥ 

labdhvāpyalabhyametajjñānadhanaṃ hṛdguhāntakṛtanihiteḥ |
vasuguptavacchivāya hi bhavati sadā sarvalokasya || 2 ||

etacchāstroktametajjñānameva puruṣārthaprāptihetutvāddhanamalabhyamapi 
duṣprāpamapi labdhvā śaṃkarasvapnopadeśasāraṃ śilātalādavāpya 
prakāśavimarśātmakaṃ hṛdayameva viśvāntaḥ 
praveśāvakāśapradatvādguhā tasyāmantena niścayena kṛtā nihitiḥ sthāpanā 
yena arthāttasyaiva jñānadhanasya tasya svāminaḥ śrīvasuguptābhidhānasya 
guroryathaiva tacchivāya jātaṃ 
tadvadadhikāriniyamasaṃkocābhāvātsarvalokasyāpi 
hṛduhāntakṛtanihiteryatnādasāmayikāt 

77)

gopayataḥ hṛḍhapratipattyā ca svātmīkurvataḥ sadā śivāya bhavati 
nityaśaṃkarātmakasvasvabhāvasamāveśalābhāya sampadyata iti śivam || 2 ||

yadyapyasmin vivṛtigaṇanā vidyate naiva śāstre lokaścāyaṃ yadapi matimān 
bhūyasottānavṛttiḥ |
jānantyete tadapi kuśalāste'smadukterviśeṣaṃ 
kecitsāragrahaṇanipuṇāścetanārājahaṃsāḥ || 1 ||

anantāparaṭīkākṛnmadhye sthitimamṛṣyatā |
vivṛtaṃ spandaśāstraṃ no guruṇā no mayāsya tu || 2 ||

viśeṣaleśaḥ sandohe darśitaḥ pūrvamadya tu |
rudraśaktisamāveśaśālinaḥ śivarūpiṇaḥ || 3 ||

śūranāmnaḥ svaśiṣyasya prārthanātirasena tat |
nirṇītaṃ kṣemarājena sphārānnijagurorguroḥ || 4 ||

yeṣāṃ no dhiṣaṇopadeśaviśadā saddaiśikairdarśitā 
śrīmacchāmbhavaśāsanopaniṣadā yeṣāṃ na bhagno bhramaḥ |
ye nāsvāditapūrviṇo mṛdudhiyaḥ śrīpratyabhijñāmṛtaṃ te nātrādhikṛtāḥ 
paraiḥ punaridaṃ pūrṇāśayaiścarvyatām || 5 ||

śivādikṣityanto vitatavitato yo'dhvavibhavaḥ 
sphurannānāsargasthitilayadaśācitritatanuḥ |
iyadviśvaṃ yasya prasarakaṇikāsau vijayate paraḥ saṃvitspando 
lasadasamasaukhyāyatanabhūḥ || 6 ||

78)

samāpto'yaṃ śrīspandanirṇayaḥ 

kṛtiḥ śrīpratyabhijñākārapraśiṣyasya mahāmāheśvarācārya 
śrīmadabhinavaguptanāthadattopadeśasya śrīkṣemarājasyeti śivam ||

śrīmatpratāpabhūbharturājñayā prītaye satām |
madhusūdanakaulena saṃpādyāyaṃ prakāśitaḥ ||





###########   END OF FILE  #######
