####################################################
MUKTABODHA INDOLOGICAL RESEARCH INSTITUTE
Use of this material (e-texts) is covered by Creative Commons license BY-NC 4.0
Catalog number: M00107
Uniform title: haṃsopaniṣat
Main title: yoga upaniṣads with the commentary of śrī upaniṣad brahmayogin
Secondary title: haṃsa upaniṣat
Commentator : brahmayogin
Alternate name : śrī upaniṣad brahmayogin
Editor : śāstrī mahādeva

Description: 



Notes: 
Transcribed by the staff of Muktabodha under the supervision of Mark S. G. Dyczkowski.

Revision 0: June 14, 2007


Publisher : Adyar library and research centre
Publication year : 1920
Publication city : Madras
Publication country : India
####################################################



haṃsopaniṣat

pūrṇamadaḥ- iti śāntiḥ

brahmavidyāsādhanahaṃsavidyāyā atiguhyatvam

gautama uvāca-

bhagavan sarvadharmajña sarvaśāstraviśārada |
brahmavidyāprabodho hi yenopāyena jāyate || 1 ||

sanatkumāra uvāca-

vicārya sarvadharmeṣu mataṃ jñātvā pinākinaḥ |
pārvatyā kathitaṃ tattvaṃ śṛṇu gautama tanmama || 2 ||

anākhyeyamidaṃ guhyaṃ yogine kośasaṃnibham |
haṃsasyākṛtivistāraṃ bhuktimuktiphalapradam || 3 ||

vivaraṇam

haṃsākhyopaniṣatproktanādāliryatra viśramet |
tadādhāraṃ nirādhāraṃ brahmamātramahaṃ mahaḥ ||

	iha khalu haṃsopaniṣadaḥ śuklayajurvedapravibhaktatvena 
īśāvāsyabṛhadāraṇyakādau ya upodghātāḥ sa eva atrāpi draṣṭavyaḥ | 
sanatkumāragautamapraśnaprativacanarūpeyamākhyāyikā

p. 560) vidyāstutyarthā | tatrādau gautamaḥ sanatkumāraṃ brahmajñānaṃ 
tadupāyaṃ ca pṛcchatītyāha- bhagavanniti | he bhagavan 
ṣaṇguṇaiśvaryasaṃpanna, sarvadharmajña, sarvaśāstraviśārada, iti 
saṃbodhanatrayeṇa tvaṃ sarvajño'si sarvajñeśvarabhāvārūḍhatvāt 
yenopāyena me jhaṭiti anāyāsena brahmavidyāprabodho hi 
nirviśeṣabrahmamātrajñānaṃ jāyate tadupāyaṃ kṛpayā upadiśa || 1 || iti 
gautamena pṛṣṭaḥ sanatkumāro muniḥ śrotubuddhiprarocanāya 
vakṣyamāṇavidyāṃ stuvannidamuvācetyāha- sanatkumāra uvāceti | he 
gautama sarveśituḥ pinākino yanmataṃ svātiriktasarvakalanāviralaṃ 
brahma svamātramiti tadeva tanmukhato jñātvā tadanurodhena 
svātiriktāsadapahnavasiddhaṃ brahma sanmātramiti dhāraṇārho dharmo 
yeṣu vedānteṣu dhāryate teṣu sarvadharmeṣu 
īśādyaṣṭottaraśatavedānteṣu samyak vicārya niścitya lokamātrā 
brahmavidyārūpayā pārvatyā yat brahmatattvaṃ me kevalakṛpayā 
kathitaṃ yat pinākino'bhimataṃ tanmataṃ sāvadhānamanā bhūtvā 
śṛṇu, śrutvā samyagavadhārayetyarthaḥ || 2 || tat kīdṛśamityata āha- 
anākhyeyamiti | yat mayā vakṣyamāṇaṃ brahmavijñānaṃ tadidaṃ 
guhyam ayogiṣu gopanīyamityāha- anākhyeyamiti | kadāpi na 
vaktavyamityarthaḥ | anadhikāriṣu khyāpane mahānanartho bhavedityatra-

ajñasyārdhaprabuddhasya sarvaṃ brahmeti yo vadet | 
mahānarakasāmrājye sa tena viniyojayet || iti,
na buddhibhedaṃ janayedajñānāṃ jñānasaṅginām ||

iti ca śrutismṛtī mānam | tarhi idaṃ kasmai ākhyeyamityata āha- yogina iti | 
svāśramācārapurassaraṃ brahmavidyopayogasādhanayuk yogī tasmai 
yogine deśikena idaṃ vaktavyamityarthaḥ | tat kīdṛśaṃ 
kiṃphaladamityatrāha- haṃsasyeti | svamātraprabodhena svātiriktakalanāṃ 
hanti apahnavaṃ karotīti haṃsaḥ paramātmā tasyākṛtivistāro 
viśvavirāḍotrādiḥ taṃ tadeva brahma jñānaratnakośasaṃnibhaṃ 
svātiriktamukteḥ svājñatāyā muktiḥ apahnavaḥ tato yat phalaṃ 
svamātrāvasthānalakṣaṇakaivalyamavaśiṣyate tatphalapradaṃ, mayā 
ucyamānaṃ śṛṇviti pūrveṇa anvayaḥ || 3 ||

p. 561)		haṃsavidyādhikārisvarūpam 

atha haṃsaparamahaṃsanirṇayaṃ vyākhyāsyāmo brahmacāriṇe 
dāntāya gurubhaktāya haṃsahaṃseti sadā dhyāyan || 4 ||

	haṃsasya ākṛtivistāraḥ tadadhikārī vā kīdṛśaḥ kiṃ 
tadvidyāphalaṃ kiṃ tatsādhanamityākāṅkṣāyāṃ 
yogyādhikāriṇamupalabhya muniḥ etat sarvamācaṣṭe- atheti | atha 
yathoktādhikārasaṃpattyanantaraṃ krameṇa jāgradādyavasthātrayaṃ 
hatvā turyapadaṃ gacchatīti haṃsaḥ vyaṣṭituryaḥ pratyagātmā, sa eva 
paramaḥ sarvotkṛṣṭaḥ samaṣṭyavasthātrayaṃ hatvā tatturyapadaṃ 
gacchatīti paramahaṃsaḥ tayoḥ haṃsaparamahaṃsayoḥ pratyakparayoḥ 
nirṇayaṃ yathātmyaṃ pratyakparavibhāgaikyāsahabrahmamātrajñānaṃ 
vispaṣṭamākhyāsyāmaḥ vakṣyāmaḥ | kasmā adhikāriṇe vakṣyasītyatra 
haṃsaḥ ho'hamityarthe haṃsahaṃsetyāvṛttiḥ | yaḥ sadaivaṃ haṃsaḥ 
so'hamityanusaṃdhānapūrvakaṃ tatsvarūpaṃ dhyāyan brahmaṇi carati 
brahmaniṣṭhāmāroḍhumicchati sa brahmacārī tasmai brahmacāriṇe 
dāntāya vaśīkṛtakaraṇagrāmāya paramārthopadeṣṭṭagurubhaktāya 
gurūpadiṣṭārthaśraddhālave tubhyaṃ vyākhyāsyāma iti 
pūrveṇānvayaḥ || 4 ||

haṃsasvarūpaṃ tajjñānaphalaṃ ca

	sarveṣu deheṣu vyāpya vartate yathā hyagniḥ kāṣṭheṣu tileṣu 
tailamiva | taṃ viditvā na mṛtyumeti || 5 ||

	sa haṃsaḥ kiṃparicchinnaḥ kutrāsanamarhatītyatra 
sadṛṣṭāntamāha- sarveṣviti | yathā hyagniḥ kāṣṭheṣu svāvārakeṣu 
svadāhyeṣu ca vyāpya vartate tileṣu tailamiva ca tathā 
svājñadṛṣṭiprasaktasarveṣu brahmādistambāntadeheṣu satsu 
tadāropāpavādādhikaraṇajīveśapratyakpararūpeṇa vyāpya vartate, 
svajñānena svājñānahānau satyāṃ

p. 562) vyāpyatvasāpekṣavyāpakatvavairalyāt 
niṣpratiyogikabrahmamātramavaśiṣyate | tajjñānaphalamāha- tamiti | 
tamevaṃ viditvā vedanasamakālaṃ mṛtyuṃ svātiriktāstitāmohaṃ naiti 
vidvān | svātiriktāpahnavasiddhabrahmamātratayā avaśiṣyate ityarthaḥ || 5 
||

haṃsajñānopāyo yogaḥ

gudamavaṣṭabhyādhārādvāyumutthāpya svādhiṣṭhānaṃ triḥ 
pradakṣiṇīkṛtya maṇipūrakaṃ gatvā anāhatamatikramya śiśnābhe 
pārśve bhavataḥ | viśuddhau prāṇānnirudhyājñāmanuyāyan 
brahmarandhraṃ dhyāyan trimātro'hamityevaṃ sarvadā 
paśyatyanākāraśca bhavati || 6 || eṣo'sau paramahaṃso 
bhānukoṭipratīkāśo yenedaṃ sarvaṃ vyāptam || 7 ||

	evaṃ samyagjñānāvāptau upāyaḥ kaḥ ityākāṅkṣāyāṃ 
tadupāyatvena yogamupadiśati- gudamavaṣṭabhyeti | taṃ viditvā na 
mṛtyumetītyuktito vedanādeva mṛtyugrāsabrahmāptiravagamyate | 
keṣāṃcinmalinacittānāṃ mumukṣāyāṃ satyāmapi kevalavedānta-
śravaṇato mṛtyugrāsabrahmajñānaṃ nodeti | tatrāntarāyo malinacittatā | 
yogākhyaśuddhavāriṇā yadi sā śodhitā tadā pūrvaśrutajñānameva 
svagatābhāsatāṃ vihāya samyagjñānapadavīṃ bhajati | tataḥ 
samyagjñānasamakālaṃ mṛtyugrāsabrahmāptiriṣyate | tasmāt 
brahmāptihetujñānasādhanatvena aṣṭāṅgayogo'bhyasanīyaḥ | 
ko'yamaṣṭāṅgayogaḥ ? yamaniyamāsanaprāṇāyāmapratyāhāra-
dhāraṇādhyānasamādhayaḥ ityaṣṭāṅgāni gurusaṃnidhau 
yathāvadabhyasya atha samādhyarthaṃ janasaṃbādharahitaguhāṃ 
praviśya yogī siddhāsanārūḍhaḥ san vāmagulphena gudamavaṣṭabhya 
nāsikābhyāṃ vaktreṇa vā vāyumāpūrya kumbhayitvā 
samyagākuñcanena mūlādhārādvāyumutthāpya prāṇāpānayoraikyaṃ 
kṛtvā ayaṃ mūlādhāratrikoṇagatavahniprāṇāpānān militvā 
kuṇḍalinīṃ bodhayitvā tayā 
mūlādhārasthasuṣumnākavāṭabrahmagranthiṃ vibhidya caturdalayuktaṃ

p. 563) mūlādhāracakraṃ praviśya virājaṃ tatturyaṃ vā dhyātvā atha 
svādhiṣṭhānaṃ ṣaḍdalaśobhitaṃ triḥ pradakṣiṇīkṛtya atha 
daśāraśobhitaṃ maṇipūrakaṃ gatvā anāhatacakraṃ dvādaśadalaṃ 
tanmūlasthaviṣṇugranthiṃ vibhidya anāhatacakramadhye sūtraṃ tatturyaṃ 
vā dhyātvā tatra nirvikalpasamādhimetya, atha anāhatamatikramya, atha 
viśuddhicakraṃ ṣoḍaśadalaṃ, tadadhobhāge śiśnābhe pārśve bhavataḥ 
viśuddhacakrādhobhāge lambamānaśiśnatulyamāṃsakhaṇḍe bhavataḥ, 
ya eṣaḥ stana ivāvalambate | sendrayoniḥ iti śrutyantarāt | tatpārśvastha-
mārgadvayaṃ vihāya tanmāṃsakhaṇḍamadhyamārgeṇa viśuddhicakraṃ 
praviśya tatra viśuddhau viśuddhicakre prāṇānnirudhya atha bhrūmadhye 
dvidalāḍhyam ājñācakraṃ tanmūlastharudragranthiṃ vibhidya 
ājñācakraṃ praviśya tanmadhye bījaṃ tatturyaṃ vā anuyāyan dhyāyan 
nirvikalpakasamādhimetya, atha candrasūryāgryaikyasaṃjātāmṛta-
māsvādya ajarāmarapiṇḍo yogī sahasrāraśobhi brahmarandhraṃ praviśya, 
tatratyatrimātrāropādhikaraṇaturyastrimātro'haṃ, yadvā tripañcamātrā 
yatrāpahnavaṃ bhajati tatturyaturyaṃ vāhamasmīti yadi sarvadā paśyati 
tadā yogī trimātrādhikaraṇakiṃcitsākāravat turyo vā, anākāravat 
turyaturyo vā bhavati | turyaturyasya niṣpratiyogikatvakhyāpakaḥ caśabdaḥ || 
6 || yaḥ turyaturīyatvena uktaḥ eṣo'sau paramahaṃsaḥ paramātmā 
svāṃśajaturyābhedena bhānukoṭipratīkāśaḥ 
yugapaduditānantakoṭibhānusadṛśaprakāśaḥ yena turyaprakāśena idaṃ 
sarvaṃ jagat vyāptaṃ kabalitam || 7 ||

hṛtpadme haṃsabhāvanayā turyātmadarśanam

	tasyāṣṭadhā vṛttirbhavati | pūrvadale puṇye matiḥ | āgneye 
nidrālasyādayo bhavanti | yāmye kraurye matiḥ | nair-ṛte pāpe manīṣā | 
vāruṇyāṃ krīḍā | vāyavyāṃ gamanādau buddhiḥ | saumyeratiprītiḥ | 
īśānye dravyādānam | madhye vairāgyam | kesare jāgradavasthā | 
karṇikāyāṃ svapnam | liṅge suṣuptiḥ | padmatyāge turīyam

p. 564) yadā haṃse nādo vilīno bhavati tat turīyātītam || 8 || atho nāda 
ādhārād brahmarandhraparyantaṃ śuddhasphaṭikasaṃkāśaḥ sa vai 
brahma paramātmetyucyate || 9 ||

	tasyaiva punarvyaṣṭiprapañcāropādhikaraṇajīvabhāvamāpannasya 
aṣṭadhā aṣṭaprakārā vṛttirbhavati | kathamityatra- tadadhiṣṭheyaṃ 
hṛtpadmaṃ dvādaśadalayuktam ityuktam | tatra dalacatuṣṭayaṃ 
haṃsāspṛśyaṃ, śiṣṭāṣṭadalaṃ vyavahārayogyaṃ bhavatīti kṛtvā 
tatprakāra ucyate | tatra haṃsaḥ prāṇopādhikajīvaḥ yadā pūrvadale 
praviśati tadā puṇye karmaṇi matiḥ bhavati | yadā āgneyadale praviśati 
tadā nidrālasyādayo bhavanti | yadā yāmyadale praviśati tadā kraurye 
karmaṇi matirjāyate | yadā nair-ṛte dale praviśati tadā pāpe karmaṇi 
kartuṃ manīṣā udeti | yadā vāruṇyāṃ diśi vidyamānadale praviśati 
tadā krīḍāvinodamatirbhavati | vāyavyāṃ diśi vidyamānadale yadā 
praviśati tadā calanagamanādau buddhiḥ udeti | yadā saumye dale praviśati 
tadā vidvadaviduṣoḥ ātmānātmaratiprītiḥ udeti | yadā īśānye dale 
praviśati tadā ihāmutropayogidravyādānamatiḥ jāyate | yadā dalānāṃ 
madhye praviśati tadā svātiriktaviṣaye vairāgyamudeti | yadā tatkesare 
saṃcarati tadā jāgradavasthā bhavati | tadānīmahaṃkṛtiḥ 
pūrṇavikāsatāmeti | yadā tatkarṇikāyāṃ saṃcarati tadā svapnaṃ 
paśyati | tadānīmahaṃkṛteḥ ardhavikāso bhavati | tadantaḥ suṣiraṃ tatra 
yadā praviśati tadā suṣuptiḥ bhavati | yathoktalakṣaṇapadmatyāge turīyaṃ 
tatsākṣātkāro bhavati | tadānīṃ haṃsaḥ pratyagabhinnaparamātmatayā 
avaśiṣyate | yadā haṃse pratyagabhinnaparamātmani nādo'rdhamātrāt-
mako vilīno bhavati tadā svādhiṣṭheyaguṇasāmyādiprapañcavairalyāt 
tannirūpitādhiṣṭhānatāviralaṃ niradhiṣṭhānaṃ turīyātītaṃ 
niṣpratiyogikabrahmamātraṃ avaśiṣyate || 8 || evaṃ 
bhāvanāviśiṣṭayoginaḥ svadehe turyātmā prakāśata ityāha- atho iti | atho 
nirvikalpakasamādhisiddhyantaraṃ yogino hṛdaye nādo

p. 565) guṇasāmyāsaṅgaciddhātuḥ turyaḥ ādhārāt 
mūlādhāramārabhya brahmarandhraparyantaṃ turyasvarūpaṃ 
śuddhasphaṭikasaṃkāśaṃ nirduṣṭasphaṭikācalavat śuklatejomayaṃ 
brahma sa vai nādāvabhāsakaparamātmetyucyate || 9 ||

ajapāhaṃsamantrajapaprakāraḥ

	atha haṃsa ṛṣiḥ | avyaktagāyatrī chandaḥ | paramahaṃso devatā | 
haṃ bījam | saḥ śaktiḥ | so'haṃ kīlakam || 10 || ṣaṭsaṃkhyayā 
ahorātrayorekaviṃśatisahasrāṇi ṣaṭchatānyadhikāni bhavanti | sūryāya 
somāya nirañjanāya nirābhāsāyātanusūkṣma pracodayāditi || 11 || 
agnīṣomābhyāṃ vauṣaṭ hṛdayādyaṅganyāsakaranyāsau bhavataḥ || 12 || 
evaṃ kṛtvā hṛdaye haṃsamātmānaṃ dhyāyet || 13 ||

	itthaṃvidhaturyasākṣātkārātmamantrasya 
ṛṣichandodevatāṅganyāsadhyānasahitajapaprakāra ucyate | atha 
śayanādutthānānantaramahorātragaṇanīyaśvāsasaṃkhyayā 
mumukṣubhiḥ ajapānusaṃdhānaṃ kartavyam | tata ucchvāsaniśvāsa eva 
ātmamantra ucyate | niśvāsa eva sakārastvaṃpadārthaḥ | ucchvāsa eva 
sabindukaviyadbījaṃ hamiti tatpadārthaḥ | punaḥpunaḥ tayoryoga eva 
asipadārthaḥ ||

sakāraḥ khecarī proktastvaṃpadaṃ ceti niścitam |
hakāraḥ parameśaḥ syāttatpadaṃ ceti niścitam |
sakāro dhyāyate jantuḥ hakāro hi bhavet dhruvam ||

iti śruteḥ | atha ajapātmamantrasya haṃsaḥ pratyagātmaiva ṛṣiḥ | 
avyaktagāyatrī chandaḥ | paramahaṃsaḥ paramātmā devatā | haṃ bījam | 
saḥ

p. 566) śaktiḥ | so'haṃ kīlakam | haṃsātmasākṣātkārārthe viniyogaḥ | 
haṃsāmityādiṣaḍaṅganyāsaḥ | dhyānam-

gamāgamasthaṃ gamanādiśūnyaṃ cidrūpamekaṃ paramādvitīyam |
dhyāyanti ye sarvajanāntarasthaṃ namāmi haṃsaṃ paramātmarūpam ||

iti ||

	lamityādi pañcapūjā | so'hamiti mantraḥ | 
niśvāsocchvāsavartanameva hi japaḥ || 10 || ṣaṭsaṃkhyākāḥ 
ṣaḍādhāradevatā gaṇeśādayaḥ japasaṃkhyākartāro bhavanti | 
ahorātravibhaktaśvāsasaṃkhyā nigadyate | 
ahorātrayorekaviṃśatisahasrāṇi ṣaṭchatānyadhikāni bhavanti | dine dine 
ṣaṭchatādhikaikaviṃśatisahasrasaṃkhyayā niśvāsocchvāsāḥ so'haṃ 
so'hamiti japanti | ajapāṃ viśiṣṭāṃ caturdhā vibhajya tatrādyo bhāgaḥ 
virāḍātmane sūryāya samarpayet | dvitīyo bhāgaḥ 
sūtrabhāvamāpannāya somāya pracodayāt samarpayet | tathā tṛtīyo 
bhāgaḥ atanusūkṣmābhidhavirāṭsūtrāropādhikaraṇatayā 
svādhiṣṭheyanirañjanāya sarveśvarāya pracodayāt viniyojayet | 
avaśiṣṭaturyabhāgastu svātiriktasthūlasūkṣmabījābhāsatadadhyakṣa-
virāḍādigataheyāṃśāpavādādhikaraṇatayā nirābhāsāya 
pratyagabhinnaparamātmane atanusūkṣmādiprapañcaṃ pracodayāt 
vilāpayet || 11 || agnīṣomābhyāṃ vauṣaṭ hṛdayādyaṅganyāsakaranyāsau 
bhavataḥ iti | haṃsauṃ iti dīrghabhāk ṣaṭparyāyeṣu, saṃsauṃ iti 
pañcamaparyāyasthāne tadeva, no cedagnīṣomābhyāṃ vauṣaḍiti vā 
kuryādityarthaḥ || 12 || evamaṅganyāsādikaṃ kṛtvaiva hṛdaye 
haṃsamātmānaṃ pratyagabhinnaṃ brahmāsmīti dhyāyet || 13 ||

saguṇahaṃsadhyānena paramātmadarśanam

	agnīṣomau pakṣāvoṃkāraḥ śira ukāro bindustriṇetraṃ mukhaṃ 
rudro rudrāṇī caraṇau dvividhaṃ kaṇṭhataḥ kuryādityunmanāḥ

p. 567) ajapopasaṃhāra ityabhidhīyate || 14 || evaṃ haṃsavaśānmano 
vicāryate || 15 ||

	evaṃ nirguṇadhyānāśaktasya saguṇadhyānaprakāra ucyate- 
agnīṣomāviti | vairājabhāvamāpannahaṃsasya agnīṣomau 
sūryācandramasau pakṣau bāhū bhavataḥ | asya śirastu oṃkāraḥ | asya 
triṇetraṃ sabindukākārokāramakārāḥ | asya mukhaṃ rudraḥ | asya 
caraṇau pādau rudrāṇī gaṅgā ca bhavataḥ | evaṃ saguṇanirguṇabhedāt 
dvividhaṃ haṃsadhyānaṃ kaṇṭhataḥ kaṇṭharaveṇa mumukṣuḥ 
niśśaṅkaṃ kuryāt | ityevaṃ prakāradvayadhyānena udgataṃ niraskṛtaṃ 
manaḥ tatkāryaṃ yasya so'yamunmanāḥ muniḥ | ajapā haṃsavidyā tasyā 
upasaṃhāraḥ vilāpanaṃ yatra pratyagabhinnaparamātmani so'yam 
ajapopasaṃhāraḥ paramātmetyabhidhīyate || 14 || evaṃ so'hamiti 
haṃsadhyānavaśāt haṃsātirekeṇa manastatkāryaṃ neti neti iti vicāryate 
nirdhāryate || 15 ||

ajapājapena daśanādānubhavaḥ

	asyaiva japakoṭyā nādamanubhavati | sa ca daśavidho jāyate | ciṇiti 
prathamaḥ ciṇiciṇīti dvitīyaḥ | ghaṇṭānādastṛtīyaḥ | 
śaṅkhanādaścaturthaḥ | pañcamastantrīnādaḥ | ṣaṣṭhastālanādaḥ | 
saptamo veṇunādaḥ | aṣṭamo bherīnādaḥ | navamo mṛdaṅganādaḥ | 
daśamo meghanādaḥ || 16 ||

	yadi mumukṣuḥ saguṇanirguṇadhyānāśakto bhavati tadā 
tūṣṇīmahorātranirvartyaniśvāsocchvāsarūpeṇa 
kevalājapātmahaṃsamantrajapaṃ kurvataḥ svānubhavajanyanādeyattaṃ 
tadanusaṃdhānāvāntaraphalaṃ paramaphalaṃ cāha- asyaiveti | evaṃ

p. 568) yathoktasya asyaiva haṃsamanorjapakoṭyā 
koṭisaṃkhyājapaprabhāvenāyaṃ mumukṣuḥ anāhatacakre nādabrahma 
anubhavati svānubhūtipramāṇato jānāti | yo'yamanubhūto nādaḥ sa ca 
dakṣiṇakarṇe daśavidha upajāyate abhivyajyate | kramaśaḥ 
tatprakāramāha- ciṇitīti | prāthamiko nādaḥ ciṇitidhvanyātmako bhavati | 
dvitīyo nādaḥ ciṇiciṇīti dhvanyātmakaḥ | tṛtīyo nādaḥ 
ghaṇṭānādasamo bhavati | caturthastu śaṅkhanādavadabhivyakto bhavati | 
pañcamastu vīṇātantrīnādavadabhivyajyate | ṣaṣṭhaḥ tālanādanibho 
bhavati | saptamanādastu susvaraveṇunādasamāno bhavati | 
bherīnādatulyo'yamaṣṭamaḥ | mṛdaṅganādanibho'yaṃ navamaḥ | 
daśamastu meghanādasaṃnibhaḥ || 16 ||

kevaladaśamanādābhyāsavidhiḥ

navamaṃ parityajya daśamamevābhyaset || 17 ||

	evaṃ daśavidhanādeṣu prathamādinavamāntaṃ parityajya 
mumukṣuḥ daśamameva abhyaset || 17 ||

tattannādānubhavaphalam

prathame ciñciṇīgātraṃ dvitīye gātrabhañjanam |
tṛtīye bhedanaṃ yāti caturthe kampate śiraḥ || 18 ||

pañcame sravatī tālū ṣaṣṭhe'mṛtaniṣevaṇam |
saptame gūḍhavijñānaṃ parāvācā tathāṣṭame || 19 ||

adṛśyaṃ navame dehaṃ divyaṃ cakṣustathāmalam |
daśamaṃ ca paraṃ brahma bhavedbrahmātmasaṃnidhau || 20 ||

p. 569) ciṇiti prāthamiko nādo ya uktaḥ tasmin prathame nāde 
yathāvadanubhūte tadā svasya ciñciṇīgātraṃ pratibhāti | tathā dvitīye 
tadgātrabhañjanaṃ bhavati | tṛtīye tu hṛdayaṃ bhedanaṃ yāti hṛtpadmaṃ 
vikāsameti | caturthe tu svaśiraḥ kampate- ṣaṇmukhīmudrārūḍhasya 
kumbhakāvasthāyāṃ vāyāvājñācakraṃ praviṣṭe śiraḥ 
kampayatītyarthaḥ || 18 || pañcame tantrināde'bhivyakte svatālū sravatī | 
ṣaṣṭhākhyatālanādābhivyaktau candrasūryamaṇḍaladvayaikyasaṃjātā-
mṛtaniṣevaṇamamṛtāsvādanaṃ bhavati | saptamaveṇunādābhivyaktau 
svātiriktajanānāṃ yat gūḍhaṃ brahma tadviṣayakavijñānaṃ jāyate | 
aṣṭamabherīnādābhivyaktau sarvavedaśāstrarūpiṇyā parāvācā ayaṃ 
yogī vijṛmbhate,  sakalaviṣayakaśāstravijñānī sarvajño bhavati || 19 || 
nāvamikamṛdaṅganādābhivyaktau dehaṃ paśyatāmadṛśyaṃ bhavati 
antardhānādiśaktimān bhavati | nirmaladivyacakṣuḥ trikālajñaḥ īśvaro 
bhavati | prathamādinavamāntanādatadbhavanānāvidhasiddhyupekṣā-
pūrvakaṃ daśamameghanādābhivyaktau brahmātmasaṃnidhau 
pratyagabhinne brahmaṇi svājñādidṛṣṭiprasaktatadgatabhedaikyakalanā-
pahnavasiddhabrahma bhavet, tanmātratayā avaśiṣyata ityarthaḥ || 20 ||

manolayāt brahmātmatvaprakāśaḥ

	tasmānmano vilīne manasi gate saṃkalpavikalpe dagdhe puṇyapāpe 
sadāśivaḥ śaktyātmā sarvatrāvasthitaḥ svayaṃjyotiḥ śuddho buddho 
nityo nirañjanaḥ śāntatamaḥ prakāśayatīti vedānuvacanaṃ 
bhavatītyupaniṣat || 21 ||

	kathaṃ punareva brahmamātramavaśiṣyate 
svātiriktamanastatkāryasaṃkalpapuṇyapāpādisattvādityata āha- tasmāditi 
| yasmāt svājñānavikalpito'yaṃ mana-ādivikārapūgaḥ tasmāt 
svajñānena mano manasi vilīne nirmūlabhāvaṃ

p. 570) gate tatkāryasaṃkalpavikalpe tatkāryapuṇyapāpādāvapi dagdhe 
samyagjñānāgninā bhasmīkṛte'tha svātiriktamanastatkāryāropāpa-
vādādhikaraṇatayā (brahmapraṇavārthaturyaturyatayā) sadāśivaḥ 
parameśvaraḥ tattatpadārthagatasarvaśaktyātmā sarvatra vyaktāvyaktapra-
pañce saccidānandātmanā avasthitaḥ | jaḍaprapañcānuyogato jaḍatvaṃ 
syādityatra āha- svayaṃjyotiriti | svājñadṛṣṭiprasaktajaḍaprapañcasya 
svajñadṛṣṭyā mithyātvena tadanuyogasyāpi tathātvāt svayaṃjyotirātmā 
hyajaḍātmakaḥ | ata evāyaṃ śuddhaḥ aśuddhamāyāvairalyāt | māyā-
pāye tadanugatasyāpi tadātvaṃ syādityata āha- nitya iti | sattāmātratvāt | 
mātraśabdasyetaravyavacchedakatvena tatrāñjanatā syādityata āha- 
nirañjana iti | sattāmātrasya niṣpratiyogikatvenetararañjanatā kathaṃ 
seddhuṃ pārayati ? svātiriktāstitāhetusvājñānahetutamaḥsattve 
niṣpratiyogikasattāmātratā kuta ityatra āha- śāntatamaḥ prakāśayatīti | 
yadavagatisamakālaṃ svājñānatatkāryaṃ tamo'pahnavapadaṃ bhajati 
so'yaṃ śāntatamaḥ ata evāyaṃ niṣpratiyogikatayā prakāśayati | 
asminnarthe paśyatehāpi sanmātramasadanyat, brahmavyatiriktaṃ na 
kiṃcidasti, ato'nyadārtaṃ brahmamātramasanna hi

siddhānto'dhyātmaśāstrāṇāṃ sarvāpahnava eva hi |
nāvidyāstīha no māyā śāntaṃ brahmedamaklamam ||

ityādivedānuvacanaṃ bhavati | ityupaniṣacchabdau 
upaniṣatparisamāptyarthau || 21 ||

śrīvāsudevendraśiṣyopaniṣadbrahmayoginā |
likhitaṃ syādvivaraṇaṃ haṃsopaniṣadaḥ sphuṭam |
saṃsopaniṣado vyākhyā saptatyadhiśataṃ smṛtā ||

iti śrīmadīśādyaṣṭottaraśatopaniṣacchāstravivaraṇe 
pañcadaśasaṃkhyāpūrakaṃ
haṃsopaniṣadvivaraṇaṃ saṃpūrṇam


###########   END OF FILE  #######
