####################################################
MUKTABODHA INDOLOGICAL RESEARCH INSTITUTE
Use of this material (e-texts) is covered by Creative Commons license BY-NC 4.0
Catalog number: M00062
Uniform title: parātantra
Main title: parātantram

Description: 



Notes: 
Data entered by the staff of Muktabodha under the supervision of Mark S. G. Dyczkowski.

Publisher : 
Publication year : Pre-1900
Publication city : 
Publication country : India
####################################################




parātantram

lephṭineṇṭa karnala

śrī dhana śamśera jaṅga bahādura rāṇā

prakāśaka


caṇḍī kāryālaya prayāga-6

prathama saṃskaraṇa saṃvat 2016



śrīlalitātripurasundaryai namaḥ

prathamaḥ paṭalaḥ

bahusiddhisamākīrṇe śmaśāne karavīrake |
tatra vīragaṇāḥ sarve mahāhallālahu/kṛte || 1 ||

nivartitamahācakre yoge tridaśamaṇḍale |
mahāvṛnda mahāsphāla raṇaḍākinī yācite || 2 ||

brāhmyādyā mātaraścāṣṭau kṣetreśabhairavādayaḥ |
gaṇeśa vaṭukā siddhā mātṛcakre tu melake || 3 ||

śrīnāthādigaṇāḥ sarve vīranāthāvatārike |
siddhināthāvakāsena santoṣitakuleśvaram || 4 ||

sarvabhūṣāṃ parityajya sānandollāsamānasam |
sāmarasyasthitaṃ devaṃ pṛcchate kulasundarī || 5 ||

śrī devyuvāca

sarvaśāstroditaṃ jñānaṃ tvatprasādāt śrutaṃ mayā |
yāmalāṣṭakapūrvaṃ tu tantrānekavidhāni ca || 6 ||

śiraśchedaśca bahudhā mahāmanthānaṣaṭkakam |
mālātantre ca vītkāre sāgarāmvā mahāmate || 7 ||

p. 2) caturviṃśati vai lakṣāḥ śrutā sarve tathoditāḥ |
idānīṃ saṃśayo jātastavaiva vacanātprabho || 8 ||

ekā sā paramā śaktiradvitīyā pareśvari |
ekā śaktirmahāmāyā viśvaṃvyāpyāvatiṣṭhatā || 9 ||

nādimadhyā na vāntāstu yayā sarvaṃ pravartate |
tvayoktā na dvitīyā sā tantre kulamahārṇave || 10 ||

eṣā saṃdhāryate viśvamekā trailokyapūjitā |
etadeva vaco brāhmī ṣaḍāmnāya kathaṃ prabho || 11 ||

ṣaṭsiṃhāsanagā proktā devyaḥ ṣaṇṇāyikāḥ smṛtāḥ |
ṣaḍāmnāyavibhinnaiva ekā sa paramā katham || 12 ||

abhinnā vātha bhinnā vā vada deva jagatpate |
kathamekā parāśaktirvibhinnā parameśvarī || 13 ||

ṣaṭsiṃhāsanagā devi nāyikā ṣaṭprakīrtitāḥ |
ṣaḍāmnāyavibhinnāścetkiṃ saṃjñābhedanāmataḥ || 14 ||

pūrvasiṃhāsanā devī yāmyasiṃhāsanāśritā |
siṃhāsanaṃ paścimagā saumyasiṃhāsanā parā || 15 ||

siṃhāsanamūrdhvagatā hyadhaḥ siṃhāsanasthitā |
ṣaṭsiṃhāsanasaṃsthā sā ṣaḍāmnāyetikīrtitā || 16 ||

kathaṃ siṃhāsanaṃ saṃjñāsthitā hyāmnāyadevatā |
tantre vā yāmale vāpi caturviṃśatilakṣake || 17 ||

p. 3) graṃthe tvayā sūcitā vai ṣaḍāmnāyaviśeṣataḥ |
ekā parā vibhinnā kiṃ ṣaṭsiṃhāsanamāśritā || 18 ||

ādyāśaktiḥ parā hyekā kathaṃ ṣaṭśaktitāṃ gatā |
yā ādyā prakṛtiḥ sūkṣmā bhinnarūpeṇa saṃsthitā || 19 ||

bindumālinīrūpā sā sarvathādyavyavasthitā |
etanme mahatīṃ śaṃkāṃ nirṇītuṃ parameśvara || 20 ||

udaye granthisudṛḍhaṃ sarvajñaparameśvara |
yadyekā paramā śaktirādyā prakṛtīrīśvarī || 21 ||

kimarthaṃ kasya rakṣārthaṃ ṣaḍāmnāyaprakīrtitāḥ |
trailokyarakṣaṇārthāya samayā pālanāya ca || 22 ||

sādhakaprārthanāyaiva vadasva parameśvara ||

śrīsadāśiva uvāca

api priyatame devi niśāmaya vadāmi te |
guhyādguhyatamaṃ divyamakathyaṃ kathayāmi te || 23 ||

tava snehātpravakṣyāmi rahasyaṃ kaulikānvayaṃ |
oṃ iti namaskṛtya pravakṣyāmi viṣṇumāyāṃ jaganmayīṃ || 24 ||

nārāyaṇīṃ mahāmāyāṃ prakṛtiṃ viśvarūpiṇīm |
ekā parāparā śaktiḥ prakṛtirviśvamohinī || 25 ||

viśvasaṃmohanātsā ca vaiṣṇavīti prakīrtitā |
dhāraṇāddhātrimityāhaḥ pālanātparameśvarī || 26 ||

p. 4) trailokyamohanātmāyā bhāvanātprakṛti smṛtā |
viśvasaṃdhāraṇātsā tu vaiṣṇavīti prakīrtitā || 27 ||

kaivalyamokṣadā bhūtā māyā nārāyaṇī smṛtā |
īśvaropi vaśe yasyā sūtre bahuśakuntavat || 28 ||

yāṃ vinā parameśopi śava ityabhidhīyate |
jīvituṃ naiva śaknoti vinā tāṃ parameśvaraḥ || 29 ||

īśopyanīśatāṃ yāti prakṛtyālokanaṃ vinā |
dāruṣveva yathā vahnirmathanātsaṃprakāśate || 30 ||

māyāsaṃpragṛhīto vai sṛṣṭisthityantakṛdbhavet |
jīvahīno yathā dehaścalituṃ naiva śakyate || 31 ||

śavavatkarmahīnatvātsamādhiṃ saṃsthitaḥ priye |
māyāvirahito yāvanniśākāle tu gīyate || 32 ||

śavaiva niścalo devo bindumālinyasaṃgrahāt |
māyayā kavalīkṛtvā śiva ityabhidhīyate || 33 ||

śivaśaktisamāyogātsarvaṃ jagadidaṃ bhavet |
citirūpeṇa sā māyā viśvaṃ vyāpya vyavasthitā || 34 ||

ahaṃ sadāśivo devaḥ prakṛtirviṣṇurucyate |
ubhayormelanāddevi śivaśaktīti gīyate || 35 ||

pravartanāya sarveṣāṃ saṃsāracakravānbhavet |
tvaṃ tu devī viṣṇumāyā nārāyaṇajaganmaye || 36 ||

p. 5) devasyānandarūpohaṃ jāne deva sadāśivaḥ |
evaṃ pravartaye devi devau hariharāvubhau || 37 ||

sṛṣṭisthitiśca saṃhārakalpe kalpe kathaṃ bhavet |
śivaśaktyātmakaṃ viśvaṃ paśya divyena cakṣuṣā || 38 ||

na padmāṅkī na vajrāṅkī na cakrāṅkī yataḥ prajāḥ |
liṅgāṅkī ca bhagāṅkī ca tena māheśvarī prajāḥ || 39 ||

yayā sṛṣṭaṃ sṛjedvedhā sāṣṭadhā pālyate hariḥ |
saṃhartā harate rudraḥ sarve tadanugāḥ surāḥ || 40 ||

ekā sā paramā devī viśvaṃ vyāpya vyavasthitā |
caturviṃśatitatvena brahmāṇḍaṃ cetayanti ca || 41 ||

pṛthivī vāyurākāśajalavahnimayaṃ vapuḥ |
dhṛtvā saṃsṛjyate viśvaṃ kalpe kalpe yathecchayā || 42 ||

brahmā viṣṇuśca rudraśca īśvaraśca sadāśivaḥ |
pañcabhūtātmakaṃ caiva śarīraṃ pañcasaṃkṛtam || 43 ||

ekīkṛtya tathā pañcabhūtarūpeṇa saṃsthitāḥ |
nirjīvo jīvarūpeṇa pañcabhūtatvamāgataḥ || 44 ||

siṃhāsanamahāmnāyapañcabhūtāni saṅgamaḥ |
ādyā sā paramā śaktirvyomasthā kularakṣiṇī || 45 ||

brahmāṇḍavyāpinī nityā parabrahmasvarūpiṇī |
caturviṃśatibhistatvaiḥ sarvabījasvarūpiṇī || 46 ||

p. 6) brahmasvarūpiṇī sākṣātstrīpuṃbhedena bhidyate |
līlayā krīḍate nityā lalitārūpadhāriṇī || 47 ||

arūpā rūpavānbhūtvā puṃrūpaṃ dhāryate śive |
kadācillīlayā devī māyārūpeṇa krīḍati || 48 ||

kadāciddharirūpeṇa śivarūpeṇa svecchayā |
brahmarūpadharā māyā hyecchārūpadharā parā || 49 ||

eṣā parāparā devī prakṛtirviśvamohinī |
pravartayati saṃsāraṃ samayā pālanāya ca || 50 ||

śrīnāthakramasidhyarthaṃ ṣaḍāmnāyatvamāgatā |
ṣaṭsiṃhāsanagā devī samāsa kathayāmi te || 51 ||

purānandavane devi nirjane paśuvarjite |
sadāśivohaṃ ṣaṭcakrasamādhidhyānamāśritaḥ || 52 ||

tvaṃ tu kāpālinī bhūtvā māmapṛcchatṣaḍanvayam |
prathamaṃ pūrvavaktreṇa rūpaṃ tatpuruṣeṇa ca || 53 ||

kathayāmāsa prācī tu siṃhāsanamahodgatam |
nāyikā rudraśaktiryā śivaṃ tatpuruṣaṃ param || 54 ||

pūrṇeśvarī mahogrāsā pūrvāmnāayaprakīrtitā |
cakreśvaryāṃ tu vakṣyāmi sādhakānāṃ hitāya vai || 55 ||

dhyānaṃ tu cittedhiṣṭhāya dhyātavyā parameśvarī |
indranīlasamaprakhyaṃ daśadordaṇḍadhāriṇīm || 56 ||

p. 7) varābhayakaraṃ ramyaṃ satriśūlaṃ kapālakam |
ḍamaruṃ cākṣamālāṃ ca śaktīṃ caiva karāmbuje || 57 ||

ikṣucāpaṃ śaraṃ caiva khaḍgahastaṃ suśobhinīm |
mahāpretopari tatra candrasūryāsanāsthitāṃ || 58 ||

pratyālīḍhāṃ trinetrāṃ ca muṃḍamālāvibhūṣitāṃ |
vāsukīśaṅkhapālau tau karṇabhūṣaṇatāṃ gatau || 59 ||

anantahāramālā ca hārā'laṃkārabhūṣitāṃ |
viśālatrayanetrāṃ ca candrārddhakṛtaśekharām || 60 ||

eṣā pūrṇeśvarī devī hāhārāva ravapriyām |
pūrṇeśvarīti vikhyātā sāhaṃkārā rajoyutā || 61 ||

girau pūrṇālaye pīṭhe lakṣmīvanaśmaśānake |
indreṇārādhitā nityā bahurūpāvatāriṇī || 62 ||

pūrvāmnāyeti vikhyātā pūrvadevarṣipūjitā |
īśvarī sarvavidyānāṃ mahābhāgyabharāvahā || 63 ||

nānārūpadharā nityā bahurūpāvatāriṇī |
jayā jayaṃtī vijayā ajitā nārasiṃhikā || 64 ||

vyāghreśvarī karālā ca rājeśī bhuvaneśvarī |
raktadaṃtā viśālākṣī kāmeśī caṇḍamālinī || 65 ||

vidyujjihvā ḍāmareśī nāṭeśī nṛtyanāyikā |
nandī caiva mahākālabhṛṃgiṇī ca kulālikā || 66 ||

p. 8) navanāṭeśvarī tatra catuḥpañcarasānvitā |
bahubhedā devadevī bhairavāṣṭakamātṛkāḥ || 67 ||

nāṭeśvarīti vikhyātā bhairavī cakrapālikā |
kṣetravighneśavaṭukayoginīmātṛkāṣṭakāḥ || 68 ||

brahmāṇyādyāḥ prapūjyante kumārī kāmadā sadā |
nṛtyamāne purā deva bhairavā mātṛbhirvṛtaḥ || 69 ||

nṛtyabhairavanāmā tu pūrvacakre vyavasthitā |
gaṇeśakṣetraḍākinyo gaṇāstatpuruṣāśritāḥ || 70 ||

vāmamārge samārādhya na tu dakṣiṇataḥ kriyā |
plakṣadvīpe kuśadvīpe bahudhā ca tadanvagāḥ || 71 ||

vaśyākarṣaṇastaṃbhaṃ ca siddhayastvaṇimādayaḥ |
marīcinā samārādhya śakrāya ca pradattavān || 72 ||

ityeṣa pūrva cāmnāya prācisiṃhāsanasthitā || 73 ||

|| iti śrī parātantre pūrṇeśī pūrvāmnāyakramaḥ paṭalaḥ prathamaḥ || 1 ||




dvitīyaḥ paṭalaḥ

dakṣiṇāmnāya vakṣyāmi mahāvīryā maholvaṇā |
aghorabhairavoddiṣṭā niśyeśī ca niraṅgalā || 1 ||

nirālambeśvarī nityā aghoraṃ tacchiraṃ viduḥ |
siṃhāsanagatā nityā niśeśī raktacarcikā || 2 ||

caitanyabhairavī kecidraktakālīti kecana |
sundarī kālikā kecidaghoreśvarī kecana || 3 ||

dhyānarūpaṃ tu vakṣyāmi bhairavyā yāmyadiksthitā |
nityā niraṃśaniratā niśeśī nirguṇāśrayā || 4 ||

kratunārādhitā devi dharmarājāya vai purā |
sampradāyakareṇaiva devī caitanyabhairavī || 5 ||

caturvedāsanā devī mahāphetkārasaṃsthitā |
prajvalantī citāmadhye dakṣiṇyadakṣadā parā || 6 ||

alātacakravadyasyā bhramanti śiramālikā |
snāyurakṣā kṛśāṅgī ca asthicarmāvaśeṣitā || 7 ||

vyāghracarmā kaṭivṛtā naracarmottarīyakā |
sahasrādityasaṃkāśā taptakāñcanasuprabhā || 8 ||

p. 10) pañcavaktrā cātibhīmā tripañcanayanairyutā |
īṣaddhāsyalalajjihvā nimnanābhikṛśodarī || 9 ||

vikarālāsanasthātā cakravaktrāsanasthitā |
raudrī bhayāpahā ghorā candrārddhakṛtaketanā || 10 ||

varbarārddhamuktakeśī nāgarājavirājitā |
kabandha-uṣṇīyayutā brahmāśīrṣaśikhāmaṇiḥ || 11 ||

sadyaśchinnajagadraktaḥ śiromālāvibhūṣitā |
bhujāṣoḍaśasaṃyuktā gajakañcukakiṅkiṇī || 12 ||

pāśāṃkuśakapālañca khaṭvāṅgaṃ muṇḍaḍiṇḍimaṃ |
khaḍgakheṭavāṇadhanuścakradaṇḍakamaṇḍalum || 13 ||

abhayaṃ varadaṃ caiva tarjanī vidhṛtā karaiḥ |
muditā siddhimadhunā śaktibhiḥ parivāritā || 14 ||

hūṃhūṃhūṃkāranādena trāsayandevatāgaṇān |
ṛgyajuḥsāmātharvākhyā vedasyopari pari || 15 ||

śavarūpī mahādeva hṛdayoparisaṃsthitā |
niśeśī ca mahogrā ca dakṣiṇācāravarjitā || 16 ||

jyeṣṭhānujyeṣṭhabhedāsti yāmyasiṃhāsanāśritāṃ |
tasyāṅgadevatāḥ sarve bahubhedā maholvaṇā || 17 ||

jaṃbhinī staṃbhinī nārāmohinī aṃdhinī śivā |
mṛtyuñjayā carcikā ca siṃhī dakṣiṇakālikā || 18 ||

p. 11) pracaṇḍā ugracaṇḍā ca ugratārā kapālinī |
tvaritā chinnaśīrṣā ca vagalā vākpradāyinī || 19 ||

nīlā sarasvatī bhīmā trailokyaḍāmareśvarī |
trailokyavijayā caṇḍī raktacāmuṇḍī bhairavī || 20 ||

dakṣiṇāmnāyadeveśī nānābhedavisāriṇī |
brahmādyāṣṭabhairavāṣṭakṣetrapālāṣṭameva ca || 21 ||

svakṣetranāthaṃ vaṭukaṃ gaṇeśaṃ yoginīgaṇāḥ |
ekā vibhinnarūpā sā samayī pālanāya ca || 22 ||

aghorasya gaṇāḥ sarve nānāpāriṣadāvṛtā |
mahācaṇḍāṭṭasaṃrāva pūrayantī digantarāḥ || 23 ||

vetālā bahulā tatra ḍākinīgaṇasaṃvṛtāḥ |
bālalīlāsamāpannā niśācaragaṇāvṛtaḥ || 24 ||

daṇḍapāśodyatakarāḥ sarvasādhakasiddhidā |
śākapuṣkaradvīpeṣu sādhakābhedadarśinī || 25 ||

cauhāre gahvare pīṭhe yonimaṇḍalamārgagā |
vāmācāraratā pūjyā hyaṇimādyaṣṭasiddhidā || 26 ||

sūtrīyatā mayā proktā dakṣiṇāmnāyasaṅgatam || 27 ||

|| iti śrīparātantre niśeśvarī dakṣiṇāmnāyo dvitīyaḥ paṭalaḥ || 2 ||




tṛtīyaḥ paṭalaḥ

siṃhāsanapratīcyāṃ tu saṃkṣepaṃ śṛṇu pārvati |
anekaśatasāhasraśrīnāthenāvatāritam || 1 ||

mantranānārahasyañca yāmalaṃ lakṣasaṃmitam |
svanābhimathanāddevi svakīyarasanā purā || 2 ||

brahmāṇḍaṃ garbhatastasyā jātidivyena yoninā |
tadārabhya maheśāni kujādevīti viśrutā || 3 ||

jyeṣṭhabālaprabhedena kubjikā lokapūjitā |
sadyojātamukhodgītā paścimāmnāyadevatā || 4 ||

kubjikā jagatāmādyā mahāsaṃhārarūpiṇī |
anantadeśikaḥ sevyā nityā śivasamāgatā || 5 ||

jyeṣṭhabālaprabhedena bahumārgapravāhinī |
dvātriṃśatābhedayuktā kubjikā bhairavāśritā || 6 ||

vṛṣabhe saṃsthitaṃ devaṃ khavarṇarūpaśobhinam |
ekavaktrī trinetrañca mujāṣṭādaśadhāriṇam || 7 ||

p. 13) ḍamaruṃ paraśuṃ vāṇaṃ khaḍgamakuṃśavajrakam |
śaṃkhaṃ ca veṇuvādyañca varadābhayadakṣiṇe || 8 ||

vāme khaṭvāṅgaśūlañca dhanuḥ phalakapāśakam |
ghaṇṭākapālaveṇuñca abhayaṃ bhayanāśanam || 9 ||

paṭṭena bandhitaṃ jānuvāmerutthā ca kubjikā |
ekavaktrā trinetrā ca aruṇā varṇavarṇitā || 10 ||

dvibhujā varadā devī siṃhasthābhayadāyinī |
nāgābharaṇabhūṣāṅgī khaṇḍendukṛtamastakā || 11 ||

sarvalokeśapāśena cārupīnaghanastanī |
sarvābharaṇasaṃśobhā lakṣaṇaiśca suśobhitā || 12 ||

evaṃ dhyāye kujāmātā paścimāmnāyabhairavī |
tatraiva bahubhedāsti kubjikā kulamārgagā || 13 ||

vibhinnā siddhināthena śrīnāthenāvatāritā |
kujeśanāthavīreṇa kujāmnāyaprakāśitā || 14 ||

navātmā śrīśikhānātha svacchandaḥ śrīlaliteśvaraḥ |
krameśī ca trikhaṇḍā ca mahattāri trikhaṇḍikā || 15 ||

triśuddhi ugracaṇḍā ca caṇḍā caṇḍakapālikā |
annapūrṇā kapālī ca jvālāmālinī kāminī || 16 ||

p. 14) brāhmyādyā mātaragaṇā asitāṅgādibhairavāḥ |
brāhmī māheśvarī caiva kaumārī vaiṣṇavī tathā || 17 ||

vārāhī caiva māhendrī cāmuṇḍā saptamī smṛtāḥ |
aṣṭamī ca mahālakṣmī etāḥ sarvatra pūjitāḥ || 18 ||

asitāṅgo ruruścaṇḍa krodhīśonmattakastathā |
kapālo bhīṣaṇākhyaśca saṃhāro cāṣṭamastathā || 19 ||

ṣaḍāmnāyaprapūjyā vai mātṛkā saha bhairavī |
gaṇeśo vaṭukaḥ kṣetrayoginīsaṅghakā smṛtā || 20 ||

ḍākinī bhūtavetālaceṭikāgaṇasaṃvṛtā |
ḍākinyādimahārāvā ṣaḍyoginyaḥ prakīrtitāḥ || 21 ||

ḍākinī rākinī ghorā lākinī kākinī tathā |
sākinī hākinī proktā yākiṇyaḥ saptadhāravaḥ || 22 ||

saṃsthitā devatāḥ pūjyā ca rurūpeṇa bhairavaḥ |
sadyojātaḥ sādhitā sā kubjikā cakranāyikā || 23 ||

aṅgirā sādhitā vidyā dakṣāya pratipāditā |
nahuṣāya tato datvā tato candrānvayāya ca || 24 ||

pārthivānāñca saumyānāṃ kuladevīti kīrtitāḥ |
anekasiddhidā sarvakriyāstu bahava smṛtāḥ || 25 ||

p. 15) durvāsārādhitā vidyā nirācālākalāśritā |
vāmamārge ratā nityā dakṣiṇā phalavarjitā || 26 ||

makārapañcakaiḥ pūjyānāṃ yathāphaladā bhavet |
śaucācāranirācāraniṣkalaṅkā nirāśrayā || 27 ||

aṇimādimahāsiddhisādhanācchīghra siddhidā |
mokṣadā bhogadā devī kubjikā kulamātṛkā || 28 ||

bahudhā varṇitā devī tavāgre śrīmatādiṣu |
manthānabhairavaścāsti caturviṃśamateṣu ca || 29 ||

|| iti śrīparātantre paścimasiṃhāsanakubjikā paṭalastṛtīyaḥ || 3 || 




caturthaḥ paṭalaḥ

vāmadevāśritāmnāya kathayāmi tavāgrataḥ |
utrāmnāyamuttaraṃ tu kālīkulasamudbhavā || 1 ||

koṭikoṭiprabhedosti kālikā tīvranāyikā |
ājñāsiddhipradā devī viṣṇutejopavṛṃhitā || 2 ||

nārāyaṇī mahākālī jagadrakṣaṇatatparā |
kāli kālī mahākālī caṇḍayogeśvarīti ca || 3 ||

tiṣṭhan gacchansmarannityamucyate mahato bhayāt |
ābrahmasthā varāntā ca kālena kalayanti ca || 4 ||

taṃ kālaṃ kalayetkālī tataḥ sā kālikā smṛtā |
anekacakracakreśī nānābhedā mahāgamā || 5 ||

śakyate kālikā devyā devā brahmādayopi hi |
tathāpi leśamātraṃ tu kumārīkramataḥ śṛṇu || 6 ||

nīlavarṇā mahākālī trimukhā navalocanā |
pītaṃ tu dakṣiṇaṃ vaktramuttaraṃ pāvakopamam || 7 ||

maṇḍalānvitanetrā ca aṣṭa cāṅgī tanūdharā |
piṅgalordhvajaṭāṭopacandrārddhakṛtaśekharā || 8 ||

p. 17) saptaviṃśatimuṇḍaiśca raktavipluṣasaṃyutāḥ |
asthikuṃṭhalagoḍāḍhyā maulīkāpālamālinī || 9 ||

kiṅkiṇī naupurā rāva vīraghaṇṭāravottamā |
śivā pretasamārūḍhā mukhaśoṇitanirbharā || 10 ||

indrādyaḥ brahmaviṣṇuśca rudreśvarasadāśivaḥ |
pītaśyāmaraktadhūmraśvetābhā pañcakārakāḥ || 11 ||

vajradaṇḍaśaktiśūlakhaṣṭvāṅgāyudhadhārakāḥ |
tarjanī mukhanikṣiptā śivādhasthā trilocanā || 12 ||

baddhapadmāsanā devī pīnonnatapayodharā |
vāmahaste kapālañca raktapūrṇāni śobhane || 13 ||

dhārayantī triśūlañca saśavaṃ dakṣiṇe kare |
cakraṃ ca dakṣiṇe haste aṃkuśamudgaraṃ tathā || 14 ||

vāme pāśaṃ ca khaṭvāṅgamṛtavālañca dhāriṇam |
citkalā kalanātasthāṃ jyotirūpāśca kevalā || 15 ||

nirvāṇapadātītāṃ bhāvātītāmagocarā |
asminmūrtau mahādevyā navavaktrāṇi pūjayet || 16 ||

bahūni bhedarūpāṇi kālikāyā maheśvarī |
ājñāsiddhipradā nityā kaulamārgapravartakā || 17 ||

makākulālikāyātā viṣṇuḥ kālitvayā gatā |
yasyā prabhāvamatulaṃ varṇituṃ naiva śakyate || 18 ||

p. 18) durvāsā nārado vyāsavasiṣṭhaḥ kauśikastathā |
triścatuḥ pañcasaptābhādekābhātsiddhimāgatā || 19 ||

aṇimādyā mahāsiddhistasyāṅgasiddhayaḥ smṛtāḥ |
mokṣadā siddhidā kālī nirvāṇeśīśvarī śivā || 20 ||

kaivalyamekā siddhiḥ syātmahājñānaprakāśinī |
sādhakā bhairavaḥ sākṣājjarāmaraṇavarjitaḥ || 21 ||

dhanadasya na sā bhūti na śakrasya prajāyate |
yā bhūti sādhakasyaiva bhavettrailokyadurlabhā || 22 ||

pañcavaktrakramaṃ devi pañcakālyānuśāsitā |
guhyakālī mahādevī vaiṣṇavī brahmarūpiṇī || 23 ||

vāmadevāśritā sarvamahābhairavakoṭayaḥ |
gaṇeśavaṭuyoginyaḥ śatakoṭisahasrakā || 24 ||

bhūtavetālaḍākinyo ceṭakā rākṣasāḥ khagāḥ |
phenavā kākagṛdhrāśca ulūkā garuḍādakāḥ || 25 ||

śṛṅgālī kaṅkatī yugā nānārūpā mahābalāḥ |
āmnāyajñā vadantīha uttaraṃ tu niruttaram || 26 ||

|| iti śrīparātantre uttarāmnāya guhyakāli paṭalaścaturthaḥ || 4 ||




pañcamaḥ paṭalaḥ

ūrdhvasiṃhāsanaṃ vakṣye trailokyaiśvaryasūcakam |
sarvacakreśvarī nityā sarvāmnāyaprapūjitā || 1 ||

sarvasiṃhāsanamayī īśānāsanasaṃsthitā |
parabrahmeśvarī māyā devī nārāyaṇī smṛtā || 2 ||

nidrā buddhiḥ kṣamā kṣāṃtiḥ kṣudhā lajjā smṛtirdhṛrtiḥ |
prajñā śāṃti prabhā jyoti tasyā pādāṃgulīnakhe || 3 ||

yasyā dṛgyānamātreṇa sākṣāllakṣmīpatirbhavet |
yasthārcākarmasuratā yasyā mārgānusāriṇī || 4 ||

rājarājasamo bhūtvā surarājasamopi vā |
bhuktvā tu vipulānbhogānnante nirvāṇamāpnuyāt || 5 ||

kadācidyoṣito bhūtvā kadācitpuruṣo bhavet |
viṣṇurūpeṇa sakalaṃ duṣṭānsarvānvināśayet || 6 ||

jagadvyāptāvanīmāyā mohayetsa surā'surān |
anūpārūpiṇī bhūtvā sundarī kathayāmi te || 7 ||

padmarāgapratīkāśaṃ kuṃkumodakasannibhām |
subhruvāṃ ca sunetrā ca sundarī cāruhāsinī || 8 ||

p. 20) kṛśamadhya caturbāhvī khaṇḍendukṛta śekharām |
trinetrā sarvabhūṣāṅgī cāruveśā manoramām || 9 ||

pāśāṃkuśekṣucāpañca pañcavāṇadhanurdharām |
brahmaviṣṇurudra-īśā pañcamaṇḍapapādukām || 10 ||

sadāśivākhya paryaṃṅkasaṃsthitā parameśvarī |
parāśaktī sundarīti tripureśīti gīyate || 11 ||

mahāmokṣapradā devī parabrahmasvarūpiṇī |
bahubhedā viśālākṣā bahurūpā prakāśinī || 12 ||

kāmeśvarī rudraśaktī pūrṇapīṭhāvatāriṇī |
vajreśī vaiṣṇavī nityā kāmarūpanivāsitā || 13 ||

śaktīśvarī bhageśī ca jālandhare pratiṣṭhitā |
brahmaśaktī samullāsapīṭhamahvaravigrahā || 14 ||

uḍyānapīṭhanilayā parabrahmātmikā śivā |
sarvacakreśvarī sarvapīṭheśī mantravigrahā || 15 ||

sarvamantreśvarī sarvadeveśi divyavigrahā |
ṣaḍāmnāyeśvarī nityā niraṃsā niḥparigrahā || 16 ||

nityā ṣoḍaśavidyāyā navacakre vyavasthitā |
navacakreśvarī nityā navakoṇāgratasthitāḥ || 17 ||

trailokyamohanaṃ cakraṃ sarvāśāparipūrakam |
sarvasaṃkṣobhaṇaṃ cakraṃ sarvasaubhagyadāyakam || 18 ||

p. 21) sarvārthasādhakaṃ cakraṃ sarvarakṣākaraṃ param |
sarvakāmapradaṃ cakraṃ sarvasiddhipradāyakam || 19 ||

sarvānandamayaṃ cakraṃ navamaṃ cakranāyikām |
sarvatadvaindave līnāṃ tacchrīcakramudāritam || 20 ||

tripurā tripureśī ca sundarī puravāsinī |
śrīrmālinī ca siddhāmbā mahātripurasundarī [mahātripurabhairavī] || 21 ||

anekadevatāvṛndalīnā cakreṣu saṃsthitā |
vaindavo ca trikoṇe ca antarāle'ṣṭakoṇake || 22 ||

dvidaśāre ca manvasre nāgapatreṣu sarvataḥ |
patraṣoḍaśasaṃkhyāte caturasre guṇaspṛham || 23 ||

rekhāyuktacaturdvāre trailokyaṃ tatra pārvati |
hiraṇyarajate tāmre maṇau patretha bhūrjake || 24 ||

kauśeyasthaṇḍile vāpi dṛṣṭvā tu praṇamanpriye |
sarvatīrtheṣu susnāta sarvayajñeṣu dīkṣitaḥ || 25 ||

sarvadaḥ sarvavitsākṣānmaheśvarasamo bhavet |
śrīcakraṃ kārayitvā tu yo dadyātsādhakāya ca || 26 ||

bhūcakraṃ tena dattaṃ hi saśailavanakānanam |
sa vai mahāpaśupataḥ sa vai vaiṣṇavasattamaḥ || 27 ||

sarvadaḥ sarvadarśī ca brahmajñānī sa vai sudhīḥ |
mahādānāni ye proktāḥ munibhiḥ brahmavādibhiḥ || 28 ||

p. 22) tatphalaṃ labhate nūnaṃ śrīcakrasya prabhāvataḥ |
koṭiliṅgapratiṣṭhasya yatphalaṃ samudāhṛtam || 29 ||

tatphalaṃ labhate nūnaṃ śrīcakrasya ca pūjanaṃ |
viṣṇoḥ koṭipratiṣṭhāyāḥ phalaṃ prāpnoti niścitaṃ || 30 ||

hiraṇye rajate tāmre maṇau bhūrje ca paṭṭake |
aṅkayitvā dhārayedyastu kaṃce kaṇṭhe bhujepi vā || 31 ||

yāni kāni ca pāpāni brahmahatyāsamāni ca |
mucyate sarvapāpebhyaḥ śrīcakrasya ca dhāraṇāt || 32 ||

pāpāni vilayaṃ yānti jñānājñānakṛtāni ca |
sarvaṃ saṃdahyate śīghraṃ cakrarājasya dhāraṇāt || 33 ||

bhūtapretapiśācairvā śvāpadairbrahmarākṣasaiḥ |
ḍākinīśākinībhirvā vīkṣituṃ naiva śakyate || 34 ||

mahākrūragrahairvāpi janmasthānasthitopi vā |
gocare lagnage vāpi sarvaṃ śubhagrahaṃ bhavet || 35 ||

akālamṛtyuṃ harati sadā sannihitā parā |
parā sannihitā yatra kiṃ kurvantyanyadevatā || 36 ||

śrīcakraṃ dhārayitvā tu yastu prāṇānparityajet |
kāṃkaṭenānurīkṣe vā niṣiddhe kaśmalepi vā || 37 ||

kṛtvā cāndrīyalaulyena pāpāni subahūnyapi |
sa kaivalyaṃ labhennūnaṃ na punarjanmabhāgbhavet || 38 ||

p. 23) yamadūtāḥ palāyante kṛtvā śrīcakradhāriṇam |
brahmajñānena vā mokṣaḥ kāśyāṃ vā yastanuṃ tyajet || 39 ||

śrīcakradhāraṇādvāpi trayo mokṣasya kāraṇam |
sarvadevagaṇāstatra sarvadharmaśca tatra vai || 40 ||

gaṅgādyāḥ saritaḥ sarve puṣkarādyā jalāśritāḥ |
puruṣārthamanuṣyāśca kṣetrānandavanādayaḥ || 41 ||

vājimedhādiyajñasya phalaṃ tvavikalaṃ bhavet |
vāmadakṣiṇayāgena sundarī dvividhā smṛtā || 42 ||

sundarī dvividhā proktā vāmadakṣiṇa sānalā |
acireṇa bhavedvāmaḥ sarvakāmānasaṃśayaḥ || 43 ||

dakṣiṇācārayāgena bhikṣūnāṃ paramā smṛtā |
tadanyācārayogena āśu siddhiphalaṃ labhet || 44 ||

vedoktairdakṣiṇācāraiḥ kaivalyaṃ kevalaṃ phalam |
ata eva mahādevi sākṣādbrahmasvarūpiṇī || 45 ||

ṣoḍaśārṇā mahādevī vācyarūpeṇa saṃsthitā |
turīyā sā mahāvidyā sākṣājjāgratsvarūpiṇī || 46 ||

vaktrakoṭisahasraistu jihvākoṭiśatairapi |
vaṇituṃ naiva śaknomi śrīvidyā ṣoḍaśākṣarīm || 47 ||

brahmavidyāsvarūpā sā bhuktimuktiphalapradā |
ekoccāraṇaṃ deveśi rājasūyasya koṭayaḥ || 48 ||

p. 24) ṣoḍaśārṇā mahāvidyā na prakāśyā kadācana |
vinā guruprasādena śrīvidyā ṣoḍaśākṣarī || 49 ||

dṛṣṭvā prajapate yastu sa bhakṣo yoginīgaṇaiḥ |
śrīguroḥ kṛpayā labdho na prakāśyā kadācana || 50 ||

vinā guruprasādena japennaiva kadācana |
śrīguroḥ kṛpayā labdhā sarvasaubhāgyadāyinī || 51 ||

sudhāsuraṅginī vegaśabdacāturyadāyinī |
saubhāgyabhāgasaṃpannā kalākuśaladāyinī || 52 ||

bhuvanatrayasaubhāyaṃ trailokyākarṣaṇaṃ tathā |
paraṃbrahmaṇi līnatvaṃ dadāti yaśa uttamam || 53 ||

ṣoḍaśārṇā mahāvidyā bhuktimuktiphalapradā |
niḥsaranti mahāvidyā visphuliṅgā yathā priye || 54 ||

sākṣātsaccinmayī nityā jñānamokṣapradāyinī |
mahāsaṃpatpradā vidyā sākṣādakṣararūpiṇī || 55 ||

ṣoḍaśārṇā mahāvidyā śrīvidyā kathitā purā |
nidhīnāṃ rakṣaṇaṃ kāryaṃ caurebhyastu yathā priye || 56 ||

prāṇenāpi rakṣaṇīyā śrīvidyā ṣoḍaśākṣarī |
na deyā yasya kasyāpi deyā prāṇapradāyinī || 57 ||

rājñarājyapradeyāni prāṇebhyo'pyadhikāya ca |
sauvarṇaṃ rājataṃ tāmraṃ śreṣṭhamadhyamathādhamaṃ || 58 ||

p. 25) tāmraṃ lakṣaguṇaṃ proktaṃ raupyaṃ koṭiguṇaṃ bhavet |
sauvarṇānantaphaladaṃ athāsau kiṃ bravīmi te || 59 ||

bālā sā prathamā vidyā tato vāgbhairavī smṛtā |
saṃpatpradā śrīpadāśca tatastripurabhairavī || 60 ||

bindumālinī cillekhā hṛllekhā śrīparākalā |
ṣaṭkūṭā navakūṭā ca lopāmudrā trikūṭikā || 61 ||

pañcamī pañcakāminyavidyā śrīkāmarājakaṃ |
ṣoḍaśārṇā mahāvidyā sā vai śrī paramā parā || 62 ||

parāyuktā ca prāsādaḥ śāmbhavaṃ samudāhṛtaḥ |
aṇimādyā mahāsiddhi antarāyaprakīrtitāḥ || 63 ||

pañcasiṃhāsanadevyāḥ mahātripurasundarī |
sākṣājjāgratsvarūpā ca vaiṣṇavī paradevatā || 64 ||

sarvasvarūpiṇī nityā prakṛti parameśvarī |
sarvajīvasvarūpā ca vyāpya sarvatra saṃsthitā || 65 ||

sivaśaktiḥ vayo nāsti pumānnastrī napuṃsakaḥ |
sarvajīvasvarūpā ca ādātmaliṅgasvarūpiṇī || 66 ||

sarvotpattihetubhūtā yonirityabhidhīyate |
siṃhāsanasvarūpāyā ūrdhvāmnāya mayoditam || 67 ||

leśamātraṃ mahādevi sākṣājjāgratsvarūpiṇī || 68 ||

|| iti śrī parātantre śrīvidyā ūrdhvāmnāyakramaḥ paṭalaḥ pañcamaḥ || 
5 ||




ṣaṣthaḥ paṭalaḥ

adhāmnāyaṃ śṛṇuṣva tvaṃ sāvalijinamātṛkā |
aśeṣakarmanirmāṇā kalau śīghraphalapradā || 1 ||

bauddhamārge nirātaṅkā nirargala nalaprabhā |
ātmāyāntarasārāṇi khyātā sā vajrayoginī || 2 ||

trivaktrā raktavarṇā ca nṛtyapādā śavāsanā |
trinetrā maṇḍalaṃ vrītehādābharaṇabhūṣitā || 3 ||

muṇḍamālāvibhūṣāṅgī vyālayajñopavītini |
vyāghracarmāmbarā devī siṃhacarmottarīyakā || 4 |||

vairocanī vajrapūrvā vajraghaṇṭā varapivā |
caturbhujā pretasaṃsthā barbarārddhaśiroruhā || 5 ||

kartṝkapālakhaṭvāṅgaḍamaruṃ ca dhṛtā karaiḥ |
saugatānugamā sākṣātkalau śīghraphalapradā || 6 ||

ihaiva phaladā nityā nāpavargaphalapradā |
saugatānugamā sarvā nānābhedasamāśritā || 7 ||

kālacakraṃ samvaraṃ ca hayagrīvākhya bhairavam |
yogāmbaraṃ ca kāleśaṃ sā balisaugamāśritāḥ || 8 ||

|| iti śrīparātantre ṣaḍāmnāyabhede adhāmnāyakramaḥ paṭalaḥ 
ṣaṣṭhaḥ || 6 ||




saptamaḥ paṭalaḥ

śrī devyuvāca

devadeva mahādeva sarvajña parameśvara |
atyadbhutamahaṃ manye kālīkramakulodbhavam || 1 ||

manaḥ saṃkaṃpatetīvalomaharṣaśca jāyate |
kathaṃ sā kālikā devī śatakoṭiprabhedataḥ || 2 ||

etadbhedatrayaṃ kvāpi na śrutaṃ parameśvara |
sarvaṃ kālikramāśritya sthite ca bhāsate manaḥ || 3 ||

cakreśvarī cakrabhedaṃ kā ca sarvādhikāśritā |
kramabhedakulodbhedaṃ kathaṃ pūjākramaṃ prabho || 4 ||

tasyārcanena deveśa labhedvā ki mahāphalam |
iha cāmutra kiṃ bhuṃkte sādhakaḥ parameśvara || 5 ||

kathaṃ kālī hyanālaṃbā kālaṃ vā kālaghasmarā |
nirguṇā niṣkalā nityā niraṃśeti tvayoditā || 6 ||

koṭibhedalakṣabhedavaktraṃ yadi na śakyate |
mukhyamārgānugā devī nāyikāṃ vada śaṅkara || 7 ||

yasyārcane na sakalaṃ kālikāpūjitaṃ bhavet |
eka eva parā nityā yā devī citirūpiṇī || 8 ||

p. 28) sarvasvarūpā sarveśī citirūpā śritā parā |
yasyāmutpadyate viśvaṃ līyate sthīyate punaḥ || 9 |

vada deva maheśāna namaste śaśiśekhara |
tāsāṃ cakreśvarī nityā kā rūpā keti saṃkhyakā || 10 ||

amṛtasyaiva pānena yathā tṛpyantu devatā |
nāyikāṃ kramabhedañca śrutvā tṛpyāmi puṣkalaḥ || 11 ||

vada khedo na te deva sarvajña sarva sarvadā || 12 ||

śrīsadāśiva uvāca

brahmāṇḍakoṭilakṣāṇi bhasma sā kurute yasā |
tāṃ kālagrāsarasanāṃ kālasaṃkarṣiṇīṃ namaḥ || 13 ||

yasyā krīḍārthamakhilaṃ brahmāṇḍaṃ kandukāyate |
tāṃ kālagrāsanaratāṃ kālasaṃkarṣiṇīṃ namaḥ || 14 ||

śṛṇu devi pravakṣyāmi yattvayā manupṛcchate |
ekā eva parāśaktiḥ bahubhedaprakāśinī || 15 ||

nityā niraṃśā sā devī brahmasatyaprakāśinī |
vaktrakoṭisahasraistu jihvā koṭiśatairapi || 16 ||

varṇituṃ naiva śaknoti śatābdenāpi sundari |
pañcavaktreṇa jihvābhiḥ pañcabhiḥ parameśvari || 17 ||

lakṣakoṭiprabhedeṣu daśamātraṃ vadāmi te |
kālikā kramabhedeṣu yā śreṣṭhā mokṣadāyinī || 18 ||

p. 29) tāni te kathayiṣyāmi kramapañcavinirṇayam |
paraṃbrahmamayī nityā sākṣājjāgratsvarūpiṇī || 19 ||

nirlepā nirguṇā nityā guṇaiḥ saṃkrīḍate jagat |
na pumānna striyaḥ sākṣānna ṣaṇḍhaḥ prākṛto na ca || 20 ||

avyaktarūpā paramā jāgradguṇaguṇālakā |
pṛthivī vāyurāpogni khaṃ pañcabhūtasanmatā || 21 ||

tasyā rūpamidaṃ sṛṣṭyarthaṃ sṛjate guṇaiḥ |
dhāraṇī paramā devī dharaṇyādiśivāntayā || 22 ||

pṛthutvātpṛthivītyutkātataḥ sarvaṃ mahāhyabhūt |
sarvajīvaṃ prāṇayantī sarvatra caraṇakṣamaḥ || 23 ||

sama sarvatra pratyāyurguṇairvāyoḥ samārpitaḥ |
caturvidhaṃ jīvanācca jagatsthāvarajaṅgamam || 24 ||

jalaiḥ samuddhayatsarvaṃ tadguṇaṃ sā jalotthitam |
dahatyagni jagatsarvaṃ sa madhyaṃ madhyameva vā || 25 ||

tejasā prajvalanneva tejā sāsyā samāśritā |
vyāpakatvānmahatvācca niraṃśatvādguṇāśrayāt || 26 ||

ākāśa hyarpitā devyāḥ sarva saṃdhāryate guṇāḥ |
mahāsaubhāgyajananī mahāsārasvatapradā || 27 ||

mahāsaundarya śubhagā mahāmṛtyuvināśinī |
brahmaviṣṇusurendrādivanditāyaughahāriṇī || 28 ||

p. 30) sarvatīrthamayī devī sarvadharmamayī śivā |
sarvakṣetramayī puṇyā sarvakāryārthasādhinī || 29 ||

mahābhogapradā śāntā mahāmokṣaphalapradā |
yasyā prabhāvato devī sarvaśuddhyati nānyathā || 30 ||

vāmācāraratā vāpi dakṣiṇācārakṛdbhavet |
nirācārāpi sācārā pāpo dharma na vidyate || 31 ||

kimācāravicāreṇa yadi kālyārcane rataḥ |
vinācāravicāreṇa yadi kālyā na dīkṣitā || 32 ||

nirācārā kriyā sarvā sācārā kriyate ya sā |
svecchātra bhakṣaniyamo nirāhārasamasmṛtam || 33 ||

kālīnāmākṣarapadaṃ japanyāvāni naśyate |
mahāpātakakoṭīni līlayaiva vinaśyate || 34 ||

dahyate sarvapāpāni tūlarāśimivānalaḥ |
cakroddhāraṃ pravakṣyāmi śṛṇuṣvaikamanā śive || 35 ||

bindu trikoṇa pañcāranavakoṇa punarlikhet |
aṣṭāraṃ cāṣṭadalakaṃ daśadvādaśakaṃ tathā || 36 ||

ṣoḍaśaṃ dala saṃlikhya muṇḍaprākāra saṃlikhet |
catuḥpañcāśakaṃ devī kavadha samudāhṛtam || 37 ||

triśūlāgra muṇḍamālā catuḥpañcāśakaṃ priye |
aṣṭadikṣu śmaśānāṣṭa vilikhetkāmadāyakam || 38 ||

p. 31) jvalitāgnodak ca śavaṃ śṛgālolūkabhairavam |
kākavetāla caityañca liṅgaṃ cāṣṭaśmaśānake || 39 ||

citāṣṭadikṣu pralikhya mahāpātakanāśanam |
hiraṇyaṃ rajate tāmre maṇau vāpi ca ṭaṅkite || 40 ||

candanāgaru karpūranābhikāśmīra sinduraiḥ |
raktacandanayuktena hetunā ghṛṣṭayetsudhīḥ || 41 ||

bhājane lepayettena likheddhemaśalākayā |
ṛjurekhā surekhena ramyadṛṣṭimanoharam || 42 ||

pratimāyāṃ paṭe vāpi sthaṇḍile pustake hṛdi |
khaḍge vāpi triśūle vā mahāpātre'thavā striyām || 43 ||

ete navasu vai pūjyā navayoniparā priyā |
divāyāṃ brahmacarye vai maṅgalāyāḥ prapūjayet || 44 ||

rātrau yathecchayā pūjyā kālikā kulaśāsinī |
kūṭastha prakṛti svāmbā līlā bhuvanapāvanī || 45 ||

vṛhadvṛhadvatiproktā reṇvādapi mahāmanu |
arūpāyāṃ tu vakṣyāmi rūpamavyaktarūpiṇīm || 46 ||

vinā dhyānena vai pūjā sakalāpyakalā smṛtā |
tasmātsādhaka siddhyarthaṃ dhyānayogaṃ vadāmi te || 47 ||

pitāmahena devena māṃ samārādhya prārthitaḥ |
tuṣṭena vai mayā prādādbrahmaṇe lokasarjane || 48 ||

p. 32) brahmaṇāpi pulastyāya dattaṃ kālikulakramam |
tena viśvavase prādādviśravā dhanadāya ca || 49 ||

tato laṅkādhipāḥ sarve vaṃśāḥ kālikramānugāḥ |
daśāsyaṃ kumbhakarṇaṃ ca vibhīṣaṇamahendrajīt || 50 ||

hiraṇyakaśipurvāṇo valirjālandharastathā |
ambarīṣorddhamāndhātā nahuṣo haihayādayaḥ || 51 ||

nāradādyā munigaṇo durvāsā gādhinandanaḥ |
virūpākṣādayaḥ siddhā remire svecchayā mudā || 52 ||

tasyā prasādaleśena trailokyavijayo bhavet |
brahmaṇā preritaḥ paścāllaṃkeśvaravadhāya ca || 53 ||

viśvāmitravasiṣṭhābhyāṃ rāghavāya pradattavān |
sūrayūtīratīrthe vai daśonāhṛcchatākṣarī || 54 ||

triśatākṣari mantre vai trilokyaiśvaryadāyinī |
daśavarṇā mayā devī gopitāḥ yatnataḥ purā || 55 ||

yadi pūrṇā bhave devi mantraṃ vai triśatākṣarīm |
yo jānāti sa puṇyātmā bhairavohaṃ na saṃśayaḥ || 56 ||

mantramāteti vikhyātā trailokyaiśvaryadāyakaṃ |
samastamantrajananī sarvamantrapravṛṃhiṇī || 57 ||

bahudhā varṇitaṃ mantramātā sarvapradāyinī |
tyaṅgirā mahākālī mokṣasaukhyapradāyinī || 58 ||

p. 33) nānayā sadṛśī vidyā vidyate bhuvanodare |
rājyadā dhanadā mokṣadātṛ kaivalyadāyinī || 59 ||

tenāstave ca rāmeṇa rāvaṇo vinipātitaḥ |
ādyā kālī kramaṃ pañca ekā sā pañcadhā gatā || 60 ||

kālī kulasamudbhava purastanāvatāritā |
kumārī trimukhā kālī navakākṣarā sthitā || 61 ||

ādyā yā sṛṣṭikālī ca dvitīyā sthitikālikā |
saṃhārakālikā ugrā tṛtīyā divyarūpiṇī || 62 ||

anākhyā kālikā devī caturthayemāśritā |
bhāṣākālī pañcamī tu advaitabhāvamāsthitā || 63 ||

abhinnarūpāstā sarvā guhyakālītanau śritā |
tathā tanau tathā pādā śarīrāvayavāṅgeṣu || 64 ||

śarīrāvayavā vakrā bāhvādīnāśanaṃ dikām |
pañcakālī mahāgrāsā ekā sā bhinnarūpiṇī || 65 ||

ātmā vaiśvarabhūtā yā guhyakālī prakīrtitā |
tāsāṃ dhyānaṃ pravakṣyāmi śṛṇu pāpatayāpaham || 66 ||

atha vakṣye mahādevyā dhyānayogamanuttamam |
yogavijñānamātreṇa sādhakaḥ siddhibhāgbhavet || 67 ||

nīlotpaladalaśyāmā nīlaratnā vinirmitā |
jñānalakṣmīcchaṭāṭopajyotirmaṇḍalasaṃbhavā || 68 ||

p. 34) daśavaktrā mahākālī saptaviṃśatilācanā |
aṣṭottaraśatārddhaṃ ca bhujādaṇḍai narānanā || 69 ||

dīpakaṃ ūrddhakaṃ vaktraṃ caṇḍayogeśvarī matam |
jyotirmayamahāvaktraṃ nirvāṇapadadāyinī || 70 ||

tadadhaḥ siṃhavadanaṃ śvetavarṇaṃ subhāsvaram |
pheruvaktraṃ ca tadadhaḥ kṛṣṇaṃ trailokyaḍāmaram || 71 ||

kapīndrasya mukhaṃ vāme raktavarṇaṃ maholvaṇam |
kolavaktraṃ bhaveddakṣaṃ dhūmravarṇaṃ bhayānakam || 72 ||

tārkṣyavaktraṃ ca vāmañca piṃgavarṇasacuñcukam |
dakṣiṇe makarāsyaṃ ca haritābhaṃ prakīrtitam || 73 ||

gajāsyaṃ vāmake proktaṃ gauravarṇaṃ maholvaṇam |
hayāsyaṃ dakṣiṇe kālyā śyāmavarṇaṃ vicintayet || 74 ||

sarvadaṃṣṭrā karālā ca trinetrā bhīmanādinī |
bhrabhaṅgakuṭilā bhīmā kālāsya śrīmukhottamā || 75 ||

piṅgalordhvajaṭāṭopacandrārddhakṛtaśekharā |
nānāratnaiśca ghaṭikā śvetakādyālimālinī || 76 ||

saptaviṃśatimuṇḍaiśca raktavipluṣasaṃyutā |
vajrāṇi puṣpasaṃyuktaṃ śiromālā prakīrtitāḥ || 77 ||

cidratnavaṭikā kādyaṃ khaḍgapāśaṃ ca śaktikam |
khaṭvāṅgamuṇḍadhanuṣaṃ cakraṃ ghaṇṭā ca susvanaḥ || 78 ||

p. 35) vālapretañca śailañca kaṅkālanakulaṃ tathā |
sarpaṃ ca kuṭṭanīvaṃśaṣaḍamraṃ ovikā punaḥ || 79 ||

vahnipātrañca daṇḍañca sruvamaṣṭādakeśarī |
vastramudgaraḍamaruṃ vibhratī vāṇabāhubhiḥ || 80 ||

cidratnavaṭikākartṛtarjanyaṃ kuśadaṇḍakam |
ratnapūrṇaṃ ca kalaśaṃ triśūlaṃ duṣṭanāśanam || 81 ||

pañcapaśupatā vāṇaṃ padmadvīpamanāgatam |
kuntañca pāṇijātañca phaṇikā tomaraṃ tathā || 82 ||

puṣpamālā ḍiṇḍimaṃ ca gṛddhaṃ svastikavarddhanī |
kamaṇḍaluśruvāñcaiva paśupuṣṭibhayāpaham || 83 ||

nandyāvartaṃ kuṇḍalaṃ ca māṃsakhaṇḍasuśobhanam |
vījapūraphalaṃ śūcī vibhratī dakṣabāhubhiḥ || 84 ||

vyāghracarmaparīdhānāṃ kālacarmottarīyakām |
kiṃkiṇījālaśobhāḍhyāṃ vīraghaṇṭāninādinīm || 85 ||

naupurārāvanirghoṣā ghargharārāvabhīṣaṇā |
kanakāṅgadakeyūrā mahāsthikṛtaśobhanā || 86 ||

muṇḍamālā gale devyā āpādāntavilambinī |
raktapadmamayīmālāṃ śuṣkakādyalikāstathā || 87 ||

kāñcīkaṭṭārakopetāṃ kaṭi devyā virājitāṃ |
brahmasūtrojvalatkaṇṭhādyogapaṭṭottarīyakā || 88 ||

p. 36) saumyāgrabhūṣaṇairyuktā nāgarājādyalaṃkṛtā |
raktakuṇḍalakarṇa/śrī pañcakālāsanasthitā || 89 ||

śivāsanaṃ tadūrdhvaṃ ca nīlaṃ nādordhvalāṃchanam |
mahārgharatnamāṃsañca kṛṣṇavarṇaṃ caturbhujam || 90 ||

ekavaktraṃ trinayanaṃ bhairavābharaṇānvitam |
kartṛkapālahastaṃ ca ḍamarukhaṭvāṅgadhāriṇam || 91 ||

evaṃ bhairavapīṭhantu devyā āsanamuttamam |
pañcapretaṃ ca tadadhaḥ brahmādyāḥ pañcakāraṇāḥ || 92 ||

brahmā viṣṇuśca rudraśca īśvaraśca sadāśivaḥ |
pītaśyāmaṃ raktadhūmraṃ śvetābhāvaṃ ca kāraṇāḥ || 93 ||

daṇḍacakraśaktiśūlakhaṭvāṅgāyudhadhārakāḥ |
tarjanīmukhaniḥkṣiptā śivadhasthā trilocanā || 94 ||

piṅgaraktatriguṇyābhihetutkāraṇabhīṣaṇā |
vajradaṃṣṭrā nakhasparśā padmapṛṣṭhe śivottamā || 95 ||

śacīpatyādirantaṃ ca digavarṇaṃ savarṇakam |
indraṃ pītābhavajraṃ ca vahniṃ raktaṃ saśaktikam || 96 ||

yamaṃ kṛṣṇaṃ ca daṃḍaṃ ca dhūmraṃ nairṛtyakhaḍgakam |
varuṇaṃ pāśaśubhrāsya vāyuḥ śyāmāṃkuśadhvajam || 97 ||

kuveraṃ kuṃkumagadāṃ śubhramīśānaśūlakam |
digaṣṭapataye jñeyamāsanaṃ parikīrtitam || 98 ||

p. 37) śuklaṃ kṛtayugaṃ jñeyaṃ pītaṃ tretāyugaṃ smṛtam |
dvāparaṃ cāruṇaṃ varṇaṃ śyāmaṃ caiva kali smṛtam || 99 ||

ṛgvedaṃ śuklavarṇaṃ ca yajurvedaṃ suvarṇavat |
sāmaṃ raktamiti khyātaṃ kṛṣṇātharvaṇamucyate || 100 ||

upavedastathā varṇā navamāsanamucyate |
sahasrasūryajvālāgramāsanaṃ parikīrtitam || 101 ||

padmoparisthitā devī nṛtyamānā sadoditā |
athavā sukha cāsīnaṃ sarvadevādhiyantritā || 102 ||

sahasrasūryapratibhāṃ durnirākṣā durāsadām |
sarvadevāśrayī nityā mālinī jayamaṅgalā || 103 ||

muktahū/kārajihvāgralālayantaṃ viciṃtayet |
pratyālīḍhapadā vāpi nṛtyamānāpi ca smaret || 104 ||

sarvamantramayī dhīrā sarvalakṣmī jayesvirā |
evaṃ dhyāyā mahākālīmabhīnna navayauvanā || 105 ||

bhāsākramasya madhyasthā cakreśī parameśvarī |
paṃcakālī prabhedāstu viśeṣaṃ śṛṇu pārvati || 106 ||

navavaktrā mahākālī saptaviṃśatilocanā |
ūrdhvaṃ jyotirmayaṃ vaktraṃ caṇḍayogeśvarībhidhām || 107 ||

cidratnavaṭikā mudrā mūlyadevyāstu eva sā |
vaktraikaratnamudrāṃ ca vihīnā paṃcakālikā || 108 ||

p. 38) vaktraṃ śastraṃ bhujaṃ mālāmāsanāni kramāṇi ca |
bhūṣaṇādīni varṇāni yathā śrīguhyakālikā || 109 ||

sṛṣṭisthitī ca saṃhāra anākhyāyāṃ maheśvari |
bhāṣākālyā tulyarūpā viśeṣaṃ sa ca tān śṛṇu || 110 ||

viśeṣikā viśeṣeṇa tadvakṣyāmi krameṇa tu |
nīlajīmūtasaṃkāśā navavaktrā maheśvarī || 111 ||

pūrvoktadhyānarāje tu tulyā cānyā maheśvarī |
baddhapadmāsanā devī pīnonnatapayodharā || 112 ||

jihvāgrena vāma daṃṣṭrāṃ darśayantīṃ tribhaṅgikām |
madaghūrṇitadīrghākṣī dhyānalocanatatparā || 113 ||

cidratnavatikāhyajyā varadābhayapāṇinī |
tarjanyagre sthitaṃ vajraṃ mūrtiṃ jvalanasaprabhām || 114 ||

raśmidvādaśasaṃyuktāmanākṣeśīṃ smaretsadā |
saṃhāracakramadhyasthaṃ nirmāṃsā koṭarāṃbikām || 115 ||

pratyālīḍhapadā devī dantoṣṭhapṛṣṭhapiḍiṃkā |
lelihānā lalajjihvā muktahūṃkārarāviṇī || 116 ||

varadānaṃ parītyakṣe vitrāṇāmajakeśarī |
daśaśaktisamāyuktāṃ viśvasaṃhārakāriṇī || 117 ||

sthitikramasya madhyasthā īṣatprahasitānanā |
kharvā lambodarī devī rājalīnāsanasthitām || 118 ||

p. 39) ajakṛṣṇo parityajya brahmakaṃkālavallabhām |
vādayaṃtī mahākālī sthitisthāṃ ṣoḍaśātmikām || 119 ||

sṛṣṭikramasya madhyasthāṃ aṭṭahāsasamanvitām |
ūrdhvā samayada cārulalitā tanuvigrahā || 120 ||

vihāya brahmavīṇāñca vibhratī candrabhāskarau |
yonipaṃcakamadhyasthāṃ dhyāyetsṛṣṭyaikahetave || 121 ||

anākhyācakramadhyasthā bhāsādevī jaganmayī |
sarvā kālīsṛtā devī ṣoḍaśāre pratiṣṭhitā || 122 ||

candrasūryoparibhyujyā mañjīradvayadhāriṇī |
jagadbhāsayate bhāsākālī viṣṇusamudbhavā || 123 ||

bālā kumārī yā kālī sarvā saṃsṛtarūpiṇī |
trimukhāṣṭabhujā devī kapālamālasaṃyutā || 124 ||

pibantu rudhiraṃ divyaṃ kṛṣṇavarṇā trilocanam |
pāśāṃkuśavajraśūlaṃ khaṭvāṅgaṃ mudgaraṃ tathā || 125 ||

mṛtabālamuṃḍahastaṃ kapālaṃ raktapūritam |
evaṃ dhyātvā mahādevī nānābhogaphalapradā || 126 ||

etadeva hi bhedoyaṃ pañcakārasya kāraṇam |
tataḥ samastarūpāṇi kālikākramodbhavā || 127 ||

vidhivatpūjayennityaṃ vidhilopaṃ na kārayet |
yathā guropatiṣṭhantu tadeva vratamācaret || 128 ||

p. 40) devatāmantrarūpāṇi gurureva na saṃśayaḥ |
śive ruṣṭe guru trātā guru ruṣṭe na kaścana || 129 ||

gurureva sadā pūjyo kālikātuṣṭihetave |
andhe tamasi saṃmagna gurureva parāṃ gatiḥ || 130 ||

bandhuputrasahasreṣu mātuḥ pitu śateṣvapi |
etebhyo gauravatvācca gururityabhidhīyate || 131 ||

brahmahatyādipāpānāṃ niṣkṛtiḥ samudāhṛtam |
gurudrohikṛtānāṃ tu niṣkṛtirnāsti pārvati || 132 ||

gurośca devatāyāśca dvaitabhāvaṃ na kārayet |
svātmavikriyato vāpi gurureva prapūjayet || 133 ||

guru tuṣṭe jagattuṣṭāvityājñā parameśvarī |
na mātā na pitā putra trātā bandhu suhṛnnṛpa || 134 |||

gurorgurutaraṃ devi na kuryāttribhi sarvathā |
yasya prasādājjānīyā trailokyaṃ sacarācaraṃ || 135 ||

na toṣito gururyena tasya syānniṣphalakriyā |
yasya vaktrādviniryātā devī śabdamayī parā || 136 ||

na guruṃ vaṃcayecchiṣyaiḥ prāṇaiḥ kaṇṭhagatairapi |
devatā mantrasakalaṃ laghinaṃ tena bhairavaḥ || 137 ||

gurudaivatamantrāṇi manāgbhedaṃ na kārayet |
bhedena nirayaṃ yāti samūlaṃ vinihanti vai || 138 ||

p. 41) guruṃ saṃtoṣayedyatnaiḥ svaprāṇenāpi śraddhayā |
dvīpakasyaiva vetālaparigatimavāpnuyāt || 139 ||

guru saṃtoṣito yena rakṣitaṃ bhuvanatrayam |
nātaḥ parataraṃ kiñcidgururatyadhikaṃ priye || 140 ||

aśarīrā varṇarūpā brahmāṇḍavyāpinī śive |
piṇḍadānādisaṃskāraṃ yathā pitrostathā guroḥ || 141 ||

akṛtvā naraṃ yāti ṣaṣṭhivarṣaśatādhikam |
śarīradā pitā devi jñānadā gurureva ca || 142 ||

gurorgurutaraṃ nāsti saṃsāre duḥkhasāgare |
yasya vaktrādviniryātā varṇabrahmamayaṃ vapuḥ || 143 ||

tarayannātra sandeho narakāvarṇavato dhruvam |
ahohaṃ saṃpravakṣyāmi sāraṃ sarvārthakāmadam || 144 ||

ekākṣarī navākṣarīñca ṣoḍaśākṣari vāruṇi |
catuḥpaṃcāśavarṇaṃ ca śatākṣarī viśeṣataḥ || 145 ||

dviśatākṣarī mantrañca daśonā triśatākṣarī |
sahasrākṣari deveśi prāṇabhūtāstu kālikā || 146 ||

mantroddhāraṃ

ambaraṃ paramaṃ vahni āpaṃca dharaṇī tathā |
rāvaṇī nāma sā vidyā mokṣadā bhuktidā priye || 147 ||

ekākṣarī parā vidyā bhogamokṣapradā smṛtā |
śivaśaktīsamāyogo bhavedatra ca pārvati || 148 ||

p. 42) mahākuṃḍalinīṃ devī mahārāvaṇipūjitā |
vahniṃ śivākṣaro nāṃ ca varuṇam || 149 ||

śikhī ca madhuhā yuktā kālī prāṇamudāhṛtam |
khphreṃmātmikā likhya mahācaṇḍamanālikhet || 150 ||

yogeśvarīpadaṃ datvā vidyeyaṃ sā navākṣarī |
ṣoḍaśākṣari yā vidyā prāṇabhūtāśca tāṃ śṛṇu || 151 ||

yasyopadeśamātreṇa brahmabhūyāya kalpate |
tripadaṃ tu samoddhṛtya mahārāvaṃ tato likhet || 152 ||

niśāmādhavasaṃyuktaṃ jñeyaṃ tridaśavandite |
satyārūḍhe sāsvataśca tuṣṭinā kavalīkṛtam || 153 ||

satyamatyā samārūḍhā sūkṣmeśakavalīkṛtā |
tataścakrī jāṭharaṃ ca nārāyaṇasamanvitam || 154 ||

mādhavena samāyukto valānuja punarlikhet |
māyā caṃḍī kūrcarakṣā mahārāva punarlikhet || 155 ||

natiṃ niyojayeddevi śiramantraṃ samuccaret |
varṇaṣoḍaśamākhyātaṃ mantraṃrājamudāhṛtam || 156 ||

paṃcapiṃḍāgrato datvā mahāśabdaśaśī bhavet |
anādi mahāmantraṃ varṇarājamudāhṛtam || 157 ||

śatākṣaraṃ mantrarājaṃ tathā paṃcaśatākṣaram |
paṃcākṣaramādimantraṃ tathāṣṭākṣaramantrakam || 158 ||

p. 43) daśonā triśatā vidyā mahāmantra udāhṛtam |
dviśataṃ tu mahādevī navatyadhikasuprabhe || 159 ||

śiveṣṭaheto hi purā sahasrākṣaramālikā |
ekebhyarataraṃ devi kulācārakrame vidhiḥ || 160 ||

paraṃbrahmasvarūpaṃ tu nādabindukalātmikā |
sakalārṇavamadhyasthā sakalārṇavarūpiṇī || 161 ||

śrīguroḥ kṛpayā devī saṃpradāyakramāgatam |
labhyate yadi bhāgyena konya dhanyataro bhuvi || 162 ||

manuṣyavapurāchannā saśiro nātra saṃśayaḥ |
varṇituṃ naiva śaknomi kālikāyā kulakramam || 163 ||

varṇaṣoḍaśakaṃ vidyā rājyadā prāṇadā smṛtā |
mahāsaukhyapradā śāṃtā sā kālī prāṇadāyinī || 164 ||

vaikharī yānyabhādatvādaśaktā guṇavarṇane |
brahmavidyāsvarūpā sā bhuktimuktiphalapradā || 165 ||

ekoccāreṇa deveśi vājapeyasya koṭayaḥ |
aśvamedhasahasrāṇi prādanyabhuvanastathā || 166 ||

prayāge snānajaṃ puṇyaṃ makarasthe divākare |
tasya śataguṇaṃ proktaṃ kālikā vidhinācaret || 167 ||

p. 44) caturāśramya yatpuṇyaṃ krameṇa parisevitam |
yat puṇyaṃ varṇadharmasya tat puṇyaṃ kālikārcanāt || 168 ||

kāśyāditīrthayātrāṃ ca sārddhakoṭitrayānvitam |
tulanāyāti deveśi satyaṃ satyaṃ na saṃśayaḥ || 169 ||

lakṣajāpena deveśi kiṃ punaḥ siddhibhāgbhavet |
yasyā sāmarthato devyā bhuvanāni caturdaśam || 170 ||

abhavatparameśāni teṣāṃ kāraṇarūpiṇī |
puraścaryā kṛtā yena teṣāṃ vidyā phalāṅgamam || 171 ||

akṛtvā tu puraścaryā na mantro phalado bhavet |
brahmāṇḍakoṭijananī mahāmokṣapradāyinī || 172 ||

niḥsaranti mahāmantro visphuliṅgā yathā priyā |
agre sakāśādbahavo bhedā vidyā prakāśitā || 173 ||

praṇavā sarvamutpannā parabrahmamayī tu sā |
māyāhartārakṣitā ca nānyā tu bhavaneśvari || 174 ||

nānāmnāyasvarūpeṇa nānārūpeṇa māyayā |
mohayantī jagatsarvaṃ putrapautrapravarddhinīm || 175 ||

strīpuṃbhāvena satataṃ granthitaṃ kāmasūtrake |
sarvaṃtra vyāpinī cāpi brahmasthānanivāsinī || 176 ||

p. 45) saubhāgyavandhagrahaṇā viśvayonīritīritaḥ |
caturvāṅmayaniṣṭheyaṃ trailokyavaśakāriṇī || 177 ||

sākṣātsaṃvinmayī devīrūpiṇī bhogyadāyinī |
mahāsaṃpatpradā nityā sākṣādakṣararūpiṇī || 178 ||

ṣoḍaśākṣararūpeṇa viśvaṃ vyāpya vyavasthitā |
navākṣarī mahāvidyā paṃca cāṣṭākṣarī tathā || 179 ||

ekākṣarī daśārṇā ca śatārṇā ca sahasrakam |
eteṣu mantravargeṣu viśvaṃ vyāpya vyavasthitā || 180 ||

caturvedeṣu yatsāraṃ tadaṅgeṣu ca yatsmṛtam |
purāṇe smṛtisāreṣu yastu sāratamaṃ mahat || 181 ||

tatsarvebhyo'dhikaṃ sāraṃ sārātsārataraṃ param |
navanītaṃ yathā dadhrāsāroddhṛtaghṛtaṃ bhavet || 182 ||

tadevamamṛtaṃ nāma devānāṃ prāṇadhāraṇam |
tathā samastaśāstreṣu vede tantreṣu cājñayā || 183 ||

uddhṛtya sarvasārebhyo brahmaṇe pratipāditā |
brahmaṇopi vasiṣṭhāya vasiṣṭho rāghavāya ca || 184 ||

dattaṃ sarvātmane tena tato martyāvatāritā |
advaitādividhā kṛtvā muninā jñānadṛṣṭinā || 185 ||

darśenātri śatākṣaryā mantravīryā prakāśitā |
saumyasiddhikṛtānena devī pratyaṅgirābhidhā || 186 ||

p. 46) nāradānumatenaiva saṃjñā devyā dvidhā kṛtā |
nidhānaniva caurebhyo rakṣaṇīyo prayatnataḥ || 187 ||

na deyā yasya kasyāpi deyā prāṇapradāyine |
nirmalāya praśāntāya prāṇebhyopi  priyāya ca || 188 ||

jñānaniṣṭhāya dātavyaṃ sārametanmaheśvari || 189 ||

|| iti śrīmahāśrotaśiraśchede karavīrayoge parātantre krame 
dvādaśasāhasrikāyāṃ kālikramanirṇayasūtraṃ saptama paṭalaḥ || 7 ||



aṣṭamaḥ paṭalaḥ

śrī devyuvāca

namo devādhidevāya sarvajñāya mahātmane |
sṛṣṭisthityantakartre ca sarvavyāpi namostu te || 1 ||

jaya deva jagannātha kiṃcinpraṣṭuṃ mama prabho |
mano me taralaṃ jāto bhayā vaktuṃ na cātmahe || 2 ||

prasīda parameśāna saṃśayaṃ chettumarhasi || 3 ||

śrīsadāśiva uvāca

mā śaṃkāṃ kuru deveśi tvadanyo nāsti matpriyā |
niḥśaṅkaṃ svecchayā devi pṛccheyaṃ hṛdi vāñchitam || 4 ||

yaṃ yaṃ tvaṃ saṃśayo devi taṃ taṃ pṛccha yathecchayā || 5 ||

śrīdevyuvāca

namastubhyaṃ namastubhyaṃ namastubhyaṃ maheśvara |
cidrūpiṇī parādevī kālikātvaṃ gatā yadā || 6 ||

kasmāddvaidhagatā deva nāradānumatena ca |
sarvāgamavidaḥ śūraḥ sādhakānāṃ varo muniḥ || 7 ||

kiṃ bhedaṃ vai cakārātha śivaṣṭanārado purā || 8 ||

p. 48) śrīsadāśiva uvāca

dhanyāsi kṛtakṛtyāsi śrotuṃ jānāsi tatvataḥ |
etatsūkṣmāni bhedena punaḥ śrotuṃ matistava || 9 ||

jātā paramikā buddhi namaste parameśvari |
saptādaśākṣarī vidyā vidyāyāḥ paramā kalā || 10 ||

khaṃḍasya khaṃḍinī khaṃḍakhaṃḍakhaṃḍāṇḍakhaṇḍinī |
khaṃḍacakragatā kālī vidyā saptadaśākṣarī || 11 ||

phaṇīrūpasya kārasya akulā bindubhakṣiṇī |
tṛdhārānuhatā lakṣmī vidyā saptadaśī smṛtā || 12 ||

akulākulamadhyasthā kalāsthā akalā kalā |
akalā paramānandā siddhi saptadaśākṣarī || 13 ||

rāvasthaṃ rāvamadhyasthaṃ rāvarāvaniyojitā |
rāvalīrāvalā jñeyā mahāsaptādaśākṣarī || 14 ||

kāntagādicchāntajātaṃ mahāhallola hūṃkṛtam |
rāvarālakalākrāntaṃ etāḥ saptadaśī kalā || 15 ||

akṣarākṣarayogena kāli śabdena yasthitā |
yogeśvarīpadaṃ nāsti vidyā saptadaśākṣarī || 16 ||

hahahāhahalalīnī vilīnī hahane hasā |
hānā dānāpadairlīnā vidyā saptadaśākṣarī || 17 ||

evaṃ saptadaśaṃ varṇaṃ varṇīyaṃ parameśvarī |
kramasarvāturaṃ tīvraṃ nirguṇaṃ parameśvarīm || 18 ||

p. 49) śatadvayaṃ tu varṇena navatyadhikakīrtitam |
triguṇai rahitā vidyā trikhaṇḍā parikīrtitāḥ || 19 ||

navaṣoḍaśavarṇānāṃ bhedo nātra ca vidyate |
anayā vidyayā devī janmamṛtyu vihāya ca || 20 ||

nāradādyā muniśreṣṭhā yoginaḥ kapilādayaḥ |
trilokavijayī bhūtvā svecchayā vicaranti vai || 21 ||

avyāhatagatiḥ prāptatrikālajño bhavasvatā |
śoṇitākhye pure devi hariṇaṃ karavigraham || 22 ||

nāradena munīndreṇa kṛṣṇāya saṃpradattavān |
hariṇālaṃbhanāsteṣu prayojya haramohitaḥ || 23 ||

vāsudevopi pārthāya rakṣārthaṃ pradadau purā |
bhṛgopabhuktapuṣpendu śivayogyaṃ yathā bhavet || 24 ||

tadvannirakṣaraṃ vastu akṣarairapi saṃyutā |
noddhāraṃ lekhayeddevī sākṣādvarṇeśvarī parā || 25 ||

śāpo bhavati vai nūnaṃ mantrahāni prajāyate |
vimukhā bhavate kālī pāpānāmāśrayo bhavet || 26 ||

karṇe karṇe tu deveśi hṛdistha kuru sarvadā |
guruvaktrādiniṣkrāntā śrotamārge hṛdi sthitā || 27 ||

udake likhitaṃ yadvanmantroddhāraṃ tathā bhavet |
bhogamokṣapradāṃ vidyāṃ pustake naiva lekhayet || 28 ||

p. 50) samvatsarakṛtāvāse jñātvā karma śubhāśubham |
tato mantropadeṣṭavyā yadyātmaśubhamicchati || 29 ||

aparīkṣitaśiṣyāya yastu mantraṃ prayacchati |
niraye nirataṃ vāso bhaviṣyati sudāruṇe || 30 ||

tasmātsarvaprayatnena na prakāśyaṃ kadācana |
āstikabuddhi yasyāsti tasmai devī prasīdati || 31 ||

śaṅkā yā jāyate tāni śaṅkāyā duḥkhabhājanam |
śaṅkāyā siddhihāniḥ syānnirvikalpaṃ samāśrayet || 32 ||

kartavyaṃ cāpyakartavyaṃ naiva tatra vicārayet |
mayāpi vuṣṇunā sārddhaṃ brahmaṇā munibhiḥ saha || 33 ||

ekapātraṃ gṛhītvā tu nirvikalpaṃ yathāśritā |
devagandharvadaityādīnrakṣapannagamānavāḥ || 34 ||

saptadhātubhiḥ saṃklinnairmalamūtrāśravāvahaiḥ |
teṣāṃ kiṃ tadvicāreṇa nirvikalpaṃ samācaret || 35 ||

sūryodaye kiṃ tamasi tiṣṭhantī bhuvanādayaḥ |
tathā devyāḥ prabhāveṇa kimācāra vicārayet || 36 ||

kiṃ bahūktena deveśi gopanīyaṃ prayatnataḥ |
sarvasiddhiṃ maheśāni gopanīyaṃ prayatnataḥ || 37 ||

prakaṭe mṛtyumāpnoti siddhihāniśca jāyate |
yasminmantre yadācāra tatra dharmastu tādṛśaḥ || 38 ||

p. 51) kṛtārthastu na jāyet svargaṃ vā mokṣameva vā |
nādharmo naiva pāpādi jāyate tatmeva ca || 39 ||

kiṃ ca dharmoṃ mahānvāpi puṇyarāśi pravarddhate |
śaktau sarvasamutpannaṃ yatkiñcijjagatīgatam || 40 ||

tasmācchuddhamaśuddhaṃ vā śaktibrahmasvarūpakam |
sarvavedavido vipra sadācāreṇa suvrata || 41 ||

cāṇḍālatve pare pāpe hyātmā sarvatra vettate |
ātmā brahma vijānīhi bhrāntijñānaṃ parityajet || 42 ||

jñānameva paraṃ tatvaṃ tasmājjñānaṃ samāśraya |
jñānamārgeṇa sakalaṃ vikalpaṃ parivarjayet || 43 ||

savikalpo mahādoṣa pāpabhāk jāyate dhruvam |
śivaśaktīmayaṃ dehaṃ rajaḥ śukraṃ prajāyate || 44 ||

paraṃ brahmaṇi saṃlīno parā vācyā pareśvari |
nīrājyamadhumaireyai dravyabhedā bhavanti hi || 45 ||

sarvajñatva varārohe yajñadoṣo na vidyate |
aśvamedhamahāyajñe vājihatyā kathaṃ bhavet || 46 ||

jalaṃ kṣīraṃ ghṛtaṃ caiva madhumaireyamaikṣavam |
pauṣyaṃ tarubhavaṃ dhānyaṃ saṃbhavaṃ takranirmitam || 47 ||

saha---rabhavaṃ caiva vividhabahubhedataḥ |
ajñānaiḥ saṃskṛtaṃ sadyo mahāpātakakṛdbhavet || 48 ||

p. 52) brahmahatyā surāpāna svarṇasteyādipātakāt |
pūjanādeva nirvartya nirvikalpa samantravit || 49 ||

jalaṃ jalacaraṃ sarvaṃ ghaṭapūrṇaṃ samānaya |
sthāpite dinasaptāhe jalaṃ jīvasamanvitam || 50 ||

anāmiṣaṃ nāsti kiṃcitsarvakṣīrādikaṃ priye |
samavṛkṣasamā vahnistathā sundari tiṣṭhati || 51 ||

sarvabhūteṣu vijñānaṃ jñātavyaṃ deśikottamaiḥ |
kāṣṭhādimathanāddevī prakaṭā brahmarucyate || 52 ||

tatkāṣṭhaṃ dahyate tena tena brahmamayaṃ jagat |
dharmādharmaparityāgātsakalopi paratra ca || 53 ||

vigatastrīrajaṃ vāpi ye cāsti sakalaṃ priye |
vicārayetsvamūtrādi bhrāntireva hi kāraṇam || 54 ||

annaṃ brahma vijānīyāttena yasya samudbhavam |
nānājīvāśrayaṃ tattu purīṣaṃ kena duṣyate || 55 ||

gomūtraṃ prāśanaṃ devi gomayasyāpi bhakṣaṇam |
prāyaścitteṣu kathitaṃ brahmahatyādimocane || 56 ||

malamūtreṣu ye bhrānti doṣa eva na saṃśayaḥ |
strīrajaḥ parameśāni dehastenaiva jāyate || 57 ||

kalpitaṃ dūṣitaṃ tena prāpyate paramaṃ padam |
puruṣasya tu bījaṃ tu vindurityabhidhīyate || 58 ||

p. 53) bindustu parameśāni kāyoyaṃ śivarūpadhṛk |
śivatatvena śāsthādidūṣaṇaṃ nāsti vai tadā || 59 ||

sūtaḥ pavitraṃ dehasya kāraṇaṃ kena rāyudyate |
jñānamārgeṇa sakalaṃ nirvikalpasya sundari || 60 ||

vikalpasya maheśāni pāpabhāk jāyate naraḥ |
mātṛgarbhasya vīryantu śiśureva na saṃśayaḥ || 61 ||

nirvikāratayā yasparasya nākutsito bhavet |
tattu dūṣaṇasaṃyuktamanyatsarvaśubhaṃ bhavet || 62 ||

brahmānandamayaṃ jñānaṃ paraṃ brahmamayo bhavet |
taṃ jñātvā parameśāni kathayāmi varānane || 63 ||

na brahmaṇastu na brahmaṃ na kṣatraṃ kṣatriyastathā |
vaiśyo na vaiśya śūdro na śūdrastu parameśvari || 64 ||

vicāre parameśāni puṣkesau naiva puṣkalaḥ |
sarveṣāṃ tu vijānīhi paramātmā viniścayāt || 65 ||

ākāśātpatitaṃ toyaṃ nimnamārgena gacchati |
grāmamadhyagataṃ sarvaṃ viṣṭāmūtrādiṣūditam || 66 ||

mṛtagosvāhimārjārakharābhirudhirānvitam |
samastamapi deveśi gaṅgāyāṃ militaṃ yadā || 67 ||

gaṅgāmṛtaṃ tadevāsti kāluṣyaṃ naiva tiṣṭhati |
malamūtreṣu ye doṣā bhrama eva hi kāraṇam || 68 ||

pavitraṃ strīrajaḥ proktaṃ yato dehe viniḥsṛtam |
rudhirādipradhānena prāpyate paramaṃ padam || 69 ||

p. 54) puruṣasya tu yadbījaṃ bindurityabhidhīyate |
sarvasya kāraṇaṃ reto taṃ deha kena nindyate || 70 ||

bhagaliṅgasya saṃsparśād garbhādiniḥsṛtaḥ pumān |
yadā tadā janmakāle ko na syād gurutalpagaḥ || 71 ||

puṇyapāpavinirmuktaṃ jñānametacchṛṇu priye |
brahmāṇḍakoṭijananī ekaivāhaisvarūpiṇī || 72 ||

bhuktvā nānāvidhairvāhaṃ krīḍārthaṃ sakalaṃ jagat |
kulālacakrabhedena ghaṭākāśaṃ yathā ghaṭe || 73 ||

dṛśyate parameśāni ākāśaṃ vyāpya tiṣṭhati |
ghaṭe bhavati bhinnatvenākāśe bhinna bhāvayet || 74 ||

yathā dehagato jīvo dhehanāśe varānane |
vyāpya tiṣṭhati sarvatra tasmādbrahmapadaṃ mahat || 75 ||

ata eva maheśāni nirvikalpa sadā bhavet |
evaṃ saṃvinmaye jñānaṃ samatā sarvajantuṣu || 76 ||

sarvavarṇeṣu cābhāvetsamatā nātra saṃśayaḥ |
yathā sūryaprakāśena samatvañca pravartate || 77 ||

dattamathāpi cānyasya tamaḥ saṃharate kṣaṇāt |
śoṣayetsarvamūtrādicandanaṃ naiva kardamam || 78 ||

ata eva maheśāni santi sarvamayo bhavet |
siddhistu devi vijñeya śrīguroḥ kṛpayā priye || 79 ||

|| iti śrīparātantre paramārthanirṇayo'ṣṭamaḥ paṭalaḥ || 8 ||




navamaḥ paṭalaḥ

śrīdevyuvāca

yathā saṃsādhaye deva prayogādīñjagatpate |
sādhakaḥ saṃvibhāgena tathā kathaya śaṅkara || 1 ||

śrīsadāśiva uvāca

śṛṇu devi pravakṣyāmi yathā saṃsiddhisūcakam |
yena saṃsādhayedvīro vīrācārakulasantateḥ || 2 ||

akṛtvā tu puraścaryā prayogaṃ kartumicchati |
mahāpātakakoṭīnāṃ bhājanaṃ sa bhaviṣyati || 3 ||

nātaḥ parataraṃ devi kulamārgasya dūṣakāḥ |
tasmātsarvavyayenāpi prāṇāntenāpi sarvadā || 4 ||

karmaṇā manasā vācā puraścaraṇamācaret |
varṇalakṣajapenmantrī haviṣyāsī jitendriyaḥ || 5 ||

divā ca brahmacaryeṇa rātrau kuryādyathecchayā |
pūjayedvidhinā devī mapañcakapuraskṛtaḥ || 6 ||

sāṅgaṃ saparivāraṃ ca tatra nyūnaṃ na kārayet |
daśāṃśaṃ havanaṃ kuryāt vilvapatrairghṛtaplutaiḥ || 7 ||

chāgamāṃsaistrimadhvaktairdevīsantuṣṭihetave |
tarpayetsudhayā devī daśāṃśairhavanasya vai || 8 ||

p. 56) tarpaṇasya daśāṃśena mārjanaṃ samudāhṛtam |
taddaśāṃśena vai kuryātkumārībhojanaṃ mahat || 9 ||

kalau caturguṇaṃ kuryātpuraścaryāṃ tu sādhakaḥ |
dīkṣāṃ prāpya na kuryādvai puraścaryāvilaṃbanam || 10 ||

āyuścañcalatāṃ jñātvā svātmaśreyastu cintayet |
dīkṣāṃ prāpya puraścaryāmakṛtvā mriyate yadi || 11 ||

brahmabhūtā bhavennūnaṃ śatavarṣamanāśraye |
tasmātsarvātmanā devi puraścaryāṃ samāśrayet || 12 ||

candrasūryoparāge vā puraścaraṇaṃ kārayet |
sparśānmuktiṃ tu saṃjapye puraścaraṇamucyate || 13 ||

daśāṃśaṃ sarvakarmāṇi kārayetpūrvayoditam |
tataḥ prayogakarmāṇi śṛṇu vakṣāmi sāṃpratam || 14 ||

vīradīkṣā na śakto ya saṃpūjya vidhivatpurā |
śmaśāne śivadakṣe vā gṛhe vā vāhane sthitā || 15 ||

dīpāditrividhairnityamabhāvatparvaṇī punaḥ |
satyavākdhairyasaṃpannaḥ kāmakrodhavivarjitaḥ || 16 ||

śaktīsahāyasaṃyukto vīraḥ sahāyakothavā |
sahāyadravyahīnātha bhikṣāśī ca niśāśame || 17 ||

sahasraikyaṃ japeccādau kāyaśuddhyarthahetave |
devī tuṣṭā huneccaiva yathāpūrva mayoditam || 18 ||

tato lakṣajapenmantrī divā cāhāravarjitam |
bhuktorddhabhāvanā'śakte sandhyāyāṃ bhuktamekakām || 19 ||

p. 57) gāyatryā tu japedyugmaṃ nyasya caiva ṣaḍaṅgakam |
tato rātrau japaṃ kuryādyathāśaktyā krameṇa tu || 20 ||

daśāṃśena hunetpaścānmantrasaṃsiddhihetave |
homānte kanyakāpūjākṛtasiddhi bhaveddhruvam || 21 ||

athavā dviguṇaṃ jāpya yāvadvai saptavāsaram |
krūrādau cāṣṭame sekāddhomānte grahaśāntikam || 22 ||

trisaṃdhyaṃ madhyarātrau ca ekadvitricaturdinam |
vātādiśekato śāntihomādroga pramucyate || 23 ||

aṣṭamyāṃ vā caturdaśyāṃ samārabhya haraḥ śataṃ |
daśāṃśahomataḥ śekānmahāśānti bhavet sphuṭam || 24 ||

japetpañcaśataṃ mantrī yecchasyā triśataṃ hunet |
homānte śekataḥ paśye puṣṭiṃ caiva samāpnuyāt || 25 ||

triśataṃ triśataṃ hutvā japtvā caivāṣṭamehani |
homānte sekato japtvā puṣṭimāpnoti mānavaḥ || 26 ||

japtvā caiva tu sāhasraṃ hunetpañcaśatāni vai |
nāgāśvagāṣṭalokānāṃ puṣṭimāpnoti sekataḥ || 27 ||

nirgalādgalayatrāṇi ātmano vā parasyatha |
trisaṃdhyāṃ vartanādvaśyā trisaptāhānprajāyate || 28 ||

śmaśānaśarkarā gṛhya mantrairaṣṭaśataṃ japet |
yatra yatra kṣipedgaurī nigadāsphoṭanaṃ bhavet || 29 ||

bhūtāṃkuśasya daṇḍena tridhābhimaṃtritāndadhān |
nāvāśakaṭayantrāṇi saṃbhayenmocayeślathāt || 30 ||

p. 58) dūrvātantuviṣakṣobhaṃ duḥkulaṃ duṣṭajantuṣu |
vālukā sapta japtvā tu mahāmeghāntu vārayet || 31 ||

rājikā sapta japtvā tu grastabhūtādibhirnaraḥ |
tāḍaye hṛdi mudrāyāṃ kṛtvā sa tyajyate dhruvam || 32 ||

kṛtvā cāturthakādyāśca sapta japtvā------- natu |
abhyakṣaṇo nivartante citrā gugguladhūpataḥ || 33 ||

lūrtāgardabhavisphoṭavyādhayo vividhāstathā |
sapta japto dakṣa sekātpānāle yadvināśayet || 34 ||

ekaviṃśativāraistu jalaṃ caivābhimaṃtritam |
sthāvaraṃ jaṅgamaṃ vāpi viṣapānādvināśayet || 35 ||

puṣpānna siddhi siddhārthaṃ śmaśānasya ca bhasmakam |
sapta mantrā hanecchatruṃ sa śatruṃ mohanāya ca || 36 ||

mahāpātre dhānyapuñje madyapūrṇaghaṭeṣu ca |
akṣaccaṃ tadbhavettasya nityaṃ pūjāratasya ca || 37 ||

arthakoṣe vilvagatāsau likhya patakaṃ japet |
dhanadena samaṃ dravyaṃ na kadācidvinaśyati || 38 ||

gajā śāle muktadāme pūjayenpaṃkajānpalaiḥ |
na kadācidvinaśyanti gajā vṛddhiṃ prajāyate || 39 ||

kṛtvā ca navakoṣṭāmaśvasthānakadambakaiḥ |
sa pūjyāśvā na naśyantī vṛddhimāyānti śobhanā || 40 ||

sitaguñjā ca sartpākhāṃ dhāmavyāghravarāṭikā |
sapta japtvā mukhe dhāryā astrabhayo na jāyate || 41 ||

p. 59) vālāni sarpakhā mantrā śatakhemātasaṃkhyayā |
kaṇṭhe vaddhā vṛddhi yānti āyuṣā prajñayā dṛḍha || 42 ||

puṣyārke śrīphalaṃ pakvaṃ sahasrārddhena mantritam |
tajjalaiḥ saṃcitā nārī aputro sūyate sutaḥ || 43 ||

aṣṭottaraśatenaiva puṣpamālābhimantritā |
yasya saṃdīyate kaṇṭhe ye kayuddhe jayī bhavet || 44 ||

ahorātroṣito bhūtvā anudigyo japettu yaḥ |
svārthaṃ vātha parārthaṃ vā apamṛtyurvinaśyati || 45 ||

puṇḍarīkāṃśunāvatsyāko guhyaṃ dīptasaṃmukhe |
varṇajāpātsahasreṇa añjanīyapaśyanidhim || 46 ||

catuḥpathamṛdaṃ gṛhya gṛhārddhe pañcaviṃśati |
japtvā saṃkṣepayennidrāṃ baṃdho bhavati durbhagā || 47 ||

tilataṇḍulasiddhārthaṃ pratyekaṃ daśamantritam |
ekīkṛtya kṣipedyastu padaṃ nākramate ripuḥ || 48 ||

phalvāṇivaṃśikaṃ pañcaviṃśādhikaśatābhidham |
bhūtāyāṃ saṃkṣipedyatra tatra rogī bhavejjanaḥ || 49 ||

līrā cākṣatasiddhārthasabhasmaśatamantritam |
yatra yatra kṣipenmantrī tatrārogyaṃ pravartate || 50 ||

kaṇṭhamātrodake sthitvā japetpañcaśataṃ yadi |
varuṇena tathā homa mahāvṛṣṭi bhaveddhruvam || 51 ||

śatārddhantu japenmantrī śatārddhaṃ homayetpriye |
vaśī kuryānna sandeho saptāhena śacīpatim || 52 ||

p. 60) japtvā pañcaśataṃ mantrī śatārddhaṃ homayetpunaḥ |
punaḥ pañcaśataṃ japtvā siddhārthaṃ cākṣataṃ tathā || 53 ||

mastake kaṇṭhavāhau vā dhṛtā dīvyasya staṃbhanam |
apāmārgaśataṃ hutvā tatkṣāraṃ yasya dīyate || 54 ||

durbhago jāyate satyaṃ prītināśamavāpnuyāt |
siddhārthaguggula caiva ekīkṛtya śatatrayam || 55 ||

homānte ca mahāprītiṃ viprīti saprajāyatam |
haimavījaśatāṣṭā ca homayetsaptavāsaram || 56 ||

unmatto jāyate śīghraṃ vabhrulaṃ vā ghṛtānvitam |
saptāhā ca niśārātrau japecchraddhāsamanvitaḥ || 57 ||

divā ca brahmacaryeṇa rātrau kuryādyathecchayā |
karpāsāstituṣātailaṃ yuktaṃ pañcaśataṃ hunet || 58 ||

ekaviṃśadine devi śakrasyāpi śriyaṃ haret |
guruśukratṛtīyāyāṃ pūjā kuṃbhe śataṃ japet || 59 ||

hutvā trimadhuraṃ sekādbhraṣṭaśrī labhate śriyam |
viṣṭanaprākṛtiṃ kṛtvā aṃguṣṭhā mastakāvadhi || 60 ||

chitvā pañcaśataṃ hutvā svakulaṃ parineṣyati |
sindūramakṣatā yuktaṃ śatāṣṭaparimantritam || 61 ||

kṛtvā kanyākare datvā āviṣṭāveṣṭakabruvet |
rājikādhūmajaṃ kṣāraṃ daśadhā cābhimantritam || 62 ||

p. 61) mahārogapraśamanaṃ snānamātreṇa niścitam |
tailaṃ vātha ghṛtaṃ vātha aṣṭadhā vābhimantritam || 63 ||

pānātnābhipradānācca prasūte sukhanidrayā |
śirasthāne ghaṭaṃ pūjya aṣṭottaraśataṃ japet || 64 ||

hitāhiteṣu kāryeṣu svaparai vādayanbhavet |
hatāmbara samādāya kṛṣṇamāvartyalakṣakam || 65 ||

tathaivādṛśyakaḥ sabhyakrīḍate vasudhātale |
pañcaviṃśatisāhasraṃ kare kṛtvā yavā japet || 66 ||

japānte bhakṣayetprājño vāgīśvarasamo bhavet |
lākṣārddhahomayedvīraḥ kadambakusumairyadā || 67 ||

kuṇḍāduttiṣṭhata śīghraṃ vetālāḥ siddhyate tadā |
kākinī vīrahomena tuṣṭā bhūtapiśācakāḥ || 68 ||

lakṣārddhārddhena homena nityaṃ dadyānyalaikakām |
kanyāhastāntaraṃ gṛhṇa lakṣārddhantu śmaśānake || 69 ||

japtvā bhūtabhaviṣyañca vartamānabhavanpatim |
nṛgolocanakau gṛhya salākṣāśatamantritam || 70 ||

lalāṭe tilakaṃ kṛtvā yo dadhyetsa vaśo bhavet |
kuṃkumāgurukarpūrarocanānisumiśritaiḥ || 71 ||

śatābhirmaṃtritaṃ kṛtvā tilakaṃ yaḥ kariṣyati |
raṇe rājakule dyūte vivāde sa jayī bhavet || 72 ||

p. 62) siddhārthakavarāśvetā pratyūṣe kalaśodare |
kṛtvā prātaścaturdaśyāṃ saṃpūjya madhu saṃyujyate || 73 ||

mukhe prakṣipya japtvā tu paravāde jayo bhavet |
śīvaśrapuṃkhikāmūlaṃ śatāṣṭaparijapitam || 74 ||

śiroveṣṭika ye vaddhā paravādairnivāraṇam |
ācārācārabhedena tatra devi na vidyate || 75 ||

nirācārāpi sācārā tasya devyāḥ prabhāvataḥ |
viśeṣa kiṃ bahūktena sārametadvadāmyaham || 76 ||

nṛcarmamāsanaṃ kṛtvā narapātre prapūjayet |
yathā gurumukhoddiṣṭanirvikalpena sādhayet || 77 ||

lākṣārasanibhenaiva hetunā paripūritam |
phalaṃ datvā tatra madhye pātre hetuprapūrite || 78 ||

aṣṭamyāṃ vā caturdaśyāṃ vā viśeṣataḥ |
śivarātryāṃ tathā pūjā niśāyāṃ paripūjayet || 79 ||

yathā śrīcakrapūjāṃ vai tathā sarvaṃ samācaret |
binducakre trikoṇe tu mahāpātraṃ tu thāpayet || 80 ||

pañcakālyāṃ tu pañcāre carukaṃ pañca vai kramāt |
nātaḥ parataraṃ bhadre kālikākramapūjane || 81 ||

bhogī svargasukhaṃ mokṣaṃ ājñāsiddhiṃ bhaveddhruvam |
satyaṃ satyaṃ mahādevi samametadbravīmyaham || 82 ||

p. 63) anyathā kurute yastu hetuvādakutarkataḥ |
pariśramaṃ kevalaṃ tu na saṃsiddhimavāpnuyāt || 83 ||

ityetatte samākhyātaṃ kālikāyāḥ kulakramam |
vidhānaṃ paramaṃ divyaṃ śāstraiḥ kālikramāgataiḥ || 84 ||

gopanīyaṃ prayatnena na dadyādyasya kasyacit |
gurubhaktirato yo hi mahāśāstramayī tu sā || 85 ||

ramyaṃ puṣpaphalaṃ dṛṣṭvā vastrālaṅkārameva vā |
svātmapriyāni bhavyāni yatkiṃcidbhuvi durlabham || 86 ||

gurave prathamaṃ datvā nataḥ svātmani dhārayet |
gurvāgamakramārīṇā pūjakāya pradāpayet || 87 ||

guru saṃtuṣṭamāne tu santuṣṭā kālikākramam |
yenedaṃ likhyate śāstraṃ yasya hasteṣu tiṣṭhate || 88 ||

yatra sthitaṃ prapūjyante vidhivatparameśvarīm |
sa nirvighnaṃ tu saṇmāsaṃ yāvajjīvati caiva hi || 89 ||

pustakaṃ pūjitaṃ yena idaṃ kālikulakramam |
samagraṃ pūjitaṃ tena kālikā kālanāśinī || 90 ||

ābrahmastambasakalaṃ kālena kalayetsadā |
taṃ kālaṃ kālikādevī kalayetsā yuge yuge || 91 ||

na kālīsadṛśo yajño na kālīsadṛśī tapaḥ |
na kālīsadṛśī dharmo na kālīsadṛśī bhuvi || 92 ||

p. 64) jīvamukta sa vijñeyo mahāpāśupataḥ sa vai |
mahāyogī vijānīhi kālikāpathasaṃśritā || 93 ||

ahaṃ mṛtyuñjayo devo maṅgalācara to bhavet |
kalau viśeṣataḥ kālī pūjitavyā prayatnataḥ || 94 ||

devatāsaṃyutaṃ vighnaṃ varjitasthānakaṃ priye |
yo jñātā bhairavo deva śroto rudrasamaḥ bhavet || 95 ||

sa ekadhā ca bahudhā sādhakānāṃ hitāya ca |
nānātantrapravāhāstu nānāmnāyatvamāgatāḥ || 96 ||

tatra bhede nāmabhedā ekā śaktī sahasradhā |
maṅgalā ca mahāmāyā caṇḍa kāpālinī śivā || 97 ||

cāmuṇḍā carcikā caṇḍā sṛṣṭisthityantakālinī |
anākhyā ca mahābhāṣā guhyakālī jayā parā || 98 ||

siddhilakṣmī viśvalakṣmī mahāpratyaṅgirā smṛtā |
sundarī tripurā cāru ugracaṇḍā prakāśinī || 99 ||

vibhinnā bahudhā jātā nānābhedamāśritā |
ekā sā bahurūpā ca jānīyāddivyacakṣuṣā || 100 ||

sa eva sādhakaḥ śreṣṭhaḥ siddhijñānasya bhājanam |
sa eva sādhakāḥ śreṣṭhaḥ siddhi jñānasya bhājanam |
anuṣṭhānarataḥ sarvaṃ siddhibhāgī bhaveddhruvam || 101 ||

|| iti śrī śrotaśiraśchede mahākaravīrayoge parātantre navamo paṭalaḥ || 9 
||

samāpta

###########   END OF FILE  #######
