####################################################
MUKTABODHA INDOLOGICAL RESEARCH INSTITUTE
Use of this material (e-texts) is covered by Creative Commons license BY-NC 4.0
Catalog number: M00081
Uniform title: śivadṛṣṭi
Secondary title: śivadṛṣṭivṛtti
Author : somānanda
Alternate name : somānandanātha
Commentator : utpaladeva
Editor : śāstrī m k

Description: 
E-text photographed from volume 54 of the Kashmir Series of Texts and Studies.


Notes: 


Publisher : Research Department, Jammu and Kashmir State
Publication year : 1934
Publication city : Srinagar
Publication country : India
####################################################



śrī -
śivadṛṣṭiḥ

śrīmatsomānandaviracitā

śrīmahāmāheśvarotpaladevācāryaracitayā vṛttyopetā |

prathamamāhnikam

cidākāśamaye svāṅge viśvālekhyavidhāyine |
sarvādbhutodbhavabhuve namo viṣamacakṣuṣe [1 ] || 1 ||

______________________________________
1 	viṣamacakṣuṣe iti - yaddhi pramāṇaprameyalakṣaṇaṃ viśvaṃ 
tadbhedābhāsena mithyaiveti netradvitayena dyotyate bhagavatā | 
paramārthastadvattāyāmapi svātmasphurattāmātrarūpatvādasya viśvasya 
na kāpi bhedakalaṅkadoṣakalpaneti tṛtīyanetreṇa dyotyata iti | tacca bhagavata 
evānyasya tu na bhedādhiṣṭhātṛtvāditi | tataśca tatraiva namaskāro yuktaḥ, 
anyatra tu kiṃ phalamiti vākyārthasamanvayadīpikāyāṃ nirṇītamiti | 
tadeva samarthayati svāṅge viśvālekhyavidhāyine iti | svāṅga iti natu 
vyatirikte kvacana | yaduktaṃ pūrvaguruṇā

nirupādānasaṃbhāramabhittāveva tanvate |
jagaccitraṃ namastasmai kalāślādhyāya śūline|| (sta. ci. 5 ślo)

iti | bhagavatā vīreṇa vyāsenāpi

mama yonirmahadbrahma tasmingarbhaṃ dadhāmyaham |
saṃbhavaḥ sarvabhūtānāṃ tato bhavati bhārata || (bha. gī. 14 | 3)

iti | kālikākāraviśvacitreṇāpi nāsya svarūpānyathābhāva 
ityākāśasāmyaṃ vyatirekadhvaniśca | nirbhittāveva citravidhānamiti 
mahadāścaryam |

===============================
===============================
p. 2) 	
vibhramākarasaṃjñena svaputreṇāsmi coditaḥ |
padmānandābhidhānena tathā sabrahmacāriṇā[1 ] || 2 ||
īśvarapratyabhijñoktavistare gurunirmite |
śivadṛṣṭiprakaraṇe karomi padasaṃgatim || 3 ||

prakṛta[2 ]śāstrānusāreṇeṣṭadevatānamaskāraṃ karoti śāstrakāraḥ

asmadrūpasamāviṣṭaḥ svātmanātmanivāraṇe |
śivaḥ karotu nijayā namaḥ śaktyā tatātmane || 1 ||

	yo'haṃ namaskaromi sa śivo'smadrūpeṇaikyaṃ prāptaḥ | 
vastusthityā hi sarvatattvavigraho vakṣyamāṇanītyā śivaḥ | sa[3 ] 
saṃsārārthaṃ māyāśaktikṛtaikyākhyātyā 
bhāvānanātmasthānābhāsayati īśvarapratyabhijñā prapañcitanyāyena 
| tatastān[4 ] prāṇādīn punaḥ kāṃścillokayātrāsu 
asmadrupapramātṛbhedena sthāpayiṣyan bhinnikṛtānprameyānapi 
ghaṭapaṭā -
______________________________________
1 	ekabrahmavratācārā mithaḥ sabrahmacāriṇaḥ iti kośaḥ |
2 	prakṛtaśāstraṃ śaivādvayanayaḥ | ayamatra sūkṣmārthaḥ - 
śāstrādau śreyāṃsi bahuvighnāni iti nayenāvaśyaṃ 
tadutpuṃsanārthaṃ namaskāro vidheyaḥ | yena prasphurattanmahaujasā 
vighnāḥ kuṇṭhaśaktayo na prabhavanti | tatra 
sarvasyāprakāśatvenāsiddhyā kiṃ kena kasya nirasanamityāśayenāha 
prakṛtetyādi | tathā ca viśvātmano 
vitatarūpasyānantaśakternamaskaraṇīyatvam | 
saṃkucitasadāśivādijñānaśaktisvarūpapaśyantīdhāmāsūtritasvātantr
ya-hānisvātantryābodhātmakasya paśostatkartṛtvaṃ tasyaiva 
saṃkucitasyāpi tadguṇīkārasvarūpeṇa viśrameṇa 
gṛhītaspandasvarūpaśāktamahimno'pi karaṇatvamiti |
3 	sa iti māyāśaktikṛtaikyākhyātibhājanabhūtāsmadrūpapramātṛ-
bhūmau samāviṣṭaḥ | 
4 	tata iti anātmasthatve | 
5 	prameyabhedenaiva pramātṛbheda ityāśayaṃ sūcayati lokayātrāsu 
ityādinā | yatrā - vyavahāraḥ |



===============================================
===============================================
p. 3) 
divailakṣaṇyenātmābhedena paśyan samāviśati ityucyate | yāvatyā 
ca mātrayā samāveśastāvanmātrasiddhisaṃbhavaḥ | prathamastāvat 
kartṛtānusārī jñānakriyāyogaḥ | yathoktaṃ spandaśāstre

nahīcchānodanasyāyaṃ prerakatvena vartate |
api tvātmabalasparśātpuruṣastatsamo bhavet || (1|8)

iti | tathānyatroktam aiśvari pravṛttiḥ iti | anayaiva[1 ] dṛṣṭyā 
tattadṛddhyarthamadhikataraḥ samāveśo'bhyasanīyaḥ 
svaprayatnenāpītyetadapi sūcitam | samāviṣṭaśca śivo'pītyucyate 
devadattādirapi ca ubhayoraikyagamanāviśeṣāt | sa tathāvidhaḥ 
śivastatātmane 
parāpararūpabhagavatsadāśivādiprasaraṇamukhenānantavistārāya 
nijasvarūpāya paramaśivasaṃjñāya namaskarotu | loṭ nimantraṇādau[2 ] 
namaste'stu itivat | vayaṃ śivātmānaḥ parameśvarāya 
namaskaravāmetyarthaḥ | paratvena 
prathamapuruṣaprayogo'kiṃcidrūpatvena kṛtrimāhaṃbhāvasya 
kartṛtāmātraṃ tattvamiti darśanārthaḥ | sarvaṃ ca śivamayamiti 
namaskāre vāṅmanasādi karaṇamapi śiva eva | tadāha svātmanā iti | 
vighnā api tadātmāna eva nivāryāḥ tadāha ātmanivāraṇe iti | namaskāre 
cāsmadīyecchādiśaktiḥ śaivyevetyāha nijayā śaktyā iti |
______________________________________
1 	yathā bhinnīkṛtānapi prāṇādīnprameyānātmābhedena paśyati 
tathaiva sarvamapi vyāpyamityarthaḥ |
2 	niyogakaraṇaṃ nimantraṇamāvaśyake preraṇetyarthaḥ | 
tataścāpravṛttapraiṣa iti phalito'rthaḥ, tena preṣaṇānavakāśa evetyarthaḥ | 
taduktaṃ hariṇā

apravṛttasya hi praiṣe praśnāderloḍvidhīyate
pravṛttasya yadā praiṣastadā sa viṣayo ṇicaḥ ||

iti | tena karotvityatrānyaprerakatvamiti na bhramitavyam |

===============================================
===============================================
p. 4) 
etena[1 ] sarvā eva kriyāḥ sakārakāḥ saphalāśca gamanabhojanādikā 
evamevānugantavyā iti darśitam || 1 ||

	idānīṃ samastaśāstrārthaṃ saṃkṣepeṇa sayuktikaṃ[2 ] pratijānīte

ātmaiva sarvabhāveṣu sphurannirvṛtacidvibhuḥ[3 ] |
aniruddhecchāprasaraḥ[4 ] prasaraddṛkkriyaḥ[5 ] śivaḥ[6 ] || 2 ||
______________________________________
1 	eteneti- ayaṃ śloko namaskāraikaparamārtho'pi prayukta 
ihodāharaṇīkṛta eva mantavya ityāha gamanabhojanādikā iti | tena 
abhyavahāragamanajalpasaṃveśanādikaṃ kārakairbhedaprathābhāsakaṃ 
phalena ca kāryakāraṇabhāvābhāsakaṃ tatsarvaṃ tasyaiva tatātmanaḥ 
sphuraṇamātrameva mantavyamiti bhāvaḥ |

2 	anubhavānusārī tarko yuktiḥ |
3 	svaprakāśa eva | 
4 	ahaṃprathātmatvena svātaṃtryāt | 
5 	ghaṭādīnāṃ yatpāryāntikaṃ pāramārthikaṃ rūpaṃ, sa eva |
6 	ayamarthaḥ - sarvabhāvānāṃ ya ātmā vedyatākhyaḥ sa eva śiva iti 
taṃ vinā prāgivārtho'prakāśaḥ syāt iti nītyā sarvāndhyaprasaṃgaḥ | 
ata evaca na bāhyaṃ nāma kiṃcana paramārthato vidyate | evaṃ cārthasya 
prakāśatve prakāśo'pyarthaḥ artho'pi prakāśa iti bhāvagarbhīkāreṇa 
vyāsamuninā gītāsūktaṃ

yo māṃ paśyati sarvatra sarvaṃ ca mayi paśyati | (6|30)

iti | tathā

sarvabhūtasthamātmānaṃ saṃbhūtāni cātmani | (6|29)

itica | vṛttikṛtā cānyatroktam arthānāṃ prakāśātmatyā paramātmatvena 
viśvarūpatvāt | anyatroktam ekaikatra ca tattve ṣaṭtriṃśattattvarūpatā 
vidyate iti | tathā vedāntino'pi prāhuḥ

pradeśo'pi brahmaṇaḥ sārvarūpyamanatikrānto'vikalpyaśca |

iti | ata eva ca śarīramevaca ye ṣaṭtriṃśattattvamayaṃ śivarūpatayā 
paśyanti arcayanti, te'pi ca siddhyanti ghaṭādikamapi vā tathābhiniviśya 
paśyantīti nāstyatra vivādaḥ |

===============================================
===============================================
p. 5) 
sarvabhāveṣu svātmaiva śiva iti vyavahartavyamiti pratijñā[1 ] | 
nirvṛtacidityādiviśeṣaṇakalāpo hetuḥ[2 ] | sphuranniti dharmiṇo[3 ] hetośca[4 ] 
svasaṃvedanapratyakṣaṃ pramāṇam[5 ] | ata eva sphuranniti pṛthakpadam | 
nirvṛtacittvādyeva[6 ] ca śivatvamityarthācchivalakṣaṇamapi darśitam | 
tasmiṃśca siddhe viṣaye, śivatvavyavahāramātraṃ tadviṣayaṃ sādhyata 
īśvarapratyabhijñoktakrameṇa | yathā ca cinnirvṛttīcchājñānakriyā 
ghaṭapaṭaparyaṃtasarvabhāveṣu bhāsamāneṣu sphuranti, tathāgrato[7 ] 
vakṣyate | śakti[8 ]śaktimatorabhedāchaktimataścaikyāt[9 ] śaktipañcakaṃ 
parāparādyavasthā[10 ]vyavahartṛpramātrapekṣayetīśvarapratyabhijñoktanīt
yā 11 purastādvakṣyate | nirvṛtā
______________________________________
1 	parapratītyai pañcāvayavaṃ vākyamudāharaṇīkaroti pratijñeti, 
sasādhyaṃ pakṣakathanaṃ pratijñā | 
2 	liṅgavācako hetuḥ | 
3 	svātmaiva śiva ityasya | 
4 	nirvṛtacidityasya | 
5 	anumānaṃ hi pratyakṣamūlam | 
6 	nirvṛtiḥ svaprakāśasvarūpaviśrāntirānandalakṣaṇā, tatra 
nityayoge matvarthe'c pratyayaḥ | tena citaḥ samāsakaraṇaṃ vṛttau 
padānāmekārthībhāvādatyantāviyogamekārthībhūtatāṃ ca 
prakāśānandayordarśayadvijñānānandarūpasya bhagavato dharmitvaṃ 
kathayati | uktaṃ ceśvarapratyabhijñāyāṃ

kiṃtu mohavaśādasmindṛṣṭe'pyanupalakṣite |
śaktyāviṣkaraṇeneyaṃ pratyabhijñopadarśyate || (1|1|3)

iti | 
7 	ghaṭādigraha ityādau | 
8 	atra śaktipañcakenaiva bhedamāśaṅkyāha | 
9 	tasya svātmanyapi bhedamāśaṅkyāha | 
10 	sadāśivatvamudrekādityādau | 
11 	aikye siddhe pūrṇatvasya balādeva lābha iti vyatiriktākāṃkṣā 
vaikalyāt

prakāśasyātmaviśrāntirahaṃbhāvo hi kīrtitaḥ |
uktā ca saiva viśrāntiḥ sarvāpekṣānirodhataḥ ||

svātaṃtryamatha kartṛtvaṃ mukhyamīśvaratāpi ca | (a. pra. si. 23 kā.)

iti paramānandasvabhāva ityarthaḥ |

===============================================
===============================================
p. 6) 
vedyanirākāṃkṣā purṇā cidyasya saḥ, tathā 
vibhurātmasātkṛtasamastavedyārthaḥ, aniruddha[1 ] icchāprasaro yasya, 
prasarantyau dṛgjñānaṃ[2 ] kriyā ca yasya sa tathālakṣaṇaḥ śivaḥ 
sarveṣvātmaiva || 2 ||

	evaṃ sarvaṃ śivarūpamiti svasaṃvedanasiddhe vyavahāramātraṃ 
sādhyamiti sthite vādyantaravimatiṃ[3 ] nirākariṣyan paradaśātaḥ prabhṛti 
ghaṭapaṭādisthitiparyantamevaṃrūpaśivatāvasthitisādṛśyapratipādanaṃ 
prastauti

sa yadāste cidāhlādamātrānubhavatallayaḥ |
tadicchā tāvatī tāvajjñānaṃ tāvatkriyā hi sā || 3 ||
susūkṣmaśaktitritayasāmarasyena vartate |
cidrūpāhlādaparamo nirvibhāgaḥ parastadā || 4 ||

	śivaikyākhyātirūpabhrāntimayasaṃsārāvasthā yāvannonmiṣati, 
tāvadapi tāva[4 ]tyevoktarūpaśivatā | tathā ca śaktipañcakamapi 
tadānīmekarūpamapi vyavahārāpekṣayā kāryasaṃbhavādastyeva[5 ] | 
tathā[6 ] hi parāparāvasthāyāṃ yo'hamiti sahajapratyavamarśātmā 
prakāśaḥ, sa eva parānapekṣaḥ pūrṇatvādānandarūpo nirvṛtacinmayaḥ 
sthita eva | saiva svatantrā mukhyā śivatā | taduktaṃ cidāhlādeti | 
pūrṇacidānandamātre'nubhavaḥ prakāśanaṃ natu bāhye, tata[7 ] eva 
tatraiva layo yasya sa tathā | anena -
______________________________________
1 	yataḥ sarvabhāveṣu ātmā ahamiti svatantrastata eva | 
2 	prakāśo vimarśaśca |
3 	vedāntānāṃ bhinnavedyavādināṃ ca | 
4 	kathitavyāptikā | 
5 	kāryeṇa kāraṇānumānam | 
6 	tatrādau parāparāvasthāyāḥ cidānandatāṃ samarthayati | 
7 	cidānandamātravyatiriktasya bhinnajñānavadabhāvāttata eva 
prakāśastatraiva layaśca |

===============================================
===============================================
p. 7) 
nirvṛtacitkathitā | icchājñānakriyāstu bhinnā[1 ]viṣayādyapekṣayā 
sphuṭībhavanti | parāvasthāyāṃ punaḥ pūrṇo'hamityeva svasvabhāvaḥ 
prakāśate, tāvatprakāśatvāt tadeva jñānaṃ, saṃrambharūpatvāt[2 ] saiva 
kriyā, tatsvabhāvatvena tadabhyupagamādicchāpi sthitaivetyāha tadicchā 
tāvatīti | tāvacca svarūpaṃ kriyeti yojyam | athavā tāvajjñānamiti 
tāvecchabdaḥ[3 ] kriyāyāṃ strīliṅgaḥ pariṇamanīyaḥ | dvitīyastvante 
tāvacchabdaḥ kramārthaḥ parāparādyavasthāpekṣaḥ[4 ] | ata eva 
bhinnaviṣayābhāve'pi abhyupagamaprakāśasaṃrambhāṇāṃ sarvadā 
prakāśama[5 ]yatvenāvicalanādicchādivyavahārayogyataivetyuktaṃ 
susūkṣmeti[6 ] | susūkṣmatvameṣitavyādyabhāvena vibhāgāparikalpanāt | 
ata eva śaktisāmarasyaṃ pūrṇacinmātraprakāśanātmatvāt 
cidrūpāhlādaparatvaṃ coktam | saiva ca nirvibhāgatā parāvasthā 
yadaivamāste parastadetyuktā || 3-4 ||

	anyadaśāyāmapi[7 ] sā tathābhūtajñeyādiśūnyaśuddhaparaśivā-
vasthāstītyāha

na[8 ] paraṃ tadavasthāyāṃ vyavasthaiṣā vyavasthitā |
yāvatsamagrajñānāgrajñātṛsparśadaśāsvapi || 5 ||
sthitaiva lakṣyate sā ca tadviśrāntyā tathā phale |
______________________________________
1 	tena na bhinnaviṣayāpravibhāgadaśāayāṃ vyabhicāra iti bhāvaḥ | 
anena saṃvidānandātmanaḥ sarvatraikarūpatvenānapāyitvena 
dharmirūpeṇa śaktimadātmanāvasthitasya bhagavataḥ 
svātantryodrekabalenonmeṣyamāṇānāṃ cecchādīnāṃ śaktitvaṃ 
dyotitam | 
2 	svātmocchalattā |
3 	tāvatī kriyetyarthaḥ | 
4 	parāvasthāyāṃ kramābhāvāt | abhyupagama icchā | prakāśo 
jñānam | saṃrambhaḥ kriyā | 
5 	avyabhicārāt | 
6 	susūkṣmeti sūkṣmatayaivātra sthūladarśināṃ 
viśuddhabodhātmavādināṃ vikalpapakṣīkṛtavimarśānāṃ 
bhrāntirityarthaḥ | 
7 	ghaṭapaṭādirūpabhedaprathārūpāyām | 
8 	nanu pūrvam ātmaiva sarvabhāveṣu ityanena 
sarvapadārthānāmātmākāra eva vedyatākhyo'sti śiva iti sthāpitaṃ 
tadeva samarthanīyaṃ, kṛtamanayoktyā sa yadāste ityādikayā yataḥ 
prakṛtamapahāyānyad bruvata unmattabhāṣaṇamiti prakṛtavighātākhyaṃ 
doṣamāśaṅkyāha na paramiti | tatrādau śaktimatsvarūpameva 
vyavasthāpitaṃ, tasmiṃśca siddhe mūlakāraṇe'nyadvarṇyamānaṃ 
nirbhitticitranyāyenānyathā ghaṭamānaṃ setsyatīti bhāvaḥ |


===============================================
===============================================
p. 8) 
na kevalaṃ parāparādyanāvirbhāva evaivaṃ niyamo[1 ], 
yāvadaparāvasthāyāmapi | sarvavikalpādijñānānāmagrata 
utpitsāvasthāyāṃ[2 ] 
jñānajñeyānābilajñātṛsvarūpasaṃsparśo'vaśyaṃbhāvīti 
tadavasthāsvapi paravyavasthā | yadyapi[3 ] tadā 
puryaṣṭakalakṣaṇajñātravasthānāt sauṣuptavat na parāvasthā, tathāpi 
yadā jñānāgrabhāgeṣu viśrāmyati kvacit, tadā paratā | na ca 
pramāṇabhūmau viśrāntistatrāpi prāṇaspandātmakajñeyavyākulitatvāt 
| tataḥ prāṇādijñeyajñānasyāpi agrato viśrāntiḥ | vastutaḥ 
sauṣuptāgrabhāginī paratā sthitaiva, lakṣyate ca 
prakāśasyālakṣyamāṇatvābhāvāt, tathā phale'pi mayaitajjñātamiti 
pramāṇaphalabhūtajñānāntarodaye tadā jñānamātre nirvṛtimati 
viśrāntyā | athavā yathā samagrajñānānāmārambhe, tathā phale 
parisamāptau tatraiva viśrāntyā | tadviśrāntiṃ[4 ] vinā artho jñāta eva na 
bhavati | samagratvamanekaprakāra[5 ] -
______________________________________
1 	sarvaśaktisāmarasyasvarūpaśaktimadavaśyaṃbhāvaḥ | 
2 	utpatitumicchā utpitsā | 
3 	nanu cāstu tatra jñānajñeyānābilajñātṛrūpasparśastathāpi 
kathaṃ paravyavasthā, nahi tenaiva tadbhāvaḥ, asti ca tādṛksvarūpaṃ 
sauṣuptaṃ, yato malena nyakktaḥ kalayā tu prabuddha ivātra tannyakkāreṇa 
suṣṭhu supta iti tatrāpi jñātravasthāne'pi suṣupta iti kathyata 
ityāśayenāha yadyapīti | 
4 	yathoktaṃ vṛttikṛtaiva | 
5 	kā punaraparāvasthā ityāha |

===============================================
===============================================
p. 9) 
katvena jñānānāṃ madhyadaśāyāmeva pratyagātmatvena | 
pūrvāparakoṭyostu ekaviśuddhaśivataiva sarveṣām | 
etacceśvarapratyabhijñāyāṃ parīkṣyam ||

	sarvatra śaktipañcakasvabhāvamupasaṃharannāha

evaṃ[1 ] na jātucittasya viyogastritayātmanā || 6 ||
śaktyā nirvṛtacittvasya tadabhāgavibhāgayoḥ |

	evamuktaprakāreṇa tritayātmanā icchājñānakriyārūpayā śaktyā 
na viyogaḥ kadācidapi nirvṛtaṃ cittvaṃ cidrūpatvaṃ nirvivādaṃ yasya 
tathā cidānandaśaktyoḥ parāparādyavasthāsvapi samarthanāt[2 ] | kevalaṃ 
parāvasthāyāmeṣitavyādyabhāvādicchādyabhāvaśaṅkāyāṃ 
tatsaṃbhavo nigamita[3 ]ścidānandā[4 ]nuvādena | tāsāṃ 
śaktīnāmavibhāgavibhāgayoḥ paratvāparatvāvasthābhedeṣu 
jñeyādisadbhāve śaktīnāṃ vibhāgavyavahārāt tasya pramāturicchādi 
śaktibhirna virahaḥ || 6 ||

	vibhāge yathā śaktipañcakasthitistathā vaktavyaṃ, tatkrameṇāha

yadā[5 ] tu tasya ciddharmavibhavāmodajṛmbhayā || 7 ||
______________________________________
1 	evamiti apūrvaprakriyayā siddhe'rthe sati | 
2 	tathāhītyādinā | 
3 	nigamāvayavena niścāyitaḥ | 
4 	parāvasthāyāṃ punarityādinā | 
5 	itthaṃ śuddhabodhasvarūpātmani śivatattve 
śaktipañcakamaikyāpādanāya samarthitaṃ, tatprasaṅgena 
cāparāvasthāyāmapi tasya tādṛgrūpatāpratipattidārḍhyārthaṃ punarapi 
samarthitamiti siddhaṃ paraśivāparanarāvasthāyāṃ 
śaktipañcakasāmarasyātmakaṃ pūrṇamevānandamayaṃ 
citsvarūpamāsta iti | tatra yā punaḥ parāparā spandātmikā 
śaktilakṣaṇāvasthā, tatrāpīcchādipañcakasaṃbhavaṃ sādhayati yadā 
tvityādinā |

===============================================
===============================================
p. 10) 	
vicitraracanānānākāryasṛṣṭipravartane[1 ] |
bhavatyunmukhitā cittā secchāyāḥ prathamā tuṭiḥ || 8 ||

	cidrūpasya śivabhaṭṭārakasya dharmaḥ svabhāvo yo vibhavaḥ 
pañcavidhakṛtyanirvṛttiyogyatā, 
tasyāmodaścamatkārastathāsvarūpaparāmarśarūpastasya jṛmbhā 
viśvātmatayā vikasanam | yaduktaṃ mayā stotre

sphārayasyakhilamātmanā sphuran
viśvamāmṛśasi rūpamāmṛśan |
yatsvayaṃ nijarasena ghūrṇase
tatsamullasati bhāvamaṇḍalam || (u. sto. 13 sto. 15 ślo.)

iti | ghūrṇanaṃ jṛmbhoktā, tayā jṛmbhayā hetubhūtayā sthiti - 
svarūpasyaiva māyīyābhedākhyātivaicitryaracanopalakṣitā tatsvabhāvā 
yā nānākāryasṛṣṭiḥ, tatpravartane yadonmukhitā unmukhavadācaritā 
vastuto dvitīyābhāvāt nairapekṣyeṇāntarmukhitvāt cittā caitanyameva, 
tadā sā tuṭiḥ sūkṣmakālaparicchinna icchāprathamabhāgaḥ | atra[2 ] 
caitāva-
______________________________________
1 	ayameva hyasyānyavādibhyo viśeṣaḥ

sargasaṃhṛtikartāraṃ pralayasthitikārakam |
anugrahakaraṃ devaṃ vande'haṃ bhaktavatsalam ||

iti |

2	sakramatvaṃ hi laukikyāḥ kriyāyāḥ kālaśaktitaḥ |
	ghaṭate natu śāśvatyāḥ prābhavyāḥ syātprabhoriva || (ī. pra. 
2|1|2)

iti nītyā yathā prabho sakramatvamasaṃbhāvyaṃ, tathā tacchaktyā api 
svātantryecchārūpāyā ityāśaṅkyāha atra cetyādi | kālayogāddhi tasyā 
anityatāpi bhavedityarthaḥ | athavā pakṣāntareṇa tāṃ yuktyāṅgīkaroti 
māyordhve iti, tena parāparatayedantonmeṣe tatrāvaśyaṃ 
sūkṣmakālaśaktirastyeveti bhāvaḥ |

===============================================
===============================================
p. 11) 
cchaktikalāpo vyavahartṝṇāṃ paramārthapadamārurukṣatāṃ 
saṃbhāvyata ityevaṃ nirdiśyate, natu māyātattvādūrdhvaṃ 
kālavibhāgasaṃsparśaḥ | athavā māyordhve'pi 
parāpararūpatvādavasthāviśeṣasya kālavibhāgo'pi[1 ] syādityata eva 
tuṭirityuktam | sarvaṃ caitatpratyabhijñāyāmuktam || 8 ||

sā ca dṛśyā[2 ] hṛduddeśe kāryasmaraṇakālataḥ |
praharṣāvedasamaye[3 ] darasaṃdarśanakṣaṇe[4 ] || 9 ||
anālocanato[5 ] dṛṣṭe visargaprasarāspade |
visargoktiprasaṅge ca vācane dhāvane tathā || 10 ||
eteṣveva prasaṅgeṣu sarvaśaktivilolatā[6 ] |

	sā ca sūkṣmaunmukhyaśaktirūpā lakṣyā hṛtpradeśe 
pūrvacikīrṣitavismṛtakāryasmaraṇe, tathā 
praharṣahetuputrajanmādyāvedanakāle, darasya bhayasya 
saṃdarśanaprārambhakṣaṇe, anālocanataḥ sahasaiveṣṭe dṛṣṭe, 
caramadhātuvisargasthāne, tathā visarjanīyabhāṣaṇaprasaṅge, 
tvaritagranthavācane,
______________________________________
1 	apiśabdena vidyudābhāsavadasyāvasthānaṃ dyotayati | 
2 	dṛśyā sphuṭaṃ lakṣaṇīyā | 
3 	priyatamaputramṛtotthitivārtāśravaṇakāle | 
4 	bhayārambhaprathamakṣaṇe | 
5 	aśrutapūrvāścaryavastuno'kasmāddarśane | 
6 	evaṃ yā nirmātṛtāmayī abhyupagamalakṣaṇā pramātṛtā 
saivecchā | sā ca sahṛdayānāṃ 
svasaṃvedanasiddhatvādanapahnutasvabhāvaiva sthitā - yathā 
gacchāmītyādau sāmānyarūpatvena yadgantavyādikaṃ grāhyaṃ 
śarīrendriyaprāṇabuddhyādi, viśeṣānullekhena ca yat grāhakaṃ, 
tadanyonyābhāsāsāmānyalakṣaṇaṃ 
paśyantīśabdavācyamicchālakṣaṇaṃ prasaraṃ vivicya, 
tatpratyabhijñopāyaṃ prabuddhānprati viṣayābhivyaktipūrvamāha sā 
cetyādi | etacca

===============================================
===============================================
p. 12) 
dhāvanavidhau ceti | eteṣvevāvasareṣu sā pūrvoktakrameṇa 
sarvaśaktīnāṃ vilolatā miśrībhāvaḥ || 10 ||

_______________________________
atikruddhaḥ prahṛṣṭo vā kiṃ karomīti vā mṛśan |
dhāvan vā yatpadaṃ gacchettatra spandaḥ pratiṣṭhitaḥ || (1|22)

ityādinā spande saṃgṛhītam | tathā

kāmakrodhalobhamohamadamātsaryagocare |
buddhiṃ nistimitāṃ kṛtvā tattattvamavaśiṣyate || (vi. bhai. 101)
ānande mahati prāpte dṛṣṭe vā bāndhave cirāt |
ānandamudgataṃ dhyātvā tallayastanmanā bhavet || (vi. bhai. 71)
kṣutādyante bhaye śoke vāraṇe vidrute raṇe |
kutūhale kṣudhādyante brahmasattā samīpagā || (vi. bhai. 110)

iti | ayamatra bhāvaḥ - sarvaśaktiparipūrṇatātmakaṃ cito yadrūpaṃ, 
tadyadā svātaṃtryāt saṃvitsvabhāva āmṛśati, tata 
unmūkhībhūtāyāṃ cidrūpatāyāṃ 
tatprasaraprathamavikāsalakṣaṇāyāmicchākalikāyāṃ sthitaḥ 
sarvāvibhāgena sthitiṃ bhāvina upayogīrūpasya 
pramātṛpramāṇapramātavyavargasya vimṛśan bhāvibhedāḥ 
śaktīrabhedakalpenaiva piṇḍīkṛtāḥ 
satīrgolakaśimbikādivikalpenotthāpayati, tata eva ca 
bhāviniyatakramakakāryaṃ jāyate - yathā ślokaṃ smareyamamumiti 
susmūrṣayaikayaiva madhyavartiṣu varṇapadādiṣu 
pratyekasmṛtisantatiprabodhakāraṇameṣaṇamantareṇaiva 
niyatakramakasmaraṇaparamparodaya iti |

1 yadi hi dhāvanādau abhinnasya 
pramātṛprameyarūpasyānirdiśitavibhāgasyāpi vastutaḥ prakāśo na syāt, 
tattvaritaṃ lipipāṭhe, vegasaraṇe, tvaritābhidhāne, rekhāto rekhāntaraṃ 
deśāddeśāntaraṃ sthānakaraṇādeḥ sthānakaraṇāntaraṃ ca 
gacchatastāṃstāṃstyaktavyāṃstyaktavato'parāmarśatastayostyāgādāna
yoḥ kartāramanabhimṛśatastāni vicitrāṇi tyāgopādānāni kathaṃ 
bhaveyuḥ parāmarśapūrvakatayaiṣāṃ dṛṣṭatvāt | tadimāni bhavanti 
svakāraṇamanumāpayanti, nacāsau bhedenaiva parāmarśa eṣāmiti | 
bhedena hi parāmarśe 
vācikamānasaparispandaparamparāto'bhilāpasaṃketasmaraṇaprabandhasad
bhāve tvaritataiva na nirvahet |

===============================================
===============================================
p. 13) 
sukhaduḥkhātmakatvenāśuddhatvāddheye'sminkārye 
kathamaunmukhyamityāśaṅkāṃ nivārayannāha

kutsite'kutsitasya[1 ] syātkathamunmukhateti cet || 11 ||
rūpaprasārarasato[2 ] garhitatvamayuktimat[3 ] |
pañcaprakārakṛtyoktiśivatvānnijakarmaṇe || 12 ||
pravṛttasya nimittānāmapareṣāṃ kva mārgaṇam |

	māyā[4 ]śaktikṛtapūrṇasvarūpākhyāti[5 ]mayacitrakāryatāpannasvaru
upa-prasaraṇarasāt prabhorasya tadrūpasya[6 ] kāryabhedasya 
kutsitatvamayuktam | tathāhi parāparā[7 ]vasthāyāṃ sadāśiveśvararūpatve 
viśvamahamiti viśvarūpa -

______________________________________
1 	svasvarūpānandaviśrāntasva | 
2 	svarūpaprasaraṇamevāsyānandāsvāda ityataḥ | 
3 	ayuktimadayogyamityarthaḥ |
4 	mīnāti paśupramātṝniti māyā, sā cāsau śaktiḥ | tena 
parameśvarasya svātaṃtryameva yaccikīrṣālakṣaṇaṃ, 
tenāhamityakhaṇḍite'pi svarūpe bhāsamāne yā tatraivedamiti pratītiḥ 
svarūpaprasaraṇarūpā, saiva māyāpramātṝnprati māyāśaktiḥ |
5 	tena śaktimatā svasvātantryarūpayā māyāśaktyā kṛtā yā 
pūrṇasyākhyātiridamahamiti | 
6 	svarūpaprasaraṇarūpasya |
7 	parāparāvasthāyāṃ sadāśiveśvararūpatve | yadyatra 
śuddhavidyāsvarūponmīlanaṃ na kṛtaṃ, tathāpi 
tadabhāvo'parāvasthātvaṃ tasyā na mantavyaṃ yato yathā śivatattvasya 
yadaunmukhyaṃ sā śaktiriti bhaṇyate na parāvasthāyāṃ śivatattvāt 
pṛthaggaṇanīyatāṃ gatā, tathā sadāśiveśvarayorapi bahiraunmukhyaṃ 
vidyeti bhaṇyata iti na tasyāḥ pṛthagiha nirdeśaḥ |

===============================================
===============================================
p. 14) 
tvameva saṃvidi sphurati[1 ] | aparāvasthāyāmapi[2 ] ahaṃ ghaṭamimaṃ 
vedmi ghaṭo'yamiti vā dvaitadṛṣṭau cidātmakatāṃ[3 ] vinā 
prakāśamānataiva nopapadyate iti tadrūpataiva[4 ], kiṃtu[5 ] 
māyāśaktivaśāda[6 ]bhedāparāmarśa iti sarvadā[7 ] svarūpaprasaraṇameveti 
kathaṃ garhitatvam | abhedāparāmarśanameva bhrāntirūpaṃ kutsitaṃ, 
tacca[8 ] na kiñcit akhyātirūpamātratvāt | na tvapūrvasya kasyacitprathā[9 ] | 
viśvātmatvaṃ ca cinmayasya pratibimbānāmiva[10 ] darpaṇaparamārthatvena 
bhāvānāṃ svacchacinmātrasatattvatayāvasthānāt | etacca 
sarvamīśvarapratyabhijñāṭīkāyāṃ nipuṇamālocitam |

______________________________________
1 	tena nātra kāpi kutsitatvaśaṅketyarthaḥ | 
2 	atremaṃ ghaṭamiti yadi pramātṛviśrāntaḥ prakāśasvarūpo na syāt, 
tarhi ahamityatrāhantāśliṣṭaḥ kathaṃ bhāseta | 
3 	nanvastu sūkṣmo vimarśo'hantāviśrāntatvādahaṃ ghaṭamimaṃ 
vedmītyatra prakāśasvarūpāveśyeva, yatrāhantāviśrāntyabhāvāt 
sthūlatvena ghaṭa iti ayamiti ca vikalparūpatā; tatra śabdo'pi 
nīlavatpṛthageva pratibhāsate, tatra kathaṃ 
prakāśātmatetyāśayagarbhīkāreṇāha cidātmakatāṃ vinetyādi | uktaṃ 
ca pratyabhijñāyāṃ

ghaṭo'yamityadhyavasā nāmarūpātirekiṇī-
pareśaśaktirātmeva bhāsate na tvidantayā || (1|5|20)

iti | 

4 	tadrūpatā cidrūpatā | 
5 	yadyevaṃ, tarhi keyamaparā nāma varākītyāśayenāha kiṃtviti | 
6 	idantayā bhedenaiva parāmarśaḥ | 
7 	sarvadeti parāparādau | 
8 	tat kutsitatvam | tathāca kutsitaṃ svarūpavyatiriktatvātsyāditi | 
9 	prathā - prasaraṇam | 
10 	pratibimbeti, yathoktamīśvarapratyabhijñāyāṃ

svāminaścātmasaṃsthasya bhāvajātasya bhāsanam |
astyeva na vinā tasmādicchāmarśaḥ pravartate || (1|5|10)

iti |

===============================================
===============================================
p. 15) 
sargasthitipralayānu[1 ]grahatirodhānalakṣaṇapañcaprakāraṃ kṛtyaṃ 
yasya tasyoktiḥ pañcavidhakṛtyo yaducyate tacchivatvaṃ tataḥ nijakarmaṇe 
tattvādi[2 ]rūpaprasaraṇarūpāya pravṛttasya nimittānāṃ[3 ] dayādīnāṃ kva 
mārgaṇaṃ nimittānveṣaṇaprasaṅgasyaivābhāvāt kathamevaṃ prasaratīti 
na codyamiti tāvadakutsitaviṣayamevaunmukhyamiti samarthitam[4 ] || 12 ||

	tadidānīṃ nidarśanena sphuṭīkartumāha

gacchato nistaraṅgasya jalasyātitaraṅgitām || 13 ||
ārambhe dṛṣṭimāpātya tadaunmukhyaṃ hi gamyate |
vrajato muṣṭitāṃ pāṇeḥ pūrvaḥ kampastadekṣyate || 14 ||
bodhasya svātmaniṣṭhasya racanāṃ prati nirvṛtiḥ |
tadāsthāpravikāso yastadaunmukhyaṃ pracakṣate || 15 ||

______________________________________
1 	bījāṅkurādau yo māyīyo vyavahāro laukikadṛśā bhāsate, 
satirodhikṛtaḥ | yastu tatrāpi pāramārthikatayaiva sthitaḥ, 
so'nugrahaśaktikṛtaḥ | etadeva hi asyānyavādibhyo viśeṣaḥ, yatsatatameva 
pañcakṛtyavidhānamiti | yaduktaṃ

muhurmuhuraviśrāntastrailokyaṃ kalpanāśataiḥ |
kalpayannapi ko'pyeko nirvikalpo jayatyajaḥ || (sta. ci. 112)

iti | 
2 	sṛṣṭyādirūpeṇa tattvādiprasaraṇaṃ, tatra 
pāramārthikakālpanikakāryakāraṇabhāvādau tirodhyanugrahaśaktī | 
3 	nimittānāmiti | yadāhureke īśvaraḥ svātmanyavāptasarvakāmaḥ, 
kimasya sṛṣṭyādinā phalamiti | sarvo hi yaḥ kaścitpravṛttikārī 
prayojanamuddiśyaivābhimukhībhavati, taccāsyāvāptakāmatvānna 
saṃbhāvyam iti bhagavāṃllokānugrahārthameva pravartate iti kathane 
duḥkhamayīṃ kasmāt sṛṣṭiṃ kurute dayālutvāttasyeti dayādīnāṃ 
nimittānāṃ kvāsminnaye paryeṣaṇā |
4 	samarthitamiti - aśakyasādhanamapi sādhitam |

===============================================
===============================================
p. 16) 	
kiṃciducchūnatā saiva mahadbhiḥ kaiściducyate |
tasyecchā kāryatāṃ yātā yayā secchaḥ sa jāyate || 16 ||
aunmukhyasya ya ābhogaḥ sthūlaḥ secchā vyavasthitā |
naicānmukhyaprasaṅgena śivaḥ sthūlatvabhāk kvacit || 17 ||

	yathā jalasya pūrvaṃ nistaraṅgasyātitaraṅgitāṃ gacchataḥ 
sūkṣmaḥ pūrvaḥ kampa aunmukhyarūpaḥ, pāṇeśca muṣṭitāṃ 
gacchataḥ pūrvaḥ susūkṣmaḥ kampo dṛśyate, tathā bodhasya 
svarūpasthasya pūrṇasya viśvaracanāṃ prati 
abhilāṣamātraracanāyogyatāyā yaḥ prathamo vikāsaḥ 
pravṛttyārambhastadaunmukhyaṃ pracakṣate | pravṛttyārambhaśca 
nirvṛtāvapyabhedākhyātidharmatvena tasyāḥ[1 ] prathanāt | 
yadetadaunmukhyaṃ, saiva kiṃciducchūnatā kathyate bhaṭṭapradyumnena 
tattvagarbhe | anyairapi taraṅgormyādiśabdairapi | tasyaunmukhyasyecchā 
kāryā | tasya hi yo'sāvābhogo jñānādikāryotpādanasamartho vistṛto 
dārḍhyamaya uttaro bhāgo'ta eva racanāsthāvikāsadārḍhyāt sthūlaḥ, 
secchā vyavasthitā | nacocchūnatādivyapadeśyaunmukhyaprasaṅgena śivo 
bījamiva sthaulyabhāk | icchādyasadbhāve[2 ] vā anyatra kvacit vastuto na 
sthaulyaṃ cidātmanaḥ pratibimbakalpairbhāvairanādhikyāt | nāpi 
tadātmatāprathā bhrāntiriti[3 ] sarvamuktaṃ ṭīkāyām || 17 ||

	vyāvahāriko'pi nāstyevamādau 
bhedastathāparāmarśānivṛtterityāha

goḥ stanātpātataḥ kṣīre vikārastata eva hi |
na ca kṣīramityeṣa vyapadeśo'sti tatkṣaṇam || 18 ||
______________________________________
1 	tasyā nirvṛteḥ |
2 	nirākāṅkṣattādaśāyām |
3 	ābhāsamānatvāt |

===============================================
===============================================
p. 17) 	
goḥ stanāt pātāt kṣīre vikārastata eva tadanantarameva | na ca 
tatkṣaṇaṃ tatra na kṣīraparāmarśo, yāvatparāmarśaikyaṃ 
tāvatsarvadaikyameva ||

	evamaunmukhyamicchāyāṃ uktamidānīmupapādayannāha

yata icchati tajjñātuṃ kartuṃ vā secchayā kriyā |
tasyāḥ pūrvāparau bhāgau kalpanīyau purā hi yā || 19 ||
tatkarmanirvṛtiprāptiraunmukhyaṃ tadvikāsitā |

	yasmādicchati īśvaro jñātuṃ vā kartuṃ vā iti yaducyate, 
tadākhyātapadamicchayā icchālakṣaṇāṃ kriyāmāha | tasyā icchāyāḥ 
pūrvāparau bhāgau kalpanīyau pūrvāparībhūtāvayavatvāt | kriyāyāḥ[1 ] 
icchāyāḥ kriyātvābhidhānena | icchādīnāmanyonyātmatā 
śaktyavasthāyāṃ sutarāṃ syāt | tataśca paramārthata ekaiva śaktiḥ 
śaktaḥ evāstīti pratipāditam | utpattikathāyāṃ tu icchāyāḥ purobhāge 
yā tasmin karmaṇi tatkarmaniṣṭhā nirvṛtiprāptiḥ, tadaunmukhyaṃ[2 ], 
karmāvacchinnā nirvṛtiraunmukhyam, anavacchinnā 
nirvṛtimātramānandaśaktiriti yāvat | tadaunmukhyaṃ vikāsitā 
cidāsthāpravikāsa ityuktam || 19 ||

anantaraṃ hi tatkāryajñānadarśanaśaktitā || 20 ||
jñānaśaktistadarthaṃ hi yo'sau sthūlaḥ samudyamaḥ |
sā kriyāśaktiruditā tataḥ sarvaṃ jagatsthitam || 21 ||
______________________________________
1 	taduktaṃ

	guṇabhūtairavayavaiḥ samūhaḥ kramajanmanām |
	buddhyā prakalpitābhedaḥ kriyeti vyapadiśyate ||

iti | 

2 	pūrṇānandasvarūpabhedākhyātirityarthaḥ |

===============================================
===============================================
p. 18) 
paratastasmin viśvalakṣaṇe kārye yajjñānaṃ, 
tatprakāśanaśaktirūpatā - cidātmanaḥ 
sarvapratipatṝṇāmavedyamantaḥkaraṇa iva prakāśamānaṃ tat kāryaṃ 
yataḥ - sā jñānaśaktiḥ | anantaraṃ 
sarvapramātṛvedyasthūlakāryākārasaṃpattiphalaḥ samudyama 
icchāviṣaya eva kriyāśaktiḥ | tata eva parisamāptiḥ 
vyavahāryakāryalābhādityuktaṃ tataḥ sarvaṃ jagatsthitamiti || 21 ||
	na kevalaṃ jagannirmāṇa evaivaṃ, yāvadekaikaghaṭakaraṇakāle'pi 
evaṃ śaktirūpatetyāha

evaṃ sarvasamutpattikāle śaktitrayātmatā |
na nivṛttā, nacaunmukhyaṃ nivṛttaṃ, nāpi nirvṛtiḥ || 22 ||

	icchājñānakriyātmatā tāvatsiddhā[1 ] ghaṭādikaraṇakāle | 
aunmukhyamapi icchāpūrvabhāgo'sti karmāvcchinnaviśiṣṭanirvṛtirūpaḥ 
| anyāpyanavacchinnānandarūpā nirvṛtiranivṛttā, tadabhāve 
viśeṣa[2 ]nirvṛterabhāvāt yathā bodhābhāve viśiṣṭaghaṭādibodhasya[3 ] | ata 
eva nirvṛterviśiṣṭarūpatāprāptiriti prāptigrahaṇaṃ pūrvaṃ[4 ] kṛtam | yadi 
vā nirvṛtiśabdena pūrṇacicchaktirupāttā śaktipañcakāya || 22 ||
	ekaśaktyabhāve'pi kāryotpattīrna syādityāha

yadekataraniryāṇe[5 ] kāryaṃ jātu na jāyate |
tasmātsarvapadārthānāṃ sāmarasyamavasthitam[6 ] || 23 ||
______________________________________
1 	nātra vyabhicāraḥ | 
2 	aunmukhyarūpāyāḥ | 
3 	abhāvaḥ | 
4 	tatkarmanirvṛtiprāptirityatra | 
5 	niryāṇe'pagatau | 
6 	sarvapadārthānāmutpattau śaktimadātmakaṃ sthitameva |

===============================================
===============================================
p. 19) 	
yasmādekatarasya śaktibhedasya niryāṇe apāye kāryaṃ na kadācit 
syādityuktaṃ, tasmāt sarvapadārthānāmutpattikāle 
sarvatattvamayaśivatattvopayoga iti na kadācanāpi 
śivarūpasaṃsparśavirahitā, mahāsargaprārambha iva 
bhāvānāmekaikasya nirvāṇe'pi parameśvarasparśaraso'khaṇḍita eveti 
sāmarasyam | kumbhakārasyāpi ghaṭakaraṇe sarvaśaktiśivātmatā, 
tadaparijñānāttu kumbhakāratetyarthaḥ | ekatareti tarappāṭhaḥ 
aunmukhyanirvṛtidvitvāpekṣayā || 23 ||
	na kevalaṃ ghaṭādikaraṇakāle sarvaśaktisaṃbhavaḥ, yāvat 
grahaṇakāle'pītyāha

ghaṭādigrahakāle'pi ghaṭaṃ jānāti sā kriyā |
jānāti jñānamatraiva niricchorvedanakṣatiḥ || 24 ||
aunmukhyābhāvatastasya nivṛttirnirvṛtiṃ vinā |
dveṣye pravartate naiva na ca vetti vinā citam || 25 ||

	ghaṭādijñānakāle yat ghaṭaṃ jānāti - 
cidabhedākhyātivaicitryabhinnaghaṭadevadattātmkavedyavedakābhāsanaṃ 
nāma yat kramikamapūrvaṃ rūpaṃ sā jñānalakṣaṇā kriyā 
pūrvāparībhūtāvayavā, natu jānāmīti[1 ] vacanapravṛttikāla eva | 
jānātirūpatvājjñānamatraiva kriyātmani sthitam | 
niricchoravadhānarahitasya vedanaṃ na bhavet manasānadhiṣṭhānāt | 
avadhānavaddarśanameva icchā | tatra ca icchākriyāpūrvabhāga 
aunmukhyaṃ tatkarmanirvṛtiḥ | tadaunmukhyābhāvatastasya 
pramāturvedanasya vā nivṛttiḥ nahi aunmukhyarūpāṃ tatkarmanirvṛtiṃ 
vinā dveṣye pravartate | na ca citamabhedapratyavamarśaśaktirūpāṃ vinā 
pūrṇaśuddhabodhātmā kartā vetti ghaṭādīn

______________________________________
1 	jānāmītyavicchinnābhāsaḥ, jānātīti tu vicchinnābhāsaḥ |

===============================================
===============================================
p. 20) 
saṃvinniṣṭhatvādviṣayavyavasthitīnām | saiva cicchaktiḥ sāmānyā 
nirvṛtiśaktirānandarūpā || 25 ||

	jñānakāle śivatvābhāvamāśaṅkamāna āha

buddhiṃ[1 ] vinā kathaṃ bodhaḥ sā[2 ] buddhiḥ prakṛteḥ prajā |
na[3 ] ca tasya tayā yoga iti cedaparasthitau[4 ] || 26 ||
sā buddhiryat punaḥ sūkṣmaṃ[5 ] sarvadikkaṃ vyavasthitam[6 ] |
jñānaṃ bodhamayaṃ tasya śivasya sahajaṃ sadā[7 ] || 27 ||
______________________________________
1	nanvatyalpamidamucyate 
yajjānātītyaparajñānakāle'bhedākhyātāvapi vedyavedakakṣobhe 
sarvaśaktisaṃpūrṇanaṃdaviśrāntaśivatattvopayoga iti yāvatā 
ghaṭādigrahakāla iti jñānamatraivetyuktaṃ, tathā ca sati ko'yaṃ 
ghaṭādigrahakālo nāmeti | tathā yadi tatrāpi śuddhameva jñānaṃ, tarhi 
kṛtaṃ viṣayavyavasthākalpitena buddhyādinā | yadi ca tatrāpyastyeva 
tattattvopayogaḥ, tarhi kathaṃ tasya nairmalyena saṃbhava iti 
paravyāmohadalanāyāha buddhimityādi | yadatra kecanātyalpadṛśo 
vipratipannāḥ - tasminnapi śuddhabodhe svaprakāśe yadi 
svātmocchalattātmakaṃ jñānamaṅgīkṛtamanubhūyate, 
tatbuddhivyāpārātmakatvāt sarvathā buddhivilāsāstamayasyaiva 
svarūpaprāptilakṣaṇatvādvikalpanameva | yattu sarvathā tadabhāva eva, sa 
eva satyasvarūpaprāptyā paramārthamokṣa iti tadvyāmohena mā 
vyāmuhyeyurityākṣepapūrvamāhānugrahaparaḥ śrīmānācāryo 
buddhiṃ vinetyādi | 
2 	kuta ityatra hetumāha seti | 
3 	tathāpi kimityato naceti | 
4 	bhedagraha eva | 
5 	sūkṣmaṃ buddhijñānādyaviṣayaṃ tatra buddhijñānātmano 
bhedasya vigalanāt | 
6 	vyavasthitamityanena viśiṣṭasya pramātuḥ kādācitkatvaṃ dhvanitam 
| 
7 	aparaparāparaparāsu |

===============================================
===============================================
p. 21) 	
nyāyādibhirna[1 ] tulyatvaṃ tairhi yā prākṛtī matiḥ |
tasyā evātmadharmatvamiṣṭaṃ na parabodhake || 28 ||
eṣa[2 ] eva hi vijñeyo nyāya icchāṃ prati sphuṭam |

	nanu jānātīti jñānaṃ bodho buddhivṛttiḥ[3 ] kathaṃ vṛttimatīṃ[4 ] 
buddhiṃ vinā syāt | buddhiśca prakṛteḥ prajātā jaḍā | naca[5 ] tayā tasya 
sarvaśakteḥ śivatattvasya nirmalasya saṃbandha ityevaṃ cet, tanna | 
aparāvasthāyāmabhedākhyātāvekarasāyāṃ puryaṣṭakapramātṝṇāṃ 
sā buddhiḥ | yatpunaḥ pūrṇatāyāṃ parāvasthasya ata eva 
sūkṣmamabhinnaṃ vedyatāmanupayātamata eva sarvadikkaṃ[6 ] 
dikkālākhaṇḍitaṃ jñānaṃ bodhamātramabodhyarūpaṃ[7 ], tattasya
______________________________________
1 	labdhāvakāśaṃ vitaṇḍāvādinaṃ prativādinaṃ pratyāha 
nyāyādibhiriti | 
2 	icchā manodharma iti vaiśeṣikamatamāśaṅkyāha eṣa iti | 
3 	avigalitasvarūpasatattvasyaiva bhāvasya 
dharmakalparūpāntaracchāyādhāraṇaṃ ghaṭasyevodakāharaṇaṃ 
caitrasyeva gamanaṃ vṛttirucyate | tathā tadvṛttibhedānna vṛttibhedo bhavati 
tenaiva rūpeṇābādhitapratyabhijñāviṣayatvāt | 
4 	tattvabhedābhāvāt | 
5 	nanvastu tasyā jāḍyaṃ, yathā tatra viṣayaḥ pratibimbamarpayati, 
tathā puṃsprakāśo'pi samarpayati anyathā viṣayavyavasthāpi tathā na 
siddhyet tathā ca caitanyaṃ, naceti cakāreṇaitatpariharati | 
6 	sarvāsu dikṣu vartamānaṃ natu tenāvacchinnaṃ, tathāca 
vyāpakatvaṃ vighaṭeta, upalakṣaṇametat tena sārvakālikamityapi bodhyaṃ, 
tadāha dikkāleti | 
7 	bodhamayamatra prakṛtyarthe mayaṭ bodhasvabhāvamityarthaḥ, tadāha 
bodhamātramiti | tadeva bodhamātratvaṃ yadanyāviṣayatvaṃ, 
tadāhābodhyarūpamiti |

===============================================
===============================================
p. 22) 
śivasya sahajaṃ[1 ] sadā[2 ] prākṛtabuddhyullāse'pi tatsadbhāvāt 
tadvinā[3 ] tadabhāvāt | nanu evamapi nyāyavaiśeṣikādi sāmyamāyāti 
jñānasya śivāśritatvopagame, jñānaṃ hi teṣāmātmasamavetamiṣṭaṃ[4 ] 
śivaścātmarūpa ityuktaṃ nyāyādibhiriti, tarna tulyatvaṃ prākṛtyāṃ 
bhedadaśāyāṃ buddhiyogātmano jñānasya tathābhidhānāt, natvīśvare 
pararūpe jñātari, taduktam eṣa eva nyāya icchāṃ prati sphuṭaṃ jñeyaḥ | 
icchā citeḥ pratyagātmāśritā bhedamayyeva uktā 
yānyairmanaḥsaṃkalparūpā[6 ], natu parameśvarasvabhāvabhūtā 
parāparāvasthāsthitā vā || 28 ||

	sarvatattvamayatayā[7 ] śivatattvāvasthānamāha

tadevaṃ prasṛto devaḥ kadācicchaktimātrake || 29 ||
______________________________________
1 	sahajaṃ svarūpapratyavamarśasvabhāvaṃ, nānyat | 
2 	tadeva svābhāvikatvaṃ yat tatpracyutāvapi bhedavabhāse na 
taddhānirityāha sadeti | 
3 	viśeṣasya kṣobhākārasya sāmānyaṃ vināsthiteḥ | 
4 	teṣāṃ nyāyavādinām |
5 	na cāsya bāhyakaraṇaiḥ siddhyanti sakalāḥ kriyāḥ |
	nahi smṛtisukhecchādau cakṣurādīni sādhanam ||
	tenecchāsmṛtisukhaduḥkhavedanānā -
	mādhāro na khalu mano naceṃdriyāṇi |
	deho'pi vrajati na tatsamāśrayatvaṃ
	tebhyo'nyaṃ puruṣamataḥ prakalpayāmaḥ ||

sūtrakāraśca - icchādveṣaprayatnasukhaduḥkhajñānānyātmano liṅgam 
iti |
6 	nyāyavādibhiḥ | 
7 	sarvatattvamayatayeti, yathoktaṃ yadidaṃ kiṃcidgarbhī 
kṛtānantavicitrabhoktṛbhogyaṃ vibhavātmakaṃ bhuvanajātamuktaṃ tatra 
yadanugataṃ mahāprakāśarūpaṃ, tanmahāsāmānyakalpaṃ 
śivatattvamiti | uktaṃ ca tantrāloke

===============================================
===============================================
p. 23) 	
bibharti rūpamicchātaḥ kadācijjñānaśaktitaḥ |
sadāśivatvamudre[1 ]kātkadācidaiśvarīṃ sthitim || 30 ||
kriyāśaktisamābhogātkadācitsthūlavedanāt |
vidyātvavidyeśānatvamantramantreśvarātmatām || 31 ||
ātmapracchādanakrīḍāṃ[2 ] kurvato vā kathaṃcana[3 ] |
māyārūpamitītyādi ṣaṭtriṃśattattvarūpatām || 32 ||
bibhradbibharti[4 ] rūpāṇi tāvatā vyavahārataḥ |
yāvatsthūlaṃ jaḍābhāsaṃ saṃhataṃ pārthivaṃ ghanam || 33 
||

	tasmādevamuktena krameṇa 
svarūpānupraviṣṭacinnirvṛtirūpaśaktidvayaḥ prakāśānandamayaḥ 
pūrṇaḥ parameśvaraḥ śivaḥ prasṛtaḥ kadācit prathamataḥ[5 ] |
______________________________________
yānyuktāni purāṇyamūni vividhairbhedairyadeṣvanvitaṃ
rūpaṃ bhāti paraprakāśanibiḍaṃ devaḥ sa ekaḥ śivaḥ |
tatsvātantryarasātpunaḥ śivapadādbhede vibhāte paraṃ
yadrūpaṃ bahudhānugāmi tadidaṃ tattvaṃ vibhoḥ śāsane || (9|2)

iti |

1 	jñānaśakterudrekāt | 
2 	śivādimantramaheśāntātmatvenedantābhāsasyāhamātmanyeva 
viśrānterna kiṃcana svarūpānyathābhāva iti 
dyotayitumātmapracchādanetyādi māyārūpamityuktam |
3 	kenāpi gaṇanānarheṇa rūpeṇetyarthaḥ | 
4 	bibhradbibhartītyanena etādṛksvarūpābhāsanāyāmapi na teṣāṃ 
svātmani kiṃcana svātantryamiti dyotanārtham, athavā 
śaktimacchaktirūpatobhayavidhatvamāgameṣveṣāṃ sūcitameva | 
5 	uttaratattvāpekṣayātrāpi kramaḥ |

===============================================
===============================================
p. 24) 
śaktimātraka aunmukhye viṣayānanuṣakte nirvṛtimaye 
icchāpūrvabhāge parāparāvasthārambhadaśāyāṃ tadanurūpaṃ 
rūpaṃ[1 ] bibharti dhyāyināṃ dhyeyam | kadācidicchātaḥ[2 ] 
icchāśaktirūpatvāt nimittāt | athavā icchārūpamāsādya[3 ] tadanurūpaṃ 
pūrvavadrūpaṃ[4 ]	bibharti | kadācitpunaḥ jñānaśaktirūpatvāt 
sadāśivarūpaṃ bibharti | kriyāto jñāne tu prāguktanayenādhikyāt[6 ] | 
aiśvarīṃ tu sthitiṃ kadācitkriyāśakteḥ samābhogāt 
paryantaprāptavistārāt bibharti | kadācit 
parāparā[6 ]vasthāntarabhinnāśeṣavedyavedakarūpabodhātmapramātravasth
ayā mantrādirūpatāṃ bibharti | ekāntabhinnataiva vedyasya viśvasya 
sthūlatvam | pramātṝṇāṃ ca bodhātmatve'pi śivecchāto[7 ] bhedāpatteḥ 
sthūlatvam | ato[8 ] vedanasyāpi sthūlatvam[9 ], idaṃ
______________________________________
1 	rūpamadhiṣṭhātṛsvarūpam | 
2 	icchāta iti nimittapañcamī | 
3 	icchārūpamityatrārthe lyablope pañcamī |
4 	dhyāyināṃ dhyeyamityarthaḥ | 
5 	antaḥkaraṇa iva vedyamiti nayena |
6 	parāparāvasthāyāṃ sadāśiveśvararūpatve'ntarabhedenaiva 
kevalamicchādyanuguṇaviśeṣaviśiṣṭaṃ vedyavedakarūpaṃ bodhātmaiva 
bhāsate, tatraiva sarvasminpramātrunmīlanena mantrādirūpatā, tatrāpi 
cānunmīlitonmīlitanyāyena viśeṣaḥ | nanu ca kimidamatra sthūlavedanaṃ 
nāma, tatrāha ekāntabhinnateti | sā ca pramātrabhiniveśeneti bodhyam |
7 	nanu cāsyā vedyavedakabodhātmakapramātravasthāyā aviśeṣāt 
kathaṃ tatrānekapramātṛtetyāha śivecchāta iti | 
8 	ataḥ - pramāṇaprameyayoradhīnatvāt | 
9 	vidyātvavidyeśānatvamantramantreśvarātmakam |

===============================================
===============================================
p. 25) 
tu vidyātvam | anye caināṃ vidyāṃ bhedollāsāt 
mahāmāyāmicchanti[1 ] | 
kadācidātma[2 ]pracchādanātmakā[3 ]bhedākhyātimayīṃ saṃsārarūpāṃ 
bhrāntiṃ[4 ] krīḍāmeva kathaṃcana tathāsvabhāvatvāt kurvato 
māyāśaktiraparāvasthā bījabhūtā rūpamiti[5 ] coktāni tattvāni 
ādibhūtāni yeṣāṃ ṣaṭtriṃśatastattvānāṃ, tadrūpatāṃ[6 ] sāmānyena 
bibhrat tadviśeṣarūpāṇyapi bibharti tāvatā prasiddhavyavahāraniṣpatteḥ | 
aprasiddhavyavahārāntaramastu[7 ] īśvarasya kāryāṇāmaniyamāt[8 ], 
tadātmatā tu teṣāmapi[9 ] yuktiyuktā na bādhituṃ śakyā | ityetāvat 
pratijānīmahe[10 ] | ṣaṭtriṃśatsaṃkhyā pūryate yāvat[11 ] pārthivaṃ

______________________________________
1 	māyāyāṃ hi bheda ullasito'tra tu tadullāsa eveti | yaduktamāgame

	māyopari mahāmāyā |

iti | tenātra paryāyabheda eva na paramārthabheda iti | 
2 	svātantryaghanasyātmanaḥ prakarṣeṇācchādanaṃ 
taddhānirūpaṇam | 
3 	abhedasyāpyakhyātirātmano'pyācchādanam | 
4 	bhāntim, punaḥpunarlolikayā jananamaraṇasvarūpā natu 
vyatirekeṇābhāsanāt vyatiriktām | 
5 	aparaiva rūpaṃ rūpaprasāraḥ | 
6 	katipayakatipayabhedānugataṃ rūpaṃ tattvam | nanu kimetānyeva 
tattvāni utāparāṇyapi santītyāha tadviśeṣarūpāṇīti | 
7 	nanu yadi anyānyapi santi tatkimiti nopadiṣṭāni ityāha tāvateti | 
aprasiddheti, sāmānyalokāviṣayam |

	parichīnnaprakāśatvaṃ jaḍasya kila lakṣaṇaṃ |
	jaḍādvilakṣaṇo bodho yato na parimīyate ||

iti nītyāparicchinnatvameva, yatpunaḥ ṣaṭtriṃśattattvarūpatāṃ 
bibhradityuktaṃ tanniyamanamavyavasthā mā bhūditi | 
8 	aparichinnaśakteḥ kaḥ kuryācchaktiparicchidam | iti nītyā | 
9 	kāryāṇām | 
10 	pratijñāṃ kurmahe | 
11 	yāvacchabdasyāvadhāraṇāvadhivācakatvāditi bhāvaḥ |

===============================================
===============================================
p. 26) 
tattvam, tadanantaraṃ nopalabhyate'tra tathā | pārthivaṃ tattvaṃ 
sthūlatvāt paryantavarti | anekasahakārisaṃpādyaviśeṣaṃ 
kāraṇātkāryaṃ sthūlaṃ bhavati vyaktataratvāt[1 ] natu sūkṣmam | 
mahattve'pi[2 ] pradhānādeḥ kāraṇasya saukṣmyameva[3 ] | tathā cinmayatvāt 
sarvasya yāvatprakāśānvayaḥ | sattvātprabhṛti jalatattve'pi 
śuklaprakāśavarṇe tāvatkāraṇatā saṃbhāvyā | prārthive'pi tu yāvat 
tadasti citprakāśaikyākhyātimātrāt pṛthak[4 ] prakāśātmatve'pi | taduktam 
jaḍābhāsaṃ[5 ] kārṣṇyāt jaḍo'prakāśa ābhāso[5 ] rūpamasyeti tat | 
ākāśādimahābhūtamayatanmātra[7 ]pañcakavyūha[8 ]nātmatayā 
saṃhatam[9 ], anantaraṃ saṃparkāntarāsaṃbhavādantyakāryam, ata eva 
bahūnāṃ saṃghātādghanaṃ svadeśāntarapratibandhakam 
atyanta[10 ]parasaṃmiśraṇāsahaṃ paripuṣṭadvaitadṛṣṭiparyantaniviṣṭam || 33 
||
______________________________________
1 	pañcatriṃśattattvakāraṇam hi pārthivaṃ tattvaṃ, tathā ca tattatsaha 
kārikāraṇopaskṛtatvātkāraṇādapi kāryasya vyaktataratvātsthūlatvaṃ 
kāryasya kāraṇe'ntarbhāvāt | 
2 	sarvānusyūtatvāt | 
3 	avyaktataratvāt | 
4 	tat pārthivaṃ tattvaṃ nāprakāśaḥ prakāśate iti nyāyena 
prakāśātmatve'pi citprakāśaikyākhyātimātrātpṛthagevāsti | 
5 	pārthivaṃ tattvam | 
6 	jale'pi śuklavarṇābhāsādastyeva prakāśānvayaḥ, pārthive 
kārṣṇyābhāsānnāstītyarthaḥ | 
7 	viśeṣāṇāṃ sāmānyamūlatvātsāmānyākāraṃ 
tanmātrapañcakam | 
8 	vyūhanaṃ viśeṣaracanā | 
9 	saṃhataṃ niviḍaṃ militam | 
śabdasparśarūparasagandhatanmātrebhyo vyūḍhebhyaḥ pārthivaṃ 
tattvamiti | 
10 	jalādiṣu hyetāni sarvāṇyasaṃbhāvyāni | tāni 
hyanyasaṃparkasahanaśaktāni, aghanāni, svadeśāntarāpratibandhakāni 
atyantaparasaṃmiśraṇāsahāni, ata eva na dvaitadṛṣṭiparipoṣakāṇi |

===============================================
===============================================
p. 27) 	
ata[1 ] ūrdhvaṃ yāni bhuvanādīni kāryāṇi, tānyeṣāmeva 
bhūtānāṃ vibhavabhūtāni aparisaṃkhyeyāni sa eva nirmimīta ityāha

tathā nānāśarīrāṇi[2 ] bhuvanāni tathā tathā |
visṛjya rūpaṃ[3 ] gṛhṇāti protkṛṣṭādhamamadhyamam[4 ] || 34 ||

	evaṃ yathā viśvaprapañcatananakṣamaṃ tattvarūpaṃ 
ṣaṭtriṃśatsaṃkhyaṃ kāryaṃ rūpeṇa bibharti, tathā taireva 
tattvairjanakasaṃsāripuruṣarūpeṇa nirvartanīyāni natu sākṣāt 
vidhāturdevādiśarīrāṇi[5 ] kāryāṇi, kevalaṃ pratyabhijñoktanītyā[6 ] 
parasyākiṃcitkaratvāt[7 ] sa eva svakamātāpitṛ -

______________________________________
1 	nanu kimidaṃ ṣaṭtriṃśattattvarūpatāṃ bibhradityucyate 
yāvadanyadapi vibhavātmakaṃ bhuvanajātamastyevetyāśaṅkyāha ata 
ityādi | 
2 	bhogasādhanāni śarīrāṇi | bhuvanāni bhogyāni | 
3 	bhoktāraṃ devatiryaṅmanuṣyarūpam | 
4 	ayamatra tātparyārthaḥ - ādau hyapūrṇammanyatārūpaḥ 
parispando'karmakamabhilāṣamātraṃ bhaviṣyadavacchedayogyateti | tato'pi 
rāgaḥ karmāvacchinno'bhilāṣaḥ | karma tu tatra karmamātraṃ, tato'pi 
karmabhedavicitro buddhidharmo rāga iti | tadidaṃ malopodbalitaṃ karma 
saṃsāravaicitryabhoge nimittamiti tadbhogavāsa 
nānuviddhānāmaṇūnāṃ bhogasādhanārthaṃ śarīrāṇi sa eva sūyata 
ityuktaṃ tathā nānetyādi | śarīrasya bhogasādhanārthaṃ tāni 
tānyanekavidhāni vāsanānusāreṇa bhuvanāni, tadanusāreṇa ca 
bhogabhuktyantaṃ tadrūpatāparigraha ityuktaṃ protkṛṣṭeti | 
5 	parameśvarasya sarvakartuḥ | 
6 	saṃvedanasvātantryasvabhāvaḥ parameśvara eva 
viśvabhāvaśarīraḥ paramārthataḥ sarvajanakaḥ | kathaṃ tarhi 
mātāpitrādestadabhimāna iti cet, idaṃ vaktavyaṃ kiṃ śarīrendriyāṇāṃ 
tatsāmārthyamuta tadvyatiriktasyānyasya kasyacit | śarīrendriyāṇi hi 
jaḍasvarūpatvādbhāvarāśimadhya eva nikṣiptāni kathaṃ 
teṣāmutpattyābhimānaḥ | yā punastadvyatiriktā saṃvinnāma, tasyāśca 
parameśvarasaṃvido'nadhikatvamiti nirṇeṣyāmaḥ | tasmādyadatra kecana 
śaraṇaṃ sāmagrīvādamabhyupāgamanso'pi parameśvarasyaiva 
kartṛtopodbalaka iti 
7 	tattatpramātuḥ kartuśca |

===============================================
===============================================
p. 28) 
bhūtādirūpeṇa devādīn bhuvanāni ca tannivāsarūpāṇi visṛjya, 
protkṛṣṭādideva[1 ]manuṣyatiryagyonirūpaṃ gṛhṇāti || 34 ||

	śarīrabhuvanavāsanā anyonyārūpā gṛhṇāti - ityāha

sthānānurūpato dehāndehākāreṇa bhāvanāḥ |
ādadattena tenaiva rūpeṇa pravibhāvyate || 35 ||

	anyonyānurūpyeṇaivaiṣāṃ devādīnāṃ 
vilakṣaṇavyavahāranirvṛttiḥ | sa ca śarīrādi ādadat tenaiva māyīyenaiva 
rūpeṇa upalakṣyate prasiddhaḥ || 35 ||

	svasvarūpākyāternarakādāvapi sa evāstītyāha

krīḍayā[2 ] duḥkhavedyāni karmakārīṇi tatphaleḥ |
saṃbhatsyamānāni tathā narakārṇavagahvare || 36 ||
nivāsīni śarīrāṇi gṛhṇāti parameśvaraḥ |

	viśvaracanāmayakrīḍāsvabhāvena, duḥkharūpatayā 
vedayiṣyamāṇāni narake, athavā duḥkhaṃ vedayiṣyamāṇaṃ narake yeṣu 
tāni māyātmakaniyatiśaktivaśāt pāpakarmakārīṇi iha śarīrāṇi 
gṛhṇāti, tathā naraka evārṇavaḥ
______________________________________
1	aṣṭavikalpo daivastairyagyonaśca pañcadhā bhavati |
	mānuṣyaścaikavidhaḥ samāsato bhautikaḥ sargaḥ ||

iti tattadavāntarabhede'pi trividhatvameveti bodhyam | 
2 	uktamidaṃ yatkiṃcidetadbhāsate, tatsarvaṃ 
paramādvayanayopadeśena parasvabhāvamayameveti | tatra mā kaścidevaṃ 
niṣiddhācaraṇeṇa svātmānamajñānī narake nimajjayedityataḥ krīḍayeti | 
ajñānī hi caryaikāyattabhogamakṣo'tastadullaṅghanenāvaśyaṃ 
narakapātamarhatīti, tathā paramānandaghano'pi kathaṃ narakādāvāsta 
iti yatkecana bhrāntāstānpratyadvayapratipattidārḍhyārthamāha krīḍayeti |

===============================================
===============================================
p. 29) 
tatkukṣāvagādhabhīṣaṇe nivāsīni santi tatkarmaphalaiḥ 
saṃbandhamāgamiṣyanti | parameśvaro narake'pi sa evāste, natu tadatiriktaḥ 
kaścidastītyaikyameva sthirīkṛtam || 36 ||

	etadeva laukikadṛṣṭāntenāha

yathā nṛpaḥ sārvabhaumaḥ prabhāvāmodabhāvitaḥ || 37 ||
krīḍankaroti pādātadharmāṃstaddharmadharmataḥ |
tathā prabhuḥ pramodātmā krīḍatyevaṃ tathā tathā || 38 ||

	yathaiśvaryacamatkāravāsitaḥ sārvabhaumo rājā nirargalatayā 
krīḍayā tallakṣaṇasvabhāvāpatteḥ padātisaṃbandhiceṣṭitāni ācarati, 
tathā parameśvaraḥ pūrṇatvāt svata 
ānandaghūrṇitaistaistairbhūtabhedātmabhiḥ prakārairevametatsadṛśaṃ 
krīḍati | harṣānusārī spandaḥ krīḍā || 38 ||

	pūrvoktaśaktyāditattvamupasaṃhartumāha

itthaṃ[1 ] śivo bodhamayaḥ sa eva paranirvṛtiḥ[2 ] |
saiva[3 ] conmukhatāṃ yāti secchā[4 ]jñānakriyātmatām || 39 ||
saiva[5 ] śāktaśarīrādinārakāntaṃ[6 ] hi bhūtatā |
prasūyate svacidrūpapramukhaṃ pārthivāntakam || 40 ||
padārthatvena bhagavānsarvatraiva tadātmatā |

	anenoktaprakāreṇa śivo bhagavān bodhamātrarūpaḥ pūrṇo 
nirapekṣaḥ ānandātmā sadaiva | tathā māyāśaktivaśādātmākhyātitaḥ
______________________________________
1 	ātmaiva sarvabhāveṣu iti nayena | 
2 	nirvṛtacidityādinā | 
3 	yadā tu tasyetyādinā | 
4 	tasyecchetyādinā | 
5 	kadācitsthūlavedanāt vidyātvetyādinā | 
6 	krīḍayetyādinā |

===============================================
===============================================
p. 30) 
ānandātirikta iva tattvatāmeti jagannirmāṇecchārūpeṇa sthātum | 
tasyāḥ[1 ] kriyātvāt tatpūrvabhāgātmakonmukhatāṃ yāti | sā ca krameṇa 
icchājñānakriyātmatāṃ yāti | etāvatā nirmātṛtvena 
śāktaśarīraprabhṛtinārakaśarīrāntarūpaṃ prasūyate[2 ] sa eva jāyate sā 
ca bhūtatā bhūtasargaḥ | 
nijacinmātrarūpaśivatattvādipārthivatattvāntaṃ rūpaṃ padārthatvena 
taistairucyamānaṃ bhagavān prasūyate | tataḥ sarvatraiva tadātmatā | 
yuktiśca vakṣyate || 40 ||

	bhūtasarge pramātṛpañcakaṃ nidarśayannāha

svaśivatvamivājānanpaśvātmavyapadeśataḥ || 41 ||
tadrūpatvena[3 ] vā paśyansthitaḥ śānta[4 ] iva kvacit |
kevaleśadṛdhatvena[5 ] kvacitkevalaśaṃbhutā || 42 ||
aprabuddho[6 ] niṣkalaśca kvacitpralayakevalī[7 ] |
ātmabodhī vikalavatkvacidvijñānakevalī || 43 ||

	svaśivatvamajānanniva paśvātmavyapadeśamāsādya sthitaḥ | 
svarūpābhedākhyātireva hi māyāśaktikṛtā 
grāhyagrāhakarūpasaṃsārātmatayā
______________________________________
1 	tasyā icchāyāḥ | 
2 	sa eva tādṛśo jāyate | 
3 	śuddhaśivatvena | 
4 	grāhyagrāhakakṣobharahitaḥ | 
5 	tattannirmāṇacaturastattadupādānanimittakāraṇānyupādāya 
svatantraṃ caturdaśavidhabhūtasṛṣṭikārī kleśakarmavipākāśayaiḥ 
svayamaparāmṛṣṭo'nyāṃśca tatra yojayan svakarmānusāreṇa phaladātā 
puruṣaviśeṣa īśvara iti | 
6 	svarūpabodhena hi paśutvamlāniḥ, tadabhāve 
bhinnagrāhyaśūnyatāyāmapi na pāśacchedaḥ | 
7 	pralayākalaḥ kārmāṇavamaladvayabhājanaṃ, vijñānākalaḥ 
svātantryahānirūpāṇavamalabhājanam | 
8 	svātantryahānyā |

===============================================
===============================================
p. 31) 
avatiṣṭhate | tatra grāhakaḥ paśuḥ puryaṣṭakāvacchinnaṃ caitanyam | 
sa eva parimitatvādaṇuḥ caitanyātmatayā nityo'mūrtaśca[1 ], 
viśvātmatātyāgenājñaḥ, asvātantryāt kriyāguṇarahito'nīśvaraśca, 
vedyapuryaṣṭakātmani bhinna iva rāgitayā bhogopāyavicintako, 
māyā[2 ]kṛtatvāt māyodarāntaḥsthaḥ | svaśivatvājñānaṃ 
śivabhaṭṭārakasyāyuktaṃ nityanirmalasvabhāvatvāt tadvinā[3 ] 
malānāmevānutpattestadadhiṣṭhānātteṣām[4 ] | tatastadajñānabhāgaṇuḥ 
tadaiva māyāśaktivaśāt uttiṣṭhatītyāṇavamāyāmaladvayodbhavaḥ[5 ] | 
kārmamalaśca tatprabhavaḥ[6 ] | svaśivatvamiveti ivagrahaṇaṃ 
vyapadeśagrahaṇaṃ ca ajñānātmakametat na vastutaḥ kaścit 
grāhyagrāhakabheda iti vaktuṃ | etacca īśvarapratyabhijñāyāṃ nipuṇaṃ 
vivecitam | kvacinmahāmāyāparaparyāyavidyāśaktivaśāttadrūpatvena[7 ] 
ātmānaṃ paśyan sarvathā
______________________________________
1 	paśurnāma kila cidacidrūpāvabhāsa eva | acidrūpatvaṃ 
punarmalalakṣaṇam, tadrūpamapyāha ajña ityādi | 
2 	anenāsyā dvirūpatā sādhitā | tathāhi tasya ca sṛjataḥ 
parameśvarecchāmayaṃ, tata eva ca nityaṃ srakṣyamāṇavastugatasya 
rūpasya jaḍatayābhāsayiṣyamāṇatvājjaḍaṃ, 
sakalakāryavyāpārādirūpatvācca vyāpakaṃ māyākhyaṃ 
tattvamupādānakāraṇaṃ, tadavabhāsakāriṇī ca parameśvarasya 
māyāśaktistato'nyaivetyācāryābhinavaguptapādāḥ | 
3 	na ca malasaṃbandhenetyāha, tadvineti | 
4 	parameśecchāmayatvāt | 
5 	taduktamīśvarapratyabhijñāyāṃ

svātantryahānirbhodhasya svātantryasyāpyabodhatā |
dvidhāṇavaṃ malamidaṃ svasvarūpāpahvānitaḥ ||
bhinnavedyaprathātraiva māyākhyaṃ janmabhogadam |
kartaryabodhe kārmaṃ tu māyāśaktyaiva tattrayam ||

iti | 
6 	māyodbhavaḥ | 
7 	śivatvena |

===============================================
===============================================
p. 32) 
viśvātmatāmanugataḥ śānta iva | atrāpi ivaśabdo jñānaviśeṣeṇa 
śāntatā, natu vastutaḥ sārvātmyaviraha iti vaktum | 
uttaratrāpīvaśabdastadarthaṃ yojanīyaḥ | vidyāśaktitāratamyataśca 
bhedāt kvacidvaiśeṣikādimatakevaleśvaramātradṛḍhābhimānena sthitaḥ, 
kvacit kevalaśaṃbhusaṃjñā śivabhedena, 
kvāpyavasthābhedāvasthitavijñānamaya evāmlānapaśubhāvaḥ 
māyākhyamalopasthāpitabhinnagrāhyaśūnyaḥ pralayakevalī bhavati | 
anyatra ātmabodhī natu puryaṣṭakasthaḥ, pralayākalavacca grāhyarahitaḥ, 
kārmamalāsparśī vijñānakevalirūpaḥ || 43 ||

	icchāvaśenaivamavasthānamiti bahutaravādyupetadṛṣṭāntamāha[1 ]

yogināmicchayā yadvannānārūpopapattitā |
nacāsti sādhanaṃ kiṃcinmṛdādīcchāṃ vinā prabhoḥ || 44 ||
tathā bhagavadicchaiva tathātvena prajāyate |

	yoginā[2 ]micchāmātreṇa nānāgṛhādirūpāṇāmupapattitā 
kriyātmatvamāsādyate iti śeṣaḥ |

______________________________________
1 	bahutaravādīti

		na dṛśyate tvatpratibhāsakteḥ
svapne'rthavaicitryanimittamanyat |
taddṛṣṭasāmarthyatayā sadaiṣā
viśvaprapañcaprathanaikahetuḥ ||

iti bhaṭṭadivākaravatsoktanayena yadyapi 
svapnasaṃkalpakāmaśokādiviṣayaparidṛṣṭabhāvābhāsanirmāṇasāmart
hyaṃ saṃvida evānubhūyate, tathāpi ghaṭādeḥ 
prasiddhamṛdādikāraṇaparamparāparākaraṇena tadatrāsatyaṃ ghaṭādīti 
kecana vipratipannāstānprati yogidṛṣṭāntenecchānirmāṇaṃ samarthayati | 
2 	yogī hi purasenādinirmāṇamicchāvaśādeva karotīti siddham | tatra 
hi tadicchayā jhaṭiti saṃghaṭitāḥ paramāṇava upādānamityucyamāne 
yadi prasiddho ghaṭasaṃpādakaḥ 
samastakarmaśikṣādharmādharmadaṇḍādisahakārisahitaḥ 
svopādānocitaḥ kapālādikāraṇakalāpo'bhyupeyate, tatkulālaviśeṣa 
evāyaṃ yogītyāyātam | aho tarhi tasya yogino yogitvamiti tatra 
tadullaṅghanamevetyāha icchāmātreṇopapattitā kriyātmatvamāsādyata iti 
|

===============================================
===============================================
p. 33) 
naca mṛtkāṣṭhādi teṣāṃ takṣādīnāmiva kiṃcitsādhanamasti 
parameśvarecchātiriktam | tadrūpatāpattyā hi te[1 ] nirmimate | tathā 
bhagavadicchāmātrameva viśvarūpatvaṃ saṃpadyate || 44 ||

	dṛṣṭamudāharaṇamāha[2 ]

dṛśyante'tra tadicchāto bhāvā bhītyādiyogataḥ || 45 ||
tatra mithyāsvarūpaṃ cetsthāpyāgre satyatedṛśām |

	kāmaśokabhayādiyogācca te te bhāvāḥ puraḥ[3 ] sphuranto dṛśyante | 
tatra bhagavadicchaiva[4 ] kāraṇaṃ tāvatyaṃśe 
bhāvanāvaśādīśvaratāveśāt | naca tatra caurādayo mithyārūpā 
bhānti - yato'gre satyatvamīdṛśānāmavaśyaṃ sthāpanīyam || 45 ||

	evametadapyagre vakṣyate ityāha

evaṃ sarveṣu bhāveṣu yathā sā śivarūpatā || 46 ||
nīrūpatā nirvṛtirvā śaktitritayayogitā |
sacitvaṃ saṃsthitaṃ nityaṃ kathanīyaṃ tathāgrataḥ || 47 ||

	uktaṃ tāvat

		padārthatvena bhagavān----------------- | (41)
______________________________________
1 	yoginaśca śarīraprāṇādyārūṣitamapi caitanyaṃ 
tāvannairmalyānnirmātṛ svaśarīraprāṇādisahitapramātrantarāpekṣayā 
bāhyatvena tasyārthasya cittattvameva sarvatra nirmātṛ | 
2 	pratyakṣasiddham | 
3 	pratyakṣata evārthakriyākāritvāt | 
4 	bhagadiccheti, cittatvaṃ yataḥ 
svātmarūpamahamityananyāpekṣaprakāśavimarśaṃ tatastasya 
yadābhāsanaṃ, tattāvadupapannaṃ na prayatnasādhyaṃ tadabhedinaśca 
bhāvarāśeḥ prakāśātmatvādupapannamābhāsanamityarthaḥ |

===============================================
===============================================
p. 34) 
ityādinā tattvabhūtamukhena sarvasya śivarūpatvam | idānīṃ yathā 
ghaṭapaṭādiṣvapi bhāveṣu śivatā, tadrūpatvācca[1 ] 
parimitarūpairnīrūpatvaṃ, nirvṛtiḥ, icchādiyogitā, sacittvamajaḍatvaṃ ca 
samyageva sthitamupapannam[3 ], tathāgrato'vaśyaṃ kathanīyam || 47 ||

	evaṃ sthite[4 ] yadbhavati, tadāha

evaṃ sarvapadārthānāṃ samaiva śivatā sthitā |
parāparādibhedo'tra[5 ] śraddadhānairudāhṛtaḥ || 48 ||

	paramaśivātprabhṛti ghaṭādyantāmapi padārthānāṃ 
samaivānyūnā anatiriktā ca śivatā pūrṇacidrūpānatirekānniyatā[6 ] 
sarveṣāṃ tathā sāmarasyāsādanāt kāpi sthitiḥ[7 ] syādityarthaḥ | evaṃ ca 
sarvasya śivarūpasāmarasyāt 
tadakhyātimayaśuddhyaśuddhirūpaparāparādibhedo bhāvānāmuktaḥ | 
tatra śraddhāmātreṇopapattirahitena jantūnāṃ, natu vastūnāṃ 
śuddhiraśuddhirvā kācit || 48 ||

	evaṃ sarveṣāṃ satyatvamāha
______________________________________
1 	tatra sarveṣāṃ bhāvānāṃ tathā śivatā bhavati, yadi 
taddharmayogastatrāpi bhavati, nānyathā, - ityataḥ sarvaṃ tatsamarthakaṃ 
samarthayati tadrūpatvāditi | 
2 	karmāvacchinnā aunmukhyarūpā | 
3 	yuktyānubhūtam | 
4 	sarvapadārthānāṃ sarvaśaktisaṃpūrṇāśivatve sthite | 
5 	nanu yadi saṃpūrṇaiva teṣvapi śivatā, tatkimityāgameṣu 
parāparādibhedo niyamena kathyata ityāśaṅkyāha parāparetyādi | 
6 	sarvasya padārthajātasyāvaśyaṃ bhāvinī | 
7 	nanu ca bhavatu sarvatra pūrṇaśivatvattvopayogastathāpi svātmani 
sthitatvātkaścamatkārātiśaya ityata āha sthitiriti | yogino hidṛśī yadi 
sthitistadā sarvacamatkāra evetyarthaḥ |

===============================================
===============================================
p. 35) 	
evaṃ bhedātmakaṃ nityaṃ śivatattvamanantakam |
tathā tasya vyavasthānānnānārūpe'pi satyatā || 49 ||

uktakrameṇa[1 ] bhedātmakaṃ, natu[2 ]  bhāvabhedapṛthagbhūtam | bhedā 
api tadātmakāḥ[3 ], ata eva tadanantakaṃ bhinnārthasadbhāve sati antaḥ syāt 
tadrūpānākramaṇāt | evaṃ vyavasthānasvabhāvatvāt tasya 
parameśvarasya nānārūpe'pi viśvasmin satyataiveti || 49 ||

	iti śrīśivadṛṣṭau śrīmadutpaladevaprabhupādanirmitāyāṃ vṛttau 
prathamamāhnikam || 1 ||
______________________________________
1 	rūpaprasārarasata ityādinā | 
2 	anena na teṣāṃ svakīyaṃ rūpaṃ kiṃcididiti dyotitam | 
3 	nanu bhedo'pi bhāti, kiṃ cātra śaraṇamityāha tadātmakā iti |


===============================================
===============================================
p. 36) 	

atha

śrīśivadṛṣṭau

dvitīyamāhnikam |

	īśvarādvayavāda[1 ] eva yuktiyukto[2 ], natu śabdaparabrahmādvayavāda 
iti vaktuṃ, vaiyākaraṇopetaśabdādvaitaṃ tāvannirākartumupakramamāṇa 
āha

athāsmākaṃ[3 ] jñānaśaktiryā sadāśivarūpatā |
vaiyākaraṇasādhūnāṃ paśyantī sā parā sthitiḥ || 1 ||

______________________________________
1 	tadevamiyatā sarvaśāsanārthasaṃkṣepārthasūcakena 
pīṭhikābandharūpeṇopodghātapareṇānena prathamāhnikena parameśvara 
eka eva tāvat svarūpaprasāreṇa parāparādirūpatayā bhāsate, tathātve'pi 
na khaṇḍitavyapadeśavyavahāryaḥ | tathāhi - parāvasthāyāṃ 
tāvatpūrṇānandasvabhāva eva, parāparāyāmapi rūpaprasārarasādeva 
na kācana vikalpakalaṅkakalpanā, aparāvasthāyāṃ punaḥ 
prākṛtaprajāyāmapi ca tasya sahajaprakāśabodho'stītyapi samarthitam | 
tadetattridhātvamapyanyavādimate'nupapattyā samarthitamapi śithilitamiva 
bhāti | tasmin hi nirasite sarvamidaṃ meghāvaraṇavigameneva 
svaprakāśabhānukiraṇavṛndamatyantasvacchaṃ bhāsate nānyathā, 
pāṃsupātena hi na maṇermahārghatāpagacchati, paraṃ malino bhāti | tatra 
prādhānyeneha parabrahmādvayavāda eva nirasanīyaḥ, prasaṅgāgatasya ca 
śabdabrahmādvayavādasya nirasanaṃ tāvattaṇḍulaśuddhāviva 
kaṇanirasanamiti tannirasanāyāha na śabdabrahmetyādi | 
2 	anubhavānuvartī sattarkaprakāro yuktiḥ |
3 	atheti svasiddhāntakathanāntaraṃ paraprakriyārambhe |

===============================================
===============================================
p. 37) 
paśyantī yadyapi[1 ] nādarūpatayā viśvamāmṛśantī 
kriyāśaktirūpatayā samanvitā, tathāpi paśyantī iti darśanaprādhānyāt 
upacaritajñānaśaktirūpatve'pyāśrīyamāṇe[2 ] paramaśivarūpatāyā 
atyantadūravartinī natu paryantadaśāsau jñānaśakteḥ sadāśivarūpatvāt 
parāparavyavasthāṃtra | teṣāṃ punaḥ sā parāvasthā matā | 
sadāśivarūpatve[3 ] ca kriyāśaktirapi na parityaktā yaduktaṃ

	jñānakriye sādākhyam

iti | śaktiśaktimatorabhedāt[4 ] jñānaśaktimān sadāśivaḥ, udrikta 
kriyāśaktirīśvara iti | ata[5 ] evecchāśaktimayaḥ śivo 
yāvaccitsvātantryaśaktimān paryante paramaśivaḥ | atrāntare 
caunmukhyanirvṛtyapekṣayādhikatattvasaṃbhavaḥ |

______________________________________

1	jñānaśaktau hīcchāyāṃ yadbījatayāvasthitaṃ tadeva vikasitaṃ, 
tataścātrāmarśāsaṃbhavāt kathaṃ jñānaśaktitvamihāpyuktaṃ 
jñānadarśanayogyatetyatra yogyateti, tataśca kathamuktaṃ jñānaśaktiḥ 
paśyantīti matvāha yadyapīti |
2 	apiśabdo'troparodhenaiva jñānaśaktitvaṃ natu vastuta iti dyotayati |
3 	nanu yadi bhavadbhiḥ paśyantyā nādaśaktirūpatayā 
kriyāśaktirevābhyupagatā yena yadyapītyādyuktaṃ, sūtrakāreṇa kathaṃ 
jñānaśaktiḥ sadāśivarūpateti mahānayaṃ svakaṭakakṣobhaḥ saṃpanna 
ityāśaṅkyāha sadāśivarūpatve ceti, jñānaśaktiyogyatā 
kriyāśaktiprārambhaḥ sadāśivatvamityarthaḥ |
4 	nanu jñānaśaktiḥ sadāśivateti ko'yaṃ nirdeśa ityata āha śaktīti |
5 	prasaṅgāgatamāha ata eveti |

===============================================
===============================================
p. 38) 
tadastu, mā vā bhūt, naitadiha mukhyavṛttyā pratipādyam, ata 
evādhikaśaktipradarśane kṛte'pyuktaṃ ṣaṭtriṃśattattvarūpatāṃ bibhrat 
iti | śivābhedatātparyaṃ[1 ] tu na khaṇḍyata iti niyamaḥ | 
māyottīrṇe'pyadhvani[2 ] vidyonmeṣe'pi kārmamalānullāsāt 
saṃsārāsaṃparke'pi parameśvarabhedākhyāteḥ 
sarvathaivāvicchedādāgamāvagateśvarecchāvaśotthaparāparadaśāvyapa
-deśyoktatattvopagamaḥ[3 ] | vaiyākaraṇasādhūnāmiti 
sādhugrahaṇameṣāṃ[4 ] jāḍyakhyāpanāya | paramapi hi rūpaṃ yadi 
paśyantyāḥ yaduktaṃ

	pratilabdhasamādhānā[5 ] ca |

iti,
	viśuddhā[6 ] ca |

iti,
______________________________________
1 	nanu kiṃ tarhi atra pratipādyaṃ sarvathā hi niḥśeṣataḥ kathite 
prakṛtaṃ sādhyaṃ sidhyatyata āha śivābheda iti, sarvathā hi 
śivābhedatātparyamiha sādhyamiti niyamaḥ | tacca, astu vādhikyaṃ māstu 
vā, na khaṇḍyata ityarthaḥ |
2 	nanu ca sarvatra hi māyāyā uccheda evāṅgīkṛtaḥ, sa ca 
jñānaśaktāvapyasti tato'lamanena jñānaśaktirasmākaṃ teṣāṃ parā 
sthitiriti śaṅkitvāha māyottīrṇa iti |
3 	tena nātra paratattvasthitirityarthaḥ |
4 	yathā laukike'pi atyantamūrkhe'pi sādhurayamiti |
5 	kevalaśabdārtharahitasvarūpasamāhitiḥ |
6 	grāhyagrāhakakallolarahitā |

===============================================
===============================================
p. 39)	
praśāntapratyavabhāsā ca |

iti, anyadvā api ato'dhikataraṃ prakṛṣṭarūpamasyāḥ syāt; tathāpi saro[2 ] 
rasa iti madhyamāyāmunmiṣataḥ kramasya kāraṇabhūtāyāṃ 
tatkramaśaktirastyeva | yaduktaṃ

pratisaṃhṛtakramāpyantaḥ satyapi abhede samāviṣṭakramaśaktiḥ paśyantī 
|

iti | tato na sā pūrṇā[3 ] paryantadaśeti kathaṃ tasyāḥ parasthitirūpatā, 
parabrahmarūpatā, śabdabrahmarūpatā || 1 ||

	tathā[4 ] ca ta evamāhurityāha

ityāhuste paraṃ brahma yadanādi tathākṣayam[4 ] |
tadakṣaraṃ śabdarūpaṃ sā paśyantī parā hi vāk || 2 ||

	yadanādi anantaṃ ca paraṃ brahma cidrūpaṃ tadakṣaraṃ 
nirvikāraṃ śabdarūpam | saiva ca paśyantīsaṃjñā parā vāk | 
vāgrūpatāṃ[8 ] vinā parabrahmākhyaścitprakāśo'pi

______________________________________

1 	galitabāhyavikalpāvabhāsā | 
2 	tathāpīti mūlabhūtatvāttasyā yadi tasyāṃ sūkṣmakramakalanā na 
syāt tarhi saro rasa ityatra kramasmaraṇe nimittābhāvādutkramaṇena 
smaraṇaṃ mantavyaṃ, tatra hi ekasmṛtyupārūḍhānāṃ 
varṇānāmarthāvabodhakatvamuktaṃ, tacca sati kāraṇe tādṛkpratibhāse 
bhavati nānyathetyarthaḥ | 
3 	antaḥsamāviṣṭakramatvāt | 
4 	nanu ca paśyantī tādṛśyastu tasyāḥ kathaṃ tatra vivādaḥ, 
tato'nyāpi kācidastyakramā ityata āha evamiti, paśyantyā eva 
parabrahmaśabdabrahmarūpatetyarthaḥ | 
5 	akṣayamantarahitam | 
6 	akṣaraṃ - kalpanojjhitam | 
7 	sarvataḥ pūrṇatvātsūkṣmā | 
8 	nanu vācaḥ prāṇaspandātmakatvātkathaṃ śabdarūpameva paraṃ 
brahmetyata āha vāgrūpatāmiti |

vāgrūpatā cedutkrāmedavabodhasya śāśvatī |
na prakāśaḥ prakāśeta sā hi pratyavamarśinī ||

iti bhartṛharipādāḥ |

===============================================
===============================================
p. 40) 
na prakāśeta | sā hi pratyavamarśinī | pratyavamarśanameva[1 ] ca 
prakāśanamucyata ityāhuste || 2 ||

	sa eva cātmetyāha

sa[2 ] evātmā sarvadehavyāpakatvena vartate[3 ] |
antaḥpaśyadavasthaiva cidrūpatvamarūpakam[4 ] || 3 ||

	yā antaḥpaśyadavasthā[4 ] bhoktṛtārūpā jñeyarūpaśūnyaṃ 
cidrūpatvaṃ caitanyamātraṃ sa evātmā kathyate, 
sarvadehavyāpakastad[6 ]bhogāyatanāvasthito bhogyaṃ bhuṅkte || 3 ||

	sa eva[7 ] paramātmā sarvajña ityāha

tāvadyāvatparā[8 ] kāṣṭhā yāvatpaśyatyanantakam |
______________________________________
1 	yadyapi paraṃ brahma citprakāśa evābhyupagatastathā cātra kathaṃ 
śabdarūpatā, tathātve hi tatprakāśataiva na kathaṃcana sidhyati iti 
kaivoktirvāgrūpatāṃ vinetyādi | na, cidrūpasya yaccidrūpatvaṃ tadeva 
vāgrūpateti yatastanmatamityāha pratyavamarśanameveti | 
2 	nanvastvetādṛglakṣaṇaṃ śabdabrahmānādyantaṃ pūrṇaṃ, 
tathāpi kasya bandhaḥ kasya mokṣaḥ, tadarthameva vyavahārapravṛttiriti 
tāvadbhoktāraṃ bandhamokṣādhikāriṇamavidyoparāgāt svataḥsvacchaṃ 
samarthayati sa eveti | 
3 	bhogyaṃ prati pravartate | 
4 	jñeyedantāviṣayam | 
5 	bhoktṛrūpatvena tasyāvasthitistenāvasthaiva tāvajjīvatā siddhā | 
6 	tasya bhoktuḥ | 
7 	avasthāyā avasthāturavyatiriktatvādbhogyarūpāvasthānivṛttau 
punarapi kevalamavasthātaivāvaśiṣyata ityāha | 
8 	atra parā kāṣṭhā ityāvṛttipakṣeṇa yojanīyam | tathāca yāvatparā 
kāṣṭhā prāptā, tāvadevānantakaṃ paśyantīmayameva sarvaṃ viśvaṃ 
paśyati | yāvadityavadhāraṇe, tataḥ parā kāṣṭhā paśyantyeva 
bhavatītyarthaḥ |

===============================================
===============================================
p. 41) 	
abhyāsaprakarṣāttathā kāṣṭhā[1 ] prāptā sā paśyantyeva bhavati, 
yathā anantaṃ sarvameva viśvaṃ paśyati yena darśanakriyārtho'syāḥ 
pūryate ||

	tadaivāvidyopaśamāt paramārtho'sāvityāha[2 ]

akṣādivṛttibhirhīnaṃ[3 ] deśakālādiśūnyakam || 4 ||
sarvataḥkramasaṃhāramātramākāravarjitam[4 ] |
brahmatattvaṃ parā kāṣṭhā paramārthastadeva[5 ] saḥ || 5 ||

	tadārthaprakāśanavyāpāra indriyādyālocanādyupāyopayogo nāsti 
deśakāla[6 ]jātyavacchedaśca, ata eva sarvato deśāt kālācca yaḥ 
kramastadupadeśamātraṃ brahmatattvaṃ kramasyaiva[7 ] saṃsārarūpatvāt, 
ataśca sarvagrāhyagrāhakākāravarjitaṃ, tataḥ paratarasyā[8 ]bhāvāt 
parākāṣṭhā, prāptaṃ tat sa eva ca paramārthaḥ paśyantīrūpaḥ || 5 ||

	sa evaca punarevaṃ bhavatītyāha

āste vijñānarūpatve sa śabdo'rthavivakṣayā |
madhyamā kathyate saiva bindunādamarutkramāt || 6 ||
______________________________________
1 	bhogyapravṛttirahitā ca | 
2 	avidyālakṣaṇaṃ tadavasthārūpaṃ bhoktṛtālakṣaṇaṃ 
saṃsāriṇaṃ jīvamupapādya tadanuṣaṅgeṇa ca śuddhamapi 
paramātmalakṣaṇaṃ sarvajñamupapādya paramupeya ityāha 
paramārtho'sāvityādi | 
3 	sarvato'vacchedavirahāt | 
4 	grāhyagrāhakākāreṇa, niyatasvarūpatvasyādinā gṛhītatvāt | 
5 	evakāro bhinnakramaḥ sa ityanantaraṃ yojyaḥ | 
6 	deśakālādayaḥ śūnyāḥ atreti deśakālādiśūnyakaṃ teṣāmapi 
tadanatiriktavṛttikatvādata eva vṛttau deśakālajātyavacchedaścetyuktam | 
7 	krama eva saṃsārastena tadātmatve'pi kramābhāvāttacchūnyatvam 
| 
8 	anyasyādhikasya |

===============================================
===============================================
p. 42) 	
sa eva paśyantīrūpaḥ[1 ] śabdo'rthapratipādanecchārūpayā 
vivakṣayā upalakṣite manovijñānarūpatve[2 ] āste[3 ] | saiva ca madhyamā vāk 
kathyate krameṇa[4 ] bindunādasaṃjñaprāṇāpānavāyūllāsāt 
prāṇāpānāntare nityamekā[5 ] sarvasya tiṣṭhati | iti || 6 ||

	punarapyevamāsta ityāha

saṃprāptā vaktrakuharaṃ kaṇṭhādisthānabhāgaśaḥ[6 ] |
vaikharī kathyate saiva bahirvāsanayā kramāt || 7 ||
ghaṭādirūpairvyāvṛttā gṛhyate cakṣurādinā |

	atrāpi bindunādamarutkramāt sā paśyantī saṃprāptā 
vaktrakuharamiti yojyam | taduktaṃ

	prāṇovarṇānabhivyajya varṇeṣveva pralīyate | vākyapa. 1|116
______________________________________
1 	athedānīmādau pāramārthikaṃ paśyantīsvarūpamuktvā, 
tadanantaraṃ jīvaparamātmaparasthitīrnigamayya, punastatprasarakrameṇa 
vyāvahārikīṃ saṃsārasthitiṃ prāha yenāyaṃ grāhyagrāhakāḍambaro 
vivartamāna āste iti sa evetyāśaṅkāpūrvakam | 
2 	manovijñānarūpatva ityanena paśyantīrūpasya śabdasya 
yaivārthapratipādanecchā vivakṣārūpā, tadeva manovijñānarūpatvaṃ, 
sa eva paśyantyāmabhedasthitau satyāmapi kramollāsaḥ, 
saivāntaḥsaṃjalparūpā madhyameti sūcitam | 
3 	sthitiṃ bhajate | 
4 	tena prāṇāpānavāyūllāsa eva kramābhāsa ityarthaḥ | 
5 	paśyantīrūpā suṣumṇā |
6 	aṣṭau sthānāni varṇānāsuraḥ kaṇṭhaḥ śirastathā |
	jihvāmūlaṃ ca dantāśca nāsikoṣṭhau ca tālu ca ||

===============================================
===============================================
p. 43) 
iti tato vaktrodaraṃ prāptā kaṇṭhādisthānabhāgeṣu 
vibhaktakakārādivarṇarūpā vaikharī varṇyate

sthāneṣu vivṛte vāyau kṛtavarṇaparigrahā |
vaikharī vākprayoktṝṇāṃ prāṇavṛttinibandhanā ||

iti | parato'pi bāhyārthavāsanayā avidyārūpayā krameṇa 
ghaṭapaṭādyākārairvivṛttā saiva vāk cakṣurādīnāṃ 
grāhyabhāvamāpadyate || 7 ||

	tathā te prāhurityāha

yasmāttairucyate sadbhirevaṃ vastupravṛttaye || 8 ||
anādinidhanaṃ brahma śabdatattvaṃ[1 ] yadakṣaram |
______________________________________
1 	śabdopagrāhyatayā śabdopagrāhitayā ca śabdatattvam, tathāhi 
sarvapratyaya upajāyamāno nānullikhitaśabdaka upajāyate, 
tadullekhavirahiṇo'nāsāditaprakāśasvabhāvasya nirviṣayatvāt, 
idamīdṛśamityādiparāmarśaḥ muṣitavapuṣi vedane vedanātmakataiva na 
bhavet, ataḥ śabdonmeṣaprabhāvaprāptaprakāśasvabhāvatvāt 
sarvapratyayānāṃ śabdānuviddhabodhakatvamiti sarvaṃ śabdatattvamiti 
niścayaḥ | tataśca śabdatattvamevārthabhāvena vivartate, tathāhi 
śabdākhyaviśeṣānuvedhavandhyabodhaviśeṣānanubhavāt sarvaṃ 
nirvikalpakaṃ savikalpakaṃ vā jñānaṃ śabdaviśiṣṭamarthaṃ bhāsayati | 
gauḥ śuklo gacchati, - iti jātiguṇakriyāvacchinnaviṣayāvabhāsina pratyaye 
śabdaviśiṣṭa evārthaḥ parisphuratīti | sabdākhyaviśeṣānuraktasya tasya 
viśeṣyasya sva paṃ pṛṣṭaḥ śabdameva śaryati | 
śabdāparityāgalabdhaprakāśasvarūpayaivānubhūtyānubhavāmīti so'pi 
viśeṣyaḥ śabdasvarūpa eveti | tadevaṃ śabda evārthopārūḍhaḥ 
pratibhātīti vyavatiṣṭhate | itthaṃ yadupārūḍhaḥ śabdaḥ prakāśate, tasya 
pṛthak pradarśayitumanubhavituṃ cāśakyatvācchabda eva tathā tathā 
pratibhāti - iti śabdavivarta evāyamartho nānyaḥ kaściditi | ataśca 
śabdabrahmedamekamavidyopādhidarśitavicitrabhedamavidyoparame 
yathāvasthitasvarūpaṃ prakāśata iti sthitam |

===============================================
===============================================
p. 44) 	
vivartate'rthabhāvena[1 ] prakriyā jagato yataḥ || 9 ||
na so'sti pratyayo loke yaḥ śabdānugamādṛte |
śabdabrahmaṇi niṣṇātaḥ paraṃ brahmādhigacchati || 10 ||
avibhāgā[2 ] tu paśyantī sarvataḥ saṃhṛtakramā |
ityādivākyaracanaistairevaṃ pratipāditam || 11 ||

	yasmāttairvaiyākaraṇaiḥ sadbhiḥ sādhubhirmugdhairevamuktarūpaṃ 
pratipāditaṃ paśyantīrūpaṃ śabdatattvamakṣaramanādyantaṃ brahma 
viśvārthabhāvena vivartate tadasatyarūpamātmanyupagacchati[3 ], 
asatyavibhaktānyarūpopagrāhitā vivartastasyāstat vivartate, yato vivartanāt 
prakriyā bhāvabhūtabhuvanādivinyāsavaicitryamiti | tathā na sa 
ghaṭapaṭādipratyayo lokavyavahāre'sti, yo vācakaśabdānugamavarjitaḥ | 
vāgrūpatāṃ vinā na brahmatattvaprakāśo'pi prakāśeta, sā hi 
pratyavamarśinī | iti | tathaivaṃbhūte paśyantīrūpe śabdākhye[4 ] brahmaṇi 
yo niṣṇātastena[5 ] paraṃ brahmādhigataṃ
______________________________________
1 
	sabdabrahmaivedamanādyavidyāvāsanopaplavamānabhedamarthabhā
vena vivartate, natu vācakādapi vibhaktaṃ vācyamapi nāma kiṃcidasti, 
kālpanika eva vācyavācakavibhāgo'yamavidyaiva vidyopāya ityāśrīyate, 
vāgrūpatā tu tattvaṃ sarvatra pratyaye tadanapāyāt |
2	avibhāgā tu paśyantī sarvataḥ saṃhṛtakramā |
	svarūpajyotirevāntaḥ sūkṣmā vāganapāyinī ||
	kevalaṃ buddhyupādānā kramarūpānupātinī |
	prāṇavṛttimatikramya madhyamā vākpravartate ||

iti | 
3 	aṅgīkaroti | 
4 	śabdākhye śabdasvarūpe brahmaṇi 
niṣṇāto'bhyāsaprakarṣātparadhārārūḍhastena paraṃ brahmādhigataṃ 
svato'vagataṃ bhavati, na śabdabrahmaparabrahmaṇorbheda ityarthaḥ | 
yathoktaṃ

	dve brahmaṇī veditavye śabdabrahma paraṃ ca yat |
	śabdabrahmaṇi niṣṇātaḥ paraṃ brahmādhigacchati ||

iti | 
5 	kṛtābhyāsaḥ |

===============================================
===============================================
p. 45) 
bhavatīti | tathā tacca paśyantīrūpaṃ 
grāhyagrāhakavibhāgakramarahitam, avibhāgā tu paśyantī 
deśakālakramasaṃhāravatī ceti ādigrahaṇāt 
prākpradarśitamadhyamāvaikharyā[1 ]divākyairuktamiti || 11 ||

	tadidānīṃ vicāryata ityāha

tadvicārāya[2 ] rādhāntaḥ[3 ] saṃpratyeṣa vidhīyate |

	vaiyākaraṇoktavicārārthaṃ siddhānto vakṣyamāṇo yuktiyuktatvāt[4 ] 
yaḥ, sa pariniṣṭhāṃ[5 ] prāpyate ||

	tathācetyāha

ādau[6 ] tāvadindriyatve sthitā vākkarmasaṃjñite || 12 ||

______________________________________
1 	vikharaḥ śarīrastatra vartamānā |
2 	evaṃ svasiddhāntasthāpanārthaṃ 
śabdādvaitabrahmavādimatamupanyastaṃ, tatra tu prathamameva 
tadanupapattiḥ sūcitā athāsmākam ityādinā | adhunā tattādṛśamapi na 
yuktiyuktamityetadarthamārambhaḥ |
3 	rādhāntaḥ pūrvaprasiddha eva, natu svabuddhikauśalenāpūrvatayā 
kalpita ityarthaḥ | yadi ca sa siddhāntaḥ svayameva, tarhi 
tatrākṣeptavyanirākartavyāyogātkṛtamanenetyata āha vidhīyata iti | 
pūrvasiddha eva vādi vipratiprattyāsiddhakalpaḥ tannirasanena paristhāpyata 
ityarthaḥ |
4 	yuktiyuktatvameva siddhāntatvam | 
5 	pariniṣṭhāṃ paryantataḥ sthitim |
6 	ityamatra saṃbandhaḥ - tasyātmano brahmaṇo vā ātmatātmano 
bhāvaḥ svabhāvaḥ, tathā brahmatā tatsvabhāvo vaktuṃ na śakyā | atra 
heturatisthūlakarmendriyarūpatvāttasyāḥ | tatra yadvācastraividhyaṃ 
tairuktaṃ, tadananumatyaikatvameva vaikharīrūpamāśritya pratyācaṣṭe 
ādau tāvadityādinā | tathāhi ekaiva vaikharī vāk vāgiti loke prasiddhā, 
anyatra hyanyayordvayorapi nirasanamuktam |

===============================================
===============================================
p. 46) 	
tasyātmatā brahmatā vā vaktuṃ śakyā na sādhubhiḥ |

	prathamaṃ tāvadvācoyuktirevaiṣā[1 ] viruddhā | tathāhi vāk sthitā 
atisthūlakarmendriyatve, buddhīndriyasya bodhopayogo'pi bhavet, tasya 
paryantavartina ātmano brahmatattvasya vā saṃbandhī svabhāvo bhavet, 
tasmāt taiḥ pūrvavatsādhubhistadrūpatvaṃ vaktumeva na śakyam || 12 ||

	tasyā[2 ] avidyāyāṃ sthitatvāt pāṇipādādivyāvṛttyā 
paramārthatvaṃ na yujyata ityāha

indriyatve'pi sāmānye pāṇyāderbrahmatā na kim || 13 ||
tatra cetsūkṣmakalanā sarvatra kalanāgrataḥ |

	vācaḥ sūkṣmapaśyantīrūpatayā brahmatā asti, tenaiṣoktā iti cet, 
sā satyarūpatā sarvatra pāṇyādau[4 ] ghaṭādāvapi cāgre kalayiṣyate 13

______________________________________
antaḥ sañjalpo varṇyate madhyamā vāk
seyaṃ buddhyātmā naiṣa vācaḥ prabhedaḥ |
buddhirvācyaṃ vā vācakaṃ vollikhantī
rūpaṃ nātmīyaṃ bodhabhāvaṃ jahāti ||

tathā		paśyantīti tu nirvikalpakamaternāmāntaraṃ kalpitaṃ
		vijñānasya hi na prakāśavapuṣo vāgrūpatā śāśvatī |

iti |

1 	brahmatvanirūpaṇātmikā |
2 	tasyā vācaḥ | ayamatra bhāvaḥ - yadi vācaḥ 
pāṇyādisāmānyatvena vartamānāyā brahmatā, tadā tatra 
kimādhikyenānyatra kathaṃ neti, yadi tadvyāvṛttyā viśeṣarūpatvena, 
tadapi netyāha paramārthatvaṃ na yujyata iti |
3 	tataścātmatā brahmatā vā |
4 	tataścaitaduktaṃ bhavati - kimiti tatraiva brahmatā, na pāṇyādau, 
nāpi ghaṭādau | sāhi satyatā sarvatrāstītyataḥ kimatraiva heturityarthaḥ |

===============================================
===============================================
p. 47) 	
atha[1 ] vāgvyapadeśe'pi dhyānāvasthāyāṃ 
hṛtkaṇṭhatālubhrūmadhyādisthānāntarākramaṇāt tasyā utkarṣo, natu 
pāṇyāderevamastītyāha

antaḥ kramo hṛdādeścetprāṇādeḥ kiṃ na satyatā || 14 ||
sarvasyāntaḥparāmarśapūrṇatāsti pravartane |

	prāṇāpānasamānodānāderapi hṛdādyākramaṇātsatyatā syāt | 
sarvasya cārthasya pravṛttikāle'ntaḥ parāmarśo'sti | nahi 
paśyantyabhimatāvasthāyāṃ śabdasyeva śabdārthasyāpi[2 ] na 
parāmarśaḥ kevalamabhedeneti sarvaṃ tathā syāt || 14 ||

	atha[3 ] vācaḥ siddhipradatvādinotkarṣa ityāha

atropāsanayā siddhirdevatāyogiteti cet || 15 ||
yogaśāstreṣu sarveṣāṃ devatāsiddhiyogitā |

	ye vai vācamupāsate, teṣāṃ tadvidāṃ siddhiruktā, vāgīśvarī 
cādhiṣṭhātṛdevatā tatrāstīti sā satyā, - ityetadapi na, yogaśāstrādiṣu 
adhiṣṭhātṛdevatāḥ, karaṇānāṃ mahābhūtānāṃ ca dhāraṇāvaśāt 
siddhayo'pi | tatastatrāpi prasaṅgaḥ || 15 ||
______________________________________
1 	karmendriyasamānatve'pi cāsyāḥ śaktitvādīdṛktvaṃ, 
pāṇyādestadabhāvānnedṛktvamityāśayenāha |
2 	yathā tatra śabdasya parāmarśo'styeva, na nāstīti, tathā 
śabdārthasyāpyastyevetyarthaḥ |
3 	punarapi karmendriyasāmyatāyāmapi vāca eva 
evaṃvidhatvādutkarṣaḥ, na pāṇyāderiti tathātvamasyāḥ, na 
parasyetyāśaṅkāpūrvakaṃ pratyācaṣṭe |

===============================================
===============================================
p. 48)		
1tenaitanmantavya[2 ]mityāha

tasmāddhiraṇyagarbhādiyogasāṃkhyetihāsatām || 16 ||
vihāya śāstra[3 ]racanā jātucinna virājate |
pāṇyādīndriyavannaitadbrahma vāgindriyaṃ bhavet || 17 ||

	tasmādbrahmādipraṇītayogaśāstrasāṃkhyānāmitihāsarūpaṃ, 
taduktamarthaṃ prapañcayat śāstraṃ[4 ] kāryaṃ, taditihāsātmatāṃ 
vihāya svamanīṣikayā śāstraracanā na śobhate | evaṃ[5 ] ca yathā 
pāṇyādīndriyamanādiśāstrasiddhatvānna brahmarūpeṇa yuktaṃ 
viracyate[6 ], apitu tadanusāreṇaiva, tathā vāgapi[7 ] || 17 ||

	sāṃkhyāderapi[8 ] kathamanāditvamityāha

athocyate prakiryāsau sāṃkhyādiracitā na sā |
tattvonmeṣaprasaraṇe bhavetsaṃbandhabhāginī || 18 ||
______________________________________
1 	satyatāpattiḥ | 
2 	yato bhavanmate tilaśo'pi yuktisādhite na 
kathaṃcanopapattirupalabhyate, 
tasmādbhavadbhiretadasmatkathanamādartavyamityarthaḥ | 
3 	navaprapañcarūpā | 
4 	tena tasyaiva taduktasya vivicya savistaraṃ kathanaṃ śāstramityarthaḥ 
| 
5 	tato'pi kimityāha evaṃ ceti | 
6 	navīnaistayendriyatvena kathitatvāt | 
7 	vāgapi brahmarūpatayā na viracanīyetyarthaḥ | 
8 	nanu cāstu brahmapraṇītatvādvedasya prāmāṇyaṃ, tatra ca 
vāgbrahmetyapi kathitaṃ tataśca kathamatra virodhaḥ, sāṃkhyādeḥ punaḥ 
kapilādipraṇītatvādasmadīyaśāstravadādimattvameva, kathaṃ taduktaṃ 
prāmāṇyaṃ bhajet, tatra hi sarvatra vāca indriyatvameva 
samarthitamityāśaṅkāṃ garbhīkṛtyāha sāṃkhyāderapīti |

===============================================
===============================================
p. 49) 	
vimarśā[1 ]nubhavenaiṣā yathā vāk prathamaṃ śritā |
lakṣyate bodharūpeṇa na tathā caraṇādikam || 19 ||
iti ceccaryatāṃ tāvatpaśyantī yujyate yathā |

	sāṃkhyādisiddhānteṣu racanā vākkarmendriyamiti 
praṇetṛsaṃbandhikalpanāmātrametat, natu 
paramārthasaṃvitparyālocanasparśo'sti | na ca prakriyā 
paramārthavicāreṣu saṃbaddhatāṃ yāti | tathā hi sarve'rthāḥ saṃvidi 
pratiṣṭhāmupayānti, asaṃviditā asanta eva | saṃvicca vimarśaśūnyā 
saṃvideva na bhavati | tataśca samastatattvasārasvarūpo'yaṃ 
vimarśo'nubhūyamāno'bhilāpamaya eveti vācā saha kā spardhā 
pāṇyādīnām | bodhamayo hi arthasattāprārambhaḥ, bodhaśca 
vimarśātmā prathamaṃ vācaivānuviddho, natu pāṇipādādinā iti cet, 
tadevamapi[2 ] bodho vimarśātmā vāṅmaya eveti | āstāmanyadetat[3 ], 
paśyantī tāvat svarūpābhidhānābhyāṃ vicāryatāṃ yathā paśyantī 
bhavati paśyantītvena yuktaivetyarthaḥ || 19 ||

	svarūpamabhidhānaṃ ca tasyāścarcayitumāha

vartamānasamārūḍhā kriyā paśyantyudāhṛtā || 20 ||
dṛśiḥ sakarmako dhātuḥ kiṃ paśyantīti kathyatām |
______________________________________
1 	yadyapi śāstrato gurutaḥ svata ityasti tridhā niyamastathāpi svata 
ityasya tayorupāyabhūtatvāt tatheha tasyaiva pradhānabhūtatvāt tenaiva 
kathanīyamityāha vimarśānubhavetyādi |
2 	nanu tathāpi bodha eva 
saṃvitparamārtho'rthasattāprārambharūpatvādasyālamanena 
vāgātmaneti tatrāha tadevamiti |
3 	anyadaśāntaramityarthaḥ |

===============================================
===============================================
p. 50) 
vartamānakālāruḍhā darśanakriyā hi vāgātmaka[1 ]kartṛniṣṭhā 
paśyantīśabdasyārthaḥ | dṛśiśca dhātuḥ sakarmakaḥ[2 ] sakarmakakriya iti 
dṛśyamatrakarma nirūpaṇīyam || 20 ||

	tadeva[3 ] paryālocayannāha

yadyābhāsānbahir[4 ]bhūtāṃstatsato'pyasato'pi vā || 21 ||
satyatve darśana[5 ]bhraṃśo hyasatye satyatā katham |

	yadyābhāsān ghaṭapaṭādirūpān idantayā paśyati, tat teṣāṃ 
satyāsatyatāvicāre satyatā tāvadasatyavibhaktānyarūpopagrāhitātmakaṃ 
vivartamicchadbhiḥ darśanabhraṃśabhayānna vācyā, asatye punardṛśye 
nāsatyārthadarśitve paśyantyāḥ satyatāyogaḥ || 21 ||

	avidyāvādo'pi na yukta ityāha

gṛhṇātyathāvidyayā vā sāpyasyāḥ kathamāsthitā || 22 ||
satyā hyasāvasatyā vā satyatve darśanakṣatiḥ |
asatyayāpi satyasya saṃbandho'tīva durghaṭaḥ || 23 ||

	anādyavidyāvaśādapi asatyadarśane mithyātvaṃ tāvadasyāḥ 
sthitam, avidyayāpi ca saṃbandho na tasyā ghaṭate, avidyā hi 
avidyātvābhyupagamādevāsatyā, nacāsatyayā saṃbandho 
rūpaśleṣamayo yuktaḥ || 23 ||
______________________________________
1 	kriyāyāḥ kartṛrūḍhitā siddhaivānyathāsvabhāvakathane 
tadvato'nuddeśo doṣāvaha iti samarthayati vāgātmaketi |
2 	tadevamatra kartṛ kriyā karmeti tridhā vastvavasthitamiti |
3 	kiṃ karmeti |
4 	vivartarūpatayā bahiriṣṭān | 
5 	svamatapracyutiḥ |

===============================================
===============================================
p. 51) 
naca paśyantyapyasatyā yuktetyāha

asatyā yadi paśyantī paśyantī brahma citratā |

	paśyantī yadyasatyā, tat paśyantī 
brahmatattvamityāścaryarūpatāsyārthasya ||

	anyaccāha

bahirbhāvānvisṛjyādau paścāt[1 ]paśyati sātha kim || 24 ||
satyā sṛjatyasatyāni vicitramabhidhīyate |

	kiṃ tattvāntarābhāvādviśve bhāvāḥ paśyantyaiva sraṣṭavyāḥ, 
tāṃśca sṛṣṭvā labdhasvarūpān sā paścātpaśyati, etadeva hi yuktam[2 ] | 
tatra sā satyā satī asatyāni rūpāṇi sṛjatītyetat tu asaṃbhavādāścaryaṃ 
satkāryavādopapatteḥ[3 ] kāraṇasya kāryavyatirekeṇāsatyatāprāpteḥ, 
asatyasarge'pyasamañjasakāritvena mālinyaprasaṅgāt || 24 ||

	na ca krīḍārthā vānyathā vā sṛṣṭirityāha

jñātānsṛjatyasau tānvā neti jñāteṣvadarśanam || 25 ||
ajñāteṣu na sṛṣṭiḥ syādiṣṭaṃ krīḍādikaṃ naca |

	sṛṣṭiśca jñātapūrvāṇāmutājñātānām | tatra[4 ] sṛṣṭeḥ 
pūrvamalabdhasvarūpatve kasya darśanam, ato'paridṛṣṭāneva sṛjet, tat 
jñāteṣu sṛṣṭiriti pakṣo nopapannaḥ | athavā ajñāteṣu sṛṣṭiriti na 
bhavatāṃ darśanaṃ nābhyupagama ityarthaḥ | ajñāteṣvapi 
buddhimatāmabuddhipūrvā kathaṃ sṛṣṭiḥ | niṣprayojanā ca kathaṃ syāt 
sṛṣṭiḥ krīḍaiva sraṣṭuḥ sṛṣṭiḥ sṛṣṭisvabhāvatvaṃ veti hi bhavatāṃ 
neṣṭam || 25 ||

______________________________________
1 	paścāt - sṛṣṭisamanantaram | 
2 	kimityanena saṃbaṃdhaḥ |
3 	asataḥ kāraṇatve sarvasmātsarvotpattiprasaṅgaḥ | 
4 	pakṣadvayamadhye |

===============================================
===============================================
p. 52) 
punarvikalpayannāha

tāni dṛṣṭvā[1 ]nusṛjati sṛṣṭvā vānuprapaśyati || 26 ||
paśyantyāḥ[2 ] satyarūpāyāstatsatyatve na darśanam[3 ] |
asatye satyadṛṣṭyaiva paśyantyāṃ malinātmatā || 27 ||
asatyānsatyarūpānvā kathaṃ sṛjati kalpyatām[4 ] |

	tāni tāni vastūni dṛṣṭvā jñātvā vā sṛjati, sṛṣṭvā vā prapaśyati 
ityetadyathāstu[5 ], anuśabdo'tra[6 ] paścādarthaḥ nuśabdo vā vitarke | 
paśyantītvameva na yuktam | tathāhi satyarūpā sā, taddṛśyānāṃ ca 
satyatve na darśanaṃ nābhyupagamo dvaitaprasaṅgāt | atha 
teṣāmasatyatvaṃ, tato yathaiva satyasarge malinatā, tadvadasatyasṛṣṭau 
mukhyaiva bhrāntirūpatā | punarapica asatyānarthān satyān[7 ] vā paśyantī 
krīḍādyabhāve'pi kena prayojanaprakāreṇa sṛjatīti vimṛśyatām || 27 ||
______________________________________
1 	dṛṣṭvā avabuddhya | 
2 	ubhayamapi mithyātvena kathayati |
3 	bhavadabhimataśāsanam | 
4 	samarthyatām |
5 	svarūpeṇa sthīyatām | jñātānsṛjatyasau tānvā iti pūrvameva 
tannirasanaprakārasyoktatvāt |
6 	anuśabdo'treti tāni tānyādau jñātvā svavimarśenākalayyānu 
paścāt sṛjatītyarthaḥ | nanu ca atrāsavaṃ pītvā gāyati ityādau yathādau 
tatpānaṃ, tataśca gānaṃ pūrvakāladyotakatvāt ktvāntatvenaiva pratīyate, 
na tatra paścācchabdādinopayogaḥ, tataśca kimarthamanuśabdaprayoga 
ityāśaṅkyāha nuśabdo vā | vā śabdaḥ pakṣāntare | nuśabdo vitarke, 
ubhayakoṭyavalambī vitarkaḥ |
7 	tataśca na bhrāntirūpatā |

===============================================
===============================================
p. 53) 
asatyasatyasargadarśane prāgukte'pyavidyāparyāptaparyālocanā 
prasaṅgadānāya punarvikalpite prayojanaṃ vinaivāvidyākṛtaḥ sarga[1 ] iti 
paryālocayannāha[2 ]

avidyāsyāḥ svadharmaḥ[3 ] kiṃ paradharmo'thavā bhavet || 28 ||
svadharmatve'syā mālinyaṃ paradharme'pi kasya sā[5 ] |
parasya śāstrā[6 ]niṣṭasya svatantrā vā tathāpi sā || 29 ||
svātantryāddurnivāraiva svataṃtraḥ[7 ] kena vāryate |

	avidyā kiṃ paśyantyāḥ svadharmaḥ, uta paradharmaḥ ? svadharmatve 
tasyā avidyāsvabhāvatve mālinyaṃ syāt, paradharmatve vā kasya 
parasyāsau dharmaḥ | nahya[8 ]dvayavāde brahmaṇaḥ kaścidarthaḥ paro'stīti 
śāstre'bhīṣṭaḥ | athāvidyā svatantraiva, natu kasyaciddharmabhūtā, 
tathāpi sā durucchedaiva svātantryāddhetoḥ syāt | svatantro hi kenānyena 
nivāryate, kena vā pravartyate, tathāhi svatantra eva na syāt | ataḥ pravṛttau 
svatantrā nivṛttiḥ punarasyāḥ parakāryāpi syāt, 
tannivṛttikāraṇābhāvamukhaprekṣipravṛttikatvenāsvātantryāpatteḥ || 29 ||
______________________________________
1 	etadeva hyavidyāyā avidyātvaṃ, yadanapekṣyaiva prayojanaṃ 
sṛṣṭiḥ |
2 	vivecayan |
3 	dharmaḥ svabhāvaḥ, svabhāvaśca svabhavino'vyatiriktaḥ | 
4 	asyāḥ paśyantyāḥ | 
5 	sā avidyā |
6 	pakṣadvayayoranupapattyāha - paraśca tasyā nāma na kaścidityāha 
śāstrāniṣṭasyeti, śāstrāniṣṭasya - śāstre'nabhihitasyetyarthaḥ | 
7 	etadeva hi svatantrasya svātantryaṃ nāma, yadanyenānirākaraṇam |
8 	astu paro nāma , tathāpi kimityata āha nihīti |

===============================================
===============================================
p. 54) 	
avācyatvamavidyāyā[1 ] vimṛśannāha

tatvā[2 ]nyatvairavā[3 ]cyā vā yadyavidyābhidhīyate || 30 ||
paśyantyā lakṣitāsau vā navā yadi na lakṣitā |
paśyantī jāḍyamāyāti[4 ] lakṣitā tarhi lakṣitā || 31 ||

	vastūni hi tattvānyattvanityatvānityatvādibhirvastudharmairvācyāni | 
avastu punaravidyā niḥsvabhāvā kathaṃ svabhāvavattayā vyapadeśārhā 
syāditi cet, tadavastubhūtā sā paśyantyā dṛṣṭā navā | yadi na dṛṣṭā, 
tarhi paśyantī jāḍyamāyāti sarvadarśanābhāvādapaśyantī 
syādityarthaḥ | atha tayā dṛṣṭā, tat dṛṣṭaiva upalakṣitaiva aparavivekenaiva 
pratibhātatvāt tadanusāritayā vācyāpi bhavediti yāvat | tattvānyatvairiti 
bahuvacanaṃ śoṇḍārdharcādinyāyena[5 ] || 31 ||
______________________________________
1 	nanu ata eveyamavidyā sattvāsattvatadanyatvādinānirvacanīyeti 
kathyate | yadyetādṛgvicārayogyā syāt, tadā kenānirvācyatvaṃ 
syādayogyatve tvanirvācyatā siddhetyapi samarthayati |
2 	avidyā hīyamavasturūpā māyā 
mithyāvabhāsasvabhāvābhidhīyate tattvāgrahaṇaṃ yato'vidyā, 
agrahaṇaṃ ca nāma kathaṃ vastudharmairvikalpyeta tadetadāha 
tattvānyatvairiti | atrāśrayagataṃ bahutvamapekṣya bahuvacanaṃ 
tatastattvānyatvābhyāṃ nityatvānityatvavyāpakatvāvyāpakatvaparigraha 
ityarthaḥ |
3 	avasturūpatvāt | 
4 	svabhāvapracyutatvāt |
5 	saptamī śauṇḍaiḥ | ardhacāḥ puṃsi ca | iti pāṇinīye yathā 
bahutvenāśrayagataṃ bahutvaṃ lakṣyate yathā śauṇḍādaya ardharcādaya 
iti ca |

===============================================
===============================================
p. 55) 
avācyatvenāpi avyavahāryatā tasyāḥ syādityāha

avācyatvena bhavatāṃ tasyā rūpaṃ gatam[1 ] |
alakṣitasvarūpāyā avidyātvaṃ kathaṃ sthitam || 32 ||

	alakṣitatve[2 ] sati avācyatvenāpi tadīyaṃ rūpaṃ kutaḥ 
pramāṇādbhavatāmavagataṃ tasyāpyalakṣitatvāt, alakṣitasvarūpatve[3 ] 
cāvācyatvavadavidyātvamapi kathaṃ[4 ] vyavasthāpyeta || 32 ||

	anumānasiddhatāṃ[5 ] kalpayannāha

bhedabuddhya[6 ]numānāccellakṣitā tarhi lakṣitā |
______________________________________
1 	atra gatamityatra budha avagamane iti jñāpakāt sarve gatyarthā 
jñānārthāḥ ityānuśāsikaśāsanena 
jñānārthatayāmatibuddhītyādinā ktapratyaye, bhavatāmiti kartari ṣaṣṭhī 
|
2 	yaddhi bhavadbhirvibhīṣikayāvācyatvamiti tasyā gīyate, tadakṣitatve 
kathaṃ, lakṣita eva tadvyapadeśo'pi yuktaḥ |
3 	nāmasvarūpayordvayoralakṣitve nirāsa ityarthaḥ |
4 	kathaṃ kenānubhavaprakāreṇetyarthaḥ |
5 	nanu kenedamuktaṃ kutaḥ pramāṇāditi, asti hi pratyakṣato 
balavattaramanumānaṃ nāma pramāṇaṃ - tathāhi 
nadīpūrabhedenālakṣitāyā api vṛṣṭeranumānaṃ yathā, tathā 
akrame'khaṇḍitaśabdātmakajyotiḥsvarūpe 
bhāvabhedakramānyathānupapattyā bhavitavyamevānumānenātrāpīti 
samarthayatyanumānāsiddhatāmiti ||
6 	bhedajñanaṃ hi kuto'vidyāṃ vinā saṃbavediti hyavidyā 
saṃbhavatyeva ||

===============================================
===============================================
p. 56) 	
bhāvabhedasiddhyanyathānupapattyā tathātve[1 ]nāvidyā yadi lakṣitā 
anumitetyarthaḥ | evaṃ tarhi lakṣitaiva, tatkimityalakṣitatvamucyate'syā 
avācyatvaṃ vā |

	evamapi[2 ] na siddhetyāha

nacānumānamiṣṭaṃ te'pyavasthetyādidūṣaṇāt || 33 ||

	nacāpi bhavato'numānaṃ samyagjñānamiṣṭam

	avasthādeśakālānāṃ bhedādbhinnāsu śaktiṣu |
	bhāvānāmanumānena prasiddhiratidurlabhā || (vākya pa. 1|32)

iti

	hastasparśādivāndhena viṣame pathi dhāvatā |
	anumānapradhānena vinipāto na durlabhaḥ || (1|42)

iti cānyacca vadataḥ | nahi vastuvyavasthāpane śaktatāyāṃ pratyakṣāt 
nyūnatā tasya syāt, aśaktatāyāṃ tu apramāṇyameva || 33 ||

______________________________________
1 	tatkāraṇatayā | 
2 	evamanumānakalpanāyāmapi | nanu cāstu tasyāḥ 
kāryāvasthāyāṃ lakṣitatva yato bhāvabhedānupapattyaiva tat kalpitaṃ, 
kāraṇāvasthāyāṃ ca tasyāṃ alakṣitatvameveti siddhe'pi tatrālakṣitatve 
pūrvoktameva dūṣaṇaṃ, lakṣitatve'vācyatvahāniriti, 
yatpunaralakṣitalakṣitatvaṃ nāmānumānakalpitaṃ, tatra

arthavattvaṃ na cejjātaṃ mukhyaiyasya prayojanaiḥ |
tasyānuṣaṅgikeṣvāśā kuśakāśāvalambanam ||

iti nayenānumānasyaiva bhavanmate'nupapattitā, yenārdhajaratīyanyāyena 
lakṣitālakṣitatvaṃ siddhyedityāha - evamapīti |

bahukṛtvo'pi vastvātmā tatheti pariniścitaḥ |
deśakālādibhedena dṛśyate punaranyathā ||

tathā

ye tu pratyakṣato viśvaṃ paśyanti hi bhavādṛśāḥ |
kiṃ divyacakṣuṣāṃ teṣāmanumānaprayojanam ||

===============================================
===============================================
p.57) 	
satyā vā syādasatyā vā na madhyāyāḥ[1 ] samanvayaḥ |
vidyā[2 ] na bhavatītyevaṃ tattalyā kācidāpatet || 34 ||
satyaiva yadi vidyānāmabhāvastarhi[3 ] śūnyatā |
śūnyayā bādhyate citraṃ paśyantī darśanātmikā || 35 ||

	satyā sati satye sādhuḥ satī vā syādavidyā, asatyā tadviparītā 
vetyarthaḥ | na madhyāyāḥ saṃbhavaḥ sadasatoḥ 
parasparābhāvarūpatvāt na tṛtīyarāśisaṃbhavo yataḥ | tathāhi 
iyamavidyā vidyā na bhavati, - ityevaṃ vidyāparyudāsena[4 ] 
samastaviśvātmatayā prathamānā na pratiṣedhamātrarūpā, ataśca 
vidyāsadṛśī kācidviśvātmikā syādavidyā satyaiva, ataśca 
nānirvācyatvaṃ, nāpyadvayam | vidyānāṃ samyagjñānānāmabhāvaḥ
______________________________________
1 	madhyāyā iti - sadasadubhayātmikāyāḥ

	asattve ca niṣiddhe'syāḥ sattvameva balādbhavet |
	sadasadvyatirikto hi rāśiratyantadurlabhaḥ ||

iti | 
2 	satyā vāsatyā vā iti pakṣadvayamāśaṅkya nirasyati vidyā 
netyādinā satyatāpakṣaṃ, yadītyādināsatyatāpakṣam |
3 	pratiṣedhapakṣamāśrityāha - tarhīti |
4 	prādhānyaṃ tu vidheryatra pratiṣedhe'pradhānatā |
	paryudāsaḥ sa vijñeyaḥ kriyayā saha yatra nañ ||

iti paryudāsalakṣaṇam | tathācānyatra nañyuktaṃ yat, 
tadanyasmiṃstatsadṛśe saṃghaṭate yathā - abrāhmaṇamānayeti vākye 
brāhmaṇasadṛśastattulyodarapāṇipādanayana evānīyate, nāśvo na vā 
gardabha iti |

===============================================
===============================================
p. 58) 
prasajyapratiṣedho'pi[1 ] yadyavidyā, tat sā śūnyatā nivṛttimātraṃ na 
kiñciditi yāvat | tataśca śūnyayā nīrūpayā paśyantī nāma 
samyagjñānātmakaḥ pakṣo bādhyate iti citram | samyagdarśanabādhenaiva 
dvaitabhrāntiḥ, akiṃcidrūpasya bādhanaśaktyabhāvānna 
saṃbhavatyetadityarthaḥ | paśyantī ca neśvarapratyabhijñoktanyāyena 
śabdanātmikā parameśvaraśaktiriṣyate 
bhavadbhirīśvaro[2 ]pagamaprasaṅgāt, apitu sūkṣmo vācyābhedena sthito 
vācakaḥ śabda ityevaṃ śabdātmāsau || 35 ||

	indriyatvābhāve'pi pāṇyādi[3 ] yathā pārthivatvānna paramārthaḥ 
tathā vāyavī vāgapītyāha

pāṇyā[4 ]deśceddharādyātmā vāco vāyvātmatā na kim |

______________________________________
1 	pratiṣedhamātrapradhānaḥ prasajyapratiṣedhaḥ | tathācoktaṃ

	aprādhānyaṃ vidheryatra pratiṣedhe pradhānatā |
	prasajyapratiṣedho'sau yatrottarapadena nañ ||

iti | tathā - aśrāddhabhojī brāhmaṇaḥ śrāddhe na bhuṅkte ityarthaḥ | 
uktaṃ ca vṛddhaiḥ

	abhāve svalpabhāve ca sādṛśye ca viparyaye |
	kutsāyāmapi nañ jñeyo riṣṭādau ca śubhoktiṣu ||

iti |
2 	bhavatāṃ hi neśvaropagamaḥ avidyāvādakalpanāt |
3 	itthaṃ vāca indriyatvamabhyupagamya paravādimataṃ nirastam | 
athedānīṃ kāraṇānugamatayā tadeva nirasyati pāṇyāderityādinā |
4 	dharāditattvaṃ pāṇyāderātmā svabhāvo na 
brahmatayābhyupagamyate, tathā vāgapīti |

===============================================
===============================================
p. 59) 	
sindhuśabdādivacchabdo na pa[1 ]śyantyādito bhavet || 36 ||

	na śabdamātraṃ paśyantīmadhyamādau syātumutsahate 
samudraghoṣādiriva tathā tatrādarśanāt || 36 ||

	na paśyantyāḥ satyabhūtāyā avidyayā bādhanam[2 ], apitu 
madhyamāyā ityāha

atha[3 ] madhyamayā bāhyā[4 ] bhāvā grāhyā hyavidyayā |
tasyā eva hi saṃyogo buddhyā saṃkalpanātmanā || 37 ||

	madhyamākhyayā vācā bāhyatvena bhedenābhāsyamānā bhāvā 
avidyāvaśāt grāhyāḥ | tasyā eva saṃkalpanātmanā 
arthāvasāyarūpayā[5 ] buddhyā saṃbandho'ntaḥkaraṇe prāṇāpānapathe 
tasyā evāvasthānāt, natu paśyantyāḥ[6 ] || 37 ||
______________________________________
1 	paśyantyādita iti paśyantī ādiḥ pradhānaṃ yasyeti 
sārvavibhaktikastasil | 
2 	avidyākartṛkā bādhā na paśyantīviṣaya ityarthaḥ, tataśca na 
paśyantyāṃ kācit kṣatiḥ |
3 	tadevaṃ paśyantyāṃ na kathaṃcanāpi hyāvidyāyoga iti 
samarthitaṃ dvaitaprathā cābhāsamānā kathaṃ siddhetyarthānurodhena 
yatodvaitaprathā madhyamāyāmevābhāsate, tato'syā eva tadyoge na 
kācanānupapattirnāma, tasyāḥ svarūpajyotīrūpatvādasyāśca 
sphuṭameva saṃjalparūpatvādityāha 
pūrvapakṣamāśaṅkamānatvenāthetyādi | 
4 	bāhyatvena bhāsyamānāḥ | 
5 	paśyantyāṃ hi svarūpajyotīrūpāyāṃ sarvātmanārtho'pi tanmaya 
evetyato madhyamāyāṃ padārthāvasāyarūpatvenāntaḥ 
saṃjalpākāreṇāvaśyamavidyāyoga ityarthaḥ | 
6 	natviti taduttīrṇasvarūpāyāḥ |

===============================================
===============================================
p. 60) 
etadapi[1 ] netyāha

tatrāpi madhyamā kasya kāryaṃ paśyantyavasthayā |
sā janyā[2 ] hetunā kena śabalāṃ janayedasau || 38 ||

	tatrāpi madhyamāyā buddhipade vedyavedakadvaitāvabhāsini 
sthitāyā avidyāyoga ityabhyupagame madhyamā[3 ] vāk kadācidbhāvāt 
kāryabhāvāt

	vāca eva ca pūrvasyāḥ sā kāryā syāt............ |

iti nyāyena anyakāraṇā[4 ]bhāvāt paśyantyava[5 ]sthayaiva sā janyā prāptā[6 ] | 
evaṃ ca sati kena hetunā tāṃ madhyamāṃ śabalāṃ 
bhinnagrāhyācchuritāmasau[7 ] śuddhasvabhāvā[8 ] satī janayet || 38 ||

	na kathaṃcittajjanaṃ[9 ] yuktamityāha
______________________________________
1 	itthaṃ paśyantyasamarthanayā saṃkucitena prativādinā 
madhyamākṛta evāyamavidyāvāda iti gṛhītaṃ, tadasahamāna āha etadapi 
neti |
2 	vyatiriktakāraṇābhāvāt |
3 	atretthaṃ vyāptiḥ - madhyamā vāk kādācitkāvabhāsamayītvāt 
kāryaiva | yatkiṃcitkādācitkāvabhāsamayaṃ nāsti, tatkāryamapi nāsti | 
asti ceyaṃ kādācitkāvabhāsābhāvā paśyantī, na tataḥ kāryarūpeti | 
madhyamā punaḥ kādācitkāvabhāsā, tataśca kāryarūpetyarthaḥ | 
4 	bhavadbhirapi dvaitavādābhyupagamānabhimatatvāt |
5 	natvavidyayā | 
6 	bhavadanabhimatāvapi balādevāyātā |
7 	kṛtoparāgām | 
8 	śuddhasvabhāvavattvamevātrābhede hetuḥ |
9 	itthaṃ tatkāryatā na kathaṃcana madyamāyā yuktā, tatkāryatve 
kāraṇasadṛśaṃ kāryamiti nītyā vilakṣaṇasvabhāvatānupapattiḥ, 
tadakāryatve kāraṇāntaraṃ kathanīyaṃ, naca tadiṣṭaṃ tadabhāvādeva, 
dvaitāpattirhi tathā syāditi |

===============================================
===============================================
p. 61) 	
nahi tasyā[1 ] nimittaṃ vā kāraṇaṃ samavāyi[2 ] vā |
nimittattve[3 ] pṛthaktvaṃ syātsamavāye tadātmatā || 39 ||

	asāvityanuvartate | asau paśyantī tasyā[4 ] nimitta[5 ]mātraṃ kāraṇaṃ 
vijātīyam[6 ], nāpi samavāyikāraṇaṃ sajātīyatayāvibhāgena vā sthitaṃ, 
nimittamātratve dvaitāpattiḥ[7 ], samavāyitve[8 ] tu kṣīrasyeva 
dadhyupādānakāraṇatve sati 
upādānopādeyayorekapravāharūpatvenābhinna[9 ]yogakṣematā prāptā, 
kālabhede'pyanyathā[10 ]tathātvaṃ na syāt | paṭaṃ prati tantūnāmiva vā 
samavāyitve paśyantīmadhyamayostantu[11 ]paṭavadabhinnātmatā 
bhedenāprathanāt || 39 ||

	tataśca doṣamabhidhāya dvaye[12 ] paśyantītvamapyanupapannamityāha
______________________________________
1 	tasyāḥ - madhyamāyāḥ | 
2 	paśyantī | 
3 	tadbādhāmāha - nimitteti | 
4 	tasyāḥ - kāryatvena pūrvaprakrāntāyāḥ | 
5 	yatkāryasiddhau bahūpakārakamasaṃbaddhaṃ ca, tannimittākhyaṃ 
kāraṇaṃ yathā paṭotpattau vemādi | 
6 kāryeṇāsadṛśam | 
7 	kāryakāraṇayoḥ pṛthaksthitatvāt | 
8 	yatkāryotpattau nityameva saṃbaddhaṃ tat samavāyikāraṇaṃ - 
yathā ghaṭotpattau mṛttikā, dhadhni vā kṣīram | 
9 	svarūpeṇa sthitiryogaḥ, arthavattayā sthitiḥ kṣemaḥ | 
10 	dvandvānte śrūyamāṇaḥ śabdaḥ pratyekamabhisaṃbadhyata iti 
śāsanenānyathātvaṃ tathātvaṃ na syāt, kṣīrāddadhno nānyathātvaṃ, 
nāpi tathātvamityarthaḥ | tathā paśyantyā madhyamāyā nānyathātvaṃ, 
nāpi tathātvamityarthaḥ | 
11 	tantupaṭayorubhayorapi kāryotpattāvapi na svarūpānyathābhāvo'tra 
| pūrvatra tu kāryotpattau svarūpānyathābhāvaḥ 
pariṇāmabhāvenāstyevetyanayorviśeṣaḥ | 
12 	dvaye - pūrvokte pakṣadvaye'pi |

===============================================
===============================================
p. 62) 	
tathāpyavidyayā[1 ] yogaḥ paśyantyātmānameva cet |
andhamūkaṃ jagadbāhye sarvameva bhaviṣyati[2 ] || 40 ||
indriyādermanovṛtteḥ[3 ] sarvasyā eva lopitā |

	paśyantyā madhyamayā sahaikayogakṣematvena aikyena vā 
madhyamāyā ivāvidyāyogadoṣaḥ śuddhatāhāneḥ | atha śuddhaiva 
paśyantī yato na bhedenārthān paśyati apitvātmarūpān tato 
nāvidyāyogadoṣastasyā iti | evaṃ sati madhyamāyā api tadabhedāt, 
tathātve bāhye bhinne'rthajāte andhamajñam aśravaṇācca 
uccārādyavyutpatteḥ mūkamapi sarvameva jagat bhaviṣyati[4 ] yadi 
tvanmatamāśrayiṣyati, natu[5 ] idānīmevamastīti 
pratyakṣaviruddhatāmasyopagamamyāha - cakṣurādi[6 ] indriyamādiḥ 
pravartako yasyāstasyā manovṛtteḥ sarvasyāścakṣurādisahitāyā 
bhinnārthaviṣayāyā
______________________________________
1 	tathāpīti, samavāyitva ityarthaḥ | tathāca paśyantyāḥ 
śuddhatāhāniḥ | yadi ca paśyantyāḥ śuddhatvameva, tarhi tenāpi 
prakāreṇa doṣamāha |
2 	bhavanmatāśrayaṇe | 
3 	pratyakṣabādhāmasyārthasyāha - indriyāderiti |
4 	tadevaṃ paśyantīmadhyamobhayamukhyagauṇabhāvena saṃbandho 
yojyaḥ, yadi caikye paśyantīmāhātmyameva posphurīti, 
tarhyavidyākāluṣye bhedaprathāyāmapi sarvatra tajjyotirbhāvāt kathaṃ 
vyavahāropapattiḥ | athāvidyāmāhātmyānna paśyantī 
svarūpamahorūpā varīvarti, kiṃtu madhyamā, tatpaśyantyāḥ 
svarūpapracyuterna tathātvamityubhayathāpi doṣābhyuccayaḥ |
5 	pratyakṣāvabhāse andhamūkabadhiram |
6 	cakṣurādinā dṛṣṭameva hi manasā saṃkalpagocarīkaroti |
7 	kādīni vyañjanāni itivat 
tadguṇasaṃvijñānabahuvrīhyāśrayaṇena cakṣuṣo'pi grahaṇam |

===============================================
===============================================
p. 63) 
vilopitā anupayogitā ca pratyakṣaviruddhāpi bhaviṣyati || 40 ||

	punaranyat[1 ]paryālocayannāha

paśyantī kiṃ śarīre'ntarbahiḥ sarvatra vā sthitā || 41 ||
antaravyāpitā tasyā bāhye kiṃ madhyamādinā[2 ] |

	paśyantī kiṃ śarīre'ntarahantābhūmau, kiṃ vā bahirapīti sarvatra 
sthitā | pūrvasminkalpe[3 ] parimitatvaṃ, dvitīyasmin madhyamāyāṃ 
kakṣyāyāmidantāvedyamayyāmapi vyāptyavasthānāt[4 ] kiṃ 
madhyamāvaikharīrūpavākprabhedena || 41 ||

prasarennādabindvādisāpekṣā cedanīśvarī[5 ] || 42 ||

______________________________________
1 	itthamavidyāvādakathananirāsapūrvaṃ 
madhyamāyāstatkāryatvaṃ nivārya, idānīṃ paśyantīmeva

avibhāgā tu paśyantī sarvataḥ saṃhṛtakramā |
svarūpajyotirevāntaḥsūkṣmā vāganapāyinī ||

iti lakṣaṇe yadetatsvarūpajyotirevānta iti bhāgadvayaṃ, tatra 
doṣodbhāvanāyāvatārayati punaranyadityādinā |
2 	tasyāpi tatsvarūpatvenāpracyuteḥ |
3 	kalpe - prakāre |
4 	anyatrāpyanusaraṇaṃ vyāptiriti |
5 	nanu satyamevaitanmadhyamādiṣvapi paśyantīvyāptirastīti, 
saṃjalpādisāpekṣatvātpaśyantyā api paraṃ madhyamādivyapadeśaḥ, ata 
evāsyāḥ sāpekṣatvāddhetormadhyameti nirdeśaḥ natu svarūpeṇa, 
paśyantyāṃ tu svarūpeṇa sphuṭamastyeveti śaṃkāpūrvaṃ nirasyati 
anīśvarītyādinā |

===============================================
===============================================
p. 64) 	
paśyantī anuvartamānā prāṇāpānarūpabindunādasāpekṣā cet 
sargasaṃhārayoḥ prasaret, tarhi tathāpi na vyāpikā nāpyadvayā syāt | 
etadanīśvaratvam || 42 ||

pratidehaṃ pṛthakkiṃ sā sarvatraikyena vā sthitā |
nānātvaṃ tatpṛthaktvena tadaikyātsama[1 ]śabdatā || 43 ||
śarīraiḥ pravibhāgaścettānyasatyāni te sthitiḥ[2 ] |

	sā ca paśyantī pratidehaṃ pṛthagbhūtā vā syāt sarvadeheṣvekaiva 
vā | pṛthaktve bahvyaḥ paśyantyaḥ syuḥ, tataśca nādvaitam, aikye sati 
sarvadehināmekapaśyantīyogādekatrāapi vaktari 
tatpūrvakaprayatnapreritaprāṇābhihatasthānotthitaḥ śabdaviśeṣo yaḥ, sa 
eva sarveṣvapi tūṣṇīmāsīneṣvapi uccaritaḥ syāt, anyathā 
kvacittādṛśakāryākaraṇāt tasya svabhāvabhedāpatteraikyaṃ na syāt | 
athaikatve'pi śarīropāśrayaḥ pravibhāgaḥ sphaṭika[3 ]syeveti | tanna, 
tānyasatyāni iti tava darśane[4 ] vyavasthā | nacāsatyamakiṃcidrūpaṃ 
kvacidupayogi bhavatīti yāvat || 43 ||

avibhāgetyādikena[5 ] lakṣaṇena sulakṣitā || 44 ||
______________________________________
1 	satyamevaitadaikyameva paramārthataḥ, samaśabdatābhāvaśca 
śarīrabhedeneti bhāvaḥ | 
2 	sthitiḥ - śāstraniyamaḥ | 
3 	yathā sphaṭikaratnaṃ svarūpata ekamapi tattadrāgoparāgeṇa 
bhedenāvabhāsate, tathā paśyantyapītyarthaḥ
4 	vivartate'rthabhāvena prakriyā jagato yataḥ |
iti nayena |
5 	nanu ka evamāha pṛthaktve bahvya iti, aikye vā samaśabdatā 
yato'vibhāgaiva paśyantī, tathā ca kimidaṃ pṛthaktvaṃ nāma, aikyaṃ 
nāma veti, na ko'pi doṣakaṇa iti pūrvapakṣapratyavasthānapūrvamācaṣṭe 
avibhāgetyādi |

===============================================
===============================================
p. 65) 	
paśyantī yadi varṇyeta lakṣaṇaṃ tadvilakṣaṇam |

	paśyantī ca

	avibhāgā tu paśyantī sarvataḥ saṃhṛtakramā ||

ityādinā lakṣaṇena suṣṭhu avyāptyati[1 ]vyāptiparihāreṇa lakṣitā yadi 
ucyeta, tallakṣaṇametadvilakṣaṇa[2 ]matiśobhanamityupahāsaḥ, yato 
vilakṣaṇaṃ lakṣaṇasya yallakṣaṇaṃ tadvigamāt ||

	tadāha

avibhāgā kathaṃ sā syādyataḥ paśyantyasau smṛtā || 45 ||

	yata eva paśyantī asau vibhaktadṛśyārthonmukhī smṛtā, tataḥ 
kathamavibhāgā syāt yato lakṣyalakṣaṇapadayoranyonyavirahaḥ || 45 ||

	tathāhi

yāni[3 ] paśyati kiṃ svākyarūpadikkālabhāgaśaḥ |
______________________________________
1 	lakṣye lakṣaṇaikadeśapatanamavyāptiḥ, alakṣye lakṣaṇapatanamati 
vyāptiḥ | 
2 	vilakṣaṇaṃ viśiṣṭalakṣaṇamupahāsena, tathā paramārthato 
viruddhalakṣaṇaṃ tathā vilakṣaṇaṃ lajjāvahamiti ca ||
3 	yaduktaṃ lakṣyalakṣaṇapadayorvirahaḥ, lakṣyapadaṃ paśyantīṃ, 
lakṣaṇapadamavibhāgetyādi lakṣaṇaṃ hi lakṣyasiddhaye prayujyate 
tadvirahātpratyuta virodhāvahaṃ, tadāha yāni paśyatīti | paśyantī 
sakarmakatvāddhi kiṃcitkarmākṣipatyeva | tacca karmarūpaṃ dṛśyaṃ yadi 
taddṛśyavastusvarūpataddeśatatkālabhāgamavalambate, tarhi tasya 
dṛśyasya samyagjñānarūpatvādbhavadabhyupagatā paśyantī yuktaiva, 
paraṃtu tatra lakṣaṇavigamaḥ tattaddṛśyadeśakālasvarūpatvena 
savibhāgatvānnirvibhāgatā kathaṃ saṃbhavatītyarthaḥ | 
lakṣaṇavyavasthārthaṃ punarāha atatheti, na 
svakasvarūpadeśakālasahitāni vastūni paśyati yena 
nirvibhāgatāpavādaḥ, kiṃtu tattaddeśakālarahitameveti cettarhi 
lakṣaṇāvigame'pi lakṣyasyaivāsaṃbhavādalaṃ tena | tathāhi 
svakarūpadeśakālarahitaṃ hi mithyājñānaṃ, tadupādānātsāpi 
mithyetyarthaḥ |

===============================================
===============================================
p. 66) 	
atathā yadi paśyantī mithyā paśyantyudāhṛtā || 46 ||
yathārūpeṇa[1 ] paśyantī nirvibhāgā kathaṃ bhavet |

	svakena[2 ] svakena rūpadikkālabhāgena kiṃ dṛśyavastūni paśyati 
yāni draṣṭuṃ pravṛttetyadhyāhāraḥ | yuktaṃ[3 ] hyetat, yadi punarastathā 
viparyayeṇa[4 ] paśyantī bhavati, tanmithyā[5 ] ajñānarūpā paśyantī athavā 
mithyā paśyantyudāhṛtā paśyantītyarthaḥ | avibhaktā tu tadā[6 ] syāt 
bhinna[7 ]dṛśyavastvabhāvāt | paśyantītvānurodhāttu yathāsthitarūpeṇa 
svarūpānatikrameṇa vā paśyantī vibhaktadṛśyavastuyuktā nirvibhāgā 
kathaṃ bhavedityuktam | svakameva svākyam[8 ] ||
______________________________________
1 	paśyantīti nirdeśāt | 
2 	tattaddṛśyasya | 
3 	samyagjñānasyaiva yuktatvāt | 
4 	na svakena rūpadeśakālena | 
5 	prathame niyame mithyeti pṛthakpadam, dvitīye samudāyena | tatra 
dvitīyasya paśyantīśabdasyādhyāhāraḥ kartavyaḥ |
5 	tadeti tattaddṛśyānāmasvīyarūpādigrahaṇakāla ityarthaḥ |
7 	paśyantī hi jyotīrūpatvānna mithyājñānapratyavamarśātmiketi |
8 	svākyamityatra svārthe ṣyañpratyayaḥ |

===============================================
===============================================
p. 67) 	
bhaviṣyantaṃ[1 ] vartamānaṃ kathaṃ paśyantyanāgatam || 47 ||
anyadigdeśagenānyadigdeśe satyadarśanam |

	yogyadeśasthavartamānārthānubhavitṛtvena tāvat 
sarvapramātṝṇāṃ svātmanyanubhavaḥ | tatra bhaviṣyantamarthaṃ 
tadanāgatamaprāptameva kathaṃ vartamānaṃ vartamānatve[2 ] paśyantī 
syāt samyagrūpetyarthaḥ | tathā anyayogyadeśasthite'nyayogyadeśasthena 
satyadarśanaṃ samyagdarśanarūpā paśyantītyarthaḥ[3 ] | 
tathānyadigdeśakālagatena jñānenānyadikkālagate sati vidyamāne'rthe 
na darśanam | tataśca kathaṃ vartamānaṃ yogyadeśasthameva paśyantī 
bhaviṣyantamanāgatamasaṃprāptamanyadeśasthitaṃ ca paśyantī syāt | 
sarvadarśinī ceṣyate sā, deśa[4 ]kālāvatra parasparopalakṣaṇe ||
______________________________________
1 	idānīṃ yatpūrvamuktaṃ

	vartamānasamārūḍhā kriyā paśyantyudāhṛtā ||

iti, tat samarthayati | tathā, yaduktaṃ svakarūpādigrahaṇe kathaṃ 
nirvibhāgeti yato bhaviṣyantamevārthaṃ vartamānatvena gṛhṇāti, tataśca 
dṛśyasya svarūpādyuttīrṇatvenaiva bhāsanāttallagnatvācca na 
savibhāgatvaṃ nāpi mithyājñānavattvamiti doṣadvayarahitaṃ 
paśyantīsvarūpaṃ setsyati, alamanena mithyāmithyātvakathaneneti 
yaducyate tadapi nirdalayati bhaviṣyantamityādinā |
2 	aprāptasya vartamānatve darśanaṃ bhrāntirityarthaḥ | 
3 	neti padamatrāpi yojyam |
4 	tena bhaviṣyantaṃ vartamānamityatra kālanirdeśe'pi tathaiva 
deśo'pi bodhyaḥ | anyadigdeśaga ityatra deśanirdeśe ca 
kālanirdeśo'pītyarthaḥ |

===============================================
===============================================
p. 68) 	
atha[1 ] sādhāraṇaṃ jñānaṃ tādṛkkiṃcana[2 ] paśyati || 48 ||
tathāpi[3 ] tadvibhedana bhedatā tadabhedataḥ |
na kiṃcana gṛhītaṃ syāttathānyā saṃhṛtakramā || 49 ||

	deśakālabhinnārthagrāhīṇi bhinnānyeva jñānāni sā paśyantī, 
teṣu[4 ] sādhāraṇamekaṃ tādṛksarvatajjñānaprapañcanavyāpārakṣamaṃ 
kiṃcanāniyataṃ[5 ] paridṛśyamānanīlapītādiniyatajñānottaramasti, 
tatpaśyati sarvaṃ paśyantītyarthaḥ | tathāpi[6 ] 
asādhāraṇanīlādiniyatajñānānāṃ bhedāt tasyāpi bhedatā 
bhidyamānatā syāt, natu sāmānyatā tebhya[7 ]stasyābhedāt | tathāca[8 ] sati na 
kiṃcanānāgatādi
______________________________________
1 	atrāha viśeṣajñānaṃ hīdaṃyadatra 
bhaviṣyadādikālavyapadeśaḥ, paśyantī tu sāmānyarūpā, na tatra 
bhaviṣyadādivyapadeśo'pi saṃbhavatītyakālakalitatvānna 
satyadarśanamajñātaparāśayasyonmattabhāṣaṇamityāśaṅkyāha atha 
sādhāraṇamiti |
2 	atra yattacchabdayoradhyāhāraḥ, yadīdṛśaṃ jñānaṃ tadeva 
paśyatīti |
3 	nīlapītādiviśeṣarahitaṃ niyamarahitaṃ sarvavyāpakaṃ 
jñānamityasminnapi pakṣe doṣodbhāvanaṃ karoti tathāpītyādinā | 
etaddhi satyameva sādhāraṇaṃ jñānamastīti, tathāpi 
dṛśyamatraviśiṣṭamevetyāha tathāpīti |
4 	bhinnajñāneṣu | 
5 	viśiṣṭatvābhāvādvyapadeśānarham |
6 	tathāpīti, bhavatvetatsādhāraṇameva kiṃcana sarvaṃsahaṃ 
vyāpakaṃ ca, atra paśyantīsvarūpanirūpaṇameva sarvathā saṃpādyaṃ, 
tacca karmasāpekṣatvādavaśyaṃ svasiddhaye karma dṛśyarūpamākṣipati, 
tasyāṃ hi viśeṣarūpatvenaiva darśanasaṃbhavātteṣāmityarthaḥ |
7 	tebhyo viśeṣebhyaḥ, tasya sāmānyasya | 
8 	tadabhedata ityarthabhāgaṃ vivṛṇoti tathāceti | ayaṃ bhāvaḥ - 
viśiṣṭajñānodaye'pi yadi sā sādhāraṇī tarhi tadabhedato 
viśiṣṭajñānodaye'pyatītānāgatādiviśeṣābhāvāt, tataśca 
nānāgatāvekṣaṇamiti kimatra dṛśyaṃ nāmeti |

===============================================
===============================================
p. 69) 
gṛhītaṃ syāt, anāgatārthajñānāvibhinnā paśyantī tadānīmeva 
taṃ grahīṣyatīti | athavā[1 ] nīlapītādijñānavat bhedatā asyāḥ 
paśyantyāḥ, tasyā api nīlādikabhaviṣyadvartamānārthaśabalīkṛtatvāt | 
atha tasyā na bhaviṣyadādiśabalatā, apitu bodhamātrarūpatvenāvibheda 
eva, tatastadabhedato na kiṃcana nīlādi tayā gṛhītaṃ, tataḥ kathaṃ[2 ] 
paśyantī syāditi | athānyā lakṣaṇāntarabheditā taiḥ[3 ] paśyantī 
saṃhṛtakrameti || 49 ||

saṃhṛtaḥ[4 ] krama ityasyāṃ saṃhartā[5 ] jāyate paraḥ |
yayā kramaḥ saṃhṛto vā kimātmanyaparatra[6 ] vā || 50 ||
ātmanaḥ sakramatvaṃ syādanyatrāparasaṃgamaḥ |
kiṃ pūrvaṃ sakramābhūtsā rūpadvitvaṃ prasajyate || 51 ||
______________________________________
1 	tathāpi tadvibhedena

ityādi

	na kiṃcana gṛhītaṃ syāt

ityantaṃ dvitīyārthena saṃgamayati athavetyādinā |
2 	karmābhāvādityarthaḥ | 
3 	śabdabrahmavādibhiḥ |
4 	nanu ca paśyantī saṃhṛtakrameti hyasyāḥ kramasaṃhāra eva 
nirvibhāgatve hetuḥ, tataśca keyaṃ kalpanā 
nīlādiviśiṣṭaniyatāsādhāraṇajñānānāṃ bhedāt tasyā api bhedateti 
tannirdalayitumāha | 
5 	tritayādhīnaṃ hi saṃharaṇaṃ kartṛkaraṇādhikaraṇeṣviti tadeva 
krameṇāha saṃharteti | kenetyapekṣayāvaśyaṃ pareṇa bhāvyam |
6 	kasminnityapekṣāyām |

===============================================
===============================================
p. 70) 
saṃhṛtaḥ kramo'syāmiti | evamiti śabdo bhinnakramo yojyaḥ[1 ] | evaṃ 
yadi saptamyarthe paśyantyātmani bahubrīhistadā 
saṃhartānyo'rtho'pekṣaṇīyo'treti vyāhatam[2 ] | athavā tṛtīyārthe[3 ] yayā 
kramaḥ saṃhṛtaḥ paśyantyā sā tathā | evaṃ cādhikaraṇāpekṣāyāṃ 
kimātmani saṃhṛto'thāparatreti vikalpaḥ | tathātmani kramasya saṃharaṇe 
yojane sati tasya sakramatvaṃ syāt | athānyatra, taddvitīyavastusaṃbandhaḥ 
tataśca dvaitāpattiḥ | athātmanyeva pūrvaṃ sakramayā bhūtayā paścāt 
kramaḥ saṃhṛto nivārito natvanyatra dvaitāpatteḥ, tathāpi tasyāḥ 
sakramākramarūpadvitvaprasaṅgaḥ || 51 ||

	avibhāgā kathaṃ syādyataḥ paśyantyasau smṛtā |

	ityatra paśyantītvādeva darśanakriyākaraṇāpekṣayā 
nirvibhāgatvaṃ dūṣitaṃ samarthyamānaṃ pareṇāśaṅkate[4 ]

athātmanā sā svātmānaṃ paśyantī nirvibhāgaśaḥ |
bhāge karaṇarūpatvātpāratantryaṃ jaḍātmatā || 52 ||

	ātmanaivātmānameva ca paśyantī sā sthitā nirvibhāgaśaḥ 
viśiṣṭādatyantapṛthagbhūtādbhāgānniṣkrāntā 
karmakaraṇādiśaktimātreṇa sthitetyarthaḥ | tatrāpi bhāge dvitīye 
kārakaśaktyātmani karaṇādi rūpatvāt tasyā eva pāratantryaṃ jaḍatā ca 
prāpnoti svātantryādeva cidrūpasyeti | etadīśvarapratyabhijñāyāṃ 
parīkṣyam || 52 ||

______________________________________
1 	asyāmityanantaraṃ yojyaḥ | 
2 	svavacanavirodho vyāghātaḥ |
3 	tṛtīyārthe bahuvrīhyāśrayaṇe |
4 	nirvibhāgatvamavibhāgetyādinā dūṣitaṃ paśyantītvameva tat 
yatsvayameva karmakaraṇādirūpatvam iti pareṇa 
samarthyamānamāśaṅkate |

===============================================
===============================================
p. 71) 
para āha

ātmānamātmanā hanti devadatto yathā yathā |
bhaviṣyatyatra tatrāsya svāṅgaireva vibhāgitā || 53 ||
hastādeḥ karaṇatvaṃ hi mastakādeśca karmatā |
kartā manaḥ svāvayavī nāmūrtāyā idaṃ punaḥ || 54 ||

	devadattātmani yathā karmādibhedastathātra syāt, - ityetanna, 
devadattasya mūrtatvena vitatākārasya svāṅgaireva 
bahubhirupagṛhītātmaśabdābhidhāyakairvibhāgaḥ | tathāhi 
hastasyānyasya vāvayavasya śastrādiyujaḥ karaṇatā, mastakasya 
hṛdayādervā hanyamānasya karmatā, kartā manoyuktaḥ sva ātmā sa eva 
hastādisaṃbaddho'vayavītyukto yata eva tāvatyātmabhāvaḥ | 
paśyantyāḥ punaścinmātrarūpatvenāmūrtāyā 
vaitatyābhāvānnāvayavāpekṣo'yaṃ vyavahāraḥ, tatastasyā eva bhāge 
karaṇāditvena jaḍatāpattireva || 54 ||

paśyantya[1 ]dṛṣṭamātmānaṃ dṛṣṭaṃ vā dṛṣṭatā[2 ] katham |
______________________________________
1 	tadevaṃ athātmanā sā svātmānam ityatrātmaneti bhāge 
pāratantryājjaḍatāmupapādya ātmānamiti karmabhāgaṃ vikalpayati | 
ātmānamiti nijameva svarūpaṃ karmarūpaśaktimātreṇa sthitaṃ paśyantī 
kartṛrūpaśaktisthitā paśyati yena darśanakriyārtho'syā ghaṭate | atra 
paśyantyā iti dehalīdīpanyāyenobhayatrāpi yojyam | tatra paśyantyā 
darśanaṃ dṛṣṭatā tatkarmiketyarthaḥ, dvitīye punaḥ paśyantyā darśanaṃ 
paśyantīkartṛkamityarthaḥ |
2 	nijarūpasyaiva karmaśaktirūpatvādadṛṣṭatā 
darśanakriyārāhityamaprakāśatvaṃ kathamityarthaḥ |

===============================================
===============================================
p. 72) 	
paśyantyā darśanaṃ dṛṣṭe[1 ] na ca vā hyupapadyate || 55 ||

	ātmānaṃ ca paśyantī kimadṛṣṭapūrvaṃ paśyati atha dṛṣṭam ? 
taddvayamapi na yuktaṃ yataḥ paśyantyāḥ prakāśarūpāyā 
adṛṣṭatva[2 ]maprakāśatā naiva, dṛṣṭe[3 ] cātmani na punaḥ 
darśanakriyāpravṛttiryuktā[4 ] | na[5 ] ca paśyantyā ātmā pratikṣaṇamanyo 
yena pratikṣaṇameva darśanakriyāyā upayogena vartamānatā syāt, nāpi[6 ] 
tasyā ātmano dikkālāvacchedaḥ || 55 ||

paśyantaṃ[7 ] sā kimātmānaṃ paśyantī jaḍameva vā |
jaḍe jaḍatvamevāsyāḥ paśyato hyanavasthatā || 56 ||

	sā cātmānaṃ prakāśarūpatvāt paśyantyātmakatvācca kiṃ 
paśyantaṃ paśyati utāprakāśarūpaṃ jaḍam ? jaḍe tasmin sāpi jaḍā 
syāt athātmāpi asyāḥ prakāśātmatvāt paśyati, na ca bhinnaṃ paśyati
______________________________________
1 	prakāśite | ca vā śabdāvatrānuktasamuccayārthau |
2 	adṛṣṭa eva hi darśanaṃ yuktaṃ, adṛṣṭatvaṃ ca paśyantyā ayuktaṃ 
paśyantītvāt |
3 	atha dṛṣṭataiva paśyantyuparodhādityāśaṅkyāha dṛṣṭa iti |
4 	anavasthā hi tathā syāt |
5 	ca śabdasucitamanuktasamuccayārthatvaṃ cāha tacca yaduktaṃ 
vartamānasamārūḍhā iti taṃ vartamānabhāgamapi vikalpayati na ceti |
6 	vāśabdasamuccitamāha - nāpīti |
7 	pūrvaśloke dṛṣṭatā darśanakriyāyogyatā, sā ca 
svayamacaitanye'pi saṃbhavati, iha punaścaitanyamevopodbalanārthaṃ 
śaṃkyamānatvena darśayati paśyantaṃ seti, tadetadāha 
prakāśarūpatvātpaśyantyātmatvācceti |

===============================================
===============================================
p. 73) 
apitvātmānameva, tatastasyāpi pūrvavikalpa[1 ]yogādanavasthatā[2 ], 
avasthānasya darśanaviśrānterabhāvāt || 56 ||

kiṃñcit[3 ]paśyati vā sūkṣmaṃ[4 ] tadasmaddarśanānvayaḥ[6 ] |
karmatve pāratantryaṃ syāttasyā eva nijātmani || 57 ||

	yadi vā bhavadbhirnānyanīlapītādi sthūlaṃ vibhaktasvarūpaṃ 
dṛśyaṃ paśyati api tu dṛśyabhuvamanāpannaṃ draṣṭārameva 
kiṃcidavikalpyaṃ sukṣmamapṛthagrūpaṃ paśyati, na ca[6 ] paśyati 
dṛśyārthamayadṛṣṭṭarūpaiva satī prakāśate paśyantī iti kathyate | 
tato'smadīyadarśanānugamaḥ[7 ] syāt paśyantyarthaḥ 
kriyākartṛkarmakālavibhāgātmā tyakto bhavet | vāstave tu 
karmatve'bhyupagamyamāne tadīyasūkṣmadraṣṭṭarūpātmādhikaraṇe 
sati tasminnevaikātmani draṣṭvatvāt svatantre dṛśyatayā pāratantryaṃ 
syādviruddham || 57 ||

sphoṭa[9 ] eva hi paśyantī tadanyā vā dvayaṃ bhavet |
tadanyatve tadaikye vā tadaṅgulyagrarūpayā || 58 ||
______________________________________
1 	dṛṣṭe darśanamiti nyāyena | 
2 	sā ca mūlakṣatikāriṇītyuktameva | 
3 	nanu cātmānaṃ paśyantaṃ sūkṣmaṃ vikalpakalaṅkākaluṣitaṃ 
paśyati yataḥ tatkimiti hyanavasthā, darśanaṃ 
cānujjhitadraṣṭṭabhāvasyaiva tatkriyātmakaṃ tatopi na 
kiṃcanānupapannaṃ nāmeti kiṃ doṣavirbhāvenetyataḥ āha kiṃciditi | 
kiṃciditi idantāvyapadeśānarhatvātsvarūpatvādevāniyatam |
4 	sarvagrāhyagrāhakatāvibhāgarahitam | 
5 	anvayaḥ, abhyupagamaḥ |
6 	nanu ca yataḥ paśyantītyucyate tata eva sakarmakatvādasya sphuṭaṃ 
pūrvavadeva dṛśyatvamāpannaṃ tatkimiti tatra na doṣa ityata āha na 
cetyādi | 
7 	tataścaivaṃ sati na kaścidvirodha ityarthaḥ | 
8 	nacaitadbhavatāmiṣṭamityāha paśyantīti |
9 	sphoṭātmaiva śabdo'rthapratipādakaḥ | tathā coktam :-

===============================================
===============================================
p. 74) 
vākyagatyātra satyatvaṃ labhyate na viśeṣatā |

_________________________________________
eko nityaḥ kramavirahitaḥ kalpitāsatyabhāgo
vākyasphoṭo janayati matiṃ tādṛśi svābhidheye |
varṇāstvete prakṛtilaghavaḥ kalpanaikapratiṣṭhā -
stasminnarthe vidadhati dhiyaṃ netyalaṃ tatkathābhiḥ ||

tathā hītyāhuḥ kuto varṇānāmarthapratyāyakatvam | te hi varṇā 
gakārādayo'rthaṃ pratipādayantaḥ samastā vā vyastāḥ | na tāvat 
vyastāḥ, ekaikavarṇākarṇane sati cārthapratīteranutpādāt | sāmastyaṃ 
punarvarṇānāṃ na saṃbhavatyeva taddhi sattayā syāt, sā cāyuktā | tathā 
hi, varṇaprayoktṛṇāṃ 
prayatnasthānakaraṇakramāparityāgādavaśyaṃbhāvī kramaḥ | krame ca 
sati hyekaikavarṇakāraṇikārthapratītiḥ prāpnoti, sā ca na dṛśyate iti 
vyastasamastavikalpānupapatterna varṇā vācakāḥ | varṇaviṣayā api 
buddhayastathaiva kalpyāḥ, tā api yugapanna saṃbhavanti | krame ca 
satyekaikavarṇabuddherarthasaṃpratyayaḥ prasajyata iti tasmānna varṇā 
vācakāḥ | yadi ca syustadviparītakramaprayuktā api 
tamarthamavagamayeyuḥ | asti ceyaṃ śabdāduccāritāttadarthāvagatiḥ | na 
ceyamakāraṇikaiva bhavitumarhati, tadasyāḥ kāraṇaṃ sphoṭa iti 
sarvathārthapratītilakṣaṇakāryavaśātkalpyamānaṃ tatkāraṇaṃ sphoṭa 
ityucyate | sa ca niravayavo nitya eko niṣkramaka iti | tasmādvarṇābhivyaktaḥ 
sphoṭo'rthe pratipattimādadhāti | bhrāmyati jano 
varṇairiyamarthapratītirutpāditeti | na ca vācyaṃ sphoṭavyaktāvapi te 
vyastasamastavikalpāḥ santīti, na sphoṭavyaktau vikalpāḥ | tathā hi eke 
tāvadācakṣate, prathamavarṇaśravaṇavelāyāṃ sphoṭo'bhivyaktaḥ | na ca 
dvitīyādivarṇavakailyaṃ tadanugaterevātiśayakāraṇāt, yathā 
ratnaparīkṣāyaṃ prathamadarśanaṃ ratnamamalaṃ prakāśamānamapi 
punaḥ punaḥ parīkṣāyāṃ niravadyaṃ ratnatattvaṃ cakāsti | evaṃ 
prathamavarṇaśrutyā vyakte'pi sphoṭe sphuṭatarapratītyai varṇāntarāṇi 
prayokṣyante iti | apare tvāhuḥ dhvanaya eva sphoṭasya vyaṃjakāḥ taiśca 
marudbhiranavayava eṣa 
sphoṭo'bhivyajyamānastālvādisthānakaraṇasaṃyogopādhivaśopaplavama
ana-nānākāragakārādibhāgayogīva pratibhāsate | marutāṃ 
cañcalatvāduccāritapradhvaṃsinaste kālpanikā bhāgā bhāsante | 

===============================================
===============================================
p. 75) 
āptānāptavicāro vā sarvathaiva nivartate || 59 ||

	bhavadbhiḥ sphoṭaḥ paśyantī ca nityatvenābhyupagatau, tataḥ sphoṭa 
eva vā paśyantī syāt śabdamātrabhedāt, tato vānyā, tatra dvaitaṃ syāt | 
anyatvapakṣe aikye vābhyupagate tatpaśyantyāḥ saṃbandhi 
satyārthadarśitvaṃ labhyeta | aṅgulyagre hastiyūthaśatamāste ityanayā 
vākyasphoṭapratītyātra loke na tu paśyantīsaṃjñasatyadarśanarūpatvena 
sarvasya sphoṭasya satyābhimatādvākyāt viśiṣyamāṇatā labhyate | 
anyatvapakṣe tu sphoṭasya satyasyāpi asatyārthatvaṃ na doṣaḥ[1 ], 
paśyantyātmanastu śuddhasaṃvidrūpasya
______________________________________
dṛṣṭaṃ hi nādātmako hi śabdo 
vīṇāveṇumṛdaṅgapaṭahādivyaṃjakabhedena nānātvamupagacchati | 
tasmādvākye padānāmasattvāttadarthe ca padārthānāṃ viravayavau 
vākyavākyārthau iti | bādhakaṃ cātrāvayavakalpanāyāṃ yathā 
vākyasyāvayavāḥ padāni padānāmavayavā varṇā evaṃ 
varṇānāmapyavayavairbhavitavyaṃ, 
tadavayavānāmapyavayavāntarairityānantyāt kā vyavasthā syāt | 
varṇānprāpya tu yadyavayavakalpanāto virantavyaṃ tadvākya eva 
viramyatām | evaṃ pānakādivatpadārthebhyo'nya eva vākyārtharūpaḥ 
sphoṭa iti | yathāhi pānakaṃ phāṇitanārikelamaricādibhyo'rthāntarameva 
yathā ca sindūralākṣāharitālādibhyo'rthāntarameva citramiti siddhametat 
| tatra tayoḥ sphoṭaśabdabrahmaṇorubhayorbhede dvaitāpattiḥ | 
abhedamevamāhuḥ, yathā pade varṇā na santi, vākyeṣu padāni na santi 
tathā mahāvākyeṣvavāntaravākyānyapi na syuḥ, tatopi 
mahāvākyānyapi prakaraṇāpekṣayā na syuḥ, tato'pi prakaraṇānyapi 
śāstrāpekṣayā na syuḥ, tataścaikamevedaṃ 
śāstratattvamavibhāgamadvayamāpatati ityākṣipte tathāhuḥ | satyametat, 
śabdabrahmaivedamadvayamanādyavidyāvāsanopaplavamānabhedamarthab
hedena vivartate | na tu vācakādvibhaktaṃ vācyamapi nāma kiṃcanāsti | 
tasmātkālpanika evāyaṃ vācyavācakavibhāga iti sphoṭavādaḥ | 
tadanupapattiṃ darśayati tadaikye veti |
1 avidyopagamāt |

===============================================
===============================================
p. 76) 
mithyātvaṃ doṣa eva paśyantyaikyena sphoṭasatyārthatvāt | 
āpta[1 ]praṇītānāptapraṇītatvavicāro vā sarvathā tadā nivartate 
sarveṣāmaviśeṣeṇa samyagrūpatvāt, 
pūrvoktapaśyantībahutvavannityasphoṭabahutvaṃ 
tataścādvayahānirityetadapyatra sūcitam || 59 ||

sphoṭasyāsatyarūpairhi padādyairvyaṅgyatā katham |
paśyantyāḥ satyarūpāyā asatyairvyaṅgyatā na ca || 60 ||
tādṛgvyañjanasāpekṣā sā na kiṃcana jāyate |

	sphoṭasya ca kūṭasthanityasya satyasya 
padavarṇadhvanibhirupaplutairakiṃcitsvarūpairaśaktairatyantavijātīyaiḥ 
kathaṃ vyaṅgyatā satyaprakāśanasāmarthye teṣāṃ satyatāpatteḥ | 
paśyantyātmatve'pi ca sphoṭasyāsatyavyañjakatā tathaiva na yuktā, 
asatyenāvidyātmanāvyajyamānalokena rūpamiva svayaṃ 
prakāśanaśaktyā na kiṃcidevāvidyaiva sā syāt tāvatprapañcarūpaiva 
avidyeti kṛtvā[2 ] ||

paśyantī[3 ] vā pramāṇena kenāsau pratipādyate[4 ] || 61 ||
pratyakṣasyāgocaratvādanumānaṃ pradūṣitam |
______________________________________
1 	āptapraṇītatvena hi śabdasya prāmāṇyaṃ sphoṭasya ca 
nityatvenāptapraṇītatvam | ataścānityatvaṃ varṇātmanaḥ śabdasya, 
nāsāvarthapratītiheturato na pramāṇam | yaścārthapratītihetuḥ 
sphoṭātmā śabdastasya nānityatvaṃ, na cāptapraṇītatvamiti sarvathā 
vyavasthāptānāptabhāṣaṇe naśyedeva sphoṭābhyupagame | 
2 	ityanena vicāreṇa | 
3 	pramāṇavyavasthāpitaṃ hi vastvastu, svarūpalaṣaṇābhyāṃ māstu, 
tenaiva pramāṇena tasya dṛḍhaṃ vyavasthāpitatvāditi pramāṇameva 
tāvadvikalpayati paśyanti vetyādinā | 
4 	dṛḍhīkriyate |

===============================================
===============================================
p. 77) 	
bhavadbhireva nāptasyānanubhūtārthavaktṛtā[1 ] || 62 ||

	pramāṇena vā kena paśyantī bhavadbhirvyavasthāpyate | pratyakṣaṃ 
tāvadatra[2 ] cakṣurādimanogocarātikramānnāsti | avasthetyādinā 
bhavadbhireva tasya dūṣaṇāccānumānaṃ na samyagavabodhakam | 
āptasyāpi nānanubhūtārthavaktṛtā, tadapi[3 ] na pramāṇam ||

atha[4 ] svānubhavenaiva paśyantīṃ paśya yuktitaḥ |
evaṃ tarhyaparasyāsau paśyantī karmatāṃ gatā || 63 ||
yo hi paśyati paśyantīṃ sa devaḥ paramo mataḥ |

	atha bhavanto[5 ] māmāhuḥ - svagatenānubhavena pramāṇena 
paśyantīṃ yuktito yogātsamādheravadhānāt paśyeti | evaṃ tarhi aparasya 
svānubhavasaṃjñakasya pramāṇasya paśyantī karmatvaṃ prāptā, 
tataśca sā paramārtha tvenopagatā[6 ] na tathā syāt | yasmāt sa[7 ] eva 
tadānīṃ parākāṣṭhāprāpto devatvena sarvotkarṣeṇa bhavatāṃ mataḥ 
syāt yastāmapi[8 ] sarvadarśinīṃ paśyati, tataśca darśanatyāgaḥ ||
______________________________________
1 	anubhūtamevārthamāptopi vaktītyarthaḥ | 
2 	atra paśyantīviveke |
3 	tadāptavacanamapi |
4 	nanu cānubhavākhyasudṛḍhapramāṇarakṣite vastunyalamanyena 
pratyakṣādinā pramāṇena 
bāhyārthaniṣṭhenāntaḥsvarūpe'nabhijñātavārtāleśenāpi iti 
samarthayati atha svānubhavetyādi |
5 	pūrvapakṣavādino māmuttarapakṣavādinam |
6 	upagatā aṃgīkṛtā tathā paramārthabhūtā | 
7 	sa eva svānubhavaḥ |
8 	sarvotkarṣatāmevāsya darśayati yastāmiti |

===============================================
===============================================
p. 78) 	
pratibhā[1 ] kathitā yā vā sānumānaṃ na tacca te || 64 ||
na cāpi pratipādyasya kādācitkapratīkṣaṇam |

	atha paśyantyāṃ pratibhā pramāṇaṃ[2 ] tatpratibhāprabhāsanaṃ 
nirnimittamasti, kūpe jalamityādivanna pramāṇam | athātma[3 ]sthitireva 
vilakṣaṇā

______________________________________
1 	tatra kecitpratibhāpratyakṣaṃ pramāṇamityāhuḥ | tathā ca

asti cānāgataṃ jñānamasmadāderapi kvacit,
pramāṇaṃ pratibhaṃ hyo me bhrātāganteti dṛśyate ||
nānarthajaṃ na saṃdigdhaṃ na bādhavidhurīkṛtam |
na dṛṣṭakāraṇaṃ ceti pramāṇamidamiṣyatām ||
kvacidbādhakayogaścedastu tasyāpramāṇatā |
yatrāparedyurabhyeti bhrātā tatra kimucyatām ||

	tadetacchithilayitumāha pratibhā kathitā yā vā iti | atra vāśabdo'sya 
sphuṭaṃ pratyakṣānubhavāgrāhyatāṃ dyotayati | tathā cānarthajamidaṃ 
jñānaṃ bhrātustajjanakasya tadānīmasattvāt | athocyate bhāvitayainaṃ 
gṛhṇāti | tatra bhāvitayā grahaṇaṃ hyaghaṭamānaṃ bhāvitvaṃ nāma 
prāgabhāvaḥ, abhāvasya ca bhāvena kaḥ saṃbandha iti | yadi manyase asti 
kūpe jalamiti pratibhā, tathā ca nānāgatānarthajatvaśaṃkā tataśca 
pramāṇamevetyapi nirasyati nirnimittamiti | tacca saṃśayātmakatvādasya 
yadyucyate sopi tadā nānubhūyate | yathā kimidaṃ rajatamutārajatamiti | api 
tu rajatamiti pratītiḥ | nahi saṃśayānāḥ pravartante laukikāḥ, kiṃ tu 
niścinvanta eva viṣayamiti kimanubhūyamāna evāropyate saṃśayaḥ, 
ekataragrāhyapi cāyaṃ pratyayaḥ 
tanniścayopāyavirahātsaṃśayakoṭipatita eva bhavatīti nirnimittameva |
2 	yadi hi pramāṇatayāsau gṛhyate kathaṃ kvacidvisaṃvadet | 
apramāṇatayā tu gṛhyamāṇaḥ pumāṃsaṃ pravartayet |
3 	pratyakṣatāyāṃ bādhamuktvānumānavādi samarthayati atheti |

===============================================
===============================================
p. 79) 
mamaivaṃ śaṃsatīti pratibhā, tadātmasthiterviśiṣṭāyāḥ 
sādhyā[1 ]vyabhicāraniścayenārthāntarāvagame'numānataiva, tacca 
bhavatāmaniṣṭam, avyabhicārāniścaye tvanavagamakatvaṃ, 
yuktivaśāccānubhavaḥ kadācid[2 ]bhāvī pratibhā vā bhavet, paśyantīṃ[3 ] 
paśyetyāptena pratipādyamānasya na tu sadā, tataśca tasyā[4 ] vicchinnaṃ 
darśanaṃ syāt, na sadā prakāśamānatā, nacaitat tatkālapratīkṣaṇaṃ 
matam ||

svātmanātmānamatha cetpaśyantī sā bhaviṣyati || 65 ||
tadānīṃ[5 ] pratipādyasya kimāyātaṃ svavīkṣaṇāt[6 ] |
vaktavyameva[7 ] tasyāpi paśyantīṃ paśya yā svayam || 66 ||
______________________________________
1 	ayaṃ bhāvaḥ | yathā hi parvatādau 
dhūmadarśanāddhūmāvyabhicārādagnyarthāntaraniścayaḥ hradādau 
vyabhicāradarśanāt nārthāvagamaḥ, tathā vilakṣaṇayātmasthityā 
paśyantyarthasādhyāvyabhicāra iti pratibhānumānapakṣe kaiścinnikṣiptā 
|
2 	kādācitko'nubhavaḥ pratibhetyanya ityarthaḥ |
3 	paśyantī hi bhavadbhiḥ sadā prakāśamānatāsvabhāvābhyupagateti 
virodhaḥ | 
4 	tasyāḥ paśyantyāḥ |
5 	nanu nāsmābhiḥ kādācitkenānubhavena pratipādyā paśyantī 
abhyupagatā, yena kādācitkatvātpaśyantyā 
vicchinnadarśane'nityatvādidoṣaprasaṅgaḥ | api tu svātmanā 
prakāśamānenānubhavitṛtvenānubhavaviṣayameva prakāśamānaṃ 
paśyantī paśyati | evaṃ ca satataṃ prakāśamānataivetyapi nirākaroti 
tadānīmityadinā | tathā svātmanātmānameva sā pratyavamṛśati paratu 
paśyantīvyapadeśastūpadeśyajanāpekṣayaiva na svataḥ 
karmavyapadeśo'treti ca samarthayati |
6 	tasyāḥ svayaṃ prathanāt |
7 	upadeśo hyavaśyavaktavyatvādvidhilakṣaṇaḥ, sa 
cājñātajñāpanalakṣaṇaḥ | svayameva 
jñāte'lamanyopadeśakathāvarṇanayā |

===============================================
===============================================
p. 80) 	
ātmānameva jānāti tathāpyasyāsti karmatā |

	nānubhavādinā paśyantīdarśanamapi tu sā svātmanā[1 ] na 
vyatiriktenānubhavena svamātmānaṃ paśyantī bhaviṣyatīti yadi mataṃ, 
tadevaṃ sati pratipādyasya bhavadbhirupadeṣṭṭabhiḥ kimapūrvaṃ kāryaṃ 
svayameva tasyāḥ prathanāt | evaṃ tu avaśyavaktavyaṃ bhavadbhiḥ 
pratipādakaiḥ[2 ] sadbhiḥ pratipādyasya[3 ] paśyantīmadṛṣṭa[4 ]pūrvāṃ tvaṃ 
paśya yā svayamevātmānaṃ paśyati | tathāpi cāsyāḥ[5 ] 
pratipādyasaṃbandhyanubhavaṃ prati pūrvavat karmatāstyeva[6 ], 
pratipādyena[7 ] parimitatvāt parābhimatāyāḥ paśyantyāśrcyutatvāt, 
parimitenaiva dvaitadaśocitenānubhavena sā dṛśyā syāt, na tu tadā 
pratipādyapratipādakapaśyantīnāmaikadhyaṃ yena karmatāpattīrna bhavet 
| evaṃ ca karmatāpattau tasyāḥ svayaṃ prakāśatākṣatiriti punarapi 
tatprakāśakameva pradhānaṃ bhavet | avyatirikto'pi[8 ] prakāśastasyā 
ātmānamātmanā paśyantīṃ paśyeti vivarta[9 ]bhūmyāliṅganāt 
aśuddhatāpannaḥ | asyāstīti paśyantīsvarūpasya ||
______________________________________
1 	yaduktaṃ atha svānubhavenaiva paśyantīṃ paśya yuktitaḥ ityasyai 
ṣo'bhiprāyo yadīṣṭaḥ | 
2 	anyopadapeśakaiḥ | 
3 	upadeśyasya | 
4 	upadeśo hi na dṛṣṭe pravartate | 
5 	paśyantyāḥ | 
6 	tvaṃ paśyantīṃ paśya svānubhavena tāṃ lakṣayasveti sphuṭameva 
paśyantyāḥ karmatvamāyātam |
7 	nanu paśyantyāḥ svayamātmadarśanarūpāyā na kathaṃcana 
krarmatāṇusaṃskāraleśamapyaspṛśantyāḥ kathaṃ pūrvavatkarmeti | tatra 
hi pārataṃtryaṃ karmatā'tra tu svantraivetyata āha pratipādyenetyādi |
8 	atha prakārāntareṇāpi | atha svānubhavenaiva paśyantīṃ paśyeti 
yunakti avyatirikta ityādinā | 
9 	tvaṃ tasyā ātmānamātmanā paśyeti tathā ca na karmatā nāpi 
copadeśānarthakyamityetadapi samarthayati vivartabhūmyāliṅganāt 
ityādinā |

===============================================
===============================================
p. 81) 	
asatyaḥ[1 ] pratipādyo'sminnasatyaḥ pratipādakaḥ || 67 ||
asatyasyopadeśatvamasatyena parīkṣyate |

	paśyantyatiriktaḥ[2 ] sarva eva pratipādyādiprapañco'smin 
darśane'satyaḥ[3 ], tat kutaḥ paśyantyāḥ siddhiḥ kasya vā kena vā 
pramāṇena ||

yena sā vā pramāṇena sthāpyate tasya satyatā || 68 ||
tatsatyatve[4 ] dvisatyatvamasatyatve na kiṃcana |

	yadi vā yena pramāṇena sā vyavasthāpyate tasya satyatā iṣṭā, tat 
dvayoḥ paśyantītatpramāṇayoḥ satyatā prāptā[5 ], pramāṇasyāsatyatve na 
kiṃcana sthitaṃ syāt ||

sādhuśabdasamuccārātkasya svargādiyogitā || 69 ||
paśyantyāścedavidyātvaṃ tadbhogaunmukhyayogataḥ |
madhyamāderjaḍāyāḥ kiṃ bhogena śabalātmanā || 70 ||
______________________________________
1 	nanu ca yaḥ pratipādyaḥ so'pi paśyantī, yo'pi pratipādakaḥ 
so'pyasatyaḥ paśyantyeva, yo'pyupadeśaḥ so'pyasatyaḥ paśyantyeva, 
yo'pi tatsvarūpe parīkṣakaḥ so'pyasatyaḥ paśyantyeveti kimatra parasya 
kathanīyamiti cet, etadeva punarapi samarthanārthaṃ kathanīyamasatyameva hi 
sarvaṃ tarhyetatsaṃpannamityalaṃ bhavadvākpralāpenetyarthaḥ |
2 	viśeṣapratiṣedhe sāmānyābhyanujñānamiti nayenāha 
paśyantyatirikta iti |
3 	paśyantīvicāre | 
4 	tasya pramāṇasya |
5 	tadapyaniṣṭhameva |

===============================================
===============================================
p. 82) 	
tasmādasādhuḥ sādhuḥ syācchabdavidyāphalapradaḥ |
evaṃ vyākaraṇasyāpi samuccheda upaiti te || 71 ||
______________________________________
	vaiyākaraṇaiḥ sādhuśabdaprayogaḥ svargāpavargaphala uktaḥ | ekaḥ 
śabdaḥ śāstrapūrvaṃ prayuktaḥ svarge loke kāmadhugbhavati iti | tathā

sādhvī[1 ] vāgbhūyasī yeṣu puruṣeṣu vyavasthitā |
adhikaṃ vartate teṣu puṇyarūpaṃ prajāpateḥ ||
prājāpatyaṃ mahattejastanmātraireva[2 ] saṃvṛtam |
śarīrabhede[3 ] viduṣāṃ svāṃ yonimupadhāvati ||

iti | tatphalaṃ svargākhyaṃ tāvatkasya syāt yaḥ śabdaprayogasya karteti 
tatphalārthitayā paśyantyāḥ kartṛtve svargabhogaunmukhyāt 
avidyāsaṃparkeṇāśuddhatā syāt | 
madhyamāvaikharīdaśāyāmiṣṭāniṣṭopalambhabhājiprāptiparihāraunmu
khyena pravṛttiḥ | tanna, pāramārthikapramātṛniṣṭhā hi viṣayavyavasthitiḥ, 
tanmadhyamādeḥ savibhāgatvena dvaitāvasthāne sati 
avidyāśabalarūpatayā jaḍatvānna paramārthapadapratiṣṭhena 
kiṃcidbhogena, bhoga evāsau na bhavedityarthaḥ | tasmātsādhuśabdaḥ 
prayuktaḥ śabdavidyāphalasya bhogāderdātā, pratyuta paśyantyā 
aśuddhyāpādanenāsādhuraśubhaḥ syāt | evaṃ 
cāśubhakāritvādyathāvarṇitaphalaṃ vyākaraṇamapi tvadīyaṃ 
samucchinnaṃ heyameva syāt || 71 ||

vaiyākaraṇatāṃ tyaktvā vijñānānve[4 ]ṣaṇena kim |

______________________________________
1 	sādhvī vyākaraṇavyutpattisaṃskārasahitā |
2 	taireva kevalaṃ saṃvṛtaṃ gopitam |
3 	maraṇakṣaṇe |
4 	samyagjñānagaveṣaṇayā |

===============================================
===============================================
p. 83) 	
bhavatāma[1 ]prastutena na kevala[2 ]mihoditam || 72 ||
vijñānābhāsanaṃ yāvat[3 ]samīkṣāyāmudāhṛtam |

	arthapratītihetusādhu[4 ]śabdānuśāsanavyāpārameva 
vaiyākaraṇatvaṃ[5 ] tyaktvā mokṣaprayojanaiḥ 
śāstrairyatsamyagjñānamanusaraṇīyaṃ tadanveṣaṇena
______________________________________
1 	prastāvānarheṇa |
2 	nanu sādhuśabdānuśāsanatvameva pradhānaṃ prayojanaṃ 
vyākaraṇasya vyavasthāpitaṃ prasaṅgāgataṃ tatra vijñānābhāsanaṃ 
vyavasthāpitamiti kātra hāniriti samarthayati na kevalamityādinā |
3 	anena teṣāmatra siddhāntapratītirastīti dhvanitam |
4 	idānīṃ yaduktaṃ tairalamanenāgraheṇa, evaṃ vyākaraṇasyāpi 
samuccheda upaiti ta ityevaṃ rūpaṇena | yato'tra sādhubhirbhāṣitavyaṃ 
nāsādhubhiḥ iti na brāhmaṇena naiva mlecchitavai mleccho ha vā eṣa 
yadapaśabdaḥ iti śrutiśca tathā āhitāgnirapaśabdaṃ prayujya 
prāyaścittīyāṃ sārasvatīmiṣṭiṃ nirvapet | iti ca tathālamanyena 
prayojanena sakalapuruṣārthasādhanopadeśanidhervedasya 
vyākaraṇamarthabodhakatvātpradhānamaṅgamiti tasmātsiddhametat | 
tasmādvyākaraṇābhiyogasubhagaprauḍhoktibhiḥ paṇḍitairakleśena 
vicitravaidikapadavyutpattirāsādyate | anyairapyupabṛṃhite 
dṛḍhataramaṅgairniruktādibhirvede svārthadhiyaṃ vitanvati kutaḥ 
prāmāṇyabhaṅgo bhavet iti tadeva viṣayabhedotthāpanapūrvaṃ 
satyamityanumatyāṅgīkaroti sādhuśabdānuśāsanetyādi |
5 	yato vibhajya ākriyante śabdarūpāṇi yena 
tadvyākaraṇamityanvarthai tasya nāma | tadvidanti adhīyante vā 
vaiyākaraṇāste, teṣāṃ bhāvastvapratyayenoktaḥ, sa ca bhāvapratyayo 
dharmāntarapratikṣepaka iti vaiyākaraṇatāmiti bhāvapratyayena dhvanitaḥ |

===============================================
===============================================
p. 84) 
bhavatāṃ karaṇīyatvenāprastutena[1 ] na kiṃcit, na kevalaṃ cātraiva 
paśyantyabhidhānena samyagjñānābhāsa eva ukto 
yāvacchabdadhātusamīkṣāyāmapi vidvadbhartṛhariṇā

dikkālādilakṣaṇena vyāpakatvaṃ vihanyate |
avaśyaṃ vyāpako yo hi sarvadikṣu sa vartate ||
dikkālādya[2 ]navacchinnānantacinmātramūrtaye |
svānubhūtyekamānāya namaḥ śāntāya tejase ||

iti lakṣaṇena[3 ] digdeśakālairavacchedo viśiṣyamāṇatā niṣiddhā | 
taccāyuktaṃ, parimitadeśakālādarthāttasyāvacchedāt, anyathā[4 ] 
sarvadikkālādiviśeṣaṇabhāve
______________________________________
1 	aprastuteneti prastāvasadṛśaṃ hi vākyaṃ śobhāvahamiti | tacca 
nopapannaṃ, yadvyākaraṇaṃ sādhuśabdānuśāsanalakṣaṇaṃ taddhi 
mokṣaṃ prati pratyuta bādhakameva | tathā hi mokṣo hi sarvathā vicchedaḥ | 
yatpunaḥ sādhubhirbhāṣitavyaṃ nāsādhubhiḥ iti proktaṃ, tatra 
ko'sādhuḥ sādhurveti prakṛtāntarāyakāritvānna kiṃcittena 
phalamityarthaḥ |
2 	atra hi tatrabhavadbhartṛharervyāpakatvameva mukhyavṛttyā 
kathanīyam | tathā hi digdeśakālairyato'paricchinno'parimitastato'nanto 
maryādārahitaḥ vyāpaka ityarthaḥ | tathā kālaparicchedarahitatvādananto 
vināśarahito nitya ityarthaḥ | atra hetugarbhaṃ viśeṣaṇaṃ 
cinmātramūrtaya iti, tadeva vyāpakatvaṃ pramāṇādivyāpāranirasanena 
samarthayati svānubhūtītyādinā, tejasa iti prakāśarūpatvāt | śāntāyeti 
vikalpottīrṇatvāt | tadetadābhāsarūpatayā na samyagrūpamiti kathayati 
dikkāleti |
3 	asādhāraṇasvarūpakathanaṃ lakṣaṇam |
4 	ayaṃ bhāvaḥ - yadi bhavadbhiratra dikkālākāraviśeṣaṇatvena tasya 
viśeṣyasya tadabhāvasādhanatvamiṣṭaṃ, na tairayaṃ viśeṣyo 
bhavatītyevaṃ prakāraṃ tarhi parimitādeva tatsiddhati | naca tadiṣṭam, atha 
kimiti parimitādevetyucyate | kimiti na sarvasmādityuktau 
bādhamāhānyathetyādi |

===============================================
===============================================
p. 85) 
vyāpakatvādi na syāt | vyāpako[1 ] hi bhavet sarvadikṣu avaśyaṃ 
vartamānaḥ sarvakālāvacchinnaśca[2 ] nityaḥ | vyāpakatvamupalakṣaṇaṃ[3 ] 
nirdiṣṭam ||

	atha dikkālaviśeṣāvacchedābhāvo mataḥ, tattathaiva[4 ] vaktavyaṃ na 
sāmānyena naca tadapi yuktamityāha

svānubhūtir[5 ]vartamānakālenāsya vibhāvyate || 73 ||
evaṃ kālānavacchedaḥ kathamasyodito hi taiḥ[6 ] |

	yasmin hi kālabhāge sthitaḥ sāṃsārikaḥ pramātā tenaiva 
vartamānakālena bhaviṣyadādinā tadā tasyāvasthānāt 
svānubhavaviṣayatāsyopalakṣyate, tatkathaṃ 
kālaviśeṣeṇāpyanavacchedaḥ ||

______________________________________
1 	yadi hi bhavatāṃ sarvasmādviśeṣyamāṇatvamiṣṭaṃ 
syāttatkimarthaṃ dikkālādiviśeṣaṇatvaṃ niṣiddham | anayā hi 
bhavaduktyā te'pi kiṃcitsvarūpakā ityuktaṃ saṃbhavatyevetyāha 
vyāpako hītyādi |
2 	nanu ca yathā bhartṛhariśloke'nanta itiśabdena vyāpakatvaṃ 
nityatvaṃ coktaṃ tathaivātrāpi samarthakavākye kathanīyamiti kathamuktam
avaśyaṃ vyāpako yo hi sarvadikṣu sa vartate | iti |
3 	atra hi digvyāpakatvamevoktaṃ 
bhavedityāśaṃkāgarbhīkāreṇāhopalakṣaṇaṃ nirdiṣṭam | tadāha 
sarvakālāvacchinnaśca nitya iti |
4 	tattathā vyāpakatvanityatve siddhe | tathaiva viśeṣatayaiva |
5 	naca bhavadbhiretādṛgevāneneṣṭaṃ yena dikkālaviśeṣāvaccheda 
eveti kathayati svānubhūtiriti |
5 	yadi hi sarvakālāvacchinnatvenaiva bhavatāṃ kālānavaccheda iṣṭaḥ 
syāttatsvānubhūtīti vartamānakālānubhavaviṣayatā kathamasyocyeta 
tataśca naitadbhavatāmiṣṭamiti siddham |

===============================================
===============================================
p. 86) 	
anantasyānu[1 ]bhūtiḥ kā paricchedaṃ vinātmanaḥ || 74 ||
anante'vagamaḥ kutra[2 ] tejastve śāntatā katham |
asarvagapramāṇaṃ hi mūrtirno[3 ] lakṣyate citaḥ || 75 ||

	dhātuṣaṭkopagamādbhedavāde[4 ] 
deśakālayogo'vaśyaṃbhāvītyanantatvaṃ deśakālaparyavasānamucyeta, 
ataścā[5 ]paryavasitadeśakālasya sānubhūtirna tayoḥ saṃbandho yukta 
ityarthaḥ | tathā[6 ] hi ātmanaḥ svarūpasya paricchedamiyattāṃ[7 ] vinā anante 
vastuni kutrāṃśe'vagamo'stu bhāgānāmaparyavasānāt | 
anantatāpratītistu 
paridṛṣṭatāvatpadārthaniṣedhapuraḥsaratvenāgrāhyadyantakoṭidīrghavastu
-mātrāvasāyinī sphurati, na tvanantena 
rūpeṇāparicchinnenāvabhāsanasaṃbhavaḥ |
______________________________________
1 	nanu 	niścayenānyasiddhāntaṃ yo na vetti budho'budhaḥ |
		svayaṃ sa saṃśayāno'nyaṃ kathaṃ khaṇḍeta svalpadhīḥ ||

iti nayenāniścitaparāśayena kathaṃ grāhyate | tathā hi 
dikkālānavacchedenānantatvaṃ deśakālaviprakṛṣṭatvena 
deśakālāparyavasānamucyate | tathā ca deśakālasaṃnikṛṣṭaṃ vastu 
avyāpakamanityaṃ cocyate, deśakālaviprakṛṣṭaṃ tu vyāpakamiti 
nityamitikathyate tataśca kā hānirityata āha anantasyānubhṛtiḥ keti |
2 	anantāya tejase iti yaduktaṃ tadapi na yuktamityata āha |
3 	cinmātramūrtaya iti etadapi mūrtibhāgaṃ vidalayati |
4 	naiyāyikādimate |
5 	yadi bhavadbhiranantatvamucyata iti śeṣaḥ |
6 	yukta ityartha ityantaṃ yugapadeva deśakālāparyavasānatvena 
sphuṭamevānantyamiti nirasyati |
7 	deśena kālen ca | 
8 	kuta iti samarthayati |

===============================================
===============================================
p. 87) 
parisamāptarūpaniścayo hi pratītiḥ | tejorūpatā cet, 
nirābhāsatvābhāvāt kathaṃ śāntatā | tatkeyamuktiḥ śāntāya tejase iti | 
upacāre ca kiṃ prayojanam asarvagatadravyaparimāṇaṃ mūrtiḥ 
kāṭhinyaṃ vā na cit bhavati, tatkathaṃ cinmūrtaya iti || 75 ||

atraiva śabdanityatvavādino rūḍhatāṃ gatāḥ |
anādinātha tenaiva śabdatattvena tulyatā || 76 ||

	anye vaiyākaraṇā eva sphoṭādanyadeva śabdātmānaṃ 
nityamicchanti, tatraiva rūḍhāḥ | atha tatrāpi[1 ] teṣāṃ 
paśyantīrūpeṇānādinidhanātmanā śabdatattvena tulyā 
pramāṇābhāvādidūṣaṇatā sphoṭātmanā[2 ] vā || 76 ||
	tadāha

āptānāptabhāṣitatve viśeṣo nāsti śabdagaḥ |
nityatve śabdatattvasya vyaṅgyatvaṃ dhvanibhirna ca || 77 ||
vyomavaccenna tulyatvaṃ sadā vyomnyanumeyatā |

	anāptabhāṣitasyāpi nityatvāviśeṣāt tulyapramāṇatā[3 ] syāt | na[4 ] ca 
nityasya dhvanibhiḥ kadācidvyaṅgyatvaṃ yuktaṃ nityamekarūpatvena 
vyaktāvyaktatāyogāt | atha yathā nityamekamapi cākāśaṃ 
dhvanibhirvyajyate
______________________________________
1 	nityaśabdatattve | teṣāṃ nityaśabdātmatattvavādinām |
2 	tulyeti saṃbandhaḥ | tattulyatvamevāha āpteti |
3 	tathā cāvyavasthā na ceṣṭeti bhāvaḥ |
4 	nanu ca nityatve'pi śabdatattvasyāptānāptabhāṣitavyavasthā 
siddhyatyeva, nityatve'pi dhvanibhireva tasya 
vyaṅgyatvādāptadhvanivyaṃgyatve satyatā, 
anāptadhvanivyaṃgyatve'satyateti | tathā ca na kaściddoṣa ityata āha na 
cetyādi |

===============================================
===============================================
p. 88) 
ghaṭākāśādi vā ghaṭādibhiḥ tathā śabdo'pīti | 
tannatulyatvamatra[1 ], yataḥ sadā vyomni śabdaguṇādinānumeyatā na tu 
pratyakṣākhyā vyaktiḥ |

bhavatpakṣe[2 ] na kiṃ nyāya eṣa āyāti cecchive || 78 ||
tathā rūpānurūpatvātprasūteḥ śiva[3 ]rūpataḥ |
satyatvācca na tulya[4 ]tvamato'smātpraviramyatām[5 ] || 79 ||

	śivādvaitapakṣe'pi bhavataḥ śabda iva śive'pi 
satyatvādidūṣaṇanyāyaḥ kiṃ nāpatatīti cet | tanna, jagadapi tataḥ 
śivarūpāt śivarūpānurūpyeṇa tathā sarvaśaktiyogāt yadā prasūtaṃ 
tadā śivarūpameva, ata
______________________________________
1 	tanneti na śabdaḥ kākākṣivadyojyaḥ | tanneti 
bhavadvacanamayuktamityarthaḥ | na hi tulyamatreti yojyam |
2 	nanu ca acintyāḥ khalu ye bhāvā na tāṃstarkeṣu yojayet 
ityāptoktirevaitādṛgviṣaye'numantavyāko'tra nirbandho yadyābhāsān 
ityādi | tathā cāptoktatvānmaunamevātra śaraṇam | nahi acintye'pi 
tarkodyuktasya kadācidapi satyārthapariniṣṭhitiḥ syāt | atha cettarka eva 
śaraṇaṃ, tarhi kimiti bhavadbhirvayameva pratyākṣiptāḥ | bhavatāmapyatra 
kāyuktirityāśaṃkāpūrvaṃ svamatotkarṣaṃ prathayati bhavatpakṣa 
ityādinā | nakiṃśabdaḥ śiraścālane, na kimāyāti āyātyevetyarthaḥ | iti 
śabdasyādhyāhāro'tra kartavyaḥ |
3 	rūpaprasārarasato garhitatvamayuktimat iti prathamāhnika 
evoktatvādityarthaḥ |
4 	bhavanmatena |
5 	bhavadbhiratra dūṣaṇāropaṇādinetyarthaḥ | atha 
vāsmātpraviramyatāmiti lyablopapaṃcamyā vyākhyeyam | 
asmādenamāviśya svayameva bhavadbhiḥ prakarṣeṇa sukhena sthīyatāṃ, 
svamataṃ tyaktvaitameva matamāśrayadhvamityarthaḥ |

===============================================
===============================================
p. 89) 
eva ca satyarūpam, tathā ca vakṣyate vistarataḥ | tanna tulyatvaṃ 
śabdādvaitapakṣeṇa śivādvayasyetyetaddūṣaṇāpādanāt viramyatām || 
79 ||

	tadetatprāsaṅgikamuktvā paśyantīmeva paryālocayannāha |

atha[1 ] nāmnaiva paśyantī sphuṭameva jaḍā tataḥ |
jñānaśaktiḥ smṛtā bhaṅgyā strīliṅgavyapadeśataḥ || 80 ||

	atha darśanārthānvaye[2 ] doṣānnāmamātreṇa yā[3 ]dṛcchikena 
paśyantī iṣyate, strīliṅga[4 ]bhaṅgyā ca brahmasaṃbandhijñanaśaktirūpā 
sā matā, tato viruddhametat[5 ] darśanāsamanvayāt jaḍatāpatteḥ, jaḍātmani 
ca jñānaśaktitānupapattiriti || 80 ||

śabdasya viṣayākhyasya miśratvenendriyasya tu |
sarva[6 ]darśanavijñānaśūnyatā padavedinām || 81 ||
______________________________________
1 	nanu kṛtaṃ bhavaddoṣāropaṇena kiṃ paśyantīti kathyatāmiti | nahi 
sarvatra yaugiko'rthaḥ saṃbhavati | santi hi ḍitthādayo'pi śabdāḥ | tataśca 
rūḍhimahimnaiva kuśalādivadatrāpi paśyantīnirdeśaḥ | na ca vaktavyaṃ 
kimanena tathāpi paśyantīśabdena vyapadeśyaṃ, strīliṃganirdeśādeva 
jñānaśaktirūpatvādasyā ityapi nirasayannāhāthetyādi |
2 	dṛśidhātoḥ karmarūpasyārthasyānvaye | 
3 	sāṃketikena |
4 	tathāpi kiṃ vastu paśyantyā svīkṛtamityata āha strīliṅgeti 
5 	paśyantīti darśanārthāsaṃbhavenāyaugikatve sthite satītyarthaḥ | 
aho mahadāścaryaṃ paśyantīti darśanāsaṃbhavādrūḍhitvamāśritaṃ 
tatraiva ca jñānaśaktiriti |
6 	idānīṃ kecidanādinidhanamityatra śabdatattvamityanena tathā 
vāgrūpatāmityatra ca parāvāgityanena anayorvākśabdatattvayoḥ 
parasparasaṃśleṣa eva yaḥ sa eva paraṃ tattvamityāhuḥ | tacca 
śabdatattvaṃ viṣayākhyaṃ karmarūpaṃ grāhyaṃ vāktattvaṃ ca 
karaṇarūpaṃ grāhakaṃ, tathā ca grāhyagrāhakayorabheda eva 
paramārthatattvamiti tadetatsopahāsaṃ pratyāha sarvadarśaneti |

===============================================
===============================================
p. 90) 	
yasmādanādinidhanaṃ śabdatattvaṃ parā hi vāk |
paśyantyā varṇyamānatve haste grāhyaikatā patet || 82 ||

	viṣayarūpatvena karmatayā[1 ] yasyākhyā pratītiḥ śabdasya tasya 
indriyasya ca karaṇatayā[2 ] prasiddhasya vāgrūpasya miśratvenaikīkāreṇa 
yasmāttairuktamanādinidhanamityādikamabhedābhidhāyi tayoḥ[3 ], 
tasmāttena miśrīkāreṇa sarva[4 ]darśanājñānatā padavedināṃ 
vaiyākaraṇānāṃ prāptā | nahi kvacidapi sāṃkhyādidarśaneṣu 
vyāvahārikayorindriyaviṣayayorabheda iṣṭaḥ | evaṃ[5 ] ca vā śabdasya 
paratvenānādinidhanatvenādvayavādādaikyena varṇyamānatve haste'pi[6 ] 
karmendriye tadgrāhyeṇa viṣayeṇaikatā prasajyeta || 82 ||
	brahmaṇo jñāna[7 ]śaktiḥ paśyantītyapi yāvadiṣyate tāvadanyadapi[8 ] 
sūkṣmatarameṣṭavyamityāha
 ______________________________________
1 	grāhyatayā | 
2 	grāhakatayā | 
3 	vāktattvaśabdatattvayoḥ | 
4 	sarvaśāstrānabhijñatvaṃ | 
5 	evamityaṅgīkāre |
6 	hastenetyupalakṣaṇaṃ tenānyeṣāmapi karmendriyāṇāmevameva 
bodhyam |
7 	nanu kimidamucyate jaḍātmani jñānaśaktiriti, atra hi na 
svarūpadvitvamāśritaṃ, yane svarūpaṃ jaḍātmakaṃ, sā ca svayaṃ 
jñānātmikā śaktiriti | yaiva hi brahmaṇo jñānātmikā śaktiḥ saiva 
paśyantīti śaktirūpā, natu svatantrā kāciditi | tathā ca na tasyāṃ 
kācanāpi pūrvoktadūṣaṇāvatārasaraṇirityabhyupagamadvāreṇa 
svamatena siddhāntayati |
8 	unmīlitamāyuṣmato vivekacakṣuṣā na kāraṇamatra vidmo yena na 
tūrṇaṃ vikasatīti bhāvatvenāha tāvadityādi |

===============================================
===============================================
p. 91) 	
paśyantī hi kriyā tasyā bhāgau pūrvāparau sthitau |
na[1 ] taddraṣṭavyamityetadvimarśaḥ pūrvato bhavet || 83 ||
yathā kartuḥ kulālāderghaṭaḥ kārya itīdṛśaḥ |
vimarśa icchārūpeṇa tadvadatrāpi saṃsthitam || 84 ||
sā sthitā pūrvatastasyā icchāyāḥ prasaraḥ katham |
yāvanna sūkṣma ullāsaścitaḥ kāryonmukhaḥ sthitaḥ || 85 ||
tasyā api sāmarasye vyavasthāvān sthitaḥ śivaḥ |
evaṃ bhavaprakriyāyā api sūkṣmatarā sthitiḥ || 86 ||
sthitā sā na punaḥ satyā vāco vāyugamātmanaḥ |
iṣyate brahma[2 ]rūpatvaṃ ghaṭāderapi kathyatām || 87 ||

	paśyantī hi darśanakriyātmikā pūrvāparībhūtāvayavā, pūrvaṃ[3 ] 
caitaddraṣṭavyamiti vimarśaḥ kulālāderiva 
ghaṭādikaraṇe'vaśyamicchātmakaḥ syāt, tadvadatrāpi[4 ] sarvametatsthitam | 
evaṃ cecchā darśanakriyāyāḥ pūrvā sthitā, tasyāścecchāyā api 
cittattvasaṃbandhisūkṣmatarollāsamiṣṭajñeyakāryaunmukhyalakṣaṇaṃ 
vinā prāguktanyāyāt kathaṃ prasaraḥ, tasyā api cito 
nivṛttyaunmukhyecchājñānakriyākramavyavasthāyā 
yatsāmarthyamekībhāvaḥ

______________________________________
1 	na śabdo'tra śīrṣacālananyāyenābhyupagamena draṣṭavyaṃ 
draṣṭavyamevetyarthaḥ |
2 	yadi ca sāmānyatayāsyā vācastarhi ghaṭāderapi tathā 
prakalpyatām |
3 	tasyā kriyāyāḥ |
5 	paśyantīvicāre |

===============================================
===============================================
p. 92) 
samāveśaviṣayastatra vyavasthāvān vyavasthāśrayo'kramaḥ 
śivabhaṭṭārakaḥ sthita iti | evaṃ jñānaśaktitābhiprāyeṇāpi paśyantyā 
bhavalakṣaṇāṃ prakriyāṃ prati sūkṣmatarānyāpi pararūpā sthitirasti, 
tataḥ sāpyanumantavyā na tu vāyugamātmikāyā vācaḥ satyāstasyā 
brahmarūpatvameṣṭavyam | evamiṣyamāṇe[1 ] bhūtatvāviśeṣāt 
ghaṭāderapyevamucyatām || 87 ||

yathā[2 ] sarvapadārthānāṃ bhagavacchivarūpatā |
tadvadvāgindriyasyāpi na punaḥ sā parā daśā[3 ] || 88 ||
kaṇṭhādau vadane vāyau vyāpāro vāgrutasya sā |
karaṇaṃ, nādarūpādiśabdasyāsti śivātmatā || 89 ||
tasyāpi kathitā pañcatattvadīkṣāvidhau kvacit |
na vāca iṣyate tadvattastmātsarvaṃ śivātmakam || 90 ||

	yadyapi sarvārthānāṃ jñānagocarāṇāṃ cidantaḥpraveśāt 
cillakṣaṇaparameśvararūpatā paramārthato yathā tathā vāgindriyasyāpi 
jñeyasarvārthāntarbhāvādajñeyatve satvādeḥ, tathāpi 
vāgindriyadaśāparā na bhavāta, māyāśaktyā

______________________________________
1 	tasyā brahmatve |
2 	nanu ca satyamevaitaddhaṭāderapi kathyatāmiti yatsarvārthānāṃ 
jñānagocaratvāccidantaḥpraveśāccinmayatve paripūrṇamakhaṇḍameva 
parameśvaratvamiti, tacca sāmye'pi vāca iyānviśesaḥ 
sattvāderyadagrāhyatvamiti, sarvārthāntarbhāvastu sarvatra samāna eveti 
buddhyādyagrāhyatvaviśeṣeṇa tasyā eva brahmatvamityāśaṃkyāha 
yathetyādi |
3 	na punaḥ sā parā daśā ityanena tasyā anyebhyo viśeṣe satyapīti 
dhvanitam |

===============================================
===============================================
p. 93) 
śivābhedākhyātyā tadutthānāt | tathā hi kaṇṭhatālvādau 
vadanaikadeśe vāyoryo'bhighātavyāpāraḥ śabdāvirbhāvahetū rutaṃ 
nāma tasya sā karaṇam, eṣā ca sarvaiva bhedamayyaparāvasthā | atha 
nādarūpasya sthūlasya sūkṣmasya parasya ca śabdasyāsti mantrātmanaḥ 
paramaśivātmatā tadiṣṭā kathitā pañcatattvadīkṣāvidhau dīkṣāśāstre 
na punarevaṃ vāca indriyarūpāyāḥ, parabhāvastanmayatvaṃ vā jagato 
yuktam, ataḥ sarvaṃ śivātmakamevopapannamiti śivam || 90 ||

iti śrīmadutpaladevapādakṛtau śrīśivadṛṣṭivṛttau dvitīyamāhnikam || 2 ||



===============================================
===============================================
p. 94) 

atha

śrīśivadṛṣṭau

tṛtīyamāhnikam |

	advayavādaḥ sthitaḥ[1 ], paśyantīvicārādanantaraṃ 
svayūthyānadvaya[2 ] vādinaḥ pratīdānīmārambhaḥ[3 ] | tathā ca tairuktam

yasyā nirupādhijyotīrūpāyāḥ śivasaṃjñayā |
vyapadeśaḥ parāṃ tāṃ tvāmambāṃ nityamupāsmahe ||

iti | tatrāha

atha[4 ] śakteḥ parāvasthā yairbhaktyā parigīyate |
yuktyā prakāśito devastataḥ[5 ] śaktidaśā yataḥ || 1 ||

______________________________________
1 	svasiddhāntena niścayena dṛḍhīkṛtaḥ |
2 	svasamānajātīn | 
3 	natu nirākaraṇamityarthaḥ |
4 	ayaṃ bhāvaḥ - śaktiriti parādhīnatvādasyāḥ strīliṅgasya 
puṃlliṅgaviśeṣarūpatvācca siddha eva svayaṃ tasyāstadadhīnatve 
yatparatvābhidhānaṃ sā kevalaṃ tattattvotkarṣaprākhyāpikā bhaktireva | 
bhaktistatra premātiśayaḥ racanā ca | racanayā 
taistadautkarṣyaprakhyāpanena śaktimatprādhānyameva sūcitamityarthaḥ | 
nanu ca yadi bhaktireva tadvyapadeśaḥ paraṃtu śaktimānevotkarṣeṇa 
khyāpito'laṃ tarhi tānprati pratyākṣepakaraṇenetyata āha yuktyeti | yuktirhi 
kāṃścitsūkṣmadṛṣṭīnpratyevopayuṃkte iti taduktirdūṣaṇameva 
sarvopakārakatvābhāvādityarthaḥ |
5 	naca teṣāṃ śaktireva svātaṃtryeṇa mateti mantavyamityāha tata 
ityādi |

===============================================
===============================================
p. 95) 	
liṅga[1 ]viśeṣānyathānupapattyā śaktitvenaivābhimatasyārthasya 
parāvasthārūpābhidhānaṃ bhaktireva tataḥ parasya śaktimato'bhāvāt 
śaktimadabhinnā hi tata uddhṛtyāpi prayojanavaśānnīrdiśyamānā 
tat[2 ]pāratantryeṇa tadanantaraṃ nirdeśamarhati | yatastaireva[3 ] tataḥ 
parāvasthāto'nantaraṃ śaktidaśā kiṃciducchūnatetyādinoktā tato yaiḥ 
śakteḥ paratvaṃ gīyate taistayā dharmabhūtayā dharmī svāśrayaḥ 
svatantro vāstavābhedayuktyā devaḥ śivaḥ prakāśitaḥ | animittamevaṃ[4 ] 
tu viśeṣātmani strīliṅge kimityabhiniveśaḥ, puṃstvaṃ[5 ] hi strīpuṃsayoḥ 
sāmānyaṃ liṅgaṃ, napuṃsakaṃ[6 ] punaḥ

 ______________________________________
1 	sāmānyaṃ puṃliṅgaṃ vinetyarthaḥ |
2 	nanu ca yadi śaktimatastatsvātantryarūpā śaktiḥ

		na vahnerdāhikā śaktiḥ pṛthaṅnirdeṣṭumarhati |

	iti nyāyena yuktibodhanārthaṃ bhaktyā vābhidhānaṃ kathaṃ 
saṃbhavatītyata āha tatpāratantryeṇeti | tasyāḥ svayaṃ svātantryaṃ 
vyāghātavirodhādidoṣaprasaṅgādityarthaḥ |
3	naca teṣāmetadanabhipretaṃ yena 
taduktiranyavādivatpratikṣepyapakṣe vyavatiṣṭhetetyāha yatastairiti |
4 	viśeṣeṇa tatpakṣaṃ vyavasthāpayati animittamityādinā |
5 	kā hāniratretyāha puṃstvaṃ hīti |
6 	nanvatra yadi strīliṅgavyapadeśe viśeṣarūpatvāddoṣa āśaṃkyate 
tarhi puṃliṅge'pi śaktimatsvarūpaprakhyāpake doṣa āpatatyeva 
sthūladṛśāmiti nirdoṣaṃ napuṃsakaliṅgameva gṛhyatāṃ yena śaktiriti 
svātantryaṃ napuṃsakaliṅgenaiva tannirdeṣṭumarhatītyata āha 
napuṃsakamiti |

===============================================
===============================================
p. 96) 
śaktatāparyāyarūpaṃ naivaṃvidhaviśveśvaranirdeśāvasare 
yuktopapādānamityabhedābhidhānārthaṃ śaktitadvatoḥ 
puṃstvenopapattiḥ || 1 ||

tathā tadvyapadeśaścedvyapadeśaḥ śivātmakaḥ |

	tathā strīliṅgena paramaśivasyaiva vyapadeśo mataścettatso'pi 
vyapadeśa ukta[1 ]nyāyācchivaśabdātmakaḥ kāryaḥ |

	abhedamevāha

na[2 ] śivaḥ śaktirahito na śaktirvyatirekiṇī || 2 ||
śivaḥ śaktastathā bhāvānicchayā kartumīhate |
śaktiśaktimatorbhedaḥ[3 ] śaive jātu na varṇyate || 3 ||

	śaktyā rahitaḥ śūnyo na yadyapi śivastathāpi kathamaikyaṃ tadāha 
na śaktirvyatirekiṇīti | tathāhi tena tenaiva vaicitryeṇa 
īdṛśānatiduṣkarānicchāmātreṇa śaktaḥ śivaḥ kartumiti 
vyavahāre'pyabhedaḥ, śaktitadvatorbhedākhyānupapadyamānatvāt śaive 
na kadācidavāntarādibhedeṣvapi varṇyate 
yathānyatrāprāmāṇikadarśaneṣu || 3 ||
	tadeva vicārayannāha

śaktereva svatantratvātkartuṃ bhāvānvicitrakān |

______________________________________
1 	puṃlliṅgaṃ sāmānyamiti nyāyāt |
2 	na cānayoḥ parasparaṃ bhedo yuktaḥ yena 
strīliṅgavyapadeśo'pyupapatsyasyata iti svamatena siddhāntayati |
3 	śaiva iti prāmāṇikatvakathanārthaṃ, tena ca teṣāmapi 
yadvyavasthitireva darśitā nānyadarśanasthitirata eva vṛttikāreṇa 
svayūthyāniti kathitam |

===============================================
===============================================
p. 97) 	
sāmarthyaṃ yadi kalpyeta tannāmānantyameva vā || 4 ||
bhede[1 ] hi śaktiḥ kiṃ kāryaṃ karotyuta ca śaktimān |

	tatra yadi śaktistatkimasau[2 ] śaktā karoti athāśaktā, aśaktasya 
karaṇe'tiprasaṅgaḥ,3 śaktatve[4 ] tasyāḥ śaktyantarayoge śaktyāśrayasya 
śivasyaiva[4 ] śaktiriti nāma syāt | atha[6 ] śaktyaiva satyā

______________________________________
1 	abhedena vyavasthāpya bhedaṃ tayoḥ khaṇḍayitumāha bhede iti |
2 	nanu satyametat

	śaktiśaktimatorbhedaḥ śaive jātu na varṇyate |

iti, tathāpi yadeva śaktimataḥ śaktitvaṃ nāma svātantryaṃ tenaiva tasya 
śaktimato'pi svarūpalābhe'pi śaktiprasara ityalaṃ 
śaktimatsvarūpavisrambheṇa | yenoktaṃ

	tathā tadvyapadeśaścedvyapadeśaḥ śivātmakaḥ

ityādi, tatra pṛcchati tatkimasau śakteti |
3 	śūnyādapi sarvabhāvotpattiḥ syāt | aniṣṭāpattiḥ prasaṅgaḥ |
4 	tadeva śaktatvaṃ yatsvātmani śaktyavicchedaḥ, śaktisamavāyaṃ 
vinā śaktatvasyaivānirvāhāt |
5 	yadi ca śaktiyogaḥ śaktestarhi phalitaṃ mamaiva 
manorathakalpalatayetyāha śivasyaiva śaktiriti nāma syāditi |
6 	athedānīmabhedapakṣe na kathaṃcanāpi śaktivyapadeśo yadi 
śaktivādī bhedapakṣamanayorāśṛṇoti tatra vivecayitumāha athetyādinā | 
yaduktaṃ śaktimataḥ śaktatvaṃ dharmabhūtaṃ svabhāvakalpameva yena 
śaktimāniti vyapadeśaḥ | tanna, bhinnaiva śaktiḥ śaktimata iti tatrāpi 
pṛcchati tadbhinnaśaktiriti | atrāpi pūrvavannyāyaḥ, aśaktasya 
karaṇe'tiprasaṅgaḥ śaktatve 
punastasyāpyanyattasyāpyanyadityānantyāpattyānavasthāprasaṅga iti |

===============================================
===============================================
p. 98) 
bhinnaśaktiyogastatsaiva bhinnaśaktiḥ kāryaṃ kuryāt, kathaṃ vā 
kuryādaśaktā, śaktatve śaktyantarakalpanenānavasthā syāt 
ānantyāpatteḥ ||

	kiṃca[1 ]

śaktimāneva śaktiḥ syācchivavat[2 ]karaṇārthataḥ || 5 ||
śakteḥ[3 ] svātantryakāryatvācchivatvaṃ na kvacidbhavet |

	śaktirapi śaktyantarayogātkurvatī śaktimāneva syāt | 
karaṇalakṣaṇādarthātpravṛttinimittātkartṛtvādityarthaḥ, yathā 
śiva[4 ]bhaṭṭārakaḥ | śakteśca svatantraṃ svanibandhanaṃ kāryaṃ 
nānyā[5 ]śrayamiti śivatā nānyatra kvacidbhavediti śaivadarśanānupapattiḥ 
svayūthyānām ||

______________________________________
1 	na kevalaṃ śakteḥ śaktyantarayogena śivasya śaktiriti 
bhavadabhīṣṭameva nāma nirvahedyena 
svavacanaviruddhavyāghātadoṣo'pyāpatedityāha kiṃcetyādinā |
2 	śaktimattvaṃ hi kartṛtvamucyate, śaktitvaṃ hi karaṇatvaṃ, śakteśca 
śaktatāyoge sphuṭameva tasyā eva śaktatāyāḥ karaṇatvametasyāśca 
tadyogātkartṛtvamiti śaktirapi śaktimadvyapadeśamarhati na kācanāpi 
śaktiriti syāditi, yena kriyate tat karaṇaṃ iti |
3 	nanu kimidamucyate śaktiyoge śivasyaiva śaktiriti nāma, tathā 
śaktimāneva śaktiḥ syāt iti ca, yatastadeva śakteḥ śaktitvaṃ 
yatsvātantryeṇa svātmanyeva svanibandhanameva kāryakāritvaṃ, tathāca 
kāryatvamapi svatantraṃ tadekākāraṃ nānyāśrayamiti tadetadapi 
vighaṭayati śakterityādinā |
4 	karaṇalakṣaṇenārthena śaktyā yathā śivabhaṭṭārakasya 
kartṛtvamityarthaḥ |
5 	tathā ca kuto'yaṃ nirdeśastaiḥ kṛtaḥ

		śaktiśca śaktimāṃścaiva padārthadvayamucyate |
		śaktayo'sya jagatsarvaṃ śaktimāṃstu maheśvaraḥ

iti ||

===============================================
===============================================
p. 99) 	
muñcato'pi nijāṃ śaktiṃ svātantrye[1 ] jñānamāpatet || 6 ||

	śaktiṃ muñcato viviktasya śivabhaṭṭārakasyābhyupagame[2 ] ----------- 
tattvātsvātantrye jñeyaniṣṭhatvābhāvasa ----------------------māpnoti 
jñeyāprakāśanāt tacca-------------------- athavā nijaśaktityāge-------------hi 
tasya svasvātantryasya---------tathaiva jñānaṃ syāt-----śaktimataḥ śakteḥ 
pṛthagbhāvena pratītirasti kevalamekasminneva yasmin vastuni pratīteḥ 
3kiṃcidbhavati tatsamānaṃ śaktaṃ vyavahāra[4 ]mevamucyate śakti[5 ]māniti ||

______________________________________
1 	nanu ca  na śaivadarśanānupapattiḥ svayūthyānāṃ yenoktaṃ 
śivatā nānyatra kvacidbhavet iti | astyeva śivatāyā viṣayaḥ yāvaddhi 
śaktitvasamāveśaḥ tāvatkena śiva iti vyapadiśyate, tadvyatireke tu 
viviktatvācchiva iti vyapadeśaḥ kenāpahnūyata iti 
viviktaviṣayatvātsphuṭamanayoḥ svarūpalābho'styeva | tatrāha svātantrye 
jñānamāpatet iti | ayaṃ bhāvaḥ, yadyatra bhavadbhirviṣayabhedena 
vyavasthāpyate tarhi tāvat śaktyā garbhāntarvartinyā śaktigarbhaṃ paraṃ 
mahaḥ iti lakṣaṇaṃ śivabhaṭṭārakasya bhavadanurodhena cchindyāt | 
chinattu vā nāstyatra tava kopi bharaḥ | tathāpi svātantrye jñānamāpatet, 
svātantryaṃ hi svatantrasya śaktimataḥ svabhāvabhūto dharmaḥ 
svabhāvavantaṃ vinā na kathanārhamiti bhāvaḥ |
2 	bhyupagame iti prabhṛti jñānaṃ syāt ityantaṃ nimnalikhitaḥ 
pāṭhaḥ kapastake dṛśyate - nāstyatra bhavato vipratipattisambhāvanāpi 
kevalaṃ svātantrye śaktimantaṃ vināpi śaktau svabhāvabhūte 
dharmejñānaṃ svataḥ saṃbhāvanāniṣṭhāpattirāyāti, naceṣṭā, nahi 
bhavatāṃ -
3 	ādhikyamiva tasyāḥ spandasvarūpaṃ kiṃciccalanātmakatvāt | 
4 	kiṃciccalattāvyavahārasāram | 
5 	idamatra tātparyam, ekamevedaṃ svasvabhāvākhyaṃ śaktigarbhaṃ 
śaktimatsvarūpaṃ tatraitādṛśe yatkiṃcitpratīterādhikyaṃ yadā sphurati, 
tattadā śaktiriti bhaṇyate | tadāśrayatvena ca tatsamānaṃ 
tadekasaṃghaṭṭamīdṛgvyavahārasāraṃ 
calattātmakasvarūpābhāsanaviśrāntisāramata eva śaktamiti 
tacchaktisahitaṃ śaktimāniti kathyate, natu śaktiśaktimatorvastuto bhedo 
lakṣyata iti |

===============================================
===============================================
p. 100) 
tadāha

na[1 ] himasya pṛthak śaityaṃ nāgnerauṣṇyaṃ pṛthagbhavet |

	śaktiḥ śaktatvaṃ śaktasya dharmaḥ, naca dharmo dharmiṇo bhidyate
tathā[1 ] himavahnyoḥ śītoṣṇasparśau na pṛthagupalabhyete || 6 ||

mantra[3 ]stambhanatāyāṃ hi nāsau vahnistadocyate || 7 ||
hemādivadbhāsvaraṃ taddravyaṃ tairvyabhicāritam |

______________________________________
1 	nanvastu śaktiśaktimatorabheda eva tathāpi 
yathāgnitadauṣṇyayorhimaśaityayoścābhede'pi auṣṇyaśaityābhyāmeva 
vyavahāro nāgninā nāpi himena tathānayorapi cābheda'pi 
śaktyadvayavāda eva yuktiyuktaḥ, na śivādvayavāda ityāśaṃkyāha na 
himasyeti | ayaṃ bhāvaḥ - satyameva śaktyaiva 
vyavahāradarśanāttadadvayavāda eva vaktuṃ yuktamityetadyadyapi tathāpi 
na dharmiṇaṃ vinā dharmo vyavahāraśaktaḥ | nahi himāgni vinā 
śaityauṣṇyasparśo jātucitsaṃbhavati tadvyavahāre'pi | tathā 
śaktisaṃbandhe'pi sarvatra tadvyavahāradarśanānna tayā dharmiṇaṃ 
vyavadhāya vyavahāro yukta iti śivādvayavāda eva 
yuktiyukto'ṅgīkartavya iti |
2 	yadyapi himavahnyoratra dṛṣṭāntatvena vyapadeśo yuktaḥ 
tathāpyanubhavaśālināmautkarṣyakhyāpanāya dārṣṭāntikatvena yojita iti 
bodhyaṃ tadāha tatheti |
3 	nanu ca yathā mantreṇauṣṇyaśaktistambhane'pi 
vahnerbhāsamānatvāt vahnirayamiti sarvo'pi pratyeti, tathā 
śaktivyatireke'pi tasya vyavasthānāt kathamuktaṃ muñcato'pi ityādi | 
tathā, yathā ca tatra pṛthagevānyathā kathaṃ mantreṇa stambhanaṃ 
siddhyediti, tathā ca kathamanayorabheda ityatra samarthayati 
mantrastambhanetyādi |

===============================================
===============================================
p. 101) 	
yadyauṣṇyāvyatirekatve dṛṣṭānto dāhakāśrayāt || 8 ||

	mantre[1 ]ṇauṣṇyastambhanaṃ yasya tathā śaktivyatirekatā śaktimata 
ucyate | tanna idaṃ vahnitvaṃ, tadabhāve satyagnerauṣṇyaṃ nopalabhyate 
yatastadānīmasau vahnistejomayatve'pi yathā survarṇādi dravyaṃ 
bhāsvaram | atha taireva hemādibhiragnisaṃjñatejomahābhūtātmabhi 
(gnisahacaritai)reva dṛṣṭānto yadi (śaktivyatirekatā śaktimata ucyate tanna 
doṣaḥ yato) dāhakatvena śrita uṣṇaḥ san (sa) vahniḥ śaktivyatireke 
dṛṣṭāntīkṛto na vahnimātram || 8 ||

2śaivaiḥ sadbhirvāca eva paśyantyādikrame sthitāḥ |
kalpitāstairaśaivatvamātmanaḥ pratipāditam || 9 ||

	anyacca yaiḥ śaktivādibhiḥ

	yasyā nirupadhijyotīrūpāyāḥ śivasaṃjñayā |
	vyapadeśa------------
ityevamabhidhānāt śaivadarśanasthitairapi sadbhirvāca eva krama 
vyavasthitāḥ paśyantīmadhyamāvaikharīsaṃjñābhirviśvātmatayā 
kalpitāḥ yadāhuḥ

	---------------yāvannonmeṣabhāgaṇuḥ |
	na tāvadarthe varteta sa conmeṣaḥ kriyā matā |
	kriyā ca nānā rūpaiva--------------------
______________________________________
1 	mantreṇauṣṇyastambhanaṃ yasya tasya vahneryathā śaktirvyatiriktaiva 
tathā tacchaktistambhanatāyāṃ vahniḥ svarūpeṇa tiṣṭhate, na tu tenaiva 
vahniriti jñānam | tathā śaktyapagame śaktirvyatiriktā | naca śaktyaiva 
śktimatsvarūpavyapadeśa ityarthaḥ | 
2 	athedānīṃ svātantryāparaparyāyaśaktyadvaitapakṣe'nupapanne'pi 
cānye śaktivādinaḥ punarapi pratyavatiṣṭhante | paśyantyādivāca eva 
samantādviśvamāgūrya yato vartante tato vācaḥ 
śaktirūpatvādvāgadvaitamayaṃ śaktyadvaitamayaṃ sarvaṃ viśvam | 
alaṃ śivādvaitavādenetyata āha śaivairityādi |

===============================================
===============================================
p. 102) 
ityupakramya

	svasvabhāvasthitiṃ muktvā tasmānnānyāsti sā daśā |
	śive yasyā na vāgrūpaṃ sūkṣmamaprāptasaṃnidhi ||

iti tairaśaivatvamātmana uktam || 9 ||

	tathāhi

śaive vāca indriyatvamatha[1 ] nādādinoditā |
tadabhyāse phalāvāptiḥ sūkṣmamantrasvarūpatā || 10 ||
kathitā kāla[2 ]pādādau nādākhyaṃ yatparaṃ tviti |
parāparādibhedaśca tatraiva[3 ] pratipāditaḥ || 11 ||
ityanena varṇitātra vāca eva parātmatā |

	śaive hi vācaḥ sāṃkhya iva 
karmendriyatvamevātyantādhastanadaśāyām | atha nāde pralīnacita 
ityādinā vāca eva phalāvāptiḥ kathitā sukṣmamantrātmakatā 
kālottarādau

	nādākhyaṃ yatparaṃ bījaṃ-----------------|

ityādinā parāparādibhinnatā coktā iti, tasmādanena śaivagranthena vāca 
eva parātmatā kathamayuktā | paraṃ tviti tuśabdaḥ pādapūraṇe ||

______________________________________
1 	athetyatrāyaṃ bhāva, - vaiyākaraṇairhi karaṇarūpā 
buddhīndriyādapyatinikṛṣṭakarmendriyarūpā 
paśupramātṛbhistiryagādibhiḥ sādhāraṇā dhvanijanikāhaṃkāravṛttireva 
kācidvāk pāṇyādivadabhyupagatā kathaṃ tatra paratvamiti | atha 
sāmānyaṃ sthūlasūkṣmarūpamāśritya pṛcchatyathetyādi | 
2 	śaivatantre eva |
3 	kālapāda eva |

===============================================
===============================================
p. 103) 	
naitanna[1 ] vācaḥ kathitaṃ patiśabdasya varṇitam || 12 ||
śabdasya viṣayākhyasya na kadācidudāhṛtam |

	tadetanna, nahi vāgindriyasya baddhāṇuvyavasthitasya tattatra[2 ] kathitam, 
viṣayākhyasya vā śabdasya tatparatvaṃ kadācit kvacitpratipāditam, apitu 
patibhāve īśvaratāsamāpattau yo mahāmantramayaḥ śabdanātmā 
tasyoktam || 12 ||

tathā cāha kheṭapālaḥ śabdarāśerviśeṣatām || 13 ||
svāyambhuvasya ṭīkāyāṃ bāḍhamityādinā guruḥ |
tathā mataṅgaṭīkāyāṃ vyākhyāniguruṇoditam || 14 ||
mantrāṇāṃ paraśabdānāmuktaṃ[3 ] vāco na jātucit |

	kheṭapālaguruḥ śrīsvāyambhuvaśāstraṭīkāyāṃ kiṃ 
śabdarāśerviśeṣo'sti ityākṣipya, bāḍham ekaḥ śivātmako'nyaśca 
pāśātmakaḥ ityādinā paratvena śabdarāśermantrarūpasya 
kartṛśaktāvavasthānāt viśiṣyamāṇatāmāha na tu śabda ityeva kṛtvā 
śabdarāśernirviśeṣatvam |

______________________________________
1 	atra hi ahamiti vāk śuddhakartṛtvaprāṇā 
asaṃkucitamahāmantramayī śabdanarūpā yā tasyā evaitaduktamityarthaḥ 
| ye punaramī māyīyā varṇāḥ śabdātmānaste 
ghaṭādisthānīyāstadutthāpakaṃ cāvikalpasavikalparūpaṃ 
paśyantīmadhyamātmakaṃ jñānaṃ jñānāntarasthānīyaṃ ca 
tannirvartakaṃ ca vāgindriyaṃ pāṇyādisthānīyaṃ 
dvaitātmakamāyāpakṣanikṣiptaṃ ca tatkathamiva paratattvaṃ syāditi | nanu 
yatra tatrāpi svakṛtyaprasādhakatvaṃ dṛśyate tatra kiṃ kathanīyam | 
atrocyate tattu api svātmabalasparśāt iti paratvabalasparśakṛtamiti |
2 	tatra, kālottarādau |
3 	uktaṃ vāco na jātuciditi, ata eva bhaṭṭanārāyaṇenāpyuktaṃ

		sugirā cittahāriṇyā paśyantyā dṛśyamānayā |
		jayatyullāsitānandamahimā parameśvaraḥ ||

iti | atra ca paśyantīśabdena śrīsadāśivabhūmirjñānaśaktisvabhāvā 
yoktā asau mahāpaśyantīnāṃ pratyagātmarūpāṇāmavibhāgātmikā 
paramamahāpaśyantī, tayā ca yo'sāvānandamahimā 
paramasvātantryātmollasanīyaḥ sā bhagavataḥ parā vāgiti |

===============================================
===============================================
p. 104) 
tathā vyākhyānisaṃjñakena guruṇā mataṅgaṭīkāyāmevameva 
viśiṣṭamuktam | tathoktaṃ pramātṛbhūmigatānāṃ mantrāṇāṃ 
parabhūmigatānāṃ ca śabdānāṃ na tu vāgindriyasya kadācit, 
vāgindriyaṃ hi māyāpada eva sthitaṃ, śabdastu paratanmātrarūpaḥ 
paravyomamahābhūtamayaḥ parameśvarasya pañcabrahmavinyāse 
vaktramucyate | darśitaṃ caitadīśvarapratyabhijñāyām ||

tatra[1 ] vā tadupāyatvātparatvenopacāritā || 15 ||
kiraṇeṣu tathā coktaṃ nādavindvādinedṛśam |

	atha paramantraśabdaprāptyupāyatvāt paratvaṃ paśyantyā 
evopacārayogena matam | tathā ca śrī/kiraṇasaṃhitāyāṃ 
nādabindvādinaivaṃvidhamupacāravastu kathitam ||

tadupāyātparatvaṃ ceddīpāderapyupāyatā || 16 ||

______________________________________
1 	nanu kimidamucyate

	śaivaiḥ sadbhirvāca eva paśyantyādikrame sthitāḥ |
	tairaśaivatvamātmanaḥ pratipāditam

ityādi | yataḥ paśyantījñānaśaktimayītvādasyāḥ 
parasaṃvidupāyatvātparatvamucyate | dṛśyate hi upāyatvepyupeyatāropaḥ, 
yathā - pareśavimarśopāyatvācchāstrasya saṃvidvimarśa eva śāstramiti 
bhaṇyate tathehāpītyāśaṅkyāha tatra vetyādi |

===============================================
===============================================
p. 105) 
kiraṇādāva[1 ]nyathā taduktaṃ, tatra 
tadupāyamātrarūpatvātparatvaṃ dīpāderapi 
jñānopāyatvātparatāprasaṅgādityeṣāṃ śaivadarśanasthānāṃ 
paśyantī[2 ]paratvavādo'nupapannaḥ | pūrvoktanītyā ca 
svatantraśaktivādaḥ prakṛto[3 ]'pyeṣāmayuktaḥ || 16 ||

tasmāt[4 ]samagrākāreṣu sarvāsu pratipattiṣu |
vijñeyaṃ śivarūpatvaṃ svaśaktyāveśanātmakam || 17 ||

	tasmāt śaktimātravādasyānupapannatvāt sarvāsu pratītiṣu 
indriyamanomātrajanyāsu ye sphuranti ākārāsteṣu sarveṣveva 
śaktimadbhagavacchivarūpatvaṃ sthitaṃ jñeyaṃ 
pūrvoktasarvanijaśaktisāmarasyamayamupadeśagamyam || 17 ||

______________________________________
1 	yadā sadāśivasāratve'hamiti 
camatkṛtirantaḥkṛtānantaviśvedantācamatkṛtipūrṇavṛttiḥ syātpaśyantī 
svātmānaṃ parasaṃvitparāmarśātmakaṃ karoti tadā 
tadupāyatvātparatvaṃ kenāpahnūyata ityāhānyatheti |
2 	paśyantyāmeva tātparyeṇa yatparatvaṃ tadvāca ityarthaḥ |
3 	anena paśyantīparatvopagama eṣāmaprakṛta evetyarthaḥ |
4 	idānīṃ sarvamatānupapattyā yatsiddhaṃ tatkathayati tasmāditi | 
tadidānīṃ śaktyadvayavādaḥ kathaṃcanāpi nopapanna iti sthite yat 
phalitaṃ tadāha tasmāditi, ākāraḥ padārthavapuḥ, 
pratipattistadākārapratijñānakāraṇaṃ, tadevaṃ sthitaṃ 
dvitattvamayameva sarvaṃ viśvaṃ tadantarbhāvātsarvasya tena sarvameva 
yatkiṃcit ṣaḍadhvajātaṃ tatsarvameva grāhyagrahaṇamayameva | tatra 
sarvatra śivarūpatvaṃ tatsarvaṃ śivamayameva | ādhāranirdeśastu 
upadeśyajanāpekṣayā | nanu nāprakāśaḥ prakāśate iti nītyā 
siddhamevaitat ko'tra camatkāra ityata āha- svaśaktyāveśanātmakam iti, 
pañcaśaktisāmarasyātmakaṃ yacchivatattvaṃ tadeva sarvaṃ 
ghaṭādipadārthajātamapītyarthaḥ |

===============================================
===============================================
p. 106) 	
svaniṣṭhe śivatā deve pṛthivyādāvapidṛśam ||

	yathā svaniṣṭhe śivatāmātrasthitau parameśvare śivatā 
sarvaśaktivilolatā, tathā pṛthivīparyantāyāmapi tādṛśameva rūpam ||

piṇḍe[1 ] vā kaṭikāyāṃ vā kiṃ suvarṇatvamiṣyate || 18 ||
na bhūṣaṇe kuḍalādau yathā tatra svaśaktitaḥ |
rūpakatvaṃ gataṃ hema na śaktyaiva svatantrayā || 11 ||
tathecchayā samāviṣṭastathā śaktitrayeṇa ca |
tathā tathā sthito bhāvairataḥ sarvaṃ śivātmakam || 20 ||

	nahi, tattadbhūṣaṇādivyaktāvayavavikāramaprāpta eva piṇḍe 
kaṭakādirupasthita eva suvarṇatā na tu kuṇḍalā[2 ]dāviti vaktuṃ śakyam, 
apitu sarvatraiva sāmyena svayaṃ vikārāpattiśaktiyutaṃhemaiva sthitaṃ, 
piṇḍākhyaṃ suvarṇameva tathā śaktimatprasarati | kuṇḍalamapi 
punaranyathā prasarati śaktimadeva, natu śaktireva svatantrā hemnaḥ 
tathātvakāraṇam | tasyāstadvyatiriktāyā anupalakṣaṇāt | 
dṛśyamānahemarūpatve ca śakternāmni vivādaḥ, tasyā api ca punaḥ 
kuṇḍalādigamane śaktireṣṭavyetyādi[3 ] prāguktam | evaṃ suvarṇavat 
parameśvara eva pūrvoktecchādiśaktimān tathā 
tattvabhuvanakāryakaraṇādiprakāravaicitryeṇa 
sarvaipadārthairitthaṃbhūtalakṣaṇaiḥ sthito'taḥ śivātmakameva sarvaṃ 
na tu śaktyātmakam | vyāvahārikaśaktibhedāśrayaṇe tu 
śaktyātmakamuktaṃ

______________________________________
1 	etadeva dṛṣṭāntapradarśanadvāreṇa samarthayati piṇḍe vetyādi ||
2 	vyaktāvayavavikāraṃ prāpte |
3 	anavasthādi |

===============================================
===============================================
p. 107) 	
śaktayastu jagatkṛtsnaṃ------

iti, vastutastu śivātmakameva || 20 ||

ityukte'tra samākṣepaḥ pakṣasyāsya vidhīyate |
ādau tāvadvikāritvaṃ śivatattvasya jāyate || 21 ||
nānāvikārarūpeṇa jaḍataivamavasthitā |
tathā sāvayavatvaṃ ca parādhīnatvameva ca || 22 ||
kṣīravatpariṇāmitve śuddhāśuddhaparāpara -
nyūnatvādi vināśitvaṃ tathollaṅghananiṣkṛtiḥ || 23 ||
yatropari na hastādi neyamīśvarasaṃnidhau |
tatra pādavihārādeḥ sphuṭameva niṣiddhatā || 24 ||
evaṃ sati samagrasya vyavahārasya bhaṅgitā |
tathaivaṃ saṃpravṛttau tu nimittakalanāpatet || 25 ||

evaṃ śivātmakatve sarvasyaiva ukte'smin sati parairasya pakṣasya 
bahumukhamākṣepaḥ kriyate | viśvātmakatve cinmayasya śivatattvasya 
śaśvadevopacayāpacayarahitasyābhimatasya vikāritā mṛdādisāmyena 
prāptā, ityayameva prathamato mahān doṣaḥ | 
pṛthivyādivedyavastunānārūpeṇa cāvasthāne jaḍatā'sya | tathā tadvat 
sāvayavatvam | cidekarūpasyāpi īśvarasyāpi cotpattivināśeṣu 
anyāpekṣatayā bhogyabhāvena ca parāyattatvam | 
kṣīradadhivatpariṇāmavādābhyupagame 
śuddhāśuddhādivirodhirūpāpattiḥ | yathā kṣīraṃ śuddhaṃ mūtratvena 
pariṇatamaśuddhaṃ, tathā prākṛtadaśāyāṃ paratā mahattvaṃ ca | 
kāryakalāpāvasthāne tu aparatā nyūnatvaṃ ca | tathā 
pūrvāvasthānanāśe tadabhedāt tasyaiva nāśo'satkāryavādāśrayaṇe 
vā | 

===============================================
===============================================
p. 108) 
tathā pṛthivyāḥ śivarūpāyāḥ pādarūpāyāḥ 
pādalaṅghanaṣṭhīvanādiviṣayatve prāyaścittāpattiḥ | yasmin vyavahāre 
saṃnihite īśvare'nyasya tathaiva copari hasto'nyat kāṣṭhādi ca na 
netavyaṃ tatra pādanyāsādikriyā nikṛṣṭatvāt dūrotsāritaiva | evaṃ ca 
pādavihārādervirodhe sarvavyavahārotsādaḥ | śivabhaṭṭārakasyaiva ca 
viśvātmanāvasthānapravṛttau nimittaṃ vicāryaṃ tasya 
karmādyaviṣayatvāt || 25 ||

	anyacca

nānāvādaiḥ svasiddhāntaiḥ sākamatra virodhitā |
sarvabhāvaśivatvena nāstitā bandhamokṣayoḥ || 26 ||
tadabhāvāddevaguruśāstrocchedo bhavettarām |
nirarthakatvaṃ śāstrasya karaṇe tannirūpaṇe || 27 ||
sarveṣāmeva muktatve sthite kasyopadeśyatā |
dharmādharmau nasaṃ baddhau śivasya na tayoḥ kṛtiḥ || 28 ||
tataśca śivadharmādervedāderakṛtārthatā |
nimittasamavāyyādikāraṇeṣu samānatā || 29 ||

	sarvaśivatvavāde sarvadarśanaiḥ svasiddhāntena ca saha virodhaḥ | 
tatraivamaniṣṭatvāt teṣāmapi cānyārthā(bhāvā)cchaivatvam | 
svasiddhānte'pi ca māyāpradhānakarmādeḥ pṛthagbhūtasya 
jagatkāraṇatvenokteḥ | sarveṣāṃ ca bhāvānāṃ śivatvābhyupagame 
prāṇino'pi sarvaśaktitvāt nityanirmuktā iti bandhamokṣābhāvaḥ | tataśca 
heyopādeyādivibhāgābhāvāt 
devaguruśāstralakṣaṇapuruṣārthaprāptyupāyocchedo lokāyatādhikyena 
bhavet, tasya hi kadācit dṛṣṭārthe tadabhyupagamaḥ syāt, sarvaśivatve tu 
kaḥ

===============================================
===============================================
p. 109) 
kasyopāyaḥ | tathā ca śāstrasya karaṇe nirūpaṇe vyākhyāne 
śravaṇe ca nirarthakatvam | sarvaṣāmeva śivatvena muktatvāt kasya 
śāstrasyopadiśyamānatā | dharmārthamapi śāstramayuktaṃ śivasya 
kārmamalābhāvānna dharmādharmau samavetau, natu tayoḥ śive karaṇaṃ 
mithyājñānarāgādikāraṇatvāt pravṛttīnām | evaṃ ca 
śivadharmādīnāṃ vedasya ca dharmārthatvābhāvādakṛtaprayojanatā | 
tathā samavāyyasamavāyinimittakāraṇeṣu śivatvena viśeṣaḥ 
śāstrāntaroktaḥ paridṛśyamānaśca na syāt || 29 ||

	kiṃ ca

pṛthivyādikalpanayā kalpanāvān śivo bhavet |
śivatattve sānubhave paśyantītulyatā tadā || 30 ||
icchāvatkāryaniṣpattyā punaricchāntarodgame |
śivasya heturvaktavyo yadarthaṃ sā navodgatā || 31 ||
viśvasyāsatyarūpatvaṃ yairvākyairvarṇitaṃ kvacit |
śivoktaistairvirodhaḥ syātsarvasatyatvavādinaḥ || 32 ||

	pṛthivyādirūpatayātmānaṃ parikalpya tathāste iti mate kalpanāvān 
śivabhaṭṭārakaḥ prāpnoti | nirvikalpaśca sa iṣyate, vikalpānāṃ 
bhinnavastuśūnyatvenāvidyārūpatvāt | atha na savikalpaṃ śivatattvam, api 
tu sānubhavam, anubhavohi nā'yathārtho bhavati | evaṃrūpe tasmin 
kimasāvanubhavati, kimātmānamuta parātmānamapi, 
kimananubhūtamutānubhūtam | anubhāvyānubhāvakayośca bheda eva, 
ityevamādipaśyantīviṣayoktadūṣaṇāvasarastadā 
viśiṣṭecchāvaśāccābhīṣṭe yajjagallakṣaṇakāryasaṃpattyā

===============================================
===============================================
p. 110) 
hetubhūtayā icchākāraṇaviratau punaḥ sthitipralayādau 
paṭādivijñāne vā icchāntarodgame ko hetuḥ kaḥ prayojako yatpreritasya 
śivasya pūrvasvabhāvanivṛttāvapūrvasvabhāvāntarodaye cecchā 
navanavā pravartate | sarvavastūnāṃ ca śivaikarūpatve satyatvaṃ syāt, 
evaṃ ca māyendrajālopamatvaṃ jagataḥ pārameśvarairaiva 
śāstrairyadvarṇyate tadviruddhaṃ syāt | 32 ||

	atrāha

ityākṣeparakṣaṇārthamatra pratividhīyate |

	īdṛśātparakṛtānmahākṣepāt svadarśanasya rakṣaṇārthamasya 
vākṣepasya rakṣaṇārthaṃ nivāraṇārthamatrākṣepe sati svadarśane'tra 
vā samarthanaṃ kriyate ||

tadātmano[1 ] hi sthūlasya sūkṣmasyātha vikāritā || 33 ||

______________________________________
1 	ityākṣeparakṣaṇārthamityuktaṃ, tatra yattāvaduktaṃ ādau 
tāvadityādinaiṣa eva prathamato mahāndoṣa iti | tatraiva 
jaḍatāsāvayavatvaparadhīnatvādīnāmantarbhāvāttadeva 
tāvannirdalayitum adhikaraṇasiddhāntanayena tasmin mahādoṣe 
vigataśaktike sati taduparivartino'nye svayamevopaśāmyantītyāha - 
tadātmano hītyādi | taditi sarvanāmnā prasiddhatādyotakena 
viśvātmatāyāmapracyutaprācyasvarūpatvaṃ dhvanitam | hiśabdaḥ 
parakṛtākṣepe samarthanatāṃ dyotayati | atha pakṣāntare | ayaṃ bhāvaḥ - 
yāvata iti sthūle sūkṣme vā kāraṇe pariṇāmādiyogo yatra saṃbhavati 
tatra kāryatāpatau pariṇāmādāvapi vikāritā'vaśyaṃ saṃbhavatyeva 
kṣīrasya sthūlatvāddadhirūpeṇa pariṇāme'pi vikāritā, 
māyāprakṛtyādeśca sūkṣmasya jaḍasya triguṇātmakasya 
kāryatāpattāvapi tādṛśameva rūpaṃ, tadetatsiddham, yādṛśaṃ 
kāraṇaṃ tādṛśameva kāryaṃ, kāraṇarūpatāpattireva kārye na tu 
kāryeṇa kāraṇamanu gacchatīti |

===============================================
===============================================
p. 111) 	
kṣīramāyāprakṛtivadyāvataścaiva yāvatī |
śivasya tādṛgātmamutpadyetātra yogivat || 34 ||

	cidātmanaḥ sthūlatve[1 ] kṣīrasyeva dadhiniṣpattau jagannirmāṇe 
vikāritā syāt | sūkṣmatve'pi[2 ] vā māyāprakṛtivat | tattayoriva[3 ] yāvatā na 
sthūlo nāpi sūkṣmaḥ parameśvaraścidātmā, api tu tataḥ paraṃ, 
sarvato'pi jaḍasyaiva hi sthaulyādipariṇāmayogo na cinmayasya, tasya[4 ] tu 
parasya yādṛgātmatvamabhīṣṭaṃ tathā[5 ]vasthānamevotpattiryogināmiva || 
34 ||

	tadevāha

icchayā[6 ] sarvabhāvatvamanekātmatvameva ca |
nātra svātmavikāreṇa janayedbhāvamaṇḍalam || 35 ||


______________________________________
1 	pakṣe sati | 
2 	yathā sūkṣmā kāraṇabhūtā māyā jaḍā tatkāryamapi 
tādṛśameva, yathā sūkṣmā triguṇātmikā prakṛtistatkāryamapi 
triguṇātmakamavayavavikārāpannaṃ cetyarthaḥ | 
3 	tayostatkāryavikārayoḥ |
4 	nanu yadi tasya na pariṇāmādiyogaḥ tatkimatra tadanugatatā nāma 
yenoktaṃ śivātmakamidaṃ sarvamiti | tadetadāśaṅkyāha tasya tviti | ayaṃ 
bhāvaḥ - na jaḍatādikamatra śivatvaṃ tasya tasyecchāmātrarūpatvāt | 
śivātmakatvaṃ ca tādṛgavasthānātmakatvādutpatteḥ |
5 	natu tadeva tatheti vaktuṃ śakyamityarthaḥ |
6 	icchayā ca nirmāṇaṃ svapnasaṃkalpādau dṛṣṭameva, ghaṭādeḥ 
prasiddhakāraṇaparamparāparākaraṇena tadatrāsatyaṃ ghaṭādīti cet, astu 
tāvadetat, tathāpi yogī purasenādinirmāṇamicchāvaśādeva karotīti 
siddhametat | tatra hi tadicchayā jhaṭiti saṃghaṭitāḥ paramāṇava 
upādānamityucyamāne yadi prasiddho ghaṭasaṃpādakaḥ 
samastakarmaśikṣādharmādharmadaṇḍādisahakārisahitaḥ 
svopādānocitaḥ kapālādikāraṇakalāpo'bhyupeyate tatkulālaviśeṣa 
evāyaṃ yogītyāyātaṃ, tṛṇamātreṇāpi tu prasiddhyullaṅghane 
svapnasaṃkalpakāmaśokādiviṣayaparidṛṣṭabhāvābhāsanirmāṇa 
sāmarthyaṃ saṃvida eveti |

===============================================
===============================================
p. 112) 	
tadicchāsāmanantarye tathābhūtātmatā yataḥ |

	ubhayorapyatra[1 ] nirdeśaḥ | yathā yogināṃ 
sarvabhāvatvamicchayānekātmatvaṃ vā bhavatīti iṣṭaṃ[2 ] tathā 
parameśvarasyāpi mantavyam | na hyasau yogī svātmano mṛtpiṇḍasyeva 
śibikastūpakādirūpavikārapariṇāmakrameṇa kumbhakāra iva ghaṭamiva 
bhāvamaṇḍalaṃ janayati, apitu yasya yādṛśīcchā 
tatsamanantarameveṣṭakāryātmābhilāṣātmatayā sthitiḥ, tathā 
cidātmano'pi || 35 ||
	punarāha

yathā[3 ] na yogino'stīha nānāsainyaśarīrakaiḥ || 36 ||
vibhāgastadvadīśasya madhyotkṛṣṭanikṛṣṭakaiḥ |
bhāvairnāsti vibhedatvamatha[4 ]vāmbudhivīcivat || 37 ||

______________________________________
1 	ubhayościdātmayoginoḥ | 
2 	svapnasaṃkalpādāviṣṭaṃ mābhūt | 
3 	nanu bhavatu cecchayā sarvakāryakāritvaṃ yogina iva, tathā punaḥ 
sthityavasthāyāṃ sphuṭameva vilakṣaṇarūpatvādeṣāṃ kātra vyavasthā 
tadekarūpatva ityata āha yathā netyādi |
4 	nanu māstu yoginaḥ sainyaśarīrakāṇāṃ bheda ityatra yathā 
parameśvarasyāpi bhedavyavahāraśca 
sphuṭamavabhāsamānastasmātteṣāṃ cānyonyaṃ kathamapahnūyata iti 
kutarkamohāndhyaviluptavijñānadṛṣṭīnprati spuṭatāpratītyai 
punaranyadṛṣṭāntena draḍhayati athavetyādi |

===============================================
===============================================
p. 113) 	
tatra vicitvamāpannaṃ na jalaṃ jalamucyate |
na ca tatrāmburūpasya vīcikāle vināśitā || 38 ||
niścalatve'pi hi jalaṃ vīcitve jalameva tat |
vīcibhistadviśiṣṭaṃ cettannaiścalyaviśeṣakam || 39 ||

	yathā na yogino 
nānāsainyaśarīrakairgajarathaturagapadātirūpairavasthitasyātmavibhāgast
athā parameśvarasya 
madhyotkṛṣṭanikṛṣṭakairdevamanuṣyatiryagādirūpairavibhedaḥ 
sarvaśaktibodhamātrarūpasyaikatvaniyamāt | athavātyantaprasiddho'yaṃ 
dṛṣṭāntaḥ | yathāmbudhestaraṅgāṇāṃ caikye'pi vyavahārabhedastathā 
śivasya viśvasya ca | tatra hi vyavahāre vīcitāṃ prāptaṃ jalaṃ na 
jalamityucyate, na ca tatra vīcirūpe jalatā vinaṣṭā | tathāhi niścalatve 
calavīcitve ca jalameva jalaviśeṣatvādvīceḥ, atha jalaṃ tadvīcitvaviśiṣṭaṃ 
na jalamātram, tadetadastu vīcitāviśiṣṭatve'pi na kṣatirjalasya 
tādavasthyāt | vīciviśiṣṭatve jalatvābhāvo niścalatvaviśiṣṭe'pi jalatā na 
syāt, evaṃ bhāvarūpatve'pi śivatā sthitaiva || 39 ||

ata eva parecchāto na jaḍatvamavasthitam |
pṛthivyāditattvagaṇe jaḍatvaṃ cetpratīyate || 40 ||
na[1 ] tathā jaḍatā kvāpi tathāgre suvicāritaiḥ |
varṇayiṣyāma evātra na ca sāvayavaḥ kvacit || 41 ||
kaścidastīha vakṣyāma etadapyagrataḥ sphuṭam |

	ata eva yogina iva parameśvarasyecchāvaśādeva tathāvasthāne
	
===============================================
===============================================
p. 114) 
pṛthivyāditattvagaṇe jaḍatā nāsti icchāviśeṣarūpatvāt, na tu 
pradhānādijaḍopādanatāsya | atha tatredantānirdeśyatārūpā jaḍatā 
pratīyate | tanna, yathā na kvacididantānirdeśyatve'pi tattvato jaḍatā 
tathottaratra suṣṭhu vicāraṇābhirvakṣyāmaḥ | sarvātmatve śivatattvasya 
sāvayavatvaprasaṅgadūsaṇamapi agre nirākariṣyāmo yathā na kaścit 
kasyāmapyavasthāyāṃ sāvayavaḥ syāt | svayaṃ śivātmatāvasthāne 
svayaṃ viśvātmatayāvasthāne ca kimapekṣayā bhogyatā yayā 
sāvayavatvaṃ syāt ||

svecchāto bhāvarūpatve parādhīnā kutaḥ sthitiḥ || 42 ||
kṣīravadyadi vocyeta parādhīnaṃ jaḍaṃ bhavet |
etayaiva diśā śodhyaṃ śuddhanyūnādidūṣaṇam || 43 ||
abhagne svasya rūpatve śuddhanyūnādikaṃ kutaḥ |
patadgrahādike hemni hematvaṃ mukuṭādike || 44 ||
sthitameva na hemno'sya kācidasti vibheditā |
caṇḍālasadmago vahnirna vahniriti kathyate || 45 ||
tathaiva syādathocyeta vahneḥ saṃskāracodanā |
śāstreṣu varṇitā kasmātkāryārthaṃ kāryameva tat || 46 ||
na svarūpavibhāgo'tra tathā tasya vyavasthiteḥ |
saṃjñākaraṇamātraṃ tadvyavahārāya kalpitam || 47 ||

	svecchāvaśādviśvabhāvarūpasya parādhīnā na sthitirapitu 
svecchāyattaiva | viśvarūpatā kṣīrāyattā dadhirūpateva 
kāraṇapariṇāmasāpekṣā

===============================================
===============================================
p. 115) 
yadi kathyeta parādhīno viśvātmā tadā jaḍaḥ syāt 
cidrūpasyāpekṣānupapatteḥ, yāvatā viśvarūpatve cidrūpataiva | anayaiva 
cidrūpatāhānidiśā śuddhāśuddhatvopacayāpacayavattvādidoṣaḥ 
parihāryaḥ | svaṃ rūpaṃ yasya sa svarūpastasya bhāve cidrūpatve 
tadavasthe śuddhanyūnādidoṣābhāvāt | mukuṭapatadgrahayoḥ 
suvarṇasāmyena suvarṇatvam | tathāhi caṇḍālagṛhastho'gniryadi nāgniḥ 
syāt tadetadapi syāt | atha vahneryadi aśuddhatā na syāt tattasya kuto 
mantraiḥ saṃskārayogaḥ kāryasaṃpādanārthaṃ śāstre cocyate tasmāt 
tasyāśuddhatā saṃbhavet | naivaṃ, kāryamevānuṣṭheyameva 
tadvyavahārāya na tu svarūpe vahnervibhāgaḥ, svarūpe nijarūpe sthite tu 
vahnāvupagamyamāne tatsvarūpatā vahnirūpataiva sarvatra, tadvat 
śivarūpatā jagatastasya, tathā īśvarasya tanmātrapṛthivyādirūpatayā 
vyavasthānāt parasthūlasūkṣmatādibhedaḥ | tathā ca sarvatraikye 
saṃsāravyavahārāya saṃjñāmātraṃ tatkalpitaṃ bhavati || 47 ||

vyavahāro'pya[1 ]vidyā[2 ] no tathātveneśvarasthitiḥ |
tenaiva vā tathā kḷptastathā tadanuvartanam || 48 ||
na tatsvarūpabhedāya śāstraṃ yadvyavahāragam |

	saṃsāravyavahāro'pyavidyā nāma na padārthāntaraṃ bhavati, 
īśvarasyaiva

______________________________________
1 	nanu cāstu sarvatra tasyaiva vyavasthitatvādaikyam, astu ca 
vyavahārāya saṃjñākaraṇamātraṃ, tathāpi 
yaduparodhātsaṃjñākaraṇamātramāyāti so'pi kaścidyadyapi 
ābhāsamānatvāttanmayameva tathāpi nāmamātrabhedo'styevetyata āha 
vyavahāra ityādi | 
2 	atrāvidyā no iti paryudāsāśrayaṇena na niṣedhe tātparyaṃ kiṃtu 
svayaṃ vyavahārātmakāvidyālakṣaṇaṃ na bhavatītyarthaḥ, tadāha 
tathātveti |

===============================================
===============================================
p. 116) 
tathātvena lokayātrātmatayā tathāvasthānāt | śāstramapi[1 ] vā 
vyavahāragāmisaṃskāropadeśakaṃ na śivatattvabhedāya, 
tenaiveśvareṇa[2 ] tathāgnisaṃskārādiḥ kalpitaḥ, tathā ca tasyānuvartanaṃ 
kalpitam tatas[3 ]tadicchātmakametadrūpameva nāśuddhiṃ bhedaṃ vā 
śivatattvasyopasthāpayati |

hema[4 ]piṇḍe hemataiva syāccenna mukuṭādike || 49 ||
yujyate vaktumetattadanitya[5 ]tvaṃ ca yatsthitam |

______________________________________
1 	nanu cāstu saṃsāravyavahārastadātmakatvādapṛthagbhūtaṃ 
vyavahārārthaṃ pṛthagbhūtaṃ kalpitaṃ viparyastairiti ca yadyapyasti 
tathāpi tadarthaṃ śāstraniyamenālaṃ, kṛtaśca saṃsāravyavahāraṃ 
satyamiti gamayati ityāśaṃkyāha śāstramiti | ayaṃ bhāvaḥ - yāvaddhi 
vyavahāraḥ satyabhūtastāvattadarthaṃ śāstramapi satyameva tannirāse 
tasyāpi na niyama ityarthaḥ |
2 	nanu ca kimidamucyate tathātveneśvarasthitiḥ iti | yadi ca tathātvameva 
tarhi na vyavahāravyapadeśo'pi, vyavahāravyapadeśe ca na 
tathātvavyapadeśa iti pakṣāntaraṃ samarthayati nenaiveśvareṇeti | idaṃ hi 
svātantryavādamāśritya samarthitaṃ, svātantryādyathā saṃskārādi 
kalpitaṃ na paramārthasat, tathā tadanuvartanamapīti 
pūrvasmātpakṣādādhikyamatra sūkṣmadhiyāmevāvagantavyam ||
3 	tadicchātmakametadrūpameveti 
pakṣadvayapradhānamabhedamekameva vastviti mantavyam |
4 	nanu cāstu yatrāhaṃparāmarśo goḥ stanātpātataḥ kṣīra 
ityādinītyānavacchinna eva tatrābhede śivādvayatvaṃ, yatra tu 
sphuṭamidantānirdeśe sāvayatvādivikāravattvaṃ tatra 
kathamityāśaṅkāśāntyarthamāha hemapiṇḍa ityādi |
5 	nanu ca yadi sarvaṃ bhāvamaṇḍalaṃ tadātmakameva 
yacchivatattvasyānityakāryāpekṣayā nityatvaṃ tatkathaṃ tathā tanmayatve 
tasyāpyanityatetyata āha tadanityatvamiti |

===============================================
===============================================
p. 117) 	
satkṛtau tadvinirṇeyaṃ yā collaṅghanacodanā || 50 ||
niyamānupraveśāya śive collaṅghanena kim |

	bhedaśca jagadrūpatve yujyeta vaktuṃ, yadi hema[1 ]piṇḍa eva 
hematāsyāt na tu mukuṭādau[2 ] | evakāro hemapiṇḍasyānantaraṃ 
draṣṭavyaḥ | yacca bhāvānāṃ nāśitvāttadātmanaḥ śivatattvasya 
nāśitvaṃ codyatvena smṛtaṃ tat[3 ]satkāryavādasamarthanāt nirṇeṣyate | 
yacca pādalaṅghananiṣṭhīvanādi sarvatrātmani śive parihāryatvena 
coditaṃ 
tattadātmakaniyatiśaktikṛtaniyamarūpadharmādharmānupraveśaphalasaṃs
āra-vyavahārasaṃpādanāya |

vastutaśca śiva[4 ]tattve tenollaṅghanena kiṃ duṣyati na kiṃcidityarthaḥ 
||

evaṃ[5 ] pravartane tasya na nimittasamudgamaḥ || 51 ||

______________________________________
1 	avayavavikāramaprāpte | 
2 	avayavavikāramāpanne |
3 	ayaṃ bhāvaḥ - yadi kāryamutpattyanantarameva satsyāt pūrvaṃ 
cāsatsyāt tarhi cāsatkāryatvāttasyāsattve śivatattvasya vināśitvaṃ 
prasajyeta, pūrvaṃ ca tatsadeveti kasya vināśitvaṃ, 
tadetadīśvarapratyabhijñāyāmuktam

cidātmaiva hi devo'ntaḥ sthitamicchāvaśādbahiḥ |
yogīva nirupādānamarthajātaṃ prakāśayet ||

iti |
4 	śivatattve hi dharmādharmayorabhāva eva, tacca 
laṅghanādikamadharmāya tato na kartavyaṃ, dharmotpattirhi tathā syāt | 
dharmādharmasaṃsāravyavahārābhāve yathā'laṅghanena na dharmeṇa 
tasyopayogastathā laṅghanenādharmeṇāpi |
5 	tathaivaṃ saṃpravṛttau tu nimittakalanāpatet |

iti, tatsamarthayati evamiti | yaṃ bhāvaḥ - pravṛttikārī hi tadā pravṛttiṃ 
karoti yadi svasmātkiṃcidādhikyādikamanubhavati, yadi ca svayameva sa 
tathābhūtaḥ kena nimittena pravṛttiṃ karotīti |

===============================================
===============================================
p. 118) 	
yadi svarūpavibhraṃśācchāktarūpādikalpanā |
tadvaktavyaṃ nimittatvaṃ kimarthaṃ rūpamūjjhati || 52 ||
yāvatā sarvarūpāṇāṃ tatsvarūpasvarūpitā |

	jananapariṇāmādirūpatāṃ 
vinaivaivamavasthānamātralakṣaṇajagatsthitipravartane tasya na 1nimittaṃ 
codyamapūrvakāryābhāvāt | yadi hi śāntarūpasya 
śāktādirūpāntaragrahaṇaṃ śivatattvatyāge syāt tatkasyacidarthasyātra 
nimittaṃ vaktavyaṃ praṣṭavyaṃ kimarthamayaṃ rūpamujjhatīti | yāvatā 
śāntirūpatāyāṃ śive jagadrūpatayāpi ca śivasvarupeṇaiva 
svarūpavattvam ||

śakti[2 ]trayasvarūpatvaṃ sarvaṃ yatrāstyavasthitam || 53 ||
nimittaṃ[3 ] kalpyate tatra nimittaṃ tatra kalpyatām |
atathātve tathābhāvo yatra syādatha codyate || 54 ||
purā śāntasvarūpatvaṃ paścāttādṛgavasthitiḥ |
śānte[4 ] śivatvaṃ sthūle'pi śivatvaṃ yatra varṇitam || 55 ||
tatra kā śāntatā brūhi śakteḥ kiṃ vastutā na te |
vastutā cettathābhūtaśaktitritayasaṃgamaḥ || 56 ||

______________________________________
1 	sthitipravartane'pi yatastasyaivamavasthānameva na 
jananapariṇāmādivikārastato na nimittakalanā kāpi, yadi hyādhikyaṃ 
syāttarhi nimittakalanāpi syāt |
2 	icchādisāmarasyātmakaṃ | 
3 	bhrūkṣepapūrvābhāṣaṇena yojyam | 
4 	ajagadrūpe śivatvaṃ pañcaśaktisāmarasyātmakamabhedatattvam | 
sthūle - jagadrūpe |

===============================================
===============================================
p. 119) 	
icchādiśaktitrayamayacidātmakatvaṃ sarvasyā[1 ]mavasthitau 
yasyāvasthitamasti tatra nimittaṃ kalpyeta, kākvā yojyate kiṃ kalpyeta naiva 
kalpanīyamityarthaḥ, tatra hi kalpyatāṃ nimittaṃ yatrātadrūpatve 
tadrūpatodbhavaḥ | athaivaṃ codyate - pūrvaṃ 
śāntarūpatvamajagadrūpatvaṃ paścājjagadrūpatetyapūrvatāyā 
nimittaṃ vācyamiti | tanna, yatrābhyupagame, śānte'pi śivatvaṃ 
sthūle'pi jagadrūpatve śivatvameva varṇitaṃ tatra śāntatā śivarūpatā 
kā syāt, brūhyetat | śāntamapi hi tava vastu, vastu ca sattāmayaṃ, sattā 
bhavattā bhavanakartṛrtā, svātantryātmakaṃ ca kartṛtvaṃ 
cidrūpasyecchādiśaktimata iti sarvaṃ vastu śivaḥ || 56 ||

aṅgāra[2 ]rūpe kiṃ vahnau vahnitā na kriyātmake |
jvālādike'tha sā[3 ]vasthā na kriyā jñānarūpiṇī || 57 ||
niricchā na ca śakyeta vaktumevaṃ kadācana |
asti sthito'sāvetasyāmavasthāyāṃ śivo yadi || 58 ||
naiṣā kriyā bhavati kiṃ niricche kiṃ kriyā bhavet |
nirjñāne vā tato jñeyaṃ nāśaktiḥ kācana sthitiḥ || 59 ||

______________________________________
1 	jagadrūpaspandakṣobhe'pi |
2 	yathā jvalanasaṃtāpādivattvameva vahnitvaṃ tadabhāve na 
vahnitvamiti sthitaṃ tathā bhāvaśaktimattvameva śivatvaṃ na 
tadabhāvavattvamityarthaḥ |
3 	anye śaktimattve sakriyatve śivatvaṃ yato'sti tataśca tato'nyā 
sūkṣmā'vikalpā daśāvaśyaṃ gaveṣaṇīyā, anyathā hi 
jñānajñeyasahitatvādvikalpyameva paratattvamapi syāt ityatastatra 
śivatvamapi nānumantavyam | mataṃ cedvikalpamadhya eva patedityāha 
sāvastheti |

===============================================
===============================================
p. 120) 	
aṅgārarūpa eva vahnau kiṃ vahnitā na tu 
jvalanasaṃtapanādikriyāviṣṭe | atha tatra[1 ] vahnireva śivo'pi 
tadbhāvabhedāviṣṭo'pi śiva eva | kriyāvasthāmukhenaitatkathitam | atha 
sakriye śaktisaṃbhavāt śivatāstu śāntatā[2 ] tu niṣkriyā 
jñeyajñānarahitā kāryākaraṇāt cikīrṣālakṣaṇecchāśūnyā ca tena na 
śivaḥ, naivaṃ śakyate vaktuṃ kadācana sarvadā bhavanakriyāvirahāt | 
sthūlakriyāvirahe śāntāvasthāyāmapi yadi śivaḥ sthito'bhyupagamyate 
tadasti sthita ityeṣā bhāvasthānādirūpā kriyā kiṃ na bhavati, bhavatyeva | 
kriyā ca kartṛsvarūpabhūtā, kartā ca svatantraḥ cetana eva, svecchātaḥ 
pravṛttiḥ svātantryaṃ yataḥ, yato'sti sthita ityatra 
bubhūṣātiṣṭhāsālakṣaṇecchāstyeva | yāvacca tathā kartuṃ bhavituṃ 
sthātuṃ vā na jānāti tāvat kiṃ kriyā bhavati | bhavatītyādi 
tiṅantanirdeśaḥ | tasmāt jñātavyaṃ yaduta necchādiśaktirahitā kācana 
sthitiḥ kasyacit | icchādiśaktimattā ca śivatā, ghaṭo'ti, himālatho'sti, 
jagadastīti ca yathā nādhikyaṃ śivatāyāḥ karoti 
tatheśvarapratyabhijñāyāṃ vicāratam || 59 ||

atha citratvamatrāsti bhāvapuñje na tacchive |
śivasya tatsvarūpatvaṃ vaicitryaṃ yatparasparam || 60 ||
apekṣya bhāvavaicitryaṃ tasya tebhyo vicitratā |
sarvaṃ śivātmakaṃ yadvatkathanīyamihāgrataḥ || 61 ||

	athātra bhāvānāṃ parasparato vaicitryaṃ dṛśyate tacchive 
cidekarūpe kathaṃ saṃbhavet | tatrāpi śivasyaiva tadvicitrasvarūpatvaṃ 
bhāvānāṃ

______________________________________
1 	tatra jvalanakriyāviśiṣṭe |
2 	yaduktaṃ śānte'pi śivatvaṃ sthūle'pi śivatvaṃ tena nātra 
nimittakalanā iti | śāntatve śivatvamutpuṃsayitumāha 
nimittatāpādānārthaṃ śāntatā tviti |

===============================================
===============================================
p. 121) 
yadanyonyavaicitryaṃ, teṣāṃ ca ghaṭapaṭādīnāṃ 
vaicitryamapekṣya tasya tebhyastadvaśāt vicitratā bhāti cidekarūpasyāpi 
sataḥ | sarvaṃ ca citsvarūpatvena śivātmakaṃ yat nyāyānusāreṇa 
tathāgrato vakṣyate || 61 ||

jalāharaṇaśaktaśca ghaṭo yadi na bhaṇyate |
ghaṭaḥ kevala evātra tadevaṃvidhamucyatām || 62 ||

	yadi cātra jagatyudakāharaṇaśakto ghaṭo nocyate api tu 
kevalastatkriyāveśaśūnya eva ghaṭaḥ, tadetatsadṛśamevaṃ kevala eva 
śivo na jagadrūpa ityetadapyucyatāṃ, yāvatā naivaṃ[1 ] tatsarvadāpi śiva 
eva || 62 ||

nānāvādairno virodhaḥ kathanīyamihāgrataḥ |
uktaṃ[2 ] vā kālapādādāvāgopālāṅganādinā | 63 ||
tadaikyaṃ[3 ] kheṭapālo'pi prāha yā kācana sthitā |
śaktiḥ padārtha jātasya devadevasya sākhilā || 64 ||
śaktiśaktimatāmuktā sarvatraiva hya[4 ]bheditā |

______________________________________
1 	udakāharaṇaśakta eva |
2 	ādau svaśāstrata āha uktaṃ veti | nanu kathaṃ 
nānāvādairavirodhaḥ sarvatra bhinnabhinnārthakalpanāt tataścāha uktaṃ 
veti | ayaṃ bhāvaḥ - āptapraṇītatvaṃ hyāgamatvaṃ, taccādau 
tantrāgamānāṃ sākṣādbhagavacchivabhaṭṭārakoktatvāt, 
śrutīnāmapyanāditvakathanādastyeva, itihāsapurāṇādiṣu 
tadarthāvadhāraṇādastyeva pramāṇatvaṃ, 
tasmādekasyaivāśeṣajagatprasūtihetormahāvibhūterīśvarasya 
sṛṣṭisthitipralayakāryavibhagayogādbrahmeti viṣṇuriti rudra iti vyapadeśaḥ, 
anyeṣāṃ punaranāptapraṇītatvānna prāmāṇyam 
tadetattridhaivāgamaprāmāṇyaṃ saṃvādayati uktaṃ vetyādinā |
3 	guruta āha tadaikyamityādinā | 
4 	sarveṣāmatrāvirodhamāha |

===============================================
===============================================
p. 122) 	
eko[1 ] rudra itītyādi śrūtāvuktaṃ tathā paraḥ || 65 ||
puruṣaḥ sarva evedamitihā[2 ]sādiṣūditam |
maheśasyāṣṭamūrtitvaṃ yāvatpārthivamūḍhatā || 66 
||
sā'rodīditi[3 ] vede'sti nārthavādo nirarthakaḥ |
vidhyaṅgatvena cetsattā nāsatyasyāṅgatā sthitā || 67 ||
arthavādādapi phalaṃ rātrikratuṣu darśitam |

	nānādarśanaiścāsmin śaivādvaite no virodha ityagre kathanīyam | 
svasiddhānta eva vā śrīkālottarādāvuktametat

	ā[4 ]gopālāṅganābālā nityameva bruvanti tam |

ityādinā mantrātmaśivarūpatvaṃ jantūnām | guravo'pi 
śivaikyamupadiśanti | tathā ca kheṭapālaguruḥ prāha yā kācana ityādi | 
yataśca devadevaśaktireva padārthaśaktiruktā, śaktiśaktimatośca na 
bhedastato devadeva eva padārtha ityuktaṃ bhavati | yadidaṃ idaṃ sa

______________________________________
1 	śrutipramāṇamāha | 
2 	avigītaśiṣṭapramāṇyamāha |
3 	vidhirūpasya vākyasya sākṣādanuṣṭheyaparatvādastu 
prāmāṇyamarthavādarūpasya punaḥ sākṣāttatrāsaṃbandhānna tatra 
prāmāṇyamiti keṣāṃcidvidhiparatvātkeṣāṃcidarthavādaparatvānna 
parasparaṃ tayoḥ saṃbandha iti kathaṃ sarvatraikyavāda ityāśaṅkyāha 
sorodīditi |
4 	utainaṃ gopā adṛśannutainamudahāryaḥ |

iti śrutiśca | mahārthamañjaryāṃ ca

	yaṃ jānanti jaḍā api jalahāryo'pi yaṃ vijānanti |
	yasyaiva namaskāraḥ sa kasya sphuṭo na bhavati kulanāthaḥ ||

iti |

===============================================
===============================================
p. 123) 
eko[1 ] rudraḥ iti ca rudraikyam | tathā paraḥ puruṣa[2 ] evedaṃ sarvaṃ iti 
coktaṃ vede | purāṇetihāsādiṣu cāṣṭamūrtitvamuktaṃ maheśvarasya 
yatrātyantatāmasapārthivatattvarūpeṇa mūḍhatāpi svarūpameva ||

	4so'rodīt iti ca rudraśaktinirvacane'pi vedenoktaṃ tadaikyam |

______________________________________
1 	eko rudro'vatasthe na vai dvitīyo kaścana |

iti | tathā

	yo rudro agnau yo apsu ya oṣadhīṣu yo vanaspatiṣu |
	yo rudroviśvā bhuvanā viveśa tasmai rudrāya namo astu devāḥ ||
2 	puruṣa evedaṃ sarvaṃ yadbhūtaṃ yacca bhavyam |

iti |
3 	yathā siddhastutau

	tvamarkastvaṃ somastvamasi pavanastvaṃ hutavaha -
	stvamāpastvaṃ vyoma tvamu dharaṇirātmā tvamiti ca |
	paricchinnāmeva tvayi pariṇatāṃ bibhratu giraṃ
	na vidmastattattvaṃ vayamiha tu yattvaṃ na bhavasi ||

iti | atrāpi bhagavato maheśvarasyaikātmyameva sarvatra darśitam | tathāhi 
pañcabhūtānyeva sarvaṃ vikārāvasthāpannaṃ jagaditi sthitam | tatra 
yatsūkṣmaṃ pramāṇaprameyātmakamavasthāyugalaṃ 
tadarkasomaśabdābhyāmuktaṃ, yato'traivāhantedantāyugalakamapi 
sadāśivādivyapadeśena viśrāmyati kiṃ punaranyatra kathanīyaṃ yatra 
saṃhataṃ pārthivaṃ ghanaṃ tattvamapi śiva eva ata eva tasyānte'tra 
vyapadeśaḥ | abhedamevaiṣāmāhātmeti, eṣāṃ sarveṣāṃ 
spandaviśeṣāṇāṃ yadabhedātmakaṃ pratyagrūpaṃ tadeva bhavānastīti 
kimanyadyatra bhavatsvarūpāpahnavaḥ |
4 	so'rodīdyadasya rudrasya rudratvam iti | ayamarthaḥ - yatsarudro'rodīt 
susrāva śaktidvāreṇa viśvarūpatayāsthāt tadasya rudrasya rudratvaṃ 
rudrābhedamayatvam |

===============================================
===============================================
p. 124) 
artha[1 ]vādo'yamasatyārtho vidhyanuṣṭhānatātparyādityetatadapi na 
yuktam | artha[2 ]vādasya yā vidhyaṅgatāsatyā sā kathamasatyārthasya syāt | 
svārthamabhidadhāna eva hi arthavādo bhavati, na sa vede'pi mithyārthatā,

______________________________________
1 	apravṛttapravartanaṃ vidhiḥ, tathā sākṣādupadeśakatvaṃ vidhiḥ | 
pravṛttasyānvākhyānamarthavādaḥ, tathā 
paramparopadeśakatvamarthavādaḥ | atrārthavāde 
sākṣādupadeśābhāvamāśaṅkyārthavādo'yamiti | 
vidhyanuṣṭhitasyaiva hyarthasyārthavādaḥ samarthakastataśca 
sākṣādanuṣṭhānābhāvānnārthavādasya satyatvam |
2 	yadyarthavādasya vidhyaṅgatā satyā tarhi kathaṃ 
svayamasatyārthaparatvamityarthaḥ | yathāhi vāyavyaṃ 
śvetamajamālabheta bhūtikāmaḥ iti vidhiḥ | vāyurvaikṣepiṣṭhā devatā 
vāyumeva svena bhāgadheyenopadhāvati sa evainaṃ bhūtiṃ 
gamayatītyarthavādaḥ | tatra vidhivākyagatā vāyavyādiśabdā 
arthavādaśabdanairapekṣyeṇaiva viśiṣṭamarthaṃ vidadhati, 
arthavādaśabdāścetaranairapekṣyeṇaiva bhūtārthamanvācakṣate, 
kṣipragāmī vāyuḥ svocitena bhāgena toṣito bhāgaṃ pradāyaiśvaryaṃ 
prayacchatītyukte rāmāyaṇabhāratādāviva kaścitpratīyate na 
tvanuṣṭheyaṃ kiṃcit, ata ekavākyatvābhāvānnāstyarthavādasya 
prāmāṇyamiti vidhiprāmāṇyavādina āhuḥ |
	atrāhurjaiminīyāḥ, mābhūdvidhyarthavādayoḥ padaikavākyatā, 
vākyaikavākyatā tu bhavatyeva | vidhivākyaṃ tāvatpuruṣaṃ prerayituṃ 
vidheyārthasya prāśastyamapekṣate, arthavākyaṃ ca 
phalavadarthāvabodhaparyavasitādhyayanavidhiparigṛhītatvena 
puruṣārthamapekṣate, tataḥ puruṣārthaparyavasitavidhyapekṣitaprāśastyaṃ 
lakṣaṇāvṛttyā samarpayadarthavādavākyaṃ vidhivākyena 
sahaikavākyatāmāpadyate, yataḥ kṣipragāmisvabhāvatayā 
śīghraphalaprado vāyurasya paśordevatā, tataḥ praśastamimaṃ vāyavyaṃ 
paśumālabheteti vākyayoranvayaḥ, tasmādarthavādaḥ pramāṇamiti |

===============================================
===============================================
p. 125) 
rātri[1 ]kratuṣu cārthavādaprāmāṇyenaivānuṣṭheyatvāt phalaṃ 
pradarśitaṃ jaiminīyaiḥ || 67 ||

bandhamokṣau na bhidyete sarvatraiva śivatvataḥ || 68 ||
vijñāna[2 ]mīdṛksarvasya kasmānna syādvimohitā |
saivaiṣā sā ca saṃsāro bandhamokṣāvataḥ sthitau || 69 ||

	sarvasya śivatve bandhamokṣābhāvāt śivo'hamiti sarvasyaiva kimiti 
jñānaṃ na bhavatīti | atrāpyucyate - yathā saivaiṣā vimohitā, evaṃ

______________________________________
1 	rātrikratuṣviti, tatra hyarthavādenaivārthaḥ pūryate iti na 
pratītyaṅgatvamevārthavādasya kāryāṅgatvamapi | yathā pratitiṣṭhanti ha 
vā etā rātrīrāsata ityaśrūyamāṇādhikārasya 
rātrimātravidheradhikārāṃśo'rthavādādeva labhyate | tatra hi 
pratiṣṭhākāmāḥ satramāsīran, ityarthavādavaśādvākyārthaḥ | 
kvacidvidhivākyasyārthasandehe'rthavādātmakādvākyaśeṣāttanniścayo 
bhavati | yathāktāḥ śarkarā upadadhātītyañjanadravye 
ghṛtatailavasādibhedena saṃdihyamāne tejo vai ghṛtam ityarthavā 
dādghṛtenāktāḥ śarkarā upādheyā iti gamyate |
2 	yaduktaṃ

		sarvabhāvaśivatvena nāstitā bandhamokṣayoḥ |

iti dūṣaṇaṃ tadapi dūṣayati vijñānamityādi | ayaṃbhāvaḥ - 
sarvabhāvaśivatve bandhamokṣayorabheda iti pakṣe samarthayati 
īdṛgvijñānaṃ sarvasya kasmāt na bhavatīti, śivo'hamiti sarvasyaiva 
pratītāvastveva bandhamokṣābhāva iti pṛṣṭe siddhāntavādī enameva 
pakṣaṃ taduktidoṣodbhāvanapūrvamardhoktayaivottarapakṣeṇa samarthayati 
- yathā vijñānametatsarvasya kasmānna syādvimohitā | ayaṃbhāvaḥ - 
yatsarvasya śivohamiti bhedajñānaṃ saiva vimohitājñānalakṣaṇo 
bhramaḥ, tathā ca bandhanirāsārthaṃ mokṣa eva ||

===============================================
===============================================
p. 126) 
ajñānalakṣaṇā sā ca saṃsāro bandha ucyate

iti sthitāvajñānarūpau bandhamokṣau || 64 ||

vibhinna[1 ]śivapakṣe tu satye dā[2 ]rḍhyaṃ paratra no |
pratītimātramevātra tāvatā bandhamokṣatā || 70 ||

	yadā tu sarva eva bhāvāḥ kartṛtvādicchādiśaktiyogāt pratyekaṃ 
śivarūpā iti pakṣaḥ, tadā tatra vibhinnaśivapakṣe satye yathā 
sthitasyārthabhedasya dārḍhyam | yadā tvekaśivatvameva tattvaṃ tadā 
tasmin pakṣe na dārḍhyaṃ bhedasya, api tu śivābhedapratītimātraṃ 
mokṣastada[3 ]pratītistu bandha iti tāvatā pratītimātreṇa, natu vastvanyathātve 
bandhamokṣayorbandhamokṣatā || 70 ||

______________________________________
1 	nanu kimidaṃ bhavadbhirapūrvadoṣāropaṇaṃ kriyate

		vijñānamīdṛksarvasya kasmānna syādvimohitā |

iti | sarvasyāhamityakhaṇḍaparipūrṇāhantāparāmarśe vimohitā 
kvānyatrāvimohitvaṃ syādityasyaiva tātparyaṃ tāvadvivecayati vibhinneti | 
idamatra tātparyaṃ - yadi sarvasyetyatra bhinnāpekṣayā 
sarvanāmanirdeśastarhi bhedenānekatve'rtha bhedo'styeva tadapekṣayā 
mokṣaḥ iti bandhamokṣavyavasthā sthitaiva | atha sarvaśabdo na 
bhinnapramātrapekṣayā kiṃtu sarvasyaikameva 
vijñānātmakamabhedasāramahamiti vimarśanaṃ 
tacchivābhedapratyavamarśasya mokṣapratītyā 
bandhasyāpyanuṣaṅgo'styeveti siddhaṃ samīhitamasmākaṃ, paramārthato 
vastuvṛttyā na kiṃcanāpi bandhamokṣavyapadeśaḥ pratītimātreṇāstīti ||
2 	paramārthabhede'rthabhedasyaiva dārḍhyaṃ bhedadārḍhyaṃ | 
paratra ekatvapakṣe | 
3 	tadayamarthaḥ - pratītyapratītibhyāṃ mokṣabandhavyavasthāyā 
vyavasthitatvādyaduktaṃ nāstitā bandhamokṣayoḥ iti, tadasiddhaṃ | na ca 
bandhamokṣavyavasthānācchivādvayatātparyaṃ khaṇḍyate 
pratītimātrarūpatvādbandhamokṣayorna vastvanyatvasaṃbhavaḥ |

===============================================
===============================================
p. 127) 	
nāsatye[1 ] satyabuddhitvakhaṇḍanātrāsti kācana |
kathanaṃ sarvasāmyāya vivādihananāya ca || 71 ||

	nacāpyatra bhedeṣvasatyeṣu satyabuddhyā bhrāntirūpā 
khaṇḍanāsti 2vedoktavat, yato bhāvānāṃ sarveṣāmeva śivarūpatve sthite 
vahu[3 ]tvamekatvaṃ vā | yatpunaḥ[4 ] śivatattvenaikyasya kathanaṃ 
tatsarveṣāṃ śivatattvena sāmyāyotkarṣāpakarṣanivāraṇāya, yadi vā ye 
śivatvaṃ bhāvānāṃ na pratijānate tadvivādiparājayāya || 71 ||

tathā tathā śivāvasthā svecchātaḥ sa tadātmakaḥ |

______________________________________
1 	astu pratītimātrarūpatvameva bandhamokṣayorastu ca vastutaḥ 
śivādvaya-mayatvameva tathāpi yadi pratītimātrasattvaṃ tadeva tarhi 
pramāṇīkartavyaṃ, yadi ca śivādvayamayatvameva tarhi tadeva ko'yaṃ 
nayaḥ vastudvayatvakathane ityāśaṅkāṃ nivartayitumāha nāsatya iti |
2 	vedaprakriyāyāṃ hi saṃkocatāratamyakathanāt neha nānāsti 
kiṃcana ityādivākyairasatyeṣu bhedeṣu satyabuddhirbhrāntirevoktā | ayaṃ 
bhāvaḥ - asmanmate sarvathā śivaikarūpatvaṃ pratipādanīyaṃ tacca 
bhāvānāmekatvamastu anekatvaṃ vāstu na kenāpi khaṇḍyata iti |
3 	yadyapi vastutaḥ śivarūpatve sarveṣāṃ bahutvamekatvaṃ vā na 
virodhāvahamiti tathātvakathane na ko'pi doṣaḥ | tathāpyadvayavādoktiḥ, 
śivatattve na kasyacidutkarṣaḥ nāpi kasyacidapakarṣa iti kathanārtham | 
tathā bahutvaikatvakathane padārthasvarūpameva tathā tathā syāditi 
padārthavāda evābhyupagato bhavedityarthaḥ |
4 	nanu yadi bahutvaikatvakathanaṃ tulyameva tarhi 
kṛtamadvayavādenetyāha |
5 	tadevaṃ vādyunmathanapūrvaṃ bandhamokṣavyavasthā 
dṛḍhīkṛtā, śivābhedatātparyaṃ ca tenaiva siddhāntitam | athedānīṃ 
paramārthato vyavahāre'pi śivābhedaṃ samarthayati tathā tathetyādinā |

===============================================
===============================================
p. 128) 	
tadātmatve nāsti bandhastada[1 ]bhāvānna mokṣaṇam || 72 ||

	bhede'pi tathā bhedarūpeṇa śivasyāvasthānaṃ svecchāvaśāt, sa 
ca bhedaḥ śivātmakaḥ | evaṃ[2 ] ca bhedasya śivātmakatve nāsti 
bandhastadabhāvāt tadapekṣo na mokṣo'pi || 72 ||

kimarthaṃ guruśāstrādi cettathā[3 ] tada[4 ]vasthiteḥ |
devasya[5 ] śāstrādbodhena kiṃ prayojanameva ca || 73 ||
kimarthaṃ[6 ] bhavatārabdhaṃ śāstraṃ bodhāya kasya vā |

	tathā bhedarūpatayā śivasyaivāvasthiterhetormokṣābhāvāt 
kimarthaṃ guru[7 ]śāstrānuṣṭhānādikam | nahi devasya nityaprabuddhasya 
śāstreṇodbodhanaṃ

______________________________________
1 	bandhapūrvatvānmokṣasya |
2 	atrāpi ca sphuṭaṃ bandhamokṣaniṣedhe'pi bandhamokṣavyavasthā 
vyavasthitaiveti bodhyaṃ tathā tatheti kathanāt, sphuṭībhaviṣyati caitat |
3 	tatheti bhedarūpatayāpi tasya śivabhaṭṭārakasya |
4 	dīvyati krīḍatīti devaḥ, harṣānusārī spandaḥ krīḍā | tathā sadā 
dyotamāno'pi devaḥ |
5 	apūrvabodhanārthaṃ hi śāstrapravṛttiḥ, tathā ca saprayojanatā |
6 	anyeṣāṃ hi dvaitakathanājjñānārthamastu tatra pravṛttiḥ, 
bhavatāṃ tu tadabhāvānna yuktetyāha kimarthamiti |
7 	na ca bhavatāṃ tatprakaṭīkaraṇārthamapi tatra pravṛtīḥ, tathā ca 
svatantrasya devasya svātantryasya hāniḥ syāt |

===============================================
===============================================
p. 129) 
saprayojanam | āsatāmanyāni śāstrāṇi, tvameva śivaikyavādī vā 
kimarthaṃ śāstramārabdhavān kasya bodhāya || 73 ||

sa evetthaṃ svecchayāste tatkartṛtvena bodhyataḥ || 74 ||
sa eva buddharūpatve tathā bhavati tatkṣaṇam |
sa eva saṃprajāyeta tadanuṣṭhānatatparaḥ || 75 ||
phalaṃ vā tadanuṣṭhāne sa eva hi tadā bhavet |

	deva evānena prakāreṇa svecchayā niṣprayojanamāste | tadeva 
darśayati - tadasmadādiśāstrakartṛtvena tathā bodhyato bodhyaṃ 
śiṣyarūpamāpādyāste | tathā tasminneva kāle prabuddharūpatve vā 
sthito bhavati | tathā śāstrānuṣṭhānaparaḥ saṃpadyate | 
tathārthakāmādiphalarūpatvenāpi sa eva svakāle bhavati || 75 ||

vāditvaprativāditve kasmāccettasya tatsthite || 76 ||
vyavahārāya vā sarvaṃ vyavahāro na vastugaḥ |
svarūpaṃ vastugaṃ viddhi vyavahāro na jātucit || 77 ||
tadeśvaravyavasthānādavastvābhāsarūpataḥ |

	tadaikye darśanabhedābhāvāt vāditvaṃ prativāditvaṃ ca kutaḥ 
yaduktaṃ vivādihananāya iti, tadetadapi tasyaiva tathā sthiteḥ | 
lokavyavahārāya vā sarvaṃ śāstravādiprativādyādi | lokavyavahāraśca 
tadabhedākhyātimayo na vastugataḥ | yatpunaḥ svarūpeṇa prakāśate 
tacchivarūpavastvātmakameva, vyavahārastu na kadācit vāstvavo'pitu 
bhrama eva, avastvapi īśvarātmaivāvastvābhāsarūpeṇa tasyāvasthānāt |

===============================================
===============================================
p. 130) 
ata evaṃ īśvarapratyabhijñoktanītyā tadavastvapi prakāśamānaṃ 
cidrūpameva, kevalaṃ bāhye[1 ] prakāśanābhāvādavastu ucyate || 77 ||

	tadāha

sarvamekena rūpeṇa yadvicāryaṃ tathāgrataḥ || 78 ||

	sarvaṃ vastu avastu ca śivarūpaṃ yatastathāgre vicāraṇīyameva || 78 
||

dharmā[2 ]dharmaiśca saṃbandhastathā tacchivasaṃsthiteḥ |
tatphalāphalayogena yuktatā tasya tat[3 ]sthiteḥ || 79 ||

	tayoḥ phalena nyūna[4 ]tayā vā viparītena phalenāphalena yogaḥ | 
athavā phalenāyogo'thavāpi adharmasyāpalenāniṣṭena phalena yogaḥ, 
tena hetunā yuktāyuktatā nyāyyā śivasya tathā sthiterhetoḥ, sarvathā 
yadyatpratibhāsate taccidrūpaśivātmakameva || 79 ||

nimittasamavāyyādivaicitryaṃ tadvicitratā |
kāraṇasyaikarūpatve na doṣastritayātmatā || 80 ||
na rājājñā samādiṣṭā svayaṃ vā sa nimittakam |

______________________________________
1 	bāhya ityanena bāhya eva tasya bhramatvamavastutvaṃ vāstu svarūpe 
na bhramatvaṃ nāpyavastutvamityarthaḥ |
2 	yaccoktaṃ

	dharmādharmau na saṃbaddhau śivasya na tayoḥ kṛtiḥ |
	tataśca śivadharmādervedāderakṛtārthatā ||

iti, tacca pariharati dharmetyādinā |
3 	atrāpi pūrvoktaṃ sarvaṃ vyavahārādikamanusartavyam |
4 	abhāve svalpabhāve iti nañarthamāśritya vivṛṇoti nyūnatayā vā 
viparīteti

===============================================
===============================================
p. 131) 	
samavāyī tadicchaiva tadyogaḥ sahakāraṇamm || 81 ||
tasyaiva vā trirūpatvaṃ vyapadeśāttathāvidham |

	śivasyaivaikasya kāraṇatve nimittasamavāyyasamavāyitvavaicitryeṇa 
tasya vicitratā tritayātmatākhyā na doṣa uktanyāyena, yato rājājñā na 
samā tulyopadiṣṭā, apitu rājājñārūpasāmye'pyanyathā bhedaḥ | tadvat 
tanturūpeṇa saṃyogarūpeṇa ca sa nimittamapyāste | atha vā svayaṃ sa 
tāvannimittakāraṇaṃ, tadicchā samavāyikāraṇaṃ, ghaṭādivastunaḥ 
sattecchānvayāt sa eva cāvayavasaṃyogaḥ 
sahakāryasamavāyikāraṇamityarthaḥ | athavā tasyaikatve'pi tritvaṃ 
yathoktaprakāraṃ vyapadeśāt vyavahārāt 
sarvabhedavyavahārasyābhedākhyātirūpatvam || 81 ||

na[1 ] pṛthivyādike tasmin[2 ] kalpanā saṃpravartate || 82 ||
tathā[3 ]tvenaiva kḷptatvātta[4 ]detatkalpanā bhavet |
tadeva[5 ] tatkalpitaṃ kiṃ satye nāmāstu[6 ] kalpanā || 83 ||

______________________________________
1 	yaduktaṃ pṛthivyādikalpanayā kalpanāvān iti | yadi 
māyāparamāṇvādikāraṇabhāvena tattatkartṛtvamasyābhyupeyate, tadā 
bhinnavastusadbhāvātkena vikalpatāsya bhaṇyate | yadi tu tadabhāvena 
kalpanā tarhi bhinnavastuśūnyatvena vikalpa eva, tacca śūnyaprāyaṃ 
tadātmakatve śivatattvamapi śūnyaprāyameva saṃbobhavītīti 
pūrvāśayaḥ, tadetatsamarthayati netyādinā |
2 	tasmin śivatattve | 
3 	tasyaiva tattadvaicitryeṇāpi vyavahāre sthitatvāt |
4 	apratīyamāne pratīyamānatvam | 
5 	śivatattvameva pṛthivyādi kalpitam |
6 	nāmeti paratoṣārthamanumatiḥ |

===============================================
===============================================
p. 132) 	
na ca pṛthivyādirūpatayā pratīyamāne bhāvajāte 
śivarūpitā kalpitā bhavati[1 ], vastu[2 ]sthityaiva pṛthivyādi[3 ]rūpeṇa vā 
śivatattvasyaiva kḷptatvāt[4 ] | atadrūpaṃ[5 ] tadrūpaṃ yadāvasīyate yathā 
manorājyādi, tadā tatkalpanā kalpyamānaṃ bhavet | yāvatā[6 ] 
sākṣācchiva eva sarvamiti vastusthityā pṛthivyādi śiva eva, śivatvena kiṃ[7 ] 
kalpitaṃ bhavati na bhavetyevetyarthaḥ | atha satyatastasminneva[8 ] kalpaneti 
kathyate tadavastu, atastatra kalpaneti nāma[9 ]kṛtiḥ || 83 ||

______________________________________
1 	yataḥ

		svāminaścātmasaṃsthasya bhāvajātasya bhāsanam |
		astyeva na vinā tasmādicchāmarśaḥ pravartate ||

iti pratyabhijñoktanītyā yatastattadvibhinnābhāsabhāvarāśyabhāve'pi 
sarvamastyeva tataśca kasyātadrūpasya tadrūpābhāsanaṃ nāma 
navamābhāsanaṃ kalpanā kalpitaṃ bhavediti bhāvaḥ |
2 	paramārthanayena | 
3 	vyavaharadṛśā | 
4 	svayaṃ saṃpannatvāt |
5 	pūrvamanatadrūpamadhunā tadrūpam | nanu kvānyatra kalpitatvaṃ 
nāmetyata āhātadrūpamiti, manorājyādāvapi saṃvida eva 
tattadābhāsābhāsanasāmarthyamiti, tatrāpi yadi kalpitatvaṃ nāsti 
tathāpyetādṛṅnaye tatra kalpitatvaṃ vādivādasamarthanārthamupagatam | 
6 	ekāntaniścayena |
7 	yadi hi pṛthivyādi pūrvaṃ na 
samabhaviṣyattadatadrūpatvāttadrūpāvabhāse 
manorājyādivadvastuśūnyatayā kalpitamevābhaviṣyat, natu pūrvaṃ 
nāstīti saṃbhāvanāpyastīti pūrvamapi tadrūpatvādadhunāpi 
tadrūpatvaṃ kalpitaṃ na bhavedityarthaḥ |
8 	tasminneva śivatattve | 
9 	paramārthato nātra bheda ityarthaḥ |

===============================================
===============================================
p. 133) 	
tadevodāharati

kaṭake'sti[1 ] suvarṇatvaṃ kuṇḍale kalpanāsti kim |
citravahnāvaśokādau kalpanā rājate kvacit || 84 ||
kḷptikalpanayorbhedaṃ ye na jānanti naumi tān |

	kaṭake kiṃ suvarṇatvaṃ satyaṃ kuṇḍale tu kalpitaṃ naivetyarthaḥ | 
citragate vahnau, aśokapuṣpādau rakte vahnikalpanā śobhate kvacida[2 ]vasare 
pṛthivyādi[3 ]rūpeṇa śivaḥ kḷptaḥ saṃpannaḥ svayaṃ sthita ityarthaḥ | 
kalpitaṃ punaḥ svayaṃ sa tathā kevalamiṣyate tena rūpeṇeti kḷptasya 
svayaṃkḷptestathā saṃpatteḥ, kalpanāyāśca svayamatathābhūtasya 
tathā saṃbhāvanāmātrarūpāyā ye śabdārthatve na bhedarūḍhāste 
vandyā ityupahāsaḥ || 84 ||

śiva[4 ]tattve sānubhave paśyantyā[5 ] na samānatā || 85 ||

______________________________________
1 	kaṭaka iva suvarṇatvaṃ tadantaḥ sthitaṃ viśvaṃ, kuṇḍala iva 
pṛthvyādirūpatayā sthitam | 
2 	ayaṃ bhāvaḥ, - asatye satyasaṃbhāvanā kvacidavasare śobhate, kiṃ 
punarvaktavyaṃ tadrūpa eva satye saṃbhāvaneti |
3 	nanu kiṃ yathā'śokādāvasatye satyavahnisaṃbhāvanā, tathātrāpi 
yadi, siddhamasmadiṣṭamityata āha pṛthivyādīti |
4 	nanu cāstu pṛthivyādikalpanāyāmapi tasyāvikalpatā 
tadrūpatāvabhāsanābhāvāt, pūrvamapi tasya tadrūpatvenaiva sthitatvāt | 
athedānīṃ tadeva pūrvabhāvi śivatattvaṃ samarthanīyaṃ yenādharamapi 
tasya siddhyati | tatra cāhaṃparāmarśo nāma vāgrūpatvādvikalpa eveti 
kathaṃ tatrāvikalpatvamityāśaṅkyāha śivatattva iti | tathā yatpunaḥ 
pūrvapakṣe pratyavasthitaṃ śivatattve sānubhave paśyantītulyatā tadā | iti, 
tadapi samarthayati śivatattva ityādinā |
5 	atra paśyantyeti kāraṇe kāryopacāra iti dṛṣṭā 
paśyantīdūṣaṇairityarthaḥ

===============================================
===============================================
p. 134) 	
yato gāndhikasaugandhyavatpaśyannavikalpakaḥ |

	śiva[1 ]tattve cidātmani viśvanirbhare viśvānubhavarūpe paśyantyā 
pūrvokta[2 ]dūṣaṇayā na samānatā | yato yathā 
gāndhiko[3 ]'nantagandhadravyasaugandhyamiyattayā 
anavadhārayannakrameṇa sarvamavadhārayannāste, tathā viśvān bhāvān 
4deśakālakramaśūnyān vācyavācakātmanaḥ paśyannavikalpaḥ

______________________________________
1 	yānyuktāni purāṇyamūnivividhairbhedairyadeṣvanvitaṃ
	rūpaṃ bhāti paraprakāśaniviḍaṃ devaḥ sa ekaḥ śivaḥ |

iti nītyā yadanusyūtaṃ mahāsāmānyanītyā tacchivatattvam | uktaṃ ca 
bhāṣāsūtreṣu, yadviśvaṃ tattasyābhyantaratā iti |
2 	pūrvoktadūṣaṇayeti | kimasāvanubhavati? kimātmānamuta 
parātmānaṃ ? kimanubhūtamutānanubhūtaṃ ? kiṃ 
kramikamutākramikamityādi ? |
3 	atra gāndhika iti dṛṣṭāntakathanaṃ 
tattadanantavastugandhasyākramāvabodhanārthaṃ tena ca vikalpatāhāniḥ 
phalaṃ tasya vastudvayasāpekṣatvāt |
4 	deśakālakramaśūnyāniti, bhedasyābhāsasadasattvarūpatvāt 
kramasya ca bhedāśrayatvāt taccābhāsasadasattvaṃ prabhoḥ prābhavī 
śaktiḥ, tadanābhāse kathamatra deśakālayoga ityarthaḥ | 
kramasvarūpaparyālocanayā tadavabhāsakārī maheśvara eva 
kālaśaktimupakalpata ityarthaḥ | uktaṃ ceśvarapratyabhijñāyāṃ

	mūrtivaicitryato deśakramamābhāsayatyasau |
	kriyāvaicitryanirbhāsātkālakramamapīśvaraḥ ||

tathā

	sakramatvaṃ ca laukikyāḥ kriyāyāḥ kālaśaktitaḥ |
	ghaṭate na tu śāśvatyāḥ prābhavyāḥ syātprabhoriva ||

iti |

===============================================
===============================================
p. 135) 
śivo bhavati, ahamityeva[1 ] pūrṇāhaṃbhāvenaiṣāṃ prakāśanāt | 
ahaṃparāmarśavānapyavikalpako yathā, tathā 
īśvarapratyabhijñāto'vadhāryam | gāndhika[2 ]syānyasya ca tulye 
gandhānāmiyattayānubhave gāndhikasya gandhāmodavattayā anyasyaiva tu 
tacchūnyasyaiva | anena viśvanirbharatā samarthitā, tāvan[3 ]mātre'yaṃ 
dṛṣṭāntaḥ || 85 ||

______________________________________
1 	prakāśasya hyātmanyahamiti parāmarśaḥ 
parāvāgrūpatvātsvabhāvabhūto'taśca na vikalpaḥ | sa hi 
pratiyoginiṣedhapūrvo, na cātra pratiyogī nāma kaścidasti | tathāhi 
prakāśāddhi pratiyogyanyo'prakāśasaṃjñaḥ sa svayamasiddhaḥ kasya 
pratiyogitvam | anābhāsane prakāśetaratvābhāvāt | avabhāse tu tathāpi 
kaḥ pratiyogī nāma, tahā ca tasyānavabhāsane 
vyapohanīyābhāvātkathaṃ vikalpatvam | 
taduktamīśvarapratyabhijñāyām

	ahaṃpratyavamarśo yaḥ prakāśātmāpi vāgvapuḥ |
	nāsau vikalpaḥ sa hyukto dvayākṣepī viniścayaḥ ||
	bhinnayoravabhāso hi syādghaṭāghaṭayordvayoḥ |
	prakāśasyeva nānyasya bhedinastvavabhāsanam ||

iti |
2 	nanu sarveṣāmevānantagandhāvabhāso'kramamevāsti kimartha 
gāndhikasyeti vyapadeśa ityata āha gāndhikasyeti, anyeṣāṃ hi 
anantāvabhāse'pi krameṇa grahaṇamasya samameveti bhāvaḥ | 
gandhāmodarahitasya |
3 	tāvanmātra iti, sa yadāste ityādinā lakṣitalakṣaṇāyāmityarthaḥ | 
nanu cāstvevamatrahi na kiṃcana asmākaṃ dūṣaṇamadūṣaṇaṃ vā 
mahāsāmānyatayāsya bhavadbhirupagatatvāt | yā punaḥ 
sadāśiveśvaradaśā, tatra kathamanubhavatītyata āha satyānītyādi |

===============================================
===============================================
p. 136) 	
satyāni[1 ] svātmarūpāṇi paśyato na samānatā || 86 ||
paśyantyātho[2 ] śivāvasthā kriyāphalasamāptitaḥ |
kriyāyā vātha prārambhe kalpanīyā praśāntatā || 87 ||
astu sāpi na bhedāya yathātattvaṃ viniścitam |

	sādākhyeśvaradaśayorapi na paśyantyā samānatā, 
sarvamahamityevamātmāvibhedenātmaviśrāntāni satyānyeva vastūni 
tathā paśyati pramātā | paśyantyāṃ tu suṣuptāvasthāyāmiva 
bhinnānyeva saṃsāradaśocitāni bījabhāvenāsate, suṣuptottīrṇe'pi 
paśyantyā avidyāmayānyeva taddarśane iti śeṣaḥ | atha 
jñānakriyāprārambhaparyavasānayoḥ praśāntatā nāma śivāvasthā 
kalpanīyā, sā cecchādiśaktiśūnyarūpā niranubhavā jaḍarūpetyucyate | 
tanna, yato'stu sā daśā, natu tadāpi sarvaśaktiviraho yena śivatattvāt 
bhedāya sā syāt, kiṃtu sarvāvasthāsususūkṣmatayā icchādiśaktiyoga iti 
prathamāhnika eva niścitam || 87 ||

na ca vāstyantarāle'tra sā daśā yāhi kevalā || 88 ||
prākkriyāphalaniṣpatteḥ samanantarameva yat |

______________________________________
1 	parāvasthāyāṃ hi svabhāvabhūtatvātsarvasya na 
tatrānubhavādyasaṃbhāvanāsaṃbhāvanādiśaṅkāpīdantābhāsābhāv
āt sadāśivādāvidantābhāsasya bhāsayiṣyamāṇatvātkathaṃ 
tatrānubhava iti tatra paśyantīsāmyamāyātītyāśaṅkyāha satyānītyādi |
2 	nau cāstu paśyantyāmahamityātmābhedena satyānyeva vastūni, 
ahamityatra jñānakriye sādākhyam iti nītyā 
jñānarūpatvātsadāśivasya, kriyārūpatvācceśvarasya tayoreva 
viśeṣatve'nubhavatīti yujyate, viśeṣasya tu 
sāmānyapūrvabhāvitvātpūrvāvasthā niranubhavā siddhyatītyata 
āahātho iti |

===============================================
===============================================
p. 137) 	
pra[1 ]sarpatyaparecchaiva punaranyā tathāvidhā || 89 ||
na kadācana tasyāsti kaivalyaṃ śaktiśūnyakam |

	nāstyapivāntarāle dvitīyakriyāprārambhāt prāk atra sā daśā, yā 
śāntatā śaktiśūnyatālakṣaṇā syāt | yat yasmāt kriyāphalasaṃpatteḥ 
samanantarameva prasarati aparecchaiva susphuṭaparasaṃvitkriyārthā, natu 
tadā śūnyatā | punarapi tatkriyāphalasamavāptau tadanantaramevānyā 
tathāvidhecchaiva pravartate | kiṃ bahunā, ubhayathā na kadācana 
cidrūpasyāntarālalakṣaṇaṃ kaivalyaṃ śaktiśūnyakaṃ nāma rūpamasti 
||

	tathāhi

yatrātmānubhavāniṣṭhā tatrecchā ca na kiṃ bhavet || 90 ||
athānubhavanaṃ nāsti jaḍā sā na prasajyate |

	yatrātmānubhavasya aniṣṭhā viratyabhāvaḥ, 
tatrānubhavanakriyārthaṃ kimicchākriyā nāsti, nahi anububhūṣāṃ 
vinānubhavaḥ syāt | athātmano'nubhavanaṃ nāsti na prakāśata ityarthaḥ, 
sāvasthā jaḍā na prasajyate, prasajyetaiva | kākvā yojanīyam | ātmano 
hyahamiti parāmarśo'nubhavaḥ, saiva cājaḍatā jaḍavailakṣaṇyadāyinī 
īśvarapratyabhijñoktanītyā ||

______________________________________
1 	itthamatra jñānakriyāprārambhaparyavasānayoḥ śāntatāyāmapi 
sūkṣmatayā tādṛganubhavaśālināmevecchādiśaktisaṃbhavaḥ 
sannapyābhāti | athedānīṃ sarveṣāmeva sphuṭaṃ 
yathecchādiśaktiyogastathā nyāyamapyāśritya brūte naceti | tatra 
nadīpūrabhedena bhūtāyā vṛṣṭeryathānumānaṃ, tathehāpi kāryeṇa 
kāraṇānumānamityāha prasarpatīti |

===============================================
===============================================
p. 138) 	
upalā[1 ]derjaḍatve'pi śivatvaṃ te kathaṃ sthitam || 91 ||
yathā na tatra jaḍatā tathāgre pravicāryate |

	atha jaḍatve'pyupalādeḥ śivatvopagamāt jaḍatā[2 ]sañjanam | 
ko'yaṃ doṣaḥ, natvayaṃ doṣa eva[3 ] | yathā nopalāderjaḍatā, tathāgre 
samīpa eva prakarṣeṇa vicāryate[4 ] - ityayamekaḥ pūrvokta[5 ]prakāro vitatya 
kathitaḥ ||

saphalāyāṃ samāptāyāṃ kriyāyāṃ samanantaram || 92 ||
kriyāntarecchāsaṃbhūtau tannimittamanantatā |
yato'sti śivaśaktīnāṃ tāśca nityamavasthitāḥ || 93 ||
sarantyeva svabhāvena tatsaratprakṛtiḥ śivaḥ |

______________________________________
1 	nanu cāhamityavikalpakaṃ paśyanniti kimucyate, yataḥ 
sarvamevopalādikaṃ jaḍameva, tatra jaḍatvādevāprakāśatā, aprakāśe tu 
kathamahamityavikalpameva parāmarśaḥ saṃbhavati | na kevalamiyadeva | 
tasyāpi śivatve śivo'pi tathā jaḍa eva prasajyeta | bhede tūpalādikaṃ 
jaḍamastu cetanaṃ vāstu, na kācana bhavadabhyupagataśivatvahānirityata 
āhopalāderiti | atra śivatvaṃ te kathaṃ sthitamityeva sādhyaṃ, natu jaḍe 
śivatvaṃ kathamiti | tasya tūpalāderbhavatāmapi jaḍatvamevopagatamiti |
2 	śivatattvasya |
3 	evakāreṇātropalāderapi jaḍatāsaṃbhāvanā nirastā, tena śivatve 
jaḍatā dūrāpāstaiva siddhā |
4 	arthalabhyatvādatra śivatvaṃ punarna samarthitamiti bodhyam |
5 	tāvanmātrasthitāvityarthaḥ |

===============================================
===============================================
p. 139) 	
athavā sthūlāyāṃ kriyāyāṃ saphalāyāṃ samāptāyāṃ, 
tadanantarameva saphale kriyāntare icchāsaṃbhavo yāvadaparyavasānaṃ, 
tatra nimittabhūtā anantatā yato'sti śivaśaktīnām | śivaśaktayaśca 
nityamavasthitāḥ sarantyeva svabhāvataḥ | tāśca śaktayaḥ prasarantyo 
yataḥ, tat sarantī prakṛtiryasya sa tathābhūtaḥ śivaḥ 
tathābhūtalakṣaṇatvāttasya | yathoktam

	anyathā tu svatantrā syātsṛṣṭistaddharmakatvataḥ | (spa. 4|5)

iti | iti dvitīyaḥ[1 ] prakāro vitatyoktaḥ ||

	athavāha

īśvarasya[2 ] svatantrasya kenecchā vā vikalpyate || 94 ||
vibhavāmodabāhulyamathavoktā nimittatā |

	kena vāsyecchā[3 ] vikalpyate syāt na syādveti | svātantryaṃ 
tāvadavaśyaṃbhāvi īśvaratvādeva, tanmayaṃ viśvaṃ tathā[4 ]vidhameva, -
ityetāvat

______________________________________
1 	parāparākhyaśaktiprasara ityarthaḥ |
2 	yaduktaṃ dūṣaṇodyuktabuddhibhiḥ paramārthānveṣaṇakuṇṭhaiḥ 
pūrvapakṣibhiḥ 
viśiṣṭecchāvaśādabhīṣṭeyajjagallakṣaṇakāryasaṃpattyā hetubhūtayā 
icchākāraṇaviratau punaḥ sthitipralayādau paṭādivijñāne vā 
icchāntarodgame ko hetuḥ, yatpreritasya śivasya 
pūrvasvabhāvanivṛttāvapūrvasvabhāvāntare cecchā navanavā pravartata 
iti, tadapi teṣāmanādarapūrvaṃ samarthayati īśvarasyeti | ayaṃ bhāvaḥ - 
yadi hi svatantra īśvaraḥ parimitenaivecchādinā vyavatiṣṭheta, tarhi tvasya 
svātantryameva naśyet | svatantro hi sadāparimitasvarūpo navanavodayaḥ 
yadi ca kevalamicchāsya pūrvabhāvinyevāsthāsyat, tarhyasya parimitatvena 
śūnyataivāgatetyarthaḥ |
3 	asya - svatantrasya |
4 	kutra punaḥ 
pūrvasvabhāvatādinivṛttāvapūrvasvabhāvāntarodayādi ityarthaḥ |

===============================================
===============================================
p. 140) 
tāvatsthitam | athavā svātantrye'pi 
viśvātmatāprasaraṇarūpasvavibhavāsvādo'parisamāpto yasyāsti 
svabhāvaviśeṣastasya prāguktaiva sarvadā viśvarūpatāprasaraṇe 
nimittatetyevamabhinavecchodaye nimittaṃ nāstīti dūṣaṇam[1 ] |

viśva[2 ]tucchatvavākyānāṃ vairāgyādyarthavādinām || 95 ||
tātparyeṇa na doṣo'sti nānācittvaṃ na kalpate |

	viśvamasatyaṃ budbudoṣamamiti śivoktairapi vākyairna virodhaḥ, 
yata eṣāṃ[3 ] 
vairāgyanirātmatādiprayojanābhidhānavatāmekaśivātmatāsamarthana-
paratvena na doṣo'sti | naca sarvaśivatve nānācittvaprasaṅgaḥ ||

	tathāhi

ekasminneva[4 ] dehe tu vibhedāt[5 ]paramāṇugāt || 96 ||

______________________________________
1 	kākvā na dūṣaṇamityarthaḥ | 
2 	yatpunaruktaṃ

		viśvasyāsatyarūpatvaṃ yairvākyairvarṇitaṃ kvacit |
		śivoktaistairvirodhaḥ syātsarvasatyatvavādinaḥ ||

iti, tadapi samarthayati viśveti |
3 	śivoktavākyānām | yato'satyatvaṃ satyamevoktaṃ, 
taccānavabodhādvidhurīkṛtamalpabuddhibhiḥ, taccāsatyatvaṃ 
kaścidbhāgavyāptyā bhāge rajyeteti bhāgaśo vyāptirasatyeti 
vairāgyotpādanārthaṃ tatrāsatyatvam | tathā ye'tra svabhāva eva vastuno 
vastuteti, tadvādinirāsārthameṣāṃ nairātmyaṃ darśitamityarthaḥ |
4 	atraike - yadyatkiṃcana pratibhāti, tattatsarvaṃ śivaḥ iti 
vilomavyāptiṃ vidadhate | tathāhi yadyaditi anekaṃ nānāvidhaṃ bhinnaṃ 
bhinnamarthajātaṃ, tatsarvaṃ śiva eveti yadyapi śivādvayameva, tathāpi 
teṣāṃ bahutvādbhinnatvādbahūni bhinnāni śivānyapi saṃbhavantīti tat 
dūṣayati ekasminniti |
5 	vibhedātparamāṇugādityatra dvidhā gatiḥ | nyāyabāhulyaṃ 
cānyatra | atra tāvadeke bruvanti - yathā pratīyate'yaṃ bāhyo nirākāreṇa 
sakāreṇa vā jñānena naikānekarūpatayā sāvayavaḥ, tathā ayuktaḥ 
ekatvānekatvayoḥ parasparaparihāreṇāvasthānādekāśrayatvāyogāt | 
tasmānniravayava eka evāvayavī bāhyo devadattapratītiviṣayaḥ, avayavāstu 
pṛthakpratītyā hastaḥ pāda iti pṛthagbhūtāḥ pratīyante, na 
tvekatvānekatvayoranekāśrayateti avayavavādina āhuḥ |

===============================================
===============================================
p. 141) 	
ekatvācchivarūpasya doṣo'yaṃ bhedavādinām |

	ekasminneva dehe yāvantaḥ paramāṇavastāvantaḥ śivā ityevaṃ 
pramāṇugādapi vibhedādvibhedaḥ syādityānantyapratipādanamityeṣo'pi 
na doṣaḥ, yato bahavaḥ paramāṇvādipadārthāsta ekaśivarūpā iti kathaṃ 
bahutvam | nahi śivo ghaṭādirūpaḥ, apitu ghaṭādiḥ śivarūpaḥ | 
tataścidrūpasya deśakālasvabhāvabhedābhāvānna bhedaḥ | 
etadīśvarapratyabhijñāyāṃ pradarśitam | yaiḥ[1 ] punaraṇubhedavādo 
gṛhītasteṣāṃ cāṇūnāṃ svabhāvācchivatā | sā ca malāvṛtā | 
tatasteṣāmatroktajñānavaśādyadi śivatvavyaktistato bhinnāḥ śivāḥ | te 
ca dehasthāstanmayatve cāṇūnāṃ dehaparamāṇava eva kimiti śivāṇavo 
na bhavantīti bhinnaparamāṇuvādo na cittattvasya, tatasteṣāmevāyaṃ 
doṣaḥ ||

ekādhiṣṭhānato vāpi teṣāmapi na dūṣaṇam || 97 ||
āntare kṛmicaitanye citratā svāmibhṛtyavat |

______________________________________
1 	atrāhurapare - tadetadayuktaṃ haste calati calato devadattasya, 
pādādiṣu vā calatsu calataścalatvācalatvalakṣaṇaviruddhadharmayogaḥ 
syādekasya na caitadyuktaṃ tāvanmātralakṣaṇatvādanekatvasya | 
pratyavayavaṃ ca sarvātmanā yugapatsamavete'nekatvaṃ syāt 
ekāvayavāpāye ca nāśaḥ syāt | avayavāntarāvasthānādanaṣṭasyāpi 
paryāyeṇekaikāvayavāpāyāvināśinaḥ sarvāvayavāpāye'pi avināśaḥ 
syāt, tasmātparamāṇava eva niravayavāḥ saṃcitā iti 
paramāṇusaṃcayavādinaḥ |

===============================================
===============================================
p. 142) 	
tāvadekacitsvarūpaśivaprasaraṇena vā || 98 ||
pā[1 ]tañjalādīśvareṇa na sāmyamavibhedataḥ |
iha tadvanna vijñeyaṃ tasmātsarvaṃ sthitaḥ śivaḥ || 99 ||

	athavā teṣāmaṇubhedavādināṃ nānācittvaṃ na dūṣaṇam, yata 
ekacidrūpaśivādhiṣṭhitā nānātmāna ekasyaiva nijamāyāprathanāditi 
yathā śivādvayadarśane | asmābhiḥ savistaramidamapi 
īśvarapratyabhijñāyāmeva samarthitam | a[2 ]bhedākhyātiśca tāratamyena 
bhidyate puryaṣṭakabhogodrekāt | citratā krimyādicaitanye 
svāmibhṛtyarūpaśaktāśaktacaitanyadvayātmatvāt | athavā[3 ] 
tāvatparimāṇamanekakrimyādiparyantamekacitsvarūpasya śivasya 
yatprasaraṇaṃ, tena | atra pakṣe puryaṣṭakādharīkāreṇa citerudrekāt 
śivādvibhedastasyaiva tathārūpatvāt | ata eva māyāśaktivaśāt 
tathaikatvāprathanādanekatvam, vastutastvabheda iti | pātañjalena 
puruṣaviśeṣeṇeśvareṇa, tathā vaiśeṣikādisthitena na sāmyaṃ tatra 
bhedābhyupagamāt, iha tvabhedaḥ | tadvadīśvaradarśane na jñeyam | ataḥ 
sarvameva bhāvajātaṃ śivātmakaṃ sthitaṃ tathābhāve 
sarvadūṣaṇaparihārāditi || 99 ||

iti śrīśivadṛṣṭivṛttau śrīmadutpaladevapādanirmitāyāṃ 
tṛtīyamāhnikam || 3 ||

______________________________________
1 	nanu ca yadi citerudrekāttattacchaktimadvyapadeśastarhi 
pātañjalamataṃ tairhi kleśakarmavipākāśayairaparāmṛṣṭaḥ 
puruṣaviśeṣa īśvaraḥ iti lakṣaṇaṃ kṛtamityetadapi śaṅkitvā samarthayati 
pātañjalāditi |
2 	nanu cāstu sarvathā śivaikyaṃ, tathāpi kiṃkṛto'yaṃ 
vicitratābhedaḥ yataḥ ko'pi bahuśaktiyuktaḥ, ko'pi nyūnaśaktiyukta ityata 
āhābhedākhyātiriti | 
3 	nanu ca yadi puryaṣṭakabhogodrekāccitratā, tarhi 
tadadhīnatvāttasyāpi svātantryaṃ, kṛtaṃ pareśasvātantryeṇetyāśaṅkya 
pakṣāntareṇa kathayati athaveti |

===============================================
===============================================
p. 143) 	

atha

śrīśivadṛṣṭau

caturthamāhnikam |

parod[1 ]bhāvanīyadūṣaṇaśaṅkānirākaraṇe kṛte 
sarva[2 ]śivatvamidānīṃ svarūpeṇopa[3 ]pādayitumāha

______________________________________
1 	udbhāvanīyaḥ prakaṭanīyaḥ | 
2 	sarvaṃ ca tacchivatvam | 
3 	yuktya saṃpādayitum | yaduktaṃ

	ātmaiva sarvabhāveṣu sphurannirvṛtacidvibhuḥ |
	aniruddhecchāprasaraḥ prasaraddṛkkriyaḥ śivaḥ ||

iti yadyapi sarvathā mukhyato niṣpādyaṃ, tathāpi 
paravādikutarkapāṃsupātadhūsarībhāvena mā tāvat 
kaścidvyāmuhyediti paravādikutarkapāṃsureva tāvat sutarka 
sugandhaśīlatāmṛtena prahataḥ | tathāhi sarvatraivātra vādināṃ 
vipratipattiḥ | ādau tāvacchāntabrahmavādināṃ sarvabhāgeṣvatra 
virodhaḥ | yaddhi brahmaṇaḥ svasvabhāvabhūtaṃ svasattātmakaṃ 
svaprakāśatvaṃ nāma pratyavamarśanaṃ, tacca tairvikalpapakṣe nikṣiptam 
| viśvaprakriyāṃ prati māyāśaktiprasravātsvātantryamapyapahnutameva | 
tathāca tasya māyāmayatvena kutsitatvāt kathaṃ 
tatrātmatvamityapīṣṭameva teṣāṃ netinetivākyaiḥ sarvasya nirākaraṇāt | 
tasya viśvasya kutsitatvakathanātkathamasya tatrāniruddhecchatvaṃ, 
jñānakāle ca buddhivṛttyātmano jñānasyāśrayaṇātkathaṃ 
prasarajjñānatvam | kriyā ca prāṇaspandātmikaiveti kathaṃ tatra syāditi  | 
sarvathāpahnava eva śūnyavādinām | pātañjalavaiśeṣikādimate yadyapi 
īśvaratattvamupagataṃ, tathāpi bhedavādatvādātmaiveti kathaṃ siddhyet | 
sāṃkhyādau puruṣasya niṣkriyatve kathaṃ kriyāśaktyupagamaḥ | 
bauddhādīnāṃ kṣaṇikatvātkathaṃ vibhutvanityatve | śabdabrahmavāde 
svātantryāpagamādavidyāśrayaṇātkathamaniruddhecchatvaṃ siddhyatīti 
sarvathā tadvādabhaṅge śivādvayavāde sthite yathā tatsiddhameva 
pratītigocaratāmeti, tathā kathanīyamityāha parodbhāvanīyeti | 

===============================================
===============================================
p. 144) 	
athe[1 ]dānīṃ pravaktavyaṃ yathā sarvaṃ śivātmakam |
nāśakto vidyate kaścicchaktaṃ vastveva te'pi no || 1 ||
iṣyante bahavaḥ śaktāḥ sarvasvātantryamāpatet |

	dūṣaṇanirākaraṇādanantaraṃ vidhimukhe[2 ]naiva saṃprati 
tadvaktavyamasmābhiḥ yathā sarvaṃ śivātmakaṃ sidhyati taducyate | 
aśaktaścārthakriyāyāṃ vidyate ca, - ityetāvannāsti 
prakhyo[3 ]pākhyākaraṇeṇa tāvadavyabhicārāt |

______________________________________
1 	asyācāryasya sarvathā pratītau viśiṣṭatvātsarvathā yadatrāhnike 
pratipādanīyaṃ, tadbījākṣaramāhātheti | tathāhi

	akāraḥ śiva ityuktasthakāraḥ śaktirucyate |

iti rahasyanayenātra sarvaśivatvaṃ mukhyataḥ pratipādanīyaṃ, tatrāpi 
tatsarvaśivatvaṃ śaktyaiva samarthanīyamityakārathakārābhyāṃ 
śivaśaktivyapadeśo'tra kṛtaḥ | 
tathedānīmityapyetādṛgabhiprāyārthameva sūcitaṃ, tattu 
vistarabhayānneha vivicyate |
2  	nanu paravādanirākaraṇenaiva sarvaṃ 
gatyantarābhāvācchivātmakaṃ siddhyatīti kiṃ punaruktyā, tatrāha 
vidhimukheneti | pūrvaṃ tu sarvanirākaraṇenaiva samarthitamapi 
niṣedhamukhenaiva sādhitamityarthaḥ |
3 	vidyate yadi, tarhyarthakriyāyāmaśakta iti kimetat, yatra yatra hi 
sattvaṃ, tatra tatra śaktatvamarthakriyākāritvamityarthaḥ | tadevāha - 
prakhyeti prakhyā sattvamiti |

===============================================
===============================================
p. 145) 
śaktaṃ[1 ] cet, tadvastveva paramārthasadeva śivarūpamiti | tathāhi 
kriyākaraṇaśaktiḥ kartṛtā cidrūpatā śivarūpatvamapi 
cidrūpasyecchā[2 ]rahitasya kartṛtvāyogāt | ghaṭa[3 ]paṭādikaṃ karaṇaśaktaṃ 
cet, tat svatantraṃ cidrūpaṃ śivarūpameveti | vahavaśca[4 ] ghaṭādayaḥ 
pratyekaṃ śaktā neṣyante, sarveṣāṃ tathā svātantryaṃ prasajyate[5 ] | 
tataśca bhinnābhi[6 ]sandhitayā navamidamastu purāṇamathāstu[7 ] - ityekasya 
navapurāṇabhāvavirodhaprasaṅgaḥ | na caivaṃ dṛśyate[8 ] ||

______________________________________
1 	śaktatvābhyupagame ca kimityata āha śaktamiti |
2 	icchārahitaṃ cidrūpaṃ na kiṃcittasya 
svarūpābhyupagamarūpatvāditīcchāsahitaṃ cidrūpaṃ śivarūpaṃ 
kartṛtvam |
3 	atrāpi pūrvavannyāyaḥ yato ghaṭapaṭādikaṃ karaṇaśaktaṃ, 
tataśca cidrūpaṃ cidrūpasyecchārahitasya kartṛtvāyogādicchāsahitaṃ 
svatantraṃ śivarūpamevetyarthaḥ | atra jaḍatvameṣāmāśaṅkya 
nyāyamāha bahava iti |
4 	nanu jaḍacetanavyavasthāyāṃ sarvametatsiddhyati, eṣāṃ hi 
parādhīnatvameva sphuṭaṃ bhāti, eṣāṃ 
svatantracidrūpatve'nanyādhīnatvāt, sarve svātmani svatantrā iti 
kimasyādhīnamiti vyavasthā naśyedityata āha bahavaśceti |
5 	yadi ca pratyekaṃ ghaṭādau svātantryaṃ svayamiṣyate 
ekapramātranadhīnatvādbhinnabhinna evābhisaṃdhiḥ sarvatra prasajyate, 
tathā ca ghaṭotpattau navaṃ svakīyameva svātantryaṃ kiṃ kiṃ vā 
nirmātṛkṛtaṃ purāṇamityekasyaikatra niścayābhāvādubhayabhāpatati | 
taccāniṣṭam | tata etatsiddhaṃ tasyaiva śaktimataḥ śaktisvarūpaṃ sarvaṃ 
padārthajātaṃ śaktameva natu tasya svakīyaṃ 
leśamātreṇāpītyadvayameva phalitam |
6 	anusandhānena | 
7 	pramātṛsaṃbaddham | 
8 	pratyakṣaviruddhatvāt |

===============================================
===============================================
p. 146) 	
athaikasyādhikā śaktirnyūnaśakti[1 ]nibandhinī || 2 ||
svakāryaviṣaye sarvaḥ śakta[2 ] eva nibandhanam |
śaktasya[3 ] śakyate kartumevaṃ 4cennānyaśaktatā || 3 ||

	athaikasyādhikā śaktiryasmādanyaśaktimasau nibadhnāti niyamayati, 
tataśca tasya nyūnā | svakārye viṣayabhūte tu sarvaḥ śakta eva 
nibandhanam | niyamanaṃ hi śaktasyaiva, natu tailadānaśaktiḥ sikatāsu 
śakyakriyā | tadevaṃ[5 ] yadi sarvaśaktitvamiṣyate, tato nānyeṣāṃ 
ghaṭādīnāṃ pratyekaṃ śaktatā svatantratā || 3 ||

______________________________________
1 	nirodhīni | 
2 	svaśaktika eva | 
3 	atra hetumāha śaktasyeti |
4 	nanu kimidamucyate bhinnābhisandhitayā navapurāṇabhāvaprasaṅga 
iti | purāṇā hi śaktirautkarṣyabhāginī tatkṛtatvādasya 
ghaṭāderarthajātasyaghaṭādeḥ śaktiḥ punastatkṛtatvādeva 
hetornyūnetyataḥ svayaṃ śaktāpi nyūnatvāttasya niyamātveti na 
navapurāṇabhāvaprasaṅgaḥ | ekatra siddhaṃ ca sarvatra śaktatvaṃ 
pratyeka, mevānyathā śaktatvābhāve kasya nibandhanatvam | yathoktaṃ

	preryo'pi sa bhavedyasya śaktatā nāma vidyate |

tadetadasmadabhīṣṭamevetyāha evaṃ cediti |
5 	tadevaṃ ghaṭapaṭādīnāṃ śaktimataḥ śaktirūpatvāt 
svakāryaviṣaye śaktatve'pi svayaṃ tadadhīnatvaṃ 
prasaṅganirākaraṇārthaṃ samarthitam | athedānīṃ ye'pi svayaṃ 
jaḍebhyaścetanā iti lokaprasiddhāste'pi cetthaṃsvarūpakā iti 
kaimutikanyāyāśrayaṇena kā ghaṭādīnāṃ vārtā ityāha nṛpādīti | 
ayamarthaḥ - yathā sevakasya nṛpādau sevite svakaryaphalatā 
kāryāpekṣayā bhavati tadadhīnatvāt, tathā śaktasyāpi prāṇinaḥ 
svakarmaphalatā parādhīnaiveti sarvathaikye'pi śaktimadekatvameva sarvatra 
samarthitam |

===============================================
===============================================
p. 147) 	
tathāhi

nṛpādisādhanāpekṣā svakarmaphalatā bhavet |
sarvaḥ śakto'pi sāpekṣa īśavanmohasāmyayoḥ | 4 ||
tasmāda[1 ]nekabhāvābhiḥ śaktibhistadabhedataḥ |
eka eva sthitaḥ śaktaḥ śiva eva tathā tathā || 5 ||

	sevitanṛpādisādhanakāryāpekṣaiva svakarmaphalatā syāt | svāni 
bhogyāni karmaphalāni yasya tasya bhāvaḥ | yataḥ sarvaḥ svayaṃ śakto'pi 
sāpekṣa eva vyāpriyate | yathā[2 ] dvaitadarśane'pīśvaro mohaṃ 
māyātattvamapekṣya sarge pravartate, karma[3 ]sāmyaṃ cāpekṣya anugrahe, 
nacāśakto'nīśvaraḥ | tasmādanekaghaṭapaṭasvabhāvābhiḥ 
śaktibhistacchaktyabhedataḥ śaktimattālakṣaṇatvāt śivatvasya eka eva 
śivaḥ sthitaḥ tena tena 
prakāreṇānekaśaktaghaṭapaṭādipadārthātmakatvāttasya | 
ghaṭacitastāvanmātrarūpāyāḥ svātantrye paṭacitā saha anusandhānaṃ 
na syāt | tasmādekameva cittattvamanantaviśvarūpamiti || 5 ||

______________________________________
1 	nanu cāyātaṃ tarhi bhedavādināmiva dvaitamayatvaṃ 
viśiṣṭatvāttanmate īśvarasyetyāśaṅkyāha tadviśeṣārthaṃ tasmāditi |
2 	nanu śaktatve kathaṃ sāpekṣatvaṃ, sāpekṣatve śaktatvameva na 
saṃbhavatītyatra śaktatve sāpekṣatvaṃ dṛṣṭāntakathanena draḍhayati 
yatheti |
3 	karmasāmyamiti, itthaṃ hi tatprakriyā - viruddhayoḥ karmaṇoḥ 
samabalayoranyonyapratibandhe karmasāmyaṃ, tataśceśvarānugrahaḥ 
bhogonmukhayoreva karmaṇoranyonyapratibandhaḥ, jātyāyuṣpradasya 
karmaṇaḥ pratibandhe tadaiva dehapātaprasaṅgaḥ bhogasyaiva 
saṃsāravikṣepadāyitvāttadrūpasya pratibandhe'nugraho nānyasyeti |

===============================================
===============================================
p. 148) 	
tathā yatra sadityevaṃ pratītistadasatkatham |
yatsattatparamārtho hi paramārthastataḥ śivaḥ || 6 ||
sarvabhāveṣu cidvyakteḥ sthitaiva paramārthatā |

	śaktaṃ vastvevetyuktaṃ, vastu ca saducyate | yacca sat, tannāsaditi sa 
eva paramārthaḥ | yasmācca paramārthastataḥ 
sattvātparamārthatvācchivaḥ | nanu kathaṃ paramārthamātratvena śivaḥ, 
jaḍo'pi kathaṃ na para[1 ]mārthaḥ ? tanna | jaḍasya sattaiva kathaṃ cidvyaktiṃ 
vinā siddhā | sphuradrūpatā hi sattā | sphuradrūpatā ca prakāśamānatā | 
tataśca jaḍatā tāvannāsti | prakāśamānatā hi prakāśābhedaḥ | 
prakāśaścānapahnavanīyaḥ sarvapratiṣṭhārūpaḥ paramārthaḥ | 
sarveṣāṃ ca ghaṭādīnāṃ prakāśarūpatayā 
viśeṣābhāvādekaprakāśātmatā, tata evaikaśivatvam | 
etadīśvara[2 ]pratyabhijñāyāṃ vistāritam ||

mithyājñānavikalpyānāṃ sattvaṃ cidvyaktiśaktatā || 7 ||
vidyate tattadatrāpi śivatvaṃ kena vāryate |
iti cedeṣu satyatvaṃ sthitameva cidudgamāt || 8 ||
tathā śivodayādeva bhedo mithyādikaḥ katham |

______________________________________
1 	ayaṃbhāvaḥ - yadi ghaṭādirjaḍarūpastarhi 
tasyāprakāśanātkathaṃ paramārthamātratvamapīti katha jaḍarūpatvena 
prathanam | atha prakāśata iti prakāśamānatāsya sphuradrūpatā, tataśca 
jaḍatvenāsya kena vyapadiśyata iti |
2 	tatra tu

		ghaṭo'yamityadhyavasā nāmarūpātirekiṇī |
		pareśaśaktirātmeva bhāsate natvidantayā ||

===============================================
===============================================
p. 149) 	
vya[1 ]vahārāya satyatvaṃ naca vā vyavahāragam || 9 ||

	mithyā[2 ]jñānavikalpanīyānāṃ rajatasarpādīnāṃ 
ghaṭādīnāmiva cidvyaktiśaktatā prakāśamānatā nāma vidyate, tadeva 
sattvaṃ paramārthatvamato'pi tacchivatvam | anivāryaṃ ca etadiṣyata eva 
eṣu satyatvaṃ cidabhivyakteḥ, tena tena rūpeṇa śivasya prasaro'yaṃ yataḥ | 
ghaṭajñānarajatajñānayośca dvayorapi satyatve 
samyagmithyātvabhedastarhi katham | vyavahārāya vyavahāraprayojano'sau | 
naca apra[3 ]rūḍhatvāt vyavahārasatyatvaṃ vā satyatvaṃ bhavati || 9 ||

tathā[4 ] ca deśe kvacana rājājñā jāyate yathā |

______________________________________
1 	nanu kimidamucyate,

		tathā yatra sadityevaṃ pratītistatkathamasat |
		yatsattatparamārtho hi paramārtha-------- ||

ityādi, kevalaṃ sanmātratve'tiprasaṅgaḥ, | nahi rajatādāvarthakriyā 
leśamātreṇāpyastītyarthakriyākāritvaṃ sattvamiti tatra tatra nirṇītaṃ, 
rajatādau ca mithyājñāne kācanāpyarthakriyā nāsti | yadi ca 
cidvyaktiśaktatāyā eva ghaṭādāviva tatrāpi pratiśrūyeta tarhi ko'yaṃ 
samyaktvamithyātvanayo lokaprasiddha iti tadetatsamarthayati vyavahārāyeti |
2 	yathā jaḍasya kathaṃ sattaiva cidvyaktiṃ vinā siddhā, cidvyaktau ca 
sattāyāṃ sphuradrūpatāyāṃ prakāśamānatāyāṃ siddhāyāṃ 
prakāśābhedātsarvapratiṣṭhārūpaparamārthatvānna jaḍatā nāma 
kācanāsti, tathā mithyājñānavikalpyānāṃ sattaiva cidvyaktiṃ vinā na 
siddhā, cidvyaktau ca sphurattārūpāyāṃ satyāṃ teṣāmapi 
prakāśābhedātsarvapratiṣṭhārūpaparamārthatvānna mithyātvaṃ nāma 
kiṃcana saṃbhavati | 
3 	niścayenādṛḍhatvāt |
4 	atra dṛṣṭāntamāha tathā ceti, yadi ca vyavahārasatyatvena satyatvaṃ 
tarhi vyavahārasatyatve vyavahāragaireva dīnāraiḥ sarvathā vyavahāraḥ 
syāt avyavahāragaistu kathaṃ, teṣāmasatyatvāt | tathā ca teṣāmapi 
kadācitsatyatve kathaṃ vyavahāragaṃ satyatvamasatyatvaṃ veti na 
vyavahāragena satyenāsatyena vārthakriyākāritvamityarthaḥ |

===============================================
===============================================
p. 150) 	
vyavahārastu dīnārairetairavyavahāragaiḥ || 10 ||
pravartate tathābhūtairanyatrāpi tathānyathā |

	rājājñayā kūṭadīnārairapi vyavahāro'styeva | tathānyatrāpi 
icchāmātrāt yathāsaṃketaṃ vastu anapekṣyaiva kālavyavasthārambhādi 
vyavahāraḥ ||

vyavahārasya[1 ] satyatve sarvatrāsatyataiva te || 11 ||
satyatve tasya hāniḥ syātpakṣe'bhyupagate kila |

	yadi punaraprarūḍhasya vyavahārasyāsatyasyāpi satyateṣyate, 
tadevaṃjātīyatayā sarvamidaṃ jagatsatyaṃ syāt asatyatāparamārthaṃ 
vyavahāravadityarthaḥ tasya jagataḥ paramārthataḥ satyatve satyayaṃ doṣo 
vyavahārasadṛśasatyatātmakaḥ syāttava | evaṃ ca 
sarvasatyatāvādapakṣe'bhyudite śāstrodite hāniḥ syāt ||

tasyāpi[2 ] kiṃ śivāvāptiḥ kathamuktā hyasatyatā || 12 ||
vyavahāratayaivāsti satyatvaṃ na nibandhanāt |

	tasyāpi vyavahārasya kiṃ cidudgamāt śivāvāptiḥ śivarūpateṣyate 
anāyāsāgatāsya śivatetyarthaḥ | evaṃ cet kathamasya 
vyavahārasyāpyasatyatoktā, satya evāyamevaṃ sati syādityarthaḥ | satyaṃ, 
kiṃ tu vyavahāratayaivāpyasya vyavahārasya satyatvaṃ, natu nibandhanāt 
nibandhanatvātprarūḍhatvādityarthaḥ ||

______________________________________
1 	atrātiprasaṅgamāha vyavahārasyetyādinā |
2 	nanu vyavahārāsatyatvaṃ yadi cidvyaktiṃ vinā setsyati tadā 
tadasatyamevāstu yatastadapi cidvyaktiṃ vinā na sidhyatīti kathamasatyatvaṃ 
tatra, yadi ca cidvyaktistatra nāsti tarhi kathamasatyatvamityāśaṅkyāha 
tasyāpīti |

===============================================
===============================================
p. 151) 	
vikalpādeḥ[1 ] samutpattiḥ sata eva prajāyate || 13 ||
nābhāṣya vyavahārārthamevaṃ vastviti niścitam |
tathaivāstu śivāvasthā kenāsau vinivāritā || 14 ||

	vikalpādeḥ[2 ] svatantrāt rajatādijñānācca nibaddhatvena sata 
evārthasyotpattiḥ saṃpadyate | kiṃ tarhi, tathābhāṣya saṃketya 
vyavahārārthamevaṃ kūṭadīnāraiḥ krayo'stu, adyārabhya 
kālagaṇanāmayaṃ saṃvatsaraḥ saṃvatsarārambhovāstviti | niścitaṃ 
niścayaḥ | athavā evaṃ vastvapisatyamapi kālādīti niścitavyavahārārtham 
| tasya ca tathaivāstu śivatvenāvasthitiḥ kena vinivāritā cidudgamāt 
śivatvalakṣaṇayogāt | vikalpasya vyavahārasya satyatvāsatyatvapakṣabhede 
prāk nimittamuktaṃ yatprakāśamānasya satyatve, satyatvameva | 
cidabhedākhyātimayatvātsatya[3 ]tvamiti evaṃ ca sarvatraiva na vismaraṇīyam 
||

______________________________________
1 	athedānīṃ yato na kathaṃcanāpi vyavahāreṇa kasyāpi 
satyatvamasti, tato yathā vikalpādau sata eva notpattiḥ | atha cāsato'pi 
prakāśabalena vyavasthitatvātsattvamabhyupeyate tathaiva 
saṃketyādivyavahārārthameva kūṭadīnārairvyavahāre'pi 
prakāśabalena vyavasthāpitatvāt sattvaṃ, yathehaiva 
vastutattvamanapekṣyāpi 
kālādikalanāvyavahārastattatpramātṛkalpitastathā yadyasti tathāstu ityāha 
vikalpāderiti |
2 	yathā vikalpādeḥ 
svatantrājjñānādrajatādijñānāccāsato'pyarthasya 
satyatvamevābhyupagataṃ tathāsatyasyāpi kūṭadīnārādivyavahārasya 
kālādivyavahārasya ca sthitatvātkathaṃ na satyateti |
3 	cidabhedākhyātimayatvena na kathañcanāpi satyatvamityarthaḥ |

===============================================
===============================================
p. 152) 	
mithyātvaṃ[1 ] kriyate kasya kiṃ kāle yatra tadbhavet |
kāla eva sa na bhavediti cennaiva kutracit || 15 ||
akāle jananaṃ kiṃcidbādhyate vā janikriyā |
kṛtvā kāryaṃ kriyā yātā gatāyāṃ kiṃ prabādhyate 
|| 16 ||

	bādhake ca pramāṇe sati nedaṃ rajataṃ nedaṃ rajataṃ śuktikā, - iti 
niṣedhaniṣṭhatayā pratītau[2 ] mithyātvaṃ syāt | tena[3 ] bādhakena 
pramāṇena mithyātvaṃ kāryam | tatkasya kriyate, tatra kiṃ yasmin kāle 
tadrajatatā bhavet | sa kāla eva na bhavatīti mithyātvamityabhyupagamaḥ | 
tanna | naiva hi akāle kālābhāve kasyacijjananaṃ nāma 
kiṃcitkālarahitāyāḥ

______________________________________
1 	tadevaṃ vyavahārasatyatvena na kathaṃcana 
samyaktvamithyātvaniścayaḥ, kiṃtu paramārthasatyatvenaiva sarvo 
vyavahāraḥ samyaktvamithyātvarūpa iti sādhayati 
mithyātvamityādipūrṇavākyārthasamanvayaḥ | atra vādina āhuḥ 
vikalpabalādevaitatsiddhyatīti na tathaivāstu śivāvasthā kenāsau 
vinivāritā iti | tathāhi 
samastāntarbahirvyavahāravyāpakasatyāsatyapravibhāganiścaya-
nibandhanabhūto'sti hyayaṃ bādhavyavahāra iti tadetadanupapannamityāha 
mithyātvamiti |
2 	pratītau - rajatajñāne |
3 	teneti, ayaṃ bhāvaḥ - kimidamuktaṃ tathā tathā 
samyaṅmithyātvābhyāṃ cidabhivyakteḥ śivodayātsarvo'yaṃ 
citprasaramaya iti | bādhakena pramāṇena mithyātvasya mithyākalpitatvāt, 
tataśca vyavahārasatyatvameva satyatvamiti na sarvatra sarvathā tathātvamiti 
naitatsiddhamityāha tatkasyeti | kasyeti sāmānyena nirdiṣṭaṃ viśeṣeṇa 
vikalpayati tatretyādi |

===============================================
===============================================
p. 153) 
kriyāyā ayogādityarthaḥ | janikriyā vā yadi bādhyate, tanna | 
rajatādikāryaṃ kṛtvā kriyā samāptā | tasyā asatyāḥ ko bādhārthaḥ 
svayameva tasyā abhāvāt | idānīṃ[1 ] ca bādhaviṣayasyābhāvātko 
bādhaḥ || 16 ||

a[2 ]thānubhavagā bādhā nānubhūto'nyathā bhavet |
athendriyasya bādhyatvaṃ tatkālaṃ yādṛgindriyam || 17 ||
tadāndhyaṃ janyate kena tasya kālāntarasthiteḥ |
sarvaiḥ samatvaṃ bādho vā saṃbandhe jananaṃ katham || 18 ||

	atha yadi rajatānubhavagatā bādhā iṣyate | tanna | nahi anubhūto 
viṣayo'nanubhūto yuktaḥ | atha 
rajatadvicandrādijñānakāraṇamindriya[3 ]manindriyamiti bādhyate |

______________________________________
1 	śuktikājñāne |
2 	tadevaṃ kāryabhāve bādhadūṣaṇamuktvā kāraṇatve'pi 
bādhavyavahārasya dasaṇamāha athānubhaveti, tatrādau tāvat 
kāryakāraṇayormadhyamavalambya pṛcchati yadīti | tathāhi viṣayāpahāro 
hi bādha iti te viduḥ | so'pi na kathaṃcanāpyupapanna ityāha tanneti 
pratibhātatvena viṣayasya tasya parihartumaśakyatvādityarthaḥ | nahi 
bādhakaṃ jñānamitthamuttiṣṭhati yatpratibhātaṃ tanna pratibhātamitīti 
bhāvaḥ |
3 	na tāvadindriyamevaṃvidhabodhavidhāyi bhavitumarhati sarvadā 
tadutpāda prasaṅgāditi bhāvaḥ | atrāhuranye doṣakaluṣitamatrendriyamiti | 
tadapyayuktam | duṣṭaṃ kāraṇaṃ svakāryakaraṇa eva kuṇṭhitaśakti 
jātamiti tadeva mā jījanat, viparīta kāryakāraṇasya kiṃ vartate, na 
duṣṭāni śālibījāni yavāṅkurakaraṇakauśalamavalamberan 
tasmātkāraṇābhāvādapi na bādhaḥ |

===============================================
===============================================
p. 154) 
tanna | nahi bādhakenendriyasyāndhyamabhāvaḥ kartuṃ śakyaṃ, 
tadrajatādijñānakāle yādṛgindriyaṃ tasya tadānīṃ 
ghaṭādīnāmupalabdheḥ | atha kālāntare[1 ] yadā bādhakotpattiḥ, tadā 
tasyānavasthānādbādhaḥ | tatkālāntarasthiterbādhopagame 
tadānīntanasamyagjñānarapi mithyājñānānāṃ samatvaṃ nāma 
bādhaḥ prāpnoti na cavaṃ yuktaṃ, vartamānakālabhāvinā 
ghaṭādijñānānāṃ samyaktvena saṃbhavāt | athendriyaviṣayādīnāṃ 
saṃbandhebādhaḥ | tanna | saṃbandhabādhe hi kathaṃ jñānajananam | 
tasmādyāvatsaṃbhavaṃ vikalpane sarvathā rajatādipratītau na 
kiṃcinniṣeddhuṃ śakyate - iti na kaścidbādhārthaḥ | śuktikā[2 ] rajataṃ na 
bhavatīti ca na bādhaḥ | nahi rajatatvena śuktikā pratipannā iti vā pratīteḥ, 
śukti[3 ]deśāvaṣṭambhena ityapi

______________________________________
1 	kālāntare bādhakotpattiḥ śuktijñānaṃ, śuktijñāne sati 
rajatajñānasyānavasthitatvaṃ bādhaḥ tadayuktamityāha tatkāleti | yadi hi 
tadānavasthitatvameva bādhaḥ, tarhi tadānīntanānāṃ 
samyagjñānānāmapi śuktikājñānakāle'navasthitatvātteṣāmapi 
bādhaprasaṅga ityarthaḥ |
2 	ācāryadharmakīrtimatamāha śuktiketi, yathā śuddhaṃ bhūtalaṃ 
ghaṭābhāvaḥ tannibandhanatvādghaṭābhāvavyavahārasya, tataḥ 
śuddhabhūtalajñānameva yathā ghaṭābhāvajñānaṃ tathaiva 
śuktikājñānagatayathārthaprakāśanalakṣaṇaprāmāṇyasaṃvedanameva 
śuktijñānasvasaṃvedanānatiriktaṃ yat prakāśeta tadevocyate, 
śuktiviparītarajatajñānagatāyathārthasvabhāvāprāmāṇyasaṃvedanaṃ 
sa eva bādha ityarthaḥ | atrottaramāha nahi rajateti | ayaṃ bhāvaḥ yadi 
śuktikā rajatatvena pratipanneti tadā bhavetpratītiriyaṃ 
tadabhāve'tiprasaṅga ityarthaḥ |
3 	athedānīṃ sarvathā śuktirajatādau 
pratītyanudayāttadādhārakalpanayā bādhamāha | ayaṃ bhāvaḥ -

nahyālambanatā yuktā saṃnidhānanibandhanā |
tadevālambanaṃ buddheryadasyāmavabhāsate ||
anyadālambanamanyadbhātīti maṇitirnavā ||
iti |

===============================================
===============================================
p. 155) 
na kiṃcit sarvasyaiva prakāśamānasya svarūpadeśatvāt | sarvathā 
yathā yat pratibhātaṃ, tathaiva tat, nānyathā kartuṃśakyate iti satyameva na 
kiṃcinmithyātvam | etacca īśvara[1 ]pratyabhijñāto'vaseyam || 18 ||

vyavahārasya bādhā cedvyavahāre yatheṣṭatā |
kvacitsatyasuvarṇasya pratyante vyavahāritā || 19 ||
kūṭakārṣāpaṇādau vā vyavahāro'pi dṛśyate |
tāvatā vyavahāro vā yadātmāhlādamātrakam || 20 ||
arthakriyāsamarthatvametadevāsya vāstavam |

	vyavahāro'pi yadi bādhyate rajatavyavahāro na kartavya iti | tadapi na 
vyavahārasyeṣṭasya pravṛtteḥ na tadvaśena satyāsatyavibhāgaḥ | tathāhi 
pratyantadeśe kvacit satyasuvarṇasya tathā vyavahāro, yādṛgayasaḥ | 
kūṭakārṣāpaṇādinā ca rājña iṣṭatvāt dṛśyate vyavahāraḥ | athavā 
yadāhlādamātrakaṃ, tāvataiva vyavahāraḥ | etadeva 
cāhlādakāritvamarthasya arthakriyākāritve svasaṃvedanasiddhatvena, 
bhrāntatvādvāstavasvapnajalasya pānādyarthakriyā bhrāntāpi syāt, 
tṛṇnivṛttyā tu tṛptiḥ svasaṃvedanasiddhā na visaṃvadati | sāpi 
cāhlādikā arthakriyā kūṭādeḥ svapnajalādervā

______________________________________
1 	tadatretthaṃ saṃkṣepaḥ -
svarūpameva khalvetadgṛhṇātyātmānamātmanā |
bahirnirūpyamāṇasya grāhyasyānupapattitaḥ ||
svarūpaṃ satatābhāsaṃ tena tenātmanā bahiḥ |
tadvahatyarthaśūnyaṃ vai lokayātrāmihedṛśīm ||

iti |

===============================================
===============================================
p. 156) 
syāt, tadapi satyaṃ vyavahāryaṃ ceti vyavahāre'pi na bādhasthitiḥ 
||

atha[1 ] ceddeśabādho vā taddeśe rajataṃ nahi || 21 ||
yatra kāle sarajato deśo'bhūtsa gatastadā |
kālāntareṇa deśo'sau kā bādhā bhinnakālayoḥ || 22 ||

	athānyadeśaṃ rajatamanyadeśamupalabdhamiti yadi vā deśabādhaḥ 
| tanna | yasmin[2 ] kāle sa rajatāśrayo deśo'bhūt, sa 
kālobādhyarajatajñānakāle nāstīti bādhakajñānena bādhaḥ kriyate | na 
caivaṃ rajatadeśayordvayorbhinnakālatvāt | tathāhi 
śuktikārajatakāle'nyadeśarajatakālo gataḥ | tataśca kālabhedena 
deśabhedasyāvirodhāt kā bādhā || 22 ||

jñānāntareṇa jñānaṃ tadvirodhādatha bādhyate |
na bādho bhinnakālatvātprāktanasyāpyabhāvataḥ || 23 ||

	atha tasminneva vastuni rajatajñānaṃ śuktikājñānaṃ ceti virodhāt 
śuktikājñānena rajatajñānasya bādho nivṛttiḥ kriyate | tanna |

______________________________________
1 	athedānīṃ yataḥ kāryeṇa kāraṇena ca na kathaṃcana bādhaḥ 
siddhyati, tato'bādha eva | ayaṃ bhāvaḥ - tadanyadeśakālaṃ yadyapyasti 
tathāpīhāsannihitasya satāpi tena kiṃ viśiṣyate |
2 	idamatra tātparyaṃ - tau tatra deśakālau kiṃ santau pratibhāsete 
kimutāsantau ? yadi ca santāvityabhimanyase tadā taddeśakālamevedaṃ 
rajatamavabhātamiti na bhrāntireṣā syāt, asantau tūbhāvapi 
rajatavannālambanaṃ bhavitumarhata iti |

===============================================
===============================================
p. 157) 
ekavastuni yuga[1 ]padanyathātvamayuktam | krameṇa tu kṣīradadhnorna 
virodhaḥ prāktanasya dṛṣṭasya svarasato darśananivṛttyā nivṛtteḥ, 
nābhāvataḥ || 23 ||

sahānavasthitirnāsti virodhaḥ prāgvināśataḥ |
anyonyaparihāro vā jñānājñānātmakaḥ sthitaḥ || 24 ||

	sahānavasthitirapi virodho nāsti | nahi jñānaṃ kṣaṇikatvena 
prāgvinaṣṭamanyena nivartanīyamuṣṇena śītamiva viruddhaṃ bhavati 
rajataśuktijñānayoḥ | naca anyonyaparihārātmako virodho 
jñānājñānātmako bhāvābhāva[2 ]yoḥ... || 24 ||

ajñānatve parijñāte tadā syātsvavirodhitā |
ajñānatve svabhāvena virodhaḥ kena vāryate || 25 ||
naivamatra svabhāvatve virodho bādhanātmakaḥ |
sa vivekadṛśā jñeyo na svabhāvena kutracit || 26 ||
tathā sarvavikalpānāṃ satyarūpatvadarśanāt |
garuḍādiśarīreṣu viṣabhūtāpahārataḥ || 27 ||

______________________________________
1 	yugapadanyathātvamayuktaṃ, nahi śuktijñānena rajatajñānena 
bādhyate svasminviṣaye ātmani ca svarūpe 
dvayorjñānayorniṣṭhitayorviśrāntayoranyonyaṃ virodhasyābhāvāt | atha 
parasparaparihāra eva viruddhayoryugapaddvayoḥ, tarhi sarveṣāṃ 
jñānānāṃ virodhādbādhyabādhakabhāvasya niṣṭhaiva na labhyeti 
sutarāṃ satyetaravibhāgasya vilopa āyātaḥ |
2 	atra bhāvābhāvayorityasmādvyākhyāpratīkādārabhya 
śeṣabhāgasya vyākhyā truṭitāsti |

===============================================
===============================================
p. 158) 	
pratiṣṭhādevakarmādidhyānādiphalayogataḥ |
satye'pi na phalaṃ dṛṣṭaṃ kvacidajñānisevitāt || 28 ||
tasmādavasthitaṃ sarvaṃ sattvaṃ cidvyaktiyogitā |
yatra yatra tatra tatra satyatvaṃ viśvarūpatā || 29 ||
vyatireke na yujyeta vijñānaṃ hi ghaṭādiṣu |
mūrtāmūrtadharmayogo ghaṭastasya na gocaraḥ || 30 ||
amūrtā na ca vāṇūnāmantareva praveśitā |
pratipattuḥ kathaṃ vetti ghaṭo'yaṃ pravibhedataḥ || 31 ||

mūrtāmūrtādibhirdharmairyogo yasya ghaṭādeḥ sa, tasya vijñānasya 
ghaṭātmano | vyatiriktaḥ san na gocaro bhavitumarhati | 
taduktamīśvarapratyabhijñāyāṃ

prāgivārtho'prakāśaḥ syāt..........| (1|5|2)

ityādinā | nacavā ghaṭādayaḥ paramāṇurūpatve amūrtāḥ | 
asarvagatadravyaparimāṇaṃ deśayogyatā vāpi hi mūrtiḥ | 
tatasteṣāmaṇūnāṃ bodhamayasya śivarūpasya pratipatturantareva 
praveśitvamabheda ityarthaḥ | anyathā sa pratipattā pravibhedātkāraṇāt 
kathaṃ ghaṭo'yamiti vetti na kathaṃcit jānīyādityarthaḥ || 31 ||

vinaika[1 ]katvaṃ ca na bhavetkārakatvaṃ kadācana |

______________________________________
* atrāpi uparilikhitaślokasaptakasya vyākhyāyāstruṭirvartate |
 
1
	tattadvibhinnasaṃvitsrotasāmekasaṃmiśrīkaraṇātmakamekapramātṛ
tvaṃ vinā saṃvinniṣṭhā viṣayavyavasthitaya iti hi tāvadāgameṣu 
bhaṇyate, 
tadbhinnabhinnapadārthānusyūtaikābhāsātmakākramasaṃvidviśrāntiṃ 
vinā na kathaṃcanāpyupapadyateyaduktamīśvarapratyabhijñāyāṃ

tattadvibhinnasaṃvittimukhairekapramātari |
pratitiṣṭhitsu bhāveṣu jñāteyamupapadyate ||
deśakālakamajuṣāmarthānāṃ svasamāpinām |
sakṛdābhāsasādhyo'sāvanyathā kaḥ samanvayaḥ ||

iti |

===============================================
===============================================
p. 159) 
śaśaśṛṅgādike nāpi syādvibhaktyā samanvayaḥ || 32 ||
sarvathā[1 ]bhāvaśabdasya nāstyabhāvātmakaṃ kvacit |

	ghaṭādeśca yadetatsvakāryakaraṇaṃ bhavadbhiriṣyate, 
taccidekarūpatvaṃ vinā na syāt | jaḍasya nirabhisaṃdheḥ 
karaṇāyogādityetadapi īśvarapratyabhijñāyāmevoktam | tasmāt 
yadarthakriyākāritvātsat, tatsarvaṃ śivarūpam | 
yadapyatya[2 ]ntāsattvenābhimataṃ śaśaśṛṅgādi tatrārthe vartamānasya 
sarvathaivā[3 ]bhāvavācitvena matasya śabdasya vibhaktyā yogo na syāt | 
śaśaśṛṅgaṃ jñāyate'bhidhīyate ceti 
kārakāśritatvādvibhaktīnāmasataśca kārakatvāyogāt 
kriyānimittatvātkārakasya | tasmāt tatrāpi vibhaktiyogena kārakatve sati 
sattaiva śivatākhyā | va[4 ]stutaśca ghaṭo'rthakriyāmudakāharaṇādikāṃ 
karoti iti yo'yamavabodhaḥ, sa eva tathāsvarūpo natu tataḥ pṛthagbhūto 
ghaṭādistathākārī siddhyatīti

______________________________________
1 	abhāvatvena matasya | 
2 	trikālāsattvena |
3 	tenātra na sarvathābhāvavattvamityarthaḥ, apitu vyavahārānupayoga 
ityarthaḥ |
4	nanu ca śaśaśṛṅgaṃ jñāyate'bhidhīyate iti kathaṃ kriyāyogo'tra 
prātipadikamātre hi vidhirayam | nahi karmādikārakayogo'tra saṃbhavatīti, 
vyavahāraśca karmādikārakādhīna eveti kathaṃ 
kriyānimittatvamityāśaṅkya vyavahāre ca yadbhāvarūpāṇāṃ 
kārakāṇāṃ bījabhūtaṃ tattvaṃ tatsamarthayati yena 
bhāvābhāvarūpaṃ sarvaṃ samānamevādhyavasīyata ityāha vastutaśceti 
|

===============================================
===============================================
p. 160) 
pratyabhijñāyāmeva himā[1 ]layo nāmāsti iti vicāre darśitam | 
abhāvo'pi jñāyamāno bodhātmaiva tadātmakatvācca viśvarūpa eva | 
tasmānnāstyabhāvātmakamaśivarūpaṃ kvacidapi viśvamadhye ||

i[2 ]to'pi sarvaśivatā sata utpattiyogataḥ || 33 ||
sa evāste pu[3 ]rā tādṛkśaktirūpasvarūpakaḥ |
sa[4 ] eva kāryarūpeṇa bhagavānavakalpate || 34 ||

______________________________________
1 	atra hi kriyāsvarūpaṃ sādhyamityarthaḥ |
2 	tadevaṃ parameśvarasya viśvaśaktimayatve'pi sthūlekṣayā 
sūkṣmasamīkṣayā mahāsāmānyanayena viśvasya tanmayatve siddhe'pīti 
na kiṃcanāpyatra prakṣeptavyāpakarṣaṇīyābhāvāttatsādhanasya 
prayojanam | athaca vyavahāramātraṃ sādhyamityānuṣaṅgikaprayojane 
vādyantaravimatinirākaraṇarūpeṇa mukhyaprayojanena ca 
tatsvarūpasattātmakaṃ cinnirvṛtiśaktidvayaṃ 
sarvākṣepakatvenādhikaraṇasiddhāntanītyā samarthitameva | tatra 
cicchaktisphāronmeṣasvabhāvajñānaśaktyā tāvadadvayavādaḥ 
samarthitaḥ | athedānīṃ 
tatsvātantryasphāronmeṣasvabhāvakriyāśaktyāpi taddvayaṃ 
samarthayituṃ kartṛkarmabhāvonmīlanārthaṃ satkāryavādamāśritya 
tāvadbrūta ito'pītyādi | 
3 	nanu yadasattadasadyuktetinayenāstu tāvatsata evotpattiyogaḥ | 
paraṃtviyadvaktavyaṃ kathaṃ te tatrāvasthitāḥ, kāryāvasthāyāḥ prāk 
kartravasthāyāmapītyata āha puretyādi |
4 	nanu cāstu sata evotpattiḥ kāraṇāvasthāyāmapi tasya 
tādṛgavasthānābhimananāt | iyattu vicintyaṃ sato'pyasata evotpattiriti | 
tathāhi yathā ghaṭotpattau yāvatsvarūpeṇāvatiṣṭhate tāvanna 
kāryotpattiḥ | tatra tu kāryaṃ sadastvasadvā nāstyatra vimatiḥ, 
mṛdādīnāṃ svarūpanāśe sati ghaṭotpattiḥ saṃbhāvyate nānyathā | 
tathā viśvarūpakāryotpattau tasya vipralopa āyāta 
ityasatkāryavādasiddhiranyathāpi siddhyatīti kimatra śaraṇamityata āha sa 
evetyādi | athaṃ bhāvaḥ - yadi kāryakāraṇabhāvaḥ syāttadā 
bhavedbhavadukteḥ saṃbhavaḥ, iha kartṛkarmabhāvaḥ, satu 
yathājñātatattacchāstrārthāntargarbhīkṛtasamastaśāstrasandarbhaḥ 
bahirbhāve'pi svarūpeṇāvatiṣṭhate tathehāpītyarthaḥ |

===============================================
===============================================
p. 161) 
ito'pi hetoḥ sarvaśivatā yasmādutpattimadbhāvajātaṃ 
sadevotpadyate tatsvabhāvasya kāryātmanaḥ prāgapi 
viruddhāsattāsaṃsparśāyogāt | tadeva ca prāgapi sadaṅkurarūpaṃ syāt, 
yadi sattāsatattvo'ṅkuraḥ śakrirūpaḥ pūrvamāste 
punaraṅkurātmakakāryarūpeṇa bhavati || 34 ||

sa[1 ]tkāryaṃ nopapannaṃ cetsataḥ kiṃ karaṇena yat |
abhivyaktirathāsyātra kriyate sāpi kiṃ satī || 35 ||
kriyate hyasatī vātha satyāḥ[2 ] kiṃ nopalabdhatā |
vya[3 ]ktyabhāvādathānantyama[4 ]satyā hānisaṃbhavaḥ || 36 ||
sva[5 ]yamevāśrite pakṣe tadvadvā vastvasadbhavet |

	atha yadi sadrūpaṃ kāryaṃ nopapannaṃ sa[6 ]taḥ karaṇaṃ viphalaṃ 
yasmāt | atha[7 ] sataḥ svarūpaṃ na kriyate apitu tasyābhivyaktistadapi na 
yuktaṃ, yataḥ sāpi kiṃ satī kriyete athāsatī ? tatra satī cedabhivyaktistat 
kiṃ kriyate kimiti kāryasya nopalabdhatā | atha sattve'pi 
abhivyakterabhivyaktyabhāvāt kāryaṃ nopalabdham, tadabhivyakterapi

______________________________________
1 	athedānīṃ satkāryavādaṃ kartṛkarmabhāvena samyagākalayya 
svayūthyānāṃ samyagavabodhārthaṃ 
prativādivimatinirāsakathanapūrvaṃ prtivādyākṣepeṇa yuktisamarthanena 
svamataṃ sādhayati satkāryamityādinā | 
2 	abhivyaktyāḥ | 
3 	vyakteḥ satyā api vyaktyabhāvādasatyatvamiti | 
4 	ato'bhivyakteḥ pūrvaṃ sadvā astvasadvā, tatra na sphuṭamasya 
kāryatvaṃ, vyaktau hi kāryatvaṃ, tasyāṃ cāsatyāṃ 
satkāryavādo'nupapanna ityarthaḥ | 
5 	yaduktaṃ tadabhivyakterapyabhivyaktiriti tu na svayaṃ tvabhivyaktiḥ 
satyaiveti | 
6	 anupapannatāmeva darśayati | 
7 	yato viphalatādidoṣaprasaṅgaḥ |

===============================================
===============================================
p. 162) 
abhivya[1 ]ktiḥ kriyate iti tatrāpi pūrvoktātpātādānantyamanavasthā, 
ta[2 ]taśca prakṛtakāryadarśanānirvṛttiḥ | athāsa[3 ]tī 
kriyate'bhivyaktistadasatyāḥ karaṇe svayamāśritapakṣahā[4 ]niprasaṅgaḥ | 
anavasthāparihārārthaṃ vā abhivyaktāvasatkaraṇāśrayaṇe'bhivya[5 ]ktivat 
vastvapi aṅkurādikamasadeva satkāryamastu kimardhajaratīyena || 36 ||

naivaṃ yasmāttāṃ[6 ] vihāya sarvatrānyatra satkriyā || 37 ||
ityabhyupagamo'smākaṃ naikenānya[7 ]tra tulyatā |
ka[8 ]lpyā vaiśeṣikāṇāṃ hi kartṛtaiveśvare sthitā || 38 ||

______________________________________
1 	ityabhivyaktirupalabdhatāṃ karoti | 
2 	nanu kāryasidhdyarthamastvanavasthā, netyāha tataśceti |

	evamapyanavasthā syādyā mūlakṣatikāriṇī |

ityuktam 
3 	kāryaṃ tu sadeva | 
4 	ekatra sadanyatrāsaditi hāniḥ, sā ca na sarvathā bhāva evetyarthaḥ | 
5 	nanu ca

	vastunirṇayaśūnyābhirbodhitābhiḥ parasparam |
	abhimānaikasārābhirjihrīmastarkabuddhibhiḥ ||

iti nyāyāśrayaṇena svānubhavadṛḍhapramāṇarakṣite satkāryatve siddhe 
tarkadoṣamāśrayato na kadācanāpi dodhūyamānasyāvalambaḥ syāditi 
prauḍhoktyābhivyaktāvastvasatkāryatvamityata āhābhivyaktivaditi |
6 	tāmabhivyaktim |
7 	ekatra yadasādhāraṇaṃ lakṣaṇaṃ, tadanyatra 
kalpyamānamanavasthādoṣadūṣitaṃ syāt |
8 	tathātve'tiprasaṅgamāha |

===============================================
===============================================
p. 163) 
tadvanna kiṃ pṛthivyāderbauddhe[1 ] jñānamavasthitam |
svānyaprakāśakaṃ nānyattadvadanyanna kiṃ bhavet || 39 ||
bāhyaṃ rūpādi jalpanti pramāṇaṃ codanaiva te |
niyamāddharmaviṣaye tasmānnaikena tulyatā || 40 ||
bahūnāṃ kalpanīyātra na[2 ]ca vā vyatirekataḥ |
vyaktiḥ sthitā padārthānāṃ ghaṭo vyakto'bhidhīyate || 41 ||
tasmātsa eva vyaktātmā na vyaktervyatiriktatā |

	tvaduktameva na yuktaṃ yasmāt tāmabhivyaktiṃ varjayitvā 
anyatsadeva kāryamityasmākaṃ tāvadabhyupagamaḥ | nahi sarvatra darśane 
sarvairevārthaistulyairbhāvyam | tathāhi vaiśeṣikeṣu īśvara eva 
viśvakartā, natu pṛthivyādi dravyam | bauddhadarśane jñānameva 
svaparaprakāśakaṃ, na rūpādi | te jaiminīyā jalpanti codanaiva niyamena 
dharmaviṣaye pramāṇaṃ

	codanālakṣaṇo'rtho dharmaḥ (mī[0 ] 1|1|2)

iti, natu pratyakṣādikam | tasmāt bahūnāmekalakṣaṇānāṃ 
pramāṇānāṃ prameyāṇāṃ vā naikena 
bhinnalakṣaṇābhimatenānyasyāpi tulyatāpādanadoṣa udbhāvanīyaḥ | 
tena sarveṣāmarthānāṃ satāmeva kāryatā | tathāpyabhivyaktirasatyaiva 
kāryā, yathā dharme na codanāvadanyānyapi prāmāṇāni, yathā na 
īśvaradravyavat pṛthivyādidravyamapi viśvakāraṇam | upapattirapica 
atrāsti, nābhyupagamamātram | tathābhivyaktistāvannārthādvyatirekeṇa
______________________________________
1	buddhamate |
2	upapattirapyatrāstītyāha naceti |

===============================================
===============================================
p. 164) 
sthitā tathānupalambhāt | abhedenaiva ca vyavahāraḥ | tathā hi ghaṭo 
vyakto'bhidhīyate vyaktyabhedena | tasmāt padārtha eva vyaktātmā | sa ca 
san kriyate, natu vyaktervyatiriktāyā asatyāḥ karaṇam || 41 ||

1dīpena kriyate vyaktirghaṭādeḥ sata eva vā || 42 ||
yathā sataḥ kriyāvyaktirvya[2 ]kteḥ sattve tathā kṛtiḥ |
ekenāparatulyatvānnaca[3 ] vā'sata udbhavaḥ || 43 ||
kimāśritya pravartante tadabhāvasvarūpataḥ |

	naivaitadapūrvam | pradīpena hi ghaṭādeḥ sata evabhivyaktiḥ kriyate 
iti padārtha eva kriyate | tataśca yathā sato ghaṭādervyaktisaṃjñā kriyā 
tathā vyakterapi padārtharūpāyāḥ satyā eva pradīpādinā kṛtiḥ, 
bījādinā vā aṅkurarūpāyā iti sarvatra tulyaḥ satkāryavādaḥ | yataḥ 
padārthena satā kāryeṇa vyakterapi tadabhinnāyāstulyatvam | vyaktiśca

______________________________________
1 	tadevaṃ
		-------------------naca vā vyatirekataḥ |
		vyaktiḥ sthitā padārthānāṃ ---------||

ityuktam | athedānīmanayoḥ sāmānādhikaraṇyameva sādhayati dīpeneti | 
nanu ca yadi sanneva, tarhi tasyābhivyaktirnāma kim | athābhivyaktyā 
svarūpalābhastarhyabhivyaktirevāstu, kṛtaṃ satkāryavādenetyata āha 
dīpeneti |
2 	tena nātra sattvavyaktyorbhinnamadhikaraṇaṃ samānasvarūpatvāt |
3 	itthaṃ yuktyā satkāryavādaṃ prasādhyedānīmanubhavenāpi 
svamatena sādhayati naca vetyādi |

===============================================
===============================================
p. 165) 
prakāśamānatā prakāśātmatā, a[1 ]ṅkurāderanādinidhanasya sata 
eva citprakāśasya tena tena ātmanā avasthānamityabhivyaktivādinā 
satkāryavāda ukto bhavati | yadi[2 ] cāsataḥ kāryasyotpattistadā kārakāṇi 
kimāśritya kimuddiśya pravartante vyākriyante, kā[3 ]ryakāraṇabhāvasya 
kriyākārakasaṃbandhamānatvena

______________________________________
1	nanu ca yadi sadeva kāraṇe kāryaṃ, tarhi keyaṃ vyaktirnāmetyata 
āha vyaktiśceti | yato'tra 
sarvatattvabhuvanakalāpadārthatattadavāntarabhedānugaṃ 
mahāsāmānyarūpaṃ yattadevānādinidhanaṃ śivatvaṃ nāma 
citsvarūpatvaṃ, tatra kāryarūpatayāvasthānaṃ na kiṃcit 
kāraṇarūpatayaivāvasthānāt | paraṃtu yadā tatraiva 
viśeṣānugamenāparasāmānyamiva kalpitaṃ rūpaṃ tatkāryamityucyate, 
tataśca kathaṃ kutrāsatkāryatvamiti sūkṣmo'yaṃ naya ityāha 
anādinidhanasyeti, tena tenetyādi ca | anayorvāstavābhedameva 
kathayitumīśvarapratyābhijñāyāmapi

	yā caiṣā pratibhā tattatpadārthakramarūṣitā |
	akramānantacidrūpaḥ pramātā sa maheśvaraḥ || (1|7|1)

ityuktam |
2 	nanu cāstu mahāsāmānyakalpamanādinidhanaṃ śivatattvaṃ nāma, 
tathāpi satyāṃ mṛdi ghaṭo vahnyābhāse dhūmābhāsa iti yathā tathā 
bīje sati aṅkuro jāyate ityevaṃ loke kāryakāraṇabhāvasya 
dṛṣṭatvātkathaṃ cidrūpasya tatra kāraṇatā yena nāsata utpattirityata āha 
yadi ceti |
3 	ayaṃ bhāvaḥ - yadi ca cidanusandhānaṃ vināpīdaṃ pūrvasya 
sāmarthyaṃ parasya sattetyādi siddhyati, tadā 
bhavedbhavadukteravasaro'sataḥ kāryotpāde | tattu na kathaṃcanāpi 
svātmamātraniṣṭhānāṃ paratra 
viṣaye'nābhijñātamātrāleśānāmanusandhānarahitānāṃ 
jaḍānāmupapadyate | ekānusandhānaviṣayā hīyaṃ sarvāpi 
kāryakāraṇabhāvavyavahārasaraṇirityetatsaṃkṣipyāha 
kāryakāraṇabhāvasyetyādi |

===============================================
===============================================
p. 166) 
īśvarapratyabhijñāyāṃ pravartanaṃ pākādyārambhe rūpamiva 
coditam | atha[1 ]vā kimuddiśya pravartante kasminviṣaye teṣāṃ sāmarthyaṃ, 
viṣayābhāve sāmarthyasyānupapatterviṣayasāpekṣarūpatvāt ta[2 ]sya, 
viṣayasya ca kāryasya ta[3 ]dānīmabhāvasvarūpatvāt || 43 ||

ghaṭā[4 ]ntaraṃ pūrvadṛṣṭamākalayyātha ceṣṭanam || 44 ||
anyenānyasya kalanāsaṃbhavādaticitratā |

	atha kārakāṇāṃ ceṣṭanaṃ vyāpāraḥ sāmarthyaṃ vā 
pūrvotpannadṛṣṭāṅkurakalanena, tadayuktaṃ[5 ] 
bījādīnāmacetanatvenākalanābhāvāt | yatrāpi

______________________________________
1 	arthāntaramāha athaveti |
2 	tasya sāmarthyasya | 
3 	tadānīṃ vyakteḥ prāk |
4 	nanu kimidamucyate viṣayasya tadānīmasattvātkasminviṣaye teṣāṃ 
sāmarthyamiti | yadi ceyanmātramevātra sādhyaṃ yatpūrvamapi 
sāpekṣatvamiti, tadā siddhametat, yataḥ pūrvotpannamapyaṅkurādyasti 
tatsāpekṣatvena sarvaṃ siddhyatītyāśaṅkyāha ghaṭāntaramityādi |
5 	idamatra tātparyam - idaṃ hi vaktavyaṃ kiṃ kumbhakāro'pi 
ghaṭakartā dehādirūpaḥ, utasvittadvyatiriktaḥ kaścana cetano'pi | yadi ca 
dehādirjaḍarūpaḥ, tadatra vaktavyaṃ bījādibhyo'cetanebhyaḥ ko'sya 
viśeṣaḥ teṣāmapi jaḍapakṣīkṛtatvādākalanāsaṃbhavāt | atha 
tadvyatiriktaścetanastathāpi kimityāha yatrāpi sacetanamiti, kimāyātamiti | 
nahi tasya tatkāraṇaṃ saṃpannaṃ yena sāpekṣatvamapitu antaḥ 
kumbhakārasaṃvidi sphuranneva bahirnirgacchatīti |

===============================================
===============================================
p. 167) 
sacetanaṃ kubhakārādi kāraṇaṃ, tatrāpi pūrvaṃ ghaṭāntaraṃ 
yadi ākalitaṃ syāttadā kartavyasya ghaṭāntarasya kimāyātaṃ yena 
tatkriyate, tadarthasya aticitratā anupapadyamānasyāpi bhāvādityupahāsaḥ 
|| 44 ||

a[1 ]ṅkuro jāyata iti na bhavetkārakātmatā || 45 ||
asattve kārakāṇaṃ hi samūho na bhavettadā |
karmākhyasya hyasatyatvāttatsaṃbandho'satā katham || 46 ||
ta[2 ]smātsa eva bhagavānsvayameva prakalpate |
tathātathābhāvarūpaiḥ sanneva parameśvaraḥ || 47 ||

	aṅkuro jāyate bījabhūmāvityatrāsato'ṅkurasya kāraṇatā kartṛtā 
na syāt, ghaṭaṃ vā karoti kumbhakāraḥ ityasatā karmaṇā 
kārakāntarāṇāṃ karturvā kaḥ saṃbandhaḥ, tatkathaṃ samūhaḥ 
kārakāṇāṃ, tataḥ kriyā notpadyeta | tasmāccidrūpaḥ 
parameśvarastathātathābhāvasvarūpaiḥ svayameva prakalpate bhavati | sa ca 
nityameva sanniti kathamasatkāryatāśaṅkā || 47 ||

______________________________________
1 	athaca anekakārakasādhyaṃ hi kāryaṃ, tataścaikasyābhāve'pi kiṃ 
sarve'pi asatkalpāḥ syuḥ, tathāhi aṅkuro jāyate karmaṇo'bhāve'pi 
kāraṇamastyeva, tathā ghaṭaṃ karoti kuṃbhakāra ityatra 
kartṛkaraṇakarmādhikaraṇādyanekakārakasamanvaye karmābhāvamātre 
kiṃ na siddhiramīṣāmiti pūrvapakṣamāśaye kṛtvā karmaṇa 
evānekakārakasamanvayaṃ darśayati | karmaṇi sati sarvamevaitatsiddhyati, 
nānyathetyāśayena kartṛkarmaṇoḥ 
sāmānādhikaraṇyadarśanārthamaṅkura ityādi |
2 	yato na kathaṃcanāpi jaḍasya kāraṇatā yenāsato'pi 
kāryasyotpattiḥ syāttadetadayatnasiddhamityāha tasmāditi |

===============================================
===============================================
p. 168) 
sva[1 ]yam ca na prajāyeta kenānyena prajanyate |
vyatiriktena kartrādyā yadi syuste tadātmakāḥ || 48 ||
tattasya janmitā yuktā vyatiriktaiḥ kathaṃ bhavet |

	svayaṃ cāsattvādghaṭādiḥ kathaṃ jāyeta ja[2 ]nanakartā kathaṃ syāt 
yadā, tadā kena sāmarthyenānyenāpi kumbhakārādinā ka[3 ]thamasat 
janmayogyatālakṣaṇasvabhāvarahitaṃ śaśaśṛṅgādaviśiṣṭaṃ janyeta | 
janayitā yadyapi san tathāpi ta[4 ]tsattā janyasya na kācidbhavati vyatiriktatvāt, 
tatasta[5 ]yāpi na tasya yogyatāpattiḥ | evaṃ hi sā[6 ] janmayogyatāyāṃ 
vyāpriyeta yadi tayā tasya janmitā yujyeta ya[7 ]di janayitā

______________________________________
1 	asattvācca svayaṃ yadi na jāyate iti yadi bhavadbhiḥ kathyate, na hi 
svayamasan śaśaśṛṅgādiranyena janayituṃ śakta ityarthasaṃkṣepaḥ | 
nanu caitadeva kāraṇasya kāryādvaiśiṣṭyaṃ yadanyajananaṃ, tadabhāve 
kathaṃ kāraṇamiti vyapadiśyata ityāśaṅkyāha svayaṃ cetyādi |
2 	bhavanmatametadityarthaḥ |
3 	janmayogyatālakṣaṇasvabhāvarahitaṃ ca śaśaśṛṅgamasadityucyate 
| tataśca tasya na kenāpi jananaṃ yuktam | tathā yadyadasatsarvaṃ tattat 
tathaiveti kathaṃ janmāsato'pi saṃbhavedityarthaḥ |
4 	janayitṛsattā | janyasya asata iti śeṣaḥ |
5 	janayitṛsattayā, tasya janyasya, yogyatāpattiḥ sattvayogyatā |
6 	janayitṛsattā |
7 	yujyetetyuktaṃ, tāmevopapattimāha yadīti |

===============================================
===============================================
p. 169) 
kartā sahakāriṇaśca karaṇādirūpā janyātmakāḥ syuḥ | 
vyatiriktaistu sadbhirapyasataḥ kathaṃ janmitā bhavet || 48 ||

ja[1 ]nmakāle ghaṭābhāvātsaṃbandho naiva kārakaiḥ || 49 ||
nāsaṃbaddhasya karaṇaṃ satkāryāccetsa vidyate |
sannapyasāvasaṃvedyo vyañjakasyāpyabhāvataḥ || 50 ||
tasmātsvayaṃ svabhāvena bhāvairbhāvī bhavedbhavaḥ |

	ghaṭasya janyasya 
janmārambhakāle'bhāvātkumbhakāramṛtpiṇḍādibhirna saṃbandhaḥ | 
naca avidyamānasaṃbandhasya karaṇaṃ pū[2 ]rvamapi anyato'pi vā 
prasaṅgāt | janyāsaṃba[3 ]ndhe'pi tadapekṣayaiva janakānāmeva sa 
sāmarthyasya viśeṣo yena[4 ] teṣu satsu tasya viśiṣṭasyaiva sattā, natu yasya 
kasyacidityeṣo'satkāryavādaḥ īśvarapratyabhijñādau nirākṛtaḥ | atha sa 
vidyate saṃbandhaḥ sa[5 ]taḥ kāryātmakatvātkāryasya | tadapi na, yataḥ 
sannapyasau janyo ghaṭādirartho'saṃvedyo'saṃvedyatvācca 
saṃbandhino'prakhyatvena saṃbandhāgamanaṃ vyañjakatvaṃ ca 
kumbhakārāderghaṭaṃ prati nāsti yataḥ sarvathā pratītyagocare vastuni 
vyañjako na bhavati | siddha evārthe
______________________________________
1 	nanu ca tadeva vivecyaṃ yatsamanantaraṃ janyakāryotpattiḥ | pūrvaṃ 
tu kumbhakārasaṃvidi bīje vā parameśvaraprakāśe vā satkāryamastu 
bhavatāmasmanmate vāsat, na tatra vyarthaṃ grahaḥ | yastu 
janmārambhakālastatra kriyamāṇatvādeva sadasattvasaṃśaya iti sa eva 
samyagvivecya ityapi samarthayitumāha janmakāla iti |
2 	kumbhakārādisaṃbandhātprāk anyato'niyatameva |
3 	idānīṃ pūrvaṃ sata eva sarvakriyāsaṃbandhamāha 
janyāsaṃbandhe'pītyādinā |
4 	yena - pūrvasattvena hetunā |
5 	kumbhakārādikriyayā niṣpādyatvāt |

===============================================
===============================================
p. 170) 
vyañjako mato yathā ghaṭādau dīpaḥ | tato vyañjakasyāpi 
abhāvataḥ kathaṃ saṃbandhaḥ | evaṃ hi kāraṇaṃ kāryātmanā sattathā 
bhavet yadyavyatirekasta[1 ]yoḥ syāt | sa ca pratyakṣaviruddhaḥ | 
tasmādaviruddhasarvabhāvaikabhāvaḥ svayaṃ bhava eva 
parameśvarastathāvasthānasvabhāvena, nāpareṇa hetunā kāraṇena 
bhāvābhāvaiḥ saṃsāravartibhirbhāvī bhavatyabhīkṣṇaṃ 
tatsvabhāvatvāt | a[2 ]thavā nityaṃ bhāvasaṃbandhīti śivakāraṇatayā 
satkāryavādaḥ || 50 ||

i[3 ]to'pi viddhi satkāryaṃ mṛtpiṇḍātkiṃ ghaṭaḥ pṛthak || 51 ||
apṛthagvā pṛthaktve tu paṭādeḥ karaṇaṃ na kim |
anupādānataiva syādapṛthaktve sa eva saḥ || 52 ||

	ito'pi śivātmatayā arthānāṃ satkāryavādopapattiṃ jānīhi yato 
mṛtpiṇḍaghaṭayoḥ sadāsatkāryavāde'pi kāryakāraṇatopapattiḥ | 
mṛtpiṇḍāddhi ghaṭasya pṛthaktve tathāca asattve 
paṭaśaśaviṣāṇayorapyasattvāviśeṣātkaraṇaṃ syāt | na cāsti tat, 
asatyarthe padabandhasyānyāparihāreṇa kāryatvena svīkaraṇasya 
kartumaśakyatvāt, tasya mṛtpiṇḍāderanupādānataiva syāt prakṛtirūpatā 
naiva syādityarthaḥ | apṛthaktve mṛtpiṇḍa eva sa ghaṭaḥ, natu apūrvaḥ | 
tataḥ prāgapi piṇḍo ghaṭaḥ syāt ||
______________________________________
1 	nahi kumbhakāraghaṭayoḥ parasparamavyatireko yena 
kumbhakāramṛtpiṇḍayoḥ saṃbandhaḥ sidhdyet |
2 	bhāvītyasyārthāntaramāha athaveti | nityayoge matvarthīya 
inipratyayaḥ |
3 	itthaṃ kāraṇabhāvena satkāryavādaṃ samarthyedānīṃ 
kāryabhāvenāpi satkāryavādaṃ samarthayatīto'pītyādinā |

===============================================
===============================================
p. 171) 
nāmasaṃsthānabhedaśceddhaste muṣṭyādyabheditā |
sthitameva hi satkāryamata evāvināśitā || 53 ||
śivasya bhāvanāśe'pi maulināśe'pi hemavat |

	atha mṛtpiṇḍaghaṭayornāmasaṃniveśabhedāt bheda eva, tatkathaṃ 
satkāryamiti | tanna, nāmasaṃsthānamātra evātra bhedaḥ, natu 
mṛdrūpatāyāṃ yathā haste muṣṭiprasṛtatādeḥ | atra hi hastatā tulyā 
dvayorapi, tathā sadrūpatā anayoḥ | 
etaccātyantaprasiddhametadvyutpādanārthaṃ pradarśitam | vastuto mṛdapi 
paryālocyamānaśabdasparśāditanmātramayī jalādivilakṣaṇā 
yāvattraiguṇyatādavasthyam, tattāvadavasthe'pi yāni kāryāṇi 
mahadādīni pṛthivyantāni ghaṭādyantāni vā, tāni 
traiguṇyamātrarūpāṇi viśvasyaikatvāpatteḥ | tadadhikatve tu idaṃ 
śabdatanmātramayamākāśaḥ iyaṃ pṛthivī, ayaṃ ghaṭaḥ, ayaṃ paṭa iti 
vibhāgaḥ | vibhāgo'pica tadabhedādvāstava eva | naca 
prakāśamānasyāvastutā yujyate traiguṇyasyāpi tathā prāpteḥ | 
prakāśanaṃ ca pratīyamānatā pratyakṣeṇāstu anumānena vā, sarvathā 
sadrūpavattā syāt | evaṃ ca mṛtpiṇḍo'nya eva sati yasmin ghaṭo bhavati, 
ghaṭaścāpyanyo, mṛdapyanyā, yā sarvamṛṇmayeṣvanugatā, 
ghaṭaścānanugataḥ | naca anugatānanugatayoraikyaṃ ghaṭate, tataśca 
paṭādeḥ karaṇaṃ na kimiti doṣaḥ | darpaṇavat viśvapratibimbayogi 
traiguṇyamityabhyupagame'pi yadvaśāt tathāpratibimbayogastadeva 
kāraṇam, tatrāpi bhedābhedaparyālocanādanupapattiriti 
cinmayaśivarūpataiva 
sarvakāryāṇāmīśvarapratyabhijñoktanyāyenetyāha sthitameva hi 
satkāryamiti | ata eva śivarūpatayā sattvādavināśitā | nahi śivasya 
svasaṃvidrūpasya sato

===============================================
===============================================
p. 172) 
vināśa itīśvarapratyabhijñāyāmevaṃ coktam | maulināśe'pi 
hemavaditi sarvalokānusāreṇa pūrvavannidarśanam || 53 ||

nāśaḥ kaṭakarūpeṇa sadbhāvaḥ kuṇḍalādinā || 54 ||
suvarṇatve'pi na bhraṃśaḥ saṃsthāne'pi vicāryatām |

	kaṭakakuṇḍalādilaukikanidarśanena saṃsthānamātrabheda uktaḥ | 
saṃsthāne'pi bhedo vicāryatām || 54 ||
	tadvicāreṇa ca śivakāraṇatāmeva paryavasānayannāha

kiṃ śivatvena tadvyāptamavyāptaṃ vābhidhīyatām || 55 ||
vyāpitve tadvināśitvamavyāptau syātpradeśitā |

	mauliśivatvavyāptau maulivināśe śivavināśaḥ | śivāvyāptatve 
vā śivasya pradeśavṛttitā maulighaṭapaṭādisvarūpadeśaparihāreṇāva-
sthāne bhinnasvarūpadeśatvaṃ tataścāvibhutvamiti saṃsthāne 
ubhayathābhidhīyamāno doṣaḥ || 55 ||

naivaṃ yato hi bhāvānāṃ vināśe'smāsu neṣṭatā || 56 ||
aṃśābhivyaktitā nāśo vināśaḥ sarvalopitā |

	na uktadoṣaḥ | yato bhāvānāṃ vināśe viṣaye neṣṭatā asmānprati, 
bhāvā na vināśino'smābhiriṣyante iti yāvat | asmaddarśane hi mauleḥ 
kaṭakotpādakāle aṃśasya hemamātrasyābhivyaktiḥ prāktanasya 
maulipariṇāmakṣaṇasyeti nāśa ucyate natu sarvāṃśādarśanam | tato na 
niranvayavināśadoṣaḥ, nāpyaṃśasya niranvayatā anabhivyaktimātrasya 
nāśatvāt || 56 ||

===============================================
===============================================
p. 173) 
abhivyaktervināśitve tathāpyānantyamāpatet || 57 ||
indriyāṇāmasāmarthyamātramatra vināśitā |
asāvevānabhivyaktiḥ sa pracchannastadā sthitaḥ || 58 ||

	atha sthitānāmevārthānāṃ yathābhivyaktimātrasyotpādastathā 
vināśe'pi tasyaiveti prāktanāṃśamātrasyānabhivyaktirvināśa ukta iti | 
etanna | yato yathābhivyakterapyasatyā utpattiruta satyā 
ityarthotpādoktadoṣo'navasthā ca, tathaivārthasya vināśo nopapannaḥ sato 
vināśāyogāt tathābhivyakterapi | athābhivyaktirevābhivyaktervinaśyati, na 
sattā | tattasyā api abhivyaktyabhivyakterna sattā naśyati, apitu 
abhivyaktirityānantyaṃ syāt | athavā abhivyaktervināśo'pi 
kimasannutpadyate atha san ? asatye satkāryavādahāniranupapattiśca | sattve 
pūrvameva vināśaḥ syāt | athābhivyaktirvināśasya kāraṇena kriyate 
tatpūrvoktā anavasthetyānantyam | evamasmaddarśana 
īśvarapratyabhijñoktanītyā yathobhayendriyavedyatvaṃ 
śivābhedākhyātimayamarthānāṃ karaṇam, tathā vināśa 
ubhayendriyavedyatvābhāvaḥ śivābhedaḥ śivatvena pracchādanaṃ, 
tadevoktam indriyāṇāmasāmarthyaṃ tathāsāvevānabhivyaktiḥ, sa 
ghaṭādiḥ śivatayā pracchannastadā sthita iti || 58 ||

ito'pi nāśo nāstyasya ghaṭasya karaṇātpunaḥ |
nābhāvaprāptarūpasya karaṇaṃ yujyate punaḥ || 59 ||
tasmādbhāvavināśe'pi śivatattvāvināśitā |
	
ito'pi hetornāśo nāstyasya ghaṭādeḥ punaḥ karaṇāt | nahi yasya 
sarvathā śaśaviṣāṇatulyabhāvaṃ prāptaṃ rūpaṃ tasya arthasya

===============================================
===============================================
p. 174) 
punaḥ sattā bhavet | nanu pūrvo'nya eva ghaṭaḥ 
śaśaviṣāṇatāmeva ca prāpto'yaṃ cānya eva kriyate | tadetannāsti | nahi 
ghaṭādanyo ghaṭaḥ syāt 
mahattvalohitatvocchritatvādisāmānyāntarasaṃparke'ntaravasthita eva 
indriyavedyo'bhedākhyātimayaḥ kriyate iti pūrvamuktam | 
tasmāduktakrameṇa bhāvānāṃ śivatattvanimajjanarūpeṇa 
tadabhedākhyātivināśe'pi śivatattvāvināśitā | 
evamutpattivināśānyathānupapattyā sarvaśivatā vyavasthitā || 59 ||

itaśca sarvaśivatāvayavebhyo na kutracit || 60 ||
vyatireko'vayavinastadevedaṃ vicāryatām |
bhinneṣvaikyamabhedaśca yathā tatra vyavasthitam || 61 ||
tathā tatra parijñeyaṃ patyuḥ sāmarthyamīdṛśam |
abhinne bhedatā yena bhinneṣvapyastyabhedatā || 62 ||
yathāvayavagaṃ rūpaṃ tathā sarvapadārthagam |

	ito'pica hetoḥ sarvaśivatā | avayavebhyo vyatirikto'vayavī na kvacit 
jñāne cākṣuṣe mānase vā avabhāsate | yairapi vyatirikto'sau 
pratijñātastaiḥ pratītiḥ samavāyavaśādabhedenaiva iṣyate | tacca idaṃ 
vicāryatām - yadyapi vitatāvabhāse'vayavā bhinnā vyavasthitāḥ 
paramāṇumātre hyabhedini vaitatyābhāvāttathāpyeka eva 
devadattasaṃjño'rtho niḥsandhibandha ekaghano'vabhātīti 
bhinneṣvevāvayaveṣu aikyaṃ bhāti | tatra yathaikyaṃ, tathā patyuḥ śivasya 
cinmayasya tatsāmarthyamīśvarapratyabhijñāyāmuktaṃ yena 
sāmarthyenābhinne devadatte'vayavabhedātmatā, avayaveṣu ca bhinneṣu 
ekaiva devadattatā yujyate, tathā avayavabhedagatamekaṃ rūpam | evaṃ 
trailokyavartiṣvapi sarveṣvevārtheṣu gataṃ śivarūpam || 62 ||

===============================================
===============================================
p. 175) 
tadeva vyanakti

kva pāṇipādaṃ kva śiro yathaikyaṃ bhinnadeśagam || 63 ||
tadvatsarvapadārthānāṃ jagatyaikye sthitaḥ śivaḥ |

	avayavabhedasyāpi abhinnāvayavirūpatā śivarūpatayaiveti 
pratipāditamīśvarapratyabhijñāyāmeva jagatyaikye śivarūpatopapādikā 
sthitā || 63 ||

śabdādergrahaṇaṃ nāsti pūrvāparasahoditaiḥ || 64 ||
manasaḥ preraṇaṃ kasmātprāgjñānena vinā sthitā |
sarvaikatāta evātra tathā sauṣuptabodhanam || 65 ||
ghaṭate kathaṃ nimittasya prāgyogāyogacoditaiḥ |
yoge jāgradavasthaiva tasmātsarvaṃ śivātmakam || 66 ||

	ata eva cātra jagati sarvaikatā sthitā yataḥ 
śabdasparśarūpāderviṣayasya sarvasya 
pūrvāparasahotpannairjñānairvyatiriktatvājjñānaṃ nāsti | tathāhi 
pūrvaṃ tāvajjñānaṃ kathaṃ viṣayeṇa vinā syāt, paścācca sahāpi 
dvayoḥ svātmani sthitayoḥ kathaṃ grāhyagrāhakabhāvaḥ, 
arthābhisandhijñānena ca vinā kasmādātmanā manasaḥ preraṇaṃ, 
tadbāhyārthagrahaṇārthamasti cetpūrvaṃ jñānaṃ kiṃ manaḥpreraṇena | 
na cābhisandhijñānena bāhyo'rtho jñātastadarthaṃ manasaḥ preraṇaṃ 
na syāt | tasmāccidrūpaśivaikye sarvadā saṃvedane sthite 
prakriyāmātramidaṃ 
niyatiśaktikṛtamīśvarapratyabhijñoktamabhedābhidhāyimayaṃ 
draṣṭavyam | tathā sauṣupte sthitasya prabodhanamuccaiḥ 
śabdādisamuccāraṇena kathaṃ ghaṭetaikatāṃ vinā | tathāhi 
uccaiḥśabdādijñānaṃ

===============================================
===============================================
p. 176) 
prabodhanimittaṃ tasya ca prāgyogo'tha na yoga iti codyaiḥ kathaṃ 
ghaṭanam, tathāhi prāk śabdādijñānena yoge jāgradavasthaiva syāt 
tasyāstathālakṣaṇatvāt, prāk śabdādijñānasya nimittasya tu virahe 
kathaṃ prabodhaḥ | tadetadeva syādvidyaikatve 
śivatvākhyātiprakriyāmātrametatsyāt | 
tīvraśabdādikenājñānenāpyāvaraṇe kṛte sauṣuptavinivṛttiriti ca 
paroktaṃ kutaḥ, pramāṇātsiddhamiti ca na niścāyakam || 66 ||

sāmānyarūpatā vāsti sā cābhinnā viśeṣataḥ |
bhinnābhinnātmakaḥ kvāpi padārthastādṛgiṣyate || 67 ||

	sāmānyarūpatā vā sarveṣāṃ śāvaleyādīnāṃ 
viśeṣāṇāmaikyātmikāsti | sā cābhinnā tebhyo viśeṣebhyaḥ | 
bhinnābhinnātmako hi padārthaḥ sāṃkhyārhatādidarśane yathā 
pratīyate tādṛgvāstava iṣyate | sa ca tattvasyaikyaṃ vinā na syāditi 
vakṣyamāṇena saṃbandhaḥ || 67 ||

bauddhasya cenna sāmānyamanumānaṃ nivartate |
yathā suvarṇabhāṇḍeṣu na tathā hematāmrayoḥ || 68 ||
suvarṇamānayetyukte śūnyatā kiṃ pratīyate |
viśeṣasparśavirahātkadācidapi yujyate || 69 ||
tattvasyaikyaṃ vinā na syādekasyaiva viruddhatā |
sāmānyena viśeṣeṇa kathamekasya yogitā || 70 ||

	atha sāmānyaṃ bauddhasya nāsti, tadanumānaṃ 
sāmānyaviṣayamabhīṣṭaṃ hīyate | tathā sāmānyaṃ vinā yathā 
suvarṇamānayetyukte sauvarṇakaṭakakeyūrādiṣvartheṣu pratītirna tathā 
hematāmrayoḥ tāmrāsaṃsparśena hemna

===============================================
===============================================
p. 177) 
eva pratīteḥ, kaṭakakeyūrādiṣu tu na kasyacitparityāgaḥ | 
anyāpohasyāpi sāmānyatve'bhyupagate kiṃ suvarṇamānayeti śūnyatā 
prasajyapratiṣedharūpā pratīyate viśeṣasparśavirahāddhetoḥ, 
apitvasauvarṇavyāvṛttāḥ suvarṇapratyavamarśakāriṇaḥ ta 
ekatāmāpādyamānā viśeṣā eveti kadācidapi yujyate iti kākvā 
vyākhyeyam | na kadācidapyetadyujyate śūnyatāpi bhātīti | 
tadetaccittattvasya padārtheṣvaikyaṃ vinā na syādekasyaivārthasya 
parasparaviruddhatvāt | acidrūpasya bāhyasyaitanna ghaṭate, tadvyanakti 
sāmānyenetyabhedena, viśeṣeṇeti bhedena | cittattvasya punaḥ 
svacchandatvānna virodha ityuktaṃ pratyabhijñāyāmeva || 70 ||

ekatattvaṃ vinaitacca vyavahāro na jāyate |
śabdārthayorna saṃbandho bhinnayorbhinnadeśayoḥ || 70 ||
viruddharūpayorbhinnakaraṇagrāhyayorapi |
mukhe hi śabdo bhūmau ca vidyate'rthaḥ kva saṃgamaḥ || 71 ||
amūrta eko mūrtaśca dvitīyo yogitā katham |

	itaścaikatvaṃ, yata ekacittvātmatāṃ vinā vyavahāro na jāyate | 
yataḥ śabdārthayoryo'yamekaparāmarśamayo vācyavācakalakṣaṇaḥ 
saṃbandhaḥ, sa kathaṃ cittattve bhinnadeśatve 
bhinnamūrtāmūrtatvādisvabhāvatve bhinnendriyagrāhyatve ca sati syāt, 
tadeva bhinnadeśatādi vyanakti mukhe hīti | yogitā saṃbandhitā sa 
caikaparāmarśo bhinnayorapi satoḥ || 71 ||

tathātmāderadṛṣṭasya tacchabdairyogitā katham || 72 ||
asataḥ śaśaśṛṅgādeḥ śaśaśṛṅgādinānvayaḥ |
ghaṭate jātucinnaivamasatāṃ vyavahāryatā || 73 ||

===============================================
===============================================
p. 178) 
śabdena cettadevaṃ hi sarvasaṃsāranāśatā |
asatyavyavahāreṇa tādṛgeva jagadbhavet || 74 ||

	apratyakṣasyātmādeḥ śaśaśṛṅgādeścāsataḥ 
kathamātmādiśabdena śaśaśṛṅgādiśabdena ca khapuṣpasyāpi 
khapuṣpaśabdena yojanam | naivaṃ doṣaḥ, asatāmeva hi śabdena 
vyavahāryatā śabdānāmasadviṣayatvāt yadi, tadevaṃ hi sarvasya 
saṃsārasya nāśaḥ prāpnoti | tadvyanakti asatyena śabdavyavahāreṇa 
tādṛśamasatyameva jagadbhavet jagataśca pratibhāsamānaśabda*

tathābhinavajātasya tānāmnā saṃgamaḥ katham |
tatsaṃgamasyāsatyatve yantravaśyādikaṃ katham || 75 ||

tasmādaikyena tattvasya sarvaṃ tadapi yujyate |
vyatiriktena śabdena mantreṇānatirekiṇā || 76 ||

kathaṃ na devadattasya yajñadattavadākhyayā |
atra saṃketitatvāccet saṃketenātra kiṃ kṛtam || 77 ||

saṃyogaścenna dūreṣu mūrtāmūrteṣu yujyate |
śabdasyoccāritadhvaṃsānnaṣṭānaṣṭadvaye naca || 78 ||

vācyavācakarūpaścetsa eṣa niyamaḥ kutaḥ |
yattasya vācakatvaṃ hi vācyatvamaparasya tu || 79 ||

vācyavācakarūpatve vācyavācakatānvayaḥ |
itaścāsti jagatyaikyaṃ pratyakṣāgrahaṇādapi || 80 ||

===============================================
===============================================
p. 179) 
svalakṣaṇena yogitvādvyavahārasya sarvataḥ |
loke cānupapatteśca pramā ca vyavahāragā || 81 ||

bālamūkādivijñānasadṛśī kidṛśī kriyā |
savikalpasya yogitvādyathāvastu grahaḥ katham || 82 ||

tena jñeyamekameva vastu bhinne grahaḥ kutaḥ |
tathānumānaṃ na bhaveddhūmāgnyoranvaye kvacit || 83 ||

apūrvayorgṛhīte'pi tatkālaṃ gatayordvayoḥ |
agṛhīte na gṛhītaḥ sambandho'gniḥ pratīyate || 84 ||

sāmānyamaviśeṣaṃ cedaviśeṣātkutaḥ pramā |
viśeṣasyāpyapūrvatve kathaṃ cāsti samanvayaḥ || 85 ||

sādṛśyādatha cennāsti yāthātmyena samāgamaḥ |
naca vātrānumānatvaṃ dhūmataḥ kevalādbhavet || 86 ||

tatsambandhādathocyeta sambandhe dviṣṭhatā naca |
dviniṣṭhatvādekataragrahaṇānnāpi tadgrahaḥ || 87 ||

dhūmadṛṣṭyātha kalpyeta vahnistadyogitāpi ca |
itaretaradoṣo'tra durnivāraḥ prasajyate || 88 ||

yāvanna vahnikalanā na yogakalanā bhavet |
yāvadvā yogakalanā na vahnikalanākṣamā || 89 ||

===============================================
===============================================
p. 180) 
āptavākyādathāstīha tatsatyatve'dṛḍhā matiḥ |
na rājate hyayovaktā satyabhāṣī kadācana || 90 ||

so'pyanyathā pradarśyetākṣayato rāgadveṣayoḥ |
pitrāderapyasatyatvaṃ tatrānyatra na niścayaḥ || 91 ||

tasmānna bhede bhāvānāṃ tadgrahādyapi yujyate |
kṣaṇabhaṃgaparāmarśādapyetadupapadyate || 92 ||

śaktāśaktavikalpairhi dīpajvālādyudāhṛtaiḥ |
sthiratā nopapannā te pratyakṣeṇāpica sthitā || 93 ||

sthiratvaṃ kṣaṇikatvaṃ ca pramāṇāṃ cintayā sthitam |
apyasaṃvādarūpaṃ ca viruddhaṃ tatkathaṃ bhavet || 94 ||

yāvanna sarvabhāvānāmekatvena vyavasthitiḥ |
pareṇa kṣaṇabhaṃgasya parāmarśāgamaḥ kutaḥ || 95 ||

tato'pyetacchivātmatvaṃ bhāvānāmupapadyate |
tathārthāvagatirvākyātpadādvā nopapadyate || 96 ||

kṣaṇikatvena śabdānāmanabhivyaktito'pivā |
sphoṭābhivyaṃgyapakṣe tu tatrāpi kramatā katham || 97 ||

nirbhāgatvātsphoṭatattve sphoṭatattvātmakātkatham |
ābhāsarūpavastūnāṃ śābdikānno bhavedgrahaḥ || 98 ||

tasmādevaṃvidhe'rthe'pi yuktatā syādihaikyataḥ |
tathātmecchāvaśānnākṣagrāme ceṣṭopapadyate || 99 ||

===============================================
===============================================
p. 181) 
mūrtacodakavaikalyānmanaścetpreryatāsya no |
ekatve punarīdṛk syātsarvatraiva hi yuktatā || 100 ||

nacāpi bhede bhāvānāṃ grahaṇaṃ jñānameva vā |
saṃyogenopapadyeta yadi dṛṣṭyādinā bhavet || 101 ||

naivamakṣārthasaṃyogamātrāt kiṃ boddhurudyamaḥ |
saṃyoge'nyasya sañjāte kathamanyasya boddhṛtā || 102 ||

manaso'bhinnakālatvāt smṛtijñānamathocyate |
prārabdhaścāsamāptaśca vartamānaḥ kriyāmanu || 103 ||

prakriyāmātramevaitadyataḥ pūrvāparātmatā |
kriyāyāḥ kārakāṇāṃ hi kramo'styeva svakarmaṇi || 104 ||

yatra pūrvāparau śabdau kālaikyaṃ tatra yujyate |
manasā nīyate tasya kiṃ padārthasvarūpatā || 105 ||

śāśakyā mūrtarūpatvādrūpaṃ cenna kathaṃ guṇaḥ |
guṇino nīyate'nyatra tṛṣārtaiścākṛtiṃ prati? || 106 ||

atha jñānaṃ na manasastajjñānamupapadyate |
karaṇatvājjaḍatvācca tasya cedātmanātra kim || 107 ||

karaṇe jñānasambandhādbāhyārthe kiṃ na kalpyate |
buddherguṇatvaṃ manasi prāpnuyādatha cetasā || 108 ||

evaṃvidho ghaṭo'trāste ityātmā pratibodhyate |
tadevaṃ pūrvadṛṣṭasya varṇanāsadṛśaṃ bhavet || 109 ||

===============================================
===============================================
p. 182) 
varṇanena ca caitanyametāvanmanaso yadi |
svātmaśaktisamāveśādamūrtāveśatā katham || 110 ||

tena vā sampratīte'rthe kriyate kiṃ tadātmanā |
tatsvarūpātmasaṃyogaḥ saṃyogo'bhinnadeśayoḥ || 111 ||

manasāveditārthasya taddeśitvamathocyate |
varṇite yogitā kasya yadi vā tatsvarūpataḥ || 112 ||

saṃskaroti tadātmānamamūrte saṃskṛtiḥ katham |
tadrūpamātmanyetadyenāśleṣo yadi cocyate || 113 ||

caitanyenāpyamūrtena miśratānyasya kīdṛśī |
kiṃ svayaṃ tatprameyatvamasya cedatirekataḥ || 114 ||

manasā kiṃ kimakṣeṇa tena cettatparamparā |
evaṃ tadandhapāramparyatvarūpamidaṃ sphuṭam || 115 ||

kimātmapreraṇenātra jñāte'jñāte'thavā bahiḥ |
jñāte tu jñānarūpatvāt preraṇaṃ kena hetunā || 116 ||

ajñāte'mutra yāhīti preryate kena mānasam |
preryapreraṇatatkartṛdvayaikyādupapadyate || 117 ||

tasmājjñeyaṃ samagraikyavastu śaivaṃ vyavasthitam |
tathā smaraṇayogācca smaryate kiṃ tathāvidham || 118 ||

yādṛgdṛṣṭaṃ dṛṣṭatā syādathavā jñānameva tat |
dṛṣṭasmaraṇayoraikye sthite tadupapadyate || 119 ||

===============================================
===============================================
p. 183) 
tathā sā pratyabhijñānātsa evāyamiti sthitiḥ |
yujyate kathamatraiva jñānayoḥ kālabhinnayoḥ || 120 ||

dvayoraikyamanaikyaṃ vā tadaikyaṃ bhinnayoḥ katham |
anaikye na sa evāyamiti syādghaṭadaṇḍayoḥ || 121 ||

tasmādaikyamiha spaṣṭaṃ saṃsāre samavasthitam |
eṣaiva vārtā saṃyoge vasturūpatayā sthite || 122 ||

paraspareṇa cāpyatra teṣāṃ rūpeṇa vānyathā |
tasmāt samastabhāvānāmaikyenaivāsti saṃgamaḥ || 123 ||

śivikodvāhakānāṃ ca nyāya eṣo'nuvartatām |
paracittaparijñānāttasmājjñeyaikyatā tataḥ || 124 ||

sārthasenāvanādyātma jagatyaikyaṃ sphuṭaṃ sthitam ||

iti śrīśivadṛṣṭau anupapatticodanālakṣaṇaṃ caturtha-
māhnikaṃ sampūrṇam || 4 ||



atha

śrīśivadṛṣṭau

pañcamamāhnikam

atha cet sarvabhāvānāṃ na vinā tattvamekakam |
samanvayo'sti tadidaṃ kathamaikyaṃ vibheditam || 1 ||

tadapi sarvadāstīha tadarthamiha varṇyate |
yathā sarveṣu bhāveṣu samatāstyekarūpatā || 2 ||

na jātucidvibheditvaṃ tathā tadupakarṇyatām |
cittvāt sarvapadārthānāṃ viśeṣaḥ kena kathyatām || 3 ||

vibhedeṣvapi tadvyāptyābhedeṣvapyekatā sthitā |
icchāvantaḥ sarva eva vyāpakāśca samastakāḥ || 4 ||

amūrtāśca tathā sarve sarve jñānakriyātmakāḥ |
prabhavaśca tathā sarve icchāmarśāstathākhilāḥ || 5 ||

sarve svātmaparicchedavanto nityamavasthitāḥ |
vikāsāhlādavantaśca sarve nirvṛtiyoginaḥ || 6 ||

ghaṭādīnāṃ samastānāmicchāderalpatāsti cet |
anyatra dehe sarpādau dīpādau nāgnitālpake || 7 ||

svalpatejasi dārḍhyādvā sarvatra śivatulyatā |
bhavedicchādiviṣaye sarvatra pravisāriṇī || 8 ||

===============================================
===============================================
p. 185) 
duḥkhādinā viśeṣaścet tatrāpyaśivatā naca |
duḥkhe'pi pravikāsena duḥkhārthe dhṛtisaṃgamāt || 9 ||

dṛśyate bandhanaṃ teṣu dhṛtiḥ kīṭādike tathā |
nirvṛtyā yatra yogo'sti tatraiva śivatā sphuṭam || 10 ||

atha ceccidvatāmetadvaktuṃ yuktaṃ kadācana |
pṛthivyāderhi mūrtasya ghaṭādervā na yujyate || 11 ||

naivaṃ ghaṭasya caitanyamasti jñānāt svakarmaṇi |
nājñātvā kartumiṣyeta tathācidavabodhanāt || 12 ||

prakāśajñānajananājjanaḥ kartā jaḍe katham |
jaḍena vyajyate nāpi caitanyamajaḍātmakam || 13 ||

cetanecchāvaśādbāhyasampatterajaḍaḥ katham |
tiṣṭhatyādikriyāyāṃ hi kartṛtvaṃ na jaḍo bhavet || 14 ||

kartṛtvamupacārāccet kriyāyā apyasatyatā |
prayojyatvamathocyeta pravṛttaṃ hi pravartate || 15 ||

jānan kartāramātmānaṃ ghaṭaḥ kuryāt svakāṃ kriyām |
ajñāte svātmakartṛtve na ghaṭaḥ sampravartate || 16 ||

svakarmaṇi mamaitattadityajñānānna ceṣṭanam |
kūlaṃ pipatiṣati gorvyavahāraḥ prasiddhyati || 17 ||

ghaṭāderbhavatā jñātamācaitanyaṃ kathaṃ yadi |
ceṣṭonmeṣādyabhāvāttanmūrcchite kiṃ kariṣyasi || 18 ||

===============================================
===============================================
p. 186) 
prāṇādyunmeṣavirahādabhivyaktaṃ nu kasya tat |
sarvacaitanyavāde tu cārvāko'tra na siddhyati || 19 ||

pratyekaṃ paramāṇau ceccaitanye'nekacetanāḥ |
ghaṭādayaḥ prasajyante pramāṇukathā nahi || 20 ||

tathā vā śivatattvasya sambhūterathavātathā |
ekaikaśo'sti caitanyamanabhivyaktarūpakam || 21 ||

itaśca te'pi cidvantaḥ svātmani jñānayogataḥ |
svayameva na cejjñānamātmanyeṣāṃ prajāyate || 22 ||

nānyathā grahaṇaṃ teṣāṃ devadattena cedbhavet |
devadatto'tra kiṃ kuryāccakṣuścet prerayedghaṭe || 23 ||

golakaṃ na prayātīha śakteravyatirekataḥ |
śaktimadbhogatāyāṃ vā tatraiva yadi vedanam || 24 ||

ātmano vyāpakatvena śarīre vyarthatā bhavet |
jaḍatvādathavā śaktastacchaktyā tadghaṭo ghavet || 25 ||

purā śakterānayane cakṣuḥ śaktaṃ na veti vā |
tasyāpi śakteḥ kalpyatve bhavatyānantyasaṃgamaḥ || 26 ||

prākśakteratha sāmarthyaṃ śakteḥ śaktatvamāpatet |
manaso naca bāhye'sti tasyāpi prasaraḥ kvacit || 27 ||

śaktirghaṭe'tra kiṃ kuryāgṛhitvāntarathāviśet |
budhnodarādikaṃ tattu gṛhītvā naca yujyate || 28 ||

===============================================
===============================================
p. 187) 
tathākāraguṇatvānna dravyācca calanaṃ pṛthak |
śakternacāpi tajjñānaṃ yena sā tannivedayet || 29 ||

antarviṃśati cecchaktirantarapyupalambhanam |
apraveśānna manasaḥ sambandha upapadyate || 30 ||

vibhutvenendriyāṇāṃ te kiṃ vṛthaiva śarīratā |
cakṣuṣā cedarpitaṃ me manasātmanyathārpyate || 31 ||

tadātmanyaparokṣatve bhavedāptavacaḥ sphuṭam |
ye vikalpāḥ śaktigatāste'pyāyānti manaḥ prati || 32 ||

cakṣūraśmigamatvaṃ cet sa pratyakṣo'rkaraśmivat |
bhāvānāṃ pratibimbatva ātmano'pi na yuktatā || 33 ||

pratibimbeṣvasatyatvādamūrteṣveṣvagocarāt |
tasmādghaṭaḥ svamātmānamavagacchannavasthitaḥ || 34 ||

tadaikyāttaccakṣuṣaiva prakriyā cet kathaṃ sthitā |
tathā śivasya sargādvā prakriyāyāstathātmanaḥ || 35 ||

andhāderanyadṛṣṭyātra ghaṭaḥ kiṃ prathate na cet |
śivatvasya tathā vyakterghaṭasyecchā tathāsti vā || 36 ||

icchāvattvamanenaiva nyāyenāsya nijāṃ kriyām |
anicchurna karotyevamata evāsti nirvṛtiḥ || 37 ||

nānirvṛtau pravarteta sphuṭe jñānakriye sthite |
karmaprabhavanatvāttatprabhutvamavadhāryate || 38 ||

===============================================
===============================================
p. 188) 
svacchākarmavimarśena svecchākarmatvamādṛtam |
sarve padārtharūpeṇa sāmānyenārthavattayā || 39 ||

vyāpakā vyapadiśyante svakāryavyāpanādatha |
yadi te na svayaṃgrāhyā gṛhyante naiva cakṣuṣā || 40 ||

bāhyāvayavatadyogāttadantaraviyogataḥ |
paṭo gṛhītaḥ sakala iti na syāt pramā kvacit || 41 ||

sarvajñatvamapraveśādvyavadhānādiyogataḥ |
nacānyāvayavatvena tadanyeṣvanumānatā || 42 ||

na cānyāvayavaiḥ sārddhaṃ sambandhagrahaṇaṃ purā |
tasmānnānyena gṛhyante pratyakṣeṇa kadācana || 43 ||

tatsthāna eva tajjñānā saṃvideṣā vimṛśyatām |
nacāpyastyanumānena pareṣāṃ grahaṇaṃ kvacit || 44 ||

dhūmāttatra gṛhītaṃ kiṃ sāmānyaṃ naiva gṛhyate |
agrāhyatvāttasya tadā viśeṣe dūrataiva te || 45 ||

deśo'pi na gṛhīto'tra dhūmalekhānurūpataḥ |
nacāpi nimne hrasve vā niścayo'trāvagamyate || 46 ||

atrāpi kvāpi vāstīti kalpanā kalpanaiva hi |
yatra yatra bhaveddhūmastatrāgnirityaniścayāt || 47 ||

tatrākāśe sthito dhūmo na vahneḥ kaṇamātrakam |
dhūmena vyāpito deśo bhavedagnimayo'khilaḥ || 48 ||

===============================================
===============================================
p. 189) 
tadbudhnāvayavairvātha te'pi yāntyūrdhvatāṃ kṣaṇāt |
budhnastairnaca sambaddhaḥ kadāciccakṣuṣo bhavet || 49 ||

sambandho grahakāle tu nacordhvāvayavairbhavet |
vahnerdūratarasthityā vahniśliṣṭeṣvalakṣyatā || 50 ||

nacāpi vahnirjanakaḥ kāṣṭheṣveva hi darśanāt |
ata eva yatra vahnirbhāsvānno dhūmitā'tra tu || 51 ||

sannidhānādathāgneśca cullyādeḥ sannidhirna kim |
dhūmena janyate jñānaṃ vahniratreti te yadi || 52 ||

kutra te'nytra dṛṣṭatvāttaddṛṣṭeragnidṛṣṭatā |
atreti dharmitā kasya parvatādau samastake || 53 ||

tatsāmastyasyāgrahaṇādadṛṣṭe dharmitā kutaḥ |
dṛṣṭaścet sarvaghaṭavattadaṅgasyāgnidarśanam || 54 ||

svārthānumānaṃ naivaṃ cenna śabdairantare sthitam |
agnireṣo'tra dhūmo vā darśayenna hyadarśane || 55 ||

eṣa ityapadiśyeta tajjñānaṃ janayet katham |
karaṇatve kartrapekṣā kartṛtve tadapekṣatā || 56 ||

vahnestu tatrāpekṣyatve janakatvaṃ vyavasthitam |
yacca yadviṣayaṃ jñānaṃ jajjanyaṃ tasya dṛṣṭavat || 57 ||

dhūmādagnipratītiśca na cāyaṃ niyamaḥ sthitaḥ |
kakṣabhūrjādijo vahnirguhākāre jvalan gṛhe || 58 ||

===============================================
===============================================
p. 190) 
mahāntaṃ dhūmamutpādya tatkālaṃ vāriṇā hataḥ |
tatra kevaladhūmāsthā na vahniprāptirasti te || 59 ||

tasmāttadvyapadeśe na vahniḥ svaṃ vinivedayet |
vīkṣyātmanā tathātmānaṃ vinītavadavasthitam || 60 ||

etayaiva diśā dūṣyaṃ svabhāvādyamasaṃśayam |
parānumāne pakṣādau dharmāderbhedyabheditā || 61 ||

anumānasyānyathānyairdūṣaṇā pravidhīyate |
avasthādeśakālānāmityādibhirudāhṛtaiḥ || 62 ||

yatra deśe ca kāle ca pravṛttistatra saṃgamaḥ |
tatraiva vyavahāritvasambandhāntaratāyataḥ || 63 ||

na cāpi sthirabhāvānāṃ kvāpyasti vyabhicāritā |
sūryaḥ prakāśakaḥ kvāpi kāle deśe'nyathā bhavet || 64 ||

śabdairarthāḥ pratīyante sarvatraivaṃ kva niścayaḥ |
sphoṭādarthapratītiśced vyajyate taiḥ kva nirṇayaḥ || 65 ||

tasyāpi sarvadeśyatvānniścayaḥ kena labhyate |
bhojanāderaceṣṭatve vyavahāravilopitā || 66 ||

anumānaṃ na cāstīti pakṣādirnopayujyate |
gopālaghaṭikānyaiśca ghaṭitā na hyasambhavāt || 67 ||

na bhāṃḍe śakyate dhūmaḥ praveṣṭuṃ vahnivarjite |
tasmādvarṇanikaiveyaṃ parasyāndhyāya kalpitā || 68 ||

===============================================
===============================================
p. 191) 
yairuktaṃ siddhasādhyatvaṃ sāmānye tanna dūṣaṇam |
atreti tatprayogatvāddigdeśādyairviśeṣitā || 69 ||

na sarveṣāṃ viśeṣāṇāṃ pratyakṣe'pi bhaved grahaḥ |
viśeṣapūrvatādhyakṣe'viśeṣo'styanumānataḥ || 70 ||

ato nāstyanumānasya dūṣaṇādyaiḥ prabhāṣitaiḥ |
tena pūrvoktayā nītyā bhāvānāṃ svagrahaḥ sthitaḥ || 71 ||

nāpyāptavacanagrāhyaḥ sāmānyādvā viśeṣataḥ |
sāmānyādanumānoktadūṣaṇaṃ tadviśeṣataḥ || 72 ||

pratyakṣatvaṃ prasajyeta tathāptatve'pyaniścayāt |
svātantryaṃ naca śabdasya racanātvena yujyate || 73 ||

tatrāpi vyañjakāpekṣā syāt parāyattataiva hi |
arthāpattyādinā nāpi tadanarhopayogataḥ || 74 ||

pratibhā ca pramāṇatve varṇyamānā na śobhate |
kākatālīyarūpatvādaśvādestaraṇādatha || 75 ||

tadaharjātakasyāpi vāsanā sānyajanmajā |
tattajjātīyadharmo vā tathājñānasvabhāvatā || 76 ||

vyāpakatvācchivatvasya sarvajñatvādbhavedatha |
tasmādetacca saṃjñeyaṃ sarvaḥ svātmānamātmanā || 77 ||

jānannavasthito dūre svargādau niraye'thavā |
pratyakṣādiprakriyāyāstathā śivakṛtasthiteḥ || 78 ||

===============================================
===============================================
p.192) 
nautarabhrāntināśādau samyagdṛṣṭisamudgamāt |
yamasainikasaddṛṣṭidharādeścalanodgamāt || 79 ||

bhūkampanācca śeṣādicalanāccenna sarvataḥ |
gamāgamena vāyvādeḥ kānyā bhavati cetanā || 80 ||

sarvatra devatātmatvājjaḍeṣvapyupavarṇitā |
potādeścedupāyena dṛṣṭe dīpādyupāyatā || 81 ||

tatra cet suprasiddhatve tathā tatra prasiddhitaḥ |
tulyakālaṃ dvayordvaidhaṃ naivaṃ yattadalakṣyatā || 82 ||

taddeśatvaṃ punaḥ kasmāditi cettattathāgrataḥ |
bhāvā mūrtāḥ sarva eva sūkṣmasūkṣmatarādinā || 83 ||

jñeyā avayavenaite yāvadyāvadadarśanāḥ |
aṇūnāmatha mūrtatvādevaṃ cet kiṃ na darśanam || 84 ||

sūkṣmatvāttarhyadṛśyatvamaspṛśyatvamamūrtatā |
tairadṛśyairyadārabdhaṃ tattathaivātha saṃhateḥ || 85 ||

dṛśyatvaṃ teṣu saṃghātāt kiṃ teṣāṃ rūpatākṣatiḥ |
svarūpamiśrībhāvo vā naivaṃ cettarhyamūrtatā || 86 ||

ye tatra pṛṣṭhato vṛttāste pratyekamamūrtakāḥ |
amūrtatvena bhāvānāṃ darśanaṃ nānyathā bhavet || 87 ||

jñānasvarūpagrahāṇāṃ tadgrahāttadgrahaḥ kila |
atatsvarūparūpatve nānyasyānyagrahādgrahaḥ || 88 ||

===============================================
===============================================
p. 193) 
evamindriyaśaktīnāṃ jñānamantaḥ praveśanāt |
sāmānyā mūrtatā vyāptā hyamūrtatvaṃ tadagrataḥ || 89 ||

kathamākāraghaṭanā vyomni nityeva nīlatā |
ātmecchātaḥ sthitā bhāvāḥ sthitaivāsāvamūrtatā || 90 ||

māyīyatve jagati vā prākṛte vānyathāpivā |
amūrtakāraṇairyogāttanmūrtatvaṃ nivāryate || 91 ||

avidyāyogato vāpi śāktarūpatvato'pivā |
jñānasyāpi bahīrūpe śabdarūpe'pivā tathā || 92 ||

etadeva hi yuktaṃ tu ghaṭāderbāhyamekataḥ |
kuḍyādinirgatāccaiva yogināṃ kvāpi darśanāt || 93 ||

agrakavyavadhānāderatha cetkāryanāśitā |
padārthavitprakriyayā prakriyā prakriyaiva sā || 94 ||

kāryasya nāśe tatkāryakārye tatkāryanāśitā |
kṣaṇalakṣāṇi jāyante kramāttattadvināśataḥ || 95 ||

tathotpattau kṣaṇānantyamīśvarecchāvaśādatha |
kṣaṇa eko nacaivaṃ tacceśvarecchāvirodhakṛt || 96 ||

ekakṣaṇatvaṃ lakṣyasya bahukālasya nārhatā |
kṣaṇabhaṅgānnacaivaṃ hi sa nivārya ihāgrataḥ || 97 ||

svaśaktyā ghanarūpatve śiva āste kvacittathā |
sthitaṃ sarvamamūrtatve sarveṣāṃ samatā sphuṭā || 98 ||

===============================================
===============================================
p. 194) 
sarvajñatvādaśeṣasya tadaharjātadārake |
kṣīrādike nigalanāttadā kāle'pyaśikṣite || 99 ||

udarasthasya ca grāsagrahaṇānmāturantare |
aśikṣitānāṃ taraṇāt prāṇināṃ nimnagājalāt || 100 ||

sarvajñatve na kiṃ sarve sarvajñāḥ syuḥ śarīriṇaḥ |
sarva eva hi sarvajñā manaḥsaṃkalpanāvaśāt || 101 ||

saṃkalpakena cittena tattajjñānamasaṃśayam |
saṃkalpānāṃ ca satyatvaṃ purastātpratipāditam || 102 ||

sarvabhāvagrahaṇatāyogyatvādvā kramasthiteḥ |
pratyakṣādyairupāyairvā nirupāyatayāpivā || 103 ||

tattadrūḍhivaśādvāpi sarvajñatvapravartanāt |
sarve sarvātmabhāvena sarvajñā vā vyavasthitāḥ || 104 ||

sarve bhāvāḥ svamātmānaṃ jānantaḥ sarvataḥ sthitāḥ |
madātmanā ghaṭo vetti vedmyahaṃ vā ghaṭātmanā || 105 ||

sadāśivātmanā vedmi sa vā vetti madātmanā |
śivātmanā yajñadatto yajñadattātmanā śivaḥ || 106 ||

sadāśivātmanā vetti ghaṭaḥ sa ca ghaṭātmanā |
sarve sarvātmakā bhāvāḥ sarvasarvasvarūpataḥ || 107 || 

sarvasya sarvamastīha nānābhāvātmarūpakaiḥ |
madrūpatvaṃ ghaṭasyāsti mamāsti gahṭarūpatā || 108 ||



===============================================
===============================================
p. 195) 

nānābhāvaiḥ svamātmānaṃ jānannāste svayaṃ śivaḥ |
cidvyaktirūpakaṃ nānābhedabhinnamanantakam || 109 ||

evaṃ sarveṣu bhāveṣu sarvasāmye vyavasthite |
tena sarvagataṃ sarvaṃ śivarūpaṃ nirūpitam || 110 ||

iti śrīśivadṛṣṭau śrīmatsomānandaprabhupādaviracitāyāṃ 
samatāpratipādakaṃ nāma pañcamamāhnikam || 5 ||


===============================================
===============================================
p. 196) 

atha

śrīśivadṛṣṭau

ṣaṣṭhamāhnikam

atha śakteḥ śaktimato na bhedo dravyakarmavat |
sthāpito dravyato bhinnā kriyā no naca nāsti sā || 1 ||

evaṃ tathā śaktimataḥ śaktasya samavasthitā |
jagadvicitratā śaive na punardarśanāntare || 2 ||

yathā prakalpitā citrā citrabrahmādivāditā |
nānātmavāditāṃ yāvattatsarvaṃ pravicāryatām || 3 ||

yatra brahmocyate citraṃ kaiścidvedāntavādibhiḥ |
ekasya citratā kena hetunā brahmaṇo bhavet || 4 ||

tathāvidhā vibhinnāste sarvadā nijabhāvataḥ |
vibhinnā eva te naikyaṃ mṛtpiṃḍāt prāgavasthiteḥ || 5 ||

ghaṭādīnāṃ dvirūpatvaṃ na ghaṭādeḥ sadāsthiteḥ |
nimittakalpanā kalpyā tarhyavidyā tadudgamāt || 6 ||

bhāvā bhaveyustatprāptā hyasmākaṃ sarvasatyatā |
avidyāderayogaścettenaitadatiriktatā || 7 ||

===============================================
===============================================
p. 197) 
ye'nye vedāntavidvāṃsa ātmabrahmaiva viśvatām |
yātyupādānarūpatvāttathānye bhrāntirūpatām || 8 ||

viśvaṃ na satyarūpatvaṃ tathānye tvātmavādinaḥ |
bhūtajīvaparātmatvaṃ ye cānye netivādinaḥ || 9 ||

yasyāṃ pratītau netyasya prasaro na pravartate |
tadbrahmeti vadantyeka ye sphuliṃgātmavādinaḥ || 10 ||

pratibimbatayā cānye ye vā sargamukhe svayam |
brahmaiva gṛhṇātyātmānaṃ tato bhedopapādanam || 11 ||

ityāhurye'pi krīḍārthamevamātmā vyavasthitaḥ |
ityūcurye'prabuddhatvaṃ paścādbrahma prabuddhyate || 12 ||

dehe dehe pṛthaktve tu tathā bhedo bhavātmakaḥ |
jaladhārāṃśumannyāyo yeṣāṃ vā samavasthitaḥ || 13 ||

avidyāṃ vettyavidyaiva badhnātyātmānameva vā |
saiveti vādo yeṣāṃ vā teṣāṃ vedāntavādinām || 14 ||

sarveṣāmapyavidyaiva kalpyā brahmaṇi saṃgatā |
tathā bhāveṣvasatyatvamityavaśyamavasthitam || 15 ||

pāñcarātravidaścānye vadanti pariniṣṭhitam |
brahmāsti vāsudevākhyaṃ sa eva jagadīśvaraḥ || 16 ||

vidyāvidye dvayaṃ cāsya sādhanaṃ samavasthitam |
avidyayā jagatkuryādvidyayā mokṣayetpaśūn || 17 ||

===============================================
===============================================
p. 198) 
tābhyāṃ nacāsyoparāgaḥ prabuddhatvātprabhutvataḥ |
tathānyeṣāṃ svātmanaiva vidyayā jagadātmatā || 18 ||

na cāvidyā bādhikāsya yataḥ sādhanamasya sā |
proktaṃ bhagavato vīryeṇetyādyaistattvadarśanaiḥ || 19 ||

gītāsu viśvarūpatvamata eva pradarśitam |
dvayorapyanayoryuktiḥ pakṣayornopapadyate || 20 ||

avidyā vasturūpā cedvidyayā sākamekatā |
avastu vā nahyasatyaṃ satyarūpasya sādhanam || 21 ||

tathā jaghanyarūpāyāḥ sambandho'sya virudhyate |
tathā jagatsamutpattau nimittāntarakalpanā || 22 ||

avidyādernimittatve vedāntaiḥ sāmyamāgatam |
pakṣe dvitīye tādrūpyaṃ jaḍatvādiha tasya kaḥ || 23 ||

karoti vidyāsaṃyogaṃ tarhyanyeśvarakalpanā |
ārhatāstu jino devo jīvāḥ santi pṛthak pṛthak || 24 ||

pratidehaṃ na vibhavaḥ te prabuddhāstu tanmayāḥ |
ityevamāhusteṣāmapyavidyāyogakalpanam || 25 ||

svāvidyāprakṣayādarhandevo bhavati niścitam |
yeṣāṃ devo nirākāraḥ śūnya eva kimucyate || 26 ||

ye sāṃkhyā ātmasvātantryavādino ye'pyanīśvarāḥ |
tatrāpyastyavivekākhyo malo bandhavimokṣatā || 27 ||

===============================================
===============================================
p. 199) 
pṛthaktvamīśvarasyāsti sarvātmabhyaḥ pṛthakkutaḥ |
nyāyavaiśeṣikāṇāṃ tu bandhamokṣau pṛthaksthitī || 28 ||

prakṛtyādīśvaratvena sarvadaiva tadātmatā |
saṃvittiśūnyabrahmatvavādināṃ jaḍataiva sā || 29 ||

vadanti te hi sakalametannāradasaṃgrahāt |
kālakāraṇikānāṃ tu nāmatā jaḍatāthavā || 30 ||

avyāptirantaḥkṛtyāderbhavetṣaḍdhāmavādinām |
tatra citpakṣapātaścet prāpnuyāt satataṃ grahaḥ || 31 ||

svargamuktivādināṃ tu bandhamokṣau vyavasthitau |
ye bāhyavādino bauddhāste bhedaṃ samupāśritāḥ || 32 ||

vijñānavādināṃ jñānaṃ satyaṃ pratyetyasatyatām |
bahiḥ kathaṃ nahyasatyaṃ satyādbhavitumarhati || 33 ||

kāmināṃ kathametacceduktā prāgasya satyatā |
jñānasya karaṇatvena kartrapekṣā prasajyate || 34 ||

kartṛtve jñaptimātratve ākāṃkṣā karaṇe bhavet |
dvirūpatve viruddhatvasaṃkramatvaṃ pravartate || 35 ||

akramatve'smanmatatvaṃ tadaikyaṃ pariniṣṭhayā |
nacāpi kṣaṇabhaṃgitve yuktā vaināśikī sthitiḥ || 36 ||

ahaṃ vedmi sa māṃ vetti na kartṛkaraṇāditā |
jñānasyaikakṣaṇe yuktā taddvitvena kṣaṇakṣayaḥ || 37 ||

===============================================
===============================================
p. 200) 
vibhāgakālagrahaṇakālayorbhinnakālatā |
vinaṣṭatvāt phalaṃ kasya kramātkarmaphale yataḥ || 38 ||

bhedavāniti lakṣyatve dṛṣṭānto'sti na tādṛśaḥ |
grāhyagrāhakasaṃvitterbhedavāniva lakṣyate || 39 ||

naca śuddhasya bāhyārthābhāsatā cedavidyayā |
vāsanārūpayā śuddhe nāśuddhā vāsanā bhavet || 40 ||

netrādivyāpṛteḥ pūrvaṃ ghaṭaṃ paśyāmi tādṛśī |
jāyate prathamaivecchā nāmājātasya yādṛśī || 41 ||

jñānātpūrvamicchājāte jñātṛkalpanamujjvalam |
na ghaṭo nirviśeṣo'sti grahe yajjñātṛśuddhatā || 42 ||

utpattikāle svātmānaṃ kimādau vetti vā bahiḥ |
pratibhāsasya vaicitryādyugapadgrahaṇaṃ katham || 43 ||

krameṇa vā paricchede kṣaṇāntaramavasthitiḥ |
dṛṣṭvā tāṃ saṃparicchede kṣaṇadvaidhamathocyate || 44 ||

utpadyamāne vijñāne nārthaniṣpannatā matā |
nacārthajāte'vastutvaṃ nāvastugrahaṇādaraḥ || 45 ||

prakāśamaprakāśaṃ vā jñānaṃ tasya prakāśate |
vidyārūpādanāśitvaṃ nahi tattvaṃ vinaśvaram || 46 ||

atha dīpaprakāśatve na nityatvaṃ na kartṛtā |
kartṛtā tatra dīpādeḥ karaṇatvaṃ tadīkṣaṇe || 47 ||

prakāśatātmanyacale saca prokto'pyanaśvaraḥ |
jñānasya karaṇatvena bhaveccedanavasthitiḥ || 48 ||

dīpacakṣuḥ kramaphaladarśanāttadabādhakam |
bhāve kathaṃ vināśitvaṃ syādvinā kāraṇāntaram || 49 ||

atha naśvararūpatvāttadrūpasyodbhavaḥ katham |
udbhavo naśvaratvaṃ ca dvau svabhāvau kathaṃ tathā || 50 ||

naca naśyadavasthāyāṃ svākāryaṃ tasya yujyate |
kṛtvā kāryaṃ vinaśyeccet kṣaṇāntaramavasthitiḥ || 51 ||

kurvadvā cārthakāryatvaṃ kuto naśvararūpatā |
kāraṇāntarajanyatve kāraṇāntarasaṃgatā || 52 ||

bhāvasya bhāvajanane yuktatvaṃ na kṣaṇasthiteḥ |
na ghaṭādghaṭasambhūtiḥ samavāyādyapekṣayā || 53 ||

naṣṭasya samavāyitvamanaṣṭasya ghaṭasya vā |
naṣṭasya tadakartṛtvamanaṣṭasya svarūpitā || 54 ||

yatsattatkṣaṇikatve'pi sattvamapyakṣagocaraṃ |
sādṛśyādbhrāntamakṣaṃ cedaduṣṭaṃ prāggrahe yathā || 55 ||

dṛṣṭānte'pi hi sādṛśye pratyakṣeṇa kṣaṇagrahaḥ |
dīpajvālāsamūheṣu kampanaṃ na vināśitā || 56 ||

nāpi kramayaugapadyavikalpāḥ sahakāriṇām |
sannidhau kṛtaśaktitvādanekeṣāṃ tathāsthiteḥ || 57 ||

===============================================
===============================================
p. 202) 
bhāvānāṃ citraśaktīnāmabhedo hemabhedavat |
vailakṣaṇyamapūrvatvaṃ bāhyābhāsakriyodgamāt || 58 ||

arthakriyāsamarthatve vastutā śuktikādike |
tatra sthitāvastutā cennoktatvādeṣu vastutā || 59 ||

ghaṭo naśyatyātmaneti kiṃcitkurvan kimātmanā |
naśyatyātmanyakurvan vā tadevaṃ sthita eva saḥ || 60 ||

kurvan vā kiṃ tadā kurvan na bhāvaṃ tadghaṭādikāt |
ananyṃ vyatiriktaṃ vā yarhyananyastathāvidhaḥ || 61 ||

anyatve'nyasamutpattau ghaṭasyāyātamatra kim |
ātmanā parato vāpi vināśe'trāpi tādṛśāḥ || 62 ||

vikalpā athavā naśyedasāvetāvadeva sat |
tatrāpi kiṃcitkurvankiṃ sa naśyati tathāvidhāḥ || 63 ||

vikalpāḥ punarāyānti nacābhāvakriyāṃ prati |
ghaṭa eva karaṇatve sāmagrī janiketi te || 64 ||

darśanaṃ yadyabhāvasya tucchasya karaṇaṃ katham |
bahubhistarhi tucchaṃ hi ghaṭo'pi janayetkatham || 65 ||

nāśaṃ ghaṭasya janayettatsambandhitayā sthitam |
mṛtpiṇḍasya ghaṭotpattau sati tajjananātmake || 66 ||

rūpe hetvantarāpekṣā yatra tatra tathā kṛtā |
ghaṭasya naśvarātmatve mudgarāderapekṣaṇam || 67 ||

===============================================
===============================================
p. 203) 
kiṃ vā nāśyaṃ na mṛtpiṇḍaṃ ghaṭasya janakaṃ bhavet |
tadanāśe na kiṃcitsyādghaṭa eva na jāyate || 68 ||

vināśe kāraṇānāṃ hi vināśaḥ kāraṇātmanā |
svayaṃ vinaśyenmṛtpiṇḍa evaṃ cetsa vinaśyati || 69 ||

kiṃ vidhāya ghaṭaṃ no vā sa mṛtpiṇḍo'bhidhīyatām |
akṛtvākaraṇaṃ kumbhe kṛtvā tasya svarūpitā || 70 ||

kuto ghaṭasya jananākāranāmāvadhāraṇam |
yāvatā prāgdaśānaṣṭā na pravṛttirathānyathā || 71 ||

virodhe daṇḍaghaṭayordṛṣṭānto'sti na te kvacit |
tejasā tamaso yasmānna vināśastvayeṣyate || 72 ||

akāryatvādvināśasya pratibandho nacāpi te |
sthirasya pratibandhyatvāt kṣaṇikasya na yujyate || 73 ||

kapālādikajanyatvamabhāvastasya saṃgatā |
satyasya kāraṇāpekṣā ghaṭādijanane yathā || 74 ||

naśvarānaśvaratve'pi svabhāve pravikalpanāḥ |
atra naiva pravartante hetusannidhinaśvarāḥ || 75 ||

svabhāvatvātsthitaṃ tasmādekaṃ tattvaṃ tathāsthiteḥ |
bhedena vāpyabhedena yadi vā naikarūpatā || 76 ||

sāmānyābhāvatastarhi bhavato nānumānatā |
sā bhaviṣyatyapohena so'pi kenopapadyate || 77 ||

===============================================
===============================================
p. 204) 
ghaṭamānayaśabdasya pratiṣedhena vācyatā |
aghaṭāderapohena kiṃ ghaṭaṃ pratipadyase || 78 ||

śūnyatāṃ vā śūnyatāyāṃ vyarthatā śabdagocare |
yugapadvā ghaṭādyarthā jagatyānantyamāgatāḥ || 79 ||

nivṛtte vācyasambandhe pradveṣo vidhigaḥ param |
aghaṭatvaṃ na sāmānyaṃ kiṃ na vā hyaviśeṣakam || 80 ||

tasyāpyavasturūpatve na kiṃcitkathitaṃ bhavet |
etāvān vācyasambandho yadantaḥsphuraṇātmatā || 81 ||

upalabdhiḥ punarjñeyā pramāṇāntaragocarā |
dhūmātsambandhato vahneḥ parokṣe sphuraṇaṃ na kim || 82 ||

apratyakṣo'kṣasambandho dūrasthaḥ śaktirūhyate |
tasmānna jñānaśūnyatvaṃ na śūnyaṃ copapadyate || 83 ||

śūnyasya bodhābhāvatvāt kaḥ kenātra vibodhyate |
nahi śūnyasya śūnyena bodhanaṃ na ca bādhanam || 84 ||

śūnyatve sati yujyeta pramāṇaṃ vopapadyate |
saṃvṛtyaiva saṃvṛtirhi nivāryā cedasaṃgamaḥ || 85 ||

śūnyatve sati tasyāḥ syāttasmādbauddhamayuktimat |
anyatra yujyate'pohaḥ śabdārthānāmasaṃgamāt || 86 ||

sarvasya sarvabhāvatvādihāsau nopapadyate |
carmopamaścedityādi yadbauddhaiḥ samudāhṛtam || 87 ||

===============================================
===============================================
p. 205) 
sarvatra sarvasaṃvittestatsarvaṃ vinivāritam |
vikalpā ye'pi cārvākairuktāste'pi na bādhakāḥ || 88 ||

sarvatra sārabhūtatvātsarvatraivājaḍatvataḥ |
sarvabhāvasvabhāvatvādabhāvasyāpi bhāvataḥ || 89 ||

ghaṭātmakakaṭātmādeḥ padārthapadayogataḥ |
abhāvasya kapālādirūpatvādvastutā sthitā || 90 ||

abhāvasyāpi vastutve na vināśo'sti kasyacit |
abhāvasyapi karaṇe sampattirnopapadyate || 91 ||

kuṇḍalādiṣu bhāveṣu sarvathaiva suvarṇatā |
vyāpterakhaṇḍitaivāste śivatā sarvagāminī || 92 ||

sarvajñānātirekatve sthite vakṣyasi kiṃ svake |
darśane yatra nānātvaṃ bandhamokṣāvudāhṛtau || 93 ||

malitvamātmanāṃ proktaṃ sarvabhāveṣu bheditā |
satyamuktamārurukṣostatkramapratipattaye || 94 ||

anyathā hyekarūpatve vicikitsā pravartate |
vinā bodhaṃ prāthamike niryatnaśca bhavedasau || 95 ||

bandhamokṣādyabhāvena nirmalo'tra karoti kim |
naca vā pratyayaṃ gacchet jhaṭityekoktimātrataḥ || 96 ||

tadarthamuktamīśena na parārthavivakṣayā |
anekeṣāmaṇūnāṃ ca kathamekatra saṃsthitiḥ || 97 ||

===============================================
===============================================
p. 206) 
amūrtatvādyadi bhavedamūrtatve'pi vastutā |
vastutve saṃskārotyeva nānāsattānuyogataḥ || 98 ||

vyāpyaḥ sa deśa ekena vyāpyate'pyaparaiḥ katham |
paraspareṇa vyāpyatvādvyāpyavyāpakatā bhavet || 99 ||

vartate yadi tatrānyo na vyāpto'sau purāparaiḥ |
ākāśabuddhicittādeḥ kathamekatra cet sthitiḥ || 100 ||

doṣo'yaṃ bhavatāmeva naivamasmāsu tādṛśaḥ |
sarvasya sarvadeheṣu vyāpakatvavyavasthiteḥ || 101 ||

sarveṣāṃ sarvadehasthā saṃvitkena nivāryate |
karmaṇāmānurūpyāccet saṃvidbādhā na karmabhiḥ || 102 ||

akarmahetuke'pyasti yogino'nyaśarīrake |
na śavatvaṃ śarīre syādanyātmasphuraṇasthiteḥ || 103 ||

tatra karma nimittaṃ cedyogenāpyatra saṃkramaḥ |
ekabodho bodhaśatairabhibhūto bhavettadā || 104 ||

tadbādhe na paravyāptirna vāvyāptestadātmatā |
mokṣe'pi śivabāhulyānnānānāyakatā bhavet || 105 ||

tasyādhikamaheśitve mokṣe nyūnādhike sthitiḥ |
bahūnāṃ nāyakatve'pi nāyakatvaṃ vihanyate || 106 ||

tathā pañcavidhekṛtye nānātvādakriyā bhavet |
yānanyasadṛśī bhūmiḥ sā parā prāntabhūmikā || 107 ||

===============================================
===============================================
p. 207) 
yā punaḥ sarvasadṛśī sānusāryā kimucyate |
sarvajñatvena sarveṣāmekakāryānuvartanāt || 108 ||

saṃsārasyānupālyatvāddveṣādimalahānitaḥ |
athavā svātmavibhavaparamānandatṛptitaḥ || 109 ||

tanniṣṭhatvāt pañcavidhakṛtyasyonmukhataiva no |
bhavenmuktātmabhe'pi sā tvanādau śive sthitā || 110 ||

anuvṛttiḥ kimādhikyādrāgād vā tarhi dūṣaṇam |
anādiśivatattvasya svāmodaṃ kiṃ na vidyate || 111 ||

tadapyasti kartṛtā cetteṣāṃ tattādṛśaṃ na kim |
atha rājño yathā rājyakarma vidadhataḥ sukham || 112 ||

nijaṃ tasya na hīyeta tadvat paramakāraṇe |
yadi tattarhi mokṣe'pi viśeṣaḥ kiṃ nivāryate || 113 ||

tathā tasya yathānyeṣāṃ yathānyeṣāṃ tathāsya tu |
tasmādanekātmatayā doṣā āyānti tādṛśāḥ || 114 ||

tasmādekaśivatve'tra sthite naikasya bandhatā |
mokṣatā copapadyeta nirmalaṃ samalaṃ tathā || 115 ||

rūpadvayaṃ yuktimatsyājjanmāderyugapanna ca |
sambhavaḥ syāttathārūpaśivatvādanyadarśane || 116 ||

dūṣaṇaṃ saṃprasajyeta na tatheha kadācana |
ekatve bandhatādyasti dviṣaḥ kādiṣu te yathā? || 117 ||

===============================================
===============================================
p. 208) 
ekasyaivātmano yadvadaṅgabhedo vicitratā |
yugapadbandhapīḍādistadvannānāśarīratā || 118 ||

sthite'pi vāra nānātve kaivalye na viśeṣatā |
eko'pi tatra vairūpo bahavo'pyekarūpiṇaḥ || 119 ||

sarvajñatvādirūpeṇa sarva eva śivāḥ sthitāḥ |
vyāpakāśca tathā sarve sarva evātmasaṃvidaḥ || 120 ||

etasyāmapyavasthāyāṃ nāmabhedo na vidyate |
hataṃ kenaikarūpatvaṃ sāmānye'pi yvavasthite || 121 ||

śivatve na viśeṣo'sti śāvaleyādivadyathā |
tāsu vyaktiṣu rūpādisaṃniveśādibhedataḥ || 122 ||

vailakṣaṇyaṃ gavādīnāṃ na tathehāsti kiṃcana |
mukteṣu nirviśeṣatvāt kenaikyaṃ tatra vāryate || 123 ||

yugapatsarvakāryādvā saṃmatatvādamatsarāt |
tāvatā viśvasampatteḥ sarvajñatvādacitratā ||| 124 ||

nānātmabhāve śaive vā śaive vābhedavādini |
sarvasya sarvarūpatvaṃ sarvātmatvamavāritam || 125 ||

anantaśaktiyogitvādaluptatvāt svaśaktiṣu |
sthitaṃ śivatvaṃ sarvatra viśeṣācchaivavādinām || 126 ||

ekatvena tato jñeyā śivatā sarvagocarā ||

iti śrīsamadarśanānatirekaṃ nāma ṣaṣṭhamāhnikam || 6 ||



atha

śrīśivadṛṣṭau

saptamamāhnikam

atha sthite sarvadikke śivatattve'dhunocyate |
tasmiñjñāte'thavājñāte śivatvamanivāritam || 1 ||

vahnirjñāto'thavājñātaḥ prakāśaṃ janayenna kim |
ajñātaṃ na suvarṇaṃ kiṃ tadā kimupalaṃ bhavet || 2 ||

satyamevaṃ tathāpīha suvarṇaṃ jñātamātrakam |
mūlyādinopabhogāya dānārthamupayujyate || 3 ||

cintāmaṇiravijñāto bhaveccintāmaṇiḥ sphuṭam |
tathāpi kāryabhogārthaṃ sa jñātaḥ kena vāryate || 4 ||

sakṛjjñāte suvarṇe hi bhāvanā karaṇaṃ vrajet |
ekavāraṃ pramāṇena śāstrādvā guruvākyataḥ || 5 ||

jñāte śivatve sarvasthe pratipattyā dṛḍhātmanā |
karaṇena nāsti kṛtyaṃ kvāpi bhāvanayāpivā || 6 ||

jñāte'pi tarubhūmyādidārḍhyānna karaṇādikam |
bhūtale pratyayaṃ yāti na bhāvaḥ karaṇaṃ naca || 7 ||

===============================================
===============================================
p. 210) 
tasmācchive'pyavijñāte jñāte vā śiva eva te |
sarva evāt evaitadbhāvanākaraṇāccyutam || 8 ||

vijñātaṃ jāyate puṃsāṃ yadyapyevamavasthitam |
tathāpi citrakarmārthamupāyo vācya ādarāt || 9 ||

tajjñānasphuṭatāhetau cintāratnasuvarṇavat |
vahniryadyapi vijñātaḥ prakāśādi karotyasau || 10 ||

tathāpi yojito yuktyā prakāśamadhikaṃ gṛhe |
dīpenānyatamenāpi na tathā vahnirāśinā || 11 ||

tasmādupāyo vaktavyo dṛṣṭakāryaprasiddhaye |
tataḥ svātmakriyaunmukhyamicchāprathamakodgamaḥ || 12 ||

samastacitrakāryāntargarbhiṇī śiṃbikākṛtiḥ |
svarūpāhlādanirmuktirahitecchodayodgamaḥ || 13 ||

śavalā citirucyeta parasya pararūpiṇī |
sā śaktiḥ parameśasya saṃsthitā dravyakarmavat || 14 ||

na dravyavyatiriktāsti kriyā naca na vidyate |
na tayāpi vinā kāryaṃ kiṃcanāpi hi jāyate || 15 ||

nacāpi kevalāddravyāt kiṃcanāpi pravartate |
tasmāditthamiha jñeyaṃ śāktaṃ rūpabhedavat || 16 ||

prathamodaya icchāyāḥ sarvabhāvaikyadeśyatā |
sa eva śāktabodhātmasvacchāvayavarūpavān || 17 ||

===============================================
===============================================
p. 211) 
svānandaikarasāhlādī svakāryārthaśarīravān |
tathāsthitasya dhyānena bodhādvā tatsvarūpabhāk || 18 ||

tasyecchāspandanaṃ pūrvanyagbhāvo hlādasaṃgamaḥ |
bhūpabhūpatiśaktyābhamagnyaṃ tatpūrṇacillayāt || 19 ||

yāti vyāptiṃ tathābhūtāṃ śāmyadāmodasatkriyām |
śāntānandavapuḥ svaccha urarīkṛtadṛkkriyaḥ || 20 ||

madhyavyomaśāntabodhabharalabdhodayaḥ śivaḥ |
tasyāpi vidyudālokavadabhedavatī calā || 21 ||

bhāvisvabhedatatkṛtyajñānapraunmukhyavartinī |
nijabhāvakṛtasṛṣṭitadanugrahacetanā || 22 ||

bhāsate'vasthitā śaktiḥ śaivī śaivārthadāyikā |
tataḥ saiva svayaṃ bāhyakāryaprākkalanātmikā || 23 ||

nyagbhūtecchā jñānamayī spandanāvitatāṃginī |
vidyāmantrakalākalpyadehasaṃpiṇḍitodbhavā || 24 ||

tejaḥkaṇaprasaravadupalabhyā viyatyalam |
sthitiḥ sādāśivī cāsāvadhikārābhimānatā || 25 ||

samalā tatsamāśleṣāt sarveśitvasamudgamaḥ |
tasya śaktipradīpasya kiraṇābhodyamapradā || 26 ||

tataḥ sthūlairmantramayairaṅgaiḥ sarvakriyāparā |
bhavatīśvararūpeṇa svakāryākhilarūpiṇī || 27 ||

===============================================
===============================================
p. 212) 
tasyāpi śaktirmṛtpiṇḍaghaṭavadviśvatāṃ gatā |
yāvadyāvattaredvidyāmāyādighanapārthivam || 28 ||

tattvaṃ devastathā tāvadbhāvaśaktyā ghaṭādika |
nijaśaktisamāviṣṭerāyānti śivasampadaḥ || 29 ||

kriyāśaktiparātmatve kvacitpiṇḍaśivātmatā |
kvacidantaḥkṛtau jñānādbhavetpadaśivātmatā || 30 ||

icchāmātre rūpaśivastaraṃge tadatītatā |
kartṛmātre sarvabhāvavyatītaśivabhāvatā || 31 ||

dṛḍhāṃguliniveśena dṛḍhasthūlanirīkṣaṇāt |
bhramato bhāvacalanāt plavācca prekṣaṇākṣateḥ || 32 ||

puro'ṇupuñjabhrāntyāptyā cittvalābho jaḍeṣvapi |
sarvacitkṣepataḥ sāmyātsarvatrecchātra īdṛśī || 33 ||

pratītyudgamakāle tu sārvabhāvyādasau vibhuḥ |
sṛṣṭānubhavado rūḍheramūrtajñānacillayāt || 34 ||

jñānayogasamudyuktilīnatvena kriyāgamaḥ |
icchātaḥ kāntitejobhistatkartṛtvamaheśatā || 35 ||

saṃviddehatadgatatve saṃvitsvātantryamāpatet |
toṣe nirvṛtiyogo vā dārḍhyāt svātantryametayoḥ || 36 ||

duḥkhāsaktyānyathāsaktyā sukhe nirvṛtibhūmitā |
jaḍakāyāṃganicaye maddārḍhyocitacintayā || 37 ||

===============================================
===============================================
p. 213) 
jaḍāśeṣapadārthātmarūḍhestadbodhapūrṇatā |
nijābhimānasaṃsṛṣṭe svaśarīre mahodayāt || 38 ||

anyadehe tathāvṛttestathā buddhiviśiṣṭatā |
bhāvanātītanirmūlasatkāryādivisargavat || 39 ||

tattadbhāvabharāsaktestattannirmāṇamānatā |
lasadagrasphurattejaḥ kaṇasattodbhavo mahān || 40 ||

devatāhemanirmāṇasannidhānasphuṭārthatāḥ |
sāmmukhyavṛttidehāntaratirāgamahāguṇāḥ || 41 ||

dehāntareṣu saṃkrāntiḥ parityāgo'pareṣvapi |
antarmukhamukhākṣyādikramagocaracidgateḥ || 42 ||

saṃsparśatastadudbodha anyatrāpi tathā sthitiḥ |
svadehe devadṛḍhatā nāgādidamanārhatā || 43 ||

tathā sakalarūpāṇāṃ bhāvanaiva tathā svayam |
nijāntaḥ sṛṣṭibāhyasthasthūlasannidhiyogataḥ || 44 ||

ātmano mahimā jñeyastataḥ sṛṣṭeranantatā |
sthūlabhāvādavibhrāntadṛṣṭipātāttadekatām || 45 ||

prāpito jagadaikyaṃ ca samantādavakalpate |
yatra tatrāpi viśrāntilīnaṃ śakticatuṣṭaye || 46 ||

viśvamekasvarūpeṇa rūpeṇa pratipadyate |
śivabhāvanayauṣadhyā baddhe manasi saṃsṛteḥ || 47 ||

===============================================
===============================================
p. 214) 
kāṣṭhakuḍyādiṣu kṣipte rasavacchivahematā |
tattattattvabalāveśāt sarvavastvekarūpiṇam || 48 ||

sthairyeṇābhāvabhāvānāmātmānaṃ nirmiṇoti saḥ |
svaśarīre dṛḍhā śaktiḥ prāptākṣyādividheyatām || 49 ||

tadvadanyatra bhāvādau svātmaśaktyā kilādhipaḥ |
sarvabhāveṣu sadyogātsatyatve śivatā sthitā || 50 ||

sarvakāmadughā sādhvī śivatā prasarennṛṇām |
padasyārthaḥ padārthatvamitthamarthavyavasthitau || 51 ||

yasmātpadārthatā tulyā cittābhāvodbhavo muhuḥ |
sarvatra cittābhāvena satyākāratayā sthiteḥ || 52 ||

sarvatrānubhavāvasthāprasaraḥ sārato bhavet |
sarvasyaiva sthiraṃ rūpaṃ sarvākāratadātmanā || 53 ||

sarvākāre mahākāraracanā rucirācirāt |
sarvatraikye sthirā rūḍhirjanyā rāgādināhatā || 54 ||

sarvasya śreyaso nūnaṃ satyānnirgatatā matā |
mūle samarthatāveśo madhye tulyatvametayoḥ || 55 ||

kāryo mūlasamāveśa iti jñātvā tathodayaḥ |
sarvāmūrtatvatattvāsthābuddhidṛṣṭiprasaktitaḥ || 56 ||

samyagutpadyate'ntardhirūpaṇaṃ bhaktinirgatiḥ |
matirmamatvanirmāṇamanasāṃ mahatāṃ tarām || 57 ||

===============================================
===============================================
p. 215) 
prasaratyasti vijñānaṃ sarvadikkamabādhitam |
mamatvamānase sādhu sādhūnāṃ saktimāgate || 58 ||

saṃkalpaprabhavaṃ sarvaṃ jagadetadanantakam |
sarvaṃ mameti nirvyūḍhe syāttadekamayo bhavaḥ || 59 ||

abhimānāttathaivaiṣāṃ bhāvasargaḥ pravartate |
pratyekadevagrāmasya mamatābhiniveśataḥ || 60 ||

divyāni tānyayatnena prasaranti samantataḥ |
sāmastyena prasarpanto nirviśeṣā hi kevalāḥ || 61 ||

sadā krīḍāvaśādeva kāmāḥ syuḥ sarvagocarāḥ |
viśeṣamamatāveśapraveśavaśato mahān || 62 ||

tanusvarūpanirmāṇāparimāṇabhavodayaḥ |
śivatattve tridhābhūte svacchākālakalākale || 63 ||

sakale ca samāsaktastattadrūpoparūpaṇam |
sāmarthye'khaṃḍasāmarthyaṃ satate jñānavīryatā || 64 ||

īśe samagrakartṛtvaṃ sarasvatyā manūttamaḥ |
prameye mamatāveśānnirmiṇoti navaṃ jagat || 65 ||

kalane cidghanatvaṃ syādvedane sarvacidgamaḥ |
snehe tu sarvakāmatvaṃ kālātsarvartuvartanam || 66 ||

niyame sarvayamanaṃ kaivalyaṃ pralayākale |
svātmano hyaniruddhārthā nirupādhivibhūtikā || 67 ||

===============================================
===============================================
p. 216) 
sarvākārābhimānena mametidṛḍhasaktinā |
sarvākārasamāpattiranantaivopajāyate || 68 ||

naitacchāstraṃ vinā proktaṃ kāyākāreṇa kāyikam |
jalena jalarūpaṃ syādityādyairvacanaiḥ smṛtam || 69 ||

sarvavyāptyā snehapūrṇaṃ stryādikāyātmacintanāt |
jagadvidheyatāmeti kimutaikaśarīrakam || 70 ||

sarvamasmīti ruciraṃ rūpamātmani cintayan |
ahameva matparo na bhavedākarṣaṇakramaḥ || 71 ||

sarvasmin mayi kasyāpi kāyaṃ dhyāyan jugupsitam |
mamaivāsau ca vidveṣyo vidviṣṭo jāyate tataḥ || 72 ||

vyāpakatve śatrudehaṃ svaṃ bhramantaṃ vicintayet |
vidrutaṃ karabhārūḍhaṃ viśvamucāṭitaṃ bhavet || 73 ||

vyāptaṃ kiñcidripordehaṃ madīyaṃ saṃharāmyaham |
jaḍarūpo bhavāmīti cintayā maraṇaṃ sthitam || 74 ||

vyāptidārḍhye naktamekaṃ candraṃ vātmānamutthitam |
vicintya prasravantaṃ ke kasyāpyāpyāyanaṃ bhavet || 75 ||

cittattvaṃ cintayan rūpaṃ vyāpakaṃ vākhilātmasu |
avināśyekapiṇḍe vā sa bhavedajarāmaraḥ || 76 ||

sravatkṛṣṇāmṛtaṃ meghamātmopari nijātmakam |
dhyāyato bālamātmānaṃ sā jarā saṃpralīyate || 77 ||

===============================================
===============================================
p. 217) 
dhyānaṃ nāmātra yatsarvaṃ sarvākāreṇa lakṣyate |
bhāvanācakṣuṣā sādhvī sā cintā sarvadarśinī || 78 ||

yena yenendriyeṇārtho gṛhyate tatra tatra sā |
śivatā lakṣitā satyā taddhyānamapi varṇyate || 79 ||

yasyāṃ yasyāṃ pratītau tu śivo'smīti manogamaḥ |
tasyāṃ tathaiva cintāyāṃ taddhyānamapi jalpitam || 80 ||

yasminnarthe sadātyāgo gacchatastiṣṭhato'pivā |
dhāvataḥ khādato vāpi sa yogaḥ parayoginaḥ || 81 ||

bhāvite'bhāvite vāpi śivatve śivataiva me |
sarvadā pitṛmātrāditaulyadārḍhyena yogitā || 82 ||

tathāpi kośahemādisādṛśyaṃ yogasatyatā |
śivo'smīti madicchātaḥ sarvabhāvapravartanam || 83 ||

ata eva śivaḥ sarvamiti yogo'tha cetasi |
santataṃ śaktisantānaprasareṇa sadaiva me || 84 ||

aniruddho japo'styeva sarvāvasthāsvasau japaḥ |
nānākāraiḥ sadā kurvannudayan sarvavastugaḥ || 85 ||

abhyāsenāsmi so'pyatra japaḥ parama ucyate |
saṃkalpāñjanayannasmi sthitaḥ śabdānato mukhe || 86 ||

so hi nāma japo jñeyaḥ satyādistrividho hi saḥ |
name bandho na me mokṣastau malatvena saṃsthitau || 87 ||

===============================================
===============================================
p. 218) 
pratipattyānayā snānaṃ nirmalīkaraṇaṃ matam |
duḥkhe vāpi sukhe vāpi sarvāsu pratipattiṣu || 88 ||

śivo'smītimanohlādo jalasnānaṃ paraṃ matam |
cinnirmalā tanmayaṃ hi jagadasmi tathāvidhaḥ || 89 ||

ityāsthājalaśaucena śuddhisnānaṃ tathoditam |
sarvabhāvāḥ śivākārā antarbhūtāḥ śivānale || 90 ||

so'haṃ śivaḥ sutṛpto'smi homa ityuditaḥ paraḥ |
atrākāre na yanme'sti tadākārāntare'sti me || 91 ||

tasmādasmi nirākāṃkṣastṛptyānyo homa īdṛśaḥ |
pūjanānnāsti me tuṣṭirnāsti khedo hyapūjanāt || 92 ||

pūjakairavibhedena sadā pūjeti pūjanam |
atrākāre ca me pūjā yā syāt sādāśivātmani || 93 ||

liṃgādike pūjito'smi sadā pūjeti vā sthitā |
pūjakaḥ pūjanaṃ pūjyamiti sarvaṃ śivaḥ sthitaḥ || 94 ||

kimetenātmabhāvena tṛptyā vā parapūjanam |
sarvākāreṣu bhogyena yajanaṃ mama vartate || 95 ||

bhuñje'haṃ yatra tatrāpi bhogalagnaḥ pratītitaḥ |
śivo'smi sādhanāviṣṭaḥ śivo'haṃ yājako'pyaham ||

śiva evānayā sthityā satyayā yāga uttamaḥ |
yena yena yatra yatra yairyairyadiha cejyate || 97 ||

===============================================
===============================================
p. 219) 
sa mayā kriyate yāgaḥ śivatvādyāga uttamaḥ |
śivaṃ yāmi śivo yāmi śivena śivasādhanaḥ || 98 ||

bhinno'pyabhinna evāsmi śiva itthaṃ viceṣṭanam |
śivo bhoktā śivo bhojyaṃ śiveṣu śivasādhanaḥ || 99 ||

bhuktvodeti śivāvasthā sthitetthaṃ bhoktṛrūpatā |
śivaḥ kartā śivaḥ karma śivo'smi karaṇātmakaḥ || 100 ||

śiva eva phalāvasthā vyāpāra iti sādhuṣu |
bhāvanākaraṇābhyāṃ kiṃ śivasya satatoditeḥ || 101 ||

yathā tathā pratiṣṭhāmaḥ prabuddhasyeti vartanam |
yaddṛśyaṃ yacca saṃspṛśyaṃ yadghreyaṃ rasyameva yat || 102 ||

yacchrāvyaṃ tacchivavyaktestacchivatvena saṃśritaḥ |
gamye grāhye tathā vācye sukhādāvapi sarvadā || 103 ||

sthite śivatve baddhāstho bhavet sarvagataḥ śivaḥ |
mantavye cābhimātavye boddhavye dhṛtisaṃgamāt || 104 ||

sukhe duḥkhe vimohe ca sthito'haṃ paramaḥ śivaḥ |
pratipāditametāvat sarvameva śivātmakam || 105 ||

na svabuddhyā śivo dātā śivo bhokteti śāstrataḥ |
	iti kathitāmaśeṣaṃ śaivarūpeṇa viśvaṃ
	jagaduditamaheśāṃghryājñayā svapnabhājā |
	yadadhigamabalena prāpya samyagvikāsaṃ
	bhavati śivamayātmā sarvabhāvena sarvaḥ || 106 ||

===============================================
===============================================
p. 220) 
śaivādīni rahasyāni pūrvamāsanmahātmanām |
ṛṣīṇāṃ vaktrakuhare teṣvevānugrahakriyā || 107 ||

kalau pravṛtte yāteṣu teṣu durgamagocare |
kalāpigrāmapramukhe samucchinne ca śāsane || 108 ||

kailāsādrau bhraman devo mūrtyā śrīkaṃṭharūpayā |
anugrahāyāvatīrṇaścodayāmāsa bhūtale || 109 ||

muniṃ durvāsasaṃ nāma bhagavānūrdhvaretasam |
nocchidyeta yathā śāstraṃ rahasyaṃ kuru tādṛśam || 110 ||

tataḥ sa bhagavān devādādeśaṃ prāpya yatnavān |
sasarja mānasaṃ putraṃ tryambakādityanāmakam || 111 ||

tasmin saṃkramayāmāsa rahasyāni samantataḥ |
so'pi gatvā guhāṃ samyak tryambakākhyāṃ tataḥ param || 112 ||

tannāmnā cihnitaṃ tatra sasarja manasā sutam |
khamutpapāta saṃsiddhastatputro'pi tathā tathā || 113 ||

siddhastadvatsutotpattyā siddhā evaṃ caturdaśa |
yāvatpañcadaśaḥ putraḥ sarvaśāstraviśāradaḥ || 114 ||

sa kadācillokayātrāmāsīnaḥ prekṣate tataḥ |
bahirmukhasya tasyātha brāhmaṇī kācideva hi || 115 ||

rūpayauvanasaubhāgyabandhurā sā gatā dṛśam |
dṛṣṭvā tāṃ lakṣaṇairyuktāṃ yogyāṃ kanyāmathātmanaḥ || 116 ||

===============================================
===============================================
p. 221) 
sadharmacāriṇīṃ samyaggatvā tatpitaraṃ svayam |
arthayitvā brāhmaṇīṃ tāmānayāmāsa yatnataḥ || 117 ||

brāhmaṇena vivāhena tato jātastathāvidhaḥ |
tena yaḥ sa ca kālena kaśmīreṣvāgato bhraman || 118 ||

nāmnā sa saṃgamādityo varṣādityo'pi tatsutaḥ |
tasyāpyabhūt sa bhagavānaruṇādityasaṃjñakaḥ || 119 ||

ānandasaṃjñakastasmādudbabhūva tathāvidhaḥ |
tasmādasmi samudbhūtaḥ somānandākhya īdṛśaḥ || 120 ||

karomi sma prakaraṇaṃ śivadṛṣṭyabhidhānakam |
evameṣāṃ tryambakākhyā terambā deśabhāṣayā || 121 ||

sthitā śiṣyapraśiṣyādyairvistīrṇā maṭhikoditā |
tadevametadvihitaṃ mayā prakaraṇaṃ manāk || 122 ||

prārthyante'smin prayukte'pi guravo grahaṇaṃ prati ||

iti samāptisaṃjñakaṃ saptamamāhnikam || 7 ||

samāptā śivadṛṣṭiriyam |

kṛtiḥ śrīmahāmāheśvarācāryavaryasomānandaprabhupādānām ||


###########   END OF FILE  #######
