####################################################
MUKTABODHA INDOLOGICAL RESEARCH INSTITUTE
Use of this material (e-texts) is covered by Creative Commons license BY-NC 4.0
Catalog number: M00048
Uniform title: parāprāveśikā
Author : kṣemarāja

Description: 
E-text transcribed from Volume 15 of the Kashmir Series of Texts and Studies .


Notes: 
E-text transcribed by the staff of Muktabodha under the supervision of Mark S.G. Dyczkowski.  Revision 0: 11/28/2005 

Publisher : Research Department Jammu and Kashmir State
Publication year : 1918
Publication city : Bombay
Publication country : India
####################################################

oṃ namaḥ śivāya nikhilatattvātmane

atha

parāprāveśikā

śrīmanmahāmāheśvarācāryavaryakṣemarājaviracitā |


viśvātmikāṃ taduttirṇāṃ hṛdayaṃ parameśituḥ |
parādiśaktirūpeṇa sphurantīṃ saṃvidaṃ numaḥ ||

	iha khalu parameśvaraḥ prakāśātmā, prakāśaśca [nanu 
parameśvaraḥ prakāśasvabhāvatve'pi kiṃ 
śāntabrahmavādināmiva kevalabodhasvabhāvaḥ 
syādityāśaṅkyāha prakāśaśceti |] vimarśasvabhāvaḥ, vimarśo 
[vimarśo hi parimitāparimitatvābhyāṃ dvidhā, tatra parimitatve 
śūnyādipramātrucitena tena saṃvitprakāśasya paricchinnatvaṃ mā 
bhūdityāśayenāha vimarśo nāmeti, sa ca vimarśo viśvākāreṇa 
sṛṣṭau, tatprakāśena sthitau, svātmasātkārātmanā saṃharaṇena 
saṃhāre ca pūrṇāhantācamatkārātmaka iti yāvat |] nāma 
viśvākāreṇa viśvaprakāśena viśvasaṃharaṇena ca (p. 2) 
akṛtrimāham iti visphuraṇam | yadi [yaditi | vimarśavikalaḥ 
sūryādiprakāśo yathā parāpekṣatvāt jaḍapakṣapātī 
asvātantryamāśritavān tathaiva nirvimarśatayā saṃvitprakāśe'pi 
prasaktirāpatediti bhāvaḥ |] nirvimarśaḥ syāt anīśvaro jaḍaśca 
prasajyeta | eṣa eva ca vimarśaḥ - cit, caitanyaṃ, svarasoditāparāvāk, 
svātantryaṃ, paramātmano mukhyamaiśvaryaṃ, kartṛtvaṃ, sphurattā, 
sāro, hṛdayaṃ, spandaḥ ityādiśabdairāgameṣūddhoṣyate [iha 
śaivaśāsananaye saṃvitprakāśasya vimarśaprādhānyameva 
tattadāgameṣu samuddhuṣṭaṃ, sa eva 
bhinnabhinnābhirāgamabhāṣābhirāmnāyate, yathā - caitanyamiti 
vimarśa eva mukhyamātmano rūpamityabhipretya dharmavācinā 
śabdena nirdeśaḥ kṛtaḥ | tathā svarasoditāparāvāk iti - vakti 
viśvamabhilapati pratyavamarśeneti vāk, saiva 
parāmarśāntarāṇāmādhārabhūtatvāt pūrṇatvācca parā, ata eva 
aniruddhaprasaratvāt ahamiti paripūrṇacidvapuṣā sadoditatvāt 
svarasoditeti | tathā svātantryamiti, svātantryaṃ ca 
saṃyojanaviyojanādirūpaṃ svasmāt bahiṣkṛtamidantāpadaṃ 
svātmani saṃyojayati, saṃyojyāpi viyojayati, 
śūnyādibhūmikāyāṃ ca nyagbhāvayati, - ityādilakṣaṇatvena 
jaḍādvailakṣaṇyādhāyīti | tathā aiśvaryamiti 
viśvasargādāvananyāpekṣitvaṃ na tu asya māyāgarbhādhikāriṇo 
brahmāderiva parecchāvaśavartitvena niyatiniyantraṇāvattvam iti | 
tathā kartṛtvamiti, etadeva kartṛtvaṃ yat alaukikena 
kāryakāraṇabhāvena svāntaḥprakāśaikyena sthitasya śivādeḥ 
pṛthivyantasya viśvasya idantayā samunmīlanaṃ yoginirmāṇavat iti | 
tathā sphuratteti sphuraṇasaṃbandhaḥ, taddhaṭādernāsti, tathātve hi 
sarveṣāṃ sadaiva ghaṭādikaṃ prasphuret na kasyacidveti 
sarvasarvajñatā tadviparyayo vā prasajyeta, ato mama sphuratīti 
madīyaṃ sphuraṇamāviṣṭa ityarthaḥ | sāramiti atucchaṃ rūpaṃ, sā 
parameśvarasya vimarśaśaktireveti | hṛdayamiti 
viśvapratiṣṭhāsthānatvāt | spanda iti acalasya citprakāśasya 
calattābhāsanaṃ, yat tatra anatiriktatvepi atiriktatayeva 
viśvāvabhāsanamityarthaḥ |] (p. 3) ata eva 
[vimarśaśaktimāhātmyādeva parameśvaro 
viśvavaicitryaprathātmanā svātmanaiva samullasatīti pratipādayan 
vimarśaśaktilakṣaṇamupasaṃharati ata eveti | 
māyāprakṛtyāderjagatsṛṣṭau kāraṇāntarasya 
bhedābhedavikalpairupahatatvāt na tatkartṛtvamupapadyate iti bhāvaḥ |] 
akṛtrimāhamiti - satattvaḥ svayaṃprakāśarūpaḥ parameśvaraḥ 
pārameśvaryā śaktyā śivādi - dharaṇyantajagadātmanā sphurati 
prakāśate ca | etadeva [yadviśvātmanā parameśvarasya prasphuraṇam 
idameva pāramārthikaṃ kartṛtvaṃ, tatsphuraṇātmanaiva 
prakāśyamānasya viśvasyājaḍabhāvo'pi syādityāha etadeveti |] 
asya jagataḥ kartṛtvamajaḍatvaṃ ca, jagataḥ [nanu jagadviṣayaṃ kīdṛk 
kāryatvaṃ bhedenābhedena vā, bhinnatve tatkartuḥ parameśvarasya 
svātantryaṃ nāma vighaṭeta, abhinnatve kathaṃ tat ityāśaṅkyāha 
jagata iti | asya jagataḥ paraprakāśaṃ vinā acetyamānatvāt 
svātmalābho durghaṭaḥ, tadāśrayatvāvalambanāt tat 
prakāśaśarīratāmetītyetadeva kāryatvaṃ, kevalaṃ 
māyāsvātantryeṇa bhedodbhāsanādabhinnatve'pi bhinnavyavahāra 
iti bhāvaḥ |] kāryatvamapi etadadhīnaprakāśatvameva, evaṃbhūtaṃ 
jagat (p. 4) prakāśarūpāt karturmaheśvarādabhinnameva, 
bhinnavedyatve'prakāśamānatvena [abhedatve viśvaṃ bhātuṃ 
pragalbheta, anyathā svarūpaśūnyatvāt viśvavyavahāro 
hānādānādirūpo vinaśyedityāśayenāha bhinnavedyatve iti |] 
prakāśanāyogāt na kiṃcitsyāt, anena [nanu yadi jagat 
parameśvarādabhinnaṃ tat prakāśaikarūpasya jagato 
bhāsamānatvāt parameśvare sārūpyabhedo durvāraḥ, tenāpi tasya 
tirodhīyamānatvaṃ bhavediti śaṅkāṃ nivārayannāha aneneti | 
pratyuta svātmani labdhe'pi prakāśāvaraṇāt svayameva naṣṭaṃ 
bhavedityarthaḥ |] ca jagatā asya bhagavataḥ prakāśātmakaṃ rūpaṃ 
na kadācit tirodhīyate, etatprakāśanena pratiṣṭhāṃ labdhvā 
prakāśamānamidaṃ jagat ātmanaḥ prāṇabhūtaṃ kathaṃ 
niroddhuṃ śaknuyāt, kathaṃ ca tannirudhya svayamavatiṣṭheta, 
ataścāsya [jñāpakādikārakāṇi pūrvasiddhe īśvare vyāparītuṃ 
na śaknuvantītyāśayaṃ gṛhītvā tadvidhyādikartuḥ pramāturapi 
tādrūpyeṇa sattvāt na tatsiddhiḥ pramāṇādhīnā, ityataḥ 
svaprakāśatvaṃ tasyānubhavasiddhamityāha ataścāsyeti |] vastunaḥ 
sādhakamidaṃ bādhakamidaṃ 
pramāṇamityanusaṃdhānātmakasādhakabādhakapramātṛrūpatayā 
cāsya sadbhāvaḥ, tatsadbhāve kiṃ pramāṇam ? - iti 
vastusadbhāvamanumanyatāṃ, tādṛksvabhāve kiṃ pramāṇam ? - iti 
praṣṭṛrūpatayā ca pūrvasiddhasya (p. 5) maheśvarasya 
svayaṃprakāśatvaṃ sarvasya svasaṃvedanasiddham | kiṃ ca 
[saṃvitprakāśa eva sarvajīvitabhūto māyīyavyavahāre pramāṇaṃ 
kalpayati ityataḥ pūrvasiddhatvāt tatra pramāṇaṃ kimapi nopayujyate 
ityāha kiṃ ceti | paraprakāśāpekṣayānyatsarvaṃ jaḍatayā 
svātmānamapi bhāsayitumaśaktaṃ kathaṃ paraṃ 
vyavasthāpayitumudyacchediti yāvat |] pramāṇamapi yamāśritya 
pramāṇaṃ bhavati tasya pramāṇasya 
tadadhīnaśarīraprāṇanīlasukhādivedyaṃ cātiśayya sadā 
bhāsamānasya vedakaikarūpasya sarvapramitibhājaḥ siddhau 
abhinavārthaprakāśasya pramāṇavarākasya kaścopayogaḥ [kaśca 
upayoga iti, pramāṇaṃ nāma abhinavābhāsarūpaṃ pramātari 
pramitilakṣaṇāṃ viśrāntiṃ vidadhat pramāṇaṃ bhavati, pramātā 
ca nityāvabhāsitatvādavicchinnābhāsaḥ sarvāḥ pramitīḥ svātmani 
antarmukharūpe bhajate, tat tasmin kathamabhinava ābhāsa 
upayujyatām tatpramitiśca kutrānyatra viśrāmyatu, tasmāt 
dehaprāṇanīlasukhādivedya eva pramāṇopayogaḥ na tu 
pramāṇajīvitabhūte parameśvare | taduktam

	pramāṇānyapi vastūnāṃ jīvitaṃ yāni tanvate |
	teṣāmapi paro jīvaḥ sa eva parameśvaraḥ ||

iti |] | evaṃ ca śabdarāśimayapūrṇāhantāparāmarśasāratvāt 
[śabdarāśimayeti, śabdarāśiḥ - akārādi - hakārānto 
varṇasamūho garbhīkṛtasamastaviśvastanmayo 
yo'nanyamukhaprekṣitvasvātantryaviśrāntirūpaḥ ahameva 
prakāśātmā prakāśe ityevaṃ - rūpaḥ 
pūrṇāhantāparāmarśaḥ sa eva sāram atucchaṃ rūpaṃ yasya tasya 
bhāvastasmāddhetorityarthaḥ |] (p. 6) paramaśiva eva 
ṣaṭtriṃśattattvātmakaḥ prapañcaḥ | ṣaṭtriṃśattattvāni 
[ṣaṭtriṃśattattvāni, tasya bhāvastattvam iti bhinnānāṃ vargāṇāṃ 
vargīkaraṇanimittaṃ yadekamavibhaktaṃ bhāti tattattvam, yathā 
girivṛkṣapuraprabhṛtīnāṃ nadīsaraḥsāgarādīnāṃ ca 
pṛthivīrūpatvamabrūpatvaṃ ceti |] ca, - 1 śiva 2 śakti 3 sadāśiva 4 
īśvara 5 śuddhavidyā 6 māyā 7 kalā 8 vidyā 9 rāga 10 kāla 11 
niyati 12 puruṣa 13 prakṛti 14 buddhi 15 ahaṃkāra 16 manaḥ 17 śrotra 
18 tvak 19 cakṣuḥ 20 jihvā 21 ghrāṇa 22 vāk 23 pāṇi 24 pāda 25 
pāyu 26 upastha 27 śabda 28 sparśa 29 rūpa 30 rasa 31 gandha 32 
ākāśa 33 vāyu 34 vahni 35 salila 36 bhūmayaḥ, ityetāni |
	athaiṣāṃ lakṣaṇāni | tatra śivatattvaṃ nāma icchā - jñāna - 
kriyātmakakevalapūrṇānandasvabhāvarūpaḥ paramaśiva 
[sarvapramātṛṇāmantaḥ parisphuratpūrṇāhantācamatkāramayaṃ 
sarvatattvottirṇaṃ 
sakalatattvarāśigatasṛṣṭisaṃhāraśatasahasrapratibimbanasahiṣṇu 
mahāprakāśavapuḥ śivatattvam |] eva | asya jagat sraṣṭumicchāṃ 
parigṛhītavataḥ parameśvarasya prathamaspanda evecchāśaktitattvam 
[tasyaiva svasvātantryamāhātmyāt bahirullilasiṣayā 
parānandacamatkārodrekāt ahamiti parāmarśaḥ śaktitattvam |] (p. 7) 
apratihatecchatvāt, sadevāṅkurāyamāṇamidaṃ jagat 
svātmanāhantayācchādya sthitaṃ rūpaṃ sadāśivatattvam, [yadā 
parameśvaraḥ śuddhacinmātrādhikaraṇa evāhamityaṃśe 
idamaṃśamullāsayati tadā tasya 
pronmīlitamānacitrakalpabhāvarāśiviṣayatvena asphuṭatvāt 
icchāpradhānaṃ sadāśivatattvam |] aṅkuritaṃ jagadahantayāvṛtya 
sthitamīśvaratattvam [sphuṭībhūte ca idamaṃśe yadāhamaṃśaṃ 
niṣiñcati tadā jñānaśaktipradhānamīśvaratattvam | anayoḥ 
proktayostattvayorahaṃvimarśasyāviśeṣe'pi idamaṃśasya 
dhyāmalatvādhyāmalatvābhyāṃ viśeṣaḥ |], 
ahantedantayoraikyapratipattiḥ śuddhavidyā [yadā punaḥ 
prarūḍhabhedabhāvarāśigatedamaṃśasphuraṇe 
cinmātragatatvenāhamaṃśaḥ samullasati bhedādvaitavādināmiva 
īśvarasya yaḥ samadhṛtatulāpuṭanyāyenāhamidamiti parāmarśaḥ 
tat kriyāśaktipradhānaṃ vidyātattvam |], svasvarūpeṣu bhāveṣu 
bhedaprathā māyā [māyeti, 
duṣkaratamavastusaṃpādanāpratīghātarūpā acidrūpe śūnyādau 
ca pramātṛtābhimānaṃ prarūḍhaṃ kurvatī cidekamayānapi 
bhāvān bhedena ābhāsayantī svarūpaṃ tirodadhatī 
kalādikṣityantānāṃ bhāvānāmupādānakāraṇaṃ ca māyā |], 
yadā tu parameśvaraḥ pārameśvaryā māyāśaktyā 
[māyāśaktyeti, svātantryāparaparyāyayā |] svarūpaṃ (p. 8) 
gṛhayitvā saṃkucitagrāhakatāmaśnute tadā puruṣasaṃjñaḥ, 
ayameva māyāmohitaḥ karmabandhanaḥ [karmabandhana iti, karmāṇi 
svātmano bandhakāni abhimanyamānaḥ |] saṃsārī [saṃsārīti, 
saṃsarati ityataḥ saṃsārī, deho'pi svarūpasādṛśyaṃ 
bālyayauvanādiṣu anuvartayan saṃsaratīva, buddhyādestu 
janmāntare'pi saṃsaraṇam |], parameśvarādabhinno'pi asya mohaḥ 
parameśvarasya na bhavet - indrajālamiva aindrajālikasya svecchayā 
saṃpāditabhrānteḥ, vidyābhijñāpitaiśvaryastu 
[vidyābhijñāpitaiśvaryastu iti, vidyayā svarūpaprakāśanaśaktyā 
abhijñāpadaṃ prāpitamaiśvaryaṃ yasya, ata eva ciddhanaḥ 
śarīrādyapi viśvamacidrūpavyāmiśraṇaśūnyaṃ saṃvedanameva 
abhimanyamāna ityarthaḥ |] ciddhano muktaḥ [mukta iti, 
punarjanmabandhavirahāt dehe sthite'pi mukta iti vyapadeśayogya iti 
bhāvaḥ | patite tu paramaśivasvarūpa eveti |] paramaśiva eva | asya 
sarvakartṛtvaṃ sarvajñatvaṃ pūrṇatvaṃ nityatvaṃ vyāpakatvaṃ ca, 
śaktayo'saṃkucitā api saṃkocagrahaṇena kalā - vidyā - rāga - kāla 
- niyatirūpatayā [niyatirūpatayā bhavantīti, yathā 
rājñāpahṛtasarvasvasya anukampayā jīvanārthaṃ kiṃcit stokaṃ 
dhanaṃ dīyate tathaiva aṇutvamāpannasya bodhasya 
apahṛtasarvajñatvādestatsthāne kiṃcitkartṛtādiparamārthaṃ 
kalādikaṃ vitīryate iti bhāvaḥ |] bhavanti | atra kalānāma [kaleti, 
yayā sarvaṃ kartuṃmasamarthaḥ kiṃcideva ghaṭādikaṃ karotīti |] (p. 
9) asya puruṣasya kiṃcitkartṛtāhetuḥ, vidyā [vidyeti, yayā kiṃcideva 
purovarti ghaṭādikaṃ jānāti na punardūravyavahitaṃ vastu iti |] 
kiṃcijjñatvakāraṇam, rāgo [rāga iti, apūrṇamanyatayā idaṃ mama 
upayujyate, bhūyāsaṃ, mā kadācit na bhūvam ityevaṃrūpaḥ |] 
viṣayeṣvabhiṣvaṅgaḥ, kālo hi bhāvānāṃ 
bhāsanābhāsanātmakānāṃ kramo'vacchedako [kramo'vacchedaka 
iti, ājñāsiṣaṃ jānāmi jñāsyāmi iti, akārṣaṃ karomi kariṣyāmi 
iti jñānakriyāsvarūpeṇa bhāvānapi tathā kalayan avacchinatti iti |] 
bhūtādiḥ, niyatiḥ [niyatiriti, mamedaṃ kartavyamiti, idaṃ 
svargādiphalakamaśvamedhādikameva mayā kartavyaṃ na 
nirayādiphalakaṃ brahmahananādi iti | atha ca niyatādeva 
kāraṇānniyatameva kāryamityādi bahuvidhaṃ niyatirūpam |] 
mamedaṃ kartavyaṃ nedaṃ kartavyam iti niyamanahetuḥ, etat 
pañcakam asya svarūpāvarakatvāt kañcukamiti [kañcukamiti, 
svarūpādvyatiriktamapi avyatiriktatayā 
pūrṇasaṃvitsvarūpamācchādya sthitamityarthaḥ |] ucyate, mahadādi 
- pṛthivyantānāṃ tattvānāṃ mūlakāraṇaṃ prakṛtiḥ, eṣā ca 
sattvarajastamasāṃ [sattvarajastamasāṃ 
sukhaduḥkhamohātmakānāṃ 
prakāśakriyāniyamanasvabhāvānāṃ sāmyāvasthā sāmānyaṃ 
rūpaṃ, yatraiṣāmaṅgāṅgibhāvo nopalabhyata ityarthaḥ |] 
sāmyāvasthā (p. 10) avibhaktarūpā, niścayakāriṇī 
[niścayakāriṇīti, idametādṛk ityevaṃrūpo niścayaḥ |] 
vikalpapratibimbadhāriṇī [sattvapradhānatvena svacchatayā 
pratibimbagrahayogyatvāt vikalpapratibimbadhāriṇīti bhāvaḥ |] 
buddhiḥ, ahaṃkāro nāma - mamedaṃ na 
mamedamityabhimānasādhanam, manaḥ saṃkalpasādhanam, 
etattrayamantaḥkaraṇam [antarvedyasya sukhādergrahaṇasādhanatvāt 
antaḥkaraṇam | aṅgāṅgibhāvena guṇānāṃ kāryaṃ, 
vakṣyamāṇasya bhūtendriyādeḥ kāryavargasya ca kāraṇam |] | 
śabdasparśa - rūpa - rasa - gandhātmakānāṃ viṣayāṇāṃ krameṇa 
grahaṇasādhanāni śrotra - tvak - cakṣurjihvā - ghrāṇāni pañca 
jñānendriyāṇi | vacanādāna - viharaṇa - 
visargānandātmakriyāsādhanāni paripāṭhyā vākpāṇi - pāda - 
pāyūpasthāni pañca karmendriyāṇi | śabda - sparśa - rūpa rasa - 
gandhāḥ sāmānyākārāḥ pañca tanmātrāṇi [tanmātrāṇīti, 
tadeva nādhikaṃ tatra anyadastīti 
tanmātraśabdenāvāntaraviśeṣarahitā śabdādyā ucyante |] | 
ākāśamavakāśapradam, vāyuḥ saṃjīvanam, agnirdāhakaḥ 
pācakaśca, salilamāpyāyakaṃ dravarūpaṃ ca, bhūmirdhārikā, (p. 
11)

	yathā [yatheti, yathā vaṭabīje tatsamucitenaiva vapuṣā 
aṅkurapatraphalāni tiṣṭhanti evaṃ 
nānāvidhatanukaraṇādivaicitryaśāli viśvamidaṃ 
hṛdayabījāntaḥsthitaṃ | mayūrāṇḍarase 
sarvaśikhyavayavānupraviṣṭavarhopavarhādipūrṇarekhādivaicitrya-
śilpakalpanākauśalavat avadhānadhanaiḥ 
sūkṣmekṣikayāvadhāryam |] nyagrodhabījasthaḥ śaktirūpo 
mahādrumaḥ |
	tathā hṛdayabījasthaṃ viśvametaccarācaram ||

ityāmnāyanītyā parābhaṭṭārikārūpe 
hṛdayabīje'ntarbhūtametajjagat | kathaṃ ? - yathā 
ghaṭaśarāvādīnāṃ mṛdvikārāṇāṃ pāramārthikaṃ rūpaṃ 
mṛdeva, yathā vā jalādidravajātīnāṃ vicāryamāṇaṃ 
vyavasthitaṃ rūpaṃ jalādisāmānyameva bhavati, tathā 
pṛthivyādimāyāntānāṃ tattvānāṃ satattvaṃ mīmāṃsyamānaṃ 
sadityeva bhavet, asyāpi padasya nirūpyamāṇaṃ 
dhātvarthavyañjakaṃ pratyayāṃśaṃ visṛjya prakṛtimātrarūpaḥ 
sakāra evāvaśiṣyate, tadantargatamekatriṃśattatvam, tataḥ paraṃ 
śuddhavidyeśvara - sadāśivatattvāni jñāna - kriyāsārāṇi 
śaktiviśeṣatvāt 
aukāre'bhyupagamarūpe'nuttaraśaktimaye'ntarbhūtāni | ataḥ 
paramūrdhvādhaḥ sṛṣṭirūpo visarjanīyaḥ, evaṃ - bhūtasya 
hṛdayabījasya mahāmantrātmako viśvamayo [viśvamayo viśvottīrṇa 
iti, sarvākāratvaṃ nirākāratvaṃ cātra krameṇa hetuḥ |] 
viśvottīrṇaḥ paramaśiva evodayaviśrāntisthānatvānnijasvabhāvaḥ  
| īdṛśaṃ hṛdayabījaṃ tattvato yo veda samāviśati ca sa paramārthato 
dīkṣitaḥ [dīkṣita iti, tilājyāhutivarjitametatparijñānameva tattvato 
dīkṣā iti bhāvaḥ |] prāṇān dhārayan laukikavadvartamāno 
jīvanmukta eva bhavati, dehapāte paramaśivabhaṭṭāraka eva bhavati ||

iti śrīmanmahāmāheśvarācāryavaryakṣemarājaviracitā 
parāprāveśikā samāptā ||

sadvidyānāṃ saṃśraye granthavidvad-
vyūhe hrāsaṃ kālavṛttyopayāte |
	tattatsaddharmoddidhīrṣaikatāna-
	satprakṣaujaḥśālinā karmavṛttyai || 1 ||

	śrīmatkaśmīrādhirājena mukhyai-
	rdharmodyuktairmantribhiḥ svairvivecya |
	pratyaṣṭhāpi jñānavijñānagarbha-
	granthoddhṛtyai mukhyakāryālayo yaḥ || 2 ||

	tatrājīvaṃ nirviśadbhirmukunda-
	rāmādhyakṣatvāśritaiḥ sadbhireṣaḥ |
	pūrtyā śuddhyā vyākhyayā saṃskṛtaḥ stāt
	pūrṇo granthaḥ śreyase sajjanānām || 3 ||

						(tilakam)


śrīsvātmaśivārpaṇaṃ śivadaṃ ca bobhavītu 
adhyetṛśrotṛvimraṣṭṛṇām ||



###########   END OF FILE  #######
