####################################################
MUKTABODHA INDOLOGICAL RESEARCH INSTITUTE
Use of this material (e-texts) is covered by Creative Commons license BY-NC 4.0
Catalog number: M00302
Uniform title: yogatattvopaniṣat
Main title: yoga upaniṣads with the commentary of śrī upaniṣad brahmayogin
Secondary title: yogatattva  upaniṣat
Commentator : brahmayogin
Alternate name : śrī upaniṣad brahmayogin
Editor : śāstrī mahādeva

Description: 



Notes: 
Data entered by the staff of Muktabodha under the direction of Mark S. G. Dyczkowski.

Revision 0: Jan 6, 2014

Publisher : Adyar library and research centre
Publication year : 1920
Publication city : Madras
Publication country : India
####################################################



yogatattvopaniṣat

saha nāvavatu- iti śāntiḥ

aṣṭāṅgayogajijñāsā

yogatattvaṃ pravakṣyāmi yogināṃ hitakāmyayā |
yacchrutvā ca paṭhitvā ca sarvapāpaiḥ pramucyate || 1 ||

viṣṇurnāma mahāyogī mahābhūto mahātapāḥ |
tattvamārge yathā dīpo dṛśyate puruṣottamaḥ || 2 ||

tamārādhya jagannāthaṃ praṇipatya pitāmahaḥ |
papraccha yogatattvaṃ me brūhi cāṣṭāṅgasaṃyutam || 3 ||

vivaraṇam

yogaiśvaryaṃ ca kaivalyaṃ jāyate yatprasādataḥ |
tadvaiṣṇavaṃ yogatattvaṃ rāmacandrapadaṃ bhaje ||

	iha khalu kṛṣṇayajurvedapravibhakteyaṃ yogatattvopaniṣat 
mantralayarājayogaviśiṣṭārambhaghaṭaparicayaniṣpatticaityāvasthopetaya##-
brahmamātraparyavasannā virājate | asyāḥ upaniṣadaḥ saṃkṣepato 
vivaraṇamārabhyate | sṛṣṭisthitikartṛbrahmaviṣṇvākhyāyikā tu 
vidyāstutyarthā | ādau tāvat 
vakṣyamāṇayogatattvopaniṣacchravaṇapaṭhanaphalaṃ

p. 364) prakaṭayati- yogatattvamiti | pratyakparayoḥ yogaḥ tattvaṃ 
pratyakparavibhāgaikyāsahaṃ niṣpratiyogikabrahmamātraṃ yasyāmupaniṣadi 
pratipādyate seyaṃ yogatattvopaniṣat | kevalaṃ tacchravaṇapaṭhanataḥ 
sarvapāpanivṛttirbhavatītyarthaḥ || 1 || etadvidyācāryasvarūpaṃ 
viśadayati- viṣṇuriti | tattvajñānayogamārge yogibhiḥ yathā dīpaḥ 
tathā puruṣottamo viṣṇuḥ dṛśyate sākṣātkriyata ityarthaḥ || 2 || taṃ 
brahmā pṛcchatītyāha- tamiti || 3 ||

yogatattvasya durlabhatvam

tamuvāca hṛṣīkeśo vakṣyāmi śṛṇu tattvataḥ |
sarve jīvāḥ sukhairduḥkhairmāyājālena veṣṭitāḥ || 4 ||

teṣāṃ muktikaraṃ mārgaṃ māyājālanikṛntanam |
janmamṛtyujarāvyādhināśanaṃ muktitārakam || 5 ||

nānāmārgaistu duṣprāpaṃ kaivalyaṃ paramaṃ padam |
patitāḥ śāstrajāleṣu prajñayā tena mohitāḥ || 6 ||

anirvācyapadaṃ vaktuṃ na śakyaṃ taiḥ surairapi |
svātmaprakāśarūpaṃ tat kiṃ śāstreṇa prakāśyate || 7 ||

	evaṃ pṛṣṭo bhagavān praśnottaramāha- tamiti | 
svavaktavyarahasyārthasya nānāmārgālaṃkāranānāśāstratatpravartakairapi 
duṣprāpatāmāha- sarva iti | māyājālena veṣṭitāḥ māyātatkāryapaṭaiḥ 
āvṛtāḥ ityarthaḥ || 4-5 || kaivalyamārgasya jñānetarasādhanena 
duṣprāpatve nānyaḥ panthā ayanāya vidyate iti śruteḥ | śāstrajālamohitaiḥ 
yanmayocyamānaṃ tadvaktuṃ na śakyamityāha- patitā iti | tena 
svājñānena ca mohitāḥ || 6 || sūryādighaṭāntāḥ yena prakāśyante

p. 365) yena vedaśāstrāṇyarthavanti tat kadāpi śāstraprakāśyaṃ na 
bhavati, brahmaṇaḥ svaprakāśamātratvena 
vyāviddhapadavākyārthatvāt || 7 ||

parasyaiva jīvatvam

niṣkalaṃ nirmalaṃ śāntaṃ sarvātītaṃ nirāmayam |
tadeva jīvarūpeṇa puṇyapāpaphalairvṛtam || 8 ||

paramātmapadaṃ nityaṃ tat kathaṃ jīvatāṃ gatam |
sarvabhāvapadātītaṃ jñānarūpaṃ nirañjanam || 9 ||

vārivat sphuritaṃ tasmiṃstatrāhaṃkṛtirutthitā |
pañcātmakamabhūt piṇḍaṃ dhātubaddhaṃ guṇātmakam || 10 ||

sukhaduḥkhaiḥ samāyuktaṃ jīvabhāvanayā kuru |
tena jīvābhidhā proktā viśuddhe paramātmani || 11 ||

	jīvaḥ parasmāt bhidyata ityāśaṅkya yannirviśeṣaṃ tadeva jīvatāṃ 
gacchatīva bhātītyāha- niṣkalamiti || 8 || tat kathaṃ jīvatāmarhati 
ityākṣipati- paramātmeti | praśnottaramāha- sarveti | vastuto brahma 
sarvabhāvapadātītam | svātiriktabhāvaḥ śaśaviṣāṇavat nāstyeva | yadi 
svājñadṛṣṭyā syāttadā svajñadṛṣṭyā sarvabhāvapadātītaṃ 
jñānarūpaṃ jñaptimātratvāt, nirañjanaṃ sarvatrāsaṅgamityarthaḥ || 
9 || yat svamātram avaśiṣṭaṃ tatra svājñaḥ svātiriktam adhyasthatītyāha##-
mandavāteritavārivat sphuritaṃ tatra guṇāsāmyātmikā mūlaprakṛtivācyā 
ahaṃkṛtirutthitā | tataḥ pañcatanmātrāṇi, tataḥ 
pañcīkṛtapañcamahābhūtāni, tataḥ saptadhātubaddhaṃ 
triguṇātmakaṃ pañcātmakaṃ piṇḍamabhūt || 10 || tatra 
sukhaduḥkhasamāyuktaṃ yaccaitanyaṃ tat

p. 366) jīvabhāvanayā kuru | sarvabhāvātītaviśuddhe paramātmani tena 
prākṛtaguṇayogena nirviśeṣabrahmaṇa eva jīvābhidhā proktā || 11 ||

prākṛtaguṇaviyuktasya jīvasya paramātmatvam

kāmakrodhabhayaṃ cāpi mohalobhamado rajaḥ |
janma mṛtyuśca kārpaṇyaṃ śokastandrā kṣudhā tṛṣā || 12 ||

tṛṣṇā lajjā bhayaṃ duḥkhaṃ viṣādo harṣa eva ca |
ebhirdoṣairvinirmuktaḥ sa jīvaḥ kevalo mataḥ || 13 ||

	yadā prākṛtaguṇaviyukto bhavati tadā jīva eva kevalaparamātmā 
bhavatītyāha- kāmeti | atra vacanaliṅgavyatyayaḥ chāndasaḥ || 12##-

jñānayogayoḥ yugapadabhyāsaḥ

tasmāddoṣavināśārthamupāyaṃ kathayāmi te |
yogahīnaṃ kathaṃ jñānaṃ mokṣadaṃ bhavati dhruvam || 14 ||

yogo'pi jñānahīnastu na kṣamo mokṣakarmaṇi |
tasmājjñānaṃ ca yogaṃ ca mumukṣurdṛḍhamabhyaset || 15 ||

	yasmādevaṃ tasmāt | kevalanirviśeṣajñānasya mokṣadatve'pi 
saviśeṣajñānasya tadabhāvāt yogākāṅkṣā bhavediti jñānayogau 
yugapadabhyasedityāha- yogahīnamiti || 14 || yasmādevaṃ tasmāt || 15 ||

jñānasvarūpam

ajñānādeva saṃsāro jñānādeva vimucyate |
jñānasvarūpamevādau jñānaṃ jñeyaikasādhanam || 16 ||

p. 367) jñātaṃ yena nijaṃ rūpaṃ kaivalyaṃ paramaṃ padam |
niṣkalaṃ nirmalaṃ sākṣāt saccidānandarūpakam || 17 ||

utpattisthitisaṃhārasphūrtijñānavivarjitam |
etajjñānamiti proktamatha yogaṃ bravīmi te || 18 ||

	bandhamokṣahetū svājñānasvajñāne ityāha- ajñānāditi | tatra 
jñānaṃ kīdṛśam ityāha- jñāneti || 16-17 || svātirekeṇa 
idamutpannaṃ sthitaṃ upasaṃhṛtaṃ iti yā sphūrtiḥ tajjñānavivarjitaṃ 
tadeva nirviśeṣajñānamiti proktam | nahi tat svaphalāptau 
yogādisādhanamapekṣate | yadyaparabrahmagocaraṃ saviśeṣajñānaṃ 
svagataviśeṣatāśāntaye tadeva yogamapekṣate | yat saviśeṣajñānena 
samuccicīṣitaṃ tat bravīmītyāha- atheti | atha 
saviśeṣajñānotpattyanantaraṃ tannirviśeṣatāhetuyogaṃ śṛṇvityarthaḥ || 
18 ||

mantrayogādiḥ caturvidho yogaḥ

yogo hi bahudhā brahman bhidyate vyavahārataḥ |
mantrayogo layaścaiva haṭho'sau rājayogakaḥ || 19 ||

	so'yaṃ yogaḥ kīdṛśa ityākāṅkṣāyāṃ pāramārthikayoga eko'pi 
sādhanavaicitryāt bahudhā bhidyate ityāha- yogo hīti | tat kathamityatra 
mantreti | iti pradhānayogāḥ catvāraḥ || 19 ||

ārambhādayo yogāvasthāḥ

ārambhaśca ghaṭaścaiva tathā paricayaḥ smṛtaḥ |
niṣpattiścetyavasthā ca sarvatra parikīrtitā || 20 ||

	aṅgayogāstu- ārambhaśceti || 20 ||

p. 368) 			mantrayogalakṣaṇam

eteṣāṃ lakṣaṇaṃ brahman vakṣye śṛṇu samāsataḥ |
mātṛkādiyutaṃ mantraṃ dvādaśābdaṃ tu yo japet || 21 ||

krameṇa labhate jñānamaṇimādiguṇānvitam |
alpabuddhirimaṃ yogaṃ sevate sādhakādhamaḥ || 22 ||

	iti sūtravākyāni, eteṣām | tatrādau mandānukampayā 
mantrayogamāha- mātṛketi || 21-22 ||

layayogalakṣaṇam

layayogaścittalayaḥ koṭiśaḥ parikīrtitaḥ |
gacchaṃstiṣṭhan svapan bhuñjan dhyāyenniṣkalamīśvaram || 23 ||

sa eva layayogaḥ syādghaṭhayogamataḥ śṛṇu |

	layayogaprakāramāha- layeti | tatrāyaṃ sārataro gacchanniti || 23 ||

haṭhayogāṅgāni

yamaśca niyamaścaiva hyāsanaṃ prāṇasaṃyamaḥ || 24 ||

pratyāhāro dhāraṇā ca dhyānaṃ bhrūmadhyame harim |
samādhiḥ samatāvasthā sāṣṭāṅgo yoga ucyate || 25 ||

mahāmudrā mahābandho mahāvedhaśca khecarī |
jālaṃdharoḍḍiyāṇaśca mūlabandhastathaiva ca || 26 ||

p. 269) dīrghapraṇavasaṃdhānaṃ siddhāntaśravaṇaṃ tathā |
vajrolī cāmarolī ca sahajolī tridhā matā || 27 ||

	aṣṭāṅgaviśiṣṭahaṭhayogamāha- haṭheti || 24-25 || punaḥ 
dvādaśāṅgayogamācaṣṭe- mahāmudreti || 26-27 ||

yamaniyamāsaneṣu pradhānāṅgāni

eteṣāṃ lakṣaṇaṃ brahman pratyekaṃ śṛṇu tattvataḥ |
laghvāhāro yameṣveko mukhyo bhavati netaraḥ || 28 ||

ahiṃsā niyameṣvekā mukhyā vai caturānana |
siddhaṃ padmaṃ tathā siṃhaṃ bhadraṃ ceti catuṣṭayam || 29 ||

	āhatya ayaṃ yogo viṃśatyaṅgaviśiṣṭaḥ | eteṣāmaṅgānāṃ 
pṛthaglakṣaṇamāha- eteṣāmiti | daśayameṣu 
pradhānasādhanamāha- laghviti || 28 || tathā daśaniyameṣu 
mukhyasādhanamāha ahiṃseti | āsanāni anantāni | teṣu aśītyāsanāni 
mukhyāni | teṣvapi siddhādyāsanacatuṣṭayaṃ mukhyam ityāha- 
siddhamiti || 29 ||

yogābhyāsavighnatyāgaḥ

prathamābhyāsakāle tu vighnāḥ syuścaturānana |
ālasyaṃ katthanaṃ dhūrtagoṣṭhī mantrādisādhanam || 30 ||

dhātustrīlaulyakādīni mṛgatṛṣṇāmayāni vai |
jñātvā sudhīstyajet sarvān vighnān puṇyaprabhāvataḥ || 31 ||

	yogābhyāsakālaprādurbhūtavighnajālaṃ tyajedityāha- prathameti 
|| 30-31 ||

p. 370) 		prāṇāyāmocitamaṭhāsanayoḥ svarūpam

prāṇāyāmaṃ tataḥ kuryāt padmāsanagataḥ svayam |
suśobhanaṃ maṭhaṃ kuryāt sūkṣmadvāraṃ tu nirvraṇam || 32 ||

suṣṭhu liptaṃ gomayena sudhayā vā prayatnataḥ |
matkuṇairmaśakairlūkairvarjitaṃ ca prayatnataḥ || 33 ||

dine dine ca saṃmṛṣṭaṃ saṃmārjanyā viśeṣataḥ |
vāsitaṃ ca sugandhena dhūpitaṃ guggulādibhiḥ || 34 ||

nātyuchritaṃ nātinīcaṃ celājinakuśottaram |
tatropaviśya medhāvī padmāsanasamanvitaḥ || 35 ||

	tataḥ kimityata āha- prāṇāyāmamiti | 
prāṇāyāmocitamaṭhalakṣaṇamāha- suśobhanamiti || 32-34 || 
yogino lakṣaṇamāha- tatreti || 35 ||

prāṇāyāmārambhaprakāraḥ

ṛjukāyaḥ prāñjaliśca praṇamediṣṭadevatām |
tato dakṣiṇahastasya aṅguṣṭhenaiva piṅgalām || 36 ||

nirudhya pūrayedvāyumiḍayā tu śanaiḥ śanaiḥ |
yathāśaktyavirodhena tataḥ kuryācca kumbhakam || 37 ||

punastyajet piṅgalayā śanaireva na vegataḥ |
punaḥ piṅgalayāpūrya pūrayedudaraṃ śanaiḥ || 38 ||

p. 371) dhārayitvā yathāśakti recayediḍayā śanaiḥ |
yayā tyajet tayāpūrya dhārayedavirodhataḥ || 39 ||

	yogārambhasamaye praṇamet | tataḥ kimityatra 
prāṇāyāmānuṣṭhānakramamāha- tata iti || 36-39 ||

mātrāniyamapūrvakaḥ prāṇāyāmaḥ

jānu pradakṣiṇīkṛtya na drutaṃ na vilambitam |
aṅgulisphoṭanaṃ kuryāt sā mātrā parigīyate || 40 ||

iḍayā vāyumāpūrya śanaiḥ ṣoḍaśamātrayā |
kumbhayet pūritaṃ paścāccatuḥṣaṣṭyā tu mātrayā || 41 ||

recayet piṅgalānāḍyā dvātriṃśanmātrayā punaḥ |
punaḥ piṅgalayāpūrya pūrvavat susamāhitaḥ || 42 ||

prātarmādhyaṃdine sāyamardharātre ca kumbhakān |
śanairaśītiparyantaṃ caturvāraṃ samabhyaset || 43 ||

	sāmānyaprāṇāyāmalakṣaṇamuktvā atha 
mātrākālapradarśanapūrvakaṃ viśeṣaprāṇāyāmalakṣaṇamāha- 
jānviti || 40-42 || pratyahaṃ prāṇāyāmakālasaṃkhyeyattāmāha- 
prātariti || 43 ||

āntarālikaphalaṃ nāḍīśuddhiḥ taccihnāni ca

evaṃ māsatrayābhyāsānnāḍīśuddhistato bhavet |
yadā tu nāḍīśuddhiḥ syāt tadā cihnāni bāhyataḥ || 44 ||

p. 372) jāyante yogino dehe tāni vakṣyāmyaśeṣataḥ |
śarīralaghutā dīptirjāṭharāgnivivardhanam || 45 ||

kṛśatvaṃ ca śarīrasya tadā jāyeta niścitam |

	evamabhyāsāntarālikaphalamāha- evamiti | nāḍīśuddhicihnāni 
kānītyata āha- yadeti || 44-48 ||

yogābhyāsakāle āhārādiniyamaḥ

yogavighnakarāhāraṃ varjayedyogavittamaḥ || 46 ||

lavaṇaṃ sarṣapaṃ cāmlamuṣṇaṃ rūkṣaṃ ca tīkṣṇakam |
śākajātaṃ rāmaṭhādi bahnistrīpathisevanam || 47 ||

prātaḥsnānopavāsādikāyakleśāṃśca varjayet |
abhyāsakāle prathamaṃ śastaṃ kṣīrājyabhojanam || 48 ||

godhūmamudgaśālyannaṃ yogavṛddhikaraṃ viduḥ |

kevalakumbhakasiddhiḥ

tataḥ paraṃ yatheṣṭaṃ tu śaktaḥ syādvāyudhāraṇe || 49 ||

yatheṣṭadhāraṇādvāyoḥ sidhyet kevalakumbhakaḥ |
kevale kumbhake siddhe recapūravivarjite || 50 ||

na tasya durlabhaṃ kiṃcit triṣu lokeṣu vidyate |

	tataḥ kimityatra āha- tata iti || 49 || tena kiṃ syādityata āha- 
yatheṣṭeti || 50 ||

p. 373) 				prasvedādisiddhayaḥ

prasvedo jāyate pūrvaṃ mardanaṃ tena kārayet || 51 ||

tato'pi dhāraṇādvāyoḥ krameṇaiva śanaiḥ śanaiḥ |
kampo bhavati dehasya āsanasthasya dehinaḥ || 52 ||

tato'dhikatarābhyāsāt dardarī svena jāyate |
yadā ca dardaro bhāva utplutyotplutya gacchati || 53 ||

padmāsanasthito yogī tathā gacchati bhūtale |
tato'dhikatarābhyāsādbhūmityāgaśca jāyate || 54 ||

padmāsanastha evāsau bhūmimutsṛjya gacchati |
atimānuṣaceṣṭādi tathā sāmarthyamudbhavet || 55 ||

na darśayecca sāmarthyaṃ darśanaṃ vīryavattaram |
svalpaṃ vā bahudhā duḥkhaṃ yogī na vyathate tadā || 56 ||

alpamūtrapurīṣaśca svalpanidraśca jāyate |
kīlavo dūṣikā lālā svedadurgandhatānane || 57 ||

etāni sarvathā tasya na jāyante tataḥ param |
tato'dhikatarābhyāsād balamutpadyate bahu || 58 ||

yena bhūcarasiddhiḥ syādbhūcarāṇāṃ jaye kṣamaḥ |
vyāghro vā śarabho vāpi gajo gavaya eva vā || 59 ||

p. 374) siṃho vā yoginā tena mriyante hastatāḍitāḥ |
kaṃdarpasya yathā rūpaṃ tathā syādapi yoginaḥ || 60 ||

tadrūpavaśagā nāryaḥ kāṅkṣante tasya saṃgamam |
yadi saṅgaṃ karotyeṣa tasya bindukṣayo bhavet || 61 ||

varjayitvā striyāṃ saṅgaṃ kuryādabhyāsamādarāt |
yogino'ṅge sugandhaśca jāyate bindudhāraṇāt || 62 ||

	pādārdhatripādapūrṇābhyāsataḥ prasvedādyatimānuṣaceṣṭānta##-
pādaprāṇāyāmataḥ prasvedaḥ || 51-55 || duḥkhaṃ prāpyāpi || 56 || 
evamabhyāsaṃ kurvato yogino mānuṣavikārarāhityapūrvakaṃ mahābalaṃ 
saundaryaṃ stryādiparāṅmukhatvaṃ svāṅgadivyasugandhaśca jāyata 
ityāha- alpeti | svadehajakīlaṃ saṃdhibandhamudbadhnantīti kīlavo 
vāyubandhāḥ | śarīraṃ dūṣayati  kārśyabhāvaṃ karotīti dūṣikā 
kṣayādi, netramalaṃ vā | śiṣṭaṃ spaṣṭam || 57 || kiṃca- tata iti || 58 
|| tat katham ? vyāghra iti || 59-62 ||

yogapratibandhanāśāya praṇavajapaḥ ārambhāvasthā

tato rahasyupāviṣṭaḥ praṇavaṃ plutamātrayā |
japet pūrvārjitānāṃ tu pāpānāṃ nāśahetave || 63 ||

sarvavighnaharo mantraḥ praṇavaḥ sarvadoṣahā |
evamabhyāsayogena siddhirārambhasaṃbhavā || 64 ||

p. 375) yadi pratibandhakavaśāt yogo na sidhyati tadā tacchāntyai 
praṇavajapaḥ kāryaḥ ityāha- tata iti || 63 || prasvedādisugandhaśca jāyate 
ityantasiddherārabdhatvādayamārambhaḥ ityāha- evamiti || 64 ||

ghaṭāvasthā

tato bhavedghaṭāvasthā pavanābhyāsatatparā |
prāṇo'pāno mano buddhirjīvātmaparamātmanoḥ || 65 ||

anyonyasyāvirodhena ekatāṃ ghaṭate yadā |
ghaṭāvastheti sā proktā taccihnāni bravīmyaham || 66 ||

pūrvaṃ yaḥ kathito'bhyāsaścaturthāṃśaṃ parigrahet |
divā vā yadi vā sāyamekakālaṃ samabhyaset || 67 ||

ekavāraṃ pratidinaṃ kuryāt kevalakumbhakam |

	ghaṭayogamāha- tata iti || 65-67 ||

pratyāhāralakṣaṇam

indriyāṇīndriyārthebhyo yatpratyāharaṇaṃ sphuṭam || 68 ||

yogī kumbhakamāsthāya pratyāhāraḥ sa ucyate |

	pratyāhārasvarūpamāha- indriyāṇīti || 68 ||

dhāraṇāsvarūpam

yadyat paśyati cakṣurbhyāṃ tattadātmeti bhāvayet || 69 ||

yadyacchṛṇoti karṇābhyāṃ tattadātmeti bhāvayet |
labhate nāsayā yadyat tattadātmeti bhāvayet || 70 ||

p. 376) jihvayā yadrasaṃ hyatti tattadātmeti bhāvayet |
tvacā yadyat spṛśedyogī tattadātmeti bhāvayet || 71 ||

evaṃ jñānendriyāṇāṃ tu tattadātmani dhārayet |

	dhāraṇālakṣaṇamāha- yadyaditi || 69-71 || 
cakṣurādīndriyendriyārthajātaṃ svājñadaśāyāmabrahmatayā vikalpitaṃ 
svajñadaśāyāṃ tat brahmeti pratīci dhārayedityarthaḥ ||

dhāraṇāsiddhayaḥ tadgopanavidhiśca

yāmamātraṃ pratidinaṃ yogī yatnādatandritaḥ || 72 ||

yathā vā cittasāmarthyaṃ jāyate yogino dhruvam |
dūraśrutirdūradṛṣṭiḥ kṣaṇāddūrāgamastathā || 73 ||

vāksiddhiḥ kāmarūpatvamadṛśyakaraṇī tathā |
malamūtrapralepena lohādeḥ svarṇatā bhavet || 74 ||

khe gatistasya jāyeta saṃtatābhyāsayogataḥ |
sadā buddhimatā bhāvyaṃ yoginā yogasiddhaye || 75 ||

ete vighnā mahāsiddherna ramet teṣu buddhimān |
na darśayet svasāmarthyaṃ yasya kasyāpi yogirāṭ || 76 ||

yathā mūḍho yathā mūrkho yathā badhira eva vā |
tathā varteta lokasya svasāmarthyasya guptaye || 77 ||

p. 377) śiṣyāśca svasvakāryeṣu prārthayanti na saṃśayaḥ |
tattatkarmakaravyagraḥ svābhyāse vismṛto bhavet || 78 ||

sarvavyāpāramutsṛjya yoganiṣṭho bhavedyatiḥ |
avismṛtya gurorvākyamabhyaset tadaharniśam || 79 ||

evaṃ bhavet ghaṭāvasthā saṃtatābhyāsayogataḥ |
anabhyāsavataścaiva vṛthāgoṣṭhyā na sidhyati || 80 ||

tasmāt sarvaprayatnena yogameva sadābhyaset |

	tataḥ kiṃ jāyate ityata āha- yāmamātramiti || 72 || kiṃ tat ? 
dūraśrutiriti || 73-75 || yataḥ svāttasiddhiprakaṭanādyogāntarāyo bhavati 
tasmāt siddhijālopekṣāpūrvakaṃ svasāmarthyaṃ gopayan yogamevābhyaset 
ityāha- eta iti || 76-77 || tattatkarmakaravyagraḥ tattatkarmakaraṇe 
vyagracitto bhavati | tataḥ svābhyāse || 78-79 || abhyāsata eva iyaṃ 
ghaṭāvasthā sidhyati nānyathetyāha- evamiti || 80 ||

paricayāvasthā

tataḥ paricayāvasthā jāyate'bhyāsayogataḥ || 81 ||

vāyuḥ paricito yatnādagninā saha kuṇḍalīm |
bhāvayitvā suṣumnāyāṃ praviśedanirodhataḥ || 82 ||

vāyunā saha cittaṃ ca praviśecca mahāpatham |
yasya cittaṃ svapavanaḥ suṣumnāṃ praviśediha || 83 ||

	paricayasvarūpamāha- tata iti || 81 || tat katham ? vāyuriti || 82 || 
mahāpathaṃ suṣumnādvāramityarthaḥ | tathā seyaṃ paricayāvasthetyucyate || 
83 ||

p. 378) 		pañcabhūtamaṇḍaleṣu pañcabrahmadhāraṇāni

bhūmirāpo'nalo vāyurākāśaśceti pañcakaḥ |
yeṣu pañcasu devānāṃ dhāraṇā pañcadhocyate || 84 ||

pādādijānuparyantaṃ pṛthivīsthānamucyate |
pṛthivī caturaśraṃ ca pītavarṇaṃ lavarṇakam || 85 ||

pārthive vāyumāropya lakāreṇa samanvitam |
dhyāyaṃścaturbhujākāraṃ caturvaktraṃ hiraṇmayam || 86 ||

dhārayet pañca ghaṭikāḥ pṛthvījayamāpnuyāt |
pṛthivīyogato mṛtyurna bhavedasya yoginaḥ || 87 ||

ā jānoḥ pāyuparyantamapāṃ sthānaṃ prakīrtitam |
apo'rdhacandraṃ śuklaṃ ca vaṃbījaṃ parikīrtitam || 88 ||

vāruṇe vāyumāropya vakāreṇa samanvitam |
smaran nārāyaṇaṃ devaṃ caturbāhuṃ kirīṭinam || 89 ||

śuddhasphaṭikasaṃkāśaṃ pītavāsasamacyutam |
dhārayet pañca ghaṭikāḥ sarvapāpaiḥ pramucyate || 90 ||

tato jalādbhayaṃ nāsti jale mṛtyurna vidyate |
ā pāyorhṛdayāntaṃ ca vahnisthānaṃ prakīrtitam || 91 ||

vahnistrikoṇaṃ raktaṃ ca rephākṣarasamudbhavam |
vahnau cānilamāropya rephākṣarasamujjvalam || 92 ||

p. 379) triyakṣaṃ varadaṃ rudraṃ taruṇādityasaṃnibham |
bhasmoddhūlitasarvāṅgaṃ suprasannamanusmaran || 93 ||

dhārayet pañca ghaṭikā vahnināsau na dahyate |
na dahyate śarīraṃ ca praviṣṭasyāgnikuṇḍake || 94 ||

ā hṛdayād bhruvormadhyaṃ vāyusthānaṃ prakīrtitam |
vāyuḥ ṣaṭkoṇakaṃ kṛṣṇaṃ yakārākṣarabhāsuram || 95 ||

mārutaṃ marutāṃ sthāne yakārākṣarabhāsuram |
dhārayet tatra sarvajñamīśvaraṃ viśvatomukham || 96 ||

dhārayet pañca ghaṭhikā vāyuvadvyomago bhavet |
maraṇaṃ na tu vāyostu bhayaṃ bhavati yoginaḥ || 97 ||

ā bhrūmadhyāttu mūrdhāntamākāśasthānamucyate |
vyoma vṛttaṃ ca dhūmraṃ ca hakārākṣarabhāsuram || 98 ||

ākāśe vāyumāropya hakāropari śaṃkaram |
bindurūpaṃ mahādevaṃ vyomākāraṃ sadāśivam || 99 ||

śuddhasphaṭikasaṃkāśaṃ dhṛtabālendumaulinam |
pañcavaktrayutaṃ saumyaṃ daśabāhuṃ trilocanam || 100 ||

sarvāyudhairdhṛtākāraṃ sarvabhūṣaṇabhūṣitam |
umārdhadehaṃ varadaṃ sarvakāraṇakāraṇam || 101 ||

ākāśadhāraṇāt tasya khecaratvaṃ bhaved dhruvam |
yatra kutra sthito vāpi sukhamatyantamaśnute || 102 ||

p. 380) evaṃ dhāraṇāḥ pañca kuryādyogī vicakṣaṇaḥ |
tato dṛḍhaśarīraḥ syānmṛtyustasya na vidyate || 103 ||

brahmaṇaḥ pralayenāpi na sīdati mahāmatiḥ |

	tataḥ svāvayavapravibhaktapañcabhūtamaṇḍale 
pañcabrahmadhāraṇamāha- bhūmiriti | devānāṃ 
brahmādisadāśivāntānām || 84 || tatrādau pādādīti | pṛthivīśabdena 
pārthivamaṇḍalamucyate || 85 || tataḥ pārthive || 86-87 || asmaṇḍale 
viṣṇudhyānaṃ tatphalaṃ cāha- ā jānoriti || 88-90 || vahnimaṇḍale 
rudradhyānaṃ tatphalaṃ cāha- ā pāyoriti || 91-94 || vāyumaṇḍale 
īśvaradhyānaṃ tatphalaṃ cāha- ā hṛdayāditi || 95-97 || 
ākāśamaṇḍale sadāśivadhyānaṃ tatphalaṃ cāha- ā bhrūmadhyāditi 
|| 98-103 ||

saguṇadhyānam

samabhyaset tathā dhyānaṃ ghaṭikāṣaṣṭimeva ca || 104 ||

vāyuṃ nirudhya cākāśe devatāmiṣṭadāmiti |
saguṇadhyānametat syādaṇimādiguṇapradam |

	saguṇanirguṇabhedena dviprakāraṃ dhyānamāha- samabhyasediti 
|| 104 ||

nirguṇadhyānataḥ samādhisiddhiḥ

nirguṇadhyānayuktasya samādhiśca tato bhavet || 105 ||

dinadvādaśakenaiva samādhiṃ samavāpnuyāt |
vāyuṃ nirudhya medhāvī jīvanmukto bhavatyayam || 106 ||

samādhiḥ samatāvasthā jīvātmaparamātmanoḥ |

p. 381) brahmātiriktaṃ na kiṃcidastīti tatsvarūpeṇāvasthānaṃ 
samādhirityarthaḥ || 105 || tathāvidhaṃ dinadvādakenaiva || 106 || 
samādhiśabdaṃ vyutpādayati- samādhiriti | jīvātmaparamātmanoḥ 
vācyārthavaiṣamyatyāgapūrvakaṃ tayoḥ lakṣyarūpeṇa samatāvasthaiva 
samādhirityarthaḥ ||

siddhayogasya svecchayā dehatyāgātyāgau

yadi svadehamutsraṣṭumicchā cedutsṛjet svayam || 107 ||

parabrahmaṇi līyeta na tasyotkrāntiriṣyate |
atha no cet samutsraṣṭuṃ svaśarīraṃ priyaṃ yadi || 108 ||

sarvalokeṣu viharannaṇimādiguṇānvitaḥ |
kadācit svecchayā devo bhūtvā svarge mahīyate || 109 ||

manuṣyo vāpi yakṣo vā svecchayāpi kṣaṇādbhavet |
siṃho vyāghro gajo vāśvaḥ svecchayā bahutāmiyāt || 110 ||

yatheṣṭameva varteta yogī yadvā maheśvaraḥ |
abhyāsabhedato bhedaḥ phalaṃ tu samameva hi || 111 ||

	yaḥ svātirekeṇābhāsato'pi śarīratrayamastīti manyate so'yaṃ yogī tat 
tyaktvā parabrahmaṇi līyate | yadyevaṃ nahi tyaktumicchati vicitraśaktiṃ 
prakaṭayan ābhūtasaṃplavam asmin loke viharedityāha- yadīti || 107##-
mukhyaphalaṃ kaivalyaṃ samamevetyarthaḥ || 111 ||

p. 382) 			mahābandhalakṣaṇam

pārṣṇi vāmasya pādasya yonisthāne niyojayet |
prasārya dakṣiṇaṃ pādaṃ hastābhyāṃ dhārayed dṛḍham || 112 ||

cubukaṃ hṛdi vinyasya pūrayedvāyunā punaḥ |
kumbhakena yathāśaktyā dhārayitvā tu recayet || 113 ||

vāmāṅgena samabhyasya dakṣāṅgena samabhyaset |
prasāritastu yaḥ pādastamurūpari mānayet || 114 ||

ayameva mahābandha ubhayatraivamabhyaset |

mahāmudrālakṣaṇaṃ anyatrāmnāyate-

vakṣonyastahanurnipīḍya suṣiraṃ yoneśca vāmāṅghriṇā
hastābhyāmanudhārayan prasaritaṃ pādaṃ tathā dakṣiṇam |
āpūrya śvasanena kukṣiyugalaṃ mūrdhni sthitaṃ dhāraye-
deṣā pātakanāśanī nanu mahāmudrā nṛṇāṃ procyate ||

iti | mahābandhalakṣaṇamāha- pārṣṇimiti || 112-113 || mānayet 
samarpayet āropayedityarthaḥ || 114 || abhyaset vāmāṅgavat 
dakṣāṅge'pītyarthaḥ |

mahāvedhalakṣaṇam

mahābandhasthito yogī kṛtvā pūrakamekadhīḥ || 115 ||

vāyūnāṃ gatimāvṛtya nibhṛtaṃ kaṇṭhamudrayā |
puṭadvayaṃ samākramya vāyuḥ sphurati satvaram || 116 ||

ayameva mahāvedhaḥ siddhairabhyasyate'niśam |

p. 383) vedhasvarūpamāha- mahābandheti || 115 || 
ucchvāsaniśvāsarecakapūrakavāyūnāṃ gatim āvṛtya ācchādya 
kaṇṭhamudrayā jālaṃdharabandhena nirudhya tataḥ prāṇavāyuḥ 
iḍāpiṅgalāpuṭadvayaṃ samyagākramya atikramya satvaraṃ suṣumnāyāṃ 
sphuratīti yat ayameva || 116 ||

khecarīsvarūpam

antaḥ kapālakuhare jihvāṃ vyāvṛtya dhārayet || 117 ||

bhrūmadhyadṛṣṭirapyeṣā mudrā bhavati khecarī |

khecarīsvarūpamāha- antariti || 117 ||

bandhatrayasvarūpaṃ tatphalaṃ ca

kaṇṭhamākuñcya hṛdaye sthāpayed dṛḍhayā dhiyā || 118 ||

bandho jālaṃdharākhyo'yaṃ mṛtyumātaṅgakesarī |
bandho yena suṣumnāyāṃ prāṇastūḍḍīyate yataḥ || 119 ||

uḍyāṇākhyo hi bandho'yaṃ yogibhiḥ samudāhṛtaḥ |
pārṣṇibhāgena saṃpīḍya yonimākuñcayed dṛḍham || 120 ||

apānamūrdhvamutthāpya yonibandho'yamucyate |
prāṇāpānau nādabindū mūlabandhena caikatām || 121 ||

gatvā yogasya saṃsiddhiṃ yacchato nātra saṃśayaḥ |

	bandhatrayasvarūpaṃ tatphalaṃ cāha- kaṇṭhamiti || 118-121 ||

p. 384) 		viparītakaraṇīlakṣaṇaṃ tatphalaṃ ca

karaṇī viparītākhyā sarvādhivyādhināśinī || 122 ||

nityamabhyāsayuktasya jāṭharāgnivivardhanī |
āhārā bahavastasya saṃpādyāḥ sādhakasya ca || 123 ||

alpāhārā yadi bhavedagnirdehaṃ haret kṣaṇāt |
adhaḥśiraścordhvapādaḥ kṣaṇaṃ syāt prathame dine || 124 ||

kṣaṇāttu kiṃcidadhikamabhyasettu dine dine |
valī ca palitaṃ caiva ṣaṇmāsārdhānna dṛśyate || 125 ||

yāmamātraṃ tu yo nityamabhyaset sa tu kālajit |

	viparītakaraṇīṃ tatphalaṃ cāha- karaṇīti || 122-123 || 
svasthitiviparītaṃ kriyata iti viparītakaraṇī | tadeva prapañcayati- adha iti || 
124-125 ||

vajrolīsvarūpam

vajrolīmabhyasedyastu sa yogī siddhibhājanam || 126 ||

labhyate yadi tasyaiva yogasiddhiḥ kare sthitā |
atītānāgataṃ vetti khecarī ca bhaved dhruvam || 127 ||

	vajrolyādisvarūpaṃ tatphalaṃ cāha- vajrolīmiti | kiṃ nāma vajrolī 
? kāṃsyapātre gokṣīraṃ nikṣipya vajrolītulyaliṅganālena grasitvā 
punarvirecya

p. 385) punargrasanādikamabhyasyātha strīyonimaṇḍale reto visṛjya 
tacchoṇitena sākaṃ grasediti yat saiva vajrolītyucyate | yastāmabhyasyati sa tu 
siddho bhavatītyāha- labhyata iti | so'yaṃ yogī atītānāgataṃ vetti | tasyaiva 
khecarī || 126-127 ||

amarolīsvarūpam

amarīṃ yaḥ pibennityaṃ nasyaṃ kurvan dine dine |
vajrolīmabhyasennityamamarolīti kathyate || 128 ||

	amarolīsvarūpamāha- amarīmiti | amarīśabdena mūtramucyate | 
tatra prathamāntyadhāre vihāya madhyadhārāṃ haste pātre vā gṛhītvā 
yo'yaṃ yogī tattribhāgaṃ dine dine piban nāsāpuṭayoḥ nasyaṃ kurvan nityaṃ 
vajrolīmabhyaset iti yat saiva amarolīti kathyate | tathā ca haṭhayogatantre 
abhihitam-

pittolbaṇātvāt prathamāṃ ca dhārāṃ
vihāya niḥsāratayāntyadhārām |
niṣevyate śītalamadhyadhārā
vajrolisiddhairamarolisiddhyai ||

iti | evamamarolīsiddhasyāmarīpānanasyaṃ vinā yā siddhirudeti saiva 
sahajolītyucyate || 128 ||

rājayoganiṣpattiḥ

tato bhavedrājayogo nāntarā bhavati dhruvam |
yadā tu rājayogena niṣpannā yogibhiḥ kriyāḥ || 129 ||

tadā vivekavairāgyaṃ jāyate yogino dhruvam |
viṣṇurnāma mahāyogī mahābhūto mahātapāḥ || 130 ||

tattvamārge yathā dīpo dṛśyate puruṣottamaḥ |

p. 386) rājayogasvarūpamāha- tata iti | na hi 
viṃśatyavayavahaṭhābhyāsamantarā rājayogo bhavatītyarthaḥ || 129 || 
haṭhayogasiddho'yaṃ rājayogaḥ yogarājatvāt | tatraiva hi bhagavān 
dṛśyate ityāha- viṣṇuriti | kṣarākṣarakalanāviralapuruṣottamatattvasya 
so'hamasmīti rājayogenaiva lakṣitatvāt || 130 ||

vairāgyahetunirūpaṇam

yaḥ stanaḥ pūrvapītastaṃ niṣpīḍya mudamaśnute || 131 ||

yasmājjāto bhagāt pūrvaṃ tasminneva bhage raman |
yā mātā sā punarbhāryā yā bhāryā mātareva hi || 132 ||

yaḥ pitā sa punaḥ putro yaḥ putraḥ sa punaḥ pitā |
evaṃ saṃsāracakreṇa kūpacakre dhaṭā iva || 133 ||

bhramanto yonijanmāni śrutvā lokān samaśnute |

	puruṣottamatvātiriktadārādibāhyavairāgyahetave idamāmnāyate- 
yaḥ stana iti | taṃ tādṛśamityarthaḥ || 131 || tasminneva tathāvidhe bhage 
raman ramamāṇo mudamaśnute | asmin janmani yā mātā sā punaḥ 
bhavāntare bhāryā bhavati, yā bhāryā sā bhavāntare mātaiva 
bhavatītyāha- yā māteti | mātareva mātaivetyarthaḥ || 132 || evaṃ 
puruṣottamatattvātiriktaṃ kiṃcidapyastīti paśyantaḥ kūpacakre dhaṭā iva##-
paribhramanto nānāyoniṣu janmamṛtī bhajante | yataḥ evaṃ ataḥ brahmaiva 
sarvam brahmātiriktaṃ na kiṃcidasti iti śrutyācāryamukhataḥ śrutvā 
mumukṣuruttamalokān brahmādyāvāsabhūtān samaśnute | 
yāvadbrahmopādhi tāvaduṣitvā tena sākaṃ kaivalyaṃ labhante ||

p. 387) 			hṛtpadme praṇavopāsanam

trayo lokāstrayo vedāstisraḥ saṃdhyāstrayaḥ svarāḥ || 134 ||

trayo'gnayaśca triguṇāḥ sthitāḥ sarve trayākṣare |
trayāṇāmakṣarāṇāṃ ca yo'dhīte'pyardhamakṣaram || 135 ||

tena sarvamidaṃ protaṃ tat satyaṃ tat paraṃ padam |
puṣpamadhye yathā gandhaḥ payomadhye yathā ghṛtam || 136 ||

tilamadhye yathā tailaṃ pāṣāṇeṣviva kāñcanam |
hṛdi sthāne sthitaṃ padmaṃ tasya vaktramadhomukham || 137 ||

ūrdhvanālamadhobindustasya madhye sthitaṃ manaḥ |
akāre recitaṃ padmamukāreṇaiva bhidyate || 138 ||

makāre labhate nādamardhamātrā tu niścalā |
śuddhasphaṭikasaṃkāśaṃ niṣkalaṃ pāpanāśanam || 139 ||

labhate yogayuktātmā puruṣastatparaṃ padam |

	tadupāyatvena parāparabrahmagocarākārādimātrācatuṣṭaya##-
praṇavāvayavākārāditryakṣare krameṇa bhūrādayaḥ trayo lokāḥ, 
ṛgādayaḥ trayo vedāḥ, prātaḥsaṃdhyādisaṃdhyāḥ tisraḥ, 
akārokāramakārabhedena trayaḥ svarāḥ || 134 || gārhapatyādibhedena 
agnayaḥ trayaḥ, sattvāditriguṇāśca sarve sthitāḥ pratiṣṭhitā ityarthaḥ | 
akārāditrayāṇāmakṣarāṇāṃ tadāropādhikaraṇaviśvavirāḍotrādi##-
śrutyācāryamukhato jānāti || 135 || tena turyabhāvamāpannena

p. 388) yoginā sarvamidaṃ prapañcajātaṃ protam ahamevedaṃ sarvamiti 
vyāptam | yadvyāpyasāpekṣavyāpakatāpahnavasiddhaṃ tat satyam | yat 
sattāmātraṃ tadeva paraṃ niratiśayaṃ svāvaśeṣatayā padyata iti padaṃ 
brahmamātramavaśiṣyata ityarthaḥ | kathaṃ punaḥ turyasya 
sarvaprotatvamityatra dṛṣṭāntacatuṣṭayamācaṣṭe- puṣpeti || 136 || 
yathā hemanimila[biḍa]śilāyāṃ nirviśeṣatayā kāñcanaṃ tat 
sarvaṃ vyāpya vartate tathā ityarthaḥ | yadevaṃ vyāpakacaitanyaṃ 
tadupalabdhisthānanirdeśapūrvakaṃ tatsvarūpaṃ tajjñānaphalaṃ ca 
viśadayati- hṛdisthāna iti | hṛdisthāne urobhāge 
kadalīpuṣpavadūrdhva-nālaṃ adhovaktraṃ hṛtpadmaṃ sthitaṃ bhavati 
|| 137 || tadadhobhāge bindvavyākṛtākāśaṃ vidyate | tasya madhye mana##-
tadvṛttisahasrabhāvābhāvaprakāśakatayā pratyakcaitanyaṃ sthita bhavati | 
tadūrdhvanayanārthaṃ vikasanārthaṃ tadgatacaitanyasākṣātkārārthaṃ 
copāyamāha- akāra iti | akāre viśvavirāḍotṛcaitanye sākṣātkṛte 
sati hṛtpadmamūrdhvamukhatayā recitam utthitaṃ bhavati | 
ukāratadadhyakṣataijasasūtrānujñātṛcaitanya-sākṣātkāreṇa tat 
padmaṃ bhidyate vikāsameti || 138 || 
makāratadadhyakṣaprājñabījānujñaikarasacaitanye sākṣātkṛte sati 
nādamīśvaratattvaṃ tadātmakapraṇavanādo vijṛmbhate | 
akārādimātrātrayaprapañcaparyavasānārdhamātrā tu 
dvituryāvikalpādhiṣṭhitā niścalā bhavati | tatra yadupalabhyate 
yadanusaṃdhānataḥ puṇyapāpajālaṃ naśyati tat 
śuddhasphaṭikasaṃkāśaṃ pāpanāśanaṃ vastuto niṣpratiyogikaniṣkalaṃ 
yat svamātramavaśiṣyate || 139 || yathoktayogayuktātmā puruṣaḥ tat paraṃ 
padaṃ labhate kṛtakṛtyo bhavatītyarthaḥ ||

sarvakaraṇavyāpāroparatiḥ ātmāvagatyupāyaḥ

kūrmaḥ svapāṇipādādiśiraścātmani dhārayet || 140 ||

evaṃ dvāreṣu sarveṣu vāyupūritarecitaḥ |
niṣiddhe tu navadvāre ūrdhvaṃ prāṅ niḥśvāsastathā || 141 ||

p. 389) ghaṭamadhye yathā dīpo nivātaṃ kumbhakaṃ viduḥ |
niṣiddhairnavabhirdvārairnirjane nirupadrave || 142 ||

niścitaṃ tvātmamātreṇāvaśiṣṭaṃ yogasevayā ||

ityupaniṣat ||

	tadavagatyupāyastu sarvakaraṇavyāpṛtyuparatirevetyāha- kūrma 
iti | yathā kūrmaḥ svāṅgānyupasaṃhṛtya śilāvat vartate || 140 || evaṃ 
yogī navadvāreṣu sarveṣu nāḍīdvāreṣu ca vāyupūritarecitaḥ 
pūrakarecakāvasthāyāṃ vāyunā pūritarecitanāḍīsuṣirāvacchinnanir##-
suṣumnāmārgeṇa ūrdhvaniḥśvāso bhavedityāha- niṣiddha iti | 
navadvāre niṣiddhe niruddhe satyatha suṣumnāyāḥ prāk pūrvadvāraṃ 
mūlādhārasthaṃ bhittvā athordhvaṃ niḥśvāsaḥ nirgataśvāsavyāpāro 
bhavet, kevalakumbhakena tiṣṭhedityarthaḥ || 141 || 
kumbhakalakṣaṇamāha ghaṭamadhya iti | evaṃ kevalakumbhakayogena 
ātmatattvamavagamya kṛtārtho bhavedityupasaṃharati- niṣiddhairiti | 
svasvavyāpṛtiniṣiddhaiḥ niruddhaiḥ navadvāraiḥ viśiṣṭadeho yogī nirjane 
nirupadrave pradeśe siddhādyāsanamāsthāya || 142 || nirvikalpakayogasevayā 
kaivalyanāḍīṃ bhittvā tatra ātmamātreṇāvaśiṣṭamiti tattvajñānena 
niścitaṃ vikalebarakaivalyaṃ bhajediti śeṣaḥ | tuśabdo'vadhāraṇārthaḥ | 
ityupaniṣacchabdau yogatattvopaniṣatsamāptyarthau ||

śrīvāsudevendraśiṣyopaniṣadbrahmayoginā |
likhitaṃ syādvivaraṇaṃ yogatattvasya susphuṭam ||
yogatattvavivaraṇaṃ ṣaṣṭyuttaraśatadvayam ||

iti śrīmadīśādyaṣṭottaraśatopaniṣacchāstravivaraṇe 
ekacatvāriṃśatsaṃkhyāpūrakaṃ yogatattvopaniṣadvivaraṇaṃ saṃpūrṇam




###########   END OF FILE  #######
