####################################################
MUKTABODHA INDOLOGICAL RESEARCH INSTITUTE
Use of this material (e-texts) is covered by Creative Commons license BY-NC 4.0
Catalog number: M00006
Uniform title: āṣṭaprakaraṇa mokṣakārikā
Main title: āṣṭaprakaraṇam mokṣakārikā
Secondary title: ratnatraya bhogakārikā nādakārikā mokṣakārikā paramokṣanirasakārikāḥ
Author : sadyojyoti
Commentator : rāmakaṇṭha
Editor : kṛṣṇa śāstrī

Description: 
E-text of the mokṣakārikā from ratnatraya bhogakārikā nādakārikā mokṣakārikā paramokṣanirasakārikāḥ in the devakottai series. .


Notes: 
Data-entered by the staff of Muktabodha under the supervision of Mark Dyczkowski.      Revision 0: December 12, 2007    

Publisher : śivāgama siddhānta paripalana saṅgham
Publication year : 1925
Publication city : <devakottai>
Publication country : India
####################################################

    
    mokṣakārikā
     
     sadyojyotiḥśivācāryapraṇītā
     
     bhaṭṭarāmakaṇṭhakṛtavyākhyāsahitā
     
     yābhyāṃ prakāśitaṃ vartma siddhānte siddhabhāvataḥ |
     gurūṇāmapi tau vandyau sadyojyotirbṛhaspatī ||
     bhogamokṣapradaṃ natvā bhogamokṣāya śaṅkaram |
     bhogamokṣeṣu saṃkṣepād vyākhyāsye mokṣakārikām ||
     
     iha hi - rurusiddhāntasaṃsiddhau bhogamokṣau sasādhanau | vacmi (bho0 kā0 2) iti 
pratijñāyāṃ pūrvam- bhokturbhogaścitervyaktiḥ (bho0 kā0 73) ityādinā bhogo bhoktāraśca 
paśavo'svatantrāḥ, teṣāṃ ca bhogasādhanaṃ kāryakaraṇādirūpaṃ kṣityādikalāntaṃ 
viśvaṃ viśvopādānakāraṇaṃ ca māyārthaṃ pratipāditam, adhunā tu bhogasiddhaye 
bhoktṛṇāṃ kiṃ tatsvata eva pravartate, uta kartṛpreritamityatra sādhanāntaraṃ 
kartṛlakṣaṇamucyate-
     
     ajātamalasaṃbandhaḥ sarvajñaḥ sarvakṛd vibhuḥ |
     sakalo niṣkalo'nantaḥ svecchānantarakāryakṛt || 1 ||
     nirmuktātiśayaiśvaryo māyāṃ vikṣobhya śaktibhiḥ |
     bhogināṃ bhuktaye viśvaṃ vicitraṃ kurute śivaḥ || 2 ||
     
     viśvaṃ māyopādānatvena pūrvoktaṃ bhogasādhanamadṛṣṭa-kartṛkam | tasmin 
viśiṣṭakāryatvād viśiṣṭajñānakriyākartṛtvaṃ kumbhakārādijanyavanniścitamiti viśvasya 
sāvayavatvānnāsiddhaḥ, nāpyanaikāntikaḥ, sarvasyādṛṣṭakartṛkasya vanakusumāderapi 
pakṣīkṛtatvāt | ata eva na viruddhaḥ, viparyayavyāptyabhāvāt | na ca 
trairūpyāddhetulakṣaṇaṃ saṃbhavatītyuktamanyatra | nanvajñena kartrā saha dṛṣṭānte 
siddhavyāptikādasmāddhetorajña eva viśvakartā sambhavatīti iṣṭavyāghātaḥ ? na, 
yenāsāvapyajātamalasaṃbandha eva | kumbhakārasyāpi svakāryaniṣpattau malenājñānenā-
nutpannasambandhatvāt | yadi hi tatrājñānaṃ bhrāntirvā bhavennaivāsau kumbhaṃ kuryāt, 
api tviṣṭakāṃ ghaṭādikaṃ vikalāvayavaṃ kāryānupayoginaṃ kumbhakāraḥ kuryāt | 
tadyathā sakalāvayavaṃ kumbhaṃ dṛṣṭvā kumbhakāro buddhisauṣṭhavayukto'numīyate, na 
tvajño bhrānto vā, tathaiveśvaro'pi svakāryād 
viśvalakṣaṇādanumīyamāno'jātamalasambandha evānumīyata iti neṣṭavighātaḥ kaścit |
     nanu kumbhakārasya svakāryādanyatrājñānamastyeva | bhavatu, prakṛte'sya 
kumbhaviṣaye nāstītyatra dṛṣṭāntatā | nanvevamīśvarasya 
svakāryādanyatrājñānaprasaṅgaḥ ? na, tatkāryabhogamokṣasādhana-
viśvavyatirekeṇānyasyābhāvāt | 

     nanvanyannāstīti kutaḥ,  astu tadbhogasādhanaṃ cetkāryakaraṇādivat kāryameva | 
tadasādhane tu tasmin niṣprayojane tasyājñānaṃ śaśaviṣāṇādāviva bhūṣaṇameva | 
tadāhuḥ- heyopādeyatattvasya sābhupeyasya vedakaḥ | yaḥ pramāṇamasāviṣṭaḥ na tu 
sarvasya vedakaḥ || iti | ata eva viśvavyatirekeṇānyasyābhāvāt sarvajñaḥ sarvakartā ca 
viśvakṛt | kumbhakārasyāpi svakārye svarjñatāsarvakartṛtāsiddheḥ | nahi tasya 
tatrāṃśenāpyajñatve śaktivaikalye vā kumbhastato bhavedityuktam | ata eva kumbhakāravat 
svakārya vyāpakatvād vibhuḥ kāryasya vibhutvāt | kumbhakārasyāpi hi 
svakāryapṛthubudhnodarabhogeṣvavyāpnuvatastatra parvatādāviva  kartṛtvā'siddheḥ |
     nanu kāryasattāvaccharīramapi viśvakartuḥ prāptam ? na kumbhakārādīnāmapi 
svadehaspandādikārya na śarīrāntarapūrvakaṃ dṛṣṭaṃ yataḥ | nanu tadapīcchājanyameva ? 
satyam | ata eva sarvaṃ kāryajātaṃ tameva kāraṇatvena na vyabhicaratīti 
viśvakartā'pīcchānantarakāryakṛdanumīyata ityadoṣaḥ | nanvicchāpi manovṛttiḥ, kathaṃ 
viśvakartuḥ sā saṃbhavati | icchā na manovṛttirasmadādīnāmapi, kintu buddhyabhivyaṅgyā 
jñānaśaktiriva manobhivyaṅgyā kriyāśaktirevetyuktamasmābhirmantravārttikaṭī-kāyām- 
śāktasya hi tanmanasastvicchā hyeṣā kriyāśaktiḥ iti | ato bhagavatastvanāvṛtaśaktitvānna 
vyañjakopayogaḥ | nanvicchāyāḥ śarīrāntaranairapekṣyeṇa 
tadadhiṣṭhitaśarīraspandādikartṛtvaṃ dṛṣṭam, na bāhye syānmṛdādijanye ghaṭādau | satyam 
| ata eva sarvadā'dhiṣṭheyatvena viśvaṃ tasya śarīramivānumīyata iti | ata eva ca 
kāryadarśanājjñānakriyecchāśaktisākalyamevānumīyate, na kalārāgavidyādiśarīrayogaḥ, 
vyabhicārāditi |
     sakalo niṣkalaśca  viśvakartetyagre bhaviṣyati | kiñci, ananto jñatvādiśaktiyogād 
ātmavat | sādhitaṃ cātmanāmanantatvaṃ vibhutā ca bhogaprakaraṇe, ityato'pi vibhuḥ | 
nanu ghaṭapaṭādikāryabahutvaṃ kartṛbahutvāvinābhāvasiddhamityatrāpi kṣityādijalāntāni 
viśvaśabda-vācyāni bahūni, kāryatvena hi bahavo viśvakartāro'numeyāḥ ? satyam | yadi 
hyeṣāmekabhogaprayojanatā na syāt | pratipāditā ca kalodvalita-caitanyo vidyādarśitagocaraḥ 
(svā0 32|10) ityādau | yacca bhinnamapyeka-prayojanaṃ tadekabuddhimatkartṛjanyaṃ prāsādādi 
niścitamiti nirmuktātiśayaiśvaryaḥ, tasyaiva samastaviśvakaraṇāt; sa ca śivaḥ paropakārāyaiva 
pravṛtteḥ sarvatra taddharmayuktaḥ pramāṇasiddha iti || 1-2 ||
     
     atra sāṃkhyacchāyayā paraḥ-
     
     citrāt tantuguṇāccitraḥ paṭo dṛṣṭo na śaṅkarāt |
     yathā tadvajjagaccitraṃ citrādbījānna śaṅkarāt || 3 ||
     
     na paṭopakārakaṃ kuvindamapahnutyedaṃ yujyate vaktum, bhūyo virodhāt | kintu 
satyapi tasmin viśvakartrā śivenāsya hetordṛṣṭānte vyāptirasiddhetyanaikāntikatā | 
jagadvidhāturmāyākhyasya gamakatvameva | na kāryamupādānakāraṇaṃ vyabhicarati yataḥ || 
3 ||
     
     naiṣa doṣaḥ -
     
     kuvindabuddhikarmabhyāṃ na vinā paṭakāraṇam |
     dṛṣṭaṃ tantusamākhyātamupādānamacetanam || 4 ||
     yadvat tadvajjagadbījamupādānamacetanam | 
     jñānakriye maheśasya parityajya na kāraṇam || 5 ||
     
     upādānakāraṇamapi tantvādikaṃ viśiṣṭajñānakriyāyuktapaṭādikartāraṃ vinā na 
svakāryaṃ kurvad dṛṣṭamiti kāryamātramupādānakāraṇavat kartṛmātreṇa vyāptaṃ 
siddhameveti viśvasyāpyupādānakāraṇavattvena pratyuta kāryapūrvatvavat kartā sādhyata iti 
nānaikāntikatā || 4 -5 ||
     
     adhunā mīmāṃsakadṛṣṭyā siddhasādhanam -
     
     āhāparo jagaccitraṃ vaicitryāt karmaṇo bhavet |
     phalaṃ ca karmataḥ puṃsāṃ kimatreśvarakāritā || 6 ||
     
     kāryatvāt tatra kartṛmātramanusandheyam | bhavadbhiśca dharmādharmātmakaṃ 
karmaiva kṛṣyādikarmavat kāryajanakamaṅgīkṛtamiti kimanyadanumīyate || 6 ||
     
     satyametat tathāpīdaṃ karmadṛṣṭamacetanam |
     kṛṣyādivat tu kartāraṃ prajñāvantamapekṣate || 7 ||
     
     dṛṣṭamapi kṛṣyādikaṃ karma na tu buddhimatkartrā vinā phalajanakaṃ puṃbhyo 
bhogānāhṛtya dātuṃ samarthaṃ dṛṣṭamiti dharmādharmātmakamapi karmatvāt 
svaphaladānāya jñānātiśaya-yuktaṃ pratyuta tameva viśvakartāramasiddhaṃ sādhayatīti na 
siddhasādhyatā | tatra dṛṣṭe sati nādṛṣṭakalpanā yukteti || 7 || 
     
     apare bruvate kartṛ bahudhā cetanairyutam |
     pumbhireva bhaved bījaṃ kiṃ hareṇeti tannahi || 8 ||
     
     kāyikavyāpārādau kṛṣyādāviva bahudhā cetanairdṛṣṭaireva puruṣairyuktaṃ 
jagadbījaṃ sarvaṃ kalādikāryaṃ bahukartṛtayā kariṣyatīti 
dṛṣṭahānyadṛṣṭaparikalpanābhyāṃ na kartrantarasiddhiḥ | tannahīti tanna yuktamityarthaḥ || 8 
||
     yasmāt tayoḥ prakṛtipuruṣayoḥ saṃbandhamātraṃ vā puṃsāṃ 
kalādikāryakaraṇahetuḥ, viśiṣṭo vā bhogyabhoktṛlakṣaṇaḥ saṃbandhaḥ ? tatra -
     
     sāmānyo yadi saṃbandha utpattau kāraṇaṃ tayoḥ |
     tataḥ kalādikāryasya nityotpādaḥ prasajyate || 9 ||
     
     vyāpakatvāt prakṛtipuruṣayoḥ kaivalyāvasthāyāmapi saṃyuktatayā 
saṃbandhamātrasya bhāvāt | kalādikāryakaraṇotpāde satyanirmokṣaprasaṅgaḥ || 9 ||
     
     atha dvitīyaḥ pakṣaḥ -
     
     viśiṣṭaścet tayoryogo vaktavyaṃ tasya kāraṇam |
     yena nākasmikaṃ kāryaṃ dṛṣṭaṃ kvacana kiñcana || 10 ||
     
     prakṛtirhi na prakṛtisvarūpatayā bhogyā, nāpi puruṣaḥ svarūpeṇa bhoktā, 
mokṣābhāvaprasaṅgāt | api tu kalādikāryadvāreṇa, tatsaṃbandhasya hi kalādijananāt | 
janyasya saṃyogātmakasya tayorbhogyabhoktṛrūpasya saṃbandhaviśeṣasya kartā vācyaḥ | 
yena nākartṛkaṃ kāryaṃ saṃbhavatītyuktam || 10 ||
     
     nanu tayorevātra kartṛtvam, kimanyena? tanna, yataḥ -
     
     puruṣo na svatastāvad bījaṃ no yāti taṃ prati |
     
     puruṣasyāśaktatayā prakṛteḥ svataḥ kāryakaraṇakalādinirmāṇe sāmarthyādṛṣṭeḥ, 
prakṛteścādṛṣṭatayā viśiṣṭamevaṃvidhaṃ karmanimittaṃ puruṣāya kāryakaraṇaṃ syāditi 
jñānābhāvād bhohyabhoktṛsaṃbandhe na kartṛkatā, kintu saṃbandhamātra iti ||
     
     tasmād yoge viyoge vā maheśaḥ kāraṇaṃ tayoḥ || 11 ||
     
     tasmād bhogamokṣasādhanadarśanānyathānupapattyā sarvajñaḥ sarvakartā 
parameśvara eva, nānyaḥ || 11 ||
     
     tatra lokāyatabhūmikayā paraḥ -
     
     svabhāvato jagadbījaṃ jagatkartṛ hareṇa kim |
     svabhāva eva vaktavyo gatvā dūramapi tvayā || 12 ||
     
     parameśvaramapi kalpayitvā tasya jagatkartṛtvasvabhāvo bhavadbhiḥ kalpanīyaḥ | 
tadvaraṃ prakṛterevobhayavādisiddhāyā tajatkartṛtvasvabhāvaḥ kalpyatām | evaṃ ca na 
bahvadṛṣṭaṃ kalpitaṃ bhaviṣyatīti || 12 ||
     
     tadayuktataram, tayastasya prakṛtilakṣaṇasya jagatkartuḥ-
     
     svabhāvaḥ pratipattavyaḥ kiṃviśiṣṭo jagatkṛtaḥ |
     
     nanu ko'yaṃ praśno jagatkartṛlakṣaṇa eva svabhāvastasya? satyam, kintu-
     
     vyāpāraḥ paranunnasya svatantrasyāthavā budhāḥ || 13 ||
     
     jagatkāraṇātmā tasya svabhāvaḥ kiṃ buddhimatkartṛpreritasya kevalasya vā ? tatra -
     
     svatantrasyeti pakṣe'smin na mānamiti sādhitam |
     
     acetanasya kartṛtvapakṣe na pramāṇamastīti sādhitaṃ pūrvameva ||
     
     kathaṃ sādhitam -
     
     svatantraṃ kāryakṛd yasmānnopādānamacit kvacit || 14 ||
     
     atha dvitīyaḥ, sa ca yukta eva-
     
     prajñāvacchaktinunnasya vyāpāro mānasādhitaḥ |
     
     prajñāvataḥ kriyāśaktyā preritasya jagatkaraṇe vyāpāraḥ, tasya 
pramāṇasiddhatvādiṣyata eva ||
     
     tataśca -
     
     prajñāvān prerakastasya yaḥ sa vijñeya īśvaraḥ || 15 ||
     
     yaścetanaḥ svaśaktyā tat prerayati sa eva īśvaraḥ siddha iti na svabhāvavādaḥ | 
yadyevaṃ kriyāśaktimātramevātra tatprerakamastu, kimīśvareṇa? tasyāpi tayā vinā 
kartṛtvāsiddheḥ | yadāhuḥ-
     
     yā tvaṃ kartuḥ kriyāśaktirīśvarasya yayā vinā |
     tasyāpi kartṛtā naiva caṇḍi tasyai namo'stu te || 15 || iti |
     
     icchāśaktiḥ parāśaktiḥ prakḷptā nānya īśvaraḥ |
     pravartate yadudrekād divākāle niśānvite || 16 ||
     suptā kāla ihānte sā nirvyāpārājjagannidhau |
     
     yadyasmāt saiva śaktiḥ prakṛtyadhikaraṇā preraṇottaraṃ sodrekāt 
sāmarthyalakṣaṇānmāyāto jagatkaraṇāya pravartate, iti neśvaro'nyaḥ || 16 ||
     
     tadayuktam -
     
     udreke kāraṇaṃ tasya nānyadasti maheśvarāt || 17 ||
     
     jaḍasya svayaṃ pravṛttāvapravṛttau vā sāmarthyaṃ nāstītyuktam, 
ato'nyathānupapattyā jñānātiśayayuktaḥ parameśvara evodrede tasyāḥ kāraṇam || 17 ||
     
     nanu saiva sarvajñā bhaviṣyati -
     
     sarvajñā saiva cennāmni vivādo na ca vastuni |
     
     yadyevaṃ nāmni vivādaḥ, na ca nāmabhedād vastubheda iti tato vyatirekastasyāḥ 
prakalpita evāstu | tarhi sarvajñatvādidharmikā prakṛtireveśvara iti vedāntavidaḥ ||
     
     parātmano maheśāttu dṛkkriyāśaktiśālinaḥ || 18 ||
     cetanācetanaṃ viśvaṃ bhoktṛbhogyavibhāgataḥ |
     utpatsyate tato'nyena jagadīśena kiṃ phalam || 19 ||
     bhoktā cāpi sa evaiko varamaṅgīkṛto vibhuḥ |
     
     bhoktṛbhogyādibhedabhinnāccetanācetanād viśvalakṣaṇāt kāryādanumīyamānaṃ 
sarvajñānakriyāyuktaṃ kāryadvāreṇa bhoktṛbhogyādisvabhāvamekamevādvitīyaṃ 
paramātmasaṃjñamī-śvaralakṣaṇamupādānamanumeyamityadvaitasiddherna bhinneśvarakalpanā 
yukteti || 18-19 ||
     nanu cetanānāṃ nityatvena prāg bhogaprakaraṇe pratipāditatvāt kāryatvamasiddham ? 
na, anekānvitatvena kāryatvasaṃbhavāt | acetanānāmiva cetanānāmapi 
cidanvayādupādānakāraṇaṃ cetanaṃ siddhyatyeva | tadapyanupapannam, yataḥ -
     
     cidacidviśvasaṃbhūtirātmano yadi so'pi hi || 20 ||
     cidacijjāyate yasmāt kāryaṃ kāraṇadharmagam |
     
     paramātmanaḥ sakāśād yadi cetanācetanaṃ viśvamutpadyate, tataḥ so'pi 
paramātmā cetanācetanasvabhāvo bhavet | upādānakāraṇasvarūpānugatā eva 
kāryāṇāṃ mūrtiviśeṣā hemamṛdādijanyaghaṭādīnāṃ siddhā yataḥ || 20 ||
     
     tataśca -
     
     viruddhāvekakālasthau dharmāvekāśrayaṃ gatau || 21 ||
     itaretaranāśāt tau kuruto lopamātmanaḥ |
     
     viruddhayoḥ parasparopamardenaivātmalābhād ghaṭatadabhāvayo-riva 
cetanācetanayorekatraikasmin kāle na saṃbhavaḥ | atha kenacid bhāgena cetano'sau 
kenacinnetyucyate, yadyevaṃ sabhāgatve sati ghaṭādivat kāryatvāt paramakāraṇatvāyogaḥ || 
21 ||
     
     api ca -
     
     upādānatvato mṛdvat paramātmā na cetanaḥ || 22 ||
     
     upādānakāraṇamacetanaṃ mṛdādi niścitamiti paramātmano'pyacetanatvam, upādāna 
kāraṇatvāt | cetanatve vā nopādānakāraṇatvamiti || 22 ||
     
     kiñca -
     
     tadutthāścāpi bhoktāra utpādyatvād ghaṭādivat |
     
     upādānakāraṇādutpadyamānaṃ ghaṭādyacetanameva siddhamiti 
paramātmalakṣaṇādupādānakāraṇādutpadyamānā bhoktāra ātmāno'pyacetanāḥ 
prasajyante bhavatām | cetanāścaite yathā svaparagrāhakatvena svasaṃvedanasiddhā iti na 
tatrotpannāḥ, tat paramātmavannityā iti | nanvanvayādeṣāmacetanānāmiva kāryatvamuktam, 
tanna yuktam,  ananvayāditi | na cātmana evātmā grāhyo bhavati, tatra tasya 
vyāpāravirodhāt | api tu grāhakatvenaiva pratyagrūpatayā sarvadā bhāsata 
ityuktamasmābhiḥ paramokṣanirāsakārikāvṛttau vistareṇa | tatraivāvadhāryam ||
     
     tataśca -
     
     acitprasavadharmī yat paramātmā mṛdādivat || 23 ||
     prajñāvat kṣobhakāpekṣaḥ svajanyajananāya tat |
     
     yadyasmāt paramātmana upādānakāraṇatvenācetanatvamuktam, tattasmādeva 
svakāryaniṣpattaye mṛdādivad buddhimatkartṛpreritatvamasyābhyupagantavyam || 23 ||
     
     evamadvaitānupapattiḥ -
     
     tasmād bhoktā jagadbījaṃ maheśaścāpi śaktimān || 24 ||
     pṛthak pṛthag viniśceyāḥ proktadoṣopaśāntaye |
     
     tasmādbhoktāro'nutpannā eva, jagannidhiśca jaḍaḥ, jagatkartā 
sarvajñatvādidharmayukto maheśvaraśca parasparaṃ bhinnā eva nityā abhyupagantavyāḥ | 
taduktaṃ tattvatrayanirṇaye - śambhuḥ puruṣo māyā nityaṃ vibhu kartṛśaktiyuktaṃ ca | 
supte'pi vikṛtijāte tritayaṃ jāgarti tattvānām || (ślo0 3) ityupādānakāraṇādanyaḥ 
parameśvaraḥ siddha iti na doṣaḥ kaścit |
     nanvapariṇāminī śaktiḥ, tatkathaṃ śivaśakterjñānakriyābheda upapadyate? so'pi na 
vāstava eva | tathā hi -
     
     sarvajñānakriyārūpā śaktirekaiva śūlinaḥ || 25 ||
     
     yadi tu jñānaśakteranyā kriyāśaktiḥ syāt, jaḍatvādvāmādi-
bhedapariṇāmataścāsyā māyāyā iveśvarasamavāyo na bhavet, apariṇāmitvāt tasyāḥ, 
ityakartā kriyāśaktivikalatvādīśvaraḥ prasajyate | na ca kartrā binā viśvakaraṇamupapadyata 
ityavaśyaṃ sarvajñānakriyāśaktyoraikyamabhypagantavyam | nanu jñeyakāryayor-bhedāt 
kathaṃ na śaktibhedaḥ ? na, tayorapyabhedāt | nahi jñeyatvaṃ kāryatāmativartate, 
vastusvabhāvatve hi tasya sarveṣāṃ sarvajñatāprasaṅgaḥ | na ca kāryatvaṃ jñeyatāmiti 
na vāstavo jñānakriyāśaktyorbhedaḥ, api tu kalpita eva || 25 ||
     
     tathaiva ca kriyā -
     
     tridhaiva śaktirvāmādyā gītā vyāpārabhedataḥ |
     
     vāmādyāpi kriyāśaktirvyāpārabhedenaiva tridhā bhinnā gītā na vastutaḥ - vāmā 
jyeṣṭhā ca raudrī ca śaktitrayamataḥ param iti | anyathā hi jñeyabhedena bhedāt 
pratyarthaṃ pratyāyakabhedakalpanayā pratiparamāṇu jñānabhedaprasaṅgena tāsāṃ 
nairātmyaprasaṅgaḥ | tadyathaivānekapadārthāvalokanamekayaiva 
jñānaśaktyā'nubhavasiddhaṃ prakāśayituṃ śakyam, evamudyuktarūpāyāḥ 
kriyāśakteranekakāryakaraṇaṃ siddhamabādhitamiti tadbhedo'pi vyāpārabhedāt kalpitaḥ ||
     
     vyāpārāṇāṃ tarhi kathaṃ bhedaḥ ? ityucyate -
     
     kriyayā malinān puṃso niruṇaddhi maheśvaraḥ || 26 ||

     anādimalaruddhāṃstān karmayuktān nudatyataḥ |
     
     kriyāśaktyā tāvat pūrvameveśvaro'nādimalayuktān paśūn niruṇaddhi niyamayati, ato 
niyamitāṃśca karmavipākānusāreṇa prerayati || 26 ||
     
     nanu vyāpakatvāt teṣāṃ kutaḥ preraṇā ? satyam, kintu -
     
     tatasteṣāṃ ca nunnānāṃ patyā saṃjāyate bhṛśam || 27 ||
     bhogasādhanasambandhayogyatā bhogalolikā |
     
     vijñānakevalivailakṣaṇyena teṣāṃ karmānusāreṇa teṣāṃ 
kāryakāraṇasaṃbandhayogyatotpādanameveśvarapreraṇamucyate || 27 ||
     
     tatastu -
     
     śuddhāśuddhādhikārasthe vidyeśe'nanta ātmani || 28 ||
     abhivyakto jagadbījaṃ vikṣobhya krurute jagat |
     
     śuddhāśuddhādhikāriṇaṃ mantreśanāyakamanantaṃ preryaṃ kṛtvā māyāto 
jagatkaroti patiḥ | yacchūyate - vidyārājādhirājeśo jagad bhrāmayatīcchayā iti || 28 ||
     
     tadanu ca -
     
     jagatānena saṃyojya tān puṃso lolikāvataḥ || 29 ||
     bhogārthaṃ sādhanākārāṃ karoti sthitimīśvaraḥ |
     
     karmānurūpaṃ kāryakaraṇaistān paśūn saṃyojya teṣāṃ bhogārthaṃ 
sādhanākārāṃ sthitiṃ karotīśvaraḥ || 29 ||
     
     tataśca -
     
     sthityante so'pi saṃsāre viśramārthaṃ pradhāvatām || 30 ||
     paśūnāṃ prakṛtīnāṃ ca kṣamatvotpādanāya ca |
     tataḥ sarvopasaṃhāraṃ vidhatte bhagavāniti || 31 ||
     
     sthitisaṃrakṣaṇādānabhāvalakṣaṇā vyāpārā bhinnāḥ kathitāḥ || 30-31 ||
     
     anugrahamapi vidhatte -
     
     malasvaśaktirodhānte dīkṣāśaktyaiva muñcati |
     
     vakṣyamāṇavad yadaiva malasyeśvaraśakteśca rodhādhikāro nivartate, tadā 
dīkṣayaiva paśūn mocayati ||
     
     vāmā jyeṣṭhā ca raudrī ca svato'bhinnāpi sā tridhā || 32 ||
     
     rodhaviśleṣaharaṇairvibhinnā karmabhiḥ kriyā |
     
     atha sthitisaṃrakṣaṇabhāvalakṣaṇānāṃ vyāpārāṇāṃ saṃsārarodhaphalatvād 
rodho vāmāvyāpāraḥ, ādānarūpaḥ saṃhāro jyeṣṭhāyā, pāśaharaṇātmako'nugraho 
raudryāḥ - ityetaiḥ karmabhirabhinnāpi svataḥ kriyāśaktirvibhinnā kathyate, na paramārthata iti 
sarvajñānakriyārūpā śaktirekaiva śūlinaḥ (mo0 25 ) iti na doṣaḥ kaścit || 32 ||
     
     ityevaṃ devadevasya sarvakartṛtvamīritam || 33 ||
     etena sarvakṛttvena sarvajño'vāpyate patiḥ |
     
     jñānaṃ vinā kuvindādīnāṃ kartṛtvādṛṣṭerbhagavataḥ sarvakṛttvataḥ 
sarvajñatvasiddhirityuktaṃ prāk || 33 ||
     
     tathā hi -
     
     upādānanimittaistu phalena ca samanvitam || 34 ||
     yathā paṭaṃ vijānāti paṭakārastathā bhavaḥ |
     upādānanimittaistu phalena ca samanvitaḥ || 35 ||
     sarvakartā'pi tatsarvaṃ vijānāti yathā sthitam |
     
     yathaiva paṭakārastantubhyo devadattāya mūlyasaṃsiddhaye turīvemādibhiḥ paṭaṃ 
kurvāṇastrikālāmalajñānayuktaḥ svakārye siddhaḥ, tathaiva viśvakartā māyāto 
vicitrakarmanimittaṃ paśūnāṃ bhogamokṣārthaṃ viśvamutpādayan svakārye 
trikālāmalajñānayukta evā'numīyata iti sarvajñatvasiddhaḥ || 34 -35 ||
     
     itthaṃ sarvārthakāritvād dvirūpā śaktirātmani || 36 ||
     kalāpiṇḍa ivābhāti śaktiḥ sā nityasaṃsthitā |
     yayā yukto maheśānaḥ sarvaṃ vetti karoti ca || 37 ||
     kalāvāniti tattvajñaiḥ sakalastena gīyate |
     
     uktavat sarvajñānakriyārūpā saiva śaktirnityā'nekarūpeva lakṣyamāṇā bhagavataḥ 
śarīramupacaryata iti sakalaḥ kathyate śivaḥ || 36 -37 ||
     
     sa eva tu -
     
na kalāpiṇḍasaṃbaddhaḥ  saṃbaddho'sau yathā paśuḥ || 38 ||
kadācidapi deveśastasmād gītastu niṣkalaḥ |
     
     paśuvat kalādyātmakaśarīrābhāvānniṣkalo bhagavānityuktaṃ prāk || 38 ||
     
     atra paraḥ -
     
     nanvasya niṣkalatve tu na jñānaṃ nāpi kartṛtā || 39 ||
     
     kalākalāpayuktānāṃ dṛśyate cidvatāṃ yataḥ |
     
     kalādiyoga eva paśūnāṃ jñānādikaṃ dṛṣṭamiti kalādyabhāvādīśvarasya 
jñānādyabhāvaḥ || 39 ||
     
     naiṣa doṣaḥ -
     
     cidvyaktyarthaṃ kalāyogamapekṣete susaṃsthite || 40 ||
     dṛkkriye malasaṃruddhe neśvare rodhavarjanāt |
     
     uktaṃ hi bhogaprakaraṇe - paśūnāṃ jñānakriye malaruddhatvāt 
kalādivyañjakāpekṣe viṣayeṣu pravartete iti | parameśvarasya tvanādyanāvṛtatvānna te 
vyañjakāpekṣe iti sarvadā sarvārthe || 40 ||
     
     atheśasyāpi sāpekṣe
     
     athājñatvāt paśuvadīśvarasyāpi dṛkkriye kalādivyañjakāpekṣe ||
     
     yadyevam -
     
     tadā'sau jāyate paśuḥ || 41 ||
     
     kalādiyogād devadattādivadīśvaraḥ paśuḥ prasajyate || 41 ||
     
     bhavatu vā ? kā naḥ kṣatiḥ -
     
     na ceśvaraṃ vinā kāryamato'nyo vācya īśvaraḥ |
     
     īśvaraṃ vinā na viśvalakṣaṇaṃ kāryamutpadyata iti tato'nya īśvaro vācya 
ityanavasthā ||
     
     kalāḥ sṛṣṭvāpi tadyuktaḥ kāryakṛd yadyasau tataḥ || 42 ||
     
     ata eva kalādisvakāryakaraṇāni sṛṣṭvā tatastairyukto bhagavān sarvaṃ kārya 
karotītyucyate || 42 ||
     
     yadyevam -
     
     dṛkkriye niṣkalasyeṣṭe kalābhiḥ kiṃ prayojanam |
     
     yathaiva kalādibhiranapekṣo niṣkala eva svātmanaḥ kāryakaraṇāni, tathaiva viśvamapi 
karotīti kiṃ tasya kalādiśarīra-kalpanayetyevamādivistareṇa nareśvaraparīkṣāyāṃ varṇitamiti ||
     
     tasmādalaṃ prasaṅgena bhogamokṣaprasādhakaḥ || 43 ||
     uktalakṣmā maheśāna upāsyo'yaṃ mumukṣubhiḥ |
     
     tatsarvajñatvādilakṣaṇaḥ parameśvara eva paśubhyo mokṣaprada iti śreyo'rthibhiḥ 
sadaivārādhyo nānyaḥ, ityuktaḥ sasādhano bhogaḥ || 43 ||
     
     atha mokṣaḥ sasādhana ucyate-
     
     malādipāśavicchittiḥ sarvajñānakriyodbhavaḥ || 44 ||
     mokṣastatkāraṇaṃ śambhuḥ svaśaktiḥ karaṇaṃ prabhoḥ |
     paścātmā mocyamānatvāt karmakārakamiṣyate || 45 ||
     nityamuktatayā kartuṃ mokṣākhyā karmagākṛtiḥ |
     
     prāg bhogaprakaraṇe vijñānakevalināṃ mala eva, pralayakevali-nāṃ malakarmaṇī, 
sakalānāṃ tu malakarmamāyālakṣaṇāḥ paśūnāṃ pāśāḥ pratipāditāḥ | teṣu 
pāśānāṃ yathā saṃbhavaṃ sarveṣaṃ vicchittiḥ 
sarvajñatvasarvakartṛtvābhivyaktiścātmanāṃ mokṣo nā'nyeṣāmivānyatamapāśavicchittiḥ, 
ajñatvam, akṛtṛtvam, saṃkrāntirveti vakṣyāmaḥ | na ca tasya mokṣasya ātmā jñātavyaḥ 
ityādāvivāyaṃ paśuḥ kartā, paśorīśvarasaṃskāryatvena sarvadā karmatvāt | 
nāpiprakṛtyādikaḥ pāśaḥ, kintu īśvara eva | tasya ca karaṇaṃ svaśaktirdīkṣākhyaiva | 
muktistāvatpāśavicchittiḥ sarvajñatvādyabhivyaktiśceti mocyagata eva viśeṣo mokṣaḥ, na 
sāṃkhyānāmiva mocakagataḥ, tasya nityamuktatayā muktyamuktyora-viśeṣaprasaṅgāt | 
yadāguḥ - saṃsarati bhogyabhāvāt tadvinivṛttyā tu mokṣadā prakṛtiḥ | svātmana eva na 
puṃso lopo'sau na svayaṃ veda || yata ityevaṃ viśiṣṭo'viśiṣṭo vā sarvaścātra mokṣaḥ 
pratijñātaḥ, tasya sādhanamuttaraṃ prakaraṇam || 44 - 45 ||
     
     tatra tāvat puruṣakartṛka eva mokṣa iti jñānamokṣavādinaḥ svayūthyāḥ -
     
     astvātmanīno mokṣo hi bhogavat pudgalastataḥ || 46 ||
     mokṣakartā vivekādiḥ sādhanaḥ sa prasiddhyati |
     
     astvīśo viśvakartā, puruṣāstu svakṛtairdharmādharmaiḥ śubhā-śubhaṃ bhogaṃ 
bhuñjate neśvarakṛtaiḥ | nanu tatrāpi parameśvarasyā-dhiṣṭhātṛtvamastyeva | bhavatu, na 
punaḥ kartṛtetyevaṃ ta evājñāna-malasaṃbaddhā bhrāntitaḥ saṃsārabhājaḥ 
santastatpratipakṣābhyāsa-viviktajñānodayādajñānanivṛttau teṣāṃ 
sarvajñatādirūpāvāptitaḥ svātmakartṛka eva mokṣo neśvarakartṛkaḥ || 46 ||
     
     tadayuktam -
     
     avive(ko? kā)'vasāyotthamajñānaṃ vinivartate || 47 ||
     vivekajñānato nānyat kācādidravyahetukam |
     svakāraṇanivṛttyaiva tannivarteta nānyathā || 48 ||
     malaścājñānahetuḥ syādajñānatve'sya tucchatā |
     athātmadharmo bhāvaḥ syāt tucchatve tannivartate || 49 ||
     jñānādiraphalaḥ puṃso dharmatvena nivartyate | 
     nivartyatve nātmadharmaḥ(syāt?) tadanādinirodhakam || 50 ||
     
     caitanyasyātmanastena nivṛttirdīkṣayā tataḥ |
     maheśamalamāyādivaśago'ṇuḥ sa cātmanā || 50 ||
     kathaṃ tebhyastadāyattamātmānaṃ mocayiṣyati |
     asyātmamocane śaktirvidyate na yataḥ svayam || 52 ||
     pāśānāṃ vaśyatāmeti teneśo mokṣakṛd vaśī |
     
     yuktaṃ dharmādharmakartṛtvaṃ puṃsām, kalādibhirīṣanmala-vyudāsena 
tatsaṃbandhād uttejitadṛkkriyatvāt | malādinivṛttau tu satyāṃ tāvad jñatvamapi tadā 
yeṣāṃ na samarthaṃ dṛṣṭam, īśvaratvaṃ teṣāṃ muktau bhaviṣyatītyucyamānamatisāhasam 
| nanu pramāṇasiddhaiva śuktikārajatādibhrameṣu jñānādajñānanivṛttiḥ | malaṃ 
cājñānamicchanti cātmanāmanādibhavam, tadayuktam, ajñānatvāyogāt tasya | na 
hyajñānaṃ malaḥ, api tvajñānahetuḥ | ajñānatve tu tasya ātmadharmatvaṃ tucchatā vā 
syāt, tucchatve tu tasyā'kiñcitkaratvāt tannivartako jñānādiraphalaḥ, ātmadharmatve tu tasya 
nityatvavyāpakatvāderiva nivartayitumaśakyatvenānirmokṣaḥ | nivartyatve nātmadharmateti 
vastvantarameva | ātmano'nādyuparodha-hetutvādajñānahetuścakṣuṣa iva paṭalādirmalo 
vācyaḥ | na ca dravyasyājñānahetoḥ paṭalāderanyasya vā jñānānnivṛttirdṛṣṭā, 
pratipakṣatvābhāvāt | kathaṃ tarhi śuktikārajatādau jñānānnivṛttiḥ ? ucyate | dvividhaṃ 
hyajñānam- prāganubhūtasādṛśyasya buddhyavivekādhyavasāyātmakaṃ śuktikādau 
rajatādijñānam, kācakāmalādidravyajanyadvicandrādiviṣayaṃ vikalpajñānaṃ ca | tatra 
pūrvaṃ nedaṃ rajatamiti vivekādhyavasāyajñānānnivartate | yatpunardravyajanyam, tasya 
svakāraṇadravyanivṛttyaiva nivṛttiḥ,  na jñānāt | pratipāditaṃ tu 
dravyahetukamevā'jñānamātmanām, netarat, abauddhatvāt tasyeti na jñānāt 
tannivṛttisaṃbhavaḥ | paṭalādeścakṣurvaidyādivadīśvarādeva tannivṛttiritīśvarakartṛka eva 
mokṣo nātmakartṛkaḥ | tathā coktaṃ śākhāntare- śivādevātmanāṃ mokṣaḥ iti | śrutirapi 
- yamevaiṣa vṛṇute tena labhyaḥ (kaṇṭho0 2 | 23; muṇḍako 0 3 | 2 | 3) iti | ata eva 
kriyānivartyatvād dravyasyeśvarakriyayaiva mokṣa ityuktam - dīkṣaiva mocayatyūrdhvaṃ śaivaṃ 
dhāma nayatyapi iti, vakṣyāmaśca || 47 - 52 ||
     
     nanvīśvarasya mokṣakartṛtvamapi kalpayitvā pāśānāṃ nivartanasvabhāvastadā 
kalpanīyaḥ, tena vinā tasyāpyasiddheḥ | tatasta eva tatsvabhāvānnivartamānāḥ puṃso 
mokṣahetavo bhaviṣyanti, kimīśvarasya kartṛtvakalpanayā ? tadayuktam, yataḥ -
     
     na puṃsāṃ mocane śaktiḥ pāśānāmapi vidyate || 53 ||
     rajjvādinā svayaṃ baddhvā vimuñcad dṛśyate yataḥ |
     
     jīvasya svataḥ pravṛttau nivṛttau vā sāmarthyaṃ nāstītyuktam | ataḥ pāśānāmapi 
śiva eva tadā'pi nivartakatvāt puṃbhyo mokṣada iti dṛṣṭe sati nādṛṣṭakalpaneti || 53 ||
     
     atra paraḥ -
     
     jñatvakartṛtvayorvyaktiṃ pāśāḥ kurvantyanekadhā || 54 ||
     
     mokṣo vyaktistayoreva mokṣo'taḥ pāśakāritaḥ |
     
     dṛṣṭā hi pāśāḥ kāryakaraṇalakṣaṇā eva bhavāvasthāyāmāt--
manāmanekaprakārāṃ jñatvakarṭṛtvayorvyaktiṃ kurvanti | mokṣaśca jñānakriyayorvyaktiḥ 
tatastāmapi ta eva dṛṣṭasāmarthyāḥ kariṣyantīti kiṃ tatreśvarasyādṛṣṭasya kalpanayā || 54 
||
     
     tadayuktam -
     
     svākārarañjitāṃ pāśāḥ pāśavṛttyanurāgiṇīm || 55 ||
     kramānvitāṃ vināśārthāṃ vyāhatāamalpagocarām |
     tayorvyaktiṃ prakurvanti niḥsaṃjñatvād bhaveritāḥ || 56 ||
     śaknuvanti na mokṣākhyāṃ yenāsyāḥ sā vilakṣaṇā |
     
     yo hi yathābhūtavyañjakaśaktiyuktaḥ pradīpādirvyañjakaḥ siddhaḥ 
so'pyanyatrāpyadṛṣṭe viṣaye tathābhūtaśaktireva pratīyate | kāryakaraṇādilakṣaṇaśca 
vyañjakaḥ proktavadīśvaraprerito'pi śarīrādāvātmagrahahetutvāt svākāreṇānurañjitāṃ 
stryādiviṣayānurāgiṇīṃ kvacit kadācit kiñcidviṣayāṃ rāgadveṣādibhiñca vyāhatāṃ 
kāryatvāccharīrādīnāṃ nāśe sati vinaśvarīṃ bhavināṃ jñānakriyayorvyaktiṃ kurvan 
dṛṣṭa iti tathābhūta eva viṣaye tasya vyañjakatvaṃ siddhyati | na tato'tyantavilakṣaṇatvād 
jñānakriyayormuktāvapi dīpasyeva brahmāṇḍa iti na pāśavyaṅgyo mokṣa iti tadvaiśiṣṭyaṃ 
mokṣe jñānakriyayorityucyate || 55 -56 ||
     
pāśābhibhāvikā śaktiḥ siddhānāṃ dṛkkriyābhidhā || 57 ||
tasmānna pāśajālotthaṃ jāyārāgaṃ bhajatyasau |
     
     sarvapāśanivṛttyā siddhasyeśvaravad jñānakriyātmikā śaktiḥ pāśavidhvaṃsiketi na 
paśoriva pāśavyaṅgyā śarīrādāvātmagrahānurāgaṃ bhajate || 57 ||
     
     kiñci -
     
     na cotpannairvinaṣṭairvā pāśaiḥ sā bhidyate yataḥ || 58 ||
     tatastu pāśaceṣṭābhiḥ śaktirnaivā'nuruddhyate |
     
     nāpi paśoriva rāgādipāśaceṣṭābhiranurudhyamānā stryādiviṣayānurāgiṇī sā 
siddhaśaktiḥ, pāśapralaye'pyavikṛtenaiva svarūpeṇeśvaraśaktivadavasthānāt || 58 ||
     
     api ca -
     
     śaktiḥ sā sarvaviṣayā na tenaivā'lpagocarā || 59 ||
     jñeyakṛtyeṣu yugapad bhāvitvāanna kramānvitā |
     
     āvaraṇābhāvācca sā sarvadā sarvatra sarvajñeyajñaptikarī sarvakāryakarī ca, na 
paśuśaktivat kadācit kvacit kiñcidviṣayā || 59 ||
     
     sā ca vyaktyantarābhānna vyaktyantarabādhitā || 60 ||
     
     nā'pi vidyeśvarāṇāṃ śaktivyaktiriva paramuktilakṣaṇena vyaktyantareṇa sā 
siddhaśaktirbādhyate, śivasamatvena tasyāḥ prakarṣāntarābhāvāt || 60 ||
     
     kiñca-
     
     pravṛttā sā na sāmyena jñeye kṛtye ca bādhate |
     
     na cāpīśvarecchayā vidyeśvaraśaktivat kārye pravartate nivartate vā, śivasamatvāt 
siddhaśakterīśvarapreryatvasya sarvathā nivṛtteḥ svataḥ śaktatvāt ||
     
     vyañjayanti na tāṃ pāśāḥ na ca bhūyo'bhibhūyate || 61 ||
     śivecchāpluṣṭabījaistaiḥ śaktistenāvinaśvarī |
     
     yena na vakṣyamāṇavat pāśaiḥ kāryakaraṇaiḥ paśuśaktivad vyajyate, 
śivaśaktyābhivyaktāṃ tāṃ prati dagdhabījaiśca pāśairna punarabhibhūyate, 
siddhaśaktyabhivyaktistato na vinaśvarī paśuśaktivyaktiriveti prakārāntareṇa naśvaratāparihāraḥ 
|| 61 ||
     
     vyaṅgyavyaktirbhavet tāvad yāvad vyañjakasaṃnidhiḥ || 62 ||
     siddhaśaktāvayaṃ nyāyo vidyate neti cocyate |
     abhivyaktikarī śaivī śaktistatsannidhānatām || 63 ||
     dhātā satatamityasmādapi saiddhī na  paśyati |
     
     yaduktaṃ prāk siddhānāṃ sarvathā īśvarādhiṣṭhānaṃ nivartata iti tato 
vyañjakenānadhiṣṭhitatvād dīpenānadhiṣṭhānād ghaṭāderivābhivyaktirnivartamānā 
vināśinyeva | nā'yaṃ doṣaḥ | yato na dīpavad vyaṅgyasyā''varaṇanivṛttimanātyantikīṃ 
kurvan parameśvaraḥ śaktivyañjaka iṣṭaḥ, yenaiṣa doṣaḥ syāt | sa 
tvātyantikīmāvaraṇanivṛttiṃ paṭalānāmiva cakṣurvaidyaḥ kurvan siddhānāmātmasadṛśīṃ 
siddhāntaśaktivyaktikarīṃ siddhaśivasamavāyācchaivīṃ dṛkkriyāśaktimabhivyaktitaḥ 
sannidhāpayatīti kutaḥ parastasyā vyañjakāpekṣā, śivaśakteriva svataḥ 
sarvajñasvarūpatvāditi | na kevalaṃ pāśairavyaṅgyatvāt, asmādapi kāraṇānna vinaśvarīti | 
ata eva na kāryatvenānityatvam, muktervyaṅgyatvāt | pūrvavyavasthitāyā eva 
jñānādiśakterāvaraṇavyudāsenābhivyaktitaḥ sarvaviṣayatā na svarūpapratiṣṭhitirevetyuktaḥ 
sarvavilakṣaṇo mokṣaḥ || 62 - 63 ||
     
     itthaṃ vilakṣaṇāyāste siddhaśakterna pāśakāḥ || 64 ||
     vyaktiṃ kartuṃ samarthāstu nivṛttaistairyato bhavet |
     
     uktaṃ tāvat pāśavyaṅgyāyāḥ paśuśaktito'tyantavilakṣaṇatvāt pāśābhāve'pi 
bhāvācca muktau siddhaśivaśakterna pāśavyaṅgya-tvaṃ siddhyatīti īśvara eva tadvyañjako 
mokṣahetuḥ || 64 ||
     
     nanu yogaścittavṛttinirodhaḥ (yo0 sū0 1|2) iti yogādisaṃskṛta-mantaḥkaraṇameva 
mokṣaheturātmanām, neśvara iti sāṃkhyaḥ, tadayuktam -
     
     yogo jñānaṃ tapaḥpūrvaṃ bhogasādhanaceṣṭitam || 65 ||
     proktanyāyena pāśatvānna tanmokṣasya sādhanam |
     
     cittasyoktavajjaḍatvādvāyoriva yogādisaṃskṛtenaiva svapravṛttirūpatayā ātmano māyā 
vivartayitavyā, nānyatheti | vivekābhāvānnivṛttau sarvadaiva nivarteta, na vā 
kadācidityanirmokṣaḥ sarvadā vā mokṣa evātmano bhavet | kaścātra yogāderanuṣṭhātā 
yasya śāstropadeśaḥ | na tāvadātmā, niṣkriyo bhavadbhirasāvabhyupagato yataḥ | nāpi 
cittam, jaḍatvāt || 65 ||
     
     api ca -
     
     sutīvrā api nopāyāḥ svātmavicchedakārakāḥ || 66 ||
     asidhārā sutīkṣṇāpi na svātmacchedikā yataḥ |
     
     na ca cittasya svavṛttinirodhārthaṃ yogādyanuṣṭhānaṃ svata evopapadyate, svātmani 
kriyāvirodhāditi | tasmādapi pravṛttinivṛttihetu-rīśvara eva sarvatra mokṣakāraṇamiti | 
nanvīśvaro'pi kathaṃ na sarveṣāṃ yugapanmokṣahetuḥ ? apekṣyābhāvāt | na 
malaparipākā-pekṣyatvāt, anyathā yathādṛṣṭaniyamānupapatteḥ | taduktam - kṣīṇe tasmin 
yiyāsā syāt paraṃ niḥśreyasaṃ prati (svā0 32 | 17 ) iti |  malastu tathāsvabhāvaḥ 
kalpyamāno jaḍatvāt kasyacit kadācicca tathā pariṇaman nopālambhamarhati | yaduktaṃ 
tattvatrayanirṇaye - vinivartate nirodhāt puṃbalataḥ pariṇaman malaḥ kālāt | 
pariṇativiśeṣayogāt sa kadācit kasyacit kathañcicca || (ślo0 12 ) iti || 66 ||
     
     yadyevam -
     
     rodhaśaktyadhikārasya kāle yāte svayaṃ tvaṇoḥ || 67 ||
     nivṛtte tu male śeṣaḥ pāśavrāto nivartate |
     tannivṛttau svayaṃ śuddhā dṛkkriyāśaktirātmani || 68 ||
     vyajyate sarvaviṣayā naivā'to mokṣakṛd bhavaḥ |
     
     puṃsāṃ jñānādibalād rodhaśaktermalasya paripākāt 
tadrodhādhikārakālopakṣayataḥ svayameva nivṛtte tasminnimitte'nya-pāśanivṛttau 
jñānakriyāśaktisteṣāṃ śuddhatvāt svayameva muktau vyaktimeṣyatīti kimīśvarasya kartṛtvena 
| astu tarhi svatantra eva parameśvaro mokṣahetuḥ | tato naiṣa doṣaḥ, nāpyatiprasaṅgaḥ, 
svecchayā niyamitatvāt | yadāha vidyādhipatiḥ - svatantraḥ śaktipāto'sau śaivaḥ 
paśuvimokṣakṛt | sāpekṣatve hi tasya syādaśaktaḥ parameśvaraḥ | iti | na, 
tasyāsaṃbhavāt || 67 - 68 ||
     
     satyāṃ sthitau na saṃhāraṃ saṃhāre vā na ca sthitim || 69 ||
     bhogaṃ ca karmahīnasya kurute na sadeśvaraḥ |
     
     svātantrye hi karmādyanapekṣaṇādakasmāt sadaiva jagataḥ sṛṣṭisaṃhārau, 
karmahīnasyāpi bhogam, duṣkṛtairapi mokṣam, muktasyāpi saṃhāramīśvaraḥ 
kuryādityunmattaceṣṭāvadasmañjasaṃ jagad bhavet | tataśca na kaścidbhogāya mokṣāya 
duṣkṛtaparihārāya pravartateti tadupadeśaśāstrāṇāṃ sarveṣāmānarthakyāllokāyata 
evopāsyo bhavatām | tasmādasamañjasaparihārāya karmādipākasāpekṣaḥ 
sarvakartā'bhypagantavyaḥ | na ca tadapekṣitvamasvātantryam, api tvīśvarāntarāyattatā | sā 
ca tasya parameśvarānnāstīti sa eva svatantraḥ | satyāṃ sthitau na saṃhārādyakasmād 
bhogādikaṃ ca karmahīnāderna kadācit karotīti sāpekṣa eva śaktipāta iti |
     yadyevaṃ karmasāmyāpekṣo bhaviṣyatīti | na | yathā bhogaṃ karmahīnasya kurute 
na sadeśvaraḥ, tathā malapariṇatihīnasya na ca mokṣam, malapariṇatyapekṣitvānmokṣasya, 
anyathā malakalpanānarthakyāt | sādhitaṃ cātmanāṃ karmavyatirekeṇa malo'stīti prāg 
bhogaprakaraṇe- malāpariṇateḥ karmakṣayācca vijñānakevalitaiva teṣām iti | 
tasmādavaśyaṃ malaparipāka eva śaktipāte karaṇaṃ vācyam || 69 ||
     nanu sa ca malaḥ paripākāt svayameva nivartamānaḥ puṃsāṃ mokṣakāraṇaṃ 
bhaviṣyatīti nārthastatra śivaśaktinipātakalpanayetyuktameva, tadayuktam, yataḥ -
     
     cetanācetanāḥ sarve vaśyāstasyeti niścitam || 70 ||
     pravṛttau vā nivṛttau vā teṣāṃ heturato hi saḥ |
     vidārya śaktiśūlena pāśajālamaṇoḥ śivaḥ || 71 ||
     sarvajñānakriyārūpaṃ vyanakti dvividhaṃ malam |
     
     jaḍasya svataḥ pravṛttau nivṛttau vā sāmarthyaṃ nāstītyuktam | ataḥ paripakvo'pi 
malo dravyatvāt paṭalādivad buddhimatkartṛnivartya eveti īśvara eva tannivṛttipūrvaṃ puṃsāṃ 
sarvajñatvādirūpaṃ vyañjayan mokṣaheturnāpara iti || 70-71 ||
     adhunā tu teṣāmīśvaraḥ sarveṣāṃ kiṃ sākṣānmokṣaheturuta keṣāñcid 
vyavadhāneneti rurusiddhāntasaṃsiddhaḥ kramo'tra kathyate -
     
     niṣkalān sakalānaṣṭau sargādāvicchayā patiḥ || 72 || 
     mantreśvarānanantādīnanugṛhṇāti pudgalān |
     
     sargārambha evāṣṭāvaṇūnakalān paripakvamalaviccheda-pūrvakaṃ 
sarvajñānakriyābhivyaktilakṣaṇena mokṣeṇānugṛhya sākṣād bhavānanantādisaṃjñakān 
vidyeśvarān karotītyaṇupakṣa eva vidyeśvarādiviṣayo na śaktiśambhyupakṣāviti boddhavyam || 
72 ||
     
     ato'nantaram -
     
     koṭisaptakasaṃkhyākān niṣkalān sakalānaṇūn || 73 ||
     sarvajñānakriyāvyaktyā mantrānīśaḥ karotyataḥ |
     
     tathābhūtānevāṇūn saptakoṭisaṃkhyāyuktān tathaiva sākṣādanugṛhya bhagavān 
mantrān vidadhāti || 73 ||
     
     mantramantreśvarāṇāṃ muktatvāt kiṃ śivasamatvameva, netyāha -
     
     rudraśaktestu janyatvāt preryatvāccāpyadhastvidam || 74 ||
     mantramantreśvarākhyānamākhyātaṃ tattvayordvayam |
     
     rudrasya bhavataḥ śaktirvāmā jyeṣṭhā ca raudrī ceti | tasyāḥ śakteradho 
vidyāvidyeśvaralakṣaṇametat tattvayordvayaṃ veditavyam | yatastayotpādya svādhikāre preryata 
ityākhyātaṃ śāstre - śivecchā-vidhicoditam iti | preryatvāccaiṣāṃ 
sarvajñatve'pyadhikāramalayogataḥ parameśvarāpekṣayā kriyāśaktiḥ krameṇāṃśena 
nyūneti - vidyāvidyeśatvaṃ cāparamuktiḥ pareha śivasamatā (ślo0 51) iti 
tattvasaṃgrahādāvuktam | asmācca nyūnatvādeṣāṃ śaktitattvādadhobhāvaḥ, na tu 
deśakṛtaḥ, vyāpakatvādātmanām || 74 ||
     
     ata eva -
     
     māyordhvaṃ niṣkalatvādyaṃ māyoparyadhikārataḥ || 75 ||
     tadeva prakriyāśāstre dīkṣārthaṃ cintyate budhaiḥ |
     
     vyāpakametat tattvadvayaṃ māyoparyadhikārataḥ kalādikārya-
karaṇavarjitatvāccādhvaśāstre māyopari cintyatvena paṭhyate || 75 ||
     
     tathaiva -
     
     sarve cāvarajāḥ preryāḥ prerakā hyagrajāśca ye || 76 ||
     patayo'patayo mantrā ūrdhvaṃ mantreśvarā matāḥ |
     
     mantrapatitvānmantrebhyaḥ pūrvamutpannatvāccānantādi-vidyeśānāṃ tebhya 
ūrdhvamuparibhāvo mantavyaḥ | tatpreryatvena tataḥ kriyāśakternyūnatvaṃ 
tvadhobhāvānmantrāṇām || 76 ||
     
     tato'nantaram -
     
     kalāḥ sṛṣṭvā maheśānastābhiḥ saṃyojya pudgalān || 77 ||
     anugṛhṇāti mantreśān māyāgarbhādhikāriṇaḥ |
     
     vidyeśvarāṇāmadhiṣthānena māyātaḥ kalāditattvabhuvana-piṇḍabhāvasṛṣṭiṃ 
sarvāṃ kṛtvā tābhiḥ pudgalān karmānusāreṇa saṃyojya teṣāṃ madhyāt 
pariṇatamalānaṇūn māyāgarbhādhikāri-vidyeśvaratvena sākṣād bhagavānanugṛhṇāti || 77 
||
     
     kimabhidhānān kiṃsaṃkhyātān tānityāha -
     
     maṇḍalādhipatīnaṣṭau krodheśādyaṣṭakaṃ tathā || 78 ||
     icchayā śatarudrāṃśca vīrabhadrapurassarān |
     
     krodheśa ādau yasyāṣṭakasya śrīkaṇṭhasahitasya | tathā tattvasaṃgrahe - 
maṇḍalinaḥ śrīkaṇṭhāḥ krodhādyāḥ (ślo0 30) ityuktam | evamaṣṭādaśādhikaśatameṣāṃ 
rudrāṇāmanugṛhṇāti || 78 ||
     
     anugrahāya jantūnāṃ mantrāṇāṃ hi prayojakāḥ || 79 ||
     ete mantreśvarāstasmānna mantrordhvavyavasthite |
     
     itthaṃ mantramantreśvarayoḥ paścādutpattermāyāgarbhādhi-
kāritvādadhobhāve'pyeṣāmācāryādivat paśvanugrahāya mantraprayojakatvānmantreśvaratvam 
| na tvanantādīnāmiva mantrebhya ūrdhvaṃ sthitatvāt || 79 ||
     
     kiñca -
     
     agrajā niṣkalā mantrā ete caitadvilakṣaṇāḥ || 80 ||
     mantratattvādadhastasmānmāyāgarbhādhikāriṇaḥ |
     
     mantrāṇāṃ niṣkalatvenoktatvādeṣāṃ tu sakalatvāt tebhyo'pi nyūnaśaktitvenādho 
māyāgarbha evādhikāra ityadhikārabhedādevaṃ mantramantreśvaravargāḥ parasparaṃ 
śaktito bhinnā eva, na tvāvārakāḥ | yathā vārttikakāra āha - pareṇa rūpeṇa 
nirviśeṣās-trayo'pyamī | mahālpayoniyogitvād viśiṣyante parasparam || iti || 80 ||
     
     kutraiṣāṃ vīrabhadrādīnāmadhvani sthitirityucyate -
     
     māyāgarbhādhikāritvāt sakalatvācca śāsane || 81 ||
     māyātattvādadhastasmācchivaśaktisamanvitāḥ |
     
     yatteṣāṃ māyāgarbhādhikāraḥ sakalatvaṃ coktam, tato 
brahmādivanmāyātattvādadhaḥ kalādibhuvaneṣvavasthitiḥ || 81 ||
     
     nanu sakalatvādeṣāṃ kalādisaṃkocitadṛkkriyatvāt paśuvat kathaṃ 
māyāgarbhādhikāre śivaśaktisamanvitatvamiti ? ucyate -
     
     kalāyoge'pi no vaśyāḥ kalānāṃ paśusaṃghavat || 82 ||
     vaśyāstāḥ paśubhiḥ sārdhaṃ teṣāṃ te taduparyataḥ |
     yatasteṣāṃ kālādīnāṃ krameṇoparyavasthitāḥ || 83 ||
     
     yatasteṣāṃ paśubhiḥ sārdhaṃ tāḥ kalāḥ preryatvādvaśyāḥ, tasmānna 
kalādiyoge'pi kalāvaśyatvameṣāmiti sarvajñatā māyāgarbhādhikāraścāviruddha iti || 82 -
83 ||
     
     mantraiḥ sārdhaṃ tadīśānāṃ pareṣāmaparaiḥ saha |
     āvirbhavatyadhīkāraḥ svaśaktivyaktyanantaram || 84 ||
     
     mantreśvarāṇāṃ cānantādīnāṃ pareṣāṃ krodhādīnāma-pareṣāṃ 
vīrabhadrādīnāṃ ca yadaiveśvaraṇa pāśavicchedapūrvaṃ 
jñānakriyāśaktiranurūpā'bhivyañjitā''sīt, tadaivānurūpamadhikāraṃ karoti na 
kālāntaraṃ pratīkṣate || 84 ||
     
     mantrāṇāṃ tu -
     
     māyābandhavimokṣāya kāraṇādātmano vyadhāt |
     mantrakoṭyo'bhavan sapta sapteti niyamaḥ śruteḥ || 85 ||
     
     kālāntareṇa teṣāṃ kāryakaraṇamiti bhedaḥ, sa teṣāmadhikāraḥ kiṃ nitya eva ? 
netyucyate -
     
mantrāṇāṃ mantranāthānāṃ kṛtārthānāmapīdṛśām |
vyāpāraparatantrāṇāmadhikārastu sāvadhiḥ || 86 ||
     
     kṛtārthānāṃ muktānāmapyeṣāṃ paśuvad vyāpāraparatantratvād 
vakṣyamāṇā'vadhyanto'dhikāraḥ || 86 ||
     
     adhunā'nantādīnāmapi parasparaṃ pradhānāpradhānabhāvaḥ kathyate -
     
     sūkṣmādināyako'nantaḥ sa tadyuktaḥ śiveritaḥ |
     utpatisthitisaṃhārasaṃrodhānugrahārthakṛt || 87 ||
     
     yathā kilānantaḥ śivāt kalayā kriyāśaktyā nyūnaḥ sthityādīni karmāṇi 
śivādhiṣṭhitaḥ karoti, evamanantāt sūkṣmaḥ - teṣāmanantaḥ parameśvaraḥ (rau0 saṃ0 2 | 
12 ) iti śruteḥ | tathā sūkṣmācchivottama ityādi sarveṣāṃ pūrvapūrvāpekṣayā 
nyūnatvaṃ boddhavyam || 87 ||
     
     adhunā mantrāṇāmadhikārakālaḥ parasparaṃ vailakṣaṇyaṃ cocyate -
     
     mantrāṇāṃ pūrvamardhaṃ tu kṛtāt sargādanantaram |
     adhikārasya vaicitryādanugṛhya bhaveritam || 88 ||
     tatkālamādṛtān puṃsaḥ kāraṇānugrahecchayā |
     kṛtvādhikāramāyāti śivasāyujyamacyutam || 89 ||
     
     saptakoṭisaṃkhyātānāṃ mantrāṇāṃ pūrvaṃ prakṛṣṭamardhamatīva 
paripakvamalatvājjanmavyādhyādyupahataṃ saṃsāramavalokya tatsaṃsargaṃ paśuprayojyatāṃ 
cātmanaḥ soḍhumakṣamā vayamitīśvaraṃ vijñāpya tatpreraṇayaiva 
vidyaśvaraniyogamapyanapekṣya śivaśaktyā samāhṛtānaṇuṃstatkālameva sākṣāt 
tattaktkartṛtayaiva taddhiyā ca tatkaraṇatayā cānugṛhya vicitramadhikāraṃ kṛtvā 
parāṃmuktiṃ śivasamatvaṃ gatam || 88 -89 ||
     
     dvitīyārdhasya kā vārtetyucyate -
     
     śivo'vaśiṣṭamantrāṇāṃ parivārāṅgaśambarān |
     siddhimuktiprasiddhyarthaṃ maṇḍalāni ca sṛṣṭavān || 90 ||
     
     atha śiṣṭasyārdhasya pravṛttyarthaṃ parameśvaro'ṇuparivārakamaṇvantaraṃ 
hṛdayādyaṅgaṃ śaktiyogaṃ ca śambarāṃśca tadvācakān śabdān maṇḍalāni ca 
pūjāsthānāni navanābhādīni lokānāṃ hitārthamakārṣīt || 90 ||
     
     athaiṣāṃ mantrāṇāṃ pūrveṣāmiva kimanugrahe kartṛtvameva, netyucyate -
     
     te mantrāḥ sahitāstaistu parivārāṅgaśambaraiḥ |
     vimuñcantītarān nunnā deśikasthena śambhunā || 91 ||
     
     eteṣāṃ parivārādiyuktānāṃ dīkṣādāvācāryādhikaraṇe-
śvaraprayojyatvādanugrahakaraṇatvaṃ sadaiva na kartṛtā || 91 ||
     
     adhaḥ svabhuvanāccaiṣāṃ mantreśā bhogamokṣadāḥ |
     svaṃ svaṃ dadati jantūnāmīśaśaktipracoditāḥ || 92 ||
     
     śeṣāstvapradhānā vidyeśā vīrabhadrarudrādayaḥ | bhuvanebhya ūrdhvaṃ 
śāstravihitebhyo yajjantūnāṃ svabhuvane ca keṣāñcid brahmaviṣṇvādīnāmanugrahaṃ ca 
kurvantīti tatkartāro nānantādivadbhuvanasargādikartāraḥ || 92 ||
     
     mantramantreśvarāṇāmadhikārāvadhiḥ pratijñāta ucyate -
     
     amī rudrāstu sūkṣmādyā mantrāśca śivatulyatām |
     sānantāḥ svādhikārānte yānti muktiṃ hareraṇāt || 93 ||
     
     atra sūkṣmādīnāṃ ca mantrāṇāṃ ca tadīśānāmapi 
vīrabhadrādīnāmanantoparamakāla eva sarveṣāṃ yugapacchivasamatā parā muktiḥ | 
yacchrayate - ananto parame teṣāṃ mahatāṃ cakravartinām | vihitaṃ sarvakartṛtvakāraṇaṃ 
paramaṃ padam || (rau0 sū0 2 |13 ) iti | ata eva na tu krameṇa | yathā vārttikakāra āha 
- ananto parame sthāne tattu sūkṣmo'dhitiṣṭhati | padātpadaṃ vicarato hyekaikasya 
mahātmanaḥ || sthāne śikhaṇḍinastvanyaṃ rudrāṇāṃ kurute śivaḥ || iti || 93 ||
     
     athānantasya kadoparam ityucyate -
     
     sṛṣṭyādipañcakarmāṇi kṛtvānanteśvarastataḥ |
     pāratantryād vinirmuktaḥ prāpnoti patitulyatām || 94 ||
     
     yadā'nantenaikasmin māyāsarge pañcakarmāṇi māyāsambandhi 
sṛṣṭyādipañcakarma nirvartitaṃ bhavati, tadā māyākāryasyākhilasyopasaṃhṛtatvāt 
kṛtaprayojano'nanto mahā pralayopakrama eva patisamatvaṃ parāmuktiṃ gacchatīti || 94 ||
     
     yadyevamanantādīnāmupasaṃhṛtatvānmāyātaḥ sargāntarāṇi kathaṃ bhagavān 
karotītyucyate -
     
     evaṃ sargeṣvatīteṣu bhaviṣyatsu ca śaṅkaraḥ |
     puṃso mocitavānanyān mocayiṣyati cāparān || 95 ||
     
     pratisargaṃ pūrvānevānantādīn kṛtvā puṃsāṃ bhogaṃ nirvartya bhagavān 
mokṣaṃ karotītyarthaḥ || 95 ||
     
     tadevam -
     
     ācāryasaṃsthito devo dīkṣāśaktyaiva muñcati |
     svaśaktyopahṛtān puṃso mantrasādhanasādhyayā || 96 ||
     
     parameśa eva ācāryastho mantramantreśavyatiriktān dīkṣayaiva mantrasādhyayā 
paripakvamalān puṃso mocayatītyuktam || 96 ||
     
     na jñānādineti pūrvapratijñātaḥ sarvo'rtho nirṇītaḥ | yadyevaṃ 
māyāñjanottarakālaṃ hṛtānāṃ kathaṃ mokṣaḥ ? teṣāmapyācāryā'dhikaraṇo 
bhagavāneva dīkṣāṃ karoti, pratibhuvanaṃ guruṇāṃ sambhavāt | tathāhi -
     
     mantreśā guravaḥ pūrve rudrā devā munīśvarāḥ |
     mantreśaiḥ śāsitā rudrā rudrairdevāḥ suśāsitāḥ || 97 ||
     devairmunīśvarāścātra munimartyā munīśvaraiḥ |
     manuṣyairmānuṣāstadvad varṇasaṃsthā dvijottamaiḥ || 98 ||
     
     rudrāḥ śrīkaṇṭhādayo'tra | evaṃ gurūṇāṃ saṃbhavāt tattatkartṛtayaiva sarvatra 
dīkṣayā mokṣaḥ || 97 -98 ||
     
     varṇasaṃsthā dvijottamairityuktaṃ sādhyate -
     
     dīkṣāyāṃ sādhakatve ca caturṇāṃ varṇināmiha |
     adhikāro gurutvena brāhmaṇasyaiva kīrtitaḥ || 99 ||
     
     sādhakadīkṣādau brāhmaṇān (raurave iti mataṅgapārameśvaravṛttau (kri0 5|93) 
dṛśyate | mudrite raurave nopalabhyata iti tatratyā ṭippaṇī (pṛ0 113, ṭi0 6) |) kṣatriyān 
vaiśyān śūdrāṃścaiva iti śrūyate | ataścaturṇāmapyatrādhikāraḥ | gurutve tu- 
athācāryavaraḥ śrīmānagrajanmā supeśalaḥ (svā0 15|1) iti śruterbrāhmaṇasyaiva || 99 ||
     
     brāhmaṇo'pi na sarvo guruḥ, kintu -
     
     śaktyadhiṣṭheyaniṣpādyasahitaṃ dīkṣitaḥ śivam |
     yo vettyeva niyuktaḥ san guruṇā gaurave guruḥ || 100 ||
     
     yo dīkṣitaḥ parameśvarasyaitā jñānādayaḥ śaktayo'nāśritā-dyaṃ 
kālāgnirudrabhuvanāntaṃ sarvaṃ tattvabhuvanabhūtabhāvā-dyametadadhiṣṭheyametacca 
niṣpādyaṃ paśūnāṃ bhogamokṣāvityevaṃ parameśvaraṃ saṃhitābhyo'vagatya 
padavākyapramāṇaistadviṣayamithyājñānavyudāsena niścitaṃ vetti, 
tamevātmāntaraparigrahāya 

     dīkṣāyāmarcākaraṇopayogāya ca bhāvayati, sa jñānaniṣṭho guruṇā gurutve 
niyuktaḥ san gururnānyaḥ | yaduktam - nājño bhrāntaḥ sasandeho gururbhāvavivarjitaḥ | 
nātattvavidanabhyastakarmamārgo'pi no mataḥ || iti || 100 ||
     
     atha dīkṣitaiḥ kiṃ buddhyupārūḍhaḥ sarveśvaro jñātavyastadanupārūḍho vā ? 
tatra -
     
     buddhibodhaprakāśyatvaṃ śivasyānyaiḥ samīhitam |
     śaivamānamavindadbhiḥ paśumānānuvāsitaiḥ || 101 ||
     
     buddhyupārūḍhā evārthāḥ sarvadā puruṣeṇa cetyante, na tadanupārūḍhāḥ, 
buddhyādīnāmānarthakyaprasaṅgāt | parameśvaro'pi bhinna eva tasyāścetyata iti 
buddhyupārūḍha eva cetyo nānyathā kevalaḥ | tathā hi - dharmādīśvaraprasādataḥ 
kasyacid rajastamomalaṃ parihṛtya nirmalatarasattvavṛttireva buddhirbhavati | tatra parameśvaraḥ 
pratibimbavad vartata iti tenaiva cetyo nānyeneti kecit sāṃkhyadṛṣṭyanuvāsitāḥ, tanna, 
anaikāntikatvāt || 101 ||
     
     tathāhi -
     
     ātmā'pyaviṣayo yasyā bhoktā bhogyatvataḥ katham |
     svaprakāśamasau devaṃ prakāśayati śaṅkaram || 102 ||
     
     nahi yo yaścetyate sa sarvo buddhyupārūḍha eva, 
buddhibhoktṛtvādevātmanastadanupārūḍhasyāpi cetyatābhāvāditi vyāptyasiddheḥ kathaṃ 
vakṣyamāṇavat svaprakāśasyeśvarasya buddhyupārohaḥ siddhyet || 102 ||
     
     nanu puruṣo buddhyupārūḍha eva cetyat iti sāṃkhyāḥ, tathāhi - 
kapilabrahmaṇo'pyapratyakṣaḥ puruṣa iti darpaṇasthānīyāyāṃ buddhau 
viṣayiviṣayayordvayorapi pratibimbakamelanaṃ bhoga iti buddhyadhyavasita eva sarvaścetyata iti, 
tadapyayuktam -
     
     sarvadotpannamāno'sau puruṣo nānubhūyate |
     na so'sthi kālo yatrāyamatrasthenānubhūyate || 103 ||
     
     buddhisthenāpi puruṣapratibimbena puruṣo nāvaitīti tatpratibimbakalpanaṃ niṣphalameva || 
103 ||
     
     kiñca -
     
     pūrvāparatvato yuktamātmabodhasya tasya ca |
     upalabhyopalabdhṛtdaṃ tadabhāvādidaṃ tvasat || 104 ||
     
     pratibimbātmakatvādātmano viṣayatvaṃ bhogyatā ca, tadviṣayatvācca buddhibodhasya 
bhoktṛtvaprasaṅgaḥ | na caitadbhavadbhirabhyupagantavyamityasadetat - (pūrvatanī 78 
pṛṣṭhasthā dvitīyā ṭippaṇī draṣṭavyā) buddhyadhyavasitatvāt puruṣo'pi cetyate iti || 104 ||
     
     api ca -
     
     pariṇāmī pumān bhogyaḥ prāptastadgocaro yadi |
     viparītā ca buddhiḥ syād virodhaścāpi darśane || 105 ||
     
     itthaṃ buddhiviṣayatvena bhogyatvād viṣayavat puṃsaḥ pariṇāmitayā buddheśca 
bhoktṛtvānnityatvaṃ prasajyate bhavatāmiti darśanavirodhaḥ | tasmād 
bhoktṛbhogānyathā'nupapattyā puruṣo buddhyanupārūḍha eva 
svasaṃvedanasiddho'bhyupagantavyaḥ | kathaṃ tarhi - vyaktāvyaktajñasaṃbuddhiḥ (bho0 kā0 
60) ityādinā prāg bhogaprakaraṇe siddhyādibuddhibodhaprakāśyaḥ pumānuktaḥ ? na 
prakāśyatayā, kintu kārakatvenetyavirodhaḥ | vyaktyāvyaktaviṣaye hi buddhibodhe 
tatprakāśakatayā'tyantaviviktaḥ puruṣaḥ svayamavabhāsat ityuktam - tadā draṣṭuḥ 
svarūpe'vasthānam (yo0 sū0 1| 3) iti || 105 ||
     
     astvetat, īśvarastu vedyatvādādityādivad buddhyupārūḍha eva vedyaḥ | na, 
asaṃbhavāt | tathāhi -
     
     antaḥkaraṇavṛttiryā bodhākhyā sā maheśvaram |
     na prakāśayituṃ śaktā pāśatvānnigaḍādivat || 106 ||
     
     pāśatvaṃ hi śreyodūrapratirodhakatvaṃ buddhyādīnāmiti kathaṃ vā 
śivātmakaparaśreyaḥ prakāśakatvaṃ syāt | pāśatve vā parimitatvaṃ buddheriti kathaṃ 
tatra dikkālādyaparimitasya parameśvarasya khaṅgādāvabhīśumadāderiva pratibimba upapadyate 
| tadekadeśasya tu tatra pratibimbo bhrāntireva, bhagavato'navayatvenaika-
deśābhāvādityuktamasmābhiranyatra- buddhau mitāyāṃ neśasya pratibimbo'mitatvataḥ | 
khaḍge'bhīśumato yadvat tadaṃśasya tvasau bhramaḥ || iti || 106 ||
     
     kiñca-
     
dāhyābhibhāvyadharmāṇaḥ pāśāste'to na śūlinaḥ |
dāhābhibhavayoḥ kartuḥ prakāśāyābhivāñchitāḥ || 107 ||
kāṣṭhairdāhyairna dāhasya kartā vahniḥ prakāśyate |
nābhibhāvyābhirulkābhirdinakṛccābhibhāvakaḥ || 108 ||
     
     dāhyo'bhibhāvyo vā kāṣṭhādiragnyādervā dāhābhibhava-kartuḥ 
pratibimbagrahaṇena na prakāśako dṛṣṭaḥ | buddhiśca bhagavataścetyā'bhibhāvyā ceti 
tasya sā na prakāśikā || 107-108 ||
     
     nanu darpaṇādibhirdāhyairanaikāntikatā ? atra bhavato mūlayuktestatra na doṣaḥ | 
kiñcāgamavirodhaścātra pakṣe | tathāhi -
     
     viśuddhenātmatattvena caitanyākhyena sūtrakṛt |
     śivaśaktikale śuddhe śivo dhyeya iti bruvan || 109 ||
     
     pāśāgamyo maheśāna iti khyāpayati sma naḥ |
     
     dīkṣitairjñānaśaktyaiva nirmalayā śivaśaktyā dīpitayā śivo dhyeya iti 
rauravasūtrakāro'bravīt | na buddherdhyātavyo bhagavānityāha- (tatstho līnaḥ, sarvāñjana, 
ātmatattvamiti paṅktikramastatra dṛśyate |) sarvāñjanavinirmuktaṃ śivaśaktikalotthitam | 
ātmatattvamidaṃ śuddhaṃ sādhakānāṃ prakīrtitam | tatastho līnasvatattvena tāṃ kalāṃ 
cintayed budhaḥ (rau0 sū0 4 | 42-43) iti || 109 ||
     
     tadevam -
     
     na dhyeyo nāpi ca jñeyastasmādīśo'ṇubandhanaiḥ || 110 ||
     
     tasmād buddhyādibhirna jñātuṃ nāpi tadaikaniṣṭhatayā dhyātuṃ śivo dīkṣitaiḥ 
śakyate || 110 ||
     
     kathaṃ tarhi śivo jñāyata ityucyate -
     
śivārkaśaktidīdhityā samarthīkṛtaciddṛśā |
śivaṃ śaktyādibhiḥ sārdhaṃ paśyatyātmā gatāvṛtiḥ || 111 ||
     
     yathā'rkopakṛtena cakṣuṣā loko'rkaṃ paśyati, evaṃ 
parameśvarānugrahānnivṛttāvaraṇayopacitasāmarthyayā ca jñānaśaktyaiva 
tadanugṛhītairbhaktaistattvajñānaniṣṭhaiḥ parameśvaro dṛśyate | kiṃ ghaṭādivat karmatayā ? 
na, draṣṭṛdraṣṭavyayordvayorapi vyāpakatvena tathā darśanāsaṃbhavāt || 111 || 

     ittham -
     
     pāśānāpye śive śabdād yogasādhanaceṣṭitāt |
     sakalāṇoḥ śivajñānaṃ dṛśyate tatkathaṃ bhavet || 112 ||
     
     pāśāgamyatve bhavataḥ kathaṃ śāstrāt pratipattirdīkṣitātmanāṃ 
śabdasyākāśavāyuhetutvena pāśatvāt kathaṃ tatastatpratipattiḥ || 112 ||
     
     atrocyate -
     
     mantratantrātmake śabde śivo vyaktaḥ kalāsu ca |
     samarthayati ciccakṣurnātaḥ kiñcid virudhyate || 113 ||
     
     sarvatra sarvadā'dhiṣṭhānād bhagavān sarvaiḥ sahita eveti yathā kvacilliṅge 
maṇḍale ācāryādau cānugrāhakatvena viśeṣasannidhānādabhivyakta ucyate | ata eva 
pūjānamaskārādayastatra kriyamāṇāḥ kartṝṇāṃ phalahetavo bhavanti nānyatra | tadvat 
sthūle'pi pāśarūpe mantratantraśabde tatkalāsu nādabindvādyāsu 
bhagavānabhivyaktaścaitanyaṃ samarthayan svātmānaṃ puṃsāṃ darśayatītyapūrvamidaṃ 
mantrāṇāmabhidhāyakatvaṃ ghaṭādyabhidhāyakebhya ityuktamasmābhirmantravārttikaṭīkāyām 
|| 113 ||
     
     tathāhi -
     
     vyaktaḥ śivo'ṇubandheṣu bandhakāryavilakṣaṇāt |
     gamyate kāryataḥ khyātād vyakto dehe graho yathā || 114 ||
     
     yathāhi manuṣyāṇāṃ keṣāñciccharīraṃ devatā'dhiṣṭhitamavisaṃvādi 
trikālavastūpadeśājjñāyate, tathaiva mantraśabdoccāraṇāt tallipyakṣaravinyāsācca 
śabdamātrāsaṃbhavino vaśyādervilakṣaṇasya kāryasya darśanāt tatrabhavānabhivyaktaḥ 
pratimādāviva gamyate || 114 ||
     
     atra-
     
     aṇubandheṣu sarveṣu svaparātmaprakāśakaḥ |
     bhavaḥ prakāśaśūnyeṣu vyajyate kathamucyate || 115 ||
     
     na jaḍe cidrūpasyābhivyaktirupapadyata ityarthaḥ || 115 ||
     
     naiṣa doṣaḥ -
     
     dīpastailādike dāhye dāhako vyajyate yathā |
     svaparātmaprakāśo'yaṃ niṣprakāśeṣu cidvatām || 116 ||
     
     dīpasyopalakṣaṇatvād yathā jaḍe'pi manuṣyādiśarīre svaparātmaprakāśako 
vyāpakaścātmā cidvatāmapyeṣāṃ manuṣyādīnāmupakārāya karmānurūpamabhivyajyate, 
tathaiva parameśvaraḥ pratimādiṣu citrādiṣu mantraśabdeṣu ca paśūpakārāya 
viśeṣasannidhāno'bhivyajyata ityadoṣaḥ || 116 ||
     
     dīkṣitānāmitthaṃ jñānādasya pāśasya nāśaḥ, kadā śivatulyatvamityucyate -
     
     prāpnutaḥ śivatulyatvaṃ tanvante gurudīkṣitau |
     
     anārabdhakāryāṇāmeva karmaṇāṃ dīkṣayā kṣayaḥ, nārabdhakāryāṇām | 
yacchrūyate - dīkṣitāḥ paramaṃ śāntaṃ praviśanti tanukṣaye iti | teṣāṃ tu 
sadyonirvāṇadīkṣayaiva kṣayaḥ, na bhogāt ||
     
     tathaiva -
     
bogānte sādhakaḥ siddhiṃ tathaiva prāpnuyād dhruvam || 117 ||
     
     yacchrūyate - bhuktvā bhogān suciramamarastrīnikāyairupetāḥ srastotkaṇṭhāḥ 
śivapadaparaiśvaryabhājo bhavanti iti || 117 ||
     uktaḥ sasādhano mokṣa iti | adhunā tvetannirṇaye paramuktinirāsaḥ | tatra 
mahāvrataḥ -
     
     siddhānāṃ śivatulyatve kāraṇānekatā bhavet |
     
     teṣāmatulyabuddhitvāt kāryaṃ notpattumarhati || 118 ||
     
     muktānāmapīśvaravat sarvakartṛtve navamidamastu purāṇamastviti vibhinnamatitvāt 
sarvakāryānutpādaprasaṅga iti muktānāṃ sarvajñataiva, sarvakartṛtā ca 
parameśvarasyaivetyabhyupagantavyamiti || 118 ||
     
     naiṣa doṣaḥ -
     
     rāgadveṣādiyuktatvādatulyajñānatā nṛṇām |
     teṣāmatulyabuddhitvāt kāmabhedo na durlabhaḥ || 119 ||
     
     yukta eva paśūnāṃ rāgādiyogena pakṣagrahādabhiprāyabhedaḥ, siddhāstu -
     
     rāgādidoṣanirmuktāḥ sarvagocarabuddhayaḥ |
     siddhāste'to na kāmaistu bhedavadbhiḥ samanvitāḥ || 120 ||
     avibhinnādhikārāste śivenoktāstu sūribhiḥ |
     teneha sarvakāryāṇāmutpattirna virudhyate || 121 ||
     
     yataste siddhatvādeva rāgādirahitā yathāvat sarvaviṣayajñātāraḥ śivena 
sahā'vibhinnādhikārāḥ sarvakartṛtvācca, tatasteṣāṃ 
pakṣagrahāsaṃbhavānnābhiprāyabheda iti na kāryānutpādadoṣaprasaṅgo'tra || 121 ||
     
     mahāvratapakṣe tvamuktireva, yataḥ -
     
     asarvakartṛbhāvena sarvajño mukta ityasat |
     nyūnatvānna ca sārvajñamakartṛtvāt paśuryathā || 122 ||
     
     parā paripūrṇatā hi muktiḥ | asarvajñabhāvaśca prāptaḥ | sarvakartṛtvābhāvāt 
paśuvad bhavenmukta iti || 122 ||
     
     cidvyaktyā sarvakartṛtvaṃ siddhānāmīśvaro yathā |
     anyathā kartṛtā na syādīśvarasyā'pi siddhavat || 123 ||
     
     cidvyaktyā sarvakartṛtvamastyeva | tathā siddhānāṃ sarvakartṛtvaṃ yathā siddhyati, 
īśvaro'pi sarvajñatvādasya sarvakartṛtā'nyathā na syāditi viśvānutpādaprasaṅgaḥ || 123 ||
     
     api ca -
     
     na kartṛśakteścidvyaktirekanāśe sayuktikā |
     
     sā śaktirekaiva jñānakriyetyuktaṃ prāk | na ca tasyāścidaṃśena vyaktiḥ 
kriyāṃśenāvyaktiryujyate, niraṃśatvāt | na ca vidyeśvaraśaktivyaktibhirvyabhicāraḥ, sarvadā 
tāsāṃ vyaktyabhāvāt ||
     
     atha sāṃkhyavat puruṣāṇāṃ kartṛtvaṃ prāgapi nāstītyucyate, tadapyayuktam -
     
     kartṛtvasya na cābhāvaḥ sādhitatvāt tatastvasau || 124 ||
     sarvajñānakriyāhīno niṣkalaḥ kevalī paśuḥ |
     
     kartṛtvaṃ prāg bhogaprakaraṇe sādhitamiti 
tadanabhivyaktāvekatvācchakterjñatvasyāpyanabhivyaktiriti sarvajñānakriyāvaikalyena paśureva 
bhavenmukta iti || 124 ||
     
     atra punaḥ paraḥ -
     
     vyajyate kartṛtā siddhe sarvatra jñānavanna ca || 125 ||
     astīśaḥ sarvakarteti saṃcintya karaṇīyakṛt |
     
     siddhe yatkartṛtvaṃ tanna jñānavat sarvatra sarvakartā'stīti kimadhikaṃ mayā 
kartavyamiti saṃcintya siddho na karaṇīyaṃ karotīti || 125 ||
     
     yadyevam -
     
     siddhe vyaktā paśau neti viśeṣaḥ kastayoryadi || 126 ||
     sarvakāryāṇi no kuryāt siddhasthā sarvakartṛtā |
     
     yadi vyaktamapi siddhasya kartṛtvaṃ na kāryakaram, tarhyavyaktāt paśukartṛtvāt tasya 
ko viśeṣaḥ || 126 ||
     
     tathāhi -
     
     pravṛttiḥ sarvaniṣpattau vyaktirnānyā tu tadgatā || 127 ||
     jñānaṃ sarvaprakāśāya pravṛttaṃ vyaktamucyate |
     
     iyameva tvasya kartṛtvasya paśuvilakṣaṇā vyaktiḥ, yā jñānavat tasya sarvapravṛttiḥ || 
127 ||
     
     tadevam -
     
     sarvakṛtyapravṛttau vā nāsāvastīti varṇyatām || 128 ||
     gṛhyatāṃ dṛṅnirodho vā doṣo vā pūrvamokṣagaḥ |
     
     vyaktā cet siddhasya kriyāśaktiḥ sarvakāryakṣamaivābhyupagan-tavyā | atha 
vyaktā'pi kāryaṃ na karoti, yadyevaṃ pratibimbagarbhāṇu-śaktivannāstyeva sā tasyeti 
vācyam | athāvyaktā vidyata ityucyate, tarhyekatvājjñānakriyayoḥ śaktyordṛṅnirodho 
jñānasyā'nabhi-vyaktirmokṣo vācyaḥ | athāvyaktayāpi tayā jñānaśaktirvyakteṣyate, 
yadyevamavidyamānapūrvo mokṣo yasya paramaśivasya tasmin 
sarvajñatvānmuktavadakartṛtvadoṣaḥ prokto'bhyupagantavya iti pakṣāṇāṃ catuṣṭayādasmād 
bhavadbhireko grāhyaḥ | na ca prathamapakṣasyātra kaścid doṣa iti śivasamatvaṃ 
sarvajñatvasarvakartṛtvalakṣaṇataiva muktirabhyupagantavyā || 118 ||
     
     pāśupatāstu muktāvīśvaraguṇānāṃ saṃkrāntitaḥ siddhānāṃ 
śivasamatāmācakṣīran, tadayuktam -
     
     vimokṣe guṇasaṃkrāntāvīśo'nīśvaratāṃ vrajet || 129 ||
     guṇakhaṇḍasya saṃkrāntau guṇaḥ sāvayavo bhavet |
     
     siddha eveśvaraguṇānāṃ saṃkrāntāviṣyamāṇāyāmīśvaraḥ 
sarvajñatvādiguṇarahitaḥ syāt, guṇānāmanaṃśatvādekadeśena guṇasaṃkrāntyasaṃbhavāt 
|| 129 ||
     
     kiñca -
     
     tyaktvā svaguṇinaṃ yānti na ca guṇyantaraṃ guṇāḥ || 130 ||
     gacchatāṃ ca vyavastheyaṃ padārthānāṃ virudhyate |
     
     yadi ca svaguṇityāgena guṇyantare guṇānāṃ vṛttiriṣyeta, tadā sarvaḥ sarvaguṇī 
syāditi dṛṣṭaniyamānupapattermukto'muktaśca muktaḥ prasajyata iti 
guṇasaṃkrāntyanupapatterna tayā śivasamatvamabhyupagantavyamiti || 130 ||
     
     vedāntavidastu tallayāt tatsamatvaṃ muktiṃ pratipannāḥ, tadapyayuktam, yataḥ -
     
     prāguktadoṣaduṣṭātmā paramātmā yathā tathā || 131 ||
     siddhastallayasaṃprāptastadabhinno yatastvasau |
     
     upādānakāraṇatvāt paramātmano'cetanatvādidoṣaduṣṭatvaṃ yat prāk pratipāditaṃ 
tatsiddhasyā'pi tadabhedāt prasajyata ityadvaitameva mokṣo bhavatām || 131 ||
     
     api ca -
     
     ekatvadarśanaṃ mukteḥ sādhanaṃ svātmabādhitam || 132 ||
     mocyamocanakartṛṇāṃ nābhede sā yato bhavet |
     
     ekamevādvitīyaṃ brahmaiva satyam, tatastajjñānameva mukteḥ 
sādhanamitīdamucyamānaṃ mātā me vandhyetivat svoktyaiva bādhitam | yata ekatve sati na 
sādhyasādhanabhāvaḥ, sādhyasādhanabhāve vā'nekatvamiti || 132 ||
     
     kiñca -
     
     bhede sati pramāṇānāṃ pravṛttirnānyathā matā || 133 ||
     kḷptaḥ kimiti vidvadbhirabhedo niṣpramāṇakaḥ |
     
     brahmaiva satyamiti yena pramāṇena siddhaṃ bhavatām, tad yadyasatyameva, kathaṃ 
tasmāt svapnadṛṣṭādivat satyabrahmasiddhiḥ | atha satyam, tarhi 
pramāṇapramātṛprameyapramitisatyatvādadvaita-masatyamiti kathaṃ tatprāptirapi mokṣaḥ || 133 
||
     
     sāṃkhyāstu -
     
     muktvā yogaphalaṃ ramyaṃ bhogān sāṃsārikānapi || 134 ||
     ācaitanyaṃ kathaṃ cānye kaivalyaṃ mokṣamūcire |
     
     yogaḥ sādāśivo dehaḥ, tallakṣaṇaṃ phalaṃ sarvajñatādirūpaṃ mokṣaṃ parityajya 
saṃsārabhogāṃśca nānāvidhaviṣayasaṃvedana-phalānaṇimādisādhyāṃstyaktvā 
kaivalyalobhena prakṛtiviyogādātma-nāśasamaṃ jñatvameva sveṣāṃ mokṣaṃ kalpitavantaḥ | 
na ca tasmin apuruṣārthabhūte kasyacit pravṛttirupapadyate || 134 ||
     
     tathā hi -
     
     svacaitanyavināśāya santaḥ santaḥ kathaṃ ca te || 135 ||
     vivekadarśanābhyāsaprayāsaṃ kurvate'nvaham |
     
     ke hi paṇḍitāḥ svātmano jñānanāśāya pratyahaṃ 
jñānayogābhyāsādiprayāsaṃ kuryuḥ || 135 ||
     
     kiñca -
     
     viveko nāma vaidharmyād guṇānāṃ puruṣasya ca || 136 ||
     tatra yaddarśanaṃ tattu vicāre nopapadyate |
     
     na ca guṇapuruṣaviṣayaṃ jñānaṃ vicāre kriyamāṇe sāṃkhyānāmupapadyate || 
136 ||
     
     tathāhi guṇā vā puruṣavivekaṃ darśayanti svayameva vā puruṣaḥ paśyati ? tatra -
     
     kartṛprasavasaṃkīrṇadharmakā hi guṇā vayam || 137 ||
     tvaṃ neti puruṣasyārthaṃ buddhisthā darśayanti te |
     
     cicchaktirapariṇāminī apratisaṃkramā darśitaviṣayā śuddhā cānantā ceti 
buddhidarśitaviṣayatvenaiva puruṣasyābhyupagamād buddhyupārūḍhaireva guṇairvayaṃ 
kartṛtvādidharmayuktāḥ parasparaṃ saṃkīrṇāḥ, tvaṃ tu neti tasya viveko darśanīyaḥ || 137 
||
     
     kimataḥ ? ataśca -
     
     tathā darśitadarśitve mithyādarśī pumān bhavet || 138 ||
     mithyādarśanasādhyatvaṃ mokṣasyeti sudurghaṭam |
     
     evaṃ buddhyupārūḍhaguṇadarśitve puruṣasya buddheḥ 
parimitatvenāparimitaguṇaviṣayatvāsaṃbhavāt | yaduktam - kapilabrahmaṇo'pyapratyakṣā guṇā 
ityekadeśena tairbuddhāvupārohaṇīyam | ekadeśena tattvapratipatīrapratipattiḥ nīlagiririti 
nīlopādhau himavati tatpratipattirmithyaiva | na ca mithyājñānānmokṣaḥ, ayuktatvāt || 138 ||
     
     kartṛtvādi guṇā hyete guṇā nāhamitīdṛśī || 139 ||
     darśane puruṣasyeṣṭe hatā darśitadarśitā |
     
     buddhipradarśita evārthaḥ puruṣeṇa dṛśyata it bhavadbhiryaduktaṃ tatsākṣāt 
svātmaviviktaguṇadraṣṭṛtve puruṣasya kalpyamāne vyāhatam || 139 ||
     athocyate - na sākṣātpuruṣo guṇān paśyati, nāpi te buddhyupāroheṇa tasya 
svātmānaṃ darśayanti, proktavirodhāt | api tu guṇapuruṣayoranyatvamātraṃ darśayanti | 
tadapi na, yataḥ -
     
     anye guṇāḥ pumānanya iti no darśayanti te || 140 ||
     guṇebhyo na guṇā yena bhinnāḥ santi dhiyāṃnidheḥ |
     na cā'pi viṣayasteṣāmaṇurityuditaṃ purā || 141 ||
     
     yadi hi na svātmānaṃ darśayanti, tarhi guṇāntarāṇāmanyatvaṃ darśayantīti 
prāptam | na ca dhiyāṃnidherbuddhinidhānād guṇalakṣaṇādanye guṇāḥ saṃbhavanti | na 
cāpyātmā teṣāṃ viṣaya ityuktaṃ prāk - pariṇāmī pumān bhogyaḥ prāptastadgocaro yadi 
(ślo0 105), iti kathamaviṣaye tadanyatvaṃ darśayeyuḥ || 140-141 ||
     
     vivekaviṣayaṃ tasmād darśanaṃ nopapadyate |
     
     itthaṃ vivekadarśanānupapatteḥ kutaḥ kaivalyāvāptirmokṣa iti sarvajñatādirūpastava 
mokṣo'bhyupagantavyaḥ ||
     
     śāktādidṛṣṭīnāṃ kā vārtetyucyate -
     
     yathoktapaśupāśeṣu sādhyasādhanavarjanāt || 142 ||
     pāśātmikāstato heyā dṛṣṭayo vādināṃ budhaiḥ |
     
     yato yathokte paśuviṣaye pāśaviṣaye ca pramāṇataḥ siddhe yat sādhyaṃ 
muktistadvicchedadarśanaṃ ca sādhanam, tanna sādhayantyaviṣayatvāt | 
ato'nyavādidṛṣṭayo'śreyaḥphalāḥ śreyo'rthibhiḥ parihāryāḥ || 142 ||
     
     ata eva ca -
     
     paśupāśādivaiśiṣṭyaprakāśakamabādhitam || 143 ||
     śaivaṃ tadadhikārthatvād viduṣaḥ kasya na priyam |
     
     nahi darśanāntaraiḥ paśupāśādyadṛṣṭameva, kintu yathābhūtaṃ tathā viśiṣṭaṃ 
dṛṣṭamiti tadvaiśiṣṭyaprakāśakam | ata evāgṛhītagrāhi proktavat pratyakṣānumānābhyāṃ 
susaṃvādaṃ śaivāgamākhyaṃ pramāṇaṃ pratyakṣādivat kasya nābhimatam || 143 ||
     
     nānvāgamāntarāṇāmapi pramāṇatvāt tadvirodhe'sya kathaṃ pramāṇateti, atrocyate 
-
     
     pāśadṛṣṭivirodhāya pravṛttamapi mānatām || 144 |
     
     na jahāti yataśchedyāḥ pāśāstasyeha sarvataḥ |
     
     nānena dṛṣṭyantarāṇyapodyante, kintu dṛṣṭyā naitadevamiti 
pāśātmakatadarthabādhakatvenaivāsyotpattestadvirodhānnedaṃ rajataṃ śuktikaiveyamiti 
jñānasyeva na prāmāṇyaṃ vihantuṃ kṣamam, nāpi dṛṣṭyantaraiḥ sahāsya virodhaḥ yataḥ 
-
     
     na ca svagocare tāsāṃ bādhate tatpramāṇatām || 145 ||
     
     na ca tacchaivākhyaṃ pramāṇaṃ dṛṣṭyantarāṇāmasatyārtha-tvaṃ pratipādayati, 
yena taiḥ sahāsya virodhaḥ syāt | api tu pratyakṣādīnāmivālpārthadarśitve'pi yathāsvaṃ 
prāpyaprāpakatvena prāmāṇyameveti | etaccoktamasmābhiḥ sarvāgamaprāmāṇye || 145 ||
     
     api ca -
     
     tāsu varṇāśramācārānabhyanujñātavacca tat |
     
     yadāhuḥ - iti (pūrvatanī 129 pṛṣṭhasthā tṛtīyā ṭippaṇī draṣṭavyā |) 
varṇāśramācārānmanasā'pi na laṅghayet || yo yasminnāśrame tiṣṭhan dīkṣitaḥ 
śivaśāsane | sa tasminneva saṃtiṣṭhan śivadharmaṃ ca pālayet || iti | ata eva 
yuṣmaddṛṣṭyā'pyasya na pāṣaṇḍatvam, vedāvirodhāt | vedavitparigrahaśca śrūyate yataḥ 
| purāṇetihāsādau śvetopamanyuprabhṛtīnāṃ maharṣīṇāmatrā-nuṣṭhānam, bhārate ca 
naranārāyaṇayoraścatthāmnaśca | ābhyāṃ liṅge'rcito devastvayārcāyāṃ yuge yuge iti 
suvarṇākṣe ca bhagavato parameśvarārādhanāt siddhiḥ | api cānyat priyatamo loke kṛṣṇa 
bhaviṣyati | tvanmukhe ca jagatsarvaṃ bhaviṣyati na saṃśayaḥ || iti rāmāyaṇe | 
kārtavoryādeḥ smṛtiṣu ca pratiṣṭhādipūrvo dharmaḥ - pakveṣṭakācitaṃ samyag yaḥ karoti 
śivālayam iti | sūtre - tatra mokṣaṃ vinirdiśet iti | dṛśyante ca 
pṛthukeśvararāmeśvarādayaḥ pratiṣṭhā-pitāḥ | vede'pi 
śvetāśvatarādiśākhāsvatharvaśiraḥprabhṛtiṣu ca mantreṣu śaivasaṃpratyayaḥ | tato na 
vigānam, nāpi vicchinnamūlatā, na ca kaiścideva parigrahaḥ, yena 
yuṣmaddṛṣṭyā'pyaprāmāṇyaṃ syāt ||
     
     kiñca -
     
     na cānyena pramāṇena saṃruddhastasya gocaraḥ || 146 ||
     śrotriyairapyato grāhyaṃ tatphalā'dhikasādhanam |
     
     na ca pratyakṣena vā'numānena vā'sya bādha ityuktaṃ prāg bhogaprakaraṇe, 
yenāgninā siñcedityāderivāprāmāṇyaṃ syāditi sarvamaviruddham | 
paraśreyoheturvedavidbhiranyaiśca pramāṇametad grāhyam || 146 ||
     
     na ca dṛṣṭyantarairapyasya bādhaḥ, yataḥ -
     
     na tābhirabhibhāṣyābhiḥ sāmānyābhiśca bādhyate || 147 ||
     tābhyo vilakṣaṇatvāttu tayā cāviṣayatvataḥ |
     
     vedādīnāmapi racanā kartāraṃ na vyabhicarati | hiraṇyagarbha-prabhṛtayaḥ 
kartāro'bhiyuktaiḥ smaryante | gītāsu ca - vedāntakṛd vedavideva cāham (15 | 15) iti | 
teṣāṃ ca parasparaviruddhārthaśāstropa-deśādasarvajñatvam | yadāhuḥ sugato (pūrvatanī 
135 pṛṣṭhasthā ṭippaṇī draṣṭavyā |) yadi sarvajñaḥ kapilo neti kā pramā | athobhāvapi 
sarvajñau matibhedastayoḥ katham || iti | asarvajñasāmānyakartṛpraṇīta-
dṛṣṭayo'pyasarvaviṣayāḥ sarvajñapraṇītaśāstrābhibhāvyāstāḥ kathaṃ 
tadevābhibhāvakaṃ sarvajñapraṇītatvādvakṣyamāṇavat-sarvānyāgamārthaparicchedakatvena 
tābhyo vilakṣaṇaṃ viṣayīkṛtaṃ ca bādhyate | yathā tena viṣayīkṛtāstathā na tābhistaditi 
|| 147 ||
     
     yathā meyaphale tāsāṃ tadanūdya prakāśate || 148 ||
     svaprameyaphalārūḍhaṃ vaiśiṣṭyaṃ na tathā kṛtāḥ |
     tasya meyaphalaṃ coktvā svaprameyaphalāśritam || 149 ||
     vaiśiṣṭyamavabhāsante tasmāt tāsāṃ na gocaraḥ |
     
     yathāhi tacchaivaṃ tāsāṃ dṛṣṭīnāṃ meyaphalaviṣayaṃ vaiśiṣṭyaṃ 
svaprameyaphalārūḍham - buddhitattve sthitā bauddhā guṇeṣu tvārhatāḥ sthitāḥ 
ityādyanūdya sarvaviṣayatvena prakāśate, na tathā tatphalaviṣayaṃ tābhiḥ 
sarvābhirgocarīkartumaśakyam | ataḥ kathamaviṣaye bādhakatvaṃ tāsāṃ syāt || 149 ||
     
     ata eva -
     
     abhyanujñā viṣedho vā tena tāsu viniścitam || 150 ||
     tattulyajātidṛg vyāpyo na śivajñānagocaraḥ |
     
     yato'sarvajñapraṇītatvena durbalatvaṃ tāsām, tataḥ śaivāgamā-virodhena 
svaviṣayānuṣṭhāne'bhyupagama eva, iti (pūrvatanī 129 pṛṣṭhasthā tṛtīyā ṭippaṇī 
draṣṭavyā |) varṇāśramācārān manasā'pi na laṅghayet iti tadvirodhe tu niṣedhaḥ kuryād 
brāhmīṃ na vā kuryācchaivīmeva niyogataḥ iti || 150 ||
     na tu tābhirasarvajñapraṇītābhistulyajanmajñānaṃ tena vyāpyo bhavati kadācidapi 
śaivajñānagocaro'rthaḥ | na ca kāryatvādanityatvamasya | yataḥ -
     
     anādikālasaṃsiddhaṃ tadguṇatve'pi śāṅkare || 151 ||
     tacca samyak paricchedi śāṅkaraṃ jñānamīritam |
     
     śabdārtharūpo hyāgamaḥ | tatra tantrarūpasyeśvarakṛtatve'pi tadarthasya 
parameśvarasamavetasya samyag jñānāderguṇasya nityatvānnityatvam | ata eva tatpramāṇam 
|| 151 ||
     
     ata eva -
     
     na cāvihataśaktitvāt patyurbādhaṃ tadaśnute || 152 ||
     na tulyaphalatā'pyasmāt kuto niṣphalatā bhavet |
     
     na tanniṣphalam, nāpi dṛṣṭyantaraiḥ samānaphalaṃ bādhyamāna-phalaṃ vā, 
kintūktameva tatpramāṇyaṃ bhagavato'pratihataśaktitvena sarvottamatvāt || 152 ||
     
     astu vā dṛṣṭyantaraiḥ saha samānatvam, tathāpi na pākṣikamupādānam, yataḥ -
     
     grāhyaṃ tulyaphalatve'pi vimuktirdīkṣayaiva tat || 153 ||
     siddhidaṃ tu yataḥ puṃsāṃ sādhanena laghīyasā |
     
     ko hyabhipretasādhanaṃ laghutaraṃ parityajya kleśahetāvati-vistīrṇe pravartate | 
taduktam - atraiva madhu vindeta kimarthaṃ parvataṃ vrajet | iṣṭasyārthasya saṃprāptau ko 
vidbān yatnamācaret | iti || 153 ||
     
     kiñca -
     
     siddhirvyāpāranirmuktā muktirapyatiśāyinī || 154 ||
     yatra tatko na gṛhṇāti sādhanaṃ śrutibhūṣaṇam |
     
     yasmin śāstre sarvotkṛṣṭaṃ phalaṃ śrūyate, tatrānyaparityāgena ko na pravartata iti 
dṛṣṭyantaraistulyaphalatve'pi na vikalpitā pravṛttiratreti || 154 ||
     
     nanu parameśvarapraṇītaṃ taditi kutastaducyate -
     
     śivāt paramparāyātau bhogamokṣau sasādhanau |
     ātreyāya munīndreṇa ruruṇā saṃprakāśitau || 155 ||
     mandabuddhiprabodhāya karuṇāviṣṭadhīḥ sphuṭam |
     sadyojyotistu saṃkṣepāt tāvetau paribaddhavān || 156 ||
     yaṃ cānuśāsayāmāsa bhagavānīśasaṃmataḥ |
     ugrajyotirguruḥ śrīmān sarvavidyāsaritpatiḥ || 157 ||
     
     iti mokṣakārikā samāptā ||
     
     gurvāmnāyato'vicchinnasmaraṇasantatereva pārameśvaratvenaitat pratīyate 
sarvaśreyoheturiti || 155 - 157 ||
     
     iti mokṣakārikāyāṃ nārāyaṇakaṇṭhasūnunā racitā |
     saṃkṣepād vṛttiriyaṃ śiṣyahitā bhaṭṭarāmakaṇṭhena ||
     
     iti śrīnārāyaṇakaṇṭhātmajabhaṭṭarāmakaṇṭhakṛta-
mokṣakārikāvṛttiḥ samāptā ||

###########   END OF FILE  #######
