####################################################
MUKTABODHA INDOLOGICAL RESEARCH INSTITUTE
Use of this material (e-texts) is covered by Creative Commons license BY-NC 4.0
Catalog number: M00299
Uniform title: yogacūḍāmaṇyupaniṣat
Main title: yoga upaniṣads with the commentary of śrī upaniṣad brahmayogin
Secondary title: yogacūḍāmaṇi upaniṣat
Commentator : brahmayogin
Alternate name : śrī upaniṣad brahmayogin
Editor : śāstrī mahādeva

Description: 



Notes: 
Data entered by the staff of Muktabodha under the direction of Mark S. G. Dyczkowski.

Revision 0: January 6, 2014

Publisher : Adyar library and research centre
Publication year : 1920
Publication city : Madras
Publication country : India
####################################################



yogacūḍāmaṇyupaniṣat

āpyāyantu- iti śāntiḥ

yogāṅgaṣaṭkam

yogacūḍāmaṇiṃ vakṣye yogināṃ hitakāmyayā |
kaivalyasiddhidaṃ gūḍhaṃ sevitaṃ yogavittamaiḥ || 1 ||

āsanaṃ prāṇasaṃrodhaḥ pratyāhāraśca dhāraṇā |
dhyānaṃ samādhiretāni yogāṅgāni bhavanti ṣaṭ || 2 ||

ekaṃ siddhāsanaṃ proktaṃ dvitīyaṃ kamalāsanam |

vivaraṇam

mūlādhārādiṣaṭcakrasahasrāroparisthitam |
yogajñānamukhyaphalaṃ rāmacandrapadaṃ bhaje ||

	iha khalu sāmavedapravibhakteyaṃ yogacūḍāmaṇyupaniṣat 
ṣaḍaṅgayogopāyapradarśanapūrvaka 
niṣpratiyogikabrahmamātraparyavasannā vijayate | asyāḥ svalpagranthato 
vivaraṇamārabhyate | svājñalokamuddiśya śrutirevamāha- yogeti | 
yogacūḍāmaṇiṃ yogaśreṣṭhamityarthaḥ | kathamasya cūḍāmaṇitvam ##?
cūḍāmaṇitvaṃ yujyate ityarthaḥ || 1 ||

p. 238) yamaniyamasādhanasaṃpannānāṃ ṣaḍaṅgayogaḥ ucyate- 
āsanamiti || 2 || ādāvāsanamuddiśati- ekamiti | proktaṃ- 
siddhapadmāsanalakṣaṇasya triśikhibrāhmaṇopaniṣadi prakāśitatvāt ||

yogasiddhaye āvaśyakaṃ dehatattvajñānam

ṣaṭcakraṃ ṣoḍaśādhāraṃ trilakṣyaṃ vyomapañcakam || 3 ||

svadehe yo na jānāti tasya siddhiḥ kathaṃ bhavet |

	dehatattvajñānaṃ vinā dehe siddhiḥ kathaṃ syādityākṣipati- 
ṣaṭcakramiti | mūlādhārādiṣaṭcakram | mūlādhāratrikoṇamārabhya 
ṣoḍaśāntāvadhi ṣoḍaśādhāraṃ vidyate | tadrājayogasāre prasiddham | 
bāhyamadhyāntarbhedena trilakṣyam | ākāśādiparamākāśāntaṃ 
vyomapañcakam || 3 || śiṣṭaṃ spaṣṭam ||

mūlādhārādicakrāṇi

caturdalaṃ syādādhāraṃ svādhiṣṭhānaṃ ca ṣaḍdalam || 4 ||

nābhau daśadalaṃ padmaṃ hṛdayaṃ dvādaśārakam |
ṣoḍaśāraṃ viśuddhākhyaṃ bhrūmadhye dvidalaṃ tathā || 5 ||

sahasradalasaṃkhyātaṃ brahmarandhre mahāpathi |

	yat tvayā pṛṣṭaṃ tat 
mūlādhārādisahasrārānteṣvantarbhavatītyāha- caturdalamiti || 4-5 ||

yonisthāne paramajyotirdarśanam

ādhāraṃ prathamaṃ cakraṃ svādhiṣṭhānaṃ dvitīyakam || 6 ||

yonisthānaṃ dvayormadhye kāmarūpaṃ nigadyate |
kāmākhyaṃ tu gudasthāne paṅkajaṃ tu caturdalam || 7 ||

p. 239) tanmadhye procyate yoniḥ kāmākhyā siddhavanditā |
tasya madhye mahāliṅgaṃ paścimābhimukhaṃ sthitam || 8 ||

nābhau tu maṇivadbimbaṃ yo jānāti sa yogavit |
taptacāmīkarābhāsaṃ taḍillekheva visphurat || 9 ||

trikoṇaṃ tatpuraṃ vahneradhomeḍhrāt pratiṣṭhitam |
samādhau paramaṃ jyotiranantaṃ viśvatomukham || 10 ||

tasmin dṛṣṭe mahāyoge yātāyāto na vidyate |

	prathamadvitīyacakratayā nāmoddiśya krameṇa vivṛṇoti- 
ādhāramiti || 6 || yonisthānaṃ kimityatra- yonisthānamiti | dvayoḥ 
mūlādhārasvādhiṣṭhānayoḥ | yogasiddheḥ tatpīḍanapūrvakatvāt tadeva 
viśadayati- kāmākhyamiti | yogasiddhikāmākhyam || 7 || yoniḥ 
kuṇḍalinīśaktiḥ | asyā jagatprasūtihetutvāt yonitvamupapadyate | ata eva 
kāmākhyā | tasya suṣumnāmadhyavilasitakuṇḍalinībhogasya madhye 
vāyavyaṃ paścimābhimukhaṃ mahāliṅgaṃ kevalakumbhake 
yogipratyakṣatayā sthitaṃ bhavati || 8 || evaṃjñānavadabhyāsaphalamāha##-
tapteti || 9 || yasya evaṃ yogakāle pāvakī jvālā dṛśyate tasya 
punariḍādimārgeṇa yātāyāto na vidyate ityāha- samādhāviti || 10 ||

svādhiṣṭhānādicakralakṣaṇam

svaśabdena bhavet prāṇaḥ svādhiṣṭhānaṃ tadāśrayam || 11 ||

svādhiṣṭhānāśrayādasmānmeḍhramevābhidhīyate |
tantunā maṇivat proto yo'tra kandaḥ suṣumnayā || 12 ||

p. 340) tannābhimaṇḍale cakraṃ procyate maṇipūrakam |
dvādaśāre mahācakre puṇyapāpavivarjite || 13 ||

tāvajjīvo bhramatyevaṃ yāvattattvaṃ na vindati |

	svāadhiṣṭhānalakṣaṇamāha- sveti || 11 || meḍhrasya 
prāṇanāḍitvāt svādhiṣṭhānāśrayatvaṃ yujyate | maṇipūrakalakṣaṇaṃ 
kimityatra tantuneti || 12 || svājñānāvadhi jīvo hṛdāsanaḥ san 
saṃsāramaṇḍale paribhramatītyāha- dvādaśāra iti | 
puṇyapāpavivarjite- tatra pratyagdṛṣṭeḥ puṇyapāpasaṃbandhābhāvāt 
|| 13 ||

nāḍimahācakram

ūrdhvaṃ meḍhrādadhonābheḥ kandayoniḥ khagāṇḍavat || 14 ||

tatra nāḍyaḥ samutpannāḥ sahasrāṇi dvisaptatiḥ |
teṣu nāḍīsahasreṣu dvisaptatirudāhṛtā || 15 ||

pradhānāḥ prāṇavāhinyo bhūyastāsu daśa smṛtāḥ |
iḍā ca piṅgalā caiva suṣumnā ca tṛtīyagā || 16 ||

gāndhārī hastijihvā ca pūṣā caiva yaśasvinī |
alambusā kuhūścaiva śaṅkhinī daśamī smṛtā || 17 ||

etannāḍīmahācakraṃ jñātavyaṃ yogibhiḥ sadā |

	nāḍīkandaṃ tadgatanāḍībhedaṃ cāha- ūrdhvamiti || 14-15 || 
daśanāḍīnāṃ sthānāni nirdiśati- iḍeti || 16-17 ||

p. 341) 			nāḍīsthānāni

iḍā vāme sthitā bhāge dakṣiṇe piṅgalā sthitā || 18 ||

suṣumnā madhyadeśe tu gāndhārī vāmacakṣuṣi |
dakṣiṇe hastijihvā ca pūṣā karṇe tu dakṣiṇe || 19 ||

yaśasvinī vāmakarṇe cānane cāpyalambusā |
kuhūśca liṅgadeśe tu mūlasthāne tu śaṅkhinī || 20 ||

evaṃ dvāraṃ samāśritya tiṣṭhante nāḍayaḥ kramāt |

	madhyasthasuṣumnāyāḥ iḍā vāme sthitā || 18-20 ||

nāḍīsaṃcārivāyavaḥ tadvyāpāraśca

iḍāpiṅgalasauṣumnāḥ prāṇamārge ca saṃsthitāḥ || 21 ||

satataṃ prāṇavāhinyaḥ somasūryāgnidevatāḥ |
prāṇāpānasamānākhyā vyānodānau ca vāyavaḥ || 22 ||

nāgaḥ kūrmo'tha kṛkaro devadatto dhanaṃjayaḥ |
hṛdi prāṇaḥ sthito nityamapāno gudamaṇḍale || 23 ||

samāno nābhideśe tu udānaḥ kaṇṭhamadhyagaḥ |
vyānaḥ sarvaśarīre tu pradhānāḥ pañca vāyavaḥ || 24 ||

udgāre nāga ākhyātaḥ kūrma unmīlane tathā |
kṛkaraḥ kṣutkaro jñeyo devadatto vijṛmbhaṇe || 25 ||

p. 342) na jahāti mṛtaṃ vāpi sarvavyāpī dhanaṃjayaḥ |
ete nāḍīṣu sarvāsu bhramante jīvajantavaḥ || 26 ||

	tatra ayogiyogibhedena iḍeti || 21 || nāḍīgataprāṇādisvarūpaṃ 
tadvyāpāraṃ cāha- prāṇeti || 22-25 || jīvajantavaḥ- jīvarūpiṇa 
ityarthaḥ, teṣāṃ jīvādhāratvāt || 26 ||

prāṇacalanācalanābhyāṃ jīvacalanācalane

ākṣipto bhujadaṇḍena yathoccalati kandukaḥ |
prāṇāpānasamākṣiptastathā jīvo na tiṣṭhati || 27 ||

prāṇāpānavaśo jīvo hyadhaścordhvaṃ ca dhāvati |
vāmadakṣiṇamārgābhyāṃ cañcalatvānna dṛśyate || 28 ||

rajjubaddho yathā śyeno gato'pyākṛṣyate punaḥ |
guṇabaddhastathā jīvaḥ prāṇāpānena karṣati || 29 ||

prāṇāpānavaśo jīvo hyadhaścordhvaṃ ca gacchati |
apānaḥ karṣati prāṇaṃ prāṇo'pānena karṣati || 30 ||

ūrdhvādhaḥsaṃsthitāvetau yo jānāti sa yogavit |

	prāṇacalanācalanasāpekṣaṃ jīvacalanācalanamityāha- ākṣipta iti 
|| 27 || tadeva viśadayati- prāṇeti || 28-30 ||

p. 343) 			ajapāgāyatryā anusaṃdhānam

hakāreṇa bahiryāti sakāreṇa viśet punaḥ || 31 ||

haṃsahaṃsetyamuṃ mantraṃ jīvo japati sarvadā |
ṣaṭśatāni divā rātrau sahasrāṇyekaviṃśatiḥ || 32 ||

etatsaṃkhyānvitaṃ mantraṃ jīvo japati sarvadā |
ajapā nāma gāyatrī yogināṃ mokṣadā sadā || 33 ||

asyāḥ saṃkalpamātreṇa sarvapāpaiḥ pramucyate |
anayā sadṛśī vidyā anayā sadṛśo japaḥ || 34 ||

anayā sadṛśaṃ jñānaṃ na bhūtaṃ na bhaviṣyati |
kuṇḍalinyāṃ samudbhūtā gāyatrī prāṇadhāriṇī || 35 ||

prāṇavidyā mahāvidyā yastāṃ vetti sa vedavit |

	prāṇāpānocchvāsādivyāpṛtireva haṃsamanuḥ ajapāgāyatrī 
jīvanirvartyā bhavatīti ajapeyattāṃ tajjñānaphalaṃ cāha- hakāreṇeti || 
31-33 || ucchvāsaniḥśvāsayoḥ haṃsaḥ so'hamityajapānusaṃdhānena 
jīvaḥ sarvapāpaiḥ pramucyate | ajapāṃ stauti- anayeti || 34 || ajapā 
kuṇḍalinījanyeti jñānaphalamāha kuṇḍalinyāmiti || 35 ||

kuṇḍalinyā mokṣadvārabhedanam

kandordhve kuṇḍalīśaktiraṣṭadhā kuṇḍalākṛtiḥ || 36 ||

brahmadvāramukhaṃ nityaṃ mukhenācchādya tiṣṭhati |
yena dvāreṇa gantavyaṃ brahmadvāramanāmayam || 37 ||

p. 344) mukhenācchādya taddvāraṃ prasuptā parameśvarī |
prabuddhā vahniyogena manasā marutā saha || 38 ||

sucīvadgātramādāya vrajatyūrdhvaṃ suṣumnayā |
udghāṭayet kavāṭaṃ tu yathā kuñcikayā gṛham |
kuṇḍalinyā tathā yogī mokṣadvāraṃ prabhedayet || 39 ||

kṛtvā saṃpuṭitau karau dṛḍhataraṃ baddhvātha padmāsanaṃ
gāḍhaṃ vakṣasi saṃnidhāya cubukaṃ dhyānaṃ ca tacceṣṭitam |
vāraṃvāramapānamūrdhvamanilaṃ proccārayet pūritaṃ
muñcan prāṇamupaiti bodhamatulaṃ śaktiprabhāvānnaraḥ || 40 ||

aṅgānāṃ mardanaṃ kṛtvā śramasaṃjātavāriṇā |
kaṭvamlalavaṇatyāgī kṣīrabhojanamācaret || 41 ||

brahmacārī mitāhārī yogī yogaparāyaṇaḥ |
abdādūrdhvaṃ bhavet siddho nātra kāryā vicāraṇā || 42 ||

susnigdhamadhurā hāraścaturthāṃśāvaśeṣitaḥ |
bhuñjate śivasaṃprītyā mitāhārī sa ucyate || 43 ||

kandordhve kuṇḍalīśaktiraṣṭadhā kuṇlākṛtiḥ |
bandhanāya ca mūḍhānāṃ yogināṃ mokṣadā sadā || 44 ||

p. 345) sarvaprāṇyādhārakuṇḍalinīsvarūpaṃ tadvyāpṛtiṃ cāha- 
kandeti || 36 || suṣumnākhyaṃ brahmadvāramukham || 37 || ayogināṃ 
mūlādhārapradeśe prasuptā | yogināṃ yogakāle prabuddhā || 38 || yataḥ 
iyaṃ mokṣadvārabhedanapaṭuḥ ataḥ kuñcikayā devālayakavāṭamiva yogī 
tayā mokṣadvāraṃ vibhedayedityāha- udghāṭayediti || 39 || 
tadbhedanopāyaṃ tatphalaṃ cāha- kṛtveti | naro yogī 
svahṛdayasamaṃ svakarau saṃpuṭitau kṛtvā padmāsanaṃ baddhvā 
gāḍhaṃ vakṣasi saṃnidhāya cubukaṃ 
kaṇṭhasaṃkocalakṣaṇajālaṃdharabandhamāropya mūlabandhena 
vāraṃvāram apānam ūrdhvam anilapūritaṃ proccārayet ūrdhvaṃ 
prāṇenaikyaṃ nayet | aikyānantaraṃ kevalakumbhakamāsthāya 
kuṇḍalinīśaktiprabhāvāt tatkuṇḍalinīceṣṭitaṃ prāṇādivyāpāraṃ muñcan 
śarīratrayakalanāviralaṃ brahmāsmīti mananaṃ dhyānaṃ ca kṛtvā samyak 
prabodhametya tatsamakālaṃ prāṇaṃ paramātmānam upaiti || 40 || evaṃ 
sādhanānuṣṭhānavān yogī acirāt siddho bhavatītyāha- aṅgānāmiti | 
yadyabhyāsakāle svedo jāyate tadā aṅgānāṃ           vāriṇā dṛḍhakāyo 
bhavedityarthaḥ | yogānukūlāhāraniyamamāha- kaṭviti || 41-43 || 
ayogiyogināṃ iyaṃ śaktiḥ bandhamokṣahetuḥ syādityāha- kandeti | 
kandādhobhāge yadi sthitā tadā bandhanāya | yadi suṣumnāmārgeṇa 
kandordhvamārgaṃ gatā tadā yogināṃ mokṣadā || 44 ||

bandhatrayam

mahāmudrā nabhomudrā oḍyāṇaṃ ca jalaṃdharam |
mūlabandhaṃ ca yo vetti sa yogī muktibhājanam || 45 ||

pārṣṇighātena saṃpīḍya yonimākuñcayed dṛḍham |
apānamūrdhvamākṛṣya mūlabandho'yamucyate || 46 ||

p. 346) apānaprāṇayoraikyaṃ kṣayānmūtrapurīṣayoḥ |
yuvā bhavati vṛddho'pi satataṃ mūlabandhanāt || 47 ||

oḍyāṇaṃ kurute yasmādaviśrāntaṃ mahākhagaḥ |
oḍḍiyāṇaṃ tadeva syānmṛtyumātaṅgakesarī || 48 ||

udarāt paścimaṃ tāṇamadhonābhernigadyate |
oḍyāṇamudare bandhastatra bandho vidhīyate || 49 ||

badhnāti hi śirojātamadhogāmi nabhojalam |
tato jālaṃdharo bandhaḥ kaṇṭhaduḥkhaughanāśanaḥ || 50 ||

jālaṃdhare kṛte bandhe kaṇṭhaduḥkhaughanāśane |
na pīyūṣaṃ patatyagnau na ca vāyuḥ pradhāvati || 51 ||

	vakṣyamāṇamahāmudrādijñānato muktibhāk bhavatītyāha- 
mahāmudreti || 45 || mūlabandhādilakṣaṇamāha- pārṣṇīti || 46 || 
tatphalametat- apāneti || 47-52 ||

khecarīmudrā

kapālakuhare jihvā praviṣṭā viparītagā |
bhruvorantargatā dṛṣṭirmudrā bhavati khecarī || 52 ||

na rogo maraṇaṃ tasya na nidrā na kṣudhā tṛṣā |
na ca mūrchā bhavet tasya yo mudrāṃ vetti khecarīm || 53 ||

p. 347) pīḍyate na ca rogeṇa lipyate na sa karmabhiḥ |
badhyate na ca kenāpi yo mudrāṃ vetti khecarīm || 54 ||

cittaṃ carati khe yasmājjihvā carati khe yataḥ |
teneyaṃ khecarī mudrā sarvasiddhanamaskṛtā || 55 ||

bindumūlaśarīrāṇi sirā yatra pratiṣṭhitāḥ |
bhāvayanti śarīrāṇi apādatalamastakam || 56 ||

khecaryā mudritaṃ yena vivaraṃ lambikordhvataḥ |
na tasya kṣīyate binduḥ kāminyāliṅgitasya ca || 57 ||

yāvadbinduḥ sthito dehe tāvanmṛtyubhayaṃ kutaḥ |
yāvadbaddhā nabhomudrā tāvadbindurna gacchati || 58 ||

	tatphalametat na roga iti || 53-55 || khecarīmudrārūḍhāḥ yoginaḥ 
śarīre sarvaṃ paśyantītyāha- vindviti | sirāśabdena nāḍyaḥ ucyante | 
tadupalakṣitacaturdaśabhuvanāni yatra pratiṣṭhitāni tadbinduḥ īśvaraḥ eva 
mūlaṃ yeṣāṃ anantakoṭibrahmāṇḍānāṃ tāni bindumūlāni tāni ca 
śarīrāṇi anantakoṭibrahmāṇḍāni khecarīmudrārūḍhayoginaḥ 
svādhiṣṭhitāpādatalamastakaṃ svaśarīraṃ bhāvayanti mahāvirāḍbhāvaṃ 
nayantītyarthaḥ || 56 || kiṃca- khecaryeti || 57 || nabhomudrā 
khecarītyarthaḥ || 58 ||

vajrolyādiyogilakṣaṇam

jvalito'pi yathā binduḥ saṃprāptaśca hutāśanam |
vrajatyūrdhvaṃ gataḥ śaktyā niruddho yonimudrayā || 59 ||

p. 348) sa punardvividho binduḥ pāṇḍaro lohitastathā |
pāṇḍaraṃ śuklamityāhurlohitākhyaṃ mahārajaḥ || 60 ||

sindūravrātasaṃkāśaṃ ravisthānasthitaṃ rajaḥ |
śaśisthānasthitaṃ śuklaṃ tayoraikyaṃ sudurlabham || 61 ||

bindurbrahmā rajaḥ śaktirbindurindū rajo raviḥ |
ubhayoḥ saṃgamādeva prāpyate paramaṃ padam || 62 ||

vāyunā śakticālena preritaṃ ca yathā rajaḥ |
yāti binduḥ sadaikatvaṃ bhaveddivyavapustadā || 63 ||

śuklaṃ candreṇa saṃyuktaṃ rajaḥ sūryasamanvitam |
tayoḥ samarasaikatvaṃ yo jānāti sa yogavit || 64 ||

	vajrolyādiyogilakṣaṇamāha- jvalito'pīti | yathā lohadrāvakabinduḥ 
lohasaṃnidhyāt jvalati tathāyaṃ binduḥ yoṣitsāṃnidhyāt jvalito'pi puruṣeṇa 
hutaṃ retaḥ aśnātīti hutāśanaṃ yoṣidyonimaṇḍalaṃ saṃprāpto'pi 
liṅgākuñcanalakṣaṇayā yonimudrayā śaktyā yathābalaṃ niruddhaḥ san 
ūrdhvameva vrajati nādhaḥ patatītyarthaḥ | asyāmaroliyogasiddhatvāt 
tadbinduḥ kadāpi na kṣaratīti bhāvaḥ || 59-60 || 
bhrūmaṇḍalordhvavāmadakṣiṇabhāgayoḥ raviśaśisthāne bhavataḥ | 
rajaḥśuklarūpayoḥ sūryācandramaso aikyaṃ yogino vinā yasya kasyāpi 
durlabhamityarthaḥ || 61 || kiṃca- binduriti || 62 || kena ravīndvoraikyaṃ 
tena kiṃ jāyate ityata āha- vāyuneti | yathā svaśakticālena 
pracaṇḍavāyunā preritaṃ sadrajo ravinaikatvamāyāti tathā vāyunā saha 
kuṇḍalinīśakticālena preritaṃ śaśimaṇḍalasthaṃ rajaḥ, binduriti 
tṛtīyārthe prathamā, bindunā raviṇā

p. 349) sadā ekatvaṃ yāti | yadā sūryācandramasoraikyaṃ bhavati tadā 
ayaṃ yogī divyavapuḥ bhavet || 63-64 ||

mahāmudrā

śodhanaṃ nāḍijālasya cālanaṃ candrasūryayoḥ |
rasānāṃ śoṣaṇaṃ caiva mahāmudrābhidhīyate || 65 ||

vakṣonyastahanuḥ prapīḍya suciraṃ yoniṃ ca vāmāṅghriṇā
hastābhyāmanudhārayan prasaritaṃ pādaṃ tathā dakṣiṇam |
āpūrya śvasanena kukṣiyugalaṃ baddhvā śanai recaye-
detadvyādhivināśinī sumahatī mudrā nṛṇāṃ procyate || 66 ||

candrāṃśena samabhyasya sūryāṃśenābhyaset punaḥ |
yā tulyā tu bhavet saṃkhyā tato mudrāṃ visarjayet || 67 ||

nahi pathyamapathyaṃ vā rasāḥ sarve'pi nīrasāḥ |
atibhuktaṃ viṣaṃ ghoraṃ pīyūṣamiva jīryate || 68 ||

kṣayakuṣṭhagudāvartagulmājīrṇapurogamāḥ |
tasya rogāḥ kṣayaṃ yānti mahāmudrāṃ tu yo'bhyaset || 69 ||

kathiteyaṃ mahāmudrā mahāsiddhikarī nṛṇām |
gopanīyā prayatnena na deyā yasya kasyacit || 70 ||

	mahāmudrāsvarūpaṃ tatphala cāha- śodhanamiti | 
yannāḍīśuddhikaraṃ candrasūryayorapi cālakaṃ 
śarīrasthaduṣṭavātapittādirasānāṃ śoṣaṇakaraṃ bhavati tadeva 
mahāmudretyabhidhīyate || 65 || tadabhyāsaprakārastu- ādau

p. 350) jālaṃdharabandhamāropya vāmapādatalena yoniṃ nipīḍya bahiḥ 
prasāritadakṣiṇacaraṇaṃ hastābhyāṃ dhārayan 
candranāḍīsamudbhavaśvasanena vāmadakṣiṇakukṣiyugalamāpūrya 
nirucchvāsaṃ baddhvā kumbhakānte piṅgalayā śanaireva recayediti yadetat 
saiṣā nṛṇāṃ sarvavyādhivināśinī mahāmudrā bhavati || 66 || evaṃ 
candrāṃśeneti || 67-70 ||

praṇavajapaḥ

padmāsanaṃ samāruhya samakāyaśirodharaḥ |
nāsāgradṛṣṭirekānte japedoṃkāramavyayam || 71 ||

	evaṃ mahāmudrāmabhyasya tato yathoktavidhinā 
praṇavārthānusaṃdhānapūrvakaṃ praṇavaṃ sadā japedityāha- padmeti 
|| 71 ||

praṇavārtharūpaṃ brahma

	oṃ nityaṃ śuddhaṃ buddhaṃ nirvikalpaṃ nirañjanaṃ 
nirākhyātamanādinidhanamekaṃ turīyaṃ yadbhūtaṃ bhavadbhaviṣyat 
parivartamānaṃ sarvadānavacchinnaṃ paraṃ brahma | tasmājjātā parā 
śaktiḥ svayaṃ jyotirātmikā | ātmana ākāśaḥ saṃbhūtaḥ | ākāśādvāyuḥ 
| vāyoragniḥ | agnerāpaḥ | adbhyaḥ pṛthivī | teṣāṃ pañcabhūtānāṃ 
patayaḥ pañca sadāśiveśvararudraviṣṇubrahmāṇaśceti | teṣāṃ 
brahmaviṣṇurudrāścotpattisthitilayakartāraḥ | rājaso brahmā sāttviko 
viṣṇustāmaso rudra iti | ete trayo guṇayuktāḥ | brahmā devānāṃ prathamaḥ 
saṃbabhūva | dhātā ca sṛṣṭau viṣṇuśca sthitau rudraśca nāśe bhogāya 
cendraḥ prathamajā babhūvuḥ | eteṣāṃ brahmaṇo lokā 
devatiryaṅnarasthāvarāśca jāyante | teṣāṃ manuṣyādīnāṃ

p. 351) pañcabhūtasamavāyaḥ śarīram | jñānakarmendriyairjñāna##-
so'pi sthūlaprakṛtirityucyate | jñānakarmendriyairjñānaviṣayaiḥ 
prāṇādipañcavāyumanobuddhibhiśca sūkṣmastho'pi liṅgamevetyucyate | 
guṇatrayayuktaṃ kāraṇam | sarveṣāmevaṃ trīṇi śarīrāṇi vartante | 
jāgratsvapnasuṣuptiturīyāścetyavasthāścatasraḥ | 
tāsāmavasthānāmadhipatayaścatvāraḥ puruṣā 
viśvataijasaprājñātmānaśceti ||

viśvo hi sthūlabhuṅnityaṃ taijasaḥ praviviktabhuk |
ānandabhuk tathā prājñaḥ sarvasākṣītyataḥ paraḥ || 72 ||

praṇavaḥ sarvadā tiṣṭhet sarvajīveṣu bhogataḥ |
abhirāmastu sarvāsu hyavasthāsu hyadhomukhaḥ || 73 ||

oṃkarārthacaitanyaṃ kimityatra brahmetyāha- omiti | 
nityaśuddhādipadānāṃ nṛsiṃhatāpinyāṃ padaśo vyākhyātatvāt | 
bhūtamiti bhūtādikālatraye'pi svayaṃ ekarūpeṇāvasthitam, 
utpattipralayavairalyādanādinidhanam, anavacchinnaṃ paricchedarahitaṃ 
yat tadeva praṇavārthacaitanyaṃ brahmetyarthaḥ | brahmaṇo 
niṣpratiyogikasvamātratve avyaktādisthāvarāntasṛṣṭiḥ kutaḥ ? 
ityāśaṅkya tadajñānādetat sarvaṃ tasmāt jātavat bhātītyāha- 
tasmāditi | svājñadṛṣṭyā yannirviśeṣaṃ brahma 
niṣpratiyogikasvamātraṃ tasmānnirviśeṣabrahmaṇaḥ sakāśāt 
citsāmānyātmikā parā śaktiḥ svāropāpavādādhikaraṇasāṃnidhyāt 
svayaṃjyotirātmikā jāteva jātā na vastuta ityarthaḥ | evaṃ 
svājñadṛṣṭivikalyitāvyaktamahattattvopādhikāt ātmanaḥ | evaṃ ātmanaḥ 
sakāśāt krameṇa pañcabhūtāni jātāni, teṣām ityādi | 
sṛṣṭyādikartṛtvaṃ guṇatrayayoganimittaṃ tat katham ? rājasa iti |

p. 352) sṛṣṭyādikartāro brahmādayaḥ prathamajapadaṃ gatā 
ityāha- brahmeti | sadeva somyedamagra āsīt hiraṇyagarbhaḥ 
samavartatāgre iti śruteḥ | tatra dhātetyādi | yadekamevāgre saccaitanyaṃ 
samavartata tadeva sṛṣṭyādikāryabhedānurodhena 
brahmaviṣṇurudrendratāṃ prāptavat bhātīti teṣāṃ prathamajatvam 
uktamityarthaḥ | eteṣāṃ madhye brahmaṇa ityādi | brahmaṇaḥ sakāśāt 
bhūrādicaturdaśalokāḥ tannivāsino devatiryaṅnarāḥ tadbhojyatayā 
sthāvarāśca sthāvarāṇi ca jāyante | teṣāṃ śarīraṃ bhautikamityāha- 
teṣāmiti | śarīraṃ bhavati | jāgradādyavasthārūḍhajīvāpekṣayā 
tattadavasthānurodhena śarīratrayaṃ pradarśayati- jñāneti | viṣayaiḥ 
saha sthūlakalpitaiḥ pañcīkṛtabhūtakāryaiḥ yo viśiṣṭaḥ so'pi jīvaḥ | 
jāgradavasthābhimānisthūlaśarīropādhiko viśva ityarthaḥ | 
taijasabhogyaliṅgaśarīramāha- jñāneti | apañcīkṛtabhūtakāryaiḥ 
jñāna  viṣayaiḥ saha prāṇādi    buddhibhiśca yuktastaijasaḥ 
svapnāvasthāyāṃ sūkṣmastho'pi sūkṣmaśarīrastho'pi tadabhedena ayaṃ 
liṅgamevetyucyate | svāpābhimāniprājñanirvartyaṃ yat tat 
guṇatrayayuktaṃ kāraṇaṃ kāraṇaśarīraṃ bhavati | viśvāditrayasya 
sthūlādibhuktvaṃ turīyasya tadrāhityaṃ cāha- viśva iti || 72 || 
turyapraṇavasya sarvavyāpakatvamāha- praṇava iti | praṇavaḥ 
turīyoṃkārasturīyaḥ sākṣī sthūlapravibhaktādibhogābhimānataḥ 
viśvādibhāvaṃ gateṣu sarvajīveṣu sarvadā pratyagrūpeṇa tiṣṭhet | abhitaḥ 
parito rājate mahīyate ityabhirāmaḥ | turīyastu sarvāsu jāgradādyavasthāsu 
mithyātvadṛṣṭyā adhomukhaḥ parāṅmukhaḥ udāsīno bhavati, 
viśvādivat jāgradādisaṃmukho na kadāpi bhavatītyarthaḥ || 73 ||

praṇavāvayavānāṃ pratyekamarthaḥ

	akāra ukāro makāraśceti trayo varṇāstrayo vedāstrayo lokāstrayo 
guṇāstrayo'kṣarāṇi evaṃ praṇavaḥ prakāśate |

akāro jāgrati netre vartate sarvajantuṣu |
ukāraḥ kaṇṭhataḥ svapne makāro hṛdi suptitaḥ || 74 ||

p. 353) virāḍviśvaḥ sthūlaścākāraḥ | hiraṇyagarbhastaijasaḥ 
sūkṣmaśca ukāraḥ | kāraṇāvyākṛtaprājñaśca makāraḥ |

akāro rājaso rakto brahmā cetana ucyate |
ukāraḥ sāttvikaḥ śuklo viṣṇurityabhidhīyate || 75 ||

makārastāmasaḥ kṛṣṇo rudraśceti tathocyate |
praṇavāt prabhavo brahmā praṇavāt prabhavo hariḥ || 76 ||

praṇavāt prabhavo rudraḥ praṇavo hi paro bhavet |
akāre līyate brahmā ukāre līyate hariḥ || 77 ||

makāre līyate rudraḥ praṇavo hi prakāśate |

	svātiriktaprapañcajātaṃ praṇavāvayavasaṃbhūtamityāha- akāra 
iti | trayaḥ trīṇi akṣarāṇi | evaṃ vastutaḥ sadā praṇavaḥ prakāśate | 
kathamakārādīnāṃ sarvavyāpakatvamityatra- akāra iti || 74-75 || 
brahmādyāropāpavādādhārasturīyoṃkāra evetyāha- praṇavāditi || 76 || 
rudraḥ, tataḥ praṇavaḥ || 77 ||

turīyoṃkārāgravidyotabrahma

jñānināmūrdhvago bhūyādajñānīnāmadhomukhaḥ || 78 ||

evaṃ vai praṇavastiṣṭhedyastaṃ veda sa vedavit |
anāhatasvarūpeṇa jñānināmūrdhvago bhavet || 79 ||

tailadhārāmivācchinnaṃ dīrghaghaṇṭāninādavat |
praṇavasya dhvanistadvat tadagraṃ brahma cocyate || 80 ||

p. 354) jyotirmayaṃ tadagraṃ syādavācyaṃ buddhisūkṣmataḥ |
dadṛśurye mahātmāno yastaṃ veda sa vedavit || 81 ||

	svajñasvājñadṛṣṭyā ūrdhvādhomukhatayā praṇava eva 
prakāśata iti yo veda sa vedavit bhavatītyāha- jñānināmiti | 
jñānidṛṣṭyā anāhatavilasatpratyagabhinnabrahmarūpeṇa 
turīyoṃkārāgravidyotabrahmamātratayā sarvordhvaṃ praṇavo vibhāti, 
ajñānāmadhomukhākārāditayā vibhātītyarthaḥ || 78-79 || kiṃca- 
taileti || 80-81 ||

praṇavārthaturīyahaṃsaḥ

jāgrannetradvayormadhye haṃsa eva prakāśate |
sakāraḥ khecarī proktastvaṃpadaṃ ceti niścitam || 72 ||

hakāraḥ parameśaḥ syāt tatpadaṃ ceti niścitam |
sakāro dhyāyate janturhakāro hi bhaved dhruvam || 83 ||

indriyairbadhyate jīva ātmā caiva na badhyate |
mamatvena bhavejjīvo nirmamatvena kevalaḥ || 84 ||

	praṇavārthaturīyahaṃsaḥ kva āsanamāsādya prakāśate ityata āha##-
ādhārādheyatā śrūyate | evam ādhārādheyātmakajāgrannetradvayayoḥ 
madhye tadāropāpavādādhikaraṇatayā haṃsaḥ pratyagabhinnaparamātmaiva 
prakāśate | haṃsasya pratyaktvaṃ paratvaṃ tayoḥ aikyasiddhatvaṃ vā kuta 
ityata āha- sakāra iti | sarvaprāṇihṛdaye vidyamāne khe 
avyākṛtākāśe tatratyaparāgrūpaliṅgaśarīraprātilomyena caratīti khecarī 
sakāra iti proktaḥ sakārasya khecarībījatvāt, sa tvaṃpadārthaḥ iti 
prabhokteḥ | ataḥ sakārabījaṃ tvaṃpadārthapratyakcaitanyamiti niścitam || 82 
|| hakārārthaḥ parameśaḥ paramātmā syāt | ataḥ hakārabījārthabhūtaṃ 
tatpadalakṣyaparamātmacaitanyamiti

p. 355) niścitam | evaṃ sakāravācyo jantuḥ jīvaḥ svagatajīvatvamapāsya 
so'haṃśabdalakṣyapratyagabhinnaparamātmāsmīti yadyātmānaṃ dhyāyate 
jānāti tadā hakārārthaḥ paramātmaiva bhavediti yat tat dhruvaṃ satyam 
ityarthaḥ, brahma veda brahmaiva bhavati iti śruteḥ || 83 || dehendriyādau 
ahaṃmamābhimānabhāvābhāvau jīvaparabhedābhedahetū bhavata ityāha##-

kevalātmaprakāśakapraṇavajapaḥ

bhūrbhuvaḥ svarime lokāḥ somasūryāgnidevatāḥ |
yasya mātrāsu tiṣṭhanti tatparaṃ jyotiromiti || 85 ||

icchā kriyā tathā jñānaṃ brāhmī raudrī ca vaiṣṇavī |
tridhā mātrāsthitiryatra tatparaṃ jyotiromiti || 86 ||

vacasā tajjapennityaṃ vapuṣā tat samabhyaset |
manasā tajjapennityaṃ tatparaṃ jyotiromiti || 87 ||

śucirvāpyaśucirvāpi yo japet praṇavaṃ sadā |
na sa lipyati pāpena padmapatramivāmbhasā || 88 ||

	kevalātmaprakāśakapraṇavasvarūpaṃ nirdiśati- bhūriti || 85##-
praṇavārthaparaṃjyotirityāha- vacaseti || 87 || praṇavajapasya 
śucyādiniyamābhāvaprakaṭanapūrvakaṃ tatphalamāha- śuciriti || 88 ||

praṇavānuṣṭhāyino'pi prāṇajaya āvaśyakaḥ

cale vāte calo bindurniścale niścalo bhavet |
yogī sthāṇutvamāpnoti tato vāyuṃ nirundhayet || 89 ||

p. 356) yāvadvāyuḥ sthito dehe tāvajjīvo na muñcati |
maraṇaṃ tasya niṣkrāntistato vāyuṃ nirundhayet || 90 ||

yāvad baddho marud dehe tāvajjīvo na muñcati |
yāvad dṛṣṭirbhruvormadhye tāvat kālabhayaṃ kutaḥ || 91 ||

alpakālabhayād brahmā prāṇāyāmaparo bhavet |
yogino munayaścaiva tataḥ prāṇānnirodhayet || 92 ||

	praṇavānuṣṭhānena puruṣārthasiddheḥ kiṃ prāṇajayenetyāśaṅkya 
binduprāṇayoḥ anyonyāśrayataḥ jīvanahetubindujayārthaṃ prāṇajayaḥ 
kartavya ityāha- cala iti || 89-91 || ata eva brahmādayo'pi 
prāṇāyāmaparā bhavantītyāha- alpeti | yataḥ prāṇāyāmaparā bhavanti 
tataḥ tasmāt || 92 ||

nāḍīśuddhitaḥ prāṇāyāmasiddhiḥ

ṣaḍviṃśadaṅgulīrhaṃsaḥ prayāṇaṃ kurute bahiḥ |
vāmadakṣiṇamārgeṇa prāṇāyāmo vidhīyate || 93 ||

śuddhimeti yadā sarvaṃ nāḍīcakraṃ malākulam |
tadaiva jāyate yogī prāṇasaṃgrahaṇakṣamaḥ || 94 ||

	prāṇagatinirodhanameva prāṇāyāma ityāha- ṣaḍviṃśaditi | 
iḍāpiṅgalāmārgamāśritya bahiḥ ṣaḍviṃśatyaṅgulaparyantaṃ prāṇaḥ 
prasarati, tadgatikuṇṭhanāya prāṇāyāmo vidhīyate ityarthaḥ || 93 || 
nāḍīśuddhyanantaraṃ kevalakumbhakaśaktiḥ bhavatītyāha- śuddhimiti 
|| 94 ||

p. 357) 			prāṇāyāmalakṣaṇam

baddhapadmāsano yogī prāṇaṃ candreṇa pūrayet |
dhārayedvā yathāśaktyā bhūyaḥ sūryeṇa recayet || 95 ||

amṛtodadhisaṃkāśaṃ gokṣīradhavalopamam |
dhyātvā candramasaṃ bimbaṃ prāṇāyāme sukhī bhavet || 96 ||

sphuratprajvalasajjvālāpūjyamādityamaṇḍalam |
dhyātvā hṛdi sthitaṃ yogī prāṇāyāme sukhī bhavet || 97 ||

prāṇāyāmalakṣaṇaṃ tatra dhyeyabimbadvayaṃ cāha- baddheti || 95##-

nāḍīśodhanam

prāṇaṃ cediḍayā pibenniyamitaṃ bhūyo'nyathā recayet
pītvā piṅgalayā samīraṇamatho baddhvā tyajed vāmayā |
sūryācandramasoranena vidhinā bindudvayaṃ dhyāyataḥ
śuddhā nāḍigaṇā bhavanti yamino māsadvayādūrdhvataḥ || 98 ||

yatheṣṭadhāraṇa vāyoranalasya pradīpanam |
nādābhivyaktirārogyaṃ jāyate nāḍiśodhanāt || 99 ||

nāḍīśuddhyupāyamāha- prāṇamiti || 98 || tatphalaṃ- yatheṣṭeti || 
99 ||

mātrāniyamapūrvakaḥ prāṇāyāmaḥ

prāṇo dehasthito yāvadapānaṃ tu nirundhayet |
ekaśvāsamayī mātrā ūrdhvādho gagane sthitiḥ || 100 ||

p. 358) recakaḥ pūrakaścaiva kumbhakaḥ praṇavātmakaḥ |
prāṇāyāmo bhavedevaṃ mātrādvādaśasaṃyutaḥ || 101 ||

mātrādvādaśasaṃyuktau niśākaradivākarau |
doṣājālamabadhnantau jñātavyau yogibhiḥ sadā || 102 ||

pūrakaṃ dvādaśaṃ kuryāt kumbhakaṃ ṣoḍaśaṃ bhavet |
recakaṃ daśa coṃkāraḥ prāṇāyāmaḥ sa ucyate || 103 ||

adhame dvādaśā mātrā madhyame dviguṇā matā |
uttame triguṇā proktā prāṇāyāmasya nirṇayaḥ || 104 ||

adhame svedajananaṃ kampo bhavati madhyame |
uttame sthānamāpnoti tato vāyuṃ nirundhayet || 105 ||

baddhapadmāsano yogī namaskṛtya guruṃ śivam |
nāsāgradṛṣṭirekākī prāṇāyāmaṃ samabhyaset || 106 ||

dvārāṇāṃ nava saṃnirudhya marutaṃ baddhvā dṛḍhāṃ dhāraṇāṃ
nītvā kālamapānavahnisahitaṃ śaktyā samaṃ cālitam |
ātmadhyānayutastvanena vidhinā vinyasya mūrdhni sthiraṃ
yāvat tiṣṭhati tāvadeva mahatāṃ saṅgo na saṃstūyate || 107 ||

prāṇāyāmo bhavedevaṃ pātakendhanapāvakaḥ |
bhavodadhimahāsetuḥ procyate yogibhiḥ sadā || 108 ||

	mūlabandhāvadhiṃ, mātrālakṣaṇaṃ, bhaṅgyantareṇa 
prāṇāyāmalakṣaṇaṃ cāha- prāṇa iti | sahajocchvāsaniḥśvāsakālo 
mātrākāla ityarthaḥ || 100-101 ||

p. 359) yoginā dvādaśamātrālaṃkāracandrasūryau dhyeyāvityāha##-
mātrākālaḥ | tatsaṃyuktau niśākaradivākarau candrasūryanāḍībhyāṃ 
gamanāgamanaṃ kurvantau | doṣāgrahaṇamahnaścāpyupalakṣaṇārtham | 
doṣājālamabadhnantau ahorātramaviśrāntau yogibhiḥ ādau jñātavyau | 
candrasūryanāḍīgatiṃ jñātvā yadā yā nāḍī pravahati tadā tayā pūrakaṃ 
niruddhayā anyayā recakaṃ kuryāt | evaṃ kṛte vāyoḥ nāḍīdvaye'pi 
prāṇasya samagatiḥ syāt | tataḥ prāṇāyāmo nirāyāsena bhavediti bhāvaḥ || 
102 || tataḥ pūrakaṃ dvādaśaṃ dvādaśamātrākālaṃ kuryāt | daśa 
coṃkāra iti daśamātrākālaḥ ityarthaḥ || 103 || kiṃca- adhame || 104##-
saṃnirudhya apānavahnisahitaṃ kuṇḍalinīśaktyā samaṃ cālitaṃ mārutaṃ 
baddhvā mūlādhārādiṣaṭcakreṣu kramāt nītvā anena vidhinā kālaṃ 
turyātmānaṃ mūrdhni sahasrāracakre vinyasya sthiraṃ saṃbhāvya 
yāvanmūrdhni sthiraṃ tiṣṭhati tāvadeva mahatāṃ saṅgo na saṃstūyate 
mūrdhni sākṣātkṛtaturyatattvasya kṛtakṛtyatvena nahi saṅgakāṅkṣā 
asti | yāvatsahasrāre turyātmānaṃ na paśyati tāvanmahatāṃ saṅgaḥ 
stūyata ityarthaḥ || 106-107 || prāṇāyāmaṃ stauti- prāṇeti | 
mahāsetuḥ iti procyate || 108 ||

yogāṅgānāṃ pratyekaṃ phalaṃ tattāratamyaṃ ca

āsanena rujaṃ hanti prāṇāyāmena pātakam |
vikāraṃ mānasaṃ yogī pratyāhāreṇa muñcati || 109 ||

dhāraṇābhirmanodhairyaṃ yāti caitanyamadbhutam |
samādhau mokṣamāpnoti tyaktvā karma śubhāśubham || 110 ||

prāṇāyāmadviṣaṭkena pratyāhāraḥ prakīrtitaḥ |
pratyāhāradviṣaṭkena jāyate dhāraṇā śubhā || 111 ||

p. 360) dhāraṇā dvādaśa proktaṃ dhyānaṃ yogaviśāradaiḥ |
dhyānadvādaśakenaiva samādhirabhidhīyate || 112 ||

samādhau paramaṃ jyotiranantaṃ viśvatomukham |
tasmin dṛṣṭe kriyākarma yātāyāto na vidyate || 113 ||

	pratisvikena ṣaḍaṅgayogaphalamāha- āsaneneti || 109 || dhyānena 
yāti || 110 || āsanajayāpekṣayā prāṇāyāmādeḥ dvādaśaguṇādhikyaṃ 
darśayati- prāṇeti || 111-112 || samādhisidhyanantaraṃ 
kṛtakṛtyatā syādityāha- samādhāviti | viśvatomukhaṃ brahma 
vijayate ayamahamasmīti || 113 ||

ṣaṇmukhīmudrābhyāsena nādābhivyaktiḥ

saṃbaddhvāsanameḍhramaṅghriyugalaṃ karṇākṣināsāpuṭa-
dvārānaṅgulibhirniyamya pavanaṃ vaktreṇa vā pūritam |
baddhvā vakṣasi bahnapānasahitaṃ mūrdhni sthitaṃ dhāraye-
devaṃ yāti viśeṣatattvasamatāṃ yogīśvarastanmanāḥ || 114 ||

gaganaṃ pavane prāpte dhvanirutpadyate mahān |
ghaṇṭādīnāṃ pravādyānāṃ nādasiddhirudīritā || 115 ||

	evaṃ samādhiḥ kena sidhyatītyatrāha- saṃbaddhveti | yogī samyak 
siddhāsanaṃ baddhvā madhye meḍhraṃ tadadhordhvamaṅghriyugalaṃ ca 
baddhvetyarthaḥ | ṣaṇmukhīmudrayā vaktreṇa vāyumāpūrya 
bandhatrayapūrvakaṃ mūrdhni sahasrāre turye turyātīte vā mano dhārayet | 
evaṃ dhāraṇā yogīśvaro viśeṣatattvasamatām 
avaśiṣṭatattvaturyātītabhāva yātītyarthaḥ || 114 || 
ṣaṇmukhīmudrābhyāsasiddhiḥ nādābhivyaktirityāha- gaganamiti | 
hṛdayāvacchinnāvyākṛtagaganam || 115 ||

p. 361) 			prāṇābhyāsaḥ sarvaroganirāsakaḥ

prāṇāyāmena yuktena sarvarogakṣayo bhavet |
prāṇāyāmaviyuktebhyaḥ sarvarogasamudbhavaḥ || 116 ||

hikkā kāsastathā śvāsaḥ śiraḥkarṇākṣivedanāḥ |
bhavanti vividhā rogāḥ pavanavyatyayakramāt || 117 ||

yathā siṃho gajo vyāghro bhavedvaśyaḥ śanaiḥ śanaiḥ |
tathaiva sevito vāyuranyathā hanti sādhakam || 118 ||

yuktaṃyuktaṃ tyajedvāyuṃ yuktaṃyuktaṃ prapūrayet |
yuktaṃyuktaṃ prabadhnīyādevaṃ siddhimavāpnuyāt || 119 ||

	vidhivat prāṇābhyāsaḥ sarvaroganirāsakaḥ viparīte viparītaphalado 
bhavatītyāha- prāṇāyāmeneti || 116-117 || yataḥ evam ataḥ 
yathāśāstraṃ gurūktaprakāreṇa prāṇābhyāso viśiṣṭaphaladaḥ ityāha##-

prāṇābhyāse indriyapratyāhāra āvaśyakaḥ

caratāṃ cakṣurādīnāṃ viṣayeṣu yathākramam |
tatpratyāharaṇaṃ teṣāṃ pratyāhāraḥ sa ucyate || 120 ||

yathā tṛtīyakāle tu raviḥ pratyāharet prabhām |
tṛtīyāṅgasthito yogī vikāraṃ mānasaṃ haret || 121 ||

ityupaniṣat ||

	indriyāṇāmindriyārthaparavaśatayā sthitatvāt katham 
abhyāsasiddhirityatra tatpratyāharaṇādabhyāsaḥ saphalo bhavedityāha- 
caratāmiti || 120 || kathaṃ

p. 362) pratyāharaṇaṃ kartavyam ityatra sadṛṣṭāntaṃ tadāha- 
yatheti | yathā raviḥ tṛtīyakāle sāyāhne svaprabhāṃ pratyāharet tathā 
bālyayauvanakaumārabhedena sthūlasūkṣmakāraṇaśarīrabhedena 
tamorajaḥsattvabhedena vratikāmivanibhedena vā tatrāpyasaṅgatayā 
tṛtīyāṅgasthito yogī sarvāpahnavasiddhaṃ brahma 
niṣpratiyogikasvamātramiti bodhena mānasaṃ tadvikāraṃ saṃkalpādiṃ ca 
haret vilāpayet apahnavaṃ kuryādityarthaḥ | ityupaniṣacchabdaḥ 
yogacūḍāmaṇyupaniṣatsamāptyarthaḥ || 121 ||

śrīvāsudevendraśiṣyopaniṣadbrahmayoginā |
likhitaṃ syādvivaraṇaṃ yogacūḍāmaṇeḥ sphuṭam ||
cūḍāmaṇivivaraṇamaśītyadhiśatadvayam ||

iti śrīmadīśādyaṣṭottaraśatopaniṣacchāstravivaraṇe 
ṣaṭcatvāriṃśatsaṃkhyāpūrakaṃ yogacūḍāmaṇyupaniṣadvivaraṇaṃ 
saṃpūrṇam




###########   END OF FILE  #######
