####################################################
MUKTABODHA INDOLOGICAL RESEARCH INSTITUTE
Use of this material (e-texts) is covered by Creative Commons license BY-NC 4.0
Catalog number: M00005
Uniform title: āṣṭaprakaraṇa bhogakārikā
Main title: āṣṭaprakaraṇam bhogakārikā
Secondary title: From ratnatraya bhogakārikā nādakārikā mokṣakārikā paramokṣanirāsakārikāḥ
Author : sadyojyoti
Commentator : aghoraśiva
Editor : kṛṣṇa śāstrī

Description: 
E-text of the bhogakārikā from the ratnatraya bhogakārikā nādakārikā mokṣakārikā paramokṣanirasakārikāḥ in the devakottai series.


Notes: 
Data-entered by the staff of Muktabodha under the supervision of Mark Dyczkowski.    Revision 0: December 11, 2007  

Publisher : śivāgama siddhānta paripalana saṅgham
Publication year : 1925
Publication city : <devakottai>
Publication country : India
####################################################



sadyojyotiḥśivācāryapraṇītā

aghoraśivācāryakṛtavṛttisahitā

śivaṃ praṇamya sadbhogamokṣadaṃ mandacetasām |
hitāya leśataḥ spaṣṭaṃ vyākhyāsye bhogakārikām ||

	iha hi tatrabhavadbhiḥ sadyojyotiṣpādaiḥ prakaraṇapratipādyamānaṃ 
bhogamokṣātmakamarthaṃ sūcayadbhistasyaivā'vighnaparisamāptyarthaṃ prathamaṃ 
paramaśivanamaskāraḥ kriyate-

tribandhicitkalāyogabhogaviśleṣamokṣadam |
sarvakālakramārthajñaṃ praṇamyājaṃ śivaṃ dhruvam || 1 ||

	trayo bandhāśca malakarmamāyālakṣaṇāste vidyante yeṣāṃ te tribandhinaḥ, teṣāṃ 
tribandhināṃ sakalākhyānāṃ citāmātmanāṃ yo'yaṃ kalāyogaḥ 
sūkṣmadehārambhakakalādipṛthvyantatattvātmakai-stattadbhuvanajadeharūpaiśca māyīyairavayavaiḥ 
saṃbandhaḥ, tena bhogaṃ tadviśleṣeṇa mokṣaṃ ca yo dadāti, taṃ tādṛśam | anena 
śivasyānādimuktatvena sarvā'nugrāhakatvaṃ sarvakartṛtvaṃ ca sūcyate | ata eva ca- 
sarvakālakramārthajñam | sarvaṃ ca bhūtādirūpaṃ kālakramaṃ sarvāṃśca 
tattatkālabhāvinaḥ padārthān jānātīti | etena cā'sya nirmalatvāt sarvakartṛtvācca 
sārvakālaṃ sarvajñatā pratipādyate | kiñca, ajam amalatvādeva 
śarīrādisaṃbandhātmanā'pi janmanā rahitaṃ | dhruvaṃ cāvikāriṇam | na tu bindvādivat 
pariṇāmitvam, vikāritve jaḍatvaprasaṅgāt | śivaṃ praṇamya bhogamokṣau vacmīti 
vakṣyamāṇena saṃbandhaḥ || 1 ||

	rurusiddhāntasaṃsiddhau bhogamokṣau sasādhanau |
	vacmi sādhakabodhāya leśato yuktisaṃskṛtau || 2 ||

	sādhayanti bhogamokṣāviti sādhakā ācāryādayaḥ, teṣāṃ dīkṣādau 
tatsādhanādijñānāya yuktyā anumānena, saṃskṛtau pratipāditau, 
śrīmadrauravatantropalakṣitasiddhāntaśāstre siddhau sasādhanau bhogamokṣau 
rauravānusāreṇaiva saṃkṣepād vadāmi || 2 ||

	tatra tāvat satsādhanaṃ bhogaṃ darśayituṃ bhogādhikāraḥ keṣāmityata āha-

	añjanādīśanunnānāṃ jāyate bhogalolikā |
	karmāśayānurūpeṇa cidvatāṃ bhavamaṇḍale || 3 ||

	malinatvādīśenādhikārāvasthena śivenānantādidvāreṇa nunnānāṃ 
bhogā'bhimukhīkṛtānāmātmanām, añjanānmalādeva hetoḥ, saṃsāramaṇḍale 
karmasaṃskārapākānuguṇaṃ bhogalolikā

bhogecchā jāyate | nanu nirmala evā''tmā sāṃkhyairabhyupagataḥ, tadayuktam, nirmalasya 
bhogāsaktyasambhavāt, tatsaṃbhave vā muktasyāpi prasaṅgāt | nanu 
rāganibandhanā''saktiriṣyate, satyam, rāgo'pi malinasyaivāsaktihetuḥ | yaduktaṃ 
śrīmatsvāyaṃbhuve- yadyaśuddhirna puṃso'sti saktirbhogeṣu kiṃ kṛtā iti || 3 ||

	atha ko'sau bhogaḥ, kai sādhanaiḥ sādhyate ? ityata āha-

	īśvarecchāsamāviṣṭajagadbījaparicyutaiḥ |
	sādhanaiḥ sādhyate bhogo buddhivṛttyanurañjanaḥ || 4 ||

	īśvaro'trānanta eva, tasyaiva māyākṣobhakatvāt | yaduktaṃ śrīmatkiraṇe- 
śuddhe'dhvani śivaḥ kartā prokto'nanto'site prabhuḥ (vi0 3|27) iti | tadicchayā kṣubdhaṃ 
yajjagadbījaṃ māyākhyam, tasmāt prasūtairadhāraṇaiḥ sūkṣmadehātmakaiḥ 
sādhāraṇabhuvanādirūpaiḥ sādhāraṇā'sādhāraṇabhuvanajadehātmabhiśca yaḥ 
sādhanairbhogo niṣpādyate, sa ca buddhivṛttyanurañjanātmakaḥ | buddhivṛttyā 
sukhaduḥkhamohādhyavasāyarūpayā ātmacaitanyasya yadanurañjanaṃ sa eva bhogaḥ | 
anurāgaścātra sukhādhyavasāyākārabuddhivṛttiniṣṭhatayā tatsaṃvittistadanubhava eva, na tu 
pratibimbātmatā''tmanaḥ, pariṇāmitāprasaṅgāt | taduktaṃ śrīmatsvāyambhuve- bhogao'sya 
vedanā pusaḥ sukhaduḥkhādilakṣaṇā iti || 4 ||

	tatra bhūtānāṃ tāvadbhogasādhanatāṃ pratipādayati-

	kṣmājalāgnimarudvyomnāṃ guṇavṛttyakṣabhūmitāḥ |
	svamātrāpūrapuṣṭānāṃ gamayanti tadaṅgatām || 5 ||

	atra pṛthivyādīnāṃ bhūtānāṃ ye guṇādayasta eva teṣāṃ bhogāṅgatāṃ 
sādhayanti | tatra guṇā gandhādayaḥ | vṛttayastu dhāraṇādayaḥ | akṣabhūmitā 
cendriyādhāratvam | etānyapyanantarameva darśayiṣyati | tataśca kṣmādayo 
guṇairvṛttibhirakṣādhāratayā cātmanāṃ bhogasādhanatāṃ bhajantītyarthaḥ | kīdṛśāṃ 
kṣmādīnāmityata āha- svamātrāpūrapuṣṭānāmiti | svaiḥ svaiḥ kāraṇabhūtaistanmātrairya 
āpūraḥ pūraṇam, tena puṣṭānām | akṛtasya karaṇaṃ kṛtasya parivardhanaṃ ca prakṛtikarma 
yataḥ || 5 ||
	etāni ca bhūtāni svakāraṇaistanmātraiḥ saha sthūlasūkṣmatvenendriyādhārāṇi 
sthitānītyuktaṃ śrīmanmataṅge- tanmātrāṇīha ghaṭavanmahābhūtāni lepavat || (vi0 19|21) iti | 
tattvasaṃgrahe'pi- etatkāryaṃ daśadhā karaṇairāviśya kāryate ceṣṭām | avibhutvāt 
karaṇāni tu kāryamadhiṣṭhāya ceṣṭante || (ślo0 5) iti | ataścaiṣāṃ sūkṣmadehasthānāṃ 
bhūtānāmindriyādhāratve bāhyaśarīrasthānāṃ ca diha upacaye (1015 a0) iti 
dhātvarthagatyā dehatvena copacayadharmitve sādhāraṇe sati dhṛtyādayo'sādhāraṇavṛttaya 
ityāha-

	karaṇādhāradehatve dhṛtisaṃgrahapaktayaḥ |
	vyūho'vakāśadānaṃ ca vṛttayo vasudhādiṣu || 6 ||

	tatra dhṛtirdhāraṇaṃ bhūmervṛttiḥ | saṃgraho'vaṣṭambho'mbhasaḥ | paktiḥ 
pāko'gneḥ | vyūho'vayavaghaṭanaṃ vāyoḥ | avakāśasyāspadasya dānamākāśasya || 6 ||

	atha tadevaiṣāṃ sādhāraṇamindriyādhāratvaṃ sūkṣmadehasthatvenāha-

	ātivāhikadehasthaṃ karaṇaṃ pravijṛmbhitaiḥ |
	yoneryonyantaraṃ cāpi yāti puṃbhogasiddhaye || 7 ||
	pumarthadādṛṣṭavaśāt

	ativāhayatyātmanāṃ karma bhogena nāśayatītyātivāhikaḥ sūkṣmadehaḥ, tatsthameva 
karaṇamindriyavargaśceṣṭate, avibhutvena nirāśraye ceṣṭānupapatteḥ | 
sūkṣmadehasthabhūtatanmātrādhāra eva karaṇavargaśceṣṭata ityuktam | kiñca, 
tatsūkṣmadehasthaṃ karaṇaṃ puruṣārthapradakarmavaśāt tasyaiva puṃso bhogasiddhaye 
yoneryonyantaraṃ prayāti | yaduktaṃ tattvasaṃgrahe- vasudhādyastattvagaṇaḥ pratipuṃniyataḥ 
kālānto'yam | karmavaśato bhuvanajadeheṣvayaṃ ca sarveṣu || (ślo0 24-25) iti || 7 ||

	sa ca sūkṣmadehaḥ sūkṣmatvāt piśācādivannāsmadādipratyakṣaḥ, api tu 
yogipratyakṣagamya ityāha-

						deho naivātivāhikaḥ |
	akṣādhāro'kṣagamyo'yamanīśānāṃ piśācavat || 8 ||

	atha bhūtānāṃ guṇānāha-

	gandhaḥ kṣitau rasaḥ ṣoḍhā madhuraḥ kṣmākabandhakaḥ |
	śuklādi śuklaṃ bhāsvacca rūpaṃ kṣityādiṣu triṣu || 9 ||
	aśītoṣṇau mahīvāyvoḥ pākajāpākajau pṛthak |
	jale śītaḥ śikhinyuṣṇasparśo'yaṃ saṃvyavasthitaḥ || 10 ||
	śabdastaddravyajanitaḥ pṛthagbhūtacatuṣṭaye |
	pratiśabdakasaṃghāto nabhasyevodito budhaiḥ || 11 ||

	tatra gandhaḥ surabhyasurabhirūpaḥ kṣitāveva | rasaḥ kṣmājalayoḥ | tatra kṣitau 
kaṭvamlalavaṇamadhurakaṣāyatiktarūpaḥ | jale tu madhura eva | rūpaṃ ca kṣmājalāgniṣu | 
tatra kṣitau śuklaraktapītakṛṣṇādyanekavidham | jale tu śuklameva | agnau bhāsvadrūpam | 
teṣu savāyuṣu sparśaḥ sthitaḥ | sa ca mahyāṃ vāyau ca pratyekamaśīto'nuṣṇaḥ | kaḥ 
punarmahīvāyusparśayoḥ parasparaṃ bhedo'ta āha- pākajāpākajau pṛthagiti | mahyāṃ 
sparśaḥ pākajaḥ, vāyau tvapākaja ityayamevānayorbhedaḥ | asya copalakṣaṇatvād 
rūpādayo'pi mahīguṇāḥ pākajā eva | jale punaḥ svābhāvikaḥ sparśaḥ śīta eva | 
agnāvuṣṇa eva | śabdaśca bhūmyādiṣu caturṣu taistaiḥ pārthivādibhirdravyaiḥ 
parasparamāhatya jātaḥ | nabhasi tu pratiśrukśabdātmakaḥ |
     nanu vaiśeṣikādibhirāśrayādanyatro(trānu)palabdherākāśaikaguṇaḥ śabda iṣyate, 
tadayuktam, pratyakṣāgamabādhitatvena hetoḥ kālātyayāpadiṣṭatvāt | yataḥ śabdāśraya eva 
bheryādau śabdaḥ śrūyate | kiñca, pṛthivyāṃ tāvat kaṭakaṭādikaḥ śabdo dṛśyate, jale 
chalacchalādiḥ, agnau dhamadhamādiḥ, śakaśakādirvāyau, nabhasi ca pratiśabdātmaka iti | 
etaccākāśaikaguṇatvaṃ śabdasya vistareṇāsmābhirmṛgendravṛttidīpikāyāṃ pratikṣiptam | 
uktaṃ ca śrīmanmṛgendre- iti pañcasu śabdo'yaṃ sparśo bhūtacatuṣṭaye | aśītoṣṇo 
mahīvāyvoḥ śītoṣṇau vāritejasaoḥ || bhasvadagnau jale śuklaṃ kṣitau śuklādyanekadhā | 
rūpaṃ triṣu raso'mbhassu madhuraḥ ṣaḍvidhaḥ kṣitau || gandhaḥ kṣitāvasurabhiḥ surabhiśca 
mato budhaiḥ | (vi0 12|27-29) iti || 9-11 ||

	atha uktārthopasaṃhāraḥ-

	itthaṃ yathoktagandhādivrātopetā dharādayaḥ |
	abhiprasiddhā lokasya

	gandhādyāśrayatayā pṛthivyādayo'rthā lokasiddhā ityarthaḥ ||

	eṣāṃ ca bhūtānāmasmadādibāhyendriyaparicchedyaguṇatvād ghaṭādivat 
kāryatvasiddhestatkāraṇatayā pañca tanmātrāḥ siddhā ityāha-

					mātrāstairanumānataḥ || 12 ||

	atha guṇagrahaṇādeva tadavyatirekitvād guṇino'pi grahaṇaṃ siddhyatīti darśayituṃ 
proktānāṃ tāvad bhūtānāṃ guṇebhyo'pṛthagbhāvaṃ sādhayitumāha-

	citrasvabhāvakāḥ proktā guṇabhinnā dharādayaḥ |
	kramavyaṅgyā yathā citraṃ paṭe rūpaṃ tu veṣṭite || 13 ||

	uktāḥ pṛthivyādayaḥ | arthād gandhādiguṇaiḥ parasparaṃ bhinnāḥ 
sthalopalaparvatasaritsamudrādyākārabhedena vicitrasvabhāvāśca dṛśyante | tato'mī 
veṣṭitapaṭagatacitrarūpavat kramavyaṅgyā eva | nahi pṛthivyādīnāṃ 
paridṛśyamānāvāntarākārabhedabhinnaṃ sannikṛṣṭaṃ svarūpaṃ tadanuguṇaṃ ca 
viprakṛṣṭaṃ svarūpaṃ sarvaṃ yugapad grahītuṃ śakyam, api tvindriyairanumānena ca krameṇa 
vyajyate || 13 ||

	kimataḥ ? ityata āha-

	viśeṣaṇaviśeṣyatvavyapadeśasya dhībhidām |
	kramavyaṅgyatvato hetorgocaratvaṃ vrajantyamī || 14 ||

	amī dharādayo'rthāḥ kramavyaṅgyatvāddhetoḥ surabhiriyaṃ pṛthivītyādīnāṃ 
viśeṣaṇaviśeṣyarūpāṇāṃ dhībhidāṃ jñānabhedānāṃ tadbhāvavyapadeśasya ca 
viṣayatāṃ prāpnuvanti || 14 ||

     atra ca-
     
     nāgṛhītaistu gandhādyairjātucijjāyate matiḥ |
     dharitryāṃ hi jalādīnāmagrahe'pi prajāyate || 15 ||
     gandhādibhyastato'nanyā jalādibhyaḥ pṛthak ca bhūḥ |
     
     hi yasmāt kāraṇāt, viśeṣarūpairgandhādibhirguṇairagṛhītairviśeṣyāyāṃ 
dharmirūpāyāṃ dharitryāṃ kadācid buddhirnotpadyate, dravyāntareṣu tu 
jalādiṣvagṛhīteṣvapyutpadyata eva | tasmād gandhādibhyo bhūmirananyā, jalādibhyo'nyaiveti || 
15 ||
     
     evaṃ bhūtāntareṣvapi jñeyamityāha-
     
     jalādiṣvevamevāyaṃ yojyo heturmanīṣibhiḥ || 16 ||
     
     nanu japākusumasannidhāne raktabhāvaṃ bhajan sphaṭikamaṇiḥ 
śauklyaguṇagrahaṇādṛte'pi gṛhyate, tasmād guṇigrahaṇasya 
guṇagrahaṇapūrvakatvamasiddhamata āha-
     
     saṃsthānaṃ cāpi varṇaṃ ca rūpaṃ dvividhamiṣyate |
     tasmādasiddhatā nāsti hetorupahite maṇau || 17 ||
     
     iha hi dravyāṇāṃ varṇavat saṃsthānātmakamapi rūpaṃ guṇa eveṣyate | 
tasmājjapākusumopahitasyāpi sphaṭikasya grahaṇaṃ śauklyaguṇagrahaṇābhāve'pi 
vṛttacaturaśrādisaṃsthānagrahaṇapurassarameva bhavatīti dravyagrahaṇasya 
guṇagrahaṇapūrvakatvaṃ siddhameva | ato'sya hetornāsiddhateti || 17 ||
     
     itthaṃ bhūtānāṃ bhogāṅgatvaṃ prasādhyādhunā mātrāstairanumānataḥ (ślo0 12) 
iti prāguktāṃ tanmātrāsiddhiṃ viśeṣayituṃ bhūtānāṃ tāvat kāryatvamanirdeśena 
darśayati-
     
     guṇānāṃ kāryatāsiddhau yo heturabhidhīyate |
     kṣityādikakalāntānāṃ yojyaḥ kāraṇasiddhaye || 18 ||
     
     guṇānāmacaitanye satyanekatvād ghaṭādivat kāraṇapūrvakatvamiti vakṣyati | 
tatastenaiva hetunā pṛthivyādīnāmapi kāryatvasiddhiḥ | tathāhi- 
paridṛśyamānabhogavaicitryānyathānupapattyā pṛthivyādikakalāntatriṃśattattvātmakaḥ 
pratyātmaniyataḥ sūkṣmadeho'stītyuktam, āgameṣu ca śrūyate | tatasteṣāṃ pṛthivyādīnāṃ 
pratipuruṣaniyatatvenācaitanye satyanekatvāt kāraṇapūrvakatvaṃ siddhyatīti || 18 ||
     tatra tāvad bhūtakāraṇatvena tanmātrāsiddhestattadguṇabhedādeva pṛthivyādīnāṃ 
kramasiddhirityāha-
     
     śabdādyekottarādhikyā mātrāstadaviśeṣataḥ |
     yonayo gaganādīnāṃ kramamicchanti dharmiṇām || 19 ||
     
     ayamatra tātparyārthaḥ- anabhivyaktaviśeṣaśabdamātrasvarūpaṃ 
śabdatanmātramākāśasyopādānam, evaṃ tadadhovarti śabdasparśamātrasvarūpaṃ 
sparśatanmātraṃ vāyoḥ, śabdasparśarūpātmakaṃ 

rūpatanmātraṃ tejasaḥ, śabdasparśarūparasātmakaṃ rasatanmātraṃ jalasya, 
śabdādigandhāntapañcaguṇarūpaṃ gandhatanmātraṃ bhūmeriti | akṣarārthastu- 
gaganādivacchabdādyekottaraṃ guṇādhikyaṃ yāsāṃ tāḥ śabdādyekottarādhikyāḥ | 
tadaviśeṣato guṇāviśeṣādanabhivyaktaviśeṣaśabdādimātrasvarūpāt teṣāṃ gaganādīnāṃ 
kramād yonaya upādānabhūtāḥ śabdāditanmātrāḥ, teṣāmeva viśiṣṭaguṇayogināṃ 
dharmiṇāmākāśādīnāṃ bhūtānāṃ sṛṣṭikramamicchanti, 
guṇādhikyakrameṇādho'dhobhāvaṃ bhajantyaḥ kāryāṇāmapyadho'dhobhāvaṃ 
kurvantītyarthaḥ || 19 ||

	kathaṃ punarāsāṃ bhogāṅgatvamata āha-

	svakāryotpattitatpuṣṭikartṛtā sarvayoniṣu |
	mātrādyāsu pumarthasya sādhanatvaṃ viniścitam || 20 ||

	akṛtasya karaṇaṃ kṛtasya parivardhanaṃ ca yataḥ sarvopādānānām, 
tatastanmātrāṇāṃ māyādīnāṃ ca kāryayonīnāṃ bhogasādhanatattvotpādakatvāt 
tadāpūrakatayā ca bhogatvaṃ siddham || 20 ||

	athendriyāṇāmapi bhogāṅgatvaṃ darśayituṃ prathamaṃ karmendriyasiddhimāha-

	ānandagamanotsargavacanādānakarmaṇām |
	upasthapādapāyvāsyapāṇināmāni vai pṛthak || 21 ||

	utsargo malavirekaḥ | ānandādikriyāhetutvenopasthādīni karmendriyāṇi siddhānītyarthaḥ 
|| 21 ||

	kimetānyupasthādīni sthānānyevendriyāṇi netyāha-

	bhāvābhāvau tu yattantrau pratyekaṃ karmaṇāṃ smṛtau |
	sthāneṣu satsu tānīha pañca karmendriyāṇi tu || 22 ||

	iha hi keṣāñcit pādādisthānayogināmapi tattadindriyaśaktihīnānāṃ gamanādikriyā 
na dṛśyate | tasmāt teṣu sthāneṣu satsvapi tāsāṃ kriyāṇāṃ yadadhīnau bhāvābhāvau 
tāstatrasthāḥ śaktaya eva pṛthak pañcendriyāṇi jñeyāni | ata eva karmendriyāṇi ye 
necchanti naiyāyikādayaste pratikṣiptāḥ || 22 ||

	nanvevaṃ ced bhrūlatotkṣepādīnāmapi kriyātvādanantatā karmendriyāṇāṃ prasajyate, 
ata āha-

ānandādibhiretaistu karmabhiḥ paribhāṣitaiḥ |
karmendriyāṇyato naiṣāmānantyaṃ karmaṇāṃ vaśāt || 23 ||

	bhavedayaṃ doṣo yadyasmābhiḥ śarīraikadeśavṛttīni tānīṣyante | tvagindriyavat teṣāṃ 
sarvaśarīravyāpakatveneṣṭatvāddhastasyaivāyaṃ bhrūkṣepaṇādivyāpāraḥ pāyvāderiva 
jīrṇavirecanādyātmaka iti bhrūpekṣādīnāmapyānandādiṣvevāntarbhāvānna 
tadbhedādatrendriyānantyasiddhiḥ |

kiñca, etaireva ānandādibhiḥ prāguktaiḥ pradhānabhūtaiḥ karmabhiḥ pañcaiva karmendriyāṇi 
siddhyantīti nānantatā karmendriyāṇām, tattatsaṃjñāstu teṣāṃ tatra tatra 
viśeṣādhiṣṭhānādityavirodhaḥ || 23 ||

	idānīṃ buddhīndriyasiddhimāha-

	śabdādigrahaṇe puṃsaḥ karturnākaraṇā kṛtiḥ |
	na caikakaraṇā yasmādapekṣā na nivartate || 24 ||

	śabdādigrahaṇasyāpi kriyātvācchidikriyāvat karaṇaṃ vinā notpattiryuktā | na ca tāḥ 
pañcāpi kriyāḥ śrotrāderekasmādeva karaṇādutpadyante | yasmāt karaṇāntarāpekṣā na 
nivartate, śabdagrahaṇakaraṇabhūte śrotre satyapi sparśādigrahaṇe tvagādikaraṇāntarāpekṣitā 
dṛśyata iti bhāvaḥ || 24 ||

	kāni tāni karaṇānītyata āha-

	karaṇāni śrutistvak ca cakṣurjihvā ca nāsikā |

	tataśca śabdādigrahaṇānyathānupapattyā tānyanumīyanta ityabhiprāyeṇāha-

	śabdādyālocanaṃ teṣāṃ vṛttiḥ śabdādisannidhau || 25 ||

	sannibheti pāṭhe śabdādibāhyākārasadṛśamāntaramākāramadhyavasāyinyā buddhyā 
saha mano'dhiṣṭhitānīndriyāṇi vidyāyā viṣayatvenopasthāpayantītyarthaḥ | taṃ 
cendriyopasthāpitaṃ buddhyā'dhyavasitamākāramantaraṅgeṇa vidyākhyena karaṇena puruṣo 
gṛhṇātīti vakṣyāmaḥ | uktaṃ cānyatra- (pūrvatanī 78 pṛṣṭhasthā dvitīyā ṭippaṇī 
draṣṭavyā |) buddhyā'dhvavasitamarthaṃ puruṣaścetayate iti || 25 ||
     na caitāni karṇaśaṣkulyādisthānānyevendriyāṇi, api tu tatsthāḥ śaktaya eva, yataḥ 
sthānavatāmapi karmavaśāt tacchaktivaikalyānna śabdādijñānamutpadyata ityāha-
     
     etāni sthānamātrāṇi buddhyakṣāṇīti mā kṛthāḥ |
     sthāneṣu satsu vaikalyānna saṃvijjñāyate yataḥ || 26 ||
     
     athāntaḥkaraṇasiddhirucyate-
     
     icchāsaṃrambhabodhākhyā noktaiḥ siddhyanti sādhanaiḥ |
     tatsiddhau karaṇānyantarmano'haṅkārabuddhayaḥ || 27 ||
     
	iha hi pṛthivyādīnāṃ tattvānāṃ svakāryaireva siddheḥ kāryāntarahetutve 
pramāṇābhāvād anekatattvaparikalpanābhāvaprasaṅgācca yānīcchādisiddhau sādhanāni, 
tāni mano'haṅkārabuddhyākhyānyāntarāṇi karaṇānītyantaḥkaraṇasiddhiḥ | 
tatrecchāśabdenaikāgratāparaparyāyo'vadhānātmakaḥ saṅkalpo vivakṣitaḥ | sa manaso vṛttiḥ 
| saṃrambhaśca prayatno'haṅkārasya | bodhaścādhyavasāyo buddheriti | etacca 
prapañcayiṣyate || 27 ||

	eṣāṃ cāntaḥkaraṇabahiṣkaraṇānāṃ parasparopakāreṇa puruṣārthasādhanatvamāha-

	antarmukhāni bāhyāni saṃbhūyecchādisādhanam |
	śibikodvāhinaravadekāpāyena tāstataḥ || 28 ||
	antarmukhāgatānāṃ ca citerarthaṃ prakurvatām |
	bāhyārthaṃ buddhibhiḥ sārdhaṃ na syuricchādikāḥ kriyāḥ || 29 ||

	yato'ntarmukhāni bāhyāni ca karaṇāni śibikodvāhinaravat saṃbhūyecchādīnāṃ 
kriyāṇāṃ sādhanaṃ bhavanti, bāhyārthālocanapūrvāṇāmevā'dhyavasāyādīnāṃ 
darśanāt, avadhānādinā binā bāhyārthagrahaṇāsaṃbhavācca | tataściterātmano'rthaṃ 
bhogākhyaṃ prayojanaṃ sādhayatāmantarmukhāgatānāmantaḥkaraṇānāṃ caśabdād 
bahiṣkaraṇānāṃ vā'nyatarasyāpi vargasyāpāyena tiṣṭhatāṃ satāṃ tā icchādikāḥ 
kriyāḥ śabdādibāhyārthabuddhayo vā puruṣārthasādhanatayā notpadyante, yathā 
śibikodvāhinormadhyādekasyāpāye tadudvahanakriyā na dṛśyate || 28-29 ||

	atra parābhiprāyamāha-

	anye'ntaḥkaraṇaṃ prāṇamicchanti vyaktacetanam |

	anye lokāyataikadeśāḥ praṇayanādivṛttibhirjīvanādihetubhūtaṃ 
bhūtapariṇāmaviśeṣādabhivyaktacetanaṃ prāṇākhyamāntaraṃ vāyumevāntaḥkaraṇamāhuḥ |

	asya dūṣaṇamāha-

	prayatnairna vinā so'sti tatsiddhau karaṇaṃ tu kim || 30 ||

	prāṇātmanastāvad vāyoḥ kadācitkatvena prayatnapūrvikā pravṛttirdṛśyate | yadāhuḥ- 
preraṇākarṣaṇe vāyoḥ prayatnena vinā kutaḥ (pra0 vā0 1|54) iti | tataḥ 
saṃrambhātmakaprayatnasiddhau kenāpi karaṇena bhāvyamityantaḥkaraṇasiddhiḥ | vakṣyati ca- 
saṃrambho'haṅkṛtervṛttiḥ (ślo0 33) iti || 30 ||
	kiñca, caitanyotpattirapyasya vāyorbhavatā'bhyupagateti tasyāḥ karaṇāntaraṃ 
vācyamityāha-

	caitanyodgārabhāro'yamasyāntaḥkaraṇaṃ vada |
	vyaktaṃ na cāsya caitanyaṃ vāyutvād bāhyavāyuvat || 31 ||

	na jaḍasya caitanyābhivyaktiryuktā, sarvasya caitanyābhivyaktiprasaṅgādityasya na 
caitanyaṃ vāyutvād bāhyavāyuvaditi || 31 ||
	itthaṃ praṇāntaḥkaraṇapakṣaṃ nirasya prāguktādantaḥkaraṇatrayānmanaḥ 
sādhanāyāha-

	icchāhetvāśu sañcārī bahirdevapravartakam |
	mano yasyāśubhāvācca karturna yugapanmatiḥ || 32 ||

	devanād dyotanād devaśabdenendriyāṇyucyante | matiśabdena ca tattadarthaviṣayaṃ 
jñānam | tataścāyamarthaḥ- iha hyātmana indriyārthasannikarṣe satyapi sarvāṇīndriyāṇi 
yugapanna pravartante | kiñcideva, na ca tatsarvadā pravartate | tatastatpravṛttau yatkaraṇaṃ 
tadicchāyāḥ saṅkalpātmano'vadhānasya hetubhūtaṃ bāhyendriyapravartakaṃ ca mano 
boddhavyam | ata eva ca tadāntareṇa antaḥkaraṇādhiṣṭhānena sukhādisaṅkalpena ca 
bāhyendriyādhiṣṭhānena ca dvidhā'dhikārītyuktaṃ śrīmanmataṅge- dvidhā'dhikāri taccittaṃ 
bhokturbhogopapādakam | bahiṣkaraṇabhāvena svocitena yataḥ sadā || indriyāṇāṃ tu 
sāmarthyaṃ saṅkalpenātmavartinā | karotyantaḥsthitaṃ bhūyastato'ntaḥkaraṇaṃ manaḥ || (vi0 
18|81-82) iti | śrīmanmṛgendre'pi- devapravartakaṃ śīghracāri saṅkalpadharmi ca | manaḥ (vi0 
12|7) iti | nanu svādusurabhyabhijātamarmaraśabdavadabhirūpadīrghataraśaṣkulyā-svādane 
yugapat pañcajñānotpattirdṛśyate, tanna, 
yatastatrāpyutpalapatraśatavyaktibhedavadlakṣyasūkṣmakramāṇyeva pañcajñānānyutpadyante | 
ata eva etadāśu saṃcārītyuktam || 32 ||

	pañcakarmakṛto vāyorjīvanāya pravartakaḥ |
	saṃrambho'haṅkṛtervṛttiḥ

	jīvanāya śarīradhāraṇārthaṃ praṇayanāpanayanādipañcakarmakṛtastattadvṛttibhedena 
prāṇāpānādisaṃjñābhājo vāyoḥ pravartakaḥ saṃrambhātmako yaḥ prayatnaḥ, 
so'haṅkāravṛttirityahaṅkārasiddhiḥ | yaduktaṃ śrīmanmṛgendre- atha vyaktāntarād 
buddhergarvo'bhūt karaṇaṃ citaḥ | saṃrambhād yasya ceṣṭante śārīrāḥ pañca vāyavaḥ || 
(vi0 11|20) iti | tatra praṇayanaṃ sūkṣmadehasyordhvādhonayanaṃ prāṇasya vyāpāraḥ | 
apanayanamadhaḥprāpaṇaṃ malāderapānasya | annādeḥ rasarūpasya sarvagātreṣu sāmyena 
nayanaṃ samānasya | vinamanamaṅgānāṃ vyānasya | unnayanamāntarasya 
dhvanervarṇatāprāpaṇamudānasya | pañcakarmakṛta iti ca prādhānyāduktam | 
udgārādikartṛtvena cāsya vāyoḥ śravaṇāt | yaduktaṃ śrīmatkālottare- udgāre nāga ityuktaḥ 
kūrma unmīlane sthitaḥ | kṛkarastu kṣute caiva devadatto vijṛmbhaṇe || dhanañjayaḥ sthito 
ghoṣe mṛtasyāpi na muñcati || (10|12-13) iti ||
	kiñca, buddhikāryādayaṃ ghaṭa ityādigrāhyādhyavasāyarūpāt pratyarthaṃ 
bhinnarūpāt pratyayādatyantabhedena bhāsamānaḥ sarvārthagrahaṇe'pyekarūpo'hamiti 
grāhakādhyavasāyarūpaḥ pratyayo'haṅkārasyaiva vṛttirityāha-

					anyo'rthapratyayo'paraḥ || 33 ||

	ahaṅkāravṛttyātmakapratyayo'rthapratyayādanya ityarthaḥ || 33 ||
	
	nanu śabdagrahaṇādayaḥ śrotrādīnāmasādhāraṇavṛttayaḥ, saṃrambhastu 
teṣāmevendriyāṇāṃ sādhāraṇavṛttiriti kimanyenāhaṅkāreṇa kalpitena ? ata āha-

	na devagrāmasāmānyavṛttiḥ saṃrambha iṣyate |
	yato'nyatamavaikalye jāyate satyahaṅkṛtiḥ || 34 ||

	sādhāraṇakāryakartṛṇāmekāpāye tatkriyānutpatteruktatvāt tadvaikalye'pi 
jāyamāno'yaṃ saṃrambho'haṃpratyayo vāhaṅkārasyaiva kārya ityarthaḥ || 34 ||
	
	atraiva prasaṅgād buddhīndriyakarmendriyatanmātravargāṇāṃ 
manaḥsahitānāmahaṅkārādevotpattiriti darśayitumāha-

	anye cāhaṅkṛtiskandhāstrivargajanakāstrayaḥ |
	taijasādikanāmānaḥ kramaśaḥ sāttvikādayaḥ || 35 ||

	sattvarajastamobahulāḥ sāttvikarājasatāmasāstrayo'haṅkāraskandhāḥ kramāt 
taijasavaikārikabhūtādikasaṃjñābhājo bhavanti | sāttvikāditvaṃ caiṣāṃ 
sattvādiguṇabāhulyāt || 35 ||

	nāmiśraṃ pariṇamata iti nyāyena guṇāntarasaṃsargo'pyeṣāṃ vidyate yataḥ, tatra 
kutaḥ keṣāmutpattirityata āha-

	samano buddhidevānāṃ gaṇo yasmāt prakāśakaḥ |
	tasmāt sa sāttvikājjātaḥ svānurūpādahaṅkṛtaḥ || 36 ||

	atra naiyāyikamatamanūdya dūṣayati-

	anye tu buddhidevānāṃ bhautikatvaṃ prapedire |
	viṣayāṇāṃ tu niyamādasiddhādeva hetutaḥ || 37 ||

	evaṃ hi te manyante- śabdaikagrāhakaṃ śrotram, sparśaikagrāhikā 
tvagityādiniyataviṣayatvādindriyāṇāṃ tāni śabdādyādhārākāśādibhūtajanyāni | 
āhaṅkārikatve tu teṣāmekakāraṇatvādekarūpatā syānna tu pratyekaṃ viṣayaniyamasiddhiriti | 
tadidaṃ tairasiddhādeva hetoḥ kalpyate, teṣāṃ viṣayaniyamasya 
prakṛtiniyamasādhakasyā'siddheḥ | niyataviṣayatve hīndriyāṇāṃ tāni svasvakāraṇānyeva 
bhūtāni guṇasahitāni gṛhṇīran | yāvatā dravyāntarāṇi tu tadguṇāśca cakṣurādinā 
gṛhyante || 37 ||

	tathāhi-

	caturdravyagatān sparśāṃścaturo mārutā tvacā |
	dravyāṇyaniyataṃ caiva gṛhṇāti marutā samam || 38 ||

	tvagindriyaṃ tāvad vāyavyatvenā'bhyupagataṃ vāyusahitāni pṛthivyaptejāṃsi 
tadgatāṃśca sparśān gṛhṇāti || 38 ||

	kiñca-

	trīṇi dravyāṇi cakṣuśca teṣu rūpāṇi caiva hi |
	ato na niyamo'kṣāṇāṃ viṣayāṇāṃ ca kalpyate || 39 ||

	dūṣaṇāntaramāha-

	bhautikatvācca niyame karmasāmānyayoḥ sphuṭam |
	devebhyo buddhayo na syuḥ samavāye ca dehinām || 40 ||

	bhautikatvasādhanāyā'kṣāṇāṃ viṣayaniyame'bhyupagamyamāne bhūtebhyo 
guṇebhyaśca vyatirekeṇa bhavadbhirabhyupagatānāṃ karmasāmānyasamavāyānāṃ 
padārthānāṃ buddhayastebhyo jāyamānā na bhaveyuḥ || 40 ||

	yadapyuktamāhaṅkārikatve tulye kathamakṣāṇāṃ kāryabheda iti, 
tadapyutpattibhedādikṣuvikārāṇāṃ guḍakhaṇḍaśarkarādīnāmiva bhaviṣyatīti matvā 
śrotrādīnāṃ śabdādigrahaṇaniyāmakā-pekṣāyāmapyasmābhiḥ puruṣārthadāyakaṃ karmaiva 
niyāmakamiṣyata ityāha-

	na cāpyahaṅkṛto janma niyame kāraṇaṃ  mama | 
	pumarthadātṛ yatkarma kāraṇaṃ tad bhaveritam || 41 ||

	nāsmābhirahaṅkārajatvameva viṣayaniyame kāraṇamiṣyate, kintu śivādhiṣṭhitaṃ karma 
cetyarthaḥ || 41 ||

	kāyarandhraviśiṣṭe nabhobhāge śabdāvadyotake'bhyupagamya-māne 
nāsārandhrādīnāmapi śravaṇendriyatvaprasaṅgatayā śravaṇākāśasyaiva 
śabdagrāhakatvaniyame karmaivā'dṛṣṭākhyaṃ niyāmakaṃ bhautikendriyavādinā'pīṣyata 
ityāha-

	nānāśrutibhayāt kḷpte khe pareṇāpi kāraṇam |
	śabdabhogasya niyame tatpradaṃ karma bhāṣitam || 42 ||

	khe kāyākāśe śabdagrāhake kalpyamāne 
nānāśrutitvaprasaṅgabhayācchravaṇākāśasyaiva śabdagrahaṇaniyame puruṣārthapadaṃ 
karmaiva kāraṇaṃ bhavatā'pīṣyata ityanvayaḥ || 42 ||

	itthaṃ karmendriyāṇāmāhaṅkārikatvamāha-

	rājasād vaikṛtād vargaḥ karmākṣāṇāṃ tu karmakṛt |
	jātaḥ kāryasya yeneha kāraṇānuvidhāyitā || 43 ||

	rajasaḥ pravṛttihetutvād rājasād vaikārikākhyādahaṅkāraskandhāt kriyāhetuḥ 
karmendriyavargo jātaḥ | yasmāt kāraṇānuvidhāyitvaṃ kārye dṛśyate || 43 ||

	ata eva sattvasya prakāśatvāt prakāśasya buddhīndriyavargasya sāttvikādutpattiruktā | 
anyathā bhinnasvabhāvayoranayorvargayoreka-smādevotpattyabhyupagame 
kāraṇāniyamalakṣaṇo'navasthādoṣaḥ prasajyata ityāha-

	vinivārayituṃ śakyā nāvyavasthā vikārajā |
	sāttvikāt saṃbhave kḷpte sāttvarājasavargayoḥ || 44 ||

	ata eva-

	mātrāsaṅgho'pyahaṅkārād vargadvayavilakṣaṇaḥ |
	prakāśyastāmasastasmājjāto bhūtādisaṃjñakāt || 45 ||

	idānīṃ buddheradhyavasāyādihetutvamāha-

	prakāśo viṣayākāro devadvāro na vā kvacit |
	puṃbodhavyaktibhūmitvād bodho vṛttirmatermatā || 46 ||

	indriyadvāro'yaṃ ghaṭa ityādibāhyaviṣayādhyavasāyarūpa-
prakāśastadanapekṣaścāntarasmṛtipratibhādiprakāśo vāśabdād vakṣyamāṇo 
bhāvapratyayalakṣaṇaśca prakāśaḥ puruṣabodhasya vyaktisthānatvād bodhākhyo 
materbuddhervṛttirjñeyā | tato'dhyavasāyasmṛtyādiliṅgā buddhiḥ siddhyatīti | taduktaṃ 
śrīmanmṛgendre- iti buddhiprakāśo'yaṃ bhāvapratyayalakṣaṇaḥ | bodha ityucyate 
bodhavyaktibhūmitayā paśoḥ || (vi0 11|8) iti || 46 ||

	eṣa ca buddhibodhastrividha ityāha-

	kḷptirmatiḥ smṛtiśceti

	tatra kḷptiḥ kalpanaṃ pratibhetyarthaḥ | matiśca mananaṃ jñānamadhyavasāya iti 
yāvat ||

	itthamicchādikāryabhedādantaḥkaraṇabhedaḥ siddha ityupasaṃharati-

					jātā bhinnārthavācakāḥ |
	icchāsaṃrambhabodhākhyāstenāntaḥkaraṇa tridhā || 47 ||

	smṛtyādīnāmavāntarabhede'pi bodhakatvenaikārthatvād buddhivṛttitvam, icchādayastu 
vṛttayo bhinnārthatvād bhinnakāraṇā iti bhāvaḥ || 47 ||

	nanu pṛthivyādīnāṃ viṣayatvena bhogyatvādindriyāṇāṃ ca tadgrahaṇahetutvādastu 
bhogasādhanatā, buddhestu indriyārthasanni-karṣādātmanyutpadyamānāyāḥ 
saṃvedanarūpatvānna bhogasādhanatā, api tvātmaguṇataiveti naiyāyikādayaḥ, ata āha-

	tulye guṇānvitatve tu saṃvedyaṃ kiñcidiṣyate |
	buddhiścāpi hyasaṃvedyā dhanyā tārkikatā tava || 48 ||

	ayamabhiprāyaḥ- dvividho'tra bodho'dhyavasāyātmako'nadhyavasāyātmakaśca | tatra 
yo'dhyavasāyātmakaḥ, sa sarvadā grāhakarūpeṇaiva bhāsamānatvādātmanaḥ svabhāva eva 
| yastvanadhyavasāyarūpaḥ, sa utpattyapavargayogitvena bhāsamānatvānna puṃsaḥ svabhāvaḥ, 
nityasyānityasvabhāvatvāyogāt, tatsvabhāvatve cānityatvaprasaṅgāt | na ca nityo'nubhūyate, 
tato na puṃsaḥ svabhāva iti | yasya saḥ svabhāvaḥ sā 
buddhirbhāvānāmadhyavaseyatotpādikā dharmajñānādyaṣṭaguṇā buddhiriti | tataśca 
viṣayādhyavasāyarūpatvād bhāvapratyayātmanā sattvādiguṇatrayānvitena svarūpeṇa 
bhogyatvācca buddherapi saṃvedyataiva, na tvātmaguṇatvam | taduktaṃ tattvasaṃgrahe-

buddhirviṣayākārā sukhādirūpā samāsato bhogyam (ślo0 13) iti | prayogaścātra bhavati- 
buddhirapi saṃvedyaiva, sattvādiguṇānvayāt, pṛthivyādivaditi | karaṇatvaṃ cendriyavadasyā 
viṣayādhyavasāyahetutvāt siddhamityuktam || 48 ||

	nanu dharmādīnāṃ bhāvānāmapyasmābhirātmaguṇatva-miṣyate, tadayuktam, 
teṣāmātmasaṃskārakatvāyogāt | tathāhi- jyotiṣṭomādikarmasaṃskārastāvannātmani 
saṃbhavati, avikāritvāt, karmaṇāṃ ca kṛṣyādīnāmātmasaṃskāratvādṛṣṭeḥ, api tu jaḍa 
eva | yatra tāni saṃskāraṃ kurvanti sā buddhiḥ | evaṃ jñānādisaṃskāre'pi vācyam, 
tadbalādeva svapnasmṛtipratibhādāvasatyapyarthe ullekho dṛśyate yataḥ, ataśca-

	antarbahiśca karaṇaṃ sākṣād bhogasya sādhanam |
	bhogyaṃ vinā na bhogo'stītyato bhogasya sādhanam || 49 ||

	āntaro bāhyaśca karaṇagrāmo bhogasya sukhaduḥkhādisaṃveda-nātmanaḥ sākṣāt 
karaṇam | yaduktaṃ śrīmatsvāyambhuve- bhogo'sya vedanā puṃsaḥ sukhaduḥkhādilakṣaṇā 
iti | sa ca bhogaḥ srakcandanādibhogyaṃ vinā na syāditi tadgrahaṇapūrvakasya 
sukhādyadhyavasāyasyāpi sādhanamiṣyate || 49 ||

	etadeva dṛṣṭāntena prakaṭayati-

	sainikān vijayāyeha prayuṅkte nṛpatiryathā |
	prayuṅkte mahadādīni bodhādyarthamaṇustathā || 50 ||
	sainikasthe jaye rājñaḥ kartṛtvaṃ tu yathā tathā |
	buddhyādisaṃsthe bodhādau puṃsaḥ kartṛtvamiṣyate || 51 ||
	svātmārthaṃ sainikānāṃ tu vijayo neti te yathā |
	sādhanaṃ vijayasyeṣṭāstathaiva mahadādayaḥ || 52 ||
	teṣāmapi hi bodhādyaṃ svārthaṃ neti viniścitam |

	karaṇānāmacetanatvāt tadvṛttīnāṃ na svārthatvam, api tu cetanapuruṣārthataiveti 
bhāvaḥ || 50-52 ||

	tato bodhādivṛttīnāṃ sādhanaṃ mahadādayaḥ || 53 ||

	adhunā bhogyaṃ vibhajati-

	mohaduḥkhasukhākāro rūpākhyastadbhavo dvidhā |
	bauddho bodhaḥ paraṃ bhogyaṃ māyādi ca tadarthataḥ || 54 ||

	udbhūtaguṇatvena mohādihetutvānmohādyākāro rūpasaṃjño dharmādibhāvavargaḥ, 
tadupādānaḥ siddhyādipratyayavargaśca dvividho'yaṃ bauddho bodhaḥ puṃsaḥ 
paramavyavahitaṃ bhogyam māyādikaṃ bhuvanādivastu tadanvayatastadarthatvādbhogādhikaraṇa-
tvāt paramparayā bhogyamiti || 54 ||

	ko'sau rūpākhya ityata āha-

	adharmāditrayaṃ rāgo dharmādi ca catuṣṭayam |
	tamorajaḥsattvamayaṃ rūpaṃ tatkarmajaṃ matau || 55 ||

	adharmājñānānaiśvaryākhyaṃ rūpaṃ tāmasam, rāgastvavairāgyākhyaṃ rājasam, 
dharmajñānavairāgyaiśvaryākhyaṃ sāttvikamityevamaṣṭavidhaṃ rūpaṃ buddhau guṇatvena 
sthitaṃ karmataścopādānājjātam | tattvabhuvanaśarīrādi tu karmaṇaiva sahakāriṇā 
māyākhyādupādānāt sākṣāt paramparayā cotpannamityuktaṃ śrīmatsvāyambhuvādau || 55 
||

	ete ca-

	atyantocchedato muktāvabhivyakteśca sarvataḥ |
	paṭādibodhāvaitatyādātmano na guṇā guṇāḥ || 56 ||

	yato dharmādīnāṃ mokṣe'tyantocchedaḥ parairapīṣyate, yataścātmasvabhāvasya 
jñānakriyātmano nityasya vyāpakasya muktau sarvato vyāpakatvenābhivyaktiḥ śrūyate, 
yasmācca paṭādijñānānāmadhyavasāyarūpāṇāmavaitatyamavyāpakatvaṃ dṛśyate, 
tasmādanityā avyāpakāścādharmādayo nityasya vyāpakasyātmano guṇā bhavituṃ nārhanti, 
tatsamavāye tasya pariṇāmitvādidoṣaprasaṅgāt | ete cādharmādayaḥ 
sāṃsiddhikavainayikaprākṛtabhedāt trividhā ātmana utpadyante | yaduktaṃ śrīmanmṛgendre- 
sāṃsiddhikā vainayikāḥ prākṛtāśca bhavantyaṇoḥ || 
viśiṣṭadharmasaṃskārasamuddīpitacetasām | guṇaḥ sāṃsiddhiko bhāti dehāpāye'pi pūrvavat 
|| lokadhīguruśāstrebhyo bhāti vainayiko guṇaḥ | samarjito vainayiko manovāktanuceṣṭayā || 
prākṛto dehasaṃyoge vyaktaḥ svapnādibodhavat | (vi0 10|26-29) iti || 56 ||

	ataścaivaṃ trividhebhyo dharmādibhyaḥ phalabhedānāha-

eṣāmadhogatirbandho vighātaḥ saṃsṛtiḥ kramāt |
svargo muktiḥ prakṛtibhāvo vighātaśca phalāni ca || 57 ||
bhavaḥ sthānāparādho'tha vighno bhogānatikramaḥ |
vaśyordhvasthitiḥ saddṛṣṭibhṛttvaṃ bhogāspṛhā phalam || 58 ||
svacintiteṣu vā vighno rūpe sāṃsiddhike phalam |
vinayaprākṛte rūpe pūrvoktaphalasaṃgrahaḥ || 59 ||

	vainayikebhyaḥ prākṛtebhyaścādharmādibhyaḥ kramādadhogatyādīni phalāni bhavanti | 
sāṃsiddhikebhyastu bhavādīni | tatrā'dhogatirnarakaprāptiḥ | 
bandho'nātmanyātmābhimānitādiḥ | saṃsṛtistiryagādiyoniprāptiḥ | muktiśca 
darśanāntaramokṣaḥ, paramukterdīkṣāphalatvena mokṣakārikāsu vakṣyamāṇatvāt | 
prakṛtibhāvaḥ prakṛtilayaḥ | bhavaḥ saṃsāraḥ | sthānāparādhaḥ svasthānānnyakkāraḥ | 
bhogānatikramo bhogecchā | vaśyordhvasthitiḥ vaśyānāṃ 
svapadādhaḥsthānigāmadhiṣṭhānam | saddṛṣṭibhṛttvaṃ tattadviṣayasamyagjñānayogaḥ | 
śeṣaṃ sugamam || 57-59 ||

	itthaṃ bhāvān vicārya pratyayān vyācaṣṭe-

	vyaktāvyaktajñasaṃbuddhiḥ siddhiḥ samprati siddhyati |
	rāgamātrānuliptāṅgād dharmādisamudāyataḥ || 60 ||

	iha hi buddhau vāsanātvena sthitā dharmādayo'ṣṭau bhāvā ucyante | yadāhuḥ- 
bhāvayanti yato liṅgaṃ tena bhāvāḥ prakīrtitāḥ (pau0) iti | ta eva prakarṣāvasthāṃ 
prāptāḥ sthūlena rūpeṇa bhogyadaśāmāpannāḥ saṃsāriṇāṃ pratyāyanāt pratyayāḥ 
kathyante | taduktam- pratyāyayanti kṣetrajñaṃ pratyayāstena kīrtitāḥ (pau0) iti | ataśca 
vairāgyeṇa rājaseneṣadyuktāt sāttvikād dharmādibhāvacatuṣṭayāt siddhirutpadyate | sā ca 
vyaktasya guṇāderavyaktasya ca pradhānasya jñasya ca puruṣasya saṃbuddhistadviṣayaṃ 
jñānameva prakarṣāvasthāṃ prāptā siddhirucyate | uktaṃ ca- puṃprakṛtyādiviṣayā 
buddhiryā siddhiratra sā (mṛ0 vi0 11|2) iti | tatra vyaktāvyaktaviṣaye buddhibodhe 
tatprakāśakatvenātyantaṃ viviktaḥ puruṣaḥ svayamevāvabhāsate, yadāhuḥ- tadā draṣṭuḥ 
svarūpe'vasthānam (yo0 sū0 1|3) iti; na tu buddhiprakāśyatayā, bhogyatvādidoṣaprasaṅgāt | 
yadvakṣyati mokṣakārikāsu- pariṇāmī pumān bhogyaḥ prāptastadgocaro yadi (ślo0 105) iti || 
60 ||

	dharmādirūpasaṃpṛktā pāpāditritayodbhavā |
	tuṣṭiḥ kṛtārthavijñānamanayā''tmagrahe sati || 61 ||

	sāttvikairdharmādibhirīṣatsaṃpṛktādadharmāditrayāt tāmasāt tuṣṭirutpadyate | sā ca 
tuṣṭiḥ prāguktayā bhūtatanmātrādijñāna-rūpayā siddhyā tattaddarśanoktena 
svarūpeṇātmano grahaṇe satyadhastanaviṣayād vairāgyādakṛtārthasyāpi 
kṛtārtho'smītyutpadyamānā buddhistuṣṭirucyate | yacchrūyate- tuṣṭirnurakṛtārthasya 
kṛtārtho'smīti yā matiḥ (mṛ0 vi0 11|2) iti || 61 ||

	adharmāditrayājjātā rāgaleśānurañjitāt |
	aśaktirdevavaikalyādasāmarthyaṃ śubhādiṣu || 62 ||

	śubhaśabdenātropasthendriyavyāpāraṃ āhlāda ucyate | tadādiṣu indriyavaikalyāt 
tadupalakṣitaśarīravaikalyādvā klaibyabādhiryādirūpaṃ yadasāmarthyam, seyamaśaktistāmasād 
vargād rājaseneṣatsaṃpṛktād bhavati | uktaṃ ca- aśaktirapravṛttatvāt tāmasī duḥkhabhāvataḥ 
| rājasyapi guṇo dṛṣṭaḥ kārye kāraṇasaṃśrayaḥ || (mṛ0 vi0 11|6) iti || 62 ||

	tasmādevāyathāvastu vijñānaṃ vītarāgataḥ |
	īṣad dharmādisaṃpṛktādabhivyakto viparyayaḥ || 63 ||

	tasmāt tāmasavargād rājasahīnāt sāttvikateṣadyuktādayathār-thagrahaṇarūpo 
viparyayastamomohamahāmohatāmisrāndhatāmisra-lakṣaṇo jāyate | yacchrūyate- 
kiñcitsāmānyato'nyatra matiranyā viparyayaḥ (mṛ0 vi0 11|3) iti || 63 ||

	itthamatisaṃkṣepeṇoktaṃ bhāvapratyayātmakaṃ buddhibodhamupasaṃharati-

	leśokto buddhidharmo'yam

	eṣāṃ ca bhāvapratyayānāṃ prapañcaḥ śrīmanmataṅgādau vistareṇa darśitaḥ 
prakāśitaścāsmābhirmṛgendravṛttidīpikāyāmiti tata evāvadhāryaḥ | granthavistarabhayāttu 
nātra likhyate ||

	ayaṃ ca-

					cetanenopabhujyate |

	bhogyatvāditi śeṣaḥ ||

	bhogyatvameva sādhayati-

	bhogyatvaṃ cāsya saṃsiddhaṃ yenotpanno'nubhūyate || 64 ||
	sa cāpyanubhavo bhogo bhoktāraṃ gamayatyalam |

	asya bauddhasya jñānasyotpattyapavargayogitvena bhogyatvameva, na tu bhoktṛtvam, tasya 
sarvadā grāhakarūpeṇa sthirasyaiva svasaṃvedanasiddhatvādityuktam || 64 ||

	ataśca-

	sādhayitrā vinā yasmāt siddhirneha samīhitā || 65 ||

	iha hi buddhicaitanyavādibhirbauddhairbhoktṛtvenābhyupagata-syāsya bauddhasya 
jñānasyāsthiratvena ghaṭādivadacetanatvāt 
kālāntarabhāvikarmaphalabhoktṛtvāsaṃbhavāduktavadbhogyatvācca sa 
tattadviṣayasukhādyanubhavarūpo bhoga eva bhoktāraṃ sādhayati | yato 
bhogakriyāsiddhirbhoktāraṃ ceṣṭamānamantareṇa na saṃbhavati, bhogasyāpi kriyātvāt | 
tatkartṛtvenāpyātmasiddhiriti bhāvaḥ | samīhitā, abhīṣṭetyarthaḥ || 65 ||

	atra codayati-

	na vinā dṛṣṭasaṃvādamanumānasya mānatā |

	iha hi dhūmenānumito'gnirāsīdatā pratyakṣīkriyata iti tasyānumānasya 
pramāṇāntarasaṃvādo dṛśyate | ata eva tasya prāmāṇyam ||
	cakramurdhādau dhūmāderiva sādhyavyabhicārādarśanāt tataścātrāpyanubhavātmano 
jñānasyaiva darśanād jñātṛjñānayorākārabhedānupalambhād bhogād bhoktranumānasyāpi 
vyabhicāraśaṅkayā pramāṇatvābhāvānna bhokturjñānavyatiriktasyātmanaḥ siddhiriti saugatāḥ 
| yadāhuḥ- ekamevedaṃ saṃvidrūpaṃ sarṣaviṣādādyanekākāravivartaṃ paśyāmaḥ | tatra 
yatheṣṭaṃ saṃjñāḥ kriyantām iti | tadayuktamityāha-

	dṛṣṭasya kena saṃvādo yena tasyāsti mānatā || 66 ||

	ayamabhiprāyaḥ- bhogasya viṣayasaṃvedanātmano'nubhavasya 
bāhyaviṣayāsannidhāne'pi suṣuptyādāvāntaradehasparśamātraviṣayatvena sthiratayaiva 
bhāsamānatvāt sthiratvena svasaṃvedanapratyakṣasiddho grāhakarūpo ātmetyuktam | na ca 
jñānasya kṣaṇikasya svātmani kriyāvirodhena sthairyādhyāropo yuktaḥ | yadapyuktam- 
akṣaṇikasya kramayaugapadyābhyāmarthakriyāvirodhāt yatsat tatsarvaṃ kṣaṇikamiti, tadapi na, 
akṣaṇikasyaiva maṇyādeḥ kraṃeṇa ghaṭādīn bhāvānavabhāsayato 
yugapaccaikagṛhagatāṃstāṃstāṃstānarthān prakāśayato'nubhavasiddhatvāt | kṣaṇikasya 
cotpattikāla eva naśyato'nekakṣaṇanirvartyakriyānuṣṭhānākṣamatvādityādi vistareṇa 
śrīmanmataṅgavṛttyādāvācāryaiḥ sādhitamiti || 66 ||
	
     tataścātmanaḥ svasaṃvedanasiddhatve'pyanumeyatvamabhyupagamyocyate -
		
	neha pramāṇasaṃvādaḥ pratyakṣasya pramāṇataḥ |
	
     nātra pramāṇasya pramāṇantarasaṃvādāpekṣā, pratyakṣasya 
pramāṇāntarasaṃvādābhāve'pyanadhigataviṣayajñānajanakatvena prāmāṇyāt | tadāhuḥ - 
anadhigatārthagantṛ pramāṇam iti |
     
	kathaṃ punaścakramūrdhādau vyabhicāro'ta āha -
		
	anvayavyatirekābhyāṃ vyabhicāranirākṛtiḥ || 67 ||

	yasya dhūmāderyenā'vinābhāvalakṣaṇaḥ saṃbandho'nvayavyatirekābhyāṃ niścitaḥ, 
na tasya tatra vyabhicāro dṛśyate | suvivecitasya dhūmasyā'gnāviva | cakramūrdhādijanyasya 
tu svarūpāvivekena dhūmatvabhrāntiḥ | tataścātrāpi kriyāyāḥ sarvatra 
kartṛpūrvakatvadarśanād bhogakriyayā bhoktā'numīyate || 67 ||
	
     bhavadbhirapi svadehe buddhipūrvakatvena siddhāt kāryādivyavahārāt paraśarīre 
buddhiḥ pramāṇāntarasaṃvādaṃ vinā'pyanumānenā'numīyata ityāha -

	dehadharmasya mānatve kāraṇaṃ buddhiriṣyate |
	
     dehadharmasya ceṣṭādyātmano mānatve hetutve sati tena paraśarīre tadddheturbuddhiḥ 
sādhyata ityarthaḥ | yadāhuḥ - buddhiḥpūrvā kriyāṃ dṛṣṭvā svadehe'nyatra tadgrahāt | 
jñāyate dhīḥ iti ||
	
     ataśca rūpādidarśanānyathānupapattyā cakṣurādīndriyavad bhogānyathānupapattyā 
bhoktṛsiddhirityabhiprāyeṇāha -
	
     asmāt sāmānyato dṛṣṭādanyasyāpi pramāṇatā || 68 ||
     anumānasya saṃsiddhā
	
     yaduktaṃ cārvākaiḥ - astu bhoktā | sa tu 
paridṛśyamānapṛthivyādicaturbhūtavikārasamāhārātmakaḥ kāya eva | tasyaiva 
pariṇāmaviśeṣeṇa kiṇvādidravyavikāreṇa madaśaktyabhivyaktivaccaitanyābhivyaktiḥ, 
prāṇādivāyubalena bhogādikriyādarśanācca | na tu tato'nyaḥ, tasya pratyakṣeṇādarśanāt | 
yadāhuḥ- dṛṣṭe saṃbhavatyadṛṣṭaparikalpanā na nyāyyā iti |

	tadapi nirākṛtamityāha-

						kāraṇādata eva hi |
     cetano buddhibodhasya bhoktā mānasamarthitaḥ || 69 ||
     pṛthivyādisamāhāro bhavatviti na yuktimat |
     
     ayamabhiprāyaḥ- yataḥ śarīrasyāpyantaḥ śūlādyātmanā bahiśca mṛdukarkaśādinā 
sparśena bhogyatvadarśanād ghaṭādivaccetanatvaṃ na yuktam, tatastasyāpi bhoktṛtvenā''tmā 
siddha iti || 69 ||
     
     cetanatvaṃ cāsya na pramāṇopapannamityāha-
     
     caitanyaṃ hi tvayā tasya kena mānena niścitam || 70 ||
     
     nanu śuklaśoṇitātmakadehārambhakabhūtasadbhāva eva caitanyadarśanāt tadabhāve 
cā'darśanād dehātmakameva caitanyamata āha-
     
     sati bhāve'pyanaikāntaḥ
     
     śavaśarīre garbhādau vā dehātmakabhūtasadbhāve'pi caitanyā'darśanānna 
dehātmakaṃ caitanyam, tataśca śarīrā''tmavādo na pramāṇopapanna ityāha-
     
     					tasmād vāyasavāśitam |
     
     bhogyatvāccāsyā'cetanatvamityāha-
     
     anabhivyaktacaitanyā dṛṣṭā bhogyā guḍādayaḥ || 71 ||
     jīvacchāyopabhogyatvādastu tulyo guḍādibhiḥ |
     
     guḍādayo hi jīvasyā''tmanaśchāyayā'nubhavātmanā saṃvidā bhogyatvena 
grāhyatayā viṣayīkriyamāṇāḥ kadācidapyabhivyaktacetanā na dṛṣṭāḥ | tataḥ 
kāyā''tmāpi bhūtasamāhāraḥ proktavadgrāhyatvena bhogyatayā viṣayīkaraṇādacetana eveti 
na tasya bhoktṛtvamupapadyate | kiñca, dahasyaiva cetanatve tasyā'sakṛtpariṇāmena vināśād 
bālyāvasthā'nubhūtaṃ vṛddhāvasthāyāṃ smaryamāṇaṃ nopapadyata ityādi vistareṇa 
nirākṛto'yaṃ pakṣo'smābhiḥ śrīmanmṛgendravṛttidīpikāyām || 71 ||
     nanu śarīravyatiriktānāmindriyāṇāmeva bhoktṛtvamastu, nānyasyetīndriyacaitanikāḥ, 
tadayuktamityāha-
     
     bhogyatvakaraṇatvābhyāmindriyāṇāṃ viniścitam || 72 ||
     acaitanyamato bhoktā puruṣaścitsvabhāvakaḥ |
     
     uktavadindriyāṇāmapi bhogārthatayā bhogyatvāt 
karaṇatvācchastrādivadacetanatvamanivāryameva, ato naiṣāṃ kartṛtvam, api tu 
citsvabhāvasyātmana eva | tasyaiva hi sarvānyakārakapravṛttinivṛttihetutvena kartṛtvaṃ yuktam | 
yadāhuḥ- pravṛttau ca nivṛttau ca kārakāṇāṃ ya īśvaraḥ | apravṛttaḥ pravṛtto vā sa kartā 
nāma kārakaḥ || iti || 72 ||

	bhokturbhogaścitervyaktirbhogyacchāyānurañjitā || 73 ||

	bhogyāyā buddheḥ sukhādirūpāyāśchāyayā ākāreṇānurañjitā caitanyavyaktireva 
bhokturbhogaḥ | yaduktaṃ śrīmatsvāyaṃbhuve- bhogo'sya vedanā puṃsaḥ 
sukhaduḥ?khādilakṣaṇā iti || 73 ||

	tadānīṃ ca-

	acitaścitisaṃbandhād bhogyamābhāti cetanam |

	acetanamapi buddhyātmakaṃ bhogyaṃ tasyātmanaścaitanyasaṃśleṣāccetanavadābhāsate 
| taduktaṃ sāṃkhyairapi- acetanaṃ cetanāvadiva liṅgam (sāṃ0 kā0 20) iti ||

	evaṃ ca-

	bhogyadvāreṇa pāśānāṃ paśūnāṃ ca parasparam || 74 ||
	cetanācetanacchāyānuṣaṅgo bhāsate bhṛśam |

	bhogyaṃ hi vastu cittādhiṣṭhitaṃ buddhīndriyavṛndamātmano viṣayatvenopasthāpayati 
tacca buddhyā'dhyavasitaṃ puruṣo gṛhṇāti | yadāhuḥ (pūrvatanī 78 pṛṣṭhasthā dvitīyā 
ṭippaṇī draṣṭavyā |)- buddhyadhyavasitamarthaṃ puruṣaścetayati iti | tataśca 
prakāśarūpatvādādarśasthānīyena bhogākhyena buddhibodhātmanā dvāreṇātmanāṃ 
bhoktṛṇāṃ pāśānāṃ ca viṣayarūpeṇa pariṇatānāṃ bhogyānāṃ 
cetanācetanarūpayośchāyayoḥ pratibimbitayorākārānuṣaṅgaḥ saṃśleṣamātraṃ 
bhṛṣamatyarthamekākāratayā bhāsate | ata evātrānātmādau ātmādibhramaḥ saṃsāriṇām 
| tadvivekajñāne tu teṣāṃ prakṛtilaya ityuktam | sa eva ca sāṃkhyānāṃ mokṣaḥ || 74 ||

	ataśca-

	bhogye bhogaḥ prabhośchāyā yathā candramaso jale || 75 ||

	prabhorvyāpakasyātmanaḥ sa eva bhogyaviṣayo bhogaḥ, yā tadadhyavasāyātmani 
buddhibodhe candramasa iva jale chāyāviśiṣṭā caitanyābhivyaktiḥ | candrabimbasya jaḍatvāt 
sthūlatvācca viśiṣṭasvarūpābhivyaktimātra evātra dṛṣṭāntatvam | ato bhoktṛtvāccetanasya 
puruṣasyaiva kartṛtvaṃ nācetanānāṃ bhogyānāṃ buddhyādīnāmiti mantavyam || 75 ||

	nanu kriyāveśo hi kartṛtvam | sa yadi puṃsaḥ syāt pariṇāmitā bhavet | puruṣo hi 
nirvikāraḥ, tato nāsya kartṛtvam, kintu prakṛtereva | sā hi vivekajñānāt pūrvaṃ 
mahadādirūpeṇa bhogyatayā tasyātmānaṃ darśayatīti saṃsāra ityucyate | tatsaṃbhave tu 
tasmānnivartamānā muktiśabdābhidheyeti sāṃkhyāḥ | yaduktaṃ taiḥ- raṅgasya darśayitvā 
nivartate nartakī yathā raṅgāt | puruṣasya tathātmānaṃ prakāśya vinivartate prakṛtiḥ || 
(sāṃ0 kā0 59) iti ata āha-

	pariṇāmabhayāt puṃsi bhoge cānīpsite sati |
	aviśeṣo durāpohaḥ prasakto bhoktṛmuktayoḥ || 76 ||

	ayamabhiprāyaḥ- nātra kriyāveśaḥ kartṛtvam, api tu kriyāyāṃ śaktatvameva | tathāhi- 
ayaskāntasannidhānādayasa ivātmanaḥ sannidheḥ śarīrādereva spandādirūpaḥ kriyāveśo 
dṛśyate | tataśca buddhyādiviṣayīkaraṇarūpe bhoge puṃso na pariṇāmaprasaṅgaḥ, kintu 
tatparatvena tadviṣayīkaraṇameva | bhavatpakṣe tu puṃso nirmalatvena 
tatparatve'pyanabhyupagamyamāne bhoktṛmuktayoraviśeṣo durnivāraḥ prasajyate, 
ubhayorapyanapekṣatvena tulyatvāt || 76 ||

	nanu parārthapravṛttā prakṛtireva tadarthaṃ pravartata ityuktam, yadāhuḥ- 
vatsavivṛddhinimittaṃ kṣīrasya yathā pravṛttirajñasya | puruṣavimokṣanimittaṃ yathā 
pradhānasya || (sāṃ0 kā0 57) iti, ata āha-

	pumarthāya ca pāśānāṃ pravṛttirvinivāritā |

	ayamabhiprāyaḥ- acetanatvādeva pradhānasya puruṣaṃ prati pravṛttirna yuktā, 
kṣīrāderapi cetanagavādyadhiṣṭhitasyaiva pravṛttidṛṣṭeḥ | vāyujalādīnāmapi pakṣīkṛtatvācca 
tatpravṛttyabhyupagame'pi na nirapekṣaṃ prati pravṛttiryuktā | nirapekṣaṃ prati pravṛttau vā 
muktasyāpi pravartate | tataśca baddhātmani sābhilāṣatve bhogārthaṃ samudyogādātmani 
vikāre cā'nabhyupagamyamāne tasmin bhogo'pi na yuktimānityāha-

	bhoktaryavikṛte bhogo muktavannopapadyate || 77 ||

	nanvaviveka eva pradhānapravṛtterhetuḥ | prakṛtipuruṣavivekajñāne tu taṃ 
pratyuparatādhikāratvānna pravartate | ato na baddhamuktayoraviśeṣaḥ | yadāhuḥ- prakṛteḥ 
sukumārataraṃ na kiñcidastīti me matirbhavati | yā dṛṣṭāsmīti punarna darśanamupaiti 
puruṣasya || (sāṃ0 kā0 61) iti; tadayuktam, bhavatpakṣe puṃso nirmalatvenāvivekāyogāt, 
nirhetuke cāviveke sarvadā vivekābhāvaprasaṅgācca | tasmādavivekānyathānupapattyāpi tasya 
samalatvasarāgatādyabhyupagantavyamiti vakṣyāmaḥ || 77 ||

	yadyevamātmanaḥ samalatvenājñasvabhāvatve śarīrādiyogena jñātṛtayā vikāre 
cābhyupagamyamāne svabhāvāntarayogādanityatvaprasaṅga iti paramatamāśaṅkate-

	vikāritvādanityaścet

	bhokteti śeṣaḥ |

	pariharati-

					māyāsādhyaṃ na manyate |

	māyayā svakāryaiḥ sūkṣmabāhyaśarīradvāreṇa kriyamāṇaṃ viśeṣaṃ na jānīte 
bhavāniti śeṣaḥ | tato nānityatvādidoṣa ityabhiprāyaḥ ||

	kathamityata āha-

	svarūpavyaktilābhācca na vikāro na nāśitā || 78 ||

	nāsmābhirnaiyāyikādivajjaḍarūpa evā''tmā iṣyate, api tu jñasvabhāva eva | sa tu 
tasya svabhāvaḥ śarīrādiyogaṃ vinā'nabhivyakteranādinā kenā'pi pratibaddho'vasīyate, sa 
ca mala eveti vakṣyāmaḥ | tataśca māyayā kalādibhiḥ 
svakāryairmalavyudāsenaikadeśasvarūpavyaktirevātmanaḥ kriyate | malaparipāke tu dīkṣākhyayā 
śivaśaktyā sarvaviṣayo'bhivyajyate | tato nāsya vikāro vināśitā ceti || 78 ||

	asya ca-

	bhogyopadhānarāgaśca svacchatvānnoktakāraṇāt |

	ato bhogyaviṣayopadhānajanito rāgo'pi sukhaduḥkhamohākāraḥ prakāśo'sya 
sphaṭikasyeva svacchatvāt prakāśarūpatvāt, na tu pūrvoktāt pariṇāmākhyāt kāraṇāt | sa 
ca viṣayoparāgo'pyasya tatparatayā tadviṣayīkaraṇamevetyuktam ||

	tato bhogyasya śarīrasyāsakṛtpariṇāme'pi bhokturna pariṇāma ityāha-

	śarīrapariṇāmena pariṇāmī na pudgalaḥ || 79 ||
	sa yato'cetano bhogyo buddhivat pariṇāmataḥ |

	tasyāpi pariṇāmābhyupagame buddhyādivadbhogyatvamacetanatvaṃ ca syādityarthaḥ || 
79 ||

	tatra paramatamupanyasya dūṣayati-

	caitanyaṃ hi guṇo jñānaṃ samavāyo'tha tena vā || 80 ||
	svarūpaṃ puruṣasyeti nānyadasya na yuktimat |

	evaṃ hi naiyāyikādayo manyante- jaḍasvabhāva evā''tmā, tasya manaḥsaṃyogād 
guṇatayā jñānaṃ samavetamutpadyate | tadeva ca tasya caitanyam, nānyajjñasvabhāvatvamiti | 
tadayuktam, jaḍatve tasya ghaṭādivajjñānasamavāyāyogāditi || 80 ||

	nanvatra niyāmakaṃ karmādṛṣṭākhyamasti, yatkarmasamānādhikaraṇe puruṣa eva 
jñānaṃ samavetamutpadyate, nānyatra tadvyadhikaraṇe ghaṭādāviti, ata āha-

	ajñe naryeva vijñānaṃ nānyatreti niyāmakam || 81 ||
	karmā'pi nopapannaṃ tu tadanyatra sthitaṃ yataḥ |

	karmaṇaḥ kṛṣyāderiva prakṛtisaṃskāratvameva nātmasaṃskāratvam, 
vikāritvaprasaṅgādityuktam | tatastadapi nātra niyāmakaṃ bhavitumarhati | 
tataścaitanyasamavāyāccitsvabhāva evātmā siddha ityāha-

	moho mohasvabhāvebhyo yadvannārthāntaraṃ budhāḥ || 82 ||

	caitanyebhyaḥ padārthebhyastadvannārthāntaraṃ citiḥ |

	caitanyātmano jñānasyātmadharmatvād dharmanāśe dharmiṇo'pi tadavyatirekānnāśaḥ 
prasajyata iti sarvadā cetanasvabhāva evātmābhyupagantavyaḥ | tasya ca 
malāvṛtatvānmanobuddhyādayastadabhivyañjakatayā siddhā ityuktam | asya ca 
bhogakriyāyāmupakārakatayā sahakāribhūtaṃ prayoktṛkaraṇarañjakarūpaṃ 
kalāvidyārāgākhyaṃ kañcukatrayaṃ prakṛtisādhanāt paścādabhidhāsyata ityāha-

	prayoktṛkaraṇaṃ bhogye rañjakaṃ copari trayam || 83 ||
	asya bhogakriyākartuḥ prakṭrerupadekṣyate |

	itthaṃ prasaṅgād bhoktāraṃ prasādhya prakṛte buddherevāhaṅkārasyotpattirityāha-

	buddheḥ skandho'paro bhinno yo'haṅkāramajījanat || 84 ||
	janitāro guṇā yena dṛṣṭāstatpratibhādiṣu |

	yena kāraṇena tasyā buddheḥ pratibhādiṣu vṛttiṣu proktena nayena 
parasparābhibhavenāśrayānmithunībhāvācca kāryasyotpādayitāro guṇāḥ dṛṣṭāḥ, yaduktaṃ 
sāṃkhyaiḥ- anyonyābhibhavāśrayajananamithunavṛttayaśca guṇāḥ (sāṃ0 kā0 12) iti, tena 
buddherevādhyavasāyahetoḥ skandhādanyo bhāgo guṇasaṃpṛkto'haṅkāramajījanat | tataśca 
nahyekaṃ janakamiti nyāyenānyonyasaṃpṛktā eva guṇā janakāstathaiva ca sarveṣu 
padārtheṣu vartante | sāttvikādivyavahārastu teṣāṃ sattvādibāhulyāditi bhāvaḥ || 84 ||

	sākṣādguṇakāryatvādeva cāsyāṃ guṇānvayo ghaṭādiṣu 
mṛdākārānvayavadityāha-

	prathamā vikṛtiḥ sā'to guṇānāṃ tatra yujyate || 85 ||
	udbhavābhibhavābhyāṃ tu niyamena vyavasthitiḥ |

	guṇā hi tasyāṃ niyamena paramparābhibhavena bhavantaḥ siddhyādijanakā ityuktam, 
yadyevamahaṅkārasyāpi guṇānvayād guṇebhya evotpattirastu, ata āha-

	ahaṅkāre'pyayaṃ nyāya iti mā jalpa paṇḍita || 86 ||
	anyonyavikṛtitvāt tanmātrāsvapyanuṣajyate |

	ahaṅkārādibhūtāntānāṃ sarveṣāmapyanyonyavikṛtitvāt proktavatparamparayā 
guṇavikāratvānna kevalamahaṅkāra eva tanmātrāsvapi, apiśabdādindriyavarge bhūtavarge ca 
guṇānvayo'nuṣajyata eva, ghaṭakapālādiṣu mṛdākārānvayavat | na tu sarveṣāṃ sākṣād 
guṇebhya evotpattirityadoṣaḥ || 86 ||

	atha ke te guṇāḥ ? kairvyāpāraiśca teṣāṃ siddhirityata āha-

	sattvaṃ rajastamaśceti kāraṇāni dhiyo guṇāḥ || 87 ||

	prakhyāvyāpāraniyamaiḥ puṃyogaṃ ye vitenire |

	proktavadbuddhyādidvāreṇa bhāvapratyayādirūpaṃ puruṣabhogyaṃ vastu ye sargādau 
cakrarutpāditavantaḥ, adhunāpi kurvate, te buddherapi kāraṇaṃ guṇā iti | ete ca 
parasparāviyogādekameva tattvam | yacchrūyate- trayo guṇāstathāpyekaṃ tattvaṃ tadaviyogataḥ 
(mṛ0 vi0 10|21) iti | tato buddhikāraṇatayā prakāśapravṛttiniyamākhyairvyāpāraiḥ 
sattvādīnāṃ siddhiḥ | ete ca prādhānyāt pradarśitāḥ, anyeṣāmapi sthairyadhairyādīnāṃ 
śauryakrauryādīnāmaratimāndyādīnāṃ guṇakāryāṇāmāgameṣu śravaṇāt || 87 ||

	nanu guṇā eva pradhānākhyayā nityatvena sthitā iti sāṃkhyāḥ, tadayuktamityāha-

	acaitanye'pyanekatvasaṃkhyāsaṃbandhahetutaḥ || 88 ||
	teṣāṃ kāraṇapūrvatvamiṣṭaṃ buddhighaṭādivat |

	yata eṣāmanekatvasaṃkhyāsaṃbandhādanekatvam, tato'nekatvādacetanatvācca 
ghaṭādivat kāryatvasiddhiḥ || 88 ||

	kiṃ teṣāmupādānamityata āha-

	upādānaṃ guṇānāṃ yat prakṛtiḥ sābhidhīyate || 89 ||
	avibhāgasthitā yasyāṃ nirgacchanti śiveritā |

	yasyāṃ sūkṣmatvenāvibhāgena sthitā guṇāḥ śivapreraṇena svasvapravṛttivibhāgaiḥ 
sthūlā abhivyajyante, sā prakṛtiḥ | śiveriteti cācetanatvānnāsyāḥ svātantryeṇa pravṛttiriti 
darśayati | asyāśca pratipuruṣaṃ sūkṣmadehavartitvenānekatvāt kāryatvamiti vakṣyāmaḥ || 89 
||

	atha puruṣasya kalādipañcakañcukayuktasya bhoktṛtvena puṃstvamalayogād dīkṣāyāṃ 
tacchuddhyarthaṃ prakṛtitattvādūrdhvamāgameṣu pāṭhe satyapi tasya vyāpakatvāccetanatvena 
bhoktṛtvāccādhvarūpatvaṃ bhogasādhanatvaṃ ca na saṃbhavatīti tamupekṣya tasyaiva 
rañjakatvena prāguktaṃ rāgatattvaṃ sādhayitumāha-

	bhogyānubhavamāsādya bhogye saktiḥ pravartate || 90 ||
	tatsiddhyartaṃ tatastasya rāgo bhogānurañjakaḥ |

	iha hi saṃsārāvasthāyāṃ puruṣasya bhogyaṃ dṛṣṭvā tasmin saktiḥ pravartate | sā 
ca nāheturutpadyate, muktyavasthāyāmapi prasaṅgāt | atastasya puṃsastasyāḥ sakteḥ 
sidhyarthaṃ bhogābhilāṣajanako rāgo'bhyupagantavyaḥ || 90 ||

	atra parābhiprāyaḥ-

	sattvaṃ rajastamato yuktaṃ viṣayeṣvanurañjakam || 91 ||
	buddhāvabhyuditaṃ puṃsastasmādanyo nirarthakaḥ |

	pariharati-

	tanmatāvuditaṃ bhogyaṃ tasmin yo'syānurañjakaḥ || 92 ||
	sa rāgo'nyaḥ pramantavyo rūpe'pyetaddhi dūṣaṇam |

	sāttvikādibhogasādhanaviṣayākārādhyavasāyadvāreṇa buddhāvuditasya 
sukhaduḥkhamoharūpeṇa pariṇatasya sattvādiguṇatrayasyaiva sākṣādbhogyatvāt tasminnapi 
bhogye yaḥ puṃso'bhilāṣajanakaḥ, sa tasmādviṣayaguṇādirūpeṇa buddhāvuditāt 
sattvādiguṇatrayādbhogyarūpādanyo grāhakagato rāgo mantavyaḥ | 
bhogyasyaivā'bhilāṣajanakatve vītarāgābhāvaprasaṅga iti bhāvaḥ | taduktaṃ tattvasaṃgrahe- 
bhogyaviśeṣe rāge nahi kaścidvītarāgaḥ syāt (ślo0 10) iti | yadyevamavairāgyalakṣaṇo 
buddhidharma eva rāgo'stvata āha- rūpe'pyetaddhi dūṣaṇamiti | ayamabhiprāyaḥ- 
avairāgyalakṣaṇasya rūpasya tāvadvāsanārūpatvānna kāryakaratvam, vāsanāvasthāyāmapi 
kāryakaratve buddheranantavāsanāyogena puṃso yugapadviruddhā'nantapratipattivaiśasaprasaṅgāt 
| pratyayātmanā sthūlarūpeṇa bhogyadaśāmāpannena tasmin rāge'bhyupagamyamāne'pi 
prāgvadvītarāgābhāvaprasaṅga iti tayoranyo rāgo'bhyupagantavya iti | karmaiva rañjakamastviti 
cenna, tasya kṛṣyādivatphalajanana eva caritārthatvāt, kāryāntarahetutve pramāṇābhāvāt, 
anekatattvaparikalpanābhāvaprasaṅgācca || 92 ||

	atha vidyāsiddhiḥ-

	karaṇaṃ na vinā kartuḥ kṛtiḥ karmaṇi dṛśyate || 93 ||
	ato'sti karaṇaṃ vidyā buddhibodhavivecinī |

	proktavadindriyāṇāṃ viṣayopasthāpakatvenopayogāt tasmin buddhibodhākhye karmaṇi 
grāhye grahaṇakriyāyāṃ puṃsaḥ kenāpi karaṇena bhavitavyam | yattatkaraṇaṃ sā vidyeti || 
93 ||

	atra paraḥ-

	pradīpavanmatistasya svaparātmaprakāśikā || 94 ||
	vidyate karaṇaṃ puṃso vidyayā kiṃ kariṣyati |

	buddheḥ prakāśarūpatvāt pradīpavadviṣayākāraṃ svātmānamapi prakāśayatīti na 
karaṇāntarasiddhiḥ || 94 ||

	pariharati-

	pradīpaḥ karaṇaṃ puṃsaḥ stambhādyarthopalabdhiṣu || 95 ||
	dīpopalabdhau cakṣuśca buddhāvapyevamiṣyatām |

	buddherapi grāhyatvena karmatvāt karaṇāpekṣā'stītyuktamiti bhāvaḥ | uktaṃ ca 
tattvasaṃgrahe- ravivat prakāśarūpo yadi nāma mahāṃstathāpi karmatvāt | 
karaṇāntarasāpekṣaḥ sakto grāhayitumātmānam || (ślo0 14) iti || 95 ||

	etadeva darśayati-

	traiguṇyāt sā vivekena śaktā darśayituṃ nahi || 96 ||
	viṣayākāramātmānamaviviktā yataḥ svayam |
	vidyā guṇaparā vedyaṃ viviktā'to vivekataḥ || 97 ||
	śaktā darśayituṃ puṃso nā'tra kāryo'timatsaraḥ |

     buddhestriguṇātmakatvena bhogyākāravivekāt karmatayā na svātmaprakāśakatvaṃ 
pradīpādivat | vidyā tu tadatītatvena bhogyākārād viviktā satī puṃso vedyaṃ 
karaṇāntaranirapekṣā prakāśayatyeveti || 96-97 ||

	atha kalāyā vyāpāraḥ kathyate-

	karmādikārakānīkaprayoktā bhogasiddhaye || 98 ||
	svatantraḥ puruṣaḥ kartā kalā tasya prayojikā |

	bhoktṛtvena bhogārthaṃ buddhyādikārakavrātaprayoktṛtvāt kartā puruṣa ityuktam- 
pravṛttau ca nivṛttau ca kārakāṇāṃ ya īśvaraḥ | apravṛttaḥ pravṛtto vā sa kartā nāma 
kārakaḥ || iti | tasya ca bhogakriyāyāṃ vakṣyamāṇavat sāmarthyopodbalanena prayojikā kalā 
śāstreṣūcyate || 98 ||

	nanvakartaiva puruṣa iti sāṃkhyāḥ, tadayuktamityāha-

	akartṛtvā'bhyupagame bhoktṛśabdo nirarthakaḥ || 99 ||
	upādānapravṛtteśca niṣphalatvaṃ prasajyate |

	bhogasyā'pi kriyātvād bhoktṛtvenaiva puṃsaḥ kartṛtvaṃ siddhyati | 
tasminnakartaryabhyupagamyamāne tadbhogārthaṃ pradhānasyā'pi pravṛttirniṣphalā syāt, akartari 
karaṇādisaṃbandhasya nirarthakatvāt || 99 ||

	kiñca-

	kartṛmat karmadevādi kriyāsādhanabhāvataḥ || 100 ||
	vāsyādivadataḥ kartā parijñeyo vibhuḥ pumān |

	avibhutve hyātmano gaganādivadamūrtatvād deśāntaranayanā'saṃbhavena 
dākṣiṇātyādeḥ kāśmīrādau dṛśyamāno deśāntaraphalabhogo'nupapanna iti 
tadanyathā'nupapattyā''tmā vyāpako'bhyupagantavya iti | uktaṃ ca śrīmatparākhyādau- 
kartṛśaktiṃ vyanaktyasya kalā'syātaḥ prayojikā | tataḥ kalāsamāyukto bhoge'ṇuḥ 
kartṛkārakaḥ || iti | asya kartuḥ puṃsaḥ kartṛśaktiḥ 
śakterekatvājjñānakriyāśaktirvakṣyamāṇavad malāvṛtatvenārthaṣu na pravartata iti pradīpavat 
prakāśarūpā kalaikadeśe malavidāraṇena tānabhivyanakti prakāśayati | tataḥ sā

prayojikā hetuḥ kartrī bhaṇyate | sa cāṇuḥ puruṣastayā'tyantāvivekena bhāsamāno 
bhogakriyāṇāṃ kartṛkārakamucyate | sa hi bhoktṛtvāt kartā, kalā tu tatprayojikātvāt 
kārakamiti | taduktaṃ śrīmanmṛgendre- ityetadubhayaṃ vipra saṃbhūyā'nanyavat sthitam | 
bhogakriyāvidhau jantornijaguḥ kartṛkārakam || (vi0 10|7) iti || 100 ||

	anyathāhi-

	vyaktikartranapekṣasya kartṛbhāve samīhite || 101 ||
	ātmanaḥ prākkalāyogāt prasaktā sarvakartṛtā |
	sarvakartṛtvasaṃbandhāt sarvajñaḥ parameśavat || 102 ||
	sarvajñatvādayuktā'sya svātmaduḥkhāya kartṛtā |

	ātmano hi nirmalatvena kalānapekṣasyaiva kartṛtve'bhyupagamya-māne śivavat 
kalādipāśātmakaśarīrasaṃbandhaṃ vinaiva sarvakartṛtvam, ajñātasya karaṇāsaṃbhavena 
sarvajñatvaṃ ca bhavet | nirāvaraṇatvena śivenā'nadhiṣṭhitasya svatantrasyā'sya svātmana 
eva duḥkhāya śarīrādikartṛtvaṃ na yujyate | ato'sya sukhotpādādau pāratantryadarśanād 
baddhatvaṃ samalatvaṃ ca niścīyate | tata eva cā'syāsarvakartṛtvamasarvajñatvaṃ ca 
saṃsārāvasthāyāṃ dṛśyate || 101-102 ||

	tato malāvṛtatvādasya bhoge viṣaye kiñcijjñatvakartṛtvayorapi phalānugrahāpekṣā 
siddhetyāha-

	na cāsya sarvakartṛtvaṃ baddhatvād govṛṣādivat || 103 ||
	kalānugrahasāpekṣā bhoge tenā'sya kartṛtā |

	itthaṃ kalāṃ prasādhya tasyā eva vidyārāgāvyaktānāmudbhava ityāha-

	skandho'paraḥ kalāyāstu yasmādetāḥ prajajñire || 104 ||
	vidyārāgaprakṛtayo yugmāyugmakrameṇa tu |

	yugmakrameṇa rāgavidye sahaiva jāyete, avyaktaṃ tu pṛthagayugmakrameṇetyarthaḥ | 
uktaṃ ca śrīmadraurave- kalātattvādrāgavidye dve tattve saṃbabhūvatuḥ | avyaktaṃ ca (2|15) 
iti | atra karmaphalabhogasya kālā'vacchedaṃ bhoktṛniyamaṃ ca vinā'nutpatteḥ 
kālaniyatyākhyaṃ tattvadvayamāgameṣu śrūyamāṇamarthasiddhatvādācāryeṇā'nupāttam | 
tathāhi- kṛṣyādivat karmaphalānāṃ rājaniyamā'bhāve dasyubhirapahāradarśanād 
jyotiṣṭomādikarmaphalānāmapi bhoktṛpratiniyāmakena kenā'pi bhāvyamiti tanniyāmakatvena 
niyatiḥ siddhā | karmaṇo niyāmakatvamastīti cet ? tanna, tasya phalajanana eva 
caritārthatvādityuktam | īśvaraśakterapi tattvāntaravyavadhānenaiva bhogaviṣaye kāryakaratvam, 
anyathā sarvatattvābhāvaprasaṅgāt | kiñca, cirakṣiprādipratyayadvāreṇa ciraṃ bhuṅkte 
ityādibhogyādyavacchedakatvena kālaḥ siddhaḥ | sa ca na naiyāyikādyabhyupagatavannityo 
bhavitumarhati, bhūtādirūpatvenānekatvādacetanatvācca | taduktaṃ śrīmammṛgendre- 
truṭyādipratyayasyārthaḥ kālo māyāsamudbhavaḥ | kalayannā samutthānānniyatyā niyataṃ 
paśum || (vi0 10|14) iti || 104 ||

     itthaṃ sūkṣmadehātmikāṃ tattvasaṃhatimuktvā tasyāḥ pratipuruṣaṃ niyatatvamāha-
     
     vasudhādikalāprāntā bhogasādhanasaṃhatiḥ || 105 ||
     niyatā pratibhoktāraṃ parijñeyā manīṣibhiḥ |
     
     taduktaṃ tattvasaṃgrahe- vasudhādyastattvagaṇaḥ pratipuṃniyataḥ kalānto'yam | 
paryaṭati karmavaśato bhuvanajahedeṣvayaṃ ca sarveṣu || (ślo0 24-25) iti || 105 ||
     
     ekatve sūkṣmadehasya sarveṣāṃ dṛśyamānabhogabhedo na yukta ityāha-
     
     anyathā hi sukhādīnāṃ dṛṣṭo bhedo na yujyate || 106 ||
     
     nanvekatve'pi sūkṣmadehasya karmabhedādeva tatphalabhogabhedo bhaviṣyatīti cet ? 
tadayuktamityāha-
     
     yokṣyate karmaṇo bhedāt tadbhedo yadi yokṣyate |
     
     karmabhedādeva bhogabhedaḥ siddhyati, siddhe ca bhogabhede karmabhedo'numīyata 
itītaretarāśrayadoṣaḥ prasakta ityarthaḥ ||
     
     nanu kartṛbhedādeva siddhaḥ karmabhedaḥ, karmabhedācca bhogabheda iti 
nānyonyāśrayadoṣaḥ ? ata āha-
     
     sambandhādyugapat sā tu kurvantī karmakartṛbhiḥ || 107 ||
	kathaṃ bhinnāni karmāṇi kartṛbhedāt kariṣyati |

	malāvṛtatvenā''tmanāṃ kalādisūkṣmadehādisambandhaṃ vinā 
karmakartṛtvā'nupapatteryugapat sarvakartṛsambandhena karma kurvāṇā sā sūkṣmadeharūpā 
tattvasaṃhatirekarūpā kathaṃ bhinnāni vicitrāṇi karmāṇi karoti, naivetyarthaḥ | nanu 
pratipuruṣaṃ cikīrṣābhedāt karmabheda iti cet ? tanna, cikīrṣāyāśca 
sūkṣmadehasambandhādevotpatteḥ | tasyāścaikatvāccikīrṣābhedo'pyanupapanna iti 
paridṛśyamānabhogabhedānyathā'nupapattyā pratipuruṣaṃ 
sūkṣmadehabhedo'vaśyamabhyupagantavyaḥ || 107 ||

	nanvātmabhede hi sūkṣmadehabhedo yuktaḥ, sa eva tāvadeka iti 
vedāntavidastatrā''ha-

	ātmanāmapyanekatvamata eva pratīyate || 108 ||

	ekatve hyātmanaḥ sukhaduḥkhādivaicitryaṃ janmamaraṇavai-citryaṃ cānupapannamiti 
bhogavaicitryādevā''tmanānātvasiddhiḥ | eṣa cādvaitanirāso'smābhirmṛgendravṛttidīpikāyāṃ 
vistareṇa darśitaḥ || 108 ||

	atha kimiyaṃ sūkṣmadeharūpā tattvasaṃhatirātmavad vyāpikā, āhosvidavyāpiketyata 
āha-

	tasyāścāvibhutā siddhā yugapad vṛttyasaṃbhavāt |

	jñānakriyābhivyaktilakṣaṇasya tatkāryasya sarvatra 
yugapadanutpattestasyāścāvyāpakatvasiddhiḥ ||
	nanu yatra sahakāriṇā karmaṇā phalārambheṇa nirdeśo bhavati, 
tatraivāsāvātmanaścaitanyābhivyaktaye vikṣobhamabhivyañjanarūpaṃ karotīti tasmādevāsyāḥ 
sarvatra yugapatkāryānutpattirnāvyāpakatvā-diti cet, tadapyayuktam, tasyāḥ 
kāryatvenā'nityatvād ghaṭādivad vyāpakatvā'siddherityabhiprāyeṇāha- 

	karmanirdeśavikṣobhakaraṇatvaṃ ca nottaram || 109 ||
	yugapad vṛttyanutpatteḥ sarvatra vibhutaiva na |

	atha kimiyamekadeśe caitanyābhivyaktiḥ sūkṣmadehavyañja-kasyā'vibhutvāt, uta 
vyaṅgyasyā''tmanaḥ ? ityata āha-

	vikāritvādidharmyātmā virodhaśca śruteraṇau || 110 ||
	avibhau yugapaccittvavyaktikāle'pyaṇurvibhuḥ |

	yadyavyāpaka ātmā syāt, tadā deśāntaraphalopabhogo'pyanupa-panna ityuktam | 
kiñca, tasya muktyavasthāyāṃ śivavat sarvajñatvasarvakartṛkatvaśravaṇād 
vyāpakatvamavaśyamabhyupeyam | atha saṃsārāvasthāyāmavyāpakatvaṃ muktyavasthāyāṃ 
ca vyāpakatvaṃ tasyeṣyate, tadā pariṇāmitvācetanatvādidoṣaprasaṅgaḥ, tato 
nityatvavyāpakatvādiśrutervirodhaḥ | taduktaṃ śrīmanmṛgendre- caitanyaṃ dṛkkriyārūpaṃ 
tadastyātmani sarvadā | sarvataśca yato muktau śrūyate sarvatomukham || (vi0 2|5) iti, 
nāvyāpako na kṣaṇiko naiko nāpi jaḍātmakaḥ (vi0 6|7) iti ca || 110 ||

	itthaṃ sūkṣmadehātmikāmasādhāraṇatattvasṛṣṭimuktvā bhuvanātmikāṃ 
sādhāraṇatattvasṛṣṭimāha-

	tattvānāmapare skandhā bhogino ratibhūmayaḥ || 111 ||

	sūkṣmadeharūpād bhogādanye vicitrabhuvanādyākārāstat-tvānāṃ bhogāḥ 
saṃsāriṇo bhogasthānānītyarthaḥ || 111 ||

	ataśca-

	tajjadehapraviṣṭā sā teṣāṃ tāsu phalāvahā |

	sūkṣmadehātmikā tattvasaṃhatirācārāpekṣayā tāsu bhogabhūmiṣu karmavaśāt 
tattadbhuvanajadeheṣu praviṣṭā satī puruṣasyaikadeśena jñānakriyāsāmarthyāṃśābhivyañjikā 
bhavati | taduktaṃ tattvasaṃgrahe- paryaṭati karmavaśato bhuvanajadeheṣvayaṃ ca sarveṣu (ślo0 
25) iti | śrīmanmṛgendre'pi- ityātivāhikamidaṃ vapurasya jantościtsaṅgacidgahanagarbhavivarti 
leśāt | naitāvatā'lamiti bhauvanatattvapaṅktimādhāradehaviṣayā'bhyudayāya vakṣye || (vi0 
12|34) iti |

	tāmeva bhuvanasṛṣṭiṃ saṃkṣepeṇa darśayati-

	nirayādistu satyāntā kālahāṭakadeśikaiḥ || 112 ||
	ādimadhyāntasaṃruddhā bhūteṣu sthānapaddhatiḥ |

	tatra kālaḥ kālāgniḥ | hāṭakaḥ pātālādhipatiḥ | deśikaḥ 
samastaśāstropadeśakatvāllokācāryaḥ satyalokordhvasthitasya viṣṇulokasyāpyupari vartate | 
rudraloke vartamāno'nantaśiṣyaḥ śrīkaṇṭhastasyaiva brahmāṇḍāntaradhikārāt taiḥ 
kālahāṭakadeśikaiḥ svasvabhuvanavartiṣvādimadhyānteṣvadhiṣṭhitā 
narakapātālabhūrādilokātmikā bhuvanapaddhatiḥ sthūleṣu brahmāṇḍāntarvartiṣu sthitā || 112 
||

	tataśca-

	śatarudravibhuścāpi saha pañcabhiraṣṭakaiḥ || 113 ||
	mātrāsaṃbhūtabhūteṣu proktabhūtavidhātṛṣu |
	tanmātrā cittavargeṣu

	tatra śatarudrāṇāṃ brahmāṇḍadhārakāṇāmadhiṣṭhātā vīrabhadraḥ pṛthivītattve 
prāguktasthūlapṛthivīkāraṇabhūte tanmātrā'janye sūkṣmapṛthivītattve sthitaḥ | tathā 
sthūlajalādi-kāraṇabhūte tanmātrājanye eva sūkṣmajalādibhūtacatuṣṭaye | 
cittavargaśabdenāntaḥkaraṇānāmupādānāt tanmātrādyahaṅkā-rānte cā'dhvani 
guhyātiguhyaguhyatarapavitrasthāṇvākhyāni pañcāṣṭakāni bhuvanānāṃ sthitāni | taduktaṃ 
śrīmannandikeśvara-kārikāsu- brahmā sthūlāni gataḥ sūkṣmādīnyādhāradeha-bhogyārtham | 
rudraśataṃ kṣetrabhuvāṃ catvāriṃśacca sūkṣmabhūtāni || tanmātrā 
mano'haṅkṛtibuddhirdevā guṇāṃstu yogivarāḥ | vāmādyā guṇasāraṃ krodhāḥ prakṛtiṃ 
kalāṃ tu maṇḍalinaḥ || iti || 113 ||

	ata evā''ha-

				buddhau ca kramaśo nyaset || 114 ||
paiśācādyaṣṭakaṃ vidvān guṇatattve kṛtādikam |
aprāptaguṇabhāve tu viśuddhe guṇamastake || 115 ||
vikāre prākṛte līnā vāmādisthānamālikā |
krodheśvara(adi)rudrāṇāṃ purapaṅktiḥ pradhānagā || 116 ||

	vāmadevādayastrayodaśa rudrāḥ krodheśādibhiraṣṭabhiḥ saha 
pradhānā'dhipairguṇamastakabhuvaneṣu sthitāḥ, prakṛteḥ sūkṣma-
rūpatvādbhuvanā''dhāratvā'yogādityāgamavidaḥ || 114-116 ||

	tathā-

	maṇḍalāni tu vāmāṣṭau kalātattve sthitāni tu |

	rāgavidyāsahite kalātattve'ṣṭāṣṭakrameṇāṣṭau bhuvanānāṃ maṇḍalāni sthitāni | 
taduktaṃ śrīmanmṛgendre- rāgavidyāgarbhe kalāpade | mahāpuracatuṣṣaṣṭimaṇḍale 
maṇḍalādhipāḥ || (vi0 13|152) iti | kālaniyatyośca bhuvanadvayaṃ tatraivoktam- niyatau yantā 
kāle kalanaśaktimān (vi0 13|150) iti | eṣa ca bhuvanādhvā paddhatyādiṣu bahuśo dṛśyata iti 
nātra vistareṇa pradarśitaḥ | teṣu cā'vāntarabhuvanasaṃkhyābhedaḥ keṣucit 
keṣāñcidantarbhāvādityavirodhaḥ |
	itthaṃ bhuvanātmikāmapi tattvasṛṣṭimuktvā proktasya kalādirūpasya jagataḥ 
paramopādānaṃ māyāṃ sādhayati-

	jagadbījaṃ mahāmāyā janyaśaktiracetanā || 117 ||
	tasyāḥ kalādisaṃbhūtirbhogināṃ bhogabhūtaye |

	mahatī cāsāvanekasrotorūpasvakāryavyāptermāyā ca, mātyasyāṃ pralaye 
sarvamaśuddhaṃ jagaditi māyā | sā ca jagadbījaṃ jagataḥ kalādirūpasya pratipuruṣaṃ 
bhedenā'nekatvādbhuvanā''-dhāratvācca kāryarūpasya sarvasya sākṣāt paramparayā 
copādānam | ata eva janyaśaktiḥ sūkṣmarūpasvakāryaśaktisamāhārā''tmikā, 
satkāryavādā'bhyupagamena sarvakāryāṇāṃ śaktirūpeṇa tatrā'vasthānāt | 
upādānatvādeva mṛdādivadacetanā ca | tatastasyāḥ kalādibhogasādhanasaṃbhūtirityuktam || 
117 ||

	śaktisamāhārātmakatāmevā'syāḥ prakaṭayati-

	anekābhirvicitrābhiḥ śaktibhiḥ śaktimatyasau || 118 ||
	vicitrā'nantakāryāṇāṃ darśanāt saṃpratīyate |

	vicitrā'nantakāryotpattidarśanād vicitrānantakāryaśaktisamāhārātmikā'sau jñāyate || 
118 ||

	na tvasyā evā'nekakāryajanikā'nekāḥ śaktayaḥ kalpyāḥ, tasyāḥ svayaṃ 
śaktirūpatvācchakteśca śaktyantarakalpanā'nupapatteḥ, paramakāraṇatvādevā'syā nityatvam, 
anyathā'navasthāprasaṅgādityabhiprāyeṇā''ha-

	acidvatāmanekatvād vināśitvaṃ suniścitam || 119 ||
	nā'nekā sā tvato nityā māyā yadyapyacetanā |

	kiñca-

	vyāpinī puruṣā'nantyād bhogāya kurute yataḥ || 120 ||
	sarvakāryāṇi sarvatra srotobhirviśvadhāmabhiḥ |

	taduktaṃ bṛhaspatipādaiḥ- api sarvasiddhavācaḥ kṣīyeran dīrghakālamudgīrṇāḥ | 
māyāyāmānantyānnocyate srotasāṃ saṃkhyā || iti | eṣā ca kṣīradadhinyāyena na 
sarvātmanā pariṇāmameti, kintu ghṛtakīṭanyāyenaikadeśeneti mantavyam || 120 ||

	sargasthitilayāstasyāḥ svātmasaṃsthāḥ prakīrtitāḥ || 121 ||
	svātmasaṃsthaṃ vikārasya tattvādibhuvanā'vadheḥ |

	evaṃ paramopādānatvānmāyāsthā eva jagataḥ sargādayaḥ, bhuvanādeśca 
vikārasya tattvādisvarūpaṃ svātmasaṃsthamiti tattvabhāvabhūtabhuvanātmakaṃ ca samastaṃ 
jagad vikārasthameva jñeyam | nanu śuddharūpamapi tattvādikaṃ tadupādānaṃ ca 
bindusaṃjñamāgameṣu śrūyate, satyam, 
tatprāptervidyeśvarādipadaprāptirūpatvenā'paramuktitvānnā'-trā'sya 
bhogasādhanatayopādānamityavirodhaḥ || 121 ||

	atra ca-

	sargasthitī samākhyāte layaḥ sargaviparyayāt || 122 ||

	pratitattvamutpattikramakathanena vyāpārapradarśanena ca sargasthitī prokte, layastu 
sargaprātilomyena svasvakāraṇeṣūpasaṃhāra ityarthaḥ || 122 ||

	etacca-

	bhavasyānādimattvācca sargādigaṇanācyutam |

	anādirayaṃ saṃsāra ityarthaḥ |
	nanu bhogasādhanatvādātmanāṃ yukte sargasthitī, layastu kimarthamīśvareṇa kriyate | 
atra vadāmaḥ- anavaratamanantapuruṣabhogajananopacitaśaktermāyāyāḥ sukumāravanitāyā iva 
svāpena sāmarthyopodbalanārthamātmanāṃ viśramārthaṃ ca karmapākārthaṃ ca saṃhāra 
ityadoṣaḥ | taduktaṃ śrīmanmṛgendre- tacca sātmakamākramya viśramāyā'vatiṣṭhate | 
bhavināṃ bhavakhinnānāṃ sarvabhūtahito yataḥ || svāpe'pyāste bodhayan bodhayogyān 
rodhyān rundhan pācayan karmikarma | māyāśaktīrvyaktiyogyāḥ prakurvan paśyan sarvaṃ 
yadyathā vastujātam || (vi0 4|13-15) iti | itthamātmanaḥ pratipāditaṃ sasādhanaṃ 
bhogamupasaṃhartuṃ tasyaiva malātmakaṃ pāśamupakṣeptuṃ cāha-

puṃsāṃ māyāmayaṃ bhogyaṃ māyotthaireva sādhanaiḥ || 123 ||
yato bhoktā viśuddhātmā cetanastanna cetanam |

	uktavat sukhādirūpaṃ buddhibodhātmakaṃ bhogyaṃ māyākāryameva | na tvātmani 
guṇatvena samavaiti, cetanatvāt, tatsamavāye puruṣasya pariṇāmādidoṣaprasaṅgācca | tasya ca 
cetanaḥ puruṣa eva bhoktetyuktam | sa ca vakṣyamāṇavadaviśuddhatvādāvṛta-
jñānakriyātvānmāyotthaiḥ kalādibhistattvairupabṛṃhita eva tadbhoktuṃ vinā 
kiñcijjñatvāderapyadarśanāt || 123 ||

	atha kuto'pyamaviśuddhātmā'ta āha-

	viṣayitvamalacchannasarvajñānakriyo yataḥ || 124 ||

	yato'yamātmā śivavat sarvajñānakriyāyukto'pi kiñcidviṣaye vijñānādau 
kalādikamapekṣate | yataśca muktasyā'bhoktṛtvaṃ sarvaviṣayajñānādiyuktatvaṃ śrūyate, 
tato'yaṃ viṣayitvākhyabhoktṛtvasya hetutvād viṣayitvākhyena malenāvṛto'vasīyate | 
yacchrūyate- bhoktṛtvaṃ malataḥ proktam iti | ata evā'yamaviśuddhaḥ | taduktaṃ 
śrīmatsvāyaṃbhuve- yadyaśuddhirnapuṃso'sti saktirbhogeṣu kiṃkṛtā (33|4) iti || 124 ||

	ataśca-

	bījasthakarmarāgeṇa māyāmeṣo'nudhāvati |

	karmaṇaḥ kṛṣyādivadātmasaṃskāratvā'yogāt | bhavāvasthāyāṃ buddhigatena 
pralaye naṣṭabuddherapi māyātmani jagadbīje pratisaṃcārāt tatsthena paripākavaśād 
bhogajanakena karmātmanā rāgeṇa mārgeṇa māyāṃ bhogasādhanādirūpeṇa pariṇatāmeṣa 
pumānanusarati ||

	atra paraḥ-

	bhavāntarakṛtaṃ karma jātyādiphaladaṃ nṛṇām || 125 ||
	aśuddhiḥ kalpitā puṃsastasmin satyatiricyate |

	anāditvena bījāṅkuranyāyena kāryaśarīrabandhasyāvasthiterjātyāyurbhogapradāni 
karmāṇyeva svaphalabhogārthamātmanaḥ śarīrayogaṃ kurvantu, kiṃ malena | bhavatā'pi hi 
taṃ malaṃ kalpayitvā bhogavaicitryānyathānupapattyā karmā'pi kalpyate, tataḥ 
kalpanāgauravaprasaṅgāt karmaiva kalpyatām | yadāhuḥ- kalpyaṃ punarniruṇaddhi kalpanām iti 
|| 125 ||

	atra parihāraḥ-

	janmādijanikā śaktiḥ karmaṇo na malaṃ vinā || 126 ||
	aṇurajñānarahitaḥ kvacijjāto na dṛśyate |

	ajñānahetunā malena rahitasya muktātmano janmādarśanāt 
karmānuṣṭhānādarśanācca malayuktasyaiva karmārjanaṃ tadbhogo vā upayujyate || 126 ||

	yadyevaṃ malasyaiva janmādihetutvamastu, kiṃ karmaṇeti codayati-

	viṣayitvaṃ hi tasyaikamastu kiṃ tena karmaṇā || 127 ||
	yato janmādisaṃbandhamanusaṃprāpnuyād dhruvam |

	pariharati-

	santi kevalino jñānagrastāḥ karmavinākṛtāḥ || 128 ||
	na ca janmādisaṃbandho dvayaṃ teneha kāraṇam |

	vijñānakevalināṃ malāvṛtānāmapi karmarahitānāṃ janmādyadarśanād dvayamapi 
māyāyoge heturityarthaḥ || 128 ||

     nanu sṛṣṭeḥ prāg niṣkalatvāccetanatvāccātmanaḥ śivavadajñatvaṃ na yujyata iti 
parāśaṅkāṃ nirasyati-
     
     prāksṛṣṭerniṣkalo janturdṛkkṛyāguṇavān yataḥ || 129 ||
     tataścājñānasambandho nāyamityanṛtaṃ vacaḥ |

     yadyevaṃ śivavadeva kalāsambandho'pyasya na yujyate, tataśca 
kalāsambandhā'nyathā'nupapattyā tasya malo'bhyupagantavya ityarthaḥ || 129 ||
     
     etadevāha-
     
     dṛkkriye sarvaviṣaye sarvagatvādaṇormate || 130 ||
     sarvajñaḥ sarvakṛt tasmāt sutṛptaḥ kāraṇaṃ vinā |
     
     nacaitadevaṃ kiñcijjñatvādāvapi kalādyapekṣitvādityāha-
     
     kalādivyañjakābhāvānna vyakte tasya dṛkkriye || 131 ||
     
     na caitadanāvaraṇasya yujyata ityāha-
     
     nahyanāvaraṇaṃ tejo bhānorvyañjakamīkṣate |
     
     ataśca-
     
     anādyanādisambandho malaḥ sādhāraṇo'kṣayaḥ || 132 ||
     
     anādiścāsāvātmanāmanādisaṃbandhaścānādyāvārakaḥ sarvapuruṣāṇāmeka eva | 
ata eva nityaśca malo'bhyupagantavyaḥ || 132 ||
     
     yadyevaṃ malasya nityatvāt kadācidapyātmabhyo na nivṛttiḥ, nivṛttau vā 
tasyaikatvādedapuruṣamokṣakāle sarvamokṣaprasaṅgo'ta āha-
     
     pratipuṃniyataḥ svasvakālavyāvṛttaśaktikaḥ |
     
     malasya pratyātmaniyatānantaśaktiyuktatvādekasyāḥ śakteḥ pariṇāmavaśānnirodhe kṛte 
tasyaiva mokṣo nānyasya | yacchrūyate - pratyātmasthasvakālāntāpāyiśaktisamūhavat (mṛ0 
vi0 7\8) iti ||
     
     nanu prākṛta eva viparyayarūpo mahāmohākhyo malo'stu, tasyāstata eva 
vyañjakāpekṣā karmānuṣṭhānaṃ copapadyate, ata āha-
     
     mahāmohodbhavāt pūrvamaṇureṣa nirañjanaḥ || 133 ||
     na śakyojjhayituṃ tenāsaṃvṛtaḥ śarvavat svayam |
     
     mahāmohasya kalādisambandhottarakālabhāvitvāt prathamataḥ sargārambhe bhavatpakṣe 
nirmalatvena śivavadanāvṛtaḥ pumāṃstena prākṛtamalenojjhayituṃ  na śakyate | ato'nādinā 
malenātmano'nādisaṃbandho'bhyupagantavyaḥ || 133 ||
     
     anyathā tu-
     
     ādimān yadi sambandha iṣṭaḥ puṃmalayorbudhāḥ || 134 ||
     tasyāpi kāraṇaṃ vācyamiti nāsti vyavasthitiḥ |
     atha nirhetuko yogaḥ kalāyogo'pyahetukaḥ || 135 ||
     anirmokṣaśca jantūnāmīśābhāvaśca jāyate |
     
     nirhetukasya pāśasaṃsargasyābhyupagame śarīrādiyogasyā'pi nirhetukatvānamuktasyāpi 
punaḥ saṃsārayogādanirmokṣaḥ | śivasyā'pi pāśasaṃsargādinīśvaratvaṃ prasajyate | 
ato'nādireva malasambandhaḥ paśoḥ saṃsāraheturabhupeyaḥ || 134-135 ||
     
     eva  malasyā'sādhāraṇatve pratipuruṣamanekatve'bhyupagamyamāne jaḍatve 
satyanekatvād ghaṭādivadanityatvaprasaṅgaḥ, tataścānāditvābhāvāt 
prāgukyo'navasthānānirmokṣādidoṣaḥ syādityāha-
     
     asāmānyo yadi bhavedacaitanye tvanekataḥ |
     utpādavān vināśī ca tataḥ pūrvoktadoṣabhāk |
     
     anāditvādeva cāsya nāntavattvaṃ tadyoge vā sarvānityatvaprasaṅga ityāha-
     
     anādyanādisambandho yadi ceṣṭo vinaśvaraḥ || 137 ||
     māyāśivātmavastūnāmajānāṃ nāśa iṣyatam |
     
     itthaṃ prāk pratijñātaṃ malasyānāditvaṃ sādhāraṇatvamakṣayatvaṃ ca 
prasādhyānantaśaktiyuktatvamapi sādhayati-
     
     pratipuṃniyatāścāsya śaktayo guṇarodhikāḥ || 138 ||
     
     ātmaguṇasya jñānakriyātmano rodhikāḥ | etacca prāgeva darśitam || 138 ||
     
     paridṛśyamāna bhogavaicitryānyathā'nupapattyā tāsāṃ malaśaktīnāṃ pariṇāmakāle  
vaicitryaṃ  siddhamityāha-
     
     na kālaniyatistāsāṃ vinivṛttyai nirodhataḥ |
     anyathā yugapanmuktiḥ sarveṣāṃ cidvatāṃ bhavet || 139 ||
     na ca sā dṛśyate tasmājjñeyāstāḥ sūkṣmalakṣaṇāḥ |
     
     evaṃ cānādyāvārakatvānmala evā'tmanaḥ sahajaḥ pāśaḥ | māyādayastu- 
tadbhāvabhāvino bhāvāḥ sarvemāyātmakāḥ paśoḥ 
ityādiśrīmatsvāyambhuvādiśruterāgantukā eva jñeyāḥ || 139 ||
     
     nanu śrīmanmataṅgādau tu - moho madaśca rāgaśca viṣādaḥ śoṣa----- (vi0 6 |103)
     
     ityādinā mohādīnāmapi malahetutvaṃ sahajamalatvaṃ ca śrūyate | ata āha-
     
     vṛttayo viṣayitvasya madādyāḥ pañca nocitāḥ || 140 ||
     niṣkalātmani tasyaite no dṛṣṭā jātucid yataḥ |
     
     yato vijñānākalapralayākalayoḥ kalādisambandharahitatayā male satyapi 
vakṣyamāṇamadādayo na dṛśyante, kintu sakala eva, ato na malasyaite jñānakriyāvaraṇavad 
vṛttitveneṣṭāḥ | śrīmanmataṅgādau tu malasadbhāva eva 
māyopādānānāmanātmādāvātmābhimānādirūpāṇāmeṣāṃ 
madādīnāmutpadyamānatvāt kalādiyoge'pi nirmalānāṃ māyāgarbhādikāryādīnāṃ 
tadadarśanācca tena malena sahakāriṇā jāyanta iti sahajamalahetutvāt sahajaśabdenocyante, na 
tu malopādānatayetyavirodhaḥ || 140 ||
     
     nanu malopādānā apyete pralayakevalāvasthāyāmanabhivyaktāḥ paścāt 
kalādisambandhādabhivyajyanta ityasya pakṣasya ko doṣaḥ ? ata āha-
     
     bhogasādhanasambandhād vyajyanta iti nocitam || 141 ||
     tvayā tu guṇavṛttibhyo ye proktā bhinnalakṣaṇāḥ  |
     bhavatā(ntu) guṇavṛttibhyo bhedenaiva madādayaḥ || 142 ||
     
     proktā iti | na teṣāṃ bhogasādhanasambandhāt paścādabhivyaktirutpadyate | etaduktaṃ  
bhavati - madādīnāṃ  hi malopādānatve'bhyupagamyamāne tasya 
sarvadaikarūpatvādabhivyaktyanabhivyaktibhedānutpattestatkāryabhūta-jñānakriyāvaraṇavat 
saṃhārāvasthāyāmapyupalabhyeran, na copalabhyante | api tu 
bhogasādhanasambandhottarakālamantaḥ karaṇasaṃsthā eva puṃsāmupalabhyante, ato malena 
sahakāriṇā māyodbhūtaguṇopādānā eva te'bhyupagantavyā iti || 141-142 ||
     
     athaiṣāṃ guṇātmakatvameva darśayati |
     
     madamohāvabhiṣvaṅgaḥ paritāpabhramau ca yau |
     tāmasau sāttvikaścaiva rājasau ca yathākramam || 143 ||
     evaṃ ca-
     antaḥkaraṇasaṃsthānāṃ guṇānāṃ vṛttayastvimāḥ |
     
     na caitadvyatiriktāḥ kāścinmalasya vṛttayo madādisaṃjñāḥ 
kasyāñcidavasthāyāmātmani dṛśyante | tato na santyeva tā ityāha-
     
     ābhyo bhinnā na mūlasya vṛttayo'to na santi tāḥ || 144 ||
     
     ataśca-
     
     tyaktvā nirodhikāḥ śaktīrnānyo dharmo'sya vidyate |
     karmāśayasametasya hetutvaṃ ca bhaved bhave || 145 ||
     
     kevalamalasya jñānakriyāvārakatvaṃ karmasaṃskārayuktasya saṃsārahetutvaṃ ca 
yuktisiddham | nānyat kāryāntaramityarthaḥ || 145 ||
     
     itthaṃ malasvarūpamapi pradarśyopasaṃharati -
     
     paśuritthaṃ samākhyāto yatsambandhādaṇuḥ paśuḥ |
     
     paśuśabdo malavācakatayā śrīmadrauravādau dṛśyate | tasya ca na tattvāntaratā, api 
tu paśutattva evāntarbhāvaḥ, tena vinā''tmanāṃ paśutvā'yogāt, tenānādyāvṛtatvācca | 
kiñca, vidhau sṛṣṭikāle śivasya sṛṣṭyādikaraṇapūrvamātmanāṃ bhogabhojanātmakaḥ, 
māyāyāśca bhogasādhanakalādyutpādanatatpoṣaṇātmakaḥ, paśvātmanāṃ ca 
bhogyabhogarūpo vyāpāro'smin prakaraṇe proktaḥ | ete caiṣāṃ vyāpārā 
ātmāvārakamalādeva hetubhūtād bhavanti, malasadbhāva evā'sya sarvasya pravṛtteriti | api 
ca, madādayaśca kleśāḥ puṃsāmatraiva pradarśitā ityupasaṃharan adhikārabhedāt teṣāṃ 
vṛttibhedānāha-
     
     prasuptā tattvalīnānāṃ taṭaruddhāśca yoginām |
     vicitrodārarūpāśca kleśā viṣayasaṅginām || 146 ||
     
     samāpteyaṃ bhogakārikā ||
     
     māyātattvalīnānāṃ pralayākalānāmete kleśā guṇādīnāmapi tattvānāṃ 
tatraivopasaṃhārāt prasuptā akiñcitkarā āsate | yogināṃ tvabhivyaktā api yogabalānmadhye 
niruddhavyāpārā bhavanti | viṣayasaṅgināṃ tu sakalānāṃ 
paśūnāmudbhūtavividhasvavyāpārā bhavanti | vicchinnodārarūpā iti pāṭhe 
parasparamudbhavābhibhavābhyāṃ kadācidvicchinnarūpāḥ kadāciccodārarūpāśca 
bhavantītyarthaḥ | itthaṃ prāk pratijñātayoḥ sasādhanayorbhogamokṣayoḥ sasādhano 
bhogastāvadetābhiḥ pradarśita ityatraiva bhogaprakaraṇopasaṃhāraḥ | mokṣastu sasādhanaḥ 
prakaraṇāntare pradarśayiṣyata iti śubham || 146 ||
     
     śrīmatkheṭakanandanena guruṇā siddhāntasiddhaḥ sphuṭaṃ
     saṃkṣepāditi kārikābhirudito bhogaḥ samaṃ sādhanaiḥ |
     vācastasya samīkṣya vītatapasā'ghorādinā śambhunā 
     leśād deśikakuñjareṇa vivṛtistāsāmiyaṃ nirmitā ||
     
ityaghoraśivācāryaviracitā bhogakārikāvṛttiḥ sampūrṇā ||

###########   END OF FILE  #######
