####################################################
MUKTABODHA INDOLOGICAL RESEARCH INSTITUTE
Use of this material (e-texts) is covered by Creative Commons license BY-NC 4.0
Catalog number: M00052
Uniform title: nityāṣoḍaśikārṇavatantra with the commentary called setubandha
Main title: nityāṣoḍaśikārṇava
Secondary title: setubandha
Commentator : bhāskararāya
Editor : abhyaṃkara k v

Description: 
Transcribed from vol. 56 of the ānandāśramasaṃskṛtagrathāvaliḥ (Ananda Ashram Sanskrit Series).


Notes: 
Transcribed by the staff of Muktabodha under the supervision of Mark S. G. Dyczkowski.

Revision 0: Dec. 6, 2008

Publisher : ānandāśrama
Publication year : 1946
Publication city : 
Publication country : India
####################################################

oṃ tatsadbrahmaṇe namaḥ |

vāmakeśvaratantrāntargatanityāṣoḍaśikārṇavaḥ

śrībhāskararāyonnītasetubandhākhyavyākhyānasahitaḥ |

tatra prathamo viśrāmaḥ |

śrīgambhīravipaścitaḥ piturabhūdyaḥ konamāmbodare
vidyāṣṭādaśakasya marmabhi(vi)dabhūdyaḥ śrīnṛsiṃhād guroḥ |

yaśca śrīśivadattaśuklacaraṇaiḥ pūrṇābhiṣikto'bhavat
sa tretā tripurā trayīti manute tāmeva nāthatrayīm || 1 ||

vāmakeśvaratantrasthe nityāṣoḍaśikārṇave |
pūrvottaracatuḥśatyau vyācaṣṭe bhāskaraḥ sudhīḥ || 2 ||

nityāṣoḍaśikārṇavanāmani tantre śivaikaparatantre |
atigahane phaṇipaṭale spanditumapi kaḥ kṣamo manujaḥ || 3 ||

yadyapyevamathāpi tu pūrvācāryaiḥ pradarśitaṃ setum |
dṛḍhabandhairuddhartuṃ gurubhaktyaiva pravartito'smi balāt || 4 ||

nityāṣoḍaśikāmbhodheḥ paraṃ pāraṃ yiyāsavaḥ |
viśrāmairaṣṭabhiryuktaṃ setubandhaṃ bhajantvimam || 5 ||

ā prācaḥ kāmarūpāddruhiṇasutanadaplāvitādā pratīco
gāndhārātsindhusārdrādrapuvaracari(raci)tādā ca setoravācaḥ |

ā kedārādudīcastuhinagahanataḥ santi vidvatsamājā
ye ye tāneṣa yatnaḥ sukhayatu samajānkaścamatkartumīṣṭe || 6 ||

	iha khalu nikhilajanābhilaṣaṇīyaṃ sukhameva puruṣārthaṃ | tacca 
kṛtrimamakṛtrimaṃ ceti dvividhaṃ krameṇa 
kāmamokṣapadābhyāmabhilapyate | tadubhayasādhanatvāddharmo 
dharmasādhanatvādartho'pi sarvābhilaṣita eveti parasparaṃ 
taratamamāvāpannā api puruṣairarthyamānatvāviśeṣāccatvāro'pi p. 2) 
puruṣārthā eva | yattu svavimarśaḥ puruṣārtha iti kalpasūtraṃ 
tanmokṣasyaivākṛtrimasukhatvānmukhyatvābhiprāyeṇetyaviruddham
 | te ca tādṛśajñānavijñānasādhyāḥ tāni ca 
tādṛśatādṛśacittaikasādhyāni | citteṣu tādṛśatvaṃ tu 
śuddhitāratamyāt | tataśca vividhakarmaparipākāyattavividhacittaśālino 
janānanujighṛkṣuḥ paramakāruṇiko bhagavānparameśvaraḥ 
parasparavilakṣaṇā api sākṣātparamparayā vā 
paramapuruṣārthaikaprayojanikā vidyāḥ pravartayāmāsa | tathā ca śrutiḥ 
īśānaḥ sarvavidyānām | yo brahmāṇaṃ vidadhāti pūrvaṃ yo vai 
vedāṃśca prahiṇoti tasmai | atra cakārāditaravidyāsamuccayaḥ |

tasmai vedānpurāṇāni dattavānagrajanmane | ityupabṛṃhaṇadarśanāt |
smṛtirapi - aṣṭādaśānāmetāsāṃ vidyānāṃ bhinnavartmanām ||
ādikartā kaviḥ sākṣācchūlapāṇiriti śrutiḥ |

	tataśca jagadāptaparamaśivapraṇītatvāviśeṣeṇa sarvāsāṃ 
vidyānāmadhikāribhedena prāmāṇyameveti spaṣṭaṃ sūtasaṃhitādau | 
adhikāraśca yathā nāstikānāmevā'rhatādidarśaneṣu traivarṇikādereva 
vaidikamārgeṣviti puruṣabhedenaiva vyavasthitastathaikasyāpi puruṣasya 
cittaśuddhitāratamyādapi kaścidvyavasthitaḥ | 
varṇabhedenevā'śramabhedenāpi dharmavyavasthādarśanāt | evaṃ ca 
yāni tattadvidyāpraśaṃsakāni vacanāni tāni tattadadhikāriṇaṃ pratyeva 
pravartakāni | yāni ca tannindakāni tāni tattadanadhikāriṇaṃ prati 
nivartakāni | na punarnahi nindānyāyena vidheyastāvakāni | 
atibālyadaśāyāṃ bālakrīḍanake pravartayatāmeva pitrādīnāṃ 
tasyaivādhyayanādhikāre tādṛśakṛīḍāyāṃ tāḍanakartṛtvadarśanāt | 
tadayaṃ mathito'rthaḥ jātamātrasya traivarṇikasya puruṣasya 
krīḍādhikāre nivṛtte'kṣarābhyāsaḥ | tataśchandobhāṣājñānārthaṃ 
kāvyādhyayane pravartakānyadoṣaṃ 
guṇavatkāvyamityādīnyagnipurāṇavacanāni | vyutpannasya tu 
kāvyālāpāṃśca varjayediti niṣedhaḥ | kāvyādhyayanajanyaprayojanasya 
jātatvenottarabhūmikāyāmevādhikārāttāṃ vihāya 
pūrvabhūmikāyāmevā'yuḥ kṣapayato'niṣṭaṃ bhavatīti tadarthaḥ | tato 
dehādyatiriktatvenā'tmano jñānārthaṃ nyāyaśāstrādhyayane vidhiḥ 
śuṅgenā'tmānamanvicchetyādiḥ | śuṅgaṃ
!!p. 3) heturavayasamudāyātmakanyāya iti yāvat | 
dehādibhinnatvenā'muṣmikayātāyātakṣamatayā'tmani jñāte tu 
tādṛśaphalakakarmasvadhikārādānvīkṣikīṃ tarkavidyāmanurakto 
nirarthikāmityādayo niṣedhāḥ pūrvabhūmikāṃ niṣedhanti | 
dharmamevā'caretprājña ityādividhaya uttarabhūmikāyāṃ pravartayanti | 
tadupayogitvena pūrvamīmāṃsāyā vede karmakāṇḍasya cādhyayanaṃ 
tena dharmārthakāmeṣu sādhiteṣu caturthapuruṣārthalipsayā 
pūrvabhūmikātyāgāya nāstyakṛtaḥ kṛteneti karmanindā | etāśca sarvā 
ajñānabhūmikā ityucyate | etāḥ parasparāntarbhāvena saptaiveti 
vasiṣṭhaḥ | etaduttarāstu jñānabhūmikāḥ | atha tadvijñānārthaṃ sa 
gurumevābhigacchedātmā vā are draṣṭavya ityādayo brahmajñānavidhaya 
uttarabhūmikāpravartakāḥ | uttarabhūmikāstu bahvya iti kecit |

vadanti bahubhedena jñānino yogabhūmikāḥ | iti vacanāt |

	saptaiveti tu bhagavānvasiṣṭhaḥ | avabodhaṃ vidurjñānaṃ tadidaṃ 
sāptabhūmikamityukteḥ | tannāmāni vividiṣā vicāraṇā tanumānasā 
sattvāpatīrasaṃsaktiḥ padārthābhāvinī turyageti | tallakṣaṇāni tu 
vāsiṣṭhe jñānaśāstre draṣṭavyāni [draṣṭavbāni] | tadupayogitayā ca 
veda upaniṣatkāṇḍasyottaramīmāṃsāyāścādhyayanam | 
brahmajñānaṃ ca dvividhaṃ śābdamaparokṣānubhavarūpaṃ ca |

śāstradṛṣṭirgurorvākyaṃ tṛtīyaḥ svātmaniścayaḥ |
antargataṃ tamaśchettuṃ śābdo bodhonahi kṣamaḥ || ityādijñāpakāt |

	tena śābdabhūmikālāmottaraṃ tatrā'yuṣkṣapaṇaniṣedhārthāḥ 
pāṇḍityānnirvidya bālyena tiṣṭhāsedityādayaḥ | 
saptabhūmikāntargatadvitīyatṛtīyayośca madhye bhaktirūpaikā mahatī 
bhūmikā tadupayogitvena bhaktimīmāṃsādhyayanam | bhaktiśca 
pañcamabhūmikāntamanuvartate | 
tallāmottaramaparokṣānubhavarūpaṣaṣṭhabhūmikālābhaḥ | saiva ca 
jīvanmuktiḥ | tadavyavahitottarameva ca videhakaivalyaṃ jñānādeva tu 
kaivalyamityatra jñānapadasyānubhavaparatvāt | nyāyādiśāstreṣu 
svasvabhūmikālābhamātreṇa mokṣaproptivarṇanaṃ 
tūttarottarabhūmikānāmapahnavenaiva | puruṣārthaprāptau 
vilambaśaṅkayā pravṛttyabhāvanirāsena tasyādoṣatvāt | yāni ca 
karmaṇaiva hi saṃsiddhiḥ, yamevaiṣa

p. 4) vṛṇute tena labhya ityādīni vacanāni teṣvevakāraḥ 
svasvabhūmikāsādhya uttarabhūmikādhikārarūpaphale 
sādhanāntaranirāsārtho na punaruttarabhūmikābhāvabodhakaḥ | 
jñānādeva tvityatra tvanubhavātparataḥ sādhanāntararūpāyā 
bhūmikāyā abhāvāttadabhāvabodhaka eveti sarveṣāṃ 
tattadvidyāpravartakānāmṛṣīṇāṃ na mitho virodhaḥ | etāsāṃ ca 
bhūmikānāmekaikasyā avāntarabhūmikā api bhūyasya 
eveyattayā'pariccheyā buddhimadbhiranubhavaikavedyāḥ santyeva |

taduktam - ityavasthā mayā proktāḥ saptājñānasya rāghava |
		ekaikā śatasaṃkhyā'tra nānāvibhavarūpiṇī || iti |

	evamanekāsu bhūmikāsvekaikā'pi bahubhirjanmabhireva sādhyate | 
tadevamaparimitairjanmabhirmahatā prayatnena parabrahmaṇaḥ 
śābdatattvaniścayabhūmikāparyantaṃ krameṇa sanyagārūḍhasya 
saṃsāre nātyantamāsaktirnāpi dṛḍho nirveda ityākārikā vilakṣaṇā 
cittaśuddhiḥ saṃpadyate | so'yaṃ bhaktimārge'dhikārī |

na nirviṃṇṇo nacā'sakto bhaktiyogo'sya siddhidaḥ |

iti vacanāt |

sā ca bhaktirdvividhā - gauṇī parā ceti | tatrā'dyā saguṇasya brahmaṇo 
dhyānārcanajapanāmakīrtanādirupā saṃbhavatsamuccayikā | 
parabhaktistvetajjanyānurāgaviśeṣarūpā | ādyāyā api 
bahavo'vāntarabhūmikāḥ | tāsu prathamā yoṣāmagniṃ 
dhyāyītetyādibhāvanāsiddhiḥ | dvitīyā mano 
brahmetyupāsītetyādivihitopāstiḥ | tṛtīyā tvīśvaropāstiḥ | īśvarasyāpi 
sūryagaṇeśaviṣṇurudraparaśivaśaktibhedena 
bahuvidhatvāttattadupāstayo'pi bhinnā eva bhūmikāḥ | śaktirapi 
cchāyāvallabhālakṣmyādibhedenānantavidhaiva | anena krameṇaitā 
bhūmikā anantairjanmabhirārūḍhasya paścātripurasundaryāṃ 
gauṇabhaktyudayastatra samyaṅnirūḍhasya tasyāṃ parabhaktyudayā iti 
sthitiḥ |

śaivavaiṣṇavadaurgārkagāṇapatyādikaiḥ kramāt |
mantrairviśuddhacittasya kaulajñānaṃ prakāśate ||
p. 5)	sarvebhyaścottamā vedā vedebhyo vaiṣṇavaṃ param |
vaiṣṇavāduttamaṃ śaivaṃ śaivāddakṣiṇamuttamam ||
dakṣiṇāduttamaṃ vāmaṃ vāmātsiddhāntamuttamam |
siddhāntāduttamaṃ kaulaṃ kaulātparataraṃ nahi || iti vacanāt ||

anyānyapīdṛśe bhūmikākrame mūlabhūtāni vacanāni bahūni 
lekhyānyapi vistarabhayānna likhitāni | katicittu saubhāgyabhāskare 
pradarśitānyasmābhiḥ | śrīmahātripurasundaryāśca gauṇīṃ bhaktiṃ 
setikartavyatākāṃ nirūpayitumaidaṃparyeṇa sundarītāpanīpañcakaṃ 
bhāvanopaniṣatkaulopaniṣadguhyopaniṣanmahopaniṣaccetyādayo 
vedaśirobhāgāḥ pravṛttāḥ | vede ca pūrvakāṇḍasya 
śeṣabhūtatayā'śvalāyanādikalpasūtrāṇāṃ manvādismṛtīnāṃ ca 
pravṛttivadupaniṣatkāṇḍaśeṣatvena paraśurāmādikalpasūtrāṇāṃ 
yāmalāditantrāṇāṃ ca pravṛttiḥ | purāṇānāṃ tu kāṇḍadvayaṃ 
pratyapi śeṣatvena pravṛttiḥ | tataśca smṛtitantrapurāṇānāṃ 
vedamūlakatvenaiva prāmāṇyam | ye ca 
pratyakṣaśrutiviruddhāstattadekadeśāsteṣāṃ virodhādhikaraṇanyāyena 
yāvanmūlaśnutidarśanamananuṣṭhānalakṣaṇamaprāmāṇyam | yāni tu 
sarvāṃśenāpi vedaviruddhānyeva kānicitantrāṇi 
pāśupataviśeṣapāñcarātraviśeṣādīni tāni nedṛśīṃ 
bhūmikāmārūḍhasya | api tu śrautasmārtakarmabhūmikādhikāriṇa eva 
kenacitpāpena tataścyutau teṣvadhikāraḥ |

ata eva -pāñcarātraṃ bhāgavataṃ tathā vaikhānasābhidham ||
	vedabhraṣṭānsamuddiśya kamalāpatiruktavān ||
		
	ityādinā katipayānāmeva parigaṇanamupapadyate |
	tena - śrutibhraṣṭaḥ śrutiproktaprāyaścitte bhayaṃ gataḥ |
		krameṇa śrutisiddhyarthaṃ manuṣyastantramāśrayet ||

	ityatra tantrasāmānyapadaṃ tādṛśaviśeṣaparam | 
patyurasāmañjasyādityadhikaraṇamapi tādṛśatantraparameva | yāni tu 
rāmakṛṣṇanṛsiṃharudraparaśivasundaryādyupāsanābodhakānyagastyādi
tantrāṇi tanmūlabhūtānāṃ rāmatāpanyādyupaniṣadāṃ 
pratyakṣatvādeva 

p. 6) teṣāṃ nāprāmāṇyaśaṅkākalaṅkāvakāśaḥ | tatra 
sundaryupāstistāvaddvividhā | bahiryāgāntaryāgabhedāt | antaryāgo'pi 
trividhaḥ - sakalaḥ sakalaniṣkalo niṣkalaśceti | tenaitāścatasro bhūmikāḥ | 
pūrvapūrvabhūmikārūḍhasyaivottarottarabhūmikāyāmadhikāraḥ 
pūrvavat | ye tu bahiryāgasya bhedāḥ kevalo yāmalo 
miśraścakrayugvīrasaṃkara iti pañcoktā abhigamanādayo 
daurvodhyādayaśca pañca pañca tantrabhedenoktāstairbhedairviśiṣṭo 
bahiryāgaḥ sarvopyekaiva bhūmikā deśakālaśaktyādibhedamātreṇaiva 
teṣāṃ vyavasthā na punaścittaśuddhibhedena | bhūmikābhede 
cittaśuddhitāratamyarayaiva niyāmakatvāt | evaṃ ca sundarītantreṣvapi 
yāni kulārṇavajñānārṇavasvacchandaparānandabhairavīdakṣiṇāmūrti 
prabhṛtīni teṣu prāyeṇa vahniryāgasyaiva prapañco bhūyān | āntarasya 
tvalpaḥ | vāmakeśvaratantre tu tadvaiparītyameveti 
sarvatantrottamatvādāntaropāstiśīlasyaivopāsakamūrdhanyasyātrā-
dhikāraḥ | tadetaduktaṃ śrīmadācārya bhagavatpādaiḥ -

catuḥṣaṣṭyā tantraiḥ sakalamabhisaṃdhāya bhuvanaṃ
sthitastattatsiddhipasavaparatantraḥ paśupatiḥ |
punastvannirbandhādakhilapuruṣārthaikaghaṭanā-
svatantraṃ te tantraṃ kṣititalamavātītaradidam || iti |

	catuḥṣaṣṭitantrāṇi nāmanirdeśenānūdya 
punardevīkṛtapraśnasyāsminneva tantre darśanālliṅgādidameva 
tantramasmiñśloke pañcaṣaṣṭitamatvenābhipretamityunnīyate | 
jñānārṇavaparaṃ svatantrapadamiti tu gaurīkāntaḥ | anye tu 
tantrarājatantrameva pañcaṣaṣṭitamam | svatantraviśeṣaṇasyehoktasya 
tatraiva darśanālliṅgāt |

tathā ca smaryate - teṣāmanyonyasāpekṣyājjāyate mativibhramaḥ |
			tasmāttu nirapekṣaṃ me tantraṃ tāsāṃ vada prabho ||

	itītyāhuḥ | vastutastu mokṣasya bahiraṅgasādhane bahiryāge tasya 
tantrāntaroktakarmānapekṣatve'pyantaraṅgasādhane'ntaryā-ge'syaiva 
nairapekṣyam | tantrāntareṣvetāvato'ntaryāgaprapañcasyābhāvādeva | 
pratyuta tantrarājasyāpyatetsāpekṣataiva dṛśyate | 	


p. 7) yaduktaṃ tatraiva - nityāhṛdayasaṃproktasphuṭopāyena bhāvayet | iti |

	nityāhṛdayamityetattantrottarārdhasya yoginīhṛdayasya saṃjñā | atra 
bahiryāgāṅgānāmalpānāṃ 
kathane'pyantaraṅgopāstidārḍhyaśīlānāṃ tāvataiva paripūrtiḥ 
kalpayituṃ śakyate | na ca tantrarāje'nyeṣāṃ sāpekṣatāyāḥ 
kathanātsarvavedāntapratyayanyāyena 
guṇopasaṃhārasyā'vaśyakatvācca kathaṃ tāvataiva pūrtiriti vācyam | 
sarvatantropasaṃhārasyāśakyatvādeva tathā kalpanāt | ata eva 
sarvatantropasaṃhārasyāsaṃbhavādeva -

vahvalpaṃ vā svagṛhyoktaṃ yasya yāvatprakīrtitam |
tasya tāvati śāstrārthe kṛte sarvaḥ kṛto bhavet ||

	iti nyāyasiddhaṃ vacanamupapadyate | sāpekṣatvacanaṃ tu 
tantrāntareṇa dīkṣitānāṃ yāvacchakyatantrāntaroktāṅgopasaṃhāre 
phalabhūmā'sti, tantrarājoktadīkṣāvatāṃ tu tāvanmātreṇa 
phalabhūmetyanyopasaṃhāro'narthaka ityetatparam | 
yānyavaśyāpekṣyāṇyaṅgāni tāni kalpasūtrādeva grāhyāṇi | 
kalpasūtrāṇāṃ tattacchākhāpekṣitārtha samarpaṇārthatvenaiva 
praṇayanasiddhāntāt | ata eva 
mantradīkṣāpuraścaraṇādīnāmanayoścatuḥśatyorakathanāt-
tadarthamanyasāpekṣatve svātantryabhaṅga iti nirastam | vastutastu 
dīkṣādayo'pyatraiva tantre dhvanitā iti tatra tatra vakṣyāmaḥ | nahi 
nityāhṛdayoktapadārtha svīkārasya dhvananamātreṇa 
tantrarājasvātantryavādināṃ tadbhaṅgaḥ | 
guṇopasaṃhāranyāyenānyadīyagrahaṇasyaiva sāpekṣyatārūpatvāt | 
kaṇṭharaveṇa dhvanito'rtha stu kathitaprāya eveti tasyānyato grahaṇaṃ na 
svātantryavighātakam | kalpasūtrasya tu 
kaṇvādipañcadaśaśākhāsvekasya kātyāyanīyasyeva paraśurāmīyasya 
nikhilasundarītantreṣvaṅgatvāttantrarājādiṣvapi taduktārthagrahaṇasya 
niṣpratyūhatayā 
samapradhānabhūtatantrāntarasāpekṣatvābhāvamātreṇānapekṣa-
tvasyāpyupapatteretattantre'pi taduktārthasya yāvadapekṣamaviruddhaṃ 
grahaṇamanapodya (hya)m | anyathā padārthavyutpattisāpekṣatvenāpi 
nairapekṣyabhaṅgāpatteḥ | tena saṃdhyāsnānādikaṃ 
kalpasūtrādagrāhyameveti dik | tadidaṃ vāmakeśvaratantraṃ 
pūrvottaracatuḥśatīyugalātmakameva manyante | 
upakramopasaṃhārayostantrārambhasamāpticihnadarśanāt | paraṃ tu 
tantrasāre

p. 8) cakrasaṃskāravidhirvāmakeśvaratantrokta ityuktam | stotrāṇi ca 
kānicidetattantranāmnaivopalabhyante | saubhāgyaratnākare likhitā ṣaṭśatī 
lalitārcanacandrikādau likhitavacanānyapyetattantranāmnaiva santi | 
teṣāmaṣṭaśatyāmadarśanātkva niveśa iti cintyam | ata 
evāsvarasādṛjuvimarśinyāmuktam -

śrīvāmakeśvaraṃ nāma śāstraṃ tantraṃ prakāśate |
madhye śāstrasya tasyāsti nityaṣoḍaśikārṇavaḥ ||
tatra ca dve catuḥśatyāviti |

	manoramāyāṃ tu nityānāṃ ṣoḍaśānāṃ ca nava tantrāṇi 
kṛtsnaśaḥ | iti ślokavyākhyāvasare 
nityāṣoḍaśikārṇavasundarīhṛdayavāmakeśvaratantrāṇi pṛthaggaṇitāni | 
paraṃ tu tadyoginīhṛdaya eva 
vāmakeśvaratantre'sminnajñātārthāstvanekaśa iti 
nirdeśasvarasaviruddham | pūrvottaracatuḥśatyo rekavākyatā tvavivādā | 
pūrvottarasamākhyābalāt | pūrvatantre kathitānāṃ 
karaśuddhyādinyāsānāmuttaratantre'kathanena tatroddhṛtāyā 
mūrtividyāyāḥ pūrvatantre'nuddhārādinā ca jñāpakena 
parasparasākāṅkṣatvācca | ubhe ca catuḥśatyau yadyapi 
prācīnairbahubhirvyākhyāte eva paraṃ tu tāṣṭīkā asthāne vistṛtāḥ 
sthāne saṃkucitāḥ kvacinnyāyavirudhāḥ kvacitsaṃpradāyaviruddhāḥ 
kvacinmūlasvarasaviruddhāḥ kvacittyaktamūlaślokāḥ 
kvacittantrāntaraviruddhāḥ kvacitpakṣapātakaluṣitā iti 
tattadaṃśānparihṛtyātīva niṣkṛṣyetarāṃśeṣu tatpradarśitadiśaiva 
saṃkṣipya vyākhyātumayamudyogaḥ saphala iti sahṛdayā vidāṃkurvantu |

ityanubandhacatuṣṭayanirūpaṇam |

	athātropāsyāyāḥ parameśvaryāstrīṇi rūpāṇyupāstiyogyāni 
sthūlaṃ sūkṣmaṃ paraṃ ceti | tatrā'dyaṃ karacaraṇādyavayavaśīlaṃ 
[-śaliṃ] mantrasiddhimatāṃ cakṣurindriyapāṇīndriyayoryogyam |

tataḥ padmanibhāṃ devīṃ bālārkakiraṇāruṇām |

	ityādinā vakṣyamāṇam | dvitīyaṃ mantrātmakaṃ puṇyavatāṃ 
śravaṇendriyavāgindriyayoryogyam |

p. 9)	śrīmadvāgbhavakūṭaikasvarūpamukhapaṅkajā | ityādinā 
rahasyanāmasūktaṃ, sarva 
mantramūlabhūtamātṛkāsarasvatyādyātmakaṃ ca |

ata eva - etasyāṃ sādhitāyāṃ tu siddhā syānmātṛkā yataḥ |

	iti pañcamapaṭalānte vakṣyati | tṛtīyaṃ vāsanātmakaṃ 
puṇyavatāṃ manaso yogyaṃ caitanyamātmano rūpamityādinā ṣaṣṭhe 
vakṣyamāṇam | etatritayātītaṃ tu vāṅmanasātītaṃ 
muktairahaṃtayā'nubhūyamānamakhaṇḍaṃ rūpam | tatra 
nityāṣoḍaśikārṇavaṃ prāripsamānaḥ paramaśivastasya nirvighnaṃ 
parisamāptyarthaṃ mukhyasyāpyakhaṇḍarūpasya vāgatītatvena 
sākṣātstotumaśakyatvātsthūlārundhatīnyāyena sūkṣmarūpadvārā 
tadārādhanarūpaṃ maṅgalamācarati gaṇeśagrahanakṣatretyārabhya 
naumi śrītripurāmahamityantairdvādaśabhiḥ ślokaiḥ | asya 
devyārādhanarūpasya stavasyāpyanekaślokasamudāyarūpatvena 
tadavighnatāyai maṅgalāntaramāvaśyakamityāśayena prathamato 
gaṇeśasmaraṇamācaritam | nacaivamanavasthāpatiḥ | gaṇeśapadasya 
dvādaśaślokībahirbhāvābhāvena tadanavatārāt | 
nityāṣoḍaśikārṇavāddvādaśaślokyā bahirbhāvastviṣṭa eva | 
devyuvācetyādinaiva tadārambha ityasya suvacatvāt | nahyevaṃ 
grahanakṣatretyādinaiva ślokārambha iti vaktuṃ śakyam | etena 
mahāgaṇapatyupāstervighnanirāsadvārā vidyopāstyaṅgatvaṃ 
kvalpasūtroktaṃ dhvanitam |

gaṇeśagrahanakṣatrayoginīrāśirūpiṇīm |
devīṃ mantramayīṃ naumi mātṛkāṃ pīṭharūpiṇīm || 1 ||
	
	gaṇeśā vighneśvarādigaṇeśvarāntā 
ekapañcāśadvināyakamūrtayaḥ | grahanakṣatrarāśayaḥ prasiddhāḥ | 
yoginyo ḍākinyādyāḥ sapta devatā | pīṭhāni 
kāmarūpādicchāyāchatrāntānyekapañcāśat | evaṃ saptādhikaṃ 
sārdhaśataṃ devatāḥ | etāsāmeva laghuṣoḍhānyāsākhyaḥ svadehe 
prakṣepaḥ parameśvarabhāvāpādako'ṣṭame paṭale vakṣyate gaṇeśaiḥ 
prathamo nyāsa ityādinā sa eva parameśvara ityantena | 
īdṛśadevatāsamūharūpiṇīm | devīṃ vyavahārarūpām | mantramayīṃ 
mantrapracurāmiti mātṛkāviśeṣaṇāni |

p. 10) akārādikṣakārāntavaikharīrūpāyā mātṛkāsarasvatyā eva 
saptakoṭimahāmantraghaṭakatvāt | laukikavaidikavyavahāraghaṭakatvācca | 
evaṃ gaṇeśādyāḥ pīṭhādyāśca pratyekamekakākṣararūpāḥ | graheṣu 
tu sūryaḥ ṣoḍaśasvararūpaḥ | maṅgalabudhaguruśukraśanaiścarāḥ 
kādivargapañcakarūpāḥ candrarāhū antasthoṣmarūpau kṣakāra ekaḥ 
keturūpaḥ | lakārastu lakāreṇaiva gatārtha iti saṃpradāyaḥ |

nakṣatreṣu yathā yugmamekaṃ trayaṃ vedā ekamekaṃ dvayaṃ tataḥ ||
ekaṃ yugmaṃ  yugmamekaṃ yugmaṃ yugmaṃ yugaṃ kramāt ||
ekaṃ yugmaṃ trayaṃ caikaṃ trayamekaikamekakam |
yugmamekaṃ yugaṃ trīṇi yugmaṃ binduvisargayuk || iti |

	aśvinyādikrameṇākārādivarṇeṣu kramādyugmamekamityādi 
yojyam | aṃ āṃ ityakṣaradvayātmikā'śvinī | ikārarūpā bharaṇī īṃ 
uṃ ūṃ ityakṣaratrayarūpā kṛttiketyādirarthaḥ | paraṃ tu 
binduvisargasvarau kṣakārānte yojanīyau | tena laṃ kṣaṃ aṃ aḥ 
ityakṣaracatuṣkarūpā revatī sidhyati | yoginyastu ḍaralakasahayādyākhyā 
sapta | tāsāṃ svarūpaṃ tu svarāḥ ṣoḍaśa, kakārādyā dvādaśa, 
ḍakārādyā daśa, vakārādyāḥ ṣaṭ, vakārādyāścatvāro 
hakārakṣakārau samaṣṭiścetyevaṃrūpaṃ kramādbhavati | lakāraḥ 
pūrvavat |

rāśiṣu yathā catuṣkaṃ tritayaṃ trīṇi dvitayaṃ dvitayaṃ dvayam |
pañcakaṃ pañcakaṃ pañca pañcakaṃ pañcakaṃ tataḥ ||
catvāri merurmīne syuḥ kanyāyāṃ pañca śādayaḥ | iti |

	meruḥ kṣakāro yakārādicatuṣkaṃ ceti mīnarāśiḥ | 
śakārādipañcakaṃ binduvisargau ca kanyārāśirityarthaḥ | spaṣṭamanyata 
| atraikaikasyānekarūpātmakatve parasparaviruddhānāmapi 
rūpāṇāmabhede ca na vipratipattavyam | devatāmahimno'pratarkyatvāt | 
mantrāṇāmacintyaśaktiteti kalpasūtrāt |
	uktaṃ ca bhārate'pi-

acintyāḥ khalu ye bhāvā na tāṃstarkeṇa yojayet | iti |
śrutirapi naiṣā takreṇa matirāpaneyeti | 
tasmādīdṛśanikhilaprapañcātmakadevatāsamūhābhinnāṃ

p. 11) mātṛkāsarasvatīṃ staumīti ślokārthaḥ | atra mātṛkāyā eva 
viśeṣyatve gaṇeśādidevatāsamūhaṣaṭkarūpatvaviśeṣaṇamapi liṅgaṃ 
tasyāmevoktarītyā tatsaṃbhavāt | uttaraśloke mātṛkāyāḥ 
parameśvaratvaviśeṣaṇatvamapi liṅgaṃ laghuṣoḍhānyāsasya 
parameśvarabhāvāpādakatvāt | yāstu devatāḥ prapañco bhuvanaṃ 
mūrtimantradaivatamātṛkā ityukte mahāṣoḍhānyāse 
kīrtyamānāstāsāmapi sarvāsāṃ mātṛkāvarṇarūpatvātprakṛtaśloke 
devīmantramātṛkāpadaistadekadeśaparāmarśālliṅgādupalakṣaṇa-
vidhayā mahāṣoḍhoditāśeṣadevatāgaṇasevitamitivacanāntaroktatada-
bhedo'pyatrānusaṃdheyaḥ | yattu prāñcaḥ sahasrāṇi sahasraśo ye rudrā 
iti śrutyoktāḥ śrīkaṇṭhādayo rudragaṇāḥ pañcāśadiha 
gaṇeśapadenābhidhīyanta iti vyācakhyuḥ | pare tu indrajyeṣṭhā 
marudgaṇā iti śrutyuktā ekonapañcāśanmarudgaṇā gaṇeśapadena 
gṛhyanta iti vyācakṣate | tadubhayamapi cintyaṃ, tayoḥ śrutyo 
rudragaṇamarudgaṇasadbhāve prāmāṇye'pi prakṛtagaṇeśapadena 
teṣāmeveha grahaṇe mānābhāvāt | na 
cākārādimātṛkāsvarūpatvātteṣāmiha grahaṇam | 
mātṛkāsvarūpatāyāḥ keśavādigaṇeṣu 
kāminyāditripurāgaṇādiṣvapyaviśiṣṭatvena teṣāmapi gaṇeśapadena 
parāmarśāpatteḥ | na ca rudravācakeśapadena gaṇapadasya karmadhāraye 
śrīkaṇṭhādigaṇaparatvamevāsya sidhyati | vighneśvarādiparatve tu 
ṣaṣṭhītatpuruṣāpattyā niṣādasthapatyadhikaraṇavirodha iti vācyam | 
vighneśvarādiṣu gaṇeśapadasya rūḍhatvena rathakārādhikaraṇanyāyena 
teṣāmeva parāmarśasyocitatvāt | niṣādasthapatipadasya pakṣadvaye'pi 
yaugikatvena vaiṣamyāt | kiṃ ca grahādipadānāmapi gṛhṇanti gṛhyanta 
ityādivyutpattyā viṣayendriyādiparatvamevā'padyeta na punaḥ 
sūryādiparatve teṣu sūryādiparatvamevāṅgīkurvadbhirapi 
bhavadbhirākasmikatayā tatprāyapāṭhaṃ 
laghuṣoḍhādevatāpratyabhijñāṃ cānādṛtya kathamarthāntaraṃ 
varṇyata ityāścaryam | api ca 
devyārādhanapratyūhanirāsakatvadyotanasvārasyabhaṅgaḥ | 
vighnanirāsakānāṃ bahūnāṃ sattve'pi gaṇeśārādhanenaiva 
śrīvidyārādhanapratyūhaṃ nirasyediti niyamasya kratvarthatvena 
dyotanasyā'vaśyakatvāt | ata eva kalpasūtre vacanam itthaṃ 
sadgurorāhitadīkṣo mahāvidyārādhanapratyuhāpohāya gāṇanāyakīṃ 
paddhatimāmṛśediti | evaṃ gaṇapatimiṣṭvā 
vidhūtasamastavighnavyatikaraḥ śakticakraikanāyikāyāḥ

p. 12) śrīlalitāyāḥ kramamārabheteti kalpasūtravacane tvāpratyayena 
vājapeyeneṣṭvā bṛhaspatisavena yajetetyādāvivāṅgāṅgibhāvasya 
spaṣṭaṃ bodhanāt | gaṇeśakramasya lalitākramopakārakatvakathanena 
lalitākramasyaiva phalavattvoktyā ca viparītāṅgāṅgibhāvaśaṅkāyāḥ 
phalavadaphalanyāyena nirāsāt | etasyaiva revatīṣu 
vāravantīyamagniṣṭomasāma kṛtvā paśukāmo hyetena yajetetivat | 
iyāstvito viśeṣaḥ lalitopāsteryāvajjīvakartavyatvena 
brāhmamuhūrtotthānādikarmasu paraspara 
virodhenopāstyantarasyāsaṃbhavāllalitākramārambhātpūrvameva 
katipayadivasairyathāśaktisaṃkhyākajaparūpā 
mahāgaṇapaterupāstiranvārambhaṇīyāvatsakṛdeva kāryā | ata 
evoktavacane kramamārabhetetyārambhasyaiva parataḥ kīrtanamupadyate | 
nacaivaṃ sati śyāmākramavimṛṣṭiḥ sadā kāryetivacanāntareṇa 
rājaśyāmalopāsterapi lalitākramaprakaraṇe vidhānena 
tadaṅgatvāduktarītyā virodhātsamuccayasya kathamupapattiriti vācyam | 
śyāmalāyāntarapakaraṇānta evaṃ nityasaparyāṃ kurvalaṃkṣaṃ 
japtvetyādinā lakṣajapasyaiva vidhānenopakramasthasya sadetipadasya 
tatparimitakālamātraparatvāvaśyaṃbhāve pāṭhakramabodhena 
lalitopāsteḥ pūrvameva śyāmalopāsteḥ kartumucitatvāt | ata eva 
pradhānadvārā rājaprasādanaṃ hi nyāyyamitivacane rājopāsteḥ 
pūrvaṃ pradhānopāstipradarśanamupapadyate | atra hi śabdena 
lokaprasiddhimanusaratā bhagavatā paraśurāmeṇa 
pradhānopasarpaṇamantereṇaiva rājānusaraṇasyāpi loke bahulaṃ 
darśanāttadupāsteḥ kṛtākṛtatā'pi sūcitā | paraṃ tu 
tadupāstipūrvakarājopāstau phalabhūmā laukikanyāyena 
ṣoḍaśigrahaṇapakṣa iva vaidika nyāyenāpi sidhyati | evameva 
saṃgītamātṛkāmiṣṭvā kolamukhīṃ vidhivadvariyasyediti vihitā 
daṇḍanāthopāstirapi lakṣajapaparimitā śyāmalopāstyā 
vaddhakramatvāttadvadeva vikalpiteti jñeyam | nahyevaṃ 
gaṇeśopāstervikalpaḥ | tasyāḥ pradhānārambhaṃ prati nityāṅgatvāt | 
tasmādīdṛśāvaśyakāṅgadhvanamavirodhādapi na gaṇeśapadasya 
śrīkaṇṭhādiparatvavarṇanaṃ yuktamiti dik | yadvā, uttaratantre 
pradhānadevatāyā mūlavidyāyāśca pratyekaṃ 

p. 13) gaṇeśādipañcātmakatvaṃ mūla eva vakṣyate | prakṛtaśloke ca 
laghuṣoḍhoktadevatāsamūhaṣaṭke prāthamikānāṃ pañcānāmeva 
pīṭhadevatābhyo vimajya kīrtanālliṅgāddevī mityasya 
mantramayīmityasya vā viśeṣyatvaṃ suvacam | tatra 
devatāviśeṣakastavanapakṣe mantramayīṃ mantrapradhānāṃ mātṛkāṃ 
jaganmātaramiti vyākhyeyam |

ekādaśādhikaśatadevatātmatayā punaḥ |
gaṇeśatvaṃ mahādevyāḥ |

ityādibhiretai rāśisvarūpiṇīmityantaiḥ sārdhaiḥ saḍbhiḥ 
ślokervakṣyamāṇayā diśā gaṇeśādipañcātmikām | mantrasya 
viśeṣyatāpakṣe devīṃ dyotamānām |

akathāditripaṅkyātmā tārtīyādikrameṇa ca |
sā gaṇeśo mahāvidyā |

	ityādibhī rāśitvaṃ cāntyavarjitairityantaiḥ sārdhaistribhiḥ 
ślokairvakṣyamāṇayā diśā gaṇeśādipañcātmikāmityarthaḥ | 
nacānayoḥ pakṣayorgaṇeśādipadānāṃ 
rūḍhyarthaparityāgasyā'vaśyakatve śrīkaṇṭhādiparatvavyākhyayā 
kimaparāddhamiti vācyam | uktopabṛṃhaṇānurodhena 
rūḍhityāgasyādoṣatvāt | śrīkaṇṭhādiparatvenopabṛṃhaṇasya 
tairapyalekhanāt | pīṭharūpiṇīmityasya, ojāpūkākhyapīṭheṣu 
svarūpamasyā iti devīpakṣe, mantrapakṣe tu lakṣaṇayā 
kūṭarūpiṇīmityartho varṇanīyaḥ | pīṭhe śrīcakre rūpamasyā iti 
vā'rthaḥ | evaṃ traya evārthāḥ prāmāṇikāḥ | yattu prāñcaḥ 
pīṭhaśabdaṃ jagadādhāraparatvena yoginīśabdaṃ brāhmyādiparatvena 
gaṇeśaśabdaṃ śrīkaṇṭhādiparatvenetaradyathāprasiddhameva 
vyākhyāyaiṣā sakīlakasaṃpradāyarītyaikā vyākhyetyuktvā 
niṣkīlakasaṃpradāyarītyā tvanyā api pañcavidhā vyākhyā ucyanta iti 
pratijñāya varṇamantrasaṃvicakradhāmaparatvenemaṃ ślokaṃ 
pañcadhā vyācakṣate, tatsarvaṃ mūrkhapratāraṇamātram | tathāhi 
īcchājñānākriyāśāntāścatasro 
vāmājyeṣṭhāraudyāmbikāścatasrastatsamaṣṭī dve evaṃ dve pañcakaṃ 
kramādakārahakārābhyāṃ jāte ityakārahakārayoḥ 
sāmarasyamekamityekādaśasaṃkhyā gaṇeśapadenocyo |

taduktam akāraḥ sarvavarṇāgryaḥ prakāśaḥ paramaḥ śivaḥ |
hakāro'ntyaḥ kalārūpo vimarśākhyaḥ prakīrtitaḥ ||


p. 14) ityādirītyā varṇasaṃkhyāmātraṃ ślokārūḍhaṃ kṛtvā 
varṇoddhāraḥ | gaṇeśo hakāro grahaḥ sakāraḥ | nakṣatrapade kakāra eko 
vipakṣito'nyaduccāraṇārtham | yoginī lakāraḥ | rāśirhakāraḥ | 
rūpiṇīmityatra repheṃkārāveva vivakṣitāvityādirītyā 
hādividyoddhāraḥ | devīmityekameva vivakṣitam | 
itaratsarvamuccāraṇārtham | dyotamānāmityarthaḥ | tena 
suṣumṇāntarvartitejodaṇḍarūpāyāḥ saṃvida uddhāraḥ | devīpadenaiva 
tejastritayamupalakṣitamiti dhāmatrayoddhāraḥ | pīṭhapadenaiva 
cakroddhāra ityādiprakārāṇāṃ bhavaduktānāṃ sarvatra pradaryituṃ 
śakyatvāt | gaṇeśādipadānāṃ hakārādiparatve kośābhāvena yasya 
kasyāpi padasya yaḥ kaścideva svāmilaṣito'rthaḥ svānupayuktaḥ 
sarvopyuccāraṇamātrārthatvādavivakṣita iti kalpanāyā 
atyantamaprāmāṇikatvāt | tatra saṃmatatvena yasya kasyacideva 
vacanasyānanvitasya lekho'pi bālasaṃmohanamātram | ata eva 
taddūṣaṇābhiniveśo'pi granthavistaramātraphalakatvādanucita 
evetyuttaratra sarvatrāpi bahuśo dṛśyamānā api tādṛśo vyākhyā no 
dṛśyante'smābhiḥ | lokavedādhikaraṇanyāyena 
padapadārthavyutpattyanurodhenā'patata 
evārthajñānasyābhyudayakāritvāt | vaiduṣyabalādunnītasya 
sakalavidvaccamatkārakasyāpyarthasyātathātvāt | upadarśitasyo 
pahasanīyasyārthasya tu kaimutikanyāyenāpekṣyetvāditi draṣṭavyam | 
kāśmīrāstu gaṇeśaḥ kālarūpī vināyako yoginyo vaśinyādyā 
ityāhuriti viśeṣaḥ | atra śloke devīstutiḥ pratijñātā | sā ca 
guṇiniṣṭhaguṇābhidhānam | tantrasya sarvasyāpi 
guṇābhidhānarūpatvāttantraṃ prastaumītyapyarthaḥ | tatra ca viṣayo 
devīṃ mantramayīmiti padābhyāṃ darśitaḥ | devatāniṣkarṣo 
mantraniṣkarṣaśceha viṣaya iti yāvat | uttaraślokeṣu prayojanāni 
prapañcayiṣyante || 1 ||


praṇamāmi mahādevīṃ mātṛkāṃ parameśvarīm |
kālahallohalollolakalanāśamakāriṇīm || 2 ||

	kālasya hallohalo vegastasyollolo lolatvamadharottarakaraṇaṃ tasya 
kalanā tatkartṛko bandhaḥ | yadvā ullolakalanā 
padapūrvottarasaṃbandhastasya śamaṃ nāśaṃ karotīti tatheti 
sāṃpradāyikāḥ | vastutastu hataṃ karotīti hat | tatkaroti

p 15) tadācaṣṭa iti ṇyantāddhataśabdātkvip | sa cāsau lohalaśca, lohalaḥ 
syādasphuṭavāgityamaraḥ hallohalaścāsāvullolaśca | athormiṣu | 
mahatsūllolakallolāvityamaraḥ | tena kalanā'kramaṇamityapi suvyākhyam | 
sarvasyaiva jagataḥ kālena kavalīkārāttadaviṣayatvapradānaṃ 
kālātītaśivabhāve paryavasyati | ata eva (śiva) 
kartṛkakālakarmakakalanā'pi devīprabhāvādevetyuktamācāryaiḥ

karālaṃ yatkṣveḍaṃ kavalitavataḥ kālakalanā |
na śaṃbhostanmūla tava janani tāṭaṅkamahimā || iti |

	samudre sthūlataraṅgasya vegenā'patataḥ 
parāvartanasyāsādhyatvātkālacapeṭāyā api 
tādṛśatvadyotanāyollolapadena taduktiḥ | taraṅgākramaṇamātreṇa 
taraṇanipuṇasyāniṣṭādarśanāddhataṃ karotīti viśeṣaṇam | hanturapi 
sphuṭavaktṛtve pūrvasūcanayātannirāsopāyaḥ saṃbhāvyeteti 
tadvyudāsāya lohaleti | atrāpi pūrvaślokavadviśeṣyatraividhyam | tena 
mahādevīśabdo mahāvidyāparaḥ | vadedānīṃ mahādevyā 
ekaikākṣarasādhanamiti caturthapaṭale prayogāt | mahādevyādipadatraya 
ekasya viśeṣyatve, itaraddvayaṃ viśeṣaṇatvena yojyam || 2 ||


yadakṣaraikamātre'pi saṃsiddhe spardhate naraḥ |
ravitārkṣyendukaṃdarpaśaṃkarānalaviṣṇubhiḥ || 3 ||

	yasyā mātṛkāyā vidyāyā vaikamātrasyākṣarasyāpi 
samyaksiddhau ravyādibhiḥ saptabhirnaraḥ spardhate 
tanniṣṭhāsādhāraṇaguṇalābhāt | mātṛkāvivekādāvekaikākṣarasyāpi 
pārthakyena sādhanaprakārāṇāmukteḥ | 
vidyāyāmapyekaikākṣarasādhanasya caturthe vakṣyamāṇatvāt | 
ravestejaḥprakarṣadhyeyādhiṣṭhānatvakarmapravartakatvādayo guṇāḥ | 
tārkṣyasya viṣṇubhāravoḍhṛtvaviṣaharatvavegātiśayādayaḥ | 
indordevatātṛptikāritvanikhilauṣadhijīvakatvāhalādakattvādayaḥ | 
kaṃdarpasya manaḥkṣobhakatvāntarhitatvasaundaryādayaḥ | 
śaṃkarasyākhilāvidyādhipatvaviśvādhikatvaviśvasevyatvādayaḥ | 
analasya prāṇijaṭharāntasthitatvahavirvoḍhṛtvasarvasaṃhārakatvādayaḥ | 
viṣṇorviśvapālakatvalakṣmīrpatitvamāyitvādayaḥ | evamavayavaphalaiḥ 
kaimutikanyāyenāvayavinaḥ stutiḥ | nanvevaṃ sati 
śivaviṣṇvorjagadvyāpāre niyuktayordharmasya jagadvyāpāralābha
p. 16) upāsakānāmayuktaḥ | 
jagadvyāpāravarjamitivaiyāsikasūtravirodhāditi cet | na | 
daharādividyopāsakānāṃ jagadvyāpārālābhe'pi 
tripurasundaryupāsakānāṃ tasyāpi sulabhatvāt | idaṃ ca tasmai śrīlalitā 
devī svasāmrājyaṃ prayacchatītyetacchlokavyākhyāvasare 
saubhāgyabhāskare sopapattikamupapāditamasmābhiḥ | manoramāyāṃ 
tvekākṣaramātra ityasyārtho gurumukhādavagantavya ityuktam | 
nāthacaraṇāstu trimūrtīśākṣaraṃ tathātvenopadiśanti | tasyaiva 
devīrūpatayā pariṇāmasya tatraitallayasya ca vakṣyamāṇatvāt | devīpakṣe 
yasyā devyā ekākṣaramātrasya vāgbhavādeḥ siddhāvityādirarthaḥ | 
mātrapadena bindvādirāhityena bījatvābhāve'pīti dhvanyam | ata eva 
bhayādaikāramātramuccaritavataḥ satyavacaso vāksiddhiḥ | 
klībapadaśravaṇena vismayādādyākṣaramātramuccaritavataḥ 
sudarśanākhyasya devīprasāda iti kathayordevībhāgavate tṛtīyaskandhe 
prasiddheḥ || 3 ||


yadakṣaraśaśijyotsnāmaṇḍitaṃ bhuvanatrayam |
vande sarveśvarīṃ devīṃ mahāśrīsiddhamātṛkām || 4 ||

	yasyā mātṛkāyā akṣareṣu yaḥ śaśī, anusvāraḥ | 
candraparyāyāṇāṃ sarveṣāmanusvāre saṃketāt | binduriti yāvat | tasya 
jyotsneva jyotsnā vistārastena trailokyaṃ maṇḍitaṃ | bindoḥ sakāśādeva 
sakalajagadutpatteḥ kāmakalāvilāsādau kathanāt | bhuvanatrayaṃ 
jñātṛjñānajñeyarūpam | tannānārūpaṃ grāhyagrāhakabhedāditi 
śāktasūtre tathaiva vibhāgadarśanāt yadvā yasyā vidyāyā akṣareṣu ye 
śaśino bindutrayaṃ tasya jyosnayā śaktyā bhuvanatrayaṃ maṇḍitaṃ 
vyaktavācyatāmāpannaṃ rudreśvarasadeśākhyā ityādinottaratantre 
bindutrayasya katipayattvabodhakatvakathanāt | yadvā yasyā devyā akṣarasya 
nityasya śaśino bhālasthasya jyosnayā 
sarvordhvasthatvātsakalabhuvanatrayaprakāśa iti | akṣarāṇyeva śaśina iti tu 
prāñcaḥ vidyāntargatasakārasya candrabījatvāttasyaiṣā stutirityapyanye | 
tāṃ mahāśrīsiddhamātṛkāṃ śrīkaṇṭhādijananīṃ vā vande || 4 ||

yadakṣaramahāsūtraprotametajjagattrayam |
brahmāṇḍādikaṭāhāntaṃ tāṃ vande siddhamātṛkām || 5 ||


p. 17) yasyā mātṛkāyā 
akṣarairaikapañcāśatsaṃkhyairmahāsūtrairbrahmāṇḍādikaṭāha-
paryantaṃ sthūlatamādisūkṣmatamāntaṃ protaṃ syūtam | sarvasyāpi 
jagato vācakāḥ śabdā mātṛkā saṃghaṭitā eveti bhāvaḥ | vidyāpakṣe 
tadantargatāvakārahakārau grāhyau | tayormadhye sarvasya jagato 
nirūḍhatāyā vakṣyamāṇatvāt | etadvai tadakṣaraṃ gārgi 
sūryācandramasau vidhṛtau tiṣṭhata iti śrutau tathā 
nirṇayādityuktamakṣaramambarāntadhṛterityadhikaraṇe | siddhamātṛkāmiti 
siddhā ca sā mātṛkā ca siddhā mātṛkā yayeti vā | siddhānāṃ 
mātaramiti vā'rthaḥ || 5 ||


yadekādaśamādhāraṃ bījaṃ koṇatrayodbhavam |
brahmāṇḍādikaṭāhāntaṃ jagadadyāpi dṛśyate || 6 ||


	yasyā mātṛkāyā ekādaśamekārākṣaraṃ koṇatrayavadudbhavo 
lekho yasya tat | nāgaralipyāṃ sāṃpradāyikairekārasya 
trikoṇākāratayaiva lekhanāt | tadbrahmāṇḍādijagatprati ādhāro bījaṃ ca 
sadadyāpi saṃdhiśāstrairdṛśyate | akāraḥ parama śivaḥ | tasya strī, ī | 
puṃyogalakṣaṇo ṅīṣ | tayoḥ saṃyogenaikāraniṣpattiḥ | 
śivaśaktisamāyogasyaiva jagadvījatvāttadabhedena tāḍaśākṣarasyāpi 
tadbījatvam | sundarītāpinyāṃ prathamopaniṣadi gāyatryantargatasya 
saviturvareṇyamiti padadvayasya jagadutpādakottamārthakasya paryā 
evaikāra iti śravaṇāt | ādhāramiti napuṃsakamārṣam | 
ādhārabījamityekapadatvena keṣāṃcitpāṭhastu 
ṭīkāntarāsaṃmatatvāttantrarājavisaṃvādācca nā'deyaḥ | yattu 
triṃśikāśāstre vacanam-


anuttarānandacitiricchāśaktau niyojitā |
trikoṇamiti tatprāhurvisargāmodasundaram || iti,


	tatrāpyanuttarecchāpadayorakārekāravevārthau sāṃpradāyikau | 
evaṃ kādividyāyāmapi dvitīyākṣarasyaiṣā stutiḥ | etadvai 
tadakṣaramityuktaśrutāvapyekārastaditi ca bhinne pade | tena 
tatrāpyekārasyaiva sarvajagadādhāratvena stutiḥ | kecittu 
yadekādaśamakṣaraṃ yonyākāraṃ tasminsarvaṃ jagadadyāpi 
siddhairdṛśyata iti yojayanti | yonijanyatvāṃśe pratyakṣasiddhatvoktiriti tu 
kāśmīrāḥ | atra 
p. 18) mātṛkāvidyādevīnāṃ madhye yasyā viśiṣya yasmiñśloke 
kathanaṃ na dṛśyate tasyāstaditarābhyāṃ sahābhedābhiprāyeṇa tasyā 
api stavanamupakramāvirodhāya draṣṭavyam || 6 ||


akacādiṭatonaddhapayaśākṣaravargiṇīm |
jyeṣṭhāṅgabāhupādāgramadhyasvāntanivāsinīm || 7 ||


	ādiśabdo'kārāditraye'nveti tenākārādayaḥ ṣoḍaśa 
kakārādayaścakārādayaśca pañca pañca | evamunnaddhaśabdaḥ 
saṃnaddhavācaka ārambhaparaṣṭakāratakārayoranvetīti te'pi pañca 
pañca | payaśākṣarātmakāśca te vargāśca |

phalaśabdasya yaścā'dirvargaśabdādireva ca |
bhakāro manuśabdādiḥ pavarga iti kathyate ||

	ityādikālikāpurāṇavacanātpavargaḥ pādayaḥ pañca | yavargo 
yādayaścatvāraḥ |śavargaḥ śādayaḥ ṣaḍityarthaḥ | 
īdṛśavargāṣṭakavatī vakṣyamāṇasthānāṣṭakavāsinītyuktyā 
yathāsaṃkhyanyāyena jyeṣṭhāṅge śirasi svarā dakṣiṇabāhau kavarga 
ityādi sidhyati | jyeṣṭhāṅgaṃ ca bāhū ca pādau cāgraṃ 
cetyādirvigrahaḥ | jyeṣṭhaṃ prathamamaṅgaṃ 
śīrṣādighaṇṭikāntabhāgaḥ | agraṃ caramamaṅgaṃ 
hṛdayādisīvanyantabhāgaḥ | madhyaṃ kaṇṭhādistanāntabhāgaḥ | 
śarīrapadavācyaṃ hyetadbhāgatrayātmakaṃ prakāṇḍameva mukhyam | 
keśā hastau pādau ceti krameṇa bhāgatrayasya śākhāḥ | ata eva 
kāmakalānyāse kūṭatrayasya tattacchākhaviśiṣṭatattadbhāgeṣu triṣveva 
krameṇa nyāsaḥ saṃgacchate | tenāgraṣadasya pārśvadvayapṛṣṭhabhāji 
(nābhi) jaṭharātmakastṛtīyo bhāga evārtho yujyate | etaddyotanāyaiva 
śīrṣasya prathamāṅgatvena nirdeśaḥ | tena bāhvagre pādāgre 
cetyagrapadasya pratyekamanvayena prācāṃ vyākhyānamapavyākhyānam 
| pratyuta bāhvoḥ pādayośca mūlādyagrāntaṃ 
kavargādernyasanīyatvāttadviruddhaṃ ca | svāntaṃ hṛdayam | tantrarāje hi 
jyeṣṭhāṅgabāhuhṛtpṛṣṭhakaṭipādanivāsinīmiti pāṭhaḥ | tatra hi 
śīrṣādipādānto'vayavakrama āśrita iha tantre tu nyāsānurodhena 
mātṛkākrama ādṛtaḥ | tena 
mātṛkānyāsānuṣṭhānāntamāvaśyakatvena sūcitam | 
bhūtaśuddhiprāṇapratiṣṭhayostena

p. 19) baddhakramatvāt | manoramāyāṃ tvetatstotravyākhyārambhe 
cityāṣoḍaśikārṇave mahātmabhiḥ kāśmīrādibhirvyākhyātatvātsaiva 
vyākhyā svena likhyata iti vadatā subhagānandanāthena pāṭhabhedo 
nāstīti dhvanitam | atra śloke mātṛkādevatayoranyonyamabhedo varṇitaḥ || 
7 ||
	


tāmīkārākṣaroddhārāṃ sārātsārāṃ parātparām |
praṇamāmi mahādevīṃ paramānandarūpiṇīm || 8 ||


	īkārarūpairakṣaraiḥ prādhānyenoddhāro yasyāstāṃ 
kādividyārūpāṃ mahādevīṃ mahāvidyāṃ praṇamāmi | tathā ca 
bahvṛcairāmnāyate catvāra īṃ bibhrati kṣemayanto daśagarbhaṃ carase 
dhāpayante | tridhātavaḥ paramā asya gāvo divaścaranti pari sadyo antāniti 
| atra hi kādividyāyā īkāracatuṣṭayavattvaviśeṣaṇadvāroddhāraḥ kṛtaḥ 
| athavā, īkārākṣaramutkarṣeṇa dharatītyarthe karmaṇyaṇ | 
udupasṛṣṭāddhārayateḥ pacādyacyuddhārā, īkārākṣarasyoddhāreti vā 
| atrekāravattvasya stutiprayojakaguṇatvena kīrtanātṛtīyaślokokto mahimā 
smāritaḥ | vede'pi 
tatprādhānyenoddhārastādṛśamahimātiśayadyotanābhiprāyagarbha iti 
dhvanitam | abindukasya tasya kīrtanāttu kādividyaivātra tantre viṣaya ityapi 
sūcitam | tasyā eva triśatīghaṭakatvenātyuttamatvāt | sundarītāpinyāṃ 
prathamopanipadi kādividyākūṭānāmeva pratyekaṃ 
gāyatrīsamānārthakatvaṃ pratipādya tatprakṛtitayaivetarāsāṃ 
vidyānāmuddhārācca | tathā ca brahmāṇḍapurāṇe śrīvidyeva tu 
mantrāṇāṃ tatra kādiryathā pareti | tadetadāha sārātsārāṃ 
parātparamiti | mathito guṇapuñjaḥ sārastadvānapi sāraḥ | arśa 
āditvādac | sāravanmantrānapekṣādhikasāravatīm | 
utkṛṣṭāddhādividyāmantrādapyutkṛṣṭāṃ cetyarthaḥ 
pūrvoktabhūmikābhedāḥ pūrve'pi sārā utkṛṣṭāśca 
tebhyo'pyādhikyoktyā tādṛśa evādhikārītyapi dhvanitam | evaṃ 
prathamaśloke sūcitaṃ viṣayasāmānyamiha viśeṣaparatvenopasaṃhṛtam | 
etena hādividyāyāmevāsmiṃstantre viṣayatāṃ varṇayanto nirastāḥ | 
vakṣyamāṇamantroddhāratadarthavarṇanaparāṇāṃ ślokānāṃ 
kādividyānuguṇya eva svārasvācca | ṣaṣṭhaśloke taireva 
vidyāntargatavarṇasyaiṣā stutirityukteśca | trikoṇākṣarasya 
hādividyāyāmabhāvenaitadaviṣayībhūtavidyāntargatavarṇastuteranupayo
gāt |

p. 20) īkārākṣara uddhāro yasyā hṛllekhāyāstāmiti 
bhuvaneśvarīparatvena vyākhyānamapi nātīva svarasam | 
etattantraprayojanamāha parameti | parama ānando mokṣaḥ | 
etasyaivā'nandasyānyāni bhūtāni mātrāmupajīvantīti śruteḥ | taṃ 
rūpayati prayacchatītyarthaḥ | ata evā'huḥ kāśmīrāḥ īkārasya 
binduvisargātmanaḥ śivaśaktyoḥ sāmarasyarūpasya svātmatvena 
bhāvanāyāṃ paramānandānubhava iti || 8 ||


adyāpi yasyā jānanti na manāgapi devatāḥ |
keyaṃ kasmātkva keneti sarūpārūpabhāvanām || 9 ||


	evaṃ mantrarūpaṃ niṣkṛṣya devatārūpaṃ viṣayaṃ niṣkṛṣyā'ha 
adyāpīti | devatā api yasyāstripurasundaryāḥ sarūpārūpabhāvanāṃ 
manāgīṣadapi adyāpi anādikālamārabhyādyāvadhyapi na jānanti | 
manuṣyāḥ sāmastyenālpakālena na jānantīti kimu vaktavyamityarthaḥ | 
devatāpadamindriyaparamiti tu pāñcaḥ | devyā bhāvanā dvividhā 
sarūpā'rūpā ceti | sthūlarūpānusaṃdhānātmikā prathamā | 
pararūpānusaṃdhānātmikā caramā | yā tu 
sūkṣmarūpānusaṃdhānātmikā madhyamā vidhā sā pārthakyena 
pūrvaśloka evokteti nehoṭṭāṅkitā | tataśca catuḥśatadviye 
bhāvanādvayaṃ krameṇa viṣaya iti dhvanitam | tādṛśaṃ 
bhāvanādvayaṃ pratyekaṃ caturvidhamityāha keyamityādinā | iyaṃ 
sthūlā devī kā kiṃ svarūpā | iyaṃ kasmādutpannā | iyaṃ kva tiṣṭhati | 
iyaṃ kena saha tiṣṭhati | evaṃ parāyāmapi catvāraḥ prakārā yojyāḥ | 
keyamiti nāma | kasmātkāraṇātkena hetuneti catvāra eva prakārā iti kecit | 
tatra hetukāraṇayorbhedaścintyaḥ | anye tu adyāpi darśanayogyakāle'pi na 
jānanti | paraśivasāmarasyakāle tu kathaṃ tāṃ jānīyurityarthaṃ 
varṇayanti tadarūpabhāvanayā punaruktam | paraśivasamarasatāyā 
rūpāntareṇa sārvakālikatvādayuktaṃ ca || 9 ||


vande tāmahamakṣayyāmakārākṣararūpiṇīm |
devīṃ kulakalollolaprollasantīṃ parāṃ śivām || 10 ||

	akāro vai sarvā vāgitiśrutyā'kṣarāṇāmakāro'smītyādismṛtyā 
ca sarvavarṇānāmakāra

p. 21) evākṣaramavināśisvarūpam | tadasyā eva rūpam |
vimarśasya prakāśābhedāt | ata evākṣayyāṃ kṣetumaśakyām | kullaṃ 
suṣumṇāmārgaḥ | kalasya nādārṇavasyollolā mahātaraṅgāḥ | tatra teṣu 
collasantī | kulāni ṣaṭtriṃśattattvāni | kalāścatuḥṣaṣṭhiriti vā | kulaṃ 
śarīraṃ pṛthivyāṃ līyamānatvāt | kalaikadeśaḥ | ullolamūrdhvordhvaṃ 
prollasanti vaikharyātmanetyartha iti tu kāśmīrāḥ | īdṛśīṃ tāmahaṃ 
vanda ityarthaḥ | akṣayyakṣakārākṣararūpiṇīmiti kvacitpāṭhaḥ | 
tatpakṣe'kṣayyaśabdo'khaṇḍaparaḥ kṣakāraviśeṣaṇaṃ tasya 
kakāraṣakārayogātmakatvasya tantrāntarasiddhasyā(sya) nirāsāyeti 
vyākhyeyam || 10 ||



vargānukramayogeṇa yasyāṃ mātraṣṭakaṃ sthitam |
vande tāmaṣṭavargotthamahāsiddhyaṣṭakeśvarīm || 11 ||

	vargāṇāṃ pūrvoktānāmanukramayogeṇa 
kramānusārisaṃbandhena yasyāmekavacanādekasyāmapi 
mātṛkāyāmaṣṭau mātaro brāhmyādayaḥ 
sthitāstādṛśāṣṭavargajanyāṇimādimahāsidhyaṣṭakasvāminīṃ tāṃ 
devīṃ vande | mahāsiddhyaṣṭakaśabdena vāgdevatāṣṭakaṃ kecidāhuḥ |

sarve varṇātmakā mantrāste ca śaktyātmakāḥ priye |
śaktistu mātṛkā jñeyā sā ca jñeyā śivātmikā ||

iti vacanādvarṇābhedaḥ kāśmīrāstu mātṛkāyā aṣṭau 
vargāstadadhiṣṭhā aṣṭamātarastāsāṃ 
pratyekotthāṇimādyaṣṭasiddhayaśca saṃbhūya catuḥṣaṣṭistāsāṃ 
vyaṣṭiśaktīnāṃ kāraṇabhūtā samaṣṭiśaktiḥ svātmatvena siddheti 
vyācakṣate | anyo'pyasya prapañcaḥ prācāṃ ṭīkāsu draṣṭavyaḥ || 11 ||


kāmapūrṇajakārāḍhyaśrīpīṭhāntarnivāsinīm |
caturājñākośabhūtāṃ naumi śrītripurāmaham || 12 ||

	sṛṣṭisthitilayakāriṇyo brahmādirūpāstisrantatsamaṣṭireketyevaṃ 
catasraḥ śaktayo vāmājyeṣṭhāraudryambiketināmikāḥ santi | 
tāsāmevādhiṣṭhānabhūtāścatvāraḥ pīṭhāḥ kāmarūpaṃ 
pūrṇagirirjālaṃdharamuḍḍīyānaṃ ceti | 
tatrā'dyayornāmaikadeśanyāyena nirdeśaḥ | jakāreṇā'ḍhyo yuktaḥ 
svaghaṭitapadavācyatvasaṃbandheneti tṛtīyaḥ |

p. 22) jakārākhyetipāṭha ākhyāśabdo nāmadheyaprathamākṣaraparaḥ | 
jakāra ākhyā yasyeti samānādhikaraṇa eva bahubrīhiḥ | jakāra 
ākhyāyāṃ yasyeti vyadhikaraṇastu nā'dartavyaḥ | ākhyāpadasya 
pūrvanipātāpatteḥ | jakārādyeti tu tantrarāje pāṭhaḥ | 
śrīpīṭhapadenoḍyānaṃ gṛhyate | pīṭhānāmanekatve'pi caturṇāmeva 
prādhānyātpārthakyena nirdeśaḥ teṣvapyambikādhiṣṭhānatvena 
pradhānatamatvānnirupapadenaiva pīṭhapadena caturthasya nirdeśaḥ | 
abhiyustrānāṃ nāma śrīpadapūrvaṃ prayuñjīta | 
śrīśailaśrīcakraśrīvidyāśrīpurādikavaditiślokoktamaryādānuro-
dhāya śrīkāraḥ | catasra ājñāścatvāro vedāḥ | tathā ca kaurme 
himavantaṃ prati devīvākyam

mamaivā'jñā parā śaktirvedasaṃjñā purātanī |
ṛgyajuḥsāmarūpeṇa sargādau saṃpravartate ||

ityādi | tāḥ kośabhūtāḥ khaḍgadhanāderivā'dhārabhūtāḥ 
pratipādikā iti tāvat | yasyāḥ seti bahubrīhiḥ | tena 
tatsārabhūtamakhaṇḍaṃ brahmetyarthaḥ | caturājñānāṃ kośabhūteti 
vā | vedajaniketyarthaḥ | etadubhayamapi parabrahmaṇo'sādhāraṇaṃ 
liṅgamiti hi śāstrayonitvādhikaraṇe varṇakadvaye pratipāditam | athavā 
caturājñāścatvāra āmnāyāḥ 
pūrvadakṣiṇapaścimottarākhyāsteṣāmevottamatvātprādhānyeneha 
nirdeśaḥ | tena cāsya tantrasyā'mnāyasārapratipādakanvoktyā 
tatsiddhāntānusārikalpasūtrasyaitadavirodhitvenāpekṣitāṃśe tasyaiva 
grahaṇaṃ nānyasya tantrasyeti dhvanitam | tathā ca kalpasūtrārambhe 
smaryate pañcabhirmukhaiḥ 
pañcā'mnāyānparamārthasārabhūtānpraṇināya tatrāyaṃ siddhānta 
ityādi | r urdhvāmnāyasyāpi catuḥpadamupalakṣaṇam | tādṛśīṃ 
tripurāmahaṃ naumītyarthaḥ | atra sarveṣāṃ vedāntānāmadvaite 
brahmaṇi tātparyāttadanuyāyināmāmnāyānāmapyakhaṇḍa nandaṃ 
brahmaiva prādhānyena viṣayaḥ | tadidamāmnāyasāratvoktyā sūcitam | 
kośapadenāpi śleṣeṇa pañcakośāntaratvenā'nandamayakośātītatvena 
tadevoktam | tripuretipadasyāpi sa evārthaḥ taduktamabhiyuktaiḥ-

trimūrtisargācca purābhavatvātrayīmayatvācca puraiva devyāḥ
laye trilokyā api pūrakatvātprāyo'mbikāyāstripureti nāma || iti |

p. 23) tenāsminstotre saguṇadvārā nirguṇa brahmaiva stutamiti dhvanitam | 
ata eva tantrarāje dvādaśaślokyuttaraṃ paṭhyate-

iti dvādaśabhiḥ ślokaiḥ stavanaṃ sarvasiddhikṛt |
devyāstvakhaṇḍarūpāyāḥ stavanaṃ tava tadyataḥ || iti |

	kiṃ bahunā sarvasminnasmiṃstantre saguṇādyupāstidvārā 
muktopasṛpyaṃ brahmaivopāsyatvena prastūyata ityapi dhvanitam | tadidaṃ 
prathamaśloke sūcitamihopasaṃhartuṃ namāmi tripura mityanuktvā naumi 
śrītripurāmityuktam | ahaṃśabdaścāhaṃkāra vācakaḥ |

vaikārikastaijasaśca tāmasaścetyahaṃ tridhā |

	iti prayogāt | sa cāhaṃkāro dvividhaḥ paro'paraśceti | 
jīvairdehādāvabhilapyamāno'paraḥ | parasmiṃśca brahmaṇi 
ṣaṭtriṃśattattvātmakasya jagataḥ sṛṣṭyanukūleṣu jñānecchāyatneṣu 
prāthamikasarvaviśvaviṣayaka udito'hamityabhimānaḥ paraḥ | 
jñānarūpasya brahmaṇa īdṛśaparāhaṃtāviṣayakatvamātreṇa 
dharmadharmibhāvaṃ prakalpya tādṛśo dharmastripurasundarīpadena 
tadabhinno dharmī kāmeśvarapadeneha vyavahriyat ityetadapi 
tripurāpadasāmānādhikaraṇyenāhaṃpadanirdeśāddhvanitam | anyathā 
prathamaśloka iva naumītyetāvataiva karturlābhādiha 
tadarthakatve'haṃpade vaiyarthyāpatteḥ | nacaivamahaṃpadād 
dvitīyāpattiḥ | svarāderākṛtigaṇatvenāvyayatvasvīkāreṇa tallopāt | 
ahagipralayaṃ kurvannityādayaḥ prayogāstu 
śabdārthayorabhedamabhipretya namāṃsi kurma ityādivacchabdaparā 
ityavadheyam || 12 ||
	evaṃ maṅgalācaraṇamukhenaiva śāstrasya viṣayaprayojanādikaṃ 
nirvarṇya tadvijñānārthaṃ sa gurumevābhigacchedityādiśrutiṣvekāreṇa 
dhvanitasya pustakādyupāyāntaraparisaṃkhyāpūrvakaṃ 
gurvāvaśyakatvasya dyotanāya svayamadvitīyo'pi paramaśivo dvividhaṃ 
vigrahaṃ prakāśavimarśabhedena viracya vimarśāṃśena praṣṭṭatvaṃ 
prakāśāṃśena vaktṛtvaṃ ca svīkṛtya tantramavatārayitumārabhate-

śrīdevyuvāca | iti |

taduktaṃ svacchandatantre-

p. 24) guruśiṣyapade sthitvā svayameva sadāśivaḥ |
praśnottaraparairvākyaistantraṃ samavatārayat || iti |

	atrāḍāgamastvāgamaśāstrasyānityatvānna kṛtaḥ | kalpasūtre'pi 
bhagavānparamaśivabhaṭṭārakaḥ śṛtyādyaṣṭādaśa vidyāḥ sarvāṇi 
darśanāni līlayā tattadavasthāpannaḥ praṇīya saṃvinmayyā bhagavatyā 
bhairavyā svātmābhinnayā pṛṣṭaḥ pañcabhirmukhaiḥ 
pañcā'mnāyānpraṇināyeti | tena paramaśivaḥ svayameva 
vimarśāṃśena svātmānaṃ pṛcchatītyarthaḥ | śrībhairava 
uvācetyasyāpi svayameva prakāśāṃśena svātmānamuttara yatītyarthaḥ | 
prakṛte liṭā kathitaṃ bhūtatvaṃ tu vaktavyasya sadātanatvāt | ata eva 
tantrarāja uttarapaṭaleṣu vakṣyamāṇo'pyarthaḥ pūrvapaṭaleṣu prokta iti 
bhūtārthakapade naiva tatra tatra nirdiśyate | anadyatanatvaṃ 
tvakālakalitatvāt | parokṣatvaṃ tvanindriyagocaratvādupapadyata iti 
sāṃpradāyikāḥ | evaṃ sarvatrāpi yojyam |
atha trayodaśabhiḥ ślokairdevīpraśnaḥ-


bhagavansarvamantrāśca bhavatā me prakāśitāḥ |
catuḥṣaṣṭiśca tantrāṇi mātṝṇāmuttamāni ca || 13 ||

	sarvamantrāḥ saptakoṭisaṃkhyāḥ | mātṝṇāṃ śaktīnāma | 
uttamāni nikhila puruṣārthapradatvāt || 13 ||
atha sārdhairaṣṭabhistantranāmānyuddiśati-


mahāmāyā śambaraṃ ca yoginī jālaśambaram |
tattvaśambarakaṃ caiva bhairavāṣṭakameva ca || 14 ||

	atra ṛjuvimarśinyāṃ mahāmāyātantraṃ śambaratantraṃ ceti 
tantradvayaparaṃ vyākhyātam | lakṣmaṇena tu 
mahāmāyāśambarākhyamekaṃ tantramityuktam | artharatnāvalyāṃ tu 
dvayamapi noktam | mahālakṣmīmataṃ devetyādi vakṣyamāṇaṃ 
ślokadvayaṃ kaiścitparityaktam | anyaistu svīkṛtaṃ paraṃ tu sarveṣāmeva 
mata catuḥṣaṣṭisaṃkhyāsaṃpattirdurupapādā | vastutastu 
tatsaṃpattyarthamevāsmiñśloke pūrvārdhe catvāri tantrāṇi | 
tattvaśambarakamekaṃ bhairavāṣṭakaṃ caikamiti ṣaṭ tantrāṇi |

kecittu asitāṅgo ruruccaṇḍaḥ krodha unmatta eva ca |
kapālī bhīṣaṇaśceti saṃhāraścāṣṭa bharaivāḥ ||



[ṃissing page no. 25 se 40 taka]

p. 41) pa catuṣkoṇaṃ vāmārūpabhramitrayamiti ṣaṣṭhapaṭale 
vakṣyamāṇaṃ tatsarvaṃ karṇikāvṛttadvayamelanenaiva 
tritvābhiprāyakamiti bahavo vyācakṣate | vastutastu vakṣyamāṇe 
prakārāntareṇa śrīcakralekhanāvasare -

bahiḥ padmadvayaṃ kuryādaṣṭaṣoḍaśakacchadam |
guṇavṛttaṃ tataḥ kuryāccaturasraṃ ca tadbahiḥ ||


	iti vacane tataḥpadasvārasyena padmadvayādbahireva trīṇi vṛttānīti 
pratītestadanurodhenātratyasya pariveṣamityekavacanāntasyāpi padasya 
grahaṃ saṃmārṣṭityādāvivāvivakṣitārthakataiva yuktā | tataśca 
vāsanāpaṭale bhramitrayamityanena padmadvayopalakṣaṇārthaṃ 
karṇikāvṛttamelanena yathoktāvapi yāmale padmadvayasya 
pṛthaggaṇanadarśanādvṛttatrayapadena karṇikātiriktameva 
tadvyākhyātuṃ yuktamiti pañcaiva vṛttāni | ata eva jñānārṇave-

etadvāhye maheśāni vṛttaṃ pūrṇendusaṃnibham |
tadyutaṃ kuru mīnākṣi vasupatraṃ manoharam ||
tathā ṣoḍaśapatraṃ tu vilikhetsuravandite ||
tadbāhye devadeveśi trivṛttaṃ mātṛkānvitam |

	ityatra tadbāhya iti padena spaṣṭaṃ karṇikāvṛttayugalamantareṇaiva 
vṛttatrayamuktam | tadvyākhyātārastu kecidāhuḥ tadbāhya itiślokārthaṃ 
svapustaka uparilikhitatvādakṣaralekhanaprakārasya tantrāntarasiddhasyāpi 
prakṛtatantre kasmiṃścidapi cakre'kathanādakasmādihaiva 
mātṛkānvitatvokterasāṃgatyādbahuṣu pustakeṣvanupalabdheśca 
prakṣiptamevetyadhyavasīyate | tena jñānārṇavamate'pi trīṇyevaṃ 
vṛttāni na pañceti | tadayuktam | tasya prakṣiptatve 
bahirvṛttabodhakavacanāntarābhāvena vṛttadvayasyaivā'patteḥ | na 
cākṣaralekhanasyākathanāttatprakṣiptatvaniścayo yuktaḥ |

caturasraṃ mātṛkārṇairmaṇḍitaṃ siddhihetave |
ityuttaragranthe tatkathanadarśanāt | na ca tasya catuḥṣaṣṭiryataḥ koṭyo 
yoginīnāṃ bhavetpriye |

p. 42) ityādyarthavādavākyaprāye 
paṭhitavākyatvādaudumbarādhikaraṇanyāyenārdhavādatvamiti 
tatsamarthanaṃ yuktamiti bhramitavyam | dīrghasome saṃdṛṣṭvā dhṛtyā 
itividhivākyāntargatasya prāyapāṭhasya vidhurasya 
dhṛtipadamātrasyāpyarthavādatvadarśanāt | uttaratra 
ṣaḍadhvātmakatvoktyavasare varṇalekhanasya kaṇṭharaveṇoktatvācca | nanu 
matpustaka uparilikhitatvātkalpitamiti cet | asmatpustake madhya eva 
likhitatvādakalpitamevāstviti na kiṃcidetat | saṃhitāditantrāntare spaṣṭaṃ 
vṛttatritayamevopalabhyate na tatpañcakamiti cedastu vikalpena so'pyekaḥ 
pakṣaḥ | ata eva viśuddheśvaratantre -

etadbāhye vṛttamekaṃ likhedaṣṭadalānvitam |
tadbāhye'pyekavṛttaṃ syāddalaṣoḍaśakānvitam ||
tadbāhye vṛttamekaṃ tu sīmārthaṃ sādhakaścaret |
pārthivaṃ maṇḍalaṃ kuryāttritayaṃ dvārasaṃyutam ||
dvāradvādaśakaṃ kuryāccaturdikṣu samāhitaḥ |

ityādikaṃ vacanamupapadyate |

kādimate tu - bahiraṣṭadalāmbhojaṃ tadbahirdviguṇacchadam |
vidhāya ṣaḍbhirvṛttaiśca'

ityādinā vṛttaṣaṭkamuktam | paraṃ tu tatra bhrameṇa vṛttaṃ niṣpādya 
susame caturasraka ityādinā caturdaśārāntacakralekhanārthamekaṃ 
vṛttaṃ yaduktaṃ tena saha ṣaḍvṛttānītyuktaṃ manoramāyām | 
tadvibhāgaścettham - caturdaśārādvahirekaṃ maryādāvṛttaṃ 
tato'ṣṭadalasya karṇikāvṛttamaṭadalādbahiḥ ṣoḍaśārakarṇikāvṛttaṃ 
tadbahistrīṇi vṛttānīti | anye tu - caturdaśārādbahirmaryādāvṛttamekaṃ 
tatsaṃlagnamaṣṭadalakarṇikāvṛttaṃ tato'ṣṭadaleṣu kesarārthaṃ 
vṛttamaṣṭadalādbahiḥ ṣoḍaśadalakarṇikārthaṃ vṛttaṃ 
ṣoḍaśadalodareṣu kesarārthaṃ vṛttaṃ ṣoḍaśadalopari maryādāvṛttaṃ 
ceti varṇayanti | saubhāgyaratnākare tu 
caturdaśāramaryādāvṛttātiriktānyeva ṣaḍvṛttānīti 
tantrarājārthamabhipretya sapta vṛttānyuktāni | 
caturdaśārāvyavahitavṛtte'pi trayaḥ pakṣāḥ sarvakoṇasparśaḥ 
sarveṣāṃ koṇānāmasparśaḥ ṣaṇṇāmeva sparśa itareṣāmasparśaśceti 
| evaṃrītyā vṛttalekhane pakṣabhede sati yathāsaṃpradāyaṃ vyavasthā | 

p. 43) tantrāṇāṃ bahurūpatvātkartavyaṃ gurusaṃmatam | iti vacanāt |
atha bhūgṛhalekhane pakṣabhedāḥ - bhūgṛhaṃ nāma caturasram | 
taccaikarekhātmakamekameva | mūle bhūpuramityekavacanāt | caturasre 
caturdvāri yoginyaḥ siddhidāyakā iti jñānārṇavena 
paścimādikrameṇaiva prakaṭāścaturasraka iti saṃhitayā ca saṃvādācca | 
tenaikarekhātmakaṃ pratidiśamekaikadvārayutaṃ bhūbimbamityekaḥ 
pakṣaḥ | kādimate tu pratidiśaṃ dvirekhaṃ prākpratyakceti 
dvāradvayayutaṃ dakṣiṇottarataḥ pratyekaṃ rekhātrayeṇa 
sthānadvayatutaṃ koṇeṣu tiryak 
tūtraiścaturbhīrdvidhākṛtacatuṣpadayuktamuktam | so'yaṃ dvitīyaḥ 
pakṣaḥ | pratidiśaṃ rekhātrayayuktaṃ dvārasāmānyābhāvavaditi 
tṛtīyaḥ yāmalaṃ tantraṃ kalpasūtraṃ śiṅgabhūpālīyā paddhatiḥ 
prapañcasārasaṃgraho vidyāraṇyapaddhatiḥ 
saundaryalaharyuktiścāsminneva pakṣe'nukūlāḥ | teṣu 
dvāralekhanānukteḥ | viśuddheśvaratantre tu pratyekaṃ caturbhirdvāraiḥ 
sahitāni trīṇi bhūgṛhāṇyuktānīti dvādaśadvāraṃ trirekhaṃ 
bhūgṛhamiti caturthaḥ pakṣa ityāhuḥ | mūle tu sarve'pi pakṣāḥ sūcitāḥ 
| caturasramityekavacanādekarekhāpakṣaḥ, cakranyāse rekhātrayakīrtanāt 
(trirekhāpakṣa iti ) dvau pakṣau sūcitau | 
pūjāprakaraṇe'ṇimādibrāhmyādyoreva pūjanakathanādaṇimāṃ 
paścimadvāra ityādinā brahmāṇīṃ paścimadvāra ityādinā ca 
paścimapūrvayoreva dvārānuvādāttṛtīyarekhāsthamudrāpūjanasyā 
kathanāddvirekhāpakṣo'pi sūcitaḥ | vastutastu tantrarājokto 
dvidvārakapakṣa eko'tiriktaḥ | anyeṣāṃ trayāṇāṃ 
parasparopasaṃhārādeka eva pakṣa iti dvikoṭikavikalpa eva yuktaḥ | 
trirekhātmake'vayavini caturasratvabhūbimbatvādayo hi dharmā vyāsajjya 
vṛttayaḥ tisro rekhāstvavayavā eva | ata eva caturaśrādyarekhāyai 
caturaśramadhyarekhāyai caturannāntyarekhāyai nama iti cakranyāsastho 
vyavahāra upapadyate | caturaśrādyarekhetyarthasya svarasto bhānāt | 
karmadhārayāṅkīkāre prathamacaturaśrāyetyeva vyavahārāpatteḥ | 
pārthivaṃ maṇḍalaṃ kuryāt tritayaṃ dvārasaṃyutamiti 
viśuddheśvaravacane maṇḍalamityekavacanena 
tryavayavārthatritayapadaviśeṣaṇena cāvayavinyeva bhūgṛhatvasiddheśca | 
tataśca caturaśre caturdvārītyādivacaneṣu dvāre catuṣṭvaviśeṣaṇāni 
caturaśra ityādyekavacanāntāni padānyapyavayavyabhiprāyeṇopapadyante 
| bahuvacanāntāni

p. 44) kvaciddṛśyamānāni cedavayavabahutvābhiprāyeṇa 
pāśādhikaraṇanyāyenopapādayituṃ śakyanta eveti kvatyo virodhaḥ | etena 
dvāradvādaśakavidhāyakaṃ viśuddheśvaravacanaṃ vyākhyātam | nahi 
tasminneva tantre śrutasya pārthivaṃ maṇḍalamityekavacanasya 
dvāradvādaśakatvasya ca 
parasparavirodho'vayavāvayavibhāvāśrayaṇamantareṇa nirvoḍhuṃ 
śakyate | anyathaikasyāmeva rekhāyāṃ dvādaśadvārāpatteḥ | naca 
tatkeṣāmapīṣṭam | tasmādyatsundarīmahodaye śaṃkarānandasya 
vijṛmbhaṇaṃ saṃhitā 
jñānārṇavavāmakeśvarādivākyānāmekavacanaghaṭitānāṃ 
bahuvacanaghaṭitena viśuddheśvarīyavākyeṇa 
śākhāntaropasaṃhāranyāyenā'gneyaṃ caturvā 
karotītivannopasaṃhāraḥ | teṣāṃ vākyānāmasaṃdigdhatvena 
viśeṣānapekṣitatvāt | 

sāmānyavidhiraspaṣṭaḥ saṃhriyeta viśeṣataḥ ||

spaṣṭasya tu vidhernānyairupasaṃhārasaṃbhavaḥ |


iti tantravārtikāt | 

muṇḍanaṃ copavāsaśca sarvatīrtheṣvayaṃ vidhiḥ |

iti bahuvacanaghaṭitavidheḥ prayāge vapanaṃ 
kuryādityekavacanaghaṭitavākyenopasaṃhārābhāvasya 
dharmaśāstravidāmiṣṭatvācca | 
caturdvāradvādaśadvārapadaghaṭitavākyayoḥ 
parasparaviruddhayorekavākyatāyā brahmaṇo'pyaśakyatvāceti, 
tannā'dartavyam | uktarītyā 
virodhābhāvenopasaṃhārasaṃbhave'ṣṭadoṣaduṣṭavikalpāyogāt | 
sarvatīrtheṣviti prayāga iti vidhyostu naikavacanabahuvacanakṛto virodhaḥ, 
punaḥ saṃskāramācaret , saṃskārānācaretpunariti vidhyorekavākyatāyā 
iṣṭatvāt | tatra sthitvā japellakṣamityasyaivaṃ lakṣatrayaṃ japtveti 
vacanenopasaṃhārasya saubhāgyaratnākare'bhidhānācca | 
lakṣamekamimaṃ japtveti 
śrīkramasaṃhitāvacanasyāpyuktajñānārṇavavacanenopasaṃhāro-
kteśca | api tu sarvapadaprayāgapadopāttayāvadviśeṣaikaviśeṣakṛtaḥ | ata 
eva na hiṃsyātsarvā bhūtānītyasya na brāhmaṇaṃ hanyādityanena 
nopasaṃhāra iti prapañcitaṃ mīmāṃsāvādakautūhale'smābhiḥ | 
tasmānna 
caturaśrapadaniṣṭhaikavacanabahuvacanayoścaturdvāradvādaśadvārakatva
viśeṣaṇayośca virodhaleśo'pi | dvārasāmānyābhāvapakṣastu 
dvārapratiṣeḍhaparyudāsānyataramantareṇa yāmalakalpasūtrādau 
dvārānuktimātreṇa

p. 45) kalpyamānaḥ sāhasamātraṃ, 
caturaśrapadamātraghaṭitayāmalādividheḥ sadvāracaturaśravidhinā 
soṣṇīṣavidherlohitoṣṇīṣavidhinevopasaṃhārasya nirābādhatvāditi 
yuktamutpaśyāmaḥ | 

evaṃ śrīcakralekhapamuta?diśya tasyāvāntarabhedena 
navacakrātmakatvamupadiśati madhyaṃ tryasramityadhyuṣṭaślokaiḥ -

madhyaṃ tryasraṃ tathā'ṣṭāraṃ dve daśāre caturdaśa || 43 ||

tadbāhyato'ṣṭapatraṃ ca ṣoḍaśāraṃ mahīpuram |
sarvānandamayaṃ cā'dau sarvasiddhipradaṃ param || 44 ||

sarvarogaharaṃ cānyat sarvarakṣākaraṃ tathā |
sarvārthasādhakaṃ cakraṃ sarvasaubhāgyadāyakam || 45 ||

sarvasaṃkṣomaṇaṃ cānyat sarvāśāparipūrakam |
trailokyamohanaṃ ceti navadhā navabhirbhavet || 46 ||

madhyaṃ madhyasthānaṃ binduḥ | caturdaśa caturdaśāram | 
trivṛttasya pratyekaṃ cakratvābhāvādagaṇanam | 
sarvānandamayamityādīni bindvādīnāṃ navātāṃ cakrāṇāṃ krameṇa 
namāni | tannirvacanāni tu vāsanāpaṭale vyaktī bhaviṣyanti | 
ityevaṃprakāreṇaikaṃ cakraṃ navabhiravāntaracakrairnavavidhaṃ 
bhavedityarthaḥ | ete'dhyuṣṭaślokāḥ kvaciṭṭīkāyāṃ na dṛśyante 
pustakeṣu tūpalabhyante || 43 || 44 || 45 || 46 ||
athāsyaiva tryātmakatvamupadiśatyekena -

tataḥ sṛṣṭimahācakraṃ tṛtīyaṃ tu hutāśanaḥ |
madhye sthitaṃ dvitīyaṃ tu saṃhāraḥ prathamaṃ ca yat || 47 ||

atra bindvādibhūgṛhāntānāṃ navānāṃ 
prathamadvitīyatṛtīyaśabdaistredhā vibhajya nirdeśaḥ samaṃ 
syādaśrutattvāditi nyāyena tritricakrāṇāmekīkaraṇenaiveti paryavasyati | 
tathā tulyanyāyenaivaikasyāṃ tricakyāmapi tredhā vibhāgo'vāntaraḥ 
sidhyati | tena bindutrikoṇavasukoṇātmakaṃ cakratrayaṃ 
saṃhāracakramityucyate | dve daśāre manvasraṃ ceti sthiticakram | dve 
padme bhūgṛhaṃ ceti sṛṣṭicakram | tathā bhūgṛhaṃ suṣṭisṛṣṭiḥ | 
ṣoḍaśāraṃ sṛṣṭisthitiḥ | aṣṭāraṃ sṛṣṭisaṃhāraḥ |

p. 46) manvasraṃ sthitisṛṣṭiḥ | bahirdaśāraṃ sthitisthitiḥ | antardaśāraṃ 
sthitisaṃhāraḥ | vasukoṇaṃ saṃhārasṛṣṭiḥ | tryasraṃ saṃhārasthitiḥ | 
binduḥ saṃhārasaṃhāra iti | tantrāntare tu bindvāditrayatrayasya 
somasūryānalātmakatvaṃ krameṇoktam | tadapi svasaṃmatamiti 
hutāśanapadena dhvanitam | etāsāṃ saṃjñānāṃ vāsanāvasare 
saprayojanakatā'vaseyā || 47 ||

idānīṃ cakrarājārcanasya mahāntaṃ mahimānamupadiśati 
evamityādibhiḥ saptadaśabhiḥ ślokaiḥ -

evametanmahācakraṃ mahāśrītripurāmayam |
kledanaṃ drāvaṇaṃ caiva kṣobhaṇaṃ mohanaṃ tathā || 48 ||

ākarṣaṇaṃ mahādevi jṛmbhaṇaṃ stambhanaṃ tathā |
vyādhidārdryaśamanaṃ sarvadurnītināśanam || 49 ||

śāntipuṣṭidhanārogyamantrasiddhikaraṃ param |
bhogadaṃ mokṣadaṃ caiva khecaratvapravartakam || 50 ||

sarvarakṣākaraṃ devi sarvānandakaraṃ tathā |
sarvakarmakaraṃ cāpi sarvakāryārthasādhakam || 51 ||

sarvāvaśakaraṃ devi sarvavedhakaraṃ param |
sarvatattvamayaṃ devi sarvajñānapradaṃ tathā || 52 ||

sarvasiddhipradaṃ caiva sarvaśreyaskaraṃ param |
sarvamantramayaṃ devi sarvayogīśvarīmayam || 53 ||

sarvapīṭhamayaṃ devi sarvajñānamayaṃ priye |
sarvadoṣaharaṃ devi sarvatīrthamayaṃ punaḥ || 54 ||

sarvavratamayaṃ caiva sarvāmṛtamayaṃ tathā |
sarvaduḥkhapraśamanaṃ sarvaśokanivāraṇam || 55 ||

sarvonmādakaraṃ devi sarvāhlādanakārakam |
sarvadaurbhāgyaśamanaṃ sarvavighnanivāraṇam || 56 ||

sarvasiddhipradaṃ cakraṃ sarvāśāparipūrakam |
p. 47) raudrābhicārakodaṇḍaṃ paramantraughabhakṣaṇam || 57 ||

parasiddhyākarṣaṇaṃ ca parājñākarṣaṇaṃ tathā |
parasainyastambhakaraṃ paravijñānamohanam || 58 ||

paracakrastambhakaraṃ śastrastambhakaraṃ tathā |
mahācamatkārakaraṃ mahābuddhipravartakam || 59 ||

mahāvāṇīkaraṃ devi mahāsaukhyapradāyakam |
mahāvaśyakaraṃ devi mahāsaubhāgyadāyakam || 60 ||

mahājvaraharaṃ devi mahāviṣaharaṃ tathā |
mahāmṛtyupraśamanaṃ mahābhayanivāraṇam || 61 ||

mahāvaśyakaraṃ devi mahāvedhakaraṃ puram | 
mahāpurakṣobhakaraṃ  mahāsukhaśubhapradam || 62 ||

mahālakṣmīmayaṃ devi mahāmāṅgalyadāyakam |
mahāprabhāvasaṃyuktaṃ mahāpātakanāśanam || 63 ||

evametasya cakrasya prabhāvo varṇito mayā |
na śakyate mahādevi kalpakoṭiśatairapi || 64 ||

mahācakramarcitamiti śeṣaḥ | maha pūjāyāmiti dhātoḥ pūjyaṃ 
cakramityeva vā tadarthaḥ | cakrapūjanamiti tu paryavasito'rthaḥ | 
pūjanātmakakriyāyāḥ phalaprapañca uttaragranthaḥ | tripurāmayaṃ 
devyā abhivyaktisthānam | 
kledanamanārdrasvabhāvasyāpyārdratāsaṃpādakam | drāvaṇaṃ 
ghanasvabhāvasyāpi ghṛtavaddravāpādakam | 
kṣobhaṇamicchautkaṭyajanakam | mohanaṃ kṛtyākṛtyayorasphūrtikṛt | 
jṛmbhaṇamaṇormahattvā pādakam | stambhanaṃ niśceṣṭīkkaraṇam | 
sarvāveśakaramāṇavāveśaśāktāveśaśāṃbhavāveśānāṃ janakam 
| tallakṣaṇāni ca mādhi(li)nīvijayatantre -

uccārakaraṇadhyānavarṇasthānaprakalpanaiḥ |
yo bhavetsa samāveśo budhairāṇava ucyate ||
uccārarahitaṃ vastu cetasaiva vicintayan |
yaṃ samāveśamāpnoti śāktaḥ so'trābhidhīyate ||

p. 48) akiṃciccintakasyaiva guruṇā pratibodhitaḥ |
utpadyate ya āveśaḥ śāṃbhavo'sāvudīritaḥ || iti |

sarvavedhakaraṃ sarvāvayavāvacchedanarañjanaṃ vedhastatkaram | 
sarvasiddhipradamaṇimādipradam | sarvāmṛtamayaṃ 
pañcavidhamokṣāvahaṃ, mṛtamaniṣṭaṃ tannivārakamiti kecit | 
sarvonmādakaraṃ bhūtādyāveśajanyacittavikārakāri | sarvasiddhipradaṃ 
cakramiti tu trikoṇacakrasya nirdeśaḥ | cakrapadasāmānādhikaraṇyāt | 
sarvāśāparipūrakaprāyapāṭhācca | tatphalaṃ 
tvavayavadvārā'vayavinaḥ stutiḥ | aṣṭākapālādibhiriva 
dvādaśakapālasya | tena na pūrvoktaḥ? viśeṣaṇena 
paunaruktyaśaṅkāvakāśaḥ | paracakrastambhakaraṃ 
śatrukṛtayantrāṇāṃ moghatāpādakam | mahāvaśyakaraṃ mahacca 
tadāvaśyakaṃ ca tadrātyādatta iti vigrahaḥ | tena na paunaruktyam | 
mahāvedhakaramajarasyāpi mahācidrajarjarīkaraṇam | 
mahāpurakṣobhakaraṃ vaikuṇṭhāderapi kṣobhakam | spaṣṭamanyat | atra 
cakrarājārcanenemāni phalāni bhāvayediti vidhiḥ pariṇamati | naca 
bhāvyānekatvakṛto vākyabhedaḥ sarvakāryārthasādhakamityekena padena 
sakalaphalakathanena tadabhāvāt | kledanādipadāni tu 
sarvapadasyārthavivaraṇarūpāṇīti na tadvaiyarthyam | sarvebhyaḥ 
kāmebhyo jyotiṣṭoma iti vākyasthasarvapadavivaraṇārthatāyā ekasmai vā 
anye yajñakratavaḥ kāmāyā'hriyanta iti vākyaśeṣe'ṅgīkāreṇaivameva 
vākyabhedasya tāntrikaiḥ parihṛtatvāt || 48 || 49 || 50 || 51 || 52 || 53 || 54 || 55 || 
56 || 57 || 58 || 59 || 60 || 61 || 62 || 63 || 64 || 

idānīṃ prakārāntareṇa laghumārgeṇa śrīcakrasādhanamupadiśati 
athāta ityādibhiḥ saptadaśabhiḥ ślokaiḥ -

athātaḥ saṃpravakṣyāmi tripurācakramanyathā |
tadarthaṃ devi kurvīta trihastaṃ maṇḍalottamam || 65 ||

asya kāryā tṛtīyena karṇikā cakralāñchitā |
padmadvayaṃ dvitīyena caturasraṃ ca śeṣataḥ || 66 ||

p. 49) athānantaram | ataḥ pūrvoktaprakārasya duravagāhatvāt | anyathā 
pūrvoktaprakāravailakṣaṇyena | trihastamityatra 
hastaśabdaścaturviṃśatyaṅgulavacanastāvatsaṃkhyākabhāga-
mātropalakṣaṇam tataśca samaparimāṇakadvisaptatibhāgātmakaṃ 
maṇḍalottamaṃ caturasrākāraṃ samaṃ bhūbhāgaṃ 
parigṛhṇīyādityarthaḥ | asya maṇḍalasya tṛtīyena bhāgena 
caturadaśārāntacakracihnitā karṇikā kartavyā | madhyabhāge 
karkāṭakāgraṃ saṃsthāpya tato dvādaśāṅgulavyavadhānena 
rekhāmutpādya bhrāmayankarṇikāvṛttamutpādayet | 
tenordhvabhāgādhobhāgayorekaikahastaparityāgena madhyabhāge 
hastamātrā karṇikā bhavati | so'yaṃ tṛtīyo bhāgaḥ | tataśca karṇikāyā 
upari dvādaśāṅgulamadhaśca dvādaśāṅgulaṃ parigṛhya saṃbhūya 
jātena hastenāṣṭadalaṣoḍaśadalapadmau kuryāt | tatra ca samaṃ 
syādaśrutatvāditinyāyena karṇikordhvādhaḥ 
spṛṣṭāvyavahitaṣaṭṣaḍaṅgulabhūbhāge'ṣṭadalaṃ 
tadubhayabhāgaspṛṣṭe tāvatyeva bhūbhāge ṣoḍaśadalaṃ bhavati | 
so'yaṃ dvitīyo bhāgaḥ | śeṣato'vaśiṣṭena prathamena hastena caturasraṃ 
kāryam | ṣoḍaśārordhvādhobhāgasaṃlagnadvādaśāṅgulabhūbhāge 
bhūbimbaṃ bhavati | tatrāpi samaṃ syāditi 
nyāyenābhitaścatuścaturaṅgule caturasrasya tṛtīyā rekhā, tadavyavahite 
caturaṅgule dvitīyā rekhā, sarvabahirbhūte caturaṅgule bhūgṛhasya 
prathamārekheti saṃhatyāvayavatrayātmakaṃ caturasraṃ yatra bhavati 
so'yaṃ prathamo bhāgaḥ | atrā'dimena caturasrakamityanuktvā śeṣata 
ityuktyā vṛttatrayasya prathamabhāgamadhya evānte lekhanaṃ na 
dvitīyabhāgādāviti labdhaṃ guṇavṛttalekhottaraṃ yāvadavaśiṣyate 
tatraiva caturaśratrayasya yathāvibhāgaṃ lekha iti tadarthasvarasāt | atra 
bahirbhāgamārabhyāntarbhāgaparyantaṃ krameṇa 
prathamadvitīyatṛtīyapadairvyavahārādbhūgṛhāvayavarekhāṇā-
mapyanenaiva krameṇa cakranyāse nirdeśādāvaraṇapūjādāvayameva 
kramo mukhya ityadadhvanat | tantrāntare tu maṇḍalasya 
dvisaptatibhāgatve'pyavāntaravibhāgaḥ prakārāntareṇopalabhyate-
pañcacatvāriṃśadaṅgule bhūbhāge madhyakarṇikā | 
tadbahirūrdhvamadhaśca pṛthakpṛthaksārdhacatuṅgulamānena militvā 
navāṅgule'ṣṭadalam | tadbahiścatuścaturaṅgule'ṣṭāṅgulaṃ(le) 
ṣoḍaśāraṃ śeṣeṇa bhūgṛhamiti | prapañcasārasaṃgrahe tveṣa eva 
prakāro'nusṛtaḥ || 65 || 66 ||

p. 50) atha karṇikāvṛtteṣṭau bhāgānāracayati sārdhaślokadvayena -

brahmasūtraṃ purā dattvā karṇikābhramamadhyataḥ |
yāmyasaumyāyataṃ dadyāttatrasthaṃ sūtrasaptakam || 67 ||

vṛttamadhye prāgādipaścimāntamekaṃ sūtraṃ dattvā rekhāṃ 
vilikhet | tadeva brahmasūtramityucyate | tatprayojanaṃ tu 
śaktipaścimakoṇānāṃ vahnipūrvakoṇānāṃ ca 
sthalanirṇayenā'nupūrvyasiddhiḥ | yāmyā dakṣiṇā dik | saumyodīcī | 
tadvṛttamadhye tiryagrekhāsaptakaṃ likhediti phalitam | evaṃ sati 
prathamarekhāyāḥ pūrvasyāṃ karṇikābhrabhāvadhika eko bhāgaḥ | 
saptamarekhāyāḥ paścimasyāṃ karṇikāmramaparyanto'nyo bhāgaḥ | 
saptarekhāsaṃdhibhūtāḥ ṣaḍbhāgā ityaṣṭau vīthyaḥ saṃpannāḥ | 
tāśca samaṃ syāditi nyāyena pratyekaṃ tritryaṅgulāḥ saṃpadyante | 
tantrāntare tu karṇikāvṛttasya pañcacatvāriṃśadaṅgulatve'pi 
tadavakāśasya punaraṣṭācatvāriṃ śadvibhāgānkṛtvā teṣu nava rekhā 
likhedityuktam | devī stutomegaṅgāvallīstuteti pradarśyata iti | 

kaṭapayavargamavairiha piṇḍāntyairakṣarairaṅkāḥ |
neñe śūnyaṃ jñeyaṃ tathā svare kevale kathite ||

iti prasiddhayā vararuciparibhāṣayā devītyādyakṣarāṇi | tena 
devīpadenāṣṭācatvāriṃśadaṃśā ucyante | teṣu 
navamistiryagrekhābhirjātānāṃ daśabhāgānāṃ parimāṇabodhakāni 
stutoma ityādidaśākṣarāṇi | ṣaṭ ṣaṭ pañca trayastrayaścatvārastrayaḥ 
ṣaṭ ṣaṭ ṣaṭ ca prāgdikkrameṇa daśa vīthyaṃśā bhavantīti tadarthaḥ | 
etattantre'pi hastamātravṛttasyāṣṭācatvāriṃśaddhā vibhāge 
satyekaikoṃ'śo'rdhāṅgulātmakaḥ saṃpadyate | tādṛśāḥ 
ṣaṭṣaḍaṃśāḥ prathamadvitīyayorvīthyoraṣṭamāditisṛṣu ca bhavantīti 
tāvati viṣaye tantrāntarasaṃvādaḥ spaṣṭa eva | itarāṃśe'pi saṃvādo 
mūlato vyaktī bhaviṣyati || 67 ||

tūryasūtraṃ tato lumpen madhyāṃśaḥ syāddvibhāgataḥ |
tṛtīyapañcamau nāgabhūpāṃśau dvyaṃśavartitau || 68 ||

tena mānena saptaiva vathyastantreṣu madhyamam |

p. 51) caturthaṃ sūtraṃ lumpenmārjayet | tena saptaiva vīthyaḥ saṃpannāḥ 
| paraṃ tu tāsu caturthī vīthītaravīthyapekṣayā dviguṇaparimāṇā 
bhavatītyāha dvibhāgata iti | bhāgadvayātmaka eko madhyabhāga ityarthaḥ 
| ṣaḍaṅgulā turyavīthiti yāvat | idamupalakṣaṇaṃ 
rekhāntarāṇāmaṃśato mārjanasya | tantrāntare 
tṛtīyapañcamarekhayormadhyabhāgo 
gaṅgāvallītyuktatrayodaśāṃśātmaka iha tu dvādaśāṃśātmako 
bhavatītyatastadavirodhaṃ madhyabhāgābhivardhanenopadiśati 
tṛtīyapañcamāviti | tṛtīyavīthyā nāgāṃ 
śāṃstritriyavātmakānaṣṭāvaṃśānkṛtvā pañcamavīthyā 
bhūpāṃśānsārdhasārdhayavātmakānṣoḍaśa 
bhāgānkṛtvā'ṣṭasvekaḥ ṣoḍaśasu caika iti dvābhyāmaṃśābhyāṃ 
varjitāvimau bhāgau kuryāt | tṛtīyavīthīṃ svāṣṭamāśena hrāsayet | 
pañcamīṃ vīthīṃ svaṣoḍaśāṃśena hrāsayediti paryavasito'rthaḥ || 68 
||
	tṛtīyavīthyāḥ svāṣṭamāṃśanyūnīkaraṇaṃ dvedhā 
saṃbhāvyate dvitīyasūtrasya [prāgapasāraṇāttṛtīyasūtrasya (?)] 
pratyagapasāraṇācceti pañcamavīthyā nyūnīkaraṇamapi dvedhā | 
tayordvitīya eva pakṣo'nusartavya ityāha tena māneneti  | tṛtīyavīthyāṃ 
niḥsāritaṃ[yavatra] yaṃ pañcamavathisthiḥ sārdhayavaśceti 
sārdhayavacatuṣṭayarūpeṇa mānena ṣaḍaṅgulātmakaṃ madhyabhāgaṃ 
punarapi vivardhayedityarthaḥ | tṛtīya pañcamarekhe eva 
prākpratyagapasārayediti yāvat | 
karṇikāvṛttasaṃbandhināmaṣṭācatvāriṃśadaṃśānāṃ madhye 
trayodaśāṃśairmadhyabhāgastantrāntara iha 
tvardhayavādhikaistrayodaśamirityalpataramantaraṃ bhavati | 
tṛtīyavīthyāmevaikāṃśanyūnabhāvastantrāntare | atra tantre tu 
tṛtīyapañcamavīthyormilitvā nyūnabhāva iti vailakṣaṇyaṃ tu 
tantrabhedānna duṣyati | yattu tṛtīyavīthīsthāṃśāṣṭake 
pañcamavīthīsthāṃśaṣoḍaśake ca dvā dvāvaṃśau pārthakyena 
nyūnī kuryāditi vyākhyānaṃ tattantrāntareṇa 
bhūyovisaṃvādāpatterupekṣitam | atredaṃ bodhyam 
prathamasūtramaṣṭācatvāriṃśaddhā vibhajya tadubhayabhāge 
pṛthakpṛthagaṃśatrayamiti militvā tasya ṣaḍbhāgānmārjayet | evaṃ 
saptamarekhāyāmapi | dvitīyarekhāyā ubhayataḥ pañca pañcāṃśāniti 
daśāṃśānmārjayet | ṣaṣṭharekhāyāṃ tyu (tū) 
bhayataścaturaścaturāṃ'śānityaṣṭāvaṃśānmārjayet | taduktam-

ādye dvitīye ṣaṣṭhe ca saptame ca yathākramam |
mārjayedguṇabhogānte tripañca tu na mārjayet || iti ||

p. 52) so'yamartho madhyāṃśaḥ syāddvibhāgata iti caraṇenokta iti 
suvyākhyam | karṇikāmadhyagatasūtrāntarāṃśo'pi 
vibhāgatastantrāntaroktaguṇabhogākhyāvibhāgānusāreṇa lumpet | 
syātpadamīṣadarthakaṃ niyamārthakaṃ vā'vyayamiti tadarthāt | 
madhyāṃśe dvibhāgātmakatvasya tūryasūtralopādarthasiddhatvena 
tatkathanasyānāvaśyakatvāditi draṣṭavyam |


tṛtīyasya dvitīyasya tvādyasūtrasya cāntayoḥ || 69 ||

prasārayedadhodhaḥsthaṃ tataḥ sūtradvayadvayam |
bhaume saptamake sūtre brahmasthāne ca saṃgatam || 70 ||

	evaṃ saptānāṃ sūtrāṇāṃ madhye yattṛtīyaṃ sūtraṃ 
tasyāntayoḥ karṇikāvṛttaspṛṣṭayoḥ prāntabhāgayorārabhya 
paścimasyāṃ diśi bhaumaparyantaṃ sūtradvayaṃ prasārayet | 
adhodhaḥsthaṃ śaktitrikoṇānuguṇaṃ yathā bhavati tathā | bhaumaṃ 
nāma karṇikāvṛttam | tathā yaddvitīyaṃ 
sūtramaspṛṣṭakarṇikamubhayatomārjitapañcapañcāṃśaṃ 
tasyāntayorārabhya paścimasyāṃ diśi saptamasūtramadhyabhāgāvadhi 
dve rekhe vilikhet | tato yadādyaṃ 
sūtramaspṛṣṭakarṇikamubhayatomārjitatritribhāgaṃ tasyāntayorārabhya 
pratyagdiśi mārjitaturyasūtrādadhaḥsthāne brahmasūtrasaṃgataṃ yathā 
bhavati tathā rekhādvayaṃ likhet | ayaṃ ca koṇaḥ 
pañcamasūtramadhyabhāgātpūrvasyāṃ diśi kiṃcidadhikayavatrayopari 
nipatatīti bodhyam | anye tu antaśabdastṛtīyasyetyanenānvayadaśāyāṃ 
prāntaparaḥ | dvitīyādyābhyāmanvayadaśāyāṃ samīpapara 
ityāhustadayuktam | pūrva(rvaṃ) prathamādirekhā (ṇā) 
maṃśatomārjanasya mūlārūḍhīkaraṇenāsmanmatarītyā sarvatra 
prāntārthakatvenāvairūpyasya saṃbhavatastyāgāyogāt || 69 || 70 ||
	evaṃ prācyena sūtratrayeṇa śaktitrayamutpādya pratīcyena tena 
vahnitrayamutpādayati āpañcamāditi dvābhyām

āpañcamādadhaḥsthānāṃ trayāṇāṃ cāntato nayet |
bhaume prāthamike sūtre viśrāntaṃ ca tṛtīyake || 71 ||

sūtradvayaṃ cānya [tastu] tryasrāṇyevaṃ bhavanti ṣaṭ |
caturdaśāraṃ deveśi daśāraṃ cātra sidhyati || 72 ||

p. 53) yathā prācyatiryagrekhātrayaprāntebhyaḥ pārśvarekhe dve dve adho 
nīte evamanye api dve dve sūtre pañcamamārasyādhaḥsthānāṃ 
trayāṇāṃ tiryaksūtrāṇāṃ prāntata ūrdhvaṃ nayet | tato yatṣaṣṭhaṃ 
sūtramaspṛṣṭakarṇikamubhayatomārjitacatuścaturbhāgaṃ 
tasyāntābhyāṃ pārśvarekhe ākṛṣya prācyāṃ 
prāthamikatiryaksūtramadhyabhāge yojayet | tato yatsaptamaṃ 
sūtramubhayatomārjitatritribhāgaṃ tadagrābhyāṃ dve rekhe ākṛṣya 
pūrvasyāṃ diśi tṛtīyatiryaksūtrasya madhyabhāge melayet | evaṃ rītyā 
pārśvarekhāyugalāni ṣaḍbhavanti | vastutastryasrāṇyevaṃ bhavanti 
ṣaḍitya ṛjuvimarśinyukta eva pāṭhaḥ sādhuḥ | evaṃ prakāreṇa 
śaktitrayavahnitrayābhyāṃ manvasrabahirdaśārākhye dve cakre saṃpanne 
bhavataḥ || 71 || 72 ||

	athāntardaśāraṃ dvābhyāmāha

sūtrāddvitīyakātṣaṣṭhādbrahmasūtrasya pārśvayoḥ |
sūtradvayadvayaṃ deyamadha ūrdhvakramātmakam || 73 ||

tatkoṭisaṃgataṃ paścātsūtrayugmaṃ prasārayet |
daśāraṃ devi saṃsiddhametaccakraṃ tṛtīyakam || 74 ||

	dvitīyasūtrasya prāntābhyāmadho dve rekhe pūrvameva likhite iti 
punastato rekhārambhāsaṃbhavānmadhyabhāga evā'kṣipyate | tena 
dvitīyasūtrasya madhyabhāgādārabhyādhomukhyau 
rakṣovāyukoṇābhimukhyena dve rekhe lekhye | tayoravadhimāha 
brahmasūtrasyeti | prākpratyagāyataṃ yadbrahmasūtraṃ tasya pārśvayoḥ 
pārśvadvayavartirekhāvadhikatayetyarthaḥ | sāṃprataṃlikhitaśaktitraye 
yā madhyaśaktistadīyapārśvarekhādvayāvadhīti yāvat | evaṃ 
ṣaṣṭhasūtrasyāpi prāntābhyāṃ rekhādvayasyordhvakrameṇa 
likhitatvāttanmadhyabhāgādārabhyaiveśāgnikoṇābhimukhyena dve rekhe 
likhet | tayoravadhistu sāṃprataṃlikhitavahnitraye yo madhyamo 
vahnistadīyapārśvayameva | tadidamavadhidvayaṃ tantreṇa bodhayituṃ 
brahmasūtrasya pārśvayorityuktam | ṛgavastu dvitīya sūtrasya 
ṣaṣṭhasūtrasya ca yo madhyabhāgastasya 
brahmasūtraspṛṣṭatvāttatpārśvayorityanena tantreṇa 
vahniyākkoṇaśaktipratyakkoṇayoreva sthānanirdeśa iti vyācakṣate | evaṃ 
sūtradvayadvayaṃ dattvā paścādanantaraṃ sūtrayugme 
tiryaksūtrayugalaṃ prasārayettiryaglikhet | 
dvitīyasūtramadhyārabdhavahnipārśvadvayarekhākoṭispṛṣṭaṃ

p. 54) pañcamasūtrādupari yavatrayaparimitadeśavarti ca yathā bhavati 
tathā tiryaksūtraṃ vilikhya vahniṃ sādhayet | 
ṣaṣṭhasūtramadhyārabdhaśaktipārśvarekhādvayāgrasparśi 
tṛtīyasūtrādadhoyavatrayaparimitadeśavarti ca yathā syāt tathā 
tiryaksūtraṃ vilikhya śaktiṃ sādhayediti yāvat | evaṃ kṛte sati yadyapi 
ṣaṭkoṇameva bhavati tathā'pi ṣaṭkoṇasya vidikcatuṣṭaye'pi catvāri 
tryasrāṇi pūrvamardhasiddhāni ṣaṭkoṇapārśvarekhābhireva pūrṇāni 
jātānītyāśayenāntardaśāraṃ manvasrāpekṣayā tṛtīyaṃ cakraṃ 
samyaksiddhamityuktam || 73 || 74 ||

atha vasukoṇatrikoṇacakre dvābhyāmāha-

sūtrātpañcamakānmadhyādanyatsūtradvayaṃ nayet |
ūrdhvādhomukhamadhyasthatryasramarmadvayāvadhi || 75 ||

dadyāttṛtīyakaṃ sūtraṃ tayoranyonyasaṃgatam |
evaṃ caturthamaṣṭāraṃ madhyayoniśca pañcamī || 76 ||

	pañcamasūtrasya madhyabhāgādārabhyaiśānāgneyābhimukhyena 
dve sūtre likhet | vṛkṣātpatatyagrātpatatītyādāviva 
kriyāvṛttyorapyapādānatvam | anāvṛttau vṛkṣapadasyeva tatsaṃbandhini 
lakṣaṇā | tayoravadhimāha ūrdhveti | ūrdhvādhomukhaśabdābhyāṃ 
sāṃprataṃlikhitaṣaṭkoṇamucyate | tanmadhyasthaṃ yattryasraṃ 
prathamaśaktirūpaṃ tatpārśvarekhayoḥ 
prathamavahnipārśvarekhābhyāṃ saṃbandhātsaṃdhidvayaṃ tayoreva 
dvitīyavahnipārśvarekhābhyāṃ yoge tṛtīyaśaktivācyarekhayā'pi 
yogānmarmadvayaṃ cāsti | tādṛśamarmadvayādhaḥsamīpadeśo 
lakṣaṇayā nirdiśyate | tadavadhi likhedityarthaḥ | vastutastu saṃdhireva 
marmapadena lakṣyate | tasyaiva bhāvimarmatvāditi yuktam | tatastayoḥ 
pārśvarekhayoranyonyasaṃbaddhaṃ yayā syāttathā sūtraṃ 
tiryaksūtraṃ dadyāt | tacca pārśvarekhādvayamapekṣya tṛtīyaṃ bhavatīti 
| evaṃ sati caturdaśāramārabhya gaṇanāyāṃ caturthaṃ 
vasukoṇātmakaṃ pañcamaṃ madhyayonyātmakaṃ ca cakraṃ 
sidhyatītyasyāpakarṣeṇānvayaḥ || 75 || 76 ||

evaṃ sidhyati deveśi sarvacakraṃ manoharam |
tacchaktipañcakaṃ sṛṣṭyā layenāgnicatuṣṭayam || 77 ||

p. 55) pañcaśakticaturvahnisaṃyogāccakrasaṃbhavaḥ |

	sarvaṃ karṇikāntargataṃ caturdaśārādibindvantam | bindoḥ 
karkāṭakena karṇikāvṛttanirmāṇadaśāyāmeva siddhatvāt |

athavā trikoṇe baindavaṃ śliṣṭamaṣṭāre'ṣṭadalāmbujam |
daśārayoḥ ṣoḍaśāraṃ bhūgṛhaṃ bhuvanāsrake ||

	itibrahmāṇḍapurāṇoktarītyā caturṇāṃ cakrāṇāṃ pañcasu 
cakreṣvantarbhāvābhiprāyeṇaitāvata eva sarvacakramiti vyapadeśaḥ | etena 
bahirantardaśārayordvitīyatṛtīyāvaraṇatvābhyāṃ vyapadeśau mūle 
kariṣyamāṇau saṃgacchete | sarvapadena nyūnamātravyavacchedo 
nādhikasyeti tu kecit | ātmābhimukhatā sṛṣṭistādṛśāgraṃ 
śaktipañcakaṃ, parāṅmukhatā lapastādṛśāgraṃ vahnicatuṣṭayam || 77 
||
evaṃ navānāmuktarītyā samyagyogāccakrotpattiḥ |

tatraikamaṣṭakaṃ devi dve daśāre caturdaśa || 78 ||

caturdaśa daśadbaṃdvamaṣṭāvekaṃ maheśvari |
sṛṣṭisaṃhārayogeṇa śaktisthānānyanukramāt || 79 ||

sthitāni tripurācakre yadbodhādbhairavo bhavet |

	ekamityādinā sṛṣṭikrameṇa tricatvāriṃśatastrikoṇānāṃ gaṇanam 
| caturdaśetyādikaṃ tu saṃhārakrameṇa | śaktisthānāni trikoṇāni | yattu 
saundaryalaharyāṃ 
catuścatvāriṃśadvasudalakalāsratrivalayetyādigaṇanaṃ 
tadbindusāhityābhiprāyeṇa | trayaścatvāriṃśadityeva vā tatra pāṭha 
ityavirodhaḥ || 78 || 79 ||
	yasya cakrasya bodhātsādhako'pi bhairavaḥ paramaśiva eva bhavati | 
atra dvividhe'pi cakroddhāre bindoḥ kaṇṭharaveṇānuktistu yatra 
kāmyaprayogaviśeṣeṣu pūrṇacakrasya navayonicakramātrasya vā 
dvitīyapaṭale caturthapaṭale ca viniyogo vakṣyate tatra madhye 
lekhanīyāṃśasya cintanīyāṃśasya vā vidhānasattve 
bindurahitasyaivopasthityarthā, tadasattve tvarthādbinduprāptiḥ 
sarvaśūnyasyaiva bindurūpatvāditi |

bahiḥ padmadvayaṃ kuryādaṣṭaṣoḍaśakacchadam || 80 ||

p. 56) guṇavṛttaṃ tataḥ kuryāccaturasraṃ ca tadbahiḥ |
caturdvārasamāyuktamevaṃ syāccakramuttamam || 81 ||

	bahirmadhyamaṃ tṛtīyabhāgamabhito dvādaśadvādaśāṅgule 
bhūbhāge | tato dvitīyabhāgaṃ hastātmakaṃ parito yathocitabhāge | 
tadbahirvṛttatrayādbahiḥ kiṃcidvanā (dyavā) 
dhikaikādaśāṅgulabhūbhāge | evaṃ sati śaktyā 
śaktimityādipūrvoktaprakārāpekṣayottamaṃ sulabhalekhaṃ cakraṃ 
bhavatītyarthaḥ | madhyasya karṇikāvṛttasya yāvatī kṣetraphalasaṃkhyā 
yavayūkādiparamāṇvantānāṃ bhavati tasyāḥ 
sakāśāttricatvāriṃśattrikoṇānākrāntabhūmāgakṣetraphala-
saṃkhyāmapanīyāvaśiṣṭāyāstricatvāriṃśatā vibhajane yā 
labdhasaṃkhyā bhavati tāvadbhiryavādibhiḥ pramitāyāḥ 
prathamaśakternirmāṇasya nipuṇataragaṇakāgraṇyekasādhyatvena 
prathamaprakārasyetareṣāṃ dustaratvāditi bhāvaḥ | ete ca saptadaśa 
ślokāḥ kasyāṃciṭṭikāyāṃ na dṛśyante | anyasyāṃ dṛśyante ca || 80 || 
81 ||
	evaṃ cakroddhāramupadiśya vakṣyamāṇapūjopodghātatayā 
mantroddhāramupadiśati saṃsthitā'tretyādinā catuścatvāriṃśatā 
trailokyavaśakāriṇītyantena

saṃsthitā'tra mahācakre mahātripurasundarī |
śṛṇu devi yathā sā'tra pūjyate sādhakottamaiḥ || 82 ||

	bāṇaliṅgādau hi sārvakālikaṃ śivatejaḥsāṃnidhyam | 
pārthivaliṅgādau tu yāvadarcanakālameveti sthitiḥ | prakṛte 
tūbhayathā'pītidyotanāyātreti vāradvayaṃ nirdeśaḥ | tena 
svarṇādinirmite cakre sārvakālikaṃ devyāḥ sāṃnidhyaṃ bhuvi likhite tu 
yāvadarcanakālamiti sidhyati | tataścā'likhetprathamaṃ cakramiti 
vakṣyamāṇatve'pi na tatraiva pūjā'pi tu svarṇādinirmite'ṣīti dhvanitam | 
svarṇādyādhārabhedena sāṃnidhye kālabhedāstantrāntare dṛśyamānā 
apyanumatā eveti draṣṭavyam | etena mahācakrarājaṃ 
sindūrakuṅkumalikhivaṃ 
cāmīkarakaladhautapañcaloharatnasphaṭikādyutkīrṇaṃ vā niveśyeti 
kalpasūtramupapadyate || 82 ||

	tatra prathamaṃ vaśinyādivāgdevatāṣṭakamantrānuddharati-

vargānukramayogeṇa devatāṣṭakasaṃyutā |
avargaḥ prathamo devi vaśinī tatra devatā || 83 ||

p. 57) akacaṭatapayaśākhyavargāṇāmanukrameṇa 
saṃbandhopalakṣitavaśinyādivāgdevatāṣṭakena yuktā seti pūrvānvayi | 
avargaḥ ṣoḍaśasvarātmakaḥ pratyakṣaraṃ binduyuktaḥ | binduyogaṃ vinā 
bījatvāyogāt | ata eva śuddhamātṛkānyāsa ekaikabinduyutaḥ | 
sabindukamātṛkānyāsastu dvidvibinduyuta iti gurumukhaikavedyaḥ 
saṃpradāyaḥ | evamuttaratra kavargādimātranirdeśe'pi sabindukatohanīyā 
| ata eva vaśinyādi nyāsaprakaraṇe kalpasūtraṃ sarvatra vargāṇāṃ 
binduyoga iti | kariṣyamāṇavāgbhavapāśacāpādibījoddhāre'pyevameva 
binduyogo draṣṭavyaḥ || 83 ||

tatparastu kavargo'yaṃ tatra kāmeśvarī sthitā |
modinī tu cavargasthā ṭavarge vimalā smṛtā || 84 ||

aruṇā tu tavargasthā pavarge jayinī tathā |
sarveśvarī yavarge tu śavarge kaulinīti ca || 85 ||

etā vargāṣṭake samyagaṣṭāveva hi devatāḥ |
arcitāḥ puruṣasyā'śu prakurvanti vaśaṃ jagat || 86 ||

	kavargādayaḥ pañca pañcavarṇāḥ | yavargaścaturvarṇaḥ | 
śavargaḥ ṣaḍvarṇaḥ | ata eva yādicatuṣkaṃ śādiṣaṭkamiti 
kalpasūtramupapadyate | yavargaṣavargayorapi 
pañcapañcavarṇātmakataiveti tu kecit | 
tadarṇavasaṃhitāditantrairmahodadhyādibahugranthaiśca 
viruddhatvādupekṣyam | kolinīpañcamaṃ devītyuttaragranthavirodhastu 
tatraiva pariharipyate || 84 || 85 || 86 ||

	atha vaśinyādīnāmasādhāraṇāni bījāni krameṇoddharati-

uddharetprathamaṃ rephaṃ tadadhaḥ kuṭilāntakam |
tadapyavanibījasthaṣaṣṭhasvarasamanvitam || 87 ||

ūrdhvamardhendubindvāḍhyaṃ kārayetparameśvari |
etattu vaśinībījaṃ yoginīnāṃ mukhe sthitam || 88 ||

	ādau rephastataḥ kuṭilāntakaḥ | kuṭilaḥ pavargadvitīyaḥ phakāra | 
phaḥ śikhī kuṭilo dhūmrā vāmapārśvo janārdana iti mātṛkākośāt | 
tasyānte

p. 58) vidyamāno vakāraḥ | svārthe kan | 
yadyapyadhastānnirūpitamūrdhvaṃ vakṣyata 
ityādāvūrdhvādhaḥśabdau parapūrvoccāryavācakatvena prasiddhau 
tathā'pi prakṛte'dhaḥśabdo na pūrvoccāryaparaḥ | tantrāntaravirodhāt | 
api tu prathamavarṇādho dvitīyavarṇalekhanasya 
lipisaṃpradāyasiddhatvātparoccāryapara eva | tadapi rephabakārobhayamapi 
avanibīje pṛthyvyakṣare tiṣṭhati | lamityasya samudāyasyaiva 
pṛthvībījatve'pi prakṛte saṃpradāyāllakārarūpaṃ vyañjanameva 
grāhyam | tatsthamityanena bakārādho lakāralekha uktaḥ | lo māṃsaṃ 
pūtanā pṛthvī mādhavī śakranāmaka iti kośaḥ | tataḥ ṣaṣṭhasvara 
ūkāraḥ | taduttaraṃ binduranusvāraḥ | tato'rdhacandro nādaḥ | 
ardhacandralakṣaṇaṃ ca ṣaṣṭhe paṭale vakṣyate | atra hi 
nādabindusahitākṣaralekhe'kṣaraśirasyardhenduṃ vilikhya tadupari 
bindurlikhyata iti lipisaṃpradāyaḥ | tadabhiprāyeṇa mūle 
bindvardhedvorvyutkrameṇa nirdeśaḥ | ata evordhvaśabdaḥ paroccāryaparaḥ 
saṃbhavannapyakṣaraśirobhāgaparatvenaiva vyākhyeyaḥ | ata eva ca 
spaṣṭaṃ modinībījoddhāre vakṣyati ardhendumastakākrāntaṃ 
bindunoparibhūṣitamiti yadvā, ardhendūttarako binduriti madhyamapadalopī 
samāsaḥ | vastutastu avanibījasthapadena 
lakārākārabindunādātmakasamudāye vihite lakārottarāṃśasya 
ṣaṣṭhasvaravidhinā'pavāde satyanena bindunādayoḥ pratiprasavamātraṃ 
kriyata iti yathāprāptasyaiva punarvidhāvasya tātparyaṃ na 
kramāṃśe'pītyadoṣaḥ | tena rephabakāralakārokārānusvāranādaiḥ 
krameṇa ghaṭitaṃ rblūmityākārakaṃ vaśinībījaṃ bhavati | tadidaṃ 
yoginīnāṃ tadvācakavaśinīpadasya mukhe sthitamārambhe prayojyam | 
idamupalakṣaṇaṃ kāmeśvaryādibījānāmapi tattadvācakapadārambhe 
prayoktavyatāyāḥ | tadabhiprāyeṇaiva yoginīnāmapi bahuvacanam | 
etadbalādeva ca tattadbījottaraṃ tattannāmāpi prayoktavyamiti sidhyati | tacca 
nāma vāgdevatāpadottarakam | kalpasūtrānusārāt | tenaikaiko varga 
ekaikaṃ bījamekaikaṃ nāmeti vargabījanāmnāṃ krameṇoccāraṇaṃ 
siddham | yoginīnāṃ vaśinyādibījāṣṭakasya mukhe sthitaṃ teṣu 
prathamamityarthaṃ iti kecit | yoginībhirjaptamityartha ityanye | evaṃ 
śivāgnibindavo devītyādinā hṛllekhāramātmakadvitārayogaḥ

p. 59) sarveṣu śaktiyogaḥ kārya iti vakṣyate | sa ca klaptakrameṣu vargādiṣu 
madhyabhāge niveṣṭumaśakyatvādante ca vacanāntareṇa 
saptākṣarīyogasya vidhānādādāveva kāryaḥ | ata eva 
bahirdaśārasthadevatāpūjākathanāvasara ādyavidyayeti dvitāryā 
nirdeśa upapadyate | ante tu pādukāṃ pūjayāmiti saptākṣaraḥ 
pādukāmantro yojyaḥ | taduktaṃ tantrarāje evaṃ saptākṣarī proktā 
śaktitantreṣu siddhidetyārabhya

sarvāsāmapi śaktīnāṃ devatānāṃ ca nāmabhiḥ |
yojayennāmapūrvā sā siddhyai sādhāraṇā'nyathā || iti |

yattu dakṣiṇāmūrtisaṃhitāyāṃ saptaviṃśe paṭale smaryate

atyupahvaramevedaṃ jñātvā cakraṃ samarcayet |
pādukāṃ pūjayāmīti namaskāro'thavā bhavet ||

svāhā home tarpaṇe tarpayāmīti saṃsmaret || iti,
	tatra pādukāmantranamaḥśabdayorvikalpane'pi 
kalpasūtrānusārānnyāse namaḥ śabdo'rcane saptākṣarīti 
vyavasthitavikalpo jñeyaḥ | tathā ca sūtram namaḥ sthāne 
pūjāmantrasaṃnāma iti |
	kādimate tu śaktitantrādbahirbhūtatantre tu namasā sthitiḥ | iti 
vyavasthoktā |
	tena hrīṃ śrīṃ aṃ āṃ iṃ īṃ uṃ ūṃ ṛṃ ṝṃ ḷṃ ḹṃ eṃ 
aiṃ oṃ auṃ aṃ aḥ rblūṃ vaśinīvāgdevatāpādukāṃ 
pūjayāmītyākārakastrayastriṃśadakṣaro vaśinīpūjāmantraḥ sidhyati | 
etadante namaḥpadaprayogaḥ paddhatikārāṇāṃ tu samuccaye 
mānābhāvātsaṃhitādyuktavikalpavirodhācca nā'deyaḥ | 
evamuttaratrāpi draṣṭavyam || 87 || 88 ||

dvitīyavargaprathamamindrārūḍhaṃ maheśvari |
adhastānnābhasaṃ bijamāgneyasthaṃ samuddharet || 89 ||

caturthasvarasaṃyuktaṃ bindukhaṇḍendvalaṃkṛtam |
etatkāmeśvarībījaṃ trailokyakṣobhakārakam || 90 ||

dvitīye kavarge prathamaḥ kakāraḥ | sāmānye napuṃsakam | 
akṣarābhiprāyaṃ

p. 60) vā | uddharedityanenānvayādvitīyāntaṃ vā | sa kakāra indraṃ 
lakāramāruḍhaḥ | lakārasyādhastātparato nābhasaṃ gaganasaṃbandhi 
bījaṃ hamiti samudāyaḥ ||

haḥ śivo gaganaṃ haṃso nāgaloko'mbikāpatiḥ | iti kośāt |
tadbījamāgneyasthaṃ ramityagnibījastham |

	ro rastraḥ krodhinī rephaḥ pāvakastaijaso mahaḥ || iti kośaḥ |

	agnirdevatā'syā'gneyam | agnerḍhak | atrā'gneye tiṣṭhatītyanena 
bījayoryogokteḥ sasvarayośca svatantrayostadasaṃbhavādakārabindunādā 
ubhayostantramiti sidhyati | saviśeṣaṇe hi vidhiniṣedhau viśeṣye 
bādhādviśeṣaṇamupasaṃkrāmata iti nyāyāt | nābhasabījāgneyaśabdā 
vyañjanamātraparā ityapi kecit | samudāye hi dṛṣṭāḥ śabdā avayave'pi 
dṛśyanta iti nyāyāditi tadāśayaḥ | evamuttaratrāpi nyāyo vyākhyābhedo 
vā saṃcāraṇīyaḥ | atra prathamasvaramātramapavadaticaturtheti | 
caturthasvara īkāraḥ | tena klhrīmiti kūṭātmakaṃ bījaṃ bhavati | tataśca 
hrīṃ śrīṃ kaṃ khaṃ gaṃ ghaṃ ṅaṃ klhrīṃ 
kāmeśvarīvāgdevatāpādukāṃ pūjayāmīti trayoviṃśatyarṇaḥ 
kāmeśvarīmantraḥ | atra vaśinyādimantrāṇāmaṅgatvaṃ 
pañcadaśīvidyāyā eva prādhānyam |

ataḥ pradhānavidyeyaṃ tripurā parameśvarī |

	iti caturthapaṭale vakṣyamāṇatvāt | tataścāṅgeṣu 
phalaśrutirarthavādaḥ syāditinyāyena 
trailokyakṣobhakārakamityāderarthavādatvameva yadyapi bhavati tathā.pi 
vaśinyādimantramātropāsanāyāṃ teṣāmeva 
prādhānyāttadabhiprāyeṇa phalaśrutiḥ svārtha tātparyikā'pi saṃbhavati 
| ata evā'gamāntaram

ekatra tatparāṇāṃ ca mantrāṇāṃ śeṣaśeṣitā |
yadyapi syāttathā'pyete mantrāḥ syuḥ sarvasiddhidāḥ || iti |

	aṅkatvenopāsyamānānāmapi vidyānāṃ phalamastyeva aṅgeṣu 
phalaśrutiriti nyāyasya śuṣkakarmaviṣayatvāt | tadapavādāyaiva 
svāminaḥ phalaśruterityātreya ityuttaramīmāṃsādhikaraṇapravṛtteḥ | 
māsāgnihotrādīnāṃ kauṇḍapāyināmayanaṃ pratyaṅgatve'pi 
svatantrānuṣṭhāne prādhānyasya nyāyasiddhasyāpavādāyaivaikatra 
tatparāṇāmityuktavacanapravṛtteriti tu mantradevatāprakāśakārā āhuḥ || 
89 || 90 ||

p. 61) aruṇāpañcamasyādho vāruṇaṃ viniyojayet |
tadadho'pīndrabījaṃ tu sarvordhvamiparaṃ priye || 91 ||

ardhendumastakākrāntaṃ bindunopari bhūṣitam |
etattanmodinībījaṃ sarvasattvavaśaṅkaram || 92 ||

	aruṇāvargastavargaḥ | aruṇā tu tavargasthetyukteḥ | tatra pañcamo 
nakāraḥ | vāruṇaṃ vakāraḥ |
	vo vāṇī vāruṇaṃ meda utkārīśo'niruddhakaḥ | itivacanāt |
	indrabījaṃ lakāraḥ | 
sarvasmāduktākṣarasamudāyādūrdhvamanantaramiparamikārāt-paraṃ 
caturthasvaram | tena nvlīmiti bījam | modinyādisarveśvaryantāḥ pañca 
mantrāḥ pratyekaṃ dvāviṃśatyarṇā veditavyāḥ || 91 || 92 ||

vāyavyamindrabījasthaṃ ṣaṣṭhasvarasamanvitam |
ardhendumastakākrāntaṃ bindunopari bhūṣitam || 93 ||

etatte kathitaṃ devi vimalābījavigraham |
sarvapāpakṣayakaraṃ sarvopadravanāśanam || 94 ||

	vāyurdevatā'sya vāyavyaṃ bījam | vāyvṛtupitruṣaso yat |
	yo vāṇī vasudhā vāyurvikṛtiḥ puruṣottamaḥ | iti kośādyakāraḥ |
	ylūmiti bījam | vigrahamiti sāmānye napuṃsakaṃ bahuvrīhireva vā 
|| 93 || 94 ||

jakāraṃ kālamārūḍhaṃ tadadho jvalanākṣaram |
caturthasvarasaṃyuktaṃ bindunādasamanvitam || 95 ||

etattadruṇābījamaruṇaṃ sarvamohanam |

kālo makāraḥ |
maḥ kālī kleśitaḥ kālo mahākālo yamo'ntakaḥ | iti kośāt |
jvalanākṣaraṃ rephaḥ | tena jmrīmiti bījam | atra mantre 
bījasyāruṇāpadena na saṃdhiḥ || 95 ||

śivabījaṃ tadādisthamadhastāccendravāruṇau || 96 ||

p. 62) vāyavyamuparodbhinnaṃ saṃyojya parameśvari |
jayinībījamevedaṃ kalābinduvibhūṣitam || 97 ||

	śivabījaṃ hakāraḥ | tasya hakārasyā'diḥ sakārastatstham || 
hasayoradhastādindro lakārastadadho vāruṇo vakāraḥ | tato vāyavyaṃ 
yakāraḥ | tadidamupareṇokāraṣaṣṭhasvareṇodbhinnaṃ, kalā nādastena 
bindunā ca yuktaṃ jayinībījaṃ nāmādisaptākṣaryantaiḥ saṃyojya 
vadediti śeṣaḥ | tena hslvyūmiti bījaṃ bhavati || 96 || 97 ||

uddharenmodinīvarge caturthaṃ parameśvari |
adhaḥ kālāgnivāyavyānkrameṇa viniyojayet || 98 ||

dīrghāyurbījasaṃyuktānyathānukramayogataḥ |
uparīśvarabindvantānekatra viniyojayet || 99 ||

etatsarveśvarībījaṃ sarvatraivāparājitam |

	modinīvargaścavargaḥ | modinī tu ca vargasthetyukteḥ | tatra caturthaṃ 
jhakāramuddhṛtya tadadhaḥ krameṇa 
kālāgnivāyavyānmakārarephayakārānupari dīrghāyurbījena 
ṣaṣṭhasvareṇa saṃyuktān, īśvaro nādo binduścānte yeṣāṃ tānekatra 
yojayedekī kuryāt |

ū dīpikā ratiḥ śāntiḥ krodhano madhusūdanaḥ |
ardhīśaḥ kāmacāraśca dīrghāyurvāmakarṇakaḥ || iti kośaḥ |

ardhamātreśvaro nādaḥ kalārdhenduḥ sadāśivaḥ | iti ca |

	tadidaṃ sarveśvarībījaṃ yathānukramayogato 
yavarganāmapādukāmantrādikramānatikramaṇenopalakṣitaṃ pūjāyāṃ 
viniyojayedityarthaḥ | tena jhanyūmitibījaviśiṣṭo dvāviṃśatyarṇo mantro 
bhavati || 98 || 99 ||

kaulinīpañcamaṃ devi kālabījoparisthitam || 100 ||

sarvādhastādapi tathā vahnibījaṃ niyojayet |
caturthasvarasaṃyuktaṃ nādendusamalaṅkṛtam || 101 ||

etadbījavare bhadre kaulinīrūpamāsthitam |

p. 63) kaulinīvargaḥ śakārādiṣaḍakṣarātmako vargastatra 
lakārasyaiva pañcamatve'pi tasya lakāreṇābhedādbījaghaṭakatvena 
svatantratayā lakāranirdeśasya tantreṣu prāyeṇānupalambhācca 
tatparityāgena gaṇanāyāṃ kṣakārātmako merureva pañcamo bhavati | 
athavā kaulinīti śakāranāmaikadeśaḥ | śakāranāmasu 
kulakaulinīśabdasya pāṭhāt | tasmātpañcama iti vigrahe lyablope pañcamī 
| śakāraṃ parityajya gaṇanāyāṃ yaḥ pañcama ityarthaḥ | tena saha 
ṣaṣṭha iti yāvat | yadvā kaulinyādipañcamamityatrā'dipadasya 
madhyamasya lopī samāsaḥ | kaulinyādipade tvatadguṇasaṃvijñāno 
bahuvrīhiḥ | śakāra ādiryeṣāṃ ṣakārādīnāṃ te kaulinyādayaḥ 
ṣakārādayaḥ pañcetyarthaḥ | teṣu pañcamaḥ kṣakāra iti | yadvā kaulinīti 
devīviśeṣaṇaṃ saṃbuddhiḥ | īpañcamamiti cchedaḥ | īkāraḥ pañcamo 
yasmāditi vigrahaḥ | mātṛkācakre kṣakārottaraṃ 
punarakārādigaṇanāyāmīkārasya kṣakārapañcamatvādiha kṣakāra 
īpañcamapadena sugrahaḥ | yattu kaulinīvargaḥ ṣavarga iti 
mūrdhanyādivargaparatvenārtharatnāvalīkṛtāṃ vyākhyānaṃ 
tacchavarge kaulinīti cetipūrvagranthaviruddham | vastutastu - tantrarāje 
sarveśvarīkaulinyoryakāraṣakārādipañcapañcākṣarayogasyāṅgi-
kārāttadrītyā kaulinīpañcamapadena kṣakārasya nirdeśamātram | 
tanmantrayostu yādicatuṣkaśādiṣaṭkayoga eva kāryaḥ | anyathā 
pūrvagrantha(sya) yogavidhānaikaphalakasya virodhāpatteḥ | asmādeva 
nirdeśājjñāpakādvikalpena 
tantrarājapakṣasyāpyanuṣṭhānamanumatamityapi suvacam | tena prathamaṃ 
kṣakārastataḥ kālabījaṃ makārastato vahnibījaṃ rephaścaturthasvara 
īkāraḥ | induranusvāraḥ |

binduḥ śūnyaṃ pañcadaśo'nusvāraścandranāmakaḥ | iti kośāt |

	tathā ca kṣmrīmiti bījam | trayoviṃśatyarṇaḥ kaulinīmantraḥ | 
yatpakṣe dvāviṃśatyarṇastadā pūrvamantrastrayoviṃśatyarṇo jñeyaḥ || 
100 || 101 ||

	evaṃ vāgdevatāmantrāṣṭakopasaṃhārapūrvakaṃ 
trailokyamohanādicakreśvarīmantrānpratijānīte -


evametāni bījāni kramādaṣṭau maheśvari || 102 ||

kathitāni mayedānīṃ śṛṇu vidyāṅgarūpiṇīḥ |
karaśuddhikarī vidyā tathā'ṅganyāsarūpiṇī || 103 ||

p. 64) ātmāsanagatā cāpi tathā cakrāsanasthitā |
sarvamantrāsanagatā sādhyasiddhāsanasthitā || 104 ||

devyāvāhanavidyā'pi mūlavidyāṃ śṛṇu priye ||

	vidyāyāḥ pañcadaśyāḥ 
pradhānadevatāmantrasyāṅgarūpiṇīraṣṭau vidyāḥ śṛṇu navamīṃ 
mūlavidyāṃ pradhānavidyāṃ ca śṛṇviti saṃbandhaḥ | aṣṭāvitipadasya 
kākākṣinyāyenānvayāt | evametadvidyāṣṭakaṃ 
mahāmāyādevyaṅgabhūtamācakṣata iti śruteḥ | aṅgarūpiṇīrityanena 
pradhānajapānte'ṅgamantrā api japtavyā iti dhvanitam | 
karaśuddhikarītyādīni mantrāṇāṃ krameṇa nāmāni | 
aṅganyāsarūpiṇītyanena mūlavidyāṣaḍaṅganyāse tasyā viniyoma iti 
dhvanitam | etāsu navasu saptamī vidyā mūrtividyetyucyate | sā cehaiva 
vaktavyā'pi svatantratvātprayojanāntaradhvananārthaṃ vottaratantre 
vakṣyata iti nātra parigaṇitā nāpyuddhṛteti draṣṭavyam || 102 || 103 || 104 ||

vāgbhavaṃ prathamaṃ devi kāmarājaṃ dvitīyakam || 105 ||

śāntāntaṃ kādisaṃyuktamaikārāntāntayojitam |
eṣā vidyā maheśāni karaśuddhikarī smṛtā || 106 ||

	atroddhariṣyamāṇā nava mantrāḥ pratyekaṃ tritribījāḥ | tatra 
prathamānāṃ bījānāṃ vāgbhavamiti niyatā saṃjñā | dvitīyānāṃ 
kāmarājamiti purāṇeṣu tantreṣu ca tathāvyavahāradarśanāt | tatra yathā 
devībhāgavate caturthaskandhe-

vāgbhavaṃ kāmarājaṃ ca māyābījaṃ tṛtīyakam |
citte yasya bhavettaṃ tu na kaścidbādhituṃ kṣamaḥ || ityādi |

jñānārṇave'pi dvitīyapaṭale -

vāgbhavenendumahasā vāgīśatvapradāyinī |
kāmarājena bījena śakragopasphurattviṣā ||

trailokyaṃ mohayantīyaṃ śaktibījena suvrate | ityādi |

	tṛtīyānāṃ tu māyā śaktirityādiraniyatā saṃjñā | tatra niyate dve 
saṃjñe vidhātumāha vāgbhavamiti | prathamabījoddeśena 
vāgbhavasaṃjñāvidhiḥ | evamuttaratra |

p. 65) vāk, bhavatyasmāditi vāgbhavaṃ, kāmo rājate yatra tatkāmarājaṃ, 
tṛtīyabījasya saṃjñādvayaṃ tu mūlavidyoddhāradaśāyāṃ vyaktī 
kariṣyati | athavā vāgbhavoddeśena mātṛkāprathamākṣaravidhiḥ | 
kāmarājamuddiśya mātṛkādvitīyākṣaravidhiḥ | te cākṣare 
saṃpradāyātsabinduke | śuddhamātṛkāyā api 
saṃpradāyātsabindukatayā tata eva tatsiddhyabhiprāyeṇa bindoranuktiḥ | 
saṃpradāyaikasiddhatvena svaśāstre sabindukāyā eva 
śuddhamātṛkātvamiti kaṇṭharaveṇākathanāttadabhiprāyeṇa tatra tatra 
bindoruktiśca | tena tādṛśasthale binduyutamātṛkānyāsa iva 
bindudvayoccāraṇamiti tu na bhramitavyam | śaktipadamadhyāhṛtya 
taduddeśena tṛtīyaṃ bījamuddharati śāntāntamiti | śakārasyāntaḥ 
ṣakārastadantaṃ sakārākṣaramaikārasyānta okārastadanta aukārastena 
yojitaṃ tataḥ kādinā kakārātpūrveṇa visargeṇa yojitaṃ cetsauḥ, iti 
bhavati | trayāṇāṃ pāṭhakrameṇa kramaḥ | tena aṃ āṃ sauḥ, iti 
tryakṣarī vidyā prathamacakrādhiśatripurādevyā anena karaśuddhiṃ 
kṛtvetitāpanīyānusāreṇa karaśuddhau viniyokṣyamāṇā saṃpadyate || 105 
|| 106 ||

e-o-madhyagataṃ bījaṃ vāgvidhānāya kevalam |
rudrayāmalatantre tu nirdiṣṭaṃ paramākṣaram || 107 ||

mādanaṃ śakrasaṃyuktaṃ caturthasvarasaṃyutam |
ūrdhvamardhendubindvāḍhyaṃ kāmarājaṃ samuddhṛtam || 108 ||

śāntāntaṃ kādisaṃyuktamaikārāntāntayojitam |
eṣā vidyā mahāvidyā yoginīnāṃ mahodayā || 109 ||

kulavidyā maheśāni sarvakāryārthasādhinī |
anayā vidyayā gauri rakṣāmātmani kārayet || 110 ||

	ekārasya, okārasya ca madhye paṭhyamānaṃ dvādaśasvarūpaṃ 
bījaṃ sabindukamaimiti vāgbhavam | e-oṅitimāheśvarasūtra ivātrāpi 
prakṛtibhāvaḥ | tadidaṃ kevalaṃ binduhīnamapi vācaḥ sārasvatasya 
kavitvasya vidhānāya prāptaye bhavati kimuta sabindukamiti bhāvaḥ | tathā 
ca devībhāgavate tṛtīyaskandhe navame'dhyāye -

p. 66) aspaṣṭamapi yannāma prasaṅgenāpi bhāṣitam |
dadāti vāñchitānarthāndurlabhānapi sarvathā ||

ai ai iti bhayārtena dṛṣṭvā vyāghrādikaṃ vane  |
binduhīnamapi proktaṃ vāñchitaṃ pradadāti vai ||

anakṣaro mahāmūrkho nāmnā satyavrato dvijaḥ |
śrutvā'kṣaraṃ kolamukhātsamuccārya svayaṃ tataḥ ||

binduhīnaṃ prasaṅgena jāto'sau vibudhottamaḥ |
aikāroccāraṇādeva tuṣṭā bhagavatī tadā ||

cakāra kavirājaṃ taṃ dayārdrā parameśvarī |
trailokye viśrutaścā'sītkaviḥ satyavrato dvijaḥ ||

anārādhya mahākālīṃ śuṣkārdrābhyāṃ maheśvarīm | ityādi |

	athavā kevalaṃ bījāntarāsahakṛtam | ata eva vāgbījamātrasyaiva 
puraścaryādikaṃ rudrayāmalākhye tantre svenaiva nirdiṣṭam |

karaśuddhyādividyānāmekaikaṃ parameśvari |
rudrayāmalatantre tu karma proktaṃ mayā purā ||

	iti caturthe paṭale vakṣyamāṇatvāt | mādanaṃ madanasaṃbandhi, 
kakāraḥ | kakāro madano brahmā krodhīśaḥ kulapālinī | iti kośāt |

	śakro lakārastena saṃyuktam | caturthasvara īkāraḥ | tadidaṃ 
kāmarājākhyaṃ klīmiti bījam | kāmarājamityanena rājyapradatvamuktaṃ 
bhavati | etadapi tatraiva saptadaśe'dhyāye -

ekasminsamaye tatra vidallaṃ samupāgatam |
klībeti muniputrastamājuhāva tadantike ||

sudarśanastu tacchrutvā dadhāraikākṣaraṃ sphuṭam |
anusvārayutaṃ tacca provāca sa punaḥ punaḥ ||

bījaṃ vai kāmarājākhyaṃ gṛhītaṃ manasā tadā |
jajāpa bālako'tyarthaṃ dhṛtvā cetasi sādaram ||

ṛṣicchandovihīnaṃ ca nyāsadhyānādivarjitam | ityādi |

p. 67) śāntāntamityādi pūrvavat | tena aiṃ klīṃ sauḥ, ityākārako 
bālāmantraḥ siddhaḥ | kulavidyetyetasyā eva saṃjñāntaram | tathā ca 
prayokṣyate -

tato rakṣāṃ prakurvīta pūrvoktakulavidyayā | iti |

	etasyā viniyogaṃ vidhatte anayeti | ātmani 
rakṣāmātmaviṣayakarakṣaṇam | vidyeyaṃ rakṣākarīti śruteḥ | uttaratra 
vakṣyamāṇo vidhistu kramavidhānārtha iti nānyataravaiyarthyam || 107 || 
108 || 109 || 110 ||

etasyā eva vidyāyāḥ śivamāyāgnibindumat |
bījamādipade yuktaṃ tadā'tmāsanarūpiṇī || 111 ||

	etasyāḥ kulavidyāyā evā'dipada ādyabījasya sthāne yadā śivo 
hakāraḥ, māyekāraḥ, agnī rephaḥ, binduranusvāra etairyuktaṃ hrīmiti 
hṛllekhā bījaṃ yojyate, itaradbījadvayamavikṛtameva tadā harīṃ klīṃ 
sauḥ, iti vidyā tasyā devyā ātmāsanasvarūpā bhavati | atra 
māyāgnyorvyatyayena yogaḥ | bindoravyavahitāpū(cpū)rvatāyāḥ 
svareṣvanyataḥsiddhatvāt | haḥ śivo gaganaṃ haṃsa iti, ī 
trimūrtirmahāmāyeti ca kośaḥ || 111 ||

punarvidyādyamasyordhvamantaraṃ tu śivānvitam |
trailokyamohinīyaṃ sā vidyā cakrāsanasthitā || 112 ||

	punarvidyāśabdena tṛtīyavidyaivocyate | dvitīyavidyāyā eva 
punaruccaritatvāt | ekadeśavikṛtamananyavadbhavatīti nyāyāt | tena 
punarvidyāyā ātmāsanavidyāyā yadādyaṃ pūrvapaṭhitaṃ 
bālāvidyātmakaṃ tadevāsyā'tmāsanamantrasyordhvamuttaratra 
paṭhanīyam | dvitīyavidyaiveṣadvailakṣaṇyena caturthavidyā 
bhavatītyarthaḥ | antaram tu vailakṣaṇyaṃ tu śivānvitaṃ hakārayoga eva | 
seyaṃ cakrāsanavidyā saṃpadyate | hakāra yogastu 
vinigamanāvirahātpratibījaṃ kāryaḥ | tatrāpi svarānte 
vyañjanayogāsaṃbhavāt kḹptakramāṇāṃ ca vyañjanānāṃ viśleṣe 
pramāṇābhāvātpratibījamādau hakāro yojya iti phalati | tathā ca haiṃ 
hklīṃ hsauḥ iti mantro bhavati | kecittu vidyāyā bālāyā ādyaṃ 
bījamasyordhvaṃ dvitīyaṃ bījam | asyāntarametadvahirvidyāśabdena 
bālaiva ca kathaṃ labdheti cintyam | anye tu 
punarvidyādimasyordhvamantamantaṃ 

p. 68) śivānvitamiti paṭhitvā vidyādimasya mūlavidyāyā ādibhūtasya 
vāgbhavasyordhvamantaṃ sakāraṃ kuryāt | haṃsamantre 
sakārasyāntyatvābhiprāyeṇeha tathā nirdeśaḥ | antaṃ tṛtīyabījaṃ tu 
śivānvitaṃ kuryāditi vyācakhyuḥ | tatkliṣṭamakhilatantraviruddhaṃ yadvā 
tadvā cetyupekṣyam || 112 ||

punarādyāṃ mahāvidyāṃ śivacandrasamanvitām |
kṛtvā kāmapradā vidyā sarvamantrāsanasthitā || 113 ||

	pūrvaśloka ādyapadena yā vidyā nirdiṣṭā tāmeva bālākhyāṃ 
mahāvidyāṃ punarapyasya caturthasyāpyūrdhvaṃ paṭhet | 
asyordhvapadayoranuvṛttiḥ kriyāyā adhyāhāraśca | yadanayorantaraṃ 
tadāha sivacandreti | śivo hakāraścandraḥ sakārastābhyāṃ pratibījaṃ 
prathamabhāgo samanvitāṃ kṛtvetyarthaḥ | tena hsaiṃ hsklīṃ hsauḥ iti 
pañcamo mantraḥ sidhyati |

so haṃsaḥ sahajā viṣṇurbhṛgvīśaścandrasaṃjñakaḥ | iti nandanakośaḥ |

	caramabīje sakārāntarayogo nāstīti saṃpradāyaḥ | 
matāntarayostvādyapadena bālaiva kathaṃ parāmṛśyata iti cintyam | seyaṃ 
sarvamantrāsanavidyā bhavati || 113 ||

	pūrvaśloka ādyapadena yā vidyā nirdiṣṭā tāmeva bālākhyāṃ 
mahāvidyāṃ punarapyasya caturthasyāpyūrdhvaṃ paṭhet | 
asyordhvapadayoranuvṛttiḥ kriyāyā adhyāhāraśca | yadanayorantaraṃ 
tadāha śivacandreti | śivo hakāraścandraḥ sakārastābhyāṃ pratibījaṃ 
prathamabhāgo samanvitāṃ kṛtvetyarthaḥ | tena hsaiṃ hsklīṃ hsauḥ iti 
pañcamo mantraḥ sidhyati |

so haṃsaḥ sahajā viṣṇurbhṛgvīśaścandrasaṃjñakaḥ | iti nandanakośaḥ |

	caramabīje sakārāntarayogo nāstīti saṃpradāyaḥ | 
matāntarayostvādyapadena vālaiva kathaṃ parāmṛśyata iti cintyam | seyaṃ 
sarvamantrāsanavidyā bhavati || 113 ||

devyātmāsanavidyāyāḥ pūrvoktāyā yathākramam |
antadeśe toyabinduśakraśaktīranukramāt || 114 ||

saṃyojya parameśāni sākamardhendunādataḥ |
kevalākṣarabhedena sādhyasiddhāsanasthitā || 115 ||

	devīsaṃbandhinyā ātmāsanavidyāyāḥ pūrvaṃ tṛtīyasthāne 
kathitāyā yathākramaṃ prathamadvitīyabījayoḥ 
kramamanatikramyāntadeśe tṛtīyabījasthāne toyaṃ vakāraḥ śakro 
lakāraḥ śaktirekāro binduścetyetānardhacandreṇa nādena 
rodhinyādisaptakena ca sākamanukramātprasiddhakramānusāreṇa saṃyojya 
paṭhet | seyaṃ ṣaṣṭhī vidyā tṛtīyavidyātaḥ kevalākṣarabhedenaiva 
bhinnā satī sādhyasiddhāsanasthitā bhavati | na 
punardvitīyaturīyapañcamavidyānāmivāsvatantravyañjanamātrabhedakṛt
o bheda iti bhāvaḥ | atra toyaśabdena jalabījaṃ dantoṣṭhasthānakaṃ na tu 
vaśinyāmiva pavargatṛtīyam | vakārādhikāre -

p. 69) khaḍgīśo jvālinī cakraṃ kalaśo vārināmakaḥ | iti kośāt ||

ekāro vāgbhavaḥ śaktirjhiṇṭīśoṣṭhau
bhagaṃ marut || iti ca |
tena harīṃ klīṃ blemiti mantraḥ
sidhyati || 114 || 115 ||

saptamyā vidyāyā uttaratantre vakṣyamāṇatvādaṣṭamīmevoddharati-

haṃsabījasamārūḍhāmādyāmagnyāsanasthitām |
sarvārthasādhikā vidyā devyāvāhanakarmaṇi || 116 ||

	haṃso hakāraḥ | samasya sarvasya bījaṃ bījasamam | 
rājadantāditvātparanipātaḥ | tasyā'kṛtigaṇatvāt | jagadbījamiti yāvat | 
tacca sakāra eva | sakārādhikāre -

jagadbījaṃ śaktināmā so'haṃvegavatī bhṛguḥ | iti nandanokteḥ |

	prāñcastu haṃsamantraghaṭakaṃ vyañjanadvayamityeva 
haṃsapadārthaḥ | tena hakārasakārau dvāvapi sidhyata ityāhuḥ | ye tu 
haṃseti svarūpameva na bījanāmeti vyācakṣate teṣāṃ mate guhā hasā 
mātariśvā'bhramindra iti śrutāviva prakṛte'pi bindupāṭho na syāt | 
vastutastu haṃsaśabdo'yaṃ nānārthaḥ | tathā ca kośaḥ haḥ śivo 
gaganaṃ haṃsa iti | so haṃsaḥ sahajā viṣṇuriti ca | paraṃ tvetatpakṣa 
ekapadopāttayordvayorbījayo krame saṃpradāya eva śaraṇam | 
hakārasakārāvārūḍhau pratibījaṃ yasyāṃ tāmādyāṃ 
bālāvidyāmagnirūpe rephātmaka āsane pratibījaṃ sthitāṃ kṛtvā paṭhet 
| ayaṃ bhāvaḥ mantraghaṭakasvaratrayasyāṅgabhūtāni tebhyaḥ pūrvaṃ 
paṭhyamānāni yāni vyañjanāni tebhyaḥ pūrvaṃ hakārasakārau kuryāt | 
tebhyaḥ paraṃ rephaṃ kuryāditi | hakārasakārābhyāṃ parato 
rephātpūrvaṃ pūrvasiddhavyañjanānāṃ niveśa iti yāvat | tena 
vāgbhave 
pūrvasiddhavyañjanasyaivābhāvāddhakārasakārarephāṇāmavyavadhān
am | kāmarāje tu hasayoḥ parataḥ kakāralakārau tatparato rephaḥ | 
tṛtīyabīje tu hasayoḥ parataḥ pūrvasiddhasakārastato repha iti kramaḥ 
sidhyati | ṛjavastu īdṛśaṃ kramaṃ mūlānuktaṃ manyamānāstadarthaṃ 
saṃpradāyameva śaraṇī kurvanti | tena 

p. 70) hsraiṃ hsklrīṃ hssrauḥ, ityaṣṭamo mantraḥ siddhaḥ | seyaṃ vidyā 
pradhānadevyā āvāhanākhye karmaṇi viniyokṣyate | 
vidyeyamāhvānakarmaṇi sarvato'dhiketi śruteḥ || 116 ||

	uktopasaṃhārapūrvakaṃ pradhānavidyoddhāraṃ pratijānīte -

evametā mahāvidyā devi sarvārthasiddhidāḥ |
mahātripurasundaryā mūlavidyāṃ śuṇu priye || 117 ||

spaṣṭo'rthaḥ || 117 ||

mādanaṃ tadadhaḥ śaktistadadho bindumālinī |
aindramākāśabījasthamadhastājjvalanākṣaram || 118 ||

māyābindvīśvarayutaṃ sarvopariniyojitam |
ayaṃ sa vāgbhavo devi vāgīśatvapravartakaḥ || 119 ||

	yadyapi pradhānavidyā api tantrāntare śrutiṣu ca 
manucandrādibhedena bahuvidhā upalabhyante | tāsu ca na 
parasparamaṅgāṅgibhāvaḥ | mānābhāvāt | ata eva notkarṣāpakarṣau | 
tayostāttvikabhedavyāpyatvena vidyānāṃ tādṛśabhedābhāvena 
tadayogācca | tatra na tāvacchabdāntarādbhedaḥ | vididhātorekatvāt | 
nāpyabhyāsāt | tattvamasītyasya navakṛtvo'bhyāse'pi brahmavidyāyā 
ekatvāt | manvādyupāsitatvarūpaguṇāntaravidhānena 
punaḥśrūteranyaparatvācca | apaḥ praṇayatītyasyārthavādabhedārthaṃ 
ṣaḍvāraṃ śravaṇe'pi praṇayanabhedābhāvāt | nāpi saṃkhyayā | 
dvādaśa mahāvidyā iti saṃkhyābodhakavākya 
upāsakaniṣṭhasaṃkhyāyā eva svāśrayopāsyatvasaṃbandhe tatra 
kīrtanopapattau vāstavika-saṃkhyāsadbhāve mānābhāvāt | 
brahmavi.ṇumaheśvarāstraya iti saṃkhyāyāḥ 
sṛṣṭhyādikṛtyaniṣṭhasaṃkhyayaiva saṃkhyāvattvabodhakatayā teṣāṃ 
vāstavikābhedavighaṭanābhāvāt | nāpi manucandrādisaṃjñābhiḥ | 
tāsāmapyupāsakaniṣṭhānāmeva tatra bhānāt | kvacittantre 
hādividyāyāḥ pañcadaśyā lopāmudreti saṃjñā, tantrāntare 
kādividyāyāḥ saptadaśyāḥ seti darśanena tāsāmavyavasthitatvācca | 
ekasyā evāgastyalopāmudrāsaṃjñādvayadarśanena vyabhicaritatvācca | 
nāpi guṇāt | parasparānanvayināṃ guṇānāmadarśanāt | ye tu 
tantrabhedādaṅgabhedā 

p. 71) na te bhedakāḥ | agnihotrādīnāṃ 
śākhābhedenāṅgavailakṣaṇyadarśane'pi tadabhedasya 
śākhāntarādhikaraṇasidhatvāt | yadāhuḥ sarvaśākhāpratyayamekaṃ 
karmeti | uttaramīmāṃsāyāmapi sarvavedāntapratyayaṃ 
codanādyaviśeṣādityadhikaraṇa upaniṣadbhedenoktānāṃ 
daharādividyānāmaṅgavailakṣaṇye'pyabheda eva hi sādhitaḥ | ata eva 
parasparaṃ guṇopasaṃhāro yujyate | na ca tāsāṃ vidyānāṃ 
mānasakriyārūpāṇāṃ tadadhikaraṇanyāyenaikajātīyatvasaṃbhave'pi 
prakṛte mantrātmakāvayavidravyarūpāṇāṃ vidyānāṃ 
tadavayavākṣaravailakṣaṇyena bhedo durapahnava iti vācyam | sarvāsāṃ 
vidyānāṃ merusamudbhavatvenāvayavabhedasyāpyabhāvāt |

bhūmiścandraḥ śivo māyā śaktiḥ kṛṣṇādhvamādanau |
ardhacandraśca binduśca navārṇo merurucyate ||

	iti jñānārṇavoktyā sarvāsāṃ 
navāvayavātiriktāvayavaghaṭitatvābhāvāt | kvacidīṣadavayava * *?na 
parimāṇabhede'pi dravyabhede mānābhāvāt | yo'haṃ bālye 
pitarāvanvabhūvaṃ so'haṃ sthāvire 
praṇaptṝnanubhavāmītipratyabhijñādyanusāreṇa tathā siddhāntitatvāt | 
śivaviṣṇvādiśarīrarūpadravyabhede'pi tayorabhedadarśanācca | yuñjanti 
harī iṣirasyetyṛca ṛksāmayoḥ pāṭhabhede'pyaikyasya 
nidānasūtrādyanusāreṇa vṛttacandrodaye'smābhiḥ samarthitatvācca | ata 
eva na viruddhadharmādhikaraṇatvamapi tāttvikābhede viruddham | 
vyāvahārikaṃ bhedamādāyaivendrārjunayorivopapatteḥ | 
etenaikavidyopāstāvanyāsāṃ trividyānāmaṅgapūjāsu 
viniyogadarśanāttāratamyamityapāstam | ekasyā eva vidyāyāḥ 
sthānabhedena pūjāyā darśane'pyabhedānapalāpāt | ata eva kalpasūtram 
kāmeśvaryādicaturthī nityānāṃ ṣoḍaśī yoginīcakradevīnāṃ navamī 
binducakrasthā cetyekaiva na tatra mantradevatābhedaḥ 
kāryastanmahādevyā eva caturṣu sthaleṣu viśeṣārcanamāvartata iti | tena 
hādividyā niṣkīlā kādividyā tu sakīletyādirītyā hādividyāyā 
utkṛṣṭatvoktiḥ pakṣapātamātrameva | niṣkīlīkaraṇamantrasya 
hādividyādhikāre pāṭhe'pi guṇopasaṃhāranyāyena 
sarvāṅgatānapāyāt | śrīvidyeva tu mantrāṇāṃ tatra kādiryathā 
paretyādivacanaṃ tu 
rahasyanāmasāhasrotkīrtanavidhiśeṣarūpatvānnāmakīrtanaprāśa-
styaikatātparyakaṃ

p. 72) na svārthe'pi tātparyaśāli | viśvasmādindra uttara 
ityāderanyatātparyakānmantrādindrasya sarvottamatvasiddherabhāvāt | 
kādirevottamā na hādirityādivacanānāṃ tattatprakaraṇe 
vidyamānānāmapi na hi nindānyāyena vidheyastāvakamātratvena tata 
utkarṣāsiddheḥ | etena vidyādvayamidaṃ bhadre durlabhaṃ bhuvanatraya iti 
jñānārṇavādivacanātkādihādipañcadaśyāvevottame | tayorapi madhye 
kāmarājopāsitatvātkādipañcadaśyevottamottametyādaya uktayo 
bhaktipāravaśyanimittakā vijñeyāḥ | tathā'pi 
tripuropaniṣadādāvitaravidyāprakṛtitvena kādividyāyā eva 
prathamamuddhṛtatvādvidyādvayaikaparamahopaniṣadyapi kāmo yoniḥ 
kamaletyādiśrutyā tasyā eva prathamamuddhārāccatvāra īṃ bibhrati 
kṣemayanta ityasyāmṛcyapi 
kādereboddhārāttādṛśabahuśrutyānuguṇyāya 
tāmīkārākṣaroddhārāmiti śloke tasyā evopakrāntatvācca tāmeva 
vidyāmupapiśati mādanamityādinā |

kāmo yoniḥ kamalā vajrapāṇirguhā
hasā mātariśvā'bhramindraḥ |
punarguhā sakalā māyayā ca purūcyeṣā
viśvamātā'dividyā ||

	ityātharvaṇe śaunakaśākhīyā śrutiḥ | 
tatratyakāmādipadacatuṣṭayaṃ mādanādipadaiḥ krameṇa vyācaṣṭe | 
madanasaṃbandhi bījaṃ mādanaṃ kakāraḥ | sa cākārasvaraviśiṣṭa eva | 
uktaśrutau hasāḥ sakalā 
ityeṣāmakāraviśiṣṭānāmanuvādājjñāpakāddhṛllekhānantargatahasak
alānāmakārayogasyā'vaśyakatvasiddheḥ | asminneva tantre ṣaṭśatyāṃ 
pañcakūṭapañcamīvidyoddhāre -

kāmo viṣṇuyutaḥ śaktirmāyā śakraśca pārvati |
paścāddevi mahāmāyābījaṃ cāntye niyojayet ||

	iti vāgbhavakūṭaśloke kāmasya viṣṇuyutatvaviśeṣaṇācca | 
asmādeva jñāpakācchrīvidyākūṭeṣu sarveṣu sasvarā eva varṇāḥ 
paṭhanīyā iti saubhāgyaratnākarokteśca | teṣu hasau dvau dvau 
kalāstrayastraya iti daśasvakārayogaḥ | tathā ca saṃpradāyārthaprakaraṇe 
vakṣyati -

p. 73) śrīkaṇṭhadaśakaṃ tadvadavyaktasya hi vācakam | iti |

śaktirekādaśasvaraḥ | bindumālinī caturthasvaraḥ | īkārādhikāre -

śivottamaḥ śivā tuṣṭiścaturthī bindumālinī | iti kośāt 

kamaleti tasyā eva saṃjñā | rasasārasaṃgrahe tu -

mādanaṃ prāṇarūpaṃ tu vikāsaḥ śiva ucyata ityādyuktam |

haṃsapārameśvare'pi -

mā śaktistu samākhyātā danaṃ svīkārakṛcchivaḥ |
saiva mādanamityuktyā hakāraḥ śivasaṃjñakaḥ || ityādyuktam |

	ṛjuvimarśinyāmapi - mādayati harṣayatīti mādanaḥ prāṇo 
hakāraḥ prāṇasyaiva vṛttyantare'pāne prāṇo vāgraso'pāno madana iti 
śruteśca | tasya hakārasyādhaḥ śaktiḥ pūrvoccāryaṃ bījaṃ sakāraḥ | 
bindumālinīśabdena kakāra eva gṛhyate saṃpradāyāditi vyākhyātam | 
tatsarvaṃ pramāṇapathātītaṃ rājājñākalpamiti 
śiṣyadandhanāyaivālaṃ na punarnyāyavidāṃ prāmāṇikānāṃ 
toṣāyetyupekṣyam | kaulikārthaprakaraṇe vyomabījatrayātpārthakyena 
mādanatrayasya nirdekṣyamāṇatvāttadviruddhaṃ ca | tasmānmādanaḥ 
kakāra eva | ata eva saubhāgyaratnākareṇāsya granthasya kāmarājapakṣe 
sphuṭo'rthaḥ | lopāmudrāpakṣe tvityādinoktavacanānyeva likhatā 
pakṣāntaramasphuṭārthakamiti dhvanitam | nacottaratantre 
vakṣyamāṇāyāḥ ṣaḍarthyā hādividyānuguṇatvena prakṛtaślokasya 
kādividyāparasyāpyanyathā nayanamucitamiti vācyam | 
tasyāmādyayorarthayoḥ kādividyānuguṇya eva svārasyasya 
vakṣyamāṇatvāt | 
asaṃdigdhārthakopakramānusāreṇaivopasaṃhārapaṭhitavākye'rthavarṇa
nasya nyāyasiddhatvācca | tasmānmahatāmapi vākyamidaṃ 
svopāsyavidyāpakṣapātamūlakatayā 
lobhamūlasmṛtivadapramāṇamevetyavadheyam | aindraṃ vajrapāṇilakāraḥ 
| ākāśabīje hakāraśirasi tiṣṭhati | adhastāt, hakārādho 
jvalanasyāgnerakṣaraṃ rephaḥ | māyā, īkāraḥ | binduranusvāraḥ | 
īśvaro'rdhacandraḥ | tairyutaṃ, sarvopariśabdena rodhinyādisaptakaṃ tasya 
sarvopari paṭhyamānatvāt | tairapi nitarāṃ yojitaṃ kṛtvoddharet |

p. 74) so'yaṃ vāgbhavo bhavati | vede guhāmāyāśabdau lajjābījaparau | 
yadi hādividyāparatvenāpyeṣa grantho yojanīya 
ityāgrahastadaivamucyatām mādanaṃ kakāra eva | tadadhaḥ, tadeva 
mādanamevādho yasya tat | tadṛśamakṣaraṃ śaktiḥ sakāraḥ | jagadbījaṃ 
śaktināmeti sakāraparyāye kośāt | tadadhaḥśabde punaḥ 
pūrvavadbahuvrīhiḥ | bindumālinī bindumālāvatī 
bindudvaṃdvapriyetyarthaḥ | hakāra iti yāvat | tathā ca hakārādhikāre 
kośaḥ -

bindudvaṃdvapriyā devī meghaśyāmeśvaraḥ pumān || iti |

	tataśca kasahā vaiparītyena paṭhanīyā iti phalitārtha iti | asminnarthe 
tātparyagrāhakaṃ tṛtīyakūṭasthaṃ prāguddhārakrameṇeti padaṃ 
suvacamiti vakṣyate | paraṃ tvaṣṭame paṭale 
japāṅgasuṣuptyavasthāvibhāvanakathanāvasare pūrvārṇānāṃ 
vilomenetyanena prātilomyenoddhṛtapūrvatvaṃ 
tṛtīyakūṭasyāsādhāraṇaviśeṣaṇatvenānūdyamānaṃ virudhyeta | 
prathamakūṭasyāpi prātilomyenoddhāre satyasādhāraṇyabhaṅgāpatteḥ || 
118 || 119 ||

evaṃ prathamakūṭamuddhṛtya dvitīyakūṭamuddharati -

śivabījaṃ tridhā kṛtvā sṛṣṭisthitilayakramāt |
dvayamādyena rahitamādyādho madanākṣaram || 120 ||

punaḥ sthitiśivādhastādindrabījaṃ niyojayet |
tathā layaśivādho'pi jvalanārṇaṃ maheśvari || 121 ||

caturthasvarasaṃyuktaṃ bindukhaṇḍendusaṃyutam |
evametanmahābījaṃ kāmarājaṃ mahodayam || 122 ||

	śivabījaṃ hakāraṃ triṣu sthāneṣvadho'dho nikṣipet | teṣāṃ 
prathamādikrameṇa sṛṣṭiḥ sthitirlayaśceti saṃjñā uttaratra 
vyavahārārthaṃ prayojanāntarārthaṃ ca kṛtāḥ | ādyena 
rahitamitipadadvayasya dvivāramanvayasteṣāṃ hakārāṇāṃ madhya 
ādyena rahitaṃ dvayamādyena rahitaṃ kuryāditi | prathamahakāreṇa 
bhinnaṃ hakāradvayaṃ dvitīyatṛtīyobhayamādyena hakārādyena 
sakāreṇa rahitaṃ kuryādityarthaḥ | anena 
dvitīyatṛtīyahakārayoraprasaktasya sakārasāhityasya niṣedhena taditarasya 
prathamahakārasya sakārasāhityamāvaśyakamiti 

p. 75) sidhyati | ekaṃ vṛṇīte dvau vṛṇīte trīnvṛṇīte na caturo vṛṇīte na 
pañcātivṛṇīta ityatra catuḥṣaḍādyārṣeyavaraṇaniṣedhena 
pañcārṣeyavaraṇaprāptidarśanāt | na tu kāṃsyasya 
tāpanamitiśaṅkhasmṛtāvīdṛśaniṣedhādeva 
kāṃsyetaratāpanaprāpteraparārkeṇa vyākhyātatvācca | tacca 
sakārasāhityaṃ prathamahakārasya pūrvapradeśāvacchedena na bhavatyapi 
tu paratraiveti tu tasya sṛṣṭisaṃjñābalalabhyaṃ sṛṣṭeḥ pūrvaṃ 
kṛtyāntarasyābhāvāt | layātparatastirodhānānugrahayoḥ sattvāt | tena 
layaśivātparato jvalanārṇaniveśānāñjasyaṃ nirastam | idameva hi 
sṛṣṭyādisaṃjñānāṃ prayojanam | vyavahāramātrasya 
prathamadvitīyādipadairapyupapatteḥ | sthitiśivo dvitīyo hakārastadadha 
indrabījaṃ lakāraḥ | layaśivastṛtīyo hakārastadadho jvalanārṇaṃ 
rephamīkārabindvardhacandrādiyuktaṃ niyojayet | taditaṃ 
kāmarājakūṭaṃ bhavati || 120 || 121 || 122 ||

	tṛtīyaṃ kūṭamuddharati -

māyābījaṃ maheśāni mādanaṃ śakrasaṃyutam |
candrabījaṃ kevalaṃ tu viniyojya varānane || 123 ||

tyaktvā sṛṣṭikramaṃ devi prāguddhārakrameṇa tu |
saṃhārakramayogeṇa śaktibījaṃ samuddharet || 124 ||

	atra māyābījaśaktibījayoranyataroddeśenetarasaṃjñāvidhirityekaḥ 
pakṣaḥ | asminpakṣe maheśānīti na saṃbuddhiḥ kiṃtu 
bījaviśeṣaṇatvānnapuṃsakaṃ saddhṛllekhāparam | athavā māyābījaṃ 
hṛllekhā | uktaśrutyanusārāt | idamekamakṣaram | mādanaṃ 
śakrasaṃyutaṃ lakārayuktaḥ kakāraḥ kala, iti dvitīyam | candrabījaṃ 
sakāraḥ kevalaṃ mādanavadakṣarāntareṇa yuktaṃ na bhavati | idaṃ 
tṛtīyam | ye tu śakrasaṃyutamiti māyābījaviśeṣaṇatvena vyācakṣate 
teṣāmanusvārottaraṃ halantarayogasyāprasaktatvādeva pūrvaṃ yoga 
ityasya susamarthatve'pi candrabīje kevalaviśeṣaṇasvārasyahāniḥ | 
asmanmate tu mādanacandrabījayormadhyapaṭhitasya viśeṣaṇasyobhayatrāpi 
pakṣato'nvayaprāptestannirāsāya 
kevalamitiviśeṣaṇenārthātpūrvatraivānvaya iti sidhyati | kiṃca, 
mādanapadena vyavahitasya viśeṣaṇasya dūrānvayo vyutpattiviruddhaḥ | na 
ca mavatpakṣe 

p. 76) mādanātpūrvamapi śakrayogāpattiriti vācyam | pāṭhakrameṇa 
tannirāsasaṃbhavāt | kulavidyoddhāre mādanaṃ śakrasaṃyuktamityatra 
sarvairapi pāṭhakramasyaiva śaraṇīkārāt | athavā śakrasaṃyutamiti 
māyāmādanayorubhayorapi viśeṣaṇam | tena tayormadhye śakro lekhyaḥ | 
tathā satyevobhayatra tadyoganiṣpatteriti | etattritayaṃ vaiparītyena 
paṭhedityāha tyaktveti | prāco'vyavahitapūrvasya 
kāmarājakūṭasyoddhāre yaḥ krama ānulomyarūpo'valambitastaṃ 
sṛṣṭikramaṃ tyaktvā saṃhārakramasya prātilomyarūpasya 
yogenedamuddharedityarthaḥ | hādividyāpakṣe prācaḥ 
prathamakūṭasyoddhārakrameṇeti saṃhārakramayogeṇetyasya viśeṣaṇaṃ 
suvacam || 123 || 124 ||

evameṣā mahāvidyā mahātripurasundarī |
saṃsmṛtaiva maheśāni trailokyavaśakāriṇī || 125 ||

	mahātripurasundarīdevatyāyāḥ śrīvidyāyāstadabhedena nirdeśo 
vācyavācakayorabhedavivakṣayā mantrasya 
devatāsūkṣmarūpatvābhiprāyeṇa vā | seyaṃ vidyā saṃsmṛtaiva 
japitaiva trailokyaṃ vaśayati | lokatrayavaśīkārasya 
paraśivaikadharmatvātparaśivabhāvaphalako'yaṃ vidyājapa iti yāvat | 
tathā ca sundarītāpinyāṃ śrūyate pañcadaśākṣaraṃ traipuraṃ 
yo'dhīte sa sarvānkāmānāpnoti sa sarvānbhogānāpnoti sa 
sarvāllo/kānsṛjati sa sarvā vāco jṛmbhayati sa rudratvaṃ prāpnoti sa 
vaiṣṇavaṃ bhittvā parabrahma vyāpnoti ya evaṃ vedeti | itthaṃ ca 
sarvebhyaḥ kāmebhyo darśapūrṇamāsāvityatra karaṇabhāvyayoḥ 
kīrtanena bhāvanāyā iva prakṛte'pi tadākṣepācchrīvidyājapena 
paraśivabhāvādikaṃ bhāvayedityarthaḥ | tataśca phalasaṃyogājjapasya 
prādhānye siddhe phalavadaphalanyāyena vaśinyādimantrāṇā 
śrīvidyāṅgatvaṃ sidhyati | tena ca tatra tatsaṃnidhipaṭhitānāmarcitāḥ 
puruṣasyā'śu prakurvanti vaśaṃ 
jagadityādiphalabodhakavākyānāmāmanahomārthavādanyāyena 
prāśastyamātrabodhakatvaṃ saṃpadyate na phalavidhitvam | naca 
vinigamanāvirahaḥ |

śṛṇu devi mahānityāmādau tripurasundarīm |
yayā vijñātayā gauri jagatkṣobhaḥ prajāyate || ityupakramāt |
tvameva tāsāṃ rūpeṇa krīḍase viśvamohinī | iti tantrānta 
upasaṃhārāt |
saṃsthitā'tra mahācakre mahātripurasundarī ||

p. 77) ityādinā madhye punaḥ punaḥ parāmarśāccāsya tantrasya 
prādhānyena tripurasundaryupāsanāvidhāna eva tātparyāvagamāt | sā 
copāsanā mānasakriyāviśeṣarūpā | jīvamukhyaprāṇaliṅgānneti 
cennopāsātraividhyādāśritatvādiha tadyogāditibrahmasūtrādau 
tathāvyākhyādarśanāt | devatāviṣayako'nurāga evopāsaneti kecit | tanna | 
bhaktimānupāsītetyādividhau bhakterupāsanāto bhedena 
nirdeśānupapatteḥ anurāgasyaiva bhaktipadavācyatvāt | athāto 
bhaktijijñāsā, sā parā'nuraktirīśvare, iti śāṇḍilyasūtrāt | 
tasmādanurāgavyāvṛttā kriyaivopāsanā | sā ca dvividhā 
tanmantrajaparūpā tadyantrapūjārūpā ceti | japa mānase 
cetidhātupāṭhasmṛtyā japasya mānasakriyārūpatvāvagamāt | pūjāyā 
api dhyānādirūpāyāstathātvāt | upacārasamarpaṇarūpāyā api na 
mametyākārakamānasasaṃkalpaikarūpatvāt | tataśca 
tripurasundarīyantrapūjanasya saptadaśabhiḥ ślokaiḥ phalarāśeḥ pūrvaṃ 
kathane jāgarūke sati kathaṃ phalavadaphalanyāyasya vinigamanāviraheṇa 
parāhatiḥ | nacaivaṃ sati japasya pūjāṅgatvāpattiḥ |

japyenaiva tu saṃsidhyedbrāhmaṇo nātra saṃśayaḥ |
kuryādanyaśra vā kuryānmaitro brāhmaṇa ucyate ||

	itimanusmṛtyādau siddhikaraṇatāyā nirapekṣajapa eva 
kathanāccakrarājārcanaṃ vidyājapo nāmnāṃ ca kīrtanamityādau 
yajñānāṃ japayajño'smītyādau ca japācchrāntaḥ 
punardhāyeddhyānācchrāntaḥ punarjapedityādau ca pradhānaprāye 
pāṭhāccopāṃśuyājāderiva japasya prādhānyasiddheḥ | tenottaratantre 
cakrapūjāṃ vidhāyetthaṃ japaṃ kuryātsamāhita iti vacane kālārtha eva 
saṃyogaḥ | darśasomayoriva dvayorapi kṛtārthatvāt | anyatra svatantrasyāpi 
japasya pūjāyāṃ karaṇe tadaṅgatvameva vapanādivaditi tu 
sāṃpradāyikāḥ | asminnevārthe jñāpakamuttarapaṭale spaṣṭī bhaviṣyati 
|| 125 ||

	evaṃ 
sapādaśataślokaiścakroddhāramantroddhārāntamupadiśyedānīṃ 
prathamapaṭalasamāptiparyantamekonāśītyā 
ślokaiścakrapūjāmupadiśati etayaitasya cakrasyetyārabhya kṣamasveti 
visarjayedityantena -

p. 78) etayaitasya cakrasya sādhako'rcanamārabhet ||

	etayā kādividyayā hādividyayā vā, etasya pūrvoddhṛtasya cakrasya 
śrīcakraṃ śivayorvapuriti vacanāccakrābhinnāyāstripurasundaryā 
ityarthaḥ | tataśca mahādevyarcana evāsyā viniyogo nānyadevatārcana 
ityarthaḥ |

	atha pūjārambha āvaśyakāni sādhake katividviśeṣaṇāni vidhatte-

kuṅkumāruṇadehastu raktavastrādisaṃyutaḥ || 126 ||

tāmbūlapūritamukho naḥ naṃ ceditarādama |
karpūrakṣodadigdhāṅgo raktābharaṇamaṇḍitaḥ || 127 ||

raktapuṣpāvṛto yogī raktagandhānulepanaḥ |
raktāstaropaviṣṭastu lākṣāruṇagṛhe sthitaḥ || 128 ||

sarvaśṛṅgāraveṣāḍhyastripurīkṛtavigrahaḥ |
manaḥsaṃkalparakto vā sādhakaḥ sthiramānasaḥ || 129 ||

	vastrādītyādipadena raktakusumasya strīveṣasya vā parigrahaḥ | yattu 
raktapuṣpāvṛta ityuttaratra viśeṣaṇaṃ tasya 
prātha(pāñca)mikakuṇḍagolotthaparatayā 
sāṃpradāyikairvyākhyānānna paunaruktyam | atra 
turīyacaraṇenā'tmapūjādhvaniḥ | sa ca caraṇo vyākulākṣaraḥ | 
tadvācanasaṃketastūttaratantra udghāṭayiṣyate'smābhiḥ | 
kṣodaścūrṇaḥ | tripurīkṛto nyāsādinā vigraho deho yena saḥ | 
īdṛśapadārthālābhe tvāha - manaḥsaṃkalparakta iti | 
pūrvoktaviśeṣaṇānāṃ bhāvanāmātraṃ kuryādityarthaḥ | tataśca 
kḷptākavyaḥ saṃkalpākalpo veti kalpasūtre vā śabdo 
vyavasthitavikalpaparaḥ | sthiramānasa iti | bhūyāditi śeṣaḥ | punaḥ 
sādhakapadaṃ viśeṣaṇavidhiṣūddeśyasamarpaṇārtham || 126 || 127 || 128 
|| 129 ||

bhūpradeśe same śuddhe gomayenopalepite |
puṣpaprakarasaṃkīrṇe dhūpāmodasugandhite || 130 ||

sindūrarajasā devi kuṅkumenāthavā punaḥ |
ālikhetprathamaṃ cakraṃ samarekhaṃ manoharam || 131 ||

samatrikoṇaśaktyagraṃ samāsraṃ cātisundaram |

p. 79) same samīkṛte | tatkaraṇaprakārastu kuṇḍodyotādiṣu draṣṭavyaḥ | 
atra sama iti padena bhūprastāra evābhimato gamyate |

jñānārṇave'pyuktaṃ bhūpradeśe same śuddhe sindūrarajasā'pi vā |
kuṅkumasya rajobhirvā bhūmau cakraṃ samālikhet || iti |

atrāsama iti padacchedamāhurnavyāḥ | taduttaratantre nirasiṣyate | śuddhe 
pipīlikādyaśucisaṃcārarahite |

aṅgāratuṣakeśāsthikṛmihīnā bhavecchuciḥ |
bhūśuddhirmārjanāddāhātkālādgokramaṇādapi ||

	ityādiprayogasārayājñavalkyādyukteḥ | gomayena na tu māhiṣeṇa | 
puṣpaprakaraḥ puṣpāñjaliḥ | tena saṃkīrṇe yukte | kalpasūtroktamantreṇa 
puṣpāñjaliṃ dattveti yāvat | uttaratantre gorocanādimelanaṃ vakṣyati | 
tadalābhe sindūrakuṅkumayornirapekṣakaraṇatvam | prathamaṃ 
pātrāsādanataḥ pūrvam |

ata eva vakṣyati -

śrīcakrasyā'tmanaścaiva madhye tvarghyaṃ pratiṣṭhayet | iti |

	nyāsātpūrvamiti vā | kalpasūtrānuguṇyāt | 
pātrāsādanapūrvatāyāḥ pāṭhādeva lābhāt | 
samānyṛjubrahmasūtrānatikrāntāni trikoṇānāṃ caturvahvīnāṃ 
pañcaśaśaktīnāṃ cāgrāṇi yasmiṃstattathā | 
samānyanyūnānadhikāni astrāṇi tricatvāriṃśatsaṃkhyāni yatra tat | 
atisundaraṃ saṃdhimarmalakṣaṇairyathoktairlakṣitam || 130 || 131 ||

hemādipātre sādhāre sthāpayedarghyamambunā || 132 ||

rocanācandrakāśmīralaghukastūrikāyutam |
bhāvayedvahnisūryendubhūtāni parameśvari || 133 ||

japecca daśavāraṃ tattarpayettena yoginīḥ |

sāmānyārghyaṃ vidadhāti hemādīti | ādinā rūpyādiparigrahaḥ |
tāni ca kulārṇave -

svarṇarūpyaśilākūrmakapālālābumṛnmayam |
nārikelaṃ śaṅkhamuktāśuktikācasamudbhavam ||

p. 80) puṇyavṛkṣakṛtaṃ ramyaṃ pātraṃ kuryādvicakṣaṇaḥ |
atisūkṣmamatisthūlaṃ bhinnaṃ chidraṃ vivarjayet ||

tāmrakāṃsyādibhirlohaiḥ pātraṃ naiva tu kārayet || iti |

atra kapālaṃ mahāśaṅkham |

mahāśaṅkhaṃ viśeṣeṇa bhuktimuktiphalapradam ||

iti saṃhitaikavākyatvāt |

	muktāśuktiśabdena muktāphalājanakaśuktivyāvṛttiḥ | 
puṇyavṛkṣapadenāśvatthapalāśādikatipayavṛkṣetareṣāṃ 
snuhīvibhītakādīnāṃ vyāvṛttiḥ | atisūkṣmapadena 
caturaṅgulotsedhāttāvadvistārācca nyūnamucyate |

vasvaṅgulavihīnaṃ tu na pātraṃ kārayedbudhaḥ ||

	iti tantrāntare niṣedhadarśanāt | utsedhavistārau 
catuścaturaṅgulāvevaṃ vasvaṅgulateti sāṃpradāyikaistadvyākhyānāt | 
cakre tarpaṇapūjanārthaṃ hastavyāpāro yāvatā pratibadhyate 
tadatisthūlam | tadākārastu viśeṣārdhyātirikta aicchikaḥ | viśeṣe tu 
bhagākārateti bhūtabhairavatantre dṛśyate |

yadyapi - suvarṇaraupyapātrāṇi sarvasiddhikarāṇi ca |
śāntike ca śilāpātra stambhane caiva mṛnmayam ||

nārikelaṃ tu vaśyādāvabhicāre tu kūrmajam |
śaṅkhaṃ jñānapradaṃ muktāśuktirvidyāpradāyinī ||

kapālālāvupātrāṇi yogasiddhikarāṇi ca |
puṇyavṛkṣajapātrāṇi sarvapāpaharāṇi ca ||

	iti vacanairdvādaśavidhānāmapi pātrāṇāṃ kāmyatvaṃ pratīyate, 
tathā'pi khādiravadubhayārthatvaṃ saṃyogapṛthaktvāviśeṣādvaktavyam 
|

tathā ca smaryate ukteṣveteṣu deveśi pātramekaṃ prakalpayet | iti |

sādhāre, ādhāraṃ tripadaṃ prāhuḥ ṣaṭpadaṃ vā catuṣpadam |
athavā vartulākāraṃ kuryāddevi manoharam ||

	ityuktalakṣaṇalakṣitādhārasahite | atra tripadādipakṣatraye krameṇa 
triṣaṭcatuṣkoṇatā'vaśyakī | vartulapakṣe pādābhāva iti saṃpradāyaḥ | 
vartulapakṣe'pi 

p. 81) tricatuḥṣaṭpadānāṃ vikalpa ityapyāhuḥ | 
taccā'dhāraṃ(?)suvarṇarupyatāmrādimayamiti jñānārṇave | 
tatpramāṇaṃ tu yāvadviśeṣadarśanamaicchikameva | pātrapramāṇameva 
tatpramāṇamityapi kecit | ambunā natu kāraṇena | tasyaiva 
nirapekṣakaraṇatāpratīteḥ | yattvādimabindumiśraṇaṃ tantrāntare 
smaryate tatsaṃskāragātraṃ maitrāvaruṇaṃ payasā śrīṇātītyādivat | 
ato na nairapekṣyabhaṅgaḥ |

etena - śaṅkhaṃ tatra tu saṃsthāpya jalapūrṇaṃ sahetukam |

	iti saṃhitāvacanaṃ vyākhyātam | rocanā gorocanam | candraḥ 
karpūram | kāśmīraṃ kesaram | labhuraguruḥ | rocanādipañcakaṃ 
ghṛṣṭvā jale miśrayedityarthaḥ | vahnisūryendubhyo bhūtāni 
tadutthānkiraṇāniti yāvat | dhūmrārcirādyā daśa vahnikalā ādhāre 
tapinyādyā dvādaśa sūryakalāḥ pātre'mṛtādyāḥ ṣoḍaśa candrakalā 
ambuni vibhāvayedityarthaḥ | manoramāyāṃ tu ādhārapātrajalāni 
vahnisūryasomatvena rocanādipañcakaṃ 
pṛthivyādipañcabhūtātmakatvena bhāvayediti vyākhyātam | 
rocanādipītavarṇādyānuguṇyādidameva yuktam | tadityavyayaṃ 
mūlavidyāṃ parāmṛśati | jalaṃ spṛṣṭvā tāṃ daśavāraṃ 
japedityarthaḥ | vidyātṛtīyakhaṇḍamātraparaṃ tatpadamiti tu 
manoramāyām | yoginīḥ, tripurasundaryāḥ ṣaḍaṅgadevatāḥ | tena 
sāmānyārghyajalena tasminneva tarpayediti tu tatsaṃskāraḥ |

śuddhodakena saṃpūrya pūjayetkāraṇānvitam |
ṣaḍaṅgaṃ pūjayettatra sāmānyārghyamidaṃ priye ||

iti jñānārṇavāt |

	yoginīpadaṃ ḍākinyādidhātudevatāparaṃ vā | uttaratantre tathaiva 
vakṣyamaṇatvāt | devīparivārabhūtanikhilaśaktiparamiti tu manoramāyām 
| evaṃ sāmānyārghye siddhe tadviniyogo'ṣṭame paṭale sāmānyārghyeṇa 
deveśi mārtaṇḍaṃ paripūjayedityādirvakṣyate | yattu tatraiva 
śrīcakrasyā'tmanaścaiva madhye tvarghyaṃ 
pratiṣṭhayedityādinā'rghyasādhanamucyate tadviśeṣārghyasya, tasya 
dravyaikakaraṇakatvāt | ata eva tatra vidhṛte tu punardravye ṣoḍaśendukalā 
yajediti dravyadhāraṇasya siddhavatkṛtyānuvādaḥ 

p. 82) saṃgacchate | yadapi tadante vacanaṃ tathaivārghyaṃ viśeṣeṇa 
sādhayetsādhakottama iti tadātmapātragurupātrānyataravidhānaparam | 
yathaiva sāmānyārghyaṃ tathaivedaṃ sādhayet | viśeṣeṇeti tu viśeṣa iti 
tadarthāt | ata eva taduttarameva guru 
pādālimāpūjyetyādinā'tmapūjāvidhānaṃ saṃgacchate | ata eva ca 
jñānārṇave ātmānaṃ tu samabhyarcya bhūtānsaṃtrāsayettata iti 
vacanenā'tmapūjāvidhānādevā'tmapātrāsādanasyā'kṣepaḥ | 
anyathā viśeṣārghyadravyeṇaivā'tmapūjane pradhānadevyai 
nivedanātpūrvamucchiṣṭakaraṇadoṣāpatterityāhuḥ 
śaṃkarānandanāthādayaḥ | etena yadamṛtānandairvyākhyātaṃ 
śrīcakrasyā'tmanaścaivetyādinā sāmānyārghyasyaiva vidhiḥ, vidhṛte tu 
punardravya ityārabhya tathaivārghyaṃ viśeṣeṇetyabhivyāpya 
viśeṣārghyasya vidhiriti tadanādeyam | sāmānyārghyetikartavyatāyāṃ 
sūryakalāpūjottarāṃśasya lopāpattyā paramukhanirīkṣaṇāpatteḥ | 
arghyadvayamadhye pūrvasya 
pūrvāṃśamātramuttarasyottarāṃśamātraṃ dvayamapi militvā 
pūrṇetikartavyatā kīrtiteti varṇanasya granthasaṃdarbhaviruddhatvācca | 
pūrvottaracatuḥśatyoraikatantryasya bhavatāmapi 
saṃmatatvenaikasmiṃstantre dviḥsāmānyārghyavidhānasya 
vaiyarthyāpatteśceti na kiṃcidetat | evaṃ 
prakṛtacatuḥśatyāmambupadasyottaracatuḥśatyāṃ dravyapadasya ca 
svārasyamavalambyāyaṃ grantho yojitaḥ | yadi punaritthamālocyate 
saṃhitārṇavakalpasūtrādiṣu sāmānyārghye śaṅkhasyaiva 
vidhānāddhemādivikalpasya viśeṣārghyādāveva 
vidhānadarśanātprakṛtaśloke'pi tarpayettena yoginīrityanena 
paradevatāditarpaṇakaraṇatvapratīteśca liṅgādayaṃ grantho'pi 
viśeṣārghyapara eveti tadā'mbuneti sahārthe tṛtīyā | āṣṭamikagranthe 
dravyeṇa viśeṣārghyavidhiḥ prakṛtagranthe tatraiva jalamiśraṇavidhiriti 
vivekaḥ | tatparimāṇaṃ tu dakṣiṇāmūrtisaṃhitāyām bhāgatrayaṃ 
viśeṣasya bhāgamātraṃ jalaṃ kṣipediti | sāmānyārghyasthāpanaṃ tu 
mārtaṇḍapūjāyāṃ tasya karaṇatvena vidhānādevā'kṣipyata iti 
draṣṭavyam | ambuna eva karaṇatvamiti tu manoramāśayaḥ | mukhyālābhe 
pratinidhividhireṣa iti tu lalitārcanacandrikākāraḥ || 132 || 133 ||

dhyātvā puratrayaṃ devi bījatrayasamanvitam || 134 ||

sarvādyavidyayā devi karaśuddhiṃ tu kārayet ||

p. 83) puratrayaṃ sūryasomānalatrayarūpaṃ śrīcakraṃ 
vidyābījatrayayuktaṃ dhyāyedityartha iti prāñcaḥ | puratrayamityasya 
tripuramityartho bījatrayetyasya karaśuddhinyāse'nvayo'pi suvacaḥ | 
vastutastu tantrarāje pūrvoktaślokadvayottarametadardhasamānārthakaḥ 
ślokaḥ paṭhyate -

ādhāre hṛdaye randhre vidyākhaṇḍatrayaṃ smaret |
lohitaṃ tatprabhāvedhāllohitaṃ ca nijaṃ vapuḥ | iti ||

	tasyārtho manoramāyāmuktaḥ - 
ādhārasthaprathamakūṭavahnitejasā khacitaṃ hṛdayagataṃ 
taddvitīyakūṭasūryatejaḥprasaraṃ tenānuṣaktaṃ 
brahmarandhragatatṛtīyakhaṇḍacandratejaḥprasaraṃ 
cetyavibhaktākāramilitarūpamantarbahiśca tejastrayaṃ prāṇāyāmaṃ 
kurvanbhāvayediti | ādyavidyāśabdena pūrvaṃ bālāvidyāyā eva 
parāmarśaḥ kṛtaḥ so'tra mā prasāṅkṣītyata āha sarvādyeti | sarvāsu 
pūrvoktāsvaṣṭavidhavidyāsvādibhūtayā karaśuddhikaryākhyayā 
vidyayā karaśuddhiṃ kārayetkuryāt | etayā niṣādasthapatiṃ 
yājayedityatrevā'cāryābhiprāyeṇa ṇijantakīrtanam | tatprakāraśca 
kalpasūtre śrīkaṇṭhānantatārtīyamairdhyamāditalaparyantaṃ 
kṛtakaraśuddhirityuktaḥ | bījatrayaṃ daṇḍakalitanyāyena dvirāvartya 
madhyamābhyāṃ nama ityādi jātitrayottaramaṅguṣṭhādidvayaṃ 
paṭhitvā tataḥ karatalakarapṛṣṭhābhyāṃ nama iti krameṇa pallavaṣaṭkaṃ 
bījaṣaṭkānte saṃyojya karaśuddhiṃ kuryādityarthaḥ | so'yaṃ 
karaśuddhinyāsa ityucyate | yattu paddhatikāraiḥ 
śikhādyastrāntamapyetaireva bījairnyāso likhyate tatra mūlaṃ ta eva 
jānate | karaśuddhyādinyāsānāṃ kramaḥ kālaścottaratantre vakṣyate || 
134 ||

tata ātmāsanaṃ dadyāccakrāsanamatheśvari || 135 ||

sarvamantrāsanaṃ devi sādhyasiddhāsanaṃ tathā |

	ātmāsanādipadāni tṛtīyādiṣaṣṭhāntavidyānāṃ nāmadheyāni | 
tāsāṃ viniyogastu dvedhopalakṣyate | tatra kalpasūtre tāvaduktam 
māyākāmaśaktīruccārya devyātmāsanāya nama iti svasyā'sanaṃ 
dattvā śivayugbālāmuccārya śrīcakrāsanāya namaḥ 
śivabhṛguyugbālāmuccārya sarvamantrāsanāya namo bhuvanāmadanau 
klemuccārya sādhyasiddhāsanāya nama iti cakramantradevatāsanaṃ 
tribhirmantraiścakre kṛtveti |

p. 84) saṃhitāyāṃ tu - karaśuddhividhiṃ kṛtvā caturāsanadevatāḥ |
pādayorjaṅghayorjānvormūlādhāre ca vinyaset | ityuktam ||

	jñānārṇave cānayoḥ prakārayoḥ samuccayo dṛśyate | mūle 
tvātmāsanasya dadātinā vidhānādavaśiṣṭāsanatrayasya ca tato rakṣāṃ 
prakurvītetyuttaraślokasthakarotinā vidhānena ca 
kalpasūtraikavākyatāyāmeva svārasikaṃ tātparyamunnīyate || 135 ||

tato rakṣāṃ prakurvīta pūrvoktakulavidyayā || 136 ||

ṣaḍaṅganyāsayogena namaskārādiyuktayā ||

	tataścaturāsananyāsānantaraṃ pūrvoktayā kulavidyayā 
bālāvidyayā tryakṣaryā ṣaḍaṅgānāṃ 
hṛdayaśiraḥśikhākavacanetratrayāstrāṇāṃ nyāsayogena 
nyāsadaśāyāṃ yādṛśo yogastena caturthyantahṛdayādipadāni bījānte 
prayujyeti yāvat | tadante namaskāraḥ | namaḥśabda ādiryeṣāṃ 
tairnamaḥsvāhāvaṣaṭ huṃvauṣaṭ śabdairjātipadavācyatvena 
prasiddhairyuktayā tayā rakṣāṃ kurvītetyarthaḥ | ṣaḍaṅgayogenaiva 
bījatrayasya dvirāvṛttirākṣipyate | tataśca - aiṃ hṛdayāya namaḥ | klīṃ 
śirase svāhā | sauḥ śikhāyai vaṣaṭ | aiṃ kavacāya hum | klīṃ 
netratrayāya vauṣaṭ | sauḥ, astrāya phaṭ | iti ṣaḍbhirmantrairhṛdayādiṣu 
tattanmudrayā nyasediti phalitārthaḥ | tathā ca caturāsananyāsānte 
kalpasūtram-bālādvirāvṛttyā 
tridvyekadaśatridvisaṃkhyāṅgulivinyāsaiḥ kḷptaṣaḍaṅga iti | 
dakṣiṇāmūrtisaṃhitāyāmapi -

kaniṣṭhāṅguṣṭharahitaistribhistu hṛdi vinyaset |
madhyamānāmikābhyāṃ tu nyasecchirasi mantravit ||

śikhā'ṅguṣṭhena vinyasyā daśabhiḥ kavacaṃ nyaset |
hṛduktairnetravinyāsaṃ vinyasetparameśvari ||

tarjanīmadhyamābhyāṃ tu tato'straṃ vinyasetpriye |
ātmarakṣākarīṃ vidyāṃ dviruccārya nyasedbudhaḥ || iti |

etena kumāryā tripureśānyā ṣaḍaṅgāni ca pūrvavat |

	iti jñānārṇave pūrvapadena yadyapi karanyāso 
hṛdayādinyāsaśceti dvividho'pi 

p. 85) ṣaḍaṅganyāsaḥ parāmraṣṭuṃ śakyate | bālāprakaraṇe 
dvividhasyāpyāmnānāt | pañcakāmanyāsānte -

etānvinyasya deveśi karanyāsamataḥ param |
mūlavidyādvirāvṛttyā saryāṅgulitaleṣu ca ||

ṣaḍaṅgakramayogetyukteḥ | tathā navayoninyāsānte'pi -

ṣaḍaṅgamācareddevi dvirāvṛttyā krameṇa ca |
tridvyekadaśakatridvisaṃkhyayā śailasaṃbhave ||

	aṅgulīnāmityukteśca | tathā'pi tantrāntarasaṃvādāya 
hṛdayādiṣaḍaṅgānyeva parāmṛśyante | ata eva prakṛtatantre'pi 
ṣaḍaṅgapadaṃ hṛdayādiparameva | namaskārādītyādipadasvārasyācca | 
kecittu namaskāraniyuktayeti mūlaṃ paṭhantaḥ pratyaṅgamantraṃ 
devatānāmasaṃbodhanānte namaḥpadaṃ prayojyamiti vyācakṣate | anye tu 
namaskārādītyeva paṭhanto'pi |

sarvajñatā tṛptiranādibodhaḥ svatantratā nityamaluptaśaktiḥ |
anantaśaktiśca vibhorvidhijñāḥ ṣaḍāhuraṅgāni maheśvarasya ||

	iti vacanātsarvajñatāśaktidhāmne, ityādipadānyapi 
yojanīyānītyāhuḥ | pare tu - bālāṃ saṃpūrṇāmuktvā 
śrīmahātripurasundari māṃ rakṣa rakṣetyekameva mantraṃ jātiyuktaṃ 
hṛdayādiṣu yojayanti | tadetattrayamapi tantrāntarasaṃvāda eva viśvasituṃ 
yogyam | anyathā parasparavaimatyādeva parāhataṃ veditavyam | yattu 
karaśuddhinyāsānte kalpasūtram kumārīmuccārya 
mahātripurasundaripadamātmānaṃ rakṣa rakṣeti hṛdaye'ñjaliṃ kṛtveti, 
na tatra ṣaḍaṅgacarcā'pīti pūrvokta eveha nyāso vivakṣita iti | atra 
navyāḥ - jñānārṇavatantre hi bālāyāmeva nikhilāṅgopadeśātsaiva 
prakṛtiḥ | tadanantarāmnātāstripurabhairavyādiśrīvidyāntāstadvikṛtayaḥ 
| tataśca codakena prātaḥkṛtyādinikhilāṅgavatṣaḍaṅganyāsasyāpi tata 
eva prāptiḥ | prakṛtau ca bālābījānāṃ dvirāvṛttāvapi 
vikṛtāvūhaprāpakanyāyaiḥ kūṭadvirāvṛttireva nāyyā | yattu prāñcaḥ 
nyāyena prāptasyohasya bādhanārthaṃ kumāryā tripureśānyā 
ṣaḍaṅgāni ca pūrvavaditi vacanaṃ manyante, tanna | prakṛtitaḥ 
prākṛtanyāsakāṇḍamadhyasthatvena

p. 86) ṣaḍaṅganyāsaprāptāvapi 
prākṛtanyāsottarabhāvivaikṛtanyāsāntargatacaturāsananyāsottaraṃ 
tatprāptau pramāṇābhāvena tanmātraparatvena 
vacanopapattāvūhabādhane'pi tasya vyāpāra iti kalpanāyogāditi vadanti | 
tadasat | ṣaḍaṅgāni ca pūrvavadityaṃśenāpi bhavadabhīṣṭasiddhau 
kumāryā tripureśānyā, ityaṃśasyohabādhakatvamantareṇa 
sārthakyāyoga ityeva prācāmāśayāt | saṃhitāsūtrādivirodhasya 
spaṣṭatvācca || 136 ||

vaśinyādinyāsamāha-

śirolalāṭabhrūmadhyakaṇṭhahṛnnābhigocare || 137 ||

ādhāre vyūhakaṃ yāvannyāsamaṣṭabhirācaret ||

	atra gocaraśabdena svādhiṣṭhānaṃ cakramucyate | 
prāṇyaṅgatvādekavadbhāvaḥ | ādhāre mūlādhāre | vyūhakaṃ 
yāvadityasyā'dhārātpādāgrāntamityarthamāhuḥ sāṃpradāyikāḥ | 
aṣṭabhirvaśinyādivāgdevatāmantrairiti yāvat sūtre 
rakṣāṣaḍaṅganyāsottaraṃ vaśinyādyaṣṭanyāsasyaiva 
vidhānācchīrṣādisthānaikyadarśanācca prakṛtaśloke'pi sa eveti 
niścīyate | uttaratantre tu dvivāraṃ karaśuddhyādinyāsacatuṣṭayaṃ 
kartavyatvena vidhāya dvitīyavārakaraṇadaśāyāṃ 
rakṣāṣaḍaṅgavāgdevatānyāsayormadhye śrīkaṇṭhādinyāsa āmnāyata 
iti viśeṣaḥ | navyāstu gocarapadasya liṅgārthakatvaṃ prācīnairuktaṃ 
pramāṇābhāvaparāhatamabhipretya mūlādhāre saptamīṃ 
vāgdevatāmaṣṭamīṃ tu pādamūlādipādāgrāntaṃ nyasedityāhuḥ | 
tanna | gocaraśabdasya jalasaṃcārasthānaparatvenopasthaparatvasaṃbhavāt | 
maṇipūrottaramupasthitasya svādhiṣṭhānasya tyāgāyogācca | 
saṃhitārṇavavāmakeśvaratantrādiṣvaikakaṇṭhyena paṭhitasya 
gocarapadasya kalpasūtropabṛṃhaṇavaśena liṅgaparatayā sārthakye 
saṃbhavati vaiyarthyāyogācca | tathā ca sūtram - yādicatuṣkaṃ 
imnyū?muccārya sarveśvarīvāgdevatāyai nama iti liṅga iti | vyūhakaṃ 
yāvaditi tu na sthānāntaraparam, api tu 
śirolalāṭādyuktasthānasamūhaparameva | śīrṣādilalāṭāntaṃ 
lalāṭādibhrūmadhyāntaṃ 
bhrūmadhyādikaṇṭhāntamityādirītyā'dhārādiprapadāntamityevamuttar
ottarāṅgāvadhikatvabodhanārthamityapi suvyākhyam | sūtre tvetanna 
dṛśyate | ayaṃ ca nyāso vaśinyādīnāṃ mānasapūjāṃ 

p. 87) kṛtvā kārya iti navyāḥ | jñānārṇave nyāsaprakaraṇe 
vaśinyādimantroddhāraślokeṣu -

vaśinīṃ pūjayedvācāṃ devatāṃ devi suvrate |

	ityādeḥ smaraṇāditi tadākūtam | tadasat | teṣāṃ vacanānāṃ 
mantroddhāra eva tātparyeṇa pūjāvidhāvapi tātparyakalpane 
vākyabhedāt | mantrāṇāṃ pūjākaraṇatvasya 
saptamāvaraṇārcanavidhāvuktasyānuvādamātratvena 
pūjayedityāderupapatteḥ |

ṭavargānte vāyubījaṃ bhūmisaṃsthaṃ maheśvari |
vāmakarṇendubindvāḍhyaṃ vimalā vāgadhīśvarī ||

	iti vimalāmantroddhāraśloke pūjānāmnānena tatpūjānāpatteśca 
| tantrāntare kvāpi nyāsadaśāyāṃ tatpūjānukteśca | pūjāyā 
mānasatvāṃśe sādhakānupanyāsācceti na kiṃcidetat || 137 ||

	ita uttaramāvaśyakānāṃ ṣoḍhānyāsādīnāmuttarārdhe 
vakṣyamāṇatvāttānapahāya tatrāvakṣyamāṇaṃ saguṇadhyānamāha - 
tata ityādibhirdvāviṃśatyā | tatra śrutau sarvalakṣmīmayīmityāsyāgre 
sarvalakṣaṇasaṃpannāmiti yadviśeṣaṇaṃ tadādau vivṛṇoti -

tataḥ padmanibhāṃ devīṃ bālārkakiraṇāruṇām || 138 ||

japākusumasaṃkāśāṃ dāḍimīkusumopamām |
padmarāgapratīkāśāṃ kuṅkumodakasaṃnibhām || 139 ||

sphuranmukuṭamāṇikyakiṅkiṇījālamaṇḍitām |
kālālikulasaṃkāśakuralālakasaṃkulām || 140 ||

pratyagrāruṇasaṃkāśavadanāmbhojamaṇḍalām |
kiṃcidardhendukuṭilalalāṭamṛdupaṭṭikām || 141 ||

pinākadhanurākārabhrūlatāṃ parameśvarīm |
ānandamuditollolalīlāndolitalocanām || 142 ||

sphuranmayūkhasaṃghātavilasaddhemakuṇḍalām |
sugaṇḍamaṇḍalābhogajitendvamṛtamaṇḍalām || 143 ||

viśvakarmādinirmāṇasūtravispaṣṭanāsikām |
tāmravidrumabimbābharaktoṣṭhīmamṛtopamām || 144 ||

p. 88) smitamādhuryavijitamādhuryarasasāgarām |
dāḍimībījavajrābhadantapaṅktivirājitām || 145 ||

ratnabījajagadbhāsijihvāmalasabhāṣiṇīm |
anaupamyaguṇopetacibukoddeśaśobhitām || 146 ||

kambugrīvāṃ mahādevīṃ mṛṇālalalitairbhujaiḥ |
raktotpaladalākārasukumārakarāmbujām || 147 ||

karāmbujanakhajyotsnāvitānitanabhasthalām |
muktāhāralatopetasamunnatapayodharām || 148 ||

trivalīvalasaṃyuktamadhyadeśasuśobhitām |
lāvaṇyasaridāvartākāranābhivibhūṣitām || 149 ||

anarghyaratnaghaṭitakāñcīyuktanitambinīm |
nitambabimbadviradaromarājivarāṅkuśām || 150 ||

kadalīlalitastambhasukumārorumīśvaīm |
māṇikyamukuṭākārajānudvayavirājitām || 151 ||

lāvaṇyakadalītulyajaṅghāyugalamaṇḍitām |
gūḍhagulphapadadvaṃdvāṃ prapadājitakacchapām || 152 ||

tanudīrghāṅgulībhāsvannakhacandravirājitām |
śītāṃśuśatasaṃkāśakāntisaṃtānahāsinīm || 153 ||

lauhityajitasindūrajapādāḍimarāgiṇīm |
raktavastraparīdhānāṃ * pāśāṅkuśakarodyatām || 154 ||

raktapuṣpaniviṣṭāṃ tāṃ raktābharaṇabhūṣitām |
caturbhujāṃ trinayanāṃ pañcabāṇadhanurdharām || 155 ||

karpūraśakalonmiśratāmbūlāpūritānanām |
karaṇḍavāhinendreṇa dattatāmbūlapatrikām || 156 ||

mahāmṛgamadoddāmakuṅkumāruṇavigrahām |
sarvaśṛṅgāraveṣāḍhyāṃ sarvālaṃkārabhūṣitām || 157 ||

p. 89) brahmaviṣṇuśiroratnanighṛṣṭacaraṇāmbujām |
jagadāhlādajananīṃ jagadrañjanakāriṇīm || 158 ||

jagadākarṣaṇakarīṃ jagatkāraṇarūpiṇīm |
sarvamantramayīṃ devīṃ sarvasaubhāgyasundarīm || 159 ||

sarvalakṣmīmayīṃ nityāṃ paramānandananditām |

	padmanibhāṃ saṃkocavikāsātmakarūpadvayavatīm | 
bālārkakiraṇādyaiḥ pañcabhirupamānairetallabhyate - 
yadvilakṣaṇaraktimābhinnaprakāśātmakasrigdhabahulalāvaṇyaṃ devyā 
iti | kālairnīlairalikulatulyaiḥ kuralaiḥ saṃkucitāgrairalakaiḥ saṃkulāṃ 
vyāptām | pratyagrāruṇa udyatsūryaḥ | kiṃcidardhenduraṣṭamīcandro na 
tu dvitīyādisthaḥ | pinākākhyaṃ dhanuḥ śaivam | viśvakarmakṛta 
ādinirmāṇe yatsūtraṃ tantustadvadvispaṣṭā, ṛjvī nāsā yasyāstām | 
gṛhādinirmāṇe prathamata ṛjubrahmasūtranikṣepasya darśanāt | yadvā 
viśvameva karma kāryaṃ tasyā'dinirmāṇe yāni sūtrāṇi 
sūcakavākyāni vedāste śvāsarūpeṇa vispaṣṭā yasyāṃ tādṛśī nāsā 
yasyāstām | yasya niḥśvasitaṃ vedā iti śruteḥ | vedānādau nirmāya 
tatastaireva sṛṣṭirutpāditetyapi siddhāntācca | tāmraṃ nepāladeśottham | 
tasyaivottamatvāt | oṣṭhāvacchedenāmṛtopamām | smitamādhuryeṇa 
mandahāsalakṣmīdhaureyeṇa | dāḍimībījameva yadi vajraṃ hīrakākhyaṃ 
ratnaṃ syāttadā tattulyā dantāḥ syuḥ | yadvā vajraṃ kuliśaṃ 
dārḍhyārthameṣopamā | api saṃcalitā dantā jāyante vajrasaṃnibhā iti 
vaidyake prayogadarśanāt | bhujairlakṣitām | itthaṃbhūtalakṣaṇe tṛtīyā | 
vitānamullocākhyaṃ vastramasya saṃjātaṃ vitānitam | trivalīnāṃ 
balenaiva samāyukto yo madhyadeśaḥ kaṭibhāgastena suśobhitām | etena 
madhyasya saukṣmyaṃ trivalīnāṃ kanakapaṭṭikārūpatvaṃ ca dhvanyam | 
āvarto'mbhasāṃ bhramaḥ | nitambasya bimbaṃ maṇḍalaneva 
sthūlatvāddviradastasya romarājireva varo'ṅkuśo yasyāstām | 
māṇikyamayaṃ mukuṭaṃ ṭopikā | prapadena pādāgreṇā'samantājjitaḥ 
kacchapaḥ kūrmo yayā | pāśāṅkuśābhyāṃ lasantau 
karābūrdhvasthitau vāmadakṣau yasyāḥ | pañca bāṇāndhanuśca 
dakṣavāmābhyāmadhaḥkarābhyāṃ dhārayatīti tathā |

p. 90) taduktaṃ saṃhitāyāṃ kamalākārasaṃpannāḥ pañca bāṇā 
manoharāḥ |
yadhuliḍguṇasaṃpannamaikṣavaṃ hi śarāsanam ||

pravālavallīghaṭitaḥ pāśaḥ kṣaumaguṇānvitaḥ |
candrarekhāsamaḥ svacchaḥ sṛṇirākarṣaṇakṣamaḥ ||

dakṣiṇādhaḥkare bāṇānvāmādhastu śarāsanam |
vāmordhve pāśamāraktaṃ dakṣordhve tu sṛṇiṃ param || iti |

pañca bāṇāstu kādimate -

kamalaṃ kairavaṃ raktaṃ kahlārendavire tathā |
sahakārakamityuktaṃ puṣpapañcakamīśvari || iti |

	tena kamalānyevā'kārā iti saṃhitāvākye vigrahaḥ | aṅkuśastu 
sauvarṇa iti gurumukhāgamaḥ | spaṣṭamanyat | īdṛśīṃ nityāṃ 
mahānityāṃ tripurasundarīnāmnīṃ smṛtvetyuttareṇānvayaḥ || 138 || 139 || 
140 || 141 || 142 || 143 || 144 || 145 || 146 || 147 || 148 || 149 || 150 || 151 || 152 || 153 
|| 154 || 155 || 156 || 157 || 158 || 159 ||

mahātripuramudrāṃ tu smṛtvā'vāhanarūpayā || 160 ||

vidyayā'vāhya subhage namaskārādiyuktayā |
pūrvoktayā sādhakendro mahātripurasundarīm || 161 ||

cakramadhye tu saṃcintya tataḥ pūjāṃ samārabhet |

	mahātripuramudrāṃ trikhaṇḍākhyāṃ mudrāṃ baddhveti śeṣaḥ | 
pūrvoktāvāhanavidyayā'nte namaskārādernama ihā'gacchā'gaccheti 
vākyasya yojanaṃ kṛtvā cakrasya madhye bindusthāne devīmāvāhya 
bindusthāṃ punarapi dhyātvā pūjāmārabheteti yathāśrutaṃ 
kecidvyācakṣate | anye tu - mahātripuramudrāṃ 
saṃkṣobhiṇyādiyonyantamudrānavakaṃ 
mūlādhārādibrahmarandhrāntasthānanavake smṛtvā'vāhanavidyāyā 
ante subhage nama iti pañcākṣarīṃ saṃyojya devīmāvāhya 
pūjayedityartha ityāhuḥ | navyāstu -

āvāhya cakramadhye tu vidyayā hi trikhaṇḍayā |

p. 91) iti jñānārṇave cakramadhya iti padena 
puṣpasaṃcayagarbhitāñjalinirmitatrikhaṇḍāmudrāmadhya-
khaṇḍātmakatrikoṇacakramadhyamucyate | tena puṣpeṣvāhūya tatra 
mūrtiṃ prakalpya tāṃ pīṭhe puṣpāñjalidānena niviṣṭāṃ saṃcintya 
pūjayediti vadanti | yuktaṃ caitat | āvāhanasya 
paricchidyāvekṣaṇarūpatvena paricchedakamūrtisāpekṣatvāt | 
mūrtikalpanasya ca mūrtividyākaraṇakatvasya 
mūrtividyāmnānānyathānupapattyā'vaśyakatayā 
hṛdantaḥsthitacaitanyamahaso bahirniḥsāraṇena mantreṇa mūrtiṃ 
paricchinnatāmāpādya pīṭhe niveśanasyaivā'vāhanapadārthatvāt | 
avadānādipradānāntasya bahvavayavakasyāpyekapadārthatvadarśanāt | 
tataśca purvaiḥ purātanairgurubhiruktayā vakṣyamāṇamūrtividyayā 
cakramadhye'ñjalimadhyasthatrikoṇacakre saṃcintya mūrtiṃ 
prakalpyā'vāhanavidyayā bindāvāvāhya pūjayedityanvayaḥ | 
pāṭhakramasyārthakrameṇa bādhāditi vyākhyeyam | tena 
kalpasūtraikavākyatā'pi saṃpadyate | vastutastu - sarvato vyāptāyā api 
paraśivadīpteḥ svabuddhyanusāreṇaikadeśamātragrahaṇasyāpi 
paricchinnatāpādanarūpatvenā'vāhanapadavācyatvasaṃbhavena na 
mūrtikalpanamāvāhanapadārthasyāvayavaḥ | tataśca 
trikhaṇḍāyāmāntaraṃ tejo namontayā'vāhanavidyayā'nīya 
puṣpadvārā bindau nikṣipya tatra dhyānaślokoktarūpāṃ mūrtiṃ 
saṃcintya pūjayedityevākliṣṭo'rthaḥ | mūrtividyāyāstvetattantrarītyā na 
saṃcintanāṅgatvam | ata eva tasyāḥ pūrvamanuddhāraḥ saṃgacchate | 
uttaratantre taduddhārastu nyāse viniyogārthaḥ | na cottaratantre tāmuddhṛtya 
|

mūrtividyā ca sā devi saptamī parikīrtitā |

	iti saṃjñākaraṇaṃ mūrtikalpane viniyogajñāpanaikaphalakaṃ 
vaktavyamiti vācyam | ādhāre vinyasenmūrtimityādipradeśeṣu 
vyavahārārthatvena saṃjñāyāḥ sāphalyenānyathāsiddheḥ | 
tasmādartharatnāvalīkṛdukto namaskāreṇa yuktayeti pāṭha eva svīkāryaḥ 
| iha pūjāśabdena pañca vā daśa vā ṣoḍaśa vā 
catuḥṣaṣṭirvopacārāḥ samuditā abhidhīyante | tena śaktibhedena 
vyavasthito vikalpaḥ | 
dhyānāvāhanādikatipayapadārthāntarbhāvānantarbhāvābhyāṃ 
tantrabhedena ṣoḍaśādisaṃkhyāyā bahurūpatve'pi 

p. 92) saṃcintyā'vāhyetipadābhyāṃ dhyānāvahanayoḥ pūjātaḥ 
pṛthaṅnirdeśādeva jñāpakāttantrarājādiṣu gaṇitaḥ 
pādyārghyādikrama evehā'dartavyaḥ | jñāpakāntaraṃ ceha paṭalānte 
vakṣyāmaḥ || 160 || 161 ||

śivāgnibindavo devi dinakṛdvahnibindavaḥ || 162 ||

yugapatkramarūpeṇa yojanīyā maheśvari |
māyārdhendukalāyuktaṃ bījayugmaṃ yadutthitam || 163 ||

māyālakṣmīmayaṃ tena yāvatpūjyāstu mātaraḥ ||

	śivo hakāraḥ | agnirvahniśca rephaḥ | dinakṛcchabdena śakāraḥ | 
śakārādhikāre -

dinakṛcchayanaṃ śāstā subhagā visphuliṅginī |

	iti kośāt | māyā turyasvaraḥ | sa śivāgnyordinakṛdvahnyośca parato 
deyastato bindvardhendukalāḥ | īdṛśakrameṇotpannaṃ yadbījayugmaṃ 
māyālakṣmīnāmakaṃ hrīṃ śrīmityākārakaṃ tena sarvā mātaraḥ 
pūjyāḥ | yāvaditi sākalyārthakamavyayam | idaṃ ca bījadvayaṃ 
tāradvayamiti tāntrikairvyavahriyate | asyā dvitāryāḥ śaktipūjāmātre 
viniyogātpuṃdevatāpūjāyāṃ strīdevatyanyāsādau vā na viniyogaḥ | 
śaktipūjāyāmapi yatra viśiṣya mantrāntaravidhiryathā vaśinyādīnāṃ 
kāmeśvaryādīnāṃ ca pūjāyāṃ tatrāpi na tāradvayapravṛttiḥ | 
anākāṅkṣitatvādeva | viśeṣavihitena sāmānyasya bādhācca | ata eva 
kāmākarṣiṇyādau svarāṇāṃ vidhānena tāradvayabādhe prāpte 
punarvidhānaṃ samuccayārthamupapadyata iti tu nyāyasiddho'rthaḥ | 
tantrāntare paddhatikārāstu sarvatra dvitāraṃ viniyuñjate | kalpasūtre tu 
sarveṣāṃ mantrāṇāmādau tritārīsaṃyogastritārī ca 
vāṅmāyākamalā ityuktam | tatrāpi yāgamandirapraveśottaramevāsya 
pāṭhastataḥ prākkṛtyamantreṣu na tadyoga āvaśyaka iti mantavyam || 162 || 
163 ||

	pūjanīyā devatā mantraśeṣaṃ cā'ha -

tripurā tripureśī ca sundarī puravāsinī || 164 ||

śrīrmālinī ca siddhā'mbā mahātripurasundarī |
prakaṭāśca tathā guptāstathā guptatarāḥ  parāḥ || 165 ||

p. 93) navadhā cakrayoginyo nāmabhistāḥ samarcayet |

	tripurādīni nava padāni trailokyamohanādicakreśvarīṇāṃ 
nāmadheyāni | tripureśītyatra tripureti bhinnaṃ padam | tadidamīśītyādiṣu 
saptasu padeṣu viśeṣaṇatvenānvitaṃ samasyate | tena pūrvanipātaḥ 
puṃvadbhāvaśca | śrīpadena saha samāse tu na puṃvadbhāvaḥ | 
priyādigaṇe tasya pāṭhāṅgīkārāt | puravāsinīpade 
viśeṣaṇatvenānvitamapi na samasyate | triśabdaḥ purā pūrvabhāge 
yasyāḥ sā tripureti tadarthāt | tena tripuravāsinīti nāmadheyaṃ sidhyati | 
tenāyamarthaḥ saṃpannaḥ - tripurā 1 tripureśī 2 tripurasundarī 3 
tripuravāsinī 4 tripurāśrīḥ 5 tripuramālinī 6 tripurasiddhā 7 tripurāmbā 8 
mahātripurasundarīti nava cakreśvarīṇāṃ nāmāni | prakaṭā ityādikaṃ 
tu tattaccakrasthitāvaraṇadevatānāmaṇimāsiddhyādiyoginīnāṃ 
samaṣṭirūpaṃ nāma | parā iti padena saṃpradāyāḥ kulakaulā nigarbhā 
rahasyā atirahasyāḥ parāpararahasyā iti ṣaṇṇāṃ nāmnāṃ saṃgrahaḥ | 
tantrāntare'ṣṭamanavamāvaraṇadevatānāṃ parāpararahasyāḥ 
parāparātirahasyā iti nāmadayaṃ smaryate | tena vikalpaḥ | cakrayoginya 
ityatra samūhavācakacakrapadenaitaddhvanitam  
yoginīsamaṣṭivācakaprakaṭādipadottarameva yoginīpadasya prayogo 
naikaikavyaktivācakāṇimādipadottaramiti | 
tāścakreśvarīścakrayoginīśca | nāmabhiriti tripurādināmabhiḥ 
prakaṭādināmabhiraṇimādināmabhiścetyarthaḥ | tataścā'dau 
tāradvayaṃ tatastattannāma tadante saptākṣarīti mantrakalpanāprakāraḥ | 
tripurādipadottaraṃ cakreśvarīpadaṃ prakaṭādipadottaraṃ 
yoginīpadamaṇimādipadottaraṃ siddhipadaṃ kāmākarṣiṇyādipadottaraṃ 
kalāpadaṃ ca prayoktavyamityādikaṃ tu saṃpradāyasiddhaṃ 
jñāpakasiddhaṃ cetyapi tatra tatra vyaktī bhaviṣyati || 164 || 165 ||

	atha prakaṭādiyoginīnāṃ viśiṣya nāmadheyāni 
mantraghaṭanārthamuddiśannakhilopasaṃhāreṇa 
svātmāvaśeṣavibhāvanāṃ pratyanuguṇatvātprathamaṃ cakraṃ 
trailokyamohanaṃ 
bhavatītyādiśrutigataprathamādipadānuguṇatvātsaṃhārakrameṇā'vara.
napūjāyā mukhyatvaṃ ca dhvanayannāha -

aṇimāṃ paścimadvāre laghimāmapi cottare || 166 ||

p. 94) pūrvadvāre tu mahimāmīśitvākhyāṃ tu dakṣiṇe |
vaśitvākhyāṃ tu vāyavye prākāmyāmīśadeśake || 167 ||

bhuktisiddhiṃ tathā'gneyyāmicchāsiddhiṃ tu nair-ṛte |
adhastātprāptisiddhiṃ tu sarvakāmāṃ tathordhvataḥ || 168 ||

evametā mahādevyo devi sarvārthasiddhidāḥ |

	caturaśraprathamarekhāyāmaṇimādayo daśa siddhayaḥ pūjyāḥ | 
tāsvaṇimādicatuṣṭayamādyaṃ paścimādidakṣiṇāntadikṣu 
vaśitvādikamantyaṃ catuṣṭayaṃ tu vāyvādinir-ṛtyantavidikṣu | 
avaśiṣṭadvayamadharordhvayordiśoriti vivekaḥ | atra devatāntarapūjāyāṃ 
siddhaṃ pūjyapūjakayormadhyaṃ prācīti niyamameva kḹptatvādihāpi 
kecidādriyante | anye tu sokasiddhāmeva prācīmāśrayanto vadanti - yadā 
paścimābhimukhaḥ pūjakastadā devīpṛṣṭhataḥ paścimaṃ tatpurataḥ 
pūrvam | yadā tu pūrvābhimukhastadā devīpurataḥ paścimaṃ 
tatpṛṣṭhataḥ pūrvamitaradiṅmukhapakṣe pūrvābhimukhapūjāvadeva 
digvyavasyeti gurumukhāmnāyaḥ | tataśca paścimābhimukhapūjāyāṃ 
devyāḥ pṛṣṭhabhāge'ṇimāsiddhirdevyā vāmabhāge 
laghimāsiddhirityādi | tayormadhyakoṇe vaśitvā | 
laghimāmahimayormadhye pākāmyetyādirītyā 
pūjanamitaradigabhimukhapūjāyāṃ tu devyāḥ purato'ṇimā 
dakṣiṇabhāge laghimā tayormadhye vaśitvetyādikrameṇa pūjanamiti | 
tadubhayaṃ tantrāntarādarśanaprayuktasya nijadoṣasya 
śrīdeśikacaraṇeṣvāropamātram | tathā ca jñānārṇave smaryate -

uttarāśāmukho devi yadā cakraṃ samuddharet |
uttarāśā tadā devi pūrvāśaiva nigadyate ||

īśānakoṇaṃ deveśi tadā'gneyaṃ na saṃśayaḥ |
paścimābhimukho (makho)  mantrī yadā cakraṃ samuddharet ||

paścimāśā tadā jñeyā purvāśaiva na saṃśayaḥ |
vāyukoṇaṃ tadā'gneyamīśānaṃ rākṣasaṃ bhavet ||

dakṣiṇābhimukho mantrī yadā cakraṃ samuddharet |
pūrvāśaiva tadā dakṣā rakṣaḥkoṇaṃ tu vahnidik || iti |

kulārṇave'pi - yadāśābhimukho mantrī tripurāṃ paripūjayet ||

p. 95) devīpaścāttadā prācī pratīcī tripurāpuraḥ || iti |

	tena nityakāmyobhayarūpapūrvābhimukhyena vā dvitīyapaṭale 
vakṣyamāṇena kāmanābhedaprayuktadigantarābhimukhyena vā 
kriyamāṇāyāṃ sarvasyāmapi tripurasundarīpūjāyāṃ 
pūjyapūjakayormadhyaṃ pratīcīti niyamaḥ paryavasannaḥ | tataśca 
devyāḥ purato'ṇimāsiddhiḥ | devī dakṣiṇabhāge laghimā | 
anayormadhyakoṇe vaśitvetyādyākāraka ekarūpa eva niyamo jñeyaḥ | 
adhastāt, nir-ṛtivaruṇayormadhye | ūrdhvataḥ, īśānapūrvayormadhye | 
taduktaṃ tattvavimarśinyām -

indreśānadiśormadhye sthānamūrdhvasya kīrtitam |
nir-ṛtyambupayormadhye sthānamanyasya kīrtitam || iti |

	tataśca paścimanir-ṛtyormadhye prāptisiddhiṃ 
saṃpūjyendreśānayormadhye sarvakāmāṃ siddhiṃ pūjayediti 
paryavasyati | ye tu paddhatikārā anayoḥ siddhyoḥ sthānavyutkramamicchanti 
teṣāṃ mūladevyādikanyāse mudrānyāsavidhāyakaṃ vākyaṃ 
bhramamūlam |

puraḥ savye ca vaṃśe ca vāme caivāntarālake |

	ūrdhvādho daśa mudrāśca | iti vidhāvūrdhvadiśaḥ prathamaṃ 
kīrtanāt | pūrvadakṣapaścimottareṣvantarālacatuṣke cordhvamadhaśca 
daśa mudrā nyasediti tadarthāt | nacaitāvatā vikalpa iti bhramitavyam | 
vacanabalānmudrānyāsa eva tādṛśakramasyāṅgīkāre'pi pūjāyāṃ 
tadāśrayaṇe mānābhāvāt | ūrdhvādhodiśoḥ 
kramavyutkramayorvyavasthitavikalpasya prapañcasārādau dṛṣṭatvācca | 
tasmādiha tantre bhūgṛhatṛtīyarekhāyāṃ kaṇṭharaveṇa 
pūjānāmnāne'pi nyāsajñāpitāyāṃ tatpūjāyāṃ siddhiṣu kḷpta eva 
kramo yuktaḥ | astu vā dharmigrāhakamānenaiva diśoḥ kramasya 
siddhatvānmudrāpūjāyāmapi nyāsakrama eva | siddhipūjāyāṃ 
tvadhodiśyeva prāptisiddhiriti | atrāṇimādiśabdatrayaṃ ḍābantaṃ 
nemannantam | siddhipadena saha samāse'pi na puṃvadbhāvaḥ 
saṃpradāyāt | īśitvāvaśitvāśabdāvapi 
prākāmyāśabdaghaṭṭābantāvevetyapyāhuḥ | bhuktisiddhiṃ 
tathā'gneyyāmityādijñāpakātsiddhyantā iti kalpasūtrācca siddhiśabdo 
mantrāvayava eva || 166 || 167 || 168 ||

p. 96) caturaśradvitīyarekhāyāṃ pūjanīyā aṣṭau mātṝruddiśati-

brahmāṇīṃ paścimadvāre māheśīmapi cottare || 169 ||

pūrvadvāre tu kaumārīṃ dakṣiṇe vaiṣṇavīmapi |
vārāhīmapi vāyavye tathaindrīmaiśadeśake || 170 ||

cāmuṇḍāmapi cā'gneye mahālakṣmīṃ ca nair-ṛte |
mātṝraṣṭau maheśāni pūjayetsarvakāmadāḥ || 171 ||

pūrvavadeva digbhedena dve catuṣ.ke pūjye | ūrdhvādhodevate tu na staḥ |
tathā ca mūladevyādinyāsaprakaraṇe vakṣyati ūrdhvādhovarjitaṃ punaḥ |

brahmāṇyādyaṣṭakaṃ dakṣajaṅghāyāṃ tāśca pūrvavat || iti |

	atra pūjanaṃ nāma saṃpradāyātpuṣpāderbindośca prakṣepaḥ | 
tatra puṣpādeḥ sakṛtprakṣepastribhistribhirbindubhirekaikaṃ tarpaṇamityeva 
bahuvacanaṃ tridhā yajediti jñānārṇave bahuvacanatridhāśabdadvaye 
tarpaṇāni mukhe devyāstrivāraṃ mūlavidyayeti 
svatantratantravacanamapyupaṣṭambhakaṃ saṃbhavati | 
so'yamubhayaprakṣepaḥ pūjanatarpaṇobhayātmaka iti tanmantre 
dvayorapyullekhaḥ | hrīṃ śrīṃ brahmāṇīpādukāṃ pūjayāmi 
tarpayāmītyādayo mantrā bhavanti | karmakārakavācakasya padasya 
tantreṇa kriyādvayenānvayopapatteḥ | ata eva smārtakarmasu 
gaurīmāvāhayāmi sthāpayāmi pūjayāmi nama 
ityādīnmantrānkalpayanti śiṣṭāḥ | navyāstu brahmāṇīpādukāṃ 
pūjayāmi brahmāṇīpādukāṃ tarpayāmīti prayogamāhuḥ | tatpakṣe 
kimetau dvau mantrāvuta sarvo'yameko mantra iti vicāryam | ādye 
mānābhāvaḥ | dvitāryāḥ pratyekaṃ yojanāpattiśca | 
dakṣiṇahastasyānyatra vyāpṛtatādaśāyāmeva vāmahastasya 
prāptatvādiha mantrabhedena pūjātarpaṇayoḥ kālabhede siddhe tarpaṇe'pi 
dakṣiṇeta(ra)syā(prāptiḥ | naca tarpaṇe tattvamudrāyā) eva karaṇatvena 
vidhānādvāmahastaprasaktiriti vācyam |

tarpaṇaṃ pūrvavaddadyāttrivāraṃ tattvamudrayā |
aṅguṣṭhānāmikābhyāṃ tu tattvamudreyamīritā ||

	iti tantrāntare vacanadarśanena tadaprasakteḥ | 
nacāṅguṣṭhānāmikāyogādvāmahastasya pārvati | 
tarpayetparameśānīmiti svatantratantravacanena tasyopasaṃhāra iti 

p. 97) vācyam | asya pūjanatarpaṇayaugapadye nyāyaprāptasya 
vāmahastasyānuvādakatvenopapatterupasaṃhārakatvāyogāt | ata eva 
savyaiḥ pāṇibhistṛṇāni nirasyantīti cchandogānāṃ sūtre 
bahi'pavamānīyaprasarpaṇe'dhvayarvādyanvārambhaṇe 
dakṣiṇapāṇīnāṃ vyāpṛtatvādeva savyaprāpteḥ 
savyairityanuvādamātram | tena tātkālikapravṛttahomo'pi savyapāṇinaiveti 
sāmavedikānāṃ siddhāntaḥ saṃgacchate | api ca 
tarpayāmītyetadākāṅkṣayaiva kalpyamāno dvitīyāntapadasya prakṣepo hi 
brahmāṇīmityākārakasyaivā'padyeta, na pādukāpadagarbhito 
mānābhāvāt | pādukāṃ pūjayāmīti voccarediti saṃhitāvacanena 
kriyāmātrasyaiva tarpaṇamantre lābhāt | antye 
sakṛduccaritasyaivobhayākāṅkṣāpūrakatvena tadāvṛttau mānābhāvaḥ 
vastutastu uktasaṃhitāvākye 
homasamabhivyāhārātpuraścaraṇāṅgatarpaṇa eva  
tarpayāmītipadaprakṣepaḥ | asya tu tarpaṇasya pūjayatinaiva nirdeśasya 
jātatvānna punastadvācakapadāpekṣā | ata eva pūjayedityeva 
vidhivākyāni dṛśyante na punastarpayecceti | yattu navyāḥ puṣpaṃ 
samarpayeddevi mudrayā jñānasaṃjñayeti vacanasyānayā puṣpapūjā 
syāttathā tarpaṇapūjanamityanenopasaṃhārātpuṣpapūjāyāṃ 
tarpaṇasāhityalābha ityāhustatra puṣpatarpaṇapūjanayordvayorapi 
mūlavidyākaraṇakatvamātravidhānātkathamupasaṃhāra iti vicāryam | 
astu saṃpradāyādeva sāhityaprāptistathā'pi 
sāhityasyaikakālikatvarūpatayā samānakālikāṅgatvabodhane 
tadvākyasya 
paryavasānātpradhānabhūtapuṣpapūjābodhakapūjayāmipadasyaiva 
prayogo na tarpayāmītyasya | ata eva navyaireva kevalatarpaṇamadhikṛtyoktam 
vidyamāne'pi puṣpākṣatasāhitye tarpaṇopasarjanatvena 
tarpaṇaikaprayojanakatvena svatantrapūjātvābhāvānna tarpayāmīti 
prayoge pūjayāmipadasāhityamiti | kiṃca tarpaṇamaryādayedaṃ 
pūjāvayavatvātpūjayatinaiva nirdeṣṭuṃ śakyam | tathā ca kalpasūtraṃ 
sarvacakradevatārcanāni 
vāmakarāṅguṣṭhānāmikāsaṃdaṣṭadvitīyaśakalagṛhītaśrīpātrapratha
mabindusahapatitairdakṣiṇakarākṣatapuṣpakṣepaiḥ kuryāditi | nacāsya 
śyāmāprakaraṇe pāṭhānna lalitāparatvam | etaduttaratra lalitājāpī 
nekṣudaṇḍaṃ bhakṣayedityādinā lalitopāstyaṅgānāṃ katipayānāṃ 
vidhāsyamānatayā lalitāprakaraṇasyottaratrāpyanuvṛtteḥ | naca 
tathā'pyavāntaraprakaraṇena tadvādha iti vācyam | 
asaṃkucitasarvapadaśrutyanugṛhītavākyena

p. 98) tasyāpi bādhasaṃbhavāt | kiṃca tathā 
tarpaṇapūjanamityuktavākye'pi tarpaṇasyāpi pūjārūpatvena 
kīrtanātpūjayāmipadaprayogeṇaivobhayalābho dhvanitaḥ | anyathā 
puṣpaiḥ pūjayāmi bindubhistarpayāmīti bhavanmate prayoga āpadyeta | 
tṛptikaraṇārthakatarpaṇapadasya binduparatvasaṃbhavāt | 
mukhyadravyapratinidhyubhayasādhāraṇyena saṃskārādividhīnāṃ 
sāmānavidhyasiddhyai kāraṇādipadaparityāgena tarpaṇapadaprayoga iti 
suvacatvāt | ata eva tarpaṇaiḥ pūjayāmītyeva vā prayogaḥ syāditi 
yatkiṃcidetat | tasmādvaidhapadānugrahāya brahmāṇīpādukāṃ 
pūjayāmītyetāvanmātramevoktvā puṣpaṃ binduṃ ca 
yathāsaṃpradāyaṃ prakṣipediti yuktam | yadi punaritthamālocyate 
atyupahvaramevedaṃ jñātvā cakraṃ samarcayedityadhikṛtya svāhā homa 
ityasya pāṭhādarcanāṅgahomasyāpi naivedyamadhye 
vidhānāttatprāyapāṭho'pyarcanāṅgatarpaṇasyaivopasthāpaka iti tadā'pi 
yatra tarpayettena yoginībhi(ri)tyādinā tarpayatidhātunaiva 
tarpaṇavidhānaṃ tatraiva vā tarpaṇākhyasvatantropacāra eva vā'sya 
vidheḥ prasaraḥ | naca saṃpradāyādihāpi tatprasaraḥ | pūjayateḥ 
puṣpaprakṣepamātravācakatvanirāsapūrvakaṃ 
binduprakṣepasamuccayārthakatvabodhanenānyathāsiddhe'(ddha)sya 
saṃpradāyasya tadaga(ṅga)mantra(ntre)padāntaraprakṣepabodhane'pi 
vyāpārakalpane mānābhāvāt | ata eva kalpasūtre 
prakṛtibhūtamahāgaṇapatyāvaraṇa etāvāneva mantra uddhṛtaḥ | yadāha 
sarvatra devatānāmasu śrīpūrvaṃ pādukāmuccāryaṃ 
pūjayāmītyaṣṭākṣaraṃ yojayediti | śrīpūrvapādukottaraṃ pūjayāmīti 
yojane yadaṣṭākṣaraṃ vākyaṃ niṣpadyate taddevatānāmasu 
yojayedityarthaḥ | etenoccāryetyantena caturakṣaryā vidhānāttaduttaraṃ 
punarvidhīyamānamaṣṭākṣaraṃ tarpayāmipadasahitameva saṃpadyata iti 
śaṅkā parāstā | ata eva kalpasūtre raśmimālākhaṇḍe 
lalitāṅgapādukāmantroddhārasūtrāvayavaḥ 
svagurunāmato'ṣṭākṣarītyupapadyate | aṣṭākṣarapadasya pūjayāmi 
tarpayāmītyākārakatveneha paribhāṣitatvapakṣe pādukāmantre 
śrīpādukāṃ pūjayāmītyasya grahaṇānāpatteḥ | tena 
nāmasvityasyoccāryetyanenānvaya ityuṣprekṣaṇamapi 
pādukāmantravirodhādeva parāstamityalaṃ vistareṇa | paraṃ tu 
brahmāṇyādipadottaraṃ mātṛpadasya prakṣepo yathāsaṃpradāyaṃ 
nirṇeyaḥ | iti prathamāvaraṇam |

p. 99) tantrāntare mudrāṇāmihaiva pūjanasya kathane'pi prakṛtatantre tatra 
tredhāvikalpasyāṣṭame paṭale vakṣyamāṇatvena tayā rītyā | 
siddhimātṛgaṇābhyāmevā'varaṇasamāpteḥ suvacatvāt | etena śrutau 
prathamaṃ cakraṃ prakṛtya sāṇimādyaṣṭakaṃ bhavati samātraṣṭakaṃ 
bhavati saprakaṭaṃ bhavatīti gaṇadvayasyaiva kīrtanamupapadyate | nanu 
rekhādvayātmakabhūpurapakṣa evaitatsamañjasam | ekarekhāpakṣe tu 
siddhimātṛmudrāgaṇānāmekasyāmeva rekhāyāmananyagatikatvātpunaḥ 
punaḥ pūjanaṃ samañjasameva | rekhātrayagaṇatrayapakṣe 
yathāsaṃkhyanyāyena nirṇayo yuktaḥ rekhātrayaṃ gaṇadvayamiti 
bhavatpakṣe tu gaṇadvayapūjāyāḥ sthānanirṇayānāpattiḥ | 
yathāsaṃkhyanyāyābhāvāt | anyatamarekhādvayagrahaṇa ādimadhye 
madhyāntya ādyantye vā rekhe grāhye ityatra vinigamanāvirahaḥ | 
cakranyāse nirṇītatvādādimadhyayorgrahaṇe 
tūpasthitatvāviśeṣānmudrāgaṇasyāpi tṛtīyarekhāyāṃ pūjanāpattiriti 
cet | na, rekhātrayamadhyavīthīdvaye siddhi (mātṛ)gaṇayoḥ pūjane 
doṣābhāvāt | yathāsaṃkhyanyāyānuguṇyāt | ata evoktaṃ 
saubhāgyaratnākare pūrṇābhiṣekaprakaraṇe 
caturasrarekhātrayāntarālagatavīthīdvayastheṣu siddhidaśakasthāneṣu 
brāhmyādyaṣṭakasthāneṣvityādi | nacaivaṃ sati 
ṣoḍaśāṣṭadalapadmayordaladvayamadhyāvakāśānāmapi 
ṣoḍasāṣṭasaṃkhyākatvāviśeṣādvakṣyamāṇadevatāpūjane 
sthānasaṃdehāpattiriti vācyam | ata eva 
jñāpakāddaladvayamadhye'vakāśo na kārya iti kalpanāt | etena 
yo'sminyantre maheśāni kesarāṇi prakalpayet, ityādinā 
bhūtabhairavatantrokto niṣedho'pyupapadyate | yadi punarmūle siddhigaṇe 
mātṛgaṇe ca dvayordvayoreva dvārayoranuvādāttantrarājasaṃmataṃ 
dvirekhameva bhūpuraṃ prakṛtatantrakṛtāmiṣṭamityevocyate tadā 
tantrarājoktarītyaiva rekhādvaye gaṇadvayaṃ pūjayet | tayośca madhya 
ekaiko gaṇa evaitattantrarītyā pratyekamāvaraṇamityapi vakṣyāma 
ityavadheyam || 169 || 170 || 171 ||

	atha ṣoḍaśadale pūjanīyā devatā uddiśati -

kāmākarṣaṇarūpāṃ ca buddhyākarṣaṇarūpiṇīm |
ahaṃkārākarṣṇīṃ ca śabdākarṣaṇarūpiṇīm || 172 ||

sparśākarṣaṇarūpāṃ ca rūpākarṣaṇarūpiṇīm |
rasākarṣaṇarūpāṃ ca gandhākarṣaṇarūpiṇīm || 173 ||

p. 100) cittākarṣaṇarūpāṃ ca dhairyākarṣaṇarūpiṇīm |
smṛtyākarṣaṇarūpāṃ ca nāmākarṣaṇarūpiṇīm || 174 ||

bījākarṣaṇarūpāṃ ca tathā'tmākarṣiṇīṃ parām |
amṛtākarṣiṇīṃ devīṃ śarīrākarṣṇīṃ tathā || 175 ||

ṣoḍaśāre mahādevi vāmāvartena pūjayet |
māyālakṣmīkalābhistu kalāṣoḍaśakaṃ tvidam || 176 ||

	atra rūpā rūpiṇītyādayaḥ śabdāḥ ślokapūraṇārthā 
nāmno'narthakatvadyotanārthā vā na punarnāmāvayavāḥ | 
kāmākarṣiṇītyetāvanmātrameva nāmadheyam | vāmāvarteneti 
aprādakṣiṇyenetyarthaḥ | devyagradalamārabhyeti tu 
tantrāntarasiddho'rthaḥ | caturdaśāraprakaraṇe paścimādeveti 
vakṣyamāṇamapyatra jñāpakam | ata eva pūrvadalamārabhyeti 
vyākhyā'pyasādhvī | saṃpradāyādivirodhāt | vāmamārgeṇeti 
kvacitpāṭhaḥ | tatpakṣe'pyayamevārthaḥ | ye tvartharatnāvalīkṛta 
īdṛśāttatra tatrānuvādātsundarīpūjanaṃ vāmamārgeṇaiva praśastaṃ 
na dakṣiṇamārgeṇetyāhuste mānābhāvādupekṣyāḥ | 
savyāpasavyamārgasthā 
dakṣiṇādakṣiṇārādhyetilalitāsahasranāmavirodhācca | jāyamāno vai 
brāhmaṇastribhir-ṛṇavā jāyata ityādiśrutyā nityasya ṛṇāpākaraṇasya 
vāmamārge viraheṇa ninditatayā muktau vilambena ca śiṣṭānāṃ tatra 
niṣkampapravṛttyayogācca | yadapi vīradravyakaraṇakaṃ pūjanameva vāmo 
mārga iti vyavaharanti tadapi tantrānālokanajanitabhramavilasitaṃ 
dakṣiṇamārgārcane'pi kāraṇādereva karaṇatvāt | brīhiyavayoriva 
vaikalpikadravyāntaravidhānābhāvāt | guḍodādīnāṃ pratinidhitvena 
mukhyālābha eva tatrādhikārāt | śaktaḥ prathamakalpasya nānukalpaṃ 
samācarediti niṣedhabalena prathamādhikāriṇa itarānuṣṭhānāyogāt | 
kastarhi vāmo mārga iti cet | saubhāgyabhāskare'smābhirnirṇīta eveti 
gṛhāṇa | māyālakṣmīkalābhiriti | māyālakṣmyau pūrvoktaṃ 
tāradvayam | tasya punaḥ kīrtanaṃ kalābhirmā bādhītyetadartham | 
kalātaḥ pūrvoccāraṇalābhārthaṃ ca | kalāśabda iha 
ṣoḍaśasaṃkhyākasvarapara iti vṛddhāḥ | kalāṣoḍaśakamiti | 
kaletyetāsāṃ devīnāṃ nāma | tacca saṃpradāyānnityāpadapūrvakam 
|ṣoḍaśapadaṃ yathāsaṃkhyanyāyenaikaikasyāṃ 
devyāmekaikamakṣaraṃ krameṇa yojayeditidyotanārtham | tathā ca hrīṃ 
śrīm, aṃ kāmākarṣṇīnityākalāpādukāṃ 

p. 101) pūjayāmītyādyākārakā mantrā bhavanti | kecitu kalāpadottaraṃ 
devīpadamapi yojayanti | tatrāmṛtākarṣiṇīṃ devīmiti mūlasthaṃ 
devīpadaṃ jñāpakamityapi suvacam || 172 || 173 || 174 || 175 || 176 ||

	athāṣṭadale pūjanīyā devatā upadiśati -

anaṅgakusumāṃpūrve dakṣiṇe'naṅgamekhalām |
paścime'naṅgamadanāmuttare madanāturām || 177 ||

anaṅgarekhāmāgneye nair-ṛte'naṅgaveginīm |
anaṅgāṅkuśāṃ vāyavya īśāne'naṅgamālinīm || 178 ||

aṣṭapatre mahāpadmaveṣṭite vai prapūjayet ||

	mahāpadmaveṣṭite ṣoḍaśadalapadmāntargate'ṣṭapatre padme | 
hrīṃ śrīmanaṅgakusumāpādukāṃ pūjayāmītyādayo mantrāḥ | iti 
tṛtīyāvaraṇam || 177 || 178 ||

atha caturdaśāracakre pūjanīyā devatā āha -

sarvasaṃkṣobhiṇīṃ śaktīṃ sarvavidrāviṇīṃ tathā || 179 ||

sarvākarṣaṇaśaktiṃ ca sarvāhlādanakāriṇīm |
sarvasaṃmohinīṃśaktiṃ sarvastambhanakāriṇīm || 180 ||

sarvajambhanaśaktiṃ ca tathā sarvavaśaṃkarīm |
sarvarañjanaśaktīṃ ca sarvonmādanarūpiṇīm || 181 ||

sarvārthasādhanīṃ śaktiṃ sarvasaṃpattipūriṇīm |
sarvamantramayīṃ śaktiṃ sarvadvaṃdvakṣayaṃkarīm || 182 ||

vāmāvartakrameṇaiva paścimādeva dakṣiṇam |
gṛhītvā pūjayedetā devīstribhuvaneśvarīḥ || 183 ||

	paścimāddevyagramārabhya | lyablope pañcamī | dakṣiṇaṃ 
gṛhītvā svadakṣiṇapūrvādikrameṇa, aprādakṣiṇyeneti tu 
paryavasito'rthaḥ | ye tu paścimābhimukhapūjāyāṃ 
devīpṛṣṭhādārabhya devīdakṣiṇaṃ gṛhītvā pūjayet | 
pūrvābhimukhapūjāyāṃ devīpurata ārabhya dakṣiṇaṃ gṛhītvā 
pūjayediti vyācakṣate | teṣāṃ mahānpramādaḥ | iha 
pūjyapūjakayormadhyaṃ 

p. 102) pratīcīti niyamasya pūrvamuktatvena sarvatraikarūpyasaṃbhavāt || 
179 || 180 || 181 || 182 || 183 ||

	atha bahirdaśāracakre pūjanīyā devatā upadiśati -

sarvasiddhipradā devī sarvasaṃpatpradā tathā |
sarvapriyaṃkarī cāpi sarvamaṅgalakāriṇī || 184 ||

sarvakāmapradā devī sarvasaubhāgyadāyinī |
sarvamṛtyupraśamanī sarvavighnanivāriṇī || 185 ||

sarvāṅgasundarī devī sarvaduḥkhavimocinī |
tathaiva devadeveśi punarevā'dyavidyayā || 186 ||

dvitīyāvaraṇe devi devīdaśakamarcayet |

	atra sarvasiddhipradetyādibhiḥ prathamāntaiḥ padairgaṇayitvā, 
ityākārakaṃ yaddevīdaśakaṃ tadarcayedityanvayaḥ | tathaiva 
vāmāvartenaiva | ādyavidyayā mantrāntarāvayavatvenā'dibhāga eva 
niviśamānayā dvitāryā na tu karaśuddhikaryā bālayā vetyartha iti 
bhramitavyam | tatprakaraṇasya vicchinnatvena tadanupasthiteḥ | punarasyāḥ 
kathanaṃ tu tantrāntaroktairvāsanāvasare 
jñāpayiṣyamāṇairṇakārādivarṇarūpairmantrairdvitārī mā 
bādhītyetadartham | tenāsmādeva jñāpakātsarvatra 
tantrāntaroktamātṛkāyoga āvaśyaka iti dhvanitam | dvitīyāvaraṇa iti | 
evaṃ sidhyati deveśi sarvacakaṃ manoharamitipūrvoktaśloke 
sarvacakrapadena manvasrādibindvantacakrasamūhasyaiva 
parāmṛṣṭatvāttatra saṃhārakrameṇa bahirdaśārasyaiva 
dvitīyatvādityamuktiḥ | etenottaracakrasyāntardaśārasya tṛtīyatvena 
kariṣyamāṇo nirdeśo'pi vyākhyātaḥ | nanvanayā rītyā 
bahirantardaśārayordvitīyatṛtīyacakratvopapattāvapi 
dvitīyatṛtīyāvaraṇatvaṃ nopapadyata iti cet | atra maunatulyameva 
vyācakṣete prāñcaḥ | vayaṃ tu brūmaḥ navāvaraṇamarcanamidamiti tu 
tantreṣu ghaṇṭāghoṣaḥ | tāni cā'varaṇāni 
purādibindvantacakrasthadevatārūpāṇīti bahavaḥ | tadanupapannam | 
bindudevatāyāḥ pradhānatvena svasya svāvaraṇatvāyogāt | nacaivaṃ sati 
tasyā navamayoginītvaṃ bindornavamacakratvaṃ ca kathamiti śaṅkyam, 
yoginītvāvaraṇadevatātvacakrādhiṣṭhātṛtvānāṃ samaniyatatve 

p. 103) mānābhāvāt | ata eva ṣaḍaṅgayuvatidevatā eva 
prathamāvaraṇamiti jñānārṇavānuyāyino navyāḥ | etattantre tu bhūpure 
rekhādvayadevatāgaṇayugalasya pārthakyena gaṇanayā 
binducakrānantarbhāvenaiva navāvaraṇasaṃkhyopapadyate | vṛttatraye 
keralasaṃpradāye kāsāṃciddevatānāṃ 
pṛthakpūjanadarśanāttadabhiprāyeṇa navā'varaṇānītyapi kecit | 
āyudhadevatānāṃ pārthakyenā'varaṇatvakalpanayā vā sūpapādam | 
ṛjuvimarśinyāmāyudhāvaraṇapūjāmāhetyavatārikāvākye 
prayogadarśanāt | anayā'pi rītyā'varaṇeṣu 
prathamatvāderaniyatatvadyotanārthaṃ manvasrasyaiva prāthamye 
bahirdaśārāderdvitīyatvādyūpapattirityāśayena dvitīyāvaraṇa ityuktiḥ | 
yadvā caturthapaṭalānte saṃkṣepārcana prakārasya 
manvasrādibindvantārcanapakṣasyāpi kathanena tadabhiprāyeṇeyamuktiḥ | 
tenā'varaṇapūjāsamarpaṇamantre -

abhīṣṭasiddhiṃ me dehi śaraṇāgatavatsale |
bhaktyā samarpaye tubhyamamukāvaraṇārcanam ||

	ityatrāmukapadasthāne tattadāvaraṇasaṃkhyāpadasya 
prathamadvitīyādirūpasya niveśanīyatayā bhūpurādigaṇanayā 
caturthasyāpi manvasrasya saṃkṣepārcane prathamatvātprathamādiśabdā 
evohanīyatvena dhvanitā iti draṣṭavyam || 184 || 185 || 186 ||

	athāntardaśāradevatā āha -

sarvajñā sarvaśaktiśca sarvaiśvaryapradā tathā || 187 ||

sarvajñānamayī devī sarvavyādhivināśinī |
sarvādhārasvarūpā ca sarvapāpaharā tathā || 188 || 

sarvānandamayī devī sarvarakṣāsvarūpiṇī |
punareva maheśāni sarvepsitaphalapradā || 189 ||

daśaiva devatāḥ khyātāḥ svanāmasadṛśodayāḥ |
evametā mahādevyo devi sarvārthasiddhidāḥ || 190 ||

pūrvoktena vidhānena tṛtīyāvaraṇe'rcayet |

	svamātmīyaṃ yannāma tatsadṛśa udaya udyogo yāsāṃ tāḥ 
svanāmasadṛśodayāḥ | idaṃ ca pūrvottarāvaraṇadevatāsu sarvāsu 
yathāyogyamanveti | nāmno yādṛśārthapratipādakatvaṃ

p. 104) tādṛśārthaviṣayakodyogaśālinya iti yāvat | pūrvoktena 
vāmāvartadvitārīyogādirūpeṇa vidhānena prakāreṇa | tṛtīyāvaraṇe, 
aṇimādito gaṇanayā vistṛtārcane saptame'pi 
caturdaśārādisaṃkṣiptārcane tṛtīyātmake || 187 || 188 || 189 || 190 ||

	athāṣṭāsradevatāpūjāmāha -

madhyacakre maheśāni śṛṇu pūjāṃ yathākramam || 191 ||

vaśinīmapi kāmeśīṃ modinīṃ vimalāmapi |
aruṇāṃ jayinīṃ cāpi sarveśīṃ kaulinīmapi || 192 ||

ekaikaṃ devatānāma proktabījasamanvitam |
adhastāddevadeveśi vāmāvartena pūjayet || 193 ||

yāvaddakṣiṇamārgaṃ tu raktapuṣpairmaheśvari |

	cakroddhāradaśāyāṃ hi śaktyā śaktiṃ vinirbhidya bhūyo 
vahnipureṇa te saṃpuṭīkṛtyetyanena navayonicakramādāvuddhṛtya 
tatparitastattatparitaścānyāni cakrāṇyuddhṛtāni | ataḥ 
sarvamadhyasyatvādaṣṭakoṇameva madhyacakra ityanena kathyate | tatra 
vaśinyādikāḥ śaktīḥ pūjayediti yattāṃ pūjāṃ śṛṇvityanvayaḥ | 
pratijñāntaraṃ ca tattanmantroddhārasya bahugranthāntaritatvena 
tatsmāraṇāya sāvadhānīkartum | adhastātpūrvagranthe proktāni yāni 
bījāni taiḥ samanvitamityarthaḥ | ekaikaṃ 
devatānāmasvasvādhastādbhāge svasvabījasamanvitamiti 
rītyehaivādhastātpadaṃ yojayanti kecit | pare tu paratraiva 
yojayanto'dhastāddevīpurata ārabhya vāmāvartena dakṣiṇāntaṃ pūjayet 
| atra pūrvādidikkalpanā nāstīti bhāva iti vyācakṣate | raktapuṣpairiti 
tvanuvādamātramiti prācāmāśayaḥ | vāgdevatāpūjāyāṃ 
raktapuṣpāvaśyakatādyotanāyeyamuktiriti tu yuktam || 191 || 192 || 193 ||

	athāṣṭakoṇatrikoṇamadhyavīthyāṃ 
caturdikṣvāyudhapūjāmupadiśati-

paścimottarapūrvāśādakṣiṇāśākrameṇa tu || 194 ||

cakramadhye catuṣke tu krameṇa paripūjayet |
kāmabāṇānmaheśāni dhanustatpāśameva ca || 195 ||

Page ṇo. 105-112 ṃissing


p. 113) sarvebhyaḥ kāmebhyo jyotiṣṭoma iti vākye sarvakāmapadena 
sarvajñatvākāśagamanādiphalānāmanabhidhānasiddhāntāt | iyāṃstu 
viśeṣaḥ tatra vākyaśeṣeṇa sarvakratuphalasāṃnidhyamatra tu pāṭhata 
eveti | idaṃ tu karma puraścaraṇātmakameva | taduktaṃ saubhāgyaratnākare 
etaduttaraṃ vakṣyamāṇānāṃ karmaṇāṃ 
kāmyaprayogatvātkāmyaprayogasya 
vidyāsiddherapekṣitatvādvidyāsiddheḥ 
puraścaraṇamūlakatvātpuraścaraṇamanuktvā 
kāmyaprayogakathanānaucityādakṣamālābhedanirūpaṇādakṣa-
mālāyāḥ puraścaraṇaprakaraṇa eva 
vaktavyatvādvighnabāhulyakathanādevaṃvidhavighnānāṃ 
siddhipratibandhakatayā puraścaraṇakāla evāniṣṭatvātkāmyakarmasu 
tūktavighnānāmeva phalatvenābhidhānādvratasthaḥ svasthamānasa iti 
niyamanaḥsthairyayoḥ puraścaraṇakāla evātyantamāvaśyakatvenāvaiva 
kathanasyaucityādityādi | sundarīmahodaye'pi - vratastha ityanena cāyaṃ 
puraścaṇajapa iti sūcyate | anantaraṃ ca 
tadaṅgabhūtadeśahomādyanabhidhāyaiva yatkāmyaprayogābhidhānaṃ 
tatteṣāṃ puraścaraṇānantarameva kartavyatādyotanārthamityuktam | 
tataścāsya karmaṇaḥ puraścaraṇarūpatvena 
kāmyakarmaviniyogayogyatāpādakatvasāmarthyenaiva 
phalākāṅkṣāyāḥ śānteḥ sakalaṃ vaśī kuryādityasya 
sakalakāmyakarmakṣamo bhavatītyevārthaḥ paryavasyati | tataśca 
kramapūjanena tādṛśayogyatāṃ bhāvayediti prāthamikavidherarthaḥ | 
evaṃ phalasaṃyogena kramapūjāyā eva prādhānyena 
sāṃgrahaṇīvatprakaraṇitve siddhe tatprakaraṇapaṭhiteṣu -

samāśritya japedvidyāṃ lakṣamātraṃ sadā śuciḥ |
yoṣito drāvayantyeva manastasya suniścitam |

	ityādividhiṣu 
phalāśravaṇātphalavadaphalanyāyenā'manahomānāmiva 
lakṣatrayajapasyāṅgatvam | evaṃ ca pratyahaṃ cakrarājārcanapūrvakaṃ 
kayācitsaṃkhyayā japaṃ kurvannirantaramaikarūpyeṇa 
lakṣatrayasamāptiparyāptadivasānabhivyāpyārcanānuṣṭhānaṃ 
cakrasādhanapadenocyata iti siddham | etaduttaraṃ coccāvacāni 
kāmyapūjanāni kathayitvā tadante paṭalasamāptiparyantaṃ 
prāyaścittātmakāni puṣpaviśeṣakaraṇakapūjanānyuktvā pañcadaśe 
paṭale ratnanirmitapuṣpapūjāviśeṣānphalaviśeṣārthamuktvā ṣoḍaśe 
paṭale kramaprāptaṃ tribījasādhanaṃ tatsādhyakāmyakarmāṇi coktvā 
saptadaśe paṭale mantrasādhanamuktam | tatsvarūpaṃ cārcanāṅgako 
navalakṣasaṃkhyāko vidyājapaḥ |

p. 114) cakraṃ samarcayeddevi sakalaṃ niyatavrataḥ |
bāhyamadhyagataṃ vā'pi madhyaṃ vā cakramarcayet ||

upacāraiḥ samārādhya sahasraṃ prajapedbudhaḥ |
tadagre saṃsthito mantrī tato'nantaphalaṃ labhet ||

dhyātvā'thavā cakrarājaṃ manaḥpūjāsamanvitaḥ |
japārambhaṃ sudhīḥ kuryānmahāpātakahā bhavet ||

	ityupakramya mānasopāṃśvādijapabhede phalabhedamuktvā 
navalakṣajapaṃ vidhāya-

navalakṣapramāṇaṃ hi japettripurasundarīm |
rudramūrtiḥ svayaṃ kartā hartā sākṣānna saṃśayaḥ ||

sarvavandyaḥ sadā susthaḥ sarvasaubhāgyavānbhavet ||

	ityuktvā deśahomāderabhidhānāt | atrārcanasya 
japārambhamātrāṅgatvamevaṃ gaṇapatimiṣṭvā lalitopāstimārabheteti 
kalpasūtravākya iva spaṣṭaṃ pratīyate | ata evālpārambhaḥ kṣemakara iti 
nyāyena sahasraṃ prajapedityuktiḥ, navacakrāṇāṃ saṃhāracakrasyaiva 
vā sthiticakrasyaiva vā bāhyapūjāyā mānasapūjāyāśca vikalpaḥ 
saṃgacchate | tataśca prathamadivasa eva kṣetraparigrahādirūpaṃ pūrvaṃ 
pūrvāṅgajātaṃ saṃpādya paścāduktānyatamarītyā 
cakrārcanamavakāśānusāreṇā'racya sahasramātrāṃ vidyāṃ japtvā 
dvitīyadinamārabhyā'madhyāhnaṃ tricaturādyanyatamaniyatasaṃkhyayā 
navalakṣasamāptiparyantaṃ tatparyāptadivaseṣu pūjanaṃ vinaiva japaṃ 
kṛtvā homādikaṃ kuryāt | tadidaṃ mantrasādhanamarcanāṅgake bhavati | 
cakrasādhane tu japasya prādhānyābhāvādeva 
tadaṅgahomādyabhāvāttatprakaraṇe tadakathanaṃ saṃgacchate | 
mantrasādhane japārambha evārcanavidhānālliṅgādetadviparīte 
cakrasādhane'rcanasya prātyahikatvaṃ labhyate | anena vidhinā 
yastvitivacanena nityārcanasyaiva setikartavyatākasya 
parāmarśānnityārcanasya ca prātyahikatvāttallābhaḥ | astu vā 
mantrasādhane'pyarcanasya prātyahika tvam | paraṃ tu 
madhyacakrādibhedena vikalpitatvam | cakrasādhane tu sakalacakrapūjaiva 
kāryā na saṃkṣiptetyeva viśeṣaḥ | ata eva mūle 
sakalacakrārcanamātramekamuktvā tadbhedānanabhidhāyaiva 
cakrasādhanavarṇanam, arcanabhedānāṃ tu caturthapaṭalānte kathanaṃ 
saṃgacchate | 
tasmāccakrasādhanamantrasādhanayorarcanajapayoraṅgāṅgibhāva-
vaiparītyāddhomādisadasadbhāvācca 

p. 115) vailakṣaṇyamiti jñānarṇavasvarasataḥ siddham | 
prakṛtatantramapyasminnartha eva svarasamiti spaṣṭī bhaviṣyati | yadi paraṃ 
saṃhitāditantrāntareṣu lakṣatrayajapāṅgatvenāpi 
homādividhānamastītyālocyate tadā vācanikaṃ homasyāṅgatpaṃ svī 
kriyatām | mantrasādhane homasya sākṣātpradhānāṅgatve'pi 
cakrasādhane tasyāṅgāṅgatvaṃ 
vacanabalādvaimṛdhāṅgaprayājādīnāmiva bhaviṣyati | saṃhitāyāṃ 
cakrasādhanaprakaraṇādbahirlakṣatrayajapavidhānātprakaraṇāntara-
nyāyena tasya karmāntaratvaṃ vā suvacamiti siddham | prācīnāstvitthaṃ 
manyante cakrasādhanākhyaṃ karmaiva nāsti | puraścaraṇamiti saṃjñā tu 
pariśeṣānmantrasādhanasyaiva | yattu jñānārṇave 
cakrasādhanakathanapratijñānaṃ tatra cakrasādhanamitipadaṃ 
lakṣatrayajapottaravakṣyamāṇakāmyapūjānāmeva vācakam | 
pratijñāvyavahitottaraṃ kathyamāno japastu mantrasādhanameva | sa ca 
saptadaśe paṭale vaktuṃ yukto'pi svatantratvādihaiva kathitaḥ | ata eva 
saubhāgyaratnākare cakrasādhanaprakaraṇāllakṣatrayajapamutkṛṣya 
navalakṣajapakathanaprakaraṇe saṃkhyāśe vikalpenāsya niveśaḥ kṛtaḥ | 
sundarīmahodayakṛtā tu tadutkarṣamasahamānena lakṣatrayajapasya 
mantrasādhanatvamaṅgīkṛtyaiva kāmyapūjādhikārasiddhyarthamihaiva 
kathanamityuktam | paraṃ tu tatpakṣe vaikalpikanavalakṣajapasyāpyatraiva 
kathanāpattiriti codye kāmyapūjāsvetāvanmātreṇāpyadhikāra iti 
dhvananāya tadakathanamityuttaramityādi | tadidaṃ 
jñānārṇavavāmakeśvaratantrasvārasikārthaviruddhakalpanamiti 
spaṣṭameva | nanvevaṃ sati bhavanmate 
dakṣiṇāmūrtisaṃhitāsvarasavirodhaḥ | tatra hi ekonatriṃśe paṭale śṛṇu 
devi pravakṣyāmi śrīvidyāmantrasādhanamiti pratijñāya 
ratnapuṣpapūjāṃ, pūjayedratnakhacitaiścampakaiḥ svarṇajaiḥ priye, 
ityādinā saṃkṣipyoktvā mantrasādhanāṅgadeśaṃ mālāścābhidhāya 
lakṣatrayajapaṃ taddaśāṃśahomādikaṃ coktvā paścāt, athavā 
navalakṣaṃ tu japedvidyāṃ samāhita ityādinā 
navalakṣajapataddaśāṃśahomādividhiṃ vistareṇa 
paṭalasamāptiparyantamuktvā taduttarapaṭale -

athātaḥ saṃpravakṣyāmi cakrarājasya sādhanam |
evaṃ saṃsiddhavidyāyā viniyogakramaṃ śṛṇu ||

	iti pratijñāya kāmyapūjāḥ kathayitvā tadanta eva saṃkṣipya 
tribījasādhanamuktvā paṭalaḥ samāpitaḥ | atra ca lakṣatrayajapasya 
mantrasādhanatvaṃ kāmyapūjānāmeva 

p. 116) cakrasādhanatvamiti spaṣṭaṃ pratīyata iti cet | satyama | tantrakartuḥ 
svatantrecchatvena paryanuyogānarhatvameveha samādhānaṃ 
kathamanyathā ratnapūjāyā mantrasādhanaprakaraṇe kathanaṃ 
kāmyapūjāprāye bījasādhanakathanaṃ 
navalakṣatrilakṣajapayoraucchikavikalpāyogena śaktāśaktabhedena 
vyavasthāyāmāvaśyakyāṃ satyāmādau navalakṣajapasya 
paścāttrilakṣajapasya kathane yukte'pi vaiparītyena tatkathanaṃ ca 
saṃdarbhaśuddhimurī kuryāt | īdṛśaikatantrāvalambanena 
saṃdarbhaśuddhimatordvayoranyathā karaṇamayuktaṃ ca | 
lakṣatrayajapaśca cakrasādhanātmakāttasmātkarmāntaramiti tūktameva | 
yastu cakrājasādhanapratijñāślokastatra pūrvārdhottaraṃ 
tatkathanaprakārastruṭitaḥ sarvajñatvānmanasaiva vopasthāpitaḥ | ata 
evottarārdhe cakrasādhanakathanopasaṃhāracihnamevaṃ 
saṃsiddhacakrasya viniyogakramaṃ śṛṇviti | saṃsiddhacakrasyeti vaktavye 
vidyāyā ityuktistu vidyācakradevīnāmabhedābhiprāyeṇa bahuśo 
vyavahāradarśanādaviruddhaiva | athavā 
pūrvoktalakṣatrayamātrasyātratyaivaṃpadenotkṛṣya parāmarśa iti 
tantrāntarāvirodhāya vyākhyeyam | yadvā mā'stu saṃhitātantrasyaivaṃ 
vyākhyā | nahi sarveṣāṃ tantrāṇāma virodhenaikavākyatā kenāpi 
sukarā | jñānārṇavavāmakeśvaratantrayostu pūrvavarṇito'rtho 
yuktiyukta eveti | nanu trilakṣajapasya cakrasādhanāṅgatve 
taduttarasādhyakāmyārcanānāmiva 
navalakṣajaparūpamantrasādhanottaraṃ kāmyajapānāmāmnānaṃ 
kutastantreṣu na dṛśyata iti cet | dṛśyata eva saubhāgyaratnākaramate 
pañcacatvāriṃśallakṣajaparūpaṃ kāmyam | asmanmate tu jñānārṇave 
saptadaśapaṭala eva hometikartavyatākathanottaraṃ nityahomaṃ purā kṛtvā 
kāmyahomamayā'caredityādinoccāpa ca 
dravyakaraṇakahomānāmuccāvacaphalārthatayā 
vidhānadarśanāttānyevaṃ mantrasādhanottarakriyamāṇakāmyakarmaṇi 
japarūpameva kāmyamapekṣitamiti nirbandhe mānābhāvāt | 
navalakṣajapavidhānottaraṃ taduparyuktadeśānvidhāya yatpunaḥ smaryate 
-

tatra sthitvā japellakṣaṃ sākṣāddevīsvarūpakaḥ |
tato bhavati vidyeyaṃ trailokyavaśakāriṇī ||

	iti tatkāmyajapavidhānaparamiti suvacatvādvā | yattu 
saubhāgyaratnākareṇoktam 
atratyalakṣaśabdaścakrasādhanaprakaraṇoktalakṣatrayasmārakaḥ, 
dakṣiṇāmūrtisaṃhitaikavākyatvāditi, 

p. 117) tanna | avyavahitapūrvoktanavalakṣasmārakatvaṃ vihāyātidūrasya 
smārakatvokteratisāhasatvāt | 
saṃkhyānirdeśābhāvenaikavacanānyathābhāvasya 
pakṣadvaye'pyaviśeṣāt | yadyapi tanmate pūrvagrantho na 
navalakṣajapaparaḥ kiṃ tu pañcacatvāriṃśallakṣakāmyajapaparaḥ | sa ca 
nātra parāmraṣṭuṃ śakyate | punaḥsmāraṇe prayojanābhāvāt | 
dūrasthasmāraṇasya tvanupadavakṣyamāṇahomādisaṃbandhalābhaḥ 
prayojanamiti bhavati dakṣiṇāmūrtisaṃhitaikavākyatvamiti tathā'pi 
śrīkramasaṃhitāyāṃ -

lakṣamekamimāṃ japtvā sarvapāpaharo bhavet |

	ityādinaikalakṣajapasyaiva puraścaraṇatvamuktamiti bhavadbhireva 
pūrvamabhihitatvāttadekavākyatvāccaikavacanabhaṅgamantareṇaivaikalakṣ
ajapa evātra puraścaryātvenokta iti bhavanmatarītyā suvacamiti na 
kiṃcidetat | sundarīmahodayamate tu pūrvagrantho navalakṣajapapara eva | 
paraṃ tu na sa japo vidyāsiddhiphalakaḥ kiṃtu śivasārūpyaphalakaḥ | 
caturdaśapaṭaloktalakṣatrayajapa eveha punaḥ siṃhāvalokananyāyenocyate | 
tasya phalaṃ vidyāsiddhiḥ | ekalakṣajapapuraścaraṇasyaiva sato yoṣito 
drāvayantyeva manastasya suniścalamityādinā vighne sati 
dvitīyalakṣatātṛtīyalakṣatāparyantatvavidhānānna 
lakṣamityekavacanāntatānupapattiḥ | agre ca kiṃśukairhavanaṃ 
kuryāddaśāṃśena varānana ityādinā vidhīyamānā 
niṣkāmasakāmahomāstu ubhayavidhapuraścaraṇāṅgabhūtā jñeyāḥ | 
evaṃ ca trilakṣaṃ vidyāsiddhyai puraścaraṇaṃ kṛtvā'nantaraṃ 
navalakṣapuraścaraṇaṃ kāryamiti siddhaṃ puraścaraṇadvayam | evaṃ ca 
dakṣiṇāmūrtisaṃhitaikavākyatā'pi labhyata iti, tadapi 
śrīkramasaṃhitaikavākyatvāyaikalakṣajapasyaiva 
vidhānasaṃbhavādayuktameva | yattu ekalakṣasyaiva sato vighne 
satyuttaralakṣaparyantatvavidhānamiti, tanna | tathā sati vighnābhāve 
satyekalakṣasyaiva dvilakṣasyaiva vā puraścaryātvāpatteḥ | tathāca 
tvadabhilaṣitaikavākyatvabhaṅgastadavasthaḥ | kiṃca 
navalakṣatrilakṣayorvikalpo hi dakṣiṇāmūrterabhimataḥ | tvayā ca 
samuccayaḥ kathita iti kīdṛśamekavākyatvamiti vicārayatarāṃ 
kāmyajapāntaraparatvena lakṣajapavidhivyākhyāne tu na ko'pi doṣaḥ | 
nacāsminpakṣe navalakṣajapāṅgahomādikathanottaramasya kathanāpattiriti 
vācyam | tathātve taddaśāṃśahomādiprāptyarthaṃ 
navalakṣavikṛtitvasvīkārāpattiḥ |

p. 118) iṣṭāpattau tu homāśritaguṇakāmānāmāṣṭamikanyāyena 
prāptirna syāt | ato japadvayasya samānavidhyalābhāyehaiva 
tatkathanasyā'vaśyakatvādityādikaṃ nyāyavidbhirūhyamityalaṃ 
vistareṇa |

	prathamapaṭale ca cakroddhārasya pūrvaṃ 
varṇitatvāttatpūjāyāścāvyavahitapūrvamupasthitatvāccakrapūjā eva 
katicitkāmyāḥ prathamaṃ vivakṣustadadhikārasiddhaye cakrasādhanaṃ 
prathamamupadiśati saptabhiḥ ślokaiḥ -

śrībhairava uvāca -

śṛṇu devi pravakṣyāmi mantrayogaṃ yathāvidhi |
yatrānena vidhānena sādhakena prapūjyate || 1 ||

deśe vā nagare grāme tatra kṣobhaḥ prajāyate |

	mantrayogaṃ cakrasaṃnāham | 
mantracakrayorabhedābhiprāyeṇaivamuktiḥ | yogaḥ 
saṃnahanopāyadhyānasaṃgatiyuktiṣvityamaraḥ | cakrasādhanamiti yāvat | 
anena pūrvoktena, vidhānena prakāreṇa, sādhakena cakrasiddhīcchunā | 
yatra prapūjyate tatra kṣobho vighno jāyate | prapūjyata 
ityanenā'pūjanameva cakrasādhanasvarūpamiti darśitam | idaṃ ca 
mantrasādhanameveti prācīnapakṣe mantrayogaśabdo yathāsthitaḥ | 
prapūjyata ityasya prajapyata ityartho varṇanīyaḥ | pūjārambhamātreṇa 
grāmīṇānāṃ strīṇāṃ manaḥkṣobhāttatkaṭākṣapātādibhiḥ 
sādhakasya cittavyāmohāddhetubhaṅgo bhavati | tato dhairyeṇa tadagaṇane 
nāgarībhirvighnaḥ | tasyāpyavahelane 
taddeśavartinībhirdūrasthābhiretatsamīpamāyātābhirvighno 
bhavatītyarthaḥ | prāñcastu deśādigrahaṇena svecchayā yatra kutrāpi 
puraścaraṇārthamavasthātavyamiti dhvanyate | tena ca paśuśāstroktāyāḥ 
parvatāgranadītīratīrthāyatanādyāvaśyakatāyā bādha iti vyācakṣate | 
tanna | yatra vā kutraciddeśe liṅgaṃ vai 
paścimāmukhanityādinā'sminneva tantre'nyatra ca 
deśaniyamavidhānasya bahulamupalambhāt || 1 ||

	kṣobhaprakāramevā'ha -

jvalatkāmāgnisaṃtāpapratāpottaptamānasāḥ || 2 ||

pipīlikāsthinyāyena dūrādāyānti yoṣitaḥ |
mantrasaṃmūḍhahṛdayāḥ sphurajjaghanamaṇḍalāḥ || 3 ||

p. 119) taddarśanānmahādevi jāyante sarvayoṣitaḥ |

	tvagasṛṅmāṃsamedosthimajjākhyā hi dhātavaḥ 
pūrvapūrvasyāntastiṣṭhanti | evamatiguptatayā'vasthito'pi mṛtaśarīrastho 
majjadhātuḥ pipīlikābhirasthnāmantarākramya bhujyata eva | so'yaṃ 
pipīlikāsthinyāyaḥ | anayā rītyā sādhako giriguhāntaravasthito'pi 
yoṣidbhirākramya mohayitvā bhujyata ityarthaḥ | spaṣṭamanyat || 2 || 3 ||

japte lakṣaikamātre tu kṣubhyante bhūtalāṅganāḥ || 4 ||

yadi na kṣubhyatītthaṃ hi sādhakasya mano manāk |
saṃkṣubhyanti tataḥ sarvāḥ pātāle nāgakanyakāḥ || 5 ||

	pūrvoktā hi pūjā nityaṃ kāryā | kaulācārasusaṃyuktairvīraistu 
saha pūjayet | nityamityuttaratantre vacanāt | evaṃ ca 
cakrasādhanākhyapūjāyāstadabhede tadvikṛtirūpakarmāntaratve vā 
prātyahikatāyāstadaṅgajapasya ca tata eva prāptiḥ | tataścoktarītyā'rcane 
kriyamāṇe yadyekalakṣavidyājapaparyāptakālaparyantamarcanamavighnaṃ 
syāttadā bhūmaṇḍalavāsinyaḥ sarvā api yoṣitaḥ kṣobhayanti | 
lakṣaikamātra ityatra pūrvakālaiketi samāse'pi bāhulakaḥ 
pūrvanipātābhāvaḥ | ekamātraśabdenaiva vā lakṣaśabdasya samāsaḥ | 
tathā'pi sādhaka īṣadapyakṣubdho yadi 
dvitīyalakṣasamāptiparyantamarcayediti śeṣaḥ tadā nāgakanyā 
bhuvamāgatya vighnamācaranti | atra japasyārcanāṅgatvena 
prāptidyotanāyaiva japta iti siddhavannirdeśaḥ | dvitīyalakṣajapasya 
kaṇṭharaveṇākathane'pyuttaratraivaṃ lakṣatrayaṃ 
japtvetyupasaṃhārālliṅgāddvitīyatṛtīyalakṣapadāderadhyāhāraḥ |

spaṣṭaṃ ca jñānārṇave - tadā dvitīyalakṣaṃ tu prajapetsādhakottamaḥ |
tṛtīyalakṣe saṃprāpte bhrāmayanti surāṅganāḥ | iyādi ||

	etena lakṣaikamātra iti 
mātrapadasvārasyāddvitīyatṛtīyalakṣayoranupādānāccaikalakṣātmakam
evedaṃ karma | tatraiva lokatrayāṅganākṛtā vighnāḥ krameṇa bhavanti | 
evaṃ lakṣatrayamiti karmāntaramiti vyākhyā nopādeyā | ekā dīkṣā tisro 
dīkṣā ekaṃ vṛṇīte dvau vṛṇīta ityādāviva saṃbhavatyekavākyatve 
vākyabhedāyogāt |

p. 120) tatrāntaravisaṃvādācca | yadapi vyākhyānamimāni trīṇi 
karmāṇyekadvitrilakṣarūpāṇīti tadapyata eva nā'dartabyam | evaṃ sati 
yatsaubhāgyaratnākareṇoktaṃ vāmakeśvaratantra ekalakṣātmakamapi 
puraścaraṇamuktamattīti vadantīti, tadyadyetadvyākhyābhiprāyeṇa tadā 
tadapi cintyameva | pañcamapaṭale vakṣyamāṇayuktyabhiprāyeṇa 
cedyuktameva || 4 || 5 ||

tāsāmapi yadā nāsau kṣobhaṃ yāti manāgapi |
tataḥ svarganivāsinyo vidravanti surāṅganāḥ || 6 ||

evaṃ lakṣatrayaṃ japtvā vratasthaḥ sādhakottamaḥ |
saṃkṣobhayati deveśi trailokyaṃ sacarācaram || 7 ||

	tāsāmapi nāgakanyābhirapi | saṃbandhasāmānye ṣaṣṭhī | 
darśaneneti śeṣa ityanye | tatastṛtīyalakṣajapārambhottaram | evamuktarītyā 
lakṣatrayaṃ japtvā lakṣatrayajapasamāptiparyantaṃ kramapūjāṃ kṛtvā | 
vratastho balavattaravighnasamūhe'pyaskhalitabrahmacaryaḥ | ata eva 
sādhakottamaścakrasādhanakarmaṭhaṣvegragaṇyaḥ saṃkṣobhayati 
svāyattī kurute | manoramāyāṃ tu 
trailokyakṣobhaṇakṣamānitipadamaśeṣabhuvanaprathākarāniti 
vyākhyātam || 6 || 7 ||

	evaṃ siddhacakrasya 
kāmyārcanādyātmakāṃstricatvāriṃśatprayogānāha likhitvetyādinā 
paṭalasamāptiparyantam | tatra kāmanīyaphalaṣāḍvidhyāttatsādhanāni 
karmāṇyapi ṣaḍbhavanti | 
śāntivaśyastambhanavidbeṣaṇoccāṭanamāraṇabhedāt | tatra 
śāntirupadravanivṛttiḥ | vaśyaṃ rājādīnāṃ svāyattīkaraṇam | 
stambhanaṃ pravṛttinirodhaḥ | vidveṣaṇaṃ srehabhaṅgaḥ | uccāṭanaṃ 
sthānāntaraprāpaṇam | prasiddhamanyat | pare tu 
rakṣāśāntijayalābhanigrahanidhanabhedātṣāḍvidhyamāhuḥ | 
prasajjyamānopadravaprāgabhāvaparipālanaṃ rakṣā | 
prasaktopadravadhvaṃsaḥ śāntiḥ raṇadyūtādivijayo jayaḥ | 
vāṇijyādibhiriṣṭaprāptirlābhaḥ | vyādhyutpādanaṃ nigrahaḥ | śeṣaṃ 
prasiddham | atra stambhanasya rakṣāyāṃ vaśyākarṣayorjaye 
vidveṣoccāṭanayornigrahe'ntarbhāvamicchanti | yadyapi 
kāmanānantyāttatsādhanānantyena ṣaṭsaṃkhyātikrame'pi na 
tārkikāṇāmiva kvāpi hānistathā'pi ṣaṭsveva karmasu 
prātisvikamaṅgaviśeṣāṇāṃ 

p. 121) tatrāntare vidhānāttattatkarmāntarbhāve tattadaṅgaprāptiḥ phalam | 
tāni cāṅgāni saubhāgyaratnākare trayoviṃśe taraṅge draṣṭavyāni |

	tatra vaśyaprayogamāha dvābhyām -

likhitvā vipulaṃ cakraṃ tanmadhye pratimāṃ yadā |
nāmnā likhati saṃyuktāṃ jvalantīṃ cintayettataḥ || 8 ||

śatayojanamātrasthā tvadṛṣṭā'pi ca yā bhavet |
bhayalajjāvinirmuktā sā'pyāyāti vimohitā || 9 ||

	bindusthāne vaśakarmabhūtāyāḥ pratikṛterlekhanāya 
binduvirahitaṃ vipulaṃ śrīcakraṃ likhet | tatra 
lekhanakaraṇadravyākāṅkṣāyāṃ vaśye sindūrādiraktadravyeṇa 
lekhyamiti sāmānyavidhinā vā sindūrarajasā devi kuṅkumenāthavā 
punariti prakṛtau vihitasya codakādvā kṛtvā sindūrarajasā cakraṃ tatra 
vicintayeditidakṣiṇāmūrtisaṃhitāyāmasminneva karmaṇi 
sindūravidhānācchākhāntarādhiyaraṇanyāyena karmaikye sati 
guṇopasaṃhārādvā sindūrādereva prāptiḥ saṃbhavatītyāśayena mūle 
tadanuktiḥ | yattu gorocanādibhirdravyaiścakrarājaṃ samālikhediti 
jñānārṇave'syaiva karmaṇaḥ prakaraṇe vacanaṃ tadyadyapi 
stambhanakarmaṇa evānuguṇaṃ pītadravyatvāttathā'pi 
vācanikatvāttadapi vaikalpikaṃ lekhanadravyam | ata eva 
jñāpakādvaśyādiṣaṭkarmabhedena niyatānāmaṅgānāṃ tantrāntareṣu 
prakaraṇāntare kathitānāmiha na pāptirityapi suvacam | etena 
ṣaṭkarmabhūtakāmyacakrārcanaviśeṣāṇāṃ 
cakrasādhanāntarādhikārakakāmyacakrārcanānāṃ ca 
trayoviṃśadvātriṃśataraṅgayorbhedena lekhanaṃ saubhāgyaparatnākare 
saṃgacchate | nāmnā saṃyuktāmiti pratimāviśeṣaṇam | nāmnaśca 
kāmarājakūṭena vidarbhaṇamāvaśyakam | jvalantīṃ nāmasahitāṃ 
mahābījavidarbhitāmiti tantrāntarāt | mahābījaśabdena 
kāmarājabījamucyata iti śrīvidyānandanātho vyācakhyau | 
vidarbhaprakārastu śāradātilake mantrārṇaṃdvadbamadhyasthaṃ 
sādhyanāmākṣaraṃ likhet | vidarbha eṣa vijñeya iti | tadyathā 
ṣaḍakṣarasya kūṭasya dvitīyatṛtīyākṣarayormadhye lakṣmīti 
sādhyanāmnaḥ prathamākṣaraṃ caturthapañcamākṣarayormadhye 
sādhyadvitīyākṣaraṃ lekhyamiti | sādhyanāmākṣarādhikye tu 
pratipradhānamiti nyāyena 

p. 122) mantraṃ punaḥ punarāvartya sādhyanāmākṣarāṇi sarvāṇi 
vidarbhayet | mantravidarbhaṇasya nāmasaṃskārarūpatvāt | 
artharatnāvalīkārāstu - pratimāyā hṛddeśe mūlavidyāṃ likhitvā tasyā 
hṛllekhāyā hakāramadhye sādhakanāma ṣaṣṭhyantaṃ vilikhya tadadho 
rephahakārayormadhye sādhyanāma dvitīyāntamākarṣayeti kriyāpadaṃ ca 
likhediti vyācakṣate | tatra mūlaṃ ta eva jānate | 
mantrasāmānyavidhitastato'pyadhikānāṃ lekhanīyākṣarāṇāṃ lābhāt 
|

taduktam - jīvaḥ prāṇo jīvamantrātmamantrau
śaktirnetre śrotrayugmaṃ ca jihvā |
sādhyaḥ kartā karma tattakriyā ca 
dbe gāyatryau mantrayantraprabhedāt ||

prāṇakṣepo yantrahṛdbhūya(tsūrya)bījaṃ
rakṣāvarṇo mātṛkābhūtavarṇāḥ |
ityaṅgānāṃ viṃśatirlekhanīyā 
yantre yantre saṃpradāyānusārāt || iti |

	anayoḥ ślokayorarthastu tṛcabhāskare savistaraṃ varṇito'smābhiḥ | 
etasyāpi yantratvādviṃśatilekhanasyeṣṭatve tu nityārcane'pi cakrarāje 
tallekhanāpattirduruddharā ? tatrāpīṣṭāpattau saṃpradāya eva śaraṇamiti 
dik | jvalantīṃ kāmāgninā dahyamānāṃ vicintayet | 
mantrapāvakaśikhāvimohitāmityeke | sā ca śikhā tadyonyantarāloditā 
cintyetyapi kecit | tatsarvaṃ tantrāntarasaṃvāda eva viśrambhaṇīyam | 
śatayojaneti śāśabdo'nekaparaḥ | yojanānāṃ sahasraṃ ta iti tantrāntarāt 
| spaṣṭamanyat | nacāsminprayoge cintayeditividhivaśāccintanamātrameva 
phalasaṃbandhātpradhānaṃ nārcanamaśravaṇāditi vācyam | 
cakralekhanoktyaiva tadarcanalābhāt | yathā tāvatsauryādivākyeṣu 
nirvapatiśravaṇaṃ vāyavyādivākyeṣvālabhatiśravaṇaṃ ca 
yajaterlakṣakaṃ darśadaikṣaprakṛtikatve liṅgaṃ ca tatheha 
cakrapadamātreṇa tadarcanasya nityārcanaprakṛtikatvasya ca lābha iti 
saṃpradāyāt | evamuttaratrāpi | ete ca sarve prayogāḥ saptadināvadhikā iti 
kecit | sakṛdeva vā yāvatphalodayamāvṛttirveti tu yuktam | kvacitprayoge 
saptāhāddāsavatkiṃkaro bhavedityuktamastīti cet | kiṃ tāvatā 
ṣaṇmāsāndhyānayogenetyapyuktamastyeveti || 8 || 9 ||

p. 123) prayogāntaramāha dvābhyām -

tanmadhyago'thavā bhūtvā mantrī saṃcintayedyadā |
sarvamātmānamaruṇaṃ sādhyamapyaruṇīkṛtam || 10 ||

tataḥ saṃjāyate devi sarvasaubhāgyasundaraḥ |
vallabhaḥ sarvalokasya sādhakaḥ parameśvari || 11 ||

	atheti prayogāntarārambhe, veti vikalpe | tanmadhyagaḥ, cakramadhye 
sthitaḥ | aruṇamudyatsūryasahasratulyam | sādhyaṃ 
vaśakriyākamaibhūtam | aruṇīkṛtaṃ svatejaso vyāptyeti 
cvipratyayalabhyo'rthaḥ |

	tantrāntare'pi - udyatsūryasahasrābhamātmānamaruṇaprabham |

sādhyamapyaruṇībhūtaṃ cintayetparameśvari || iti |

	artharatnāvalīkārāstu - svīyāṃ kuṇḍalinīṃ vahannāḍyā 
bahirānīya sādhyanāsikādvārā praveśya tatkuṇḍalinyaikīkṛtya tayā 
kavalīkṛtaṃ sādhyajīvaṃ svāsana(bhinna)tāṃ nītvā 
svabrahmarandhrendumaṇḍalādāraktāmeva sudhādhārāṃ niḥsārya tayā 
sarvamātmānaṃ sādhyasahitamāplāvayediti varṇayanti | 
tadarṇavasaṃhitayorna dṛśyate | sādhyavaśīkārāṃśe pūrvaprayogeṇa 
sahāsya vikalpaḥ | saundaryādikamapyasya phalam || 10 || 11 ||

sarvaraktopacāraistu pūjayenmudrayā yutam |
yasya nāmnaiva saṃyuktaṃ sa bhaveddāsavadvaśī || 12 ||

	mudrāśabdo yadyapi nānārthastathā'pi prakṛte 
gurumukhaikavedyaṃ yadyonimudrābandhanākhyaṃ mantradoṣanirāsāya 
yatsāṃpradāyikairanuṣṭhīyate tadeveha grāhyam | 
mudrāsaṃnaddhavigraha iti tantrāntare svaśarīre mudrayā 
saṃnāhavidhānālliṅgāt | vyākhyātaṃ ca tathaiva ṛjuvimarśinyāṃ 
nāmnaiva saṃyuktaṃ vidarbhitaṃ yathā tathā | tatprakāraśca 
pūrvamuktaḥ | yasya nāma vidarbhitamiti jñānārṇavādiyameva 
vyākhyocitā | ye tu sādhyasādhakayornāmadvayaṃ vaśī kurviti 
kriyāpadaṃ ca lekhyamiti vyācakṣate teṣāṃ mūlaṃ mṛgyam || 12 ||

	prayogāntaramāha tribhiḥ -

p. 124) adṛṣṭāyāstu saṃyojya nāma cakrasya madhyagam |
viracya yonimudrāṃ ca tāmākarṣayati kṣaṇāt || 13 ||

yakṣiṇīṃ vā'tha gandharvīṃ kiṃnarīṃ vā sureśvarīm |
siddhakanyāṃ nāgakanyāṃ yakṣakanyāṃ ca khecarīm || 14 ||

vidyādharīmapsarasamṛṣikanyāmathorvaśīm |
madanodbhavavikṣobhasphurajjaghanamaṇḍalām || 15 ||

	adṛṣṭāyā yakṣiṇyādyanyatamarūpāyā yannāma 
vyavahārayogyaṃ taccakrasya madhyagaṃ yathā tathā saṃyojya 
cakramadhye tadvācakaprātipadikamātraṃ vilikhya na tu mantreṇa saha 
vidarbhātmaka iha saṃyogaḥ | adṛśyastrīnāmavarṇāścakramadhye 
vilikhya tviti saṃhitokteḥ | etāvāneva ca pūrvaprayogādasya viśeṣaḥ | 
yonimudrāviracane tu tantrāntare viśeṣo na śrūyate | ye tu 
mantradoṣanirāse kathitaṃ yonimudrābandhanamapi 
proktasaṃkṣobhiṇyādidaśakāntargatameveti manyante te 
tvasāṃpradāyikā ityuktaṃ śrīharṣadīkṣitaiḥ | tasmādiha saṃpradāya 
eva yāvadviśeṣadarśanaṃ śaraṇam | yakṣiṇī yakṣato bhinnaiva jātiḥ | ato 
na yakṣakanyāpadena paunaruktyam | apsarasamityanenaiva 
siddhe'pyurvaśīgrahaṇaṃ gobalīvardanyāyena | idaṃ ca 
yakṣiṇīmityādiślokadvayasthaṃ padajātaṃ tāmityekavacanāntasya 
viśeṣaṇam | kecittu vakṣyamāṇaprayogasthasya sarvayoṣita ityasya 
viśeṣaṇaṃ manyamānā imaṃ prayogaṃ bhānuṣīmātraviṣayaṃ 
manyante tattantrāntaraviruddham || 13 || 14 || 15 ||

	ślokārdhenaiva prayogāntaramāha -

	mahākāmakalādhyānātkṣobhayetsarvayoṣitaḥ |

	yadeva kāmakalādhyānaṃ kratvarthatvena pūrvaṃ vihitaṃ tadeva 
kāmanoddeśena kriyamāṇaṃ kāmyamapi bhavati | tataśca 
saṃyogapṛthaktvanyāyenobhayārthamidaṃ dhyānam | sarvayoṣito 
lokatrayasthāṅganāḥ |

mahākāmakalādhyānayogāttu suravandite |
kṣobhayetsvargabhūrlokapātālatalayoṣitaḥ ||

	iti jñānārṇavāt | atra tuśabdabalātprathamaprayogādetasya 
bhinnatā sūcitā, tena prakṛtatantre'dhyuṣṭaślokaireka eva prayoga iti 
bhramo galahastitaḥ |

p. 125) athārcanamantareṇaiva katicitprayogānvavaktumārabhate -

rocanākuṅkumābhyāṃ vā saptabhāgaṃ tu candanam || 16 ||

aṣṭottaraśataṃ japtvā tilakaṃ dhārayedbudhaḥ |
tato yamīkṣate vakti spṛśate cintayecca yam || 17 ||

arthena ca śarīreṇa sa vaśaṃ yāti dāsavat |

	rocanā gorocanaṃ kuṅkumaṃ kesaram | anayoranyonyaṃ 
bhāgasāmyaṃ samaṃ syādaśrutatvāditi nyāyāt | candanaṃ tu 
militābhyāmetābhyāṃ samabhāgam |

rocanābhāgamekaṃ tu bhāgamekaṃ tu kuṅkumam |
atha bhāgadvayaṃ devi candanaṃ mardayetsamam ||

iti tantrāntarāt |

	ye tu rocanākuṅkumayorbhāgadvayaṃ candanabhāgamekameva 
yojayediti vyācakṣate te nirmūlatvādupekṣyāḥ | artheneti sahārthe tṛtīyā 
|| 16 || 17 ||

tathā puṣpaṃ phalaṃ gandhaṃ pānaṃ vastraṃ maheśvari || 18 ||

aṣṭottaraśataṃ japtvā yasyāḥ saṃpreṣyate striyāḥ |
sadya ākṛṣyate sā tu vimūḍhahṛdayā satī || 19 ||

haṭhākṛṣṭiriyaṃ bhadre na kvacitpratihanyate |

	puṣpamiti patrāderupalakṣaṇam | phalamannatāmbūlādeḥ | gandhaṃ 
karpūrādeḥ | pānaṃ dadhidugdhādeḥ | vastraṃ bhūṣaṇādeḥ | yasyā 
ityatra liṅgamavivakṣitam | evaṃ pūrvaprayoge'pi yamīkṣata ityatra | 
haṭhākṛṣṭiriti | yadi sādhyena paramantrastambhanāḥ prayogā 
anuṣṭhīyante tadā tatsiddhiprābalyātsādhakaprayogasya pratihatiḥ syādeva 
| ayaṃ tu prayogo balavatā'pi na pratihanyata ityarthaḥ | bhadra iti 
saṃbuddhiḥ saptamī vā || 18 || 19 ||

	atha sārdhairekādaśabhiḥ ślokairekaṃ prayogamupadiśati -

likhedrocanayaikānte pratimāmavanītale || 20 ||

surūpāṃ cāruśṛṅgāraveṣābharaṇabhūṣitām |
tadbhālagalahṛnnābhijanmamaṇḍalayojitām || 21 ||

p. 126) janmanāmamahāvidyāmaṅkuśāntarvidarbhitām |
sarvāṅgasaṃdhisaṃlīnamālikhya madanākṣaram || 22 ||

tadāśābhimukho bhūtvā tripurīkṛtavigrahaḥ |
baddhvā tu kṣobhiṇīmudrāṃ vidyāmaṣṭaśataṃ japet || 23 ||

niyojya dahanāgāre candrasūryakalālaye |

	gomayena rahaḥsthāne bhūmimupalipya tatra gorocanena 
sādhyastrīpratimāṃ śṛṅgārarasānuguṇairveṣeṇā'bharaṇaṃ yuktāṃ 
samyagvilikhya tasyā bhālamārabhya yoniparyantaṃ 
tadīyajanmanāmasahitāṃ śrīvidyāṃ kromityaṅkuśabījavidarbhitāṃ 
kṛtvā likhet | aṅkuśabījaṃ janmanāmādyākṣaraṃ vidyākṣaradvayaṃ 
punaraṅkuśaṃ janmanāmadvitīyākṣaraṃ vidyātṛtīyacaturthākṣare 
ityādirītyā likhet | tatastatpratimāyā dehe yāvanti saṃdhisthānāni tāvatsu 
sthaleṣu punaḥ punardvitīyakūṭameva vilikhya tadbījaṃ 
dāḍimīpuṣpābhaṃ tattatsaṃdhiṣu līnaṃ vibhāvya sādhyastrī yasyāṃ 
diśi tiṣṭhati tadābhimukhyena devatābhāvāpādakānnyāsānkṛtvā 
vakṣyamāṇalakṣaṇāṃ kṣobhiṇīmudrāṃ (baddhvā) tadbījaṃ 
(candrasūryakalālaye dahanāgāre niyojya vidyāmaṣṭaśataṃ japediti sa) 
mudāyārthaḥ | atra gomayalepaḥ saṃhitoktaḥ -

liptagomayabhūmau tu likhedrocanayā tataḥ || iti |

	janmamaṇḍalaśabdo yoniparaḥ | kecittu 
bhālapadamājñācakropalakṣakaṃ (janma) maṇḍalapadaṃ 
mūlādhāraparamiti vadantaḥ ṣaṭcakreṣu vidyāṃ likhedityāhuḥ | 
tadayathākṣaram | ye tvaṅkuśottaraṃ vidyākṣaradvayaṃ tato 
janmanāmākṣaramiti vyācakṣate teṣāṃ pāṭhakrarmaparityāge mūlaṃ 
cintyam | dāḍimīpuṣpaprabhatvaṃ tvarṇavoktam - līnaṃ 
dāḍimapuṣpābhe cintayeddehasaṃdhiṣviti | madanākṣarapadasya 
klīṃbījaparatvena vyākhyānamanādeyam |

	sarvāṅgasaṃdhisaṃlīnaṃ kāmakūṭaṃ samālikhet | 
itisaṃhitāvirodhāt |

evaṃ - kṣobhiṇībījamudrābhyāṃ vidyāmaṣṭaśataṃ japet |
yojayettāṃ kāmagehe candrasūryakalāvṛte ||

	itivacanānmūlastho dahanāgāraśabdo madanamandiraparaḥ | tatra 
yojanaṃ tu

p. 127) mudrāyā eva yogyatābalāt | kecittu - dahanāgāraśabdena 
sādhakasya mūlādhāramucyate | tatra yojanaṃ sādhyāyā ityāhuḥ | pare 
tu candrasūryakalāyuktāgnimaṇḍalaṃ śrīcakramevetyāhuḥ | 
tadubhayamapi saṃhitāviruddham || 20 || 21 || 22 || 23 ||

	athā'kṛṣyamāṇāṃ sādhyāṃ varṇayati -

tato vicalitāpāṅgāmanaṅgaśarapīḍitām || 2 ||

dūrīkṛtasvacāritrabhayalajjānayāṅkuśām |
ākṛṣṭahṛdayāṃ naṣṭadhairyāmuḍḍanijīvitām || 25 ||

vapraprāsādanigaḍanadīyantrasurakṣitām |
proccalanmadakallolaprasphurajjaghanasthalīm || 26 ||

śakticakroccalacchaktivalanākavalīkṛtām |
navānurāgasaṃdhānavepamānahṛdambujām || 27 ||

manodhikamahāmantrapavanāpahṛtāṃśukām |
vimūḍhāmiva vikṣubdhāmiva śrāntāmiva drutām || 28 ||

likhitāmiva niḥsaṃjñāmiva pramathitāmiva |
galitāmiva saṃbhrāntāmivoḍḍāmaritāmiva || 29 ||

vihastāmiva saṃkīrṇāmivā'kulitamānasām |
nilīnāmiva niśceṣṭāmivānyatvaṃ gatāmiva || 30 ||

bhramanmahānilodbhūtayantrākārāṃ nabhasthale |
bhramantīmānayennārīṃ yojanānāṃ śatairapi || 31 ||

	vicalitāvapāṅgau netrayorantau yasyāstām | sve, ātmīyā janāḥ | 
cāritramācāraḥ | nayo nītiḥ | dūrīkṛtā ātmīyādinayāntāḥ 
pañcāṅkuśā yayā tām | uḍḍīnaṃ jīvitaṃ dehabhānaṃ yasyāstām | 
vapraḥ prākāraḥ | prāsādo bhūbhujāṃ gṛham | nigaḍaḥ 
śṛṅkhalādaṇḍo dbāranirodhakaḥ | nadīyantramantargatirtanadīkā parikhā 
| etaiḥ surakṣitāmapi proccaladbhirmadamayaiḥ kallolairmahātaraṅgaiḥ 
prasphurantī jaghanasthalī yasyāstām | 
śakticakrātsādhakopāsyadevīparivārāduccalantyāḥ 
śakteścakrāntargatānyatamāyā valanayā vyāptyā kavalīkṛtāṃ 
svāyattīkṛtāṃ,

p. 128) śakticakraṃ tadīyamūlādhāraṃ tasmāduccalantyāḥ śakteḥ 
kuṇḍalinyā iti kecit | manaso'pyadhikavegena 
mantravāyunā'pahṛtamākṛṣṭamaṃśukaṃ yasyāstām | 
vimūḍhāmivetyādayaścaturdaśevakārāścaturdaśadhotprekṣārthāḥ |

manye śaṅke dhruvaṃ prāyo nūnamityevamādibhiḥ |
utprekṣā vyajyate śabdairivaśabdo'pi tādṛśaḥ ||

	ityālaṃkārikavacanena tasyotprekṣāvyañjakatvāt | uḍḍābharitāṃ 
bhūtāviṣṭāṃ, vihastāṃ vyākulām | vihastavyākulau samāvityamaraḥ | 
anyatvaṃ gatāmiva, anyādṛśīmiva | spaṣṭamanyat || 24 || 25 || 26 || 27 || 28 || 
29 || 30 || 31 ||

	atha dvau rakṣākaraprayogāvāha -

athavā mātṛkāṃ sarvāṃ likhitvā cakrabāhyataḥ |
dhārayedbāhumūle yaḥ so'vadhyaḥ sarvajantuṣu || 32 ||

	bhūrjādipatre cakraṃ vilikhya mātṛkābhirbahirāveṣṭya saṃpūjya 
yo dhārayetsa vyāghrādiduṣṭajantuṣvavadhyo bhavati | uktaṃ ca 
jñānārṇave -

mātṛkā vilikheccakrabāhyataḥ sakalāḥ priye |
bhūrjapatre svarṇapatre raupyapatre'tha tāmrake ||

so'vadhyaḥ sarvajantūnāṃ vyāghrādīnāṃ viśeṣata | iti ||

saṃhitāyāmapi - athavā mātṛkāścakrabāhye saṃveṣṭya mantravit |

taccakraṃ pūjayetsamyagityādi || 32 ||

atha nikāyinyāyena pūrvapūrvavikārānuttarottarānprayogānkaticidāha -

tathaiva hi maheśāni svasaṃjñākramayogataḥ |
candanāgurukarpūrairajarāmaratāṃ vrajet || 33 ||

	tathaiva pūrvaprayogavadeva | svanāmayojanaṃ candanādyaireva 
lekhanamiti tu viśeṣaḥ | saṃhitāyāṃ tu kastūrīkesarayorapi melanamuktam 
| atra nāmalekhanādītikartavyatāvistaro 
granthavistaraikaprayojanako'rtharatnāvalyāṃ draṣṭavyaḥ || 33 ||

	punarvaśyaprayogānevā'ha -

p. 129) evaṃ devi vidhānena rocanāgurukuṅkumaiḥ |
likhitaṃ cakrayogena(ṇa) yasminkasminnapi sthitam || 34 ||

sādhyanāma svanāmnā tu cakrasyāntarvidarmitam |
karoti sakalā/llokānacirātpādavartinaḥ || 35 ||

	pūrvoktarītyā mātṛkāveṣṭitaṃ cakraṃ rocanādyairvilikhya 
tanmadhye svanāmnā vidarbhitaṃ sādhyanāma vilikhya pūjayet | sarve 
janāḥ pādasamīpavartino bhavanti | cakrayogena(ṇa) lekhanopāyena 
bhūrjādyādhāraniyamo dehe dhāraṇaṃ ca kṛtākṛtamityāha-yasminniti || 
34 || 35 ||

madhyaṃ gatena bījena mahākāmakalātmanā |
ekamekamavaṣṭabhya sādhyanāmākṣaraṃ priye || 36 ||

bahirapyakhilaireva veṣṭayenmātṛkākṣaraiḥ |
hemamadhyagataṃ kṛtvā dhārayedvāmake bhuje || 37 ||

śikhāyāmathavā vastre dhārayedyatra tatra vā |
karoti dāsabhūtaṃ hi trailokyaṃ sacarācaram || 38 ||

saṃmohayati rājānaṃ vājinaṃ duṣṭakuñjaram |
cauraṃ kesariṇaṃ sarvaṃ paracakraṃ mahāgraham || 39 ||

śatrūnvajrāśaniṃ śastraṃ vetālaṃ rākṣasaṃ tathā |
bhūtapretapiśācāṃśca dhāritā cakrarūpiṇī || 40 ||

	mahākāmakalātmakaṃ bījaṃ caturthasvarastena madhyaṃgatena 
trikoṇāntarlikhitena sādhyanāmākṣaramekamekamavaṣṭabhya 
saṃpuṭīkṛtya 
vahiścakrārdhānnavayonicakrādbahirmātṛkābhirveṣṭayediti tu 
vimarśinyāṃ vyākhyātam | ratnāvalīkārastu-madhyaṃgatena 
mūlavidyāmadhyasthena bījena kāmarājakūṭena sādhyanāmākṣarāṇi 
grathayitvā trikoṇāntarvilikhya bahiḥ kāmakūṭādbahistrikoṇamadhya eva 
mātṛkābhiḥ sādhyanāmākṣaragrathanarītyaiva veṣṭayediti vyācakhyau | 
vastutastu - mūle cakrasyetipadābhāve'pi nikāyinyāyena 
pūrvayāgaprakṛtikatvāddhāritā cakrarūpiṇītyupasaṃhārācca cakrasye 
tyasyopasthitau tasya madhyaṃ tasya bahirityevārthaḥ | yattu saṃhitāyāṃ 
vacanam -

p. 130) kāmakūṭena deveśi saṃdarbhya pṛthagakṣaram |
sādhyanāmnāṃ trikoṇāntarveṣṭayenmātṛkābahiḥ || iti,

	tatrāpi cakraṃ vilikhyetyasya pūrvaślokādanuvṛttestadavirodhenaiva 
cakrādbahirityeva vyākhyeyam | tena prakṛtitaḥ prāptasya bādho na kṛto 
bhavati | caturthasvarāvaṣṭambho mātṛkāvaṣṭambhaśca 
mānābhāvātsaṃhitāvirodhācca nopādeya iti yuktam | atrā'dau 
kāmakūṭaṃ tato devadattaprathamākṣaraṃ punaḥ kūṭaṃ vakāraḥ 
punaḥ kūṭaṃ dakāraḥ kūṭaṃ ttakāraḥ kūṭamiti grathanakramaḥ | 
saṃhitāyāṃ sādhyanāmnāmitibahuvacananirdeśādanekasādhyoddeśena 
sakṛdevāyaṃ prayoga iti dhvanitam | tadanusāreṇa 
sādhyanāmnāmakṣaramityeva prakṛte vigrahaḥ | sacarācaramityatra 
tacchabdaścakraṃ parāmṛśatīti vimarśinyāmuktaṃ tadayuktamiti 
spaṣṭam || 36 || 37 || 38 || 39 || 40 ||

tena krameṇa saṃdarbhya purāṇāṃ nāma sundari |
madhye catuṣpathe cāpi caturdikṣu nidhāpayet || 41 ||

mahānkolāhalastatra tato lokasya jāyate |
yoṣitāṃ ca viśeṣeṇa vidviṣṭānāmapīśvari || 42 ||

	pūrvokta eva prayoge sādhyanāmākṣarāṇāṃ sthāne 
srughnapāṭaliputrādinagaranāmākṣarāṇīti viśeṣaḥ | nanvevaṃ sati 
nagarasyaiva sādhyatvātpūrveṇaiva siddhamityata āha-madhye ceti | 
nagarasya madhyabhāge catuṣpathe pūrvādidikcatuṣṭaye ca nikhana 
nārthaṃ ṣaṭcakrāṇi kāryāṇīti viśeṣānna gatārthateti bhāvaḥ | atra 
saṃhitāyāṃ dikṣu pūrvādiṣu kramādityukteḥ prakṛte 
cakāraśravaṇācca ṣaṇṇāṃ samuccaya eva na vikalpaḥ | sarvaṃ 
nagarameva svavaśe tiṣṭhatīti tātparyārthaḥ || 41 || 42 ||

etanmadhyagatāṃ pṛthvīṃ saśailavanakānanām |
catuḥsamudraparyantāṃ jvalantīṃ cintayetpriye || 43 ||

ṣaṇmāsāndhyānayogena jāyate madano'paraḥ |
dṛṣṭvaivā'karṣayellokāndṛṣṭvaiva kurute vaśe || 44 ||

dṛṣṭyā saṃkṣobhayennārīṃ dṛṣṭvaivāpaharedviṣam |
dṛṣṭyā karoti vāgīśaṃ dṛṣṭyā sarvaṃ vimohayet || 45 ||

p. 131) dṛṣṭyā karoti cā'veśaṃ dṛṣṭyā sarvaṃ vimocayet |
dṛṣṭyā cāturthikādīṃśca nāśayedviṣamajvarān || 46 ||

	etasya cakrasya madhyagatāṃ sarvāṃ pṛthvīṃ cintayet | 
ṣaṇmāsānityatyantasaṃyoge dvitīyā | 
jvarapadamasādhyarogamātropalakṣaṇam || 43 || 44 || 45 || 46 ||

etatprapūjitaṃ rātrau cakraṃ sindūrarañjitam |
karoti mahadākarṣaṃ sudūrādapi yoṣitām || 47 ||

	sindūreṇa rañjitaṃ likhitam | rātrau sindūralikhitaṃ 
pūjayedekacittata itisaṃhitaikavākyatvāt | tena haridrādinā vilikhya 
sindūraṃ pūrayediti vyākhyānamanādeyam | mahaditi cakraviśeṣaṇam | 
mahatāmākarṣamiti vā mahamutsavaṃ dadātīti mahaḥ | sa cāsāvākarṣa 
iti vā || 47 ||

sadā dikṣu vidikṣvevaṃ yadā devi prapūjyate |
diganukramayogena(ṇa) tadā sarvaṃ jagadvaśe || 48 ||

	yāṃ diśaṃ sarvāṃ vaśayitumicchustāddigabhimukhaḥ 
sadā'khaṇḍaṃ pūjayet | evaṃ krameṇa sarvaṃ jagadvaśayati | atra 
diṅnāmaiva sādhyanāmetyāhuḥ || 48 ||

bhūrjapatre vilikhyaitannave nirvivarodare |
rocanāgurukāśmīrairmadhye saṃdarbhayetpuram || 49 ||

vipulaṃ deśamathavā viṣayaṃ maṇḍalaṃ tathā |
svanāmasahitaṃ kṛtvā yadi bhūmau nidhāpayet || 50 ||

dhārayedathavā haste kaṇṭhe vā bāhumūlataḥ |
śikhāyāmathavā vastre yatra tatra sthitaṃ ca vā || 51 ||

cakrametanmahābhāge purakṣobhaṇamuttamam |

	nūtane nicchidre bhūrje cakraṃ vilikhya tanmadhye svanāmnā 
vidarbhitaṃ nagaradeśamaṇḍalakhaṇḍānyatamaṃ kṛtvā vilikhya 
saṃpūjya nikhananadhāraṇādyanyatamaṃ kuryādityarthaḥ || 49 || 50 || 51 ||

arkakṣīraṃ kuṅkumaṃ ca dhattūrakarasaṃ tathā || 52 ||

p. 132) rocanālaktakaṃ lākṣārasaṃ mṛgamadotkaṭam |
ekīkṛtvā cakrametallikhyate yasya saṃjñayā || 53 ||

tasya coragrahavyādhiripusiṃhāhivājijam |
yakṣarākṣasavetālabhūtapretapiśācajam || 54 ||

lūtāvṛścikakīṭānāṃ kāmalāśītikodbhavam |
bhayaṃ na vidyate tasya paramantrābhicārajam || 55 ||

nityaṃ saṃdhāraṇāddevi kālamṛtyuyamādayaḥ |
na śaktā hiṃsituṃ samyagromaikamapi sarvathā || 56 ||

	arkakṣīrādidravyasaptakaṃ melayitvā tena cakraṃ vilikhya yasya 
nāma madhye likhyate tasya sarvopadravanivṛttiḥ | tena tasya nityaṃ dhāraṇe 
tu yāvaccharīrasaṃparkastāvatkālamṛtyurapi taṃ na bādhata ityarthaḥ | 
ihālaktakapadena barbūratvagādidravyayogajanyo rasaḥ | lākṣārasasya 
pṛthagupādānāt | tayoḥ sāmānādhikaraṇyenānvayastu nopādeyaḥ |

unmattarasalākṣārkakṣīrakuṅkumarocanāḥ |
kastūryalaktasahitā ekīkṛtya tu saṃlikhet ||

iti saṃhitāvirodhāt |

	kāmalā jvarapatnī | śītikā śītajvaraḥ | akārapraśleṣeṇa ko 
brahmātmānilārkeṣvitikośādvāyuvācakakakāreṇa cāśītisaṃkhyā 
vātajanyā rogā vā gṛhyante || 52 || 53 || 54 || 55 || 56 ||

athavā madhyago devīṃ trikoṇobhayagāṃ tathā |
adhastānnāmasaṃyuktāṃ rocanākuṅkumāṅkitām || 57 ||

nidhāpayecca saptāhāddāsavatkiṃkaro bhavet |

	trikoṇasya koṇatraye madhye ceti caturvāraṃ vidyā vilikhya tadadhaḥ 
sthānacatuṣke sādhyanāmāpi punaḥ punarlikhediti vyācakṣate | 
kāmakūṭaṃ caturvāraṃ likhedityapi kecit | pakṣadvaye'pi 
mūlākṣarārūḍhatā cintyā | trikoṇodaragāmiti kvācitkaḥ pāṭhaḥ | 
tatpakṣe trayaḥ koṇā udaraṃ ceti samāsaḥ suvacaḥ | 
trikoṇobhayagāmityeva tu tantrāntarasaṃvādī pāṭhaḥ || 57 ||

p. 133) aṅkitāṃ likhitāṃ nityaṃ dhārayedujjighṛkṣatām || 58 ||

nāmnā sarvajñamūto'pi mūko bhavati tatkṣaṇāt |

	ye tāvatsvena sahojjidhṛkṣanti udgrāhaṃ kartumichanti śāstrīye 
laukike vyavahāre vā vivaditumicchanti tannāmasahitaṃ cakraṃ 
pītadravyeṇa bhūrjādau vilikhya pūrvābhimukhaḥ pītaireva puṣpaiḥ 
pūjayitvā dhārayet | prativādimukhastambho bhavati | tadukta jñānārṇave 
-

pītadravyaiḥ samālikhya pītapuṣpaiḥ samarcayet |
pūrvāśābhimukho bhūtvā stambhayetsarvavādinaḥ ||

sahasravadano devi mūko bhavati tatkṣaṇāt |
nāmnā yasya sa vāgmī hi pāṣāṇa iva jāyate || iti |

kvacidindradiṅmukha iti mūlapāṭhaḥ || 58 ||

	māraṇaprayogamāha -

mahānīlīrasenāpi nāma saṃyojya pūrvavat || 59 ||

dakṣiṇābhimukho vahnau dagdhvā mārayate kṣaṇāt |

	nīlīrasena cakraṃ vilikhya brāhmaṇabhinnasyādhārmikasya 
dveṣyasya nāma pūrvoktarītyā saṃyojya dakṣiṇābhimukho'bhyarcya 
vahnau dahet ripurbhriyate || 59 ||

mahiṣāśvapurīṣābhyāṃ gomūtreṇāṅkitaṃ likhet || 60 ||

nāmnā'ranālamadhyasthaṃ vidviṣṭaḥ sarvajantuṣu |

	mahiṣapurīṣāśvapurīṣayo rasaṃ gomūtreṇa saṃmelya tena cakraṃ 
vilikhya tatra devadattayajñadattau vidveṣayetyādi vilikhyābhyarcya 
taccakraṃ sauvīramadhye nikṣipet | atha kāñjike | 
āravālakasauvīretyamaraḥ | yasya nāmnā'ṅkitaṃ sa sarvajantuṣu 
vidviṣṭo bhavatītyanvayaḥ | mahiṣāśveti tu mithovairasya 
govyāghrāderupalakṣaṇamityanye | purīṣadvayameva lekhanadravye | 
gomūtreṇa tu cakrasya secanamātramityapi kecit | tadubhayamapi 
saṃhitādiviruddham || 60 ||

yuktvā rocanayā nāma kākapakṣeṇa saṃlikhet || 61 ||

nīlakarpaṭake samyagnīlasūtreṇa veṣṭayet |
lambamānaṃ tadākāśe paramuccāṭanaṃ bhavet || 62 ||

p. 134) nīlavastre gorocanadravyeṇa kākapakṣotthalekhanyā cakraṃ vilikhya 
tatra sādhyanāma saṃyojya pūjayitvā tadvastraṃ nīlasūtreṇā'veṣṭya 
yaṣṭau vaddhvā'kāśe lambayet | uccāṭanaṃ bhavati || 61 || 62 ||

dugdhalākṣārocanābhirmahānīlīrasena ca |
likhitvā dhārayeccakraṃ cāturvarṇyaṃ vaśaṃ bhavet || 63 ||

	dugdhādidravyasyetaretarayogadvaṃdvavaśāccakārācca 
parasparamiśritamekameva lekhanadravyam | taduktaṃ saṃhitāyām -

mahānīlīrasodbhinnārocanādugdhamiśritaiḥ |
lākṣārasarlikheccakraṃ caturvarṇānvaśaṃ nayet || iti |

	atrodbhinnā pañcamaṃ dravyaṃ yojanīyaṃ vidhīyate | 
mahānīlīrocanābhyāṃ 
dugdhalākṣārasādibhirityatrā'dipadenāpyetadeva dravyaṃ 
jñānārṇave'pyabhipretaṃ dṛśyate | tadanurodhena mūle cakāro'pi 
tatsamuccayārtha eva vyākhyeyaḥ | sureśvarakṛtaśabdapradīpākhye 
bhiṣakkośe-audbhinnaṃ kṣārikāyāṃ syātkaḍāhalavaṇe'pi ceti | etena 
catvāri dravyāṇi caturṇāṃ varṇānāṃ vaśīkaraṇe 
yathāsaṃkhyamanviyantīti vimarśi nīkāroktirnirastā 
śvetaraktapītanīlavarṇānāṃ mṛdādīnāṃ smṛtyādiṣu viprādibhedena 
vyavasthādarśanaṃ teṣāṃ bhramamūlaṃ, tattu tantrāntare 
viśeṣadarśanānnivartyam || 63 ||

etenaiva vidhānena jalamadhye vinikṣipet |
saubhāgyamatulaṃ tasya snānapānādinā bhavet || 64 ||

	etenaiva dugdhādidravyapañcakakaraṇakalekhanādirūpeṇaiva | 
ādipadena mukhaprakṣālanaṃ ye ye pibanti te te vaśagā bhavantīti tu 
tantrāntarasiddho'rthaḥ | yattu vimarśinyāmuktaṃ dīkṣābhiṣekasamaye 
kanakapaṭṭacakraṃ kumbhe nikṣepyam | abhiṣekottaraṃ ca taccakraṃ gurave 
deyamityayabhartho'nena labdha iti tattantrāntare na dṛṣṭam || 64 ||

etanmadhyagatāṃ devīṃ nāgarīṃ vā surāṅganām |
saptāhātkṣobhayetsatyaṃ jvalamānāṃ vicintya tām || 65 ||

	devīṃ rājamahiṣīm | nāgarīṃ nagare bhavāṃ yāṃ kāṃcit | tāṃ 
cakrāntarjvalitāṃ cintayedityādiruktacara evārthaḥ || 65 ||

p. 135) mahāpātakayuktātmā yadi devīṃ prapūjayet |
śamīdūrvāsahāśvatthapallavairatha vā'rkajaiḥ || 66 ||

māsena hanti kaluṣaṃ saptajanmakṛtaṃ naraḥ |

	śamyādipallavacatuṣṭayaṃ militameva pūjāyāṃ karaṇam | 
dvaṃdvāvagatasāhityasyopādeyaviśeṣaṇatvena vivakṣitatvāt | ata eva 
mallikāmālatījātīkundaiśca 
śatapatrakairitijñānārṇavaślokavyākhyāvasare mallikādīnāṃ 
samuditānāṃ pūjāsādhanatvamityuktaṃ śaṃkarānandaiḥ | sahā 
kumārī taraṇirityamaraḥ | arkajairiti tu tatpuṣpasyāpyupalakṣaṇamiti vadanti 
|| 66 ||

	atha sārdhaiḥ saptabhiḥ ślokaistrayodaśa prayogānāha-

likhitvā pītavarṇena cakrametadyadā'rcayet || 67 ||

pūrvāśābhimukho bhūtvā stambheyetsarvavādinaḥ |
sindūreṇāpyullikhitaṃ pūjayeduttarāmukhaḥ || 68 ||

yadā tadā'sya vaśago loko bhavati sarvathā |
gairikeṇa tadālikhya pūjayetpaścimāmukhaḥ || 69 ||

so'pi sarvāṅganākarṣavaśyakṣobhakaro bhavet |
dakṣiṇābhimukho bhūtvā kṛṣṇaṃ cakre samarcayet || 70 ||

yasya nāmnā tasya nityaṃ mantrahānistu jāyate |
tadbaddigantarāleṣu pūjitaṃ parameśvari || 71 ||

stambhavidveṣaṇavyādhiśatrūccāṭanakārakam |
rocanālikhitaṃ devi dugdhamadhye vaśaṃkaram || 72 ||

kṣiptaṃ gomūtramadhye tu śatrūccāṭanakārakam |
tailamadhyagataṃ cakraṃ vidveṣaṇakaraṃ param || 73 ||

takramadhyagataṃ cāpi vidveṣaṇakaraṃ bhavet |
jvalajjvalanamadhyasthaṃ sarvaśatruṃvināśanam || 74 ||

	atra pītapuṣpairevārcanaṃ, digantarāleṣu vidikṣu, 
agnirākṣasavāyavyaśaṃbhukoṇeṣu pūjitamityarṇavavākyālloke 
kḷptatvāccānenaiva krameṇa stambhanādiphalāni yojyāni | tena 
pūrvottarāparadakṣiṇakramasya pūrvaṃ 
kḷptatvādīśānādyāgneyāntaḥ

p. 136) krama iti kalpanā parāstā | īśānādivāyavyāntaḥ krama iti 
ratnāvalīkārasya tu mahānpramādaḥ niryuktikatvāt | tadvadityanena 
stambhanādikarmānuguṇaṃ pītadravyādikaṃ lekhane karaṇamuktam | 
tadanirṇaye prakṛtitaḥ prāptaṃ rocanādikameva jñeyam || 67 || 68 || 69 || 70 || 
71 || 72 || 73 || 74 ||

athavā devadeveśi yadekānte catuṣpatham |
tatsamīpe likheccakraṃ sindūreṇa mahāprabham || 75 ||

sarvabāhyata ārabhya yāvanmadhyaṃ maheśvari |
akārādikṣakārāntāṃ mātṛkāṃ tatra vinyaset || 76 ||

pūjayedrātrisamaye kula cārakrameṇa yaḥ |
tatkṣaṇātsa maheśāni sādhakaḥ khecaro bhavet || 77 ||

	ekānte paśujanavarjite catuṣpathasamīpadeśe sindūrarajasā cakraṃ 
vilikhya tatra mātṛkā api bāhyamārabhya madhyaparyantaṃ likhitvā 
kulācārarītyā mapañcakasāhityena rātrau pūjanena 
khecaratvasiddhirbhavati | mātṛkālekhastu - aṇimāyāḥ sthāne 
svābhimukhāgraṃ koṇaṃ kṛtveśānāgneyābhimukhyena dve 
vāmadakṣiṇarekhe vibhāvya madhyabindorupari yathā tiryagrekhā patati 
tathā pūrvarekhāṃ vibhāvya tāsāṃ sthāne'kathādiṣoḍaśaṣoḍaśa 
mātṛkā vilikhya koṇatraye halakṣā/llikhediti kecit | 
aṇimādyakhiladevatānāmāsanasthāne pratyekaṃ vāgurākāreṇa 
sarvamātṛkāḥ punaḥ punarlekhyā ityanye | vastutastu-caturasraṃ 
mātṛkārṇairmaṇḍitaṃ siddhihetave vivṛttaṃ 
mātṛkānvitamityādijñānārṇavādijñāpakātkeralasaṃpradāyasiddhaḥ 
śrīcakre mātṛkālekhaprakāro'sti, tasyāyaṃ vidhiriti yuktam | sa ca 
prakāraḥ sundarīmahodaye draṣṭavyaḥ || 75 || 76 || 77 ||

pūjayitvā maheśāni tadvadekatarau girau |
ajarāmaratāṃ satyaṃ labhate nātra saṃśayaḥ || 78 ||

	eka eva taruryasmiṃstādṛśe parvate prāguktarītyaiva 
pūjanādajarāmaratvaṃ bhavati | ekatara iti pāṭhaṃ svīkṛtyāsahāya iti 
vyākhyānamarṇavāditantrāntaraviruddham || 78 ||

p. 137) atha samastasiddhīnāṃ sādhakamekameva prayogamāha-

mahābhūtadine vā'pi śmaśāne yadi pūjayet |
pūrvavanniśi deveśi sādhakaḥ sthiramānasaḥ || 79 ||

pādukākhaḍgavetālasiddhadravyamanaḥśilāḥ |
añjanaṃ vivaraṃ ceṭī yakṣī dūragatistathā || 80 ||

yatkiṃcitsiddhisaṃtānaṃ vidyate bhuvanatraye |
tatsarvameva sahasā sādhayetsādhakottamaḥ || 81 ||

iti śrīnityāṣoḍaśikārṇavasya dvitīyaḥ paṭalaḥ |

_______

	mahābhūtadinaṃ caturdaśī | sā'pi kṛṣṇaiveti kecit | sā'pi 
bhaumayuktaivetyapare | sthiramānaso nirbhayaḥ | pādukārūḍhasya 
jaloparyapi gamanam | khaḍge svayameva prahṛtya punaḥ svāyattatā | 
vetālavaśīkāraḥ | siddhānāṃ sahavāsaḥ | icchāmātreṇa 
dravyāṇāmanardhyāṇāṃ nirmāṇam | manaso nigrahaḥ | śilā 
cintāmaṇilābhaḥ | añjanaṃ vyavahitadarśanadam | vivaraṃ 
pātālabilādripraveśaḥ | ceṭīyakṣyordevatāviśeṣayoḥ svādhīnīkaraṇam 
| dūradeśe kṣaṇena gamanam | anyadapi 
yatsiddhisaṃtānamaṇimādirūpamanantavidhaṃ bhuvanatrayavarti 
tatsarvamanenaiva prayogeṇa sādhayet | ata eva sa sādhakeṣūttamaḥ | 
saṃhitāyāṃ tvasminneva prayoge māsaṣaṭkaparyantamāvṛttiruktā | 
tantrāntareṣvetaduttaraṃ bahujanmakṛtapāpakṣayaphalakāni 
prāyaścittātmakāni pūjanānyuktāni tānyapyanenaiva prayogeṇa 
sādhanīyānītyāśayena yatkiṃcidityuktam | anuktaṃ sarvamityarthaḥ | 
yatkiṃcitprācīnamagnīṣomīyādityatra yatkiṃcitpadasya 
tathārthavarṇanadarśanāditi sarvaṃ śivam || 79 || 80 || 81 ||

iti śrībhāskaronnīte nityāṣoḍaśikāmbudheḥ |
vyākhyāne setubandhākhye viśrāmo'bhūddvitīyakaḥ || 2 ||




atha tṛtīyo viśrāmaḥ |

____

	evamekāśītiślokātmakena dvitīyapaṭalena cakrasādhanaṃ 
tatsādhyāṃstricatvāriṃśatprayogāṃśca nirvarṇya mudrāṇāmapi 
phalasya cakrasādhanottarameva siddhiṃ didhvanayiṣurihaiva tāsāṃ 
viracanaprakāraṃ didaśaṃyiṣuḥ paramaśivo vimarśāṃśena 
praśnamavatārayati -

	śrīdevyuvāca bhagavaṃstripurāmudrāḥ sūcitā na prakāśitāḥ |

kathaṃ viracanaṃ tāsāṃ kriyate vada śaṃkara || 1 ||

sūcitāḥ prathamapaṭale pūjāyāṃ kartavyatvena vihitāḥ || 1 ||

	śrībhairava uvāca - śṛṇu devi pravakṣyāmi mudrāḥ 
sarvārthasiddhidāḥ |

yābhirviracitābhistu saṃmukhā tripurā bhavet || 2 ||

saṃmukhati svāṅgāccopasarjanādityanena pakṣe ṭāp || 2 ||

	āvāhanasya pūjāyāṃ prathamamupasthitatvena tadupayoginīṃ 
vakṣyamāṇanavamudrasamaṣṭirūpāṃ trikhaṇḍāmudrāṃ 
prathamamāha-

parivartya karau spṛṣṭāvaṅguṣṭhau kārayetsamau |
anāmāntargate kṛtvā tarjanyau kuṭilākṛtī || 3 ||

kaniṣṭhike niyuñjīta nijasthāne maheśvari |
trikhaṇḍeyaṃ mahāmudrā tripurāhvānakarmaṇi || 4 ||

	parasparāntaḥpraveśitāṅgulikau hastau mithaḥ samukhau kṛtvā 
dakṣatarjanyā vāmānāmikāgraṃ vāmatarjanyā dakṣānāmikāgraṃ ca 
gṛhṇīyāt | tataḥ kaniṣṭhikāyugalaṃ madhyamāyugalamaṅguṣṭhayugalaṃ 
ca parasparābhimukhyena saralaṃ kuryāt | seyaṃ 
yugalātmakakhaṇḍatrayeṇa yuktā trikhaṇḍā tripurāyā āhvāne viniyuktā 
| atra parasparāntaraṅgulīnāṃ praveśa eva parivartanapadenoktaḥ | spṛṣṭau 
saṃyuktāvaṅguṣṭhau samau saralaprasarau | anāme antargate yayoste 
tarjanyau kuṭilākṛtī ākuñcitāgre kṛtvā kaniṣṭhike dve niyuñjīta 
parasparaṃ yojayet | atra nijasthānapadaṃ lakṣaṇayā 
madhyasthānasthitamadhyamāṅguliparam | madhyame api niyuñjītetyarthaḥ 
| trikhaṇḍāpadasya yaugikatayā vā tallābhaḥ | ata evoktaṃ jñānārṇave -

p. 139) pāṇidvaye maheśāni parivartanayogataḥ |
yojayitvā tarjanībhyāmanāme dhārayetpriye ||

madhyame yojayenmadhye kaniṣṭhe tadadhastataḥ |
aṅguṣṭhāvapi saṃyojya tridhā yugmakrameṇa tu ||

trikhaṇḍā nāma mudreyaṃ tripurāhvānakarmaṇi | iti ||

	naca prakṛtatantrarītya madhyamāyogasya 
spaṣṭamakathanāddvikhaṇḍāyā eva vāmādikalātritayasvarūpatāyā 
vakṣyamāṇatvāttrikhaṇḍeti nāmāstu | tantrabhedena 
mantrayantramudrāderbhedasya bahuśo darśanāditi vācyam | avirodhe 
saṃbhavati virodha vikalpayoranyāyyatvāt | ata evānāmāntargate ityatra 
bahuvrīhiḥ | anāmābhyāmantargate ityapi kecit || 3 || 4 ||

madhyame madhyame kṛtvā kaniṣṭhāṅguṣṭharodhite |
tarjanyau daṇḍavatkṛtvā madhyamoparyanāmike || 5 ||

eṣā tu prathamā mudrā sarvasaṃkṣobhakāriṇī |

	kaniṣṭhāṅguṣṭhayoragraparvaṇī parasparābhimukhyena saṃmelya 
tadubhayaparvamadhyabhāge madhyamāgraparvāpi yojayet | 
kaniṣṭhāmadhyamāṅguṣṭhānāmagraparvatrayaṃ parasparasaṃlagnaṃ 
kuryāditi yāvat | tādṛśaṃ hastadvayaṃ saṃlagnaṃ kṛtvā 
dakṣānāmikāṃ vāmamadhyamāmadhyaparvopari vāmānāmikāṃ 
dakṣamadhyamāmadhyaparvopari praveśayet | tarjanyau tu sarale eva 
śūnya(bhūmya)bhimukhāgre kṛtvā saṃsthāpayet | idaṃ ca 
madhyamoparītipadasvārasyāllabdham | seyaṃ mudrā 
sarvasaṃkṣobhiṇyākhyā bhavati | eṣā tu prathametyanena yatra 
mudrāṇāṃ pradarśanaṃ vidhīyate tatreta ārabhyaiva pradarśayenna 
trikhaṇḍāmārabhyeti dhvanyate | idaṃ ca 
mudrāviracanamakṣarasvārasyalabdhamuktam | 
jñānārṇavo'pyasminnevārthe'nukūlaḥ -

vimukhau tu karau kṛtvā madhyame madhyage kuru |
aṅguṣṭhābhyāṃ kaniṣṭhābhyāṃ cā'pīḍya sarale tataḥ ||

tarjanyau daṇḍavatkuryānmadhyamasthe hyanāmike |
sarvasaṃkṣobhiṇī mudrā trailokyakṣobhakāriṇī || iti |

	tantrarāje tvanyathoktam -

p. 140) kaniṣṭhānāmikāmadhyā nakhairanyonyasaṃgatāḥ |
kṛtvā'ṅguṣṭhau kaniṣṭhāsthāvṛjū kuryācca tarjanī ||

sarvasaṃkṣobhiṇī mudrā trailokyakṣobhakāriṇī || iti |

	prāñcastu madhyame madhyage eva na tu sthānāntaragate kuryāt | 
nijasthāna eva te vasata iti yāvat | kaniṣṭhāṅguṣṭharodhite 
ityanāmikāviśeṣaṇam | tarjanyau madhyamopari daṇḍavatkuryāditi 
vyācakṣate | etatpakṣe dūrānvayaḥ katipayapadavaiyarthyaṃ 
tantrāntaravisaṃvādaśceti spaṣṭam || 5 ||

etasyā eva mudrāyā madhyame sarale yadi || 6 ||

kriyate cenmaheśāni sarvavidraviṇī tadā |

	etasyāḥ sarvasaṃkṣobhiṇyā madhyame api tarjanīvatsarale 
bhavataścedityarthaḥ | na tu madhyame eva sarale iti |

madhyame tarjanīyukte sarale cetarā(ttadā) bhavet |
sarvavidrāviṇī mudrā drāvayettu carācaram ||

iti tantrāntarāt || 6 ||

madhyamātarjanībhyāṃ tu kaniṣṭhānāmike same || 7 ||

aṅkuśākārarūpābhyāṃ madhyame parameśvari |
iyamākarṣiṇī mudrā trailokyākarṣakāriṇī || 8 ||

	sarvavidrāviṇyāmeva tarjanyormadhyamayoścā'kuñcitāgratve 
sarvākarṣiṇī mudrā bhavati |

	taduktam - madhyamātarjanīyugme vakre kuryātsulocane |

etasyā eva mudrāyāstadā'karṣaṇakāriṇī || iti |

	atra madhyamātarjanībhyāmiti tṛtīyetthaṃbhūtalakṣaṇe | 
vakrābhyāṃ tābhyāmupalakṣitā mudretyanvayaḥ | kaniṣṭhānābhike tu 
same | pūrvamudrāsthābhyāṃ svābhyāmeva tulye | madhyama iti tu 
parameśvaryā viśeṣaṇam | etāsāṃ mudrāṇāṃ madhye vāsanārūpeṇa 
vāmādiśaktirūpatayā'vasthita ityarthaḥ | anye tu etasyā eva mudrāyā 
ityanuvartya kaniṣṭhānāmike mudrāmadhyage madhyamātarjanībhyāṃ 
sabhe ca kārye iti 

p. 141) yojayanti | atra sāmyaṃ prameyatvādinaiva nirvāhyaṃ vakratvena 
sāmye tu kaniṣṭhānāmike apyākuñcayediti vidhyarthaḥ syāt | tathā ca 
tantrāntaravirodho'nuvṛttivirodhavaiyarthye ca || 7 || 8 ||

puṭākārau karau kṛtvā tarjanyāvaṅkuśākṛtī |
parivartya krameṇaiva madhyame tadadhogate || 9 ||

krameṇa devi tenaiva kaniṣṭhānāmike api |
saṃyojya nibiḍāḥ sarvā aṅguṣṭhāvagradeśataḥ || 10 ||

mudreyaṃ parameśāni sarvāveśakarī smṛtā |

	karayoḥ puṭākāratoktiḥ parasparaparāṅmukhatvasiddhyarthā | 
anyathā'dṛṣṭārthatāpatteḥ | tena saṃpradāyādeva parāṅmukhatvalābha 
ityuktamapāstam | evaṃ 
parāṅmukhauparivartayetparasparāntaḥpraveśitāṅgulikau kuryāt | 
tatastarjanyau parasparābhimukhyena kuñcitāgre kārye | tadadho madhyame 
tadadho'nāmike tadadhaḥ kaniṣṭhike api tenaiva 
krameṇāṅkuśākāratākrameṇa saṃyojya nibiḍāḥ sāndrā niravakāśā 
aṅgulīḥ kṛtvā sarvordhvamaṅguṣṭhau nyubjau nidadhyāt | 
kaniṣṭhānāmike ityatrālpāctaramiti kaniṣṭhāyāḥ pūrvanipātaḥ | seyaṃ 
mudrā sarvāveśakarī sarvavaśaṃkarītyapyucyate || 9 || 10 ||

saṃmukhau tu karau kṛtvā madhyamāmadhyage'nuje || 11 ||

anāmike tu sarale tadbahistarjanīdvayam |
daṇḍākārau tato'ṅguṣṭhau madhyamānakhadeśagau || 12 ||

mudraiṣonmādinī nāma kledinī sarvayoṣitām |

	dakṣakaniṣṭhāṃ vāmamadhyamayā vāmakaniṣṭhāṃ ca 
dakṣamadhyamayā dṛḍhaṃ gṛhṇīyāt | tadgrahaṇaṃ ca dvedhā 
saṃbhavati anāmikayoruttānakaniṣṭhikordhvamavasthāpanena 
tadadho'sthāpanena ceti | tatra dvitīyapakṣānumatidyotanāya karau 
saṃmukhau kṛtvetyuktam | anāmikayoḥ parasparābhimukhyena 
saṃlagnatāya asminneva pakṣe saṃrakṣaṇāt | madhyage'nuje ityatra 
saṃdhirārṣaḥ | anuje kaniṣṭhike | anujaśabdaḥ satīsaptamyekavacanānto 
vā | tato'nāmādvayaṃ saralaṃ tadbahistatpārśvayordūretanīdvayamapi 
saralam |

p. 142) madhyamayorākuñcitāgrayornakhopari nyubjau 
daṇḍākārāvaṅguṣṭhau cedaṣā sarvonmādinī nāma mudrā bhavati || 11 
|| 12 ||

asyāstvanāmikāyugmamadhaḥ kṛtvā'ṅkuśākṛti || 13 ||

tarjanyāvapi tenaiva krameṇa viniyojayet |
iyaṃ mahāṅkuśā mudrā sarvakāryārthasādhinī || 14 ||

	asyā unmādinīmudrāyā anāmikāyugmamaṅkuśākāraṃ kṛtvā 
tarjanyāvapi tenaivāṅkuśākārarūpeṇaiva krameṇa yojayet | seyaṃ 
mahāṅkuśā nāma mudrā bhavati || 13 || 14 ||

	atha navabhiḥ khecarīmudrāmāha -

savyaṃ dakṣiṇahaste tu dakṣiṇaṃ savyahastataḥ |
bāhū kṛtvā maheśāni hastau saṃparivartya ca || 15 ||

kaniṣṭhānāmike devi yuktvā tena krameṇa tu |
tarjanībhyāṃ samākrānte sarvordhvamapi madhyame || 16 ||

aṅguṣṭhau tu maheśāni kārayetsaralāvapi |
iyaṃ sā khecarī nāma mudrā sarvottamā priye || 17 ||

	vāmabāhuṃ dakṣabhujopari dakṣaṃ hastapariveṣṭanakrameṇa 
vāmahastoparyānīya mithaḥpraveśitāṅgulikau kṛtvā dakṣatarjanyā 
vāme kaniṣṭhānāme vāmatarjanyā dakṣe kaniṣṭhānāme gṛhṇīyāt | 
madhyame tu sarvordhvaṃ sarale eva sthāpayet | seyaṃ khecarī nāma mudrā 
bhavati | taduktaṃ jñānārṇave -

vāmaṃ bhujaṃ dakṣabhuje dakṣiṇaṃ vāmadeśataḥ |
niveśya yojayetpaścātparivartya krameṇa hi ||

kaniṣṭhānāmikāyugme tarjanībhyāṃ norodhayet |
madhyame sarale kṛtvā yonivatsaralau tataḥ ||

aṅguṣṭhau khecarīmudrā pārthivasthānayojitā | iti |

tantrarāje tu - savyadakṣakarau samyagvyatyasetkūrparau tataḥ ||

maṇibandhau ca badhnīyādañjaliṃ madhyapṛṣṭhayoḥ |
vidhāya bhugne tarjanyāvaṅguṣṭhau kārayedadhaḥ ||

p. 143) kaniṣṭhānāmike kuryādvyatyaste karapṛṣṭhage |
iyaṃ sā khecarī mudrā lalitāprītikāriṇī || iti |

	vāmabāhuṃ dakṣiṇabāhoradho 
yojayedityartharatnāvalīvyākhyānaṃ tvarṇavavirodhādupekṣyam | yadapi 
tarjanībhyāṃ madhyame samākrānte sarvordhve kuryāt | aṅguṣṭhau tu 
saralau madhyamāṅgulībhyāṃ saṃspṛṣṭau daṇḍavatkuryāditi, tadapi 
jñānārṇavaviruddhameva || 15 || 16 || 17 ||

	mudrāmahimānaṃ varṇayati -

raciteyaṃ mahādevi sarvatejopahāriṇī |
baddhayaivaitayā devi dṛśyate sādhakottamaḥ || 18 ||

yoginīsarvavṛndaistu jvalatpāvakasaṃnibhaḥ |
ḍākinīrākiṇīvṛndairlākinīkākinīgaṇaiḥ || 19 ||

sākinīhākinībhistu dhyāteyaṃ parameśvari |
etayā jñātayā devi yoginīnāṃ bhavetpriyaḥ || 20 ||

yataḥ samayamudreyaṃ sarvāsāṃ parikīrtitā |

	eṣa khecarīmudrābandho yataḥ sarvāsāṃ śaktīnāṃ 
samayabandharūpastasmādetadbhavanena sarvatejopahārādikametajjñānena 
devatāvallabhatvādikaṃ ca bhavatītyarthaḥ | samayaḥ saṅketaḥ | yo 
yatsaṅketajñaḥ sa tatkūṭāntarbhāvīti vyaptiriti bhāvaḥ || 18 || 19 || 20 ||

	athaitāmevā'śritya guṇaphalasaṃbandhamāha -

prayato'prayato vā'pi śucau deśe'thavā'śucau || 21 ||

utthito vopaviṣṭastu caṃkramanniścalo'pi vā |
ucchiṭo vā śucirbhūtvā bhuñjāno maithune rataḥ || 22 ||

mudrāyā madhyamāṅgulyau parivartya krameṇa tu |
pārthive sthānake yuktvā sadyaḥ khecaratāṃ vrajet || 23 ||

	asyā eva mudrāyā madhyamayoḥ saralatāṃ nirasya parivartanaṃ 
kṛtvā pārthivasthāne yojayet | tāvataiva khecaratvasiddhiḥ | 
atrādhikāritāvadekaprāyatyādi 

p. 144) kamadhikaraṇatāvacchedakaṃ śucitvādikaṃ kālaniyamādayaśca 
prayogāntara iva  nā'vaśyakāṅgānītyarthaḥ | jñānārṇavamate tu 
pārthivasthānayogaḥ khecarīśarīraghaṭakatvānnityo vāmakeśvaramate tu 
kāmya iti viśeṣaḥ | pārthivasthānaṃ nāma 
mūrdhasthitamahābindusthānamityāhuḥ | yattu prācāṃ ṭīkāsu 
khecarītraividhyamiha varṇyate | tattadanusāreṇa mudrāyā iti śloko'pi 
yojyate tatprakṛtānupayogānnoktamasmābhiḥ | khecarīśabdasya 
nānārthatvena teṣvartheṣvekasya khecarītvasya saindhavatvāderivābhāvena 
manonirodhaviśeṣādestadvibhājakadharmatvābhāvācca || 21 || 22 || 23 ||

parivartya karau spṛṣṭāvardhacandrākṛti priye |
tarjanyaṅguṣṭhayugulaṃ yugapatkārayettataḥ || 24 ||

adhaḥ kaniṣṭāvaṣṭabdhe madhyame viniyojayet |
tathaiva kuṭile yojye sarvādhastādanāmike || 25 ||

bījamudreyamacirātsarvasiddhipravartinī |

	ādau mithaḥ spṛṣṭayoḥ karayoḥ 
parasparāntaḥpraveśitāṅgulikatvarūpaṃ parivartanaṃ kuryāt | 
tatastarjanyaṅguṣṭhayugalamardhacandrākṛti kuryāt, galahastitavaditi yāvat | 
yugapadityanena yugaladvayamapi tathā racayediti labhyate | tataḥ 
svādhobhāge kaniṣṭhikābhyāmavaṣṭabdhe kṛtvā madhyame 
arthādagrabhāge yojayet | madhyamānāmikāsaṃdhidvaye 
kaniṣṭhikāgradvayaṃ vinimayena praveśya madhyamayoḥ 
parasparanakhāgrasparśaṃ kārayediti yāvat | tataḥ 
sarvādhastādbhāge'nāmike vaktre kṛtvā yathā saukhyaṃ bhavati tathaiva 
vyatyaste yojye | seyaṃ bījākhyā mudrā | asyāmeva 
tarjanyoraṅkuśākāratā'ṅguṣṭhayornakhāgrayogaścoktastantrarāje -

madhyamāmadhyapārśvādhaḥ kaniṣṭhāgre viparyayāt |
anāmike'dho vyatyaste tarjanyāvaṅkuśākṛtī ||

itare tannakhāgrāgre bījamudreyamīritā || iti |

	kecittu - kaniṣṭhikābhyāmavaṣṭabdhe madhyame adho viniyojayediti 
vadantastarjanīmadhyamayoḥ saṃdhau kaniṣṭikāpraveśanaṃ manyante | 
pare tu madhyamāvaṣṭabdhe kaniṣṭhike iti vyācakṣāṇāḥ 
kaniṣṭhāvaṣṭabdhapade bahuvrīhiṃ manyamānā madhyamādbaye 
nā'kuñcitena kaniṣṭhikāyugalaṃ garbhī kuryāditi menire | tadubhayamapi 
tantrāntaravisaṃvādādanādṛtyam |

p. 145) saṃbhavataḥ saṃvādasya tyāgāyogāt | jñānārṇave tu 
bhūyovisaṃvādādbhinna eva prakāraḥ |

yathā-parivartyāñjaliṃ kṛtvā kaniṣṭhāgragate tataḥ |
madhyame sthāpayeddevi kaniṣṭhe dhārayettataḥ ||

anāmikābhyāṃ sudṛḍhaṃ tarjanīmadhyamāyugam |
aṅguṣṭhābhyāṃ samāyojyamardhacandrākṛti priye || 

bījamudreyamākhyātā sarvānandakarī śive | iti || 24 || 25 ||

	caramāṃ yonimudrāmāha -

madhyame kuṭilākāratarjanyuṣarisaṃsthite || 26 ||

anāmikāmadhyagate tathaiva hi kaniṣṭhike |
sarvā ekatra saṃyojyā aṅguṣṭhaparipīḍitāḥ || 27 ||

eṣā tu prathamā mudrā yonimudreti yā sthitā |

	tarjanyau kuṭilākārāvaṅkuśāviva kṛtvā 
tādṛśatarjanyagrayorupari madhyame uttāne nikṣipet | tataḥ kaniṣṭhike 
vyatyaste kṛtvā'nāmikābhyāṃ gṛhṇīyāt | 
evamanāmākaniṣṭhācatuṣṭhayamekīkṛtyāṅguṣṭhābhyāṃ nirundhyāt | 
anāmikayornakhoparyaṅguṣṭhau nyubjau nidadhyāditi yāvat | 
yadyapyakṣarasvārasyādīdṛśa evārtho labhyate, tantrabhedānmudrābhedo 
na doṣāyetyapi suvacaṃ tathā'pi tantrāntarasaṃvādāyānāmike 
madhyagate yayoste iti bahubrīhireva yuktaḥ | tataścānāmike vyatyaste 
kṛtvā'ṅkuśākāratarjanyuttānamadhyamayormadhye praveśayet | 
tayoradhaḥ kaniṣṭhike vyatyaste anāmikāpṛṣṭhasaṃlagne sthāpayet | 
aṅguṣṭhapīḍanaṃ tu madhyamāmadhyaparvaṇoriti sidhyati | taduktaṃ 
tantrarāje -

kaniṣṭhāṅguṣṭhasaṃśleṣānmahāyonistrikhaṇḍikā | iti |

	seyaṃ yonimudrā bhavati | asyā navamyāḥ prathamatvena kīrtanaṃ 
kathamityāśaṅkya bahudhā samādadhate - tatra prathamā 
prathamakīrtanīyā | sarvottamatvādityartha iti kecit | pare tu bahiryāge 
sarvasaṃkṣobhiṇomudrāyāḥ prāthamyamantaryāge tu yonimudrāyā eveti 
vyavasthāpradarśanārthamityāhuḥ | tatra vinigamanāviraheṇa vaiparītyaṃ 

p. 146) kuto neti vicāryam | yadvā - cakranirmāṇe bindoḥ 
prathamamutpannatvādbinducakre pradarśanīyatvādasyāḥ prāthamyam |

athavā - ekā caiṣā mahāmudrā yonimudrātvamāgatā |
tayā vibhaktaḥ svātmā tu saṃkṣobhādiprabhedataḥ ||

	ityabhiyuktoktyā svetaramudrājanakatvātprāthamyamityapyāhuḥ | 
athavā-prathamapadena devyeva kathyate | ahamasmi prathamajā ṛtasyeti 
śruteḥ | pūrvajā tripurāmbiketi smṛteśca | tatra jananāṃśe 
gauṇatvātsarvakāraṇārthakaṃ prathamādipadameva tadvācakamiti 
nirvivādam | tataścaiṣā mudrā prathamaiva devīsvarūpaivetyarthaḥ | 
yadvā-pūrvoktāsu daśasu mudrāsu trikhaṇḍāyā eva 
prathamakīrtanātprathamaśabdena trikhaṇḍocyate | tataścaiṣā yonimudrā 
trikhaṇḍaiva tataḥ kiṃcidvilakṣaṇetyarthaḥ | mahāyonistrikhaṇḍiketi 
tantrarājokteḥ | itthamuktiścānāmikāmadhyagate iti pade bahuvrīhau 
tātparyagrāhikā, tena tatpuruṣalaghīyastvanyāyasya nātra prasaraḥ athavā-
cakrapūjāyāḥ saṃhārakrama iva sṛṣṭikramo'pi tantrāntarasiddho'styeva 
| nahi sṛṣṭikrameṇa pūjane'pi saṃkṣobhiṇyādikrameṇaiva mudrāḥ 
pradarśanīyā iti niyantuṃ yuktaṃ, navasu cakreṣu navamudrāṇāṃ 
niyamitatvāt | ata eva madhyacakramātrapūjādisaṃkṣepapakṣe na 
saṃkṣobhiṇyādikrameṇaiva mudrāpradarśanam | api tu 
vaśyamudrādikrameṇaiva | tathā ca sṛṣṭikramābhiprāyeṇa prāthamyoktiḥ 
| tayā ca sṛṣṭikrameṇārcanadhvananamiti tattvam || 26 || 27 ||

	mudrānirūpaṇamupasaṃharati -

etā mudrā maheśāni tripurāyā mayoditāḥ || 28 ||

pūjākāle prayoktavyā yathānukramayogataḥ |

iti nityāṣoḍaśikārṇavasya tṛtīyaḥ paṭalaḥ |

	yathānukramapadena saṃhārakrame saṃkṣobhiṇyādikrameṇa 
sṛṣṭikrame yonyādikrameṇa saṃkṣepātpuruṣārthatvamātre tā mā 
bhūdityetadarthaḥ | tena 
saṃyogapṛthaktvanyāyenā'sāmubhayārthatvasiddhiḥ | tatra 
phalakāmaprayogastu siddhacakrasyaiva nānyasya 
cakrasādhanottaramasyā'mnānāt | 

p. 147) naca samidādiphalaśravaṇasyeva mudrāphalaśrutirarthavāda iti 
mantavyam | prakaraṇapāṭhabahiḥpāṭhābhyāṃ vaiṣamyāt | 
sundarītāpinyāmapi tṛtīyopaniṣadi svātantryeṇa mudrāṇāṃ kathanāditi 
śivam || 28 ||

iti śrībhāskaronnīte nityāṣoḍaśikāmbudheḥ |

vyākhyāne setubandhākhye viśrāmo'bhūttṛtīyakaḥ || 3 ||




atha caturtho viśrāmaḥ |

----------

	śrīgurupādukā vijayatetarām | evaṃ sārdhāṣṭāviṃśatyā 
ślokairghaṭitena tṛtīyapaṭalena mudrāsvarūpaṃ nirvarṇya cakrasādhane 
saparikare samāpte'vasaraprāptaṃ mantrasādhanaṃ vivakṣustasya 
kūṭatrayātmakatayā tataḥ pūrvaṃ viśeṣaṇajñānavidhayopasthitānāṃ 
kūṭānāṃ prātisvikaṃ sādhanaṃ vaktukāmasteṣāṃ sādhanaviṣaye 
tatsvarūpanirūpaṇāyānyeṣvapi viṣayeṣu praśnamavatārayati dvābhyām 
-

	śrīdevyuvāca - bhagavansarvamākhyātaṃ mudrāṇāṃ 
jñānamuttamam |

vadedānīṃ mahādevyā ekaikākṣarasādhanam || 1 ||

mahājñānaṃ prabhāvaṃ ca vyāptiṃ sthānaṃ bhavaṃ layam |
sthūlasūkṣmavibhedena śarīre parameśvara || 2 ||

	jñānamiti karaṇe lyuṭ | mahādevyāḥ śrīmahāvidyāyāḥ | 
ekaikasyākṣarasya kūṭasya sādhanaṃ pratyekasiddhiprakāram | mahacc 
tajjñānaṃ ca mahājñānam | 
jñānajñeyayorabhedābhiprāyeṇetthamuktam | mahajjñānaṃ yasya tamiti 
vā | jñāne mahattvaṃ ca svasiddhyuttaraṃ jñātavyāṃśānavaśeṣāt | 
yasminvijñāte sarvamidaṃ vijñātaṃ syāditi śruteḥ | prabhāvaṃ 
jñānamāhātmyam | vyāptiṃ viśvātmanā pariṇāmam | sthānaṃ 
jagataḥ sścitim | bhavaṃ janma | layaṃ saṃhāram | 
bhavasthānayośchandonurodhena vaiparītyenoktiḥ | śarīre iti dvivacanam | 
tenaita ekādaśa praśnāḥ | cakāro'nuktasamuccāyakaḥ | tena 
karaśuddhyādividyānāṃ sādhanādikamāyudhamantrādikaṃ ca 
kathayetyarthaḥ | atredaṃ bodhyam- dhauto'tiśvetaḥ susūkṣmatamo 
mahārho mahāpaṭa iva nirguṇaḥ 

p. 148) paraśivaḥ | tasyaivātiśvetenānnarasena sarvāṃśe lepena 
ghanatāpādane sa eva ghaṭita ityucyate | tattulyaḥ śaktiyukta ucyate | 
tatraivaṃ kariṣyamāṇacitrānuguṇyena sūkṣmākāreṇa 
lāñchanāllāñchito bhavati | tattulyaḥ sūkṣmasṛṣṭiviśiṣṭaḥ paraśivaḥ 
sūtrātmetyucyate | tato vividharañjanena yogādrañjitaḥ paṭo virāṭpuruṣo 
bhavati | atra paraśivākhyaṃ parabrahma svabhāvādanantaśaktikam | 
taduktaṃ jñānavāsiṣṭe- sarvaśakti paraṃ brahma  
nityamāpūrṇamavyayamityādi | tadgataśaktikadambasamaṣṭireva 
tripurasundarī | devātmaśaktiṃ svaguṇairvigūḍhāmityādiśrutibhiḥ 
śaktiśaktimatorabhedācca na brahmaṇo nirdharmakatvabhaṅgaḥ | taduktaṃ 
śrīpadmapādācāryaiḥ - ānando viṣayānubhavo nityatvaṃ ceti santi 
dharmāḥ | apṛthaktve'pi caitanyātpṛthagivāvabhāsanta iti | ata eva 
tādṛśaśaktiviśiṣṭhameva paraṃ brahmeti tāntrikasiddhāntaḥ | tena 
śakterapi brahmakoṭāveva niveśaḥ | saṃkṣepaśārīrake'pi -

cicchaktiḥ parameśvarasya vimalā caitanyamevocyate | iti |

	tataśca śuddhapaṭasyeva 
lāñchanādyasaṃbhavātsāndratvāpādikāyā annarasasthānīyāyāḥ 
śaktereva sṛṣṭijanakatvam | paraśivasya sāṃnidhyamātreṇaiva 
kāraṇatvaṃ yattu kāraṇatāvacchedakatāyāḥ paryāya eva | tataśca 
śivaniṣṭhā śaktireva sṛṣṭyātmanā pariṇamate | yathā cāsminpakṣe 
vivartavādibhirudbhāvitāni dūṣaṇānyalagnakāni syustathā 
varivasyārahasyādau vistaraḥ | atrānnarasasya paṭe sarvāṃśena saṃbandho 
janiṣyamāṇasṛṣṭidvayātmanā pariṇāmaśca vyāptiḥ | lāñchanaṃ 
sūkṣmaṃ śarīram | rañjanaṃ sthūlam | dvayoḥ śarīrayorādyakṣaṇaṃ 
saṃbandho bhavaḥ | tayoḥ kiṃcitkālamavasthānam | 
sūkṣmaśarīramevotpattiḥ sthūlaśarīrameva sthitiriti vā | citrasya 
kṣālanena punaḥ paṭasyānnarasagandhamātraviśiṣṭatvenāvasthānaṃ 
layaḥ | evaṃprakāreṇa tattvānubhavo mahājñānam | tatphalarūpo 
mokṣaḥ prabhāva iti vivekaḥ | kecittu mahājñānaṃ prakāśaḥ | prabhāvo 
vimarśaḥ | vyāptistayoḥ sāmarasyam | sthānaṃ parā vāk | bhavaḥ 
paśyantī | layo madhyamā | sthūlaśarīraṃ vaikharīti vyācakṣate | tatra 
mūlaṃ mṛgyam || 1 || 2 ||

	śrībhairava uvāca - śṛṇu devi mahājñānaṃ sarvajñānottamaṃ 
param |

yenānuṣṭhitamātreṇa bhavābdhau na nimajjati || 3 ||

p. 149) sarveṣāṃ pariṇāmānāṃ jñānānyapekṣyottamaṃ 
pariṇāmiviṣayakaṃ mahājñānam | paraṃ paratattvaviṣayakaṃ śṛṇu | 
yena jñānena | anuṣṭhitamātreṇa, uditamātreṇa | tādṛśajñānasya 
sahakāryantarānapekṣaṇāditi bhāvaḥ || 3 ||

tripurā paramā śaktirādyā jñānāditaḥ priye | 
sthūlasūkṣmavibhedena trailokyotpattimātṛkā || 4 ||

	sarvasya jagataḥ pralayakālasyāvadhiparyantaṃ hi vinaṣṭaprāṇināṃ 
karmāṇi sūkṣmarūpeṇāntarnigīryaikamevādvitīyaṃ brahma tiṣṭhati | 
tatparipākavaicitryavaśādeva hi sisṛkṣādirūpā brahmaśaktiḥ 
pūrvamavyaktatayā sthitā'pi tadā vyaktī bhavati | seyameva tripurākhyā 
paramā śaktiḥ sṛṣṭerādyā prathamā kāraṇabhūteti yāvat | 
tato'pyādyaṃ yadyapi paraṃ brahmāsti tathā'pi 
tatpralayaprathamakṣaṇamārabhya taccaramakṣaṇaparyantaṃ 
vidyamānamapi na sṛṣṭikṣamamāsīt | iyaṃ tu sisṛkṣādirūpā śaktiḥ 
svayaṃ vyaktā satyuttarottaraṃ sṛṣṭiṃ vyadhādityāśayenāsyā 
evā'dyatvena vyapadeśaḥ kṛtaḥ | iyaṃ śaktiricchārūpā'pi 
nirviṣayakacinmātrabhavatvāttadrūpā'pi bhavati | iyameva hi 
jñeyajñātrāditripuṭīkalpanakṣametyata uktaṃ jñānādita iti | 
jñānajñātṛjñeyarūpatripuṭīta ityarthaḥ | ata eva tribhyaḥ 
puretivyutpattidhvananāya tripurāpadena viśeṣyanirdeśaḥ | jñāneti 
bhinnaṃ padaṃ tripurāyā viśeṣaṇam | jñānarūpeti tadarthaḥ | ādita 
ityasya sarvādibhūtād brahmaṇaḥ sakāśādityartha iti tu kecit | 
jñānecchākriyātmakaśaktitritayasyā'dyā 
tatsamaṣṭirūpaśāntātmiketyartha ityanye | seyaṃ śaktiḥ 
srakṣyamāṇasūkṣmatrailokyasthūlatrailokyayorutpattau mātṛkā mātā 
tajjaniketi yāvat | kecittu trailokyaṃ vidyākūṭatrayaṃ tadutpādikā 
mātṛkā sthūlasūkṣmabhedena vaikharīmadhyamādibhedena dvividhā 
jñānādito hakārarūpaśivājjātetyartha ityāhuḥ || 4 ||

	nanu pralayakāle'nupalabhyamānayostrailokyayorutpattirna saṃbhavati 
| saṃbhave vā śaśaśṛṅgāderapi tathātvāviśeṣādutpattyāpattirityata 
āha -

kavalīkṛtaniḥśeṣatattvagrāmasvarūpiṇī |

	pralayakāle kavalīkṛtā nigīrṇā niḥśeṣāstattvagrāmāḥ 
ṣaṭtriṃśattatvasamūhā 

p. 150) yena tādṛśasvarūpavatī | tataśca sūkṣmarūpeṇa 
svāntaḥsthitameva viśvaṃ sṛṣṭikāle prakaṭayati nānyat | taduktaṃ 
bhagavatā vasiṣṭhena -

yathā'ṇḍāntarjale ba(ma)hī sarvā'stīdaṃ tathā'tmani |
phalapatralatāpuṣpaśākhāviṭapamūlavān ||
vṛkṣabīje yathā vṛkṣastathedaṃ brahmaṇi sthitam | iti |

	tathā ca phalavaśena śaśaśṛṅgādeḥ 
saṃskārarūpeṇāpyasattvakalpanayā na tadutpattiprasaṅga iti bhāvaḥ |

	nanu nikhilaṃ viśvaṃ kavalayantyāḥ śakterapi sūkṣmākāreṇa 
paraśiva eva nilīnatayā saśaktikajagatkāraṇatvenābhyupagantavyena 
pareṇaivopapatteḥ kimantargaḍunā śaktikalpanena taddhetorevāstu 
taddhetutvaṃ kiṃ tenetinyāyaviruddhenetyata āha-

tasyāṃ pariṇatāyāṃ tu na kaścitpara iṣyate || 5 ||

	tuśabdaḥ pūrvapakṣavyāvartaka āvaśyakatvavyañjakaśca | 
śaktipariṇāmakalpanasyā'vaśyakatvena tata evopapatteḥ pratyuta 
paraśivakalpanameva vyarthatvānneṣyata ityarthaḥ | ayaṃ bhāvaḥ - 
aupaniṣadānāṃ pakṣastu parasya cidrūpasya brahmaṇaḥ 
śaktirmāyākhyā | sā ca jaḍaiva | saiva ca jagataḥ pariṇāmyupādānam | 
paraṃ brahma tu vivartopādānam | ata eva jagato'pi māyikatvājjaḍatvaṃ 
mithyātvaṃ ca | advaitaśrutayastu pāramārthikavyaktirekaivetyevaṃparāḥ | 
sarvaṃ brahmetisāmānādhikaraṇyaṃ tu bādhāyāmityādiḥ | 
tāntrikāṇāṃ pakṣastu-paracinniṣṭhā yā cicchaktiraupaniṣadānāmapi 
saṃmatā saivānantarūpatvānmāyetyucyate | parā'sya śaktirvividhaiva 
śrūyate | māyā cāvidyā ca svayameva bhavatītyādiśruteḥ | tatpariṇāma 
eva prapañcaḥ | ata eva ca cidrūpaḥ | cidbilāsaḥ prapañco'yamiti 
jñānavāsiṣṭhāt | ata eva ca satyo'pi | sarvaṃ 
brahmetisāmānādhikaraṇyasyātyantābheda eva svārasyāt | 
nacādvaitaśrutivirodhaḥ | virodhāpādakasyaikasya bhedasyaiva 
pithyātvāṅgīkārādityādiḥ | prakṛtiśca pratijñādṛṣṭāntānuparodhāt | 
ātmakṛteḥ pariṇāmāt | tadananyatvamārambhaṇaśabdādibhya 
ityādivaiyāsikasūtrāṇāmapyasminnevārthe svarasa iti spaṣṭameva |

p. 151) evaṃ ca pakṣadvaye'pi prapañcakāraṇatayā śakterāvaśyakatve 
paraśiva evāntargaḍutvānnaupaniṣadaiḥ kalpyaḥ | nahi ghaṭaṃ prati 
pariṇāmimṛttikāpekṣayā vivartarūpaṃ 
kiṃcitkāraṇāntaramupalabhāmahe | ata evaikavijñānena sarvavijñānaṃ 
pratijñāya yathā saumyaikena mṛtpiṇḍena 
vijñātenetyādidṛṣṭāntapradarśanaṃ śrutiṣūpapadyata iti || 5 ||

	nanu dāhakatvādiśaktervahnyādiniṣṭhatāyā darśanena 
dharmiṇamantareṇa dharmarūpāyāḥ śakteravasthānāyogena 
śaktitvanirvāhāyaiva dharmī paraśivaḥ kalpanīya ityata āha-

paro hi śaktirahitaḥ śaktaḥ kartuṃ na kiṃcana |
śaktastu parameśāni śaktyā yukto yadā bhavet || 6 ||

	ayaṃ bhāvaḥ - na vayaṃ śaktivyasanitayā kalpayāmaḥ | api tu 
kṣityādiprapañcasya kāryatvena kāraṇamantareṇa tadayogāt | tārkikā api 
kṣityādeḥ sakartṛkatvaṃ kāryatayaivānumimate | 
aupanipadānāmapyayamevārthaḥ saṃmataḥ | 
yadāhurbhūtapañcakaviveke vidyāraṇyaśrīpādāḥ -

nistattvā kāryagamyā'sya śaktirmāyā'gniśaktivat |
nahi śaktiṃ kvacitkaścidbudhyate kāryataḥ purā | iti ||

	tataśca kāryatvānyathānupapattyā kalpyamānaḥ paraśivo 
nirdharmakaścedanupapatteraparikṣayāttatraikā śaktirapi tatparikṣayāya 
kalpanīyaiva | uktaṃ ca devībhāgavate -

śaktiḥ karoti brahmāṇḍaṃ sā vai pālayate'khilam |
icchayā saṃharatyeṣā jagadetaccarācaram ||

na viṣṇurna haraḥ śakro na brahmā na ca pāvakaḥ |
na sūryo varuṇaḥ śaktāḥ sve sve kārye kathaṃcana ||

tayā yuktā hi kurvanti svāni kāryāṇi te surāḥ |
kāraṇaṃ saiva kāryeṣu pratyakṣeṇāvagamyate || ityādi |

	citiḥ svatantrā viśvasiddhiheturiti śaktisūtraṃ ca | naivaṃ 
śaktikāraṇatāvādināmasmākaṃ paraśivasyākalpane 
kāryatvānupapatteraparikṣayo'sti | dharmatvānupapattistvekasyaiva vastuno 
dharmadharmyubhayātmakatvakalpanayā'pi supariharā | 
śaktiśaktimatorabhedasyaupaniṣadairapyaṅgīkārāditi | paraḥ 
śaktirahitaścenna kāryaṃ kartuṃ 

p. 152) śakto bhavati | upādānagocarāparokṣacikīrṣākṛtimattvasyaiva 
kartṛtvarūpatayā tasyecchājñānākriyātmakaśaktitrayaghaṭitatvāt | 
tādṛśaśaktisahitaścetkāryakṣamo bhavati | naivaṃ śakteḥ 
śivasāhitye'nvayavyatirekau saṃbhavataḥ | ato na 
parasyā'vaśyakatetyarthaḥ || 6 ||

	nanu jagatkartṛtvasyānyathopapattāvapi karmaṭhānāṃ 
karmaphaladānārthaṃ jñānināṃ 
mokṣārthamupāsakānāmupāstyarthaṃ ca paraśivaḥ kalpyaḥ | 
karmaṇāṃ jaḍatvena phaladātṛtvāyogāt, nirguṇasyaiva muktopasṛpyatvāt, 
upāsyamantareṇopāsanāyogādityāśaṅkya nirasyati -

śaktyā vinā śive sūkṣme nāma dhāma na vidyate |
jñātenāpi mahādevi śarma karma na kiṃcana || 7 ||

dhyānāvaṣṭambhakāle tu na ratirna manaḥsthitiḥ |

	upāsanā hi nāmakīrtanādirūpā nirdharmakasya na saṃgacchate | 
śakyatāvacchedakalakṣyatāvacchedakayordharmarūpatvena tadabhāvavati 
nāmnāmapravṛtteḥ | pade bodhakatvaśakterivārthe bodhyatvasyāpi 
śaktiviśeṣarūpatayā tadaṅgīkāreṇaiva tannirvāhe 
lāghavācchaktyaivoktarītyopapattau kṛtaṃ paraśivena | śaktyā 
śakyatāvacchedakādirūpeṇa dharmeṇa | sūkṣme 
pravṛttinimittaśūnyatvāddurjñeye, nāma vācakalakṣakaśabdajātam | 
dhāma prakāśaḥ padajanyaṃ jñānam | na vidyate na saṃbhavatītyarthaḥ | 
etena cakrarājamadhye yo bindurlikhyate sa kāmeśvarasya svarūpamiti 
rahasyaṃ dhvanitam | tadaṅke devyā yantraṇaṃ 
gurumukhaikavedyamantareṇa kevalasya kāmeśvarasya na pṛthakpūjanam | 
kāmeśvarasya sūkṣmatvena nāmadhāmobhayābhāvādeva | neti 
netītiśrutyā sarvaniṣedhaśeṣatvenaiva tasya jñeyatayā saguṇatvābhāvāt 
| ata eva kāmeśvarāyudhānāṃ gatyantarābhāvena devyāyudhaiḥ sahaiva 
pūjanamaṣṭamapaṭale vakṣyati |

trikoṇarūpā yonistu bindunā baindavaṃ bhavet |
kāmeśvarasvarūpaṃ tadviśvādhārasvarūpakam |

	ityādīni tantrāntaravacanānyamumevārthaṃ 
pratipādayantītyanyadetat | nanu kalpitadharmasāhityena śabdānāṃ 
pravṛttistajjanyajñānaviṣayatā ca saṃbhavatyeva | dharmeṣu 

p. 153) dharmisamānasattākatvasyānāvaśyakatvādityata āha 
jñātenāpīti | pareṇeti śeṣaḥ | yathākathaṃcitparaśivasya 
jñānopapādane'pi tādṛśajñāne mokṣajanakatāyāḥ karmopayogasya 
cāyogaḥ | tādṛśajñānasya sārvadikatvenātisulabhatvāt | tameva 
bhāntamanubhāti sarvamitiśruteriti bhāvaḥ | tathā jñātena pareṇa śarma 
sukhaṃ mokṣaḥ karma ca kimapi na bhavatītyarthaḥ |

ata eva - śivo'pi śavatāṃ yāti kuṇḍalinyā vivarjitaḥ |
śaktihīno hi yaḥ kaścidasamarthaḥ smṛto budhaiḥ ||

	iti devībhāgavatamupapadyate | nanu ghaṭamahaṃ 
jānāmītyādijñāneṣu brahmaṇo bhāne'pi savikalpakajñānasya 
puruṣārthasādhanatāṃ (na)brūmaḥ | kiṃ tu 
sakaladharmaśūnyaikaviṣayakanirvikalpakasyetyata āha-dhyāneti | 
śubhāśubhadharmahīnasyāsundaratvena tatra manaso raterayogānna 
dhyānaṃ saṃbhavati | balātkārādvinā tatra manasaḥ pravartane'pi 
katipayakṣaṇasthāyitvameva syānna cirakālasthitistena na 
dhyānasyāvaṣṭambharūpaṃ sthairyaṃ nirvikalpasamādhyaparaparyāyaṃ 
syāt | tadabhāve tu na puruṣārthasiddhiriti bhāvaḥ | saktestu 
dharmadharmyubhayātmakatvena nāma dhāma śarma karma ratiḥ sthitiśceti 
sarvamapyupapadyata ityarthāduktaṃ bhavati | ata eva bhāgavate -

evaṃ sarvagatā śaktiḥ sā brahmeti vivicyate |
saguṇā nirguṇā ceti dvividhoktā manīṣibhiḥ ||

saguṇā rāgibhiḥ sevyā nirguṇā tu virāgibhiḥ |
dharmārthakāmamokṣāṇāṃ svāminī sā nirākulā ||

dadāti vāñchitānarthānarcitā vidhipūrvakam || iti || 7 ||

	evaṃ paraśivamantareṇa parā śaktirnāstyeveti pratyavasthātāraṃ 
jalpakathayā nirasyedānīṃ vādakathāmanusṛtya 
vyāptibhavaśarīradvayapraśnānsamādhatte -

praviśya paramārgāntaḥ sūkṣmākārasvarūpiṇī || 8 ||

kavalīkṛtaniḥśeṣabījāṅkuratayā sthitā ||

	vāmā śivetipadadvayamuttaraślokasthamihaivānveti | paraḥ paraśiva 
eva mārgaḥ |

p. 154) svavyāptyādhāratvāt | parasya mārga iti vā | paraśivasya 
yāvānmārgo vyāptisthānaṃ tāvataḥ sarvasyāpyantaḥ praveśena 
śūnyākāramapi paraśivendumucchūnatāpādanena viddhataramiva kṛtvā 
sūkṣmābhyāmākārasvarūpābhyāṃ yuktā satī kavalīkṛtānāṃ 
niḥśeṣāṇāṃ ṣaṭtriṃśatastattvānāṃ yāni bījāni 
sūkṣmaśarīrarūpāṇi yāni ca sthūlaśarīrāṇi tattadaṅkurāṇi 
tattadrūpatayā sthitā satīyaṃ śivā vāmetyucyate | vāmā viśvasya 
vamanāditi vyutpattiḥ | atrā'kāro'vayavasaṃsthānam | yathā vṛkṣasya 
patrapuṣpaphalaśākhādimattā | svarūpaṃ vṛkṣatvamityanayorbhedaḥ | 
paṭe gandhātmanā'vasthito'nnaraso ghanatayā sarvaṃ pataṃ vyāpya 
paścādutpatsyamānacitrabindubhāvena tatpaścāllāñchanarūpeṇa ca 
pariṇata iveti bhāvaḥ || 8 ||

	evaṃ vyāptiṃ bhavaṃ sūkṣmasthūle śarīre ca kathayitvā 
sthānalayapraśnau samādhatte -

vāmā śivā tathā jyeṣṭhā śṛṅgāṭākāratāṃ gatā || 9 ||

raudrī tu parameśāni jagadgrasanarūpiṇī ||

	aṅkurādiphalāntāvayavakaṃ yadrūpaṃ ṣaḍbhāvavikāreṣu 
vipariṇāmāntametadātmanā pariṇāma eva sthitiḥ | idaṃ ca rūpaṃ 
pradhānatvādvā śikharavatsarvāntyatvādvā daladvayarūpāṅkurasya 
viṣāṇasāmyādvā śṛṅgapadena vyapadiśyate | īdṛśe rūpe'ṭatīti 
śṛṅgāṭā devī | yattu śṛṅgāṭapadena trikoṇaṃ vyapadiśyate 
tatrāpyeṣaiva vyutpattiḥ | viṣāṇākārarekhādvaye tiryagrekhāyā aṭanāt | 
caturṇāṃ pathāṃ melane 
jalodbhavaphalaviśeṣe'pyevamākāravattvādeva 
nirūḍhalakṣaṇetyanyadetat | īdṛśadaśāpravṛttinimittavatī devī 
jyeṣṭhetyucyate | evaṃ prapañcasthitikāle samāpte jagato grāsena yā 
saṃhāraṃ kurute sā tādṛśapravṛttinimittakatvādraudrīpadena tripuraiva 
vyavahriyata ityarthaḥ | dīpakācāryāstu - 
svāgramāramyeśānāgneyāntaṃ prasṛpte rekhe vāmājyeṣṭhe | bindoḥ 
pūrvasyāṃ tiryagrekhā raudrī | etattritayasamaṣṭirambikā 
śṛṅgāṭākāratāṃ trikoṇākāratāṃ yāteti vyācakṣate || 9 ||

	nanu prapañcotpatteḥ pūrvameva tripuṭītaḥ pūrvatvādasyā yuktaṃ 
tripurātvaṃ na sphityādidaśāyāmityāśaṅkya sarvadaiva 
mahādevyāstripurātvamanapanodyamityāha dbābhyām -

p. 155) eṣā sā paramā śaktirekaiva parameśvarī || 10 ||

tripurā trividhā devi brahmaviṣṇvīśarūpiṇī ||
jñānaśaktiḥ kriyāśaktiricchāśaktyātmikā priye || 11 ||

trailokyaṃ saṃsṛjatyeṣā tripurā parikīrtyate ||

	vāmājyeṣṭhāraudrya eva puṃveṣeṇā'viṣṭā brahmaviṣṇurudrā 
bhavanti | tacchaktibhūtā bhāratīpṛthivīrudrāṇya eva jñānecchākriyā 
ityucyante | kartṛtvaśarīraghaṭikā apyetā eva tisraḥ |

taduktam - yā sā śaktirjagaddhātuḥ kathitā brahmaṇaḥ parā |
icchātvaṃ tasya sā devī sisṛkṣoḥ pratipadyate ||

evametaditi jñeyaṃ nānyatheti suniścitam |
jñāpayantī jhaṭityantajñānaśaktirnigadyate ||

evaṃbhūtamidaṃ vastu bhavatviti yathā punaḥ |
jñātā tadeva tadvastu kurvatyatra kriyocyate ||

	iti mālinīvijayatantre | svābhāvikī jñānabalakriyā ceti śrutirapi | 
atra balamiccheti tadvyākhyātāraḥ | etāstisro'pi brahmaṇaḥ svabhāva eva 
na tato bhinnā ityarthaḥ | tataśca sṛṣṭisamaye 
jñānāditrayarūpatvāditarakāleṣvapi 
vāmādibrahmāditrayarūpatvāttripurātvamasyā na vyāhanyata iti bhāvaḥ 
| puraśabdaḥ śarīrārthaḥ | trīṇi purāṇi yasyāḥ seti vigrahaḥ || 10 || 11 ||

	layakāle'pyeṣā tripuraiveti dyotayalla/yaprakāramāha 
sārdhaiścaturbhiḥ -

yadollasati śṛṅgāṭapīṭhātkuṭilarūpiṇī || 12 ||

śivārkamaṇḍalaṃ bhittvā drāvayantīndumaṇḍalam |
tadudbhavāmṛtasyandaparamānandananditā || 13 ||

kulayoṣitkulaṃ tyaktvā paraṃ puruṣameti sā |
nirlakṣaṇaṃ nirguṇaṃ ca kularūpavivarjitam || 14 ||

tataḥ svacchandarūpā tu paribhrāmya jagatpunaḥ |
tenā'cāreṇa saṃtuṣṭā punarekākinī satī || 15 ||

p. 156) ramate svayamavyaktā tripurākhyātimāgatā |
tattvatrayavinirdiṣṭā varṇaśaktitrayātmikā || 16 ||

	yadā sthitikālāvadheḥ samāptistadā kṣityādiprapañcasya 
sthūlarūpatayā prathanarūpācchṛṅgāṭapīṭhātkuṭilarūpiṇī 
parāvartamānatayā pratyaṅmukhatvādvakrarūpiṇī satī śivā devī 
śivarūpaṃ cārkamaṇḍalamucchūnabindukāmākhyaṃ ravimapi bhittvā 
tadrūpaṃ parihṛtya tato'pi prāktanaṃ śūnyākāraṃ 
bindumamṛtamayatvādindumaṇḍalamapi vidrāvya tatra vidyamāno yaḥ 
pīyūṣasrāvanibhaḥ paramānandastena nanditā 
tatsamarasabhāvamāpadyate | etāvāhni prapañcasya layaprakāraḥ | 
kāmakalāsvarūpe hi yo mukhatvena pariṇamamāno binduḥ sa sūryarūpaḥ 
| tato'pi sūkṣmasturīyabindustu candrarūpa iti tāntrikāṇāṃ 
samayarahasyam | imamevārthaṃ samāloktyalaṃkāreṇa svairiṇīvṛttāntaṃ 
smārayanpunarvarṇayati - kulayoṣiditi | kulaṃ sajātīyasamūhaḥ | 
sājātyaṃ caikajñānaviṣayatvena tripuṭyāḥ | tatsaṃbandhinī yoṣit | 
sthūlaprapañcātmanā pariṇateti yāvat | pakṣe kulīnā strī, kulaṃ 
prapañcaṃ tyaktvā, pakṣe svakīyaṃ sadvaṃśamavigaṇayya, paraṃ 
puruṣaṃ paraśivam | pakṣe jāram | nirlakṣaṇamasādhāraṇadharmahīnaṃ, 
pakṣe sāmudrikoktasulakṣaṇahīnam | nirguṇaṃ sattvādiguṇatrayātītaṃ, 
pakṣe cāturyādiguṇarahitam | kulaṃ mātṛmeyādi tatprayuktaṃ rūpaṃ 
saviṣagratvaṃ tena vivarjitaṃ nirviṣayacidrūpamiti yāvat | pakṣe 
duṣṭavaṃśotpannamasundaraṃ ca | eti abhedena prāpnoti | pakṣe tena saha 
ramate | sṛṣṭipralayayormuhurmuhurāvartanamāha - tata iti | tataḥ 
śivaśaktyoḥ samarasabhāvarūpānandaikaniketanasya pralayasyānantaram | 
punarapi svacchandarūpā svairavṛttiśīlā, svecchayā svamittau 
viśvamunmīlayatīti śaktisūtrāt | atra svapadaṃ cicchaktiparam | citiḥ 
svatantrā viśvasiddhiheturiti pūrvasūtre tasyā evopakrāntatvāt | 
jagatparibhrāmya prapañcātmanā'nekadhā pariṇatā | punastenā'cāreṇa 
svairiṇyācāreṇa saṃtuṣṭā svayamekākinī tyaktānekarūpā | pakṣe 
tyaktadāsyādijanā | avyaktā vāṅmanasayoragamyā, pakṣe 
janairanālokitā satī ramate sṛṣṭyādikrīḍāḥ kurute | avyaktatvameva 
sphuṭayati - tattveti | ṣaṭtriṃśattattvāni vyaktāni | tāni 
tattvatrayarūpeṇā'tmavidyāśivanāmakena pravilāpayati |

p. 157) taduktam - māyāntamātmatattvaṃ vidyātattvaṃ sadāśivāntaṃ 
syāt |
śaktiśivau śivatattvaṃ turīyatattvaṃ samaṣṭireteṣām || iti |

	tathā śabdasṛṣṭimekapañcāśanmātṛkārūpāṃ 
svābhinnavidyākūṭatraye pravilāpayati | kūṭānāṃ 
krameṇākathādihalakṣarūpatvāt | tathā cakrasṛṣṭiṃ 
śaktivṛndarūpāmicchājñānakriyārūpasūkṣmaśaktitraye pravilāpayati 
| evaṃ vyaktatāparihāradaśāyāmapi tritrirūpatvāttripuretikhyātimāgatā 
| iha granthe mūlādhārapīṭhasthatrikoṇagā kulakuṇḍalinī 
sūkṣmarūpeṇa suṣumṇāmārgāntaḥ praviśyānāhatamaṇḍalasthaṃ 
raviṃ bhittvā sahasrārasthendumaṇḍalaṃ vidrāvyākulakuṇḍalinyā 
saṃgatā tadutthāmṛtadhārābhirāpyāyitā parāvṛtya 
svasthānamāyātītyapyartha uttaratantre vakṣyamāṇaḥ śleṣeṇoktaḥ || 12 || 
13 || 14 || 15 || 16 ||

	īdṛśyā tripurayā sahābhedaṃ prakṛtavidyāyā upadiśati -

vāgīśvarī jñānaśaktirvāgbhave mokṣarūpiṇī |
kāmarāje kāmakalā kāmarūpā kriyātmikā || 17 ||

śaktibīje parā śaktiricchaiva śivarūpiṇī |
evaṃ devī tryakṣarī tu mahātripurasundarī || 18 ||

	vāgbhavakāmarājaśaktibījeṣu triṣu jñānaśaktyātmikā 
vāgīśvarī mokṣapradā, kriyāśaktyātmikā kāmakalā kāmapradā, 
icchāśaktyātmikā parā śaktirdharmapradā krameṇa tiṣṭhati | 
śivarūpiṇī dharmapradā | evaṃprakāreṇa śrīmahātripurasundaryeva 
śrīvidyārūpetyarthaḥ || 17 || 18 ||

	idānīṃ mahājñānaprabhāvapraśnau samādhatte -

pāramparyeṇa vijñātā bhavabandhavimocanī |
saṃsmṛtā pāpaharaṇī japtā mṛtyuvināśinī || 19 ||

pūjitā duḥkhadaurbhāgyavyādhidāridryaghātinī |
hutā vighnaughaśamanī dhyātā sarvārthasādhikā || 20 ||

	īdṛśaṃ devītattvaviṣayakaṃ mahājñānaṃ 
paramaśivādisvaguruparyantāvicchinnapāramparyopadeśakrameṇa labdhaṃ 
cedeva bhavabandhaṃ mocayati | pustakāvalokanādinopāyāntareṇa labdhaṃ 
tu na phalati | pratyutānarthāyaiva |

p. 158) pāramparyavihīnā ye jñānamātreṇa garvitāḥ |
teṣāṃ samayalopena vikurvanti marīcayaḥ ||

	ityuttaratantre vakṣyamāṇatvāt | pāramparyeṇetyuktyāḥ vidyāyā 
gurumukhātsaptavidhānyatamadīkṣāpuraḥsaramevopadeśo grāhya iti 
dhvanitam | evaṃ gurumukhādvijñāya tataḥ saṃsmṛtā punaḥ 
punaścintitā pāpaṃ harati | 
japapūjāhomadhyānairmṛtyunāśādiphalapradā bhavatītyarthaḥ | 
jñānārṇave'pyuktam -

eṣā vidyā varārohe pāramparyakramāgatā |
bhavabandhaṃ nāśayati smṛtā pāpāpahāriṇī ||

japtā mṛtyuṃjayeśāni dhyātā sarvārthasādhinī |
duḥkhadaurbhāgyadāridryabhayaghnā pūjitā bhavet ||

mahāvighnaughaśamanī havanānnātra saṃśayaḥ || iti |

	atra vidhīyamānā japahomādayaḥ svatantrā eva | pratyekaṃ 
phalānvayāt | puraścaryāhomādayastu japāṅgamiti siddhāntaḥ | tatrāpi 
samapradhānatvaṃ svīkṛtya 
rājasūyādivatparasparasāhityamātramaṅgamityapi suvacam | atra 
prāñcaṣṭīkākārāviṃśateḥ ślokānāṃ vyākhyāmatīva vistṛtya 
yathecchameva svātantryeṇa varṇayanto'tratyapāramparyapadena 
lopāmudrāsaṃtānakāmarājasaṃtānadivyasiddhamānavaughatadbhedādi
kaṃ bahu vistṛtya likhantaḥ svotprekṣitārtha īdṛśaparamparāyāta iti 
vadanti | tatsarvaṃ 
prāmāṇikamapyakṣarasvārasyānākrāntatvānmūlānupayuktatvādgranth
agauravabhayāccopekṣitamasmābhiḥ || 19 || 20 ||

	evamaṣṭau praśnānsamādhāyāvaśiṣṭapraśnatrayaṃ samādhitsuḥ 
śiṣyāvadhānāyā'ha -

etasyāḥ śuṇu deveśi bījatritayasādhanam |

spaṣṭo'rthaḥ |

tatrā'dau vāgbhavabījasādhanaṃ puraścaraṇamāha -

dhavalāmbarasaṃvīto dhavalāvāsamadhyagaḥ || 21 ||

pūjayeddhavalaiḥ pūṣpairbrahmacaryarato naraḥ |
dhavalaireva naivedyairdadhikṣīraudanādibhiḥ ||| 22 ||

p. 159) saṃkalpadhavalairvā'pi yathākāmaphalapradām |
saṃpūjya parameśāni dhyāyedbāgīśvarīṃ parām || 23 ||

	dhavalāvāsaḥ saudhagṛham | idamupalakṣaṇaṃ śuklākalpādeḥ | ata 
evoktaṃ tantrāntare -

śuklāmbaraparīdhāno gandhakastūrikāyutaḥ |
muktāphalasphuraddhārabhūṣaṇaḥ śuklamālyadhṛt || iti |

	brahmacaryarataḥ, aṣṭavidhamaithunatyāgī | 
kṣīraudanādibhirityādipadena ghṛtagolakanārikelopakādiparigrahaḥ | 
dhavalapadārthasaṃgrahāsamarthasya tvāha - saṃkalpeti | 
yathopapannāneva padārthāndhavalatvena vibhāvayedityarthaḥ | dhyāyediti | 
dhyāyañjapedityarthaḥ | atra prāñcaḥ - dvibhujā śvetavarṇā 
bālārūpā pustakākṣamālādhāriṇī dhyeyetyāhuḥ | tadidaṃ 
svakapolakalpitaṃ tantrāntarānavalokanakṛtamityupekṣyam | tathāca 
jñānārṇave -

vāgbhavākhyāṃ japedvidyāṃ vāgīśīṃ saṃsmaranbudhaḥ |
karpūradhavalāṃ śubhrapuṣpābharaṇabhūṣitām ||

atyantaśubhravasanāṃ vajramauktikabhūṣaṇām |
muktāphalāmalamaṇijapamālālasatkarām ||

pustakaṃ varadānaṃ ca dadhatīmabhayapradām |
evaṃ dhyāyenmaheśāni sarvavidyādhipo bhavet || iti |

	japasaṃkhyā tu viśeṣādarśanādakṣaralakṣanyāyenaikalakṣarūpā 
yāvadviśeṣadarśanaṃ nirṇeyā || 21 || 22 || 23 ||

	evaṃ siddhamantrasyakāmyaprayogamāha -

bījarūpāmullasantīṃ tato'naṅgapadāvadhi |
brahmagranthiṃ vinirbhidya jihvāgre dīparūpiṇīm || 24 ||

	tato mantrasiddhyuttaraṃ vāgbhavabījābhinnāṃ kuṇḍalinīrūpāṃ 
vāgīśvarīṃ brahmagranthiṃ mūlādhāracakropari vidyamānaṃ granthiṃ 
vinirbhidya, anaṅgo'śarīraḥ kāmeśātmā paraśivastasya padaṃ 
brahmarandhraṃ tadavadhyullasantīmūrdhvaṃ yāntīṃ tato'mṛtaṃ 
saṃsrāvya

p. 160) jihvāgre jyotīrūpatayā sthitāṃ cintayedityuttaraślokasthenānvayaḥ 
| yadyapi jñānārṇave -

mūlādibrahmaradhrāntaṃ sravatpīyūṣavarṣiṇīm |
tasmājjyotirmayīṃ dhyāyejjihvāgre'mṛtadhāriṇīm ||

pāṣāṇena samo vā'pi mūrkho jīvasamo bhavet |

	ityatra prakṛtatantre vā kuṇḍalinī na śrūyate tathā'pi mūle 
brahmagranthivibhedanālliṅgāttantrāntare'mṛtasrāvoktyā ca 
sā'numīyate | brahmagranthipadaṃ brahmarandhraparamiti tu kecit | 
prāñcastu puraścaraṇakāmyaprayogayorasaṃsargāgrahādidaṃ 
sarvamekaprayogatvena vyācakṣate | tattantrāntarānākalanādupekṣyam || 24 
||

	atha navabhiḥ ślokairasya prayogasya phalaṃ varṇayati -

cintayennaṣṭahṛdayo grāmyo mūrkho'tipātakī |
śaṭho'pi yaḥ padaṃ spaṣṭamakṣaraṃ vaktumakṣamaḥ || 25 ||

jaḍo mūko'tidurmedhā gataprajño vinaṣṭadhīḥ |
so'pi saṃjāyate vāggmī vācaspatirivāparaḥ || 26 ||

	naṣṭaṃ kaluṣitaṃ hṛdayaṃ cittaṃ yasya saḥ | tyaktadhairya ityanye | 
grāmyo nāgarikacāturyahīnaḥ | atipātakī pātakakṛtapratibandhavān | 
jaḍaḥ, alasaḥ | atidurmedhā duḥsādharadhāraṇaḥ | gataprajñaḥ 
pratimāśūnyaḥ | vinaṣṭadhīrbhrāntabuddhirapyaṃparo vācaspatiriva 
vāggmī samyagjāyate || 25 || 26 ||

satpaṇḍitaghaṭāṭopajetā'pratihataprabhaḥ |
sattarkapadavākyārthaśabdālaṃkārasāravit || 27 ||

vātāhatasamudrormimālātulyairupanyaset |
sukumāratarasphāravṛttālaṃkārapūrvakam || 28 ||

padagumphairmahākāvyakartā deveśi jāyate |

	satpaṇḍitānāṃ paṇḍitottamadiggajānāṃ ghaṭā 
samūhastasyā'ṭopo garvastasya jetā hartā | 
svayamapratihatā'kuṇṭhitā'mlānā vā prabhā pratibhā mukhaśrīrvā 
yasya saḥ | śāstraṃ caturvidhaṃ padaśāstraṃ padārthaśāstraṃ 
vākyaśāstraṃ vākyārthaśāstraṃ ceti |

p. 161) anyeṣāṃ śāstrāṇāmihaivāntarbhāva iti tu vṛttacandrodayādau 
vivecitamasmābhiḥ | teṣāmiha padavākyārthapadena grahaṇam | teṣāṃ 
sattarkatvaṃ viśeṣaṇam | vedāviruddhā bādhitayuktimantīti tadarthaḥ | 
athavā padavākyapadenaiva teṣāṃ parāmarśaḥ | arthaśabda 
uttaratrānvayī, arthālaṃkāraśabdālaṃkārāviti | eteṣāṃ sāraṃ 
niṣkarṣaṃ vettīti tathā | satpadaṃ tarkādiṣaṭke kecidanviyanti | tatpakṣe 
padavākyātirekeṇa śabdaḥ kīdṛśa iti praśne dhvanyātmakagītarūpa 
ityuttaraṃ vācyam | vāteti | 
caṇḍavātanirdhūtodadhitaraṅgasamūhatulyaiḥ śabdairupanyaset | 
śāstranirmāṇamuktvā kāvyanirmāṇamapyāha sukumāreti | 
saukumāryaṃ śabdagato guṇaviśeṣaḥ | vṛttaṃ 
gurulaghvānupūrvīviśeṣaḥ | asaṃkārā yamakopamādayaḥ | padānāṃ 
gumphairgrathanaviśeṣaiḥ | mahākāvyamiti daśānāṃ 
rūpakāṇāmaṣṭādaśānāmuparūpakāṇāṃ 
saṃkīrṇādīnāmapyupalakṣaṇam || 27 || 28 ||

vedavedāṅgavedāntasiddhāntajñānapāragaḥ || 29 ||

jyotiḥśāstretihāsādimīmāṃsāsmṛtivākyavit |
purāṇarasavādādigāruḍānekamantravit || 30 ||

pātālaśāstravijñānabhūtatantrārthatattvavit |
vicitracitrakamādiśilpānekavicakṣaṇaḥ || 31 ||

mahāvyākaraṇodāraśabdasaṃskṛtasarvagīḥ |
sarvabhāṣārutajñānī samastalipikarmakṛt || 32 ||

nānāśāstrārthaśikṣādivettā bhuvanaviśrutaḥ |
sarvavāṅmayavettā ca sarvajño devi jāyate || 33 ||

	vedā ṛgvedādayaḥ karmakāṇḍāḥ | vedāṅgāni 
cchandaḥkalpaniruktāni trīṇi | anyeṣāṃ pṛthaggrahaṇāt | vedāntā 
upaniṣadaḥ | siddhāntaḥ pañcāmnāyātmakaṃ śāstram | jyotiḥśāstraṃ 
gargādyaṣṭādaśasiddhāntarūpam | itihāso bhāratādiḥ | ādinā 
rāmāyaṇavāsiṣṭhādikāvyāni | mīmāṃsāḥ pūrvottarabhaktibhedena 
tisraḥ | smṛtayo manvādipraṇītāḥ | vākyaṃ vararucikṛtaṃ laukikaṃ vā |  
purāṇāni ṣaṭtriṃśat | rasavādaḥ pāradādiviṣayakaḥ | ādinā 
carakasuśrutādi |

p. 162) gāruḍamaindrajālam | pātālaśāstraṃ biladvārapraveśaviṣayakam 
| citrakarma citralekhaḥ | ādinā gṛhanirmāṇādiviṣayakaṃ 
viśvakarmaśāstram |śilpāneketyatra viśeṣaṇasya bāhulakaḥ paranipātaḥ 
| mahāvyākaraṇaṃ mahābhāṣyādi | sarvabhāṣā mahārāṣṭrādyā 
māgadhyādyāśca | rutāni paśupakṣibhāṣāḥ | samastalipayo 
yavanānyādayo'ṣṭādaśa lipayaḥ | nānāśāstrāṇi 
jainabauddhacārvākādīni | tadarthaṃ śikṣādiḥ, adhyāpanodgrāhaṇādiḥ 
pāṇinyādiśikṣāprātiśākhyādirvā | sarvavāṅmayāni yāvanādīni | 
sarvajñastrikālajñaḥ || 29 || 30 || 31 || 32 || 33 ||

	vāgbhavasādhanopasaṃhārapūrvakaṃ kāmarājasādhanaṃ 
pratijānīte -

evametanmahādevi vāgbhavasya tu sādhanam |
tatastu śṛṇu vakṣyāmi kāmarājasya sādhanam || 34 ||

spaṣṭam || 34 ||

tathā kāmakalārūpā madanāṅkuragocare |
udyadādityabimbābhā samujjvalavapuḥ priye || 35 ||

sphuraddīpaśikhākārā bindudhārāpravarṣiṇīm |

	atra prāñcaḥ sārdhaiḥ saptabhiḥ ślokairekaṃ prayogamāhuḥ | anye 
tu tathetyekena padenaiva vāgbhavasādhanadharmātideśaṃ 
vadantastāvataiva kāmarājasādhanamuktaprāyaṃ manyamānā 
itarāṃśasarvamekakāmyaprayogaparatvena yojayanti | vastutastu-ādau 
sārdhaślokena puraścaraṇaṃ tataḥ ṣaḍbhiḥ ślokaiḥ kāmyaprayogau dvau 
varṇyete iti yuktam | jñānārṇavaikavākyatvalābhāt |

tadyathā - atha kāmakalāsaktaḥ sādhakaḥ parameśvari |
raktālaṃkārasubhago raktagandhānulepanaḥ ||

raktavastrāvṛtaḥ samyaṅmadhyakāmakalātmanā |
raktapuṣpaiśca vividhaiḥ kuṅkumādibhirarcayet ||

mūlādibrahmarandhrāntaṃ sphuraddīpasvarūpiṇīm |
bandhūkakusumākārakāntibhūṣaṇabhūṣitām ||

ikṣukodaṇḍapuṣpeṣuvaradābhayasatkarām |

p. 163) iti jñānārṇavoktaḥ puraścaryāprakāraḥ | sa evehocyate | 
madanāṅkuro gocaro yatra tanmadanāṅkuragocaraṃ kāmabījam | athavā 
madanāṅkuraḥ kāmabījam | bījasyāṅkurarūpatvāt | tadviṣaye 
kāmakalā'pi tathā vāgīśvarīvatsādhanīyā | sā yathā 
svavarṇasamānavasanābharaṇagandhapuṣpanaivedyādibhiḥ sādhitā 
tatheyamapi svavarṇānuguṇaireva sādhyeti yāvat | 
madanamandirāntarvartimāṃsaviśeṣo madanāṅkura iti prācāṃ 
vyākhyānamamūlakatvādanādṛtyam | puraścaraṇe vanitāmūlādhāre 
raktadhārāvarṣaṇavibhāvanāyā aprastutatvācca | tantrāntare 
prakṛtabījaviṣayakakāmyaprayoge'pi tadanukteśca | prakṛtadevyāśca ko 
varṇa ityākāṅkṣāyāmāha - udyadādityeti | bimbaṃ pakvatuṇḍīphalam | 
tābhyāṃ sadṛśī | sādṛśyaṃ tu raktimnaiva bimbapadasamabhivyāhārāt 
| tenodyadādityabimbamityekamevopamānaṃ manyamānānāṃ 
prācāmādityadīpaśikhayoḥ parasparaviruddhatvādubhayatulyatā 
kathamityākṣipya tatsamādhānārthaṃ vyavasthādikalpanamapāstam | 
sphurantyā mūlādibrahmarandhraparyantaṃ vyāptāyā dīpakalikāyā 
ivā'kāro yasyāḥ | antaryāge vibhāvyamānatejastantuvaditi yāvat | 
bindoramṛtasya dhārāṃ pravarṣatīti tathā | anayā bhaṅgyā 
tantrāntaroktamihaiva sūcitamiti draṣṭavyam || 35 ||

	evaṃ siddhamantrasya kāmye viniyogamāha -

samastabhuvanābhogakavalīkṛtajīvitā || 36 ||

mahāsvamahimākrāntisvasthāhaṃkṛtibhūmikā |
krameṇa tu tato'naṅgaparyantaṃ prollasantyapi || 37 ||

śarīrānaṅgaparyantamekaivamubhayātmikā |

	samastabhuvaneṣu trailokya ābhogo vistāraḥ 
svakīyāraktakāntibharitatā | tādṛśadhyānamiti yāvat | tena kavalīkṛtāni 
svavaśe kṛtāni jīvitāni samastaprāṇināṃ yayā sā | tatropapattimāha - 
maheti | mahatyā svamahimākrāntyā svīyamahattvavyāptyā svasthāyā 
yathāsthānasthitāyā acañcalāyā vā'haṃkṛteḥ parāhaṃtāyā 
bhūmikā'dhāraḥ | ayaṃ bhāvaḥ - puraścaraṇadaśāyāṃ 
mūlādibrahmaradhrāntaṃ yo dhyātaḥ sāvayavo raktatejastantustanmahasā 
sarvaṃ jagadaruṇīkṛtaṃ bhāvayet |

p. 164) tena trailokyaṃ vaśaṃ bhavati | kutaḥ | svavibhutvasya 
sarvatrā'krāntyā sarvasyāpi svaśarīratvena 
sarvatrāhaṃtābuddherudayena svaśarīrasyeva sarvaśarīrāṇāṃ 
svavaśaṃvadatvāvaśyaṃbhāvāt | dhvastāhaṃkṛtīti 
pāṭhe'haṃkṛtiśabdena tattatprāṇināmahaṃkārā grāhyā na 
parāhaṃtā | ahaṃ svatantro nānyādhīna 
ityabhimānasyāgalitatvādityarthaḥ | ayaṃ trailokyavaśīkāraphalaka ekaḥ 
prayogaḥ | tathāca jñānārṇave -

tadīyakāntisindūrabharitaṃ bhuvanatrayam |
cintayetparameśāni trailokyaṃ mohayetkṣaṇāt ||

rājāno vaśamāyānti pannagā rākṣasāḥ surāḥ |
kandarpa iva deveśi yoṣitāṃ mānahārakaḥ ||

manasā cintayedyoṣiddāsīva vaśagā bhavet | iti |

	atra tadīyetyasya 
pūrvopakrāntatejastanturūpadevīsaṃbandhītyarthaḥ | rājāna iti 
bhūlokasya pannagā rākṣasā iti pātālasya surā iti svargasyopalakṣaṇaṃ 
sattrailokyapadavivaraṇam | kandarpa ityādi cintayedityantena prayogāntaram | 
tasya phalaṃ yoṣidityādinoktam | tatra cintanīyārthasya spaṣṭamakathane'pi 
prakṛtatantre tatkathayati - krameṇeti | tuśabdaḥ 
pūrvaprayogavyāvṛttyarthaḥ | tato 
mūlādhāramārabhyānaṅgaparyantamaśarīrakāmeśvaraśivaparyantaṃ 
krameṇa svādhiṣṭānādicakrakrameṇa prollasantyapi prakarṣeṇordhvaṃ 
gacchantī punarapi brahmarandhrāccharīrānaṅgaparyantamāyāntī 
cintanīyeti | svābhilaṣitāyāḥ striyāḥ śarīre mūlādbrahmarandhrāntaṃ 
tasmātpunarmūlāntamevaṃ punaḥ punaryātāyātaṃ kurvatī 
kāmakalādevī cintanīyeti yāvat | atra śarīrānaṅgapadena madanaśarīraṃ 
śarīravānmadana iti vā pratipādyate | tacca 
yonimaṇḍalamevetyetadbalādidaṃ cintanaṃ strīśarīra eveti labhyate | 
evaṃprakāreṇaikaiva devī, ubhayātmikā prayogabhedena dvividhā, 
cintanīyeti śeṣaḥ | prāñcastu - puraścaraṇaṃ prayogadvayaṃ ca 
vivicyājānānā imāñślokānprakārāntareṇa vyācakṣate | 
tadvistarabhayādanupayogācca na pradarśitam | asmadukto'rthaḥ kliṣṭo'pi 
tantrāntarasaṃvādādādartavya iti || 36 || 37 ||

	atha dvitīyaprayogasya phalamāha -

p. 165) tato bhavati deveśi sarvaśṛṅgāramāninām || 38 ||

rāgiṇāṃ sādhako devi bādhako madanādhikaḥ |
taddṛṣṭipathagā nārī surī vā'pyathavā'surī || 39 ||

vidyādharī kiṃnarī vā yakṣī nāgāṅganā'thavā |
pracaṇḍatarabhūpālakanyakā siddhakanyakā || 40 ||

jvalanmadanaduḥprekṣyadahanottaptamānasā |
klinnā pracalitāpāṅgā vimūḍhā madavihvalā || 41 ||

niveditātmasarvasvā vaśagā devi jāyate |

	kāmabījasya sādhako rāgiṇāṃ saundaryādyabhimānavatāṃ 
bādhako bhavati | yato'yaṃ madanādapyadhikaḥ 
saundaryādiguṇaviśiṣṭaḥ, ata eva surāsurādikanyakāḥ sarvā api 
sādhakadhyānopanītamadanajvālāduḥsahadahanātitaptamānasāḥ satyaḥ 
skhalanena klinnavastrā vimūḍhahṛdayā madavyākulāḥ satyaḥ 
sarvasvamātmānaṃ ca sādhakāya samarpya dāsībhūya vaśe 
tiṣṭhantītyarthaḥ || 38 || 39 || 40 || 41 ||

	prayogāntaramāha -

calajjalendusadṛśī bālārkakiraṇāruṇā || 42 ||

cintitā yoṣitāṃ yonau saṃkṣobhayati tatkṣaṇāt |

	cañcalodakāntaḥpratibimbitāraktacandramaṇḍalavadeṣaiva devī 
sādhyāyā yonau cintyetyarthaḥ || 42 ||

	prayogāntaramāha -

saiva sindūravarṇābhā hṛdaye cintitā satī || 43 ||

saṃmohonmādanāviṣṭacittākarṣakarī smṛtā |

	yoṣitāmityanuvartate | (tacca) hṛdaya ityanenānvīyate | 
saṃmohonmādanāviṣṭaṃ cittaṃ yasyāstādṛśīṃ kṛtvā 
tadākarṣiketyarthaḥ || 43 ||

	prayogāntaramāha -

niyojitā'thavā mūrdhni varṣantī raktabindubhiḥ || 44 ||

	yoṣitāṃ mūrdhni śoṇitabindūnvarṣantī sthiteva 
cintitā'pyākarṣaṇakarī bhavati || 44 ||

p. 166) dhāraṇāsaṃprayogeṇa karoti vaśagaṃ jagat |

	uktarūpāyā devyā dṛḍhadhyānābhyāsamātreṇāpi 
viśvavaśīkāra ityapi prayogāntaram | prāñcastu anenārdhadvayenaikaṃ 
prayogaṃ vyācakṣāṇāḥ svamūrdhanyeva sthitāṃ raktabinduvarṣiṇīṃ 
dṛḍhaṃ dhyāyedityāhuḥ | tattasyā mūrdhni 
smaredvījamitijñānārṇavavirodhādupekṣyam |

	atha rahasyataraṃ prayogaṃ vaktuṃ pratijānīte -

athānyaṃ śṛṇu vakṣyāmi prayogaṃ bhuvi durlabham || 45 ||

yena vijñātamātreṇa sādhako madanāyate |

	jñātamātreṇa kimutānuṣṭhitenetyarthaḥ || 45 ||

	sundarītāpinyāṃ tṛtīyopaniṣadyuktaṃ kāmakalācakramupadiśati -

kāmasthaṃ kāmamadhyasthaṃ kāmodarapuṭīkṛtam || 46 ||

kāmena kāmayetkāmaṃ kāmaṃ kāmeṣu nikṣipet |
kāmena kāmitaṃ kṛtvā kāmasthaṃ kṣobhayeddhruvam || 47 ||

	pañcakāmeśvarīmantre yāni pañca bījāni hṛllekhā kāmabījaṃ 
vāgbhavaṃ caturthabāṇaḥ strībījaṃ ceti | teṣāṃ krameṇa saṃjñā 
jñānārṇave bālānyāsaprakaraṇe kathitāḥ kāmo manmathaḥ kaṃdarpo 
makaradhvajo mīnaketuśceti | dakṣiṇāmūrtisaṃhitāyāṃ tu mīnaketuriti 
makaradhvajasyaiva saṃjñāntaram | strībījasya tu mahākāma iti saṃjñā | 
asyaiva tantrāntare mohana iti saṃjñā | evaṃ sthite 
kāmarājabījasādhanaprakaraṇe paṭhitasya 

kāmaṃ manmathamadhyasthaṃ kuryātkaṃdarpaveśmagam |
tatpuṭasthaṃ mīnaketuṃ mahākāme samastakam ||

	itisaṃhitāślokasyāyamarthaḥ - 
pūrvapūrvabījamuttarottarabījenā'veṣṭayediti | idameva ca spaṣṭamuktaṃ 
tantrāntare -

kāmaṃ prāṇaṃ prakurvīta manmathaṃ kārayettanum |
kaṃdarpaṃ mandiraṃ kṛtvā dvidhābhūtaṃ ca pārvati ||

makaradhvajaṃ nyaseddevi ṣaṭsthāneṣvasya suvrate |
mohanābhyantare kṛtvā'veṣṭayettasya māyayā || iti ||

p. 167) asyārthaḥ - ādau kāmaṃ hṛllekhābījaṃ vilikhya tadabhito 
manmathaṃ klīṃkāraṃ likhet | tathā sati 
kāmo'ntaḥsthitatvātprāṇasthānīyo manmathastu 
bahiṣṭhatvāccharīrasthānīyo bhavati tatparito dvidhābhūtaṃ 
kaṃdarpame(maiṃ)kāraṃ likhet | aiṃkārasya trikoṇākāratvena 
taddvaiguṇye ṣaṭkoṇatā phalati | tataśca manmathaṃ garbhe saṃsthāpya 
ṣaṭkoṇaṃ likhediti sidhyati | tadidaṃ prāṇino mandirasthānīyaṃ bhavati | 
tato'sya ṣaṭkoṇeṣu makaradhvajaṃ brūṃ(blūṃ)bījaṃ ṣaḍvāraṃ likhet 
| tacca vacanāntarātkoṇānāṃ garbha eva lekhyaṃ na bahirbhāge | tadidaṃ 
sarvaṃ mohanasya strīmitibījasyābhyantare kuryāt | 
strībījābhyantare'pīkārīyarekhādvayamadhya eva lekhyamityata uktaṃ 
tasya māyayā'veṣṭayediti | kecittu - etadbahirmāyayā'dhyuṣṭavāraṃ 
veṣṭayediti vyākhyan | tatra pramāṇaṃ mṛgyam | 
saubhāgyaratnākarakārāstu - atra pañcamakūṭākṣaralekhane 
tadakṣaravahnisthānagaṃ sakalayantraṃ yathā bhavati tathā 
gurumukhādvijñāya samālekhyamiti tu saṃpradāyarahasyamityāhuḥ | 
tenaiteṣāṃ pakṣe takārarephamadhyāvakāśa eva makaradhvajāntaṃ 
samastayantraṃ lekhyaṃ bhavati | jñānārṇave tu viśeṣaḥ 
kāmarājakūṭasādhanaṃ prastutya 

etatkāmakalādhyānātpañca kāmā varānane |
mohayanti jagatsarvaṃ prayogaṃ śṛṇu pārvati ||

pūrvoktāḥ kāmā deveśi jñātavyāḥ pañcasaṃjñakāḥ |
vidarbhyā'dyena kāmena manmathāntargataṃ kuru ||

kaṃdarpasaṃpuṭaṃ kṛtvā koṇagarbhagataṃ tataḥ |
makaradhvajasaṃjñārṇaṃ sarvametadvarānane ||

mīnaketugataṃ kuryānmohayejjagatīmimām |
trailokyamohano nāma prayogo'yaṃ prakīrtitaḥ || iti |

	atra prathamikakāmabījena yo vidarbha uktaḥ sa yadyadi vidarbho 
dvyantaraḥ prokta itilakṣaṇalakṣito dvitīyapaṭale kathitastathā'pi prakṛte 
mamāmukaṃ vaśaṃ kurvitivākyasyaiva bhuvaneśvarīgarbhe lekhanamiti 
saṃpradāya iti dhvanitaṃ ratnākare | tallekhane tu yadyapi catvāraḥ 
pakṣāḥ puraścaraṇakaustubhe paramagurucaraṇaiḥ prapañcitā stathā'pi

p. 168) pakṣadvaya eva te paryavasyantīti nirūpitaṃ tṛcabhāskare'smābhiḥ 
| evaṃ ca bahutantrasaṃmataitadyantraparatvenaiva mūlastho 
granthasaṃdarbho yojanīyaḥ | yathā, kāmena kāmanayopalakṣitaḥ sādhako 
yaṃ kāmaṃ kāmanīyaṃ devadattādikaṃ kāmayedvaśīkartumicchettaṃ 
kāmaṃ sādhyaṃ kāmasthaṃ kuryāt | pañcasu kāmeṣu 
pramamopasthitahṛllekhāgarbha uktānyatararītyā likhet | tatastaṃ 
hṛllekhārṇaṃ dvitīyasya kāmasya manmathabījasya madhyasthaṃ kuryāt | 
atha taṃ manmathārṇaṃ tṛtīyakāmayoḥ kaṃdarpayoḥ 
ṣaṭkoṇatāmāpannayorudare garbhe puṭīkṛtaṃ saṃpuṭitaṃ kuryāt | 
tatastasya kaṃdarpasya kāmeṣu madanamandireṣu ṣaṭsu yoniṣu caturthaṃ 
kāmaṃ makaradhvajaṃ nikṣipet | tatastaṃ ṣaṭkoṇaṃ kāmena mīnaketunā 
pañcamabījena kāmitaṃ veṣṭitaṃ kuryāt | srakcandanādīnāṃ hi 
kāmanāgarbhe'vasthānamevecchāviṣayatvamataḥ kāmitapadasya 
veṣṭitamityartho yujyate | evaṃ kṛtvā sādhakaḥ kāmasthaṃ 
prathamaikāmāntarlikhitaṃ sādhyaṃ dhruvaṃ niścalamapi 
kṣobhayedvaśayediti | atra pañcānāmapi kāmānāṃ 
viśeṣasaṃjñāntarasattve'pi yaḥ sāmānyasaṃjñayaiva durbodho 
vyavahāraḥ sa punarasya yantrasya ka idaṃ kasmā 
adāditiśrutigamyatādhvananena tasyā arthavivaraṇārthaḥ| idaṃ 
sādhyatvenābhimataṃ vastu kaḥ kasmā adāditi praśnaḥ | kāmaḥ 
kāmāya, prathamakāmo dvitīyakāmāyādādityuttaram | hrīṃbīje sthitaṃ 
sādhyaṃ klīṃbīje sthitaṃ bhavatīti yāvat | kāmo dātā, ayaṃ kāmaḥ 
svayamapyasmai dattavān | kāmaḥ pratigrahītā, taddattamidaṃ 
tṛtīyakāmastrikoṇarūpaḥ svayameva svasya pratikūlo bhūtvā gṛhītavān | 
pratyagagrasya prāgagratvameva prātikūlyam | eko'pyaiṃkāro dvidhā 
bhūtvā prātikūlyaṃ cāvalambya ṣaṭkoṇo bhūtvā svagarbhe 
sarvamasthāpayaditi yāvat | kāmaṃ samudramāviśa | 
bahukoṇatvāttṛtīyakāma eva samudraḥ | tadantaḥ praviśeti caturthaṃ 
kāmaṃ prati vakṣyamāṇasaṃbodhanapūrvakamuktiḥ | kāmena tvā 
pratigṛhṇāmi kāmaitatte | he kāma blūṃkāra, etatte kṛtyam | 
yatsamudramāviśyātvamapi bahurūpaḥ samudra evājāyathāḥ | naiva hi 
kāmasyānto'sti na samudrasyeti śrutyantarāt | ataḥ samudre maryādāyā 
āvaśyakatvāttvāmahaṃ kāmena strīṃbījena pratibadhnāmi | eṣā te 
kāma dakṣiṇā, he kāma kāmuka sādhaka, eṣā, etadyantreṇa sādhitā 
strīvyaktirvā tava dakṣiṇā'nu

p. 169) kūlā'stvitiśrutyarthāt | kecittu kāmaṃ sādhyaṃ kāmasthaṃ  
mūlādhārasthaṃ vibhāvya tataḥ kāmamadhyasthaṃ svādhiṣṭhānasthaṃ 
vibhāvya paścātkāmodareṇa maṇipūrodareṇa puṭitaṃ vicintya tadanu 
kāmenānāhatena veṣṭitaṃ kāmayeccintayet | tataḥ kāmeṣu 
kaṇṭhavadanabhrūmadhyalalāṭabrahmarandhreṣu kāmaṃ yathecchaṃ 
sādhyaṃ krameṇa nikṣiptaṃ vibhāvayet | iti navasu sthaleṣu 
sādhyavibhāvanamekaḥ prayogaḥ | prayogāntaramāha-kāmena kāmitamiti 
| kāmena svecchayoktanavakānyatamasthale kāmitaṃ cintitaṃ kṛtvā 
kāmasthaṃ svecchāviṣayaṃ kṣobhayedityartha ityāhuḥ | pare tu kāmaṃ 
hsīṃkāraṃ mūlādhāre brahmarandhre ca saṃcintyādhasthena 
jvālābhirdahyamānaṃ sādhyamuparisthenāmṛtadhārābhiḥ 
plāvyamānaṃ cintayet | evameva manmathakaṃdarpābhyāṃ pratyekaṃ 
dahyamānaṃ plāvyamānaṃ ca cintayet | so'yaṃ 
kāmasthamityādipadatrayasyārthaḥ | kāmena kāmayetkāmam | 
pūrvoktabījatrayeṇa sādhyamuktarītyā vaśayet | kāmaṃ kāmeṣu 
vikṣipet | makaradhvajaṃ ṣaḍādhāreṣvapi nikṣipya dahanāplāvane kuryāt 
| mīnaketunā'nāhata eva sādhyaṃ veṣṭitaṃ kṛtvā kāmasthamiṣayaṃ 
kṣobhayedityartha iti vadanti | tadubhayaṃ śiṣyapratāraṇamātramiti 
manīṣiṇa eva jānantu | anye tu - kāmarājakūṭasādhanaprakaraṇe 
pāṭhālliṅgādanyatra kāmapadaiḥ prakṛtavidyādvitīyakūṭameva 
grāhyamityāhuḥ | 
tatpūrvopadarśitaspaṣṭatarajñānārṇavavacanavirodhādanādeyam | 
śrutivirodho'pi yathā - athātaḥ kāmakalācakraṃ vyākhyāsyāmo hrīṃ 
klīṃ aiṃ blūṃ strīṃ ete pañca kāmāḥ sarvacakraṃ vyāpya vartante 
madhyamaṃ kāmaṃ sarvāvasāne saṃpuṭīkṛtya blūṃkāreṇa vyāptaṃ 
saṃpuṭaṣaṭcakraṃ kṛtvā'dimadvayena madhyavartinaṃ sādhyaṃ 
baddhvā bhūrje yajati taccakraṃ yo vetti sa sakalalokaṃ karṣati sa 
sarvaviṣaṃ stambhayati nīlīyutaṃ ca śatrūnmārayati gatiṃ stambhayati 
lākṣāyutaṃ kṛtvā sakalalokaṃ vaśī karotīti | tataśca mūle kṣobhayediti 
padamākarṣaṇādiphalopalakṣaṇaṃ vyākhyeyam || 46 || 47 ||

	kāmarājabījasādhanopasaṃhārapūrvakaṃ śaktibījasādhanaṃ 
pratijānīte -

etaddhi devadeveśi kāmarājasya sādhanam |
pravakṣyāmi samāsena śaktibījasya sādhanam || 48 ||

spaṣṭam || 48 ||

p. 170) vāgbhavādisādhana iva śaktisādhane 
rūpādikṛtaviśeṣābhāvānmantrasādhanasāmānyaprakāra evāsyāḥ 
sādhane prakāra ityabhipretya puraścaraṇe dhyeyadevyā icchāśakteḥ 
svarūpaniṣkarṣamātramāha -

śaktibījasvarūpā tu sṛṣṭvā saṃharate yadā |

	tripurasundari sarvaṃ jagatsṛṣṭvā paripālya saṃhāronmukhī yadā 
bhavati tadā tādṛśasaṃjihīrṣāṃ pravṛttinimittīkṛtya 
śaktibījapadavācyatāṃ saiva pratipadyata ityarthaḥ | 
puraścaraṇakāle'syā dhyānamuktaṃ jñānārṇave -

sṛṣṭisaṃhāraparyantaṃ śarīre cintayetparām |
sravatpīyuṣadhārābhirvarṣantīṃ viṣahāriṇīm ||

hemaprabhābhāsamānāṃ vidyunnikarasuprabhām |
sphuraccandrakalāpūrṇaṃ kalaśaṃ varadābhaye ||

jñānamudrāṃ ca dadhatīṃ sākṣādamṛtarūpiṇīm | iti |

	atra tantre kūṭatraye'pi dhyānānuktiruktadhyānamātreṇa nirvāhaṃ 
dhvanayati |

	evaṃ puraścaraṇamuktvā siddhamantrasya kāmyaprayogamāha -

sṛṣṭisaṃhāraparyantaṃ śarīre paricintayet || 49 ||

	kulapadmādakulapadmaparyantaṃ kuṇḍalinyāḥ prayāṇaṃ sṛṣṭiḥ | 
akulapadmātkulapadmaparyantaṃ parāvartanaṃ saṃhāraḥ | tayoravadhiṃ 
svaśarīre cintayet || 49 ||

	etasya phalamāha tribhiḥ -

tato bhavati deveśi vainateya ivāparaḥ |
nāgānāṃ darśanādeva jaḍīkaraṇakārakaḥ || 50 ||

dehināmamṛtāsāradhīradhārādharopamaḥ |
sthirakṛtrimaśaṅkādiviṣopaviṣanāśanaḥ || 51 ||

duṣṭavyādhigrahānīkaḍākinīrūpikāgaṇaiḥ |
bhūtapretapiśācādyaistrinetra iva dṛśyate || 52 ||

	jaṅgamaviṣavatsthāvarādīnyapi haratītyāha - sthireti | sthiraṃ 
kākolādi, 

p. 171) kṛtrimaṃ dravyayogodbhavaṃ, śaṅkā mayedaṃ bhakṣitamiti 
bhramaḥ | tasyāpyupadravakāritvādviṣatvam | nāgādiviṣāṇi 
mahāviṣāṇi, kṛmyantarabhavānyupaviṣāṇi | trinetra iveti tu 
parikarāṅkurālaṃkāreṇa pralayakālāgnisāhityābhiprāyagarbhaṃ 
sattannāṃśakatvaṃ dhvanayati | sugamamanyat || 50 || 51 || 52 ||

	atha kūṭatrayasādhyaṃ prayogamāha -

athavā yena vidyeyaṃ paripūrṇā vicintyate |
janmamaṇḍalahṛtpadmamukhamaṇḍalamadhyagā || 53 ||

kevalaiva maheśāni padmarāgasamaprabhā |
tasyāṣṭaguṇamaiśvaryamacirātsaṃpravartate || 54 ||

	kūṭatrayasya prātisvikasādhanottaraṃ kriyamāṇāḥ pūrvoktāḥ 
prayogā ekaikakūṭenaiva bhavanti | ayaṃ tu prayogastrayāṇāṃ 
kūṭānāṃ melanena bhavati | ata eva caikaikakūṭasyoktarītyā pratyekaṃ 
kṛtapuraścaraṇatrayasyaivātrādhikāraḥ | na punaḥ 
saṃpūrṇavidyāpuraścaraṇottaramevātrādhikāra iti bhramitavyam | 
tathātva uttarapaṭala eva tatpuraścaraṇasya kathanīyatāpatteḥ | ata 
evātrāthavetyuktiḥ kevalaivetyuktiśca saṃgacchate | paripūrṇā 
vidyetyuktistu kūṭatrayasamuccaye satyarthātparipūrṇaiva 
bhavatītyāśayeneti jñeyam | ata evārṇave'tha trikūṭā saṃpūrṇetyatra 
trikūṭeti viśeṣaṇamuktārthadyotakaṃ satsārthakam | etena pañcamapaṭale 
vaktuṃ yogyo'pi prasaṅgātsvatantratvāccehaiva paraśivenokta iti 
samādhānamapāstam | athaveti | pratyekaṃ kūṭatrayaṃ sādhitavatā 
pratyekaṃ voktarītyā kūṭāni kāmanāyāṃ viniyojanīyāni 
vakṣyamāṇarītyā samuccityaiva vā viniyojyānītyarthaḥ | paripūrṇā 
parasparasamuccitakūṭatrayā | janmamaṇḍalaṃ mūlādhārapadmam | 
hṛtpadmamanāhatapadmam | mukhamaṇḍalamadhyamājñāpadmam | etāni 
trīṇi sthānāni gachatīti tathā | triṣu sthaleṣu krameṇa trīṇi kūṭāni 
padmarāgaprabhāṇyeva cintanīyānītyarthaḥ | paraṃ tu 
pūrvakūṭasādhanānantaraṃ sma(sva)sthanā(lā)vadhi spaṣṭaṃ 
cintanīyam | tṛtīyaṃ tu brahmarandhrāvadhi |

p. 172) ata eva jñānārṇave 
pratyekakūṭamuttarottarakūṭasādhanānantaraṃ smaryate -

atha trikūṭā saṃpūrṇā mahātripurasundarī |
cintitā sādhakasyā'śu trailokyavaśakāriṇī ||

krameṇa nābhihṛdvaktramaṇḍalasthā'ruṇaprabhā |
padmarāgamaṇisvacchā cintanātsuravandite ||

tasyāṣṭaguṇamaiśvaryaṃ saubhāgyaṃ ca prajāyate || iti |


	atha nābhimaṇḍale vāgbhavacintanoktiruktarītyā 
mūlādhāracintanoktyā na virudhyate | idaṃ ca 
ṛjuvimarśinyanusāreṇoktam | artharatnāvalyāṃ tu mūle'pi 
nābhimaṇḍaletyeva pāṭha ādṛtaḥ | kevalaiveti pūrṇavidyāpuraścaraṇaṃ 
vakṣyamāṇaṃ vinaivetyarthaḥ | aṣṭaguṇamaṇimādivaśitvāntam | ye tu 
kūṭatrayasya cintane rūpabhedamāhuste tantrāntarāvirodhe'pi 
prakṛtaprayoge tathātve mānābhāvādupekṣyāḥ || 53 || 54 ||

	atha trikūṭābījāni pratyekaṃ sādhitavatāmatisulabhasādhyāni 
katicitphalāni pañcabhirāha-

manasā saṃsmaratyasyā yadi nāmāpi sādhakaḥ |
tadaiva mātṛkācakre vidito bhavati priye || 55 ||

yadaiva japate vidyāṃ mahātripurasundarīm |
tadaiva mātṛcakrājñā saṃkrāmatyasya vigrahe || 56 ||

sarvāsāṃ sarvasaṃsthānāṃ yoginīnāṃ bhavetpriyaḥ |
putravatparameśāni dhyānādeva hi sādhakaḥ || 57 ||

yadā tu parameśāni paripūrṇāṃ prapūjayet |
prayacchanti tadaivāsya khecarīṃ siddhimuttamām || 58 ||

catuḥṣaṣṭiryataḥ koṭyo yoginīnāṃ mahaujasām |
cakrametatsamāśritya saṃsthitā vīravandite || 59 ||

	etannāmno mānasasmaraṇamātreṇa 
mātṛkācakrasārasvatasamūhaviṣaye vidito

p. 173) jñānavān | atha vā mātṝṇāṃ maṇḍale prasiddha ityarthaḥ | asyā 
japamātreṇa mātṝṇāmājñā sādhake saṃkrāmati | ājñā kaleti kecit | 
mantrasiddhirityanye | mātṝṇāmājñā yathā lokeṣvapratihatā 
tatha'syāpītyapare | vastutastu - jñānārṇave dīkṣāprakaraṇe -

dṛṣṭyā'valokayettaṃ tu dṛṣṭyā dṛṣṭiṃ pramelayet |
ājñāsaṃkramaṇaṃ kuryādyāvanniścalatā bhavet ||

	ityatroktamājñāsaṃkramaṇanāmakaṃ yadguroḥ kṛtyaṃ tanmātara 
eva svayaṃ kurvantītyarthaḥ | śrīguruḥ śiṣyadṛṣṭyantaḥ svadṛṣṭyā 
paśyanyogamahimnā svatanoḥ sakāśātsvacaitanyaṃ svanetradvārā 
bahirniṣkāśya śiṣyanetradvārā taccaitanyarūpaḥ svayaṃ śiṣyasya mano 
vedhayet | tadidamājñāsaṃkramaṇaṃ gurumukhaikavedyaṃ rahasyam | 
asyā dhyānamātrātsarvāsāṃ yoginīnāmasminputravātsalyaṃ bhavati | 
sarvasaṃsthānāṃ bhūjalākāśapātālādinivāsinīnām | 
asyāścakrapūjanamātreṇa khecarīsiddhiḥ | paripūrṇāṃ 
prapūjayedityanena tatpratimāyāḥ pūjā mā prasāṅkṣīdata āha-
catuḥṣaṣṭiriti | ekaikamiti śeṣaḥ | 
trailokyamohanādisarvānandamayāntacakranavake praticakraṃ catuḥṣaṣṭiḥ 
koṭyo yoginyaḥ santītyarthasya tantrarāje spaṣṭatvāt || 55 || 56 || 57 || 58 || 59 ||

	īdṛśasyaiva prayogāntaramāha -

ādau saṃbandhini pade madhye bījāṣṭakaṃ bahiḥ |
kalāṃ dhyātvā'ṅganāraṅge jāyate'naṅgavatpriyaḥ || 60 ||

	atra yadyapyādimadhyānteṣu vyavasthayā kiṃcidbidhīyata iti 
vākyacchāyayā bhāsate tathā'pi vṛddhairanyathā vyākhyātam | ādau 
saṃbandhini pade prathamaniṣpanne cakre navayonicakra iti yāvat | 
śrīcakralekhanāvasare tāvata evā'dau niṣpannatvāt | madhye bindusthāne | 
kalāṃ kāmakalām | bahiraṣṭayoniṣu bījāṣṭakaṃ 
vaśinyādibījāṣṭakaṃ cetyevamaṅganāyā raṅge yonimadhye vicintya 
svayaṃ tasyā anaṅgavatpriyo bhavatītyarthaḥ | jñānārṇave tvatraiva 
śloke kāmarāja ivāpara iti caturthaścaraṇaḥ paṭhyata ityeva viśeṣaḥ | atra 
binducintanaṃ nāsti | kāmakalayā tasyāpoditatvāt || 60 ||

p. 174) evaṃ kaṇṭharaveṇoktānekādaśa praśnānsamādhāya cakāreṇa 
kroḍīkṛtānanyānpraśnānsamādhatte -

karaśuddhyādividyānāmekaikaṃ parameśvari |
rudrayāmalatantre tu karma proktaṃ mayā purā || 61 ||

	pūrvamasminneva tantra uddhṛtānāmapi karaśuddhyādividyānāṃ 
puraścaraṇaṃ kāmyakarmāṇi ca nātra kathanīyāni | asya tantrasya 
pradhānavidyārthameva pravṛtteḥ | anyāsāmuddhāramātraṃ 
tvāvaśyakaṃ tāsāmihāṅgatvena viniyogāt | rudrayāmalatantrasya tu 
bahudevatāviṣayakatvāttatraivaitāsāṃ vidyānāṃ sādhanādikaṃ karma 
mayā pratyekaṃ puraiva kathitaṃ tāvanmātropāsakaistadeva tantraṃ 
draṣṭavyamiti bhāvaḥ | ekaikapadaṃ pratyekārthakam | 
rudrayāmaloktastāsāṃ sādhanaprakāraḥ 
sundaryupāstāvanupayuktatvādvistṛtatvāccātmābhirapi neha pradarśitaḥ || 
61 ||

	atha śivaśaktyorāyudhabījānyuddidhīrṣustatprabhāvaṃ varṇayati -

mādanairmadano bhūtvā pāśāṅkuśadhanuḥśaraiḥ |
kṣobhayetsvargabhūrlokapātālatalayoṣitaḥ || 62 ||

tathaiva śāktairdeveśi tripurīkṛtavigrahaḥ |
sādhayetsiddhagandharvadevavidyādharānapi || 63 ||

	madanaḥ śivakāmeśvaraḥ | tatsaṃbandhibhirmādanaiḥ | 
śaktistripurasundarī tatsaṃbandhibhiḥ śāktaiḥ | 
śaivāyudhamantrasādhanātstriyo vaśyā bhavanti | 
śāktāyudhamantrasādhanātpuruṣā iti bhāvaḥ || 62 || 63 ||

tatra śāktā mahāvajraprastāre janitāḥ śarāḥ |
mādanāstvādiparataḥ sarvādhastānniyojitāḥ || 64 ||

	mahāvajraprastāranāmā tantraviśeṣaḥ | tasmiṃstantre, 
sarvādhastātsarvamantroddhārānte, ādiparataḥ śāktā mādanāśca 
śarā janitāḥ | ādau śaktibāṇabījānyuddhṛtya 
paścācchivabāṇabījānyuddhṛtānītyartha iti prāñco vyācakṣate | 
vastutastu-prakṛtatantra ādicatuḥśatītaḥ parā yā catuḥśatī tasyāṃ 
sarvānte śāktāḥ śarā uddhṛtā ityarthaḥ | uttaratantrānta uddhariṣyanta iti 
yāvat |

p. 175) mādanāstu tantrāntara uddhṛtāstatraiva draṣṭavyā iti vyākhyātuṃ 
yuktam | uttaratantrānte śaktibāṇabījānāmuddhāradarśanāt | tantrāntare 
taduddhāro yathā -

thāntadvayaṃ samālikhya vahnisaṃsthaṃ krameṇa tu |
mukhavṛttena netreṇa bindunoparibhūṣitam ||

bāṇadvayamidaṃ proktaṃ mādanaṃ bhūmisaṃsthitam |
caturthasvarabindvāḍhyaṃ nādarūpaṃ varānane |
phāntaṃ śakreṇa saṃyuktaṃ vāmakarṇavibhūṣitam ||

bindunādasamāyuktaṃ sargavāṃścandramāḥ priye |
pañca bāṇānimānviddhi nāmāni śṛṇu pārvati ||

kṣobhaṇo drāvaṇo devi tathā'karṣaṇasaṃjñakaḥ |
vaśyonmādau krameṇaiva nāmāni parameśvari || iti |

	asyārthaḥ - thānto dakārastaddvayaṃ vahnisaṃsthaṃ 
rephārūḍhaṃ kṛtvā tayorādyaṃ mukhavṛttenā'kāreṇa dvitīyaṃ tu 
netreṇa vāmanetreṇa dīrghekāreṇa yojayitvā sabindukau kuryāt | drāṃ 
drīmiti siddhaṃ bījadvayam | mādanaṃ kakāro bhūmisaṃsthitaṃ 
lakārārūḍhaṃ turyasvarabindunādairyutaṃ klīm | phāntaṃ bakāraḥ | 
śakreṇa lakāreṇa vāmakarṇena ṣaṣṭhasvareṇa bindunādābhyāṃ ca 
yuktaṃ blūm | candramāḥ sakāraḥ sargavānvisargasahitaḥ saḥ | evaṃ 
pañca bījāni || 64 ||

	śivaśaktyoḥ pāśabīje uddharati -

ādyantago mahāpāśaḥ pauruṣeyaḥ prakīrtitaḥ |
rudraśaktiḥ kuṇḍalākhyā māyā strīpāśa ucyate || 65 ||

	ādirmātṛkāprathamo'kārastasyāntaga ākāraḥ pauruṣeyaḥ 
puruṣasaṃbandhī mahāpāśaḥ | binduyogaprāptistu pūrvamevoktā na 
vismartavyā | rudraḥ śiva eva śaktiḥ sāmarthyaṃ yasya sa hakāra iti kecit | 
rudre śaktiryasya varṇasya sa rudravācako hakāra iti yuktam | 
kuṇḍalavānkuṇḍalaḥ | matvarthīyo'cpratyayaḥ | tena kuṇḍalī sarpa 
ityarthaḥ | tasyākhyā yasya tādṛśo bhujaṃgeśo bhujaṃgeśo rephaḥ | 
śrīkaṇṭhādinyāse hi rephasthāne bhujaṃgeśo nyasyate | tena 
kuṇḍalākhyaśabdena 

p. 176) repho gṛhyate | māyā, īkāraḥ | tena bhuvaneśvarībījameva 
strīpāśa ityartha iti prāñcaḥ | vastutastu - māyāpadenaiva 
saṃpūrṇabījasya lābhasaṃbhavānneyaṃ kusṛṣṭhiryuktā | 
kuṇḍalākhyetistrīliṅgānupaṣattiśca syāt | ato rudrasyaivāparā śaktiḥ 
kuṇḍalinītyucyata | tadabhinneti māyāyāḥ stutiḥ | athavā kuṇḍalaṃ 
dūrīkaraṇam | saṃhāra iti yāvat | viṣamā kuṇḍalanāmivāpitā | tadā 
vidhiḥ kuṇḍalanāṃ vidhorapīti prayogāt | tena śivaniṣṭhā 
saṃhārākhyā śaktirityarthaḥ hṛñharaṇa iti dhātoreva 
hrīṃbījaniṣpatteriti || 65 ||

	cāpāṅkuśāvuddharati -

turīyamaruṇāvarge dvitīyamapi pārvati |
puṃstrīkodaṇḍayugalaṃ kāmo'gnirvyāpako'ṅkuśaḥ || 66 ||

	vaśinyādyaṣṭake'ruṇāvargastavargaḥ | tatra caturthamakṣaraṃ 
dhaṃ śivadhanuḥ | dvitīyaṃ thaṃ śaktidhanuḥ | kāmaḥ kakāraḥ | agnī 
rephaḥ | vyāpakastrayodaśasvaraḥ saṃpradāyādbinduścetyartha iti 
prāñcaḥ | atra vyāpakaśabdasya trayodaśasvarabodhakatve kośo mṛgyaḥ | 
vastutastu - praṇavādhikāre sarvabījotpādakaṃ ceti 
nandanīyamātṛkākośadarśanātpraṇava eveha 
sarvotpādakatvādvyāpakaśabdena parāmṛśyate | tena bindvarthaṃ 
saṃpradāyo'pi na prārthanīya iti | ekameva cedamaṅkuśabījaṃ 
strīpuṃsayorubhayorapi viśeṣānukteriti prāmāṇikāḥ | tena 
ṣaṣṭhasvaratrayodaśasvarabhedenātrāpi dvaividhyaṃ 
vadanvidyānandanāthaḥ kiṃmūlaka iti vicāryam || 66 ||

	athā'yudhabījavanmudrāṇāmapi bījāni kuto 
noddhṛtānītyāśaṅkyā'ha -

mudrā yāstripurāyāstu devi siddhyaṣṭakānvitāḥ |
tā eva sarvacakreṣu pūjākāle pradarśayet || 67 ||

	tripurāsaṃbandhinyo yā mudrāstāḥ svarūpeṇaiva 
siddhyaṣṭakapradā na punarmantrasādhanādisāpekṣatayā | ataḥ 
pūjākāle praticakraṃ tā eva pradarśayet | evakāreṇa 
mantrānāvaśyakatvadhvananādamantrakameva pradarśayedityarthaḥ | 
kecittu-mudrāpradarśanavidhimātrametaditi vyācakṣāṇā 
mantrarāhityasāhityayorudāsīna evāyaṃ śloka iti manyante | pare tu 
siddhayo'ṇimādidaśakam | aṣṭakaṃ brāhmyādyaṣṭakam | 
ābhyāmanvitā ityanena tatpūjanottarakāla ucyate | prapūjayedityeva tu 
pāṭhaḥ |

p. 177) tena kālaviśiṣṭamudrāpūjāvidhirevāyamityāhuḥ | paraṃ tu 
prakṛtapaṭale mantrasādhanakathanaprakaraṇe 
mudrādarśanapūjanavidhyorasaṃgatatvasya kaḥ parihāra iti vicāryam | 
siddhyaṣṭakānvitā ityanena kālabodhanaṃ kliṣṭaṃ ca | prathamapaṭalānte 
mudrāpradarśanasyāṣṭamapaṭalānte tatpūjanasya ca kathanātpunaruktaṃ 
ca || 67 ||

	nanu karaśuddhyādividyānāṃ sādhanādiprakārastantrāntara 
ivehāpi kuto na varṇyata ityata āha -

ataḥ pradhānavidheyaṃ tripurā parameśvarī |
naitasyāḥ sadṛśī kācidvidyā deveśi vidyate || 68 ||

	ata iti nirdhāraṇaṣaṣṭhyāstasiḥ | etattantra uddhṛtānāmāsāṃ 
vidyānāṃ madhya iyaṃ tripurā pradhānavidyā | anyā aṅgabhūtāḥ | 
tena 
pradhānavidyopāstiprakaraṇe'ṅgavidyopāstikathanasyāsaṃgatatvāpattest
ā iha na varṇitā iti bhāvaḥ | na kevalamiyamāsveva pradhānā, api tu 
sarvamantreṣvapītyāha - naitasyā iti || 68 ||

	ata eva harismarayoretadupāstikṛtameva 
mohinīrūpadhāraṇakartṛtvādirūpaṃ māhātmyaṃ 
brahmāṇḍapurāṇakālikāpurāṇayoḥ krameṇa smaryata ityāha -

etāmeva purā'rādhya vidyāṃ trailokyamohinīm |
trailokyamohanaṃ rūpamakārṣīdbhagavānhariḥ || 69 ||

kāmadevo'pi deveśi mahātripurasundarīm |
samārādhyābhavalloke sarvasaubhāgyasundaraḥ || 70 ||

	etacchralokadvayavivaraṇapara eva bhagavatpādaiḥ saundaryalaharyāṃ 
haristvāmārādhya praṇatajanasaubhāgyajananīmiti śloka uktaḥ | uktaṃ ca 
jñānārṇave -

etāmārādhya deveśi kāmaḥ saubhāgyasundaraḥ |
hariśca parameśāni tripurārādhanātpriye |
trailokyamohano bhūtvā sthitikartā'bhavatsadā |
etatsamārādhanāttu brahmā sṛṣṭikaro'bhavat ||

candrasūryau varārohe sṛṣṭisaṃhārakārakau || iti || 69 || 70 ||

p. 178) etasyā vidyāyā atyuttamatvādevātyuttamo'pyahamasyā 
upāsako'smītyāha -

mayā'pyetadvratasthena kriyate'dyāpi suvrate |
japyaṃ trisaṃdhyametasyāstadetatpadasiddhaye || 71 ||

	trisaṃdhyaṃ saṃdhyāvandanākhyakarmatrayakāle | etadvratasthena 
pratyakṣaparidṛśyamānasnānādiniyamayuktena mayā'pi 
karmapāśavinirmuktenāpi lokasaṃgrahārthaṃ japyaṃ kriyate'to'nyena 
karmapāśabaddhena lokenedṛśavratagrahaṇapūrvakaṃ 
saṃdhyāvandanādikarmāṇi japaviśiṣṭāni yāvajjīvaṃ kartavyāni | 
tadbrahmarūpaṃ yadetatpadaṃ madabhinnaṃ sthānaṃ tasya siddhaye 
prāptyartham | asmiṃstantre'yameva snānasaṃdhyādikarmavidhiḥ | 
taditikartavyatā tu kalpasūtrādgrāhyetyuktaṃ prāk || 71 ||

	idānīṃ cakrarājasyārcanabhedānphalasahitānāha -

madhyaprapūjanāddevi vākpatirjāyate naraḥ |
tathaivāparakaṃdarpo bāhyamadhyāntapūjanāt || 72 ||

sarveṇa sarvadā sarvadevīyuktena pārvati |
sādhayetkhecarīṃ siddhimaṇimādiguṇānvitām || 73 ||

iti śrīnityāṣoḍaśikārṇavasya caturthaḥ paṭalaḥ |

tantrarāje hi pūjābhedaḥ pañcavidha uktaḥ -

pūjāviśeṣāndeveśi śṛṇu nityakramoditān |
aśaktānāṃ tu vistāre tathā'patsu ca śasyate ||

anyathā'narthakādi syātsaṃkocārcanamīśvari |
hetibhirmadhyamādyaṃ syāddvitīyaṃ navayoniṣu ||

caturdaśārānmadhyāntā caturthaṃ proktarūpataḥ |
pañcamaṃ sarvaduḥkhārtināśanaṃ vāñchitapradam |
tatprakāraṃ tu deveśi kurukullārcane śṛṇu ||

iti pañcaprakārā'rcā proktā sarvārthasiddhidā || iti |

p. 179) āyudhādibindvantā 1 vaśinyādibindvantā 2 
caturdaśārādibindvantā 3 bhūgṛhādibindvantā ceti caturvidhā pūjā | 
pañcamī pūjā tu kurukullāpaṭale vakṣyate | sā ca 
bhūgṛhāṣṭadalanavayonipūjārūpā | āsvekā saṃpūrṇaiva | 
anyāścatasraḥ saṃkṣiptāḥ | vistṛtapūjāsamarthasya saṃkṣiptārcanena na 
phalaṃ pratyutānarthāyeti samudāyārthaḥ | evaṃ sati mūle vidhīyamāne 
madhyacakrārcanabāhyamadhyārcanasarvārcanabhedena traividhye 
madhyārcanapadenā'yudhārcanaṃ navayonyarcanaṃ vā pratipādyata iti 
vyākhyātuṃ yuktam | tena yadṛjuvimarśinyāmuktaṃ 
trikoṇabindugatadevatācatuṣṭayamātrapūjanameva madhyapadenocyata iti 
tanmānābhāvādanādeyam | vastutastu ṣaṣṭhe paṭale -

navayonyātmakamidaṃ cidānandaghanaṃ mahat |
cakraṃ navātmakamidaṃ navadhābhinnamantrakam ||

	iti vacanena navayonicakramātrasyaiva 
trailokyamohanādisarvānandamayāntacakrātmakatāyā 
vakṣyamāṇatvādihatyamadhyapadena navayonyātmakaṃ cakrameva 
grāhyam | evaṃ bāhyamadhyārcanapadena manvasrādibindvantapūjā 
vivakṣitā | madhyapadenaṃ navayonirūpasaṃhāracakrasya bāhyapadena 
tadbahiḥsthitasthiticakrasya copādātuṃ yuktatvāt |

trikoṇe baindavaṃ śliṣṭamaṣṭāre'ṣṭadalāmbujam |
daśārayoḥ ṣoḍaśāraṃ bhūgṛhaṃ bhuvanāsrake ||

	iti vacanānuguṇyenāsyaiva sarvacakratvena pūrvaṃ vyavahṛtatvācca 
| tena yatsundarīmahodayakāreṇoktaṃ bāhyamadhyagatapadena 
sthiticakramātramucyata iti, yadapi ratnāvalyāmuktaṃ 
ṣoḍaśārādyantardaśārāntavihitaṃ cakraṃ madhyapadenocyate 
ṣoḍaśadalāṣṭadalapadmamātravinirmuktaṃ tu 
bāhyamadhyagatapadenocyata iti, tadubhayamapi parāstam | ṣaṣṭhe paṭale 
vakṣyamāṇasya cakratraividhyasyājñānenaivedṛśokteḥ | tasya padasya 
tāvanmātre rūḍhau svenāpi pramāṇāntarasyālekhanācca | 
prathamapakṣe pradhānadevatāpūjānāpatteśca | 
madhyāntetyatrāntapadamavadhyarthakam | 
bāhyānmadhyaparyantamityarthaḥ | sarvadevīyuktena, aṇimādiśaktiyuktena 
| spaṣṭamanyat | jñānārṇave'pi traividhyamevoktam -

cakraṃ samarcayeddevi sakalaṃ niyatavrataḥ |
bāhyamadhyagataṃ vā'pi madhyaṃ vā cakramarcayet || iti |

p. 180) atrā'dau navā'varaṇāni | tadabhāve manvasrādiṣaḍāvaraṇāni | 
tadayoge trīṇyāvaraṇāni pūjayedityarthaḥ | idaṃ ca 
saṃkṣiptārcanadvayaṃ prathamapaṭalānta eva saṃgatamapi noktam | 
tatroktau hi cakrasādhanādiṣvapi taduttaraṃ kathyamānatvādarcana 
āvaraṇavikalpaḥ prāpyate | ato mukhyapakṣa eva cakrasādhanādiṣu yathā 
syādityevamarthaṃ tāvanmātrasyaiva tatroktau mukhyārcanasāpekṣeṣu 
karmasāmānyeṣu gauṇārcanakathanasyāvasara 
ityāśayenātraivārcanavibhāgaḥ kṛta iti sarvaṃ śivam || 72 || 73 ||

iti śrībhāskaronnīte nityāṣoḍaśikāmbudheḥ |
vyākhyāne setubandhākhye viśrāmo'bhūccaturthakaḥ || 4 ||

śrīgurucaraṇārabindamilindo'ham || śrīḥ ||

atha pañcamo viśrāmaḥ |



	evaṃ trisaptatyā ślokaiścaturthapaṭalena 
bījasādhanādirahasyajātaṃ pratipādyāvasaraprāptaṃ 
mantrasādhanādikaṃ vivakṣurvṛttakathanapūrvakaṃ 
bartiṣyamāṇapraśnamavatārayati -

	śrīdevyuvāca - sarvametattvayā proktaṃ tripurājñānamuttamam |

kāmatattvavidhijñānaṃ mokṣatattvapadāvadhi || 1 ||

idānīṃ japahomānāṃ vidhānaṃ vada śaṃkara |
yenānuṣṭhitamātreṇa mandabhāgyo'pi sidhyati || 2 ||

	kāmaḥ paraśivastasya tattvaṃ vāstavasvarūpaṃ tasya vidhiḥ 
prakāraḥ sopapattikamiti yāvat | mokṣātmakaṃ tattvaṃ bhāvo 
brahmabhāvaḥ | sa eva padaṃ tadavadhi | athavā kāma iti 
trivargopalakṣaṇam | caturvidhapuruṣārthasadhanajñānamuktam | 
sāṃprataṃ japahomādiprakāraṃ vada | yena puraścaraṇena 
daivahīnasyāpi mantrasiddhirbhavati kimutānyeṣāṃ vaktavyam || 1 || 2 ||

p. 181) śrībhairava uvāca -

śṛṇu devi pravakṣyāmi tripurāmantrasādhanam |
japahomavidhānaṃ ca samīhitaphalapradam || 3 ||

	mantrasādhane hi dvāvupāyau yāvajjīvaṃ niyato japaḥ 
puraścaraṇarūpaśca | aihike kāmyaprayoge tu puraścaraṇaṃ vinā 
nādhikāraḥ | āmuṣmikamātrārthe puraścaraṇaṃ vinā'pi 
nityajapamātreṇa nirvāha iti sthitiḥ || 3 ||

	tatrā'dyamāha -

cakramabhyarcya sakalaṃ vidhivatparameśvari |
madhyaṃ vā kevalaṃ devi bāhyamadhyagataṃ ca vā || 4 ||

tadagrasaṃsthito mantrī sahasraṃ yadi vā japet |
vratasthaḥ parameśāni tato'nantaphalaṃ bhavet || 5 ||

	trividhacakrārcaneṣu pūrvokteṣu śaktyanusāreṇaikaṃ kṛtvā 
pratyahaṃ sahasraṃ niyamaviśiṣṭo japedityarthaḥ | atra śloke yadi 
vetyuktisvārasyāditthaṃ vyākhyātam | yadi tu vratastha itipadasyottaraśloka 
ārabhetetipadasya ca svārasyamavalokyate tadā 
jñānārṇavaikavākyatvāya puraścaraṇajapārambhamātraparamiti tu 
dvitīyapaṭaloktamāstheyam | kecittu yonimudrāmābadhya yo japo 
mantradoṣanirāsārthatvena sakṛtsahasrasaṃkhyākastantreṣu vihito dṛśyate 
sa tāvanmātra eveha puraścaraṇatvena vidhīyata ityāhuḥ | 
tadbahūnāmasaṃmataṃ nirmānatvāt || 4 || 5 ||

	madhyacakramātrapūjane'pyasamarthasyā'ha -

dhyātvā vā hṛdgataṃ cakraṃ tatrasthāṃ parameśvarīm |
pūrvoktadhyānayogena saṃcintya japamārabhet || 6 ||

	pūrvaṃ prathamapaṭala uktaṃ tataḥ 
padmanibhāmityādinā'bhihitam || 6 ||

	svarabhedena japabhedānāha -

nigadenopāṃśunā vā mānasenāpi suvrate |
pūrvoktanyāsasaṃyukto mudrāsaṃnaddhavigrahaḥ || 7 ||

	nitarāṃ gadyata iti nigadaḥ | 
uccairnigadenetiśrutivihitoccāraṇenetyarthaḥ | upāṃśunā 
svakarṇamātragocareṇa, mānasena manasaivoccāritairakṣaraiḥ | taduktaṃ 
jñānārṇave -

p. 182) nigadaḥ parameśāni spaṣṭavācā nigadyate |
avyaktastu sphuradvakttra upāṃśuḥ parikīrtitaḥ ||

mānasastu varārohe cittāntargatarūpavān || iti |

	eteṣu triṣūttarottaramadhikaphalam | uktaṃ ca -

vidhiyajñājjapo yajño viśiṣṭo daśabhirguṇaiḥ |
upāṃśuḥ syācchataguṇaḥ sahasro mānasaḥ smṛtaḥ || iti |

	japa mānasa itidhātvarthānuguṇyādantyo mukhyo'nyau tu gauṇāviti 
draṣṭavyam | pūrvoktā nyāsā vaśinyādayaḥ | mudrā yonimudrā 
gurumukhaikavedyā || 7 ||

	japopayoginīṃ mālāmāha -

muktāphalāmalamaṇisphītavaidūryasaṃbhavām |
putrajīvakapadmākṣarudrākṣaskaṭikodbhavām || 8 ||

pravālapadmarāgādiraktacandananirmitām |
kuṅkumāgurukarpūramṛganābhivibhāvitām || 9 ||

akṣamālāṃ samāhṛtya tripurīkṛtavigrahaḥ |

	padmarāgādītyādipadena māṇikyaharikādiparigrahaḥ | 
kuṅkumādinā vibhāvanaṃ tu mālāsaṃskāropalakṣaṇam | akṣamālāṃ 
prapūjyātha candanena vilepayediti jñānārṇavāt | eteṣāṃ 
maṇibhedānāṃ phalabhedasyā'gamāntareṣu kathane'pi 
saṃyogapṛthaktvārthatvaṃ jñeyam | tathā ca jñānārṇave -

atha muktāphalamayī sāmrājyaphaladāyinī |
tathā muktāphalamayī tathā sphaṭikanirmitā ||

rudrākṣamālikā mokṣe bhavetsarvasamṛddhidā |
pravālamālikā vaśye sarvakāryārthasādhikā ||

māṇikyamālā vimalā sāmrājyaphaladāyinī |
putrajīvakamālā tu lakṣmīvidyāpradāyinī ||

padmākṣamālayā lakṣmīrjāyate ca mahadyaśaḥ |
raktacandanamālā tu bhogadā vaśyadā bhavet || ityādi |

p. 183) akṣamālāpadenākārādikṣakārāntamātṛkāmālocyate | 
akṣamālāṃ samāśritya mātṛkāvarṇarūpiṇīmiti jñānārṇavāt | etena 
mālāmaṇisaṃkhyāyāṃ vikalpastatsaṃskārādijātaṃ ca 
tantrāntarādgrāhyamityuktaṃ bhavati || 8 || 9 ||

	idānīṃ navalakṣajapātmakaṃ puraścaraṇamāha sārdhaiḥ 
saptabhiḥ -

lakṣamekaṃ japeddevi mahāpāpaiḥ pramucyate || 10 ||

lakṣadvayena pāpāni saptajanmakṛtānyapi |
nāśayettripurā devī sādhakasya na saṃśayaḥ || 11 ||

japtvā lakṣatrayaṃ mantrī yantrito mantravigrahaḥ |
pātakaṃ nāśayedāśu yadi janmasahasragam || 12 ||

japtvā vidyāṃ caturlakṣaṃ mahāvāgīśvaro bhavet |
pañcalakṣāddaridro'pi sājñādbaiśravaṇo bhavet || 13 ||

japtvā ṣaḍlakṣametasyā mahāvidyādhareśvaraḥ |
japtvaiva sapta lakṣāṇi khecarīmelako bhavet || 14 ||

aṣṭalakṣapramāṇaṃ ca japtvā vidyāṃ maheśvari |
aṇimādyaṣṭasiddhīśo jāyate devapūjitaḥ || 15 ||

navalakṣapramāṇaṃ tu japtvā tripurasundarīm |
vidhivajjāyate mantrī rudramūrtirivāparaḥ || 16 ||

kartā hartā svayaṃ gauri loke'pratihataprabhaḥ |
prasanno mudito dhīraḥ svacchandagatirīśvaraḥ || 17 ||

	yantrito yantrātmakaśarīravān | ata eva jñānārṇave tato 
lakṣatrayaṃ japtvā mantrayantrakalevara ityuktam | khecarīṇāṃ 
yoginīnāṃ melaka ekīkaraṇasamarthaḥ | navalakṣajapaṃ kṛtvā rudratvaṃ 
prāpnotīti śrutiṃ vyācaṣṭe-rudramūrtiriti | 
svacchandagatirnikhilabrahmāṇḍeṣvapratihatagatiḥ || 10 || 11 || 12 || 13 || 14 || 
15 || 16 || 17 ||

	atha nigadādiṣu phalatāratamyamāha -

p. 184) nigadena tu yajjaptaṃ lakṣaṃ copāṃśunā samam |
mānasena maheśāni koṭijāpyaphalaṃ bhavet || 18 ||

	eka upāṃśujapo nigadalakṣajapena samaḥ | eko mānasajapa 
upāṃśukoṭijapena tulya ityarthaḥ | mānasajapetikartavyatā tvaṣṭamapaṭale 
mūla evopadekṣyate || 18 ||

	kṣetraviśeṣe japamāha -

yatra vā kutraciddeśe liṅgaṃ vai paścimāmukham |
svayaṃbhu bāṇaliṅgaṃ vā itaradvā'pi suvrate || 19 ||

tatra sthitvā japellakṣaṃ tripurīkṛtavigrahaḥ |
tato bhavati deveśi trailokyakṣobhakārakaḥ || 20 ||

	brahmāṇḍa iva piṇḍāṇḍe'pi svayaṃbhvādiliṅgānyuttarapaṭale 
vakṣyante | tatparatvenaitadgranthavyākhyānaṃ ratnāvalīkārasya vyāmoha 
eva | tatra sthitvetyaṃśasvārasyahāneḥ | ito'pyadhikānāṃ 
sthalānāmāgamāntare'sminneva prakaraṇe kathanasyānupapatteśca | 
taduktaparṇave -

yatra vā kutracidbhāge liṅgaṃ vai paścimāmukham |
svayaṃbhu bāṇaliṅgaṃ vā vṛṣaśūnyaṃ jale sthitam ||

paścimāyatanaṃ vā'tra itaradvā'pi suvrate |
śaktikṣetreṣu gaṅgāyāṃ nadyāṃ parvatamastake ||

pavitre susthale devi japedvidyāṃ prasannadhīḥ |
tatra sthitvā japellakṣaṃ sākṣāddevīsvarūpakaḥ ||

	tato bhavati vidyeyaṃ trailokyavaśakāriṇī | iti || 19 || 20 ||

	japavidhimupasaṃhṛtya homaṃ vidhatte -

evaṃ japaṃ yathāśakti kṛtvā'dau sādhakottamaḥ |
homaṃ kuryāddaśāṃśena kusumairbrahmavṛkṣajaiḥ || 21 ||

	atra kṛtvetitvāpratyayena homasya japāṅgatvaṃ bodhyate | 
vājapeyeneṣṭvā bṛhaspatisavena yajetetyatra vājapeyāṅgatāyā 
bṛhaspatisave bodhanāt | naca homasyāpi 
vighnanāśādiphalārthatvānnāṅgatvamiti vācyam | phalaśravaṇasya 
bṛhaspatisave'pi 

p. 185) tulyatvāt | naca 
paurohityaphalakabṛhaspatisavo'ṅgabhūtāttasmādbhinna eveti vācyam | 
prakṛte'pi tathākalpanopapatteḥ | prakaraṇāntaranyāyalabhyabhedasya 
māsāgnihotrādāvuttaramīmāṃsakairnirastatvācca | ata evāṅgamantreṣu 
phalaśravaṇamapi nārthavāda iti pakṣaḥ kāmeśvarībījoddhāre 
prākpratipāditaḥ | homasyāpi prādhānyameva | sāhityamātraṃ 
tvaṅgamityapi pakṣa ukta eva | pañcāṅgaṃ 
puraścaraṇamityādivacanānyapyatraiva sādhakāni | 
japahomatarpaṇamārjanabrāhmaṇabhojanarūpapañcāvayavakamiti 
tadarthāt | hṛdayamupāṃśuyāja 
ityavayavaprāyapāṭhādupāṃśuyājasya prādhānyamiti siddhāntāt | 
yathāśakti sāmarthyamanatikramya | ādau japaḥ paścāddhomaḥ | sa ca 
brahmavṛkṣajaiḥ kusumaiḥ palāśapuṣpairjapadaśāṃśaḥ kārya ityarthaḥ 
| atredaṃ vicāryaṃ puraścaraṇajapasya kiyatī saṃkhyā yaddaśāṃśo 
homa ucyate, kiṃ prathamaṃ vihitaḥ sahasrajapo madhye vihita 
ekādinavalakṣāntajapo'nte vihito lakṣajapaśceti trayamapi militvaikaṃ 
puraścaraṇamuta trīṇyapi pratyekaṃ puraścaraṇāni athavaiteṣāṃ 
madhye'nyatamamekameva dvayameva vā puraścaraṇamutaitebhyo'nyadeva 
puraścaraṇamiti | tatra caramaḥ pakṣaḥ saubhāgyaratnākareṇāvalambitaḥ | 
tanmate lakṣatrayasya puraścaryātvāt | madhye vihitastu 
ekādinavalakṣāntaḥ | saṃbhūya pañcacatvāriṃśallakṣaparimitaḥ 
kāmyajapa ityāhuḥ | navyāstu - ekādilakṣāṇāṃ pratyekaṃ 
phalavattvakīrtanaṃ tvavayavadvārā'vayavino navalakṣajapasya 
stutyarthaṃ, dvādaśakapālapuroḍāśavidherarthavādatvena 
yadaṣṭākapālo bhavatītyādervaiśvānarādhikaraṇa upapādanāt | 
navalakṣaprajaptā'pi tasya vidyā na 
sidhyatītyāditattatstotravidhivākyaśeṣe navalakṣajapasya 
mantrasiddhiphalakatvānuvādadarśanāt | ato navalakṣajapa eva 
puraścaraṇamityāhuḥ | taccintyaṃ vaiśvānaraṃ dvādaśakapālaṃ 
nirvapetputre jāta ityupakramya yadaṣṭākapālo 
bhavatītyādibhiraṣṭādidvāpaśakapālānāṃ pṛthakpṛthakpañca 
phalānyuktvā yasmiñjāta etāmiṣṭiṃ nirvapatītyupasaṃhāravākye 
pañcāpi phalāni 
vaiśvānareṣṭerbhavantītyuktyopakramopasaṃhārābhyāmekavākyatāprati
itestannirvāhā(yopakramopasaṃhā)-rayoradarśanena sarveṣāṃ 
bhinnavākyatvopapatteḥ tataścaikalakṣadvilakṣādijapāḥ sarve'pi 

p. 186) bhinnāni karmāṇi bhavantu | eteṣu caramasya navalakṣajapasya 
sarvavyāpakatvena tato'piprakṛtastotrābhāve siddhyabhāvaḥ kimu tatra 
nyūnajapaiḥ karmabhirityevaṃparatayā'pyuktavākyaśeṣopapatteḥ | kiṃca 
bhinnakarmanavakapakṣa uttaratraivaṃ japaṃ yathāśakti kṛtvā'dau 
sādhakottama iti yathāśaktivacanamupapadyate | sarvasyaikakarmatve tu na 
tatsamañjasaṃ paraṃ tu pañcacatvāriṃśallakṣātmakamekaṃ karmeti 
vadatāmekavākyatvasyāvaśyamaṅgīkāryatvādvaiśvānaranyāyavirodho 
navyairudbhāvayituṃ yujyata eva | karmabhedapakṣe tu na tadvirodhaḥ | 
vastutastu - karmanavakapakṣe'nte punarlakṣajapavidhānaṃ 
prathamakarmaṇā punaruktaṃ syāt | ante lakṣatrayasya vidhānamiti 
ratnākarādivyākhyāne'pi tṛtīyakarmaṇā punaruktiḥ | ato madhye 
navalakṣajapātmakamekameva puraścaraṇarūpam | ante 
sthalaniyamaviśiṣṭamekalakṣajapātmakameva puraścaraṇatvena vidhīyata iti 
yuktam | asminnapi pakṣe yathāśaktivacanasyopapatte 
e(re)tadanupapattyaivā'dimadhyāntavidhibhirekaṃ karmetyutprekṣaṇaṃ 
parāstam | trīṇyapi bhinnāni puraścaraṇānīti ratnāvalīpakṣastu sahasrasya 
puraścaraṇatāyā nirastatvādeva nirastaḥ | antyo vidhirlakṣatrayasyeti 
svīkārastu śaṃkarānandanāthādermahatsāhasamityuktam | ekalakṣajapaḥ 
kāmya iti pakṣe'pi yathāśaktivacanānupapattiḥ | etena śrīkramasaṃhitaika 
vākyatvamapi labhyata ityādikaṃ tu dvitīyapaṭalārambha evoktaṃ, 
dakṣiṇāmūrtisaṃhitāyāṃ lakṣatrayajapa ukta iti cet | tantrarāja 
ekaviṃśatilakṣajapo'pyukta eveti kiṃ tena | prakṛtatantrarītyā tu dvividhaṃ 
puraścaraṇamanābādhameveti | jñānārṇavo'pyasmaduktārtha eva 
svarasa iti tūktameva || 21 ||

	palāśakusumālābhe tvāha -

kusumbhakusumairvā'pi trimadhvaktairyathāvidhi |
tato bhavati vidyeyaṃ mahāvighnaughaghātikā || 22 ||

sarvakāmapradā devi bhuktimuktiphalapradā |

	trimadhupadena kṣīramadhvājyamucyate śarkarāmadhvājyaṃ vā | 
idaṃ ca palāśapuṣpapakṣe'pyanveti | tathāvidhītyanena 
hometikartavyatā'nyato grāhyeti dhvanitam | bahudinasādhyajapeṣu 
vighnānāmāvaśyakatvāttatparihārāya kayācitsaṃkhyayā japaṃ 

p. 187) saṃsthāpya tāvaddaśāṃśahomādikaṃ samāpya 
punaravaśiṣṭajapaṃ samāpayediti śiṣṭasaṃmato'rthaḥ | so'yaṃ 
mahāvighnaughaghātiketyanena sūcitaḥ || 22 ||

	atha homopayuktāni kuṇḍāni teṣāṃ saṃyogapṛthaktvanyāyena 
ṛtvarthapuruṣārthobhayarūpatāṃ ca darśayati -

yonikuṇḍe bhagākāre vartule vā'rdhacandrake || 23 ||

navatrikoṇakuṇḍe vā caturaśre'ṣṭapatrake |
yonikuṇḍe bhavedvāggmī bhage cā'kṛṣṭiruttamā || 24 ||

vartule tu bhavellakṣmīrardhacandre trayaṃ bhavet |
navatrikoṇakuṇḍe tu khecaratvaṃ prajāyate || 25 ||

caturaśre bhavecchāntirlakṣmīḥ puṣṭirarogatā |
padmābhe sarvasaṃpattiracirādeva jāyate || 26 ||

aṣṭakoṇe tu subhage samīhitaphalaṃ bhavet |

	khātanābhibhujakoṭimekhalāyonyādibhiḥ salakṣaṇairyutaṃ 
kuṇḍamityucyate | taccāṣṭavidham | yonikuṇḍādibhedāt | 
bhagākāramaśvatthapatrākāraṃ yonikuṇḍaṃ trikoṇamiti tayorbhedaḥ | 
aṣṭapatrakapade kakāraḥ koṇanāmaikadeśaḥ | tenāṣṭapatramaṣṭakoṇaṃ 
ceti kuṇḍadvayaparam | uttaratra dvayoḥ pārthakyena phalavidhidarśanāt | 
granthāntare tu pañcaṣaṭsaptāstrāṇi kuṇḍānyapyupalabhyante | trikoṇe 
meghāvī bhavatīti śrutimanusṛtyā'ha - vāggmīti | ākṛṣṭirākarṣaṇam | 
śrutau tu bhagāṅkaṃ kuṇḍaṃ kṛtvā'gnimādhāya hutvā vaśī 
karotītyuktam | tena bhage cā'kṛṣṭiriti smṛtiḥ śrutyantaramūlikā'vaseyā 
| vartule hutvā śriyamatulāṃ prāpnotīti śrutiṃ vyācaṣṭe - vartule tviti | 
ardhacandre trayaṃ vāggmitvamākarṣaṇaṃ lakṣmīśca | padmābhaṃ 
catuṣpatramaṣṭapatraṃ ceti dbividhaṃ granthāntare | 
etannirmāṇaprakārasteṣāmāhutisaṃkhyābhedena parimāṇabhedaḥ 
khātanābhyādilakṣaṇāni ca jñānārṇave śāradātilakādau ca 
draṣṭavyāni || 23 || 24 || 25 || 26 ||

	idānīṃ puraścaraṇāṅgahomamāśrityaiva guṇakāmānāha -

mallikāmālatījātipuṣpairājyamadhuplutaiḥ || 27 ||

p. 188) hutairbhavati vāgīśo mūko'pi parameśvari |

	atra puṣpāṇi hutvā vijayī bhavatīti śrutau puṣpapadaṃ 
mallikāditrayaparam | vijayapadaṃ paravādijayaparamityarthaḥ | 
mallikādikusumatrayasya dvaṃdvāvagataṃ 
sāhityamupādeyaviśeṣatvādvivakṣitam | tataścaikaiko 
homastritripuṣpakaraṇakaḥ | homasaṃkhyā tu 
puraścaraṇajapadaśāṃśarūpaiva | nikhilakāmyadravyavidhānānte 
yathāśakti japaṃ kṛtvā taddaśāṃśena homayeditijñānārṇavavacanāt | 
tena nityadravyasya kiṃśukakausumbhānyatarasya bādhaḥ | godohaneneva 
camasasya kāmyaṃ nityasya bādhakamitinyāyāt | yattu nityahomaṃ purā 
kṛtvā kāmyahomaṃ samācaredityarṇavavacanaṃ tattu 
naivedyāntargatahomottarakālavidhānaparaṃ na 
punarnityadravyakaraṇakahomasamuccāyakam | ājyamadhuplutairiti tu 
kṣīraśarkarayorbādhanāya | evaṃ sati yāvadapekṣitasya kāmyadravyasya 
yadyalābhastadā kāmye pratinidheryathāśaktyupabandhasya ca 
ṣāṣṭhanyāyaviruddhatvādaprāptau vācaniko'pavādaḥ | tathāca 
kāmyahomaprakaraṇānte jñānārṇavavacanaṃ -

nānādravyaiḥ pṛthagbhūtairmiśritairvā varānane |
yathāśaktyā tu militairhomaṃ kuryādvicakṣaṇaḥ || iti |

	evaṃ ca mallikāmālatībhiśca trimadhvaktairvacaḥpatiriti 
saṃhitāyāṃ dravyadvayasyaiva grahaṇamalābhābhiprāyeṇeti jñeyam | 
evamuttaratrāpyunneyam || 27 ||

karavīrajapāpuṣpāṇyājyayuktāni pārvati || 28 ||

hutvā'karṣayate mantrī svarbhūpātālayoṣitaḥ |
candraṃ kastūrikāmiśraṃ hutvā kuṅkumamīśvari || 29 ||

tataḥ kaṃdarpasaubhāgyollāsasāmarthyavānbhavet |

	atrāpi japākaravīrayoruktanyāyena samuccitya karaṇatvam | 
dvaṃdvasamāsabalāt | jñānārṇave japāpuṣpairājyayuktaiḥ 
karavīraistathāvidhairityatra dvaṃdvābhāve'pi 
prakṛtatantravacanenopasaṃhārātsāhityavivakṣā | atra jñāpakaṃ kṣīraṃ 
madhu ca dadhyājyaṃ pṛthagghutvā varānana iti vacane pṛthakpade | tatrāpi 
dvaṃdvābhāvenaiva pārthakye siddhe punaḥ pṛthagityukteḥ kaṇṭharaveṇa 
pārthakyānuktau miśraṇānumitijñāpanārthatvāt | tena saṃhitāyāṃ 
karavīrajapāpuṣpairājyāktairbhuvanatraya ityupapannam | etena 
jñānārṇavīyavacane 

p. 189) dvaṃdvābhāve sarvatrāviśeṣeṇa pṛthaksādhanatvamiti tu 
śaṃkarānandanāthasya bhrama eva | tantrāntarādivirodhāt | candraṃ 
karpūraṃ kuṅkumaṃ kesaram | etadubhayameva kāmyadravyam | kastūrikā 
tu saṃskārikā | kaṃdarpasya yāni saubhāgyollāsasāmarthyāni tadvāniti 
vigrahaḥ | uktaṃ ca jñānārṇave -

karpūraṃ kuṅkumaṃ devi miśraṃ mṛgamadena hi |
havanānmadano devi mantriṇā vijito bhavet ||

	saubhāgyena vilāsena sāmarthyenāpi suvrate || iti || 28 || 29 ||

campakaṃ pāṭalādīni hutvā vai śriyamāpnuyāt || 30 ||

	pāṭalādītyādipadena saṃhitoktānāṃ cāmpeyakusumānāṃ 
pāṭalādiphalānāṃ ca parigrahaḥ | cāmpeyasya campakādbhinnatvāt | 
jñānārṇave tu jagatīstambhanamapi phalamuktam | sundaramihodaye tu 
campakaiḥ śrīḥ pāṭalaiḥ stambha iti vyākhyātaṃ 
tadetattantravirodhādanādeyam || 30 ||

śrīkhaṇḍamaguruṃ cāpi karpūraṃ purasaṃyutam |
hutvā'marapuraṃdhrīṇāṃ devi kṣobhakaro bhavet || 31 ||

	puro gugguluḥ | sa ca saṃskāraḥ śrīkhaṇḍāditrayasya | 
jñānārṇave tu tasya pārthakyena dravyatvamuktam | eteṣāmapi 
pārthakyena vā militānāṃ vā sādhanatvam | nānādravyairityuktavacanāt 
| ekaphalārthatvenānekadravyāṇāmekena vidhinā vidhānasthale sarvatra 
tasya pravṛtteḥ | dvaṃdvāvagatasāhityāpavādakamātraṃ taditi 
sundarīmahodayakārāśayastu 
tantrāntarānavalokanātsvakīyatantrasthapṛthakpadasvārasyādarśanāccety
uktam || 31 ||

dāso'pi labhate sadyo lakṣāmbhoruhahomataḥ |
durbhagaḥ subhago bhūyāllakṣakahlārahomataḥ || 32 ||

	ambhoruhaṃ kamalaṃ sakaṇṭakanālam | kahlāraṃ 
niṣkaṇṭakanālamiti bhedaḥ | anayā lakṣasaṃkhyayā daśāṃśasaṃkhyā 
nyūnā'dhikā vā bādhyate || 32 ||

hutvā palaṃ trimadhvaktaṃ kṛtvā smṛtvā maheśvarīm |
khecaro jāyate devi gatvā rātrau catuṣpathe || 33 ||

p. 190) rātrau catuṣpathe gatvā palaṃ māṃsaṃ 
tantrāntaravaśācchāgasaṃbandhi trimadhvaktaṃ kṛtvā mantreṇa 
maheśvarīṃ smṛtvā hutvā khecaro jāyata ityanvayaḥ || 33 ||

tathā dadhimadhukṣīramiśrāllā/jānmaheśvari |
hutvā na bādhyate rogaiḥ kālamṛtyuyamādibhiḥ || 34 ||

	atra lājā homakaraṇadravyam | dadhyāditrayaṃ dravyasaṃskāraḥ | 
tenā'jyasya vaikalpikaśarkarāyāśca bādhaḥ | jñānārṇave tu

homo dadhimadhukṣīralājābhirvīravandite |
rogahantā kālahantā mṛtyuhantā na saṃśayaḥ ||

	ityuktatvāccaturṇāmapi dravyatvamevetyuktaṃ sundarīmahodaye | 
vastutastatrāpi dadhimadhukṣīrairlājā iti tṛtīyātatpuruṣa eva na catuṣpado 
dvaṃdvaḥ | bhakṣyeṇa miśrīkaraṇamiti sūtreṇa samāsaḥ | 
prakṛtatantrāvirodhāya tathaiva vyākhyātuṃ yuktatvāt | etena 
madhusarpirdadhikṣīralājairhomādarogateti dakṣiṇāmūrtisaṃhitāyāmapi 
samāso vyākhyātaḥ | etatpakṣe tu na ghṛtabādha ityeva viśeṣaḥ | 
yamādibhirityādipadena parakṛtyādigrahaṇam | vyādhigrahaṇamiti 
prācāṃ vyākhyāne rogavyādhyābherdeścintyaḥ | kālamṛtyuyamāstu 
devatāviśeṣarūpatvādbhinnā eva || 34 ||

	evaṃ mumukṣujanādhikārake granthe 
kāmyakarmavistarasyānucitatvaṃ 
manyamānastantrāntareṣūktānito'pyanavadhikānprayogānsaṃkṣipyā'h
a -

samastamantrakalpoktairdhyānahomajapādibhiḥ |
prayogāḥ kathitā devi sidhyantyeva na saṃśayaḥ || 35 ||

	samastānāṃ saptakoṭyādisaṃkhyānāṃ mantrāṇāṃ ye ye 
kalpāstantrāṇi teṣūktā ya ye dhyānaikasādhyā homaikasādhyā 
japaikasādhyā ādipadādarcanādisādhyāśca kāmyaprayogāste 
sarve'pyanena sidhyantītyatra kriyatprātisvikaṃ vaktavyamatra ca na 
saṃśayaḥ kārya ityarthaḥ || 35 ||

	anyamantrakaraṇakāḥ prayogā anayā vidyayā kathaṃ 
sidhyantītyāśaṅkyā'ha -

tattanmantrākṣarasthāne vidyāmetāṃ tu vinyaset |
etasyāṃ sādhitāyāṃ tu siddhā syānmātṛkā yataḥ || 36 ||

p. 191) tantrāntarokteṣvanyamantrakaraṇakaprayogeṣu yatra mantrāntarasya 
viniyogastatra sarvatremāmeva pañcadaśīṃ vidyāṃ vinyaset | taṃ 
mantraṃ niṣkāsyemaṃ mantraṃ tatsthāne prayuñjīta | athavā 
mantrāntaraireva te prayogā anuṣṭhīyantām | na tanniṣkāsanenāyaṃ 
mantrastatsthāne nidhīyatām | naca mantrāntarāṇāṃ puraścaryābhāvena 
kathaṃ tadīyakāmyaprayogeṣvetadupāsakasyādhikāra iti vācyam | 
sarveṣāṃ mantrāṇāṃ mātṛkāsarasvatīprakṛtikatvena 
prakṛtibhūtanikhilākṣarasiddhau vikṛtisiddherāvaśyakatvāt | 
śrīvidyāyāśca mātṛkayā sahābhedenaitatsiddhau tasyā api 
siddhatvādityāha etasyāmiti | tataścaitatsiddhyaiva sarvamantrāṇāṃ 
siddhatvātsarve'pi prayogā vidyopāsakānāṃ phaladā eveti viśiṣya 
tattatkathanaṃ vyarthameveti bhāvaḥ || 36 ||

	yadyanayā vidyayaiva te prayogāḥ sādhanīyā ityāgrahastadā 
mantrāntarāṇāṃ sthāneṣveṣā vidyā na kevalā nidheyā'pi tu 
mātṛkāpuṭitaiva prayojyetyāha -

gurupadiṣṭamārgeṇa mātṛkāntaritāṃ nyaset |
kartavyaṃ parameśāni sarvasiddhipradāyakam || 37 ||

	mātṛkābhiḥ saṃpuṭīkaraṇamānulomyenaiva 
vā'nulomapratilomatayā vetyetatsvagurumukhādvijñāya tadājñayā 
sarvaṃ kartavyaṃ siddhiravaśyaṃ bhavatyevetyarthaḥ || 37 ||

	nanu devatābhedena dhyānajapahomānāṃ parasparavilakṣaṇānāṃ 
vyavasthitatvenaikenānyasya sādhane sarvasāṃkaryāpattyā 
vyavasthāpakaśāstrāṇāmānarthakyāpattyā bahu vyākulī 
syādityāśaṅkya sthūladhyānajapahomādipravīṇaiḥ 
sthūladṛgvyavasthāmantareṇaiva prayoktuṃ yujyate sūkṣmadṛśā 
sarvasyaikarūpatvāditi samādhātukāmo gūḍhābhisaṃdhiḥ sūkṣmāṇi 
dhyānādīnyāha -

na dhyānaṃ mukhamudrādikalānāṃ parikalpanam |
dhyānaṃ śaktisamāveśātsumahatsāmarasyakam || 38 ||

	mukhādīnāṃ varābhayamudrādīnāṃ raktādivarṇānāṃ ca 
kalānāmavayavānāṃ parikalpanaṃ na dhyānaṃ, na 
tāttvikamityavivakṣitaṃ vācyam | manasā parikalpitatvena kṛtrimatvādeveti 
bhāvaḥ | idaṃ ca nahi nindānyāyena vāstavastutyartham | brahmasvarūpaṃ 
yacchuddhacaitanyaṃ 
tadevā'ṇavakārmaṇamāyīyākhyamalatrayarūpāvidyakabandhena 

p. 192) yuktaṃ jīva ityucyate | tena jīve'pi brahmaṇi vidyamānā nikhilāḥ 
śaktayaḥ santyeva, paraṃ tu tāstirohitāḥ | tirodhānāpākaraṇe copāyā 
āṇavaśāṃbhavaśāktabhedena trividhāḥ śivasūtre varṇitāḥ | 
tadanyatamopāyena svaniṣṭhānāṃ śaktīnāṃ sarvāsāmullāse sati 
brahmaiva bhavati | tadidaṃ svaśaktipracayo viśvam | 
śakticakrānusaṃdhānādviśvasaṃhāraḥ | 
mahāhradānusaṃdhānānmantravīryānubhavaḥ | śivatulyo jāyate | 
bhūyaḥ syātproktamilanamityādisūtreṣu kṣemarājādibhiḥ savistaraṃ 
nirūpitam | tadidamāha - dhyānamiti | śaktisamāveśāt, 
svaśakticakrollāsāt | sumahato mahato mahīyaso brahmaṇaḥ 
sāmarasyamekībhāvaḥ | ajñāte kapratyayaḥ | tadeva 
dhyānamakṛtrimamityarthaḥ || 38 ||

	atha sūkṣmajapamāha -

saṃyatendriyasaṃcāraṃ proccarennādamāntaram |
eṣa eva japaḥ prokto naca bāhyajapo japaḥ || 39 ||

	saṃyato niruddha indriyāṇāṃ jñānakarmendriyāṇāṃ saṃcāraḥ 
svasvaviṣayābhimukhī pravṛttiryasminkarmaṇi tadyayā bhavati 
tathā'ntaramantarakṛtrimatayā prasarantaṃ nādamanāhataṃ proccaret | eṣa 
eva japaḥ sarvavarṇaprakṛtibhūtanādābhyāsena sarvamantrāṇāṃ 
yugapadeva siddhijanakatvāt | bāhyo 
vaikharīrūpavarṇānupūrvīviśeṣoccāraṇarūpo japo na japo 
nākhilamantrasiddhidāyakaḥ | tattadānupūrvīmātrasiddhijanakatvāditi 
bhāvaḥ || 39 ||

	atha sūkṣmahomamāha -

tāvadagnau na hotavyaṃ tattattantroditaṃ yathā |
yāvadātmamahāvahnau manaḥpūrṇāhutiṃ hunet || 40 ||

	saṃkalpavikalpātmakasya manasa eva sarvajagatkalpakatāyā 
jñānavāsiṣṭhādau savistaraṃ pratipādanānmana eva viśvarūpaṃ haviḥ 
| ātmaiva sarvabhakṣakatvādagniḥ | ata eva śaktisūtraṃ 
cidvahniravarohapade channo'pi cinmātrayā meyendhanaṃ pruṣyatīti | 
tataśca yāvadātmāgnau viśvasya pūrṇāhutirnahutā 
tāvattattattantroktamagnau hotavyaṃ yattaddhotavyaṃ na bhavati | 
haviṣo'prakṣaṇitvāt | manasyātmani hute tu bāhyahomo'pi homa 
evetyarthaḥ | taduktam -

p. 193) antarnirantaramanindhanamedhamāne 
homāndhakāraparipanthini saṃvidagnau |
kasmiṃścidadbhutamarīcivikāsabhūmau
viśvaṃ juhomi vasudhādiśivāvasānam || iti |

	pūrṇāhutipadena viśvaviṣayakā manovikalpā vṛttirūpā 
yāvantastāvatāṃ sarveṣāṃ vilāpanamucyate |

homo viśvavikalpānāmātmanyastamayo mataḥ |

	iti tantrarājokteḥ | āntarahomasyānyo'pi prakāro jñānārṇave 
draṣṭavyaḥ || 40 ||

	nanvīdṛśātmopāsakānāṃ sarvaprayogasāṃkaryasya yuktatve 
tripuropāsakānāṃ kimāyātamityaha āha -

svasaṃvittripurā devī lauhityaṃ tadvimarśanam |
pāśāṅkuśau tadīyau tu rāgadveṣātmakau smṛtau || 41 ||

śabdasparśādayo bāṇā manastasyābhavaddhanuḥ |
viśvapratītijanikāḥ śaktayaśca krameṇa yāḥ || 42 ||

	svasaṃvitsvātmaivaṃ tripurā devī | tripuṭītaḥ 
pūrvakālīnatvāddyotamānatvācca | tasya svātmano 
vimarśanamitarāviṣayakatve sati tadekaviṣayakamanusaṃdhānam | tacca 
svātmanyanurāgarūpameveti lauhityamucyate | uktaṃ ca tantrarāje -

svātmaiva devatā proktā lalitā viśvavigrahā |
lauhityaṃ tadvimarśaḥ syādupāstiriti bhāvanā || iti |

	ṣaṭtriṃśattattveṣu rāgātmakaṃ tattvaṃ pāśasya sūkṣmaṃ 
rūpam | bandhakatvāviśeṣāt | aṅkuśasya vāsanātmakaṃ rūpaṃ dveṣaḥ 
krodhaḥ | dveṣyādvārakatvāt | yattūttarapaṭale'ṅkuśasya 
jñānarūpatvaṃ vakṣyate tadvirodhastatraiva parihariṣyate | 
śabdasparśādaya ityādipadena rūparasagandhāḥ | ete pañca tattvātmakā 
viṣayā bāṇāḥ puṣpasāyakātmakāḥ | mukhe surūpatve sati pariṇāme 
puruṣatvāt | tasya svātmano dhanurikṣukodaṇḍaṃ tu manastattvaṃ, 
viṣayaparamārthasvarūpāṇāmindriyāṇāṃ tattadviṣayeṣu prerakatvāt | 
yathācoktaṃ rahasyanāmasāhasre -

p. 194) rāgasvarūpapāśāḍhyā krodhākārāṅkuśojjvalā |
manorūpekṣukodaṇḍā pañcatanmātrasāyakā || iti |

	viśvaviṣayakasphūrtijanikā yā manovṛttayastā eva krameṇa 
caturasrādibinducakrāntakrameṇa vidyamānāḥ śaktayo jñeyāḥ | 
taduktaṃ vāsanāpaṭale -

anyāstu śaktayaścakragāminyo yāḥ samantataḥ |
tāstu viśvavikalpānāṃ hetavaḥ samudīritāḥ || iti |

	pañcābjāni saptārbudāni ṣaṭkoṭayaśca guptanāmikāḥ 
śaktayaścakranavake vidyamānatvena mantravaibhavapaṭale pratipāditāḥ | 
tā eva manovṛttirūpā ityarthaḥ |

lalitācakranavake pratyekaṃ śaktayaḥ priye |
catuḥṣaṣṭirmatāḥ koṭyastāḥ saṃbhūya puroditāḥ || iti |

	natvetā vṛttayo'ṇimādyāvaraṇaśaktaya iti bhramitavyam || 41 || 42 ||

pūrvapaścimakau dvārau prāṇāpānātmakau smṛtau |
kālo dhāmāni bhūtāni nava cakrāṇyanukramāt || 43 ||

	cakroddhārāvasare bhūgṛhe dvāracatuṣṭayakathane'pi 
pūjāprakaraṇe'ṇimāṃ paścimadvāra ityādinā pūrvapaścimadiśoreva 
dvārānuvādāddvidvārakapakṣābhiprāyeṇa bāsaneyam | prāṇavāyuḥ 
pūrvadvāramapānavāyuḥ paścimadvāramiti | kāla eko 
jāgratsvapnasuṣuptyākhyaṃ dhāmatrayaṃ pañca bhūtāni ceti krameṇa 
nava cakrāṇi | athavā dhāmāni turyāvasthayā saha catvāri | 
kālaśabdenāṇimādiṣaṇṇavatiśaktivāsanoktā | ekaviṃśatiḥ sahasrāṇi 
ṣaṭśatānītyetāvatsaṃkhyākaśvāsasamaṣṭirūpasyāhorātrātmakakālas
ya sapādaśatadvayaśvāsarūpāḥ kālakhaṇḍāḥ ṣaṇṇavatirbhavanti | te 
krameṇāṇimādiśaktirūpā iti rahasyaṃ saptaviṃśe paṭale 
manoramāyāṃ spaṣṭam | tantrarāje kālādinavātmakatvasya 
cakrāṇāmanuktāvapi tadvyākhyātṛbhiḥ pañcatriṃśe paṭale yantrāṇi 
mantrāḥ sarvatretiślokavyākhyāvasare cakranavakavāsanāmetāmeva 
kathayitvā tatsaṃmatyarthaṃ nityāṣoḍaśikārṇave proktamiti granthena 
kālo dhāmāni bhūtānītyardhameva likhitam | evaṃ sati 
yatprācīnairvimarśinyādiṭīkākāraiḥ sarvairaikakaṇṭhyena 
mūlasthapañcamapaṭalasya catuḥstriṃśatā ślokaireva samāptiṃ 
manyamānairuttaratra paṭhyamānāndaśa 
ślokānpustakeṣūpalabhyamānānsaṃgatānapekṣitānapi parityajadbhiḥ 

p. 195) kimabhipretamiti ta eva dra(pra)ṣṭavyāḥ | yadi punaḥ 
sārdhatriṃśadadhikacatuḥśataślokaghaṭitāyā asyāḥ pañcapaṭalyāḥ 
pūrvacatuḥśatītisamākhyāsamarthanārthamidaṃ sāhasam | 
prathamavakroddhārānte sārdhatrayāṇāṃ 
dvitīyacakroddhārarūpāṇāṃ saptadaśānāmatratyānāṃ daśānāṃ ca 
ślokānāṃ tyāga ityāśayaḥ syāt | tadā'pyayuktameva | 
atiprācīnairmanoramākārairetattantrīyatvena 
likhitaślokālliṅgātpustakeṣūpalambhācca katipayānāmaprakṣiptatve 
niścite sati samākhyāyā evālpanyūnādhikabhāvāvivakṣayā gauṇatvena 
nirvoḍhuṃ yuktatvāt | śāradātilakaprathamaśloke 
pañcāśadarṇairitipadasya saṃkhyāyā naikaṭyādekapañcāśatparateti 
śrīharṣadīkṣitairvyākhyātatvadarśanāt | 
sūtasaṃhitāsthadvātriṃśacchabdasya 

ekadhā ca dvidhā caiva tathā ṣoḍaśadhā sthitā |
dvātriṃśadbhedabhinnā vā yā tāṃ vande parātparām ||

	ityatratyasya pañcatriṃśadvyañjanaparatvena vyākhyānācca | 
ṣaḍaṣṭacaraṇādyātmakagāthāślokatvasyāpi katipayeṣu saṃbhavācca | 
pratipaṭalaṃ śatameva ślokā itiniyamarakṣaṇāyedṛśanyāyasyaiva 
manoramāyāmāśritatvācca | asmābhistu tanniṣkarṣo 
nirarthakatvādupekṣitaḥ || 43 ||

	atha devīpūjanavāsanāmāha -

karaṇendriyacakrasthāṃ devīṃ saṃvitsvarūpiṇīm |
viśvāhaṃkṛtipuṣpaistu pūjayetsarvasiddhaye || 44 ||

iti nityāṣoḍaśikārṇavasya pañcamaḥ paṭalaḥ |

--------

karaṇānāmāntarāṇāmindriyāṇāṃ 
jñānakarmabhedabhinnānāṃ cakraṃ samūha eva śleṣācchakticakraṃ 
tanmadhyasthāṃ devīṃ tripurasundarīṃ saṃvitsvarūpiṇīṃ 
nirviṣayajñānaikarūpāṃ sarvasiddhaye sarvātmatvalābhāya taddvārā 
samastatantroktaihikaprayogasiddhyarthaṃ pūjayet | 
puṣpairityupacāramātropalakṣaṇam | te copacārā viśvāhaṃkṛtirūpāḥ | 
viśvasminṣaṭtriṃśattattvātmake sarvatrāhaṃbhāvo 
brahmaivāhamityākārikā sārvadikī parāhaṃtābhāvaneti yāvat | 
taduktaṃ tantrarāje -

p. 196) upacārāścalatve'pi tanmayatvāpramattatā || iti |

	ananusaṃdhānāvaśyaṃbhāvasamaye svapnādāvapi 
brahmamayatvabhāvanāviṣaye pramādābhāva eka eva sarve'pyupacārāḥ 
kimuta jāgraddaśāyāmiti tadarthaḥ | anyadapyuktaṃ tatraiva -

jñātā svātmā bhavejjñānamarghyaṃ jñeyaṃ bahiḥsthitam |
śrīcakraṃ pūjanaṃ teṣāmekīkaraṇamīritam || iti |

	atra 
kāmākarṣiṇyādikatipayanityākalāvāsanārūpakaraṇendriyamātrasyāva
yutyānuvādabalāttantrarāje gururādyā bhavecchaktirityārabhyeti 
proktāstu vāsanā ityantairekaviṃśatyā ślokairuktānāṃ vāsanānāṃ 
grahaṇamiti dhvanitam | tatprakāraśca tatraiva draṣṭavyo vistarabhayānneha 
prapañcyate'smābhiḥ | evaṃ catuścatvāriṃśatā 
ślokairmantrasādhanasyaiva prakāro bāhya āntaraśca saṃkṣipyoktaḥ | ita 
uttaro granthasaṃdarbhantu prāyeṇā'ntaraikaviṣayako bhaviṣyatīti sarvaṃ 
śivam || 44 ||

iti śrībhāskaronnīte nityāṣoḍaśikāmbudheḥ |
vyākhyāne setubandhākhye viśrāmaḥ pañcamo'bhavat || 5 ||




atha ṣaṣṭho viśrāmaḥ

	evaṃ sārdhatriṃśadadhikacatuḥśataiḥślokairbāhyameva yāgaṃ 
prapañcyāntaryāgaṃ prapañcenopadeṣṭukāmaḥ paraśivastadviṣayakaṃ 
devīpraśnamavatārayati -

	śrīdevyuvāca -

devadeva mahādeva paripūrṇaprathāmaya |
vāmakeśvaratantre'sminnajñātārthāstvanekaśaḥ || 1 ||

tāṃstānarthānaśeṣeṇa vaktumarhasi bhairava |

	dyotata iti devaḥ prakāśaikasvabhāva iti yāvat | tattvaṃ ca 
jīvamātreṣvaviśiṣṭamatasteṣvapi devetyuktam | teṣvanusyūtatayā 
krīḍamāna ityarthaḥ | eko devaḥ sarvabhūteṣu gūḍha ityādiśruteḥ | ata 
eva mahādevo mahāprakāśarūpaḥ | eka eva 

p. 197) mahānātmā devateti niruktāt : ānmahata ityātvam | 
mahāprakāśatvādeva paripūrṇaprathāmayaḥ paritaḥ 
sarvaviṣayāvacchedena pūrṇā vyāptā prathā vistāra jñaptistanmaya 
tadrūpa | brahmamayaṃ jagadityādāvabhede'pi mayaṭaḥ prayogāt | 
jñānaikaśarīratve sati sarvaviṣayakatvasya 
rahasyajātaviṣayakatvavyāpyatvātprakaṭārthānāmiva 
rahasyārthānāmapyupadeśe tavaivādhikāra iti 
tribhirviśeṣaṇairdhvanyo'rtha iti parikarālaṃkāraḥ | vāmāḥ sundarā 
arthāsta evājñātā vāmakāsteṣu īśvaraṃ tadviṣayajñāpane samarthaṃ 
yattantraṃ pūrvottaracatuḥśatīdvitayātmakaṃ tatra | ajñāte kapratyayaḥ | 
asminnitipadenottaracatuḥśatyā api vāmakeśvarāntargatatvadvārā 
pūrvottarabhāgayoraikaśāstryamiti dhvanitam | tena 
prakaṭarahasyārtharūpāvāntaraviṣayabhede'pi 
tripurasundaryupāstirūpeṇa viṣayaikyānna śāstrabheda iti bhāvaḥ | ata eva 
karmakāṇḍabrahmakāṇḍārthapratipādakayorapi 
pūrvottaramīmāṃsayorvedārthaviṣayakatvāviśeṣādaikaśāstryamiti 
dhvanitameka ātmanaḥ śarīre bhāvādityadhikaraṇe 
śaṃkarabhagavatpādaiḥ | sundarā arthā bahiryāgāntaryāgabhedena 
dvividhā apyajñātā eva sthitāḥ | teṣveka vidhā yadyapi 
jñāpitāstathā'pyanekaśo'dyāpyajñātārthāḥ santīti tuśabdena 
dhvanitam | anekaśa itiśaspratyayena rahasyārthasya 
bāhulyamucitamityapyuktaṃ bhavati | bahvalpārthācchaskārakāditi sūtre 
vārtikakṛtaucityārtha eva śaso niyamitatvāt | ye tu pūrvapaṭalānte katipaye 
rahasyārthā uktāste tvalpa ityapyanekaśa ityanenaiva vyañjitam | 
evamadhunā'pi ye ye 
tāvadajñātārthāstāṃstānarthānniḥśeṣānvaktuṃ yogyo'si | 
ajñātārthāstrividhāḥ | cakrasaṃketamantrasaṃketapūjāsaṃketabhedāt | 
teṣvekaiko'pi punaravāntaraviṣayabhedādvaikalpikapakṣabāhulyācca 
bahuvidhaḥ | tatra tāṃstānitivīpsayā trividhā arthā api vaktavyā iti 
kathitam | aśeṣeṇetipadenāvāntaraviṣayasākalyamuktam | tena sarve'pi 
sāṃketikārthāḥ pratyekaṃ sarvāṃśena vaktavyā ityarthaḥ | bhairavaḥ 
sarvaśaktibharitaḥ | tathāca śivasūtra udyamo bhairava iti | vārtikamapi -

udyamo'ntaḥparispandaḥ pūrṇāhaṃbhāvanāmakaḥ |
sa eva sarvaśaktīnāṃ sāmarasyādaśeṣataḥ ||

p.198) viśvatobharitatvena vikalpānāṃ vibhedinām |
alaṃ kavalanenāṣītyanvarthādeva bhairavaḥ || iti |

	yadvā bhairavo bhayaṃkaraḥ sarvaniyantocyate | bhīṣā'smādvātaḥ 
pavata iti śruteḥ | mahadbhayaṃ vajramudyatamityādiśrutāvupāttasya 
bhayaṃkaratvasya parabrahmaliṅgatāyāḥ kampanādhikaraṇe varṇanāt | 
bhairavatvādeva vidhyādyarthakaṃ vadetiloṭaṃ vihāya 
vaktumarhasītyevoktam | brūyācchiṣyāya bhaktāya rahasyamapi deśika iti 
vacanena yogyagurūṇāṃ yogyaśiṣyāyopadeśasyā'vaśyakatvādvadeti 
dhvanyaḥ || 1 ||

	śrībhairava uvāca -

śṛṇu devi mahāguhyaṃ yoginīhṛdayaṃ param || 2 ||

tvatprītyā kathayāmyadya gopitavyaṃ viśeṣataḥ |

	guhāyāṃ bhavaṃ guhyaṃ jīvātmaparamātmanoraikyam | ṛtaṃ 
pibantau sukṛtasya loke guhāṃ praviṣṭau parame parārdhye | yo veda nihitaṃ 
guhāyāṃ parame vyomannityādiśruteḥ | tatphalakatvādupāsanamapi 
guhyam | tacca bāhyābhyantarabhedena dvividhamapi rahasyameva | 
tayormadhye'pyatīva rahasyatvānmahāguhyam | ata eva paraṃ catuḥśatītaḥ 
paratra kathanīyam | bahiryāgānuṣṭhānaparamparayā 
śuddhacittasyaivātrādhikārāt | ata eva vede'pyupaniṣada 
upāsanākāṇḍasya vedāntasaṃjñā | 
tadarthapratipādakaśāstrasyottaramīmāṃseti ca | yoginīhṛdayanāmakaṃ 
yoginyāstripurasundaryā hṛccittaṃ pratyayate gacchati prāpnoti 
devīmanogatamiti yāvat | devyupadeśamantareṇa jñātumaśakyamiti tu 
dhvaniḥ | atirahasyatvādevādyāvadhi na kasyāpi kathitam | adyaiva tu 
tvatprītyā tvayi snehavaśena madicchāśaktirūpāyāstavā'jñāyā 
anatikramaṇīyatayā vā |

evaṃ tvayā'hamājñapto madicchārūpayā prabho |

	iti tantrānte vakṣyamāṇatvāt | ahaṃ kathayāmi tvaṃ śṛṇu 
viṣayāntaravyāpṛtaṃ mano mā kṛthāḥ | tādṛśānāṃ 
duravagāhatvāditi dhvaniḥ | akathanīyasyāpyasya kathane hetvantaramāha - 
gopitavyamiti | viśeṣebhyo gopanīyam | aviśeṣeṇa sarvebhyo na 
vaktumarhaṃ katipayebhya eva tu vaktuṃ yogyamityarthaḥ | tava 
sacchiṣyatvena 

p. 199) tvayyagopanīyatvāt | brūyācchiṣyāya bhaktāya rahasyamapi deśika 
iti vacanāditi bhāvaḥ | prāñcastu yato rahasyaṃ kathayāmyatastvayā'pi 
viśeṣato gopanīyamiti hetuhetumadbhāvavaiparītyena vyācakṣate || 2 ||

	idānīmetattantraṃ yogyebhyaḥ pracārayitumājñāpayati -

karṇātkarṇopadeśena saṃprāptamavanītalam || 3 ||

	karṇākarṇikayaivedaṃ tantramavanītalaṃ prati samyakprāptaṃ 
kurviti śeṣaḥ | saṃprāptaṃ yathā syāttathā gopitavyaṃ tvayeti 
pūrveṇānvayo vā | avanī ca talaṃ ca tayoḥ samāhāro'vanītalam | avanī 
madhyabhuvanam | talaṃ tadadhobhuvanam | ūrdhvabhuvane sthitvaiva 
tviyamuktiḥ | ata eva svacchandatantre praśnottaraparairvākyaistantraṃ 
samavatārayaditi prayogaḥ | 
ūrdhvadeśāpādānakādhodeśaprāpterevāvatārapadārthatvāt | tena 
bhuvanatraye'pyetasya pracāraṃ kurvityarthaḥ | karṇāditi lyapo lope 
pañcamī | tvatkarṇaṃ prāpya tvanmukhānniḥsṛtaṃ tvacchiṣyakarṇaṃ 
prāpnotu | evamuttaratra | tena pustakādyupāyāntareṇa grahaṇaniṣedho 
dhvanitaḥ | kurvityasyādhyāhārādimantareṇaiva pūrvameva 
saṃprāptamastīti vyākhyānaṃ tvadyetipadasvārasikārthaviruddham || 3 ||

	te ke ke viśeṣajanā yebhyo na deyaṃ yebhyaśca deyaṃ 
tānasādhāraṇairdharmairviśinaṣṭi -

na deyaṃ paraśiṣyebhyo nāstikānāṃ na ceśvari |
na śuśrūṣālasānāṃ ca naivānarthapradāyinām || 4 ||

	atra deyamityasyottaratra triṣvapi caraṇeṣu pratyekamanvayaḥ | 
nañaścaturvāraṃ prayogadarśanāt | tenaite catvāro niṣedhāḥ | tataśca 
paraśiṣyatvanāstikatvāśuśrūṣutvānarthapradātṛtvākhyāścatvāro 
dharmāḥ pratyekamanupadeśyatāvacchedakā iti sidhyati | anyathā 
dharmacatuṣka ekadvyādinyunatāyāmapi tasyopadeśagrahaṇe'dhikāraḥ 
syāt | etena vidyā ha vai brāhmaṇamājagāma | gopāya mā 
śevadhiṣṭe'hamasmi | asūyakāyānṛjave'yatāya na mā brūyā vīryavatī 
tathā syāmitiyāskalikhitaśrutau nakārasya pratyekamanvayaḥ kārya 
ityupabṛṃhitaṃ bhavati | vidyā śrīvidyā brāhmaṇaṃ brahmādhīte 
brahma veda vā brāhmaṇastaṃ pratyājagāma | āgatyovāca | 
brahmaśabdāttadadhīte tadvedetyaṇ |

p. 200) na śilpādijñānayukte vidvacchabdaḥ prayujyate |
mokṣaikahetuvidyā ca śrīvidyā nātra saṃśayaḥ ||

	iti brahmāṇḍapurāṇādvidyāpadena prakṛtavidyaiva mukhyatayocyate 
| etatpratipādakatvādvedādividyā gauṇya ucyante | sā vidyā kimuvācetyata 
āha - gopeti | māṃ gopāya tvaṃ tava nidhirasmyaham | madgopanamātreṇa 
tubhyaṃ sakalapuruṣārthāndāsyāmītyarthaḥ | gopanaṃ nāma kīdṛśaṃ 
tadāha-asūyeti | śāstraguptaśca yo'bhyasūyati| asti nāsti diṣṭaṃ matiriti 
ṭhak (?) | anṛju śuśrūṣāyāṃ vakraḥ | ayataḥ, asaṃyatāriṣaḍvargaḥ 
krodhalobhādyadhīna iti yāvat | īdṛśebhyo māṃ na brūyāḥ | 
tānpratyanuktau kiṃ syādata āha-vīryeti | tathā cedvīryavatī 
yathoktaphaladānasamarthā syāṃ tadabhāve na syāmityarthaḥ | 
upabṛṃhitaṃ cedamātmapurāṇe -

brahmavidyā'tisaṃkhinnā brahmiṣṭhaṃ brāhmaṇaṃ yayau |
vārāṅganāsamāṃ mā hi mā kṛthāḥ sarvasevitām ||

gopāya māṃ sahaiva tvaṃ kulajāmiva yoṣitam |
śevadhistvakṣayaste'hamiha loke paratra ca ||

ityārabhya -

nindā guṇavatāṃ tadvatsarvadā'rjavaśūnyatā |
indriyādhīnatā nityaṃ strīsaṅgaścāvinītatā ||

karmaṇā manasā vācā gurau bhaktivivarjanam |
evamādyā yeṣu doṣāstebhyo varjaya māṃ sadā ||

evaṃ hi kurvato nityaṃ kāmadhenurivāsmi te |
vandhyā'nyathā bhaviṣyāmi lateva phalavarjitā || ityantena |

	evaṃ ca nāstikādisaṃbandhamātreṇa gurorapi vidyānaiṣphalye 
nāstikādīnāṃ tu vidyāprāptāvapi sutarāṃ phalābhāva uktaḥ | tataśca 
nāstikāderupadeśe phalābhāva eva dūṣakatābījamiti yāvat | ata eva 
teṣāmanadhikāravyavahāraḥ saṃgacchate | 
phalabhoktṛtvasyaivādhikārapadavācyatvāt | kādimate'pi 
sacchiṣyalakṣaṇānta evaṃvidho bhavecchiṣya itaro duḥkhakṛdgurorityuktvā 
guruduḥkhapadatvaṃ dūṣakatābījamuktam |

p. 201) kulārṇave'pi - duṣṭānvavāyajaṃ duṣṭamityādinā 
tyājyaśiṣyānuktvopasaṃhṛtam -

tasmādevaṃvidhaṃ śiṣyaṃ na gṛhṇīyātkathaṃcana |
yadi gṛhṇāti mohena tatpāpairvyāpyate guruḥ || iti |

	tena śiṣyapāpaprāptidūṣakatābījamuktaṃ bhavati | itthaṃ ca sati 
yaḥ paraśiṣyo'pi sannanyasminsadgurāvapi bhaktiyuktaḥ śuśrūṣayā 
vatsarādhikamuṣita āstikatvādiguṇaviśiṣṭaśca tasya parityāge kiṃ 
dūṣakatābījaṃ kathaṃ vā tasyānadhikāraḥ | 
nacoktaśrutismṛtibalādeveti vācyam | 
anasūyatvācchuśrūṣutvādapāpatvācca |

kiṃca - madhulubdho yathā bhṛṅgaḥ puṣpātpuṣpāntaraṃ brajet |
jñānalubdhastathā śiṣyo gurorgurvantaraṃ śrayet ||

	itivacanavirodhaḥ | paraśiṣyatvasyaivānadhikāritāvacchedakatve 
gurvantarāśrayaṇavidhyasaṃbhavāt | naca bhavanmate'pi -

labdhvā kulaguruṃ samyaṅna gurvantaramāśrayet |

	itivacanavirodha iti vācyam | tasya kauladharmalābhe 
vaiṣṇavādidharmopadeṣṭāraṃ 
nā'śrayediṃtyevaṃparatvenāpyupapatteḥ | athavā 
kauladharmāṇāmatigahanatvena teṣāṃ sarveṣāmekasmādeva 
gurorlābhasaṃbhave'pi tataḥkiṃcidanyasmātkiṃcidevaṃ 
bahugurūpāstirna kāryetyarthaḥ | ekasmādgurosteṣāṃ 
sarvāṃśenālābhe tu gūrvantarādapi jñānaṃ saṃpādyameva 
madhulubdha iti vacanāt | ata eva śaktirahasye - kaulike guravo'nantā iti | 
ekagurūpāstiriti kalpasūtramapi jñānapūrṇagurulābhaparameva | naca 
vaiṣṇavādimatāntarapravīṇaguroḥ śiṣyaḥ paraśiṣyapadenocyata iti 
vācyam | devatāntarabhakteḥ patyuta sundarībhaktyādhāyakatvena 
sundarībhaktyudaye tasyāpi grahītuṃ yuktatvāt | vastutastu 
sundarīdīkṣāvato bahiryāgapravīṇasyāntaryāgādhikāravicāre kathaṃ 
devatāntarabhaktaḥ paraśiṣyapadena grahītuṃ yuktaḥ | naca kulārṇave 
paraśiṣyaṃ ca pākhaṇḍaṃ dhūrtaṃ paṇḍitamāninamityādinā 
parityāgaṃ vidhāya tasmingurau saśiṣye tu devatāśāpa āpatediti vipakṣe 
daṇḍavidhānādeva tattyāga iti vācyaṃ, dūṣakatābījābhāve 

p. 202) śāpasyāpi vaktumayuktatvāt | madhulubdha iti 
vacanasyānavakāśāpatteruktatvācceti | cet | maivam | iha paraśiṣyapadena 
parasminneva gurau yasya dṛḍhatarā bhaktirna svasmiṃstasya grahaṇāt | naca 
tasya gurubhaktyabhāvādevānadhikāraḥ | pūrvagurau bhaktisattvena 
gurubhaktisāmānyābhāvābhāvāt | athavā parasya 
gurorabhimānadārḍhyādgurvantarāśrayaṇe yadi pūrvagurościttakṣobhaḥ 
syāttādṛśaśiṣyasyeha paraśiṣyapadena grahaṇam |

harau ruṣṭe gurustrātā gurau ruṣṭe na kaścana |

	iti vacanena gurukopātmakapratibandhe sati prakṛtajñānenāpi 
phalānudayasya suvacatvāt | tataśca pūrvaguroryadyanumatistadā 
tādṛśaparaśiṣyāyāpi saguṇāya vaktavyameva | ata eva kulārṇave -

mantrāgamādyamanyatra śrutaṃ nāthe nivedayet |
gurvājñayā tadgṛhṇīyāttadaniṣṭaṃ vivarjayet ||

	iti vacanaṃ saṃgacchate | naca yadā pūrvagururalpajñaḥ 
paragurusevāṃ ca śiṣyasya sarvathā nānumanyate tādṛśaśiṣyasya kā 
gatiriti vācyam | tadā gurudvayajñānatāratamyaniścaye sati 
pūrvagurorutpathapratipannatve tatparityāgasyaivārimantratyāgasyeva 
kartuṃ yuktatvāt |

gurorapyavaliptasya kāryākāryamajānataḥ |
utpathapratipannasya parityāgo vidhīyate || iti vacanāt |

	tāratamyaniścaye svayamasamarthaścediha janmani mama 
jñānādṛṣṭaṃ nāstīti niścitya pūrvagurumevopāsīnastiṣṭhet | tadayaṃ 
mathito'rthaḥ - yadi paraśiṣyaḥ sakalaguṇasaṃpannaḥ svamupāste tadā 
tadgurāvajīvati niḥśaṅkaṃ taṃ parigṛhṇīyāt | jīvati tu 
tasminnutpathapratipanne sati tadanumatiṃ vinā'pi parigṛhṇīyāt | 
utpathamapratipanne tu tadanumatyaiva gṛhṇīyāditi | iyaṃ ca vyavasthā 
mūla eva paraśiṣyebhya iti saṃpradānacaturthyā'nyatra ṣaṣṭhyā ca 
sūcitā | parasvatvotpādana eva caturthī | tadabhāve ṣaṣṭhīti brāhmaṇāya 
vāso dadāti rajakasya vāso dadātīti prayogayoḥ siddhatvāt | svatvasya 
svāmitvanirūpitatvena svāmitvasya tajjanyaphalabhoktṛtvarūpatvena 

p. 203) ca saṃpradānatvatadabhāvayoradhikārānadhikārasvarūpa eva 
paryavasānāt | tataśca paraśiṣyāṇāṃ 
svadīyamānajñānajanyaphalabhoktṛtvamastyanyeṣāṃ nāstīti 
vibhaktidvayena sūcite sati na deyamitiniṣedho'tra 
gurvanumatirahitaparaśiṣyaviśeṣaparo'nyatra sarvapara iti sidhyati | 
prāñcastu - ye vidyāntareṣu 
pāramparyeṇādhigatāśeṣarahasyaparamārthāḥ 
prāptapūrṇābhiṣekāśca te paraśiṣyā iha vivakṣitā ityāhuḥ | tatra 
vidyāntarapadena kāmarājalopāmudrādividyāvibhedā vivakṣitā uta 
bagalāśyāmalādividyāḥ | nā'dyaḥ | tāsāmabhedasya 
vidyoddhārāvasara evopapāditatvena 
tadīyapāramārthikarahasyasyāpyabhedena tadadhigame 
hātavyārthābhāvena gurvantarāṣekṣāyā evābhāvāt | nāntyaḥ | 
bagalādiśaktyupāsteḥ sundaryupāstipūrvabhūmikārūpatvena 
tadupāstyā sundarībhaktyudaye sati tasyāpi grāhyatvāt | asyāmeva 
vidyāyāṃ pūrṇābhiṣekasadasadbhāvābhyāṃ vyavasthā tu 
mānābhāvaparāhatā | yattu pūrṇābhiṣekakartā yo gurustasyaiva 
pāduketi vacanaṃ tatpādukāmantrānte gurunāmayojanavidhau 
bahugurukasya vikalpaprāptau niyāmakaṃ sanna 
bhavadabhimatavyavasthāpanāyālam | yadapi nāstikānāṃ na deyamityarthe 
gītāvacanaṃ likhyate na buddhibhedaṃ janayedajñānāṃ 
karmasaṅginamiti tadapi cintyam | nāstikakarmaṭhayoratyantaṃ bhedāt | 
guruśuśrūṣā śrotumicchā nirūḍhalakṣaṇayā gurusevocyate | tasyāḥ 
prāyeṇa gurvājñāvākyaśuśrūṣāpūrvakatvāt | tadviṣaye'lasānāṃ 
vimukhānām | anartho'niṣṭaṃ tatpradāyināṃ ripūṇām | ata evendreṇa 
pratardanāya brahmavidyopadeśe saṃdehaḥ kṛtaḥ | yadyapyasminguṇāḥ 
santi tathā'pyeṣa ripurhi na ityuktamātmapurāṇe | yadvā, artho dhanam | 
tatpradāyibhinnā anarthapradāyinasteṣām | guruśuśrūṣayā vidyā 
puṣkalena dhanena veti vacanāt || 4 ||

parīkṣitāya dātavyaṃ vatsarordhvoṣitāya ca |
etajjñātvā varārohe sadyaḥ khecaratāṃ vrajet || 5 ||

	vatsarordhveti parīkṣāyogyakālopalakṣaṇam | śīlaṃ saṃvasatā 
jñeyaṃ tacca kālena bhūyasetivacanāntarānuguṇyāt | tena tantrāntare 
vatsaratrayaparīkṣoktirvyākhyātā | etadvakṣyamāṇaṃ saṃketatrayam | khe 
parame vyomni caratīti khecarī devī 

p. 204) tasyā bhāvaḥ khecaratā | tvatalorguṇavacanasyeti puṃvadbhāvaḥ | 
tathā ca śivasūtraṃ vidyāsamutthāne svābhāvike khecarīmudrā 
śivāvastheti | idaṃ ca vyākhyātaṃ vārtikakāraiḥ -

vidyāyāḥ prāksamākhyātarūpāyāḥ śaṃkarecchayā |
svābhāvike samutthāne samullāse svabhāvaje ||

avasthā yā śivasyāntaravasthāturabhedinī |
sphurattāmeva saṃpūrṇasvānandocchalanātmikām ||

mudaṃ rātītyato mudrā khecarī cinnabhaścari |
vyajyate sādhakasyāsyā viśvottīrṇasvarūpiṇaḥ || iti |

	yo veda nihitaṃ guhāyāṃ parame vyomannitiśrutiśca | tataśca ya eva 
tanmahāguhyaṃ veda sa mahāguhyameva bhavatītyarthaḥ | brahma veda 
brahmaiva bhavatīti śruteḥ || 5 ||

	śāstrottarārdhamārabhate -

cakrasaṃketako mantrapūjāsaṃketakau tathā |
trividhastripurādevyaḥ saṃketaḥ parameśvari || 6 ||

yāvadetanna jānāti saṃketatrayamuttamam |
na tāvattripurācakre paramājñādharo bhavet || 7 ||

	cakraṃ śaktisamūhastasya saṃketo rahasyaṃ rūpam | 
mantrapūjayoḥ saṃketakau mantrasaṃketakaḥ pūjāsaṃketakaścetyarthaḥ 
| dvaṃdvānte śrūyamāṇaṃ padaṃ pratyekamabhisaṃbadhyate | triṣu 
kapratyayastvajñātārthakaḥ | saṃketatrayajñāne brahma 
bhavatītyanvayamuktvā vyatirekamāha-yāvaditi | tripurācakre 
traipuraśaktisamūhamadhye | paramā ca sā'jñā ca paramājñā 
vedāntargatavidhiniṣedhātmakaliṅādivācyā yāṃ śabdabhāvaneti 
bhīmāṃsakā manyante | sā hi tripurasugdaryājñārūpaiveti samarthitaṃ 
mīmāṃsāvādakautūhale'smābhiḥ | uktaṃ ca kūrmapurāṇe 
himavantaṃ prati bhagavatyā -

mamaivā'jñā parā śaktirvedasaṃjñā purātanī |
ṛgyajuḥsāmarūpeṇa sargādau saṃpravartate || iti |

p. 205) tasyā dhara āśrayo devyeva | etadajñāne devīsvarūpo na 
bhavedityarthaḥ | nijasaṃviddevatācakreśvaratvaprāptiriti śaktisūtre | 
śuddhavidyodayāccakreśatvasiddhiriti śivasūtre'pyayamevārthaḥ 
pratipāditaḥ || 6 || 7 ||

	tatrā'dau cakravāsanāṃ vaktuṃ pūrvavarṇitaṃ cakramanūdya 
śiṣyāvadhānāya pratijānīte -

tacchaktipañcakaṃ sṛṣṭyā layenāgnicatuṣṭayam |
pañcaśakticaturvahnisaṃyogāccakrasaṃbhavaḥ || 8 ||

etaccakrāvatāraṃ tu kathayāmi tavānaghe |

	śaktitrikoṇaiḥ pañcabhirvahnitrikoṇaiścaturbhiśca 
militairmadhyacakramātramutpannaṃ tāsāṃ navayonīnāṃ 
saṃveṣṭanarūpātsaṃyogādarthātpadmadvayabhūgṛhaiḥ | tena 
pūrṇacakrasya navāvayavakasya yasya saṃbhavastadetaccakrāvatāraṃ 
rekhārūpacakrasya mūlabhūtaṃ tāttvikaṃ rūpaṃ tava 
kathayāmītyarthaḥ | śaktisṛṣṭilayavahniśabdānāmarthāḥ 
pūrvamevoktāḥ | prāñcastu śaktivahnīnāmeva 
parasparasaṃśleṣaparatvena saṃyogapadaṃ vyācakṣate | tanmate 
madhyacakramātrasya saṃbhava ityeva paryavasānāduttaratra 
bāhyacakrasyāpi vāsanānāṃ varṇanīyatayā saṃdarbhavirodhāpattiḥ | 
naca tathā'pi binduvāsanānāmapi  
varṇayiṣyamāṇatvāttatsaṃbhavasyehānuktau 
saṃdarbhavirodhatāvasthyamiti vācyam | bindoḥ kāmeśvarābhinnasya 
nirguṇaparaśivarūpatayāḥ pūrvamuktatvena tasyotpattyabhāvāt | 
cakroddhāradaśāyāmeva karkāṭakena vṛttalekhanadaśāyāmardhato 
bindusiddhyabhiprāyeṇa tadanuktervā || 8 ||

	idānīṃ bindvādibhūgṛhāntacakrasamaṣṭisaṃbhavaṃ 
sāmānyenā'ha -

yadā sā paramā śaktiḥ svecchayā viśvarūpiṇī || 9 ||

sphurattāmātmanaḥ paśyettadā cakrasya saṃbhavaḥ ||

	pūrvatantre hi sṛṣṭikramaḥ kathitaḥ | tatra tripurā paramā 
śaktirādyā jñānāditaḥ priye, ityanena jñānecchākriyātaḥ pūrvaṃ 
sṛṣṭiprāgabhāvasya vinaśyadavasthatārūpā daśā'pi 
kācittripurānāmnī parā śaktiḥ kathitaiva tāṃ smārayituṃ yadā sā 
paramā śaktiriti siddhavatkṛtyeha nirdeśaḥ kṛtaḥ | sā devī svecchayā 
svaniṣṭhāṃ

p. 206) sphurattāṃ yadā paśyati tadā cakrasya viśvābhinnasya 
trikoṇādicakrasya saṃbhava utpattirbhavatītyarthaḥ | ayaṃ bhāvaḥ - 
mantrārthavādetihāsapurāṇādiprāmāṇyājjagataḥ sṛṣṭipralayau vartete 
evetyavivādaḥ | tayośca vyaktibhedena parasparānantaryaṃ 
ghaṭīyantrasthaghaṭānāmiva 
punaḥpunarāvṛttiranādisiddhetyapyavivādameva | tataśca sṛṣṭiṃ 
varṇayatā yaṃ kaṃcitpralayamārabhyaiva varṇanīyā | tatra pralayo 
nāmānantaśaktikasya brahmaṇaḥ svarūpamātreṇa 
kaṃcitkālamavasthānaṃ suṣuptikāle jīvasyeva pūrvasṛṣṭidaśāyāṃ ye 
tāvañjñānānudayānna muktimāpannā jīvarāśayaste tattadadṛṣṭāni ca 
pañca mahābhūtāni sthūlasūkṣmāṇi ca kārpāsabīje paṭā 
ivasūkṣmarūpeṇa pralayakālīnabrahmaṇi tiṣṭhanti | yathā'ḍāntajale 
barhī(mahī)tyādipūrvalikhitavacanāt | ata eva cidbahniravarohapade 
channo'pi cinmātrayā meyendhanaṃ pruṣyatītiśaktisūte bhāṣyaṃ 
mātrāpadasyedamākūtaṃ yatkavalayannapi na sārvātmyena 
grasate'pitvaṃśena saṃskārātmanā tatsthāpayatīti | tataśca suptasya 
jīvasya svata evotthāne tadīyaṃ karmaiva yathā kāraṇaṃ

suṣuptikāle sakale vilīne tamobhibhūtaḥ sukharūpameti |
punaśca janmāntarakarmayogātsa eva jīvaḥ svapiti prabuddhaḥ ||

	ityādiśrutisiddhaṃ tathā 
pūrvasṛṣṭikālaprāṇyadṛṣṭavaśādevatā(?)saśaktike brahmaṇi 
prāthamikavṛttyudgama iti na tatra kāraṇāntaraṃ mṛgyam | 
nacādṛṣṭasyaiva prathamavṛttiṃ prati kāraṇatve 
pralayārambhamadhyakālayorapi tadāpattiriti vācyam | asya paryanuyogasya 
suṣuptāvapi tulyatvāt | abhidhātādeḥ kālāntare vedanājanakatvasyāpi 
darśanena kāraṇavaicitryādevopapatteśca | sā ca vṛttiricchārūpā 
svaniṣṭhasphurattā darśanaviṣayiṇī svecchayā'tmanaḥ sphurattāṃ 
paśyeditimūlasvarasāt | yadi punarātmanaḥ sphurattāmahaṃ 
paśyeyamityākārakecchāṃ prati sphurattājñānasya kāraṇatvādichātaḥ 
pūrvaṃ jñānasyā'vaśyakatvānnecchāvṛtteḥ prāthamyamityucyate 
tadā pāṭhakramādarthakramasya balavattyādātmanaḥ sphurattāṃ 
dṛṣṭvecchediti vaiparītyena vyākhyeyam | uktaśrutau svapiti prabuddha 
ityasya suptaḥ prabudhyatīti yākhyānavat | vastutastu tadaikṣata bahu syāṃ 
prajāyetetiśratāvīkṣaṇasya bahu 

p. 207) syāmityākārakatāpradarśanātprāthamikī 
vṛttiricchājñānobhayarūpā | so'kāmayata bahu 
syāmitivākyāntaraikavākyatvācca | kiṃ bahunā 
tattamo'kurutetyādiśrutyantaraparyālocanayā saiva ca kṛtirūpā'pi | 
icchātvajñānatvakṛtitvānāṃ sāṃkaryasyāpi śrutibalādaṅgīkāre 
bādhakābhāvāt | sāṃkaryabhiyā teṣāmajātitvādvā sāṃkaryasya 
jātyabādhakatvādvetyanyadetat | etena svābhāvikī jñānabalakriyā ceti 
śrutirapyupapadyate | tatra balaśabdasyecchāparatvena 
prācīnairvyākhyānāt | icchājñānakṛtīnāṃ dharmiṇā sahābhede 
tatrotpadyamānāyā vṛtterapi trirūpatvasya nyāyasiddhatvāt | ekavacanena 
karmadhārayadhvananādanyonyābhedasiddheśca | svecchayetyabhede tṛtīyā 
| icchābhinnekṣaṇavatītyarthaḥ | tasyāṃ vṛttau viṣayaṃ pradarśayati - 
sphurattāmātmana iti | ātmaniṣṭhāṃ sphurattāmityarthaḥ | sā ca sṛṣṭireva 
| tathāhi prakāśasya hyeṣa svabhāvo viṣayavyāptyaiva svasphurtiriti | 
dīpaprabhātapacandrikāṇāṃ gṛhāṅgaṇādisaṃbandha ivāntarikṣe'pi 
tṛṇaparṇapakṣādivyāptimantareṇaiva sphūrtyabhāvāt | naca dīpasya 
viṣayasaṃbandhamantareṇāpi sphurtidarśanena tatroktaniyamavyabhicāra iti 
vācyam | dīpasya prabhāpaṭalāśrayaratnasyeva prakāśādbhinnatvāt | 
naca tasya tadbhinnatve tejasyantarbhāvānāpattiḥ | ratnavadeva 
tasyāpīṣṭatvāt | naca ratne gurutvadhanatvayordarśanena tasya 
pārthivatve'pi dīpe tayorabhāvena pārthivatvānupapattiriti vācyam | 
dhūmapaṭale tayoradarśanena tayoḥ pārthivatvavyāpyatvābhāvāt | 
pañcīkaraṇaprakriyāyāḥ sarvatrāviśeṣe'pi pārthivāṃśādhikyenaiva 
pārthivatvavyavahārasya nirvoḍhatayā dīpe ghanatāviśeṣadarśanena 
prabhāpekṣayā pārthivāṃśādhikyasya svīkartuṃ yuktatvācca | 
taijasatvavyavahārasya kāṃsyādāviva prakāśāśrayatvenopapatteśca | 
etena candrasūryāvapi vyākhyātau | tataśca prakāśamātrasya 
viṣayādhīnasphurtikatvādbiṣayasyāpi prakāśasaṃbandhenaiva 
sphura(ṇātsphura)ṇajñānasyāpi prakāśasvarūpatvāttasya viṣayaiḥ saha 
yaḥ saṃbandho viṣayaviṣayibhāvākhyastattvameva sphuraṇalakṣaṇam | 
tadvattvaṃ ca pratiyogitvānuyogitvatādātmyānyatamasaṃbandhena | tena 
jñānaṃ sphurati ghaṭaḥ sphurati tayoḥ saṃbandhaḥ 
sphuratītitrividhavyavahārasyāpyupapattiḥ | evaṃ brahmaṇo'pi 
prakāśaikarūpatvena tanniṣṭhasphurattāyā viṣayitāsaṃbandhena 
sṛṣṭirūpaviṣayatvaikasvarūpatvātsphurattāpadasya 

p. 208) sṛṣṭirityartho yujyata eva | viṣayatatsaṃsarganiṣṭhayoḥ 
sphurattayornirāsāyā'tmana iti padam | seyaṃ sphurattārūpā sṛṣṭireva 
kriyā | kṛtiḥ kriyā yatnaḥ sṛṣṭirityeteṣāṃ padānāmanarthāntaratvāt | 
yatnatadviṣayayorabhedopacārādvā | ata eva vyāsena kṛte'pi purāṇādau 
vyāsasya kṛtiriti vyavahāraḥ | tenecchayā sphurattāṃ 
paśyedivipadatrayeṇecchākṛtijñānānāmaikyadhvananānicchāditrayasam
aṣṭirūpaśāntādevīsvarūpamīkṣaṇamityuktaṃ bhavati | tadayaṃ 
niṣkarṣaḥ sṛṣṭimahaṃ vitanuyāmityākārikī prāthamikī 
vṛttiricchājñānakriyātmikā śāntānāmnī yadā jātā tadā tatkāla eva 
cakrasya saṃbhavaḥ | icchāmātraṃ prabhoḥ sṛṣṭiritivacanena 
vilambābhāvāt | vṛtterapi sṛṣṭyantargatatvena tadātanatvasyā virodhācceti 
|| 9 ||

	athedṛśī śāntātmikā prathamā vṛttireva binducakrasya vāsaneti 
pratipādayati-

śūnyākārādvisargāntādbindupraspandasaṃvidaḥ || 10 ||

prakāśaparamārthatvātsphurattālaharīyutāt |
prasṛtaṃ viśvalaharīsthānaṃ mātṛtrayātmakam || 11 ||

	śūnyākāratvādibhiḥ pañcabhirviśeṣaṇairākṣiptaṃ parabrahma 
viśeṣyam | tādṛśaviśeṣaṇapañcakaviśiṣṭabrahmaṇaḥ 
sakāśātprasṛtaṃ cakraṃ baindavaṃ 
bhavatītyuttaraślokasyapadadvayākarṣaṇenānvayaḥ | prāñcastu 
bindorjātaṃ baindavaṃ tatra jāta ityaṇū | bindusaṃbhūtaṃ 
trikoṇacakramityartha ityāhuḥ | etatpakṣe trikoṇacakramiti vaktavye 
baindavamityuktistu kvacidvāsanāyāṃ 
bindutrikoṇayorabhedadhvananārtheti vaktavyam | trikoṇe baindavaṃ 
śliṣṭamiti brahmāṇḍapurāṇāt | tatprayojanaṃ ca manvasre vyaktī 
bhaviṣyati | cakrasya svarūpamāha - mātṛtrayātmakamiti | mātaro 
viśvajananya icchājñānākriyānāmikā 
devyastattritayasamaṣṭirevā'tmā svarūpaṃ yasya tat | uktāyāḥ 
prāthamikavṛttericchāditrayarūpatvāt | 
mātṛpadenaivecchādiparāmarśastu vāmāditrayasamaṣṭirūpatāyāḥ 
śleṣeṇa paśyantyādimātṛkātrayasamaṣṭirūpatāyāśca dhvananārtham | 
mātṛrūpatvādeva viśvalaharīsthānaṃ ca viśvaṃ 
ṣaṭtriṃśattatvātmakameva laharyastaraṅgāsteṣāṃ sthānamādhāraḥ | 
viśvasya laharītvoktyā tādṛśavṛtteḥ samudratulyatā 

p. 209) dhvanitā | tādṛśavṛttyudgamottarameva krameṇa sarvasṛṣṭīnāṃ 
jāyamānatvādviśvajanakamityarthaḥ | baindavapadasya trikoṇaparatvapakṣe 
trikoṇasya baindavatvavidhānaṃ tvetatkāraṇaṃ parabrahmaiva 
bindorvāsaneti dhvanīyatum | tena parabrahmaiva bindustasyekṣaṇātmā 
vṛttireva trkoṇamiti prācāṃ matasthitiḥ | vastutastu 
prathamopasthitatvādbaindavapadasvārasyācchrutyānuguṇyāccāyaṃ 
grantho binducakravāsanāpratipadanapara eva yuktaḥ | 

nacaivaṃ satyuttaragranthe trikoṇavāsanāyā akathanena saṃdarbhavirodhaḥ 
| trikoṇavasukoṇayormelanena navayonicakrasyaikavāsanāvarṇanena 
tadabhāvāt | trikoṇamātravāsanāyā ativistṛtatvena 
brahmāṇḍapiṇḍāṇḍayoraikyabhāvanāsiddhyuttarakālaikavibhāvanīyata
yottamādhikārikatvenā'tmanaḥ sphuraṇaṃ paśyedityādinā 
pārthakyenāgre vakṣyamāṇatvācca | tasmādicchā jñānā kriyeti 
tryātmakamīkṣaṇameva binducakrasya vāsanā | tasminpūjanīyaṃ 
yattadeva paraṃ brahma | tathācā'tharvaṇāḥ śaunakaśākhīyā 
āmananti-aṣṭācakrā navadvārā | devānāṃ pūrayodhyā | tasyāṃ 
hiraṇmayaḥ kośaḥ | svargo loko jyotiṣā'vṛtaḥ tasminhiraṇmaye kośe 
tryare tripratiṣṭhite | tasminyadvyakṣamātmanvattadvai brahma | 
taittirīyaśākhāyāṃ tu prathamāntamiti viśeṣaḥ | 
trailokyamohanādisarvasiddhipradāntacakrāṣṭakayuktaṃ 
navayonighaṭitamanyeṣāmasādhyaṃ devatāvāsabhūtaṃ 
śrīcakranagaraṃ yattatrāpyuttamaḥ kośo jyotirmayaḥ 
svargatulyastrikoṇanāmako'sti tasminkoṇe tridhā pratiṣṭhitaṃ 
trisamaṣṭisvarūpaṃ binducakramasti | tasminbinducakre svātmanīva 
yadyakṣaṃ mahābhūtaṃ pūjanīyaṃ tadbrahmaiveti vāsanāmajñā 
jānanti | bhrājanādiviśeṣaṇaviśiṣṭāmaparājitākhyāṃ nagarīṃ prati 
brahmaiva yasmādā viveśeti samudāyārthaḥ | brahmopāsakānāṃ 
gantavyā punarāvṛttivarjitā'parājitākhyā nagarī kācidasti | 
yasyāmaranāmakoṇyanāmakaśceti dvau hradau sudhāmayau vartete 
ityādikaṃ tu śrīśaṃkarabhagavatpādaiḥ sūtrabhāṣyānte varṇitam | 
tannagarābhinnamidaṃ śrīcakram | atra tripratiṣṭhita iti śabdo na tryarasya 
viśeṣaṇaṃ tathātve tasminnitipadadvayasya vaiyarthyāpatteḥ | ato bindupara 
eva | tena binducakrasya tryātmakatvavāsanā siddhā bhavatīti draṣṭavyam | 
binducakrasya mūlabhūtamīkṣitṛ paraṃ brahma viśinaṣṭi 
śūnyākārādityādinā | śūnyā avidyamānā ākārā 
ākṛtayo'vayavasaṃsthānaviśeṣā

p. 210) yasmiṃstacchūnyākāraṃ tasmānnirākārāditi yāvat | vividhaḥ 
sargo visargo nānāvidhā sṛṣṭistasyānto layo yasmiṃstadvisargāntam | 
tasmātpralayakālīnāditi yāvat | spadi kiṃciccalana iti 
dhātoralpacalanārthakaḥ spandaśabdaḥ | sa ca prakṛṣṭaḥ praspandaḥ, 
atyalpataracalanam | bindūnāṃ praspandā bindūpraspandāstādṛśāḥ 
saṃvido jñānasvarūpā jīvarāśayo 
yasmiṃstasmādbindupraspandasaṃvidaḥ | yasya cidambhodherbindutulyā 
aṃśā īśadbhinnā jīvā ityarthaḥ |

mamaivāṃśo jīvaloke jīvabhūtaḥ sanātanaḥ | itivacanāt |

	bhedasyātyalpatvoktyā tasya bhānamātraṃ natu tattvataḥ so'stīti 
dhvanitam | syandū prasravaṇa itidhātuto niṣpannaprasyandapadapāṭhe'pi 
binduprasrāvā jīvā ityatho'pi na virudhyate | paramārthasya satyasya 
bhāvaḥ paramārthatvaṃ pāramārthikaṃ rūpamiti yāvat | prakāśa eva 
paramārthatvaṃ yasya tasmātprakāśaparamārthatvāt | 
prakāśaikasvarūpādityarthaḥ | sphurattāḥ sṛṣṭaya eva laharya 
ūrmayastābhiryutātsphurattālaharīyutāt | sṛṣṭestaraṅgasthānīyatvoktyā 
cidambhodhestasyāścātyantābhedo bhāsamāno bhedastu kalpita iti sūcitam 
| ata eva nānārūpaṃ brahma mā prasāṅkṣīdataḥ 
prakāśaikarūpatvamuktam | tenetareṣāṃ rūpāṇāṃ 
viśvasaṃbandhitoktā |

asti bhāti priyaṃ rūpaṃ nāma cetyaṃśapañcake |
ādyaṃ trayaṃ brahmarūpaṃ jagadrūpaṃ tato dvayam ||

	ityabhiyuktokteriti | atha rahasyārtho yathā - 
arthasṛṣṭiśabdasṛṣṭyoryugapadevāṅkuratacchāyayoriva 
parasparasaṃpṛktayorutpattiḥ | padārthamātrasya śabdānuvidhatvāt | 
vāgarthāviva saṃpṛktāvityabhiyuktokteḥ | tataśca sṛṣṭikāraṇe brahmaṇi 
śivaśaktirūpe'rthatvavacchabdatvamapyastīti vaktavyam | tatra cākāraḥ 
śivasya rūpaṃ hakāraḥ śaktirūpam | taduktaṃ saṃketapaddhatyām -

akāraḥ sarvavarṇāgryaḥ prakāśaḥ paramaḥ śivaḥ |
hakāro'ntyaḥ kalārūpo vimarśākhyaḥ prakīrtitaḥ || iti |

	tau cākārahakārau na vaikharīrūpāvivātispaṣṭasvarūpau | kiṃ tu 
sūkṣmatamasvarūpau | vaikharīto'pi 
sūkṣmasūkṣmatarasūkṣmatamānāṃ 
madhyamāpaśyantīparārūpāṇāṃ 

p. 211) trividhavarṇānāṃ sattvāt | guhā trīṇi nihitā neṅgayanti turīyaṃ 
vāco manuṣyā vadantīti śruteḥ | anyo'pyasya rahasyataraḥ prapañco 
varivasyārahasyavyākhyāne sphuṭīkṛto'smābhiḥ | tadidaṃ dyotayitu 
māha-śūnyākārāditi | śūnyaścāsāvakāraśceti karmadhārayaḥ | 
visargo hakāra evāntaścaramāvayavo vā bandhako vā yasya sa 
visargāntaḥ | ati adi bandhana itidhātupāṭhādantapadasya bandhakārthakatā 
| hakārānubaddho'kāraḥ śaktirūpadharmānubaddhaḥ śivarūpo 
dharmītyarthaḥ | visargāntapadenaiva vā ṣoḍaśaḥ svara ucyate | sa 
cākārahakārobhayarūpa eva | tasya śūnyākārāditi viśeṣaṇam | 
nirākārādityeva pūrvavadarthaḥ | prathamapakṣe śūnyapadasyākāra 
evānvitatvena hakāre śūnyatvaṃ na māyādasminpakṣe tu dvayorapi 
śūnyarūpatā labhyata iti viśeṣaḥ | kiṃca, visargānto 
hyekamakhaṇḍamakārahakārobhayarūpasyāpyakhaṇḍatāpratītyā 
tādṛśasya nirguṇabrahmarūpatā pratīyate | prathamapakṣe tu 
svabhinnavarṇāntaravaiśiṣṭyena śabalabrahmatāpratītiḥ syāditi ca 
viśeṣaḥ | tena prathamapakṣādaraḥ prācāṃ nā'dartavyaḥ | 
nirākārādityanuktvā śūnyākārādityuktyā'kārasyaikabindvākāratā 
visargarūpahakārasya bindudvayākāratā ca dhvanitā | visargapadenaiva 
ṣoḍaśasya svarasya lābhe'pyantapadaṃ vimarśānubaddhaḥ prakāśa 
ityarthalābhāya | tenāyamartho dhvanitaḥ - yathā loke strīpuṃsayoḥ 
sāmarasyadaśāyāṃ yadā brahmarandhrasthitaḥ śuklabinduḥ 
kāmamandiraṃ praviṣṭaḥ śoṇabindunaikī bhavati tadaiva 
bāhyāntaramānabihīnamānandamātrāvaśeṣabrahmaiva bhāsata 
ityanubhavasiddham | śrutirapi - yathā priyayā saṃpariṣvakto na bāhyaṃ 
kiṃcana veda na'ntaramiti | suṣuptidaśāyāmajñānavṛttirasti sāmarasye tu 
na sā'pi tiṣṭhati | evaṃ sati tādṛśasāmarasyaniṣṭhasyā'nandātmakatve 
sati garbhotpādakatvarūpasādhāraṇadharmasya 
sṛṣṭhiprākkālīnaśivaśaktisāmarasye'pi 
darśanāllaukikaprakriyayaivālaukikaprakriyā'pyūhyā | tatra yo 
brahmarandhrasthito binduḥ sa niḥśeṣeṇa na kāmālayaṃ praviśati 
kiṃtvaṃśena | anyathā punaḥsāmarasyānāpatteḥ | tataśca vidhibilasthito 
bindusturīyabinduranāmā | tadaṃśo mandirasthitastu kāmākhyo binduryaḥ 
kāmeśvara ityupāsakaiścintyate | ata eva kāmamandiranāmadheyādīni 
saṃbhavanti | na tataḥ pūrvam |

p. 212) śaktyā vinā śive sūkṣme nāma dhāma na vidyate | iti 
pūrvamuktatvāt | kāmabindoḥ śoṇabindunā saha parasparānupraviṣṭatve 
sati vispaṣṭatve bindudvayaṃ visargo hakāro vimarśa ityādisaṃjñā, 
kevalaśivasyeva kevalaśakterapi sṛṣṭyādijanakatvāyogāt | anyathā 
paraśivāṅgīkārasyaiva vaiyarthyāpatteḥ | pūrvaṃ kṛtaḥ 
paraśivanirāsastu śaktinirāsavādino jalpakathayā 
mukhamudraṇamātrārtho natu vādakathayetyuktam | iyaṃ hakārarūpā 
śaktireva ca kaletyucyate | hakāro'ntyaḥ kalārūpa iti 
saṃketapaddhatyādivacanāt | seyaṃ kāmakalā bhavati | kāmaviśiṣṭā 
kaleti madhyamapadalopī samāsaḥ | kāmaścāsau kalā ceti karmadhārayo 
vā nirdharmake'pi brahmaṇi 
tadabhinnaśakteraṅgīkārācchaktyantarbhūtasvarūpamātraṃ niṣkṛṣya 
kevale turīyabindutā | tasyaiva śaktisaṃbandhamātraṃ 
śakyatāvacchedakīkṛtya vivakṣāyāṃ kāmabindupadavācyatā | tasyaiva 
saṃbandhasyābhedātmakasāmarasyatvena vivakṣāyāṃ 
visargādipadavācyatā | tasyaiva sāmarasyasyā'nandāntarbhāvena 
vivakṣāyāṃ kalāpadavācyatā | 
īdṛśasamaṣṭirūpakāmakalāyāmīkārasya śaktiḥ | īkārasya 
kāmakaletyapyata eva nāma | yastu vṛddhānāmīkāralekhane 
kāmavisargakalānāmavayavabhāvena pradarśanopadeśaḥ sa 
mandaprajñānāṃ budhdyārohāya kalpito na vāstavikaḥ |

upāyāḥ śikṣamāṇānāṃ bālānāmupalālanāḥ |
asatye vartmani sthitvā tataḥ satyaṃ samīhate | iti bhartṛhariṇokteḥ |

	ata eva kāmakalālekhanasya kālavakrādau yatra vidhistatrā'dau 
bindustadadhastiryagbindudvayaṃ tadadho haṃsapadamiti likhanti 
sāṃpradāyikāḥ | ānandasya 
lekhanāsaṃbhavāttatkalābhivyaktisthānatvātkāmālayasya dyotako 
haṃsapadākāralekhaḥ | idameva ca bhagavatpādaiḥ -

mukhaṃ binduṃ kṛtvā kucayugamadhastasya tadadho 
harārdhaṃ dhyāyedyo haramahiṣi te manmathakalām |

ityatroktam |

	tatra mukhabinduḥ kāmabinduḥ kucayugaṃ vimarśabindudvayam | 
harasyārdhanārīśvarūpasyārdhamuttarārdhaṃ yoniriti tadarthaḥ | 
hakārārdhamityādāvapi hakārasya vimarśasyārdhaṃ 

p. 213) śaktisaṃbandhyarthamiti tadarthaḥ | saparārdhamityasyāpi sa eva | 
sakārātparo hakāra iti tadarthāt | tena hakāralekhanatatpradarśanamapi 
gurūṇāṃ mandaprajñānugrahārthameva | tadidaṃ sarvaṃ dyotayituṃ 
vimarśānubaddhaprakāśādityuktam | bandhanasyoktasāmarasyarūpatvāt | 
īdṛśamantapadena dhvanitamevārthaṃ spaṣṭamāha-binduprasyandasaṃvida 
iti | bindvoḥ sitaśoṇayoḥ prasyandaḥ svasthānāccalanaṃ prasrāvo vā 
saṃvidrahasyarūpabhūtaṃ sāraṃ yasya tasmādityarthaḥ | 
tatratyaprakriyātulyaprakriyāpākāditi yāvat | mānuṣādiśarīreṣu 
pāṣāṇādibhyo viśeṣabhūtaṃ rahasyaṃ sāraṃ saṃvideva | ataḥ 
saṃvitpadaṃ rahasyasāre gauṇam | itthaṃ ca 
yasmādbindostrikoṇamutpannaṃ sa kāmakalārūpa iti dhvanyo'rthaḥ | ata 
evopasaṃhāre vakṣyati -

cakraṃ kāmakalārūpaṃ prasāraparamārthataḥ || iti |

	bindupraspandātmakamapyetanna bāhyadṛṣṭāntamanusṛtya jaḍaṃ 
mantavyamityāha -

	prakāśeti | prakāśaikasvabhāvatve vividhasvabhāvā sṛṣṭiḥ 
kasmādutpannetyata āha-sphurateti | samudralaharīṇāṃ 
jalaikarūpatvavadbiśvamapi prakāśaikarūpameva |

cidvilāsaḥ prapañco'yaṃ sakhe te duḥkhadaḥ katham |

kimindravāruṇī rāma sitayā kaṭukī kṛtā || iti vāsiṣṭhāt |

	sitayā kṛtendravāruṇī kaṭukī kimityanvayaḥ | tataśca 
prakāśaikasvabhāvātiriktaṃ bhāsamānaṃ sarvaṃ bhrama eveti bhāvaḥ | 
so'yamatirahasyarūpo'rthaḥ śiṣyānujighṛkṣayā bhagavatīpreraṇayā 
ceha likhitaḥ | yastu kāmakalāvilāsacidvallīkārādibhiḥ 
kāmakalāsvarūpaniṣkarṣaprakāro likhyate so'pi phalato'traiva paryavasyati 
| upapādane paraṃ visaṃvādaḥ | so'pyupeyapratipattyarthā upāyā 
avyavasthitā iti bhāṇānnātīva duṣyatīti mantavyam | prāñcastu - 
visargasahitācchūnyādakārātkāmabindurutpannastasmātpraspando 
bindudvayamutpannam | tasmātsaṃvit, hārdhakalotpannā | 
prakāśaparamārthatvāt, prakāśasaṃparkeṇa vimarśe srāvasya jātatvāt | 
sphurattālaharīyutāt, sphurattā vimarśaśaktistasyā laharī 
bindudvayāntarālānniḥsṛtā hārdhakalā 
tadyuktātkāmakalākṣarānmātṛtrayātmakaṃ 
paśyantīmadhyamāvaikharīrūpaṃ baindavaṃ 
sadāśivākhyaturīyabindorutpannaṃ madhyatrikoṇacakraṃ prasṛtamiti 
vyācakṣate |

p. 214) tadidaṃ nirarthakameva 
lakṣaṇādhyāhāravyavāyavipariṇāmavyavadhāraṇādinikhiladoṣaduṣṭa.
m sṛṣṭikramānanuguṇaṃ siddhāntaviruddhaṃ cetyupekṣyam || 10 || 11 ||

	idānīṃ kramaprāptāmapi 
trikoṇacakravāsanāmuttamādhikārikatvadyotanāyottaratraiva 
vakṣyamāṇatvātparityajya prakṛtavibhāvanādhikārimātropayogitayā 
vasukoṇacakrasaṃmelanenaiva trikoṇacakrabhāvanāvaśyakatvadhvananāya 
dve api cakre saṃmelya navayonicakrasya vāsanāmāha -

baindavaṃ cakametasya trirūpatvaṃ punarbhavet |
dharmādharmau tathā'tmāno mātṛmeyau tathā pramā || 12 ||

navayonyātmakamidaṃ cidānandaghanaṃ mahat |
cakraṃ navātmakamidaṃ navadhābhinnamantrakam || 13 ||

vaindavāsanasaṃrūḍhasaṃvartānalacitkalam |
ambikārūpamevedamaṣṭārasthaṃ svarāvṛtam || 14 ||

	etasya trirūpasya binducakrasyaiva vunaḥ punastrirūpatvam, 
ekaikarūpasya tritrirūpatvaṃ bhavedityarthaḥ | navarūpatvamiti yāvat | 
kecittu - ekameva trikoṇaṃ punarapi sṛṣṭilayabhedena śaktivahnitrikoṇatāṃ 
prāpya tridhā'bhavadityartha ityāhuḥ | trirūpatvamityanena 
bindostrikoṇotpattirukteti bhramo mā prasāṅkṣīdityata āha - dharmeti | 
dharmādharmau puṇyapāpe | ātmānaścatvāra ātmā'ntarātmā 
paramātmā jñānātmeti bhedāt | ete ca pīṭhanyāse 
parasparabhinnadevatātvena prasiddhāḥ | teṣu trayāṇāṃ lakṣaṇāni 
tāvadātmopaniṣadyātharvaṇairāmnātāni | dehe brahmā'tmā 
bhoktā'ntarātmā sūkṣmo jīvaḥ paramātmeti tanniṣkarṣaḥ | jñānātmā 
tu brahmaiva jīvābhinnamiti bodhyam | yadyapi jīvātmāna ityevaṃ 
vyākhyātuṃ yuktam | navayonicakrasya vāsanāyā api 
navātmakatvamevā'vaśyakamitiniyamābhāvāt | 
vakṣyamāṇaṣoḍaśadalāṣṭadalabhūgṛhavāsanāsu vyabhicārāttathā'pi 
saṃbhavataḥ saṃkhyaikyasya sthūladṛśāṃ camatkārādhāyakatayā 
bhaktyatiśayotpādakatvena tyāgāyoga iti nyāyena prācīnairityeva 
vyākhyātam | navātmakamiti 
viśeṣaṇamapyasyārthasyātmate(?)jñāpakam | mātṛmeyapramāstripuṭī, 
ajñāyi, jñātṝṇāṃ jīvānāmānantye'pi mātṛtvenaikyam |

p. 215) evaṃ meyapramayorapi | uktaprāthamikavṛttau dharmādharmau 
kriyāṃśenā'tmāno mātāraścecchāṃśena meyaprame 
jñānāṃśeneti vivekaḥ  | evaṃ vasukoṇeṣu vaśinyādikrameṇa 
dharmādayo madhyatrikoṇa prameti vivekaḥ | ekaikasminkoṇe tisrastisro 
devatā iti vā tathetipadadvayena (dve) ṣaḍeketyevaṃ koṇatrayadevatā iti vā 
bhramastathā'pi syādevetyataḥ kaṇṭharaveṇa nāmnā nirdiśati- 
navayonyātmakamiti | idaṃ navayonyātmakaṃ cakraṃ navātmakaṃ 
vāsanayā'pi navarūpam | navadhābhinnamantrakaṃ 
vaśinyādimantrāṣṭakaṃ mūlavidyā cetimantranavakayuktam | 
trikoṇasthadevatātraye'pyekasya mūlasyaiva tredhā vibhajya viniyogānna 
navatvahāniḥ | taistairmantraiḥ saha tattadutpattidhvananāyaivamuktiḥ | 
bindureva baindavaṃ svārthiko'ṇ | tadevā'sanamīkṣaṇātmakavṛttirūpaṃ 
tasminnārūḍhe saṃvartānalaḥ | pralayakālīnāgniḥ sarvajagadbhakṣakaḥ 
kālāgnirudraścitkalā tripurasundarī ca yasminnavayonicakre 
tiṣṭhatastattathā | prāñcastu baindavaṃ 
sadāśivātmakaturīyaṃbindurūpam | atraiva vakṣyati sadāśivāsanaṃ devi 
mahābindumayaṃ paramiti kṣityādisadāśivāntatattvoparyeva 
śivaśaktyoḥ sthitatvādityāhuḥ | asminpakṣa idaṃ ca viśeṣaṇaṃ 
navayonicakragrahaṇe bindusahitasya grahaṇaṃ yathā syādityevamarthamiti 
vaktavyam |vāmājyeṣṭhāraudrīsamaṣṭirambikāśaktiḥ | 
idamupalakṣaṇamicchājñānākriyāsamaṣṭeḥ śāntāyāḥ 
paśyantīmadhyamāvaikharīsamaṣṭeḥ parāyā api | sā 
cekṣaṇātmakavṛttirūpā | 
tajjanyatvānnavayonyātmakacakramapyambikāśāntāparārūpam | nava 
yonayaḥ kāḥ kā ityata āha-aṣṭeti | aṣṭārasthaṃ vasukoṇeṣu sthitaṃ 
satsvarāvṛtaṃ madhyatrikoṇam | taddhyakārādibindvantaiḥ 
pañcadaśabhiḥ svaraistridhā vibhaktairākalitatrirekhaṃ 
visargasvarākrāntamadhyabhāgaṃ ca | evametāni nava yonaya ityarthaḥ | 
trikoṇamiti vihāya svarāvṛtayityuktistrikoṇacakreṇa sahaiva 
svarāṇāmutpattiriti sphoraṇāya | vastutastu 
trikoṇasahitamidamaṣṭāramambikārūpameva bindūtpannameva natu 
bindutastrikoṇaṃ tasmādaṣṭāramiti krameṇeti trikoṇapārthakyasya 
nirāsārtho'yaṃ granthaḥ | prāñcastu cakraṃ navātmakamityardhaṃ 
trailokyamohanādisarvānandamayāntacakranavakaparatvena 
karaśuddhyādicakreśvarīmantranavakaparatvena ca vyākhyāya 
baindavāsanetiślokaṃ trikoṇamātraparatvena vyācakṣate |

p. 216) tannavayonicakraprakaraṇāsaṃgatatvādanādeyam | astu vā 
prakaraṇasāṃgatyāyaṃ navayonyātmakacakrasyaiva 
bhūgṛhādinavacakrātmakatvena stutiḥ | upapadyate ca |

trikoṇe baindavaṃ śliṣṭamaṣṭāre'ṣṭadalāmbujam |
daśārayoḥ ṣoḍaśāraṃ bhūgṛhaṃ bhuvanāsrake ||

	itibrahmāṇḍapurāṇācchaktyanalātmakanavayonicakre eva navacakrī 
| sā ca navayonitvāviśeṣātmakatavā navayonicakre'pyastītyarthaḥ | ata eva 
cakrī prati nidhitvena bāhyamadhyagataṃ tadasaṃbhave madhyagatameva vā 
cakraṃ pūjayedityuktaṃ prāk || 12 || 13 || 14 ||

	athāntardaśārasya vāsanāmāha -

navatrikoṇasphuritaprabhārūpadaśārakam |
śaktyādinavaparyantadaśārṇasphūrtikārakam || 15 ||

	navasaṃkhyāni trikoṇāni yasmiṃstannavatrikoṇamiti bahuvrīhiḥ | 
dvigupakṣe ṅībāpatteḥ | tena bindutrikoṇavasukoṇātmakaṃ 
saṃhāracakramarthaḥ | navayonyātmakacakragrahaṇe 
bindusāhityasyānupadameva jñāpitatvāt | anye tu navapadenaiva nava 
yonayastrikoṇapadena lakṣaṇayā bindustayośca padayordvaṃdva iti 
manyante | tadidamihatyatrikoṇapadasya binduparatvena 
pūrvatanabaindavapadasya ca trikoṇaparatvena vyākhyānamapūrvam | 
vastutastu navāvayavakāni trikoṇānīti madhyamapadalopī samāsaḥ 
nacaivaṃ navānāṃ daśaprabhākathanamasaṃmatamiti vācyam | 
vāsanāviṣaye saṃkhyāsāmyasyāprayojakatvokteḥ | prayojakatve vā 
ṣaṭtriṃśadakṣarāṇāṃ hādividyāyāṃ samaṣṭipārthakyakalpanayā 
prācāṃ mate saptatriṃśattāyāḥ kāmakalāvilāsakārasaṃmatāyā iva 
prakṛte navānāṃ samaṣṭyā saha daśasaṃkhyākatvamityasya 
suvacatvādvā | yuktaṃ caitat | bindoḥ sūryatvena tacchāyāyā asaṃbhavāt 
| evaṃ ca navatrikoṇānyekā samaṣṭirityevaṃ daśānāṃ sphuritā yāḥ 
prabhāstadrūpaṃ daśārakaṃ prathamadaśāracakraṃ 
śaktyādivarṇadaśakasphūrtikārakaṃ bhavatītyarthaḥ | prakāśāṃśega 
tatprabhārūpaṃ vimarśāṃśena makārādyakṣarasvarūpaṃ ca 
vibhāvayediti yāvat | prapūrvaślokasthaṃ cakrapadameva viśeṣyatvena 
sudūramanuvartate | śaktirmakāraḥ | pañcāmbā nava 
nāthāśceticaraṇādinyāsakrame 

p. 217) paṭhitānāṃ navānāṃ hasakṣamalavaraya-
ūmitinavākṣarasvarūpāṇāmunmanyākāśānandanāthādīnāṃ 
madhye caturthasthāne paṭhitasya śaktyākāśānandanāthasya 
makārasvarūpatvāt | sa ādiryeṣāṃ te nava makārādihakārāntāḥ, 
paryanto mātṛkāntyaḥ kṣakāra eka evaṃ daśārṇānāṃ 
sphorakamityarthaḥ | lakārasya lakāreṇa 
sahābhedābhiprāyeṇāntarmātṛkānyagrahanyāsādiṣu bahuṣu 
nirāsadarśanāt, madhyatrikoṇe svarasphūrteruktatvena dvitīyadaśāre 
kakārādidaśakasya manvasre ṭakārādicaturdaśānāṃ ca 
sphurtervakṣyamāṇatvena taduttaropasthitamakārāderasmiṃścakre 
sphuraṇasya vaktuṃ yuktatvācca | subhagārcāpārijātādiṣu 
sarvajñādidevatāsu makārādiyogasya lekhanācca | etena kvacittantre 
ramāśaktibījoddhāre candraḥ śaktirmahāśaktirbrahmāṇī 
kāmikādikamiti śloke rephe śaktipadaprayogadarśanādiha śaktipadena 
repho gṛhyate tasyā'diryakārastadādyā nava teṣāṃ paryantaḥ kṣakāra 
eka iti prācāṃ vyākhyānaṃ parāstam | śaktyādiśabdemaiva 
yakāragrahaṇe prabhṛtivācakādipadāntarasyābhāvācca | kiṃca 
yakārādinavakasya daśamasya ca pārthakyena nirdeśasvārasyaṃ 
virudhyeta yakārādidaśakasyaiva nirdeṣṭuṃ yuktatvāt | asmatpakṣe tu 
lakāraparityāgāya tathoktereva yuktatvādityavadheyam || 15 ||

	atha bahirdaśārasya vāsanāmāha -

bhūtatanmātradaśakaprakāśālambanatvataḥ |
dvidaśārasphuradrūpaṃ krodhīśādidaśārṇakam || 16 ||

	vyomādibhūtapañcakaṃ śabdāditanmātrapañcakaṃ caivaṃ 
yaddaśakaṃ tatprakāśastadabhivyaktistadālambanatvarūpadharmeṇa 
tatsādhanatvenopalakṣitam | krodhīśaḥ kakāraḥ, śrīkaṇṭhādinyāse 
krodhīśakakārayorekasthānakatvāt | tatprabhṛtidaśavarṇayuktaṃ cakraṃ 
dvitīyadaśāraṃ sphuradrūpaṃ prakaṭitarūpamāsīdityarthaḥ | kecittu 
yathā sūryasyā'tapo'ṅgaṇe, ātapasya prakāśo gṛhāntaḥ sphuratīti 
tatsūryasyaiva cchāyādvayaṃ tathā saṃhāracakracchāyādvayaṃ 
daśāradvayamiti mūlasthadvidaśārapadasvārasyamanusaranto manyante | 
taduktaṃ kāmakalāvilāse-

p. 218) navakoṇaṃ madhyaṃ cetyasmiṃściddīpadīpite daśake |
tacchāyādvitayamidaṃ daśāracakradvayātmanā dṛṣṭam || iti |

	tadanuyāninastu-bhūtatanmātretyardhaṃ prathamadaśāraparatvena 
yojayanto dvitīyadaśāre 
sphūradrūpapadenendriyadaśakaviṣayānvacanādiśabdādirūpāngṛhṇant
aḥ prathamadaśārasthaśabdādibhiḥ paunaruktyamāśaṅkya 
śabdādipañcakasya sūkṣmasthūlabhedena 
dvaividhyamāśrityāntardaśāre tanmātraśabdena sūkṣmaśabdādīnāṃ 
bahirdaśāre sthūlaśabdānīnāṃ grahaṇena samādadhire | tadidaṃ 
prathamapakṣavyākhyānavyājena pratyākhyānameva dhvanayati 
mūlalāpanakleśasya taireva pradarśanāt || 16 ||

	atha caturdaśāracakravāsanāmāha -

catuścakraprabhārūpasaṃyuktapariṇāmataḥ |
caturdaśārarūpeṇa saṃvittikaraṇātmanā || 17 ||

khecaryādijayāntārṇaparamārthaprathāmayam |

	caturavayavakāni cakrāṇi catuścakrāṇi | 
triguṇasacivastryakṣaramaya ityādāviva madhyamapadalopī samāsaḥ | ato na 
dvigoriti ṅīp | tāni cāvyavahitāni trikoṇādibahirdaśārāntānyeva | 
bindustu sūryasthānīya evepti na tasya grahaṇam | nahi vṛkṣādhaḥ 
śākhāphalapatrāṇāmiva sūryasyāpi cchāyā patati | eteṣu cakreṣu 
saṃhatya yadyapi ekonatriṃśattrikoṇāni tathā'pi trikoṇasya 
bindvabhedavivakṣāyā jñāpitatvādaṣṭāviṃśatireva bhavanti | vastutastu 
trikoṇacakrasya pārthakyeneha vāsanāyā 
akathanāttatpārthakyābhāvasyāmbikārūpamevedamityatra 
kaṇṭharaveṇoktatvācca | 
tadukteraṣṭāviṃśatiyonyātmakatāpādanasyai(va)prayojanatvācca | 
prathamadaśārotpattau navatrikoṇetipadena kaṇṭharaveṇa 
madhyatrikoṇasyodṛṅkanena tatra grahaṇe'pi prakṛte tadagrahaṇaṃ ca | 
catuścakretyuktirapi binduraṣṭāraṃ daśāradvayamityetatparaiva | trikoṇasya 
pūrvamakathanāt | īdṛśacatuścakrapadasvārasyavirodhādapi 
baindavapadasya trikoṇaparatvena vyākhyānaṃ prāguktaṃ nā'dartavyam | 
tataścāṣṭāviṃśatiyonīnāṃ yāḥ prabhāśchāyāstāsāṃ rūpaṃ 
yatsaṃyuktaṃ parasparasaṃyuktaṃ svarūpamityarthaḥ | viśeṣaṇaṃ 
viśeṣyeṇa bahulamiti bāhulako viśeṣyasya pūrvanipātaḥ 
dvayordvayostrikoṇacchāyayorekaikaḥ 

p. 219) saṃyogaḥ iti yāvat | saṃyogasya dviniṣṭhatvena dvayoreva melanasya 
saṃyuktapadasvarasalabdhatvāt | vṛkṣādhaśchāyānāṃ melanasya 
bahuśo darśanāt | tādṛśasvarūpātmako yaḥ pariṇāmaḥ kāryaṃ teneti 
tṛtīyārthe tasiḥ | prabhārūpāṇāṃ saṃyukto yaḥ pariṇāmasteneti vā | 
saṃvittirjñānaṃ karaṇaphalamiti yāvat | tena karmendriyaphalānāmapi 
saṃgrahaḥ | teṣāṃ phalānāṃ yāni karaṇānīndriyāṇi tāni ca 
jñānendriyapañcakaṃ karmendriyapañcakamantaḥkaraṇacatuṣkaṃ ceti 
caturdaśa | tadātmanā tadabhinnena caturdaśārasvarūpeṇopalakṣitaṃ 
cakraṃ khecaryādicaturdaśavarṇānāṃ pāramārthikī yā prathā 
vistārastanmayaṃ tadvikārarūpamāsīdityarthaḥ | taṣṭaṃkāraḥ kapālī ca 
somavāḥ khecarī dhvaniriti kośāt | ṭakārādivarṇāvikāra evedaṃ 
cakramiti yāvat | yadyapi śrīkaṇṭhādiśaktiṣu ṭakārasthāne khecaryā 
makārasthāne jayāyāśca nyāsena pañcadaśākṣarāṇyuktānīti 
pratīyate tathā'pi makārotpatteḥ 
pūrvamuktatvāccaturdaśārasaṃkhbhādhikyāpātājjayā'nte 
yeṣāmityatadguṇasaṃjñāno bahuvrīhirupeyaḥ | athavā jayā'nte yasya 
jayānto makāraḥ | khecaryādayastrayodaśa jayānta ekaśceti dvaṃdvaḥ | 
jayāśabdenaiva bhakāra iti prācāṃ vyākhyāne tu mūlaṃ mṛgyam | 
kālabhadro jayā vedhā itinandanādibahukośavirodhāt | kecittu 
bindvādyantardaśārāntāni cakrāṇi catvāri bahirdaśārasthatrikoṇāni 
daśetyevaṃ caturdaśānāmeṣā chāyā | 
catuścakraprabhārūpaiścaturbhiḥ saṃyuktāni bahirdaśārasthatrikoṇāni 
teṣāṃ pariṇāmata iti mūlārthaḥ | teṣāṃ 
dūrasthatvādekaikacakrasyaikaikā chāyā bahirdaśārasya 
saṃnihitatvādavayavaśaśchāyā patitetyupapattirityāhuḥ || 17 ||

	atha bindvādicakrāṇāṃ vyaṣṭiveṣeṇoktāṃ 
vāsanāmupasaṃharaṃstatsamuccitaṃ samaṣṭivāsanāntaramāha -

evaṃ śaktyanalākārasphuradraudrīprabhāmayam || 18 ||

	pañcaśakticaturvahnyākāratayā sphuraccakramevaṃrūpaṃ 
pūrvoktanānārūpaṃ sadapi raudrīprabhāmayaṃ samaṣṭiveṣeṇa 
raudryāḥ śakte rūpāntaraṃ bhavati | evamitipadena 
pūrvavāsanāvaiśiṣṭyenoddiśya 
vāsanāntaravidhānāḍhuddeśyatāvacchedakasya 
vidheyavyāpyatvaniyamādvyaṣṭisamaṣṭivāsanayoranuṣṭhāne samuccayaḥ 
sūcitaḥ || 18 ||

p. 220) athāvaśiṣṭacakratrayasya vāsanāmāha -

jyeṣṭhārūpaṃ catuṣkoṇaṃ vāmārūpaṃ bhramitrayam |

	atra bhramitrayamityanena 
vṛttatrayagarbhīkṛtamaṣṭadalaṣoḍaśadalapadmadvayaṃ lakṣyate | tacca 
vāmāśaktirūpaṃ, bhūgṛhaṃ tu jyeṣṭhārūpam | raudrīśaktyanantaraṃ 
jyeṣṭhāyā upasthitatvādādau bhūgṛhasyaiva vāsanoktā mūle | 
naitāvatā vibhāvanadaśāyāṃ sa eva krama ādartavya iti mantavyam |

	idānīmīdṛśyāṃ vistṛtabhāvanāyāmaśaktaṃ prati saṃkṣiptaṃ 
vāsanāntaramāha -

cidaṃśo'ntastrikoṇaṃ ca śāntyatītā'ṣṭakoṇakam || 19 ||

śāntyaṃśā dvidaśāraṃ ca tathaiva bhumanārakam |
vidyākalāprabhārūpadalāṣṭakasamāvṛtam || 20 ||

pratiṣṭhāvapuṣā spaṣṭasphuradvyaṣṭadalāmbujam |
nivṛttyākāravilasaccatuṣkoṇavirājitam || 21 ||

	ākāśādvāyurityādikrameṇa 
vāyvādyoṣadhyantajanakatāvacchedakatāvacchedakaśaktiviśeṣā 
gaganādibhūtapañcakasthāḥ śāntyatītā śāntirvidyā pratiṣṭhā 
nivṛttiścetyaitannāmikāḥ kalāḥ santīti tu gurumukhāgamaḥ | 
antaḥśabdena bindurityucyate | sa ca trikoṇaṃ cetyetaddvayaṃ cidrūpam | 
bindutrikoṇayorabhedasya pūrvaṃ jñāpitatvāt | antaḥsthitaṃ 
yattrikoṇamiti vyākhyāne tu binduvāsanāyā alābhādanuvṛttirādaraṇīyā 
syāt | trayodaśaślokasthasya cakramityasyaitāvatparyantamadhikāraḥ | 
spaṣṭamanyat || 19 || 20 || 21 ||

	asyā api vāsanāyāḥ kvacidekaikaṃ kvaciddvayaṃ 
kvacittrayamityākārakaviṣamasaṃkhyāka cakraviṣayakatvena 
gahanatvādihāśaktasyātisulabhaṃ vāsanāntaramāha -

trailokyamohanādye tu nava cakre sureśvari |
nādo binduḥ kalā jyeṣṭhā raudrī vāmā tathā punaḥ || 22 ||

viṣaghnī dūtarī caiva sarvānandā kramātsthitāḥ |

p. 221) bhṛgṛhamārabhyaiva pūjanasya pūrvamuktatvāttadanurodhenaiva 
jhaṭityupasthitaye vāsanā uktāḥ | naveti bhinnaṃ padam | nādādayo nava 
devatāviśeṣāścakre kramānsthitā ityanvayaḥ | navacakra ityekaṃ padaṃ 
svīkṛtya jātāvekavacanamiti prāñcaḥ | tanna | 
subupāttaikatvasaṃkhyānvayāya prātipadikasyaikajātiparatve 
viśeṣaṇopāttanavatvasaṃkhyāyā jātāvanvayāyogāt || 22 ||

	idānīṃ lāghavādetadvāsanādevatānāmabhireva 
cakrāṇyanūdyeto'pi sulakṣaṃ vāsanāntaramāha -

niraṃśau nādabindū ca kalā cecchāsvarūpakam || 23 ||

jyeṣṭhā jñānaṃ kriyā śeṣamityevaṃ tritayātmakam |

	niraṃśo'vayavavivakṣāśūnyaḥ samaṣṭirūpaḥ | sa cātra 
pūrvoktekṣaṇātmakaḥ | tadrūpau nādabindū bhūgṛhaṣoḍaśārapadmau 
bhāvanīyau | kalā'ṣṭadalapadmamicchārūpaṃ, jyeṣṭhā caturdaśāraṃ 
jñānaśaktirūpam | śeṣaṃ raudrādisarvānandāntaṃ 
bahirdaśārādibinducakrāntaṃ kriyāśaktirūpaṃ bhāvayet | etāsu 
catasṛṣu vāsanāsu śiṣyāya yathādhikāramekaikāṃ vāsanāmupadiśet | 
sa ca tathaiva bhāvayet, natu vāsanāntarasāṃkaryaṃ kuryāt | ato 
vyavasthito vikalpaḥ | anyathā kasyā api vāsanāyā 
dṛḍhābhyāsābhāvena cittajayarūpaphalānudayāpatteḥ | 
yogavāsiṣṭhādāvekatattvadṛḍhābhyāsasyaiva tadupāyatvakathanāt | 
upāstīnāṃ cittajayadvāraiva puruṣārthatvāt | 
aṅgāvabaddhānāmudgīthādyupāsanānāmapi kalpasūtrakāraiḥ 
kratuprayogamadhye'ṅgāntaravadanibandhanenānārabhyādhītaparṇatāder
iva na kratvarthatvamityasyaupaniṣadaiḥ siddhāntitatvāt | ata eva 
tāsāmupāstīnāṃ kratuprakaraṇādbahiratharvavede vedaśirobhāge ca 
pāṭhaḥ | kratvarthatve hi vrīhiyavapadaicchiko vikalpaḥ syāt | 
tasmādadhikārānusāreṇa yāṃ 
kāṃcidekāmebopāsanāmavalambyā'janmābhyasedityupāsanākāṇḍavi
dāṃ siddhāntaḥ | sa ca nyāyaḥ sarvo'pyatra saṃcāraṇīyaḥ | 
kalpasūtrakārairanibandhanasya pūrvacatuḥśatyāṃ pūjāprakaraṇe 
vidhānābhāvasya tacchirobhāge pāṭhasya ca tulyatvāt | iyāṃstu viśeṣaḥ 
prātaranuvākādikāle'dhvayvāṃdibhiḥ kriyamāṇā upāstayaḥ 
kratumadhya eva na sārvakālikyaḥ | mano brahmetyupāsītetyādayastu 
kratubahirbhūtāḥ 

p. 222) sārvakālikyaḥ | atratyā upāstayastu pūjāmadhye tadbahiśca 
bhavanti, pūjāyāḥ kāṇḍabhedena dviḥkathanālliṅgāt | taddhi 
prakaraṇabahirbhāvāntarbhāvobhayasiddhyartham | ata evātra 
pūjāsaṃketasya sarvānte nibandhanam | sarvādau nibandhane hītarayoḥ 
saṃketayostatprakaraṇe pāṭhāpattyopāstīnāṃ kratumadhya eva prayogaḥ 
sidhyet | nacātra vakṣyamāṇā pūjā māsāgnihotranyāyena 
pūrvacatuḥśatīvihitapūjātaḥ karmāntaramiti vaktuṃ śakyam | 
anupādeyaguṇasācivyābhāvena prakaraṇāntaralakṣaṇābhāvāt | kiṃca 
karmabhede hi prakṛtivikṛtibhāvo nāmātideśādibhiḥ kalpanīyaḥ | sa na 
cātra saṃbhavati | 
ardhyasthāpanādyekaikapadārtharūpāṇāmapyaṅgānāmavayavaśo 
vibhajyobhayatra kathanālliṅgāt | ekatra sarvāṅgopadeśo yatra tatraiva 
prakṛtitvena prakṛte tadabhāvāt | ata eva ca 
grahamedhīyasomavadanyatarasyāpūrvatvam | etena 
cakrasaṃketamantrasaṃketavihitopāstīnāmeva prakaraṇitvakalpanayottaratra 
vihitapūjāyā etadaṅgatvamastvityapāstam | pūrvaṃ vihitāyāḥ 
pūjāyāḥ pradhānabhūtāyā eveha 
vibhajyāṅgakathanapratyabhijñādibhiraikyasiddherbhāvyāntarākāṅkṣā
bhāve'nyāṅgatvakalpanānudayāt | atratyopāstīnāṃ 
phalaśravaṇābhāvena prakaraṇitvāyogācca | sadyaḥ khecaratāṃ 
vrajeditiphalaśrutestu saṃketatrayoddeśena kathitatayā'tratyopāstimātrasya 
pradhānatvanirṇāyakatvābhāvāt | tasmātpūrvottarakāṇḍabhedena 
vibhajya kathitaṃ cakrārcanamekameva karma | tasya ca dvau prayogau - 
upāstirahita ekastatsahito'nyaḥ | vede'pi trayyāṃ vihitānāmeva 
karmaṇāmatharvaṇavede gopathabrāhmaṇe'thāto devayajanānyātmā 
devayajanaṃ śraddhā 
devayajanamityādinā'dhānādiviśvasṛjāmayanāntakarmaṇāṃ 
pratyaṅgaṃ prāyeṇa vāsanānāṃ bhūyasīnāṃ kathane'pi teṣāṃ 
kalpasūtrakārairanupasaṃhāreṇa tadrāhityasāhityābhyānekaikasya 
karmaṇo dvau dvau prayogāviṣṭāveva | tau cādhikāribhedena vyavasthitau | 
adhikārastu cittaśuddhitāratamyaprayukto bhinno bhinna iti tu granthārambha 
evoktam | tayorādyasya tu dvitīyo'śakya eva | dvitīyasya tvādyaḥ prayogaḥ 
suśakatvādaicchiko natūttarāśramiṇāṃ pūrvāśramadharma iva 
niṣiddhaḥ | tataśca yadi dvitīyādhikāravānprathamaṃ dvitīyaṃ vā 
prayogaṃ cikīrṣati tadā'tra kathitairalpairevāṅgaiḥ karmapūrtiḥ | ata 
evāsya tantrasya tādṛśādhikāritvāttaṃ prati 
pañcapañcikādipūjāvistārasyānapekṣitatvādihākathanaṃ,

p. 223) prathamādhikārikatantreṣveva tadāvaśyakatvadhvananāya 
tatkathanam | asya tantrasya svatantratvamapi tādṛśādhikāridhāreyaṃ 
pratyeva nopāsakasāmānyaṃ prati | tantrarājaṃ tvādyādhikāriṇaṃ 
pratyeva svatantraṃ, dvitīyādhikāriṇaṃ prati tvetattantrāpekṣameva | 
dvitīyādhikāriṇāmapi śaktitāratamyenānekavidhatvādvāsanāvikalpāḥ 
kathyamānā nānupapannāḥ | tasmādyo yo yādṛśopāstāvadhikārī sa 
tādṛśīmeva gurumukhādvijñāyā' supterā mṛterdṛḍhataramabhyasyediti 
siddham | adhikaṃ pūrvottaramīmāṃsānyāyavidbhirūhanīyāmiti dik || 23 
||

	idānīmuktāsu catusṛṣvapi vāsanāsvāvaśyakamaṃśaṃ 
pūrayitumāha -

cakraṃ kāmakalārūpaṃ prasāraparamārthataḥ || 24 ||

	uktarītyā kāmakalāyāḥ sakāśātsaṃpūrṇasya 
cakrasyotpannatvātsarvaṃ cakraṃ kāmakalārūpameva, yo yatprasaraḥ sa 
tadīyaparamārthikasvarūpaḥ | yathā ghaṭo mṛtprasarastasya 
pāramārthikaṃ svarūpaṃ mṛdeva | vācārambhaṇaṃ vikāro 
nāmadheyaṃ mṛttiketyeva satyamiti śruteḥ | ayameva 
cārthastṛtīyakūṭe'pi kathita iti pradarśitaṃ varivasyārahasye | 
tasmātsarvaṃ kāmakalātvena vibhāvayedityarthaḥ || 24 ||

	evaṃ bahiścakrapūjādhikārikā vāsanāḥ kathayitvā 
tato'pyuttamādhikāriṇo 
brahmāṇḍapiṇḍāṇḍayoraikyabhāvanādārḍhyaśīlānprati taddeha eva 
trividhāmāntaracakrabhāvanāmāha -

akule viṣusaṃjñe ca śākte vahnau tathā punaḥ |
nābhāvanāhate śuddhau lambikāgre bhruvo'ntare || 25 ||

indau tadardhe rodhinyāṃ nāde nādānta eva ca |
śaktau punarvyāpikāyāṃ samanonmanagocare || 26 ||

mahābindau punaścaivaṃ tridhā cakraṃ tu bhāvayet ||

	atrākulādīni mahābindvantānyekonaviṃśatiḥ sthānānyuktāni | 
samanonmanagocara ityasya samanagocara unmanagocare cetyarthāt | uttaratra 
mūla eva tayoḥ svarūpabhedasya vakṣyamāṇatvāt | liṅgaśarīre hi 
suṣumnānāḍīmāśritya dvātriṃśatpadmāni 

p. 224) teṣvādyantayoḥ sahasrāre padme dve ūrdhvādhomukhe vartete | 
sarvādhaḥsthitasahasradalakamaloparyaṣṭadalaṃ tadupari ṣaḍdalaṃ tadupari 
mūlādhārādīni cakrāṇīti sthitiḥ | tatra mūlādhārādhaḥ sthitaṃ 
ṣaḍdalameva kulapadmaṃ, tadadhaḥsthite aṣṭadalasahasradale akule 
kulapadmādbhinnatvāt | evaṃ cākulapadena dbayorapi grahaṇe 
prasakte'ṣṭadalavyāvartanāya viṣusaṃjña ityakulasya viśeṣaṇam | viṣḷ 
vyāptāviti dhātorvyāpaka ityarthaḥ | vyāpakatvaṃ sarvādhaḥsthitatvamiti 
yāvat | tenākulaviṣupadābhyāmekamevādhaḥsthitasahasrārapadmākhyaṃ 
sthānamucyata iti prāñcaḥ | taccintyam 
bhavallikhitasvacchandasaṃgrahavacana evādhaḥsahasrārasya 
kulapadmatvokteḥ | adhaścordhvaṃ suṣumnāyāḥ sahasradalasaṃyutamiti 
prakṛtya 

śaktirūpaṃ mahādevi kulākulamayaṃ śubham |
paṅkajadvayamīśāni sthitaṃ śāśvatamavyayam ||

tayormadhye suṣumnāntastridaśā'dhārapadmakāḥ |

itivacanāt |

	adhasthaṃ paṅkajaṃ kulamayamuparisthamakulamayamiti 
yathākramamanvayasya spaṣṭatvāt | kiṃca, tatraivādhaḥpadmaṃ 
sahasrāraṃ karṇikākesarānvitamiti prakṛtya karṇikāmadhyato devi 
kuladevī ca saṃsthitetyuktirapi tasya kulapadmatvameva gamayati | 
yadapyaṣṭadalapadmamakulamityuktam | tadapi na | tatraiva tatpadmordhvaṃ 
suṣumnāyā madhye tvekāṅgulopari | padmamaṣṭadalairyuktamiti prakṛtya 
tanmadhye kaulaśaktyā tu saṃcitaṃ ca smarettata ityādyukteḥ | 
ekāṅgulapramāṇordhvaṃ ṣaḍdalaṃ kulapaṅkajamiti 
vacanātṣaḍdalasyāpi kularūpatvam | ata eva 

kulayoṣitkulaṃ tyaktvā paraṃ puruṣameti sā |
nirlakṣaṇaṃ nirguṇaṃ ca kularūpavivarjitam ||

	iti pūrvacatuḥśatyāmadhaḥsthitapadmāni sarvāṇi tyaktvā 
brahmarandhrasthitasahasrārapadmametītyeva pūrvācāryāṇāṃ 
vyākhyopapadyate | tasmādevaṃ vyākhyeyaṃ kulabhinnamakulamiti na 
tatpuruṣaḥ | api tu na vidyate kulaṃ yasmāditi bahuvrīhiḥ | yadapekṣayā 
sthūlamadho vā kulapadmāntaraṃ nāsti sarvādhaḥsthitaṃ sarvādhikaṃ 
ca kulapadmamityarthaḥ | tādṛśaṃ ca kulapadmamadhaḥsthitaṃ 
sahasrārameva | anyeṣāṃ taduparyeva 

p. 225) sthitatvādalpadalatvācca | evaṃ cākulapadenaivetaravyāvṛttau 
viṣusaṃjña iti na tasya viśeṣaṇaṃ, viṣupadasya 
sarvādhārārthakatvābhāvācca, saṃjñāpadasyālagnakatvācca | 
tenāṣṭadalaṣaḍdalayoranyatarasya viṣuriti saṃjñaiva tantrāntare 
syādityanumīyate | taduparisthamūlādhārādīnāṃ pārthakyena 
nirdeśātsahasrāramūlādhāramadhyasthitavācakatvāvasāyāt | 
prasiddhapadasamabhivyāhārasyāpi śaktigrāhakatvāt | 
anyatarayorekataraniścayastu viśeṣadarśibhiḥ kāryaḥ | etenākule 
viṣusaṃjñe ceti cakāro'pyupapadyate | nacaivaṃ satyājñācakra indau ceti 
dbirbinduvibhāvanāpattiḥ | 
akulādimahābindvantasthānakaikavibhāvanapakṣe 
tadāpattāvapibhāvanābhedavādināmasmākaṃ 
tadanāpattervakṣyamāṇatvāt | kiṃca, caramapaṭale japaprakaraṇa 
ekaikakūṭasya tritricakrābhedena vibhāvanamuktvā 
kūṭāntyakāmakalāvayavasaparārdhakalātrayasyā'dhārahṛdājñāsthita
kuṇḍalinītrayasya cābhedana vibhāvanaṃ vidhīyata iti bhavadbhireva 
vyākhyāsyate | tadidamasmatpakṣe kūṭāntyasvaratrayasya 
kuṇḍalinītrayasya caikasthānanipātitatvādupapadyate | kulaviṣvorekatve tu 
svādhiṣṭhānaviśuddhilalāṭamadhyasthāneṣvena 
kūṭatrayāntyasvarapātāvaśyaṃbhāvāttattadadhaścakrasthitavahnyādiku
ṇḍalinītrayasya vaiyadhikaraṇyādabhedavibhāvanamasamañjasaṃ syāt | 
kiṃ ca, mūlādhārādutthitasya nādasya mantraviṣuvādibhāvanaghaṭakatā 
vakṣyate | sā cā'dyakūṭasyā'dhāre samāptāveva tadīyanādasya tata 
utthānamupapadyate | svādhiṣṭhānāntamapakarṣe tu na tatsamañjasamiti | 
śākte mūlādhārasthacaturdale, śaktirūpāyāḥ kuṇḍalinyāḥ 
sthānatvāt | vahnau svādhiṣṭhānasthaṣaḍdale, tava vahnervidyamānatvāt | 
taduktamācāryabhagavatpādaiḥ -

mahīṃ mūlādhāre kamapi maṇipūre hutavahaṃ
sthitaṃ svādhiṣṭhāne hṛdi marutamākāśamupari || iti |

	yattu prāñcaḥ - svacchandatantre mūlādhāre karṇikāyāṃ 
vahnibimbasya kathanātsvādhiṣṭhānakarṇikāyāṃ 
hṛllekhārūpaśakteravasthānakathanāccaite eva krameṇa 
vahniśaktipadavācye | tena mūle vahnau śākta iti vyatyayena 
paṭhitavyamityāhuḥ | tadatīva sāhasam | vyatyayamantareṇāpyupapādanāt | 
nāmau maṇipūrākhye daśadale anāhate hṛdayasye dvādaśadale | śuddhau 
kaṇṭhasthaṣoḍaśadale viśuddhināmake | 

p. 226) lambikāgre | antareṇa tāluke ya eṣa stana ivāvalambata 
itiśrutiprasiddhendrayonipadavācye sūkṣmajihvāsthānīyāṣṭadalapadme | 
bhruvo'ntare bhruvormadhyasthe dvidala ājñānāmake | atra sarvatra 
pramāṇabhūtāni vacanāni prācāṃ ṭīkāsu draṣṭavyāni | indau bindau, 
tadardhe'rdhacandre | bindvādīnāṃ sthānādīni mūla evānupadaṃ 
vakṣyati | ete ca bindbādyunmanyantā bhāgā dehe mantre ca sādhāraṇāḥ | 
cakre'pi sādhāraṇā eveti prāñcaḥ | 
mātrārdhamātrākālavidhānādājñācakrordhvaṃ sthalavidhānācca 
mantradehāvayavatve'pi cakrāvayavatve kiṃ mānam | kiṃ ca 
bindvādyunmanyantasthale bhāvanīyāni kiṃ trailokyamohanādicakrāṇyeva 
kiṃ vā tato bhinnāni | ādye tānyeva ṣunargaṇitānīti kīdṛśaṃ 
cakrasādhāraṇyam | antye navātmakatvanavamantrakatvavirodhaḥ | 
bindrādyunmanyantāvayavakamekamevacakramiti | kalpanā'pi 
pramāṇadārḍhya eva viśrambhaṇīyā | bindumapekṣya kalitaḥ 
sthānataśca bhinnānāmardhacandrādīnāṃ 
bindāvantarbhāvasyāyuktatvācca | ardhacandrādyaṣṭakasya tu 
nādanāmaikākṣarābayavatvaṃ 
hṛllekhātrayasaṃbhūtaistithisaṃkhyaistathā'kṣarairityādijñāpakāt | 
akṣarāṣṭakatvamapi saṃbhavatīti tu varivasyārahasyavyākhyāyāṃ 
vistaraḥ | mahābindustu deha eva na mantre | evameteṣvekonabiṃśatau 
sthāneṣu śrīcakraṃ triprakāraṃ punaśca bhāvayetpūrvasthānanavake 
bhāvitānyeva cakrāṇyuttarasthānanavake tenaiva krameṇa punaścintayet | 
punarapi tānyevaikonaviṃśe sthāne mahābindau cintayedityarthaḥ || 25 || 26 
||

	atha tisṛṇāṃ cakravibhāvanānāmadhikāribhedena sthānabhedaṃ 
vyavasthāpayati -

ājñāntaṃ sakalaṃ proktaṃ tataḥ sakalaniṣkalam || 27 ||

unmanyante pare sthāne niṣkalaṃ ca tridhā sthitam |

	akulādyājñāntasthānanavake 
trailokyamohanādibindvantacakranavakaṃ krameṇa bhāvayet | ata eva 
grahanyāse bhrūmadhyasya bindusthāne sudhāsūtimiti nirdeśaḥ 
kariṣyamāṇaḥ saṃgacchate | tadidaṃ vibhāvanaṃ sakalapadavācyam | ata 
evātra sakalanāmakā aśuddhā upāsakā adhikāriṇaḥ | tata 
ājñācakrānantaram | indumārabhyetyarthaḥ | indvādyunmanyantanavake 
trailokyamohanādibindbantacakranavakasya 

p. 227) krameṇa vibhāvanaṃ sakalaniṣkalamityucyate | tatra na kevalaṃ 
śuddhā nāpi kevalamaśuddhā etādṛśamiśrāḥ pralayākalanāmakā 
uṣāsakā adhikāriṇaḥ | pare sthāne mahābindau | tatroktacakranavakasya 
parasparabhedamantareṇa 
nirviṣayakasaṃvinmātrātmakakāmakalaikāvaśeṣeṇa vibhāvanaṃ 
niṣkalamucyate | tatra śuddhā vijñānakevalanāmakā upāsakā 
adhikāriṇaḥ | trividhopāsakānāṃ lakṣaṇādīni tu saubhāgyabhāskare 
paśupāśavimocanītināmavyākhyānāvasare prapaścitānyasmābhiḥ | 
iyaṃ ca vyavasthā sakalādisaṃjñākaraṇenaiva mūlakṛtā sūcitā | 
anyathā tāsāṃ vaiyarthyāpatteḥ | uttaratra vyavahāra upayogadarśanāt | 
kalayāṃ'śenāṃśāṃśibhāvaghaṭakabhedamānena sthūlamālinyena 
sahitaṃ sakalamityādivyutpattibhiraśuddhamiśraśuddhādhikārikatvasya 
yaugikavṛttyā'pi sphoraṇācca | sakalādipadānyeva vā 
sakalādhikārikamityādyarthaparāṇi na saṃjñāparāṇīni mantavyam | 
tridhā sthitaṃ pūrvaṃ yattraividhyamuktaṃ tadanayā rītyā 
vyavasthitamityarthaḥ | ayaṃ ca śrīmukhāgamalabdho'rtho 
mūlārūḍhīkaraṇena viśadīkṛtaḥ | yeṣāṃ tu mate 
viṣusaṃjñatvamakulaviśeṣaṇaṃ, tadanuyāyinastāvadindau 
sarvānandamayacakrasya sakalabhāvanaṃ trailokyamohanacakrasya 
miśrabhāvanaṃ cetyubhayorekameva sthānamāhuḥ | anyathā teṣāṃ 
niṣkalabhāvanāyā anavakāśāpatteḥ | paraṃ tvājñāntaṃ 
sakalamitimūlavirodhaḥ kathaṃ parihāryaḥ | idaṃ tu taiḥ suvacam - 
ājñāyā anta ājñānta induḥ | ājñāntapadātpūrvamāṅaḥ praśleṣaḥ 
| sa cābhividhyarthakaḥ | indumabhivyāpyeti paryaṃvasito'rthaḥ | tata iti 
padamapi nā'nantaryārthakamapi tu indumārabhyetyarthakam | lyablope 
pañcamī | tatpadamājñāntaparāmarśītisvīkārasaṃbhavāditi | 
prāñcastu 
trailokyamohanādyunmanyantānsthūlasūkṣmasūkṣmatarāṃścakrabhāga
anakulādyunmanyanteṣu sthūlasūkṣmasūkṣmatareṣu bhāgeṣu 
mahābindau ca bhāvayet | tatrākulaviṣumārabhyā'jñāntaṃ 
caturasrāditrikoṇāntasthūlacakrāṣṭakabhāvanaṃ sakalam | 
vindvādyunmanyantasthāneṣu binducakrasya 
sūkṣmasūkṣmatarabhāgāṇāṃ vibhāvanaṃ sakalaniṣkalam | 
mahābindau śūnyasaṃvido bhāvanaṃ niṣkalamiti vadanti | eteṣāṃ 
mate'ṣṭāśasthānakamekaṃ vibhāvanaṃ tadavayavānāmeva tu 
sakalādisaṃjñātrayamityabhisaṃdhiḥ | sa ca mahābindau punaścaivamiti 
punaḥpadasya sakalādisaṃjñākarasya 

p. 228) ca svarasaviruddhaḥ | etadbhramamūlikaiva tvakule 
viṣusaṃjñakatvasya viśeṣaṇatayā yojanāya pravṛttiriti tadākūtarahasyam 
|| 27 ||

	idānīṃ bindvādyunmanyantānāṃ prātisvikaṃ 
sthānākṛtirūpakālānāha -

dīpākāro'rdhamātraśca lalāṭe vṛtta iṣyate || 28 ||

	dīpasyaivā'kāraḥ kāntiryasya sa dīpākāraḥ | ardhā mātrā yasya 
sā'rdhamātraḥ | mātrā nāma hrasvasyoccāraṇakālaḥ | sa ca 
ṣaṭpañcāśaduttaraśatadvayalavairbhavati | lavo nāma kālaparamāṇuḥ |

nalinīpatrasaṃhatyāḥ sūkṣmasūcyabhivedhane |
dale dale tu yaḥ kālaḥ sa kālo lavasaṃjñitaḥ ||

	ataḥ sūkṣmatamaḥ kālo nopalabhyo bhṛgūdvaha | iti vacanāt |

	ata evoktaṃ vṛttacandrodaye - lavānāṃ kālapīlūnāṃ 
ṣaṭpañcāśacchatadbayam mātraiketi | tenāṣṭaviṃśatyuttarāḥ śataṃ 
lavā bindoranusvārasya kālaḥ | vyañjanaṃ ttrardhamātrākamiti vacanāt | 
lalāṭe lalāṭamadhye vṛtto vartulākṛtiḥ | induriti śeṣaḥ || 28 ||

ardhacandrastathākāraḥ pādamātrastadūrdhvataḥ |
jyotsnākārā tathā'ṣṭāṃśā rodhinī asravigrahā || 29 ||

	tathā svanāmasamānāvevā'kāsai kāntyākṛtī yasya saḥ | kāntyā 
kṛtyā nāmnā'pyardhaccandra ityarthaḥ | tathā dīpavadākāro yasyeti tu 
kecit | pādamātraścatuḥṣaṣṭilavakāloccāryaḥ | tadūrdhvato bindorupari | 
idaṃ ca padamunmanānte śabdo vikāranyāyenānuvartante (?) | 
jyotsrākārā candrikākāntiḥ | aṣṭāṃśā dvātriṃśallavakālā | 
saṃpradāyacchaktirūpo'srastrikoṇo vigraho deho yasyāḥ | 
aśriśabdavadasraśabdo'pi rudhirāśruṇoriva koṇe'pi nirūḍhaḥ | tena 
suprātasuśvetyādisūtre caturasrapadanyevāsrapadasya 
nipātanābhāve'pyadoṣaḥ | rodhinīnāmanirvacanaṃ tantrāntare - 
brahmādiparameśānāṃ paraprāptinirodhanāt | nirodhinīti sā prokteti || 29 
||

bindudvayāntare daṇḍaḥ śevarūpo maṇiprabhaḥ |
kalāṃśo dviguṇāṃśaśca nādānto vidyudujjvalaḥ || 30 ||

p. 229) daṇḍavadūrdhvādhovitatā rekhā, taddakṣiṇottarapārśvayoḥ 
saṃlagnau dvau bindū | sa ca daṇḍaḥ śevarūpaḥ | śevo nāma 
godhūmaṣiṣṭavikāraḥ keśākāraḥ pāyasādisādhanatayā prasiddhaḥ | 
tadvatsūkṣmo mṛduścetyarthaḥ | vṛṣaṇadvayamadhyavartinī śirā śeva 
ityanye | maṇipramaḥ saṃpradāyātpradmarāgamaṇikāntiḥ |

padmakiñjalkasaṃkāśaḥ sūryakoṭisamaprabhaḥ | iti tu tantrāntare |

	kalāṃśo mātrāyāḥ ṣoḍaśāṃśaḥ | aṃśaśabda eva vehatyo 
lavaparaḥ | tena ṣoḍaśalavakāla ityarthaḥ nāda iti viśeṣyasyādhyāhāraḥ 
| kalāṃśapadasyaivā'vṛttyā kalaścāsāvaṃśaśceti vigraheṇa 
viśeṣyalābhaḥ | dhvanau tu madhurāsphuṭe | kala ityamaraṃ iti kecti | 
nādāntastu dviguṇāṃśaḥ kalādviguṇamātrāṃśāṃśo 
dvātriṃśo'ṣṭalavātmakakāloccārya iti yāvat || 30 ||

halākārastu savyasthabinduyukto virājate |
śaktirvāmasthabindūdyacchirākārā tathā punaḥ || 31 ||

	(?) bindunā yuktaśca | savyaṃ dakṣiṇavāmayoḥ | uttarārdhe 
vāmapadena vyavahāradarśanenehatyasavyaśabdo dakṣiṇaparaḥ | 
urdhvādhaḥprasṛta īṣādaṇḍaḥ 
svabhālavāmabhāge'dhomukhāgralāṅgalaśuṇḍaḥ 
svabhāladakṣiṇabhāga īṣādaṇḍamadhyapradeśe bindurīdṛśākāro 
nādānta iti tu nāthamukhāvagato'rthaḥ| bindudvayamadhye 
dakṣiṇabhāgasthabindusahita iti prācāṃ vākyasyā'śayaścintyaḥ | 
nādasyānto layo yatra sa nādāntaḥ |

nāḍyāṃ brahmavile līnastvavyaktadhvanilakṣaṇaḥ | ityāditantrāntarāt |

etaduttaraṃ - bindurvṛttātmako devi sargo bindudvayātmakaḥ |

	ityardhaṃ kvacitpustakeṣūpalabhyate | tasyāyamarthaḥ - 
bindvādinavakaśarīraghaṭakā yāvanto bindava ekaika ucyante te sarve 
kāmākhyamukhahṛdabindurūpā yāvanti bindudvayā ucyante tāni sarvāṇi 
sitaśoṇavisargarūpāṇīti vāsanā jñeyeti | dakṣiṇottarayorbindudvayam | 
tatra vāmabindoḥ śirasyūrdhvarekhā | īdṛśaḥ śaktyākāraḥ | 
vāmasthabindvityanena dakṣiṇabindvantarasyā'kṣepaḥ | vāmasthabindoḥ 
sakāśādudyantyā ūrdhvaṃ gacchantyāḥ śirāyā ivā'kāro yasyā iti 
vigrahaḥ | ita ārabhya rūpakālānuttaratra vakṣyati || 31 ||

p. 230) vyāpikā binduvilasattrikoṇākāratāṃ gatā |
bindudvayāntarālastha-ṛjurekhāmayī punaḥ || 32 ||

	śaktitrikoṇasya svābhimukhakoṇe bindulekhanena vyāpikāyā 
ākāro bhavatīti saṃpradāyaḥ | ūrdhvādadhaḥprasṛtā rekhā 
tacchiromūlabhāgayoḥ saṃlagnau bindū, īdṛśī 
samanetyuttaraślokasthenānvayaḥ | antarālastha-ṛjurekhetyatra ṛtyaka iti 
prakṛtivadbhāvaḥ || 32 ||

samanā binduvilasadṛjurekhā tathonmanā |
śaktyādīnāṃ vapuḥ sphūrjaddvādaśādityasaṃnibham || 33 ||

	bindoḥ śirasyūrdhvarekhā lekhyā | so'yamunmanāyā ākāraḥ | 
samanāyāḥ śirasthitabindorapanaye samanā bhavatīti yāvat | ata eva 
samanāto'tisūkṣmatvādutkrāntamanaskā | yogināmapi manasā 
saṃkaṭena gamyeti bhāvaḥ | samanādayaḥ śabdāḥ pṛṣodarāditvādeva 
sādhavaḥ | śaktyādīnāmunmanāntānāṃ catasṛṇāṃ 
dvādaśasūryasamuccitakāntimanti vapūṃṣi || 33 ||

catuḥṣaṣṭistadūrdhvaṃ tu dviguṇaṃ dviguṇaṃ tataḥ |
śaktyādīnāṃ tu mātrāṃśo manonmanyāstathonmanī || 34 ||

	nādāntaparyantaṃ kālaḥ pūrvamuktaḥ | tadūrdhvaṃ 
nādāntordhvaṃ śaktyādīnāṃ madhye prathamasyetyarthaḥ | 
catuḥṣaṣṭiścatuḥṣaṣṭitamo mātrāṃśaḥ, caturlavātmakaḥ śakteḥ kāla 
ityarthaḥ | tataśara(?)nantarāṇāṃ tu dviguṇaṃ dviguṇamiti vīpsayā 
pūrvapūrvadviguṇāṃśo mātrākāla ityarthaḥ | tataśca vyāpikāyāṃ 
dvau lavau samānāyā eko lavaḥ | unmanāyāstu lavārdhātmakaḥ kālaḥ 
prasaktastamapavadati-manonmanyā iti | manonmanīti samanāyā eva 
saṃjñāntaram | yathā samanāyāḥ kālastathaivonmanīkāla ityarthaḥ | 
ekalavātmaka eva kāla iti yāvat | samanāto'syā rūpakālakalāprānamiti 
tattu samanāta ākṛtyā sūkṣmatvādbidyamāno'pi kālo durlakṣya 
ityevaṃparam | ata eva mūle deśakālānavacchinnaṃ tadūrdhvaṃ 
paramaṃ mahadityanenaitadūrdhvameva kālānavaccheda uktaḥ saṃgacchate 
| prāñcastu dbiguṇaṃ dviguṇamiti na vīpsā kiṃtu śakterūrdhvaṃ 
vyāpikāyāṃ dviguṇaṃ tato vyāpikānantaraṃ samanāyāṃ dviguṇamiti 
pratyekamanvitaṃ 

p. 231) padadvayaṃ, manonmanyā ityasya samanāparyantānāmityarthaḥ | 
tacca śaktyādīnāmityasya viśeṣaṇaṃ tataśconmanāyā iha 
kālavidhirnāstyeva | tathonmanī | yathedānīgiyamakathitaviśeṣaṇā tathaiva 
nirākārā niruccārā ceti yāvadityāhuḥ | tadidaṃ 
manonmanyāstathonmanīti caraṇasya vaiyarthyena kliṣṭalāpanena ca 
kaluṣitamuparitanaślokasvārasyaviruddhaṃ cetyupekṣitam | kiṃca, 
uttarapaṭale vidyāyāṃ pañcadaśasvarānpratipādya svaravyañjanabhedena 
saptatriṃśatprabhedinītyuktvā nādatrayeṇa saha saptatriṃśattā 
vivecayiṣyate, tena jñāpakena nādasya pañcadaśasvarabahirbhūtasya 
vyañjanatve siddhe vyañjanaṃ tvardhamātrikamiti 
vacanādaṣṭāviṃśatyadhikaśatalavātmaka tā'pi jñāpitaiva | 
nādāvayavasyonmanāyāḥ kālābhāve tvekalavanyūnatāpattyā 
tadvirodha iti samanonmanayoḥ samānaḥ kāla ityeva vyākhyā yukteti 
mantavyam | kiṃca, unmanyāṃ nādalayaḥ kālaviṣuvamiti vakṣyate tasyāḥ 
kālābhāve tatsaṃjñāsvārasyavirodhaḥ | tasya padasya 
kālavyāptimadarthakatvāt || 34 ||

deśakālānavacchinnaṃ tadūrdhvaṃ paramaṃ mahat |
nisargasundaraṃ tattu parānandavighūrṇitam || 35 ||

	tadūrdhvamunmanāyā ūrdhvadeśopalakṣitaṃ 
mahābindusthānamiti yāvat | taddeśakālābhyāmanavacchinnaṃ 
tatkṛtāvacchittirahitam | ata eva tadūrdhvamiti deśakathanaṃ 
deśasyopalakṣaṇaparatayā vyākhyeyam | nisargasundaraṃ svabhāvata eva 
cāru | parānandena śivaśaktisāmarasyātmakena vighūrṇitaṃ vyāptam | 
prāñcastu - mahābindoḥ sthānasvarūpādikamiha tantre noktameva, tasya 
viśvottīrṇatvena vāṅmanasāgocaratvāt | tena tadūrdhvaṃ padaṃ 
hādividyāsthahakārādimahābindvantākṣarasthānasamūhordhvamityartha
kam | trividhabhāvanāsthalebhyo'pyūrdhvasthānasyaivamuktiriti 
vyācakṣate | tatsaṃdarbhaviruddhaṃ viśvottīrṇādapi yatparatastatra 
vāṅmanasayoḥ kathaṃ pravṛttiriti vicāryaṃ ca | 
atrendvādimahābindvantasthānanisṭhadevatānāṃ tattallokānāṃ 
tattatkalānāṃ ca vistāraḥ prācāṃ ṭīkāto'vaseyaḥ || 35 ||

	athedānīṃ prāthamikavistṛtavāsanāvasare'nuktatvenāvaśeṣitāṃ 
brahmāṇḍapiṇdāṇḍayoraikyabhāvanādārḍhyasiddhimaduttamādhikārik
atvadhvananāya sakalādibhāvanātrayottarameva 

p. 232) varṇayituṃ saṃgatāṃ madhyatrikoṇavāsanāṃ vistareṇopadiśati 
ātmanaḥ sphuraṇamityādibhirviṃśatyā ślaukaiḥ -

ātmanaḥ sphuraṇaṃ paśyedyadā sā paramā kalā |
ambikārūpamāpannā parā vāksamudīritā || 36 ||

	pūrvaṃ yadā sā paramā śaktiriti śloke yā vṛttirīkṣaṇātmikā 
śāntānāmnī viśvakāraṇatvena varṇitā tayā hi 
śabdārthasṛṣṭidvayamutpādyate, tatrārthasṛṣṭerbrahmaviṣṇurudrāḥ 
kāraṇāni | ta eva śaktiṃ vinā kāryākṣamatvācchaktiviśiṣṭatayā 
vibhāvyamānā vāmājyeṣṭhāraudrya ityucyante | tacchaktayastu 
bhāratīpṛthivīrudrāṇītvena prasiddhā icchā jñānā kriyā ityucyante | 
śabdasṛṣṭeḥ kāraṇāni paśyantīmadhyamāvaikharyaḥ | kāraṇānāmapi 
kāraṇamīkṣaṇaṃ tataścekṣaṇa 
icchāditrayasamaṣṭitvavadvāmāditrayasamaṣṭitvaṃ 
paśyantyāditrayasamaṣṭhitvaṃ ca vaktavyameva, 
kāraṇatvasamaṣṭitvayoranatibhedāt | 
patrapuṣpaphalaśākhādisūkṣmarūpasamaṣṭereva vaṭabījatvāt | 
tataścaikasyāmevekṣaṇavṛttāvicchāditrayajanakatvaṃ pravṛttinimitīkṛtya 
yathā śāntāpadapravṛttistathā saiva 
vṛttirvāmāditrayajanakatvādambikāpadavācyatvamapyāpannā, 
paśyantyāditrayajanakatvaṃ śakyatāvacchedakīkṛtya 
parāpadenāpyudīritā | tādṛśavṛttyāśrayabhūtā devyapi vṛttiṃ prati 
pariṇāmyupādānatvātpariṇāmapariṇāminorabhedācchāntādipadairvyav
ahriyata ityarthaḥ | atra parametipadaṃ śāntāparamiti kecit || 36 ||


bījabhāvasthitaṃ viśvaṃ sphuṭīkartuṃ yadonmukhī |
vāmā viśvasya vamanādaṅkuśākāratāṃ gatā || 37 ||

icchāśaktistadā seyaṃ paśyantī vapuṣā sthitā |

	bījabhāvo bījatvaṃ taddharmāvacchinnatayā sthitaṃ 
svagarbhāntarbhūtaṃ bījāvadhānamiti śivasūtre sphurattātmā 
parāśaktirbījaṃ viśvasya kāraṇamiti ṭīkākāroktaṃ rūpaṃ viśvaṃ 
sphuṭīkartuṃ kāryatvāvacchinnatayā sthāpayituṃ bahirniḥsārayituṃ 
yadonmukhyudyuktā viśvaṃ niḥsāritavatīti yāvat | tadā saiva 
śaktirviśvavamanakartṛtvādvā'ṅkuśavadvakrarūpatvādvā 
vāmetyucyate | vamanakriyādaśāyāṃ hi 
tatkartṛkarmakārakayoryogādaṅkuśākāratā 

233) bhavati | tataśca vāmāpadasyeṣṭasṛṣṭijanakatvaṃ 
tādṛśasṛṣṭivyāpyavakratvaviśeṣo vā śakyatāvacchedaka ityarthaḥ | 
vastutastvaṅkuśākāratvakathanaṃ trikoṇasya vāmarekhopalakṣakaṃ, 
tataśca vāmādidevīrūpatayā vāmarekhyā(khāṃ) bhāvayediti bhāvaḥ | 
evaṃ sṛṣṭijanakatvaṃ vā janakatāsaṃbandhena sṛṣṭireva veti 
vinigamanāvirahādubhayasyāpi śakyatāvacchedakatve siddhe sṛṣṭiṃ 
pravṛttinimittīkṛtya vāmāpadasya brahmāparaparyāyasya pravṛttiḥ | 
janakatvarūpasāmarthyātmikāṃ śaktiṃ pravṛttinimittīkṛtya tu 
pitāmahaśaktibhāratīparyāyecchāpadasya pravṛttiḥ | 
śabdasṛṣṭijanakatvāttu paśyantīpadasyāpītyarthaḥ || 37 ||

jñānaśaktistathā jyeṣṭhā madhyamā vāgudīritā || 38 ||

ṛjurekhāmayī viśvasthitau prathitavigrahā |

	sthitāviti nimittasaptamī carmaṇi dvīpinaṃ hantītivat | utpannasya 
viśvasya sthitiṃ pravṛttinimittīkṛtya viṣṇuparyāyajyeṣṭhāpadasya 
tacchaktipṛthivīparyāyajñānaśaktipadasya śabdasthitiṃ nimittīkṛtya 
madhyamāpadasya ca pūrvavatpravṛttiḥ | kāryasya 
kāraṇādbahiḥprasaraṇākriye iva hi cakre prasṛtastāpasaraṇāvadhi 
kaṃcitkālamavasthānaṃ tvṛju | ato jyeṣṭhājñānāmadhyamāstrikoṇasya 
ṛjurekhāmayyo bhāvanīyāḥ | sthitau nimitte prathitā 
jñānādiśabdavācyatāmāpannā vigrahā 
vibhinnatattaddharmāvacchinnaśarīrāṇi yasyāḥ setyarthaḥ || 38 ||

tatsaṃhṛtidaśāyāṃ tu baindavaṃ rūpamāsthitā || 39 ||

pratyāvṛttikrameṇaiva śṛṅgāṭavapurujjvalā |
kriyāśaktistu raudrīyaṃ vaikharī viśvavigrahā || 40 ||

	saiva śaktirbindvātmakarūpātsṛṣṭyātmanā nirgatya sthityātmanā 
kaṃcinkālaṃ sthitvā punarbaindavaṃ rūpamāsthātumudyuktā yadā 
parāvartate tadā viśvasaṃhāradaśāṃ nimittīkṛtya pūrvavadraudrī kriyā 
vaikharīti padāni tasyāṃ pravartante | tādṛśapadavācyadevītvena 
sṛṣṭirekhotpattisthānābhimukhyena parāvṛttadakṣiṇarekhāṃ bhāvayet | 
tenaikeva devī nānādharmavaiśiṣṭyena bhinnā satī 
rekhātrayātmakaśṛṅgāṭavapuṣā trikoṇadehena śrīcakre śobhata 
ityarthaḥ | yathā hi lipisaṃketitarekhābhiḥ kakārādivarṇānāṃ

p. 234) taiśca tadarthānāṃ smaraṇaṃ tathā trikoṇarekhābhiḥ 
sṛṣṭyādikṛtyānāṃ tatkartṛdevīnāṃ ca smaraṇaṃ yathā bhavati tathā 
dṛḍhamabhyasya pūjayediti tu paryavasito'rthaḥ || 39 || 40 ||

	evaṃ trikoṇasya vāmapūrvadakṣarekhāstisro bindureka ityevaṃ 
caturṇāṃ krameṇecchājñānākriyāśāntā 
vāmājyeṣṭhāraudryambikāḥ 
paśyantīmadhyabhāvaikharīparāścatasraścatasro devatā ityevaṃ 
vāsanātrayaṃ tantreṇa saṃkalitamuktam | idānīmanenaiva krameṇa 
vāsanāntarāṇi pārthakyenā'ha -

vāsanādviśvarūpasya svarūpe bāhyato'pi ca |
etāścatasraḥ śaktyastu kā pū jā o iti kramāt || 41 ||

pīṭhāḥ kande pade rūpe rūpātīte kramātsthitāḥ |

	yādṛśī sṛṣṭirbrahmāṇḍātmikā tādṛśyeva ca svadeharūpā'pi | 
brahmāṇḍasyāpi virāṭsaṃjñakajīvaviśeṣaśarīratvāt | 
ato'smadādiśarīrasya taccharīrasya caikaiva prakriyā | 
alpatvamahattvamātrakṛta eva tu bhedaḥ | ata evāsmaccharīrasyāpi 
caturdaśalokātmakatvaṃ mahāṣoḍhāntargate bhuvananyāse prasiddham | 
tataścaitābhiścatasṛbhireva śaktibhirviśvasya saṃpūrṇasya 
sṛṣṭyādikṛtyatrayaviṣayatvena prakaṭanādetā eva bāhyasṛṣṭau 
svarūpasṛṣṭau ca vartante | tatra bāhyasṛṣṭau kāmarūpaṃ 
pūrṇagirirjālandhramoḍyānamiti pīṭhā etaddevīrūpā 
lauhityanadāditaṭeṣu vidyamānāḥ kālikāpurāṇādiṣu varṇitāḥ 
prasiddhā eva | śarīre tvāha - kanda iti | kandaḥ suṣumṇāmūlaṃ tena 
mūlādhāraṃ lakṣyate | padaṃ haṃsastena hṛdayaṃ, rūpaṃ bindustena 
bhrūmadhyaṃ, rūpātītaṃ niṣkalaṃ tena brahmarandhram | taduktaṃ 
svacchandasaṃgrahe -

kandaḥ kuṇḍalinīśaktiḥ padaṃ haṃsaḥ prakīrtitaḥ |
rūpaṃ binduriti khyātaṃ rūpātītaṃ tu niṣkalam | iti |

	tattatsthāneṣu kāmarūpādayaścatvāraḥ pīṭhā ityarthaḥ | kā pū 
jā o ityekaikamakṣaramekaikapīṭhanāmaikadeśaḥ | tasya sphuṭatvena 
jñānāya saṃdhyabhāvaḥ | śaktaya ityatra madhyākāralopo 
vṛttānurapiyacchandovyākaraṇayorvirodhe chando balīya iti paribhāṣāyāḥ 
so'ci lope cediti sūtre pāṇininā, iyādipūraṇa iti sūtre

p. 235) piṅgalena ca jñāpitatvāditi tu cchandaḥkaustubhe 
varṇitamasmābhiḥ | kartari ktici kṛdikārāditi ṅīṣvā vidheyaḥ || 41 ||

	eta eva pīṭhāḥ krameṇa kṣitipavanajalāgnimaṇḍalarūpā iti 
dhvanayannāha -

caturasraṃ tathā binduṣaṭkayuktaṃ ca vṛttakam || 42 ||

ardhacandraṃ trikoṇaṃ ca rūpāṇyeṣāṃ kramāttviti |
pīto dhūmrastathā śveto rakto rūpaṃ ca kīrtitam || 43 ||

	bhūtatvaṃ caturasraṃ pītavarṇaṃ kāmarūpaṃ pīṭhātmakaṃ, 
vāyutattvaṃ tvabhitaḥṣaḍbindulāñchitaṃ vartulaṃ dhūmravarṇaṃ 
pūrṇagiripīṭhābhinnaṃ, jalatattvamardhacandrākāraṃ śvetaṃ 
jālandhrapīṭhātmakam | agnitattvaṃ trikoṇaṃ 
raktamoḍyānapīṭharūpamityarthaḥ || 42 || 43 ||

	atha tattatpīṭhasthitāni liṅgāni saviśeṣaṇānyāha -

svayaṃbhu bāṇaliṅgaṃ ca itaraṃ ca paraṃ punaḥ |
pīṭheṣvetāni liṅgāni saṃsthitāni varānane || 44 ||

hemabandhūkakusumaśaraccandranibhāni tu |
svarāvṛtaṃ trikūṭaṃ ca mahāliṅgaṃ svayaṃbhukam || 45 ||

kāditāntākṣaravṛtaṃ bāṇaliṅgaṃ trikoṇakam |
kadambagolakākāraṃ thādisāntākṣarāvṛtam || 46 ||

sūkṣmarūpaṃ samastārṇavṛtaṃ paramaliṅgakam |
bindurūpaṃ parānandakandaṃ nityapadoditam || 47 ||

	atra liṅgānītipadena līnamarthaṃ gamayatīti vyutpattyā 
manobuddhyahaṃkāracittāni citsphuraṇādhāratvāducyante | 
trikoṇasyāgradakṣavāmakoṇeṣu madhye caitāni catvāri liṅgāni 
bhāvanīyānīti vṛddhāḥ | hemavarṇaṃ pītaṃ yandhujīvapuṣpavarṇaṃ 
raktam | svarāvṛtaṃ ṣoḍaśasvarayuktam | trikūṭaṃ śikharatrayavat | 
bindutrayātmakakūṭavadityanye | spaṣṭamanyat | evaṃ 
liṅgatrayasvarūpamuktvā paraliṅgasvarūpamāha - sūkṣmeti | 
sūkṣmarūpamuktaliṅgatrayasamaṣṭirūpaṃ, bindurūpaṃ 
baindavacakravāsanātmakam | parānandakandaṃ parāyā mātṛkāyāḥ 
sārabhūtaṃ, padoditaṃ padāntamumukṣucittāduditamiti 

p. 236) tu prāñcaḥ | vastutastu rūpātītasthānīyasyāpi paraliṅgasya 
svayaṃbhvādisamaṣṭirūpatādyotanāya tattalliṅgasādhāraṇādhāreṣu 
kandapadabinduṣvapyasādhyodayo'stīti kathayituṃ 
bindurūpādiviśeṣaṇatrayamiti vyākhyeyam || 44 || 45 || 46 || 47 ||

bījatritayayuktasya sakalasya manoḥ punaḥ |
etāni vācyarūpāṇi kulakaulamayāni tu || 48 ||

jāgratsvapnasuṣuptyākhyaturyarūpāṇyamūni tu |

	etāni catvāri liṅgāni bījatritayena kūṭatrayeṇa yuktasya sakalasya 
trayodaśākṣarasya turyasya manorvācyarūpāṇi 
vācyavācakayorabhedāttadabhinnānīti prāñcaḥ | vastutaḥ sakalaśabdena 
pañcadaśākṣaryeva vaktuṃ yuktā | pūrvatantre 
pratyekabījasādhanānyuktvā saṃpūrṇamantrasādhanakathanapare 
granthe'syā eva grahaṇācca | turyavidyāyā anuddhāreṇāprakṛtatvācca | 
bījatritayayuktasyetiviśeṣaṇasvārasyācca | tena pratyekasādhanānāṃ 
prātisvikaṃ tisro vāsanāḥ pañcadaśīsādhakasya tu tritayasamaṣṭitvena 
caturthī vāsaneti dhyeyam | kulaṃ sajātīyasamūhaḥ | sajātīyaiḥ kulaṃ 
yūthamityamaraḥ | sājātyaṃ caikajñānaviṣayatvena | tena 
mātṛmānameyānītyarthaḥ | kaulaṃ tatsamaṣṭiḥ | tanmayāni tadabhinnāni 
| evaṃ jāgradādyavasthārūpāṇi | avasthālakṣaṇāni tu śivasūtrādiṣu 
draṣṭavyāni || 48 ||

	evaṃ saṃpūrṇacakravāsanāmuktvā tadadhiṣṭhitāyā devyā 
vāsanāmāha -

atītaṃ tu paraṃ tejaḥ svasaṃvidudayātmakam || 49 ||

svecchāviśvamayollekhakhacitaṃ viśvarūpakam |
caitanyamātmano rūpaṃ nisargānandasundaram || 50 ||

	atītaṃ taṃ bindurmatikramya sthitam | paraṃ tejastejasāṃ 
prakāśakānāmapi sūryādīnāṃ manontānāṃ prakāśakaṃ jyotiṣāṃ 
jyotiriti śruteḥ | svasaṃvitsvetarāviṣayakaṃ jñānam | 
udayātmakamudayaikasvarūpaṃ ṣaḍbhāvavikārarahitam | 
svecchayaivekṣaṇavṛttimātreṇaiva sāmagryantaramanapekṣyaiveti yāvat | 
viśvamayollekho jagadātmakaṃ citraṃ tena khacitam | taduktamabhiyuktaiḥ -

p. 237) nirupādānasaṃbhāramabhittāveva tanvate |
jagaccitraṃ namastasmai kalāślādhyāya śūline || iti |

	viśvarūpakaṃ sarvātmakaṃ caitanyamātmano rūpaṃ 
caitanyamātmeti śivasūtre prasiddhaṃ rūpaṃ nisargānandaḥ 
svābhāvikānando natu viṣayasaṃparkoditaḥ | tena sundaraṃ ramaṇīyam || 
49 || 50 ||

meyamātṛpramāmānaprasaraiḥ saṃkucatprabham |
śṛṅgāṭarūpamāpannamicchājñānakriyātmakam || 51 ||

	meyādicatuṣṭayātmanā pariṇatatvena 
vyayitatvādīṣatsaṃkucitatejaskam | tathāca śrutiḥ - pādo'sya viśvā 
bhūtāni tripādasyāmṛtaṃ divi iti | śṛṅgāṭaṃ trikoṇarekhātrayaṃ 
taddevatāsamūhaśca | etenaiva labdhatvādicchājñānakriyetyanena 
tatsamaṣṭirūpo bindurucyate | tena yāni vāmādicatuṣṭayāni 
pūrvamuktāni tāni sarvāṇyasyā eva rūpāṇītyuktaṃ bhavati || 51 ||

viśvākāraprathādhāranijarūpaśivāśrayam |
kāmeśvarāṅkaparyaṅkaniviṣṭamatisundaram || 52 ||

	viśvātmanā prathā pariṇāmastasyā'dhāraḥ 
pariṇāmyupādānaṃ nijaṃ svīyameva pariṇāmitāvacchedakaṃ rūpaṃ 
tadātmako yaḥ śivaḥ sa evā'śrayo yasya tat | śivaviśiṣṭaśaktereva 
jagatkāraṇatvācchivasya kāraṇatāvacchedakatvamiti bhāvaḥ | sa śiva eva 
kāmakalāntargataḥ kāmākhyo binduritidyotanadvārā 
śaktestadāśritatvasvarūpaniṣkarṣabhānāya tadeva punaḥ 
padāntareṇā'ha-kāmeti | aṅkasya 
paryaṅkatvoktirapyānandaśayanādhāratvadhvananadvārā 
kāmāṅkayantraṇaviśeṣaṃ dhvanayati | ata evātisundaramityuktamiti 
rahasyam || 52 ||

icchāśaktimayaṃ pāśamaṅkuśaṃ jñānarūpiṇam |
kriyāśaktimaye bāṇadhanuṣī dadhadujjvalam || 53 ||

	icchāyā evā'śātṛṣṇārāgādiparyāyatvena 
bandhasādhanatvātpāśarūpatā | taduktamabhiyuktaiḥ -

āśā nāma nṛṇāṃ kācidāścaryamayaśṛṅkhalā |
yayā baddhāḥ pradhāvanti muktāstiṣṭhanti paṅguvat || iti |

p. 238) jñānaṃ viṣayāccittasya nivārakatvādaṅkuśastannivāraṇaṃ ca 
viṣayavairāgyaṃ vinā na saṃbhavati | tacca dveṣa eva | viraktirviṣayadveṣa 
iti vacanāt | tena yatpūrvapaṭalānte |

pāśāṅkuśau tadīyau tu rāgadveṣātmakau smṛtau |
śabdasparśādayo bāṇā manastasyābhavaddhanu |

	ityuktaṃ tadaviruddham | bāṇadhanuṣoḥ saṃyojanakriyāyāḥ 
śabdādiviṣayamanoyogarūpakriyāyāścaikarūpatvānna 
pūrvottaroktavāsanayorvirodhaḥ || 53 ||

āśrayāśrayibhedena aṣṭadhābhinnahetimat |
aṣṭāracakrasaṃrūḍhaṃ navacakrāsanasthitam || 54 ||

	āśrayaḥ kāmeśvarastasya na pārthakyena pūjā tadāyudhānāṃ tu 
devyāyudhaiḥ saha saṃmelanena pūjeti dhvanitam | 
kāmeśvarāyudhavaiśiṣṭyenāpi tripurasundaryā eva nirdeśāt | tasyā eva 
śṛṅgārarūpatoktestadrītyā'ṣṭāracakre saṃrūḍhatvaṃ 
binducakrātītatvena tu rūpeṇa navacakrīrūpa āsane sthitatvam || 54 ||

	evaṃ prakāreṇa saṃpūrṇasya cakrasya devyāścoktāṃ 
vāsanāmupasaṃharannāvaraṇadevatānāṃ vāsanāmupadiśati -

evaṃrūpaṃ paraṃ tejaḥ śrīcakravapuṣā sthitam |
tadīyaśaktinikarasphuradūrmisamāvṛtam || 55 ||

	evamuktaprakāreṇa paraṃ teja eva cakraśarīrakamabhūt | 
tadīyānāṃ cakrasaṃbandhinīnāṃ śaktīnāmaṇimādīnāṃ 
nikarātmanā sphurantībhirūrmibhirata eva 
kāmeśvarīsarasvatyabhinnābhiḥ samāvṛtaṃ, bhāvayediti śeṣaḥ | atra 
vāsanāsubhagodayādigrantheṣu tantrarājāditantrāntareṣūpaniṣatsu ca 
bahuvidhā vāsanā upalabhyante tāḥ sarvā yadyapi 
sarvavedāntapratyayādhikaraṇanyāyena brahmavidyāyā 
bhedābhāvādupasaṃhartuṃ prācāṃ ṭīkākārāṇāṃ (vyākhyānaṃ 
tathā'pi) granthavistaraikaphalakamityupekṣitamasmābhiḥ || 55 ||

	athedānīṃ pratyāvaraṇaṃ bhedena pūjanīyānāṃ 
daśamudrāṇāṃ vāsanā upadidikṣurmudrāpadaṃ nirvakti -

p. 239) cidātmabhittau viśvasya prakāśāmarśane yadā |
karoti svecchayā pūrṇavicikīrṣāsamanvitā || 56 ||

kriyāśaktistu viśvasya modanāddrāvaṇāttadā |

	yadā tāvaccicchaktiḥ svātmābhinnāyāṃ bhittāvadhikaraṇe 
svecchayā pūrvoktekṣaṇānantaraṃ vikārānpūrṇānicchantī 
viśvamayollekhasya prakāśāmarśane karoti | tathā ca śaktisūtram 
svecchayā svabhittau viśvamunmīlayatīti | atra 
svecchayetipadamupādānādinairapekṣyaparatvena tadbhāṣye vyākhyātam | 
taccekṣaṇamātreṇetyatraiva paryavasitam | tadā saiva kriyāśaktirbhūtvā 
viśvasya modanadrāvaṇarūpadharmadvayaviśiṣṭā satī mudrākhyā 
bhavatītyuttarārdhasthitapadadvayāpakarṣeṇānvayaḥ | ayaṃ bhāvaḥ - 
viśvasya hi ṣaḍbhāvavikārā yāskādibhiḥ parigaṇitā asti jāyate vardhate 
vipariṇamate'pakṣīyate naśyatīti | teṣu prathamaḥ sattārūpo bhāvavikāro 
viśvasya sārvakālikaḥ | pralayakāle'pi bījabhāvena viśvasya sattvāt | 
tataścānye pañcaiva vikārāścikīrṣitāḥ | teṣu dvitīyo vikārā(sā)tmako 
mi(vi)kāraḥ prakāśa ityucyate | asphuṭasphuṭīkāra iti tallakṣaṇāt | tṛtīyo 
vikāra evā'marśanam | idaṃtayā dṛdayaṃgamībhāva 
itivṛddhoktatallakṣaṇasyāvayavaśaḥ 
sākalyenedamitthamityākārakārakajñānaviṣayatāvacchedakadharme 
paryavasitāyāṃ kulābhivṛddhāveva sāmañjasyāt | tathā ca 
tripurasundaryāḥ svāntaḥsthitasṛṣṭisattāparyālocanottaraṃ viśvasya 
dvitīyādivikāraviṣayiṇīcchotpadyate | seyaṃ vicikīrṣā | naca 
vikārecchayorbhinnakartṛkatvena sanpratyayānāpattiḥ | 
sanprakṛtervyupasṛṣṭakaroterantarbhāvitaṇyarthatvāt | viśvātmanā svasyā 
eva pariṇāma itisiddhāntānusāreṇa samānakartṛkatvasyāpyupapattervā | 
tato viśvasyotpattyabhivṛddhī krameṇa karoti | te ete eva prakāśāmarśane 
anumodate tato viśvaṃ drāvayati ca | anumodanaṃ nāma 
svetarakriyamāṇakriyānukūlyaṃ, drāvaṇaṃ nāma ghanasya saṃkucitasya 
praśithilāvayavatāprasāraḥ | so'yamekarasībhūtasya viśvasya 
ṣaṭtriṃśaddhākaraṇātmakaḥ tadaikarasyaṃ 
drāvaṇamitivṛddhoktalakṣaṇasyāpyatraiva paryavasāyayituṃ yuktatvāt | 
itthaṃ 
cedṛśamodanadrāvaṇātmakadharmadvayaviśiṣṭoktarūpakriyāśaktyabhin
nā tripurasundaryeva mudrāpadavācyeti || 56 ||

p. 240) atha mudrāsu sarvasaṃkṣobhiṇyā eva 
prathamāvaraṇadarśanīyatvena prāthamye'pi 
sarvavyāpakatvādyabhiprāyeṇa trikhaṇḍāmudrāyā eva tṛtīyapaṭale 
pūrvaṃ varṇitatvena pūrvakḷptakramānusāreṇaiva vāsanā 
upadidikṣustrikhaṇḍāyā vāsanāṃ prathamamāha -

mudrākhyā sā yadā saṃvidambikā trikalāmayī || 57 ||

trikhaṇḍārūpamāpannā tadā saṃnidhikāriṇī |
sarvasya cakrarājasya vyāpikā parikīrtitā || 58 ||

	tādṛśakriyāśaktyabhinnā saṃvidambikā cicchaktirūpā mātā 
yadā trikalāmayī kalātrayapracurā jātā, īkṣaṇaviśiṣṭā jāteti yāvat | 
tadā trikhaṇḍārūpamāpannā | mudrātvasāmānyadharma eva 
sāmānādhikaraṇyenekṣaṇasyāpi melanena tādṛśadharmaviśiṣṭā devī 
trikhaṇḍetyucyata ityarthaḥ | saṃnidhirdevatātejaḥsāṃnidhyaṃ, 
sarvāvaraṇaśaktimarīcikāyā mahādevyā āhvāne viniyuktatvādeva 
sarvacakravyāpikā bhavati | atrekṣaṇasya 
vāmāditrayasamaṣṭirūpatvāttāḥ prakāśāṃśā dakṣiṇāṅgulayaḥ | 
icchāditrayasamaṣṭirūpatvāttā vimarśāṃśā vāmāṅgulayaḥ | 
tāsāmekatra saṃyojanādīkṣaṇasya tādṛśatritayayugalaikyarūpatā ceti 
vāsanā dhvanitetyāhuḥ | vastutastu 
tantrabhedenāṅgulivinyāsavailakṣaṇyasya 
bahulamupalambhātsarvānugamakadṛṣṭopapatterasaṃbhavātkvacirtsabhavan
tyā api tasyā 
mūlakṛtā'nullikhitatvenāprayojakatvādaṅgulivinyāsamārādupakāraka.
m kurvanmūloktāṃ vāsanāṃ saṃsmaredityevaṃ tu tattvam | 
itaranmandajanaviśvāsāyaiveti dhyeyam || 57 || 58 ||

	sarvasaṃkṣobhiṇīmudrāvāsanāmāha -

yoniprācuryataḥ saiṣā sarvasaṃkṣobhikā punaḥ |
vāmāśaktipradhāneyaṃ dvāracakre sthitā bhavet || 59 ||

	sā kriyāśaktyabhinnaiṣā'mbikāśaktireva yadā yoniprācuryataḥ 
pracurapadārthaniṣṭhatattaddharmāvacchinnakāryatānirūpitakāraṇatāvac
chedakadharmabāhulyenāvalokyate tadā sarvasaṃkṣobhikā bhavati | 
sarvajaniketi yāvat | ata eva vāmāśaktipradhānā vā'valokyate tadā 
sarvasaṃkṣobhikā bhavati | vāmāyāḥ sarjanābhimānitvāt | 
ekaikasminnaṅguṣṭhe 
kaniṣṭhikāmadhyamānāmāgrayojanenaikaikasmihnaste yonitrayamiti 

p. 241) ṣaḍbhiryonibhiḥ kāraṇatāprācuryaṃ smartavyamiti bhāvaḥ | 
madhyamayoranāmayoḥ kaniṣṭhayośca yogādyonitrayameveti 
prācāmuktistu pūrvacatuḥśaktyuktamudroddhāravirodhādanādaraṇīyā || 
59 ||

	sarvavidrāviṇīmudrāvāsanāmāha -

kṣubdhaviśvasthitikarī jyeṣṭhāprācuryamāsthitā |
sthūlanādakalārūpā sarvānugrahakāriṇī || 60 ||

sarvāśāpūrakākhye tu saiṣā sphuritavigrahā |

	kṣubdhasyotpannasya viśvasya sthitikartrī | ata eva 
sthityabhimānijyeṣṭhāprācuryamāsthitavatī | aṅgulīcatuṣṭayasya ṛjutvāt | 
trikoṇa ṛjubhūtāyāḥ pūrvarekhāyāḥ sthitirūpatvāt | śabdasya 
sūkṣmaṃ rūpaṃ nādaḥ, sthūlaṃ rūpamakṣaraṃ, tena sthūlanādau, 
akārādyāḥ svarāste kalāsaṃkhyāḥ ṣoḍaśa | 
akārādiṣoḍaśākṣararūpeti yāvat | saiṣetipadena 
mudrāśarīraghaṭakasāmānyadharmavattvamucyate | 
īdṛśaviśeṣasāmānyadharmayoryogena sarvānugrahakāriṇītyucyate | 
anugraho nāma vidrāvaṇam || 60 ||

	sarvākarṣiṇīmudrāvāsanāmāha -

jyeṣṭhāvāmāsamatvena sṛṣṭeḥ prādhānyamāśritā || 61 ||

ākarṣiṇī tu mudreyaṃ sarvasaṃkṣobhiṇi smṛtā |

	saṃkṣobhadrāvaṇamudrāpadaśakyatāvacchedakakoṭipraviṣṭayordh
armayorubhayorapi sarvākarṣaṇamudrāpadaśakyatāvacchaidakakoṭau 
praveśaḥ | paraṃ tu na tayoḥ samaprādhānyam | nāpi 
viśeṣaṇaviśeṣyabhāve vinigamanāvirahaḥ | api tu 
jyeṣṭhāviśiṣṭavāmāvattvameva niveśyam | tena sṛṣṭerviśeṣyatvena 
niveśyatvā dvāmācihnasyāṅgulicatuṣṭayavakratvasya sarvopari 
pradarśanamupapadyate | seyamākarṣiṇīti prasiddhā mudrā 
sarvasaṃkṣobhiṇi sarvasaṃkṣobhaṇākhyacakre smṛtā sthitā || 61 ||

	sarvāveśakarīmudrāvāsanāmāha -

vyomadvayāntarālasthabindurūpā maheśvari || 62 ||

śivaśaktyātmasaṃśleṣāddivyāveśakarī smṛtā |
caturdaśāracakrasthā saṃvidānandavigrahā || 63 ||

p. 242) yāvānvā ayamākāśastāvāneṣo'ntarhṛdaya ākāśa iti śrutau 
prasiddhā bindurūpeṇa vidyamānā 
parasparagāḍhāśliṣṭaśivaśatyubhayātmikā mudrā'ta 
evā'nandavigrahā saṃviddivyāveśakarītyucyate | prāñcastu 
ṣaṭcakrāntarālasthavyomapañcake dvayordvayormadhya ekaiko bindurasti 
tadrūpetyartha ityāhuḥ || 62 || 63 ||

	sarvonmādanamudrāvāsanāmāha -

bindvantarālavilasatsūkṣmarūpaśikhāmayī |
jyeṣṭhāśaktipradhānā tu sarvonmādanakāriṇī || 64 ||

daśāracakramāsthāya saṃsthitā vīravandite |

	uktabindormadhye vilasantī sūkṣmarūpā śikhā tasya madhye 
vahniśikhā nīvāraśūkavattanvītiśrutau prasiddhā | tanmayī 
jyeṣṭhāśaktipradhānā | ata 
evānāmātarjanīyugābhyāmṛjubhyāmupalakṣitā devyeva 
sarvonmādanamudrā bahirdaśāre sthitā || 64 ||

	iyameva vāmāśaktipradhānā 
cedanāmātarjanībhirvakrābhirupalakṣitā mahāṅkuśetyucyata 
ityevānayorbheda ityabhipretyā'ha-

vāmāśaktipradhānā tu mahāṅkuśamayī punaḥ || 6 ||

tadvadviśvaṃ vamantī sā dvitīye tu daśārake |
saṃsthitā modanaparā mudrārūpatvamāśritā || 66 ||

bindvantarālabilasatsūkṣmarūpaśikhāmayī |

	atra modanaparetyavayutyānuvādo mudrāpadapravṛttinimittasya 
sāmānyadharmasya viśeṣadharmaiḥ saha sāmānādhikaraṇyena 
vācyatāvacchedakakoṭau praveśa ityasya smāraṇārthaḥ | sugamamanyat | 
atra bindvantarāletyardhaṃ kvacitpustake na dṛśyate | prāñcastu 
mūlādhārabrahmarandhrasthapadmakarṇikayormadhyagatau 
svayaṃbhūliṅgaparaliṅgarūpau dvau bindū | 
tadantarvilasantyāvambikāśāntārūpe amṛtakuṇḍalinyāveva śikhe 
tanmayītyartha ityāhuḥ || 65 || 66 ||

	khecarīmudrāvāsanāmāha -

dharmādharmasya saṃghaṭṭādutthitā vittirūpiṇī || 67 ||

p. 243) vikalpotthakriyāloparūpadoṣavighātinī |
vikalparūparogāṇāṃ hāriṇī khecarī parā || 68 ||

sarvarogaharākhye tu cakre saṃvinmayī sthitā |

	dharmādharmau puṇyapāpādṛṣṭajanakakriye tayoḥ samāhāro 
dharmādharmaṃ tasya saṃghaṭṭa 
ekajñānīyaikadharmāvacchinnaviśeṣyatānirūpitaprakāritā | 
tādṛśaprakāritākādayaṃ dharmo vā'dharmo veti saṃśayāditi yāvat | 
utthitā tādṛśasaṃśayottaraṃ jātā, vittirūpiṇī 
viśeṣadarśanātmakapramārūpā 
dharmatvavyāpyavihitatvavānayamityākārikā, ayaṃ dharma 
evetyākārakaniścayarūpā vā | sā ca 
gurudayālakṣyatantrādhyayanajanyā | vikalpo'sadviṣayakaṃ jñānam | 
śabdamātrānupātī vastuśūnyo vikalpa iti yogasūtrāt | 
pūrvoktasaṃśaye'dharmakoṭirityarthaḥ | adharmatvaviśiṣṭopāsteḥ 
khapuṣpatvāt | tadutthastajjanyo yaḥ kriyālopo 
vikalpaprayuktāśraddhayā'nādareṇānyathākaraṇam | tena rūpyante 
janyante ye doṣāḥ pāpādṛṣṭānyāmuṣmikaduḥkhapradāni teṣāṃ 
vighātinī vikalpajanyarogāṇāmaihikaduḥkhapradānāmādhivyādhīnāṃ 
ca hāriṇī tādṛśasaṃśaye'dharmakoṭyaṃśena janyāni yāni pāpāni ye 
ca rogāsteṣāṃ sarveṣāṃ nāśaṃ kurvatī yā viśeṣadarśanātmikā 
pramā tadabhinnā saṃvinmayī nirviṣayajñānaparākriyāśaktyabhinnā 
tripurasundaryeva khecarīmudrā bhūtvā sarvarogahare cakre sthitetyarthaḥ | 
prāñcastu dharmaḥ śivaniṣṭhatvācchaktiḥ | adharmo 
nirdharmakatvācchivaḥ | tatsaṃghaṭṭaḥ sāmarasyaṃ, vikalpaḥ 
saṃśayastadutthāḥ kriyā nityanaimittikakāmyarūpāstāsāṃ lope 
yatpāpaṃ tadvighātinītyarthamāhuḥ | tena 
bāhudvayaparivartanarūpasaṃghaṭṭaśivaśaktisāmarasyasyoktasaṃśayasy
a vā smārakaḥ saṃstadīyāṅgulisaṃyogasaciva uktamarthaṃ sākalyena 
yathā smārayati tathā'bhyasya mudrāṃ pradarśayediti bhāvaḥ || 67 || 68 ||

	bījamudrāvāsanāmāha -

śivaśaktisamāśleṣasphuradvyomāntare punaḥ || 69 ||

prakāśayantī viśvaṃ sā sūkṣmarūpasthitaṃ sadā |
bījarūpā mahāmudrā sarvasiddhimaye sthitā || 70 ||

p. 244) vaṭabījasyāntare'pi kiṃcidvyomāstyeva | tasya vibhutvāt | 
tasminsūkṣmatame'vakāśe vṛkṣaḥ sarvo'pi sūkṣmasthastiṣṭhatīti 
sthitiḥ | taddṛṣṭāntānuguṇyābhiprāyeṇa jagadbījasya 
parasparābhinnāśleṣaśālinaḥ śivaśaktiyugulasyāntaḥ 
sphuradvyomāntara ityuktam | vastuto vyomno'pi sṛṣṭyantargatatvena 
bījadaśāyāṃ tadutpatterabhāvena śivaśaktyorgarbha ityeva vivakṣitam | 
viśvasya prāthamiko yaḥ sattātmako 
bhāvavikārastadabhimānavaiśiṣṭyena devyeva bījamudretyucyata ityarthaḥ 
|| 69 || 70 ||

	yonimudrāvāsanāmāha -

saṃpūrṇasya prakāśasya lābhabhūmiriyaṃ punaḥ |
yonimudrā kalārūpā sarvānandamaye sthitā || 71 ||

	kāmakalāsvarūpavarṇanāvasare kalāpadavācyatvena yā 
pradarśitā tadrūpeyaṃ yonimudrā | ata eva saṃpūrṇasya prakāśasya 
paraśivasya lābhabhūmiḥ prāptikāraṇam | ata eva ca sarvānandamayacakre 
sthitā || 71 ||

	asyā eva yonidevatāyā mudrārūpatve hetumāha -

kriyācaitanyarūpatvādevaṃ cakramayaṃ sthitam |
icchārūpaṃ paraṃ tejaḥ sarvadā bhāvayedbudhaḥ || 72 ||

	pūrvoktā yā kriyāśaktirmodanadrāvaṇaviśiṣṭā tadrūpaṃ 
yaccaitanyaṃ tattve sati kalārūpatvasyaiva 
yonimudrāpadavācyatvādityarthaḥ | mudrātvasāmānyasya 
sarvamudrāśarīre niviṣṭatvāditi bhāvaḥ | atredaṃ bodhyam - vāsanā 
nāma sūkṣmaṃ rūpāntaraṃ yathā'ṅkuśasya dveṣo jñānaṃ vā | 
taccāsyaitādṛśameva rūpāntaramityarthe 
laukikapramāṇānāmaprasarādalaukikārṣavacanapramāṇakamevā'stheya
m | tādṛśapramāṇadvayopalambhe tu dvayorapi prāmāṇyāviśeṣādeva 
dve api vāsane eva | yattu vṛddhaistatra tatra sthūlarūpavāsanayoḥ 
sādhāraṇo dharmo hetutvena likhyate | yathā'ṅkuśasya jñānātmakatve 
manomayagajanivārakatvādiḥ | so'pi hetūtprekṣāmātraṃ 
hetvadhikaraṇanyāyena svārthatātparyahīna eva natu vāstavikaḥ | evaṃ sati 
-

trirācāmati tadgṛhṇātyastibhātipriyatrayam |
yatpunaḥ parimārṣṭi dvirnāmarūpe jahāti tat ||

p. 245) ityādirītyā smṛtyuktanikhilāhnikakarmasu 
līlāviśvaṃbharabodhasārādigrantheṣu kavibhiḥ svakapolakalpanayā 
likhyamānā vāsanāḥ 
svarūpotprekṣāmātratvenālaṃkārāntaravaccamatkārādhāyikā api 
yathā nānuṣṭhānopayoginyastathā prakṛte'pi mūle tantrāntare 
cādṛṣṭāḥ prācīnairlikhyamānā api vāsanā 
bhūyasyo'smābhirupekṣitā iti na tatra śraddhājāḍyena bhramitavyam | 
idānīṃ yadā sā paramā śaktirityupakrāntāṃ 
cakravāsanāmupasaṃharati-evamiti | parajyotiṣo devyā icchayaiva 
sarvasyāsya cakrasyotpannatvādicchāviśiṣṭā devyeva sarvacakrarūpeti 
sarvadā'supterā mṛteśca budho bhāvayedityarthaḥ || 72 ||

	pūrvacatuḥśatyāṃ sakalaṃ bāhyagataṃ ceti trividhaṃ cakraṃ 
pūrvapūrvāśaktasyottarottaraṃ pūjanīyatvena kathitam | tadidaṃ 
savāsanaṃ pūjayiturapi tulyamitidhvananāya tattraividhyaṃ 
tatprasaṅgānnavadhātvaṃ copadiśati -

tridhā ca nabadhā caiva cakrasaṃketakaḥ punaḥ |

	trikoṇe baindavaṃ śliṣṭamitibrahmāṇḍapurāṇīyoktavacanarītyā 
sakalacakraṃ manvasrādicakre bāhyamadhyagatapadavācye'ntarbhūtam | 
bāhyamadhyagatasyāpi 
śaktyanalātmakayoninavakatvāviśeṣānnavayonyātmakacakra 
evāntarbhāvaḥ |

	īdṛśārthaṃ manasi nidhāyāsaṃdehāya saṃkṣepavistarābhyāṃ 
traividhyaṃ dvivāraṃ varṇayati -

vahninaikena śaktibhyāṃ dvābhyāṃ caikaḥ paraḥ punaḥ || 73 ||

taiśca vahnitrayeṇāpi śaktīnāṃ tritayena ca |
padmadvayena cānyaḥ syādbhūgṛhatritayena ca || 74 ||

pañcaśakticaturvahnipadmadvayamahītrayam |
iti pūrṇaṃ mahācakraṃ tatprakāraḥ pradarśyate || 75 ||

tatrā'dyaṃ navayoni syattena dvidaśasaṃyutam |
manuyoni paraṃ vidyāttṛtīyaṃ tadanantaram || 76 ||

aṣṭadvyaṣṭadalopetaṃ caturasratrayānvitam |
cakrasya triprakāratvaṃ kathitaṃ parameśvari || 77 ||

p. 246) vahnireko dve śaktī cetyekaḥ | parastvetaistribhiranyaiḥ ṣaḍbhiśceti 
militvā navabhirbhavati | anyastvetairnavabhiḥ padmadvayabhūtrayābhyāṃ 
ca militaḥ | asyaiva vivaraṇaṃ pañcaśaktīti | tena navayoninā 
dvidaśārābhyāṃ ca saṃyutaṃ manuyoni dvitīyam | sugamamanyat | 
binduyogastvanuktatvāviśeṣāccakratraye'pyanveti || 73 || 74 || 75 || 76 || 77 ||

	asmiṃścakre prathamaṃ bindau pradhānadevatāṃ 
pūjayitvā'varaṇadevatāsu pūjanīyāsu dvau kramau | tatra 
navayonyādibhūgṛhāntapūjane sṛṣṭikramaḥ | sṛṣṭeranenaiva krameṇa 
varṇitatvāt | tadvīparītastu saṃhārakramaḥ | ubhayavidhā'pi pūjā 
yuktaivetidyotanāya kramadvaividhyamupapādayati -

sṛṣṭiḥ syānnavayonyādipṛthvyantaṃ saṃhṛtiḥ punaḥ |
pṛthvyādinavayonyantamiti śāstrasya niścayaḥ || 78 ||

etatsamaṣṭirūpaṃ tu tripurācakramucyate |
yasya vijñānamātreṇa tripurājñānavānbhavet || 79 ||

|| 78 || 79 ||

	idānīṃ kramaprāptaṃ navavidhatṣaṃ tannāmāni copadiśati -

cakrasya navadhātvaṃ ca kathayāmi tava priye |
ādimaṃ bhūtrayeṇa syāddvitīyaṃ ṣoḍaśacchadam || 80 ||

anyadaṣṭadalaṃ proktaṃ manukoṇamanantaram |
pañcamaṃ daśakoṇaṃ syātṣaṣṭhaṃ cāpi daśārakam || 81 ||

saptamaṃ vasukoṇaṃ syānmadhyatryasramathāṣṭamam |
navamaṃ tryasramadhyaṃ syātteṣāṃ nāmānyataḥ śṛṇu || 82 ||

trailokyamohanaṃ cakraṃ sarvāśāparipūrakam |
sarvakṣobhakaraṃ devi sarvasaubhāgyadāyakam || 83 ||

sarvārthasādhakaṃ cakraṃ sarvarakṣākaraṃ tathā |
sarvarogaharaṃ gauri sarvasiddhimayaṃ tathā || 84 ||

sarvānandamayaṃ cāpi navamaṃ śṛṇu sundari |
atra pūjyā mahādevī mahātripurasundarī || 85 ||

p. 247) paripūrṇaṃ mahācakramajarāmarakārakam |

	atra trailokyamohanādayaḥ saṃjñā 
yogarūḍhāstādṛśārthaviśiṣṭatvena bhāvanīyānītyetaddhvananārthaṃ 
vakṣyamāṇanyāsopayogārthaṃ coktāḥ | nigadavyākhyātametat || 80 || 81 || 
82 || 83 || 84 || 85 ||

	cakrasaṃketamupasaṃharati -

evameṣa mahācakrasaṃketaḥ parameśvari || 86 ||

kathitastripurādevyā jīvanmuktipravartakaḥ |
iti śrīnityāṣoḍaśikārṇavasya ṣaṣṭhaḥ paṭalaḥ |

-----

	svasya tripurādevyabhedābhiprāyeṇa svakathito'pyarthastayaiva 
kathita ityuktam | tripurādevyā iti ṣaṣṭhī vā | etatsaṃketajñānaphalaṃ 
jīvanmuktiriti sarvaṃ śivam || 86 ||

iti śrībhāskaronnīte nityāṣoḍaśikāmbudheḥ |

vyākhyāne setubandhākhye viśrāmaḥ ṣaṣṭha īritaḥ || 6 ||



atha saptamo viśrāmaḥ

	evaṃ sārthaṣaḍaśītyā ślokaiścakrasaṃketamupadiśya 
kramaprāptaṃ mantrasaṃketamupadidikṣuḥ śiṣyāvadhānāya pratijānīte 
-

	śrībhairava uvāca -

mantrasaṃketakaṃ divyamadhunā kathayāmi te |
yadvettā tripurākāro vīracakreśvaro bhavet || 1 ||

	saṃketakamityajñātārthe kapratyayaḥ | adyāvadhi kenāpyajñātaṃ 
te tvadīyaṃ mantrasaṃketaṃ te kathayāmi | vīrā upāsakāḥ | te ca 
sakalādibhedena trividhāḥ | 

p. 248) teṣu śuddhā uttamāḥ | ata eva te vīrasamūhasyeśvarāḥ | tādṛśo 
mantrasaṃketajñānena bhavati | ata eva ca sa 
tripurākārastripurāsārūpyamuktimān | upalakṣaṇametatsāyujyāderapi || 1 
||

	eka eva mantro navacakreśvarīrūpopādhibhedānnavadhā jātaḥ | te 
ca mantrāḥ prathamapaṭala evoddhṛtāstānnāmamātreṇoddiśati -

karaśuddhikarī tvādyā dvitīyā cā'tmarakṣikā |
ātmāsanagatā devī tṛtīyā tadanantaram || 2 ||

cakrāsanagatā paścātsarvamantrāsanasthitā |
sādhyasiddhāsanā ṣaṣṭhī māyālakṣmīparāmayī || 3 ||

mūrtividyā ca sā devi saptamī parikīrtitā |
aṣṭamyāvāhanī vidyā navamī bhairavī parā || 4 ||

mūlavidyā tathā'khyātā trailokyavaśakāriṇī |

	āsu saptamī mūrtividyānāmnī tatra noddhṛtā | ekasyā 
evānuddhāre bījaṃ tu tatraivā'vāhanaprakaraṇe varṇitamasmābhiḥ | 
tāmihoddharati - māyeti | māyā hṛllekhā | lakṣmīḥ śrībījam | parā 
bālātṛtīyabījam | evamakṣaratrayātmikā mūrtividyā | bhairavī 
bhairavasya paraśivasya patnī tripurasundarīrūpetyarthaḥ || 2 || 3 || 4 ||

	etāsāṃ vidyānāṃ nyāsayorviniyogamāha -

evaṃ navaprakārāstu pūjākāle prayatnataḥ || 5 ||

etāḥ krameṇa nyastavyāḥ sādhakena kuleśvari |
pādāgrajaṅghājānūrugudaliṅgāgrakeṣu ca || 6 ||

ādhāre vinyasenmūrtiṃ tasyāmāvāhanīṃ nyaset |
mūlena vyāpakanyāsaḥ kartavyaḥ parameśvari || 7 ||

	atra pūjākāla ityanena pūjāmadhyastho japakāla ucyate | uttarapaṭale 
hi kālabhedena caturvidho nyāso vakṣyate | tatra japakāle 
caturthaścaturdaśāvayavakaḥ karaśuddhyādiko nyāso vidhāsyate | 
parānyāsottaraṃ cakreśvarīnyāsau kāryau |

p. 249) ante tu bādarāyaṇa iti nyāyāt | 
kḹptakrame'vakḹptakramo'bhinava āpatannante niveśya iti tadarthāt | ata 
eva caturṇāmapi nyāsānāṃ pūjākāla eva vidhiritipakṣāntare'pi 
karaśuddhyādinyāsānta eva niveśaḥ | pūjākālaśabdo yathāśrutaṃ 
evāstu na japakālopalakṣaka ityāgrahe 
tvaṇimādinyāsottaramevaitayorniveśa iti mantavyam | evaṃ 
pādāgrayorjaṅghayorjānunorūrvorgude liṅgāgre cetikrameṇa ṣaḍvidyā 
nyasya mūlādhāre saptamīṃ vidyāṃ vinyasya saptamyā uparyaṣṭamīṃ 
vidyāṃ vinyasya navamyā mūlavidyayā sarvāṅge vyāpakanyāsaḥ 
kartavya ityarthaḥ || 5 || 6 || 7 ||

	nyāsāntaramāha -

akulādiṣu pūrvoktasthāneṣu paricintayet |
cakreśvarīsamāyuktaṃ navacakraṃ puroditam || 8 ||

	akulaṃ viṣurādhāraṃ svādhiṣṭhānaṃ maṇipūramanāhataṃ 
viśuddhirindrayonirājñā ceti navasthāneṣvapi krameṇa tattadvidyānte 
tattaccakreśvarītattaccakranāmanī ullikhya nyaset | am, āṃ, sauḥ, 
tripurāsahitāya trailokyamohanacakrāya nama ityādayo mantrā ūhyāḥ | 
bāhyāṅgeṣu tattanmantrānte'nāmikāṅguṣṭhābhyāṃ sparśarūpo 
nyāsaḥ | āntarāṅgeṣu tu sparśāsaṃbhavāccintanarūpa evetyāśayena 
paricintayedityuktam | uktaṃ ca dakṣiṇāmūrtisaṃhitāyām -

puṣpairvā'nāmayā vā'pi manasā vā nyasedaṇum | iti |

	atra ca devatāśarīre nyāsadaśāyāṃ puṣpaiḥ, svasya, bahiḥśarīre 
nyāsadaśāyāmanāmayā, svasyaivāntaḥśarīre nyāsadaśāyāṃ 
manasetivyavasthitavikalpārtho vāśabda iti saṃpradāyaḥ | 
anāmāyāmaṅguṣṭhayogo vacanāntaropasaṃhārasiddhaḥ | 
navāvayavakaṃ cakramiti madhyamapadalopī samāsaḥ | śrīcakramityarthaḥ 
| tenaikavacanopapattiḥ | ekavacananirdeśaprayojanaṃ tu 
bindvardhacandrādiṣu dvitīyavāraṃ navacakreśvarīmantrāṇāṃ nyāso 
mā prasāṅkṣīditi | anyathā teṣāmapi 
trailokyamohanādincakravibhāvanasthalatvāviśeṣādakulādiṣvityādipadagr
āhyatvāviśeṣācca punarnyāsāntaraprasakteḥ | prāñcastvāhuḥ - 
navacakramityekavacanamārṣamiti || 8 ||

p. 250) tāsāṃ cakreśvarīṇāṃ krameṇa nāmānyāha -

āsāṃ nāmāni vakṣyāmi yathānukramayogataḥ |
tatrā'dyā tripurā devī dvitīyā tripureśvarī || 9 ||

tṛtīyā ca tathā proktā devī tripurasundarī |
caturthī ca mahādevī devi tripuravāsinī || 10 ||

pañcamī tripurāśrīḥ syātṣaṣṭhī tripuramālinī |
saptamī tripurāsiddhiraṣṭamī tripurāmbikā || 11 ||

navamī tu mahādevī mahātripurasundarī |

	tṛtīyayā sahaikyabhramo mā prasañjīti navamyāṃ mahatpadaṃ 
viśeṣaṇam || 9 || 10 || 11 ||

	etāsāṃ cakreśvarīṇāṃ śrīcakre krameṇa pūjāmupadiśati -

pūjayecca kramādetā nava cakre purodite || 12 ||

	naveti bhinnaṃ padam | purodite pūrvatantre pūjanīyatayā kathite 
śrīcakre trailokyamohanādicakrakramādetā nava cakreśvarīḥ 
pūjayedityarthaḥ | puroditapadenākulādinavakaṃ parāmṛśyata iti 
prāñcaḥ | tanna | atideśenaiva prāpsyato'rthasya punarupadeśavaiyarthyāt | 
pratyutāpūrvatādyaniṣṭāpatteśca || 12 ||

evaṃ navaprakārā'dyā pūjākāle tu pārvati |
ekākārā hyādyaśaktirajarāmarakāriṇī || 13 ||

	ādyasya śivasya śaktirapyādyā pūjākāle navaprakārā'pi vastuta 
ekākāraiva | evaṃ jñātā satyajarāmaratvaṃ datte | ajarāmareti 
bhāvapradhānau nirdeśau || 13 ||

mantrasaṃketakastasyā nānākāro vyavasthitaḥ |
nānāmantrakrameṇaiva pāramparyeṇa labhyate || 14 ||

	tasyā ādiśaktermantrasaṃketako nānākāraḥ | tadīyavidyāyāḥ 
sāṃketikārthaḥ ṣaṭprakāraḥ | paraṃ tu tasyā mantro'pi naikaḥ | 
yenaikasyaiva mantrasya ṣaḍarthāḥ syaḥ | kiṃ tu nānāvidho mantro 
lopāmudrākāmarājādibhedāt | tataśca kecidarthāḥ 

p. 251) kādividyāyā eva | kecittu hādividyāyā eva | 
kecittūbhayasādhāraṇāḥ | saṃhatya ṣaḍavidhaḥ saṃketaḥ | tatra kasyā 
vidyāyāḥ ko'rtha iti tu pāramparyakrameṇaiva vyavasthā labhyata ityarthaḥ 
| prāñcastu hādividyāyā eva ṣaḍarthā ityabhimanyamānā ihatyaṃ 
nānāmantrapadaṃ cakreśvarīmantraparatvena vyācakṣate | tadayuktam | 
cakreśvarīmantrāṇāmuttaratrārthavarṇanābhāvāt, 
saṃpradāyārthāderhādividyāyāmalagnakatāyāḥ 
pradarśayiṣyamāṇatvācca | pūrvatantre kādividyāyā evoddhṛtatvena 
hādividyāyā eva ṣaḍarthītyabhimānasyopakramavirodhena tyājyatayā 
vaiparītyābhimānasyaivā'patteśca | pūrvatantragranthasyāpi 
hādiparatvena lāpane kliṣṭatāyāstatraiva pradarśitatvācca | 
tasmādasmaduktavyavasthaiva niṣpakṣapāteti mantavyam || 14 ||

	vakṣyamāṇārthanikarasya durgamatvātsāvadhānīkaraṇāya punaḥ 
pratijānīte -

ṣaḍvidhaṃ taṃ tu deveśi kathayāmi tavānaghe |

taṃ mantrārtham |

arthaṃ vibhajate -

bhāvārthaḥ saṃpradāyāryo nigarbhārthaśca kaulikaḥ || 15 ||

tathā sarvarahasyārtho mahātattvārtha eva ca ||

|| 15 ||

	tatra prathamoddiṣṭaṃ bhāvārtha viśadayitukāmo bhāvārthapadaṃ 
nirvakti |

akṣarārtho hi bhāvārthaḥ kevalaḥ parameśvari || 15 ||

	akṣarāṇāṃ hi tāvadarthapratipādakatvaṃ svabhāvaḥ | tataśca yaḥ 
kevalastāryādinā'navagato'kṣarāṇāṃ vṛttyaiva 
labhyo'kṣarārtho'kṣarasvabhāvalabhyatvātsa bhāvārtha ityucyata 
ityarthaḥ || 16 ||

	atha tamevārthaṃ pratipādayati navabhiḥ ślokaiḥ -

yoginībhistathā vīrairvīrendraiḥ sarvadā priye |
śivaśaktisamāyogājjanito mantrarājakaḥ || 17 ||

	yoginyo vimarśāṃśabhūtecchājñānakriyātmikāḥ | 
sarasvatīpṛthivīrudrāṇyastisraḥ | bahuvacanasya kapiñjalanyāyena 
trisaṃkhyāparatvāt | vīrā upāsakā 

p. 252) aśuddhamiśraśuddhabhedena trayaḥ | vīrendrāḥ 
prakāśāṃśabhūtavāmājyeṣṭhāraudryābhinnā 
brahmaviṣṇurudrāstrayaḥ | tritayabhoktā vīreśa iti śivasūtre 
jāgarādidhāmatraye'pyapracyutasvātmānusaṃdhāno vīreśa 
itilakṣaṇakathanāt | upacārāścalatve'pi 
tanmayatvāpramattetitantrarāje'pyayamevārtha uktaḥ | tena 
tādṛśavāsanādārḍhyaśīlā vīrendrāḥ | 
tādṛśavāsanāśaithilyāttāratamyena trividhā vīrā ucyanta ityuktaṃ 
bhavati | śivaśaktyoḥ samāyogaḥ sāmarasyaṃ caikam | evaṃ daśa | 
etairayaṃ mantrarājo janitaḥ | etadvācakākṣaradaśakaghaṭita ityarthaḥ | 
ayaṃ bhāvaḥ - asyāṃ hi vidyāyāṃ prañcadaśākṣarāṇi teṣu 
hṛllekhākṣaratrayaṃ devyā vācakattrena prasiddhārthakameva | 
hrīṃkāravācyā hrīṃkāravedyeti nāmatriśatyāṃ kathanāt | 
tatparatvopapādanaṃ ca tantrarāje -

vyomnā prakāśamānatvaṃ grasamānatvamagninā |
tayorvimarśa īkāro bindunā tanniphālanam || iti |

	dvitīyatṛtīyakūṭayorekaikamakṣaraṃ hakārasakārarūpaṃ tvagre 
mūla eva vyākhyāsyate | ato'vaśiṣṭānyakṣarāṇi daśaivetyāśayena 
daśabhireva mantraghaṭanamuktam | evaṃ caikaikasminkūṭe 
yāvantyakṣarāṇi teṣāṃ yoginyādayo yathāyathamuktā ye'rthāsteṣāṃ 
hṛllekhopasthitadevyā saha sāmānādhikaraṇyavaśādabheda 
ekaikakūṭārthaḥ | sāmānādhikaraṇyaṃ ceha 
viruddhavibhaktimattvābhāvarūpaṃ dadhimadhvityādāviva | tatra 
kakāratrayaṃ brahmādiparam | lakāratrayaṃ pṛthivyādiparaṃ, 
hakārasākārāvīkāraśca vīraparāḥ | ekākṣarakośādinā lakṣaṇayā 
vā tattatparatāyā vidvadbhiḥ sūpapādatvāt | ekāraḥ sāmasyaparaḥ | 
śivaśaktivācakayorakārayoryogena janitatvāt | athavā'syāṃ vidyāyāṃ 
saptatriṃśadakṣarāṇītyuttaratra vakṣyate | teṣu ca punaruktaparihāreṇa 
gaṇanāyāṃ daśaiva śiṣyante - akāro lakāraḥ sakāro hakāra īkāra 
ekāro rephaḥ kakāro nādo binduśceti kiṃ bahunā sarvavidhāsu 
śrīvidyāsvapyetāvanta eva varṇāḥ |

	taduktaṃ jñānarṇave bhūmiścandraḥ śivo māyā śaktiḥ 
kṛṣṇādhvamādanau |

ardhacandraśca binduśca navārṇo merurucyate ||

p. 253) mahātripurasundaryā mantrā merusamudbhavāḥ | iti |

	eṣvakāra eko vyañjanaiḥ saha pārthakyābhāvābhiprāyeṇa na 
pṛthaggaṇitaḥ | lakārādayastu bhūmyādipadaiḥ krameṇa gaṇitā eva | ato 
na daśasaṃkhyāvirodhaḥ | tataścaite daśa varṇā yathāyathaṃ 
yoginyādivācakatvena vyākhyeyāḥ | varṇapunaruktiśca 
vyaktibahutvābhiprāyeṇopapādyā | teṣvekārasya 
caramanirdeśādviśeṣyabodhakatvaṃ svīkṛtya yoginyādyabhinnaṃ 
śivaśaktisāmarasyātmakaṃ brahmeti vākyārthaḥ | anayośca 
pakṣayoruttaro'ṣṭaślokyātmako granthasaṃdarbhaḥ sarvo'pi prācāṃ 
pakṣa iva vidyāyāḥ stutyartha eva | vastutastu - akṣarārtho hi bhāvārtha 
ityādāvupakramyānte bhāvārtha iti manvata ityupasaṃhārānmadhye 
dvitīyatṛtīyakūṭayo parāmarśācca liṅgādayaṃ granthasaṃdarbhaḥ 
sarvo'pi pratikūṭamakṣaraśo'rthapratipādanapara eva nātra 
stutimātraparatvāvakāśa iti spaṣṭaṃ pratīyate | tathā cāyaṃ ślokaḥ 
prathamakūṭamātrasyārthapratipādanaparaḥ | tataścaikaikaḥ 
kakārādivarṇo vīrendrādiparaḥ | kakārāditrayaṃ pratyekaṃ 
bahuvacanāntamitidyotanāya yoginīrityādīni bahuvacanāntāni trīṇi 
padāni | ekārastvekavacanānta evetidyotanāya samāyogādityekavacanam | 
hṛllekhayā viśeṣyalābhaḥ | tena yoginīsvarūpā vīrasvarūpā 
vīrendrasvarūpā śivaśaktisāmarasyasvarūpā tripurasundarīti 
prathamakūṭārthaṃ ityuktaṃ bhavati | kāśca, eśca yaśca lāśceti 
dvaṃdvottaraṃ hrīṃkāreṇa karmadhārayaḥ | halṅyādinā sulopaḥ | 
samāse'pi saṃdhyabhāva ārṣaḥ | kakārādīnāṃ 
bhinnapadatvasvīkāre'pyekāralakārayoḥ sulopa ārṣaḥ || 17 ||

	etadevopapādayaṃstṛtīyakūṭaṃ vyācaṣṭe -

tanmayīṃ paramānandananditāṃ spandarūpiṇīm ||
nisargasundarīṃ devīṃ jñātvā svairamupāsate || 18 ||

	tanmayīṃ yoginyādicatuṣṭayābhinnām | 
adhamamadhyamavīrābhedādduḥkhasaṃparko mā prasāṅkṣīdata āha 
parameti | paramatvaṃ duḥkhāsaṃpṛktatvaṃ tādṛśānandena nanditāṃ 
hṛṣṭāṃ yuktāmabhinnāmiti yāvat | spandaḥ ṣaṭtriṃśattattvātmakaṃ 
viśvam | tadrūpiṇīṃ tada bhinnām | asundareṇāpi 
padārthenābhedādasundaratvaṃ syādata āha-nisargasundarīṃ 
svabhāvamadhurām | 

p. 254) ayaṃ tṛtīyakūṭalabhyo'rthaḥ | uttaratra tṛtīye piṇḍake 
punarityupakramya kathitā viśvarūpiṇītyantenāsyārthasya 
vivaraṇāliṅgāt | hṛllekhayā devīmanūdya sakalapadena sarvasyābhedo 
vidhīyate | sarvaṃ khalvidaṃ brahmetyarthaḥ | sakalapade vibhaktilopa ārṣaḥ 
| samāsāṅgīkāre tvekaprasaratābhaṅgaḥ | uddeśyavidheya 
bhāvānaṅgīkāre'pyadoṣo vā | hṛllekhālabhyamarthamāha - devīmiti | 
īdṛśīṃ devīṃ mantrato jñātvā jānantaḥ 
śābdabodhaviṣayīṃkurvantaḥ sādhakāḥ svairācāraṃ yathā tathopāsate 
bhāvayanti | mukhaṃ vyādāya svīpatītivatsamānakāle ktvā || 18 ||

	madhyamakūṭasyārthamāha -

śivaśaktyātmasaṃghaṭṭarūpe brahmaṇi śāśvate |
tatprathāprasarāśleṣabhuvi tvaindropalakṣite || 19 ||

jñāturjñānamayākārakaraṇānmantrarūpiṇīm |

	śivaśaktyātmako yaḥ saṃghaṭṭaḥ sāmarasyaṃ tadrūpe brahmaṇi 
viṣaye jñāturjñānamayākāraścinmayatvaṃ 
tatkaraṇāddhetormantrarūpiṇīṃ mantāraṃ trāyata 
ityetadarthakamantrarūpāṃ, devīmiti pūrveṇānvayaḥ | etena cittaṃ mantra 
iti śivasūtraṃ citireva cetanapadāvarūḍhā caityasaṃkocinī cittamiti 
śaktisūtraṃ copapadyate | brahmaviṣayakajñānaṃ tu na 
savikalpakamitidhvananāya tatprathetyādi | tasya brahmaṇaḥ prathāprasaro 
vistṛtatvaṃ viśvamiti yāvat | tadāśleṣabhuvi 
tatsaṃbandhādhāre'pyaindreṇedṛśaiśvaryeṇopalakṣite natu viśiṣṭa iti 
tadarthaḥ | viśvajanakatvādidharmaviśiṣṭaviṣayakatvasyopalakṣitapadena 
nirāsāddharmimātraviṣayakatvarūpākhaṇḍatvaṃ jñānasya sidhyati | 
akhaṇḍatvaṃ ca savikalpakaprajñāvilakṣaṇaviṣayitāśālitvam | 
evamuktvā ca madhyakūṭasya cchāyāvyākhyā sūcitā | hakāraḥ śivaḥ | 
sakāraḥ śaktiḥ |

katrayaṃ hadvayaṃ caiva śaivo bhāga prakīrtitaḥ |
śaktyakṣarāṇi śeṣāṇi hrīṃkāra ubhayātmakaḥ ||

	itibrahmāṇḍapurāṇāt |

	ātmapadena 
sāmarasyasyobhayābhedātmakatvasūcanādanayorakṣarayoḥ karmadhārayo 

p. 255) dhvanitaḥ | haṃ ca tatsaṃ ca hasaṃ 
parasparasamarasāpannaśivaśaktirūpam | grahmaṇīti tu kakārasyārthaḥ | 
kaṃ brahyeti śruteḥ | tupadena hasasya kakāreṇa saha karmadhāraya uktaḥ | 
hasaṃ ca tatkaṃ ca hasakaṃ samarasaśivaśaktyātmakaṃ brahma | 
tatprathetyādinā hasakapadasya lakṣaṇayā dharmimātraparatvaṃ natu 
śakyatāvacchedakaviśiṣṭaparatvamuktam | hasakaṃ hantīti hasakahā 
tādṛśabrahmaviṣayakajñānavān | hantergatyerthatayā ye gatyarthāste 
jñānārthā ityanuśāsanena ca tathopapatteḥ | so'yaṃ samāso 
brahmaṇītiviṣayasaptamyoktaḥ | hanterjñānārthakatvaṃ jñāturiti padena 
jñāpitam | hasakahanaṃ lāti ādatte svābhinnaṃ karotīti hasakahalā | 
tadidaṃ jñānamayākārakaraṇādityanena dhvanitam | tasya hṛllekhayā 
samāse puṃvadbhāvi rūpasiddhiḥ | so'yamavayavaśa ukta evārthaḥ 
saṃkṣipya mantrarūpiṇīmityanenoktaḥ | itthaṃ ca -

śivaśaktyabhidārūpā brahmaviṣṇuharātmikā |
vāṇyaparṇāramārūpā trividhopāsakātmikā ||

mithaḥsamarasāpannaśivaśaktyubhayātmanaḥ |
brahmaṇo nirvikalpajñamādadānā nijātmanā ||
sarvatattvātmikā devī mahātripurasundarī | iti bhāvārthaḥ ||

|| 19 ||

	tadidamāha -

teṣāṃ samaṣṭirūpeṇa parāśaktistu mātṛkā || 20 ||

	teṣāmekaikakūṭārthatvena varṇitānāṃ viśeṣaṇānāṃ 
samaṣṭirūpeṇaikīkṛtya yojanena parāśaktirmātā mantrārtho 
bhavatītyarthaḥ || 20 ||

	idānīṃ devyāṃ mantrābhinnatvaviśvābhinnatvayoruktyā 
mantraviśvayoḥ prasaktaṃ 
mṛdabhinnaghaṭaśarāvayorivābhedamekopādānopādeyatvenopapādayand
arśayitumāha 

madhyabinduvisargāntaḥsamāsthānamaye pare |
kuṭilārūpake tasyāḥ pratirūpaṃ viyatkale || 21 ||

madhyaprāṇaprathārūpaspandavyomni sthitā punaḥ |

p. 256) madhyame mantrapiṇḍe tu tṛtīye piṇḍake punaḥ || 22 ||

rāhukūṭādvayasphūrjat |

	kāmakalāyāṃ hyādau turīyabindustadadhaḥ kāmākhyo 
bindustadadho visargākhyaṃ bindudvayaṃ tadadho hārdhakaleti sthitiḥ | tatra 
turyavisargayormadhye yo binduḥ kāmākhyaḥ sa ca visargaśca 
tayorantaścaitanyātmanā samyagāsthānaṃ yayostanmaye ye dve akṣare 
kāmāntargato'kāro visargāntargato hakāraśca paraṃ tu te dve api na 
vaikharīrūpe api tu pare parāmātṛkārūpe śūnyākāre iti yāvat | 
mātṛkādyantage ityartha iti kecit | te ete kuṭilārūpake vakrārūpe 
vāmārūpe sṛṣṭijanake iti yāvat | akulakulakuṇḍalinīrūpe iti kecit | tasyā 
devyāḥ pratirūpaṃ rūpāntare arthaśabdātmake parabrahmaṇo dve rūpe | 
tatraite akṣare śivaśaktyoḥ śabdātmakarūpe kulakuṇḍalinyā rūpāntare 
iti kecit | tatkuṭilārūpake ityanena punaruktam | 
īdṛśabahuviśaṣaṇairnirdiṣṭe akṣare nāmnā'pi nirdiśati viyatkale iti | 
viyat, hakāraḥ | kalā prakāśo'kāraḥ | akārādhikāre prakāśaḥ paramaḥ 
śiva iti kośāt | viyacchabdenākāraḥ kalā hārdhakalā hakāra iti kecit | 
taccintyam | īdṛśaṃ parārūpamakṣaradvayaṃ mantre'nyastīti 
pradarśayati - madhyaprāṇeti | madhyame mantrapiṇḍe dvitīyakūṭe yo 
madhyo hakāratraye madhyo dvitīyahakāraḥ sa eva ca prāṇaprathārūpaḥ 
prāṇo visargāntargataḥ parārūpo hakārastasya prathā prathanaṃ 
sthūlatā vaikharyātmakatā tadrūpo yaḥ spandavyomā hakāraḥ, spandata 
utpadyata iti spandaṃ, spandaṃ vyoma yasmātsa spandavyomā | 
hakārādvyoma saṃbhūtamiti vakṣyamāṇatvāt | prathārūpo yaḥ 
spandastadātmakaṃ yadvyometi vā | tatra punaḥ sthitā hakārātmikā parā 
mātṛkā | kecittu - madhyama iti padaṃ vāradvayaṃ yojayanto 
madhyamakuṭe yo madhyamahakārastatreti vyācakṣāṇā 
madhyaprāṇapadaṃ visargamadhyacaitanyaparatvena vyākhyan | idaṃ ca 
saṃpradāyamanurudhya vyākhyātam | anyathā prathamopasthitanyāyena 
prathamahakāra eva sthiteti vyākhyātuṃ yuktatvāt | nanu 
dvitīyakūṭamadhyamahakārastho'kārastṛtīyakūṭahṛllekhāsthahakāraśc
etidvayaparatvenaivāyaṃ saṃdarbhaḥ svarasaḥ | upakrama ādāvakārasya 
paścāddhakārasya 
nirdeśāttādṛśakramānurodhāyopasaṃhāragranthasyāpi 

p. 257) varṇayituṃ yuktatvāt | vyomnīti saptamyāḥ para ityarthasyeṣṭatvāt | 
tathaiva rāhukūṭādbayeti saptamyāḥ sukalpatvāt | ataḥ kathaṃ 
saṃpradāyalabdhatvamarthasyeti cetsatyam | upakrama 
upasthitasyākārahakārayoḥ kramasya 
pratirūpamityekavacanāntaviśeṣaṇena vicchedāt | viyatkale ityanena 
hakārottaramakāranirdeśena viparītakramasya vyavahriyamāṇatvena tenaiva 
krameṇottaratra vyaktinirdeśasya nirābādhāt | ata eva saṃ te prāṇo 
vāyunā gacchatābhityekavacanāntakriyāpadasya saṃ 
yajatrairaṅgānītibahuvacanāntānvayāyogyatayaiva vicchede saṃ 
yajñapatirāśiṣetyanenānvetuṃ yogyasyāpi nānuṣaṅgo'pi tu 
padāntaramadhyāhartavyamiti siddhāntitaṃ bhedalakṣaṇe | viyatkale iti 
padamapyupakrāntakramānusāreṇa vyācakṣāṇānāṃ prācāṃ tu mate 
saṃpradāyarakṣaṇāya saṃpradāyāntaraṃ vyākhyātāṃśe'pi 
śaraṇīkaraṇīyamiti dik | saṃpradāyasiddho'rthastu 
madhyamatṛtīyakūṭayoḥ pratiniyatanirdeśājjñāpitaḥ | śrūyamāṇe 
ṣoḍhānyāsīye grahanyāse śaṣasahā rāhukūṭamiti vakṣyate - vaktre 
śādicaturvarṇaiḥ sahitaṃ rāhumeva ceti | tatrādvayau 
prāthamikadvayādbhinnau sakārahakārau tayormadhye'pi yogyatayā 
sakāra eva tṛtīyakūṭe hakārasyākārayogābhāvāt | ubhayatrāpi 
punaḥśabdaḥ śrūyamāṇo dvitīyavāramityarthako 
vaikharībhinnaparāmātṛkārūpatāṃ draḍhayati | akṣaramātre 
dhvanyaṃśavarṇāśau vartete eva | tārkikamate suvarṇe 
parasparasaṃsṛṣṭapārthivataijasāṃśavat | ata ea 
tāratvamityādidhvanidharmāṇāṃ varṇeṣvanubhavaḥ | sa varṇe dhvaniḥ 
sarvavarṇajanako nāda eva | nāda eva hi prathamaṃ parārūpo 
mūlādhārādutthito maṇipūrānāhatayorāgatya prāṇamanobhyāṃ 
saṃyogātpaśyantīmadhyamātmanā pariṇataḥ kaṇṭhe 
vaikharīrūpavarṇātmakatāmāpadyata iti siddhāntāt | tasmiṃśca nāde 
sarvavarṇakāraṇībhūte sarve varṇāḥ sūkṣmarūpeṇa vartanta eva | bīje 
phalapuṣpādivat | yathā bījarūpe saṃpuṭa ekasminnapi 
pūrvārdhaparārdhātmanā dvidhā bhinne vividhāvayavakaḥ sarvo'pi 
vṛkṣo'ntarasti tathā'kārahakārarūpeṇa dvidhā bhinne nādabrahmaṇi 
sarvo'pi varṇātmako laukikavaidikaprapañco'sti | ata 
evākārahakārayormadhya eva sarvavarṇapāṭhaḥ | lakārasya 
lakāreṇābhedāt | kṣakārasya kakāraṣakārayogarūpatvenāpārthakyāt | 

p. 258) brahmaṇo'kārahakārasamāhārarūpatvādeva 
śrutiṣbahaṃrūpataiva tasya pradarśyate | brahma vā idamagra 
āsīttadātmānamevāvedahamiti bṛhadāraṇyake | tatrāhamahamityaitareye | 
kastvamityahamiti hovācetyādyapi | virūpākṣapañcāśikāyāmapi -

svaparāvabhāsanakṣama ātmā viśvasya yaḥ prakāśo'sau |
ahamiti sa eva ukto'haṃtāsthitirīdṛśī tasya || iti |

	brahmaṇo'haṃrūpatvādeva hi 
tadupāsanā'pyahaṃgrahādirūpaivopadiśyate -ahamityeva 
vibhāvayedbhavānīmityapi | kāraṇasyāhaṃrūpatvādeva hi sarvasminnapi 
prapañce tadanugatirmṛda iva ghaṭaśarāvādiṣu | ata evāsmacchabdasya 
sarvanāmatā | tapanīyaśrutirapi - ekamevedaṃ sarvaṃ tasmādahamiti 
sarvābhidhānamiti | ata eva cedṛśārthasyātirahasyatvābhiprāyeṇa 
tantrarāje-ādimāntyaṃ tu vedayediti saṃketenoktam | ādimo'kāraḥ, antyo 
hakārastayoḥ samāhāro'hamiti tadarthāt | 
mālinīśāstrasiddhāntatantrayorapi -

ādimāntyavihīnāstu mantrāḥ syuḥ śaradabhravat |
gurorlakṣaṇametāvadādimāntyaṃ nivedayet || iti |

	mātṛkācakrasaṃbodha iti śivasūtre varadarājenāpyuktam -

ato'kārahakārābhyāmahamityapṛthaktayā |
prapañcaṃ śivaśaktibhyāṃ kroḍīkṛtya prakāśate || iti |

	anyo'pyasminnarthe rahasyaniṣkarṣo 
varivasyārahasyavyākhyāne'smābhiḥ prakaṭīkṛtaḥ | anayā ca rītyā 
sarvasyāpyakārahakārasāmarasyātmakatvena mantrasyāpi 
tathātvānmantre tādṛśavarṇadvayamastītyavivādam | yathā hi vaṭavṛkṣe 
janakabījasamānākāraṃ bījānantye'pi 
sphuṭitajanakabījāṃśadvayamapi kvacidastyeva paraṃ tu taddurjñānaṃ 
tathā prakṛte'pi 
brahmasvarūpayornikhilaśabdaprapañcābhinnamātṛkāsarasvatyabhinnaśri
ividyājanakayornādātmakaparārūpayorakārahakārayoḥ 
kvāpyavasthiterāvaśyakatayā tayoranyairdurjñānatvena 
bhaktānujighṛkṣayā sarvajñena karuṇāghanena jagadguruṇaiva 
bahusaṃketena tau pradarśitau || 21 || 22 ||

p. 259) tatpradarśanasya prakṛtabhāvārthavarṇanaprakaraṇe 
sāṃgatyamapyāha -

				calattāsaṃsthitasya tu |

dharmādharmasya vācyasya viṣāmṛtamayasya ca || 23 ||

vācakākṣarasaṃyukteḥ kathitā viśvarūpiṇī |

	calato bhāvaścalattā naśvaratā'nityateti yāvat | 
dharmipradhāno'yaṃ nirdeśaḥ | asaṃsthito'samāpto nityaḥ | 
nityānityasyeti paryavasito'rthaḥ | prapañcarūpeṇānityasya brahmarūpeṇa 
nityasyeti yāvat | ata eva tatpravṛttāvapyanirāsaḥ svasaṃvettṛbhāvāditi 
śivasūtre kṛṣṇadāsenoktam -

avasthāyugalaṃ cātra kāryakartṛtvaśabditam |
kāryatā kṣayiṇī tatra kartṛtvaṃ punarakṣayam ||

kāryonmukhaḥ prayatno yaḥ kevalaṃ so'tra lupyate | ityādi |

	dharmo brahmadharmatvācchaktiḥ | adharmo nirdharmakaḥ paraśivaḥ | 
viṣaṃ saṃsāraḥ | amṛtaṃ mokṣaḥ | anityasaṃsārātmanā 
pariṇataśaktervācyāyā vācakamakṣaraṃ hakāraḥ | 
nityamokṣātmakaparaśivasya vācyasya vācakamakṣaramakāraḥ | 
etadubhayasaṃyogānmantraḥ śivaśaktirūpaḥ | viśvamapi 
śivaśaktijanyatvāttadrūpameva 
ekopādānopādeyatvānmantraviśvayorabheda iti 
tṛtīyakūṭoditārthasyopapattiruktā || 23 ||

	evaṃ kūṭatrayasyāvāntaravākyatrayarūpasya trividhamarthaṃ 
sopapattikaṃ nirvarṇya trayāṇāmekavākyatayā mahāvākyarūpasya 
mantrasyārthaṃ pūrvamuktamupasaṃharannāha -

teṣāṃ samaṣṭirūpeṇa parāśaktiṃ tu bhātṛkām || 24 ||

kūṭatrayātmikāṃ devīṃ samaṣṭivyaṣṭirūpiṇīm |
ādyāṃ śaktiṃ bhāvayanto bhāvārtha iti manvate || 25 ||

	teṣāmavāntaravākyatrayārthānāṃ samaṣṭhirūpeṇa 
parasparākāṅkṣayā punarapi vākyaikavākyatākalpanena parāśaktiṃ 
mātṛkāṃ mātṛkāsarasvatyabhinnāmādyāṃ śaktiṃ bhāvayanto 
mantrajanyabodhaviṣayīkurvanta upāsakadhaureyāḥ svabhāvanīyamarthaṃ 
mantrasya bhāvārtha iti manvate | kūṭatrayātmikāmiti tu 
mantradevyorabhedābhiprāyeṇa | 
tatrāṣyekaikakūṭamātropāsakānāmavāntaravākyārtha ekaika eva 
bhāvanīyastrikūṭopāsakānāṃ 

p. 260) tu mahāvākyārtho bhāvanīya iti dyotayituṃ 
samaṣṭivyaṣṭirūpiṇīmityuktam | tenāvāntaravākyārtheṣu 
viśeṣyalābhāya hṛllekhātrayāvaśyakatetyapi dhvanitam | evaṃ triprakāro 
bhāvārtho varṇitaḥ | so'yaṃ kādipakṣa eva svarasaḥ 
śivaśaktisamāyogapadasyaikāra eva svārasyāt | hādipakṣe'pi 
yoginīśivaśaktisamāyogapadānyatareṇa 
hakārasakārānyataradakṣaramucyata iti yathākathaicidyojanīyām | 
prāñcastu sarvo'pyayaṃ grantho hādividyāpara eveti manyamānāḥ 
prakārāntareṇa vyācakṣate | tathā hi-hṛllekhāsthairhakārarephekāraiḥ 
saha prathamakūṭe saptākṣarāṇi | yoginyo bhāratyādyā vīrā 
brahmādyā iti trīṇi mithunāni | hakāro brahmā sakāro (bhāratī kakāro) 
viṣṇurlakāraḥ pṛthivī hakāro rudro repho rudrāṇītyevaṃ 
mithunatrayaparāṇi ṣaḍakṣarāṇi, samaṣṭirūpaṃ śāntāmbikātmakaṃ 
mithunamīṃkāreṇaikenaiva vācyam | mūlasthaṃ vīrendrairiti padaṃ 
bahuvacanāntaṃ kevalaṃ puṃliṅgamapi samaṣṭimithunasyaiva vācakam | 
dvitīyakūṭe madhyamahakārastṛtīyakūṭārambhe paṭhanīyo'pi tṛtīyasya 
śaktikūṭatvena śaktyakṣarārabdhatvalipsayā dvitīyasya 
sthitikūṭatvadhvananalipsayā ca dvitīyakūṭa eva paṭhitaḥ | so'yamatra 
paṭhito'pi tatratya eveti trīṇyapi kūṭāni saptasaptākṣarāṇi 
samānarūpāṇyeva saṃpadyante | tena 
prathamakūṭavadevetarakūṭayorapyarthaḥ | iyāṃstu viśeṣaḥ-
dvitīyakūṭasya sthitirūpatādhvananenaiva prathamacaramakūṭayoḥ 
sṛṣṭisaṃhṛtirūpatādhvananādekaikasminkūṭe punarapi 
sṛṣṭādyavāntarabhedena traividhyādādyakūṭasthasya mithunatrayasya 
krameṇa sṛṣṭisṛṣṭiḥ sṛṣṭisthitiḥ sṛṣṭisaṃhṛtirityetattrayābhimānitā | 
dvitīyakūṭasthasya sthitisṛṣṭiḥ sthitisthitiḥ 
sthitisaṃhṛtirityetattrayābhimānitvam | tṛtīyakūṭasthasya tu 
saṃhārasṛṣṭiḥ saṃhārasthitiḥ saṃhārasaṃhāra 
ityetattrayābhimānitvam | ato na punaruktiḥ | 
vāgbhavakāmarājaśaktikūṭānāṃ krameṇa 
pūrvāmnāyadakṣiṇāmnāyapaścimāmnāyarūpatvādīdṛśamithunanav
akasya nādanavakarūpatvācca na paunaruktyam | 
tataścaitairvidyākṣarābhidheyamithunacatuṣṭayaiḥ śivaśaktisaṃparkaṃ 
mithunīkṛtyāyaṃ mantrarājako hādividyārūpo janito bhāvita iti mūle 
prathamaślokārthaḥ | athottarānmāyātmakaturīyakūṭasyārthamāha-

p. 261) tanmayīmiti | 
bhāratyādibrahmādicaturmithunavācakabījatrayasamaṣṭirūpavācyāmityar
thaḥ | mantraśabdaṃ nirvakti - śivaśaktyātmeti | 
mananatrāṇakartṛtvātturīyakūṭe mantratvamupapadyata iti bhāvaḥ | nanu sa 
turīyamantraḥ kiṃlakṣaṇa ityata āha - teṣāmiti | trīṇi kūṭāni 
paśyantīmadhyamāvaikharīrūpāṇi | iyaṃ tu parāmātṛkārūpetyarthaḥ | 
nanu turīyakūṭavācyā śaktirakārahakārobhayarūpā tau ca mantre kva 
vasata ityata āha - madhyabindbiti | mantre'nayorvidyamānatvādeva 
turīyavidyāyā viśvamayatvamityāha - calatteti | turīyāyā 
viśvātmakatvādeva tāṃ parāmātṛkātvena vyaṣṭikūṭatrayaṃ 
paśyantyādirūpatvena bhāvayanto yogino bhāvārthaṃ manvata iti | 
tadidaṃ vyākhyānaṃ svarūpākhyānamevāsya pratyākhyānaṃ 
prakīrtitamitinyāyodāharaṇākhyānam | etadanusāriṇāvanyāvapi dvau 
pakṣau varivasyārahasye'smābhiḥ prapañcitau | evaṃ ṣaṭsu pakṣeṣu ya 
eva viduṣāmupāsakānāṃ hṛdayaṃgama sa eva paraśivāśayo bhāvārtha 
iti dik || 24 || 25 ||

	atha kramaprāptaṃ saṃpradāyārthaṃ nirūpayati 
sārdhadvāviṃśatyā ślokaiḥ -

saṃpradāyo mahābodharūpo gurumukhe sthitaḥ |
viśvākāraprathāyāstu mahattvaṃ ca yadāśrayam || 26 ||

śivaśaktyādyayā mūlavidyayā parameśvari |
jagatkṛtsnaṃ yathā vyāptaṃ śṛṇuṣvāvahitā priye || 27 ||

pañcabhūtamayaṃ viśvaṃ tanmayī sā sanātanī |
tanmayī mūlavidyā ca tathā ca kathayāmi te || 28 ||

	pūrvaṃ hi devyāṃ mantramayatvaviśvamayatve eva 
prādhānyenokte mantratvaviśvatvayoḥ parasparābhāvavyāpyatve devyāṃ 
tadubhayasāmānādhikaraṇyaṃ na 
saṃgacchetetyatastadupapādānārthatvena 
śivaśaktivācakākṣarajanyatvena mantraviśvayorabhedaḥ sādhito na 
prādhānyena | idānīṃ tvekodumbarabījopādeyānāmapi 
phalapatrakṛmikāṣṭhādīnāmatyantabhedadarśanāduktopapattimadṛḍhāṃ 
manvānena bhagavatā mantrasya viśvātmanā 
pariṇatatvādupādānopādeyabhāvenaiva mantraviśvayorabhedaḥ 

p. 262) prādhānyena vivakṣitaḥ | athavā pūrvaṃ devyā mantreṇābhedo 
mananatrāṇadvārā devīmantrayorabheda eveha prādhānyena vivakṣitaḥ | 
viśvaṃ ca ṣaṭtriṃśattattvamayam | tataśca pañcabhūtamayamityatra 
bhūtapadaṃ tattvāntarāṇāmupalakṣaṇaṃ ṣaṭtriṃśato'pi pañcadhā 
vibhāgasya vakṣyamāṇatvāttadabhiprāyakaṃ vā | viśvaṃ sā sanātanī 
devī mūlavidyā ceti trayamapi ṣaṭtriṃśattattvamayamiti sthitiḥ | tatra 
viśvasminprasiddhaṃ devyāmapi 
viśvapariṇāmitvāttanmayatvamasaṃdigdhameva | mūlavidyāyāstu jagata 
iva śivaśaktivācakākārahakārajanyatvāvirodhe'pi 
kṛmikāṣṭhayorivātyantaṃ bhedasyaivāvaśyaṃbhāvāttayā 
kṛtsnajagadākāratayā kathaṃ pariṇatam | yena tadabhedaḥ syāt | īdṛśyā 
durdharatvena saṃdigdhāyā mantrasya viśvākāraprathāyāmahattvaṃ 
sarvottamatvamasaṃdigdhatvaṃ yadāśrayaṃ yena mahatā niścayātmakena 
bodho bhāvyaṃ tasya mahābodhasya viṣayaḥ 
saṃpradāyārthapadenocyamānaḥ samīcīno nirdiṣṭaḥ prakṛṣṭaḥ 
sarvātiśāyī dāyo guruparamagurvādivaṃśaparamparāyāto'thā 
dhanamiva sthito'to gurumukha eva sthito gurudayayaiva labhyo yathā 
yādṛśastathā te kathayāmi parameśvari priye tvamavahitā śṛṇuṣveti 
yojanā | mahato deśakālānavacchinnasya prakāśasya bodha iti prācāṃ 
mahābodhapadavyākhyānaṃ tvānmahata itisūtravirodhādanādeyam | 
śitraśaktyādyayeti hetugarbhaṃ viśeṣaṇam || 26 || 27 || 28 ||

	hādividyāyāṃ prathamopasthitavarṇamārabhyaiva 
pratijñātamarthamāha -

hakārādvyoma saṃbhūtaṃ kakārāttu prabhañjanaḥ |
rephādagniḥ sakārācca jalatattvasya saṃbhavaḥ || 29 ||

lakārātpṛthivī jātā tasmādviśvamayī ca sā |

	hakārādyātmanā pariṇatāyā vimarśaśakteḥ sakāśādākāśādi 
utpannam | naca śabdādarthotpattivarṇanamidapūrvamiti vismayitavyam | 
śabda iti cennātaḥ prabhavātpratyakṣānumānābhyāmiti 
vaiyāsikasūtre'pi śabdādarthaprabhavaḥ śrutismṛtibhyāṃ sādhita 
ityukteḥ | tadupapādanaṃ ca tadbhāṣye draṣṭavyam | kakārāttviti | 
kāmakalākṣarādīkārātyarthaḥ | 
kāmakaletipadasaṃbandhiprathamākṣaravācakasya 

p. 263) kakārapadasya kāmakalāpadavācya īkāre nirūḍhalakṣaṇā | 
tasyābhivyañjakāḥ pañca makārā iti sūtra īdṛśalakṣaṇayaiva 
makārapadena mudrākāraṇaśuddhyādergrahaṇadarśanāt | 
kāmapūrṇajakārākhyetitantrārambhastave jakāreṇa jālaṃdharapīṭhasya 
grahaṇācca | kāmakālākṣarasya rahasyataratve kaṇṭharaveṇa 
taduccāraṇasyānucitatvena pārokṣyeṇa sāṃketikanirdeśasyaiva tatra 
yuktatvācca | prāñcastu mantragataistribhiḥ kakārairvāyurutpanna iti 
yathāśrutameva vyācakṣate | tadasat | 
mahāmāyātrayeṇāpītyuttaragranthavirodhāt | tatra hīkārāṇāṃ 
caturṇāmeva sparśacatuṣṭayabodhakatokteḥ | 
tattadbhūtajanakavarṇānāmeva tattadguṇalakṣakatvasya bhavedguṇavato 
bījaṃ guṇānāmapi vācakamityanena spaṣṭaṃ vakṣyamāṇatvācca | 
kakāracatuṣṭayasya vidyāyāmabhāvena 
sparśacatuṣṭayalakṣakatvāsaṃbhavācca | krodhīśatritayenāsyetyanena 
kakāratrayasya trividhopāsakabodhakatāyā eva vakṣyamāṇatvācca | 
kakārasya vāyubījatvābhāvācca | naca yakārasyaiva vāyubījatvena 
kāgakalāparatvena bhavadvyākhyāne'pi tadabhāvastulya iti vācyam | 
brīhisadṛśanīvāravadīkāre yakārasādṛśyāt | ata 
evaikasthānotpannatvaṃ parasparādeśasthānikatvaṃ ca sādṛśyena 
śravaṇānubhavaśca saṃgacchate | kiṃ bahunā yavanānyā 
lipisaṃketaikyamapi prasiddham | tatparasparasadṛśatvamūlakameva | 
laukikānubhavanirṇaye tasyāpi pramāṇatvāt | kathamanyathā 
pikanemādhikaraṇe mlecchaprasiddhimūlaka eva siddhāntaḥ saṃgacchatām 
| yadyapi sarve'pyete hetava ukāre jalabījavakārasādṛśye tulyāstathā'pi 
vidyāyāṃ vakārasyevokārasyāpyabhāvātsusadṛśālābhe 
mandasadṛśānāṃ pūtakānāmiva dantyatvena vakārasadṛśasya 
sakārasya jalatattvajanakatvoktirnyāyyaiva | ata evāsminpakṣe prasakte 
bhavedguṇavatāṃ bījamitiniyamavirodhe mūlakṛtaivā'śaṅkā 
parihariṣyate | īdṛśaṃ hakārādibhyo vailakṣaṇyaṃ dyotayitumeva 
kakārāttviti tuśabdastadarthaka eva sakārācceti cakāro'pi | 
tasmātpañcabhūtajanakatvātsā vidyā viśvamayī viśvābhinnā bhavati || 
29 ||

	nanvevaṃ sati vidyāyāṃ hakārādikaṃ vyañjakamekaikamevālaṃ 
kiṃ teṣāṃ bāhulyenetyata āha -

p. 264) guṇāḥ pañcadaśā'khyātā bhūtānāṃ tanmayī śivā || 30 ||

	apañcīkṛteṣu pañcasu bhūteṣvekaikaṃ bhūtamardhadvayātmakaṃ 
kṛtvā tayorekamardhaṃ punaścaturdhā vibhajya 
tānbhāgānsvasvetarabhūtacatuṣṭaye saṃmelyaikaika evāsādhāraṇo'pi 
śabdasparśādiritareṣvapyupalabhyate | tatrāpyātmana ākāśaḥ saṃbhūta 
ākāśādvāyurvāyoragniragnerāpo'bhdyaḥ pṛthivīti krameṇaiva 
bhūtānāmutpatterjanakaniṣṭhaguṇānāmeva 
janyaparamparāyāmanuvṛttirna janyaniṣṭhaguṇānāṃ 
janakaparamparāyāṃ, kāraṇaguṇāḥ kāryaguṇānārabhanta ityeva 
nyāyāt | itthaṃ cā'kāśaguṇasya 
śabdasyā'kāśādikṣityantamanuvṛtteḥ pāñcavidhyaṃ vāyuguṇasya 
sparśasya caturṣvevānuvṛtteścāturvidhyam | evaṃ rūpasya traividhyaṃ 
rasasya dvaividhyaṃ gandhasyaikavidhyaṃ ceti saṃhatya bhūtānāṃ 
guṇāḥ pañcadaśa bhavanti | teṣu guhādiṣu yaḥ śabdānukārī 
pratiśabdaḥ śrūyate sa ākāśaśabdaḥ | vāyvādiśabdāḥ 
sparśādayaśca prasiddhā eva | evaṃprakāreṇa bhūtānāṃ guṇāḥ | 
pañcadaśasaṃkhyākā yasmātprasiddhāstasmācchivā vidyā'pi tanmayī 
pañcadaśasaṃkhyākahakārādyakṣaramayītyarthaḥ | uktakrameṇaiva 
hakārāḥ pañca, īkārāścatvāro rephāstrayaḥ sakārau dvau lakāra 
ekaśca vidyāyāṃ vartanta iti bhāvaḥ | nanvevaṃ sati 
lakāradvayamadhikaṃ kimiti paṭhyata iti cet | 
bhuvanatrayasaṃbandhāttridhātvaṃ tu maheśvarīti tadgranthe 
mūlakārairevāsyāḥ śaṅkāyāḥ samādhāsyamānatvāt | yadyapi 
prathamadvitīyakūṭayorduspṛṣṭasaṃjño lakāra eva, mohārṇapadena 
kvacittantre tayoruddhāradarśanāt | ata eva brahma sūtrīye devīpare bhāṣya 
īḍa stutāvitidhātuto niṣpannamīlapadamityuktam | tataśca tṛtīyakūṭa eka 
eva lakāra iti noktaśaṅkodayastathā'pi la (ḍa) 
kāralakāralakārayoraikyābhiprāyeṇa prakṛtatantre 
kūṭatraye'pīndrabījapadenaiva 
hṛllekhāpūrvākṣaroddhāradarśanādāśaṅkāprasaktau prakārāntareṇa 
samādhāsyata iti draṣṭavyaṣū || 30 ||

	nanu tathā'pyuktarītyā 
saptadaśavarṇānāmāvaśyakatve'pyadhikākṣarāṇāmakārakakārādīn
āṃ vaiyarthyamityata āha -

p. 265) yasya yasya padārthasya yā yā śaktirudīritā |
sā tu sarveśvarī devī sa ca sarvo maheśvaraḥ || 31 ||

	nahi bījaprayojanābhyāṃ vinā kimapi vastu samasti 
prayojanamanuddiśya na mando'pi pravartata iti nyāyāt | kimuta sarvatra 
īśvara iti tadarthaḥ | tataśca vastumātre 
svasvaprayojanajanakatvasāmarthyarūpā śaktirastyeva | sā 
vimarśastadādhāraḥ prakāśa ityarthaḥ | uktaṃ ca laiṅge -

strīliṅgamakhilaṃ gaurī puṃliṅgaṃ nīlalohitaḥ || iti |

	ayaṃ bhāvaḥ - nahi pañcadaśaguṇātmakameva viśvam | tasya 
ṣaṭtriṃśattattvātmakatvenāto'dhikānāmapi padārthānāṃ sattvāt | te ca 
sarve'pi śivaśaktyātmakatripurasundaryā vyāptā eva | vidyāyāśca 
tadavyāpakatve vidyādevyorabhedaḥ kathaṃ sidhyet, śivaśaktyoriva 
sarvaviśvavyāptyabhāvāt | ato'khilaviśvātmanā 
prathanabodhanārthamakārakakārādyakṣarāṇyāvaśyakānīti | 
prāñcastu - nanu pañcadaśākṣaryāṃ hakarasaleti 
pañcaivākṣarāṇyalamanyāni daśa kimarthānītyata āha - guṇā iti | 
tanmayī pañcadaśasaṃkhyākasavyañjanasvaramayī pañcadaśākṣarāṇi 
pañcadaśaguṇatvena bhāvanīyānītyarthaḥ | nanu vidyāyāḥ 
pañcadaśātmakatvavāsanā vaktumaśakyā'saṃbhavādityata āha yasya 
yasyeti | samastasya viśvasyaiva śivaśaktibhyāṃ vyāpyatvena 
śivaśaktyātmakaviśvasya viśvaikadeśavyāptau kathamasaṃbhavitatā 
kaimutikanyāyenaiva tatsiddheriti bhāva iti vyācakṣate | tadasat | uttaratra 
hakārādivyañjanānāmeva bhūtaguṇātmakatvavāsanāyā 
vivriyamāṇatvena tadvirodhāt | svarasahitavyañjanānāṃ 
vyomādijanakatvasya pūrvamanuktatvācca | hakārādityatra 
śrūyamāṇo'kārastu na kārapratyayaprakṛtiḥ | akāro vyaveto 
vyañjanānāmiti taittirīyaprātiśākhyasūtreṇa prakṛtipratyayayormadhya 
uccāraṇīyamātratvena vidhānām | hayavaraḍādisūtreṣvakārapāṭhasya 
varṇātkāra ityatrākāraviśiṣṭasyaiva grahaṇamityetajjñāpanārthatvāt | 
ata eva rādipha ityevoktaṃ na tvepha iti | yadyapi -

rakārādīni nāmāni rāmāttrastasya rāvaṇa |
ratnāni caiva rāmācca saṃtrāsaṃ janayanti me ||

p. 266) ityatra yathā'kāraviśiṣṭarephātmakavarṇasamudāya eva 
kārapratyayaprakṛtiḥ, samudāyāttatprāptistu vaṣaṭkāra itijñāpakāt | 
ekasya rephasyaiva prakṛtitve rādipha ityapavādavirodhena 
kārapratyayānāpatteḥ | tadvadiha hakārādityādāvakāraviśiṣṭahakāra 
eva prakṛtirityucyate tathā'pi 
vidyāyāmakāraviśiṣṭarephābhāvādrephādagniriti 
mūle'kāravaiśiṣṭyenānuvādānāpattiḥ | athavā tāvanmātre'kārasya 
na prakṛtikoṭau niveśaḥ | tarhi tatprāyapāṭhāttadvaddhakārādāvapi 
tathaivāstviti dik || 31 ||

	nanu tathā'pi vidyāyāṃ pañcadaśākṣarāṇīti tantreṣu purāṇeṣu 
ca śrūyamāṇo ghaṇṭāghoṣo virudhyate | ato nādhikākṣarasadbhāvo 
yuktaḥ | yena nikhilaviśvavyāptistaddvāropapādyeta | tatsadbhāve vā 
pañcadaśākṣarīsamākhyāvirodhaḥ | seyamubhayataḥpāśā 
rajjurityāśaṅkya vyavasthābhedādubhayamapi yujyata iti samādhatte -

vyāptā pañcadaśārṇaiḥ sā vidyābhūtaguṇātmikā |
pañcabhiśca tathā ṣaḍbhiścaturbhirapi cākṣaraiḥ || 32 ||

svaravyañjanabhedena saptatriṃśatprabhedinī |
saptatriṃśatprabhedena ṣaṭtriṃśattattvarūpiṇī || 33 ||

tattvātītasvabhāvā ca vidyaiṣā bhāvyate sadā |

	uttaratra svaravyañjanabhedenetyuktyeha 
svaravyañjanaikyenetyetadākṣiptam | aikyaṃ cāṅgaviśiṣṭasyāṅgina 
ekatvābhiprāyeṇa | tataśca dvitīyatṛtīyau kevalasvarau niraṅgakāveva | 
lakārīyākārā īkārāścobhaya ekaikāṅgaviśiṣṭāḥ ṣaṭ, 
saṃyogādimākṣarasyānusvārasya ca yājuṣaprātiśākhye 
pūrvāṅgatvavidhānāt | itare sapta svarāḥ svapūrvāṅgaviśiṣṭāḥ | 
hṛllekhādyākṣarasya bahvṛcādiprātiśākhyarītyottarāṅgatvamapi 
saṃbhavatītyanyadetat | nādatrayasya tu prātiśākhyādau 
pārthakyenāṅgatvāvarṇane'pi 
bindusaṃniyogaśiṣṭatvādbinduvadaṅgatvameva | evaṃ 
dvāviṃśatervyañjanānāṃ svarāṅgatvena teṣāṃ ca 
pañdaśatvāduktasamākhyopapattiḥ | eṣa vai saptadaśaḥ 
prajāpatirityetadupapādanaparāyāmāśrāvayeti caturakṣaramityādiśrutau 
caturaśchayatāvādyakṣaralopaśceti 

p. 267) smṛtāvanyatrāpyanayaiva rītyā'kṣaragaṇanasya prasiddhatvāt | 
vidyā ca bhūtāni ca guṇāśceti dvaṃdvaḥ | vidyeti 
tatvāntarāṇāmupalakṣaṇam | tena praṭtriṃśattatvātmikā sā 
mūlavidyetyarthaḥ | cicchāyābhūtā vidyātmatāmāpannā ye guṇāḥ 
sattvādayastrayastadātmiketi vā | ātmavidyāśivatattvarūpeti tu phalitam | 
bhūtaguṇavācakavyañjanaghaṭitā vidyetyeva vā tadarthaḥ | tena nātra 
pañcadaśasvarāṇāṃ pañcadaśaguṇātmakatvaṃ kīrtitamiti 
prācīnairiva mantavyam | hakārādivyañjanānāmeva guṇātmakatāyā 
uttaratra kathanāt | ata eva saptatriṃśadakṣarāṇāṃ krameṇa 
ṣaṭtriṃśattattvāni tattvātītamekamityevaṃrūpatottaraśloke kathyata iti 
prācāṃ vyākhyā'pi na sādhīyasī | tasya granthasya taduttaratra 
vivicyamānānāṃ saptatriṃśadakṣarārthānāṃ 
saṃkṣepeṇoddeśyamātrārthatvāt | nahi saṃpradāyo mahābodharūpa 
ityupakrameṇa saṃpradāyārtha īrita ityupasaṃhāreṇa ca 
saṃpradāyābhidhaikārthamātrabodhakatvena madhyagranthasya 
sarvasyaikavākyatāsiddhau 
saṃpradāyārthātiriktabhavaduktavāsanayormadhye'vasaro'sti 
vākyabhedāpatteḥ | ata rava vaiśvānareṣṭivākye putre jāta 
ityupakramādyasmiñjāta 
ityupasaṃhārāccaikavākyatāsiddhāvaṣṭākapālādivākyānāṃ madhye 
paṭhitānāmapi dvādaśakapālaphalopapādakatvena taccheṣatvameva na 
pārthakyena havirantaravidhāyakatvamiti svīkṛtaṃ pramāṇalakṣaṇe | 
evamanayorvāsanayorvakṣyamāṇārthasya 
saṃkṣipyopakramamātrārthatvena taccheṣatopapattau na 
svātantryakalpanamupapattimaditi mantavyam | pañcadaśākṣarāṇi 
nyūnādhikasaṃkhyāvyavacchedāya kūṭabhedena vibhajate - 
pañcabhiśceti | svareti | svayaṃ rājante svarāstairvyaṅgyāni vyañjanāni |

teṣu svarāḥ svatantratvāttairvyaṅgyaṃ vyañjanaṃ bhavet |

	iti tantrarājokteḥ | evaṃ nirvacanavalenaiva 
vyañjanānāmāpatadakṣarasaṃkhyāparipūraṇasāmarthyamapavadati - 
bhedeneti | sarveṣāṃ bhinnapadatvakalpanayetyarthaḥ | nacaivaṃ sati 
kakāratraye jaśtvāpattiḥ ekākṣarapade vyapadeśivadbhāvenā'patataḥ 
padāntatvasya suppitau ṭakitāvityādijñāpakairanityatvena tadabhāvāt | 
saptatriṃśatsaṃkhyāḥ prabhedā avayavā asyāṃ santīti tathā | 
saptatriṃśatprabhedaśabdādau matvarthīya

p. 268) inirdvitīye'rśa-ādyac | tena prabhedenetyatra na bahuvacanāpatiḥ | 
iyaṃ vidyā saptatriṃśadavayavavatā samūhena ṣaṭtriṃśasattattvāni 
nirūpayati bodhayati | tathā tattvātītaḥ svīyo'bhiprāyo vedyo'rtho 
yasyāstādṛśī ceti yogibhiḥ kālatraye'pi bhāvyate cintyata ityarthaḥ | 
sadetyatra mayetyapi kvacitpāṭhaḥ | ekādaśasvara ekaścandrabīje dve 
rephabhūbījakrodhīśabindunādāstrayastrayaḥ kāmakalāścatasro 
vyomabījāni pañca śrīkaṇṭhā daśetyevaṃ 
saptatriṃśatā'kṣaraistattvāni tadatītaṃ ca pratipādyate | so'yaṃ 
saṃpradāyārthasaṃkṣepa ityarthaḥ | hādividyāyāṃ tvatratyaikā 
kāmakalā, ekādaśasvara eka iti dvayamūnaṃ, candrabījamekaṃ 
vyomabījamekaṃ dvau śrīkaṇṭhau ceti catvāryadhikāni | 
tenaikonacatvāriṃśatsaṃpadyante | teṣu dvitīyakūṭamadhyamahakārasya 
tṛtīyakūṭaprathamākārasya ca bhāvārthaprakaraṇe 
kāraṇatvavarṇanāttadubhayaparityāgena saptatriṃśattā varṇanīyā | 
yattūktaṃ kāmakalāvilāse -

ajvyañjanabindutrayasamaṣṭibhaidairvibhāvitākārā |
ṣaṭtriṃśattattvātmā tattvātītā ca kevalā vidyā || iti, ||

	tatkatamatantrasthagaṇanamiti na jānīmaḥ | ye ca 
prāñcastadanusāreṇa prakṛtatantrameva yojayanti te praṣṭavyā 
nādatrayatyāge samaṣṭigrahaṇe'tra kiṃ mūlamiti | nanu 
triṣaṣṭiścatuḥṣaṣṭirvā varṇāḥ śaṃbhumate matā ityādinā 
pāṇiniśikṣāyāṃ varṇagaṇanāvasare nādasya gaṇanābhāvāttasya 
dhvanimātrarūpatvena varṇatvābhāvātsvaratvavyañjanatvayośca 
varṇatvavyāpyatayā tadabhāve tayorabhāvāvaśyaṃbhāvānmūle ca 
svaravyañjanabhedenaiva saptatriṃśattokterna nādānāṃ teṣu gaṇanā 
yujyate | tataśca ṣaṭtriṃśatprabheditāyā eva siddheḥ | 
saptatriṃśattānyathānupapattyā tattvātītapratipādakatvoktyā ca 
samaṣṭilābhaḥ | tasya turīyatattvātmakatvāt |

māyāntamātmatattvaṃ vidyātattvaṃ sadāśivāntaṃ syāt |
śaktiśivau śivatattvaṃ turīyatattvaṃ samaṣṭireteṣām ||

	ityabhiyuktavacanāt | naca samaṣṭitattvasya śodhyatvena 
nityapariśuddhasya tattvātītasya kathaṃ tadātmakateti vācyam | 
mahākāraṇadeharūpasya turīyasya sthūlasūkṣmakāraṇadeharūpāṇi 
ṣaṭtriṃśattattvānyatītasyāpyānandamayakośarūpatvena 

p. 269) tasyānnamayaprāṇamayamanomayavijñānamayānandamayā me 
śudhyantāṃ jyotirahaṃ virajā vipāpmā bhūyāsamiti mantre 
śodhyeṣveva parigaṇanāt | ata eva na tasya brahmarūpatetyāśayena 
tathātvaṃ manyamānānāmupavarṣādīnāṃ mataṃ 
nirasyānyathaivā'nandamayādhikaraṇaṃ 
varṇitamācāryabhagavatpādairiti cet | maivam | anusvāro vyañjanaṃ vā 
svaro vetiśaunakasūtrabhāṣye bindorubhayānātmakatvoktyā 
bindutrayasyāpi svaravyañjanabahirbhūtatvena prakṛte tadagaṇanāpatteḥ | 
naca yājuṣamātiśākhye śeṣo vyañjanānītisūtreṇa 
svarabhinnavarṇatvasyaiva vyañjanalakṣaṇatoktyā bindorapi 
vyañjanasyā'vaśyakatvaṃ śaunakasūtrasthavāśabdasya 
nañarthakatvena vyākhyānamevānucitamiti vācyam | svarabhinnatvasya 
nāde vikalpitatvena vyañjanatvasiddheḥ | naca nādasya dhvanyātmakatvena 
varṇatvābhāva iti vācyam | ghaṭe mṛttvasyeva varṇeṣvapi 
dhvanitvasyeṣṭatvena tasya varṇatvābhāvāvyāpyatvāt | naca tasya varṇatve 
śikṣādau kathaṃ na varṇeṣu parigaṇanamiti vācyam | tadaparigaṇitasyāpi 
dīrghaḹkārasyāsmanmate varṇatāyā iṣṭatvena 
tairaparigaṇanasyāprayojakatvāt | nanu dīrghaḹkārasya 
pārthakyenaikapañcāśanmātṛkāsu pāṭhādvarṇatvam ? tathā sati 
kevalabindorupadhmānīyādeśca varṇatvānāpatteḥ | naca nādasya 
varṇatve vyañjaneṣveva gaṇanāpattyā vyañjanaṃ svarāṅgamiti sūtreṇa 
svarayogāpattiḥ | anusvāre svaratvasyāpi sattveneṣṭāpatteḥ | 
navārṇamerumantre kakārīyākārottaramapi pāṭhadarśanācca | nādasya 
prācāṃ pakṣa ekalavanyūnārdhamātrākālatvena 
vyañjanatvābhāvācca | tasmāttattacchāstrapravartakācāryaiḥ 
svaśāstramātropayuktakatipayavarṇagaṇane'pi nānyatra prasiddheṣu 
varṇeṣu varṇatvaparisaṃkhyetyeva tu tattvam | atha bījabindudhvanīnāṃ ca 
trikūṭeṣu grahātmiketi prakṛtatantra eva tasya dhvanitvena vyavahāro 
dṛśyata iti cet | 
hṛllekhātrayasaṃbhūtaistithisaṃkhyaistathā'kṣa(rairityādāvakṣaratvavya
vahā)ro'pyastīti kiṃ tena, dhvanitvasya sarvānusyūtatvācca | kiṃca | 
nādasya kevaladhvanirūpatve tantreṣvarthavarṇanaṃ 
tadavayavānāmaṣṭānāṃ vibhajya kālavarṇanaṃ ca na syāt | naca 
rathaghoṣavatpadārthasmārakatvopapattiḥ | māhendrastotropākaraṇena saha 
tasyaikakālatvavidhānena tatraiva tasya smārakatve'pi rathaghoṣāntare 
tadabhāvāt | prakṛte ca nādasyārthaviśeṣe śaktividhānena sarvatra 

p. 270) tathātvena vaiṣamyāt | kiṃ ca | śaunakādisūtroktasya 
bindorvyañjanatvābhāvasya kāmakalāvilāsakṛtā'pi vyañjanebhyo 
bindutrayaṃ pṛthaggaṇayatā'numatvena mūlasthavyañjanapadena 
bindūnāmanupasthitāvapyuttaratra vivaraṇadaśāyāṃ 
bindubhistribhirucyante rudreśvarasadāśivā ityarthavarṇanadarśanādeva 
liṅgādatratyavyañjanapadena bindavo'pi vivakṣitā ityakāmenāpi bhavatā 
vyākhyeyam | tadidaṃ nādatraye'pi tulyaṃ, śāntiḥ śaktiśca śaṃbhuśca 
nādatritayabodhanā ityuttaratrārthavarṇanasya 
vyañjanāntaravadardhamātrākālasya cāviśeṣāt | tasmānna kathaṃcana 
nādatrayatyāge bījamākalayāmaḥ | tataśca tenaiva kādividyāyāḥ 
saptatriṃśadavayavatve siddhe 
tadanyathānupapatterabhāvātsamaṣṭigrahaṇamapyasamañjasameva | 
tattvātītavācakasyāpyakṣarasya lābhāt | 
vastutastattvātītapadasyā'nandamayakośaparatve mānābhāvāttasya 
dehatrayātītatve'pi turīyatattvarūpatayā tattvātītatvāsaṃbhavācca 
parabrahmaparatāyā eva vaktavyatayā na samaṣṭisaṃgrahāvaśyakatā | 
pratyuta hādividyāyāṃ catvāriṃśatprabhedāpādakaṃ ca | samaṣṭeḥ 
svaravyañjanobhayābhinnatvena svaravyañjanabhedena 
saptatriṃśatprabhedinītimūlavirodhaśca | tasmāddhādividyāyāṃ 
prakṛtatantrānurodhena nādatrayasamaṣṭihānopādānābhyāṃ 
saptatriṃśatprabheditāvarṇanaṃ gīrtrāṇagurūṇāmapi duḥśakamiti 
mantavyam | etena kādividyāyāṃ hādividyāvatsaptatriṃśattā kathaṃ 
syāditi cintayā saṃtapantī kādividyāyā eva pratyuta śūnyateti 
bhrāmyantī tatparijihīrṣayā saptatriṃśattvamupapādayantī dvitīyasya 
saṃdhyakṣaratvena tṛtīyasya dīrghatvena dvidvivarṇātmakatvena gaṇanaṃ 
saṃpradāyasiddhamiti śiṣyebhya upadiśantī tattadguruparamparā 
cidvallyādigranthaparamparā 
cāmṛtānandanāthīyabhramavyāpāramūlakatvādandhenaiva nīyamānā 
yathā'ndhā itinyāyānukāritvādeva nirastā veditavyā | 
avaśiṣṭakāmakalātrayasyāpi 
dīrghatvāviśeṣeṇākṣarādhikyāpādakatvācca | tasmātkāryākṣarāṇi 
saptatriṃśadityeva tatsamarthanaṃ yuktaṃ, vākyārthavarṇanaṃ tu 
kāraṇavarṇayormelanenaiva padadvayaṃ parityajya 
vākyārthavarṇanasyānucitatvādityalaṃ pallavitena || 32 | 33 ||

	etāvatā prabandhena vidyāyā 
bhūtaguṇāditattvātītāntapadārthajātasvarūpatvaṃ 
saṃmugdhākāreṇoktaṃ tadevedānīṃ tattallakṣaṇakathanapūrvakaṃ 
viśadīkṛtyopadiśati -

p. 271) pṛthivyādiṣu bhūteṣu vyāpakaṃ cottarottaram || 34 ||

bhūtaṃ tvadhastanaṃ vyāpyaṃ tadguṇā vyāpakāśrayāḥ |
vyāpyeṣvavasthitā devi sthūlasūkṣmavibhedataḥ || 35 ||

	pṛthivyādītyādipadenāptejovāyvākāśaparigrahaḥ | 
eteṣūttarottaraṃ vyāpakaṃ janakaṃ prayojakaṃ ca | mṛttikāyāḥ svajanye 
ghaṭe vyāptidarśanādvyāpakapadenopādānakāraṇamucyate | 
tadvanniṣṭhātyantābhāvāpratiyogitvarūpaṃ vyāpakatvamapyakṣatameva | 
paraṃ tu tadvattvamabhedasaṃbandhena | abhāvastu 
pariṇāmitvasaṃbandhāvacchinnapratiyogitāka iti viśeṣaḥ | adhastanaṃ 
pūrvapūrvavyāpyaṃ janyaprayojyaṃ, prayojyaṃ ca 
pariṇāmyabhāvavadavṛttitvarūpaṃ ca | abhāvavṛttitve 
pūrvoktasaṃbandhābhyāmavacchinnameva | 
tattasmātkāraṇādvyāpakāśrayā janakaprayojakasamavetā guṇā 
vyāpyeṣu janyaprayojyeṣvapyavasthitā bhavanti | te ca kāraṇe sthitā 
guṇāḥ sthūlā ityucyante | ta eva kāryeṣu sthitāḥ sūkṣmā ityucyanta 
ityarthaḥ || 34 || 35 ||

	tāvatā prakṛte kimāyātamityāśaṅkya 
ṣaṭtriṃśattattvavācakānyakṣarāṇi pradarśayati -

tasmādvyomaguṇaḥ śabdo vāyvādīnvyāpya saṃsthitaḥ |
vyomabījaistu vidyāsthairlakṣayecchabdapañcakam || 36 ||

teṣāṃ kāraṇarūpeṇa sthitaṃ dhvanimayaṃ param ||
bhavedguṇavatāṃ bījaṃ guṇānāmapi vācakam || 37 ||

kāryakāraṇabhāvena tayoraikyavivakṣayā |

	yasmādvyāpakaguṇā vyāpyeṣu tiṣṭhanti tasmādvyomno 
vyāpakasya guṇaḥ śabdo vāyvādīnvāyutejojalapṛthivīrvyāpya tiṣṭhatīti 
pañcavidhaḥ śabdo bhavati | ato vidyāsthaiḥ 
pañcabhirvyomabījairhakāraiḥ śabdapañcakaṃ lakṣayet | upāsaka iti 
śeṣaḥ | śakyādaśakyopasthitirlakṣaṇeti prācāṃ pakṣa 
upasthityāśrayaḥ sādhaka eva kartā | śakyasaṃbandharūpalakṣaṇāyā 
vṛttirūpatvāt | padaniṣṭhatvapakṣe'pi vivakṣātaḥ kārakavibhaktayo 
bhavantītisiddhāntātpadasya karaṇatvavivakṣāyāmupāsakasya 
prayojakakartṛtvam | nanu madhyamahakārasya vimarśavācakatvaṃ 
bhāvārthaprakaraṇe 

p. 272) kathitaṃ | tasyāpi śabdalakṣakatve yugapadvṛttidvayavirodha ityata 
āha - teṣāmiti | teṣāṃ pañcānāṃ hakārāṇāṃ madhye 
kāraṇarūpeṇa śrīcakrātmakajagatkāraṇakāmakalāśarīraghaṭakatvena 
vā sthitaṃ visargarūpaṃ hakārākṣaraṃ tattu dhvanimayaṃ 
nādaikamayam | ata eva paraṃ sūkṣmādapi sūkṣmaṃ 
vāsanāmayaśarīramiti yāvat | sthūlatamasya vaikharīrūpahakārasyaiva 
śabdalakṣakatvaṃ parārūpasya hakārasya vimarśaśaktivācakatvamiti 
padavyaktibhedenārthadvayabodhakatvasyokterna vṛttidvayavirodha iti bhāvaḥ 
| hādividyāpakṣe tvetadardhaṃ ṣaṣṭhahakāraprayojanavarṇanaparatvena 
yojayanti paraṃ ṣaṣṭhaṃ hakārākṣaraṃ pañcānāṃ hakārāṇāṃ 
kāraṇabhūto yo nādastadbodhakamiti | ṣaṭtriṃśatastattvānāmapi 
yatkāraṇaṃ tattvātītaṃ nāda brahma tatparaḥ kāmarājamadhyamahakāra 
ityapi tadarthaḥ suvacaḥ | bhāvārthaprakaraṇe kathitenārthena saha 
saṃvādasaṃbhavāt | tasyārthasya tadvākyārthe'nanvitatvenehaiva 
tadupayogasyā'vaśyakatvācca | nanvākāśavācakasya hakārasya 
vāyvādiśabde lakṣaṇā kathaṃ śakyasaṃbandhābhāvādityata āha 
bhavediti | yadguṇavadvācakaṃ yadakṣaraṃ 
tattatsamavetaguṇalakṣakamitisāmānyaniyamānusāreṇa 
vyomavācakahakārasya śabde lakṣaṇāsiddhau tasyaiva śabdasya 
tattvāntarasaṃbandhe'pi pūrvakḷptā lakṣaṇā na vihanyate | nahi 
yaṣṭiśabdena lakṣitānāṃ yaṣṭidharāṇāṃ deśāntaragamane 
lakṣaṇāyāḥ kācana hāniḥ | naca teṣāṃ deśāntaragamane'pi 
yaṣṭisaṃbandhānapāyāllakṣaṇā yukteti vācyam | śabdasya 
vāyvāditiṣṭhatve'pi kārye kāraṇānuvṛtterāvaśyakatayā 
vāyvādicatuṣṭaye'pyākāśānuvṛtteḥ sattvena 
vyomasaṃbandhānapāyasya prakṛte'pi tulyatvāditi bhāvaḥ | ata eva 
pradhānaṃ tejaso rūpaṃ tadbījena hi janyata iti (tejokṣarārthani) rūpaṇe 
vakṣyati | svabodhyābhinnatvasya vācaka iva lakṣake'pi 
sadbhāvapradarśanāya gauṇyā lakṣakaṃ nirdiśati-vācakamiti | 
vācyavācakayoriva lakṣyalakṣakayorapyabheda iti bhāvaḥ | yadvā 
guṇavatāṃ vācakaṃ bījaṃ guṇānāmapi vācakaṃ bhavatītyanvayaḥ | 
tena hakārasya śabdavatyeva śaktatvācchakyatāvacchedake śabde'pi 
śakteranapāyācchabdasyāpi hakāro vācaka ityarthaḥ | tena 
lakṣayedityupakramasthamapi padamupāsakakartṛkatvājjānīyādityarthakam 
| kāryeti | vāyvākāśayoḥ kāryakāraṇabhāvenā'kāśasya 
vāyvādāvanuvṛttivivakṣayā 

p. 273) tadīyaśabde lakṣaṇā yujyate | yadvā, ākāśaṃ 
śabdatanmātrājjātaṃ śabdaguṇaṃ 
vidhiritisvacchandasaṃgrahoktarītyā'kāśācchabda iti naiyāyikarītyā vā 
śabdākāśayoḥ kāryakāraṇabhāvena tayorabhedavivakṣayā 
hakārasyā'kāśa iva śabde'pi śaktirlakṣaṇā vā yujyata ityarthaḥ | 
vastutastu guṇavatāṃ vācakaṃ sadeva bījaṃ guṇānāṃ vācakamapi 
bhavatītyarthaḥ | viśiṣṭavācakamiti yāvat | mantre 
bhūtavācakenākṣarāntarāṇāmanirdeśāt | śabdādīnāṃ 
tanmātrapadaparityāgena guṇapadenaiva nirdeśātsattvarajastamaḥsvapi 
vakṣyamāṇeṣvayameva nyāya iti dhvanitaṃ teṣāṃ guṇatvāviśeṣāt | 
nanu vyomādibodhakahakārādijanye bodhe śabdādiḥ kiṃ viśeṣyaḥ 
prakāro vā | nā'dyaḥ | sakṛduccaritanyāyāvirodhāya 
hakārāderāvṛttyāpatteḥ | 
anekārthapadādanekaviśeṣya(pra)kāropasthityorāvṛttimantareṇāyogāt | 
nāntyo vācyatāvacchedakatvena paryavasitairguṇaiḥ saha 
vācakasyābhedāyogena vivakṣitārthāsiddheḥ | nahi 
śabdavarṇākṣarādipadānāṃ vācyābhede'pi śabdādijātyā'bhedaḥ 
samastītyata āha-kāryeti | vācyavācyatāvacchedakayoḥ 
kāryakāraṇabhāvābhāve vivakṣitāsiddhāvapi prakṛte 
vācyatāvacchedakasya vācyajanyatvena prakāratayā tasya bodhasvīkāre'pi 
vācakābhedo'nāvṛttiścākṣarāṇāṃ yujyata iti bhāvaḥ || 36 || 37 ||

	evaṃ vyomākṣarāṇi nirdiśya kramaprāptatvādvāyvakṣarāṇi 
vyācaṣṭe -

mahāmāyātrayeṇāpi kāraṇena ca bindunā || 38 ||

vāyvagnijalabhūmīnāṃ sparśānāṃ ca catuṣṭayam |
utpannaṃ bhāvayeddevi sthūlasūkṣmavibhedataḥ || 39 ||

	mahāmāyātrayaṃ hṛllekhāghaṭakamīkāratrayaṃ kāraṇabinduḥ 
kāmakalā | īstrimūrtirmahāmāyetyadhikṛtya śivottamaḥ śivā 
tuṣṭiścaturthī bindumālinīti kośāt | śrīcakrasthabinduvyāvartanāya 
kāraṇeneti | kāmakalātmakabindoścakrabinduṃ prati kāraṇatāyāḥ 
pūrvamuktatvāt | tena cakrabindvabhinnasya kaulikārthe 
vakṣyamāṇasyākṣarasya vyudāsaḥ | nirbinduka īkāraścaturtha iti yāvat | 
sthūlo vāyugata ekaḥ |

p. 274) sūkṣmā agnyādigatāstraya ityevaṃ 
sparśacatuṣṭayamīkāracatuṣṭayena jātaṃ vibhāvayedityarthaḥ | 
hādipakṣe tu tṛtīyakūṭasthaprathamākṣarastho'kāraḥ 
kāraṇabindupadenopādeyaḥ | tasya sarvakāraṇasya sparśakāraṇatāyāḥ 
kaimutikanyāyasiddhatvadhvananāya kāraṇeti viśeṣaṇam | binduḥ 
śūnyamakāraḥ | ata evākārādhikāre kāmeśīvāsinī viyaditi 
viyatpadaṃ kośe bindupadenākāranirdeśo'kārāntaravyāvartanāya | 
sarvakāraṇarūpākārasyaiva śūnyākāratvāt | prāñcastu 
kāmakalāśarīraghaṭakena kāmākhyena binduneti vyācakṣate | tanna | 
mahāmāyātrayātiriktarūpasya tasya hādividyāyāmadarśanāt | 
trayaghaṭakasya tu sakṛdgaṇitasya punargaṇanāyogāt | anāpattyā 
punargaṇane vinigamanāvirahāttrayāṇāmapi gaṇanāpattiḥ | iṣṭāpattau 
saptatriṃśadādhikyaṃ, dvayostyāgena tatsamādhāne tvasmaduktarītyāṃ 
kaḥ pradveṣaḥ | (yadyapi) pradveṣo dvayostyāgasya tulyatvāttathā'pi 
bhavanmate samaṣṭigrahaṇena nādatrayasya dustyajatvena ca 
saṃkhyāvirodhatādavasthyācca | ekākṣarāvayavānāṃ pārthakyena 
vākyārthānvayitāyāḥ sakaladarśanakārāṇāmasaṃmatatvācceti na 
kiṃcidetat || 38 || 39 ||

	atha tejokṣarāṇi vyācaṣṭe -

rūpāṇāṃ tritayaṃ taduttribhī rephairvibhāvitam |
pradhānaṃ tejaso rūpaṃ tadbījena hi janyate || 40 ||

	tritayaṃ tejojalakṣitigatam | nanu jalakṣitigatayo rūpayostejobījena 
kathaṃ lakṣaṇetyata āha pradhānamiti | vyākhyātametat || 40 ||

	atha jalākṣarāṇi vyācaṣṭe -

vidyāsthaiścandrabījaistu sthūlaḥ sūkṣmo rasaḥ smṛtaḥ |
saṃbandho vidito loke rasasyāpyamṛtasya ca || 41 ||

(candrabījaiḥ sakāraiḥ |
so haṃsaḥ) sahajā viṣṇubhṛgvīśaścandrasaṃjñakaḥ | iti kośāt |

	(sthūlo vyāpako jalagataḥ | sūkṣmo vvāpyo bhūgataḥ | 
vidyāsthaiścandrabījairitibahuvacanābhyāmapi dvitvasaṃkhyaiva kathyate |) 
vācyasya rasasya sthūlaḥ 

p. 275) sūkṣma iti pratyekaikatvena dvitvasyaiva kathanāt | 
tṛtīyarasasyābhāvācca | akṣīṇi me darśanīyāni pādā me sukumārā 
ityādiprayogavaśena dvitve'pi bahuvacanasya sādhutāyā mahābhāṣye 
varṇanāt | kukṣīśavāyukoṇeṣviti cakranyāsaprakaraṇasthasya 
koṇadvayaparatāṃ vīrendrairiti bhāvārthaprakaraṇasthapadasya ca 
śāntāmbikobhayamātraparatāṃ varṇayatāṃ prācāmapyasyārthasya 
saṃmatatvācca | prakṛte'pi tanmata uttarārdhasyaiva 
tṛtīyasakāravyākhyārūpatayā'tratyabahuvacanasya 
dvitvasaṃkhyābodhakatvāvaśyaṃbhāvācca | etenātra 
bahuvacanavaśātsaṃpradāyārthagranthaḥ sarvo'pi hādividyāpara eveti 
manyamānānāṃ tatpakṣapātināṃ toṣa āpātaramaṇīyatvānnirastaḥ | 
padamapyadhikābhāvasmārakānnātiricyata ityāśayenā'ha-smṛta iti | 
dvābhyāṃ sābhyāṃ dvau rasau smaredityarthaḥ | nanu 
candrasūryāgnīnāṃ tejastvāviśeṣeṇāgnibījasya rephasyeva 
candrabījasya sakārasyāpi rūpalakṣakatvameva yukta na rasalakṣakatvaṃ 
śakyasaṃbandhābhāvādityata āha - saṃbandha iti | rasāmṛtayoḥ 
saṃbandhaḥ prasiddha evetyarthaḥ | amṛtapadaṃ sudhāparaṃ jalaparaṃ ca | 
ayaṃ bhāvaḥ - na tāvaccandramaṇḍalaṃ tejorūpam | api tu jalarūpam | 
jalamaṇḍale saurakiraṇānāṃ saṃnikarṣaviprakarṣatāratamyenāṃśataḥ 
saṃbandhe sati tatra pratiphalanena tataḥ parāvṛttāsta eva saurakiraṇā 
upādhivaśādanuṣṇatāmāpanā darpaṇāntaḥpratiphalitasaurakiraṇā iva 
bhuvi prasarantaścandrikāpadavācyā bhavanti | tadidaṃ 
jyotiḥśāstravedināṃ spaṣṭam | tanmaṇḍalajalaṃ tu amṛtarūpaṃ kevalaṃ 
vetyanyadetat | tataśca vakāro yathā jalasāmānyasya vācakaṃ bījaṃ 
tathā sakārabījaṃ jalaviśeṣasya vācakamityeva viśeṣaḥ | natvetāvatā | 
vakārasakārayostatsamavetarasalakṣaṇāyāṃ kaścitsaṃdeho nadyāṃ 
ghoṣo gaṅgāyāṃ ghoṣa itivākyasthapadayoriva tīralakṣaṇāyāmiti | 
yadyapi yakārālābhe tatsusadṛśamāyāyā iva vakārālābhe 
tatsusadṛśasyāpyalābhe mandasadṛśasakārasya grahaṇamiti 
ṣāṣṭhanyāyenāpyetatsusamarthaṃ tathā'pi 
mandasadṛśagrahaṇasyāgatitvena tato'pi mukhyameva samādhānaṃ 
mūlakārairuktamiti draṣṭavyam hādividyāpakṣe tu dvayoranyataro rasaḥ 
sakāradvayena lakṣaṇīyaḥ | lakṣake bahutvasya lakṣyayordvitvasya 
coktibalena tathaiva siddheḥ | ekasya jīvasya bodhanāya 
daśānāmakārāṇāṃ vakṣyamāṇānāṃ 

p. 276) dṛṣṭatvācca | prāñcastu - tṛtīyasakāraḥ kimarthamityata āha 
saṃbandha iti | amṛtasya samudrādutpatteḥ prasiddhatvena tasyāpi 
jalarūpatvāttadgatarasalakṣakastṛtīyaḥ sakāra ityartha iti vyācakṣate | tatra 
rasapadasya samudre lakṣaṇetyādiḥ kleśaḥ soḍhavyaḥ || 41 ||

	atha bhūmyakṣarāṇi vyācaṣṭe -

vasuṃdharāguṇo gandhastallipirgandhavācikā |
bhuvanatrayasaṃbandhāttridhātvaṃ tu maheśvari || 42 ||

	tasyā vasuṃdharāyā gandhavatyā lipirvācakaṃ bījaṃ lakāraḥ | 
laḥ śakraḥ pūtanā pṛthvītikośāt | sā gandhavācikā 
śakyatāvacchedake'pi śakteḥ sattvāt | gandhasya 
śakyatāvacchedakatvadhvananāyaiva gandhe na guṇatvānuvādaḥ | tasya ca 
gandhasya sthūlasūkṣmabhedābhāvenaikalakāreṇaiva cāritārthye'pi 
bhuvanatrayasya gandhatrayābhiprāyeṇa lakāratrayamityarthaḥ | 
bhuvanatrayaṃ tūrdhvamadhyādhobhedāt | vastutastu pṛthivyā oṣadhayaḥ, 
oṃṣadhibhyo'nnam, annātpuruṣa itiśrutyānuguṇyāya 
pṛthivyoṣadhyannarūpaṃ bhuvanatrayaṃ vivakṣitam | ata evottaratra 
puruṣavarṇane saṃdarbhaśuddhirbhavati | athavā pañcāgnividyāyāṃ 
śvetaketupravāhaṇasaṃvāde pañcamyāmāhutāvāpaḥ puruṣavacaso 
bhavantītiśrutau gārhapatyādau hūyamānasya dugdhādihaviṣo 
dyuparjanyapṛthvīpuruṣayoṣitkuṇḍeṣu pariṇāmaviśeṣavidhānātteṣu 
prathamatvena pṛthivyā eveha vasuṃdharāpadena 
nirdeśādavaśiṣṭayordvayoruttarayornirdeśāya punarapi dvau lakārau | 
śrutau haviṣa āpa ityanena nirdeśe'pyannarūpameva 
tadbhavatītidhvananāya bhuvanatrayetyuktaṃ, jalatrayeti tadarthaḥ | ekaiva 
kṣitiroṣadhyannaretorūpā bhūtvā puruṣo bhavati | 
tadidaṃkathanātpañcabhūtajanyānāṃ jñānendriyāṇāṃ 
karmendriyāṇāmapi hakārādaya eva vācakā iti dhvanitam || 42 ||

	atha kakārānvyācaṣṭe -

aśuddhaśuddhamiśrāṇāṃ pramātṝṇāṃ paraṃ vapuḥ |
krodhīśatritayenāsya vidyāsthena prakāśyate || 43 ||

	śaivadīkṣādīkṣitā api mālinyatāratamyena trividhāḥ 
pramātāro'pyupāsakāḥ 

p. 277) sandhi | teṣāṃ ca dīkṣārūpaṃ janmāntaraṃ prāptānāṃ 
yatparaṃ vapurutkṛṣṭaśarīraṃ tatkakāratrayeṇocyate | krodhīśaḥ 
kakāraḥ | kaḥ krodhīśo mahākālī kāmadevaḥ prakāśaka iti kośāt | 
atredaṃ bodhyat - aṇuḥ karma māyā ceti trayaḥ pāśāḥ | 
tatrāṇurnāmājñānaṃ tacca dvividhaṃ caitanyasvarūpa ātmani 
ātmatvena jñānābhāvaḥ | dehādāvanātmanyātmajñānaṃ ceti bhedāt 
| idaṃ dvividhamapi saṃbhūyā'ṇavaṃ malamucyate | 
aparicchinnasyā'tmanaḥ paicchedakatvāt | 
ātmano'ṇutvahetutvādaṇurmālinyato malamiti saurasaṃhitokteḥ | 
vihitaniṣiddhakriyājanyaśarīradānakṣamamadṛṣṭaṃ karma, tadapi 
puṇyapāpabhedena dvividhamapi saṃbhūya kārmaṇaṃ malamucyate | 
ekasyaivā'tmano nānātvaṃ māyā | sā cānekavidhā'pi saṃbhūya 
māyīyaṃ malamucyate | eteṣu triṣūttarottaraṃ pūrvapūrvavyāpyam | 
tadidaṃ jñānaṃ bandhaḥ, yonivargaḥ kalā śarīramiti 
śaivasūtrayorbhāṣye pratyabhijñāyāmapi spaṣṭam | eteṣu tribhirapi 
pāśairbaddhaḥ paśuraśuddhaḥ | aṇukarmabhyāmeva baddho miśraḥ | 
aṇumātreṇa baddhaḥ śuddhaḥ | eteṣāmeva ca krameṇa sakalaḥ 
pralayākalo vijñānakevala iti tantrāntare saṃjñāḥ | etāḥ saṃjñāḥ 
parityajyāśuddhādipadairvyavahārastu tattallakṣaṇadhvananārthaḥ | tatra 
śuddhatvaṃ yadyapi malasāmānyābhāvastathā'pi tasya 
brahmātirikteṣvasaṃbhavātkiṃcinmalavattve satītaramalābhāva eva 
jīveṣu śuddhatvaṃ vācyam | tacca kiṃcidekaṃ malaṃ tvāṇavam | 
kārmaṇamāyīyayoḥ pūrvapūrvavyāpyatvenaikaikasyāvasthānāyogāt | 
evamaśuddhatvaṃ vinigamanāvirahātsarvamalavattvaṃ miśratvaṃ 
śūddhāśuddhalakṣaṇayoḥ sāṃkaryaṃ 
śuddhalakṣaṇasyā'ṇavasyāśuddhalakṣaṇasya kārmaṇasya ca yoga iti 
yāvat | māyīyasya pūrvadvyavyāpyatvena 
tadyogenāśuddhatvasyaivā'patteḥ | ata evāśuddhamiśraśuddhānāmiti 
yukto'pi kramo nā'dṛtaḥ | śuddhatājñānottarameva tadyogena 
miśrajñānāt | etenānabhyarhitasyānalpācyarasyāśuddhapadasya kathaṃ 
pūrvanipāta iti śaṅkā nirastā | ajādyadantamityasya pareṇālpāctareṇa 
bādhāt | eteṣvādyau malapākāpākābhyāṃ pratyekaṃ dvividhau | 
antyastu kaluṣasamāptyasamāptibhyāṃ dvividhaḥ | teṣvaśuddhāḥ 
pakvamalatrayāḥ krodhabhaddārakādayo'ṣṭādaśottaraśatamupāsakāḥ 
santi | anyānapyācāryarūpeṇa śiva evānugṛhṇāti | apakvamalatrayāṃstu 
bhogena malapākāya nānāyoniṣu viniyuṅkte | so'pi cānugraha eva |

p. 278) malādīnāmapāke tu sāmānyānugraho bhavet |
nānāyoniṣu pākāya niyuṅkte'nujighṛkṣayā ||

itivacanāt |

	miśrāḥ pakvamaladvayāstu lokapālādaya ādhikārikāḥ puruṣāḥ | 
apakvaṃmaladvayā miśrāstu karmavaśāduttamayoniṣveva jāyamānāḥ 
puruṣāḥ | śuddhāḥ samāptakaluṣāstu vidyeśvarā navanāthādayaḥ | 
asamāptakaluṣāḥ śuddhāstu saptakoṭimahāmantrāḥ | naca teṣāṃ 
jaḍatvamiti śaṅkyam | śabdaśarīrasya jaḍatve'pi śarīriṇāmasmākamiva 
cetanatvopapatteḥ | ata evāpakvāṇavamalavajjīvatvābhiprāyeṇa 
mantrāṇāmaṇusaṃjñā | uktaṃ ca mṛgendrasaṃhitāyāṃ 
vidyeśvarajanmanirūpaṇāvasare -

athānādimalāpetaḥ sarvakṛtsarvadṛkśivaḥ |
pūrvaṃ vyatyāsitasyāṇoḥ pāśajālamapohati || iti |

	ādhikārikajanma nirasya mantrajanma prāpitasyeti 
vyatyāsitapadasyārthaḥ | ito'pyanyo vistaraḥ śaivaśāstre dbaṣṭavyaḥ | 
īdṛśā dvidvirūpāstrayaḥ pramātāraḥ kakāratrayabodhyā ityarthaḥ || 43 
||

	atha ye tāvadapakvamalatrayā aśuddhā jīvāste'pi dvividhā 
vīrakarmaṭhāstadbhinnāśca | teṣu prathame kakāreṇoktāḥ | teṣu 
dīkṣitānāmeva grahaṇāt | pṛthivīnirūpaṇottaraṃ śrautakrameṇa 
sarvajīvopasthitāvapi teṣvabhyarhitānāmeva prathamaṃ nirūpaṇīyatvācca 
| anabhyarhitāścarame tvanantāḥ | ata eva tānbahubhirakārairnirdiśati -

śrīkaṇṭhadaśakaṃ tadvadavyaktasya hi vācakam |

	śrīkaṇṭho'kāraḥ |

	aḥ śrīkaṇṭhaḥ sureśaśca lalāṭaścaikamātṛkaḥ | iti kośāt | te ca 
daśaiva vidyāyāṃ vartante'ta āha - daśakamiti | yadyapi 
tṛtīyakūṭasthaprathamākāraḥ prakāśavācakatvena bhāvārthaprakaraṇe 
nirṇīta iti tatparityāge navakamityeva vaktavyaṃ tathā'pi tatrokto'rthaḥ 
parārūpasyaivākārasya natu vaikharīrūpasyeti tadantarbhāvena 
daśakamityuktam | ime ca śaṅkāsamādhāne hakārārthanirūpaṇāvasare 
yugapadvṛttidvayavirodhaparihārāya 

p. 279) tatraiva mūlakāraiḥ pradarśite iti nātra punaruṭṭaṅūkite | 
tadvattathā kiṃcetyarthaḥ | paramaśivavadityartha iti kecit | akāro yathā 
śivasya vācakastathā jīvasyāpīti | ete daśāpyavyaktasya 
vīrakarmaṭhetarasakalajīvānāṃ vācakāḥ | parihṛtya viśeṣaviṣayaṃ 
sāmānyaviṣayaḥ prasajjatīti nyāyena 
jīvasāmānyavācakasyāvyaktapadasya viśeṣe paryavasānāt | idaṃ ca 
prācāṃ matamanusṛtyoktam | vastutastu 
kṣityādiśivāntaṣaṭtriṃśattattvāni tallakṣaṇāni tadakṣarāṇi ca 
varṇayituṃ pravṛttena bhagavatā pañcabhūtamātrāṃśe 
śrutyuktasṛṣṭikramamanusṛtya tāni nirvarṇya tadabhedādeva 
tajjanyaguṇāstajjanyānyeva jñānakarmendriyāṇi ca 
kāryakāraṇaikyoktyā saṃmugdhākāreṇa varṇitānyeva | teṣāṃ 
sarveṣāṃ pāñcabhautikavikāramātrarūpatvena tato'dhikasya 
varṇanīyāṃśasyābhāvāt | hakārādijanyatvabodhyatve ukte eva | evaṃ 
kṣityādipañcakaṃ gandhādipañcakamupasthādipañcakaṃ 
prāṇādipañcakaṃ ceti viṃśatau tattveṣu nirūpiteṣu kramaprāptamapi 
manobuddhyahaṃkāraprakṛticatuṣṭayamullaṅghya pañcaviṃśasyāpi 
puruṣasya pṛthivyanantaraṃ śrutau kathanamanusṛtya tasyaikaviṃśasthāne 
nirūpaṇe'pi puruṣanirūpaṇottaraṃ taccatuṣṭayatyāge 
mānābhāvāttannirūpaṇaparameva śrīkaṇṭhapadam | ata eva 
pūrvatrāśuddhapadena malatrayabaddhatvāviśeṣātsakalā api sakalā uktā 
eva na vīrakarmaṭhā eva mānābhāvācca | tataśca jīvanirūpaṇe samāpte 
punariha tannirūpaṇoktirayuktaiva | kiṃca, avyaktapadaṃ prakṛtāveva na 
jīva iti yathācoktaṃ pañcaśikhācāryaiḥ -

	anādimadhyaṃ mahataḥ paraṃ dhruvaṃ pradhānamavyaktamuśanti 
sūrayaḥ | iti |

	sāṃkhyasaptatyāmapi -

sūkṣmamaliṅgamacetanamanādinidhanaṃ tathā prasavadharmi |
niravayavamekameva hi sādhāraṇametadavyaktam || iti |

ata evaikavacanamapi | jīvapakṣe hyavyaktānāṃ hi vācakamityeva brūyāt | 
sā ca prakṛtirguṇatrayasamaṣṭistanturūpā | sattvādīnāmataddharmatvaṃ 
tadrūpatvāditisāṃkhyapravacanasūtre tathā nirṇayāt | tadidaṃ lakṣaṇaṃ 
bodhayituṃ tadvadityaktaṃ guṇatrayavadityarthaḥ | bhavatpakṣe 
tasyānatiprayojanakatvāpatteḥ | guṇavacca tadavyaktaṃ 

p. 280) ceti samāsaḥ | evamuktiśca bhavedguṇavatāṃ 
bījamityuktanyāyasmāraṇārthā | tataśca guṇavatpradhānasya vācakā 
akārā guṇānāṃ vācakā api bhavantītyarthaḥ | 
ahaṃkārabuddhimanorūpatattvatrayasyāpi vācakā iti yāvat | teṣāṃ 
krameṇa rajaḥsattvatamorūpaikaikaguṇātmakatāyāḥ siddhāntasiddhatvāt | 
sarvanāmnāṃ pūrvopasthitavācakatvena pūrvānupāttaguṇavācakatvaṃ 
tacchabdasma kathamiti cet | paraśivo vā pūrvaṃ kvopāttaḥ | sa sarvo 
maheśvara ityatreti cet | tato'pi saṃnikṛṣṭe bhavedguṇavatāṃ bījamityatra 
guṇā apyupāttā eva | śrīkaṇṭhapadenaiva śivasyāpyupādānamiti cet | 
asmākamapi tulyam | śrīrviṣaṃ, kaṃ jalaṃ gaṅgāyāḥ, 
ṭhaścandramaṇḍalam |

bṛhaddhvanau ca ṭhaḥ proktastathā candrasya maṇḍale |

ityanekārthadhvanimañjarī | etattrayaṃ vyutkrameṇa 
sattvarajastamasāmupalakṣaṇam | tathāca śivastutāvuktamasmābhiḥ -

indujvalanakṣveḍaṃ sitaśoṇaśyāmalaṃ kramāddadhatā |
sattvarajastamasāṃ kimu taratamabhāvastvayā ca diṣṭo naḥ || iti |

	prakṛte'pi gaṅgāyāḥ pārvatyā saha 
mātsaryādidarśanādrājasatvam | 
nanvetattrayamakāravācakaśrīkaṇṭhapadātpadārthamaryādayā 
nopasthitamiti cet | tulyaṃ bhavato'pi |

nālīkāsanamīśvaraḥ śikhariṇāṃ tatkarṣaṇotthāyino
gandharvāḥ puratastadadhvacaritau cakre taduddhārakaḥ |
patrī tatprabhuvairiṇāṃ parivṛḍho jīvā ca yasyābhavat |
tasyāntevasatāṃ ripukṣayavidhau devāya tasmai namaḥ ||

	ityatra pūrvaṃ padādvakyārthānvayitvenānupasthitasyāpi 
yathākathaṃcidupasthitimātreṇottarottaravākyagatasarvanāmabhiḥ 
parāmarśadarśanācā | nālīkāsanaṃ śarāsanaṃ kamalāsanaśca | 
gandharvā aśvā devaviśeṣāśca | cakre rathacakre sudarśanaṃ ca | patrī 
bāṇaḥ pakṣī ca | jīvā maurvī bṛhaspatiśca | eteṣu prathame'rthāḥ 
pūrvavākyārthānvayinaḥ | carame tūttaravākyasthasarvanāmabhiḥ 

p. 281) parāmṛśyanta iti sthitiḥ | 
tasmāddaśabhirakārairmanobuddhyahaṃkāraviśiṣṭā prakṛtirbodhyata 
ityarthaḥ |

	tadavyaktamāha hītyadhikaraṇe parabrahmaṇo'pyavyaktapadena 
nirdeśasya sādhitatvādiha prakṛtyarthamupāttenāpyavyaktapadena 
tattvātītasya paramaśivasyopasthiterihaiva tabdodhakaṃ padamekāraṃ 
vyācaṣṭe -

prāṇabhūtaḥ sthito devi tadvadekādaśaḥ paraḥ || 44 ||

ekaḥ sanneva puruṣo bahudhā jāyate hi saḥ |

	ekādaśa ekāraḥ | ekārādhikāre -

	saṃdhirekādaśo bhadrā padmanābhaḥ kulācalaḥ | iti kośāt | 
mātṛkākrame tasyaikādaśatvācca | yadekādaśamādhāraṃ bījaṃ 
koṇatrayātmakamiti prayogācca | sa prakṛtestattvānāṃ tattvātītasya vā 
prāṇabhūtaḥ, prāṇo yathā śarīrāntaḥ sthitaḥ sañśarīraṃ ceṣṭayati 
tādṛśaḥ sannayaṃ sthita ityarthaḥ | śaktereva sarvajanakatve'pi śivasya 
niṣkriyasyāpi saṃnidhimātreṇa kāraṇatvamiti siddhāntātparaṃ 
brahmaiveha tattvātītaṃ prāṇapadenocyate | ata eva prāṇādhikaraṇe 
prāṇapadasya parabrahmaparatā nirṇītā | ata eva 
cetarākṣarāṇāmivaikāreṇa prāṇo janyata iti vā, ekārastadvācaka iti vā 
noktaṃ, nityasya nirdharmakasya tadubhayāyogāt | 
śabdārthayorabhedābhiprāyeṇa varṇa eva prāṇabhūta ityetāvadevoktam | 
athavā pañcaviṃśatestattvānāṃ pūrvaṃ 
nirūpaṇādavaśiṣṭeṣvekādaśaḥ śiva eva | tasyāpi tattvāntargatatvena 
tadatītatvadyotanāya para iti viśeṣaṇam | anayā 
rītyekādaśapadamevā'vṛttaṃ sacchabdamarthaṃ ca bodhayati | 
tadvaditipadaṃ tu pūrvavatkiṃcetyarthakam | anantaśaktimadityarthakaṃ 
napuṃsakaṃ tadbrahmaparaṃ vā | etasyeva lakṣaṇamāhaṃ - eka iti | 
sanpuruṣaḥ | ṛtaṃ satyaṃ paraṃ brahma puruṣaṃ kṛṣṇapiṅgalaṃ, puruṣo 
vai rudra ityādiśrutiṣu prasiddheḥ | paraśiva eka eva 
sannanantaśaktimattvābdahuprakāro yasmādbhavati tasmāttasya 
prāṇarūpatāśakterityartheḥ | hādividyāyāṃ tu yadyapi dvādaśa 
śrīkaṇṭhāstathā'pi teṣveko vāyugatasparśapara iti pūrvamuktaḥ | ata 
ekādaśaivāvaśiṣṭāsteṣu daśāvyaktādiparā 
ekādaśo'kārastattvātītpapara iti 

p. 282) vyākhyeyam | prāñcastu - dvādaśānāṃ madhye daśa 
jīvavācakāḥ | ekādaśo jīvādhārasya prāṇavāyorvācakaḥ | paro 
dvādaśastu puruṣaḥ paramaśivavācakaḥ | nanu tribhirakaurareva 
vivakṣitasiddhau navānāṃ kiṃ prayojanamityata āha - eka iti | indro 
māyābhiḥ pururūpa īyatte, eka eva hi bhūtātmā bhūte bhūte vyavasthita 
ityādiśrutisiddhamartha dyotayituṃ tabdāhulyamiti bhāva ityāhuḥ | idaṃ ca 
tattvāntaḥ pañcaviṃśatvena gaṇitaḥ puruṣo vai rudra itiśrutiprasiddho jīva 
itipakṣamāśrityoktam | yadā tu virāṭpuruṣa eva sa gaṇito 
jīvastvahaṃkārādirūpa eva |

indriyāṇyāntarāṇyatra viṣayebhyo hi dehinām |
āntaraṃ mana etebhyo buddhistasmādihā'ntarā ||

buddherapyāntaro jīvo gato'haṃtāmiti sthitiḥ |
asmātparaṃ sadā jñeyamavyaktaṃ kāraṇaṃ hi yat ||

	ityātmapurāṇavacanādityālocyate, tadā tu pramātṛtvasya 
vastuto'ntaḥ - kāraṇaniṣṭhatvāttasya ca manobuddhyahaṃkārabhedena 
tridhā tattveṣu gaṇitatvātta evāśuddhādayaḥ pramātāraḥ | ata 
evāśuddhaśuddhamiśrāṇāmiti kramo'pyupapadyate | teṣāṃ 
tamaḥsattvarajorūpatvāt | yadyapi pramātṛpadena jīvā evocyante tathā'pi 
teṣāṃ brahmābhedātpramātṛtvaṃ paraṃ niṣkṛṣṭhaṃ vapuḥ śarīraṃ 
mana-ādirūpameveti ta evākāratrayavācyāḥ | tataḥ 
kramaprāptamavyaktaṃ nirūpya taduttaramekādaśenākṣareṇa 
virāṭpuruṣa evocyate | sa ca jīvasamaṣṭirūpatvātprāṇabhūta eva | ekaḥ 
sannevetyapi tatreva sāmañjasyenopapadyate | evaṃ sati tattvānāṃ 
prasiddhaḥ kramo na lopito bhavati | tattvātītaṃ tu sarvānte śāntipadena 
vakṣyate || 44 ||

	idānīmavaśiṣṭānāmekādaśatattvānāṃ vācakāni 
bindvakṣarāṇi nādākṣarāṇi ca vyācaṣṭe -

rudreśvarasadeśākhyā devatā mitavigrahāḥ || 45 ||

bindutrayeṇa kathitā amitāmitavigrahāḥ |
śāntiḥ śaktiśca śaṃbhuśca nādatritayavodhanāḥ || 46 ||

p. 283) niyatiḥ kālo rāgo vidyā kalā māyā śuddhavidyeśvaraḥ 
sadāśivaḥ śaktiḥ śivaścetyekādaśa | (tatra jagadahaṃtayā paśyan) 
sadāśivaḥ | tadeva jagadidaṃtayā paśyannīśvaraḥ | 
ahaṃtedaṃtayorabhedabuddhiḥ śuddhavidyā | tayorevabhedabuddhirmāyā | 
tataśca yāḥ parabrahmaṇi vidyamānāḥ 
sarvakartṛtvasarvajñatvanityatṛptatvanityatvasvatantratvākhyāḥ pañca 
śaktayo niravagrahadevatāḥ sthitāstā eva sāvagrahāḥ satyaḥ saṃkucitāḥ 
krameṇa kalādisaṃjñāpañcakaṃ bhajante | 
tādṛśasaṃkucacchaktyādhāraḥ puruṣa evaikārekoktaḥ | tadidaṃ 
saubhāgyasudhodaye pratipāditamamṛtānandaiḥ | atra yathā 
saratattvātītaṃ brahma deśakālādibhiranavacchinnaṃ tathaiva śivaśaktī 
apyanavacchinne eva | ahaṃtedaṃtābuddhyośca sūkṣmatamarītyā 
bhedakalitatvādanavacchinnatātaḥ kiṃcidūnatvaṃ paricchinnatātaḥ 
kiṃcidādhikyaṃ ceti sadāśiveśvaraśuddhavidyā 
anuṣṇāśītasparśavanmadhyavidhāḥ | māyādayastu 
devatābhedaikaghaṭitatvātparicchinnā eveti sthitiḥ | kiṃcaiteṣu 
ṣaṭtriṃśattattveṣu kṣityādiśrotrāntaṃ tataḥ prakṛtyantaṃ tato 
māyāntaṃ tataḥ sadāśivāntaṃ tataḥ śivāntamevaṃ krameṇa 
pṛthivyāditattvapañcakatā | tadidaṃ pañcabhūtamayaṃ 
viśvamityanenaivoktam | tathā kṣityādimāyāntaṃ sadrūpaṃ prakaṭaṃ 
cidānandāṃśāvāvṛtau | tādṛśatvādevaiṣāmātmatattvarūpatā | 
śuddhavidyāditraye saccidaṃśāvanāvṛtāvānandāṃśastvāvṛtaḥ | 
tādṛśatvā deva teṣāṃ vidyātattvarūpatā | śaktiśivayostu na 
ko'pyaṃśa āvṛto'taḥ śivatattvarūpatā | atra sarvatra mūlabhūtāni 
vacanāni prācāṃ ṭīkāsu draṣṭavyāni | evaṃ sthite prakṛte 
rudraśabdastejovacanaḥ | rudro vā eṣa yadagniriti śruteḥ | tena 
tejastattvapadavācyānāṃ puruṣādimāyāntānāṃ saptānāmupasthitiḥ | 
teṣu puruṣasya varṇitatvena rudraśabdena ṣaḍeva devatā gṛhyante | īśvaraḥ 
prasiddhaḥ | sadeśaḥ sadāśivaḥ | etāsāṃ lakṣaṇamāha - miteti | 
paricchinnasvarūpā ityarthaḥ | ete trayo bindutrayeṇa pratipādyante | 
śuddhavidyā tvīśvarasadāśivau pratyeva 
guṇabhūtatvādbhavedguṇavatāṃ bījamityuktanyāyena sā'pi bindunaiva 
pratipādyate | yattu prāñco'pi rudrapadaṃ tejastattvasaptakaparatvenaiva 
vyācakṣate, tadayuktaṃ prasiddhārthaparityāgāpatteḥ | bhavanmate hi 
pañcadaśaguṇaparatvavāsanāsaptatriṃśattattvavāsanādvayādbhinaiveṣa
aṃ vāsanā |

p. 284) asyāṃ sarvatattvānāṃ niravaśeṣagaṇanasyānāvaśyakatvāt | 
kṣityādipañcakasyendriyadaśakasya ca vācyatvena bhavadbhiravarṇitatvāt | 
tattvāntargatānāṃ katipayānāṃ tyāgasyeva tattvānantargatānāmapi 
saṃgrahe bādhakābhāvāt | śāntestattvānantargatāyā bhavadbhiriha 
varṇanācca | naca tattvātītaparaṃ tat | tasyāpyanāvaśyakatvāt | 
dvādaśasya śrīkaṇṭhasya tadarthatvena 
saptatriṃśatpadārthabodhakatvavidherupakramasthasya 
tātparyagrāhakatvānurodhenedṛśaḥ kliṣṭo'pyartho na doṣāvaha iti 
jñeyam | nādānvyācaṣṭe - amitāmiteti | 
vīpsayautpattikānavacchinnatvamucyate 
teneṣadavacchinnayorīśvarasadāśivayornirāsaḥ | tatra śaktiśivau śakti 
śaṃbhupadābhyāmuktau | śāntipadena tattvātītaṃ brahmaiva | brahma 
śāntiriti śruteḥ | tayā ha śāntyā mahyaṃ dvi (pade) catuṣpade ca 
śāntiṃ karomīti mantraiḥ śānteḥ sarvaśāntirūpatvaviśeṣaṇena 
tattvātītasvarūpatāyāḥ spaṣṭīkaraṇācca | naca brahma śāntirityatra 
brahmaśabdo vedapara iti mantavyam | brāhmaṇaḥ 
śāntirityetatsamabhivyāhāreṇa tasya (brahma) paratvaniścayāt | 
brahmā'yuṣmattadbrāhmaṇairāyusmaditiśrutau mūlaṃ kṛṣṇo brahma ca 
brāhmaṇāśceti smṛtau ca brāhmaṇapadasamabhivyāhārasya 
tādṛśanirṇāyakatāyā dīkṣitādibhiruktatvāt | pṛthivī śāntirityādayastu 
brahmaṇaḥ sarvātmatvaparāḥ satyo na virudhyante | brahmavidyādyantayoḥ 
śāntiḥ śāntiḥ śāntiritimantrapāṭho'pi śāntipadasya brahmaparatva eva 
liṅgam | jagadādyantayorbrahmaṇa evāvaśeṣāt | yadyapyevaṃ sati śaktiḥ 
śaṃbhuśca śāntiścetyeva vaktumucitam | upakrāntakramānuguṇyāt | 
tathā'pi tattvātītajñānasya taddhiṣṭhatve nekṣaṇātmakaśaktijñāne 
kāraṇatvāttādṛśaśaktyupalakṣitatvena śivajñāne śaktijñānasyāpi 
kāraṇatvādīdṛśalakṣaṇadhvananāya śaktiśivayo pūrvaṃ 
śāntirniveśitā bhagavateti | prāñcastu nādo'khilaṃ jagat |

adhaḥśaktyā vinirbhidya ūrdhvaśaktyavasānakam |

	nāḍyā brahmabile līnastvavyaktadhvanilakṣaṇaḥ | 
itivacanādityāhuḥ | paraṃ tu tādṛśasya līnanādasya śāntiriti 
saṃjñāyāṃ kiṃ pramāṇaṃ tairupanyastamiti vicāryam || 45 || 46 ||

p. 285) athāsya mantrasya sarvamantrottamatvamuktaṃ 
saṃpradāyārthalabdhaṃ varṇayannupasaṃharati -

vāgurāmūlavalaye sūtrādyāḥ kavalīkṛtāḥ ||
tathā mantrāḥ samastāśca vidyāyāmatra saṃsthitāḥ || 47 ||

gurukrameṇa saṃprāptaḥ saṃpradāyārtha īritaḥ ||

	vāgurā matsyabandhanajālaṃ tasya mūlasthāna eko valayastatra 
protāni sūtrāṇi teṣāmanteṣvayoghuṭikāḥ | teṣāṃ sarveṣāṃ valaya eva 
yathā'dhārastathā sarveṣāṃ mantrāṇāmiyaṃ śrīvidyaivā'dhāraḥ | 
teṣāmantaḥkaluṣaśuddhapramātṛrūpatvena buddhitattve'ntarbhāvasya 
pūrvaṃ varṇitatvāt | prāñcastu - sarvamantramayatvavāsanaiṣā caturthī 
svatantraivopadiśyata ityāhuḥ | anayā rītyā yaḥ saṃpradāyārthaḥ sa 
mayā gurukrameṇaiva prāptastvayā'pi gurupāramparyakrameṇaiva 
yogyebhya upadeṣṭavya ityarthaḥ | ādau nirguṇādbrahmaṇo 
dhvanirūponmanātmanā sūkṣmarūpā vāgutpannā | sā 
svacchandabhairavo nirguṇabrahmaśiṣyo buddhvā saṃkṣeparūpeṇa 
tantrāṇi praṇīyānāśriteśvarāyoktavān | sa tāni vistṛtya 
śāntyatītādevyai kathayāmāsa | sā sadāśivāyākathayat | sa 
pañcāmnāyādibhedenāsaṃkhyamaprameyaṃ 
bahuvistaramapāramacīkarat | tata īśvaro vidyeśvaraḥ śrīkaṇṭhādayo 
rudrā ityādikrameṇātīva prathitamabhūdityeṣā guruparamparā 
vṛddhairuktā | atra sarvatra mūlabhūtāni vacanāni prācāṃ ṭīkāsu 
draṣṭavyāni | atra tattvātītaviśeṣyakaḥ 
sakalatattvaprakārako'bhedasaṃsargako bodhaḥ saptatriṃśataḥ padānāṃ 
sāmānādhikaraṇyalabdhaḥ | paraṃ tu 
tattadarṇajanyatvasthāpyasminprakaraṇe kathanāttasyāpi śābdabodhe 
viṣayatvamāvaśyakaṃ tadabhāve vidyāviśvayorabhedabhānāsaṃbhavāt 
|

grāhyatvaṃ grāhakatvaṃ ca dve śaktī tejaso yathā |
tathaiva sarvaśabdānāmete (pṛthagavasthite ||

	ityuktyā vyo) ma tadguṇaḥ śabdastadīyamindrimaṃ cetyetāvānartho 
hakārasya | yatra cākṣarajanyatāyā bādhastatra tadakṣarābhedamātraṃ 
tadarthaviśeṣaṇaṃ tataśca yathāyogyaṃ tattadakṣarajanyatvena 
tattadakṣarabhinnatvena ca tattadvācyalakṣyārthānuddiśya teṣu 
vādābhinnatattvātītābhedavidhirūpo'rthaḥ śābdaḥ | evaṃ 
viśvajanakatvāddevīvidyayorabhedabodho mānasaḥ pāścātya iti 
draṣṭavyam || 47 ||

p. 286) evaṃ saṃpradāyārthaṃ nirūpya kramaprāptaṃ 
nigarbhārthamupadiśati -

nigarbhārtho mahādevi śivagurvātmagocaraḥ || 48 ||

	nitarāṃ garbha iva nigarbho rahasyatama ityarthaḥ | śivagurvātmāno 
yasminnabhedena gocarā viṣayāstādṛśabodhaviṣayo'rtho nigarbhārtha iti 
yāvat || 48 ||

	evaṃ tatsvarūpamuktvā tadupadeśaṃ pratijānīte -

tatprakāraṃ ca deveśi diṅmātreṇa vadāmi te ||
śivagurvātmanāmaikyānusaṃdhānāttadātmakam || 49 ||

	śivo guruḥ svayaṃ ceti trayāṇāmaikyasya 
parasparapratiyogikābhedasyānusaṃdhānāttadātmakāhāryāddṛḍhābhya
stānmantrajñānajanyajñābdabodhāttadātmakamaikyātmakaṃ 
tatprakāraṃ śivādiviśeṣyakabodhaviśeṣaṇaṃ saṃkṣepeṇa te 
vadāmītyarthaḥ || 49 ||

	tadevā'ha -

niṣkalatvaṃ śive buddhvā tadrūpatvaṃ gurorapi |
tannirīkṣaṇasāmarthyādātmanaśca śivātmatām || 50 ||

bhāvayedbhaktinamraḥ sañśaṅkonmeṣākalaṅkitaḥ |

	śive paramaśive niṣkalatvaṃ nirguṇanāṃ buddhvā 
prathamopasthitavāgbhavakūṭajanyabodhaviṣayīkṛtya svagurorapi 
tadrūpatvaṃ niṣkalatvaṃ kramaprāptadvitīyakūṭapratipāditaṃ 
niṣkalābhedānusaṃdhānadārḍhyalabdhaṃ buddhvā 
tatkṛpākarambitakaṭākṣanirīksaṇasāmarthyaikalabdhamātmano'pi 
niṣkalaśivātmakatvaṃ tṛtīyakūṭapratipāditaṃ bhāvayet | 
hādividyāyāṃ hi hasaśabdo hrasvaparaḥ | rephavakārayorlopaśchāndasaḥ 
| hrasvāḥ sthūlarūpojjhitāḥ saṃskārātmanaiva sthitāḥ kalā guṇādayo 
yasminsa hasakalaḥ | sa cāsau hṛllekhāvācyaḥ paraśivaśceti 
karmadhārayaḥ | bhāvārthaprakaraṇoktarītyā 
dvitīyakūṭasthaprāthamikākṣaratrayaṃ niṣkalabrahmaparameva | 
taddhalatyākarṣayati abhedenānusaṃdhatte so'yaṃ hasakahalo guruḥ | so'pi 
hṛllekhāvācya eva |

manuṣyacarmaṇā naddhaḥ śiva eva gururmataḥ || ityukteḥ |

	tṛtīyakūṭe sakalapadamupāsakaviśeṣaparaṃ satsvātmaparaṃ, so'pi 
hṛllekhārtho niṣkala iti yojanā | nanu sakalasyaiva kathaṃ 
niṣkalatvamityāśaṅkāyāmāha -

p. 287) bhaktinamra iti | kalānāmaupādhikatvena tadabhāvasya 
naisargikatvena sphaṭikalauhityatadabhāvayorivāvirodha iti rītyā 
śaṅkākalaṅkāpagamo gurudevatābhaktimato bhavatīti bhāvaḥ |

yasya deve parā bhaktiryathā deve tathā gurau |
tasyaite kathitā hyarthāḥ prakāśante mahātmanaḥ ||

	iti śrutaḥ || 50 ||

	kaulikārthamupadiśati sārdhaiḥ saptadaśabhiḥ -

kaulikaṃ kathayiṣyāmi cakradevatayorapi || 51 ||

vidyāgurvātmanāmaikyaṃ tatprakāraḥ pradarśyate |

	śrīcakraṃ śrīmātā śrīvidyā śrīgururātmā ceti 
pañcānāmaikyaṃ kaulikārtha ityucyate | kulaṃ sajātīyasamūhaḥ | 
sajātīyaiḥ kulaṃ yūthamityamaraḥ | sājātyaṃ 
caikadharmāvacchinnatvaṃ gaṇeśādiṣaḍātmakatvaṃ ca | śāstrārambhe 
maṅgalācaraṇaśloke yaddevīniṣṭhatvena kathitaṃ sa eva pañcasvanugata 
eko dharmaḥ | tadvanti kulāni tatsaṃbandhinaṃ kaulikamarthaṃ 
mantrapratipādyaṃ pañcānāmabhedaṃ kathayiṣyāmi | teṣāṃ 
pañcānāṃ yaḥ prakāra ekadharmāvacchinnatvarūpaṃ viśeṣaṇaṃ sa 
prakarṣeṇa darśyata upapādyata ityarthaḥ || 51 ||

lakāraiścaturasrāṇi vṛttatritayasaṃyutam || 52 ||

saroruhadvayaṃ śāktairagnīṣomātmakaṃ priye |

	tribhirlakāraistrīṇi caturasrāṇi jātāni vācyāni vā | ubhayathā'pi 
teṣāṃ parasparamabhedaḥ | kāryakāraṇayorvācyavācakayoścaikyāt | 
caturasraṃ bhūmaṇḍalaṃ prati janakatā vācakatā vā bhūbīje lakāre 
yuktatvāt | ata eva padmadvayalāñchitaṃ vṛttaṃ jalamaṇḍalaṃ prati 
janakatā vācakatā vā jalaviśeṣātmakacandramaṇḍalabījānāṃ 
trayāṇāṃ sakārāṇāṃ yuktetyāśayenā'ha-vṛtteti | ṣoḍaśadalaṃ 
padmaṃ somātmakam | aṣṭadalaṃ tvagnyātmakam | vṛttatrayamekameveti 
trīṇi tribhiḥ śāktaiḥ sakārairjātāni vācyāni vā | jalamaṇḍalasya 
tantrāntare'rdhacandrākāratvoktāvapi svacchandatantre 
pūrṇacandrākāratokteḥ - jalabimbaṃ suvṛttaṃ ca jñeyaṃ vai 
padmalāñchitamiti |

p. 288) sakārādhikāre jagadbījaṃ śaktināmā haṃso vegavatī bhṛguriti 
nandanaḥ || 52 ||

hṛllekhātrayasaṃbhūtairakṣarairnavasaṃkhyakaiḥ || 53 ||

bindutrayayutairjātaṃ navayonyātmakaṃ priye ||
maṇḍalatrayayuktaṃ tu cakraṃ śaktyanalātmakam || 54 ||

	hṛllekhāsu yāni trayāṇi vyomāgnikāmakalākṣarāṇi trīṇi 
taduttarāṇi saṃbhūtāni samudāyātmakāni yāni 
tairnavasaṃkhyakairbindvādyunmanyantairakṣaraiḥ | trayottarāṇi 
saṃbhūtānīti madhyamapadalopī samāsaḥ | kāmakalāyā avayavaśo 
vibhajya gaṇanamityāha-bindutrayeti | tataśca pratihṛllekhaṃ hakāro rephaḥ 
kāmākhyabindurvisargākhyabindudvayamanusvāro'rdhacandro rodhinī 
nādo nādāntaḥ śaktirvyāpikā samanonmaneti caturdaśabhiḥ saṃbhūya 
dvicatvāriṃśatā'kṣaraiḥ śaktyanalātmakaṃ pañca śaktayaścatvāro 
vahnaya ityevaṃ yonyātmakaṃ cakraṃ dvicatvāriṃśattrikoṇātmakaṃ 
jātam | tadidaṃ maṇḍalatrayayuktaṃ sūryasomānalātmakam | 
pūrvacatuḥśatyāṃ tṛtīyaṃ tu hutāśana iti caraṇenāsyārthasya 
jñāpitatvāt | navayonyātmakacakrasyaiva sarvacakrasvarūpatāyā api 
tatraivopapāditatvanaitāvanmātra eva maṇḍalatrayayogokterupapatteśca | 
athavā, bindutrayeti nādatrayasyāpyupalakṣaṇam | tadyutairiti tu 
bindunādaviśiṣṭasturyasvara eka eva gaṇanīya iti dyotayitum | tataśca 
hakāratrayarephatrayeṃkāratrayairnavabhirnavayonicakraṃ jātamityarthaḥ | 
nanu prathamavyākhyāpakṣe trikoṇānāṃ 
tricatvāriṃśatsaṃkhyākatvenātra kathamekasya tyāgaḥ | na ca tasya 
pārthakyena bindunā saha vāsanā'gre kathayiṣyata iti vācyam | tathā 
satyaṣṭayonyātmakatvoktirvirudhyeteti cet | na | cakroddhārāvasare 
prathamaśakterdvitīyaśaktyabhedena vidhānena 
prathamaśaktīśānāgneyakoṇayorvasukoṇaghaṭakatvena tadīyapratīcaḥ 
koṇamātrasya pṛthakkaraṇe'pyavaśiṣṭasya navayonyātmakatvānapāyāt || 
53 || 54 ||

	evaṃ bhūgṛhaṃ padmadvayaṃ navayonicakraṃ coktvā 
kramaprāptayormadhyatrikoṇabindvorvāsanāmāha -

vyomabījatrayeṇaiva pramātṛtritayānvitam |

p. 289) icchājñānakriyārūpamādanatravasaṃyutam || 55 ||

sadāśivāsanaṃ devi mahābindumayaṃ param |
itthaṃ mantramayaṃ cakraṃ devatāyā paraṃ vapuḥ || 56 ||

	icchājñānakriyāpadena madhyatrikoṇamucyate | tasya 
tadvāsanāktatvasya pūrvamuktatvāt | tadrūpaṃ yanmādanatrayaṃ 
kakāratrayaṃ tena saṃyutam | ata eva pramātṛtritayena 
saṃpradāyārthaprakaraṇoktasakalādisādhakatrayeṇānvitam | sadāśiva 
evā'sanaṃ yasyaitādṛśaṃ mahābindumayaṃ cakraṃ vyomabījānāṃ 
hakārāṇāṃ trayeṇa jātaṃ vācyaṃ vetyarthaḥ | kakāratrayeṇa 
koṇatrayaṃ hakāratrayeṇa binduriti yāvat | devatāśarīrāntarabhūtamidaṃ 
cakraṃ viśvamanena prakāreṇa mantramayaṃ mantrābhinnamiti | 
prāñcastu hṛllekhāsthākṣaranavakena trikoṇavasukoṇobhayarūpaṃ 
navayonicakramutpannaṃ | taduparitanaṃ yaccakraṃ 
śaktitrayānalatrayātmakaṃ daśāradvayacaturdaśārarūpaṃ tadidaṃ 
hakāratrayeṇotpannam | bindustu kakāratrayeṇotpannaḥ | 
maṇḍalatrayapadaṃ śaktyanalatrayaparameva | evarītyā paraṃ 
vapurityantena granthena cakramantradevīnāmabheda ukta iti vyācakṣate | 
taccintyam | maṇḍalapadasyaikaikaśaktyanalamithunavācakatve 
mānābhāvāt | padmadvayakathanottaramutplutya vasukoṇānudhāvane 
bījābhāvācca | na ca daśārādibhyaḥ pūrvaṃ navayonicakrasyotpatteḥ 
pūrvaṃ tatkathanamiti samādhātuṃ śakyam | 
bindvādibhūgṛhāntarūpasya lekhane kḷptasya 
sṛṣṭikramasyehānanusṛtatvāt | pūjāyāṃ kḷptasya 
saṃhārakramasyaivehā'dṛtatvena tadvirodhācca | idaṃ tvihāvadheyaṃ 
cakraṃ devatā vidyā guruḥ sādhakaśceti pañcānāṃ madhya ekaikasya 
svasvetaracatuścatuḥpratiyogikābhedāścatvāra iti saṃbhūya 
viṃśatirabhedāḥ | teṣu ya eva cakrapratiyogiko devatānuyogiko'bhedaḥ sa 
eva devatāpratiyogikaścakrānuyogikaśca bhavatītyanayā rītyā 
punaruktānāṃ daśānāmapanaye daśaivābhedā avaviṣyante | atha 
cakrasya devatādibhiścaturbhiḥ sahābhedāścatvāro devatāyā 
vidyādibhistribhiḥ saha trayo vidyāyā guruśiṣyābhyāṃ saha dvau guroḥ 
śiṣyeṇa sahaika iti | ete daśāpyabhedā gaṇeśādiṣaḍātmakatvasya 
cakrādipañcaka upapādane varṇitā 

p. 290) bhavanti | tādṛśaikadharmāvacchinnatvenaiva sājātyādasya 
kaulikārthatvamapi | īdṛśaikārthapratipādakatvādevāsya 
granthasyaikavākyatā'pi | sā ca kaulikaṃ 
kathayiṣyāmītyupakramādityevaṃ kaulikārthastu kathito vīravandita 
ityupasaṃhārāccā'vaśyakī | dvādaśakapālavākyatulyanyāyāt | 
tataśca vidyācakrayorabhinnopādānopādeyatvābhedaḥ, 
devīcakrayostvekātmādhiṣṭhitatvādyoginirmitakāyavyūhasyevābhedaḥ, 
devīvidyāgurusādhakānāṃ tu gaṇeśādiṣaḍātmakatvasya 
vakṣyamāṇatvādabheda iti varṇane tu prameyavailakṣaṇyādvākyabhedaḥ | 
cakragurvoścakrasādhakayoścetyabhedadvayasyākathanānnyūnatā 
cā'padyate | naca tadubhayaṃ yuktam | tasmāccakre 
gaṇeśādiṣaḍātmakatvakathanapara eva pūrvo granthasaṃdarbhaḥ | 
uttarastu devyādīnāṃ caturṇāṃ tatkathanaparaḥ spaṣṭa eva | evaṃ sati 
pañcānāmapyekadharmāvacchinnatvādekaikasya caturbhiścaturbhiḥ 
sadābheda ukto bhavatīti na nyūnatvaṃ na ca vākyabhedaḥ | 
mantrākṣaraiścakrāvayavānāmutpattikathanaṃ tu 
janyajanakayorabhedadvārā vācyavācakabhāve 
paryavasānātpañcānāmabhedasya mantrapratipādyatvasphoraṇāya | 
tadvinā kaulikasya mantrārthatvānupapatteḥ | tatprakāraścetthaṃ 
lakāratrayaṃ sakāratrayaṃ cetyetaiḥ ṣaḍbhiḥ padairḍākinyādiyoginya 
aikaikaśyena pratipādyante | ḍākinyekā rākiṇyeketyādirītyā pārthakyena 
tu prātipadikābhyāmapekṣābuddhyātmakeṣu ṣaṭsu bodheṣu jāteṣu 
ekasamudāyaghaṭakatvarūpaḥ parasparasaṃsargo vākyārthamaryādayā 
budhyate | tataḥ ṣaḍyoginya ityākārako bodhaḥ | tataśca 
yoginīṣaṭkātmakatvasya cakrādipañcake'pi sattvāttatpañcakaṃ 
parāsparābhimnamiti bodhaḥ | ayaṃ ca padaṣaṭkaghaṭitavākyasya 
lakṣaṇayā jātatvācchābdo mānasa eva vetyanyadetat | gaṇeśādiṣaṭkaṃ 
ca gaṇeśā grahā nakṣatrāṇi yoginyo rāśayaḥ pīṭhāśceti | teṣu 
gaṇeśapīṭhayorekasaṃkhyākatvādanyataroktyaivetaraccaritārthamityāśay
ena pañcātmakataiveha varṇyate | tatra ca yadyapi gaṇeśādirūpaka eva 
ṣoḍhānyāse kramaḥ kḷpta iti tenaiva krameṇa devatādīnāmitra 
cakrasyāpi vaktuṃ yuktaṃ tathā'pi kḷptakramaparityāge bījasya 
vakṣyamāṇatayā kramāntara 

p. 291) āśrayaṇīye cakrapūjānuguṇyāya tatra kḷptena 
saṃhārakrameṇaiva pañcātmakatvamupapādayitumādau cakrasya 
yoginyātmakatvamupadiśati - lakārairiti | yoginyātmakatvaṃ hi 
ḍākinyādiṣaḍākatvaṃ vaśinyādyaṣṭātmakatvaṃ ceti dvividhaṃ 
vakṣyate | prakṛte ca vṛttatrayasyaikyena gaṇanayā caturasrāṇi trīṇi dve 
saroruhe ceti ṣaṭvibhajya gaṇanayā'ṣṭāviti cakraṃ tadavacchedena 
yoginyātmakamiti bhāvaḥ | grahātmakatvamāha-hṛllekheti | 
rāśyātmakatvamāha - bindviti | bindunādayorīkāraiḥ saha gaṇanayā tu 
navayonicakraṃ navagrahātmakam | bindunādayoraikyenekārādbhedena 
gaṇanayā navayonicakrābdahiḥ sthitavṛttatrayasya 
bindunādatrayajanyatvāddvādaśabhirakṣarairdvādaśāvayavānāṃ 
cakrasaṃbandhināṃ janyatvābhiprāyeṇa dvādaśarāśirūpaṃ, 
tadidamāha-maṇḍalatrayeti | vṛttatrayetyarthaḥ | tantrarāje vṛttaṣaṭkapakṣa 
ukta iti tu pūrvamevāsmābhiḥ pradarśitam | pūrvoktāvayavānāṃ 
melanena cakrasya nakṣatrātmakatvamāha - vyometi | atra bindunādayoḥ 
pārthakyena gaṇanā | tataśca 
lakārasakārahakārakakārabindunādāstrayastraya ityaṣṭādaśa 
hṛllekhāsthākṣaranavakaṃ ceti 
saptaviṃśatyā'kṣarairjanyāścakrāvayavāścaturasratrayaṃ 
saroruhadvayaṃ vṛttaṣaṭkaṃ navayonicakraṃ madhyatrikoṇasya koṇatrayaṃ 
rekhātrayaṃ bindureka iti saptaviṃśatiriti nakṣatrarūpatetyarthaḥ | 
pramātṛtritayasyecchājñānakriyārūpasya ca pṛthagupādānamahimnā 
madhyatrikoṇasya rekhāṇāṃ koṇānāṃ ca pārthakyena gaṇanam | 
vakṣyamāṇaśleṣasphoraṇāya cakrasyaḥ devīsvarūpatāmāha - 
devatāyā iti || 55 || 56 ||

	cakrasya gaṇeśātmakatvamāha -

ekādaśādhikaśatadevatātmatayā punaḥ | gaṇeśatvaṃ mahādevyāḥ |

	aṇimādyā daśa, brāhmyādyā aṣṭau devatā mudrā daśeti 
bhūgṛhe'ṣṭāviṃśatiḥ | ṣoḍaśadalādyaṣṭārānteṣu ṣaṭsu cakreṣu 
pratyaramekaikā devatā | saṃbhūya ṣaṭṣaṣṭiḥ | tata āyudhadevatā aṣṭo 
trikoṇe tisraḥ, bindau ṣaḍaṅgayuvatayaḥ ṣaḍiti saptadaśa militā 
ekādaśādhikaśataṃ devatā bhavanti | etāsāṃ 
pūjāsthānarūpāvayavānāṃ vibhajya gaṇanayā cakrarājasya 
gaṇeśātmatvaṃ 

p. 292) pīṭhātmatvaṃ ca | gaṇeśānāṃ pīṭhānāṃ ca 
prātisvikamekapañcāśadrūpatve'pi saṃmugdhākāreṇa 
bahusaṃkhyābodhakagaṇapadasvārasyena 
pūrvanirdiṣṭādhikasaṃkhyātprā 
(vyā)pakasaṃkhyāntaramātraparatayā'parimitādhikaraṇanyāyenāpatatīt
yāśayena saptaviṃśatyadhikasaṃkhyāparatvamātreṇa 
gaṇeśātmakatvamuktam | mahādevīśabdaścakraparaḥ | etaddhvananāyaiva 
devatāyāḥ paraṃ vapurityanupadamuktatvāt | yattu prāñcaḥ - rāśitvaṃ 
cāntyavarjitairityuttaragranthe vidyāyāṃ rāśitvaṃ yojyam | 
cakārāccakre'pi gaṇeśāditvaṃ yojyamiti vyākhyāya svecchayaiva 
tadyojanāprakāramupapādayanti 
akathādimayamadhyatrikoṇarekhābhirgaṇeśatvaṃ 
navabhiścakrairgraharūpatvaṃ 
vṛttatrayamanvasrabahirdaśārairnakṣatratvam, 
aṣṭakoṇairbrāhmyādiyoginītvaṃ, 
pañcaśakticaturvahnipadmadvayabhūgṛhai rāśitvamiti | tadidaṃ 
mūlānārūḍhatvādvinigamanāvirahaparāhatatvādanādṛtam | evaṃ 
cakrarāje gaṇeśādyatmakatvamuktvā kramaprāptadevatāyāṃ 
tadātmakatvamanenaiva granthena śleṣeṇā'ha - ekādaśeti | etā devatā hi 
tripurasundarīmayūkharūpāḥ | ato mahādevyāḥ śrīmāturgaṇeśatvam | 
īdṛśaśleṣeṇa granthalāghavalipsayaiva hi cakrarāje gaṇeśādikramaḥ 
parityaktaḥ |

	atha devyāḥ kramaprāptaṃ grahātmatvamāha -

sasomaravipāvakaiḥ || 57 ||

icchājñānakriyābhiśca guṇatrayayutaiḥ punaḥ | graharūpā tu sā devī |
saṃketapaddhatau - icchā śiraḥpradeśaśca jñānā ca tadadhogatā ||

kriyā padagatā hyasyāḥ śāntā hārdhārdhamadhyagā ||

	ityuktatvādicchādipadaistattadavayavā gṛhyante guṇatrayaṃ 
sattvarajastamāṃsi tatsahitaiḥ | somādisahitairnetraiśca saṃbhūya 
graharūpetyarthaḥ || 57 ||

	devyā nakṣatrātmakatvamāha -

jñānakarmendriyairapi || 58 ||

tadarthaireva deveśi karaṇairāntaraiḥ punaḥ |
prakṛtyā ca guṇenāpi puṃstvabandhena cā'tmanā || 59 ||

nakṣatravigrahā jātā |

p. 293) śivādikṣityanteṣu ṣaṭtriṃśattattveṣu niyateḥ parāṇi 
pañcaviṃśatiḥ | teṣu puṃstvabandho nāma puruṣatattvaṃ 
prakṛtirguṇatrayasāmyaṃ taddvividhaṃ vyaktamavyaktaṃ ceti | 
tatrāvyaktaṃ prakṛtipadenaivocyate vyaktaṃ tu guṇapadena | svacchandatantre 
tathā nirṇayāt | tadvacanāni tu prācāṃ ṭīkāsu draṣṭavyāni | tena 
prakṛtitattvaṃ vibhajya dvidhā gaṇanīyam | āntarakaraṇāni 
ahaṃkārabuddhimanāṃsi trīṇi | vittasya pārthakyena teṣvagaṇanāt | 
jñānakarmendriyāṇi daśa prasiddhāni | tadarthāstadviṣayāḥ śabdādayo 
vacanādayaśca | eteṣu vacanaṃ tejaḥ | gamanaṃ bhūḥ | ādānaṃ vāri | 
visargo vāyuḥ | ākāśa ānandaḥ | evaṃ ṣaḍviṃśatiḥ | saptaviṃśa 
ātmetyevaṃ nakṣatraśarīrā jātetyarthaḥ | prāñcastu cittena 
sahā'ntakaraṇāni caturdhā gaṇayanta ātmapadaṃ puṃstvabandhasya 
viśeṣaṇatvena vyācakṣate || 58 || 59 ||

	devyā yoginīrūpatāmāha -

				yoginīnāmathocyate |
tvagādidhātunāthābhirḍākinyādibhirapyasau || 60 ||

vargāṣṭakarniviṣṭābhiryoginībhiśca saṃyutā |
yoginīrūpamāsthāya rājate viśvavigrahā || 61 ||

athaśabdo vikalpaparaḥ | avyayānāmanekārthatvāt | athavetyarthaḥ |

tasyāṃ hatāyāṃ duṣṭāyāṃ siṃhe ca vinipātite |
śīghramāgamyatāṃ baddhvā gṛhītvā tāmarthāmbikām ||

	iti saptaśatīkāśloke tathāvyākhyānadarśanāt | 
jonlāvathāmbudherviśloka iti vṛttaratnākare'pi prayogācca | 
tvagasṛṅmāṃsamedosthimajjanāthā 
ḍākinīrākiṇīlākinīkākinīsākinīhākinyaḥ ṣaṭ | etadātmakatvādvā 
devī yoginīmayī | vargāṣṭakamakacaṭatapayaśarūpaṃ tanniviṣṭā 
vaśinyādayo'ṣṭau tadātmakatayā vā yoginīrūpeti vibhāvayedityarthaḥ | 
ata eva gaṇeśagrahanakṣatrayoginīrāśirūpiṇīmiti śloke yoginīpadasya 
vaśinyādiparatvena kāśmīrāṇāṃ manoramākārasya ca 
vyākhyānamupapadyate | ye tu śukrādhipatyā yākinyā saha sapta yoginya |

p. 294) tā eva vargāṣṭakaniviṣṭā 
mūlādhārādisahasrārāntasaptacakreṣu tāsāmeva 
pratidalamekaikākṣarasāhityenāvasthānadarśanāditi vyācakṣate, 
teṣāmuttaratra vidyāyāṃ yoginīrūpatvavarṇanāvasare pūrvaṃ cakre 
taduktyavasare'pi saptātmakatāyā akathanāttadvirodhaḥ | yākinyā 
ḍākinyādiṣaṭsamaṣṭirūpatvena pṛthagvarṇanāyogaśca | 
ḍākinyādīnāṃ yathāyathaṃ mātṛkāyoge'pi 
vargātmakatābhāvādvargāṣṭakapadasvārasyavirodhaśca | 
uktakāśmīrādiprācīnavyākhyāvirodhaśca | apiśabdacaśabdābhyāṃ 
parasparavilakṣaṇayoḥ svarasataḥ samuccayabodhanena tadbhaṅgaśca | 
nacaivaṃ bhavadukto vikalpo virudhyeteti vācyam | devyā 
arthamayaśabdamayaśarīradvayasamuccayaśīlatvenāpyanyataravibhāgamā
treṇaivopāstyupakārasya kalpayituṃ śakyatvāt || 60 || 61 ||

	devyāṃ rāśisvarūpatvamāha -

prāṇāpānau samānaścodānavyānau tathā punaḥ |
nāgaḥ kūrmo'tha kṛkaro devadatto dhanaṃjayaḥ || 62 ||

jīvātmā paramātmā cetyetai rāśisvarūpiṇī |

	prāṇādipañcakaṃ nāgādipañcakaṃ ca śarīrādhiṣṭhitā 
vāyuviśeṣā vaidyakatantre prasiddhāḥ | jīvātmā paśuḥ 
sakalādirūpatvenoktaḥ | paramātmā tu nikhilāntaryā 
bhitvenāntaryāmibrāhmaṇe pratipāditaḥ | evaṃ 
dvādaśātmakatvādrāśimayī || 62 ||

	atha kramaprāptāyāṃ vidyāyāṃ, gaṇeśādirūpatāmāha -

akathāditripaṅktyātmā tārtīyādikrameṇa ca || 63 ||

gaṇeśo'bhūnmahāvidyā parāvāgādivāṅmayī ||

	akārādayaḥ kakārādayasthakārādayaśca ṣoḍaśa ṣoḍaśa varṇā 
hakāralakārakṣakārāṇāmupalakṣaṇam | tena 
tṛtīyakūṭamakārādisvararūpaṃ hakārarūpaṃ ca | dvitīyakūṭaṃ tu 
kakārādirūpaṃ lakārarūpaṃ ca | prathamakūṭaṃ tu thakārādirūpaṃ 
kṣakārarūpaṃ ca | evamekapañcāśatsaṃkhyākatvādvidyāyā 
gaṇeśatvam | paṅktiśabdo daśasaṃkhyāyāṃ prasiddhe'pi prakṛte 
ṣoḍaśaparaḥ | pakāra ekastakāraḥ ṣaḍiti paribhāṣāyā api prasiddhatvāt | 
tayoraṅkayoḥ kramaṇaiva lekhe ṣoḍaśa bhavanti | paṅktiśabdo gaṇapara iti 
tu prāñcaḥ | tripaṅktyātmetyatra mana iti ṅībniṣedhaḥ | vaikalpiko ḍāp |

p. 295) parāvāgādītyādinā paśyantīmadhyamāvaikharyo gṛhyante | 
īdṛśavākcatuṣṭayamayatvādapi gaṇeśatvamiti 
tvaparimitādhikaraṇavirodhādayuktam | ataḥ 
svarūpakathanamātraparamidam | tadrūpatvaṃ ca 
trikoṇavāsanāyāmuktameva || 63 ||

	vidyāyā graharūpatvamāha -

bījabindudhvanīnāṃ ca trikūṭeṣu grahātmikā || 64 ||

	bījamīkārāntamekaṃ bindureko dhvanireka iti trayāṇāṃ 
kūṭamekam | evaṃ triṣu kūṭeṣu navatvamāpannā vidyā grahātmikā 
bhavati | dhvanīnāmiti saṃbandhasāmānye ṣaṣṭhī | tṛtīyārthe 
chāndasītyuktireva tu cchāndasī || 64 ||

	vidyāyāṃ nakṣatrarūpatāmāha -

hṛllekhātrayasaṃbhūtaistithisaṃkhyaistathā'kṣaraiḥ ||
anyairdvādaśabhirvarṇaireṣā nakṣatrarūpiṇī || 65 ||

	hakārarephekārabindunādāḥ pratihṛllekhaṃ pañceti tithisaṃkhyaiḥ 
pañcadaśasaṃkhyaiḥ | anyaiḥ 
savyañjanarūpairvarṇairdvādaśabhirmilitvā saptaviṃśatyā 
nakṣatrarūpaiṣā vidyā || 65 ||

	yoginīrūpatāṃ rāśirūpatāṃ cā'ha -

vidyāntarbhūtaśaktyādyaiḥ śāktaiḥ ṣaḍbhirathākṣaraiḥ |
yoginītvaṃ ca vidyāyā rāśitvaṃ cāntyavarjitaiḥ || 66 ||

	vidyāntarbhūtā śaktirhṛllekhāntya īkāraḥ | tasmādādyaṃ 
rephāntaṃ kūṭamekam | śākta īkāra eka iti pratikūṭaṃ dvau dvāviti 
ṣaḍabhirakṣarairyoginītvam | athavā śakterhṛllekhāyā ādyā 
lakārāstrayaḥ śāktāḥ sakārāstraya iti ṣaṭ | prathamapakṣe 
saṃpūrṇāyā vidyāyā yoginītvamasminpakṣe tvekadeśasyeti 
viśeṣasattve'pi cakrarājasaṃbandhiyoginīnāṃ pūrvoktānāṃ 
lakārasakāratrayābhyāmevotpatteḥ kathanena kāryakāraṇaikyasya 
saṃbhavatastyāgāyogādeṣavai vyākhyā yuktā | tena hṛllekhātrayaṃ ceti 
ṣaṭkaṃ prācoktamupekṣyaṃ śāktapadasya sakāraparatvena pūrvaṃ 
bhavadbhireva vyākhyātatveneha tasya hṛllekhāparatvena vyākhyāyāḥ 
pratyabhijñavirodhenāyogācca | antyāni lajjābījāni trīṇi tairvarjitaiḥ 
pūrvākṣare melanena gaṇitairakṣarairdvādaśabhī rāśitvam | 

p. 296) hṛllekhānāṃ pārthakyenaiva hi pañcadaśītvam | tataśca 
pārthakyaviśiṣṭahṛlekhānāmabhāva eveha varjanapadārthaḥ | sa ca 
viśeṣaṇābhāvaprayukta eva | viśeṣyābhāvaprayukta eveti tu prāñcaḥ | 
tatpakṣe vidyaikadeśasyaiva rāśitvaṃ na pūrṇāyā iti dhyeyam || 66 ||

	evaṃ 
cakradevatāvidyānāmekadharmāvacchinnatvenābhedamupasaṃharanguruśi
ṣyayordevyuktaprakāramatidiśya kaulikārthamupasaṃharati -

evaṃ viśvaprathākārā cakrarūpā maheśvarī |
devyā deho yathā prokto gurudehastathaiva ca || 67 ||

tatprasādācca śiṣyo'pi tadrūpaḥ sanprakāśate |
ityevaṃ kaulikārthastu kathito vīravandite || 68 ||

	viśvaprathākārā vidyā cakrarūpā vyaktirmaheśvarī devatā 
cetyetattrayamevamuktarītyā pañcātmakatvādabhinnam | idamardhaṃ 
kvacitpustake na dṛśyate | spaṣṭamanyat || 67 || 68 ||

	kramaprāptaṃ sarvarahasyārthamāha caturbhiḥ -

tathā sarvarahasyārthaṃ kathayāmi tavānaghe |
mūlādhāre taḍidrūpe vāgbhavākāratāgate || 69 ||

aṣṭātriṃśatkalāyuktapañcāśadvarṇavigrahā |
vidyā kuṇḍalinīrūpā maṇḍalatrayabhedinī || 70 ||

taḍitkoṭinibhaprakhyā visatantunibhākṛtiḥ |
vyomendumaṇḍalāsaktā sudhāsrotaḥsvarūpiṇī || 71 ||

sadā vyāptaṃ jagatkṛtsnaṃ sadānandasvarūpiṇī |
eṣā svātmeti buddhistu rahasyārtho maheśvari || 72 ||

	mūlādhārapadme vidyunnibhe vāgbhava 
ekārastasyā'kārastrikoṇākṛtiryasya saḥ | tasya bhāvastattā | tāṃ gate 
prāpte trikoṇa iti yāvat |

	ekāro vāgbhavā śaktijhiṇṭīśoṣṭhau trikoṇakaḥ | iti kośaḥ |

	eva draviḍaprāṇāyāmanyāyena nirdeśastu tasya 
vāgbhavakūṭasyaikāravācyatvadyotanārthaḥ |

p. 297) tatra sthitā kuṇḍalinīrūpā tadabhinnā vidyā śrīvidyaiva | sā ca 
mantre caturthasvareṇa nirdiṣṭā | īkārādhikāre vaiṣṇavī baindavī jihmeti 
kośājjihmapadasya kuṇḍalinīparatvāt | athavā, īkārastrikoṇapara ekāraḥ 
kuṇḍalinīparaḥ | vāgbhavākāratāgatā, ī, iti cchedaḥ | ekārādhikāre 
yoṣidādhāraśaktiśca jyotsnā kuṇḍalinī bhaga iti kośaḥ | vāgbhiḥ 
parāpaśyantyādibhirbhavatīti vāgbhavaṃ trikoṇam | ātmanaḥ sphuraṇaṃ 
paśyedityatra tathokteriti tu prāñcaḥ | kuṇḍalinīṃ viśinaṣṭi - aṣṭeti | 
vahnerdaśa kalā yakārādidaśavarṇavatyaḥ | sūryasya dvādaśa kalāḥ 
kakārādicaturviṃśativarṇavatyaḥ | somasya ṣoḍaśa kalāḥ 
ṣoḍaśasvaravatyaḥ | evamaṣṭātriṃśatkalāḥ | (tadyuktāḥ) 
pañcāśadvarṇā vigraho yasyāḥ sā | so'yamartho hṛllekhayoktaḥ | 
hakārasyaikākṣaranighaṇṭurītyā candramātre śaktasyāpi lakṣaṇayā 
candrasūryobhayabodhakatvam | vyomacaratvarūpaśakyasaṃbandhāt | 
lakāra eva vā locanavācako'pi sūryaparaḥ | repho'gniparaḥ | īkāreṇa 
teṣāṃ kalā lakṣyante | kalā turīyā bheruṇḍeti kośāt | 
lakārastritvasaṃkhyāyā hakāro'ṣṭatvasaṃkhyāyā bodhakaḥ | tayoḥ 
krameṇa vinyāse'ṣṭātriṃśadbhavantītyapi vā suvacam | evaṃ sthite 
pariśeṣapramāṇena kakāro mūlādhāravācako'vaseyaḥ | 
lopāmudrāvidyāpakṣe prakāreṇa sūryāgnī sakāreṇa candra ucyate | 
teṣāṃ kalā yasyāṃ sā hṛllekhā kuṇḍalinītyarthaḥ | dvitīyakūṭaṃ 
vyācaṣṭe - maṇḍaletyādinā | mūlādhāre vahnimaṇḍalamanāhate 
sūryamaṇḍalamājñācakre candramaṇḍalaṃ ceti trayaṃ nirbhidya vyomni 
cidgate dvādaśāntordhvabhāge yadindumaṇḍalaṃ tasminnāsaktā | 
tadāsaṅgojātaṃ yatsuvāsroto'mṛtalaharī tatsvarūpā | haḥ sūryaḥ 
saścandraḥ ko'gnistānhanti bhinattīti hasakaha (ghnī) | sā ca sā laharī ceti 
tathā | durvāsovidyāyāṃ hakārarephayorvibhajyāpi pāṭhāt | taḍitkoṭīti 
tu svarūpakathanamātram | ihāpekṣitānuśāsanānāṃ katipaye 
bhāsamānā virodhā varivasyārahasyavyākhyāne'smābhiḥ parihṛtāḥ |

tathā - dhātorvahvarthatvābdahulagrahaṇātpṛṣodarāditvāt |
ākṛtigaṇapaṭhita svecchānuguṇāduṇādikalpanataḥ |

p. 298) chandasi sarvavidhīnāṃ vaikalpikatāvaśādamuṣya manoḥ |
siddhaiḥ kathita'rthe'sminvaiyākaraṇānuśāsanānumatiḥ || iti |

	tṛtīyakūṭaṃ vyācaṣṭe - sadeti | yayeti śeṣaḥ | yayā sadā 
sadrūpeṇa kṛtsnaṃ jagadvyāptaṃ saiṣā kuṇḍalinī svātmā svābhinneti 
buddhiḥ śābdabodhaviṣayo rahasyārtha ityucyate vyomnā 
prakāśamānatvamityādisvatantratantroktarītyā tṛtīyahṛllekhayā 
jagadvyāptiruktā | sakalapadena copāsaka ucyate | sāmānādhikaraṇyena 
cābhedo bodhyata ityarthaḥ || 69 || 70 || 71 || 72 ||

	kramaprāptaṃ mahātattvārthamupadiśati -

mahātattvārtha iti yattacca devi vadāmi te |
niṣkale parame sūkṣme nirlakṣye bhāvavartite || 73 ||

vyomātīte pare tattve prakāśānandavigrahe |
viśvottīrṇe viśvamaye tattve svātmaniyojanam || 74 ||

	niṣkale niravayave'khaṇḍa iti yāvat | parame mahato mahīyasi 
sūkṣme'ṇoraṇīyasi | nirlakṣya indriyāgocare | bhāvavartite 
bhāvanaikagocare | vyomātīta ākāśasyāpi janake | pare tattve 
pāramārthikasadrūpe | prakāśānandavigrahe cidānandasvarūpe 
viśvottīrṇe ṣaṭtriṃśattattvātīto viśvamaye tattve ṣaṭtriṃśattattvābhinne 
svasya jīvātmana ātmano manasaśca niyojanaṃ jīvaśivayorabhedena 
manasā vibhāvanam | bhūyaḥ syātproktamilanamitiśivasūtroktarītyā 
jīvaśivayoraikyasiddhiriti yāvat | īdṛśārthasyākhaṇḍatvena 
tajjñānasyāpi nirvikalpakīyavilakṣaṇaviṣayatāśālitvena tajjanakasya 
mantrasyāpi tattvamasyādivanmahāvākyatve'pi 
tasmātpadapadārthavibhāgena jāyamānasya jñānasya 
sakhaṇḍatvāvaśyaṃbhāve'pyupakramādipramāṇaṣaṭka 
nirṇītatātparyānusāreṇa sarvapadalakṣaṇayā 
pāścātyākhaṇḍārthabodhakalpanamapekṣyaḥ paraśivoktyā 
tātparyagraheṇa tādṛśe'khaṇḍe'rthe'khaṇḍasya mantrasyaiva śaktiriti 
kalpayituṃ yuktatvādasya mantrārthatvamupapadyate | idaṃ ca 
bhāvārthasyākṣarārthatvakathanenetareṣāmarthānāmakṣarārūḍhatvān
āvaśyakatvaṃ paraśivenaiva dhvanitam | nacaivaṃ sati 
saṃpradāyārthādīnāmakṣarārūḍhatākalanaprayāso vyartha iti 
śaṅkyam | teṣāmarthānāmakhaṇḍatvābhāvena 

p. 299) tadāvaśyakatvāt | yadyapi bahupadārthaviśiṣṭaḥ 
sakhaṇḍo'nyartho vyāptyupādhyādipadaiḥ 
prakṛtipratyayādivibhāgamantareṇaiva pratipādyamāno dṛṣṭastena 
nyāyena nigarbhārthādāvakhaṇḍasya mantrasya śaktiriti suvacam | 
śaktigrahaśca paraśivavacanādeva | īśvarecchāyā eva śaktitvasya 
tārkikāṇāmaṅgīkārāt | tena kāmarājalopāmudrāvidyayoḥ kiṃ 
bahunā manucandrādibhedabhinnānāmekaikaṃ pañcāśato'pi 
mantrāṇāmekārthatvaṃ tattadupāsakānāmaṅgalopābhāvaśca 
saṃgacchate | tathā'pi 
saṃbhavatyakṣarārthatve'khaṇḍaśaktikalpanasyānyāyyatvāttathoktam | 
na caivaṃ bhāvārthasyaivākṣarārthatvamiti mūloktirvirudhyeteti vācyam | 
akṣarārtho hi bhāvārthaḥ kevalaḥ parameśvarītyatra kevalapadena 
bhāvārthastu kevalamakṣarāṇāṃ bṛttyaiba lamyo'nye tu 
śabdārthāpattyarthārthāpattibhyāṃ vyañjanayā mānasā apyarthā 
yathāyatha saṃbhavatīti dhvananāt | kathamanyathā mūla eva saṃprasare 
(ro) nānāmantrakrameṇaiveti vadadbhirmūlakāraireva sūcitaḥ | etena yaḥ 
prācīnānāṃ lopāmudrāvidyāparā evaite ṣaḍarthā ityāgraheṇa 
tattatprakaraṇe tasyā eva punaḥ punarullekhaḥ sa kevalaṃ 
pakṣapātamātramūlaka eveti na viśrambhaṇīyaḥ | mūlavirodhatyāpi tatra 
tatra pradarśitatvācca || 73 || 74 ||

	idānīṃ paraśivasya viśvābhinnatvaṃ samarthayate -

tadā prakāśamānatvaṃ tamasāṃ tejasāmapi |
avinābhāvarūpatvaṃ tasmādviśvasya sarvataḥ || 75 ||

prakāśate mahātattvaṃ divyakrīḍārasojjvale |

	tamasāṃ jaḍasvabhāvānāṃ ghaṭādīnāṃ tejasāṃ 
jaḍaprakāśānāṃ vṛttirūpajñānānāṃ ca prakāśamānatvaṃ 
tattatsvabhāvāvacchinnacaitanyaniṣṭhāvaraṇabhaṅgaḥ | sa ca tadaiva, yadā 
brahmaṇaḥ prakāśa iti śeṣaḥ | ghaṭamahaṃ jānāmīti jñāne hi ghaṭo 
jīvātmā ca vṛttirūpajñāne viṣayaḥ sā vṛttistu brahmaikabhāsyā brahma 
tu svaprakāśamiti sthitiḥ | tameva bhāntamanubhāti sarvamiti śruteḥ | ata 
eva jānāmīti tameva bhāntamanubhātyetatsamastaṃ 
jagadityācāryabhagavatpādāḥ | tārkikaistvayaṃ ghaṭa ityeva 
ghaṭajñānākāraḥ | niruktaṃ tu jñānajñānamanuvyavasāyātmakaṃ 
bhinnameveti svīkriyate |

p. 300) aupaniṣadaistu anuvyavasāye'pi 
vyavasāyaviṣayaviṣayakatvasyā'vaśyakatve 
kimantargatānubhavaviruddhavyavasāyeneti 
manvānaistadīyamanuvyavasāyameva vyavasāyasthānīyaṃ svīkṛtya 
jñānabhāsanaṃ tu brahmaṇaiveti 
nānuvyavasāyāntarāpekṣā'navasthākaluṣitetyāsthīyate | uktaṃ ca 
tantrarāje -

yajjñānamidamo jñānaṃ yajjñānamahamastathā |
dvayorapi ca yajjñānaṃ tajjñānaṃ viddhi me vapuḥ iti |

	evaṃ sati pratijñānaṃ brahma prakāśata eva | tataśca yadā yadā 
brahmaprakāśastadā tadaiva viśvaprakāśa iti niyamādbrahma 
viśvābhinnamityarthaḥ | nacaitāvatā brahmaviśvajñānayoḥ 
kālikavyāptireva sidhyanna viṣayayorabheda iti vācyam | brahma 
ghaṭābhinnaṃ ghaṭajñānaviṣayatvādityanumānena tasyāpi 
siddherityanyatra vistaraḥ | avinābhāvo'pṛthaktvamabheda iti yāvat | sarvato 
brahmaṇā saha, saśayorabhedāccharvata iti vā | śivena saha 
viśvasyābhedarūpaṃ mahātattvaṃ divyakrīḍārasojjvale sādhake'pi 
prakāśata ityarthaḥ | divyā sarvottamā yā krīḍopāstistasyā rasenojjvale 
nirmalacitta iti tadārthāt | prāñcastu svayaṃprakāśe kiṃ 
pramāṇāntaragaveṣaṇenetyāha - prakāśata iti | divyakrīḍetyādi 
devīsaṃbuddhirityāhuḥ || 75 ||

nirastasarvasaṃkalpavikalpasthitipūrvakaḥ || 76 ||

rahasyārtho mahāguptaḥ sadyaḥpratyayakārakaḥ |
mahājñānārṇave dṛṣṭaḥ śaṅkā tatra na pārvati || 77 ||

vidyāpīṭhanibandheṣu saṃsthito divyasiddhidaḥ |

	saṃkalpaḥ karma mānasam | viparītaniścaya iti yāvat | vikalpaḥ 
saṃśayo'sadviṣayakaḥ śābdo vā teṣāṃ sthitiṃ sarvāṃ nirasya 
paścātsadyaścamatkāramādhatte | etādṛśo'yaṃ rahasyārtho'ta evādya 
yāvadguptaḥ | mahājñāṇārṇave tantre, vidyāpīṭheṣu 
kāśīkāśmīrādiṣu, nibandheṣu brahmasūtrādigrantheṣu ca 
dṛṣṭo'styataḥ sakalāryasaṃmatatvādiha śaṅkā na kāryetyarthaḥ | 
prāñcastu - mahājñānārṇavaḥ samādhiḥ | vidyāpīṭhāni 
vāgbhavādikūṭāni tannibandhā bindvardhacandrādyunmanāntāḥ | 
unmanyāḥ parataḥ samādhidaśāyāṃ mayaivāyamartho 
dṛṣṭo'styatastvayā viśvasanīya ityartha ityāhuḥ || 76 || 77 ||

p. 301) kaulācāraparairdevi pādukābhāvanāparaiḥ || 78 ||

yoginīmelanodyuktaiḥ prāptadivyābhiṣecanaiḥ ||
śaṅkākalaṅkanirmuktaiḥ sadāmuditamānasaiḥ || 79 ||

pāramparyeṇa vijñātarahasyārthaviśāradaiḥ |
labhyate nānyathā devi tvāṃ śape kulasundari || 80 ||

	kaulācārāḥ pādukācārāśceti dvividhā ācārāḥ 
kulārṇavādiṣu prasiddhāḥ saubhāgyaratnākarakāraiḥ saṃgṛhya 
likhitāḥ | bhavanāścakramantrapūjāvāsanāḥ | etattritayaparaiḥ | 
yoginīnāṃ melanaṃ, ṣoḍaśādidvātriṃśadabdāntā suvāsinī 
yoginītyucyate | tāsāṃ tisṛbhyo'nyūnānāmekasya 
cordhvāmnāyavetturekīkaraṇena śrīcakrapūjanam | cakralakṣaṇasya 
kulārṇave tādṛśasyaiva kathanāt ||

yathā - yatraivā'mnāyatattvajñaḥ kulācāryaḥ kuleśvari |
kaulikāstricatuḥpañca śaktayaśca tathā priye ||

pṛthagvā pūjitā devi mithunākārato'pi vā |
gandhapuṣpākṣatādyaistu deveśi samalaṃkṛtāḥ ||

bhakṣyabhojyādipiśitapadārthaiḥ ṣaḍrasānvitaiḥ |
prauḍhāntollāsasahitāṃ muditā nivasanti ca ||

tacchrīcakramiti proktaṃ vṛndaṃ vā'pi taducyate |

	iti daśamollāse | dīkṣābhiṣekaḥ pūrṇābhiṣekaśceti dvividhau 
divyābhiṣekau prāptau yaiḥ | arcanasādhaneṣu havyeṣu 
paśuśāstrīyasaṃskāreṇādharmatvaśaṅkā, etatphale jīvabrahmābhede 
dvaitaśāstrīyasaṃbhāvitatvaśaṅkaiva kalaṃkastasmānnirmuktaiḥ | 
apatāpoḍhamuktapatitāpatrastairalpaśa iti samāsaḥ | 
nacāpetyupasargātiriktasyopasargasya yoge na samāsa iti vācyam | 
apetāpoḍhāpatrasteti vāratrayaṃ tatpāṭhena teṣveva tadatiriktayoge 
samāsābhāvakalpanāt | sūtre cālpaśa ityuktyā śaṅkāyā alpatvaṃ 
samāsabalāllabhyaṃ tenālpīyasyā'pi śaṅkyā vihīnairityarthaḥ | sadā 
sarvakālaṃ muditaṃ sāṃsārikacintāvinirmuktaṃ mānasaṃ yeṣāṃ taiḥ 
| nityānusaṃdhanaparairiti yāvat | nityasaṃtoṣasya 
mokṣadvāradauvārikatāyā yogavāsiṣṭhe varṇanāt | 
paramaśivādisvaguruparyantapāramparyeṇaiva 

p. 302) vijñāto rahasyārtho yaisteṣvapi viśāradaiḥ pravīṇaiḥ | 
īdṛśaviśeṣaṇaviśiṣṭaireva sādhakairayamarthā labhyate | 
anyathā'tratyasyaikasyāpi viśeṣaṇasyābhāve na labhyate | asminnarthe 
tavaiva śapatha ityarthaḥ || 78 || 79 || 80 ||

	atra pāramparyeṇetyuktaviśeṣaṇasyābhāve na kevalaṃ 
phalābhāvaḥ pratyutānarthaparamparaivetikathanena 
tasyetaraviśeṣaṇebhyo'tyantamāvaśyakatvaṃ dhvanayati -

paramparyavihīnā ye jñānamātreṇa garvitāḥ |
teṣāṃ samayalopena vikurvanti marīcayaḥ || 81 ||

	vikurvanti vikāramācaranti rogādikaṃ bhayaṃ paralokanāśaṃ ca 
kurvantītyarthaḥ || 81 ||

yastu divyarasāsvādamodamānavimarśanaḥ |
devatātithinakṣatre vāre'pi ca vivasvataḥ || 82 ||

marīcīnprīṇayatyeva taḥ maghūdirṇirādam |
sarvadā sa viśeṣeṇa labhate pūrṇabodhanam || 83 ||

	divyarasaḥ śivaśaktisāmarasyaṃ tadāsvādena tadanusaṃdhānena 
modamānaṃ vimarśanaṃ manovṛttiryasya sa tathā | 
devatātithayaścaturdaśyādayaḥ | nakṣatraṃ 
puṣyanakṣatrajanmanakṣatrādi | vivasvataḥ sūryasya varaḥ | eteṣu divaseṣu 
marīcīnaṇimādidevatāḥ prīṇayatyeva niyamena cakrapūjaṃ kuruta 
ityarthaḥ | ita uttaraścaraṇo vyakulākṣaraḥ | kāraṇānandapūrṇa iti 
tadarthaḥ | tadvācanakramo yathā -

devatārathagomūka iti yo vetti na kramam |
sa vyākulākṣare mūko devatārathago'pi san || iti |

	evṃ viśeṣataḥ sārvakālikānusaṃdhānaśīlaḥ 
pūrṇasyākhaṇḍasya bodhanaṃ labhate || 82 || 83 ||

evaṃbhāvastu deveśi deśikendraprasādataḥ |
mahājñānamayo devi sadyaḥ saṃprāpyate naraiḥ || 84 ||

	evaṃ prakāro mahājñanamayo bhāvaścittavṛttipravāho'pi 
śrīgurucaraṇaprasādaikalabhyo na śāstrajñānamātreṇa || 84 ||

p. 303) mantrasaṃketamupasaṃharati -

evametatparaṃ jñānaṃ vidyārṇāgamagocaram |
devi guhyaṃ priyeṇaiva vyākhyātaṃ durgaṣaḍvidham || 85 ||

sadyo yasya prabodhena vīracakreśvaro bhavet |

iti śrīnityāṣoḍaśikārṇavasya saptamaḥ paṭalaḥ |

------------

	durgā duravagāhāḥ ṣaṭsaṃkhyākā vidhāḥ prakārā yasmiṃstat | 
vidyāyāḥ śrīvidyāyā arṇāḥ pañcadaśākṣarāṇi 
saptatriṃśadakṣarāṇi ca ta evā'gamā apauruṣeyatve sati 
hitārthabodhakatvādvedāstadgocarastadviṣayaḥ | trayī na 
śrutigocaretivatpuṃliṅgābhāvaḥ | īdṛśaṃ guhyaṃ guhāyāmiva sthitaṃ 
paramutkṛṣṭaṃ jñāyate'neneti jñānam | viṣayasya svānubhavaṃ prati 
kāraṇatvāt | priyeṇaiva tvatkṛtaśuśrūṣādijanyapremṇaiva vyākhyātam | 
yasyārthasya prakṛṣṭabodhena sadya eva vīrāṇāmupāsakānāṃ cakrasya 
samūhasyeśvaraḥ tritayabhoktā vīreśaḥ ' 
itiśivasūtrapratipāditalakṣaṇako bhavatīti sarvaṃ śivam || 85 ||

iti śrībhāskaronnīte nityāṣoḍaśikāmbudheḥ |

vyākhyāne setubandhākhye viśrāmaḥ saptamo'bhavat || 7 ||




athāṣṭamo viśrāmaḥ |

	evaṃ sārdhaiḥ pañcāśītyā ślokairmantrasaṃketamupadiśya 
kramaprāptaṃ pūjāsaṃketamupadeṣṭuṃ śiṣyāvadhānāya pratijānīte -

	śrībhairava uvāca -

pūjāsaṃketamadhunā kathayāmi tavānaghe |
yasya prabodhamātreṇa jīvanmuktaḥ pramodate || 1 ||

	saṃketajñānamātreṇa jīvanmuktaścettādṛśavibhāvanapūrvakaṃ 
cakrapūjanena tathātvaṃ kaimutikanyāyenaiva sidhyatīti bhāvaḥ || 1 ||

p. 304) pūjāṃ vibhajate -

tava nityoditā pūjā tribhirbhedairvyavasthitā |
parā cāpyaparā gauri tṛtīyā ca parāparā || 2 ||

	pūrvacatuḥśatyāṃ yā nityā pūjā tava kathitā sā trividhā natu 
kāmyā naimittikī vetyarthaḥ || 2 ||

	tāḥ krameṇa lakṣayati -

prathamā'dvaitabhāvasthā sarvapracaragocarā |
dvitī'yā cakrapūjā ca sadā niṣpādyate mayā || 3 ||

evaṃ jñānamaye devi tṛtīyā svaprathāmayī |
uttamā sā parā jñeyā vidhānaṃ śṛṇu sāṃpratam || 4 ||

	dvaitabhānasāmānyābhāve parā | advaitabhānasāmānyābhāve 
tvaparā | dvaitavilayābhyāsadaśāyāṃ parāpareti pūjātrayalakṣaṇāni | 
na vidyate dvaitaṃ yasminnetādṛśo bhāvo'ntaḥkaraṇavṛttiviśeṣastatra 
tiṣṭhati viṣayī bhavati | prakarṣeṇa caranti viṣayābhimukhī bhavantīti 
pracarāṇīndriyāṇi | teṣāṃ gocaro viṣayaḥ | sarvendriyajanyeṣu jñāneṣu 
ye viṣayāsteṣu saccidānandāṃśasyānugatasya bhānaṃ 
natvanugatayornāmarūpayoḥ | tadidamṛtaṃbharā tatra 
prajñetiyogasūtraprasiddhaṃ jñānam | sā prathamā pūjā parānāmnī |

yatra yatra mano yāti bāhye vā'bhyantare priye |
tatra tatrākṣamārgeṇa caitanyaṃ vyajyate prabhoḥ ||

	ityabhiyuktiṣu prasiddhā | yā pūrvatantre bhūgṛhādibindvantapūjā 
varṇitā yā mayā pratyahaṃ kriyate sā dvitīyā | seyaṃ 
parapūjādhikāriṇā'pi kāryetidyotanāyetthamuktam | jñānamaye 
cidekasvabhāve brahmaṇi svasyā'tmanaḥ prathā'bhedena 
prasphuraṇamubhayābhedābhyāsa iti yāvat |

	sā tṛtīyā -

prakāśaikavane dhāmni vikalpānprasavādikān |
nikṣipāmyarcanadvārā vahnāviva ghṛtāhutīḥ ||

p. 305) ityādinā'bhiyuktairuktā | etāsu paraivottamā jñeyā | parāparā tu 
madhyamā | aparā tvadhametyarthāduktaṃ bhavati | etāsāṃ 
vidhānamitikartavyatāṃ ca saṃprati krameṇa śṛṇvityarthaḥ || 3 || 4 ||

	tatra prathamopasthitāṃ parāṃ pūjāmāha tribhiḥ -

mahāpadmavanāntasthe vāgbhave gurupādukām |
āpyāyitajagadrūpāṃ paramāmṛtavarṣiṇīm || 5 ||

saṃcintya paramādvaitabhāvanāmadaghūrṇitaḥ |
daharāntarasaṃsarpannādālokanatatparaḥ || 6 ||

vikalparūpasaṃjalpavimukho'ntarmukhaḥ sadā |
citkalollāsadalitasaṃkocastvatisundaraḥ || 7 ||

	vyāpikāsanayormadhyabhāge sahasradalakamalameva 
bahudalāvṛtatvānmahāpadmavanam | tadantasthaṃ 
tatkarṇikāmadhyabhāgasthaṃ vāgbhavamekārastrikoṇamiti yāvt | tatra 
gurupādukāṃ gurupādukāmantrapratipādyāṃ paraśivābhinnāṃ 
svanāthātmikāmakulāmṛtakuṇḍalinīm | āpyāyitajagadrūpāṃ 
śiśiranijaraśmiprasareṇā'pyāyitacarācarāṃ paramāmṛtavarṣiṇīṃ 
nirantaranibiḍacidrasāsāravarṣiṇīṃ saṃcintya svābhinnāṃ vibhāvya 
tādṛśyāḥ paramādvaitabhāvanāyā madenā'nandena ghūrṇitaḥ samo 
bhūyāt | so'yaṃ gurupūjottaraṃ tatprasādasvīkārarūpaḥ | 
taduktamabhiyuktaiḥ -

svaprakāśaśivamūrtirekikā
tadvimarśatanurekikā tayoḥ |
sāmarasyavapuriṣyate parā
pādukā paraśivātmano guroḥ ||

svaprakāśavapuṣā guruḥ śivo
yaḥ prasīdati padārthamastake |
tatprasādamiha tattvaśodhanaṃ
prāpya modamupayāti bhāvukaḥ | iti ||

	prasādaṃ svīkṛtyā'ntaraṃ japaṃ kuryādityāha - dahareti | 
daharaṃ hṛdayākaśaṃ 

p. 306) tasyāntare madhye saṃsarpato nādasya 
sarvamantraprakṛtibhūtasyānāhatadhvanerālokane śravaṇānusaṃdhāne 
tatpara āsaktaḥ | ata eva vikalparūpo bahukoṭiko dvaitakavalito yaḥ saṃjalpo 
vācikamānasānyataroccāraṇarūpo japastatra vimukhastasmātparāvṛttaḥ | 
sadā'ntarmukho'bahiḥprasṛtamanaskaḥ | uktaṃ ca pañcame paṭale -

saṃyatendriyasaṃcāraṃ proccarennādamāntaram |
eṣa eva japaḥ prokto natu bāhyajapo japaḥ || iti |

	citkalāyā adyayāvatsaṃkucitatvena bhātāyā ullāsena 
sarvataḥprasṛmaratvarūpāparicchinnatvavibhāvanena dalitaḥ saṃkocaḥ 
paricchidya bhānaṃ yasya saḥ | ata evātisundaraḥ 
paraṣūjājanyasundarībhāvātmakaphalānubhavitā sannityarthaḥ || 5 || 6 || 7 
||

	nādevo devamarcayet | śivo bhūtvā śivaṃ yajedityādivacanaiḥ 
parasyāḥ pūjāyā aparapūjāparāparapūje pratyaṅgatvaṃ manyamānaḥ 
parapūjāmanupasaṃharannevāparāṃ pūjāṃ parāṃ ca pūjāṃ 
tantreṇā'ha -

indriyaprīṇanairdravyairvihitasvātmapūjanaḥ |
nyāsānnirvartayeddehe ṣoḍhānyāsapuraḥsaram || 8 ||

	indriyāṇāṃ prītijanakāni gandhādīni dravyāṇi tairātmarūpāyā 
devatāyāḥ pūjanaṃ vidadhyāt | taduktamāmnāyarahasye -

indriyadvārasaṃgrāhyairgandhādyairātmadevatā |
svabhāvena samārādhyā jñātuḥ so'yaṃ mahāmakhaḥ || iti |

	īdṛśātmapūjottaraṃ nyāsāndevatāsaṃghasya 
svaśarīre'vasthāpanarūpāṃścatuścatvāriṃśatsaṃkhyānnirvartayedār
abhet | ātmapūjānyāsajālayoḥ pāṭhataḥ prāptasya paurvāparyasya 
vakṣyamāṇakatipayapadārthānāṃ śrautakramānurodhenottarakālamātra 
eva paryavasānaṃ na punaravyavahitottaratve | idaṃ ca prācāmanurodhena 
vyākhyātam | vastutastu 
sarvapracaragocaretyupakramasyaivendriyapraṇinairityupasaṃhārapūrvakama
parapūjāṅgatvavidhānaṃ, tena gandhādibhiḥ pūjanamiti 
parapūjāśarīrameva natvātmapūjā | tasyā 
nyāsajālottarabhāvipātrāsādanottarakālikatvāt |

p. 307) tataśca śirasthitagurordaharasthanādavidyāyāḥ 
sarvāvasāyicitkalārūpadevyātmanaścādvaitabhānasamakālaṃ 
sakalendriyairviṣayānbhuñjāna 
stajjanyānandadhārāmātraviṣayakanirvikalpakajñānaikasāratayetaranikhil
aviṣayapramoṣeṇa kaṃcitkālamavasthānaṃ parā 
pūjetyetāvadarthaparo'yaṃ granthasaṃdarbho yojyaḥ | 
tenedṛśaparapūjanāvyavadhānenaiva nyāsāḥ kartavyā iti dhyeyam || 8 ||

	ṣoḍhānyāsaṃ lakṣayati -

gaṇeśaiḥ prathamo nyāso dvitīyastu grahairmataḥ |
nakṣatraistu tṛtīyaḥ syādyoginībhiścaturthakaḥ || 9 ||

rāśibhiḥ pañcamo jñeyaḥ ṣaṣṭhaḥ pīṭhairnigadyate |
ṣoḍhānyāsastvayaṃ proktaḥ sarvatraivāparājitaḥ || 10 ||

	gaṇeśa(śādi)nāmaghaṭita(nyāsāvānta)rāpūrvāṇi 
ṇāṃ)ṣaṭkam | tajjanyaṃ paramāpūrvam | 
tādṛśaparamāpūrvajanakatvaṃ śakyatāvacchedakīkṛtya pravṛttaḥ 
ṣoḍhānyāsastatprakhyanyāyena karmanāmadheyam || 9 || 10 ||

	ṣoḍhānyāsasya mahimānamāviṣkaroti -

evaṃ yo nyastagātrastu sa pūjyaḥ sarvayogibhiḥ |
nāstyasya pūjyo lokeṣu pitṛmātṛmukho janaḥ || 11 ||

sa eva pūjyaḥ sarveṣāṃ sa svayaṃ parameśvaraḥ |
ṣoḍhānyāsavihīnaṃ yaṃ praṇamedeṣa pārvati || 12 ||

so'cirānmṛtyumāpnoti narakaṃ ca prapadyate |

	yaṃ praṇamedityasya krodhena praṇamedityartha iti 
saubhāgyaratnākare sthitam | yuktaṃ caitat |

khaṃ ṣāyumagniṃ salilaṃ mahīṃ ca jyotīṃṣi sattvāni diśo drumādīn |
saritsamudrāṃśca hareḥ śarīraṃ yatkiṃca bhūtaṃ praṇamedananyaḥ ||

	itiviṣṇubhāgavatoktarītyā devyananyasya sarvatra devībhāvanāyā 
āvaśyakatvena sarvasyāpi namaskāryatvāt | 
pratyutānamaskāryatvāvacchedikāyāḥ svāpekṣayā'pakṛṣṭatāyā 
bhedavyāpyāyāḥ punaḥ punarvibhāvanenādvaitopāstivirodhāpatteḥ | 
vijātīyapratyayatiraskārābhāvāt |

p. 308) naca svāpekṣayotkṛṣṭatāyā namaskāryatāvacchedikāyā api 
bhedavyāpyatvena sa doṣastulya eveti vācyam | 
mithastulyānāmapyanyonyaguravo viprā ityādivacanaiḥ parasparaṃ 
vidhānenānyāpakṛṣṭatāyā eva(vā)-namaskāryatāvacchedakatvāt | naca 
svanamaskāranirāsāya svabhinnatvasyāpi tatra viśeṣaṇīyatvena 
taddoṣatādavasthyaṃ śaṅkyam | svasminnapi brahmabhāvanayā tasmai 
mahyaṃ namo nama ityādyabhiyuktavacanāccasvanamasyeṣṭatvāt | ananya 
iti padena bhāgavate'pyasyārthasya jñāpitatvāt | 
tasmādīdṛśopāsakakartṛkasakrodhapraṇāmamātreṇāpi dveṣṭuraniṣṭaṃ 
bhavati kimutaśāpābhicārādinetyarthaḥ | tena 
sarvapūjyatvasamarthane'sya tātparyam | evameva 
śaktinyāsakartṛnamanīyāsphoṭanāvedakavākye'pyunneyam | 
sugamamanyat || 11 || 12 ||

ṣoḍhānyāsaprakāraṃ ca kathayāmi tavānaghe || 13 ||

vighneśo vighnarājaśca vināyakaśivottamau |
vighnakṛdvighnahartā ca vighnarāḍgaṇanāyakaḥ || 14 ||

ekadanto dvidantaśca gajavaktro nirañjanaḥ |
kapardabhṛddīrghamukhaḥ śaṅkukarṇo vṛṣadhvajaḥ || 15 ||

gaṇanātho gajendraśca śūrpakarṇastrilocanaḥ |
lambodaro mahānādaścaturmūrtiḥ sadāśivaḥ || 16 ||

āmodo durmadaścaiva sumukhaśca pramodanaḥ |
ekapādo dvijihvaśca śūro vīraśca ṣaṇmukhaḥ || 17 ||

varado vāmadevaśca vakratuṇḍo dvituṇḍakaḥ |
senānīrgrāmaṇīrmatto vimatto mattavāhanaḥ || 18 ||

jaṭī muṇḍī tathā khaḍgī vareṇyo vṛṣaketanaḥ |
bhakṣyapriyo gaṇeśaśca meghanādo gaṇeśvaraḥ || 19 ||

	atra vighneśādīnyekapañcāśannāmāni | eteṣu tantrabhedena 
kvacitkvacinnāmabhedā nāmaikadeśabhedāśca dṛśyante | yathā 
trilocanasthāne'gninetra iti, dīrghamukhasthāne dīrghavaktra iti, 
kapardabhṛtsthāne kapardavānityādi || 13 || 14 || 15 || 16 || 17 || 18 || 19 ||

p. 309) eteṣāṃ dhyānamāha -

taruṇāruṇasaṃkāśāngajavaktrāṃstrilocanān |
pāśāṅkuśavarābhītikarāñśaktisamanvitān || 20 ||

etāṃstu vinyaseddevi mātṛkāsthānavatpriye |

	taruṇāruṇo madhyāhnādityaḥ | vāmordhvakaramārabhya 
vāmādhaḥkaraparyantamāyudhāni | śaktisamanvitān | puṣṭyādibhiḥ 
śrūyādibhirvā tantrabhedena ṣaḍvidhalakṣaṇatayoktābhiḥ śaktibhiḥ 
sahitān | tatsāhityaṃ ca na dhyānamātreṇa, api tu tannāmnāṃ mantre'pi 
yogaḥ | tatra kecidvighneśvarāya śriyai nama ityādivyastaprayogaṃ likhanti | 
pare tu vighneśvaraśrībhyāṃ nama iti dvaṃdvasamāsamāhuḥ | navyāstu 
- bhavānīśaṃkarābhyāṃ lakṣmīnārāyaṇābhyāmityevaṃ 
śaktināmnaḥ prāthamyenaiva bahuśaḥ 
prayogadarśanācchrīvighneśvarābhyāmityeva prayogo yukta ityāhuḥ | 
idaṃ tvatra vaktavyam, astu śaktināmnaḥ prāthamyam | vighneśvaraḥ 
śriyā yukto vighnarājastathā hriyetyādijñānārṇavavākye 
gaṇeśatacchaktyoḥ pāṭhakramasyāvivakṣitatvāt | śāntyā yuktaḥ 
śivottama ityasya viparītakramasyāpi darśanāt | paraṃ tu 
sahayukte'pradhāna itisūtrānusāreṇa 
śaktivācakapadottaratṛtīyābhistāsāmaprādhānyāvagamācchāntyā 
yukta ityādāvapi viśeṣaṇaviśeṣyabhāvena gaṇeśasyaiva 
prādhānyāvagamādgaṇeśaiḥ prathamo nyāsa iti prakṛtatantre'pi 
gaṇeśānāmeva tṛtīyayā nirapekṣakaraṇatvokterubhayoḥ samaprādhānye 
ca vighneśvarādipadottaramiva śrutyādipadottaramapi prathamāvibhaktereva 
yuktatayā tṛtīyāvibhaktīnāṃ yuktasahitādipadānāṃ 
cāvivakṣitārthakatvakalpanāpattyā dvayoḥ 
samaprādhānyāvedakadvaṃdvasamāso mānābhāvaparāhataḥ | yugmasya 
tantreṇa nyāsavidhāne tu parasparasāhityabodhakadvaṃdvo yogyaḥ syāt | 
yugmasyāpi krameṇa nyāse tu parasparasāhityaviśeṣaṇena bhinna eva 
prayogaḥ | ata eva rudrayāmale mahāgaṇapatitarpaṇaprakaraṇe -

siddhyāmodādiyugmāni tarpayetkāmatastataḥ |

iti vidhāya mantroddhāraḥ sahitapadayukta eva kṛtaḥ -

praṇavaṃ pūrvamuccārya tato lakṣmīṃ samuccaret |
tato gaṇeśabījaṃ ca siddhyā ca sahitaṃ tataḥ ||

p. 310) āmodaṃ tarpayāmīti caturvāraṃ tathaiva tu |
āmodasahitāṃ siddhiṃ tarpayāmi kramāccatuḥ || ityādi |

	prakṛte tu yugmasya tantreṇa krameṇa vā 
devatātvābhāvācchrīsahitasyaiva gaṇeśasya 
devatātvācchrīsahitavighneśāya nama ityādireva prayogo yukta iti dhyeyam 
| mātṛkāsthānavat, yathāsaṃkhyamekaikamātṛkākṣaravattatsthānavacceti 
nyāsakriyāviśeṣaṇam | tena matubayaṃ na vatiḥ | tataśca - aṃ 
śrīyuktāya vighneśāya nama ityuktvā śirasi nyasedityādiḥ prayoga 
ūhyaḥ || 20 ||

	grahāṇāṃ nyāsamāha -

svaraistu sahitaṃ sūryaṃ hṛdayādhaḥ pravinyaset || 21 ||

bindusthāne sudhāsūtiṃ yādivarṇacatuṣṭayaiḥ |
bhūputraṃ locanadvaṃdve kavargādhipatiṃ priye || 22 ||

hṛdayopari vinyaseccavargādhipatiṃ budham |
bṛhaspatiṃ kaṇṭhadeśe ṭavargādhipatiṃ priye || 23 ||

hṛdaye vinyasecchukraṃ tavargādhipatiṃ punaḥ |
nābhau śanaiścaraṃ caiva pavargeśaṃ sureśvari || 24 ||

vaktre śādicaturvarṇaiḥ sahitaṃ rāhumeva ca |
kṣakārasahitaṃ ketuṃ pāyau deveśi vinyaset || 25 ||

	svarairakārādyaiḥ ṣoḍaśabhiḥ | hṛdayādho hṛjjaṭharasaṃdhau | 
hṛdaya eveti tantrāntare | bindusthāne | jñānārṇavānuguṇyāya 
bhrūmadhya iti tadarthaḥ | lalāṭamadhya iti kecit | tanna |

tatrā'dhāraṃ ca hṛdbindusthānaṃ ca parikīrtitam |

	itisvacchandatantroktavacane bindusthānapadasya bhrūmadhyaparatvena 
taireva vyākhyātatvāt | sudhāsūtiṃ candram | yādivarṇacatuṣṭayaiḥ, 
yaralavaiḥ sahitam | saṃkhyāyā avayave tayap | avayavābhiprāyeṇaiva 
bahuvacanam | bhūputraṃ maṅgalam | kavargādhipatimiti tu 
kavargasāhityadhvananāya | evamagre hṛdayopari kaṇṭhakūpādhaḥ | 
hṛdayādho budha iti tu tantrāntare | śādicaturvarṇaiḥ śaṣasahaiḥ | 
kṣakārasahitamiti, 

p. 311) pāyau gude | tantrāntare tu lakārakṣakārābhyāṃ yoga uktaḥ | yadi 
punastantrāntarānuguṇyāya prakṛtatantrasthaḥ kṣakāro 
lakārasyāpyupalakṣaṇaparatvena vyākhyāyate tadā nakṣatranyāse 
kṣakāreṇa tato binduvisargābhyāṃ ca revatītijñānārṇavavacane'pi 
tulyanyāyena tantrāntarānuguṇyāya kṣakārasya 
lakāropalakṣaṇaparatvāvaśyakatayā laṃ kṣaṃ aṃ aḥ revatyai nama iti 
paddhatikārāṇāṃ lekho nirmūla iti sundarīmahodayoktiranādartavyā | 
atra, aṃ śrāṃ0 sūryāya namaḥ, hṛdayādha ityādirītyā 
prayogavidhirūhanīyaḥ || 21 || 22 || 23 || 24 || 25 ||

	jñānārṇave sūryādīnāṃ rūpāṇi dhyeyatvenoktāni | tatra 
sūryamaṅgalau raktau | candraśukrau śvetau | budhaḥ śyāmaḥ | guruḥ 
pītaḥ | śaniḥ kṛṣṇaḥ | rāhuketū dhūmravarṇāviti | evaṃ 
vāmorunyastavāmakarā varapradakṣiṇakarā iti ca | tantrāntare tu 
reṇukā'mṛtā dhātrī śaṅkhinī śāṃkarī jñānā śaktiḥ kṛṣṇā 
dhūmrā ceti śaktibhirvarābhayakarābhiḥ sāhityamuktam | 
jñānārṇave'pi kvaciddṛśyate | tadyathā ? -

raktaṃ śvetaṃ tathā raktaṃ śyāmaṃ pītaṃ ca pāṇḍuram |
kṛṣṇaṃ dhūmraṃ dhūmradhūmraṃ bhāvayedravipūrvakān || 26 ||

kāmarūpadharāndevi divyāmbaravibhūṣaṇān |
vāmorunyastahastāṃśca dakṣahastavarapradān || 27 ||

dhūmradhūmramatiśayena dhūmramityarthaḥ | spaṣṭamanyat || 26 || 27 ||

	nakṣatranyāsamāha -

lalāṭe dakṣanetre ca vāme karṇadvaye punaḥ |
puṭayornāsikāyāśca kaṇṭhe skandhadvaye punaḥ || 28 ||

paścātkūrparayugme ca maṇibandhadvaye tathā |
hastayornābhideśe ca kaṭibandhe tataḥ param || 29 ||

ūruyugme tathā jānvorjaṅghayośca padadvaye |

	netrayorityanuktvā dakṣanetre vāma iti vibhajyoktiḥ kramaniyamārthā 
| tena karṇadvayādipadadvayānteṣu prathamaṃ dakṣaḥ paścādvāmaḥ iti 
jñeyam | paścāditi pṛṣṭha ityarthaḥ | kaṭibandha iti yathaikasya hastasyaika 
eva maṇibandho na tasya dakṣavāmabhedena 

p. 312) dvaividhyaṃ tathā kaṭibandho'pyeka evetyāśayenaikavacanam | 
prāñcastvekatvamavivakṣitaṃ kaṭibandhadvaya ityevārthaḥ | anyathā 
saptaviṃśatisaṃkhyānupapattirityarthaḥ | taccintyam | pratyuta 
kaṭidvaividhye'ṣṭāviṃśatisaṃkhyāpatteḥ | naca paścātkūrparayugma 
ityatra kūrparapaścādbhāvayorityarthasya tadabhipretatvasvīkāreṇa na 
saṃkhyāvirodha iti vācyam | hastamadhyasthapurobhāgaḥ 
saṃdhipadavācyaḥ | paścādbhāga eva hi kūrparapadavācya iti prasiddhyā 
paścātpadasya vyāvartyābhāvāt | ata eva bahirmātṛkānyāse 
doḥsaṃdhiṣvityeva vyavahāraḥ | vakṣyamāṇaṣoḍaśāracakranyāse ca 
kūrparamityeva vyavahāro na tatra viśeṣaṇāntarāpekṣā | 
tantrāntarāvirodhāyedṛśyeva kliṣṭā vyākhyā'śrayaṇīyeti cet | astu || 28 
|| 29 ||

	athātrākṣarāṇāṃ vibhajya yojanāmāha -

yugmamekaṃ trayaṃ vedā ekamekaṃ dvayaṃ tataḥ || 30 ||

ekaṃ yugmaṃ yugmamekaṃ yugmaṃ yugmaṃ yugaṃ kramāt |
ekaṃ yugmaṃ trayaṃ caikaṃ trayamekaikamekakam || 31 ||

yugmamekaṃ yugaṃ trīṇi yugmaṃ binduvisargayuk |
nakṣatrāṇāṃ kramādvarṇanirṇayaḥ kathitaḥ priye || 32 ||

	mātṛkākramātsvarānte vidyamānāvapi binduvisargau tata unmūlya 
kṣakārānte saṃyojya teṣāṃ prāthamikaṃ yugmam aṃ āṃ, ityaśvinyā 
ādau paṭhanīyaṃ tata ekam iṃ bharaṇyāḥ, trayam īṃ uṃ ūṃ kṛttikāyā 
ityādi yojanīyam | yugmabinduvisargairlaṃ kṣaṃ aṃ aḥ, iti caturbhiryuktā 
revatītyarthaḥ | ekādaśasvekaikākṣarasya yoga | daśasu 
dgayordvayorakṣarayoḥ | caturṣu trayāṇāṃ trayāṇāmakṣarāṇāṃ 
nakṣatradvaye catuścaturṇāmiti vivekaḥ | jñānārṇave tu 
bharaṇīkṛttikayordve dve akṣare ukte iti viśeṣaḥ | revatyāṃ 
kṣakāroktirlakāropalakṣaṇamiti tūktameva | idaṃ ca sārdhaṃ 
ślokadvayaṃ kvacitpustakeṣu na dṛśyate || 30 || 31 || 32 ||

	atha nakṣatrāṇāṃ dhyānamāha -

jvalatkālānalaprakhyā varadābhayapāṇayaḥ |
natipāṇyo'śvinīpūrvāḥ sarvābharaṇabhūṣitāḥ || 33 ||

p. 313) etāstu vinyaseddevi sthāneṣveṣu surarcite |

	varābhayanatipāṇya ityanena caturbhujatoktā | kṛdikāradaktina iti 
ṅīṣ aṃ āṃ aśvinyai nama ityādiḥ prayogaḥ || 33 ||

	atha yoginīnyāsamāha -

viśuddhau hṛdaye nābhau svādhiṣṭhāne ca mūlake || 34 ||

ājñāyāṃ dhātunāthāśca nyastavyā ḍādidevatāḥ |
amṛtādiyutāḥ samyagdhyātavyāśca sureśvari || 35 ||

	viśuddhau kaṇṭhe | mūlaṃ ca kaṃ ca tayoḥ samāhāro mūlakam | 
prāṇyaṅgatvādekavadbhāvaḥ | mūladhāre brahmarandhre cetyarthaḥ | 
ājñāyāṃ bhrūmadhye | dhātūnāṃ 
tvagasṛṅmāṃsamedosthimajjaśukrāṇāṃ nāthāḥ svāminyaḥ | 
ḍādidevatā ḍākinīrākiṇīlākinīkākinīsākinīhākinīyākinyaḥ sapta | 
amṛtādītyādipadenā'karṣiṇyādiparigrahaḥ | tābhiryutā nyastavyāḥ 
pradhānadevatāṃ ḍākinyādikāṃ madhye karṇikaṃ vinyasya 
taddaleṣvamṛtādīrnyasedityarthaḥ | dhyātavyāḥ | tanttrāntaroktarītyeti 
śeṣaḥ | yadyapi prakṛtatantre rudrayāmalatantre tu karma proktamiti pūrvatra 
kathanāda sminnarthe'pi tatratyaiva rītiranusartuṃ yuktā tathā'pi 
kāmyacakrārcanakāmyahomādiṣu bahuṣu jñānārṇavasaṃvādasyaiva 
darśanānmahājñānārṇave dṛṣṭaḥ śaṅkā tatra na pārvatītyādau 
tatsaṃmaterapi nirdeśāttaduktarītyaiva yoginīrvinyasya tatrānuktā 
apyamṛtādikā viśiṣyeha kathitatvādvinyasediti bhāvaḥ | tatra 
ḍākinīmantroddhāro yathā jñānārṇave -

ḍāṃḍīṃbījadvayaṃ coktvā ḍamalā varayāḥ priye |
vāmakarṇendunādāḍhyā ḍākinyai nama ityapi ||

hrīṃ śrīṃ svarānte vaktavyaṃ mānte rakṣapadadvayam |
tvagātmane kaṇṭhadeśe viśuddhau vinyasetpriye || iti |

	asyārthaḥ - ḍamalavarayā iti kūṭam | vāmakarṇaḥ ṣaṣṭhaḥ svaraḥ 
| induranusvāraḥ | svarānte ṣoḍaśa svarānudvacārya mā, 
ityasmacchabdadvitīyaikavacanam |

p. 314) tadante rakṣetipadaṃ dviruccaret | tvagātmane, iticaturthībalānnama 
itipadaṃ sarvanyāsasādhāraṇamākṣipyate | tathā ca 
ḍāṃḍīḍamalavarayūṃ ḍākinyai namo nhīṃ śrīṃ aṃ āṃ māṃ 
rakṣa rakṣa tvagātmane nama iti mantraḥ sidhyati | anena mantreṇa 
kaṇṭhasthaṣoḍaśadalakarṇikāyāṃ ḍākinīṃ vinyasya 
taddaleṣvantarmātṛkānyāsavadamṛtādiṣoḍaśadevatā ekaikasvarayutā 
nyaset | tasyā dhyānaṃ yathā sahṛsranāmasu-

viśuddhicakranilayā raktavarṇā trilocanā |
khaṭvāṅgādipraharaṇā vadanaikasamanvitā |
pāyasānnapriyā tvaksthā paśulokabhayaṃkarī ||

amṛtādimahāśaktisaṃvṛtā ḍākinīśrarī |

	amṛtā, ākarṣiṇī, indrāṇī, īśānī, umā, ūrdhvakeśī, ṛddhidā, 
ṛkārā, ḷkārā, ḹkārā, ekapadā, aiśvaryātmikā, oṃkārī, auṣadhī, 
ambikā, akṣarā | etā amṛtādyāḥ | kecittu svarāntaṃ yathāpūrvaṃ 
paṭhitvā tvagātmānaṃ māṃ rakṣa rakṣa nama iti mantraṃ paṭhantastatra 
pramāṇaṃ svagurusaṃketa evetyāhuḥ | atraiva mantra ādimaḍakāratraye 
ḍākinīḍakāre ceti rephacatuṣṭayaṃ svarasthāne kakārādiṭhakārāntā 
varṇāḥ, tvakpadasthāne'sṛkpadaṃ cedrākiṇīmantraḥ | lakāracatuṣṭayaṃ 
ḍādiphāntā māṃsapadaṃ cellākinyāḥ | kacatuṣkaṃ bādilāntā medaḥ 
padaṃ cetkākinyāḥ sacatuṣkaṃ vaṣaśasā asthipadaṃ cetsākinyāḥ | etā 
anāhatamāṇipūrasvādhiṣṭānamūlādhāreṣu nyastavyāḥ | 
hacatuṣṭayaṃ hakṣau majjapadaṃ ceddhākinyāḥ | iyaṃ ca bhrūmadhye 
yakāracatuṣkaṃ pañcāśadvarṇāḥ śukrapadaṃ cedyākinyāḥ | eṣā 
brahmarandhre nyastavyā | āsāṃ dhātunāthānāṃ tatra 
tatraivāvasthānāt | ata eva mūle mūlaka iti va kramo na vivakṣitaḥ | 
kālarātryādidevatāḥ svachandāditantroktāḥ prācāṃ ṭīkāto grāhyāḥ | 
rākiṇyādīnāṃ dhyānāni sahasranāmasu vidyamānāni 
tadbhāṣye'smābhirvṛtāni | yattu navyā majjadevatā hākinī brahmarandhre 
nyastavyā na bhrūmadhye | śukradevatāyā yākinyā nyāse pramāṇameva 
nāsti | ata eva subhagārcāratnādiṣu tadanuktirityāhuḥ | taccintyam | 
makṛtatantra ājñāyāmiti - padasya nirviṣayatvāpatteḥ | yattu 
jñānārṇave vacanam -

p. 315) hakṣavarṇasthitāṃ tadgaddhākinīṃ vinyasetkramāt |
brahmarandhre maheśāni nyāso'yaṃ yoginīyutaḥ ||

	iti, tatra hākinīmantrakalpanāyā iva sthānakalpanāyā api 
tadvaditipadenaiva lābhāt | tathā ḍākinyādipañcakasya 
svasvamantraghaṭakākṣarādhāracakreṣu nyāsastadvadeva 
hākinīmantraghaṭakahakārakṣakārādhāradvidalacakre nyāsa iti tadarthāt | 
tantrāntare smṛtasyā'jñāyāmityetatpadasyānurodhena tathaiva 
kalpanāyā yuktatvāt | naca brahmarandhrapadasyaiva 
tantrāntaravaśādājñācakraparatvena vyākhyā'stviti vācyam | 
sāmānyasyaiva viśeṣeṇopasaṃhārādviśeṣasya viśeṣāntaraparatve 
vinigamanāviraheṇa vaiparītyasyāpyāpatteḥ | tataśca brahmarandhra 
itipadasyānanvayāpattyā tadākāṅkṣayā 
tadvatkramādvinyaseditipadatrayānuvṛttyā yākinīṃ pūrvoktavarṇānāṃ 
samastānāṃ krameṇa yuktāṃ tadvadeva mantrasahitāṃ brahmarandhre 
vinyasedityartho varṇanīyaḥ | atra ca sarvato viśuddhicakranilayetyādīni 
yākinyambāsvarūpiṇītyantāni lalitānāmānyeva tātparyagrāhakāṇi | 
nanveteṣu nāmasu saptānāṃ yoginīnāṃ sākṣarasthānāvaraṇānāṃ 
kathanamātreṇa nyāsavidherabhāvātkathaṃ tadanurodhena 
nyāsavidheranyathānayanamiti cet | tulyo'yaṃ paryanuyogastavāpi | 
vakṣyamāṇaikapañcāśatpīṭhanyāse prāṇeśvarī prāṇadātrī 
pañcāśatpīṭharūpiṇīti lalitānāmasu pāṭhabalādekasya pīṭhasya 
lopitatvāt | śiro vā etadyajñasya yadāgneyo hṛdayamupāṃśuyājaḥ 
pādāvagnīṣomīya itya(tra)vidhivākyasya 
pradhānatrayapāṭhamātreṇopāṃśuyājasya prādhānyanirṇayadarśanena 
svasvādhiṣṭhitacakranyasanīyaḍākinyādiprāyapāṭhabalādeva hākinyā 
bhrūmadhye nyāso yākinyā brahmarandhra iti nirṇetuṃ yuktatvācca |

yatprāye paṭhitaṃ yacca tattādṛgavagamyate || iti nyāyāt |

	ata eva prakṛtatantre mūlaka ityatra kakāro brahmarandhraparatvena 
vyākhyeyo na prācīnairiva svārthakapratyayābhiprāyeṇa | naceyaṃ 
vyākhyā kliṣṭeti mantavyam | uttaratra rāśinyāse bāhumūlaka itipada 
īdṛśyā eva vyākhyāyāḥ sarvasaṃmatatvena kḷptatayā 
nātha(bādha)kābhāvāt | mahāṣoḍhānyāsāntargatabhuvananyāse 

p. 316) ḍākinyādīnāṃ saptānāṃ nyāsasya kḷptatayā prakṛte 
ḍādidevatā ityādipadena sarvāsāṃ tāsāmupasthityanusāreṇā'patataḥ 
kleśasya soḍhavyatvācca | nacaivaṃ sati kaulikārthaprakaraṇe 
tvagādidhātunāthābhirḍākinyādibhirapyasāvityatrāpi saptānāmeva | 
grahaṇāpattiriti vācyam | śāktaiḥ ṣaḍbhirathākṣarairityādijñāpakena 
tatra tathātve'pi prakṛte tantrāntaroktasaptayoginīnyāsānurodhenaivameva 
vyākhyātuṃ yuktatvāt | etena bahūnāṃ paddhatikārāṇāmekavākyatā 
saṃpadyata iti tadvirodhātsubhagārcāratnoktireva nā'dartavyeti dik || 34 || 35 
||

	atha rāśinyāsamāha -

pāde liṅge ca kukṣau ca hṛdaye bāhumūlake |
dakṣiṇaṃ pādamārabhya vāmapādāvasānakam || 36 ||

	meṣādirāśayo varṇairnyastavyāḥ saha pārvati |

	bāhumūlaṃ kaṃ ca tayoḥ samāhārastasminkakṣe mūrdhni 
cetyarthaḥ | imānyeva pādādimūrdhāntāni ṣaṭsthānāni vaiparītyenāpi 
yojyānītyāha-dakṣiṇamiti | meṣādītyādipadena vṛṣabhādiparigrahaḥ | 
varṇairiti rūpaviśeṣairupalakṣitā ityarthaḥ | 
raktaśvetaharitpāṇḍucitrakṛṣṇapiśaṅgapiṅgalavabhrukirmīrakṛṣṇadhū
mranibhānkrameṇa dhyātveti yāvat | akṣaraiḥ sahitā ityartha iti kecit || 36 ||

	atha tatra yojanīyāni mātṛkākṣarāṇi krameṇā'ha -

catuṣkaṃ tritayaṃ trīṇi dvitayaṃ dvitayaṃ dvayam || 37 ||

pañcakaṃ pañcakaṃ pañca pañcakaṃ pañcakaṃ tataḥ |
catvāri merurbhīne syuḥ kanyāyā pañca śādayaḥ || 38 ||

	karkasiṃhayordve dve akṣare | vṛṣabhamithunayostrīṇi 
trīṇyakṣarāṇi | meṣe catvāri | anyeṣu saptasu tu rāśiṣu pañca pañca | 
teṣveva kanyāyā tu dvayamadhikaṃ binduvisargau śādayaścetyarthaḥ | 
meruḥ kṣakāraḥ | kṣakārādhikāre varṇānto merureva ceti kośāt | 
jñānārṇave tu vṛṣabhe dve akṣare mithune catvāri kanyāyāṃ lakāro 
nāstīti viśeṣaḥ | aṃ āṃ iṃ īṃ meṣāya nama ityādiḥ prayogaḥ | ayaṃ 
sārdhaśloko nakṣatrīyaṃ sārdhaślokadvayaṃ ca 
śāstrārambhaślokavyākhyāvasara eva vyākhyātamasmābhiḥ || 37 || 38 ||

p. 317) athāṣṭabhiḥ ślokaiḥ pīṭhanyāsamāha -

pīṭhāṃstu vinyaseddevi mātṛkāsthānake priye |
teṣāṃ nāmāni kathyante śṛṇuṣvāvahitā priye || 39 ||

kāmarūpaṃ vārāṇasī nepālaṃ pauṇḍravardhanaḥ |
purasthiraṃ kānyakubjaṃ pūrṇaśailaṃ tathā'rbudam || 40 ||

āmrātakeśvaraikāmraṃ trisrotaḥ kāmakoṭakam |
kailāsaṃ bhṛgunagaraṃ kedāraṃ candrapuṣkaram || 41 ||

śrīpīṭhamoṃkārapīṭhaṃ jālandhraṃ mālavaṃ tathā |
kulāntakaṃ devikoṭaṃ gokarṇaṃ māruteśvaram || 42 ||

aṭṭahāsaṃ ca virajaṃ rājagehaṃ mahāpatham |
kolāpuramelāpuraṃ kāleśaśca jayantikā || 43 ||

ujjayinyapi citrā ca kṣīrakaṃ hastināpuram |
uḍḍīśaśca prayāgākhyaḥ ṣaṣṭhī māyāpurī tathā || 44 ||

jaleśo malayaḥ śailo merurgirivarastathā |
mahendro vāmanaścaiva hiraṇyapurameva ca || 45 ||

mahālakṣmīpuroḍyānaṃ chāyāchatramataḥ param |
ete pīṭhāḥ samuddiṣṭā mātṛkārūpakāḥ sthitā || 46 ||

	mātṛkāsthānaka ityupakrameṇa mātṛkārūpakā ityupasaṃhāreṇa 
ca pīṭhānāmekapañcāśatsaṃkhyatā sūcitā || 
bahirmātṛkānyāsasthānānāṃ tāvatsaṃkhyatvāt | ata eva 
spaṣṭataramuktaṃ brahmāṇḍapurāṇe tataḥ pañcāśadekaṃ ca 
pīṭhānāṃ vinyasetkramādityārabhya lipikramasamāyuktālli/pisthāneṣu 
vinyasedityantam | tatprakāraścetyam - āmrātakeśvaraikāmramityatra 
samāhāradvaṃdvasvīkārātpīṭhadvayam eva 
mahālakṣmīpuroḍyānamityatrāpi | malayaḥ śailo merurgirivara ityatra 
śailagirivaraśabdau na malayameruviśeṣaṇam | api tu prārthakyena 
pīṭhadvayapratipādakau | tatra nirupapadaśailanāmakaḥ pīṭho 
dakṣiṇāpathe śrīśaila iti prasiddhaḥ | girivaranāmakastu pratīcyāṃ 
saurāṣṭradeśe girinātha iti prasiddhaḥ | yattu jñānārṇave 
pañcāśatpīṭhasaṃcayānityupakrame 

p. 318) pañcāśatpīṭhavinyāsaṃ mātṛkāyāḥ sthale 
nyasedityupasaṃhāre ca vacanaṃ tatra 
pañcāśacchabdo'pyekapañcāśatparaḥ | sāmīpyasaṃbandhena 
lakṣaṇāsaṃbhavāt | bahirmātṛkānyāsadhyānaśloke 
pañcāśadvarṇarūpāḍhyāmitijñānārṇavīye 
pañcāśallipibhirvibhaktamukhadorityādau 
pañcāśadvarṇabhedairvihitavadanadorityādau ca tathā lakṣaṇāyā 
dṛṣṭatvāt | ata eva nityānandavapurnirantaragalatpañcāśadvarṇaiḥ 
kramāditiśāradātilakaprathamaśloke 
pañcāśatpadamekapañcāśatparaṃ saṃkhyāyā naikaṭyāditi ṭīkākṛto 
vyācakṣate | tataśca malayaśca mahāpīṭhaḥ śrīśailo meruko 
giriritijñānārṇavavacane'pi meruparvata ityanuktisvārasyādgiripadasyaiva 
prayogānuguṇyāya kapratyayaprayogācca giririti bhinnameva vyākhyeyam | 
subhagārcāratnādipaddhatiṣu tathaiva | laṃbherugiripīṭhāyeti prayogaṃ 
vadanto navyāḥ sāhase pravṛttā vā bhrāntā veditavyāḥ | kecittu 
kāleśvaraṃ mahāpīṭhaṃ praṇavaṃ ca jayāntiketi jñānārṇavaṃ 
paṭhantaḥ praṇavākhyapīṭhena sahaikapañcāśattvamāhuḥ | anye tu 
praṇavapadaṃ parityajya mahāpīṭhapadameva dviruccārayanti | etena 
pañcāśadeva pīṭhā iti niścitya (kṣakārasya) lakārasyaiva vā parityāga 
iti paratanaṃ (sparaṃ) vivadamānā api parāstā veditavyāḥ | ye tu navyā 
jñānārṇave mātṛkāyāḥ sthale 
nyasedityevoktergrahanyāsakāmaratinyāsayormātṛkārṇairnyaseddevītivadv
arṇasāhityasyākathanādvarṇayogo'pi yāvadvacanadarśanaṃ lupyata 
itipakṣāntaramāhuste lipikramasamāyuktānitibrahmāṇḍapurāṇīyaṃ 
vacanaṃ svayaṃ vilikhyāpi kathaṃ vyāsmārṣurityāścaryamiti dik | aṃ 
kāmarūpāya nama ityādiḥ payogaḥ | kāmarūpapīṭhāyeti 
pīṭhapadaśiraskānyeva nāmāni bahava aikakaṇṭhyena likhanti 
te'śvinīnakṣatrāya meṣarāśaya ityādi kuto nollikhantīti vaiṣamye bījaṃ 
praṣṭavyāḥ || 39 || 40 || 41 || 42 || 43 || 44 || 45 || 46 ||

	ṣoḍhānyāsopasaṃhāpūrvakaṃ cakranyāsaṃ vidhatte -

evaṃ ṣoḍhāṃ purā kṛtvā śrīcakranyāsamācaret |

	ṣoḍhāśabdastatprakhyanyāyena karmanāmadheyamityuktam | ata eva 
ṣaṭprakārārthakatvābhāvenāvyayasaṃjñāviraheṇa 
ṣoḍhāmitidvitīyaikavacanasya lopābhāvaḥ |

p. 319) ārṣo vā saḥ | pāṭhenaiva paurvāparyasya siddhāvapi 
kṛtvetitvāśrutistu pūjākāle 
vihitayoścakreśvarīnyāsayoravyavadhāyakatvalābhārthā | 
anyathā'ṇimādinyāsasyāpi pūjākāla eva vidhāsyamānatayā 
pauvāparye vinigamanāviraheṇa pākṣikasya 
cakreśvarīnyāsadvayānantaryasyāpyāpatteḥ | cakranyāsaśabdo'pi 
vakṣyamāṇāvāntaranyāsanavakasamūhavācakaḥ | sa ca yadyapi 
aṇimādinyāsamūladevyādinyāsabhedena saṃhṛtisṛṣṭirūpo dviprakāro 
vakṣyate tathā'pi pūjākramānuguṇyāccakranyāsaṃ śṛṇviti 
pratijñāyāṇimādereva kathanādi(dā)dya eka eva cakranyāsaḥ | 
anyastvasyaivā'vṛttiravāntaranyāsanavakasya vyutkramarūpaguṇaviśiṣṭā 
| nacaivaṃ sati guṇādubhayoḥ karmaṇorbhedāpattiḥ | 
cakranyāsavidhābubhayorapi 
karmaṇoranāmnānenānyatarasyāṣyutpattiśiṣṭatvābhāvāt | nāpi 
saṃjñayā bhedaḥ | 
mūladevyādikāṇimādikapadayordārbhāyaṇapadavadyaugikatvāt | 
nāpyevaṃ caturvidho nyāsaḥ kartavyo vīravandita iti 
vakṣyamāṇavacanopāttasaṃkhyayā bhedaḥ | tasyā 
utpadyamānakarmasāmānādhikaraṇyābhāvenaikādaśa 
prayājānityādāviva bhedakatvābhāvāt | 
śabdāntarābhyāsaprakaraṇāntarāṇi tvanāśaṅkyānyeva | ata eva 
mūladevyādikaṃ nyāsamaṇimāntaṃ punarnyasediti 
dvitīyavāranyāsārambhe punaḥśabda upapadyate | tasya svarasata 
āvṛttibodhakatvāt | evaṃ tantrāntare vidhīyamānaḥ sthiticakranyāso'pi na 
karmāntaram | ata eva ṣoḍhācakre nyasyānyasya veti kalpasūtre 
dvivacanamupapadyate | karmāntaratve bahuvacanāpatteḥ | tasmādeka eva 
cakranyāso dvirāvartata ityāśayena prakṛtavidhāvekavacanamupāttam |

mahātripurasundaryāścakranyāsaṃ śṛṇu priye || 47 ||

yanna kasyacidākhyātaṃ tamuśuddhikaraṃ param |

	anyasyākathitamapi priyatvāttubhyaṃ kathayāmīti dhvanayituṃ priya 
iti saṃbuddhiḥ parikarāṅkurālaṃkārārthā || 47 ||

	tatra trailokyamohanacakranyāsasya trīnavayavānkrameṇā'ha -

caturasrādyarephāyai nama ityādito nyaset || 48 ||

dakṣāṃsapṛṣṭhapāṇyagrasphikkapādāṅgulīṣvatha |
vāmāṅghnyaṅguliṣu sphikke pāṇyagre cāṃsapṛṣṭhake || 49 ||

p. 320) sacūlīmūlapṛṣṭheṣu vyāpakatvena sundari |

	aṃsasya bhujamūlasya pṛṣṭhaṃ paścādbhāga ekaṃ sthānam | 
prāṇeragrāṇyaṅgulyaḥ | sphikkamurusaṃdhiḥ | eteṣāṃ 
samāhāradvaṃdvastatsahitāḥ pādāṅgulya iti madhyamapadalopī 
samāsastato dakṣapadena karmadhārayaḥ | tenemāni catvāri 
dakṣiṇasthānāni | etānyeva vyutkrameṇa catvāri vāmasthānānyāha - 
vāmeti | vāmapadasya samastasyāpyanyeṣvārthiko'nvayaḥ | cūlīmūlaṃ 
śikhotpattisthānam | pṛṣṭhaṃ śarīrapaścādbhāgaḥ | śīrṣasyaiva 
purobhāgapaścādbhāgāvityartha iti kecit | tābhyāṃ sahiteṣu 
pūrvasthāneṣu vyāpakaṃ yathā bhavati tathā'ñjalinā nyasedityanvayaḥ | 
evaṃ vakṣyamāṇāścakranyāsayorvyāpakanyāsāḥ sarve'pi 
tatsthānavyāptimanta eva kartavyāḥ || 48 || 49 ||

atraiva sthānadaśakeṣvaṇimādyā daśa nyaset || 50 ||

siddhīstadantaśca tanuvyāpakatvena sundari |
caturasramadhyarekhāyai nama ityapi vallabhe || 51 ||

vinyasya tasyāḥ sthāneṣu brahmāṇyādyāstathā'ṣṭasu |
pādāṅguṣṭhadvaye pārśve mūrdhanyapārśvake || 52 ||

vāmadakṣiṇajānvośca bahiraṃsadvaye tathā |

	daśakeṣviti svārthe kaḥ | aṇimādyā ityādyapadena 
laghimādinavakasya pūrvacatuḥśatyāmuktasya parigrahaḥ | tadantaḥ, 
dakṣāṃsapṛṣṭhādibhya īṣatpūrvabhāgeṣu madhyarekhāmantreṇa 
vyāpakanyāsaṃ vidhāya tasyā madhyarekhāyā aṣṭasusthāneṣu 
brāhmyādyā aṣṭau nyastavyāḥ | tatra pādāṅguṣṭhadvayaṃ militvaikaṃ 
sthānam | aṃsadvaya iti tu dve sthāne saṃpradāyāt | 
dikcatuṣṭayavidikcatuṣṭayayorānuguṇyācca | pādāṅguṣṭhadvaye caiva 
dakṣapārśve ca mastaka ityārabhya dakṣajānuni dakṣāṃse vāmāṃse ca 
nyasetkramāmādityantāttantrāntarācca | anyapārśvake vāmapārśve | 
jānvorityārṣaṃ puṃliṅgam | bahiriti tu 
kākākṣinyāyenobhayatrāpyanvetavyam | nyastavyā 
ityuttaraślokasthasyāpakarṣaḥ | caturasramadhyarekhāyā 
ityatraikasyākṣarasyā'dhikye'pi na cchandobhaṅga iti vṛttacandrodaye 
pratipāditamasmābhiḥ || 50 || 51 || 52 ||

nyastavyāścatusrāntyarekhāyai nama ityapi || 53 ||

p. 321) vinyasedvyāpakatvena pūrvoktāntaśca vigrahe |
tasyāḥ sthāneṣu daśasu mudrāṇāṃ daśakaṃ nyaset || 54 ||

brahmāṇyādyaṣṭasthānāntastāsāmaṣṭau nyasedatha |
śiṣṭe dve dvādaśānte ca pādāṅguṣṭhe ca vinyaset || 55 ||

	vigrahe dehe | pūrvoktānāṃ 
pādāṅguṣṭhadvayādīnāmantaravacchedenāntyarekhāyā mantreṇa 
vyāpakaṃ vinyaset | atha tasyā rekhāyā daśasu sthāneṣu daśamudrā 
nyaset | aṣṭasūktasthāneṣu daśānāṃ nyāsaḥ kathamityāśaṅkya 
samādhatte - brahmāṇyādīti | aṣṭasu sthāneṣvaṣṭau nyaset | 
avaśiṣṭadvayaṃ dvādaśānte pādāṅguṣṭhadvaye ca nyasedī 
vākyacatuṣṭaye nyaseditikriyāpadacatuṣṭayasyānvayaḥ | nyastavyā iti 
kriyā tu pūrvatrāpakraṣṭavyetyuktam | prāñcastu - 
madhyarekhānyāsabidhisthaṃ brahmāṇyādyā itipadaṃ dvitīyāntamiti 
śrāmyantastatratyena vinyasyetipadenaivānvayaṃ prāpayyātratyanyastavyā 
iti padaṃ nyāsayogyārthakatvena nyāsārhadevatā vyāpakatvena vinyasediti 
vyācakṣate | tanna | māntravarṇikyā rekhāyā eva rekhānyāse devatātvena 
bahuvacanavirodhāpatteḥ | aṅgulavistṛtasya lalāṭasyordhvapradeśo 
dvādaśāntapadenocyate | tatra dvādaśakalātmakasūryabimbasya sattvāt |

ṣoḍaśāntamiti khyātaṃ sahasrārendumaṇḍalam |
tadadhaḥsthānake sūryabimbaṃ dvādaśaśaktikam ||

dvādaśāntaṃ smṛtaṃ bindorūrdhvaṃ sārdhāṅgulātmakam ||

ityukteḥ |

	pādāṅguṣṭhapadaṃ 
vinigamanāvirahātpūrvopasthitatvāccāṅguṣṭhadvayaparam || 53 || 54 || 55 ||

	evaṃ trailokyamohanacakranyāsamuktvā 
sarvāśāparipūrakacakranyāsamāha -

tadantaḥ ṣoḍaśadalapadmāya nama ityapi |
vinyasya taddale kāmākarṣiṇyādyāśca vinyaset || 6 ||

dalāni dakṣiṇaśrotrapṛṣṭhamaṃsaṃ ca kūrparam |
karapṛṣṭhaṃ corujānugulphapādatalaṃ tathā || 57 ||

p. 322) vāmapādatalādyevametadapyaṣṭakaṃ matam |

	tasyāścaturasrāntyarekhāyā antarmadhye | taddale ṣoḍaśadaleṣu | 
jātāvekavacanam | kāmākarṣiṇyādyā anaṅgakusumādyā 
vakṣyamāṇā api devatāḥ prathamapaṭaloktāḥ | dakṣiṇapadaṃ śrotrasya 
pṛṣṭhamārabhya pādatalānteṣvaṣṭasvanveti | vāmapādatalādītyādinā 
vāmagulphādivābhaśrotrapṛṣṭhāntānāṃ vyutkrameṇa parigrahaḥ || 56 || 
57 ||

	sarvasaṃkṣobhaṇacakranyāsamāha -

tadantare cāṣṭadalapadmāya nama ityapi || 58 ||

vinyasya taddaleṣveṣu dakṣaśaṅkhe ca jatruṇi |
ūrvantargulphagulphorujatruśaṅkhe ca vāmataḥ || 59 ||

anaṅgakusumādyāstu śaktīraṣṭau pravinyaset |

	śaṅkho lalāṭāsthi | jatru bāhumūlasaṃdhiḥ | gulphaḥ 
pādagranthiḥ | sugamamanyat || 58 | 59 ||

	sarvasaubhāgyadāyakacakranyāsamāha -

tadantaścaturdaśāracakrāya nama ityapi || 60 ||

vinyasya tasya koṇeṣu nyasecchaktīścaturdaśa |
sarvasaṃkṣobhikādyāsu tasya koṇāni vacmyaham || 61 ||

lalāṭe dakṣabhāge ca dakṣagaṇḍāṃsamadhyataḥ |
pārśvāntarūrujaṅghāntarvāmajaṅghādi pārvati || 62 ||

vāmorvantarvāmapārśve vāmāṃse vāmagaṇḍake |
lalāṭavāmabhāge ca tathā vai pṛṣṭha ityapi || 63 ||

	lalāṭaṃ bhālamadhyabhāgaḥ | idaṃ ca bhinnaṃ sthānam | 
asamastatvena nirdeśāt | tato dakṣabhāgastasyaiva prakṛtatvāt | idaṃ ca 
dvitīyaṃ sthānam | tato dakṣa gaṇḍāṃsapārśvorujaṅghāpañcakasya 
madhyabhāgāḥ pañceti sapta sthānāni | imānyeva vāmāni | vyutkrameṇa 
pañceti dvādaśa | lalāṭavāmabhāga ityekaṃ trayodaśaṃ sthānam | 
samastatvena nirdeśāt | pṛṣṭhaḥ śiraḥpṛṣṭhaṃ nimnādūrdhvaṃ 
caturdaśam | idaṃ ca 
nijānandanāthakṛtakramottamapaddhatilikhitatantrāntarīyavacanānuguṇaṃ 

p. 323) vyākhyātam | paretu āsu prathamāṃ dakṣaśīrṣe caramāṃ 
vāmaśīrṣe nyasediti vadanti | anye tu āsu saptamyaṣṭamyau 
dakṣavāmayornyasediti manyante | kecittu lalāṭadakṣabhāga 
itisāmānādhikaraṇyenaikameva sthānaṃ manyamānāḥ pṛṣṭhapadena 
vāmadakṣiṇakumbhasthaladvayaṃ grāhyamityāhustadayuktam || 60 || 61 || 62 
|| 63 ||

	sarvārthasādhakacakranyāsamāha -

tato daśāracakrāya nama ityapi pārvati |
tasya koṇāni dakṣākṣināsāmūlānyanetrake || 64 ||

kukṣīśavāyukoṇeṣu jānudvayagudeṣu ca |
kukṣinair-ṛtavahnyākhyakoṇayośca nyasetpunaḥ || 65 ||

sarvasiddhipradādyānāṃ śaktīnāṃ daśakaṃ priye |

	tato manvasrāntaravacchedena | koṇāni vacmyahamityanuvartate | 
bhāvanīyānīti śeṣa iti kecit | dakṣanetraṃ nāsāmūlamiti dve sthāne | 
anyanetrakaṃ vāmanetram | kukṣīśakoṇe vāmabāhumūle | 
vāmanetrāvyavadhānena tatsaṃnihitasyaivopasthitatvāt | kukṣivāyukoṇe 
vāmorumūle | akṣīṇi me darśanīyāni(?)iti bahuvacanaṃ ca cchāndasam | 
prāṇyaṅgatvādekavadbhāvaprasakteḥ | atra vāmajānu tato gudaṃ tato 
dakṣajānviti kramaḥ | pāṭhakramādarthakramasya balavattvāt | 
pramāṇabalātprameyabalābalasya jyāyastvādvā | kukṣinair-ṛtakoṇaṃ 
dakṣiṇorumūlam | kukṣyagnikoṇaṃ dakṣiṇabāhumūlam | 
atratyavidigvibhāgavaśādeva digvibhāgo'pi 
vakṣyamāṇāyudhanyāsādāvunneyaḥ || 64 || 65 ||

	sarvarakṣākaracakranyāsamāha -

tadantaśca daśārādicakrāya nama ityapi || 66 ||

vinyasya tasya koṇeṣu sarvajñādyā daśa nyaset |
dakṣanāsā sṛkkiṇī ca stanaṃ vṛṣaṇameva ca || 67 ||

sīvanī vāmamuṣkaṃ ca stanasṛkkiṇināsikam |
nāsāgraṃ caiva vijñeyaṃ koṇānāṃ daśakaṃ tathā || 68 ||

p. 324) tadantaḥ, bahirdaśāramadhye | daśārapadamādau yasya 
taddaśārādi | īdṛśaṃ cakrāyetipadaṃ, daśāracakrāya nama iti 
pūrvamantreṇaiveti yāvat | ubhayorapi daśārapadamātravācyatvāt | 
bahirantaḥpadaniveśena vyavahārastvasāṃkaryasaukaryāya vṛddhaiḥ 
kalpita iti na tayoḥ padayormantrāvayavatvam | madhyaṃ tryasraṃ 
tathā'ṣṭāraṃ dve daśāre caturdaśetyādereva pūrvatantre, pañcamaṃ tu 
daśāraṃ syātṣaṣṭhaṃ cāpi daśārakamityāderevottaratantre'nyatrāpi 
vyavahārāt | mantrasyaikatve'pi tena mantrārthasmaraṇadaśāyāṃ paraṃ 
tasya tasya vyavasthayā smaraṇaṃ bhaviṣyati | tena paddhatiṣu 
bahirantaḥpadayormantraśarīraghaṭakatvena lekhastantrāntarasaṃvāda eva 
viśrambhaṇīyaḥ | etena taditipadamevāvyayatvāttanmadhyārthakam | 
antaśca daśāretyādi ceti vyākhyāyā antardaśāretyādireva mantra 
ihāntaḥpadoktireva pūrvatra vahiṣpadaniveśe jñāpiketi 
kleśenaitattantrārūḍhatā sukarā'pi saṃvāda evā'dartavyā | prāñcastu 
- pūrvaṃ daśāracakrāyeti vilikhyehāntardaśāracakrāyeti mantraṃ 
likhanti | sṛkkiṇī, oṣṭhaprāntaḥ | stanavṛṣaṇamuṣkaśabdāḥ puṃliṅgā 
api guṇatrayasāmyavivakṣāyāṃ napuṃsakāḥ | bandhuni bahuvrīhāvitivat 
| dvitīyasṛkkiṇiśabde hrasvastu ṅyāpoḥ saṃjñāchandasorbahulamiti 
bāhulakaḥ | yathāvṛttānurodhena balavatā chandolakṣaṇena vyākaraṇasya 
bādho veti vṛttacandrodaye spaṣṭam | sīvanī, aṇḍadvayamadhyavartinī śirā 
|| 66 || 67 || 68 ||

	sarvarogaharakranyāsamāha-

tadantaścāṣṭakoṇādicakrāya nama ityapi |
vinyasya tasya koṇeṣu vaśinyādyaṣṭakaṃ nyaset || 69 ||

cibukaṃ kaṇṭhahṛdayanābhīnāṃ caiva dakṣiṇam |
jñeyaṃ pārśvacatuṣkaṃ ca maṇipūrādi vāmakam || 70 ||

catuṣṭayaṃ ca pārśvānāmetatkoṇāṣṭakaṃ punaḥ |

	tasyāntardaśārasyāntarmadhyabhāge | aṣṭakoṇapadamādau yasya 
tādṛśaṃ cakrāyapadam | namaḥpadena yuktena tena mantreṇa vyāpakaṃ 
vinyaset | prāñcastu -aṣṭakoṇacakrasyā'ditvaṃ trikoṇāditaracakrebhyaḥ 
prathamamutpannatvādityādipadaṃ vyācakṣāṇāstasya

p. 325) mantrāvayavatvaṃ menire | tadasat | ṇantardaśāre'pyādipadasya 
mantrāvayavatvāpatteḥ | tasyāpi sajātīyayormadhye pūrvamutpannatvāt | 
mūla āmnātatvācca | kiṃca 
ṣoḍaśadalaprabhṛticakraprāyapāṭhavirodhastantrāntaravisaṃvādaśca 
gatyantarasaṃbhave kimityaṅgīkārya iti na kiṃcidetat | 
kaṇṭhahṛdayanābhīnāmityatra 
prāṇyaṅgatve'pyekavadbhāvābhāvaścchāndasaḥ | maṇipūrādi 
nābhyādi | śeṣaṃ sugamam || 69 || 70 ||

	āyudhanyāsādikamāha -

hṛdayasthatrikoṇasya caturdikṣu bahirnyaset || 71 ||

śaracāpau pāśasṛṇī trikoṇāya namastathā |
vinyasya tasya koṇeṣu agradakṣottareṣu ca || 72 ||

kāmeśvaryādidevīśca madhye devīṃ ca vinyaset |

	hṛdayasya madhye yannimnaṃ trikoṇākāramadhograṃ tiṣṭhati tasya 
bahirbhāge caturdikṣu bahirdaśāracakranyāsakathanāvasare 
jñāpitabhāgāsu śivaśaktibhedena pañca pañca śarāndvau dvau cāpau 
pāśāvaṅkuśau ceti nyaset | diśāṃ kramastu pūrvatantra evoktaḥ 
paścimottarapūrvāśādakṣiṇāśākrameṇa tviti | 
hṛdayasyāgnīśāsuravāyukoṇeṣviti tu kramottama(paddhati)kārastatra 
mūlaṃ cintyam | śarapāśaśabdayoravibhaktiko nirdeśaśchāndasaḥ | 
pratyekaṃ jātyekatvavivakṣayā vā dvivacanāntadvaṃdvau | uttaranyāse 
bāṇānnetre bhruvoścāpāvityatra cāpādidvayakathanālliṅgāt | 
sarvasiddhipradacakranyāsamāha - koṇeṣviti | trikoṇacakrāyetyeva tu 
paddhatikārāṇāṃ lekhaḥ | sarvānandamayacakranyāsamāha - madhya iti | 
bindāvityarthaḥ | devīṃ tripurasundarīm | devatābāhulyasthala eva 
vyāpakanyāsakathanādiha devataikyāttadabhāvaḥ | sāṃpradāyikāstu 
binducakrāya nama iti mantreṇa vyāpakanyāsaṃ kurvanti | atra jñāpakaṃ 
ca vakṣyate | atrāṇimādinyāseṣu mantrakalpanā pūrvatantre 
pūjāprakaraṇe yādṛśyuktā tādṛśyāmeva saptākṣarīsthāne 
namaḥpadaprayogo dvitārayogābhāvaśceti viśeṣastatraiva 
varṇito'smābhiḥ || 71 || 72 ||

	cakranyāsamupasaṃharati -

p. 326) evaṃ mayodito devi nyāso guhyatamakramaḥ || 73 ||

etadguptataraṃ kāryaṃ tvayā vai vīravandite ||
samayasthāya dātavyaṃ nāśiṣyāya kadācana || 74 ||

guptādguptataraṃ caitattavādya prakaṭīkṛtam |

	guhyatamaḥ kramaḥ prakāro yasya saḥ | guptataraṃ kāryaviśeṣeṇa 
sarvebhyo nopadeṣṭavyam | sāmayikāḥ śiṣyāśiṣyabhedena dvividhāḥ | 
asāmayikā api tathā | eteṣāṃ caturṇā madhye sāmayikāḥ śiṣyā 
evādhikāriṇo netare traya ityāhasamayasthāyeti | samayaḥ kaulikasaṃketo 
rudrayāmale daśabhiḥ paṭalairanyatra ca pratipāditaḥ | tatra tiṣṭhati taṃ (na) 
bhinattītyarthaḥ | atra vidhyaṃśena dvayorniṣedhāṃśena caikasyeti 
trayāṇāṃ nirāsaḥ | taveti | sāmayikatvācchiṣyatvācceti bhāvaḥ || 73 || 74 
||

	evaṃ saṃhārakrameṇa cakranyāsamupadiśya tameva 
sṛṣṭikrameṇā'vartayedityāha -

mūladevyādikaṃ nyāsamaṇimāntaṃ punarnyaset || 75 ||

	nyāsaṃ cakranyāsanāmadheyaṃ karma punarnyaset | nyāsapadasya 
tatprakhyanyāyena 
nāmadheyatvātprayājānyajatītikauṣītakribrāhmaṇasthavākyavannyāsaṃ 
nyasediti na punaruktam | ata eva ye bhajanti tu māṃ bhaktyeti gītāvākye'pi 
bhaktipadaṃ karmanāmadheyamiti jaiminirācāryo manyata ityuktaṃ 
nāmneti jaiminiḥ saṃbhavāditi śāṇḍilyasūtre | 
mūladevyādikamaṇimāntamiti tu kriyāyā nāmno vā viśeṣaṇe | atra 
mūladevyaṇimāśabdau 
sarvānandamayacakranyāsatrailokyamohanacakranyāsaparau | 
avadānādipradānāntasyevaikaikāvāntaracakranyāsasyaikaikapadārthatvā
t | tena navānāṃ cakranyāsānāmeva 
natvekaikanyāsāntargatadevatānyāsānāmapi mūladevyaṇimāpadayoḥ 
svārasyādityāpātato (na) bhramitavyam | kāmeśvaryādikaṃ 
nyasetsarvasiddhyādikaṃ kaṇṭha ityādervakṣyamāṇanirdeśājjñāpakāt | 
kramasya padārthāśritatvena padārthāvayaveṣvapravṛtteśca | ata eva 
muṣṭikapālāvadānāñjanābhyañjanavapanapāvaneṣu 
caikenetyadhikaraṇa ekaikamuṣṭyanusamayo nirastaḥ | nacaivaṃ sati 
trailokyamohanacakranyāsāvayavānāṃ rekhānyāsānāṃ trayāṇāṃ 
vaiparītyānāpattiḥ | tannirvāhāyāvayavaśo 

p. 327) vyutkrama ityuktau tu devatānāmapi vyutkramāpattiḥ 
kāmeśvaryādikamityādijñāpakebhyastatra tatra tadaprasaktāvapi 
nyasedvāgdevatāṣṭakamityādividhivihiteṣu tadā patterdurvāratvāt | 
sāmānyāpekṣajñāpakatvakalpanetaitaduddhāre tu rekhānyāsānāṃ 
vaiparītyaṃ na syāt | seyamubhayataḥ pāśā rajjuriti vācyam | 
nyāyatastathaiva prasaktasya mūlādhāre 
nyasenmudrādaśakamityādivacanairapavādāt | adhvaryurgṛhapatiṃ 
dīkṣayitvā brahmāṇaṃ dīkṣayatītivākyasyeva teṣu vacaneṣu 
mudrādaśakādipadānāṃ kramavidhāyakatvenaiva sārthakyasya 
vaktavyatvāt | nanu mūlādhāradakṣajaṅghāvāmajaṅghāsu 
mudrāmātṛsiddhayo nyastavyatvena teṣu vacaneṣu kīrtyante | teṣu 
mudrāsiddhipadābhāve tayoradhikaraṇavaiparītyasya 
padārthavyutkramavidhitaḥ prasaktiḥ | ato mudrā mūlādhāra 
evetyādirītyā'dhikaraṇaniyamārthāste vidhayaḥ sārthakā eva | 
nacādhikaraṇaniyamavidhibhirvyutkramavidherapavādaḥ saṃbhavati | 
ubhayorbhinnaviṣayatvāt, virodhābhāvācca | svādhiṣṭhāne 
sarvāśāparipūrakacakranyāsottaraṃ vāmajaṅghādimūlādhārānteṣu 
siddhimātṛmudrāṇāṃ nyastuṃ śakyatvāt | naca svādhiṣṭhānottaraṃ 
mūlādhārasyaivopasthitirarthakramānusārādbhaviṣyatīti vācyam | 
svādhiṣṭhānamūlādhārayorjanyajanakabhāvenārthakramāyogāt | tasya 
kramasya śrautakramāddurbalatvācca | ata eva niyamavidhīnāṃ pāṭhato'pi 
kramo nirastaḥ | tasya ato'pi durbalatvāditi cet | maivam | 
arthakramapāṭhakramayoravirodhenāpi śrautakramasyopapatteḥ | 
trailokyamohanacakranyāse navamasthānīyatvasya śrauakramarūpatvena 
tadavayavānāṃ vyutkrame'pi tadahāneḥ | vastuto rekhānyāsānāṃ 
trayāṇāṃ bhinnabhinnapadārthatvamaṅgīkṛtyāṇimāpadasya 
prathamarekhānyāsaparatvasvīkāre tu na ko'pi doṣaleśaḥ | atra 
jñāpakramekaikacakrasya vyāpakanyāsavadekaikarekhāyāḥ pārthakyena 
vyāpakanyāsasya kathanam | ata eva padmapurāṇīye 
pāṇḍuraṅgamāhātmye kṣetrasya śrīcakrākāratāṃ pratipādya bindau 
viṭṭhalasya sthitimuktvā tena sahaikādaśā.varaṇāni kathitāni | 
tenaikādaśapadārtha ghaṭitasya cakranyāsasya vyutkramavidhānena 
padārthānāmeva kramavaiparītyaṃ na tadavayavadevatānyāsānām | 
ācārānarodhenoktajñāpakānāṃ sāmānyāpekṣanyasvīkārāt | tena 
nobhayataḥpāśā rajjuriti dik || 75 ||

p. 328) trikoṇasthe mahābindau mahātripurasundarīm |
śirastrikoṇe pūrvādi kāmeśvaryādikā nyaset || 76 ||

	śirasi bālye dṛśyamānaṃ nimnaṃ trikoṇamiha gṛhyate | 
tanmadhyasthe mahābindau mūlena devīṃ vinyasya tattrikoṇe 
pūrvadakṣottarakoṇeṣu kāmesvarīvajreśvarībhajamālinīrnyasedityarthaḥ | 
atra mūladevyādikamityanenaiva bindau nyāso dhvanita iti vadatāṃ 
prācāmetachūlokasya pūrvārdhaṃ svapustake nāstītyabhipretam || 76 ||

bāṇānnetre bhruboścāpau karṇe pāśadvayaṃ punaḥ |
sṛṇidvayaṃ tu nāsāgre dakṣiṇādyaṃ tu vinyaset || 77 ||

	netrakarṇayoriva nāsāgrasyāpi dakṣavāmapārśvabhedena 
dvaividhyamunneyam | dakṣiṇādyamiti jñāpakāt | iha dakṣiṇe 
kāmeśvarasya vāme kāmeśvaryā āyudhāni pṛthakpṛthagvinyaset, natu 
prahamacakranyāsa iva militāni, saṃpratipannadevatākatve'pi deśabhedena 
tantrābhāvāditi viśeṣaḥ || 77 ||

muṇḍamālākrameṇaiva nyasedvāgdevatāṣṭakam |
baindavādīni cakrāṇi nyastavyāni varānane || 78 ||

	muṇḍe dīyamānā rudrākṣādimālā 
yānyāñśiraḥpradeśānspṛśati teṣu sthāneṣu pūrvādidigaṣṭake 
vaśinyādyaṣṭakaṃ nyaset | pūrvādidakṣiṇādyapadayoranuvṛttyā 
prādakṣiṇyeneti labhyate | idānīṃ pūrvacakranyāsasya 
caramāvayavabinducakramuttaracakranyāsasya nava cakrāṇītyeteṣu sarveṣu 
vyāpakanyāsānprasaṅgādatraivā'ha - baindavādīnīti | atra cakrapadaṃ 
bindvādiṣoḍaśadalapadmāntacakrāṇāṃ 
bhūgṛhacakrāvayavarekhāṇāṃ ca sṛṣṭinyāyena lakṣaṇayā bodhakam | 
tena binducakrāya nama ityārabhya caturasraprathamarekhāyai nama 
ityantairekādaśamantraistattaccakrīyadevatānyāsārambhe 
vyāpakanyāsānkuryādityarthaḥ | anyathā dvitīyacakranyāse 
devatānyāsamātrakathanādvyāpakanyāsārisaṃkhyā prasajyeta | idameva 
ca prathamacakranyāse binducakranyāsasya vidhāyakaṃ jñāpakaṃ vā | 
yattu (ye tu) prāñcaḥ - vaśinyādyāvaraṇanyāsaḥ kimiti nokta ityata āha - 
baindavādīnīti | bindvādinavacakrāṇi nyastavyānyeva sthūlatvāt | 
ardhacandrādyunmanyantāni tu bhāvanīyāni | ataḥ sthūla nyāsaprasaṅge 
sthūlānāmeva 

p. 329) nyāso vidyata iti bhāva iti vyācakṣate | teṣāṃ yadyevamāśayaḥ - 
atratyacakrapadasya cakrasthadevatāparatvāddevatānyāsasya ca viśiṣyaṃ 
viśiṣyaiva kathanena sāmānyena punarayaṃ vidhirvyarthaḥ | atastasya 
dvayaṃ prayojanam - anuktavāgdevatānyāsaprāptirvibhāvanaparisaṃkhyā 
ceti | tarhīdamayuktam | cakrapadasya tatratyadevatāparatvābhāvāt | evaṃ 
prayojanamapi na yujyate | aprasaktasya vibhāvanasya parisaṃkhyāyogāt | 
vāgdevatānyāsasya kaṇṭharaveṇoktatvācca | atha tatpustake 
muṇḍamāletyardhaṃ na syāt | ata eva tadvyākhyā'pi tatra na dṛśyata 
ityucyate tarhi tadīyottaragranthavirodhaḥ | etaduttaragranthe 
sarvajñādidevīnāmakathanātkathaṃ tā eva grāhyā iti nirṇaya 
ityāśaṅkya pūrvaṃ vaśinyādīnāmuttaratra sarvasiddhipradādīnāṃ ca 
viśiṣya kathanena tayormadhye pāriśeṣyātsarvajñādyā eva gṛhyanta iti 
parihṛtatvāt || 78 ||

sarvajñādinyāsamāha -

netramūle tvapāṅga ca karṇapūrvottare punaḥ |
cūḍādike ca nimnārdhe śeṣārdhe karṇapṛṣṭhake || 79 ||

karṇapūrve tvapāṅge ca tasya mūle ca vinyaset |

	dakṣiṇādyamityanuvartanīyam | tena dakṣiṇaṃ netramūlaṃ 
nāsānetrasaṃdhiḥ | apāṅgo netrāntaḥ | karṇasya pūrvabhāga 
uttarabhāgaśceti dve sthāne | cūḍā śīrṣasthāḥ keśāḥ | tasyā 
ādibhūtaṃ nimnamaparagale vidyamānam | tata eva 
keśānāmārambhāttasya cūḍāditvam | purvagalādinimnanirāsāya 
cūḍādika iti viśeṣaṇāt | tādṛśanimnasya dakṣiṇārthamuttarārdhaṃ ceti 
dve sthāne | tadidamāha - śeṣārdha iti | tataḥ karṇapṛṣṭhapūrvabhāgau 
dvitīyanetrasya mūlāpāṅgau ceti daśasu sarvajñādyā vinyasedityarthaḥ | 
prāñcastu śiraḥkeśādibhāgasya lalāṭarūpatāṃ matvā vyācakṣate - 
caturthī devatāṃ karṇapṛṣṭhe vinyasetpañcamīṃ lalāṭe nyasediti 
saṃpradāyaḥ | ṣaṣṭhīṃ paścānnimne | tadidaṃ netramūlamārabhya 
vṛttākāranyāsasya prathamamardham | evamavaśiṣṭārdhe'pi nyasedityāha 
- śeṣārdha iti | śeṣārdhe'pi netramūlamārabhya nyāso mā 
prasāṅkṣīdata āha -karṇapṛṣṭhaka ityādīti tadidaṃ 
svakīyabhramāpahnavārthaṃ śiṣyadandhanamātramityupekṣyam || 79 ||

p. 330) sarvasiddhyādikaṃ kaṇṭhe prādakṣiṇyena vinyaset || 80 ||

hṛdaye manukoṇasthāḥ śaktayo'pi ca pūrvavat |

	aprādakṣiṇyeneti na padacchedaḥ | (anyathā vāmā) vartenetyeva 
brūyāt | ataśca pūrvavaditipadasyāpi prādakṣiṇyenetyevārthaḥ | 
pūrvoktanikhilacakrasāūpyā | manukoṇasthāścaturdaśārasthāḥ śaktaya 
iti dvitīyārthe prathamā | supāṃ supo bhavantīti vidhānāt | nyastavyā iti 
śeṣo vā || 80 ||

nābhau tvaṣṭadalaṃ tatra vaṃśe vāme ca pārśvake || 81 ||

udare savyapārśve ca nyasedādicatuṣṭayam |
vaṃśavāmāntarālādi nyasedanyaccatuṣṭayam || 82 ||

	nābhāvantaraṣṭadalaṃ padmaṃ vicintya tatra pṛṣṭavaṃśo 
vāmapārśvamudaraṃ dakṣapārśvaṃ ceti paścimādidikcatuṣṭaye 
yaddalacatuṣṭayaṃ tatra krameṇānaṅgakusumādicatuṣṭayaṃ nyaset | 
vaṃśavāmapārśvayorantarālaṃ vāyavyakoṇamārabhya nair-
ṛtyakoṇaparyantaṃ tvidigdalacatuṣṭaye'naṅarekhādicatuṣṭayaṃ vinyaset | 
savyaṃ dakṣiṇavāmayoriti kośāddakṣaparo'yaṃ śabdaḥ | vāmaparatve 
tvasavyeti cchedaḥ || 81 || 82 ||

svādhiṣṭhāne nyasetsvasya pūrvāddakṣāvasānakam |

	svādhiṣṭhāne ṣoḍaśadalaṃ vicintya taddaleṣu pūrvadalamārabhya 
kāmākarṣiṇyādinityā nyaset | etāvatparyantaṃ prāptaṃ 
prādakṣiṇyamapavadati - dakṣāvasānakamiti | ihaivāprādakṣiṇyena 
nyastavyā ityarthaḥ | prāñcastu - pratidiśaṃ catasraścatasraḥ śaktayo 
nyastavyā ityāhuḥ | tanna | sarveṣu nyāseṣu 
tattaccakracintanasyā'vaśyakatvena cintiteṣu daleṣveva 
yathāsaṃkhyanyāyena pūjanasyeva nyāsasyāpi yuktatvāt | tattaccintanasya 
nābhau tvaṣṭadalamityanenaikadeśakīrtanana jñāpitatvāt |

mūlādhāre nyasenmudrādaśakaṃ sādhakottamaḥ || 83 ||

puraḥ savye ca vaṃśa ca vāme caivāntarālake |
ūrdhvādho daśa mudrāśca ūrdhvādhovarjitaṃ punaḥ || 84 ||

brahmāṇyādyaṣ'kaṃ dakṣajaṅghāyāṃ tāśca pūrvavat |

p. 331) vāmajaṅghāṃ samārabhya vāmādikramato'pi ca || 85 ||

siddhyaṣṭakaṃ nyasetteṣu dvayaṃ pādatale nyaset |

	puraḥ pūrvasyāṃ diśi, savye dakṣiṇasyāṃ, vaṃśe pratīcyāṃ, 
vāma udīcyām | antarālaka āgneyādīśānāntavidikcatuṣṭaye | aṣṭadale 
prathamadigantarālādevā'rambhadarśanāt | 
teneśādivāyavyantakramaśaṅkā nirastā | ekatra nirṇīta iti nyāyāt | 
ūrdhvādhaḥ, mūlādhārasya(stha)karṇikātva(kordhvādhaḥ)pradeśayoḥ | 
evaṃ daśasthāneṣu mudrādaśakaṃ nyaset | madhyarekhānyāsamāha - 
ūrdhvādhovarjitamiti | pūrvavaprāgādidikṣvāgneyādividikṣu ca 
prādakṣiṇyena catasraścatasra ityaṣṭau devatā nyaset | 
navamadaśamadevatayorabhāvādeva prāptaṃ 
varjanamūrdhvādhovarjitapadenānūditam | prāñcastu - 
ūrdhvādhovarjitaṃ punariti pādastṛtīyarekhāvākya evānvitaḥ | puraḥ 
savye cetyatrāpi punarityeva pāṭho na tāvadrepha iti bhrāmyanto vyācakṣate 
| nanu mūlādhāre mudrādaśakadhyānena nyastavyaṃ 
kimityāśaṅkāyāmāha-punariti | punaḥ śabdānnābhau 
tvaṣṭadalamityaproktāni sthānāni punarihāpi grāhyāṇyucyante | vaṃśe 
pṛṣṭhavaṃśe, savye vāmapārśve | 
cakārādudaradakṣapārśvayorgrahaṇam | 
vaṃśasavyapadayorvyutkrameṇānvayaḥ | vāme'ntarāle vāyavyakoṇe | 
cakārādīśānāgninir-ṛtikoṇaparigrahaḥ | pratīcyādyudagantadikcatuṣṭaye 
vāyavyādinir-ṛtyantavidikcatuṣṭayadharmātideśa eva tātparyagrāhakaḥ | 
nanūrdhvādha iti kimāntaraṃ sthānadvayaṃ netyāha - 
ūrdhvādhovarṇitamiti | indreśānayormadhya ūrdhvasthāne, varuṇanir-
ṛtyormadhye'dhaḥsthānamityartha iti | tadidamatīva prāmādikaṃ, 
svarūpākhyānamevāsya pratyākhyānaṃ prakīrtitamiti dik | 
prathamarekhānyāsamāha vāmajaṅghāmiti | vāmajaṅghāyāḥ 
pūrvabhāgamārabhya dakṣajaṅghāyāṃ yadyadavayaveṣu yena krameṇa 
devatāṣṭakanyāsastadvadeva vāmajaṅghāyāmapi nyāse 
satyarthāttadvaiparītyamevaṃ phalatītyāśayenā'ha - vāmādikramata iti | 
u(prāgu)tarapaścimadakṣiṇadikṣu īśānā'gneyāntavidikṣu ceti 
krameṇetyarthaḥ | pādatale pādataladvaye | 
adyāpyupasthitatvādvāmādikramata ityuktatvādādau vāmaṃ tato 
dakṣamiti kramaḥ | prāñcastu dakṣajaṅghāyāṃ pūrvavadityanena 
paścimadidikṣu vāyavyādyantarāleṣu ceti vyākhyāya 
vāmajaṅghāmityatrāpi pūrvavaditipadānuvṛttimabhivetva 

p. 332) paścimabhāgamārabhyeti vyākhyāya vāmādikramata iti padaṃ 
vāmāntarālādikramārthakaṃ svīkṛtya śiṣṭadvayamekasminneva 
pādatale nyasediti vyācakhyuḥ | tatsarvaṃ prāmādikameveti spaṣṭam || 83 || 
84 || 85 ||

	cakranyāsopasaṃhārapūrvakaṃ tadīyavāsanāṃ vidhatte -

kāraṇātprasṛtaṃ nyāsaṃ dīpāddīpamivoditam || 86 ||

evaṃ vinyasya deveśi svātmābhedena cintayet |

	kāraṇaṃ sarvajagatkāraṇaṃ śivaśaktisāmarasyāpannaṃ brahma 
tasmātprasṛtamidaṃ cakranyāsanāmakaṃ karma | ata eva 
prasāraparamārthanyāyena tadrūpameveti dṛṣṭāntena draḍhayati-dīpāditi 
|| 86 ||

	tadevamuktarītyā svadehe vinyasya svasya(śca,) ātmā ca 
tayorabhedena kāraṇanyāsau yathākramaṃ cintayet | svaśabdo 
jīvātmaparaḥ | ātmaśabdo dehaparaḥ | svo jñātāvātmanītyamaraḥ | 
ātmā dehe dhṛtau jīva iti viśvaḥ | tripurasundaryabhinnamātmānaṃ 
tadāvaraṇadevatāsamūhābhinnaṃ svadehaṃ ca vibhāvayediti bhāvaḥ |

tataśca karaśuddhyādinyāsaṃ kuryātsamāhitaḥ || 87 ||

	sṛṣṭicakranyāsottaraṃ karaśuddhinyāsaścaturāsananyāso 
rakṣāṣaḍaṅganyāso vāgdevatānyāsa iti purvatantroktaṃ 
nyāsacatuṣṭayaṃ kuryāt || 87 ||

	atha navayoninyāsamāha -

śrotrayościbuke caiva śaṅkhāsyeṣu dṛśornasi |
aṃsadvaye ca hṛdaye nyasetkūrparakukṣiṣu || 88 ||

jānvandhupādaguhyeṣu pārśvahṛtsu stanadvaye |
sakaṇṭhe navayonyākhyaṃ nyasedbījatrayātmakam || 89 ||

	idaṃ ca ślokadvayaṃ prācāṃ ṭīkāsvadhṛtamapi 
pustakeṣūpalabhyamānatvādvyākhyāyate | atra saptaviṃśatāvavayaveṣu 
tribhistribhiravayavairekaikā yonistāsāṃ koṇatrayeṣu punaḥ 
punarbījatrayaṃ nyasedityarthaḥ | atra bījatrayapadaṃ bālābījatrayaparamiti 
saubhāgyaratnākarakāraḥ | pañcadaśīkūṭatrayaparamiti tu 
subhagārcāratnākaraḥ | yattu bālayā tripureśānyā navayonyaṅkitaṃ 
nyasediti jñānārṇave vacanaṃ 

p. 333) tatra bālāto'tideśaprāptaṃ yadbālayā navayonyāṅkitaṃ 
nyasedityanūdya (te) tattripureśānyetyanena pañcadaśyāḥ 
karaṇatvavidhānaparam | navyāstu-tripureśānyā iti ṣaṣṭhyantaṃ tena 
yatpañcadaśīsaṃbandhinavayoninyāsaṃ kuryāttadvālayetivacanavyaktyā 
bālāyā eva karaṇatvavidhiḥ ata evottaravāntarnavayoninyāse punarbālāṃ 
samuccāryetyatra punaḥśabda upapadyata ityāhuḥ | tanna | tathātve prakṛtita 
eva tallābhe punarvidhivaiyarthyāpatteḥ | naca prakṛtitaḥ prāpte'pi nyāse 
tatkaraṇe bījānāṃ kūṭa trayeṇa vāve prāpte pratiprasavatvena 
tatsārthakyamiti vācyam | kūṭatrayasya karaṇatvena vidheradarśanena 
kūṭairbījabādhāyogāt | punaḥpadaṃ tu navayoninyāsāvṛttibodhakaṃ 
satsārthakaṃ bhaviṣyati | astu vā tasmiṃstantre bālayaiva nyāsavidhiḥ | 
prakṛte tu kūṭairevetyapi jñeyam | atra trikoṇanyāse 
pūrvavāgrādiprādakṣiṇyenetilekhanātsa eva vā | śrotrayościbuka 
itipāṭhakramānusāreṇā'dau śrotrayostataścibuka iti vā | tatrāpi 
śrotranetrādau dakṣiṇādyatvasya tatra tatroktatvāttathaivehāpi | 
ācārānuguṇyāttpādau vāmaśrotre nyāso yuktaḥ | vāmādikamata iti 
padasya saṃnihitatvenānuvṛttisaṃbhavāt | ayaṃ ca navayoninyāso dvividho 
bahirantarbhedāt | bāhyastu sāṃpratamuktaḥ | āntarastu 
mūlādhārādibrahmarandhrānteṣu navasu sthāneṣu caturasrāvṛttāḥ 
(tāḥ) svābhimukhāgrā nava yonīrvicintya tāsu kārya iti bahavaḥ | tatra 
pramāṇaṃ mṛgyam | yattu jñānārṇave vacanam -

punarbālāṃ samuccārya caturasraṃ ca cintayet |
golakaṃ nyāsayogena śrīcakraṃ paricintayet ||

ṣaṭcakreṣu lalāṭe ca sīmante ca śirobile |
nava sthānāni saṃkalpya nyaseddevi tataḥ param ||

śrīvidyāṃ brahmarandhre tu pṛṣṭhato guravaḥ kramāt |
tithinityāstato devi mātṛkāsvarasaṃyutāḥ ||

mātṛkāvannyaseddevi vaktre saubhāgyadāyinīḥ |
p. 334) prakaṭādyā nyasetpaścādādhārādiṣu mantravit | ityantaṃ,

	tasmāyamarthaḥ - bahirnavayoninyāsānantaraṃ 
punarbālāmuccārya caturasrādigolakāntaṃ śrīcakraṃ 
mūlādhārādibrahmarandhrānteṣu navasu sthāneṣu nyāsopāyatvena 
vicintya teṣu nyaset | arthācchrīcakradevatā ityarthaḥ | caturasraśabdo 
bhūgṛhaparaḥ | golakaśabdo binduparaḥ | nyasedityanenā'kṣiptā devatā 
ekādaśādhikaśatasaṃkhyā eva sidhyerannata āha - śrīvidyāmiti | bindau 
devīṃ tatpṛṣṭha oghatrayaṃ tadanantare trikoṇe trithinityāśca nyasediti 
viśeṣa ityarthaḥ | evaṃ sṛṣṭicakranyāsaṃ saṃpūrṇaṃ vidhāya vaktre 
nityāmaṇḍalanyāsaṃ kuryāt | tata ādhārādiṣu navasu 
prakaṭādiyoginīnyāsaṃ kuryāditi | kecittu bālayā 
caturasravṛttayościntanaṃ tato nityāmaṇḍalanyāsastataḥ 
prakaṭādiyoginīstrailokyamohanacakraviśiṣṭā nyasedityartha ityāhuḥ | 
tanna | śrīcakraṃ cintayedityasya dūrasthena prakaṭādivākyena 
sahānvayasyāyuktatvāt | śrīvidyāṃ brahmarandhra iti 
vākyasyālagnakatvāpaeśca | navyāstu - śrīcakrapūjāprakaraṇe 
mūladevīpūjotaraṃ 
tithiniyāpūjanātyāggurumaṇḍalapūjanasyākathanena 
tādṛśakramaviruddho nyāso'tra na yuktaḥ | kiṃca, nityāmaṇḍalasya 
trikoṇa eva nyasanīyatvena mukhe svarasthāneṣu 
tannyāsakathanamasamañjasa navayoninyāsottaraṃ caturasravṛttacintanaṃ 
ca vyartham | tasmānnātra sṛṣṭicakranyāsasya carcā'pi | śrīvidyāṃ 
brahmarandhre tvityardhaṃ tu tantrāntarīyaṃ kenacidbhrāntena prakṣiptam | 
ata eva tantrasāre tadardhaṃ na dṛśyate | dṛśyate | aprakṣiptatve vā 
svātantryeṇa śrīvidyānyāsagurunyāsayoḥ pratipādakatvena vyākhyeyam | 
tasmāccaturasrāvṛttāḥ (tāḥ) svābhimukhāgrā nava yonīrādhārādiṣu 
vicintya svagrādiprādakṣiṇyenāntarnavayoninyāsavidhānārtha evaiṣa 
saṃdarbhaḥ | golakanyāsayogenetyasyārthastu cintyo gurumukhādvagantavyo 
veti vyācakṣate | tadatīva sāhasam | 
pūjākramanyāsakramayorvirodhasyāprayojakatvāt | 
yathāvacanamanuṣṭhātuṃ yuktatvāt ata eva nityānāṃ mukhe nyāso'pi 
yujyate | athāpi tithinityāstata ityanena trikoṇe nyāsavidhiḥ | 
mātṛkāvannyasediti tu śrīcakranyāsānte vidhīyamāno nyāso bhinna eveti 
vyākhyātatvādapyadoṣaḥ | vacanena vidhīyamānasya 

p. 335) caturasravṛttacintanasya vaiyarthoktistvatīva camatkṛtā | tvatpakṣe 
śrīvidyāgurunyāsayorvaiyarthyoktau vā kimuttaram | prakṣiptatvoktistu 
sāhasameva | grathāntare tadadarśanasyāprayojakatvāt | 
cakranyāsacarcāyā apyabhāve śrīcakraṃ paricintayeditivākyasya 
bhavapakṣe kā gatiḥ | navayonicintanādivācakapadagandhābhāve'pi 
tadaṅgīkāraḥ śrīcakrādipadakadambasattve'pi na taccaryetyuktistu 
pakṣapāto vyāmoho vā | golakapadasyārtho nāthamukhādvedya ityuktistu 
śiṣyadandhanamātram | 
tasmātpaddhatikārairvilikhyamāne'ntarnavayoninyāse tantrāntaraṃ 
mūlamantreṣyamiti dik || 88 || 89 ||

	śrīvidyānyāsamāha -

mūrdhni guhye ca hṛdaye netratritaya eva ca |
śrotrayoryugule devi mukhe ca bhujayoḥ punaḥ || 90 ||

pṛṣṭhe jānuni nābhau ca vidyānyāsaṃ samācaret |

	guhye mūlādhāre | jānunīti jātāvekavacanaṃ, tena pañcadaśa 
sthānāni, teṣu yathākramaṃ pañcadaśākṣarāṇi nyaset | prāñcastu - 
ekaikasya kūṭasyaiva nyāsaṃ vadanto vidyāyāḥ pañcavāramāvṛttiṃ 
menire | tatra mānaṃ ta eva jānate | pratyuta 
mūlavidyāpañcadaśārṇānmūrdhni mūla ityādikalpasūtravirodhaḥ 
spaṣṭaḥ || 90 ||

karaśuddhiṃ punaścaiva āsanāni ṣaḍaṅgakam || 91 ||

śrīkaṇṭhādīṃśca vāgdevīrādhāre hṛdaye punaḥ |
śikhāyāṃ baindavasthāne agnicakrādikā nyaset || 92 ||

	vidyānyāsottaraṃ punarapi 
karaśuddhicaturāsanarakṣāṣaḍaṅganyāsānvidhāya 
śrīkaṇṭhādinyāsaṃ kṛtvā punarvāgdevatā vinyaset | 
mūlādhārādisthānacatuṣṭaye'gnicakrādimantracatuṣṭayena 
kāmeśvaryādidevatācatuṣṭayaṃ nyasedityarthaḥ | prāñcastu - 
karaśuddhyādīnāṃ nāmānyāhetyamuṃ granthamavatārayanto 
nyāsacatuṣṭayasyānāvṛttiṃ menire | tatpunaḥśabdaviruddhaṃ tataśca 
karaśuddhyādinyāsaṃ kuryātsamāhita ityasya vaiyarthyāpādakaṃ ca | 
vidhyorabhyāse'pyarthasya sakṛdanuṣṭhāne pāṭhena 
kramanirṇayānāpattiśca |

p. 336) śrīkaṇṭhādinyāso yathā mantramahodadhāvekaviṃśe taraṅge 
muniḥ syāddakṣiṇāmūrtirityādibhirūnaviṃśatyā ślokaiḥ 
kathitastatraiva draṣṭavyaḥ | agnicakrādinyāsastu 
varivasyāprakāśe'smābhirlikhitaḥ || 91 || 92 ||

tattvatrayaṃ samastaṃ ca vidyābījatrayānvitam |
pādādinābhiparyantamāgalaṃ śirasastathā || 93 ||

vyāpakaṃ ceti vinyasya svātmīkṛtya paraṃ punaḥ |
saṃtarpayetpunardevīṃ saumyāgneyāmṛtadravaiḥ || 94 ||

	ātmatattvaṃ vidyātattvaṃ śivatattvamiti tattvatrayaṃ 
tatsamaṣṭisturīayatattvaṃ samastam | eteṣāṃ svarūpāṇi pūrvameva 
varṇitāni | vidyā pañcadaśī ca bījatrayaṃ ceti dvaṃdvaḥ | 
etaccatuṣṭayenānvitaṃ tattvacatuṣṭayaṃ kuryāt | tatra tattvatraye 
bījatrayayogaḥ pañdaśyāsturīyatattve yoga iti tantrāntarasiddhaḥ kramaḥ | 
tathā ca - ātmatattvāya nama ityādayo mantrā bhavani | prāñcastu - 
vidyāyā bījatrayamiti tatpuruṣamaṅgīkurvantasturīyatattve tu 
turīyavidyāṃ trayodaśākṣarīṃ yojayanti | tadayathākṣaram | 
nyāsasthānāni mantrakrameṇā'ha - pādādīti | āgalaṃ 
nābhyādikaṇṭhāntam | ā śirasaḥ kaṇṭhādiśirontam | 
tathetyasmātparatrā'ṅaḥ praśleṣaḥ | vyāpakaṃ sarvāṅga ityarthaḥ | 
paraṃ brahma punaḥ svātmīkṛtya svābhedena vibhāvya | parānyāsamāha 
- saṃtarpayediti | somasyedaṃ saumyaṃ brāhmaṇāderākṛtigaṇatvātṣyañ 
| agneridamāgneyaṃ sarvatrāgnikalibhyāṃ ḍhagvaktavyaḥ | 
candrāgnyoramṛtadravaiḥ svātmābhinnāṃ devīṃ saṃtarpayet | 
brahmarandhrasthacandramaṇḍale'mṛtakuṇḍalinī liṅgarūpā, 
mūladhārāgnikuṇḍalinī yonirūpā tayoradhaścordhvaṃ ca prasṛtayoḥ 
sāmarasyānnirgaladbhiḥ 
kramātsaumyāgneyapadavācyāmṛtadhārāsārairānandamanubhavediti 
bhāvaḥ || 93 || 94 ||

	nyāsakāṇḍamupasaṃharati -

evaṃ caturvidho nyāsaḥ kartavyo vīravandite |
ṣoḍhānyāso'ṇimādyaśca mūladevyādikaḥ priye || 95 ||

karaśuddhyādikaścaiva sādhakena susiddhaye |

	ṣoḍhānyāsaḥ ṣaḍavayavakaḥ | aṇimādikamūladevyādikau 
pratyekamekadaśāvayavakau |

p. 337) karaśuddhyādika ṣoḍaśāvayavakaḥ | tatra 
karaśuddhiścaturāsanaṃ ṣaḍaṅgakaṃ vāgdevateti catuṣkaṃ dviḥ | 
navayonirvidyānyāsaḥ śrīkaṇṭhādiragnicakrādistattvanyāsaḥ 
parānyāsaśceti ṣaṭ | saptamapaṭalārambhe kathitau cakreśvarīnyāsau 
dvāviti bhedāt | anayoraṇimādinyāsottarānuṣṭhānapakṣe 
caturdaśāvayavaka eva | evaṃ catuścatvāriṃśatā 
nyāsairghaṭitāścatvāro gaṇanyāsā ityarthaḥ || 95 ||

	eteṣāṃ caturṇāṃ nyāsagaṇānāṃ kālabhedena vyavasthāmāha -

prātaḥkāle'thavā pūjākāle vā homakarmṇi || 96 ||

japakāle'thavā teṣāṃ viniyogaḥ pṛthakpṛthak |
pūjākāle samastaṃ vā kuryātsādhakapuṃgavaḥ || 97 ||

	prātaḥkāle saṃdhyādimātṛkānyāsāntakarmottarakāle, 
pūjākāle pātrāsādanātpūrvaṃ, homakarmaṇi 
naivedyakālīnahomārambhe japakāle kuladīpanivedanottaram | vyavasthayā 
kartumaśaktau tvāha - pūjākāle samastaṃ veti | samastaṃ caturvidham | 
kramastu pāṭhakramaśrautakramābhyāmukta eveti bhāvaḥ | tadayaṃ 
mathito'rthaḥ - parapūjānantaraṃ ṣoḍhānyāsastato'nimādyā ekādaśa 
tato bāhyāntarau cakreśvarīnyāsau tato mūladevyādikā ekādaśa tataḥ 
karaśuddhiścaturāsanaṃ rakṣāṣaḍaṅgaṃ vāgdevya iti catuṣkaṃ 
navayoni (vidyā) nyāsau dvau punaḥ karaśuddhyāditrayaṃ 
śrīkaṇṭhādirekaḥ punarvāgdevyastato'gnicakrādistattvanyāsaḥ 
parānyāsaśceti trayaṃ saṃhṛtya 
catuścatvāriṃśannyāsāstato'parapūjāparāparapūjānyatarāṅgaṃ 
pātrāsādanādīti krameṇānuṣṭhānamiti sidhyati || 96 || 97 ||

ṣaṭtriṃśattattvaparyantamāsanaṃ parikalpya ca |
guptādiyoginīnāṃ ca mantreṇātha baliṃ dadet || 98 ||

	kṣityādiśivāntānāṃ ṣaṭtriṃśatastattvānāṃ madhye 
pūrvapūrvasyoparyuttarottarasya vibhāvanapūrvakaṃ 
kṣityaptejovāyvityādisadāśivaśaktiśivāntamuccārya 
tattvātmakayogapīṭhāya nama iti mantreṇa tadupari brahmarūpaḥ 
svayamupaviṣṭa eva vibhāvayet | tathāca kalpasūtraṃ pīṭhamanunā'sane 
samupaviṣṭa iti | īdṛśasyā'sanasya paritaḥ kalpanaṃ nāma 
tattvādhikaraṇakopaveśanavibhāvanādicakrālaṃkārāntāvayavaka ekaḥ 

p. 338) padārthaḥ | 
teṣāmavayavānāmāsanadārḍhyārthatvenā'sanabhavatetikartavyatārūpa
tvāt | tataścā'sanaṃ parikalpya samastaṃ kuryāditi 
pūrveṇānvayāccakrālaṃkārottaraṃ nyāsajālaṃ vidadhītetyarthaḥ 
siddhaḥ | parikalpyetyasya dadedityanenānvaye'thetipadasya vaiyarthyāpattyā 
purvaślokoktakriyayaivānvayasya vaktavyatathā'sananyā-athā (sā) 
parapūjānyāsayoḥ pāṭhaprāptakrāsyāpyanayaiva śrutyā bādho'stviti 
tu na śaṅkyaṃ, vihitastvātmapūjana itiktapratyayasyāpi śrutitvena 
śrutipāṭhobhayena kevalaśrutereva saṃkocanīyatvāt | 
athā'sanopaveśanasyāvayavāneva vivṛṇoti -guptetyādibhiḥ | guptāyā 
ādirguptādiriti ṣaṣṭhītatpuruṣa ekā prakaṭetyarthaḥ | guptādiśca 
guptādayaśceti ekavacanabahuvacanāntayordvaṃdvāpavādakaikaśeṣeṇa 
guptādaya iti rūpaṃ prakaṭādyā navetyarthaḥ | tāsāṃ yoginīnāṃ 
mantreṇa samaṣṭimantra iti prasiddhena samastaprakaṭetyādirūpeṇa 
balimannodakādirūpaṃ dadet, dadyāt | māntravarṇikya eva balidevatāḥ | 
athetiśabda upaveśanavibhāvanarūpaprathamāvayavānantaryaṃ bodhayati | 
dadadāna ityātmanepaditvena 
prasiddhāddhātvantarādanudāttatvalakṣaṇasyā'tmanepadasyānityatvātpa
rasmaipade sati dadediti rūpam | idaṃ 
balidānamapyāsaparyāsamāptyāsanīyavighnanirāsārthatvādavāntarapra
karaṇāccā'sanasyaivāṅgam | prāñcastu - āsanaśabdaḥ śrīcakraparaḥ | 
guptādītyetatprāksamastaprakaṭetyasyādhyāhāraḥ | baliśabdaḥ 
puṣpāñjaliparaḥ | tena nyāsajālānantaraṃ svātmānaṃ śrīcakratvena 
vibhāvya samaṣṭimantreṇa svaśirasi puṣpāñjaliṃ nikṣipedityartha iti 
vyācakhyuḥ | tadidaṃ na vidhau paraśabdārtha itinyāyaviruddhaṃ 
kalpasūtrādikramaviruddhaṃ cetyupekṣitam || 98 ||

piṇḍarūpapadagranthibhedanādvighnabhedanam |
guhyahṛnmukhamūrdhasu vidyānyāsena sundari || 99 ||

	piṇḍaḥ kuṇḍalinī śaktirityādisvacchandasaṃgrahoktarītyā 
piṇḍaśabdena mūlādhāramucyate | padaśabden sāmīpyānmaṇipūraṃ, 
rūpaśabdenāpyājñācakram | eteṣu triṣu krameṇa 
brahmaviṣṇurudragranthayaḥ santi | evaṃ guhyaśabdena li"gaṃ, 
mukhaśabdena lalāṭaṃ, guhyādicatuṣṭaye vāgbhavādikūṭatrayaṃ 
mūlavidyā ceti catuṣṭayasya nyāsena granthitrayasya bhedanaṃ bhavati | tena 
cā'ntaravighnā bhidyanta ityarthaḥ | kecittu 

p. 339) granthipadena brahmarandhramucyate | tatra turīyabījasya nyāsaḥ 
kārya iti vyācakṣate || 99 ||

	evamāntaraṃ vighnanirāsamuktvā bhaumanābhasadivyabhedena 
trividhānāṃ bāhyavighnānāṃ nirasanopāyamāha -

yāgamandiragāṃścaiva vighnānutsārya mantravit |
apasarpantu te bhūtā ye bhūtā bhūmisaṃsthitāḥ || 100 ||

ye bhūtā vighnakartaraste naśyantu śivajñayā |
pārṣṇighātena bhāumāṃśca tālena ca nabhogatān || 101 ||

astramantreṇa dṛṣṭyā ca divyānvighnānvyapohayet |
dikṣūrdhvādhaṃstato vahniprākāraṃ paribhāvayet || 102 ||

	apasarpantvitiślokātmakaṃ mantramuccaranvāmaparṣṇi 
bhūmāvamihanyāt | tena bhaumavighnanirāsaḥ | mantrārthastu spaṣṭaḥ | 
vāmakaratale dakṣamadhyamātrjanībhyāmabhighātarūpeṇa 
tālenantarikṣagatānvighnāhnanyāt | atrāpi pūrvamantrasyaiva karṇatvaṃ 
ye bhūtā vighnakartār iti mantraliṅgasyāviśeṣeṇa 
prayogasamavetārthaprakāśakatvāt | ata eva vighnānutsāryetyatra 
bhaumanabhogate dve eva vighnaviśeṣaṇe | mantraviditi kathanaṃ tayornirāsa 
eva mantrasya karaṇatvamitidyotanāyeti saṃgacchate | paraṃ tu 
pratipradhānanyāyena mantro na dvirāvartanīyaḥ | dvitīyāvṛttau 
bhūmisaṃsthitā ityaṃśasyāsamavetārthaprakāśakatvapatteḥ | ataḥ 
sakṛdeva mantramuccaranpārṣṇighātatālau yaugapadyena 
kurvanvighnadvayanirāsaṃ kuryāditi niṣkarṣaḥ | anenaiva nyāyena 
divyavighnanirāse'pi karaṇatvena prāptamimaṃ mantramapavadti astreti | 
pañcadaśyā hṛdayādiṣaḍaṅganyāse mantro yastenetyarthaḥ | astrāya 
phaṭ, iti jātimātreṇetyanye | phaṭpadamātreṇetyapi kecit | dṛṣṭyā 
krūradṛṣṭyā'valokanena | tato daśadikṣu vahnibhayaṃ prākāraṃ parito 
bhāvayet || 100 || 101 || 102 ||

sāmānyārghyeṇa deveśi mārtaṇḍaṃ paripūjayet |
prakāśaśaktisahitamaruṇākalpamujjvalam || 103 ||

grahādiparivāraṃ ca viśvatejovabhāsakam |

p. 340) pātrāsādanavidhau hi paddhatikārāḥ kalaśaḥ sāmānyārghyaṃ 
viśeṣārghyamātmapātraṃ gurupātraṃ śaktibaṭukabhogādipātrāṇi ceti 
yathāyathaṃ likhanti | teṣu sāmānyārghyavidhānena tatpātramāsādya 
tatratyajalena prakāśaśaktisametaṃ mārtaṇḍaṃ pūjayet | aruṇā ākalpā 
bhūṣaṇāni yasya tam | grahāḥ somādayo'ṣṭau | ādiśabdena māṭharaḥ 
piṅgalo daṇḍaścaṇḍāṃśoḥ pāripārśvakā gṛhyante | ṣaḍaṅgāni 
gṛhyanta ityanye || 103 ||

saumyāgneyayutairdevi rocanāgurukuṅkumaiḥ || 104 ||

mūlamuccārayansamyagālikheccakrarājakam |
yoginīmūlamantreṇa kṣipetpuṣpāñjaliṃ tataḥ || 105 ||

maṇimuktāpravālairvā vilomaṃ mūlavidyayā |
aśūnyaṃ sarvathā kuryācchūnye vighnā anekaśaḥ || 106 ||

	gorocanāditrayaṃ saumāgneyadravābhyāṃ marditaṃ cakralekhane 
kāraṇaṃ, lekhanī t lekhanyā haimatārayeti jñānārṇave kathitā | 
saumyāgneyapade parānyāsaprakaraṇe'nupadameva vyākhyāte | 
kuṇḍagolo drave iti yāvat | taduktaṃ kumārīkalpe cakrarājaṃ prakṛtya -

etattu vilikhettamre kuṇḍagolavilepite |
svayaṃbhukusumairyukte kuṅkumāgurusevite || iti |

svatantre'pi - itthaṃ vinyastadehastu cakrarājaṃ likhetsudhīḥ |
svarṇe vā rajate tāmre pāṣāṇe vā'ṣṭadhātuṣu ||

svayaṃbhukusumaṃ kuṇḍagolotthaṃ rocanā'guruḥ |
kāśmīramṛganābhī ca madyaṃ ca malayodbhavam ||

eṣa gandhaḥ samākhyātaḥ sarvadā caṇḍikāpriyaḥ |
etena gandhayogena yonicakraṃ samālikhet || iti |

	prāñcastu - saumyaṃ karpūram | ghanasāraścandrasaṃjña iti 
kośāt | āgneyaṃ kāśmīra | kāśmīrajanmāgniśikhapiti kośāt | 
etatpañcakaṃ kāraṇena marditaṃ satkāraṇamiti vyākhyam | iti 
parānyāsaprakaraṇe mūlakṛtā sūcitaṃ saumyāgneyapadayorarthaṃ 

p. 341) svayamupapādyāpi kathamiha vyasmārṣuḥ | yattu pūrvatantre 
sindūrādernirapekṣakāraṇatvamuktaṃ 
tadīdṛśadravyālābhe'nukalpatvena jñeyam | navyāstu - yadā bhūmau 
bhūprastāro likhyate tadā kuṅkumarajobhiḥ pūraṇaṃ 
meruprastāraścetsindūrarajobhistāmrādipaṭṭe cedrocanādipaṅkena 
lekhanamiti vyavasthāmāhuḥ | tatra pramāṇaṃ bhṛgyam | bhavadabhimate 
jñānārṇavatantre -

bhūpradeśe same śuddhe sindūrarajasā'pi vā |
kuṅkumasya rajobhirvā bhūmau cakraṃ samālikhet ||

	iti śloke pratyuta sama iti padena bhūprastārasyaiabhimatighvananena 
meruprastārasya bhavattantrānabhimatatvāt | yattu śrīcakramapi deveśi 
merurūpaṃ na saṃśaya ityarṇavavacanaṃ tadetaccakraṃ 
merurūpaśrīvidyārṇaiḥ samuddhṛtamitivacanāntare merurūpamiti 
sabindukapāṭhamapalapya śrīvidyārṇapadena samastatāmaṅgīkṛtya 
navārṇamerunāmakamantrāntarasyanikhilaśrīvidyāmantraghaṭakatvāttād.
rśākṣaraireva cakrotpatterlakāraḥ pṛthivībījaṃ tena bhūbimbamucyata 
ityādi tatraiva kathanācca sarvānugatatvarūpadharmavattvamātreṇa 
sādṛśyābhiprāyamiti bhavadbhireva vyākhyātattvena virodhācca | yadapi 
bhūpradeśe bhūmāvitipadadvayayavaiyarthyāpātādasamai iti cchittvā 
bhūmāveva mervānuguṇyena viṣame pradeśe likhediti vyākhyeyamiti | 
tadapi na | likheditikriyāyā apakarṣeṇa dvayorapi bhinnavākyatvena 
tadghaṭakapadadvayasya vaiyarthyābhāvāt | etattantre'pi bhūpradeśe same 
śuddha ityetatsamānacchāyena vākyena bhūprastārasyaiva dhvanitatayā 
tatsaṃvādāyaivameva vyākhyātumucitatvācca | astu vā 
tantrarājagaurīyāmalādisaṃmatasya meruprastārasyeha dhvananamātraṃ 
tathā'pi rocanākuṅkumābhyāṃ ceti vidhau sindūrarajaseti vidho ca 
tṛtīyāvibhakteraviśeṣe'pi kvacicchuṣkacūrṇapūraṇaṃ kvacitpaṅkena 
lekhanamiti pūrvoktā vyavasthā veti dvayamapyapramāṇakameveti dik | 
uccārayanniti tu svārthe ṇic, karaśuddhiṃ tu kārayenniṣādasthapatiṃ 
yājayedityādivadācārthasya prayojakakartṛtvamabhipretya vā | prāñcastu 
uccāraya/llekhayet, uccarannālikheditipadadvayayādhyāhāreṇa svayaṃ 
likhetparahastālekhayedveti vyācakṣate | etatpakṣe yasya hastāccakraṃ 
lekhanīyaṃ sa mūloccāraṇādikāryupāsaka evāpekṣita 

p. 342) iti nirbandho niṣpramāṇaka āpadyate | lekhanābhyāsaśīlastu 
likhedyantrāṇi nāpara iti 
vacanānusāryanupāsakaśilpihastāllekhanaśiṣṭācāro'pi virudhyate | 
yoginīmūlamantreṇa tatastasmiṃścakre kṣipet | 
cakramaśūnyakaraṇenālaṃkuryāt | puṣpālābhe tvāha maṇīti | etatpakṣe 
samaṣṭimantramapavadati - vilomamiti | prātilomyaṃ ca kūṭānāṃ natu 
pañcadaśākṣarāṇāmiti mantavyam | vighnāḥ 
saparyāsamāptiparyantamupaveśanarūpasyā'sanasyāntarayā 
bhaumādayaḥ | etenedṛśacakrālaṃkārasya 
vighnanirāsārthatvadhvananadvārā'sanapadārthasyāyaṃ caramāvayava 
iti dhvanitam | tenā'sanaṃ parikalpyetilyapā cakraṃ vilikhyālaṃkṛtya 
nyāsajālaṃ vidadhītetikalpasūtre sphuṭīkṛtaḥ kramaḥ sūcito bhavati | 
yastvāsanāvayavānāṃ vyutkramaḥ kalpasūtre dṛśyate sa 
tantrāntaramūlaka iti draṣṭavyam || 104 || 105 || 106 ||

	sāmānyārghyasyāvāntaraprakaraṇena 
prāptamāsanapadāthāṅgatvamapavaditumāha -

śrīcakrasyā'tmanaścaiva madhye tvarghyaṃ pratiṣṭhayet |

	āgamaśāstrasyānityatvātpratiṣṭhayedityatra na pugāgamaḥ | 
yadyapi madhyaśabdvo'tra deśaviśeṣavacano na kevalavacanastathā'pi 
cakrātmamadhyadeśanirṇayasya 
cakralekhanātpūrvamasaṃbhavāccakralekhanottaramevārghyasthāpanaṃ 
kuryādityarthaḥ sāmarthyarūpālliṅgāllabhyate, laiṅgikatvādeva 
vā'sananyāsayoḥ śrutyā vihitaḥ kramo nānaina bādhyate | 
tenāsanopaveśanādivahniprākāravibhāvanāntaṃ kṛtvā cakraṃ vilikhya 
puṣpāñjaliṃ dattvā pūrvoktāṃ parāṃ pūjāṃ vidhāya 
pātrāsādanaṃ kuryāditi kramaḥ sidhyati | kalpasūtre'pyevam | yadyapi 
sāmānyārghyetikartavyatāyāścaturasrāntarālasthetyādigranthenottaratra 
kathanādapyayaṃ kramaḥ sidhyatveveti na 
pāṭhakramamātreṇā'sanapadārthāvayavasaṃdarśena 
sāmānyārghyasyānuṣṭhānaṃ prasṛjyate | nāpi mārtaṇḍapūjāyāḥ | 
tasyāḥ sāmānyārghyakaraṇakatvenārthakrameṇa pāṭhakramabādhāt | 
tathā'pyuttaragranthasya viśeṣārghyetikaraṇakatvenāpyatra 
kartavyatāvidhāyakatvapakṣa idaṃ prayojanamasyopapadyate | 
atrā'tmaśabdaḥ svāsanasthānaparaḥ | śrīcakraśabdastu 
bindutthānaparaḥ | tathaiva saṃpradāyāt | 
ābhyāmavavibhūtābhyāmardhamantarvedi minotītyādāviva deśaviśeṣo 
lakṣyate | tasya (madhya) bhāge pātrāsādanaṃ vidhīyate |

p. 343) sa ca madhyabhāgo lakṣitadeśasya 
tredhāvibhāgamantareṇānupapadyamānastamākṣipati | sa ca vibhāgaḥ 
samaṃ syādaśrutatva ditinyāyātsama eva | tataśca likhitasya sthāpitasya 
vā cakrasya bindusthānātsvāsanasthānaparyanto yāvāndeśastaṃ deśaṃ 
tredhā samaṃ vibhajya pūrvāparabhāgayorekaikaṃ bhāgaṃ parityajya 
madhya) bhāge pātrāṇyāsādayediti sidhyati | sa caikaiko bhāgo 
dvādaśadvādaśāṅgula iti tu tantrāntaralabhyo'rthaḥ | pātrāsādanaṃ 
prakramya -

sādhyasādhakayormadhye ṣaṭtriṃśadaṅgulaṃ bhavet |
dvādaśāṅgulamūrdhvaṃ ca adhobhāge tathāṅgulam |
dvādaśāṅgulaṃ madhyasthaṃ tatra saṃsthāpayedbudhaḥ |

iti vacanāt |

	tathāṅgulaṃ dvādaśāṅgulamityarthaḥ | etenātha purato vihāya 
nijaviṣṭarādaratnimavanimiti prapañcasārasaṃgrahe cakralekhanaṃ 
svāsanādaratniṃ parityajya parato hastamātrābhūmau tadādhārapīṭhe 
svanābhisamasūtrocce kāryamiti saṃpradāya ityuktaṃ 
śaṃkarānandanāthena |

	atha sāmānyārghyasthāpanamāha pañcabhiḥ |

caturaśrāntarālasthakoṇaṣaṭke sureśvari || 107 ||

ṣaḍāsanāni saṃpūjya trikoṇasyāntare punaḥ |
pīṭhāṃśca caturo devi kāpūjā o iti kramāt || 108 ||

arcayitvā'rghyapāde tu vahnerdaśa kalā yajet |
tatra pātraṃ pratiṣṭhāpya tatra sūryakalā yajet || 109 ||

pātre sūryakalāścaiva kabhādidādaśārcayet |
vidhṛte tu punardravye ṣoḍaśendukalā yajet || 110 ||

amṛteśīṃ ca tanmadhye bhāvayecca navātmanā |
navātmanā tato gauri tarpayeddhātudevatāḥ || 111 ||

ānandabhairavaṃ caiva vaṣaḍantena tarpayet |

	atra yo vai saṃvatsaramukhyaṃ bhṛtvā'gniṃ cinuyāditi 
vaiśvānarādihavisrayakramavidhāyake 

p. 344) vākya uddeśyakoṭau niveśādeva 
saṃvatsarākhyadhāraṇābhāvapakṣasya kaṇṭharaveṇa 
vacanāntareṇāvihitasyāpi vidheyatākṣepo'ṅgī kriyate tatheha 
yantralekhanādikatipadārthānāmekavākya uddeśyakoṭau niveśādeva 
vidhirunneyaḥ | tenāyaṃ samuditārtha - 
trikoṇavṛttaṣaṭkoṇacaturasrātmakaṃ maṇḍalaṃ devyāḥ svasya ca 
madhyasthe svavāmabhāge gandhādinā kuryāt | vidhāya vāmabhāge tu 
caturasraṃ hi maṇḍalamiti jñānārṇave vāmapadena devīvāmāpekṣayā 
svavāmasya puraḥsphūrtikatvenopasthitatvāt | devīvāmabhāga eva 
maṇḍalakaraṇena sāmānyārghyeṇa pūjāsamarpaṇakriyāyāṃ 
prayogasaukaryalābhātsvadakṣiṇabhāga eva sāmānyārghyasthāpanam | 
ata eva parivāradevatātarpaṇaikaprayojanakalaśasthāpanāvidhivākye 
maṇḍalaṃ vāmataḥ kṛtvetyatra svavāmabhāgasyaiva grahaṇamiti tu 
navyāḥ | taccintyam | svavāmabhāgasya puraḥsphūrtikatvāviśeṣe'pi 
prayogasaukaryamātrāvalambena vyākhyāvaiṣanyasyāyuktatvāt | tataḥ 
svāgrādiprādakṣiṇyena ṣaṭsu koṇeṣu sudhārṇavāsanādīni 
ṣaḍāsanāni tripurādicakreśvarīmantraṣaṭkena kramātpūjayet | 
tatastrikoṇasya madhye bindusthāne mūlavidyayā 
kāmarūpapīṭhamabhyarcya svāgrādiprādakṣiṇyena tribhiḥ kūṭaiḥ 
pūrṇagirijālaṃdharauḍyānapīṭhānkoṇāntarbhāge pūjayet | 
antaraśabdenaiva pūjanīyacatuṣkasahitena caturṇāṃ 
sthānānāmupasthiteḥ saṃbhavāt | tato'rghyapāda ādhāre, 
aimagnimaṇḍalāya daśakalātmane'rghyapātrādhārāya nama iti 
mantreṇārcayitvā sthāpite yaṃ dhūmrārciṣe nama 
ityādibhirdaśabhirmantrairvahnikalādaśakaṃ svāgrādiprādakṣiṇyenaiva 
vartulākāraṃ pūjayet | tasminnādhāre hemādinirmitaṃ pātraṃ 
śaṅkhaṃ vā klīṃ sūryamaṇḍalāya dvādaśakalātmane'rghyapātrāya 
nama ityarcayitvā pratiṣṭhāpya tasminsūryakalāstapinyādīrdvādaśa 
vṛttākāraṃ pūjayet | tāśca sūryakalāḥ kādidvādaśa bhādidvādaśa 
saṃyojya jātairmantraiḥ pūjayet | atra bhādītyādiśabdena prātilomyena 
bakārādiḍakārāntā gṛhyante | saṃpradāyāt | na tu saṃbhavanto'pi 
makārādayaḥ | tena kaṃ bhaṃ tapinyai namaḥ, khaṃ baṃ tāpinyai nama 
ityādayo mantrā bhavanti | tatra sauḥ somamaṇḍalāya 
ṣoḍaśakalātmane'rghyāmṛtāya nama iti mantreṇa śuddhajalamāpūrya 
kāraṇādvindumātrarūpaṃ dravyaṃ dattvā, aṃ amṛtāyai nama 
ityādibhirmantraiḥ somakalāṣoḍaśakaṃ pūjayet | tato 

p. 345) navāks'rātmakakūṭamantreṇāmṛteśīṃ kāraṇādhidevatāṃ 
śuddhajale vibhāvanāpūrvakamarcayitvā 
punarnavākṣarātmakakūṭāntaramanreṇa ḍākinyādiṣaṭkaṃ saptakaṃ 
vā namontena pūjayet | tenaivā'nandabhairavaṃ vaṣaḍantena 
śuddhajalamadhya eva tarpayet | navākṣarātmakakūṭadvayoddhāro 
jñānārṇave yathā -

śivacandrau mātṛkāntaṃ kālaśakrāmbuvahnayaḥ |
vāyuśca vāmakarṇena yojito bindunādinā ||

bījametatsamuccārya tathā cā'nandabhairavam |
ṅentaṃ śikhāmantrayuktaṃ punarbījaṃ samālikhet ||

candraṃ hitvā'dimaṃ kuryātkarṇe vāmākṣi yojayet |
sudhādevyai tato vauṣaḍayamānandabhairavaḥ || iti |

	śivo haḥ | candraḥ saḥ | mātṛkāntaḥ kṣaḥ | kālo maḥ | śakro laḥ | 
ambu vaḥ | vahnī raḥ | vāyryaḥ | vāmakarṇa ūkāraḥ | sa ca 
bindunādābhyāṃ yuktaḥ | etadbījānta ānandabhairavāya vaṣaḍityeko 
mantraḥ | punastasminneva śivacandrayorvyatyāsenokārasthāna 
īkārayogeṇa ca kūṭāntaraṃ kṛtvā tadante sudhādevyai vauṣaḍityaparo 
mantraḥ | etaddvayamapi militvaika eva mantra ityapi kecit | atra 
dvitīyamantro'mṛteśyāḥ | prathamamantrakūṭānte ḍākinyai nama 
ityādiyojanena ṣaṭsapta vā mantrāḥ kāryā iti vivekaḥ | atroktānāṃ 
kalādimantrāṇāṃ tantrabhedena 
bhūyovailakṣaṇyadarśanādihaidaṃparyeṇaikasyāpyanuddhārādvikalpaḥ 
|| 107 || 108 || 109 || 110 || 111 ||

	evaṃ sāmānyārghyetikartavyatāṃ savistaraṃ vidhāya 
tadatideśapūrvakaṃ viśeṣārghyamardhaślokenopadiśati -

tathaivārghyaṃ viśeṣeṇa sādhayetsādhakottamaḥ || 112 ||

	yathā sāmānyārghyaḥ sādhitastathaivārghyāntaraṃ sādhayet | sa 
tvambusāmānyenāyaṃ tu viśeṣajaleneti viśeṣaḥ | ata eva 
(pūrvacatuḥśatyāmambukaraṇakasāmānyārghyavidhirukto hemādipātre 
sādhāre sthāpayedarghyamambune | tiślokadvayena | tatra catvāraḥ pakṣāḥ 
pūrvasmābhiḥ pradarśitāḥ | teṣu yadi sāmānyārghyavidhiparatvapakṣa-

p. 346) stadā'tratyetikartavyatāyāstatratyetikartavyatayā saha samuccayaḥ | 
viśeṣārghyavidhiriti manoramākārapakṣe tu tatraiva samuccayaḥ | 
viśeṣārghye'mbuno melanavidhiriti pakṣe'pyevam | viśeṣālābhe 
pratinidhiriti candrikāpakṣe pūtīkeṣviva somadharmā ambunyapi 
viśeṣadharmā bhavanti | vastutastu - tatra vidhiriti pakṣe taddharmāṇāṃ 
vibhajyakathanasvārasyabhaṅgāpatteḥ sāmānyārghyavidhipara eva sa 
grantho yuktaḥ | ambunetipadasvārasyāt | upapadavibhaktyapekṣayā 
kārakavibhakterbalīyastvācca | tatrotpannasya sāmānyārghyasya 
tarpayettena yoginīritivanmārtaṇḍaṃ paripūjayedityapi viniyogavidhiḥ | 
śrīcakrasyā'nmanaścaiveti tu tasyaiva deśakālavidhiḥ | taduttaraiḥ 
sārdhaiḥ pañcabhiḥ ślokairviśeṣārghyasya vidhiḥ | tatra caramārdha 
utpattividhiḥ | pūrvaśokapañcake taditikartavyatāvidhiriti vivekah | 
utpattividheruttaratraivetikartavyatā varṇanīyeti nirbandhe mānābhāvāt | 
anyathā vidhṛte tu punardravya ityuktisvārasyavirodhāpatteḥ | dravyapadasya 
jale tāntrikāṇāṃ svārasikaprayogābhāvāt | binduprakṣepasya 
maitrāvaruṇaṃ payasā śrīṇātītyādivatsaṃskāramātrasya 
pātrādhikaraṇakadravyavidhāraṇarūpatvābhāvena 
tathānirdeśāyogācca | kalpasūtrajñānārṇavādiṣu kalāpūjāyā 
ādhāramaṇḍalasthāmṛteśyādipūjanasya ca viśeṣārghya eva 
vidhidarśanena bahuvisaṃvādāpatteśca | sāmānyārghyasthāpana 
īdṛśavistārasya tantrāntare'nupalambhācca | naca hemādipātraṃ 
sāmānyārghye tantrāntare na dṛśyate, śaṅkha eva tu prāyeṇa vidhīyata 
iti vācayam | tatrāpi hemādītyādipadena śaṅkhasyāpi 
grahaṇasaṃbhavena bhūyovisaṃvādābhāvāt | etena yatprācāṃ 
vyākhyānaṃ pañcabhiḥ ślokaiḥ sāmānyārghyavidhistanmadhya eva 
vidhṛte tu punardravya ityādinā viśe.ārghyavidhi stathaivārghyamityanena 
sāmānyārghyadharmātideśa iti | tatpūrvāparavirodhānnā'dartavyam | 
naceha pañcabhireva ślokairviśeṣārghyavidhirastviti vācyam | 
tayorarghyapadavyavahārasya kvāpyabhāvāt | nacaivaṃ satyuttaragranthe 
gurubhya ātmane ca dravyaviniyogo vidhīyamāno 
dravyābhāvādvirudhyeteti vācyam | viśeṣārghyasyaiva tatrāpi karaṇatvāt 
| ata eva kalpasūtram - viśeṣārghyaṃ vidhāya tadbindubhistriḥ śirasi 
gurupādukāmiṣṭvā'rdraṃ jvalati svāheti tadbindumātmanaḥ 
kuṇḍalinyāṃ juhuyādetadarghyaśodhanamiti 

p. 347) śivamiti | prakṛtatantre'pi viśeṣārghyavidhyavyavahitottarameva 
gurvādipūjākathanena mṛdasti pātraṃ kurvitivākyayoriva 
pūrvavākyoditasyottaravākyopātte karaṇatabhānāt | yattu navyaistathā sati 
devīviniyogātpūrvaṃ svasvai viniyogāducchiṣṭadoṣaḥ syādityatastayoḥ 
pātrayorākṣepa ityuktam | tanna | pātrāntareṇa 
viśeṣāghyātkiṃcijjalamuddhṛtya gurvādipūjane 
nocchiṣṭadoṣaprasaktistāvanmātrasyaivā'kṣepāt | bhairavāya 
nivedanottarameva svasmai viniyogācca | rāgataḥprāptabhakṣaṇa eva 
doṣaprasaktyā vaidhe niṣedhasyāpravṛtteśca | anyathā 
pāśukahaviḥśeṣabhakṣaṇādāvapi 
namāṃsamaśnīyāditiniṣedhātikramadoṣaprasaktyāpatyā bahu vyākulī 
syāt | etenāsaṃskṛtadravyeṇaivā'tmapūjanaṃ kāryamiti 
keṣāṃcitsāhasamapāstam | tasmādetattantrānusāreṇa dvayoreva 
pātrayoḥ sthāpanamiṣṭam | yattu kalaśasthāpanaṃ paddhatikārairlikhyate 
tadapi dakṣiṇāmūrtisaṃhitājñānārṇavakalpasūtrādiṣu na dṛśyati | ata 
eva kevalasāmayikapūjāyāmeva tatsthāpanīmatyupadiśanti vṛddhāḥ | 
navyāstu -

anena candraṃ saṃpūjya pūjārhaḥ sakalo bhavet |
evaṃ saṃpūjya sakalaṃ śrīvidyāṃ parito yajet ||

cakramabhyarcya sakalaṃ vidhivatparameśvari |

	ityādijñānārṇavaślokeṣu sarvatra sakalapāṭhaṃ 
prāmādikatvenādhikṣipya kalaśapadasyaiva 
prāmāṇikatvātkalaśasthāpanaṃ tattantrakārasyaṣṭemiti kleśena 
samarthayante || 112 ||

	anenaiva viśeṣārghyodakena gurūnpūjayedityāha -

gurupādālimāpūjya bhairavāya dadetpunaḥ |
tadājñāpreritaṃ tattu gurupaṅktau nivedayet || 113 ||

	tatpātrasthaṃ jalaṃ pātrāntareṇa gṛhītvā svaśirasi svaśirasi 
vibhāvitāṃ paraśivādisvaguruparyantaparamparāṃ pādukāmantreṇa 
pānnāntaroddhṛtārghyodakākṣatairabhyarcya svahṛdayasthitāya 
kāmeśvarāya kāmeśvarīsahitāya tajjalaṃ dattvā'jñāṃ g' 
divyasiddhamānavaughākhyagurupaṅktitrayaṃ punaḥ svaśirasi 
pūjayedityarthaḥ | prāñcastu-viśe-

p. 348) ṣārghyapātramevā'lalāṭamuddhṛtya tajjalena svaśirasi 
paraśivādiparamparāmoghatrayaṃ ca saṃtarpya punabhairavātmakāya 
svagurave śiasyeva samarpya tasya gurorājñayā pratyakṣagurupaṅktau 
nivedayediti vyācakṣate | tadayuktam | 
yāvatpūjāsamāptyarghyapātracālanaṃ na kāryamiti 
tantrasāroktaniṣedhavirodhāt | pratyakṣagurupaṅkteḥ kādācitkatvena 
nityavacchravaṇavirodhācca | bhairavapadasya guruparatvena vyākhyāne 
mānābhāvācca || 113 ||

tadīyaṃ śeṣamādāya śivāgnau viśvatastviṣi |
pādukāṃ mūlavidyāṃ ca japanhomaṃ samācaret || 114 ||

mahāprakāśe viśvasya saṃhāravamanodyate |
marīcivṛttirjuhuyānmanasā kuṇḍalīmukhe || 115 ||

ahaṃtedaṃtayoraikyamunmanyāṃ sruci kalpitam |
mathanodrekasaṃbhūtaṃ vasturūpaṃ mahāhaviḥ || 116 ||

hutvā hutvā svayaṃ caiva sahajānandavigrahaḥ |
svaprathāprasarākāraṃ śrīcakraṃ pūjayetsudhīḥ || 117 ||

	gurusaṃbandhinaṃ haviḥśeṣaṃ gṛhītvā gurupādukāmantraṃ 
mūlavidyāṃ ca japanviśvatastviṣi sarataḥprasṛmaratejaske śivāgnau 
svātmābhinne vahnau juhuyāt | kāmāgnāviti pāṭhe'pi svasaṃvidrūpaḥ 
kāmeśvara evāgniriti vyākhyeyam | svātmānaṃ vahnitvena viśvaṃ 
svamarīcitvena vibhāvya juhuyādityarthaḥ | atra japannitiśatṛpratyayena 
mantrayorhomasamānakālikatvoktyākriyamāṇānuvāditaiva yuktā yuvā 
suvāsā itivannatu paravīrasītivatkaraṇamantratvamiti sūcitam | tena 
mantrasamāptiṃ yāvatpunaḥ punarhaviḥśeṣaṃ niḥśeṣakaraṇena 
juhuyāditi dhvanitam | ata eva ca hutvā hutvā svayaṃ caiveti vīpsopapadyate | 
tena pratihomaṃ pratipradhānanyāyena mantrayorāmanahomamantrasyeva 
nā.vṛttirapi tu vediprokṣaṇamantrasyeva sakṛdeva mantrayoḥ prayogaḥ | 
homasaṃkhyā tu haviḥśeṣasya niḥśeṣapratipratīparyantatvādaniyataiva | 
vastutastu ślokatrayeṇa vidhitrayam | tenābhyāsātkarmabhedaḥ | tataśca 
samuccitamantradvayasya trirāvṛttisamakālaṃ homatrayameveti jñeyam | 
pātrahavirādīnāṃ vāsanāpūrvakaṃ dvitīyahomamāha -

p. 349) mahāprakāśa iti | prakāśaḥ svātmābhinno'gnireva | tasya 
mahattvaṃ tu sarvavyāpakatvāt | nirindhanadīptatvādanirvāṇatvācca | 
tathāca tantrātare mantraliṅgam -

antarnirantaramanindhanamedhamāne 
mohāndhakāraparipanthini saṃvidagnau |
kasmiṃścidadbhūtamarīcivikāsabhūmau 
viśvaṃ juhomi vasudhādiśivāvasānam || iti |

	saṃhāro nāśo vamanaṃ sṛṣṭiḥ | tayoḥ 
kṛtyayostadicchāsādhyatvādeva prakāśasya tadudyatatvam | svecchayaiva 
jagatsarvaṃ nigiratyudriratyapītivacanāt | tamagniṃ kuṇḍalinyā mukhe 
vibhāvya pātraṃ manastvena bhāvayitvā tadīyamarīcirūpā vṛttaya eva 
haviriti vibhāvya juhuyāt | bahirmukhatayā prasrantīrvṛttirantarmukhīkṛtya 
svātmani yojayediti bhāvaḥ | tathāca mantraliṅgaṃ -

dharmādharmahavirdīpta ātmāgnau manasā srucā |
suṣumṇāvartmanā nityamakṣavṛttirjuhomyaham || iti |

	manaseti tṛtīyā tu sahārtha iti prāñcaḥ | tatpakṣe 
śuddhermanastvena vāsanā kāryā | palena manasā sārdhamiti 
vṛddhānāmukteriti samarthanam | prakārāntareṇa vāsanāpūrvakaṃ 
tṛtīyāṃ pūrṇāhutimāha - ahaṃtā svātmaniṣṭhā | idaṃtā 
viśvaniṣṭhā | tayoraikyamastva(mekā)dhikaraṇavṛttitvamiti 
mathanakriyāviśeṣaṇam | tayoḥ sāmānādhikaraṇyamanāhāryaṃ yathā 
bhāseta tathā mathanasya vibhāvanasyodrekreṇā'vartanena saṃbhūtaṃ 
samyagdhanaṃ(gudabhūtaṃ)vasturūpaṃ vāstavika tattvaṃ rūpyate viṣayī 
kriyate yasmiṃstādṛśamātmanirvikalpakavijñānameva 
mahāhavirunmanyāṃ pūrvoktalakṣaṇāyāṃ srucikalpitaṃ bhāvitaṃ 
śivāgnau juhuyādityanuṣaṅgeṇa tādṛśe jñānamapi svātmanyeva līnaṃ 
kuryādityarthaḥ | śrūyate ca brahmabindūpaniṣadi 

ghṛtamiva payasi nigūḍha bhūte bhūte ca vasati vijñānam |
satataṃ manthavitavyaṃ manasā manthānabhūtena || iti |

	īdṛśabhāvanāniṣkarṣaśca sūtagītāyāmuktaḥ -

p. 350) śāstrācāryopadeśena tarkaiḥ śāstrānusāribhiḥ ||

sarvasākṣitayā'tmānaṃ samyaṅniścitya susthiraḥ |
svātmano'nyatayā bhātaṃ samastamaviśeṣataḥ ||

svātmamātratayā buddhvā punaḥ svātmānamadvayam |
śuddhaṃ brahmeti niścitya svayaṃ svānubhavena ca ||

niścayaṃ ca svacinmātre vilāpyāvikriye'dvaye |
vilāpanaṃ ca cidrūpaṃ buddhvā kevalarūpataḥ ||

svayaṃ tiṣṭhedaya sākṣādbrahmavitpravaro muniḥ |
īdṛśīyaṃ parā niṣṭhā śrautī svānubhavātmikā || iti |

	prāñcastu - ahaṃtā pramā | idaṃtā prameyam | tayoraikyaṃ 
pramāṇam | tattritayasāmarasyarūpaṃ vastviti vyākhyan | 
tadakṣarānanuguṇatvāccintyam | evaṃbhāvanāpūrvakāhutitrayottaraṃ 
sahajo'kṛtrima ānanda eva vigrahaḥ śarīraṃ yasya tādṛśaḥ san, 
śūnyākārādvisargāntādityatra varṇitasvarūpaḥ sudhīḥ samāhitācittaḥ 
sanneva svaprathāprasarākāraṃ svīyasphurattālaharīprasāratvena tatraiva 
varṇitaṃ śrīcakraṃ pūjayet | svaprathāprasarākāramiti viśeṣaṇena 
parāparapūjālakṣaṇaṃ smāritam | tena ca pūrva tantroktāṃ 
kevalāmaparāṃ pūjāmapekṣya madhyamapūjaiva sarvadā kartumuciteti 
dhvanitam | 
advaitapānagandhavidhurāpāstadabhyāsasahitapūjāto'tyantamapakṛṣṭatv
āt || 114 || 115 || 116 || 117 ||

gaṇeśaṃ dūtarīṃ caiva kṣetreśaṃ dūtikāṃ tathā |
bāhyadvāre yajeddevi devīśca svastikādikāḥ || 118 ||

	gaṇeśakṣetrapālayordūtarīdūtyau krameṇa śaktī | 
etanmithunadvayaṃ dvāraśākhayorabhyarcya 
svastikāsarasvatīśrīdurgāpadakālyādikā devyo bāhyadvāre yaṣṭavyāḥ 
|| 118 ||

tataścātastrikoṇe'pi gurupaṅktiṃ tridhā sthitām |
tadantaśca mahādevīṃ tāmāvāhya yajepunaḥ || 119 ||

	trikoṇe'pyantarbindoḥ paścādbhāge paṅktitrayeṇopaviṣṭāṃ 
divyasiddhamānavaughātmikāṃ

p. 351) munivedanāgasaṃkhyāṃ gurupaṅktiṃ yathāsaṃpradāyamiṣṭvā 
tadantarbinducakre tāṃ prasiddhaṃ mahādevīmāvāhya 
punarupacāraistāmeva yajet || 119 ||

	tāmeva viśeṣayannupacārāṇāṃ vāsanāmāha -

mahāpadmavanāntasthāṃ kāraṇānandavigrahām |
madaṅkopāśrayāṃ devīmicchākāmaphalapradām || 120 ||

bhavatīṃ tvanmayaireva naivedyādibhirarcayet |

	mahāpadmavanaṃ sahasrārakamalaṃ tadantasthām | kāraṇabhūto 
ya ānando viṣayānandabindusaṃdohamūlabhūto brahmānandaḥ | 
etasyaivā'nandasyānyāni bhūtāni mātrāmupajīvantīti śruteḥ | athavā 
kāraṇe hetau jātaḥ kāraṇaḥ | tatra jāta ityaṇ | sa cāsāvānandaśca sa eva 
vigrahaḥ svarūpaṃ yasyā mahādevyāstām | mahatyai vā etaddevatāyai 
rūpam | yanmadhviti śruteḥ madaṅkopāśrayāṃ 
paramaśivaparyaṅkanilayāṃ tvāṃ tvanmayairevopacārairarcayet | 
brahmārpaṇaṃ brahma havirbrahmāgnau brahmaṇā hutamiti 
bhagavadvacanāt |

arpayetsaha gandhena pṛthivīṃ kusumena kham |
dhūpena vāyuṃ dīpena tejo'nnena rasaṃ sudhīḥ ||

ityādivacanairupacārrāṇāṃ pañcabhūtātmakatvena 
saṃpradāyārthaprakaraṇe -

pañcabhūtamayaṃ viśvaṃ tanmayī tvaṃ sadā'naghe |

	ityuktatvena copacārāṇāṃ devīmayatvamiti tu prāñcaḥ | 
icchākāma icchāviṣayaḥ | upacāreṣu pādyasya prāthamye'pi 
naivedyasyaivā'dyatvena grahaṇaṃ tu viśuddhe śvaratantre -

ukteṣveṣūpacāreṣuyatkiṃcida(nna)labhaya(bhedya)di |
tatkalpanīyaṃ manasā mūlabījatrayopari |
pādukāṃ pūjayāmīti tridhā puṣpaṃ vinikṣipet ||

	iti vacanena pratyakṣopacārāsaṃbhave mānasikasya vidhānaṃ 
naivedyātiriktaviṣayamitiviśeṣadyotanārtham | ata evā'huvyāḥ - 
bālāto'tideśātprāptasyāpi naivedyaṃ ṣaḍrasopetamityādinā 
punarvidhistu manaḥkalpitarūpaṃ vā tripurāyai nivedayediti 

p. 352) paddhatau vihitasya vikalpasya nirāsāthamiti | athavā 
ṣaṣṭhītatpuruṣabahuvrīhyornaivedyādipadayoḥ śabdataḥ 
sārūpyādekaśeṣaḥ | vastutastu naivedyāntairarcayedityevārthaḥ | 
vyutkrame tasyaivā'ditvāt | devatāntaropāstau 
puṣpāntapūjottaramevā'varaṇapūjāyā vihitāyā 
ihāpavādārthamitthamuktiḥ | tena kalpasūtraikavākyatā saṃgacchate | tatra 
naivedyāntānāmeva catuḥṣaṣṭherupacārāṇāmāvaraṇārcanātpūrvaṃ 
vidhānāt | naivadyamādayaśceti dvaṃdvasamāsa eva vā'ṅgīkaraṇīyaḥ 
|| 120 ||

trikoṇe tatsphurattāyāḥ pratibimbākṛtīḥ punaḥ || 121 ||

tattattithimayīrnityāḥ kāmyakarmānurūpiṇīḥ ||

	atrārcayedityanuṣaṅgaḥ | trikoṇe madhyatryasre tattattithyabhinnā 
nityāḥ pūjayet | jñānārṇave tu tryasrabindormadhye mahātrikoṇāntaraṃ 
vibhāvya tatra pūjayedityuktamiti navyāḥ | paraṃ tu vibhāvya ca 
mahātryasramityarṇavavākye 
tantrāntarakalpasūtrayorānuguṇyāyaikasyaiva trikoṇasya mahattvena 
vibhāvanamātramucyata iti vyākhyātuṃ yuktatvānnātīva navyoktāveva 
viśvasanīyam | tantrarāje tu bindāveva pūjanamuktam | caturasāntarāle vā 
tatpūjeti tvāvaraṇānte vakṣyate | etāsāṃ nāmāni tu śāstrārambhe 
mūla evoktāni | tanmantroddhārastu kalpasūtre tantrarāje caikarūpaḥ | 
jñānārṇavādau tu vilakṣaṇaḥ | tasyā devyā yā sphurattāṃ tadātmikā 
devīprītibimbarūpā jñānena devīsamānaveṣatayā dhyātavyā ityuktaṃ 
bhavati | uktaṃ ca svatantratantre -

navāvaraṇaśaktīnāṃ dhyānaṃ devyāḥ samaṃ bhavet |
kāmāṅkayantrādanyatra bhūṣāvarṇāyudhādikam ||

tatsamaṃ parameśāni cakrasthānāmaśeṣataḥ || iti |

saṃhitāyāmapi -

athavā raśmayaḥ sarvā devīrūpeṇa cintayet | iti |

	tattattithimayīriti tattatpadabahuvacanābhyāmidamuktaṃ bhavati - 
ādau tattattithinityāṃ saṃpūjya paścātsarvāstithinityāḥ pūjayediti | 
tatprakāraścokto jñānārṇave -

p. 353) etasminsamaye devi tithinityāṃ prapūjayet |
kāmeśvaryādikā nityā vicitrāntā maheśvari ||

pratipatpaurṇamāsyantāstithirūpāḥ prapūjayet |
vibhāvya ca mahātryasramagradakṣottarakramāt ||

ityādinā rekhātraye pañca pañca madhye ṣoḍaśīṃ ca saṃkīrtya

pratipattithimārabhya paurṇamāsyantamadrije ||

ekaikāṃ pūjayennityāṃ mahāsaubhāgyamāpnuyāt |
kṛṣṇapakṣe maheśāni pūjayettithimaṇḍalam ||

vicitrādyā varārohe yāvatkāmeśvarī bhavet |
pūjanīyā vilomena anyatra parameśvari ||

kalāḥ ṣoḍaśa deveśi yastu candrakalāḥ kramāt |
sa saubhāgyaṃ mahādevi prāpnoti guruśāsanāt ||

kāmeśvaryādikā nityāḥ pūjayitvā kramāttataḥ |
tithinityāṃ tridhā devi pūjayedbhāgyahetave ||

punaḥ śrītripurāṃ nityāṃ yajetsaubhāgyahetave || iti |

	atraitasminsamaya ityardhena tithinityārcanasyāpūrvo vidhiḥ | samaya 
iti tu pāṭhaprāptakramānuvādaḥ | tithinityāmityekatvasyopādeyagatatvena 
vivakṣitatvādupasthitatvācca tattattithinityāyā ekasyāḥ pūjanaṃ 
kuryādityarthaḥ | tataḥ kāmeśvaryādikā itiślokena pañcadaśānāmapi 
nityānāṃ pūjanāntaraṃ vibhāvya cetyādinā tadapekṣitetikartavyatāṃ 
ca vidhāya visarge ṣoḍaśīṃ yajedityanena tripurasundaryā eva 
mahānityāyāḥ pūjanāntaraṃ vihitam | tato'syaiva pūjanatrayasya 
vivaraṇāyottaro granthaḥ | tatra 
pratipattithimārabhyetyanenaikaikanityāpūjāyāḥ śuklakṛṣṇapakṣamedena 
vyavasthitakramavidhānam | mantroddhāranityānyāsādiṣu 
kāmeśvaryādikramasyaiva kḷptatvena tādṛśakrame citro(trā) (yā i)va 
tāsāṃ vyutkrame'pi tripurasundaryāścitrātaḥ prāgavyavasthānenaiva 
pūjanaṃ tadapūjanameva vā mā prasāṅkṣīdataḥ kalāḥ ṣoḍaśetyanena 
punastatkīrtanena kāmeśvaryuttaraṃ tatpūjāprāpaṇena dṛḍhīkaraṇam | 
evaṃ guruśāsanādityantena 

p. 354) granthena tithinityāpūjanaprakāro yo'yamūktaḥ sa nityaḥ | 
pañcadaśa nityāḥ prathamatryasrarekhāsthitapañcadaśasvareṣu pūjā 
(jyā) visṛpyai(sarge) ṣoḍaśīṃ mūlavidyayā'bhyarcya madhya iti, 
kalpasūtre tu prāthamikyekaikanityāpūjā kṛṣṇapakṣe vyutkramaśceti 
dvayameva nāstīti viśeṣaḥ | tataḥ kāmeśvaryādikā iti granthena tu 
pūjanatrayottaraṃ punarapyekaikanityāpūjanaṃ 
tritvasaṃkhyāviśiṣṭamekaviṃśatimanubrūyādityādivatkāmyaṃ 
vidhīyate | paraṃ tu na tannityasya bādhakaṃ punaḥśabdena 
kākākṣinyāyena pūrvottarayoranvitena samuccayasya vācanikatvāt | evaṃ 
ca lakṣmīkāmaścetpūrvoktaṃ pūjanatrayaṃ kṛtvā tattattithinityāṃ triḥ 
saṃpūjya tripurasundarīṃ pūjayedityarthaḥ | tadidaṃ dyotayitumuktaṃ 
mūle kāmyakarmānurūpiṇīriti | 
svasvakāmanāsadasadbhāvānuguṇyenaṃ pūjayediti tadarthaḥ | kecittu - 
tridhāpūjanādikamapi nityamevetyāhuḥ | etatpakṣābhiprāyeṇa 
prāñco'pi kāmyakarmapadaṃ nityacakrārcanaparameva | 
bahuphalakapadatvena sarveṣāmupāsakānāmicchāviṣayatvāditi 
vyācakṣate | pare tu - tṛtīyapūjanottaraṃ ta(tta)ttithinityāṃ sakṛdeva 
pūjayet | prathamapūjāyāṃ dvitīyapūjāyāṃ ca dviḥpūjitatvena tena 
saha traividhyoktiranuvāda iti manyante | anye tu - kāmeśvaryādikā nityā 
vicitrāntā ityādikaṃ śuklapratipadabhiprāyeṇaivoktam | 
tadidamupalakṣaṇaṃ 
tattattithinityāprāthamyatatpūrvatithinityācāramyayoḥ | tataśca śukle 
dvitīyāyāṃ bhagamālinyādikāmeśvaryantāḥ pūjyāḥ tṛtīyāyāṃ 
nityaklinnādibhagamālinyantā ityādikaḥ kramaḥ | evaṃ kṛṣṇapakṣe 
vicitrādyā ityāderapyupalakṣaṇatvāccitrādikāmeśvaryantā 
jvālāmālinyādicitrāntāḥ sarvamaṅgalādijvālāmālinyantā ityādiḥ 
kṛṣṇapratipadādiṣu krama ityāhuḥ navyā apyetadanumanyante | 
tādṛśavyākhyāyāṃ mūlaṃ ta ubhaya eva jānate | samūlakatve 
yathāsaṃpradāyaṃ vyavastheti draṣṭavyam || 121 ||

	atha trailokyamohanādicakreṣu praticakraṃ yoginyaścakre cakreśvarī 
siddhirmudrā ceti pañcānāṃ padārthānāṃ 
pūrvatantroktapūjākrameṇa vāsanā upadiśati -

tatra prakaṭayoginyaścakre trailokyamohane || 122 ||

mātṛkāsthūlarūpatvāttvagādivyāpakatvataḥ |
yoginyaḥ prakaṭā jñeyāḥ sthūlaviśvaprathātmani || 123 ||

p. 355) tatra navāvaraṇadevīnāṃ madhye, nityāpūjanottaradeśe vā | 
trailokyamohanacakrasya jyeṣṭhāśaktinivṛttiśaktyādirūpā vāsanāḥ 
pūrvamuktāstatra pūjanīyā devatāḥ prakaṭayoginya ityucyante | 
(tā)svaṇimādyaṣṭakaṃ(ke) (prakaṭatvaṃ) parāpaśyantyādicaturvidhā 
mātṛkā (tatra yā) sthūlā vaikharīnāmikā, akacaṭatapaya (śavargarūpā 
tadrūpatvādityarthaḥ | tathācoktaṃ) śāstrārambha eva 
dvādaśaślokyāṃ vande tāmaṣṭavargotthamahāsiddhyaṣṭakeśvarīmiti | 
brāhmyādyaṣṭakasya prakaṭarūpatāmāha tvagādīti | 
tvagasṛṅmāṃsamedosthimajjaśukrāṇi dhātava iti sapta dhātavo vaidyake 
prasiddhāḥ | ojonāmako dhāturaṣṭama iti tu vedabhāṣye | eteṣāṃ 
cābhimāninyo devatā brāhmyādyāḥ kramādaṣṭau | tāsāṃ ca śarīre 
sthitirbhrūmadhyanitambanāmihṛdayakaṇṭhāsyanāsālalāṭādisthānāvac
chedeneti prācāṃ grantheṣu prasiddham | tataśca liṅgaśarīrādyapekṣayā 
tvagādighaṭitaśarīrasya sthūlatvāttadīyadevatānāmapi prakaṭatvam | 
nanvevaṃ sati prāptisiddhisarvakāmasiddhyostantrāntare 
pūjanīyatvenokasya mudrādaśakasya ca kathaṃ prakaṭatvamityāśaṅkya 
sarvānugataṃ nirvakti - sthūleti | sthitatvācceti śeṣaḥ | viśvasya 
ṣaṭtriṃśattattyātmakasya yā prathā sthūlā kṣitirūpā tadātmani cakre 
bhūgṛhe sthitatvādapi prakaṭatvamityarthaḥ | etena yatsundarītāpinyāṃ 
śrūyate sāṇimādyaṣṭakaṃ bhavati samānnaṣṭakaṃ bhavati saprakaṭaṃ 
bhavatīti tatprāptisiddhyāderupalakṣaṇaparatvena vyākhyeyamiti dhvanitam || 
122 || 123 ||

	aṇimādīnāṃ dhyānānyāha daśabhiḥ -

aṇimādyā mahādevi siddhayo'ṣṭau vyavasthitāḥ |
tāstu raktatarā varṇairvarābhayakarāstathā || 124 ||

dhṛtacintāmahāratnā manīṣitaphalapradāḥ |

	vargāṣṭakābhedābhiprāyeṇa 
śrutāvaṣṭatvoktiritidyotanāyāṣṭāvityuktam | varābhayeti | 
pāśāṅkuśau vāmadakṣayordadhatīriti tu mantramahodadhau | 
cintāmahāratnaṃ cintāmaṇināmakaṃ ratnam | tacchirasā dadhatī || 124 ||

brāhmyādyā api tatraiva yaṣṭavyāḥ kramaśaḥ priye || 125 ||

brahmāṇī pītavarṇā ca caturbhiḥ śobhitā mukhaiḥ |

p. 356) varadābhayahastā ca kuṇḍikākṣalasatkarā || 126 ||

	tatraiva dvitīyavīthyāṃ dvitīyarekhāyāṃ vā | kuṇḍikā 
kamaṇḍaluḥ | akṣo'kṣamālā || 125 || 126 ||

māheśvarī śvetavarṇā trinetrā śūladhāriṇī |
kapālameṇaṃ paraśuṃ dadhānā pāṇibhiḥ priye || 127 ||

	eṇaṃ hariṇam || 127 ||

kaumārī pītavarṇā ca śaktitomaradhāriṇī |
varadābhayahastā ca dhyātavyā tvasureśvari || 128 ||

	śaktiḥ saintīti mahārāṣṭrabhāṣayā prasiddhamāyudham | tomaro 
loḍa iti prasiddhaḥ khalūrikāyāṃ vidyamānaḥ || 128 ||

vaiṣṇavī śyāmavarṇā ca śaṅkhacakragadābjakān |
hastapadmaiśca bibhrāṇā bhūṣitā divyabhūṣaṇaiḥ || 129 ||

	cakraṃ sudarśanākhyaṃ sahasrāram | gadā bhāṣayā gudā, iti 
prasiddhā | abjakaḥ padmaḥ | vā puṃsi padmaṃ nalinamityādikośe vā 
puṃsītyasya puṣkarāmbhoruhāṇi cetyantamanvayātpuṃliṅgatā || 129 ||

vārāhī śyāmalacchāyā potrivaktrasamujjvalā |
halaṃ ca musalaṃ khaḍgaṃ kheṭakaṃ dadhatī bhujaiḥ || 130 ||

	potrī varāhaḥ | varāhaḥ sūkaro ghṛṣṭiḥ kolaḥ potrī kiriḥ 
kiṭirityamaraḥ | halaṃ lāṅgalam | kheṭakaṃ carma || 130 ||

aindrī tu śyāmalacchāyā vajrotpalalasatkarā |

indrāṇī śyāmālendranīlamaṇivarṇā yā kāntiryasyāḥ sā ||

cāmuṇḍā kṛṣṇavarṇā ca śūlaṃ ḍamarukaṃ tathā || 131 ||

khaḍgaṃ vetālakaṃ caiva dadhānā dakṣiṇairbhujaiḥ |
nāgakheṭakaghaṇṭāśca dadhānā'nyaiḥ kapālakam || 132 ||

	vetālo bhūtapiśācādhipatirdevatāviśeṣaḥ | nāgaḥ sarpaḥ 
anyairvāmaiḥ || 131 || 132 ||

p. 357) mahālakṣmīstu pītābhā padme darpaṇameva ca |
mātuluṅgaphalaṃ caiva dadhānā parameśvari || 133 ||

padme kamaladvayam | mātuluṅgo bījapūraḥ || 133 ||

evaṃ dhyātvā yajedetāścakreśīṃ tripurāṃ tataḥ |
karmendriyāṇāṃ vaimalyātkaraśuddhikarī smṛtā || 134 ||

karaśuddhibhavā siddhiraṇimā cātra saṃsthitā |

	etā aṇimādimahālakṣmyantāḥ | tripurākhyā 
trailokyamohanacakreśvarī tasyāstadvidyāyāśca karaśuddhikarīti nāma 
nirvakti - karmendriyāṇāmiti | karayoḥ 
karmendriyaviśeṣarūpatvātkarapadaṃ karmendriyasāmānyopalakṣakam | 
teṣāṃ vaimalyaṃ nāma tatkṛtaduritakṣālanaṃ tatkartṛtvaṃ 
pravṛttinimittikṛtya tatpadaṃ pravartata ityarthaḥ | praticakramekaikā 
siddhistattaccakreśyabhedena vibhāvyaiva pūjanīyetyāha - 
karaśuddhibhaveti | navamacakre yonimudrā pūjanīyeti mūlakṛtaivāgre 
vakṣyate | tena jñāpakenātra cakārātsarvasaṃkṣobhiṇīmudrā'pi 
pūjyetyartho varṇanīyaḥ || 134 ||

	atha dvitīyāvaraṇavāsanāmāha -

ṣoḍaśaspandasaṃdohacamatkṛtimayīḥ kalāḥ || 135 ||

prāṇādiṣoḍaśānāṃ ca prāṇānāṃ prāṇanātmikāḥ |
bījabhūtasvarātmatvākalanādbījarūpagāḥ || 136 ||

antaraṅgatayā guptayoginyaḥ saṃsthitā matāḥ |
kāmākarṣaṇarūpādyāḥ sṛṣṭiprādhānyataḥ priye || 137 ||

sarvāśāpūrakākhye tu cakre vāmena pūjayet |
pāśāṅkuśadharā etā raktā raktāmbarāvṛtāḥ || 138 ||

prāṇaśuddhimayī siddhirlaghimā bhokturātmanaḥ |
tripureśī ca cakreśī pūjyā sarvopacārakaiḥ || 139 ||

	ṣoḍaśasaṃkhyā ye spandāḥ spandanaśīlāḥ prāṇāḥ 
prāṇāpānādayaḥ pañcaikādaśendriyāṇītyevaṃ ṣoḍaśa | eteṣāṃ 
madhye vāyucalanameva spandanam | indriyeṣu svasvaviṣayābhimukhyameva 
spandanam | ete sarve'pi prāṇapadavācyatvātspandāḥ 
prāṇamanūtkrāmantaṃ 

p. 358) sarve prāṇā anūtkrāmantīti śrutau prathamaprāṇapadasya 
prāṇādivṛttipañcakaparatvena 
dvitīyaprāṇapadasyaikādaśendriyaparatvena ca 
bhagavatpādabhāṣyakārairvyākhyātatvāt | sapta 
gaterviśeṣitatvāccetyuttaramīmāṃsādvaitīyādhikaraṇe tathā nirṇayācca 
| eteṣāṃ ṣoḍaśaprāṇānāṃ saṃdoha ekīkaraṇameva camatkṛtiḥ | 
anavarataspandanasvabhāvānāmekatra stambhanasthāsādhyatvena 
camatkārādhāyakatvāt | samyagdohaḥ prapūraṇamiti vyutpattyā 
svātmaikatānatārūpā paripūrtireva camatkārastadādhāyikā 
stadabhinnā vā tanmayīḥ | amumevārthaṃ vivṛṇotiprāṇādīti | 
ṣoḍaśaprāṇānāṃ prāṇanaṃ jīvanaṃ tadātmikāḥ | teṣāṃ 
svātmaikatānatāparityāgena viṣayāntarasaṃcārasyaiva maraṇarūpatvāt | 
uktaṃ ca kramodaye -

sthairyameva camatkāro vinā viṣayasaṃgatim | iti ||

	prāñcastu pañca bhūtāni daśendriyāṇi manaśceti ṣoḍaśa 
spandāstattvāni saṃdohaḥ samūha iti pūrvārdhaṃ vyākhyāya 
prāṇādayo nāgakūrmādayaśceti daśa vāyavo'nye 
ṣaḍdhayavastvāgamāntare mṛgyā evaṃ ṣoḍaśa prāṇā ityuttarārdhaṃ 
vyācakṣate | bījabhūtā anusvāraiḥ sahitāḥ | tatsāhityamantareṇa 
varṇānāṃ bījatvābhāvāt | tādṛśasvarātmatāyā ākalanena 
bījarūpaṃ sṛṣṭibījatvaṃ gacchantīti tathā 
tvagādidhātvapekṣayā'ntaraṅgatvādmuptatayā saṃsthitā guptayoginya 
iti matāḥ kāmākarṣiṇyādyāḥ kalāḥ sarvāśāpurakacakre pūjayet | iti 
śabdādyāhāre yoginīśabde na dvitīyāpekṣā | dvitīyārthe 
prathamāvibhaktiriti tu prāñcaḥ | etāḥ sṛṣṭibījabhāvapannatvena 
vāmāśaktipradhānatvādvāmena svāgrādyaprādakṣiṇyenaiva pūjayet | 
vāmamārgeṇeti vyākhyānaṃ tvāgrahamātram | etāsāṃ dhyānamāha - 
māśeti | ātmendriyamanoyuktaṃ bhoktetyāhurmanīṣiṇa 
itiśrutyuktalakṣaṇasya saṃghātātmakasya bhokturātmano ye ṣoḍaśa 
prāṇāstacchuddhyabhinnā laghimā siddhistripureśī, 
cakārātsarvavidrāviṇīmudrā ca pūjyetyarthaḥ || 135 || 136 || 137 || 138 || 139 
||

	tṛtīyāvaraṇavāsanāmāha -

prakṛtyaṣṭakarūpasthāḥ kavargādyaṣṭavargagāḥ |

p. 359) anaṅgakusumādyāśca sarvasaṃkṣobhakārake || 140 ||

cakre cātyantaraṅgatvādetā guptatarā matāḥ |
pāśāṅkuśadhanurbāṇakarā raktāḥ samarcayet || 141 ||

tattadākārabuddhyātmabhogyabhokturmahīśituḥ |
piṇḍādipadaviśrāntisaundaryaguṇasaṃyutā || 142 ||

cakreśvarī buddhiśuddhirūpā ca parameśvarī |
mahimāsiddhirūpā ca pūjyā sarvopacārakaiḥ || 143 ||

	sāṃkhyatantre hi pañcaviṃśatistattvāni gaṇitāni - 
prakṛtirmahānahaṃkāraḥ pañca tanmātrāṇi pañca bhūtāni 
daśendriyāṇi manaḥ puruṣaśceti | teṣāmādyā sarveṣāṃ prakṛtirna 
kasyāpi vikāraḥ | dvitīyādyāḥ sapta tu svapūrvapūrveṣāṃ vikārāḥ 
svottarottareṣāṃ prakṛtayaśca | navamādyāḥ ṣoḍaśa tu svapūrvavikārā 
eva | na kasyāpi prakṛtayaḥ | pañcaviṃśastu na kasyāpi vikāo na kasyāpi 
prakṛtiśceti vastusthitiḥ | tadetaduktamāryakṛṣṇena sāṃkhyasaptatyām -

mūlaprakṛtiravikṛtirmahadādyāḥ prakṛtivikṛtayaḥ sapta |
ṣoḍaśakastu vikāro na prakṛtirna vikṛtiḥ puruṣaḥ || iti |

	eteṣu prāthamikaṃ tattvāṣṭakaṃ 
prakṛtirūpatvātprakṛtyaṣṭakapadeneha gṛhyate | spaṣṭamanyat | 
tripurasundaryākhyacakreśvarīvāsanāmāha - tattaditi | 
ghaṭapaṭādyākārabuddhirūpaṃ yadbhogyaṃ tasya bhoktā'ta eva 
mahīśitā bhūpatiriva tasya piṇḍādipadeṣu 
mūlādhārānāhatājñāsahasrākhyeṣu caturṣu sthāneṣu yā pratyekaṃ 
viśrāntiḥ 
saṃsārakadadhvāṭanajanyaśramanivṛttipūrvakasahajānandāvāptiḥ | 
saiva saundaryākhyo guṇastena saṃyutā tatpradātrī | taduktaṃ ca -

piṇḍe muktā pade muktā rūpe muktāḥ ṣaḍānana |
rūpātīte tu ye muktāste muktā nātra saṃśayaḥ || iti |

	īdṛśī yā buddhiśuddhir-ṛtaṃbharā tatra 
prajñetiyogasūtroktasatyagrāhitvalakṣaṇā tadrūpā parameśvarī 
tripurasundarīnāmnī cakreśvarī tadrūpaiva 
mahimāsiddhiścakārātsarvākarṣiṇīmudrā ca pūjyetyarthaḥ || 140 || 141 || 
142 || 143 ||

p. 360) caturthāvaraṇavāsanāmāha 

dvādaśagranthibhedena samullasitasaṃvidaḥ |
visargāntadaśāveśācchāktānubhavapūrvakam || 144 ||

unmeṣaśaktiprasarairicchāśaktipradhānakaiḥ |
tathaivākulasaṃghaṭṭarūpairvarṇacatuṣṭayaiḥ || 145 ||

vedyoṣmarūpasādyarṇairmiśrecchābhāvitairapi |
kulaśaktisamāvaśarūpavarṇadvayānvitaiḥ || 146 ||

śakteḥ sāramayatvena prasṛtatvānmaheśvari |
saṃpradāyakramāyātāścakre saubhāgyadāyake || 147 ||

	vyākaraṇatantre caturdaśākṣaro'yaṃ 
paraṇakāreṇāṇpratyāhāraḥ | sa eva mantratantre bhūtalipimantra ityucyate 
| tathāca taduddhāraḥ -

pañca hrasvāḥ saṃdhivarṇā vyomavāyvagnikaṃdharāḥ | iti |

	kaṃ ca dharā ceti vigrahaḥ | ete ca varṇā vaikharīrūpatvena 
bhāsamānā api madhyamārūpā eveti saṃpradāyaḥ | 
caturdaśāracakrasthāścaturdaśa devatāstu 
bhūtalipivarṇābhimāniśaktikadambataḥ prasṛtāḥ | varṇāstu 
mūlādhārasthakulakuṇḍalinyāḥ ṣaṭcakrabhedenākulaliṅgena 
yogānnirganya(ccha)damṛtānubhavadaśāyāmeva sarve'pi 
prāyeṇotpannāḥ | tatrākulālliṅgādakāraḥ | icchāśakterikāraḥ | 
tadunmeṣaśakterukāraḥ | icchonmeṣamiśritāyāḥ kuṇḍalinyā 
ṛkāraḷkārau | akulasya tādṛśakuṇḍalinyāḥ saṃghaṭṭanādekāra 
okāraśca | tābhyāmakulasya punaḥ saṃghaṭṭādaikāra aukāraśca | 
evamanyeṣāṃ varṇānāmutpattiḥ 
parāpañcāśikāsaubhāgyasudhādeyādiṣu varṇitā'nusaṃdheyā | 
tadidamāha dvādaśeti | praticakramadha ūrdhvaṃ ceti dvau dvau granthī | 
teṣāṃ bhedanenordhvaṃ lasitāyāḥ saṃvidaḥ kuṇḍalinyāḥ, visargaḥ 
ṣoḍaśasvarastadantasya ṣoḍaśāntasya brahmarandhrasya daśāyāṃ ya 
āveśastasmājjāyamāno yaḥ śāktānāṃ 
kaulikānāmanubhavastatpūrvakaṃ yathā bhavati 
tathotpannaiścaturdaśabhirvarṇairupalakṣitāyāḥ śakteḥ 
śaktisamaṣṭirūpakuṇḍalinyāḥ sāramayatvena niṣkarṣarūpeṇa 
prasṛtatvādetā devatāḥ saṃpradāyayoginya ityucyante | īdṛśārthasya 
saṃpradāyakramāyātatvāditi 

p. 361) yojanā | tānvarṇānāha unmeṣeti dvābhyām | eteṣāṃ 
tṛtīyābahuvacanāntānāṃ padānāṃ caturdaśabhiriti 
viśeṣyamadhyāhāryam | vedyoṣmarūpasādyarṇairityava vā viśeṣyam | 
unmeṣaśaktitaḥ prasaro yasyokārasya tadvadbhiḥ | aśaṃ-ādyac | 
icchāśaktiḥ pradhānopajīvyā yasyekārasya tadvadbhiḥ | 
akulasyārthātpūrvoktābhyāṃ bhāvibhyāṃ ca yaḥ 
saṃghaṭṭastadrūpaṃ varṇānāṃ catuṣṭayemetadrūpaṃ yeṣu taiḥ | 
tadrūpairityasya yogyatayā saṃdhyakṣareṣvevā'rthikī viśeṣaṇatā | 
prāñcastu - akulena saṃghaṭṭa iti vyākhyāya varṇacatuṣṭaye tasya 
viśeṣaṇatvaṃ manyamānā apyakulepadenākāramapi 
svātantryeṇoddharanti | taddurghaṭam | viśeṣaṇatvenānvitasya 
svātantryāyogāt | tathātve catuṣṭayairityasya virodhāt | tasya caturbhirityeva 
bhavatāṃ vyākhyānāt | vedyāyāḥ saṃvidrūpāyā vahnikuṇḍalinyā 
ūṣmarūpa uṣṇasparśarūpo yo varṇo rephaḥ | rephādhikāre śrīkaṇṭha 
ūṣmā hṛdayamiti nāndanātkośāt | tasyoṣmaṇaḥ sādiriti viśeṣaṇam | 
viśeṣyaviśeṣaṇabhāve kāmacārānna pūrvanipātaḥ | svasyā'dinā 
yakāreṇa sahita ityarthaḥ | vedyoṣmarūpaḥ sādirarṇo yeṣu taiḥ | 
yakārasahitarephavadbhiriti yāvat | athavā vedyoṣmaṇo rūpaṃ svarūpaṃ 
yeṣu taiḥ | ādisahitaiśca tairarṇaiśceti vigrahaḥ | pāñcastu - vedyasya 
ṣaṭtriṃśasattvātmanaḥ saṃkalparūpā ūṣmāṇaḥ 
śaṣasahāstadanyatamarūpo yaḥ sādiḥ sakāra ādiryasya sa hakāraḥ sa 
punarādiryayostau ykārarephau, vyomādibhūtapañcakavarṇeṣu 
tayorhakārātparatvāt | tena hayaraistribhirvarṇairityarthaḥ | 
dvitīyasyā'diśabdasyādhyāhāra iti vyācakhyuḥ | tanmandam | 
adhyāhṛtenā'diśabdena saha śrutasya sādiśabdasya samāsāyogāt | 
samāse satyapyanyapadārthayoryakārarephayoreva kriyānvayitvena 
samasyamānasādipadārthasya hakārasya kriyānvayālābhācca | 
miśrarūpayecchayā bhāvitāvṛkāraḷkārau tadvadbhiḥ | 
kuletyakulasyāpyupalakṣaṇam | samāveśetyadhikaraṇe ghañantam | 
kulaśaktiśca samāveśau ca tatsvarūpe ye varṇadvaye | 
akārahakārarūpavarṇayugalavakāralakārarūpavarṇayugale tābhyāṃ 
yugalābhyāmanviteḥ akulakuṇḍali nyakārarūpā, tatsamāveśasthānaṃ 
sahasrārasyendumaṇḍalamamṛtamayaṃ vakārarūpam | kulakuṇḍalinī 
hakararūpā, tatsamāveśasthānaṃ mūlādhāraṃ pārthivamaṇḍalaṃ 
lakārarūpam |

p. 362) evaṃ caturbhiranvitairiti yāvat | prāñcastu - kulaśaktyoḥ 
samāveśāviti tatpuruṣamaṅgīkṛtya vakāralakāradvayamātramuddharanti | 
tanna | akārahakārayoralābhena nyūnatvāpatteḥ | 
tvaduktoddhārayorasaṃbhavasyoktatvāt || 144 || 145 || 146 || 147 ||

nirantaraprathārūpasaubhāgyabalayogataḥ |
anvarthasaṃjñake devi aṇimāsadṛśīḥ śubhāḥ || 148 ||

sarvasaṃkṣobhiṇīpūrvā dehākṣādiviśuddhidāḥ |
īśitvasiddhirapi ca proktarūpapuratraye || 149 ||

yogādikleśabhedena siddhā tripuravāsinī |
etāḥ saṃpūjayeddevi sarvāḥ sarvopacārakaiḥ || 150 ||

	nirantaraprathā bhedāviṣayakajñānaṃ tadrūpameva saubhāgyaṃ 
tadeva balaṃ tadviṣayako yogo'vayavaśaktistasyāḥ sattvādanvarthake 
yogarūḍhapadavācye saubhāgyadāyakākhye cakre sthitāḥ 
sarvasaṃkṣobhiṇyādyā devatāḥ | tāsāṃ dhyānamāha aṇimeti | 
varābhayakarāścintāmaṇidharā ityarthaḥ | darpaṇapāśavāmakarāḥ 
pānapātrāṅkuśadakṣakarā iti tu bṛhattantre | tā dehasyendriyāṇāṃ 
tvagādidhātūnāṃ ca viśodhikāstadrūpaiveśitvasiddhiḥ | 
cakārātsarvavaśaṃkarīmudrā tripuravāsinyākhyā cakreśvarī cetyetāḥ 
pūjayet | tripuravāsinīpadaṃ nirvākte - prokteti | tatra tatroktaṃ 
yatpuratrayaṃ pramātṛpramāṇaprameyarūpaṃ tripuṭītvena prasiddhaṃ 
tadviṣayako yogaḥ saṃbandhaḥ | sa ca pramātrādibhedena vyavasthitaḥ | 
ādipadena bhedamānam | tena yaḥ kleśaḥ | bhedajñānasya 
bhayajanakatāyā ya etasminnudaramantaraṃ kurute'tha tasya bhayaṃ bhavati 
dvitīyādvai bhayaṃ bhavatītyādiśrutisiddhatvāt | yoga evā'dikleśaḥ 
prathamaduḥkhamiti kecti | tasya bhedena nāśena siddhā vyutpannanāmā | 
tena vāsinīśabdaḥ kāṣṭhatakṣaṇasādhanavāsīśabdāvacchedanārthaka 
ityuktam || 148 || 149 || 150 ||

	pañcamāvaraṇavāsanāmāha -

sanātanānāṃ nādānāṃ navarandhrasthitātmanām |
mahāsāmānyarūpeṇa vyāvṛttadhvanirūpiṇā || 151 ||

p. 363) asthirasthiravedyānāṃ chāyārūpairdaśārṇakaiḥ |
kulakaulikayoginyaḥ sarvasiddhipradāyakāḥ || 152 ||

śvetā varābhayakarāḥ śvetābharaṇabhūṣitāḥ |
svaprathāmananatrāṇayogādanvarthasaṃjñake || 153 ||

sarvasiddhipradādyāstu cakre sarvārthadāyake |
lokatrayasamṛddhīnāṃ hetutvāccakranāyikā || 154 ||

tripurāśrīrmaheśāni mantraśuddhibhavā punaḥ |
vaśitvasiddhirākhyātā etāḥ sarvāḥ samarcayet || 155 ||

	adha ārabhyordhvaṃ prasṛtāyāṃ suṣumṇāyāṃ daśa parvāṇi 
teṣāṃ madhye navāvakāśāsta eva randhrapadenocyante | 
tādṛśadaśasthātānyabhivyāpya yābaccharīrapātaṃ jāyamāno 
nādānusaṃdhānābhyāsapāṭavena śrūyamāṇo nādomadhyamā 
vāgityucyate | sa eko'pi nādastattatsthānāvacchinnaḥ 
sandaśamirnāmabhirabhilapyate - avikṛtaḥ śūnyaḥ sparśo nādo 
dhvanirbinduḥ śaktirbījamakṣaramārabdhaśceti | evaṃ daśadhā vibhakto 
yo dhvanistadrūpiṇā mahāsāmānyarūpeṇa 
vibhājakopāvidaśakavyāpakena sarvānugamamadhyamātvena 
dharmeṇopalakṣitā ityarthaḥ | madhyamāsvarūpā iti yāvat | vedyā 
viṣayāḥ pañca bhūtāni tāni kāryakāraṇabhedena dvividhāni | teṣu 
kāryāṇyasthirāṇi mithyātvāt | karaṇāni sthirāṇi satvatvāt | 
vācārambhaṇaṃ vikāro nāmadheyaṃ mṛttiketyeva satyamiti śruteḥ | tāni 
ca kāryāṇi sthūlabhūtāni vyomādīni kāraṇāni bhūtasūkṣmāṇi 
śabdādīni pañca pañca teṣāṃ chāyārūpaiḥ 
prakāśarūpairdaśārṇakaiḥ 
kavargacavargobhayātmakairdaśabhirvarṇairupalakṣitāḥ | tadidamuktaṃ 
cakrasaṃketa eva -

bhūtatanmātradaśakaprakāśālambanatvataḥ |
dvidaśārasphuradrūpaṃ krodhīśādidaśārṇakam || iti |

	etenaitatprācāṃ vyākhyānam (?) asthiravedyāni karmendriyagocarā 
vacanādīni, sthiravedyāni jñānendriyagocarāḥ śabdādīni, 
tatpratibimbarūpaiṣṭavargatavargobhayayoge sarveṣāṃ varṇānāṃ 
sthitirūpatā tadabhāve tadabhāva ityartha (?) 
mātṛkānyāsatraividhyavidāṃ 

p. 364) spaṣṭatvāt | kulaṃ tripuṭī kaulikaścidrūpātmā | tayorabheda eva 
yogastadvatyaḥ | kulamindriyāṇi kaulikā viṣayā yogaḥ kāryakāraṇabhāva 
iti tu prāñcaḥ | āsāṃ dhyānamāha - śvetā iti | svasyaiva prathā 
sarvātmatvena prasaraḥ | tasya mananaṃ yuktibhiranucintanaṃ (ta) deva 
trāṇaṃ(ṇa)rūpatvātsarvapuruṣārthātmaka (ka.) 
taddātṛtvarūpādyogādavayavaśakteḥ sattvādanvarthasaṃjñake 
sarvārthadāyakacakre sthitāḥ sarvasiddhipradādyā daśa devatāḥ | 
tripurāśrīpadamapi tribhuvanasamṛddhikāraṇavācakatvādanvarthanityāha-
lokatrayeti | lokatrayaśabdo'pi tripuṭīpara evetyanye | 
vaśitvasiddhervāsanāmāha - mantraśuddhiti | 
uktamananatrāṇarūpaśuddhijanyetyarthaḥ | 
upalakṣaṇametadunmādinīmudrāyāḥ || 151 || 152 || 153 || 154 || 155 ||

	ṣaṣṭhāvaraṇavāsanāmāha -

ūrdhvādhomukhayā daivi kuṇḍalinyā prakāśitāḥ |
kulecchayā bahirbhāvātkādivarṇaprathāmayīḥ || 156 ||

nigarbhayoninīvācyāḥ svarūpāveśarūpake |
sarvarakṣākare cakre sarvāveśakare parāḥ || 157 ||

sarvajñādyāḥ sthitāścaitā hastapustākṣamālikāḥ | 
mātṛmānaprameyāṇāṃ purāṇāṃ paripoṣiṇī || 158 ||

tripurāmālinī khyātā cakreśī sarvamohinī |
vidyāśaktiviśuddhiṃ ca siddhṃ prākāmyasaṃjñitām || 159 ||

etāḥ sarvopacāreṇa pūjayeddevatāḥ kramāt |

	kuṇḍalinyā ūrdhvayo(rdhvādho)pātāyātadaśāyāmutpannāḥ 
sarvajñādidevyaḥ | ata eva nigarbhapadavācyāḥ | nitarāṃ garbhe sthitatvāt 
| nanvidṛśarahasyasthale samutpannāḥ kathaṃ pakaṭā jātā ityata āha-
kulecchayeti | kulasya tripuṭyā nirmāṇecchayā tāḥ śaktayo bahirāgatāḥ | 
ata eva vaikhaīrūpakādivarṇamayyo jātāḥ | atra kādiśabdo yathāśrutaḥ 
kavargacavargarūpavarṇadaśakapara iti prāñcaḥ | cakrasaṃketāvirodhāya 
makārādidaśakapara ityapi kliṣṭaṃ yākhyātuṃ yuktam | kādiḥ 

p. 365) kālīti śaktista iti tantrarāje matadvayakartṛtvena śaktidvayasya 
prasidhatvādiha kādiśabdaḥ śaktiparo matakartṛtvalakṣaṇayā kālīparo 
vā | śaktiśabdastu pra(ma) kāraparatvena śaktyādinavaparyanteti śloke 
vyākhyāta eva | maḥ kālī kleśitaḥ kālo mahākālo yamo raviriti 
kośātkālīśabdo'pi makāra eva, kakāra eva vā kālyādiśabdaikadeśaḥ 
kakārāttu prabhañjana ityatra kāmakalāśabdaikadeśavat | naca manvasre 
cakrasaṃkete ṭakārādaya uktāḥ | pūjāsaṃkete tvaṇpatyāhārī(ra) 
gāścaturdaśa vaṇā uktā iti parasparavirodhaḥ kathaṃ na parihṛta iti 
vācyam | tatra parihārasyāsaṃbhavena vikalpasyaiva nyāyyatvāt | 
saṃbhavatyavirodhe'ṣṭadoṣaduṣṭavikalpasyāyuktatvāt | svaṃ nijaṃ 
rūpaṃ brahma tasyā'veśo'nāvṛtatvena bhānam | 
bhūto'hamityākārakabhāna eva bhūtāveśa itivyavahāradarśa(?)karam | 
ata eva sarvarakṣākaranāmakaṃ cakram | 
sarvātmatvaviṣayakāvaraṇamaṅgasyaiva rakṣāpadārthatvāt | hastayoḥ 
pustakamakṣamālā ca yāsāṃ tā iti tu sarvajñādīnāṃ dhyānamuktam | 
saptamīviśeṣaṇe bahuvrīhāviti hastapadasya pūrvanipātaḥ | 
tripuramālinīpade mala malla dhāraṇa iti dhātuto niṣpanno'pi 
mālinīśabdaḥ poṣaṇārthakaḥ | dhātūnāmanekārthatvādityāśayena 
nirvakti māviti(?) | tripuāpade dīrghastu cchandovyākaraṇayorvirodhe chando 
balīya itiparibhāṣānusārāt | vidyāpti(tmi)kāmāḥ (yāḥ) śakteḥ 
pañcadaśyā viśeṣeṇa śuddhistadīya(?)vatphaladānasāmarthyādhānam | 
tadātmikā pākāmyasiddhiḥ | prākāmyapadaṃ ca vyākhyātaṃ vṛddhaiḥ 
-

dravaḥ saṃghātakaṭhinaḥ sthūlaḥ sūkṣmo laghurguruḥ |
vyakto'vyaktataraścāpi prākāmyaṃ te vibhūtiṣu || iti |

	cakārānmahāṅkuśāmudrāṃ ca pūjayet || 156 || 157 || 158 || 159 ||

	saptamāvaraṇavāsanāmāha -

niruddhavāyusaṃghaṭṭasphuritagranthimūlataḥ || 160 ||

hṛdayāntarasaṃvittiśūnyapuryaṣṭakātmanā |
bījarūpasvarakalāspṛṣṭavargānusārataḥ || 161 ||

p. 366) rahasyayoginīrdevi saṃsāradalanojjvale |
sarvarogahare cakre saṃsthitā vīravandite || 162 ||

vaśinyādyā raktavarṇā varadābhayamudritāḥ |
pustakaṃ japamālāṃ ca dadhānāḥ siddhayoginīḥ || 163 ||

śuddhavidyāviśuddhiṃ ca bhuktisiddhiṃ maheśvari |
īśvarīṃ tripurāsiddhiṃ pūjayedbindutarpaṇaiḥ || 164 ||

	prāṇāpānayornirodhenānyatarasminnanyatarasya saṃghaṭṭo'pāne 
juhvati prāṇaṃ prāṇe'pānaṃ tathā para iti gītāvacane prasiddheḥ | tena 
sphuritau kāryonmukhatayocchūnau granthī 
ūrdhvādhaḥsthitagranthidvayaṃ yasya 
tādṛśānmūlādhāracakrādutpannā iti śeṣaḥ | hṛdayāntare 
saṃvittirjñānaṃ yasya tat | manasaiva jñeyaṃ na tu 
cakṣrurādibāhyendriyagamyamiti yāvat | ata eva śūnyamiva 
sūkṣmatamabhityarthaḥ | īdṛśaṃ puryaṣṭakaṃ 

karmendriyāṇi khalu pañca tathā parāṇi
buddhīndriyāṇi mana-ādicatuṣṭayaṃ ca |
prāṇādipañcakamatho viyadādikaṃ ca 
kāmaśca karma ca tamaḥ punaraṣṭa mīyuḥ ||

	itiśloke parigaṇitasthūlapuryaṣṭakasamānajātīyam | tadātmanā 
svarūpeṇopalakṣitāḥ | bījarūpā | binduviśiṣṭāḥ svarakalā 
akārādisvaraṣoḍaśakam | (tābhiḥ) spṛṣṭāśca te vargāśca 
kacaṭatapayaśākhyāḥ evamaṣṭānāṃ sabindukānāṃ 
vargāṇāmanusāratasta(da)nantaroccāritāḥ | sūkṣmatvādeva 
rahasyayoginīpadavācyā vaśinyādyāḥ saṃsārātmakarogahārake cakre 
saṃsthitāḥ | īśvarīṃ rogaharaṇasamarthī cakreśvarīm | 
ahaṃtedaṃtayoraikyabuddhiḥ śuddhavidyā tasyā api viśuddhiścinmātre 
vilāpanarūpā yayā tāṃ bhuktisiddhiṃ cakārātkhecarīmudrāṃ ca 
pūjayet | vīravandita iti saptamī vā saṃbuddhirvā | spaṣṭamanyat || 160 || 
161 || 162 || 163 || 164 ||

	aṣṭamāvaraṇavāsanāmāha -

śaktitrayātmikā devi ciddhāmaprasarāḥ śivāḥ |
p. 367) saṃvartāgnikalārūpāḥ paramātirahasyakāḥ || 165 ||

pūrṇapūrṇasvarūpāyāḥ siddherhetuḥ sureśvari |
sarvasiddhimayā(pradā)khye tu cakre tvāyudhabhūṣite || 166 ||

sthitāḥ kāmeśvarīpūrvāścatasraḥ pīṭhadevatāḥ |
āyudhā api raktābhāḥ sā(svā)yudhojjvalamastakāḥ || 167 ||

varadābhayahastāśca pūjyā dhyātṛphalapradāḥ |
tvadīyāśca madīyāśca puṃstrīvaśyavidhāyinaḥ || 168 ||

tvagasṛṅmāṃsamedosthimajjārṇāntāḥ sureśvari |
dvitīyasvarasaṃyuktā ete bāṇāstvadīyakāḥ || 169 ||

vāmādīnāṃ purāṇāṃ tu jananī tripurāmbikā |
parasvātantryarūpatvādicchāsiddhirmaheśvari || 170 ||

etāḥ sarvopacāreṇa pūjayettu varānane |

	trikoṇavāsanāvasare tisrastisraḥ śaktayo yā varṇitāstadātmikāḥ 
kāmeśvaryādayastisro devatāścaitanyamarīciprasārūpatvādeva paramā 
utkṛṣṭāśca tā atirahasyarūpāśca, saṃvartaḥ pralayaḥ 
kalpastatkālikāgnijvālātulayā dhyātavyāḥ | 
pūrṇapūrṇetivīpsayā'tyantapūrṇatocyate | tādṛśī 
siddhirjīvanmuktistāṃ prati tisraḥ samuditā hetuḥ | ata eva 
tadādhāracakrasya sarvasiddhipradasaṃjñā | āyudhānāṃ 
pārthakyenā'varaṇāntaratvaśaṅkāmapākurvannāha - āyudheti | pīṭheti 
| kāmarūpapūrṇagirijālaṃdharapīṭhādyadhiṣṭhātrya ityarthaḥ | 
aṣṭācakrā navadvāreti śrutau binducakrasya trikoṇacakra 
evāntarbhāvamabhipretya cakrāṣṭakatvakathanamiti dhvananāya 
pradhānadevatayā saha catasra ityuktam | | tisra ityeva tu tadartha iti tu 
prāñcaḥ | āyudhā apītyatra vā catasra ityasyānvayaḥ | 
āyudhaśaktayaścatasre'pi svasvāyudhaṃ hastābhyāṃ śirasi dhṛtvā 
sthitāḥ | āyudhaśabdādācārārthe klivantāda 
pratyayāditisūtreṇākāraḥ pratyayastataṣṭāp | puṃliṅgaścāndhaso'yaṃ 
śabda iti tu prāñcaḥ | vastutastu aṣṭamāvaraṇe'pi 
oḍyānapiṭhādhiṣṭhātrī pradhānadevatā'pi pūjanīyetidyotanāya 
catasraḥ pīṭhadevatā ityuktam | tathāca kalpasūtram - trikoṇe 
vākkāmaśaktisamastapūrvāḥ 

p. 368) kāmeśvarīvajreśvarībhagamālinīmahādevyo bindau caturthī 
tisṛṇāmāsāmabhedāya mūladevyāḥ pūjā kāmeśvaryādicaturthī 
nityānāṃ ṣoḍaśī yoginīcakradevīnāṃ navamī binducakrasthā 
cetyekaiva na tatra mantradevatābhedaḥ kāyastanmahādevyā eva caturṣu 
sthāneṣu viśeṣārcanamāvartata iti | tvadīyāḥ puṃvaśyaṃ madīyāḥ 
strīvaśyaṃ vidadhate | strīśabdasya pūrvamaprayogādeva na 
samāsāntapratyayaḥ | devībāṇabījānyuddharati - tvagiti | tvagyakāraḥ | 
yakārādhikāre tvagvālī vyāpako vāyuriti kośāt | asṛk, rephaḥ | ro raktaḥ 
krodhano repha iti kośāt | māṃsaṃ lakāraḥ | tadadhikāe pinākī 
māṃsasaṃjñaka iti kośāt | medo vakāraḥ | vo medo varuṇaḥ sūkṣma iti 
kośāt | asthimajjārṇavorantaścaramaḥ śukravarṇaḥ sakāra pañcama 
ityarthaḥ | śaṣasādhikāreṣu saukhyanāmā kumāro'sthi, suśrīrūṣmā 
vṛṣo majjā, dakṣapādo bhṛguḥ śukramiti kośebhyaḥ | 
dvitīyasvarastripurācakreśvarīmantre dvitīyo varṇaḥ | mātṛkākrame 
cedvindusaṃyuktā iti śeṣaḥ | āyudhāntarabījoddhārastu caturthapaṭala eva 
kṛtaḥ vāmājyeṣṭhāraudrya eva puratrayaṃ tadambikā cakreśvarī | 
atyantaṃ svātantryamevecchāsiddhiḥ | tuśabdādbījamudrā'pi || 165 || 166 || 
167 || 168 || 169 || 170 ||

	navamāvaraṇavāsanāmāha -

sarvānandamaye devi parabrahmātmake pare || 171 ||

cake saṃvittirūpā ca mahātripurasundarī |
svairācāreṇa saṃpūjghā tvahaṃtedaṃtayoḥ samā || 172 ||

mahākāmakalārūpā pīṭhavidyādisiddhidā |
mahāmudrāmayī devī pūjyā pañcadaśātmikā || 173 ||

tattattithimayī nityā navamī bhairavī parā |
praticakraṃ tu mudrāstu cakrasaṃketacoditāḥ || 174 ||

	sarvānandamayanāmakaṃ binducakraṃ parabrahmarūpameva | tatra 
sā parāpararahasyayoginyapi saṃvittirūpaiva | paraṃ tu na 
vṛttyātmakajñānarūpā | kiṃ tu sarvavṛttiṣvanugatā 
vṛttarvṛttiprāgabhāvasya vṛttirdhvasasya ca sākṣiṇī vṛttyoḥ saṃdhau 
cānubhūyamāneti 

p. 369) dhvanayannāha ahaṃteti | vedakaviṣayiṇī vṛttirahaṃtā | 
vedyaviṣayiṇī tvidaṃtā |

yajjñānamahamo jñānaṃ yajjñānamidamastathā |

tayorapi ca yajjñānaṃ (tajjñānaṃ) viddhi me vapuḥ | itiparaśivokteḥ | 

	svarācāreṇa karmakāṇḍoktanirbandhanirmuktenā'cāreṇa, 
paraśivaniṣṭhamahāsvātantryānubhavena cetyarthaḥ | agaṇanaṃ kasyāpīti 
kalpasūtrāt | mahākāmakalārūpatvaṃ tu prāguktam | 
pīṭhavidyādisiddhiḥ prāptisiddhiḥ | 
kāmarūpādipīṭhādhipatyavāgbhavādividyādira (vipa) 
tyakāmeśvaryādidevatātmakatvaprāptirūpatvāt | mahāmudrā yonimudrā 
| kulārṇave parāprāsādaprakaraṇasthe vanamālāṃ namomudrāṃ 
mahāmudrāmanukramāditivacane 
mahāmudāpadastyāntaḥpraveśitāṅguṣṭhasaṃhatāñjaliparatvena 
sāṃpradāyikairvyākhyāne'pyatra prācīnairyonimudrāpātvena 
vyākhyānāt | pañcadaśātmikā, akṣarapañcadaśātmikā 
kāmeśvaryāditithinityārūpā vā | jāyate vardhata 
ityādikāgāmidaśāpañcakarūpā vā | astītidaśāyāḥ 
svābhāvikatvādanuktiḥ | tattattithimayī pratipadāditithisvarūpā | nityā 
sādanāmakākalārūpā | anavamīti cchedena sarvottamā | navamīti 
cchedena navacakreśvarīṇāṃ madhye caramā | bhairavī sarveṣāmapi 
bhayaṃkarī | bhīṣā'smādvātaḥ pavata ityādiśruteḥ | parā 
paśyantyāditrayātītā | pūjyetyanvayaḥ | navasu cakreṣu 
pūjanīyatvenoktānāṃ mudrādevīnāṃ vāsanāstu cakrasaṃketa eva 
kathitā ityarthaḥ || 171 || 172 || 173 || 174 ||

nityaklinnādikāścaiva kāmyakarmānusārataḥ |
caturasrāntarāle vā trikoṇe vā yajetsudhīḥ || 175 ||

	nityaklinnā tṛtīyā tithinityā | ādinā meruṇḍādiparigrahaḥ | 
cakrārātkāmeśvarī bhagamālinīvajreśvarīṇām | tāsāmeva trikoṇe 
pūjāprakaraṇe nirdiṣṭatvāt | tataśca yā tithinityāpūjā pūrvamuktā 
tasyā yathā pradhānadevatāyāḥ prāthamikapūjottaramavasarantathā 
dvitīyavārapūjottaraṃ kālo'pi vaikalpika iti dyotanāyeha punastatkīrtanam 
| karaśuddhiṃ punaścaivetyādāviva punarādiśabdābhāvāttu na dviḥ 

p. 370) pūjanaṃ nityānāṃ tattaddviḥpāṭhasya 
kramadvaividhyārthakatvenopakṣīṇatvādananyaparapunaḥśravaṇarūpāny
āsasyābhāvānna karmabhedaḥ | prāñcastu kāmeśvarībhagamālinyoḥ 
pūrvaṃ pūjitatvādavaśiṣṭānāṃ tayodaśanityānāmevedaṃ 
pārthakyena pūjāntaramityāhuḥ | tanna | vajreśvaryā api pūjitatvena 
dvādaśānāmeva pūjāpatteḥ | kāmeśvayāditayasya nāmaikye'pi 
mantrabhedena devatābhedasyāvaśyaṃbhāvācca | 
tṛtīyacakreśvaryāstripurasundarīnāmadheyakatve'pi mantravailakṣaṇyena 
mūladevatāyā bhedasyaiva siddhāntasiddhatvāt | ata eva kalpasūtre 
tanmahādevyā eva caturṣu sthāneṣu viśeṣārcanamāvartata ityuktaṃ na 
pañcasviti | na ca tithinityātmaka kāmeśvaryādīnāṃ tantabhedena 
mantrabhedadaśane'pi kathaṃ na bheda iti vācyam | 
avaikalpikamantrabhedasyaiva devatābhedavyāpyatvāt | tayormantrayoḥ 
śākhāntaranyāyena vikalpitavāt | etena kāmeśvaryāditayasya tithinityāto 
dhyānabhedo'pi saṃgacchate | kāmyakarmānusārata iti tu pūrvameva 
vyākhyātam | pāñcastu tatatyaṃ kāmyakamapadaṃ nityakarmaparatvena 
vyācakṣāṇā ihatyaṃ tu 
vaśyādikāmanānūupavarṇadhyānapuṣpādimiriti vyācakṣate | tatra 
vaiṣamyaṃ ta eva jānate | catuasāntarāle 
caturasrarekhādvayamadhyavīthyāṃ, sāṇimādyaṣṭakaṃ samātraṣṭakaṃ 
bhavatīti śrutau prathamapaṭale pūjākaraṇe caramapaṭale vāsanāprakaraṇe 
ca rekhādvayapakṣasyaivā'śritatvena vīthyantarābhāvena 
vinigamanavirahasyānāśaṅkyatvāt | 
ekarekhāpakṣarekhātrayapakṣayorapyekatra 
kḷptanyāyenaikapuroḍāśāyāṃ bahupuroḍāśāyāmiva 
cāntarālanirṇayasya saṃbhavāt | 
bhūgṛhaṣoḍaśārayormadhyaparatvenāntarālapadaṃ prāñco vyākhyan | 
tanmandam | ṣoḍaśārasyānupāttatvāt | vastutastu - 
cakralekhanārthaparigṛhītavihastabhūmau 
binduprabhṛtivṛttatrayāntalekhanottaramamitaḥ 
kiṃcidūnādhikaikādaśāṅgulātmako bhūbhāgo'vaśiṣyate | 
tasminnekarekhātmakabhūpurapakṣe sā rekhā paigṛhītabhūmerantabhāge 
lekhyā | anyathā tāvataḥ parigrahasya vaiyarthyāpatteḥ | 
tataścānekarekhāpakṣe rekhe tattadantareva lekhye saṃpadyete na bahiḥ | ata 
eva paryantarekhādikrameṇaiva prathamadvitīyādivyavahāraścakranyāse 
saṃgacchate | tathāca prakṛte'ntarālapadena 
prathamopasthitatvādādyarekhāntarbhāge parāmṛṣṭe 
satyekarekhātmakabhūgṛhābhiprāyeṇa prācāṃ vyākhyā'pi 
sādhvyeveti dhyeyam || 175 ||

p. 371) dhaipitairliganāśi-a dhūpairārādhya devatāḥ |
cakrapūjāṃ vidhāyetthaṃ kuladīpaṃ nivedayet || 176 ||

antarbahirbhāsamānaṃ svaprakāśojjvalaṃ priye |
puṣpāñjaliṃ tataḥ kṛtvā japaṃ kuryātsamāhitaḥ || 177 ||

	ṣaṭsaptatitamaślokasya prathamaścaraṇo vyākulākṣaraḥ | tatrāliḥ 
prathamaḥ | spaṣṭamanyat | śuddhyāṃ hetuṃ gṛhītvā 
prathamapaṭale'smaduktarītyā tarpayedityarthaḥ | a(tra)gandhapadasya 
bahuvacanāntatvāddravyaviśeṣaparatā | sa copacāre 
karaṇatvāttṛtīyāntatvena nirdiṣṭaḥ | te (na) ca tatkaraṇopacārasyaiva 
nirūḍhalakṣaṇayopasthityā tadādyutkarṣavidhiḥ | nacaivaṃ sati 
naivedyādibhirarcayedityāvaraṇaprākkālikavidhīrnai (dhau nai) 
vedyāntapadasya vaiyarthyāpattiḥ | tālavṛttāntai (?) rityeva 
vaktumucitatvaditi vācyam | vaiyarthyāpattyaiva 
gandhādyupacārāṇāmāvaraṇārcanātpūrva parabhedena 
dviḥsamarpaṇasya kalpanāt | ata eva jñānārṇava āvaraṇebhyaḥ pūrvaṃ 
smaryate -

upacāraiḥ ṣoḍaśabhiḥ saṃpūjya paradevatām || iti |

	āvaraṇānantaramapi punaḥ smaryate -

upacāraiḥ samabhyarcya gandhapuṣpākṣatādibhiḥ || iti |

	dhūpairiti tu pūrvavadeva dhūpādyupacārāṇāṃ 
samuccitotkarṣabodhanārtham | tenā'varaṇottare gandhādikānvā punaḥ 
samarpayeddhūpādikāneva vetyarthaḥ | tathā cā'varaṇānte kalpasūtraṃ 
pūrvavaddhūpadīpamudrātarpaṇanaivedyādi dattveti atrā'dipadena 
tāmbūlādeścatuḥṣaṣṭibahirbhūtasya parigrahaḥ | 
cakrapūjāpadavācyametāvadeveti dhvanayaṃstaduttarāṅgaṃ vidhatte - 
cakreti | prajvālitakuladravyātmako dīpaḥ kuladīpaḥ | 
kuladravyamātrakaraṇakatvasya samāsāvagatanairapekṣyasya 
rathaṃtarasāmeti vede (?) udakāśanā iti loke'pi kḷptatvāt | tadvāsanāṃ 
vidhatte - antarbahiriti | tathāca mantraliṅgam -

	antastejo bahisteja ekīkṛtyāmitaprabho |

	(?) tridhā dīpaṃ nivedayet || iti |

p. 372) itthamitipadena cakrapūjāprakaraṇasamāptidhvananājjapasya 
tatprakaraṇe pāṭhābhāvajñāpanena puṣpāñjaliṃ tataḥ kṛtveti tu 
kevalaṃ kālārtha eva saṃyogo nāṅgāṅgi bhāva iti dhvananadvārā 
japasya prādhānyamityapi sūcitam | ata eva japetikartavyatāsamāptau 
phalasaṃyogo'pi smaryate -

evaṃ cintayamānasya japakāle tu pārvati |
siddhayaḥ sakalāstūrṇaṃ sidhyanti tvatprasādataḥ || iti |

	yattu tadanantaraṃ punarapi pūjāṅgānāṃ parāmarśo na japasya 
(tat) saṃdaṃśāntaḥpātena tadaṅgatvamapyastītidyotanaikaphalakam | 
tenārcanābhāve svatantrasyāpi japasyārcanakaraṇe tadaṅgatvamiti 
phalito'rthaḥ | tena 
bahirantasthamubhayamaveṣṭisavavaditiśāṇḍilyasūtroktanyāyena japasya 
dvividhaḥ prayoga iti siddham || 176 || 177 ||

	nigadādibhedena japatraividhyaṃ pañcame paṭale pratipāditam | teṣu 
nigadopāṃśujapāvapekṣya mānasasyaivottamatāyāstatraiva 
pratipādanāttaditikartavyatāmeva vistareṇopadiśati -

kūṭatraye mahādevi kuṇḍalītritaye'pi ca |
cakrāṇāṃ purvapūrveṣāṃ nādarūpeṇa yojanam || 178 ||

teṣu prāṇāgnimāyārṇakalābindvardhacandrakāḥ |
rodhinīnādanādāntāḥ śaktirvyāpikayā'nvitā || 179 ||

samanā conmanā ceti dvādaśānte sthitāḥ priye |
mūlakuṇḍalinīrūpe madhyame ca tataḥ punaḥ || 180 ||

sṛṣṭyunmukhe ca viśvasya sthitirūpe maheśvari |
kevalaṃ nādarūpeṇa uttarottarayojanam || 181 ||

śabalākārake devi tṛtīye dvādaśī kalā |

	ādyaṃ sahasrāraṃ viṣunāmakaṃ mūlādhāraṃ svādhiṣṭhānaṃ 
maṇipūramanāhataṃ viśuddhi lambikāgraṃ bhrūmadhyaṃ ceti navasu 
sthāneṣu trailokyamohanādisarvāna damayāntāni nava cakrāṇi krameṇa 
vartanta iti tu cakrasaṃkete sakalabhāvanākathanāvasare pratipāditam |

p. 373) teṣu trīṇi trīṇi cakrāṇyekaikaṃ kūṭamityevaṃrītyā 
navacakāṇāṃ kūṭatrayasya cābhedāttattatsthāneṣveva tattatkūṭaṃ 
vibhāvanīyam | tataścākulacakrasya mūlamārabhya 
mūlamādhārasyāgraparyantamūrdhvordhvaṃ kakārādyakṣarapañcakaṃ 
bhūpuraṣoḍaśadalāṣṭadalairyathābhāgamabhinnaṃ vahnisapānavarṇaṃ 
vibhāvyam | tadagre hi yā vahnikuṇḍalinī tiṣṭhati tasyāśca 
vāgbhavayihṛllekhāntyakāmakalāyāścābhedaścintyaḥ | 
tayorekasthānapātitvāt | etadīyabindvardhacandrādisūkṣmākṣaranavakaṃ 
tu kevalanādarūpatvātkāmarājakūṭāntargatākṣara-
ṣaṭkaśarīraghaṭakanādena sahābhinnaṃ vibhāvayet | kāmarājākṣarāṇi 
tu svādhiṣṭhānamūlamārabhyānāhatāgraparyantamūrdhvordhvaṃ 
caturdaśārabahirdaśārāntardaśārairyathābhāgamabhinnāni 
sūryasamānavargāni prathamakūṭīyavahnivarṇanādaśabalitāni 
vibhāvanīyāni | hṛdayāgre hi yā sūryakuṇḍalinī tiṣṭhati tasyāśca 
kāmarājakūṭīyahṛllatvāsthakāmakalāyāścābhedaṃ cintayet | 
tayorapyekasthānapātitvāt | tadīyabindvādinavakaṃ tu 
pūrvavaduttarakūṭaśarīraghaṭakanādena sahābhinnaṃ cintanīyam | tataḥ 
śaktikūṭākṣarāṇi catvāri śaśisamānavarṇāni 
pūrvapūrvatarakūṭīyasūryavahnivarṇanādābhyāṃ śabalitatarāṇi 
viśuddhimūlamārabhya 
bhrūmadhyāgrāntamūrdhvordhvamaṣṭakoṇatrikoṇabinducakrairyathā-
bhāgamabhinnāni cintanīyāni | ājñāgre hi yā somakuṇḍalinī tiṣthati 
tasyāśca 
śaktikūṭīyahṛllekhāsthakāmakalāyāścaikasthānanipātitvādabhedaman
usaṃdadhyāt | etadīyabindvādinavakaṃ tu pārhakyena 
lalāṭamadhyapradeśamārabhyoparyupari navasu sthāneṣu 
sakalaniṣkalabhāvanoktaprakāreṇa samāhitatayā'nusaṃdadhīteti 
samudāyārthaḥ | prathamadvitīyakūṭayoḥ | sṛṣṭisthitirūpatvena | 
tatrottarottarasaṃhārarūpasya bindvādinavakasyāpahnavastṛtīyakūṭasya 
saṃhārarūpatvena tatra tasya spaṣṭaṃ vibhāvanamiti rahasyam | akṣarārtho 
yahā-kūṭatraye vāgbhavādibījatraye, kuṇḍalītritaye tattaccaramekāre | 
īkārādhikāre vaiṣṇavī baindavī jihmeti kośāt | atra jihmapadasya 
kuṇḍalinīparyāyamātropalakṣaṇatvāt | 
tattadīkāravaṭakahārdhakalāparaṃ kuṇḍalīpadamiti tu prañcaḥ | 
cakrāṇāṃ trailokyamohanādīnāṃ pūrvapūrveṣām | 
sṛṣṭisthitilayānākhyāntvi(khyānāṃ tvi)ti śeṣaḥ | nādarūpeṇa yojanaṃ 
tattatkūṭīyanādatādātmyaṃ tricakragatam | prāthamikacakratrayaṃ 
sṛṣṭicakranāmakaṃ vāgbhavakūṭasaṃbandhinādābhinnamityādirarthaḥ 
|

p. 374) cakrapadameva cā'vṛttyā mūlādhārahṛdayājñāsthiti 
(ta)kuṇḍalinīvācakam | bahuvacanātkapiñjalanyāyena tritvalābhaḥ | 
etāśca kuṇḍalinya ādhārādiṣveva santīti svacchandatantre -

tatrā'dhāraṃ ca hṛdbindusthānaṃ ca parikīrtitam | iti |

	atra bindusthānapadaṃ bhrūmadhyaparamiti tu prācīnaireva 
vyākhyātam | yadyapi grahanyāsaprakaraṇe bindusthāne 
sudhāsatimitiślokasthabindusthānapadasya lalāṭamadhyaparatvena taireva 
vyākhyātatvādihāpi tathaiva vyākhyātuṃ yuktam | pratyuta lalāṭamadhya 
eva somakuṇḍalinyā aṅgīkāre tṛtīyakūṭāntyasaparārdhakalāyā api 
tanmate tatraiva vibhāvyatvena 
sāmānādhikaraṇyādabhedavibhāvanānuguṇyāt | tathā'pi 
prathamadvitīyakūṭāntyasaparārdhakalayostanmate 
svādhiṣṭhānaviśuddhyorāpatantyorādhārahṛdayasthābhyāṃ 
kuṇḍalinībhyāṃ saha vaiyadhikaraṇyasyāvaśyaṃbhāvādekāṃśena 
sāmānādhikaraṇyalābho'pyaprayojaka iti teṣāmāśayaḥ | tataśca 
cakrāṇāṃ kuṇḍalinīnāṃ kuṇḍalītritaye yojanamityanvayaḥ | 
kuṇḍalītritaya ityekenaiva padena hārdhakalānāṃ kuṇḍalinīnāṃ ca 
parāmarśādabhedavibhāvanalābha iti prāñcaḥ |

naca-dīpākāro'rdhamātraśca lalāṭe vṛtta iṣyate |

	itivacanāllalāṭasyaiva bindusthānatvaṃ yuktamiti vācyam | 
bhrūmadhyasyoktarītyā binducakrasthānatvena kucandanena śāktānāṃ 
bhrūmadhye binduriṣyata iti tilakavidhinā ca tasyāpi bindusthānatvāt | teṣu 
kūṭānāṃ madhye prāṇo hakāraḥ | hakārādhikāre (na) kulīśo niśā 
prāṇa iti kośāt | agnī rephaḥ | māyārṇakalā hṛllekhākṣarastha īkāraḥ | 
kalā turīyā bheruṇḍetīkārādhikāre kośāt | māyārṇapadenaivekāraḥ | 
sa eva kaleti tu prāñcaḥ | bindvādyunmanāntānāṃ navānāṃ 
svarūpāṇi cakrasaṃketa eva vyākhyātāni | unmanā ceti | vartete iti śeṣaḥ 
| teṣu prāṇādyunmanyanteṣu | etāva (?) dvādaśānte sthitā 
lalāṭamadhyādūrdhvabhāge sthitatvena varṇitāḥ | bindvādinavakamiti 
yāvat | teṣāṃ viśvasya sṛṣṭyunmukhe 
sṛṣṭicakrātmakabhūgṛhādicakratrayāgre mūlakuṇḍalinīrūpe 
mūlādhārasthakuṇḍalinyabhinnavāgbhavāntyasvaropari sthitānāṃ 
viśvasya sthitirūpe 

                                                                                                                                                                                                                                                                                                                                                                                
p. 375) madhyame ca sthiticakrātmakamanvasrādicakratrayānte 
madhyamasūryakuṇḍalinyabhinnamadhyamakūṭāntyasvaropari ca punaḥ 
śrutānāṃ kevalaṃ tattadākārādivibhāvanamantareṇottarottarābhyāṃ 
dvitīyatṛtīyakūṭābhyāṃ krameṇa yojanamabhedaṃ ca | śabalākārake 
vahnisūryasomavarṇānāṃ mela(ne) na citritasvarūpe tṛtīye kūṭe | 
dvādaśīkalonmanonmanyantanavakam | etāni ceti śeṣaḥ | evaṃ 
trayāṇāṃ karmaṇāṃ bhāvayannityuttaraślokasthena śatrantenānvayaḥ | 
prāñcastu dvādaśānta ityatra dvādaśeti cchitvā hakārādayo dvādaśa 
pratikūṭamante sthitā iti vyācakṣate | tanna | yato 
bindvādinavakamātravācakapadāntarabhāvena dvādaśānāmapi 
nādarūpeṇottarottarayojanāpattyā turīyakūja(ṭa) japa eva paryavasānaṃ 
syāt | naca tadbhavatāmapīṣṭam || 178 || 179 || 180 || 181 ||

śūnyaṣaṭkaṃ sureśāni avasthāpañcakaṃ punaḥ || 182 ||

viṣuvatsaptarūpaṃ ca bhāvayanmanasā japet |

	mayūrapicchasthacandrakatulyāni pañca śūnyāni nirākāramekaṃ 
śūnyamityevaṃ saṃpradāyalabdhāni ṣaṭśūnyāni | 
jāgratsvapnasuṣuptituryaturyātītākhyāḥ pañcāvasthāḥ | prāṇo mantro 
nāḍī praśāntaṃ śaktiḥ kālastattvaṃ ceti vakṣyamāṇalakṣaṇāni sapta 
viṣuvanti | cakārānnava cakrāṇi pūrvoktāni, manasā 
bhāvayaṃstaccintanasamakālaṃ japet, uktarītyā manasā'kṣarāṇi 
vibhāvayedityarthaḥ || 182 ||

	krameṇa śūnyādyaṣṭādaśakaṃ vivṛṇoti -

agnyādidvādaśānteṣu trīṃstrīṃstyaktvā varānane || 183 ||

śūnyatrayaṃ vijānīyādekaikāntaritaṃ priye |
śūnyatrayātpare sthāne mahāśūnyaṃ vibhāvayet || 184 ||

	tṛtīyahṛllekhāsthahakāramārabhyonmanyantākṣarāṇi 
mahābindureka iti trayodaśānāṃ sthānānāṃ madhye hakāra 
īkāro'rdhacandraḥ śaktirmahābindustadūrdhvaṃ ceti ṣaṭsu sthāneṣu ṣaṭ 
śūnyāni cintayedityakṣarasvārasyalabdhaḥ samuditārthaḥ | yathā - 
hakārādīni pūrvoktasthānānyanuvartanenānūdya 
teṣvekaikāntaritamitipadena hakāramārabhya viṣamasthāneṣu 
samasthānaparityāge ma(hā)śūnyasthānavidhiḥ | 

p. 376) anena vidhinā saptamādiviṣameṣvapi tatprāptāvagnyādītyādinā 
tadapavādaḥ | agnī rephaḥ | tamārabhya gaṇanāyāṃ dvādaśo 
mahābinduḥ | eteṣu sthāneṣu trayaṃ trayaṃ parityajyaikakaṃ śūnyaṃ 
jānīyāt | ardhacandraśaktimahābinduṣu trīṇi śūnyānividyādityarthaḥ | 
asya vidheḥ prāptyā(ptā)prāptavivekena śaktirma(mahābindo(ndvo) reva 
paryavasānam | ekaikāntaritavidheraiva vā hakārekārayoreva paryavasānam 
| śūnyatrayātpare mahābinduto'pyūrdhvaṃ mahāśūnyaṃ 
nirākāramityarthaḥ | vastutastu -asminpakṣe 
rodhinyādyaṣṭamānteṣvityevoktvā śūnyadvayaṃ vijānīyāditi kuto 
noktamiti codyamavatarati tasmādanyathā vyākhyeyam | śūnyatrayaṃ 
pūrvavat | ekaikāntaritamityapyagnyādisthānāddeśenaiva na punaḥ 
prāṇādyaddeśena | tadanuvṛttau mānābhāvāt | mahāśūnyasya 
ṣaṣṭhasya pārthakyena nirdeśabalādeva vidhi śūnyadvayapara eva | 
ekaikāntārataṃ dvayamitipāṭhopalambhe tu na so'pi vivādaḥ | tataśca 
rephabindvardha candraśaktimahābindutadūrdhvasthāneṣu ṣaṭ śūnyāni 
bhavanti | athavottaratra vahniṃ māyāṃ ca kālaṃ ca 
cetanāmadhacandrakamityanena turyasvarabindvormadhye kālasya sthānaṃ 
pṛthageva gaṇayiṣyate tata unmanyeva dvādaśī | etatpakṣe mahābindāveva 
mahāśūnyaṃ yuktamupapadyate | tena 
rephakālabindunādāntonmanāmahābinduṣu ṣaṭśūnyānīti siddham | 
prāñcastu - rephamārabhyā'dvādaśāntādrepho bindū rodhino na dānto 
vyāpikonmaneti trīnpunastrīnevaṃ ṣaṭ tyaktvā śūnyatrayaṃ 
śūnyaṣaṭkaṃ jānīyāt | taccaikaikāntaritamekakaiścaśceti dvayaṃ 
dvayordvayormadhyasthamityarthaḥ | tena hakārekārayormadhya 
ephastatsthāna ekaṃ śūnyamityādikrameṇa rephabindvādisdhānaṣaṭke 
śūnyāni bhavanti | śūnyatrayācchūnyaṣaṭkasya madhye pare carama 
unmanāsthāne ṣaṣṭhaṃ mahāśūnyaṃ gaganātmakaṃ bhāvayet | 
tenārthādanyeṣāṃ candrakatulyatā | taduktaṃ 
vijñānabhairavabhaṭṭārakaiḥ -

śikhipakṣacitrarūpairmaṇḍalaiḥ śūnyapañcakam |
dhyāyato'nattare śūnyaṃ paraṃ vyomatanurbhavet ||

	itīti vyācakṣate | tadidamatīvāsandaram | agnita ārambha unmanāyā 
dvādaśatvābhāvātsaptabhyā dvitīyārthe lakṣaṇāyā 
anuśāsanaviruddhatvācca | ekaiketivīpsāprāye 

p. 377) paṭhita ya trīṃstrīnityasya bhinnapadatvāyogācca | ṣasmyaṃsāgaṃ 
(ṇṇāṃ sthānaṃ) vidhāya punasteṣveva ṣaṭsu śūnyasthānavidhānasya 
saṃdarbhaviruddhatvācca | pṛthivyādiṣu navasu vibhūnparityajya 
mūrtatvaṃ jñeyamityukte vibhuṣveva mūrtatvamityabhānāt | na girā gireti 
brūyādairaṃ kṛtvodgeyamitivacchūnyānāmagnyādisthānāpattirityuktau 
girāpadānuccāraṇavadrephādyavibhāvanāpatteḥ | 
agnyādidvādaśānteṣviti saptamyā teṣāmeva 
śūnyādhikaraṇatvamityuktau tu trīṃstrīnityetatsāmānādhikaraṇyena 
tadīyavyākhyāyā virodhaḥ | trīṃstrīnityetasya viśeṣyatvena 
hakārādīnityetasyādhyāhārāpattiśca | tritrityāgakīrtanavaiyarthyaṃ ca | 
kiṃca, trayapadasya ṣaṭkaparatve'tyantāprasiddhalakṣaṇāpattiḥ | 
śūnyatrayapadasyā'vṛttau tu sa eva dvivāradoṣaḥ | ekaścaikaśceti 
vyākhyāne sarūpāṇāmityekaśeṣāpattiḥ | ekaikavyavadhānārthakatvena 
sāmañjasye'ntarapadasya madhyārthakatvamāśritya tathāvyākhyānasya 
sutarāmayogaḥ | prāthamikeṣu pañcasu dvidvimadhyasthatve'pi 
ṣaṣṭhasyākṣaradvayamadhyasthatvāyogaśca | tadarthaṃ dvādaśapadasya 
mahābinduparatvoktau tu rephādimahābindvanteṣu dvayordvayormadhya 
ekaikaṃ śūnyamiti paryavasānādīkārabindvādikrameṇa mahābindāveva 
ṣaṣṭhaśūnyaniveśāpattyā taddoṣatādavasthyam | rephamārabhya niveśe 
prathamaśūnyasya 
parigaṇitadvādaśānyatamadvayasaṃpuṭīkaraṇābhāvatādavasthyam | 
tadarthamagnerādirhakāra iti vyākhyāyāṃ 
prabhṛtyarthakādipadāntarābhāvaḥ | mahābindostadā trayodaśatvena 
dvādaśapadavirodhaśca | dvādaśasyānta iti vyākhyāne 
caramāvadhivācakāntapadāntarābhāvaḥ | 
hakāramahābindvorevopādāne bahuvacanavirodhaśca | evaṃ 
śūnyatrayāditi digyogalakṣaṇapañcamyā 
nirdhāraṇaṣaṣṭhyarthakatvamapyanuśāsanaviruddhamevetyāstāṃ tāvat || 
183 || 184 ||

	athāvasthāpañcakasya lakṣaṇairvācakākṣaraistaisthā(statsthā) 
naiśca saha bhāvanāmāha -

prabodhakaraṇasyātha jāgaratvena bhāvanam |
vahnau devi mahājāgradavasthā tvindriyadvayaiḥ || 185 ||

āntaraiḥ karaṇaireva svapno māyāvabodhanaḥ |
p. 378) galadeśe suṣuptistu līnapūrvasvavedanam || 186 ||

antaḥkaraṇavṛttīnāṃ layato viṣayasya tu |
pūrvārṇānāṃ vilomena bhrūmadhye bindusaṃsthitā || 187 ||

caitanyavyaktihetostu nādarūpasya vadanam |
turyarūpaṃ tasya cātra vṛttārdhādestu saṃgrahaḥ || 188 ||

turyātītaṃ sukhasthānaṃ nādāntādisthitaṃ priye |
atraiva japakāle tu pañcāvasthāḥ smaredbudhaḥ || 189 ||

	atha śūnyaṣaṭkavibhāvanakathanānantaramavasthāvibhāvanaṃ 
kathyata iti bhāvaḥ | na punaranena vibhāvanayorānantaryamucyate | 
tayostattadakṣaravibhāvanasamakālaṃ vyavasthitakramatvena 
kramāntarānapekṣaṇāt | 
indriyadvayairjñānendriyakarmendriyayorekaikayoryugulāni pañca 
tairdaśabhiriti yāvat | etairyatprabodhakaraṇaṃ prabodho 
jñānendriyāṇāṃ vyāpāraḥ karaṇaṃ karma tacca karmendriyāṇāṃ 
vyāpāraḥ | ubhayeṣāṃ svasvaviṣayābhimukhyamiti yāvat | tasya 
jāgaratvena jāgarapadavācyatvena bhāvanaṃ paṇḍitapāmarasādhāraṇo 
vyavahāro'stīti śeṣaḥ | prakṛte tu saiva jāgradavasthā mahatī cintanīyā 
sarvakālanidrākṣayarūpā vahnau prakṛtatvāttārtīyarephe tadbodhyā 
tatsthāna eva ca vibhāvyetyarthaḥ | prāñcatu - daśabhirindriyaiḥ 
pramāturvyavahāra eva prabodhaḥ | sa eva jāgarastasya karaṇaṃ 
hetubhūtaḥ prakāśastasya jāgaratvena vibhāvanaṃ rephe kāryamiti 
vyācakṣate | āntaraiḥ karaṇairantaḥkaraṇacatuṣkeṇa | evakāreṇa 
pūrvoktabahirindriyanivṛttiḥ prabodhakaraṇasyetyanuvartate | antaḥkaraṇasya 
jñānakarmendriyobhayarūpatvāt | tena manomātrajanyaprabodhakarmaṇoḥ 
svapna iti bhāvanamasti | sa ca māyāvabodhanastārtīyekārabodhyaḥ | 
athāpi galadeśa eva sā svapnāvasthā cintanīyā | antaḥkaraṇavṛttīnāṃ 
yāvānviṣayastasya sarvasyāpi layo hi suṣuptikāle sakale vilīna 
ityādiśrutiṣu siddhaḥ | ata eva vṛttīnāmapi svaviṣayatvādeva layaḥ | 
vṛttilaye sati sūkṣmarūpeṇa vidyamānamapyantaḥkaraṇaṃ līnaprāyameva 
| tasminviśeṣaṇe līne sati tadviśiṣṭa ātmā'pi tathaiva | tataścātra 
līnapūrvaṃ ityatra pūrvapadena viśeṣaṇībhūtamantaḥ(karaṇaṃ) 
pūrvatvopacārāt | tathā ca līnapūrvo 

p. 379) galitāntaḥkaraṇo yaḥ sva ātmā tasya 
vedanamāvidyakavṛttiviṣayatā saiva suṣuptirityucyata ityarthaḥ | suṣuptau hi 
sukhamajñānamahaṃ cetyetattritayamātraviṣayikāstisro'vidyāvṛttayaḥ 
santīti vārtikakārairuktatvāt | tāsāṃ ca 
parasparamavacchedyāvacchedakabhāvanāṅgīkārādahamajño'haṃ 
sukhīti pratyayasya na suṣuptikāla āpattiriti tadāśayavidaḥ | sā ca 
suṣuptyavasthā bindau svaniṣṭhavācyatānirūpitavācakatāsaṃbandhena 
saṃsthitā'pi bhrūmadhya eva cintanīyā | bhrūmadhye bindau ca saṃsthiteti 
vā yojanā | sa ca bindustṛtīyakūṭastha evetidyotanāyā'ha - 
pūrvārṇānāṃ vilomeneti | pūrvamukha(ddhṛ)tā arṇāḥ pūrvārṇā iti 
madhyamapadalopī samāsaḥ nirdhāraṇe ṣaṣṭhī | pūrvacatuḥśatyāṃ hi 
kādividyātṛtīyakūṭamātraṃ prātilomyenoddhṛtam | tataśca vilomena 
pūrvoddhṛtavarṇānāṃ madhye yo bindustatra saṃsthitetyarthaḥ | 
prāñcastu - viṣayaśabdena viśvavyāptivācinā 
tādṛśavyāptimattṛtīyakūṭamucyate | tasya yo bindustataḥ pūrve ye 
varṇāścatvārasteṣāṃ vilomenā'nulomyeneti yāvat | 
vilomenaivoddhṛtānāṃ punarvilomatvakathanenā'nulomya eva 
paryavasānāt | īdṛśānulomyakrameṇa tṛtīyakūṭasya yaddehe sthānaṃ 
lambikāgramakṣaratrayasya bhrūmadhyaṃ ca 
hṛllekhāyāstatratyāyāstasyā ūrdhvo yo bindurlalāṭasthānīyastatra 
bhāvanīyā suṣuptiriti lāpayanti | tatkliṣṭaṃ bahutarādhyāhārakalitaṃ 
bhrūmadhyapadavaiyarthyāpādakaṃ ca | viṣayaśabdo hi viṣḷ vyāptāviti 
dhātorniṣpanna iti tu bhramamātram | ṣiñbandhana iti dhātoḥ ṣacādyaci 
vyupasṛṣṭatve parinivibhyaḥ sevasitasayetyādinā ṣatve tanniṣpatteḥ | 
turyāvasthā nāma caitanyābhivyaktiheturyo 
nādastasyānusaṃdhānātmikā daśā | sā bindvardhacandrarodhinīnādeṣu 
bhāvanīyā | vṛtaṃ cārdhaṃ cā'diryasya catuṣkasya tadvattārdhādi tasya 
turyasya ca saṃgrahaḥ saṃbandho vācyavācakabhāva 
ādhārādheyabhāvaścetyarthaḥ | nādāntāderuttaratra 
parāmarśānusārādiha catuṣkalābhiḥ | prāñcastu - 
vṛttasyārdhamardhacandraḥ | tadāditriṣveva turyā bhāvanīyetyāhuḥ | tanna 
| ardhacandrasya vṛttāpekṣayā kāla(ta) ākārataśca 
samāṃśārdharūpatayā'rdhapadasya pūrvanipātāpatteḥ | bindoḥ 
pūrvatraivānvaya iti pakṣe tvādau tadardhe 
rodhinyāmityādāvivānanyagatikatvātsvīkāryam | 
nādānusaṃdhānamantareṇaiva ke(va)lasukharūpatayā 

p. 380) sthānaṃ turyātītadaśā | sā nādāntādipañcake vācyatvādinā 
sthitā bhāvanīyā | evaṃrītyā'traiva tṛtīyakūṭa eva 
pañcāvasthāścintayedityarthaḥ || 185 || 186 || 187 || 188 || 189 ||

	atha viṣuvasaptakaṃ lakṣaṇamāha -

yogaḥ prāṇātmamanasāṃ viṣuvaṃ prāṇasaṃjñakam |
ādhārotthitanāde tu līnaṃ buddhvā'tmarūpaka || 190 ||

saṃyogena viyogena mantrārṇānāṃ maheśvari |
anāhatādyādhārāntaṃ nādātmatvavicintanam || 191 ||

viṣuvannādasaṃsparśānnādīviṣuvamucyate |
dvādaśanthibhedena varṇānnāḍyantare priye || 192 ||

	viṣuvaśabdastakārānto'kārāntaśca, 
matvarthīyādhikāre'nyebhyo'pi dṛśyata iti sūtraṇa 
viṣuśabdādvapratyayamatuporvikalpena vidhānāt | saptarātriṃdive kāle 
viṣuvadviṣuvaṃ ca tadityāgnipurāṇācca | samābhyāmubhābhyāṃ 
tṛtīyasya vyāptirhi viṣuśabdasya pravṛttinimittam | ata eva gavāmayane'pi 
pūrvottarapakṣābhyāmaśītyuttaraśatāhasvarūpābhyāṃ 
saṃdaṣṭasyāhno viṣuvatsaṃjñā saṃgacchate | sāmyānādareṇa 
vyāptimanmātrārthakaṃ vā viṣuvapadam | prakṛte'pi 
tādṛśadharmavattvādeva parasparasamaparimāṇasya saṃbandhaḥ 
prāṇaviṣuvam | trayāṇāmapi hṛdayameva sthānaṃ prasiddhatvānnoktam | 
tatraiva viṣuvaprakaraṇe'pi śiṣyāmānaṃ vicintayediti | tadubhayatra 
śiṣyapadaṃ sādhakamātraparaṃ, svātmetyeva tu tadarthaḥ | kecittu 
bhāvanāsthānasya mūlānuktatvena nyūnatāṃ manyamānāḥ 
prāṇaśabdaḥ kakārātmakavāyupara iti vyācakṣate | tanna | kakārasyaṃ 
traividhyena bhāvanāsthale trikoṭikavikalpāpatteḥ | tasya 
vāyvātmakatvābhāvācca | naca kakārāttu prabhañjana iti 
vacanāttathātvamiti mantavyam | tatratyakakārasya 
kāmakalākṣaraparatāyāḥ pūrvaṃ pratipādanāt | naca kāmakalayaiva 
sarā(?)bhedaścityatāmiti vācyam | tasyāścatuṣṭvena 
ścatuṣkoṭikavikalpāpattteḥ | ātmano 
hṛdayasthatvāttatsāmānādhikaraṇyāya 
dvitīyakūṭasthakāmakalayaivābhedavibhāvanamiti cet | tarhi 
dyadva(?)kūṭyāmeva prabhātaṃ saṃpannamiti kṛtaṃ prāṇapadasya 

p. 381) nirarthikayā lakṣaṇayā | śiṣyātmaprāṇamanasāmityatra 
śiṣyapadasya triṣvapyanvayasya bhāsana(?)tatsvārasyaviruddhaṃ ca | 
vastutastu mūlādhāre brahmetiprasiddhasya ravasya 
vāyukuṇḍalīsaṃyogāttadvyutpattiḥ | sa eva ravo nābhiparyantamāgatya 
pavanena manasā ca yujyate | sa eva ca hṛdayamāgataḥ pavanena buddhyā ca 
saṃyujyate | ataḥ sa eva sthānatraye parā paśyantī madhyameti nāmatrayaṃ 
krameṇa bhajata iti tu saubhāgyabhāskare varṇitamasmābhiḥ idameva ca 
prāṇaviṣuvapadavācyamiti sthānatraye militvaikā bhāvaneti jñeyam | 
tenā'tmaśabdo'tra buddhiparo draṣṭavyaḥ | mūlādhārādutthito nādaḥ 
ṣaṭcakrāṇāmubhayato vidyamānaṃ granthidvayadvayaṃ 
mindansuṣumṇānāḍīmadhyamārgeṇa brahmarandhraparyantaṃ yātīti 
sthitiḥ | sa ca nādo vāgbhavakūṭīyo dvitīyatṛtīyakūṭākṣareṣu 
praviśaṃstadabhinna eveti | akṣaradvayasaṃdhau tu tebhyo bhinno'pi bhavati | 
yathā'ntaḥkaraṇavṛttiparamparāyāmanupaviṣṭā cittattadrūpaiva bhāsate 
| vṛttidvayasaṃdhau tu tābhyo bhinnaiva bhāsata iti brahmavidāmanubhavaḥ | 
yathā vā maṇimālāntaḥpaviṣṭaṃ sūtraṃ maṇigarbheṣu bhinnaṃ na 
bhāsate | maṇidvayasaṃdhiṣu tu pṛthagbhāsate | iyāṃstu viśeṣaḥ 
sūtrasya maṇibhyo'tyantaṃ bhedāttadgarbhe'pi bhedenaivāvasthitiḥ | 
nādasya tvakṣaragarbhe tadabhedena | akṣarāṇāmapi 
nādapariṇāmarūpatvāt | tadidaṃ mantrārṇānāṃ saṃyogena 
viyogenetyanena pratipāditam | atra mantrapadena yogyatayā 
dvitīyatṛtīyakūṭhe eva parāmṛtyete na prathamam | prāñcastu - 
saṃyogapadaṃ kūṭatrayasamaṣṭirūpaturyabījaparaṃ, viyogapadaṃ ca 
vyaṣṭirūpabījatrayaparamiti vyācakhyuḥ | tadayuktamiti spaṣṭam | 
tādṛśaṃ nādaṃ vāgbhavāntyasthānamārabhya hṛdayasthaṃ 
kāmarājakūṭāntyākṣaraparyantamudgataṃ vibhāvya 
tasminsvajīvātmano layaṃ vicintya tatāṃ kavalitarjavātmanāṃ 
nādamūrdhvamudgamayya brahmarandhrāntaṃ pāptaṃ vicintayet | tadidaṃ 
mantaviṣuvamucyate | atrānāhatādyādhārāntamityavā'dhārāṇāṃ 
mūlādhārādyāśāntānāmantaṃ caramaṃ brahmarandhraṃ 
tadabhivyāpyetyamivighyarthakasyā'ṅḥ (?) praśleṣeṇa vyākhyeyam | 
hṛdayādbrahmarandhrāntaṃ 
viṣuvanmantrasaṃjñakamititantrāntarānusārāt | ādhārāntāntamiti 
vaktavye'ntapadamekameva tantreṇa prayuktaṃ dviranvayitavyamiti 
prāyāmuktistu nā'daṃrtavyā | viṣuvannādetyavādantastakārānto vā 
padacchedaḥ | athedṛśasya 

p. 382) nādasya dvādaśagranthibhedanapūrvakaṃ yo'yaṃ 
suṣumṇānāḍīpraveśaḥ sa evaḥ nāḍīviṣuvamityucyate | atra varṇāditi 
padaṃ bījatrayaśikharavartikāmakalākṣarārthakatvena 
prācīnairvyākhyātam | vāgbhavāntimādīkārādityeva tu yuktam | lyablope 
pañcamī | īkāramārabhyetyarthaḥ || 190 || 191 || 192 ||

nādayogaḥ praśāntastatpraśāntendriyagocaram |
vahniṃ māyāṃ ca kālaṃ ca cetanāmardhacandrakam || 193 ||

rodhinīnādanādāntāñśaktau līnānvibhāvayet |
viṣuvaṃ śaktisaṃjñaṃ tu tadūrdhvaṃ nādacintanam || 194 ||

tadūrdhvaṃ kālaviṣuvamunmanāntaṃ maheśvari |
municandrāṣṭadaśabhistruṭibhirnādavedanam || 195 ||

caitanyavyaktihetuśca viṣuvaṃ tattvasaṃjñakam |
paraṃ sthānaṃ mahādevi nisargānandasundaram || 196 ||

	nādayogo nāḍīsaṃbaddho nādo yasmātkāraṇācchaktau praśānto 
līno bhavati tattasmātkāraṇādidaṃ praśāntaviṣuvamityucyate | śaktau 
nādasya layakathanādeva tatpūrvatatsvarṇa(?) natikramya 
tāvatparyantamalīno bhāvanīya 
ityarthalabdheevārthaṃ(?)turyasvarabindvormadhye sthalāntaraṃ 
cintanīyamitidyotanāya tatsāhityena tāni sthānāni gaṇayati-vahnimiti | 
vahnī rephaḥ, māyekāraḥ kālo lapuprapalataro(?) makāraḥ | mahākālo 
yamo'ntaka itikośasattve'pi mahāpadatyāgena 
kālapadamātraprayogānmakāraśrutimātramiha gṛhyata iti mantavyam | 
kālaśabdaḥ kalāpara iti tu prāñcaḥ | etatpakṣe kalāśabdātsvārthe 
taddhito vācyaḥ | paraṃ tu sa svācchandatantraviruddhaḥ | makāraṃ 
bindumeva cetyukteḥ | cetanā'nusvāraḥ | akrūraścetanā nāda iti kośāt | 
ardhacandrādayo vyākhyātacarāḥ | etā(na) nukramyeti śeṣaḥ | tadidaṃ 
praśāntaviṣuvaṃ praśāntendriyāṇāṃ niyamitendriyāṇāṃ gocaro 
viṣayaḥ | taralakaraṇānāmasulabha iti bhāvaḥ | gocarapade 
klībatvamārṣam | atha līyamānasya dīpādeḥ sūkṣmībhūya 
punaḥsthūlībhāvadarśanāttadanusāreṇa śaktau līnasya nādasya 
punarujjīvanena vyāpikāmutkramya samanāyāṃ layacintanaṃ 
śaktiviṣuvam | tataḥ punarujjīvyonmanyāṃ layaḥ kālaviṣuvam |

p. 383) śaktimadhyagato nādaḥ samanāntaṃ prasarpati |

	tacchaktiviṣuvaṃ proktamunmanyāṃ kālasaṃjñitam | iti 
svairatantrāt | athāyameva nādo yadyavicchinnatayā 
sārdhanimeṣatrayottaraṃ 
saptadaśādhikaśatatrayatruṭiparimitakālaparyantamuccaritaścettadante 
caitanyābhivyaktirbhavati | tadidaṃ tattvaviṣuvam | tattvavyāptikāritvāt | 
munayaḥ sapta | candra eka | tena daśa sahasrāṇyaṣṭau śatāni saptadaśa ca 
truṭayo bhavanti | truṭīnāṃ sahasratrayameko nimeṣaḥ |

taduktam - svasthe nare samāsīne yāvatspandati locanam |
tasya triṃśattamo bhāgastatparaḥ parikīrtitaḥ ||

tatparasya śatāṃśastu truṭirityabhidhīyate | iti |

	evaṃ nava cakrāṇi ṣaṭśūnyāni pañcāvasthāḥ sapta 
viṣuvantītyetatsapaviṃśatiṣū (kṛ) takolāhalātītaṃ tu paraṃ sthānaṃ 
svābhāvikānandasundaramityarthaḥ || 193 || 194 || 195 || 196 ||

	etaccintanasya kratvarthatve'pi puruṣārthatāmapyāha -

evaṃ cintayamānasya japakāle tu pārvati |
siddhayaḥ sakalāstūrṇaṃ sidhyanti tvatprasādataḥ || 197 ||

	spaṣṭam || 197 ||

	japavidhimupasaṃharankaticidguṇavidhīnāha -

evaṃ kṛtvā japaṃ devyā vāmahaste nivedayet |
anāmāṅguṣṭhayogena tarpayeccakradevatāḥ || 198 ||

tsyaṃ saṃ thā dyaṃ ma māṃ ta ma devyai tu vinivedayet |
kaulācārasusaṃyuktairvīraistu saha pūjayet || 199 ||

	guhyātiguhyagoptrī tvamitimantrārthānusaṃdhānapūrvakaṃ 
jalaprakṣepo japanivedanam | taduddiśyādhikaraṇavidhiḥ | tarpaṇoddeśena 
tattvamudrāvidhiḥ | nivedanoddeśena vyākulākṣarapādena 
prathamāditrayavidhiritaro lakṣaṇam | 
pādukācārasamayācārobhayaparavīrasāhityavidhinā 
kaulācāraparibhraṣṭasāhityaparisaṃkhyā || 198 || 199 ||

	evaṃ nityapūjāṃ vidhāya naimittikārcanānyāha -

p. 384) nityaṃ puṣyadine vāre saure ca parameśvari ||
gurordine svanakṣatre caturdaśyaṣṭamīṣu ca || 200 ||

cakrapūjāṃ viśeṣeṇa yoginīnāṃ samācaret |
catuḥṣaṣṭiryataḥ koṭyo yoginīnāṃ mahaujasām || 201 ||

cakrametatsamāśritya saṃsthitā vīravandite |
aṣṭāṣṭakaṃ tu kartavyaṃ vittaśāṭhyavivarjitam || 202 ||

tvameva tāsāṃ rūpeṇa krīḍase viśvamohinī |

	kulārṇave naimittikārcanāni yadyapi bhūyāṃsi vihitāni santi 
tathā'pi teṣvatyantamāvaśyakānyetāvanti | gurordine nāthasya janmadine 
vyāptidine ca | svasya janmanakṣatre | 
caturdaśyaṣṭamīṣvitibahuvacanātpakṣadvaye'pi | viśeṣeṇa 
nityapūjāmapekṣya yoginīvīrādhikyabhakṣyabhojyādyādhikyādinā 
viśeṣadravyeṇa vetyarthaḥ tena nityapūjāyāṃ viśeṣadravyālābhe'pi 
pratinidhinā nirvāhaḥ sūcitaḥ | uktaṃ ca kalpasūtre mapañcakālābhe'pi 
nityakramapratyavamṛṣṭiriti | catuḥṣaṣṭiriti | navānāṃ cakrāṇāṃ madhye 
praticakramityarthaḥ | saṃbhūya pañcārbudāni ṣaṭkoṭyaḥ ṣaṣṭirlakṣā 
yoginīnāṃ bhavanti aṣṭāṣṭakaṃ nāma mithunabhojanātmakaḥ 
karmaviśeṣaḥ | asitāṅgabhairavādayo maṅgalanāthādayaścetyapyaṣṭau | 
anayorekasminnaṣṭaka ekaikasmānmithunādaṣṭāvaṣṭau kanyā utpannāḥ | 
anyasmiṃstu pumāṃsaḥ | tāsāṃ teṣāṃ ca parasparavivādaru (hā) 
dekaikamithunayugalāṃśabhūtānyaṣṭāvaṣṭau mithunāni saṃpannāni | 
saṃbhūya catuḥṣaṣṭi | teṣāṃ nāmāni sahasrākṣarīmantre 
tadīyanyāsādiṣu ca tantre prasiddhāni | tāni ca mithunāni 
śivaśaktirūpāṇyeva mahācatuḥṣaṣṭikoṭiyoginīgaṇasamaṣṭirūpāṇyapi 
| ata etadbhojanamātraṃ yathāvibhavamavaśyaṃ kāraṇīyaṃ, 
tadbhojanetikartavyatā kulārṇave naimittikapaṭale draṣṭavyā | tuśabdena 
tatraivoktānāṃ 
śrīkaṇṭhādyekapa`ncāśanmithunabhojanādīnāmicchāditriśaktibhojanā
ntānāṃ 
brahmāṇḍapurāṇādyuktasahasrabhojanatriśatabhojanādikarmaṇāṃ 
cānāvaśyaktā dhvanitā | madhyamabhūgṛhe catuḥṣaṣṭimithunānāṃ 
pūjanamaṣṭāṣṭakamucyata iti tu prācāṃ bhrama eva | 
vittaśāṭhyavivarjitamitisvārasyaviruddhaṃ ca || 200 || 201 || 202 ||

p. 385) śāstropasaṃhāraṃ nāntarīyakatayā dhvanayannanadhīyānaṃ 
daṇḍayati -

ajñātvā tu kulācāramayaṣṭvā gurupādukām || 203 ||

yo'smiñśāstre pravarteta taṃ tvaṃ pīḍayase dhruvam |
evaṃ jñātvā varārohe kaulācāraparaḥ sadā || 204 ||

āvayoḥ śabalākāraṃ ye cca ve dyaṃ da ta ni ma |
tvatprathāprasarākārāstvayyeva paribhāvayet || 205 ||

tvāmicchāvigrahāṃ devīṃ gururūpāṃ vibhāvayet ||
śeṣaṃ gurornivedyāpi paścādātmani yojayet || 206 ||

	kalpasūtre vyavahāradeśasātmyetyārabhya pare ca śāstrānuśiṣṭā 
ityantena granthenokta ācāraḥ kulācāraḥ | gurupādukāmayaṣṭvetyatra 
saṃjñāpūrvakavidheranityatvānna saṃprasāraṇam | 
guruprasādamantareṇaiva cauryādinā vijñāyetyarthaḥ | prāsaṅgikaṃ 
samāpya pūjākṭyaśeṣamupadiśati - āvayoḥ śabalākāraṃ 
śivaśaktisāmarasyarūpam | atraikaḥ pādo vyākulākṣaraḥ | 
śabalapadenaiva śuddhirlābhaḥ | dvitīyasyaiva śivarūpā(pa) (tāyā)stantre 
kathanāt | tvatprathāprasara evā'kāro yāsāṃ tā 
aṇimādidevatāstvayyeva paribhāvayet | tāstejorūpamātravigrahā 
vibhāvya śrīmūladevyāḥ śarīre praviṣṭāścintayet | tatastvāṃ 
svecchayā gṛhītavapuṣaṃ mūladevīṃ svagururūpāṃ 
brahmarandhrasthitanātharūpeṇa pariṇatāṃ cintayet | tato 
viśeṣārghyapātre'vaśiṣṭaṃ dravyaṃ pratyakṣāya 
brahmarandhrasthitāya vā gurave nivedya taducchiṣṭaṃ svātmani juhuyāt || 
203 || 204 || 205 || 206 ||

yoginīnāṃ mahādevi vaṭukāyā'tmarūpiṇe |
kṣetrāṇāṃ pataye mahyaṃ baliṃ kurvīta hetunā || 207 ||

	tantrāntare gaṇapatyādikurukullādibalaya uktāsteṣvāvaśyakā 
yoginībaṭukakṣetrapālabalaya ityarthaḥ | kalpasūtre tu sarvabhūtabalireka 
evoktaḥ | hetunetyanena balipātrāsādanamākṣipyate, viśeṣārghyasya 
niḥśeṣīkaraṇāt | vastutastu pāṭhakramabādhenārthakramādādau 
balidānaṃ tato haviḥśeṣapratipattiḥ | tena kalpasūtraikavākyatā'pi 
saṃpadyate || 207 ||

p. 386) dandyaṃ ma va nkhā nma va pi svecchācāraparaḥ svayam |
ahaṃtedaṃtayoraikyaṃ bhāvayanviharetsukham || 208 ||

	vyākulākṣaro'tra prathamaścaraṇaḥ | 
pūjābahiḥkāle'pyanavarataṃ svasya jagataścābhedaṃ vibhāvayanneva 
laukikavaidikavyavahāreṣu saṃsaret | tena 
bāhyasaṃtāpānākramaṇātsukhaikarūpa evāvatiṣṭhate || 208 ||

	śāstrottarārdhamupasaṃhārapūrvakaṃ gopayati -

etatte kathitaṃ divyaṃ saṃketatrayamuttamam |
gopanīyaṃ prayatnena svaguhyamiva suvrate || 209 ||

cumbake jñānalubdhe ca na prakāśyaṃ tvayā'naghe |
anyāyena na dātavyaṃ nāstikānāṃ maheśvari || 210 ||

evaṃ tvayā'hamājñapto madicchārūpayā prabho |

	gopanīyaṃ paraśiṣyebhya iti śeṣaḥ | parapuruṣebhya eva gopanīyena 
guhyenopamitatvāt | svaśiṣyeṣvapi katicitparisaṃcaṣṭe - cumbaka iti | 
śrīvidyāmūlamātrajapaparastadīyakarmatālatānarahasyajñānjālayorana
asaktaścumbakastadanuṣṭhānaratihīnaḥ | 
śāstāntarajñānasādhāraṇyenaitacchāstrīyapāṇḍityamātrecchurjñānl
ubdhastayoḥ pradarśanīyamapi na kumuta na deyamiti vaktavyam | nacaivaṃ 
sati jñānalubdhastathā śiṣyo gurorgurvantaraṃ śrayediti 
vidherananuṣṭhānalakṣaṇamaprāmāṇyamāpadyeteti vācyam | kurukṣetre 
pratigrahaniṣedhasya tatra dānavidheśca parasparopamadakatve'pi 
niṣedhamatikramya pravṛttaṃ brāhmaṇaṃ gṛhītvā dānavidhīnāṃ 
pāmāṇyopapādanavadihāpi tatsaṃbhavāt | tatratyajñānalubdhapadasya 
sānuṣṭhānajñānalubdhapātvādvā | yastvanutiṣṭhāsati jijñāsati ca 
tasmai sacchiṣyāyāpyanyāyena 
gurūpasadanadīkṣātiyamasvādhyāyādhyayanaparipālanādikramollaṅgha
nena na deyaṃ, nāsti paraloka iti buddhimatāṃ tu sutarāṃ na 
deyamityarthaḥ || 209 || 210 ||

	evaṃ śāstramupadiśyānte nyūnātiriktadoṣaparijihīrṣayā 
svaguruṃ smarati - evaṃ tvayeti | prabho svāmini madicchārūpaṃ 
dhṛtavatyā tvayā madācāryayā'haṃ tvacchiṣya ājñapto'smi | 
prabhupada(metadeva dyotayati) |

p. 387) saṃketaṃ yo'bhijānāti yoginīnāṃ bhavetpriyaḥ || 211 ||

sarvepsitaphalaprāptiḥ sarvakāmyaphalāśrayaḥ |
yato'pi dṛśyate devi kathaṃcinna vicintayet || 212 ||

	saṃketatrayajñānamārgeṇa yoginīnāṃ dayāpātraṃ bhavati | 
sarvepsitaphalānāṃ prāptiryasya sa eva (vaṃ) tādṛśaśca bhavati | 
śāstrasamāptidyotanāyaitadeva viśeṣaṇamāvartayannāha - 
sarvakāmyaphalāśraya iti | etacchāstrapāmarahasyasāraṃ nirūpya 
bhūyaḥ syātproktamilanamitiśaivaśāstrāntimasūtrārthamardhena 
saṃkṣipyā'ha yato'pīti | (yataḥ) sarvatra svayameva dṛśyate'taḥ 
svāpekṣayā bhinnaṃ kimapi na cintayedityetadupāsanāsāramiti sarvaṃ 
śivam || 211 || 212 ||

iti śrībhāskaronnīte nityāṣoḍaśikāmbudheḥ |
vyākhyāne setubandhākhye viśrāmo'bhavadaṣṭamaḥ ||

	evaṃ dvādaśottaraśatadvayaślokairaṣṭamaḥ paṭalaḥ | saṃhṛtya 
saptadaśonottaraca(tuḥśatī | ubhayośca) tuḥśatyoryogena śāstrasyāṣṭau 
śatāni sārdhatrayodaśādhikāni ślokānāṃ bhavanti | teṣu 
gaṇeśagrahanakṣatretyādikā dvādaśaślokī maṅgalācāṇarūpā 
tantrādbahirbhūtaiveti tatraivoktam | yato'pītyantimamadhaṃ ca 
bahirbhūtamityaṣṭaśatīsamākhyopapannā | 
ekaślokādhikyasyālpāntātvāt | pañcāśallipibhiritivyavahāradarśanāt | 
tacchaktipañcake sṛṣṭyetiślokasya pūrvottaratantrayorvāradvayaṃ 
pāṭhāttayoranyatarasya parigaṇanābhāvābhiprāyeṇa vā 
tadupapattirityavadheyam |

śrīviśvāmitravaṃśyaḥ śivabhajanaparo bhāratī somapīthī 
kāśyāṃ gambhīrarājo budhamaṇirabhavadbhāskarastasya sūnuḥ |
kṣetre śrīsaptakoṭīśvarapuri śivarātrau śake śarmacāpe 
nityāṣoḍaśyudanvatparataṭagataye setumetaṃ nyabadhnāt || 1 ||

jyeṣṭhāsa(tsa)tīrthyātsarahasyameta-
tsasaṃpradāyaṃ samadhītya tantram |
tantrāṇi cānyāni vicārya ṭīkā-
mekāmakārṣīdbhuvi bhāskarāryaḥ || 2 ||

p. 388) śrutismṛtinyāyapurāṇatantra-
sutrāgamaśrīgurusaṃpradāyān |
nirmathya niścitya kṛtā'pi ṭīkā
śodhyaiva sadbhirmayi hārdavadbhiḥ || 3 ||

pramādo me'vaśyaṃ bhavati ma(ti)māndyādalasataḥ 
padārthanyāyānāmapi duravagāhatvaniyamāt |
paraṃ tvantaḥ santaḥ sadayahṛdayā nāthacaraṇā-
vudārau tasmānme na khalu khalapāpobhayabhayam || 4 ||

adyāpyasti vipaścitāmapi mahatsaṃdehakoṭidvayaṃ 
yaḥ śrutyā jagadīśvaro nigaditaḥ saptaḥ kimapto'tha saḥ |
tatreśaḥ prathamaiva koṭiriti kiṃ niścāyanāya sphuṭaṃ 
nāmnaiva prathito'bhavatparaśivaḥ śrīsaptakoṭīśvaraḥ || 5 ||

	ptā ityekākṣaraṃ jaṭāvācakaṃ ptābhiḥ sahitaḥ saptaḥ śivo'pto 
harirityarthaḥ |

iti śrīmatpadavākyapramāṇapārāvārapārīṇadhurīṇanikhilata-
ntrasvatantraśrīmadgambhīrarājabhāratīdikṣitasūnunā
bhāsurānandanāthadīkṣābhidhānena bhāskara
rāyeṇa praṇīto nityāṣoḍaśikā-
rṇavavyākhyānātmā setubandhaḥ
saṃpūrṇaḥ ||



###########   END OF FILE  #######
