####################################################
MUKTABODHA INDOLOGICAL RESEARCH INSTITUTE
Use of this material (e-texts) is covered by Creative Commons license BY-NC 4.0
Catalog number: M00023
Uniform title: īśvarasiddhi
Main title: īśvarasiddhiḥ
Secondary title: siddhitrayī
Author : utpaladeva
Editor : śastrī m k

Description: 
Text taken from Volume 34 of the Kashmir Series of Texts and Studies.  The Siddhitrayi and the Pratyabhijna-karika-vritti of Rajanaka Utpala deva  Note: siddhitrayī consists of three works by utpaladeva: ājaḍa-pramātṛ-siddhi, iśvara-siddhi and sambandha-siddhi .


Notes: 
Data-entered by the staff of Muktabodha under the supervision of Mark Dyczkowski.    Revision 0: 28/11/2005  

Publisher : Research Department, Jammu and Kashmir State
Publication year : 1921
Publication city : Srinigar
Publication country : India
####################################################


|| oṃ ||

atha

īśvarasiddhiḥ

śrīmadācāryotpaladevaviracitā |


_________________

     ................................................................................  |
     karoti tamahaṃ devamekaṃ naumi maheśvaram || 1 ||

     tanukaraṇādikāryaṃ buddhimatkartṛpūrvakaṃ saṃniveśaviśeṣavattvāt, 
yadyatsaṃniveśaviśeṣavat tattadbuddhimatkartṛnirmitaṃ yathā ghaṭaḥ, 
buddhimatkartṛpūrvakaṃ yanna bhavati na tat saṃniveśaviśeṣavatkāryaṃ yathā 
paramāṇvākāśaśaśaviṣāṇādi, tathā ca bhavati saṃniveśaviśeṣavat 
tanvādikāryaṃ, tasmādbuddhimatkartṛpūrvakamiti | tadāha

     tanvādi buddhimaddhetu saṃniveśaviśeṣavat |

(p. 2)

     ghaṭa..............................................paramāṇuvat || 2 || 

iti ||

     atra ca dharmisaṃbandhabalāt............................. hetubhūtārthakriyopayogitā 
ca kathyate | ghaṭasya hi mṛdupādānakāraṇatvena siddhā | tatra ca na 
pṛthubudhnodarākārasaṃniveśaviśeṣasaṃbhavaḥ, lokayātrāyāśca tathā 
saṃniveśaviśeṣavatā vicitreṇa vastunā vinā mahatī khaṇḍanā, sahakārī ca 
tathā saṃniveśavata eva rūparasādyanyathātve vyāpriyeta | yathā 
svacchasarasyūṣmasaṃparkaḥ | vāyusaṃbandhavaśādapi kāryasya 
saṃsthānāntaraṃ syādapi kadācit na tu niyamena bhavet anantapadārthasārthasya 
samānajātīyatotthāpananimittamanyathāpi vāyuprasarasya saṃbhavāt, 
ekarūpa..................................... utthāpakatve vā vāyureva buddhimānastu................. 
kiṃ saṃvidā..........................................................

     buddhimatprorito vā.......................................... |
     ..............................................ṭato ghaṭo yathā || 3 ||

iti ||

     ghaṭajātīya eva dṛṣṭāntadharmī.................................................... rapi 
tadākāraniyataḥ sādhyadharmitayā jātiprādhānyenaivopādīyate | taditthaṃ 
dharmaviśeṣasaṃniveśaviśeṣo lokayātrā 
nirvāhakaheturupādānakāraṇāsaṃbhavī ca na 
svatantrecchāvatkāraṇasaṃbandhamantareṇa

(p. 3)

niyamāt upādānadeśaparihāreṇāparadeśagamanenopapadyate | karmāṇyapi 
sahakāritāmāpadyamānāni tadavasthāsaṃsthāne rūpamātravaicitryaṃ 
vidadhyuḥ, na tvekaikasādhanā deśakramākramaṇalakṣaṇā 
saṃniveśanāpadeśā sadṛśārthakriyākārisajātīyārthajātotthāpananiyatā 
kriyā tatkāryā bhavitumarhati | yadyapyādhārasaṃyogabhaṅgotpātalakṣaṇā 
kriyā syāt tathāpi ādhārasyaikasaṃsthānāvasthānāt bhaṅga eva nopapanno 
yāvatsākṣāt pāraṃparyeṇa vāpi avayavānāmasya prekṣāpūrvakāriṇā 
buddhimatā deśāntarasaṃcaraṇaṃ na kṛtaṃ, vātādikṛta............................... 
mayamaprasaṅgaḥ prāgukta eva | .....................ṇirupākhyatāmādhāramā-
pādayannādheyamadhaḥ pātayati, tadāpyagneḥ prāktanadeśaparihāre 
nimittāntaramicchāvadvācyam | .................. pārthivadravyasaṃgharṣajatve'pi 
pūrvavanniyamoddhoṣaṇadūṣaṇam | yadā punarniyamenāgneḥ 
svedapākadāhādinā dravyamanyasaṃniveśaṃ karoti, yena viśiṣṭajātibhāñji 
bhāvāntarāṇyucchūnatādiracanāviśeṣavanti uttiṣṭhanti, tadā 
buddhimatpreraṇopapāditatathākṛtīni tāni, nānyathā pūrvoktanayena 
niyamayogaḥ | tadevamupādānāsaṃbhavī deśāntaropasarpaṇātmā 
lokasthitihetuḥ saṃniveśo niyamena tajjātīyatāpādako buddhimatkāraṇābhāve 
sarvathānupapadyamāno buddhimatkartṛnirmito dṛṣṭaḥ | .................

     .....................................................ksaṃsthānavarjitaḥ |
     niścito'rtho'sya saṃsthāne tasminnarthakriyācite || 4 ||

(p. 4)

     vicitre buddhimāneva ghaṭādiṣviva lakṣyate |
     kartā vijño vicitraitadupayogābhisaṃdhimān || 5 ||

iti ||

     vyāptisiddhaye na cāpyeṣa saṃniveśaviśeṣastanvādiṣvasiddhaḥ | tathā hi 
śarīre tāvadupādānakāraṇaṃ śukraśoṇitādi siddhaṃ | na cāsya 
tatsaṃniveśayogaḥ | cakṣuḥśrotrapāṇipādāderapi 
tadevopādānamatatsaṃniveśi, bhuvanānāmapi 
pārthivādyartharacanātmakānāṃ mṛdādyupādānamatatsaṃniveśyeva 
siddhaṃ, nātra kiṃciddurupapādam | lokayātrātrāṇahetutāpi śarīrādeḥ 
sarvavādisiddhaiva pratyakṣata eva | nātrāsthāne vistaropanyāsaḥ saphalaḥ | tataḥ 
siddha eva hetuḥ || tadāha

     asti cārthakriyāyoge śarīrabhuvanādiṣu |
     saṃniveśaviśeṣo'yamanupādānasaṃbhavī || 6 ||

iti ||

     īśvarasiddhiparyavasānaścāyaṃ sādhanārthaḥ | tanvādiṣu hi 
viśvāparaparyāyeṣu parasparānuguṇeṣu sarveṣu yāvajjñānaṃ nāsti 
tāvatkathaṃ nirmitsā syāt,-iti sarvajñatā tāvatsthitā, tathā 
nirmāṇasāmarthyācca anekatve pramāṇābhāvācca ekasya sarvakartṛtvam,-

(p. 5)

iti dharmiviśeṣasaṃbandhaucityāt īśvara eva buddhimān paryavasyati || tadāha

     tadatra buddhimatkartṛsiddhyā siddheśvarakriyā |
     na hi tādṛśavaicitryaviduṣaḥ syādanīśitā || 7 ||

iti ||

     tathā hi saṃniveśaviśeṣasya buddhimanmātreṇa anvayaḥ pradarśyate, na 
tu buddhimadviśeṣeṇa kumbhakāreṇa īśvareṇa vā; tattu sāmānyarūpaṃ na 
viśeṣasaṃbandhaṃ vinā sthitiṃ labhate,-iti pakṣasaṃbandhaucityānusāreṇa 
vyaktiviśeṣaṃ kulālaṃ kuvindamīśvaramanyaṃ 
vāpyāśrayaviśeṣamāśrayatvenāvalambate | yathā dhūmamātreṇa dūrāt 
khadiravane'gnimātre'pi anumīyamāne khādiratvaviśeṣo 
dhūmaviśeṣānapekṣayāpi āśrayavaśātprasiddhyati | yathā vā sāṃkhyenaiva 
ātmasiddhyarthaṃ cakṣurādau dharmiṇi saṃghātavattvalakṣaṇe hetāvupanyaste 
tasya pārārthyamātreṇa anyatra śayanāsanādau anvayadarśane'pi asaṃhata 
evātmā paro dharmisaṃbandhabalāllabhyate, na hi 
cakṣurāderbuddhiparyantāddharmiṇaḥ paro'saṃhatarūpamātmatattvaṃ vihāya 
aparaḥ saṃbhavati,-iti tathābhūtapakṣasāmarthyādeva tasyātmatattvasyaiva tatra 
siddhiḥ | na tu tenaiva śayanāsanādāvanvayaḥ pradarśanīyaḥ, yena 
sādhyavikalatvāt dṛṣṭāntasyāsiddhānvayatā hetudoṣaḥ syāt | nāpi 
vyavahartṛpuruṣākāraparārthatvenānvayaḥ, 
yenātmaviruddhasaṃhatārthasādhanādviruddhatā syāt |

(p. 6)

evamihāpi neśvareṇa buddhimatā kumbhakāreṇa vā anvayapradarśanaṃ, 
yato'siddhānvayatādidoṣodbhāvanaṃ kriyate | tathoktaṃ paraiḥ 

     kumbhakārādyadhiṣṭhānaṃ ghaṭādau yadi veṣyate |
     neśvarādhiṣṭhitatvaṃ syādasti cetsādhyahīnatā ||
     yathāsiddhe ca dṛṣṭānte bhaveddhetorviruddhatā | [ślokavārtike 
saṃbandhākṣepa. 79 ślo. |]

iti | kiṃ tu buddhimanmātreṇaiva anvayādi pradarśyate, tanvādiṣu ca 
buddhimanmātrarūpa eva kartāsmābhiḥ prasādhyate, tasya tu tatra siddhyato 
viśvakartṛtārūpamaiśvaryamīśvaraśabdavyavahāryamāpatati | kvaciddhaṭādau 
kartā kulālaśabdavyapadeśyaḥ phalataḥ saṃpadyate na tu īśvaratvaṃ 
tanukaraṇāderviśvasya kartuḥ saṃniveśaviśeṣānumitādbuddhimato'nyatkiṃcit, 
yatsādhanāya yasya hetoratrāvyāpārāt pramāṇāntaramanviṣyeta | 
anyonyopayogitanukaraṇādisarvakriyaiva īśvaratvaṃ yathā 
mṛtsaṃniveśaviśeṣakartṛtaiva kulālatvam | pakṣasaṃbandhaśca dharmo yadi 
pramāṇāntarasādhyaḥ syādanumānasya, tarhi tadā ko viśeṣo dharmamātrasya 
aniyatadeśāditvena apramāṇaviṣayatvādasya vyāptimātraviṣayatvaṃ na tu 
trairūpyaphalatvaṃ | tena yathā dhūmenāgniḥ sāmānyena kvacitpradeśe 
sādhyamānastatpradeśādhāraviśiṣṭaḥ sāmarthyātsidhyati na tu tatra 
pramāṇāntaramupayujyate, tathā īśvarasādhane'pi | na ca śakyaṃ vaktuṃ 
pradeśāyogavyavacchedenāgniṃ viśeṣayatyeva, sa tu viśeṣaḥ kevalaṃ 
dharmisaṃbandhabalātsidhyati na tu pramāṇāntarāpekṣasiddhikaḥ, tathaiveha 
buddhimānapi viśvanirmāṇaśaktiḥ siddhyet; kiṃ 
tvagnipradeśāvacchede'gnirityeva

(p. 7)

vyavahriyate, tanvādikartā punarbuddhimān īśvaraśabdenā'pi,-itīyāneva 
viśeṣaḥ, tato na kiṃcit viruddhatādidoṣāvakāśaḥ || tadāha

     na kulālena neśenāpyanvayo'tra pradarśyate |
     yato viruddhatāsya syādasiddhānvayatāpi vā || 8 ||
     kevalaṃ buddhimanmātravyāptisaṃdarśanādapi |
     pakṣadharmabalāddhīmānkvacitkaścitpratīyate || 9 ||
     yathā pārārthyamātreṇa saṃghātatve'nvitekṣite [kṣate iti 
pāṭhāntaram |] ||
     cakṣurādau tadaucityādātmeṣṭo'saṃhataḥ paraḥ || 10 ||
     yathā vā dūrato dhūmātsiddhiḥ khadirakānane |
     vahnistatpratipattyaiva khādiratvena siddhyati || 11 ||

iti ||

(p. 8)

     na cāpi ghaṭādisvalakṣaṇo viśiṣṭa eva saṃniveśaḥ pramāṇena siddhaḥ-
iti sa evānyatra dharmiṇi adṛṣṭakartṛke dṛṣṭasajātīyakameva kartāraṃ sādhayati 
na tu saṃniveśanāmātraṃ, tasya sāmānyarūpasya kāryatvāsiddheriti vācyam; 
yataḥ svalakṣaṇameva | yadyapi svalakṣaṇāpekṣayā darśanādarśanābhyāṃ 
kāryaṃ pratīyate, tathāpi tattathā svalakṣaṇaṃ kāryatvena tathā siddhaṃ 
sajātīyasvalakṣaṇāntarāṇyapi tatkāraṇasajātīyasvalakṣaṇāntarakāryatvena 
vyavasthāpayati | yathā sakṛdapyeko dhūmo'gnikāryatayā siddho 
dhūmāntarāṇyapi agnikāryatve siddhānyeva karoti | tacca 
kāryasvalakṣaṇamanekasahakārijanyatayānekavidhasva-lakṣaṇāntaraiḥ 
sajātīyaṃ | tathā ca ghaṭasvalakṣaṇaṃ mṛṇmayatvena valmīkādibhiḥ, 
saṃniveśena paṭādibhiḥ, parivartulatvena 
piṣṭādimayaśarāvādibhirvicchinnatvena cchinnavṛkṣādibhirityevamādinā 
krameṇa ekaikajātiyuktāni svalakṣaṇāni ekaikakāraṇakāryāṇi vyavasthāpyante 
| tajjātīyārthitāyāstajjātīyakāraṇopādānāya saugatairapīyaṃ vyavasthā 
kṛtā, na mṛdaḥ saṃsthānaṃ na kulālānmṛdrūpatā ityevaṃ vadadbhiḥ | 
vastusthitiścedṛśyeva, na hi yathā ghaṭaḥ saṃsthānavān buddhimatā puruṣeṇa 
niyatena tathā paṭo'pi | tathaiva ca pratītirubhayatrāpi 
prājñakṛtatvapratīterupayogāya ca pravṛttirityevaṃvyavasāyaiva | kevalaṃ 
teṣāṃ pareṣāṃ saugatānāṃ yathā sajātīyatvaṃ jātyā vinaiva 
avaśyābhyupagantavyam ekapratyayakāritvaṃ svalakṣaṇaniṣṭhameva tathaiva 
etadapīti,

     siddhaṃ yādṛgadhiṣṭhātṛbhāvābhāvānuvṛttimat |
     saṃniveśādi tadyuktaṃ yasmāttadanumīyate ||

(p. 9)

     anyathā kumbhakārasya mṛdvikārasya kasyacit |
     ghaṭādeḥ kāraṇātsiddhyedvalmīkasyāpi tatkṛtiḥ ||

ityādi teṣāṃ pūrvoktahetuvibhāgakārisvavacanānusaṃdhāna-
śūnyamabhidhānam | sāmānyānāṃ guṇānāṃ kriyāṇāmanyeṣāmapi vā 
dharmāṇāmarthakriyākārisvalakṣaṇaniṣṭhatayaiva pṛthakkāraṇopayogasya 
siddheranavadyatvādityavyabhicāryeva saṃniveśaḥ strīpuṃsāderiva 
anyonyasādhyārthakriyānuguṇyādi-viśeṣitastanvāderīśvarakartṛtāsādhana iti 
|| tadāha

     evaṃ ca hetuḥ saṃsthānamātramatra viśeṣitam |
     tathā vaicitryamātreṇa na svalakṣaṇalakṣmaṇā || 12 ||
     paraistairapi hetūnāṃ ghaṭātmapravivecane |
     saṃsthānamātra eva............ hetutvaṃ buddhiśālinaḥ || 13 ||
     anyonyārthakriyāyogyasaṃniveśaviśeṣitam |
     tadidaṃ sakalaṃ viśvaṃ yuktamīśvaranirmitam || 14 ||

iti ||

(p. 10)

     atra sāṃkhyāḥ pratyavatiṭhante | bhavedapyetadevaṃ yadi 
kiṃcidekaikameva kasyacit kāraṇaṃ syāt, yāvatānekameva 
tattadekakāryābhivyaktinimittatāṃ saṃtatāviviktadeśakālādiyogena upayāti | 
tataśca ye te sahabhāvamāpannāḥ kāryabhāvirbhāvayanti te parasparayoge 
vicitravṛttayo dṛśyante | tathā hi bījāntargamanena bījabhūtā jalabhūmyādayo 
rasādipariṇāmāt dīrghapracitasaṃniveśamaṅkuraṃ sahakāritayā kurvanti | 
kriyāpi deśāntarākramaṇalakṣaṇā na taddeśapariṇāmavadrūpātiriktā 
kācidupalabhyate | tena yathaikopādānadeśe eva pratikṣaṇaṃ pariṇāmastathā 
deśāntarasthitarūpatayā yadi syāt tatko virodhaḥ | kūṭasthanityatābhyupagame 
bhāvānāmeṣa doṣo na tu kṣaṇapariṇāmanaye, vāyuvahniprabhṛtīnāmapi 
bhāvānāṃ digantarākramaṇamaniyamena yathā bhāve, tathā 
tathāvidhasahakārikāraṇaviśeṣasāhityāt niyamena | 
sajātīyatāyogyakāryotthāpanasamarthā api te yadi syustanna kiṃcidduṣyet | na ca 
dṛśyamānārthayogitopapannaṃ vastu adṛṣṭakalpanāya aṅgatāmupanayati, 
īśvaropagame'pyanavasthāprasaṅgāt | arthānāṃ 
svabhāvavaicitryamabhyupagamanīyaṃ sarvavādibhiḥ, yena bījādevāṅkuro 
mṛda eva ghaṭaḥ, tataḥ sahakārisāmarthyātiśayāveśitaviśeṣādeva 
deśāntarākramaṇena upādānavilakṣaṇasaṃsthānatayā udbhavanto bhāvā na 
vācyatābhājaḥ | yatra punaḥ sahakāriṇo bahiḥ svadeśasaṃniviṣṭā eva kāryeṣu 
upayujyante yathā mṛtpiṇḍacakrādayaḥ, tatropādānasaṃniveśavaisādṛśye 
syādavasaro buddhimataḥ kumbhakārasyeva, upādānamātrasya hi 
deśāntaragamanasamarthāvayavatve pūrvamapi tathābhāvaḥ syāt |

(p. 11)

na punaratra buddhimadupayogamātreṇa sarvatra sahakāriṇāmiyameva vyavasthā 
sthāpitā prāmāṇikatāṃ puṣṇāti || tadāha

     atrocyate gatiścitrā dṛśyate sahakāriṇām |
     kecitkathaṃcideveyurupādānaiḥ samāgamam || 15 ||
     hetumantaḥpraviśyānye prāpyopādānarūpatām |
     citrayanti hi kāryāṇi bhaumodakarasā iva || 16 ||
     anye punarupādāne bahirviparivartinaḥ |
     rūpavaicitryayogāya kāryeṣu na tathā kṣamāḥ || 17 ||
     tatra buddhimato nāma prasaro yadi kalpyate |
     na tāvataiva sarvatra vyavasthā ghaṭate tathā || 18 ||

iti ||

(p. 12)

     evaṃ kāraṇānāmekatra kāryātmanā vyāpriyamāṇānāṃ 
pravṛttiprakāravaicitrye vyavasthāpite, prastutatanukaraṇādisakalabhāgalakṣaṇa-
kāryakāri pradhānasaṃjñaṃ tāvanmūlakāraṇaṃ pradhānasiddhau 
samanvayādivītopanyāsena nirbādhameva sādhitameva,-iti neha tatprameyam | na 
hi pradhānasiddhimātreṇaiva īśvaranirākṛtiḥ syāt upādānakāraṇatayā 
paramāṇusthāna eva pradhānasya mūlakāraṇatvena samarthanāt | tacca 
pradhānena paramāṇuvāda eva yadi paraṃ nirākriyeta, tataḥ pradhānavyavasthā 
viśvasya upādānakāraṇavicāraprastāve prameyībhavati, na tu 
nimittakāraṇopapādanaprakrame | tadevaṃ mūlaprakṛtiḥ 
sattvarajastamaḥsaṃjñaguṇatrayasāmyātmikā prakṛtitayaiva prasavadharmiṇī 
guṇānāmevāṅgāṅgibhāvagamanena yāvanmahadādivikārātmanā 
pariṇamate, tāvatpuruṣārthatvameva tatra tasyāḥ svabhāvabhūtaṃ nimittam | na 
hi yadṛcchayā vartamānāyāḥ kārya?vargasya devamānuṣatiryagyonirūpasya 
tadavāntarajātivaicitryavato niyamena strīpuṃsasaṃsthānadvayasya vā 
anyonyānuguṇyamupapadyate | tadetatsaṃniveśaviśeṣarūpatayā 
abhyupetamīśvaravādināpi | tadetadapyeṣāṃ saprakṛtikānāṃ 
vyūhavibhavabhāvenāvasthitānāmaśeṣavikārāṇām 
itaretarāṅgāṅgibhāvagamanaṃ lokayātropayogitayā 
tāvatsaṃniveśaviśeṣaphalaṃ nirarthakam | yaduktaṃ 

     na syātkriyāvyūhavidhistathāyaṃ
          yādṛcchikā....................................... |

ityādi | arthavattvaṃ ca sukhaduḥkhopalambhasaṃpādanārthatayaiva sarvasyaiva 
artharūpasya paramparayā paryavasyati | santo'pi hi savidhamupayānto'rthāḥ 
śaśaviṣāṇakalpāḥ prakalpante | ataḥ

(p. 13)

saṃvidautsukyena tadarthatayaiva tadbhogyasvabhāvā eva,-iti bhogyādapi bhoktuḥ 
saṃvitsvabhāvasya ātmatattvasya siddheranupapannameva pramāṇam | yadyapi 
bhāvāścittabhūmau bhāsamānāḥ pratyakṣeṇāpi 
saṃvittattvamavabhāsamānamāvedayanti, tathāpi 
tadarthātmoparāgakaluṣamavabhāsyamānaṃ bhogyabhūtamaviśuddhaṃ 
bhoktṛtābhinnalakṣaṇaṃ tata eva 
kevalamekacinmātrarūpasākṣimātramātmatattvamanumīyate 
bhogyabhoktṛbhāvāparaparyāyasvasvāmisaṃbandhavaśāt, na tu 
sākṣātkāryatāṃ tadupayāti | taduktam

     vijñātāramare kena vijānīyāt (bṛ. ā. 4|5|15)

iti | tatsaṃnidhānamātra eva ca yataścittopārohiviṣayākāraprakāśanaṃ bhavet 
anyathā jaḍātmanaḥ svaśaktyā tathābhāvāyogāt | tato'tadarthamapi vastutaḥ 
prakṛtipariṇāmakarma tadadhīnaṃ citrāvabhāsanārthatvāttadarthamupavarṇyate | 
parasparārthatve guṇapariṇāmasyaikatama eṣāṃ paryāyeṇa citsvabhāvaḥ 
syāccidupayogaparisamāpteḥ sarvapariṇāmānām | na 
caitadatyantabhinnajātīyaṃ cidacidrūpamekasya ghaṭate | tadeva 
kadācidupakārakatāyāṃ jaḍam, ajaḍasya tu cidātmanaḥ 
paropakārakriyāpariṇāmāyogāt, anyadā copakāryatāyāmajaḍam, na 
caivamekatvaṃ virodhe sati upapadyate na cāpyupakāryatā cinmātravapuṣaḥ 
kramate | tadaṅgabhūtārthopakārasaṃsparśena 
cidrūpādādhikyaprasaṅgājjaḍatāpattiḥ | tadādhikyameva hi jaḍatvaṃ | tadevaṃ 
yāvadaṅgāṅgitopakāryopakārakabhāvena tāvajjaḍatāmupeyuṣī 
bhogyabhūmireva, puruṣasya tūpakāryopacārastatsaṃnidhāne 
cittasyārthākāravataḥ prakāśamānatvāt |

(p. 14)

evaṃ ca guṇānāmabhyupagamena cidrūpatāpattiprasaṅgena guṇatāhāneḥ | ata 
evaiṣāṃ svārthatā na yuktā | tasyaivaikasya 
viruddhobhayabhoktṛbhogyarūpatāpatteriti sarvametatprakṛticalaṃ 
guṇavṛttamacalācittattvasākṣikacittagataviṣayasaṃvitprayojanameva | yāvāṃśca 
viṣayabhedaḥ saṃvedanakṣamastatsaṃvedanaṃ sarvameva puruṣārthasaṃjñaṃ 
guṇapariṇāmapravṛttinimittaṃ, viṣayaśca saṃvedanasya 
susūkṣmādibhāvāvasthitā guṇāstathā guṇapuruṣāntaramapi | tato yathā 
sukhaduḥkhamohamayaparārthasaṃvedanaṃ puruṣārthastathā 
śāstropadiṣṭānumānopamānādinā guṇapuruṣāntaropalabdhirapi | 
tadubhayamapi prayojanaṃ bhogāpavargarūpaguṇapravṛtteḥ | 
tatprayojanasaṃpādanayogyasvabhāvatā ca nimittakāraṇamucyate | na tu 
bhāviprayojanamanāgatameva nimittatāṃ gacchet | tatra ca 
vivekajñānaparyantapuruṣārthaprayojane parisamāpte 
pravṛttinimittakāraṇābhāvāt na guṇāstamuddiśya puruṣārthaṃ pravartante,-iti 
kaivalyaṃ puṃsa ucyate nityakevalasyāpi | itthamavasthite mṛddaṇḍādeḥ svato 
ghaṭādivyaktyaśaktasya sahakārī buddhimān kumbhakāro'stu, tantvādeśca 
tantravāyastathā nāmādṛśyaḥ | na tāvatā śarīrāderutpādasamaye 
kaścitprasiddhakāraṇātirikto'pi kalpanīyo bhavati | mā bhūdatiprasaṅgaḥ,-iti 
dṛṣṭopādānādikāraṇasāmarthyaviśeṣādapi ca upapadyate eva kāryāṇāṃ 
ghaṭāṅkurādīnāṃ rūpādibhedaḥ, tathā saṃsthānaviśeṣaprathāpi 
tatsāmarthyādeva syāt, ko doṣaḥ, kimarthamadṛṣṭakalpanaṃ | yāvatā hi rūpeṇa 
saṃniveśena vā puruṣārtho'vasthitiṃ labhate, tatra tāvati guṇasvabhāva eva 
nimittaṃ tathaivopapatteḥ | tatsvabhāvānugrahādeva ca śarīraviṣayendriyādika-

(p. 15)

cetaḥpūrvāparabhūmikāvasthāyini kāryavarge dharmādikarmāpi 
nimittakāraṇatayā prabhavet | ataḥ paraṃ 
parikalpayannītimārgātigo'vadhīraṇīya eva syādapi | etāvanmātramaṣṭaguṇaṃ 
cittavarti dharmādivadaiśvaryaṃ kadācidabhivyaktaṃ yadguṇānāmeva 
sahabhāvi bhavadyogitāvyapadeśamāvahet | yattu tato'dhikaṃ nityaṃ 
kasyacitpuruṣaviśeṣasya tanukaraṇabhuvanādividhau sargasthitipralayeṣu ca 
kāraṇatāmupeyāt 
tatprakṛtisvabhāvasadbhāvamanatiriktamanekavaicitryopakalpyamānapuruṣārthapra
yojanamanādṛtya pṛthagbhūtamāśrīyamāṇaṃ bhaktimātrasādhanameva || 
tadāha

     asti cāsya pradhānasya prasiddhasyānvayādinā |
     svārthatādiniṣedhena sādhitā puruṣārthatā || 19 ||
     tenāsya bhogasaṃsiddhiḥ puruṣasya yathā yathā |
     tathā tathā pariṇatiḥ syānna kiṃcana durghaṭam || 20 ||
     ata eva pradhānasya mahattvapariṇāminaḥ |
     nimittakāraṇaṃ nānyatpuruṣārthodyamādṛte || 21 ||

(p. 16)

     svabhāva eva caiṣo'sya mūlahetostathekṣaṇāt |
     cittabhūmeradharataḥ śarīrādividhiṃ prati || 22 ||
     nimittakāraṇaṃ karma syādapyādyasvabhāvataḥ |
     tato'tra kutra vyāpāra īśvarasyopakalpyatām || 23 ||
     cetasyaṣṭaguṇe jātu jātādaiśvaryato'dhikaḥ |

iti ||

     uktanītyā ca cinmātrasya adhikaviśeṣānupapatteḥ | tathā hi 
jaḍatāpatteraiśvaryābhāvāt dharmādivaccittabhūmibhāgino'syeśvarasya 
kathamivābhivyaktacittāvasthe mūlakāraṇe mahadādikāryapariṇāmāya 
nimittakāraṇatvamupakalpyeta | tadatra pūrvatra pariṇāme 
cetpuruṣārthocitottarottaravikārakāriṇi nimittakāraṇaṃ puruṣārthatāsvabhāvaḥ 
prakṛtestatsakalaviśeṣaparyante'pi vikārarāśau sa evāstu 
kimardhajaratīyanyāyābhiniveśena || tadāha

     raha(natva)sya mūlaprakṛtāvantaḥ karaṇacāriṇaḥ || 24 ||

(p. 17)

     īśvarasyopakalpyeta pariṇāmanimittatā |

iti ||

     evaṃ cātra prayogaḥ-pradhānaṃ mahadādipariṇāme 
nimittāntarānapekṣaṃ puruṣārthopayogitayā 
bhūtavikārapariṇāmaikasvabhāvatvāt | yadyathā pariṇāmaikasvabhāvaṃ 
tattatra pariṇāme'nyanimittā(na)pekṣaṃ tataḥ svabhāvādeva tathā bhavati yathā 
bījādikāraṇakalāpo'ṅkurapariṇāme | yaccānyānapekṣaṃ na tathā bhavati na 
tattatra tathāsvabhāvaṃ yathā śālibījaṃ yavāṅkure jalādirahitaṃ vā bījam | 
tathā ca pradhānaṃ puruṣārthopayogimahadādivikārapariṇāmaikasvabhāvaṃ 
na tu śālibījaṃ yavāṅkura iva | tasmādanyeśvarādinimittakāraṇānapekṣaṃ 
svabhāvādeva mahadādipariṇāmavatpradhānamiti | atra pradhānaṃ 
tāvatsamanvayādihetubhiḥ siddhameva | svārthatādiniṣedhena ca 
puruṣārthasvabhāvatvamasyopapāditam | dṛṣṭāntasyāpi 
bījādikāraṇakalāpasya na ca paraṃ prati saṃdigdhasādhyatve pakṣakṛtatvameva | 
sā ca tadaṅkurakaraṇasvabhāvaiva,-iti na taṃ pratyapi tasyāstāvatyāstathā 
svakāryakaraṇena nyāyā(ananyā)pekṣasvabhāvatvaṃ saṃdigdhamiti || tadāha

     yadyathā pariṇāmaikasvabhāvaṃ tatra tattataḥ || 25 ||
     ananyāpekṣi bījādisāmagrī yadvadaṅkure |

(p. 18)

mahadādivikāraughapariṇāmasvabhāvakam || 26 ||
     triguṇātma pradhānaṃ ca tena sāṃkhyamanīśvaram |

iti ||

     tatraitānsāṃkhyānpratyucyate,-yathā nāvagato bhavadbhiḥ sādhanārtha 
iti | yadi hi sarvavicitrasaṃsthānakāryotpādaneṣu pradhānasyaiva yā 
puruṣabhogārthatā saiva nimittakāraṇaṃ kimiśvareṇeti ucyate 
tatkumbhakāreṇāpi kiṃ ghaṭakaraṇe | tatrāpi prādhānikasya mṛtpiṇḍādeḥ 
puruṣārthasvabhāvatāvaśādeva tathābhūtasaṃniveśavaddhaṭakaraṇa-
sāmarthyaṃ syāt | nahi pṛthubudhnodarākārasaṃniveśaṃ vinā 
bhokturudakāharaṇalabhyo bhogaḥ siddhyet | tṛṇavāriṇādyarthināṃ vā 
karmabhireva? tadākāravattā ghaṭasya bhavet kiṃ tatra kulālena | atha 
pradhānasyāyamapi svabhāvaviśeṣa eva, yaddhaṭasaṃniveśādau 
daṇḍacakravadbuddhimadapekṣā, tāvatā prādhānikena kāraṇakalāpena 
puruṣārthopayogitatsaṃniveśavaddhaṭavastusiddheḥ | tadevameva 
tanukaraṇādikāraṇasyāpi prādhānikāttathāsvabhāvayogāt kathaṃ 
tathākaraṇayogyabuddhimadapekṣā neṣyate | eṣa hi tāvannyāyo'sti 
yadekatraikadā dhūmāgnyoḥ saṃbandhe'vagate'nyadā anyatra anyayoreva 
dhūmāgnyostathaiva saṃbandho'vaśyabhāvī, yena dhūmāntarādadṛṣṭo'pi 
agnirniścīyate | tadanenaiva nyāyenaikatra saṃniveśaviśeṣe 
buddhimatsaṃbandhapratītyā sarvatraiva tathā saṃniveśasya

(p. 19)

buddhimadavinābhāvasiddherdehādisaṃniveśādapyadṛṣṭasya tādṛśo 
buddhimataḥ kathaṃ nānumatiḥ || tadāha

     puruṣārthasvabhāvatvaṃ samastārthakriyāsu cet || 27 ||
     nimittakāraṇatvena pradhānasyopakalpyate |
     tadvinā kumbhakāreṇa ghaṭo'pi na bhavetkatham || 28 ||
     pradhānamayamṛtpiṇḍādeva tādṛksvabhāvataḥ |
     atha svabhāva eṣo'sya yatkulālādyapekṣaṇam || 29 ||
     tatheśvaravyapekṣāstu dehahetoḥ svabhāvataḥ |

iti ||

     na cāpi sahakāriṇāmupādānakāraṇasyāntaḥ praveśamātrādupayoga-
viśeṣānusaṃdhānavataḥ kasyacidavyāpāre'pi vicitrā puruṣārthopayoginī 
racanā upakalpyate | tathāhi yāvadidamito bhavati kiṃcidadhikaviśeṣātpunarata 
evānena viśeṣeṇa saviśeṣamidameva bhavati, aparaviśeṣayuktātpunarasmādeva 
anyadeva anyajātīyameva kāryaṃ jāyate, tataḥ saṃprati 

(p. 20)

evaṃvidhamupayujyate tathaiva karomītyevaṃ vicāracaturā matirna syāt, 
tāvatkathaṃ tathābhūtaviśeṣakaraṇāya hānopādāne syātām | tathā vijñatve 
ca sarvadā tathābhūtakāryasaṃbhavo na bhavati, tasya prajñāvataḥ sarvadā 
tatkaraṇecchāyā abhāvāt, tataḥ sāpi tasyāpekṣaṇīyā; 
icchānusaṃdhānaśūnyena tu jalabhūmyādirasena upādānāntaḥpraviṣṭenāpi 
kāryasya sthūlatāmātramavicitrameva syāt, na tūpayogavibhāgaprayojitā 
avayavasaṃsthānabhaṅgyaḥ | vilakṣaṇā dṛśyante etāḥ sarvāstathā | na 
cāpyetā ekāntavilakṣaṇā eva, yāvadekārthakriyopayoginyaḥ, sajātīyā api 
prājñakṛtatattatsahakārisaṃyojanaviyojanavaśādupalakṣyante | 
buddhiśūnyasahakārimātrasāmarthye saṃśayarūpatā kevalakāryasyocitā; 
kākatālīyo'vayavavibhāga ekatraiva sā..................ḍanyatrānyādṛśataiva bhavet 
| yatpunaranugāmitvamavaśyamupayogaviśeṣānugāmitānuvidhāyi 
sarvakāryeṣūpalabhyate, tattathā niyamena na syāt | 
tasmānmṛtpiṇḍāyātaghaṭaśarāvodañcaneṣṭakādisaṃniveśa-vibhāgakārī 
prayojanabhedānusāritayā dṛśyate buddhimata icchādivyāpāraḥ 
prajñāviśeṣamayo, na tu jaḍavijātīyatāpātratayā sahakāritvena | tathā sati hi sa 
kumbhakārasaṃbandhāddhaṭa eva vā syāt śarāva eva vā, na tu 
kuṇḍamapīṣṭakānya(dya)pi vā | tato yathābhūtamicchati jānāti ca kartuṃ 
tādṛgevātra kāryaviśeṣodgamaḥ | ata eva saṃniveśasya viśeṣaḥ 
puruṣārthopayogitvenārthanīyatvāt na tu pṛthubudhnodarākāratvādi, yena 
siddhaṃ yādṛgadhiṣṭhātṛbhāva.............. ityādi codyeta | icchayā saha 
saṃniveśasyāpi hi punarhastādyapekṣayānavasthānāt | tataśca 

(p. 21)

tanukaraṇabhuvanānāmanyonyānuguṇyavida ekasyaiva 
kartustathecchāmātrasaṃniveśaviśeṣavattvam | sthādau takṣṇo 
yadyapyayaḥsaṃniveśavijñatāpi syāt tathāpi tasya 
hastādivyāpārānabhyāsādayoyojane'yaskāra eva kartā | 
bhinnadeśakālagatavivartitatvādyanusaṃdhānavatastu 
saṃhatecchāmātrātkāryasya siddhau na siddhā viśvabhāge kartrantarāpekṣā, 
ayaskāra iva hastābhyāsānapekṣaṇādityeka eva tanvādiviśvakartā 
puruṣārthopayogitvena | taccārthisārthairarthanīyatvaṃ na ghaṭamātrāśrayeṇa, 
kuṇḍapaṭaśakaṭādigatatvena prājñaśaktakartṛkatayā ca tādṛśa 
evānumitādhikṛto na tu ghaṭakumbhakāramātradarśī, yathā 
tārṇapārṇacāndanādyanekāgnidhūmagatapratyakṣānupalambha-
pravṛttimānāgnimātrānumāne | anekaviśeṣadarśane hi 
sāmānyaniṣṭhakāryakāraṇabhāvapratiṣṭhāyāṃ viśeṣavyabhicāraḥ 
siddhyati; ekaviśeṣavyabhicārācca sarvaviśeṣavyabhicāraniścayena 
atyantādṛṣṭapūrvaśāṃśapādiviśeṣānirākaraṇāt na 
sarvaviśeṣadarśanamupayujyate | evamihāpi saṃniveśaviśeṣamātrasya 
tathābhūtacikīrṣāyāśca anekasaṃniveśadarśanāt sāmānyena 
kāryakāraṇatāsiddhau 
kulālānīśvarādiviśeṣavyabhicāraniścaye'tyantādṛṣṭatanu-
karaṇādicikīrṣāviśeṣānirākaraṇena saṃniveśaviśeṣāt tathā 
cikīrṣāmātrānumānam; icchākāryeṣu anaṅgabhūte'pyanīśvaratve 
sahadarśanamātrādapekṣopagamena 
kiṃcidapīcchākāryamupadeśādyamīśvarasya anīśvarasya vā siddhyet; 
deharāgādisahabhāvadarśane ca rūpyadhātvādau icchāvatāṃ tatkāryaṃ na 
syāt | tadevaṃ tanukaraṇabhuvanānāṃ saṃsthānabhaṅgīvaicitryaṃ 
tadanuguṇaprajñāmahimānaṃ 

(p. 22)

vinā kathaṃ prādhānikajaḍavastusvabhāvamātrādupayogavibhāga-
niyatamanugāmi cārthitāspadamupapadyeta || tadāha

     naivopādanahetvantaḥ praveśātsahakāribhiḥ || 30 ||
     saṃniveśaviśeṣo'pi śakyaḥ kartumiti kṣamam |
     lokayātrānusaṃdhānavatīṃ prajñāṃ vinā nahi || 31 ||
     tathā cikīrṣāṃ ca vinā vicitraracanodbhavaḥ |
     sthūlatāmātrameva syānna tu lokopayoginī || 32 ||
     racanā niyamena syādvicitrā jātirūpiṇī |
     kulālasahakāritvamātrāccejjāyate ghaṭaḥ || 33 ||
     na syājjātu śarīrādi dīrghamṛtpiṇḍa eva vā |
     ata evārthanīyatvātsaṃniveśo viśiṣyate || 34 ||

(p. 23)

     na ghaṭāditayā siddhaḥ so'rthitāparipūrakaḥ |
     na ceśvaro'nīśvaro vā prakṛto'trāṇulakṣaṇaḥ || 35 ||
     vaicitryakārī yo yatra sa tatreśvara iṣyate |

iti ||

     na ca pradhānasyaiva mūlakāraṇasya vyavasāyādibhirvyāktirasti 
tatkathaṃ tasyecchādiyogaḥ puruṣārthoddeśānītaḥ syāt yataḥ pravṛttirbhavet | 
yadyapi ca buddherastīcchānusaṃdhānaṃ ca vyāpārastathāpi 
puruṣasaṃnidhānādyāvanna cetyamānaḥ prakāśamāno'sau 
saṃpannastāvannecchādirūpatāṃ dhatte tathālakṣaṇatvādicchānu-
saṃdhānādīnām | anyathārthāntarameva tatsyāt | tathā ca sati na 
buddhipravṛttireva puruṣārthā yāvatpuruṣasya saṃvedanavyāpāro'pi 
puruṣārthaḥ syāt na tu kevalaṃ pradhānameva saṃvedanameva ca 
puruṣasyārthaḥ, tasmātpuruṣanairapekṣyeṇa pradhānabuddhyādivyāpārasya 
puruṣārthatā na vācyā, tādṛśasya ceṣṭānusaṃdhānarūpatvābhāvāt na sā 
yuktā,-iti yuktameva | atha sarvapuruṣasādhāraṇasya ekasyāpi buddhitattvasya 
mahatsaṃjñakasya pratipuruṣamadhyavasāyalakṣaṇavṛttiḥ satyaṃ bhidyate, 
mahatkāraṇāsmitājanmano vā manaḥsaṃjñakaraṇasya | eṣā 
adhyavasāyādivṛttiḥ pratyekapuruṣaniyatāstu, na tayā uttarakālabhāvinyā 
pradhānasya mahato vā puruṣārthānusaṃdhānecchāvattā yujyate kiṃ tu 
pradhānasyaiva 

(p. 24)

prathamavikārakaraṇa eva sarvapuruṣoddeśena sāmānyānusaṃdhānecchā 
vyavasāyādivṛttiḥ prathamā buddhisaṃjñā astyeva, yena tasyāpi 
buddhipūrvakāritā syāt | tadaiva tadapi na yuktam, pradhānya(nasya)sarvathaiva 
avyaktarūpatvenānupalakṣaṇīyavṛttitvāt | na ca vṛttau 
puruṣeṇāsaṃviditāyāmicchānusaṃdhānādirūpatvaṃ saṃbhavati, 
puruṣeṇāpi pradhānavṛtteḥ kena saṃvedyamānatā sarvapuruṣoddeśena 
sāmānyapravṛtteḥ, ekaikena cet tattasya sarvajñatvaṃ syāt, puruṣārthatvaṃ ca 
pūrvavatsarvapuruṣopayogi svakāryānusaṃdhānavattvāt, 
prakāśyadharmabhūtā(yā)śca prakāśasthānatāyā 
anantapuruṣasaṃnidhānānītatvādānantye'pi āśrayaikyena 
anyonyonmūlanātpuruṣabahutvāsiddhiḥ | atha sāmānyarūpeṇaiva sarvajñena ca 
puruṣaviśeṣeṇa sāmānyapradhānavṛtteḥ saṃvedyamānatā tatsa eveśvaro'stu, 
tasyaiva viśvanirmitsā saṃvedyā satī saṃbandhinī bhavati,-iti pradhānavat 
tasyāpi nimittakāraṇatāyogātsarvajñatvātsarvakartṛtvācca || tadāha

     na ca pradhānasyecchādisaṃbhavaḥ puruṣārthatā || 36 ||
     yataḥ syādasya buddhestu saṃbhavannapyasaṃbhavī |
     vinā saṃvedyatāṃ puṃsastathātve puruṣārthatā || 37 ||
     puṃso'pi syātpradhānasyāvācyā sā kevalasya tu |

(p. 25)

     athāpi manaso vṛttirbuddhervaikaikasaṃskṛtā || 38 ||
     icchā nāma kathaṃ sarvapuruṣārthopayoginī |
     syātikiṃ tu sā pradhānasya sāmānyasyākhilānprati || 39 ||
     puṃsaḥ syātsāpyasaṃvedyā necchā vedyā ca kasya sā |
     sarveṣāṃ yadi sārvajñyamekaikasya prasajyate || 40 ||
     saṃkīryeranprakāśaikyādbhinnāścābhāsamānatāḥ |
     athāpi sarvapuruṣābhinnenaikena kenacit || 41 ||
     vedyā sā vaiṣa tarhyekaḥ kartā jñātā sa ceśvaraḥ |

iti ||

     atha na puruṣasyopayogi karomi ityevamanusaṃdhānavata eva 
puruṣārthatvaṃ yena pradhānasya tadabhāvānna syāt, api tu pradhānaṃ 
mahadvā tanmātrāṇi vā yadi vā śukraśoṇitādyapi tatsvabhāvatvādeva

(p. 26)

tādṛkkāryamabhinirva(rta)yati, yajjātaṃ sadvicitrasaṃniveśādikaṃ 
parato'rthakriyāviśeṣārthī pramātā dṛṣṭvā strīpuṃsādivadanyonyaṃ yojayati 
| kvacitpunaḥ karmavaśācca vyāghātakādīnāṃ kākatālīyena anyathā vā 
saṃnipāto bhavettataḥ puruṣabhogārthamiva kāraṇānāṃ pravṛttirityupacāreṇa 
puruṣārthatā ucyate, tadetadapi na yuktaṃ | yata evaṃ sati vastuto 
nimittakāraṇābhāvāt svātantryeṇa svabhāvādeva kāraṇānāṃ 
tathāvidhakāryaviśeṣakāriteti dṛṣṭe prakṛtipuruṣāntare tameva puruṣaṃ pratyapi 
teṣāṃ kathaṃ kāryakaraṇāya pravṛttirna bhavati | atha bhavatyeva prakṛtyaikasya | 
nanu ekasya prakṛtipuruṣāntarajñānādeva sā nirudhyate, 
sarvapuruṣasādhanatvaṃ kasya(syāḥ)prakṛterekarūpatvāt aṣṭānāṃ 
prakṛtīnāṃ, tadastvāsāṃ; śukraśoṇitādestu muktābhimataṃ puruṣaṃ prati 
kasmāddehātmakakāryajananaṃ na bhavet | atha tasyāpi tadbhavatyeva kiṃ tu 
puruṣasya kṛtārthatvāt na tadutpannamatisaṃvedyatāṃ yāti | tadetadevaṃ syāt, 
yadi puruṣasya buddhisaṃvedanāya svarūpātiśayalakṣaṇaḥ kaścidudyamaḥ 
syāt, sa cedānīṃ kṛtakāryatvāt tasya nivṛttaḥ,-iti yāvatā sarvadā 
nirabhiprāyo nirudyama eva caikarūpa udāsīnaḥ puruṣo na 
tasyaikadātiśayayogo'nyadā tannivṛttiḥ kūṭasthatāhāniprasaṅgāt | kevalaṃ 
buddheḥ karmavaśāt pratipuruṣaṃ vṛttiviśeṣo'ntaḥkaraṇasya vā niyato, yena 
muktapuruṣasyāparabuddhivṛttiḥ saṃvedanamanubhavati, anyathā 
ekātmīyābhimatabuddhivṛttibhogānivṛtteḥ, tataḥ puruṣasya 
arthitvānarthitvavibhāgābhāvāt nityanirmuktasvabhāvasya 
antaḥkaraṇamātmakarmaniyataṃ kevalaṃ baddhāvasthāyāṃ karmabhiḥ 
saṃvedyaṃ bhavet 

(p. 27)

mokṣadaśāyāṃ tu notpadyata eva, anyathā karmaṇāṃ tādavasthyāt kathaṃ na 
niyataprastutapuruṣasaṃvedyatā syādeva, na hi puruṣāṇāṃ karma niyāmakam 
api tu antaḥkaraṇasyaiva | tadevaṃ svakāraṇasvātantryādevotpanne sāntaḥkaraṇe 
dehe nānarthitvāt tasya puruṣasaṃvedyatā syādeva, na bhavatīti nopapannaṃ tasya 
saṃvedyasvabhāvatvāt | atha kṣīṇakarmaṇo'ntaḥkaraṇasya na 
saṃvedyatāsvabhāva ucyate, tadatra kiṃ pramāṇam | karma(bhāvā) 
bhāvābhyāṃ ca tadānīṃ bandhamokṣābhyupagamaḥ syāt, na 
saṃyogaviyogābhyāṃ, tataśca darśanakṣatiḥ | na cāpi karmāṇi karuṇayāpi 
dānādīni jñātapuruṣāntarasya viramanti, rāgadveṣaprayuktānāṃ karmaṇāṃ 
bandhakatvābhyupagame 
rāgādibhāvābhāvakṛtabandhamokṣavādidarśanāśrayaṇameva syāt,-iti 
svābhāvikapuruṣavāde jñātapuruṣavivekasyāpi 
buddhisaṃbandhaparihārāyogādanirmokṣāpattiḥ,-
ityaparabuddhimatpuruṣapreraṇayaiva sā mūlakāraṇasya 
saṃsāropayogisaṃniveśaviśeṣakaraṇe pravṛttirupapannā,-iti niravadya eva 
prāktanahetūpanyāsaḥ || tadāha

     na lokayātrābhiprāyājjanayedbījamaṅkuram || 42 ||
     kiṃ tu svabhāvātsā tasya sāmagrī heturīdṛśaḥ |
     yajjātaṃ yogyamanyonyaṃ yojayedbuddhimāñjanaḥ || 43 ||

(p. 28)

     asya tenopacāreṇa puruṣārthatvamucyate |
     iti cettatsamāpte'pi puruṣārthe'pi taṃ prati || 44 ||
     svakāryapariṇāmānna viramenmūlakāraṇam |
     āho na viramatyetatparaṃ prakṛtisaptake || 45 ||
     pariṇāmāttadekaṃ hi sarvānpuṃsaḥ pratīṣyate |
     tathāpi [tayeti pāṭhāntaram |] dehabhūtādeḥ pariṇāmaḥ 
svabhāvataḥ || 46 ||
     pūrvavanna bhavetkasmāttaṃ muktābhimataṃ prati |
     athāpi sa bhavatyeva kiṃ tu tena na yujyate || 47 ||
     muktapuṃsā kṛtārthatvādanarthitvātsa kevalaḥ |
     naitannārthitvamasyāsti jātu puṃso'tha cetasaḥ || 48 ||

(p. 29)

     arthitvavigamānna syādbhūyaḥ puṃsā samāgamaḥ |
     tadetadapi na nyāyyaṃ jāte dehasthacetasi || 49 ||
     saṃvedyaikasvabhāvatvāttasya karmakṣayānna cet |
     tatsvabhāvatvameva syānmokṣaḥ karmakṣayāśrayaḥ || 50 ||
     syurjñātapuṃvivekānāṃ karmāṇyapi kṛpāditaḥ |
     na rāgāttāni cedevaṃ mokṣo rāgakṣayādbhavet || 51 ||
     tathā ca darśanatyāgastanna yuktā svabhāvadṛk |
     tasmātprasiddhaṃ tanvādi buddhimatkartṛpūrvakam || 52 ||
     saṃsthānabhedādityetanniravadyaṃ prasādhanam || 53 ||

iti ||

     sa eṣa hetuḥ parameśvaraṃ prati 
prayujyamānaḥ svaniveśitātmanā |

(p. 30)

     na hetudoṣaiḥ paribhūyate manāk
          paro'pi vā kevalametaducyate || 54 ||
     samujjvalannyāyasahasrasādhito'-
          pyupaiti siddhiṃ na vimūḍhacetasām |
     maheśvaraḥ pāṇitalasthito'pi san
          palāyate daivahatasya sanmaṇiḥ || 55 ||
               svātmaivāyaṃ sphurati sakala-
          prāṇināmīśvaro'ntaḥ
               kartā jñātāpi ca yadi paraṃ
          pratyabhijñāsya sādhyā |
               sā cāsmābhirvihitaghaṭanā-
          nyatra kiṃ tvīśasiddhi-
               rdvaite'pyastītyucitamadhikaṃ
          bhāti vahnirniśīthe || 56 ||

iti śrīmanmahāmāheśvarācāryotpaladevenodayākarasūnunā viracitā 
īśvarasiddhiḥ samāptā ||

_____________

śrīmatkaśmīrabhūbharturājñayā prītaye satām |
madhusūdanakaulena saṃpādyeyaṃ prakāśitā ||

_____________


###########   END OF FILE  #######
