####################################################
MUKTABODHA INDOLOGICAL RESEARCH INSTITUTE
Use of this material (e-texts) is covered by Creative Commons license BY-NC 4.0
Catalog number: M00236
Uniform title: karpūrādistotra
Editor : Arthur Avalon
Alternate name : Sir John Woodroffe

Description: 



Notes: 
Data entered by the staff of Muktabodha under the supervision of Mark S. G. Dyczkowski.

Revision 0: Sept. 18, 2011

Publisher : Calcutta Anusamdhana Samiti
Publication year : 
Publication city : Calcutta
Publication country : India
####################################################



Karpūrādistotra 

ārthur āvalon (ṣir ñohn Woodroffe) 

Publisher Calcutta ānusamdhana ṣamiti 



śrīśrīgurave namaḥ | 

oṃ namaḥ paramadevatāyai || 

śrīśrīkarpūrādistotram | 

karpūraṃ madhyamāntyasvaraparirahitaṃ senduvāmākṣiyuktaṃ 
bījante mātaretattripuraharabadhu triḥkṛtaṃ ye ūpatti | teṣāṃ 
gadyāni padyāni ca mukhakuharādullasantyeva vācaḥ svacchandaṃ 
dhvāntadhārādhararucirucire sarvvasiddhiṃ gatānām || 1 || 

ṭīkā | 

oṃ viśuddhajñānadehāya trivedīdivyacakṣuṣe | śreyaḥ 
prāptinimittāya namaḥ somārddhadhāriṇe || śrīśrīcaṇḍī | 

praṇamāmi mahādevīṃ turīyāṃ brahmarupiṇīm | yasyāḥ 
smaraṇamātreṇa bhavādhvau na nibhajjati || gandharvvatantram | 

kālīṃ kālaharāṃ devīṃ krīṅkārabījarūpiṇīṃ | 
kāmarūpāṃ kalātītāṃ kālikāṃ dakṣiṇāṃ bhaje || 
kālīhṛdayam || 

karūramiti | karpūramityādipañcabhiḥ ślokaiḥ mahādevyāḥ 
sūkṣmarūpātmakavidyārājñīnāma dvāviṃśatyakṣaraṃ mantram 
uddhṛtaṃ tathā tasyāḥ sādhanaprakāraṃ māhātmāñca 
krameṇoktam | ṣaṣṭhaśloke tasyāḥ vividhamantroddhāraśca 
kathitaḥ | uktañca kālikāśrutau atha haināṃ brahmarandhre 
brahmasvarūpiṇīmāpnoti subhagāṃ 
kāmarephendirāsamaṣṭirupiṇīṃ | etatriguṇitamādau tadanu 
kūrccadvayaṃ kūrcabījaṃ tadvayoma ṣaṣṭhasvaravindu melanarūpaṃ 
| tadeva dviruccāryya tadanu bhuvanādvayaṃ bhuvanā tu 
vyomajvalanendirāśūnya melanarūpā | tadeva dviruccāryya dakṣiṇe 
kālike cetyabhimukhaṃgatā tadanu bījasaptakamuccāryya 
vṛhadbhānujāyāmuccaret | 

p. 2) 

ayaṃ sarvvamantrottamottamaḥ | tathāca niruttaratantre - 

atha vakṣye maheśāni dakṣiṇākālikāmanum | yena 
vijñānamātreṇa jīvanmuktaḥ prajāyate || 

brahmānalayutaṃ devi nādabindusamanvitam | vāmanetreṇa saṃyuktaṃ 
citsvarūpaṃ parātparam || 

ekākṣarī siddhavidyā mantrarājñī kuleśvari | triguṇā ca 
kūrccayugmaṃ lajjāyugmaṃ tataḥ param || 

dakṣiṇe kālike ceti saptabījāni yojayet | ante vahnivadhūṃ 
dadyāt vidayārājñī prakīrttitā | sarvvamantramayī vidyā 
sṛṣṭhisthityantakāriṇī || 

aparañca prathamaśloke śrīmatkālikāyāḥ ekākṣarī 
mantrarājñī krīṁbīja uddhṛtam dvitīyaśloke śromattārāyāḥ 
ekākṣaramantraṃ hūṁbījaṃ uddhṛtam | tṛtīyaśloke 
śrīmattripurasundaryyāḥ ekākṣaramantraṃ hrīṁ bījaṃ 
uddhṛtañca tathā kālītārāsundarīṇāṃ 
rahasyasādhanaprakaraṇañca varṇitaṃ tena etatsvarūpākhyastotraṃ 
kakāra kūṭastotravat triśaktiviṣaye pāṭhyam iti 
kramadīkṣitasādhakendrāṇām mataṃ | uktañca tārārahasyatantre - 

yathā kālī tathā tārā tathā nīlasarasvatī | 
sarvābīiṣṭaphalapradā tathā tripurasundarī || 

abhedamatamāsthāya yaḥ kaścit sādhayennaraḥ | triloke sa tu 
pūjyaḥ syāttārāsutaśca eva saḥ || 

bhedaṃ kṛtvā yadā mantrau sādhayedatra sādhanam | na tasya 
niṣkṛtirddevi niraye pacyate hi saḥ || 

uktañca tārādhyāne kavace ca huṅkārabījodbhavā hūṁ ghāṭāṃ 
me sadā pātu bījaikākṣararūpiṇī || tathā śrīsundaryyāḥ 
stotre ca - 

hrīṃṅkārameva tava nāma gṛṇanti ye vā mātastrikoṇanilaye 
tripure trinetre | hrīṃ hrīmiti pratidinaṃ japatāṃ tavākhyāṃ 
kinnāma durlabhamiha tripurābhidhāne || 

tathāca mahākālasaṃhitāyāṃ | śrīvidyā kālikā tārā 
triśaktiviṣaye paṭhet || vastutastu yadvadvibhinnajātīyabījebhya 
ekavidhā latā kadāpi na utpadyate tadvat krīṅkāra hūṅkāra 
hrīṅkārādibhyo vibhinna-bījamantrebhya ekarūpā mūrttiḥ na 
sambhavati ataḥ pūrvvoktaistribhirbījaiḥ brahmavidyā 
śrīmaddakṣiṇakālikaiva sarvvarūpiṇītisūcitā | 

p. 3) 

he mātaḥ dhvāntadhārādhara-ruci rucire nīlamedhakāntiriva manoje 
navīnajaladharo yathā amṛtabārivarṣaṇena ātapataptapṛthvīṃ 
śītalāṃ karoti taddattvamapi kṛpāmṛtavarṣaṇena tritāpatapta 
sādhākaya amṛtatvaṃ dadāmīti bhāvaḥ | tripuraharavadhu 
svargamakrttyapātālasthaiḥ tripuraiḥ saha 
tripurākhyāsuranāśakamaheśaśakte | karpūraṃ 
madhyamāntyasvaraparirahitaṃ karpūraśabdabhya madhyamo rephayuktaḥ 
pakāraḥ antyaṃ anusvāraḥ svarāḥ akārokārāntimarephasthākārā 
taiḥ sarvvato bhāvena varjjitaṃ tena kra iti sthitaṃ | sendu 
binduyuktārddhacandreṇa saha varttamānaṃ | vāmākṣiyuktaṃ 
īkāreṇa yuktaṃ tathāca krīṁ iti | te tava bījaṃ 
mantrātmakaśarīrasya kāraṇaṃ | triḥkṛtaṃ triguṇīkṛtaṃ ye 
janāḥ japanti mantrārthagatamānasāḥ santaḥ manasā uccārayanti | 
sarvvasiddhiṃ gatānāṃ śivasya aṇimādyaṣṭasiddhiṃ prāptānāṃ 
sādhakānāṃ mukhakuharāt āsyavivarāt | gadyāni padyāni ca 
vācaḥ gadyapadya mayāni vākyāni svacchandaṃ aprayatnasulabhaṃ 
ullasanti prasphuranti ityarthaḥ || apica śrūyate yat 
śrīmatkālikāyāḥ idaṃ krīṁ bījaṃ isalāmadharmābalambinaḥ 
sādhakāḥ mokṣalābhakāmanayā ārabīya bhāṣayā rūpāntaritaṃ 
karīm iti mantraṃ japanti tathā khaṣṭānadharmābalambinaḥ 
sādhakā api krāiṣṭa iti mantra mukti kāmanayā sadaiva japanti || 
1 || 

athāsya svarūpavyākhyā || 1 || 

natvā śrīpādukāṃ bhaktyā rāmānandasya yoginaḥ | kṛtā 
svarūpavyākhyeyaṃ vimalānandadāyinī || 

he mātaḥ (māti parimitaṃ dadātīti mātā - mā + tṛc) 
sakāmaniṣkāmabhedena bhogamokṣadātri | dhvāntadhārādhararuci 
rucire [śivayorvyomarupatvādasitaṃ lakṣyate vapuḥ | yoga 
vāśiṣṭam | (śivā ca śivaśca śivau tayoḥ) mokṣe 
sākṣādapetānvudagagananibhāṃ bhāvayedbhaktigamyāṃ || 
tripurāsārasamuccayaḥ ||] 
śuddhasatvaguṇātmakaghanībhūtatejomayatvāt tathā 
cidakāśatvācca nīlavarṇacintanīye | tripuraharavadhu [puratraye 
krīḍati yaśca jīvastatastu jātaṃ sakalaṃ vicitraṃ | 
ādhāramānandamakhaṇḍavīdhaṃ yamnidvayaṃ yāti puratayañca || 
kaivalyopaniṣat ||] sthūla sūkṣma kāraṇa dehān haratīti 
videhamuktidāyakatripuraharastasya videhamuktidāturyā śaktiḥ sā 
tvameva videhakaivalyadātrīti bhāvaḥ | 

p. 4) 

madhyamāntyasvaraparirahitaṃ [akāraḥ sāttvikī jñeya ukāro 
rājasaḥ sṛutaḥ | makārastāmasaḥ proktastribhiḥ prakṛtirucyate 
|| jñānasaṅkalinau || 

khareṇa sandhayet yogamasvaraṃ bhāvayet param || iti brahma 
bindūpaniṣat ||] sattvarajastamoguṇātmikāyā mūlaprakṛteḥ 
madhyama ukārātmakaḥ rajoguṇaḥ antyaṃ makārātmakaḥ tamoguṇaḥ 
tābhyāṃ rahitaṃ śuddhasattvaguṇātmakaṃ | senduvāmākṣiyuktaṃ 
[kakārojjvalarupatvāt kevalaṃ jñānacitkalā | 
jvalanārṇasamāyogāt sarvvatejomayī śubhā | dīrghakāreṇa 
deveśi sādhakābhīṣṭadāvinī | bindūnāṃ niṣkatatvācca 
kaibalyaphaladāyinī || tantrakalpadrumaḥ || toḍalatantre ca 
kakāraṃ devi īkāraṃ cārthadāyakaṃ | 

rakāraṃ kāmadaṃ kānte makāraṃ mokṣadāyakaṃ | 
ekatroccāraṇāddevi nirvvāṇamokṣadāyinī ||] 
nirvvāṇamokṣadāyinī śaktiḥ tathā sādhakābhīṣṭadāyikā 
śuddhasattvapradhānā māyāśaktiḥ tābhyāṃ yuktaṃ | karpūraṃ 
kalpayati jagat prapañcaṃ yat tat saguṇabrahma ityarthaḥ | te tava 
bījaṃ [tādātmārūpaṃ citsambit parabrahmaikanāmakaṃ | 
svaśakteśca samāyogādahaṃ bījātmatāṃ gatā || 

avyaktaṃkāraṇī dehaḥ sa coktaṃ pūrvvamevahi | yasmin 
jagadbījarūpaṃ sthitaṃ liṅgodṛbhavo yataḥ || devīgītā ||] 
jagatakāraṇabhāvaṃ saccidānandarūpiṇī tvaṃ nirguṇāpi 
jīvakarmakālaviśiṣṭayā māyayā yuktā satī 
tattajjīvatattatkarmaphalabhogasamaye prāpte jagat sarjjane 
bījātmatāṃ gatāsīti bhāvaḥ | etat krīṁ vācyaṃ tava 
śuddhasattvātmakaṃ saccidānandarūpaṃ | ye sādhakāḥ triḥkṛtaṃ 
triguṇīkṛtaṃ sāttvikarājasikatāmasikabhedena tathā sthūla 
sūkṣma kāraṇabhedena trividhaṃ triśaktirūpañca | japanti [sadā 
kālīrūpamātmānaṃ bibhāvayet || kālyupaniṣat ||] svātmābhedena 
cintayanti te anicchanto'pi dharmārthakāmamokṣarūpacaturvvargaṃ 
labhante iti bhāvaḥ | uktañca viśvasāratantre 
dakṣiṇakālikāyāḥ kramastotre - 

tvadīyabījatraya metadamba japanti siddhāstu vimuktihetoḥ | tadeva 
mātastava pādapadmagā bhavanti siddhāśca dinatraye'pi || 1 || 

p. 5) 

īśānaḥ senduvāmaśravaṇaparigato bījamanyamaheśi chandvante 
mandacetā yadi japati jano vāramekaṃ kadācit | jitvā 
vācāmadhīśaṃ dhanadamapi ciraṃ mohayannambujākṣī- vṛndaṃ 
candrārddhacūḍe prabhavati sa mahāghorabālāvataṃse || 2 || 

ṭīkā | 

he maheśi brahmaviṣṇurudrāṇāmapi īśaḥ maheśastasya śakte | he 
candrārddhacūḍe candrārddhāṅkitamastake | he 
mahāghorabālāvataṃse atibhayānakaśavabālakṛta karṇālaṅkāre | 
mandacetā janaḥ mūḍhabuddhirjjanaḥ | te nava 
senduvāmaśravaṇaparigataḥ candrabindusahitā yo dīrgha ūkārastena 
yuktaḥ | īśānaḥ hakāraḥ | etena hūṁ iti tava 
dvitīyamūrttestārāyāḥ ekākṣarabījamantrañca uddhṛtaṃ | 
dvandvaṃ etat yugmaṃ kṛtvā | yadi kadācit ekabāramapi japati tadā 
saḥ ciraṃ yāvajjīvaṃ bācāmadhīśaṃ vṛhaspatiṃ dhanadamapi 
kuberañca jitvā parābhūya ambujākṣīvṛndaṃ sundarīsamūhaṃ 
mohayan prabhavati mohayituṃ samartho bhavati sa sādhakaḥ atīva 
vidvān dhanavān rūpavāṃśca bhavatītyarthaḥ | tathāca 
tārārahasye tārakatvāt sadā tārā yā kālī saiva niścitā || 
kramastotre ca - 

tvadīyakūrccadvayajāpakatvāt surāsurebhyo'pi bhavecca pūjyaḥ | 
dhanitvaṃ pāṇḍitvaṃ labhanti sarvve kiṃvāparaṃ devi 
parāparākhye || 2 || 

svarūpavyākhyā || 2 || 

he maheśi sṛṣṭi sthiti vināśātmakamahaiśvaryyavati | 
candrārddhacūḍe [nityāyāḥ kālarūpāyā arupāyāḥ śivātmanaḥ 
| amṛtatvāllalāṭe'syāḥ śaśicihnaṃ nirupitam || 
mahānirvvāṇa] nirvvāṇamokṣadāyini | he mahāghorabālāvataṃse 
[kṣudhāṃ dehasyathāṃ tyaktvā bālaḥ krīḍati vastuni | tathaiva 
vihān ramate nirmano nirahaṃ sukhī || viveka cūḍāmaṇiḥ || tathā 
brahmopaniṣadi - yathākumāro niṣkāma ānandamupayāti ||] 
maheśvarasadṛśanirvvikārabālakavanniṣkāmasādhakābhyāṃ kṛte 
atipriye karṇabhūṣaṇe yayā tatsambodhane | 
bālakavannirvikāratatvaśca sādhakaḥ brahmarūpiṇyā atīva priya 
ipyarthaḥ | sendubāmaśravaṇa parigataḥ [ūkāro bhairavaḥ sūkṣmo 
dīrghaghoṇā sarasvatī | bilāsinī vighnakarttā lakṣaṇo 
rūpakarṣiṇī ||] induḥ amṛtatvaṃ vāgdātṛtvaṃ 
rūpakarṣiṇītvañca tairyuktaḥ | 

p. 6) 

īśānaḥ [aṅguṣṭhamātraḥ puruṣo jyotirivābadhmakaḥ | īśānī 
bhūtabhavyamya sa evādyaḥ sa īśvaraḥ || kaṭhopaniṣat ||] 
īśvaraḥ | iti te anyadvījaṃ [śabdabījadvayenaiva 
śabdarāśiprabodhinī || yāmalam ||] hūṁbījātmakakāraṇabhāvaṃ 
| dvandvaṃ [śivaśaktisamāyogāt janito mantrarājakaḥ | tanmāyau 
paramānandananditāṃ mantrarupiṇīm || gandharvataṃ ||] 
śivaśaktyātmakaṃ svarūpaṃ | yadi kadācit ekabāramapi japati 
mānasajapena cintayati | tarhi sa sādhakaḥ jñāna vijñānavān 
dhanavāṃśca bhūtvā sarvvaṃ jagat mohayituṃ śaknotīti bhāvaḥ 
|| 2 || 

īśo vaiśvānarasthaḥ śaśadharavilasat vāmanetreṇa yukto bījante 
dvandvamayat vigalitacikure kālike ye japanti | dveṣṭāraṃ ghranti 
te ca tribhuvanamapi te vaśyabhāvaṃ nayanti 
sṛkkadvandvāsradhārādvayadharavadane dakṣiṇe trākṣareti || 3 || 

ṭīkā | 

he vigalitacikure muktakeśi | he kālike brahmarūpiṇi | he 
sṛkkadvandvāsradhārādvayadharavadane 
oṣṭhaprāntadvayagalitarudhiradhārāśobhitānane | 
vaiśvānarasthaḥ rakārayuktaḥ | śaśadharavilasat 
candrabinduyuktaḥ | vāmanetreṇa yuktaḥ īkāreṇa yuktaḥ | īśaḥ 
hakāraḥ | anyat hrīṃ iti tripurasundarībījaṃ | dvandvaṃ 
uktabījaṃ dviguṇīkṛtaṃ | tathā dakṣiṇe iti 
nāmātmakatrākṣaramantrañca ye janāḥ japanti te dveṣṭāraṃ 
śatruṃ ghranti nāśayanti tribhuvanamapi svargamarttava 
pātālasthaṃ devanaranāgādikañca vaśyabhāvaṃ nayanti 
adhīnatvaṃ prāpayanti ityarthaḥ || 3 || 

svarūpavyākhyā || 3 || 

he vigalitacikure keśavinyāsādivilāsavikārāhite nirvvikāre 
ityarthaḥ | kālike ka [kaḥ krodhīśau mahākālī kāmādevaḥ 
prakāśakaḥ | srīpuraṃ ramaṇo vaṅgakusumā paramātmakaḥ ||] 
brahma ā [ākāro vijayānantaḥ |] ananta la [lagnandraḥ pūtanā 
pṛthvī mādhavaḥ śakravācakaḥ | viśvātmā mando balavān 
bherurbhirikalārasaḥ |] viśvātmā i [iḥ sūkṣmā śālmalī? 
vidyā candraḥ pūṣā suguhyakaḥ || tanābhidhānam |] sūkṣmā - 

p. 7) 

vā brahmā ā ananta iti kālikā etena mahādevyā ādyantarahitatvaṃ 
anantatvaṃ sūkṣmātvaṃ viśvātmakatvañca sūcitaṃ he 
anādyantabrahmarūpiṇi ityarthaḥ | uktañca adhūtarāmāyaṇe 
śrīrāmakṛtāsitāstotre - 

ādyantahīnaṃ jagadātmarūpaṃ vibhinnasaṃsthaṃ prakṛteḥ 
parastāt | kūṭasthamavyaktavapustavaiva namāmi rūpaṃ 
puruṣābhidhānaṃ || 

sṛkkadvandvāsradhārādvayadaharavadane 
sṛkvadvayagaladūktadhārāvisphuritānane atra raktadhārayā 
rajoguṇaḥ sucitaḥ tasmāt mahādevī rajorahitā śuddhasattvātmikā 
virajā [hiranmaye pare koṣe virajaṃ brahmaniṣkalaṃ | tacchubhraṃ 
jyotiṣāṃ jyotistadvadātmabido biduḥ || mastaka-upa ||] iti 
nirūpitā | tripurasundarīpakṣe tu rajoguṇena mahādevyāḥ 
raktavarṇā mūrttiḥ sucitā | vaiśvānarasthaḥ tejomayaḥ 
śaśadharabilasat amṛtadātṛśaktyā saha vāmanetreṇa yuktaḥ 
śuddhasatvaguṇātmikayā mayayā yuktaḥ | īśaḥ 
īśvarātmakasūkṣmabījātmabhāvaḥ iti te tava anyat aparaṃ | 
dvandvaṃ hṛlle [hakāraḥ sthūladehaḥ syādrakāraḥ 
sūkṣmadehakaḥ | īkāraḥ kāraṇātmāsau hrīṅkāro'ham 
tūrīyakaḥ || devigītā ||] khāvācyaśivaśaktyātmakaṃ 
bījātmarūpaṃ | tathā dakṣiṇe [dakṣiṇasyāṃ diśi sthāne 
saṃsthitaśca raveḥ sutaḥ | kālīnāmnā palāyeta bhautiyuktaḥ 
samantataḥ | ataḥ sā dakṣiṇā kālī triṣu lokeṣu gīyate || 
nirvvāṇatantram || tathā ca kāmākhyā tantre - yathā 
karmasamāptau ca dakṣiṇā phalasiddhidā | tathā muktirasau devī 
sarvveṣāṃ phaladāyinī || ato hi dakṣiṇākālī kathyate 
varavarṇini | puruṣo dakṣiṇaḥ proktaḥ vāmāśakti nirgadyate || 
vāmā sā dakṣiṇaṃ jitvā mahāmokṣapradāyinī | tataḥ sā 
dakṣiṇā nāmnā triṣu lokeṣu gīyate ||] iti 
sambodhananāmātmakatrākṣaraṃ mantravācyaṃ 
kaivalyadāyakasaccidānandarūpaṃ ye sādhakāḥ japanti dhyāyanti te 
dveṣṭāraṃ sādhanavighnakarakāmakrodhādikaṃ ghranti nāśayanti 
tribhuvanamapi trilokīñca vaśyabhāvaṃ nayanti vaśyatāṃ 
prāpayanti || śrīsundarīpakṣe tu he kālike raktakālike 
tṛtīyamahāvidyāśīmatripurasundari ityarthaḥ uktañca 
vṛhannīlatantre - 

iyaṃ nārāyaṇī kālī tārā syāt śūnyabāhinī | sundarī 
raktakālīyaṃ bhairavī nādinī tathā || 

tathāca tantrāntare - 

kālikā dvividhā proktā kṛṣṇāraktāprabhedataḥ | kṛṣṇā tu 
dakṣiṇā proktā raktā tu sundarī matā || 

dakṣiṇe dakṣiṇāmūrtibhairavārādhite ityarthaḥ | trayakṣare 
aiṃ klīṁ hrīṁ mantravācye ityarthaḥ || 

p. 8) 

tathāca kramastotre - 

tvadīyalajjādvayājapakatvādu bhavenmaheśāni caturthasiddhiḥ | 
dayāsamudrasya varaprasādāda bhavādhipatyaṃ labhate nareśaḥ || 3 
|| 

ūrdhve vāme kṛpāṇaṃ karakamalatale chinnamuṇḍaṃ tathādhaḥ 
savye cābhīrvvarañca trijagadaghahare dakṣiṇe kālike ca | japtvai 
tannāma ye vā tava manuvibhavaṃ bhāvayantyetadamba teṣāmaṣṭau 
karasthāḥ prakaṭitaradane sidvayastrāmbakasya || 4 || 

ṭīkā | 

he trijagadadhahare trijagatāṃ janānāṃ pāpanāśini | he 
prakaṭitaradane [danturrā paramāṃ nityāṃ raktamaṇḍitavigrahāṃ 
|| yaugiṇī tantraṃ | tathāca tārākalpe - navāmgnodaśyāmāṃ 
prakaṭaradabhīmāṃ pṛthu kucāṃ ||] prakāśitadaśane | he amba 
mātaḥ | dakṣiṇe nirvvāṇadātri ye sādhakāḥ tava manuvibhavaṃ 
pūrvvoktaṃ kālobījatrayaṃ kūrccadvayaṃ [māyā lajjā ca 
hrīṅkāraḥ hūṁkāraḥ kūrcca ucyate |] māyādvayaṃ dakṣiṇe iti 
trayakṣararūpaṃ daśākṣaramantrasampattiṃ tathā kālike iti 
nāmātmaka trayakṣara mantrañaca japtvā vāme ūrdhe karakamalatale 
kṛpāṇaṃ khaṅgaṃ tathā adhaḥ nimne chinnamuṇḍaṃ 
cihnnamastakaṃ | savye dakṣiṇe ūrḍdhe | karakamalatale abhīḥ 
abhayamudrāṃ | varañca dakṣiṇe adhaḥ karakamalatale varamudrāñca 
| etat īdṛśaṃ ūrḍdhe vāme kṛpāṇaṃ ityādiprakārarūpaṃ 
bhāvayanti cintayanti | trayambakasya śivasya | aṣṭhau siddhayaḥ 
[aṇimā mahimācaiva laghimā prāptirevaca | prākāmyañca tayiśitva 
vaśitvacca tathāparaṃ || tathāktāmāvaśāyitvaṃ guṇanitāna 
naiśvarān | prāptotyaṣṭau naravyāghraḥ paranirvvāṇa sūcakān 
|| mārkaṇḍeya puḥ ||] aṇimādayaḥ aṣṭaprakārāḥ siddhayaḥ 
teṣāṃ sādhakānāṃ karasthāḥ anāyāsalabdhāḥ bhavanti 
ityarthaḥ || 4 || 

svarūpavyākhyā | 

he trijagadaghahare trilokīnāṃ 
kāyikavācanikamānasikatrividhapāpanāśini | he prakaṭitaradane 
svaprakāśāsattvaguṇasūcakaśūbhradaśanapaṃktyā 
rajoguṇasūcakaraktavarṇāṃ lolarasanāṃ daśati sattvaguṇena 
rajastamaya nāśayati yā tasyāḥ sambodhane | 

p. 9) 

he amba mātaḥ | dakṣiṇe nirvvāṇadātri | te tava manuvibhavaṃ 
nijabījatrayātmakacihnanamūrttiṃ 
kūrcabījadvayātmakasattvātmakamūrttiṃ tathā 
māyābījadvayātmakarajaḥ pradhānasattvamūrttiñca | tathā kālike 
kālike iti nāmavācyaṃ ādyantarahitaṃ saccidānandamūrttiñca 
japtvā cintayitvā | strīmūrttidhāriṇī tvaṃ [strīrūpāṃ vā 
smareddevīṃ puṃrūpāṃ vā smaret priye | smaret vā niṣkalaṃ 
brahma saccidānandavigraham ||] svīyavāmīrddhahastena 
jñānakhaṅgena [tasmāt padmāsinā tūrṇamaśeṣaṃ karmabandhanam | 
kāmākāmakṛtaṃ chitvā śuddhamātmani tiṣṭhati || 
śivadharmottare | tathāca yoginītantre - pāpapuṇyaṃ paśuaṃ 
hatvā jñānakhaṅgena śāmbhavi ||] niṣkāmasādhakānāṃ 
mohapāśaṃ chitvā tadadhohastena vigatarajaṃ tattvajñānādhāraṃ 
mastakaṃ dadhāsi tathā dakṣiṇorṅghahastena sakāmasādhakebhyaḥ 
abhayaṃ tathā tadadhohastena cābhīṣṭavarañca dadhāsi iti | 
evabhūtāṃ tvāṃ ye sādhakāḥ dhyāyanti teṣāṃ 
aṇimādyaṣṭasiddhayaḥ anāyāsalabdhāḥ bhavanti iti bhāvaḥ || 4 
|| 

vargādyaṃ vahnisaṃsthaṃ bidhuratilalitaṃ tattrayaṃ kūrccayugmaṃ 
lajjādvandvañca paścāt smitamukhi tadadhaṣṭhadvayaṃ yojayitvā | 
mātarye ye japanti smaraharamahile bhāvayantaḥ svarūpaṃ te 
lakṣmīlāsyalīlākamaladaladṛśaḥ kāmarūpā bhavanti || 5 || 

ṭīkā | 

he smitamukhi īṣaddhāsyavadane | he smaraharamahile 
madanāntakamohini | he mātaḥ ye ye janāḥ vahnisaṃsthaṃ [ro 
raktaḥ krodhanau rephaḥ pāvakastaijasī mataḥ | tantrābhidhānam 
||] rakāroparisthitaṃ | vidhurati [īstrimūrttirmahāmāyā * * 
ratiśca ṣauṇḍravarddhanaḥ | tantrābhidhānam |] lalitaṃ 
bidhuścandrabinduḥ rati dīrgha īkāraḥ tyābhyāṃ puktaṃ | 
vargādyaṃ pañcavargāṇāṃ ādibhūtaṃ ka varṇaṃ krīṁ iti 
bījaṃ tattrayaṃ tasya tritayaṃ | paścāt tadanantaraṃ 
kūrccayugmaṃ hūṃ bījadvayaṃ | lajjādvandvañca hrīṁ 
bījadvayañca tadadhaḥ tatapaścāt | ṭhadvayaṃ [dviṭhaḥ 
svāhānalapriyā | varṇābhidhānam ||] dviṭhaṃ svāhā śabdaṃ | 
yojayitvā saṃyojya | svarūpaṃ dhvāntadhārādhararuirucire ityādi 
tvadīya dvāviṃśatyakṣara mantraghaṭitaṃ rūpaṃ | 

p. 10) 

bhāmvayantaḥ [krīṁkārī mastakaṃ devi krīṁkāraśca lalāṭakam | 
* svāśabdena padadvandva hākāreṇa nakhastathā || ityādi 
śāktānandataraṅgiṇyāḥ navamapaṭale draṣṭavyam |] dhyāyantaḥ 
japanti krīṁ krīṁ krīṁ ityādi svāhāntaṃ dvāviṃśatyakṣarīṃ 
vidyārājñīṃ punaḥ punaḥ uccāpayanti te sādhakāḥ 
lakṣmīlārayalīlākamaladaladṛśaḥ lakṣmyāḥ yā nṛtyakrīḍā 
sā yatra kamale padme taddalamiva patramiva dṛśo cakṣūṣi yeṣāṃ 
tathāvidhāḥ | kāmarūpā kāmadevasadṛśakamanīyarūpā bhavanti 
|| 5 || 

svarūpavyākhyā || 5 || 

he smitamukhi nityānandarūpiṇi | smaraharamahile smaraharaḥ 
kāmanāśakaḥ haraḥ tasya mahilā śaktiḥ svīyasādhakānāṃ 
kāsakrodhādi nāśiṇītibhāvaḥ | he mātaḥ ye ye 
[mahāmahābrahmavidyā vidyeyaṃ kālikā matā | yāmāsādya ca 
nirvvāṇamuktimeti narādhamaḥ || 

tathāca kālīkulasarvvasve - 

yaddhayāthaddhayā vāpi yaḥ kaścit mānavaḥ smaret | durgañca 
durgatiṃ jitvā sa yāti paramāṃ gatim ||] 

ye kecit sādhakāḥ narādhamā api yadi tava vahnisaṃsthaṃ 
tejomayaṃ | vidhuratilalitaṃ śaityasaundaryyayuktaṃ | vargādyaṃ 
sṛṣṭeḥ ādibhūtaṃ cinmayarūpaṃ | tattrayaṃ 
sattvarajastamobhedena trividharūpaṃ | paścāt tathā kūrccayugmaṃ 
śabdabrahmarūpaṃ | sajjādvandvañca māyāśavalabrahmarūpañca | 
tadadhaḥ ṭhadvayaṃ yojayitvā svāhā vahneḥ prakāśaśaktiḥ tayā 
saha te svaprakāśarūpaṃ svarūpaṃ [sarvvadā kālīrūpamātmānaṃ 
vibhāvayet || kālikopaniṣat || 

tathāca sahasranāmastotre - 

ātmānaṃ kālikātmānaṃ bhāvayan stauti yaḥ śivām | śivopamaṃ 
guruṃ dhyātvā sa eva śrīsadāśivaḥ || 

tathāca yoginītantre - 

kṣaṇaṃ brahmāhamanmīti yaḥ kuryyādātmacintanam | tasmai dadyāt 
phalaṃ devī tasyāntaṃ naiva gaṇyate || 

ātmadehaṃ sveṣṭarūpaṃ sadaiva paricintayet | brahmāṇḍacca 
tathā sarvvasveṣtarūpaṃ vicintayet ||] svasya ātmanaḥ rūpaṃ 
jīvātmanā saha abhedaṃ | bhāvayanto japanti anudhyāyanti | te 
sādhakāḥ lakṣmīlāsyalīlā [nirvvāṇatantre - asya 
grahaṇamāveṇa naro nārāyaṇo bhavet | 
bhairavatantroktaśyāmākavace ca - nārāyaṇo'pi yaddhrutvā nārī 
bhūtvā maheśvara | yogeśaṃ kṣobhamanayat | nirvvāṇadyatantre ca 
- dhyānena labhate sarvvaṃ dhyānena viśṇurūpakaḥ ||] 
lakṣmaṇāḥ śriyaḥ lāsyaṃ nṛtyaṃ līlā krīḍā ramaṇañca 
ityarthaḥ lakṣmaṇāḥ nṛtyādi vihāraḥ itibhāvaḥ | 

p. 11) 

tasyā ādhārabhūtaḥ yaḥ kamaladṛk kamalākṣaḥ viṣṇuḥ 
tatsadṛśāḥ | uktañca devīmāhātyeva śrīḥ 
kaiṭabhārihṛdayaikakṛtādhivāsā | kāmarūpāḥ svecchānusāreṇa 
śarīragrahaṇasamarthāḥ bhavanti | yathā puṇḍarīkākṣaḥ 
viṣṇuḥ svecchayā matasya kūrma varāhādi daśavidhamūrttina 
tathā mohinīmūrttiñca dadhāra tadvat kālīsādhakāḥ 
svecchānusāreṇa mūrttiparigrahītuṃ śaknuvanti iti bhāvaḥ || 
uktañca kramastotre - 

tataḥ svanāmnaḥ śṛṇu mātaretat phalaṃ caturvvargaṃ mananti 
santaḥ | bījatrayaṃ vai punarapyupāsya surādhipatyaṃ labhate 
muṇīndraḥ || 

punastathā kūrccayugaṃ japanti bhavanti siddhāḥ narasiṃharūpāḥ 
[viṣṇurupāḥ |] | tato'pi lajjādvayajāpakatvāt labhanti siddhiṃ 
manasā janāste | ante padaṃ kṣipya vibhā vibhāvasoḥ 
tanmantramuddhāra midaṃ vadanti || 5 || 

pratyekaṃ vā dvayaṃ vā trayamapi ca paraṃ bījamatyantaguhyaṃ 
tannāmnā yojayitvā sakalamapi sadā bhāvayanto japanti | teṣāṃ 
netrāravinde viharati kamalā vaktraśubhrāṃśubimbe vāgdevī devi 
muṇḍasragatiśayalasatkaṇṭhi pīnastanāṭye || 6 || 

ṭīkā | 

he devi dyotanaśīle | he muṇḍasragatiśayalasatkaṇṭhi 
muṇḍamālini | he prīnastanāḍhye pīvarastani | atyantaguhyaṃ 
sādhaketarāṇāṃ samīpe atīvagopaṇīyaṃ | pratyekaṃ [atha 
sarvvāṃ vidyāṃ prathamamekaṃ dvayaṃ vā bījatrayapuṭitaṃ nāma 
vā japet gatiṃstasyāsti iti kālikāśrutau |] vā pūrvvoktānāṃ 
bījānāṃ ekaikaṃ | dvayaṃ vā dvākṣaraṃ vā | trayamapi 
trākṣaramapi | tannāmnā sambodhanāntena dakṣiṇakāliketi nāmnā 
| yojayitvā ekākṣaraṃ dvayakṣaraṃ trayakṣaraṃ puṭitaṃ kṛtvā 
| sakalamapi dvāviṃśatyakṣarātmaka vidyārājñīṃ vā | 
bhāvayantaḥ [asya yasya ca mantrasya uddiṣṭā yā ca devatā | 
cintayitvā tadākāraṃ manasā japamācaret || bhūtaśuddhitantram |] 
tattamantrārthavācyaṃ tvadadhyānoktaṃ tava navaghananīla 
digambarī pīnastanī muṇḍamāliṇī muktakeśīrūpaṃ | 
dhyāyantaḥ pūrvvoktamantrāṇāṃ mantramekaṃ japantica teṣāṃ 
sādhakānāṃ | netrāravinde nayanapadme | kamalā lakṣmīḥ | 
viharati sadaiva tiṣṭhati | 

p. 12) 

tathā teṣāṃ vaktraśubhrāṃśubimbe mukhacandre | vāgdevī 
sarasvatī ca viharati vihāraṃ karoti | te dhanavanto vidyāvantaśca 
bhavanti iti bhāvaḥ || śrīsundarī pakṣetu - he devi tripurasundari 
ye sādhakāḥ sakalaṃ iti tryakṣarabījaṃ tava hrīṁkāra iti 
nāmnā yojayitvā pratyekaṃ kevalaṃ sakalahrīṁ iti 
śaktikūṭākhyamantraṃ athavā kāmarāja kūṭasahitaṃ 
kūṭadvayaṃ kimbā vāgbhavakāmarājaśaktyākhyakūṭatrayātmakaṃ 
pañcadaśākṣara mantrarājaṃ | tvāṃ dhyāyan japanti teṣāṃ 
netrārabidne ityādi sarvvaṃ pūrvvavat || 6 || 

svarūpabyākhyā || 6 || 

he devi svaprakāśarūpiṇi | he muṇḍasragatiśayalasatkaṇṭhi he 
pañcāśadvarṇamayi [pañcāśadvarṇamuṇḍālī 
galadrudhiracarccitām | niruttaratantram | mamakaṇṭhe sthitaṃ 
bījaṃ pañcāśadvarṇamadbhūtam | kāmadhenutantram | tathāca 
viśvamāratantre - 

parānandamayaṃ brahma śabdabrahmavibhūṣitam | ātmano dehamadhye tu 
sarvamantrātmakaṃ priye || 

rādhātantre ca - 

akārādikṣakārāntāṃ pañcāśanmātṛkākṣarā | avyayā 
aparicchinnā tripurākaṇṭhasaṃsthitā | śuklābhā raktavarṇābhā 
pītābhā kṛṣṇarūpiṇī ||] śabdabrahmarūpiṇi | he 
pīnastanāḍheya stanyarūpāhāryyādidānena trijagatāṃ pālayitri 
tathā stanyāmṛtadānena sādhakānāṃ mokṣadātri ca | mātaḥ tava 
pratyekaṃ vā dvayaṃ vā trayamapi ca paraṃ atyantaguhyaṃ sakalaṃ 
saguṇaṃ | bījaṃ tava prājñataijasaviśvākhya vyaṣṭirūpaṃ 
tathā īśa sūtra virāṭākhya samaṣṭibhūta mūrttiśca 
[prājñastu kāraṇātmā syāt sūkṣmādehī tu taijasaḥ | 
sthūladehī tu viśvākhya strividhaḥ parikīrttitaḥ || 

evamīśo'pi samprokta īśasūtra virāṭ padaiḥ | prathamo 
vyaṣṭirūpastu samaṣṭyātmā paraḥ smṛtaḥ || devigītā |] 
bhāvayantaḥ japanti śravaṇa manana nididhyāsanāt sadā cintayanti 
| teṣāṃ jñānayogināṃ | netrārabinde kamalā viharati 
[sparhāmuhya? kamalā vāgdevīmandire mukhe | pauvāntaṃ 
sthairyyamāsthāya nivasṛtyeva niścitaṃ || bhairavatantre ||] 
teṣāṃ kṛpāddṛṣṭipātena anyeṣāmapi dhanaiśvaryyaṃ bhajati 
kā kathā ātmanām iti bhāvaḥ | vaktruśubhrāṃśubimbe vāgdevī 
viharati teṣāṃ gadyapadmamayīvāṇī bhavati iti bhāvaḥ | athavā 
he mātaḥ ye janāḥ tava sakalaṃ saguṇaṃ śabdabrahmamayarūpaṃ 
svātmābhedena cintayantaḥ imān mantrān japanti teṣāṃ 
sādhakānāṃ netrārabinde ityādi || 9 || 

p. 13) 

gatāsūnāṃ bāhuprakarakṛtakāñcīparilasannitamvāṃ digvastrāṃ 
tribhuvanavidhātrīṃ trinayanāṃ | śmaśānasthe talpe śavahṛdi 
mahākālasurataprayuktāṃ tvāṃ dhyāyan janani jaḍacetā api kaviḥ 
|| 7 || 

ṭīkā | 

he janani trijagatāṃ sṛṣṭikartri | gatāsūnāṃ mṛtānāṃ | 
bāhuprakāra kṛtakāñcīparilasannitambāṃ 
karasamūharacitakaṭibhūṣaṇa śobhamānanitambāṃ | digvastrāṃ 
digambarīṃ tribhuvanavidhātrīṃ trijagatāṃ 
bhogamokṣavidhānakatrīṃ | trinayanāṃ [śaśisūryyādirmine 
trairakhilaṃ kālikā jagat | sampaśyati yatastasmāt kalpitaṃ 
nayanatrayaṃ || mahānirvvāṇam |] | śaśisūryyāgninetrāṃ | 
śmaśānasthe śavahṛdi talpe 
śmaśānasthaśavarūpasadāśivaśayyāyāṃ | 
mahākālasurataprayuktāṃ paramaśivena saha ratikrīḍābhiḥ 
niviṣṭhāṃ | tvāṃ dhyāyan cintayan janaḥ | jaḍacetā 
mandabuddhiḥ sannapi kaviḥ kāvyaracanākuśalaḥ bhavati || 7 || 

svarūpavyākhyā || 7 || 

he janani carācarāṇāṃ utpādayitri | gatāsūnāṃ mṛtānāṃ 
bāhuprakarakṛtakāñcīparilasannitamvāṃ [karmaṇā jāyate jantuḥ 
karmaṇaiva vilīyate | dehe vinaṣṭe tatkarma punardehe pralabhyate || 
mahānirvvāṇam | śrīśrībevīgītāyāñca - tasyāṃ karmāni 
jīvānāṃ jīvāḥ kālāśra sañcare | abhedenāvilīnāḥ syuḥ 
suṣuptau vyavahāravat || 

māhaṃ sarvvaṃ jagat sṛṣṭā tadantaḥ praviśāmyaham | 
māyākarmādi sahitā gire pāṇapuraḥ sarā ||] sarvve jīvāḥ 
kalpāvasāne sthūladehān tyaktvā svasvakarmabhiḥ saha 
liṅgadehamāśritya saguṇabrahmarūpiṇyāḥ kāraṇadehasya 
avidyāmayāṃśe punaḥ kalpārambhaparyyantaṃ āmokṣaṃ 
avatiṣṭante ataevātra mṛtajīvānāṃ 
pradhānakarmasādhanabhūtaiḥ karasamūhaiḥ virāṭrūinyāḥ 
mahādevyāḥ garbhadhāraṇayogyanimnodarasya tathā yoneśca ūrdhva 
sthitakaṭipradeśe kāñcī kalpitā iti bhāvaḥ | digvastrāṃ 
vastraṃ māyāvaraṇaṃ tena śūnyāṃ māyātītāṃ ityarthaḥ | 
tribhuvanavidhārtrīṃ punaḥ kalpārambhe jīvānāṃ 
svavasañcitakarmānusāreṇa punarjjanmanāṃ bhogānāñca 
vidhānakartrīṃ | trinayanāṃ trikālajñāṃ | śmaśānasthe 
[mahāntyapi ca bhūtāni pralaye samupasthite | śerate'va śavo 
bhūtvā śmaśānantu tato bhavet ||] mahāpralaye sarvvabhūtāni 
śavarūpaiḥ śerate līyante yasmin tatsthānaṃ tasmin mahākāśe | 

p. 14) 

śavahṛdi talpe [śava itthakṣare brahmavācakaḥ pretanirṇayaḥ || 
gāyatrī tantraṃ || gandharvatantreca - 

yā śambā parameśāni sa eva śrīsadāśivaḥ | tasyopari maheśāni 
sūkṣmāṃ tripurasundarī ||] śavaḥ nirguṇa brahma talpe ādhāre 
nirguṇabrahmarūpādhāre nirguṇabrahmarūpasvīyapade avasthitā 
satī ityarthaḥ | mahākālasurataprayuktāṃ kalpāvasāne 
sṛṣṭyādikāryyābhāvāt niṣkriyatvācca paramaśivena saha 
abhinnatayā akhaṇḍānandamanubhavantīṃ | evaṃ dhyāyan 
saccidānandarūpiṇīṃ tvāṃ cintanena pratyakṣīkurvvan | 
jaḍacetāḥ viṣayarāgopahṛtacitto jano'pi | kaviḥ mahājñānī 
bhavati iti bhāvaḥ || 7 || 

śivābhirghorābhiḥ śavanivahamuṇḍāsthinikaraiḥ paraṃ 
saṅkīrṇāyāṃ prakaṭita citāyāṃ haravadhūṃ | praviṣṭhāṃ 
santuṣṭāmuparisuratenātīyuvatīṃ sadā tvāṃ dhyāyanti kvacidapi 
ca na teṣāṃ paribhavaḥ || 8 || 

ṭīkā | 

ghorābhiḥ bhīmābhiḥ | śivābhiḥ śṛgālaiḥ | 
śavanivahamuṇḍāsthinikaraiḥ śavasamūhānāṃ kapālaiḥ 
kaṅkālaiśca | paraṃ atyantaṃ | saṅkīrṇāyāṃ saṅgulāyāṃ | 
prakaṭitacitāyāṃ praviṣṭāṃ kṛtapraveśāṃ 
śmaśānavahnimadhyasthāṃ ityarthaḥ | uparisuratena santuṣṭāṃ 
mahākālena saha viparītavihāreṇa ānanditāṃ | ati yuvatīṃ 
bālyabārddhyakyādyi [ādyāpyaśeṣajagatāṃ navayīvamāsi || 
śāradātilaka ||] saṃspṛṣṭhāṃ | haravadhūṃ kālamohiṇīṃ | 
tvāṃ sadā dhyāyanti aviśrāmaṃ cintayanti | teṣāṃ 
tvatsādhakānāṃ | kvacidapi ihāsūtra vā | paribhavaḥ anādaraḥ 
na syādityarthaḥ || 

svarūpavyākhyā || 8 || 

ghorābhiḥ bhayaṅkarābhiḥ atīvadurddhaṣibhiḥ | śivābhiḥ 
śivaprakṛtibhiḥ apañcīkṛtamahābhūtairityarthaḥ | 
śavanivahamuṇḍāsthinikaraiḥ atra asthikaṅkālānāṃ 
śvetavarṇatvena sattvaguṇaṃ sūcitaṃ ataeva mahāpralaye 
mṛtānāṃ jīvānāṃ sattvādiguṇa samūhaiḥ | 
paraṃsaṅkīrṇāyāṃ atyantasaṅkulāyāṃ yuktāyāṃ | 
prakaṭītacitāyāṃ [citirūpeṇa yā kkatsraṃ etadyāpya? sthitā 
jagat || śrīśrīcaṇḍī |] svaprakāśa rūpāyāṃ cicchaktau | 

p. 15) 

praviṣṭāṃ adhiṣṭhitāṃ | uparisuratena santuṣṭāṃ [vāmā yā 
dakṣiṇaṃ jitvā mahāmokṣapradāyinī || nirvvāṇatantra | 

tathā gandharvvatantre - 

adhaḥ kṛtvā tu puruṣaṃ hakārārddhasvarūpiṇī | viparītena 
ramate bahnīndharkasvarūpiṇī || 

niruttaratantre ca - 

viparītaratā kālī nirguṇā saguṇā yadā || 

vāśiṣṭha rāmāyaṇe ca - 

asvabhāvātmatā sargaḥ svabhāvaikātmatā śivaḥ ||] 
paramaśivamabhibhūya svecchayā sṛṣṭi sthiti layādikāryyeṣu 
ramamānāṃ | atīyuvatīṃ sadaiva ekabhāvāpannāṃ 
avyayāmityarthaḥ | haravadhūṃ tattvajñānapradānena jīvānāṃ 
tritāpaṃ harati iti haraḥ tasya vadhūḥ śaktiḥ tāṃ jīvānāṃ 
muktidātrīṃ ityarthaḥ | evabhūtāṃ cidānandamayīṃ tvāṃ ye 
sādhakāḥ sadā dhyāyanti aharahaḥ niścalacetasā 
pratyakṣīkurvvanti | teṣāṃ kvacidapi kasyāmapi yonau | paribhavaḥ 
itthambhūtaṃ janma punarjanma na bhavati te nirvvāṇamokṣaṃ 
labhante ityarthaḥ || 8 || 

vadāmaste kiṃvā janani vayamuccairjjaḍadhiyaḥ na dhātā nāpīśo 
harirapi na te vetti paramaṃ | tathāpi tvadbhaktiḥ mukharayati 
cāsmākamamite tadetatkṣantavyaṃ na khalu paśuroṣaḥ sasucitaḥ || 
9 || 

ṭīkā | 

he amite [amā syānnirguṇe sāpi aniruddhasarasvatī || 
niruttaratantraṃ || 

mahākālasaṃhitāyāṃ - 

acintyāmitākāraśaktisvarūpā 
prativyaktyadhiṣṭhānasattvaikamūrttiḥ | 
guṇātītanirdvandvabodhaikagamyā tvamekā parabrahmarūpeṇa siddhā 
||] | iyattārahite | he janani trijagatāṃ utpādayitri | te tava 
paramaṃ yathārthatatvaṃ | dhātā brahmā na vetti na jānāti 
īśaḥ rudraḥ api na jānāti hariḥ viṣṇuḥ api na vetti | uccaiḥ 
atyantaṃ jaḍadhiyaḥ mandabuddhyaḥ vayaṃ te tava sambandhe kiṃ 
vadāmaḥ kathayāmaḥ | tathāpi ajñatve'pi tvadbhaktiḥ tava 
stavanoddeśyakapravṛttiḥ | asmān mukharayati stutivacaneṣu 
prerayati | tat tasmāddhetoḥ | asmākametat tadayogyaṃ karma | 
kṣantavyaṃ sahanīyaṃ | khalu niścitaṃ | paśuroṣaḥ ajñāneṣu 
kopaḥ | na samucitaḥ na yogyo bhavati || 9 || 

p. 16) 

svarūpavyākhyā || 9 || 

he amite guṇaparicchredarahite nirguṇe ityarthaḥ | he janani 
[ekānekā sūkṣmārūpāvikārā brahmāṇḍānāṃ koṭi koṭi 
prasūṣe | ko'haṃ viṣṇuḥ ko paro vā śivākhyo devāścānye 
stotumīśāḥ bhavenaḥ || devīsūktraṃ | 

tathāca devīmāhātmye - 

viṣṇoḥ śarīragrahaṇa mahamīśān eva ca | kāritāste 
yato'tasvāṃ kaḥ stotuṃ śaktimān bhavet || 

viṣṇuyāmale ca - 

mātastyatparamaṃ rūpaṃ na ca jānāti kaścanaḥ | 
kālyādisthalayadrūpaṃ tadarccanti divaukasaḥ || 

punaḥ mahākālī stotre ca - 

yadā naiva dhātā na viṣṇuṃ rudrau na kālī navā pañcabhūtāni 
cāsan | tadā kāraṇībhūtasattvaikamūrttiḥ tvamekā 
parabrahmarūpeṇa siddha ||] he brahmabiṣṇu rudrā dīnāmasmākaṃ 
ca utpādayitri | ataeva te tava paramaṃ paramatattvaṃ dahatā 
jīvānāṃ karmānusāreṇa janmādividhānakarttā brahmā na vetti na 
jānāti | īśaḥ aiśīśaktisampannarudro'pi na vetti | hariḥ 
jīvānāṃ tritāpahārakaḥ viṣṇurapi na vetti | yataḥ tvaṃ 
teṣāmapi jananī | ataeva jaganmātustava svarūpatattvasya jñānaṃ 
eteṣu kathaṃ sambhavati svasvajananyāḥ janmakarmādivedanaṃ 
santānānāṃ atīva asambhavaṃ ityarthaḥ | ucceḥ jaḍadhiyo vayam 
te kiṃ vadāmaḥ yata brahmādayaḥ deveśāḥ tava svarūpaṃ na 
jānanti kiñcillaukīkamātrajñānavantaḥ vayaṃ tava svarūpa 
kathane kathaṃ samarthāḥ bhavāmaḥ iti bhāvaḥ | tathāpi 
tvaṅbhaktirmukharayati tava guṇakathane ayogyāṃ stathāpi | tava 
viṣayiṇī bhaktiḥ kiñcit guṇakathane asmān prerayati | tat 
asmākametat kṣantavyaṃ paśuroṣaḥ na samucitaḥ na yogyo bhavati || 
9 || 

samantādāpīnastanajaghanaghṛg yauvanavatī- ratāsaktaḥ naktaṃ 
yadi japati bhakta stava manu | bivāsā stvāṃ dhyāyan galitacikura 
stasya vaśagāḥ samastāḥ sidvaughā bhuvi cirataraṃ jīvati kaviḥ 
|| 10 || 

p. 17) 

ṭīkā | 

he mātaḥ bhaktaḥ [abhiṣekakṛto mantrī kulapūjāṃ samācaret | 
kulācāraṃ binā devi kālīmantraṃ na sidhyati || niruttaraṃ ||] 
vīrācārarataḥ tava sādhakaḥ | yadi naktaṃ [rātrau nagnaḥ 
śayānaya maithune suvyavasthitaḥ | athavā muktakeśaśca tasya 
sarvvārthasiddhayaḥ || phetkāriṇī || 

kālīkrame ca - 

svācāranirataḥ nityaṃ divā lakṣaṃ japet paśuḥ | divyo 
vāpyathavā vīraḥ rātrau lakṣajapañcaret || 

kulikātantre ca - 

paśubhāvaratā ye ca kevalaṃ paśurūpiṇaḥ | rātrau mantrañca 
mālāñca na spṛśettu kadācana ||] niśīthe | 
samantādāpīnastajaghanadhṛgyauvanavatīratāsaktaḥ sarvvataḥ 
samyak pīvarastnajaghanadhāriṇyā yuvatyā saha maithunarataḥ san 
ānandamayo bhūtvā | vivāsāḥ digambaraḥ galitacikuraḥ 
muktakeśaḥ san | tvām mahākālena saha sadā suratānandaniratāṃ 
dhyāyan svīyahṛdi cintayan pratyakṣīkurvvan | tava manuṃ tava 
pūrvvoktamantrarājaṃ japati | samastāḥ siddhaughā 
sarvvārthasiddhayaḥ tasya vīrasādhakasya vaśagāḥ vaśībhūtāḥ 
bhavanti | sa ca kaviḥ san bhuvi pṛthivyāṃ cirataraṃ sudīrghaṃ 
kālaṃ vyāpya jīvati || 10 || 

svarūpavyākhyā || 10 || 

asmin layayogī varṇayate | he mātaḥ janani | bhaktaḥ 
divyācārarataḥ yogī sādhakaḥ | yadi naktaṃ niśāyām [yā niśā 
sarvvabhūtānāṃ tasyāṃ jāgartti saṃyamī || bhagavadgītā ||] 
nīśāyām brahmavidyālakṣaṇāyāṃ sarvvabhūtaniśāyāṃ 
prabuddhaḥ san ityarthaḥ | 
samantādāpīnastanajaghanaghṛgyauvanavatīratāsaktaḥ 
sarvvadigvidiksthitānāṃ [yonimudrāṃ samāsādya svayaṃ śaktimayī 
bhavet | suśṛṅgārarasenaiva viharet paramātmani | ānandamayaḥ 
saṃbhūya aikyaṃ brahmaṇi sambhavet || gheraṇḍasaṃhitā || 

tathāca gorakṣarasahitāyāṃ - 

jīvena sahitāṃ śaktiṃ samutthāpya śirombuje | śaktimayaḥ 
svayaṃ bhūtvā paraśivena saṅgamam | nānasukhaṃ vihāraśca 
cintayet paramaṃ padaṃ ||] jīvānāṃ utpādayitryā pālayitryā ca 
nityayuvatīrūpayā kulakuṇḍalinīśaktyā saha jīvātmānaṃ 
paramātmani līnaṃ kurvvan san | atra stanajaghanadhṛk [dhyāyeta 
kuṇḍalinīṃ devīṃ iṣṭadevasvarūpiṇīm | sadā 
ṣoḍaśavarṣīyāṃ pīnovratapayīdharāṃ | śyāmāṃ sūkṣmāṃ 
sṛṣṭirūpāṃ sṛṣṭi sthiti layātmikāṃ || tantrakalpadrumaḥ ||] 
ityanena kulakuṇḍalinyāḥ jagatāṃ sṛṣṭi sthiti karttṛtvaṃ 
sūcitaṃ | vivāsāḥ vigataṃ vāsaḥ māyāvaraṇaḥ yasya 
tathābūtaḥ prabuddhaḥ ityartha | 

p. 18) 

galitacikuraḥ galitaṃ naṣṭaṃ cikuratvaṃ cāpalyaṃ yasya saḥ 
niścalacittaḥ san | tvāṃ paramaśivena saha 
sāmarasyānandaniratāṃ tvāṃ | cintayan tava mantrarājaṃ manasā 
japati sa tattvajñānī bhūtvā divyaughasiddhaugha 
mānavaughasadṛśacirajīvī bhavati ityarthaḥ | samastāḥ 
siddhaughāḥ atra bahuvacanaprayogena divyasiddhamānavaudhānāṃ 
grahaṇaṃ boddhavyaṃ || 10 || 

samāḥ susthībhūto japati viparītāṃ yadi sadā vicintya tvāṃ 
dhyāyannatiśayamahākālasuratāṃ | tadā tasya 
kṣauṇītalaviharamāṇasya viduṣaḥ karāmbhoje vaśyā 
puraharavadhū siddhinbahāḥ || 11 || 

ṭīkā svarūpavyākhyā ca || 11 || 

he puraharavadhū he tripuraharasundari | susthībhūto [śāntaḥ 
śucirmitāhāro bhūśāyī bhaktimān vaśī | nirdvandvaḥ 
sthiradhīrmaunī saṃyatātmā japet priye || kulārṇava tantraṃ |] 
niścalacittaḥ yadia viparītāṃ viparītabhāvāpannāṃ 
atiśayamahākālasuratāṃ kāmeśvaramahākālena saha atyarthaṃ 
ratānandaniratāṃ sṛṣṭuyanmukhāṃ tvāṃ dhyāyan [japasyādau 
śivāṃ dhyāyet dhyānasyānte punarjjapet | japadhyānasamāyuktaḥ 
śīghraṃ sidhyati sādhakaḥ || kaulābalī tantraṃ |] san tava 
mantrārthaṃ cintayan | samāḥ saṃvatsaraṃ vyāpya sadā sarvvadā 
vicintya tvāṃ dhyāyan japati [manasā mantravarṇasya cintanaṃ 
mānasaṃ mṛtaṃ | vācikasya śataṃ jñeyaṃ ekottarasupāṃśubhā | 
tamāccataguṇaṃ? proktaṃ mānasaṃ japamattamaṃ || kaulābalī 
tantraṃ |] tava mantrajapaṃ karoti | tadā tarhi 
kṣauṇītalaviharamāṇasya bhūtale sukhena nibasataḥ viduṣaḥ 
paṇḍitasya tasya karāmbhoje karakamalatale siddhinibadhāḥ 
śrīvidyāyāḥ icchāsiddhyādiśaktisamūhāḥ | vaśyāḥ 
vaśībhūtā bhavantītyarthaḥ | mahāsiddhinivahā iti pāṭhe 
sālokya sārūpya sāyujya nirvvāṇākhyāḥ tasya āyattāḥ bhavanti 
ityarthaḥ || 11 || ityasya svarūpavyākhyā ca || 

p. 19) 

prasūte saṃsāraṃ janani bhavatī pālayati ca samastaṃ kṣityādi 
pralayasamaye saṃharati ca | atastvaṃ dhātāsi tribhuvanamatiḥ 
śrīpatirapi maheśo'pi prāyaḥ sakalamapi kiṃ staumi bhavatīṃ || 
12 || 

ṭīkā svarūpavyākhyā ca || 12 || 

he janani jagatāṃ utpādayitri | saṃsāraṃ jagatprapañcaṃ prasūte 
bhavatī janayati | atastvaṃ dhātā brahmā tasya 
sṛṣṭiśaktirityarthaḥ | bhavatī jagatīṃ pālayati ca vibhartti ca 
ataḥ asmāddhetoḥ tvaṃ tribhuvanapatiḥ śrīpatirapi 
trilokīśvaraḥ viṣṇurbhavasi tasya jagatpālanakāriṇī 
vaiṣṇavīśaktiḥ tvamasi ityarthaḥ | pralayasamaye 
jagatsaṃhārasamaye | samastaṃ kṣityādi pañcamahābhūtātmakaṃ 
jagat | saṃharati svīyakāraṇadehe līnaṃ karoti | atastvaṃ 
maheśo'pi rudraśca bhavasi tvaṃ saṃhāraśaktiriti bhāvaḥ | ataḥ 
bhavatīṃ jagadekakāraṇabhūtāṃ advitīyāṃ tvāṃ | kiṃ staumī 
tava svarūpākhyānaṃ kiṃ karomi | tvameva vācātītā iti bhāvaḥ 
|| uktañca tripuṭāstotre - 

kṣitistvaṃ vidhātā jagatsṛṣṭikartrī tvamāpo'pi viṣṇuḥ 
jagatpālikā ca | tvamagnistu rudro jagatkṣobhakartrī 
tvamaiśvaryyarūpā viyaduvāyurūpā || 

tathāca stotrāntare - 

utpattisthitisaṃhṛtīrghaṭayituṃ dhatte trirūpāṃ tanuṃ | 
traiguṇyājjagataḥ tvadīyavikṛtirbrahmācyutaḥ śūlabhṛt || 12 || 

aneke sevante bhavadadhikagīrvvāṇanivahān vimuḍhāste mātaḥ 
kimapi nahi jānanti paramaṃ | samārādhyāmādyāṃ 
hariharaviriñcādivibudhaiḥ prapanno'smi svairaṃ 
ratirasamahānandaniratāṃ || 13 || 

p. 20) 

ṭīkā svarūpavyākhyā ca || 13 || 

he mātaḥ aneke vahavo janāḥ | bhavadadhikagīrvvāṇanivahān 
tvadatirikta devasamūhān | sevante ārādhayanti vimūḍhāḥ 
vicāraśūnyāḥ te janāḥ kimapi paramaṃ kiñcidapi [kūrmapurāṇe 
śrīkūrma uvācca - sarvvavedāntavedeṣu niścitaṃ brahmavādibhiḥ 
| ekaṃ sarvvagataṃ sūkṣmaṃ kūṭasthamacalaṃ dhruvam | 

anantamakṣaraṃ brahma kevalaṃ niṣkalaṃ param | yoginastat 
prapaśyanti mahādevyāḥ paraṃ padam || 

parātparataraṃ tattvaṃ śāśvataṃ śivamacyutam | ananta prakṛtī 
līnaṃ devyāstatparamam padam || 

śubhaṃ nirañjanaṃ śuddhaṃ nirguṇaṃ dvaitavarjjitaṃ | 
ātmopalabdhiviṣayaṃ devyāstatparama padam || 

tatraiva śrīdevīvacanaṃ - 

yattu me niṣkalaṃ rūpaṃ cinmayaṃ kevalaṃ param | 
sarvvopāvivinirmuktamanantamamṛtaṃ padam || 

jñānenaiktena tallabhyaṃ akleśena paraṃpadam | jñānameva 
prapaśyantī māmeva praviśayanti te || 

tathāca yoginītantre - 

paramānandakaṃ rūpaṃ jagatāṃ kāraṇaṃ mahat | tasyāḥ devyāstu 
tadrūpamudayāstavivarjjitaṃ ||] paramatattvaṃ | nahi jānanti na 
vidanti hariharaviriñcādivibudhaiḥ [mahāmahābrahmāvidyā vidyeyaṃ 
kālikā matā | yāmāsādya ca nirvvāṇamuktimeti narādhamaḥ || 

tayāca argalāstotre - 

caturbhuje caturvvaktrasaṃstute parameśvari | * * * * * * * * * * * * 
* * * * || 

kṛṣṇena saṃstute devi śaṅkhadbhaktyā sadāmbike | * * * * * * * * 
* * * * * * * * ||] | brahmaviṣṇurudrādisureśaḥ | samārādhyāṃ 
sadā upāsyāṃ ādyāṃ jagataḥ ādikāraṇabhūtāṃ ratirasa 
mahānandaniratāṃ [pītvā kularasaṃ vīro brahmadhyānasupāyayet | 
brahmadhyānaṃ maheśāni brahmanirvāṇakāraṇam || || 
yoginītantraṃ ||] mahākālena saha ratiḥ viparītaramaṇaṃ tathā 
rasaṃ madyapānaṃ tābhyāṃ utpannaṃ yanmahānandaṃ tasmin niratām 
| tvāṃ brahmādyairārādhyāṃ cidānandarūpiṇīṃ bhavatīṃ 
svairaṃ atiśayena | prapanno'smi śaraṇāgato'smi || 13 || 

dharitrī kīlālaṃ śucirapi samīro'pi gaganaṃ tvamekā kalyāṇī 
giriśaramaṇī kāli sakalaṃ | stutiḥ kā te mātarnijakaruṇayā 
māmagatikaṃ prasannā tvaṃ bhūyā bhavamanu na bhūyānmama januḥ 
|| 14 || 

p. 21) 

ṭīkā svarūpavyākhyā ca || 14 || 

he kāli kālabhayanivāriṇi | tvaṃ dharitrī [tvaṃ bhūmi stvaṃ 
jalaughastvamasi hutavahastvaṃ jagad yāyarūpā tvañcākāśī 
bhamaśca prakṛtirapi mahatpūrvvi kāhaṅkṛtiśca | ātmā caivasi 
mātaḥ padamapi bhavatī tvatparaṃ naiva kiñcita kṣantavyo 
me'parādhaḥ prakaṭitaradane kāmarūpe karāle || 
guptārṇavatantraṃ ||] kṣitiḥ kīlālaṃ jalaṃ śuciḥ agniḥ api 
samīraḥ vāyuḥ api gaganaṃ ākāśaṃ ekā advitīyā kalyāṇī 
nirvvāṇamokṣadānena jīvānāṃ maṅgalavidhāyinī | 
giriśaramaṇī śivānī girau kūṭe śete iti giriśaḥ 
kūṭasthabrahma tasya ramaṇī hlādinīśaktiḥ | tvaṃ nirvikārā 
[ekānaikā sūkṣmarūpā'vikārā brahmāṇḍānāṃ koṭi koṭi 
prasūṣe || devīmuktaṃ ||] pi svakīyāghaṭana 
ghaṭanapaṭīyasīmāyayā kṣityādi 
caturvviṃśatitattvarūpiṇītyarthaḥ | sakalaṃ sarvaṃ carācarañca 
sarvaṃ khalvidaṃ brahma iti śrutiḥ sarvasvarūpe sarveśe 
sarvaśaktisamanvite iti caṇḍī | he mātaḥ te tava stutiḥ kā 
sarvasvarūpāyāstava stutirna sambhavati iti bhāvaḥ | tvaṃ 
nijakarūṇayā svīyāsādhāraṇakṛpayā | agatikaṃ 
sādhanahīnatvādanupāyaṃ | māṃ prati prasannā bhūyāḥ prasīda 
bhavamanu saṃsāre ityarthaḥ mama januḥ janma na bhūyāt na bhavatu 
māṃ svīyābhayapade līnaṃ kuru ityarthaḥ || 14 || 

śmaśānasyaḥ sustho galitacikuro dikpaṭadharaḥ 
sahasrantvarkāṇāṃ nijagalitavīryeṇa kusumaṃ | 
japaṃstvatpratyekaṃ manumapi tava dhyāna nirato mahākāli svairaṃ 
sa bhavati dharitrīparivṛḍhaḥ || 15 || 

ṭīkā | 

he mahākāli mahākālaśakte tu punaḥ yo janaḥ śmaśānasthaḥ 
[śmaśānastho bhavet sustho galitaṃ cikuraṃ caret | digambaraḥ 
sahasrañca sūryapuṣpaṃ samarpayet || 

svavīryeṇa yutaṃ kṛtvā pratyekaṃ prajapan hunet | 
dhyātvābhyarcya mahābhaktyā kulālāpaḥ stavaṃ paṭhet || 

mahākālasaṃhitā ||] pretabhūmau avasthitaḥ susthaḥ sthiracittaḥ 
galitacikuraḥ muktakeśaḥ dikpaṭadharaḥ digambaraḥ san tava 
dhyānanirataḥ tvadīya meghāṅgīṃ vigatāmbarāṃ ityādi 
sthūlarūpaṃ cintayan tvat tava manumapi mantrarājñīṃ ca japan 
uccārayan nijagalitavīryeṇa svīyaskhalitaśukreṇa tadanuliptaṃ 
ityarthaḥ | 

p. 22) 

arkāṇāṃ sūryyapuṣpāṇāṃ ākanda itikhyātānāṃ | 
sahasrakusumaṃ daśaśatasaṃkhyāni puṣpāṇi pratyekaṃ ekaikaṃ 
tvāmuddiśya dadāti iti śeṣaḥ sa sādhakaḥ svairaṃ anāyāsena 
dharitrīparidṛḍhaḥ bhūpatiḥ bhavati || 15 || 

asvarūpavyākhyā || 15 || 

tu punaḥ divyānāṃ pakṣe | he mahākāliṃ paraṃbrahmarūpiṇi yo 
janaḥ śmaśānasthaḥ mahāpralayasamaye sarvabhūtāni śavarūpeṇa 
līyante yasmin tataśmaśānaṃ parabrahma tasmin āsaktacittaḥ 
brahmaparāyaṇaḥ ityarthaḥ | susthaḥ sthiracittaḥ dikpaṭadharaḥ 
māyāvaraṇarahitaḥ nirvikāracittaḥ | tava dhyānanirataḥ 
tvadīyasaccidānandarūpaṃ cintayan ityarthaḥ | uktañca rudrayāmale 
- 

cidrūpāḥ jñānanilayāṃ caitanyānandavigrahām | 
koṭisaudāminībhāsāṃ sarvattvasvarūpiṇīm | āśritya 
prajapenmantraṃ kulamārgāśrayo naraḥ | 

tava manumapi japan tvadīyamantrarājaṃ manasā uccārayan san | 
nijagalitavīryeṇa [hṛtapadmamāsanaṃ dadyāt 
sahasrāracyutāmṛtaiḥ | pādyaṃ caraṇayorddadyāt manastvardhyaṃ 
nivedayet | cittaṃ prakalpayet puṣpaṃ dhūpaṃ prāṇān prakalpayet 
|| mahānirvvāṇatantram | 

brahmarandhracandrapātrāt tarpayet tāriṇīṃ parām | 
tatrasthasūryyapātāśca ardhya dadyānmanoharam || 

dayājñānakṣamāpuṣpaṃ puṣpamindriyanigraham | 
jñānadānapuaṇyapuṣpaṃ ahiṃsāpuṣpamuttamam || 

ānandapuṣpaṃ dātavyaṃ puṣpañca sādhakārccanam | daśapuṣpaṃ 
yaḥ pradadyāt sa gacchet tārakāpadam || tārārahasyam ||] 
sahasrārakamalāt svābhāvikakṣaritaṃ yat amṛtaṃ tena saha | 
arkāṇāṃ sahasraṃ kusumaṃ brahmarandhrāvasthitaṃ [sūryyāgena 
vasate cittaṃ candrāgne jīvitaṃ priye | jñānasaṃkalinītantram || 
tathāca yājñavalkasaṃhitāyāṃ - 

iḍāyāṃ candramā jñeyo piṅgalāyāṃ raviḥ śṛutaḥ | 

uktañca prāṇāgnihotre - 

taca sūryyo'gnirnāma sūryyamaṇḍalākṛtiḥ sahasraraśmibhiḥ 
parivṛtaḥ eka ṛṣirbhatyā mūrhi tiṣṭhatīti ||] 
ādityākhyacittotdbhava cittavṛttirūpāṇi 
dayājñānakṣamādirūpabhāvapuṣpāṇi | pratyekaṃ ekaikaṃ 
tvāmuddiśya dadāti mānasopacāravidhinā cidagnau tubhyaṃ 
samarpayati | sa divyasādhakaḥ svacchandena dharitrī paridṛḍhaḥ 
dharitryāḥ pṛthivyāḥ pārthivadehasya indriyādivṛtīnāṃ adhipo 
bhūtvā sahajāvasthāṃ [utpannaśaktibodhasya 
tyaktaniḥśeṣakarmaṇaḥ | yoginaḥ sahajāvasthā svayamevopajāyate 
| kālikā tanutāmeti cidādityaprakāśanāt || mahopaniṣat || 

uttamā sahajāvasthā madhyamā dhyānadhāraṇā | japastutiḥ 
syādadhamā homapūjādhasādhamā || kulārṇave ||] prāpnoti | iti 
bhāvaḥ || 15 || 

p. 23) 

gṛhe sampārjjanyā parigalitavīryyaṃ hi cikuram samūlaṃ madhyāhne 
vitarati citāyāṃ kujadine | samuccāryya premnā manumapi sakṛt 
kāli satataṃ gajārūḍho yāti kṣitiparidṛḍhaḥ satkavivaraḥ || 
16 || 

ṭīkā | 

he kāli kālanāśini | yo janaḥ vīrasādhakaḥ | gṛhe samārjjanyā 
parigalitavīryyaṃ atra gṛhe madanāgāre samārjjanī liṅgaṃ 
svaśaktyā ramaṇajanitaniḥsṛtaṃ śukraṃ | tathā samūlaṃ 
cikuraṃ mūlena saha utpāṭitaṃ keśañca | kujadine maṅgalavāsare 
madhyāhne [makhaṃ keśaṃ svavīryyañca yadayat samārjjanīgatam | 
muktakeśo diśāvāso mūlamantrapuraḥsaraḥ || 

kujavāre madhyarātre homaṃ kṛtvā śmaśānake | 
paṭhennāmasahasraṃ yaḥ pṛthvīśākarṣaṇañcaret || kakārakūṭa 
rahasyam ||] dinamadhyabhāge arddharātre vā | premā bhaktyā tava 
manuṃ te mantraṃ samuccārya citāyāṃ śmaśāne sakṛdapi 
[sadāśivena deveśi kṣaṇamātraṃ ramet priye | amṛtaṃ jāyate 
devi tatkṣaṇāt parameśvari || 

tadudbhavāmṛtaṃ devi lākṣārasa samāyutaṃ | tenāmṛtena deveśi 
tarpayet paradevatām || gandharvamālikā ||] ekavāramapi vitarati 
tubhyaṃ nivedayati | hi niścitaṃ sa janaḥ satkavivaraḥ 
satkaviśreṣṭhaḥ kṣitiparidṛḍhaḥ bhūpatiśca san | satataṃ 
sarvvadā gajārūḍhaḥ hastyārūḍhaḥ san yāti sarvatra vicarati 
ityarthaḥ || 16 || 

svarūpavyākhyā || 16 || 

he kāli kālabhayanivāriṇi | yo janaḥ divyācārarataḥ sādhakaḥ | 
gṛhe sahṛsradalakamalaūpabrahmasadane | samārjjanyā 
parigalitavīryaṃ paramaśivena kulakuṇḍalinyā ramaṇodbhūtaṃ 
vīryyāmṛtaṃ | 

p. 24) 

samūlaṃ cikūraṃ cāñcalyādivṛttisahitaṃ manaḥ | kujadine 
maṅgalavāsare madhyāhne dviprahare rātrī divase vrā | premā? 
parayā bhaktyā tava manuṃ mantraṃ samuścārya sakṛdapi 
ekavāramapi | citāyāṃ cidrūpāyāṃ tvayi vitarati vilīnaṃ karoti 
nirbbījasamādhiṃ [sarvvavṛtthinirodhāt nirbbījasamādhiḥ || 
pātañjalasūtram ||] karoti iti yāvat | sa bhuktiṃ muktiṃ ca 
labhate ityarthaḥ || 16 || 

svapuṣpairākīrṇaṃ kusumadhanuṣo mandiramaho puro dhyāyan dhyāyan 
yadi japati bhaktastava manum | sa gandharvvaśṛeṇīpatirapi 
kavitvāmṛtanadī - nadīnaḥ paryyante paramapadalīnaḥ prabhavati || 
17 || 

ṭīkā | 

he mātaḥ bhaktaḥ vīrasādhakaḥ | yadi svapuṣpairākīrṇaṃ 
[mātṛkābhedatantre - vivāhitāyāḥ kanyāyāḥ prathame 
ṛtusaṃbhave | tacchīnitaṃ maheśāni svapuṣpaṃ sarvvamohanaṃ || 

rajaḥ kīrṇabhagaṃ nāryyāḥ dhyāyan yo'yutamājapet | sa 
kavitvena ramyeṇa janāmaohayati dhruvaṃ || tantrakalpadrumaḥ ||] 
svayambhṛkusumaiḥ vyāptaṃ kusumadhanuṣo mandiraṃ yoniṃ puraḥ 
agne dhyāyan dhyāyan punaḥ punaścintayan | tava manuṃ 
ayutasaṃkhyakamantraṃ japati aho āścaryyaṃ sa 
gandharvaśreṇīpatiḥ gāyakaśreṣṭhaḥ api ca 
kavitvāmṛtanadīnadīnaḥ kavitvāmṛtasya nadyaḥ tāsāṃ nadīnaḥ 
samudraḥ aśeṣakavitvādhāraḥ paryyante dehāvasāne 
paramapadalīnaḥ prabhavati tava utkṛṣṭapade vilīnaḥ san 
sṛṣṭyādi kārye samartho bhavati iti bhāvaḥ || 17 || 

svarūpavyākhyā || 17 || 

asmin yonimudrāsādhanaṃ varṇyate | uktañca śāktāgame - 

mantrārthaṃ mantracaitanyaṃ yonimudrāṃ na vetti yaḥ | 
lakṣakoṭijapenāpi tasya vidyā na sidhyati || 

he mātaḥ bhaktaḥ divyācārarataḥ yogī sādhakaḥ | yadi 
svapuṣpairākīrṇaṃ svayabhū liṅgarūpakusumenādhiṣṭhitaṃ | 

p. 25) 

kusumadhanuṣo mandiraṃ mūlādhārasthitatrikoṇamaṇḍalaṃ 
hṛtpadmasthitatrikoṇamaṇḍalaṃ vā | 

uktañca śivasaṃhitāyāṃ - 

tasminnādhārapāthoje karṇikāyāṃ suśobhanā | trikoṇā varttate 
yoniḥ sarvvatantreṣu gopitā || 

punastatraiva caturthapaṭale - 

brahmayonigataṃ dhyātvā kāmaṃ bandhūkasannibhaṃ | 
sūryyakoṭipratīkāśaṃ candrakoṭisuśītalaṃ || 

tasyorddhe tu śikhā sūkṣmā cidrūpā paramā kalā | tayā 
pihitamātmānamekībhūtaṃ vicintayet || 

tathāca tārārahasye - 

svakīyahṛdaye dhyāyet yonimaṇḍalamuttamam | rajobhiśca samopetaṃ 
trikoṇaṃ sarrvavarṇakam || 

puro nijāgre dhyāyan cintayan dhyāyan tava 
mantrāthaghaṭitarūpañca tasmin bhāvayan | uktañca 
bhūtaśuddhitantre - 

yasya yasya ca mantrasya uddīṣṭā yā ca devatā | cintayitvā 
tadākāraṃ manasā japamācaret || 

kulārṇave ca - 

tanniṣṭhastvadgataprāṇaḥ taccittastatparāyaṇaḥ | 
tatpadārthānusandhānaṃ kurvan mantraṃ japet priye || 

tava manuṃ tava mantrarājaṃ japati śanaiḥ śanaiḥ manasā japati 
uktañca tatrava śanaiḥ śanaiviṣyaṣṭaṃ na drutaṃ na vilambitaṃ 
| sa gandharvaśreṇīpatiḥ gāyakaśreṣṭhaḥ gānāt parataraṃ nahi 
iti darśanāt athavā citrarathagandharvarāja iva | api ca 
kavitvāmṛtanadīnadīnaḥ mahākaviḥ kālidāsa iva bhavati apica 
paryyante dehāvasāne | paramapadalīnaḥ [devīgītāyāṃ 
devīvākyaṃ - tadaiva tasya cinmātre madrūpe vilayo bhavet || 
aparaṃ 13 ślokasya ṭīkāyāṃ draṣṭavyaṃ ||] prabhavati 
saccidānandarūpāyāṃ tvayi vīlīnaḥ san nirvāṇapadaṃ labhate 
iti bhāvaḥ | yonimudrāsādhanaphalaṃ śivasaṃhitāyāṃ - 

abhyāsājjāyate siddhirabhyāsānmokṣamāpnuyāt || iti || 17 || 

p. 26) 

tripañcāre pīṭhe śavaśivahṛdi smeravadanāṃ 
mahākālenoccairmadanarasalāvaṇyaniratāṃ | samāsakto naktaṃ 
svayamapi ratānandanirato jano yo dhyāyettvāmayi janani sa syāt 
smaraharaḥ || 18 || 

ṭīkā | 

ayi janani he mātaḥ yo janaḥ sādhakaḥ naktaṃ rātrau samāsaktaḥ 
tvayi āsaktacittaḥ svayaṃ ātmanā api ratānandanirataḥ 
suratānandayuktaḥ san | tripañcari pīṭhe [ādau trikoṇaṃ vinyasya 
trikoṇaṃ tadbahirnyaset | tato vai bilisvenmantrī 
trikoṇatayamuttamam || 

madhye tu vaindavaṃ cakraṃ bījamāyāvibhūṣitaṃ | ṣaṭ koṇāttu 
bahivṛttaṃ tato'ṣṭadalaṃ nyaset || 

bahirvṛttena saṃyuktaṃ bhūpuraikena saṃyutaṃ | jñātvaiva 
muktimāpnoti yantrarājaṃ na saṃśayaḥ || kālītantraṃ ||] 
pañcadaśakoṇayukte yantre śavaśivahṛdi śavarūpasadāśivahṛdaye 
| smeravadanāṃ smitamukhīṃ mahākālena paramaśivena saha | uccaiḥ 
atyantaṃ madanarasalāvaṇyaniratāṃ viparītaratimādhūryyāsaktāṃ 
| tvāṃ dhyāyet cintayet saḥ sādhakaḥ smaraharaḥ syāt sākṣāt 
śivo bhavet ityarthaḥ || 18 || 

svarūpavyākhyā || 18 || 

ayi janani asmākaṃ utpādayitri | yo janaḥ naktaṃ ardharātrī | 
uktañca - 

mahānīśāyāṃ brāhmevā mūhūrtte dhyānatatparaḥ | tadrūpaṃ 
paramānandaṃ tadā paśyati niścitaṃ || 

samāsaktaḥ tvayi ekāgracittaḥ svayaṃ ātmanā api 
ratānandanirataḥ [yonimudrāṃ samāsādya svayaṃ śaktimayo bhavet | 
suśṛṅgārarasenaiva viharet paramātmani | ānandamayaḥ saṃbhūya 
ekyaṃ brahmaṇi sambhavet || gheraṇḍasaṃhitā |] yonimudrāṃ 
abalamvya svayaṃ śaktimayo bhūtvā paramātmanā saha 
layarūparatānandāsaktaḥ san ityarthaḥ | tripañcāre pīṭhe 
[tathā mantrātmakaṃ cakraṃ devatāyāḥ paraṃ vapuḥ | 
śivaśaktyātmakaṃ yantrarupiṇī brahmarūpiṇī || 

nijadehākhyantrastu sarvayatrāt paraṃ smṛtam || gandharvatantraṃ 
||] avidyārūpavṛttaveṣṭite 
kṣityādyaṣṭaprakṛtirūpāṣṭadalayukte pañcajñānenandriya 
pañcakarmendriya pañcaprāṇarūpatrikoṇaviśiṣṭe 
śuddhasatvātmikāyāpratibimbitacaitanyarūpa bindvātmaka bīja 
bhūṣite kṣityādipañca bhūtātmaka [bhūmirāpo'nalī vāyuḥ 
khaṃ mano buddhireva ca | ahaṅkāra dvitīyaṃ me bhinnā 
prakṛtiraṣṭadhā || gītāyām | 

tathāca gandharvatantre - 

pañcaprāṇa manobuddhirddaśendriyasamanvitaṃ | 
apañcīkutabhūtotthaṃ sūkṣmāṅgai bhogasādhanaṃ || 

anādyavidyānirvāṇākāraṇopādhirucyate | 
upādhivitayādanyadātmānamavadhāraya ||] bhūpurānvite 
svadehayantre ityarthaḥ | 

p. 27) 

śavaśivahṛdi śavavat niṣkriyasya śivasya hṛdaye 
svakīyanirguṇabrahmapade sthitā satī icchā kriyā jñānayuktayā 
māyayā śivaśaktivibhāgena caṇḍakākāravat dvidhā bhūtvā 
ityarthaḥ | mahākālenoccairmadanarasalāvaṇyaniratāṃ [sadā sā 
paramā śaktiḥ svecchayā viśvarūpiṇī | adhaḥ kṛtvā tu 
puruṣaṃ saṅgamecchā'bhavattadā || 

tadākramya svayaṃ devī bhairavopari saṃsthitā | 
sahajānandasandohaiḥ? nijānandapravarddhinau ||] 
saguṇabrahmaparamaśivena saha viparītabhāvena niyatayuktāṃ | 
smeravadanāṃ sadānandamayīṃ tvām brahmarūpiṇīṃ yo dhyāyet 
[athavādvaitabhāvena ātmānaṃ tanmayaṃ smaret | 
advaitabhāvasampanna stripurīkṛtavigrahaḥ | ātmanyeva yajeddevīṃ 
upacārairyathāvidhi || gandharvatantraṃ ||] svīyadehayantre 
cidābhāsarūpeṇa sthitatvāt svātmābhedena tvāṃ cintayet | 

uktañca devīmāhātmye - 

yā devī sarvabhūteṣu chāyārūpeṇa saṃsthitā | 

gandharvatantre ca - 

nirlepaṃ nirguṇaṃ śuddhaṃ svātmānaṃ tripurārāyaṃ | 
ātmābhedena sañcintya yāti tanmayatāṃ naraḥ || 

sa smaraharaḥ syāt advaitabhāvasampannaḥ sādhakaḥ paramātmani 
tvayi līno bhūtvā kaivalyapadaṃ labhedityarthaḥ || 18 || 

salomāsthi svairaṃ malalamapi mārjjāramasite parañcauṣṭraṃ 
maiṣaṃ naramahiṣayośchāgamapi vā | valinte pūjāyāmayi 
vitaratāṃ marttyavasatāṃ satāṃ siddhiḥ sarvā pratipadamapūrvā 
prabhavati || 19 || 

ṭīkā | 

ayi asite he kālike te tava pūjāyāṃ naimittikārccanāyāṃ | 
mārjjāraṃ [asthilibhatvacā yuktaṃ nāṃbhaṃ mārjjārameṣayoḥ | 
uṣṭrasya mahiṣasyāpi baliṃ yastu samarpayet | māteṣa dakṣiṇā 
tasya māteva hitakāriṇī || śvāmārahasye |] mārjjārasambandhi 
oṣṭraṃ uṣṭrasambandhi maiṣaṃ meṣasambandhi naramahiṣayoḥ 
naramahiṣa sambandhi apivā athavā chāgam chāgasambandhi salomāsthi 
lomāsthisahitaṃ paraṃ utkṛṣṭaṃ palalaṃ māṃsaṃ baliṃ 
pūjopahāraṃ svairaṃ svacchandaṃ vitaratāṃ dadatāṃ 
sādhakānāṃ pratipadaṃ pade pade apūrvā āścaryā sarvā 
sarvavidhā siddhiḥ karmasaphalatā prabhavati prakarṣeṇa sampadyate 
|| 19 || 

p. 28) 

svarūpavyākhyā || 19 || 

ayi asite [ṣiṅ bandhane - ktaḥ = sitaḥ | baddhārjjunī sitau 
ityamaraḥ ||] na sitā baddhā asitā nityamuktasvabhāvā | te tava 
pūjāyāṃ antaryāgabidhau mānasapūjāyāmityarthaḥ | 
mārjjārādisambandhi salomāsthi palalaṃ sarvāvayavasamanvitān 
ṣaḍripurūpamārjjārādipaśūn [kāmakrodhau chāgavāhau baliṃ 
dattvā prapūjayet || annadākalpe ||] ityartha atra chāgaḥ kāmaḥ 
mahiṣaḥ krodhaḥ mārjāraḥ lobhaḥ naraḥ madaḥ meṣaḥ mohaḥ 
uṣṭraḥ mātsaryaṃ iti guṇasāmyāt bodhyaṃ | baliṃ vitaratām 
[dharmādharmahavidīptā vātmādgnau manasā srucā | 
suṣumnāvartmanā nityamakṣavṛttaurjuhomyaham || svāhā || 
vṛhannaula ||] kāmādīnāṃ vināśakāmanayā cidrūpāyāṃ tvayi 
pūjopahārarūpeṇa dadatāṃ | satāṃ marttyavasatāṃ 
sādhuśīlānāṃ janānāṃ | pratipadaṃ pade pade yathākramaṃ 
ityarthaḥ apūrvā sarvotkṛṣṭā sarvā siddhiḥ pañcavidhā muktiḥ 
[sālokāmapi sārūpyaṃ sāṣṭo sāyujyameva ca | kaivalyañceti 
tāṃ viddhi muktiṃ rādhava pañcadhā || śrīśivagītā ||] 
prabhavati prakarṣeṇa sampadyate evaṃvidhāḥ sādhakāḥ 
sālokyādikāḥ kmuktīḥ labhante ityarthaḥ || 19 || 

vaśī lakṣaṃ mantraṃ prajayati haviṣyāśanaratī divā 
māturyuṣmaccaraṇayugaladhyānanipuṇaḥ | para naktaṃ nagno 
nidhuvanavinodena ca manu japellakṣaṃ sa syāt smaraharasamānaḥ 
kṣititale || 20 || 

ṭīkā | 

he mātaḥ yo janaḥ vaśī jitendriyaḥ | haviśyāśanarataḥ [yo 
haviṣyāśanarato divā devīṃ smaran japet | naktraṃ 
nidhuvanāsaktaḥ lakṣaṃ sa syāt dharāpatiḥ || tantra kalpadrumaḥ 
||] japānte haviśyāśī san | divā divase 
yuṣmaccaraṇayugaladhyānanipuṇaḥ tava pādapadmadvayacintāyām 
ekāntanirataḥ san lakṣaṃ lakṣasaṃkhyakaṃ | 

p. 29) 

prajapati paraṃ punaśca naktaṃ rajanyāṃ nagnaḥ vivastraḥ 
nidhuvanavinodena [bhavennidhuvanaṃ kampe surate ca napuṃsakam || 
medinī ||] ca suratapramodena viśiṣṭaḥ san | lakṣaṃ manuṃ 
lakṣasaṃkhyakamantraṃ japet sa kṣititale pṛthivyāṃ 
smaraharasamānaḥ śivatulyaḥ syāt bhavet | samyak iti pāṭhe tu 
yathoktavidhānena setumahāmetukullukāṭikaṃ japtvā ityarthaḥ || 20 
|| 

svarūpavyākhyā || 20 || 

yo jitendriyaḥ haviṣyāśī sādhakaḥ divase paśvācāreṇa tava 
pādapadmacintāyām ekāntāsaktaḥ san lakṣasaṃkhyakaṃ tava 
mantraṃ prajapati punaḥ rajanyāṃ kulācāreṇa nagnaḥ 
māyāvaraṇarahitaḥ nirvikāraḥ sannityarthaḥ | nidhuvanavinodena ca 
nidhuvanavinodaḥ [paraśaktyātmamithunasaṃyogānandanirbharaḥ | ya 
āste maithunaṃ tat syāt apare strīniṣevakāḥ || kulārṇava ||] 
ramaṇaṃ tena viśiṣṭaḥ san 
paraśaktyātmamithunasaṃyogānandarataḥ san ityarthaḥ | tava 
lakṣasaṃkhyakaṃ mantraṃ japet sa pṛthivyāṃ smarahara samānaḥ 
śivasadṛśaḥ jīvanmuktaḥ bhavedityarthaḥ || 20 || 

idaṃ stotraṃ mātastava manusamuddhāraṇajanuḥ svarūpāmākhyaṃ 
pādāmbujayugalapūjāvidhiyutaṃ | niśārddhaṃ vā pūjāsamayamadhi 
vā yastu paṭhati pralāpastasyāpi prasarati kavitvāmṛtarasaḥ || 21 
|| 

ṭīkā | 

he mātaḥ yastu yo janaḥ punaḥ | tava manusamuddhāraṇajanuḥ tava 
manūnāṃ mantrāṇāṃ samuddhāraṇe samyaguddhāraṇe januḥ 
utpattiryasya tat | pādāmbujayugalapūjāvidhiyutaṃ tava 
śrīpādapadmasya pūjāniyamasahitaṃ | svarūpākhyaṃ tava 
svarūpasya svasya ātmanaḥ rūpaṃ tasya nijanirguṇa 
[yajjīvabrahmaṇoraikyaṃ mo'hamastrītivedanaṃ | tadeva nirguṇaṃ 
dhyānamiti brahmavidī viduḥ || śivārccanacandrikā |] 
saguṇabhedena sthūlasūkṣmakāraṇatūrīyātmakadhyānasya ākhyā 
kathanaṃ yasmin tat | 

p. 30) 

idaṃ stotraṃ niśārddhaṃ madhyarātraṃ pūjāsamayaṃ vā adhi 
adhikṛtya paṭhati [manasā paṭhitaṃ stotraṃ vāchā vāpi manu 
japet | ubhayorniṣphalaṃ devi bhinnabhāṇḍodakaṃ? yathā || 
viśuddheśvara ||] uccairudīrayati | tasya pralāpaḥ 
anarthakavākyamapi | kavitvāmṛtarasaḥ [yasyaikavārapaṭhanāt sarve 
vighnāḥ samākulāḥ | naśyanti dahane dīpte pataṅgā iva sarvataḥ 
| gadyapadmamayī vāṇī tasya gaṅgāprabāhavat || kālīkulasarvasve 
||] kavitvarūpasudhāsvādapūrṇaḥ | prasarati niḥsarati tasya gadya 
padmamayī vāṇī bhavatītyarthaḥ || 21 || 

kuraṅgākṣīvṛndaṃ tamanusarati premataralaṃ vaśastasya 
kṣauṇīpatirapi kuverapratinidhiḥ | ripuḥ kārāgāraṃ kalayati ca 
taṃ kelikalayā ciraṃ jīvanmuktaḥ prabhavati sa bhaktaḥ pratijanuḥ 
|| 22 || 

ṭīkā svarūpavyākhyā ca || 22 || 

kuraṅgākṣīvṛndaṃ mṛganayanāramaṇīsamūhaḥ | premataralaṃ 
anurāgacañcalaṃ taṃ sādhakam anusarati anugacchati kṣīṇīpatiḥ 
kṣitīśvaraḥ api tasya vaśaḥ tadvaśībhūtaḥ kuverapratinidhiḥ 
saḥ kuveratulyaḥ dhanavān bhavati | ripuḥ tasya śatruḥ taṃ 
etatstotrapāṭhakaṃ kārāgāraṃ bandhanāgāravat bhīṣaṇaṃ | 
kalayati gaṇayati saḥ pratijanuḥ janmani janmani bhaktaḥ tvayi 
bhaktimān san ciraṃ bahukālaṃ vyāpya kelikalayā anāyāsena 
jīvanmuktaḥ videhamuktaḥ bhavati | athavā sa bhaktaḥ kelikalayā 
krīḍākautukena ciraṃ dīrghakālaṃ vyāpya jīvan prāṇān 
dhārayan | muktaḥ dehānte muktiṃ prāptaḥ san pratijanuḥ prati 
nivṛttaṃ januḥ janma yasya saḥ punarjanmarahitaḥ bhavati sa 
brahmanirvāṇaṃ [mahākālarudroditastotrametat sadā bhaktibhāvena 
yo'dhyeti bhaktaḥ | ca cāpannaśoko na rogī na mṛtyurbhavet 
siddharante ca kaivalyalābhaḥ || mahākālasaṃhitā ||] prāpnottīti 
bhāvaḥ || 22 || 

iti śrīmanmahākālaviracitaṃ śrīmaddakṣiṇākālaikāyāḥ 
svarūpākhyaṃ stotraṃ samāptam || 

asya ṭīkā vimalānandadāyinī svarūpavyākhyā ca samāptā || yā 
kālī kālakāntā kalayati kaluṣaṃ kīrttitā kālahantrī yā 
tārā rūpā kamalajamahitā brahmavidyā parā ca | śrīvidyā 
mokṣapanthā hariharanamitā sādhakānāṃ hitārthā sā devī 
sarvarūpā janayatu jananī stāvakānāṃ śubhāni || 

yenaiva stavarājena mahākālena varṇitaṃ | kālikāyāḥ 
svarūpañca bhaktānandavidhāyakam || 

stotraṃ yat karpūrādyaṃ hi bāsanāpariṣevitam | vyākhyāntareṇa 
bhaṇitaṃ saralārthaviśobhitam | 

muninetrabhūdharendu śāke māne mayā kṛtā | sādhakānāṃ 
vivodhāya vimalānanda svāminā || 

vyākhyeyaṃ sarūpārthā ca vimalānandadāyinī | paṭhatāmapi 
bhaktānāṃ kaṇṭhe sadā virājatu || 

koṭālipāḍanagare śunakānvavāye goṣṭhīpatirhariharo mahatāṃ 
gariṣṭhaḥ | kāliprasāda iti tatkulajo mahātmā tasyātmajo 
raghumarṇirvihitakriyāvān || 

tatputro vimalānandasvāmī taccaraṇānugaḥ | satīśacandra 
rāyākhyaḥ caudhurīpadabhūṣitaḥ || 

karpūrādi stotraṭīkā tatkṛtā kṛtināṃ mude | varttatāṃ 
kālikāprītyai cāpi sañjāyatāmiyaṃ || 

|| oṃ tat sat oṃ || 

###########   END OF FILE  #######
