####################################################
MUKTABODHA INDOLOGICAL RESEARCH INSTITUTE
Use of this material (e-texts) is covered by Creative Commons license BY-NC 4.0
Catalog number: M00346
Uniform title: śrīkarabhāsya
Main title: śrīkarabhāsya vedāntasūtrāṇām vīraśaivabhāṣyam
Secondary title: Being the Virashaiva Commentary on the Vedantasutras by Shreepati
Author : śrīpati
Editor : C. Hayavadana Rao

Description: 
The Vīraśaiva Commentary on the Vedāntasūtras by śrīpati


Notes: 
Data entered by the staff of Muktabodha under the supervision of Mark S. G. Dyczkowski.

Revision 0: June 26, 2016

Publisher : Bangalore Press
Publication year : 1936
Publication city : Bangalore
Publication country : India
####################################################



śrīkarabhāṣyam 

vedāntasūtrāṇāṃ vīraśaivabhāṣyam

"ṣrīpatipaṇḍitācāryaiḥ praṇītam

si. hayavadana rāv

beṃṅgalūra siṭi 

beṃgalūr presa iti khyāpita mudrākṣaraśwālāyāṃ mudritam

1936

atha śrīkarabhāṣye pañcapādikāyā viṣayānukramaṇī

prathamādhyāye prathamaḥ pādaḥ

ānandamayādhikaraṇam (avatārikā)
	sūtrārthavicāraḥ
	pūrvapakṣaḥ
	siddhāntaḥ - śivasya parabrahmaṇaḥ ānandamayaśabdavācyatvapratipādanapūrvakaṃ 
śārīrasya jagatkāraṇatvanirākaraṇam |
antaradhikaraṇam (ṣaḍliṅgasthalanirūpaṇam)
	śivastha parabrahmaṇaḥ mahāliṅgātmakatvapratipādanam
	prābhākaramukhyaśarīrātmakasya paraśivabrahmaṇaḥ sarvāntaratvena 
mahāliṅgātmakatvakathanam
	kapyāsapadasya arthanirṇayaḥ
akāśādhikaraṇam
	paramaśivasya brahmaṇaḥ prasādaliṅgātmakatvapratipādanam
prāṇādhikaraṇam
	śivasya caraliṅgātmakatvanirūpaṇam
jyotiradhikaraṇam
	paramaśivasya śivaliṅgātmakatvapratipādanam
	śivasya guruliṅgātmakatvanirūpaṇam
	gāyatryāḥ guruliṅgātmakatvanirūpaṇam
	śivasya ācāraliṅgātmakatvanirūpaṇa
	puruṣasūktasya śivaparatvapratipādanam
	hari-harayoḥ prakṛtipuruṣatvakathanam
prāṇādhikaraṇam
	śivasya bāhyeṣṭa(prāṇa)liṅgātmakatvapratipādanam
	śivasya iṣṭa-prāṇa-bhāvaliṅgātmakatrividhopāsyatvapratipādanam

prathamādhyāye dvitīyaḥ pādaḥ

sarvatraprasidhyadhikaraṇam
	bāhyaliṅgadhāraṇasiddhāntapratipādanam
	antarliṅgadhāranapratipādanam
	paraśivasya brahmaṇaḥ daśavidhaliṅgātmakatvapratipādanam
	liṅgadhāraṇasya vaidikatvanirūpaṇam
	vīraśaivāṣṭāvaraṇāni
	śūdrāṇāṃ brahmavidyādhikāranirākaraṇam
	rudrāhutyavasare rudrasya amaṅgalārthatvanirasanam
	śivasya parabrahmaṇaḥ upāsyatvaṃ nārāyaṇasyopāsakatvakathanam
	brāhmaṇalakṣaṇam
	liṅgadarśanadhāraṇayoḥ sarvotkṛṣṭatvapratipādanam
	gautamasmṛtyuktabrāhmaṇalakṣaṇam
	liṅgāṅgināṃ liṅgārcane sūtakanirākaraṇam
	pañcabrahmamantrāṇāṃ ṣaṭtriṃśattatvarūpatvapratipādanam
	vāmapāṇyadhikaraṇakaliṅgapūjādeḥ śrautatvapratipādanam
	parameśvarasya sthūlasūkṣmakāraṇaśarīrādyupādhivaśāt iṣṭādiliṅgaśrayātmanā 
paricchinnatva nirūpaṇam
	bhasmadhāraṇasya śrautatvapratipādanam
	rudrākṣadhāraṇasya śrautatvanirūpaṇam
	pādodakaprasādasvīkārasya vaidikatvakathanam
	śivaprasādasvīkārasya śrautatvapratipādanam
	pādodakavidhiḥ
	viṣṇuprasādasvīkarasyāśrautatva nirūpaṇam
	paramaśivasya brahmaṇaḥ bhaktānugrahārthaṃ śarīraparigrahatvakathanam
	jīvabrahmaṇoḥ bhedābhedatvapradarśanam
atṛtvādhikaraṇam
	paraśivasya sarvasaṃhartṛtvakathanam
guhādhikaraṇam - parameśvarasya guhāhitatvanirvacanam
	jīvabrahmaṇoḥ bimba-pratibimbabhāvanirākaraṇam
antarādhikaraṇam
	paramaśivasya cakṣurmadhyopāsyatvapratipādanam
	parameśvarasya akṣipuruṣatvakathanam
	paramaśivasya brahmaṇaḥ śaktivaiśiṣṭyanirūpaṇe śrutiprāmāṇyaṃ pradarśanam
antayāmyādhikaraṇam
	paramaśivasya sarvāntaropāsyatvapratipādanam
	maheśvarasyaiva sarvāntaryāmitvanirūpaṇam
adṛśyatvādhikaraṇam
	parameśvarasya sarvādhikatvavyavasthāpanam
vaiśvanarādhikaraṇam
	paramaśivasya jāṭharāgnirūpeṇa sarvopāsyatvanirūpaṇam

prathamādhyāye tṛtīyaḥ pādaḥ

dyubhvādyadhikaraṇam
	paramaśivasya brahmaṇaḥ dyubhvādyāyatanatvapratipādanam
	muktasvarūpanirūpaṇam
	viśiṣṭādvaitāt viśeṣādvaitasya vaiśiṣṭyam
	jīvaparimāṇatvakathanam
	bhedābhedātmakaviśeṣādvaitasya sarvottaratvanirūpaṇam
	viśeṣādvaitaśabdanirvacanam
	jagataḥ satyatvapratipādanam
bhūmādhikaraṇam
	parameśvarasya bhūmaśabdavācyatvapratipādatam
akṣarādhikaraṇam
	cicchaktiviśiṣṭasya paramaśivasya akṣaraśabdavācyatvanirūpaṇam
	paramaśivasya śaktiviśiṣṭatvapratipādanam
īkṣatikarmādhikaraṇam
	paramaśivasya kṛṣṇapiṅgalatvakathanam
daharādhikaraṇam
	maheśvarasya bhaktasasāratāṇārtha daharātmakatvakathanam
	nārāyaṇoktabhedābhedaśaktiviśiṣṭaśivādvaitaprasaṅgaḥ
anukṛtyadhikaraṇam
	daharātmakasya parameśvarasya 
svayamprakāśakatvasthūlasūkṣmacidacitprakāśakatvapradarśanam
	ṣaḍvidhatātparyaliṅgaiḥ bhagavadgītāyāḥ śivaparatvapratipādanam
pramitādhikaraṇam
	parameśvarasya rūpopanyāsatvanirūpaṇam
	brahmavidyādhikāranirūpaṇam
devatādhikaraṇam
	devānāṃ brahmavidyādhikāravicāraḥ
	brahmavidyādhikāre ācāryāntarakṛtākṣepa nirāsapūrvakasvamatakathanam
apaśūdrādhikaraṇam
	śūdrāṇāṃ brahmavidyādhikāranirākaraṇam
kampanādhikaraṇam
	śivasya parabrahmaṇaḥ sādhākānugrahāya manuṣyahṛdayapramitatvanirūpaṇam
jyotiradhikaraṇam
	daharādiṣu upāsyatvena pratipāditasya parabrahmaṇaḥ śivasya prāpyatvakathanam
	śivasya brahmaṇaḥ puruṣottamatvapratipādanam
arthāntaratvādivyapadeśādhikaraṇam
suṣuptyadhikaraṇam

prathamādhyāye caturthaḥ pādaḥ

ānumānikādhikaraṇam
	pradhānajagatkāraṇatvanirākaraṇapūrvakaṃ paramaśivasya sarvopāsyatvapratipādanam
camasādhikaraṇam
saṃkhyopasaṃgrahādhikaraṇam
	pañcaviśatitatvāpekṣayā ṣaṭtriṃśattattvagrahaṇasya yuktatāniṣkarṣaḥ
	ṣaṭtriṃśattatvānāṃ nāmato grahaṇam
kāraṇatvādhikaraṇam
	paramaśivasya pañcamahābhūtakāraṇatvakathanam
bālākyadhikaraṇam
	śuddhādvaitamatanirākaraṇam
	jīvamukhyaprāṇaliṅgāditrividhopāsanasmaraṇam
vākyānvayādhikaraṇam
	paramatanirākaraṇapūrvakasvasiddhāntasthirīkaraṇam
	saṃyuktabhedamatanirūpaṇam
	advaitavādimatanirūpaṇam
	sarvaśrutyabhipretavedāntasiddhāntasammataviśeṣādvaitarāddhāntaḥ
prakṛtyadhikaraṇam
	jagadbrahmaṇoḥ bhedābhedatvapratipādanam
	śaktiviśeṣaviśiṣṭaśivādvaitapadanirdeśaḥ
	brahmaṇaḥ nirviśeṣatva saviśeṣatvanirūpaṇam
	paramaśivasya ubhayakāraṇatvapratipādanam
sarvavyākhyānādhikaraṇam
	bhedābhedapradhānaviśeṣādvaitamatasya paramaśive samanvayaḥ

dvitīyādhyāyasya prathamaḥ pādaḥ

smṛtyanavakāśādhikaraṇam
	sāṃkhyasmṛtinirākaraṇam
yogapratyuktyadhikaraṇam
	yogasmṛtinirākaraṇam
na vilakṣaṇatvādhikaraṇam
	paraśivabrahmaṇaḥ sarvavilakṣaṇatvādipratipādanam
	jagajjīveśvaramithyāvādapradhānasmārtaikadeśādvaitamatanirāsaḥ
	śākyolūkyākṣapādakāpilāditarkāṇāṃ tatvārthaniścayābhāvapradarśanam
	jñānakarmaṇoḥ samasamuccayatvapratipādanam
śiṣṭāparigrahādhikaraṇam
	jaiminīyamithyādvaitādi avaidikavādanirasanam
bhoktāpatyādhikaraṇam
	parabrahmaṇaḥ viśvādhikatvapratipādanam
ārambhaṇādhikaraṇam
	kāryakāraṇayorananyatvapratipādanam
	jagatsatyasvapratipādanam
itaravyapadeśādhikaraṇam
	jīvabrahmavādimatanirākaraṇam
	śrīkaṇṭhopajñaviśiṣṭādvaitamatanirākaraṇam
upasaṃhāradarśanādhikaraṇam
	parameśvarasya aghaṭiaghaṭanāsāmarthyapradarśanam
kṛtsnaprasaktyadhikaraṇam
	paramaśivasya brahmaṇaḥ mūrtāmūrtobhayātmakatvapratipādanam
	niravamavasyāpi brahmaṇaḥ jagatkāraṇatvapratipādanam
	niravayavasyāpi brahmaṇaḥ jagatkāraṇatvapratipādanam
	brahmaṇaḥ sarvaśaktiviṣṭatvapratipādanam
	brahmaṇaḥ nirviśeṣatvavādanirasanam
	parameśvaraḥ svalīlārthameva jagatsṛjati
vaiṣamyanairghṛṇyādhikaraṇam
	paramakāruṇikasya parameśvarasya vaiṣamyanairghṛṇyādidoṣanirākaraṇam
	jaganmithyātvavādanirasanam
sarvadharmopapatyadhikaraṇam



dvitīyādhyāyasya dvitīyaḥ pādaḥ

dvitīyapādāvatārikā 1
racanānupapatyadhikaraṇam 2
anumānasādhyaṃ pradhānaṃ na jagatkāraṇam 2
mahaddīrghādhikaraṇam 13
vaiśeṣikanaiyāyikamatanirākaraṇam 13
paramāṇujagatkāraṇatvādhikaraṇam 15
paramāṇujagatkāraṇatvavādanirākaraṇam 15
samudāyādhikaraṇam 19
bauddhamatanirākaraṇam 19
nābhāvādhikaraṇam 29
nirviśeṣādvaitavāsiṣṭhamatanirākaraṇam 29
svapnaprapañcasya satyatvapratipādanam 32
sarvathānupapatyadhikaraṇam 33
śūnyādvaitākhyasāndīpanamatanirākaraṇam 33
ekasminnasambhavādhikaraṇam 37
jainamatanirākaraṇam 37
patyadhikaraṇam 42
śaivamatābhāsaka-miśra-raudra-pāśupata-gāṇāpatya-saura-śākta##-
śivasya jagadubhayakāraṇatvapratipādanam 45
utpatyasambhavādhikaraṇam 57
pāñcarātrāgamoktaviśiṣṭādvaitamatanirākaraṇam 57
rudrasya tāmasatvāmaṅgalatvanirākaraṇam 59
śivasya brāhmaṇatvapratipādanam 60
viṣṇoḥ kṣatriyatvanirūpaṇam 62
vīreśvarasya rāmānujakalpitaveṅkaṭeśvaratvapratipādam | veṅkaṭeśvarasyābhāsaviṣṇutvam | 
62
vyāsabhujastambhanavicāraḥ 67
brāhmaṇalakṣaṇam 70
viṣṇoḥ śivaliṅgārādhakatvapratipādanam 73
rudrahomānantaraṃ apa upspṛśye tyakteḥ nā'maṅgalātmakatvamapi tu 
tadantardhānārthakatvamiti pratipādanam 74
śivadīkṣāvatāṃ avasānekhananameva na dahanaṃ iti pratipādanam 76
vedamayasya vīraśaivasya samutkṛṣṭatvapratipādanam 80
liṅgadhāribrāhmaṇānāṃ dānapātratvasamarthanam 81

dvitīyādhyāyasya tṛtīyaḥ pādaḥ


viyadadhikaraṇam 86
ākāśasya brahmakāraṇakatvapratipādanam 86
mātariśvādhikaraṇam 91
vāyoḥ brahmakāraṇakatvapratipādanam 91
tejo'dhikaraṇam 93
vahnyādīnāṃ brahmajanyatvapratipādanam 93
avadhikaraṇam 94
jalasya brahmajanyatvanirūpaṇam 94
pṛthivyadhikaraṇam 95
pṛthivyāḥ brahmajayatvaṃ darśayati 95
tadabhidhyānādhikaraṇam 97
viparyayādhikaraṇam 98
pañcānāmapi bhūtānāṃ brahmavilīnatvaṃ darśayati 98
antarāvijñānādhikaraṇam 100
carācaravyapāśrayādhikaraṇam 101
ātmādhikaraṇam 103
ātmā notpadyate śrutyabhāvāt 103
jñādhikaraṇam 107
cetanatvājjīvasyājanyatvapratipādanam 107
utkrāntigatyadhikaraṇam 109
jīvasya aṇutvasamarthanam 109
kartradhikaraṇam 116
jīvātmanaḥ kartṛtvasamarthanam 116
parāyattādhikaraṇam 121
jīvasya puṇyāpuṇyakartṛtvaṃ paraśivapreraṇayā sambhavati 121
nārāyaṇapadasya śivaparatvapratipādanam 122
aṃśādhikaraṇam 127
jīvasya śivāṃśatvapratipādanam 127
jīvabahutvasamarthanam 130
śivasya viṣṇuvallabhatvapratipādanam 131

dvitīyādhyāyasya caturthaḥ pādaḥ


prāṇo'tpatyadhikaraṇam 139
saptagatyadhikaraṇam 143
prāṇāṇutvādhikaraṇam 147
vāyukriyādhikraṇam 149
jyotirādyadhikaraṇam 154
maheśvarasyaiva jīvakṛtakarmānusāreṇa indriyaprerakatvapratipādanam 154
ta indriyāṇi tadvyapadeśādhikaraṇam 157
prāṇa-manasoḥ indriyādadhikatvapratipādanam 157
saṃjñāmūrtikḷptyadhikaraṇam 159
trivṛtkaraṇakartu paramātmanaḥ śivasya carācarasṛṣṭihetutvasamarthanam 159
trivṛtkaraṇasvarūpanirūpaṇam 163

tṛtīyādhyāyasya prathamaḥ pādaḥ


tadantarapratipatyadhikaraṇam 169
jīvasya lokāntaragamanāgamanavicāraḥ 169
pañcāgnikrameṇa garbhotpattiprakāraḥ 172
bhaktādiśaraṇāntapañcasthaleṣu dvaitasiddhiḥ aikyasthale'dvaitasiddhiśca 176
kṛtātyayādhikaraṇam 178
karmāvaśeṣassan jīvo mṛtyulokaṃ pratyavarohati 178
caraṇaśabdārthavicāraḥ 180
ācāraprāśastyam 181
sukṛtaduṣkṛte eva caraṇaśabdābhidheye 182
aniṣṭādikāryādhikaraṇam 184
duṣkṛtinaḥ narake mahadduḥkhamanubhūya karmaviśeṣeṇa pāpayoniṃ labhante 184
jīvānāṃ yamājñādhārakatvavyapadeśāt na jaḍasya karmaṇaḥ svātantryam 185
śivasya parabrahmaṇaḥ vaivasvatādi-kartṛtvapratipādanam 185
tatsvābhāvyāpatyādhikaraṇam 193
puṇyakarmiṇāṃ svargāt punarāgamanaprakāraḥ 193
nāticirādhikaraṇam 194
vyomādau satvaratvaṃ vrīhyādau kiñcitkālavilambanam 194
ananyādhiṣṭhitādhikaraṇam 195
brīhyādiṣu duṣkṛtalabdha-jaḍaśarīreṇa tadbhogamanubhūya punaḥ sukṛtaviśeṣeṇa 
puṇyayoniparigrahaḥ 195
chāgapaśupratyāmnāyatvena piṣṭapaśugrahaṇasyāvirodhatā  197

tṛtīyādhyāyasya dvitīyaḥ pādaḥ


svapnaprapañcadṛṣṭāntena jaganmithyātvavādinirākaraṇam 202
sandhyādhikraṇam 202
svapnasya bhaviṣyacchubhāśubhaphalasūcakatvadarśanāt svapnasyāpi satyatvapratipādanam 202
jīvāntaryāmitayā svapnaprapañcasya kartṛtvamīśvarasya 204
jaḍapradhānasya paramaśivābhinnaśaktirūpasya tadviśiṣṭasya baddhajīvasya ca 
svapnaprapañcakartṛtvam 205
jīvasya pāśamāyātirohitatvapāśamokṣayośca parameśvarāyattatvāt svapnakartṛtvamapi 
netarasya 206
śivācāryakṛpālabdhaśaktipātamahimnā jīvasya śivājñānanirodhakāt mamatvādikaṃ utpāṭyate 
207
śaktipātasvarūpaḥ 207
śaktipātastu tīvramandādibhedena bhaktādyaikyānteṣu sthaleṣu ṣaḍvidho'bhūt  208
mithyātvasamarthanaparatve śrutiḥ sūtra virodho durnivāraḥ 209
tadabhāvādhikaraṇam 213
suptigamanahetutvaṃ śivasyaiva 213
jīvasya rājasādṛśyapratipādanam 213
karmānusmṛtiśabdavidhyadhikaraṇam 218
suṣuptau saṃsaran jīvaḥ paraśivāraṇyaṃ jyotirliṅgaṃ upasaṃpadya āśvastaḥ 
punarbhogāyottiṣṭhati 218
mugdhādhikaraṇam 220
suṣuptyavasthā-mūrchāvasthayoḥ parasparavailakṣaṇyakathanam 220
ubhayaliṅgādhikaraṇam 222
parabrahmaṇaḥ śivasya mūrtāmūrtobhayaliṅgatvapratipādanam 222
antarliṅgadhāraṇam 223
liṅgadhāribrāhmaṇalakṣaṇam 223
bāhyaliṅgadhāraṇam 223
parameśvarasya daharopāsyatvasamarthanam 223
ubhayātmakatvapratipādanam 223
liṅgadhāraṇasthānāni nirūpyante 225
prakṛtaitāvatvādhikaraṇam 236
paramaśivasya brahmaṇaḥ ubhayaliṅgatvasamarthanam 236
ārādhakaḥ ārādhyaśabdārthanirvacanam 238
svānubhavajñānasya phalahetutvapradarśanam 241
upāsanasya sarvādhikyapratipādanam  241
ahikuṇḍalādhikaraṇam 243
jīvabrahmaṇoḥ bhedābhedasvarūpapratipādanam 243
parādhikaraṇam 248
jīvabrahmaṇoḥ bhedābhedasamarthanam 248
tathānyapratiṣedhādhikaraṇam 253
jīvabrahmaṇoḥ prāpya-prāpakatvanirṇayaḥ 253
viṣṇoḥ śivaśaktyaṃśatvapratipādanam 254
phalādhikaraṇam 257
jaiminimatanirākaraṇam 257
sarvavedāntapratipatyadhikaraṇam 262
paramaśivopāsanaguṇāḥ upanyasyante 262
sarvaśākhāpratipādyasajātīyaśivapradhānadaharādyupāsananirūpaṇaṃ 262
śirovratam 263
śirovratasvarūpanirūpaṇam 264
paramaśivasya daharādisakalavidyopāsyatvapratipādanam 265
upāsanāyāḥ prayojanaṃ darśayati 266
anyathātvādhikaraṇam 268
phalaikatvādatrāpi vidyaikyaṃ darśayati 268
daharādividyānāṃ phalaikyāt vidyaikyaṃ 271
niṣkāmanayā śivārpitadhiyā kṛtānāṃ jyotiṣṭomādīnāṃ paramparayā brahmaprāptiḥ 
daharādyupāsakānāṃ tu sākṣāt brahmaprāptihetutvam 272
puṇyakarmaṇāmāvaśyakatvam 274
sarvābhedādhikaraṇa 276
na cātra vidyābhedaḥ śivādhiṣṭhānatvāt sarvatra 276
ānandādyadhikaraṇam 278
paramaśivasya brahmaṇaḥ anantakalyāṇaguṇaviśiṣṭatvapratipādanam 278
sarveṣāṃ mumukṣūṇāṃ śivopāsanasyaiva kartavyatānirṇayaḥ 283
kāryākhyānādhikaraṇam 284
saguṇopāsakānāṃ sarveṣāṃ nirguṇabrahmaprāptyupāyasādhanaparatvaniṣkarṣaḥ 284
samānādhikaraṇam 288
brahmasākṣātkāraikaphalakaśāṇḍilyādisarvavidyānāṃ vidyaikyatvasamarthanam 288
sambandhādhikaraṇam 291
parasparāṅgāṅgisambaddhasaguṇanirguṇopāsanaikyādvidyaikyatvanirṇayaḥ 291
sambhṛtyadhikaraṇam 294
sakalaguṇaviśiṣṭabrahmopāsanasya paraśivabrahmalokaprāptisādhanatvasamarthanam 294
puruṣavidyādhikaraṇam 296
mānasa-kriyāmaya-jyotiṣṭomayoḥ cittaśuddhidvārā paramparayā mokṣahetutvanirṇayaḥ 
296
vedādyadhikaraṇam 298
śaṃ no mitraḥ śukraṃ pravidhya ityādimantradvayapārāyaṇaprāpyaśivalokakāmyaphalāvāptyoḥ 
nirṇayaḥ 298
hānyadhikaraṇam 300
hānyadhikaraṇam 300
saguṇaparaśivabrahmopāsanālabhyotkṛṣṭaphalanirṇayaḥ 300
sāmparāyādhikaraṇam 303
vīraśaivadīkṣākāle śivadīkṣāpūrvakālikapuṇyāpuṇyakarmavināśaḥ prāṇotkramaṇānantaraṃ 
dīkṣānantarakālikasvābhāvikasukṛta-duṣkṛtavināśavicāraḥ 303
śivaikaniṣṭhānāṃ puṇyanirākaraṇapūrvakaśivalokaprāptiḥ śivatvaprāptiśca 307
aniyamādhikaraṇam 310
mūrtāprākṛtadivyaparaśivabrahmopāsakaprāpyacidvilāsānandānubhavavicāraḥ 310
akṣarādyadhikaraṇam 312
niravayavabrahmasākṣātkāravatāṃ videhakaivalyaprāptinirṇayaḥ 312
antaratvādhikaraṇam 316
paraśivasya brahmaṇa eva sarvāntarupāsyatvanirṇayaḥ 316
kāmādyādhikaraṇam 322
paraśivasyaiva praṇavāyatanatvādisamarthanam 322
śakti-śivayoḥ viṣṇu-īśvarayoḥ tādātmyasāmarasyapratipādanam 324
sāmarasyamukti sārūpyamuktivivekaḥ 328
pariśeṣaśabdārthaḥ 328
tannirdhāraṇāniyamādhikaraṇam 330
paraśive bhayayuktamuktitrayavilakṣaṇasāyujyamuktiprārthanāvidhiḥ 330
pradānādhikaraṇam 334
paraśive brahmaṇi īṣaṇātrayatyāgapūrvaka-sarvasamarpaṇayukta##-
prājñādhikārilakṣaṇam 336
mandaprajñādhikārilakṣaṇam 337
ṛju-kuṭilena vā mārgeṇa sarvāsāṃ vidyānāṃ brahmaprāptiparatvam 337
liṅgabhūyastvādhikaraṇam 339
liṅgadharmapracuraḥ paraśivabrahmaṇaḥ sarvavidyopāsyatvasamarthanam 339
pūrvavikalpādhikaraṇam 342
sālokyādicaturvidhamuktīnāṃ ekakāle paraśivopāsakaprāpyatvasamarthanam 342
mānasasyāpyagnicayanasya svātantryeṇa paraśivabrahmalokaprāptisādhanatvavicāraḥ 346
eka  ātmādhikaraṇam 346
pāramārthikabhedābhedavajjīva brahmaṇormadhye jīvasya brahmopāsanāyuktatānirākaraṇam 348
mumukṣvanuṣṭheyanairantaryānanyabhāvayuktaparaśivabrahmopāsanasya 
sarvavidyābhipretatvanirṇayaḥ 350
aṅgāvabaddhādhikaraṇam 351
sarveṣāmupāsakānāṃ sarvavidyādhikārayuktatānirṇayaḥ 351
sarveṣāṃ brahmopāsakānāṃ sarvaśākhāgatabrahmavidyopāsanādhikāraucityavivaraṇam 352
bhūmnaḥ kratuvajjyāyastvādhikaraṇam 353
samastopāsanasyaiva nyāyyatā bhūmākhyabrahmopāsanādhikyavicāraḥ 353
nānāśabdādibhedādhikaraṇam 356
mokṣaphalaikagamyasarvopāsanānāṃ sarvavidyāsamanvayasamarthanam 356 vidyāprabhedāḥ 356
vikalpādhikaraṇam 358
daharādyupāsanāsu madhye sveṣṭānusāreṇekaikapuruṣasya 
ekaikopāsanamavicchedenopāsanatvakartavyanirṇayaḥ 358
aṅgeṣu yathāśrayabhāvādhikaraṇam 360
brahmaprāptyaṅgabhūtānnamayādyupāsaneṣu puruṣāṇāṃ jyotiṣṭomādivat paramparayā 
muktihetutva nirṇayaḥ 360
samāhārādhikaraṇam 362
dṛḍhacittānāṃ mumukṣūṇāmeva śivayogena śivasākṣātkārasamarthanam 362
na vā tatsahabhāvādhikaraṇam 367
aṅgāvabaddhopāsanānāmapi daharādipratīkopāsanānāmiva samuccayasya anupapannatānirṇayaḥ 
367
tṛtīyādhyāyasya caturthaḥ pādaḥ

puruṣārthādhikaraṇam 370
brahmacaryādyāśramacatuṣṭayadharmanirūpaṇam 370
brahmavidyāyā karmāṅgatvānupapattiḥ 370
liṅgāṅgināṃ niṣkāmakarmāṇi vihitāni 380
ūrdhvaretaskādhikaraṇam 384
śaivāgamavihitaśaivacaturāśrami liṅgadhāraṇanirṇayaḥ 384
śaivaḥ pañcavivarjayet 385
na vidyā karmāṅgam 385
caturvidhāstu vijñeyā mikṣavo vṛttibhedataḥ 385
śaivānāṃ caturāśramiṇāṃ liṅgadhāraṇopadeśavidhānam 389
ekorāmaśabdarthanirvacanam 389
ūrdhvaretaskānāṃ brahmacāriṇāmeva saṃnyāsāśramānuṣṭheyatānirṇayaḥ 390
liṅgadhārisaṃnyāsisvarūpakathanam 391
mumukṣūṇāṃ iṣṭaliṅgadhāraṇavat brahmadaṇḍadhāryatānirdeśaḥ 392
gururapi gṛhasthāśramāvaśyāśrayaṇīyatānirṇayaḥ 394
stutimātrādhikaraṇam 395
karmāṅgabrahmacaryādivat saṃnyāsāśramasya vidheyatā 395
pariplavārthādhikaraṇam 398
brahmavidyāprakaraṇapaṭhitānāṃ upākhyānānāmapi brahmavidyānukūlatvapratipādanam 398
agnīndhanādyadhikaraṇam 400
brahmasākṣātkāre ādhānādikarmaṇāṃ mukhyahetutāyāḥ asaṅgatatā 400
sarvāpekṣādhikaraṇam 402
cittaśuddhi vairāgya-bhakti-jīvakāruṇyaṃ śravaṇa mannādiparamparayā 
svāśramavihitakarmaṇāṃ paraśivabrahmasākṣātkārahetutvapratipādanam 402
śamādyadhikaraṇam 404
sarvāśramiṇāṃ brahmavidyāṅgatvena śamadamādīnāmavaśyānuṣṭheyatānirṇayaḥ 404
sarvānnānumatyadhikaraṇam 406
brahmavidāmapi prāṇasaṃśaya eva sarvānnānumatiḥ vihitā 406
vihitatvādhikaraṇam 409
jñānakarmasamuccayānuṣṭhānaṃ sarveṣāmāśramiṇāṃ vidheyam 409
sadācāraniṣṭhānāṃ sarvāśramiṇāṃ bāhyābhyantaraliṅgadhāraṇa pūjādikamanavadyam 410
vidhurādhikaraṇam 412
āśrama anāśramasādhāraṇyena sarveṣāṃ mumukṣūṇāṃ brahmavidyādhikāranirṇayaḥ 412
tadbhūtādhikaraṇam 415
kṛtaprāyaścittānāṃ jaiminyabhimataḥ brahmavidyādhikāraviṣayaḥ 415
yatikṛtānāṃ mānasika-svāpnikapāpānāṃ prāyaścitasya taireva kṛtānāṃ 
āhāṅkārikasthūladehaja pāpānāṃ prāyaścittavirateśca śāstrīyatānirṇayaḥ
417
vratabhraṣṭānāṃ yatīnāṃ brahmavidyādhikāraniṣedhaḥ 417
svāmyadhikaraṇam 419
śivasyaiva karma-brahmopāsanāphaladātṛtvapratipādanam 419
sahakāryantaravidhyaṃdhikaraṇam 422
āśramadharmavat pāṇḍityamaunādīnāṃ vidyāsahakāritānirṇayaḥ 422
brahmacaryādyāśramiṇāmapi brahmavidyādhikārasya avirodhitānirṇayaḥ guruśabdārtha 
nirvacanañca 424
sarvāśramiṇāṃ brahmavidyādhikārasya yuktatā 425
maunādhikaraṇam 427
atyāśramilakṣaṇam 427
pūrvāpāśupata-mahāpāśupatasvarupam 427
nirābhāravīraśaivalakṣaṇam 428
anāviṣkārādhikaraṇam 429
śivayogināṃ bālādivadguptaśivajñānavaibhavatvaṃ svābhāvikam 429
aihikādhikaraṇam 432
jagadvāsanāyuktānāṃ jaḍabharatādivat kālāṃtareṇa mukti nirvāsanāyuktaśivaikaniṣṭhānāṃ 
vāmadevādivat iha janmanyeva mokṣaḥ 432
muktiphalādhikaraṇam 434
brahmavidyopāsakānāṃ svecchānusāreṇa saśarīrāśarīramuktidvayaprāptinirūpaṇam 434

caturthādhyāyasya prathamaḥ pādaḥ


āvṛtyadhikaraṇam 439
sarvavidyāphalanirūpaṇam 439
niraṃntaramatanyabhāvānugataśravaṇamananādisādhakatadupāsanakartavyatānirṇayaḥ 439
ātmādhikaraṇam 443
santataśivabhāvanājanyaśivatvasākṣātkāra tatprāptivicāraśca 443
upāsanātraividhyapradarśanam 443
pratīkādhikaraṇam 447
śivotpannacetaneṣu śivadṛṣṭyupāsanasya śivasākṣātkārahetutvam 447
ādityādimatyadhikaraṇam 450
āsīnādhikaraṇam 452
āsanopaviṣṭasyaiva śivaisadhyānārhatānirṇayaḥ 452
tadadhigamādhikaraṇam 456
jagadvāsanāyuktānāṃ viduṣāṃ āgāmi-sañcita-karmakṣayāt anubhavena prārabdhanāśaḥ 
nirjagadvāsanāyuktānāṃ tu caturvidhakarmakṣayavicāraśca 456
itarādhikaraṇam 460
śaktipātamahimāphalabhūta-śivajñānotarakālika-puṇyā'puṇyakarmasaṃsmṛṣṭatā 
jīvasya 460
anārabdhakāryādhikaraṇam 462
śāstrāvyāyatajanya-śivajñānaprāpya-kālāntarabhāvi muktiphala 
nirvāsanājanyaśivajñānaprāpya-saśarīraparaśivasvarūpaphalāvāptyoḥ vistāraḥ 462
agnihotrādhikaraṇam 464
nirvāsanāvāsitāntaḥkaraṇaparipūritaḥ nirābhāraparamaviraktadharmāśramiṇāṃ 
karmatyāgaucityasya tadbhinnānāṃ śivopāsakānāmapi tattvajñānaucityasya vinirṇayaḥ 464
śatarudrīyajapamāhātmyam 465
bhogādhikaraṇam 468
mukteḥ puṇyapāpaphalānubhogasamanantaraprāpyatānirṇayaḥ 468

caturthādhyāyasya dvitīya pādaḥ


vāgadhikaraṇam 470
tvaṃpadārthabhūtajīvotkrāntidaśāviśeṣaphalapradarśanam 470
sarvasādhāraṇamaraṇāvasthānirūpaṇam 470
mano'dhikaraṇam 473
bhasanaḥ prāṇe layavicāraḥ 473
adhyakṣādhikaraṇam 475
prāṇasya jīve layasampattivicāraḥ 475
bhūtādhikaraṇam 477
jīvasya sarvabhūtātmake śive layasampattiḥ 477
āsṛtyupakramādhikaraṇam 479
mūrtabrahmopāsakaliṅgaśarīrotkrānta-muktajīvalabhya-niratiśayasālokyādi##-
sarvasampatyadhikaraṇam 485
jīva-brahmaṇoḥ svarūpaikyasthānanavadhānatā 485avibhāgādhikaraṇam 488
amūrtaśivajñānaniṣṭhajīva-paraśivayoḥ jale jalavadapṛthaktatānirṇayaḥ488
tadikograjvalanādhikaraṇam 490
śivasya sarvajīvahṛdayapuṇḍarīke sthititva-mumukṣujanadhyeyatvaniścayaḥ 490
raśmyanusārādhikaraṇam 494
akhaṇḍajyotirmayaraśmyanusāriṇaḥ śivopāsakasya śivaprakāśadvārā śivalokāvāptivivaraṇam 
494
niśādhikaraṇam 496
ahorātra-raśmināḍyorapṛthagbhāvatāpratipādanam 496
dakṣiṇāyanādhikaraṇam 498
niśi mṛtasyeva dakṣiṇāyanamṛtasyā'pi paraśivabrahmalokāvāptivicāraḥ 498

caturthādhyāyasya tṛtīyaḥ pādaḥ



arcirādhikaraṇam 502
arcirādigatiphalam 502
viduṣāmarcirādi mārgeṇaivaparaśivabrahmalokāvāptinriṇayaḥ 502
vāyvadhikaraṇam 505
saṃvatsarādūrdhva ātmanaḥ vāyulokapraveśavicāraḥ 505
varuṇādhikaraṇam 507
vāyulokājjivasya taṭillokapraveśavicāraḥ 507
ātivāhikādhikaraṇam 509
paraśivapreritātivāhikajīvaiḥ daharādisarvavidyopāsakapuruṣasya mahākailāsānayanakramavicāraḥ 
509
kāryādhikaraṇam 512
parabrahmopāsanālabdha-muktimārgagāmino jīvasya bādarerapyanumataḥ 
śivalokagamanakāryavicāraḥ 512
paraśivasyaivopāsyatānirṇayaḥ 518

caturthādhyāyasya caturthaḥ pādaḥ


sampadyāvirbhūtādhikaraṇam 519
avibhāgādhikaraṇam 527
amūrtaparaśivopāsakānāṃ brahmābhinnatvasthitivicāraḥ 527
saṅkalpādhikaraṇam 533
mūrtaparaśivabrahmopāsakānāṃ niratiśayānandavaibhavaprakāśaḥ 533
bādareḥ kevalādvaitamatopanyāsaḥ 535
jaimineḥ jagatsatyatva parasparabhedavatvayoḥ upanyāsaḥ 536
bādarāyaṇānumata-śrutisiddhajñāna karmobhayātmakamubhayavidha##-
sandhyādhikaraṇam 539
bhedā'bhedadṛṣṭāntena śivasya jagatkāraṇatvapratipādanam 539
parameśvaravat muktasyāpi nānālokanirmātṛtva##-
jagadvyāpārādhikaraṇam 547
muktapāpyaṃ jagatsṛṣṭyādi pañcakṛtyavarja##-
anāvṛttiśśabdādhikaraṇam 554
mūrtabrahmopāsakānāṃ amūrtabrahmopāsakānāṃ ca apunarāvṛttiniścayaḥ 554



śropatipaṇḍitabhagavatpādāśāryaviracitaṃ - 

brahmamīmāṃsāsūtra - 

śrīkarabhāṣyam 

prathamāadhyāye prathamapādaḥ


oṃ namo liṅgarūpāya jagajjanmādihetave |
nigamāgamavedyāya bhaktasiddhipradāyine || 1 ||

yat sandarśanamātrajarjaritabhaktānīkapuryaṣṭakaṃ 
dvaitādvaitaviśiṣṭabauddhamatamattebhendrakaṇṭhīravaḥ |
śaivādvaitavivekasāravilasatsiddhāntapakṣapradaṃ 
śambhostaccaraṇaṃ bhavābdhitaraṇaṃ manye jagatpoṣaṇam || 2 ||

śiva tvaddāsadāso yastaddāso'smīti yā sudhīḥ |
tāṃ datvā kṛpayā pāhi janmajanmāntare'pi mām || 3 ||

śivasya tattvaṃ śiva eva vetti nandī ca viṣṇurnagajākumāraḥ |
śivaprasādācchivatattvamāpustebhyo namaḥ śaṅkaratattvavidbhyaḥ || 4 ||



natvā nandīśamukhyādīn śivatattvopadeśakān |
śivāgamāttavijñānānpāraṃparyamihocyate  || 5 ||

sadāśivaṃ śaktidharaṃ sukeśaṃ caṇḍīśvaraṃ bhṛṅgiriṭiṃ śilādam |
kumbhodbhavaṃ cinmayavāmadevaṃ śrīrevaṇāsiddhaguruṃ  prapadye || 6 ||

śrīmacchivācāravicāradīkṣaṃ svaśiṣyasatprīṇanapūrṇapakṣam |
durvārakāmādividāradakṣaṃ bhajāmyahaṃ revaṇakalpavṛkṣam || 7 ||

śrīmatsarvakalāsu kovidatamaḥ prāleyaśailātmajājāneḥ 
pūrṇakṛpāviśeṣanicayaprajñānadhīryo babhau |
samyagrevaṇadeśikendradhṛtaṣaḍliṅgāvadhānojjvalaṃ  siddhāryaṃ 
marulaprabhuṃ budhanutaṃ taṃ manmahe śreyase || 8 ||

ekorāmākhyasiddhaṃ prathitaguṇagaṇāgaṇyapuṇyodayaśrīsamyak 
saṃsevyamānaṃ budhanutacaritaṃ dvāparācāryavaryam |
udyadvdāntaśāstrobhayagatavilasacchaivasaṃsthāpanāḍhyaṃ 
pūrvācāryapraśiṣyaṃ  śaraṇamahamimaṃ deśikendraṃ prapadye || 9 ||

vātūlāntimakāmikādiśivaśāstrajñānaṣāṇmāturo 
mīmāṃsādvayatattvabodhakavacassaṃrambhaṇāmbhojajaḥ |
tarkavyākaraṇādiśāstranicaye sākṣādbhavānīpatistasmai śrīgurumūrtaye 
śivamatācāryāya tubhyaṃ namaḥ || 10 ||



śrīmaddaṇḍaśikhopavītavilasatkanthājinālaṅkṛtaḥ  
kāṣāyāmbarakuṇḍikāpraṇavapātracchatramauñjīdharaḥ  |
vedāntobhayavākprabodhitalasacchrībhasmaghuṇṭīyutaścaikorāmayatīndra##-

śrīvaiyāsikasūtravarṇapadamukhyārthaṃ  śivānugrahādbhāṣyaṃ 
śrīkaranāmakaṃ bhavaharaṃ durvādigarvāpaham |
sarvānarthavināśakaṃ budhanutaṃ tattvārthabodhākaraṃ 
śrīmacchrīpatipaṇḍitendrayatinā vyātanyate  sāmpratam || 12 ||

aśeṣopaniṣatsāraviśeṣādvaitamaṇḍanam |
śivajñānapradaṃ sūtrabhāṣyaṃ jayatu sarvadā || 13 ||

vedāgamārthatattvajñaśaivānāṃ mokṣakāṅkṣiṇām |
vaidikānāṃ viśuddhānāmetadbhāṣyaṃ hi kalpakam || 14 ||

śrutyekadeśaprāmāṇyaṃ dvaitādvaitamatādiṣu |
dvaitādvaitamate śuddhe viśeṣādvaitasaṃjñake |
vīraśaivaikasiddhānte sarvaśrutisamanvayaḥ || 15 ||

viśabdenocyate śambhurhaṃsahaṃsetimantrataḥ  |
śeṣaśabdena śārīro yathāgne riti mantrataḥ |
advaitena bhavedyogo yathānadya  iti śruteḥ || 16 ||

agastyamunicandreṇa kṛtāṃ vaiyāsikīṃ śubhām |
sūtravṛttiṃ samālokya kṛtaṃ bhāṣyaṃ śivaṃkaram || 17 ||



jijñāsādhikaraṇam 

athopaniṣadbrahmamīmāṃsāṃ darśayiṣyāmaḥ - 

viṣaya-saṃśaya-pūrvapakṣa-siddhānta-prayojana##-
sūtrānukūlaśrutyādisahalikhitapadapariṣkṛtasūtrapadādhiṣṭhānatve sati 
upakramopasaṃhārādiṣaḍvidhatātparyaliṅgaprakāśakatvaṃ bhāṣyatvam |

garbhāṣṭamaprayuktaśivadīkṣāsaṃskārasiddhaśrutyarthopadeṣṭṭadeśikamukhodita##-
dharmajijñāsādarśane svabhāvaniyamaniyataprayojakatayā yat pūrvabhāvitvaṃ vidhīyate 
yatpuruṣavyāpāratantrābhyudayaphalaṃ yadasandigdhamaprayojanaṃ ghaṭavanna 
tatprekṣāviṣayaḥ aprayojakatvāt karaṭadantavat |

viṣayassopādhiko nirupādhiko vā  prasiddho'prasiddho vā  
yuṣmadasmatpratyayaviṣayārādhyārādhakayoḥ śivajīvayorbhedo vā  na vā  bhede yathā 
nadyaḥ ityādi śrutiśatavirodhāpattiḥ abhede dvāsuparṇā ityādi 
śrutivaiyyarthyaprasaṅgaḥ | mukhyatvena  prāmāṇyam yāvacchrutīnāṃ 
yatkiñcicchrutīnāṃ vā  yanniyamaniyatapūrvavṛttadharmaviśiṣṭo hyadhikārī  
yadavacchinnaviśeṣārthitvādayo dharmāḥ  yadanantarametadārambhaḥ  
ityādyanekasaṃśayaviśiṣṭamumukṣusvāntacintāśūkavidhvaṃsanārthaṃ 
paramakāruṇikena sarvaśāstravijñānaśikhāmaṇinā mahāpāśupatadīkṣāviśiṣṭena 
pārāśaryeṇa punarāvṛttirahitacaramaśāśvatapuruṣārthaphalapradarśakamidaṃ 
sūtraṃ nirūpitam |

athāto brahmajijñāsā || 1 ||

iti | atra  jijñāsāpadena saṃśayaprayojane darśayati | saṃśayaśca sūtrapratipāditaṃ 
brahma asti vā  na vā  iti |



brahma vā idamagra āsīt asadvā idamagra āsīt ityādibhiḥ sattvāsattvapratipādanāt |

atra pūrvapaksaḥ - brahma nāsti | ghaṭādivaccākṣuṣādiviṣayatvāyogāt jīvānāṃ 
janmāntarajñānādarśanāt paralokagatapuruṣapunarāgatyanubhavābhāvāt 
bhasmībhūtasya dehasya punarāgamanaṃ kṛtaḥ | tasmātsarvaprayatnena ṛṇaṃ krtvā 
ghṛtaṃ pibet || iti śāstradarśanācca | sudhāharidrācūrṇavaiśiṣṭyenāruṇarūpotpattivat 
gomayādiṣu kīṭotpattivacca pṛthivyādi bhūtavaiśiṣṭyena cetanācetanotpattiḥ tadviyogo 
nāśaḥ na tasmājjīvaḥ śarīrabhinnaḥ |

kiñca - matāntaravaidikavāde śarīrabhinnajīvasattvapakṣe'pi tajjīvaniyāmakeśvaro 
nāsti | tathāhi - 

vidhimantrārthavādabhdena śrutistrividhā | tatra - jyotiṣṭomena svargakāmo yajeta iti 
vidhivādo mukhyaḥ mantravādohyanuṣṭheyārthaprakāśanaviṣayaḥ  arthavādaḥ 
stutiviṣayaḥ | jīvāna svakarmānusāreṇa sukhaduḥkhādikamapūrvameva dāsyati | tasmānna 
brahmajijñāsā sambhavati |

kiñca - upaniṣacchāstramanārambhaṇīyaṃ saṃśayaprayojanasadbhāvābhāvāt  | 
sandhigdhaṃ hi vicaraviṣayaḥ sandhigdhe nyāyaḥ pravartate iti nyāyāt | saṃśayastu 
paraśivātmani  śarīrātmani vā  nādyaḥ - satyaṃ jñānamanantaṃ brahma eko hi 
rudro na dvitīyāya tasthuḥ rudramekatvamāhuḥ śāśvataṃ vai purāṇaṃ ityādi 
śrutiśatena paraśivātma svarūpasya niścitatvāt | ahampratyayena śārīrātmadyotanānna 
dvitīyaḥ | 

kiñca - tadvicārasya tadviṣayajñānaṃ hi phalaṃ  jñeyaparicchedo hi jñānaṃ  tadā 
anena brahma paricchedyaṃ  na vā  paricchede  hi 
aparicchedyatvavidhāyakaśrutiśatavirodhaḥ ghaṭavadanityatvaprasaṅgaśca  | aparicchede 
yathārthasākṣātkārābhāvenāprasiddhiprasaṅga | na ca prayojanaṃ - ajāmekāṃ 
lohitaśuklakṛṣṇāṃ jñājñau dvāvajāvīśanīśau ityādibhiḥ 
svābhāvikaśārīraprakṛtyoravināśitvāvagamena brahmajñānenāpi mukterasambhavāt |



nanu - ayamātmā brahma tattvamasi ityādibhirjīvabrahmaṇorekatvapratipādanāt 
ahampratyayena bhedapratipādanācca saṃśayaḥ kiṃ syāt  iti cenna - 
abādhitāhampratyayavirodhenaikyaśrutīnāmupacaritārthatvāt na ca 
paramātmaviṣaye'pyahampratyayasya durbalatvaṃ svayaṃprakāśe'pi 
brahmaṇyanādyavidyāvaśādahampratyayena manuṣyo'haṃ 
ityādyadhyāsānubhavadarśanāt | na hi dṛṣṭe'nupapannaṃ nāma iti nyāyāt 
ādhyāsānupapattāvanirmokṣaprasaṅgaḥ |

kiñca - tamaḥprakāśavadbhedābhedayoḥ 
parasparaviruddhasvabhāvatvādekapakṣāvalambanaṃ yuktam | ataḥ - yato vāco 
nivartante ityādinā brahmaṇo'viṣayatvadarśanācca vedāntaśāstramanārambhaṇīyam | iti 
prāpte brūmaḥ - 

sarvopaniṣatsiddhaddhaitādvaitavidhāyakabrahmamīmāṃsāśāstrārambho yuktaḥ | 
brahmasatve pratyakṣānumānāgamapramāṇadarśanāt | tathā hi - eko hi rudro na 
dvitīyāya tasthuḥ ityādi bahvāgamadarśanādāgamapramāṇam | 
sūryacandrartusamudrakālādīnāmīśvarāpekṣāvaśāt svadharmapravṛttidyotanāt loke 
dhanadhānyavidyādipūrṇasahāyasampannānāmapi svābhīṣṭasarvakāryasiddhyadarśanāt 
tatsahāyarahitānāmapi kadācitkāle durghaṭakāryasiddherdṛṣṭatvācā 
sarvajñeśvarasatve jīvānāṃ janmasatve cedameva pratyakṣaṃ pramāṇam |

loke rathagopuraprāsādaprākārādikāryajātasya  cetanakartrapekṣādarśanāt 
tadvadviyadādijaḍāja'prapañcasyāpi kartā parameśvaro'stīti vivekibhiranumīyate |

sudhāniśācūrṇasaṃyoge lohitarūpaprāptivat pṛthivyādibhūtacatuṣṭayasaṃyogenaiva 
cetanācetanasṛṣṭiḥ svato bhaviṣyati iti yaduktaṃ tadayuktaṃ | 
kevalapṛthivyādibhūtasaṃyogena paśupakṣimṛgādyutpatyadarśanāt 
ekaśarīrāvacchedena paśumanuṣyādidharmaviśiṣṭabhūtoptattiśca kiṃ na syāt  
gomayādiṣu  guptajīvasya īśvareṇa sthāpitatvāt sarvasahāyasampannasya mahārājasyāpi 
anapekṣitādhivyādhijarāmaraṇadaridratvādiprātidarśanāt jīvānāṃ 
janmāntarakṛtapuṇyāpuṇyakarmānusāreṇa prabhuvat phalapradāyakeśvaro'stīti 
niścīyate |

jaḍasyāpūrvasya jīvakṛtapuṇyāpuṇyakarmānukūlaphaladātṛtvāyogāt 
jāracorādikarmaṇāmeva tattatkarmānusāreṇa phaladātṛtvādarśanācca 
dharmamīmāṃsāvādo'pyavicāritaramaṇīyaḥ  |
  etena  kapilakaṇādādīnāṃ jaḍajagatkāraṇavādo'pi nirastaḥ |



asadvā idamadra āsīt iti śrutāvasacchabdena sūkṣmatvamupadiṣṭam | no cet tato vai 
sadajāyata ityuttaravākyāvirodho durnivāraḥ | atrāsacchabdena 
svapuṣpaśaśaśṛṅgādivacchūnyatvāṅgīkāre vandhyāputreṇa satpuruṣotpattiḥ kiṃ 
na syāt  ataḥ pūrvoktameva yuktaṃ asaditi cenna pratiṣedhamātratvāt iti sūtre 
vādarāyaṇenaivāyamartho bahudhā prapañcitaḥ |

kiñca - saṃśayaprayojanasadbhāvādapi śāstrārambho  yuktaḥ 
vedāgamobhayavedāntapratipāditasvābhāvikānantaśaktiviśiṣṭajagadubhayakāraṇa##-
anādisvābhāvikamāyāpāśabaddhaghorāpāranissārasaṃsāravyāpāratāpatrayānaladanda
hyamānanānāśarīrapraveśanirgamanavarṇāśramābhimānaviśiṣṭakāma##-
parasparaviruddhasvabhāvayorajanyayoravināśisvabhāvayoretayoḥ tattvamasi ahaṃ 
brahmāsmi | brahma veda brahmaiva bhavati ityādibhirabhedavyapadeśāt sandehaḥ |

brahmaṇassaviśeṣatve paricchedyatvamiti yaduktaṃ tadayuktam | 
ghaṭavatparicchedyatvābhāve'pi neti neti asthūlamanaṇvahrasvamadīghaṃ ityādi 
vyāvartakalakṣaṇena paricchedaḥ yogyatvāt | lakṣyaviṣayatvāllakṣaṇaparicchedasya 
tadalakṣaṇasajātīyavijātīyasthūlasūkṣmaprapañcavyāvṛttatayā brahma 
vedāntavākyairnirūpyate | tasmāttadvicāro yuktaḥ |

brahmavidāpnoti param jñātvā śivaṃ śāntimatyantameti īśaṃ taṃ jñātvā amṛtā 
bhavanti jñānanirmathanābhyāsātpāśaṃ dahati paṇḍitaḥ śiva eko dhyeyaḥ 
śivaṅkarassarvamanyatparityajya kṣaraṃ pradhānamamṛtākṣaraṃ haraḥ 
kṣarātmānāvīśate deva ekaḥ | tasyābhidhyānādyojanāttattvabhāvādbhūyaścānte 
viśvamāyānivṛttiḥ tamakratuṃ paśyati vītaśoko dhātuḥ prasādānmahimānamīśaṃ 
jñātvā devaṃ mucyate sarvapāśaiḥ ityādiṣvdvitīyaṣaṭsthalaparaśivabrahmajñānena  
svābhāvikamalatrayātmakamāyāpāśaduḥkhanivṛttipūrvakaparamapuruṣārtha##-

bhramarakīṭaloharasādiṣu svābhāvikabhedanivṛttidarśanāt tattvamasyādyabhedaśrutiṣu 
sukhyārthavādhābhāvānna gauṇārthalakṣaṇārthasvīkāraḥ | yathā nadyaḥ 
syandamānāssamudre astaṃ gacchanti 



nāmarūpe vihāya | tathā vidvānnāmarūpādvimuktaḥ parātparaṃ puruṣamupaiti divyam 
ityādi śrutāvasandigdhatayā prāpyaprāpakatvopadeśāt na caitacchrūterupacaritārthatvam 
| upakramādi ṣaḍvidhatātparyaliṅgasahakṛtānekaśrutīnāmupacaritārthatyasya 
vaktumayuktatvāt  | mukhyārthaparityāge īkṣatyādhikaraṇavirodhaḥ |

na cādhyāsānupapattāvanirmokṣaprasaṅgaḥ | tadvidhāyakaprātyakṣikaśrutyadarśanāt | 
ahamajñaḥ ityanubhavasya śarīrendriyādiviśiṣṭamāyāpāśabaddhajīvalakṣaṇatvāt | 
nirviśeṣacinmātrabrahmaṇastadbhinnamāyopādhitvaṃ kathamupapadyate  
yassarvajñassarvavit prajñānaṃ brahma ityādi śrutiṣu tasya 
sarvajñatvaprajñānatvādidharmopadeśānna jīvavadajñatvādidharmaprasaṅgaḥ | 
tasyā'vidyāṅgīkāre brahmatvabhaṅgaprasaṅgaḥ | tasyāvidyāsatve avidyaiva mānamiti 
cet anyenyāśrayadoṣaḥ |

kiñca - aprāṇo hyamanāśśubhraḥ iti śrutau tasya 
manaḥprāṇasambandhābhāvadarśanāttadvihīnasya bhramaḥ kathamupapadyate  kiñca 
jīvavattasyājñatvasvīkāre tadajñānanivrtakabrahmāntaramavaśya maṅgīkartavyam | 
tathā cedamanavaśāprasaṅgaḥ | brahmaṇaḥ munirgacchati bhūtayoniṃ samastasākṣiṃ 
tamasaḥ parastāt tameva viditvā'timṛtyumeti brahmavidāpnoti paraṃ ityādi śrutiṣu tasya 
tamaḥparatvaṃ tadjñānasya  jīvānāṃ muktihetutvaṃ copadiśyata iti na tadyuktam |

śuktirajatavattasya jīvatvaṃ bhrāntimātramiti cenna sarvatra padārthacatuṣṭayasadbhāve 
bhrāntiḥ sambhavati | atra brahmetaravastvabhāvānna  bhrāntyupapattiḥ 
vastvantarāṅgīkāre hyadvaitahāniḥ | anaṅgīkāre bhrāntyanupapattiḥ | na svapnavat 
prapañcasya mithyātvaṃ arthasiddhikriyāsiddhidarśanāt | 
vidhiniṣedharūpaśāstrārthācāryopadeśādīnāṃ  kartavyatvāyogena 
buddhamatapraveśāpatteśca | nābhāva upalabdheḥ vaidharmyācca na svapnādivat iti 
dvitīye'dhyāye svapnendrajālavat prapañcamithyātvavādo bahudhā nirastaḥ |



asatyamapratiṣṭhante jagadāhuranīśvaram |
aparasparasambhūtaṃ kimanyatkāmahetukam || 8 ||

etāṃ dṛṣṭimavaṣṭabhya naṣṭātmāno'lpabuddhayaḥ |
prabhavantyugrakarmāṇaḥ kṣayāya jagato'hitāḥ || 9 ||

ityādinā kṛṣṇagītāyāṃ caitanmataṃ bahudhā nirastam |

kiñca - lakṣaṇapramāṇādhīnā hi vastusiddhiḥ | iti nyāyena nirviśeṣabrahmasatve kiṃ 
mānaṃ  śrutirasticet tasyā jagadantaḥpātitvena mithyātvāt tatpratipādyasya brahmaṇo'pi 
mithyātvaṃ syāt | vedasatyatvāṅgīkāre advaitahāniḥ asatyatve tu brahmasatve 
satpramāṇāntaraḥ bhāvāt vandhyāputrāderiva brahmaṇo'pi mithyātvaṃ syāt |

kiñca - adhyāsānaṅgīkāre mukterbādhakābhāvaḥ tadaṅgīkāre  svābhāvikatvena 
sarvaśrutīnāṃ samanvayāyogaḥ | na cādhyāse avidyaiva mānaṃ 
svaprakāśakatvabhaṅgaprasaṅgāt | na ca avidyāviśiṣṭaṃ caitanyamiti vācyaṃ 
anyonyāśrayaprasaṅgāt | jīvo'haṃ manuṣyo'ham ityādi bhramapratyayasyāpi 
parameśvarādhīnatvāt  eṣa eva sādhu karma kārayati ityādiṣu parameśvarasyaiva 
sarvakarmakārayitṛtvopadeśāt |

īśvarassarvabhūtānāṃ hṛddeśe'rjuna tiṣṭhati |
bhrāmayan sarvabhūtāni yantrārūḍhāni māyayā ||

iti kṛṣṇagītāyāṃ tathaivopadeśāt | vācārambhaṇaṃ vikāro nāmadheyaṃ 
mṛttiketyeva satyaṃ iti śrutāvapavādadarśanādadhyāso grāhya iti cenna 
vācārambhaṇādiśrutīnāṃ śivopādānatvāt prapañcasya tattādātmyabodhakatvaṃ 
vidhīyate na mithyātvabodhakatvam |

vācārambhaṇavākyāni tadananyatvabodhanāt |
na mithyātvāya kalpante jagataśśivarūpataḥ ||



iti smṛteśca | ata eva bhagavatā vyāsena jaganmithyātvavāraṇāya 
tadananyatvamārambhaṇaśabdādibhyaḥ iti sūtre tajjanyaprapañcasya tatsvarūpatvaṃ 
nirdiṣṭam |

adhyāropastu tasya  tadanyasya vā  nādyaḥ - brahmaṇaśśarīrendriyādiśūnyatvāt | na 
dvitīyaḥ - sadeva somyedamagra āsīt ityādau sṛṣṭeḥ prāk 
dvitīyavastuniṣedhadarśanāt tadanyasvīkāre śuddhādvaitabhaṅgaprasaṅgācca | 
tamaḥprakāśavadvirodhābhāvādbhedābhedo yuktaḥ | dvaitā 
dvaitātmakaśarīraśārīraparamātmanāṃ tādātmyabhāve 
vyavahārāyogādadvaitināmadhyāsāsambhavāt |

na ca brahmajñānaparyantameva prapañcasya satyatvaṃ tadūrdhvamapi 
kṣuptipāsādidvaitakarmadyotanāt | na caikapakṣo yuktaḥ - abhedasvīkāre dvā suparṇā 
ityādi bhedaśrutivirodhaḥ bhedasvīkāre tattvamasi ityādyabhedaśrutivirodhaḥ | 
dvaitādvaitasyaiva svābhāvikatvena sarvaśrutisamanvayāt tattvamasi 
ityādyabhedaśrutivirodhaḥ | dvaitādvaitasyaiva svābhāvikatvena sarvaśrutisamanvayāt 
śrutisaṅkoce mānābhāvāt yatkiñcicchrutiprāmāṇyāṅgīkāre 
bauddhādivadvedabāhyatvaprasaṅgāt yato vā ityādinā 
dvaitādvaitātmakaprapañcabrahmaṇoḥ  kāryakāraṇatvadarśanāt  
pratijñāsiddherliṅgamāśmarathyaḥ ityādi sūtratrayeṇa bhedādimatatrayasyaivātra 
vivakṣitatvāt | ubhayavyapadeśāttvahikuṃḍalavat iti sūtreṇa 
bhedābhedasyaivāvirodhitvena nirdiṣṭatvāt bhedābhedastathā'bhedo bheda ete matāstrayaḥ 
iti sūtasaṃhitāyāṃ dhruvaṃ kaścit brūte sakalamaparasttvadhruvamidaṃ paro 
dhrauvyādhrauvye iti mahimnastavādiṣu ca bhedādimatatrayasyaiva nirdeśācca | yato vāco 
nivartante ityādiśrutīnāṃ gurukaṭākṣarahitaprākṛtajīvaparatvaṃ no cet - ānandaṃ 
brahmaṇo vidvān na bibheti kutaścaneti ityuttaravākyavirodhaḥ 
tanmāhātmyajñāpanaparatvaṃ vā anyārthatve brahmavidāpnoti paraṃ brahma veda 
brahmaiva bhavati ityādibrahmānubhavavidhāyakabahuśrutivirodhaśca |

kiñca - nāvedavinmanute taṃ bṛhantaṃ naiṣā tarkeṇa matirāpaneyā taṃ 
tvauṣaniṣadaṃ puruṣaṃ pṛcchāmi śāstrayonitvāt ityādiśrutisūtreṣu brahmaṇo 
mānāntaranipedhadarśanācca sarvaśrutisamanvitabhedābhedabrahmamīmāṃsārambho 
yuktaḥ |

atrāthaśabdenānantaryārtho vivakṣitaḥ | atha śabdānuśāsanaṃ atha yogānuśāsanaṃ 
athaiṣa jyotirathaiṣa viśvajyotiḥ ityādāvivāthaśabdasya nādhikārārthatvam | 



jijñāsāyā anadhikāryatvāt | nanu jijñāsāpadasya vicāralakṣakatvāt vicārasya ca 
pratyadhikaraṇaṃ vartiṣyamāṇatvena kariṣyamāṇatvena (kha, gha, 
ja)] adhikṛtatvasambhava iti cenna - ānantaryābhidhānamukhena 
vidhyapekṣitādhikāriviśeṣasamarpakatvena sādhakatvaṃ vidhīyate  
tadanapekṣitādhikārārthakatvasyāyogāt | atha śabdānuśāsanaṃ 
ityādervidhimūlakatvābhāvāt nādhikāryapekṣitṛtvam | maṅgalasya 
jijñāsāyāmanvayāsambhavānna  pūrvācāryānucārasthāpanārthaṃ 
varṇadhvanimātreṇa maṅgalārthakatvam |

oṃkāraścāthaśabdaśca dvāvetau brahmaṇaḥ purā |
kaṇṭhaṃ bhitvā viniryātau tasmānmāṅgalikāvubhau ||

iti smṛteḥ | athātaśśeṣalakṣaṇaṃ itivanna pakṣāntaraṃ pūrvamekasyāprakṛtatvāt | 

adīkṣitasya malatrayavidhvaṃsābhāvānna sādhanacatuṣṭayānantaryam  |

na ca aniyatabhojanagamanādivat yatkiñcitpūrvavṛttatvaṃ niyamavidhidarśanāt 
yatpūrvabhāvitvaṃ niyamaniyataprayojakatayā mumukṣūṇāṃ malatrayavidhvaṃsane 
vidhīyate tatpūrvakatvaṃ  brahmavicāraśāstrāsyeti  nirṇīyate | asya viṣayaḥ śrūyate 
taittirīyaśākhāyām - brahmamedhākāmasya tatprāptisādhanaṃ 
kimityākāṅkṣāyāmāha - 

yaśchandasāmṛṣabho viśvarūpaḥ | chandobhyo'dhyamṛtāt sambabhūva | sa mendro 
medhayā spṛṇotu | amṛtasya devādharaṇo bhūyāsaṃ | śarīraṃ me vicarṣaṇam | jihvā 
me madhumattamā | karṇābhyāṃ bhūri viśruvaṃ | brahmaṇaḥ kośo'si medhayā pihitaḥ | 
śrutaṃ me gopāya iti |

asyārthaḥ - yaḥ - śivaḥ chandasāmṛṣabhaḥ - sarvavidyāprabhuḥ 
īśānassarvavidyānāṃ iti śruteḥ | viśvarūpaḥ - prapañcamayaḥ sarvo hyeṣa rudraḥ 
iti śruteḥ | yaḥ - chandobhyaḥ - 



āmnāyebhyaḥ amṛtāt adhisambabhūva - vedopaniṣadāgamādītāmamṛtarūpatvāt 
tatpratipādyaḥ vacanavyatyayaśchāndasaḥ sa indraḥ - paramaiśvaryaśālī śivaḥ mā 
- māṃ medhayā - prajñayā spṛṇoti - prīṇayatu balayatu vā | 
tadvijñānārthaṃ prajñābalaṃ hi prārthyate | amṛtasya - mokṣāya devadhāraṇaḥ 
- devasya - liṅgarūpaśivasya dhāraṇaṃ yasya so'haṃ devadhāraṇaḥ bhūyāsaṃ 
- bhaveyaṃ | cicchaktiprakaṭīkṛtaparaśiveṣṭaliṅgadhārī bhūyāsamityarthaḥ | ataḥ 
me śarīraṃ vicarṣaṇaṃ kilviṣarahitaṃ bhūyādityarthaḥ | me jihvā madhumattamā - 
madhumatī atiśayena madhurasaṃbhāṣiṇī bhūyāt karṇābhyāṃ - śotrābhyāṃ bhūri 
viśrutaṃ - śivajñānayogyakāryakāraṇasaṅgātarūpo bhūyāsamityarthaḥ | 
tanmedhā ca tadarthameva prārthyate | brahmaṇaḥ - śivasya kośo'si - 
aserivopalabdhyadhiṣṭhānamityarthaḥ | medhayā - laukikaprajñayā pihitaḥ - 
ācchāditaḥ sāmānyaprajñayā aviditasatva ityarthaḥ | nāvedavinmanute taṃ bṛhantaṃ 
naiṣā tarkeṇa matirāpaneyā iti śruteḥ śrutaṃ - śravaṇapūrvakaṃ 
bhaktijñānādikaṃ me - mama gopāya - rakṣa tatprāptyavismaraṇādikaṃ kurviti 
bhāvaḥ |

devadhāraṇo bhūyāsamityatra bāhyaliṅgadhāraṇaṃ  antarliṅgadhāraṇaṃ  
praṇavadhāraṇaṃ vā  iti sandehaḥ | taṃ daivatānāṃ paramaṃ ca daivataṃ 
tasmāddevaśśivaḥ smṛtaḥ devyā yutaṃ devatanuṃ yuvānaṃ ityādau devaśabdasya 
paraśivaparatvena bahuśaḥ prayogadarśanāt anyadevadhāraṇa 
kartavyatāvidhāyakaśāstrādarśanādācārābhāvācca | dhāraṇaśabdasya kartari 
lyuḍantatvena devaṃ dharatītyarthesiddhe sati amṛtasya  - muktyarthaṃ devadhāraṇo 
bhūyāsaṃ tasmāt māṃ medhayā spṛṇotu - saṃyojayatu ityādinā 
liṅgadhāraṇapratīteḥ bhūyāsamityatra liṅgo'pi satvena vidhyarthopapateśca 
brahmamedhākāmasya liṅgadhāraṇāvaśyakatvaṃ pratīyate |

kiñca  yaśchandasāmṛṣabho viśvarūpaḥ ityādinā praṇavaparatvamapi sūcitam | yo 
vedādau svaraḥ proktaḥ ityanena chandovṛṣabhatvaṃ oṃ tatsarvaṃ ityādinā 
viśvarūpatvādikaṃ  brahmaṇaḥ kośo'si ityatra parabrahmādhiṣṭhānatvaṃ ca 
tasyaivopapannamiti antardhāṇavidhāyakatvaparatvamapi sūcitam | yamādyaṣṭāṅgayogeṣu 
vaidikānāmantardhāraṇasya vidheyatvācca |

pūrvapakṣastu - viśvarūpa iti brahmaliṅgasya nirupapadabrahmapadasya ca 
paricchinnaliṅgaparatvāyogāt devadhāraṇa ityatra deva iti padacchedābhāve 
gopāyetyanvayasyāsambhavāt bhūyāsamityatra 



āśīrliṅtvena vidhyarthakatvāsambhavāt liṅginaṃ cakriṇaṃ dṛṣṭvā ityādinā 
bāhyaliṅgadhāraṇasya niṣiddhatvāt liṅgamadhye jagatsarvaṃ prāṇeṣvantarmanaso 
liṅgamāhuḥ jyotirliṅgaḥ bhruvormadhye nityaṃ dhyāyetsadā yatiḥ liṅgaṃ brahmaiva 
kevalaṃ ityādiṣu  śivasya parabrahmaṇaḥ liṅgarūpatvopadeśāt taittirīyakaivalyādiṣu 
daharaṃ vipāpmaṃ paraveśmabhūtaṃ hṛtpuṇḍarīkaṃ virajaṃ viśuddham 
ityādināntarliṅgadhāraṇasyaiva nirdiṣṭatvāt śākhāntareṣvapi 
bāhyaliṅgadhāraṇā'darśanāt na bāhyaliṅgadhāraṇasya  vaidikatvaṃ sidhyati | 

nanu - viśvādhiko rudro maharṣiḥ tvaṃ deveṣu brāhmaṇaḥ tvaṃ devīnāṃ 
brāhmaṇānāmadhipatiḥ kṣatriyāṇāmadhipatirviṣṇuḥ ityādiśrutiṣvadvitīyasya śivatya 
viśvādhikatvabrāhmaṇatva-brāhmaṇādhipatitvadarśanāt 
tatpraṇītakāmikādivātūlāntāgamaviruddhamanvādismṛtipurāṇānām mānatvābhāvāt 
yajurvedasaṃhitāyāṃ  tripurasaṃhāre - teṣāmasurāṇāṃ tisraḥ pura āsan ityārabhya 
so'bravīdvaraṃ vṛṇā ahameva paśūnāmadhipatirasāni ityādinā brahmaviṣṇvādideveṣu 
paśutvasya śive paśupatitvasya teṣu 
śivaliṅgabhasmarudrākṣādiśaivalāñchanadhāraṇasya ca śrūyamāṇatvāt loke 
ārādhyārādhakaprabhubhṛtyayostathādarśanāt sarvaliṅgaṃ sthāpayati ityādibhiśca 
bāhyaliṅgadhāraṇasya vidheyatvadarśanāt rāgadveṣādipāśabaddhānāṃ 
paśubhāvamāpannānāṃ mumukṣūṇāṃ bhaktānāmasmākaṃ 
patilāñchanātmakaparaśiveṣṭaliṅgadhāraṇaṃ kimu vaktavyam  iti cenna |

śivoktakāmikādyāgamānāṃ yāvajjīvaliṅgadhāraṇavidhāyakatvāt na hi karmaṇi##-
niravakāśatvāt dīkṣitasya sūtakādiniṣedhadarśanena sāpiṇḍyādyuttarakarmaṇāṃ 
vaiyarthyaprasaṅgāt śaivadīkṣānantaraṃ jīvatvapretatvābhāvena 
svajātyāśramadharmāṇāṃ prayojanābhāvāt na kuryānniṣphalaṃ karma iti nyāyena 
vidhiniṣedhaniravakāśatvena vedabāhyamatapraveśāpātāt variṣṭhādibrahmaniṣṭhānāṃ 
muktātmanāmapi jyotiṣṭomādisarvakarmārambhaśravaṇāt yadvai kiñca 
manuravadattadbheṣajaṃ ityādi śrutau manvādismṛtīnāmauṣadhavadvidheyatvadarśanāt 
brahmādīnāṃ 
liṅgadhāraṇadīkṣāvidhāyakaśrutismṛtyāgamapurāṇopabṛṃhaṇābhāvāt 
śraddhābhaktidhyānayogādavehi iti kaivalye śraddhābhaktyavacchinnadhyānayogasyaiva 



mokṣasādhanatvenopadeśāt tameva viditvā'timṛtyumeti nānyaḥ panthā vidyate'yanāya 
jñātvā taṃ mṛtyumatyeti nānyaḥ panthā vimuktaye ityādiśrutiṣu mokṣasya 
jñānahetukatvopadeśāt aiśvaryamīśvarādicchenmokṣamicchejjanārdanāt ityādinā 
janārdanasyaiva mokṣapradātṛtvaśravaṇāt sarvaliṅgaṃ sthāpayati ityatra laḍantatvena 
vidhyabhāvāt anekavidhāne vākyabhedadoṣācca | sthāpayatīti dhātvarthena 
sthāvaraliṅgasthāpanaparatvadyotanāt tacca liṅgaṃ pāṇinā abhimantritaṃ pāṇimantraṃ 
ityarthalābhācca nirmalāntaḥkaraṇasya bāhyakarmācaraṇe prayojanābhāvāt 
rājaniṣṭhaśvetacchatrādilāñchanānāṃ bhṛtyeṣvadarśanāt 
parameśvaraniṣṭhagaralabhakṣaṇabhujagabhūṣaṇādidharmāṇāṃ bhayahetutvena 
dhartumaśakyatvāt maṅgalācaraṇavanmānābhāve'pi nikhilavaidikaśiṣṭācārābhāvāt 
saguṇopāsanasya nirguṇasākṣicaitanyaprāpakatvābhāvāt 
kāmikādīnāmālayotsavapratiṣṭhādyaṃśeṣveva pramāṇatvāt 
prātyakṣikaśrutismṛtyācāraviruddhasya liṅgadhāraṇasya smṛtyanavakāśanyāyena 
sāṅkhyasmṛtivanna vidheyatvaṃ iti cet  | atra brūmaḥ - 

liṅgadhāraṇasiddhāntastu  - prātyakṣikaśrutismṛtyāgamapurāṇetihāsavihitatvena 
liṅgadhāraṇasyāgnihotrādivadvaidikatvaṃ siddham | tasmāddīkṣānantaraṃ 
brahmajijñāsā vidhīyate | yaśchandasāmṛṣabho viśvarūpaḥ ityatra śivasya 
bhaktopāsanārthaṃ paricchinnatvaṃ yuktam | nārāyaṇīye nidhanapataye namaḥ ityādinā 
liṅgasya sarvātmakatvamuktvā sarvaliṅgaṃ sthāpayati ityanena tasyaiva 
paricchinnaliṅgadhāraṇavidhāyakatvadarśanāt |

sarvānanaśirogrīvassarvabhūtaguhāśayaḥ |
sarvavyāpī sa bhagavāṃstasmātsarvagataśśivaḥ ||

prāñcaḥ pratyañco'haṃ ityādi śvetā"ṣvatarātharvaśiraḥprabhṛtiṣu śravaṇācca 
prāṇeṣvantarmanaso liṅgamāhuḥ liṅge suṣuptiḥ liṅgaṃ brahma sanātanam 
ityatharvaśirohaṃsopaniṣalliṅgapurāṇādiṣu  nirupapadabrahmapadasya hasta-kara##-
śrutaṃ me gopāya iti vākye deveti padavibhāge 



aparimitādhikaraṇanyāyena sannidhiśrutadhāraṇaśabdānvayaṃ parityajya vyavahite 
sopāyetyatra anvayāyogāt brahmaṇaḥ kośo'sīti sannihitabrahmapadasyaiva 
vibhaktivipariṇāmenānvayasambhavāt dhāraṇaśabdasya saṃyogārthakatvena 
amṛtapadavācyasya mokṣasya anyathāyogāt |

liṅgāṅgasaṅgino vatsa ! punarjanma na vidyate |
yugapad-jñānasiddhissyāttato mokṣamavāpnuyāt ||

iti śaṅkarasaṃhitāvacanena tasyaiva mokṣopadeśāt śarīraṃ me vicarṣaṇaṃ ityādinā 
bāhyapadārthaphalaviśeṣavidhānāt atyāśramasthassakalendriyāṇi atyāśramī sarvadā 
sakṛdvā japet vratametatpāśupataṃ paśupāśavimokṣāya vratametacchāmbhavaṃ 
sarveṣu vedeṣu vedavādibhiruktaṃ bhavati tasmāt tatsamācarenmumukṣurna punarbhavāya 
teṣāmevaitāṃ brahmavidyāṃ vadeta tasyaite kathitā hyarthāḥ prakāśante mahātmanaḥ iti 
kaivalyātharvaśiraḥkālāgnirudramuṇḍakaśvetāśvatarādiṣu pāśupatavratasthasyaiva 
brahmavidyādhikāritvopadeśācca liṅgadhāraṇadīkṣitasyaiva brahmavidyādhikāritvaṃ 
siddham |

nanu - kaivalyaśvetāśvatarādyupaniṣatsu liṅgadhāraṇavidhāyakavākyādarśanāt 
pāśupatavratasya bhasmadhāraṇaparatvameva iti cenna | pāśupatadīkṣitasyaiva 
liṅginastadaṅgatvena bhasmadhāraṇavidhāyakatvopadeśāt - 

liṅgāṅgasaṅgināṃ caiva punarjanma na vidyate |
eṣa pāśupato yogaḥ paśupāśanivṛttaye ||

sarva vedāntasāro'yamatyāśrama iti śrutiḥ |
parabrahmābhidhaṃ liṅgaṃ paśupāśavimocakam ||

yo dhārayati sadbhaktyā sa pāśupata ucyate |
śarīratritaye bhaktyā liṅgaṃ paraśivātmakam ||

yo dhṛtvā vicaredbhūmau sa pāśupata ucyate |
liṅgaṃ śivo bhavet kṣetramaṅgaṃ saṃyoga āśrayaḥ ||



tasmālliṅgāṅgasaṃyukto yastu so'tyāśramī bhavet |
brahmacārī gṛhastho vā vānaprastho yatistu vā |
yastu liṅgāṅgasaṃyuktaḥ sa evātyāśramī bhavet ||

ityādityalaiṅgaskandakūrmapurāṇeṣu 
pāśupatātyāśramiśabdayorliṅgadhāriparyāyatvena nirdeśāt tatparatvameveti siddham | 
kiñca - sāmajaigīṣīyaśākhāyāṃ sadānandoaniṣadi - 

antardhāraṇaśakto vā hyaśakto vā dvijottamaḥ |
saṃskṛtya guruṇā dattaṃ śaivaṃ liṅgamurasthale ||

dhāryaṃ vipreṇa muktyarthamevaṃ vedavido viduḥ ||

atharvaṇe aiśvaryaśākhāyāṃ - 

yo vāmahastārcitaliṅgamekaṃ parātparaṃ dhārayate satataṃ vipraḥ kṣatriyo vā |
tasyaiva labhyaḥ parameśvaro'sau nirañjanaḥ paramaṃ sāmyamupaiti divyam ||

ityādimantreṣu parameśvaradhyānadhāraṇameva mumukṣūṇāṃ vidheyamiti śrūyate | 
rudrādhyāye - 

adhyavocadadhivaktā prathamo daivyo bhiṣak ityanena paraśivasyaiva 
jananamaraṇapravāharūpasaṃsāraroganivartakatvaṃ sūcitam | ata eva vedapuruṣeṇāpi 
liṅgadhāraṇasyaiva paśupāśavimocakatvaṃ ṛgyajussāmādiṣūpadiśyate | ṛgvede 
- 

ayaṃ me hasto bhagavānayaṃ me bhagavattaraḥ |
ayamme viśvabheṣajo'yaṃ śivābhimarśanaḥ ||

ayaṃ mātā'yaṃ pitā'yaṃ jīvāturāgamat |
idaṃ tava prasarpaṇaṃ subandhavehi nirīhi ||



ityanena vedapuruṣasya prāṇaliṅgadhāraṇaṃ nirdiṣṭam | śivābhimarśanaḥ ityatra 
sthāvaraliṅgasparśo vivakṣita iti cet - śivamabhitassarvadā spṛśatītyarthalābhāt 
sārvakālikasparśānupapatyā  nānyārtho yuktaḥ | etadeva vātūle śrūyate - 

dhārayedyastu hastena liṅgākāraṃ śivaṃ sadā |
tasya hastasthitaṃ viddhi matpadaṃ sampadāṃ padam || iti |

agnyavacchinnāyaḥpiṇḍasya tanniṣṭhadāhakatvaprakāśakatvopadeśāt 
liṅgadhāraṇenaiva tatkarasya bhagavattaratvaviśvabheṣajatvādiparameśvaradharmāḥ 
pratipādyante | tathā kāmike - 

ayaṃ me hasto bhagavāniti mantreṇa sarvadā |
pāṇiliṅgadhṛtirvedapuruṣasya samīritā || iti |

yajurvede - 

yā te rudra śivā tanūraghorā'pāpakāśinī |
tayā nastanuvā śantamayā giriśantābhicākaśīhi ||

tryambakaṃ yajāmahe sugandhiṃ puṣṭivardhanam |
urvārukamiva bandhanānmṛtyormukṣīya māmṛtāt ||

somārudrā yuvametānyasme viśvā tanūṣu bheṣajāni dhattam |
avaśyataṃ muñcataṃ yanno asti tanūṣu baddhaṃ kṛtameno asmat ||

ityādimantrāṇāmupabṛṃhaṇaṃ śrūyate laiṅge - 

yā te śivā tanū rudra liṅgaṃ maṅgaladāyakam |
liṅgaṃ śivā tanūḥ proktā mūrtirghorā tanuḥ smṛtā ||



apāpeṣu ca bhakteṣu tayormadhye śivā tanūḥ |
kāśate parameśasya śiṣṭāste liṅgadhāriṇaḥ ||

tayā śaṃtamayā saukhyakāriṇyā liṅgarūpayā |
abhicākaśīhi tanvā giriśantābhirakṣa mām ||

triyambakaṃ virūpākṣaṃ liṅgaṃ brahma sanātanam |
yajāmahe dhārayāmaḥ sugandhiṃ puṣṭivardhanam |
urvārukaṃ yathā bandhānmṛtyormukṣīyamāmṛtāt ||

prathamāṣṭe yajurvede praśne caramasaṃjñake |
liṅgadhāraṇamākhyātaṃ vedapuṃsāṃ mahātmanām ||

somārudrā yuvametānyasme asmabhyameva hi |
viśvāni bheṣajānīṣṭaprāṇabhāvātmakāni ca ||

tanūṣu dehatritaye baddhaṃ māyāmalātmakam |
kṛtaṃ yadeno duritaṃ manovākkāyakarmajam ||

tadasmadasmattastūrṇaṃ mukhyato'vasyataṃ yuvām |
muñcataṃ kṛpayā samyak prabhocayatamīśvarau || iti ||

somārudrā - somārudau devatādvandve ca iti pūrvapadasya dīrghaḥ supāṃ suluk 
ityādinā ātpratyayaḥ | tatraiva parameśvarasya mūrtidvayaṃ śrūyate | rudro vā eṣa 
yadagnistasyaite tanuvai ghorā'nyā śivānyā iti | tasmātsomarudraśabdābhyāṃ 
ghorāghoramūrtidvayamuktam | yuvaṃ - yuvāmityarthaḥ | viśve - viśveti 
ṭābantametat viśvānītyarthaḥ | etāni bheṣajāniḥ bhavarogaharāṇi iṣṭa-prāṇa##-
tanūṣu - śarīratritaye dhattaṃ - dhārayataṃ naḥ tanūṣu baddhaṃ - 
anādyavidyāvāsitaṃ ata eva kṛtaṃ enaḥ - duritaṃ yadasti tat asmat - asmattaḥ 
yuvāṃ avasyataṃ mukhyataḥ muñcataṃ - 



mocayatam | umāsahāyaṃ parameśvaraṃ prabhuṃ trilocanaṃ nīlakaṇṭhaṃ praśāntam 
ityādiṣvadvitīyasya śivasya parabrahmaṇo mūrtidvayapratipādanādatra somārudrā iti 
mantre tadvadubhayaṃ nirūpitam | umayā sahitaḥ somaḥ - 
pañcopaniṣanmayadivyamaṅgalavigrahaḥ rudram - bhaktasaṃsāraduḥkhaṃ 
drāvayatīti rudraḥ yuvāmetāvubhau asmaccharīreṣu iṣṭādiliṅgasvarūpāṇi dhārayitvā 
asmaccharīrāvacchinnamalatrayātmakakilviṣaṃ nāśayatamityarthaḥ |

viśve devaṃ viduṣā veditavyaṃ śaivaṃ liṅgaṃ pradhṛtaṃ sarvadevaiḥ | 
tadātmasiddhermunibhirmuktikāmaiḥ kaṇṭhe haste mastake vā bhavatu dhāryam iti 
sāmavede'pi | ata eva bhavabheṣajātmakaśivaliṅgadhāraṇādikaṃ 
mumukṣūṇāmāvaśyakam | pavitraṃ te iti ṛgvedamantrasya - 

ṛgityāha pavitraṃ te vitataṃ brahmaṇaspate |
tasmāt pavitraṃ talliṅgaṃ dhāryaṃ śaivamanāmayam ||

brahmeti liṅgamākhyātaṃ brahmaṇaspatirīśvaraḥ |
pavitraṃ taddhi vikhyātaṃ tatsamparkāttanuḥ śuciḥ ||

ataptatanurajño vai hyāmasaṃskāravarjitaḥ |
dīkṣayā rahitaḥ sākṣānnāpnuyālliṅgamuttamam ||

(si-śi. pari-6)

iti siddhāntaśikhāmaṇau śrīreṇukācāryeṇa liṅgadhāreṇavasvena nirdeśāt |

bhaktasyāvibhrato liṅgaṃ yāvatprāṇavidhāraṇam |
śvamāṃsabhakṣaṇaṃ tāvadannena racitaṃ bhavet ||

liṅgasya dhāraṇaṃ yasya sthūladehe na vidyate |
taddehaṃ niṣphalaṃ jñeyaṃ jīvatyaktaśarīravat ||

tasmāttaddhāraṇaṃ proktaṃ yāvajjīvāgnihotravat |
yathā śmaśānagaṃ kāṣṭhamanarhaṃ sarvakarmasu |
tathā liṅgavihīnastu sarvakarmabahiṣkṛtaḥ ||



iti vātūlaskāndalaiṅgādiṣu sandhyāvandanādivadakaraṇe pratyavāyadarśanācca 
liṅgadhāraṇasya nityatvaṃ siddham |

kiñca - bhūyāsamityatrāpi medhāvī bhūyāsam brahmavarcasvī bhūyāsam ahamekaḥ 
prathamamāsaṃ ityādiṣviva vidhyarthopapatteḥ 
devatāntaradhāraṇavidhāyakapramāṇācārādarśanāt dīkṣā'karaṇe 
śarīratrayagatāṇavādimalatrayadhvaṃsābhāvāt |

vaidikatvaṃ yathā vahneḥ sarvavedapramāṇataḥ |
tathā vedaikasiddhatvādvaidikaṃ liṅgadhāraṇam ||

vedavedāntaśāstreṣu purāṇeṣvāgameṣu ca |
brāhmaṇasya samākhyātaṃ liṅgadhāraṇamuttamam || ityārabhya 

vedottame yajurvede taittirīye viśeṣataḥ |
mokṣārthināṃ muktiheturliṅgadhāraṇamīryate ||

chandobhyassarvavedebhyo hyamṛtātsambabhūva hi |
indrastu paramaiśvaryaśālī sāmvastrilocanaḥ ||

māṃ medhayā prajñayā ca spṛṇotu prīṇayatvatha |
amṛtasya mokṣalābhāya sarvadeheṣu sarvadā ||

devasya liṅgarūpasya śivasya paramātmanaḥ |
dhāraṇaṃ taddhṛtiryasya devadhāraṇa iṣyate ||

tasmāccharīraṃ me loke vicarṣaṇamakilviṣam |
jihvā me rasanā bhūyānmadhurālāpabhāṣiṇī ||

karṇābhyāṃ śrotrayugmena bhūri vyaśruvamasmyaham |
brahmaṇaḥ pārvatīśasya kośo'dhiṣṭhānameva hi ||



aseriva yathā loke prajñayā medhayā vṛtaḥ |
śrutaṃ tacchravaṇādīni me goṣāya prayatnataḥ ||

ityādinā laiṃṅge etadupabṛṃhaṇaśravaṇāt 

bibhetyalpaśrutādvedo māmayaṃ praha (ta) rediti |
itihāsapurāṇābhyāṃ vedārthamupabṛṃhayet ||

vedārtho yaḥ svayaṃ jñātastatrājñānaṃ bhavedapi |
ṛṣibhirniścite tasmin kā śaṅkā syānmahātmanām ||

ityādismṛtau svatantratayā vedārthanirūpaṇaniṣedhadarśanācca nānyārtho yuktaḥ | 
liṅginaṃ cakriṇaṃ dṛṣṭvā ityādi niṣedhakasmṛtīnāṃ 
prātyakṣikavedamūlakatvābhāvāt sāṃkhyasmṛtivanna vidhāyakatvaṃ 
śrautavidherbalīyastvāt | udite juhoti - anudite juhoti iti vacanadvayavirodhe 
śākhāntaraviṣayavanmūlānuṭṭaṅkitadhūrtasmārtamāyāvādikalpitaniṣedha##-
grāhyam cakripadasāmānādhikaraṇyadarśanāt | śrautaliṅgaviṣayatve 
liṅgadhāryuttamādhikārivyavasthāpakaśrutismṛtipurāṇāgamādīnāṃ 
dattajalāñjalitvaprasaktyā vedabāhyamatapraveśaḥ syāt | 

śrautāśrautavibhedena dvidhā liṅgasya dhāraṇam |
ṣaḍadhvaśuddhaliṅgantu śrautamityabhidhīyate |
aśrautaṃ taptaliṅgādidhāraṇaṃ procyate śive ||

śrautānāṃ vīraśaivānāṃ vedamārgaikavartinām |
taptaliṅgaparigrāhe  pratyavāyo mahān bhavet ||

iti siddhāntāgame darśanāt | yāvajjīvāgnihotradīkṣitasya 
taditaraśrautayāgadīkṣāvirodhābhāvavalliṅgadhāraṇadīkṣāyā api nityavidhiprāptatvena 
nahi karmaṇi karmāntarārambhaḥ 



iti niyamasya sāvakāśadīkṣāviṣayatvam | śaivadīkṣāyā agniṣṭomādidīkṣāvat 
pratiprayogāpavargitvābhāvāt  tayā saha virodhābhāvāt samuccayopapatteḥ śaivānāṃ  
ṛtvanuṣṭhānamāvaśyakameva ubhayoḥ śrautatvāt | niṣedhasya  
pratiprayogāpavargiyāvajjīvaniṣiddhadīkṣāntaraniṣedhaparatvādavaidika##-

jātāśaucamṛtāśaucādau svakartṛkayāvajjīvāgnihotradīkṣitasya 
svanityopāsanādhikāravat śaivadīkṣitasya jātāśaucādāvapi 
liṅgapūjāmātrādhikāravattvam | ata eva sarvaliṅga sthāpayati ityatra pavitraśabdena 
dhṛtaliṅgasya sarvakāladhāraṇapūjādhikārayogyatvaṃ sūcitam |

śaivaṃ devārcanaṃ yasya yasya cāgniparigrahaḥ |
brahmacāriyatīnāñca śarīre nāsti sūtakam ||

liṅgārcanaratā nārī sūtikā vā rajasvalā |
raviragniryathā vāyustathā koṭiguṇojvalā  |
jātake mṛtake vā'pi na tyājyaṃ śivapūjanam ||

ityādi pārāśarasmṛtisiddhāntaśikhāmaṇyādau liṅgāṅgidehasya 
pavitratvavyapadeśālliṅgadhāraṇapūjāderna virodhaḥ |

nanu pramāṇācārasatve'pi pratyakṣaviruddhatvāt 
rajassūtakādikālakṛtapūjādhāraṇādikamanupapannam iti cenna - 
jyotiṣṭomātirātrapauṇḍarīkādiyāgīyapaśuviśasanamāṃsabhakṣaṇasurāpāna##-

nanu - śaivanāṃ pañcasūtakābhāve varṇacatuṣṭayātītatvaprasaṅgāt 
tatkṛtapākādiparigrahaprasakteśca  vaidikānāṃ liṅgadhāraṇamanarhamiti cenna |



sveṣṭaliṅgaikapūjāyāṃ naivāśaucaṃ vidhīyate |
pauṇḍarīke rajaḥ strīṇāṃ svāgnihotre yathā tathā ||

akarasparśayogyā'pi yathā jihvā maheśvari |
mantroccāraṇamātrasya pūnā bhavati bhūtale ||

tathā sūtakinaḥ śaivāḥ pūjāmātrasunirmalāḥ |
nānyasparśānukūlāḥ syuriti vedānuśāsanam ||

iti siddhāntāgamādiṣu śivapūjāmātrayogyatāśravaṇāt śaivadīkṣānantaraṃ 
pretatvajīvatvābhāve'pi śivāgameṣu śaivānāṃ 
svavarṇāśramocitapūrvāparakarmakartavyatāyā vidheyatvādakaraṇe 
pratyavāyadarśanācca vidhivihitayāvatkarmānuṣṭhānamāvaśyakameva |

svajātivihitaṃ dharma kurvantaḥ pūjayanti ye |
bhaktyā śrīkaṇṭhamaniśaṃ te vai māheśvarā smṛtāḥ ||

karma vidhyuktamutsṛjya svajātivihitannarāḥ |
ye'rcayanti śivaṃ teṣāṃ pūjāṃ gṛhṇāti neśvaraḥ ||

varṇāśramasadācāraḥ śivena kathitāḥ purā |
ye tānullaṅghya vartante śivasyājñāpalāpinaḥ ||

rājājñābhaṅgakṛnnṝṇāṃ yathā daṇḍo bhaviṣyati |
śivājñābhaṅgakṛnnṝṇāndaṇḍo hi narakastathā ||

sāmbena śambhunā''jñaptaṃ dharma tyaktvārcayecchivam |
yastasmai kupyati sthāṇuḥ svājñābhaṅgavidhāyine  ||



codanālakṣaṇaṃ dharmaṃ śivenājñaptamatyajan |
śaṅkaraṃ pūjayedyastu tasmai sāmyaḥ prasīdati ||

(śaṅkarasaṃ a - 185, 78-83)

andhapaṅguvadanyonyasāpekṣe jñānakarmaṇī |
phalotpattau viraktastu tasmāttaddvayamācaret ||

jñāne siddhe'pi viduṣāṃ karmāpi viniyujyate |
phalābhisandhirahitaṃ tasmāt karma na santyajet ||

ācāra eva sarveṣāmalaṅkārāya kalpate |
ācārahīnaḥ puruṣo loke bhavati ninditaḥ ||

jñānenācārayuktena prasīdati maheśvaraḥ |
tasmādācāravān jñānī bhavedādehapātanam  ||

(si. śi. pari - 16)

iti śaṅkarasaṃhitāsiddhāntaśikhāmaṇyādau karmakartavyatādarśanāt 
svaprayojanābhāve'pi bhṛtyānāṃ rājājñābhaṅgabhayāt tadudīritakarmācaraṇavat 
śaivadīkṣitānāṃ karmakaraṇe prayojanābhāve'pi śivājñāpālanārthamavaśyaṃ 
tatkartavyameva | bhīṣā'smādvātaḥ pavate | bhīṣodeti sūryaḥ ityādiśrutau 
pavanaprabhākarādidevānāṃ śivajñānādhikānāmapi 
parameśvarājñābhaṅgabhayena sakalajagadanukūlamvocitakarmānuṣṭhānaśravaṇāt 
kiṃ vaktavyamalpajñānināṃ manuṣyāṇām |

kiñca laiṅge - 

vayaṃ brahmādayassarve paśavaḥparikīrtitāḥ |
tvamasmākaṃ patiryasmāttasmātpāśupatiḥ śivaḥ || 



ityuktvā devatāḥ sarvāḥ śivaliṅgādidhāraṇam |
kṛtvā pāśupatāḥ sarve tasmātpaśupatiḥ śivaḥ |
ato brahmādidevānāmupāsyaḥ śiva eva hi ||

tathā vibhūtirudrākṣaliṅgadhāraṇadehinaḥ |
śuddhasphaṭikamālābhirbaddhahastāmbujānapi ||

brahmaviṣṇvādidevāṃśca dṛṣṭvā sāmbastrilocanaḥ |
tripurāsurasaṃhāramakarodbhaktavatsalaḥ ||

brahmaviṣṇvādidevāśca munayo gautāmādayaḥ |
dhārayanti sadā liṅgamuttamāṅge viśeṣataḥ ||

kiñca skānde śaṅkarasaṃhitāyāṃ - 

urasthale harirliṅgaṃ dhṛtvā mūrdhni pitāmahaḥ |
liṅgasthammāṃ samārādhya svaṃ svaṃ padamavāpatuḥ ||

ityādyupabṛṃhaṇavākye brahmādīnāṃ śivaliṅgādidhāraṇadarśanāt loke 
anantapadmanābhaviṭhaleśvarādikṣetreṣu nārāyaṇasyāpi pāṇi-śirodeśeṣu 
pratyakṣaśivaliṅgadhāraṇadarśanācca na sandehakalaṅkaprasaṅgaḥ  |

śraddhābhaktidhyānayogādavehi ityādiṣu dhyānajñānayoreva mokṣahetutvavyapadeśāt 
bāhyaliṅgadhāraṇādinā na kiñcitprayojanamiti cenna - 
tasyābhidhyānādyojanāttattvabhāvādbhūyaścānte viśvamāyānivṛttiḥ iti śrutau tasya 
- harasya abhidhyānāt - antaranusandhānāt yojanāt - saṃyogāt 
bāhyadhāraṇāt tattvabhāvāt - tattvasākṣātkārāt sakalamāyānivṛttirbhavatīti 



śravaṇāt śrutisaṅkoce mānābhāvāt jīvamukhyaprāṇaliṅgānneti 
cennopāsātraividhyādaśritatvādiha tadyogāt ityādau bhagavatā vyāsenāpi 
trividhopāsanāvyapadeśāt | tathā skānde - 

mānasopāsanaṃ kuryāt hṛdaye dahare'pi vā |
pañcākṣaryā ca gāyatryā rudrasūktādibhistathā ||
vācikopāsanaṃ proktaṃ dhṛtaliṅge śivātmake ||

pāṇipīṭhe tathā vahnau sthaṇḍile vā vidhānataḥ |
kāyikopāsanaṃ kuryāt śraddhābhaktisamanvitaḥ ||

evaṃ trikaraṇairnityamīśvaropāsanaṃ dvijaḥ |
kurvanmuktimavāpnoti vaidiko nānyahetunā ||

ityādinā manasyekaṃ vacasyekaṃ karmaṇyekaṃ mahātmanāṃ iti nyāyena ca 
mānasayajñasaṃnyāsādīnāṃ pravartakatvadarśanāt antardhāraṇamātratve 
bāhyāṅgasya niṣphalatvāt tadgatakārmikamaladhvaṃsābhāvaprasaṅgācca |

kiñca - prāgupanayanadīkṣitasyaiva  svādhyāyo'dhyetavyaḥ aharahassandhyāmupāsīta 
ityādivākyavihitasvā yāyādikarmādhikāravat liṅgadhāraṇadīkṣitasyaiva śivadhyāna##-
vahnivat mokṣasya liṅgadīkṣāyā mukhyasādhanatvāt tadasvīkāre 
pūrvodāhṛtaśrutismṛtyāgamapurāṇavairidhyena vedabāhyatvaprasaṅgāt |

śivadhyānaparo bhūtvā śivaliṅgāṅgasaṃyutaḥ |
śivetaraparityāgī dhyānayogī sa ucyate ||

mukhe mantro hṛdi dhyānaṃ mastake liṅgadhāraṇam |
śikhā sūtraṃ tathā bhasma caitadbrāhmaṇalakṣaṇam ||



iti manugautamādismṛtiṣu śivaliṅgadhāraṇasya vedavihitatvena dṛṣṭatvācca 
vaidikānāmavirodhaḥ |

mokṣamicchejjanārdanāt iti nārāyaṇasyaiva mokṣapradātṛtvopadeśāttasyopāsanameva 
mumukṣūṇāmāvaśyakamiti cenna - tathāvidhaśrutyabhāvāt śiva eko 
dhyeyaśśivaṅkarassarvamanyaptarityajaya jñātvā śivaṃ śāṃtimatyantameti īśaṃ 
taṃ jñātvā amṛtā bhavanti kṣaraṃ pradhānamamṛtākṣaraṃ haraḥ 
kṣarātmānāvīśate deva ekaḥ tasyābhidhyānādyojanāttattvabhāvādbhūyaścānte 
viśvamāyāanivṛttiḥ eko hi rudro na dvitīyāya tasthuḥ yo devānāṃ prathamaṃ 
purastādviśvādhiko rudro maharṣiḥ tamakratuṃ paśyati vītaśoko dhātuḥ 
prasādānmahimānamīśam ityādi śrautavidherbalīyastvāt nārāyaṇasya 
brāhmaṇadevatātvābhāvāt śrutiviruddhasmṛteḥ prāmāṇyābhāvāt 
tādṛśasmṛtīnāṃ samakṣajalanyāyena paramparayā śivopāsanādvārā 
mokṣahetutāparatvasya siddhatvāt |

sāṅkhyayogasahasreṇa janmanā dvaitago bhavet |
tanmatasya sahasreṇa saurammatamupāśnute ||

tatsahasrasamabhyāsādgāṇāpatyamatī bhavet |
tatsahasraṇa bhūloke vaiṣṇavaṃ matamīryate ||

tadvaiṣṇavasahasreṇa śākto bhavati sarvadā |
tatsahasrānmahābhāga śaivasāmānya ucyate ||

tatsahasreṇa viprendra vīraśaivamatībhavet |
tenaiva muktimāpnoti nānyathā bahuyatnataḥ ||

iti skānde darśanācca | viṣṇulokaṃ prāptānāṃ viṣṇusārūpyamāpannānāṃ 
śivaśarmādīnāṃ śivopāsanadvārā mokṣaprāptiḥ kāśīkhaṇḍe śrūyate | vyāso'pi 
svabhujastambhanānantaraṃ śiṣyaissaha śāmbhavadīkṣāṃ labdhvā 
mokṣādhikāryabhūditi tatraiva śrūyate | mahimnastave'pi trayī sākhyaṃ ityārabhya tvamasi 
payasāmarṇava iva ityantena ṛjukuṭilatvena svamatamanyamatāni ca nirūpya śiva eva 
sarveṣāṃ prāpyasthānamityupadiṣṭam |



sarvaliṅgaṃ sthāpayati ityatra laḍantatve'pi vrīhīn prokṣati vrīhīnavahanti 
ityādivadvidhyarthatvopapattiḥ | na cānekavidhāne vākyabhedadoṣaḥ 
yadāgneyo'ṣṭākapālaḥ itivat sarveṣāmaprāptatvena vidheyatvāt aprāpte tu vidhīyante 
bahavo'pyekayatnataḥ iti smṛtidarśanāt sthāpayatītyatra bhūmāveveti vinigamakābhāvāt 
śruteḥ saṅkocāsahiṣṇutvādubhayathā pramāṇācāradarśanācca |

na ca pāṇinā mananātpūjanāttrāyata ityarthasambhavena liṅgadhāraṇāsiddhiriti vācyam 
- mānasādīnāṃ pūjākaraṇatvadarśanena pāṇiśabdasya vaiyyarthyaprasaṅgāt 
pāṇinā abhimantritaṃ pāṇimantramityapyasaṅgataṃ mantraśabdasya gauṇārthasvīkāre 
īkṣatyadhikaraṇavirodhaprasaṅgaḥ etanmantrārthastu laiṅgottarabhāge ekaviṃśādhyāye 
bhagavatā vedavyāsena spaṣṭamuktaḥ |

yajurapyāha sarva vai liṅgaṃ sthāpayatīti ca |
tasmāddhārya mahāliṅgaṃ pāṇimantreti mantrataḥ ||

pāṇau liṅgaṃ vinikṣipya dīkṣākāle guruḥ śivam |
yena smarati tanmantraṃ pāṇimantraṃ vadanti hi ||

pavitratvānmaheśasya śivasya pratipādanāt |
pavitrīkaraṇāt puṃsāṃ pavitramiti kathyate ||

atassarveṣu kāleṣu dhārayelliṅgamuttamam |
gacchaṃstiṣṭhan svapan jāgradunmiṣannimiṣannapi  |
śucirvāpyaśucirvāpi liṅgaṃ sarvatra dhārayet ||

liṅgadhārī  sadā śuddho nijaliṅgaṃ manoharaṃ |
ārcayedgandhapuṣpādyaiḥ  karapīṭhe samāhitāḥ ||



nityāni karmavṛndāni tathā naimitīkāni ca |
śivārpaṇadhiyā kuryātsamyagjñānābhivṛddhaye || iti 

(liṃ. pu. u. bhā - a. 21)

nanu vṛścikādiviṣamātreṇa mriyamāṇasya kālakūṭabhakṣaṇe śaktyabhāvāt 
rajjudarśanena sarpabhrāntyā palāyamānasya bhujagadhāraṇe śaktyabhāvāt 
yatkiñcillāñchanadhāraṇe pramāṇābhāvācca śivaliṅgabhasmarudrākṣadhāraṇaṃ 
mumukṣūṇāṃ rājabhṛtyavannāṅgīkartavyamiti ceducyate - 

bhaktānāṃ svasāyujyasidhyarthaṃ svaniṣṭhabhasmarudrākṣaśivaliṅgacihnāmakaraṇe 
pratyavāyajanakanityavidhiviṣayatvena parameśvaropadiṣṭatvāt loke 
rājājñāvihitarājacihnānāmeva bhṛtyaiḥ svīkāradarśanāt 
pūrvoktavedaśāstrapurāṇāgamādiṣu 
śivaliṅgabhasmarudrākṣadhāraṇavidhāyakavidhyupadeśāt 
bhujagadhāraṇaviṣabhakṣaṇavidhyadarśanāt brahmaviṣṇvādīnāṃ sarveṣāṃ 
pūrvabhaktānāṃ śivaliṅga-bhasma-rudrākṣa-dhāraṇasyaiva darśanāt 

śivājñāpālanārthāya śivabhaktaḥ śivavratī |
liṅgarudrākṣabhasmāni śivacihnāni dhārayet ||

rājājñollaṅghanālloke yathā daṇḍo vidhīyate |
śivājñollaṅghanāddaṇḍo rauravaṃ narakaṃ tathā ||

iti laiṅge darśanācca |

saguṇasya mithyābhūtatvāt kathaṃ tadupāsanasya nirguṇacaitanyaprāpakatvamiti cenna ##-
munirgacchati bhūtayoniṃ samastasākṣiṃ tamasaḥ parastāt iti 
kaivalyaśvetāśvatarādyupaniṣatsu saguṇopāsanasyaiva 
heyaguṇarahitasarvasākṣicaitanyaprāpakatvopadeśāt  sthirebhiraṅgaiḥ purūrupa ugraḥ iti 
rudrasūktādiṣu parameśvaraśarīrasya nityatvopadeśācca |



na cāgamānāmālayotsavapratiṣṭhāṃśa eva prāmāṇyamiti vācyam | 
gāyatryādisarvamantrāṅganyāsakaranyāsadhyānamudrākuṇḍamaṇṭapādīnāmā##-
brahmavidyāyāṃ śāmbhavadīkṣitasyaivādhikāritvamiti nirṇīyate |

nanu - yasyaite  catvāriśatsaṃskārā na cāṣṭāvātmaguṇā na sa brahmaṇassāyujyaṃ 
sālokyaṃ  ca gacchati ityādinā garbhādhānādisakalakarmaṇāṃ duritakṣayadvārā 
parameśvaraprāpakatvopadeśāt vidyāṃ cāvidyāṃ ca yastadvedobhayaṃ saha tenaiti 
brahmavitpuṇyakṛtttaijasaśca satyena labhyastapasāhyeṣa ātmā samyagjñānena 
brahmacaryeṇa nityaṃ ityādi jñānakarmasamuccayaśrutidarśanācca 
dharmajijñāsānantaryaṃ yuktam |

kiñca - tadyatheha karmacito lokaḥ kṣīyata evamevāmutra puṇyacito lokaḥ kṣīyate 
ityādinā karmaphalānāmanityatvaṃ  parīkṣya  lokān karmacitān brāhmaṇo 
nirvedamāyānnāstyakṛtaḥ kṛtena ityādinā karmaphaleṣu vairāgyaṃ śānto dāntaḥ 
ityādinā śāntyādikaṃ na sa punarāvartate ityādinā mokṣasya nityatvaṃ cāagamyate | 
atastatrecchāsaṃbhavānmumukṣutvaṃ sūcitam | tasmādetatsādhanacatuṣṭayānantaraṃ vā 
brahmajijñāsā kartavyā | liṅgadhāraṇasyāpi karmatvena mokṣopayogitvābhāva iti cenna |

nāstyakṛtaḥ kṛtena iti vākyena prākṛtasyaiva karmaṇo niṣiddhatvāt amṛtasya 
devadhāraṇo bhūyāsaṃ tasyābhidhyānādyojanāttattvabhāvādbhūyaścānte  
viśvamāyānivṛttiḥ vratametacchāmbhavaṃ sarveṣu vedeṣu vedavādibhiruktaṃ bhavati | 
tasmāt tatsamācarenmumukṣurna punarbhavāya sarvaliṅgaṃ sthāpayati pāṇimantraṃ 
pavitram iti taittirīya-śvetāśvatara-kālāgnirudrādiṣu 
śivaliṅgadhyānadhāraṇādīnāmaprākṛtakarmaṇāṃ mokṣahetutvopadeśāt | 
garbhādhānādiprākṛtakarmaṇāṃ mokṣasādhanatvavidhāyakaśrutismṛtīnāṃ 
sādhanacatuṣṭayānantaryabrahmavidyādhikāritvopadeśakavākyānāṃ ca annaṃ brahma 
ityādivākyānāmiva sthūlārundhatīnyāyena  ca paramparayā sādhantvaṃ yuktam |



sandigdheṣu vākyaśeṣāt iti nyāyena amṛtasya devadhāraṇo bhūyāsaṃ iti vākye 
asandigdhatvena brahmavidyādhikāritvanirūpaṇāt 
pūrvodāhṛtajñānakarmasamuccayasādhanacatuṣṭayapratipādakaśrutīnāṃ 
sandigdhatvaṃ siddham | śaṅkarasaṃhitāyāṃ bhagavatā vyāsena##-

na tyaja prāṇaliṅgaṃ tvaṃ yāvajjīvaṃ pratijñayā |
punarbhavo na te vatsa ! vidyate mātṛyoniṣu ||

ityantena sādhanacatuṣṭayasampadviśiṣṭasya liṅgadhāraṇamuktvā tato 
brahmajñānopadeśavidhirnirdiṣṭaḥ | reṇukabhagavatpādācāryeṇāpi piṇḍatā 
piṇḍavijñānaṃ ityārabhya etāni śivabhaktasya kartavyāni prayatnataḥ ityantena 
siddhāntaśikhāmaṇau tathaivopadiṣṭam |

na ca liṅgadhāraṇamātreṇa muktisambhave tadevālaṃ 
kimaupaniṣadaśāstravicāraprayāsena  iti vācyaṃ ātmā vā are draṣṭavyāḥ śrotavyo 
mantavyo nididhyāsitavyaḥ vedāntaśravaṇaṃ  kuryāt ityādinā 
māyāpāśavimuktānāmapi prārabdhapratibhāsanāśaparyantaṃ 
parameśvarājñāpālanasya kartavyaśravaṇāt tadabhāve 
liṅgāṅgajñānadṛḍhapratyayābhāvāt punaḥ 
kāmakrodhādīnāmantaḥkaraṇapraveśāvakāśahetutvāt 

āsutperāmṛteḥ kālaṃ nayedvedāntacintayā |
kāmādiparihārāya  śivajñānābhivṛddhaye ||

iti smṛteśca | kāraṇatayā 
svatantravidhyantararahitasautrāmaṇībṛhaspatisavāderagnicayanavājapeyādyaṅgatvena 
ubhayavidhivalādubhayasiddhivat liṅgadhāraṇabrahmajijñāsayorna virodhaḥ |

na ca jyotiṣṭomādivalliṅgadhāraṇasyāpi karmatvena paramparayā muktihetutvamiti 
vācyam pūrvodāhṛtaprātyakṣikaśrutivirodhāt | śravaṇādīnāmapi karmatvena teṣāmapi 
muktihetutvaṃ 



na syāt | tatsvīkāre māyāpāśanivṛttau mukhyakāraṇābhāvāt 
brahmajijñāsāśāstrasya prasaktyasambhavaprasaṅgaḥ | tathā cenmūlacchedī tava 
pāṇḍityaprakarṣaḥ |

brīhiprokṣaṇādikaṃ darśapūrṇamāsotpattyapūrvahetutayā svarge yathā samuccīyate tathā 
parameśvarārpitapurākṛtajyotiṣṭomādisarvakarmāṇi sādhanacatuṣṭayādikaṃ ca 
śivajñānaśivaliṅgadhāraṇaprayojakatayā mokṣe samuccīyante |

nanu - liṅgadhāraṇa-brahmavicāraśāstrayoḥ  kartraikyābhāvāt kathaṃ 
kramaniyamaḥ  kartraikyamiha ādhāradarśapūrṇamāsavadaṅgāṅgitvena vā  
pañcaprayājavadekāṅgiprayuktānekāṅgatvena vā  
godohanādivadadhikārāntaraprayuktyupajīvitvena vā  ṣaḍyāgavadauṣadhyādivacca 
phalaikyena vā bhavati  iti ceducyate - 
pūrvoktataittirīyaśvetāśvatarakaivalyajābālakaṭhavalyādiśrutismṛtipurāṇāgama##-

nanau - liṅgadhāraṇasya nityatvamastu jaiminisūtravihitavidhitraye ko vidhirāśriyate  
apūrvavidhiḥ  niyamavidhiḥ  parisaṅkhyāvidhirva  vrīhīn prokṣati iti vannāpūrvavidhiḥ 
liṅgadhāraṇasya pavitraṃ te vitataṃ brahmaṇaspate ityādibahuśrutivihitatvāt 
vrīhīnavahanti itivanna niyamavidhiḥ 
śivaliṅgetaraśikhāyajñopavītabhasmarudrākṣadhāraṇasya  satvāt pañca pañcanakhā 
bhakṣyāḥ itivanna parisaṅkhyāvidhiḥ liṅgadhāraṇādikartavyatvākartavyatvayorekadā 
samuccayaprasaktyasambhavāt | ato liṅgadhāraṇasya na vaidikatvamiticennavidhitrayeṇāpi 
siddhatvāt |

amṛtasya devadhāraṇo bhūyāsaṃ ityatrāpūrvavidhiḥ | liṅgadhāraṇasya sarvaliṅgaṃ 
sthāpayati ityādi bahuśrutivihitatvena nāpūrvavidhiriti cet - 
upajīvyopajīvakabhāvanyāyena sarvaliṅgaṃ sthāpayati ityādivākyānāṃ 
phaladhāraṇaśabdāyogena upajīvitvaṃ amṛtasya devadhāraṇo bhūyāsaṃ ityatra 
mokṣaphaladhāraṇavidhāyakatvaśravaṇādupajīvyatvaṃ ato na doṣaḥ | 



niyamavidhiśca - 
tāntrikataptaliṅgaśūlaḍamarugaśaṅkhacakrāṅkananiṣedhapūrvakaśrautabhasmarudrā 
liṅgadhāraṇādividhānaśravaṇāt |

parisaṅkhyāvidhirapi  - 
tāntrikataptaliṅgaśūlaḍamaruśaṅkhacakrāṅkananiṣedhapūrvakaśrautaśikhāsūtra##-
bhasmarudrākṣādivacchivasyaiva śikhāsūtradhāraṇaśravaṇācchivalāñchanamiti 
siddham | yaśchandasāṃ ityādi liṅgadhāraṇavidhāyakaśrutīnāṃ 
parameśvarānugrahalabdhasarvavedārthavedibhiḥ 
sarvajñavyāsadūrvāsoreṇukaśvetopamanyudadhīcikumbhasambhavādi##-
śrutiyuktyanubhūtivādinaḥ bauddhādivanna yuktimātrāvalambinaḥ |

nigamāgamobhayavedāntapratipāditabhaktikriyā##-

atrānantaryābhidhānamukhenāthaśabdenaiva hetutvārthasiddheḥ kuto'taḥśabdaḥ  iti cenna 
apāmasomamamṛtā abhūma ityādau prākṛtakarmaphalasyāpi nityatvaśravaṇāt 
omityekāksaraṃ brahma asāvādityo brahma nārāyaṇaparaṃ brahma annaṃ brahmeti 
vyajānāt ityādau nānāvidhopāsanadarśanāt kathaṃ 
paraśiveṣṭaliṅgadhāraṇānmuktissambhavatīti śaṅkānirāsāya 
hetutvadṛḍīkaranārthamataḥśabdo nirdiṣṭaḥ | prākṛtakarmaphalasyānityatve 
puṇyacito lokaḥ kṣīyate ityādi bahuśrutīnāṃ vidyamānatvāt 
karmaprakaraṇapaṭhitaśrutyapekṣayā brahmaprakaraṇapaṭhitāyā amṛtasya devadhāraṇo 
bhūyāsaṃ ityādiśruterbalavattvāt śiva eko dhyeyaśśivaṅkarassarvamanyatparityajya 
eko hi rudro na dvitīyāya tasthuḥ asaṅkhyātāssahasrāṇi smaryate na ca dṛśyate tvaṃ 
devānāṃ brāhmaṇānāmadhipatirviṣṇuḥ kṣatriyāṇāmadhipatirbrāhmaṇānāṃ 
brāhmanairāśrayata ityādiśrutiṣu śivopāsanasyaiva vidheyatvāt 



yo vai svāṃ devatāmatiyajate prasvāyai devatāyai cyavate na parāṃ prāpnoti pāpīyān 
bhavati iti śrutau svadevatāparityāge pratyavāyaśravaṇāt |

brāhmaṇānāṃ śivo devaḥ kṣatriyāṇāṃ tu mādhavaḥ |
vaiśyānāṃ tu tathā brahmā śūdrāṇāṃ suranāyakaḥ ||

brāhmaṇo bhagavān rudraḥ kṣattriyaḥ paramo hariḥ |
pitāmahastathā vaiśyo vṛṣalastu puraṃdaraḥ ||

ityādipārāśaryapurāṇādiṣu vaidikabrāhmaṇānā śivadevatvaśravaṇāt 
apāmetyādiśruteḥ abhūtasamlavaṃ sthānamamṛtatvaṃ hi bhāṣyate ityādismṛtyā 
bhūtapralayāvadhyapekṣitāmṛtatvapratipādanatātparyāvadhāraṇācca |

yato'sādhāraṇakāraṇatvena amṛtasya devadhāraṇaṃ vidhīyate ataḥ 
paśupatisvarūpabrahmajñānāya vedāntavākyavicāraḥ kartavyaḥ | satyakāmaḥ 
satyasaṅkalpaḥ so'nveṣṭavyaḥ sa vijijñāsitavyaḥ ātmā vā are draṣṭavyaḥ śrotavyo 
mantavyo nididhyāsitavyaḥ ityādiṣu brahmajijñāsāvidhiḥ śrūyate | prapañcopaśamaṃ 
śāntaṃ śivamadvaitaṃ caturthaṃ manyante sa ātmā sa vijñeyaḥ ityādiśrutiṣvātman 
śabdasya paraśivapratipādakatvadarśanānnānyārthakatvam |

atra - brahmaṇo jijñāsā brahmajijñāseti karmaṇi saṣṭhī na śeṣaṣaṣṭhī | jijñāsāyā 
jijñāsyāpekṣatvāt | śeṣaṣaṣṭhīparigrahaṇe'pi brahmaṇo jijñāsākarmatvamupadiśyate | 
sambandhasāmānyasya viśeṣaniṣṭhatvāt | evamapi brahmaṇaḥ pratyakṣaṃ 
karmatvamutsṛjya sāmānyadvāreṇa parokṣaṃ karmatvaṃ kalpayato vyarthaḥ prayāsaḥ 
syāt pradhānaparigrahe tadapekṣitānāmapyarthāt siddhatvāt | 

atra sūtre kartavyoti padādhyāhāro nāṅgīkartavyaḥ viṣayaprayojanajñānādeva 
puruṣavyāpārasambhavāt siddhānte kāryānvite padaśaktyanaṅgīkārācca | 
nahyanuvādadoṣaḥ aprāptānuvāde doṣābhāvāt | kartavyapadādhyāhāramātreṇa 
kathamanuvādadoṣaparihāraḥ  viṣṇurupāṃśuyaṣṭavyo'jāmitvāya ityādau 
tavyapratyaye'pyanuvādadarśanāt aprāptasyānuvādasya kartavyapadādhyāhāraṃ vināpi 
tattvamasi ayamātmā brahma 
ityādivadanuvādatvasambhavānnānuvādaparihārāyādhyāhāraḥ |



na ca śravaṇavidhyapekṣitanyāyavicārārthatvādasya sūtrasya 
śrutisūtrayoraikarūpyāthamadhyāhāraḥ śravaṇavidheranaṅgīkārāt | 
vidhitvaprayojakarūpasampattyabhāvena na tāvadapūrvavidhiḥ | vicārasya nirṇayahetutvasya 
tātparyagrāhakasya lokasiddhavāt | na ca brahmasākṣātkārahetutvaṃ na prāptamiti vācyam 
| vicāramātrasya vicāryanirṇayahetutvasya brahmapramāṇasya tatsākṣātkārahetutvasya ca 
prāptau vicāritavedantijñānarūpaśravaṇasya taddhetutvaprāpteḥ |

nāpi niyamavidhiḥ vyāvartyābhāvāt | na ca guruvirahitavicāro vyāvartyaḥ parīkṣya lokān 
karmacitān brāhmaṇo nirvedamāyānnāstyakṛtaḥ kṛtena | tadvijñānārthaṃ sa 
gurumevābhigacchetsamitpāṇiḥ śrotriyaṃ brahmaniṣṭhaṃ iti vijñānārthaṃ 
vidhīyamānagurūpasadanadṛṣṭadvārasambhave adṛṣṭakalanāyogāt | 
vedāntavicāreṇaiva vijñānārthaḥ paryavasyatīti svatantravicāravyāvṛtterupagama 
vidhinaiva siddhatvāt  |

na parisaṅkhyāvidhiḥ sādhanāntarasya samuccitya prāptyabhāvāt | na ca vyāpārāntarasya 
nivṛttyarthaṃ yāvajjīvaṃ vedāntavicāraḥ kartavyaḥ | na ca 
vyāpārantaranivṛttissambhavatīti vācyaṃ tatraiva doṣāpātāt | kiñca - 
sanyāsino'saṃnyāsino vā vyāpārāntaranivṛttiḥ  nāntyaḥ aśakyatvāt | nādyaḥ - 
sanyāsavidhāyakavākyenaiva siddhatvāt | brahmasaṃstho'mṛtatvameti iti 
chāndogye'pyananyavyāpārasyaiva muktisādhakatvaśravaṇāt 
sampūrvakatiṣṭhatessamāptivācakatvasya agniṣṭomasaṃsthā ityādau darśanāt 
brahmasaṃsthaśabditāyā brahmaṇi samāpterananyavyāpārarūpatvāt tamevaikaṃ 
jānathātmānamanyā vāco vimuñcatha ityāthavarṇike kaṇṭhata eva 
vyāpārāntaraniṣedhācca āsupterāmṛteḥ kālaṃ nayedvedāntacintayā iti smṛteśca | 
tasmādvidhyantarasiddhasya vyāpārāntaraniṣedhasya nātra 
traidoṣyamaṅgīkṛtyavidhānamaṅgīkartavyam | ata eva sahakāryantaravidhiḥ pakṣeṇa 
tṛtīyaṃ tadvato vidyādivat ityadhikaraṇe kaivalyacandrodaye paramārādhyāḥ - 

na cāpūrvavidhiḥ prāpterananyopāyato na ca |
niyamaḥ parisaṃkhyā vā śravaṇādiṣu sambhavet ||



ityāhuḥ | tasmācchravaṇavidhyabhāvānna tadaikarūpyāya lakṣaṇādhyāhārau | astu vā 
śravaṇavidhiḥ tathāpi na lakṣaṇātyāhārau | sarvatra 
śrutisūtrayoraikarūpyasyānumānikatvāt | tasmādviṣayaprayojanapratipādanārthamidaṃ 
sūtraṃ brahmajñānasya iṣyamāṇatayā prayojanatvaṃ brahmaṇaśca viṣayatvaṃ śrautam 
| iṣyanāṇaṃ brahmajñānaṃ na vicāramantareṇeti vicāraḥ kartavya ityupadiśyate |

sadā brahmaṇo na nirviśeṣatvaṃ - parāsya śaktirvivihaiva śrūyate svābhāvikī 
jñānabalakriyā ca iti śrutidarśanāt jijñāsyabrahmaṇaḥ sadā mūrtāmūrtatvam | dvevāva 
brahmaṇo rūpe tamādimadhyāntavihīnamekaṃ vibhuṃ cidānandamarūpamadbhutaṃ | 
umāsahāyaṃ parameśvaraṃ prabhuṃ trilocanaṃ nīlakaṇṭhaṃ praśāntaṃ | dhyātvā 
munirgacchati bhūtayoniṃ samastasākṣiṃ tamasaḥ parastāt ityādiṣū yavyapadeśāt 
śṛtusaṃkoce mānābhāvāt |

nanau - nirviśeṣabrahmajñānasyaiva tattvajñānatvāt tadeva paśupāśamocakaṃ na 
tu saguṇajñānam |dharmāṇāṃ bādhyatvāt athāta ādeśo neti netīti etadvai tadakṣaraṃ 
gāgiṃ brāhmaṇa abhivadantyasthūlamaṇaṇvahrasvaṃ ityādinā 
sarvadharmaniṣedhaśravaṇāt ekamevādvitīyaṃ neha nānāsti kiñcana 
ityādinā'dvitīyatvabodhanāt sākṣī cetā kevalo nirguṇaśca iti śrutau guṇaniṣedhācca |

iti cenna - neti netīti vākyasya 
pūrvavākyaprāptamūrtāmūrtobhayaprapañcaniṣedhaparatvāt 
brahmadharmāṇāmaniṣiddhatvācca | tathā ca sūtraṃ - prakṛtaitāvatvaṃ hi 
pratiṣedhati tato bravīti ca bhūyaḥ iti | anyathā ānandādīnāmapi niṣedhaḥ syāt | 
advitīyādivākyānāṃ ca sadeva saumyedamagra āsīt iti pūrvavākyaikavākyatayā sṛṣṭeḥ 
pūrvakāle advitīyatvaparatvapratīteḥ nirguṇaśruterapi satvādiguṇatrayābhāvaparatvāt 
anyathā yassarvajñassarvavit ityādivākyavirodhācca |

revaṇasiddhamarulasiddhādipūrvācāryāṇāṃ  vaidikānāṃ sṛṣṭeḥ pūrvakāle 
vyaktāvyaktobhayaprapañcotpatterabhāvādadvaitabrahmavākyāni tadviṣayāṇīti tātparyam 
| tathā ca śvetāśvatare - 



yadā tamastanna divā na rātrirna sanna cāsacchiva eva kevalaḥ atharvaśirasi ca - 
ahamekaḥ prathamamāsaṃ vartāmi ca bhaviṣyāmi ca nānyaḥ kaścinmatto vyatiriktaḥ 
aitareyake - ātmā vā idameka evāgra āsīnnānyatkiñcana miṣat iti | sarvavedānteṣu 
gatisāmānyanyāyena brahmaṇi sṛṣṭipūrvakāla evādvaitatvamavagantavyam 
sṛṣṭyunmukhasya brahmaṇaḥ kāmanayā bahubhāvaśravaṇāt | tathā ca śrutiḥ - 
so'kāmayata bahusyāṃ prajāyeyeti iti | nirbhedavākyānyapi  sṛṣṭeḥ pūrvakāle 
pratiyogisāpekṣabhedasyābhāvāttadviṣayāṇyeva | abhedavākyānyapi aitadātmyamidaṃ 
sarvaṃ sarvohyeṣa rudrāḥ ātmaivedaṃ sarvaṃ ityādīni svecchayā bahubhāvamāpannasya 
brahmaṇo viśvābhedaparāṇi | kāryakāraṇayorabhedaśca mṛdādidṛṣṭāntena 
ekavijñānena sarvavijñānapratijñayā ca | yo māṃ veda sa sarvān devān veda 
ityatharvaśirasi śivatattvajñānena sarvavijñānasiddhiriti siddham | 

sṛṣṭeḥ pūrvakāle jagadupādānakāraṇaprakṛtessatvāt kathamadvaitamiti cenna | tasyā 
īśvaraśaktitvena tadabhinnatvāt | ayaskāntasya lohākarṣaṇaśaktivat | 
vahnerdāhaśaktivacca prakṛtistato'bhinnā dṛśyate | tathā ca śrutiḥ - 
devātmaśaktiṃ svaguṇairnigūḍhāṃ iti | parā'tya śaktirvividhaiva śrūyate svābhāvikī 
jñānabalakriyā ca iti ca parāśaktiśca śivasyaivāsādhāraṇīti śrutyāgamapurāṇādiṣu 
prasiddhiḥ | ato mumukṣubhiravaidikajaganmithyātvādvaitavādo nāṅgīkartavyaḥ |

neti neti ityādi śutīnāṃ na kevalaṃ niṣedhamukhena 
niravayavabrahmamātranityatvabodhakatvaṃ sthirebhiraṅgaiḥ pururūpa ugraḥ ityādi 
śrutiṣvaprākṛtaparamaśivalīlādivyamaṅgalavigrahāṇāmapi nityatvaśravaṇāt | sadā 
śeṣaśeṣitvavyavasthāpakasaṃyuktādvaitapāñcarātrādivat  na cāṅgāṅgitvena vayaṃ 
sāvayavatvavādinaḥ | jīvavatsukhaduḥkhabhoktṛtvaprasaṅgāt ākāśavatsarvagataśca 
pūrṇaḥ ityādi śrutiśatabhaṅgaprasaṅgācca | sadā ghaṭapaṭavannātyantabhedavādinaḥ  
yenāśrutaṃ śrutaṃ bhavati ityādipratijñādṛṣṭānta śrutibhaṅgaprasaṅgāt | na ca 
rajjusarpavadekataramithyātvavādinaḥ | satyakāmaḥ satyasaṅkalpaḥ iti 
śrutisiddhasvābhāvikānantakalyāṇaguṇabhaṅgaprasaṅgāt 



yato vā imāni bhūtāni jāyante ityādi śrutivihitajagajjanmādikāraṇatvabhaṅgaprasaṅgāt 
ekavijñānena sarvavijñānapratijñāvidhāyakaśrutivirodhāt 
mūrtāmūrtobhayabrahmopāsanāvaiphalyaprasaṅgācca | tasmādvayaṃ 
svābhāvikasarvaśrutisamanvayasiddhabhedābhedavādina iti rāddhāntaḥ |

jñājñau dvāvajāvīśanīśau pradhānakṣetrajñapatirguṇeśaḥ ityādi śrutiṣvadvitīyasya 
śivasya parabrahmaṇaḥ sarvajñatvādyasādhāraṇadharmoṃpadeśācchuddhacidrūpatvam 
| svābhāvikāvidyāpāśabaddhatvājjīvasya kiñcijjñatvaṃ sarvānubhavasiddhaṃ 
mahadādijagadupādānakāraṇatvādguṇatrayātmakaprakṛteracidrūpatvam |

sarvādhiṣṭhānasya sarvavyāpakasya paramaśivasya kathaṃ mūrtāmūrtatvamiti cenna | 
mūrtatvena pavanasya digekadeśavartitvaṃ amūrtatvena nikhilalokavyāpakatvaṃ 
pradhānasya mahadahaṅkārakalākāśavāyurūpeṇāmūrtatvaṃ tejassalilapṛthivīrūpeṇa 
mūrtatvaṃ ca dṛśyata iti | anantaśaktiviśiṣṭasya aghaṭitaghaṭanāsamarthasya 
paraśivasya kimu vaktavyam ? virūpebhyo viśvarūpebhyaśca vo namo namaḥ  ityādi 
bahuśrutivākyadarśanāt |

śakteḥ saṅkocabhāvena sṛṣṭeḥ pūrvaṃ maheśvaraḥ |
niraṃśo nirguṇaśceti vedānteṣu pragīyate ||

śaktervikāsabhāvena hyanantaguṇavāniti |
procyate bhagavān rudraḥ paśupāśavimocakaḥ ||

mūrtāmūrtasvarūpeṇa yathā vāyurvirājate |
sadāśivastathā bhāti sarvānugrahakārakaḥ ||

mūrtāmūrtajagadrapā yathā māyā tathā śivaḥ |
mūrtāmūrtasvarūpaṃ syāditi vedāntaḍiṇḍimaḥ ||



etadvedāntahṛdayamajñātvā mohitāḥ pare |
śruterapārthaṃ kurvanti loke panḍitamāninaḥ ||

ityādinā śaivāgameṣu vedaikadeśamatanindāśravaṇānna tadvidvatparigrāhyam |

na ca tamaḥ prakāśavadbhedābhedo viruddhaḥ - kiṃ tadekakālena vā  
divārātravatkālabhedena vā  nādyaḥ rūpajāti-śabdārtha-guṇaguṇi##-
ghaṭaḥ priyaḥ ityatra nāmarūpāstibhātipriyāṇāmekatra dyotanāt 
cidānandādyātmakādvaitabrahmaṇyanṛtajaḍaduḥkhasvabhāvaprakṛteḥ 
kāryakāraṇatvena darśanāt tadambīkāre na  hi dṛṣṭe'nupapannaṃ nāma iti 
nyāyavirodhāt marumarīcikādivadbhrāntimātratve hyarthasiddhikriyāsiddhivirodhācca |

na dvitīyaḥ dvāsuparṇā ityādiśrutyanubhavadarśanāt | saṃsāradaśāyāṃ 
jīvabrahmaṇorbhedaḥ tattvamasi 
ityādyanekaśrutyanubhavadarśanāmnokṣadaśāyāmabhedaśca yukta eva | satyakāmaḥ iti 
śrutau śivasya parabrahmaṇaḥ sṛṣṭisthitipralayatirodhānānugraharūpakāmasya 
satyatvena vyavasthāpanāt aindrajālaśuktirajatavatprapañcasya na 
vyavahāragātrasatyatvam |

na cādhyāsopapattiḥ kāraṇasatyatvena kāryastyatvamiti niyamāt | nirviśeṣasya niṣkriyasya 
brahmaṇo jijñāsyatvāyogāt | 
tatrāropitapradhānasattvaguṇapratibimbitamithyābhūteśvaraśabalabrahmaṇo 
jijñāsyatvaṃ yuktamiti cenna - yanmanasā na manute yenāhurmano mataḥ | tadeva 
brahma tvaṃ viddhi nedaṃ yadidamupāsate ityādiśruteḥ 
pūrvavākyopāttavāgindriyādyagrāhyatvapratipādanadvārā pradhānavākyaikavākyatayā 
sarvendriyasākṣibhūtabrahmastutiparatvāt saguṇopāsanasyāṣyupakramādisiddhatvāt 
anyathā gāruḍamāntrikayorapyasambhavaprasaṅgācca |

saguṇabrahmatveśvaratvādikaṃ kalpitamiticet - 
tadvidhāyakaprātyakṣikavedavedāntetihāsapurāṇāgamādīnāṃ 
bhaktikriyājñānaśāstrāṇāṃ dattajalāñjalitvaprasaktiḥ syāt | asati kalpite avidyakeśvare 
kṛtrimasālagrāma  iva bhaktiśraddhāviśvāsāḥ kasya vā bhaveyuḥ  kathaṃ 



kalpiteśvaro nānāvidhakarmārādhitassan vicitraphaladātā bhavet  mātṛdevo bhava 
pitṛdevo bhava ācāryadevo bhava ityādividhayo'pi parityaktā  ityasaṃbhāṣyatvamāyātam 
| evaṃ caitanye adhyasteśvaratvaviśiṣṭeśvarādrajjusarpādivadbhayamapi na syāt | 
śrūyate cāparokṣavidyāvatāmapi sūryādīnāṃ bhayaṃ bhīṣā'smādvātaḥ pavate | 
bhīṣodeti sūryaḥ ityādau | jñājñau dvāvajāvīśanīśau ajo hyeko juṣamāṇo'nuśete 
jahātyenāṃ bhuktabhogāmajonyaḥ ityādiśrutiṣu jīvabrahmaṇorajanyatvapradarśanena 
kalpitatvavādo hyavaidikaḥ |

kiñca - nirviśeṣabrahmaṇi kiṃ pramāṇaṃ pravartate  na tāvacchabdaḥ śabdasya 
śakyatāvacchedakalakṣyatāvacchedakapurassaraṃ śaktilakṣaṇayoḥ pravṛtteḥ | 
nāpyanumānaṃ  anumānasya pakṣatāvacchedakavyāpakatāvacchedakādipurassaraṃ 
pravṛtteḥ | tadanukūlatarkāṇāṃ ca vyāptimūlatvena vyāpyatāvacchedakādipurassaraṃ 
pravṛtteḥ | nirviśeṣajñānasya saṃśayaviparyayādinivartakatvābhāvāt | 
samānaprakārakasamānaviṣayakaniścayasyaivaviparyayādinivartakatvāt | anyathā 
dravyatvena ghaṭaniścaye gehe ghaṭo'sti na vā iti saṃśayo na syāt | 

īśvaraḥ svaniṣṭhavādhyadharmātiriktadharmāśrayaḥ  svajñānābādhyadharmāśrayo 
vā  dharmitvāt - ghaṭavat ātmatvāt - devadattavat satyakāmatvādayaḥ na 
brahmasākṣātkārabādhyāḥ īśvaretarāvṛttitvāt īśvaratvavat | na cāprayojakatvaṃ 
nirdharmake vastuni sādhakapramāṇasatvāsatvābhyāṃ mama mātā vandhyā 
itivadvacanavyāghātena sarvavyavahārocchedaprasaṅgasyaiva vipakṣabādhakatvāt | ātmā 
vā are draṣṭavyaḥ iti śrutau paramātmasākṣātkāraphalamanūdya tatsādhanatvena 
śravaṇaṃ vidhīyata ityanupapannaṃ śru - śravaṇe - iti dhātośśabdakarmatayā 
śrāvaṇajñānārthakatvāttasya cāvidheyatvādadhyayanavidhyavacchinnavedādhyanādeva 
śrāvaṇajñānasya vṛttatvāt na ca - vedārthaṃ śruṇoti ityādi prayogadarśanāt 
arthajñāne'pi dhātośśaktiriti vācyaṃ tatra lakṣaṇayaivopapattau śaktidvayākalpanāt | 
vīṇānādaṃ śṛṇoti ityādāvarthajñānābhāvena vaiparītyaśaṅkānavakāśāt |

astu vā arthajñāne'pi śaktiḥ - tathāpi tadapi ca na vidheyaṃ adhītasā"gādhyayanasya 
viditapadapadārthasaṅgateḥ satyaṃ jñānamanantaṃ brahma ityādi vākyenaiva jñātatvāt 
| 



nanu - āpātapratipattissā avadhāraṇātmakaṃ tu jñānamadhyayanamātrānna prāṣyate 
iti cenna - tasyāpi bhramarakīṭavat  
svābhāvikāvidyānivṛttipūrvakagurukaruṇākaṭākṣaprāptatvena vidhyanarhatvāt | na ca 
ata eva vicāraḥ śravaṇaśabdena vivakṣita itivācyaṃ - vidhau lakṣaṇāpattaiḥ |

atrāhuḥ - na vā are patyuḥ kāmāya patiḥ priyo bhavati ityārabhya ātmanastu kāmāya 
srvaṃ priyaṃ bhavati ityantena ātmana eva niratiśayasukhasvarūpatvena 
paramapuruṣārthatvamuktvā ātmani khalvare dṛṣṭe śrute mate vijñāta idaṃ sarvaṃ 
viditaṃ etāvadare khalvamṛtatvaṃ ityupasaṃhārādātmajñānameva tatprāptyupāya iti 
niścīyate tathā ca tādṛśamātmajñānaṃ draṣṭavyaḥ ityanūdya 
tatsādhanākāṃkṣāyāṃ śrotavyaḥ ityādinā sādhanavidhiriti niścīyate | śabdajñāne 
hyasādhāraṇakāraṇatayā vicāra eva lakṣaṇayā vidheyo hyavagamyate | taṃ 
tvaupaniṣadaṃ puruṣaṃ pṛcchāmi nāvedavinmanute taṃ bṛhantaṃ naiṣā tarkaṇa 
matirāpaneyā ityādinā śrutimātravedyatvena pratipādite brahmaṇi mānāntarābhāvāt 
draṣṭavya ityatra darśanasādhanākāṅkṣāyāṃ vedāntavākyameva tatsādhanam | 
taccāvicāritaṃ na niścayādhāyakam | manananididhyāsanasahakṛtaṃ 
vicāritavedāntavākyamātmasākṣātkāraheturityayamarthaḥ sampadyate |

na ca vidhau lakṣaṇā kvāṣyadṛṣṭacarī ardhamantarvedi mitotyardhaṃ bahirvedi ityatra 
deśaviśeṣalakṣaṇāyāḥ jātaputraḥ kṛṣṇakeśo'gnīnādadhīta ityatra 
vayośeṣalakṣaṇāyāḥ uccai ṛcā kriyate ityādau ṛgādipadena vedalakṣaṇāyāḥ 
yāvato'śvān pratigṛhṇīyat ityatra ṇijarthalakṣaṇāyāḥ nekṣetodyantamādityaṃ 
nārṣeyaṃ vṛṇīte ityādau paryudāsalakṣaṇāyāḥ na kalañjaṃ bhakṣayet 
ityādipuruṣārthaniṣedheṣu balavadaniṣṭasādhanatālakṣaṇāyāśca bahuśa upalabdheḥ | 
tasmāllakṣaṇāyā vicāravidhiryuktaḥ |

nanu - vicāro'pi vicāryanirṇayahetutvena lokasiddhatvāt kathaṃ vidheya iti cenna | 
apūrvavidhyasambhave'pi niyamavidheravakāśāt | tathāhi vidhistrividhaḥ - 
apūrvavidhiḥ niyamavidhiḥ parisaṃṅkyāvidhiśceti | tatra kālatraye'pi 
mānāntarāprāptasya prāptiphalo vidhirādyaḥ 



yathā vrīhīn prokṣati ityatra vidhivyatirekeṇa prokṣaṇaṃ kenāpi na prāptam | 
pakṣaprāptasya aprāptāṃśaparipūraṇaphalo vidhirdvitīyaḥ yathā vrīhīnavahanti ityatra 
vidhyabhāve'pi puroḍāśaprakṛtidravyāṇāṃ vīhīṇāṃ 
taṇḍulahoṣyākṣepādevāvahananaṃ prāpyata iti nāpūrvavidhiḥ 
kintvākṣepānnakhavidalanamapi prāṣnuyāditi tadānīmapyavahananaprāptyarthaḥ | 
dvayorekatra nityaprāptāvitaranivṛttiphalakavidhistṛtīyaḥ yathā imāmagṛbhṇan 
raśanāmṛtasyetyaśvābhidhānīmādatte ityatra liṅgādeva mantro raśanāgrahaṇe 
nityaṃ prāpnotīti nāpūrvaniyamavidhī kintu liṅgāviśeṣādaśvābhidhānyāmiva 
gardabhābhidhānyāmapi mantraḥ prāpnayāditi tannivṛtyarthaḥ | evaṃ ca vrīhīnavahanti 
itivat śrotavyaḥ iti niyamavidhiḥ | na ca vyāvartyābhāvaḥ śārīrātmavicārasya 
vyāvartyatvāt | na ca tasya mokṣasādhanajñāne prāptyabhāvaḥ - dvā suparṇā dve 
brahmaṇī ityādivākyādāpātapratipattidaśāyāṃ tasyāpi prāptisaṃbhavāt | na ca 
vastutassādhanāntaraprāptāveva niyamavidhiḥ apūrvīyavrīhiṣu 
nakhavidalanasyāprāpterniyamo na syāt | kathañcittaṇḍulībhāvamātre tatprāptyā 
niyabho'trāṣyātmajñānatvena jīvātmavicāratvaprāptyā paramātmavicāre 
niyamavidhirastu |

ihātman śabdasya idaṃ sarvaṃ yadayamātmā ātmani khalvare dṛṣṭe śrute mate 
vijñāta idaṃ sarvaṃ viditaṃ ityādiprakaraṇaparyālocanayā paramātmaparatvāvagamāt 
samanvayasūtre ekoāmasiddhabhagavatpādācāryaiḥ śrotavyaḥ 
ityatrātmajñānavidhirnirākṛtaḥ | na tu jñāno ddeśena vicāravidhiriti tadavirodha iti 
nirṇīyate | tasmādvicāravidhau na kiñcidbādhakamityevaṃ sthite 
śravaṇavidherapekṣitādhikāriviṣayaphalatrayaparamityāgamikanyāyena nirṇītamidaṃ 
sūtraṃ athāto brahmajijñāsā iti | atrānuvādaparihārāya śāstreṣu 
puruṣapravṛttisiddhaye ca kartavyeti padamadhyāhartavyam | jijñāsāpadena vicāro 
lakṣaṇīyaḥ | nanu jijñāsāpadena lakṣaṇā yuktā prakṛtipratyayasamudāyasyāśaktatayā 
samudāyalakṣaṇānupapatteḥ iti cenna | sanpratyayena jahallakṣaṇayā vicāro bodhyate 
prakṛtyā ca sādhyajñānamajahallakṣaṇayocyate |

kaiścit - prakṛtessiddhajñānamātraparatvamaṅgīkṛtya sādhyajñāne'pi 
jahallakṣaṇaivetyuktam | siddhatayopasthitau sādhanānvayāyogena 
sādhyatayopasthiterāvaśyakatvāt prakṛtilakṣaṇā''vaśyakīti lakṣaṇādvayameva 
śāmbhavānandaśivārādhyābhipretam  |



atra kecit - prakṛtipratyayasamudāye ekaiva lakṣaṇā na ca vākye lakṣaṇā na 
dṛṣṭacarī ardhamantarvedi ityatra viṣaṃ  bhuṅkṣva ityādau ca dṛṣṭatvāt | na ca 
śakyasaṃbandhābhāvaḥ samudāyaśaktyabhāve'pi samudāyiśakyasaṃmbandhādeva 
tadupapatteḥ | sā  cājahatīti | na ca ekarūpeṇaikakriyānvayābhāvānna caikasya lakṣaṇeti 
vācyaṃ  - tasyā aprāmāṇikatvāt | chatriṇo gacchanti ityatrāpi 
chatritvenācchatritvena caikānvayitvaṃ na gamanakartṛtvena gantāro gacchanti iti 
prasaṅgāt | śābdadhiyo'vacchedakaprakāratāniyamāt | gantṛtvasyāvacchedakatve 
mukhyārthasyāpi lakṣyatvaprasaṅgāt | na ceṣṭāpattiḥ | 
mukhyārthasambandhābhāvādetadatirekeṇa  mukhyārthakalpanāprasaṅgāt  | ato 
naikarūpeṇaikakriyānvayitvam | kintu chatritvenācchatritvena ca nānārūpeṇaiva | ata eva 
kākebhyo dadhi rakṣyatāṃ ityatrāpi kākatvādyākāreṇaiva kriyānvayaḥ na 
dadhyupaghātakatvādyākāreṇa | na ca ekavṛtyupasthāpināṃ parasparamananvayāt 
vicārajñānayorananvayaḥ syāditi vācyam | tayorbhinnavṛtyupasthāpyatvāt | 
mukhyārthasya lakṣyatvābhāvenājahallakṣaṇāsthale sarvatra vṛttidvayāṅgīkārāt | na 
ca sakṛduccaritasya vṛttidvayamavyutpannaṃ gaṅgāyāṃ ghoṣamatsyau ityatra 
dṛṣṭatvāt |

na ca tīrasya bodhane gaṅgāpadasya na vyāpāraḥ - tātparyaparyavasānāt | 
tātparyaparyavasānasyaiva bodhakatā | tasmātsamudāye ajahallakṣaṇāyāṃ na 
kiñcibdādhakam |

vastutastu - jijñāsāpadaṃ tantreṇopāttaṃ tatraikena jahallakṣaṇayā vicāro bodhyate | 
itareṇa iṣyamāṇaṃ jñānamabhidhayā bodhyata iti na kiñcidanupapannam | 
evamekalakṣaṇayaivopapattau na lakṣaṇādvayaṃ gauravāt | pratyayalakṣaṇāyāḥ 
kvāpyadṛṣṭacaratvācca |

kiñca - iṣyamāṇajñānatyāgena tasyaiva punasvīkārāt 
vāntabhojananyāyaprasaṅgaḥ | jñānasya phalavatvācca | anupapattau hi sādhyatvaṃ 
lakṣyaṃ tatra mokṣasādhanasyaiva saphalatvamiti | tadaṃśo'pi  lakṣyate | na ceṣṭāpattiḥ 
- tasyārthikatvakathanavirodhāt | pratyayānāṃ 
prakṛtyarthānvitasvārthābhidhāyakatvaniścayācca | jijñāsāpadeneti 
granthavirodhāccāhuḥ | vākye tāvannaikalakṣaṇā sambhavati | śakyasambandhasya 
lakṣaṇātvāt śakyānvayabādhe śabdopasthitasyaiva 



viṣayatvaprasaktyā sarvaśaktikalpane gauravāt | anayalabhyasya śabdārthatvāt | 
śakyasabandhenopasthitasyāpi tātparyavaśādviṣayatvamaṅgīkriyata iti śakyabhede 
tatsambandhānāmapi bhedānna lakṣaṇāyā ekatvam | evaṃ cārthavādādisthale'pi 
pādānāmeva vākyārthadvārā prāśastyādilakṣakatvaṃ pratyekameva | na tu vākye 
kadācidvyāsajyavṛttilakṣaṇā | padānāṃ tadarthānāṃ tatsambandhānāṃ ca nānātve 
lakṣaṇāyā ekatvāsambhavāt |

evañca - vākyārthasambandhena yatra vastvantaraṃ padairlakṣyate tatra vākyalakṣaṇā 
| yathā ardhamantarvedi ityādau tadbhinnā padalakṣaṇeti śāstre vyavahāraḥ | evaṃ sthite 
prakṛte'pi samudāye naikalakṣaṇā | sāmudāyiśakyasambandhādeva tadupapattiriti 
vadatāṃ ca kathamekatvam  samudāyināṃ bhedena tatsambandhasyāpi bhedāt | na ca 
ekapratītijanakatvena lakṣaṇānāmekatvaṃ iṣṭāpatteḥ | tathā satyanyataralakṣaṇayaiva 
vicāropasthitau lakṣaṇādvayenāpi tadupasthityaṅgīkāre vaiyyarthyāt | 

yattu - chatriṇo gacchanti ityatra  chatritvādinaivānvayabodha iti taccintyaṃ - 
prāṇabhṛta upadadhāti sṛṣṭerupadadhāti ityatreva samudāyasya lakṣyatvāt  | chatriṇo 
gacchanti iti ca chatryacchannisamudāyo gacchatītyarthaḥ na ca bahuvacanānupapatiḥ 
gaṅgāyāṃ ghoṣamatsyau ityatra vṛttidvayavacanānāmekavacanasyaiva sādhutvopapateḥ 
| aditiḥ pāśān ityatrevāvayavabahutvena vā sādhutvāt |

na ca śakyasambandhābhāvaḥ - samudāyasamudāyinorabhedasambandhāt - 
tayorabhede'pi pratyayayorvaicitryasya sarvasampratipatteḥ | 
śakyatāvacchedakabhinnadharmeṇopasthitereva lakṣyatvaprayojakatvāt | na ca 
jahallakṣaṇāto bhedaprasaṅgaḥ - rūpāntareṇopasthitasyāpi svārthasya kriyānvayāt | 
kākebhyo dadhi rakṣyatāṃ ityatra dadhyupaghātakatvaprakārakabodhasyānubhavikasya 
anyathopapādayitumaśakyatvācca |

vastutastu - yatra chatryacchatrisamudāyatvena rūpeṇa gamanānvayapratipattyarthaṃ 
chatriṇo gacchanti iti vākyaprayogaḥ tatrājahallakṣaṇayā śakyāśakyopasthitirdurvārā | 
ata eva guhādhikaraṇe mañcanapaṇḍitīye  ṛtaṃ pibantau ityatra 
pibadapibatsamudāyalakṣaṇāyā 



ajahallakṣaṇatā pratipāditā | evaṃ ca liṅgasamavāyādhikaraṇe upādhānayogitayā gaṇe 
svārtho'ṣyantarbhūt iti na vṛttidvayavirodha ityuktaṃ kaivalyaprakāśe vyākhyātaṃ ca 
paramaśivārādhyabhaṭṭācāryeṇa | upadhānayogitayā gaṇasya lakṣyatā iti |

yadi ca vṛtidvayamapi tātparyavaśātsakṛduccaritasyāṣyaṅgīkṛtya 
chatritvācchatritvaprakārakabodhecchayā chatriṇo gacchantīti vākyamaṅgīkṛta 
gaṅgāyāṃ ghoṣamartsyau ityatreva vṛtidvayavyāpāro'pyaṅgīkriyate aṅgīkriyatām | 
na caitāvatā uktasthale lakṣaṇayā śakyāśakyopasthitirvārayituṃ 
śakyetyavaśyābhyupeyatvāt | ajahallakṣaṇādirāsāyāsavaiphalyamiti dik |

evaṃ sthite prakṛte'jahallakṣaṇāṅgīkāre ekavṛtyupasthitayorvicārajñānayoḥ 
vaṣaṭkartuḥ prathamabhakṣaḥ ityatreva uddeśyavidheyabhāvenānvayo na syāt | 
darśitaśca tādṛśānvayaḥ jñānāya vicāraḥ kartavyaḥ iti paramaśivānandārādhya  
svāminā śivajñānacandrodaye | na ca prakṛte vṛttidvayamevāṅgīkriyate 
nājahallakṣaṇeti vācyam | tathā satyajahallakṣaṇoktivirodhāt | gaṅgāyāṃ ghoṣamatsyau 
ityādau vṛttidvayasthale ajahallakṣaṇāvyavahārābhāvāt |

āstāṃ tāvajrahasttvājahatvavicāraḥ vṛttidvayāṅgīkāre'pi prakṛternaikalakṣaṇayā 
nirvāhaḥ - tathāhi - jñānasya sādhyatvopasthtirvyatirekeṇa tāvanna 
sādhyatayānvayaḥ na cecchāviṣayatvamātraṃ sādhyatvam | anicchāviṣayasyāpi 
duḥkhasya sādhyatvāt | asādhyasyāpi icchāviṣayatvāt | 
vidhurasyātītabhāryāyāmicchautkaṭyadarśanāt | iṣṭasādhyaśabdayoraparyāyatvācca | 
ata eveṣṭatvena sādhyatvānumānaṃ nirastam | vyabhicārasyoktatvāt | astu vā 
sādhyatvānumānaṃ tathāpi prakṛte nāpyuayogaḥ - vṛtyupasthitasyaiva 
śābdānvayabodhaviṣyatvaniyamāt | anyathā vicāre'pi lakṣaṇā  na syāt | 
iṣyamāṇajñānasādhyatvana anumānādinopasthitasya anvayāddhīviṣayatvasambhavāt |

kiñca - pratyayārthaviśeṣaṇatvenopasthitasya jñānasya svātantryeṇaiva 
tadupasthitirnāsti | gaurnityā ityādau gotvasya svatantropasthitaye lakṣaṇayā aṅgīkārāt | 
tasmāt 



prakṛtyā sādhyāvasthaṃ jñānaṃ lakṣaṇīyameveti lakṣaṇādvayasyāvaśyakatvāt 
pratyaya eva vicāralakṣaṇā yuktā na tu samudāye etena tatkalpanāpi nirastā | ekena 
vicāralakṣaṇāyā itareṇāpi sādhyāvasthajñānalakṣaṇāyā apyuktakrameṇāvaśyakatvena 
padadvayaṃ kalpayitvā padadvaye'pi lakṣaṇāṅgīkāyapekṣayā ekasmin śrutapade 
prakṛtipratyayalakṣaṇādvayakalpanāt dvayoreva laghutaratvāt | vicāralakṣaṇāpi na 
samudāye yuktā | uktayukteḥ prakṛteḥ pratyayasya vā 
tallakṣakatvādanyataravaiyarthyāditi | 

yattu sanpratyayasya lakṣakatvaṃ na dṛṣṭamiti tanna | saktūn juhoti ityatra dvitīyāyāḥ 
karaṇatvalakṣakatvasya prayājaśeṣeṇa havīṃṣyabhighārayati  ityatra tṛtīyādvitīyayoḥ 
karmacādhāratvalakṣakatvasya ākhyātasya kṛtyarthakatvavādināṃ ratho gacchati ityatra 
vyāpāralakṣakatvasya phalānukūlavyāpārārthakatvavādināmapi jānāti - icchati##-
jñānādyāśrayatvapratīteḥ naśyati ityādau ca 
nāśapratiyogitvapratīterāśrayatvapratiyogitvalakṣakatvasya ca bahulamupalabdheḥ | 
guhādhikaraṇapūrvapakṣe ṛtaṃ pibantau ityatra 
buddhikṣetrajñasādhāraṇārthaśatṛpratyayasyakatṛtvaśaktasya 
kārakatvamātralakṣaṇāyā dūrvāsīme pratipādanācca | na ca pratyayāntarasya lakṣakatve'pi 
sanpratyaye kvāpi lakṣaṇā na dṛṣṭeti vācyam | śvā mumūrṣati kūlaṃ pipatiṣati ityādau 
vyāpāramātre lakṣaṇāyā dṛṣṭatvāt |

ata eva dhātoḥ karmaṇassamānakartṛkādicchāyāṃ vā iti sūtre 
āśaṅkāyāmacetaneṣūpasaṅkyānaṃ ityupasaṃṅkhyānaṃ codayitvā na vā 
tulyakāraṇatvādicchayā vā pravṛttita upalabdheḥ iti vātikena icchākārye vyāpāre 
lakṣaṇayā prayoga ityukteracetane icchāvattadicchākāryasyāpyabhāvāt | tatra kracā - 
upamānādvā iti vārtikena icchāsadṛśe vyāpāre gauṇaḥ prayoga iti patañjalibhāṣye 
prapañcitam | kaiyaṭaśca - tathā sati gauṇamukhyayormukhye kāryasampratyayaḥ iti 
nyāyena icchāsadṛśe prayogo na syādityāśaṅkya gauṇamukhyanyāyaśca 
kvacillakṣyānurodhenāpyaṅgīkriyata iti samādadhe |

īkṣatyadhikaraṇe kūlaṃ pipatiṣati ityatra dūrvāsabhagavatpādācāryairlakṣaṇāyā 
aṅgīkārācca | tasmāt sanpratyaye lakṣaṇā nāstīti vacoriktam | yadapi vāntabhojananyāya 
iti tanna |



pratyayasya vicāralakṣakatvena na bodhyate sādhyatā kintu lakṣaṇayā prakṛtyaiveti 
bodhakabhedasvīkāramātreṇa vāntabhojananyāyāsambhavāt | sādhyatvasyātyāgena tyakta 
punaḥsvīkārābhāvāt |

yadatrārthikatvakathanaṃ viruddhamiti tadapi na | jñānāya vicāraḥ kartavyaḥ iti jñānaṃ 
sādhyatvenoddiśya sādhanaṃ vicāro vidhīyate | tatra siddhatvenopasthitau 
sādhanākāṅkṣā neti sādhyatāmātraṃ lakṣyate | yāvatā vinā 
śabdānvayāparyavasānaṃ tāvanmātraṃ lakṣaṇīyam | tasmin paryavasite  vidheḥ 
puruṣapravṛttiparyavasitatvāttasyāśca niṣphalāyā asambhavāt phalavatvasiddhaye 
mokṣasādhanatvaṃ jñānasya kalpyata ityārthikatvam | tatra bhavatāmeva tu taddṛṣṭyā 
duruttaram | jñānasya pratyayārthecchayāṃ viṣayatvenānvaye jñānamātrasya 
niṣpramāṇatvena viṣayatvāsanbhavānmokṣasādhanabrahmajñānasyaiveṣyamāṇatvena  
śrautatvaprasaṅgāt |

evañca - idamapyaparaṃ pratyaye vicāralakṣaṇāyāṃ bījam | yadācāryāṇāṃ 
mokṣasādhanatvasyārthikatvakathanaṃ anyathā uktarītyā śrautatvaprasaṅgāt | yadapi 
pratyayānāmityādi tadapi na | apeks.itavicārasya prakṛtyarthajñānaṃ prati 
sādhanatvenānvayāt | icchāyā viṣayaviṣayibhāvenānvayaḥ vicārasya tu 
sādhyasādhanabhāveneti prakṛtyarthānvitasvārthābhidhāne na kaścidviśeṣaḥ | yadapi 
jijñāsāpadena virodha iti tanna | prakṛtipratyayayordvayorapi lakṣakatve padasya sakalasya 
lakṣakatvāttadabhidhātopapatteḥ | jñānasya prakṛtyarthasya 
sādhyatvalakṣaṇāyāvicāralakṣaṇākathanenaiva kathitaprāyatvāt tāmanabhidhāya 
vicāramanapekṣyati vicāralakṣaṇābhidhānopapatteśca | tasmāllakṣaṇādvayameva 
paramānandārādhyena nirṇītam | ekorāmasiddhārādhyabhagavatpādācāryādibhiḥ 
svīkṛtatvādetadeva samyagupādeyam |

śivasya parabrahmatvakathanam 

nanu - asadvā idamagra āsīt tato vai sadajāyata amūlamanādhāramimāḥ prajāḥ 
prajāyante na kadācidanīdṛśaṃ jagat ityādinā jagataḥ 



asatkaraṇatvānāditve pratipādite tasmāttasya na kartrapekṣitā samucitā | jyotiṣṭomena 
svargakāmo yajeta ityādau yāgādikarmaṇāṃ jīvakartṛkatvaphaladātṛtvadarśanāt 
cetanaśārīravyatirikteśvarasadbhāve mānābhāvāt tena prayojanādarśanāt 
adṛṣṭadvārā jīvānāmeva kartṛtvāṅgīkārāt loke sukhaduḥkhabhoktṛtvadarśanāt 
parameśvarakartṛkatve vaiṣamyanairghṛṇyāpatyā īśvaratvabhaṅgaprasaṅgācca 
īśvareṇa na kiñcitprayojanaṃ sidhyati  |

kiñca  - jaḍakarmaṇāṃ jīvānāṃ ca phaladātṛtvāsaṃbhavāt 
sarvajñeśvarasadbhāve kṣityaṅkurādikaṃ sakartṛkaṃ kāryatvāt ghaṭavat 
ityanumānea īśvarasyāṅgīkāre ātmā vā idameka evāgra āsīt brahma vā idamagra āsīt 
hiraṇyagarbhassamavartatāgre bhūtasya jātaḥ patireka āsīt omityekākṣaraṃ brahma 
asāvādityo brahma namaste vāyo tvameva pratyakṣaṃ brahmāsi gaṇānāṃ tvā gaṇapatiṃ 
havāmahe viśvasmādindra uttaraḥ eko ha vai nārāyaṇa āsīt na brahmā neśāno nāpo 
nāgniṣṭomau neme dyāvāpṛthavī atha puruṣo ha vai nārāyaṇo'kāmayata prajāssṛjeyeti 
nārāyaṇādbrahmā jāyate nārāyaṇādrudro jāyate sadeva saumyedamagra 
āsīdekamevādvitīyaṃ mano vai brahmeti cakṣurvai brahmeti śrotraṃ vai brahmeti prāṇo 
brahma kaṃ brahma khaṃ brahma annaṃ brahma ityādinā bahuvipratipattidarśanāt 
śivasyaikasyaiva kathaṃ brahmatvaṃ  iti cenna |

agnīṣomīyaṃ paśumālabheta ityatra dvipadāścatuṣpadāśca paśavaḥ iti śrutyā 
dvipadāṃ catuṣpadāṃ ca paśuśabdavācyatvena nirdeśāt sandehe chāgasya vapāyāṃ 
medasaḥ iti śrutyantareṇa chāgapaśutvanirṇayavat śivasya brahmatvaṃ grāhyam | ataḥ 
- yato vā imāni bhūtāni jāyante ityādiṣu jagañjanmādikāraṇatvaṃ 
brahmalakṣaṇamuktaṃ parameśvarasya | 
triguṇātmakaśaktyavacchinnahiraṇyagarbhanārāyaṇakālarudrādīnāṃ neśvaratvam | 
teṣāmekaikakartṛtvena jagajjanmādikartṛtvābhāvāt | ata eva sūtrakāreṇa janmādyasya 
yataḥ iti nirdiṣṭam | brahmottarakhaṇḍe - 



yasyājñayā jagatsṛṣṭā viriñciḥ pālako hariḥ |
saṃhartā kālarudrākhyo namastasmai pinākine ||

iti jagadutpattyādīnāṃ prayojakakartṛśśivasyaiveśvaratvaṃ nirdiṣṭam | kiñca - 
māyāṃ tu prakṛtiṃ vidyānmāyinaṃ tu maheśvaraṃ | tasyāvayavabhūtaistu vyāptaṃ 
sarvamidaṃ jagat iti | māyāṃ - prakṛtiṃ kāraṇaṃ vidyāt  māyinaṃ tu maheśvaraṃ 
vidyāt ityanena māyāyāḥ parameśvarādhīnatvamuktam | ata eva vaśīkṛtamāyatvāt 
svatantra iti tasyāṃśabhūtaiḥ brahmaviṣṇukālarudrādibhiścaitadvyāptaṃ sarvamidaṃ 
jagadityuktam |

tathā atharvaśirasi - devā ha vai svargaṃ lokamagaman te devā rudramapṛcchan ko 
bhavāniti | so'travīdahamekaḥ prathamamāsaṃ vartāmi ca bhaviṣyāmi ca nānyaḥ kaścana 
matto vyatiriktaḥ ityādinā śivasyaiva traikālikābādhyatvaṃ sarvāntaryāmitvaṃ 
sarvakāraṇatvaṃ sarvaśabdavācyatvaṃ sarveśvaratvaṃ sarvātmakatvaṃ brahmatvaṃ ca 
pratipāditam | kāṇvaśākhāyāṃ - yaḥ ṛthivyāṃ tiṣṭhan ityādinā 
pṛthivyādyaṣṭamūrtisvarūpasyaiva 
brahmatvakathanānnānyasyāśśaṅkhacakraviśiṣṭadevatāyā 
bhūtabhautikasṛṣṭikartṛtveneśvaratvam | na cāvayavavyutpantyā viṣṇorapi 
pṛthivyādiśarīratvamantaryāmitvaṃ ca sambhavatīti vācyam | aṣṭamūrtitvaṃ hi 
śivasyaiva prasiddhatvāt viṣṇorantaryāmitvāprasiddheḥ | na cobhayoḥ 
śivakeśavayorantaryāmitvamaṣṭamūritvaṃ ca vaktuṃ yuktaṃ ubhayorekaśarīrābhāvāt | 
svatantrayorubhayorapi niyantṛtve jagatāmutpattisthitisaṃhārāṇāṃ yugapatsaṃbhave 
viśvavilayāpatteḥ  | sontarādantaraṃ prāviśat diśaścāntaraṃ prāviśat yo rudro'gnau yo 
apsu ya oṣadhīṣu yo rudro viśvā bhuvanā''viveśa tasmai rudrāya namo astu ityādi 
śrutiśateṣu śivasyaiva sarvātmakatvasarvāntaryāmitvadarśanāt |

yo vedādau svaraḥ proktaḥ ityārabhya yaḥ parassamaheśvaraḥ ityantena 
akārokāramakāravācyabrahmaviṣṇurudrāṇāṃ maheśvare vilayaḥ pratipāditaḥ 
tasmānnetareṣāṃ brahmatvam |



kiñca - īśānaḥ sarvavidyānāṃ ityārabhya sadāśivo ityantena tasyaiva brahmatvaṃ 
praṇavapartipādyatvaṃ coktam |

tamīśvarāṇāṃ paramaṃ maheśvaraṃ taṃ devatānāṃ paramaṃ ca devatam | patiṃ 
patīnāṃ prathamaṃ parastādvidāma devaṃ bhuvaneśamīḍyam iti śvetāśvatare 
brahmaviṣṇurudrādidevānāṃ niyantṛtveneśvaraṃ vidāmo - jānīmaḥ 
nānyatheśvaraṃ jānīma iti nirṇīyate | somaḥ pavate janitā matīnāṃ janitā divo janitā 
pṛthivyāḥ | janitāgnerjanitā sūryasya janitendrasya janitota viṣṇoḥ iti ṛgvede 
budhyādiviṣṇvantarjanitā sūryasya janitendrasya janitota viṣṇoḥ iti ṛgvede 
budhyādiviṣṇvantajagatkāraṇatvaṃ tasyaivopapāditam | somaprakaraṇapaṭhitatvānna 
somalatāparatvam acetanasomalatāyāssarvakāraṇatvāsambhavāt |

atharvaśikhāyāṃ ca - dhyāyīteśānaṃ pradhyāyitavyaṃ sarvamidaṃ 
brahmaviṣṇurudrendrāste samprasūyante sarvāṇi cendriyāṇi saha bhūtairna kāraṇaṃ 
kāraṇānāṃ dhyātā kāraṇaṃ tu 
dhyeyassarvaiśvaryasampannassarveśvaraśśambhurākāśamadhye dhruvaṃ sarvādhikaṃ 
ityupakramya śiva eko dhyeyaśśivaṅkarassarvamanyatparityajya ityantena 
mumukṣūṇāmitaraniṣedhapūrvakaṃ śivopāsanameva vihitam  |

utāmṛtatvasyeśānaḥ sarvamidaṃ śiva eva vijānīmahi śuddho nirañjano 
vibhuradvayaṃ śivamekaṃ śivamadvaitaṃ caturthaṃ manyante sa ātmā sa vijñeyaḥ 
śivo'dvaitaḥ eko hi rudro na dvitīyāya tasthuḥ na sanna cāsacchiva eva kevalaḥ viśvādhiko 
rudro maharṣi ityādiśrutibhiśśivasyādvitīyatvapratipādanācchiva eva para iti niścīyate | 
kiñca - 

ṛtaṃ  satyaṃ paraṃ brahma puruṣaṃ kṛṣṇapiṅgalam |
ūrdhvaretaṃ virūpākṣaṃ viśvarūpāya vai namaḥ ||

ityādinā nīlalohitasya śivasya parabrahmatvamuktam |



prapañcopaśamaṃ śāntaṃ śivamadvaitaṃ caturthaṃ manyate umāsahāyaṃ 
parameśvaraṃ prabhuṃ trilocanaṃ nīlakaṇṭhaṃ praśāntaṃ dhyātvā munirgacchati 
bhūtayoniṃ samastasākṣiṃ tamasaḥ parastāt sa brahmā sa śivassaharissendrassokṣaraḥ 
paramaḥ svarāṭ ityādinā śivasya mūrtitrayātītaparabrahmatvapratipādanāt tadanyeṣāṃ 
kāraṇatvābhāvānnānyeṣāṃ brahmatvaṃ yuktam | annaṃ brahma ityādi tu stutimātrameva 
|

kiñca - sarvo vai rudraḥ sarvaṃ khalvidaṃ brahma triṣu dhāmasu yadbhojyaṃ bhoktā 
bhogaśca yadbhavet tebhyo vilakṣaṇassākṣī cinmātro'haṃ sadāśivaḥ || mayyeva sakalaṃ 
jātaṃ mayi sarvaṃ pratiṣṭhitam mayi sarvaṃ layaṃ yāti tadbrahmādvayamasmyaham 
ityādinā hastakarapāṇiśabdavat brahmātmaśivaśabdānāṃ paryāyatvaśravaṇāt 
māṇḍūkyopaniṣadi upakrame - sarvaṃ hyetadbrahma ayamātmā brahma so'yamātmā 
ityuktvā ante śivamadvaitaṃ caturthaṃ manyante sa ātmā sa vijñeyaḥ ityuktvā 
advitīyabrahmaprakaraṇe upakramopasaṃhārayorekārthapratipādakatvādupakrāntasya 
brahmaṇa upasaṃhāragatādvaitaśivasya cābhinnatvopadeśācca jagajjanmādikāraṇatvena 
parabrahmatvaṃ tasyaiva siddham | anyathā śivabrahmātmādīnāṃ śrutyā 
jagatkāranatvapratipādanātteṣāṃ pratyekamīśvaratvāṅgīkāre īśvaranānātvaprasaktyā 
sakalamatavirodhaḥ sakalaśrutivirodhaśca syāt |

evaṃ sarvavedāntārthajñairjaiminyācāryaiḥ svakṛtavedapādastave 
sakalavedavākyānāṃ śivaparatvamuktam | tathā ca caturvedapāraṅgataiḥ 
jyotirnāthaghaṇṭānāthabhīmanāthabhaṭṭabhāskarādibhirvaidikairvedamārgapratiṣṭhāpan
ācāryairapi pāṣaṇḍapāñcarātrabauddhādvaitādidurmatanirākaraṇānantaraṃ - 

mahādevo devaḥ sakalajagadārādhyacaraṇastrayīmārgo mārgaḥ 
kumatimatavṛttipramathanaḥ |
tayoryo vā brūte vṛjinamanayostasya nidadhe śirasyaghriṃ vādipralayadahano'haṃ 
nṛpasabhe ! ||

ityādinā śivasyaiva parabrahmatvaṃ vyavasthāpitam | tasmācchāstre brahmajijñāsetyatra 
śivasyaiva svarūpajijñāseti nirdiṣṭam |



evaṃ brahmaṇo yajjagatkāraṇatvaṃ tacchivasyaiveti sūtrasandarbharūpe brahmeti 
vyavahāraḥ | brahmavidāpnoti paraṃ brahma veda brahmaiva bhavati śiva eko 
dhyeyaśśivaṅkarassarvamanyatparityajya ityatra śivaṅkarotīti śivaṅkaraḥ - 
bhāvapradhāno nirdeśaḥ tasmādātyantikapāśanivṛttipūrvakaśivatvaprāptireva 
muktirityupadiśyate | na ca āgantukatvenānityatvāt kathaṃ śivatvaprāptireva muktiriti 
vācyam | bhramarakīṭanyāyena satyakrimeḥ satyabhramaratvaprāptidarśanāt | 
satyātmakasya jalasya svabhāvanivṛttipūrvakasatyamauktikatvaprāptidarśanāt kimarthaṃ 
bandhamithyātvakalpanamiti vivekibhirboddhavyam |

nanu - marumarīcikāyāṃ  bhāsamānasyāsatyasya toyajñānasya satyaṃ 
marīcikājñānaṃ nivartakamiti vyāptibalāt jñānena satyasya kathaṃ nivṛttiḥ  iti cenna | 
satyasya pūrvajñānasyottarajñānena smṛtvā saṃskārasya śivasmaraṇena pāpasya 
priyasmaraṇena duḥkhasya pratyadhikaraṇaṃ saṃśayasya - pūrvapakṣanirṇayena 
pūrvapakṣasya ca siddhāntena nivṛttidarśanāt |

nanu - ajāmekāṃ lohitaśuklakṛṣṇāṃ ityādau pradhānasya 
jagatkāraṇatvanirdeśāt brahmaṇo jagatkāraṇatve vikāritvaprasaṅgācca |

atha-ataḥ - abrahmajijñāsā iti abrahmaṇaḥ pradhānasya jijñāsā kartavyeti - 
cenna - tajjijñāsāvidhāyakaśrutyadarśanāt nopāsyau prakṛtijīvau iti śrutau 
tadupāsanānirākaraṇadarśanāt pradhānavanniradhiṣṭhānaśakterabhāvācca | 
pradhānasya jagatkāraṇatvapratipādakaśrutīnāṃ śastraṃ chinatti śrotraṃ śruṇoti iti 
vākyānāmiva tadanyakartutvaṃ sūcitam | jaḍasya jagatkāraṇatvāsambhavāt māyāṃ tu 
prakṛtiṃ vidyānmāyinaṃ tu maheśvaraṃ ityādau māyāyāḥ śivādhīnatvadarśanāt |

iti śrīkarabhāṣye ādyaṃ jijñāsādhikāraṇam 



janmādyadhikaraṇam 

lakṣaṇapramāṇādhīnā hi vastusiddhiḥ iti nyāyena prathamaṃ brahmaṇaḥ 
prādhānyalakṣaṇārthamidaṃ sūtraṃ pradarśya 
nirviśeṣatvasaviśeṣatvasaṃśayaviparyayanirākaraṇārthaṃ jijñāsya brahmaṇo 
lakṣaṇamāha - 

janmādyasya yataḥ || 2 ||

iti - yato vā imāni bhūtāni jāyante | yena jātāni jīvanti | yatprayantyabhisaṃviśanti | 
tadvijijñāsasva | tadbrahmeti iti | taittirīye śrūyate'sya viṣayaḥ prayanti mriyamāṇāni santi 
abhisaṃviśantīti vākyārthaḥ |

ataḥ pūrvādhikaraṇe sandigghatvena brahmaṇo vicāryatvasambhavādākṣepasaṅgatiḥ | 
sarvatra dṛṣṭāntaprayudāharaṇasaṅgatī ca sambhavataḥ | yathā sandigdhatvahetunā 
brahma vicāryaṃ tathā janmādīnāṃ jaganniṣṭhatvena hetunā na brahmaṇo lakṣaṇamiti 
dṛṣṭāntasaṅgatiḥ | atra taṭasthalakṣaṇatvena na tathā sambhavatīti 
pratyudāharaṇasaṅgatiḥ | janma ādiryasyeti tadguṇasaṃvijñānabahuvrīhiḥ  | atra brahmeti 
padamanuvartate tacchabdasyādhyāhāraḥ | janmādi - asya - yataḥ - iti 
padavibhāgaḥ | janmādi - sṛṣṭisthitilayatirodhānānugrahātmakakṛtyapañcakaṃ 
asya cidacitprapañcavilāsasya yato - yasmāt 
svābhāvikānantaśaktiviśiṣṭabrahmaṇaḥ sambhavati tadbrahmeti sūtrārthaḥ |

asyetyanena cākṣuṣapratyakṣaviṣayībhūtacetanācetanaprapañcasya kāryatvaṃ yata 
ityanena brahmaṇo janmādipañcakṛtyakāraṇatvaṃ ca nirdiṣṭam | paraśivasya brahmaṇo 
jagajjanmādipañcakṛtyānāṃ śrutisiddhatvājjīvānāṃ tadupāsakatvaṃ vidhīyate | 
kāraṇasya brahmaṇah kartṛmakartuṃ ca śakyameva | atra - yato veti 
śrutāvabhisaṃviśantītyanena āvirbhāvatirodhāne sūcite | 



vijñāte brahmaṇi taṭasthādilakṣaṇānupapattiḥ avijñāte pravṛttireva na syāt | atastatra 
kathaṃ lakṣyalakṣaṇapravṛttiriti na śaṅkanīyam | 
gurūpadiṣṭaśāmbhavadīkṣitasyāpātajñānasambhavāt | tanniścayārthaṃ 
lakṣyalakṣaṇavicārapravṛttirna virudhyate |

viśayastu - kāraṇatvaṃ  sarvādhiṣṭhānasya brahmaṇaḥ  
tatrāropitapradhānasatvaguṇapratibimbitakalpiteśvarasya vā  sarvādhiṣṭhānasya brahmaṇo 
nirguṇatvājjagataśca nityatvāttanna sambhavati | sāvayavasya kalpitasya mithyābhūtasya 
sutarāṃ na sambhavati |

kiñca - jñājñau dvāvajāvīśanīśau na kadācidanīdṛśaṃ jagat ityādinā 
jagajjīvayorajātatvanityatvavyapadeśāt kathaṃ parameśvarasya kāraṇatvam  kāraṇatve 
utpattyasambhavāt iti sūtre bhagavatā sūtrakāreṇa śrutismṛtiviruddhatvena 
jīvotpattipradhānavaiṣṇavamatasya nirākṛtatvāt tanna sambhavati | akāraṇatve - yato 
vā imāni ityādiśutivirodhaḥ syāt | asadvā idamagra āsīt | tato vai sadajāyata sadeva 
somyedamagra āsīt na sanna cāsacchiva eva kevalaḥ ityādiśrutiṣu 
asatkāraṇatvasatkāraṇatvasadasadvyatiriktaparaśivakāraṇatvaśravaṇāt 
bahuvipratipattirdṛśyate |

pūrvapakṣastu - na ca parameśvarasya jagatkāraṇatvaṃ nirguṇatvāt | tathātve 
jagadvilakṣaṇatvena  tadantaryāmitvena vā  sākārasya  nirākārasya vā  nādyaḥ - 
sarvavyāpakatvabhaṅgaprasaṅgāt nirupādhikatvena nirādhāratvena ca 
kulālakuvindādibhyo ghaṭapaṭādyutpatterasambhavācca | na dvitīyaḥ - 
ghaṭādivatparicchinnatvaprasaṅgāt ādheyatvaprasaktaiśca | na tṛtīyaḥ - 
sāvayavasya brahmaṇaḥ niravayavākāśādikalpanāyogāt 
pūrvavatparicchinnatvaprasaṅgācca | nāpi caturthaḥ - niravayavasya 
sāvayavaprapañcakalpanāsambhavāt niṣkalaṃ niṣkriyaṃ śāntaṃ niravadyaṃ niñjanaṃ 
ityādi śrutivirodhaprasaṅgācca |

kiñca  - satyajñānānandātmakaparaśivajanyatvāṅgīkāre jagato'pi 
saccidānandātmakatvaṃ syāt | tadaṅgīkāre jagato janmādikaṃ 
anṛtajaḍaduḥkhātmakatvaṃ ca na syāt mṛdādivadvikāritvaprasaṅgaśca | kiñca ##-



kiñca - taddvividhakāraṇatvaṃ brahmaṇaḥ  pradhānasya vā  nādyaḥ - nimittatve 
sarvaṃ khalvidaṃ brahma sarvo vai rudraḥ ityādyadvaitaśrutibhaṅgaprasaṅgāt | na 
dvitīyaḥ - eko hi rudro na dvitīyāya tasthuḥ ekamevādvitīyaṃ 
ityādiśrutisiddhādhiṣṭhātrantaranirāsāsambhavāt  | na tṛtīyaḥ - 
tamaḥprakāśavatparasparaviruddhasvabhāvatvāt | pradhānasyāṅgīkāre 
acetanatvādasatvācca | kulālādivannimittopādānatvāsambhavaḥ 
viruddhatvāttadubhayatvāsambhavaḥ |

kiñca - ānando brahmeti vyajānāt ānandāddhyeva khalvimāni bhūtāni jāyante sadeva 
somyedamagra āsīt na sannacāsacchiva eva kevalaḥ ityadiśrutisiddhānandādīnāṃ 
brahmatve vikalpassasmuccayo vā  vikalpatve 
kṛtahānākṛtābhyāgamaprasaṅgo'vyavasthā ca | vyavasthāvikalpe 
anekabrahmatvaprasaṅgaśca | samuccaye teṣāmānandādīnāṃ dharmarūpatvāt 
jagajjanmādikāraṇatvāsambhavaḥ |

kiñca - kṣīrādivatpariṇāmyupādānatvāṅgīkāre  
brahmaniṣṭhānandādibhaṅgaprasaṅgaḥ | suvarṇakuṇḍalādivadārambhopādānatve  
pūrvavadvikāritvaprasaṅgaḥ | prāgasadrūpapradhānādiprapañcasya 
rajjusarpavadvivartatvāṅgīkāre śaśaśṛṅgādīnāṃ kiṃ na syāt  ataḥ prapañcasya 
notpattirvidhīyate | tathāi adhyāropāpavādābhyāṃ niṣprapañcaṃ prapañcyate iti 
pūrvācāryoktanyāyamanusṛtya śiṣyabodhārthaṃ vedaprāmāṇyasiddhyarthaṃ ca 
ajāmekāṃ lohitaśuklakṛṣṇāṃ ityādiśrutāvacetanamāyāyā 
jagatkāraṇatvopadeśāttasyā evopāānakāraṇatvaṃ vaktuṃ śakyam | 
brahmādhyastaprakṛtisattvaguṇapratibimbitakalpiteśvarasya vā tatkāraṇatvaṃ  iti 
cedbrūmaḥ |

siddhāntastu - sarvādhiṣṭhānasaccidānandaṣaṭsthalaparaśivabrahmaṇa eva 
jagajjanmādikāraṇatvaṃ yuktam | apāṇipādo'hamacintyaśaktiḥ paśyāmyacakṣuḥ sa 
śṛṇomyakarṇaḥ | ahaṃ vijānābhi viviktarūpo na cāsti vettā mama citsadāham 
ākāśaśarīraṃ brahma | satyātmaprāṇārāmaṃ mana ānandam sarvāṇi ha vā imāni 
bhūtānyākāśādeva samutpadyante | ākāśaṃ pratyastaṃ yanti ākāśo ha vai 
nāmarūpayornirvahitā te yadantarā tadbrahma tadamṛtaṃ sa ātmā ityādiśrutikadambena 
niravayavasyāpi 



brahmaṇo bāhyakaraṇanirapekṣatayā sarvakartṛtvaṃ sūcitam | ākāśaśarīraṃ brahma 
ityatra ākāśaśabdena tatsvābhāvikacicchaktirucyate na bhūtākāśa jaḍasya tasya 
kāraṇatvāsambhavāt | satyātmā - satyasvarūpaḥ ṛtaṃ satyaṃ iti śruteḥ 
prāṇaśabdena sakalajagadadhiṣṭhānacicchaktirvyapadiśyate | tasyāṃ ramate yaḥ sa 
prāṇārāmaḥ | manaśśabdena parāśaktirucyate tasyāmānando yasya | anena 
bāhyakaraṇanirapekṣatā sūcitā | niravayavasya vāyorvṛkṣādikampanaśaktidarśanāt 
niravayavasya jīvasya svāpnikaprapañcotpattidarśanācca  | 
anantaśaktiviśiṣṭasyāghaṭitaghaṭanāsāmarthyaṃ kimu vaktavyam  mūrtasya 
prabhākarasya hyamūrtakālakalpanadarśanāt | bhaktānugrahārthaṃ 
ghṛtakāṭhinyavaddivyamaṅgalavigrahadharasya maheśvarasya 
mūrtāmūrtaprapañcakalpane'pyadoṣaḥ | 

sarvaṃ khaldiṃ brahma tajjalāniti śānta upāsīta iti śrutau 
samudrotpannaphenataraṅgādivat sarvajagatastadutpattisthitilayakarmatayā tadātmakatvamiti 
śrūyate | jagadupādānaparameśvaraśaktestu tadekadeśavṛttitvaṃ pādo'sya viśvā 
bhūtāni tripādasyāmṛtaṃ divi iti śrutyā pradarśitam | 
tasmānmahākāśāntarbhūtapavanādīnāmiva parameśvarāntarbhūtajagatāṃ 
parameśvarakāraṇatvam | liṅgamadhye jagatsarvaṃ liṅgavāhyātparaṃ nahi iti śrutyāpi 
tathā sūcitam |

yato  vā imāni bhūtāni jāyante ityanena śivasya brahmaṇo nimittakāraṇatvaṃ yatprayanti 
ityanena nopādānakāraṇatvaṃ copadiśysate | 
tasmādaviruddhamabhinnanimittopādānakāraṇatvam | na tvekakāraṇatvaṃ 
nādhyāropatvaṃ na mithyātvaṃ ca vidhīyate |

nanu - jñājñau dvāvajāvīśanīśau ityādinā parameśvaravajjīvasyāvyajatvopadeśāt 
yato vā imāni bhūtāni jāyante ityādiśrutyā parameśvarasya 
pañcamahābhūtamātrakāraṇatvamiti cenna | sṛṣṭeḥ prāk svātmani 
kusūladhānyavadvartamānajīvānāṃ bahirnirgamanādikartṛtvadarśanāt 
janyatvājanyatvavidhāyakaśrutīnāṃ na virodhaḥ | māyāṃ tu prakṛtiṃ 



vidyānmāyinaṃ tu maheśvaraṃ | tasyāvayavabhūtaistu vyāptaṃ sarvamidaṃ jagat 
mamaivāṃśo jīvaloke jīvabhūtassanātanaḥ ityādiśrutismṛtidarśanāt | 
śaktisaṃkocatayā sṛṣṭeḥ prāk parameśvarasya nirguṇatvāt niṣkalaṃ niṣkriyaṃ 
śāntaṃ ityādi nirguṇaśrutītaṃ tatkālaparatvam | sa īkṣāṃ cakre ityādi saguṇaśrutīnāṃ 
sṛṣṭayunmukhaparameśvaraśaktivikāsakālaparatvam | satyaj`nānānandasarūpasya 
śivasya brahmaṇo jagatkāraṇatve mṛdādivadvikārtivaṃ syāditi cet - māyāṃ tu 
prakṛtiṃ vidyāt ityādiśrutiṣu māyāyā jagadupādānatvaṃ parameśvarasya nimittatvaṃ 
copadiśyata iti na virodhaḥ |

cidātmakaparaśive kathaṃ jaḍaprapañcakalpanamiti cenna - yathorṇanābhissṛjate 
gṛhṇate ca ityādiśruatau cetanorṇanābheracetanatantūtpattidarśanāt | 
aghaṭitaghaṭanāśaktiviśiṣṭaparameśvarasya kimu vaktavyam  tasmājjaḍacetanayoḥ 
prapañcaparaśivayoḥ kāryakāraṇabhāvasya aikyasya ca pūrvodāhṛtaiḥ sarva svalvidaṃ 
brahma tajjalāniti śānta upāsīta ityādiśrutivacanaiḥ pratipāditatvāt sa eva 
vaidikasiddhānta iti ghaṇṭāghoṣaḥ |

adhyāropāpavādāṅgīkāre - sadeva somyedamagra āsīdekamevādvitīyaṃ tadaikṣata 
bahusyāṃ prajāyeyeti eko'haṃ bahusyāṃ prajāyeya dyāvāpṛthivī janayan deva ekaḥ dvā 
suparṇā sayujā sakhāyā pradhānakṣetrajñapatirguṇeśaḥ saṃsāramokṣasthitibandhahetuḥ 
tathā vidvānnāmarūpādvimuktaḥ parātparaṃ puruṣamupaiti divyam sarvo vai rudraḥ ityādi 
bahuśrutivirodhāt bauddhadivadvedabāhyamatapraveśaḥ syāt |

jaḍājaḍayorekattvāsambhavātprapañcasyādhyāsikatvena mithyātvaṃ sambhavatīti yat 
tattuccham | tathā hi - anyatrānyadharmāropaḥ khalvadhyāsaḥ | tatra 
ātmanyanātmaprapañcāropo vā  anātmanyātmāropo vā  nādyaḥ - 
pūrvadṛṣṭasatyasarpasaṃskāreṇa rajjusarpabhrāntirupapadyate | 
tadvadātmavyatiriktasatyaprapañcānaṅgīkārāt tadatiriktapradeśābhāvācca | na dvitīyaḥ 
- anātmanyātmārope āropitātmasvarūpasya brahmaṇe mithyātvāpatteḥ 
jaḍatvādibahudoṣaprasakteśca | na ca pūrvadṛṣṭatvameva niyāmakamiti vācyam | 
bījāṅkuranyāyavatpūrvatpūrvādhyāsasyottarottarādhyāsahetutvāt adhyāsassambhavati iti 
cet tarhyanavasthāprasaṅgaḥ |



kiñca  yatra yaddṛṣṭaṃ tatra na tasyāropaḥ iti niyamāt 
taddṛṣṭaprapañcasyatasminnāropaḥ kathamupapadyate  sarpe 
sarpatvāropāsambhavādeanupapattirdurvārā | api ca brahmaprapañcayoranāditve - yato 
vā imāni bhūtāni jāyante ityādibahuśrutivirodhāt 
kāryakāraṇatvaprayuktapaurvāparyaniyamapratipādakayuktibhaṅgaprasaṅgaśca | 
dṛśyatvena prapañcasya mithyātvāṅgīkāre brahmaṇo'pi mithyātvāpattiḥ 
dṛśyatvāviśeṣāt | dṛśyatvānaṅgīkārānnoktadoṣaḥ iti cet - loke 
brahmānubhūtirna syāt | kiñca - asmatpratyayaviṣayatvādaparokṣatvācca |
pratyagātmaprasiddheḥ ityuktivirodhāt nāhampratyayaviṣayo brahma iti cenna | 
jīvabrahmaṇoḥ bhedānaṅgīkārāt | kaściddhīraḥ pratyagātmānamaikṣat tarati 
śokamātmavit | ātmā vā are draṣṭavyaḥ dṛśyate tvagryayā buddhyā paśya me 
yogabhaiśvaraṃ śivātmakamidaṃ sarvaṃ sadā paśyanti sūrayaḥ 
ityādiśrutismṛtipurāṇavacanairbrahmadṛśyatvapratipādanācca | brahmaṇo 
vyāvahārikadṛśyatvāṅgīkāre niradhiṣṭhānabhramaprasaṅgaḥ | 
tasmānnādhyāso'ṅgīkaraṇīyaḥ |

nanu - māyābhāsena jīveśau karoti iti kalpitaśrutyā jagato mithyātvamaṅgīkriyate iti 
cenna | jñājñau dvāvajāvīśanīśau mamaivāṃśo jīvaloke jīvabhūtassanātanaḥ ityadi 
śrutismṛtivirodhaprasaṅgāt acetanasya pradhānasya cetanajīveśvarakartṛtvāsamvācca 
| antavatvamasarvajñatā vā iti sūtravirodhaḥ kṛtanāśākṛtābhyāgamaprasaṅgaśca |

parameśvarasattāvaśātpradhānasya jagatkāraṇatvamiti cenna - īkṣatyadhikaraṇe 
tadaikṣata ityādi śrutiprāmāṇyamaṅgīkṛtya vedabāhyatvena 
pradhānajagatkāraṇatvamatasya nirākṛtatvāt | 

kiñca - mithyātvaṃ nāma - asatvaṃ  anirvacanīyatvaṃ  bādhyatvaṃ vā  nādyaḥ 
- vedāprāmāṇyaprasaṅgāt | na dvitīyaḥ - maunatvāpatteḥ | na tṛtīyaḥ - 
kimidaṃ bādhyatvaṃ  traikālikaniṣedhapratiyogitvaṃ  jñānanivrtyatvaṃ vā  nādyaḥ ##-
pūrvakālaniṣedhaḥ anubhujyamānatvānna vartamānakālaniṣedhaḥ 



saṅkocarūpeṇa vedarāśeḥ pralaye'pi parameśvare satvānna bhaviṣyatkālaniṣedhaḥ na 
dvitīyaḥ - jñānināṃ pūrvavatprapañcasya bhāsamānatvāt teṣāṃ 
kṣuptipāsādikasya dṛṣṭatvācca |

na ca - dagdhapaṭanyāyena jīvanmuktasya dehendriyādibhedajñānasambandha iti 
vācyam | marumarīcikādau bhrāntināśe'pi jalatvena pratīyamānatvamiva | prakṛte na 
vaktuṃ śakyaṃ yathā  dagdhapaṭo'pi paṭavadbhāsate śītanivārakatvādi - 
kriyāsiddhyabhāvāt loke marumarīcikā jalavadbhāsate pipāsāśāntyādi - 
dharmāṇāmayogyatvāt  tadvajjīvanmuktānāṃ bhedajñānasattve'pi 
śarīrakampanakṣutpipāsādikaṃ na sambadhyeta | loke daṇḍanāśe'pi 
tajjanyabhramaṇavadavidyānāśe'pi tatkāryaprārabdhaśarīrādebhogaikanāśyatvamiti 
cenna | tantupaṭādivadavidyāyā upādānakāraṇatvāt tasmāttathā na yuktam | tathā 
dūrvāsīye - 

anādyavidyayā baddhaṃ brahma tatkālakāraṇam |
svāvidyayā saṃsarati muktiḥ kalpitavākyataḥ ||

evaṃ pratāraṇaṃ śāstraṃ sarvamāhātmyanāśakam |
upekṣyaṃ śivabhaktaistu śrutismṛtivirodhataḥ ||

phalanāśādidaṃ tasya phalaṃ vai mukhyatastamaḥ |
jñānanāśyatva sidhyarthaṃ tadeva hi nirūpitam ||

tadanyathaiva saṃsiddhaṃ vidyā'vidyānirūpaṇaiḥ |
tanmāyikatvakathanaṃ purāṇeṣu pradṛśyate |
tathendrajālapakṣe'pi matāntaramidaṃ dhruvam ||

nāsti śrutiṣu tadvārtā dṛśyamānāsu kutracit |
vācārambhaṇavākyāni tadananyatvabodhanāt |
na mithyātvāya kalpante śivopādānakāraṇāt ||



jñānārthamarthavādaścejjagatsṛṣṭyādikāriṇi |
śakteranaṅgīkaraṇādvidhimāhātmyayorna tat ||

apavādārthamevaitadāropo vastuto na hi |
dṛḍhapratīti sidhyarthamiti cettanna yujyate ||

mukhyārthabādhakaṃ nāsti kāryadarśanataśśruteḥ |
aindrajālikapakṣe'pi tatkartṛtvaṃ tadīritam ||

māyādīnāṃ ca kartṛtvaṃ śrutisūtrairna bodhyate |
akartṛtvaṃ ca yattasya māhātmyajñāpanāya vai ||

viruddhamadhyāropādi na yuktistasya kāraṇam |
māyikatvaṃ purāṇeṣu mohārthamupapadyate |
tasmādavidyāmāyātvakathanaṃ mohanāya vai ||

asatyamapratiṣṭhaṃ te jagadāhuranīśvaram |
aparasparasambhūtaṃ kimanyatkāmahetukam ||

(bha. gī. 16-8)

seśvarādvaitabhāve tu sarvaṃ śivamayaṃ jagat |
jñānādvikalpabuddhistu līyate na svarūpataḥ ||

bhinnatvaṃ naiva yuñjīta śivopādānataḥ kvacit |
evaṃ vaidikasiddhāntaḥ sevyo nānya iti śrutiḥ || iti |

evamavidyāmāyāpratibimbitajīveśvaravādo'pi na yuktaḥ | tathā hi - 
asmatpratyayagocaraśśārīrastu avidyāpratibimbitaḥ  antaḥkaraṇapratibimbito vā  
avidyāvacchinnacaitanyaṃ  anataḥkaranāvacchinnacaitanyaṃ vā  īśvarastu 
māyāpratibimbitaḥ  māyāvacchinno vā  ubhayossvābhāvikatvaṃ  aupādhikatvaṃ vā  
tadupādhistu māyā  avidyā  



antaḥkaraṇaṃ vā  na tu sthūlopādhiḥ paralokagamanānupapatteḥ | kāryopādhirayaṃ jīvaḥ 
kāraṇopādhirīśvaraḥ ityukteḥ tatpratibimbapakṣo'pi na yuktaḥ | brahmaṇo nīrūpatvena 
māyāyā asatpadārthatvena tatpratibimbo na syāt | na ca jalākāśapratibimbavat iti vācyam | 
dṛṣṭānusāriṇī kalpanā iti nyāyena nīrūpasyākāśasya pratibimbāsambhavāt | 
tatpratibimbapratītistu bhrāntireva | jalādau mūrtātmakasūryādipratibimbadarśanāt | 
anyathā vāyorapi pratibimbāpatteḥ | darpaṇarekhāvadyatra yadasti tatra tatpratibimo nāstīti 
niyamātsarvagatasya brahmaṇassarvagatamāyāyāṃ pratibimbaḥ kathamupapadyate 

na ca vibhupadārthayossaṃyogāsambhavātpratibimbābhāvo'yukta iti vācyam | 
saṃyuktasyāpi prabhāmaṇḍalasya tathā taddarśanāt | guhāṃ praviṣṭau parame parārdhe 
guhāṃ praviṣṭāvātmānau hi taddarśanāt ityādiśrutisūtrābhyāṃ jīveśvarayorekatra 
sthiternirṇītatvāt bimbapratibimbayorekatra niveśāsambhavāttatpakṣo na yuktaḥ |

kiñca - māyā'vidyāyorbrahmapratibimbau jīveśvarau | 
māyā'vidyānāśastayormokṣaḥ khalu  tadaṅgīkāre jīveśvaranāśa eva mokṣa iti 
sampadyate | ataḥ pāṣaṇḍabauddhamatapraveśa ātmahannamapuruṣārtha iti 
mokṣasyāpuruṣārthatvamāpadyeta | jīveśvarayoralīkatvaṃ syāt | tathātve 
pāralaukikaprayatnaṃ ko'pi na kuryāt | mumukṣuhi mokṣārthaṃ na yetata | 
ubhayasvarūpasya mithyātvāt sarvasya hyaihikapravṛttireva syāt | sarvāpravṛttau 
pravṛttimātrocchedaḥ syāt | sarve'pi vidhiniṣedhayormithyātvāviśeṣāt kutrāpi na 
pravartaran | tathā sati sanmārgocchedaśca syāt | jīvasya pratibimbatvenālīkatvāt 
aitadātmyam ityārabhya sa ātmā ityantena tattvampadārthaṃ nirūpya na tattvamasi ityeva 
vadet | darpaṇapratiphalitavahnyādivadarthakriyākāritvaṃ na sambhavatyeva |

kiñca - yo vijñāne tiṣṭhan ityādyantaryāmibrāhmaṇavirodhaḥ | nikhilopādhau 
pratibimbasyaikatvena jīvaikyādbandhamokṣasukhaduḥkhādivyavasthānupapatteḥ 
tasmātpratibimbapakṣo'pyanupapannaḥ | jaḍāntaḥkaraṇāvacchinnacaitanyasya 
jīvatvāṅgīkāre ghaṭapaṭāvacchinnacaitanyasyāpi jīvatvamupapadyeta | 
tasmādavacchedapakṣo'pi pūrvoktadūṣaṇagrastatvānna yuktaḥ | ekadhā bahudhā caiva 
dṛśyate jalacandravat iti śrutirasādhureva | pūrvodāhṛtaśrutīnāṃ baliṣṭhatvāt | na hi 
dṛṣṭānte sarvasambhavaḥ iti nyāyena brahmaṇaḥ sarvagatatve dṛṣṭānta upalabhyate |



māyābhāsena jīveśau karoti iti vākyena na jīveśayoḥ kalpitatvamupapadyate jñājñau 
dvāvajāvīśanīśau ityādi bahuśrutiyuktyanubhavavirodhāt | maṃ - śivaṃ ayatīti 
māyā aya-paya-gatau iti dhātoḥ prāptyarthakatvāt maḥ śambhau 
dhātṛcandrayoḥ iti nighaṇṭuśravaṇāt praṇavārthavivaraṇe akāro brahmā ukāro 
viṣṇuḥ makāro rudraḥ iti śruteśca | māyā-paraśivaśaktiḥ ābhāsena - 
parameśvarasamaprakāśena jīveśau karoti - prakaṭīkarotītyarthaḥ | anyathā 
sarvaśrutibhaṅgaprasaṅgaḥ | pūrvoktasatyānandādīnāṃ jagatkāraṇatve na doṣaḥ | 
teṣāṃ parameśvarasvarūpatvāttaddharmātvācca | agnerlauhityauṣṇyaprakāśavat | 
tasmātprapañcasya kartṛjanyatvaṃ ghaṭādivadvaktuṃ śakyam |

yadyapi janmādikaṃ jaganniṣṭhaṃ vyadhikaraṇatvānna tadbrahmasvarūpalakṣaṇam | 
tathāpi jagatkāraṇatvaṃ parameśvarasyopadeśāttaṭasthalakṣaṇam | svarūpabhinnatve sati 
vyāvartakatvaṃ taṭasthalakṣaṇam | yadyapyavyabhicārājjagajjanmādikaṃ pratyekaṃ 
lakṣaṇaṃ sambhavati tathāpyutpādakatvamātraṃ nimitte ata utpattisthitigrahaṇaṃ na 
layagrahaṇam | kadācidapi nimittakāraṇe na kāryasya layassambhavati | na ca 
tāvataivopādānatvalābhādutpattisthitigrahaṇaṃ vyarthamiti vācyam | na hyupādānatvaṃ 
sakaladharmitayocyate | kintu prakṛtivikāranyāyenābhedapratipattyai | bhavatu brahma 
jagadupādānaṃ utpattisthityoranya evādhiṣṭhātā syāt kumbhakāra iva kumbhotpattau 
rājyavacca  rājāvasthānamiti | prāśaṃsikamutpattisthitigrahaṇamiti |

svarūpalakṣaṇaṃ tu satyaṃ jñānamanantaṃ brahma iti śrutipratipāditaṃ 
satyādisvarūpatvam | nanu satyatvādeḥ paramaśivasvarūpādbhedena 
paramaśivasvarūpalakṣaṇatvaṃ abhede vākyārthasiddhiḥ 
guṇapradhānabhāvāpannapadārthasaṃsargo hi sarvatra vākyārthaḥ na cābhede 
tatsambhavati iti tatsambhavati iti cenna | yatra padārthapramitiḥ tatra saṃyogo vākyārthaḥ | 
yatra padārthapramitiparaḥ tatra saṃyogo vākyārthaḥ | yatra padārthapramitiparaḥ 
padasandarbhaḥ tatrākhaṇḍapadārtha eva vākyapratipādyaḥ | yathā - asmin 
jyotirmaṇḍale kaścandraḥ iti praśne prakṛṣṭaprakāśaścandraḥ iti 
vākyamakhaṇḍacandrasvarūpapratipattiparam | na ca prakṛṣṭaprakāśavaiśiṣyaṃ 
vākyapratipāṣṭadyaṃ prameyaṃ mānāntarasiddhatvāt | nāpi candratvavaiśiṣṭyaṃ 
ekavyaktikatayā candratvajāterabhāvāt | na ca candraśabdavācyatvavaiśiṣṭyaṃ 
tasyāpyadṛṣṭatvāt | svarūpamātrapraśne tasyābhidhānānaucityāt |



vastutastu - vākyānāṃ sarvatra śrūyamāṇapadārthasaṃsargaparatvaniyamotsādanāya  
padārthamātraniṣṭhatvamapi kvacidastīti vyutpādyat | tacca lakṣaṇāvācyam | tatra loke 
padānāṃ viśiṣṭaśaktitvena padārthaḥ sarvo'pi sakhaṇḍa eva tathāpi na 
dṛṣṭāntāsiddhiḥ | padārthamātraniṣṭatve vākyam dṛṣṭāntatvasambhavāt | evaṃ cāpi 
satyādipadānyekabrahmapadārthaniṣṭhāni brahmapadārthaśca na viśiṣṭaḥ 
abhedaśrutisahasrāt |

nanu viśiṣṭavācakaissatyādipadaiḥ kathamakhaṇḍabodhaḥ  iti cet tallakṣaṇayeti gṛhāṇa 
| uktañca śivādvaitaprakāśe - upāyastu vaiśiṣṭyaṃ akhaṇḍacandrapratipattau tacca 
virodhāccandre na jñāyate satyādivākye tvanantādipadairvaiśiṣṭyaṃ bādhyate iti etena 
senāvanādilakṣaṇasya nākhaṇḍārthakatvam senāvanādīnāṃ 
samudāyarūpatvenākhaṇḍārthatvābhāvāditi na lakṣaṇāmātrasyākhaṇḍārthatvam iti 
nirastam | tatrāpi padārthamātraniṣṭhatvasyāvivādāt |

nanu lakṣaṇayaikatvaparatve satyādivākyānāmekenaiva 
tādṛgarthabodhātpadāntaravaiyyarthyaṃ paryāyatvaprasaṅgaśca iti cenna | 
viśiṣṭaśaktānāṃ śakyārthe'paryāyāṇāmeva 
lakṣaṇayaikārthaparatvasyārthavādānāṃprāśastyaparatvasyevāvirodhāt | na ca 
vaiyyarthyaṃ vyāvṛttibhedāt | satyapadenāsatyavyāvṛttiḥ jñānapadena 
jaḍavyāvṛttiḥ anantapadena paricchinnavyāvṛttiriti | sarvatra vyāvṛttibhedāt na 
paunaruktyam |

nanu kiṃ vyāvṛttayo'pi brahmabhinnā abhinnā vā  ādye hyaikyaśrutyanupapattiḥ dvitīye 
tadeva padāntaravaiyyarthyaṃ iti cenna | ekasmin 
pratiyogyanuyogikāraṇavyāpakādiśabdavadavaiyyarthyopapatteḥ | na hi kāraṇatādikaṃ 
dharmāntaram | evaṃ vyāvṛttīnāṃ brahmābhede'pi pratiyogibhedādavaiyyartham | 
etadabhiprāyeṇaiva śivādvaitaprakāśe saṅgrahaḥ - 

aviśiṣṭamaparyāyānekaśabdaprakāśitam |
ekaṃ vedāntaniṣṭhitamakhaṇḍaṃ pratipedire || iti 

tasmātsatyatvādikaṃ svarūpalakṣaṇamiti siddham |



nanu ādyasya brahmaṇaḥ caturmukhasya | yato janma tadbrahma iti cenna | 
śrutiyuktyanubhavavirodhāt | caturmukhasyādyatvaṃ nāma sarvakāryapekṣayā  
cetanāpekṣayā vā  nādyaḥ - ātmana ākāśassambhūtaḥ iti bhūtasṛṣṭeḥ 
prathamamabhidhānāt | na ca hiraṇyagarbhajananāntarameva bhūtasṛṣṭiriti vācyam | 
samaṣṭiliṅgaśarīrābhimānino hiraṇyagarbhasya bhūtasṛṣṭyanantaraṃ 
jananāvaśyaktvena tataḥ pūrvamutpattau mānābhāvāt | tathāpi janakatve'sya 
jñeyabrahmalakṣaṇatvāsiddheḥ rāmakṛṣṇāderiva  caturmukhasyaiva janakāpekṣayā 
utkṛṣṭatāpatteśca | viṣṇoreva hiraṇyagarbhotpattiriti vinigamakābhāvāt |

yo devānāṃ prathamaṃ purastādviśvādhiko rudro maharṣiḥ | hiraṇyagarbhaṃ paśyata 
jāyamānaṃ sa no devaḥ śubhayā smṛtyā saṃyunaktu || asyārthaḥ - maharṣiḥ - 
vedakartā yaḥ - sarvajñatvādinā viśvasmāt - cidacitprapañcāt adhiko rudraḥ 
- paramaśśivaḥ sarveṣāṃ devanāmindrādīnāṃ prathamaṃ hiraṇyagarbhaṃ - 
caturmukhaṃ svasaṅkalpena prakṛtirūpātmanā jāyamānaṃ 
sakalavedopadeśārthamanugrahadṛṣṭyā paśyan sa śivaḥ naḥ - asmānapi śubhayā 
- saṃsārapāśamocikayā paramānandasvarūpayā vedavedāntāgamasiddhayā 
smṛtyā - dīkṣayā saṃyunaktu - saṃyojayatviti tātparyam |

yo devānāṃ prabhavaścodbhavaśca viśvādhiko rudro maharṣiḥ | hiraṇyagarbhaṃ 
janayāmāsa pūrvaṃ sa no buddhyā śubhayā saṃyunaktu ityādinā maheśvarotpannatvaṃ 
hiraṇyagarbhasyāvagamyate tasmāttadartho na vidhīyate |

nanu eko ha vai nārāyaṇa āsīt na brahmā neśāno nāpo nāgnīṣomau neme dyāvāpṛthivī 
iti mahopaniṣadi nārāyaṇasyaiva sarvātiśāyitvasya sṛṣṭeḥ prāk sattāyā darśanāt 
nārāyaṇādbrahmā jāyate nārāyaṇādrudro jāyate ityādinā sarvakāraṇatvadarśanāt atha 
kasmāducyate brahmabṛhanto hasmin guṇāḥ ityādinā tasyaiva pūrṇaguṇatvāvagamāt 
tadeva brahma paramaṃ kavīnāṃ antassamudre  manasā carantaṃ ityādinā 
samudraśāyitvādidharmāṇāṃ vidvadrūḍhyā tasyaiva mukhyatvāt na sannacā sacchiva 



eva kevalaḥ brahmaviṣṇurudrendrāste samprasūyante sadeva somyedamagra āsīt 
ityādivākyānāṃ chāgapaśunyāyena sāmānyaviśeṣayorekatvasiddhivattatparatvasyaiva 
yuktatvāt gacchatīti gauḥ iti vyutpatyā nānārthabodhakatve'pi gavi rūḍhivat 
brahmaśabdasyāpi caturmukhabrahmapraṇavabrāhmaṇādiṣu pravṛttatve'pi 
anantakalyānaguṇaviśiṣṭe nārāyaṇa eva yogarūḍhatvācca jagajjanmādikāraṇatvaṃ 
tasyaiva samucitaṃ - iti cedbrūmaḥ |

viṣṇorjagatkāraṇatve'pi na tadbrahmalakṣaṇaṃ 
sūkṣmasṛṣṭyanantarabhāvidevādisṛṣṭeḥ pūrvaṃ tajjanmaśravaṇāt | viṣṇorutpattiḥ 
ṛgvede śrūyate viṣṇuritthā paramasya vidvān jāto bṛhannabhipāti tṛtīyam iti | 
asyārthaḥ - asya - maheśvarasya itthā - itthambhāvena vidvān - vettā 
bṛhan - viṣṇuḥ ādiviṣṇuḥ jātassan tṛtīyaṃ - kailāsaṃ abhipāti - rakṣati 
| bṛhacchabdena ādiviṣṇureva vyapadiśyate | namo viṣṇave bṛhate karomi bṛhatte 
viṣṇo sumatiṃ bhajāmahe ityādiṣu darśanāt ajātaparameśvaramevamupasthitaṃ 
parityajya anupasthitakalpane mānābhāvāt ajāta ityevaṃ kaścidbhīruḥ pratipadyate | rudra 
yatte dakṣiṇaṃ mukhaṃ tena māṃ pāhi nityam iti śvetāśvataropaniṣadi 
maheśvarasyaivājātatvaśravaṇācca śambhorādiviṣṇujanakatvaṃ yuktameva | ṛgvede 
somaḥ pavate janitā matīnāṃ janitā divo janitā pṛthivyāḥ | janitā'gnerjanitā sūryasya 
janitendrasya janito'ta viṣṇoḥ iti | dhyāyīteśānaṃ pradhyāyitavyaṃ sarvamidaṃ 
brahmaviṣṇurudrendrāste samprasūyante ityādiṣu śivasyaiva sarvakāraṇatvaṃ śrūyate 
śiva eva kevalaḥ iti vākyasya sanātanasṛṣṭiparatvaṃ nārāyaṇādbrahmā jāyate iti 
vākyasyāvāntarasṛṣṭiparatvamiti | taduktaṃ vāyavīyasaṃhitāyāṃ - 

trayaste kāraṇātmāno jātāssākṣānmaheśvarāt |
carācarasya viśvasya sargasthityantahetavaḥ ||

pitrā niyamitāḥ pūrvaṃ trayo'pi triṣu karmasu |
brahmā sarge haristrāṇe rudrassaṃhāraṇe punaḥ ||

tathāpyanyonyamātsaryādanyonyātiśayārthinaḥ |
tapasā toṣayitvā svaṃ pitaraṃ candraśekharam ||



labdhā sarvātmanā tasya prasādātparameṣṭhinaḥ |
brahmanārāyaṇau pūrvaṃ rudraḥ kalpāntare'sṛjat ||

kalpāntare punarbrahmā rudraviṣṇū jaganmayaḥ |
viṣṇuśca bhagavān rudraṃ brahmāṇamasṛjatpunaḥ |
nārāyaṇaṃ punarbrahmā brahmāṇaṃ ca punarbhavaḥ ||

sa brahmā sa śivassendrasso'kṣaraḥ paramaḥ svarāṭ ityādiśrutiśatena 
mūrtitrayavyatiriktasyaiva brahmatvopadeśāt nārāyaṇādyupaniṣatsu mūrtitrayātītatvena 
nārāyaṇasya vyapadeśābhāvāt prapañcopaśamaṃ śāntaṃ śivamadvaitaṃ caturthaṃ 
manyante sa ātmā sa vijñeyaśśivo'dvaitaṃ dhyāyīteśānaṃ pradhyāyitavyaṃ 
sarvamidaṃ brahmaviṣṇuradrendrāste samprasūyante ityādiṣu śivasyaiva trimūrtyatītatvena 
vyavasthāpanācca tasyaiva brahmatvam | ānuśāsanike'pi - 

so'sṛjaddakṣiṇādaṅgādbrahmāṇaṃ lokasambhavam |
vāmapārśvāttathā viṣṇuṃ lokarakṣārthamīśvaraḥ ||

hṛdayātkālarudrākhyaṃ ||

ityupadeśāt rudrotpatteḥ kālarudrotpattiparatvam  anyathā ajāta ityevaṃ kaścidbhīruḥ 
pratipadyate iti śrutivirodhāt | na ca viṣṇorutpattiravatāraparā | viṣṇuritthā iti 
pūrvoktaśrutivirodhāt |

kiñca - atharvaśikhāyāṃ akāraṇaṃ kāraṇaṃ tu dhyeyaḥ iti tu śabdena 
pūrvoktavailakṣaṇyaṃ pratipādya śambhoḥ paramakāraṇatvopadeśāt nārāyaṇa āsīt iti 
laḍantena anadyatanabhūtabhavanakriyāvācinā bhagavato nārāyaṇasya 
prathamotpatimātraṃ pratipādyate | śakterāsītparāśaraḥ ityādivat chāgapaśunyāyenaiva 
sadātmādiśabdānāṃ nārāyaṇādiśabdānāmapi śivaparatvameva | sarvo vai rudrāḥ iti 
śruteḥ sa eva viṣṇussaprā'ḥ sa kālo'gnissa candramāḥ iti kaivalyokteḥ ahamekaḥ 
prathamamāsaṃ vartāmi ca bhaviṣyāmi ca | nānyaḥ kaścinmatto vyatiriktaḥ 
ityatharvaśirovacanāt 



yāni nāmāni govinda tava loke mahānti vai |
tānyeva mama nāmāni nātra kāryā vicāraṇā ||

iti harivaṃśe kṛṣṇaṃ prati śivavacanāt 
jaiminibhaṭṭabhāskarācāryādibhirvaidikaiścaturvedatātparyānusāreṇa śivasyaiva 
parabrahmatvavyavasthāpanāt | bhagavatā vyāsenāpi sūtasaṃhitāyāṃ 
sartavedāntatātparyeṇa śive parabrahmatvanirdeśāt  | dhyāyīteśānaṃ pradhyāyitavyaṃ 
sarvamidaṃ brahmaviṣṇurudrendrāste samprasūyante somaḥ pavate janitā matīnāṃ kṣaraṃ 
pradhānamamṛtākṣaraṃ haraḥ kṣarātmānāvīśate deva ekaḥ 
īśānassarvavidyānāmīśvarassarvabhūtānāṃ brahmādhipatirbrahmaṇodhipatirbrahmā 
śivo me astu sadāśivom eko hi rudro na dvitīyāya tasthuḥ ya imāṁllokānīśata īśanībhiḥ 
yeṣāmīśe paśupatiḥ paśūnāṃ catuṣpadāmuta ca dvipadām prapañcopaśamaṃ 
śāntaṃ śivamadvaitaṃ caturthaṃ manyante nidhanapataye namaḥ | nidhanapatāntikāya 
namaḥ sarvabhūtadamanāya namo manonmanāya namaḥ ityādiśrutikadambena 
paramaśivasyaiva jagajjanmādihetutvavyapadeśācca brahmalakṣaṇaṃ 
jagajjanmādikāraṇatvaṃ śivasya niṣpratyūham |

svaśaktyavacchinnarājasaguṇaviśiṣṭena bhavābhidhānena sarvajagannirmāṇaṃ 
sāttvikaguṇāspadamṛḍābhidhānena pālanaṃ tāmasāvacchinnaharābhidhānena 
sarvasaṃhāraṃ ca kurvan śivaḥ triguṇātmakaprakṛteḥ svacicchaktau layaṃ kṛtvā 
svayaṃ svabhāvacicchaktyā eka eva bhāsate | taduktaṃ mahinmastave'pi - vipularajase 
viśvotpattau bhavāya namo namaḥ iti | ata eva śaivāgame - 

sarvajñatā tṛptiranādibodhaḥ svatantratā nityamaluptaśaktiḥ |
anantaśaktiśca vibhorvidhijñāḥ ṣaḍāhuraṅgāni maheśvarasya ||

yadbhaktasthalamityāhustatsarvajñatvamucyate |
yanmāheśvaraṃ nāma sā tṛptirmama śāṅkari ||



yatprasādāmidaṃ nāma tadbodho me niraṃkuśaḥ |
yatprāṇaliṅgakaṃ nāma tatsvātantryamudāhṛtam ||

yadasti śaraṇaṃ nāma hyaluptā śaktirucyate |
yadaikyasthalamūrdhvasthaṃ hyanantāśaktirucyate ||

etadaṅgasthalaṃ devī guhyādguhyataraṃ param | iti |

sarvajñatvādidharmāṇāṃ śivasyaiva sambhavānnetareṣāṃ jagajjanmādikāraṇamiti 
siddham |

iti janmādyadhikaraṇam 



|| śāstrayonitvādhikaraṇam ||

jijñāsyabrahmaṇo lakṣaṇaṃ pasādhya pramāṇamāha - 

śāstrayonitvāt || 3 ||

asya mahatobhūtasya niśvasitametadyadṛgvedo yajurvedassāmaveda ityādivākyamasya 
sūtrasya viṣayaḥ | śāstraṃ - ṛgvedādi | tasya yoniḥ - kāraṇaṃ śivaḥ | 
śivomāveva pitarau iti śruteḥ | ata eva nigamāgamānāṃ prāmāṇyam | ato 
jagajjanmādihetuḥ śiva eva | atra śrautapratijñāsaṅgatiḥ | śivomāveva pitarau ityādau 
vedānāṃ parameśvarakāraṇatvaṃ vācā virūpanityayā ityādau nityatvaṃ ca darśitam |

paraśivasya brahamṇo nigamāgamakāraṇatvaṃ yuktaṃ na veti sandihyate - 

anādinidhanā nityā vāgutsṛṣṭā svayambhuvā |
ādau vedamayī divyā  yatassarvāḥ pravṛttayaḥ ||

ityādismṛtau vedasya nityatvaśravaṇāt parameśvarajanyatve 
pauruṣeyatvenāprāmāṇyānityatvaprasaṅgācca | tasmāt 
parameśvaravadvedānāmajanyatvam traikālikābādhyatvaṃ ceti prāpte brūmaḥ - 

vedānāṃ svayambhavatve śivomāveva pitarau iti śrutivirodhāt 
sāmaśākhāgatacaraṇavyūhe teṣāṃ śarīragotravarṇādinirūpaṇāt 
pūrvapūrvasyottarottarajñānaviṣayahetutvāt teṣāṃ śabdātmakaguṇatvena  
vyomakāraṇatvāt ātmana ākāśassambhūtaḥ ityādinā ākāśādipañcabhūtānāṃ 
parameśvarakāraṇatvanirdeśācca kathaṃ vedānāṃ svayambhavatvam  tathā ca smṛtiḥ 
- 



aṣṭādaśānāmetāsāṃ vidyānāṃ brahmavartmanām  |
ādikartā śivassākṣācchūlapāṇiriti śrutiḥ ||

sadyojātena ṛgvedaṃ vāmadevena yājuṣam |
aghoreṇa tathā sāma puruṣeṇa tvatharvaṇam ||

īśānena mukhenaiva kāmikādyāgamāṃstathā |
janayāmāsa viśveśaḥ sarvasiddhipradāyakaḥ ||

vimarśarūpiṇī śaktiḥ śivasya paramātmanaḥ |
nigamāgamarūpā syāt sarvatattvaprakāśinī ||

tasmādvedāgamārtheṣu yaḥ kuryādbhedabhāvanām |
sa sahasrakulaṃ ghore narake patati dhruvam ||

iti parameśvarasya igamāgamādisarvavidyākartṛtvapratipādanāt sṛṣṭeḥ prāk 
svātmavilīnabhūtasvaśaktyātmakavedāgamādīn niśvasitavadayatnena 
pūrvapūrvānupūrvīvarṇarūparacanayā  bahirāviṣkaroti | 
tasmānnigamāgamādīnāmapauruṣeyatvamīśvarakāraṇakatvaṃ  ca yuktameva | 
janyatvājanyatvavidhāyakaśrutīnāmato na virodhaḥ |

nanu na sannacāsacchiva eva kevalaḥ nānyat kiñcanamiṣat neha nānāsti kiñcana na tu 
tatdvitīyamasti ityādiśrutiṣu dvitīyavastuniṣedhavyapadeśātkathaṃ vedānāṃ nityatvaṃ  
iti cenna | sarvaṃ khalvidaṃ brahma sarvo vai rudraḥ ityādiśrutiṣu carācaraprapañcasya 
brahmopādānatvena brahmatvavyapadeśāt pūrvoktaśrutīnāṃ na jaganmithyātvaparatvam | 
sṛṣṭeḥ prāgapi saṅkucitarūpeṇa 
nigamāgamātmakavimarśarūpaparāśakterbījāṅkuravatparameśvare sthitatvāt 
śaktiśaktimatorabhedācca | parāsya śaktirvividhaivaśrūyate svābhāvikī jñānabalakriyā 
ca iti śrutyā parameśvarasya svābhāvikatvena śakterupadeśāt jaganmithyātve 
śrutyabhāvāttadayuktam |



nanu - śabdabuddhikarmaṇāṃ trikṣaṇāvasthāyitvena śabdātmakasya vedasya kathaṃ 
nityatvaṃ iti cenna | kāraṇanityatve kāryanityatvaṃ iti nyāyena 
kāraṇarūpasarvavedātmakavimarśaśakternityatvāt kāryarūpavedasyāpi nityatvaṃ 
niṣpratyūhameva |

kiñca - nityamuktabuddhaśuddhasvabhāvasya svataḥpramāṇabhūtasya paramāptasya 
maheśvarasya vacanaṃ pramāṇameva | yat pauruṣeyaṃ tadapramāṇaṃ iti niyamastu 
rāgadveṣādipāśabaddhamānuṣaviṣayaka eva | kiñca - vedā api śāmbhavadīkṣāṃ 
labdhvā śivaprasādamahimnā parameśvarānantakalyāṇaguṇastutipāṭhakakavaya iva 
tanmahimātiśayaṃ vidhilakṣaṇamukhena stuvanti  jagatāṃ pataye namaḥ namo 
hiraṇyabāhave ityādinā stutiṃ ca kurvanti | tasmāt parameśvaravimarśātmakaśaktitayā 
vedāgamānāṃ paraśivaprāmāṇye mukhyatvamupapadyate |

nanu - ṣaḍḍhotā vai bhūtvā prajāpatiridaṃ sarvamasṛjata | ṛco yajūṃṣi sāmāni 
ityādinā caturmukhāderapi vedakartṛtvāvagamātkathaṃ maheśvarasyaiva tatkartṛtvam   
iti cenna | yo brahmāṇaṃ vidadhāti pūrvaṃ yo vai vedāṃśca prahiṇoti tasmai 
ityādiśrutau hiraṇyagarbhotpatteḥ prāgeva vedasadbhāvāvagamāt hiraṇyagarbhāya 
sarvavedopadeśakatvaṃ parameśvarasyaiveti darśanācca sa eva sarvādhika ityucyate | tatha 
ca śrutiḥ - 

yo devānāṃ prathamaṃ purastādviśvādhiko rudro maharṣiḥ | hiraṇyagarbhaṃ paśyata 
jāyamānaṃ sa no devaḥ śubhayā smṛtyā saṃyunaktu ityādinā 
cidacitprapañcādhikatvaṃ hiraṇyagarbhotpādakatvaṃ ca parameśvarasyaiva nirdiśati |



nanu - sarvavedavedāntoktasakalapadārthābhijñatvarūpaṃ hi sarvajñatvam  
upamanyudadhīcigautamadūrvāsādīnāmapi taddarśanāt kathaṃ parameśvarasyaikasyaiva  
iti cenna - parameśvaropāsanāvaśāt tatkṛpālabdhayaktiñcitsarvajñatvasya teṣāṃ 
satvānna virodhaḥ | khadyotaprabhākarayostejastvenaikatve'pi prakāśavailakṣaṇyavat 
sarvavasttvavabhāsakaśrutīnāṃ parameśvarakartṛkatayā tasyaiva 
sarvādhikajñānamupapadyate | śāstrapravartakāpekṣayā śāstrapraṇetṝṇāṃ 
viśeṣajñānadarśanāt | kiñca - sakalajagadvyāpakatvena sarvāntaryāmitvena 
sarvajñatvaṃ nānyeṣāṃ sambhavati | 
sarvajñatvādiṣaḍvidhadharmāṇāmananyasādhāraṇatvāt |

nanu - pūrvasūtreṇaiva jagajjanmādikāraṇatvena 
śāstrakāraṇatvasarvajñatvādīnāmapi siddhatvāt kimasya sūtrasya prayojanam ? iti 
cenna | pūrvasūtreṇa aṅkurādikaṃ sakartṛkaṃ kāryatvāt ghaṭavat ityanumānena 
brahmaprāmāṇyadyotanāt tacchaṅkānirāsārthametatsūtrapravṛttessambhavāt 
bhagavatā vyāsena śāstrayonitvāt iti  sūtraṃ nirdiṣṭam |

śāstraṃ - nigamāgamādikaṃ yoniḥ - pramāṇaṃ yasya tathātvāt | na ca 
punaradhikaraṇāntaranirūpaṇe vākyabhedādidoṣa iti vācyam | sūtrasya sūcanātmakatvena 
ślokakāvyavat vākyabhedādidoṣābhāvāt punaradhikaraṇāntaraṃ yuktam | taṃ 
tvaupaniṣadaṃ puruṣaṃ pṛcchāmi nāvedavinmanute taṃ bṛhantaṃ naiṣā tarkeṇa 
matirāpaneyā ṛtaṃ satyaṃ paraṃ brahma puruṣaṃ kṛṣṇapiṅgalam | ūrdhvaretaṃ 
virupākṣaṃ viśvarūpāya vai namo namaḥ pradhānakṣetrajñapatirguṇeśaḥ 
saṃsāramokṣasthitibandhahetuḥ satyaṃ jñānamanantaṃ brahma ityādivākyānyasya 
viṣayaḥ |

na cakṣuṣā gṛhyate nāpi vācā taṃtvaupaniṣadaṃ puruṣaṃ pṛcchāmi yato vāco 
nivartante iti viṣayatvāviṣayatvavidhāyakaśrutidarśanādbrahmaṇo vedāntavedyatvaṃ 
yuktaṃ na veti saṃśayaḥ |

pūrvapakṣastu - na brahmaṇo vedāntavedyatvaṃ na cakṣuṣā gṛhyate nāpi vācā 
yanmanasā na manute yenāhurmano mataṃ yato vāco nivartante | aprāpya 



manasā saha | ānandaṃ brahmaṇo vidvān | na bibheti kutaścaneti ityādiśrutidarśanāt | 
prapañcaḥ sakartṛkaḥ kāryatvāt ghaṭavadityanumānena 
sarvajñatvādiṣaḍvidhadharmāvacchinnaḥ parameśvarassādhyate tasya 
pramāṇāntaraviṣayatvadarśanānna vedāntaśāstraikavedyaṃ paraṃ brahma iti prāpte 
brūmaḥ |

siddhāntastu - jagajjanmādikāraṇaṃ brahma upaniṣacchāstrapratipādyameva | nāveda 
vinmanute taṃ bṛhantaṃ naiṣā tarkeṇa matirāpaneyā ityādinā brahmaṇo 
mānāntaraniṣedhadarśanāt taṃ tvaupaniṣadaṃ pṛcchāmi iti śrutyā 
upaniṣanmātravedyatvasāsanācca vedāntaśāstrānukūlatvena anumānasya prāmāṇyaṃ  
na tu svātantryeṇa rathamaṇṭapagopuraprāsādādinirmāṇe nānākartṛkatvadarśanāt na 
cānumānena kartrekatvasiddhiḥ | brahmaniṣṭhasatyasaṅkalpasatyajñānānandādi 
svarūpadharmajñānāsambhavaprasaṅgāt jagadubhayakāraṇatvāsambhavācca brahmaṇo 
vedāntavedyatvaṃ niṣpratyūham | yato vāco nivartante ityādi vākyānāṃ 
tanmāhātmyajñāpanārthaṃ vivakṣitam | anyathā brahmavidāpnoti param 
ityādivākyānāṃ vaiyarthyaprasaṅgaḥ | 

nanu - 

agneśśivasya māhātmyaṃ tāmaseṣu prakalpyate |
rājaseṣu ca māhātmyamādhikaṃ brahmaṇo viduḥ ||

sāttvikeṣu ca kalpeṣu māhātmyamadhikaṃ hareḥ |
teṣveva yogasaṃsiddhā gamiṣyanti parāṃ gatim ||

iti mātsye śivapurāṇānāṃ tāmasatvapratipādanāt sattvātsaṃjāyate jñānaṃ ityārabhya 
bandhaṃ mokṣaṃ ca yā vetti buddhissā pārtha sāttvikī ityantena sāttvikabuddhereva 
muktihetutvadarśanāt |

agneśśivasya māhātmyaṃ tāmasaṃ mohakārakam |
tayorupāsanādeva pratyavāyo bhaveddhruvam ||



iti pāñcarātrāgamavacanadarśanācca śivatattvapratipādakapurāṇānāṃ tāmasatvaṃ 
siddham | atastatpurāṇānāmaprāmāṇyāt tatpratipādyasya parameśvarasya 
vedāntavedyatvaṃ kathamupapadyate  iti cenna | śivapurāṇānāṃ tāmasatve 
prātyakṣikaśrutyabhāvāt kalpitapracchannabauddhavākyānāṃ prāmāṇyābhāvācca | 
kiñca - tamoguṇaviśiṣṭadevatāviṣayakatvena tamoguṇaviśiṣṭavyāsakartṛkatvena 
tamoguṇāvasarajanyatvena vā śivapurāṇānāṃ tāmasatvam  nādyaḥ - 
ṛgādisarvavedavedāntānāmapi rudrāgnipratipādakatvena teṣāmapi tāmasatvāpatyā 
aprāmāṇyaprasaktisambhavāt bauddhāgamatvaprasaṅgassyāt | na dvitīyaḥ - 
vyāsaproktaviṣṇupurāṇādīnāmapi tāmasatvaṃ syāt | na tṛtīyaḥ - sāttvikena 
viṣṇurāṇakalpane tāmasena śivapurāṇakalpane ca mānābhāvāt 
sarvavedavedāntasārasyaiva purāṇarūpeṇa vyāsena prapañcitatvācca | nanu 

matsye - 

mātsyaṃ kaurmaṃ tathā laiṅgaṃ śaivaṃ skāndaṃ tathaiva ca |
āgneyaṃ ca ṣaḍetāni tāmasāni nibodha me ||

agneśśivasya māhātmyaṃ tāmasaṃ mohakārakam iti |
yatra yatra jagannāthaṃ mukundaṃ viṣṇumavyayam |
vadanti tāni śāstrāṇi sāttvikāni matāni vai ||

yatra yatra hyumānāthaṃ śaṅkaraṃ bhairavaṃ yamaṃ |
durgāṃ gaṇapatiṃ kālaṃ vadanti yāni tāni ca  |
tāmasāni muniśreṣṭha vividhāni phalāni vai  ||

pañca pūjāṃśca devāṃśca tathā devīṃ sarasvatīm |
vadanti yāni śāstrāṇi rājasāni matāni vai ||

ityādimātsya-hārīta-pāñcarātrāgamādivacaneṣu śivapurāṇānāṃ 
tāmasatvavyapadeśāt kathaṃ tatpratipādyasya parameśvarasya parabrahmatvam  
saṃhārasya rudradharmatvena tāmasatvaṃ tasya 



niṣpratyūhamiti cenna | agneśśivasya māhātmyaṃ tāmasaṃ mohakārakaṃ | 
ityādivacanānāṃ mātsyapurāṇoktatvena matsyapurāṇasya 
tāmasapurāṇaprakaraṇapaṭitatvena tadvākyānāmaprāmāṇyāt | 
brahmendrasūryacandrāgniparā rājasasambhavāḥ ityādinā pāñcarātrāgame agneḥ 
rājasatvanirūpaṇāt mātsyapāñcarātrāgamavacanānāṃ parasparavirodhadarśanācca 
dvayorapyaprāmāṇyaṃ siddham | 

kiñca - brāhmaṇānāṃ agniragre prathamo devatānāṃ yāvajjīvamagnihotraṃ juhoti 
arcata prārcata tryambakaṃ yajāmahe antaricchanti taṃ jane rudraṃ paro manīṣayā 
gṛbhṇantī jihvayā yo vai svāṃ devatāmatiyajate ityādinā rudravaiśvānaropāsanameva 
kartavyamiti codanādarśanāt akaraṇe pratyavāyadarśanāt tvaṃ devānāṃ 
brāhmaṇānāmadhipatirviṣṇuḥ kṣatriyāṇāmadhipatiḥ ityādinā 
svadevatopāsanātikrameṇa narakaprāptyupadeśāt rudravai"ṣvānaropāsanāparityāge 
varṇacatuṣṭayātītatvaprasaṅgācca | etatkalpitavākyānāṃ vedaviruddhatvena 
vedavādibhistāni nāṅgīkaraṇīyāni | yasya brahma ca kṣatraṃ ca ubhe bhavata odanaḥ attā 
carācaragrahaṇāt ityādiśrutisūtreṣu saṃhārasya parabrahmadharmatvena nirdeśāt 
tadanaṅgīkāre viṣṇorabrahmatvaprasaṅgācca | rudro vā eṣa yadagniḥ tasyaite tanuvau 
ghorā'nthā śivānyā aghorebhyo'tha ghorebhyaḥ ityādinā tasyaivāghoramukhena 
sṛṣṭisthitikartṛtvasya ghoramukhena saṃhārakartṛtvasya copadeśāt tasyaiva 
jagajjanmādikāraṇatvena parabrahmatvaṃ siddham |

kiñca - yā te rudra śivā tanūraghorā'pāpakāśinī ityādinā parameśvarasya 
śuddhasāttvikaśivaśarīraprārthanādarśanāt prapañcopaśamaṃ śāntaṃ 
śivamadvaitaṃ caturthaṃ manyante umāsahāyaṃ parameśvaraṃ prabhuṃ trilocanaṃ 
nīlakaṇṭhaṃ praśāntaṃ ityādinā śivasyaiva paramaśāntatvopadeśācca 
kevalatāmasatvapratipādakavākyānāṃ kālarudraparatvameva | kālarudrasyāpi 
śivāṃśatvena viṣṇoradhikatvaṃ vedaśāstreṣu prasiddham | tathā ca śrutiḥ - 

parātparataro brahma yatparātparato hariḥ |
tatparātparato'dhīśastanme manaśśivasaṅkalpamastu || iti |

ajāmekāṃ lohitaśuklakṛṣṇāṃ vahvīṃ ityādiśrutau 
parameśvaraprākṛtaśakterguṇatrayātmakatvaṃ nirdiṣṭaṃ | atassattvaguṇāvalambanena 
nārāyaṇasya brahmatve ayuktatvaprasaṅgāt 



aprākṛtabrahmatvavidhāyakasarvavaidikaśāstrabhaṅgaprasaṅgaḥ syāt | 
śukladhyānaparāyaṇaḥ iti jābālopaniṣadi śuklaśarīrarudradhyānasyaiva mumukṣūṇāṃ 
vidheyatvena darśanāt | sūtasaṃhitāyāṃ sūtagītāsu - 

asti rudrasya viprendrā antassatvaṃ bahistamaḥ |
viṣṇorantastamassatvaṃ bahirasti rajoguṇaḥ ||

antarbahiśca viprendrā asti tasya prajāpateḥ |
rajasā tamasā''krāntau brahmanārāyaṇau khalu || 3-41 ||

śivadharmaśāstre - 

antassatvaguṇopeto bahistāmasasaṃyutaḥ |
śuddhasāttvika ityuktaśśaṅkaro lokaśaṅkaraḥ ||

antastāmasasaṃyukto bahissattvaguṇānvitaḥ |
śuddhatāmasa ityukto viṣṇussākṣācchriyaḥpatiḥ ||

iti nirdeśāttasyaiva brahmaviṣṇvāderapyadhikatvam |

śaṅkarasaṃhitāyāṃ śivarahasyakhaṇḍe - 

daśa śaivapurāṇāni sāttvikāni vidurbudhāḥ |
śraddheyāni dvijavaraisteṣāṃ dharmāstu tatra yat ||

sattvaṃ śuddhaṃ samādiṣṭaṃ sukhajñānāspadaṃ tu yat |
vidyopadeṣṭā yogibhyaḥ śuddhaḥ sphaṭikasannibhaḥ ||

na nidrāti śivaḥ kvāpi brāhmaṇādhipatiḥ śivaḥ |
bruvantyevaṃ purāṇāni brāhmaṇānāṃ kathāḥ śubhāḥ ||



daśa  śaivapurāṇāni hiṃsādoṣaparāṇi ca |
vaiṣṇavāni ca catvāri tāmasāni munīśvarāḥ ||

kṣattriyāṇāṃ śrutā dharmāsteṣu taddevatā hariḥ |
tamaḥ kṛṣṇa udāsīnaḥ kūṭakarmaviśāradaḥ ||

nidrālasyapramādādyāstadguṇāḥ parikīrtitāḥ |
kṛṣṇo viṣṇuḥ smṛtaḥ śeṣaśāyī bhaktavimohakaḥ ||

brāhme tu rājase vaiśyadharmaissarvatra sammate |
duḥkhāspadaṃ raktavarṇaṃ cañcalaṃ ca rajaḥ smṛtam ||

guṇatrayasamāyuktamāgneyaṃ saurameva ca |
tasmācchaivāni viprāṇāṃ purāṇāni hitāni vai ||

iti śivapurāṇāmeva sāttvikatvokteḥ |

kiñca - śivapurāṇāṃ kalpāntaraprasaktiriti cet tadasaṅgatameva | mātsye - 

purāṇaṃ sarvaśāstrāṇāṃ prathamaṃ brahmaṇā kṛtam |
anantarantu vaktrebhyo vedāstasya vinirgatāḥ |
purāṇamekamevāsīcchatakoṭipravistaram ||

ityādinā brahmakṛtabrāhmapurāṇameva dvāparānte vedavyāsena saṅkocya 
caturlakṣātmanā saṃkṣepitamiti pratipādanāt |

dharmasaṃhitāyām - 

brāhmameva kṛte cādye purāṇaṃ śrutisammatam |
aṣṭādaśavidhaṃ tasya kṛtaṃ koṭiprabhedataḥ ||

df 186, p. 78)

iti darśanācca | ata eva śaivapurāṇānāṃ kalpāntaraviṣayatvamityasaṅgatam |

nanu nārāyaṇasyaiva matsyakūrmavarāhādirūpeṇa 
sakalabhūbhāranivartakatvadarśanātparamasāttvikatvaṃ tasyaivopapannamiti cenna | 
kaurme - 

ekādaśyāṃ tu madhyāhne māghamāse mahānaṭaḥ |
sarvalokahitārthāya viṣaṃ bhuktvā tataḥ śivaḥ ||

śivayogena tadrātrau sthitvā candrakalādharaḥ |
pariveṣṭitaviṣṇvādīn dṛṣṭvā tatpādasevakān ||

upoṣitamahābhaktān dvādaśyāṃ nīlalohitaḥ |
samudramaṃthanodbhūtasudhāpānārthamādarāt |
ājñāṃ cakre mahādevassarvalokabhayāvahaḥ ||

ityādinā parameśvarasya 
ananyasādhāraṇakālakūṭabhakṣaṇāndhakāsurajalandharāsuratripurāsura##-
śaivavaiṣṇavānāmekādaśīvratāvaśyakatvaṃ dṛśyate | taduktaṃ śivadharmaśāstre 
- 

śaivavaiṣṇavayorgrāhyamekādaśyāmupoṣaṇam |
nandīśaviṣṇupramukhā yato vratamathācaran || 

śeṣaṃ pradhānaṃ smārtānāmekādaśyāmupoṣaṇam |
sāyaṃ pradhānaṃ śaivānāṃ vedamārgaikavartinām || iti |

tathā siddhāntāgame - 

pradoṣavyāpinī śaivī samyagekādaśī smṛtā |
nānyā śaivaiḥ parigrāhyā śaivaśāstraikaśāsanāt || iti |



vīrāgame ca - 

sarveṣāṃ vīraśaivānāṃ śrautasmārtānuvartinām |
pradoṣavyāpinī grāhyā samyagekādaśī śive ||

śaivavratānāṃ sarveṣāṃ sāyaṃ prādhānyameva hi |
anyathācaraṇe devi pratyavāyo mahān bhavet || iti |

kiñca - padmapurāṇādīnāṃ viṣṇupradhānatve'pi tatrāpi 
śivāmāhātmyakathanātteṣāmai tāmasatvaṃ kiṃ na syāt | traiguṇyaviṣayā vedā 
nistraiguṇyo bhavārjuna iti gītāvākyena vedānāmapi 
triguṇātmakatvadarśanānmūrtitrayapratipādakaśrutīnāṃ 
guṇatrayātmakatvamupapannamiti cenna | vācā virūpanityayā iti 
śrutidarśanānnityarūpasya vedasya guṇatrayātmakatvamayuktaṃ śrautavidherbalavatvāt | 
śivaṃ praśāntamamṛtaṃ brahmayoniṃ ityādinā śivasya vedeṣu 
paramasāttvikatvopadeśāt | vedānāṃ guṇatrayātmakatvakathanamadhikāribhedena 
sthūlasūkṣmakāraṇātmakaparameśvaropāsanāparatvena sāṃkhyayogaśāstreṣu 
vivakṣitatvādanyārtho na yuktaḥ |

kiñca - kimidaṃ tāmasatvaṃ (1) tamoguṇajanyatvaṃ  (2) 
svetaraguṇāsaṃsṛṣṭatamoguṇajanyatvaṃ vā  (3) 
itarānabhibhūtatamoguṇajanyatvaṃ  (4) tamoguṇajanyatvaviśiṣṭatvaṃ  
(5) tamoviśiṣṭakartṛkatvaṃ  (6) tamoguṇaviśiṣṭapratipādyatvaṃ   
(7) tamoguṇapradhānapratipādakatvaṃ  anyadvā 

nādyaḥ - guṇatrayātītaparameśvaraniśvasitarūpāṇāṃ vedānāṃ 
anityatvamohakatvapauruṣeyatvādiprasaṅgāt | sarvacidacitprapañcasya 
guṇatrayātmakapradhānajanyatvena viṣṇupurāṇādīnāmapi tāmasatvaprasaṅgāt | na ca 
tamomātrajanyatvaṃ | ekasya anārambhakatvenāsiddheḥ | 

na dvitīyaḥ - sarvasya guṇasya guṇāntarayuktasyaiva janakatvena 
itarāsaṃsṛṣṭatamoguṇajanyatvasyāprasiddhatvāt |



na tṛtīyaḥ - yadā tamastanna divā na patrirna sanna casacchiva eva kevalaḥ 
ityādiśrutisiddhasya śivasya nityaśuddhatvena prakṛterasiddheḥ |

na caturthaḥ - 

aṣṭādaśapurāṇānāṃ kartā satyavatīsutaḥ |
ākhyānaiścāpyupākhyānairgāthābhiḥ kalpaśuddhibhiḥ ||

purāṇasaṃhitāṃ cakre purāṇārthaviśāradaḥ |

iti viṣṇupurāṇavacanādvyāsakṛtānāṃ sarveṣāṃ purāṇānāmapi tāmasatvābhāvāt 
anyathā tvadabhimatānāmapi tāmasatvaprasaṅgāt tulyanyāyatvācca |

na pañcamaḥ - rudrasya saṃhārakartṛtvena saṃhārasya tamoguṇakāryatvena 
sarvaśāstraprasiddhatvāditi cenmaivam | viṣṇoḥ 
saṃhārakatvābhāvenānīśvaratvaprasaṅgāt  yā te rudra śivā tanūḥ iti śrutyā 
śivaśarīrasya tāmasatvaniṣedhācca | traiguṇyaviṣayā vedāḥ ityanena 
triguṇātmakapravṛttidharmapratipādakatvena guṇavaiśiṣṭyaṃ na yuktam |

nanu - tamoguṇapracureṣu kalpeṣu tadviśiṣṭatvena brahmakṛtapurāṇāni tāmasāni 
tatpratipādyatvācchivasyāpi tāmasatvaṃ iti cenna | tāmaseṣu kalpeṣu 
caturmukhakṛtānāṃ purāṇānāmasmin vartamāne śvetavarāhakalpe anuvartamānatve 
pramāṇābhāvāt asminnapi kalpe aṣṭāviṃśatitamena vyāsena idānīṃ purāṇakaraṇasya 
śrūyamāṇatvācca | taduktaṃ viṣṇupurāṇe - 

vaivasvatāntare tasmin dvāpareṣu punaḥ punaḥ |
vedavyāso'vatīrṇo'bhūdaṣṭāviṃśatisattamaḥ  || iti |



vartamānasya parāśarātmajasya vyāsasya pravartamānasarvapurāṇakartṛtvaṃ ca tatraiva 
śrutaṃ purāṇasaṃhitāṃ cakre purāṇārthaviśāradaḥ iti |

tānyaṣṭādaśapurāṇāni tatraiva gamayitvā utpattikramāpekṣayā kramaḥ uktaḥ - 
etadvaiṣṇavasaṃjñaṃ vai pādmasya samanantaraṃ iti | eaṃ samastā api 
vartamānakalpasthā rāmakṛṣṇādyavatārā raghuvaṃśādisambhavatvāt 
dakṣādhvaradhvaṃsādīnāmetatkalpamadhyasthatvāt 
etatkalpasyaśaivavaiśṇavapratipādakānāmetatkalpajātenāṣṭāviṃśatitamena 
vedavyāsena kṛtānāṃ purāṇānāṃ parasparaṃ balābalacintāyāṃ 
bahukālavyavahitānāṃ tāmasādibrahmakalpanopanyāso nirarthakaḥ |

nanu - purāṇakarāṇāṃ purāṇakartṛtvaṃ 
brahmaṇassakāśātpuruṣārthānadhigamyaiva ityuktaṃ satyam | tatrātītakalpasthāḥ 
purāṇārthā brahmaṇā purāṇakāraśca tathaiva pratipādyante yathā padmakalpe 
mārkaṇḍeyasya parameśvarānugrahaḥ | ye tu vartamānakalpasthāḥ purāṇārthā 
rāmakṛṣṇavarāhāvatāraprabhṛtayaḥ tathā 
kālakūṭabhakṣaṇadakṣādhvaradhvaṃsādayaḥ te'pi etatkalpasthatvenaiva 
brahmaṇopadiśyante purāṇakārairapi tathaiva pratipādyante | teṣāṃ parasparavirodhe 
svābhimatapurāṇādhikyanirṇayahetutvaṃ nirarthakam | 
bahukālavyavahitānāmatītakalpānāṃ sātvikatāmasatvadyupanyāsaḥ kutra kena saṅgata 
iti na jānīmaḥ |

nāpi ṣaṣṭhaḥ - rudrasambandhino ghoraśarīrasya saṃhārakatvena tamoviśiṣṭatve'pi 
taccharīriṇaḥ parameśvarasya tamo'tītatvāt | tathā ca kaivalye - 

umāsahāyaṃ parameśvaraṃ prabhuṃ trilocanaṃ nīlakaṇṭhaṃ praśāntam | dhyātvā 
munirgacchati bhūtayoniṃ samastasākṣiṃ tamasaḥ parastāt iti |

yadyapi devadattādau tamoguṇapradhānaśarīrādiviśiṣṭe tāmasatvavyavahāro dṛṣṭaḥ 
tathāpi tatra tanmātraviśiṣṭatvena tathā vyavahāraḥ | prakṛte tu 
parameśvarasambandhināṃ tamo'tītānāmalaukikaprakāśasvarūpāṇāmanekeṣāṃ 
vigrahāṇām pramāṇasiddhatvānna tathā | sthirebhiraṅgaiḥ pururūpa ugro babhruḥ 
śuklebhiḥ pipiśe hiraṇyaiḥ ityatra śuklebhiriti śuklaśabdena satvamayatvamucyate 
lohitaśuklakṛṣṇāṃ ityādivat | anyathā viṣṇvādhikyavādināṃ mate 
tamoviśiṣṭaviṣṇupratipādakatvena vaiṣṇavādipurānānāmapi tāmasatvaprasaṅgaḥ | 
kathamanyathā viṣṇorbhūbhāraharaṇāya 



yādavakauravadaityādisaṃhārakatvam  kathaṃ vā daityavyāmohanāya 
mahāmohāravyapuruṣarūpeṇa daityavyāmohakabuddha-jinādiśāstrapraṇetṛtvam  
taduktaṃ viṣṇupurāṇe - 

ityuktvā bhagavāṃstebhyo mahāmohaśarīrataḥ |
samutpādya dadau viṣṇuḥ prāha cedaṃ surottamāḥ ||

māyāmoho'yamakhilān daityāṃstān mohayiṣyati |
tato badhyā bhaviṣyanti vedamārgabahiṣkṛtāḥ || iti |

na hi svasya tāmasatvābhāve mahāmohākhyaṃ prati upādānatvamupapadyate svasya 
mohinīśarīrasya tāmasatvāt |

nanu - viṣṇoḥ kāryārthaṃ tamoguṇasāhitye'pi tasya sattvenābhibhūtatvānna 
prādhānyam | rudrasya tu tamasābhibhūtatvāttadviśiṣṭatayā saṃhārakartṛtvena 
pratipādyatvamiti | saptamaḥ pakṣaḥ kakṣīkriyatāṃ - iti cenmaivam - 
śatrusaṃhāramātraprayojanapravṛtteṣu nṛsiṃhādyavatāreṣu tatprādhānyena 
tāmasatvaprasaṅgāt śivasya nirastatamaskatvādvipakṣe bādhakasatvācca |

nāntyaḥ - yassaṃhārakartā sa tāmasaḥ - tasyāpi kaścitsaṃhārako'sti na vā  asti 
cettāmasatve'pi sa eva sarvādhikaḥ sarvasaṃhārakaḥ  svatantratvāt | nāsti cedayameva 
tāmasassarvādhika iti tāmasatvaṃ sarvasaṃhārakartṛtvaṃ sarvādhikatvena vyāptamiti 
viruddho hetuḥ | tasmāt rudraḥ sarvādhikaḥ sarvasaṃhartṛtvāt | vyatirekeṇa jīvavat | na 
cāprayojako hetuḥ | prabaladurbalabhāvaṃ vinā bādhyabādhakabhāvasyaivāsambhavāt | 
sāttvikasya bādhyatve prāpte saṃhāraṃ prati viruddhatvāt | mṛduḥ sarvatra bādhyate iti 
nyāyena ca sādhyāprasiddhiḥ viśvādhiko rudraḥ iti pakṣe prasiddheḥ | 
tadanugrāhakatvādanumānasya na siddhasādhanatvam |

evaṃ sāttvikatvamuktaprakāreṇa vikalpya dūṣaṇīyam | kiñca - 
viṣṇvādhikyapratipādakānāṃ mārkaṇḍeyādipurāṇānāṃ sāttvikatvaprasaṅgaḥ syāt 
rudrādhikyapratipādakānāṃ padmapurāṇādīnāṃ tāmasatvaprasaṅgaḥ syāt | 
padmapurāṇe pūrvottarakhaṇḍābhyāṃ hariharayorādhikyavarṇanāt 



tadaṃśe tāmasatvamiṣṭamiti ced rāmāyaṇabhāgavatādāvapi tadaṃśe 
tāmasatvaprasaṅgāt | rāmāyaṇabālakāṇḍe - tvāṃ vai dhārayituṃ vīra nānyaṃ 
paśyāmi śūlinaḥ iti umāpatiḥ paśupatiḥ sarvalokanamaskṛtaḥ iti yuddhakaṇḍe 
etadastrabalaṃ ghoraṃ mama vā tryambakasya vā ityuttarakaṇḍe ca | 
kailāsayātrārāvaṇanigrahendrajidanugrahādivarṇanasya bahutaratvāt 
rāvaṇavināśārthasya rudrāgninimittatvavarnanāttasyāpi tāmasatvapratīteḥ | 
tasmācchivapurāṇānāṃ tāmasatvakalpane vedabāhyabauddhaprasaṅgaḥ 
syādityalamativistareṇa |

atra prathamādhikaraṇe śaivadīkṣitānāṃ paramaikāntinā bhaktānāṃ jijñāseti padena 
jīvabrahmaṇorbhedābhedo nirūpitaḥ | brahma veda brahmaiva bhavati īśaṃ jñātvā 
tatraikībhavanti ityādiśrutāvupāsyopāsakayorabhedasiddhivyapadeśāt | dvitīyādhikaraṇe 
- brahmaṇassaviśeṣatvaṃ jagadbrahmaṇoḥ sṛṣṭisthityavasare bhinnatvaṃ layāvasare 
nadīsamudravadabhinnatvaṃ nirūpitam | tṛtīyādhikaraṇe - 
parameśvarāvirbhūtabhedābhedabodhakavedavedāntāgamaśāstrameva brahmasatve 
pramāṇamiti darśitam  |

iti tṛtīyaṃ śāstrayonitvādhikaraṇam |



samanvayādhikaraṇam 

ṣaṭsthalaparaśivabrahmāvirbhūtavedavedāntānāmindropendracandrādinānādevatā##-
tadativyāptinivāraṇāya sarvasya tatraiva sindhupravāhanyāyena samanvayādavyabhicāra iti 
caturthādhikaraṇamārabhyate - 

tattu samanvayāt || 4 ||

tacchabdena - sarvādhiṣṭhānaṃ sarvakāraṇaṃ vedāntavedyaṃ pūrvanirdiṣṭaṃ 
ṣaṭsthalaparaśivabrahmaiva vyapadiśyate | tu śabdena pratyakṣādipramāṇāntaraṃ 
nirasyate | samanvayaśabdena tadantarbhūtacandropendradinendrādipratipādakavākyānāṃ  
sthūlārundhatīnyāyena upakramopasaṃhārādiṣaḍvidhatātparyaliṅgaiḥ  tatraiva 
tātparyamupadiśyate | tadbrahma pratyakṣādi pramāṇāntaranirākaraṇapūrvakaṃ  
sarvavedāntaiḥ ṣaḍvidhatātparyaliṅgopetaiḥ  pratipādyata iti sūtrārthaḥ |

atra sarvavedavedāntāgamavākyānyasya viṣayaḥ - sadeva somyedamagra 
āsīdekamevādvitīyaṃ eko hi rudro na dvitīyāya tasthuḥ asaṅkhyātā sahasrāṇi smaryate na 
ca dṛśyate devā ha vai svargaṃ lokamagaman te devā rudramapṛcchan ko bhavāniti  
so'bravīt - ahamekaḥ prathamamāsaṃ vartāmi ca bhaviṣyāmi ca nānyaḥ kaścinmatto 
vyatirikta iti sontarādantaraṃ prāviśat ṛtaṃ satyaṃ paraṃ brahma puruṣaṃ 
kṛṣṇapiṅgalaṃ | ūrdhvaretaṃ virūpākṣaṃ viśvarūpāya vai namo namaḥ sarve vedā 
yatpadamāmananti iti |

bhedābhedavidhāyakasarvavedāntavākyānāṃ 
sarvajagadubhayakāraṇaṣaṭsthalaparaśivabrahmaparatvaṃ 
karmaśeṣabhūtendropendrādinānādevatopāsanaparatvaṃ vā  
tadupādānabhūtapradhānādipratipādakatvaṃ vā  iti bahudhā sandihyate |



pūrvapakṣastu - na sarvathā brahmaṇaḥ paraśivasya sarvavedāntapratipādyatvaṃ 
sambhavati teṣāṃ vidhiparatvāt | ubhayaparatve vākyabhedāpattiḥ | jagadbrahmaṇoḥ 
kāryakāraṇatvadarśanādanumānena brahmasiddhirupapadyate | tasmānna 
vedāntaikapratipādyatvam |

kiñca - nānādevatopāsanāparatvamapi yuktam | agniragre prathamo devatānāṃ 
asāvādityo brahma nārāyaṇaparaṃ brahma ityādiśrutidarśanāt | api ca - saiṣā vicitrā 
sudṛḍhā bahvaṅkurā svayaṃ guṇabhinnā aṃkureṣvapi guṇabhinnā sarvatra 
brahmaviṣṇuśivarūpiṇī ajāmekāṃ lohitaśuklakṛṣṇāṃ vahnīṃ prajāṃ janayantīṃ 
sarūpām ityādinā sarvadevatāmayatvasya sarvakāraṇatvasya ca pradhānasyaiva 
nirdeśāttatparatvamapi yuktam | 

kiñca - ayaṃ ghaṭaḥ ayaṃ 'ṭaḥ ityādilokavyavahārasya 
paramparāvṛddhavyavahārajñānasāpekṣatvāt 
nirastasamastopadravasarvamaṅgalādhārasiddhabrahmaparatve 
niṣprayojanatvasāpekṣatvayoḥ prasaṅgāttadubhayadoṣavāraṇāya vedāntānāṃ 
vidhyupāsanaparatvaṃ vidhīyate | athavā kartṛdevatāpratipādanadvārā karmaparatvaṃ 
siddham | iti prāpte brūmaḥ - 

siddhāntastu - vedāntānāṃ brahmaparatvaṃ brahmanyānavidhiparatvaṃ copapadyate | 
ato na vākyabhedadoṣaprasaṅgaḥ | tadubhayavidherdarśanāt | tathā hi - 
upakramādiṣaḍvidhatātparyaliṅgena  brahmaparatvam ātmā vā are draṣṭavyaḥ ityādiṣu 
tadhyānavidhiparatvaṃ ca dṛśyate | 

upakramopasaṃhārāvabhyāso'pūrṇatā phalam |
arthavādopapattī ca liṅgaṃ tātparyanirṇaye ||

iti smṛtāvupakramopasaṃhārādibhirvedāntatātparyanirṇayaśravaṇamityabhidhīyate |

ajñānaprabhavaṃ duḥkhaṃ jñānaṃ tasya nivartakam |
sarvavedāntavākyānāṃ śravaṇaṃ tatpravrtakam ||



śravaṇaṃ nāma vākyānāṃ vaidikānāṃ parātpare |
upakramādibhirliṅge kṛtastātparya nirṇayaḥ  ||

ityupakramopasaṃhārāvekaṃ liṅgam sadeva somyedamagra āsīt ityupakramaḥ | sa ya 
eṣo'ṇimaitadātmyamidaṃ sarvaṃ tatsatyaṃ sa ātmā tattvamasi śvetaketo ityupasaṃhāraḥ | 
punaḥ tattvamasi ityabhyāsaḥ | taṃ tvaupaniṣadaṃ puruṣaṃ pṛcchāmi iti 
mānāntarāgamyatvenāpūrvatvam | yenāśrutaṃ śrutaṃ bhavati ityādinā ekavijñānena 
sarvavijñānaṃ phalam | seyaṃ devataikṣata hantāhamimāstisro devatā | anena 
jīvenātmanā'nupraviśya nāmarūpe vyākaravāṇīti 
ityādisṛṣṭisthitisaṃhāratirodhānānugrahādipañcakṛtyānyarthavādāḥ | yathā 
somyaikena mṛtpiṇḍena sarvaṃ mṛṇmayaṃ vijñātaṃ syāt iti mṛdādidṛṣṭāntā 
upapattayaḥ | evamanyatrāpi |

nārāyaṇabīje - aṇoraṇīyān mahato mahīyān ityupakramaḥ | sarvo hyeṣa rudraḥ 
ityupasaṃhāraḥ | yaḥ parassamaheśvaraḥ ambikāpataya umāpataye paśupataye namo 
namaḥ ityādyabhyāsaḥ | viśvādhiko rudro maharṣiḥ ityādau 
viśvādhikatvādermānāntarāprāptatvādapūrvatā | parāmṛtātparimucyanti sarve iti 
phalam | sahasraśīrṣaṃ ityarthavādaḥ | yasmātparaṃ nāparamasti kiñcit ityupapattiḥ | 
evaṃ sarvavedānteṣu draṣṭavyam | tasmāt svarūpavyāvartakataṭasthalakṣaṇatrayeṇa 
sarvavedāntānāṃ brahmapratipādakatvaṃ yuktam | rūpapratyakṣakāraṇasya netrasya 
dravyasiddhivat vidhiparatvena vedāntānāṃ sarvāsidhiṣṭhānaparaśivabrahmasiddhiḥ | 
tasmānnobhayaparatvavirodhaḥ | naiṣā tarkeṇa matirāpaneyā iti 
śrutyā'numānapramāṇasya nirastatvāt anumānena kartraikatasidhyebhāvācca 
brahmaprāmāṇyenānumānaṃ vidhīyate | 

viśvaṃ bhūtaṃ bhuvanaṃ citraṃ bahudhā jātaṃ jāyamānaṃ ca yat | sarvo hyeṣa 
rudrastasmai rudrāya namo astu ityādinā sarvajagadupādānakāraṇatvājjaganmayatvam | 
umāsahāyaṃ parameśvaraṃ prabhuṃ ityārabhya sa eva viṣṇussa prāṇassa kālo'gnissa 
candramāḥ sa eva sarvaṃ yadbhūtaṃ yacca bhavyaṃ sanātanam | jñātvā taṃ 
mṛtyumatyeti nānyaḥ panthā vimuktaye ityantena paraśivasya brahmaṇaḥ 
sarvadevatāmayatva 



muktvā tadupāsanasyaiva mokṣahetutvopadeśadarśanāt yo rudro agnau ityādinā 
śivasyaiva sarvāntaryāmitvopadeśācca sarvadevatāmayatvādikaṃ tasyaiva siddham |

uttamamadhyamādhamādhikāribhedena nānādevatopāsanaṃ na viruddham | 
bhedābhedātmikā śaktirbrahmaniṣṭhā sanātanī iti smṛtau śaktervahniśakteriva 
brahmādhiṣṭhānatvopadeśāt niradhiṣṭhānaśakterabhāvāt śaktiśaktimatorabhedācca 
tatkartṛtvaṃ tadātmakatvaṃ ca tasyaivopapannamiti na pradhānasya sarvakartṛtvam |

putrādikuśalavārtāśravaṇavat siddhajñānasyāpi pravṛttihetutvadarśanāt  na 
vṛddhavyāpārasyaiva pravṛttihetutvam | bālānāṃ mātṛpitrādibhiḥ ayaṃ ghaṭaḥ 
ayaṃ paṭaḥ iti nirdeśena siddhārthajñānotpattessambhavāt 
kāvyālaṅkārajñaistacchiṣyāṇāṃ tadupadeśena sarvārthajñānadarśanāt | 
tasmādvedāntavākyānāṃ brahmāṇi prāmāṇyamiti siddham |

nanu - siddhabrahmaviṣaye śāstrāṇāṃ prayojanādarśanādvedāntānāṃ 
karmavidhiśeṣatvaṃ  yuktam na ca pāśanivṛttiḥ phalam | sa ca pāśaḥ tadbhinno vā 
tadabhinno vā  punassa satyo vā  mithyā vā  nādyaḥ - śaktiviśiṣṭaśivādvaitahāneḥ | 
na dvitīyaḥ - māyāpāśasya satyatvātsarvadā saṃsārāpatyā mukterasambhavāt | 
māyānivṛttau na ko'pi yatnaṃ kuryāt | ata eva na tṛtīyaḥ  | nāntyaḥ - 
parameśvarasya nityasiddhatvena mumukṣupravṛtyasambhavāt badhamokṣadaśāyāṃ 
vaiṣamyābhāvācca sarvathā vedāntaśāstrapravṛttirna sambhavati iti cenna |

guṇatrayātmakapāśastu parameśvarādbhinna eva | tasmāttannivṛttau 
svābhāvikacicchaktyavacchinnaśivādvaitahānirna sambhavati | māyāpāśasya satyatve'pi 
nānirmokṣaprasaṅgaḥ | dvaitādvaitamatāṅgīkārāt | na ca tatra mānābhāvaḥ - 
bahma veda brahmaiva bhavati brahmabhavanakāmo brahmavedanaṃ kuryāt 
ityādiśrutipramāṇasadbhāvāt | avidyāyā mohakāritvena 
cicchakterbhinnatvāttannivṛttiśśivopāsanenaiva sambhavatyeva | nivṛttirnāma 
tatkāraṇībhūtacicchaktau layaḥ nāśaḥ kāraṇalayaḥ iti nyāyāt | 
carācaraprapañcasyopādānakāraṇatvādavidyāyāstannivṛttiḥ kadāpi na sambhavati | 
ataḥ  brahmavidāmapi saṃsārapravṛttissambhavati - iti cenmaivam | 



anīśayā śocati muhyamānaḥ brahma veda brahmaiva bhavati na ca punarāvartate na ca 
punarāvartate ityādiśrutiśateṣu brahmavidāṃ tadātmakatvasya punarāvṛttirahitatvasya 
copadeśāt | na ca brahmavācakapadena tadajñānasambhavānna vidheḥ prayojanamiti 
vācyam | mantrādhyayanamātreṇa hotavyadravyadevatājñāne siddhe'pi taddhomāvasare 
mantrairanusmartavyaṃ iti prayogavidhidarśanāt | tathātra vedāntavākyavidherna virodhaḥ |

nanvatra utpattiviniyogādhikāravidhīnāmadarśanātkathaṃ prayogavidhissambhavati  iti 
cenna | amṛtasya devadhāraṇo bhūyāsaṃ ityādau 
prakaraṇādaparihāreṇotpattividhessiddhatvāt paraśivaliṅgadhāraṇadīkṣāṃ labdhvā 
paramātmānaṃ paśyediti viniyogavidhirupapadyate | 
tasyābhidhyānādyojanāttattvabhāvādbhūyaścānte viśvamāyānivṛttiḥ jñātvā devaṃ 
mucyate sarvapāśaiḥ ityādau paraśivadhyānadhāraṇayukto mokṣādhikārī vidhīyate | 
tasmānmokṣakāmo bhasmarudrākṣaśivaliṅgadhāraṇātmakaśāmbhavadīkṣāṃ labdhvā 
ṣaṭsthalaparaśivabrahmajñānaṃ sampādayediti rātrisatranyāyena prayogavidhirupapadyate 
|

nanu - ātmā vā are draṣṭavyaḥ ityādau brahmajñānasya  vidhirna sambhavati | 
nirvikārasya brahmaṇaḥ karmakārakatvaprasaṅgāt | vidhisambhave'pi 
utpattiprāptivikṛtisaṃskārabhāvo  na yujyate | kiñca saktunyāyena svatantraphalāya 
saktubhirjuhoti  itivat - ātmanā paśyet iti kāraṇatvavipariṇāmena vaktumayuktam | 
nirvikārasya brahmaṇo'vaiṣamyānna brahmajñānavidhirupapannaḥ - iti cenna | 
sarvādhiṣṭhānasya paramātmanaḥ utpattiviniyogādhikāravidhitrayāsambhave'pi 
mumukṣormokṣaphalāya vidhirna virudhyate | atra ko vidhirāśrīyata iti cet - 
vidhitrayamapyūhanīyam |

nanu - cakṣuṣā ghaṭasiddhivat vedāntānāṃ na tathā brahmasiddhiḥ nirapekṣatayā 
cakṣussaṃyogena ayaṃ ghaṭaḥ iti vastujñānamupapadyate | śabdānāṃ 
tātparyaparyavasānena prāmāṇyama | ato vedāntavākyānāṃ 
brahmajñānavidhāyakatvaṃ brahmapramāpakatvaṃ cāyuktamiti cenmaivam | samidho yajati 
ityādivākyānāṃ pañcaprayājavidhāyakatvatadanuṣṭhānavidhāyaka tvayorubhayorapi  
vidhibalātsiddhivadvedāntānāmapi brahmapramākatvaṃ mokṣopakārakabrahmajñānaṃ 
prati vidhāyakatvaṃ ca sambhavatyeva | 



nanu - vedāntavākyādeva brahmajñānasiddhidarśanāttadvidhinā  na 
kiñcitprayojanaṃ tadajñānādeva vidhiprayojanasambhavāt iti cenna | vedāntavākyaiḥ 
parokṣatvena tadjñāne siddhe'pi tadaparokṣajñānāya tadvidhyupapatteḥ | 
vedāntaśabdajanyajñānādeva na brahmasākṣātkāro vidhīyate | 
sadgurukaruṇākaṭākṣalabdha tadupāsanātmakajñānādeva  tatsākṣātkārasiddhiḥ | 
ayameva śrautamārgaḥ | dhyātvā munirgacchati bhūtayoniṃ samastasākṣiṃ tamasaḥ 
parastāt tasyābhidhyānādyojanāttattvabhāvādbhūyaścānte viśvamāyānivṛttiḥ 
śraddhābhaktidhyānayogādavehi  brahmaveda brahmaiva bhavati 
jñānanirmathanābhyāsātpāśaṃ dahati paṇḍitaḥ jñātvā devaṃ mucyate sarvapāśaiḥ 
īśaṃ taṃ jñātvā amṛtā bhavanti ātmanyevātmānaṃ paśyet śambhurākāśamadhye 
dhyeyaḥ tajjalāniti śānta upāsīta iti prācīnayogyopāsva ityādiṣu mokṣaphalāya 
parameśvaropāsanātmakajñānaṃ mukhyakāraṇatvena vidhīyate | tathā ca smṛtiḥ - 

śrotavyaśśrutivākyebhyo mantavyaścopapattibhiḥ |
dhyātvā ca satataṃ dhyeyametaddarśana hetutaḥ  ||

jñānaṃ vastuparicchittirdhyānaṃ tadbhāvakāraṇam |
tasmājjīvo bhavecchambhuḥ krimivātkīṭacintanāt  ||

ityādinā śravaṇamananaviśiṣṭadhyānānugatanididhyāsanaṃ   
ṣaṭsthalaparaśivasākṣātkāre tattādātmye ca paramakāraṇamiti nirdiśati |

tasmāt sarvakāmyakarmaniṣedhapūrvakaśivamukhodgatanigamāgamobhayavedānta##-
śivāpitasakalakarmānuṣṭhānasampannacittaśuddhilabdhāvyabhicāraparama##-
sarvopaniṣatpratipādyasakalajagadubhayakāraṇaṣaṭsthalaparaśivopāsanasya vidheyatvāt 
tadupāsva ityādiśrutibhirjñānopāsanāvidhisteṣāmevopapadyate | śiva eko 
dhyeyaśśivaṅkarassarvamanyatparityajya ityatharvaśikhāyāṃ mumukṣūṇāṃ 
śivātiriktopāsanaṃ nirastam | tasmānnānyathā 



saṃsāramāyāpāśanivṛttissambhavati | kṣaraṃ pradhānamamṛtākṣaraṃ haraḥ 
kṣarātmanāvīśate deva ekaḥ tasyābhidhyānādyojanāttattvabhāvādbhūyaścānte 
viśvamāyānivṛttiḥ yadā carmavadākāśaṃ veṣṭayiṣyanti mānavāḥ | tadā 
śivamavijñāya duḥkhasyānto bhaviṣyati || ityādiśrutiṣu śivadhyānadhāraṇajñānādeva 
mokṣarūpaphalaṃ vidhīyate | tasmācchiva eva parabrahma mokṣakāmairdhāraṇīyo 
jñātavyo dhyātavyaḥ śrotavyo mantavyo'rcanīya iti ṣaḍvidhaliṅgatātparyeṇa 
brahmaparā vedāntāstadupāsanaparāśceti nirṇayaḥ |

nanu - brahma satyaṃ jaganmithyā iti nyāyena 
sarvavedāntavicāralabdhajaganmithyātvajñānapūrvakasvasvarūpajñānameva muktiriti 
cenna - sarvavedavedāntabāhyatvaprasaṅgāt | kiṃ nāma jaganmithyātvaṃ  
brahmajñānabādhyatvaṃ  traikālikaniṣedho vā 

nādyaḥ - bādhyabādhakabhāvasyaiva tayorasambhavāt na brahmajñānena 
prapañcaniṣedho vidhīyate | sarvo vai rudraḥ sarvaṃ khalvidaṃ brahma ityādinā 
sarvaprapañcasya śivātmakatvopadeśāt |

kiñca - yatra nānyatpaśyati nānyacchṛṇoti ityādiśrutyā muktātmanāṃ 
idantārūpaghaṭapaṭātmakaprapañcatvena vyavahṛtamāyāpāśa eva 
sarvaśivātmakatājñānena tirodhīyate | śivo dātā śivo bhoktā śivassarvamidaṃ jagat 
ityādiśāstroktasarvaśivātmakatāsampūrṇajñānena ghaṭapaṭādau 
ghaṭatvādibuddhirnivartate na  tu ghaṭādiḥ tasya śivātmakatvāt | tasmānna 
brahmajñānanivartyatvaṃ prapañcasya | ato mithyātvamayuktam | tatsvīkāre 
ekavijñānena sarvavijñānapratijñāśruterdattajalāñjalitvaprasaṅgaḥ | 
brahmopādānakāraṇakatvātprapañcasyaikavijñānena sarvavijñānapratijñā śrūyate | 
ata eva - sarvaṃ khalvidaṃ brahma aitadātmyamidaṃ sarvaṃ sarvo vai rudraḥ 
ityādiśrutiḥ sarvasya śivātmakatvamupadiśati | tasmānna brahmajñānena 
prapañcabādhaḥ | janakādibrahmāvidāmapi pūrvavadeva vyavahāro dṛśyate | teṣāṃ na 
prapañcabādhaḥ | jīvanmuktānāṃ śarīradhāraṇādivyavahārānupapattiśca | kiñca ##-



akhaṇḍādvaitabhāve  tu sarvaṃ brahmaiva nānyathā |
jñānādvikalpabuddhistu līyate na svarūpataḥ ||

bhinnatvaṃ naiva yuñjīta brahmopādānataḥ kvacit |
vācārambhaṇamātratvādbhedaḥ kenopajāyate |
tasmādavidyāmātratvakathanaṃ mohanāya hi ||

iti jaganmithyātvavādināṃ nindā śrūyate | asatyamapratiṣṭhaṃ te jagadāhuranīśvaram iti 
gītāyāṃ ca śrūyate |

na dvitīyaḥ - amūlamanādhāramimāḥ prajāḥ prajāyante na kadācidanīdṛśaṃ jagat 
ityādinā jagato  nityatvapratipādanāt |

nanu - asadvā idamagra āsīt tato vai sadajāyata sadeva somyedamagra 
āsīdekamevādvitīyaṃ brahma ityādiśrutiśatena sṛṣṭeḥ pūrvaṃ 
prapañcasyāsatvopadeśāt kathaṃ tasya traikālikasatyatvaṃ  iti cenna - 

asadvā idamagra āsīt ityatra sṛṣṭeḥ pūrvaṃ prapañcasya nāmarūpavibhāgānarhatvena 
brahmaṇi sūkṣmarūpeṇa sthitatvādasatvaṃ tato vai sadajāyata ityanena 
nāmarūpavibhāgārhatvena prapañcasya janyatvaṃ copadiśyate |

kiñca - asatpadena gaganāravindavadabhāvatvāṅgīkāre vandhyāputrādīnāmapi 
jagatkāraṇatvaṃ kiṃ na syāt  sadevetyavadhāraṇena na saviśeṣatvaniṣedhaḥ | kintu asato 
bhrāntiprasaktatvāttatkāraṇatvaniṣedhaḥ |

kiñca - sadeva somyedamagra āsīt iti śrutau kathaṃ saviśeṣatvaniṣedhaḥ  agre iti 
kālaviśeṣaḥ āsīt iti kriyāviśeṣaśca dṛśyate | 
ekamevetyavadhāraṇenādhiṣṭātrantaraniṣedhaḥ 



advitīya padena brahmaṇo jagadubhayakāraṇatvaṃ vidhīyate | eko hi rudro na dvitīyāya 
tasthuḥ || ityādāvapyevaṃ boddhavyam | ata eva viśvādhiko rudro maharṣiḥ iti śrūyate | 
tasmānna traikālikaniṣedha iti rahasyam |

jagadvyāvahārikatvakhaṇḍanam 

nanu prapañcasya vyāvahārikamātrasatyatvaṃ na tu pāramārthikatvamiti cenna | kimidaṃ 
vyavahārasatyatvaṃ  1) vyavahāramātragamyatvaṃ  2) 
bādhitavyavahāragamyatvaṃ  3) tricaturakakṣyāsvabādhyatvaṃ vā  4) 
tattvāvedakapramāṇaviruddhatvaṃ  5) arthakriyāśūnyapratītigocaratvaṃ  6) 
karaṇadoṣopahitajñānaviṣayatvaṃ vā 

nādyaḥ - brahmaṇo'pi vyahāragamyatvenātivyāpteḥ  | anyathā 
guruśiṣyayormaunamauḍhyāpatteḥ | athāto brahmajijñāsā sadeva somyedamagra āsīt 
satyaṃ jñānamanantaṃ brahma ityādirūpeṇa pravṛttāyāḥ śrutisūtraphakkikāyā 
abhitticitrakarmatāpātācca | sarvāpīyaṃ phakvikā saviśeṣaviṣayā nirviśeṣa na kasyāpi 
vyavahārasya gocaraṃ iti cedavyāhatametat | na gocaraḥ iti vyavahāraṃ pratyeva gocaratvāt 
| vedāntānāṃ nirviśeṣaviṣayatvābhāvasamarthanena asmadanukūlaṃ ca teṣāmapi 
vyavahārarūpatvāt | 

nāpi bādhitavyavahāragamyatvamiti dvitīyaḥ - brahmaṇyatiyāpterdurvāratvāt | sarvo'pi 
vyavahāro bādhita eva prapañcāntargatatvāt | na ca bādhitvaṃ vyavahāragamyatvasya 
viśeṣaṇamiti śaṅkyam | tarhi bādhitatvasyaiva lakṣaṇatve śeṣavaiyarthyāt | na 
ceṣṭāpattiḥ | prātibhāsike'tivyāpteḥ | na ca brahmātiriktaviṣayakajñānābādhitatve sati 
bādhitatvamiti pariṣkārassādhuḥ jñānābādhitatvasya 
jñānajanyadhvaṃsāpratiyogitvarūpatve uttarajñānajanyadhvaṃsapratiyogiṣu 
pūrvajñāneṣu lakṣaṇāvyāpteḥ | jñānānapahṛtadhīviṣayatvarūpatve tu ghaṭo nāsti 
paṭo nāsti iti jñānāpahṛtadhīviṣayeṣu ghaṭapaṭādiṣvavyāptiḥ | teṣāṃ jñānānāṃ 
brahmātiriktaviṣayakatvāt | vistareṇa copariṣṭānnirākariṣyāmaḥ |



kiñca - nīlapṛṣṭhatvādisattāyā api brahmarūpatayā tadviṣayakajñānabādhyeṣu 
rajatādiṣvativyāptirdurvāraiva | teṣāmapi jñānānāṃ brahmātiriktaviṣayatvābhāvāt | na 
ca nīlapṛṣṭhatvādīnāmabrahmarūpāṇāṃ tadjñānaviṣayatvānnātiprasaṅgaḥ iti 
vācyam | tarhi nirviśeṣatvaprapañcamithyātvādibrahmātiriktaviṣayakajñānasyaiva 
prapañcanivartakatayā vyāvahārikamātre lakṣaṇāsambhavaprasaṅgāt | 
nirviśeṣatvādīnāṃ sapratiyogikānāṃ niṣpratiyogikabrahmasvarūpamātratvaṃ 
dussādhyam | svarūpamātrajñānasyādhyāsasahasvaprakāśānatiriktaviṣayatayā 
nivartakatvāsambhavenāsambhavāpādakaṃ ca | anatiriktaviṣyavijñāne vṛttitvaṃ 
nivartakatāvacchedakamityabhyupagame jaḍāyā vṛtternirvatyatve 
jñānabādhyatvasiddhāntavyāhatiḥ | kathaṃcit jñānatvāṅgīkāre'pi 
svasvarūpajñānasādhāraṇasya 
jñānanivartakatānavacchedakatvādapasiddhāntaścetyāstāṃ vistaraḥ |

nāpi tricaturakakṣyā svabādhyatvamiti tṛtīyaḥ - brahmaṇyevātivyāpteḥ | abādhyaṃ 
hi brahma tricaturakakṣyā'bādhyameva | na ca tricaturakakṣyāsvabādhyatvaṃ tathā sati 
prātibhāsikaviśeṣe'tivyāpteḥ | sambhavanti hi dīrghakālānuvṛttabhramaviṣayāṇi  
prātibhāsikāni vastūnyalātacakragandharvanagarādīni |

kiñca - kakṣyāśabdo'yaṃ yuktiparaḥ  kālaparaḥ  viparītapramāparo vā  

nādyaḥ - prapañco mithyā dṛśyatvāt ityekayaiva | kakṣyayā prapañcasya 
bādhenāsambhavāt | tatparatvāparatvācca nirdoṣatvācca vaidikam | pūrvasya bādhakam 
ityekayuktyanusandhānenāpi bādhena tadāpatteśca |

na dvitīyaḥ - dīrghakālabhramaviṣaye prātibhāsike'tivyāpteḥ |

na tṛtīyaḥ - viparītapramāviṣayaśca bhavatyabādhitaśceti | vyāghātāt | na ca 
bādhaḥ padārthanivṛttiriti yuktam | mudgarādinivartyeṣu ghaṭādiṣu 
tricaturaviparītajñānānivartyatve sati viparītajñānanivartyatvasvabhāvenāvyāpteḥ | api ca 
- tricaturayuktyabādhyatve 



sati bādhyatvamiti prathamakalpaṃ brahmaṇyativyāptiḥ tasyāpi yuktipādhitatvāt | 
jñānājñānayorekaviṣayatvena yadviṣayakamajñānaṃ tadviṣayakameva jñānaṃ 
tādṛśajñānanivartakam | prakṛte brahmaviṣayakājñānasya 
brahmaviṣayakajñānenaiva nivṛttiḥ | tathā hi - brahma dṛśyamadṛśyaṃ vā  
dṛśyatve mithyātvamavarjanīyam | adṛśyatve brahmavyavahāramātrocchedaḥ tasya 
dṛgekasādhyatvāt | avidyānivṛttiśca na syāt samānaviṣayakadṛgabhāvāt | na ca 
jñānatvāropamātreṇa vṛttiḥ jñānakāryāṇi kartumarhati | guñjādhiṣṭhānavahnerapi 
dāhakatvaprasaṅgāt | na ca jñānāvacchedakatayā mukhyameva jñānatvamiti śaṅkyam 
| avacchedyāvacchedakabhāvena jñānabhedasyaiva samarthanena vyāghātāt 
ghaṭe'pyavacchedakatāpatteśca | ghaṭavadjñānaṃ ityatra ghaṭo'pyavacchedakaḥ |

kiñca - vṛtterjñānapadamukhyārthatve brahmaṇo jñānabhinnataiva syāt | na ca 
brahmavṛtyoranugataṃ kiñcitpravṛttinimittamasti | yenobhayatra mukhyaṃ syāt | na ca 
jñānatvaṃ asiddherityukteḥ | na hi jñānājñānapariṇāmānugataṃ jñānatvaṃ 
prāmāṇikam | svavyāpakasvaprakāśatvanivṛtyā jñānatvanivṛtteśca | nirviśeṣe 
cinmātre tadabhāve ajñānatvaprasaṅgācca | nāpyavidyānivartakatvaṃ jñānatvasya 
svavyāpakasya  nivṛtyā svasyāpi nivṛtteḥ | adhyāsasahe cinmātre 
tadabhāvenāvyāpteśca | nāpi pravṛttinivṛttidvayenobhayamukhyatvaṃ 
anekārthatvakalpanāprasaṅgāt | vṛtyavacchinnacaitanyasya jagadābha 
sakalpanāvaiyarthyāt | brahmaṇo dṛśyatvena mithyātvāpādanasya vajralepatvāpātācca | 
jñānājñānayorjñānapadamukhyārthatvasamarthanāya pravṛttinivṛttidvayakalpane 
ghaṭapaṭayorghaṭapadamukhyārthatvāpatteśca | evañca vṛtterjñānatvābhāvena 
brahmaṇo nirviṣayatvasvarūpaprakāśasyāpi svaviṣayatvādbrahmaṇastucchatvaṃ 
sarveṣāṃ caitanyānāṃ svāviṣayabrahmābhinnatayā mitho vyavahārānupapatteśca | 
vṛttermukhyajñānatve svaprakāśasvaviṣayatve vā brahmaṇo mithyātvamavarjanīyam | 
kalpitabhedamādāya  devadattādīnāṃ mitho vyavahāre caitanyasya caitanyaviṣayatayā 
mithyātvamavarjanīyam  |

na ca - mithyābhūtabhedavaccaitanyaviṣayatvaṃ na mithyātvaprayojakaṃ prapañce'pi 
tadasiddheḥ | jīvasya viśiṣṭarūpeṇa mithyātvamiṣṭaṃ niṣkṛṣṭarūpaṃ tu na cidviṣayaṃ 
iti vācyam | 



tarhi vṛttiviśiṣṭamapi jñānaṃ mithyātvānna mukhyā dṛgiti na prapañce'pi 
dṛśyatvamiti jitamasmābhiḥ | viśiṣṭānyatve tasyāpi vṛttiviṣayatvānmithyātvaṃ 
ananyatve viśiṣṭasya mithyātvāttasya śuddhābhinnatvātprapañcasya satyatvaṃ brahmaṇo 
mithyātvamiti viparītavṛttiḥ | tasmādviśiṣṭānanyatvānyatvābhyāṃ  
prapañcabrahmaṇoḥ satyatvamithyātvaviparītavṛttirdurvāraiva |

kiñca - nirviśeṣaṃ brahma kimasti  uta nāsti  dvitīye - 
mādhyamikamatapraveśaḥ | prathame - brahmāstīti pratijñāyāṃ 
pravṛttinimittabhede nirviśeṣatvavyāhatiḥ | na ca pratijñā pravṛttinimittayoḥ | 
kalpitatvena  parihāraḥ nirviśeṣaṃ brahmāstīti 
pratijñāyāssaviśeṣaviṣayakatvākathanasya unmattapralāpatvāt asti 
śabdapravṛttinimittabhūtāyāḥ sattāyāstvanmate mithyātvāyogācca | brahmatvasya 
kalpitatve nirviśeṣasyābrahmatāpātācca | yatra brahmatvaṃ prakalpitaṃ tadeva 
brahmetyuktervyāhatatvācca | nirviśeṣasya kalpitasambandhāyogācca | 
pravṛttinimittābhede tu sāmānādhikaraṇyāyogaḥ | bhinnapravṛttinimittānāṃ 
śabdānāmekasminnarthe vṛttissāmānādhikaraṇyaṃ iti vṛddhāḥ | 
abhāvarūpadharmapravṛttinimittakatāyāmapyayameva doṣaḥ | abhāvānāṃ 
svarūpānatireke sāmānādhikaraṇyahāneḥ atireke siddhāntahāneḥ | etena nirviśeṣaḥ 
pratijñādīnāmaviṣayo'pi svatassidhyatīti nirastam | dussādhyeṣu sarveṣvartheṣu 
svatassiddherdurvāratvāpātāt | etena śrutyā nirviśeṣasiddhirapāstā | 
prakṛtipratyayabhedabhinnāyāḥ śrutestatra prāmāṇyāsambhavāt | 
pūrvoktadṛśyatvānumānagrāsācca |

api ca - mithyārthabrahmaṇorbhedaḥ paramārthaḥ  utāparamārthaḥ  prathamavikalpe 
bhedasatyatvāṅgīkārātsiddhāntahāniḥ | dvitīye satyasya brahmaṇo'pi mithyātvaṃ 
durvāram | yayorbhedo mithyā tayoraikyamiti vyāpteḥ | ghaṭasya svasmādbhede 
mithyābhūte hyabhedaḥ paramārthaḥ | na ca bhedābhedayormithyātvānna doṣa ityapi 
sādhu parasparavirodhe prakārāntarānavathiteḥ | yadyevaṃ syāttarhi 
bhedābhedayorapakṣapātinā bhavatā jīvabrahmaṇostadubhayamithyātvaṃ kiṃ na svīkriyeta  
na cābhedaśrutiprābalyāttadasambhavaḥ | sarvaṃ khalvidaṃ brahma ityādīnāmeva 
prapañcabrahmābhedaśrutīnāmatrāpi sattvāt |

kiñca - nirviśeṣaṃ brahmajñānamajñānaṃ vā  dvitīye apasiddhāntaḥ | prathame tu 
saviṣayaṃ nirviṣayaṃ vā  nirviṣayatve tvadabhimatajñānatvavyāghātaḥ | saviṣayatve 
viṣayanityatāprasaṅgaḥ |



nityajñānasya nityaviṣayāvaśyaṃbhāvāt | tathā na muktāvapi saprapañcatāprasaṅgaḥ | 
tadā viṣayāṇāṃ nivṛttatvānnirviṣayamiti cet tarhi jñānatvameva na syāt | 
nirālambanatvajñānatvayorvyāghātāt | na ca - 
atītādiviṣayajñānavadviṣayanityatvaparihāraḥ | tadvadatītatvādikiñcitprakārakatvena 
kiñcidālambanatvena vā  nirviśeṣatvavyāghātāt | viṣayasambandhanityatāyā 
evāpādyatvena doṣāpātācca | nirviṣayā nirāśrayā ca saṃvidanubhavasiddheti tuccham | 
ghaṭamahaṃ jānāmi ayaṃ ghaṭaḥ iti sānubandhatvenaivopalambhāt | anyā tu saṃvit 
tvadabhimatā gaganakusumādisiddhikālaṃ vinā na sidhyatīti dik |

api ca - dravyamadravyaṃ vā  dravyaṃ cedguṇāśrayatvaprasaṅgaḥ | 
utpattikālāvacchinnaghaṭavadupapattiriti phalgu | ādyakṣaṇasaṃyogasya tatrāpi sattvāt | 
tadvatkadācidguṇāśrayatve'pi aguṇāśrayatvavyāhateḥ | guṇānāṃ kalpitatve'pi 
nirviśeṣatvavyāhatiḥ | avidyopādānaṃ vinā buddhestadasiddheḥ | adravyaṃ 
ceddravyāśritatvaprasaṅgaḥ | tathā ca sve mahimni ityādiśrutivirodhaḥ | 
āśrayasambandhānnirviśeṣatvabhaṅgācca | tasmādevaṃvidhābhiḥ khaṇḍanayuktibhiḥ 
prathamadvitīyakakṣyāntarāla evābādhitasya brahmaṇo'pi taduparitanakakṣyāsu 
bādhyatvasambhavāttadativyāptirdurvāraiveti dik |

nāpi tattvāvedakapramāṇaviruddhatvamiti turīyaḥ - tālvādiṣu śrotrādiṣu ca 
tattvāvedakaprāmāṇyavyañjiteṣu tatsvarūpavirodhādarśanāt | atha 
tatprameyaviruddhatvamityapi na vedatvenaiva tattvāvedakatve neha nānāsti ityādīnāmapi 
yasmin dyauḥ ityāditattvāvedakapramāṇaviruddhārthakatayā tadarthaprapañcābhāve'pi 
vyāvahārikatvaprasaṅgāt | prapañcābhāvasyātiriktasya satyatve dvaitaprasaṅgena 
mithyātve tadbodhakapramāṇasya tattvāvedakatvavyāghātena ca 
brahmabhedasyāṅgīkāryatayā brahmanyativyāpteśca |

kiñca - atra tattvāvedakatadanyayorbhedaḥ siddho vā'siddho vā  asiddhau 
svoktivyāvātaḥ siddhau tu apramāṇena viṣayāsiddhau pramāṇagocarasya bhedasya 
satyatvaprasaṅgena prapañcavyāvahārikatvabhaṅgaḥ | tadasatve tu sa eva 
tattvāvedakābhedāduktitryāghātaḥ | yadbhedasya mithyātvaṃ tadabhedassatya iti hyuktaṃ 
prāk |



nāpi - arthakriyāśūnyapratītiviṣayatvamiti pañcamaḥ - tathā sati tvadīyāyāḥ 
pravṛtterlokavedagocarāyāḥ sarvasyā api gaganakusumāyamānatvaprasaṅgena 
svakriyāsvavacanavyāghātadaṇḍa eva duṣṭaphaṇinamiva tvāṃ nartanānnivartayiṣyati |

athāyamabhiprāyaḥ - nañaḥ praśleṣeṇa arthakriyāśūnyatvaṃ 
arthakriyāśūnyatvābhāvaḥ iti | tathāsati sarvārthamūlakande brahmaṇyativyāptiḥ | na ca 
avidyāvacchinnasya brahmaṇo'rthakriyākāritvaṃ na śuddhasyeti avicchinnasya ca 
vyāvahārikatvamiṣṭamiti vācyam | viśiṣṭasya jñānena nivrtyatvaṃ tarhi prasajyeteti 
viśeṣasyāpi nivṛttau śūnyavādasāmrājyaprasaṅgaḥ | na hi viśiṣṭaṃ 
viśeṣaṇaviśeṣyasambandhebhyo'tiricyate | api cāvidyānivṛttirūpārthakriyāhetau 
caramāntaḥkaraṇavṛttiviṣayaśuddhabrahmaṇyativyāpteḥ | 
prakāśatvenāvidyānivṛttitvena kāryakāraṇabhāvaḥ | anātmaviṣayaprakāśatvena 
anātmaviṣayāvidyānivṛttitvena cāparaḥ | tathā ca sati svaviṣayatāṃ vināpi brahmaṇaḥ 
svarūpaprakāśaḥ avidyāṃ nivartayatīti tvatsiddhāntaḥ |

kiñca - prātibhāsike rajvadhiṣṭhānasarpādau 
bhayakampādyarthakriyākāriṇyativyāptiḥ | utpanna pradhvasteṣu ghaṭādiṣu cāvyāptiḥ | 
pracayāvyavahitapūrvakṣaṇotpanneṣu teṣu ca kṣaṇeṣvavyāptiḥ | 
arthakriyāyāsteṣvadarśanāt | svapneṣu ca śubhāśubhasūcakeṣu 
tatkālīnārthakriyāhetuṣvativyāptiḥ | vyāvahārikārthakriyāvivakṣāyāṃ 
tvātmāśrayadoṣa eva | na ca kaṭakamukuṭādipariṇāmo'rthakriyādipadārtha ityuktāvapi 
doṣaparihāraḥ | svāpneṣvativyāpterutpannadhvasteṣu cāvyāpterduṣpariharatvāt | 

atha - kāraṇatāvacchedakajātīyatvenātivyāptiparihāraḥ | tathā sati 
prātibhāsike'tivyāpteḥ | na ca tatra tādṛśajātyabhāvaḥ  | tathā sati tatra 
tvadīyarajatādivyavahārasyākasmikatvaprasaṅgāt  | svapneṣvarthakriyāyā 
abhāvaprasaṅgāccetyanyatra vistaraḥ |

nāpi karaṇadoṣopahitajñānaviṣayatvamiti ṣaṣṭhaḥ - śuktirajatādiṣvativyāpteḥ 
abādhitasarvajanapratītiviṣayeṣvaduṣṭendriyagocareṣu ghaṭādiṣvasambhavāt | yato vā 
imāni bhūtāni jāyante ātmana ākāśassambhūtaḥ yasmin dyauḥ pṛthivī 
ityādyaduṣṭaśrutijanyajñānaviṣayatvācca prapañce lakṣaṇāsambhavaḥ |



atha avidyādoṣamūlā śrutirapi tasmānnāsambhavaḥ iti manuṣe  tarhi brahmaṇyati vyāptiḥ 
tādṛśaśrutijanyajñānaviṣayatvāttasya | na ca brahmaṇaḥ pramāṇāntarairabādhānna 
tadviṣayaśrutijanyajñātaṃ karaṇadoṣopahitamiti vācyam | athāta ādeśo neti neti 
nāsadāsīnno sadāsīttadānīṃ na sannāsanna sadasat ityādiśrutibhiḥ 
pūrvaprapañcitakartranugṛhītābhirbrahmaṇo'pi bādhāt | śrutīnāṃ brahmaniṣedhaṃ 
vinā'rthāntaravarṇanaṃ prapañcacaniṣedhaṃ vinā'rthāntarasya tatrāpi 
varṇanādakiñcitkaram |

kiṃ ca - adhiṣṭhānasattārūpe sarvapratyayavedye brahmaṇyativyāptiḥ | na ca 
jñānaprakāratvamiti vivakṣituṃ śakyaṃ ghaṭādiṣvavyāpteḥ | teṣāṃ 
jñānaviśeṣyatvāt | sadrūpasyapi brahmaṇaḥ ghaṭassan ityādi pratītau prakāritvāt | 
brahmaṇi prapañcaḥ iti jñāne prakāratvācca | na cādhyastatvaṃ viṣayaviśeṣaṇamiti 
yuktam | tāvanmātrasyaiva samyaktve śeṣavaiyarthyāt | prātibhāsike ativyāptyavāraṇācca 
| tasmādvyāvahārikameva viśvasya satyatvamiti yat - tasya 
śrutiyuktyanubhavaviruddhatvāt pracchannabauddhavān  evāyaṃ māyāvāda iti 
śrautaśaivaghaṇṭāghoṣaḥ |

kiṃ ca - tattvamasyādimahāvākyeṣu ca na nirviśeṣabrahmaikyamupadiśyate | 
tvantatpadayossaviśeṣajīvabrahmaparatvavyapadeśāt  | tadaikṣata bahusyāṃ ityādiṣu 
tacchabdavāccasya jagatkāraṇasya parameśvarasya brahmaṇaḥ saviśeṣatvopadeśācca |

nanu 
māyā'vidyāvacchinnasarvajñatvakiñcidjñatvadharmānugateśvarajīvayorgośunoriva  
ekatvāsambhavāt 
jahadajahallakṣaṇoktatyāgātyāgavidhāyakaso'yaṃdevadattavanmāyāvidyopādhi##-

brahma veda brahmaiva bhavati brahma kāmo brahmavedanaṃ kuryāt 
parañjyotirupasampadya svena rupeṇābhiniṣpadyate śiva eko dhyeyaḥ 
śivaṅkarassarvamanyat parityajya dhyātvā munirgacchati bhūtayāni samastasākṣiṃ 
tamasaḥ parastāt 



śraddhābhaktidhyānayogādavehi ityādau 
bhramarakīṭavaptarameśvaropāsanātmakadhyānajñānavaśāt jīvasya 
śivatvaprāptyupadeśāt | eṣa eva sādhu karma kārayati ityādiśrutiṣu 
sarvakarmakārayitṛtvasālokyādicaturvidhamuktipradāyaktvayoḥ 
parameśvarasyaivābhidhānāt | tadaikṣata bahusyām ityupakramavākyavirodhāt 
ekavijñānena sarvavijñānapratijñābhaṅgaprasaṅgācca |

nanu - upāsanāvidhinā parameśvarasākṣātkāro nopapadyate | yaddṛśyaṃ 
tannaśyaṃ iti nyāyena ghaṭavannāśaprasaṅgāt  | tadabhāve dhyānasya niṣprayojanatvāt 
kiñca sarvajñatvādiṣaḍvidhadharmāvacchinnasya paraśivasya brahmaṇaḥ 
śivaśarvaśaṅkarānandajñānānantādiśabdānāṃ 
hastakarapāṇyādiśabdavaptaryāyatvāt akhaṇḍajñānasvarūpaparamaśivāvalokī 
śuddhajīvastu tadbhinnastadabhinno vā  nādyaḥ - prabhākaraprabhābhāsamānasya 
ghaṭapaṭādiprapañcasya svabhāsakaprabhākaraprakāśakatvāsambhavavat 
paramaśivapreritasya tadvettṛtvāsambhavāt | na dvitīyaḥ - cakṣurindriyavat 
svasākṣāktārāsambhavāt | jīvasya tadbhinnajñānasvarūpatvena tatsākṣātkārasiddhiriti 
cenna | jīvasya tatsākṣātkārakartṛtvaṃ tadutkṛṣṭajñānātmakatvena  
tatsamānajñānātmakatvena tadapakṛṣṭajñānātmakatvena vā  nādyaḥ 
śrutiyuktyanubhavavirodhāt | na dvitīyaḥ - tadupāsanāsambhavāt | 
pūrvoktadoṣāpatteśca | na tṛtīyaḥ - jñājñau dvāvajāvīśānīśau 
pradhānakṣetrajñapatirguṇeśaḥ īśānassarvavidyānāmīśvarassarvabhūtānāṃ 
ityādiśrutiyuktyanubhavasiddhatvena tadapakṛṣṭatvaṃ sambhavati | tathāpi 
prabhākaraprabhāmadhyasthadīpavat tatsākṣātkārāsambhavāt | tasmādupāsanājñānena 
na brahmasākṣātkārasiddhiriti cenna | 

prabhākarāṃśacakṣurmātreṇaiva prabhākarasākṣātkārasiddhivat gurudīkṣāśuddhasya 
jīvasyaiva parameśvarānugrahāttatsākṣātkārasiddheravirodhāt | no cet jñātvā śivaṃ 
śāntimatyantameti brahma veda brahmaiva bhavati eṣo'ṇurātmā cetasā veditavyaḥ 
ityādiśrutiśatabhaṅgaprasaṅgaḥ | loke guruśiṣyavodhapracāro'pi na syāt | 
tasmātpūrvoktārtha eva sarvavedāntatātparyamiti siddhāntaḥ |

iti caturthaṃ samanvayādhikaraṇam |



īkṣatyadhikaraṇam || 5 ||

na cādhyāyacatuṣṭayatātparyaṃ tu sūtracatuṣṭayena dyotanāt kathamanyeṣāṃ sūtrāṇāṃ 
prayojanamiti vācyam | uktabrahmalakṣaṇasya pradhānādāvativyāptimāśaṃkya bhagavān 
bādarāyaṇaḥ pariśeṣasūtrāṇāṃ prayojanaṃ darśayati |

nirvikārasya  brahmaṇaḥ jagajjanmādikāraṇatvāsambhavāt ayaskāntasūcīnyāyena 
brahmasattāvaśāttatpradhānasya jagajjanmādikāraṇatvaṃ samucitam  uta svatantreṇa vā 
pradhānasyeti sāṅkhyādvaitamatapūrvapakṣamāśaṅkya tanmataṃ irākaroti - 

īkṣaternāśabdam || 5 ||

aśabdaṃ - sāṅkhyādvaitakalpitaṃ jaḍaṃ pradhānaṃ jagatkāraṇaṃ na bhavati | 
kutaḥ  - īkṣateḥ - īkṣaṇapūrvakajagajjanmādikāraṇatvasya sacchabdavācye 
parameśvare eva darśanāditi sūtrārthaḥ | chāndogye śrūyate'sya vipayaḥ | sadeva 
somyedamagra āsīdekamevādvitīyaṃ - brahma tadaikṣata bahu syāṃ prajāyeyeti ityādi 
| anyatra - ātmā vā idameka evāgra āsīnnānyatkiñcana miṣat | tadaikṣata 
lokānnusṛjā iti sa imān lokānasṛjata iti | tathā - saiṣā  lokānasṛjata iti | tathā 
ṣoḍaśakalaṃ puruṣaṃ prakṛtyā kvacit sa īkṣāṃ cakre sa prāṇamasṛjata 
ityādiśrutikadambe parameśvarasya vīkṣaṇapūrvakajagajjanmādikāraṇatvadarśanāt |

atra jagatkāraṇatvaṃ sacchabdavācyatvaṃ ca pradhānasya vā brahmaṇo veti saṃśayaḥ | 

pūrvapakṣastu - niṣkalaṃ niṣkriyaṃ śāntaṃ niravadyaṃ nirañjanam ityādiṣu 
parameśvarasya niṣkriyasya nirvikāratvopadeśāt | jagajjanmāderīkṣitṛtvasya ca 
vikāradharmarūpatvāt | ajāmekāṃ lohitaśuklakṛṣṇāṃ vahnīṃ prajāṃ janayantīṃ  
sarūpām | ajo 



hyeko juṣamāṇo'nuśete jahātyenāṃ bhuktabhogāmajo'nyaḥ | saiṣā vicitrā sudṛḍhā 
vahvaṅkurā svayaṃ guṇabhinnā aṅkureṣvapi guṇabhinnā sarvatra 
brahmaviṣṇuśivarūpiṇī ityādiśrutiṣu padhānasya bahuprajājanakatvopadeśāt svata eva 
vā tatsattāprādhānyena vā pradhānasya jagatkāraṇatvamupapadyate | 
sattvarajastamoguṇātmake jñānakriyāśaktisambandhāvacchinnaṃ sarvajñatvaṃ 
vidhīyate | sattvātsañjāyate jñānaṃ iti smṛtyā jñānahetutvaṃ tasyaiva sūcitam | 
mṛdādiva tpariṇāmasyācetanapradhānadharmatvāt | cetanasya tadasambhavācca | 
jagatpradhānayoḥ kāryakāraṇatvaṃ yujyate | tasmāt sadeva somyedamagra āsīt ityatra 
sacchabdavācyatvena tadeva vyavahriyate | kāryakāraṇayoranananyatvamata eva satyam | 
ekavijñānena sarvavijñānapratijñopapattiśca |

kiñca - yathā somyekena mṛtpiṇḍena sarvaṃ mṛṇmayaṃ vijñātaṃ 
syādvācārambhaṇaṃ vikāro nāmadheyaṃ mṛttiketyeva satyam ityādinā 
satyamṛtpiṇḍāditatkāryadṛṣṭāntadārṣṭāntikayorekarūpatvaṃ pratipādyate | ata eva 
kapilauḍulomyādayaḥ pradhānasya pratijñādṛṣṭāntaśrutyupapatyā jagatkāraṇatvaṃ 
vyavasthāpayanti | tasmāttadbhinnasya sacchabdavācyatvaṃ jagatkāraṇatvaṃ ca 
nopapadyate iti prāpte brūmaḥ |

siddhāntastu - ikṣaternāśabdam sadeva somyedamagra āsīdekamevādvitīyaṃ 
tadaikṣata bahusyāṃ prajāyeyeti iti śrutisūtrābhyāṃ sacchabdavācyasya 
parabrahmaṇaśśivasyaiva īkṣatidhātoḥ śravaṇādacetanasya 
pradhānasyekṣitṛtvāsambhavāt | ṛtaṁ satyaṃ paraṃ brahma puruṣaṃ 
kṛṣṇapiṅgalam | urdhvaretaṃ virūpākṣaṃ viśvarūpāya vai namaḥ | satyaṃ 
jñānamanantaṃ brahma satyātmaprāṇārāmaṃ mana anandaṃ ityādiśrutiṣu sarvajñasya 
paramaśivasya brahmaṇassacchabdavācyatvaṃ sakalajagadupādānnimittakāraṇatvaṃ ca 
śrūyate | guṇatrayasāmyāvasthātmakasya  pradhānasya satpadavācyatvaṃ 
jagatkāraṇatvaṃ ca nopapadyate | yanmohātmakamacetanaṃ tadeva pradhānamiti tadeva 
jaḍaṃ mohātmakaṃ pradhānamiti ca tāpanīyādiṣu pradhānasya jaḍatvavyapadeśāt | 
pradhānakṣetrajñapatirguṇeśaḥ saṃsāramokṣasthitibandhahetuḥ māyāṃ tu prakṛtiṃ 
vidyānmāyinaṃ tu maheśvaram | tasyāvayavabhūtaistu vyāptaṃ sarvamidaṃ jagat ityādi 
śrutiśayena pradhānaparameśvarayoniyāmyaniyāmakatvakathanāt | 



kiṃ ca - upakrame tadaikṣata ityanena upādānasya cetanatvaṃ bahusyāṃ ityanena tasya 
jagadupādānatvaṃ ca nirdiśyate | parāsya śaktirvividhaiva śrūyate svābhāvikī 
jñānabalakriyā ca iti śrutidarśanātsarvajñasya parameśvarasya 
jñānakriyādisarvaśaktivaiśiṣṭyaṃ svabhāvasiddhameva | ato jagatkāraṇavākyāni na 
pradhānaparāṇi |

pratijñādṛṣṭantayogātpradhānasya jagatkāraṇatvamiti yaduktaṃ tattuccham īkṣaṇasya  
cetanaikadharmatvāt  | sarvaṃ khalvidaṃ brahma tajjalāniti śānta upāsīta | iti vākye sarvaṃ 
brahmetyupadeśāt netarasya kāraṇatvam | guṇatrayasāmyāvasthāyāṃ prakṛteḥ 
sarvajñānaśaktimatvena satvadharmāvacchinnaṃ sarvajñatvaṃ sambhavatīti cet 
tadasaṃgataṃ guṇatrayasāmyātmakasya  pradhānasya tamaḥpṛthaktvena 
rajassattvaguṇasambandhābhāvāt | guṇatrayasāmyāvasthā prakṛtiḥ ityaṅgīkārācca |

jagadupādānakāraṇatve paramaśivasya brahmaṇo vikāritvāpattiriti yaduktaṃ tanna 
ramaṇīyam | paramaśivacicchaktyaṃśabhūtasya māyāpāśasya kāryatvaṃ 
cicchaktyavacchinnaparamaśivasya kāraṇatvaṃ ceti nirdeśānna 
vikāritvaśaṃkākalaṅkaḥ | sṛṣṭikāmasya rajastamovyapāśrayatvāt kiñcijjñatvaṃ 
prasajyeta iti cet - yathāgnisiddhasya taddāhakatvabhayābhāvaḥ 
tadvadvaśīkṛtamāyāśakteḥ paraśivatya tatkṛtadoṣānupapattiḥ |

nanu - aprāṇohyamanāśśubhraḥ ityādinā paramaśivasya 
brahmaṇaśśarīrendriyamanaḥprāṇasaṃbandhasya nirastatrvātkathamīkṣitṛtvaṃ 
sambhavati  iti cenna | sādhanāntaranirapekṣatayā prabhākarasya svayaṃ 
prakāśatvavacchivasya brahmaṇaśśarīrendriyādisādhanāntaranairapekṣyeṇa 
sarvekṣitṛtvasambhavāt | tathā ca śrutiḥ - apāṇipādo javano grahītā 
paśyatyacakṣussaśṛṇotyakarṇaḥ | sa vetti vedyaṃ na ca tasyāsti vettā tamāhuragryaṃ 
puruṣaṃ mahāntam apāṇipādo'hamacintyaśaktiḥ | paśyāmyacakṣussa 
śṛṇomyakarṇaḥ | ahaṃ vijānāmi viviktarūpo na cāsti vettā mama citsadā'ham iti 
śvetāśvatarakaivalyādyupaniṣatsu śrūyate |



na ca - nānyo'nosti draṣṭā nānyo'tosti śrotā 
ityādiśrutidarśanātparameśvarātiriktaśārīrasadbhāve pramāṇābhāva iti vācyam | dvā 
suparṇā sayujā sakhāyā jñājñau dvāvajāvīśanīśau ityādiśrutiṣu 
jīvabrahmaṇorbhedavyapadeśāt nānyo'to'ritadraṣṭā iti śrutau 
tadvyatiriktabrahmaviṣṇvādijīvānāṃ 
tatsamānadraṣṭṛtvaśrotṛtvādiniṣedhamātramevopadiśyate | anyathā 
pūrvoktaśivajīvabhedapratipādakaśrutibhaṅgaprasaṅgaḥ syāt | ata etadeva ramaṇīyam |

tattejaḥ aikṣata tā āpa aikṣanta ityādiśrutiṣu acetanayoraptejasorīkṣitṛtvaśravaṇāt 
tadvadeva pradhānasyāpi gauṇekṣitṛtvamaṅgīkṛtya jagajjanmādikāraṇatvaṃ yuktaṃ 
ityāśaṅkya nirākaroti - 

gauṇaścennātmaśabdāt || 6 ||

pradhānasyāptejasoriva īkṣaṇaṃ gauṇamiti cenna | kutaḥ  ātmaśabdāt | sadeva 
somyedamagra āsīt ityupakramya tadaikṣata tattejo'sṛjata ityādinā tejaḥ prabhṛti 
cetanācetanakāraṇatvaṃ nirdiśya aitadātmyamidaṃ sarvaṃ tatsatyaṃ sa ātmā iti 
sacchabdapratipāditasyātmaśabdena vyapadeśāt |

kiñca - aitadātmyamidaṃ sarvaṃ tatsatyaṃ sa ātmā iti jaḍājaḍaprapaṃcātmakatvena 
svata ātmaopadeśājjaḍapradhāne tadasaṃbhavācca gauṇārtho'pi na saṃgacchate | 
atpejaḥprabhṛtīnāṃ śabdānāmaṣṭamūrtyātmakaparamaśivavācakatvamevopadiśyate | 
ato na virodhaḥ |

nanvātmaśabdasya cetane jīve mukhyatvāttasyaivekṣitṛtvapūrvakaṃ jagatkāraṇatvaṃ iti 
cenna | seyaṃ devataikṣata hantāhamimāstisro devatā anena jīvenātmanānupraviśya 
nāmarūpe vyākaravāṇīti iti śrutāvātmanā sahānupraveśadarśanāt | sa ātmā tattvamasi 
śvetaketo ityatra cetanācetanaprapañcātmakaparamaśive jīvānāmaikyopadeśācca | na 
jīvasya jagatkāraṇatvaṃ sarvekṣitṛtvaṃ copapadyate | ekavijñānena 
sarvavijñānabhaṅgaprasaṅgaśca | nāmarūpe vyākaravāṇi ityatra 
parameśvarakartṛtvadarśanāt |



na ca - cetanatvājjīvasya ātmaśabdaprayogadarśanādyatkiṃcinmukhyakāraṇatvaṃ iti 
vācyam | pradhānakṣetrajñapatirguṇeśassaṃsāramokṣasthitibandhahetuḥ ityādiśrutau 
- 

īśvarassarvabhūtānāṃ hṛddeśe'rjuna tiṣṭhati |
bhrāmayan sarvabhūtāni yantrārūḍhāni māyayā ||

iti smṛtāvapi ca jīvasya parameśvaramāyāpāśaparādhīnatvavyapadeśāt |

nanu - acetanendriyabhūtaśarīrādāvātmaśabdaprayogadarśanāt kūlaṃ pipatiṣati 
ityatra cetanadharmapatanecchāyāḥ kūle sambhavācca 
mukhye'kṣaṇapūrvakajagatkartṛtvaṃ  jaḍapradhānasyāpi sambhavati iti cenna | mamātmā 
somabhadraḥ ityādāvātmaśabdaprayoge'pi bhṛtyasya na yathā sarvasvātantryaṃ tathā 
pradhānasyātmaśabdaprayoge'pi na svātantryam | kūlaṃ pipatiṣati ityatrāpi 
patanaunmukhyamātrātpratītimātrameva kūlasya patanecchāyā na pāramārthikatvam | atra 
cetanasya paraśivasya mukhyekṣaṇapūrvakajagatkāraṇatvopadeśādgauṇārthatvamapi na 
sambhavati | 

kiñca - śrotraṃ śruṇoti śastraṃ chinatti ityādiprayogāṇāṃ yathā 
cetanaviṣayatvaṃ tathā pradhānakartṛtvapratipādikānāṃ ajāmekāṃ ityādiśrutīnāṃ 
parameśvarakartṛtvaparatvameva | jyotiśśabdasya ṛtujvalanādiviṣaye  mukhyatvavat 
ātmaśabdasyāpi cetanācetanaviṣayatve'pi paramātmani mukhyatvameva |

punarhetvantaramāha - 

tanniṣṭhasya mokṣopadeśāt || 7 ||

sa ya eṣo'ṇimaitadātmyamidaṃ sarvaṃ tatsatyaṃ sa ātmā tattvamasi śvetaketo ityatra 
sadaṇimānamādāya tattvamasi śvetaketo iti cetaneśvetaketoreva 



brahmatādātmyamupadiśya tasya tāvadeva ciraṃ yāvanna vimokṣye atha sampāsya iti iti 
śarīrapātānantaraṃ bhramarakīṭanyāyavat brahmaprāptilakṣaṇo mokṣa ityupadeśāt na 
pradhānaśārīrayoḥ tattvamasi iti vākye tādātmyanirdeśaḥ | yathā kraturasmin loke puruṣo 
bhavati tadetaḥ pretya bhavati iti śrutyā jaḍapradhānaniṣṭhasya tatsampattireva syāt | 
brahmātmyaikyopadeśaśāstrasya sarvasya vairudhyaṃ syāt |

nanu - āgnīdhraśālānyāyena śālāsthitaṛtvigādīnāmapyāgnīdhraśabdavat 
pradhānepyātmaśabdaprayogadarśanāt sthūlārundhatīnyāyena tadhyānānantarameva 
paraśivadhyānānmuktiḥ |

iti cenna - nopāsyau prakṛtijīvau jñātvā śivaṃ śāntimatyantameti 
tasyābhidhyānādyojanāttattvabhāvādbhūyaścānte viśvamāyānivṛttiḥ śiva eko 
dhyeyaśśivaṅkarassarvamanyatparityajya ityādinā śivetaradhyānasya mumukṣūṇāṃ 
niṣiddhatvāt śivadhyānaniṣṭhasyaiva māyāpāśanivṛttipūrvakamuktyupadeśāt | 
viśvaprakāśakavibhākarāvalokanasya yathā na dīpikāsāpekṣatvaṃ tadvat 
sthūlārundhatīnyāyenāpi paraśivadhyānasākṣātkārasya na pradhānadhyānāpekṣā  
yuktā |

athavā - jaḍapradhānasya sacchabdavācyatve tattvamasi śvetaketo | iti 
cetanaśvetaketoracetanatvasiddhissyāt | tathātve 
pāśanivṛttipūrvakaśivatvaprāptirūpamuktirhanyeta | śāstrasyānarthakyaṃ 
unmattapralapitatvaṃ cāniṣṭaṃ syāt | tasmādatrātmaśabda"ṣcetanaparaśivavācaka eva | 

nanu - svābhāvikajīvatvasya nivṛttyasambhavāt tattvamasi iti vākye tasmāttvamasi iti 
tatprakārako'si iti jñātavyam athavā 
sthūlasūkṣmacidacitprapañcaviśiṣṭakāryakāraṇayorabheda  iti vā vaktavyam |

iti cenna - mokṣadaśāyāmapi pāratantryasadbhāvātpāratantryasya duḥkhahetutvāt | 
abhayaṃ vai janaka prāpto'si na bibheti kutaścaneti ityādinā muktasyāmayatvopadeśāt 
muktisaṃsārayorvailakṣaṇyābhāvācca | aitadātmyamidaṃ sarvaṃ ityupakramya 
jaḍaprapañcasya brahmātmakatvamuktvā tattvamasi iti tacchabdena pūrvaparāmarśinā  
pūrvanirdiṣṭaṃ brahma 

Page ṇo. 106, 107 missing 



pūrvadale puṇye matiḥ āgneye nidrālatyādayo bhavanti yāmye krūre matiḥ  nairute pāpe 
manīṣā vāruṇyāṃ krīḍā vāyavye gamanādau buddhiḥ saumye ratiprītiḥ īśāne 
dravyādānaṃ madhye vairāgyaṃ kesare jāgradavasthā karṇikāyāṃ svapnaḥ liṅge 
suṣuptiḥ padmatyāge turīyam iti hṛdayapuṇḍarīkāvacchinnāntaraprāṇaliṅge sarveṣāṃ 
jīvānāṃ suṣuptau laya iti spaṣṭamuktam | suṣuptau śaṅkare layaḥ iti smṛtirapi śrūyate 
|

kiñca - yathā suṣuptaḥ svapnaṃ na kathaṃ cana paśyati athāsmin prāṇa avaikadhā 
bhavati tasmādvā ātmanaḥ prāṇā yathā''yatanaṃ saṃpratiṣṭhante yathā ta iha vyāghro vā 
siṃho vā vṛko vā varāho vā daṃśo vā maśako vā yadyadbhavanti tathā bhavanti iti | 
tathā suṣupto jīvaḥ prājñenātmanā sampariṣvakta iti ca sacchabdavācyatvaṃ 
sarvajīvalayādhiṣṭhānatvaṃ ca tasyaiva nirdiṣṭam sarvātītaṃ parānandaṃ sattāmātrantu 
cinmayam ityādiśrutyantareṣvapi pradhānādīnāṃ satassatvaṃ pratijñātam | 
yathorṇanābhissṛjate gṛhṇate ca iti śrutau paraśivasya brahmaṇo'pi 
sthūlasūkṣmacidacitprapañcdāvirbhāvatirodhānayordarśanāt |

kiñca - prājñenātmanā sampariṣvakto na bāhyaṃ kiñcana veda nāntaraṃ iti 
śrutyantare ca suṣuptidaśāyāṃ jīvānāṃ svāntaḥkaraṇena saha 
paraśivabrahmānupraveśadar"ṣanātsacchabdavācyaḥ sarvātītaḥ sarvajñaḥ sarvaniyantā 
paraśiva iti siddham  |

tataḥ rajjusarpavat jagajjīvamithyātvabodhakaṃ śuddhādvaitaṃ jaḍapradhānasya 
jagatkāraṇatvabodhakaṃ sāṅkhyamapi ca 
pūrvoktaśrutismṛtiviruddhatvānmumukṣubhirnāṅgīkaraṇīyam |

pradhānasya jagatkāranatvābhāve tadguṇatrayāvacchinnabrahmendropendrādīnāṃ 
jagatkāraṇatvavidhāyakaśrutīnāṃ kā gatiḥ  ityāśaṅkāyāmāha -



gatisāmānyāt || 11 ||

gatiḥ - sarveṣāṃ 
brahmendropendracandradinendrādijagatkāraṇatvapratipādakavedāntānāṃ 
bhedābhedabodhakānāṃ mūrtitrayātītasadrūpaparamaśive brahmaṇi paryavasānam | tasya 
sāmānyāt - samanvayādityarthaḥ | tasmānna kvacidapi 
pradhānakāraṇatvavidhāyakaśrutīnāṃ 
brahmādinānādevatākāraṇatvapratipādakaśrutīnāṃ ca virodhaḥ |

yathā'gnerjvalatassarvā diśo visphuliṅgāḥ pratiṣṭheran evamevaitasmādātmanassarve 
prāṇāḥ yathāyatanaṃ saṃpratiṣṭhante prāṇebhyo devā devebhyo lokāḥ ātmā vā 
idamevāgra āsīnnānyatkiñcana bhiṣat | sa īkṣata lokānnu sṛjā iti sa imān lokānasṛjata 
tasmādvā etasmādātmana ākāśassambhūtaḥ etasmājjāyate prāṇo manassarvendriyāṇi ca 
ajāmekāṃ lohitaśuklakṛṣṇāṃ vahvīṃ prajāṃ janayaṃtīṃ sarūpām prajāpatirvā 
idameka - evāgra āsīt nārāyaṇādbrahmā jāyate eko ha vai nārāyaṇa āsīnna brahmā 
neśāno nāpo nāgnīṣomau neme dyāvāpṛthivī atha puruṣo ha vai nārāyaṇo'kāmayata 
prajāssṛjeyeti puruṣo ha vai nārāyaṇaḥ - amūlamanādhāramimāḥ prajāḥ 
prajāyante eṣa sarvabhūtāntarātmā'pahatapātmā divyo deva eko nārāyaṇaḥ 
ityādiśrutīnāṃ sacchabdavācye paraśive brahmaṇyeva samanvayo hyaviruddhaḥ | 
viśvaṃ bhūtaṃ bhuvanaṃ citraṃ bahudhā jātaṃ jāyamānaṃ ca yat | sarvo hyeṣa 
rudrastasmai rudrāya namo astu | devā ha vai svargaṃ lokamāyan te rudramapṛcchan ko 
bhavāniti so'bravīt ahamekaḥ prathamamāsaṃ vartāmi ca bhaviṣyāmi ca nānyaḥ 
kaścinmatto vyatirikta iti | so'ntarādantaraṃ prāviśat ityārabhya yo vai rudrassabhagavān 
yaśca brahmā tasmai vai namo namaḥ | yo vai rudrassabhagavān yaśca viṣṇustasmai vai 
namo namaḥ | ityādinā atharvaśirasi brahmaviṣṇurudrendracandradinendrādiśabdānāṃ 
paraśivavācakatvena vyavasthāpanāt | kaivalye - umāsahāyaṃ parameśvaraṃ 
prabhuṃ ityārabhya sa brahmā sa śivassendrasso'kṣaraḥ 



paramasvarāṭ | sa eva viṣṇussa prāṇasya kālo'gnissa candramāḥ | sa eva sarvaṃ yadbhūtaṃ 
yacca bhavyaṃ sanātanam || ityādinā śivasyaiva sarvātmakatvopadeśācca |

śivo'dvaitaḥ prapañcopaśamaṃ śāntaṃ śivamadvaitaṃ caturthaṃ manyante sa ātmā sa 
vijñeyaḥ dhyāyīteśānaṃ pradhyāyitavyaṃ sarvamidaṃ brahmaviṣṇurudrendrāste 
samprasūyante ityādiśrutiṣu mūrtitrayātītatvaṃ kāraṇatvaṃ  ca tasyaivopadiśyata iti 
netarasya tadvidhīyate |

nanu - kvacidavāntarapralaye caturmukhādīnāṃ 
jagatkāraṇatvapratipādakapurāṇavacanānāṃ  kā gatiriti cenna | anena 
jīvenātmanānupraviśya nāmarūpe vyākaravāṇi 

īśvarassarvabhūtānāṃ hṛddeśe'rjuna tiṣṭhati |
bhrāmayan sarvabhūtāni yantrārūḍhāni māyayā ||

iti śrutismṛtiṣu sarvabhūtānupraviṣṭatayā sarvaniyāmakatvaṃ tasyaiva dṛśyata iti 
tatkartṛtvaṃ tadantaryāmitayāvasthitasya paraśivaparameśvarasyaiva |

kiñca - viśvāmitrādivat  paraśivopāsanālabdha sṛṣṭyādiśaktimatvānna virodhaḥ 
| tasmātsarvadevatājagatkāraṇatvabodhakaśrutīnāṃ  paraśivabodhakatvaṃ siddham | 
tathāpi bhavaśarveśānapaśupatirudrograbhīmamahādevābhidhānāni śivasya 
parabrahmaṇo mukhyāni | 

tathāhi - ṛtuṁ satyaṃ paraṃ brahma puruṣaṃ kṛṣṇapiṅgalam satyaṃ 
jñānamanantaṃ brahma sadeva somyedamagra āsīt ityādinā bhavaśabdavācyatvaṃ 
bhūdhātossattārthakatvāt sarvatra sadā bhavatīti - bhavaḥ | paraśivasyaiva 
sarvopādānatvāt ghaṭassan paṭassan iti carācaraprapañce sadātmakatvaṃ dṛśyate 
namassarvabhūtadamanāya namo manonmanāya namaḥ 



* * * * * * * * * * * mahāgrāsāya 
namaḥ yasya brahma ca kṣatraṃ ca ubhe bhavata odanaḥ ityādinā sarvasaṃhartṛtvaṃ ca 
tasyaivopadiśyata iti śarvaśabdābhidheyatvam | śṝ - hiṃsāyāṃ iti dhātoḥ | imān 
lokānīśata īśanībhiḥ īśānassarvavidyānāmīśvarassarvabhūtānām ityādinā 
sarvaniyāmakatvaśravaṇādīśānaśabdavācyatvam | īśadhātoḥ śikṣārthakatvāt | 
yeṣāmīśe paśupatiḥ paśūnāṃ catuṣpadāmuta ca dvipadām vṛkṣebhyo 
harikeśebhyaḥ paśūnāṃ pataye namo namaḥ umāpataye paśupataye namo namaḥ 
ityādinā māyāpāśabaddhabrahmaviṣṇvindrādipaśūnāmadhipatitvena 
paśupatiśabdavācyatvam | kṣaraṃ pradhānamamṛtākṣaraṃ haraḥ kṣarātmānāvīśate 
deva ekaḥ | tasyābhidhyānādyojanāttattvabhāvādbhūyaścānte viśvamāyānivṛttiḥ 
pradhānekṣetrajñapatirguṇeśassaṃsārabandhasthitimokṣahetuḥ tamakratuṃ paśyati 
vītaśoko dhātuḥ prasādānmahimānamīśam ityādinā paraśivopāsanayaiva 
sarvamāyāpāśanivṛttidarśanāt 
brahmaviṣṇvindrādibhaktapaśutvahetubhūtamāyāpāśātmaka rudraṃ drāvayatīti 
rudraśabdavācyatvam |

na tatra sūryo bhāti na candratārakaṃ nemā vidyuto bhānti kuto'yamagniḥ taṃ devā 
jyotiṣāṃ jyotiḥ ityādinā taditaratejonabhibhūtatvapratipādanādugraśabdavācyatvam |

bhīṣāsmādvātaḥ pavate ityādinā sakalabhayahetutvopadeśādbhīmaśabdavācyatvam | atha 
kasmāducyate bhagavānmaheśvaraḥ  yasmādbhaktā jñānena bhajanti anugṛhṇāti ca 
vācaṃ saṃsṛjati visṛjati ca sarvān bhāvān parityajyātmajñānena yogaiśvaryeṇa 
mahati mahīyate tasmāducyate bhagavānmaheśvaraḥ ityatharvaśirasā 
jñānaiśvaryamahimātiśayitatvena nirdeśānmahādevaśabdavācyatvam | 
tasmādaṣṭābhidhānāni paraśivasyaiva mukhyāni ataśśiva eva jagajjanmādikāraṇam |



punarhetvatantaramāha - 

śrutatvācca || 12 ||

yaccāsyehāsti yacca nāsti sarvaṃ tadasmin samāhitam asmin kāmāssamāhitāḥ eṣa 
ātmā'pahatapāpmā vijaro vimṛtyurviśoko vijighitso'pipāsassatyakāmassatyasaṅkalpaḥ 
so'nveṣitavyassa jijñāsitavya iti | śvetāśvatare - na tasya kaścitpatirasti loke na 
ceśitā naiva ca tasya liṅgam | sa kāraṇaṃ karaṇādhipādhipo na cāsya kaścijjanitā na 
cādhipaḥ tamīśvarāṇāṃ paramaṃ maheśvaraṃ taṃ devatānāṃ paramaṃ ca daivatam || 
patiṃ patīnāṃ prathamaṃ parastādvidāma devaṃ bhuvaneśamīḍyam ityādinā 
sarvajñatvasarvaniyāmakatvasarvādhiṣṭhānatvasarvopāsyatvāni maheśvarasya 
parabrahmaṇaśśrūyante | athāto brahma jijñāsā ityārabhya jijñāsyasya brahmaṇaḥ 
sarvaśaktimatvena sarvakāraṇatvādidharmānnirdiśya īkṣaternāśabdam ityādinā 
pradhānasya jagatkāraṇatvavādimataṃ nirasya brahmaṇaśśivasyaiva svaśaktisaṅkocena 
nirguṇatvaṃ śaktivikāsena saguṇatvaṃ ca prasādhitam |

gatisāmānyopanyāsena sakalaniṣkalapratipādakayāvadvedāntavākyāni 
paramakāraṇaparāṇyeveti vyākhyātam | tasmātpariśiṣṭabrahmamīmāṃsāyāṃ 
sarvādhiṣṭhānasya sarvakāraṇasya paraśivasya sāvayavatvaniravayavatvopāsanaṃ phalaṃ 
ca nirṇīyate |

nanu - tamaḥ 
prakāśavatparasparaviruddhasvabhāvasāvayavatvaniravayavatvapratipādanaṃ kathamekasya 
paraśivasya sambhavati  

iti cenna - saccatyaccābhavat - niruktaṃ cāniruktaṃ ca nilayanaṃ cānilayanaṃ ca 
vijñānaṃ cāvijñānaṃ ca satyaṃ cānṛtaṃ ca satyamabhavat ṛtaṁ satyaṃ paraṃ 
brahma puruṣaṃ kṛṣṇapiṅgalam | ūrdhvaretaṃ virūpākṣaṃ viśvarūpāya vai namaḥ 
tamādimadhyāntavihīnamekaṃ vibhuṃ cidānandamarūpamadbhutam | umāsahāyaṃ 
parameśvaraṃ prabhuṃ trilocanaṃ 



nīlakaṇṭhaṃ praśāntam dvāvetau brahmaṇo rūpe mūrtaṃ cāmūrtameva ca ityādinā 
parabrahmaṇaśśivasya pavanavanmūrtāmūrtatvavyapadeśāttadubhayaṃ yuktameva | 
vayaṃ śrutipramāṇavādinaḥ na yuktiṃ bahu manmahe iti pūrvācāryokteḥ |

nāmarūpavibhāgārhatvaṃ sattvam | nāmarūpavibhāgānarhatve sati 
sadgurukaruṇākaṭākṣalabdhasūkṣmadṛṣṭigocaratvaṃ asattvamiti | asadvā idamagra āsīt 
tato vai sadajāyata ityādiṣu veditavyam | sāmavedaprathamamantre tapaśca te ityupakramya 
karmādhipataye namaḥ ityantena virūpākṣo'si iti stutvā tvāṃ prapadye tvayā sūta idaṃ 
kariṣyāmi tasyai samṛdhyatāṃ tasmādupapadyatāṃ ityādinā sarvavaidikakarmāṇi 
rudrājñāvaśenaiva kuryādityupadeśādvaidikaissarvakarmārambhe tadvadeva kartavyam | 
anyatra ca eko devassarvabhūteṣu gūḍhassarvavyāpī sarvabhūtāntarātmā | 
karmādhyakṣassarvabhūtādhivāsassākṣī cetā kevalo nirguṇaśca sa 
paryagācchukramakāyamavraṇamasnāviraṁ śuddhamapāpaviddham iti mūrtāmūrtatvaṃ 
karmādhyakṣatvaṃ ityādīni parameśvaradharmā iti śrūyate |

kiñca - sarvānanaśirogrīvassarvabhūtaguhāśayaḥ | sarvavyāpī sa 
bhagavāṃstasmātsarvagataśśivaḥ || umāsahāyaṃ parameśvaraṃ prabhuṃ trilocanaṃ 
nīlakaṇṭhaṃ praśāntaṃ | dhyātvā munirgacchati būtayoniṃ samastasākṣiṃ tamasaḥ 
parastāt | ityādi śrutiṣu tamaḥparatvasākṣitvasarvagatatvasarvāntaryāmitvādiliṅgānāṃ 
paraśivāsādhāraṇadharmatvāvagamānnānyaparatvam | tathā smṛtirapi - 

vaidikassarvakarmāṇi śivamuddiśya kārayet |
tāntrikassarvakarmāṇi viṣṇūddeśena kārayet || iti |

tasmādbhedābhedavidhāyakasarvavedāntavākyānāṃ ārādhyārādhakalakṣaṇo 
vyavahāraḥ | teṣu sthūlārundhatīnyāyena kānicidvākyāni 
sālokyasāmīpyādimuktipradarśakāni | kānicicchivopāsanāparāṇi | 
kānicitparamaśivasthūlopāsanātmakajyotiṣṭomādikarmaparāṇi | 
kānicitparameśvarasūkṣmārādhanātmakadaharaśāṇḍilyādividyāvidhāyakāni | 
tāsāmadhikāribhedena phalaviśeṣopādhibhedādbhedaḥ | pravāhasamudranyāyena sarvāṇi 
vedāntavākyāni ṛju kuṭilamārgeṇa paraśivaprati pādakānyeva | tathāpi 
śivopāsakānāmeva sadyomuktiḥ | tadaṃśabhūtendropendrādyupāsakānāṃ 
niṣkāmānāmanekajanmārjitapuṇyaphalena śivopāsanadvārā muktiḥ | tathā 
śivagītāyāṃ - 



koṭijanmārjitaiḥ puṇyaiśśive bhaktiḥ prajāyate |
tenaiva muktimāpnoti nānyathā janmakoṭibhiḥ || iti |

tathā mahimnastave - 

trayī sāṅkhyaṃ yogaḥ paśupatimataṃ vaiṣṇavamiti 
prabhinne prasthāne paramidamadaḥ pathyamiti ca |
rucīnāṃ vaicitryādṛjukuṭilanānāpathajuṣāṃ 
nṛṇāmeko gamyastvamasi payasāmarṇava iva || iti |

sauragāṇāpatyavaiṣṇavādinānādevatopāsakānāṃ tattaddevatāntaryāmitvena 
tattatphalāni śiva eva dāsyati |

tathā ca śaivapurāṇe - 

ahaṃ hi sarvahaviṣāṃ bhoktā sarvaphalapradaḥ |
sarvadevatanurbhūtvā sarvātmā sarvasaṃsthitaḥ || iti |

tasmānnirviśeṣacinmātrabrahmavādimataṃ śrutisūtraviruddhatvānna mumukṣugrāhyam | 
jijñāsyabrahmaṇaḥ 
pāramārthikamukhyekṣaṇapūrvakajagatkāraṇatvādidharmopadeśāttanmate 
upaniṣatpratipādyasarvasākṣitvamapyapāramārthikam | tathāpi cetanamiti vadanti 
tadapyavicāritaramaṇīyam | cetanatvaṃ nāma caitanyaguṇaviśiṣṭatvam | 
tasmādīkṣaṇaguṇarahitatvena pradhānavajraḍatvamupapadyate |

kiñca - nirviśeṣaprakāśamātrabrahmavādakasya prakāśatvaṃ ca na sambhavati | 
prakāśastu svaparavyavahārānukūlatāsampādakapadārthaviśeṣaḥ | nirviśeṣasya 
vastunaḥ svaparaprakāśakatvāsambhavādghaṭādivajjaḍatvameva | tadubhayatvābhāvepi 
tasya prakāśatvamastīti cenna - tatprakāśatvaṃ hi tatsāmarthyameva | 
sāmarthyavato'pi saguṇatvena nirviśeṣavādabhaṅgaprasaṅgah | vedaprāmāṇyādyaśca 
kaścana guṇo'ṅgīkriyata iti cet tarhi 
sarvajñatvasarvaśaktimattvasarveśvaratvasatyasaṅkalpatvādidharmāṇāmapi 



śrutivihitatvena sarvepyaṅgīkartavyāḥ | kāraṇatvaṃ hi 
kāryaviśeṣānukūlaśaktiviśiṣṭatvam  | tacca kāryaikanirūpaṇīyam | kāryaviśeṣasya 
prapañcasya mithyātve kāraṇatvamapi niṣpramāṇameva |

kiñca - pratyakṣānumānopamānaśabdānubhavānāṃ saviśeṣagocaratvena 
vastuvādino vastutvamapi niṣpramāṇakam | tasmājjagadubhayakāraṇamaheśvara eva 
jijñāsyaṃ brahmeti siddham |

iti īkṣatyadhikaraṇaṃ samāptam |

uttamādhikāriṇaṃ prati īkṣatyantaiva brahmavidyā (śivādvaitamañarī)



ānandamayādhikaraṇam || 6 ||

avāntarasṛṣṭikartṛbrahmādīnāṃ jagajjanmādihetutvaṃ māstu | 
samaṣṭisthūlasūkṣmakāraṇaśarīrāvacchinnavirāḍḍhiraṇyagarbhāvyākṛtānāṃ 
jagajjanmādihetutvaṃ bhavet - ityāśaṅkāyāṃ adhikaraṇāntareṇa nirākaroti - 

ānandamayobhyāsāt || 13 ||

tasmādvā etasmādātmana ākāśassambhūtaḥ ityārabhya tasmādvā 
etasmādvijñānamayāt anyontara ātmāa'nandamayaḥ iti taittirīye śrūyate'sya viṣayaḥ | 
atrānandamayaśabdena kiṃ śārīro'bhidhīyate  uta paraśiva eveti sandihyate | 
tadubhayadharmavāhulyadyotanāt | adhīhi bhagavo brahmeti iti bhṛgorevātra  
brahmajñānāya praśnaprativacananirūpaṇāt | yato vā imāni ityārabhya 
tadvijijñāsasvatadbrahmeti iti jagajjanmādikāraṇatvasya brahmalakṣaṇatayā'tropadeśācca 
| pṛthivyā oṣadhayaḥ oṣadhībhyo'nnaṃ annātpuruṣaḥ sa vā eṣa puruṣo'nnarasamayaḥ 
ityādinā sāvayavatvopadeśāt annamayādipañcakośāntarvartitvena 
pañcakośamayatvasya jīve eva samucitattvācceti |

pūrvapakṣastu - atrānandamayaśśārīra eva | tasyaiva eva śārīra ātmā 
ityānandamayasya śārīratvadyotanāt | 
ānandamayasyāpyannamayādyamukhyātmaprakaraṇapaṭhitatvāt | 
annamayaprāṇamayamanomayavijñānamayānandamayā me śudhyantām iti 
śuddhiprārthanādarśanācca | mayaṭpratyayasya vikārārthakatvāt 
tyāgabhogayogāṅgāvacchinnamāyāpāśabaddhasya śārīrasya saṃsāriṇo 
niratiśayānandāsambhavāt | ānando brahma iti śrutau parameśvarasya  
niratiśayānandaśravaṇāt ānandamayastatkāryabhūtaśśārīra eva ānandamaya iti 
vyācakṣate | 



aśarīraṃ vā vasantaṃ na priyāpriye spṛśataḥ iti śrutau 
priyāpriyavilakṣaṇatvamaśarīratvaṃ ca paraśivabrahmaṇo vyapadiśyata iti 
tasyānandamayatvaṃ na sambhavati | 

nanu - jagatkāraṇasya paraśivasyaiva sulabhapratipatyarthaṃ annaṃ brahma 
ityupakramya ānando brahmeti vyajanāt ityantena ānandamayatvaṃ viśvakāraṇatvaṃ 
copadiśati | tasmānna jīvaprakaraṇam 

iti cenna - jīvavyatirikteśvarasyāprāmāṇikatvāt | anena jīvenātmanānupraviśya 
nāmarūpe vyākaravāṇīti tattvamasi śvetaketo ityādinā jīvabrahmaṇoḥ so'yaṃ devadattaḥ 
itivadabhedanirdeśāt tadaikṣata iti śrutinirdiṣṭekṣaṇapūrvakaṃ jagatkāraṇatvaṃ 
cetanasya jīvasya samucitameva | satyaṃ jñānamanantaṃ brahma iti 
acidvyatiriktasvarūpalakṣaṇamucyate | tasmāt brahmavidāpnoti paraṃ iti śrutau jīvasya 
svasvarūpajñānameva mokṣa ityupadiśyate  |

kiñca - śākhācandranyāyena ātmasvarūpanirdeśārthaṃ annamayaḥ puruṣaḥ iti 
sthūlaśarīraṃ nirdiśya anyo'ntara ātmā prāṇamayaḥ anyontara ātmā manomayaḥ 
anyontara ātmā vijñānamayaḥ iti sthūlaśarīrādhāraprāṇakośaṃ tadantarbhūtatvena 
nirdiśya tasyāntarbhūtaṃ manastadantargataṃ vijñānaṃ buddhiṃ niśśreṇīnyāyena 
nirūpya sarvāntarbhūtaṃ jīvātmānaṃ anyontara ātmāṅandamayaḥ iti nirdiśya 
tasyaivopasaṃhārāt  brahmavidāpnoti paraṃ ityupakrāntaṃ brahma jīva eva 
tatsvarūpajñānameva muktiḥ sa evānandamaya ityupadiṣṭam |

nanu - brahma pucchaṃ pratiṣṭhā ityatra tasya pucchatvopadeśāt niravayavasya 
pucchatvāsambhavāt ānandamayavyatiriktasyaiva brahmatvam |

iti cenna - brahmavidāpnoti param ityupakramya brahmapucchaṃ pratiṣṭhā 
ityupasaṃhṛtatvāt upakramopasaṃhārayorekaliṅgatvāt puruṣavidhatvaṃ 
brahmaṇassvabhāvasiddham | ataḥ śiraḥpakṣapucchātmanā vyapadeśo yuktaḥ | 
annamayaśarīrāvayavavat brahmāpi 
svasmādanatiriktapriyamodapramodāvayavānāmakhaṇḍāśrayatayā 



ānandamayaṃ pucchaṃ pratiṣṭheti smaryate | brahmavidāpnoti paraṃ ityupakrāntaṃ 
brahma satyaṃ jñānamanantaṃ brahma itītaravyāvartakalakṣaṇadvārā prasādhya 
tasmādvā etasmādātmanaḥ ityātmaśabdena  vyapadiśya tasya sarvātmakatvena ātmatvaṃ 
pratipādya anyo'ntara ātmāṅandamayaḥ ityātmaśabdena nirdiśyamānasyānandamaye 
upasaṃhṛtatvādāndamayaśbdena jīvādanatiriktaṃ brahmaivānandamaya ityucyata iti 
prāpte pracakṣmahe  ānandamayo'bhyāsāt iti |

siddhāntaḥ - 

atrānandamayaśśiva eva | kasmāt  abhyāsāt | punaḥ punaḥ śravaṇamabhyāsaḥ | śivasya 
parabrahmaṇaḥ eva bahuśo vedānteṣvānandaśabdaprayogadarśanāt netara 
ānandamayaśabdavācya iti sūtrārthaḥ | ānandamayaṃ prastutya raso vai saḥ iti 
rasatvavyapaeśāt rasaṁ hyevāyaṃ labdhvāṅandī bhavati ko hyevānyātkaḥ prāṇyāt 
yadeṣa ākāśa ānando na syāt eṣa hyevānandayāti saiṣāṅandasya mīmāṁsā bhavati 
etamānandamayamātmānamupasaṃkrāmati ānandaṃ brahmaṇo vidvān ānando brahmeti 
vyajānāt iti | śrutyantare ca - ānandamayo hyānandabhuk ānandaṃ brahmaiva iti 
brahmaṇaśśivasyaivānandaśabdo nirṇītaḥ |

kiñca - saiṣānandasya mīmāṁsā bhavati ityupakrabhya mānuṣādiprajāpatiparyantaṃ 
śataguṇitamānandātiśayamupadiśya  sa eko brahmaṇa ānandaḥ iti 
paramānandātiśāyitvaṃ brahmaṇaśśivasyaiveti vyavasthāpanāt | 
malatrayaviśiṣṭatanutrayāvacchinnasya śārīrasya 
niratiśayānandaśiraskatvāsambhavādānandamayaśśiva eva | ānandamayasya 
brahmaṇaśśiraḥprabhṛtyavayavanirūpaṇaṃ bhaktopāsanārthameva |

haṃsa haṃseti yo brūyāt haṃso nāma sadāśivaḥ |
yāvatpaśyetkhagākāraṃ tadākāraṃ vicintayet ||



ityādiśrutismṛtiṣu parabrahmaṇaśśivasya haṃsarūpatvavyapadeśācca 
avayavakalpanamaviruddham | 
śrotṛbudhyanusāreṇānnamayādisarvāntaratvādānandamayasya 
uttarottaramātmatvenānandamayāntamupadeśāt annamayādyamukhyātmavijñānābhāve 
ānandamayamukhyātmavivekāsambhavācca sthūlārundhatīnyāyena 
samakṣapravāhanyāyena ca mukhyātmaprabodhārthamamukhyātmaviveko'viruddhaḥ  | 
jaḍatvādannamayaprāṇamayamanomayaparyantameva mayaṭpratyayasya vikārārthakatvam | 
cetanatvādvijñānamayo vijñānapracuro jīvaḥ | ānandamaya ānandapracuraḥ 
parameśvaraḥ |

gośvāgnibrāhmaṇān  spṛṣṭvā apasspṛśet ityāpastambasūtre - 

rajasvalāgnigoviprān pātivratyastriyaṃ tathā |
śavāmedhyabrahmabandhūn spṛṣṭvā snānaṃ samācaret ||

iti vṛddhaśātātape ca pavitrāpavitrapadārthānāṃ sāhacaryopadeśānna 
prakaraṇaikatvaṃ doṣaḥ | suṣuptikāle sakale vilīne  tamo'bhibhūtassukharūpameti 
ityādiśrutau suṣuptāvānandamayaparameśvare 
tatsākṣātkārapratibandhakatamorūpapāśena saha śārīrasya 
vilīnatvāttannivṛttirūpaprārthanāyāssamucitatvānna virodhaḥ |

jñājñau dvāvajāvīśanīśau ityādi śrutidarśanāt mṛnmayo ghaṭaḥ 
ityādivadānandamaya-ānandavikāro jīva iti vādo na śrautaḥ | vidyāvidye īśate yastu 
so'nyaḥ kṣarātmānāvīśate deva ekaḥ pṛthagātmānaṃ preritāraṃ ca matvā dvāsuparṇā 
sayujā sakhāyā dve brahmaṇī veditavye paraṃ cāparaṃ ca nityo nityānāṃ 
cetanaścetanānāṃ antaḥ praviṣṭaśśāstā janānāṃ asmānmāyī sṛjate 
viśvametattasmiṃścānyo māyayā saṃniruddhaḥ juṣṭaṃ yadā paśyatyanyamīśam 
pradhānakṣetrajñapatirguṇeśaḥ īśānassarvavidyānāmīśvarassarvabhūtānāṃ 
yeṣāmīśe paśupatiḥ paśūnāṃ yaḥ ātmani tiṣṭhan yasyātmā śarīraṃ 



ityādiśrutiśateṣu jīvabrahmaṇoḥ parasparavailakṣaṇyavyavasthāpanāt 
nānāśarīrapraveśanirgamanavyāpāraḥ sāṃsārikasya śārīrasyaiva na 
brahmatvamupapadyate |

kintu - brahma veda brahmaiva bhavati tattvamasi ityādiśrutiṣu svabhāvasiddhajīvasya 
bhramarakīṭanyāyena parameśvaropāsanayā tadātmatvamupadiśyate no cet 
śrutiyuktyanubhavavirodhaprasaṅgaḥ |

kiñca - nopāsyau prakṛtijīvau ityādiśrutiṣu śārīropāsanāyā nindāśravaṇāt na 
jīvasya svasvarūpajñānena muktiḥ | jñātvā śivaṃ śāntimatyantameti brahmavidāpnoti 
paraṃ tamevaṃ viditvā'timṛtyumeti nānyaḥ panthāvidyate'yanāya ityādiśrutau jīvasya 
parameśvaropāsanayaiva muktivyapadeśāt pradhānasya brahmatvavādavat  jīvasya 
brahmatvavādo'pyavaidikaḥ |

vijñānaṃ yajñaṃ tanute karmāṇi tanute'pi ca iti ślokavaśāt vijñānaśabdena na 
buddhirucyate  | acetanāyā  buddheḥ karmakartṛtvāsaṃbhavāt | dharmavācakaśabdo hi 
gavādiśabdavat  dharmigrāhako'pi bhavati | ato vijñānaśabdasya 
dharmigrāhakatvājjīvavācakatvam  |

kiñca - vijñānaṃ cāvijñānaṃ ca iti vijñānaśabdena vijñānaguṇakaṃ 
cetanamupadiśati | tathā'ntaryāmibrāhmaṇe - yo vijñāne tiṣṭhan iti 
kāṇvapāṭhagatasya paryāyasya sthāne mādhyaṃdināḥ - ya ātmani tiṣṭhan iti 
kāṇvaśākhāpāṭhagatavijñānaśabdanirdiṣṭaṃ jīvātmeti sphuṭīkurvanti | vijñānamiti 
ca napuṃsakaliṅgatvaṃ vastutvāmiprāyakam |



tadevaṃ vijñānamayājjīvādanyastadantargataḥ paramātmāṅandamayaḥ kṛtyalyuṭo 
bahulaṃ iti kartari lyuḍāśrīyate | ata eva vijñānaṃ yajñaṃ tanute karmāṇi tanute'pi ca iti 
yajñādikartṛtvaṃ vijñānasyaiva śrūyate | tasmānna  bhāvalyuṭo'ṅgīkāraḥ |

nanu - jīvasya cetanatvāt tadaikṣata bahu syāṃ prajāyeyeti ityādi 
śrutinirdiṣṭajagatkāraṇatvasyopapatteḥ kāraṇasya parameśvarasya jīvātmatvāsambhave 
anena jīvenātmanānupraviśya nāmarūpe vyākaravāṇīti ityādiśrutivirodhaḥ - 

iti cenna | satyakāmassatyasaṅkalpaḥ ityādiśrutisiddhānāṃ satyakāmatvādidharmāṇāṃ 
tāpatrayabaddhe kiñcijjñe jīve asambhavānna tasya jagatkāraṇatvaṃ sadeva somyedamagra 
āsīt ityādinā sṛṣṭeḥ pūrvakāle nāmarūpavibhāgaśūnyatvaṃ bahusyāṃ ityādinā 
viśvotpattau jagadubhayakāraṇatvaṃ ca sacchabdavācyasya parameśvarasyaiva nirdiṣṭam | 
pralaye svāntarguptabaddhajīvānāṃ svāṃśatvāt svātmanānupraveśena 
nāmarūpavyākaraṇakartṛtvaṃ ca yuktameva | nirviśeṣasyopāsanā'saṃbhavāt | 
brahmapucchaṃ pratiṣṭhā idaṃ pucchaṃ pratiṣṭhā atharvāṅgirasaḥ pucchaṃ pratiṣṭhā 
mahaḥ pucchaṃ pratiṣṭhā ityādau parameśvarasyopāsanārthamadhikāribhedena 
sāvayavatvamupadiśyate | sāvayavopāsanāyā api niravayavaprāptireva phalam | tathā 
kaivalye - umāsahāyaṃ ityārabhya dhyāvā munirgacchati bhūtayoniṃ samastasākṣiṃ 
tamasaḥ parastāt ityantena sāvayavopāsakasya niravayavopāsanaphalasiddhimācakṣate | ato 
na virodhaḥ |

annamayādimayaṭpratyayapravāhaprakaraṇapaṭhitatvādānandamayasyāpi mṛnmayo 
ghaṭaḥ ityāivat vikārārthakatvamevetyāśaṅkāyāmāha - 

vikāraśabdānneticenna prācuryāt || 14 ||

annamayādau mayaṭpratyayasya vikārārthakatvādānandamaya ityatrāpi 
vikārārthakatvameva samucitamiti cenna | kutaḥ  prācuryāt | brahmaṇa ānandaprācuryāt | 
annamayo 



yajñaḥ aṃśumayassūryaḥ vipramayo grāmaḥ vihaṅgamamayo vṛkṣaḥ ityādau 
prācuryārthe'pi mayaṭpratyasya darśanādatrānandamayaśabdenānandapracuraḥ 
parameśvara evocyate saiṣānandasya mīmāṁsā bhavati ityupakramya 
mānuṣaviśeṣādiprajāpatiparyantamuttarotarānandasya 
śataguṇamatiśayitānandatvamabhidhāya sa eko brahmaṇ ānandaḥ iti brahmānando 
niratiśayatvenābhyasyate | tasmātprācuryārthe mayaḍiti siddham |

nanu - mayaṭpratyayasya annamayo yajñaḥ ityādivat prācuryārthakatvāṅgīkāre'pi na 
jīvādanyatvamupapadyate | ānandapracuratve duḥkhālpatvasyārthasiddhatvāt jīvasyaiva 
sukhaduḥkhāśrayatvāt | tasmādvikārārthakatvameva samucitam | annamayaḥ ityupakrame 
vikārārthakatvadarśanāt loke mṛnmayaḥ dārumayaḥ rajatamayaḥ tāmramayaḥ ityādiṣu 
vede parṇamayī juhūḥ śamīmayyassrucaḥ darbhamayī raśanā ityādiṣvapi mayaṭo 
vikārārthatvārśanāt jīvasyaivātrānandamayatvamubhayathāpi sambhavati - 

iti cenna - ānandapracuratvaṃ hi prabhūtānandatvam | tacca 
traikālikaduḥkhātyantābhāvavattvaṃ tāpatrayaviśiṣṭasya jīvasya 
tadasambhavānnānandamayatvam | cetanasya mṛdādivat pariṇāmitvāṅgīkāre 
śrutismṛtivirodhaprasaṅgaḥ syāt | ato na vikārārthatvaṃ  mayaṭaḥ | 
punarhetvantaramāha - 

taddhetuvyapadeśācca || 15 ||

ko hyevānyātkaḥ prāṇyāt yadeṣa ākāśa ānando na syāt eṣa hyevānandayāti it 
sarvajīvānandahetutvenānandamayo  hyākhyāyate | loke vidvāneva vidvāṃsaṃ karoti 
dhanavāneva dhanavantaṃ karoti svayaṃprakāśassūryādireva svānyān prakāśayati 
tadvadānandamayaḥ parameśvarasarvajīvān suṣuptau svakīyānandaṃ datvā ānandayati | 
tasmādānandamayo netaraḥ | tasya jīvānandasya ānandamayaḥ parameśvaro heturiti 
vyapadeśācca kīrtanācca | jīvānandaṃ 



pati tasya prakṛtyānandasya hetutvavyapadeśādvā | yadā saḥ ānandamayaḥ hetuḥ 
yajjīvānandasya saḥ taddheturiti sūtrārthaḥ |

nanu - brahmaṇo nirviśeṣatvādānandamayatvamānandapradāyakatvaṃ cānupapannam 
| adhyāropāpavādābhyāṃ niṣprapañcaṃ prapañcitam iti 
pūrvācāryoktanyāyamanusṛtya prapañcasya 
vyavahāramātrasatyatvāṅgīkārādaupacārikatvenānandamayatvamaṅgīkartavyam  - 

iti cenna - vyāvahārikasatyatvaṃ nāma kālāntarānavasthāyivastutvaṃ  
sadasadvilakṣaṇatvaṃ vā  sattvāsattvābhyāṃ nirvaktuśakyatvaṃ vā  

nādyaḥ - yatkiñcitkālāntarānavasthāyivastutvasya 
ghaṭapaṭādāvasmābhiraṅgīkārādaṃśatassiddhasādhanāt gauranādyantavatī ityuktāyāḥ 
prakṛtessarvakālāvasthāyitayā  avyāpteśca | 
kālāntarāvasthāyitvāvacchinnasāmānyābhāvavivakṣāyāṃ dvitīyakṣaṇasyāpi 
kālāntaratayā tadanavasthāyitvasādhanena vaibhāṣikāṅgīkṛtaṃ kṣaṇikatvameva 
sādhitaṃ syāt | na tu svadeśakālaniṣṭhātyantābhāvapratiyogitvarūpaṃ mithyātvamiti 
svasiddhāntavirodhaḥ prātibhāsike ativyāptiśca |

na dvitīyaḥ - sadasadātmakasya pratiyogino'prasiddhyā tadvilakṣaṇasyāprasiddheḥ | 
nāpi sattvāvacchinnāsattvāvacchinnābhyāṃ bhinnatvaṃ sati asati cātivyāpteḥ | eko na 
dvau iti pratītyā sadasadbhyāṃ bhinnatvāt | nāpi sattvāvacchinnabhinnatve sati 
asatvāvacchinnabhinnatvam | sattvāvacchinnasya kasyacit 
sattvāvacchinnakiñcidbhinnatvenātivyāpteḥ | nāpi 
sattvāvacchinnapratiyogitākabhedavatve satītyādivivakṣā yuktā | tathāpi nirdharmake 
brahmaṇyativyāpteḥ | na ca nirdharmakatvādeva nātivyātpiriti vācyam | 
hetusādhyayorapakṣadharmatvaprasaṅgāt | atha sadrūpabhinnatvam  tadapi na | 
sadantaramādāya siddhasādhanāt | yāvatsadrūpānyatvavivakṣāyāmapyekaikasya 
yāvatsadrūpānyatvena saiva siddhasādhanatā | atha sadrūpāvacchinnasāmānyonyābhāvo 
vivakṣitaḥ - iti matam  tadapi brahmaṇyativyāptereva duṣṭam | atha 
yāvantassadrūpāstāvatpartiyogikatattaddharmāvacchinnānyonyābhāvakūṭā##-
yāvatāṃ sadrūpāṇāṃ bhavanmate aprasidhyā tatpratiyogikabhedakūṭāprasiddheḥ |



brahmaṇi rātibhāsike cātivyāpteśca | na ca brahmānyatve sati asadvilakṣaṇatvam | 
siddhasādhanatāyā durvāratvāt |

kiñca san ghaṭaḥ ityādipratītyā ghaṭādīnāṃ na sadvilakṣaṇatvaṃ yuktamityasambhavo 
lakṣaṇasya |

na ca - neha nānāsti kiñcana iti śutyā pratyakṣabādhaḥ | yajamānaḥ prastaraḥ ādityo 
yūpaḥ somena yajeta kṛṣṇalaṃ yajamāna ekakapālaḥ tattvamasi ityādiṣu śataśaḥ 
pratyakṣaviruddhānāṃ śrutīnāmeva pratijñātārthabādhadarśanāt |

nanu - sadghaṭayorabhede ghaṭe kalaśavat sāmānādhikaraṇyāsambhavaḥ bhede'pi 
ghaṭaḥ paṭaḥ itivatsāmānādhikaraṇyāsaṃbhava eva | tasmāttādātmyameva sadghaṭayoḥ 
pratītiriyaṃ viṣayīkaroti | tacca - bhinnatve satyabhinnasattākatvam | tasmātsadbheda eva 
ghaṭādīnāṃ pratītisiddhaḥ iti cet atra brūmaḥ - 

yadi bhinnatve satyabhinnasattākatvaṃ tādātmyam  tarhi nedaṃ rajataṃ iti bādhānantaraṃ 
idaṃ rajataṃ iti pratītyāpattiḥ viśeṣaṇapratīterviśiṣṭapratītiṃ pratyabādhakatvāt |

nanu - idaṃ rajataṃ ityatra yattādātmyaṃ pratītaṃ tasya neti niṣedhe sati kathaṃ 
punastādātmyapratītiḥ 

iti cet - tyaja tarhi  bhedasya tādātmyaśabdārthe praveśam | na hi idaṃ rajataṃ iti 
buddhessamsparśatayā tādātmyaviṣayatve nedaṃ rajataṃ ityasya prakāratayā 
tādātmyaikadeśaviṣayatve'pi bādhyabādhakabhāvo'sti | pratyuta 
mānāntarasaṃvādarūpatayā bhrāntidārḍhyāpādakatvameva | anyathā - rūpavān 
rūpasamavāyavān ityādi pratītīnāṃ mitho 



bādhyabādhakabhāvaprasaṅgāt  | na ceṣṭāpattiḥ apasiddhāntāt tādātmyavyāghātācca | 
adhiṣṭhānabhinnasattākapratiyogika evābhāvo'dhiṣṭhānādbhidyate anyastu na bhidyate | 
tasmāt rajatasyābhāvo'dhiṣṭhānānna bhidyate ityuktivyāhatiśca neaṃ rajataṃ iti 
śābdabuddhau śabdādupasthitābhinnasattākatvaniṣedhābhāvena pratyakṣabuddhāvapi 
tanniṣedhāyogācca | na ca padadvayasāmānādhikaraṇyabalāttatrāpi tadupasthitiriti vācyam 
| nirviśeṣaṃ brahmetyatrāpi tadāpatteḥ | 

kiñca - atyantābhāvapratītiriyaṃ nānyonyābhāvapratītirapi - idaṃ rajataṃ na iti 
pratīteḥ | abhinnasattākatvaniṣedharūpatve rūpaṃ ghaṭo na iti buddherapi tathā syāt | tadā 
ca tanmate tasyāṃ daśāyāṃ nīlo ghaṭaḥ iti buddhirna syāt |

kiñca - abhinnasattākatvaniṣedhe'pi purovartiniṣṭhābhedasya 
iṣṭatāvacchedakasaṃsargasya vā niṣedhābhāvāt bhrāntiprayuktaṃ kāryaṃ durvāraṃ 
syāt | nahīṣṭatāvacchedakavaiśiṣṭyādikaṃ abādhitatvātpravṛttiṃ niroddhuṃ śaknoti  | 
na ca - abhinnasattākatvaniṣedha evābhedaniṣedhakaḥ | tarhyabhinnasattākatvamabheda 
eva syāditi bhinnatve satīti viśeṣaṇavirodhaḥ | abhinnasattākatvamityatra  
kimabhinnasattākatvam  sattāvatsattākatvam  matvarthe bahuvīhividhānena matvarthasya 
daṇḍavān puruṣaḥ daṇḍī ityanurodhena bhedarūpatayā svabhinnasattākatvasya 
tatrābādhāt  | nāpi tādātmyaṃ matvartha iti vaktuṃ yuktam | atrāśrayadūṣaṇatallakṣaṇe  
tatpraveśāyogāt | sattāntarādhyāsaṃ vinā prathamasattāyāstādātmyānupapattyā 
ghaṭādhiṣṭhānasattāyāḥ mithyātve apasiddhāntaśca | na hi padārthāntareṇa 
sambadhyamānādhiṣṭhānatā tāṃ vyabhicarati  

na ca - sattāvattvaṃ sattayā sākamabhedaḥ | matvarthasyābhedatvāyogāt | anyathā 
daṇḍapuruṣayorabhedāpatteḥ | ghaṭākāśe paṭabhedasya sattāsambandharūpatve 
jaḍājaḍayoraikyaprasaṅgācca | na ca - ata eva sattāyāmabhedasattāsambandho 
ghaṭabheda iti vācyam | vairūpyaprasaṅgāt | tādātmyasya ghaṭe 
sattāsambaṃdhatvaparityāgena ghaṭṭakuṭīprabhātanyāyācca | abhinnasattākatvaghaṭakaṃ 



sattāvattvaṃ kvacidabhedena kvacidadhiṣṭhānatayeti pratipādane'pyananugamācca | 
abhedasya matvarthatvāyogena bahuvrīhyanupapatteruktatvācca | tādātmyāvagāhinyoḥ nīlo 
ghaṭaḥ san paṭaḥ iti pratītyostādātmyāśraya eva vairūpyakalpanāyogācca |

api caivaṃ ghaṭaḥ paṭaḥ raso ghaṭaḥ ityādiprayogāstvanmate durvārāssyuḥ | abhinnatve 
satyabhinnasattākayostayā pratītyabhāvānupapatteḥ | na hi - yattattve'pi yanna jñāyate 
tadeva tasya niyāmakamityasmatto bravīṣi  na ca ghaṭaḥ paṭaḥ 
ityādipratītyabhāvāstādātmyameva neti vācyam | ghaṭapayorbhedasya 
brahmasattāsattākatvasya tvayāpahnotumaśakyatvāt | yadyevamapyapahnavaḥ tarhi 
lāghavādbhinnatvamātrameva samānādhikaraṇapratītiniyāmakam ghaṭaḥ paṭaḥ 
ityādipratītyabhāvastu bhedasya kathaṃcidapyabhāvādityeva kimiti nocyate 

yadi tu pratyakṣādisiddhāpalāpāyogena na bhedamātrasya pratītiniyāmakatvam  tarhi 
siddhāntasya tvadīyasya tvayaiva tyāgāyogena tādātmyasya vihnivaṃ parityajaya tasya 
sāmānādhikaraṇyapratītiniyāmakatvameva tyajyatām | atha anvayavyabhicāro 
niyāmyaniyāmakayorayutasidhyādiniyāmakāntarakalpanenoddhriyeta  tarhi 
tyajyatāmajāgalastanāyamānaṃ tādātmyarūpaṃ niyāmakam | tata eva 
tādṛkpratītyupapatteḥ |

atha - adhyasyamānābhyāṃ ghaṭapaṭābhyāmadhiṣṭhānasattā bhidyeta  tarhi bhidyeta 
guṇaguṇibhyāmapīti | kiñca - san paṭaḥ ityatra tādātmyabhāne idaṃ rajataṃ ityatrāpi 
bhāsetaiva tat | tathā ca iṣṭabhedaghaṭite tādātmye jñāte kasyāpi rajatārthinaśśuktau 
pravṛttirna syāt | iṣṭabhedajñānasya pravṛttipratibandhakatvāt | na ca 
abhinnasattākatvajñānaṃ pṛthageva pravartakamiti vācyam | 
pravṛttinivṛttyoryaugapadyasya viruddhakāraṇayaugapadyena parasparaprativandhe 
kāryamātrānupapatterdurvāratvāt | abhinnasattākatvajñānasya pravartakatve 
ghaṭapaṭayostaddaśāyāṃ ghaṭārthinaḥ paṭapravṛttiprasaṅgācca |

atha abhinnasattākatvaviśeṣaṇāntaradāne tatparihārasyāpyajñātasya tasya 
pravartakatve'tiprasaṅgāt | jñāta(na)sya pravṛttidaśāyāmavarjanīyatvaṃ syāt 
| api ca iṣṭapurovartiviśiṣṭajñāne bhedāgrahaḥ kāraṇamiti nirvivādam | 
sākṣirūpabhramavādināmapi imāviṣṭapurovartinau 



bhinnau iti jñāne sati pravṛttidarśanena kaścidupayogo'sya vaktavyaḥ | 
tathācāpekṣitabhedāgrahavirodhinā bhrameṇa kathaṃ bhavanmate pravṛttirnivṛttirvā 
syāt |

api caivaṃ vahnivyāpyadhūmavān parvataḥ parvate vahnivyāpyo dhūmaḥ iti pratītirapi 
samānādhikaraṇapratītitvena tādātmyamavagāhamānā vahnivyāpyadhūmayorbhedaṃ 
viṣayīkuryāt | tathā ca nānumitirjāyate kintu pratibadhyata eva | api ca idaṃ rajatatayā 
jānāmi ityanuvyavasāyavat idaṃ rajatabhinnatayā jānāmi idaṃ rajatabhinnasattākatayā 
jānāmi ityapi kadācidanuvyavasāyassyāt | na hi jñātaṃ kadācidapi nānusandhīyate | 
etāvantaṃ kālaṃ rajatabhedajñānaṃ vṛttaṃ idānīṃ bādhena nivṛttaṃ ityapi pratīyeta 
| idaṃ rajataṃ iti vākyāt śābdabodho'pi na syāt ayogyajñānāditi dik | tasmānna ghaṭa iti 
pratītibalātsadasadvilakṣaṇatvasiddhiḥ |

nāpi - saccenna bādhyeta asaccenna pratīyeta iti khyātibādhānyathānupapatyā tasyā 
viparītasādhakatvāt | bādho hi nāstīti pratītiḥ | sā tu asattāmeva sādhayet | 
khyātirapyastīkārā sāpi sattāmeva sādhayet | tataśca sadasadātmakaṃ vastu sidhyet na 
sadasadvilakṣaṇam |

nanu - sadasadātmakatvaṃ virodhātsādhayitumaśaktā  arthāt sadasadvilakṣaṇatvaṃ 
sādhayiṣyati iti cet - tarhīdamami virodhādeva na sādhayet | sadasadātmakatvasyeva 
sadasadvilakṣaṇatvasyāpi viruddhatvāt | parasparavirodhe hi na prakārāntarasthitiḥ iti hi 
nītividaḥ | na hi ghaṭāghaṭobhayavilakṣaṇaṃ vastūyalabhyate | ghaṭabhinnasya sarvasya 
aghaṭatvena kroḍīkārāt | koṭidvayavinirmuktānupalambha iti cet sadbhinnasya 
sarvasyāsattvena kroḍīkārātkoṭidvayavinirmuktāsambhavaḥ prakṛte'pi tulyaḥ |

atha sacchabdastadviśeṣapara iti śaṅkyeta  tarhi kiñcitsadvilakṣaṇatvaṃ 
satyasadvilakṣaṇatvaṃ sadantare'pyupapannamityasmadiṣṭasiddhireva |



nanu - bādhena asatvaṃ sidhyatīti bhavadbhirevābhyadhāyi tadeva sadvilakṣaṇatvam | 
sadarthāsaṃsparśataulyāt | ravyātirapi sattāṃ sādhayantī sattāyā 
evāsadvailakṣaṇyarūpatayā tadvyāpaktayā tucchādvailakṣaṇyaṃ sādhayati | tathā ca 
pramāṇasiddhe'rthe virodho'pi kathaṃcitsamādhīyate iti cet bhrāntipralapitametat | 
bādhenādhikaraṇāntare sattvavirahiṇo'pi vastuno'dhikaraṇāntare sattāyā niṣpratyūhatvāt | 
siddharūpe  kvacitkiñcittādṛgeva niṣidhyate iti sārvajanīnam | ato bādhassattāmeva 
sādhayet | pratītirapi khyātipadābhidheyatayā tāmeva prathayati | saṃvideva hi bhagavatī 
viṣayasattvopagame śaraṇam ityukteḥ | tathā ca sadasadvilakṣaṇe 
pramāṇānupalambhāttadbalena sadvilakṣaṇatvāsadvilakṣaṇatvayorvirodhaśāntiprayatnaḥ 
ajāgalastanopalambhajanitaḥ kṣīrābhipātasambhramaḥ |

yadatroktam - sattvāsattve padārthadharmau  svarūpaṃ vā  nādyaḥ - asatvakāle 
padārthasadbhāvaprasaṅgāt | anityadharmasya āśrayādṛte anavasthānāt | 
nityadharmatve sattvavyāghātāt | na dvitīyaḥ - ekasya sadasadātmakatvavirodhāt | nanu 
kālabhedādavirodhe iti cenna | dharmasya hetusamājādvyatyato na tu svarūpasya | na 
cābhāvaḥ kālabhedena bhāvo bhavati | itaḥ pūrvamasadityasato'pyanupapatteśca | tasya 
nissvabhāvasya avacchedakakālāsambhavāt | tasmāt yattiñcitkālamasatsarvadā asadeva 
yatsat tat sadā sadeva iti | 

tadapyasat | pakṣadvaye'pi doṣābhāvāt | na ca - anityadharmasyāśrayaṃ 
vinā'navasthānādasattākāle'pi sattārūpasya dharmasyāśrayākṣepakatvaprasaṅgaḥ | 
tadānīṃ sattārūpadharmasyāpya bhāvena āśrayaṃ vinā'nupapatyabhāvāt | anyathā 
svāśrayadhvaṃsaśabdasya dhvaṃsapratiyogināṃ rūpādīnāṃ ghaṭe 
satta''pādakatāprasaṅgāt | tvanmate'pi muktikāle avidyamānānāṃ 
antaḥkaraṇādīnāmavidyākṣepakatvaprasaṃgācca |

atha - avidyamānānāmāśrayaṃ vinānupapattirhīyate  tarhi prakṛte'pi dīyatāṃ 
dṛṣṭiḥ | etena sattvadharmitve asattvavyāghāto nirastaprāyaḥ | sattvasya tadānīmabhāvena 
taddharmatvābhāvāt | anyathā śyāmadharmiṇaḥ 
tadviruddharaktadharmaguṇadhamitvābhāvena 
śyāmaraktayordharmidvayagatatvaprasaṅgāt | yadi śyāmanāśakālaghaṭitaṃ 
taddharmatvaṃ  tulyamitaratrāpi satvadharmitvamanyatha 



neti suvacatvāt | nanu sattavadasattvamapi dharmaḥ | asāvapyāśrayaṃ vinā 
kathamavatiṣṭhate  tathā ca asattvadaśāyāmāśrayasattāprasaṅga iti cet - syādevaṃ 
yadyasattvamabhāvātiriktaṃ na tu tattathā | tathācābhāva eva sa ca kāladeśādyadhikaraṇa 
eveti śāntāyāmāśrayākāṃkṣāyāṃ kathaṃ pratiyogisattāṃ tadarthamākṣipet | anyathā 
tvadabhimatayorvidyamānatvāvidyamānatvayoḥ kā gatiḥ  tāvapi sattvāsattvarūpāveva 
dvividhasattāyāmiti dhātvarthānusmṛteḥ | uktaṃ hi tvayā vyāghātamajānatā 
sattāśūnyasyāpi pratiyogino vidyamānatāmātreṇābhāvasatyatvopapattiriti |

etena - pratiyogitvasyāśrayaṃ vinā kathamavasthānamityapi śaṅkā galahastitā | 
avidyamānatvapratiyogitāyāmāśrayaṃ vinānupapatteḥ | pūrvakāle vidyamānatāmātreṇa 
cettasyā upapattiḥ  tarhi saivopapattiriti |

vastutastu - atītatvabhaviṣyatvādikaṃ svabhāvādavidyamānapadārthāśrayameva na 
vidyamānāśrayaṃ anubhavānurodhitvātkalpanāyāḥ | 
virodhāvirodhāvapyanubhavānurodhenaiva vyavasthāpyau | tathā ca 
yadā'vidyamanatvādanāśrayatvamatītatvādīnāṃ tadā jñānaviṣayatā na syācca 
jñānakarmatvam | evamutpatyādiṣu karmabhūtānāṃ ghaṭādīnāṃ kāraṇatā na 
syāccāvidyānivṛttipratiyogitvamavidyāyāḥ nirāśrayasya pratiyogitvasyānavasthānāt | 

vastutastu - asattvātpratiyogitāṃ pratyanāśrayatve jagata eva 
sarvadeśakālaniṣṭhātyantābhāvapratiyoginosatvātpadārthamātreṇāśrayatvaprasaṅga 
ityalaṃ āstāṃ vistareṇa | tasmānna prapañcasya vyāvahārikamātrasatyatvam | ataḥ 
parameśvarasyānandamayatvaṃ svābhāvikameva |

tathāpi - brahma pucchaṃ pratiṣṭhā iti śloke brahmādhāratvena śārīrasya nirdeśāt 
tadbhinnatvena tasyāssvātantryājjagajjanmādihetutvavirodhaḥ tasmācchārīra 
evāyamānandamaya ityāśaṅkyāha - 

māntravarṇikameva ca gīyate || 16 ||



atrānandamayaḥ parameśvara eva | brahmavidāpnoti paraṃ ityupakramya satyaṃ 
jñānamanantaṃ brahma yo veda nihitaṃ guhāyāṃ parame vyoman | so'śnute sarvān 
kāmāṃtsaha brahmaṇā vipaściteti ityantena brahmavidāmeva sarvakāmāvāptiṃ 
pradarśya tasmādvā etasmādātmana ākāśassambhūtaḥ ityādinā tasya 
sthūlasūkṣmacidacitprapañcakāraṇatvamabhidhāya tatsṛṣṭva tadevānuprāviśat 
ityādinā tadantaryāmitvamupadiśya anyo'ntara ātmā prāṇamayaḥ 
ityādikośapañcakāntaratvaṃ vyavasthāpya tatrāpyānandamayasya 
mukhyātmatvopadeśādupakramopasaṃhārayorekaliṅgatvena satyaṃ jñānamanantaṃ 
brahma iti mantravarṇopakāntaḥ paraśiva evānandamaya iti anyontara ātmāṅandamayaḥ 
ityatra ca vyācakṣate | mantrabrāhmaṇayorupajīvyopajīvakatvādekārthatvaṃ yuktam |

brahma pucchaṃ pratiṣṭhā iti vākye brahmapadasya praṇavārthakatvena tadādhāratvaṃ 
tatpratipādyatvaṃ tadātmakatvaṃ ca parameśvarasyopadiśyate | nanu - oṃ tadbrahma 
ityādinā praṇavasyaiva sarvātmakatvena parabrahmatvopadeśāttadādhāratvādikaṃ tasya 
kathamupadiśyata iti cenna - īśānassarvavidyānāṃ ityupakramya sadāśivom 
ityantena parameśvarasyaiva praṇavātmakatvopadeśāt yo vedādau svaraḥ proktaḥ 
ityārabhya yaḥ parassa maheśvaraḥ ityantena śivasyaiva praṇavapratipādyatvāvagamāt | 
tasmātparameśvaraścicchaktyātmakaḥ paramākāśarūpo hyānandamaya iti nirdiśyate | 
ko hyevānyātkaḥ prāṇyāt yadeṣa ākāśa ānando na syāt ityādinā 
paramākāśarūpatvamānandamayasyāvagamyate | tasmāt sa eko brahmaṇaḥ iti 
niratiśayānandasya brahmāśrayatvadarśanāt ānando brahmeti vyajānāt ityanenānandasya 
brahmātmakatva jagadubhayakāraṇatvopadeśācca ānandabrahmaṇorbhedābhāvāt 
ānandamayo'bhyāsāt iti sūtraṃ vyāsena nirdiṣṭam |

nanu - ānandaśabdasya brahmaṇyeva bahuśaḥ prayogadarśanādyuktaṃ tatparatvam  | 
ānandamayaśabdasya brahmaṇyabhyāsādarśanāt kathaṃ tatparatvam iti cenna - 
vasante vasante jyotiṣā yajeta ityatra jyotiśabdasya 
jyotiṣṭomaparatvavadānandapadasyāpyānandamayaparatvānna doṣaḥ | kiñca - saiṣā 
bhārgavī vāruṇī vidyā | parame vyoman pratiṣṭhitā ityupasaṃhāre 



paramākāśarūpacicchaktyaparaparyāye brahmadharmasvarūpe 
vāruṇavidyāsamāptidarśanādānandamayaḥ parameśvara iti niṣpratyūham |

nanu - asmāllokātpretya etamannamayamātmānamupasaṃkramya 
ityādāvannamayādīnāṃ pṛthakcetanavācakaśrutibalāddehotkrāntasya  tadupāsakasya 
kramamukterdyotanānmumukṣūṇāṃ svānnamayakośādyupāsanamevātra vidhīyate |

iti cenna - nopāsyau prakṛtijīvau ityādiśutiśateṣu jīvasya svopāsananiṣedhāt | kintu 
annamayādikośapañcakādhiṣṭhānadevatātmakabrahmaviṣṇurudreśvarasadāśiva##-
paramaśivakailāsaniśśreṇimārgātmakasadyojātādipañcavyūhātītaparaśivākhye 
brahmaṇi jīvānāṃ sāyujyamuktyupadeśānna virodhaḥ | 
tasmādannamayādyātmādhārasya sadāśivasyānandamayasyāpi kāraṇaṃ 
paramaśivākhyaṃ brahma tatpratiṣṭhā ityupadiśyate | 
sadāśivaparaśivayorekatvādānandamayasya brahmatvavyapadeśaḥ | ata ānandamayo 
netara iti siddham |

sahasraśīrṣā puruṣaḥ ityādinā virāṭpuruṣasya 
sarvasthūlaśarīrātmakatvopadeśāttasyaiva jagajjanmādihetutvaṃ kiṃ na syādityāśaṃkya 
nirākaroti - 

netaro'nupapatteḥ || 17 ||

itaraḥ - paramaśivādanyaḥ virāṭpuruṣaḥ nānandamayaḥ kasmāt  anupapatteḥ 
so'kāmayata bahu syāṃ prajāyeyeti sa tapo'tapyata sa tapastaptvā idaṁ sarvamasṛjata 
ityādinā sṛṣṭeḥ pūrvaṃ īkṣaṇasṛṣṭyātmakasṛṣṭihetutvadharmāṇāṃ 
sthūlaprapañcātmakavirāṭpuruṣasyāsambhavāditi sūtrārthaḥ |

kiñca - tasmādvirāḍajāyata ityādau virāṭpuruṣasya 
paramaśivādutpannatvadarśanāt virāṭpuruṣasya śarīrasādhyatvācca sṛṣṭeḥ 
prāgīkṣaṇānupapattirbodhyā | śrutau tapaśśabda īkṣaṇaparaḥ | tasmādānandamayaḥ 
paraśiva eva netara iti siddham |



yataḥ prasūtā jagataḥ prasūtī 
toyena jīvān vyasasarja bhūmyām |
yadoṣadhībhiḥ puruṣān paśūṁśra 
viveśa bhūtāni carācaraṇāni ||

iti mahānārāyaṇīyopaniṣadvākye  jagatkāraṇatvaṃ hiraṇyagarbhasyaiva vyapadiśyate | 
kiñca - antaḥ samudre kavayo nicikyuḥ prajāpatiścarati garbhe antaḥ ityupakrame 
tasyaiva sarvānupraviṣṭatvamavagamyate | tadupasaṃhāre sūryācandramasau dhātā 
yathāpūrvamakalpayat divaṃ ca pṛthivīṃ cāntarikṣamatho suvaḥ ityādinā tasyaiva 
viśvakāraṇatvavyavasthāpanāt | hiraṇyagarbhassamavartatāgre bhūtasya jātaḥ patireka 
āsīt ityādinā sṛṣṭeḥ prāgavasthānadarśanācca tasyaivānandamayatvaṃ ityāśaṅkya 
nirākaroti - 

bhedavyapadeśācca || 18 ||

yo devānāṃ prathamaṃ purastādviśvādhiko rudro maharṣiḥ hiraṇyagarbhaṃ paśyata 
jāyamānaṁ sa no devaśśubhayā smṛtyā saṃyunaktu yasmātparaṃ nāparamarita kiñcit 
iti mahānārāyaṇīye yo devānāṃ prathamaścodbhavaśca viśvādhiko rudro maharṣiḥ | 
hiraṇyagarbhaṃ janayāmāsa pūrvaṃ iti śvetāśvatare ca hiraṇyagarbhakāraṇatvaṃ 
śivasyaivopadiśyate | ajāta ityevaṃ kaścidbhīruḥ prapadyate rudra yatte dakṣiṇaṃ 
mukhaṃ tena māṃ pāhi nityam eka eva rudro na dvitīyāya tasthe ityādinā śvetāśvatare 
ajanyatvādvitīyatvādidharmāṇāṃ parameśvarasyaiva śravaṇāt 
pūrvoktaśrutiniviṣṭaprajāpatyādi śabdapratipādyatvaṃ paraśivasyaiva samucitam | 
taddharmabāhulyāt | bhedena vyāpadeśo bhedavyapadeśaḥ 
jīvasamaṣṭirūpahiraṇyagarbhaparaśivayoḥ janyatvājanyatvabhedanirdeśādatrānandamayo 
na hiraṇyagarbhaḥ | 

kiñca - raso vai saḥ - rasaṁ hyevāyaṃlabdhvāṅandī bhavati iti 
sakalajīvasamaṣṭyātmakahiraṇyagarbhaparameśvarayorbhedamupadiśati |



nanu - anyo'ntara ātma prāṇamayaḥ ityādivākyaniviṣṭānyaśabdānāṃ kathaṃ 
hiraṇyagarbhādanyatvapratipādakatvam  ānandamayādanyasya brahmatvaṃ kathaṃ 
nopapadyate |

iti cenna - 
jīvasamaṣṭirūpahiraṇyagarbhātmakavijñānamayādanyatvasyānandamayasyaivopa##-
brahmatvavyavasthāpanādarśanāt | tadanyatvāṃgīkāre 
anavasthādoṣaprasaṅgāccānandamayassākṣāt paraśiva eveti siddham |

nirdharmakasya parameśvarasya jagajjanmādihetutvāsaṃbhavādavaskāntasūcīnyāyena 
tatrāropitapradhānasyaiva tatsattāvaśatkāraṇatvaṃ  sambhavatītyāśaṅkāyāmāha - 

kāmācca nānumānāpekṣā || 19 ||

ajāmekāṃ lohitaśuklakṛṣṇāṃ prajāpatirakāmayata prajāssṛjeyeti eko ha vai 
nārāyaṇa āsīt nārāyaṇādbrahmā jāyate nārāyaṇādrudro jāyate ityādiśrutiṣu 
pradhānasya tatraiguṇyātmakacaturmukhādīnāṃ ca jagatkāraṇatvāvagame'pi 
parameśvarasya jagatkāraṇatve anumānāpekṣā yuktyapekṣā nāsti | 
tatpradhānādikāmasya avāntarasṛṣṭiviṣayatvāt śivasya parabrahmaṇaḥ 
pradhānahiraṇyagarbhādisarvātmanā'vāntarasṛṣṭikartṛtvamapyupadriśyate | 
saṃjñāmūrtikḷptistu trivṛtkurvata upadeśāt ityatra anena jīvenātmanānupraviśya 
nāmarūpe vyākaravāṇīti iti pradhānahiraṇyagarbhādisarvātmanā jagadanusyūtasya 
paraśivasya namarūpakartṛtvaśravaṇāt |

kiñca - so'kāmayata bahu syāṃ prajāyeyeti tatsṛṣṭvā tadevānuprāviśat māyāṃ tu 
prakṛtiṃ vidyānmāyinantu maheśvaraṃ tasyāvayavabhūtaistu vyāptaṃ sarvamidaṃ jagat 
pradhānakṣetrajñapratirguṇeśassaṃsāramokṣasthitibandhahetuḥ eka eva rudro na 
dvitīyāya tasthuḥ turīyamimāṃ lokamīśata īśanīyaṃ janayeyuryassarvān lokānīśata 
īśanībhiḥ paramaśaktibhiḥ īśānassarvavidyānāmīśvarassarvabhūtānāṃ 
ityādiśrutiśateṣu 



parabrahmaṇaśśivasyaiva nirapekṣatayā sarvakartṛtvāsarvaniyāmakatva 
sarvāntaryāmitvāsarvajñatvādidharmāṇāmananyasādharaṇatvena vyapadeśātsa 
evānandamaya iti siddham | pradhānādikāraṇatvamīkṣatyadhikaraṇanirākṛtamapi 
pradhānaprasaṅgāt gatisāmānyaprapañcanārthaṃ punanirākṛtamiti veditavyam |

asminnarthe punarhetvantaramāha - 

asminnasya ca tadyotaṃ śāsti || 20 ||

asminnānandamaye paraśive asya jīvasya ca śabdena pradhānaprapañcayorapi tadyogaṃ 
- sindhusaindhavavadaikyaṃ śāsti - śāstraṃ pratipādayatīti bhāvaḥ | yathā 
nadyassyandamānāssamudre astaṃ gacchanti nāmarūpe vihāya | tathā 
vidvānnāmarūpādvimuktaḥ parātparaṃ puruṣamupaiti divyam || brahma veda brahmaiva 
bhavati tattvamasi ahaṃ brahmāsmi ityādi śrutiṣu tadbhāvāpattirmuktirityupadiśyate | 
ihopaniṣadi brahmavidāpnoti paraṃ ityupakrame brahmaṇo vedyatvaṃ prāpyatvaṃ ca 
jīvasya veditavyatvaṃ prāptṛtvaṃ copadiśyate tasmāt 
jīvabrahmaṇobhinnatvārādhyārādhakatvavyāpakatvālpatvakiñcijñatva##-
tadbhāvāpattissambhavatīti siddhāntaḥ |

nanu - svābhāvikasya nimbakaṣāyanyāyavannivṛttissarvadā na sambhavati | 
tadaṅgīkāre'pi jalauṣṇyavadāgantukatvasyānityatvameva syāt | 
tasmānmokṣasyāpyanityatvameva syāt 

iti cenna - bhramarakīṭa-śuktisalilādiṣu svābhāvikasya sarvathā nivṛttidarśanat 
bhedābhedamatameva vaidikamiti siddham |

kiñca - yadāhyevaiṣa etasminnadṛśye'nātmye'nirukte'nilayane'bhayaṃ pratiṣṭhāṃ 
vindate - atha so bhayaṃ gato bhavati - yadā hyevaiṣa etasminnudaramantaraṃ 
kurute - atha tasya bhayaṃ bhavati iti muktadaśayāṃ yadā etasminnānandamaye 
paraśive anyamantaraṃ atādātmyarūpaṃ paśyati tadājanmabhayānna nivartate yadā 
hyetasminnānandamaye upāsanākāle tādātmyo napaśyati tadā saṃsārabhyādvimucyate |



nanu - ānandamayasya brahmatve ardhajaratīnyāyena annamayādīnāmapi brahmatvaṃ 
kiṃ na syāt  iti cenna - sa vā eṣa puruṣo'nnamayaḥ | tasmādvā etasmādannarasamayāt | 
anyo'ntara ātmā prāṇamayaḥ | tasmādvā  etasmātprāṇamayāt | anyontara ātmā 
manomayaḥ | tasmādvā  etasmānmanomayāt anyo'ntara ātmā vijñānamayaḥ | tasmādvā 
etasmādvijñānamayāt anyontara ātmānandamayaḥ iti sarvāntaratvena niratiśayatvna 
cānandamayasyaiva vyapadeśat netaratvabrahmatvaṃ sidhyati |

kecidbhrāntāḥ rajvāropitasarpavat brahmaṇi jīvatvabhrāntimāropayanti | muktidaśāyāṃ 
jīvabhāvamāpannasya brahmaṇaḥ kaṇṭhābharaṇadarṣanavivekasandhānādivat  
svasvarūpajñānameva mokṣa iti vadanti | śrutyuktyanubhavaviruddhatvena tanmataṃ 
śrautairmumukṣubhirnā"gīkaraṇīyam |

smārtān sarvamatabhraṣṭhān jaganmithyātvasādhakān 
gaṇikāmārgasañcārān pāṣaṇḍān parivarjayet |
durvāsogautāvyāsadadhīcyādimaharṣibhiḥ 
śaptān śaivaikavidveṣān pāṣaṇḍān parivarjayet ||

iti pūrvācāryokaiḥ |

kiñca - brahmavidāpnoti paraṃ ityādyupakramādisiddha 
vedyatvaprāpyatvādivirodhaḥ | so'śnute sarvān kāmān saha iti 
tadupāsakānāmavāptasakalakāmatvavairudhyaṃ ca | sarvajñasya brahmaṇaḥ 
bhrāntyāropaṇe sarvajñasya brahmaṇaḥ bhrāntyāropaṇe 
sarvajñatvādibhaṅaprasaṅgaśca | jñājñau dvāvajāvīśanīśau 
ityādiśrutiśatavirodhaśca syāditi na vidvadramaṇīyam |

atra kecit - asminnānandamaye brahmaṇi jīvasyāsya tadyogaṃ śeṣatvasabandhaṃ 
śāstiśāstraṃ pratipādayatīti viśiṣṭādvaitameva mukhyamiti jalpanti tat 
avaidikatvānnamumukṣugrāhyam | 
vaidikamīmāṃsākartṛbhirbhaṭṭabhāskarādipūrvācāryaiḥ svasiddhāntasthāpanāvasare 
pūrvapakṣasyāttyayogyatvenopekṣitatvāt | viśiṣṭamadvaitamityuktivirodhāt | viśiṣṭasya 
durnirūpatvena mithyātvācca |



viśiṣṭaṃ nāma viśeṣaṇaviśeṣyasambandha eva vā  tadatiriktaṃ vā  nādyaḥ 
trayāṇāmanekatvena advayatvāsambhavāt | ete daṇḍapuruṣasambandhāḥ iti 
samūhālambanasya daṇḍīti viśiṣṭapratyayatvānatiriktaviṣayatvāt | na dvitīyaḥ - 
viśeṣyarūpaparamātmano'pyanyatvena viśiṣṭābhimataparamātmano 
viśiṣṭādvaitāsiddhiḥ  kevalapuruṣāddaṇḍipuruṣasyānyatvāṅgīkārāt | anyathā 
kevalapuruṣe daṇḍīti pratyayasya vā daṇḍini puruṣe kevalapuruṣā iti pratyayasya vā 
prasaṅgāt | tritayātiriktasya viśiṣṭasya etaddaṇḍaviśiṣṭatvaṃ vā  etadatiriktadaṇḍa 
viśiṣṭatvaṃ vā 

nādyaḥ - tritayātiriktatvāsiddheḥ | viśeṣaṇasyāpi viśiṣṭaśarīratvāt | na dvitīyaḥ ##-

kiñca - daṇḍipuruṣasyānyatve kluptaśuklaśoṇitādisāmagrīṃ vinā jātasya 
sthāṇupuruṣavanmithyātvāpatteḥ | ajanyatve ca tasya nityatvena daṇḍāpanayane'pi 
daṇḍīpuruṣa iti pratītiprasaṅgācca | viśiṣṭasya nityatvāt viśiṣṭasya tritayādanyatvena 
dehādiviśiṣṭasyaivātmanassukhaduḥkhādikāraṇatvena 
kevalasyātmanassukhaduḥkhādiguṇakatvaṃ na sidhyet | tritayādanyasya 
viśiṣṭasyānupalabdhiparāhatatvācca | upalabdhau vā tasya sthāṇupuruṣatulyatvācca | 
viśiṣṭasya tritayābhede ca daṇḍapuruṣayorabhedaprasaṅgācca | tadabhinnābhinnasya 
tadabhinnatvaniyamāt | dūrasthavanaspatitritayagocaraikatvabuddhivat 
tritayagocaraikatvabuddherapi bhrāntitvena viśiṣṭasyāpyaprāmāṇikatvāpatteḥ | 
tasmādviśiṣṭasya viśeṣaṇaviśeṣyasambandhebhyaḥ sattvāsattvābhyāṃ 
durnirūpakatvena mithyātvāt tacchivādvaitameva grāhyam |

ata eva mukhyavedāntibhiḥ jagadubhayakāraṇatvaṃ parameśvarasyāṅgīkṛtam | ata 
evārambhaṇādhikaraṇe bhagavatā vyāsena vācārambhaṇaśrutīnāṃ kāraṇādanyatvaṃ 
kāryasya tadananyatvamārambhaṇaśabdādibhyaḥ iti sūtre nirdiṣṭam | tasmāt 
śūdrabrāhmaṇaḥ itivat viśiṣṭādvaitaṃ iti matamaviduṣāmeva śobhate |

kiñca - viśeṣaṇaviśeṣyatvāderapi durnirūpatvaṃ ca | na 
tāvadvyāvṛttibuddhijanakatvaṃ viśeṣaṇatvaṃ viśeṣyādāvapi tatasmbhavāt | 
anekakāraṇasya daṇḍādestanmātrāsādhāraṇakāraṇatvāsambhavācca | atra hi kiṃ 
viśeṣaṇam  kiṃ viśeṣyam  ko vā sambandha  iti vivecanīyam | na tāvajjīvo viśeṣaṇam 
paramātmāviśeṣyamiti śakyaṃ vaktum | 



tanmate aṇujīvānāmekatve ekajīvabhāvaprasaṅgaḥ anekatve anekajīvaviśiṣṭasya 
paramātmano daṇḍakuṇḍalādiviśiṣṭasyādvayānupapatteḥ | na hi danḍaviśiṣṭa eva 
kuṇḍalaviśiṣṭaḥ | daṇḍakuṇḍalaviśiṣṭatvākāreṇa bhedāt | tayorabhede ca 
kuṇḍalābhāve daṇḍini kuṇḍalītyapi viśiṣṭapratītiprasaṅgāt | 
viśeṣaṇabhedādviśiṣṭabhedāṃgīkāre ca anantajīvaviśiṣṭasya paramātmanaḥ kathaṃ 
viśiṣṭādvaitatvam  

kiñca - viśeṣaṇaviśeṣyayossambandho vaktavyaḥ | asambaddhasya 
viśeṣaṇatvānupapatteḥ | na tāvajjīvaparamayossamavāyasambandhaḥ yutasiddhatvāt | nāpi 
svarūpasambandhaḥ svarūpadvayātmakasya svarūpasambandhasya 
sambandhirūpatvātsambandhasambandhinorekatvānupapatteḥ | 
svarūpadvayātmakasambandhasya svavṛttitve ātmāśrayaprasaṅgāt | svarūpadvayasya 
svavṛttitvāsambhavāt anyavṛttitvāsambhavācca | tasmānna jīvaparayoḥ 
svarūpasambandhaḥ | nāpi saṃyogasambandhaḥ | vyāpyavṛttisaṃyogāṃgīkāre 
tādātmyāpattyā jīvaparayorabhedaprasaṅgāt | 
niṣpradeśayostayoravyāpyavṛttisaṃyogasyāsambhavāt | tatraupādhikapradeśāṅgīkāre 
upādhisambandhasyāpyupādhyantarasambandhāpekṣatayā'navasthāpātāt | 
ātmatvāvacchedenāpi saṃyogatadabhāvayoḥ vṛtyaṅgīkāre ca bhāvābhāvavirodhasya 
dattajalāñjalitvaprasaṅgāt saṃyogasya mithyātvāpatteśca | tasmājjīvaparamayoḥ 
sambandhānirūpaṇādviśeṣaṇaviśeṣyabhāvapreryaprerakabhāvāsambandhena 
jīvaviśiṣṭasya parasyādvaitaprasaktireva nāsti | tasmātsarvaśrutisiddhaviśeṣādvaitameva 
punarāvṛttirahitamuktipradāyakamiti siddham |

kecittu - brahma pucchaṃ pratiṣṭhā ityatra pucchavat pucchaṃ - pratiṣṭhā 
parāyaṇaṃ - laukikasarvānandānāmadhiṣṭhānamiti vadanti | sa eko brahmaṇa 
ānandaḥ iti brahmānandasyaiva sarvādhikatvena vyapadeśāt rājamārge 
viśeṣādvaitapakṣe madīyasiddhānte na virodhaḥ |

ityānandamayādhikaraṇaṃ samāptam ||



atha ṣaḍli"ṇgasthalanirūpaṇam 

antaradhikaraṇam || 7 ||

jagajjanmādihetubhūtasya sarvajñatvādiṣaḍvidhadharmāvacchinnasya sarvavyāpakasya 
pavanādivanmūrtāmūrtasya śivasya parabrahmaṇaḥ ānandamayatvaṃ prasādhya 
nikhilabhaktatāraṇārthamasya sarvabrahmāṇḍātītamahākailāsavāsasya 
pañco'paniṣanmayāprākṛtadivyamaṅgalavigrahasya bhaktapariveṣṭitasya hiraṇmayasya 
sadāśivasya prakāramukhyaśarīratvaṃ prasādhayitumadhikaraṇāntaramārabhate - 

atha śivasya parabrahmaṇaḥ mahāliṅgātmakatvapratipādanam 

antastaddharmopadeśāt || 21 ||

chāndogye dṛśyate asya viṣayaḥ - 

atha ya eṣo'ntarāditye hiraṇmayaḥ puruṣo dṛśyate hiraṇyaśmaśrurhiraṇyakeśa 
āpraṇakhātsarva eva suvarṇaḥ tasya yathā kapyāsaṃ puṇḍarīkamevamakṣiṇī tasyoditi 
nāma sa eṣa sarvebhyaḥ pāpmabhya udita udeti havai sarvebhyaḥ pāpmabhyo ya evaṃ veda 
tasyarkasāma ca geṣṇau tasmādudgīthastasmātvevodgītaitasya hi gātā sa eṣa 
yecāmuṣmātprāñco lokāsteṣāṃ ceṣṭe devakāmānāṃ cetyadhidaivataṃ athādhyātmam 

atha ya eṣo'ntarakṣiṇi puruṣo dṛśyate saivarkasāma taduktaṃ tadyajustadbrahma 
tasyaitasya tadeva rūpaṃ yadumuṣyarūpaṃ yāvadamuṣyageṣṇau tau geṣṇai yannāma 
tannāma iti | atra saṃśayaḥ - vidyātiśayakarmotkṛṣṭatvaprāptātiśayaḥ 
kaściddevatāviśeṣo vā nārāyaṇo vā sākṣātparaśivoveti |

pūrvapakṣastu - prabhākaramaṇḍale cakṣuṣi ca sarvopāsyatvena vyapadiṣṭaḥ puruṣo 
na maheśvaraḥ | kasmāt  hiraṇyaśmaśrurityādinā saśarīratvaśravaṇāt | 
apāṇipādo'hamacintyaśaktiḥ 



paśyāmyacakṣussaśṛṇotyakarṇaḥ aśabdamasparśamarūpamavyayam 
ākāśavatsarvagataśca pūrṇaḥ khaṃ vāyurjyotirāpaḥ pṛthivī viśvasya dhāriṇī 
ityādiśrutiśateṣu parameśvarasya śivasya svādhiṣṭhānatvasāvayavatvaniṣedho 
dṛśyate | ya eṣontarāditye ya eṣontarakṣiṇī iti tasyādityādhāratvopadeśāt | 
devatāntaraparatvameva yuktam | parameśvarasya bhaktopāsanārthaṃ rūpavatvāṅgīkāre 
svecchayā jīvavaccharīravatvena duḥkhānubhūtirvyapadisyate |

kiñca - ādityamaṇḍale cakṣuṣi ca upāsyaḥ puruṣo nārāyaṇa eva | 
puṇḍarīkākṣatvalocanadvayavatvādidharmaṇāṃ tasyaiva samucitatvāt | sāṅkhyasmṛtau 
- 

dhyeyassadā savitṛmaṇḍalamadhyavartī 
nārāyaṇassarasijāsanasanniviṣṭaḥ |
keyūravānmakarakuṇḍalavān kirīṭī 
hārī hiraṇmayavapurdhṛtaśaṅkhacakraḥ ||

ityādinā bhagavatā kapilācāryeṇa maharṣiṇā 
sauramaṇḍalāntarvartitvahiraṇmayatvādidharmāṇāṃ nārāyaṇasyaiva vyapadepāt | 
parameśvaraparatve akṣiṇī iti dvivacanabādhāpi dṛśyate |

api ca - kapyāsaṃ puṇḍarīkamevamakṣiṇī iti tasya 
nikṛṣṭamarkaṭāsanatulyapuṇḍarīkasādṛśyasyākṣṇorvyapadeśātsarvathā na 
parameśvaraparatvaṃ iti prāpte brūmaḥ - 

siddhāntastu - antastaddharmopadeśāt antaḥ - ya eṣo'ntarāditye ya eṣontarakṣiṇi 
ityādityākṣṇorantaḥ śrūyamāṇaḥ puruṣaḥ sākṣātparaśiva eva | kutaḥ  
taddharmopadeśāt | tasya maheśvarasya ye dharmāḥ ihopadiṣṭāḥ teṣāmasmin vākye 
upadeśāt | tadyathā tasyoditi nāma - sa eṣa sarvebhyaḥ pāpmabhyaḥ uditaḥ udeti havai 
sarvebhyaḥ pāpmabhyo ya evaṃ veda iti vākye tasyoditināmeti darśayitvā 
sarvakilviṣarahitatvena taddharmaśravaṇāt tasmāttadeva 
nirvacanamakṣipuruṣasyāpyupadiśati | ya ātmā'pahatapāpmā ityādau ca 
sarvakilviṣaśūnyatvaṃ parameśvarasyaiva śrūyate | tathākṣipuruṣe saivarkasāma 
taduktaṃ tadyajustadbrahma iti vākye tasyaiva ṛksāmādyātmakatvaṃ vyapadiśati | 

j

kiñca - eṣa sarveśvara eṣa bhūtādhipatireṣa bhūtapāla eṣa seturvidharaṇa eṣāṃ 
lokānāmasaṃbhedāya ityādāvanitarasādhāraṇāḥ parameśvaradharmā bahavo nirdiṣṭāḥ 
| bhaktānugrahārthaṃ sarvavyāpakasya śivasya parabrahmaṇo 
hiraṇyaśmaśrutvādidharmaviśiṣṭadivyamaṅgalavigrahātmakatvena 
duḥkhaleśaprasaṅgaḥ  triguṇātītaśuddhasattvapradhānacicchaktyātmakatvāt | 
jalāgnistambhanaśaktimatāṃ tatpratibandhakatvādarśanācca sarvaśaktiviśiṣṭasya 
vaśīkṛtamāyāśakteḥ parameśvarasya kimuvaktavyam  

tasmāccharīrasambandhe'pi sarvapāparāhityaṃ bhagavatī śrutireva pratipādayati | 
nārāyaṇasya prabhākarākṣyantarvartitvaṃ na sambhavati | sūryasya aṣṭamūrteśśivasya 
mukhyaśarīratvena śrutismṛtiprasiddhatvāt | rudrādhyāye - asau yo'vasarpati 
nīlagrīvo vilohitaḥ utainaṃ gopā adṛśaṃ na dṛśannudahāryaḥ ityādinā yo 
vilohitassan rudraḥ arkamaṇḍalavartī bhūtvā avasarpati - udayāstamaye sampādayituṃ 
pravartate | tatrābhivyaktaṃ puruṣaṃ rudraṃ śrutipāragā upāsate | tathā ca smṛtiḥ - 

sauramaṇḍalamadhyasthaṃ sāmbaṃ saṃsārabheṣajam |
nīlagrīvaṃ virūpākṣaṃ namāmi śivamavyayam ||

sūryo mukhyaśarīraṃsyācchivasya paramātmanaḥ |
tasmāttadantare nityaṃ dhyāyedyogī sadāśivam ||

sūryākṣidahareṣveva sāmbaṃ candrakalādharam |
phullābjanayanadvandvaṃ dhyāyedyogī nirantaram ||

ityādi gautamabṛhacchātātapādiṣu sūryamaṇḍalāntarvartitvasya parameśvarasyaiva 
nirdeśānnānyārthoṃ yuktaḥ |

kiñca - sūtasaṃhitāyāṃ jñānayogakhaṇḍe bhagavatā vyāsena 
parameśvaraparatvaṃ spaṣṭamuktam |



vedārtho'yaṃ svayaṃ jñātvā tatrājñānaṃ pracakṣate |
śrutismṛtipurāṇebhyo vedārthamupabṛṃhayet ||

ityādismṛtiṣu vedārthasya svayaṃ vettṛtvaniṣedhavyavasthāpanāt |

athavā''kāśamadhyasthe bhrājamāne suśobhane |
ādityamaṇḍale pūrṇe lakṣayojanaviśrute ||

sarvalokavidhātāramīśvaraṃ hemarūpiṇam |
hiraṇmayaśmaśrukeśaṃ hiraṇmayanakhaṃ tathā ||

kapyādyāsanavannetraṃ nīlagrīvaṃ trilocanam |
āgopādiprasiddhāntamambikārdhaśarīriṇam ||

so'hamityādareṇaiva dhyāyedyogī maheśvaram ||

iti vṛddhaśātātape - 

sauramaṇḍalamadhyasthaṃ viṣṇuvallabhamavyayam |
ūrdhvaretaṃ virūpākṣaṃ sarvakāraṇakāraṇam ||

hiraṇmayaśmaśrukeśaṃ hiraṇmayanakhānvitam |
kaṃ jalaṃ kiraṇaissamyakpibatīti prabhākaraḥ ||

kapiśabdena nirdiṣṭo vedavedāntapāragaiḥ |
āsaṃ vikasanaṃ proktaṃ yogibhiḥ pāramārthikaiḥ ||

tasmādutphullavanajanayanadvayaśobhitam |
cidacidviśvarakṣārthaṃ kṛpayā padmakośavat ||



mukulīkṛtasadvahninetraṃ śūladharaṃ vibhum |
dhyāyedyogī mahādevaṃ jagajjanmādikaraṇam ||

ityādinā śivasyaiva sauramaṇḍalāntarvartitvadarśanāt | nīlakaṇṭhabhagavatpāda##-
- kapyāsaṃ puṇḍarīkamevamakṣiṇī iti vākye tasya parameśvarasya 
lokānugrahārthaṃ sūryacandrātmakanetradvayaṃ vikasitaṃ mukulīkṛtaṃ 
tṛtīyalocanamiti vyākhyātam |

tadyathā - kaṃ - jalaṃ raśmibhiḥ pibatīti kapiḥ - sūryaḥ tena āsaṃ - 
āsitaṃ - vikasitamityarthaḥ | puṇḍarīkaṃ yathā sphurati tathā maheśvarasya 
locanadvayam | tṛtīyalocanantu mukulīkṛtasvabhāvaṃ vikasitapuṇḍarīkasadṛśaṃ na 
bhavati kintu mukulīkṛtapuṇḍarīkasadṛśamityabhiprāyeṇa akṣiṇī iti dvivacanasya na 
tṛtīyalocanābhāvaparatvam | putratritayavantaṃ brāhmaṇaṃ prati dvau 
putrāvasyāgnikalpau ityukte dviputrasaṅkhyāgrahaṇaṃ na śeṣaputraniṣedhaparam kintu 
putradvayasyāgnisādṛśyaparaṃ evaṃ loke bahuśo veditavyam | 
paramaśivāsādhāraṇānāṃ hiraṇmayatvādiliṅgānāṃ nārāyaṇasyānupapatteḥ | 
sandhigdheṣu vākyaśeṣāt iti nyāyena sūtraviṣayasya sandigdhatvādatra 
vākyaśeṣoṅgīkriyata iti cet - mahopaniṣadi spaṣṭamuktam - ādityo vā eṣa 
etanmaṇḍalaṃ tapati ityanuvādavākyena prabhākaramaṇḍalaṃ nirdiśya ya eṣa etasmin 
maṇḍale'rcirdīpyate ityādinā''dityamaṇḍalaprabhāmupadiśya ya eṣa etasmin maṇḍalerciṣi 
puruṣaḥ iti maṇḍalābhimāniprabhākaraṃ pradarśya ya eṣo'ntarāditye hiraṇyamayaḥ 
puruṣaḥ ityādināntaryāmiṇaṃ nirdiśya punaḥ ādityo vai teja ojo balaṃ yaśaḥ ityādinā 
tasya prabhākarasya vibhūtimabhidhāya ya eṣa puruṣa eṣa bhūtānāmādhipatiḥ iti 
bhūtapatitvena vyapadiśya punaḥ kīdṛśaḥ puruṣaḥ ityākāṅkṣāyāṃ namo 
hiraṇyabāhave hiraṇyavarṇāya hiraṇyarūpāya hiraṇyapataye'mbikāpataya umāpataye 
paśupataye namo namaḥ ityupasaṃhṛtam |

śatarudrīye - namo hiraṇyavāhatve senānye 
ityādiśrutisiddhahiraṇmayatvomāvepatitvapaśupatitvādidahrmāṇāmananya##-
kamalalocanā nārī kamalākṣaḥ puruṣaḥ iti loke prayogadarśanāt 



sāmānyaviśeṣaliṅgayoḥ parasparavirodhe viśeṣaliṅgānusāreṇa vyākhyānaṃ 
nirṇetavyamiti nyāyāt śrutiviruddhasmṛteḥ prāmāṇyābhāvāt 
sāṅkhyasmṛteravaidikatvena smṛtyanavakāśādhikaraṇe bhagavatā vyāsena 
nirastatvācca atrodgīthavidyopāsyo hiraṇmayaḥ puruṣaḥ paramaśiva eveti siddham |

mṛtyuñjayaṃ parityajya ye'nyadaivamupāsate |
te mṛtyumukhamāviśya jāyante ca punaḥ punaḥ ||

kadannamapyanannasya pāyasānnamitīryate |
adṛṣṭaśivapādasya tadviṣṇoḥ paramaṃ padam ||

ityādismṛtiṣu śivānyadevatopāsanasyaiva nirastatvāt sarvadā 
sūryamaṇḍalākṣyādisthāneṣu sākṣātcchiva eva mumukṣūṇāṃ dhyeya iti rāddhāntaḥ |

asāvādityo brahma ityādiśrutau prabhākarasyāpi 
brahmatvopadeśādādityamakhaṇḍalāntarvartī hiraṇmayaḥ puruṣo hlāditya 
evetyāśaṅkāyāmāha - 

bhedavyapadeśāccānyaḥ || 22 ||

prabhākaracakṣurantaśśrūyamāṇaḥ puruṣo hyādityaśarīrābhimānijīvādanya eva | 
kasmāt  bhedavyapadeśāt | antaryāmibrāhmaṇe  ādityaparameśvarayorbhaidena 
vyapadeśāt | ādityahiraṇyagarbhanārāyaṇādipaśupāśabaddhajīvānāṃ sadā 
parabrahmatvaṃ nopapadyate | ya āditye tiṣṭhannādityādantaro yamādityo na veda 
yasyādityaśśarīraṃ ya ādityamantaro yamayatyeṣa ta ātmā'ntaryāmyamṛtaḥ ityādinā 
sarvāntaryāmitvenātra paramaśiva eva vyapadiśyate | yaḥ pṛthivyāṃ tiṣṭhan 
pṛthivyā antaro yaṃ pṛthivī na veda yasya pṛthivī śarīraṃ yaḥ pṛthivīmantaro 
yamayati yopsu tiṣṭhanadbhyo'ntaro yamāpo 



na viduryasyāpaśśarīraṃ yo'pontaro yamayati ityādinā 
pṛthivyādyaṣṭamūrtyantaryāmitvamaṣṭamūrtyātmakatvaṃ netareṣāṃ asambhavāt |

kiñca - ahamekaḥ prathamamāsaṃ vartāmi ca bhaviṣyāmi ca nānyaḥ 
kaścinmattovyatiriktaḥ so'ntarādantaraṃ prāviśat diśaścāntaraṃ prāviśat so'haṃ 
nityānityo'haṃ vyaktāvyakto brahmābrahmāhaṃ prāñcaḥ pratyañco'haṃ ityādinā 
ātharvaṇaśrutau rudrasya parabrahmaṇaḥ brahmaviṣṇukālarudrādisarvātmakatvasya 
sarvāntaryāmitvasya ca vyavasthāpanāt yo rudro agnau yo apsu ya oṣadhīṣu yo rudro viśvā 
bhuvanānyāviveśa tasmai rudrāya namo astu ityādau ca tathā vyapadeśāt 
paramaśivāsādhāraṇāmṛtatvādiliṅgānāmanitarasādhāraṇatvāt 
śatarudrīyapraśaṃsāparajābālopaniṣadi etāni vā amṛtasya nāmadheyāni 
ityamṛtapadasya śivaparatvena nirdeśācca akṣyādityāntaḥ puruṣaḥ paramaśiva eveti 
siddham |

asāvādityo brahma ityādiśrutīnāṃ annaṃ brahmeti vyajanāt ityādivadaupacārikatvam | 
loke śarīravācakapadānāṃ śarīribodhakatvānna doṣaḥ | na tatra sūryo bhāti na 
candratārakaṃ nemā vidyuto bhānti kuto'yamagniḥ | tameva bhāntamanubhāti sarvaṃ tasya 
bhāsā sarvamidaṃ vibhāti ityādiśrutiṣu sūryādīnāṃ parameśvaraprakāśena 
prakāśyatvaṃ spaṣṭamuktam | bhīṣā'smādvātaḥ pavate ityādau 
pavanasūryāgnīndramṛtyuprabhṛtīnāṃ parameśvarājñābhayāt 
svasvavyāpārapravṛttidarśanāt sūryādīnāṃ jīvānāṃ svato brahmatvaṃ nopadiśyate |

nanu - subālopaniṣadi yasyātmā śarīraṃ yasyāpaśśarīraṃ yasyāvyaktaṃ śarīraṃ 
ityārabhya eṣa sarvabhūtāntarātmā'pahatapāpmā divyo deva eko | nārāyaṇaḥ ityādinā  
nārāyaṇasya sarvātmakatvāvagamāt 
rudreśvaramaheśvaraparameśvaraśivādiśabdānāṃ nārāyaṇaparatvenaiva 
samañjasatvāt nārāyaṇoaniṣadi tasyaiva paramakāraṇatvavyadeśācca netarasya 
parabrahmatvam | yajñadatta utpanno ghaṭo naṣṭaḥ ityādivadatiprasaṅga iti cet na 
prakaraṇādivaśenānyārthakatvāt | śarīravācakānāṃ śarīrivācakatvavyāptau 
śarīrapade vyabhicāra iti cet niṣkarṣaketarapadatvena viśeṣaṇāt |



kiñca - ayutasiddhaprakāravācakānāṃ śuklaḥ paṭaḥ nīlamutpala ityādīnāṃ 
padānāṃ prakaraṇe mukhyatvāvagamāt agatprakāśakaṃ brahma sarvapadavācyaṃ iti 
cetanācetanasarvajagadupādānasya brahmaṇaḥ sarvapadavācyatvam 
ghaṭādyupādānapṛthivyādivācakatvavat iti cet - 

atra brūmaḥ - yo yaccharīravācakatvena saṅketitaḥ sa śarīravācakaḥ iti 
viśeṣavyāptirvivakṣitā  uta sāmānyavyāptirvā  nādyaḥ - śarīrapade vyabhicārāt | 
na ca niṣkarṣaketarapadatve satīti viśeṣaṇaṃ deyam | niṣkarṣaketaratvasya 
vaktumaśakyatvāt | tatkiṃ viśeṣavācakabhinnatvaṃ vā  śarīravācakabhinnatvaṃ vā  
viśeṣaṇamātravācakatvaṃ vā  nādyaḥ - śarīrapadasyāpi 
śarīratvaviśiṣṭaśarīravācakatvāt | na dvitīyaḥ aprasiddheḥ | śarīraśabdasyāpi tava mate 
sarvaśabdavācceśvaravācakatvāt | ata eva na tṛtīyaḥ - śarīrapadasyāpi 
śarīratvaviśiṣṭaśarīravācakatvena viśeṣaṇamātravācakatvāsambhavena 
vyabhicāratādavasthyāt | nāpi sāmānyavyāptiḥ sandhikāśarīravācakāśarīravācaka  iti 
vyāptau śarīrapadasya śarīrāntyāvayaviceṣṭā  bhogendriyāśrayaḥ iti 
nyāyaśāstroktaśarīralakṣaṇānusāreṇa ghaṭādāvapravṛtterīśvaraśarīratvāsiddhiḥ | na 
ca niyamyatvameva śarīratvaṃ vaktavyam | svāminiyamyabhṛtyavācakabhṛtyādipade 
svāmivācakatvābhāvena vyabhicārāt | na cāntaḥpraviśya niyamyatvaṃ śarīratvaṃ 
antaḥpraviṣṭena śilpinā niyamye dārupratimādau vyabhicārāt | na cāpṛthaksiddhatvaṃ 
niyāmakaviśeṣaṇaṃ antaḥpadavaiyarthyāt | na ca tāvadevāstu sādhakamiti vācyam | 
apṛthaksiddhadevadattaniyamyahastādi vācakeṣu hastādipadeṣu vyabhicārāt | na 
cāpṛthaksiddhaprakāratvaṃ rūpādipade ghaṭādivācakatvābhāvena vyabhicārāt | etena 
apṛthaksiddhaprakāravācakānāṃ prakārivācakatvaṃ iti vyāptiḥ pratyuktā | 
prakāratvasya nirvaktumaśakyatvāt | ghaṭādidharmavācakeṣu vyabhicārāt | 
aniṣkarṣapadatvasyātrāpi viśeṣaṇatve pūrvoktadoṣāpatteśca |



nanu ghaṭādipadānāṃ pakṣatvāt devamanuṣyādipadānāṃ dṛṣṭāntatvāt 
śarīravācakatvasādhyatāyāṃ sāmānyavyāptau kathaṃ vyabhicāraḥ  
śarīrādipadānāmapi īśvaravācakatvena pakṣatulyatvāt |

iti cenmaivam - vyāptigrahaṇaṃ pratyeva vyabhicārajñānasya pratibandhakatvāt | 
anyathā kāryatvena śarīrajanyatve sādhye ghaṭādau vyāptigrahe sati aṅkurādāvapi 
śarīrajanyatvasiddhiḥ syāt  aṅkurādivyabhicārasthalasya pakṣatulyatvena 
atīndriyaśarīrasya kalpayituṃ śakyatvāt | vyabhicārahetutvābhāsamātrocchedāpatteḥ | 
vyāptau vyāptabhāge śarīrapadavaiyarthyāt vyāpyatvāsiddhiḥ sarvapadānāṃ 
bhagavadvācakatvena vyabhicārasthalābhāvāt | etena tadvāraṇāya 
śarīrapadasyāprayojakatvaṃ ca syāt | pṛthivyādipadānāṃ śarīravācakatve'pi 
śarīriparyantatve vipakṣabādhakatvābhāvāt | na ca brahmaṇi 
mukhyatvānupapattirvipakṣabādhikā nānārthagavādipadānāmiva 
svatantraśaktyantarakalpane'pi mukhyatvopapattau viśiṣṭaśakyasiddhiḥ | na ceṣṭāpattiḥ 
apasiddhāntāt |

kiñca - padārthamātraśaktivādinā tvayā yathā vyavahārakāle bhāvna gṛhītāpi 
kāryānvite śaktiḥ anyalabhyatvapratisandhāne sati parityaktā | yathā tvayā gṛhītāpi 
sarvapadānāṃ śarīraviśiṣṭātmaśaktirgauravānyalabhyatvābhyāṃ parityājyā | anyathā 
kāryānvite śaktirapi na tyājyā syāt | kiñca - yathā śarīravācakānāṃ 
śarīriparyantatvaṃ kalpitaṃ evaṃ śarīrivācakānāmapi śarīravācakatvaṃ kuto na 
kalpyate  devamanuṣyādipadeṣu tathātvadarśanāt | abhedavākyeṣu 
mukhyasamānādhikaraṇyopapādānarūpaphalasya tulyatvāt | 

nanu - viṣṇossarvapadavācyatvaṃ purāṇeṣu śrutaṃ iti cenna | yato vāco nivartante iti 
brahmaṇi vācyatvanivṛtterapi pratyakṣaśrutisiddhatvāt | etaireva doṣaiḥ 
prakāravācakānāṃ prakāriparyantatvamiti vyāptirnirastā veditavyā |

kiñca - antaryāmibrāhmaṇe yasyātmā śarīraṃ iti vākyaṃ na śarīratvavidhāyakam | 
yacchabdayogaḥ prāthamyamityādyuddeśyalakṣaṇam | tacchabda evakāraśca 
syādupādeyalakṣaṇam iti nyāyena vidhiśaktipratibandhāt | na ca - 
yadāgneyo'ṣṭākapālaḥ 



itivadvidhāyakatvaṃ yuktam tasya lokaprāptārthatvāt | anyasya vidheyasyābhāvācca | iha tu 
eṣa ta ātmā'ntaryāmyamṛtaḥ iti vidhibhāgasya vidyamānatvāt daladvayenāpi 
svapratipādane anekārthavidhāne vākyabhedāpatteḥ | jāmitārthavādayogena 
upāṃśuyājamantarā yajati ityasya vidhitvavat taccetvaṃ yājñavalkya sūtramavidvān taṃ 
cāntaryāmiṇaṃ brahmagavīrudajase mūrdhā te vipatiṣyatīti 
ityarthavādayogādantaryāmitvasya jñeyatayā vidheyatvāt | tathā cānyataḥ prāptaṃ 
śarīratvamanuvādyam tacca na lokaprasiddham bhogāyatanatvaṃ pṛthivyādau tadabhāvāt 
| kintu niyamyatvamātram | tacca vyabhicāritvādasāramityuktam | vastutastu - 
antaryāmibrāhmaṇe antaryāmitvavidhānamamṛtapadavācyasya śivasyaiva na tu 
viṣṇorityuktam prāk | etāni ha vā amṛtasya nāmadheyāni iti 
śatarudrīyaviṣayakajābālavākyena amṛtapadasya rudravācakatvāvadharaṇāt kiṃ 
japyenāmṛtatvaṃ brūhīti sahovāca yājñavalkyaśśatarudrīyeṇeti ityupakramāt | 

nanu - eṣa sarvabhūtāntarātmā iti viṣṇorevāntaryāmitvaṃ vidhīyata iti cenna | 
so'ntarādantaraṃ prāviśat yo rudro agnau ityādinā rudrasyaiva parabrahmaṇaḥ 
antaryāmitvapratipādanāt | tasya bahuśrutisaṃvāditvāt | viṣṇorapi rudraśarīratvāt | tathā 
hi - 

brahmavādino vadanti yanna devatāyai juhoti | vasordhāreti agnirvaivasustasyaiṣā dhārā 
viṣṇurvasustasyaiṣā dhārā āgnāvaiṣṇavayarcā vasordhārāṃ juhoti bhāgadheyenaivainau 
samarthayati adho etāmevāhutimāyatanavatīṃ karoti yatkāma enāṃ juhoti tadevāvarundhe 
prāpnoti | rudro vā eṣa yadagnistasyaite tanuvau ghorānyā śivānyā | yacchatarudrīyaṃ 
juhoti yaivā'sya ghorā tanustāṃ tena śamayati yadvasordhārāṃ juhoti yaivāsya śivā 
tanūstāṃ tena prīṇati iti | yajussaṃhitāyāṃ śrūyate | tatra prītivācakena samarthayati | 
atrāgnerviṣṇośca rudraśarīratvābhāge tadubhayadevatākavasudhārāhutyā rudratanuḥ 
kathaṃ prītā bhavati  viniyuktaviniyogavirodhāt | taduktaṃ śaivapurāṇe - 

ghorā tanūstava brahmannāpo dharmaśca candramāḥ |
śivā tanūṃstava brahman sūryo viṣṇurhutāśanaḥ || iti |



kaivalye - umāsahāyaṃ parameśvaraṃ prabhuṃ ityārabhya sa eva viṣṇussaprāṇassa 
kālo'gnissa candramāḥ | sa eva sarvaṃ yadbhūtaṃ yacca bhavyaṃ sanātanam ityantena 
sarvātmakatvaṃ śivasyaiva vyavasthāpitam |

viśvaṃ bhūtaṃ bhuvanaṃ citraṃ bahudhā jātaṃ jāyamānaṃ ca yat | sarvo hyeṣa 
rudrastasmai rudrāya namo astu ityādiśrutyantareṣvapi spaṣṭamuktam |

nanu - śivātanūriti śabdāntarāllokavyavahārasiddhanāmadheyabhedācca | 
agniviṣṇubhyāṃ śivātanūrbhinnā iti cenmaivam tābhyāṃ saha śivā 
tanūrbhinnetyaṅgīkāre vasudhārā''hutyā rudratanuprītiḥ kathamupapadyate  
viniyuktaviniyogavirodhāt nirākāṅkṣatvāt mantraliṅgvirodhāt vākyabhedāpatteśca | 
abhedāṅgīkāre na kaściddoṣaḥ | anyathā tapte payasi dadhyānayati sā 
vaiśvadevyāmikṣā vājibhyo vājinaṃ ityatra dravyarūpaguṇātkarmabhedavat 
devatārūpaguṇādapi karmabhedāpatyā vasudhārāhomabhedo'pi syāt | apūrvārdhatvāt 
dravyadevatayoḥ karmasvarūpatvāviśeṣāt | rudro vā eṣa yadagniḥ 
ityādervasudhārārthavādatve'pi devatādhikaraṇanyāyena 
mānāntarasaṃvādapratisaṃvādayorabhāve mantrārthavādayoḥ svārthe 
prāmāṇyāṅgīkārāt | atyantaparokṣārthatvaparihārāya nirālambanastutyayogācca 
sarvotkṛṣṭarudraśarīratvenaivāgniviṣṇustutisambhavāttaddvārā vasudhārāhutistutiriti 
siddhaṃ | viṣṇorapi rudraśarīratvam |

kaurme īśvaragītāsūktam - 

yo hi nārāyaṇo'nanto lokānāṃ prabhuravyayaḥ |
mamaiṣā paramā mūrtiḥ karoti paripālanam || iti |

tatraiva ca viṣṇuvākyam - 

asyaiva cāparāṃ mūrtiṃ viśvayoniṃ sanātanīm |
vāsudevābhidhānāṃ tāṃ māmavehi pitāmaha || iti |

tasmādviṣṇurna sarvaśabdavācyaḥ | tathā ca prayogaḥ - vivādādhyāsitāssarve 
śabdāste viṣṇuvācakāḥ ityubhyavādisiddhaviṣṇuvācakaśabdatvāvacchinnabhinnatvāt 
ghaṭavat | na cāprayojakatvaṃ sarveṣāṃ viṣṇuvācakatve sarveṣāṃ śabdānāṃ 
paryāyatvaprasaṅgāt | 



na ca viśiṣṭaśaktibhedena aparyāyatvaṃ viśiṣṭaśaktyasaṃbhavasyoktatvāt 
ityalamativistareṇa | tasmādakṣyādityāntarvatitvaṃ netarasya sambhavati |

iti saptamaṃ antaradhikaraṇam 


atha paramaśivasya prasādaliṅgātmakatvapratipādanam |

evaṃ paramaśivasya brahmaṇaḥ nāmarūpādivaśādanyatrātivyāptimāśaṅkyāha - 

ākāśādhikaraṇam || 8 ||

ākāśastalliṅgāt || 23 ||

chāndogye śrūyate'sya viṣayaḥ - asya lokasya kā gatirityākāśa iti hovāca - 
sarvāṇi ha vā imāni bhūtānyākāśādeva samutpadyante ākāśaṃ pratyastaṃ yanti 
ākāśo hyevaibhyo jyāyān ākāśaḥ parāyaṇam iti | atrākāśaśabdena bhūtākāśaḥ 
paramaśivo vā vivakṣita iti sandihyate | kutaḥ  ubhayorapi śrutinirdeśāt | tathāpi 
bhūtākāśe loke vedeṣu cākāśaśabdasya paṅkajādivadūḍhatvāt | 
paramaśivaikaparatve vinigamakābhāvāt | mukhyārthaparityāge 
īkṣatyadhikaraṇavirodhāpatteśca mānābhāvācca | ākāsādvāyuḥ ityādau ākāśasyaiva 
jagatkāraṇatvavyapadeśāt | khaṃ brahma ākāśa ātmā yadeśa ākāśa ānando na syāt 
ityādāvakāśasyaiva brahmatvopadeśāt | yato vā imāni bhūtāni jāyante ityādi 
śrutivihitajagajjanmādikaraṇatvamākāśasyaivāvagamyate | sarvāṇi ha vā imāni 
bhūtānyākāśādeva samutpadyante ityādinā tasyaiva spaṣṭamuktatvāt | sadeva 
somyedamagra āsīt ātmā vā edameka evāgra āsīt 
ityādiśrutisiddhasadātmaśabdavācyatvaṃ tasyaiveti ātmana ākāśassambhūta 
ityādinā''kāśasyātmajanyatvakathanamaupacārikameva | āpnotītyātmeti vyutpatyā 
tasyaivātmaśabdavācyatvaṃ niṣpratyūham | tasmādākāśaeva sarvakāraṇaṃ paraṃ 
brahmeti prāpte brūmaḥ - 

ākāsastalliṅgāt atra ākāśassākṣācchiva eva kṛtaḥ  talliṅgāt - tasya 
parameśvarasya liṅgāt jagajjanmādikāraṇatvaliṅgāt na bhūtākāśa ityarthaḥ | 
tasmādvā etasmādātmana ākāśassambhūtaḥ ityādau 
parameśvarajanyatvanirdeśādākāśasya khaṃ 



vāyujyotirāpaḥ pṛthivī viśvasya dhāriṇī yatparaṃ brahma sarvātmā viśvasyāyatanaṃ 
mahat na bhūmirāpo na ca vahnirasti na cānilo me'sti na cāmbaraṃ ca ityādinā 
pañcamahābhūtavilakṣaṇatvanirdeśādātmanaḥ paraśivasya acetanabhūtākāśe 
īkṣaṇapūrvakajagatkāraṇatvādicetanadharmāsambhavāt | ākāśādvāyu ityādi śrutāvapi 
tadanupraviṣṭa-īśā nādisadyojātāntapañcabrahmātmakaparaśivakāraṇatvaṃ 
śrūyate |

kiñca - sarvāṇi ha vā imāni bhūtānyākāśādeva samutpadyante ityanena 
nimittakāraṇatvaṃ ākāśaṃ pratyastaṃ yanti ityanenopādānakāraṇatvaṃ cābhidhīyate | 
ato jaḍabhūtākāśe jagadubhayakāraṇatvarūpaparameśvaraliṅgāsambhavāt jyāyān 
pṛthivyājyāyānantarikṣājjyāyān divo jyāyānebhyo lokebhyaḥ iti śrutau 
parabrahmaṇaśivasyetarānapekṣatayā sarvakāraṇatvaparāyaṇatvavyapadeśāt upakrame 
sadeva somyedamagra-āsīdekamevādvitīyaṃ tadaikṣata bahu syāṃ prajāyeyeti 
so'kāmayata bahusyāṃ prajāyeyeti ityādivākyagata  satyasaṃkalpatvādiliṅgānāṃ 
bhūtākāśe samanvayāsaṃbhavāt | paramaśiva evākāśaśabdavācya iti siddham |

ityaṣṭamamākāśādhikaraṇam 



atha śivasya caraliṅgātmakatvanirūpaṇam 

atha prāṇādhikaraṇam || 9 ||

nanu ākāśasya parabrahmatve upakramopasaṃhāravirodhāt māstu brahmatvamākāśasya 
prāṇasya jagajjanmādikāraṇatvavyapadeśādbrahmatvamastu ityāśaṅkāyāmāha - 

ata eva prāṇaḥ || 24 ||

chāndogye paṭhyate'sya  viṣayaḥ prastotaryā devatā prastāvamanvāyattā iti prastutya - 
katamā sā devateti prāṇa iti hovāca sarvāṇi havā imāni bhūtāni 
prāṇamevābhisaṃviśanti prāṇamabhyujjihate saiṣā devatā prastāvamanvāyattā tāṃ 
cedavidvān prāstoṣyaḥ mūrdhā te vipatiṣyati iti | atrodgīthavidyoktaprāṇaśabdasya 
prāṇavāyuḥ parameśvaro vā vācya iti saṃśayaḥ | tadubhayavidhaliṅgadarjanāt | 
prāṇabandhanaṃ hi saumyamanaḥ prāṇasya prāṇaḥ sarvāṇi ha vā imāni bhūtāni 
prāṇamevābhisaṃviśanti prāṇamabhyujjihate prāṇāddhyeva khalvimāni bhūtāni jāyante 
prāṇena jātāni jīvanti prāṇaṃ prayantyabhisaṃviśaṃtīti namaste vāyo tvameva 
pratyakṣaṃ brahmāsi vijijñāsīta  vaktāraṃ vidyāt prāṇa eva prajñātmedaṃ śarīraṃ 
parigṛhyotthāpayati yadā vai puruṣassvapiti tatprāṇastarhi vāgapyeti prāṇaścakṣuḥ 
prāṇaśśrotraṃ prāṇo manaḥ sa yadā budhyate jīvaḥ prāṇādevātha punarjjāyate iti 
prātyakṣikaśrutiśatena bhūtaprāṇavāyoreva sarvakāraṇatva 
sarvādhikatvavyavasthāpanāt śrutismṛtipurāṇaśateṣu prāṇaśabdasya 
bhūtavāyuparatvanirdeśadarśanāttasyaiva sākṣātparabrahmatvam |

iti ceducyate - prāṇaśabdenātra ṣaṭsthalātmakaparaśiva eva vyapadiśyate 
pūrvavadatrāpi paramaśivaliṅgabāhulyadarśanāt | 
paramaśivadharmāvacchinnabhūtasaṃveśanodgamanakarmatvaṃ vākyaśeṣe dṛśyate |



yadā vai puruṣassvapiti prāṇaṃ tarhi vāgapyeti iti vākye 
sarvavyāpāraśūnyasuṣuptidaśāyāṃ prāṇavyāpārasadbhāve'pi puruṣavyāpāradarjanāt 
acetanasya prāṇasya jāgradavasthāyāṃ sarvendriyaniyāmakatvaṃ suṣuptau 
kāraṇaśarīrānupraveśitvaṃ sarvathā na sambhavati tasmātprāṇaśabdasya 
paramaśivaparatvaṃ niṣpratyūham | tathā kaivalye - umāsahāyaṃ parameśvaraṃ 
prabhuṃ ityārabhya sa eva viṣṇussa prāṇassa kāle'gnissa candramāḥ ityādinā 
paramaśivasyaiva sarvātmakatvanirdeśātprāṇaśabdenātra netaro'bhidhīyate |

iti navamaṃ prāṇādhikaraṇam 



atha paramaśivasya śivaliṅgātmakatvapratipādanam 

jyotiradhikaraṇam || 10 ||

antastaddharmopadeśāt ityanena paraśivasya brahmaṇassarvāṃtaratvena 
mahāliṅgātmakatvaṃ prasādhya ākāśastalliṅgāt ityanena tasyaivākāśāntaratvena 
prasādaliṅgatvaṃ nirdiśya atha eva prāṇaḥ iti sūtre tasyaiva prāṇaprakṛtika 
caraliṅgatvamupadiśya punassūtratrayeṇa śivaliṅga-guruliṅgācāraliṅgāni 
darśayati - 

jyotiścaraṇābhidhānāt || 25 ||

chāṃndogye śrūyate'sya viṣayaḥ - atha yadataḥ paro divo jyotirdīpyate viśvataḥ 
pṛṣṭheṣu sarvataḥ pṛṣṭheṣvanuttameṣu lokeṣvidaṃ vāva tat yadidamasminnantaḥ 
puruṣe jyotiḥ iti | atra jyotiśśabdena vaiśvānara-sūryacandrādidevatāntaraṃ 
nirdiśyate  uta prabhākarādisthūla-sūkṣmacidacitprapañcaprakāśakaḥ 
parameśvaraḥ iti viśayaḥ | tadubhayavidhaliṅgabāhulyāt | tathāpi 
sūryacandrādijyotiṣāṃ jyotiṣṭvaṃ yuktam | tamonivārakatvadarśatādādityādijyotiṣaḥ | 
tahā dīpyate jyotiśabdena prabhākārāditejonirdeśācca | nirviśeṣasya 
śivaliṅgātmakasya parabrahmaṇaḥ na mukhyatvena dīpyamānatvaṃ saṃbhvati | 
śrutyuktadyumaryādāyāsteṣāmeva siddhatvāt | sarvātmakasya sarvādhiṣṭhānasya 
sarvakāraṇasva sarvathā dyumaryādāvirodhāt pūrvoktameva samaṃjasam |

nanu paro divo jyotirdīpyate iti vākyena parajyotirvyapadeśāt kāryabhūtajyotiṣāṃ 
tathātvābhāvāt sarvavyāpakatayā brahmaṇa eva dyumaryādāvatvaṃ 
samañjasatvādbhaktopāsanāprayojanatvācca vyapadiśyate na tu 
trivṛtkṛtajyotiḥparatvam - 

iti cenna - agniragre prathamo devatānāṃ asāvādityo brahma ityādiśrutiṣu 
vaiśvānarādyupāsanasya saprayojanatvadarśanāt tāsāṃ trivṛtaṃ trivṛtamekaikāṃ 



karavāṇīti iti śrutau trivṛtjyotiṣo jhakhaṇḍatvadarśanālloke vyomāntaratvam | tasyaiva 
mukhyatvāt nānyārthakatvam | sarvatra prakāśamānasya vaiśvānarādijyotiḥ 
paradivyaśabdau mumukṣūpāsanārthamupadiṣṭau | tasmānnāntaraviśeṣavirodhaḥ | 
sarvādhiṣṭhānasya śivasiṅgātmakasya parabrahmaṇaḥ 
prādeśamātraviśeṣakalpanāyogāt | sarvataḥ pṛṣṭheṣvanuttameṣūttameṣu lokeṣu iti 
pradeśaviśeṣakalpānāśrutiḥ kāryarūpavaiśvānarādijyotiḥparatvameva nirdiśati |

nanu idaṃ vāva tadyadidamasminnantaḥ puruṣe jyotiḥ iti 
kaukṣeyajyotiṣiparajyotiṣṭvaparamātmatvopadeśādatrāpi jyotiśśabdaḥ paramātmaparaḥ 
iti cenna | sārūpyamātraṃ hyatropadiśyate | kiñca - yathā tasya bhūriti śiraḥ ekaṁ hi 
śiraḥ ekametadakṣaraṃ iti śrutau sāvayavatvopadeśāt kaukṣeyasya tejasaḥ 
prākṛtatejaḥparatvaṃ niṣpratyūham | tasyaiṣā dṛṣṭiryatraitadasmin śarīre 
saṃsparśenoṣṇimānaṃ vijānāti tasyaiṣā śrutiryatraitatkarṇāvapi gṛhya ninadamitra 
nadadhurivāgnerjvalata upaśṛṇoti | tadetadṛṣṭaṃ ca śrutaṃ cetyupāsīta 
cakṣuṣyaśśruto bhavati ya evaṃ veda ya evaṃ veda iti auṣṇyaghoṣa 
darśanaśravaṇādidharmāṇāṃ paramaśivaparatvāsambhavāt | athavā paro divo jyotiḥ iti 
vākye puruṣāntarvartitvena nirdiśyamāno jāṭharāgnirvā syāt | sarvathā 
parameśvarapakṣo na vidhīyate |

iti cet - atrocyate - jyotiścaraṇābhidhānāt 

atra jyotiśśabdena śivaliṅgātmakaṣaṭsthalabrahmaiva vyapadiśyate | kasmāt 
caraṇābhidhānāt | pādābhidhānādityarthaḥ | etāvānasya mahimā ato jyāyāṁśca 
pūruṣaḥ pādo'sya viśvā bhūtāni tripādasyāmṛtaṃ divi iti pūrvasmin vākye pādo'sya 
viśvā bhūtāni ityanena jyotiṣaḥ paramaśivasya ekāṃśatayā 
viśvabhūtātmakakāryavibhūtirvyapadiśyate | tripadisyāmṛtaṃ divi ityanena 
catuṣpādasyetyatra  tripādamṛtaṃ dyusaṃbandhirūpaṃ nityaiśvaryaṃ 
kāraṇavibhūtirnirdiśyate | dyuśabdasyākāśavācitvāt paro divo 
jyotirityākāśāntarvartitvasya sūryādīnāṃ sambhave'pi 
niratiśayadīptimatvasyāsaṃbhavāt tatparigrahe 
prakṛtahānāprakṛtaprakriyādoṣaprasaṅgāt jyotiśśabdena brahmaiva nirdiśyate |



na tatra sūryo bhāti na candratārakaṃ nemā vidyuto bhānti kuto'yamagniḥ | tameva 
bhāntamanubhāti sarvaṃ | tasya bhāsā sarvamidaṃ vibhāti hiraṇmaye pare kośe virajaṃ 
brahmaniṣkalaṃ tacchubhraṃ jyotiṣāṃ jyotiryattadātmavido viduḥ taṃ devā jyotiṣāṃ 
jyotirāyurhopāsate'mṛtam ityādiśrutiśatena paramaśivasyaiva 
parajyotiṣṭvavyavasthāpanāt |

kiñca - śāṇḍilyavidyāyāṃ parajyotissvarūpatvaṃ parameśvarasyaivopadiśyate | 
kāryajyotiṣi dyumaryādatvasambhave'pi asya brahmaprakaraṇatvāt 
jāṭharāgnisūryādipiricchinnakāryajyotiṣāṃ sarvadyusambandhitvaṃ sarvāntaratvaṃ ca 
sarvathā na sambhavati |

nanu yena sūryastapati tejaseddhaḥ iti śrutyā cakṣurgrāhyapratyakṣajyotiṣyeva 
jyotiśśabdo hyanuvartate |

iti cenna - tathā vinigamakābhāvāt | vā caivāyaṃ jyotiṣāśte mano jyotirjuṣatāṃ 
ityādau tato'nyatrāpi prayogadarśanāt | yt sthūla sūkṣmacidacitprapañcāvabhāsakaṃ tat 
jyotirvāpayena bodhyate | niravayavasyāpi parabrahmaṇo bhaktopāsanārthaṃ 
hṛdayādipradeśeṣu sāvayavatvopāsanaṃ na virudhyate | tadubhayasyāpi 
brahmaṇasvābhāvikatvāt | dvevāvo brahmaṇo rūpe iti | śrutidarśanāt |

kiñca - hṛtpuṇḍarīkaṁ virajaṃ viśuddhaṃ ityādinā hṛdayapuṇḍarīkaṃ 
pradarśya umāsahāyaṃ parameśvaraṃ prabhuṃ trilocanaṃ nīlakaṇṭhaṃ praṣāntaṃ | 
dhyātvā munirgacchati bhūtayoniṃ samastasākṣiṃ tamasaḥ parastāt ityantena 
sāvayavaparameśvaropāsanasya niravayavasākṣicaitanyaprāpakatvopadeśāt 
kaukṣeyaśrutivihitajyotiḥ pratīkopāsanamapyaviruddham | jāṭharāgnisūryādīnāṃ 
pādacatuṣṭayavatvādarśanāt parameśvaraparatve śrutyuktayāvaddharmasaṃbhavāt 
jyotiśśabdasya tatpraratvaṃ niṣpratyūham |

atha śivasya guruliṅgātmakatvanirūpaṇam 

gāyatrī vā idaṃ sarvaṃ iti śrutau sarvātmakatmapādacatuṣṭayavattvayorgāyatrīdevatāyāṃ 
darjanātsaivātra jyotiśśabdena vyapadiśyate ityāśaṃkyāha - 



chandobhidhānānneticenna tathā cetorpaṇanigamāttathā  hi darśanam || 26 ||

pūrvasūtre jyoniśśabdena śivaliṅgākhyaṃ paraṃ brahma prasādhya 
paramaśivavimarśaśaktyātmakagāyatrīvākyadvārā guruliṅgamupadiśati | gāyatrī vā 
idaṃ sarvaṃ iti gāyatrīmupakramya tāmeva bhūtapṛthivīśarīra-hṛdaya##-
tadetadṛcāmyanūktaṃ tāvānasya mahimā ityādinā 
tasyāssarvātmakatvādidharmānnirdiśya yadvai tadbrahma iti candaso 
brahmaśabdavyavasthāpanāt pūrvasūtroktaḥ paramaśiva evātra na vyapadiśyayate iti 
tenna - tathāceterpaṇanigamāt ceto'rpaṇasya citāvikṣepasya nigamāt kathanāt 
gāyatrīśabdenātra na hi chandomātragāyatryupadiśyate | chandomātragāyatryāḥ 
sarvātmakatvāsambhavāt paramaśivasyaiva gāyatrīcetorpaṇamiha nigamyate | brahmaṇaḥ 
paraśivasya gāyatrīsādṛśyānusandhānaṃ phalāyopadiśyata ityarthaḥ |

sambhavati ca pādosya viśvā bhūtāni tripādasyāmṛtaṃ divi iti catuṣpado 
brahmaṇaścatuṣpadayā gāyatryā sādṛśyam | catuṣpādā gāyatrī ca kvaciddṛśyate 
tadyathā tathāhi darśanaṃ anyatrāpi bāhyābhyāntareṣu 
daharapuṇḍarīkasūryākṣyādisthāneṣu sāvayavatvena liṅgarūpeṇa aṇvādirūpeṇa ca 
parabrahmopāsanaṃ dṛśyata iti darśanaṃ dṛṣṭamiti bhāvaḥ | kaivalye - 
hṛtpuṇḍarīkaṃ virajaṃ viśuddham ityārabhya hṛdayapuṇḍarīkaṃ 
paramātmasthānatvena nirūpya umāsahāyaṃ parameśvaraṃ prabhuṃ trilocanaṃ 
nīlakaṇṭhaṃ praśāntaṃ | dhyātvā munirgacchati ityādinā parameśvarasya 
sāvayavātmakaṃ rūpaṃ mumukṣūṇāṃ dhyeyamiti nirūpitam | yajuśśākhāyāṃ 
nidhanapataye namaḥ ityārabhya etatsomasya sūryasya sarvaliṅgaṃ sthāpayati 
pāṇimantraṃ pavitram ityantaṃ liṅgasya parabrahmātmakatvena 
sarvairupāsyatvaprakaṭanāya pratipadaṃ namaskārapūrvakaṃ śrutirhi pratipādayati | 
ataḥśivaliṅgārādhanamapi śrotriyairvaidikairbrāhmaṇairavaśyaṃ kartavyam | 
aṇoraṇīyān mahatomahīyānātmā guhāyāṃ nihito'sya jantoḥ | tamakratuṃ paśyati 
vītaśoko dhātuḥ prasādānmahimānamīśaṃ ityanenāṇurūpopāsanamapi parameśvarasya 
bahudhānyatra dṛṣṭam | tasmāt gāyatrī vā idaṁ sarvam 



iti śrutau nākṣarāvacchinnamātragāyatryāḥ sarvātmakatvamupadiśyate kintu 
gāyatryavacchinnajagatkāraṇaṃ brahmaiveha sarvaṃ iti vyapadiśyate |

atha gāyatryāḥ guruliṅgātmaktvanirūpaṇam |

nanu - 

yo devassavitāsmākaṃ dhiyo dharmārthagocarāḥ |
prerayedasya yadbhargastadvareṇyamupāsmahe ||

iti smṛtau tasyāssūryapratipādakatvadarśanāt kathaṃ śivapratipādakatvam iti cenna ##-
nighaṇṭuvaśādbhargapadasya śive rūḍhatvāt saviturvareṇyamiti sūryādidevatātvasya 
āsatyena agniṃ dūtaṃ kadrudrāya ityādergrahayajñe bodhāyanoktasya vivakṣitatvāt | 
vareṇyapadasya sasambandhikatvena sambandhisākāṅkṣatvāt sannihetena savitṛpadena 
janitānvayabodhakatvāt | yacchabdasyāpi viśeṣaṇapadatvena 
samānaliṅgavibhaktivacanaviśeṣyasākāṅkṣatvāt bhargapadasya tādṛśatvena 
tadanvayayogyatvāt | tatra napuṃsakatvasya yo bhargaḥ - saḥ dhiyaḥ dharmādigocarāḥ 
prerayet | saviturvareṇyaṃ taddhīmahīti vākyānvayasambhavāt | anyathā yacchabdasya 
viśeṣyādhyāhāraṃ vināṅanvayādadhyāhārasya ca jaghanyatvādasya mantrasya 
sūryatejaḥparatve brahmavidyātvābhāvāt vareṇyapadena brahmatejo lābhe 
ṣaṣṭhyantasavitṛpadavirodhāt adhiṣṭhānatvavivakṣāyāṃ 
adhikaraṇatvasyopayuktatvādanyatvābhāvena śeṣaṣaṣṭhyāpi saṃgrahābhāvāt 
saptamyantena savitṛpado na sammataḥ kintu tadadhidevaśivapraḥ | 
tasyaivānādiprajñāprerakatvāt | taduktaṃ mantropaniṣadi - yadā tamastaṃ na divā na 
rātrirna sannacāsacchiva eka kevalaḥ | tadakṣaraṃ tatsaviturvareṇyaṃ prajñā ca 
tasmātprasṛtā purāṇī iti | gītāsu ca - tameva cādyaṃ puruṣaṃ prapadye yataḥ 
pravṛttiḥ prasṛtā purāṇī iti - smṛtivākyārthastu savitā - pūñ - 
prāṇiprasave iti dhātoḥ sakalaprāṇijanakaḥ dīvyatīti devaḥ 
sakalapāpabhañjakatvādbhargo haraḥ asmākaṃ dhiyaḥ - buddhīḥ dharmādigocarāḥ 
prerayatu | yasya bhargasya vareṇyaṃ viśvādhikaṃ yatsvarūpaṃ hiraṇmayaṃ ya 
eṣontarāditye hiraṇmayaḥ puruṣaḥ asau yo'vasarpati nīlagrīvo vilohitaḥ iti śruteśca 
nīlagrīvatvādiviśiṣṭamupāsmahe iti | taduktaṃ kūrme vyāsagītāsu vyāsena - 



prapadyetatparaṃ tattvaṃ vareṇyaṃ savituśśivam |
prapadye tvāṃ virūpākṣaṃ bhūrbhuvassvassvarūpiṇam || iti |

na ca savitṛpadarūḍhityāgadoṣaḥ | mantrapadarūḍhityāgāpekṣayā smṛtivākyasya 
padarūḍhityāgasya ślādhyatvāt | tatpakṣe mantrasthasavitṛpadarūḍhilakṣaṇe 
brahmavidyātvānupapatteruktatvāt | sasambandhikavareṇyapadasyāvivakṣitārthatvaṃ 
tvaptakṣe śrutismṛtyossamānamityevaiko doṣaḥ |

atra kecit - gāyatrīmantrasthapadānāmevaṃ padayojanāṃ kurvanti | devasya 
dīpyamānasya savitussūryasya madhye yo bhargaḥ paramaśivaḥ saḥ asmākaṃ dhiyaḥ 
dharmādigocarāḥ buddhīḥ pracodayāt - prerayati vareṇyaṃ varaṇīyaṃ 
upāsyamityarthaḥ | brahma dhīmahi dhyāyemetyanvayo bodhyaḥ atra saviturmadhye it 
madhyapadamadhyāhartavyam | śrutyantare tathā darśanāt | ya eṣo'ntarāditye hiraṇmayaḥ 
puruṣo dṛśyate ityādi |

apare - prābhākarasyāpi śivopāsakatvamataṃ mantre  vyācakṣate | yo bhargaḥ 
paramaśivaḥ no'smākaṃ dhiyaḥ dharmādigocarāḥ śemuṣīḥ pracodayāt prerayati tat 
tamityarthaḥ chāndasatvānnadoṣaḥ savitussūryasya vareṇyaṃ varaṇīyaṃ 
upāsyamityarthaḥ | paramaśivaṃ dhīmahi dhyāyema | 

ātmavān ko jitakrodho dyutimān ko'nasūyakaḥ |
kasya vibhyati devāśca jātaroṣasya saṃyuge ||
etadicchāmyahaṃ śrotuṃ (rāmā bāla. 1, 4)

iti rāmāyaṇādiṣu loṅgavyatyayasya dṛṣṭatvāt prabhusaṃmite vede 
liṅgavyatyayavacanavyatyayādīnāṃ kimu vaktavyam iti |

anye kecit - rūḍhiryogamapaharatīti nyāyamullaṃbya rūḍhyā akuṇṭhitaśaktikaṃ 
mūkaśabdatulyaṃ yogamāśritya śivaparamiva īśvare rūḍhaṃ bhargapadaṃ aśive 
aparameśvare varṇayanti  gopaṅkajādiśabdanāṃ kharaśaivālādivācakatvavat | anyathā 
arthāntarakalpane gāyatryupāsanāyā viparītaphalāpatteḥ |

kiñca - yathendraśatrussvarato'parādhāt itivat svarabhaṅgaprasaṅgastyāt | taduktaṃ 
caturvedavedāntabhāṣyakāreṇa haradattācāryeṇa - 



śrīkaṇṭhabhargapadamapyanaghaṃ tavādyaṃ tejaḥ paraṃ bhavati 
cedhruvamādyudāttam |
tasmādadanta iti kośavaśādavaimi mārtāṇḍamaṇḍalagataśśiva eva nānyaḥ || iti |

he śrīkaṇṭha ! tava anaghaṃ pāparahitaṃ ādyaṃ bhargapadamapi tejaḥ paraṃ bhavati cet 
bhargo devasya ityādyudāttaṃ dhruvaṃ kila  tatprerakatvodāttatve sati śiṣṭasvareṇa 
gakārātparasyākārasyānudāttatve ca śrūyamāṇasvarabhaṅgāpatteḥ | 
bhargaśabdasyākārantatve tu bhakārātparākārasya anudāttatve sati śiṣṭasvareṇa 
anudāttatve udāttasya parānudāttasya svaritatve ca śrūyamāṇassvarassiddhaḥ | 
tasmādadanta iti | tasmāt udāttatvakāraṇāt adanta iti kośavaśāt abhidhānaśāstrādavaimi 
| ato mārtāṇḍamaṇḍalagataśśiva eva |

kiñca maitrāvaruṇaśākhāyāṃ - bhargo devasya dhīmahi savitā vai devaḥ - yasya 
bhargākhyā taṃ cintayāmi iti | tathaiva eṣarudra bhargākhyo brahmavādino vadanti iti 
śrutyantarepi kassavitā kā sā gāyatrī iti praśnamupakramya tasyaiva prathamaḥ pādaḥ 
dvitīyaḥ pādo bhargamayaḥ ityatrāpyadanta eva bodhyate | 
tasmātprātyakṣikasarvaśrutiviruddhā yodevassavitā'smākaṃ iti | sāṃkhyasmṛtistu 
sūryaparatve'pi mukhyavṛtyā paraśivabodhiketi na doṣaḥ | tathāpi 
sāṃkhyasmṛtittvāttāntrikaparigrāhyaiva |

kiñca - bhargo devasya rudrātmane śikhāyai vaṣaṭ ityādau tatprakaraṇe 
paraśivaparatvaṃ spaṣṭamuktam 

nanu - 

ākāśāptatitaṃ toyaṃ yathā gacchati sāgaram |
sarvadevanamaskāraḥ keśavaṃ prati gacchati || 

ityādau nārāyaṇasya sarvadevatādhipatitvadarśanāt bhargapadavācyatve tasyaiveti cenna | 
pañcaśīrṣopanayane viniyogaḥ iti sandhyāvandanasya pañcaśīrṣaviśiṣṭe upanayane 
upari nayanaṃ yasya tasmin trilocane paramaśive viniyogadarśanāt tadupakrame 
parameśvaraprītyarthamiti taduddeśavinyāsācca |



kiñca - gāyatryātmakaśakteḥ 
paramaśivābhinnaśaktitvātparameśvaradharmāṇāmatra bhūyastvācca 
bhargaśabdavācyo netaraḥ | kiñca - sarvadevanamaskāraḥ keśavaṃ prati gacchati iti 
smṛtirapi sāṃkhyasmṛtiprakaraṇapaṭhitatvānnāṅgīkaraṇīyā | 
smṛtyanavakāśādhikaraṇe bhagavatā vyāsena nirākṛtatvāt 
viniyogānusāreṇārthagauravaṃ yuktam | tadbhinnadevatāntaraparatve - 

muktāvidumanīlahemadhavalacchāyairmukhaistrīkṣaṇairyuktābinndunibaddha##-
gāyatrīṃ varadābhayāṃkuśakaśāśśubhraṃ kāpālaṃ gadāṃ śaṅkhaṃ 
cakramahāravindayugalaṃ hastairvahantīṃ bhaje ||

iti gāyatrīdhyānaśokavirodho durnivāraḥ | gāyatryāḥ bhargapadavācyatve sāvitrīte kutaḥ 
prasiddhiḥ  iti cet - savitṛpadaprayogāt prabhākarasyāpi śivātmakatvaṃ asau 
yo'vasarpati ityādinā pūrvamevoktam stomaṃ vo adya rudrāya sikvase kṣayadvīrāya namasā 
vidhiṣṭanā iti sāmaśrutau sarvadevatānamaskārastotrayoḥ paraśivaparatvena nirdeśāt sa 
eva viṣṇussa prāṇaḥ iti kaivalye tasyaiva sarvātmakatvopadeśācca na 
namaskārādhipatitvaṃ nārāyaṇasya | nocecchṛtivirodhaprasaṅgaḥ | 
śrautavidherbalīyastvāt | loke amātyādisamapitadravyādhipatitvaṃ śivasyaiva 
niṣpratyūham | upanayane viniyogaḥ ityatra kecit upasṛtyaṃ nayati prāpayatītyarthāntaraṃ 
kalpayanti | tadasaṅgataṃ pūrvavākye pañcaśīrṣa iti taduttaratra ca netratrayāya vauṣaṭ 
ityananyasādhāraṇadharmaśravaṇāt | gāyatrīprakaraṇe bhargaśabdasya rudravācakatvaṃ 
adantatvaṃ ca śrutisaṃmatam | tasmādgāyatrīpratipādyatvaṃ dyusambandhitvaṃ ca 
tasyaiveti siddham |

atha śivasya acāraliṅgātmakatvanirūpaṇam 

evaṃ gāyatrīpratipādyatvena guruliṅgātmakatvaṃ parameśvarasya prasādhya 
tadvadācāraliṅgātmakatvaṃ sūtrāntareṇāha - 

bhūtādipādavyapadeśopapatteścaivam || 27 ||

atra gāyatrīvākyopadiṣṭaguruliṅgātmakaparaśiva evācāraliṅgātmatvena vyavahniyate | 
kutaḥ  bhūtādipādavyapadeśopapatteḥ | na hyakṣarasanniveśātmakagāyatryāḥ 
bhūtādipādavyapadeśopapattirupapadyate |



etā ete  pañcabrahmapuruṣāḥ iti śrutiḥ - pūrvaṃ 
parabrahmaṇaśśivasyaprakaraṇatvena saṅgacchate | tadyathā gāyatryātmakasya 
paraśivasya hṛdayapuṇḍarīkāvacchinnopāsanāṅgatvena 
sadyojātādipañcabrahmavyūhavidhyarthaṃ tasya vā etasya hṛdayasya pañca 
devasuṣayaḥ ityādivākyaṃ tatra te vā ete pañca brahmapuruṣāḥ | iti śrutam | 
tathācopāsanāṅgāna sadyojātādipañcabrahmapuruṣāṇāṃ daharapuṇḍarīkasuṣireṣu 
sthitānāṃ pañcabrahmatvokteḥ | daharacchidreṣvapi teṣāṃ 
parabrahmasambandho'vagamyate | 
pañcaprāṇapañcabhūtādhidaivasadyojātādipañcabrahmavyūhebhyaḥ paraṃ brahma 
paraśiva ityucyate | sa eva paśupāśavimocanassarvopāsyaḥ | gāyatrīmātraparatve 
tadaṅgānāṃ pañcabrahmapuruṣāṇāṃ brahmātmakatvavirodho durnivāraḥ | 
tasmāddaharasuṣireṣu pañcabrahmasambadhāttatrasthāpañcabrahmaṇāṃ 
paramaśivasambandhasadbhāvāt pañcabrahmapuruṣaśrutyupapattiḥ | 
hṛdayapuṇḍarīkasya 
prāgdakṣiṇapaścimottarordhvamukhasthāssadyojātādipañcabrahmapuraṣāḥ | 
tasmādgāyatrīvākye brahmaiva pratipādyate | jyotirvākye dyusaṃbandhāttadeva 
pratyabhijñāyata iti siddham | bhūtādīnāṃ pādānāmavayavānāṃ vyapadeśasya 
brahmaṇyopapatteḥ upapannatvācca | evaṃ gāyatrīśabdena gāyatryavacchinnaṃ 
brahmaivocyata iti sūtrārthaḥ |

nanu - pādo'sya viśvā bhūtāni tripādasyāmṛtaṃ divi iti puruṣasūkte'pi 
bhūtādipādacatuṣṭayavattvaṃ nārāyaṇasyaiva vyapadiśyata iti tasminnapi 
dyusambandhitvadyotanāt vedāhametaṃ puruṣaṃ mahāntam ityādinā tasyaiva 
tamaḥparatvanirdeśāt nānyaḥ panthā vidyate'yanāya ityādinā tajjñānasyaiva 
mokṣakāraṇatvopadeśācca tatparatvameva yuktam |

nanu - puruṣo vai rudraḥ ityādau rudrasyāpi puruṣaśabdavyapadeśāttatparatvaṃ kiṃ 
na syāditi cenna | hrīścate lakṣmīśca patnyau aho rātre pārśve iti vākye 
anitarasādhāraṇalakṣmīpatitvaliṅgadarśanāt | chāndogyabrāhmaṇe idaṃ viṣuḥ  pakṣaḥ 
saviṣṇuḥ prakāvyamuśaneva bruvāṇaḥ iti vārāhamantyaṃ puruṣaṃ vratetat iti ca | eṣā 
vaiṣṇāvī nāma saṃhitā etāṃ prayuñjan viṣṇuḥ prīṇāti iti vaiṣṇavasaṃhitātvanirdeśena 
ātharvaṇāṣṭādaśamahāśāntiṣu tattaddaivatvamantraviniyojanāvasare vaiṣṇavyāṃ 
puruṣasūktam iti vaiṣṇavyāṃ śāntau viniyojanena śaunakabodhāyanādismṛtiṣu 
bahudhā 



nārāyaṇasamārādhane viniyojanena viṣṇupurāṇādiṣu puruṣasūktārthaprakriyayā 
nārāyaṇastutidarśanena ca tadarthaprakāśakallāndogyasyāpi tatparatvameva yuktaṃ iti cet 
|

atha puruṣasūktam śivaparatvapratipādanam 

atrocyate - upakramopasaṃhārādiṣaḍvidhatāptaryaliṅgaiḥ puruṣasūktamapi 
śivaikaparatvena nirdiśyate | puruṣo vai rudraḥ puruṣaṃ kṛṣṇapiṅgalaṃ purātano'haṃ 
puruṣo'hamīśaḥ ityādiśrutiśatena puruṣaśabdasya śivaparatvena vyavasthāpanāt 
tatreśānapadasya śive rūḍhatvācca | kiñca - śivakeśavayoḥ puruṣatvaprakṛtitve 
śrutismṛtipurāṇāgāmasiddhe sāmānnāyarudrasūkte ekaiva śaktiḥ parameśvarasya 
prayojanārthāya caturvidhā'bhūt | bhoge bhavānī puruṣeṣu viṣṇuḥ krodhe ca kālī samareca 
durgā || iti ādityapurāṇe viṣṇuṃ prati śivavacanam - 

prakṛtistvaṃ suraśreṣṭha puruṣo'haṃ na saṃśayaḥ |
tvanmayaṃ manmayaṃ sarvamavyaktapuruṣātmakam || iti 

skānde - puruṣo nāma sampūrṇassāmbamūrtissanātanaḥ |
vāsudevaḥ parāśaktiriti vede prapañcitam || iti 

gītāyāṃ - vāsudevaḥ parā prakṛtiḥ iti prakṛtiḥ paramo viṣṇuḥ puruṣaḥ paramaḥ 
śivaḥ iti kūrme |

kiñca - śivarahasyakhaṇḍāntarbhūtāsurakāṇḍādiṣu nārāyaṇasya strīrūpatvaṃ 
śivasya puruṣatvaṃ tayoḥ  śāstṛbhairavavidhātṝṇāmutpattiśca bahudhā prapañcitā 
| ataḥ sahasraśīrṣā puruṣaḥ ityupakramavākyasya puruṣaśabdasya śivaparatvam | yajñena 
yajñamayajanta devā iti madhyagatavākyenāpi tatparatvamevāvagamyate | yajño vai 
viṣṇuḥ iti śrutau nārāyaṇasya yajñātmakatvanirdeśāt | yajñena - 
yajñaśabdavācyaviṣṇvātmakapaśvādyupakaraṇena yajñaṃ - paraśivārādhanā##-
āvorājānamadhvarasya hotāraṃ rudraṃ iti śrutau yajñeśvaratvaṃ parameśvarasyaiva 
spaṣṭam darśitam | ṛgvede'pi gādhapatiṃ medhapatiṃ rudraṃ jalāmiṣaṃ ityādinā 
spaṣṭamuktam | tathā sūtasaṃhitāyām - 



yajñarūpaṃ mahāviṣṇuṃ yajñe paśyanti ye dvijāḥ |
prādhānyena mahādevo yajñadevo na cāparaḥ || iti 

jñātvā yajante ye te vai vijñānamāpnuyuḥ || iti |

ata eva parameśvarāṣṭamūrtīnāṃ madhye yajvana ekamūrtitvaṃ nirdiṣṭam | 
nṛsiṃhapurāṇe - 

viyajvalanabhūvāyucandrasūryodakāni ca |
dīkṣitaśceti gaurīśa tavāṣṭatanavaḥ kramāt || iti |

kiñca - yajñakartṛtvayajñabhoktṛtvayajñapatitvādikaṃ tasyaiva | 
yāvadvaidikāgnihotrādikarmaṇāṃ rudraśeṣatvenaiva darśanāt | aṣṭamūrteḥ 
parameśvarasya vehnerekāṅgatvāt | antaryāmitvena vahnimaṇḍale 
parameśvarasadbhāvānnetarasyāgnihotrādisarvakarmaśeṣitvam | yajurvede - rudro vā 
eṣa yadagnistasyaite tanuvau ghorānyā śivānyā iti | yo rudro agnau yo'psu ya oṣadhīṣu iti 
tathā ca smṛtau - 

agnau jvālāvṛtaṃ rudraṃ vahnimaṇḍalamadhyagam |
dhyāyetkalādaśayutaṃ śaktisvastikadhāriṇam ||

iti rudrasya vahnyātmāatvavahnimaṇḍalāntaryāmitvadarśanāt | kiñca - 
yāgīyapuroḍāśādidravyāṇi devāśśivānujñayā paśvālambanaṃ kṛtvā  
śivātpariśeṣameva bhuñjanti | tathā yajurvede - imaṃ paśuṃ paśupate te adya 
badhnāmyagre sukṛtasya madhye | anumanyasva suyajā yajāma juṣṭaṃ devānāmidamastu 
havyam || iti | ayaṃ somaḥ kapardinaḥ ityādiṣu bahuśaḥ smaraṇāt |

kiñca - sāmavedaprathamamantre tapaścate japaśca te ityupakramya karmādhipataye 
namaḥ ityante tatra virūpākṣo'si iti sarvavaidikakarmādhidaivatvaṃ parabrahmaṇaśśivasya 
prasādhya stutvā tvāṃ prapadye tvayā syūtamidaṃ kariṣyāmi tasyai samṛdhyatāṃ 



tasmādupapadyatām ityādau sakalavaidikakarmaṇāṃ rudrānujñayā kartavyatvena 
vidhiśravaṇāt yajñādisakalavaidikakarmaṇāṃ mukhyadaivatvaṃ parameśvarasyaiveti 
siddham |

kiñca - śrutyantare ākhuste rudra paśustaṃ juṣasvaiṣate rudra bhāgassaha 
svasrāmbikayā iti asyārthaḥ - ākhuḥ āsamantāt khanatītyākhuḥ - 
mahāvarāharūpo viṣṇuḥ he rudra te - tubhyaṃ paśuḥ yāgīyamaśurūpa abhūt | taṃ 
paśuṃ svastrā - prāgabhāvābhāvasahajasiddhānusyūtayā ambikayā - pārvatyā 
saha juṣasva - bhuṅkṣva | te - tubhyaṃ bhāgaḥ - yāgabhāga ityarthaḥ | tathā 
vṛddhaśātātape - 

ākhurūpaṃ mahātmānaṃ hiraṇyākṣaprabhañjanaṃ |
yāgīyapaśurūpaṃ taṃ mayāyajñavarāhakam ||

pārvatyā saha deveśa viśvanātha sadāśiva 
juṣasva kṛpayā viṣṇuṃ śaṃkhacakragadādharam ||

iti śramaṇāt | eva evābhyāsaḥ taṃ yajñaṃ barhiṣi praukṣan puruṣaṃ jātamagrataḥ tena 
devā ayajanta sādhyā ṛṣayaśca ye ityarthavādaḥ | asyārthaḥ - yajñaṃ - 
yajñapa"ṣvātmakaṃ viṣṇuṃ barhiṣi savane praukṣan ālambhanārthaṃ asiṃcana agrataḥ 
- sṛṣṭeḥ pūrvakāle jātaṃ vidyamāne puruṣaṃ-rudrāṃtena paśunā devāḥ 
brahmādayaḥ sādhyāḥ ṛṣayaśca - ayajanta yajante ityarthaḥ | skānde - tameva 
puruṣaṃ yajñaṃ tenaivāyajamīśvaram iti | tathā bhāgavata dvitīyaskandhe 
tadvadupadiṣṭam | ata eva loke ādivarāha iti prasiddham | ādityavarṇaṃ tamasaḥ parastāt 
ityapūrvatā | ādityavarṇatvaṃ hiraṇmayatvaṃ taddhiṇmayatvaṃ antaradhikaraṇe 
spaṣṭamuktaṃ | kaivalye'pi umāsahāyaṃ ityārabhya tamasaḥ parastāt ityantena tasyaiva 
tamaḥparatvasya vivakṣitatvāt tamevaṃ vidvānamṛta iha bhavati iti vākya 
phahamupadiṣṭam | atrāmṛtaśabdaḥ jābālādyupaniṣatsu paraśivaparatvena nirdiṣṭaḥ | 
tasmādgatisāmānyanyāyena ṣaḍvidhaliṅgaiḥ puruṣasūktasya paraśivaparatvameva 
jñeyam |

kiñca - sarvātmakasya śivasya sahasraśīṣatvaṃ sahasrākṣatvaṃ sahasrapādatvaṃ 
sahasrabāhutvaṃ ca yuktam | sahasrākṣāya mīḍuṣe sahasrāṇi sahasradhā vāhvostava 
hetayaḥ iti rudrasūktyā sahasrākṣatvasahasrabāhutvādikaṃ rudrasyaiva nirdiṣṭam |



nanu - prajāpatiścaratigarbhe antaḥ iti śrutau nārāyaṇasyaiva 
brahmajanakatvavyapadeśāt | mokṣamicchejjanārdanāt iti mokṣapradatvasyā'pi tasyaiva 
samucitatvāt kathaṃ puruṣasūktapratipādyatvaṃ śivasya iti cenna - viśvādhiko rudro 
maharṣiḥ hiraṇyagarbhaṃ janayāmāsa pūrvaṃ ityādi śrutyantareṣvapi mukhyavṛtyā 
hiraṇgarbhajanakatvaṃ śivasyaiva vyapadiśyate | atharvaśikhāyāṃ ca śiva eko 
dhyeyaśśivaṅkarassarvamanyatparityajya iti śivaṅkaratvaṃ muktipradatvameva | tacca 
tasyaiva nānyasya aśivatvāt | tadā śivamavijñāya duḥkhasyānto bhaviṣyati dhyātvā 
munirgacchati bhūtayoniṃ samastasākṣiṃ tamasaḥ parastāt jñātvā taṃ mṛtyumatyeti 
nānyaḥ panthā vimuktaye | tamīśānaṃ puruṣamīḍyaṃ nicāyyottāraṃ śāntimatyantameti 
|| tamātmasthaṃ ye'nupaśyanti dhīrāsteṣāṃ śāntiḥ śāśvatī netareṣām | ityādiśrutiṣu 
śivasyaiva mokṣapradatvapratipādanāt gātuṃ yajñāya gātuṃ yajñapataye iti 
yajñeśvare paramaśive upasaṃhārāt puruṣasūktaṃ śivasyoktamityavagamyate 

rudraṃ puruṣasūktaṃ ca japettiryak tripuṇḍrakaḥ |
rudraprītyarthamaniśaṃ vaidiko vedapāragaḥ ||

iti rudrasūktasahapāṭhāt |

nanu - hrīśca te lakṣmīśca patnyau iti vākye 
lakṣmīpatitvāsādhāraṇaliṅgasyopasaṃhāre 
darśanādupakramavākyasthapuruṣaśabdasyāpi viṣṇuparatvameva iti cenna | 
sāmānyaśaktyaiva prayogopapatteḥ | hrīścate lakṣmīśca patnyau ahorātre pārśve iti 
vākyadvayasiddhaṃ gaṅgāpatitvaṃ pārvatīpatitvaṃ ca śivasyaiva ghaṭate | taduktaṃ 
skānde - 

himādrerapatanmaulau gaṅgā rudrasya vegataḥ |
tadīyabhārasaṃbhrānto hyavādīttāṃ sadāśivaḥ ||

hrīmatī bhava nātyuccairvartasva prāpya māmiha |
puruṣaṃ puruṣaśreṣṭhaṃ brahmaviṣṇādikāraṇam |



sā taṃ natvā mahādevaṃ tadā prabhṛtibhaktitaḥ |
hriyā jaṭāsu militā hrīriti procyate budhaiḥ || iti |

rudrayāmile - 

tasyāṅkamaṇḍalārūḍhā śaktirmāheśvarī parā |
mahālakṣmīti vikhyātā śyāmā sarvamanoharā |

tasmāttejaḥkaṇājjātā lakṣmīvākkoṭayaḥ purā ||
śivatejassamudbhūtā haribrahmādikoṭayaḥ ||
kṣīyante punarevaite tatra ye'nugatāssadā || iti |

kūrme - 

hrīśabdena bhavedgaṅgā sarvapāpaprabhañjinī |
lakṣmīrgaurīti vikhyātā mahālakṣmīrmaheśvarī ||

gaṅgālakṣmīpatitvaṃ ca śivasya paramātmanaḥ |
sādhāraṇaṃ trilokeṣu prasiddhaṃ vedacodanāt ||

tasmāttaddakṣiṇaḥ pāśśvau hyahassāmyaṃ prapadyate |
vāmabhāgastu tasyaiva devī pārśvautayā sadā |
rātrisādṛśyamāpnoti mahādevasya śūlinaḥ || iti |

tathā skānde - 

hrīrabhragā saridubhe śivadharmapatnyau 
gaṅgā ca śailatanayeti himādrikanyā |
gaṅgāpatitvamapi sādhayituṃ samarthaiḥ 
dvaimāturādigaṇanāthapadena śāstraiḥ || iti |



nanu - vājasaneyake hrīścate lakṣmīśca patnyau iti paṭhyate iti cet - kiṃ tataḥ  
śrīśabdasyāpi samānaprakaraṇāmnātahṛllekhātvena paryavasānāt | na ca vaiparītyaṃ 
śakyam | hrī śabdasya kamalāyāṃ prayogasyādṛṣṭatvāt | śrīśabdasya śriyaṃ 
lakṣmīṃmaupalāmambikāṃ māṃ ṣaṣṭhīṃ jayāmindrasenetyudāhuḥ ityāyuṣyasūkte 
gauryā dṛṣṭaprayogatvāt hrīśca te iti mantrasya grahayajñe sāmādyadhītāyāḥ gauryāḥ 
pūjāyāṃ viniyogasya samṛtparṇavādiṣūktatvena hrīśabdasya 
gaurīparatvāśyaṃbhāvācca | tasmāt prathamaśrutānuguṇyena lakṣmīśca patnyau ityasya 
tasyāṅkamaṇḍalārūḍhā śaktirmāheśvarī parā | mahālakṣmīriti khyātā śyāmā 
sarvamanoharā | iti śivapurāṇoktaśivāṅkasthitāmbikātmakalakṣmīparatvameva | 
sūktasya nārāyaṇaparatvena tatpūjādau viniyoge'pi śivaparatve bādhakaṃ nāstyeva | 
agnirmūrdhā divaḥ kakutpatiḥ ityādimantrāṇāmabhidhānaśrutibalādāgneyādīnāmeva 
satāṃ grahayajñe tatratyārādhane tattaddevatyamantraviniyogāvasare bhaumādipūjāyāṃ 
viniyogasya bahuśastatprīṇanajapādau viniyogasya ca saṃpratipatteḥ | anyathā - 

yajetpuruṣasūktena dhanadaṃ viśvarūpiṇam |
atha nārayaṇābhyāṃ vā pūjayedbhaktimānnaraḥ ||

ityādau viniyogāntareṇāpyanyataratvaupapatteḥ  liṅgapurāṇe'pi - 

dyaurmūrdhā tu vibhostasya khaṃ nābhiḥ parameṣṭhitaḥ |
candrasūryāgnayo netraṃ diśaśśrotaṃ pinākinaḥ ||

tadā lokā mukhādvedā prāṇādvāyurajāyata |
vaktrādvai brahmaṇā jātā brahmā ca bhagavān prabhuḥ ||

indraviṣṇū bhujābhyāṃ ca kṣatriyāśca mahātmanaḥ |
vaiśyāścorupradeśe tu śūdrāḥ pādātpinākinaḥ ||

iti bhagavatā vādarāyaṇena śivaparatvena vyākhyānāt | tadvacchāndogye'pi 
parameśvaraliṅgabāhulyāttatparatvameva nirṇīyate |



nanu - pādo'sya viśvā bhūtāni tripādasyāmṛtaṃ divi ityatra 
dyusambadhitvapratyabhijñānāt paro divo jyotirdīpyate ityatra 
divaḥparatvanirdeśātkathamubhayorvākyayoḥ parameśvaraparatvaṃ  
ityāśaṅkāyāmāha - 

upadeśabhedānneticennobhayasminnapyavirodhāt || 28 ||

yatpūrvamantre - pādo'sya viśvābhūtāni tripādasyāmṛtaṃ divi iti saptamyā 
dyauradhiṣṭhānatvena nirdiśyate tatpunaḥ yadataḥ paro divo jyotirdīpyate iti pañcamyā 
vyomātītatvamupadiśyate kiñca - yadataḥ paro divo jyotiḥ iti vākye 
jagadantaryāmitvajagadvilakṣaṇatvopadeśāt jyotirvākyena parameśvarapratyabhijñānaṃ 
na sambhavati iti cenna | kasmāt - ubhayasminnapyavirodhāt | 
vibhaktivyatyayārthavyatyayobhayasambhave'pi parameśvarapratyabhijñāyā avirodhāt 
pūrvāparamadhyaparārśavirodhābhāvādityarthaḥ | saudhāgre mayūraḥ saudhāgrātparato 
mayūraḥ ityādau yathā tadvadvākyadvayena divaḥ paratvameva pratyabhijñāyate |

kiñca - jagadvilakṣaṇatvaṃ jagadantaratvamapi vyomavadvyāpakasya 
parameśvarasyaivopapadyate | aṇoraṇīyān mahato mahīyānātmā guhāyāṃ nihito'sya 
jantoḥ 

sarvānanaśirogrīvassarvabhūtaguhāyaḥ |
sarvavyāpī sa bhagavāṃstasmātsarvagataśśivaḥ ||

khaṃ vāyurjyotirāpaḥ pṛthivī viśvasya dhāriṇī ityādau paraśivasya 
jagadvilakṣaṇatvaṃ jagadantaryāmitvaṃ ca ghaṇṭāghoṣeṇa spaṣṭamuktam | 
tasmādvyāpakasya paraśivasya mahāliṅgādyācāraliṅgāntaṣaḍvidhaliṅgātmakatvaṃ 
caramaśarīrakabhaktopāsanārthaṃ samucitam | 
tasmānnijaikāṃśaviśiṣṭasthūlasūkṣmacidacitprapañcaprakāśakaṃ 
sādhanāntaranirapekṣasvayaṃprakāśaparaṃjyotiḥ paraśiva eva |

iti daśamaṃ jyotiradhikaram ||



atha śivasya bāhyeṣṭa (prāṇa) liṅgātmakatvapratipādanam 
prāṇādhikaraṇam || 11 ||

pūrvaṃ jagajjanmādihetubhūtasya sarvavedāntapratipādyasya niratiśayānandātmakasya 
śivasya ṣaḍvidhaliṅgātmakatvaṃ pūrvatra prasādhya tasyaiva 
sarvamumukṣūpāsyabāhyaprāṇa (iṣṭa) liṅgātmakatvamadhikaraṇāntareṇa 
darśayati - 

prāṇastathā'nugamāt || 29 ||

kauṣītakībrāhmaṇopaniṣadi indrapratardanākhyāyikāyāṃ śrūyate'sya viṣayaḥ - 
pratardano ha vai daivodāsirindrasya priyaṃ dhāmopajagāma yuddhena pauruṣeṇa ca 
ityāmnātāḥ tasyāṃ śrūyate | sahovāca prāṇo'smi prajñātmā taṃ 
māmāyuramṛtamityupāsva iti | tathottaratra - atha khalu prāṇa eva prajñātmedaṃ 
śarīraṃ parigṛhyotthāpayati iti | tathā - na vācaṃ vijijñāsīta vaktāraṃ vidyāt iti | 
anteca - sa eṣa prāṇa eva prajñātmāṅando'jaro'mṛtaḥ iti | atra 
pratardanavidyāyāmupāsyaḥ prāṇo vā  indraśabdābhidheyaśśārīro vā  uta 
parameśvaro vā  iti sandihyate | māmeva vijānīhi itīndrasya vacanaṃ devatātvaliṅgaṃ 
jīvaviṣayam | idaṃ śarīraṃ parigṛhyotthāpayati iti 
prāṇāsādhāraṇaliṅgātprāṇaviṣayam | ānando'jaro'mṛtaḥ 
ityādiparaśivaliṅgadharmabāhulyaśravaṇāt 
gurukaruṇādattaparamaśivakalādhiṣṭitabāhyaprāṇa (iṣṭa) liṅgameveti sūcyate 
|

pūrvapakṣastu - nātra sarvathā parameśvaro nirdiśyate | prāṇo'smi prajñātmā taṃ 
māmāyuramṛtaṃ iti | prāṇa eva prajñātmedaṃ śarīraṃ parigṛhyotthāpayati iti ca 
bhūtavāyvasādhāraṇadharmaśravaṇāt loke vedeṣu ca śarīrāntargatasya vāyoreva 
prāṇatvasya mukhyatvena vyavasthāpanāt prāṇaśabdena prāṇavāyurevātrābhidhīyate |

athavā indraśabdasya jīvaviśeṣa eva prasiddheḥ tatsamānādhikaraṇasya 
prāṇaśabdasyāpi tatraiva pravṛtteḥ prāṇaśabdenendra evātrābhidhīyate | 
ayamindrābhidhāno jīvaḥ pratardanena tvameva varaṃ vṛṇīṣya yaṃ tvaṃ manuṣyāya 
hitatamaṃ manyase ityukto māmupāsva 



iti svātmopāsanaṃ hitatamamupadideśa | tasmādbhūtaprāṇajīvayoranyatarasyaiva 
pratardanavidyo pāsyatvam - iti cet - 

atrabrūmaḥ - prāṇastathānugamāt - atra prāṇaḥ 
paramaśivakalādhiṣṭhitabāhyaprāṇaliṅgameva | kutaḥ  tathānugamāt | yathā jyotirvākye 
brahmaiva nirdiṣṭaṃ tathā prāṇapadasyāpi paraśivaparatve anugamāt avagamādityarthaḥ | 
upakrame prāṇo'smi prajñātmā taṃ māmāyuramṛtamityupāsva iti madhye ca sa yo 
māṃ vijānīyāt nāsya kena ca karmaṇā loko mīyate na mātṛvadhena na pitṛvadhena na 
steyena na bhrūṅhatyayā ityādinā paramaśivavijñāne hi 
sukṛtaduṣkṛtasarvakarmasaṃkṣayo dṛśyate | tathopasaṃhāre'pi ānando'jaro'mṛtaḥ 
ityānandādīni brahmātmakaparaśivadharmaliṅgāni śrūyante | tasmādacetanamārutasya 
prajñātvānandatvādidharmāsambhavāt prāṇaśabdena 
paramaśivakalādhiṣṭhitasthūlaśarīrāvacchinnabāhyaprāṇāliṅgamevopadiśyate | na 
sarvavyāpakapūrṇabrahmaparatvam | uttaravākye vāvadasmim śarīre prāṇo vasati 
tāvadāyuḥ ityāyuśśabdasāmānādhikaraṇyavyapadeśāt | kevalabhūtavāyuparatve 
pūrvoktaśrutisiddhasarvapāpabhaṃjanānandatvāmṛtatvājaratvādidharmavairudhya##-
hyevainaṃ sādhukarma kārayati taṃ yamanvānuneṣatyeṣa evainamasādhu karma kārayati 
taṃ yamebhyo lokebhyo nunutsata eṣa lokapāla eṣa lokādhipatireṣa sarveśvaraḥ 
ityādiśrutisiddhadharmāṇāṃ paramaśivasyaiva saṃbhavācca | tathā śrutyantareca - 
yaścandasāṃ vṛṣabho viśvarūpaḥ chandobhyo'dhyamṛtātsaṃbabhūva samendro 
medhayā spṛṇotu amṛtasya devadhāraṇo bhūyāsaṃ śarīraṃ me vicarṣaṇaṃ jihvā me 
madhumattamā karṇābhyāṃ bhūriviśruvaṃ brahmaṇaḥ kośo'si medhayā pihitaḥ 
śṛtaṃ me gopāya itīndrātmakaparamaśivaliṅgadhāraṇena mokṣodiśāt | bhadraṃ 
karṇebhiḥ śṛṇuyāma devāḥ bhadraṃ paśyemākṣamiryajatrāḥ | 
sthirairaṅgaistuṣṭuvāṁsastanūbhiḥ | vyaśema devahitaṃ yadāyuḥ iti śrutāvāyuḥ 
parimāṇaparyantaṃ sthūlaśarīre 
paramaśivaliṅgavyavasthāpanavyapadeśātprāṇaśabdasya 
sākṣātparamaśivaliṅgaparatvameva |

nanu pratardanavidyāyāṃ māmeva vijānīhi itīndraśabdasāmānādhikaraṇyena 
jīvaviśeṣaparatvamevopadiśyate ānando'jaraḥ ityādinā sarvavyāpakabrahmadharmāṇāṃ 
nirdeśātkathaṃ 



sthūlaśarīrāvacchinnaprāṇaliṅgameva grāhyam  iti cenna | māmeva vijānīhi ityādinā na 
hīndraśarīramevopadiśyate | kintu tajjīvādhiṣṭhānāṃtaraprāṇaliṅgameva 
bhaktopāsanārthaṃ nirdiśyate | eṣa lokādhipatireṣa lokapāla eṣa lokeśaḥ ityādinā 
sarvavyāpakajagadubhayakāraṇabhāvaliṅgaparatvam | prāṇo'smi prajñātmā taṃ 
māmāyuramṛtamityupāsva ityādinā iṣṭaliṅgātmakabāhyaprāṇaliṅgāratvaṃ ca 
nirṇīyate | indraśarīrendraprāṇendrajīvānāṃ sarvathā na mumukṣūpāsyatvaṃ 
parabrahmatvaṃ ca sambhavati | idaṃ ca etadadhikaraṇopasaṃhārasūtre spaṣṭamuktaṃ 
vādarāyaṇena |

asminnarthe hetvantaramāha - 

navakturātmopadeśāditi cedadhyātmasambandhabhūmā hyasmin || 30 ||

māmeva vijānīhi prāṇo'smi prajñātmā taṃ māmāyuramṛtamityupāsva ityupakrame 
jīvaviśeṣaliṅgasyaivātra dyotanāt ānando'jaro'mṛtaḥ 
ityādyupasaṃhāre'pyānandādidharmāṇāṃ jīve samucitatvāt 
upakramopasaṃhārayorekaliṅgatvāt atra vakturindrasya svātmatvenopadeśādindra eva 
prāṇaśabdenocyate - 

iti cenna - kasmāt  adhyātmasambandhabhūmā hyasmin hi - yasmāt asmin vākye 
adhyātmasaṃbandhasya paramaśivasambandhasya bhūmā bāhulyaṃ vidyata ityarthaḥ | 
tathāhyupakrame yaṃ tvaṃ manuṣyāya hitatamaṃ manyase ityādinā tadupāsanasyaiva 
mokṣasādhanatvena hitatamatvopadeśāt śrutyantareṣvapi īśaṃ jñātvā amṛtā bhavanti 
jñātvā śivaṃ śāntimatyantameti śiva eko dhyeyaśśivaṃkarassarvamanyatparityajya 
tameva viditvā'timṛtyumeti nanyaḥ panthā vidyate'yanāya ityādiṣu mokṣasya 
paramaśivopāsanālabdhatvopadeśāt manuṣyāṇāṃ hitatamatvenopāsyaṃ 
parameśvaraliṅgameva | madhyepi eṣa eva sādhu karma kārayati taṃ yamebhyo lokebhya 
unninīṣate eṣa evāsādhu karma kārayati taṃ yamadho nimīṣate iti 
sarvakarmakārayitṛtvaṃ parameśvaraliṅgameva śrayate | upasaṃhāre ca tadyathā 
rathasyāreṣu nemirarpitā nābhāvarā arpitā 



evamevaitā bhūtamātrāḥ prajñāmātrāsvarpitāḥ prajñāmātrāḥ prāṇe arpitāḥ sa eṣa 
prāṇa eva prajñātmāṅando'jaro'mṛtaḥ iti paramaśivadharmāḥ pratipādyante | eṣa 
lokādhipatireṣa sarveśvaraḥ iti ca paramaśiva eva bodhyate |

nanu triśīrṣāṇaṃ tvāṣṭramahanaṃ iti prāṇo vai balaṃ iti indro vai rājā jagato ya īśate iti 
ca prāṇatvamindrasya balavatvādupadiśyate | vṛṣṭyā 
cetanācetanaprapañcapoṣakatvāttasyaiva prāṇatvaṃ vyavahriyate | 
tasmāddhitatamatvādivacanāni tatparatvena yojanīyānīit pratardanaṃ prati māmeva vijānīhi 
ityuktatvāt svaviṣayakopāsanamevātropadiśyate | ityāśaṃkāyāmāha - 

śāstradṛṣṭyātūpadeśo vāmadevavat || 31 ||

anena jīvenātmanānupraviśya nāmarūpe vyākaravāṇi iti śāstrādṛṣṭyā 
sarvātmakatvātsarvaśabdavācyaṃ parameśvaraṃ māmeva vijānīhītyapadiṣṭavānindraḥ | 
yathā vāmadevaḥ ahaṃ manurabhavaṃ sūryaśca ityādinā sarvātmakatvaṃ 
svasyopadiṣṭavān tadvadityarthaḥ | kiñca yatra nānyatpaśyati nānyacchruṇoti 
nānyadvijānāti iti śrutau bhramarakīṭavacchivopāsanayā śivatvāpannabhaktānāṃ 
śivātiriktaśūnyatvaṃ dṛśyate | tasmāddaṇḍakāraṇye bhagavatā paramaśivena 
śrīrāmaḥ sarvo vai rudraḥ eko hi eva rudro na dvitīyāya tasthuḥ śiva eko 
dhyeyaśśivaṃkarassarvamanyatparityajya māyāṃ tu prakṛtiṃ vidyānmāyinantu 
maheśvaraṃ tasyāvayavabhūtaistu vyāptaṃ sarvamidaṃ jagat 

sarvadharmān parityajya māmekaṃ śaraṇaṃ vraja |
ahaṃ tvā sarvapāpebhyo mokṣayiṣyāmi mā śucaḥ ||

ityādisarvavedāntasāraśivajñānenopadiṣṭassan kṛṣṇāvatāre arjunaṃ prati 
vāsudevassarvamiti sa mahātmā sudurlabhaḥ mamaivāṃśo jīvaloke jīvabhūtassanātanaḥ 
ityādivākyāni śivātmadṛṣṭyā yathopadideśa tadvadindropadeśo'pīndrasya 
paraśivabrahmatvena na virudhyate | tacca brahma veda brahmaiva bhavati ityādau 
spaṣṭamuktam | ata eva 



prāṇo'smi prajñātmā iti vākye paramaśivakalānusyūtabāhyaprāṇaliṅgamevopadiśyate 
svakīyārcanayā bhaktānāṃ prāṇanahetutvāttasyaiva prāṇaśabdo nigamāgameṣu 
nirṇīyate |

prāṇo'smi prajñātmā taṃ māmāyuramṛtamityuyāsva ityādau 
bāhyaprāṇaliṅganirdeśātkimanyopāsanam  ityāśaṃkyāha - 

atha śivasya iṣṭa-prāṇa-bhāvaliṅgātmakatrividhopāsyatvapratipādanam 
- 

jīvamukhyaprāṇaliṅgānneti cennopāsātraividhyādāśritatvādiha tadyogāt || 32 ||

prāṇo'smi prajñātmā taṃ māmāyuramṛtamityupārava | yāvadasmin śarīre prāṇo vasati 
tāvadāyuḥ prāṇo vai balam ityādivākyeṣu 
sthūlaśarīrāvacchinnaparicchinnajīvamukhyaprāṇaliṅgasyaivātropadeśāt nirdeśāt 
jagadubhayakāraṇasarvavyāpakaparaśivopāsanaṃ neti cenna | iṣṭāpatteḥ kutaḥ  
upāsātraividhyāt | iṣṭa-prāṇa-bhāva##-
upāsātrayasya sthūlārūndhatīnyāyena 
pratyagabhinnaparipūrṇaṣaṭsthalapara"ṣivasākṣātkārasādhanatvena āśritatvāt 
upayuktatvādityarthaḥ | upakramavākye prāṇo'smi prajñātmā taṃ māmāyuramṛtam 
ityādinā sthūlaśarīrāvacchinnamukhyeṣṭaliṅgadharmabāhulyādiṣṭaliṅgopāsanaṃ 
madhye - eṣa eva sādhu karma kārayati iti 
sarvakarmakārayitṛtvādiprāṇaliṅgadharmabāhulyāt prāṇaliṅgopāsanaṃ upasaṃhāre 
- tadyathā rathasyāreṣu nemirarpitā nābhāvarā arpitā evamevaitā bhūtamātrāḥ 
prajñāmātrāsvarpitāḥ prajñāmātrāḥ prāṇe arpitāḥ sa eṣa prāṇa eva prajñātmā  
ityādinā bhāvaliṅgadharmabhūyastvāt bhāvaliṅgopāsanaṃ ca vidhīyate | 
paramaśivādanyaparatve pūrvāparamadhyavākyaparāmarśavirodhaprasaṅgaḥ | 
tasmānnānyo'rtho yuktaḥ |

atra kecit - upāsātraividhyādityatra prāṇajīvanirviśeṣabrahmopāsanāparatvaṃ iti 
vadanti | tadyathā atha khalu prāṇa eva prajñātmā idaṃ śarīraṃ parigṛhyotthāpayati 



iti prāṇadharma evātropadiśyate | śarīradhāraṇasya mukhyaprāṇadharmatvāt | 
prāṇasaṃvāde vāgādīn prāṇān prakṛtyā tān variṣṭhaḥ prāṇa uvāca ityādinā 
prāṇasya cetanatvaṃ sarvopāsyatvaṃ copadiśyate |

kiñca - na vācaṃ vijijñāsīta vaktāraṃ vidyāt ityatra 
vaktṛtvādikāryakāraṇadharmāṇāṃ jīvaparatvātsa evopadiśyate | caitanyātmakatvājjīve 
prajñātmakatvamapyupapadyate | ānando'jaraḥ ityādinā nirviśeṣabrahmaparatvaṃ sūcyata 
iti | tathāpi jīvaprāṇanirviśeṣopāsanātraividhyamatra na ghaṭate | 
saviśeṣabrahmaprakaraṇatvāt | māmeva vijānīhi ityupakramya prāṇo'si prajñātmā taṃ 
māmāyuramṛtamityupāsva ityuktvā sa eṣa prāṇa eva prajñātmāṅando'jaro'mṛtaḥ 
ityupakramopasaṃhārābhyāṃ paraśivāsādhāraṇānandatvādidharmāṇāṃ śive 
rūḍhatvāt bhūtātmakaprāṇātmakadaśānāṃ ca parameśvarādanyatrārpaṇānupapatteḥ | 
sa eva viṣṇussa prāṇaḥ ityādinā kaivalye viṣṇuprāṇādiśabdānāṃ 
paraśivaparyāyatvena nirdeśāt |

yiñca - nopāsyau prakṛtijīvau ityādau jīvādyupāsanasya nirastatvāt 
nirviśeṣabrahmaṇa upāsanā'saṃbhavāt saviśeṣaparaśivabrahmopāsanaparameva 
trividhopāsanamiti nirṇīyate | kṣaraṃ pradhānamamṛtākṣaraṃ haraḥ kṣarātmānāvīśate 
deva ekaḥ | tasyābhidhyānādyojanāttattvabhāvādbhūyaścānte viśvamāyānivṛttiḥ 
ityādāvabhidhyānādityanena prāṇaliṅgopāsanaṃ yojanādityaneneṣṭaliṅgopāsanaṃ 
tattvabhāvādityanena bhāvaliṅgopāsanaṃ ca spaṣṭamuktam | idaṃ śarīraṃ 
parigṛhyotthāpayati iti vākyena prāṇadharma upadiśyate | prāṇavyāpārasyāpi 
paramaśivādhīnatvāt | kutaḥ  na prāṇena nāpānena martyo jīvati kaścana | itareṇa tu 
jīvanti yasminnetāvupāśritau iti śruteḥ | na vācaṃ vijijñāsīta vaktāraṃ vidyāt iti 
vākyena jīvadharmo darśitaḥ | yadvācā'nabhyuditaṃ yena vāgabhyudyate tadeva 
brahmatvaṃ viddhi nedaṃ yadidamupāsate eṣa eva sādhu karma kārayati ityādau 
vāgādivyāvṛttasya śārīrasya brahmādhīnatvena dhāraṇārcanārpaṇātmakopāsanā##-
jīvamukhyeṣṭaśabdayoḥ ghaṭakumbhakalaśādiśabdavat paryāyatvam |



yo vāmahastārpitaliṅgamiṣṭaṃ  parātparaṃ dhārayate satataṃ vipraḥ kṣatriyo vā |
tasyaiva labhyaḥ parameśvaro'sau nirañjanaḥ paramaṃ sāmyamuṣaiti divyam ||

tyakte tasminna bhuñjīta prāṇāneva parityajet iti sāmajaigīṣīyaśākhāyāṃ 
sadānandopaniṣadi jīvasya prāṇaliṅgamukhyatvaṃ sūcitam | tathā śaṅkarasaṃhitāyāṃ 
bhagavatā vyāsenāpi nirdiṣṭam - 

śiṣyadehe tataśśaktipātaṃ kṛtvā svavidyayā |
pīṭhasyaśivaliṅge tu śiṣyaprāṇaṃ nidhāya ca |
liṅgaṃ saṃsthāpya tatprāṇe prāṇaliṅgaṃ bhavettataḥ ||

datvā śiṣyāya talliṅgaṃ śraddhābhaktiyutāya saḥ |
na tyaja prāṇaliṅgaṃ tvaṃ yāvajjīvaṃ pratijñayā |
punarbhavo na te vatsa vidyate mātṛyoniṣu || iti |

tathā siddhāntāgame - siddhāntaśikhāmaṇau ca - 

śiṣyasya prāṇamādāya liṅge tatra nidhāpayet || 22 ||

talliṅgantu sutaprāṇe sthāpayedekabhāvataḥ ||
evaṃ kṛtvā gururliṅgaṃ śiṣyahaste nidhāpayet || 23 ||

prāṇabaddhāraṇīyantu prāṇaliṅgamidaṃ tava ||
kadācit kutracidvāpi na viyojaya dehataḥ || 24 ||



yadi pramādātpatite liṅge dehānmahītale ||
prāṇān vimuñca sahasā prāptaye mokṣasampadām || 25 || iti |

sa u prāṇasya prāṇaḥ iti śrutyantare'pi tathā nirdiṣṭam | śrutyantare'pi parameśvarasya 
liṅgatrayātmakatvamupadiṣṭam |

sarvānanaśirogrīvassarvabhūtaguhāśayāḥ  |
sarvavyāpī sa bhagavāṃstasmātsarvagataśśivaḥ ||

iṣṭamūrjaṃ tu tapasāmanuyacchati sarvadā |
tatprāṇeṣvantarmanaso liṅgamāhuḥ ||

bhāvagrāhyamanīḍākhyaṃ bhāvābhāvakaraṃ śivam |
kalāsargakaraṃ devaṃ ye viduste jahustanum ||

ityādi śrutiśatena iṣṭaprāṇabhāvātmakaliṅgatrayopāsanasya 
vyavasthāpanādihāpyupakramopasaṃhāramadhyaparāmarśena 
paramaśivaikaparatvanirṇayāditareṣāṃ muktipradatvādarśanāt paramaśivaprakaraṇācca 
nānyārtho vidhīyate | tasmādatra prāṇaśabdena paraśivabrahmaivābhidhīyata iti 
rāddhāntaḥ |

ityekādaśaṃ prāṇādhikaraṇam ||

iti śrīmannirābhāravīraśaivayativrajaparivṛḍha##-

śrīkarabhāṣye 

samanvayābhidhānasya prathamādhyāyasya prathamaḥ pādaḥ 



prathamādhyāye dvitīyaḥ pādaḥ 

sarvatraprasidhyadhikaraṇam || 1 ||

prathame pāde paraśivasya brahmaṇo 
jagadubhayakāraṇatvasarvavedāntapratipādyatvasarvajñatvasarvaśaktimatvanityatṛpta##-
paramaśivaparatvaṃ ca prasādhya punaḥ keṣāṃcidaspaṣṭaliṅgānāṃ padānāṃ 
brahmapratipādakatvaṃ arthāntarabodhakatvaṃ veti sandehe tanmukhyārthāvabodhārthaṃ 
dvitīyaḥ pādo hyārabhyate |

|| 33 || sarvatra prasiddhopadeśāt || 1 ||

yajurāraṇyakanārāyaṇānuvāke - daharaṃ vipāpmaṃ parameśmabhūtaṃ 
yatpuṇḍarīkaṃ puramadhyasaṁsthaṃ tatrāpi dahraṃ gaganaṃ viśokastasmin 
yadantastadupāsitavyam || iti  jyotirliṅgānusandhānvidhiṃ nirdiśya  tadvastusvarūpaṃ yo 
vedādau svaraḥ prokto vedānte ca pratiṣṭhitaḥ | tasya prakṛtilīnasya yaḥ parassa 
maheśvaraḥ ityādinā spaṣṭamuktvā nidhanapataye namaḥ ityādinā liṅgasya 
parabrahmaṇassarvātmakatvamupadiśya etatsomasya sūryasya sarvaliṅgaṃ sthāpayati 
pāṇimantraṃ pavitram || iti śrūyate'sya viṣayaḥ |

nanu - prathamādhikaraṇe prāṇādhikaraṇe bāhyaliṅgopāsanasya prasādhitatvāt 
punaḥ kimarthamidaṃ   iti cenna - prathamādhikaraṇe ādhikārinirūpaṇaprastāvadvārā 
kiñcinnirūpitam | prāṇādhikaraṇe trividhaliṅgopāsanāvidhireva sādhitaḥ | atra punarapi 
spaṣṭārthaṃ īkṣatyādhikaraṇe pradhānajagatkāraṇatvasya nirastatve'pi 
camasavadaviśeṣāt ityādinā punarnirākaraṇavat bāhyaliṅgadhāraṇaṃ sādhayiṣyāmaḥ |

bāhyaliṅgadhāraṇasiddhāntapratipādanam 

etatsomasya sūryasya ityatra 
somasūryaśabdayoścandraprabhākaravācakatvātpūrvānuvāke 
prabhākarapraśaṃsādarśanāt uttaratra 
paraśivaikapratipādakapañcabrahmapuruṣapraśaṃsādyotanādatropāsyaḥ prabhākaraḥ 
paraśivo veti saṃśayaḥ |



pūrvapakṣastu - śrutipathagalitānāṃ tantramārge praveśaḥ iti sūtasaṃhitāyāṃ 
tāntrikavaidikavibhāge vedamūlakatvābhāvena pāñcarātrādivat pāśupatādyāgamānāṃ 
nirastatvāt dharmasya codanātmakapramāṇaśabdaikamūlakatvāt tatprāmāṇyasvīkāre 
deva pavitraṃ vā etattaṃ yo'nūtsṛjatyabhāgo vāci bhavatyabhāgo nāke tadeṣā'bhyuktā | 
yastityāja sakhivadaṁ sasvāyaṃ | na tasya vācyapi bhāgo asti yadīṁśṛṇotyalakaṁ 
śṛṇoti | na hi praveda sukṛtasya panthānamiti ityādiśrutivirodhāt śāstrayonitvāt 
nāvedavinmanute taṃ vṛhantam naiṣā tarkeṇa matirāpaneyā ityādiśrutisūtrābhyāṃ 
brahmaṇaṃ vedāntapratipādyatvavyavasthāpanācca | atastantrāgamānāṃ  
dharmabrahmavyavasthāpane naiva kiñcitprāmāṇyam | tasmāt sarvaliṅgaṃ sthāpayati 
ityatra na sveṣṭaliṅgadhāraṇamupapadyate | kintu pūrvaprakaraṇavaśādatra - 

prātaḥ kāle svayaṃ brahmā madhyāhne tu maheśvaraḥ |
sāyaṃkāle tvayaṃ viṣṇustrayīmūrtirdivākaraḥ ||

iti smṛtau prabhākarasya mūrtitrayātmakatvavyavasthāpanāt | etatsomasya sūryasya ityatra 
somasya śivātmakasya sūryasya prabhākarasya sarvaprapañce liṅgaṃ tallāṃchanaṃ 
pāṇinā abhimantritaṃ pāṇimantraṃ sthāpayati ityarthalābhāt sarveṣāṃ vaidikānāṃ 
prabhākaropāsanasyaiva mukhyatvāt pūrvānuvākagatānāṃ sahasraśīrṣaṃ ityādīnāṃ 
nārāyaṇapratipādakavākyānāṃ uttaramantrānuvākagatānāṃ sadyojātādivākyānāṃ ca 
prabhākaraparatvameva vyapadiśyate | tasmāt tatparatvameva yuktam |

kiñca - nidhanapataye namaḥ ityādinā śivaliṅgātmakasya  sarvātmakatvopadeśena 
etatsomasya sūryasya iti etacchabdena 
prakṛtasomasūryanamaskāraparāmarśakaśabdāyogāt 
namassvastisvāhāsvadhālaṃvaṣaḍyogācca iti caturthyantatvābhāvena 
ṣaṣṭhyantapadanirdeśāt sarvaliṅgaṃ sthāpayati iti śabdasvārasyena 
bhūnikṣepaṇaliṅgaparatvamevātra vivakṣitam | pāṇimantraṃ pavitraṃ pāṇinā 
abhimantritaṃ pāṇimantraṃ ityarthasamanvayāt bāhyaliṅgadhāraṇaṃ sarvathā na ghaṭate 
iti cenna |



siddhāntaḥ - sarvatra prasiddhopadeśāt sarvatra vedavedāntāgamasmṛtipurāṇeti 
hāsādiṣu yatprasiddhaṃ ṣaṭsthalaparaśivātmakaṃ brahma tasyaivātra daharaṃ vipāpmaṃ 
ityārabhya sarvaliṅgaṃ sthāpayati ityantena bāhyābhyantaradhāraṇopāsyatvena 
upadeśāt vyavasthāpanādityarthaḥ | vibhūtirudrākṣaśivaliṅgadhāraṇavidhāyakaṃ 
śaivamataṃ tantrāgamamūlakatvena na vaidikaparigrāhyamiti yat tadavicāritaramaṇīyam 
kutaḥ  vedavedāntasmṛtipurāṇetihāsaprasiddhatvāt | kartraikatvena vedamūlakatvena vā 
kāmikādiśivāgamānāṃ vedavatpramāṇatvācca | tadubhayapratipādyatvena śaivamataṃ 
vaidikameva | taduktaṃ siddhāntāgame - 

sāṃkhyaṃ yogaḥ pāñcarātraṃ vedāḥ pāśupataṃ tathā |
etāni mānabhūtāni nopahanyāni yuktibhiḥ ||

vedaḥ pradhānaṃ sarveṣāṃ sāṃkhyādīnāṃ mahāmune |
vedānusaraṇādeṣāṃ prāmāṇyamiti niścitam ||

pāñcarātrasya sāṃkhyasya yogasya ca mahāmune |
vedaikadeśavartitvaṃ śaivaṃ vedamayaṃ matam ||

vedakadeśavartibhyassāṃkhyādibhyo mahāmune |
sarvavedānusāritvācchaivaṃ tantraṃ viśiṣyate |
sarvavedānusāritvātpramāṇaṃ vedavatsadā || iti |

kiñca - sūtasaṃhitāyām - 

aṣṭādaśapurāṇānāṃ kartā satyavatīsutaḥ |
kāmikādiprabhedānāṃ yathā devo maheśvaraḥ ||

ityādinā kāmikādiśivāgamānāmiva vyāsoktapurāṇānāṃ prāmāṇyaṃ maharṣiṇā 
sūtena sādhitam |

tasmāttatraiva - 



dvipadārthaṃ  catuṣpādaṃ mahātantraṃ jagatpatiḥ |
proktavān himavatputtryai dharmamokṣaikasādhanam ||

iti śivāgamānāṃ dharmabrahmasādhanatvaṃ nirdiṣṭam |

api ca vedavedāntavat kecana śaivāgamāḥ pati-pāśa##-
jyotiṣṭomādyaṅgakuṇḍa-maṇṭapavidhāyakāḥ kecana śivapūjāpratipādakāḥ 
kecana bhasmarudrākṣa-śivaliṅgadhāraṇapratipādakāḥ 
kecanālayotsavapratiṣṭhāpratipādakāḥ | tathā hi - etāvanto vai paśava uta 
dvipādaścatuṣpādaśca iti yeṣāmīśe paśupatiḥ paśūnāṃ catuṣpadāmuta ca dvipadāṃ 
iti | tasmāt rudraḥ paśūnāmadhipatiḥ jñātvā devaṃ sarvapāśāpahāniḥ 
dhyānanirmathanābhyāsātpāśaṃ dahati paṇḍitaḥ ityādivākyānāṃ 
prātyakṣikavedavedānteṣu 
darśanātpatipāśapaśupadārthatrayapratipādakaśaivāgamānāṃ 
vaidikatvaghaṇṭāghoṣaḥ | 
cidacidīśvarapadārthatrayaparibhāṣāśrayapāñcarātrāgamasya 
vaidikaparibhāṣāmūlatvābhāvādavaidikatvam |

kiñca - muṇḍaka-māṇḍūkya-chāndogya-bṛhadāraṇyaka##-
ṣaḍakṣaratryambakagāyatryādisarvamantrāṇāṃ karāṅganyāsadhyānavidhāyakatvena 
gautamabhāradvāja-śaunakādyācāraviṣayasyāvaraliṅgānāṃ 
karṣaṇādipratiṣṭhāntotsavādividhāyakatvena bhūtyai na pramaditavyaṃ agniriti bhasma 
ityādiyajurātharvaṇa-bṛhañjābāla##-
yajurāṇyāntargatasadyojātādipaṃcabrahmamantrapratipādakatvena yā  te rudra śivā 
tanūraghorā pāpakāśinī yaśchandasāmṛṣabho viśvarūpaḥ somārudrā 
ityādiśrutisiddhaśivaliṅgadhāraṇavidhāyakatvena arcā prārcata tamuṣṇuhi iti 
mantrārthāvabodhakabodhāyanasmṛtimūlakaśivapūjāvidhāyakatvena ca 
śrutyāgamānāṃ samānārthatvāt sākṣādvaidikatvamāgamānāṃ niṣpratyūhameva | 
tasmāttatpratipāditaliṅgadhāraṇasyāpi tathātvaṃ siddham | tathā kūrme - 



nirmitaṃ hi mayā pūrvaṃ vrataṃ pāśupataṃ śubham |
guhyādguhyatamaṃ sūkṣmaṃ vedasāraṃ vimuktaye ||

eṣa pāśupatācārassevanīyo mumukṣubhiḥ |
tāntrikaṃ vaidikaṃ miśraṃ tridhā pāśupataṃ smṛtam ||

tapta liṅgāṅkaśūlādidhāraṇaṃ tāntrikaṃ matam  |
liṅgarudrākṣabhasmādidhāraṇaṃ vaidikaṃ bhavet ||

raviṃ śambhuṃ tathā śaktiṃ vighneśaṃ ca janārdanam |
yajanti samabhāvena miśrapāśupataṃ hi tat ||

vedamārgaikaniṣṭhānāṃ mumukṣūṇāṃ nirantaram |
śrautaṃ pāśupataṃ grāhyaṃ na grāhye miśratāntrike || iti |

tathā ca smṛtau - 

yāni śāstrāṇi dṛśyante yuge'smin vidihāni tu |
vedamārgaviruddhāni teṣāṃ niṣṭhā hi tāmasī ||

viprāṇāṃ śivadaivatvaṃ śrutismṛtiṣu gīyate |
śivaikopāsanaṃ tasmātkartavyaṃ jīvitāvadhi ||

iti śravaṇānnānyopāsanaṃ vedāgamānāmaṅgāṅgitvena nigamāgamatvaṃ 
cobhayossamañjasam |

antarliṅgadhāraṇapratipādanam - 

nārāyaṇānuvāke daharaṃ vipāpmaṃ ityādinā bhāvaliṅga##-
ityādinā prasādhya ūrdhvāya namaḥ ityādinā liṅgasya sarvātmakatvaṃ nirdiśya 
sarvaliṅgavākyena bāhyaliṅgadhāraṇaṃ 



nirdiṣṭham | nidhanapataye namaḥ ityaprabhya itatsomasya sūryasya ityantamarthavādaḥ | 
tatra samuccayavidhāyakacakārābhāvāt namaskāravidhāyakacaturthyantapadābhāvāt 
upakramopasaṃhārayoḥ paramaśivaparatvena madhyagatasomasūryaparatve 
sāmañjasyāsambhavāt sūryasya sūryamaṇḍalāntarvartinassomasya śivasya liṅgaṃ 
paraśiveṣṭarūpaṃ pañcasūtraghaṭitaṃ sadgurukaruṇākaṭākṣalabdhaṃ sarvaṃ sarvajana 
ityarthaḥ | sthāpayati dhārayatīti sarvaliṅgaṁ sthāpayati ityanena vākyena 
liṅgasthāpanaṃ nirdiśya tasya liṅgasthāpanasya adhikaraṇaṃ kimityāśaṃkāyāṃ 
pāṇimantraṃ pavitram iti liṅgaviśeṣātpāṇyādau taddhāraṇaṃ vidhīyate | pāṇau 
mananātpūjanāttrāyata iti pāṇimantraṃ pavitramityanena yajñopavītaṃ paramaṃ pavitraṃ 
itivat śaucācamanādyapāvitryaprasaktikāle pavitratvavidhānādyajñopavītavatsarvadā 
dhāryatvaṃ pratipādyate | yadāgne yo'ṣṭākapālaḥ itivannacātra vākyabhedadoṣaḥ | 
taduktaṃ - 

dhārayedyastu hastena liṅgākāraṃ śivaṃ sadā |
tasya hastasthitaṃ siddhaṃ  matpadaṃ sampadāṃ padam ||

iti vātūle | tatha laiṅge bhagavatā vyāsenaitanmantrārthaḥ spaṣṭamuktaḥ |

vedeṣu śāstrasaṃdheṣu purāṇeṣvāgameṣu ca |
brāhmaṇasya samākhyātaṃ liṅgadhāraṇamuttamam ||

ityupakramya - 

yajurapyāha liṅgaṃ vai sarvaṃ sthāpayatīti ca |
tasmāddhāryaṃ mahāliṅgaṃ pāṇimantreti mantrataḥ ||

pāṇau liṅgaṃ vinikṣipya dīkṣākāle guruśśivam |
yena smarati tanmatraṃ pāṇimantraṃ vadanti hi ||

pavitratvānmaheśasya śivasya pratipādanāt |
pavitrīkaraṇātpuṃsāṃ pavitramiti kathyate ||



tasmātsarveṣu kāleṣu dhārayelliṅgamuttamam |
gacchaṃstiṣṭhan svapan jāgradunmiṣannimiṣannapi ||

śucirvāpyaśucirvāpi liṅgaṃ sarvatra dhārayet |
liṅgadhārī sadā śuddho nijaliṅgaṃ manoharam ||

arcayedgandhapuṣpādyaiḥ karapīṭhe samāhitaḥ |
nityāni karmabṛndāni tathā naimittikāni ca |
śivārpaṇadhiyā kuryātsamyag-jñānābhivṛddhaye || iti |

paraśivasya brahmaṇaḥ daśavidhaliṅgātmakatvapratipādanam - 

kiñca - nidhanapataye namaḥ ityatra nidhanasya carācaraprapañcasaṃhārasya patiḥ 
kartā - sarvalayādhiṣṭhānamiti yāvat | tasmai nāma ityucyate | prapañcopaśam 
śāntaṃ śivamadvaitaṃ caturthaṃ manyante sa ātmā sa vijñeyaḥ - śivo'dvaitaḥ iti 
māṇḍūkyaśruteḥ | etat syiterapyupalakṣaṇam | etena 
jagajjanmasthitilayakāraṇaniṣkalaśivatattvamupadiśyate | nidhanapatāṃtikāya namaḥ iti 
vākyena avāntarakalpasaṃhārakāraṇakālarudrādīnāṃ saṃhārakartṛtvaṃ nirdiśyate | 
sarvabhūtadamanāya namo manonmanāya namaḥ ityuttaratra 
viṣṇvādisarvabhūtasaṃhārakatvaṃ śrūyate | eko viṣṇurmahadbhūtaṃ ityādinā 
viṣṇubrahmendrādīnāṃ bhūtatvaṃ hariṁ harantamanuyanti devāḥ | viśvasyeśānaṃ 
vṛṣabhaṃ matīnāṃ ityādau viṣṇvādibhūtasaṃhārakatvaṃ 
īśānassarvavidyānāmīśvarassarvabhūtānāṃ ityādau sarvavidyādhipatitvaṃ 
sarvabhūtādhipatitvaṃ ca tasyaiva nirdiṣṭam |

1) ūrdhvāya namaḥ ūrdhvaliṅgāya namaḥ ityatra 
mahadādisarvātītaśuddhamāyāśaktyātmakatvaviśiṣṭaḥ sadāśiva evopadiśyate |

2) hiraṇyāya namaḥ hiraṇyaliṅgāya namaḥ ityatra 
paścimacakrasthitaguṇatrayasamaṣṭyātmakamahātamorūpāvidyāśaktyavacchinna##-



3) suvarṇāya namaḥ suvarṇaliṅgāya namaḥ ityatra 
śikhācakānugatarajaśśktyavacchinnacitkalātmakaprāṇaliṅgaṃ nirṇīyate |

4) divyāya namaḥ divyaliṅgāya namaḥ ityatra 
sahasrāracakapraviṣṭaguṇatrayaprācuryātmakamahāśaktyavacchinnasveṣṭaliṅga##-

5) bhavāya namaḥ bhavaliṅgāya namaḥ 
ityatrājñācakrasthitaśuddhāntaḥkaraṇātmakacicchaktyavacchinnamahāliṅgaṃ 
śrūyate |

6) śarvāya namaḥ śarvaliṅgāya namaḥ ityatra 
viśuddhacakrasthitavyomatattvānugataparāśaktyavacchinna prasādaliṅgaṃ nirūpyate |

7) śivāya namaḥ śivaliṅgāya namaḥ ityatra 
anāhatacakrasthitapavanatattvātmakādiśaktyavacchinnacaraliṅgaṃ kathyate |

8) jvalāya namaḥ jvalaliṅgāya namaḥ ityatra 
maṇipūrakacakrasthitatejastatvātmakecchāśaktyanugāśivaliṅgaṃ vyavahriyate |

9) ātmāya namaḥ ātmaliṅgāya namaḥ ityatra 
svādhiṣṭhānacakrasthitajalatattvātmakajñānaśaktyavacchinnaguruliṅgaṃ vyākhyāyate  
|

10) paramāya namaḥ paramaliṅgāya namaḥ 
ityatrādhāracakrasthitakṣityātmakakriyāśaktiviśiṣṭācāraliṅgaṃ ucyate  | etatsomasya 
sūryasya sarvaliṅgaṃ sthāpayati ityanena etaddaśavidhaliṅgātmakasya sūryasya 
sūryamaṇḍalāntarvartinaḥ somasya śivasya liṅgarūpaśarīraṃ sthāpayatīti bhūmi##-
tasmāddaśavidhaliṅgātmakapāṇyadhikaraṇakasveṣṭaliṅgasya pañcabrahmātmakatvaṃ 
ṣaṭtriṃśattattvātmakatvaṃ ca nirūpyate |

liṅgadhāraṇasya vaidikatvanirūpaṇam 

kiñca - vedavaidāntasmṛtipurāṇetihāsāgamādiṣu śivaliṅgadhāraṇaṃ śrūyate | 
yajurvede - 



bhadraṃ  karṇebhiḥ śṛṇuyāma devāḥ bhadraṃ paśyemākṣabhiryajatrāḥ |
sthirairaṅgaistuṣṭuvāṁsastanūbhiḥ vyaśema devahitaṃ yadāyuḥ ||

caraṇaṃ pavitraṃ vitataṃ purāṇam | yena pūtastarati duṣkṛtāni tena pavitreṇa śuddhena 
pūtāḥ atipāpmānamarātiṃ tarema | lokasya dvāramarcimatpavitraṃ 
jyotiṣmadbhrājamānaṃ mahassvat amṛtasya dhārā bahudhā dohamānam | caraṇaṃ no 
loke sudhitāṃ dadhātu hiraṇyaśṛṅgaṃ varuṇaṃ prapadye pavamānassuvarjanaḥ 
pavitreṇa vicarṣaṇiḥ | yaḥ potā sa punātu mā | punantu mā deva janāḥ ityādinā 
sarvadevānāṃ liṅgadhāraṇamupadiśyate |

sāmavede ca - viśvedevaṃ viduṣā veditavyaṃ śraddhābhaktyā śaivaliṅgaṃ 
pradhṛtaṃ sarvadevaiḥ tadātmasidhyai munibhirmuktikāmaiḥ kaṇṭhe haste mastake vā 
bhavatu dhāryam liṅgaṃ bibharti vapuṣā paramaṃ pavitraṃ virajaṃ viśokaṃ 
devānāmamitarasa śambhoḥ | sa yāti muktiṃ caramaṃ vedavedyaṃ śaivaṃ divyaṃ 
śāśvataṃ vai purāṇam 

ātharvaṇe ca - parātmasidhyai paramaṃ kālakālaṃ tanūṣu liṅgaṃ śāmbhavaṃ 
bibhṛyānmuktikāmaḥ | mahāmahadbhirmaunibhiryogibhirvā dhāryaṃ bhavetsarvadā 
śāṅkaraṃ devadevam | śivaliṅgaṃ bhṛtvā brahmaṇassāyujyaṃ salokatāmāpnoti tena 
sarvān kāmānabhiyāti na sa punarāvartate na sa punarāvarvata iti iti |

tathā vedānteṣu - āpyāyantu mamāṅgāni vāk-prāṇaścakṣuśśrotramatho 
balamindriyāṇi ca sarvāṇi sarvaṃ brahmopaniṣadaṃ māhaṃ brahma nirākuryāṃ mā mā 
brahma nirākarodanirākaraṇamatsvanirākaraṇaṃ me'stu tadātmani nirate ya upaniṣatsu 
dharmāste mayi santu te mayi santu yaścchandasāmṛṣabho viśvarūpaḥ ityādi |



antardhāraṇaśaktairvā hyaśaktairvā dvijottamaiḥ |
saṃskṛtya guruṇā dattaṃ śaivaṃ liṅgamurasthale ||

dhāryaṃ viprairvimuktyarthamevaṃ vedavido viduḥ ||

kaṇṭhe kare mastake sanniveśya cobhe tatpāṇimantraṃ pavitram | yo 
vāmahastārcitaliṅgamekaṃ parātparaṃ satataṃ dharate vipraḥ kṣatriyo vā | tasyaiva 
labhyaḥ parameśvaro'sau nirañjanaḥ paramaṃ sāmyamupaiti divyam 
ityetānyupabṛṃhaṇavākyāni laiṅge bhagavatā vādarāyaṇena nirdiṣṭāni |

sauvarṇaṃ rājataṃ śailaṃ kṛtvā tāmramayantu vā |
pañcasūtrakṛtaṃ liṅgamakhaṇḍaṃ dhārayeddvijaḥ || ityupakramya 

ayaṃ me hasto bhagavāniti mantreṇa sarvadā |
pāṇau liṅgadhṛtiḥ proktā ṛgityāha sanātanī ||

bhadraṃ paraśivaṃ bhaktyā śṛṇuyāma surarṣabhāḥ |
bhadraṃ netraiḥ prapaśyāmo liṅgarūpaṃ sadāśivam ||

bhadraṃ yajāmassatataṃ tuṣṭavāṃso yathāvidhi |
yāvadāyuḥ pravarteta tāvaddevahitaṃ śivam ||

tanūbhissatataṃ bhaktyā sthāpayāmo yathāvidhi |
svastyākhyaṃ śāmbhavaṃ liṅgamindro vṛddhaśravāstathā ||

pūṣā ca viśvedevāśca tārkṣyoviṣṇustathaiva ca |
bṛhaspatistathāliṅgaṃ dadhātu paramaiśvaram ||

caraṇaṃ liṅgamākhyātaṃ pavitraṃ pāpanāśanam |
caraṃ jīvaṃ parātmānaṃ nayati prāpayatyataḥ |



vitataṃ vyāpakaṃ nityaṃ purāṇaṃ brahma śāśvatam |
yena liṅgena pūtassan pāpān sarvāstariṣyati ||

tena liṅgena śuddhena pūtāḥ pāpmānamāṇavam |
māyāmalaṃ kārmikaṃ cāpyarātiṃ te tarema hi ||

lokasya bhaktalokasya dvāraṃ tatprāptisādhanam |
arcimatsvaprakāśaṃ hi pavitraṃ lokapāvanam ||

jyotiṣmaddīptimadbhrājamānaṃ cidrūpabhāvataḥ |
mahattvaguṇasaṃyuktaṃ mahatsvatparikīrtitam ||

caraṇaṃ liṅgamākhyātaṃ jagatsaṃhārahetutaḥ |
amṛtasya dhārā mokṣasya sālokyādivibhedataḥ ||

bahudhā dohamānaṃ yattanno'smākaṃ viśeṣataḥ |
loke dehe sadā devāssudhitāṃ vāsamanvaham ||

dadhātu kurutātprītyā bhavarogaikabheṣajam |
pavamānānuvākena sarveṣāṃ liṅgadhāraṇam ||

yajuṣā gīyate yasmāttasmātpāśupataṃ śubham |
pavamāno'nilassamyagvarjanaḥ pāpavarjitaḥ ||

sapavitreṇa liṅgena śaivajñānavicakṣaṇaḥ |
vartate triṣu lokeṣu pūtā sa punātu mām ||

pāvanātsarvajīvānāṃ pavitraṃ liṅgamucyate |
hiraṇyaṃ liṅgamākhyātaṃ viśvarūpaṃ maheśvaram ||



śṛṅge śirasi talliṅgaṃ dhṛtaṃ varuṇamavyayam |
prapadye manasā vācā śivabhaktaṃ sanātanam ||

tīrthaṃ dehīti vacasā prārthitaṃ vedapūruṣaiḥ  |
sarvaṃ sarvātmakaṃ brahma liṅgarūpaṃ sanātanam ||

tadaupaniṣadaṃ divyaṃ mamāṅgāni viśeṣataḥ |
sthūlasūkṣmādidehāni jñānakarmendriyāṇi ca ||

bhāvādiliṅgarūpeṇa sthitvā sarvatra sarvadā |
āpyāyayantu satataṃ paramānandasampadā ||

tadahaṃ mā nirākuryāṃ na yajāmi kadācana |
mā māṃ brahma sadāliṅgaṃ na tyajenmā nirākarot ||

me mamātmani dehe tu tadbrahmāstu nirantaram |
anirākaraṇaṃ samyaganirakaraṇaṃ bhavet ||

upaniṣatsu ye dharmā bhasmarudrākṣasaṃjñakāḥ |
mayi te santu te nityaṃ santu te mayi sarvadā ||

ityādikāni | tatraivākaraṇe pratyavāyajanakatvaṃ ca dṛśyate - 

liṅgasya dhāraṇaṃ yasya sthūladehe na vidyate |
taddehaṃ niṣphalaṃ jñeyaṃ jīvatyaktaśarīravat ||

yathā śmaśānagaṃ kāṣṭhamanarhaṃ sarvakarmasu |
tathā liṅgavihīnastu sarvakarmabahiṣkṛtaḥ ||



yasya vakṣasthale liṅgaṃ kaṇṭhe rudrākṣamālikā |
na phāle bhūtirekhāśca taṃ tyajedantyajaṃ yathā ||

liṅgasya dhāraṇaṃ vipro manasāpi na laṃghayet |
śrutyā vidhīyate yasmāttattyāgī patito bhavet ||

brāhmaṇānāṃ śivo devastasmāttalliṅgadhāraṇam |
kartavyaṃ brāhmaṇānāntu vedavedāntaśāsanāt ||

bhṛtyasya prabhucihnantu yathā dhāryaṃ mahītale |
tathā bhaktasya liṅgādidhāraṇaṃ procyate sadā ||

anantapadmanābhasya haste liṅgasya dhāraṇam |
pāṇḍuraṅge tathā viṣṇośśīrṣaṃ liṅgasya dhāraṇam ||

suprasiddhatayā dṛṣṭaṃ kiṃ vaktavyaṃ nṛṇāṃ sadā ||

ityādinā ṣaṭsthalaparaśivātmakaparabrahmāsvarūpaliṅgadhāraṇasya 
dṛṣṭatvātsarvaliṅgavākyena taddhāraṇameva vidhīyate |

asminnarthe hetvantaramāha - 

|| 34 || vivakṣitaguṇopapatteśca || 2 ||

atra vivakṣitāḥ upāsanāyāmupādeyatvena ye guṇāḥ satyatvādayaḥ teṣāṃ 
paraśivabrahmaṇyupapatteḥ upapannatvādityarthaḥ | ṛtaṁ satyaṃ paraṃ brama puruṣaṃ 
kṛṣṇapiṅgalam | ūrdhvaretaṃ virūpākṣaṃ viśvrūpāya vai namaḥ ityādinā 
taddharmaśravaṇāt | śrutyantare ca - sarvaṃ khalvidaṃ brahma tajjalāniti śānta 
upāsīta | atha khalu kratumayaḥ puruṣo yatha kraturasmin loke puruṣo bhavati tathetaḥ pretya 
bhavati | sa kratuṃ kurvīta manomayaḥ prāṇaśarīro bhārūpaḥ satyasaṅkalpa ākāśātmā 
sarvakartā sarvakāmaḥ ityādau srvātmakasya parameśvarasya bhaktopāsanārthaṃ 
prāṇaśarīratvena paricchinnatvasya satyasaṅkalpatvādeśca



vivakṣitatvāt | atra nidhanapataye namaḥ ityādinā sarvātmakatvamupadiśya pāṇimantraṃ 
pavitraṃ iti pāṇyadhikaraṇakatvena paricchinnatvasyāpi tasyaiva 
nirdeśānnetaropāsanamatra vidhīyate |

nanu purāṇāntareṣu liṅgasya parameśvaranikṛṣṭāṅgatvena nirdeśāt caraṇaṃ pavitra 
ityādiśrutīnāmaṃdhriparatvena rūḍhatvāt vedabāhyasaṅkarajāterapi 
bhasmarudrākṣaśivaliṅgādicihnānāṃ dṛṣṭatvātkathaṃ teṣāṃ śrautatvam iti cenna 
- 

liṅgapurāṇe jyotirliṅgotpatyanantaraṃ - 

tataḥ prahṛṣṭamanasā praṇipatyamaheśvaram |
prāha nārāyaṇo nāthaṃ liṅgasthaṃ liṅgadhāriṇam ||

yadi prītissamutpannā yadi deyo paraśca nau |
liṅgādhaḥpīṭhavadbhāti kuṇḍalīkṛtapannagaḥ ||

tadūrdhvapīṭhavadbhāti dharā'śvatthadalākṛtiḥ |
tasyāṃ sthitaṃ mahādevajyotīrūpaṃ mahattaram ||

āvayorgarvanirmūlakāraṇaṃ liṅgamīdṛśam |
bhavadīyaṃ mahādeva datvā dīkṣāṃ hi nau kuru ||

taddhāraṇācca tadhyānāttadarcanavidhānataḥ |
aihikāmuṣmikaṃ saukhyaṃ prāpnuvāma iti dhruvam ||

evaṃ tadvacanaṃ śrutvā viśvanāthassanātanaḥ |
indranīlamayaṃ liṅgaṃ viṣṇave brahmaṇo mama ||

padmarāgamayaṃ liṅgaṃ datvā dīkṣāmakārayat |
tataḥ pradattavān devo bhaktimavyabhicāriṇīm ||



vakṣasthale hariliṅgaṃ mūrdhni cāhaṃ pitāmahaḥ |
dhṛtvā prahṛṣṭamanasā śraddhayā parayā mudā ||

ityādinā parameśvarasyaiva liṅgarūpatvadarśanāt | kiñca - siddhāntāgame -

brahmaṇā viṣṇunā pūrvaṃ yalliṅgaṃ jyotirātmakam |
aparicchedyamabhavatkena vā paribodhyate ||

pīṭhikā paramā śaktirliṅgaṃ sākṣātparaśśivaḥ |
śivaśaktisamāyogādviśvaṃ liṅgaṃ taducyate ||

viśvādhikatvamīśasya liṅgamūrtessvabhāvajam |
ananyadevasādṛśyaṃ śrutirāha sanātanī ||

līyante yatra gamyante brahmaviṣṇvādinirjarāḥ |
talliṅgaṃ paramaṃ brahma saccidānandalakṣaṇam ||

pratimākāraśūnyasya  liṅgasya paramātmanaḥ |
pratimākāradevānāṃ sādṛśyaṃ kathamīryate  ||

ityādinā tathā darśanācca | vyāsa gautama - dadhīci śāpada 
dhadhūrtakalpitavākyānā śrutiviruddhatvena na cātra prāmāṇyam | tathā 
cetpāṇḍuraṅga-rāmeśvara-śrīśailādiṣu viṣṇupratiṣṭhitaliṅgānāṃ 
tadviṣṇorapi na sarvotkṛṣṭatvamupapadyate | tadaṅgīkāre  bauddhapāṣaṇḍamatassyāt | 
caraṇaśabdasyāṃdhriparatve 
caraṇaśrutiniṣṭhavyāpakatvasvayaṃprakāśatvādidharmāṇāṃ virodhaprasaṅgassyāt | 
parameśvaradharmabāhulyādākāśaprāṇādiśabdavattasya parameśvaraparatvameva | 
caryate bhakṣyate jagat yeneti caraṇam idaṃ sthiterapyupalakṣaṇam caraṃ jīvaṃ mokṣaṃ 
nayatīti vā eṣa eva sādhu karma kārayati iti śruteḥ | utpattisthitilayakāraṇamiti yāvat |



tādarthyālliṅgaṃ caraṇaśabdavācyam | līyate gamyate yatra yena sarvaṃ carācaram 
ityādinā liṅgacaraṇaśabdayoḥ paryāyatvaṃ sustham |

atha vīraśaivāṣṭāvaraṇāni - 

bhasma rudrākṣakaṃ liṅgaṃ gururmantraṃ tathā caraḥ |
pādodakaṃ prasādaśca śaivāṣṭāvaraṇāni hi ||

ityādivaidikaśivāgamasaṃskārābhāvādbrahmavidyāṅgaśaivāṣṭāvaraṇāni  sarvathā 
teṣāṃ na sambhavanti | avaidikānāṃ śaivāgnisaṃskārābhāvāt | 
jābālādyupaniṣatsiddhaśaivāgnibhasmadhāraṇaṃ nopadiśyate  | 
śikhāyāmekamekāsyam ityādinā teṣāṃ vidhyuktaśikhāśūnyatvādrudrākṣadhāraṇaṃ 
na sambhavati | pañcākṣarīmantrasya śrautaprakaraṇapaṭhitattvātteṣāṃ 
vedoktacaturvidhavarṇāntarbhūtatvābhāvāt smṛtyuktāṣṭādaśavarṇabāhyatvācca 
vyatyāsakrameṇāpi tanmantropadeśānarhatvācca so'pi na sambhavati | upanayana 
saṃskāraśūnyānāṃ vedabāhyānāṃ  prāṇapratiṣṭhādivaidikasaṃskāravidhiḥ 
kathamupapadyate  tadabhāve liṅgasyāpyabhāvāttaddhāraṇapūjādinā 
sakalapāpakṣayapūrvakaparaśivatvaprāptiḥ  kathamupapadyate  brāhmaṇo vai sarvā 
devatāḥ varṇānāṃ brāhmaṇo guruḥ 
ityādiśrutismṛtisiddhabrāhmaṇācāryatvānaṅgīkārāt 
gurucaraṇatīrthaprasādacatuṣṭayamapi na sambhavati | ghṛtakośātakī##-
pratīyate | tathā siddhāntāgame - 

āgamaṃ śivaliṅgasya śarīramiti kathyate | 
śrutirliṅgasya caitanyaṃ vedāntaḥ prāṇamīryate ||
tatsaṃskāravihīnatvālliṅgitvaṃ na hi sarvadā iti |

śūdrāṇāṃ brahmavidyādhikāranirākaraṇam - 

kiñca - tattvamasyādi mahāvākyārthapratipāditaliṅgāṅgaikyaṃ kathaṃ 
bhavedvedabāhyānām  apaśūdrādhikaraṇe - 
saṃskāraparāmarśāttadabhāvāmilāpācca iti sūtre brāhmaṇa-kṣatriya##-
śūdrāṇāṃ śrutismṛtipurāṇetihāsasiddhānāmapi 



brahmavidyādhikārasya niṣiddhatvātkimanyeṣāṃ vaktavyam  tasmātpūrvoktameva 
samīcīnam |

nanu - rudrasya parabrahmatvaṃ katham  āpastambasūtre niṛrutyādivat 
rudrāhutyanantaraṃ apa upaspṛśya ityamaṅgaladevatātvanirdeśāt iti cenna - 
tathātve mānābhāvāt śrautaśuṇṭhatvaprasaṅgāt | tamīśvarāṇāṃ paramaṃ 
maheśvaraṃ taṃ devatānāṃ paramaṃ ca daivatam | patiṃ patīnāṃ prathamaṃ 
purastādvidāma devaṃ bhuvaneśamīḍyam eka eva rudro na dvitīyāya tasthe 
asaṃkhyātāssahasrāṇi smaryate na ca dṛśyate viśvādhiko rudro maharṣiḥ śivo'dvaita 
ityādi śrutiśateṣu parabrahmaṇaśśivasya ananyasāmānyadevatātvopadeśāt | 
sarvadevatādhipatitvādidharmāṇāṃ tasyaiva nirdeśācca | tatsamīpe tadbhṛtyānāṃ 
brahmaviṣṇvādīnāṃ pūjārhatvāsaṃbhavāt rudrāntardhānārthamapāpariṣecanaṃ 
vidhīyate | taduktaṃ yajurvede - apaḥ pariṣiñcati rudrasyāntarhityai iti na ca 
niṛrutyādiprakaraṇapaṭhitatena nikṛṣṭatvam gośvagnibrāhmaṇān spṛṣṭvā apa 
upaspṛśet ityāpastambasūtre prakaraṇaikatvena 
utkṛṣṭāpakṛṣṭagośvāgnīnāmupadeśāt | 
śvayuvamaghavanśabdānāmutkṛṣṭāpakṛṣṭavācakānāṃ ekasūtre nirdeśāt | 

kiñca - 

rajasvalāgnigoviprān pātivratyasriyaṃ tathā |
śavāmedhyabrahmabandhūn  spṛṣṭvā snānaṃ samācaret || iti |

vṛddhaśātātape'pi rajasvalāsāhacaryeṇa goviprāṇāṃ nirdeśacca na prakaraṇadoṣaḥ | 
tasmāntasyaiva brahmatvam |

atha śivasya parabrahmaṇaḥ upāsyatvaṃ nārāyaṇasya upāsakatvaṃ ca |

atrokta brahmalakṣaṇasya nārāyaṇe'tivyāptimāśaṅkya nirākaroti - 



|| 35 || anupapattestu na śārīraḥ || 3 ||

atra tu śabdo niścayārthaḥ pūrvoktaśivaliṅgadhāraṇameva śrotriyāṇāṃ 
brahmavidyopāsa kānāmavaśyaṃ kartavyam | na śārīraḥ - pūrvānuvāke 
sahasraśīrṣaṃ ityārabhya sahasraśīrṣatvādiviśiṣṭasya nārāyaṇasya mūrtyātmakatvena 
vyapadeśāt | samudre'ntaṃ viśvaśambhuvaṃ ityādinā samudraśāyitvādiliṅgānāṃ 
tasyaiva samucitatvāt tadvācakācyuta hariśabdaprayogācca 
mūrtyātmakanārāyaṇātmakaśśārīra evātropāsyo na bhavati kutaḥ  anupapatteḥ - 
nidhanapataye namaḥ ityārabhya sarvaliṅgaṃ sthāpayati ityantaṃ śivaliṅgasya 
parabrahmatvena dhyānadhāraṇātmakasarvopāsanaviṣayatvaprakaṭanāya 
pratipadanamaskārapūrvakaṃ sarvātmakatvapratipādanāt | mūrtyātmakasya 
viṣṇostaddharmāṇāmasambhavāt | apratimākārasya liṅgasyaiva sarvopāsyatvaṃ siddham 
| śaive - 

śivaśaktyātmakaṃ liṅgaṃ cidrūpaṃ pāramaiśvaram |
brahmaviṣṇvādidevānāṃ dhyeyaṃ dhāryaṃ sanātanam ||

līyate'smin jagatsarvaṃ jaṅgamasthāvarātmakam |
gamyate sṛṣṭikāle tu talliṅghaṃ brahmaśāśvatam ||

iti vyutpatyā caraliṅgasya mahatvaṃ brahmalakṣaṇamuktam | 
śrutismṛtipurāṇāgamasiddhattvāttaddhāraṇopāsanādikaṃ vaidikam | 
viṣṇuvigrahasālagrāmādyupāsanasya śrautavidhyabhāvāttāntrikatvaṃ siddham |

kiñca tatprakaraṇapaṭhitaviśvapatitvādiparameśvaradharmāṇāṃ nārāyaṇe asambhavāt 
paśūnāṃ pataye vṛkṣāṇāṃ pataye jagatāṃ pataye ityādiśrutiśateṣu śivasyaiva 
sakalabhuvanādhipatitvavyavasthāpanāt eko hi rudro na dvitīyāya tasthurya imān 
lokānīśata īśanībhiḥ iti rudravyatiriktasya jagadīśvaratvasya nirastatvāt viśvādhiko rudro 
maharṣiḥ iti tasyaiva viśvādhikatvaśravaṇācca na viṣṇvādīnāṃ śārīrāṇāṃ 
sarvopāsyatvam |



nanvevaṃ - nārāyaṇopāsanāvidhāyakavākyānāṃ kā gatiḥ  iti cet ucyate - 
tattvamasi śvetaketo ityādiśrutiṣu brahmopāsakānāṃ śvaitaketvādīnāṃ 
brahmatvopadeśavat nārāyaṇasya brahmatvamupadiśya padmakośapratīkāśaṃ ityādinā 
taddhṛdayapuṇḍarīkamupadiśya tasya madhye vahniśśikhā ityādinā jīvasvarūpaṃ 
nirdiśya tasyāśśikhāyāmadhye paramātmā vyavasthitaḥ iti jīvāntaryāmitvena ca 
tasyopāsyatvaṃ vidhīyate sa brahmā sa śivassendraḥ ityādinā 
tadvibhūtirūpabrahmaviṣṇurudrendrādi sarvaśabdavācyatvaṃ nirṇīyate | tathā 
śrutyantareṣvapi brahmaṇo rudrasya brahmaviṣṇukālarudrātītatvaṃ tatkāraṇatvaṃ 
tacchabdavācyatvaṃ ca śrūyate | prapañcopaśamaṃ śāntaṃ śivamadvaitaṃ caturthaṃ 
manyante sa ātmā sa vijñeyaḥ iti māṇḍūkye sarvātītatvaṃ dhyāyīteśānaṃ 
pradhyāyitavyaṃ sarvamidaṃ brahmaviṣṇurudrendrāste sarve samprasūyante 
ityatharvaśikhāyāṃ umāsahāyaṃ parameśvaraṃ prabhuṃ trilocanaṃ nīlakaṇṭhaṃ 
praśāntam ityārabhya sa brahmā sa śivassa harissendrasso'kṣaraḥ paramassvarāṭ sa eva 
viṣṇussa prāṇassa kālo'gnissacandramāḥ | sa eva sarvaṃ yadbhūtaṃ yacca bhavyaṃ 
sanātanam ityādinā sarvaśabdavācyatvavyavasthāpanāt nānyasyātropāsyatvaṃ sidhyati |

athavāhaṃ harissākṣātsarvajñaḥ puruṣottamaḥ |
sahasraśīrṣā puruṣassahasrākṣassahasrapāt ||

ityārabhya - 

ūrdhvaretaṃ virūpākṣaṃ viśvarūpaṃ maheśvaram |
nīlagrīvaṃ mahātmānaṃ paśyantaṃ pāpanāśanam ||

ityādinā bhagavatā vādarāyaṇena sūtasaṃhitāyāṃ dhyānayogaprakaraṇe 
vyāhṛtattvānnānyārtho vaidikaḥ |

smṛtyantare'pi - 



evamuktvā mahābāhurmahāyogīśvaro hariḥ |
darśayāmāsa pārthāya paramaṃ rūpamaiśvaram || iti |

vāmanapurāṇe 

tato'vyayātmā sa hariḥ svahṛtpaṃkajaśāyinam |
darśayāmāsa devānāṃ murārirliṅgamaiśvaram || iti |

gītāyāmapi īśvarassarvabhūtānāṃ hṛddeśe'rjuna tiṣṭhati || iti | śrutismṛtipurāṇeṣu 
nārāyaṇasyopāsakatvaṃ śivasyopasyatvaṃ ca ghaṇṭāghoṣeṇa śrutam |

punarhetvantara māha - 

|| 36 || karmakartṛvyapadeśācca || 4 ||

nātropāsyo nārāyaṇaḥ - kutaḥ  karmakartṛvyapadeśāt | namo brahmaṇe dhāraṇaṃ 
me asttvanirākaraṇaṃ dhārayitā bhūyāsaṃ karṇayoḥ śrutaṃ mācyoḍhvam mamāmuṣya 
om iti pūrvoktanārāyaṇamantre 
oṃkāravācyaśivaliṅgadhāraṇātmakopāsanakarmakartṛnārāyaṇasya vyapadeśāt | 
paramaśivaliṅgabāhyābhyantaradhāraṇārcanārpaṇāvadhānātmakopāsanameva 
mumukṣūṇāṃ śrautānāmāvaśyakam | yacchandasāmṛṣabho viśvarūpaḥ ityārabhya 
śrutaṃ me gopāya ityantaṃ tathā śrūyate | kiñca - padmakośapratīkāśaṃ ityanena 
prakṛtasya nārāyaṇasya daharapuṇḍarīkamupadiśya paramātmā vyavasthitaḥ ityantena 
tadantarvartitvena parameśvarasya nirdeśāt dhyātṛtvena nārāyaṇasya dhyeyatvena ca 
paramaśivasya karmakartṛtvaṃ nirdiśyate | ato nārāyaṇasya śivo pāsakatvaṃ siddham |

nanu - namo brahmaṇe dhāraṇaṃ me astu it śrutau 
devatāntaradhāraṇavidhāyakapramāṇācārābhāve'pi nārāyaṇapratinidhitvena 
śaṃkhacakradhāraṇasya pāñcarātramatasiddhatvena taddhāraṇaparatvaṃ kiṃ na syāt  iti 
cenna - anirākaraṇaṃ ityanena nirākaraṇaṃ heyaprapañcaḥ 
tannabhavatītyanirākaraṇam | upādeyaṃ brahmetyarthalābhāt brahmaliṅgaśabdayoḥ 
paryāyatvācca | arthālliṅgadhāraṇasiddhirniṣpratyūhā | tadvacchaṃkhadhāraṇaṃ na 
vidheyam kliṣṭārthakalpane mānābhāvāt | 



atha brāhmaṇalakṣaṇam 

mukhe mantro hṛdi dhyānaṃ mastake liṅgadhāraṇam |
śikhā sūtraṃ tathā bhasma iti brāhmaṇalakṣaṇam ||

vibhūtiryasya no phāle kaṇṭhe rudrākṣamālikā |
mukhe ṣaḍakṣarīmantrastaṃ tyajedantyajaṃ yathā ||

uddhūlanaṃ tripuṇḍraṃ ca manasā'pi na laṃghayet |
śrutyā vidhīyate yasmāttattyāgī patito bhavet ||

iti gautama-śātātapa-gāruḍādismṛtiṣu liṅgatripuṇḍrādikasya 
brāhmalakṣaṇatvena tadatikramaṇe pratyavāyajanakatvena ca śravaṇāt |

kiñca - liṅgadhāraṇasya śrutyā sarvotkṛṣṭatvapratipādanāt tāntrikavidhinā  
śrautānāṃ prayojanābhāvācca tadubhayavidhyaṅgīkāro na yuktaḥ |

tripuṇḍraṃ ye vinindanti nindanti śivameva te |
dhārayanti tu ye bhaktyā dhārayanti tameva te ||

iti jābāle tathā kālāgnirudropaniṣadi | athavā bhagavāṃstripuṇḍravidhibhiḥ 
ityādisanatkumārapraśnottarabhūtāt tiryaktisro rekhāḥ prakurvīta iti vākyādanantaraṃ 
trirekhānāṃ trivedātmakākārokāramakārātmakatvasya 
rudramaheśvarasadāśivātmakatvasya ca 
pratipādanālliṅgadhāraṇasyāvaśyakatvamatyantapuṇyahetutvaṃ ca vidheyamiti niścitam 
|

nanu - liṅginaṃ cakriṇaṃ dṛṣṭvā ityādau cakradhāraṇavalliṅgadhāraṇasyāpi 
niṣedhadarśanātkathaṃ śrautaparigrāhyatvaṃ  iti cenna - prabhākaraprabhāyāṃ 
dīpādiprakāśavat tāntrika vidhiniṣedhayoḥ śrautavidhau aprakāśakatvāt  | niṣedhānāṃ 
vedamūlakatvābhāvātprāmāṇyaṃ nāśaṅkanīyam |



kiñca - niṣedhasya tāntrikatvāt taptacakrāṅkanaprakaraṇapaṭhitatvācca 
tāntrikataptaliṅgadhāraṇaniṣedhaparatvamiti pūrvamevoktam | dhyāyīteśānaṃ 
pradhyāyitavyaṃ sarvamidaṃ brahmaviṣṇurudrendrāste sarve saṃprasūyante tvaṃ 
devānāṃ brahmaṇānāmadhipatiḥ viṣṇuḥ kṣatriyāṇāmadhipatiḥ tvaṃ deveṣu brāhmaṇo 
hyahaṃ manuṣyeṣu brāhmaṇaḥ brāhmaṇo vai brāhmaṇamupadhāvati yo vai svāṃ 
devatāmatiyajate ityādi śrutiṣu brāhmāṇāṃ śivadevatvasya  anyathā pratyavāyasya ca 
śravaṇāt | smṛtirapi - 

brāhmaṇānāṃ śivo devantasmāttatpiṇḍasambhavaḥ |
brāhmaṇasyeti vijñeyo no cedabrāhmaṇo bhavet ||

rudrapiṇḍasamudbhūto rudrabhūmilayaṃ gataḥ |
pitaraṃ nābhijānāti tātaṃ veśyāsuto yathā ||

brāhmaṇo bhagavān rudrastasmāttatpiṇḍasambhavaḥ |
brāhmaṇaśceti vijñeyo nātra kāryā vicāraṇā ||

ataḥ saṃnyāsināṃ vāpi putraḥ pārvaṇamācaret |
mātāpitrormṛtāhe tu na kuryātpārvaṇaṃ yadi ||

bauddhamlecchādivattyājyassvaloke patito bhavet |

ityādinā brāhmaṇotpatteḥ rudrapiṇḍahetukatvaṃ rudradevatātvaṃ ca nirdiṣṭam | 
tasmāditaradevatādilāṃchanādikaṃ brāhmaṇānāṃ na vidheyam |

cakrāṅkitatanuryatra na tatra divasaṃ vaset |
yadi tiṣṭhenmahāpāpī sahasrabrahmahā bhavet ||

ajñānādathavā mohādrāmato vā sudarśanam |
dhatte kulaghnaṃ taṃ dṛṣṭvā sacelaḥ snānamācaret ||



yathā śmaśānagaṃ kāṣṭhamanarhaṃ sarvakarmasu |
tathā cakrāṅkito viprassarvakarmabahiṣkṛtaḥ ||

ityādinā śātātapa-gāruḍa-śaṃkha-viṣṇusmṛtyādiṣu 
tanniṣedhadarśanālliṅgadhāraṇaparatvameva yuktam | taduktaṃ 
brahmāṇḍapurāṇe - 

namo'stu brahmaṇe tubhyaṃ ācaryāya mahātmane |
tannirākaraṇaṃ viśvaṃ janyatvānmṛtyunaiva hi ||

anirākaraṇaṃ brahma kāraṇatvāccirantanam |
anirākaraṇaṃ yattu dhāraṇaṃ deśikottamaḥ ||

vedaśāstrapurāṇeṣu prasiddhaṃ karṇayośśrutam |
ahaṃ dhārayitā devaṃ bhūyāsaṃ sarvakāraṇam ||

brahmaviṣṇvādayo devāḥ prasiddhāśca tathā smṛtāḥ |
te nirākaraṇāssarve mṛtyunā sarvaśatruṇā ||

me nirākaraṇāstvete na hi dhāryāḥ kadācana |
nāhaṃ dhārayitā devān bhūyāsaṃ majjatassuran ||

na śaknuvanti māṃ tatu majjantaṃ mṛtyusāgare |
ūrdhvaṃ mamedamoṃ liṅgaṃ māṃ cāmuṣya samāśraya ||

iti anirākaraṇapade bhūtirudrākṣayoḥ omiti liṅgasya ca trayāṇāmapi dhāraṇasya 
prādhānyaṃ svayaṃ sambhavati | medhāvī bhūyāsaṃ ahamekaḥ prathamamāsaṃ ityatreva 
bhūyāsamityatrāpi vidhyarthe āśīrliṅvidhīyate |

jābālakālāgnirudrādyupaniṣatsu śivadhāraṇadyotanāttatpratimādhāraṇaṃ kiṃ 
syādityāśaṃkyāha - 



atha liṅgadarśanadhāraṇayoḥ sarvotkṛṣṭatvapratipādam |

|| 37 || śabdaviśeṣāt || 5 ||

ūrdhvāya namaḥ ityārabhya sarvaliṅgaṁ sthāpayati pāṇimantraṃ pavitraṃ ityantena 
liṅgasyaivātra sarvātmakatvapratipādanānnārāyaṇādidevatāvigrahopāsanaṃ na 
kartavyam | kutaḥ  śabdaviśeṣāt | jijñāsyabrahmalakṣaṇavidhāyakena janmādyasya yataḥ 
yato vā imāni bhūtāni jāyante ityādinā śrutisūtrapramāṇenoktasya 
jagajjanmādikāraṇatvasya liṅgaśbdenaiva dyotanāt |

līyate gamyate yatra yena sarvaṃ carācaram |
tasmālliṅgaṃ paraṃ brahma kāraṇaṃ sarvamavyayam ||

iti smṛteśca | yasmin carācaraprapañcaḥ prayuṅkte vilīyate punassṛṣṭikāle 
yasmādbahirgacchatīti talliṅgaṃ prapañcotpattisthitilayādhāraṃ paraṃ 
brahmetyabhidhīyate | purāṇeṣvapi liṅgadhāraṇapūjādikameva bahudhā śrūyate | 
skanade-śaṃkarasaṃhitāyāṃ - 

rudro bhūtvā yajedrudraṃ nārudro rudramarcayet |
prāṇaliṅgena  sambadhī sa rudro nātra saṃśayaḥ ||

krimikīṭapataṅgebhyaḥ paśavaḥ prajñayādhikāḥ |
paśubhyo'pi narāḥ śreṣṭhāsteṣu śreṣṭhā dvijātayaḥ ||

brāhmaṇeṣu  ca vidvāṃso vidvatsu kratubuddhayaḥ |
kratubuddhiṣu kartārastebhyassaṃnyāsino'dhikāḥ ||

teṣu vijñāninaḥ śreṣṭhāsteṣu śaṅkarapūjakāḥ |
teṣu śreṣṭhā mahābhāga mama liṅgāṅgasaṃginaḥ ||



liṅgāṅgasaṅgiṣvadhikaṣṣaṭsthalajñānavān pumān |
tasmādabhyadhiko nāsti sa evāhaṃ na saṃśayaḥ ||

brahmaviṣṇvādayo devā munayo gautamādayaḥ |
dhārayanti sadā liṅgamuttamāṅge viśeṣataḥ ||

urasthale harirliṅgaṃ dhṛtvā mūrdhni pitāmahaḥ |
liṅgasthaṃ māṃ samārādhya svaṃ svaṃ padamavāpatuḥ ||

yatra tiṣṭhati liṅgāṅgasaṅgī śivaparāyaṇaḥ |
nimiṣaṃ nimiṣārdhaṃ vā tacchivakṣetramucyate ||

liṅgāṅgasaṅginaḥ puṃso ye durviṣayavāsinaḥ  |
te sarvapāpanirmuktā yāsyanti paramāṃ gatim ||

liṅgāṅgasaṅginaṃ martyaṃ liṅgadhyānaparāyaṇam |
anuvrajati yo martyasso'pi muktimavāpnuyāt ||

dhṛtaliṅgasya martyasya pādaprakṣālanodakam  |
pāpaśudhyarthamajñānaṃ taddhāryaṃ śikhivāhana ||

prāṇaliṅgaikaniṣṭhasya dehaṃ spṛṣṭvā samīraṇaḥ |
yatra gacchati tatrasthā martyā muktā na saṃśayaḥ ||

yugavacchivaliṅgaikyapādaspṛṣṭarajāṃsi ca |
patanti mastake yasya sa mukto nātra saṃśayaḥ ||

annaṃ vā jalamātraṃ vā yaddattaṃ liṅgadhāriṇe |
tadannaṃ merusadṛśaṃ tajjalaṃ sāgaropamam ||



liṅgāṅgasaṅgaṃ kurvantaṃ dṛṣṭvā dvijavaraṃ raviḥ |
sthānāccalatyayaṃ bhitvā maṇḍalaṃ me vrajecchivam ||

śivaliṅgāṅgasambandhabhājāṃ darśanamātrataḥ |
muktiṃ gacchanti manujāḥ paśupakṣimrgādayaḥ ||

ityādinā liṅgadarśanadhāraṇayossarvotkṛṣṭatvapratipādanānna vigrahadhāraṇaṃ 
vidhīyate |

kiñca - nārāyaṇaparaṃ brahma iti vākye nārāyaṇātparaṃ brahmetyupadiśyate | 
samidho yajati ityādidarśapūrṇamāsaprakaraṇapaṭhitavākyāvagatānāṃ prayājānāṃ 
darśapūrṇamāsāṅgatvavat nārāyaṇaprakaraṇapaṭhitasya hṛdayasya 
nārāyaṇasaṃbandhitvamucyate | aṇoraṇīyān mahato mahīyānātmā guhāyāṃ nihito'sya 
jantoḥ | tamakratuṃ paśyati vītaśoko dhātuḥ prasādānmahimānamīśam ityupakrame 
śivaikabodhakānāmīśādiśabdānāṃ mukhyatvena vyapadeśāt | 
utpattiśiṣṭaśivapraśaṃsāyāstatparatvaṃ vidhīyate | viśvādhiko rudro maharṣiḥ yaḥ 
paraḥ sa maheśvaraḥ iti madhye'pi śivaprācuryaṃ ūrdhvaretaṃ virūpākṣaṃ 
viśvarūpāya vai namaḥ ityante'pi pracuraśivapraśaṃsākathanādabhyāsatātparyamiti 
gīyate | viśvādhikatvādilakṣaṇānāmananyasādhāraṇatvāttadevāpūrvamityucyate | 
parāmṛtātparimucyante sarve ityantena phalaṃ vyapadiśyate |

sahasraśīrṣaṃ ityanuvāke nārāyaṇapraśaṃsā hyarthavādatātparyamityavagamyate | 
yasmātparaṃ nāparamasti kiñcit ityanenopapatiḥ | evaṃ sāṅgatātparyeṇa 
śivaparatvāvagamānnānyaparatvam | na ca sahasraśīrṣānuvāka evātropakramaḥ | 
upasaṃhārānuvākagatomāpatitvādidharmāṇāṃ nārāyaṇe asamañjasatvāt | 
kiñcopakrame aṇoraṇīyān iti mantre sarvacetanaguhāśayatvamīśvarasya prasādhya 
tadanugrahādeva sarveṣāṃ duḥkhanirmuktatvamupadiśya sapta prāṇāḥ prabhavanti 
ityārabhya pūrṇaṃ puruṣeṇa sarvaṃ ityantena sṛṣṭyādipravṛttidharmātmakatvaṃ 
tasya pradarśya na karmaṇā na prajayā dhanena ityādinā 
nivṛttilakṣaṇadharmapraśaṃsāmupakramya pareṇa nākaṃ nihitaṃ guhāyāṃ ityādinā 
tadupāsanādhikāritvaṃ yatīnāṃ 



nirūpya  parāmṛtātparimucyanti sarve ityanena tadupāsakasya mokṣaphalaṃ vidhāya 
daharaṃ vipāpmaṃ ityādinā tadupāsanasthānamabhidhāya yo vedādau svaraḥ proktaḥ 
ityādinā tatropāsyatvaṃ maheśvarasya nirdiśya ṛtaṁ satya ityanenopāsanāyā 
guṇaviṣayatvena  paramaśivadharmāṇāmasādhāraṇānāmatiśāyitatvaṃ pradarśya 
tadarthavādapraśaṃsāyāṃ viśeṣopāsakatvena yatīndratvena śivabhaktāgragraṇyatvena 
sahasraśīrṣānuvāke nārāyaṇasyaiva mukhyādhikāritvaṃ nirūpya tatra nārāyaṇaṃ 
mahājñeyaṃ ityādinā nārāyaṇaṃ prastutya padmakośapratīkāśaṃ ityādinā 
tadhdṛdayapuṇḍarīkaṃ vyapadiśya tasyāśśikhāyā madhye paramātmā vyavasthitaḥ 
ityanena parameśvarasya tadhdṛdayapuṇḍarīkāntarvartitvamupadiśya ādityo vā eṣa 
etanmaṇḍalaṃ tapati ityanena prabhākaramaṇḍalastutiṃ kṛtvā ya eṣontarāditye 
hiraṇmayaḥ puruṣaḥ ityanena rudrasya parabrahmaṇaḥ tanmaṇḍalasthitiṃ prasādhya tataḥ 
pañcabrahmamantrairupāsyasya maheśvarasya sarveśvaratvādidharmān darśayitvā namo 
hiraṇyavāhave ityādinā pavanādivanmūrtāmūrtatvaṃ vyapadiśyate  | tathā ca smṛtiḥ 
- 

nārāyaṇena yatinā padmagarbho mahāmuniḥ |
jñātvā śivaikavijñānaṃ vasiṣṭhāyopadiṣṭhavān || iti |

tathā skānde śivavacanam - 

nārāyaṇātparo bhakto mama nāsti varānane |
bhāryātvaṃ vṛṣabhatvaṃ ca bāṇatvamagamatpurā || iti |

aśvatthāmānaṃ  prati śivavacanam -

ahaṃ yathā varārādhyaḥ kṛṣṇenākliṣṭakarmaṇā  |
tasmādiṣṭamataḥ kṛṣṇādanyo mama na vidyate || iti |



saurasaṃhitāyāṃ ca - 

śivasya paratattvārthaṃ svayaṃ jñātvā śivastathā |
uvāca viṣṇave viṣṇuḥ padmagarbhāya proktavān ||

caturmukho vasiṣṭhāya vasiṣṭaśśaktaye tathā |
parāśarāya śaktiśca vyāsāya ca parāśaraḥ ||

ityādinā nārāyaṇa-parameśvarayoḥ upāsakopāsyatva-śiṣyatva##-
nārāyaṇasya 
anitarasādhāraṇadaharāvacchinnajyotirliṅgānusaṃdhānasāmarthyaliṅgena yacca 
kiṃcijjagatyasmin dṛśyate śrūyate'pi vā | antarbahiśca tatsarvaṃ vyāpya nārāyanaḥ 
sthitaḥ | iti parameśvaraniṣṭhavyāpakatvādidharmāṇāṃ tattvamasi śvetaketo tvaṃ 
brahmāsi ityādivannārāyaṇaparatvena stutiryuktā | sarvopādānatvātsarvāntaryāmitvācca 
sarvātmakatvaṃ sarvaśabdavācyatvaṃ na parameśvarasyaiva samucitam | devā ha vai 
svargaṃ lokamagaman te devā rudramapṛcchan ko bhavāniti so'bravīdahamekaḥ 
prathamamāsaṃ vartāmi ca bhaviṣyāmi ca | nānyaḥ kaścinmatto vyatiriktaḥ ityārabhya yo 
vai rudrassa bhagavān yaśca brahmā yaśca viṣṇuryaśca maheśvaraḥ ityādinā 
atharvaśirasi sa eva viṣṇuḥ sa prāṇaḥ iti kaivalyaśrutau ca tasyaivāntaryāmitvanirdeśāt |

muṇḍaka-māṇḍūkya-chāndogya-kaivalya-taittirīyādiṣu paraśivasya 
daharopāsyatvakathanāttasyaiva tatsamucitamastu | pavitrasya parameśvarasya 
apavitravāmahastasthitivirodhātsarvaliṅgavādhaye śarīre liṅgadhāraṇaṃ na vidhīyata 
ityāśaṅkāyāmāha - 

|| 38 || smṛteśca || 6 ||

sarvaliṅgaṁsthāpayati pāṇimantraṃ pavitraṃ iti vākye pāṇiliṅgadhṛtissarvathā na 
vyapadiśyata iti cenna - kutaḥ  smṛteśca |



kṛte tu mānavo dharmastretāyāṃ gautamasmṛtiḥ |
dvāpare śaṃkhalikhitau kalau pārāśarasmṛtiḥ ||

ityādismṛtinirdiṣṭakṛtādiyugacatuṣṭayaprasiddhamanvādismṛtiṣu brāhmaṇānāṃ 
śivaliṅgadhāraṇavidhāyakasmṛteśca na devatāntaradhāraṇopāsanaṃ 
vaidikānāmaṅgīkartavyamityarthaḥ | tathā hi manusmṛtau - 

akṣapādādayassarve śaktayaḥ  parayā mudā |
dhārayantyalikāgneṣu śivaliṅgamaharniśam || iti |

tatraiva dhyānayoginirūpaṇe - 

śivadhyānaparo bhūtvā śivaliṅgāṅgasaṃyutaḥ |
śivetaraparityāgī dhyānayogī sa ucyate || iti |

gautamasmṛtau - 

mukhe mantraṃ hṛdi dhyānaṃ mastake liṅgadhāraṇam |
rudrākṣaṃ  ca tathā bhasma etadbrāhmaṅlakṣaṇam ||

antardhārayituṃ liṅgaṃ aśaktaśśakta eva vā |
bāhyantu dhārayelliṅgaṃ tadrūpamiti niścayāt || iti |

śaṃkhasmṛtau - 

kīṭo bhramarayogena bhramaro bhavati dhruvam |
mānavaśśivayogena śivo bhavati sarvadā ||

vāmahastasthitaṃ liṅgaṃ sāvadhānena pūjayet |
mastake hṛdaye kaṇṭhe dhārayetsarvadā dvijaḥ || iti |



pārāśarasmṛtau - 

kāśyāṃ mṛtānāṃ jantūnāṃ yatīnāṃ liṅgadhāriṇām |
brahmatvameva bhavati pretatvaṃ na hi vidyate ||

śaivaliṅgārcanaṃ yasya yasya cāgniparigrahaḥ |
vānaprasthayatīnāṃ ca śarīre nāsti sūtakam ||

pūjayedyastu hastādau śivaliṅgaṃ śivātmakam |
tasya hastasthitā muktiśśaṅkarasya prasādataḥ || iti |

ānuśāsanikaparvaṇi ca - 

kimāhurbharataśreṣṭha pātraṃ viprāssanātanam |
abrāhmaṇaṃ  liṅginaṃ ca brāhmaṇaṃ cāpyaliṅginam || iti yudhiṣṭhirapraśne ##-

sadvṛttimapi vijñāya liṅgine cetarāya ca |
deyamāhurmahārāja ubhāvetau tapasvinau || iti bhīṣmavacanam |

laiṃge - 

vedeṣu śāstrasaṃgheṣu purāṇeṣvāgameṣu ca |
brāhmaṇasya samākhyātaṃ liṅgadhāraṇamuttamam || ityārabhya - 

yajurapyāha sarvaṃ vai liṅgaṃ sthāpayatīti ca |
tasmāddhāryaṃ mahāliṅgaṃ pānimantreti mantrataḥ || ityādiśrūyate |



atha paraśivasya brahmaṇaḥ aikyādiṣaṭsthaleṣu ṣaḍliṅgātmakatvapratipādanam - 

siddhāntāgame - 

śrutismṛtipurāṇeṣu vaidikānāṃ varānane |
liṅgadhāraṇamākhyātaṃ sarvasiddhipradāyakam ||

cicchaktirnidhanākhyātā layādhiṣṭhānatattvataḥ |
tadaṅgatvānmaheśasya tatpatitvaṃ vidhīyate ||

nidhanādhipatiḥ kālarudro viśvalayādhipaḥ |
tasyāntakatvaṃ haṃtṛtvaṃ śivasyaiva nirūpyate ||

tattvānāṃ mahadādīnāmūrdhvadeśapracārataḥ |
tadordhvāyeti vākyena pradhānaṃ parigīyate ||

ūrdhvaliṅgāyeti vākye sadāśiva itīryate |
kāraṇāṅgaṃ tathā proktaṃ hiraṇyāyeti vākyataḥ ||

hiraṇyaliṅgavākyena bhāvaliṅgaṃ pracakṣate |
suvarṇāyeti vākyena sūkṣmadehaḥ prabodhyate ||

suvarṇaliṅgavākyena prāṇaliṅgaṃ pracakṣate |
namo divyāyeti vākye sthūladehaḥ pratīyate ||

divyaliṅgāyeti vākye sveṣṭaliṅgaṃ vidhīyate |
aikyasthalaṃ tathā proktaṃ bhavāyeti padena hi ||

bhavaliṅgāyeti vākye mahāliṅgaṃ bhavettathā |
namaśśarvāyeti vākye śaraṇasthalamīritam ||



prasādaliṅgamākhyātaṃ śarvaliṅgapade śive |
prāṇaliṅgisthalaṃ proktaṃ śivāyeti padena hi ||

śivaliṅgāyeti vākye caraliṅgaṃ pradarśitam |
namo jvalāyeti vākye prasādasthalamucyate ||

jvalaliṅgāyeti vākye śivaliṅgaṃ tathā smṛtam |
nama ātmāyeti vākye māheśvarapadaṃ tathā ||

ātmaliṅgāyeti vākye guruliṅgaṃ taducyate |
bhaktasthalaṃ samākhyātaṃ paramāyeti vākyataḥ ||

ācāraliṅgamākhyātaṃ paramaliṅgapadena vai |
etatsomasya mitrasya maṇḍalāntaravartinaḥ ||

somasya pārvatīśasya liṅgaṃ bhavabhayāpaham |
sarveṣu bhaktadeheṣu sthāpyaṃ vai guruṇā sadā ||

pavitrāṇāṃ pavitratvātpavitramiti kathyate |
tasmāddhāryaṃ sadā liṅgaṃ pānimātreti mantrataḥ ||

pāṇau liṅgaṃ samāsādya dīkṣākāle guruśśivam |
mananātpūjanādbhaktān trāyatīti niruktitaḥ |
pāṇimantramiti proktaṃ talliṅgaṃ brahma śāśvatam ||

pañcabrahmamantrāṇāṃ ṣaṭtriṃśattattvarūpatvapratipādanam - 

ṣaṭtriṃśattattvarūpatvaṃ talliṅgasyaiva sarvadā |
pañcabrahmābhidhairmantraiḥ procyate paramārthataḥ ||



sadyojātasvarūpāya bhūtattvāya namo'stu te |
sadyojātāya śarvāya jalatattvāya te namaḥ ||

bhave bhave mahāliṅgarūpiṇe vahnimūrtaye |
tathā nātibhave vāyutattvarūpāya te namaḥ ||

namo bhavasva māṃ vyomarūpiṇe śūlapāṇaye |
bhavodbhavāya somāya gandhatattvāya te namaḥ ||

vāmadevāya rudrāya rasatattvāya te namaḥ |
jyeṣṭhāya śivarūpāya rūpatattvāya te namaḥ ||

śreṣṭhāya hararūpāya sparśatattvāya te namaḥ |
rudrāya vāmadevāya śabdatattvāya te namaḥ ||

namaḥ kālāya śarvāya pāyutattvātmane namaḥ |
guhyatattvāya kalavikaraṇādya namo'stu te ||

pādatattvāya balavikaraṇāya namo'stu te |
namo balāya śāntāya pāṇitattvāya te namaḥ ||

namo vāktattvarūpāya balapramathanāya te |
nāsātmane sarvabhūtadamanāya namo'stu te ||

mamonmanāya bhīmāya jihvātattvātmane namaḥ |
aghorebhyo namaścāstu cakṣustattvāya te namaḥ ||

namaścāstvatha ghorebhyastvaktattvāya namostu te |
ghoraghoratarebhyastu śrotratattvāya te namaḥ ||



sarvebhyaśca namaścāhaṃkāratattvāya te namaḥ |
namaśca sarvaśevebhyaścittatattvāya te namaḥ ||

namaste rudrarūpebhyo buddhitattvāya te namaḥ |
tatpūruṣāya namaścāstu manastattvāya te namaḥ ||

mahādevāya somāya jīvatattvāya te namaḥ |
tanno rudrāya bhīmāya namaḥ prakṛtirūpiṇe ||

īśānāya maheśāya rāgatattvāya te namaḥ |
sarvavidyāsvarūpāya vidyātattvātmane namaḥ ||

īśvarayā namaścāstu kalātattvātmane namaḥ |
sarvabhūtādhipataye namo niyatirūpiṇe ||

brahmādhipataye tubhyaṃ kālatattvāya te namaḥ |
brahmaṇo'dhipataye tubhyaṃ māyātattvāya te namaḥ ||

maheśvarātmane tubhyaṃ brahmaṇe ca namo namaḥ |
śivarūpāya sāmbāya sadāśiva vapurdhṛte ||

sadāśivasvarūpāya śaktitattvātmane namaḥ |
śivatattvātmane tubhyamoṅkārāya namo namaḥ ||

ṣaṭtriṃśattattvarūpasya liṅgasya paramātmanaḥ |
sakalatvaṃ niṣkalatvaṃ proktamuttarataḥ śruteḥ ||

tasmālliṅgaṃ sadā dhāryaṃ yāvajjīvāgnihotravat || iti |

tasmātpāṇyādau liṅgadhāraṇaṃ na viruddham |



kiñca - karaṇatayā svatantravidhyantararahitasya 
sautrāmaṇīvṛhaspatisavanāderagnicayanavājapeyādyaṅgatvena 
tadubhayabalādubhayasiddhivat atra nārāṇānuvāke daharaṃ vipāpyaṃ ityupakramya 
jyotirliṅgānusandhānarūpāntarliṅgadhāraṇaṃ prasādhya nidhanayataye namaḥ 
ityārabhya pāṇimantraṃ pavitraṃ ityantena parabrahmaṇaśśivasya bāhyadhāraṇasyāpi 
vyavasthāpanādubhayabalādubhayasiddhirghaṇṭāghoṣaḥ |

vāmapāṇyadhikaranakaliṃgapūjādeḥ śrotatvapratipādanam - 

vāmakarasya nikṛṣṭatvāttatra parameśvarasya dhāraṇapūjādividhāyakatvaṃ 
śrautānāṃ na sambhavatīti yaduktaṃ tattucchat | śrautaśuṇṭhatvaprasaṃṅgāt | 
añjalinā vā pibedakharveṇa pātreṇa iti śrutau pāṇyavacchinnāñjalividhāyakatvena 
brahmayajñapitṛtarpaṇāṅgatvena namaskārāṅgatvena ca vāmahastasya 
śrautāṅgatvadarśanānnatvapāvitryaprasaṅgaḥ | 
tasmācchrutismṛtyādisiddhatvātpāṇiliṅgadhāraṇapūjādikaṃ śrautānāṃ siddhameva 
| ata eva laiṅge - 

liṅgasya dhāraṇādeva paśutvaṃ vinivāryate |
nānyathā bahuyatnena janmakoṭiśatairapi ||

ye liṅgadhāriṇo loke te bhaktā iti kīrtitāḥ |
tadanye paśavaḥ proktāstasmātpāśupataṃ caret ||

brahmaviṣṇvādidevāśca munayo gautamādayaḥ |
liṅgasya dhāraṇādeva paśutvavinivāritāḥ ||

ityuktam |

atha parameśvarasya 
sthūlasūkṣmakāraṇaśarīrādyupādhivaśādiṣṭāliṅgatrayātmanā 
paricchinnatvanirūpaṇam - 

sarvagatasya parameśvarasyālpapradeśaviśeṣakalpanāyogādatra daharādyupāsanaṃ 
devatāntaraviṣayamityāśaṃkāyāmāha - 



|| 39 || arbhakaukastvāttadvyapadeśācca neti cenna nicāyyatvādevaṃ vyomavacca || 7 ||

arbhakaṃ alpaṃ okaḥ sthānaṃ yasya tasya bhāvastasmāt arbhakaukastvāt | 
padmakośapratīkāśaṃ iti sarvaliṅgaṁ sthāpayati pāṇimantraṃ pavitram iti ca 
bāhyābhyantareṣvalpapradeśaviśeṣanirdeśāt tadvyapadeśācca | tasya 
paricchinnatvavyapadeśācca | nīvāraśūkavattanvī pītābhāsvatyaṇūpamā | pāṇimantraṃ 
pavitraṃ ityādinā vahniśikhāntarvartitvena pāṇyadhikaraṇakaliṅgarūpatvena ca 
paricchinnatvavyapadeśācca na sarvagataḥ parameśvara ihopadiśyata iti cenna - evaṃ 
bhaktānugrahārhaṃ sūkṣmajyotirliṅgātmanā guhārūpadaharapuṇḍarīke 
pañcasūtrakṛtasthūlaliṅgarūpeṇa hastatale ca niccāyyatvāt sthūlasūkṣmaliṅgarūpeṇa 
dhyātuṃśakyatvāt vyāpakasya śivasya brahmaṇaḥ 
dhyānadhāraṇādyupāsanāyāśśakyatvāt tatra dṛṣṭāntamāha - vyomavacca | 
yathā sarvagatamapi vyoma jālikāsūcikārandhrādyavacchedena paricchinnaṃ tathā 
parameśvaro'pi sthūlasūkṣmakāraṇaśarīrādyupādhivaśādiṣṭāliṅgatrayātmanā 
paricchinnaḥ svato vyāpaka ityarthaḥ | naitāvatā sarvagatatvahāniḥ tathā śrutyantareṣvapi 
śrūyate - 

aṅguṣṭhamātraḥ puruṣo hyaṅguṣṭhaṃ ca samāśritaḥ |
īśassarvasya jagataḥ prabhuḥ prīṇati viśvabhuk ||

hṛtpuṇḍarīkaṃ virajaṃ viśuddhaṃ 
vicintya madhye viśadaṃ viśokam |
acintyamavyaktamanantarūpaṃ 
śivaṃ praśāntamamṛtaṃ brahmayonim ||

bālāgramātraṃ hṛdayasya madhye 
viśvedevaṃ jātavedasaṃ vareṇyam |
tamātmasthaṃ ye'nupaśyanti dhīrāsteṣāṃ 
śāntiśśāśvatī netareṣām ||



antarbahirdhāritaṃ liṅgaṃ parabrahmābhidheyaṃ śāmbhavaṃ 

antardhāraṇaśakto vā hyaśakto vā dvijottamaḥ |
saṃskṛtya guruṇā dattaṃ śaivaṃ liṅgamurasthale ||
dhāryaṃ vipreṇa muktyarthamevaṃ vedavido viduḥ ||

kaṇṭhe kare mastake sanniveśya come  tatpāṇimantraṃ pavitram 

ayaṃ me hasto bhagavānayaṃ me bhagavattaraḥ |
ayaṃ me viśvabheṣajo'yaṃ śivābhimarśanaḥ ||

ayaṃ mātā'yaṃ pitā'yaṃ jīvāturāgamat |
idaṃ tava prasarpaṇaṃ subandhavehi nirīhi || iti |

ato vyāpakasya paricchinnatvaṃ na virudhyate |

bhasmadhāraṇasya śrautatvapratipādanam 

nanu - parameśvaradhāraṇopāsanāprathamāṅgabhasmadhāraṇasya 
śrutismṛtividhyadarśanānna tasya śrautatvam | śiṣṭācāramātraviṣayatve 
andhaparaṃparāprasaṅgaḥ | pramāṇaparigrahe nityam  naimittikaṃ kāmyam vā 

nādyaḥ - akaraṇe pratyavāyādarśanāt | na dvitīyaḥ nimittāśravaṇāt | na tṛtīyaḥ 
paśukāmaḥ putrakāmo bhasma dhārayet ityadhikāriviśeṣavidhyabhāvāt | asti vidhānamiti 
cet kathaṃ tasya niṣedha upapadyeta  vihite niṣedhāsambhavāt  | 
vidhiniṣedhayostamaḥprakāśavatparasparaviruddhasvabhāvatvāttayostulyavabalatvaṃ na 
sambhavati | smṛti sūtraniṣedhavākyabāhulyāttanniṣedhasyaivādhikabalatvaṃ siddham | 
tathā hi - saccaritradīkṣāyāṃ 



gautamavacanam - bhasmatuṣakapālāmedhyāni nādhitiṣṭhet iti | 
bhasmatuṣādhiṣṭhāne pādasya prakṣālanaṃ iti āpastambasūtre - 

dhūpāgniṃ dīpatailaṃ ca bhasma cāsthi rajasvalām |
etāni brāhmaṇasspṛṣṭvā savāsā jalamāviśet ||

iti śaṃkhasmṛtau ca niṣedhadarśanāt |

āgneyaṃ bhasmanā snānaṃ vāyavyaṃ gorajaḥsmṛtam | iti snānakaraṇatayā 
nirdeśāktasya vidhiriti cet | snānamātre tasya śucitvaṃ anyathā niṣedhavākyānāṃ 
durnivāratvāt | agniḥ ityādinā bhasma gṛhītvā vimṛjyāṅgāni saṃspṛśet ityantena 
samantrakabhasmadhāraṇasyātharvaśirasi vyapadeśātsarvathā vihitameveti cet tadapi 
vratametatpāśupataṃ paśupāśavimokṣāya iti tatra 
vidhīyamānapāśupatavratāṅgatvadarśanānna sārvatrikabhasmadhāraṇamupadiśyate 
tasmānna śrautaparigrāhyam - iti cet - 

atra brūmaḥ - ṛgvede - triyāyuṣaṃ uamadagneḥ kaśyapasya triyāyuṣam | 
yaddevānāṃ triyāyuṣaṃ tanme astu triyāyuṣam iti | jābālopaniṣadi sa eṣa bhasma jyotiḥ 

tripuṇḍraṃ ye vinindanti nindanti śivameva hi |
dhārayanti tu ye bhaktyā dhārayanti tameva te || iti |

śvetāśvataropaniṣadi - mānastoke'pi mantreṇa mantritaṃ bhasma dhārayet |

ūrdhvapuṇḍraṃ bhavetsāma madhyapuṇḍraṃ yajūṃṣi ca |
adhaḥ puṇḍramṛcassākṣāttasmātpuṇḍraṃ triyāyuṣam || iti |

bhūtyai na pramaditavyam iti - yajurvede - virajā vipāpmā iti nārāyaṇānuvāke 
śrūyate | bhūtyai na pramaditavyaṃ ityatra na caiśvaryaparatvam | ācaryāya priyaṃ 
dhanamāhṛtya prajātantuṃ mā vyavacchetsīḥ iti pūrvavākye 



prākṛtaiśvaryalakṣaṇāvabodhakadhanāharaṇavidhānadarśanādbhūtiśabdasya 
bhasmaparatvameva | bodhāyanasūtre - athātastripuṇḍravidhiṃ vyākhyāsyāmaḥ 
bhūtyai na pramaditavyamiti hi vijñāyate iti |

mānavapurāṇe - 

bhūtyaivāgniṃ samutthāya tvayā dehāvakuṇṭhanam |
lalāṭe hṛdi dordvandve tripuṇḍrasya ca dhāraṇam ||
naiva pramaditavyaṃ ca tathā lokākṣarasmṛtiḥ ||

ityādi śrūyate | sāmaśāṇḍilyaśākhāyāṃ - vibhūtiṃ vāmahastena parigṛhya 
dakṣiṇahastena raudramudrayā samyagācchādya sadyojātādipañcabrahmamantraiḥ 
pañcavāramekavāraṃ vā'bhimantrya īśāna iti mastake tatpuruṣāyeti mukhe aghorebhya iti 
hṛdaye vāmadevāyeti kaṭyāṃ sadyojātamiti pādayoḥ praṇavena sarvāṅgamabhiṣicya 
ityādinā tadvidhirbahudhā śrūyate - sāmamaitreyaśākhāyāṃ ca - 

madyaṃ pītvā gurudārāṃśca gatvā 
steyaṃ kṛtvā brahmahatyāṃ ca kṛtvā ||
bhasmacchanno bhasmaśayyā śayāno 
rudrādhyāyī mucyate sarvapāpaiḥ ||

iti surāpānādimahāpātakānāmapi prāyaścittaṃ bhasmadhāraṇameveti pratipāditam |

atharvaśirasi - agniriti bhasma ityarabhya mana etāni cakṣūṁṣi bhasma ityantena 
bhasmanassarvātmakatvamupadiśyata tataḥ agnirityādinā bhasma gṛhītvā 
vimṛjyāṅgāni saṃspṛśet iti | vṛddhaśātātape tadakaraṇe pratyavāyaśca śrūyate 
- 

vibhūtiryasya no phāle kaṇṭhe rudrākṣamālikā |
mukhe pañcākṣaro mantrastaṃ tyajedantyajaṃ yathā || iti |



māruḍasmṛtau ca - 

tripuṇḍraṃ suraviprāṇāṃ vartulaṃ nṛpavaiśyayoḥ |
ardhacandrantu śūdrāṇāṃ anyeṣāmūrdhvapuṇḍrakam || iti |

śātātape - 

ūrdhvapuṇḍraṃ mṛdā kuryāllīlayāpi kadācana |
tadākāreṇa śastreṇa pīḍyate yamakiṅkaraiḥ ||

ūrdhvapuṇḍrāṅkuśāśvatthapatravartularūpadhṛt |
tripuṇḍradhāraṇādeva bhasmanā pūyate naraḥ || iti |

aṅkitaśśaṃkhacakrādyaiśśarīre devatāyudhaiḥ |
tripuṇḍradhāraṇādeva bhasmanā pūyate naraḥ ||

ityādinā śaṃkhacakrordhvapuṇḍradhāriṇāṃ brāhmaṇādhamānāṃ 
bhasmadhāraṇameva prāyaścittaṃ nānyaditi gautamasmṛtau pratipāditam | jābāle - 
athācāraṃ śṛṇuṣṇvāvahitaḥ agnirityādinā bhasma gṛhītvā vimṛjyāṅgāni 
saṃspṛśet tatropari tripuṇḍraṃ dhārayedbrāhmaṇānāmayaṃ dharmaḥ iti | 
vṛddhaśātātape - 

tripuṇḍreṇa vinā sandhyā tripuṇḍreṇa vinā japaḥ |
tripuṇḍreṇa vinā śrāddhaṃ rākṣasaṃ parikīrtitam ||

tripuṇḍraṃ brāhmaṇo vidvān manasāpi na laṃghayet |
śrutyā vidhīyate yasmāttatyāgī patito bhavet || iti |

tadevaṃ bahuśrutismṛtipurāṇāgamasiddhatvena bhasmadhāraṇasya 
śrautavidhiviṣayatvaṃ niṣpratyūham |

nanu kālāgnirudraṃ bhagavantaṃ sanatkumāraḥ papraccha ityādinā 
bhasmadhāraṇavidhirbahudhā prtipādya kālāgnirudropaniṣada upasaṃhāre - 
tripuṇḍraṃ bhasmanā karoti 



yo vidvān brahmacārī gṛhī vānaprastho yatirvā sa samastapātakopapātakebhyaḥ pūto 
bhavati sa sarvān devān dhyāto bhavati sa sarveṣu tīrtheṣu snāto bhavati ityādinā 
bhasmadhāraṇasya phalavyapadeśāt akaraṇe pratyavāyānudeśācca na 
nityavidhiviṣayatvam iti cenna - agnihotraṃ juhuyātsvargakāmaḥ jyotiṣṭomena 
svargakāmo yajeta ityādau nityāgnihotrajyotiṣṭomādīnāmapi phalavyapadeśāt teṣāmapi 
nityavidhiviṣayatvaṃ na syāt | agnihotrādikarmaṇāṃ eṣa devānāṃ yo'gnimudvāsayati 
ityādāvakaraṇe pratyavāyaśravaṇānnityavidhiviṣayatvaṃ niṣpratyūham iti cet - 

yeṣāṃ na jāyate śraddhā śraute bhasmani sarvadā |
garbhādhānādisaṃskārasteṣāṃ nāstīti niścayaḥ || iti |

jābāle tadakaraṇe pratyavāyadarśanāttadvannityavidhiviṣayatvaṃ siddham | tasmāt 
pūrvoktasmṛtisiddhabhasmaniṣedho hyasthikapālādyupasthitabhasmaviṣayaḥ | 
nādhitiṣṭhet iti niṣedhasya na bhasmanā tripuṇḍradhāraṇaniṣedhaparatvam | 
bhasmadhāraṇasya ṛgyajussāmātharva-jābāla##-
manuyājñavalkyagautamaśātāpādibahusmṛtivihitatvāt skāndalaiṅgaśaivakūrmādi 
bahupurāṇetihāsasiddhatvācca śrautatvaṃ siddham |

rudrākṣadhāraṇasya śrautatvanirūpaṇam - 

kātyāyanaśākhāyāṃ - tāni ha vā etāni rudrākṣāṇi yatra yo vedā dhārayanti 
tasmāddevā dhārayanti yastāni dhārayan gacchaṃritaṣṭhan khādan svapannunmiṣan 
sarvāṇyenāṃsi tarati rudro bhūtvā rudravadbhavati iti | vṛhajjāvāle saptamabrāhmaṇe 
- 

rudrākṣaṇāṃ tu bhadrāṇāṃ dhāraṇe syānmahābalam |
dhātrīphalapramāṇaṃ yacchreṣṭhametadudāhṛtam || iti |

saṃvartasmṛtau - 



snāne dāne jape home vaiśvadeve surārcane |
prāyaścitte tathā śrāddhe dīkṣākāle viśeṣataḥ ||

arudrākṣadharo bhūtvā yatkiñcitkarma vaidikam |
kuryādviprastu yo mohānnāsāvāpnoti tatpalam || iti |

purā tripuravādhāyonmīlitākṣo'haṃ tebhyo jalabindavo bhūmau patitāste rudrākṣā 
jātāstaddarśanasparśanābhyāṃ daśaśatagodānaphalaṃ bhavati 
taddhāraṇādbrahmaghnagoghnasvarṇasteyādimahāpātakopapātakobhyaḥ pūto bhavati iti 
kramāmnāyāntargataśāṇḍilyaśākhāyāṃ rudrākṣadhāraṇavidhānadarśanāt 
skāndalaiṅgapurāṇetihāsādiṣu tanmāhatmyaśravaṇācca śrautatve niścīyate |

pādodaka-prasādasvīkārasya vaidikatvakathanam 

nanu - anarhaṃ mama naivedyaṃ nirmālyamudakaṃ tathā ityādinā śivapurāṇeṣvapi 
śivena svakīyapādodakaprasādaniṣedhakathanāt śivapūjāyāḥ prasādaikaphalatvena 
tanniṣedhe pūjāniṣedhopyarthāsiddhaḥ - 

viṣṇorniveditaṃ śuddhaṃ munibhirbhojyamucyate |
nirmālyamitareṣāntu bhuktvā cāndrāyaṇaṃ caret ||

akālamṛtyuharaṇaṃ sarvavyādhivināśanam |
sarvapāpapraśamanaṃ viṣṇoḥ pādodakaṃ śubham ||

sālagrāmaśilāvāri pāpahāri viśeṣataḥ |
ājanmakṛtapāpānāṃ prāyaścitaṃ dine dine ||

ityādismṛtiṣu viṣṇupādodakaprasādagrahaṇavidhidarśanāt sarveṣāṃ vaidikānāṃ 
viṣṇupūjādikameva vidhīyate iti cet - 



ucyate - agnihotrādivacchivapūjāśivapādodaka-śivprasādānāṃ 
vedavedāntāgamasmṛtipurāṇetihāsādibhirvidhīyamānatvāt śrautatvaṃ 
śrautaparigrāhyatvaṃ ca | tāntrikavidhidarśanādviṣṇupūjādikaṃ tāntrikādhikārikameva 
| śivasya brāhmaṇatvāt brahmaṇopāsyatvam | taduktaṃ chāndogye prapadabrāhmaṇe ##-
brāhmaṇamupadhāvati iti | yajurvede - viśvādhiko rudro maharṣiḥ iti | 
brahmādhipatibrahmaṇo'dhipatirbrahmā śivo me astu sadāśivom iti | śrutyantare ca - 
eṣa nityo mahimā brāhmaṇasya tasmātsomarājāno brāhmaṇāḥ somo'smākaṃ 
brāhmaṇānāṃ rājā soma eva no rājetyāhurbrāhmaṇīḥ prajāḥ ityādiśrutiṣu 
mahādevasya brāhmaṇaparyāyatva brāhmaṇādhipatitva vyavasthāpanāt | brāhmaṇānāṃ 
brāhmaṇairāśritatayā mahādeva eka eva upadhāvanasyārādhanasya yogyaḥ | kaurme ##-

anulomavilomānāṃ varṇānāṃ brāhmaṇo guruḥ |
viśeṣādbrāhmaṇaṃ rudramīśānaṃ śaraṇaṃ vrajet || iti |

manusmṛtau ca - 

brāhmaṇānāṃ śivo devaḥ kṣatriyāṇāntu mādhavaḥ |
vaiśyānāntu tathā brahmā śūdrāṇāṃ suranāyakaḥ || iti |

pārāśaryapurāṇe - 

sarveṣāmeva devānāṃ  variṣṭhaḥ parameśvaraḥ |
variṣṭhayorhi sambandho yujyate na parasya tu |
tato viprasya sambandhaśśivenaiva hi yujyate ||

saṅkarāssarvadevāśca vṛṣalastu purandaraḥ |
pitāmahastu vaiśyasyāt kṣatriyaḥ paramo hariḥ ||



brāhmaṇo bhagavān rudrassarveṣāmuttamottamaḥ |
brahmabhūtasya rudrasya brāhmaṇyaṃ naiva hetujam ||

brāhmaṇo vai sadā loke brāhmaṇantūpadhāvati |
netaraḥ kṣatriyo vaiśyaśśūdro'pi ca na saṃṅkaraḥ ||

tasmāt vedena  mārgeṇa dvijāto brāhmaṇassadā |
mahābrāhmaṇamīśānamupagacchennacetaram ||

sarvātmabhūtamātmānaṃ virūpākṣaṃ dvijottamam |
yastu nopaiti sāṅkaryaṃ tasyāstīha na saṃśayaḥ || iti |

śrutirapi - yo vai svāṃ devatāmatiyajate prasvāyai devatāyai cyavate na parāṃ 
prāpnoti pāpīyān bhavati iti |

skānde - 

svadevatāṃ  parityajya ye'nyadaivamupāsate |
te  pāṣaṇḍā iti jñeyāssarvakarmabahiṣkṛtāḥ ||

nādevāṃśo dadātyannaṃ nāviṣṇuḥ pṛthivīpatiḥ |
nānṛṣiḥ kurute kāvyaṃ nārudraḥ kramapāṭhakaḥ || iti |

dharmaśāstre vedapāṭhakasya brāhmaṇasya rudrāṃśatvamuktam | tasmānmumukṣūṇāṃ 
vaidikānāṃ tatpūjaiva kartavyā | nidhanapataye namaḥ 
ityādiśrutismṛtipurāṇasiddhatvācchivaliṅgasyaiva vaidikatvam 
tāntrikapradhānatvādviṣṇvātmakasālagrāmādīnāṃ tāntrikatvameva | 
talliṅgapūjādikamapi sarvavedasiddham | ṛgvede - tava śriye maruto arcayanta rudra 
yatte janima cāru citraṃ | padaṃ yadviṣṇorupamanyadhāyi tena pāsi guhyaṃ nāma gonām 
iti | 



asyārthaḥ - he rudra cāru citraṃ - ratnahemarajataśilāpravālādibahuvidhaṃ 
janima - liṅgaṃ yat prādurbhūtamityarthaḥ | maruto - devā te - tava śriye ##-
upamaṃ - upa - samīpe mā - lakṣmīḥ yasmin tat upamaṃ 
sarvadānapāyilakṣmīkaṃ viṣṇoḥ padaṃ ādhipatyaṃ nyadhāyi | gonā - vedānāṃ 
guhyaṃ - rahasyabhūtaṃ nāma abhidhānavān tvaṃ pāsi - rakṣāsi |

etasyopabṛṃhmaṇaṃ parāśarapurāṇe - 

raudraliṅgaṃ mahāviṣṇurbhaktyā śuddhaśilāmayam |
cārucitraṃ samabhyarcya labdhavān paramaṃ padam ||

sā ca lakṣmīssamākhyātā mahāviṣṇo'stu vallabhā |
yasya liṅgaṃ samabhyarcya saṃpūjyaṃ sarvacetanaiḥ ||

brahmā sarvajagatkartā yasya liṅgārcanena vai || iti |

tathā yajurvede - triyambakaṃ yajāmahe sugandhiṃ puṣṭivardhanam | urvārukamiva 
bandhanānmṛtyormukṣīyamāmṛtāt iti | śrutyantare - arcata prārcata priyamedhāso 
arcatārcantu putrakā uta punarna  dhṛṣṇvarcata arcataprārcata ityādiśrutiṣu 
parameśvarasvārādhyatvaṃ devānāmārādhakatvaṃ  ca śrūyate | ataśśivapūjāyā 
nityavidhiviṣayatvaṃ siddham | puraḥ tripurāṇi nāśayatīti punarnaṃ  sadāśiva ityarthaḥ | 
tadakaraṇe pratyavāyaśca ṛgvedeśrūyate - antaricchanti taṃ jane rudraṃ paro 
manīṣayā gṛbhṇanti jihvayāsasam iti | jane - janeṣu sthitaṃ jātāvekavacanaṃ 
paraḥpadaṃ - utkṛṣṭaṃ rudraṃ - tatravacanavyatya yacchāndasaḥ antaḥ - 
daharākāśe manīṣayā - buddhipūrvakamicchanti ye upāsakā bhavanti te janāḥ sasaṃ 
- sasyavikāraṃ annaṃ jihvayā gṛbhṇanti - bhakṣayantītyarthaḥ | ye 
rudrārādhanamantareṇa bhuñjate te purīṣameva jihvayā bhakṣayantīti bhāvaḥ | taduktaṃ 
vṛddhaśātātape - 



antarnecchanti ye rudraṃ bhavānīsahitaṃ śivam |
purīṣameva gṛbhṇanti jihvayā te na saṃśayaḥ ||

tasmācchivaṃ mahādevaṃ pūjayedbhaktisaṃyutaḥ || iti |

nanu - antaricchantītyatra mānasakriyāmātradarśanātkathaṃ bāhyapūjāparatvaṃ iti 
cenna | yaddhi manasā dhyāyati tadvācā vadati tatkarmaṇā karoti iti | manasyekaṃ 
vacasyekaṃ karmaṇyekaṃ mahātmanāṃ iti ca śrutismṛtipurāṇāgamaiḥ 
manovākkāyakarmabhiḥ śivapūjopadeśāt | antaricchantītivākyena 
bāhyaśivapūjāpyarthātsiddhā | āpastambasūtre ca - 

adhīmahe tasmādyajñopavītyevādhīyīta yajāmahe saumanasāya rudram iti | yajñopavītavat 
paramaśivaliṅgavyavasthāpanāt | tatpūjādikamapyarthātsiddham | sūtasaṃhitāyām - 

vedasiddhaṃ mahādevaṃ sāmbaṃ candrārdhaśekharam |
liṅge dinedine devaṃ śivarudrādisaṃjñikam |
nārcayiṣyanti mohena pāṣabḍopahatājanāḥ ||

ityādyanekaśrutismṛtipurāṇetihāseṣu prasiddhatvācchivaliṅgārādhanameva 
śrautānāṃ vidheyam | 

yo vaidikamanādṛtya karma smārtavidhāyakam |
mohādācarate kiñcinna sa puṇyena lipyate || iti |

manusmṛtyā prātyakṣikaśrutiviruddham | ādityamambikāṃ viṣṇuṃ gaṇanāthaṃ 
maheśvaraṃ ityādismṛtisiddhapañcapūjādikamaśrautaparigrāhyam | taduktaṃ 
pārāśarye - 

vihāya sāmbamīśānaṃ yajante devatāntaram |
te mahāghoranarake patantyeva na saṃśayaḥ || iti |

śivagītāyām - 



taṃ tyaktvā tādṛśaṃ devaṃ yassevetānyadevatām |
sa vai bhāgīrathīṃ tyaktvā kāṃkṣate mṛgatṛṣṇikām || iti |

śivaprasādasvīkārasya śrautatvapratipādanam 
śiva eko dhyeyaśśivaṃkarassarvamanyatparityajya ityādinā śivaliṅgapūjāyā 
vaidikatvaṃ sarvaparigrāhyatvaṃ ca śrutisiddhameva | tasmācchivaprasādasya 
tāntrikaniṣedhavidhisatve'pi tatsvīkāro yuktaḥ śrautavidherbalīyastvāt |

kiñca - saurasaṃhitāyāṃ bhagavatā vyāsena jaimini saṃvāde spaṣṭamuktam - 

anarhaṃ mama nirmālyaṃ pādāmbu kusumaṃ dalam |
itīśvareṇa kathitamiti kecinmaharṣayaḥ ||
vadanti yatkathaṃ svāmin yathārthaṃ kathayasva me ||

iti jaimininā pṛṣṭasya prāha - 

devadevasya vacaso viṣayo yatra jaimine |
ye vīrabhadraśapitāśśivabhaktiparāṅmukhāḥ ||

śambhoranyatradeveṣu ye bhaktā ye na dīkṣitāḥ |
ye'śuddhakarmiṇaśśambosnyatra matabuddhayaḥ ||
teṣāmanarhamīśasya tatprasādacatuṣṭayam || iti |

tatraiveśvaravacanam - 

madīyabhuktanirmālyaṃ pādāmbu kusumaṃ dalam |
dharmamarthaṃ ca kāmaṃ ca mokṣaṃ ca tanute kramāt ||

ekādaśīsahasreṣu dehaśoṣaṇakoṭiṣu |
tatpadaṃ labhate devi mama naivedyasevanāt ||



ityādnā tatraiva prasādasvīkāravidhidarśanācchivabhaktānāṃ śivaprasādassvīkārya eva 
niṣedhasyābhaktaviṣayatvena vidhiniṣedhayorna virodhaḥ |

kāmike - 

śivānubhūtamākhilaṃ nirmālyaṃ paribhāṣyate |
bhojyaṃ dhāryamiti dvedhā ṣaḍvidhaṃ ca tadiṣyate ||

devasvaṃ devatādravyaṃ naivedyaṃ ca niveditam |
caṇḍadravyaṃ bahiḥ kṣiptaṃ nirmālyaṃ ṣaḍvidhaṃ smṛtam ||

devasvaṃ grāmabhūmyādi dāsīdāsacatuṣṭayam |
hemaraupyakaratnādi devadravyamiti smṛtam ||

manasā yacchivoddiṣṭaṃ dravyaṃ naivedyamucyate |
śivopabhuktaṃ sraggandhamannapānādikaṃ tathā ||

niveditamiti proktaṃ surairvā munibhirnaraiḥ |
pratiṣṭhitasya liṅgasya naivedyaṃ yatsamarpitam ||

taccaṇḍadravyamityuktaṃ pūrvasandhyāsamarpitam |
patraṃ puṣpaṃ bahiḥ kṣiptamiti ṣaḍvidhamucyate ||

bāṇaliṅge svayaṃbhūte candrakānte hṛdi sthite |
puṇyaṃ kratuśatasyoktaṃ śambhornirmālyabhakṣaṇāt || iti |

dharmaśāstre ca -

liṅge svayaṃbhave vāṇe ratne rajatanirmite |
siddhapratiṣṭhite liṅge na caṇḍādhikṛtirbhavet ||

śambhornirmālyakaṃ śuddhaṃ bhuñjītaivāpramādataḥ |
tathetarasya nirmālyaṃ bhuktvā cāndrāyaṇaṃ caret ||



eka eveti yo rudrassarvavedeṣu gīyate |
tasmācchivaikabhuktānnaṃ sadā  bhuñjīta vaidikaḥ || iti |

ṛgvede - tvādatte bhī rudra śantamebhistaṃ hi mo-āśīya bheṣajebhiḥ | 
vyasmadveṣo pitaraṃ vyaṁha ityādi | asyārthaḥ - he rudra tvayā āsīya bhuktvā 
dattebhiḥ - dattaiḥ śantamebhiḥ - sukhatamaiḥ bheṣajebhiḥ - 
saṃsārabhayabheṣajaiḥ tatparihārahetubhiriti yojanā | yo'haṃ pitaraṃ tvāmupāsya 
vyasmadveṣaḥ - vigatāhaṃkāraḥ ataeva vyagaṁhaḥniṣpāpo'bhavam | taṃ 
māmanugṛhāṇetyarthaḥ | śivo māmeva pitaraḥ iti śruteḥ |

ṛgvedopaniṣadi - 

īśāvāsyamidaṁ sarvaṃ yatkiṃcajagatyāṃ jagat |
tena tyaktena bhuñjīthā ma gṛdhaḥ kasyasviddhanam || iti |

asyārthaḥ - idaṃ sarvaṃ sthāvarātmakaṃ jagat jagatyāṃ yatkiñcit jaṅgamātmakaṃ 
prāṇijātaṃ ca sarvaṃ īśāvāsyaṃ-īśena-śivaliṅge āvāsyaṃ##-
iti śruteḥ | tasmāttena śivaliṅgena tyaktena bhuktaśeṣaprasādena bhuñjīthāḥ bhuji##-
gṛdhaḥ kasyasviddhanam iti parameśvaretaradvatāprasādaniṣedhaḥ śrautānāṃ 
vidhīyate | tathā yajurvede - yacchaṃ ca yośca manurāyaje pitā tadasyāma tava rudra 
praṇītau he rudra tava praṇīto pūjāyāṃ pitā jagajjanmādikaraṇaṃ ca yaḥ manuḥ 
mantrātmako bhavān yat śaṃ ca sukhakaraṃ yośca tatpṛthaktvena nirūpitaṃ 
apakvādikaṃ prasādaṃ āyaje sampāditavān tat pakvamapakvaṃ ca prasādaṃ asyāma 
tvayopabhuktaṃ prasādaṃ bhuñjīmahi  |

sāmaśākhāgatajābālopaniṣadi rudrabhuktaṃ bhuñjīta rudrapītaṃ pibedrudrādrātaṃ 
jighredrudreṇāttamaśnīyāttasmādbrāhmaṇāḥ praśāntamanaso nirmālyameva 
bhakṣayanti nirmālyameva niṣevante iti | tathā skānde - 



śiṣṭāśśāntāśca rudreṇa bhuktameva hi bhuñjate |
ghrātameva hi jighranti pītameva pibanti ca || iti |

yajurvede pradeśāntare - rudreṇānnamamṛtaṃ devā vai bhoktkukāmā vedāśca 
kāmayante rudreṇa īśvareṇa annaṃ adyata ityannaṃ amṛtaṃ prasādaṃ 
kāmayantītyarthaḥ kāṇvaśākhāyāṃ - atrigupsātamaśnīyādyadi 
pāpmānamaśnitam | bhuṃkṣvāmalaṃ bhuṃkṣvāghaṃ bhuṃkṣvādho gacchati it | trīṇi 
tistro gāvo yasya saḥ triguḥ trilocanaḥ tena psātaṃ bhakṣitaṃ psā bhakṣaṇe atrigupsātaṃ 
anīśvarāpitaṃ aśnīyādyadi saḥ pāpabhuk malabhuk adho gacchati narakaṃ 
prāpnotītyarthaḥ | tathā kaurme - 

asamarpyānnakaṃ śambhorbhuṅkte khādati pāti ca |
śvamāṃsamatti sūtraṃ ca bhuṅkte khādati pāti ca || iti |

atha pādodakavidhiḥ 

bodhāyanaśākhāyāṃ - athā'to mahādevapādokavidhaṃ vyākhyāsyāmaḥ | 
śrīrudreṇa pavitreṇa śatadhāreṇa sahasradhāreṇācchidradhāramanantamajamabhīṣṭaṃ 
śivaṃ pavitraṃ bhagavantaṃ mahādevaṃ sthāpayitvā sarvo vai rudraḥ iti 
dvābhyāmabhimantrya śirasi saṃprokṣya ṛta satyamiti prāśayet iti | tatra jābālaḥ - 
bhagavataḥ pādau prakṣālya śaṃkhaṃ prapūrya gandhapuṣpākṣatairabhyarcya caruṃ 
nivedya imaṃ me gaṅge ityabhimantrya kadrudrāyeti śirasi saṃmārjanaṃ kṛtvā ṛtaṃ 
satyamiti nirmālyaṃ pibet iti |

vāyavīyasaṃhitāyām - 

śivasya pūjanaṃ kāryamagnipūjātvanantaram |
tatassvayaṃ tu bhuñjīta śuddhamannaṃ śivārpitam || iti |

śivadhavaśāstre - 

patraṃ puṣpaṃ phalaṃ toyamannapānādyamauṣadham |
śivārpitaṃ vinā bhuṅkte sadyo bhavati kilviṣī || iti |



śātātapasmṛtau 

ghoramūrtirbhavedvahniraghorā liṅgamucyate |
tasmālliṅgaṃ purābhyarcya tato vahniṃ samarcayet || iti |

śaivapurāṇe - 

prāṇāgnihotraṃ yaḥ kuryācchivasyaiva prasādataḥ |
aśvamedhāyutaṃ puṇyaṃ labhate nātra saṃśayaḥ ||

kavale kavale kurvan śaṅkarasyānukīrtanam |
sadopavāsī vijñeyo jīvanmukto na saṃśayaḥ ||

brāhmaṇānāṃ śivo deva iti śrutiṣu gīyate |
tasmātprāṇāgnihotre ca somayāgādikeṣvapi ||

pārvaṇe vaiśvadeve ca śivāgnau karaṇe tathā |
śivaprasādavidhinā kuryātkarmāṇi nānyathā || iti |

kaurme - yaḥ śrāddhakāle śivabhuktaśeṣaṃ dadāti bhaktyā pitṛdevatānām 
|
tenaiva piṇḍena tilairbimiśramākalpakoṭiṃ pitarassutṛtpāḥ || iti |

laiṅge - 

vasurudrārkarūpebhyo madhyapiṇḍantu putradam |
vedoktaṃ rudranirmālyaṃ kiṃ punarbahubhāṣaṇaiḥ || iti |

yajurvede - imaṃ paśuṃ paśupate te adya badhnāmyagre sukṛtasya madhye | 
anmanyasva suyajā yajāma juṣṭaṃ devānāmidamastu havyam ityādiśrutiṣu 
yāgīyapaśurūpādikasya sarvasya śivaprasādatvena nirdeśāt - 



ādatta pitaro garbha. kumāraṃ puṣkarasrajam |
yadeha puruṣo saditi taṃ patnī prāśnāti ||

ityāpastambasūtre brāhmaṇotpatteḥ rudrapiṇḍahetukatvopadeśācca |

laiṅge - 

eṣṭavyā bahavaḥ putrāśśivamantrānusāriṇaḥ |
samuddharanti te gotraṃ rajjuḥ kūpādghaṭaṃ yathā ||

ityādiśrutismṛtipurāṇāgamādisiddhatvācchivaprasādodakasevanaṃ śrautānāṃ 
vidheyam | niṣedhavākyānaṃ caṇḍadravyaparatvamaśaivadīkṣitaparatvaṃ veti 
śaivasiddhāntaghaṇṭāghoṣaḥ | śivaprasādaniṣedhakatāntrikasmṛtividhimātrasvīkāre 
pūrvoktavedavedāntasmṛtyāgamapurāṇetihāsādīnāṃ dattajalāñjalitvaṃ prasajyeta | ato 
vedabāhyatvaprasaṅgāt pūrvoktameva samīcīnam |

kiṃca - bhāgavate caturthaskandhe - 

tatkiṃ śivākhyamaśivaṃ na vidustvadanye 

brahmādayastamavakīrya jaṭāśmaśāne |
tanmālyabhasmanṛkapālyavaratpiśācairyanmūrdhabhiddadhati 
taccaraṇātrasṛṣṭam || iti |

rāmāyaṇe - 

tatra devarṣigandharvā vasudhātalavāsinaḥ |
bhavāṅgapatitaṃ toyaṃ pavitramiti paspṛśuḥ || iti |

viṣṇupurāṇe - 

śambhorjaṭākalāpātsā viniṣkrāntāsthiśarkarān |
plāvayitvā divaṃ ninye yān pāpān sagarātmajān ||

ityādi bhāgavatarāmāyaṇaviṣṇupurāṇeṣvapi śivaprasādasvīkāravidheḥ bhāgavate 
ekādaśaskandhe api dīpāvalokaṃ me nopayujyānniveditaṃ 
ityādivacanairviṣṇuprasādaniṣedhavidheśca darśanāt śivaprasāda eva 
vaidikaparigrāhyaḥ |



nanu - bhāgavatacaturthaskandhe - 

tvayopabhuktasraggandhavāso'laṃkāracarcitāḥ |
ucchiṣṭabhojino dāsāstava māyāṃ taremahi ||

ityādi vākyeṣu viṣṇuprasādasvīkāravidhirapi dṛśyate iti cet -

ucyate - tadviṣṇuprasādasvīkāre vaidikavidhyabhāvādetadvacanena 
ucchiṣṭabhojinodāsāḥ iti viśeṣaṇena ca chidrordhvapuṇḍrataptacakrāṅkitādikaṃ 
pāñcarātrāditāntrikaparigrāhyameva | na vaidikabhojyam | nocetpūrvopabṛmhitānāṃ 
nopayujyānniveditaṃ mā gṛdhaḥ kasyasviddhanam 
ityādyekādaśaskandheśāvāsyopaniṣadvākyānāṃ vaiyarthyaprasaṅgasyāt |

skānde - 

nirmālyaṃ śambhunā bhuktaṃ gṛṇhīyādvaidikassadā |
na tathā viṣṇubhuktānnaṃ prāṇaiḥ kaṇṭhagatairapi || iti |

yājñavalkyasmṛtau - 

mādhavānnaṃ na bhoktavyaṃ sarvathā vaidikottamaiḥ |
sadāśivopabhuktānnaṃ bhuñjīyādapramādataḥ || iti |

śāṇḍilyasmṛtau - 

na bhojyaṃ mādhavasyānnaṃ śrautānāṃ mokṣakāṃkṣiṇām |
śivopabhuktaṃ bhoktavyaṃ śrautavidhyekaśāsanāt || iti |

śātātape - 

vipro vā kṣatriyo vāpi vaiśyo vā mohacetasā |
viṣṇugehasthitasyānnaṃ bhuktvā cāndrāyaṇaṃ caret ||



ityādinā viṣṇuprasādaniṣedhavākyāni śrautaparāṇi śivaprasādaniṣedhavacanāni 
śrautetaraparāṇīti nirṇīyate | kiñca - 

śruti smṛti virodhe tu śrutireva valīyasī |
śrutiśrutivirodhe tu viśeṣavidhirucyate ||

iti nyāyena śivaprasādasvīkāravacanabāhulyānnānyārtho yuktaḥ | kiṃ 
niṣedhasattvamātreṇa śivanirmālyasyottamādhikārinirūpakavacanānāmaprāmāṇyam  uta 
teṣāmananyathāsiddhatvena  

nādyaḥ - tathā satyāśramabhedena varṇabhedena yugabhedena śākhābhedena 
deśakālapuruṣabhedena vastusāmānyaviśeṣabhedānusāreṇa vyavasthitaśāstrasya 
parasparavairudhyadarśanātsarvaṃ śāstramapramāṇaṃ prasajyeta | 
āpastambādikṛtasaṃnyāsaniṣedhakānāṃ strīśūdravedapāṭhaniṣedhakānāṃ 
sāmānyato'hiṃsāniṣedhakānāṃ kṛṣivāṇijyagorakṣādiniṣedhakānāṃ 
ekahastakṛtatarpaṇaniṣedhakānāṃ mātulakanyāpariṇayanādiniṣedhakānāṃ ca 
vacanānāṃ sadbhāvāt kiñcicchāstrasya prāmāṇyamiti cet 
sarvavaidikabāhyatvaprasaṅgaḥ |

nadvitīyaḥ - udinuditahomasthala iva na hi nindānyāyena 
tattacchṛtismṛtyādipaṭhita 
śivaprasādaniṣedhavacanānāmagnihotrādikarmastutiparatvenānyathā siddhatvāt | tathāhi 
agnihotrādikarmāvaśyakatāṃ pratipādayadbhiḥ tatsutiṃ kariṣyadbhiḥ smṛtikārādibhiḥ 
tannindāpurassaraṃ karmābhimukhyaṃ pratipāditameva | śivaprasādasvīkārāvaśyakatāṃ 
nirūpayadbhiśśivādibhiḥ purāṇakārādibhiśca śivaprasādātiriktānnabhojane 
śvamāṃsādivatprāyaścittādipurassaraṃ bhavisparśarāhitya pratipādanapurassaraṃ 
aliṅgadhāraṇādi nindā kṛtā | tathācobhayatrāpi nindāyāṃ tātparyaṃ nāstyeva | kintu 
stutāveva | tasmādavaśyamevaṃ vyavasthāśrayaṇīyā | anyathā 
parasparavirodhaprasaṅgaḥ | ataḥ pūrvokta nahi nindānyāyena niṣedhavacanānāṃ tatra 
tātparyābhāvāt pūrvoktaviśeṣaṇaviśiṣṭādhikāribhedena sarvaṃ śāstraṃ 
pramāṇameva |

nanu - tarhi - bauddhaśāstrasyāpi prāmāṇyaprasaṅgaḥ iti cenna | vedabāhyatvāt 
| śivapūjāśivopāsanā - śivatattvavicāraśivaprasādodakānāṃ 
vedavedāntapratipāditatvācchaivaśāstrasya vedamayatvam | svāmipretārthānusāreṇa 
pāñcarātrādayo'pi śrutyarthavarṇanarūpatvātprātibhāsikavaidikā 



ityucyante | tasmāt bauddhaśāstre vailakṣaṇyam | vedāprāmāṇya bauddhaśāstrasya 
surāpānavanniṣedha eva tātparyaṃ pradoṣakālaviṣṇudarśanavat | brahmāṇḍapurāṇe ##-

na pradoṣe hariṃ paśyettrayodaśyāṃ viśeṣataḥ |
yadi pramādātpaśyettu dvādaśābdavṛṣakṣayaḥ ||

skānde ca - 

na pradoṣe hariṃ paśyedyadi paśyetpramādataḥ |
catvāri tasya naśyanti āyuḥ prajñā yaśo balam || iti |

pradoṣakālaviṣṇudarśanatadārādhanasmaraṇapādodakaprasādādikasya 
śrautetaraparigrāhyatvaṃ aśrautatvādityalaṃ vistareṇa |

paramaśivasyā brahmaṇaḥ bhaktānugrahārthaṃ śarīraparigrahatvakathanam 

sarvagatasya parabrahmaṇaśśivasya bhaktānugahārthaṃ śarīraparigrahe 
nārāyaṇādiśārīravat sukhaduḥkhavyāptissyādityāśaṃkya nirākaroti - 

40 sambhogaprāptiriti cenna vaiśeṣyāt || 8 ||

bhaktakalpadrumasya svecchāsvīkṛtalīlādivyamaṅgalavigrahasya parameśvarasya 
jīvavatsukhaduḥkhasambhogaprāptiriticenna | kutaḥ  vaiśeṣyāt | aṇoraṇīyān mahato 
mahīyānātmā guhāyāṃ nihito'sya jantoḥ | tamakratuṃ paśyati vītaśoko dhātuḥ 
prasādānmahimānamīśaṃ ityatra aṇutva-mahatva-sarvajīvāntaryāmitva##-
ityādau praṇavātītatva-sarvahṛdayapuṇḍarīkopāsyatvopadeśāt | 
īśānassarvavidyānāṃ ityādau sarvavidyādhipatitvādyasādhāraṇadharmopadeśāt namo 
hiraṇyabāhave ityādinā jyotirmayaśarīratvādidharmāṇāmupadeśācca jīva##-
tasmādviśeṣātiśayadyotanājjīvaparamātmanościttaikatve'pi vibhutvāṇutva##-



śarīrāśrayatve'pi parameśvarasya jīvavatsukhaduḥkhabhoktṛtvaṃ sarvathāpi na 
sambhavati | agnistambhanavidyāśrayasya dāhabhayābhāvavat vaśīkṛtamāyasya 
māyākṛtasukhaduḥkhabhoktṛtvaṃ kathaṃ ghaṭate  | atassūtrakāreṇa 
vaiśeṣyapadamupadiṣṭam | viśeṣa eva vaiśeṣyam svārthe aṇ | dvāsuparṇā iti mantrāntare 
ca jīvasya saṃsārabhoktṛtvaṃ parameśvarasya tadabhāvaśca nirdiśyata ityubhaoḥ 
parasparavilakṣaṇatvaṃ susthameva |

kiñca - svecchāgṛhītaśarīrasambandhitvaṃ karmajanyaśarīrasaṃmbandhitvaṃ na 
vaiśeṣyam | tasmāt aṇoraṇīyān ityādyupakramādiṣaḍvidhatātparyaliṅgena 
nārāyaṇo'paniṣado'pi paraśivapratipādakatvādatra nārāyaṇasyopāsakatvaṃ 
paraśivasyopāsyatvaṃ ca nirdiśyate |

jīva-brahmaṇorbhedābhedatvapradarśanam 

nanu - sadeva saumyedamagra-āsīdekamevādvitīyaṃ tattvamasi ahaṃ brahmāsmi 
ayamātmā brahma ityādau 
jīvabrahmaṇorekatvopadeśādghaṭapaṭavatparasparaviruddhasvabhāvasvābhāvika##-
svābhāvikabhedanivṛttiśca na kadācitsambhavati iti cenna - 
jīvabrahmaṇorbhedābhāve śrutyanubhavayuktivirodhaprasaṅgāt | śāstrapravṛttirapi na 
syāt | dvāsuparṇā sayujā sakhāyā jñājñau dvāvajāvīśānīśau ityādau 
jīvabrahmaṇorbhedavyapadeśāt | tattvamasi ityādi mahāvākyeṣu 
tayorekatvopadeśādabhedo yuktaḥ | śrutyekadeśaprāmāṇye 
bauddhādivadvedabāhyatvaprasaṃgāttathā mānābhāvātparasparaśrutivirodhācca | 
kuṇḍalībhūtasarpasya dīrghībhūtasarpasya ca prabhākaraprabhāyāstanmaṇḍalasya ca 
hrasvatva-dīrghatva-vyāpakatva-paricchinnatvavat 
jīveśvarayościttvaikatve'pyaṇutvavibhutvāpmekaviruddhasvabhāvatvādbhedābhedo 
hyaviruddhaḥ | tasmājjīveśvarayossaṃsāradaśāyāṃ bhedo mokṣadaśāyāmabhedaśca 
bhramarakīṭavadupadiśyate | tathā ca śrutiḥ - brahmavidbrahmaiva bhavati 

yathā nadyassyandamānāssamudre astaṃ gacchanti nāmarūpe vihāya |
tathā vidvānnāmarūpādvimuktaḥ parātparaṃ puruṣamupaiti divyam ||

ityādinā bhedābhedaṃ spaṣṭamupadiśati | idameva 
sarvavedāntasamanvayātsūtrakāramatamiti ghaṇṭāghoṣaḥ |



attṛtvādhikāṇam || 2 ||

śivasya parabrahma nārāyaṇādyupāsyatvatatkāraṇatva-tatpoṣakatva##-
darśayati - 

|| 41 || attā carācaragrahaṇāt || 9 ||

kaṭavallīṣu dṛśyate'sya viṣayaḥ -

yasya brahma ca kṣatraṃ ca ubhe bhavata odanaḥ |
mṛtyuryasyopasecanaṃ ka itthāveda yatra saḥ || iti |

atra mṛtyūpasecanaviśiṣṭabrahmakṣatrādyupalakṣitasakalacarācaraprapacaudanasūcitaḥ 
kaścidattā vyapadiśyate | sa kimagniḥ pradhānaṃ pṛthivī jīvaḥ parameśvaroveti 
sandihyate agnirannādastapasoranyaḥ ajāmekāṃ lohitaśuklakṛṣṇāṃ annādhyeva 
khalvimāni bhūtāni jāyante jātānyannena vardhante | adyate'tti ca bhūtāni tayoranyaḥ 
pippalaṃ svādvatti sarvaṃ khalvidaṃ brahma tajjalāniti śānta ūpāsīta iti śrutidarśanāt | 
tasmājjāyata iti tajjaṃ tasmin līyata iti tallaṃ tasmin aniti ceṣṭata iti tadanaṃ tajjaṃ ca tallaṃ 
ca tadanaṃ ca tajjalāni avayavalopacchāndasaḥ iti śabdo hetau 
sṛṣṭisthitilayādhiṣṭhānaṃ sarvaṃ cidacidātmakaṃ prapañcaṃ brahmeti śānta 
upāsītetyarthaḥ |

pūrvapakṣastu - anaśnannanyo abhicākaśīti niṣkalaṃ niṣkriyaṃ śāntaṃ niravadyaṃ 
nirañcanaṃ samastasākṣiṃ tamasaḥ parastāt ityādiśrutiśateṣu kṛpāsamudrasya 
sarvamaṅgalāśrayasya śivasya parabrahmaṇaḥ saṃsārabhoktṛtva-niṣkalatva##-
saṃhartṛtvaṃ hi jīva-prāṇagrāhakatvaṃ tasya krodha eva mūlaṃ krodhasya hi 
heyaguṇasya moha evālavālaṃ tasya tama eva prakṛtiḥ 



tamasaḥ ajñānāvṛtatvāt ajñāna-tamo-moha##-
sambhavati | jīvasāmānyalakṣaṇatāmasatvādiguṇānāṃ tadvilakṣaṇaparameśvare kalpane 
mānābhāvāt | niṣkalaṃ ityādi pūrvokta-śrutibhaṅgaprasaṅgācca 
śārīrātmakaviṣṇvādīnāmeva tadyuktam | tasya viṣṇostamoguṇapradhānanidrāśīlatva##-
skāndādipurāṇakathāsu mohātiśayena vṛndāśmaśāne bahukālaviluṇṭhanādadyāpi 
kṛṣṇatulasīrūpeṇa bṛndāvanasthitatvācca | amaṅgalaguṇasampannānāṃ 
tatsaṃhartṛtvaṃ bhavatu taduktaṃ sūta-gītāsu - 

asti rudrasya viprendra antassatvaṃ bahistamaḥ |
viṣṇorantastamassatvaṃ bahirasti rajoguṇaḥ ||

antarvahiśca viprendra hyasti tasya prajāpateḥ |
rajasā tamasā''krāntau brahmanārāyaṇau khalu || iti |

śivadharmaśāstre - 

antassattvaguṇopeto bahistāmasasaṃyutaḥ |
śuddhasāttvikasaṃyuktaśśaṅkaro lokaśaṅkaraḥ ||

antasāmasasaṃyukto bahissattvaguṇānvitaḥ |
śuddhatāmasasaṃyukto viṣṇussākṣācchriyaḥ patiḥ ||

bāhyābhyantarayornityaṃ brahmā rājasasaṃyutaḥ |
trimūrtyatītassarvajñaśśivaśśuddho nirañjanaḥ || iti |

prapañcopaśamaṃ śāntaṃ śivamadvaitaṃ caturthaṃ manyante sa ātmā sa vijñeyaḥ 
ityādinā viṣṇoḥ prabalatamo vaiśiṣṭyaṃ śivasya guṇatrayātītakāraṇakāraṇatvaṃ 
copadiśyata iti sarvathā tasya jagatsaṃhartṛtvaṃ na saṃbhavatīti viṣṇvādīnāmeva tat iti |



siddhāntaḥ -

atra brūmaḥ - attā carācaragrahaṇāt atra attā sākṣātparaśiva eva kutaḥ  
carācaragrahaṇāt carācaraṃ cidacidātmakaṃ yat jagat tasya adyatvena grahaṇāt  
śravaṇādityarthaḥ | mṛtyūpasecanatvena sarvaprāṇimātrasya adyatvena pratīyamānatvāt 
brahmakṣatragrahaṇamupalakṣaṇārtham | 
jananamaraṇasaṃsāranimagnakiṃcijñanārāyaṇādijīvānāṃ 
carācaraprapañcasaṃhartṛtvāsaṃbhavāt atrāttā paraśiva eva | prapañcopaśamaṃ 
śāntaṃ śivamadvaitaṃ caturthaṃ manyante sa ātmā sa vijñeyaḥ nidhanapataye namaḥ 
mahāgrāsāya namaḥ yathorṇanābhissṛjate gṛṇhate ca ya imā viśvā bhuvanāni jihvati 
yato vā imāni bhūtāni jāyante ityādiśrutiśateṣu 
carācaraprapañcajanmasthitilayakāraṇatvaṃ parameśvarasyaiva dṛśyata iti na 
vandyādidevatānāṃ tatsaṃbhavati | anaśnannanyo abhicākaśīti iti śrutiḥ 
karmaphalabhoktṛtvaniṣedhamātrameva nirdiśati | tato na virodhaḥ | māyāṃ tu 
prakṛtiṃ vidyānmāyinaṃ tu maheśvaram ityādau vaśīkṛtamāyakatvasya 
umāsahāyaṃ ityārabhya tamasaḥ parastāt ityantena tamaḥ paratvasya ca nirdeśāt yadā 
tamastanna divā na rātrirna sanna cāsacchiva eva kevalaḥ ityādau pralaye'pi tatsākṣitayā  
pariśeṣatvaṃ ca dṛśyate | na sanna cāsacchiva eva kevalaḥ ityanena 
paśupāśātmakasadasatorna svarūpasattā niṣidhyate | amūlamanādhāramimāḥ prajāḥ 
prajāyante na kadācidanīdṛśaṃ jagat ityādiśrutyā jagato'nāditvavyapadeśāt | tathā ca 
smṛtiḥ - 

cidātmaiva hi dovontaḥ sthitamicchāvaśādbahiḥ |
yogivannirupādānamarthajātaṃ prakāśayet || iti |

nirupādānamityanena jagadubhayakāraṇatvamūrṇanābhivattasyaiva sūcitam | 
tasmātsvātmasaṃkucitaprapañcatvena śivaḥ kevala ityupadiśyate | tasmāttasyaiva 
sarvasaṃhartṛtvamucitam -

punarhetvantaramāha -



42. prakaraṇācca || 10 ||

na jāyate mriyate vā vipaścit ityādyananyasādhāraṇadharmāvacchinna brahma prakaraṇāt 
- ka itthāveda yatra saḥ iti vākye durvijñānatvaṃ mahāntaṃ vibhumātmānaṃ matvā 
dhīro na śocati ityādinā parameśvaradharmabāhulyadarśanāt 
prakṛtaparityāgāprakṛtasvīkāre mānābhāvācca | 
parameśvaraprakaraṇapaṭhitasarvasaṃhartṛtvaṃ netarasyopapadyate | 
sṛṣṭisthitikartṛtvavatsaṃhārakartṛtvānaṅgīkāre eka eva rudro na dvitīyāya tasthe 
ityādiśrutivirodhaprasaṃgācca | brahmaṇo mahimātiśayabhaṅgaprasaṅgo'pi syāt | yato 
vā imānibhūtāni jāyante ityādau saṃhārasyāpi tadadhīnatvenopadeśāt na 
sandehakalaṃkaprasaṅgaḥ | tasmādattā paraśiva eveti siddham |

iti dvitīyaṃ attṛtvādhikaraṇam |



guhādhikaraṇam || 3 ||

evaṃ śivasya parabrahmaṇaḥ sarvasaṃhartṛtvaṃ prasādhya 
jīvabrahmaṇorbimbapratibimbabhāvavādimatamadhikaraṇāntareṇa nirākaroti - 

|| 43 || guhāṃ praviṣṭāvātmānau hi taddarśanāt || 11 ||

ṛtaṃ  pibantau sukṛtasya loke guhāṃ praviṣṭau parame parārdhye | chāyātapau 
brahmavido vadanti pañcāgnayo ye ca triṇāciketāḥ iti kaṭhavallīṣu vidyate'sya viṣayaḥ ##-
pūrapakṣaḥ - anaśnannanyo abhicākaśīti iti śrutau parameśvarasya 
bhoktṛtvaniṣedhāt | ṛtaṃ pibantau ityatra bhoktṛtvavyapadeśādbuddhijīvayorevātra 
bhoktṛtvamavagamyate | 
cetanatvājjīvabrahmaṇorekatvācchāyātapavatparasparavairudhyaṃ nāsti | 
cijjaḍayorjīvabudhyoḥ parasparaviruddhasvabhāvatvena tayoreva sarvabhūtaguhāpraviṣṭaṃ 
samucitam | kāryakāraṇabhāvasya buddhipradhānatvāttadhinnatvena śārīro vidhīyate |

nanu - ye yaṃ prete vicikitsā manuṣye astītyeke nāyamastīti caike | 
etadvidyāmanuśiṣṭastvayā'haṃ iti śravaṇādbuddhijīvāviti pakṣaikasvīkāro na yuktaḥ | 



dvāsuparṇā iti mantre jīveśvarayossāhacarye'pi anaśnannanyo abhicākaśīti ityatra##-
bhavyāśca yattatpaśyasi anyatra dharmādanyatrādharmādanyatrāsmātkṛtākṛtāt | 
ṛtaṃ pibantau ityanena parameśvarasyaiva karmaphalabhoktṛtvopadeśāt sukṛtasya 
loke iti prādeśikatvaliṅgadarśanācca | ṛtaṃ pibantau iti dvivacanena tayoḥ 
pānamupadiśyate | acetanātmakabuddhestadasaṃbhavānna buddhikṣetrajñapakṣo yuktaḥ | 
iti cenna |

chatriṇo gacchanti iti vākye chatryacchatrimanuṣyāṇāṃ chatritvābhyupagamāt 
tadvadihāpi pibadapibantau dvau pibantau iti nirdiśyete | sarvagateśvarasya 
ekadeśavṛttitvaṃ nopapadyate sukṛtasya loke iti ca karmavīkṣaṇānatikramaṇaṃ 
pratipādayati | na karmaṇā vardhate no kanīyāt ityatra parameśvarasya 
sukṛtadṛṣkṛtakarmasākṣitvavyapadeśādatrabuddhijīvāveva pratipādyete - iti cet 
- 

siddhāntaḥ - 

atrabrūmaḥ - guhāṃ praviṣṭāvātmānau hi taddarśanāt guhāṃ praviṣṭau śivajīvau 
veditavyau kutaḥ  ātmānau hi hi - yasmāt dvāvapyātmānāvityarthaḥ ṛtaṃ pibantau 
iti karmaphalabhogaśravaṇādekastāvadātmā dvitīyopyātmaiva nyāyyaḥ | tatra 
yuktimāhataddarśanāt iti | saṃkhyāśravaṇe tatra samānapratyayasyaiva loke 
darśanādityarthaḥ | loke hi - asya gordvitīyo'nveṣṭavyaḥ ityukte gaureva 
dvitīyo'nviṣyate nāśvo na puruṣaḥ | evamihāpyātmatvasāmyājjīvaparamātmānau 
veditavyau | prādeśamātrasarvabhūtaguhāpraviṣṭatvaṃ parameśvarasya na virudhyate | 
śrutyantare - 

sarvānanaśirogrīvassarvabhūtaguhāśayaḥ |
sarvavyāpī sa bhagavāṃstasmātsarvagataśśivaḥ ||

aṇoraṇīyānmahato mahīyānātmā guhāyāṃ nihito'sya jantoḥ evaṃ viditvā 
paramātmarūpaṃ guhāśayaṃ niṣkalamadvitīyam guhāhitaṃ gahvareṣṭhaṃ purāṇaṃ yo 
veda nihitaṃ guhāyāṃ parame vyoman ātmānamanviccha guhāṃ praviṣṭaṃ 
ityādiśrutiśateṣu sarvagatasya parameśvarasya bhaktopāsanārthaṃ 
prādeśaviśeṣamātraguhāpraviṣṭatvopadeśānna 



virodhaḥ | sukrtalokapravartakatvaṃ ca chatritvadekadeśavartitvepyubhayoryuktam | 
chāyātapavatparasparavailakṣaṇyaṃ jīveśvarayorna virudhyate | ānandamayo 
hyānandabhuk - satyātmaprāṇārāmaṃ mana ānandaṃ ityādi śrutiṣvātmārāmasya 
manomātragrāhyasvarūpānandānubhavaśravaṇāt anaśnannanyo abhicākaśīti iti vākye 
karmaphalabhoktṛtvaniṣedhopyupapadyate  | tasmāttayorbhogasāmyena 
bhoktṛviśeṣātprabhubhṛtyanyāyena bhojyaviśeṣo'pi yujyate | yataḥ - nityo 
nityānāṃ cetanaścetanānāṃ jñā jñau dvāvajāvīśanīśau samāne vṛkṣe puruṣo 
nimagno'nīśayā śocati muhyamānaḥ | juṣṭaṃ yadā paśyatyanya mīśasya mahimānamiti 
vītaśokaḥ ityādi śrutiṣu parameśvarasya nityamuktatva-prajñātṛtva##-
anādyavidyākṛtamohaśokabaddhatvādidharmāṇāṃ ca 
darśanādubhayorvailakṣaṇyamupapadyate | tathāpi jīvaparameśvarayościtvenaikatvāt 
tattvamasyādi śrutiṣvabhedadarśanācca | jīvaparameśvarau guhāpraviṣṭāviti gṛhyete 
- 

yenekṣate śṛṇoti - ityādivākyeṣvantaḥkaraṇātmaka buddhisāhacaryeṇa 
prajñātasya parameśvarasya īkṣitṛtvādi dharmavyapadeśādguhāśayatvaṃ 
buddhiparameśvarayorevetyāśaṃkāyāṃ hetvantareṇa-nirākaroti - 

|| 44 || viśeṣaṇācca || 12 ||

ātmānaṃ rathinaṃ viddhi śarīraṃ rathameva tu |
so'dhvanaḥ pāramāpnoti tadviṣṇoḥ paramaṃ padam 
taṃ durdarśaṃ gūḍhamanupraviṣṭaṃ guhāhitaṃ gahvareṣṭhaṃ purāṇam |
adhyātmayogādhigamena devaṃ matvā dhīro harṣaśokau jahāti 

iti rathi-ratharūpavivakṣayā śiva-jīvayorviśeṣaṇopadeśāt na jāyate mriyate vā 
vipaścit itvādau bahuśarīrapraveśanirgamanavyāpārāvyāpāraviśeṣaṇāt 
parameśvarasvarūpajñānājjīvasya 



harṣāmarṣapramocakatva darśanācca guhāṃ praviṣṭau jīvaparameśvarāvityucyete | 
bimba-pratibimbhayorekatrāvasthānābhāvācchiva-jīvayobimba##-

iti guhādhikaraṇam |



antarādhikaraṇam || 4 ||

paramaśivasya cakṣurmadhyopāśyatvapratipādanam 

sarvagatasya parameśvarasya guhāhitatvamupadiśya tasyaiva 
pradeśāntaramadhikaraṇāntareṇa darśayati - 

45 antara upapatteḥ || 13 ||

chāndogye śrūyate'sya viṣayaḥ ya eṣo'kṣiṇi puruṣo dṛśyate eṣa ātmeti hovāca 
etadamṛtametadabhayametadbrahmeti tadyadyapyasmin sarpirvodakaṃ vā siñcanti 
vartmanī eva gacchati ityādi | kimatrākṣyantaḥpuruṣo'yaṃ chāyāpuruṣaḥ  kṣetrajño vā  
hṛṣīkādhiṣṭhātā vā  parameśvaro vā  iti saṃśayaḥ | kutaḥ  chāyātmā puruṣaḥ 
pratirūpāḥ iti ya eṣo'kṣiṇi puruṣo dṛśyate iti ca tasya prasiddhatvena 
dṛśyamānatvopadeśāt | sa hi cakṣuṣā rūpaṃ paśyan cakṣuṣi sannihito bhavatīti anena 
kṣetrajño'pi labhyate | amṛtamabhayametadbrahma iti vākyaśeṣeṇa 
parameśvarassūcitaḥ | ya eṣokṣiṇi puruṣo dṛśyate iti 
cakṣuradhiṣṭhātṛdevatātmakassūryo'pi dṛśyata iti |

pūrvapakṣastu - kṣetrajñasya śārīrasya jagadanubhave 
cakṣurindriyapraviṣṭatvadarśanādātmaśabdavācyatvāccetassambandhātsa evopadiśyate | 
raśmibhire'ṣo'smin pratiṣṭhitaḥ iti vākyadarśanādādityo vā vidhīyate | 
amṛtatvādiliṅgānāṃ locanādhiṣṭhānadevatāviṣaye asambhavāt 
pradeśaviśeṣapradarśanānnātra parameśvara upāsyaḥ iti |

atra brūmaḥ - antara upapatteḥ antaraḥ akṣyantargataḥ puruṣaḥ paramātmaiva | kutaḥ  
upapatteḥ | paraśive brahmaṇi ātmatvāmṛtatvābhayatvādidharmāṇāṃ 
vyapadeśādihāpyakṣi sthānapuruṣasyāpi taddharmaśravaṇānnetara ityupadiśyate | 
prapañcopaśamaṃ śāntaṃ śivamadvaitaṃ caturthaṃ manyante sa ātmā sa vijñeyaḥ 
śivo'dvataḥ ṛtagaṁ satyaṃ paraṃ 



brahma etasya vā amṛtasya nāmadheyāni ityādi taittirīya-māṇḍūkya##-
śivasyevopadeśāt | śiva-brahma-paramātmaśabdānāṃ ghaṭa-kalaśa##-
vidhīyate | śiva eko dhyeyaśśivaṅkarassarvamanyatparityajya eka eva rudro na dvitīyāya 
tasthe asaṃkhyātāssahasrāṇi | smaryate na ca dṛśyate viśvādhiko rudro maharṣi 
ityādiśrutibhiḥ sarvādhikatva-sarvopāsyatvādidharmāṇāṃ tasyaiva nirdeśāt 
cakṣurantaḥpuruṣo mahādeva eva | yadyapyasmin sarpirvodakaṃ vā siṃcanti-vartmanī 
eva gacchati iti śravaṇādakṣisthānaṃ nirastasamastadoṣakalaṅkam |etaṃ saṃyadvāma 
ityācakṣate etaṃ ha sarvāṇi kāmānyabhisaṃyanti sarvāṇyenaṃ vāmānyabhisaṃyanti ya 
evaṃ veda eṣa u eva vāmanīreṣa hi sarvāṇi vāmāni nayati sarvāṇi vāmāni nayati ya evaṃ 
veda | eṣa u eva bhāmanīreṣa hi sarveṣu lokeṣu bhāti sarveṣu lokeṣu bhāti ya evaṃ veda iti 
saṃyadvāmatvādidharmāṇāṃ asmin vyapadeśātparameśvara eva cakṣurmadhyopāsya 
ityucyate |

sarvātītasya sarvagatasya śivasya kathamakṣipuruṣatvamityāśaṃkāyāmāha - 

46. sthānādivyapadeśācca || 14 ||

yaḥ pṛthivyāṃ tiṣṭhan ityādinā kṣityādiśārīrakāntāṣṭamūrtitvaṃ parameśvarasya 
prasādhya yaścakṣuṣi tiṣṭhaṃścakṣuṣontaro yaṃ cakṣurna veda yasya cakṣuśśarīraṃ 
yaścakṣurantaro yamayati eṣa ta ātmāntaryāmyamṛtaḥ iti śrutau cakṣusthānamapi 
nirdiṣṭaṃ tasmāt hṛdayopāsanādivadakṣyupāsanamapyupapannam |

nanu upāsanāyāḥ nāmarūpaguṇavaiśiṣṭyā ākāśavatsarvagatasya tadabhāvātkathaṃ 
tasyopāsanam  iti cenna | tasyoditi nāma hiraṇyaśpraśruḥ ityādinā prākṛtaguṇātītasya 
maheśvarasya nāmarūpaguṇavyapadeśāt abhyudayaniśśreyasaphalapradatvena 
sarvaśaktiviśiṣṭasya 



śivasya brahmaṇo dvividhaṃ rūpaṃ vaktuṃ śakyam | kaivalye hṛtpuṇḍarīkaṃ virajaṃ 
viśuddhaṃ ityādinā hṛdayapuṇḍarīkaṃ praparśya |

tamādimadhyāntavihīnamekaṃ vibhuṃ cidānandamarūpamadbhutam |
umāsahāyaṃ parameśvaraṃ prabhuṃ trilocanaṃ nīlakaṇṭhaṃ praśāntam ||

ityādinā pavanādivat ekasyava niravayavatvasāvayavatvavyapadeśāt |

paramaśivasya brahmaṇaḥ śaktivaiśiṣṭyanirūpaṇe śrutiprāmāṇyaṃ darśayati taittirīye 
ca - 

ṛtagaṁ satyaṃ paraṃ brahma puruṣaṃ kṛṣṇapi"galam |
ūrdhvaretaṃ virūpākṣaṃ viśvarūpāya vai namaḥ 

ṛtaṃ - manotītaṃ satyaṃ vāgatītaṃ paraṃ - guṇatrayātmakamūrtitrayātparaṃ 
brahma iti vākyena paraśivasya niṣkalatvaniravayavatvādikamupadiśya puruṣaṃ puri##-
kṛṣṇapiṅgalaṃ kṛśānuretaskatayā ūrdhvaretasaṃ trilocanatayā virūpākṣaṃ 
jagadubhayakāraṇatayā viśvarūpaṃ ityanena sakalatvasāvayavatvādikaṃ nirūpitam | ataḥ 
dve ete brahmaṇo rūpe ityādiśrutisiddhamūrtāmūrtatvādikaṃ parabrahmaṇaśśivasyaiva 
siddham | tasmādaṅgāṅgitvena tadubhayopāsanaṃ vidheyam | sādhanaṃ vinā 
sādhyāniṣpattestatprāptyarthaṃ akṣisthānapradeśādyupāsananvyapadeśo yuktaḥ |

punarhetvantaramāha - 

|| 47 || sukhaviśiṣṭābhidhānādeva ca || 15 ||

akṣyantaḥ puruṣassākṣācchiva eva | kutaḥ  sukhaviśiṣṭābhidhānādeva ca | evakāreṇa 
nātra saṃśayaḥ kārya iti sūcyate | sukhaviśiṣṭaṃ śivābhidhānaṃ brahma 
vākyopakrame śrūyate | tasyaivehābhidhānādityarthaḥ | prāṇo brahma kaṃ brahma khaṃ 
brahma ityupakrame brahmaṇassukhaviśiṣṭatvapradarśanāt |



nanu - ācāryastu te gatiṃ vaktā iti vākye brahmaprakaraṇatvādarśanāt | kaṃ 
śabdasya vaiṣayikasukhe rūḍhatvāt khaśabdasyākāśe prasiddhatvāt vākyepakrame 
sukhaviśiṣṭatvaṃ brahmaṇaḥ kathamupapadyate  iti cet - 

ucyate - prāṇo brahma kaṃ brahma khaṃ brahma iti grārhapatyādyagnīnāṃ vacanaṃ 
śrutvopakosala uvāca - vijānāmyahaṃ yatprāṇo brahmeti kaṃ ca tu khaṃ ca na 
vijānāmi ityatraitaduktam | yadvāva kaṃ tadeva khaṃ yadeva khaṃ tadeva kaṃ iti vākye 
kaśabdakhaśabdayorviśeṣaṇa-viśeṣyabhāvena vyapadeśāt kaśabdo'trānande 
rūḍhaḥ tathāpyadhiṣṭhitapratīkatvena bhūtākāśe brahmaśabdo'bhihitaḥ | 
kaṃśabdassadā hṛṣīkaviṣayavaiśeṣikasukhe rūḍhatve'pi itaretarabodhakau kaśabda 
khaśabdau sukhātmakabrahmaṇyevāvagamyete | tatra kaṃ brahma khaṃ brahma khaṃ 
brahma kaṃ brahma iti dvirāvṛtyā brahmaśabdena vidhīyamāna kaśabda##-
sukhasyāpi guṇasya guṇivat dhyeyatvam | tasmāt śrutyupakrame sukhaviśiṣṭatvena brahma 
nirdiṣṭam | gārhapatyādayognayaḥ svaṃ svaṃ mahimānamuddiśya te hocurupakosalaiṣā 
so'mya te'smādvidyā''tmavidyā ca ityupasaṃhṛtya pūrvatra 
parameśvaraparatvamupadiśati | ācāryastu te gatiṃ vaktā iti vākye 
gatimātrābhidhānapratijñānamarthāntaravivakṣāṃ nirasyati | yathā puṣkarapalāśa āpo 
na śliṣyate evamevaṃvidi pāpaṃ karma na śliṣyate iti cakṣurvyavahitapuruṣavijñānena 
nirastapāpapaṅkatvaṃ nirūpya tasyaiva brahmatvaṃ nirdiśati | tassātprakṛtasyaiva 
parameśvarasya akṣisthānagatatvaṃ saṃyadvāmatvādi guṇakatvaṃ ca nirūpya 
arcirādikāntadvido gatiṃ vakṣyāmītyārabhya ya eṣo'kṣiṇi puruṣo dṛśyate eṣa ta ātmeti 
hovāca ityasaṃkucitatvena vyapadeśādakṣyantaḥ puruṣaḥ parameśvara iti siddham |

ihopadiṣṭānāṃ dharmāṇāṃ chāyābrahmaṇyativyāptimāśaṃkya hetvantareṇa 
nirākaroti - 

|| 48 || śrutopaniṣtkagatyabhidhānācca || 16 ||

itaścākṣyantaraḥ puruṣaśśiva eva kutaḥ  śrutopaniṣatkagatyabhidhānāt | śrutā 
abhyastā upaniṣat brahmavidyā yena saḥ śrutopaniṣatkaḥ tasya yā gatiḥ arcirādirūpā 



tasyāḥ prakṛteḥ abhidhānādityarthaḥ | tadya itthaṃ vidurye ceme'raṇye śraddhā tapa 
ityupāsate te'rciṣamevābhisambhavantyarciṣo'harahna āpūryamāṇapakṣaṃ athottareṇa 
tapasā brahmacaryeṇa śraddhayā vidyayātmānamanviṣyādityamabhijāyanta etadvai 
prāṇānāmāyatanametadamṛtametadabhayametatparāyaṇametasmānna punarāvartante iti 
saivehākṣipuruṣavidyābhidhīyate | atha yaducaivāsmin śavyaṃ kurvanti yadu ca 
nārciṣamevābhisaṃbhavanti ityupakramya ādityāccandramasaṃ candramaso vidyutaṃ 
tatpuruṣo'mānavassa enān brahma gamayatyeṣa deva patho brahmapatha etena 
pratipadyamānā imaṃ mānavamāvartaṃ nāvartante ityevaṃ parayā gatyā akṣipuruṣasya 
brahmatvamupadiśyate |

agnirjyotirahaśśuklaḥ ṣaṇmāsā uttarāyaṇam |
tatraprayātāgacchanti brahmabrahmavido janāḥ ||

iti smṛtau ca brahmagatirgīyate | tasmādakṣyantaḥ puraṣo na chāyāpuruṣaḥ |

asmin arthe hetvantaramāha - 

49 anavasthiterasambhavācca netaraḥ || 17 ||

atra itaracchāyāpuruṣādiḥ akṣyantaḥpuruṣo na bhavati kutaḥ  anavasthiterasambhavācca | 
anavasthiteḥ upāsakasya sarvatrākṣiṇichāyāsaṃpādakapuruṣāntarasyāsannidhānāt 
chāyāpuruṣe amṛtatvādiguṇānāmasambhavāccetyarthaḥ |

nanu - yadaiva hi kaścitpuruṣaścakṣurāsīdati tadā cakṣuṣi puruṣacchāyā dṛśyate 
apagate sati tasminnadṛśyate ca | ya eṣo'kṣiṇi puruṣaḥ iti śrutau svacakṣuṣi 
dṛśyamānapuruṣopāsanopadeśāt tadupāsane tadgrīvāpradeśaṃ pravīkṣya 
kaṃcitpuruṣaṃ cakṣussamīpe paśyati tasyāt chāyāpuruṣasyaiva cakṣuḥ pradeśaviśeṣe 
upāsanaṃ iti cenna amṛtatvādīnāṃ 



paramaśivadharmāṇāṃ chāyāpuruṣe asaṃbhavāt  | cakṣurvyavasthita 
puruṣadharmāṇāṃ sargasthitilayādīnāṃ devatātmanyasaṃbhavācca | bhīṣāsmādvātaḥ 
pavate bhīṣodeti sūryaḥ ityādau sūryādīnāṃ parameśvarādhīnatvamupadiṣṭam | 
mahānārāyaṇīye - aṅguṣṭhamātraḥ puruṣo'ṅguṣṭhaṃ ca samāśritaḥ | 
īśassarvasya jagataḥ prabhuḥ prīṇati viśvabhukaṃ iti 
śrutāvaṃguṣṭhamātracakṣuḥsthitatvaṃ parameśvarasyaiva vyapadiśyate | 
atastadantaropāsyatvaṃ netarasya sarvathā sambhavati |

nanu - āpaśca pṛthivī cānnamattārau vahnimarutau ityādau vāyorapi 
bhoktṛtvāvagamāt prāṇāgnihotraprakaraṇopadiṣṭāṅguṣṭhamātrapradeśopāsyatvaṃ 
prāṇavāyoreva sambhavati | tasya pañcāhutibhoktṛtvaṃ cāvagamyate | tasmānna 
parameśvara evātropāsyaḥ iti cenna - 

prāṇavāyorbhoktṛtvāvagame'pi 
sakalajagadīśitṛtvacarācaraprapañcabhoktṛtvādidharmāṇāmacetane 
prāṇavāyāvasambhavāt | prāṇānāṃ granthirasi rudro mā viśāntaḥ ityādau 
prāṇādhāratvena pañcāhutibhoktṛtvagapi 
maheśvarādhīnamityupadeśādaṅgaṣṭhamātrapradeśaviśeṣopāsyatvamaṅguṣṭha##-
prasiddhopāsanamācāryakaṭākṣalabhyaṃ mumukṣuviṣayaṃ ceti jñeyam |

iti caturthaṃ antaradhikaraṇam |



antaryāmyadhikaraṇam || 5 ||

sarvagatasya śivaysa parabrahmaṇaḥ cakṣurantaropasyatvamupadiśya 
sarvāntaropāsyatvamadhikaraṇāntareṇa darśayati - 

50 antaryāmyadhidaivādhilokādiṣu  taddharmavyapedaśāt || 18 ||

antaryāmibrāhmaṇe kathyate'sya viṣayaḥ - vettha nu tvaṃ kāpya tamantaryāmiṇaṃ ya 
imaṃ ca lokaṃ paraṃ ca lokaṃ sarvāṇi ca bhūtāni yo'ntaro yamayati ityupakramya yaḥ 
pṛthivyāṃ tiṣṭhan pṛthivyā antaro yaṃ pṛthivī na veda yasya pṛthivī śarīraṃ yaḥ 
pṛthivīmantaro yamayatyeṣa ta ātmā'ntaryāmyamṛtaḥ ityādyadhidaivatānantaraṃ 
yassarveṣu lokeṣu ityadhilokaṃ yassarveṣu vedeṣu ityadhidaivataṃ yassarveṣu yajñeṣu 
ityadhiyajñaṃ yassarveṣu bhūteṣu ityadhibhūtaṃ yaḥ prāṇeṣvityādi ya ātmani 
ityantamadhyātmaṃ ca kaścidantaravasthito yamayitā'ntaryāmī śrūyate sa 
kimatrapṛthivyādyadhiṣṭhātṛdevatāviśeṣo'vagamyate  uttāṇimādivibhūtyupapannaḥ 
kaścidyogī  atha vā parameśvaraḥ sa kimarthāntaraṃ  uta neti sandihyate |

pṛthivyeṣu yasyāyatanamagnirloko mano jyotiḥ ityādinā kāryakāraṇasaṃghātasya  
devatāyāṃ śrutatvena tasyāḥ niyantṛtvopapatteḥ | aśarīrasya śivasya 
niyantṛtvāsambhavāt devatātmapakṣo yuktaḥ | kasyacitsiddhasya yogino vā 
hyaṇimādyaṣṭaiśvaryayogena sarvānupraviṣṭatvaṃ yamayitṛtvaṃ ca syāt | 
svakarmaphalabhogāya sarvabhūtendriyānupraviṣṭatvaṃ jīvasya na virudhyate | 
mahadahaṃkārādirūpeṇa pariṇāmitvātpradhānasya vyāpakatvaṃ siddham | 
sarvacetanopādānakāraṇatayā virāṭpuruṣasya sarvabhūtānupraveśitvamucitam | 
viśvādhiko rudraḥ 



ityādau parameśvarasya 
viśvadhikatvanirdeśādvikārātmakacetanācetanarūpaprapañcānupraviṣṭatvaṃ sarvathā 
na saṃbhavati | tasmāttadvinnasyaiva sarvātmakatvasarvaniyantṛtvādikamupapannam |

iti prāpta brūmaḥ - antaryāmyadhidaivādhilokādiṣu taddharmavyapadeśāt 
yo'dhidaivādiṣvantaryāmī vyapadiśyate sa paramaśiva eva kutaḥ  taddharmavyapadeśāt | 
tasya parameśvarasya pṛthivyādyadhidevatābhinnatva 
sthūlasūkṣmaprapañcānupraveśitvaniyantṛtvakāraṇatvāmṛtatvādidharmāṇāṃ 
vyapadeśāt upadeśādityarthaḥ |

nanu - nirvikārasya brahmaṇo yamayitṛtvādyasambhavāt 
nirguṇabrahmādhyastamithyābhūtapradhānasatvaguṇapratibimbiteśvarasyaiva 
sarvaniyantṛtvādikaṃ iti cenna | eṣa ta ātmā'ntaryāmyamṛtaḥ iti vākye 
kālatrayābādhyasya amṛtaśabdhābhidheyasya śivasyaiva 
niyantṛtvādidharmanirdeśāt | mithyābhūtasya sarvaniyāmakatvāsambhavāt | loke 
pratibimbasya kartṛtvādarśanācca pratibimbiteśvarasya sarvaniyantṛtvādikaṃ 
nopapadyate | tasmāt śivasyaiva sarvāntaryāmitvasarvaniyantṛtvādikaṃ siddham |

nanu - niyāmakatvādidharmānavacchinnasya parameśvarādanyasyaiva 
parabrahmatvaṃ kiṃ na syāt  iti cenna | anavasthādoṣaprasaṅgāt | tatsatve 
pramāṇābhāvāt | tena lokasya prayojanā bhāvācca | guṇaśūnyasya brahmatvāṅgīkāre 
pāṣāṇādivajjaḍatvāpatteḥ | tasmāttasyaiva saguṇatvaṃ nirguṇatvaṃ ca | 
śaktisaṃkocakāle nirguṇatvam | tadvikāsakāle saguṇatvam |
atassarvajagadubhayakāraṇatvasarvātmakatvasarvapraviṣṭatva sarvaniyāmakatvādike 
mahādevasya maheśvarasyaivopapannam | tathā śrutyantare - yo rudro agnau yo apsu ya 
oṣadhīṣu yo rudro viśvā bhuvanā viveśa tasmai rudrāya namo astu viśvaṃ bhūtaṃ 
bhuvanaṃ citraṃ bahudhā jātaṃ jāyamānaṃ ca yat sarvohyeṣa rudrastasmai rudrāya namo 
astu iti taittirīye | atharvaśirasi ca - devā ha vai svargaṃ lokamagaman te devā 
rudramapṛcchan ko bhavāniti so'bravīt ahamekaḥ prathamamāsaṃ vartāmi ca bhaviṣyāmi 
ca nānyaḥ kaścinmatto vyatiriktassontarādantaraṃ prāvi'sat ityādinā śivasya 
parabrahmaṇassarvāntaryāmitvādidharmāṇāṃ darśanānnānyasya parabrahmatva 
sarvāntaryāmitvasarvātmatvādikaṃ sarvathā sambhavati | anyathā prakaraṇavirodho'pi syāt 
| vyomavatparipūrṇasya maheśvarasya viśvādhikatvaṃ 
viśvānupraviṣṭatvamapyaviruddham |



antaryāmyamṛtaḥ iti śiva evāmṛtaśabdena nirdiśyate | etāni ha vā amṛtasya 
nāmadheyāni iti jāvāleśravaṇāt tatra pratiparyāyamamṛtaśabdaprayogo hyabhyāsaḥ | 
atharvaśirasi - yo vai rudrasya bhagavān yaśca brahmā ityādinā 
sarvātmakatvaprasādhane anantadivyamaṅgalaguṇaratnākare śive punaḥ 
punarbhagavacchabdaprayogavat jābāle bhūyobhūyaḥ paramaśive 
amṛtaśabdaprayogābhyāso rūḍhyarthe nirdiṣṭaḥ |

adhyastasya mithyābhūtasya pradhānasya sarvāntaryāmitvamupapannamityāśaṃkāyāṃ 
tanmataṃ nirākaroti |

maheśvarasyaiva sarvāntaryāmitva nirūpaṇam 

51. na ca smārtamataddharmābhilāpāt || 19 ||

smārtaṃ - guṇatrayasamaṣṭyātmakaṃ pradhānam | tat sattvaguṇapratiphalitaṃ ca 
nāntaryāmiśabdavācyaṃ bhavitumarhati | kasmāt  ataddharmābhilāpāt | adṛṣṭo draṣṭā 
aśrutaśśrotā amato mantā avijñāto vijñātā iti 
vākyaśeṣadarśanādātmatvadraṣṭṭatvādidharmāsambhavādityarthaḥ | tacchabdena 
pradhānamucyate na tat atat pradhānabhinnaḥ paramaśivaḥ tasyaiva ye dharmāḥ 
amṛtatvādayaḥ teṣamabhilāpāt abhidhānādityarthaḥ 
pradhānadharmāṇāmabhilāpābhāvātsāṃkhyādvaitakalpitaṃ pradhānaṃ nāntaryāmīti 
bhāvaḥ |

nanu - apratarkyamavijñeyaṃ prasuptamiva sarvataḥ iti smṛtau | ajāmekāṃ 
ityādiśrutai ca pradhānasya sarvaprapañcakāraṇatvopadeśāt ayaskāntasūcīnyāyena 
brahmasattāvaśāttatkāraṇatvāntaryāmitvādikaṃ tasyaivopapadyate iti cenna |

so'kāmayata bahusyāṃ prajāyeyeti tatsṛṣṭvā tadevānuprāviśat ityādau 
parabrahmaṇaśśivasya pradhānanirapekṣatayā jagajjanmādihetutvaśravaṇāt māyāntu 
prakṛtiṃ vidyānmāyinantu maheśvaraṃ kṣaraṃ pradhānamamṛtākṣaraṃ haraḥ 
kṣarātmanāvīśate deva ekaḥ pradhānakṣetrajñapatirguṇeśaḥ 
saṃsāramokṣasthitibandhahetuḥ ityādau ca parameśvarasya 
pradhānajīvaniyāmakatvanirdeśācca | tatpratibiṃbiteśvarasyāpi nāntaryāmitvam | 
pratiphalitasya jaḍatvādalīkatvācca 
nīrūpayorbrahmapradhānayombimbapratibimbabhāvakalpanāśāstraṃ 
gaganabhitticitravadavicāramanoramam | tasmādadvayavādimatamadvayavādimatameva | 
tathā ca smṛtiḥ - 



anādyavidyayā baddhaṃ brahmatatkālakāraṇam |
svāvidyayā saṃsarati muktiḥ kalpitavākyataḥ ||

evaṃ pratāraṇaṃ śāstraṃ sarvamāhātmyanāśakam |
upekṣyaṃ śivabhaktaistu śrutismṛtivirodhataḥ ||

kalāpagādayaṃ mukhyaḥ phalaṃ vai mukhyatastamaḥ |
jñānanāśitvasidhyartha tadeva hi nirūpitam ||

tadanyathaiva saṃsiddhaṃ vidyāvidyānirūpaṇe |
ayaskāntasya pakṣe tu tatkartṛtvaṃ tadīritam ||

tadaikṣateti śrutibhirmukhyakartṛtvadarśanāt |
tatsānnidhyātpradhānasya kartṛtvaṃ nopapadyate ||

aindrajālikapakṣe'pi matāntaramidaṃ dhruvam |
nāsti śrutiṣu tadvārtā dṛśyamānāsu kutracit ||

vācārambhaṇavākyāni tadananyatvabodhanāt |
na mithyātvāya kalpante jagataśśivarūpataḥ ||

jñānārthamarthavādaścejjagatsṛṣṭyādirūpiṇī | 
anaṅgīkaraṇādyuktaṃ vidhimāhātmyayorna tat ||

apavādārthamiti cedāropo vastuto na hi |
dṛḍhapratītisidhyarthamiti cettanna yujyate ||

mukhyārthabādhakaṃ nāsti kāryadarśanataśśruteḥ |
aindrajālikapakṣe tu kartṛtvaṃ brahmaṇi sthitam ||

māyādīnāṃ ca kartṛtvaṃ śrutisūtrairna bodhyate |
akartṛtvaṃ ca yattasya māhātmyajñāpanāya vai ||



viruddhamarthabodhāya na yukteḥ kasya kāraṇam 
māyikatvaṃ purāṇeṣu mohārthamupadyate ||

asatyamapratiṣṭhamte jagadāhuranīśvaram |
aparasparasambhūtaṃ kimanyatkāryahetukam ||

akhaṇḍādvaitabhāne tu sarvaṃ śivamayaṃ jagat |
jñānādvikalpabuddhistu līyate na svarūpataḥ ||

bhinnatvaṃ naiva yuñjīta śivopādānataḥ kvacit |
bhedābhedamate loke sarvaśrutisamanvayāt |
tadeva vaidikaṃ proktamiti vedāntaḍiṇḍimaḥ | iti |

atassarvāntaryāmī maheśvara iti rāddhāntaḥ |

jīvasya cetanatvāddraṣṭṭatvādidharmāṇāṃ tasyaivopapattimāśaṃkya pariharati - 

52. śārīraścobhaye'pi hi bhedenainamadhīyate || 20 ||

atrāpi netyanuvartate | śārīraśca jīvo'pi nāntaryāmītyācakṣate | kutaḥ  ubhaye'pi hi 
bhedenainamadhīyate | ubhaye'pi hi kāṇvā mādhyandināśca enaṃ kṣetrajñaṃ 
antaryāmibhinnatayā adhīyate | yo vijñāne tiṣṭhan iti kāṇvāḥ yaḥ ātmani niṣṭhan iti 
mādhyandināḥ vijñānātmaśabdayorjīvaparyāyatvāt | jīvādanyaḥ paramaśiva 
evāntaryāmītyupadiśyate | tasmājjīvavirāṭpuruṣapradhānādīnāmantaryāmitvaṃ na 
ghaṭata iti siddham |

nanu - nānyoto'rita draṣṭā iti śruteḥ parameśvarādanyaṃ draṣṭāraṃ śrotāraṃ 
mantāraṃ vijñātāraṃ cātmānaṃ nirasyati | tasmādraṣṭṭadvayaṃ śarīre nopapadyate | 
iticenna | 



dvasuparṇā iti mantre jīvabrahmaṇossāhacaryavyapadeśāt | nānyoto'sti draṣṭā iti 
śrutāvadhiṣṭhātrantaraniṣedho yujyate | yatra hi dvaitamiva bhavati ityanena 
jīvabrahmaṇorādau saṃsāradaśāyāṃ bhedaḥ yatratvasya sarvamātmyaivābhūttatkena 
kaṃ paśyet kena kaṃ vadet ityanena mokṣadaśāyāṃ sarvasya 
śivātmakatvajñānātsaṃsārapratiṣedho'vagamyate tasmājjīvabrahmaṇorbhedābhedo 
yuktaḥ | tasmātsarvaniyāmakaḥ sarvāntaryāmī parameśvara eva evocyate 

iti pañcamaṃ antaryāmyadhikaraṇam |



adṛśyatvādhikaraṇam || 6 ||

atha parameśvarasya sarvādhikatvavyavaśāpanam 

jīvādīnāṃ brahmatvasvapravartakatvavāraṇāya paramaśivasya sarvāntaryāmitvaṃ 
prasādhya tasyaiva sarvādhikatvavyavasthāpanārthaṃ 
adṛśyatvādiguṇakatvamadhikaraṇāntareṇa darśayati - 

53. adṛśyatvādiguṇako dharmokteḥ || 21 ||

ātharvaṇe dṛśyate'sya viṣayaḥ | atha parā yayā tadakṣaramadhigamyate | 
yattadadreśyamagrāhyamagotramavarṇamacakṣuśśrotraṃ tadapāṇipādam | nityaṃ 
vibhuṃ sarvagataṃ susūkṣmaṃ tadavyayaṃ yadbhūtayoniṃ paripaśyanti dhīrāḥ ityādi | 
kimatrādṛśyatvādi guṇako bhūtayoniḥ  śārīraḥ  prakṛtiḥ  paraśivo vā iti 
saṃśayaḥ - ajāmekāṃ lohitaśuklakṛṣṇāṃ vahvīṃ prajāṃ janayantīṃ sarūpām 
ityādau pradhānasya guṇatrayātmakasya bahuprajājanakatvena bhūtayonitvopapatteḥ 
yoniśabdasya nimittavācakatvādbhūtayonirvijñānātmā syāt | cidrūpasya niṣkalaṅkasya 
paramaśivasya pṛthivyādirūpeṇa mṛdādivatpariṇāmitvaṃ na sambhavati  
yathorṇanābhismṛjate iti śrutau 
cetanorṇanābhāvacetanatantucakranirmāṇopasaṃhāradarśanāccidrūpasya 
cetanācetanaprapañcakāraṇatvamupapadyata iti cenna | na hi 
kevalacetanorṇanābhestantupaṭahetutvaṃ taccharīrasyaiva tadupādānakāraṇatvadarśanāt | 
tathā puruṣaśarīrasyaiva lomanakhādihetutvam | tasmādihādṛśyatvādidharmāḥ 
pradhāne yujyante | yassarvajñassarvavit ityādivāmyaśeṣe 
paramaśivadharmabāhulyadyotanātkathaṃ prakṛterbhūtayonitvaṃ  iti cet - 

abhidhīyate | atha parā yayā tadakṣaramadhigamyate yattadadreśyam 
ityādāvakṣaraśabdenādṛśyatvādi dharmāvacchinnaṃ pradhanaṃ śrāvayitvā 
akṣarātparataḥ paraḥ ityatra yokṣarātparaśśrutaḥ sa sarvajñassarvavicca bhaviṣyati | 
tasmādakṣaraśabdavācyaṃ pradhānaṃ bhūtayoniḥ iti prāpte - 

brūmaḥ - atrādṛśyatvādiguṇako bhūtayonirmaheśvara eva kutaḥ  dharmokteḥ | 
yaḥ sarvajñassarvavit ityādi parameśvaradharmabāhulyavacanādityarthaḥ | na 
pradhānasyākṣaraśabdavācyatvaṃ jagatkāraṇatvaṃ copadiśyate |



yathorṇanābhissṛjate gṛhṇato ca | yathā pṛthivyāmoṣadhayassambhavanti yathā 
saptaḥ puruṣātkeśalomāni tathā kṣarātsaṃbhavatīha viśvam ityupakrāntasya 
jagatkāraṇasyaiva yassarvajñassarvavidyasya jñānamayaṃ tapaḥ tasmādetadbrahma nāma 
rūpamannaṃ ca jāyate ityatra pratyabhijñāyamānatvādacetanapradhāne 
sarvajñatvādidharmāṇāmasaṃbhavāt | akṣarātparataḥ paraḥ ityaena 
prakaraṇādbhūtayonerakṣarātparo na kaścidupadiśyate | yenākṣaraṃ puruṣaṃ veda 
satyaṃ provāca tāṃ tattvato brahmavidyāṃ iti prakṛtasyākṣarasya 
bhūtayonitvavyapadeśāt śrutyantare'pi - umāsahāyaṃ parameśvaraṃ prabhuṃ 
trilocanaṃ nīlakaṇṭhaṃ praśāntaṃ dhyātvā munirgacchati bhūtayoniṃ samastasāṣiṃ 
tamasaḥ parastāt ityādinā śivasyaiva bhūtayonitvādidharmopadeśādbhūtayonirnetaraḥ |

kiñca - dve vidye veditavye iti hasma yadbrahmavido vadanti parā caivāparā ca vākye 
ṛgvedādilakṣaṇāmaparāṃ vidyāṃ nirdiśya atha parā yayā tadakṣaramadhigamyate 
ityādinā paravidyāviṣayatvaṃ brahmaṇaḥ paramaśivasyopadiśyate | 
tayorubhayorvidyayoḥ parāparavibhāgatvena abhyudayaniśśreyasaphalakatvaṃ nirdiśyate | 
tisraśca vidyāḥ pratijñāyeran ityādinā bhūtayonitvaṃ parameśvarasyaiva prasādhitam | 
(dve ye tu vidhe iha veditavye nirdiṣṭe) kasminnu bhagavo vijñāte sarvamidaṃ 
vijñātaṃ bhavatīti ityādāvekavijñānena sarvavijñānapratijñā | 
paramaśivabrahmaṇyevopapadyate | jaḍapradhāne tatpratijñā'sambhavāt | 

kiñca - sa brahmavidyāṃ sarvavidyāpratiṣṭhāmatharvāya jyeṣṭhaputrāya prāha iti 
prādhānyena brahmavidyāmupakramya parāparavibhāgena parāṃ 
vidyāmakṣarādhigabhanīṃ pradarśya tasyāḥ brahmavidyātvaṃ nidiśati | aparā hi 
ṛgvedādi lakṣaṇā karmavidyā brahmavidyopakramamupadiśati | brahmavidyā 
praśaṃsāyai - plavā hyete adṛḍhā yajñarūpā aṣṭādaśoktamavaraṃ yeṣu karma 
etacchreyo ye'bhinandanti mūḍhā jarā mṛtyuṃ te punarevāpi yanti ityevamādinā nindāṃ 
kṛtvā tato viraktasya paravidyādhikāritvam | parīkṣya lokān karmacitān brāhmaṇo 
nirvedamāyānnāstyakṛtaḥ kṛtena | tadvijñānārthaṃ sa 
gurumevābhigacchetsamitpāṇiśśrotriyaṃ brahmaniṣṭham ityādinopadiśati | 
tasmādadṛśyatvādiguṇako bhūtayonirmaheśvara iti siddham |

asminnarthe hetvantaramāha - 



54. viśeṣaṇabhedavyapadeśābhyāṃ ca netarau || 22 ||

atrāpi bhūtayoniśśiva eva netarau prakṛtijīvau kutaḥ  viśeṣaṇabhedavyapadeśābhyāṃ 
ca | viśeṣaṇaṃ ca bhedavyapadeśaśca tābhyāmityarthaḥ 

divyo hyamūrtaḥ puruṣassa bāhyābhyantaro hyajaḥ |
aprāṇo hyamanāśśubhro hyakṣarātparataḥ paraḥ ||

ityādinā viśe'ṇamupadiśyate | divyatvādidharmāṇāṃ 
parameśvarādanyayorjīvapradhānayorasambhavāt | bhedavyapadeśo'pi - 
akṣarātparataḥ paraḥ hati akṣaramavyākṛtaṃ pāśarūpaṃ 
tasmātsarvasmādvikārātparaṃ tasmātparataḥ para iti pāśaparameśvarayorbhodena 
vyapadeśaḥ | tasmānnetaro bhūtayoniḥ | athavā akṣarātpara iti jīvātparaḥ paraśivo vā 
syāt | parataḥ parama iti vailakṣaṇyena vyapadeśāt parameśvara evātrāvagamyate |

punarhetvantaramāha - 

55. rūpopanyāsācca || 23 ||

atrāpi bhūtayoniśśiva eva | kutaḥ  rūpopanyāsācca | rūpaṃ - 
avayavātmakaṃśarīraṃ tasyopanyāsādityarthaḥ | akṣarātparataḥ paraḥ ityanena śivasya 
parabrahmaṇaḥ jīvapradhānavailakṣaṇyamupadiśya tataḥ - etasmājjāyate prāṇaḥ iti 
prāṇādisarvakāraṇatvaṃ parameśvarasya pradarśya agnirmūrdhā cakṣuṣīcandrasūryau 
diśaśścotre vāgvivṛtāśca vedā | vāyuḥ prāṇo hṛdayaṃ viśvamasya padbhyāṃ 
pṛthivī hyeṣa sarvabhūtāntarātmā ityādinā tasyaiva viśvarūpatvaṃ darśayati | 
jīvapradhānayossarvakāraṇatvasarvāntaryāmitvādidharmāṇāmasaṃbhavāt rūpopansāso 
na sambhavati |

nanvadṛśyatvādiguṇakasya parameśvarasya kathaṃ rūpopanyāsa iti cenna | prakaraṇāt 
eṣa iti ca prakṛtākarṣaṇāt etasmājjāyate prāṇaḥ eṣa sarvabhūtāntarātmā iti 
śrutirbhūtayoniparatvamevopadiśati pavanādivanmūrtāmūrtatvaṃ tasya svābhāvikameva | 
kiṃ ca 



etasmājjāyate prāṇaḥ ityādinā prāṇādipṛthivyantakāraṇatvaṃ pūrvatropadiśya 
tasmādagnissamidho yasya sūryaḥ ityevamādi ataśca sarvā oṣadhayo rasāśca 
ityevamantaṃ samidādikāraṇatvaṃ nirdiśya puruṣa-evedaṃ viśvaṃ karma ityādinā 
bhūtayonessarvātmakatvamupadiśati | hiraṇyagarbhassamavartatāgre bhūtasya jātaḥ 
patireka āsīt | sadādhāra pṛthivīṃ dyāmute māṃ kasmai devāya haviṣā vidhema iti 
śrutau trijagaccharīrasya mahādevasya samavartatāgre iti padena ajātatvaṃ nirdiṣṭaṃ 
prāṇassvarūpeṇa sarvabhūtāntasthitatvāt | puruṣa evedaṃ viśvaṃ karma ityevamādi 
sarvarūpopanyāsaḥ paramaśivapratipattiheturiti rāddhāntaḥ | tasmādbhūtayoniḥ 
akṣaraśabdavācyaḥ parameśvara eva |

iti ṣaṣṭhaṃ adṛśyatvādhikaraṇam |



vaiśvānarādhikaraṇam || 7 ||

viśvādhikasya  maheśvarasya viśvakāraṇatvaṃ viśvādhikatvādikaṃ nirdiśya tasyaiva 
jāṭarāgnirūpeṇa sarvopāsyatvamadhikaraṇāntareṇa darśayati - 

56. vaiśvānarassādhāraṇaśabdaviśeṣāt || 24 ||

chāndogyo paṭhyate'sya viṣayaḥ - ko na ātmā kiṃ brahmeti ātmānamevemaṃ 
vaiśvānaraṃ saṃpratyadhyeṣi tameva no brūhi ityārabhya ākāśādityādīnāṃ 
guṇayogaṃ ekaikopāsanatiraskāreṇa ca mūrdhādibhāvamupanyasya ācakṣate - 
yastvetamevaṃ prādeśamātramamivimānamātmānaṃ vaiśvānaramupāste sa sarveṣu 
lokeṣu sarveṣu bhūteṣu sarveṣvātmasvannamatti tasya ha vā etasyātmano vaiśvānarasya 
mūrdhaiva sutejāḥ cakṣurviśvarūpaḥ prāṇaḥ pṛthagvartmā sandeho bahulo vastireva 
rayiḥ pṛthivyeva pādāvura eva vedirlomāni bahirhṛdayaṃ gārhapatyo mano'nvāhārya 
pacana āsyamāhavanīyaḥ ityādi | kimiha vaiśvānaraśabdena 
jāṭharāgnirbhūtāgnistadabhimānidevatā parameśvaro veti bahvyo vipratipattayaḥ 
saṃdṛśyante | ayamagnirvaiśvānaro yo'yamantaḥ puruṣe yenedamannaṃ pacyate 
yadidamadyate tasyaiṣaghoṣo bhavati yametatkarṇāvapidhāya śruṇoti sa yadotkramiṣyan 
bhavati nainaṃ ghoṣagaṁ śṛṇoti ityādinā bhūtāgnirvyapadiśyate | 
tatsādhāraṇaśabdaprayogaśravaṇāt | viśvasmā agniṃ bhuvanāya devā vaiśvānaraṃ 
ketumahnāmakṛṇvan ityādāvagnidevatā dṛśyate | vai'svānarasya sumatau syāma rājā 
hi kaṃ bhuvanānāmabhiśrīḥ ityādistuteraiśvaryāvagatataddevatāyāṃ prayogasambhavāt 
| 

kiñca vaiśvānaraṃ dvādaśakapālaṃ nirvapetputre jāte ityādāviṣṭidevatātvena 
phaladātṛtvaśravaṇāt ātmaśabdavaiśeṣyāt | upakrame ca ko na ātmā kiṃ brahma 
 

 
ityātmaśabdaśravaṇāt | ātmaśabdena vaiśvānaro hyupadiśyate | 
vaiśvānarasannidhānena tadbhoktṛtvadarśanājjīvātmāpyupadiśyate | 
vaiśvānaraśabdasya bhūtāgnau rūḍhatvāt prādeśamātramabhivimānamātmānaṃ 
vaiśvānaramupāste iti vākye 
prādeśamātraparicchinnapradeśaviśeṣavyavasthāpanātsarvavyāpakasya 
parabrahmaṇaśśivasya sarvathā na vaiśvānaraśabdavācyatvaṃ iti cet - 

vakṣyāmaḥ  - vaiśvānarassādhāraṇaśabdaviśeṣāt atra 
vaiśvānarassākṣānmaheśvara eva kasmat  sādhāraṇaśabdaviśeṣāt | 
sādhāraṇaśabdānāṃ madhye viśeṣaśabdāt | upakrame ko na ātmā kiṃ brahmeti 
ātmānamevemaṃ vaiśvānaraṃ sampratyadhyeṣi tameva no brūhi ityādiṣu 
paramaśivāsādharaṇabrahmaśabdaprayogāt | bhūtāgnyādīnāṃ 
tadasambhavādvaiśvānarassākṣācchivaḥ |

kiñca  - ātmaśabdastu jīvabrahmaṇoḥ vaiśvānaraśabdaśca jāṭharādīnāṃ 
trayāṇāṃ sādhāraṇaḥ | tathāpi viśeṣo dṛśyate | tasya ha vā etasyātmano 
vaiśvānarasya mūrdhaiva sutejāḥ ityādi vākyairātmavaiśvānaraśabdayoḥ 
parameśvaraparatvaṃ pratipādyate | parabrahmaṇaśśivasyaivātra 
dyumūrdhatvādidharmāṇāṃ sambhavāt | sarveṣu lokeṣu sarveṣu bhūteṣu 
sarveṣvātmasvannamatti ityādau sarvavyāpakasya parameśvarasya 
sarvalokāśrayaphalabhokttṛtvasya yuktatvāt | evaṃ hāsya sarve pāpmānaḥ pradūyante  
ityādau sarvapāpapraṇāśakatvaṃ parameśvarasyaiva samucitamiti | 
upakramopasaṃhārādau brahmadharmabāhulyānnetaro vaiśvānara iti siddham |

asminnarthe hetvantaraṃ darśayati - 

57. smaryamāṇamanumānaṃ syāditi || 25 ||

ihāpi paramaśiva eva vaiśvānara ityucyate | agnirmūrdhā cakṣuṣī candrasūryau iti | 
agnirāsyaṃ dyaurmūrdhā ityādiṣu yataḥ parameśvarasya sarvātmakatvaṃ syaryate tato 
vaiśvānaro na parameśvarādbhinnaḥ tasya ha vā etasyātmano vaiśvānarasya mūrdhaiva 
sutejāścakṣurviśvarūpaḥ 



prāṇaḥ pṛthagvartmā sandeho bahulo vastireva rayiḥ pṛthivyeva pādāvura eva 
vedirlomāni bahirhṛdayaṃ gārhapatyo mano'nvāhārya pacana āsyamāhavanīyaḥ ityādau 
vaiśvanaraśabdasya paramaśivaparatvena vyavasthāpanāt |

yasyāgnirāsyaṃ dyaurmūrdhā khaṃ nābhiścaraṇau kṣitiḥ |
sūryaścakṣurdiśaśśotraṃ tasmai lokātmane namaḥ ||

iti smṛtirapi paramesvaraparatvamupadiśati | smaryamāṇaṃ smṛtyuktaṃ 
rūpamanumānaṃ gamakaṃ syāt | iti śabdo hetvarthaḥ yasmādevaṃ gamakaṃ 
tasmādvaiśvānaraḥ parameśvara iti nirṇīyate |

asminnarthe punarhetvantaramāha - 

58. śabdādibhyo'ntaḥ pratiṣṭhānācca neti cenna 
tathādṛśṭyupadeśādasambhavātpuruṣamapi cainamadhīyate || 26 ||

nanu - vaiśvānaro na parameśvaraḥ kutaḥ  śabdādibhyontaḥ pratiṣṭhānācca | 
śabdastāvan vaiśvānaraśabdo na parameśvaraparaḥ | jāṭharāgnau  mukhyatvāt | 
ādiśabdāt hṛdayaṃ gārhapatyaḥ ityagnitrayaṃ sūcitam | tadyadbhaktaṃ 
prathamamāgacchettaddhomīyaṃ ityādinā prāṇāhutyādhāratā saṃkīrtanaṃ ca gṛhyate | 
etebhyo hetubhyo jāṭhara eva vaiśvānaraḥ | kiñca  - antaḥ pratiṣṭhānāt | puruṣontaḥ 
pratiṣṭhitaṃ veda iti vaiśvānarasyāntaḥ pratiṣṭhitattvaśravaṇāt | idaṃ ca jāṭhare 
sambhavati |

iti cenna - tathā jāṭharāgnyayavacchinne maheśvare dṛṣṭyupadeśāt 
dhyānopadeśāt | asambhavāt | dyumūrdhatvādidharmāṇāṃ 
kevalajāṭharāgnāvasambhavādityarthaḥ | puruṣamapi cainamadhīyate vājasaneyinaḥ enaṃ 
vaiśvānaraṃ puruṣamadhīyate puruṣaṃ vadanti | sa epo'gnirvaiśvānaro yatpuruṣaḥ sayo ha 
vaitamevamagni vaiśvānaraṃ puruṣavidhaṃ puruṣentaḥ pratiṣṭhitaṃ veda iti 
parameśvarasya sarvātmakatvātpuruṣavidhatvaṃ puruṣentaḥpraṣṭhitatvaṃ ca 
sarvamupapadyate |



kaiścit - puruṣavidhamabhidhīyate iti pāṭhepyayamevārthaḥ sūcitaḥ | jāṭharasya 
puruṣavidhatvaṃ na saṃbhavati | sarvātmakatvātparamaśivasya bhaktopāsanārthaṃ 
sarvamaviruddham |

nanu - jāṭharāgnetrailokyātmakatvāsambhave'pi bāhyābhyantarasthitasya 
bhūtāgnerdyulokasambhandhadarśanātrailokyātmakatvaṃ sambhavati | yo bhānunā 
pṛthivīṃ dyāmutemāmātatāna rodasī antarikṣam 
ityādāvaiśvayayogāttaccharīradevatāyāḥ dyulokāvayavatvāmupapadyate | tasmānna 
parameśvaraḥ iti cenna - 

yo rudro'gnau ityādi śrutiśateṣu paraśivasyaiva vaiśvānarādyupādhikatvanirdeśādatra 
jāṭharavaiśvānaropādhirnetaraḥ |

parameśvarapakṣe punarhetvantaramupadiśati  - 

59. ata eva na devatā bhūtaṃ ca || 27 ||

mantravarṇe tṛtīyabhūtāgnerlokatrayātmakatvadarśanāt - mūrdhaiva sutejāḥ 
ityādyavayavasambadhitvaṃ tasyaivopapannam | taccharīradevatāyā 
aiśvaryayogātsamañjasaṃ iti cet - 

brūmaḥ - devatā ca bhūtaṃ ca devatābhūtamityekavadbhāvaḥ | dvayamapi na 
vaiśvānaraśabdābhidheyam | ata eva pūrvoktehetubhyaḥ 
dyumūrdhatvāderubhayatrāsamañjasatvādityarthaḥ | kiñca - 
lohitoṣṇaprakāśātmakabhūtāgnestadadhiṣṭhānadevatāyāśca 
paraśivopāsanāprātpaiśvaryatvādātma"abdābhāvātsarveśvaratva##-
parabrahmaṇaśśivasya siddhatvādvaiśvānaraśabdavācyatvaṃ tasyaiva pratipattavyam |

asminnarthe punarācāryamataṃ darśayati - 

60. sākṣādapyavirodhaṃ jaiminiḥ || 28 ||

rudro vā eṣa yadagnistasyaite tanuvau ghorānyā śivānyā iti 
śrutāvagnessākṣātparameśvarātmakatvena vyapadeśādvaiśvānaraśabdavācyatvaṃ 
paramaśivasya brahmaṇaḥ aviruddhaṃ jaiminirmanyate |



pūrvatra jāṭharāgnyavacchinnatayā paramaśivopāsanaṃ  nirdiṣṭaṃ antaḥ 
pratiṣṭhitatvādyanurodhena | idānīṃ pratīkopāsanaṃ vinaiva sākṣādapi 
parameśvaratvenopāsane avirodhitvaṃ sūcitam | kiñca - puruṣavidhaṃ puruṣe'ntaḥ 
pratiṣṭhitam ityatra tasya parameśvarasya puruṣaśabdenāvayavatvaṃ 
antaḥpratiṣṭhitamityanena niravayavatvaṃ ca sūcitam | pūrvāparasandarbheṇa parameśvara 
eva vaiśvānara ityupadiśyate | viśvaśvāsau naraśceti viśveṣāṃ nara iti viśve narā 
yasyeti vā viśvanaraḥ viśvanara eva vaiśvānaraḥ | taddhitonanyārthe rākṣasavāyasādivat 
| agniśabdo'pyagraṇītvādiguṇayogāśrayeṇa parameśvaraparatva eva bhaviṣyati | 
gārhapatyādikalpanaṃ prāṇāhutyadhikaraṇatvaṃ ca sarvātmakatvātparameśvarasyaiva 
nirṇīyate | 

vyāpakasya parameśvarasya kathaṃ prādeśamātravākyamupapadyata 
ityāśaṃkāyāmācāryāntaraṃ darjayati - 

61. abhivyakterityāśmarathyaḥ || 27 ||

sarvavyāpakasya śivasya parabrahmaṇaḥ prādeśamātraparimāṇamupadiśyate | kutaḥ  
abhivyakteḥ | paramaśiva eva bhaktopāsanārthaṃ hṛdayacakṣurādipradeśaviśeṣeṣu  
prādeśamātraparimāṇo'bhivyajyate- 

sarvānanaśirogrīvassarvabhūtaguhāśayaḥ |
sarvavyāpī ca (sa) bhagavāṃstasmātsarvagataḥ śivaḥ ||

ityādiśvetāśvatarādyupaniṣatsu vyāpakasya bhaktopāsanārthaṃ 
paricchinnatvavyapadeśādatrāpi prādeśamātraśrutirupapadyata ityāśmarathyo 
vyācaṣṭe  |

asminnarthe punarācāryāntaraṃ darśayati - 



62. anusmṛterbādariḥ || 30 ||

daharaṃ viṣāpmaṃ paraveśmabhūtam ityārabhya padmakośaṃ ityādinā sarvagatasya 
śivasya brahmaṇaḥ daharaguhāśayatva vahniśikhātmakatva-sarvaśabdavācyatva##-
svecchayā lokatāraṇārthaṃ hṛdayādiprādeśamātrapradeśasthitatvena prādeśamātra 
iti manasā vādarirmanyate | yathā āḍhakaparimitataṇḍulādikamāḍhaka ityucyate | tathā 
prādeśamātrapradeśāvagataḥ parameśvaraḥ prādeśa iti nirṇīyate | tasmādvyāpakasya 
paricchinnatvamaviruddham |

yastvetamevaṃ prādeśamātramabhivimānaṃ vaiśvānaramupāste sa sarveṣu lokeṣu 
sarveṣu bhūteṣu sarveṣvātmasvannamatti ityādau mūrdhādicubukāntaprādeśamātra 
vaiśvānaropāsakatvavyapadeśātparamaśivabrahmaṇaḥ prādeśamātratvamaviruddham | 
tasmātprādeśamātrasampatteḥ prādeśamātraśrutirupapanneti jaiminirāha | 
sūtrakārastathādarśayati - 

63. sampatteriti jaiministathā hi darśayati || 31 ||

vaiśvānarasya prādeśamātratve śrutyantaraṃ darśayatītyarthaḥ | vājasaneyabrāhmaṇe 
- prādeśamātramiha vai devāssuviditābhisampannāstathā - enān vakṣyāmi tathā 
prādeśamātramevābhisampādayiṣyāmīti sa hovāca - mūrdhānamupadiśannuvāca 
eṣa evāvatiṣṭhate vaiśvānara iti cakṣuṣyupadiśannuvācaiṣa vai sutejā vaiśvānara iti 
nāsike upadiśannuvācaiṣa vai pṛthagvartmā vaiśvānara iti | 
mukhyamākāśamupadiśannuvācaiṣa vai bahulo vaiśvānara iti | mukhyā apa 
upadiśannuvācaiṣa vai rayirvaiśvānara iti - cubukamupadiśannuvācaiṣa vai 
pratiṣṭhā vaiśvānara iti | cubukaśabdenātra mukhaphalakamadharamupadiśyate | 
ādityaśca sutejastvaguṇa ityādinā lokatrayātmakasya vaiśvānarasya 
dyuprabhṛtipṛthivyantāvayavān adhyātmamūrdhaprabhṛticubukāntaśarīrāvayaveṣu 
prādeśamātrasampatiṃ parameśvarasyopadiśati | chāndogye - dyaussutejastvaguṇaḥ 
iti prabhākarasya viśvarūpatvaguṇaviśeṣeṇaitāvatā kiñcidviśeṣaṇamupadiśyate - 
ura eva vedirlomāni bahirhṛdayaṃ gārhapatyo mano'nvāhāryapacana 



āsyamāhavanīyaḥ ityārabhya - evaṃ vidvānagnihotraṃ juhoti ityupāsakasya uraḥ 
prabhṛtīnāṃ vedyāditvanirūpaṇaṃ 
sarvaśākhāsampattinimittaprādeśamātraśrutirupadiśati | tasmādvyāpakasya 
paricchinnatvaṃ samucitameva |

punarhetvantaramāha - 

64. āmananti cainamasmin || 32 ||

kiñcāsmin śarīre enaṃ sarvavyāpakaṃ parameśvaraṃ nārāyaṇajābālādayaḥ āmananti 
prāṇānāṃ granthirasi rudromāviśāntakastenānnenāpyāyasva iti | śivo mā viśā 
pradāhāya iti īśassarvasya jagataḥ prabhuḥ prīṇāti viśvabhuk 
ityādāvupāsakajāṭharāgnyavacchinnatayā parameśvarasya bhoktṛtvaṃ 
prādeśamātraparimitatvaṃ ca manyanta ityarthaḥ |

kiñca - ya eṣonanto'vyakto'nanta ātmā so'vimuktaḥ pratiṣṭhita iti so'vimuktaḥ kasmin 
pratiṣṭhita iti varuṇāyāṃ nāsyāṃ ca pratiṣṭhita iti kā vai varuṇā kā ca nāsīti tatra 
cemāṃ vāruṇāṃ nāsī ca sarvāṇīndriyagatāni pāpāni vārayati | nāśayati ca iti nirucya 
punarapyāmananti katamaccāsya sthānaṃ bhavatīti bhruvorghrāṇasya ca yassandhissa eva 
dyulokasya parasya ca sandhirbhavatīti jābāle'pi parameśvarasya 
prādeśamātrapradeśaparimitatvavyapadeśājjāṭharāgnyavacchinnaprādeśamātrapratipā
ditaḥ vaiśvānaraśśiva eveti siddham |

iti saptamaṃ vaiśvānarādhikaraṇam 

iti śrīmannirābhāravīraśaivayativrajaparivṛḍha##-
-##sthāpaka-vaiyāsikabrahmamīmāṃsāsūtrārthaprakāśake 

śrīkarabhāṣye 

samanvayābhidhānasya prathamādhyāyasya dvitīyaḥ pādaḥ 



atha śrīkarabhāṣye prathamādhyāye tṛtīyaḥ pādaḥ 

dyumvādyadhikaraṇam || 1 ||

anantakalyāṇaguṇaratnākarasya sarvajñatvādiṣadvidhadharmāvacchinnasya 
jagadabhinnanimittopadānakāraṇasya paramakāruṇikasya paraśivabrahmaṇaḥ 
pūrvoktapādadvaye upakramādiṣaḍvidhaliṅgatātparyeṇa - kāsāṃcit śrutīnāṃ 
samanvayaṃ prasādhya ihāpi aspaṣṭaśrutivākyasandehaśūkanirmūlanāya bhagavatā 
vyāsena tṛtīyapāda ārabhyate |

atha paramaśivasya brāhmaṇaḥ dyubhvādyāyatanatvapratipādanam |

65. dyubhvādyāyatanaṃ svaśabdāt || 1 ||

muṇḍopaniṣadi paṭhyate'sya viṣayaḥ | yasmin dyauḥ pṛthivī cāntarikṣamotaṃ manaḥ 
saha prāṇaiśca sarvaiḥ | tamevaikaṃ jānatha ātmānamanyā vāco vimuñcatha 
amṛtasyaiṣa setuḥ iti | atra dyubhvādyadhiṣṭhānatvena śrūyamāṇaṃ vastu parameśvaro 
vā tadanyo veti sandihyate |

pradhānakṣetrajñabhūtavāyuparatvamevātra yuktam pradhānasya mahadahaṃkārahetutvāt 
| anantamapāraṃ vijñānaghana eva iti śrutau pradhānasya vyāpakatvavyapadeśāt | 
ātmānamanyā vāco vimuñcathāmṛtasyaiṣa setuḥ iti śrutāvātmaśabdavyapadeśāt 
śārīrasya bhojyāyatanatvadarśanācca kṣetrajñasyāpi sarvādhāratvamanavadyam | 
vāyurvai gautama tatsūtraṃ vāyunā vai gautamasūtreṇāyaṃ ca lokaḥ paraśca lokaḥ 
sarvāṇi ca bhūtāni saṃdṛbdhāni bhavanti | iti śrutau vāyoḥ 
sarvādhiṣṭhānatvavyavasthāpanāt | vāyośca dyubhvādyāyatanatvaṃ viśvādhiko rudra 
ityādiśrutiṣu parameśvarasya viśvādhikatvanirdeśāt dyubhyādyāyatanatvaṃ sarvathā na 
sambhavatīti prāpte - 



brūmaḥ - 

dyubhvādyāyatanaṃ svaśabdāt dvauśca bhūśca dyubhuvau dyubhuvāvādiryasya tat 
dyubhvādi | dyupṛthivyantarikṣamanaḥprāṇādi | tasyāyatanaṃ sthānaṃ parameśvara 
ityarthaḥ | kutaḥ  svaśabdāt | svasya brahmaṇaḥ pratipādako yaḥ śabdaḥ 
ātmaśabdastasmāt tamevaikaṃ jānatha ātmānaṃ ityātmaśabdaśravaṇādityarthaḥ | 
prapañcopaśamaṃ śāntaṃ śivamadvaitaṃ caturthaṃ manyante sa ātmā sa vijñeyaḥ 
ityatrāpyātmaśabdasya śivaparatvamavagamyate | tasmāt dyubhvādyāyatanaṃ netaraḥ |

kiñca - sanmūlāḥ somyemāḥ sarvāḥ prajāḥ sadāyatanāḥ satpratiṣṭhāḥ iti | puruṣa 
evedaṁ viśvaṃ karma tapo brahma parāmṛtam brahmaivedamamṛtaṃ purastādbrahma 
paścād brahma dakṣiṇataścottareṇa khaṃ vāyurjyotirāpaḥ pṛthivī viśvasya dhāriṇī 
yatparaṃ brahmasarvātmā viśvasyāyatanaṃ mahat ityādi śrutiśateṣu śivasya 
parabrahmaṇa eva sarvātītatvasarvādhiṣṭhānatvavyapadeśādatra dyubhvādyāyatanaṃ 
maheśvara iti siddham |

setośca pāravatvopapatteḥ parameśvarād bhinnaṃ dyubhvādyāyatanatvaṃ 
bhaviṣyatītyāśaṅkāyāṃ hetvantaramāha - 

66. muktopasṛpyavyapadeśāt || 2 ||

setuśrutyā sarvādhiṣṭhānamātramupadiśyate | na pāravatvādilakṣaṇam | atrāpi 
dyubhvādyāyatanatvaṃ paramaśivasyaiva | kutaḥ  muktopasṛpyavyapadeśāt 
muktairupasṛpyaṃ prāpyaṃ muktopasṛṣyam | bhāvapradhāno nirdeśaḥ | 
muktopasṛṣyatvasya vyapadeśaḥ tasmādityarthaḥ | yadvā - muktopasṛṣyaṃ 
prāpyaṃ yatastasyātra nirdeśāt muktopasṛṣyatvavyapadeśāditi pāṭhe na 
kaścitprayāsaḥ | yadā paśyaḥ paśyate rukmavarṇaṃ kartāramīśaṃ puruṣaṃ 
brahmayoniṃ | tadā vidvān puṇyapāpe vidhūya nirañjanaḥ paramaṃ sāmyamupaiti ityatra 
paramaśivopāsakānāṃ śivasārūpyamupadiśya gatāḥ kalāḥ pañcadaśapratiṣṭhā 
devāśca sarve pratidevatāsu | karmāṇi vijñānamayaśca ātmā pare'vyaye sarva 
ekībhavanti || yathā nadyaḥ yitvātha rudre |

page no. 270 ṁ 271 is missing 



rudravatsamamāhuḥ ityādinā liṅgaśarīravilayapūrvakaśivatvaprāptireva 
muktirityupadiśyate | na hi nindā ninditumīṣṭe stutyaṃ stotuṃ pravṛttā iti nyāyenātra 
paramatanindāyā na pratyavāyajanakatvaṃ jalpavitaṇḍābhyāṃ śivajñānādhikya 
sthāpanasya parapakṣapratikṣepaṃ vinā'saṃmbhavāt | pāṣaṇḍanindāyāśca 
tattvasthāpanānukūlatvena vihitatvāt | niṣedhasya vihitetaraviṣayatvācca | jīvānāṃ na 
cicchaktyaṃśatvaṃ tadaikṣata bahusyāṃ ityādau pitṛputrādivatsvāṃśabhūta 
svāntarlīnajīvakāraṇatvadarśanāt | yadā sarve pramucyante kāmā ye'sya hṛdi sthitāḥ | 
atha martyo'mṛto bhavatyatra brahmasamaśnute | bhidyate hṛdayagranthicchidyante sarva 
saṃśayāḥ | kṣīyante cāsyakarmāṇi tasmin dṛṣṭe parāvare ityādinā 
paramaśivaprasādena tadupāsakānāṃ ātyantikapāśanivṛttipūrvakaśivatvaprāptirūpā 
muktirbhavatīti vyapadeśāt dyubhvādyāyatanaṃ maheśvara eveti simdha |

67. nānumānamatacchabdāt || 3 ||

anumīyata ityanumānaṃ sāṃkhyasmṛtipratipāditaṃ pradhānaṃ na dyubhvādyāyatanaṃ | 
kutaḥ  atacchabdāt | yassarvajñaḥ sarvavidyasya ityādau 
pradhānapratipādakaśabdābhāvādacetanasya pradhānasya sarvajñatvādi 
dharmāṇāmasaṃbhavātsarvakāraṇatvena sarvādhiṣṭhānatvena ca paramaśiva 
evātraparigṛhyate |

acetanatvātpradhānasya dyusvādyāyatanatvā'sambhave'pi cetanatvājjīvasya tadāśaṃkyāha 
- 

68. prāṇabhṛcca || 4 ||

prāṇabhṛñjīvo'pi na dyubhvādyāyatanaḥ | kutaḥ  etacchabdādeva | prāṇabhūto jīvasya 
cidrūpatvamātmaśabdatvaṃ ca dṛśyate | tathāpi eṣo'ṇurātmā cetasā veditavyaḥ |

vālāgraśatabhāgasya śatadhā kalpitasya ca |

jīvo bhāgassavijñeyaḥ jñā'jñau dvāvajāvīśanīśau ityādi śrutiśateṣu jīvasya 
kiñcijñatva paricchinnatvādivyapadeśāt dyubhvādyāyatanatvaṃ na 
sambhavatītyatacchabdatvam | tasmātsarvavyāpakasya sarvaśaktiviśiṣṭaśivasyaiva 
dyubhvādyāyatanatvam ||



punarhetvantaramāha - 

69. bhedavyapaheśāt  || 5 ||

ataḥ prāṇabhṛṅna dyubhvādyāyatanam | kutaḥ  bhedavyapadeśāt | bhedena 
vyāpadeśaḥ tasmāt |

tamevaikaṃ jānathātmānaṃ anyā vāco vimuñcayāmṛtasyaiva setuḥ samāne vṛkṣe 
puruṣo nimagno anīśayā śocati guhyamānaḥ juṣṭaṃ vadā paśyatyanyamīśastadāsya 
mahimānameti vītaśokaḥ dvā suparṇā sayujā sakhāyau ityādau jīvabrahmaṇoḥ 
jñātṛjñeyatvādidharmaiḥ svābhāvikabhedavyapadeśāt kiñcijñasya jīvasya na 
dyubhvādyāyatanatvamupapadyate |

parameśvarapakṣe hetvantaramāha - 

70 prakaraṇāt || 6 ||

kasminnu bhagavo vijñāte sarvamidaṃ vijñātaṃ bhavati ityanenaikavijñānena 
sarvavijñānapratijñāśrutyupakramapradarśanāt | 
sarvajagadupādānabhūtaparaśivajñānena sarvavijñānasaṃbhavāt | jīva##-
darśapūrṇamāsaprakaraṇapaṭhitānāṃ samidho yajati iti vākyānāmiva 
parameśvaraprakaraṇapaṭhitabhedābhedabodhakasarvavedāntavākyānāṃ 
pāmeśvaraparatvam | neha nānāsti kiñcana ityādiśrutiṣu 
sarvaniṣedhapūrvakaniṣprapañcabrahmāvagamāt 
sarvavedāntopakramopasaṃhārādiṣaḍvidhatātparyaliṅgaiḥ tatparatvameveti cenna | sadeva 
saumyedamagra āsīt jñājñau dvāvajau ityādi bahuśrutivirodhāt | sarvabhedaniṣedhasya 
sarvaśivātmakatvajñānasūcakatvācca | niṣprapañcanirviśeṣajñānasya 
māyāpāśamocakatvābhāvāt na viñcitprayojanaṃ paśyāmaḥ | asyāmupaniṣadi sa 
brahmavidyāṃ 



sarvavidyāpratiṣṭhām iti brahmavidyāmupakramya ekasminnu bhagavo vijñāte sarvamidaṃ 
vijñātaṃ bhavati iti praśnottaratvena śivaikajñāna##-
pravṛttipratipādakaparāparavidyābhedena vidyādvayamupanyasya ādau 
caturdaśavidyānāmaparavidyātvamuktvā atha parā yayā tadakṣaramadhigamyate 
ityupakramya akṣarātsambhavatīha viśvaṃ ityanta tallakṣaṇatvena 
jagajjanmādikāraṇatvaṃ prasādhya yaḥ sarvajñaḥ ityādinā tasyaiva svarūpamuktvā 
plavā hyete'dṛḍhā ityādinā pravṛttimārganindāṃ vidhāya tapaḥśraddhe 
yetyupavasantyaraṇye śāntā vidrāṃso bhaikṣacaryā carantaḥ sūryadvāreṇa te virajāḥ 
prayanti yatrāmṛtaḥ puruṣo hyavyayātmā ityatra amṛtapuruṣaśabdau asādhāraṇyena 
śivavācakāvityupapāditam |

kṣaraṃ pradhānamamṛtākṣaraṃ hara. iti paraśivaparatvenākṣaraśabdo nirṇītaḥ | 
yenākṣaraṃ puruṣaṃ veda satyam ityādinā jīvasṛṣṭihetutvamuktvā tadboddhavyaṃ 
saumyaviddhi iti tasya jñeyatvaṃ nirdiśya dhanurgṛhītvaupaniṣadaṃ ityādinā 
vedāntavedyatvamuktvā yadā paśyaḥ paśyate rukmavarṇaṃ kartāramīśaṃ puruṣaṃ 
brahmayoniṃ ityādina hiraṇyātmakaparamaśivajñānena 
puṇyapāpanivṛttipūrvakaparamaśivasārūpyamupadiśya yāthā nadyaḥ ityārabhya 
brahma veda brahmaiva bhavati ityantaṃ ṣaḍvidhaliṅgaiḥ paramaśivaprakaraṇamiti 
pratīyate jñeyavācakeśvarapadasya śive rūḍhatvāt | rukmavarṇasyāpi namo 
hiraṇyabāhave ityādiṣu tatparatvena darśanācca | 
viśvakāraṇaviśvādhikaviśvaniyāmakaśivajñānasyaiva bhavapāśanāśahetutvaṃ 
siddham | tasmādrajjusarpavadavidyākalpitavādapradhāna 
niṣprapañcabrahmādvaitavādastvavaidika iti veditavyaḥ tadvidhāyakaśrutyadarśanāt |

kiñca - śrutyantare ca śiva eko dhyeyaḥ śivaṃkaraḥ iti 
śivetaradhyānaparityāgadarśanāt | jñātvā śivaṃ śāntimatyantameti iti 
śivajñānasyaiva atyantaśāntihetutvavyapadeśāt | īśaṃ jñātvā amṛtā bhavanti iti 
śivajñānādeva mokṣaśravaṇāt | jñānanirmathanābhyāsātpāśaṃ dahati paṇḍitaḥ iti 
śivajñānaikaniratānāṃ sarvapāpanivṛttivyavasthāpanāttadupāsanādeva muktiriti 
ghaṇṭāghoṣaḥ | ihopaniṣadi paramaśivadharmabāhulyaprakaraṇāt dyubhvādyāyatanaṃ 
paramaśiva eveti siddham |

parameśvaraparatve hetvantaramāha - 



bhedābhedātmakaviśeṣādvaitasya sarvottaratvanirūpaṇam 

71. sthityadanābhyāṃ ca || 7 ||

ito'pi  na prāṇabhṛt dyubhvādyāyatanam kutaḥ  sthityadanābhyāṃ ca | sthitiśca adanaṃ 
ca sthityadane | tābhyāṃ (pañcamīdvivacanaṃ) dvā suparṇā sayujā sakhāyā 
samānaṃ vṛkṣaṃ pariṣasvajāte | tayoranyaḥ pippalaṃ svādvatyanaśnannanyo 
abhicākaśīti ityatra jīvasya karmaphalabhoktṛtvaṃ anaśnannanyaḥ iti parameśvarasya 
audāsīnyena sthitirupadiśyate | tasmāt dyubhvādyāyatanaṃ maheśvara eva |

nanu - eka eva rudro na dvitīyāya tasye ityādi śrutiśateṣu 
sarvaprapañcaniṣedhapūrvakādvaitavyavasthāpanāt dvāsuparṇā ityādi 
mantragatajīvabrahmaṇorbheda aupacārika eveti cenna - 
advitīyatvapratipādakaśrutīnāṃ nirguṇatvapratipādakaśrutīnāṃ ca sṛṣṭeḥ pūrvaṃ 
mūrtāmūrtobhayaprapañcābhāvāt kālaparatvam  | bhedaśrutīnāṃ sarvāsāṃ 
sṛṣtyuttarakālaparatvam | yadā tamastanna divā na rātriḥ na sanna cāsacchiva eva kevalaḥ 
ahamekaḥ prathamamāsaṃ ātmā vā idamekamevāgra āsīt sadeva saumya iti 
gatisāmānyanyāyena sarvavedānteṣu sṛṣṭeḥ pūrvameva brahmaṇaḥ 
advitīyatvavyavasthāpanāt | so'kāmayata ityādiṣu sṛṣṭyunmukhasya brahmaṇaḥ 
kāmanayā bahubhāvaśravaṇāt | sṛṣṭyuttarakāle 
brahmaṇassaguṇatvadarśanānnānyārtho yuktaḥ | tathā ca smṛtiḥ - 

sṛṣṭeḥ pūrvaṃ mahādevaśśaktisaṃkocahetunā |
niguṇatvena śāstreṣu gīyate tatvavedibhiḥ ||

sṛṣṭyādau parameśasya śakteḥ prācuryavaibhavāt |
sarvajñatvādikalyāṇaguṇavāniti kīrtyate ||

tasmādvaitaśrutīnāstu sṛṣṭyuttarasamanvayaḥ |
advaitaśrutibodhastu  sṛṣṭeḥ prāgeva kathyate ||



atha satvādivaiśiṣṭhyāt saguṇatvaṃ sadāśive |
tatsākṣikatvāt cicchaktyā nirguṇatvaṃ vidhīyate ||
sakalo niṣkalaśceti tasmādvedeṣu gīyate || iti |

kaivalye - umāsahāyaṃ parameśvaraṃ prabhuṃ ityādinā brahmaṇaḥ mūrtatvaṃ 
praśāntattvaṃ saguṇatvaṃ copadiṣṭam | tadupasaṃhāre tasyaiva samastasākṣiṃ tamasaḥ 
parastāt ityādiā niravayavatvaṃ nirguṇatvādikaṃ copadiṣṭaṃ | na sākṣitvasya guṇatvaṃ 
sākṣī cetā nirguṇaśca iti śruteḥ |

nanu maheśvarasṛṣṭeḥ pūrvaṃ jagatkāraṇaprakṛtisadbhāvāt kathamadvaitamiti cenna 
- devātmaśaktiṃ svaguṇairnigūḍhāṃ parasya śaktirvividhaiva śrūyate svābhāvikī 
jñānabalakriyā ca ityādiśrutiśateṣu tacchaktestadabhinnatvadarśanāt | na 
śaktiśaktimatossvābhāvikapṛthaktvam | tasmāt 
sakalaprapañcaparamakāraṇībhūtacicchaktyadhiṣṭhānatve sati tadapṛthaksiddhatvena 
paramaśivasyābhinnanimittopādānakāraṇatvavyavasthāpakabhedābheda##-

nanvadvaitaśabdena jīvabrahmaṇorekatvabodhanāt  dvaitābhāve 
advaitapratītyasambhavācca viśeṣapadasya na kiñcit prayojanamiti cenna | advaitapadasya 
bhedaniṣedhamātrabodhakatvāt bhedasya satyatvāsatyatvādarśanācca viśeṣapadaṃ 
nirdiṣṭam | etena jīvabrahmaṇorjātyaikatve'pi jaḍajātāvaśmaloṣṭhakāṣṭhādīnāṃ 
svābhāvikabhedavaccijjātau citvennaikatve'pi 
aṇutvavibhutvakiñcijjñatvasarvajñatvādiparasparaviruddhadharmāṇāṃ 
pṛthakdarśanāt  pāramārthikabheda ubhayorupadiśyate  |

viśeṣādvaitaśabdanirvacanam 

viśva śeṣaśca viśeṣau tadoradvaitaṃ viśeṣādvaitam iti niraktiḥ | tatrādvaitapadena 
bhramarakīṭavajjīvasya svābhāvikabhedanivṛttirupadiśyate | haṃsa haṃseti yo brūyāt 



ityādi śrutiṣu viśvakṣuṣi vyomni vāte paramātmani pakṣiṇi iti naighaṇṭukeṣu 
viśabdasya paramātmavācakatvena spaṣṭopadeśāt | vātyutpādayatīti vyutpatyā ca 
viśabdena jagatkāraṇatvaṃ brahmalakṣaṇaṃ sūcitam | śeṣaśabdena 
yathāgnervisphuliṅgā iti śrutiṣu parameśvarāṃśatvasya jīvānāṃ vyapadeśāt 
jovo'bhidhīyate | advaitapadena yathā nadyaḥ ityādi śrutisiddhasāyujyaṃ 
jīvabrahmaṇorupadiṣṭam |

atha jagataḥ satyatvapratipādanam 

rajvāropitasarvavajjagajjīvānāṃ mithyātve niṣedhavidhāyakavedaśāstrapurāṇādīnāṃ 
tathātvena vedabāhyatvaprasaṅgaḥ syāt | asmanmate sarvajñānaṃ satyameva | tatrāpi 
sādṛśyajñānasya pāramārthikatvādrajjusarvajñānamapi satyam | sādṛśyaṃ vinā 
tadajñānāsambhavācca | pañjīkaraṇaprakriyayā atrāpi tadaṃśānāṃ satvāt 
śuktirajatajñānamapi satyam | śuktyaṃśānāṃ bhūyastvānna tathā vyavahāraḥ | 
aṅgulyādināvaṣṭhabdhanetrodgīrṇacandradvayagrāhakadṛksāmagrīdvayasyāpi 
satyatvāt dvicandrajñānamapi satyam nimittasya satyatvena naimitikasyāpi satyatvam | 
svanayanagatapitthadoṣācchāditatvena śakhagataśuklimā gṛhyate 
suvarṇāṃnulitpaśaṅkhavat svanayananiṣkāntaraśmayaḥ paramasūkṣmatayā svenaiva 
gṛhyante | tasmāt pītaḥ śaṅkaḥ ityākārakajñānamapi satyameva | 
tattaddeśasaṃyogāttattat jñānaṃ jāyate | paramaśīghratayā nāntarālajñānamasti | 
tasmādalātacakrajñānamapi satyam | pañcīkaraṇaprakriyayā ekasmin bhūte 
tadanyeṣāmaṃśānāṃ satvāt vyomāṃśabhūyastvānna jalārthasiddhiḥ | tasmāt 
marumarīcikājñānamapi satyam | svapnakāraṇībhūta vidyāyā satyatvāt 
svapnajñānasyāpi satyatvam | bījāṅkuranyāyāt kāraṇasatve kāryasatyatvam |

kiñca - śubhāśubhaphalasūcakatvāt prabodhe'pi svapnānubhūtajñānasya 
siddhatvāt na svāpnikajñānasya mithyātvam | jāgratprapañcavattasyāpi 
parameśvarādhīnatvāt | aindrajālikajñānamapi satyaṃ 
tatkāraṇībhūtamaṇimantrauṣadhādītāṃ satyatvāt tatrāpi jñānasyābādhitatvāt | 
budhyupasthitasarvapadārthajñānasya pāramārthikatvāt 
bhrāntikāraṇībhūtatattatpadārthānāṃ satyatvācca sarvaṃ jñānaṃ satyameva | 
yaddṛśyaṃ tannaṣṭam iti vyāptibalāt anādyavidyākalpitaprapañcasthitapadārthānāṃ 
mithyātvena pūrvoktadṛṣṭāntapadārthānāmapi mithyatvaṃ kiṃ nasyāditi cenna 
brahmānubhūtirna syāt | kiñca prapañcavadbrahmaṇo'pi mithyātvaṃ syāt | 
brahmamithyā'satyahetujanyajñānaviṣayatvāt prapañcavat iti |



tasmāt pūrvoktameva samucitam | yā mā sā māyā na vidyate sā avidyeti vyutpatyā 
jagadupādānakāraṇamapyāyāḥ mithyātvāt tatkāryaprapañcasya kathaṃ satyatvamiti 
cenmaivaṃ - māyāṃ tu prakṛtiṃ vindyānmāyinantu maheśvaraṃ parāsya 
śaktirvividhaiva śrūyate - ityādiśrutiśateṣu māyāyāḥ brahmaśaktitvena 
vyapadeśāt candracandrikāvacchaktiśaktimatorabhedāt śaktināśe 
śaktiviśiṣṭabrahmaṇo'pi nāśaprasaṅgena nirīśvaramatapraveśassyāt | tasmāt 
svaśeṣabhūtadyubhvādiprapañcādhiṣṭhānaṃ parameśvara eva |



bhūmādhikaraṇam || 2 ||

atha parameśvarasya bhūmaśabdavācyatvapratipādanam - 

anantakalyāṇaguṇaratnākaraparamaśivajñānavato jīvanmuktasya 
nirvaiṣayikaparamānandapradarśanārthamāha  - 

72. bhūmā samprasādādadhyupadeśāt || 8 ||

chāndogye vidyate'sya viṣayaḥ | bhūmātveva vijijñāsitavya iti bhūmānaṃ bhagavo 
vijijñāsa iti yatra nānyatpaśyati nānyat śruṇoti nānyadvijānāti sa bhūmā'tha 
yatrānyatpaśyanyat śruṇotyanyadvijānāti tadalpam atra bhūmeti padena pratipādyaḥ 
prāṇo vā parameśvaro veti saṃśayaḥ | bahorlopo bhū ca bahoḥ iti bhūmā śabdasya 
bhāvapratyayāntatā śravaṇāt bahutvaṃ sūcitam | kimātmakaṃ punastadbahutvamiti 
viśeṣākāṃkṣāyāṃ prāṇo vā āśāyā bhūyān iti pūrvaṃ prāṇasya sannidhānāt prāṇo 
bhūmeti pratibhāti | tathā śrutagṁ hyeva me bhagavaddṛśebhyastarati śokamātmavaditi 
so'haṃ bhagavaḥ śocāmi taṃ mā bhagavān śokasya pāraṃ tārayatu iti 
brahmaliṅgabāhulyātparameśvaro veti bhāti | tasmādatra sandihyate |

pūrvapakṣastu - bhūmā śabdenātra prāṇa eva parigṛhyate | prāṇo brahma iti 
nāradasanatkumārapraśnaprativacanadyotanāt | yathā asti bhagavo nāmno bhūyaḥ iti | 
vāgvādhanāmno bhūyasī tathā asti bhagavo vāco bhūyaḥ iti | mano vāva vāco bhūyaḥ iti 
ca bhūyo nāmādibhyo hi āprāṇāt iti praśnaprativacanābhyāṃ prāṇa evātra 
parigṛhyate | prāṇātparaṃ punaḥ praśnaprativacanaṃ na śrūyate | asti bhagavaḥ prāṇāt 
bhūya iti adovāva prāṇādbhūya iti prāṇameva tu 



nāmādibhyaḥ āśāntebhyo bhūyāsaṃ prāṇo vā āśayā bhūyān ityādinā 
saprapañcamupadiśya prāṇadarśinaścātivāditvam ativādyasītyativādyasmīti 
brūyānnāpahnuvīta ityabhyanujñāyaiva eṣa tu vā ativadatti yassatyenātivadati iti 
prāṇavratasya ativāditvamupadiśya tasyaiva satyādi paraṃparayā prāṇa eva bhūmānaṃ 
manyate ityādi | tasyaiva bhūmatvopadeśāt prāṇasyaiva bhūmāśabdavācyatvaṃ yuktam | 
yatra nānyat paśyati iti vākyavihitabhūmalakṣaṇaṃ tasyaiva nirdiṣṭam | 
suṣuptyavasthāyāmapi prāṇavyāpāradarśanāt nānyatpaśyati iti lakṣaṇaṃ samucitam | 
tathā ca śrutiḥ - na śruṇoti na paśyati ityādinā 
sarvakāraṇavyāpāraśūnyasuṣuptyavasthāṃ pradarśya prāṇā'gnaya evaitasmin pure 
jāgrati iti suṣuptyavasthāyāmapi vṛttipañcakaviśiṣṭasya prāṇasya jāgradavasthāṃ 
prasādhya prāṇapradhānā suptiriti nirdiśyate yo vai bhūmā tatsukham iti 
vākyanirdiṣṭasukhaṃ tasyāpyaviruddham | prāṇo vā amṛtam iti śravaṇāt yacca yo vai 
bhūmā tadamṛtam iti amṛtaśabdavācyatvam tasyaivopapannam | prāṇo hi pitā prāṇo 
mātā prāṇo bhrātā prāṇaḥ sakhā  prāṇa ācāryaḥ prāṇo brāhmaṇaḥ ityādinā 
prāṇasyaiva sarvātmakatvopadeśāt | prāṇameva sarvātmānaṃ karoti iti prāṇasyaiva 
jagatkāraṇatvamupa diśati | tasmāt tarati śokamātmavit ityātmavividiṣayā na 
prakaraṇavirodhaḥ | ataḥ sarvathā ṣaḍvidhaliṅgatātparyeṇa prāṇa eva bhūmā na 
parameśvara iti cet | 

ucyate - bhūmā samprasādādadhyupadeśāt bhūmā parameśvara eva | kutaḥ  
samprasādādadhyupadeśāt | samyak prasīdatyasmin jīvasvarūpamiti samprasādaḥ 
suṣuptyavasthā | tasyāṃ cāvasthāyāṃ prāṇo jagartīti samprasādaśabdena prāṇa ucyate | 
tasmādadhiprāṇādūrdhvaṃ upadeśādityarthaḥ |

kecit - samprasādo jīvaḥ tasmādupari iti vadanti | prāṇopadeśānantaraṃ eva tu vā 
ativadati yassatyenātivadati iti tu śabdena prāṇavādasyānativādatvamuktvā 
satyaśabdavācyaparamātmavādasyātivādatvaṃ vadan bhūmānamupadiśati | 



kiñca - tarati śokamātmavit ityādinā ātmajñānena mokṣopadeśāt jaḍasya 
prāṇavāyoḥ mokṣapradāyakatvāsambhavāt ātman śabdasya paramaśive 
bahuśrutirūḍhatvāt jñātvā śivaṃ śāntimatyantameti brahmavidāpnoti paraṃ 
ityādibahuśrutiṣu paraśivajñānenaiva mokṣopadeśāt athāta ātmādeśa 
ityātmatvenāgre varṇanāt | yatra nānyatpaśyati ityādivākyagatadharmāṇāṃ 
prāṇavāyorasambhavāt | so'haṃ bhagavaśśocāmi taṃ mā bhagavān śokasya pāraṃ 
tārayatu iti prakaraṇaliṅgabāhulyāt bhūmāśabdavācyaḥ sākṣātparameśvara eva |

parameśvarapakṣe hetvantaramāha - 

73. dharmopapatteśca || 9 ||

yatra nānyatpaśyati nānyat śṛṇoti nānyadvijānāti ityādinā sṛṣṭeḥ prāk 
sarvavyavahārābhāvādidharmāṇāṃ paramaśive upapatteḥ | idameva muktātmanāṃ 
jñāpakam | pūrvoktādhikaraṇe tathā vidvān nāmarūpādvimuktaḥ parātparaṃ 
puruṣamupaiti divyam ityādinā brahmopāsakasya 
śuddhajīvasyātyantikapāśanivṛttipūrvakaśivasāyujyaṃ  nadīsamudradṛṣṭāntena 
prasādhitam | tasmāt śivatvāpannajīvānāṃ jīvanmukti-videhamuktyoḥ 
sarvaśivātmakatvajñānena prapañcaniṣedho yuktaḥ |

nanu - yāvanna vimokṣye atha sampatsye iti vākye jīvanmuktasya videhamuktiparyantaṃ 
prapañcabhogavyapadeśāt kathaṃ śivajñānavatāṃ jīvanmuktānāṃ prapañcaniṣedhaḥ 
upapadyata iti cet śivopāsakajīvanmuktānāṃ 
pracaṇḍātapamadhyanikṣiptakarpūradīpavadantaḥkaraṇasadbhāve'pi 
sarvaśivātmakajñānasadbhāvāt saccidānandasvarūpaparamaśiva eva viśvātmanā 
darśanaviṣayo bhavati | etattato bhavati ityādiśrutirapi tathā śrūyate | 
tasmājjīvanmuktānāṃ ahaṃ brahmāsmi iti brahmavidāmanubhavo dṛśyate | na hi 
dṛṣṭeranupapannaṃ nāma iti nyāyānnānyārtho yuktaḥ | brahmaṇaḥ 
prapañcasyābhinnanimittopādānakāraṇatvāt tasya tadabhedadṛṣṭissamucitaiva  | yatra 
tvasya sarvamātmaivābhūttatkena kaṃ paśyet ityādi 



śrutyantare sarvaśivātmakajñānavidāṃ pūrvavatprākṛtaprapañcavyavahārābhāvasya 
muktajīvadharmatvenāvagamāt | yo vai bhūmā tat sukham bhūmnaḥ sukhatvaṃ darśitam | 
yo vai bhūmā tadamṛtam iti śrūyamāṇamamṛtatvaṃ paraśivāsādhāraṇadharmaḥ | 
kiñca - sa bhagavaḥ kasmin pratiṣṭhita iti sve mahimni iti ātmaivedaṃ sarvaṃ ātmataḥ 
prāṇaḥ - ātmana ākāśaḥ ityādinā tasyaiva paramaśivasya svamahimni 
pratiṣṭhitatvasarvakāraṇatvādidharmāṇāṃ vyapadeśāt | bhūmapadavācyaḥ paramaśiva 
eveti siddham |

nandhekasya paramaśivasya vyavahārabhāvābhāvatvaṃ kathamupapadyata  iti cet - 
lokavattulīlākaivalyam iti sūtre bhagavatā vyāsenaivottaratra spaṣṭaṃ vakṣyate  | 



akṣarādhikaraṇam || 3 ||

atha cicchaktiviśiṣṭasya paramaśivasya akṣaraśabdavācyatvanirūpaṇam 

brahmaṇaḥ paramaśivasya sarvādhikyamupadiśya 
akṣaraśabdavācyatvamadhikaraṇāntarenāha - 

74. akṣaramambarāntadhṛteḥ || 10 ||

bṛhadāraṇye śrūyate'sya  viṣayaḥ | kasminnu khalvākāśa otaśca protaśceti sa hovāca 
etadvai tadakṣaraṃ gārgi brahmaṇā abhivadanti | 
asthūlamanaṇvamahrasvamadīrghamalohitamasnehamacchāyam iti | atra akṣaraśabdena 
praṇavo jīvaḥ parameśvaroveti saṃśayaḥ |

oṃkāra evedaṁ sarvam ityādau praṇavasya sarvātmakatvapradarśanāt | akṣarasamāmnāya 
ityādāvakṣaraśabdasya varṇe prasiddhatvāt omityekākṣaraṃ brahma iti śrutyantare'pi 
praṇavasya brahmātmakatvavyapadeśāt akṣaraśabdavācyatvaṃ tasyaivopapannam | 
puruṣo'kṣara ucyate iti śravaṇādakṣaraśabdavācyatvaṃ jīvasyāpyupapannam | tasmāt 
parameśvarasyākṣaraśabdavācyatvaṃ nopapannamiti cet - 

brūmaḥ - akṣaramambarāntadhṛteḥ atra akṣaraśabdavācyaḥ śiva eva | 
kasmādambarāntadhṛteḥ | pṛthivyādyākāśāntasya svaśaktyudbhūtasya prapañcasya 
dhṛteḥ dhāraṇādityarthaḥ | yadūrdhvaṃ gārgiṃ divo yadarvāk pṛthivyā yadantarā 
dyāvā pṛthivī ime yadbhūtaṃ bhavyaṃ bhaviṣyaṃ cetyācakṣate ākāśa eva tadotaṃ 
protañca ityādisarvavikāraprapañcādhiṣṭhānatayā nirdiṣṭa ākāśaḥ kasminnotaśca 
protaśca iti gārgipṛṣṭe etadvai tadakṣaraṃ gārgi brāhmaṇā abhivadanti ityādinā etasmin 
khalvakṣare gārgi ākāśa otaśca protaśca ityantena yājñavalkyavacanena 
nirdiṣṭasyākṣarasyāmbarāntaradhṛtirnirṇīyate 



kṣaraṃ pradhānamamṛtākṣaraṃ haraḥ kṣarātmānā viśate deva ekaḥ khaṃ 
vāyurjyotirāpaḥ pṛthivī viśvasya dhāriṇī yatparaṃ brahma sarvātmā viśvasyāyatanaṃ 
mahat ityādiśrutyantareṣvapi parameśvarasya mukhyatayā 
akṣaraśabdavācyatvasyāmbarāntadhṛteścopadeśāt nānyasya sambhavati | yadapi 
oṃkāra evedaṁ sarvam iti | tadapi śrutau praṇavasya brahmapratipādakatvena stutyarthaṃ 
sarvātmakatvaṃ varṇitam | tatra 
parameśvaradharmabāhulyātparameśvaraprakaraṇāttasyaivākṣaraśabdavācyatvaṃ 
siddham |

paramaśivasya śaktiviśiṣṭatvapratipādanam |

ambarāntadhṛteḥ pradhāne ativyāptimāśaṃkya nirākaroti - 

75. sā ca praśāsanāt || 11 ||

sā dhṛtiḥ parabrahmaṇaḥ śivasyaiva sambhavati | kutaḥ  praśāsanāt etasya vā akṣarasya 
praśāsane gārgi sūryācandramasau vidhṛtau tiṣṭhataḥ ityādinā paramaśivasyaiva 
praśāsanaṃ śrūyate | jaḍasya pradhānasya praśāsanāsambhavāt | śrutyantare'pi 
īśānaḥ sarvavidyānāṃ ityādinā sarvaniyāmakatvasya paramaśivadharmatvena 
vyapadeśāt | pradhānasya sarvadā (thā ) praśāsanamayuktam | etena 
sarvādhiṣṭhānabrahmaṇaḥ saviśeṣatvamupadiṣṭam | nirviśeṣasya dhṛtyasambhavāt | 
parāsya śaktirvividhaiva śrūyate iti śrutau śakteḥ 
svābhāvikatvaśravaṇānnirviśeṣatvaṃ kadācidapi brahmaṇo na sambhavati | vahnirdahatīti 
śakti-śakti matorapṛthaksiddhatve'pi bhedavyavahārāt śakti##-
nityatvaṃ veti santi dharmāḥ iti apṛthaktve'pyabādhitapṛthaktvavyavahāradarśanānna 
virodhaḥ | taduktaṃ kūrme - 

cidrūpastu śivassākṣāt satyānandamayī śivā iti | kiñca - eka eva rudro na dvitīyāya 
tasthe jagacchāsane parameśvarasyādvitīyatvavyavasthāpanāt cicchaktiviśiṣṭasya 
paramaśivasyaivākṣaraśabdavācyatvaṃ niṣpratyūham |

punarhetvantaramāha - 



76. anyabhāvavyāvṛtteśca || 12 ||

itopyambarāntadhṛtiḥ parameśvarasyaiva na pradhānādeḥ | kutaḥ  
anyabhāvavyāvṛtteḥ | anyasya pradhānādeḥ bhāvo dharmaḥ tadvyāvṛtteḥ 
tadviparītaśravaṇādityarthaḥ | tadvā etadakṣaraṃ gārgyadṛṣṭaṃ dṛṣṭamaśrutaṃ 
śrotramataṃ mantravijñātaṃ vijñātaṃ ityatra draṣṭratvādikaṃ 
parameśvaralakṣaṇamacetanatvāt pradhānasya na sambhavati | tasmādakṣarapadavācyaḥ 
parameśvaraḥ |



īkṣatikarmādhikaraṇam || 4 ||

pratyakṣādipramāṇātītasya sarvānugrāhakasya śivasya parabrahmaṇaḥ 
kṛpātiśayenopāsakasya pratyakṣatvamupapādayitumadhikaraṇāntaraṃ darśayati | 

77. īkṣatikarmavyapadeśātsaḥ || 13 ||

atharvaṇe praśnopaniṣadi śrūyate'sya viṣayaḥ | etadvai satyakāma paraṃ cāparaṃ ca 
brahma yadoṃkārastasmādvidvānetenaivāyatane naikataramanveti ityārabhya yaḥ 
punaretaṃ trimātreṇomityetenaivākṣareṇa paraṃ puruṣamabhidhyāyīta sa tejasi sūrye 
sampannaḥ | yathā pādodarastvacā vinirmucyata evaṃ ha vai sa pāpmanā vinirmuktaḥ sa 
sāmabhirunnīyate brahmalokam iti | atra dhyātavyatvena śrūyamāṇaḥ puruṣaḥ 
parameśvaro'nyo veti saṃśayaḥ |

na tatropāsyaḥ paramaśivaḥ kintu hiraṇyagarbhaḥ eva | sa sāmabhirunnīyate brahmalokam 
iti tallokaprāpterevātra darśanāt | jīvotkṛṣṭe tasmin paramaśabdasambhavāt 
puruṣaśabdavācyatvācca | nārāyaṇo vā syāt | tadviṣṇoḥ paramaṃ padaṃ sadā paśyanti 
sūrayaḥ iti tatpadasyaiva vidvadanubhavatvena vyavasthāpanāt | praṇavaśabdasyāpi 
mukhyavṛtyā tadvācakatvāt sarvajīvasamaṣṭyātmakahiraṇyagarbho vātra 
sarvopāsyatvena vidhīyate | tasmātsarvathātra paramaśivopāsanaṃ na vidhīyate  iti cet 

brūmaḥ - īkṣati karmavyapadeśātsaḥ atropāsyaḥ puruṣaśśiva eva | kasmāt - 
īkṣatikarmavyapadeśāt sa etasmājjīvaghanātparātparaṃ puri śayaṃ puruṣamīkṣate iti 
vākyaśeṣe dhyātavyasya kṣatikarmatvena vyapadeśātsaḥ paramaśiva evetyarthaḥ | 



nanu sa sāmabhirunnīyate brahmalokamiti vākye brahmaśabdasya caturmukhe rūḍhatvāt 
atra tadupāsanaṃ kiṃ nasyāditi cenna | sa etasmājjīvaghanāt parātparaṃ puri śayaṃ 
puruṣamīkṣate iti śrutau jīvaghanaśabdena sakalajīvābhimānī hiraṇyagarbha ucyate | 
tasmātparo yaḥ paramātmā īkṣaṇe karmabhūtaḥ sa evābhidhyāne'pi karmabhūta 
ityupadiśyate | paraṃ puruṣamiti viśeṣaṇaṃ paramaśivaparigraha eva sambhavati 
yasmātparaṃ nāparamasti kiñcit puruṣānna paraṃ kiñcitsā kāṣṭhā sā parā gatiḥ 
ityādau puruṣaśabdena tadatiriktavastuśūnyatvavyapadeśāt | athavā tamoṃkāreṇānveti 
vidvānyattacchānta majaramamṛtamabhayaṃ paraṃ ca iti 
śrutinirdiṣṭaparamaśivāsādhāraṇadharmāṇāṃ hiraṇyagarbhāderasambhavāt | 
brahmalokaṃ ityatra brahmaṇaḥ paramaśivasya lokaḥ tadupāsakānāṃ prāpyatayā 
nirdiśyate | paraṃ cāparaṃ ca brahma yadoṃkāraḥ iti vibhajyānantaraṃ 
paramapuruṣamabhidhyāyīta iti dhyātavyatvena vyapadeśātparamaśiva evātra nirṇīyate 
brahmādhipatirbrahmaṇo'dhipatirbrahmā śivo me astu sadāśivom akāro brahmā ukāro 
viṣṇurmakāraḥ kālakālastasmādoṃkāraṃ liṅgamāhuḥ namastārāya ityādiśrutiśateṣu 
paramaśivasya brahmaṇaḥ praṇavātmakatvaṃ yo vedādoṃ svaraḥ prokto vedānte ca 
pratiṣṭhitaḥ tasya prakṛtilīnasya yaḥ paraḥ sa maheśvaraḥ ityādau praṇavaparatvaṃ ca 
nirdiśyate | ataḥ praṇavātmakatvaṃ praṇavaparatvaṃ ca tasyaiva samucitam | yathā 
pādodarastvacā vinirmucyate evaṃ hyeva sa pāpmanā vinirmucyate ityanena 
paramaśivopāsakānāṃ sarvapāpanivṛttipūrvakasālokyādikramamuktiḥ vyācakṣate |

etasmājjīvaghanātparātparaṃ iti vākye jīvaghanāt 
jīvasamaṣṭyātmakahiraṇyagarbhātparaṃ dhyeyamityupadeśāddhiraṇyagarbhapakṣo'tra na 
vyapadiśyate nārāyaṇapakṣa evātreti ceducyate | brahmaviṣṇurudrendrāste samprasūyante 
iti śrutau brahmaviṣṇukālarudrādīnāṃ 
prathamajīvatvaparamaśivajanyatvavyapadeśātteṣāmamṛtatvābhayatvajagadubhaya##-
viśvātmānaṃ parāyaṇaṃ ityādau nārāyaṇasya viśvātmakatvavyapadeśāt 
kathamasyopāsyatvaṃ na ghaṭata iti cet - 



ucyate - etasmājjīvaghanāt iti vākye 
jīvaghanājjīvasamaṣṭyātmakahiraṇyagarbhātparādutkṛṣṭāt 
nārāyaṇātparamutkṛṣṭaṃ puri śayaṃ puri daharapuṇḍarīke antaryāmitayā sthitaṃ ata 
eva puruṣaṃ paraṃ brahma tadupāsakaḥ sākṣātpa'syatiti nirdeśānna nārāyaṇo'tropāsyaḥ 
nārāyaṇaparaṃ brahma tattvaṃ nārāyaṇaḥ paraḥ ityādau paramaśivopāsakasya 
nārāyaṇasya śvetaketvādivadaupacārikatvena brahmadharmamuktvā nārāyaṇāt yatparaṃ 
tatparaṃ brahmetyupadiśyate | śrutyantare ca parātparataraṃ brahma tatparātparato hariḥ | 
yatparātparato'dhīśaḥ tanme manaḥ śivasaṃkalpamastu iti brahmaviṣṇvatītaparamaśive 
madīyamanassaṅkalpamastviti vedapuruṣaiḥ prārthyate | tadviṣṇoḥ paramaṃ padaṃ iti 
vākye yadviṣṇornārāyaṇātparamutkṛṣṭaṃ padaṃ śivābhidheyaṃ parabrahma tatpadaṃ 
sūrayaḥ paramaśivopāsakāḥ vidvāṃsaḥ sadā paśyanti sākṣātkurvantīti bodhyate | tathā 
ca smṛtiḥ - 

viṣṇornārāyaṇādūrdhvaṃ paramaṃ pariśeṣitam |
padaṃ śivābhidhaṃ nityaṃ sadā paśyanti sūrayaḥ ||

tasmānnārāyaṇādadhikaṃ śivapadameva mumukṣubhirveditavyam |

atha paramaśivasya kṛṣṇapiṅgalatvakathanam 

kiñca - nārāyaṇasya viśvātmakatvaṃ parameśvaromāśaktyaṃśatvātsamucitam | 
puruṣo vai rudraḥ vāsudevaḥ parā prakṛtiḥ 

ekaiva śaktiḥ parameśvarasya bhinnā caturdhā viniyogakāle |
bhoge bhavānī puruṣeṣu viṣṇuḥ krodhe ca kālī samare ca durgāṃ ||

ityādau tasya parāśaktyaṃśatvaṃ spaṣṭamuktam | ata eva ṛtaṃ satyaṃ ityatra ṛtaṃ 
satyaṃ avāṅmānasagocaraṃ trilocanatvena virūpākṣaṃ umārūpapraṇavaśaktyā 
śabalātmakatvena kṛṣṇapiṅgalam |

praṇavākhyā parā śaktiśśivasvābhāvikī smṛtā |
tatparaḥ paramaṃ brahma viśvātīto maheśvaraḥ ||



iti smṛtau praṇavasya parāśaktyātmakatvaśravaṇāt | paraṃ sarvātiśāyi brahma puri 
śayaṃ puruṣamīkṣate ityupadeśādatrekṣati karmatvena nirdiśyamānaḥ puruṣaḥ 
sākṣācchiva eveti siddham |



daharādhikaraṇam || 5 ||

brahmaviṣṇvādicarācaraprapañcātītasya maheśvarasya bhaktasaṃsāratāraṇārthaṃ 
adhikaraṇāntaraṃ  darśayati - 

78. dahara uttarebhyaḥ || 14 ||

chāndogye dṛśyate'sya viṣayaḥ atha yadidamasmin brahmapure daharaṃ puṇḍarīkaṃ 
veśma daharo'sminnantarākāśastasminyadantastadanveṣṭavyaṃ tadvāva vijijñāsitavyam 
ityādi | atra daharaśabdavācyatvena śrūyamāṇaṃ vastu bhūtākāśo jīvaḥ parameśvaro 
veti saṃśayaḥ |

atra bhūtākāśa eva daharaśabdavācyaḥ tasyaiva prasiddhatvāt | 
sūcīrandhrāntargatavyomavattasya daharāyatanāpekṣayā daharatvam | 
yāvānyā'yamākāśastāvāneṣo'ntarhṛdaya ākāśa ubhe asmin dyāvāpṛthivī antareva 
samāhite ityādau bāhyābhyantarabhāvakṛta  bhedena avakāśātmanā ākāśasyaikatvena 
ca ākāśopamānatvadyāvāpṛthivyādhiṣṭhānatvavyapadeśaḥ | 
sarvavyāpakasyākāśasya antaḥpraviṣṭatvena daharaśabdavācyatvamaviruddham |

kiñca - jīvasyāpi daharaśabdavācyatvamaviruddham | atha yadidamasmin brahmapure 
daharaṃ ityādau brahmaṇaḥ paramaśivasya puraṃ śarīraṃ brahmapuraṃ jīvaḥ yasyātmā 
śarīraṃ iti śrutidarśanāt |

bālāgraśatabhāgasya śatadhā kalpitasya ca |
jīvo bhāgassa vijñeyo hṛdaye sarvadehinām ||

evo'purātmā cetasā veditavyaḥ ityādau jīvasya alpaparimāṇatvavyapadeśāt 
daharapadavācyatvaṃ vyavahriyate | viyadupamādikamapi paraśivāpekṣayā jīvasya | 
bhedamupadiśati | tasmājjīvabhūtākāśayoḥ daharaśabdavācyatvaṃ 
sarvānupraviṣṭhatvaṃ sambhavatīti cet - 



brūmaḥ - dahara uttarebhyaḥ atra daharākāśassākṣātparameśvara eva 
kasmāduttarebhyaḥ  vākyaśeṣagatahetubhyaḥ | tathāhi - jijñāsyatvenābhihitasya 
daharākāśasya taṃ cedvrūyuḥ ityupakramya kiṃ tadatra vidyate yadanveṣṭavyaṃ yadvāva 
vijijñāsitavyam ityāpekṣapūrvakaṃ samādhānavākyaṃ upadiśya sa brūyādyāvānvā 
ayamākāśastāvāneṣo'ntarhṛdaya ākāśaḥ ityādinā ākāśopamānatvāt 
dyāvāpṛthivyādyadhiṣṭhānatvena nirdeśāt bhūtākāśasya sarvopāsyatvaṃ na 
sambhavati | eva ta ātmā'pahatapāpmā vijaro vimṛtyurviśoko vijighatso'pipāsaḥ 
satyakāmaḥ satyasaṃkalpaḥ ityādivākyanirdiṣṭāpahatapāpmatvādayo guṇāḥ na 
bhūtākāśajīvayoḥ sambhavanti |

kiñca - tadyatheha karmacito lokaḥ kṣīyata evamevāmutra puṇyacito lokaḥ kṣīyate iti 
karmaṇāmanityaphalamupadiśya atha ya ihātmānamananuvidya vrajantyetāgaṁśca satyān 
kāmāṁsteṣāṃ sarveṣu lokeṣyasya kāmacāro bhavati iti 
prakṛtadaharākāśasyānandaphalatvavyavasthāpanāt parameśvaratvamasya nirdiṣṭam | 
tasmāt dyāvāpṛthivyadhiṣṭhānā kāśopamitadaharākāśaḥ pūrvoktahetubhyaḥ 
paramaśiva iti siddham |

asminnarthe hetvantaramāha - 

79. gatiśabdābhyāṃ tathāhi dṛṣṭaṃ liṅgaṃ ca || 15 ||

uttarebhyaḥ ityasya prapañco'yam | kiñca - imāḥ sarvāḥ prajā aharahargacchantya 
etaṃ brahmalokaṃ na vindanti iti daharavākye prakṛtaṃ parameśvaraṃ 
brahmalokaśabdena abhidhāya prajāśabdavācyānāṃ jīvānāṃ pratyahaṃ tadviṣayā 
gatirucyamānā gantavyasya baharākāśasya brahmatāṃ gamayati | gatiṃ 
brahmalokaśabdaṃ cābhipretya gatiśabdābhyāṃ iti dvivacanamuktaṃ sūtrakāraiḥ | 
pratyahaṃ suṣuptyavasthāyāṃ jīvasya paramaśivagamanaṃ tathā hi dṛṣṭam | 
haṃsopaniṣadi - eṣo'sau paramahaṃso bhānukoṭipratīkāśo yenedaṃ sarvaṃ vyāptaṃ 
tasyā'ṣṭadhā vṛttirbhavati pūrvadale puṇyamatiḥ āgneye nidrālasyādayo bhavanti yāmye 
krauryamatiḥ naiṛtye pāpe manīṣā vāruṇyāṃ krīḍā vāyavyāṃ gamanādau buddhiḥ 
saumye ratiprītiḥ īśānye dravyādānaṃ madhye vairāgyaṃ kesare jāgradavasthā 
karṇikāyāṃ svapno liṅge suṣuptiḥ iti 
hṛdayāntarvartidaharākāśātmakaparaśivaliṅgagamanameveti dṛḍhīkṛtam | 



liṅgabrahmaśabdayoḥ ghaṭa-kumbha-kalaśādi śabdavatparyāyatvam | 
dṛṣṭamityanena 
pratyahamanantaratnaprabhābhāsamānamahākailāsābhidhānabrahmaloka##-
eva grāhyaḥ | asminnarthe aharaharbrahmalokagamanameva liṅgamityanenoktam | ca 
śabdena niṣādasthapati nyāyo'pi karmadhārayasamāsagrahaṇe sūcitaḥ | suṣuptau 
tadbhāvācca jīvaśśaṅkaratāṃ gataḥ iti śivagītāyāmapyupadiśyate | 
tasmāddaharākāśaḥ paramaśiva iti siddham |

asminnarthe punarhetvantaramāha - 

80. dhṛteśca mahimno'syāsminnupalabdheḥ || 16 ||

eṣa seturvidharaṇaḥ iti śrutau dhṛtirūpamahimnaḥ asmin vākye 
daharākāśasyopalabdheśca  daharākāśaḥ parameśvara eva |

kiñca - daharo'sminnantara ākāśaḥ ityārabhya vyomasādṛśyena tasmin  
sarvasamādhānamupadiśya tatraivātman śabdamuktvā 
apahatapāpmatvādiguṇavaiśiṣṭyaṃ pradarśyaṃ anatikrāntaprakaraṇe tasyaiva 
dhṛtimāha - atha ya ātmā sa seturvidhṛtireṣāṃ lokānāmasaṃbhedāya iti | 
vidhṛtirityātmaśabdasāhacaryātparabrahmaṇaśśivasya tattvādidhāraṇamupadiśyate | 
tasmātparameśvarādanyasya viśvadhṛtirna saṃbhavati | yathā 
salilasantānasyasetuvidhārayitā 
kṣetrasampadāmasambhedāyaivamayamātmaiṣāmadhyātmādibhedabhinnānāṃ lokānāṃ 
varṇāśramāṇāñca vidhārayitā seturasambhedāyāsaṅkarāyeti | evamatra prakaraṇe 
daharasya vidhāraṇalakṣaṇamahimānaṃ nirdiśati | śrutyantare 
carācaraprapañcadhāraṇaṃ paraśivaliṅgasyaiva śrūyate | etasya vā akṣarasya 
praśāsane gārgi sūryācandramasau vidhṛtau tiṣṭhataḥ iti | tathā eṣa sarveśvara eṣa 
bhūtādhipatireṣa bhūtapālaḥ eṣa seturvidharaṇa eṣāṃ lokānāmasambhedāya iti ca | 
tasmāt parameśvarādanyo na daharaśabdavācyaḥ |



nārāyaṇokta bhedābhedaśaktiviśiṣṭaśivādvaitaprasaṅgaḥ 

punarhetvantaraṃ darśayati - 

81. prasiddheśca || 17 ||

daharaśabdaḥ parameśvara eva prasiddhaḥ | ākāśo ha vai nāmarūpayornirvahitā sarvāṇi 
ha vā imāni bhūtānyākāśādeva samutpadyante ityādiṣu parameśvarasya 
ākāśaśabdavācyatvadarśanāt atra daharākāśaḥ parameśvaraḥ |

yadyapyākāśaśabdasya bhūtākāśe prasiddhiḥ tathāpi yāvānvā 
ayamākāśastāvāneṣo'ntarhṛdaya ākāśaḥ ityupamānatvena grahaṇāt 
nopameyadaharākāśatvaṃ sambhavati | tasmāddaharapadavācyo netaraḥ |

nanu - dahraṃ vipāpaṃ parameśmabhūtaṃ yatpunṇḍarīkaṃ puramadhyasaṁsthaṃ | 
tatrāpi dahraṃ gaganaṃ viśokastasminyadantastadupāsitavyam | kaivalye ca - 
hṛtpuṇḍarīkaṃ virajaṃ viśuddhaṃ iti dahaspuṇḍarīkamupadiśya tanmadhye 
umāsahāyaṃ parameśvaraṃ prabhuṃ trilocanaṃ nīlakaṇṭhaṃ praśāntaṃ ityādinā 
paramātmopāsanaṃ sūcitam | atra daharākāśatvena 
parameśvaropadeśātparasparaśrutivirodhaprasaṅga iti cenna | bhūtākāśasya 
apahatapāpmatvādi parameśvaradharmāṇāṃ masambhavāt | daharākāśaśabdena 
cidambaraprakṛtiḥ ucyate | śakti-śaktimatorabhedānna parasparaśrutivirodhaḥ | 
ākāśaśarīraṃ brahma satyātmaprāṇārāmaṃ mana ānandam ityādinā parameśvarasya 
cidambaraśarīratvopadeśāt |

kiñca kūrme vṛṣabhaḥ - 

kaiṣā bhagavatī devī śaṅkarārdhaśarīriṇī |
śivā satī haimavatī yathāvadbrūhi pṛcchatām ||

kūrmaḥ - 

rahasyametadvijñānaṃ jantūnāmeva mocanam |
vyomasaṃjñā parākāṣṭhā jñānarūpātilālasā ||



svābhāvikī ca tanmūlā prabhā bhānorivāmalā |
ekā māheśvarī śaktiranekopādhiyogataḥ ||

parāpareṇa rūpeṇa krīḍate tasya sannidhau |
seyaṃ karoti sakalaṃ paśya kāryamidaṃ jagat ||

na kāryaṃ nāpi karaṇaṃ īśvarasyeti sūrayaḥ |
anayā parayā devaḥ svātmānandaṃ samaśnute ||

tayā sarvamidaṃ protabhotaṃ caivākhilaṃ jagat |
ekā śaktiśśivo hyekaḥ śaktimānucyate śivaḥ ||

śakti-śaktimatorbhedaṃ vadanti paramārthataḥ |
abhedaṃ cānupaśyanti yoginastatvacintakāḥ ||

tatraiva devīvākyam -

māṃ viddhi parayāṃ śaktiṃ maheśvarasamāśrayām |
ananyāmavyayāmekāṃ yāṃ paśyanti mumukṣavaḥ ||

ahaṃ vai sarvabhūtānāṃ ātmā sarvāntarā śivā |
śāśvataiśvaryavijñānamūrtissarvapravṛttikā ||
anantānantamahimā saṃsārārṇavatāriṇī  ||

ityādinā bhedābhedaśaktiviśiṣṭaśivādvaitaprasaṅgasya nārāyaṇena kūrmapurāṇe 
vyākhyānāt daharātmakatvaṃ daharamadhyavartitvaṃ ca parameśvarasya na viruddham |

punarhetvantaramāha - 



82. itaraparāmarśātsa iti cennāsambhavāt || 18 ||

itaraparāmarśāt atha yadidamasmin brahmapure iti vākye brahmaśabdenetarasya jīvasya 
parāmarśātpratipādanāddaharākāśajīva iti cenna asambhavāt | 
satyasaṅkalpādidharmāṇāṃ jīve asambhavādityarthaḥ |

kiñca - atha ya eṣa samprasādo'smāccharīrātsamutthāya paraṃ jyotirupasampadya 
svena rūpeṇābhiniṣpadyate eṣa ātmeti iti vākyaśeṣabalāt jīva evātra parigṛhyate | 
śrutyantare - suṣuptyavasthāyāṃ samprasādaśabdanirdeśāttadavacchinnaśārīra 
evātra vyapadi'syate | uta śarīrātsamutthānamapi jīvaliṅgam tasmādatra jīva eva 
daharākāśaśabdavācya iti cet - 

ucyate dehendriyamanaḥprāṇādyavacchinnasya jīvasya daharākāśavartitvena 
tadākāśopamānaṃ virudhyate | jīvasya 
śarīrātsamutthānapūrvakaparameśvaraprāptyupadeśānnātra jīvaprakaraṇam | ataḥ 
parameśvaraprakaraṇatvāt parameśvara evātra daharapadavācya iti siddham |

hetvantaramāha - 

83. uttarāccedāvirbhūtasvarūpastu || 19 ||

uttarāccet uttaratra prajāpativākye ya ātmāpahatapāpmā vijaro vimṛtyurviśoko 
vijighatso'pipāsaḥ satyakāmaḥ satyasaṅkalpaḥ so'nveṣṭavyaḥ sa vijijñāsitavyaḥ ityatra 
jīvaśabdavācyasyātmanaḥ satyasaṅkalpatvādidharmānupadi'sya so'nveṣṭavyaḥ sa 
vijijñāsitavyaḥ ityādinā jijñāsānveṣaṇādīnāṃ tasyaiva nirdeśāt | 

kiñca - daharavidyāyāmupari prajāpatividyāyāṃ eṣo'kṣiṇi puruṣo dṛśyate eṣa 
ātmā ya eṣa svapne mahīyamānaścarati eṣa ātmā tadyatraitatsuptassapnastaḥ samprasannaḥ 
svapnaṃ na vijānātyeṣa ātmā ityādau jāgratsvapnasuṣuptigrastajīvasyaivātra 
pratipādanāttasyaivātrāpahatapāpmatvādidharmopadeśācca | 
etadamṛtamabhayametadbrahmeti iti vākyasiddhāmṛtatvādidharmāṇāṃ 
tasyaivopadeśāddaharākāśo  jīva iti cenna | āvirsūtasvarūpastu 



ityatra tu śabdena pūrvapakṣavyāvṛttiḥ | uttarātprajāpativākyādapi na jīvaśaṅkā 
yuktā āvirbhūtasvarūpo'tra jīvo vivakṣitaḥ | paraṃ jyotirupasampadya svena rūpeṇāmi | 
niṣpadyate ityupasaṃhāravākye muktajīvasya 
brahmabhāvāvirbhāvenāpahatapāpmanvādidharmapratipādyaḥ parameśara eva | 
muktajīvasya brahmatvena jīvatvābhāvāt brahmadharmopadeśo yukta eva | tathā 
vidvānnāmarūpādvimuktaḥ parātparaṃ puruṣamupaiti divyam brahmavit brahmaiva bhavati 
ityādiśrutiṣu muktajīvānāṃ brahmātmakatvaṃ sūcitam | tathā ca smṛtiḥ - 

antarbahiścatatsarvaṃ paripūrṇaṃ maheśvaram |
bhāvayetparamānandalabdhaye paṇḍitottamaḥ ||

śivo'hamiti bhāvo hi śivatāpattikāraṇam |
na jñānamātraṃ nācāro bhāvayuktaśśivo bhavet ||

jñānaṃ vastuparicchedo dhyānaṃ tadbhāvakāraṇam |
tasmāt jñāte mahādeve dhyānayukto bhavetsudhīḥ ||

nairantaryeṇa sampanno bhaveddhyātuṃ śivaṃ prati |
tadbhāvo jāyate yadvatkrimeḥ kīṭasya cintanāt ||

guroḥ kaṭākṣavedhena śivo bhavati mānavaḥ |
rasavedhādyathā loho hematāṃ pratipadyate || iti |

nanu daharākāśasyeśvaratve atha ya eṣa samprasādaḥ ityādinā jīvaparāmarśo vyartha 
ityāśaṅkāyāmāha - 

84. anyārthaśca parāmarśaḥ || 20 ||

parāmarśaḥ jīvaparāmarśaḥ anyārthaśca - brahmabhedapratipādanārthaḥ paraṃ 
jyotissvarūpaṃtmpadya svena rūpeṇābhiniṣpadyata iti 
vākyaśeṣāvagatajīvaparāmarccodyupasampattavyaḥ 



parameśvara para eva | jīvaparāmarśaṃ vinā tadasambhavāt jīvaparāmarśo na 
jīvapratipādanārthaḥ |

85. alpaśruteriti cettaduktam || 21 ||

daharo'sminnantarhṛdaya ākāśaḥ ityādau parabrahmaṇaśśivasya alpatvaśravaṇāt 
vyāpakasyālpadaharatvāsambhavāddaharapadavācyatvaṃ jīvasyaiva samucitamiti cenna | 
arbhakaukastvāt iti sūtre vyomadṛṣṭāntena bhaktopāsanārthaṃ parameśvarasya 
paricchinnatvaṃ pūrvamevoktam |

nanu eṣo'kṣiṇi puruṣo dṛśyate iti śrutau jāgradavasthāpannajīvopakramaśravaṇāt 
jāgradādyanubhavasya jīve samucitatvāt sa evātra daharapadavācya iti cenna | 
ayamātmāpahatapāpmā vijaro naitaṁ setumahorātre tarato na jarā na mṛtyurna śoko na 
sukṛtaṃ na duṣkṛtaṃ sarve pāpmāno'to nivartante'pahatapāpmā hyeṣa brahmalokaḥ 
tasmādvā etaṃ setuṃ tīrtvā'ndhassannanandho bhavati viddhassannaviddho bhavatyupatāpī 
sannanupatāpī bhavati tasmādvā etaṁ setuṃ tīrtvā'pi naktamaharevābhiniṣpadyate | 
sakṛdvibhāto hyevaiṣa brahmalokaḥ iti vākyaśeṣe 
brahmātmiṅgabāhulyānnānyaprakaraṇamityabhidhīyate | avasthātrayapratipādanasyāpi 
śākhācandranyāyena paramātmapratipādakatayopapatteḥ |

śrutyantare'pi - ātmanyevātmānaṃ paśyecchambhurākāśamadhye śiva eko 
dhyeyaḥ ityādiṣūpāsanājñānasya mokṣaphalaṃ vidhīyate | 
tasmānniṣkāmanijadharmopetaniṣiddhakāmyakarmatyāgapūrvakaśrutismṛticodita##-
apahṛtapāpmatvādiguṇaviśiṣṭaṃ śivatattvamupāsanīyam |

nanu chandogye - śivatattvapratipādakamukhyaliṅgādarśanātkathaṃ tatparatvamiti 
ceducyate - 

taittirīye daharaṃ vipāpmaṃ ityārabhya yaḥ paraḥ sa maheśvaraḥ ityantena kaivalye - 
hṛtpuṇḍarīkaṃ virajaṃ viśuddhaṃ ityārabhya umāsahāyaṃ ityādinā 
paramaśivopāsanāyā asandigdhatayā vyavasthāpanānnānyaviṣayatvam | tathā gītāsu ##-



īśvarassarvabhūtānāṃ hṛddeśe'rjuna tiṣṭhati |
bhrāmayan sarvabhūtāni yantrārūḍhāni māyayā || 18-61 ||

tameva śaraṇaṃ gaccha sarvabhāvena bhārata |
tatprasādātparāṃ śāntiṃ sthānaṃ prāpsyasi śāśvatam || 18-62 ||

iti pratipāditam |



anukṛtyadhikaraṇam || 6 ||

sarvavyāpakasya parameśvarasya daharātmakatvaṃ prādhya tasyaiva 
sādhanāntaranirapekṣasvayamprakāśatvaṃ sthūlasūkṣmacidacitprakāśakatvaṃ 
cādhikaraṇāntareṇa darśayati - 

86. anukṛtestasya ca || 22 ||

muṇḍakopaniṣadi śrūyate - na tatra sūryo bhāti na candratārakaṃ nemāvidyuto bhānti 
kuto'yamagniḥ | tameva bhāntamanubhāti sarvaṃ tasya bhāsā sarvamidaṃ vibhāti iti | atra 
sarvaprapañcaprakāśakatvena śrūyamāṇaṃ vastu tejoviśeṣaḥ parameśvaro veti 
saṃśayaḥ |

tejoviśeṣa evātropadiśyate | tejasa eva prabalaprakāśakatvena prasiddheḥ | 
prakṛṣṭatejasā durbalasyābhibhavadarśanācca | ato na parameśvara iti cet - 

brūmaḥ - anukṛtestasya ca atra pratipādyastejoviśeṣaḥ parameśvara eva | kutaḥ  
anukṛteḥ anukṛtiranukaraṇaṃ yat tameva bhāntamanubhāti sarvaṃ ityanubhātaṃ 
taducyate | na hi tejastejo'ntare bhāsamāne bhāsate | tataḥprakāśatvena bhāsamānaṃ 
śivatatvaṃ anu sarvaṃ prabhākaracandranakṣatrādikaṃ bhāsata iti yuktam | sūtre tasyaceti 
padena tasya bhāsā sarvamidaṃ vibhāti iti viṣayavākyodāhṛtacaturthacaraṇābhipretaṃ 
sarvāvabhāsakatvaṃ svayaṃ prakāśamānatvaṃ śivasyaivopapannam | tadeva jyotiṣāṃ 
jyotiḥ ityādau prasiddhaṃ ca | na tatra iti tacchabde ca - 

hiraṇmaye pare kośe virajaṃ brahma niṣkalam |
tacchubhraṃ jyotiṣāṃ jyotiryattadātmavido viduḥ ||

iti prakṛtaparaśivabrahmagrahaṇameva yuktamiti bodhyate |



hiraṇmayo jyotirmayo hyānandamayaḥ paramaśiva ityarthaḥ | hiraṇyāya namaḥ 
hiraṇyaliṅgāya namaḥ namo hiraṇyavāhave hiraṇyavarṇāya hiraṇyarūpāya ityādau 
paramaśivasyaiva prasiddham | tasminnannamayādyapekṣayā pare kośe daharākāśe 
brahmapucchaṃ pratiṣṭhā iti yatpratiṣṭhābhūtaṃ brahma tatpratiṣṭhitaṃ tacca virajaṃ 
malatrayaśūnyaṃ niṣkalaṃ pāśarahitaṃ śubraṃ naisargikadoṣaśūnyaṃ jyotiṣāṃ 
sūryādīnāṃ jyotiravabhāsakaṃ tacca viduṣāmanubhavasiddhamityarthaḥ |

parameśvarapakṣe hetvantaramāha - 

87. api ca smaryate || 23 ||

aṇoraṇīyānahameva tadvanmahānahaṃ viśvamidaṃ vicitram |
purātano'haṃ puruṣo'hamīśo hiraṇmayo'haṃ śivarūpamasmi ||

iti kaivalyādyupaniṣatsu jyotirmayatvaṃ paramaśivasyaiva smaryate | api ceti samuccaye | 
tathā gītāsu ca - 

na tadbhāsayate sūryo na śaśāṅko na pāvakaḥ |
yadgatvā na nivartante taddhāma paramaṃ mama ||

yadādityagataṃ tejo jagadbhāsayate'khilam |
yaccandramasi yaccāgnau tattejo viddhi māmakam ||

iti śivasya parabrahmaṇaḥ sādhanāntaranirapekṣasvayaṃprakāśakatve 
svānusyūtasthūlasūkṣmacidacitprapañcaprakāśakatvamupadiśyate | 
tasmānnānyaviṣayatvam |

ṣaḍvidhatātparyaliṅgaiḥ bhagavadgītāyāḥ śivaparatvapratipādanam 

nanu gītāsu tattejo viddhi māmakam iti sarvaprakāśakatvena nārāyaṇasyaiva 
parabrahmatvopadeśāt īśvarassarvabhūtānāṃ hṛddeśe'rjuna tiṣṭhati iti 
vākyavihitadaharāntarvartitvaṃ 



tasyaivopapannam na tu śivaparatvaṃ prakaraṇavirodho'tra dṛśyate | tasmānnārāyaṇa 
evātropadiśyate iti cenna |

upakramopasaṃhārādiṣaḍvidhatātparyaliṅgaiḥ gītārthasyāpi paramaśivabodhakatvāt | 
īśvarassarvabhūtānāṃ ityupakramya tameva śaraṇaṃ gaccha ityantena śivaparatvam | 
sarvadharmān parityajya bhāmekaṃ śaraṇaṃ vraja ityādinā viṣṇuparatvameva sūcitamiti 
na śaṅkanīyam | daharopāsanasya viṣṇuparatve 
pūrvoktataittirīyakaivalyādibahuśrutivirodhāt | agrimavākyena 
phalaviṣayakaprakārasahitasya viṣṇūśasanasya pṛthagvidhānācca | taduktaṃ - 

sarvaguhyatamaṃ bhūyaḥ śṛṇu me paramaṃ vacaḥ |
nanmanā bhava madbhakto madyājī māṃ namaskuru |
māmevaiṣyasi satyaṃ te pratijāne priyo'si me ||

sarvadharmān parityajya māmekaṃ śaraṇaṃ vraja |
ahaṃ tvā sarvapāpebhyo mokṣayiṣyāmi mā śucaḥ ||

ityādau anayośśivakeśavayorupāsyopāsakayorabhedaḥ śāstradṛṣṭyā tūpadeśo 
vāmadevavat iti sūtranyāyena veditavyaḥ |

kiñca - viṣṇorapi śivāṃśatvādviṣṇūpāsanāyāśśivaprītikaratvācca 
viṣṇūpāsanayā mokṣavidhāyakavākyānāṃ sthūlārundhatīnyāyena 
śivabhaktijananadvārā mokṣahetutvamupadiṣṭam | kūrmapurāṇe īśvaragītāsu śrūyate 
- 

śivaḥ - mamaiṣā paramā mūrtiḥ nārāyaṇasamāhvayā |
sarvabhūtātmabhūtasthā śāntā cākṣarasaṃjñakā ||

tasmādeṣa mahāyogī madbhaktaḥ puruṣottamaḥ |
arcanīyo namaskāryo matprītijananāya hi || iti |

gītāśāstramavīśvarāllabdhvā tadājñāvaśādeva kṛṣṇenārjunāyopadiṣṭam | tatraiva 
śivaḥ - 



mayaitadbhāṣitaṃ jñānaṃ hitārthaṃ brahmapādinām |
dātavyaṃ śāntacittebhyo śiṣyebhyo bhavatā sadā ||

nārāyaṇo'pi bhagavān devakītanayo hariḥ |
arjunāya svayaṃ sākṣāddattavānidamuttamam || iti |

tasmātparameśvara evātropāsyaḥ |



pramitādhikaraṇam || 7 ||

cidacitprapañcaprakāśakasya parabrahmaṇaśśivasya rūpopanyāsamadhikaraṇāntareṇa 
darśayati - 

88. śabdādeva pramitaḥ || 24 ||

kaṭhavalyāṃ śrūyate'sya viṣayaḥ - aṅguṣṭhamātraḥ puruṣo madhya ātmani tiṣṭhati 
| īśāno bhūtabhavyasya sa tato vijugupsate iti | aṅguṣṭhamātaḥ puruṣo 
jyotirivādhūmakaḥ | īśāno bhūtabhavyasya sa evādya sa u śvaḥ etadvaitat iti | 
atrāṅguṣṭhamātratvena śrūyamāṇaḥ puruṣo jīvaḥ parameśvaro veti sandehaḥ |

atrāṅguṣṭhamātraparimāṇopadeśājjīva ityūhanīyam sopādhikatvāt | kiñca - sa 
viśvarūpastriguṇastrivartmā viśvādhipassaṃcarati svakarmabhiḥ | aṅguṣṭhamātro 
ravitulyarūpassaṅkalpāhaṃkārasamanvito yaḥ |

atha satyavataḥ kāyātpāśabandhavaśaṃ gatam |
aṅguṣṭhamātraṃ puruṣaṃ niśkarṣa yamo balāt ||

ityādiśrutismṛtiṣu śarīrasyaivāṅguṣṭhamātropadeśāt | madhya ātmani tiṣṭhati iti 
dehāntarvartitvena nirdeśātsarvathā jīvasyaivāṅguṣṭhamātratvamupapadyata iti ceducyate 
- 

ihāṅguṣṭhamātraḥ puruṣo maheśvaraḥ eva | kutaḥ  śabdādeva - īśānaśabdādena 
sākṣānmaheśvaraḥ pramitaḥ niścita ityarthaḥ | itaravyavacchedārtha evakāraḥ | 
īśānassarvavidyānāṃ ityādiśrutyantareṣvapi paramaśivasyaiveśānaśabdaśravaṇāt na 
hi śarirasyeśvaratvam | bhūtabhavyasya iti śrutyupadiṣṭasarveśvaratvasya 
jīve'nupapannatvāt | yadbhūtaṃ yacca bhavyaṃ utāmṛtatvasyeśānaḥ iti śrutyantare ca 
tasyaiva śravaṇāt | etadvai tat iti prakaraṇasya parameśvarādanyatra sāmañjasyābhāvāt | 
sarvo vai rudraḥ ityādau tasyaiva carācarātmakatvaśravaṇācca | pṛṣṭaṃ ceha brahma ##-



anyatra bhūtācca bhavyācca yattatpaśyati tadvada || iti | śabdādevetyabhidhānaśrutereva 
prakṛte mukhyatayā parameśvarasyaiva vyapadiṣṭatvāt | namaste'stu 
bhagavanviśveśvarāya ityupakramya sarveśvarāya sadāśivāya śrīmanmahādevāya 
namaḥ ityantena yajussāmasu - 
sarvaiśvaryasampannassarveśvaraśśambhurākāśamadhye ityatharvaṇe ca tasyaiva 
sarveśvaratvavyavasthāpanāt | aṅguṣṭhamātraḥ puruṣo hyaṅguṣṭhantu samāśritaḥ | 
īśassarvasya jagataḥ prabhuḥ prīṇāti viśvabhuk || ityādimahopaniṣadi parameśvarasyaiva 
aṅguṣṭhamātratvanirdeśānnetaraḥ |

atha brahmavidyādhikāranirūpaṇam 

vyāpakasya śivasya parabrahmaṇaḥ kathamaṅguṣṭhamātratvamityāśaṅkāyāmāha ##-

89. hṛdyapekṣayā tu manuṣyādhikāratvāt || 25 ||

tu śabdo'tra śaṅkānirāsārthakaḥ | hṛdyapekṣayā hṛdayasthānāpekṣayā 
vyomavatsarvavyāpakasya paraśivasya sādhakānugrahārthaṃ 
jyotirmayaliṅgarūpeṇāṅguṣṭhaparimāṇahṛdayāvacchinnatayā 
aṅguṣṭhamātratvamupapannam | aṅguṣṭhamātraḥ puruṣo'ṅguṣṭhañca samāśritaḥ iti 
śrūyate | hastimaśakādi śarīreṣu 
hṛdayapuṇḍarīkasyāniyataparimāṇatvātkathamaṅguṣṭhamātraniyamaḥ iti cedatrāha 
- 

manuṣyādhikāratvācchāstrasyeti śeṣaḥ | pūrvatantre ṣaṣṭhe phalārthe karmaṇi 
ityadhikaraṇe tiryagāderapi svargakāmasyādhikāraḥ svargakāmaśrūteradhikārāt 
ityāśaṅkya tiryagādessāmarthyābhāvena svargakāmapadaṃ saṅkocya 
manuṣyādhikāratve sthite cāturvarṇyamadhikaroti śāstramiti prāpayya vasante vasante 
brāhmaṇo'gnīnādadhīta grīṣme rājanyaśśaradi vaiśyaḥ iti trayāṇāmeva 
agnisambandhaśravaṇāt trayāṇāmevādhikāra iti rāddhāntitam |

kiñca - parīkṣya lokān karmacitān brāhmaṇo nirvedamāyānnāstyakṛtaḥ kṛtena | 
tadvijñānārthaṃ sa gurumevāmigacchetsamitpāṇiḥ śrotriyaṃ brahmaniṣṭham ||



arthī samartho vidvān śāstreṇāparyudasto  vaidike karmaṇyadhikārī iti 
śrutisūtranirdiṣṭaśaktatvārthitvādyupanayanādiśāstrasya 
manuṣyaniyatādhikāralakṣaṇaviṣayatvāt  | yaṃ tvaṃ manuṣyāya hitatamaṃ manyase 
ityādau manuṣyāṇāmeva 
hitatamatvopadeśārttiyagādāvarthitvādidharmāṇāmasambhavāt śarīrātiśayena 
manuṣyāṇāmevāṅguṣṭhamātrahṛdayapuṇḍarīkasambhavācca teṣāmeva 
brahmavidyādhikāritvam | tasmādupāsanāśāstravidhermanuṣyahṛdayaṃ yatparimāṇaṃ 
tadavacchittasvarūpaṃ paramakāruṇikaḥ paramaśivaḥ prāpnoti | 
ghaṭāvacchinnākāśasya ghaṭaparimāṇavadaṅguṣṭhamātradaharākāśāvacchinnasya 
parameśvarasya tatparimāṇatvaṃ na viruddham | 
aṅguṣṭhamātrajīvapratipādakavākyānāṃ muktajīvaparatvānna doṣaḥ | brahma veda 
brahmaiva bhavati ityādiśrutiṣu muktajīvasya brahmātmakatayā brahmadharmopadeśo 
yuktaḥ | kiñca - aṅguṣṭhamātraḥ puruṣo'ntarātmā sadā janānāṃ hṛdaye 
sanniviṣṭaḥ taṃ svāccharīrātpravṛhenmujjādivaiṣikāṃ  dhairyeṇa | taṃ 
vidyācchukramamṛtam ityaṅguṣṭhamātratve na kaścidvirodhaḥ |



devatādhikaraṇam || 8 ||

devānāṃ brahmavidyādhikāravicāraḥ 

evaṃ brahmavidyādhikāraṃ prasādhya devānāṃ brahmavidyādhikāritvamāha - 

90. taduparyupari  vādarāyaṇassambhavāt || 26 ||

bṛhadāraṇyakatṛtīyādhyāye śrūyate'sya viṣayaḥ | tadyo devānāṃ pratyabudhyata sa 
eva tadabhavattayā ṛṣīṇāṃ tathā manuṣyāṇāṃ iti 
manuṣyādhikāratvādityetalāsaṅgādāgatamidanadhikaraṇam |

iha devānāṃ brahmavidyādhikāritvaṃ asti na veti saṃśayaḥ |

atra brahmavidyāyāṃ na devānāmadhikāraḥ | yaṃ tvaṃ manuṣyāya hitatamaṃ manyase 
ityādau manuṣyāṇāmeva paraśivopāsanasya hitatamatvena 
vyapadeśādarthitvādiśāstrasya manuṣyādhikāratvāt devānāṃ 
pañcīkṛtavigrahābhāvāt | sthūlaśarīraviśiṣṭasyaiva 
stutidhyānādikarmādhikārārśanācca | indro vṛtrāya vajramudayacchat ityādau 
devānāṃ śarīritvaṃ vyapadiśyata iti cenna | vidhyaikavākyaviṣayāṇāmanvatra 
samanvayābhāvāt | śarīravatve'pi arthī samartho vidvāṃśchāsreṇāparyudasto vaidike 
karmaṇyadhikārī ityādi śāstranirdiṣṭatvādikaṃ na teṣāṃ sambhavati | 
devaparameśvarayoḥ sthityaikatvopadeśāt | devāha vai svargaṃ lokamagaman te devā 
rudramapṛcchan ityādau svarga eva loko rudrasya paramātmanaḥ padaṃ devānāmapi 
padamityācakṣate |

kiñca - āpnoti svārājyam ityādiṣu muktānāmapi  svārājyaprāptiḥ śrūyate | uta ##-
nāvedavinmanute taṃ bṛhantam ityādau mānāntarābhāva upadiśyate | devānāṃ 



brahmavidyādhikārahetubhūtopanayanasaṃskārasya vedaśāstreṣvadṛṣṭatvāt sādhanaṃ 
vinā sādhyāniṣpatteriti nyāyādupanayanādikarmaśūnyānāṃ devānāṃ na sarvathā 
brahmavidyādhikāritvaṃ sambhavatīti prāpte brūmaḥ - 

brūmaḥ - taduparyupari bādarāyaṇassambhavāt teṣāṃ manuṣyāṇāmuparyupariṣṭāt 
svargalokasthitānāṃ devānāmapi brahmavidyāyāmadhikāro'stīti vādarāyaṇo manyate | 
kutaḥ sambhavāt | devārudramapṛcchan ko bhavāniti so'bravīdahamekaḥ prathamamāsaṃ 
ityādināyarvaśirasi devānāmarthitvasya parameśvarakartṛkabrahmavidyopadeśasya ca 
dṛṣṭatvāt | tatraiva pradeśāntare tato devā rudraṃ nāpaśyaṃste devā rudraṃ dhyāyanti 
ityādau devānāṃ parameśvaraviṣayamupāsanaṃ śrūyate | tadyo yo devānāṃ 
pratyabudhyata ityādinā devānāmapi brahmavidyākāmanayā brahmasvarūpatvopadeśāt 
brahmavidyādhikāritvaṃ na viruddham |

devā ha vai svargaṃ lokamagaman ityatra svargapadena 
prakṛtaprakaraṇāddhiraṇyagarbhādi devalokādutkṛṣṭaṃ brahmaṇaḥ śivasya 
lokaviśeṣatvaṃ vyapadiśyate | devādīnāṃ sadā bhogaśālitve'pi 
bhogavastuṣvanityatvādidoṣadarśanādvairāgyādikaṃ niratiśayānandamokṣārthitvaṃ ca 
sambhavati | indro vṛtrāya vajramudayacchat 
ityādimantrārthavādasmṛtipurāṇāgamādiṣu devānāṃ vigrahavatvavyapadeśāt teṣāṃ 
svatastiddhāvādhitabrahmasūtrasaṃskārasiddhatvāt svayaṃbhātavedavedāntārthatvācca 
upanayanasaṃskāraśāstrasya mānuṣakiñcijjñānaviṣayatvameveti nirṇīyate | uta - 
ekaśataṃ ha vai varṣāṇi maghavān prajāpatau brahmacaryamuvāsa ! bṛgṛrvai 
vāruṇiḥ varuṇaṃ pitaramupasasāra adhīhi bhagavo brahmeti ityādau 
brahmavidyāgrahaṇārthaṃ brahmacaryādikaṃ dṛṣṭam |

uta bhṛgvādisagotratvena svata udbhūtayajñasūtraviśiṣṭatvena 
svatassiddhavedavedāṅgajñānavatvena ca brahmavidyādhikārahetubhūtādhitvādikaṃ ca 
sambhavatyeva | vedānāṃ arthavādaprāmāṇyāt  devānāṃ śarīritvena tatsāmarthyaṃ 
sidhyati | ādityo yūpaḥ agnihiṃmasya bheṣajam ityādiguṇavādānāṃ svārthe 
samanvayavirodho'pi indro vṛtrāya vajramudayacchat 



ityādīnāmarthavādānāṃ virodhasya mānāntaraprāpteścābhāvena svārthe 
samanvayasambhavāt | aṅguṣṭha mātraśrutessvāṅguṣṭhāpekṣayā 
virodhābhāvāprāmāṇyaṃ yuktam |

nanu cturthyantaśabdānāmeva devatvātteṣāmacetanatvātkathaṃ 
brahmavidyāyāmadhikāra iti cenna | caturthyantaśabdavācyānāṃ vigrahavatāṃ devānāṃ 
pratipāditatvena brahmavidyāyāmadhikāra sambhavāt |

devānāṃ vigrahavatve vādhakamāśaṅkya nirākaroti - 

91. virodhaḥ karmaṇīti cennānekapravṛtterdarśanāt || 27 ||

nanu - devānāṃ vigrahavatvaṃ vinā brahmavidyāyāmanadhikārāttadaṅgīkaraṇīyam 
| tathā sati karmaṇyapi śarīritayā ṛtvigādivatsannidhānenaivopakārakatvaṃ syāttacca na 
sambhavati | ekasya śarīrasyānekatra 
yugapatsannidhānāsambhavāttasmādvigrahavatvāṅgīkāre karmaṇi devatāyā 
upakārakatvavirodhaḥ prasajyeteti cennaiṣa doṣaḥ | kutaḥ  anekapravṛtterdarśanāt 
vigrahavato'pi saubharyāderiva devānāmekaikaśarīritve'pi ekasya devasyānekeṣāṃ 
śarīrāṇāṃ yugapadvyāpteḥ śrutau darśanāt | tathā hi - 

bṛhadāraṇyake śākalyabrāhmaṇe - athainaṃ vidagdhaḥ śākalyaḥ papraccha kati 
devā yājñavalkya ityupakramya trayaśca trī ca śatā trayaśca trī ca sahasraṃ ityuktvā 
katamete iti pṛcchāyāṃ mahimāna evaiṣāmete trayastriṁ śattveva devā iti 
sahasraṣaḍadhikatriśatadevānāṃ trayastriṃśaddeveṣvantarbhāvamuktvā | 
trayastriṃśattve'pi ṣaṭsu ṣaṇṇāṃ triṣu trayāṇāṃ dvayordvayorekasminvāyvātmake deve 
antarbhāvaṃ bruvatī śrutiḥ ekasya vāyoranekātmakatvaṃ darśayati | 
tasmādvigrahavatve'pi devānāṃ karmāṅgabhāvacodanādanekavidhatve na 
kaścidvirodhaḥ |

smṛtāvapi - 
ātmano vai śarīrāṇi bahūni bharatarṣabha |
yogī kuryātphalaṃ prāpya taiśca sarvairmahrīṃ caret ||

prāpnuyādviṣayān kaiścit kaiścidugraṃ tapaścaret |



ityādinā aṇimādyaiśvaryeṇa yogīśvarāṇāmapi 
yogaprabhāvādyugapadanekaśarīradhāraṇasya pratipāditatvāt 
taijasaśarīrāṇāmājanmasiddhadevānāmanekapratipattiḥ kutaśśaṅkanīyā |

anekairbhojayadbhirbhojyaṃ yugapadeko na bhojyate |
bahubhirnamaskurvāṇaistu yugapadeko na vandyate ||

evaṃ vigrahavatīmekāṃ devatāmuddiśya bahavaḥ svaṃ svaṃ dravyaṃ 
yugapatparityakṣyantīti tatkarmaṇi na virodhaḥ |

brahmādidevānāṃ vigrahavatvāṅgīkāre 
vigrahāṇāmanityatvāttatpratipādakavedasyāpyanityatvaṃ syādityāśaṅkyāha - 

92. śabda iti cennātaḥ prabhavātpratyakṣānumānābhyām || 28 ||

nanu māstu karmaṇi virodhaḥ | śabde vede virodho dṛśyate | asmadādivaddevānāṃ 
vigrahavatvāṅgīkāre janmavināśaḥ prasajyeta | ato'nityavigrahavaddevatāyāḥ 
nityavedārthatvāṅgīkāre śabdasyārthena saha 
nityasambandhābhāvānnityānityasaṃyogavirodhaḥ |

kiñca - śrutipratipāditendrādidevānāmanityatvāṅgīkāre tatpratipādakavedasyāpi 
tathāpauruṣeyatvamanityatvaṃ ca syāt | 
tasmādvedacodanārthavādāderdattajalāṃjalitāprasaṅgaḥ | taccodita karmaṇāṃ 
cāsiddhirityanekārthavirodhaḥ iti cet na tadvirodhaḥ kutaḥ  ataḥ prabhavāt | 
devādiniṣṭhanityākṛtivācakādvedarāśereva devatādiprapañcasya 
prabhavādutpannatvaśravaṇādityarthaḥ | kathamevamavagamyate  - 
pratyakṣānumānābhyām |

pratyakṣaṃ śrutiḥ | anumānaṃ smṛtiḥ | yathākramaṃ śrutiḥ śabdapūrvā sṛṣṭiṃ 
nirdiśati | tathā ca śrutiḥ - eta iti vai prajāpatirdevānasṛjata asṛgramiti manuṣyān 
indava-iti pitṝn tiraḥ pavitramiti grahānāśava iti stotraṃ viśvānīti śāstraṃ 
abhisaubhagetyanyāḥ prajāḥ iti | tathā sa manasā vācaṃ mithunaṃ samabhavat ityādinā 
tatra tatra śabdapūrvikā sṛṣṭirupadiśyate |



smṛtirapi - 

anādinidhanā nityā vāgutsṛṣṭā svayaṃbhuvā |
ādau vedamayī divyā yataḥ sarvāḥ pravṛttayaḥ || iti |

nāma rūpaṃ ca bhūtānāṃ karmaṇāṃ ca pravartanam |
vedaśabdebhyo evādau nirmame sa maheśvaraḥ || iti |

tasmādvedasya nityatvaṃ devādīnāmanityatvaṃ codāhṛtavākyaiḥ pratīyata iti na 
virodhaḥ | vyaktīnāmanityatve'pyākṛtinityatayā tasyā eva śabdārthatvena 
gavādivatsambandhasyautpattikatvasiddheḥ na śabde virodhaḥ |

kiñca - yadvi manasā dhyāyate tadvācā vadati tatkarmaṇā karoti iti nyāyena yathā 
guruśśiṣyapāṭhārthaṃ prāṅmanogataśāstraṃ smṛtvā paścāttadarthaṃ 
chātrāṇāmupadiśati | ghaṭanirmāṇakāle yathā kulālo ghaṭaśabdādākṛtiviśeṣaṃ 
manogataṃ dhyātvā ghaṭādikaṃ sṛjati tadvatparameśvaro'pi sṛṣṭikāle 
svahṛdayasthitavaidikendrādiśabdādākṛtiviśeṣān smṛtvā 
paścādindradinendrādikaṃ sṛjatīti na śabdavirodhaḥ |

asminnarthe hetvantaramāha - 

93. ata eva ca nityatvam || 29 ||

kartṛsmaraṇādinā siddhameva vedasya nityatvam | 
anityasaṃyogenānityatvāmāṃśaṅkya vedā 
devākṛtiviśeṣāvacchinnadevādisṛṣṭipratipādanādākṛteśśabdārthatvāttasyāśca 
nityatvānnānityasaṃyoganibandhanamanityatvamityupasaṃharati | atra evākṛteḥ 
śabdārthatvādeva vedasya nityatvamaviruddham |

kecidvedeśvarayornityatvamavāntarapralayāvasthāyitvamityūcuḥ | vācā virūpanityayā 
ityādiśrutivirodhaprasaṅgāttadasaṅgatam | kiñca - vedānāṃ 
parameśvaravimarśaśaktitvena nityatvāt tanmithyātve vedabāhyapāṣaṇḍamatapraveśaḥ 
prasajyeta | api ca - mantrakṛto vṛṇīte iti viśvāmitrasya sūktaṃ bhavati iti 
viśvamitrādīnāṃ mantrakṛtve'pi viśvāmitrādiśabdānāmākṛtiviśeṣān 



smṛtvā tattadvaidikaśabdairmantrabrāhmaṇātmakasya vedasya nityatvamupadiśyate | 
yasmādbrahmā vaidikendrādiśabdārthān smṛtvā sṛjati 
anadhītamantrārthavijñānasamarthatvāt dainandinapralayānantaraṃ 
punaviśvāmitrādicarācaraprapañcaṃ sṛjati | tasmānmantrādikartṛtvaṃ vedanityatvaṃ 
ca siddham |

indrādīnāṃ pratikalpaṃ vilakṣaṇanāmarūpatvādvedasya kathaṃ 
tatpratipādakatvamityāśaṅkyāha - 

94. samānanāmarūpatvāccāvṛttāvapyavirodho darśanāt smṛteśca || 30 ||

samānanāmarūpatvātsarveṣāmindrāṇāṃ sarveṣu kalpeṣu 
samānanāmarūpatvādāvṛttāvapīndraparaṃparāyāmāṅgīkriyamāṇāyāmapya##-
evamagnivāyuvaruṇādiṣvapi draṣṭavyam |

nanvākṛtipadārthatve'pi pralaye sarvākṛtivyaktināśe punastadākṛtikavyaktyutpattau 
mānābhāvāt nityānityasaṃyogavirohastadavastha iti cenna | 
saṃsārasyānāditvātpratisṛṣṭistadākṛtikameva janyate na vilakṣaṇam | pralaye sarvaṃ 
vastu saṃskārāvaśeṣameva naśyati na tu niranvayadhvaṃsaḥ | jñānasyevārthasyāpi 
tatsaṃjñitapadārthopapattidarśanena saṃskārāṅgīkārāt saṃskārācca 
samānanāmarūpaiva sṛṣṭirna vai lakṣaṇyam | samānanāmarūpatvasya śrutau 
darśanātsmṛteścā | bhyupagantavyam | sūryācandramasau dhātā yathāpūrvamakalpayat 
| divaṃ ca pṛthivīṃ cāntarikṣamatho suraḥ yo brahmāṇaṃ vidadhāti pūrvaṃ yo vai 
vedāṃśca prahiṇoti tasmai | taṃ hi devamātmabuddhiprakāśam | mumukṣurvai 
śaraṇamahaṃ prapadye ityādikā śrutiḥ | smṛtirapi - 

apa eva sasarjādau tāsu vīryamapāviśat |
tadaṇḍamabhavaddhaimaṃ sahasrārkasamaprabham ||
brahmāṇaṃ vidadhe pūrvaṃ vedāṃścāsmai prayacchati || ityādi |

kiñca - yathā suptaḥ svapnaṃ na kañcana paśyatyathāsminprāṇa evaikadhā bhavati 
tathainaṃ vāk sarvairnāmabhissahāpyeti cakṣussarvairūpaissahāpyeti śrotraṃ 
sarvaiśśabdaissahāpyeti 



manassarvairdhyātaissahāṣyeti sa yadā pratibudhyate yathāgnervisphuliṅgā 
vipratiṣṭherannevamevaitasmādātmanaḥ prāṇā yathāyatanaṃ vipratiṣṭhante prāṇebhyo 
devā devebhyo lokāḥ itiśrutāvapi mṛdi 
maṇḍūkādivatpūrvakalpaprapañcasamānanāmarūpatvamuttarottaraprapañcasya varṇitam 
| suptau svapnajāgratprapañcavyavahārapralaye'pi punaḥ 
pūrvaprabodhavyavahāravaduttarottarakalpāntare sṛṣṭipralayayorapyevamūhanīyam |

pūrvapakṣasaṅgatyā matāntaramāha - 

95. madhvādiṣvasambhavādanadhikāraṃ jaiminiḥ || 31 ||

devānāmanadhikāraṃ brahmavidyāyāṃ jaiminirmanyate | kutaḥ  
madhuvidyādiṣvadhikārāsambhavāt | asāvādityo devamadhu devānāmodanānmadhvīva 
madhu tasya madhuno dyuloka eva tiraścīmavaṃśaḥ | antarikṣamapūpaḥ ādityasya hi 
madhuno'vasthānātadeva madhvapūṣamityāropaḥ | rohitaṃ śuklaṃ kṛṣṇaṃ gopyaṃ ca 
ityādinā ādityamaṇḍalaprāptiphalakeṣu madhuvidyādīnāmadhikāraḥ 
ādityādyantarābhāvāt | svasyaivopāsyatvopāsakatvābhāvāt | tathā ca 
brahmavidyāyāmadhikārāṅgīkāre vidyātvā'viśeṣāttatrāpi syāt | tatra 
cādhikārāsambhavādbrahmavidyāyāmapi na sambhavati | 

kiñca - kamanyatamādityamupāsīta  punaśca ādityavyapāśrayāṇi pañca 
rohitādīnyamṛtāni ityupakramya vasavo rudrā ādityā marutaḥ sādhyāśca 
pañcadevagaṇāḥ krameṇa tattadamṛtamupajīvati ityupadiśya sa ya etadevamamṛtaṃ 
veda vasūnāmevaiko bhūtvāgninaiva mukhenaita devāmṛtaṃ dṛṣṭvā tṛpyati 
ityādinā vasvādyupajīvyānyamṛtāni vijānatāṃ vasvādimahimaprāptiṃ darśayati | 
vasvādayastu svātiriktavasvādīn kānamṛtopajīvino vijānīyuḥ  
svavyatiriktavasvādimahimānaṃ kaṃ vā prepseyuḥ   tathāgniḥ pādo vāyuḥ pādaḥ 
ādityaḥ pādo diśaḥ pādo vāyurvāvasaṃvarga ādityo brahmetyādeśaḥ ityādiṣu 
devatātmopāsaneṣu na caiṣāmadhikāraḥ | tathemāveva gautamabharadvājau 



bharadvājau ayameva gautamo'yaṃ bharadvāja imāveva viśvāmitrajamadagnī ayameva 
viśvāmitro'yaṃ jamadagnirimāveva vasiṣṭhakaśyapau ayameva vāsiṣṭho'yam kaśyapo 
vāgevātriḥ ityādinā ṛṣyupāsyavidyāsu na teṣāmeva ṛṣīṇāmadhikāraḥ | tasmāt 
devatānāṃ sarvathā madhuvidyāyāmadhikārāsambhavāt brahmavidyādhikāro na 
sambhavatīti vijñāyate |

tatra hetvantaramāha - 

96. jyotiṣi  bhāvācca || 32 ||

ta devā jyotiṣāṃ jyotirāyurhopāsate'mṛtam iti jyotiṣi paramaśive'sādhāraṇatayā 
devānāmupāsanepyadhikārabhāvavākyadarśanāt itaratra madhvādyupāsane anadhikāro 
nyāyasiddha ityavagamyate |

kiñca - paridṛśyamānajyotirmaṇḍala eva sūryacandrādidevatāśabdānāṃ 
lokavyavahārasadbhāvānmaṇḍalasya mṛtpiṇḍavadacetanatvena 
vigrahābhāvādagnivāyvādīnāmapi tattulyatā | mantrārthavādānāṃ cānyaparatvena 
svārthe prāmāṇyābhāvānna devānāṃ vigrahavatvam | tasmādapi devānāmanadhikāra iti 
jaiminirmanyate |

evaṃ devānāṃ brahmavidyādhikāre jaiminyācāryakṛtākṣepaṃ nirākaroti - 

97. bhāvantu bādarāyaṇo'sti hi || 33 ||

tu śabdaśśaṅkānirāsārthaḥ | madhuvidyādiṣu devānāmadhikārābhāve'pi 
brahmavidyāyāmadhikāraṃ vādarāyaṇācāryo manyate | asti hi maṇḍalābhimāninī 
maṇḍalātiriktā vigrahavatī cetanadevatā | astīti purāṇeṣu pratipādyata ityarthaḥ | 
madhuvidyāyāmanadhikāre'pi vasvādidevānāṃ 
svahṛdayapuṇḍarīkasthabrahmopāsanādhikāro na virudhyate | kalpāntare 
vasvāderbrahmatvaprāptisambhavāt | saguṇanirguṇātmakaṃ śivābhidhānaṃ paraṃ 
brahma devānāmupāsyaṃ 



vidhīyate | asāvādityo devamadhu ityārabhya 
ādityavasvādināmarūpaviśiṣṭakāryaviśeṣāvasthaṃ brahma upāsyaṃ upadiśyate | atha 
tata ūrdhvaṃ udetyanenaivodetā nāstametā ityādinā sūkṣmādityāntarātmatvena 
praviṣṭaṃ kāraṇātmakaṃ brahma upāsyamupadiśyate | tatra sa ya etadevamamṛtaṃ 
vasūnāmevaiko bhūtvāgninava mukhenaitadevāmṛtaṃ dṛṣṭvā tṛpyati iti 
vasvāditvarūpaṃ phalamucyate | na ha vā asmā udeti na nimlocati sakṛddivā haivāsmai 
bhavati ya etāmevaṃ brahmopaniṣadaṃ veda iti brahmaprāptiphalamupadiśyate | 
tasmānmadhvādiṣvapi devānāmadhikārassambhavati |

kiñca - yadyapi devānāṃ devatāmiśropāsanānadhikārastathāpi brahmavidyāyāṃ 
teṣāpapyadhikārassambhavati hi | nahyekannānadhikāre sarvatrānadhikāraḥ | 
rājasūyādyanadhikṛtānāṃ brāhmaṇādīnāṃ jyotiṣṭomānadhikāraprasaṅgāt | 
yaduktaṃ jyotiṣi bhāvācceti tasyottaramasti hi | 

yadyapi ādityādayaḥ śabdā jyotiṣi prayujyante tathāpi tadabhimānidevatāparā eva taṃ 
taṃ devatātmānaṃ pratipādayanti | asti hyaiśvaryayogāddevānāṃ jyotīrūpeṇāvasthātuṃ 
taṃ taṃ vigrahaṃ gṛhītvā ca vyavahartuṃ sāmarthyam | | tathāhi śrūyate - 
medhātithemeṣeti medhātithiṃ hi kāṇvāyanamindro meṣo bhūtvā jahāra 
(vāṣkamamantropaniṣat ) iti | smaryate ca ādityaḥ puruṣo bhūtvā 
kuntīmupajagāma ha iti | mṛdādiṣvadhiṣṭhātāro'bhyupagamyante | 
mṛdabravīdāpoṛbṛvan ityādau darśanāt | 

nanu - mantrārthavādānāṃ svārthatātparyābhāvāt tanmūletihāsapurāṇānāmapi 
tathātvātkathaṃ vigrahasiddhiriti cenna | atrāpyasti hyevottaraṃ teṣāmapyabādhite'rthe 
prāmāṇyamastītyarthaḥ | arthavādeṣvapi śabdaśaktibalājjātasyārthapratyayasya 
bādhābhāve prāmāṇyamapratihatameva | tanmātreṇa prayojanānavāpteḥ | 
vidheyastāvakayā vidhyekavākyatvakalpanaṃ iti cet na caitāvatā 
avāntaravākyārthavāthassambhavati | tasyābhāse stutirapi na syāt ata eva 
vāyavyastavanādyarthavādeṣvapi anuvādenāvādhitamarthamaṅgīkṛtyaiva 
stutiparatvamaṅgīkriyate | 

vastutastu yathāsvargāryavādānāṃ codanāpekṣitaphalapratipādakatayā prāmāṇyamevaṃ 
devatāvigrahapratipādakānāmapi | tathā hi - tṛpta evainamindraḥ prajayā 
paśubhistarpayati 



ityādiparyālocanayā rātrisatranyāyena devatāprītireva karmaṇāṃ vyāpāratvena kalpyate | 
na tvātmasamametamapūrvākhyaṃ mānāntarāgocaraṃ kalpanārham | na ca pradattaṃ 
havirdevatā bhuṅkte pratyakṣavirodhāt | bhogābhāve kathaṃ tṛptiḥ  tṛptyabhāvācca 
kathaṃ prasīdatīti vācyam | abhuñjānāyā api taduddeśena tyāgamātreṇāpi 
prītisambhavāt |

yathā kasmiṃścit pūjyatame asannihite'pi sannihitānāṃ pūjāprasaṅge taduddeśena 
pūrvaṃ kiñcittāmbūlādikaṃ vibhajyāsmai datvā sannihitapūjāyāṃ kṛtāyāṃ 
tacchrutvā so'pi kiñcidalabhamāno'pi prathamaṃ svoddeśatyāgamātreṇātmānaṃ 
pūjitaṃ manvānaḥ prasīdati | tathā devānāmapi taduddeśena āhavanīyaprakṣepe tena 
prītiraviruddhā | evaṃ namaskārādikaraṇā prītirudāhartavyā | na ca 
grahādīnāmacetanānāmapi devatāprītyasambhavaḥ tadadhiṣṭhātṛdevatāsambhavāt 
sambhavāt | vastutassarvāntaryāmīśvara eva sarvaphalaprada iti tasyaiva prītiḥ kalpyate | ata 
eva gītāsu - 

yo yo yāṃ yāṃ tanuṃ bhaktaḥ śraddhayārcitumicchati |
tasya tasyācalāṃ śraddhāṃ tāmeva vidadhāmyaham ||

sa tayā śraddhayā yuktastasyārādhanamīhate |
labhate ca tataḥ kāmānmayaiva vihitān hi tān || iti |

tasmāccetanavatvādvigrahavattvāddevatānāṃ brahmavidyādhikāro'stīti siddham |



9. apaśūdrādhikaraṇam 

atha śūdrāṇā brahmavidyādhikāranirākaraṇam 

aha hā re tvā śūdra iti śrutau śūdraśabdaśravaṇātpūrvatra 
brahmavidyāyāssāmānyena 
manuṣyādhikāravyapadeśātteṣāmaṅguṣṭhamātrahṛdayapradeśaviśeṣadarśanācca 
śūdrāṇāmapi tadadhikāro'stītyāśaṅkyāha - 

98. śugasya tadanādaraśravaṇāttadā dravaṇātsūcyate hi || 34 ||

chāndogye caturthādhyāye upākhyāyate'sya viṣayaḥ | ahaḥ hā re tvā śūdra tayaiva saha 
gobhirastu iti | ājahāremāḥ śūdrānenaiva mukhenālāpayiṣyathāḥ iti | iha śiṣyasya 
guruṇā aha hā re tvā śūdra iti śūdraśabdena sambodhanamupapadyate | tasmādatra 
śūdraśabdasya brahmavidyāyāmadhikāro'sti na veti sañcintyate | śūdrāṇāṃ 
brahmavidyāyāmadhikāro'sti śrutāvapi śūdraśabdasyāmantraṇadarśanāt | vasante 
brāhmaṇo'gnī nādadhīta grīṣme rājanyaḥ śaradi vaiśyaḥ iti 
traivarṇikānāmevātrāgnisambandhadarśanātteṣāmevātra brahmavidyādhikāritvameveti 
cenna |

arthitvādikasya śūdrāṇāmapi sambhavāt | manuṣyādhikāramapahāya 
devānāmadhikāravyapadeśāt | tadvatraivarṇikādhikāra iva śūdrasyāpyadhikāra iti 
prāsam | āhavanīyābhāvenāgnisādhyakarmānadhikāre'pi 
devādivadvidyāyāmadhikārasambhavāt | upanayanādyabhāve'pi 
devādipadbrahmavidyādhikāraḥ |

nanu svayaṃbhātavedavedārthatvātteṣāmevādhikāra iti cenna - śūdrāṇāmapi 
purāṇaśravaṇādinā jñānopapatteḥ | niṣādasthapatinyāyena 
mahāvākyagrahaṇādhikārasambhavācca | tasmādatra śūdraśabdasya mukhyārthatayā 
brahmavidyādhikārassambhavatīti cet - 

ucyate - na śūdrasya brahmavidyādhikāraḥ devānāmupanayanābhāve'pi 
sukṛtaviśeṣaprāptavedavedārthatvāt 
svabhāvasiddhābādhyabrahmasūtratvāttejaśśarīritvādyulokasambadhāñca 
nādhikāravirodhaḥ |



vedādhikārahetubhūtopanayanasya traiyarṇikaviṣayatvādaupaniṣacchāstrasya 
vedāṅgatvāt | śūdro yajñe'navaklaptaḥ iti niṣedhācca | chāndogye caturthyādhyāye 
saṃvargavidyāyāṃ śūdraśravaṇasya nyāyābhāvācca na liṅgaṃ sādhakam | 
liṅgasyādhikṛtaviṣayatvavyākhyānārthamidaṃ sūtram - śugasya 
tadanādaraśravaṇāttadā dravaṇātsūcyate hi iti |

asya jānaśruteḥ kṣatriyasya tadanādaraśravaṇāt tasya haṃsasya anādaraśravaṇāt yā 
śugutpannā sā śūdraśabdena sūcyate | aikvena svasya sarvajñatvajñāpanārthaṃ tadā 
dravaṇāt tayā śucā raikvaṃ prati jānaśrutiḥ śucamabhidudrāveti śūdro jānaśrutiḥ | 
mukhyārthāsambhavādyogo gṛhyate | atra jānaśrutiṃ pautrāvaṇaṃ rājānaṃ 
prāsādasthaṃ kadāciddhaṃsānāṃ taduparimālārūpeṇa gacchatāṃ eko haṃsaḥ ekaṃ 
pratyuvāca ayaṃ jānaśrutirmahābhāga iti | tamitaraḥ pratyuvāca | ko'yaṃ varākaḥ  
etasmādapyutkṛṣṭo raikvaḥ iti | tacchrutvā jānaśruteśśoka utpannastenaiva 
śokenānītaṃ rathagosuvarṇādyupāyanamavalokya rakva āha - he jānaśrute śūdra 
ānītamupāyanaṃ tavaivāstu naitenālpopāyanena ahamupadekṣyāmi 
ityākhyāyikārthassaṃkṣepato jñeyaḥ |

api ca vedādhyayanābhāvena tatsādhopalabdhatadjñānasidhyabhāvāt 
smṛtipurāṇetihāsādīni śrutyarthamupapādayanti tasmāttachravaṇādhikāro'pi na 
svātantryeṇa śūdrāṇāṃ vidhīyate | tacchravaṇajanyajñānaṃ tu 
sarvapāpāpanayanaphalam | vidura-dharmavyādhādīnāṃ 
devāṃśasambhūtatvātpurāṇaśravaṇajanyajñānadvārā mokṣādhikāritvaṃ na 
virudhyate |

nanu mukhya eva śūdro jānaśrutirastu | kiṃ jaghanyena yogenetyāha - 

99. kṣatriyatvagateścottaratra caitrarathena liṅgāt || 35 ||

na cātrāpi jānaśruteśśūdrajātitvam prakṛtaprakaraṇāduttaratra saṃvargavidyāyāmeva 
caitrarathena prasiddhakṣatriyeṇa abhipratāriṇā saha samabhivyavahārātmakaliṅgāt 
samānānāmeva prāyeṇa samabhivyavahāro bhavati | jānaśrutyupāsanopakrame hi 
pautrāyaṇaḥ śraddhādeyo bahudāyī bahupākya āsa | sa ha sarvatra āvasathān 
māṣayāṃcakre sarvata eva me'tsyantīti iti | dānaśīlatve nānāvidhapakvānnapradāyitvaṃ 
copadiśya tanmadhye sa 



saṃjihāna eva kṣattārayūṣe iti tṛpreraṇamupadiśyate | tadupasaṃhāre iyaṃ jāyā'yaṃ 
grāmo yasmin āste iti | te haite raikvaparṇā nāma mahāvṛṣeṣu yatrāsmā ubāsa iti 
bahugrāmadātṛtvamupadiśyate | tasmādetaddharmairjānaśśruteḥ 
kṣatriyatvamevāvabodhyate | atha ha śaunakaṃ ca kāpeyamabhipratāriṇaṃ ca kākṣaseniṃ 
pariviṣyamāṇau brahmacārī vibhikṣe iti kāpeyākhya yājakayogādabhipratārī caitrarathaḥ 
kṣatriya ityupadiśyate | caitrarathapurohitatvaṃ ca kāpeyānāṃ śrautaprasiddham | etena vai 
citrarathaṃ kāpeyā ayājayan iti etena dvirātreṇa | samānānvayānāṃ hi prāyeṇa 
samānānvayā eva yājakā bhavanti |

nanu citrarathapurohitakāpeyayogādabhipratāriṇaścaitrarathatvaṃ bhavati tasmānna 
kṣatriyatvamiti cenna | caitrarathirnāmaikaḥ kṣatrapatirajāyata iti vākyaśeṣe 
citrarathavaṃśajatvena kṣatriyapatitvena ca kṣatriyatvavyapadeśāttadvaduttaratra 
brāhmaṇena kāveyena yuktābhipratāri kṣatriya ityupadiśyate | tadvadekena brāhmaṇena 
yukto jānaśrutirapi kṣatriya ityavagamyate | tasmāt kṣatriyasyaiva śūdreti 
sambodhanamupapadyate |

niṣādasthapatinyāyena śūdrasya copaniṣadbrahmavākyaśravaṇādhikāro'stītyāśaṃvaya 
nirā karoti |

100. saṃskāraparāmarśāttadabhāvābhilāṣācca || 36 ||

atrāpi na śūdrāṇāṃ brahmavidyādhikāraḥ kutaḥ brahmavidyopadeśaprakaraṇe 
upanayanādi saṃskāraparāmarśāt | taṃ hopaninye adhīhi bhagava iti hopasasāda 
brahmaparā brahmaniṣṭhā brahmānveśamāṇāḥ eṣa ha vai tatsarvaṃ vakṣyatīti te ha 
sramitpāṇayo bhagavantaṃ pippalādamupasannā ityādinā upanayanasya 
brahmaviśvāṅgatvopadeśāt | ataśca na śūdrasyādhikāraḥ |

nanu tān hānupanīyaiva ityādāvanupanītānāṃ adīkṣitānāmapi 
vaiśvānaravidhāyāmadhikāritvavyapadeśādaniyatamupanayanamiti cenna | niṣedhasya 
prāptipūrvakatvāt prāptopanayanānāṃ śivadīkṣitānāṃ prācīnaśālādīnāṃ 
dvijānāmevādhikārāt niṣedhastu svavidyopadeṣṭuraśvapaterājño 
nyūnavarṇatvāddraṣṭavyaḥ | tānprācīnaśālādīn ṛṣīnanupanīyaiva aśvapatīrājovāceti 
śrutyarthaḥ |



nanu tarhi śūdrasyāpyupanayanaṃ kalpyatāmityata āha - tadabhāvābhilāṣācceti |

na śūdre pātakaṃ kicinna ca saṃskāramarhati |
śūdraścaturtho varṇa syādekajātiriti smṛtiḥ ||

ityādinopanayanādisaṃskārābhāvābhilāpādityarthaḥ | pātakaṃ 
bhakṣyābhakṣavibhāgābhāvakṛtam | ekajātirupanayanarahita iti bhāvaḥ | 
niṣādasthapattiṃ yājayet iti vidhirastīti cenna | 
upanayanasaṃskāraviśiṣṭatraivarṇikānāmeva śrutismṛtiṣu 
mahāvākyaśravaṇopadeśānna śūdrasya brahmavidyādhikāritvaṃ sarvadā sambhavatīti 
siddham |

atra hetvantaramāha - 

101. tadabhāvanirdhāraṇe ca pravṛtteḥ || 37 ||

ito'pi na śūdrasyādhikāraḥ śūdratvābhāvanirdhāraṇe 
satyevopadeśapravṛttervyapadeśāt | naitadabrāhmaṇo vivattkumarhati samidhaṁ 
saumyāharopatvānepye satyādagāḥ iti liṅgātsatyakāmo jābālaḥ pramītapitṛko 
gautamasamīpaṃ gatvā brahmacaryamupeyamityuvāca | taṃ gaitamaḥ papraccha kiṃ gotro'si 
iti | jābāla uvāca - mātāpi na jānātyahamapi na jānāmi iti | tacchrutvā gautamaḥ 
nābrahmaṇasyetādṛśayathārthavāditvaṃ sambhavati iti śūdratvābhāvaṃ niścitya 
śuśrūṣāmaṅgīkṛtavān ityākhyāyikādarśanācca na śūdrasyādhikāra iti siddham |

nanūpanayanāsambhave brahmoccāraṇanirāsaḥ kādācitkassārvatriko vā  na sarvadā 
sambhavati | ḍimbhasyopanayanāsambhave'pi na brahma abhivyāhārayet - anyatra 
svadhāninayanaditi svadhāninayane brahmoccāraṇavidhānāttasmātkādacitka iti yujyate | 
tato'nupanītasya śūdrasya pākayaśādiṣu brahmoccāraṇanirāsaḥ syāt | na 
brahmavidyādhikāraniṣedha ityaśakyāha - 



102. śravaṇādhyayanapratiṣedhātsmṛteśca || 38 ||

itaśca na śūdrasyādhikāraḥ | kasmāt smṛteśca | smṛtito vedaśravaṇasya 
tadadhyayanasya tatprayojanayorarthajñānānuṣṭhānarūpayorarthayoḥ 
pratiṣedhānniṣedhādityarthaḥ | atha hāsya vedamupaśṛṣvataḥ trapujatubhyāṃ 
śrotrapūraṇaṃ udāharaṇe jihvācchedaḥ dhāraṇe śarīracchedaḥ ityatra śūdrasya 
vedādhyanādau śikṣā śrūyate |

śūdrasya vedaśravaṇe tacchotre taptamādarāt |
trapuṃ prapūrayedrājā taduccāraṇa mātrataḥ ||

tajjihvāṃ chedayettūrṇaṃ taddhāraṇavaśāttadā |
śarīrabhedanaṃ kuryādvidhireṣo'yamucyae ||

iti smṛtirapi dṛśyate | tasmādupanayanādisaṃskāraviśiṣṭatraivarṇikānāmeva 
vedaśravaṇavedādhyayanavedārthānuṣṭhānavidhisambhavātteṣāmeva 
brahmavidyādhikāra iti rāddhāntaḥ |

nanu vidura-dharmavyādhaprabhṛtīnāṃ brahmajñānadarśanānna śūdrāṇāṃ 
brahmavidyādhikāraniṣedha iti cenna teṣāṃ devāṃśatvāt |

devāṃśasambhavānāṃ tu jātibheda. na kārayet |
svabhāvasiddhavijñānādvāmadevādivatsadā |
tatputrabāndhavādīnāṃ jātibhedaḥ prakalpyate ||

ityādau kāraṇapuruṣatvena nirgatajātibhedavyapadeśādvidurādīnāmapi 
śūdratvamaupacārikameva | tathāpi teṣāṃ gurusamīpe traivarṇikaissaha 
purāṇetihāsaśravaṇādhikāramātrameveti vidhīyate | na 
pratyakṣavedavedāntavidyādhikāritvam |



kampanādhikaraṇam || 10 ||

prāsaṅgikādhikāracintānivṛttā | prakṛtavākyārthasandhānamadya darśayati - 

103. kampanāt || 39 ||

sarvagatasya śivasya parabrahmaṇaḥ sādhakānugrahāya manuṣyahṛdayapramitatvaṃ 
kaṭhavalyupakrame pradarśya - 

yadidaṃ kiñca jagatsarvaṃ prāṇa ejati nissṛtam |
mahadbhayaṃ vajramudyataṃ ya etadviduramṛtāste bhavanti ||

iti kaṭhavallīṣaṣṭhādhyāye paṭhyate'sya viṣayaḥ | atra jagatkampanahetuḥ prāṇo vā 
aśanirvā parameśvaroveti saṃśayaḥ | prāṇa ejati nissṛtaṃ iti vākye nisṛtamutpannaṃ 
yadidaṃ jagatsarvaṃ prāṇe nimitte ejati iti śrūyate | prāṇaśabdasya prāṇavāyau 
prasiddhatvājjagadāptasya parameśvarasya viśvakampanahetutvāsambhavāt namaste vāyo 
tvameva pratyakṣaṃ brahmāsi ityādau tasyaiva brahmatvavyapadeśācca atra 
prāṇopāsanasyaiva mokṣopadeśe na virodhaḥ | kiñca - apa punarmutyuṃ jayati ya 
evaṃ veda iti śrutau vāyuvijñānasya mokṣaphalaṃ spaṣṭamuktaṃ athavā mahadbhayaṃ 
vajramudyataṃ ityatra mahābhayahetutvasya vajra eva vāyau parjanyabhāvena vivartamāne 
vidyunmeghavṛṣṭayo jāyante iti śravaṇāt aśanihetuvāyulakṣakatvaṃ vajrasyāpi yuktam 
| tasmātsarvathātra parameśvaramukhyaliṅgā darśanānna parameśvara evopadiśyata iti 
cet - 

ucyate kalpanāt | atra jagatkampanahetuḥ parameśvara eva | ejṛ - kampana iti dhātoḥ 
kampanārthatvādityarthaḥ | parameśvare prāṇaśabdaḥ śrūyate parameśvarasya 
sakalajagatkampanahetutvaṃ śāsakatvādbhavati | yasya śāsanabhayena sarve vayaṃ 
niṣiddhavimukhā vihiteṣu pravartāmahe | bhīṣāsmādvātaḥ vavate bhīṣodeti sūryaḥ | 
bhīṣāsmādagniścendraśca mṛtyurdhāvati pañcamaḥ iti ityādau ca pavanādīnāṃ 
bhayahetutvaṃ parameśvarasyaivopadiśyate | 



īśānassarvavidyāmāmīśvarassarvabhūtānāṃ ityādau jaganniyāmakatvasya tasminneva 
darśanājjagadbhayahetutvaṃ samucitam | tasmādrājamukhaṃ bhīṣmaṃ bhāvukaṃ iti 
śravaṇāt kalyāṇamūrterapi jagacchāsakatayā bhayahetutvam | sarvopādānatvāttasya 
prāṇaśabdavācyatvaṃ yuktam | sa eva viṣṇussa prāṇaḥ prāṇasya prāṇaṃ ityadiṣu 
śrūyate |

kiñcopakramopasaṃhāramadhyaparāmarśatayā 
parameśvaraprakaraṇatvāvagamānnānyaviṣayatvam |

tadeva śukraṃ tadbrahma tadevāmṛtamucyate |
tasmin lokāḥ śritāssarve tadu nātyeti kaścana ||

ityupakramavākye parameśvara evopadiśyate | jagatsarvaṃ prāṇa ejati 
ityejayitṛtvamapīdaṃ parameśvarasyaivopapadyate na vāyumātrasya | tathā hi śrutyantare 
prasiddhaṃ - 

na prāṇena nāpānena martyo jīvati kaścana |
itareṇa tu jīvanti yasminnetāvupāśritau || iti |

uttaratrāpi - 

bhayādasvāgnistavati bhayāttapati sūryaḥ |
bhayādindraścāgniśca mṛtyurdhāvati pañcamaḥ ||

ityādinā parameśvaradharmabāhulyāttatprakaraṇamiti niścīyate | vajraśabdavācyatvaṃ 
sādhvasakāraṇatvasāmānyātsamucitaṃ parameśvarasyaiva | ya etadviduramṛtā bhavanti 
ityādāvamṛtaphalavyapadeśo'pi parameśvaraviṣayaka eva | īśaṃ jñātvā'mṛtā 
bhavanti jñātvāśivaṃ śāntimatyantameti sampaśyanbrahma paramaṃ yāti nānyena 
hetunā ityādau śivajñānasyaiva mokṣahetutvanirdeśāt na vāyuvijñānādamṛtatvaṃ 
kvacidapi vidhīyate | tatropasaṃhāre anyatra bhūtācca bhavyācca yattatpaśyasi tadvada iti 
parameśvarasyaivoktatvājjagatkampanahetutvaṃ netarasyeti siddham ||



jyotiradhikaraṇam || 11 ||

daharapuṇḍarīkādipradeśaviśeṣopāsyatvena pratipāditasya parabrahmaṇaḥ śivasya 
prāpyatvamadhikaraṇāntareṇopapādayati - 

104. jyotirdarśanāt || 40 ||

chāndogye - pañcamādhyāye prajāpatividyāyāmāmnāyate - eva 
samprasādo'smāccharīrātsamutthāya parañjyotirupasampadya iti sa uttamaḥ puruṣa iti | iha 
jyotiśśabdena prasiddhaṃ sūryādijyotirnārāyaṇaḥ paraśivo veti saṃśayaḥ |

nātra jyotiśśabdena paramaśivaḥ pratipādyaḥ tasya tejaḥparatvena mukhyatvāt | 
jyotiścaraṇāmidhānāt ityatra caraṇahetutvena jyotiśśabdasya 
svārthaparityāgadarśanāttadvadatra parameśvaraparatvaṃ nopapadyate | kutaḥ  
kāraṇābhāvāt | na muktiprāptihetutvamapi parameśvarasya sambhavati | akṣayā etā 
hṛdayasya nāḍyaḥ ityādi nāḍīkhaṇḍe atha yatraitasmāccharīrādutkrāmatyathaitaireva 
raśmibhirūrdhvamākramate ityādiśrutau prabhākarasyaiva muktiprāpyattvavyapadeśāt |

kiṃ ca - nārāyaṇasyāpi samucitam | uttamaḥ puruṣastvanyaḥ paramātmetyudāhṛtaḥ 
ityādau muktaprāpyasya parañjyotiṣaḥ puruṣottamaśabdavācyatvena nirdeśāt | 
puruṣottamaśabdasya tatraiva rūḍhatvāt | tasmāttasyaiva 
puruṣottamaśabdasamānādhikaraṇaparañjyotiśśabdavācyatvaṃ sambhavatīti prāpte ##-

atha śivasya brahmaṇaḥ puruṣottamatvapratipādanam 

brūmaḥ - jyotirdarśanāt | atra parañjyotiśśiva eva kasmāddarśanāt | ya 
ātmā'pahatapāpmā ityupakramya paramaśivasyaiva pratipādyatvenānuvṛttidarśanāt atra 
paraṃ jyotiśśabdavācyatvaṃ uttamapuruṣatvaṃ muktaprāpyatvaṃ ca parameśvare na 
viruddham | apahatapāpmatvādidharmaviśiṣṭaparameśvarasyaivātra anveṣṭavyaḥ iti 
pratijñānāt | etaṃ tvevaṃ te 



bhūyo'nuvyākhyāsyāmi ityanusandhānāt aśarīraṃ vā vasantaṃ na priyāpriye spṛśataḥ 
ityādau aśarīratvena jyotissampatyupadeśāt |

kiñcottamapuruṣaviśeṣaṇātparamapuruṣa evātra nirdiśyate | brahmaprakaraṇānna 
muktaprāpyatvaṃ prabhākarasyopapadyate | atra brahma samaśnute vidvān parātparaṃ 
puruṣamupaiti divyam ityādāvapunarāvṛttatayā mumukṣūṇāṃ 
paramaśivaprāptidarśanāt na nārāyaṇasyāpi muktaprāpyatvaṃ sambhavati | jñātvā 
śivaṃ śāntimatyantameti īśaṃ jñātvā amṛtā bhavanti ityādau muktānāṃ 
paramaśivaprāptidarśanāt | puruṣottamaśabdo'pi parameśvare sambhavati puruṣebhyaḥ 
śārīrebhyaḥ paramaḥ utkṛṣṭatvāt | brahmamedhakalpe'pi veṣṭituṃ puruṣottamam iti 
prāpyasya paramaśivasya brahmaṇaḥ paryāyatvena hasta-kara-pāṇiśabdavat 
puruṣottamaśabdasya yogadarśanāt | īśānaḥ sarvavidyānāṃ ityādau 
vedādisarvavidyāniyāmakatvasarvanaprabhūtātmakapuruṣanivāmakatvādi##-
jyotiḥ paraśiva eva | parātparataraṃ brahma tatparātparato hariḥ | 
yatparātparato'dhīśastanme manaśśivasaṃkalpamastu || śivamadvaitaṃ caturthaṃ 
manyante viśvādhiko rudro maharṣiḥ ityādau 
puruṣaśabdavācyanārāyaṇādijīvebhyo'dhikatvavyapadeśāt paramaśiva eva puruṣottama 
iti rāddhāntaḥ | puruṣottamaśabdasya viṣṇvāveva rūḍhiriti cet harivaṃśe kṛṣṇaṃ prati 
parameśvaravacanam - 

yāni nāmāni govinda tava loke mahānti vai |
tānyeva mama nāmāni nātra kāryā vicāraṇā ||

iti vākyadarśanātpuruṣottamaśabdavācyatvaṃ tasyaiva siddham |



arthāntaratvādivyapadeśādhikaraṇam || 12 ||

105. ākāśo'rthāntaratvādivyapadeśāt || 41 ||

chāndogyasyāṣṭamādhyāye paṭhyate'sya viṣayaḥ | ākāśo ha vai nāma 
nāmarūpayornirvahitā te yadantarā tadbrahma tadamṛtaṁ sa ātmā itīha 
nāmarūpanirboddhṛtvenopadiṣṭa ākāśaḥ kiṃ bhūtākāśaḥ ki jīvaḥ uta parameśvaro 
veti saṃśayaḥ | viyatyākāśaśabdasya rūḍhatvādavakāśapradātṛtvena tasya 
nāmarūpavibhāgayonyatvasambhavāt | sarvāṇi ha vā imāni bhūtāni ākāśādeva 
samutpadyante ityādau jagatkāraṇatvasya tatraiva vyapadeśāttadeva yuktam | uta jīvo'pi syāt 
| anena jīvenātmanānupraviśya nāmarūpe vyākarapāṇi iti vikārajātasya 
nāmarūpavyākṛtatvānnirvikārasya parameśvarasya tadasambhavāt | tasya 
nāmarūpavyākaraṇadarśanāt cidākāśarūpatvācca | tasmāttayoreva 
ākāśaśabdavācyatvamucyata iti cet - 

brūmaḥ - atrākāśaśabdavācyaḥ śiva eva kasmāt  arthāntaratvādivyapadeśāt | 
arthānāṃ padārthānāṃ antaratvavyapadeśāt 
nāmarūpātmakasthūlasūkṣmacidacitprapañcāntarātmavyapadeśānnirdeśādi##-
draṣṭavyaḥ | parameśvarādbhinnasya 
bhūtākāśāderātmatvāmṛtatvādidharmāṇāmasambhavāt prakaraṇavirodhācca 
brahmaliṅgabhūyastvānnetara iti siddham |

iti arthāntaratvādiṣyapadeśādhikaraṇam 



suṣuptyadhikaraṇam || 13 ||

106. suṣuptyutkrāntyorbhedena || 42 ||

vyapadeśādityanuvartate | bṛhadāraṇyake ṣaṣṭhādhyāye dṛśyate'sya viṣayaḥ | 
yo'yaṃ vijñānamayaḥ prāṇeṣu hṛdyantarjyotiḥ puruṣassamānassannubhau 
lokāvanusañcarati iti | atra vijñānamayaḥ liṅgaśarīrāvacchinnaśārīraḥ parameśvaro 
veti saṃśayaḥ |

atra jīva evābhidhīyate | upakramopasaṃhārābhyāsaparāmarśādibhirjīvasyaiva 
pravṛttatvāt | yo'yaṃ vijñānamayaḥ prāṇeṣu iti śārīraprakaraṇāt | sa vā eṣa mahānaja 
ātmāyaṃ ityupasaṃhāre'pi tadanirākaraṇadarśanāt | madhye'pi eṣo'ntarhṛdaya ākāśaḥ 
iti hṛdayāntare vyavasthānavyapadeśādatra pūrvāparamadhyaparāmarśeṣu 
parameśvaraparatvavidhāyakaśabdādarśanādavasthātrayānugatajīvasyaiva 
vidyamānasvātsa evātra pratipādyata iti cet - 

ucyateḥ - katama ātmā yo'yaṃ vijñānamayaḥ iti śrutau bhramarakīṭavanmuktajīvaḥ 
pratipādyate na tu baddhajīvaḥ | kutaḥ  suṣuptyavasthāyāṃ utkrāntyavasthāyāṃ ca 
jīvabrahmabhedasya bhedena dvivāraṃ pratipāditatvādityarthaḥ | suṣuptau tāvadayaṃ 
puruṣaḥ prājñenātmano saṃpariṣvaktaḥ na bāhyaṃ kiñcana veda nāntaraṃ iti 
jīvapṛthaktvena prājñaśabdena paramaśivo nirdiśyate |

nanvatra jīvaḥ puruṣo bhavati tasya śarīre bāhyābhyantaravijñānavatvasambhavāt 
śarīrādhipatitvāt upakramopasaṃhārādiṣaḍvidhaliṅgaistaddharmadarśanācca jīva 
evātra prājñaśabda vācya iti cenna | prājñaśabdenātra paramaśiva eva pratipādyate | ya 
eṣo'ntarhṛdaya ākāśastasmin śete sarvasya vaśī sarvasyeśānassarvapatiḥ 
ityādiśrutinirdiṣṭasarvajñatvasarveśvaratvādidharmāṇāmanyatrāsambhavāt | 
tathotkrāntyavasthāyāṃ śārīra ātmā prājñenātmanānvārūḍha utsarjanyāti 
śārīrādvyatiriktatayā parameśvara upadiśyate | tatropakrame tāvadyo'yaṃ vijñānamayaḥ 
prāṇeṣviti śārīradharmāṇāṃ anupadeśāt | kiñca - śārīradharmānanūdya tasya 
bhramarakīṭavat śivaikabhāvatvaṃ nirdiśyate | tathopasaṃhāre'pi sa vā mahānaja 



ātmā iti parameśvara evātrājatvādidharmanirdiṣṭaḥ | tato madhye yadata ūrdhvaṃ 
mokṣāyaiva brūhi iti pade pade praśnaḥ | ananvāgatastena bhavatyasaṅgo hyayaṃ puruṣaḥ 
iti punaḥ punaḥ prativacanaṃ ca | vākyabhedau'syābhedaparatvaṃ jñāpayati | ananvāgataṃ 
puṇyenānanvāgataṃ pāpena tīrṇo hi tadā sarvān śokān iti 
śarīrendriyavilakṣaṇaparameśvarapratipādanaparatvavyapadeśānna śārīraparatvamiti 
siddham |

parameśvarapakṣe hetvantaramāha - 

107. patyādi śabdebhyaḥ || 43 ||

itaśca paramaśiva pratipādanamevaitat | yato'smin sandarbhe parameśvarapratipādakā 
patyādayaḥ śabdā dṛśyante | sarvasyeśānassarvādhipatiḥ bhūtādhipatireṣa 
bhūtapālaḥ ityādikaṃ śrūyate | brahmādhipatirbrahmaṇo'dhipatiḥ paśūnāṃ pataye 
vṛkṣāṇāṃ pataye jagatāṃ pataye ityādiṣu sarvādhipatitvaṃ parameśvarasyaiva 
prasiddham | evaṃ sarveśvaratvādijātīyakāḥ dharmāḥ na kutrāpi jīvasya dṛṣṭatvādatra 
paramaśiva eva pratipādyata iti rāddhāntaḥ |

iti suṣuptyadhikaraṇam 

iti śrīmannirābhāravīraśaivayativrajaparivṛḍha##-

śrīkarabhāṣye 

samanvayābhidhānasya prathamādhyāyasya tṛtīyaḥ pādaḥ 



atha śrīkarabhāṣye prathamādhyāye caturthaḥpādaḥ |

ānumānikādhikaraṇam || 1 ||

śāstrārambhe mumukṣūṇāṃ punārāvṛttirahitaphalasidhyarthaṃ 
brahmajijñāsāmupadiśya tadbrahmaṇo nirviśeṣatva##-
vastusiddhiḥ iti nyāyena vastusidhyarthaṃ jagajjanmādilakṣaṇaṃ śāstrapramāṇakamuktvā 
parasparaviruddhasvabhāvabhedābhedaśrutīnāmavirodhatayā caturthasūtre brahmaṇi 
samanvayaṃ pradarśayitvā uktabrahmalakṣaṇasya pradhāne ativyāptimāśaṃkya 
īkṣaternāśabdaṃ ityārabhya gatisāmānyāt itvantaṃ aśabdatvena 
pradhānajagatkāraṇatvaṃ prathamapāde vedāntavākyainivāritam | 
dvitīyatṛtīyapādayoraspaṣṭa-spaṣṭāspaṣṭabrahmaliṅgānāmupāsanadvārā 
brahmaṇi samanvayamupapādya kvacicchākhāsu 
pradhānajagatkāraṇatvapratipādakaśabdānāṃ dṛṣṭatvādaśabdatvaṃ kathaṃ 
tasyopapadyata ityāśaṅkāyāṃ caturthapādohyārabhyate - 

paramaśivasya sarvopāsyatvapratipādanam 

108. ānumānikamapyekeṣāmiti cenna śarīrarūpakavinyastagṛhīterdarśayati ca || 1 
||

kaṭhabalyāmupadi'syate'sya viṣayaḥ - 

indriyebhyaḥ parāhyarthāḥ arthebhyaśca paraṃ manaḥ |
manasastu parā buddhirbuddherātmā mahānparaḥ |
mahataḥ paramavyaktamavyaktātpuruṣaḥ paraḥ |
puruṣānnaparaṃ kiñcitsā kāṣṭhā sā parā gatiḥ || iti |

iha mahatparatvenopadiśyamānamavyaktaśabdanirdiṣṭaṃ sāṅkhyapradhānamuta śārīro 
veti sandehaḥ |

pūrvāparavāvayasandarbheṇa pradhānamevātra pratijñāyate | sāṅkhyaśāstre 
mahadavyaktapuruṣaśabdānāṃ tattvatraye prasiddhatvāttepāmevāta pratyabhijñānāt 
nāśabdatvaṃ tasyopapannam | avyakaprakṛtipradhānamāyādiśabdānāṃ 
prātyakṣikavede darśanācca |



brahmaṇyeva vedāntānāṃ samanvayaḥ iti niyamābhāvāt kāpilasmṛtyādiṣu 
pradhānasya jagatkāraṇatvasya śruti-smṛti-nyāyasiddhatvāttadevātra 
pratipādyata iti cet - 

vakṣyāmaḥ ānumānikamityādinā |

ānumānikamityanumānaganyatvātpradhānam | tadapyekeṣāṃ śākhināṃ prasiddham | 
avyaktaśabdena pradhānaṃ pratipādyā ityaśabdatvamasiddhamiti cenna | śarīrasya 
pūrvavākye ratharūpakeṇa vinyastasya pratipāditasya atra vākye avyaktaśabdena 
gṛhītergrahaṇāt |

nanvavyaktaśabdasya kathaṃ śarīraparatvamityata āha - darśayaticeti | 
pūrvoktavākyasandarbhaḥ paryāllocyamānaḥ aucityenāvyaktaśabdena śarīragrahaṇaṃ 
darśayati |

ātmānaṃ rathinaṃ viddhi śarīraṃ rathameva tu |
buddhiṃ ca sārathiṃ viddhi manaḥ pragrahameva ca |
indriyāṇi hayānāhurviṣayāsteṣu gocarān |
ātmendriyamanoyuktaṃ bhoktetyāhurmanīṣiṇaḥ ||

ityupakramya so'dhvanaḥ pāramāpnoti tadviṣṇoḥ paramaṃ padam iti śrāvayitvā kiṃ 
tadviṣṇoḥ padamityākāṃkṣāyāṃ indriyebhyaḥ parāḥ ityārabhya sā kāṣṭhā sā parā 
gatiḥ ityantena prakṛtendriyebhyaḥ parāṃ gatiṃ darśayati |

atra pūrvaprakṛtānāmindriyārthamanobuddhīnāmasmin vākye svaśabdairevopādānam | 
pūrvatrātmā ātmaśabdenopadiṣṭaḥ uttaratra puruṣaśabdena uttaravākye 
mahacchabdenoktā buddhiḥ pūrvavākye buddhiśabdenaiva gṛhītā | buddhirdvividhā 
hiraṇyagarbhabuddhirassadādibuddhiśca | yo brahmaṇāṃ vidadhāti pūrvam iti 
śrutidarśanāt prathamotpannahiraṇyagarbhabuddhirasmadādibuddhīnāṃ parā | 
tasmādasyāḥ mahatvam | pūrvatra dvayamekīkṛtya nirdiṣṭam | iha pṛthaktavamiti 
vivekaḥ | pūrvatra śarīrapadamuttaratrāvyaktapadam | tayoḥ 
pariśeṣādekārthatvamityavagantavyam | tadviṣṇoḥ paramaṃ ityatra pañcabhyartha eva 
niścīyate | tathā brahmamīttāsu - 



padaṃ yatparamaṃ viṣṇostadevākhiladehinām |
ṛte sāmbaṃ mahādevaṃ kiṃ bhavetparamaṃ padam ||

iti darśanāt |

vedārtho'yaṃ svayaṃ jñātaḥ tatrājñānaṃ pracakṣate |
itihāsapurāṇābhyāṃ vedārthamupabṛṃhayet ||

iti upabṛṃhaṇādipuraskāreṇaiva vedārthavijñānavyapadeśāt netaro'tra pratipādyaḥ |

kiñca - eṣa sarveṣu bhūteṣu gūḍhātmā na prakāśate |
dṛśyate tvagryayā budhyā sūkṣmayā sūkṣmadarśibhiḥ ||

iti vākye nārāyaṇātparasya śivasya duravagāhitvamupadiśya tadupalabdhyarthaṃ yoga##-

yacchedvāṅmanasi prājñastadyacched jñāna ātmani |
jñānamātmani mahati niyacchettadyacchecchānta ātmani ||

ityetadupadiśyate | vācaṃ manasi saṃyacchet-vāgādibāhyendriyavyāpāraṃ 
parityajya manomātreṇāvatiṣṭhet | manoveṣayakalpanābhimukhaṃ vikalpadoṣavarjanena 
jñānaśabdoktāyāṃ buddhau adhyavasāyasvabhāvāyāṃ dhārayet | tāmapi buddhiṃ 
mahatyātmani bhoktari agryāyāṃ vā buddhau sūkṣmatāpādanena nigacchet | mahāntaṃ 
cātmānaṃ śānta ātmani parasmin puruṣe śivāparaparyāye parasyāṃ kāṣṭāyāṃ 
pratiṣṭhāpayet | tasmādupakramopasaṃhāramadhyaparāmarśena sāṅkhyapradhānasya 
niravakāśatvātparamaśiva eva sarvopāsyatvena vidhīyata iti rāddhāntaḥ |

nanu sthūlaśarīrasya vyaktaśabdārhasya 
kathamavyaktaśabdavācyatvamityāśaṅkāyāmāha - 

109. sūkṣmaṃ tu tadarhatvāt || 2 ||

tu śabdena śaṅkānirāsaḥ | darśayatītyanuṣaṅgaḥ | sthūlaśarīrārambhakaṃ 
bhūtānāṃ sūkṣmakāraṇaṃ avyaktaśabdena darśayati | kutaḥ 
tadarhatvādavyaktaśabdārhatvāt | gobhirbhiśritasomam itivat prakṛtiśabdena 
vikṛtyabhidhānaṃ yuktam |



paraśivaparatve hetvantaraṃ darśayati - 

110. tadadhīnatvāttadarthavat || 3 ||

nanu jagatsūkṣmāvasthāyāmeva sāṃkhyaiḥ pradhānatvāṅgīkāreṇa naiṣa doṣa iti cenna | 
kutaḥ tadadhīnatvāt - īśvarādhīnatvāt | svatantramavyaktaṃ jagatkāraṇam 
ityetanmataṃ sāṅkhyānām | siddhānte tu īśvarādhiṣṭhitaṃ māyāvidyādiśabdavācyaṃ 
pradhānaṃ kāraṇamityatyantabhedāt |

nanu sūkṣmaprapañcasyānabhivyaktanāmarūpabījasya 
pāgavasthāyāmavyaktaśabdayogyatvamupapadyeta tadātmā ca 
dehasyāvayktaśabdayogyatvamavagamyeta tarhi sāṅkhyavāda evopadiśyeta | 
sūkṣmacidacidātmakasya prapañcasyaiva prāgavasthāprakṛtitvena vidhīyata iti ceducyate 
| parameśvaraśaktitayā jaḍapradhānasya jagatkāraṇatvaṃ vaktuṃ śakyam | 
pradhānādhiṣṭhāna parameśvarādeva 
jagadutpattessambhavādavyaktaśabdavaiyarthyamityāśaṅkyoktamarthavaditi | 
prayojanavadityarthaḥ | īśvarasya sahakārirūpamavyaktamāvaśyakam | māyāṃ tu 
prakṛtiṃ vindyānmāyinantu maheśvaram iti māyāyāḥ parameśvarādhīnatvaṃ śrūyate 
| māyāpratipāditajagajjanmādikāraṇatvaṃ vaśīkṛtamāyikaparameśvarādhīnameva | 
vāyavyaṃ śvetamālabhena bhūtikāmaḥ ityatatra vidhyuddeśavartināṃ vāyavyādīnāṃ 
śabdānāṃ vidhinā saṃbandha eva vāyurvai kṣepiṣṭhā devatā vāyumeva svena 
bhāgadheyenopadhāvati | sa evainaṃ bhūtiṃ gamayati ityeteṣāmarthavādaviśiṣṭānāṃ 
vākyānāṃ na mukhyaṃ prāmāṇyam | vāyuḥ kṣepiṣṭhā devatā ityādeḥ 
vāyusvabhāvastutitvenāvāntaravākyasamanvayavat māyājagatkāraṇatvavānavānāṃ 
stutiparatvam tadadhiṣṭhānaparameśvarabodhakatvamaviruddham | na 
caivamavyaktaśadbasya avidyāparatve tadvikāratayendriyādīnāmapi 
tacchabdenopādānasambhavātkathaṃ śarīrasyaiva grahaṇamiti vācyam | teṣāṃ 
svaśabdairevopapādanāt pariśeṣatastatsiddheḥ | sūtradvayasyāparā vyākhyā | śarīraṃ 
dvividhaṃ jñeyaṃ sthūlañca | pūrvavākye dvayamapi śarīragrahaṇe na gṛhītam | 
sūkṣmaṃ yaduttaratra sūkṣmamevāvyaktaśabdenoktaṃ tadarhatvāt | 
taccāvaśyamabhyupeyam | sakalajīvāśrayamahāsuṣuptyātmakamavyaktaṃ kecidākāśa iti 
kecinmāyeti kecidakṣaramiti vadanti |

etasmin khalvakṣare gārgyākāśa otaśca protaśca | iti śrutāvākāśa iti māyāntu 
prakatiṃ vindyāt iti mantre māyeti akṣarātparata iti 



śrutāvakṣara iti nirdiṣṭam | tadeva mahataḥ paramavyaktaṃ ityucyate | tatra sthūlaṃ 
yadidamupalabhyate | sūkṣmaṃ yaduttaratra vakṣyate - 

tadantarapratipattau raṃhata saṃmpariṣvakta iti | tadubhayamapi śarīramaviśeṣāt pūrvatra 
rathatvena varṇitamatra tu sūkṣmamavyaktaśabdena vyācakṣyate | 
sūkṣmaśarīrasyāvyaktaśabdārhatvāt | tadadhīnatvena ca jīvaniṣṭhabandhamokṣayoḥ 
jīvātparatvaṃ tasyopadiśyate | tasmādavyaktādhikatvaṃ paramaśivasya nirdiṣṭam | 
pradhānakṣetrajñapatiḥ eṣāmīśe paśupatiḥ māyīsṛjate viśvametat nānye brahmaṇi 
veditavye vidyāvidye īśate yastu so'nyaḥ kṣarātmanāvīśate deva ekaḥ ityādau tathā 
śrūyate | tasmātparameśvara prakaraṇamiti siddham |

parameśvarapakṣe hetvantaramāha - 

111. jñeyatvāvacanācca || 4 ||

kiñca sāṃkhyaiḥ prakṛtipuruṣavivekānmokṣamaṅgīkṛtya prakṛtirapi tadarthaṃ 
jñeyetyuktam | na ca tādṛśaprajñānopayuktaṃ kiñcidatroktaṃ 
avyaktamātraśabdaśravaṇāt | tasmādapi nā'vyaktaṃ pradhānaṃ prājño hi vadatīti cenna 
prātyakṣikaprakaraṇāt |

nanu jñeyatvāvacanādityasaṅgataṃ avyaktaśabdavācyasyaivottaratra jñeyatvavacanāt |

aśabdamasparśamarūpamavyayaṃ tathā rasaṃ nityamagandhavacca yat |
anādyanantaṃ mahataḥ paraṃ dhruvaṃ nicāyya taṃ mṛtyumukhātpramucyate || iti 
|

iha tu icchādirahitapradhānaṃ mahatparaṃ kāpilaśāstre nirṇītam | tadeva nicāyvatvena 
vyapadiśyate | ataḥ pradhānamevāvyaktamiti ceducyate - puruṣānna paraṃ kiñcit iti 
śrutau sarvādhikyatvenātra parameśvarasyaiva vyapadeśānnicāyyatvaṃ 
netarasyopadiśyate |



parameśvarapakṣe punarhetvantaraṃ darśayati - 

112. vadatīti cenna prājño hi prakaraṇāt || 5 ||

ajāmekāṃ lohitaśuklakṛṣṇāṃ ityādau guṇatrayātmakapradhānasyaupacārikatvena 
jagatkāraṇatvaśravaṇādatra nicāyyatvena pradhānagevopadiśyata iti cenna | prājño hyatra 
parameśvaraḥ nicāyyatvena nirṇīyate | kasmāt - prakaraṇāt | prājñasya hi 
prakaraṇamihopakramopasaṃhārābhyāṃ dṛśyate | iśāno bhūtabhavyasya 
aṅguṣṭhamātraḥ puruṣo jyotirivādhūmakaḥ aṅguṣṭhamātraḥ puruṣo madhya ātmani 
tiṣṭhati iti puruṣānna paraṃ kiñcit eṣa sarveṣu bhūteṣu hṛdayāvacchinnasya puruṣasya 
devatānyatvabhrāntivāraṇāya paramaśivāsādhāraṇeśānaśabdamuddiśya puruṣānna 
paraṃ kiñcitsā kāṣṭhā sā parā gatiḥ iti tasyaiva sarvādhikatvavyapadeśāt | eṣa sarveṣu 
bhūteṣu gūḍhātmā na prakāśate iti tasya dṛgādyaviṣayatvātmatvanirdeśāt | 
yacchedvāṅmanasi prājñaḥ ityañjanādarthastabhavattadvijñānāya yogopadeśāt 
mṛtyumusvātpramucyate iti tadviduṣāṃ mṛtyumocanaphalaśravaṇāccedaṃ 
paramaśivaprakaraṇamiti siddham |

kāpilaśāstre'pi na kevalapradhānavijñānena nirvāṇavyapadeśaḥ | 
jaḍājaḍaprakṛtipuruṣavijñānena taddarśanāt | nedaṃ paramātmaprakaraṇamiti cenna 
iha cetanācetanātmakavijñānādeva mṛtyumukhamocakatanirdeśāt | tamevaṃ 
viditvā'timṛtyumeti saṃpaśyan brahma paramaṃ yāti iti sarvopaniṣatsu 
śabdādidharmavattvaṃ prājñasya śivasyaiva vivakṣyate | ato hyatra 
jñeyatvamavyaktaśabdavācyatvaṃ ca pradhānasya vaktuṃ na śakyamiti siddham |

hetvantaramāha - 

113. trayāṇāmeva caivamupanyāsaḥ praśnaśca || 6 ||

ato'pi na pradhānasyāvyaktaśabdavācyatvam | jñeyatvaṃ na bhavati | 
yatastrayāṇāmagniśārīraparameśvarāṇāmeva kaṭhavallīṣu 
varadātṛtvaprabhāvādavyaktatvenopanyāsaśca praśnasya tatparatvena gīyate na 
pradhānāde tatra tāvat sa tvamagniṃ svargyamadhyeṣi mṛtyo 



prabrūhi taṃ śraddhadhānāpa mahyam ityagniviṣayaḥ praśnaḥ | yo'yaṃ prete vicikitsā 
manuṣye'stityeke nāyamastīti caike | etadvidyāmanuśiṣṭastvayāham iti jīvaviṣayaḥ | anyatra 
dharmāt yattatpaśyasi tadvada iti parameśvaraviṣayaḥ | pratyuttaramapi lokādimagniṃ 
tamuvāca tasmai vā iṣṭakā yāvatirvā yathā vā ityagniviṣayam |

hanta ta idaṃ pravakṣyāmi guhyaṃ brahma sanātanam |
yathā ca maraṇaṃ prāpya ātmā bhavati gautama ||

yonimanye prapadyante śarīratvāya dehinaḥ |
sthāṇumanye'nusaṃyanti yahā karma yathā śrutam || iti |

iti jīvaviṣayam |

na jāyate mriyate vā vipaścit ityādau paramātmaviṣayaṃ dṛṣṭam | na hyevaṃ 
pradhānasya praśnottare dṛśyate | nanvapṛṣṭatvāttasya nopanyāsa iti ceducyate - 
yoyamātmaviṣaya praśnaḥ ye yaṃ prete vicikitsā manuṣye'stīti kiṃ sa evāyaṃ anyatra 
dharmāt iti punaranukṛṣyate  kiṃ vā tato'nyo'yamapūrvaḥ praśnaḥ utthāpyata  iti 
ātmaviṣayo'yaṃ praśnaḥ | bhūyo'nukṛṣyate iti yadyucyet 
ātmaparameśvaraviṣayapraśnadvayorabhedasambhavāt | 
vaiśvānarātmaviṣayapraśnadvayamevātra vaktuṃ śakyam na tu trayāṇāṃ 
praśnopanyāsāviti tathānyo'yamapūrvaḥ praśna utthāpyata iti vyācakṣeta | ato yathaiva 
dātṛtvātirekeṇa praśnakalpanāyāmadoṣaḥ tadvat praśnābhāve'pi 
pradhānopanyāsopapattau adoṣa iti cedbrūmaḥ | vākyārambhaprabhāvādatra 
varapradānabhedena na kañcit praśnaṃ kalpayāmaḥ | varapradānopakramāt 
mṛtyunaciketasaṃvādātmakavākyapravṛttiḥ kaṭhavalyāmāsamāpti dṛśyate | 
mṛtyuḥ kila naciketase pitrā prahitāya trīn varān dadau naciketāḥ kila teṣāṃ prathamena 
vareṇa pitussaumanasyaṃ bavre dvitīyenāgnividyāṃ tṛtīyenātmavidyāṃ ye yaṃ prete iti | 
vareṣvayaṃ tṛtīyaḥ ityātmavidyopanyāsādatra | yadi anyatra dharmāt 
ityapūrvo'yamanyaḥ praśna utthāptyeta tadā varadātṛtvabhedenāpi 
praśnakalpanopanyāsaḥ asaṃbhāvyaḥ |

nanvapūrvo'yaṃ praśnaḥ praṣṭavyavyatirekāditi vaktuṃ śakyam prāgeva tu jīvaviṣayaḥ 
praśnaḥ varāṇāmeṣa varastṛtīyaḥ iti tatra saṃśayadarśanāt | śārīrasya 



dharmādigocaratvāt | na anyatra dharmāt ityatra praśnaḥ upayuktaḥ | prājñasya 
dharmātiriktatvāt anyatra dharmāditi praśnaḥ abhihitaḥ | praśnachāyā ca na samānā 
dṛśyate pūrvasya bhāvatvābhāvatvaparatvāt uttarasya ca dharmātiriktavastuparatvāt | 
ataḥ pratyabhijñānābhāvātpaśnabhedo na pūrvasyaivottaratrānukarṣaṇaṃ iti cenna 
baddhadaśāyāṃ jīvabrahmaṇorbhede'pi muktadaśāyāṃ bhramarakīṭavadekatvopadeśāt 
na praṣṭavyabhedātpraśnabhedo draṣṭavyaḥ | atrāpi anyatra dharmāt ityasya praśnasya 
pratyuttaraṃ na jāyate mriyate vā vipaścit ityutpattipralayapratiṣedhena procyamānaṃ 
jīvaśivayorabhedamupadiśati | tathā - 

svapnāntaṃ jāgaritāntaṃ cobhau yenānupaśyati |
mahāntaṃ vibhumātmānaṃ matvā dhīro na śocati ||

iti jāgratsvapnaprapañcānubhavavato jīvasyaiva mahattvavibhutvaviśeṣaṇavedanena 
śokanivṛttiṃ pratipādya brahmānugatasya jīvasya parameśvarānanyabhāva upadiśyate | 
prājñavijñānāddhi śokavicchedaḥ iti vedāntasiddhāntaḥ | tathottaratra yadeveha 
tadamutra yadamutratadanviha | mṛtyossa mṛtyumāpnoti ya iha nāneva paśyati iti 
muktajīvaprājñayo raikyamupadiśyate | tathā śārīraviṣayakabhāvābhāvapraśātparaṃ 
anyaṃ varaṃ naciketo vṛṇīṣva ityupakramya mṛtyunā taistai kāmaiḥ pralobhyamāno'pi 
naciketāḥ yadā na cacāla tadainaṃ 
mṛtyurabhyudayaniḥśreyasaphalavibhāgapradarśanena 
jñānājñānavibhāgasandarśanena ca vidyā'bhīpsinaṃ naciketasaṃ manye na tvā kāmā 
bahavo'lolupanta iti praśnamapi tadīyaṃ praśaṃsannidamuvāca - 

taṃ durdarśaṃ gūḍhamanupraviṣṭaṃ guhāhitaṃ gahvareṣṭaṃ purāṇam |
adhyātmayogādhigamena devaṃ matvā dhīro harṣaśokau jahāti ||

iti atrāpi śārīraparamātmanormuktidaśāyāmabheda iti vyācakṣate | na cāsyāmupaniṣadi 
pradhānasya praśnottare staḥ iti na pradhānamavyaktam |

punarhetvantaramāha - 



114. mahadvacca || 7 ||

yathā mahacchabdasya vede sarvatra buddherātmā mahānparaḥ mahāntaṃ 
vibhumātmānaṃ matvā vedāhametaṃ puruṣaṃ mahāntaṃ ityādau 
budhyākhyadvitīyatattvamiti nāṅgīkriyate sāṃkhyaistathā 
vaidikāvyaktaśabdairnāprakṛtapradhānamaṅgīkriyate | 
tasmātprakṛtaśarīraparamevāvyaktapadamityaśabdatvaṃ pradhānasyeti siddham |



nanu idaṃ tacchira eṣa hyarvāgvilaścamasa ūrdhvabudhna iti vākyaśeṣāt śiraścamasa 
nirṇaya iha kathamata āha - 

116. jyotirupakramāttathāhyadhīyata eke || 9 ||

yadagnerlohitaṃ rūpaṃ ityādiśruterjyotirupakramāt 
tejo'bannātmikāvāntaraprakṛtirajāśabdena pratipādyate | eke śākhinaḥ tathā 
lohitaśuklakṛṣṇatvaṃ tejo'bannānamadhīyate | ajāśabdasya janmarahitavastuvācakatvāt 
paramaśivavācakatvaṃ yuktam | hi śabdo'vadhāraṇārthaḥ | 

nanu jyotirvākyopakrame prakṛtiḥ svedajādicaturvidhabhūtagrāmātmikā | iha 
ajāśabdenavivakṣitā guṇatrayātmikā jagatkāraṇatvena pratipattavyeti cenna na 
kāpilatraiguṇyātmakaprakṛterjagatkāraṇatvam | yadagnerlohitaṃ rūpaṃ tejasastadrūpaṃ 
yacchuklaṃ tadapāṃ yatkṛṣṇaṃ tadannasya iti sarvavedāntapratyayanyāyāt 
śākhāntaraprasiddhalohitādipratyabhijñānāt tejobbannānābhevātra grahaṇam | 
lohitādiśabdasāmyādrohitādīnāṃ ca śabdānāṃ rūpaviśeṣeṣu rūḍhatvāt 
bhāktatvācca triguṇaparatvasya | sandendehābhavena  ca sandigdhasya nigamananyāyānna 
pradhānamaṃtravicāryate |

asminneva prakaraṇe brahmavādino vadanti kiṃ kāraṇaṃ brahma ityupakramya te 
dhyānayogānugatā apaśyan devātmaśaktiṃ svaguṇairnigūḍhām iti vākyopakrame 
paramaśivaśaktermāyāyāḥ jagajjanakatvamavagamyate | vākyaśeṣe'pi māyāntu 
prakṛtiṃ vindyāt iti yo yoniṃ yonimadhitiṣṭhatyekaḥ iti ca tasyā evāvagamāt na 
kadācidapi svātantryam | paramaśivakāraṇikeyamajā prakṛtirucyate | saiva 
maheśvaraśaktiravyākṛtanāmarūpā nāmarupayoḥ prāgavasthānena anena 
mantreṇāmnāyate | tasyāḥ vikāraviṣaye trividharūpeṇa trividhātmakatvamuktam | kathaṃ 
punaḥ tejo'vannānā prakṛtiḥ trividharūpeṇa rūpatrayātmikā ajeti vaktuṃ śakyate | 
tathāpi parameśvarānugṛhītāyā eva taittirīyake'pi svātantryamāmnāyate | 
aṇoraṇīyānmahato mahīyān ityupakramya saptaprāṇāḥ prabhavanti tasmāt ityādinā 
jagatkāraṇatvaṃ parameśvarasya prasādhya tajjanyatvena tadātma 



katvopadeśakāle ajāmekāṃ iti nirdiśati | tataḥ pūrvāparaparyālocanayā 
tejo'vannātmikāyāḥ kāryaprakṛteḥ kāraṇatvaṃ parameśvarānugraheṇeti vidhīyate | 
tasmānna svatantrasiddha iti kāpilavādo yuktaḥ |

nanu tejo'vannānāṃ utpattiśravaṇādyogarūḍherasambhavātkathamajāśabdena teṣāṃ 
grahaṇamityata āha - 

117. kalpanopadeśācca madhvādivadavirodhaḥ || 10 ||

ca śabdaścodyanirāse | na ajāśabdānupapattiḥ kutaḥ kalpanopadeśāt | 
tejo'vannātmikāyā ajātvaṃ kalpyate | yathā loke prasiddhāmajāṃ bhuktabhogāṃ eka 
ajastyajati | anyastāmanuvartate | evaṃ tyāgabhogayoḥ 
kāryakāraṇasaṅghātādyupādānabhūtāyāstejo'vannātmikāyāḥ 
prakṛtessāmyapratipatyartham | madhvādivat yathā asau vā ādityo devā madhu vācaṃ 
dhenumupāsīta ityādāvādityādermadhvādikalpanā tadvadajātvakalpanāyāmavirodhaḥ |

nanvatra svātantryeṇa prakṛteḥ prapañcakāraṇatvamupadiśyata iti cenna - 

chandāṃsi yajñāḥ ṛtavo vratāni bhūtaṃ bhavyaṃ ca devā vadanti |
asmānmāyī sṛjate viśvametat tasmiṃścānyo māyayā sanniruddhaḥ ||

iti sṛṣṭyupakrame māyāviśiṣṭasya parameśvarasyaiva kāraṇatvopadeśāt | uta 
jaḍaprakṛtereva parameśvarādbhinnatvaṃ mokṣadaśāyāṃ paramaśive vilīnatvaṃ ca 
yuktam na tu cicchakteḥ | tathā ca smṛtiḥ - 

śaktirasya jagatkṛtsnaṃ śaktimāṃstu maheśvaraḥ |
śaktistu śaktimadrūpā vyatiriktā hi na kvacit ||



tādātmyamanayoniṃtyaṃ vahnidāhakaśaktivat |
śaktiśaktimatoryasmādabhedassarvadā sthitaḥ ||

iti | atra parameśvarādapṛthaksiddhatvena 
parameśvaraniṣṭhakāraṇatvamajāśabdavācyakāraṇaprakṛteriti na virodhaḥ |

nanu ajohyeko juṣamāṇo'nuśete ityādau svātantryeṇaikasya jīvasya māyānupraviṣṭatvasya 
ekasya jīvasya svātantryeṇa māyāmocakatvasya ca vyapadeśānna parameśvarasya 
bandhamokṣahetutvamastīti cenna | kṣarātmānāvīśate deva ekaḥ | 
tasyābhidhyānādyojanāttattvabhāvadbhūyaścānte viśvamāyānivṛttiḥ 
ityaneneṣṭādiliṅgatrayadhāraṇadvārā jīvānāṃ 
māyāmocakatvavyavasthāpanānnānyatheti siddham |



saṃkhyopasaṃgrahādhikaraṇam || 3 ||

pañcaviṃśatitattvāpekṣaya ṣaṭtriṃśattattvagrahaṇameva yuktam |

evaṃ pradhānasya svātantryeṇa jagatkāraṇatvaṃ nirasya pañcaviṃśatitattvāni nirākaroti 
- 

118. na saṅkhyopagrahaṇādapi nānābhāvādatirekācca || 11 ||

bṛhadāraṇyake ṣaṣṭhādhyāye paṭhyate'sya viṣayaḥ | tadeva jyotiṣāṃ 
jyotirāyurihopāsrate'mṛtaṃ ityanantaraṃ yasmin pañca pañcajanā ākāśaśca 
pratiṣṭhitaḥ tameva manye hyātmānaṃ vidvānbrahmāmṛto'mṛtam iti prāṇasya 
prāṇamuta cakṣuṣaścakṣuruta śrotrasya śrotraṃ manaso yo mano vidustena cikhyurbrahma 
purāṇamagryam iti | asmin mantre pañca pañca janā ākāśaścayasmin āśritāḥ 
tamāśrayabhūtamātmānaṃ amṛtaṃ manye | evaṃ brahma vidvān amṛtaṃ syāt 
ahamamṛto bhavāmi iti | atra pañca pañcajanā iti sāṅkhyasiddhāni - 

mūlaprakṛtiravikṛtirmahadādyāḥ prakṛtivikṛtayassapta |
ṣoḍaśakastu vikāro na prakṛtirna vikṛtiḥ puruṣaḥ ||

iti saṃgṛhītāni pañcaviṃśati tatvāni  kiṃ vā prāṇādayaḥ pañcapadārthāḥ 
śrutisiddhāḥ  iti saṃśaye tattvānīti prāptam | pañcapañcetyanena 
pañcaviṃśatisaṃkhyākāḥ padārthāṃ ucyante | janaśabdasya tattvopalakṣaṇārthatvāt 
prāṇādiṣvapyamukhyatvācca na pradhānamaśabdamiti prāpte - 

brūmaḥ - udāhṛtaśrutau pañcaviṃśatisaṅkhyāśravaṇāt pradhānasya 
śabdavatvaityapi na sambhavati | kutaḥ nānābhāvāt | nānātvādavāntarasaṅkhyāyā 
anugamakadharmābhāvena pañcapañcakānāṃ pratipādayitumaśakyatvāt | nānātve'pi 
kiñcitvasya pañcaviṃśatisaṅkhyāpratipādakatvāṅgīkāre bādhakāntaramāha - 
atirekācceti | pañcajanāpekṣayā ākāśa-puruṣa-kālādīnāmatiriktatvāt 



ṣaṭtriṃśatsaṅkhyopapatterna pañcaviṃśati saṅkhyāpratipattirityupadiśyate | tathāhi 
- pañcajanaśabdasya saviśeṣaṇaukapadyaniścayāttadekadeśasya pañcaśabdasya 
pañcaśabdenānvayāyogāt na pañcaviṃśatisaṅkhyāpratītiḥ |

nanvatra kālāditatvānāmadarśanāt kathaṃ ṣaṭtriṃśattattvasaṅkhyāpratipattiriticet 
vṛddhajābālopaniṣadi prathamaṃ paśu-pāśa-patipadārthatrayaṃ nirūpya 
tataśśivasya parabrahmaṇaḥ pañcakṛtyakartṛtvaṃ prasādhya sa punastagaṁ hovāca 
kāni ṣaṭtriṃśattattvānīti sa tasmā āha śiva-śakti-sadāśiva īśvara##-
guṇatrayānnāmarūpakriyāspadāni parasparavibhinnāni dharaṇyādīni viṃśatitattvāni | 
vṛddhajābālopāniṣadi dṛgvilakṣaṇāṃ śaktiṃ parameśvaro yadā saṃkramate tadā 
prājñataijasamiśrākhyā āgacchanti iti ṣaṭtriṃśattatvānāmasaṃṅkucitatvena 
vyapadeśāt | śvetāśvataranārāyaṇādyupaniṣatsu ativispaṣṭatayā taddarśanāt 
śrutyāgamānusāreṇa dvitīyapādaprathamādhikaraṇe bahudhā prapañcitam | tasmāt 
ṣaṭtriṃśattatvagrahaṇamevātra yuktam |

evaṃ saṅkhyāntarapratītau nirastāyāṃ pañcajanaśabdena kiṃ vivakṣyata ityāha - 

119. prāṇādayo vākyaviśeṣāt || 12 ||

prāṇaścakṣuśśrotrānnamanāṃsi pañcajanaśabdenocyante | kasmādvākyaśeṣāt  
uttaramantre 

prāṇasya prāṇamuta cakṣuṣaścakṣuruta |
śrotrasya śrotramannasyānnaṃ manaso yo mano viduḥ ||

iti prāṇādīnāṃ pañcānāmanukramāt pañcajanā ityucyante | tarhi prāṇādīnāṃ kathaṃ 
janaḥ śabdaprayogaḥ  sāṃkhyamate  tattvādīnāṃ ca janaśabdaprayogaḥ kathaṃ 
sambhavati  samāne tu prasidhyati krame sannidhānavākyaviśeṣāt 
prāṇapañcakamevopadiśyate | puruṣavācakatvena prasiddhasyāpi pañcajanaśabdasya 
prakṛte tatsambandhiprāṇādau lakṣaṇayā vṛttiraviruddhā | 



mānuṣaśabdaparyāyaḥ puruṣaśabdastu prāṇeṣu parigṛhyate | te vā ete pañca 
brahmapuruṣāḥ ityatra prāṇo hi pitā prāṇo mātā ityādi ca brāhmaṇam | samāsabalācca 
samudāyasyarūḍhatvamaviruddham | kathamasati prathamaprayoge rūḍhiḥ śakyāśrayituṃ 
iti ceducyate - 

mukhyārthasamakṣe hyamukhyārthaśabdaḥ praviṣṭassamabhivyāhārāttadviṣayo 
vijñāyate | yathā udbhidā yajeta yūpa. chinatti vediṃ karoti ityādivadatrāpi 
pañcajanaśabdasya samāsādvyākhyānādavagataḥ saṃjñābhāvaḥ 
vākyaśeṣasamabhivyāhṛteṣu saṃjñākāṃkṣi prāṇādiṣu vartiṣyate |

kaiścit devapitṛgandharvāsurarakṣāṃsi pañcapañcajanāḥ vyākhyātāḥ | 
anyaiścatvāro varṇāṃ niṣādapañcamāḥ parigṛhītāḥ | kvacicca yatpāñcajanyayā 
viśā iti prajāparaprayogaḥ pañcajanaśabdasya śrūyate | tatsaṃgrahaṇe'pyatra na bādhaḥ 
|

sūtrakārastu pañcaviṃśatisaṅkyāmatra na parigṛṇhāti | tadvilakṣaṇatvena 
prāṇādīnāṃ vākyaśeṣe darśanāt mādhyandinānāmannasya prāṇādiṣvāmnāne'pi 
kāṇvānāṃ prāṇādiṣvannasyānāmnāyāt kathaṃ prāṇādayaḥ pañcajanā isyata āha ##-

120. jyotiṣaikeṣāmasatyanne || 13 ||

ekeṣāṃ kāṇvānāmasatyanne jyotiṣā pañcatvaṃ pūryate | tadeva jyotiṣāṃ jyotiḥ iti 
pūrvavākye jyotiṣaḥ prakṛtatvāt kathaṃ punaḥ dvayorapi samānatvena idaṃ jyotiḥ 
paṭhyamānaṃ sadṛśamantragatapañcasaṅkhyāpūrvakatvena keṣāñcidavagamyeta na 
keṣāṃciditi | icchābhedādityāha - mādhyandinānāṃ 
tulyamantrapaṭhitaprāṇādipañcajanaparigrahāt | na mantrāntarapaṭhite jyotiṣyapekṣā 
bhavati | kāṇvānāṃ tadabhāvādicchā bhavati | icchābhedācca tulye'pi mantre jyotiṣaḥ 
svīkārāsvīkārau | evaṃ na tāvacchrutiprasiddhiḥ | tasmāt pradhānasyāśabdatvaṃ siddham 
- 



evopadeśānnānyasya kāraṇatvam | taittirīyake ākāśādisṛṣṭiḥ chāndogye teja 
ādiketyevaṃ kāryaparavikalpaḥ jñāyate | kāryaparavikalpena jagaddhetubhūtaṃ brahmāpi 
sakalopaniṣatsu avigītamadhigamyamānaṃ sadvivakṣitaṃ iti vaktuṃ śakyamiti vijñāyate | 
kāraṇaviṣayaṃ vigānaṃ parihartuṃ sūtrakāro'tra samādhānamabhāṣata | 
kāryaparavikalpe satyapyākāśādisṛṣṭeravivakṣitatvāt | na 
hyatrākāśādisṛṣṭiprapañcaḥ pratipādayiṣitaḥ | tasmānna tadvirodhaḥ | na hi 
sṛṣṭipratibaddhaḥ kaścit - puruṣārtho dṛśyate śrūyate vā na kalpayitumapi 
śakyate | pūrvāparamadhyaparāmarśatayā parameśvaraparatvasya darśanāt | annena 
saumya śuṅgenāpo mūlamanvicchādbhissaumya śuṅgena tejo mūlamanviccha tejasā 
saumya śuṅgena sanmūlamanviccha iti mṛdādidṛṣṭāntaiśca 
kāryakāraṇayorabhedaṃ vaktuṃ janmādiviśiṣṭaṃ jagacchrāvyata iti gamyate |

parameśvarasya jagatkāraṇatve asadvā idamagra āsīt ityādiṣu virodhamāśaṅkya 
pariharati - 

122. samākarṣāt || 15 ||

asadvā idamagra ityatra pūrvaprakṛtasya satvasyākarṣaṇānnāsatkāraṇatāparamidam | 
tathāhi - asanneva sa bhavati ityasadvādaṃ nirākṛtya asti brahmeti cedveda iti 
sadātmānaṃ nirdhārya so'kāmayata iti tatsakāśātsṛṣṭimupadiśya tatsatyamityācakṣate 
ityupasaṃhṛtam | tadapyeṣa śloko bhavati iti prakṛtiviṣayaśloka udāhṛtaḥ | tatra na 
asatśabdena śūnyavādaḥ parigrahītuṃ śakyate 
prakṛtahānāprakṛtakalpanāprasaṅgāt | satyepyasacchabdasya 
nāmarūpavyākaraṇābhāvena prāk satopyaupacārikaprayogasambhavādevaṃ sarvatra yathā 
vyapadiṣṭokterūhyate | taddhīdaṃ tarhyavyākṛtamāsīt tannāmarūpābhyāmevaṃ 
vyākriyata ityatrāpi sa eṣa iha praviṣṭa ānakhāgrebhyaḥ ityadhyakṣasya 
prapañcapraviṣṭatvena samākarṣāt | niradhyakṣasya vyākaraṇābhyupalabdhau tu tataḥ 
paraṃ prakaraṇānuṣaṅgiṇā sa ityanena sarvanāmnā kaḥ prapañcānuṣaṅge 
saṃgṛhyeta  cidrūpasya parameśvarasyānupraveśaḥ śrūyate | dehapraviṣṭasya 
cidrūpatvavyapadeśāt | paśyaṃścakṣuḥ śṛṇvan śrotraṃ manvāno manaḥ iti |



kiñca paridṛśyamānamidaṃ sakartṛkaṃ vijñāyate | evaṃ prathamasṛṣṭāvapīti 
gamyate na hi dṛṣṭe'nupapannaṃ nāma iti nyāyāt | anena jīvenātmanānupraviśya 
nāmarūpe vyākarapāṇi tatsṛṣṭvā tadevānuprāviśat itvādiṣvapi 
sādhipatitvamupadiśyate | vyākriyata ityatra karmakartari lakāraḥ sthite paramātmani 
vyākaraṇasauṣṭavamapekṣya draṣṭavyaḥ | kedāraḥ svayameva lūyate itivat satyapi 
pṛthakkartari na virudhyate | yadvā karmaṇyevāyaṃ lakāraḥ gamyate grāmaḥ 
ityādivaddraṣṭavyaḥ | evaṃ parameśvarasya sarvakāraṇatve na kaścidvirodhaḥ | nāpi 
sṛṣṭivirodhātkāraṇe paraśivabrahmaṇi virodhaḥ |



bālākyadhikaraṇam || 5 ||

atha śuddhādvaitamatanirākaraṇam 

evaṃ pradhānajagatkāraṇavādisāṅkhyamataṃ nirasya nirviśeṣabrahmasānnidhyena 
pradhānasya jagatkāraṇatvavyavasthāpakaṃ sarvadā 
jīvabrahmābhedapradhānaśuddhādvaitamataṃ nirākaroti - 

123. jagadvācitvāt || 16 ||

brahma te bravāṇi ityupakramya yo vai bālāka eteṣāṃ puruṣāṇāṃ kartā yasya vai 
tatkarma sa vai veditavyaḥ iti kauṣītakī brāhmaṇe bālākājātaśatrusaṃvāde dṛśyate | 
atra veditavyaḥ prāṇaḥ  jīvaḥ  parameśvaro  veti sandehaḥ | atra prāṇa evābhidhīyate | 
kasmāt  yasya vai tatkarma iti darśanāt | karmaṇaścalanātmakasya prāṇāśrayatvāt | 
vākyaśeṣe ca athāsmin prāṇa evaikadhā bhavati iti prāṇaśabdaśravaṇāt | prāṇasya hi 
mukhyaprāṇe prāṇavāyau rūḍhatvāt | ye caite purastādbālākinā āditye 
puruṣaścandramasi puruṣaḥ ityevamādayo jīvā nirūpitāḥ | teṣāmapi prāṇo'styadhiṣṭhātā 
prāṇāvasthāviśeṣatvāt | ādityādidevatātmanāṃ katama eko deva iti prāṇa iti sa brahma 
sa āditya ityācakṣate iti śrutyantarasiddheḥ | uta śārīro vā nirṇīyate | yasya caitatkarmeti 
dharmādharmalakṣaṇakarmopadeśasambhavāt pūrvaṃ prakṛtānāmādityaḥ puruṣaḥ 
ityādīnāṃ bhoktṛjīvasya kartṛtvasambhavenaiteṣāṃ puruṣāṇāṃ karteti 
nirdeśopapatteḥ jīvaliṅgamapyatra dṛśyate | tadyathā śreṣṭhī svairbhuṅkte yathaite 
śreṣṭhinaṃ bhuñjate evamevaiṣa prajñātmā tairātmabhirbhuṅkte evamevaita ātmāna 
etamātmānaṃ bhuñjanti iti | veditavyapuruṣonmukhaṃ bālākiṃ pratyajātaśatruṇā 
suptapuruṣamāmantraṇena sambodhya tato'nutthitaṃ pāṇidhātenotthitaṃ pradarśya 
prāṇādivyatiriktajīvasya pratipādanāt nirākṛtasarvakarmabandhaparameśvare 
tadasambhavāt parameśvaraviṣayakaliṅgānāmatrādarśanācca prāṇajīvayoreka evātra 
nirṇetavya iti ceducyate |



atra parameśvara eva jīvādhiṣṭhātṛtvena veditavyaḥ | brahma te bravāṇi iti 
parabrahmapratipādanamupakramya ādityādiṣu puruṣopanyāse bālākinā kṛte mṛṣā vai 
khalu mā saṃvadiṣṭhāḥ ityādinā tannirākṛte svayamajātaśatrureteṣāṃ puruṣāṇāṃ 
kartā yasya caitatkarmetyuktavān | tatraitassamukhyabrahmaparatvaṃ yuktimat 
puruṣakartṛtvaṃ ca svātantryeṇeśvarasyaivopapannam | īśānassarvavidyānāṃ 
eṣāmīśe paśupatiḥ paśūnāṃ ityādiṣvapi sarvaniyantṛtvasya parabrahmāṇi śiva eva 
vyavasthāpanāt | na ca tatra karmaśabdānupapattiḥ jagadvācitvāt karmaśabdasya kriyata iti 
karmeti jagatkṛtvoktyaiva puruṣakartṛtvasyāpi prāptau bālākinā 
veditavyatvenopadiṣṭānāṃ puruṣāṇāmabrahmatvajñāpanārthaṃ 
brāhmaṇaparivrājakanyāyena puruṣāṇāmapi pṛthaṅnirdeśaḥ |

nanu viśrāntisthitajīvasya cetanatvāt svātantryeṇa sarvakartṛtvamupadiśyata iti cenna | 
gārgyeṇa brahmatvenoktapuruṣāṇāṃ brahmātiriktatvadyotanāya gobalīvardhanyāyena 
pṛthak vyapadeśānnetaraḥ |

punarāśaṅkya pariharati - 

124. jīvamukhyaprāṇaliṅgānneti cettadvyākhyātam || 17 ||

yathaite śreṣṭhinaṃ bhuñjanti iti athāsmin prāṇa evaikadhā bhavati iti vākyaśeṣe 
paricchinnajīvamukhyaprāṇaliṅgasyaivātra dyotanānna 
sarvavyāpakabrahmopāsanamātraparamiti cettadvyākhyātam | pūrvatra prāṇādhikaraṇe 
pratardanavidyāyāṃ iṣṭādiliṅgatrayopāsanaṃ vyākhyā tam | tadvadihāpi 
upakramopasaṃhāramadhyaparāmarśatayā veditavyam | brahma te bravāṇi ityupakrame 
parabrahmopakramadarśanāt | yasya vai tatkarma iti madhye ca sarvajagatkartṛtvasya 
tasminneva nirdeśāt | sarvānyāpmano'pahṛtya sarveṣāṃ bhūtānāṃ śraiṣṭhyaṃ 
svārājyamādhipatyaṃ paryeti ya evaṃ veda ityupasaṃhāre niratiśayaphalaśravaṇācca 
nānyaparatvaṃ yuktam | prāṇabandhanaṃ hi saumya manaḥ ityatra prāṇaśabdasya 
brahmaparatvamupadiśyate | tasmādatra tadabhedena liṅgatrayopāsanaṃ draṣṭavyam | na 
caivaṃ pratardanavicāraṇena gatārthatā | 

karmaśabdasya jagadvācitvasya tatrāpratipādanādanyaparatvamastītyāśaṅkāyāḥ 
sambhavāt punarhetvantaramāha - 



125. anyārthaṃ tu jaiminiḥ praśnavyākhyānābhyāmapi caivameke || 18 ||

jaiminyācāryo jīvaparāmarśamasmin prakaraṇe anyārtha brahmapratipatyarthaṃ manyate | 
kasmāt  praśnaprativacanābhyām praśnastāvatsuptapratibodhanena 
prāṇādiprabhinnaśārīre buddhe punaśśārīrādbhinnaviṣayaḥ śrūyate |

kvaiṣa etadbālāke puruṣo'śayiṣṭa kva vā vai etadabhūtkuta etadagāt iti | 
praśnaprativacanamapi | yadā supto na kañcana svapnaṃ paśyatyathāsmin prāṇa 
evaikadhā bhavati | satā saumya sada sampanno bhavati etasmādātmanaḥ sarve prāṇā 
yathāyatanaṃ pratiṣṭhante iti ca jīvasya suptau śivaprāptirbrahmaṇaḥ prāṇādikaṃ 
jagajjāyata iti jagatkāraṇatvaṃ ca śrūyate | tasmāt parameśvaravijñānena jīvasya 
tadātmakatvamupadiśyate | api caivameke vājasaneyino bālākyajātaśatrusaṃvāde 
hyasandigdhatayā vijñānamayaṃ jīvaṃ tadbhinnaṃ parameśvaraṃ cāmananti | ya eṣa 
vijñānamayaḥ puruṣaḥ kveṣa tadābhūtkuta etadagāt iti praśne ya eṣo'ntarhṛdaya 
ākāśastasmin śete ityuttare ca ākāśaśabdo brahmaṇi prasiddhaḥ 
sarvavedāntapratyayatvācca | atrāpi sa eva niścayaḥ | ataḥ parameśvarasyaiva 
veditavyatvam |



vākyānvayādhikaraṇam || 6 ||

paramatanirākaraṇapūrvakasvasiddhānasthirīkaraṇam 

jīvabrahmaṇoḥ maitreyībrāhmaṇe svasvaśabdaikaparatvena vidhānātkathaṃ 
sāmānādhikaraṇyamityāśaṅkyāha - 

126. vākyānvayāt || 19 ||

bṛhadāraṇyake maitreyībrāhmaṇe dṛśyate'sya viṣayaḥ sa hovāca na vā're patyuḥ 
kāmāya patiḥ priyo bhavatyātmanastu kāmāya patiḥ priyo bhavati ityārabhya na vā're 
sarvasya kāmāya sarva. priyaṃ bhavatyātmanastu kāmāya sarvaṃ priyaṃ bhavatyātmā 
vā're draṣṭavyaḥ śrotavyo mantavyo nididhyāsitavyo maitreyyātmano vā're darśanena 
śravaṇena matyā vijñānenedaṃ sarvaṃ viditam iti | atra kiṃ draṣṭavyatvādinā 
nirdiṣṭo'yaṃ jīvaḥ parameśvaro veti sandihyate | vijñānātmā jīva evātra vyavahriyate | 
kutaḥ  upakramasāmarthyāt patijāyāputrapaśuvittādiprapañcasyātmārthatvena 
priyatvavyapadeśāt | 

kiñca - tatraiva na vā're patyuḥ ityādinā bhoktṛjīvopakramāt madhye'pi idaṃ 
mahadbhūtamanantamapāraṃ vijñānaghara evaitebhyo bhūtebhyassamutthāya 
tānyevānuvinaśyati na pretya saṃjñāsti iti svabhūtebhyaḥ samutthānasya śārīre 
upadeśāt tasyaiva draṣṭavyatvaṃ nirdiśati | tathā vijñātāramare kena vijānīyāt iti 
kartṛpratipādakavākyenopasaṃhārāt śārīra evopadiṣṭa | tasmādupakrame vittasādhyena 
karmaṇā kimamṛtatvamastīti maitreyīpraśnadarśanādetatprakaraṇaṃ netarasyopadiśyata 
iti prāpte - 

abhidhīyate - atra draṣṭavyatvena upadiśyamānaḥ puruṣaḥ parameśvara eva | kutaḥ 
-  vākyānvayāt | vākyasya tu upakramopasaṃhāramadhyaparāmarśatayā 
parabrahmaṇi śiva eva samanvadyāt | 



amṛtatvasya tu nāśāsti vittena iti vittasādhyena karmaṇā mokṣaṃ pratyāśā nāstīti 
yājñavalkayādupaśrutyā maitreyī mokṣasādhanaṃ pṛcchati | yenāhaṃ 
nāmṛtāsyāṃ kimahaṃ tena kuryām | yadeva bhagavānveda tadeva me brūhi iti 
praśnānantaraṃ ātmajñānamupadiśyate ātmā vā're draṣṭavyaḥ ityādinā | na hi 
jīvajñānānmokṣa iti kaścidabhyupaiti | ato draṣṭavyaḥ parameśvarastathā ātmano vā're 
darśanena iti yadātmaśravaṇāt jñānātsarvajñānaṃ pratijñātaṃ bhavati | upakrame 
vittasādhyena karmaṇā kimamṛtatvamastīti maitreyīpraśnadarśanāt etāvadare 
khalvamṛtatvaṃ ityupasaṃhāradarśanācca | ataḥ ātmani khalvare dṛṣṭe śrute mate 
vijñāte idaṃ sarvaṃ vijñāyate atra tattvena vijānīyādityavasāne kṛcchravākyamapi 
parameśvaraṃ gamayati | ataḥ amṛtatvasya sādhanamātmamātropadeśaḥ 
paramātmaviṣaya eva na jīva viṣayaḥ |

atha saṃyuktabhedamatanirūpaṇam 

na vā're patyuḥ ityādinā jīvopakramadarśanāt kathaṃ vātmajñānena 
sarvavijñānapratipādakavākyasya brahmaviṣayatvaṃ jñā'jñau dvāvajau iti 
śārīrasyājanyatvapratipādanāt brahmajanyatvaṃ na sambhavati | tasmādbrahmajñānena 
jīvajñānamanupapannamityāśaṃṅkyāha - 

127. pratijñāsiddherliṅgamāśmarathyaḥ || 20 ||

ātmani vijñāte sarvamidaṃ vijñātaṃ bhavati idaṃ sarvaṃ yadayamātmā iti iti 
caikavijñānena sarvavijñānapratijñāyāstiddheḥ liṅgaṃ sūcakraṃ 
jīvaparamātmanoratyantavilakṣaṇatvādekavijñānena sarvavijñānavākyaṃ na virudhyate | 
yato vā imāni bhūtāni jāyante ityādau bhūtapañcakavatteṣāṃ jīvānāmapi 
brahmajanyatvāvagamāt kāryakāraṇayoḥ parasparabhedāṅgīkārācca tayorabhedo na 
sambhavati | tasmāddadhikṣīravadekavijñānena sarvavijñānapratijñāvākyamupapannam | 
atastayorbhedāṃśapratipatyarthaṃ jīvopakramaṇamiti āśmarathyo manyate | uta yasyātmā 
śarīram ityādinā sarvavijñānapratijñāsiddhissambhavati | loke kṛśo'haṃ śveto'haṃ 
ityādyanubhūtau parasparavailakṣye'pi 
dharbhaikatvadarśanādaṅgāṅgivatsaṃyuktāsaṃyuktabhedadyotanārthaṃ vā 
jīvopakramaṇamiti saḥ bhedavādī manyate |
 


athādvaitavādimatanirūpaṇam 

evaṃ ghaṭapaṭavajjīvabrahmaṇorasaṃyuktabhedavādimataṃ 
aṅgāṅgivatsaṃyuktabhedamataṃ copadiśya śuddhā dvaitamatamāha - 

128. utkramiṣyata evaṃ bhāvādityauḍulobhiḥ || 21 ||

utkramiṣyataḥ svāvidyopādhiṃ tyajato jīvasya ghaṭākāśe 
mahākāśavadbrahmābhinnatvātsarvadā brahmābhinnatayā jīvopakramaṇaṃ 
tasmādbrahmajñānena sarvavijñānamuamannamiti auḍulomyācāryo manyate | athavā 
rajvāropitasarpabhrāntinivṛttau rajjumātrapariśeṣavat 
svātmāropitajīvabhrāntinivṛtyanantaraṃ svātmā pariśiṣyata ityauḍulomirmanyate | 
tattvamasyādiśrutiśateṣu 
jīvabrahmaṇorekatvopadeśābdimbapratibimbabhāvavadghaṭākāśamahākāśavada##-
jīvatvasyāroitatvādadhiṣṭhānavyatirekeṇādhyāsādarśanāñca | vastutastu 
bhrāntinirmuktatayā brahmaiva siddhamityabhedabudhyā 
jīvopakramaṇamityadvaitānusāriṇaḥ kecinmanyante |

sarvaśrutyabhipretavedāntasiddhāntasammataviśeṣādvaitarāddhāntaḥ 

tasmādevaṃ śrutyekadeśaprāmāṇyamatadvayasupapādya 
sarvaśrutyabhipretamukhyavedāntasiddhāntamataṃ darśayati - 

129. avasthiteriti kāśākṛtsnaḥ || 22 ||

idameva sūtrakāramatam | dvāsuparṇā ityādibhedaśrutīnāṃ 
tattvamasyādyabhedaśrutīnāṃ cāvirodhatayā bhedābhedamate avasthiteravasthānāt 
jīvabrahmaṇorbhedābhedapradarśanārthamatra jīvopakramaṇamiti sarvaśrutitātparyavedī 
mukhyasiddhāntī kāśakṛtsno manyate | tasmātsarvaśruti siddhatṛtīyamataṃ 
pāramārthikamiti veditavyam | eṣa samprasādo'smāccharīrātsamutthāya paraṃ 
jyotirupasampadya svena rūpeṇābhiniṣpadyate yathā nadyaḥ dhyātvā munirgacchati 
bhūtayoniṃ śraddhābhaktidhyānayogādavehi brahmavidāpnoti 



camasādhikaraṇam || 2 ||

nanvatra pradhānasya jagatkāraṇatvopadeśāt prakṛtaprakaraṇarahitasya tasya 
trividhatvānugatatvādatrāpi prastāvo'stītyāśaṅkya nirākaroti - 

115. camasavadaviśeṣāt || 7 ||

bhūyo'pi kāpilavādī prakṛteraśabdatvaṃ na sambhavatītyāha | kutaḥ  mantravarṇāt | 
ajāmekāṃ lohitaśuklakṛṣṇāṃ ityatra kimajāśabdena pradhānamupadiśyate uta 
tejo'vannātmikā chāndogyasiddhā avāntaraprakṛtirathavā cicchaktirveti sandihyate | iha 
na jāyata ityajā sāṃkhyasiddhaprakṛtireva sattvarajastamoguṇātmakatvena 
lohitaśuklakṛṣṇā ca bhavati | etadguṇasāmyāvasthā prakṛtirevātropadiśyate |

nanvajāśabdasya chāge mukhyatvāttatparatvaṃ kiṃ na syāditi cenna vidyāprakaraṇāt | 
vahvīṃ prajāṃ janayantīṃ ityādibahuprajājanakatvasya 
lohitaśuklakṛṣṇavartātmakatvasya ca tasyā asambhavāt | uta ajo hyeko juṣamāṇo'nuśete 
jahātyenāṃ bhuktabhogāmajo'nyaḥ | ityatra baddhajīvasya 
jananamaraṇapravāhasaṃsārabhogaviśiṣṭatvena sukhaduḥkhānubhūtimatvasya 
tadatiriktasya muktajīvasya kṛtabhogavivekena māyāpāśanivṛtteśca darśanāt 
jīvātiriktavyapadeśādajā pradhānamevātropapadyate | tasmānnāśabdaṃ pradhānam | 
ataḥ pradhāna jagatkāraṇatvasya śrutisiddhatvena kāpilaṃ vaidikamiti prāpte - 

brūmaḥ - na pradhānasāpekṣatvena pratipattirasti kasmāt aviśeṣāt | na jāyata ityajā 
ityanyatrāpi yojayituṃ śakyam | lohitatvādirūpasyānyatrāpyarthe samavetatvāt yena kenacit 
kalpanena sarveṣvapyajātvādisaṃgrahaṇopapatteḥ kāpilavāda evātropadiśyata iti 
viśeṣāvadhāraṇahetvabhāvācca | camasavat yathā hi arvāgvilaścamasa ūrdhvabudhnaḥ 
ityasmin mantre ayaṃ camasa iti jñātuṃ na śakyate | 
yathākathaṃcidarvāgbilatvāderanyatrāpi sambhavāt | evamajāmantre'pi na 
pradhānanirṇayaḥ | tasmādaśabdaṃ pradhānam | 



kāraṇatvādhikaraṇam || 4 ||

atha paramaśivasya pañcamahābhūtakāraṇatvanirūpaṇam 

ātmana ākāśa iti śrutau ākāśamātrasya brahmajanyatvapratipādanādbrahmaṇaḥ 
pañcamahābhūtakāraṇatvamanupapannamityāśaṃkyāha - 

121. kāraṇatvena cākāśādiṣu tathā vyapadiṣṭokteḥ || 14 ||

pādatrayeṇa pratipāditasya 
paraśivabrahmasamanvayasyākṣeṣasamādhānārthamidamārabhate | nanu uktasamanvayo na 
sambhavati | vedānteṣu parasparavirodhena prāmāṇyasyaiva dustaratvāt | tathā hi ātmana 
ākāśaḥ sambhūtaḥ iti taittirīye | tattejo'sṛjata iti | chāndogye | sa imān lokānasṛjata | 
ambhomarīcīrmaramāpo etasmājjāyate prāṇaḥ iti muṇḍake | evaṃ parasparavirodhaḥ | 
kāraṇasvarūpe'pi sadeva saumyedamagra āsīt iti | ātmā vā idameka evāgra āsīt ityaitareye | 
tasmānna yuktassamanvayaḥ iti prāpte - 

brūmaḥ - kāryaviṣayaṃ vigānamakramādi prayuktaṃ na viyadaśruteḥ ityādinā 
kramadvārakaṃ parihariṣyati sūtrakāraḥ | atra tu na kāraṇe tāvadvigānamastītyucyate | ca 
śabdastu samānārthakaḥ śaṅkānirāsaṃ vakti | ākāśādiṣu parameśvarakāryatve 
virodho nāsti kasmāt yathāvyapadiṣṭokteḥ | ākāśādiṣu yathābhūta īśvaraḥ ekasmin 
vedānte sarvajñaḥ sarveśvaraḥ kāraṇatvena vyapadiṣṭaḥ tathābhūtasyaiva 
śākhāntare'pyukterna vigānamityuṣadiśyate | bahusyāṃ iti cetanasya paramātmanaḥ 
sarvavikārakāraṇatvamabhāṇi | tadidaṃ sarvamasṛjata yadidaṃ kiñca iti 
viśvakāraṇatvena sṛṣṭeḥ pūrvaṃ sraṣṭāramupadiśati | yadā tamaḥ - śiva eva 
kevalaḥ iti śivaśabdavācyaṃ vastu kāraṇatvena jagatpūrvabhāvi brahmetyācakṣyate | 
yallakṣaṇaṃ brahma hetutvena vijñātam tallakṣaṇamva brahma upaniṣadantare'pi śrūyate | 
ekamevādvitīyaṃ ātmā vā idameka eva ityādyupaniṣatsu sarvakāraṇatvasya parameśvara 



param brahma veda brahmaiva bhavati ityādiṣu saṃsāradaśāyāṃ jīvabrahmaṇorbhedaḥ 
mokṣadaśāyāmabhedaśca pratipādyate |

nanu bhedābhedayostamaḥprakāśavatparasparaviruddhasvabhāvatvāttayorekaḥ pakṣaḥ 
siddhāntatvena nirṇetavyaḥ iti cenna śrutyekadeśaprāmāṇye mānābhāvāt | 
ekapakṣasvīkāre parasparaśrutyaprāmāṇyaprasaṅgācca | 
suptiprabodhavattamassattvavadvahnisalilavattamaḥprakāśavadvirodho na vibhāvyaḥ | 
bhedābhedayoḥ parasparavirodhāṅgīkārastu vastuvirodhādvā  kāraṇābhāvādvā  
ayuktatvādvā  abhāvādvā  amānādvā  aphalādvā  amatādvā  aviśeṣādvā  
śrutyekatvābhāvādvā  

nādyaḥ - yatparaṃ brahma sarvātmā viśvasyāyatanaṃ mahat ityādau 
dvaitādvaitātmakaprapañcabrahmaṇorādhārādheyatvam tameva bhāntamanubhāti sarvam 
ityādau bhāsyabhāsakatvam | samastasākṣiṃ tamasaḥ parastāt ityādau sākṣyasākṣitvam 
tatsṛṣṭvā tadevānuprāviśat ityādau jagatkāraṇatvaṃ tadanupraviṣṭatvaṃ ca dṛṣṭam 
uta jīve jñānājñānānubhavavatvam prakṛtau guṇatrayātmakatvam vikṛtau 
lokatrayāvasthātrayātmakatvam kāṇāde prapañcasya nityā'nityatvam 
pṛthivīvāyvoranuṣṇāśītatvam maheśvarasyārdhanārīśvaratvam lakṣaṇāyāṃ 
jahadajahattvam sāṃkhyādvaitamateṣu sākṣirūpasya saguṇanirguṇātmakatvam mānuṣe 
puṇyapāpobhayaviśiṣṭatvam khadyotasya prakāśāprakāśatvaṃ ityeteṣāṃ darśanāt |

na dvitīyaḥ - yadā tamaḥ ityādiṣu sṛṣṭeḥ prāgapi svaprakāśasya parameśvarasya 
tamaḥprakṛtiviśiṣṭatvam yato vā imāni ityādau advaitasya śivasya 
dvaitajagajjanmādihetutvam | parāsya śaktirvividhaiva ityādinā dharmadharmiṇoriva 
maṇiprakāśayoriva svābhāvikaśaktivaiśiṣṭyaṃ tadabhāve sṛṣṭyabhāvaḥ sūcyate | 
gaganāravindaśaśaśṛṅgavanmāyāprapañcayormithyātvāṅgīkāre mama mātā 
vandhyā itivat pratyakṣavirodho durnivāraḥ |

uta dvāsuparṇā ityādau jīvabrahmaṇorbhedavyapadeśāt tattvamasyādiśrutiśateṣu 
abhedavyapadeśācca bhedābhedasvīkāro yuktaḥ | ekapakṣasvīkāre śrutisaṅkocāpattiḥ |



na tṛtīyaḥ - eṣo'ṇurātmā cetasā veditavyaḥ eṣo'ṇujīvo hṛdaye sanniviṣṭaḥ 
vālāgraśatabhāgasya śatadhā kalpitasya ca | jīvo bhāgaḥ ākāśavatsarvagato niraṃśaḥ 
mahāntaṃ vibhumātmānaṃ matvā dhīro na śocati 

antaḥpūrṇo vahiḥpūrṇaḥ pūrṇakumbha ivāmbhasi |
antaḥśūnyo bahiśśūnyaḥ śūnyakumbha ivāmbare ||

tadādimadhyāntavihīnamekaṃ vibhuṃ vidānandamarūpamadbhutaṃ ityādau 
jīvabrahmaṇościdekatthavyapadeśe'pi aṇutvavibhutvātmakaparasparaviruddhaparimāṇa##-
sarpatvenaikatve'pi hrasvatvadīrghatvātmakaparasparaviruddhaparimāṇavatvam yathā 
sūryaprabhāyā prabhāśrayasūryamaṇḍalasya ca tejastvāt tejastvenaikatve'pi 
vyāpakatvaparicchinnatvātmakaparasparaviruddhadharmavatvaṃ evaṃ 
saṅkucitavistṛtapaṭādidṛṣṭāntānurodhenāpi bhedābhedasya siddhatvāt |

na caturthaḥ - vācārambhaṇaṃ vikāro nāmadheyaṃ mṛttiketyeva satyam sarvaṃ 
khalvidaṃ brahma tajjalāniti śānta upāsīta tadananyatvamārambhaṇaśabdādibhyaḥ iti 
śrutisūtreṣvanyonyavilakṣaṇabrahmaprapañcayoḥ kāryakāraṇayoḥ 
mṛttikādidṛṣṭāntena bhedābhedavyapadeśāt tathā atharvaśirasi nānyaḥ kaścinmatto 
vyatiriktaḥ ityārabhya jyotirityahamekassarve cāhameva māṃ yo veda sa sarvānveda iti 
prathamakhaṇḍe yo vai rudraḥ sa bhagavān yaśca brahmā yaśca viṣṇuḥ ityupakramya 
brahmaviṣṇukālarudrādikāryajātasya prapañcasya kāraṇaśivādabhinnatvaṃ 
dvitīyakhaṇḍe nirṇītam | sa brahmā sa śivaḥ sa harissendraḥ sa eva viṣṇuḥ sa 
prāṇassakālo'gniḥ sa eva sarvaṃ yadbhūtaṃ yacca bhavyam ṛtaṃ satyaṃ iti 
kaivalyataittirīyādau ca kāryaprapañcasya kāraṇaparaśivābhinnatvavyapadeśāt |

na pañcamaḥ - brahma veda brahmaiva bhavati ityādau brahmaṇaḥ pṛthagbhūtasya 
jīvasya tadupāsanadvārā tadātmakatvadarśanādbhedābhedayoḥ prāmāṇyamaviruddham |



na ṣaṣṭhaḥ - māyāntu prakṛtiṃ vindyānmāyinantu maheśvaram etasmājjāyate 
prāṇo manassarvendriyāṇi ca vidyāvidye īśate yastu yo'nyaḥ ityādiṣu 
dvaitādvaitātmakaprapañcaparamātmanorniyānyaniyāmakatvasyāvirodhatayā darśanāt |

na saptamaḥ - dhyānanirmathanābhyāsāt pāśaṃ dahati paṇḍitaḥ satyena 
labhyastapasā hyeṣa ātmā samyagjñānena brahmacaryeṇa nityam ityādiṣu 
dhyānadhāraṇādidvaitakarmānuṣṭhānadvārā 
paramādvaitaparamaśivatvaprāptiphaladarśanāt |

nanu dvaitakarmaṇāmadvaitabrahmaprāptihetutve kimanena 
nigamāntaśāstravicāraprayāseneti cenna phalābhilāṣārahitakarmaṇāṃ duritakṣayadvārā 
sthūlārundhatīnyāyena brahmaprāptihetutvāt | tathā ca smṛtiḥ - 

yasyaite'ṣṭācatvāriṃśatsaṃskārā ityārabhya sa brahmaṇassāyujyaṃ sālokyaṃ gacchati 
ityanteta garbhādhānādikarmaṇāṃ pāpakṣayadvārā brahmaprāpakatvopadeśāt | ata 
ārādhanarūpakarmaṇāṃ ārādhyarūpaparameśvarasya ca prāpyaprāpakatve avirodhaḥ | na 
ca sarva ete puṇyalokā bhavanti | iti śrutyuktāśramaphalavirodhaḥ | 
sakāmānuṣṭhitakarmaṇāṃ phalasvātantrye'pi 
niṣkāmānuṣṭhitakarmaṇāmāṇavādimalatrayanirmuktaparamapruṣārthopapatteḥ | no 
cetkarmānuṣṭhānābhāve cittaśudhyabhāvaḥ | tadabhāve jñānānutpattiḥ | 
tadabhāve'nirmokṣaprasaṅgaḥ | tasmātpūrvoktameva vidvadramaṇīyam |

natvaṣṭamaḥ - sāṅgavedavedāntavimukhakutarkakarkaśavādavāraṇāya 
sarvajñaśikhāmaṇinā bhagavatā vyāsena caturthādhyāyacaturthapāde abhāvaṃ vādariḥ 
bhāvaṃ jaiminiḥ iti sūtradvayena dvaitādvaitātmakamatadvayaṃ 
śrutyekadeśaprāmāṇyātparamatattvena pradarśya dvādaśāhavadubhayavidhaṃ 
bādarāyaṇo'taḥ ityanena sarvaśāstrārthasārabhūtasvābhipretasya bhedābhedamatatvena 
vyapadeśāt |

na ca navamaḥ - dvaitamate 
nadīsamudravatpunarāvṛttirahitabrahmaikatvaprāptyasaṃbhavāt | advaitamate 
saguṇabrahmatvamīśvaratvaṃ ca rajjusarpavatkalpitamiti siddhāntena bhaktiśāstrāṇāṃ 
vidhiniṣedhavyavasthāpakavedaśāstrāṇāṃ purāṇāgamādīnāṃ ca 
dattajalāñjalitvaprasaṅgātpūrvoktamatadvayaṃ na vidheyam | anīśayā śocati 
muhyamānaḥ brahmavit brahmaiva bhavati ityādau 



māyābaddhatvena jīvasya duḥkhabhoktṛtvaṃ paramaśivajñānena tasya tadātmakatvaṃ 
ca nirṇīyate | tathā kaivalye - umāsahāyaṃ ityārabhya tamasaḥ parastāt ityantena 
saguṇeśvarabhaktidhyānopāsanadvārā 
nirguṇasākṣibrahmaprāptyupadeśātsarvamatāpekṣayā asmin mate 
bhaktikriyājñānātmakakāṇḍatrayasamagrasadbhāvena 
saritsāgaravatsāyujyanirdeśādubhayaśrutyanugamācca bhedābhedayoravirodhaḥ | na 
cādvaitamate'pi bhaktikriyājñānādayo dṛśyanta iti vācyam | asati kalpite avidyeśvare 
kṛtrimasālagrāma iva bhaktiśraddhāviśvāsāḥ kasya vā bhaveyuḥ  
rajvāropitasarpavatkalpiteśvaraḥ sarvakarmārādhitatvena kathaṃ vā 
sarvābhīṣṭaphalapradātā bhavet  

nāpi daśamaḥ - yathā vrīhiprokṣaṇaṃ darśapūrṇamāsotpattyapūrvakāraṇatvena 
svarge samuccīyate tathā dhyānadhāraṇādisarvakarmāṇi muktiprayojakatvena 
saviśeṣādvaitabrahmaṇi samuccīyante | 
tasmādāghāradarśapūrṇabhāsavadaṅgāṅgitvena 
pañcaprayājavadekāṅgiprayuktānekāṅgatvena 
godohanādivadadhikārāntaraprayuktyupajīvitvena ṣaḍyāgavatphalaikyena vā 
sarvathānirbādhakatvena bhedābhedasamanvayaḥ siddhaḥ | dvāsuparṇā iti mantre 
vidyā'vidyāvacchinnaśivajīvayoḥ sāhacaryaśravaṇāt 
śuddhā'dvaitamatasthānāmavirodhitayā advaitabrahmaṇi 
dvaitaprapañcasvīkārādbhedābhedayorna caikatra virodhaḥ | na cobhayaparatve virodhaḥ | 
samidho yajatīti vākyānāṃ pañcaprayājatadanuṣṭhānayoḥ vidhāyakatvāt karaṇatayā 
svatantravidhyantararahitasya 
sautrāmaṇibṛhaspatisavāderagnicayanavājapeyādyaṅgatvena 
tadubhayabalādubhayasiddhivat ātmā vāre draṣṭavyaḥ ityādau vedāntānāṃ 
brahmapramāpakatvabrahmajñānavidhāyakatvayorubhayorapi sambhavācca | athāto 
brahmajijñāsā ityādipratyadhikaraṇaṃ pūrvākṣasiddhāntavadbhedā'bhedobhayadyotanāt |

kiñca - dvādaśāhayajñadṛṣṭāntena tadubhayaṃ vidheyamiti svamataṃ pradarśya 
sandhyavadupapatteḥ ityatra sandhikāladṛṣṭāntena 
tadubhayasiddhāntasthāpanādbhedābhedapradhānakāśakṛtsnamatameva 
mukhyasiddhānta iti ghaṇṭāghoṣaḥ |

ya ātmani tiṣṭan ityādau vijñānātmani 
paramātmāvasthānavyapadeśājjīvabrahmaṇorbhedassiddha iti 
madhyavākyapramāṇamādāya āśmarathyaḥ tattvamasyādyabhedaśrutivirodhaṃ 
sādṛśyena vārayati | auḍulomistu nehanānāstikiñcana ityādi vākyapramāṇamādādaya 
rajjusarpavadadvaitabrahmaṇyavirodhatayā dvaitaprapañcabhānamupadiśati | 
kāśakṛtsnastu sarvavedāntapūrvāparamadhyaparāmarśavicārabudhyā 
ṣaḍvidhatātparyaliṅgaiḥ bhedābhedameva manute | etadeva mukhyavedāntimatamiti 
veditavyam |



prakṛtyadhikaraṇam || 7 ||

jagadbrahmaṇoḥ bhedābhedatvapratipādanam 

evaṃ jīvabrahmaṇoraviruddhatayā bhedābhedaṃ pratipādya 
jagadbrahmaṇorbhedābhedamāha - 

130. prakṛtiśca pratijñādṛṣṭāntānuparodhāt || 23 ||

tasmādvā etasmādātmana ākāśassambhūtaḥ dyāvāpṛthivī janayandeva ekaḥ 
brahmaviṣṇurudrendrāste samprasūyante sa īkṣata bahu syāṃ ityādivākyānyasya viṣayaḥ | 
janmādyasya yataḥ iti sūtre jagatkāraṇatvaṃ brahmaṇo lakṣaṇamityuktaṃ tatra vicāryate |

yadyapi - janmādisūtrānantarametasya pratipādanaṃ yuktam tathāpi 
ṣaḍvidhatātparyaliṅgabodhakairvedāntairnimittatvamātrasādhakānumitevirodhotteḥ 
suvacatvāt samanvayāvasāne likhitamidamadhikaraṇamiti bodhyam | na ca 
janmādhikaraṇasya vaiyyarthyam | atra brahmaṇaḥ kulālādibannimittatvamevopadiśyate | sa 
īkṣāñcakre ityādāvīkṣaṇapūrvakajagatkartṛtvadarśanāt 
mṛtpiṇḍakulālāderanyonyavailakṣaṇyadyotanāt parameśvarasyopādānakāraṇatve 
mṛdādivadvikāritvaprasaṅgācca na caikasvobhayakāraṇatvaṃ sambhavati | 
ghaṭapaṭādinirmā.e kulālakuvindādīnāṃ tatpariṇāmitvādarśanāt loke 
kāryānātmakahetumūlā ca kriyāphalasiddhiḥ pratibhāti | jagatkāraṇasya 
mṛdādivatparisaṃkrameṇa īśvaratvabhaṅga niṣprayojanatvaṃ ca | ataḥ parameśvarasya 
nimittakāraṇatvaṃ vijñāyate |
uta - niṣkalaṃ niṣkriyaṃ śāntaṃ niravadyaṃ nirañjanaṃ ityādau nirguṇasya 
parabrahmaṇaḥ kāryakāraṇatvaniṣedhāt 
rajjusarpavatsvasvarūpāparityāgapūrvakaparasvarūpabhāvātmakavivartakāraṇatvaṃ vā 
bhāvyate nocetkāraṇasya paraśivabrahmaṇaḥ 
kāryātmakajaganniṣṭhasāvayavatvamapariśuddhatvamacetanatvaṃ ca sambhavet | 
tasmādekavijñānena sarvavijñānapratijñāyāḥ gauṇatvam | 
jagatkāraṇatvavidhāyakaśrutīnāṃ nimittamātratvaṃ vivartakāraṇatvaṃ 
vābhyupagantavyamiti prāpte'bhidhīyate - 



atra paraśivasya jagadubhayakāraṇatvamevābhihitam | yathorṇanābhiḥ 
ityādiśrutiśateṣvabhinnanimittopādānakāraṇatvasya dṛṣṭāntamukhena darśanāt | 
kevalanimittatvāṅgīkāre kāraṇavyavasthāpanaṃ jagadadhiṣṭhānatvaṃ ca nopadiśyeta | 
prakṛtiśca brahma cakārānnimittasvamapi sūcitam | kutaḥ  
pratijñādṛṣṭāntānuparodhāt abhinnanimittopādānakāraṇatvenaiva 
pratijñādṛṣṭāntaśrutisamanvayāt | pratijñādṛṣṭāntayoranuparodho'virodhaḥ 
sāmañjasyaṃ tasmādityarthaḥ | uta tamādeśamaprākṣyo yenāśrutaṃ śrutaṃ 
bhavatyamataṃ matamavijñātaṃ vijñātaṃ iti pratijñā | atra caikavijñānena 
sarvavijñānamupadiśyate | taccopādānatva eva sambhavati | 
upādānopādeyayoravyatirekāt upādānātmakajñānena sarvajñānasambhavāt 
nimittopādānayorbhede sati rathagopuraprāsādādivadekavijñānena sarvavijñānavirodhāt 
| dṛṣṭāntastu - yathā saumyaikena mṛtpiṇḍena sarvaṃ mṛṇmayaṃ vijñātaṃ 
syādvācārambhaṇaṃ vikāro nāmadheyaṃ mṛttiketyeva satyam ityupādānaviṣaya eva 
dṛśyate yathaikena lohamaṇinā sarvaṃ lohamayaṃ vijñātaṃ syāt ekena 
nakhanikṛntanena sarvaṃ kārṣṇāyasaṃ vijñātaṃ syāditi tathaivānyatrāpi kasminnu 
bhagavo vijñāte sarvamidaṃ vijñātaṃ bhavati iti pratijñā | yathā 
pṛthivyāmoṣadhayassambhavanti iti dṛṣṭāntaḥ | ātmani svalvare dṛṣṭe śrute mate 
vijñāte idaṃ sarvaṃ viditam iti pratijñāya sa yathā dundubherhanyamānasya na bāhyān 
śabdān śaknuyādgrahaṇāya dundubhestu grahaṇena dundubhyāghātasya vā iti 
dṛṣṭāntaḥ |

śaktiviśeṣaviśiṣṭaśivādvaitapadanirdeśaḥ 

kiñca - yato vā imāni bhūtāni jāyante ityādiśrutyanugatajanmādhikaraṇe 
śaktiviśeṣaviśiṣṭaśivādvaitaṃ sūtrakāreṇa sūcitam nirviśeṣasya brahmaṇaḥ 
kāryakāraṇatvāsambhavāt | vivartopādānakāraṇatvaṃ 
tadvidhāyakaprātyakṣikaśrutyadarśanāt pratijñādṛṣṭāntaśrutivirodhācca 
mumukṣubhirna parigrāhyam | yato vā imāni ityatra parameśvaraśaktereva 
jagadupādānakāraṇatvaṃ parameśvarasya nimittatvaṃ ca sūcitam tathāpi 
mṛtpiṇḍakulālayoriva na pṛthaktvam | parā'sya śaktirvividhaiva śrūyate iti śrutau 
parameśvaraniṣṭhamāyāśaktervahnau dāhaśaktivatsvābhāvikatvanirdeśāt | 
tasmātsarvadā na nirviśeṣaṃ brahmeti niścitam |



brahmaṇaḥ - nirviśeṣatva-saviśeṣatvanirūpaṇam 

nirviśeṣatva-kevalanimittatve nirākaroti - 

131. abhidhyopadeśācca || 24 ||

paraśive brahmaṇi kartṛtvasyopādānatvasya ca nirdeśāt so'kāmayata iti kāmanayā 
brahmaṇi kartṛtvena nimittatvam bahusyāṃ ityanenopādānatvaṃ ca gamyae | tasmāt 
brahmaṇaḥ nirviśeṣatvaṃ nimittamātratvaṃ ca na sambhavati |

atha paramaśivasya ubhayakāraṇatvapratipādanam 

132. sākṣāccobhayāmnāyāt || 25 ||

nanu viśvādhiko rudro maharṣiḥ hiraṇyagarbhaṃ paśyata jāyamānaṃ iti śrutau 
parameśvaraḥ svecchayā jagatsṛṣṭikartāraṃ hiraṇyagarbhaṃ sṛṣṭvā kṛpayā 
paśyatīti śravaṇātkathaṃ tasya viśvopādānatvamupapadyate ! māyāntu prakṛtiṃ 
vindyāt ityādau pradhānasyopādānatvamāmnāyate tasmādvirāḍajāyata | virājo 
adhipuruṣaḥ || ityādau prakṛtitvaṃ dṛśyate | prakṛtivācakatvena viśvopādānatvaṃ 
pradhānasyaivetyāśaṅkya nirākaroti - 

sākṣātprātyakṣikavedānteṣu śivasya brahmaṇaḥ jagadubhayakāṇatvamāmnāyate | 
sarvāṇi ha vā imāni bhūtānyākāśādeva samutpadyante ākāśaṃ pratyastaṃ yanti iti 
prabhavapralayahetutvena nimittopādānakāraṇatvaṃ tasya prasiddham | śrutyantare'pi 
īśānaḥ sarvavidyānāṃ ityādau nimittatvam | sarvo vai rudraḥ ityādinā 
prakṛtitvātprapañcasvarūpatvena upādānatvaṃ ca smaryate | tathā śatarudrīye namo 
hiraṇyabāhave ityārabhya kuluñcānāṃ pataye ityantena jagadīśvaratvam | tataḥ namaḥ 
parṇyāya ca parṇaśadyāya ca ityantena viśvātmakatvaṃ ca vyapadiśyate | śrutyantare ca 
- brahmavanaṃ brahma sa vṛkṣa āsīt brahmādhyatiṣṭhadbhuvanāni dhārayan 
ityubhayapratītiḥ | atharvaśirasi ahamekaḥ prathamamāsaṃ ityārabhya 
prathamadvitīyakhaṇḍayossarvajagadātmakatvasya viśvādhipatitvasya ca 
pratyakṣeṇobhayānmānāt jagadubhayakāraṇatvaṃ parameśvarasya siddham | 

punarhetvantaramāha - 



133. ātmakṛteḥ pariṇāmāt || 26 ||

itaśca nimittopādānatve brahmaṇaḥ | ātmanaḥ sambandhinī kṛtirātmakṛtiḥ 
kartṛtvasādhāraṇyenātmakṛterdarśanāt tadātmānaṃ svayamakuruta 
ityātmaśabdavācyasya parameśvarasya svayamiti kartṛtvaṃ ātmānamiti karmatvaṃ ceti 
karmatvenopādānasiddhiḥ |

nanu pūrvasiddhasya śivasyātmanaḥ kathaṃ kṛtikarmatvamityāśaṅkyāha - 
pariṇāmāt niratiśayānandasvabhāvasya nirlepasyānantakalyāṇaguṇākarasya 
nimittakāraṇabhūtasya maheśvarasya prakṛtitvena viśvātmakatvaṃ na virudhyate 
cetanācetanātmakaprapañcākāreṇa pariṇādimāt | 

nanu dadhikṣīravatsvasvarūpaparityāgapūrvakarūpāntaraprāptireva pariṇāmaḥ | 
nityaśuddhasya maheśvarasya pariṇāmitvena svarūpanāśitvaṃ vikāraguṇaprasaṅgaśca 
syāditi cenna nimittabhūtasyopādānatve'pi na vikārādisparśaḥ parameśvaramāyāśakteḥ 
jagadrūpeṇa pariṇāmittaiva parameśvarasya nimittakāranatvasya ca pratipādanāt māyāṃ 
tu prakṛtiṃ vindyāt ityādau svābhinnamāyāyāḥ niyamyatvasya parameśvarasya 
niyāmakatvasya ca śravaṇāt viśvobhayakāraṇatvaṃ nānyasyeti siddham |

punarhetvantaramāha - 

134. yoniśca hi gīyate || 27 ||

ito'pi parameśvara eva prakṛtiḥ | hi yasmādyoniriti paṭhyate yadbhūtayoniṃ paripaśyanti 
dhīrāḥ kartāramīśaṃ puruṣaṃ brahmayoniṃ dhyātvā munirgacchati bhūtayonim ityādau 
prakṛtiparyāyayoniśabdena parameśvaro'bhidhīyate | tasmādupādānatvaṃ nimittatvaṃ 
ca parameśvarasyaiva siddham | yoniśabdasya prakṛtiparyāyatvaṃ loke dṛśyate | 
pṛthivī yoniroṣadhivanaspatīnāṃ iti | strīyonerapyastyevāvayavadvāreṇa garbhaṃ 
pratyupādānatvam anyatra yoniśabdena sthityadhikaraṇamapi dṛśyate | yoniṣṭa inda 
niṣade akāri iti | vākyaśeṣādatra prakṛtiparyāyatvam jñāyate tathāpi 
yathorṇanāmissṛjate gṛhṇate ca ityādāvupādānakāraṇatvaṃ śivasyaiva dṛśyate | 
tasmādavirodhaḥ |



sarvavyākhyānādhikaraṇam || 8 ||

atha bhedābhedapradhānaviśeṣādvaitamatasya paramaśive samanvayaḥ 

135. etena sarve vyākhyātā vyākhyātāḥ || 28 ||

chāndogye ṣaṣṭhe śvetaketuṃ pratyuddhālakavākyamasya viṣayaḥ | nyagrodhaphalaṃ 
āhareti idaṃ bhagava iti mindhīti bhinnaṃ bhagava iti kimatra paśyasīti aṇvya ivemādhānā 
bhagava iti āsāmaṅgaikāṃ bhindhīti bhinnā bhagava iti kimatra paśyasīti na kiñcana 
bhagava iti | etasyaiva somyaiṣo'ṇimno mahānnyagrodhastiṣṭhati iti 
karmabrahmabodhakavedavedāntānāṃ ṣaḍvidhatātparyaliṅgaiḥ 
ṣaṭsthalaparaśivapratipādakatvamuta śārīrapratipādakatvaṃ vā paramāṇuvādaparatvaṃ 
veti saṃndihyate | viśvādhiko draru ityādau parameśvarasyaiva 
viśvādhikatvopadeśāttasya viśvānugatavedānta pramāṇaviṣayatvaṃ na sambhavati | 
pūrvokta karmaprakaraṇapaṭhitaśatarudrīyādīnāṃ jīvaviṣayatvameva yuktam 
parameśvaraparatve prakaraṇaprayojanavirodhāt | smṛtyāgamādīnāṃ tu 
nānādevatāviṣayatvācca |

uta - īkṣaternā śabdam ityādinā pradhānavādasya nirākṛtatve'pi punaḥchāndogye 
sūkṣmatattve sthūlajagadantarbhāvapratipādakavacanadarśanādaṇusvabhāvāsatkāryavādo 
yuktaḥ | nyagrodhaphalamata āhara ityārabhya nyagrodhastiṣṭhati ityantena 
viśvaprāgavasthādṛṣṭāntaḥ śrūyate | tatra dṛṣṭānte na kiñcana 
ityaṇuśabdaśravaṇācchūnyasvabhāvāṇuvādo dārṣṭāntikatvena pratibhāti | 
tasmātsarvathā vedāntānāṃ brahmaparatvaṃ na sambhavatīti prāpte - 

brūmaḥ - nānādevatāparatve'pi vedāntānāṃ mukhyavṛtyā lakṣaṇāyā 
atadvyāvṛtyā ca paraśivabrahmapramāpakatvaṃ bhavati | taṃ tvaupaniṣadaṃ puruṣaṃ 
pṛcchāmi sarve vedā yatpadamāmananti nāvedavinmanute taṃ bṛhantaṃ 
ityādiśrutiśateṣu gatisāmānyanyāyena sarvavedāntānāṃ 
brahmapratipādakatvavyavasthāpanāt | karmaprakaraṇapaṭhitatve'pi 
puruṣasūktaśatarudrīyādīnāṃ nānyaparatvam | liṅgena prakaraṇabādho na vāryata iti 
nyāyena liṅgena prakaraṇabādho yukta eva |



paśūnāṃ pataye vṛkṣāṇāṃ pataye jagatāṃ pataye tamevaṃ vidvānamṛta iha bhavati 
nānyaḥ panthā vidyate'yanāya ityādibrahmaliṅgabhūyastvāt nānyaviṣayatvamatra | 

kiñca - vedavedāntasmṛtipurāṇetihāsādiṣu yatra yatra jagatkāraṇatvādidharmāḥ 
pratipādyante tatra tatra ṣaṭsthalaparaśivabrahmaparatvameveti rāddhāttaḥ |

kiñca - śrutismṛtyāgamapurāṇādīnāmapi nānādevatāparatve'pi 
ṣaḍvidhatātparyali"gānusāreṇa paramaśive samanvayātsarvaṃ samañjasameva |

etenetyātmavijñānena svasvarūpābhivyaktyā sarvavijñānena sarvaṃ viditaṃ syāditi 
sarvavijñānapratijñāviodhenaiva paramāṇvādipakṣāḥ nirastatayā vyākhyātāḥ | 
paramāṇvādeḥ kāraṇatve cātmavijñāne'pi na sarvaṃ viditaṃ syādanupādānatvāt | 
tasmāt na kiñcana ityanena nāmarūpānabhivyaktipratipādakena na virodhaḥ | 
sūkṣmatvāccāṇutvaṃ brahmaṇyupacaritam | tasmādvedānteṣu brahmaiva jagatkāraṇaṃ 
pratīyate | vyākhyātā vyākhyātā iti padadvayena adhyāya parisamāptiḥ sūcitā | etena 
saviśeṣasya brahmaṇaḥ prapañcābhinnanimittopādānakāraṇatvavyavasthāpanena 
nyāyavaiśeṣikapāñcarātrādiśrutyekadeśaprāmāṇyavādabhedāssarve 
ekataramithyātvavādasarvamithyātvavādapradhānābhedavādāśca vyākhyātā vyākhyātā 
nirākṛtā ityarthaḥ | pratijñādṛṣṭāntalakṣaṇadṛṣṭānta##-
samanvayaḥ | tasmāttadeva vaidikaṃ nānyaditi siddham |

ityaṣṭamaṃ sarvavyākhyānādhikaraṇam 

iti śrīmannirābhāravīraśaivayativrajaparivṛḍha##-

śrīkarabhāṣye 

samanvayābhidhānasya prathamādhyāyasya caturthaḥ pādaḥ 

prathamādhyāyassamāptaḥ 



atha śrīpatipaṇḍitabhagavatpādācāryaviracite 

brahmamīmāṃsāsūtra - 

śrīkarabhāṣye 

dvitīyādhyāyasya 

prathamaḥ pādaḥ 



smṛtyanavakāśādhikaraṇam || 1 ||

sāṃkhyasmatinirākaraṇam 

prathamādhyāye svābhāvikasarvaśaktatva-sarvajñatva-sarvakāraṇatva##-
sarvavedāntāvirodhitvena prasādhya vedāntaviruddhasmṛtitarkādinirākaraṇapūrvakaṃ 
jagajjanmādikāraṇatvaṃ tasyaiva darśayituṃ dvitīyādhyāyaṃ ārabhate  | aśabdatayā 
jagajjanmādihetutvamīkṣatyadhikaraṇe pradhānasya nirākṛtamapi tajjagatkāraṇatve 
smṛtipramāṇamastītyāśaṃṅkyāha - 

smṛtyanavakāśadoṣaprasaṅga iti cennānyatsmṛtyanavakāśadoṣaprasaṃgāt || 
1 ||

pradhānasya jagatkāraṇatvānaṅgīkāreṇa smṛtyanavakāśadoṣaprasaṅgaḥ - 
sāṃkhyādismṛtīnāmaprāmāṇyadoṣaprasaṅga iti cenna | śivasya brahmaṇaḥ 
jagatkāraṇatvānaṅgīkāre anyasmṛtīnāṃ manvādīnāṃ aprāmāṇyadoṣaprasaṅgāt | 
na ca vinigamakābhāvaḥ | vedamūlakamanvādismṛtīnāṃ prabalatvāt prāmāṇyam | 
vedaviruddhasāṅkhyādīnāṃ durbalatvāt aprāmāṇyamityarthaḥ |

etadadhyāyasya prathamapāde smṛtitarkādivirodho nirākriyate | dvitīye tanmatānāṃ 
duṣṭatvaṃ pratipādyate | tṛtīye pṛthivyādikāra'tve śrutivirodhaḥ caturthe 
jīvaliṅgaśarīrabodhakaśrutivirodhaśca nirākriyate | ṛṣiṃ prasūtaṃ kapilaṃ yastamagre 
jñānairbibharti jāyamānaṃ ca paśyeta iti vākye kapilasya jñānātiśayitvena 
sarvotkṛṣṭatvadarśanāt | yadvai kiñca manuravadat tadbheṣajam iti 
śrutāvauṣadhavanmanuvākyasya mukhyavidheyatvanirdeśācca  tayoḥ 
parasparavirodhadyotanāt | sāṅkhyādīnāṃ vā manvādīnāṃ vā prādhānyam  
upaniṣadvākyānāṃ sāṅkhyādismṛtyanusaraṇaṃ manvādismṛtyanusaraṇaṃ vā iti 
sandihyate | 



jagatkāraṇatvaparavedāntavākyāni pradhānasyaivopannāni - 

vedārtho yaḥ svayaṃ jñātaḥ tatrājñānaṃ bhavedapi |
smṛtyāgamapurāṇaiśca vedārthaṃ grāhayedbudhaḥ ||

iti niyamāt | śrutismṛtipurāṇeṣvabhyudayaphalajanakadar"aspūrṇamāsa-soma##-
paramāptakapilamaharṣikṛtaniśrayesaphalasādhanabhūtasāṃkhyasmṛtyanapekṣata##-
maharṣipraṇītapradhānakāraṇatvaparasāṅkhyasmṛtīnāmeva prādhānyamiti prāpte ##-

brūmaḥ - ṛṣiṃ prasūtaṃ kapilaṃ iti śrutau kapilasya jñānādhikatvena 
paramāptatvavyapadeśāt tatsmṛtyanurodhena vedāntārthabodho nyāyya iti yattadayuktam 
| tadviṣṇorekamuttamam ityādiṣu viṣṇorapi 
sarvātiśāyityasaṅkīrtanāttatpraṇītabuddhapāñcarātrāgamānusāreṇa 
vedāntārthaniścayasya prasaṃgāt |

kiñca - śrutismṛtipurāṇeṣvapratihatajñānaniṣṭhatvena 
bṛhaspatessarvādhikatvakathanāttatpraṇītalokāyatasmṛtyanusāreṇa 
śrutyarthaniścayaprasaktiḥ syāt | kiñca - nānyatsmṛtyanavakāśadoṣaprasaṅgāt |

āsīdidaṃ tamobhūtamaprajñātamalakṣaṇam |
apratarkyamavijñeyaṃ prasuptamiva sarvataḥ ||

tataḥ svayaṃbhūrbhagavānavyakto vyañjayannidam |
mahābhūtādivṛttaujāḥ prādurāsīttamonudaḥ ||

yo'sāvatīndriyagrāhyassūkṣmo'vyaktassanātanaḥ |
sarvabhūtamayo'cintyassa eva svayamudbabhau ||

so'bhidhyāya śarīrātsvātsisṛkṣurvividhāḥ prajāḥ |
apa eva sasarjādau tāsu vīryamavāsṛjat || 



ityantena tamorūpamāyāśaktyā  kālarudrasya brahmādisarvakāraṇatvamupanyastam |

yadā tamastanna divā na rātrirna sannacāsacchiva eva kevalaḥ |
tadakṣaraṃ tatsaviturvareṇyaṃ prajñā ca tasmātprasṛtā purāṇī ||

māyāntu prakṛtiṃ vindyāt māyinantu maheśvaram |
tasyāvayavabhūtotthaṃ vyāptaṃ sarvamidaṃ jagat ||

yo brahmāṇaṃ vidadhāti pūrvaṃ yo vai vedāṃśca prahiṇoti tasmai taṁhi 
devamātmabuddhiprakāśaṃ mumukṣurvai śaraṇamahaṃ prapadye | hiraṇyagarbhaṃ 
paśyati jāyamānaṃ sa no devaḥ śubhayā smṛtyā saṃyunaktu | viśvaṃ bhūtaṃ 
bhuvanaṃ citraṃ bahudhā jātaṃ jāyamānaṃ ca yat | sarvo hyeṣa rudraḥ 
ityādipratyakṣaśrutisiddhaparaśivakāraṇatvadarśanānnānumeyavedamūlakasāṅkhyasm
ṛteḥ prāmāṇyam |

kiñca - sarve vedā yatpadamāmananti dhyāyīteśānaṃ pradhyāyitavyam sarvamidaṃ 
brahma viṣṇurudrendrāste samprasūyante sarvāṇi cendriyāṇi na kāraṇaṃ kāraṇānāṃ 
dhyātā dhyātā kāraṇantu dhyeyaḥ | 
sarvaiśvaryasampannassarveśvaraśśambhurākāśamadhye śiva eko 
dhyeyaśśivaṅkaraḥ sarvamanyatparityajya ityādi śrutiṣu |

koṭijanmārjitaiḥ puṇyaiḥ śive bhaktiḥ prajāyate |
iṣṭāpūrtāni karmāṇi yenācarati mānavaḥ ||

śivārpaṇadhiyā kāmān parityajya yathāvidhi |
anugrahāttena śambhorjāyate sudṛḍho naraḥ ||

tato bhītāḥ palāyante vighnaṃ hitvā sureśvarāḥ |
jāyate tena śuśrūṣācarite candramaulinaḥ ||



śṛṇvato jāyate jñānaṃ jñānādeva vimucyate |
bahunātra kimuktena yasya bhaktiśśive dṛḍhā ||

mahāpāpopapāpaudhairapi grasto vimucyate |

ityādiśivagītādibahussmṛtiṣvapi paramapuruṣasya śivasyārādhyatvaṃ 
śrautasmārtanityanaimittikādisarveṣāṃ karmaṇāṃ tadārādhanabhūtatvaṃ ca 
pradarśitam |

api ca pradhānakṣetrajñapatirguṇeśaḥ kṣaraṃ pradhānamamṛtākṣaraṃ haraḥ 
tasyābhidhyānādyojanāttattvabhāvādbhūyaścānte viśvamāyānivṛttiḥ ityādiśrutiṣu 
tasmādavyaktamutpannaṃ triguṇaṃ dvijasattama iti smṛtiṣvapi pradhānaniyāmakatvaṃ ca 
tasyaiva smaryate |

śrutismṛtivirodhe tu śrutireva balīyasī |
smṛtismṛtyorvirodhe tu vedānusaraṇaṃ varam ||

ityādimīmāṃsānyāyadarśanāt smṛtyanusārimanvādismṛtīnāmeva prādhānyamiti 
nirdiṣṭam |

guṇatrayātmakasya jaḍasya pradhānasya cetanajīvāvirbhāvahetutvāyoge'pi 
tatsānnidhyavaśātkāpilasmṛtiprasiddhamahadahaṃkārādīnāṃ 
kāraṇatvamupapannamityāśaṅkya nirākaroti - 

itareṣāñcānupalabdheḥ || 2 ||

itareṣāmacetanamahadahaṃkārādīnāṃ cānupalabdheḥ ātmana ākāśassambhūtaḥ 
etasmājjāyate prāṇaḥ akṣarātsambhavatīha viśvam ityādiśrutismṛtyāgameṣvapi 
mahadahaṅkārakāraṇatvasya paramaśiva eva darśanādghaṭādivadacetanasya 
pradhānasya mahadādikāraṇatvaṃ sarvathā na sambhavati | yadvai kiñca 
manuravadattadbheṣajam iti śrutiprasiddhānāṃ manvādīnāṃ 
jagadbheṣajabhūtasvavākyānāmeva vedāntopayogitvaṃ yuktam |



yogapratyuktyadhikaraṇam || 2 ||

yogasmṛtinirākaraṇam 

svataḥ pradhānasya jagadupādānatvā'sambhave'pi īśvaraniyogena sambhavatītyāśaṅkya 
tadvidhāyakayogamataṃ nirākareti - 

etena yogaḥpratyuktaḥ || 3 ||

sāṅkhyayogayoḥ svātantryāsvātantryabhede'pi hiraṇyagarbhasmṛtāvapi  
pradhānopādānaprādhānyanirdeśāt | etena sāṃkhyasmṛtinirākaraṇenaiva 
yogasmṛtirapi pratyuktaḥ tiraskṛtaḥ iti sūtrāvayavārthaḥ |

sarvo vai rudraḥ sarvaṃ khalvidaṃ brahma aitadātmyamidaṃ sarvaṃ ekasmin bhagavo 
vijñāte sarvamidaṃ vijñātaṃ bhavati ityādiṣu jagadātmakatvaṃ brahmaṇo nirdiṣṭam | 
tadupādānatvāyoge tadātmakatvāyogāt hiraṇyagarbhaḥ samavartatāgre ityādiṣu 
hiraṇyagarbhasya sarvātiśayatvasmaraṇāt trirunnataṃ prāpya samaṃ śarīraṃ ityādinā 
śvetāśvatarādiśrutiśateṣu abhyudayaniḥśreyasaphalasādhanatvena yogavidyāyāḥ 
prapañcitatvāt yogasmṛtyanusāreṇa pradhānasya prapañcopādānatvaṃ uta brahmaṇa iti 
saṃśayaḥ |

mṛtkulālavatpradhānasyopādānatvamīśvarasya nimittatvaṃ yuktam | parameśvarasya 
jagadupādānatve mṛdādivadvikāritvavināśitvādinānādoṣabhūyastvaṃ durnivāram |

nanu  - abhyudayaniḥśreyasaphalahetutvena smṛtipurāṇeṣu yogabhūyastvadarśanāt 
| śrutyarthaprakāśakakāmikādiśaivāgameṣvapi prākṛtavaikṛtātmaka mantra##-
kavāṭamudghāṭya mokṣadvāraṃ vicchedayet -



maruto madhyasañcāre manaḥ sthairyaṃ prajāyate |
sarvacintāṃ parityajya sāvadhānena cetasā ||
nirvikalpaprasannātmā prāṇāyāmaṃ samabhyaset ||

marunnirodhābhyasanaṃ  manīṣiṇā ityādyupaniṣatsu yogaścittavṛttinirodhaḥ 
ityādismṛtiṣu |

yatsākhyaiḥ prāpyate sthānaṃ tadyogairapi gamyate |
sāṃkhyayogau pṛthagbālāḥ pravadanti na paṇḍitāḥ ||

iti bhagavadgītāyāṃ ca cittavṛttinirodhakatva-pāpamocakatva##-
nirdeśāttadvidhāyakahiraṇyagarbhasmṛtyānuguṇyena vedāntārthaniścayo yukta iti cet 
- 

ucyate - yogasya śrutyāgamādiṣu dharmabrahmasādhanatvena manonirodhakatvena 
śiṣṭairācaritatvena ca prādhānye'pi tanniṣṭhapradhānopādānakatvaṃ nopapannam | 
saumya ekena mṛtpiṇḍena sarvaṃ mṛṇmayaṃ vijñātaṃ syādvācārambhaṇaṃ vikāro 
nāmadheyaṃ mṛttiketyeva satyaṃ ityekavijñānena 
sarvavijñānapratijñādṛṣṭāntasthāpakasarvavedāntavirodhāt |

smṛtyāgamapurāṇeṣu yo'rthaḥ smṛtyā virudhyate |
tantrārthassa tu vijñeyaḥ garhitaṃ vedavādibhiḥ |

iti mīmāṃsānyāyadarśanāt |

māyāntu prakṛtiṃ vindyāt māyinantu maheśvaraṃ |
tasyāvayavabhūtotthaṃ vyātpaṃ sarvamidaṃ jagat ||

parāsyaśaktirvividhaiva śrūyate yatho'rṇanābhiḥ ityādiṣu 
abhinnanimittopādānakāraṇatvasya parameśvare nirdeśāt | parameśvarasyopādānatve 
mṛdādivadvikāritvādidoṣasaktiriti yaduktaṃ tadasat |



jīvaśaktivatparameśvaraśakterupādānavikāritvāṅgīkārāt śaktasya 
parameśvarasyapariṇāmavikāritvādikaṃ nopapannam | kulālavannimittatvāṅgīkāre 
yatprayantyamisaṃviśanti ityādiśrutivirodho durnivāraḥ | tasmāt sāṃkhyasmṛtivat yogo 
nirākṛtaḥ | tadā sāṃkhyayogaśāstrayoḥ kā gatiriti cedvedāntāvirodhena 
sāṃkhyayogaśāstrasamanvayo yuktaḥ |



na vilakṣaṇatvādhikaraṇam || 3 ||

paraśivabrahmaṇaḥ sarvavilakṣaṇatvādipratipādanam 

triguṇātītasyeśvarasya katha triguṇātmakajagatkāraṇatvamupapannamityāśaṅkyāha ##-

na vilakṣaṇatvādasya tathātvaṃ ca śabdāt || 4 ||

nirguṇasya brahmaṇaḥ guṇatrayātmakasya pradhānasya ca vilakṣaṇatvādasya 
pradhānasyaiva triguṇātmakacetanācetanajagadupādanatvaṃ sambhavatīti cenna tathātvaṃ 
ca śabdāt tathātvamupādānatvaṃ ca śabdena nimittakāraṇatvaṃ ca 
yathorṇanābhisṛjate gṛhyate ca | yathā pṛthivyāmoṣadhayaḥ sambhavanti | 
tathākṣarātsambhavatīha viśvam ityādi vedaśabdātparameśvarasyaiva 
jagadubhayakāraṇatvaṃ saṃbhavati |

ajāmekāṃ iti śrutau parameśvarasya jagatkāraṇatvānavagamātsandehaḥ | asyāṃ śrutau 
asaṃdigdhatayā guṇatrayaviśiṣṭapradhānasya cetanācetanakāraṇatvaṃ sūcyate | loke 
cetanāccetanotpatteracetanādacetanotpatteśca svadharmatvena darśanāt | viśvādiko rudro 
maharṣiḥ pradhānakṣetrajñapatiḥ ityādiṣu jaganniyāmakatve'pi tadvilakṣaṇatvaṃ ca 
pracakṣyate | manunāpi - 

āsīdidaṃ tamobhūtamaprajñātamalakṣaṇam |
apratarkyamavijñeyaṃ prasuptamiva sarvataḥ ||

tatassvayaṃbhūrbhagavānavyakto vyañjayannidam |

iti caturmukhādīnāmapi tamobhūtapradhānahetutvaṃ pradarśitam | 
tasmātparameśvaranimittakāraṇatvamātrapratipādakayogasmṛtyanusāreṇaiva 
vedāntārthaniścayo yukta iti cet - 

brūmaḥ - yathorṇanabhiḥsṛjate gṛhyate ca iti śrutyā cetanorṇanābhau 
acetanatantupaṭotpantiḥ cetanapuruṣādacetanalomanakhotpattiścopadarśitā | ajāmekāṃ iti 



śrutiniṣṭhapradhānakāraṇatvasya brahmaṇyupapatteḥ | māyāntu prakṛtiṃ 
pradhānakṣetrapatiḥ ityādiṣu pradhānaniyāmakatvaṃ śivasyaivopadiṣṭam | 
tasmādacetanatvamalinatvānīśvaratvaduḥkhātmakatvacidacidātmakatvavatprapañca##-
manusmṛtyuktapradhānaprakṛtikacaturmukhādikāraṇatvaṃ 
tajjaḍapradhānādhiṣṭhāneśvarasyaiva  nirdiṣṭaṃ iti jñeyam |

nanu nārāyaṇādbrahmā jāyate nārāyaṇādrudro jāyate ityādi śrutipurāṇeṣu 
caturmukhakāraṇatvasya nārāyaṇe upadeśāt | kiñca - 

āpo nārā iti proktā āpo vai narasūnavaḥ |
tā yadasyāyanaṃ pūrvaṃ tena nārāyaṇaḥ smṛtaḥ ||

iti taduttaratra nārāyaṇaśabdo  vivakṣitaḥ | tadupasaṃhāre rukmābhaṃ svapradhīgamyaṃ 
vindyāttaṃ puruṣaṃ param iti hiraṇmayatvādidharmāṃśca tasyaivoktāḥ |

dhyeyassadā savitṛmaṇḍalamadhyavartī nārāyaṇassarasijāsanasanniviṣṭaḥ |
keyūravān makarakuṇḍalavān kirīṭī hārī hiraṇmayavapurdhṛtaśaṅkhacakraḥ ||

viṣṇossakāśādutpannaṃ jagadetaccarācaram |
ahaṃ kṛtśnasya jagataḥ prabhavaḥ pralayastathā ||

ahaṃ sarvasya prabhavo mattassarvaṃ pravartate |
nārāyaṇo jaganpūrtirananyātmā sanātanaḥ ||

iti viṣṇupurādiṣu jagajjāmmādikāraṇatvaṃ ca spaṣṭamupadiṣṭam | ata eva 
manusmṛtyabhihitahiraṇyagarbhādijanakatvaṃ nārāyaṇasyābhipretamiti cet - tadasat 
|



yadā tamastanna divā na rātriḥ 
na sannacāsacchiva eva kevalaḥ |
tadakṣarastaviturvareṇya 
prajñā ca tasmāt prasṛtā purāṇī ||

yo devānāṃ prathamaṃ purastāt viśvādhiko rudro mahaṣiḥ hiraṇyagarbhaṃ paśyata 
jāyamānaṁ yo brahmānaṃ vidadhāti pūrvaṃ yo vai vedāṃśca prahiṇoti tasmai | taṁ hi 
devamātmabuddhiprakāśaṃ mumukṣurvai śaraṇamahaṃ prapadye ityādiṣu 
mahānārāyaṇaśvetāśvatarādyupaniṣatsu hiraṇyagarbhādikāraṇatvamasandigdhatayā 
śivasyaiva sūcitatvāt |

kiñca - dhyāyīteśānaṃ pradhyāyitavyam sarvamidaṃ brahmaviṣṇurudrendrāste 
samprasūyante ityādinā atharvaśira-atharvaṇaśikhādiṣu bahuṣudhā prapañcitam | 
tathā vedatulya bhārate - ānuśāsanikaparvaṇi - 

so'sṛjaddakṣiṇādaṅgādbrahmāṇaṃ lokasambhavam |
vāmapārśvāttathā viṣṇuṃ lokarakṣārthamīśvaraḥ ||

hṛdaye kālarudrākhyaṃ jagadvilayakāraṇam |

iti | tathā śaivapurāṇeṣu bahudhā prapañcitam | prapañcopaśamaṃ śāntaṃ 
śivamadviataṃ caturthaṃ manyante sa ātmā sa vijñeyaḥ ityādi | māṇḍūkyādiṣvapi 
mūrtitrayātītatvaṃ kāraṇakāraṇatvaṃ tasyaiva pratipāditam | nārāyaṇādbrahmā jāyate 
ityādiṣu mūrtitrayakāraṇatvasya nārāyaṇe'ddarśanāt tadavāntarasṛṣṭiviṣayaṃ iti 
veditavyam |

trayaste kāraṇātmāno jātāssākṣānmaheśvarāt |
carācarasya viśvasya sargasthityantahetave ||

pitrā niyamitāḥ pūrvaṃ trayo'pi triṣu karmasu |
brahmā sarge haristrāṇe rudrassaṃharaṇe punaḥ ||



tathāpyanyonyamātsaryādanyonyātiśapārthinaḥ |
tapasā toṣayitvā taṃ pitaraṃ parameśvaram ||

brahmanārāyaṇau pūrvaṃ rudraḥ kalpāntare'sṛjat |
kalpāntare punarbrahmā rudraviṣṇūjaganmayaḥ ||

viṣṇuśca bhagavāṃstadbrahmāṇamasṛjatpunaḥ |
nārāyaṇaṃ punarbrahmā brahmāṇaṃ ca punarbhavaḥ ||

iti śaive vāyavīyasaṃhitāyāṃ avāntarakalpabhedasṛṣṭiḥ pradarśitā | 
manusmṛtyupasaṃhāre - 

manasīnduṃ diśaśśrotre krānte viṣṇuṃ bale haram |
vācyagnimindramutsarge prajane ca prajāpatim ||

praśāsitāraṃ sarveṣāmaṇīyāṃsamaṇorapi |
rukmābhaṃ svapnadhīgamyaṃ vidyāttaṃ puruṣaṃ param || ityupadiṣṭam |

aṇoraṇīyānahameva tadvān |
mahānahaṃ viśvamidaṃ vicitram |
purātano'haṃ puruṣo'hamīśo 
hiraṇmayo'haṃ śivarūpamasmi || 

namau hiraṇyavāhave senānye diśāñca pataye namaḥ hiraṇyāya namaḥ hiraṇyaliṅgāya 
namaḥ suvarṇāya namaḥ suvargaliṅgāya namaḥ namo hiraṇyabāhave hiraṇyavarṇāya 
hiraṇyarūpāya hiraṇyapataye'mbhikāpataye umāpataye paśupataye namo namaḥ ṛtaṃ 
satyaṃ puruṣo vai rudraḥ tatpuruṣāya vidmahe mahādevāya dhīmahi | tanno rudraḥ 
pracodayāt ityādiśrutiśateṣu śivasyaiva hiraṇmayatva 



puruṣaśabdavācyatvādi darśanāt | śrutiviruddhaviṣṇupurāṇavacanānāṃ 
bauddhādyāgamādivadbhrāntimūlakatvādvedopabṛṃhaṇaṃ na nyāyyamiti veditavyam | 
manupraṇītatamaśśabdasya - 

asti rudrasya viprendrā antassatvaṃ bahistamaḥ |
ityādipurāṇasiddhavahistamoguṇaviśiṣṭakālarudraparatvamiti vyavahriyate |

te  he me prāṇāḥ śabdaṃ ahaṃ śreyase vivadamānāḥ mṛdabavīt āpo'bruvan ityādiṣu 
acetanapṛthivyādīnāṃ caitanyayogaḥ śrāvyate | saritsamudraparvatavṛkṣādīnāṃ 
acetanānāmapi purāṇeṣu cetanatvaṃ paṭhyate | ato brahmapradhānayorna 
vailakṣyaṇyamityāśaṅkyāha - 

abhimānivyapadeśastu viśeṣānugatibhyām || 5 ||

tu śabdaśśaṅkānirāsārthaḥ | pṛthivyabravīt ityādi śrutisiddhavacanapravartakatvaṃ 
pṛthivyādyabhimānidevatānāmevopadiṣṭam | kutaḥ  viśeṣānugatibhyām | kauṣītakī 
brāhmaṇe haṃntāhamimāstisro devatāḥ sarvāha vai devatā ahaṃ śreyase vivadamānāḥ 
te devāprā.e niḥśreyasaṃ viditvā agnirvāgbhūtvā mukhaṃ prāviśat | 
ādityaścakṣurbhūtvā'kṣiprāviśat | vāyuḥ prāṇo bhūtvā nāsike prāviśat | ityādi 
bahuśrutiṣu vāgādyabhimānidevatānāmeva pavacanīyatvaṃ gamyate | 
tasmādacetanapradhānādi vailakṣaṇavyam | kiñca - yo rudro'gnau yo apsu ityādiṣu 
pṛthivyādīnāṃ tadadhiṣṭhānadevatānāmantaryāmitvaṃ rudrasyaivoktam | 
atassarvātmakatva-sarvavilakṣaṇatva-sarvaniyāmakatva-sarvakāraṇatvādikaṃ 
netarasyopapannam |

asminnarthe hetvantaramāha - 

dṛśyate tu || 6 ||

tu śabdohyavaidikatarkanirāsārthaḥ | etasmājjāyate prāṇo yato vā imāni bhūtāni jāyante 
bhīṣāsmādvāntaḥ pavate vijñānaṃ cāvijñānaṃ ca evamevaitā 



bhūtamātrāḥ pajñāmātraprāṇeṣvarpitāḥ samāne vṛkṣe puruṣo nimagnaḥ anīśayā 
śocati muhyamānaḥ tarati śokamātmavit parā'sya śaktirvividhaiva śrūyate ityādiṣu 
sarvakāraṇatvādikaṃ śivasyaiva dṛśyate | vicitranānāśaktiviśiṣṭatvena 
sarvāttaryāmitayā cetanapuruṣeṣyacetanalomanakhadantādyutpattiḥ | acetana 
gomayakāṣṭhādiṣu cetanavṛścikādikrimikīṭotpattiḥ | madhumākṣikeṣu 
krimyādyutpattiḥ | krimīnāṃ kīṭakavaśāt bhramararūpatvaprāptiścāvagamyate | 
tasmāttasya jagadubhayakāraṇatvaṃ siddham  |

jagajjīveśvaramithyāvādapradhānasmārtaikadeśā'dvaitamatanirāsaḥ 

evaṃ jagajjīveśvarabhedasiddhānta-sāṃkhya-yogātmakasmārtamatadvayaṃ 
nirasya jagajjīveśvaramithyāvādapradhanasmārtaikadeśā'dvaitamataṃ nirasyate |

asaditi cenna pratiṣedhamātratvāt || 7 ||

na tu tadvitīyamasti ne ha nānāsti kiñcana 

śaśaśṛṅgaiṇa nāgendro mṛtaścedastvidaṃ jagat |
jvālāgnimaṇḍale padmavṛddhiścedastvidaṃ jagat ||

māyākāryādikaṃ nāsti māyā nāsti bhayaṃ na hi |
gagane nīlimā satve jagatsatyaṃ bhaviṣyati |

ityādiśrutismṛtiṣu 
śaśaśṛṅgavatprapañcasyāsatyatvapratipādakavākyābhāsadarśanāt 
cetanācetanātmakaṃ jagadasaditi cet mithyābhūtamiticenna - kutaḥ  
pratiṣedhamātratvāt | pralaye'pi prāñcasya sthūlāvasthāniṣedhamātratvāt pralaye'pi 
bījāṅkuravat sūkṣmarūpeṇa parameśvare prapañcasya sattvāttallīlayā sṛṣṭikāle 
punarutpadyate iti sūtrārthaḥ  |



dhātā yathā pūrvamakalpayat karmacito lokaḥ kṣīyate | puṇyacito lokaḥ kṣīyate 
dvāsuparṇā sayujā sakhāyau jñā'jñau dvāvajāvīśānīśau ityādiśrutiṣu prapañcasya 
satyatvavyapadeśāt | na kadācidanīdṛśaṃ jagat | nānyatkācanamiṣat neha nānāsti 
kiñcana sadeva saumyedamagra āsīt | ekamevādvitīyaṃ brahma ityādiṣu prapañcasya 
mithyātvaśravaṇāt cidacidātmakaprapañcasya sarvadā satvamasatvaṃ vetisaṃśayaḥ |

neha nānasti kiñcana athāta ādeśo neti neti ādāvante ca yannāsti vartamāne'pi tattathā 
brahma saṃtyaṃ jaganmithyā jīvo brahmaiva netaraḥ 

kāryopādhirayaṃ jīvaḥ kāraṇopādhirīśvaraḥ |
kāryakāraṇatāṃ tyaktvā pūrṇabodho'vaśiṣyate ||

adhyāropāpavādābhyāṃ niṣprapaṃcaṃ prapañcyate |
śiṣyāṇāṃ bodhanāyārthastatvajñaiḥ kalpitaḥ kramāt ||

iti śrutismṛtipūrvācāryanyāyadarśanājjaganmithyātvaṃ yuktam | 
nocetpūrvoktaśrutismṛtisamanvayavirodho durnivāraḥ iti prāpte - 

tatrottaraṃ vadāma - adhyāropāpavādābhyāṃ niṣprapaṃcaṃ prapaṃcate iti 
pūrvācāryakalpitanyāyena jagadasatyatvaṃ na śrāvaṇīyam | 
tadadhyāropāpavādavidhāyakaprātyakṣikaśrutismṛtivākyādarśanāt | yato vā imāni 
bhūtāni ityādi-sṛṣṭi-stiti-pralaya##-

asadvā idamagra āsīt iti pralayāvasthāyāmapi cetanācetanātmaka prapañcasya 
prajñānaghanaparamaśive grīṣmakāladharitrīvilīna 
tṛṇādibījavatsūkṣmarūpeṇāvasthānaṃ nirdiśyate | tatau vai sadajāyata ityuttaravākye 
punassṛṣṭyupadeśāt | tathā ca smṛtiḥ - 



satyajñānadhanānande śive paramakāraṇe |
carācarajagajjālaṃ grīṣme kṣmālīnabījavat ||

sūkṣmarūpeṇa saṃsthitya punaḥ svasvacikīrṣayā  |
sthūlatvena vahiryāti muktātmā na punarbhavaḥ ||

sadeva saumya neha nānāsti ityādijagadabhāvabodhakavākyānāṃ 
pralayāvasthāviṣayakatvamiti veditavyam | sa aikṣata lokānnusṛja ityuttaravākye 
sṛṣṭyupadeśāt | dvāsuparṇā ityādibhedabodhakavākyānāṃ saṃsāradakṣāviṣayatvaṃ 
sarvamātmaivābhūt - kena kaṃ paśyet ityādīnāṃ 
paramaśivānandānubhavapūrṇasamādhidaśāviśeṣaviśiṣṭavidvadanubhava##-
śrutisūtrādiviruddhatadadhyāropavidhāyakādvaitamatamupekṣaṇīyam | ato brahma##-

rajjusarpavajjīveśvarādijagataḥ avidyāvaśāt saṃsāradaśāyāṃ bhāsamānatve'pi 
daśamavivekasandhānapūrvakasvasvarūpasākṣātkārajñānānubhavāt##-

apītau tadvatprasaṅgādasamañjasam || 8 ||

apītau pralayakāale tadvatprasaṅgāt maṇḍūkādiśarīrāṇāṃ pṛthivyāmekabhūtānāṃ 
yathā varṣākāle punarutpattistadvadbrahmaṇyekabhūtasya saṃskārasvarūpeṇa 
vidyamānasya cetanācetanātmakaprapañcasyotpatteḥ sa īkṣata ityādiṣu prasaṅgāt 
pratipādanāt pratipādanāt asamañjasam jagajjīveśvaramithyāvāda ayuktaḥ |

nanu ekamevādvitīyaṃ brahma ātmā vā idamagra āsīt ityatra sṛṣṭeḥ prāgbrahmaṇa 
evāvagamāt yatra nānyatpaśyati sarvamātmaivābhūt ityatrāpi sarvatra 
bhedanirāsopadeśācca tadeta yuktam | yathā sudītpātpāvakādvisphuliṅgāssahasraśaḥ 
prabhavante sarūpāḥ tathākṣarādvividhāssaumyabhāvāḥ eṣa 
samprasādo'smāccharīrātsamutthāya 



paraṃjyotirupasampadya svena rūpeṇābhisampadyate brahmavidāpnoti param tattvamasi 
ahaṃ brahmāsmi brahma veda brahmaiva bhavati yathā nadyaḥ syandapānāḥ ityādiśrutiṣu 
prāpyaprāpakatvena muktajīvasya 
svābhāvikajīvabhāvanivṛttipūrvakabrahmatāpattilakṣaṇātmakamukterākāśavada##-
sarvavedāntaśrutismṛtisūtrapurāṇādimukhyasiddhāntābhipretamiti cettadasaṅgatam 
svābhāvikabhedabhāvamāpannasya jīvasya brahmabhāvāsambhavāt | śaityasvabhāvasya 
jalasya jvalanāduṣṇatvasambhave'pi yāmātpūrvameva punaśśaityasya bhāvadarśanācca 
jīvasya bhedasvarūpāvacchinnatvena sattvāt jīvātmano brahmatvasambhave'pi tanna sthāyi 
āgantukatvāt | bhedo na naṣṭaḥ | tasmādbheda aupādhikaḥ abhedaḥ svābhāvika iti 
veditavyam |

bimbatvaṃ patibhimbatvaṃ yathā pūṣaṇi kalpitam |
jīvatvamīmaśvaratvaṃ ca tathā brahmaṇi kalpitam ||

kāryopādhirayaṃ jīvaḥ kāraṇopādhirīśvaraḥ |
kāryakāraṇatāṃ tyaktvā pūrṇabodho viśiṣyate ||

iti śāstre jīveśvarayoḥ māyākalpitatvamalīkatvaṃ copadiṣṭam | tasmāt eṣa 
samprasādo'smāccharīrātsamutthāya paraṃjyotirupasampadya svena rupeṇābhisampadyate 
ityādi dvaitādvaitavidhāyaka prāpyaprāpakaśrutīnāṃ svābhāvikabhedanivṛtyayogena 
so'yaṃ 
devadattavākyasiddhajahadajahallakṣaṇopadiṣṭamāyāvidyānivṛttipūrvakajīveśvara##-

āśrāvaya - svābhāvikabhedanivṛttirbhramarakīṭa-loharasa##-
spaṣṭamupadiṣṭā | jñājñaudvāvajā ajo hyeko juṣamāṇo'nuśete jahātyenāṃ 
bhuktabhogāmajo'nyaḥ yato vā imāni bhūtāni jāyante na jāyate mriyate vā vipaścit 
ityādiṣu jīvasya prācīnakarmaphalabhogānusāreṇa sargopadeśāt | anyathā 
viṣamasṛṣṭyanupapatteḥ  | brahmaprāptyupayabhūtakarma-bhakti-vairāgya##-



kiñca - tadupāsanavidhāyakānāṃ vedavedāntāgamādīnāṃ 
niravakāśatvaprasaktirdurnivārā bimbapratibimbabhāvatayā jīvādīnāṃ 
māyākalpitatvavyapadeśe ghaṭādivannaṣṭatvaprasaṅgāt muktera | puruṣārthatpāpatteḥ 
jñājñau ityādi jīveśvarayorajanyatva vidhāyakaśrutivirodhācca | prāgapi śārīrasya 
brahmatve paraṃjyotirupasampadya iti vākyavirodhaḥ prasajyate | nirañjanasya 
nityamuktasya niravayavasya niratiśayasya svaprakāśasya brahmaṇaḥ 
māyopādhikalpanasvīkāre tadadvaitahāniḥ | prāgapi brahmabhedasya 
rajjusarpavadapāramārthikatve 
jīvabrahmaprāptividhāyakatattvamasyādimahāvākyaprāmāṇyaṃ kathamupapadyate  
guruśiṣyayormaunaprasaktiśca | brahmaṇaḥ brahmatvaprāptiḥ 
piṣṭapeṣaṇavadaviśeṣāttacchravaṇamananādīnāṃ vaiphalyam | chinne pucche lūne 
karṇe śvā śvā eva bhavati nāśvo na gardabhaḥ iti nyāyāt jñānānandasvabhāvasya 
nityamuktasya svaprakāśasya paramātmanaḥ svāvidyātirohitatve svaprakāśatva##-
rāddhāntaḥ | yathā jāgratsvapnayordvaitasiddhiḥ suptāvadvaitañca sarvānubhavasiddhaṃ 
durnivāraṃ tathā śivatvaprāptiparyantaṃ bhedaḥ tato nadīsamudravajjīvabrahmaṇorabhede 
na virodhaḥ |

adhyāropāpavādābhyāṃ niṣprapañcaṃ prapañcate etanyāyātikramaṇe 
jñānotpatyabhāvataḥ muktyabhāvaprasaṅgāt ahamajñaḥ 
ityātmanyavidyānubhavadarśanācca jīveśvarayormāyākalpitatvena 
bimbapratibimbavadalīkatvam | māyāyāḥ yā mā sā māyā iti vyutpatyā vicāryamāṇe 
sadasadbhāva-cidacidbhāvādiviruddhatayā 
mithyātvāṅgīkārāttaktṛtajagajjanmādikaṃ 
svapnendrajālavadbhrāntimātramevetyāśaṅkāyāmāha - 

na ca dṛṣṭāntābhāvāt || 9 ||

māyāyāḥ mithyātvasya jīveśvarayoralīkatvasya ca prātyakṣikavedānteṣu manu##-
pūrvapakṣasyāpyayogyatvena yatrakutrāpi dṛṣṭāntavārtāyā  adarśanāt 
jaganmithyātvavādo na sarvathā yuktaḥ | yato vā imāni yatho'rṇanābhissṛjate ityādi 
śrutiṣu asandigdhatayā brahmaṇaḥ jagajjanmādikāraṇatvanirdeśena vaidikānāṃ tadeva 
grāhyam |



svapnendrajālasadṛśamacintyaracanātmakam ityādyadvaitaśāstrānusāreṇa 
jagatsvapnendrajāladṛṣṭāntāṅgīkāre'pi māyāyā ajaḍātmakatvāt brahmaṇaḥ 
kartṛtvaṃ sūcitam | tena nirguṇatva-nirviśeṣatvādividhāyakasvaśāstravirodhaḥ | yā 
mā sā māyā iti vyutpatyā māyāyāḥ mithyātvaṃ na yuktam | maṃ śivaṃ ayati prāpnoti iti 
vyutpratyā - māyāyāḥ paramaśivaniṣṭhasvābhāvikaśaktitvena parā'sya 
śaktirvividhaiva śrūyate māyāntu prakṛtiṃ ityādi śrutidarśanāt |

kiñca - yattatkāraṇamavyaktaṃ nityaṃ sadasadātmakam |
dviśiṣṭassa puruṣo loke brahmeti kīrtyate ||

iti manusmṛtau 

maṃ śivaṃ paramaṃ brahma prāpnotīti svabhāvataḥ |
māyeti procyate loke brahmaniṣṭhā sanātanī ||

iti śivāgame ca śivaśaktisāmarasyaṃ niścitam | svapnaprapañcadravyaṃ 
punarjāgratsvapnayorapyadṛṣṭam | atra tu pūrvadinadṛṣṭapadārthasyottaradine'pi satvāt 
jyotiṣṭomena svargakāmo yajeta karma cito lokaḥ kṣīyate iti 
śrutinirdiṣṭehaparalokakarmaphalabhoktṛtvasya ca śrutismṛtipurāṇādiṣu dṛṣṭatvāt 
| svapnakṛtajyotiṣṭomabrahmahatyādi dharmādharmakarmaṇoḥ 
svarganarakaprāptividhāyakaśāstrādarśanācca tacchāstramavicāritaramaṇīyam |

loke cetananara-mṛga-sūrya-candrādipratibimbasya cetanatvāyogāt 
mṛtpāṣāṇagomayādikalpitagajāśvādīnāṃ svasāmarthyena gamanādikāryābhāvāt 
śrutyuktyanubhavaiḥ jīveśvarayoḥ svabhāvacitvāvagamācca 
jīveśvarayościdābhāsatvavidhāyakatanmohaśāstraṃ pāramārthikairanaṅgīkaraṇīyam | 
tathā śaivapurāṇe dūrvāsasaṃ prati vyāsavacanam - 

anādyavidyayā baddhaṃ brahmatatkālakāraṇam |
svāvidyayā saṃsaranti muktiḥ kalpitavākyataḥ ||

evaṃ pratāraṇaṃ śāstraṃ sarvamāhātmanāśakam |
upekṣyaṃ śivabhaktaiśca śrutismṛtiviruddhataḥ ||



kalāpagādayaṃ mukhyaḥ phalaṃ vaimukhyatastamaḥ |
jñānanāśatvasidhyarthaṃ tadevahi nirūpitam ||

aindrajālikapakṣe'pi tatkartutvaṃ tadīritam |
nāsti śrutiṣu tadvārtā dṛśyamānāsu kutracit ||

tasmāt parameśvarakāraṇatvāt jagatassatyatvamapratihatam |

yāvadutpadyate jñānaṃ tāvadanuṣṭheyāni karmāṇi |
tāvatsatyaṃ jagadbhāsi śuktikārajataṃ yathā ||
yāvanna jāyate brahma sarvādhiṣṭhānamadvayam |

iti śrutipūrvācāryavākyeṣvapi svarūpajñānānubhūtyantaṃ śuktirajatavadajñānena 
jagadbhānāṅgīkārāt tāvatparyantameva 
vedaśāstrakarmasatyatvapravṛttissambhavatītyāśaṅkya nirākaroti - 

svapakṣadoṣācca || 10 ||

śuktirajatavat jñānadaśāyāmeva jagadbhānāṅgīkāre 
tadadvaitaśastrācāryaparamparā'sambhavadoṣapravṛtteḥ tadūrdhvaṃ 
kṣutpipāsādidvaitakarmāvalambanedoṣāpattaiśca  sambhavāt | jaganmithyātvavādo na 
yuktaḥ | śuktirajatavadbrahmaṇyadhyāsāṅgīkāro brahmaṇaḥ  pradhānasya  
cidābhāsasya vā  nādyaḥ nirvikāratvāt | na dvitīyaḥ jaḍatvāt | na tṛtīyaḥ kalpitatvāt | uta 
sarvavyāpakasya nirayayavasya brahmaṇaḥ pratibimbatvamupapannaṃ 
vyomapratiphalanavaditi cettadayuktam | sābhranakṣatrādyavacchinnākāśasyaiva loke 
pratiphalanaṃ dṛṣṭam | tamaḥ prakāśavailakṣaṇyena vyomādarśanāt | amūrtasya 
pratiphalane pavanakālādīnāmapi kiṃ na syāt  ataḥ pūrvoktameva yuktam | śuka##-
muktiprasaṅgaḥ syāt | tathā cedahamagna ityavidyānubhavo na syāt | kiñca - 
cetanācetanaśarīrotpattirna sambhavet | tasmānna jīvaikatvavādo yuktaḥ |



śākyolūkyākṣapādakāpilāditarkāṇāṃ tattvārthaniścayābhāvapradarśanam 

prātyakṣikaśrutiṣvadhyāsādarśane'pi vācārambhaṇaśrutāvapavādadyotanādadhyāso 
grāhya iti cedāha - 

tarkāpratiṣṭhānādapyanyathānumeyamiti cedevamapyanirmokṣaprasaṅgaḥ || 11 ||

tarkāṇāṃ śākyolūkyākṣapādakapilādipramukhatarkāṇām apratiṣṭhānāt - 
anyonyavyāghātadoṣaduṣṭatvena tattvārthaniścayābhāvādapyanyathānumeyamiti cet 
mṛttiketyeva satyam iti vākyābhāsatayā jagajjīveśvaramithyātvaṃ parvato vahnimān 
dhūmāt ityādinyāyenānumeyamiti cet evamapi śākyolūkyabauddhādivat 
anirmok,saprasaṅga yathā nadyaḥ 
ityādibahuśrutisiddhaśivajīvaikyātmakamokṣābhāvaprasaṅgaḥ | tasmāt yato vā eṣa 
samprasādaḥ na sa punarārktate ityādi brahmajagatkāraṇatva##-
mityatra jaganmithyātvāvagamāt | yatsatve yatsattvaṃ itinyāyena adhyāso grāhya - iti 
cettadasat | nāvedavinmanute taṃ bṛhyantam naiṣā tarkeṇa matirāpaneyā ityādi śrutiṣu 
- 

vedārtho yaḥ svayaṃ jñātaṃ tatrājñānaṃ pracakṣate |
itihāsapurāṇābhyāṃ vedārthamupabṛṃhayet ||
ārṣaṃ dharmopadeśaṃ ca vedaśāstrāvirodhinā |

yastarkeṇānusandhatte sa dharmaṃ veda netaraḥ | ityādismṛtipurāṇādiṣvapi 
rucivaicitryasvamatipariṇāmakutarkanirākaraṇasyopadiṣṭatvāt | 
puruṣabuddhmūlakatarkānusāraṇe kālāntaradeśāntareṣu 
tadadhikakutarkakuśalapuruṣekṣitatarkadūpyatvasaṃbhāvanayā vyavasthā darśanāt | 
mithyādvaitaśūnyādvaitasāṅkhya-yoga-nyāya-vaiśeṣika-bauddha##-
bhagavatā vyāsena śāstrāyonitvāt iti sūtre veśātmakaśāstrapramāṇamevopadiṣṭam | 
brahmopādānasya prapañcasya mithyātvsāṅgīkāre sarvaṃ svalvidaṃ brahma sarvo 



vai rudraḥ ityādi jagadbrahmātmakatvavidhāyakaśrutivirodhaprasaṅgaḥ | uttaratra 
bhagavatāvādarāyaṇena tadananyatvamāambhaṇaśabdādibhyaḥ iti sūtre 
vācārambhaṇaśrutīnāṃ brahmakāraṇakasya prapaṃcasya brahmātmakatvaṃ 
jaganmithyāvādanirāsārthakamiti spaṣṭamupadiṣṭam | ato na sandehakalaṅkaḥ |

vārcārambhaṇavākyānāṃ tadananyatvabodhanāt |
na mithyātvāya kalpyante jagataśśivarūpataḥ ||

iti skānde tathā nirdiṣṭam | brahmavidāpnoti paraṃ jñātvā śivaṃ śāntamatyantameti 
brahma veda brahmaiva bhavati ityādiṣu jñānasyaiva mokṣahetutvavyapadeśāt | 
daśamastvamasi iti daśamīvivekasandhānavaśāt svasvarūpajñānasyaiva 
mokṣakāraṇatvamiti cettadasaṅgatam | kṣaraṃ pradhānamamṛtākṣaraṃ haraḥ 
tasyābhidhyānādyojanāttattvabhāvadbhūmāyaścānte viśvamāyānivṛttiḥ || 
uposahāyaṃ parameśvaraṃ prabhuṃ dhyātvā munirgacchati bhūtayoniṃ 
śraddhābhaktirjñānayogādavehi dhyānanirmayanābhyāsātpāśaṃ dahati paṇḍitaḥ 
ityādiśrutiśatadarśanāt | brahmavidāpnoti paraṃ ityādivākyaiḥ 
upāsanājanyajñānasyaiva mokṣahetutvaṃ niścīyate | kevalajñānasya 
vaidyaśāstrādijñānavadapuruṣārthakatvameva | yāvadutpadyate jñānaṃ 
tāvadanuṣṭheyaṃ karma iti jñānotpattiparyantameva 
dvaitajagadbhāsanātkarmānuṣṭhānamiti yaduktaṃ tadavicāritaramaṇīyam |

jñānakarmaṇoḥ samasamuccayatvapratipādanam 

evaṃ vidvānagnihotraṃ juhoti ityādiśrutiṣu |

saktāḥ karmaṇyavidvāṃso yathā kurvanti bhārata |
kuryādvidvāṃstathāsaktaścikīrṣurlokasaṅgraham ||



ācārahīnaḥ puruṣo loke bhavati ninditaḥ |
tasmādācāravān jñānī bhavedādehapātanāt ||

apaśyannandhako dagdhaḥ paśyan paṅguśca dahyate |
andhapaṅguvadanyonyaṃ sāpekṣe jñānakarmaṇī ||

pakṣaikena yathā pakṣī na gacchati nabhasthalam |
tathā jñānaikamārgeṇa na mokṣo'pi vidhīyate ||

ityādiśrutismṛtyāgameṣu jñānasidhyanantaramapi 
dvaitakarmānuṣṭhānavidhirupadiṣṭā | tasmācchuktirajatanyāyavat brahmajñānena 
jaganmithyātvajñānamayuktam | advaite'pyahamadvaita iti vākyapravṛttirnopapadyate | 
teṣāṃ snānasandhyordhvapuṇḍratiryakpuṇḍravarṇāśramācāravidhāyakaśrutismṛti##-
dṛṣṭatvāt nāstītivāde mama mātā vandhyā itivat pratyakṣāpalāpaprasaṅgaḥ | 
brahmādvaitapakṣe tatsaguṇam  nirguṇam  ubhayātmakaṃ vā  nādyaḥ 
saguṇatvacaturmukhasvīkāre tallāñchanakamaṇḍalvādidhāraṇameva yuktam | na 
cordhvapuṇḍra-tiryakpuṇḍra-śiva-keśavādipūjāvaśyakatvamupapadyeta | 
tathāpyadvaitabhaṅgaprasaṅgo durnivāraḥ | nadvitīyaḥ - tadupāsanā'sambhavāt | na 
tṛtīyaḥ svamatabhaṅgaprasaṅgāt | kiñcādvaite pratipādyapratipādakatvaṃ 
nopapadyate | mṛtasyāhaṃ mṛta iti vārtādarśanāt | advaitasyāhamadvaitaṃ iti pratītiḥ 
kathaṃ nirṇīyate | dvaitasyaiva vyavahāropapattiḥ | vyāvahārikamātratvāṅgīkāre 
vyāvayārikadvaitamiti vyavahartavyam  | advaitasya vyavahārāsambhavāt 
brahmadvaitāṅgīkāre tasya dharmatvātsaguṇabrahmavādo durnivāraḥ | ataḥ 
pūrvoktameva samīcīnam |



śiṣṭāparigrahādhikaraṇam || 4 ||

jaiminīya - mithyādvaitādi avaidikavādanirasanam 

ākāśavatsarvagataścapūrṇaḥ niṣkalaṃ niṣkriyaṃ śāntaṃ ityādiṣu brahmaṇaḥ 
pūrṇatvanirviśeṣatvāvagamāt tadanusāreṇa jagatkāraṇatvaṃ pradhānasya  uta 
paramāṇvādīnāṃ yuktam - ityāśaṅkāyāmāha - 

etena śiṣṭāparigrahā api vyākhyātā || 12 ||

etena - pūrvoktamithyādvaita-śūnyādvaita-kapila-kāṇādādi 
matanirākaraṇena śiṣṭāparigrahā api śiṣṭāśca aparigrahāśca śiṣṭāparigrahāḥ 
śiṣṭāḥ caturthyantadevatāpradhānajaiminīyaśāstrācāranipuṇāḥ 
saṃyuktāsaṃyuktābhedavādinaḥ | aparidrahāḥ vedajagajjīveśvaramithyāvādatatparāḥ 
mithyādvaita-śūnyādvaita-jaina-bauddha-lokāyatādi avaidikāścāpi 
vyākhyātāḥ vedāntasmṛtyāgamapurāṇādibhiḥ vedavedāntaniṣṭhāgariṣṭha##-
vibhutvādākāśavannirviśeṣatvāccinmayatvāccetyādinyāya##-
karmacitolokaḥ kṣīyate ityādiṣu lokajīvayoḥ karmahetutvāvagamāt karmaṇo 
jagatkartṛtvaṃ darśitam | ajāmekāṃ māyābhāsena jīveśau karoti ityādau māyāyāḥ 
jīveśvarādiprapañcakāraṇatvaṃ bhāsate | tasmāt sandehaḥ |

acakṣuśrotramapāṇipādaṃ ityādiṣu brahmaṇo vyāpakatva-niravayavatva##-
jagadupādānatvaṃ yuktam | athavā parīkṣya lokāni tyatra lokānāṃ karmahetutvāvagamāt 

karmaṇā jāyate jantuḥ karmaṇā ca pravardhate |
karmaṇā pravilīyante tasmātkarmātmakaṃ jagat ||

māyayā jāyate viśvaṃ māyayā parivardhate |
māyavā līyate yasmāttasmānmāyāmayaṃ jagat ||



ityādinā karmātmakatvaṃ māyāmayatvaṃ ca prapañcasya pracakṣate | tasmāttadapi 
yuktam | na tasya kāryaṃ karaṇaṃ ca vidyate na tatsamaścābhyadhikaśca dṛśyate 
ityādiṣu brahmaṇaḥ kāryakāraṇatvādiśūnyatayā nirviśeṣatvāvagamāt | sarvathā 
śivasya parabrahmaṇaḥ na prapañcobhayakāraṇatvamiti prāpte - 

atidiśati - yanmanasā na manute yenāhurmano mataṃ tadeva brahmatvaṃ viddhi ityādi 
śrutiṣvanumānanirākaraṇamupadiṣṭam | yatho'rṇanābhisṛjate gṛhyate ca 
ityādibhirduṣṭāntānusāreṇa śrutau jagadubhayakāraṇatvanirdeśāt 
jaḍakarmapradhānaparamāṇvādīnāṃ na jagadubhayahetutvamavatiṣṭhate | 
pradhānakṣetrajñamiti ityādiṣu veda-jīva-karma-pradhānādīnāṃ 
parameśvarādhīnatvaṃ śrūyate | lokaśāstrayoścoratvādiduṣṭakarmaviśiṣṭānāṃ 
prabhudaṇḍanavidhireva darśitaḥ na tatkarmaṇām |

api ca - yannimittakṛtaṃ dharmamadharmaṃ dharmatāṃ vrajet ityādipurāṇeṣu 
pitṛhananādipāpakarmakṛtkāṭakoṭādīnāṃ yajñādipuṇyakarmakṛddakṣādīnāṃ ca 
viparītakarmaphalānubhavo dṛṣṭaḥ | yato vāco nivartante aprāpya manasā saha ityādi 
śrutayaḥ sarvā māhātmyajñāpanāya vai | tasmāt śivasya māhātmyaṃ brahmaṇāpi na 
budhyate || atītaḥ panthānaṃ tava ca mahimā vāṅmanasayoratadvyāvṛtyāyaṃ 
cakitamabhidhatte śrutirapi ityādyacintyamahimāviśiṣṭatvamupadiṣṭam | ataḥ na tasya 
kāryaṃ karaṇaṃ ca vidyate ityādi śrutīnāṃ mahādevasya parabrahmaṇaḥ śivasya 
mahimājñāpanārthatvamiti veditavyam | etena śūnyātmakatvāśūnyātmakatva##-



bhoktrāpatyadhikaraṇam || 5 ||

parabrahmaṇaḥ viśvādhikatvapratipadanam 

yaḥ pṛthivyāṃ tiṣṭhanyasya pṛthivī śarīram ityārabhya yo vijñāne tiṣṭhan ya ātmani 
tiṣṭhan yasyātmāśarīram ityantena kāṇvaśākhāyāmantaryāmibrāhmaṇe 
paramātmanaśśivasyāṣṭamūrtitvavyapadeśāccharīra-śarīriṇoriva 
jīvaśarīraviśiṣṭaparameśvarasya jīvaniṣṭhasukhaduḥkhamoktṛtvādikaṃ 
sambhavatītyāśaṅkāyāmāha - 

bhoktrāpatteravibhāgaścetsyāllokavat || 13 ||

yasyātmā śarīramiti jīveśvarayoḥ śarīra-śarīrivyapadeśāt | bhoktāpatteḥ 
jīvaniṣṭhasaṃsārasukhaduḥkhāpatteḥ | avibhāgaścet tayoranyaḥ pippalaṃ 
svādvatyanaśnan anyo'bhicākaśīti ityādiśrutisiddhajīveśvarayoḥ baddhatva##-
yathākāśasyasarvagatatve'pi sarvakāraṇatve'pi 
svasṛṣṭasarvajagaddoṣakalaṅkanirmuktatayā vyavasthitaḥ tathā parameśvaraḥ 
sarvakāraṇatva-sarvaśarīratvasarvāntaryāmitvena vyavasthito'pi 
sarvadoṣakalaṅkavilakṣaṇaḥ |

yasya pṛthivī śarīraṃ ityārabhya yasyātmā śarīram ityantena 
cetanācetanaśarīraviśiṣṭatvaṃ śrūyate | acakṣuḥ śrotraṃ tadapāṇipādaṃ aśarīraṃ vā 
vasantaṃ na priyāpriye spṛśataḥ aprāṇo hyamanāḥ śubhraḥ ityādiśrutiṣu tasya 
aśarīratvamupadiṣṭam | tasmātsandehaḥ |

parameśvarasya śarīrādyabhāve sarveśvaratva-sarvajñatva##-
yuktam | dvāsuparṇāṃ ityādiśrutisiddhajīveśvaradharmavibhāgavatvamaupacārikaṃ 
śarīra-śarīrivat jīvaniṣṭhasukhaduḥkhādikaṃ parameśvasyaiva siddhamato 
jīvasyārādhakatvaṃ-parameśvarasyārādhyatvaṃ na sambhavati |



vigrahaṃ pārvatīśasya jagadetaccarācaram |
etadarthaṃ na jānanti paśavaḥ pāśagauvāt ||

ityādi śaivaskāndādipurāṇeṣvapi tasyaiva jagaccharīratvamupadiṣṭam | tasmādīśvarasya 
vilakṣaṇatvena nirdehānirviśeṣaparamātmāvalambanaṃ na yuktamiti prāpte - 

brūmaḥ - dvevāva brahmaṇo rūpe mūrtañcāmūrtameva ca ityādiśrutiṣu pavanādi 
vanmūrtāmūrtatvamupadiṣṭam | amūrtasya pavanasya 
vṛkṣakampanotpāṭanādisāmarthyaṃ dṛṣṭam | tathā apāṇipādo javano grahītā iti 
śvetāśvatare paśyāmyacakṣuḥ sa śṛṇomyakarṇaḥ na cāsti vettā ma citsadāham 
vedaiśca sarvairahameva vedyo vedāntakṛdvedavideva cāham na puṇyapāpe mama nāsti 
nāśo na janmadehendriyabuddhirasti | iti kaivalye ca śivasya śarīrendriyanirapekṣatayā 
sarvajñatva-sarvaśaktitva-sarvakāraṇatva-sarvā niyantṛtva##-
ato na śaṅkākalaṅkaḥ parāsya śaktirvividhaiva śrūyate ityatra 
brahmaṇassvābhāvikaśaktimatvopadeśāt na nirviśeṣabrahmavādo yuktaḥ |

ataḥ athāto brahmajijñāsā ityārabhya anāvṛttiśśabdāt ityantaṃ vedāntaśāstre 
saviśeṣatvameva dṛśyate | athāto brahmajijñāsoti sūtre brahmaṇaḥ puruṣaviśeṣasya 
jijñāsāviṣayatvavyapadeśāt janmādyasya yataḥ iti sūtre jagajjanma-sthiti-laya##-
śāstrakāraṇatvaśāstrapratipādakatvopadeśāt | tattu samanvayādityatra tasyaiva 
sarvavedāntasamanvayatvena prasādhitatvācca tasya saviśeṣatvameva yuktam | nirviśeṣe 
jijñāsādidharmāṇāmasambhavāt | vācaṃ dhenumupāsīta tasya yajureva śiraḥ 
ṛgdakṣiṇaḥ pakṣaḥ sāmottaraḥ pakṣaḥ || annaṃ brahma ityādivat tasya 
śarīratvamaupacārikam tadupāsanāmātraviṣayameva | parameśvarasya 
śarīraparigrahavāde'pi na sukhaduḥkhādiprāptiḥ taccharīrasya karmajanyatvābhāvāt 
svatantratvācca | brahmeśvaraśivamahādeva śaṅkarādiśabdānāṃ 
ghaṭakumbhakalaśādiśabdavatparyāyatvameveti veditavyam | jñā'jñau 
dvāvajāvīśāanīśau ityādau jīveśvayoḥ ajanyatvaśravaṇāt māyābhāsena 



jīveśau karoti ityābhāsaśruteḥ parameśvarasya śaktyātmakatayā māyayā sṛṣṭikāle 
parameśvaraḥ svecchayā jīveśvarabhāvaṃ prakaṭīkārotītyabhiprāyaḥ | 
tasmātkatṛtvaṃ tasyaivopadiṣṭam | śaktyapṛthaktvena śakterasatvāt | ataḥ 
pūrvoktameva samīcīnam | etadvaitādvaitamatameva kecidviśeṣādvaitamiti 
seśvarādvaitamiti śivādvaitamiti sarvaśrutisāramatamiti paryāyatvena pravadanti | 



ārambhaṇādhikaraṇam || 6 ||

kāryakāraṇayorananyatvapratipādanam 

nityonityānāṃ cetanaścetanānāṃ sanmūlāssomyemāḥ prajāḥ prajāyante jñā'jñau 
dvājāvīśānīśau ityādiśrutiṣu jīveśvarayorajanyatvadarśanāt tanmithyātvābhāve'pi 
jagatsatyatvaśrutyadarśanāt vācārambhaṇaśrutau jaganmithyātvāvagamāt tadeva 
yuktamityāśaṅkyāha - 

tadananyatvamārambhaṇaśabdādibhyaḥ || 14 ||

tadananyatvaṃ - śaktiśaktimatorabhedaḥ itinyāya siddhaśivaśaktisāmarasyena tayoḥ 
svaśaktyaṃśaprapañcasya śaktasya paramaśivasya ca ananyatvaṃ 
mṛdghaṭādivatkāryakāraṇayorabhinnatvamaṅgīkartavyam | kutaḥ  
ārambhaṇaśabdādibhyaḥ vācārambhaṇaṃ vikāro nāmadheyaṃ mṛttiketyeva satyam 
sarvo vai rudraḥ ṛtaṃ satyaṃ paraṃ brahma yathorṇanābhiḥ tajjalānīti śānta 
ityādiśrutibhyaḥ brahmaśaktyupādānasya prapañcasya brahmātmakatvamupadiṣṭam |

etena rajjusarpavatprapañcasya brahmaṇyadhyastatvānmithyātvamityadvaitamataṃ 
ghaṭapaṭavat prapañca brahmaṇorbhedāṅgīkāri dvaitamataṃ śarīriśarīrayoriva 
saṃyuktabhedāṅgīkāri viśiṣṭamataṃ ca nirastamiti sūtrasūcitārtho veditavyaḥ | khaṃ 
vāyurjotirāpaḥ pṛthivī viśvasya dhāriṇī yatparaṃ brahma ityādiṣu brahmaṇaḥ 
mūrtā'mūrtajagadvilakṣaṇatvam | aitadātmyamidaṃ sarvaṃ brahmaivedaṃ sarvam | 
ityādinā tasya cidacidātmakajagadātmakatvaṃ ca śrutam | ataḥ kāraṇa##-
na veti śaṅkotpadyate | 

jñā'jñau dvāvajāvīśānīśau ityatra jīveśvarayoḥ parasparavailakṣaṇyam | ātmana 
ākāśaḥ sambhūtaḥ ityādinā jagadbrahmaṇoḥ kāryakāraṇātmakatvena 
parasparabhinnatvaṃ ca darśitam | satyajñānānandātmakabrahmaṇaḥ 
anṛtajaḍaduḥkhātmakaprapañcasya ca kathaṃ ananyatvam  



mākṣikādiṣu krimyādyutpattidarśanānna kāryakāraṇayorananyatvam | 
tantupaṭādiṣvarthasiddhikriyāsiddhivailakṣyena bhedopapattiḥ | kāryakāraṇayorananyatve 
jagadbrahmaṇorabhedenaihikāmuṣmikasukhaduḥkhaphalabhogavyavahāro na syādato 
jagadbrahmaṇorananyatvaṃ nopapadyata iti cet |

pracakṣmahe | stabdho'syuta tamādeśamaprākṣyo yena śrutaṃ śrutaṃ bhavatyamataṃ 
matamavijñātaṃ vijñātam iti kṛtsnasya prapañcasya paramaśivaikakāraṇatvaṃ 
(uktam) kāraṇātkāryasyānanyatvaṃ ca manasi nidhāya kāraṇātmaka 
paraśivavijñānena kāryabhūtasarvaprapañcavijñāne pratijñāte sati kṛtsnasya 
śivaikakāraṇatāmajānatā śiṣyeṇa kathaṃ nu bhagavan sa ādeśaḥ  
ityātmajñānenānyajñātatāsambhavaścoditaḥ | prapañcasya 
paramātmaikakāraṇatāmudaikṣyan guruḥ laukikapratītisiddhaṃ 
kāraṇātkāryasyānanyatvaṃ tāvat yathā saumyekenamṛtpiṇḍena sarvaṃ mṛṇmayaṃ 
syādvācārambhaṇaṃ vikāro nāmadheyaṃ mṛttiketyeva satyan ityupadiśati | 
yathaikamṛtpiṇḍārabdhāḥ ghaṭaśarāvādayaḥ tadanatiriktadravyatayā tadjñānena 
jñāyante tathā śivopādānakaṃ jagat śivajñānena jñāyata iti 
ārambhaṇaśruterāśayaḥ |

atra kāraṇādādimatena kāraṇātkāryasya dravyāntaratvamāśaṅkya lokavyavahāreṇaiva 
kārya kāraṇayorananyatvaṃ darśayati vācārambhaṇamityādinā | ārabhyate ālabhyate 
spṛśyata ityārambhaṇaṃ kṛtyalyuṭo bahulaṃ iti karmāṇi lyuṭ | vācā vākpūrvakeṇa 
vyavahāreṇa hetunetyarthaḥ | 
ghaṭenodakamāharedityādivākpūrvakodakaharaṇādivyavahāraḥ | 
tadvyavahārasidhyarthaṃ tanmṛdravyeṇa pṛthubudhnodarādilakṣaṇo vikāraḥ 
saṃsthānaviśeṣaḥ tatprayuktaṃ ca ghaṭa ityādināmadheyaṃ spṛśyate | 
jalāharaṇādivyavahāraviśeṣasidhyarthaṃ mṛdravyamevāvasthāntaraṃ saṃjñāntaraṃ 
ca prāpnoti tasmāddhaṭādyapi mṛttikādravyameva satyaṃ ityupadiśyate | mṛttiketyeva 
satya mityatra kāryakāraṇayorananyatvam | rajjusarpavatkāryasya mithyātvamiti yattadasat | 
tayokāryakāraṇayorananyatvaṃ sidhyati satyamithyāpadārthayoḥ aikyānupapatteḥ | tathā 
sati brahmaṇaḥ mithyātvaṃ jagatsatyatvaṃ vā syāt | ye ca kāryamapi 
pāramarthikamabhyupayanta eva jīvabrahmaṇoraupādhikamanyatvaṃ 
svābhāvikañcānanyatvaṃ acidbrahmaṇostu dvayamapi svābhāvikamiti vadanti | 
teṣāmupādherbrahmavyatiriktavasttvantarābhāvānniravayavasya paripūrṇasya 
paramaśivasyaivopādhisambandhādbrahmasvarūpasyaiva heyākārapariṇāmatvaṃ syāt | 
jīvāśrayā'vidyāyāstatvajñānena nāśe sati jīvo naśyedvā na vā  yadi 
naśyetsvarūpocchedalakṣaṇo mokṣasyāt | no cet 



avidyānāśe'sya nirmekṣaprasaṅgaḥ brahmasvarūpavyatiriktajīvatvāvasthānāt | 
ato'vidyābhrāntirbrahmaṇo vā tadanyasya vā  nādyaḥ 
tamaḥprakāśavatparasparaviruddhatvāt | ajñasya brahmatvābhāvācca | na dvitīyaḥ 
caitanyāntarāyogāt | dvitīyacaitanyāṅgīkāre svaśāstravirodhāt | ataḥ 
yathorṇanāmijantussvakāryaṃ tantucakraṃ kāraṇāvasthāyāṃ 
nāmarūpavibhāgānarhasūkṣmarūpeṇa svasminnidhāya kāryāvasthāyāṃ 
nāmarūpavibhāgārhasthūlarūpeṇa prakaṭīkaroti tathā parameśvaraścidacidātmakaṃ 
prapañcaṃ pralayāvasthāyāṃ sūkṣmarūpeṇa svasmin saṃsthāpya sṛṣṭikāle 
sthūlātmakatvena prakāśayati | ataḥ kāryakāraṇayorananyatvaṃ siddham |

jagatsatvapratipādanam 

ghaṭapaṭavatkāryakāraṇayorarthasiddhikriyāsiddhibhedādananyatvaṃ nopapadyate | ataḥ 
prapañcasya 
brahmaṇyadhyastatvamaṅgīkṛtyādhiṣṭhānādhyastayorananyatvamaṅgīkartavyamityā#

bhāve copalabdheḥ || 15 ||

bhāvapadaṃ kāraṇasattāvācakam | upalabdhipadaṃ kāryasattāvācakam | ca padaṃ 
tadubhayasāmarasyasattābodhakamupadiṣṭam | sanmūlāssaumyemāḥ sarvāḥ 
prajāssadāyatanāssatpratiṣṭhitāḥ aitadātmyamidaṃ sarvaṃ tatsatyaṃ sa ātmā tattvamasi 
ityādau jagataḥ brahmādhīnasṛṣṭi sthiti-layāvirbhāvānugrahātmakatvadarśanāt 
nādhyāsopapattiḥ | aitadātmyamiti brahmakāryaprapañcasya brahmātmakatvasya 
jīvānāmapi satyabrahmaprāpyatvasya ca darśanāt | kiñca - loke 
ghaṭādikāryasadbhāve ca kāraṇabhūtamṛtpiṇḍopalabdheḥ ayaṃ ghaṭaḥ mṛdeva iti 
mṛdātmakatvena pratyabhijñānācca kāryakāraṇayorananyatvaṃ yuktam |

jagatsatyatve hutūn darśayati - 

sattvāccāparasya  || 16 ||

sadeva saumyedamagra āsīt ātmā vā idamagra āsīt brahmā vā idamagra āsīt ityadiṣu 
aparasya kāryasya cetanā'cetanātmakaprapañcasya kāraṇe paraśivabrahmaṇi 



sattvācca kāraṇātkāryasyānanyatvaṃ sidhyati | loke sarvamidaṃ ghaṭaśarāvādikaṃ 
pūrvāvasthāyāṃ mṛdātmakameva bhāti ato jagatsatyatve na virodhaḥ |

jagatsatyatve punarhetvantaramāha - 

asadvyapadeśānneti cenna dharmāntareṇa vākyaśeṣāt || 17 ||

asadvyapadeśāt asadvā idamagra āsīt iti śrutau śaśaśṛṅgavatsṛṣṭeḥ pūrvaṃ 
prapañcasyāsatvanirdeśāt vartamānakāle rajjusarpavadbrahmaṇyavabhāsamāno'pi 
sarvadā cidacidātmakaprapañco nāstīti cenna dharmāntareṇa 
sūkṣmatvarūpadharmāntaraviśiṣṭatvamātreṇāsattvavyapadeśaḥ kutaḥ vākyaśeṣāt | 
tato vai sadajāyata ityuttaravākye sṛṣṭyanantarasthūlāvasthābhidhānāt asādvā idamagra 
āsīt ityatra sṛṣṭeḥ prāgidaṃ jagadasadāsīt sūkṣmāvasthāpannamāsīt | ataḥ 
sṛṣṭyanantaraṃ tataḥ sadajāyata sthūlāvasthāviśiṣṭamāsīt iti bhāvaḥ | 
svasvarūpāparityāgapūrvakaparasvarūpabhāvatvaṃ vivartamitinyāyena 
rajjusarpavadbrahmaṇi prapañcasya vivartopādānatvaṃ prasādhya jaganmithyātvaṃ kiṃ na 
yuktam  iti cettadasat |

asadevedamagra āsīt idaṃ vā agre naiva kiñcanāsīt iti śrutiṣu loke ca ghaṭaśarāvādikaṃ 
sarvaṃ prākmṛdi nāsīditi jñāyate | tasmāt prapañcasya śaśaśṛṅgavadasatvaṃ 
yuktamiti cenna | ekasyaiva śarīrasya bālatva-yuvatva-sthavitvavatprapañcasya 
sūkṣmatva-sthūlatva-vyavasthā kālabhedena nirdiṣṭā | ato'sacchabdena 
sūkṣmātmakatvaṃ tadbhinnasacchabdena sthūlātmakatvaṃ nirdiṣṭam | tasmātprapañcasya 
satyatvaṃ brahmābhinnatvaṃ ca samañjasam |

mithyātvanirākaraṇe hetvaṃtaramāha - 

yukteśśabdāntarācca || 18 ||

yukteḥ - yathā kūrmaḥ svaśaktyā svapādādyavayavān svecchayā bahirgatān 
kṛtvā punaḥsvātmaniveśanaṃ karoti tathā paramaśivaḥ sṛṣṭikāle 
nāmarūpavibhāgavatvena bahiḥ prakaṭīkṛtya 



pralaye svatmani svabhinnaṃ cidacidātmakaṃ prapañcaṃ gopayatītyādiyukte 
śabdāntarācca idaṃ vā agre naiva kiñcidāsīt tadasadeva sanmanokuruta syāṃ 
taddhīdaṃtarhyavyākṛtamāsīttannāmarūpābhyāṃ vyākriyata 
ityādiśrutiṣvasacchabdavyākṛtādiśabdācca | pralyāvasthāyāṃ prapañcasya 
saṅkucitatvaṃ sṛṣṭikāle vikāsayatvaṃ ca spaṣṭamupadiṣṭam |

evaṃ jagatsatyatvaṃ prasādhyedānīṃ kāryakāraṇayorananyatve nidarśanaṃ sūtradvayena 
darśayati - 

paṭavacca || 19 ||

yathā paṭasya kadācitsaṅkucitāvasthā kadācit vikāsāvasthā ca 
vilakṣaṇapratītiviṣayatvena dṛśyate tadvatparamaśivaśaktisaṅkucitāvasthākāraṇaṃ 
śaktiprasāritāvasthā kāryam | yathā paṭasya veṣṭitaprasāritabhede'pyabhedaḥ tathā 
kāryākāraṇayormṛdghaṭādivadabhedaḥ |

nanu - mṛdghaṭādidṛṣṭānte mṛdghaṭau bhinnau vilakṣaṇapratītiviṣayatvāt | 
tasmādghaṭapaṭavattasya hetorvyabhicāra iti cenna mṛddravyasya 
pṛthubudhnodarādyākāro ghaṭa iti vyavahārahetuḥ | tasyaiva 
tatpratiyogyavasthāntarayogo ghaṭābhāvavyavahārahetuḥ tatra kapāladvayāvasthāyāḥ 
tatpratiyogitvena saiva ghaṭāvasthā asya nāstīti vyavahārahetuḥ | na ca tadvyatirikto 
ghaṭābhāvo nāma kaścidupalabhyate na cāpi kalpyate tāvataivābhāvasya 
vyavahāropapatteḥ | tasmādyathā mṛdātmanāsatve'pi mṛdekāṃśena 
ghaṭaśarāvātmakatvena pariṇāme'pi mṛdātmakatvaṃ na virudhyate tathā śivasya 
svaśaktyekāṃśatvena jagadātmanā pariṇāme'pi jagadananyatvaṃ na virudhyate |

parasparavilakṣaṇayoḥ kāryakāraṇayorabhede vyavahārātaṅkamāśaṅkyāha - 

yathā ca prāṇādi || 20 ||

yathā vāyurekaḥ prāṇāpānādivṛttibhedena nāmarūpātmakakāryabhedaṃ bhajate 
tadvatparaśiva eva svaśaktimahimnā cidacidātmakaprapañcarūpeṇa bhāsamānopyananya 
eva | kiñca - yathā 



śivayogī paramaśivadhyānakāle prāṇāyāmādinā prāṇāpānādivāyusaṅkocanaṃ 
karoti vyavahārakāle prasāraṇādikāryaṃ karoti tadvatparameśvarassṛṣṭikāle 
jagatprasāraṇaṃ pralayakāle tadākuñcanaṃ karoti | 
tasmātparamakāraṇaparaśivātkāryarūpaṃ jagadananyamiti siddham | 
tadananyatvāccaikavijñānātsarvavijñānapratijñā siddhā bhavati |



itakhyapadeśādhikaraṇam || 7 ||

jīvabrahmavādimatanirākaraṇam 

evaṃ jagadīśvarabhedavādasya jaganmithyātvavādasya ca nirastatvena 
bhedābhedamatameva svābhipretamiti pradarśya jīvabrahmavādimatamadya nirākarotiḥ |

itaravyapadeśāt hitākaraṇādidoṣaprasaktiḥ || 21 ||

itakhyapadeśāt brahmetarasya jīvasya brahmatvena vyapadeśāt hitākaraṇādidoṣaprasaktiḥ 
| hitānāṃ iṣṭasādhakānāṃ srakcandanādīnāmakaraṇamasaṃpādanaṃ 
ādiśabdenāniṣṭasādhakavyāghrādīnāṃ sampādanam | etādṛśadoṣaprasaktiḥ | 
tasmājjīva eva brahmeti vādo na yuktaḥ | dvāsuparṇetyādiṣu jīvarbrahmaṇorbheda 
vyapadeśāt | ayamātmā brahma ityādiśrutiṣu tayorabhedanirdeśāt | tayorbhedo na veti 
saṃśayaḥ |

jīvabrahmabhedabodhakaśrutīnāṃ upādhiparatvāt yo'nyāṃ 
devatāmupāste'nyo'sāvanyo'hamasmīti na sa veda yathā paśuḥ mṛtyossa mṛtyumāpnoti 
ya iha nāneva paśyati ityādiṣu jīvabrahmaṇorabhedaśravaṇāt |

bimbatvaṃ pratibimbatvaṃ yathā pūṣaṇi kalpitam |
jīvatvamīśvaratvaṃ ca brahmaṇyekatra kalpitam ||

ityatra bimbapratibimbavajjīvabrahmaṇorabhedanirdhāraṇāt yato vā imāni bhūtāni jāyante 
ityādau tayoḥ kāryakāraṇatvopadeśāt vācārambhaṇaśrutau 
kāryakāraṇayorekatvanirdeśācca jīvātirikta īśvaro nāstīti prāpte - 

abhidhīyate - annaṃ brahma prāṇo brahma asāvādityo brahma ityādivajjīvasyāpi 
brahmatvamaupacārikam | jīvasya brahmatvapratipādane 
jīvānāmiṣṭasampādanamaniṣṭasādhanaṃ ca yattatsarvaṃ brahmaṇa evāṅgīkartavyam | 
tathā cediṣṭaprapañcanirmātṛtvaṃ svatantrabrahmaṇassambhavatīti 
aniṣṭaprapañcanirmāṇamanupapannaṃ syāt |



yaccoktaṃ maṇi-kṛpāṇa-darpaṇādiṣūpalabhyamānamukhamalinatva##-
vimarśanīyam | alpatvānalinatvādayaḥ aupādhikadoṣāḥ kadā naśyeyuriti | 
kṛpāṇādyupādhyapagama iti cet | kiṃ tadalpatvādyāśrayaḥ pratibimbastiṣṭhati vā na 
vā  tiṣṭhati cettasthānīyasya jīvasya sthitatvādanirmokṣaprasaṅgaḥ naśyatīti cettadvadeva 
jīvanāśātsvarūpocchedalakṣaṇo mokṣassyāt | kiñca - jīvasya brahmatve tasmin 
sarvajñatva-sarveśvaratva-sarvaniyāmakatva##-

śrīkaṇṭhopajñaviśiṣṭādvaitamatanirākaraṇam 

jīvabrahmaṇorjñānātmakatvenaikatve'pyavidyopādhibhedena 
bhedadarśanāttayorbhedavidhāyakaśrutīnāmaupādhikaṃ 
bhedaviṣayatvamevetyāśaṅkyāha - 

adhikantu bhedanirdeśāt || 22 ||

tu śabdo niścayārthaḥ | 
ādhyātmikādhibhautikādhidaivikādiduḥkhākarātpratyagātmanaḥ 
jīvādadhikamarthāntarabhūtaṃ brahma | kutaḥ  bhedanirdeśāt | ātmā vāre draṣṭavyaḥ 
śrotavyo mantavyo nididhyāsitavyaḥ satā saumya tadā sampanno bhavati ityādinā 
pratyagātmabhūtasya jīvasya ca paramātmanaśśivasya parasparabhedavyapadeśājjīva eva 
brahmeti yādo na yuktaḥ | jīvabrahmabhedasatyatvabodhakānāṃ 
śrutīnāmaupādhikabhedaviṣayatvaṃ vā  uta āropitabhedaviṣayatvaṃ vā  

nādyaḥ svabhāvataḥ svasmādabhinnasya jīvasya tadupāsanāsambhavāt | tathāpi brahma 
taṃ jānāti vā na vā  na jānāti cetsarvajñatvahāniḥ jaḍatvaprasaṅgaśca | jānāti cet 
svasmādabhinnasya jīvasyādhyātmikādiduḥkhaṃ svaduḥkhamiti jānīyāt | evaṃ cet 
brahmaṇaḥ hitākaraṇāhitakaraṇākhyadoṣaprasaktiranivāryā |

na dvitīyaḥ - tatrāpi jīvājñānapakṣe pūrvoktavikalpasthaphalatādavasthyāt | 
brahmājñānapakṣe svaprakāśasvarūpasya brahmaṇaḥ ajñānasākṣitvaṃ 
tatkṛtajagatsṛṣṭyādikaṃ ca na sambhavati |



ajñānena prakāśastirohita iti cet tirodhānasya prakāśanivṛttikaratvena 
svaprakāśasyaiva svarūpatvātsvarūpanivṛttireveti svarūpanāśādidoṣasahasraṃ 
prāgevāveditam | tasmājjaḍajātilohādau tāmrasuvarṇādivaccijjātau jīva-brahmaṇoḥ 
svabhāvikabhedo nirdiṣṭaḥ | tathāpyacetanarasasaṃyogena 
tāmrasvabhāvanivṛttipūrvakābādhitasuvarṇatvaprāptivaccetanajīvasyāpi parameśvaro 
pāsanayā tadanugrahavaśādabādhitaśivatvaṃ sidhyati | 
tasmājjīveśvaraikyavidhāyakānāṃ tattvamasyādivākyānāmavirodhaḥ |

kiñca - ādhikantu bheda iti sūtre jīvabrahmaṇossvābhāvikabhedanirdeśāt 
tadananyatvaṃ iti sūtre abhedavyapadeśācca bhedābhedamatameva sūtrakārasammatamiti 
bālānāmapi vijñāyate |

nanu bhedābhedayorvastuvirodhāt svābhāvikabhedasya nivṛtyasambhavācca 
bhedābhedakalpakaṃ viśiṣṭādvaitaṃ caturthamatameva samajjasam | 
bhedābhedamatavadatrāpyaṅgāṅgitvena sarvaśrutisamanvayadarśanāt 
sūryātapavaccandracandrikāvaddharmadharmivadguṇaguṇivaddaṇḍadaṇḍivadviśiṣṭamup
apannam | atra śaivāgragaṇya śrīkaṇṭhaśivārādhyakṛta brahmamīmāṃsābhāṣye 
viśiṣṭādvaitaṃ svābhipretatvena prasādhitam | tatra muktātmanāṃ gaurīpatitva 
jagatkāraṇatvasarvāntaryāmitvādidharmanirākaraṇapūrvakatatsāmyapañcopa##-
prapañcitā | yathā nadyaḥ syandamānā ityādi 
śrutiniṣṭhatripādvibhūtyadhikakaivalyavibhūtyātmaka 
śivasāyujyalakṣaṇāmuktirnāṅgīkriyate | tasmādidameva yuktamiti prāpte - 

brūmaḥ - bhedābhedayorvastuvirodha iti yattadavicāritaramaṇīyam | 
śrutismṛtipurāṇāgamasūtrādiṣu bhedābhedapradarśanāt | 
jāgratsvapnāvasthayorbhedasya suṣuptyavasthāyāmabhedasya sarvānubhavasiddhatvācca 
tathā śivāgame - 

suptireva hi duṣṭāntassṛṣṭipralayayorapi |
sṛṣṭikāle bhavedbhedaḥ abhedaḥ pralaye smṛtaḥ ||

iti jīvasya jñānājñānobhayaviśiṣṭhatvadarśanānna vastuvirodhaḥ |



merumandiramāsādya kāko'pi kanakāyate |
tathā bhaktyā śivaṃ prāpya jīvo bhavati śaṅkaraḥ ||

iti vacanāt padārthānāṃ pūrvāvasthā na dṛśyate |

śivadhyānāttathā jīvo na punarbhavamaśnute |
śuktilabdhajalaṃ loke mauktikaṃ bhavati dhruvam ||

bhaktisaṃyuktajīvo hi śivo bhavati nānyathā |
rasavedhādyathā tāmraṃ kāñcanaṃ bhavati dhruvam ||
guroḥ kaṭākṣavedhena jīvo bhavati śaṅkaraḥ ||

ityādibahudṛṣṭāntaśāstrānubhavadarśanāt svābhāvikabhedanivṛtterna virodhaḥ | 
antaryāmibrāhmaṇe yaḥ pṛthivyāṃ tiṣṭhan ya ātmani tiṣṭhan yasyātmā śarīraṃ 
ityādivākyānāṃ parameśvarasyāṣṭamūrtitva##-
aprāṇohyamanāś'subhraḥ aśarīraṃ vā vasantaṃ ityādi bahuśrutivirodhaḥ | apāṇipādo 
javano grahītā paśyāmyacakṣuḥ sa śṛṇotyakarṇaḥ ityatra śarīrendriyanirapekṣatayā 
parabrahmaṇaśśivasya sarvaśaktatvāvagamāt 
viśiṣṭādvaitavidhāyakaśrutisūtrādyadarśanāt | aṅgāṅgitvasvīkāre 
jīvatparicchinnatvaprasaktirdurvārā | antaḥpūrṇo bahiḥ pūrṇaḥ pūrṇakumbha##-
tadbhinnasthaleṣu ca brahmaṇaḥ pūrṇatvamupadiṣṭam | atastanmatamupekṣaṇīyam |

kiñca - dvevāva brahmaṇo rūpe sarvānanaśirogrīvāḥ ityādinā upāsanārthaṃ 
brahmaṇaḥ pavanavanmūrtāmūrtatvavyapadeśāt jīvamukhyaprāṇaliṅgasūtre 
bhaktopāsanārthaṃ parameśvarasyopāsanātrayamupadiṣṭamiti tatra bahudhāprapañcitam | 
te brahmaloke tu parāntakāle parāmṛtātparimucyanti sarve yo veda nihitaṃ paramevyoman 
so'śnute sarvān kāmān saha niraṃjanaḥ paramaṃ sāmyamupaiti ityādibahuśrutiṣu 
paramaśivatripādvibhūtyātmaka sālokya-sāmīpya##-
svābhāvikajīvabhāvanivṛttipūrvakaśivatvaprāptirūpakaivalyavibhūteśca 



darśanāccaturvidhamuktipratipādakaṃ sarvaṃ śāstraṃ pramāṇameva | jyotiṣṭomena 
svargakāmo yajeta ityādisiddhendrādyaiśvaryātmakakāryavibhūtiḥ 
haṭhayogasiddhacaturmukhabrahmalokaiśvaryātmakakāraṇavibhūtiścetyadhikāri##-
śamadamādisahakṛtagurucareśvarakaiṅkuryātmakabahujanmatapassiddhāvyabhicāra##-
śraddhābhaktijñānayogādavehi ityādiśrutidarśanāt |

nanu eṣa sarvaṃ bhūtāntarātmāpahatapāpmā divyo deva eko nārāyaṇaḥ iti 
subālopaniṣadi nārāyaṇasyaiva sarvaśarīrātmakatva-sarvāntaryāmitva##-
paramaśivapara eva | sarvo vai rudraḥ sa eva viṣṇussa prāṇaḥ yorudro'gno yo apsu so'nta 
rādantaraṃ prāviśat ityādiśrutiṣu ī'svarassarvabhūtānāṃ hṛddeśe'rjuna tiṣṭhati ityādi 
smṛtiṣvapi sarvāntaryāmitvaṃ śivasyaivopadiṣṭam | aṣṭamūrtitvasya nārāyaṇe 
yatrakṛtrāpyadarśanāt subālavākyātkaṇva-mādhyandina##-

jīvabrahmaṇoḥ svabhāvabhinnatve dṛṣṭāntamāha - 

aśmādivacca tadanupapattiḥ || 23 ||

aśmādivacca-aśmādivijātīyadṛṣṭāntena tadanupapattiḥ tat ayamātmā brahma 
ityādiśrutisiddhapūrvoktabrahmatvaṃ jīvasyānupapannamasaṃbhavi ityarthaḥ | 
tasmātsarvadā svabhāvasiddhatayā 
jīvabrahmaṇorvijātīyāśmādidṛṣṭāntavatsajātīyabhedassiddhaḥ | yathā 
lohāśmakāṣṭhatarugulmādīnāmacetanānāṃ svabhāvasiddhaparasparabhedaḥ 
tadvatsajātīyacetanayoḥ jīveśvarayoḥ parasparaṃ svābhāviko bhedaḥ yathā bhūmyāṃ 
vajra-vaiḍhūrya-gomedhika-puṣyarāga-marakata##-
dṛśyante tathā jīveśvarayorapi bhedo dṛśyate | pṛthagātmānaṃ preritāraṃ ca 
matvā juṣṭastenāmṛtatvameti || kṣaraṃ 



pradhānamamṛtākṣaraṃ haraḥ tasyāmidhyānādyojanāttattvabhāvāt bhūyaścānte 
viśvamāyānivṛttiḥ jñājñau dvāvajāvīśānīśau prājñenātmanā sampariṣvaktaḥ 
nityonityānāṃ cetanaścetanānāṃ eko bahūnāṃ yo vidadhāti kāmān dve vāva brahmaṇī 
veditavye paraṃ cāparaṃ ca juṣṭaṃ yadā paśyatyanyamī'saṃ eṣāmīśe paśupatiḥ 
paśūnāṃ | viśvādhiko rudro maharṣiḥ īśānassarvavidyānāṃ triyambakaṃ yajāmahe 
etatsomasya rudrasya sarvaliṅgagaṁ sthāpayati pāṇimantraṃ pavitram | amṛtasya 
devadhāraṇo bhūyāsam ityādiśrutibhiḥ jīvabrahmaṇoḥ parasparasvabhāvavailaṣaṇyaṃ 
darśitam | tayorabhede pūrvoktahitāhitarūpajagatkāraṇatvamanupapannaṃ ityādayo doṣāḥ 
prasajyeran 



upasaṃhāra darśanādhikaraṇam || 8 ||

parameśvarasya aghaṭitaghaṭanasāmarthyapradarśanam 

tattvamasītyupasaṃhāre'pi jīvābhedabrahmanirdeśāt 
jīvabrahmaṇoraśmaloṣṭhakāṣṭhavatsvabhāvabhinnatve tannivṛtyasambhavācca 
brahmaṇa eva jīvatvaṃ śuktirajatavadāropitamātramevetyāśaṅkāyāmāha - 

upasaṃhāradarśanānneti cenna kṣīravaddhi || 24 ||

ekameṣādvitīyaṃ brahma ityupakrame tattvamasi ityupasaṃhāre'pi 
jīvabrahmaṇorabhedadarśanāt madhyasthavākye 
aśmaloṣṭhakāṣṭhādivattayosvābhāvikabhedāṅgīkāre svābhāvikabhedasya 
jalādivannivṛttirnasasbhavatīti cenna |

kṣīravaddhi - takrādisamparkavaśāt kṣīrasya dadhirūpe' svabhāvanivṛtyā 
pariṇāmastathā jīvasya śravaṇamananādisahakṛtabhaktibhāvena 
svābhāvikajīvatvanivṛttipūrvakaśivatvaprāptirnavirudhyata  eva | dvāsuparṇā ityādiṣu 
jīvabrahmanorbhedāvagamāt tattvamasītyādiṣu tayorabhedavyavasthāpanācca 
tadbhedassvābhāvikaḥ āgantuko veti sandihyate |

sa bheda āgantuka eva svabhāvatve nivṛtyayogāt | jalādau pākādinā svabhāvatirohitatve'pi 
kālāntareṇa svabhāvasyaiva sthitatvāt | abhedaśrutyanaṅgīkāre 
ardhajaratīnyāyavadavaidikatvaprasaṅgāt parameśvaramahimnā 
svabhāvanivṛttissambhavatīti cenna 
mānuṣānmānuṣotpattestiryagādibhyastiryagutpatteśca darśanāt 
śuktirajatavadāgantukatvameva samañjasamiti prāpte - 

abhidhīyate - yathā loke kṣīrasya takrādisaṃyogena 
svabhāvasiddhakṣīratvanivṛttipūrvakadadhitvapariṇāmasiddhidyotanāt 
kīṭajātyutpannabhṛṅgasya 
svajātyatiriktakrimijantossvabhāvakrimitvanivṛttipūrvakasvasamānarūpaprāpti##-



tathā ghaṭanāghaṭanasamarthasya sarvaśaktiviśiṣṭasya bhaktavatsalasya 
bhaktābhīṣṭaphalapradāyakasya sarvavidyāśrayasya satyakāmasya satyasaṃṅkalpasya 
paraśivasya 
svabhaktasvābhāvikajīvabhāvanivṛttipūrvakapunarāvṛttirahitasvasvarūpaprāpti##-

kiñca - dyāvāpṛthivī  janayandeva eva ityādiśrutiṣu śivasya 
upakaraṇanirapekṣakatayā gagana-pavanānala jalādivicitrajagajjanmādikāraṇatvaṃ 
śrūyate cetanapuruṣādacetanaloma-nakhādyutpattiracetanagomaye 
cetanavṛścikādyutpattiśca dṛśyate | atastasya parameśvarasya 
aghaṭitaghaṭanasāmarthyaṃ siddham |

tatra dṛṣṭāntaṃ darśayati - 

devādivadapi loke || 25 ||

yathā loke paricchinnaśaktyavacchinnānāṃ devarṣisiddhādīnāṃ svānugraheṇa 
svāśrayapuruṣaniṣṭhamauḍhya-daridratvādinirākaraṇapūrvakavidyādhana##-
svabhaktasvābhāvikajīvatvanirākaraṇapūrvakasvaprāptirūpakaivalyavibhūti##-
ityādiśrutiṣu śiva eva hi devontassthitamicchāvaśādbahiḥ | yogīva 
nirupādānamarthajātaṃ prakāśayet || iti smṛtau 
parameśvarasyāghaṭitaghaṭanākarmasandhānavicitrāanantaśaktimatvaṃ śrūyate | 
tasmāttanmahimātiśayitve na śaṅkākalaṅkaḥ |



kṛtsnaprasaktyadhikaraṇam || 9 ||

paraśivasya brahmaṇaḥ mūrtāmūrtobhayātmakatvapratipādanam 

evaṃ parameśvarasya 
svābhāvikajīvatvanivṛttipūrvakasvātmaprāptipradāyakaśaktimatvaṃ prasādhya tasyaiva 
mūrtāmūrtobhayātmakatvaṃ  darśayati |

kṛtsnaprasaktirniravayavatvaśabdakopo vā || 26 ||

vedānteṣu brahma niravayaṃ sāvayavaṃ vā  niravayavaṃ cet kṛtsnaprasaktiḥ vyāpakasya 
brahmaṇaḥ jagannirmāṇe paricchinnatvaprasaṅgaḥ | sāvayavaṃ cet 
niravayavatvaśabdakoo vā | niravayavatvapratipādakaśrutyaprāmāṇyaprasaṅgaḥ | 
tasmātparameśvarasya svatantratvāt mūrtāmūrtobhayatvamaṅgīkartavyam | 
satyātmaprāṇārāmaṃ mana ānandam aprāṇo acakṣuḥ ākāśa 
acintyamavyaktamanantabodhaṃ śivaṃ praśāntamamṛtaṃ brahmayonim umāsahāyaṃ 
parameśvaraṃ prabhuṃ nīlakaṇṭhaṃ praśāntaṃ | dhyātvā munirgacchati bhūtayonim 
ityādiśrutiśateṣu śivasya parabrahmaṇaḥ mūrtāmūrtātmakatvasya mūrtaśivopāsanayā 
sarvābhīṣṭasiddhipūrvakaniravayavasākṣiprāpakatvasya ca darśanāt jagatkāraṇatvaṃ 
niravayavasya sāvayavasya veti sandehaḥ |

niravayavabrahmapratipādakānāṃ sāvayavabrahmapratipādakānāṃ ca 
tamaḥprakāśavatparasparavirodhāttadubhayamapramāṇameva | tadubhayaśrutisvīkāre 
vyavasthocchedaprasaṅgaḥ | tasmātpradhānasya paramāṇvādīnāṃ vā 
jagatkāraṇatvamupapannamiti prāpte - 

pracakṣmahe - svatantratvācchivasya mūrtāmūrtatvamupapannam | udite juhoti | anudite 
juhoti yadairvā yajeta vrīhibhirvā yajeta ityādiśruti prāmāṇyāt ubhayasiddhiriti nyāyena 
tayubhayasvīkāravadatrāpi mūrtāmūrtobhayavidhāyaka śrutidarśanāttadubhayaṃ 
vidheyameva | tadubhayorekāṃśaprādhānye'pi ardhajaratīnyāyena 
śrutyaprāmāṇatāprasaṅgo durnivāraḥ |



śivasyāvayavitvena mahākailāsādyaprākṛtadivyavaibhavasthāneṣu sthitvā 
tadupāsakānāṃ bhaktānāṃ sālokyāditrividhanityakalyāṇavibhūtiṃ datvā 
svaniravayavacidghanopāsakānāṃ nirastasamastadoṣādikalaṅkānāṃ 
kaivalyavibhūtyātmakasvaprāptiṃ vidadhāti | tasmāttadubhayopāanamapyuktam | yatsatve 
yatsatvaṃ iti nyāyena śarīraparigraheṇa devādīnāṃ purāṇeṣu duḥkhitvadarśanāt 
sālokyāditrividhamuktiprāptānāṃ bhaktānāṃ ca tadā śarīraparigrahe 
duḥkhaprāptiranivāryeticenna teṣāṃ kāraṇaśarīratvāt | puṇyapāpakarmaśarīriṇāmeva 
prākṛtaduḥkhādiprāptiḥ | aprākṛtānāṃ svecchā kṛtavigrahāṇāṃ tanniyamo nāsti 
| yadā paśyaḥ paśyate rukmavarṇaṃ kartāramīśaṃ puruṣaṃ brahmayoniṃ | tadā vidvān 
puṇyapāpe vidhūya nirañjanaṃ sāmyamupaiti iti śrutidarśanāt | 

na cakṣuṣā gṛhyate nāpi vācā yato vāco nivartante aprāpyamanasā saha ityādi vacanaiḥ 
śivasya manovācāmagocaratvavyavasthāpanāttasya śarīritvāṅgīkāro na vidheya 
ityāśaṅkāyāmāha - 

śrutestu śabdamūlatvāt || 27 ||

tu śabdaḥ pūrvapakṣanirāsārthaḥ | taṃ tvaupaniṣadaṃ puruṣaṃ pṛcchāmi ṛtaṃ 
satyaṃ paraṃ brahma aṇoraṇīyān triyambakaṃ yajāmahe nāvedavinmanute taṃ 
bṛhantaṃ ātmā guhāyāṃ nihito'sya jantoḥ  ityādi śrutiṣu śivasya parabrahmaṇaḥ 
śabdamūlatvāt vedapramāṇakatvāt śruteḥ tadubhayavidhāyakaśrutibalācca tasya 
niravayavatva-sarvopāsyatva-vilakṣaṇatva-sarvādhāratva##-

nanvekasya bhedābhedavatvaṃ mūrtāmūrtatvaṃ satyāsatyatvaṃ jñānājñānatvaṃ 
kāryakāraṇatvaṃ vyāpakatvāvyāpakatvaṃ vyāpyatvāvyāpyatvaṃ ca 
vastuvirodhādayuktamiti cettadavicāritaramaṇīyam | lokavedasiddhatvāt | loke 
mṛdghaṭayordīpa-prabhayoścandra-candrikayoḥ prabhākara-ātapayoḥ 
śakti-śaktyośca bhedābhedavatvam | pradhānasya kāraṇāvasthāyāmamūrtatvaṃ 
kāryāvasthāyāṃ mūrtatvam | pavanasva 



sāvayavatvena digekadeśavartitvaṃ niravayavatvena nikhilajajadvayāpakatvaṃ | 
prātyakṣikasarpasya satyatvaṃ rajvāropitasarpasyānityatvam | ghaṭādīnāṃ 
mṛdātmakatvena satyatvam kambugrīvādi rūpeṇāsatyatvam | 
citrasthitaparvatādīnāmasatyatvam arthakriyānugataparvatādīnāmeva satyatvam khadyotasya 
prakāśāprakāśatvam | jīvasya jñānā'jñānavatvaṃ puruṣaikaśarīre śarīrasya 
cetanatvaṃ nakharomadantānāmacetanatvam devādīnāṃ yogīśvarādīnāñcaikakāle 
sakalalokavartitvam vyomnastatkāryapavanānala-jala-bhūmyādiṣu 
pūrṇatvamapūrṇatvaṃ ca dṛṣṭam | vede ca - vijñānaṃ cāvijñānaṃ ca satyaṃ 
cānṛtaṃ ja satyamabhavat iti darśitam | atastasya sarvaśaktatvāt 
svatantratvātsarvamavirodham | apāṇipādo'hamacintyaśaktiḥ paśyāmyacakṣuḥ sa 
śṛṇomyakarṇaḥ ahaṃ vijānāmi viviktarūpo na cāsti vettā mama ityādinā kaivalye'pi 
śarīrendriyādyanapekṣatayā tasya sarvaśaktatvaṃ śrūyate | ataḥ sāvayavasya brahmaṇa 
eva vicitrajagannirmāṇādihetutvam |

niravayavasyāpi brahmaṇaḥ jagatkāraṇatvapratipādanam 

niravayavasya brahmaṇaḥ kathaṃ sāvayavatvaṃ 
prapañcakāraṇatvamityāśaṅkāyāmāha - 

ātmani caivaṃ vicitrāśca hi || 28 ||

paricchinnaśaktiviśiṣṭe niravayave jīvātmanyeva svamanaśśaktyā 
jāgratprapañcavatsvapnakāle gajaturagādinānāvidhaprapañcakalpanāvicitrāḥ dṛṣṭāḥ | 
evaṃ sarvaśaktiviśiṣṭe niravayave paramātmani paraśive svamāyāśaktyā 
vicitranānāvidha brahmāṇḍakalpanamupapannam | kiñca - 
cetanapuruṣe'cetanakeśanasvādivicitrāḥ jalānalādīnāmanyonyavijātīyānāṃ 
auṣṇyādiśaktayaśca vijātīyāḥ dṛśyante | tamaḥ 
prakāśavadviruddhasvabhāvavahnisalilayoravirodhitvena samudre dṛṣṭatvāt puruṣaśarīre 
jāṭharāgnidarśanācca lokātītasya sarvamahimātiśayasya śivasya na kiñcidanupapannam 
taduktaṃ bhagavatā vādarāyaṇena - 

nirguṇasyāprameyasya śuddhasyāpyamalātmanaḥ |
kathaṃ sargādikartṛtvaṃ brahmaṇo'bhyupagamyate ||

iti praśne - 



śaktayassarvabhāvānāṃ acintyajñānagocarāḥ |
yatastato brahmaṇastāḥ sargādyā bhāvaśaktayaḥ ||
bhavanti tapasāṃ śreṣṭha pāvakasya yathoṣṇatā || iti |

śrutiśca kiṃsvidvanaṃ ka u sa vṛkṣa āśīdyato dyāvāpṛthivīniṣṭataṣṭuḥ manīṣiṇo 
manasā pṛcchate brahmavanaṃ brahma sa vṛkṣa āsīt manīṣiṇo manaso vibravīmi vo 
brahmādhyatiṣṭhadbhuvanāni dhārayan iti śrutismṛtiṣvapi niravayavasya 
paramaśivasyaiva kartusvadarśanāttadeva yuktam |

niravayavasya nirguṇasya brahmaṇaḥ jagatkāraṇatve jīvavanmāyāvaśatvamastīti 
āśaṅkāyāmāhā - 

svapakṣadoṣācca || 29 ||

svapakṣehyayaskānasūcīnyāyena nirguṇasya brahmaṇaḥ sattāvaśāt 
prakṛtijagatkāraṇapratipādakādvaitapakṣe doṣācca 
niravayavaprakṛtijagatkāraṇadoṣācca uta kevalajaḍasya jagatkāraṇatvāyogena 
tatsānnidhyāt pradhānasyāyaskāntasūcīdṛṣṭāntena jagatkāraṇatvāṅgīkāre'pi 
brahmaṇaḥ nirviśeṣatvabhaṅgaḥ | tacchakteḥ tadadhīnatvāt tasya saguṇatvamanivāryam | 
niravayavasya pradhānasya mahadādivicitraviśvākārapariṇāmavatvaṃ 
sāṃkhyairapyaṅgīkṛtam | kaṇādādibhirapi tathaiva 
niravayavaniraṃśaniṣpradeśajaḍaparamāṇusaṃyojanena 
jagadākārapariṇāmatvamaṅgīkṛtam | tathāpi jaḍasya svātantryāyogena tatkāraṇatvaṃ 
brahmaṇyarthātsiddham | tasmātsvapakṣadoṣo durvāraḥ |

yā mā sā māyā iti vyutpatyā māyāyāḥ śaśaśṛṅgatvāvagamāt 
jaḍājaḍayormāyābrahmaṇoḥ satyatvāsatyatvasvabhāvayoḥ 
ghaṭapaṭavatparasparavilakṣaṇatvāttadayoge tasya jagatkāraṇatvāyogāt nirvikārasya 
māyikatvāsambhavācca rajjusarpavadbrahmaṇi māyādhyastatvavādassamucita 
ityāśaṅkāyāmāha - 

sarvopetā ca taddarśanāt || 30 ||

sarvepetā - jagajjanmādisarvaśaktiviśiṣṭā parā śaktiḥ | taddarśanāt - tasmin 
brahmaṇi paraśive darśanāt śrutipratipāditatvādityarthaḥ | parā'sya śaktirvividhaiva 
śrūyate 



svābhāvikī jñānabalakriyā ca māyāntu prakṛtiṃ vindyāt māyinantu maheśvaram | 
indro māyābhiḥ pururūpa īyate ityādiśrutiṣu sarvagatasya niravayavasya parameśvarasya 
svābhāvikasarvaśaktimatvaṃ pratipādyate | tasmānna  kadācidapi nirviśeṣaṃ brahma 
triguṇātmakajagadupādānakāraṇaṃ bhavet | tasya śaktidvayaviśiṣṭatayā māyā 
bhinnaśaktiḥ cicchaktirabhinnaśaktiḥ | evaṃ 
svatantro'ghaṭitaghaṭanasamartho'dvitīyaśśivaḥ kālatrayepyekarūpatayā sthitaḥ | tasya 
nirviśeṣatve jagatkāraṇatvaṃ na sambhavati | evaṃ tasya svābhāvikaśaktimatva 
sarvakāraṇatvādidarśanena tadadhyastamithyāvādo na yuktaḥ |

brahmaṇaḥ sarvaśaktiviśiṣṭatvapratipādanam 

sarvaśaktimatvena brahmaṇaḥ jagatkāraṇatvāṅgīkāre 
mṛdādivatpariṇāmitvavikāritvādidoṣaḥ prasajyeta ityāśaṅkāyāmāha - 

vikaraṇatvānneti cettaduktam || 31 ||

vikaraṇatvāt acakṣuḥ śrotraṃ tadapāṇipādam ityādau vikaraṇatvāt - 
śarīrendriyādisādhanarahitatvāt neticet - brahmaṇaḥ jagatkāraṇatvaṃ na sambhavatīti 
cetta duktam | tatrottaraṃ - śabdamūlatvāt vicitrāśca hi ityadinā | vedaikapramāṇasya 
brahmaṇaḥ śarīrendriyādyabhāve hi sarvakāryasamarthattvamupapannam | tathā ca - 
apāṇipādo javano grahītā paśyatyacakṣuḥ sa śṛṇotyakarṇaḥ iti śrutirbhagavataḥ 
pramāṇabhūtā | parā'sya śaktiḥ pādo'sya viśvā bhūtāni ityādiṣu 
vicitrānantaśaktikarasya paraśivasya svaśaktyekāṃśena jagadātmakatvaṃ svato 
jagadvilakṣaṇatvaṃ ca vyapadiśyate | śaivapurāṇe ca - 

viśvottarottaravicitramanorathasya 
yasyaikaśaktiśakale sakalassamāptaḥ |



adhvānamadhvapatimadhvavido vadanti 
tasmai namassakalalokavilakṣaṇāya ||

iti darśitam | ataḥ sarvaśaktiviśiṣṭassarveśvaraḥ paramaśiva eva sarvadā 
mumukṣubhirāśrayaṇīyaḥ |

brahmaṇaḥ nirviśeṣatvavādanirasanam 

nirviśeṣasya nirvikārasya brahmaṇaḥ jagatkāraṇatve vikāritvaṃ prasajyeta tasmānmāyā 
śabalitabrahmaṇa eva jagatkāraṇatvamityāśaṅkya nirākaroti - 

na prayojanavatvāt || 32 ||

parā'sya śaktirvividhaiva śrūyate svābhāvikī jñānabalakriyā ca iti śrutidarśanāt 
brahmaṇaḥ kadācidapi nirviśeṣatvaṃ na sambhavati prayojanavatvāt yato vā imāni 
bhūtāni ityādau jagajjanmādiprayojanasya brahaṇyeva darśanāt 
pradhānakṣetrajñapatirguṇeśaḥ saṃsāramokṣasthitibandhahetuḥ ityādau brahmaṇaḥ 
prayojanavatvāvagamāt | amṛtasya devadhāraṇo bhūyāsam sarvaliṅgagaṁ sthāpayati 
pāṇimantraṃ pavitram ityādau bhaktatāraṇārthaṃ sthūla-sūkṣmakāraṇaśarīreṣu 
iṣṭa-prāṇa-bhāvasaṃjñakaliṅgarūpeṇa dhāraṇaprayojana vyapadeśāt | 
prakarṣeṇa yojanamasthāstīti prayojanavān | tadbhāvāt prakarṣeṇa paramapremāspadatvena 
yojanaṃ prayojanaṃ saṃyojanaṃ sthūlādiśarīreṣu iṣṭādiliṅgarūpeṇa dhāraṇaṃ 
sambhavati |prayojanamanuddiśya  na mando'pi pravartate iti nyāyena mumukṣūṇāṃ 
prayojanābhāve taṃ na koyāśrayeta | sarveṣāṃ ca bhaktānāṃ 
aihikāmuṣmikaphalaprayojanaṃ phalaprāptinirviśeṣe nopapadyate | ataḥ 
rajjusarpavanmāyāśabalitabrahmakāraṇatvavādo hyavicāritaramaṇīyaḥ | jalādi 
pratibimbavadalīkasya jaḍasya māyāpratiphalitasya jagatkāraṇatvāyogāt niṣkalaṃ 
niṣkriyaṃ śāntaṃ etasmājjāyate prāṇaḥ ityādiṣu niṣkriyatvasya ca dyotanāt jagajjanmādi 
kāraṇatvaṃ nirviśeṣabrahmaṇaḥ saviśeṣaśabalasya veti sandihyate |



nirviśeṣacinmātrabrahmaṇi na kadācidapi jagajjanmādihetutvaṃ sambhavati 
nirvikāratvānniṣkriyatvānniśśaktikatvācca | atastatrāropitamāyākalpitaśabaleśvarasya 
jagatkāraṇatvamupapannamiti prāpte  siddhāntamāha - 

na prayojanavatvāditi | parā'sya śaktirvividhaiva śrūyate iti 
śrutidarśanādbrahmaṇassaviśeṣatvaṃ sambhavati kutaḥ prayojanavatvāt | 
saviśeṣabrahmaṇyeva sarvavedāntapratipādyasya devamanuṣyāṇāṃ 
sarvābhīṣṭapradānāsya prapojanatvasya sambhavāt | 
tanmāyāvādimatamadhyātmavādibhiranādaraṇīyam | tathāhi - 
nirviśeṣavastuvādibhirnirviśeṣe vastuni idaṃ pramāṇamiti kathaṃ vaktuṃ śakyate  
saviśeṣavastuviṣayatvāt sarvapramāṇānām | yastu svānubhavasiddha iti 
svagoṣṭhīniṣṭhaḥ samayaḥ so'pyātmasākṣikasaviśeṣānubhavena nirastaḥ | 
idamahamadarśaṃ iti yatkiñcidviśeṣaviśiṣṭaviṣayatvāt sarveṣāmanubhavānām | 
saviśeṣamanubhūyamāno'nubhavaḥ kenaciduktyābhāsena nirviśeṣa iti niṣkṛṣyamāṇaḥ 
niṣkarṣahetubhūtaissattātirittaissvāsādhāraṇairasvabhāvaviśeṣaissaviśeṣa evāvatiṣṭhate 
| tataḥ kaiścidviśeṣairviśiṣṭasyaiva vastuno'nye viśeṣāṇirasyanta iti na 
kvacinnirviśeṣavastu siddhiḥ |

dhiyo hi sopādhikatvasya svaprakāśatvasya ca 
jñāturviṣayaprakāśanasvabhāvatayopalabdheḥ svāpa-mada-mūrcchāsu ca 
saviśeṣānubhava iti svāvasare nipuṇataramupapādayiṣyāmaḥ | svābhyupagatāśca 
nityatvādayo hyanekaviśeṣāssantyeva | te ca na vastumātramiti śakyopapādanāḥ | 
vastumātrābhyupagame satyapi tatprakārabhedavivādadarśanāt  
svābhimatatatprakārabhedaiśca svamatopapāda nāt prāmāṇikaissaviśeṣameva vastviti 
vaktavyam | śabdasya tu viśeṣeṇa saviśeṣa eva vastunyabhidhānasāmarthyaṃ 
padavākyarūpeṇa pravṛtteḥ | prakṛtipratyayayogena hi padatvam | 
prakṛtipratyapayorarthabhedena padasyaiva viśiṣṭārthapratipādanamavarjanīyam | 
padabhedaścārthabhedanibandhanaḥ | padasaṃghātarūpasya 
vākyasyānekapadārthasaṃsargaviśeṣābhidhāyitvena 
nirviśeṣavastupratipādanā'sāmarthyāt na nirviśeṣavastuni śabdaḥ pramāṇam | 
pratyakṣasya nirvikalpakasavikalpakabhedabhinnasya na nirviśeṣavastuni prāmāṇyam | 
savikalpakaṃ jātyādyanekapadārthaviśiṣṭaviṣayatvādeva saviśeṣaviṣayam | 
nirvikalpakamapi saviśeṣaviṣayameva | savikalpake 
svasminnanubhūtapadārthaviśiṣṭapratisandhānahetutvāt | nirvikalpakaṃ nāma 
kenācidviśeṣeṇa viyuktasya grahaṇam na sarvaviśeṣa rahitasya |



tathābhūtasya kadācidapi grahaṇādarśanādanupapatteśca | kenacidviśeṣeṇedamitthamiti 
hi sarvā pratītirupajāyate | tasmāt pūrvoktameva samañjasam |

parameśvaraḥ svalīlārthameva jagatsṛjati 

nanu paramānandasvabhāvasya niravayavasya śivasya kimarthaṃ 
jagajjanmādihetutvamityāśaṅkyāha - 

lokavattu līlākaivalyam || 33 ||

śivasya parabrahmaṇaḥ kadācillīlāvilāsaḥ kadācitkaivalyaṃ svayamevāvasthānaṃ ca 
nirṇīyate | yathā loke sarvaiśvarya-dhairya-vīryaparākramadhuryasya 
saptadvīpaparivṛtasarvamaṇḍalādhīśvarasya mahārājasya kadācidvilāsena 
kāryārambhakatvaṃ kadācittūṣṇīmavasthānaṃ ca dṛśyate kiñca sarveṣāṃ 
cetanānāṃ yathā svābhāvikatvena prāṇāpānādivāyusañcāraḥ tathā 
paramānandakandasya paramaśivasya svabhāvena jagajjanmādikāryānusaraṇaṃ vā syāt | 
samprāptasarvakāmasya paramānandasvabhāvasya śivasya svalīlayā 
jagajjanmādikāryārambhavyāpārakatvaṃ pralayādūrdhvaṃ punaḥ sṛṣṭiparyantaṃ 
svayamevāvāsthānaṃ ca niravadyam |



vaiṣamyanairdhṛṇyādhikaraṇam || 10 ||

paramakāruṇikasya parameśvarasya vaiṣamyanairdhṛṇyādidoṣanirākaraṇam |

nirguṇasya nirliptasya paraśivasya jagatkāraṇatvāṅgīkāre 
rogārogādidharmānusāreṇadevatiryaṅmanuṣyādyuttamādhama-madhyamasṛṣṭyā 
baddhajīvavadvaiṣamyanairdhṛṇyādidoṣo durvāra ityāśaṅkyāha - 

vaiṣamyanerdhṛṇyena sāpekṣatvāttathā hi darśayati || 34 ||

loke jīvānāṃ sukhaduḥkhabhogadarśanātparameśvarasya 
vaiṣamyanairdhṛṇyādiprasaktirnopapadyate kutaḥ  sāpekṣatvāt 
jīvakṛtapuṇyapāpasāpekṣatvāt | tathā hi darśayati śrutidyotanāt | 
yadyapiparamapuruṣasya śivasya svābhāvikacicchaktisattvena niravayasyāpi 
vicitranānāvidhajagajjanmādihetutvaṃ saṃbhāvyeta tathāpi 
devatiryaṅmanuṣyādyuttama-madhyamādhamasṛṣṭyā baddhajīvavatpakṣapātaḥ 
prasajyeta | svarganarakasukhaduḥkhādidharmāṇāṃ cetaneṣu dyotanāt paraśivasya 
nairdhṛṇyādidoṣo na varjanīya iti cenna tatrottaraṃ sāpekṣatvāditi | 
sṛjyamānadevādiśarīrāṇāṃ jīvakarmasāpekṣatvādviṣamasṛṣṭiranivāryā | 
devāditattajjīvanāṃ tattatkarmasāpekṣatvaṃ darśayanti hi śrutayaḥ - sādhukārī 
sādhurbhavati pāpakārī pāpī bhavati puṇyaḥ puṇyena karmaṇā bhavati | pāpaḥ pāpena 
karmaṇā bhavati iti | tathā ca vyāsoktaḥ - 

nimittamātramevāsau sṛjyānāṃ sargakarmaṇi |
pradhānakāraṇībhūtāḥ yato vai sṛjyaśaktayaḥ ||

nimittamātramuktaiva nānyatkiñcidapekṣyate |
nīyate tapasāṃ śreṣṭha svaśaktyā vastu vastutām ||

ityādinā devādivaicitryahetuḥ sṛjyamānakṣetrajña-prācīnakarma śaktirevetyuktam 
|



jaganmithyātvavādanirasanam 

avāntarasṛṣṭau puṇyapāpasāpekṣatvaṃ śivasyopapadyate | prāthamikasṛṣṭau 
jīvanāṃ puṇyapāpakarmaṇāmabhāvānnirguṇabrahmakartṛtve 
vaiṣamyanairdhṛṇyādidoṣo hyavarjanīyaḥ | tasmānmithyābhūtasya jagataḥ 
mithyābhūtaśabalabrahmakāraṇatvameva yuktamityāśaṅkyāha - 

na karmāvibhāgāditi cennānāditvādupapadyate cāpyupalabhyate ca || 35 ||

sṛṣṭeḥ prāk jīvānāṃ karmanāstyeva kutaḥ  avibhāgāt | cetanācetanaprapañcasya 
pralaye vināśena karmaṇāmapi naṣṭatvāditi cenna anāditvāt | pravāhataraṅganyāyena 
sṛṣṭipralayaparamparāyāḥ avicchinnatayā sattvena prapañcasyānāditvāt | 
pūrvasṛṣṭikṛta jīvakarmaṇāṃ pralaye'pi suptivatsaṃskārarūpeṇa sthitatvāt | 
upapadyate punaḥ sṛṣṭikāle jīvakṛta puṇyapāpakarmasāpekṣatvāt yujyeta | api ca 
punaḥ pralayakola upalabhyate ca | parameśvarecchayā sūkṣmarūpatvamāpnoti | ataḥ 
prapañcasya satyanvamanivāryam | sṛṣṭeḥ prāgjīvānāṃ brahmaṇi sūkṣmātmakatvena 
sthitiḥ kathamupapadyate  kathaṃ jīvakṛtapūrvakarmasāpekṣatvaṃ sṛṣṭivaiṣamyaṃ 
cocyata iti cenna anāditvāt pravāhataraṅkhanyāyena jīvānāṃ tatkṛtakarmaṇāṃ ca 
tadanāditvenāpyavibhāga upapadyate | yatastadānīṃ jīvānāṃ grīṣmakāle kṣitau 
bījānāmivasūkṣmarūpeṇa stitirupapadyate | tathā tatkarmaṇāmapyevamaṅgīkriyate | 
tadanaṅgīkāre kṛtanāśākṛtābhyāgamadoṣaḥ prasajyeta | tasmāt kṣetrajñānāṃ 
tattatkarmaṇāṃ cānāditvamanivāryam | ataḥ sṛṣṭeḥ pravāharūpeṇa 
satyatvamupadiśyate - jñā'jñau ityatra kṣetrajñānāmanāditvavyavasthāpanāt 
tattatkarmaṇāmapyarthātsiddhamanāditvam |

nanu jīvānāṃ tattatkarmaṇāṃ ca anāditvamastu tathāpi paraśivasya jīvadehakalpanādeva 
tattatkarmopapadyate | acetanakarmaṇāṃ cetanaprayojanatvena sāmarthyādīśvarasyaiva 
tattatkarmakāraṇatvamarthātprasajyeta | suptivatsvātmalayasukhānubhavājjīvānāṃ 
sarvakleśāyatanaśarīre kuto bhūyaḥ praveśātmakasṛṣṭirupapaydate | tasmāttasya 
nirdayatvam | jīvānāṃ śarīrapraveśābhāve 
tadaśeṣakleśanirmuktasvānugrahasvaprāptyabhāvāt sṛṣṭiriti cedyuktam | tathāpi 
sarveṣāṃ kṣetrajñānāmekakāle 



svānugraheṇa sarvakarmapāśanirmukttayā kalyāṇa kaivalyātmakasvavibhūtiḥ kuto na 
dīyate iti cenna śivaḥ paramakāruṇiko'pi sarvakṣetrajñaikakālamuktipradānasamartho'pi 
yathā pṛthivīśvaravat svaśāsanānusāreṇa jīvakarmaparipākānusāreṇa 
tatpāśavicchedaṃ karoti | loke prabhurapi svājñollaṃghinaṃ putramapi svadaṇḍanaṃ 
vinā svānugrahaprāptibhājanaṃ na karoti | tathā parameśvaraḥ 
jīvakṛtapuṇyapāpapālanaṃ vinā svaprāpti nānugṛhṇāti  | prabhākaraḥ 
svaprabhāprasāraṇena vikasanānukūlapaṅkajānyeva vikāsayati tadvadīśvaraḥ śama##-

nanu eṣa eva sādhukarma kārayati taṃ ya ūrdhvalokaṃ ninīṣayati ityādiśrutiṣu 
parameśvarasyaiva jīvaniyāmakatvaśravaṇānna kiñcijjīvasya kartavyam | tasmāttasya 
vaiṣamyanairvṛṇyadoṣassambhavatīti cettadayuktam | jīvānāṃ parameśvaravat 
sarvakartṛtvasarvajñatvādyabhāve'pi cetanatvāt kiñcijñatvaṃ kiñcitkartṛtvaṃ 
svecchayā sambhavati | atasvecchākṛta karmānubhūtirjīvānāmaivāryā | yathā loke 
manuṣyādayaḥ prabhākaraprabhānusāreṇa svasvavyāpāreṣu pravartante tadvat 
kṣetrajñāḥ svakarmānusāreṇa parameśvarasattāvaśāt tattatkarma kurvanti | dhyātvā 
munirgacchati bhūtayoni. samastasākṣiṃ tamasaḥ parastāt iti bhagavatī śrutistasya 
sūryavatsarvasākṣitvaṃ darśayati | atastasya na doṣakalaṅkaḥ | tasmājjīvajagatkarmaṇāṃ 
anāditvaṃ parameśvarādhīnatvaṃ ca siddham | sūryācandramasau dhātā yathā 
pūrvamakalpayat na jāyate na mriyate vā vipaścit | ityādiśrutiṣu - 

satyajñānātmako'nanto vibhurātmā maheśvaraḥ |
tasyaivāṃśo jīvaloke prāṇināṃ hṛdaye sthitaḥ ||

visphuliṅgā yathā vahnau jāyante kāṣṭhayogataḥ |
anādikarmasambhandhāt tadaṃśāścamaheśituḥ ||

anādivāsanāyuktaḥ kṣetrajña iti kīrtitaḥ |
śivabhaktiśca sarveṣāṃ sarvadā sarvatomukhī ||



tasyāntu vidyamānāyāṃ yastu martyaḥ pramucyate |
śivabhaktimatiryasya so'ntyajo'pi vimucyate ||

iti śivagītopaniṣatsu prakṛtiṃ puruṣaṃ caiva vidhyanādī ubhāvapi iti kṛṣṇagītāsu ca 
nirdiṣṭam | atastasya na kalaṅkalepaḥ |



sarvadharmopapattyadhikaraṇam || 11 ||

niṣkalaṃ niṣkriyaṃ śāntaṃ ityādi 
niṣkriyatvavidhāyakaśrutīnāmadhiṣṭhānabrahmaviṣayatvam | satyakāmassatyasaṃkalpaḥ 
ityādiśrutīnāṃ māyāpratiphalitaśabalabrahmaparatvamevāṅgīkartavyam | 
nocetparasparavirodhena vedāntānāṃ 
sarveṣāmaprāmāṇyaprasaktirdurvāretyāśaṅkāyāmāha - 

sarvadharmopapatteśca || 36 ||

lokavattu līlākaivalyami tyatra kadācitkāle brahmaṇaḥ līlāprayojanatvasya kadācitkāle 
svayamevāvasthānasya ca vyavasthāpanāt yassarvajñassasarvavit vāmadevāya namo na 
tasya kārya karaṇaṃ ca vidyate ityādiśrutisiddhasarvajñatvādi dharmāṇāṃ 
parameśvaralīlākālaparatvaṃ niṣkriyatvādidharmāṇāṃ svaśaktisaṃkocāvasthāparatvaṃ 
ca tasmātsarveṣāṃ saguṇatva-nirguṇatva-dharmāṇāṃ ekasyaiva 
paraśivasyopapattiḥ | eka eva rudro na dvitīyāya tasye ekamevādvitīyaṃ brahma 
ityādiśrutiṣu brahmaikatvavyapadeśāt svamukhapratibimbavatkalpitasya māyāśabalitasya 
sattāyogāt vyāpakasya niravayavasya pratiphalanābhāvāt 
svamukhapratibimbaniṣṭhanetronmīlanādidharmāṇāṃ svasyaiva sambhavācca 
prātyakṣikaśrutismṛtiviruddhagautamadadhīci-vyāsādiśāpānukūlaśiva##-
śivabhaktānāṃ anādaraṇīyānyanāśrayaṇīyānīti siddham |

kecidadvaitamāśritya viḍālapratimā narāḥ |
rudreṇasāmyamanyeṣāṃ pravadanti vimohitāḥ ||

dadhīcinā gautamena ye śaptāḥ brāhmaṇādhamāḥ |
kalāvavatariṣyanti nindakāste bahirnarāḥ ||

dadhīcivyāsadūrvāsaśaptā loke dvijādhamāḥ |
jaganmithyātvamāśritya patanti narakārṇave ||



jagajjīveśvarāṇāṃ ca mithyātvapratipādanāt |
bhaktibhāvaṃ parityajya gamiṣyanti yamālayam ||

ahaṃ brahmeti vādena devatābhaktivarjitaḥ |
naro yāti mahāghoranarakaṃ kālamakṣayam ||

ityādiskānda-laiṅgya-kūrmādipurāṇeṣu jaganmityātvavādasya nirastatvāt 
parabrahmaṇa śśivasya jagajjanmādikāraṇavedāntavādo mumukṣubhirāśrayaṇīya iti 
niṣpratyūham ||

iti 
śrīmadyativrajaparivṛḍhaśrīpatipaṇḍitabhagavatpādācāryakṛtabhedābhedātmaka##-

śrīkarabhāṣye 

virodhaparihāraparābhidhānasya dvitīyādhyāyasya 
ekādaśādhikaraṇāvacchinnasmṛtyanavakāśādiṣaṭtriṃśatsūtrātmakaḥ 
prathamaḥ pādaḥ samāptaḥ |

pañcapādikā samāptā 

madhyamādhikāriṇaṃ prati pañcapādikā  śivādvaitamañjarī 



ṭhe "ṣrīkara Bhāṣya 
atha śrīkarabhāṣye dvitīyādhyāyasya 

dvitīyaḥ pādaḥ |

dvitīyapādāvatārikā 

atra prathamapāde vipakṣāḥ sāṃkhya-yoga-kāṇādādvaitādi vādāḥ 
sarvavedāntasiddha dvaitādvaitamatasiddhāntasvapakṣasidhyarthaṃ nirākṛtāḥ  | 
īkṣatyadhikaraṇe vedāpratipādyatvena prādhānajagatkāraṇatvaṃ nirasya 
brahmakāraṇatvaṃ sādhitam iha tu kevalayuktyābhāsaprādhānyena pradhānasya 
jagatkāraṇatvaṃ yuktamityākṣepe yuktiyuktatvena punarnirastatvādapaunaruktyadoṣaḥ | 
sāṃkhyādi durvādanirāsena mumukṣūṇāṃ 
śuddhavaidikamārganiṣṭhādṛḍhīkaraṇādasya pādasya śrutyavirodhādhyāyasaṅgatiḥ  
| sarvavedāntasamanvayavirodhaparihārapūrvakasvapakṣasthāpanasya pūrvapāde'pi 
siddhatvādubhayoḥ pūrvāparapādayorupajīvyopajīvakabhāvasaṅgatiḥ | 
parapakṣapratikṣepābhāve svapakṣasiddhāntajñānāyogāt svapakṣasthāpanahetutvena 
pūrvapādasyopajīvyatvaṃ vyācakṣyate | parapakṣanirāsaparatvādeve  
sarveṣāmadhikaraṇānāṃ sārasaṅgatirupadiṣṭā |



racanānupapatyadhikaraṇam || 1 ||

sarvadharmopapatteśca iti pūrvapādāntyasūtre nirguṇasaṇagutvādidharmāṇāṃ 
paramaśivaśaktisaṅkocavikāsatvena upapattiriti siddhānte teṣāṃ dharmāṇāṃ 
saṅkocavikāsahetutvaṃ pradhānasyāpi sambhavatītyākṣepe 
tannirākāraṇārthamadhikaraṇārambhakatvādeṣā avāntarasaṅgatiḥ | tatra 
phalamupakramopasaṃhārābhyāṃ 
vedaviruddhayuktyābhāsanirāsapūrvakasarvavedāntasiddhabhedābhedamatasamanvaya##-

racanānupapatteśca nānumānaṃ pravṛtteśca || 1 ||

ānumānaṃ anumānasādhyaṃ pradhānaṃ jagatkāraṇaṃ na bhavati | kutaḥ  
racanānupapatteḥ - svaparajñānaśūnyasya jaḍasya pradhānasya 
jagatsṛṣṭihetutvānupepatteśca | kiñca - jaḍasya pravṛtteḥ - 
prayatnasyāpyanupapatteśca | tasmātpradhānaṃ jagatkāraṇaṃ na bhavati | svecchābhāvāt 
| sāṃkhyasya vedāntānukūlatvena śiṣṭairādṛtatvāt tatroktapradhānajagadupādānatvaṃ 
pramāmūlaṃ bhrāntimūlaṃ veti sandihyate |

pradhānajagadupādānatvaṃ pramāṇamūlameva |

mūlaprakṛtiravikṛtirmahadādyāḥ prakṛtivikṛtayassapta |
ṣoḍaśakaśca vikāro na prakṛtirna vikṛtiḥ puruṣaḥ ||

iti tattvasaṃgrahaḥ | mūlaprakṛtirnāma - sukhaduḥkhamohātmakāni 
lāghavaprakāśacalanopaṣṭambhagauravāvaraṇakāryāṇyatyantātīndriyāṇi 
kāryaikanirūpaṇavivekānyanyūnānatirekāṇi samatāmupetāni sattvarajastamāṃsi 
dravyāṇi | sa ca sattvarajastamasāṃ sāmyarūpā prakṛtirekā svayamacetanā 
anekacetanabhogāpavargārthāṃ nityā sarvagatā satatavikriyā na kasyacidvikṛtiḥ api tu 
paramakāraṇameva |



mahadādyāstadvikṛtayo'nyeṣāṃ ca prakṛtayassapta mahānahaṅkāraḥ śabda##-
vaikārikastaijaso bhūtādiśca kramātsātviko rājasastāmasaśca | tatra 
vaikārikāssāttvika-indriyādi bhūtādistāmaso mahābhūtahetubhūtatanmātrahetuḥ | 
taijaso rājasastūbhayoranugrāhakaḥ | ākāśādīni pañcamahābhūtāni śrotrādīni 
pañcajñānendriyāṇi vāgādīni pañcakarmendriyāṇi mana iti kevalavikārāḥ ṣoḍaśa | 
puruṣastu niṣparimāṇatvena na kasyacitprakṛtiḥ na kasyacidvikṛtiścaḥ ata eva 
nirdharmakaścaitanyamātravapurnityo niṣkriyassarvagataḥ pratiśarīraṃ bhinnaśca | 
nirvikāratvānniṣkriyatvācca tasya kartutvaṃ bhoktṛtvaṃ ca na sambhavati | evaṃbhūte'pi 
tatve mūḍhāḥ prakṛti-paruṣasannidhimātreṇa puruṣasya caitanyaṃ 
prakṛtāvadhyasya prakṛteśca kartṛtvaṃ sphaṭikamaṇāviva jākusumasvāruṇimānaṃ 
puruṣe adhyasya ahaṃ kartā bhoktā iti manyante | evamajñānādbhogaḥ 
tattvajñānādapavargaḥ tadetatpratyakṣānumānāgamaiḥ sādhayanti | tatra 
pratyakṣasiddheṣu padārtheṣu na  tava vivādapadamasti | āgamo'pi 
kapilādisarvajñajñānamūlamiti pratipādanātprāmāṇyam | 

kiñca  - ādhyātmikāditāpatrayaduḥkhamohātmakaprakṛtisāmānyadharmāṇāmeva 
papañce darśanāt pradhānasyaiva jagadupādānatvaṃ samucitaṃ danvitatvāt | 
yadyatrānvitaṃ tattatropādānaṃ ghaṭādivat | kāraṇadharmāḥ kārye 
parisaṃkrāmantītinyāyena pradhānaniṣṭhajaḍaduḥkhamohādidharmāṇāṃ prapañce 
dyotanācca tadeva jagadupādānamiti prāpte - 

samādhīyate - smṛtyanavakāśādhikaraṇe kāpilaśāstraṃ nirastam | 
racanānupapatteśce tyatra anumīyata ityanumānamiti tvadudīritapradhānasya jaḍatvena 
cetanācetanātmakavicitranānāvidhaprapañcahetutvaṃ na sambhavati | kutaḥ  
racanānupapatteḥ | acetanatvāt parasparabhāvābhijñānaśūnyatvena 
vicitranānāvidhajagadracanānupapatteḥ | tadyathā loke maṇḍapa-gopuraprākāra##-
tattanmaṇṭapādikalpanādarśanāt cetanādhiṣṭhitatvena tatkāryārambhadyotanācca na 
jaḍasya pradhānasya svātantryeṇa jagadupādānatvamupadiśyate | 
cakāradvayamanaikāntyaṃ samuccinoti na hyanvitaṃ śaukalyaṃ 
gotvādikāraṇatvavyāptamiti |



mābhūdanvitānāmapi śauklyādidharmāṇāṃ kāraṇatvam | dravyasya tu hemādeḥ 
kāryānvitasya kāraṇatvavyāptirastyeva | sattvādīnyapi dravyāṇi kārye anvitāni 
kāraṇatvavyātpānīti na ca vācyam | yatastatvādayo dravyadharmāḥ na tu dravyasvarūpaṃ 
sattvādayo'pi pṛthivyādidravyagatalaghutvaprakāśādihetubhūtāstatsvabhāvaviśeṣā eva 
| na tu mṛddhiraṇyādidravyatayā kāryānvitā upalabhyante | guṇā ityeva ca sattvādīnāṃ 
prasiddhiḥ yacca kāraṇavyavasthāsiddhaye jagata ekamūlatvamuktam | tadapi 
satvādīnāmanekatvānnopapadyate | ata eva kāraṇavyavasthā ca na sidhyati | 
sāmyāvasthāssattvādaya eva hi pradhānamiti tanmatam | ataḥ karāṇabahutvādanavasthā 
tadavasthaiva | na ca teṣāmaparimitatvena vyavasthāsiddhiḥ | aparimitatve hi trayāṇāmapi 
sarvagatatvena nyūnādhikatvābhāvādvaiṣamyāsiddheḥ kāryārambhāsambhavāt 
kāryārambhāyaiva parimitatvamavaśyāśrayaṇīyam |

nanu rathādiṣu spaṣṭaṃ cetanādhiṣṭhitatvaṃ dṛṣṭaṃ tadvyatiriktaṃ sarvaṃ 
pakṣīkṛtamityāśaṅkyāha - 

payombuvaccettatrāpi || 2 ||

payasaḥ kṣīrasya staneṣu vidyamānasya yathā svātantryeṇa calanaṃ tadvadacetanasya 
pradhānasya svātantryeṇa mahadahaṃkārādijagaddhetutvamiti cettatrāpi kṣīrajalayorapi 
parameśvara preritatvena svātantryābhāvāt iti sūtrasūcitārthaḥ |

atra anyo'pyarthaḥ - acetanapradhānasya vicitrajagadracanānupapattiriti yaduktaṃ tanna 
yataḥ payombuvatpravṛttirdṛśyate | payasastāvaddadhibhāvena 
pariṇamamānasyānyānapekṣasyādyaparispandaprabhṛti pariṇāmaparamparā svata 
evopapadyate | yathā ca vāridavimuktasyāmbuna ekarasatya nārikelatāla-cūta##-
dṛśyate | tathā pradhānasyāpi pariṇāmasvabhāvasyānyānadhiṣṭhitasyaiva 
pratisargāvasthāyāṃ sadṛśapariṇāme'vasthitasya sargāvasthāyāṃ 
guṇavaiṣamyanimittavicitrapariṇāma upapadyate | yathoktaṃ - 
pariṇāmatassalilavatpratipratiguṇāśrayaviśeṣāditi | tadevāvyaktamananyāpekṣaṃ 
pravartata iti cet - 

vadāmaḥ tatrāpīti | yattu kṣīrajalādidṛṣṭāntatayā nidarśitaṃ tatrāpi 
prājñānadhiṣṭhāne pravṛttirnopapadyate | tadapi pūrvatra pakṣīkṛtamityabhiprāyaḥ | 
yo rudro agnau yo 



apsu ityādiṣu sarvāntaryāmitvena sarvaprerakatvasya parameśvara eva vyavasthāpanāt 
payombusrāvacalanapariṇāmādikamapi parameśvarādhīnamiti nirṇīyate jaḍasya 
svātantryābhāvāt |

hevantaramāha - 

vyatirekānavasthiteścānapekṣatvāt || 3 ||

kāpilamate vyatirekānavasthiteḥ pradhānavyatirikta 
prerakeśvarasyānavasthiteranaṅgīkārāt anapekṣatvāt svātantryān sarvakāleṣvapi 
prakṛteḥ prapañcasṛṣṭiḥ syāt | tasyāśca tadupādānakāraṇatvena 
cetanācetanaprapañcapralayāsambhavaprasaṅgāt | paraśivasya sarvajñatvena 
kālajñānadarśanāt | kadācijjagannirmāpakatvalīlā tūṣṇīṃ bhūtāvasthāyāṃ kadācit 
kevalāvasthā ca yuktā | prajñāhīnasya pradhānasya 
andhasandhyānyāyavatkālajñānāyogānna kadācidapi jagatkāraṇatvamupapadyate  | 
satyasaṃkalpeśvarādhiṣṭānānapekṣapariṇāmitve sargavyatirekeṇa pratisargāvasthāyā 
anavasthitiriti prasaṅgācca na prājñādhiṣṭhitaṃ pradhānaṃ kāraṇam | 
prājñādhiṣṭhitatve tasya satyasaṅkalpatvena sargapratisargavicitrasṛṣṭhi 
vyavasthāsiddhiḥ | prājñādhiṣṭhitatve'pi tasyāvāptasamastakāmasya 
paripūrṇasyānavadhikātiśayānandasya niravadyasya nirañjanasya 
sargapratisargavyavasthāhetvabhāvāt viṣamasṛṣṭau nirdayatvaprasaṅgācca samāno'yaṃ 
doṣa iti na ca vācyam | paripūrṇasyāpi līlārthaḥ pravṛttisambhavāt sarvajñasya tasya 
pariṇāmaviśeṣāpannaprakṛtidarśanarūpasargapratisargaviśeṣahetosambhavāt 
kṣetrajñakarmaṇāmeva viṣamasṛṣṭivyavasthāpakatvācca |

nanvevaṃ kṣetrajñapuṇyapāparūpakarmabhireva sarvāvasthāssidhyantīti 
kṛtamīśvareṇādhiṣṭhātrā | puṇyāpuṇyarūpānuṣṭhitakarmasaṃskṛtā prakṛtireva 
puruṣārthānurūpaṃ tathā tathā vyavasthayā pariṇaṃsyate tathā 
viṣādidūṣitānāmannapānādīnāmauṣadhaviśeṣāpyāyitānāṃ ca 
sukhaduḥkhahetubhūtaḥ pariṇāmaviśeṣe deśakālāṇyayavasthayā dṛśyate | kiñca 
sargapratisargavyavasthā devādiviṣamasṛṣṭikaivalya vyavasthā ca 
sarvaprakārapariṇāmaśaktiyuktasya pradhānasyaivopapadyata iti cet ana bhijño bhavān 
puṇyāpuṇyakarmasvarūpayoḥ | puṇyā-puṇyasvarūpe hi śāstraikasamadhigamye | 
śāstraṃ cānādinidhāavicchinnapāṭhavedākhyākṣararāśiḥ |



tacca sampradāyānāghrātapramādādidoṣagandhān na sahate | tacca 
paramapuruṣārādhanatadviparyayarūpe karmaṇī puṇyāpuṇye tadanugrahanigrahāyatte 
tatphale ca sukhaduḥkhe iti vadati | tadāha bhaṭṭācāryaḥ | phalasaṃbibhatsayā iti 
karmabhirātmānaṃ piprīṣanti sa prīto'laṃ phalāyeti śāstramaryādā iti | tathā ca śrutiḥ 
- iṣṭāpūrtaṃ bahudhā jātaṃ jāyamānaṃ viśvaṃ bibharti bhuvanasya nābhiḥ iti | 
tathā ca bhagavatā svayamevoktam - 

yataḥ pravṛttirbhūtānāṃ yena sarvamidaṃ tataḥ |
svakarmaṇā tamabhyarcya siddhiṃ vindati mānavaḥ || iti |

tānahaṃ dviṣataḥ krūrān saṃsāreṣu narādhamān |
kṣipāmvajasramaśubhānāsurīṣveva yoniṣu || iti ca |

sa bhagavānmahādevo'vāptasamastakāmassarvajñassarveśvarassatyasaṃkalpaḥ 
svamāhātmyānuguṇalīlāpravṛttaḥ etāni karmāṇi samīcīnānyetānyasamīcīnānīti 
karmadvaividhyaṃ saṃvidhāya tadupāsanocitadehendriyādikaṃ tanniyamanaśaktiṃ ca 
sarveṣāṃ kṣetrajñānāṃ sāmānyataḥ pradiśya svaśāsanāvabodhiśāstraṃ pradarśya 
tadupasaṃhārārthaṃ cāntarātmatayānupraviśyānumantṛtayā ca niyacchaṃstiṣṭhati | 
kṣetrajñāstu tadāhitaśaktayaḥ tatpradiṣṭakāraṇakalevarādikāstadādhārāśca svayameva 
svecchānuguṇyena puṇyāpuṇyarūpe karmaṇī upādadāte | tataśca 
puṇyarūpakarmakāriṇaṃ svaśāsanānuvartitaṃ jñātvā 
dharmārthakāmamokṣairvardhayate śāsanātivatinaṃ ca tadviparyayairyojayati | 
atassvātantryādivaikalpacodyāni nāvakāśaṃ labhante |

dayā hi nāma svārthanirapekṣā paraduḥkhāsahiṣṇutā sā ca 
svaśāsanātivṛttivyavasāyinyapi pravartamānā na guṇāyāvakalpate | pratyuta 
apuṃstvamevāvahati tannigraha eva tatra guṇaḥ | anyathā 
śatrunigrahādīnāmaguṇatvaprasaṅgāt | svaśāsanānivṛttivyavasāyanivṛttimātreṇa 
anādyanantakalpipacitadurviṣayānantāparādhānaṅgīkāreṇa saḥ 
niratiśayasukhasaṃvṛddhaye svayameva pravartate | yathoktaṃ - 

teṣāṃ satatayuktānāṃ bhajatāṃ prītipūrvakam |
dadāmi buddhiyogaṃ taṃ yena māmupayānti te ||



teṣāmevānukampārthamahamajñānajaṃ tamaḥ |
nāśayāmyātmabhāvastho jñānadīpena bhāsvatā ||

iti | na tasmāt pradhānaṃ jagatkāraṇam |

gobhakṣitatṛṇādipadārthānāṃ kṣīrādyākāreṇa 
pariṇāmadarśanādacetanapradhānasya svātantryeṇa prapañcopādānatvamāśaṃkyāha 
- 

anyatrābhāvācca na tṛṇādivat || 4 ||

tṛṇādipadārthānāṃ - nimittāntarānapekṣatayā kṣīrādyākāreṇa 
pariṇāmitvāttadvadacetanapradhānasyāpi mahadahaṃkārādiprapañcākāreṇa 
pariṇāmitvaṃ sambhavatīti cenna | tṛṇasyāpi svātantryeṇa pariṇāmitvaṃ yujyate kutaḥ  
anyatrābhāvācca | vṛṣabhodaravidyamānatṛṇādīnāṃ kṣīrākāreṇa pariṇāmāyogāt 
svātantryeṇa pariṇāmitvāṅgīkāre sarvapaśubhakṣitatṛṇādīnāṃ kṣīrā kāreṇa 
pariṇāmaḥ prasajyeta  tasmāt paramaśivapreraṇenaiva tṛṇādīnāṃ kṣīrākāreṇa 
pariṇāmitvaṃ vyapadiśyate | pradhānasya svataḥ pariṇāmitvābhyupagame 
puruṣāpekṣābhāvaḥ prasajyeta  acenanasya pradhānasya svataḥ puruṣārthasādhanatve 
ghaṭādīnāṃ svato jalākarṣaṇasiddhirāpadyeta | prajñādhiṣṭhitatve'pi pradhānaṃ 
cetanapuruṣārthaṃ sādhayatīti cet tadīśvarāyattameva | acetanasya 
cetanānukūlaprayojanecchāpariṇāmitvāyogāt na pradhānasya tattvato jagadupādānatvam |

punarhetvantaraṃ darśayati - 

puruṣāśmavaditi cettathāpi || 5 ||

puruṣāśmavaditi - cedyathā loke kṣetrajñasannidhānādindriyāṇāṃ viṣayeṣu 
vyāpāraḥ yathāśmanāṃ ayaskāntamaṇīnāṃ sannidhānādayassūcyādicalanaṃ 
tadvatparamaśivasānnidhyātpradhānasyāpi mahadādijagadākāreṇa 
pariṇāmassambhavatīti cet tathāpi - doṣāṇāmanirmokṣaprasaṅgaḥ | tathāhi - 
pradhānasya puruṣapreritatve pradhānaṃ svatantramiti svābhyupagamavirodhaḥ | 
kūṭasthasya pravartakatve kūṭasthatvahāniḥ svavyāpāraṃ vinā pravartakatvāyogāt | 
paṅgorapi vāgvyāpārasya sattvāt | 



ayaskāntasyāyassannidhireva vyāpāraḥ | pradhāna-puruṣasannidhernityatvena 
vyāpāratvāyogaḥ | nityasyāpi vyāpāratve pradhānapravṛttyanucchedādayo doṣāḥ 
draṣṭavyāḥ | tasmātpradhānasya tatsannidhānātsvātantryamapi na sambhavati |

yadyapi caitanyamātravapuḥ puruṣo niṣkriyaḥ pradhānamapi dṛkchaktivikalaṃ tathāpi 
puruṣasannidhānādacetanaṃ pradhānaṃ pravartate tathā darśanāt | 
gamanaśaktivikaladṛkchaktiyuktapaṅgusannidhānāt taccaitanyopakṛto 
dṛkchaktivikalaḥ pravṛttiśakto'ndhaḥ pravartate | ayaskāntasannidhānāccayaḥ 
pravartate | evaṃ prakṛtipuruṣasaṃyogakṛto jagatsargaḥ pravartate | yathoktam - 
puruṣasya darśanārthaṃ kaivalyārthaṃ tathā pradhānasya  pagbandhavadubhayorapi 
saṃyogastatkṛtaḥ sargaḥ iti cet - atrettaraṃ tathāpīti |

evamapi pradhānasya pravṛtyasambhavastadavastha eva | paṅgorgamanaśaktivikalasyāpi 
mārgadarśanatadupadeśādayaḥ kādācitkāḥ viśeṣāssahasraśaḥ santi | andho'pi 
cetanassaṃstadupadeśāvagamena pravartate | 
tathāyaskāntamaṇerapyayassamīpāgamanādayassantiḥ | puruṣasya tu niṣkriyasya na 
tādṛśā vikārāssambhavanti | sannidhānamātrasya nityatvena nityasargaprasaṅgaḥ 
nityamuktasvena bandhābhāvo'pavargābhāvaśca | ataḥ pradhānaṃ kāraṇaṃ na bhavati | 

punarhetvantaramāha - 

aṅgitvānupapatteḥ || 6 ||

pralaye guṇatrayasāmyāvasthārūpeṇa vidyamānānāṃ guṇatrayāṇāṃ īśvarapreraṇaṃ 
vinā parasparamaṅgāṅgibhāvānupapatteśca sāttvikarājasatāmasaprapañcasṛṣṭirna 
sambhavati | guṇatrayāṇāmutkarṣanikarṣanibandhanādaṅgāṅgibhāvāddhi 
jagatpravṛttiḥ prati prati guṇāśramaviśeṣāditi vadadbhirbhavadbhirupagamyate | 
pratisargāvasthāyāntu sāmyāvasthānāṃ satva-rajastamasāṃ 
anyonyādhikyanyūnatvābhāvādaṅgāṅgibhāvānpapatterna jagatsara upapadyate | tathāpi 
vaiṣamyāmyupagame nityasargaprasaṅgaḥ | tasmānna pradhānaṃ jagadupādānam |

guṇatrayāṇāmapi samaprādhānyena pravṛtyayogaḥ | kintu sāttvikasṛṣṭau 
satvaguṇasya prādhānyam | taditarayorupasarjanatvam | evaṃ rājasatāmasayorapi 
kālabhedena nānāvidhasvabhāvaviśiṣṭapradhānamevānumīyata ityāśaṅkya nirasyati ##-



anyathānumitau ca jñānaśaktiviyogāt || 7 ||

anyathā - nānāsvabhāvaviśiṣṭatvena 
pradhānasyānumitāvaṅgīkriyamāṇāyāmapyacetanasya jñānaśaktiviyogāt 
jñānaśaktyabhāvāt | kālaviśeṣajñānāyogātsarvadā tasya jagadupādānakāraṇatvaṃ na 
sambhavati |

punarhetvantaramāha - 

abhyupagame'pyarthābhāvāt || 8 ||

abhyupagame'pi - prājñānādhiṣṭhitasya svātantryeṇa pariṇāmāṅgīkāre'pi jaḍasya 
pradhānasya prapaṃcanirmāṇena arthābhāvādbhogamokṣādiprayojanābhāvāt 
prapañcajanakatvamanupapannam | anumānena pradhānasidhyabhyupagame'pi pradhānena 
prayojanābhāvānna tadanumātavyam |

puruṣasya darśanārthaṃ kaivalyārthaṃ tathā pradhānasya iti 

pradhānasya prayojanaṃ puruṣabhogāpavargāvabhimatau | tau ca na sambhavataḥ | puruṣasya 
caitanyamātravapuṣo niṣkriyasya nirvikārasya nirmalasya tata eva nityamuktasvarūpasya 
prakṛti darśanarūpau bhogastadviyogarūpo'pavargaśca na sambhavati | evaṃ rūpasyaiva 
prakṛtisannidhānāt pariṇāmaviśeṣasukhadarśanarūpabhogasambhāvanāyāṃ 
prakṛtisannidhānasya nityatvena kadācidapyapavargo na sidhyati | prayojanarahitasyāpi 
śivasya parabrahmaṇaḥ līlayā jagajjanakatvamupapannam | acetanasya pradhānasya 
līlā'sambhavāt jagatkāraṇatvamayuktam |

punarhetvantaramāha - 

vipratiṣedhāccāsamañjasam || 9 ||

vipratiṣedhācca - sakalavedāntaviruddhatvācca 
sāṃkhyamatamasamañjasamanupapannam  | vipratiṣiddhaṃ cedaṃ sāṃkhyānāṃ 
darśanam | tathāhi - prakṛteḥ padārthatvena dṛśyatvena bhogyatvena ca 



prakṛterbhoktāramadhiṣṭhātāraṃ draṣṭāraṃ sākṣiṇaṃ ca puruṣamabhyupagamya 
prakṛtyaiva sādhanabhūtayā tasya kaivalyamapi prāpyaṃ vadanta eva tasya 
nityanirvikāracaitanyamātrasvarūpatayā akartṛtvaṃ kaivalyaṃ ca svarūpamevāhuḥ | tata 
eva badhamokṣasādhanānuṣṭhānaṃ mokṣaṃ ca prakṛterevetyāhuḥ | 
evambhūtanirvikārodāsīnapuruṣasannidhānāt prakṛteritaretarādhyāsena 
sargādipravṛttiṃ puruṣabhogāpavargārthatvaṃ cāhuḥ |

saṃghātaparārthatvāt  triguṇādiviparyayāt adhiṣṭhānāt |
puruṣo'sti bhoktṛbhāvāt kaivalyārthaṃ pravṛtteśca ||

tasmācca viparyayātsiddhaṃ sākṣitvamasya puruṣasya |
kaivalyaṃ mādhyasthyaṃ draṣṭatvaṃ akartubhāvācca ||
puruṣavimokṣanimittaṃ tathā pravṛttiḥ pradhānasya ||

ityuktvā evamāhuḥ | tasmānna badhyate nāpi mucyate nāpi saṃsarati kaścit | saṃsarati 
badhyate mucyate nānāśrayā prakṛtiriti ||

tasmāt tattatsaṃyogādacetanaṃ cetanāvadiva liṅgam |
guṇakartṛtve ca tathā karteva bhavatyudāsīnaḥ ||

puruṣasya darśanārthaṃ kaivalyārthaṃ tathā pradhānasya |
paṃgbandhavadubhayorapi saṃyogastatkṛtassargaḥ || iti |

sākṣitva-draṣṭṛtva-bhoktṛtvādayo nityanirvikārasya akartṛtadāsīnasya 
kaivalyaikasvarūpasya na sambhavati | evaṃ rūpasya tasya adhyāsamūlabhramo'pi na 
sambhavati adhyāsabhramayorapi vikāritvāt prakṛteśca tau na sambhavata 
tayoścetanadharmatvāt | adhyāso nāma anyasminnanyadharmānusandhānam | sa ca 
cetanadharmo vikāraśca | na ca puruṣasya 
prakṛtisannidhimātreṇādhyāsādayassambhavanti | nirvikāratvādeva sambhavanti cet 
nityaṃ prasajyeran | 



sannidherakiñcitkāraṇatvaṃ ca na vilakṣaṇatvādityatra pratipāditam | prakṛtireva 
saṃsarati badhyate mucyate cetkathaṃ nityamuktasya puruṣasyopakāriṇī setyucyate  vadanti 
hi - 

nānāvidhairupāyairupakāriṇyanupakāriṇaḥ puṃsaḥ |
guṇavatyaguṇasya satastasyārthamapārthakaṃ carati ||

tathā - 

prakṛtiryena puruṣeṇa yathāsvabhāvā dṛṣṭā |
tasmātpuruṣāttadānīmeva nivartate || iti cāhuḥ |

raṅgasya darśayitvā nivartate nartakī yathā nṛttāt |
puruṣasya tathātmānaṃ prakāśya nirvate prakṛtiḥ ||

prakṛtessukumārataraṃ na kiñcidastīti me matirbhavati |
yā dṛṣṭāsmīti punarna darśanamupaiti puruṣasya ||

iti yattadasa"ṇgatam | puruṣau hi nityamuktatvāt nirvikāratvāt na tāṃ kadācidapi paśyati 
nādhyasyati ca svayaṃ ca svātmānaṃ na paśyatyacetanatvāt | puruṣasya svātmadarśanaṃ 
svadarśanamiti nādhyasyati ca svayamacetanatvāt puruṣasya darśanarūpavikārā 
sambhavāt | atassannidhimātrameva darśanamityuccate | sannidhernityatvena 
nityadarśanaprasaṅga ityuktam | svarūpātiriktakādācitkasannidhirapi nityanirvikārasya 
nopapadyate | kiñca mokṣahetustu svasannidhānarūpameva darśanaṃ cedbandhaheturapi 
tadeveti nityavadbandho mokṣaśca syātām | ayathārthadarśanaṃ bandhahetuḥ 
yathāvatsvarūpadarśanaṃ mokṣaheturiti cedubhayavidhasyāpi darśanasya 
sannidhānarūpatānatirekāt sadobhayaprasaṅga eva | sannidheranityatve tasya 
heturanveṣaṇīyaḥ tasyāpītyanavasthā | athaitaddoṣaparijihīrṣayā svarūpasadbhāva eṣa 
sannidhiriti tadā svarūpasya nityatvena nityavadbandhamokṣau | ataḥ evamādervipratiṣedhāt 
sāṃkhyānāṃ darśanamasamañjasam |

ye'pi kūṭasthanityanirviśeṣasvaprakāśacinmātraṃ brahma avidyāsākṣitvena 
apāramārthikabandhamokṣabhāgiti vadanti teṣāyapyuktarītyā 
avidyāsākṣitvādhyāsādyasambhavāt asāmañjasyameva |



iyāṃstu viśeṣaḥ - sāṃkhyāḥ janana-mara'pratiniyamādivyavasthāsidhyarthaṃ 
puruṣabahutvamicchanti | te tu tadapi necchantīti sutarāmasāmāñjasyam | yattu prakṛteḥ 
pāramārthyāpāramārthyavibhāgena vaiṣamyamuktaṃ tadayuktam | 
pāramārthikatve'pyapāramārthikatve'pi nityanirvikārasvaprakāśaikarasacinmātrasya 
vyatiriktasākṣitvādyanupapatteḥ pāramārthikatve tu tasyāḥ 
dṛśyatvabādhyatvādyupagamātsutarāmasaṅgatam | 
aupādhikabhedābhedavāde'pyupādhisaṃbandhino brahmaṇo'yameva svabhāva ityupādhi 
saṃbaṃdhādyanupapatterasāmañjasyaṃ prāgevoktam |



mahaddīrghādhikaraṇam || 2 ||

evaṃ smārtamataṃ nirākṛtya vaiśeṣikanaiyāyikamataṃ nirākaroti - 

mahaddīrghavadvā hrasvaparimaṇḍalābhyām || 10 ||

kāraṇaguṇā hi kāryaguṇārambhakāḥ iti nyāyāt jñānānandātmakeśvaropādānatve 
jagatastaddharmātmakatvaṃ syāditi cet hrasvaparimaṇḍalābhyāṃ hrasvābhyāṃ 
parimaṇḍalābhyāṃ paramāṇubhyāṃ mahatparamāṇyapekṣayā adhika 
pariṇāmaviśiṣṭaṃ  dīrghaṃ ca dvayaguṇaṃ yathotpadyate tathā 
jñānānandātmakeśvarasya jaḍaduḥkhātmakacetanācetanaprapañckāraṇatvaṃ 
samucitam | cetanācetanātmakatvena prapañcasyopapannatvāt jagataḥ 
paramāṇukāraṇatvaṃ brahmakāraṇatvaṃ veti saṃśayaḥ |

kāraṇaguṇāḥ kārye svasamānajātīyaguṇārambhakāḥ iti nyāyena jaḍaduḥkhātmakasya 
prapañcasya prajñānandātmakasya brahmaṇaḥ pariṇāmatvaṃ  nopapadyate | 
paramāṇvādīnāmacetanatvena cetanakṣetrajñakarmānuguṇyeneśvarapreraṇayā 
dvyaṇukatryaṇukādikrameṇa paramāṇūnāmeva jagatkāraṇatvaṃ samañjasamiti prāpte |

vadāmaḥ - 
pradhānakāraṇavādavadyuktyābhāsapradhānaparamāṇukāraṇavaiśeṣikavādopya##-
dvayaṇukaparamāṇubhyāṃ mahaddīrghavatyaṇukotpattivādavadanyacca tadabhyupagataṃ 
sarvamasamañjasam | paramāṇubhyo dvayaṇukādikrameṇa 
jagadutpattivādavadasyāpyasāmañjasyamityarthaḥ |

tathāhi - tantuprabhṛtayohyavayavāssvāṃśaiḥ taistaiḥ pārśvaissaṃyujyamānā 
avayavinamutpādayanti | paramāṇavo'pi svakīyaistaistaiḥ  pārśvaissaṃyujyamānāḥ 
dvayaṇukādīnāmutpādakā bhaveyuḥ | anyathā 



paramāṇūnāṃ pradeśabhedābhāve sati 
sahasraparamāṇusaṃyogepyekasmātparamāṇoratatiriktaparimāṇatayā aṇutva##-
paramāṇavo'pi sāṃśāssvakīyairaṃśaiḥ te ca svakīyairaṃśairityanavastheti na ca vācyam 
| avayavālpatva-mahattvābhyāṃ hi sarṣapa-mahīdharayorvaiṣamyam | 
paramāṇorapyanantāvayavatve avayavānantyasāmyātsarṣapa##-
paramāṇūnāṃ pradeśabhedābhāve satyekaparamāṇuparimāṇātirekaprathimā na jāyate | 
sarṣapa-mahīdharayorantarasyaivāsiddheḥ kiṃ kurma iti cedvaidikaṃ pakṣaḥ 
parigṛhyatām |

yattu parairbrahmakāraṇavādadūṣaṇaparihāraparamidaṃ vyākhyātaṃ tadasaṅgataṃ 
kevalaṃ na paunaruktyaṃ ca | brahmakāraṇavāde paroktān doṣān pūrvasmin pāde 
parihṛtya parapakṣapratiṣepo hyasmin pāde kriyate | cetanādbrahmaṇo 
jagadutpattisambhavaśca na vilakṣaṇatvā dityatra prapañcitaḥ | ato 
hrasvaparimaṇḍalābhyāṃ mahaddīrghāṇuhrasvautpattivadanyacca tadabhyugataṃ sarvaṃ 
asamañjasaṃ iti sūtratātparyārthaḥ |



paramāṇujagadakāraṇatvādhikaraṇam || 3 ||

kimatrānpadasamañjasamityāha - 

ubhayathāpi na karmātastadabhāvaḥ || 11 ||

parabrahmaṇaśśivasya kṣetrajñānāṃ vā paramāṇuprerakatvam | ubhayathāpi - 
pakṣadvaye'pi paramāṇūnāṃ karma calanaṃ na sambhavatīti 
kṣetrajñaparameśvarayorubhayorapi niravayavatvena niravayakṣetrajñānāṃ 
niravayavaparamāṇubhissaha saṃyogasambandhābhāvādasambandhayoḥ 
kṣetrajñaparameśvarayoḥ prerakatvābhāvāt atastadabhāvaḥ - ataścalanābhāvāt 
tadabhāvaḥ paramāṇūnāmanyonyasaṃyogābhāvaḥ | tathā ca 
dvyaṇukatryaṇukādijagadudbhavo na sambhavati | paramāṇukāraṇavāde hi 
paramāṇugatakarmajanita tatsaṃyogapūrvakadvyaṇukādikrameṇa jagadutpattiriṣyate | tatra 
nikhilajagadutpattikāraṇabhūtaparamāṇugatamādyaṃ 
karmādṛṣṭakāritamityabhyupagamyate |

agnerūrdhvajvalanaṃ vāyostiryaggamanaṃ aṇumanasoścādyaṃ karmetyadṛṣṭakāritāni 
iti |

tadidaṃ paramāṇugataṃ karma svagatādṛṣṭakāritam  ātmagatādṛṣṭakāritaṃ vā  
ubhayathāpi na sambhavati | kṣetrajñapuṇyapāpānuṣṭhānajanitasyādṛṣṭasya 
paramāṇutatvāsambhavāt | saṃbhave ca sadotpādakatvaprasaṅgaḥ | 
ātmagatasyādṛṣṭasya paramāṇugatotpattihetutvaṃ  na sambhavati | 
athādṛṣṭavadātmasaṃyogādaṇuṣu karmotpattiḥ tadā tasyādṛṣṭapravāhasya 
nityatvena nityasargaprasaṅgaḥ |

nanvadṛṣṭaṃ vipākāpekṣaṃ phalāya alam - kānicidadṛṣṭāni tadānīmeva 
vipacyante kānicijjanmāntare kānicitkālāntare ato vipākāpek'tvānna 
sarvadotpādakatvaprasaṅga iti | naitat 
anantairātmabhirasaṅketapūrvakamayugapadanuṣṭhitānekavidhakarmajanitānāma##-
yugapatsarvasaṃhāro dviparārdhakālaṃ avipākenāvasthānaṃ na ca saṃgacchate |



na ceśvarecchāhitaviśeṣādṛṣṭasaṃyogādaṇuṣu karma ānumānikeśvarāsiddheḥ 
śāstrayonitvādityatropapāditatvāt | ato jagadutpatteḥ 
paramāṇugatakarmapūrvakatvābhāvaḥ |

punarhetvantaramāha - 

samavāyābhyupagamācca sāmyādanavasthiteḥ || 12 ||

kiṃ ca - naiyāyikamate tantupaṭayossamavāyaparigrahāt sāmyāt - 
samavāyasambandhasyāpi saṃyogasambandhatulyatvāt ghaṭapaṭasaṃyogasya yathā 
sambandhāntaramaṅgīkṛtamevaṃ tantupaṭasamavāyasyāpi sambandhāntaraṃ vaktavyam 
| evaṃ tasyāpi tṛtīyasambandhāntaraṃ vivakṣitavyam | tathā cānavasthiteḥ - 
anavasthāprasaṅgāt |

kecit naiyāyikamatamayuktaṃ sayavāyābhyupagamāccāsamañjasam | kutaḥ  
sāmyādanavasthiteḥ  
samavāyasyāpyavayavijātiguṇavadupapādakāntarāpekṣāsāmyādupapādakāntarasyāpi 
tathetyanavasthiterasamañjasameva |

etaduktaṃ bhavati - ayutasiddhānāmādhārādheyabhūtānāmiha pratyayahetuḥ yaḥ 
sambandhaḥ sa samavāya ityabhyupagāmyate | apṛthaksthityupalabdhīnāṃ  jātyādīnāṃ 
tadabhāvasya nirvāhakatvena cetsamavāyo'bhyupagamyate samavāyasyāpi 
tatsāmyāttathābhāvaheturanveṣaṇīyaḥ | tasyāpi tathetyanavasthitiḥ | samavāyasya 
tadapṛthaksiddhatvaṃ svabhāva iti parikalpyate cejjātigu.ānāmevaiṣa svabhāvaḥ 
parikalpanīyaḥ na punaradṛṣṭacaraṃ samavāyamabhyupagamya tasyaiṣa svabhāva iti 
kalpayituṃ yuktamiti vyācakṣyate | samavāyasya nityatve cānityatve ca doṣassamāno'yam |

nityatve doṣāntaramāha - 

nityameva ca bhāvāt || 13 ||

samavāyasya sambandhatvātsambandhasya nityatve sambandhino jagataśca nityatvameva 
nityameva bhāvāt asamañjasam | api ca paramāṇūnāṃ nityatvam | sarvadāsya bhāvāt 
dṛṣṭatvāt 



pralaye'pi sṛṣṭiprasaṅgaḥ | na ceśvarapreraṇavaśātkadācideva sṛṣṭirna sarvadeti 
vācyam | niravayaveśvarasya niravayavaparamāṇubhissaha sa.yogasambandhābhāvena 
prerakatvameva na sambhavatīti prāguktam |

punarhetvantaramāha - 

rūpādimatvācca viparyayo darśanāt || 14 ||

kiṃ ca - naiyāyikamate pṛthivyaptejovāyuparamāṇūnāṃ 
rūparasagandhasparśaviśiṣṭatvāṅgīkārāt viparyayaḥ - 
anityatvasāvayavatvādidoṣaprasaṅgassyāt | kutaḥ  darśanāt - rūpādimatāṃ 
ghaṭādīnāṃ anityatvasāvayavatvadarśanāt | tathā ca paramāṇūnāmanityatve 
dvyaṇukādijagatkāra'tvaṃ na sambhavati | paramāṇūnāṃ 
pārthivāpyataijasavāyavīyānāṃ caturvidhānāṃ rūpa-rasa-gandha##-
rūpādimatāṃ ghaṭādīnāmanitvatva-tathāvidhakāraṇāntarārabdhatvādidarśanāt | na 
hi darśanānuguṇyenādṛṣṭārthaḥ kalpyamānaḥ  svābhimataviśeṣe'pyavasthāpayituṃ 
śakyaḥ | darśanānuguṇyena vā paramāṇūnāṃ rūpādimatvaṃ kalpyate | 
ato'pyasamañjasam | athaitaddoṣaparijihīrṣayā paramāṇūnāṃ rūpādimatvaṃ 
nābhyupagamyate | atasteṣāṃ jagatkāraṇatvaṃ na yuktam | 

atra hetvantaramāha - 

ubhayathā ca doṣāt || 15 ||

na kevalaṃ paramāṇūnāṃ rūpādimatvābhyupagama eva doṣaḥ | rūpādivirahite'pi 
kāraṇaguṇapūrvakatvāt kāryaguṇānāṃ pṛthivyādayo rūpādiśūnyāssyuḥ | 
tatparijihīrṣayā rūpādimatvābhyupagame pūrvoktadoṣa iti ubhayathā doṣāt asamañjasam | 
ato vaiśeṣikamatamayuktam |



punarhetvantaramāha - 

aparigrahāccātyantamanapekṣā || 16 ||

kāpila-yogādipakṣasya śrutinyāyavirodhaparityaktasyāpi satkāryavādināṃ 
kvacidaṃśe vaidikaiḥ manvādibhiśca parigrāhyatā asti | kaṇādapakṣasya 
pūrvapakṣasthiterapyayogyatvena manvādiśiṣṭaiḥ aparigrahatvāt anupapannatvācca 
atyantamanapekṣaiva mokṣārthibhiriti veditavyam |



samudāyādhikaraṇam || 4 ||

bauddhamataṃ nirākaroti - 

samudāya ubhayahetuke'pi tadaprāptiḥ || 17 ||

bauddhāstatra caturvidhāḥ - jñānārthobhayāstitvavādinaḥ tadubhayanāstitvavādinaḥ 
jñānamātrāstitvavādinaḥ tannāstitvavādina iti | prathamamubhyāstitvavādināṃ mataṃ 
nirasyate | tanmatamevaṃ darśitam - 

gandhaparamāṇusamaṣṭireva kṣitiḥ | rasaparamāṇukadambakaṃ salilam | 
rūpaparamāṇubṛndaḥ agniḥ | sparśaparamāṇusamudāyo vāyuriti  vyavahriyate | 
tajjātīyāni cetanācetanagātrāṇi ghaṭapaṭādayaśca paramāṇupuñjā eva | 
gaganāravindavat ākāśassarvadātyantābhāvaḥ | sopadravajñānasantānātmako jīvaḥ | 
nirupadravajñānasantānarūpavān īśvara iti |

kiñca - bāhyābhyantarabhedena samudāyo dvividhaḥ | bāhyaḥ pṛthivyādiḥ | 
āntaraḥ cittacaityātmakaḥ samudāyadvayameva sarvaṃ jagaditi | tathā hi - 

bāhyasamudāyasya paramāṇavaḥ kāraṇam | te ca caturvidhāḥ pārthivāpyataijasa##-
āntarasamudāyasya skandhapañcakaṃ kāraṇam | rūpa-vijñāna-vedanā##-
nirūpyamāṇāśśabdasparśādayaḥ rūpaskandhāḥ | tadabhivyaktirvijñānaskandhaḥ | 
tajjanyaduḥkhaṃ vedanāskandhaḥ | devadattādināma saṃjñāskandhaḥ | teṣāṃ vāsanā 
saṃskāraskandhaḥ | tebhyaḥ puñjitebhyaḥ samudāyo jāyata iti vadanti | 
tanmatasiddhabhūtacatuṣṭayavādo nirasyate |



ubhayahetuke bhūtabhautikātmake paramāṇupuñje parigrāhyamāṇe'pi tadaprāptiḥ tasya 
samudāyasyāprāptiḥ anupapattiḥ | tanmate kṣetrajñānāmīśvarasya ca 
kṣaṇikajñānasantānātmakatvenānityatayā kṣaṇikaparamāṇumelanakartṛtvāsambhavāt 
|

atra vaiśeṣikaḥ paramāṇubhedena śarīrāderāśutaradhvaṃsavyavasthāpanādātmanaḥ 
sthāyitvāṅgī kārāñcārdhavaināśikaḥ sarvakṣaṇikavādī tu pūrṇavaināśikaḥ iti 
nirṇīyate | ataḥ ardhavaināśika vaiśeṣikamatanirākaraṇātparaṃ pūrṇavaināśikamataṃ 
buddhisthamidānīṃ nirākriyate | tasmādeṣāvāntarasaṅgatirūhyā |

tatra tāvadbuddhamunisiddhāgamastu - vaibhāṣika-sautrāntika-yaugācāra##-
vaibhāṣika-sautrāntikayorhi jñānaṃ tadatiriktapadārthāśca sarve 
kṣaṇikāssatyabhūtāssanti | paramiyān bhedaḥ - vaibhāṣikasya  ghaṭādipadārthāḥ 
pratyakṣāḥ | sautrāntikasya tu jñānameva ghaṭapaṭādyākāreṇotpādmam | tenākāreṇa 
pratyakṣeṇāpratyakṣaghaṭādayo gamyanta iti vadanti |

tatrādau vaibhāṣika-sautrāntikayoḥ bāhyārthāstitvāviśeṣāttayormatamekīkṛtya 
tanmataṃ pramāṇamūlaṃ bhrāntimūlaṃ veti sandihyate tadubhayadharmāṇāmapi 
dyotanāt vedaviruddhapratyakṣasiddhatvācca |

pūrvapakṣaḥ - pārthivādiparamāṇusaṃghātātmakabhūtabhautikabāhyān 
cittacaityarūpābhyantarān pratyakṣānumānasiddhānabhyupayanti te | anye tu bāhyārthān 
sarvān pṛthivyādīnvijñānānumeyān vadanti | aparetvarthaśūnyaṃ vijñānameva 
paramārthaṃ sat bāhyārthastu svapnārthakalpa ityāhuḥ | 

trayopyetat svābhyupagataṃ vastu kṣaṇikamācakṣate | 
uktabhūtabhautikacittacaityavyatiriktamātmākāśādikaṃ svarūpeṇaiva nānumanyate |

anye tu sarvaśūnyatvameva saṅgirante | tatra ye bāhyārthāstitvavādinaḥ te tāvannirasyante 
| te caivaṃ manyante |

rūpa-rasa-gandha-sparśasvabhāvāḥ pārthivāḥ paramāṇavaḥ | rūpa##-
sparśasvabhāvāśca vāyavīyāḥ | te ca pṛthivyatpejovāyurūpeṇa saṃhanyante |



tebhyaśca pṛthivyādibhyaḥ śarīrendriyaviṣayasaṅghātā bhavanti | tatra ca 
śarīrāntarvartigrāhakābhimānārūḍho vijñānasantāna evātmatvenāvatiṣṭhate | tata eva 
sarvo laukiko vyavahāraḥ pravartata iti prāpte tatrābhidhīyate - samudāya 
ubhayahetuko'pi tadaprāptiḥ iti |

siddhāntaḥ - samudāyavādinā yo'yamaṇuhetukaḥ 
pṛthivyādibhūtātmakassamudāyaḥ yaśca pṛthivyādihetukaḥ | 
śarīrendriyaviṣayarūpassamudāyaḥ svīkṛtaḥ tasminnubhayahetuke'pi samudāye 
tatprāptirnopapadyate | jagadātmakasamudāyotpattirnopapadyate ityarthaḥ | paramāṇūnāṃ 
pṛthivyādibhūtānāṃ ca kṣaṇikatvābhyupagamāt kṣaṇadhvaṃsinaḥ paramāṇavaḥ 
bhūtāni ca kadā saṃhatā vyāpriyante  kadā vā saṃhanyante  kadā vijñānaviṣayabhūtāḥ  
kadā ca hānopādānādi vyavahārāspadatāṃ bhajante  ko vā vijñānātmā  kaṃ ca 
viṣayaṃ spṛśati  kaṃ ca vijñānātmakamarthaṃ kadā vedayet  kaṃ vā viditamarthaṃ 
kaśca kadopādatte  sraṣṭā hi naṣṭaḥ sṛṣṭaśca naṣṭaḥ | tathā veditā viditaśca naṣṭaḥ | 
kathaṃ cānyena dṛṣṭamanyo vedayate  kathaṃ cānyena viditamarthaṃ anya upādatte 9##?
vastvantaratvānabhyupagamānna tannibandhanaṃ vyavahārādikamupapadyate | ahamartha 
evātmā sa ca jñātaiveti copapāditaṃ parastāt | tasmāt tanmataṃ bhrāntimūlam |

atra hetvantaramāha - 

itaretarapratyayatvādupapannamiti  cenna saṃghātabhāvānimittatvāt || 18 ||

avidyānāmitaretarahetutvenopapannaṃ saṃghātabhāvādikamiti cedetaduktaṃ bhavati | 
yadyapi kṣaṇikāssarve bhāvāḥ tathāpyavidyayaitatsarvamupapadyate | avidyā hi nāma 
viparītabuddhiḥ kṣaṇikādiṣu sthiratvādigocarā | tayā saṃskārākhyāḥ rāgadveṣādayo 
jāyante | tataścittābhijvalanavijñānam tataśca nāmākhyāścittacaityā pṛthivyādikaṃ 
ca rūpidravyam tataḥ ṣaḍāyatanākhyamindriyaṣaṭkam tataḥ sparśākhyaḥ kāyaḥ tato 
vedanādayaḥ tataśca punarapyavidyādayo 



yathoktāḥ ityanādiriyamavidyādikānyonyamūlā cakraparivṛttiḥ | evaṃ ca sarvaṃ 
pṛthivyadibhūtabhautikasaṃghātamantareṇa nopapadyate | tasmāt 
saṃghātabhāvādikamupapannamiti prāpte - 

tatrottaraṃ na saṃghātabhāvānimittatvāditi | naitadupapadyate eṣāmavidyādīnāṃ 
pṛthivyādibhūtabhautikasaṃghātabhāvaṃ pratyanimittatvāt | na khalvasthirādiṣu 
sthiratvādibudhyātmikā avidyā tannimittarāgadveṣādayo vārthāntarasya kṣaṇikasya 
saṃhatihetutāṃ pratipadyante | śuktikārajatādibuddhirhi na 
śuktyādyarthasaṃhatiheturbhavati |

kiñca - yasya kṣaṇike sthiratvabuddhiḥ sa tadaiva naṣṭa iti kasya rāgādaya utpadyante  
saṃskārāśrayaṃ sthiramekaṃ dravyamanabhyupagacchatāṃ saṃskārānuvṛttirapi na 
śakāya kalpayitumiti siddham |

punarhetyantaramāha - 

uttarotpāde ca pūrvanirodhāt || 19 ||

itaśca kṣaṇikatvapakṣe jagadutpattirnopapadyate uttarakṣaṇotpattikāle pūrvakṣaṇasya 
vinaṣṭatvāt | tasyottarakṣaṇaṃ prati hetutvānupapatteḥ | abhāvasya hetutve sarvaṃ sarvatra 
sarvadotpadyeta | atha pūrvakṣaṇavṛttitvameva hetutvamityucyate evaṃ tahi kaścideva 
ghaṭakṣaṇastaduttarakālabhāvināṃ sarveṣāmeva go-mahiṣyaśva-kuḍya##-

athaikajātīyasyaiva pūrvakṣaṇavartino hetutvamiṣyate tathāpi 
sarvadeśavartināmuttarakṣaṇabhāvināṃ ghaṭānāmeka eva pūrvakṣaṇavatiṃ ghaṭo 
hetussyāt | athaikasyaiva hetureka iti manuṣe tathāpi kasyaikasya ko heturiti na jñāyate | atha 
yasmin deśe yo ghaṭakṣaṇassthitaḥ taddeśasaṃbandhina evottaraghaṭakṣaṇasya sa heturiti 
cetkiṃ deśasya sthiratvaṃ manuṣe  kiñca - cakṣurādisaṃprayuktasyārthasya 
jñānotpattikāle'navasthitatvānna kasyacidarthasya jñānaviṣayatvaṃ sambhavatīti 
veditavyam |



punarhetvantareṇa nirākaroti - 

asati pratijñoparodho yaugapadyamanyathā || 20 ||

asatyapi hetau kāryamutpadyate cetsarvaṃ sarvatra sarvadotpadyetetyuktam | na 
kevalamutpattivirodha eva pratijñā ca bhavatāmuparudhyeta | 
adhipatisahakāryavalambanasamanantarapratyayāścatvāro vijñānotpattau hetavaḥ iti ca 
pratijñā | adhipatirindriyam | atha pratijñānuparodhāya ghaṭakṣaṇe sthita eva 
ghaṭakṣaṇāntarotpattiriṣyate | tathā ca sati dvayoḥ kāryakāraṇayoḥ 
ghaṭakṣaṇayoryaugapadyena upalabdhiḥ prasajyeta | na ca tathopalabhyate | 
kṣaṇikatvapratijñā caivaṃ hīyeta | kṣaṇikatvaṃ sthitameveti cet 
indriyasamprayogajñānayoryaugapadye prasajyeta |

punarhetvantaraṃ darśayati - 

pratisaṅkhyā'pratisaṅkhyānirodhāprāptiravicchedāt || 21 ||

pratisaṅkhyānirodho nāma pāṣāṇaprakṣepādinā 
buddhipūrvakaghaṭapaṭādibhautikapadārthanāśaḥ | apratisaṅkhyānirodho nāma 
kālavaśātsvata eva pṛthivyādimahābhūtanāśaḥ | tayoḥ  nirodhayoḥ 
aprāptiranupapattiḥ | kutaḥ  avicchedāat | bauddhamate 
pūrvapūrvaparamāṇūnāmuttarottaraparamāṇūn prati svātantryeṇa 
kāraṇatvāṅgīkārājjaḍānāṃ paramāṇūnāṃ kālaviśeṣaparijñānābhāvāt 
paramāṇusantānānāṃ kadāpi vicchedānupapatteḥ | tathā ca bauddhamate 
sṛṣṭipralayāvubhāvapyanupapannau | evaṃ tāvadasata utpattirnirastā | sato 
niranvayavināśo'pi nopapadyata ityucyeta 
kṣaṇikatvavādibhirmudgarādyabhighātādyanantarabhāvitayā 
upalabdhiyogyassadṛśasantānāvasānarūpaḥ | sthūlo yassadṛśasantānavināśaḥ 
pratikṣaṇabhāvī copalabdhyanarhassūkṣmaśca yo niranvayo vināśaśca dvāvapi 
pratisaṃṅkhyāpratisaṅkhyānirodhaśabdābhyāṃ abhidhīyate | tau na sambhavataḥ kutaḥ  
avicchedāt | sato niranvayavicchedāsambhavāt asambhavaśca sata utpattivināśau 
nāmāvasthāntarāpattireva |



avasthāyogi tu dravyamekameva sthiramiti kāraṇādananyatvaṃ 
kāryasyopapādayadbhirasmābhiḥ tadananyatvami tyatra pratipāditam | nirvāṇasya dīpasya 
niranvayavināśadarśanādanyatrāpi vināśo niranvayo'numīyata iti cenna ghaṭaśarāvādau 
mṛdādidravyānuvṛtyupalabdhyā sato dravyasyāvasthāntarāpattireva vināśa iti niścite 
sati pradīpādau 
sūkṣmadaśāpatyāpyanupalambhopapattestatrāpyavasthāntarāpattikalpanasyaiva 
yuktatvāditi niścīyate |

punarhetvantaraṃ darśayati - 

ubhayathā ca doṣāt || 22 ||

kiṃ ca - ghaṭapaṭādiparamāṇusantānānāṃ kaṃcitkālaṃ sthiratvaṃ kṣaṇikatvaṃ vā  
ubhayathā ca pakṣadvaye'pi doṣāt | sthiratvapakṣe bauddhamate 
kṣaṇikatvāṅgīkārātsvamatabhaṅgadoṣaḥ | kṣaṇikatvapakṣe ghaṭādīnāṃ 
jalāharaṇādikāryakāritvaṃ na syāt | tasmāt pakṣadvaye'pi doṣapradarśanāt 
bauddhamatamasamañjasam | kṣaṇikatvavādibhirabhyupetā tucchādutpattirutpannasya 
tucchatāpattiśca sambhavatītyuktam | tadubhayaprakārābhyupagatau doṣaśca bhavati | 
tucchādutpattau tucchātmakameva kāryaṃ syāt | yaddhi yasmādutpadyate tattadātmakaṃ 
dṛṣṭam yathā mṛtsuvarṇāderutpannaṃ 
maṇikaṭakamakuṭādimṛtsuvarṇādyātmakaṃ dṛṣṭam | na ca jagattucchātmakaṃ 
bhavadbhirabhyupagamyate | na ca pratīyate | sato niranvayavināśe satyekakṣaṇādūrdhvaṃ 
kṛnasya jagatastu cchatāpattireva syāt | paścāttucchājjagadutpattau anantaroktaṃ 
tucchātmakameva syāt | tasmādubhayathāpi doṣānna bhavaduktaprakārādutpattinirodhau 
bhavataḥ |

nanu bauddhamate kṣaṇikatvaṃ paramāṇūnām | tatsantānātmakānāṃ ghaṭapaṭādīnāṃ 
tu sthiratvameva | tathāpi jalāharaṇādikāryakāritvaṃ ghaṭādīnāmupapadyata iti cettarhi 
paramāṇvapekṣayā tatsantānānāṃ pṛthakatvāṅgīkāre ghaṭapaṭādipadārthānāṃ 
dvyaṇukādikrameṇa paramāṇujanyatvamevāṅgīkartavyam | 
tathācennaiyāyikamatapraveśāpatteḥ bauddhānāmapasiddhāntassyāt |

bauddhānāmabhipretabhūtacatuṣṭayasya paramāṇupuñjatvaṃ nirasyākāśasya 
śūnyatvaṃ nirākaroti - 

ākāśe cāviśeṣāt || 23 ||



ākāśe ca sarveṣāṃ kṣetrajñānāmastitvapratīteḥ aviśeṣāt tulyatvāt bhūtacatuṣṭayasya 
pratyakṣaparamāṇupuñjarūpatvavat 
jānudaghnajalanyāyenākāśasyāpyatīndriyapuñjarūpatvamevāṅgīkartavyam | tathā ca 
śūnyatvaṅgīkāro hyayuktaḥ | bāhyābhyantaravastunaḥ sthiratvapratipādanāya 
pratisaṃkhyā'pratisaṃkhyānirodhayostucchatvarūpatā nirākṛtā | tatprasaṅgena 
tābhyāṃ saha tucchatvena saugataiḥ parigaṇitasyākāśāśasyāpi tucchatā pratikṣipyate | 
ākāśe ca nirūpākhyatā  na yuktā | 
bhāvarūpatvenābhyupagatapṛthivyādivadākāśasyāpyavādhitapratītisiddhatvā##-
na ca pṛthivyādyabhāvamātra ākāśa iti vaktuṃ śakyam vikalpāsahatvāt | 
pṛthivyādeḥ prāgabhāvaḥ pradhvaṃsābhāva itaretarābhāva atyantābhāvo vā ākāśaḥ  
tathāpyākāśa pratītyanupapattiḥ syāt | prāgabhāvapradhvaṃsābhāvayorākāśatve 
pṛthivyādiṣu vartamāneṣu ākāśapratītyayogānnirākāśaṃ jagatsthāt | 
itaretarābhāvasyākāśatve'pi itaretarābhāvasya tattadvastugatatvena teṣāmantarāle 
ākāśapratītirna syāt | atyantābhāvastu pṛthivyādīnāṃ na sambhavati | abhāvasya 
vidyamānapadārthāvasthāviśeṣatvopapādanāccākāśasyābhāvarūpatve'pi na 
nirūpākhyatvaṃ aṇvantarvartina ākaśasya trivṛtkaraṇopadeśapradarśitapañcīkaraṇena  
rūpavatvāccākṣuṣatve'pyavirodhaḥ | tasmādākāśa śūnyatvavādo hyavicāritaramaṇīyaḥ 
|

parābhimatapañcabhūtāni nirākṛtyedānīṃ kṣaṇikajñānasantānarūpatvameva 
jīvānāmityevaṃ rūpaṃ buddhamatasiddhāntamadhunā nirākaroti - 

anusmṛteśca || 24 ||

pūrvavāsarānubhūtapadārthānāmuttaradineṣvanusmṛteḥ 
smaraṇānubhavadarśanājjīvānāṃ nityatvamabādhyam | jñānasantānarūpatvāṅgīkāre 
pūrvavāsarānubhūtajñānasantānānāṃ suṣuptikāleṣu naṣṭatvena smartṛtvābhāvāt | 
na cottaradineṣūtpannānāṃ jñānasantānānāṃ smartṛtvaṃ bhaviṣyatīti vācyam 
anyenānubhūtapadārthānāmanyena smaraṇāsambhavāt | tasmāt kṣetrajñānāṃ 
jñānasantānātmakatvamayuktam | pūrvaprastutaṃ vastunaḥ sthiratvameva upapādyate | 
anusmaraṇaṃ - pūrvānubhūtavastuviṣayajñānaṃ viṣayajñānaṃ pratyabhijñānaṃ 
tadevedamiti sarvaṃ vastujātaṃ atītakālānubhūtaṃ pratyabhijñāyate |



na ca bhavadbhirjvālādiṣviva seyaṃ dīpajvālā itivat nahyanubhūtamekatvaṃ 
sādṛśyanibandhano'yamekatvavyāmoha iti vaktum. śakyam vyāmuhyato 
jñāturekasyānabhyupagamāt | na hyanubhūtamekatvaṃ sādṛśyaṃ vā anyo'nusandhatte | 
tasmāt bhinnakālavastvāśrayasādṛśyānu bhavanibandhanamekatvavyāmohaṃ 
vadadbhirjñāturekatvamavaśyāśrayaṇīyam | na ca jñeyeṣvapi ghaṭādiṣu jvālādiṣviva 
bhedasādhanapramāṇamupalabhāmahe yena sādṛśyanibandhanāṃ pratyabhijñāṃ 
kalpayema | yadapi cedamucyate pratyakṣānumānābhyāṃ ghaṭādeḥ kṣaṇikatvaṃ sidhyati | 
pratyakṣaṃ tāvadvartamānārthaviṣayamavartamānādvastuno vyāvṛttaṃ 
svaviṣayamavagamayati nīlamiva pītāt | evaṃ ca bhūtabhaviṣyadbhyāṃ vartamānasya 
vastvaṃntaratvameva gataṃ bhavati | atrānumānamapi arthakriyākāritvātsatvācca 
ghaṭādiḥ kṣaṇikaḥ yadakṣaṇikaṃ śaśaviṣaṇādi tadanarthakriyākāri asacca | 
tathāntyaghaṭakṣaṇasatvāt | pūrvaghaṭakṣaṇasatvāni vinaṣṭāni 
ghaṭakṣaṇasatvādantyaghaṭakṣaṇasattvavat iti tacca kāryakāraṇabhāvānupapatyādibhiḥ 
purvameva nirastam |

kiñca - pratyakṣagamyavartamānasyāvartamānādvyāvṛttirna vartamānasya 
vastvaṃtaratvamavagamayati api tu vartamānakālayogitāmātram | na ca tāvatā 
vastvantaratvaṃ sidhyati tasyaiva kālāntarayogasambhavāt | 

yattu sattvādarthakriyākāritvācceti kṣaṇikate hetudvayamuktaṃ 
tadabhimataviparītasādhanatvādviruddham | sattvādarthakriyākāritvādvā ghaṭādisthāsnu 
yadasyāsnu tadasadanarthakriyākāri ca yathā śaśaviṣāṇamityapi hi vaktuṃ śakyam |

kiñcārthakriyākāritvamakṣaṇikatvameva sādhayet | kṣaṇadhvaṃsino hi 
vyāpārāsambhavādarthakriyākāritvaṃ na sambhavatītyuktam | tathāntyaghaṭakṣaṇasya 
hetuto nāśadarśanāditare'pi ghaṭakṣaṇāḥ hetūpanipātāt sthāsnutvameva | na ca vācya na 
mudgarādayo vināśahetavaḥ api tu kāpālādivisadṛśasantānotpattihetavaḥ iti 
kapālatvāvasthāpattireva ghaṭādīnāṃ vināśa ityupapāditatvāt | 
kapālotpattivyatiriktatvābhyupagame'pi mudgarādeḥ vināśahetutvameva | mudgarādeḥ  
kapālehtutvamiti yattadayuktam | ataḥ pratyabhijñayā sthiratvamavagamyamānaṃ na 



kenāpi prakāreṇāpahnotuṃ śakyaṃ | yena pūrvāparakālasambandhyarthaikyaviṣayāyāḥ 
pratyabhijñāyā anyaviṣayatvaṃ bruvannīlādijñānānāmapi nīlāderarthāntaraviṣayatvaṃ 
brūyāt |

kiñca - pramātṛprameyayoḥ kṣaṇikatvaṃ vadadbhirvyāptyavadhāraṇa##-
kṣaṇikamityādipratijñāpūrvakahetūpanyāsādikamapi nopapadyate bhavatām 
pratijñopakramakṣaṇa eva vakturvinaṣṭatvāt | na 
hyanyenopakrāntamajānadbhiranyaissamāpayituṃ śakyam | tasmādvaidikaśāstra yuktam |

punarhetvantareṇa nirākaroti - 

nāsato'dṛṣṭatvāt || 25 ||

asatassuptikāle naṣṭātpūrvapūrvajñānasantānāduttarottarajñānasantānānāmutpattirna 
sambhavati kutaḥ adṛṣṭatvāt | naṣṭamṛtpiṇḍāderghaṭādijanakatvābhāvāt |

evaṃ tāvadvaibhāṣika-sautrāntikayorbāhyārthāstitvavādinossādhāraṇāni 
dūṣaṇānyuktāni tatra yaduktaṃ samprayuktasyārthasya  jñānotpattikāle'navasthitatvānna 
kasyacidarthasya jñānaviṣayatvaṃ sambhavatīti tatra sautrāntikaḥ pratyavatiṣṭhate | na 
jñānakālevasthānamarthasya jñānāviṣayatvahetuḥ | jñānotpattihetutvameva hi 
jñānaviṣayatvam | na caitāvatā cakṣurāderjñānaviṣayatvaprasaṅgaḥ 
svākārasamarpaṇena jñānahetoreva jñānaviṣayatvābhyapagamāt | jñāne svākāraṃ 
samarpya vinaṣṭo'pyarthaḥ jñānagatena nīlādyākāreṇānumīyate | na ca 
pūrvapūrvajñānena uttarottarajñānākārasiddhiḥ nīlajñānasatve 
tadanyajñānānutpattiprasaṅgāt | tato arthakṛtameva jñānavaicitryamiti cedannocyate 
- 

nāsatodṛṣṭatvāt iti | yo'yaṃ jñāne nīlādirākāra upalabhyate sa 
vinaṣṭasyāsato'rthasyākāro bhavituṃ nārhati kutaḥ adṛṣṭatvāt | na khalu dharmiṇi 
vinaṣṭe taddharmasyārthāntare saṃkramaṇaṃ dṛṣṭam | pratibimbādikamapi sthirasyaiva 
bhavati | tatrāpi na dharmamātrasya | ato'rthavaicitryakṛtaṃ jñānavaicitryaṃ arthasya 
jñānakāle'vasthānādeva bhavati | tasmāt bauddhasamayaḥ asamañjasa iti veditavyam |



naṣṭapadārthasyāpi kāryajanakatvāṅgīkāre bādhakamāśaṅkyāha - 

udāsīnānāmapi caivaṃ siddhiḥ || 26 ||

evamapi naṣṭasyāpi kāryajanakatve sati udāsīnānāṃ nirvyāpāriṇāmapi jīvānāṃ 
sakalakāryasiddhissyāt | tasmādetadasamīcīnam | evaṃ 
kṣaṇikatvādasadutpatyahetukavināśādyabhyupagame udāsīnānāṃ anudyuktānāmapi 
sarvārthasiddhissyāt | iṣṭaprāptiraniṣṭanivṛttirvā prayatnādibhissādhyate | 
kṣaṇadhvaṃse hi sarveṣāṃ bhāvānāṃ pūrvapūrva vastu tadgato vā viśe'ḥ 
saṃskārādiko vidyādirvā uttaratra na kaścidanuvartata iti prayatnādisādhyaṃ na 
kiñcidasti | evaṃ 
satyahetusādhyatvātsarvasiddhīnāmudāsīnānāmapyaihikāmuṣmikaphalaṃ mokṣaśca 
sidhyet | tasmādasuramohakalpakaviṣṇvatārakṛtabuddhamataṃ 
vaidikaissarvathānaṅgīkaraṇīyam |



nābhāvādhikaraṇam || 5 ||

evaṃ buddhamataṃ nirasya pracchannabauddhābhidhāna-jīveśvara##-
nirākaroti |

nābhāva upalabdheḥ || 27 ||

jīveśvarāvacchinnapañcamahābhūtātmakacetanārthaprpañcasya asatvaṃ nāma 
śaśaśṛṅgaga-ganāra-vinda-vandhyāputravat śūnyatvaṃ 
svapnaprapañcavanmithyātvaṃ vā  

nādyaḥ - nābhāvaḥ - jīveśvarātmakacetanācetanaprapañcasyābhāvaḥ tasya 
śūnyatvaṃ na sambhavati kutaḥ  upalabdheḥ pratyakṣapramāṇārthasiddhi##-
vandhyāputrādivacchūnyatvāṅgikāre pratyakṣopalabdhirna syāt |

evaṃ vijñānābhidhānabudhyātmavādibuddhamataṃ nirākṛtya 
tannirākāraṇapūrvakaprajñānābhidhānajīvabrahmavādivāsiṣṭhamataṃ nirasyati | 
tadvijñānamataprajñānamatayorupajīvyopajīvakabhāvasaṅgatiḥ | 
prajñānajīvabrahmavādino yo'yaṃ nirviśeṣādvaitasiddhāntaḥ brahma satyaṃ jaganmithyā 
jīvo brahmaiva netaraḥ iti tanmatanyāyena svāsmātiriktavastvabhāva iti so'yamadhikaraṇasya 
viṣayaḥ | pūrvapāde śrutyādisahakṛtatvena svasiddhāntapratiyogitayā nirākṛtatvepi 
punaryuktiprādhānyena nirākaraṇānna paunaruktyadoṣaḥ | śrutyaikadeśaprāmāṇyatayā 
tacchāstrasya vidyamānatvāt tanmataṃ bhrāntimūlaṃ pramāṇamūlaṃ veti sandihyate |

pūrvaḥ pakṣaḥ - sarvamātmaivābhūttattkena kaṃ paśyettkena kaṃ vadeta neha 
nānāsti kiñcana ityādiṣu vandhyāputrādivat prapañcābhāvapradarśanāt | 
gagananīlima-marumarīcikā rajjusarpādau bhrāntyā nīlimādibhāne'pi vicāryamāṇe 
traikālikābhāvāvatprapañcasya svāvidyaya mūḍhānāṃ bhāsamānatve'pi 
vivekadṛṣṭyā kālatraye'pi śuktirajatādivadabhāva eveti prāpte pracakṣmahe - 



siddhāntaḥ - jīvo brahmaiva netaraḥ iti yattadasat nābhāva upalabdheḥ | 
svātmātiriktasyārthasyābhāvo vaktuṃ na śakyate | kutaḥ  upalabdheḥ 
jñāturātmano'rthaviśeṣaḥ vyavahārayogyatāpādanarūpeṇa jñānasyopalabdheḥ | 
evameva hi sarve laukikāḥ pratiyanti | ghaṭamahaṃ jānāmīti evaṃ rūpeṇa sakarmakeṇa 
sakartṛkeṇa jñādhātvarthena sarvalokasākṣikamaparokṣamavabhāsamānenaiva 
jñānamātrameva paramārtha iti sādhayantassarvalokopahāsopakaraṇaṃ bhavanti iti 
vyācakṣate |

sarvamātmaivābhūt ityādiśrutīnāṃ śivasya kevalāvasthāparatvamiti pūrvamevoktam | 
nocedarthakriyāsidhyātmakatayā prapañcasya vidyamānatvāt dvāsuparṇā 
ityādibahuśrutivirodhāt mama mātā vandhyā itivatprātyakṣikavirodhaprasaṅgācca loke 
purākṛtapuṇyapāpakarmavaśādvidyā dhana-dhānya-putra-pautra##-
durnivāraḥ | puṇyātsvargaḥ pāpānnarakaḥ ata eva puṇyakṛto lokaḥ kṣīyate karmacito 
lokaḥ kṣīyate ityādiṣu jagatsatyatvamupadiṣṭam |

kiñca - jagadabhāve prāgabhāvaḥ pradhvaṃsābhāvo'tyantābhāvonyonyābhāvo vā  

nādyaḥ - asadvā idamagra āsīt tato vai sadajāyata ityādiṣu bālyayauvanādivatpralaye 
prapañcasūkṣmatvasya punaḥ sṛṣṭikāle sthūlatvasya ca vyapadeśāt | na dvitīyaḥ - 
sadeva saumyedamagra āsīt ityādiṣu nāśaḥ kāraṇe layaḥ iti nyāyena pralaye'pi 
prapañcasya sadātmakatvena sthityupadeśāt | na tṛtīyaḥ - 
arthasiddhikriyāsidhyātmakatvena prapañcasya dṛṣṭatvāt | na caturthaḥ - ākāśe 
bhūtacatuṣṭayavat yatparaṃ brahma sarvātmā viśvasyāyatanaṃ mahat ityādiṣu 
brahmaprapañcayorādhārādheyatvanirdeśāt | tasmāt prapañcasya vandhyāputra##-

sarvānubhavasiddhatvena prapañcasya sattve'pi svapnavanmithyātvaṃ tasyopapadyata 
ityāśaṅkāyāmāha - 

vaidharmyācca na svapnādivat || 28 ||



svapnendrajālādidṛṣṭāntena jāgratprapañcasya mithyātvaṃ vaktuṃ na śakyeta | kutaḥ 
vadharmyāt svapnendrajālaprapañca-jāgratprapañcarvailakṣaṇyasya vidyamānatvāt | 
svapnendrajālaprapañcasya prabodhānantaraṃ pratyakṣeṇa 
bādhyamānatvānmithyātvamupapannam | jāgratprapañcasya tu 
bādhādarśanānmithyātvaṃ nopapadyate |

kiñca - svapnakṛtajyotiṣṭomabrahmahatyādipuṇyāpuṇyakarmaṇāṃ 
svarganarakādiprāptyabhāvāt jāgratprapañcakṛtasukṛtaduṣkṛtānāmiha paralokeṣu 
tatphalaprāptidarśanācca tatsādṛśyaṃ sarvathā asya prapañcasya nopapannam | 
svapnajñānavaidharmyājjāgaritajñānānāmarthaśūnyatvaṃ na yujyate vaktum | 
svapnajñānādi hi nidrādidoṣaduṣṭakaraṇajanyāni bādhitāni ca | jāgaritajñānāni tu 
tadviparītānīti teṣāṃ na tatsāmyam | sarveṣāṃ ca jñānānāmarthaśūnyatve 
bhavadbhissādhyo'pyatho na sidhyati | nirālambanānumānasyāpyarthaśūnyatvāt | 
tasyārthavattve jñānavatvasyānaikāntyātsutarāmarthaśūnyatvāsiddhiḥ |

kiñca - yasya sarvamātmaivābhūt iti śrutyā jāgratprapañcasyāpi 
brahmajñānabādhyatvaṃ pratipādyata iti cettadayuktam | prapañcasya satyatve'pi suptasya 
puruṣasya prapañcajñānaśūnyatvavat brahmavilīnasya vṛttiśūnyatvena prapañcasya 
sattve'pi svajñānaprapañcajñānaśūnyatvaṃ yujyate | na tena prapañcasya 
bādho'bhidhīyate | jīvanmuktasya tu samādhikāle 
suptimūrchādivatparamātmānandānubhavattayā svaparajñānaśūnyatvam | 
punarutthānakāle vyavahāradarśanāt brahmajñānabādhyatvaṃ na sambhavati | cakāreṇa 
rajjusarpādivadadhyāropāpavādaḥ ādiśabdena 
gandharvanagarendrajālāditacchāsradṛṣṭāntamapi nirastam | no cetprapañcasya 
svapnādivanmithyātvāṅgīkāre kṛtanāśākṛtābhyāgamadoṣaprasaṅgena 
bauddhamatapraveśāpattirduvāreti vivekibhirveditavyam |

punarhetvantareṇa nirākaroti - 

na bhāvo'nupalabdheḥ || 29 ||

nirviśeṣādvaitaśāstre svapnaśuktirajatādi dṛṣṭāntena prapañcasya 
mithyātvāṅgīkāre nirviśeṣabrahmaṇaḥ bhāvo vidyamānatvaṃ nāsti kutaḥ  
anupalabdheḥ | tanmate apāramārthikatvena vedavedāntānāṃ pramāṇatvābhāvāt 
tanmataṃ niśśreyasārthibhirnāṅgīkaraṇīyam | na 



kevalaṃ nirviśeṣasya brahmaṇo bhāvassambhavati | kutaḥ  kvacidapyanupalabdheḥ | na 
hyakartṛkasyākarmakasya jñānātmakasya brahmaṇaḥ astitvaṃ sambhavati | 
vedavedānteṣu tathānupalabdheḥ mithyatvavādivākyāni mithyeti parigīyante iti nyāyena 
tanmate vedavedāntānāṃ mithyābhūtatvāṅgīkārāt 
tanmithyābhūtavedavedāntapratipādyabrahmaṇassatyatvaṃ kathamupapadyate  nirviśeṣa 
vedavedāntapratipādyatvāyogāt brahmasatve tadatiriktapramāṇābhāvācca | 
tasmāttacchāstroktajagajjīveśvarādiprapañcavattannirviśeṣabrahmaṇaḥ mithyātvaṃ 
durnivāram | tasmādvijñānātmaka buddhamatavadadvaitamatamapyavicāritaramaṇīyam | 
tadubhayorapi jagajjīveśvaraprapañcamithyātvasyādvayavādasya cāṅgikārāttadubhayaṃ 
tulyamiti niścitam |

svapnaprapañcasya satyatvapratipādanam 

uta svapnasyāpi satyatvamanivāryam svapnaprapañcasya satyatvāt svapnasyāpi 
parameśvara hetukatvāt jāgradavasthāyāmapi tadvāsanānāṃ vidyamānatvāt 
jāgradvāsanāyuktaḥ svapnaḥ iti nyāyena svapnasyāpi jāgradvāsanāhetutvopadeśāt | 
jāgradadṛṣṭapadārthadarśane'pi pūrvabhavavāsanāsiddhatvācca |

kiñca - yassvapne puruṣaṃ kṛṣṇaṃ paśyati sa ṣāṇmāsajīvī bhavati 

svapne tu kālapuruṣaṃ raktavastradharaṃ tathā |
gandharvanagaraṃ caiva yaḥ paśyati viśeṣataḥ ||
sa ṣāṇmāsādyamalokaṃ prāpyate nātra saṃśayaḥ ||

ityādi bahuśrutyāgamadarśanāt svapnādhyāyaprakāreṇa sarveṣāmanubhavadyotanācca 
tatsatyatvaṃ siddham |



sarvathānupapattyadhikaraṇam || 6 ||

evaṃ niḥśreyasavirodhena śuṣkavedāntanirviśeṣādvaitapratipādaka vāsiṣṭayamataṃ 
nirākṛtya svātmahananasiddhānta-śūnyādvaitākhya-sāṃdīpanamatamadya 
nirākaroti - 

atha śūnyādvaitākhyasāndīpanamatanirākaraṇam |

sarvathānupapatteśca || 30 ||

jñānārthobhayamithyātmakasya sarvaśūnyavādimatasya  
pratyakṣānumānaśrutismṛtyāgamādisakalapramāṇaviruddhatvāt sarvathānupapatteśca 
tanmatamatyantamasaṅgatam | vijñāna-prajñānavādayoḥ 
śrutyuktyanubhavavirodhāttadubhayamanaṅgīkaraṇīyaṃ mūlābhāvāt | prajñānasya 
prapañcasya ca śūnyatvaṃ kiṃ na syādityāśaṅgāyāṃ 
tanmatanirākaraṇārthamasyārambhāt mithyādvaita##-
tadubhayaśāstrayoraṅgāṅgitvena pūrvottarādhikaraṇayoḥ upajīvyupajīvakatvasaṅgatiḥ 
| kaṃ brahma khaṃ brahma ākāśa ātmā iti śrutidarśanāttanmataṃ pramāṇamūlaṃ 
bhrāntimūlaṃveti saṃśayaḥ |

sarvaśūnyavāda eva hi sugatamatatulyaṃ sāndīpanakāṣṭhā | 
śiṣyabuddhiyogyatānuguṇyenābhyupagamādinā kṣaṇikatvādaya uktāḥ | vijñānaṃ 
bāhyārthāśca sarve na santi | śūnyameva tattvam abhāvāpattireva ca mokṣaḥ ityeva 
buddhādivat sāndīpābhiprāyaḥ tadeva hi yuktam | śūnyasyāhetusādhyatayā svatassideḥ 
svata eva hi heturanveṣaṇīyaḥ | tacca sadbhāvādabhāvācca notpadyate | bhāvāt tāvanna 
kasyacidutpattirdṛṣṭā | na hi ghaṭādiranupamṛdite piṇḍādike jāyate | 
nāpyabhāvādutpattissambhavati | naṣṭe piṇḍādike hyabhāvādutpadyamānaṃ 
ghaṭādikamabhāvātmakameva syāt | tathā svataḥ parataścotpattirna sambhavati | 



svatastvasyotpattāvātmāśrayadoṣaprasaṅgātprayojanābhāvācca | parataḥ parotpattau 
paratvāviśeṣāt sarveṣāṃ sarvebhya utpattiprasaṅgaḥ | janmābhāvādeva 
vināśasyāpyabhāvaḥ ataḥ śūnyameva tattvam | ato janmavināśasadasadātyo 
bhrāntimātram | na ca niradhiṣṭhānabhramāsambhavādbhramādhiṣṭhānaṃ 
kiñcitpāramārthikaṃ tattvamāśrayitavyam | doṣa-doṣāśrayatvajñātṛtva | 
dyapāramārthikatve'pi bhramopapativat adhiṣṭhānāpāramārthye'pi bhramopapatteḥ 
śūnyameva tattvamiti prāpte - 

pracakṣmahe - sarvathānupapatteśceti | sarvaśūnyatvaṃ bhavadabhipretaṃ na 
sambhavati | kiṃ bhavān sarvaṃ saditi pratijānīte  asaditi vā  anyathā vā  sarvathā 
tavābhipretaṃ tucchatvaṃ na sambhavati loke bhāvābhāvaśabdayostatpratītyośca 
vidyamānasyaiva vastuno'vasthāviśeṣagocaratvasya pratipāditatvāt | ataḥ sarvaṃ 
śūnyamiti yaḥ pratijānāti tena sarvaṃ sadityeva pratijānātyeva | sarvasya 
vidyamānasyāvasthāviśeṣayogitaiva pratijñātā bhavatīti bhavadabhimatā tucchatā na 
kutaścidapi sidhyati |

kiñca - kutaścit pramāṇāt śūnyatvamupalabhya tadeva siṣādhayiṣatā tasya 
pramāṇasya satyatvamabhyupeyam | tasyāsatyatve sarvaṃ satyaṃ syāditi sarvathā 
sarvaśūnyatvaṃ cānupapannam | 

tasmāt svātmahananatva jaḍatattvātmakatvavādisāndīpamataṃ bauddhā raparyāyaṃ 
niḥśraiyasārthibhirna mantavyam |

āsminnarthe punaḥ hetvantaramāha - 

kṣaṇikatvācca || 31 ||

sāndīpamate jñānātmanaḥ pāṣāṇāgnivatsaudāminīlatikavadbhūtākāśamadhye 
svātantryeṇa mūlaṃ vinaiva cidutpatteḥ kṣaṇikatvāṅgīkārāttanmataṃ nāṅgīkartavyam 
| mūlaṃ vinā yathā svayameva svata utpadyate kṣaṇena tathā svayameva 
kṣaṇikatvādvinaśyati | tathācet tadajñānasya svataḥ sāmarthyaṃ vā śarīrānusāreṇa vā  
kāraṇābhāve kāryaṃ nāstīti nyāyena kāryabhūtasya jñānasya svakīyotpattau 
svasāmarthyaṃ nāsti loke yatra kutrāpi kāraṇābhāve 



kāryotpatyadarśanāt | tvacchāstre śarīrendriyādinirapekṣatayā 
jñānasthityanaṅgīkārācca | śarīrānusaraṇena sāmarthyamiti cet svajñānavyatiriktatayā 
jagatkāraṇeśvarasyānaṅgīkārāt śarīrendriyādikaṃ kasmādutpadyate  
jñānārthobhayoptatyanaṅgīkāre ahaṃ pratyayavirodhena mama mātā vandhyā itivat 
pratyakṣavirodhaprasaṅgaḥ | tanmatānusāraṇena jñānaśarīrayorekatvāṅgīkāre 
sarveṣāṃ śarīrapatane suptau ca jñānaśarīrayoḥ pṛthaktvadarśanāt 
śrutiyukyanubhavavirodho durnivāraḥ |

rajjusarpavadātmānaṃ jīvaṃ jñātvā bhayaṃ vahet |
nāhaṃ jīvaḥ parātmeti jñātaścennirbhayo bhavet || iti |

vāsiṣṭhamatānukūlaśuṣkādvaitānusaraṇena rajjusarpavadbrahmaivāhaṃ jīvaḥ iti 
vyākopadeśakṣaṇena dhyānadhāraṇādinirapekṣatayā yathā muktirityadvaitavādinaḥ 
pravadanti tathā 

aśarīraṃ sarvadāsti śarīrarahitaṃ sadā |
ivameva sadā muktiranyathā bhramakāraṇam ||

iti vedabāhyatantrapradhānabṛhadvāsiṣṭhānusareṇa sāndīpamatānusāriṇaḥ | sarvadā 
śarīrābhidhānabhūtākāśo'sti mūlābhāvāt 
śarīrātmakajñānaśūnyatvaniścayamātrameva kṣaṇikatvānmuktiḥ iti pralapanti | 
kāraṇābhāve kāryābhāva iti nyāyena mūlābhāvatayā brahmātmakajñānasya sadā 
śūnyatvāṅgīkāreṇa tadvedya prapañcaśūnyatvamarthāt siddham |

śuddhe suṣuptidṛṣṭāntaṃ tasmānnāhaṃ kadācana iti tacchāstrasya niścayena 
vaktṛtva-kartṛtva-bhoktṛtva-jñātṛtva-smartṛtvādinā ahaṃ 
pratyayasya vidyamānatve'pi gajasiṃhasvapnaprabodhādidṛṣṭāntena gurusūcanayā 
kṣaṇena sadā sarvaṃ ahampratyayādikaṃ śūnyamiti rāddhāntitam | 

kiñcaitanmate śarīrātmanorekatvaṃ ātmanaḥ pūrvottarajanmaśūnyatvam | gomayena 
kīṭotpattivat śuklaśoṇitasaṃyogena jīvajanyatvaṃ coktam | 
tasmādetanmatabauddhamatayorvaiṣamyābhāvāt śreyaḥ  
kāmairvaidikairetacchāstramupekṣaṇīyam | pāṣāṇavajjaḍākāśasya 
niṣprayojakatvāttadupāsanatayā tadastitvaniścaye na kiñcitphalamupapadyate |



kiñca - tanmatajñānaśūnyānāṃ punarāvṛttirasti dhvā'natvāḥ  

nādyaḥ - vidyudabhravat jñānasya svataḥ utpannatvāṅgīkārāt svayameva vinaśyati 
| atastacchāstrapravṛttirnopapadyate | svajanyatvavastvavināśasya ca svasyaiva 
dharmatvātsvatantratvācca | śarīrātmanorekatvāṅgīkārāt śuklaśoṇitamelanena 
jīvotpatyaṅgīkārāt svaśarīranāśa eva svamokṣa ityarthasiddhatvāt svavacanavyāghāto 
durnivāraḥ |

nadvitīyaḥ - punarāvṛtyabhāve tvacchāstre guruśiṣyayoḥ pravṛtyasambhavāt | 
tathācet paśvādivanmūḍhatvaprasaṅgācca 
śrutiyuktyanubhavavirodhitvenaitanmatamavicāritaramaṇīyam | ākāśastaliṅgādhikaraṇe 
āsramantātprakāśata ityākāśa iti vyutpatyā ākāśaśabdasya 
jagatkāraṇatvādibrahmaliṅgatvena vāyvākāśajyotissūryādiśabdānāṃ 
tatparatvasādhanāt kaṃ brahma ityādivākyānāṃ nānyaviṣayatvamiti veditavyam |



ekasminnasambhavādhikaraṇam || 7 ||

evaṃ sarvaśūnyatāvādisāndīpamataṃ nirasya tattulyajainamataṃ nirākaroti - 

atha jainamatanirākaraṇam |

naikasminnasambhavāt || 32 ||

jaināḥ prapañcasyaikakāle satvamasatvaṃ sadasadātmakatvaṃ sadasadbhinnatvaṃ ca 
vadanti | tanna sambhavati | ekasmin prapañce ekakāle sattvāsattvādīnāṃ vāstavānāṃ 
viruddhadharmāṇāmasambhavāt | kālabhedenāṅgīkāre na virodhaḥ | 
vedaviruddhadharmāśrayatvāt 
pūrvottaramatanirākaraṇānukūlādhikaraṇayorupajīvyopajīvakatvasaṅgatiḥ |

digasvaramatamatra pramāṇamūlaṃ bhrāntimūlaṃ veti sandihyate tasyāpi 
bahudeśīyajanānāmaṅgīkārāt |

te kila manyante jīvājīvātmakaṃ sarvaṃ jagadetannirīśvaram | tacca ṣaḍdravyātmakam | 
tāni ca dravyāṇi jīva-dharmādharma-pudgala-kālākāśākhyāni | tatra jīvāḥ 
baddhāḥ yogasiddhāḥ muktāśceti trividhāḥ | dharmo nāma gatimatāṃ gatihetubhūto 
dravyaviśeṣo jagadvyāpī | adharmaśca sthitihetubhūto vyāpī | pudgalo nāma 
varṇagaṃdha-rasa-sparśavad dravyam | tacca dvividham-paramāṇurūpaṃ 
tatsaṅghātarūpaśca pavana-jvalana-salila-dharaṇī-tanu##-
dravyaviśeṣaḥ | ākāśo'pyekonantapradeśaśca | teṣu cāṇuvyatiriktāni dravyāṇi pañca 
astikāyā iti ca saṃgṛhyante | jīvāstikāyo dharmāstikāyo'dharmāstikāyaḥ 
pudgalāstikāya-ākāśāstikāya iti | anekadeśavartini dravye astikāyāśabdaḥ 
prayujyate | 



jīvānāṃ mokṣopayoginamaparamapi saṃgrahaṃ kurvanti - jīvājīvāsrava##-
gṛhītaḥ | sa ca samyajñāna-darśana-cāritrarūpaḥ | tatra jīvastu 
jñānadarśanasukhavīryaguṇaḥ | ajīvaśca jīvabhogyavastujātam | āsravaḥ 
tadbhogopakaraṇabhūtamindriyādikam | bandhaścāṣṭavidhaḥ 
ghātikarmacatuṣṭayamaghātikarmacatuṣṭayaṃ ceti | tatrādyaṃ - jīvaguṇānāṃ 
svābhāvikānāṃ jñānadarśanavīryasukhānāṃ pratighātakam aparaṃ 
śarīrasaṃsthānatadabhimāna-tatsthiti-tatprayuktasukhaduḥkhopekṣāhetubhūtam | 
nirjaraṃ mokṣasādhanam arhadupadeśāvagataṃ tapaḥ | saṃvaro nāma - 
indriyanirodhaḥ samādhirūpaḥ |

mokṣastu - nivṛttarāgādikleśasya svābhāvikātmasvarūpāvirbhāvaḥ | 
pṛthivyādihetubhūtāścāṇavo vaiśeṣikādīnāmiva na caturvidhāḥ api tvekasvabhāvāḥ | 
pṛthivyādibhedastu pariṇāmakṛtaḥ sarvaṃ ca vastujātaṃ sattvasattva-nityattvā##-

syādasti syānnāsti syādasti ca nāsti ca syādavaktavyam syādasticāvaktavyaṃ ca 
syānnāsticāvaktavyaṃ ca syādasti ca nāsti cāvaktavyaṃ ca iti sarvatra 
satpabhaṅgīnayāvatārāt | sarvaṃ vastujātaṃ dravyaparyāyātmakamiti dravyātmanā 
sattvaikatvanityatvādyupapādayanti paryāyātmanā ca tadviparītam | paryāyāśca 
dravyasyāvasthāviśeṣāḥ | teṣāṃ ca bhāvābhāvarūpatvāt sattvāsattadikaṃ 
sarvamupapannamiti |

atrābhidhīyate - naikasminnasambhavāditi | naitadupapadyate kutaḥ  
ekasminnasambhavāt ekasmin vastuni astitvanāstitvāderviruddhasya chāyātapavat 
yugapadasambhavāt |

etaduktaṃ bhavati - dravyasya 
tattadviśeṣaṇabhūtaparyāyaśabdābhidheyāvasthāviśeṣasya ca pṛthakpadārthatvāt 
naikasmin viruddhadharmasamāveśaḥ sambhavati | tathā hi - ekenāstitvādinā 
avasthāviśeṣeṇa viśiṣṭasya tadānīmeva na tadviparītanāstitvādiviśiṣṭatvaṃ sambhavati | 
utpattivināśākhyapariṇāmaviśeṣāspadaṃ ca dravyasyānityatvam tadviparītaṃ ca 
nityatvaṃ tasmin kathaṃ samavaiti virodhidharmāśrayatvaṃ ca bhinnatvam tadviparītaṃ 
cābhinnatvam kathaṃ vā tasmin samavaiti  yathā'śvatva##-



ayamarthaḥ - pūrvamevoktaḥ kālabhedena bhedābhedāṅgīkāre 
svamatabhaṅgaprasaṅgaḥ | loke'sti nāstīti vyavahāro vyavahartṝṇāṃ jātyādyastitva##-
pūrvamevoktam | kathaṃ punarekameva śivātmakaṃ parabrahma sarvātmakamiti 
śrotriyairucyate iti cet 
cetanācetanaprapañcahetubhūtasarvajñatvādyananyasādhāraṇadharmāvaccinnasatyasaṅ
kalpatvāt maheśvarasyetyuktam | svabhāvataḥ kṣetrajñānāṃ bhinnatve'pi bhramarakīṭavat 
śivadhyānadhāraṇopāsanayā 
svabhāvajīvatvanivṛttipūrvakanityamaṅgalātmakaśivatvaprāptireva muktiriti 
sarvavedāntasiddhāntaḥ |

kiñca - jīvādīnāṃ ṣaṇṇāṃ dravyāṇāmekadravyaparyāyatvābhāvāt teṣu 
dravyaikatvena paryāyātmanā caikatvānekatvādayo durupapādāḥ | athocyeta-ṣaḍetāni 
dravyāṇi svakīyaiḥ paryāyaiḥ svena svena cātmanā tathā bhavantīti | evamapi 
sarvamanaikāntikamityabhyupagamavirodhaḥ anyonyatādātmyābhāvāt | ato na yuktamidaṃ 
jainamatam |

īśvarānadhiṣṭhitaparamāṇukāraṇavāde pūrvoktadoṣāstathaivāvatiṣṭante |

kṣetrajñānāṃ kṣapaṇakāḥ śarīraparimāṇatulyaparimāṇatvaṃ sādhayanti | tadapi 
nirākaroti - 

evaṃ cātmākārtsnyam || 33 ||

evaṃ bhavadabhyupagame sati ātmanaścākātsnyaṃ prasajyate | jīvo'saṃṅkhyātapradeśo 
dehaparimāṇa iti hi bhavatāṃ sthitiḥ | tatra hastyādiśarīre'vsthitasyātmanastato 
nyūnaparimāṇe pipīlikāśarīre praviśato alpadeśavyāpitvenākārtsnyaṃ prasajyate |

kiñca - jīvasya śarīratulyaparimāṇatvāṅgīkāre śarīrānnirgamanāsambhavāt 
śarīreṇa saha paralokaprāptirāpadyate | tasmājjīvasya sūkṣmatvamaṅgīkartavyam |

śarīrāṇāṃ cānavasthitaparimāṇatvāt || 34 ||

maśakādiśarīravartināṃ sūkṣmajīvānāṃ karmavaśādgajādiśarīraprāptau satyāṃ 
gajādiśarīravyāpitvaṃ na syāt jīvasyālpatvāt | tathā gajādiśarīrarvārtanāṃ 
sthūlajīvānāṃ karmavaśānmaśakādiśarīraprāptau satyāṃ maśakādiśarīrasya 
svalpatvenānavakāśāt |



tūlapiṇḍavajjīvānāmapi sāvayavatvāṅgīkārānmaśakādiśarīreṣu saṅkucitatvaṃ 
gajādiśarīreṣu vikāsāvasthā ca bhaviṣyatītyāśaṅkya nirākaroti - 

na ca paryāyādapyavirodho vikārādibhyaḥ || 35 ||

paryāyāt - śarīrakrameṇa saṅkocavikāsāṅgīkārāt avirodhaḥ | 
gajaturagaputraputrikāmaśaṃkādiśarīrapraveśavirodho nāstīti cenna tathāpi jīvānāṃ 
sāvayavatvena ghaṭapaṭādivadvikāritvavināśitvādidoṣaprasaṅgaḥ ityupadiśyate |

tanmatanirākaraṇe punarhetvantaramāha - 

antyāvasthiteścobhayanityatvādaviśeṣaḥ || 36 ||

jīvasya yadantyaṃ parimāṇaṃ mokṣāvasthāgataṃ tasya 
paścāddehāntaraparigrahābhāvādavasthitatvādātmanaśca mokṣāvasthasya 
tatparimāṇasya cobhayornityatvāttadevātmanassvābhāvikaṃ parimāṇamiti pūrvamapi 
tasmādaviśeṣaḥ syāt | ato dehaparimāṇatvamātmano na syādityasaṅgatameveti 
vedabāhyamidaṃ mataṃ vivekimirveditavyam |



patyadhikaraṇam || 8 ||

ānumānikapradhānakāraṇatāvādikapila##-
nirasya śrutyekadeśaprāmāṇyamiśra-raudra-tantra-pāśupata##-
paśupateśśivasya parabrahmaṇaḥ 
cidacidbhūtātmakajagadubhayakāraṇatvasyānaṅgīkṛtatvāttanmatānyadya nirākaroti ##-

śaivamatābhāsakamiśra-raudra-pāśupata-gāṇāpatya-saura##-

patyurasāmañjasyāt || 37 ||

pūrvādhikaraṇe kṣapaṇakamate sattvāsattvādyoryugapadekatra 
virodhādasamañjasamityuktau tadvadupādātatva-kartṛtvayorekatra 
virodhādayuktamiti dṛṣṭāntasaṅgatyā pūrvapakṣe sarvaśaktiviśiṣṭasya svatantrasya 
śivasya jagadubhayakāraṇatvaṃ sambhavatīti 
sādhanārthamadhikaraṇārambhakatvādvirodhaparihārasaṅgatyā 
siddhāntasaṅgatirupapadadyate |

patyuḥ - paśupateśśivasya parabrahmaṇaḥ jagadupādānapradhānādiprerakatvena 
nimittakāraṇamātratvaṃ na sambhavati kutaḥ  asāmañjasyāt parameśvarasya 
jagadubhayakāraṇatvavidhāyakānaṃ yathorṇanābhissṛjate gṛhyate ca 
ityādivedāntānāṃ samanvayābhāvāt bhūtapateśśivasya 
jagadubhayakāraṇatvavidhāyaka śuddhasāttvikaśaivamatasya prādhānyaṃ uta 
śaivamatābhāsakamiśra-raudra-pāśupata-gāṇāpatya-saura##-

saiṣā vicitrā sudṛḍhā bahvaṅkurā svayaṃ guṇābhinnā parāśaktiḥ ityādiṣu śakteḥ 
mūrtitrayakāraṇatvopadeśāt nārāyaṇaṃ paraṃ brahma tattvaṃ nārāyaṇaḥ paraḥ 



ityādinā nārāyaṇasya asāvādityo brahma ityādinā sūryasya ca brahmatvadarśanāt | 
gaṇānāṃ tvā gaṇapatiṃ havāmahe kaviṃ kavīnāṃ ityatra brahma-viṣṇurudrādīnāṃ 
patiḥ gaṇapatiriti tacchāstre sarvādhikyasya vighneśvare nirdeśāt kiñca purāṇeṣu tripura 
saṃhārādikāleṣu tasya mūrtitrayārcitatvavyapadeśācca jagatkāraṇatvaṃ pūrvoktānāṃ 
śaktyādīnāmevopapannamiti prāpte 

pracakṣmahe - brahmaviṣṇurudrendrāste samprasūyante dhyāyīteśānaṃ 
pradhyāyitavyam īśānassarvavidyānāṃ sarvabhūtadamanāya namaḥ ityādiṣu śrutiṣu 
tajjanakatvena tasya nimittatvasya tasmin tallayena tasyopādānatvasya ca vyavasthāpanāt 
śaktyādīnāṃ jagatkāraṇatvamavāntarasṛṣṭiviṣayam |

kiñca - niradhiṣṭhānāśakterabhāvāt śaktiniṣṭhakāraṇatvaṃ 
śaktasyaivārthātsiddham | śaivavāyavīyasaṃhitāyāṃ 

trayaste kāraṇātmāno jātāssākṣānmaheśvarāt |
carācarasya viśvasya sargasthityantahetave ||
pitrā niyamitāssarve trayo'pi triṣu karmasu |

brahmā sarge harisrāṇe rudraḥ saṃharaṇe punaḥ |
tathāpyanyonyamātsaryādanyonyātiśayārthinaḥ ||

tapasā toṣayitvā taṃ pitaraṃ parameśvaram |
brahmanārāyaṇau pūrvaṃ rudraḥ kalpāntare'sṛjat ||

kalpāntare punarbrahmā rudraviṣṇū jaganmayaḥ |
viṣṇuśca bhagavāṃstadvat brahmāṇamasṛjatpunaḥ ||
nārāyaṇaṃ punarbrahmā brahmāṇaṃ ca punarbhavaḥ ||

iti darśanāt nārāyaṇādīnāṃ jagatkāraṇatvaṃ na anādisiddhamiti jñāyate |



annaṃ brahma ityādivatteṣāṃ brahmatvaṃ aupacārikamiti janmādhikaraṇe bahudhā 
prapañcitam | tathāpi mūrtitraye rudrasyaivādhikyamanivāryam viśvādhiko rudro 
maharṣiḥ parātparataro brahma tatparātparato hariḥ yatparātparato'dhīśaḥ ityādi śrutiṣu 

asti rudrasya viprendrāḥ antassatvaṃ bahistamaḥ |
rajasā tamasākrāntau brahma-nārāyaṇau khalu ||

ptyādinā sūtasaṃhitāyāṃ ca mūrtitrayatāratamyopadeśāt |

śātātape - 

vedeṣu ca purāṇeṣu yatra śaktiṃ janārdanam |
māhātmyaṃ kalpyate mohāttattāmasamudīritam || iti |

gautamasmṛtau ca - 

śaivadharmapurāṇāni vedāśca smṛtayastathā |
antassāttvikarūpāṇi prāmāṇyaṃ vedavatsadā ||

vaiṣṇavāni purāṇāni śrutayasmṛtayastathā |
antastāmasarūpāṇi mehanārthāni sarvadā ||
tasmādviṣṇupurāṇāni na sedhyāni mumukṣubhiḥ |

iti nirdiṣṭatvāt | rudrasya brāhmaṇadaivatvāt brāhmaṇatvācca sarvadevatātvamanivāryam |

kiñca - rudro vā eṣa yadagnistasyaite tanuvau ghorānyāśivānyā iti yā te rudra 
abhicākaśīhi taittirīye śivasya śāntāśāntātmakamūrtidvayasya aghoraśarīreṇa 
bhaktarakṣaṇasya ca vyapadeśāt taptaliṅgamudrāṅkitaraudramatāt 
taptaśūlaḍamarugamudrāṅkitatantrapāśupatamatācca 
śrautaśivaliṅgadhāraṇāvacchinnaśaivamatasya sarvādhikatvamanivāryam | kaivalye ##-



umāsahāyaṃ parameśvaraṃ prabhuṃ trilocanaṃ nīlakaṇṭhaṃ praśāntam |
dhyātvā munirgacchati bhūtayoniṃ samastasākṣiṃ tamasaḥ parastāt ||

iti śivasya praśāntatva-tamaḥparatva-mūrtitrayavilakṣaṇatva-nirdeśāt 
śivamatasya śuddhasattvaprādhānyamupadiṣṭam |

prapañcopaśamaṃ śivamadvaitaṃ caturthaṃ manyante sa ātmā sa vijñeyaḥ iti 
māṇḍūkye tathā nidarśanāt | siddhāntāgame - siddhāntaśikhāmaṇau ca - 

agastya muniśārdūla samastāgamapāraga |
śivajñānakaraṃ vakṣye siddhāntaṃ śṛṇu sādaram ||

agastya bahudhā khyātā siddhāntā rucibhedataḥ |
bhinnācārasamāyuktā bhinnārthapratipādakāḥ ||

sāṃkhyaṃ yogaḥ pāñcarātraṃ vedāḥ pāśupataṃ tathā |
etāni mānabhūtāni na hantavyāni yuktibhiḥ ||

vedaḥ pradhānaṃ sarveṣāṃ sāṃkhyādīnāṃ mahāmune |
vedānusaraṇadeṣāṃ pramāṇamiti niścitam ||

pāñcarātrasya sāṃkhyasya yogasya ca tathā mune |
vedaikadeśavartibhyassāṃkhyādibhyo mahāmate |
sarvavedānusāritvācchaivatantraṃ viśiṣyate ||

śaivatantramiti proktaṃ siddhāntākhyaṃ śivoditam |
sarvavedārtharūpatvāt pramāṇaṃ vedavatsadā ||

āgamā bahudhā proktāḥ śivena paramātmanā |
śaivaṃ pāśupataṃ somaṃ lākulaṃ ceti bhedataḥ ||



teṣu śaivaṃ caturbhedaṃ tantraṃ sarvaviniścitam |
vāmaṃ ca dakṣiṇaṃ caiva miśraṃ siddhāntasaṃjñikam ||

śaktipradhānaṃ vāmākhyaṃ dakṣiṇaṃ bhairavātmakam |
saptamātṛparaṃ miśraṃ siddhāntaṃ vedasammatam ||

ityādinā 
sarvavedadharmānukūlakāmikādyaṣṭāviṃśatyāgamasiddhasiddhāntābhidhāna##-

kāmike - 

śiva eva hi devontaḥsthitamicchāvaśādbahiḥ |
yogīva nirupādānamarthajātaṃ prakāśayet || iti |

siddhāntāgame ca - 

patrapuṣpādirūpeṇa yathā tiṣṭhati pādapaḥ |
tathā bhūmyādirūpeṇa śiva eko virājate ||

yathā tantubhirutpannaḥ paṭastantumayaḥ smṛtaḥ |
tathā śivātsamutpannaṃ śiva eva carācaram ||

ātmaśaktivikāsena śivo viśvātmanā sthitaḥ |
kuṭībhāvādyathā bhāti paṭasvasya prasāraṇāt ||

ityādinā śivasya jagadubhayakāraṇatvasya 

bhṛṅgadhyānādyathā kīṭo bhṛṅgarūpo bhavetsadā |
śivadhyānāttathā jīvaḥ śivo bhavati nānyathā ||



iti dvaitādvaitasiddhāntasya ca vyavasthāpanāt vedavat 
kāmikādyaṣṭāviṃśatiśivāgamānāṃ prāmāṇyam |

aṣṭādaśapurāṇānāṃ kartā satyavatīsutaḥ |
kāmikādiprabhedānāṃ yathā devo maheśvaraḥ ||

iti sūtasaṃhitāyāṃ bhagavatā vyāsena kāmikādyāgamadṛṣṭāntena purāṇānāṃ 
prāmāṇyavyavasthāpanāt smṛtyanavakāśādhikaraṇe 
vedānukūlamanvādismṛtiviruddhasāṃkhyādismṛtinirākaraṇavadvedānukūla##-

evaṃ revaṇasiddha-marulasiddhaikorāmasiddhodbhaṭārādhyavemanārādhyādibhiḥ 
śrautaśaivācāryairvyapadeśāt namohiraṇyabāhave hiraṇyavarṇāya hiraṇyarūpāya 
hiraṇyapataye'mbikāpataya umāpataye paśupataye namo namaḥ 
sabhābhyassabhāpatibhyaśca vo namaḥ jagatāṃ pataye paśupataye namaḥ ityādiṣu 
śivasyaiva sarvapatitvopadeśāt patyādiśabdebhyaḥ ityasmin sūtre 
paśupatitvādidharmāṇāṃ śivasyaiva mukhyapratipādanāt patyurasāmañjasyāt ityatra 
patyuḥ paśupateḥ śivasyātiriktasya jagadubhayakāraṇatvamasamañjasaṃ 
vedavirodhādapramāṇamiti kecidvadanti tadapyaviruddham |

asminnarthe hetvantaramāha - 

sambandhānupapatteśca || 38 ||

śivetara-nārāyaṇādīnāṃ jagatkāraṇatva-paśupatitvāṅgīkāre nabho 
hiraṇyabāhare paśupataye namo namaḥ īśānassarvavidyānāṃ brahmādhipatirbrahmā 
śivo me astu sarvo vai rudraḥ ityādi śrutisiddha hiraṇmayatvomāpatitva##-
asambhavācca paśupatitvaṃ jagajjanmādikāraṇatvañca śivetarāṇāṃ nopapadyate | 
tasmacchrutyekadeśamiśrādimatāni vaidikairanādaraṇīyāni |



ādityamambikāṃ viṣṇuṃ gaṇanāthaṃ maheśvaram |
pūjayedekabhāvena madhye sveṣṭaṃ vinikṣipet ||

iti vacanadarśanāt tanmatamevāvaśyakamiti cettadasat tadvidhāyaka 
prātyakṣikaśrutismṛtyadarśanāt bhaktairvyabhicaritatvāt tanmate 
jagajjanmādikāraṇeśvarasya mithyāttvāṅgīkārāt adhiṣṭhānabrahmaṇo 
nirviśeṣatvavyapadeśāt vedaviruddhādhyāsasvīkārādibahudoṣaprasaṅgācca 
tanmatamanupādeyam |

sṛṣṭyādau śāmbhavīśaktyāṃ aṇḍatrayamajāyata |
śuddhasphaṭikasaṃkāśe sāttvikāṇḍe mahāmate ||

vāṇī-rudrau samudbhūtau tasmātsatvaguṇānvitau |
rājasāṇḍe raktamaye śrī-brahmāṇau samudbhūtau ||

atastau raktavarṇāṅgau rajoguṇasamanvitau |
kālāmbudasamākāre tamo'ṇḍe tamasāvṛtau ||

umā-viṣṇū samudbhūtau tasmādetau tamoguṇau |
guṇātītā parāśaktissaccidānandarūpiṇī ||

śivātmikā śivādhīnā cidacidviśvakāśinī |

iti śaktipurāṇe nārāyaṇābdhikayostamoṇḍasambhavatva vyapadeśāt rākṣasādivat 
śāktāgama-pāñcarātrāgamayoḥ madyapāna-māṃsaniṣevaṇa##-

śivakeśavasambhūtaṃ kalaye kālabhairavam |
śaṅkaraśśūlapāṇiśca khaṭvāṅgī viṣṇuvallabhaḥ ||

ityādinā kāraṇaguṇāḥ kārye saṅkrāmanti iti nyāyena bhairavasya śivavīryotpannasyāpi 
viṣṇūpādānatvena nīlavarṇatva-surāpāna-māṃsapriyatvādi##-



pravṛttirupapadyate | tasmāttadapi na vidheyam | 
vedaviruddharaktacandanocchiṣṭabhakṣaṇādidharmāṅgīkāreṇa saura##-
sāvayavamātrasvīkārāt nimittakāraṇatvavyapadeśācca |

teṣāṃ nirākaraṇe punarhetvantaramāha - 

adhiṣṭhānānupapatteśca || 39 ||

adhiṣṭhānabrahmātiriktamāyāpratibimbiteśvarasya jagajjanmādikāraṇatvāṅgīkāre 
adhiṣṭhānānupapattestanmate hyadhiṣṭhānabrahmaṇo nirviśeṣatvāṅgīkāreṇa tasmin 
vedavedāntānāmanupapatteśca pravṛtyasambhavāt brahmaṇaḥ 
śaśaśṛṅgavanmithyātvamarthāt siddham | tanmate jīvabrahmeśvarānaṅgīkāre 
svadhiṣṭhānānupapatteḥ | so'ntarādantaraṃ prāviśat uta yo rudro agnau 
ityādiśrutisiddhacetanācetanaprapañcādhiṣṭhānatvasya parameśvare 
anupapatterasambhavāt |

kiñca - tanmate - 
jagajjīveśvarādiprapañcasyādhiṣṭhānabrahmaṇyāropitatvādanuṣṭhānānupapatteḥ | 
tanmate caitanyadvayāṅgīkārāt brahmaṇaḥ 
ajñatvasambhavāttatsarvajñatvavidhāyakavedāntānāmanupapatteḥ pravṛtyasambhavāt | 

api ca - pāñcarātramate yasya pṛthivī śarīraṃ | yasyātmā śarīram ityādi śrutyā 
jagajjāveśvarayoraṅgāṅgitvāṅgīkāre aṅginassūkṣmatvamaṅgasya sthūlatvamiti 
vyavahāradarśanāt svaṃ vāyurjyotiṣaḥ pṛthivī viśvasya dhāriṇī yatparaṃ brahma 
sarvātmā viśvasyāyatanaṃ mahat 
ityādiśrutisiddhasarvādhiṣṭhānatvānupapattirupapadyate |

kiñcāṅginyaṅgasya nimittopādānakāraṇatvāyogāt aṅgāṅgitvasvīkāre 
jīvasvarūpāṅganiṣṭharāgadveṣasukhaduḥkhādikamaṅginaḥ parameśvarasyānivāryam | 
tadaṅgīkāre sarvaśrutivirodhaḥ | ata eva vedabāhyapāñcarātramataṃ 
sutarāmanupapannam | etena dvaitanirāsa arthātsiddhaḥ ubhayorvaiṣṇavatvāt |



jagatkāraṇasya śarīrāṅgīkārācca dvaitabhāgavatapāñcarātrādivaiṣṇavamate 
jagatkāraṇasya nārāyaṇasya sāvayavatvaṃ jīvānāṃ muktadaśāyāmapi 
bhaktipratipattisādhanatvena tatsamānakiñcidbhedaśarīraprāptatvaṃ iti vyapadeśāt 
vaidikānāṃ tadasaṅgatamiti nirākaroti -

karaṇavaccenna bhogādibhyaḥ || 40 ||

jīvavajjagatprayojanatve nārāyaṇasya śarīrendriyavatvamiti cenna kutaḥ  bhogādibhyaḥ | 
apāṇipādo javano gṛhītā ityādiṣu śarīrendriyanirapekṣatayā jagatkāraṇeśvarasya 
svatantrasya sarvakartṛtvopadeśāt jīvavatparameśvarasya svagatkalpanādiprayojane 
śarīrendriyādisāpekṣatvamanaṅgīkartavyam | atra parameśvarasya śarīrendriyanirāsena 
dvaitaviśiṣṭādibhedamatanirākaraṇaṃ bhogādibhyaḥ iti bhogopadeśāt parameśvarasya 
nirviśeṣatvavyavasthāpakamithyādvaita-śūnyādvaitanirākaraṇaṃ copadiṣṭam | ataḥ 
vedavedāntānusaraṇavivekibhiḥ mumukṣubhiḥ dvaitādvaitapratipāditavīraśaivamatameva 
aṅgīkartavyamiti sūtrakāramukhyābhiprāyaḥ |

siddhāntāgame - 

dvaitā'dvaitamataṃ vīraśaivaṃ mokṣaikakalpakat |
sarvavedāntasiddhāntasāraṃ sarvārthasiddhidam ||

iti nirdiṣṭatvāttadeva paramiti ghaṇṭādoṣaḥ |

kiñca - jagatkāraṇeśvarasya śarīratvavyavasthāpane 
ghaṭādivatparicchinnatvamūrtatvaprasaktyā mūrtapradhānajīvavāyvākāśāntaryāmitvaṃ 
nopapadyate | tattvamev tvameva tat na tatra prāṇā utkrāmante tatraiva samavalīyante 
ityādiśrutivirodhāt mūrtāmūrtatvayorekatrāyogāt tasyeśvaratvaṃ na ghaṭate |

nanu śivasya parabrahmaṇaḥ ṛtagaṁ satyaṃ paraṃ brahma puruṣaṃ kṛṣṇapiṅgalam 
ityādau śarīritvavyapadeśāt tadvadasamañjastvaprasaṅga iti cettadayuktam | śivasya 
līlāmaṅgalavigrahatvāt | śarīrādyabhāve'pi apāṇipādo javano gṛhītā ityādiśrutyā 



sarvakāraṇatvanirdeśāt nārāyaṇavajjananadharmāsambhavāt kāryārthaśarīrāyogācca 
līlāmaṅgalavigrahasya śivasya na doṣaśaṅkākalaṅkaḥ |

nanu - ādityamambikāṃ viṣṇuṃ gaṇanāthaṃ maheśvaraṃ iti pañcapūjāvidhāne 
sarvasya śaivatvadyotanāt kutastasya nirāsaḥ  

sūryo mukhyaśarīraṃ syācchivasya paramātmanaḥ |
ādityahṛdaye rudro bhāti tasya niyāmakaḥ ||
sauramaṇḍalamadhyasthaṃ sāmbaṃ saṃsārabheṣajam || iti |

skāndalaiṅga kūrmādiṣu darśanāt |

kiñca - vande sūryaśaśāṅkavahninayanaṃ vande mukundapriyam ityatra tasya 
tallocanatvanirdeśāt sūryasya śaivatvam | ambikāyāḥ tatpatnītvena vighneśvarasya 
tatputratvena viṣṇostu tadbhaktatvena śaivatvamanivāryam | viṣṇośśivabhaktatvaṃ 
skānde - 

bāṇatvaṃ vṛṣabhatvaṃ ca bhāryātvaṃ ghoṇarūpatām |
arcakatvaṃ sakhitvaṃ ca śivasya paramātmanaḥ ||
prāpa nārāyaṇastasmādbhaktavarya itīryate || iti |

śaive -

gopālakaśśirasi liṅgamuvāha bhaktyā 
liṅgasya dhāraṇamaho kimu saṃśayaste |
bho pāṇḍuraṅgamamṛtasya manoḥ prabhāvān 
paśyantu ye vimatanirmitabhāvabodhāḥ || iti |

śaṅkarasaṃhitāyāmāpi - 

urassthale harirliṅgaṃ dhṛtvā mūrdhni pitāmahaḥ |
liṅgasthaṃ māṃ samārādhya svaṃ svaṃ padamavāpatuḥ || iti 



darśanāt viṣṇośśivabhaktatvaṃ siddham | vīrāgame daśavidhaśaivanirūpaṇe - 

sāmānyaśaivaṃ deveśi vaiṣṇavaṃ parikīrtitam |
śikhāpañcakasaṃskarādgāyatrī bhargacodanāt ||

medhāvī bhasmasandhānādrudrapiṇḍasamudbhavāt |
pūrvaśaivaṃ mahādevi sauraṃ tu parikīrtitam ||

sauramaṇḍalamadhyasthasāmbamūrtivyavasthiteḥ |
tasyāṣṭasūrteraṅgatvātūrvakarmaniṣevaṇāt ||
pañcapūjāvidhānantu miśraśaivāmitīryate ||

ityādinā saurādimatānāṃ śaivamatāntarbhūtatvena vyavasthāpanāt śaivānāṃ 
tannirāsaḥ kathamupapadyata iti cenna |

śiva eko dhyeyaḥ śivaṅkaraḥ sarvamanyatparityajya eka eva rudro na dvitīyāya tasthe 
ityādinā śaivānāṃ śrutau śivopāsanavidhereva darśanat saurādīnāṃ 
śivādhikyaniṣṭhābhāvāt paśupateḥ jagadubhayakāraṇatvā'svīkārāt 
samaṣṭipūjāvidhāyakaśrutyabhāvācca tannirākaraṇamanivāryam | trilocana 
śivācāryābhimatataptaliṅgāṅkasya pāñcarātrādivadavaidikatvāt 
śaivatvānācāratvādyabhāve'pi hiraṇyagarbhādimatavacchivasya 
nimittakāraṇatvamātrasvīkārādavaidikapāñcarātrādivadaṅgāṅgityaparigrahācca 
prāṇaliṅgadhāraṇaviśiṣṭavīraśaivatulyatvaṃ na sambhavati | taduktaṃ skānde - 

liṅgāṅkañca bhagāṅkañca śaivavaiṣṇavayorapi |
grāhyaṃ tathāpi raudrantu sarvādhikamitīryate ||

iti darśanāt | bhagātmakacakrāṅkāt liṅgāṅkanamutkṛṣṭam | śrīcakrasya 
bhagākāratvāt bhagasya svādhiṣṭhānacakratvena sarvavedāntadarśanācca cakrasya 
bhagābhidheyatvamanivāryam | tasmātpūrvoktameva yuktam |



paśupateśśivādatiriktasya jagatkāraṇatvāyoge paśupatimatavyatiriktamatanirākaraṇe ca 
hetvantaramāha - 

antavattvamasarvajñatā vā || 41 ||

eko viṣṇurmahadbhūtaṃ pṛthagbhūtānyanekaśaḥ ityādiṣu viṣṇorbhūtatvaṃ 
īśvarassarvabhūtānāṃ ityādiṣu śivasya bhūtaniyāmakatvena tatpatitvavyavasthāpanāt | 
vā śabdaścārye | paśupativyatiriktanārāyaṇādīnāṃ jīvavadantavatvā'sarvaśatyayośca 
darśanātteṣāṃ jagajjanmādikāraṇatvaṃ nopapadyate | ajāta ityeva kaścidbhīruḥ 
prapadyate yassarvajñaḥ ityādi śrutiṣu śivasyaivājātatva-satyatva##-

ityādi śabdebhyaḥ iti prathamādhyāye paraśive patyādiśabdā upadiṣṭāḥ | 
tanmatavyatiriktaśrutyekadeśaprāmāṇyakavaiṣṇavādimatānāṃ nirāsārthaṃ 
patyurasāmañjasyāt iti punaradhikaraṇāntaramārabdham | kaiścinmiśraśaiva##-
miśraśaivānāmadvaitamatāśritatvena kvacitkāle śivakeśavasāmyasya 
jagatkāraṇeśvaramithyātvasya ca pratipādanāttadayuktam |

kecidadvaitamāśritya biḍālapratimā narāḥ |
rudreṇa sāmyamanyeṣāṃ pravadanti vimohitāḥ ||

iti sūtasaṃhitāyāṃ sūtagītāyāmapi tannindā dṛṣṭā |

rudrapiṇḍasamudbhūtāḥ rudrabhūmau layaṃ gatāḥ |
pitaraṃ nābhijānanti tātaṃ veśyāmutā iva ||

vedāstu draviḍī gāthā ṛṣayastoṇḍalādayaḥ |
śivanindā harerbhakticāraḥ pākacāturī ||



dadhīcibhṛguśāpena viṣṇubhaktā mahītale |
śivanindāparā bhūtvā durācārasamanvitāḥ ||

pāṣaṇḍatvaṃ samāviśya narakān praviśanti hi |
śivaṃ viśvādhikaṃ brāhmyaṃ kuladaivaṃ parātparam ||

nidanti mūḍamanasā vaiṣṇavāḥ pāpakarmiṇaḥ |
vedasiddhaṃ mahādevaṃ sāmbaṃ candrārdhaśekharam ||

liṅge dine dine devaṃ śivaṃ rudrādisaṃjñikam |
nārcayiṣyanti mohena pāṣāṇḍopahatā janāḥ ||

śaṃkhacakragadāpadmādyaṅkanaṃ vigrahe svake |
mohenaiva kariṣyanti pāṣaṇḍopahatā janāḥ ||

ityādinā śaivalaiṅgaskāndādiṣu dadhīci-bhṛguśāpavaśāt vaiṣṇavānāṃ 
pāṣaṇḍatvopadeśāt tanmatamupekṣyam |

kiñcaitatsūtre śrutyekadeśaprāmāṇyāt dvaitanirāsaḥ advaitanirāsaśca vyavahriyate | 
bhāgavata-pāñcarātrādivaiṣṇavamateṣu  jagatkāraṇeśvarasya śarīraparigrahāt 
ghaṭapaṭādivadantavatvaṃ vināśivatvam | advaitavādināṃ brahmaṇo 
nirviśeṣatāṅgīkārāt rajjusarpavadadhyāsapūrvakānādyavidyāsvīkārāt asarvajñatvasya 
ca nirdeśāt 
śrutivākyapūrvāparaparāmarśaśūnyayuktyābhāsaprāmāṇyakapūrvoktamata##-

nanu eka eva nārāyaṇa āsīt na brahmā neśānaḥ nārāyaṇaparaṃ brahma vedāhametaṃ 
puruṣaṃ mahāntaṃ | ādityavarṇaṃ tamasastu pāre tamevaṃ vidvānamṛta iha bhavati 
nānyaḥ panthā vidyate'yanāya ityādinā mahānārāyaṇapuruṣasūktādiṣu 



vāsudevaḥ sarvaṃ iti bhgavadgītāyāṃ ca darśanāt brahmabhūtanārāyaṇavedanasyaiva 
mokṣasādhanatvena jagajjanmādikāraṇatvaṃ tasyaivopapannamiti cenna |

dhyāyīteśānaṃ pradhyāyitavyam sarvamidaṃ brahma viṣṇurudrendrāste samprasūyante 
sarvāṇi cendriyāṇi na kāraṇaṃ kāraṇānāṃ dhyātā kāraṇantu dhyeyaḥ 
sarvaiśvaryasampannassarveśvaraśśambhurākāśamadhye śiva eko 
dhyeyaśśivaṃkaraḥ ityādiśrutiśateṣu mūrtitrayavilakṣaṇatvakāraṇakāraṇatvādeḥ 
śiva eva nirdeśānnetarasya jagajjanmādikāṇatvamucitam nārāyaṇaparaṃ brahma ityādi 
śrutīnāṃ annaṃ brahma ityādivadaupacārikatvam | prathamādhyāyadvitīyapāde 
sarvatraprasidhyadhikaraṛe mahānārāyaṇatātparyaṃ tatprathamapāde 
jyotiścaraṇādhikaraṇe puruṣasūktatātparyam |

śāstradṛṣṭyā tūpadeśo vāmadevavat iti sūtre ṣaṅvidhatārparyaliṅgaiḥ 
bhagavadgītātātparyaṃ ca paraśivabrahmaparatvena spaṣṭamuktam | tadaikṣata bahusyāṃ 
tadātmānaṃ svayamakuruta sarvo vai rudraḥ īśāvāsyamidaṃ sarvaṃ yatkiñcajagatyāṃ 
jagat ityādiṣu śivasyaiva jagadubhayakāraṇatvavyapadeśānna caikapakṣo yuktaḥ | 
nārāyaṇajagatkāraṇatvavidhāyakapāñcarātrādīnāṃ virodhaprasaṅgaḥ iti cettadasat | 

skānde - 

yadā sānandamunirnārakānudatārayat |
tadā bhānututaḥ krodhātkailāsagirimāyayau ||

tatra sarveśvaraṃ sāmbaṃ dṛṣṭvā natvā punaḥ punaḥ |
sānandakṛtavṛttāntamabravīdduḥkhasaṃyutaḥ ||

tacchrutvā bhagavān rudro nārāyaṇamapṛcchat |
āvāṃ yamasya lokasya punaḥ pūraṇahetave ||

mannindakāni śāstrāṇi kurutāṃ mohasiddhaye |
tacchrutvā sa haristadvat kṛtavān buddhaśāstrakam ||



pāñcarātraṃ ca cārvākamaghoraṃ kṣapaṇaṃ tathā |
tadvadrudro mahādevaḥ yamalokasya pūraṇe ||

śāktaṃ kāpālikaṃ miśraṃ tantraṃ pāśupataṃ tathā |
cakāra mohaśāstrāṇi vedabāhyāni sādarāt || iti |

kiñca kūrme - 

purā dānavamohārthaṃ keśavena śivena ca |
pāñcarātraṃ ca kāpālaṃ yāmyaṃ lokāyataṃ tathā ||

buddhaṃ jainaṃ ca cārvākaṃ kṛtaṃ śāstramanantakam |
tasmāttatpāñcarātrādivedabāhyātmakāni vai ||
śāstrāṇi na spṛśet kvāpi prāṇaiḥ kaṇṭhagatairapi ||

iti śravaṇāt | śamanalokapūraṇārthaṃ danujamohakṛtapāñcarātrādyāgamānāṃ na 
ca prāmāṇyam | uta skānde-śivarahasyakhaṇḍe - 

daśa śaivapurāṇāni sāttvikāni vidurbudhāḥ |
śraddheyāni dvijavaraiḥ teṣāṃ dharmāstu tatra yat ||

sattvaṃ śuddhaṃ samādiṣṭaṃ sukhajñānāspadaṃ tu yat |
vidyopadiṣṭā yogibhyaśśuddhasphaṭikasannibhaḥ ||

na nidrāti śivaḥ kvāpi brāhmaṇādhipatiśśivaḥ |
bruvantyevaṃ purāṇāni brāhmaṇānāṃ kathāśśubhāḥ ||

daśa śaivapurāṇāni hiṃsādoṣaparāṇi ca |
vaiṣṇavāni ca catvāri tāmasāni munīśvarāḥ ||



kṣatriyāṇāṃ śrutā dharmāsteṣu taddevatā hariḥ |
tamaḥ kṛṣṇamudāsīnaṃ kūṭakṛtyaviśāradam ||

nidrālasyapramādādipañcadhāsyāstu tāmasāḥ |
nidrālasyapramādādyāstadguṇāḥ parikīrtitāḥ ||

kṛṣṇo viṣṇussmṛtaśśeṣaśāyī bhaktavimohakaḥ |
eteṣāṃ kṣatriyāṇāñca dharmā viprā udāhṛtāḥ ||

iti darśanāt brāhmaṇānāṃ 
śivoktanigamāgamaśāstrānusaraṇaliṅgabhasmaśikhāmantradhyānasphaṭikākṣa##-

śivaliṅgaṃ śikhāmantraṃ  dhyānaṃ rudrākṣameva ca |
vibhūtidhāraṇaṃ caiva mudrāṣaṭkaṃ pracakṣate ||

iti vyavasthāpanāttadeva yuktam |

uta - antavatvamasarvajñatā vā ityatra hariṁ haraṃ tamanuyanti devāḥ 
viśvasyeśānaṃ vṛṣabhaṃ matīnām iti śrutau - 

matsyakūrmavarāhāṅgaiḥ nṛsiṃhamanujādibhiḥ |
jātena nidhanaṃ prāptaṃ viṣṇunāpi mahātmanā ||

iti smṛtau ca śivetaranārāyaṇādīnāṃ antavatvaṃ ca rajasā tamasā krāntau 
brahmanārāyaṇau khalu iti sūtasaṃhitā sūtagītāsu 
tamasādvṛtatvavyapadeśānnārāyaṇasya sarvajñatā bhāvaḥ arthātsiddha iti kecidvadanti 
| tadapi tamasāvṛtajananamaraṇaviśiṣṭānāṃ paśupativyatiriktanārāyaṇādīnāṃ 
jagadubhayakāraṇatvaniṣedhādaviruddham iti siddham |



utpatyasambhavādhikaraṇam || 9 ||

pāñcarātrādīnāṃ vedaikadeśaprāmāṇyamavalambatvena nirasane 
tadviṣṇorekamuttamam nārāyaṇaparaṃ brahma 
ityādiśrutisiddhasarvādhikabhagavannārāyaṇena kūtaḥ pāñcarātrāgamaḥ kathaṃ 
vedaviruddha ityāśaṅkya nirākaroti - 

utpatterasambhavāt || 42 ||

utpatteḥ paramapuruṣanārarayaṇāt kṣetrajñotpatteḥ jananasya sambhavāt | 
śrutyuktyanubhavavirodhāt jīvotpattividhāyakapāñcarātrāgamaśāstraṃ sarvathā 
vaidikairnāṅgīkaraṇīyam | pañcamahābhūtavat kṣetrajñānāṃ 
paramātmasakāśādutpatyaṅgīkāre tadvajjīvānāṃ nāśaprasaṅgāt 
tacchāstroktakiñcidbhedanārāyaṇasārūpyātmakamuktirna syāt | 
jīvajanyatvavyapadeśakapāñcarātraśāstraṃ pramāṇamūlaṃ bhrāntimūlaṃ veti 
saṃśayaḥ |

pūrvaḥ pakṣaḥ - parabrahmabhūtavāsudevapraṇītattvāt tatparatvāt 
niḥśreyasasādhanāvabodhakatvānmanvāderadhikatvāt taduktapāñcarātrāgamasya 
vedavatprāmāṇyam | tatprakriyā ca - paramakāraṇabhūtavāsudevāt saṅkarṣaṇo 
nāma īvo jāyate | saṅkarṣaṇāt pradyumnasaṃjñaṃ mana utpadyate | 
tasmādaniruddhasaṃjñakāhaṃkāraḥ prabhavati | ete catvāro vyūhāssarveśvarasya | iti | 
tasmāttacchāstramanivāryam |

kiñca - sarveṣāṃ brāhmaṇānāṃ yāga-śrāddha-dānādikarmasu 
kṛṣṇārpaṇaviniyogadarśanāt - 

prāyaścittānyaśeṣāṇi tapaḥkarmātmakāni vai |
yāni teṣāmaśeṣāṇāṃ kṛṣṇānusmaraṇaṃ param ||



kāyena vācā manasendriyai rvā badhyātmanā vā prakṛteḥ svabhāvāt |
karomi yadyatsakalaṃ parasmai nārāyaṇāyeti samarpayāmi ||

ityādivacaneṣu sarvakarmasu viṣṇusmaraṇapūrvakatvasya teṣāṃ 
viṣṇvārādhanarūpatvasya ca upadeśāt sarvakriyāsaṃkalpe śrīgovindagovindeti 
vyavahāradarśanāt śrāddhe ca viṣṇormukhyadevatvābhidhānāt gayāyāṃ śrīviṣṇupāde 
dattamastu iti | anena śrījanārdanaḥ prīyatāmiti ca viṣṇusamarpaṇasyaiva  dyotanāt 
acyutānantagovinda ityādinā śarīraśuddhisampādanārthaṃ 
keśavādidvādaśanāmoccāraṇavidhānasya smṛtiṣu bahudhā prapañcitatvāt 
sandhyāvandanopasthāne - 

dhyeyassadāsavitṛmaṇḍalamadhyavartī nārāyaṇassarasijāsanasanniviṣṭaḥ |
keyūravān makarakuṇḍalavān kirīṭī hārī hiraṇmayavapurdhṛtaśaṅkhacakraḥ ||

śaṅkhacakragadāpāṇe dvārakānilayācyuta |
govinda puṇḍarīkākṣa rakṣa māṃ śaraṇāgatam ||

iti sauramaṇḍale nārāyaṇaprārthanādarśanāt 

namo brāhmaṇyadevāya gobrāhmaṇahitāya ca |
jagaddhitāya kṛṣṇāya govindāya namo namaḥ ||

iti govindasmṛtiṃ kṛtvā 

ākāśātpatitaṃ toyaṃ yathā gacchati sāgaram |
sarvaṃ devanamaskāraḥ keśavaṃ prati gacchati ||



iti vākyena taditarasakaladevatākarmakanamaskārādīnāṃ keśavasyaiva 
mukhyoddeśyatvavyavasthāpanāt vaiṣṇavalāñchanamṛdūrdhvapuṇḍrasyaiva 
sarveṣāṃ prātarvidheyatvadarśanātsālagrāmaṃ vinā liṅgatīrthaprasādāsvīkārāt ||

kiñca - smārtavaiṣṇavādimateṣvai  rāmāyaṇasyaivopadeśagrahaṇāt 
viṣṇusahasranāmoccāraṇasyaiva sarveṣāṃ mukhyānusandheyatvācca sarveṣāṃ 
brāhmaṇānāṃ viṣṇuparatvamevābhihitam |

rudro vai krūra iti yajuśśrutau rudrasya tāmasatvavyapadeśāt tatpraṇītaśivāgamānāṃ 
tatpratipādakaśrutismṛtipurāṇānāṃ ca tāmasatvādaprāmāṇyamarthāt siddham | tathā 
śāṇḍilyasmṛtau - 

yāni sarvaparaṃ viṣṇuṃ vadanti parameśvaram |
tāni sarvāṇi śāstrāṇi sāttvikāni matāni vai ||

prajāpatiṃ kṛśānuṃ ca tathā devīṃ sarasvatīm |
paratvena vadecchāstraṃ rājasaṃ ca pracakṣate ||

yacchāstre liṅgapāramyaṃ vāmadevamumāpatim |
paratvena vadecchāstraṃ tattāmasamudāhṛtam || 

iti spaṣṭamuktam |

kiñca - sarvayajñakriyādiṣu rudrāhutyanantaraṃ - apa upaspṛśya iti 
śravaṇāttadeva śivasya tāmasatvāmaṅgalatvapradarśane mukhyadṛṣṭāntaḥ | 
nārāyaṇādrudro jāyate ityādau nārāyaṇasya jagajjanmādikāraṇatvopadeśācca 
tatpraṇītapāñcarātrāgamasya samutkṛṣṭatvā sarveṣāṃ brāhmaṇānāṃ tadeva 
grāhyamiti prāpte pracakṣmakṣe - 

siddhāntaḥ - vaidikānāṃ pāñcarātrāgamapratipāditavaiṣṇavamataṃ na vidheyam | 
kutaḥ  tantrapradhānatvāt |



jñājñau dvāvajāvīśānīśau na jāyate mriyate vā vipaścit ityādismṛtiṣu 
jīvānāmanāditvanirdeśāt 
jīvotpatyādiśrutibāhyadharmaprakāśakapāñcarātrāgamamatamavaidika##-
buddhamatavadāpadyeta | pāñcarātrāgamānāṃ prādhānyaṃ nārāyaṇapraṇītvena  uta 
vaiṣṇavagūḍhācāradharmaprakāśakatvena  nādyaḥ buddhāgamādiṣvativyāpteḥ | na 
dvitīyaḥ kūcimārādi granthaprāmāṇyaprasaṃgāt | tathā cet 

smṛtitantrapurāṇeṣu yo'rthaḥ śrutyā virudhyate |
tantrārthassa tu vijñeyo garhito brāhmaṇādibhiḥ ||

iti pārāśara vyavasthādarśanāt | tadaṅgīkāre varṇacatuṣṭayātītatvaprasaṅgo 
durnivāraḥ |

kvacit smṛtipurāṇeṣu sarvakarmārambhe viṣṇunāmasmaraṇāt viṣṇorutkṛṣṭatvaṃ 
parabrahmatvaṃ vaidikadevatāpradhānatvaṃ vā  

nādyaḥ viśvādhiko rudro maharṣiḥ rudro vai śāśvataṃ vai purāṇam eka eva rudro na 
dvitīyāya tasthe rudra ekatvamāhuḥ ityādi śrutiśateṣu śivasyaiva 
sarvādhikyavyavasthāpanānnetarasya sarvādhikyam |

kiñca - tvaṃ deveṣu brāhmaṇo'si ahaṃ manuṣyeṣu brāhmaṇaḥ brāhmaṇo vai 
brāhmaṇamupadhāvati tvaṃ devānāṃ brāhmaṇānāmadhipatirviṣṇuḥ 
kṣatriyāṇāmadhipatiḥ brāhmaṇānāṃ brāhmaṇairāptatayā mahādeva eka evopāsyaḥ 
ityādinā yajussāmaśrutiṣu śivasya brāhmaṇatvaṃ brāhmaṇo'pāsyatvaṃ copadiṣṭam | 
eṣa nityo mahimā brāhmaṇasya tasmātsomarājāno brāhmaṇāḥ | somo'smākaṃ 
brāhmaṇānāṃ rājā soma eva no rājetyāhurbrāhmaṇāḥ prajāḥ ityādiṣu śivasya 
brāhmaṇatvaṃ brāhmaṇādhipatitvaṃ copadiṣṭam |

kūrme 

anulomavilomānāṃ varṇānāṃ brāhmaṇo guruḥ |
viśeṣāt brāhmaṇaṃ rudramīśānaṃ śaraṇaṃ vrajet ||



pārāśarapurāṇe - 

sarveṣāmeva varṇānāṃ variṣṭaḥ parameśvaraḥ |
variṣṭayorhi sambandho yujyate na parasya tu ||

tato viprasya sambandhaśśivenaiva hi yujyate |
saṅkarāssarvadevāśca vṛṣalastu purandaraḥ ||

pitāmahaśca vaiśyaśca kṣatriyaḥ paramo hariḥ |
brāhmaṇo bhagavān rudraḥ sarveṣāmuttamottamaḥ ||

brahmabhūtasya rudrasya brāhmaṇyaṃ naiva hetujam |
brāhmaṇo vai sadā loke brāhmaṇantūpadhāvati ||

netaraḥ kṣatriyo vaiśyaḥ na śūdro na ca saṅkaraḥ |
tasmādvedaikamārgeṇa dvijāto brāhmaṇassadā ||

mahābrāhmaṇamīśānamavagacchennacetaram |
sarvātmabhūtamātmānaṃ virūpākṣaṃ dvijottamam |
yastu nopaiti sāṅkaryaṃ tasyāstyaṃho na saṃśayaḥ ||

iti | tathā yajurvede - yo vai svāṃ devatāmatiyajate prasvāyai devatāyai cyavate | na 
parāṃ prāpnoti pāpīyān bhavati || iti | yastu svāṃ devatāmatikramya devatāntaraṃ yajate 
saḥ parāṃ devatāṃ na prāpnoti pāpīyān bhavatīti śrutyarthaḥ | antarnecchanti taṃ jane 
rudraṃ paro manīṣayā gṛbhṇanti jihvayāsasaṃ ityetat śrutyupaṣṭambhakatayā kūrme 
- 

antarnecchanti ye rudraṃ bhavānīsahitaṃ śivam |
purīṣameva gṛbhṇanti jihvayā te na saṃśayaḥ ||



śrautasmārtasadācārairbrāhmaṇaḥ parameśvaram |
mahābrāhmaṇamīśānamupagacchetsadaiva tu ||

tacchevatvena viṣṇādīn sarveṣāṃ hyāstikottamaḥ |
apagacchetsadā vipro na pradhānatayā sadā ||

janmanā labdhajātīnāmāśramāṇāṃ tathaiva ca |
prādhānyena mahādevaḥ pūjyo nānyo'sti siddhaye ||

tatprāptyarthaṃ mahāviṣṇussarvaiḥ pūjyaḥ sanātanaḥ |

ityādinā skānde śivasyaiva brāhmaṇatvamavagamyate |

nādevāṃśo dadātyannaṃ nāviṣṇuḥ pṛthvīpatiḥ |
nānṛṣiḥ kurute kāvyaṃ nārudraḥ kramapāṭhakaḥ ||

iti skānde rudrāṃśasyaiva brāhmaṇasya vedakramapāṭhakatvena brāhmaṇyamuktam | 
nāviṣṇuḥ pṛthivīpatiḥ iti viṣṇoḥ pṛthivīpatitvena kṣatriyatvamuktam |

alaṃkārapriyo viṣṇurabhiṣekapriyaśśivaḥ |

iti rāmakṛṣṇādyavatārāṇāṃ kṣatriyakule janmaśravaṇāt loke viṣṇuvigraheṣu 
govindarāja-varadarāja-raṅgarājādi śabdaprayogadarśanāt kiñca 
pāñcarātrāgamoktakalyāṇotsavādiṣu varmaśabda prayogācca viṣṇoḥ 
kṣatriyatvamanivāryam |

brāhmaṇānāṃ śivo devaḥ kṣatriyāṇāṃ tu mādhavaḥ |
vaiśyānāṃ tu tathā brahmā śūdrāṇāṃ suranāyakaḥ ||

iti manusmṛtau ca viṣṇoḥ kṣatriyadevatvaṃ spaṣṭamuktam |

nanu veṅkaṭeśvara-viṭaleśvarasthāne viṣṇorīśvaraśabdaśravaṇāt 
paraśurāmāvatāre tasya brāhmaṇakulasambhavaśramaṇāt kathaṃ 
kṣatriyatvamupadiśyata iti cenna - veṅkaṭeśvarasyābhāsaviṣṇutvaṃ tadaṅge 



nāgabhūṣaṇādidharmāṇāṃ dyotanāt mūlavigrahe śaṅkha##-
rajjusarpavadābhāsamātrameva |

kiñca - tatpāṇyadhodeśe śivaliṅgasya darśanāt īśvaraśabdo vyavahriyate | 
viṭhaleśvarasya viṣṇośśirasi śivaliṅgadhāraṇadarśanāt tatra 
ṣaṣṭhītatpuruṣasamāseneśvaraśabdo nirṇītaḥ | rudrāṃśasambhūtasya viśvāmitrasya 
kṣatriyotpannasyāpi tapasā brāhmaṇatvaṃ nārāyaṇāṃśasaṃbhūtasya paraśurāmasya 
brāhmaṇotpannasyāpi vyāpāreṇa kṣatriyakāryakāraṇatvaṃ dṛṣṭam | tacca 
rudradaivatyacaruvyatyāsahetukamiti harivaṃśe pratipāditam - 

bhṛgoścaruviparyāse śaivavaiṣṇavayoḥ purā |
jagatyāṃ vaiṣṇavāṃśaśca jāmadagnyo hyajāyata ||

viśvamitrastu śaivāṃśairgādhiḥ kuśikanandanaḥ |
janayāmāsa putrantu tapovidyāśamātmakam ||

prāpya brahmarṣisamatāṃ gataḥ || iti |

tasmācchivasya brāhmaṇtvaṃ brāhmaṇādhipatitvaṃ ata eva sarvotkṛṣṭatvaṃ ceti - 

rudrapiṇḍodbhavo vipro rudraṃ sarveśvaraṃ vibhum |
mohenaiva na jānāti tātaṃ veśyāsuto yathā ||

yaḥ putraḥ pitaraṃ dveṣṭi taṃ vidyādanyaretasam |
yo viprān satataṃ dveṣṭi taṃ vidyādantyaretasam ||

ityādinā skānde dṛśyate | ataḥ rudrasya brāhmaṇatvāt brāhmaṇotpattihetutvācca 
rudradveṣiṇāṃ brāhmaṇebhyo bahiṣkāra iti ghaṇṭāghoṣaḥ |

ādatta pitaro garbhaṃ kumāraṃ puṣkarasrajam | yadeha puruṣassaditi taṃ patnī prāśnāti 
pumāṁsaṃ samājānukā bhavati iti āpastambagṛhyasūtre brāhmaṇasya 
rudrapiṇḍahetutvaṃ śrūyate |



nanu vasvādipāṭhena ekādaśarudrāṇāmeva atra nirdeśa iti cenna 
teṣāmīśvarāṃśatvenaiva rudratvavyapadeśo yuktaḥ aṃśāṃśinorabhedāt | 
prakṛtivikṛtinyāyena śrāddhādau tadvadutpattiḥ | tasmādviṣṇvādyapekṣayā 
rudrasyaiva sarvotkṛṣṭatvam siddham |

na dvitīyaḥ - eka eva nārāyaṇa āsīt na brahmā neśānaḥ nārāyaṇāt brahmā jāyate 
nārāyaṇādrudro jāyate ityādau śivavannārāyaṇasya kāraṇakāraṇatvādarśanāt eka eva 
nārāyaṇa āsīt ityatra śakterāsītparāśaraḥ itivat ādiviṣṇoḥ 
paramaśivajanyatvamupadiśyate | tathā ṛgvede - viṣṇuritthā paramasya vidvān jāto 
bṛhannabhipāti tṛtīyam iti |

asyārthaḥ - paramasya maheśvarasya itthaṃ bhavena vidvān vettā viṣṇuḥ viṣṇoḥ 
paramaśivavettṛtvaṃ mantrāntare prasiddham - viṣṇo devatvaṃ paramasya vitse iti | 
evambhūto bṛhadviṣṇuḥ bṛhaditi viśeṣaṇaṃ viṣṇoḥ vyūhāvatārāt iti 
rūpāntarātītādiviṣṇu param |

mantrāntare'pi - namo viṣṇave bṛhate karomi | bṛhatte viṣṇo sumatiṃ bhajāmahe 
ityādiṣu sa viṣṇujātassan brahmaviṣṇulokādūrdhvaṃ tṛtīyaṃ kailāsaṃ 
sākṣādādiviṣṇureva saṃrakṣati tasmādajātamaheśvarādādiviṣṇorjanyatvaṃ siddham | 
ajāta ityevaṃ kaścidbhīruḥ prapadyate | rudra yatte dakṣiṇaṃ mukhaṃ tena māṃ pāhi 
nityam iti śvetāśvataramantreṇa śambhorevājātatvavyavasthāpanāt tasyaiva 
kāraṇakāraṇatvaṃ siddham | nārāyaṇādrudro jāyate 
ityādivākyānāmavāntarakālarudraviṣayatvam |

trayaste kāraṇātmāno jātāssākṣānmaheśvarāt ityārabhya - 

viṣṇośca bhagavāṃstadvat brahmāṇamasṛjatpunaḥ 
nārāyaṇaṃ punarbrahmā brahmāṇaṃ ca punarbhavaḥ 

ityādinā kalpāntareṣu paramaśivānugrahādavāntarabhedāḥ bahudhā prapañcitāḥ iti 
vāyusaṃhitāyāṃ dṛṣṭam | eka eva nārāyaṇa āsīt iti kriyayā tasya 
parameśvarajanyatvamupadiṣṭam | tatra tasya mūrtitrayakāraṇatvādarśanāt | 
śrutyantareṣu jagatkāraṇatvaṃ mūrtitrayakāraṇatvaṃ 



ca śivasyaiva nirdiṣṭam | śvetāśvatare - brahmavādino vadanti | kiṃ kāraṇaṃ 
brahma | kutaḥ sma jātāḥ ityupakramya praśnottarapuskāreṇa śivasyaiva parabrahmatvaṃ 
prasādhya - 

yadā tasmanna divā na rātrirna sanna cāsacchiva eva kevalaḥ |
tadakṣaraṃ tatsaviturvareṇyaṃ prajñā ca tasmāt prasṛtā purāṇī ||

ityādinā sakalajagatpūrvabhāvitvena gāyatrīmantravācyatvena śivasyaiva pratipāditatvāt 
yo devānāṃ prathamaṃ purastādviśvādhiko rudro maharṣiḥ ityādinā tasyaiva 
viśvādhikatvamupadiṣṭam | atharvaśirasi - 

dhyāyīteśānaṃ pradhyāyitavyam | sarvamidaṃ brahma-viṣṇu-rudrendrāste 
samprasūyante | sarvāṇi cendriyāṇi saha bhūtairna kāraṇaṃ kāraṇānāṃ dhyātā 
kāraṇantu dhyeyaḥ sarvaiśvaryasampannassarveśvaraśśambhurākāśamadhye śiva eko 
dhyeyaśśivaṅkarassarvamanyatparityajya ityādiśrutiṣu tasyaiva 
kāraṇakāraṇatvanirdeśāt nārāyaṇasya kāraṇakāraṇatve viśvādhikatve ca 
śrutyadarśanāt na sarvathā nārāyaṇasya parabrahmatvamupapadyate | īśānaḥ 
sarvavidyānāṃ ityādinā śivasya pālakatvaṃ nidhanapataye namaḥ sarvabhūtadamanāya 
namaḥ mahāgrāsāya namaḥ ityādiśrutiṣu tasyaiva sarvalayakāraṇatvaṃ dṛṣṭam | 
tasmāttasyaiva parabrahmatvaṃ nispratyūham | janmādyasya yataḥ yato vā imāni bhūtāni 
jāyante ityādau ca jagajjanmādikāraṇatvaṃ brahmalakṣaṇamityuktam |

na tṛtīyaḥ sāmavedaprathamamantre tapaśca te japaśca te ityupakramya karmādhipataye 
namaḥ ityantena sakalakarmādhidaivatvena virūpākṣo'sīti tatra nirdeśāt vaidikānāṃ 
sarvakarmārambhe śivasmaraṇameva yuktam | tathā śaivapurāṇe - 

vaidikassarvakarmāṇi śivamuddiśyakārayet iti 



apavitraḥ pavitro vā sarvāvasthāṃ gato'pi vā |
yaḥ smaredvai virūpākṣaṃ sa bāhyābhyābhyantaraḥ śuciḥ || iti ca śrūyate |

skānde - 

śucirvāpyaśucirvāpi sarvāvasthāsu sarvadā |
yaḥ smaredvai virūpākṣaṃ sa vaiśvānaravacchuciḥ ||

iti śrūyate | manvādiśrutīnāmiva śrutimūlakatvena sarvakarmārambhe 
śivasmaraṇavidhāyakavacananānāṃ vidheyatvam (grāhyatvam) | 
vedamūlakatvābhāvātkarmārambhe viṣṇūddeśapratipādakasmṛtīnāṃ 
sāṅkhyādismṛtivat durbalatvam |

dinaṃ vāraṃ ca nakṣatraṃ yogaṃ karaṇameva ca |
sarvaṃ śivamayaṃ smṛtvā vaidikaḥ karma kārayet ||

iti smṛtau dinavāranakṣatrādikaṃ śivamayamiti śrūyate | tathā ca śrutiḥ - 

viśvaṃ bhūtaṃ bhuvanaṃ citraṃ bahudhā jātaṃ jāyamānaṃ ca yat |
sarvo hyeṣa rudraḥ tasmai rudrāya namo astu ||

ityādi śrutiśateṣu sarvaṃ śivātmakamiti śrūyate |

kiñca - śrāddhaprārambhe - 

īśānaḥ pitṛrūpeṇa mahādevo maheśvaraḥ |
prīyatāṃ bhagavānīśaḥ paramātmā sadāśivaḥ ||

iti śivaprītikaratvena śivārādhanatvena śrāddhakarmakartavyatvamupadiṣṭam | 
tathopasaṃhāre - vāmadevāya namaḥ ityādinā 
śivasmaraṇapūrvakabrāhmaṇavisarjanaśravaṇādupakramopasaṃhārayoḥ 
śivaparatvadarśanāttanmadhyabhāgasyāpi tatparatvameva | tathā śaṅkarasaṃhitāyāṃ 
- 



naimittikāni śrāddhāni śivatuṣṭyarthamādarāt |
kuryātsarvaiḥ svagṛhoktaṃ śivārādhanabuddhitaḥ || iti |

laiṅge - 

gayārudrapade piṇḍaṃ yo dadāti subhaktitaḥ |
sa saptakulamuddhṛtya śivaloke mahīyate ||

īśānaviṣṇukamalāsanakārtikeya-vahnitrayārkarajanīśa ityādinā tatra 
prathamaṃmīśānapādasyaivopadeśāt | gayāyāṃ śrīrudrapādādisamastapādeṣu 
dattamastu iti bodhāyanasūtravacanāt śrāddhaṃ sarvaṃ śivaprītikarameva |

nanu śrāddhasaṃrakṣakaśrīmahāviṣṇoriti vacane tasyaiva 
śrāddhasaṃrakṣakatvenopadeśāt śrāddhaphaladātā sa eveti cenna | 
viśvedevādigaṇādhikāritvena viṣṇunirdeśaḥ kṛtaḥ | rājabhāṇḍāgāre 
bhṛtyanirdeśavat viṣṇostatsaṃrakṣakatvaṃ nirdiṣṭam | skānde - 
vyāsabhujastambhanānantaraṃ vyāsaṃ prati viṣṇuvacanam - 

yajñakartā ca devendro vedakartā ca vākpatiḥ |
ahameva jagatkartā mama kartā maheśvaraḥ || iti |

anena vacanena śivasyaiva sarvādhikatvamupadiśyate | yo rudro'gnau yo'psu ya oṣadhīṣu yo 
rudro viśvā bhuvanāviveśa iti śrutau jalādhiṣṭhānatayā rudrasyaiva sthityupadeśāt | 
snānakāle'pi - vāsadevamantreṇa jalādhiṣṭhānarudraṃ smṛtvā snānaṃ kuryāt | 
tathā śātātape - 

vāmadeveti mantreṇa jalādhyakṣaṃ sadāśivam |
smṛtvā snānaṃ sadā kuryātsarvapāpanivṛttaye ||

ityādinā snānakāle śivaprārthanādarśanāttadeva yuktam |



sauramaṇḍalamadhyasthaṃ sāmbaṃ saṃsārabheṣajam |
nīlagrīvaṃ virūpākṣaṃ namāmi śivamavyayam || iti gautamasmṛtau - 

sūryo mukhyaśarīraṃ syācchivasya paramātmanaḥ iti śaṅkarasaṃhitāyāṃ - 
sūryamaṇḍalāntarvartitvaṃ sūryasya mukhyaśarīratvaṃ copadiṣṭam | tasmācchivasyaiva 
parabrahmatvaṃ siddham |

nanu eṣo'ntarāditye hiraṇmayaḥ puruṣaḥ ityārabhya kapyāsaṃ puṇḍarīka mivākṣiṇī 
ityādinā chāndogye - sūryamaṇḍalābhivyaktapuruṣasyākṣidvayopadeśāt 
dhyeyassadā savitṛmaṇḍalamadhyavartī ityādinā nārāyaṇasya 
sūryamaṇḍalāntarvartitvanirdeśāt bhargaśabdavācyatvaṃ tasyaiveti cenna - 
antastaddharmopadeśāt ityadhikaraṇe tannirākṛtam | nīlakaṇṭhabhāṣye 
sūtasaṃhitādhyānayogakhaṇḍe ca śivasya sūryamaṇḍalāntarvartitvena 
tanmantrārthasyopadeśāt kapyāsaṃ puṇḍarīkamivākṣiṇī iti vākye kaṃ udakaṃ kiraṇaiḥ 
pibatīti kapiḥ sūryaḥ tenāsitaṃ vikasitaṃ puṇḍarīkamivetyanena tṛtīyalocanasya 
mukulīkṛtatvamarthātsiddhamiti bahudhā nirūpitam | śatarudrīye - asau yo'vasarpati 
nīlagrīvo vilohitaḥ ityādinā sūryamaṇḍalāntarvartitvaṃ śivasyaiva prasādhitam | stomaṃ 
vo adya rudrāya sikvase | kṣayadvīrāya namasā vidhema iti śrutau 
sarvadevatānamaskārastotrādīnāṃ śivasamarpaṇāvidhiśravaṇāt sarvadevanamaskāraḥ 
keśavaṃ pratigacchati iti vākyānāṃ vedaviruddhatvāt sāṃkhyasmṛtivacanavanna 
vidheyatvam |

kiñca - pañcaśīrṣopanayena iti vākye śiraḥpañcakaviśiṣṭatrilocanamaheśvare 
sandhyāvandanaviniyogavyavasthāpanāt viniyogānusāreṇa sarvavākyānvayo yuktaḥ | 
tatprakaraṇe tu bhargo devasya rudrātmana iti padena bhargapadasya rudraparatvasya 
spaṣṭamuktatvāt śrutismṛti-virodhe tu śrutireva balīyasī iti nyāyena 
śrutyarthānuguṇyena vākyārtho yojanīyaḥ |

atra kecit - śramātyasamarpitadravyāṇāṃ yathā rājādhīnatvaṃ tathā 
viṣṇusamarpitanamaskārādīnāṃ śivādhīnatvamiti vadanti |



yathā corasamānītaṃ kirīṭādivibhūṣaṇam |
corairyathā na dhāryaṃ syāttathā devanamaskṛtiḥ ||

yathā nadyādayaḥ sarve samudre praviśanti hi |
sarvadevanamaskāraḥ mahādeve tathā dhruvam ||
na śakyate dvayaṃ dhartuṃ brahmaviṣṇvādibhissadā |

iti skānde śrūyate | ato na kaścidvirodhaḥ |

nanu viṣṇudharmottare smārtācamanalakṣaṇānantaraṃ - atha keśavādibhirityādinā 
purāṇācamanaṃ vaidikānāṃ vidheyatvena pratipāditamiti cenna |

śrautamācamanaṃ proktaṃ yajyādīnāṃ nirantaram |
smārtamācamanaṃ jñeyaṃ smārtakarmāvalambinām ||

iti gautamasmṛtau smaraṇāt keśavādināmabhirācamanaṃ tāntrikamevti vedyam | 
vaidikānāṃ smārtānāmapi mūtrotsarjanādikāleṣu keśavādibhirācamanaṃ 
kathamakartavyamiti cenna - brāhmaṇānāṃ śivadevatvāt 
śivanāmabhirācamanameva kartavyam |

brahmayajñādikāleṣu śrutyācamanamiṣyate |
somayāgādikāleṣu śrautācamanamīryate ||
sandhyādismārtakṛtyeṣu smṛtyācanamīritam ||

mūtrādyutsarjane kāle purāṇācamanaṃ smṛtam |
śivanāmādibhiḥ pañca viṃśatyā kurutādbudhaḥ ||

iti vṛddhaśātātapasmṛtidarśanāt tadeva yuktam | ūrdhvapuṇḍrādikaṃ na 
vaidikaparigrāhyaṃ tāntrikatvāt | taduktaṃ pārāśarapurāṇe - 

śrautaliṅgantu vijñeyaṃ tripuṇḍroddhūlanādikam |
aśrautantūrdhvapuṇḍrādi naiva tiryak-tripuṇḍrakam ||



śātātape - 

ūrdhvapuṇḍraṃ mṛdā kuryāllīlayāpi kadācana |
tadākāreṇa śastreṇa pīḍyate yamakiṅkaraiḥ ||

gāruḍasmṛtau ca - 

tripuṇḍraṃ suraviprāṇāṃ vartulaṃ nṛpavaiśyayoḥ |
ardhacandrantu śūdrāṇāṃ anyeṣāmūrdhvapuṇḍrakam ||

sūtasaṃhitā-brahmagītāsu ca - 

ūrdhvapuṇḍraṃ lalāṭe tu vartulaṃ vārdhacandrakam |
mohenaiva prakurvanti pāṣaṇḍopahatā janāḥ ||

śaṅkhacakragadāpadmādyaṅkanaṃ vigrahe svake |
mohenaiva kariṣyanti pāṣaṇḍopahatā janāḥ ||

viṣṇusmṛtau - 

yathā śmaśānagaṃ kāṣṭhamanarhaṃ sarvakarmasu |
tathā cakrāṅkito vipraḥ sarvakarmabahiṣkṛtaḥ ||

vibhūtiryasya no phāle kaṇṭhe rudrākṣamālikā |
mukhe pañcākṣaro mantrastaṃ tyajedantyajaṃ yathā ||

gautamasmṛtau - 

mukhe mantraṃ hṛdi dhyānaṃ mastake liṅgadhāraṇam |
śikhā  rudrākṣabhasmāni iti brāhmaṇalakṣaṇam ||



brāhmaṇaḥ kulajo vidvānūrdhvapuṇḍradharo yadi |
taṃ gārdabhaṃ samāropya rājā rāṣṭrātpravāsayet ||

kulīno brāhmaṇo vidvānūrdhvapuṇḍradharo yadi |
varjayettādṛśaṃ vipraṃ madyocchiṣṭaghaṭaṃ yathā ||

kiñca - gautame tatprāyaścittavidhirapi śrūyate - 

ūrdhvapuṇḍraṃ mṛdāśvitya patravartulacihnadhṛt |
tripuṇḍradharaṇādeva bhasmanā pūyate naraḥ ||

aṅkite śaṅkhacakrādyaiḥ śarīre devatāyudhaiḥ |
tripuṇḍradhāraṇādeva bhasmanā pūyate naraḥ ||

agninā dahyate gātraṃ yaḥ pumān vyādhivarjitaḥ |
rudrākṣadhāraṇādeva bhasmanā pūyate dvijaḥ || iti |

sāmaśākhāyāṃ - 

madyaṃ pītvā gurudārāṃśca gatvā 
svarṇasteyaṃ brahmahatyāṃ ca kṛtvā ||

bhasmacchanno bhasmaśayyāṃ śayāno 
rudrādhyāyī mucyate sarvapāpaiḥ ||

ityādinā bahuśrutismṛtibhirbhasmarudrākṣaliṅgadhāraṇādimāhātmyaṃ 
sarvādhikaraṇe bahudhā prapañcitam |

nanu vedopabṛṃhakasmṛtipurāṇānāmavaidikatantramārgapratipādakatvābhāvāt 
ūrdhvapuṇḍrādikaṃ tiryagbhasmatripuṇḍravadvaidikamiti cenna - taduktaṃ pārāśare 
- 

purāṇe dharmaśāstre vā yo'rthaḥ śrutyā virudhyate |
tantrārthassa tu vijñeyo mānasena manīṣibhiḥ ||



iti śravaṇāt vedaviruddho'rdhvapuṇḍrādikasya smṛtipurāṇapaṭhitatve'pi 
vedamūlakatvābhāvānna vaidikaparigrāhyatvam |

gauḍe vidyā tapaścole dayā kāśmīramaṇḍale |
āryadeśe sadācāro mantrasiddhistu kerale ||

iti pārāśarapurāṇavacane hyāryāvartadeśācārasya sarvotkṛṣṭatvapratipādanāt 
taddeśe keśavanāmordhvapunḍrasālagrāmapūjādikasya bahuśo'dṛṣṭatvāttadācāra 
eva vidvadramaṇīya iti cettadayuktam | tatraiva - 

madhyadeśādisaṃsiddhasadācāraṃ samācaret |
smṛtimantraviruddhantu tatrāpi na samācaret ||

sarvadeśeṣu yatsmṛtyā śrutyā vā vihitaṃ yathā |
ācāro'pratiṣiddhaśca sa pramāṇaṃ na saṃśayaḥ ||

nanu keśavādināmnāṃ vedoktatvābhāve'pi  yajñopavītavadācaraṇīyamiti cettadasat | 
yajño'pavītavidhānasya gṛhyapariśeṣe - yajñopavītaṃ paramaṃ pavitraṃ iti 
mantrapratipādanāt śrutivirodhābhāvāt brahmopaniṣaddarśanācca | 
tadvatkeśavādināmnāṃ śrutipratipādyanvābhāvāttāntrikatvamanivāryam | 
śivaliṅgasya śrutisiddhatvāt vaidikapūjārhatvamupapadyate | yajuśśākhāyāṃ 
nidhanapataye namaḥ ityārabhya etatsomasya sūryasya sarvaliṅgagaṁ sthāpayati 
pāṇimantraṃ pavitraṃ ityantena śivaliṅgasya parabrahmatvena sarvopāsyatvaprakaṭanāya 
pratipadaṃ namaskārapūrvakaṃ sarvātmakatvaṃ śrūyate |

līyate'sminnantyakāle jagatsarvaṃ carācaram |
sṛṣṭikāle bahiryāti tasmālliṅgaṃ parātparam ||



iti laiṅga vyutpatyā liṅgasya mahāmahimātiśayitva niścitam | 
tasmācchrutipurāṇasiddhatvāt liṅgaṃ vaidikameva | 
vedamūlakatvābhāvādviṣṇuvigrahasālagrāmadevatāpūjanasya tāntrikatvameva |

kiñca - viśṇośśivaliṅgārādhakatvaṃ ṛgvede śrūyate - 

tava śriye maruto arcayanta rudra yatte janima cāru citram | padaṃ yadviṣṇorupamaṃ 
nidhāya tena pāsi guhyaṃ nāma gonām iti | brahmakaivarte - 

raudraṃ samabhyarcya hi liṅgamādau śilāmayaṃ cāru haristu bhaktyā |
sudurlabhaṃ vaiṣṇavamādyamagryamavāptavāneṣa parātparaṃ tat || iti 

tathā parāśarapurāṇe - 

raudraṃ liṅgaṃ mahāviṣṇurbhaktyā śuddhaśilāmayam |
cāru citraṃ samabhyarcya labdhavān paramaṃ padam ||

sā ca lakṣmīssamākhyātā mahāviṣṇo'stu durlabhā |
yaśca liṅgaṃ samabhyaryca sampūjyaṃ sarvacetanaiḥ |

ityādinā ca sarvatraprasiddhopadeśādhikaraṇe bahudhā prapañcitam |

nanu rudrasya tatpraṇītatatpratipādakāgamapurāṇānāṃ tāmasatvamiti yaduktaṃ 
tadasamañjasam | rudro vā eṣa yadagnistasyaite tanuvau ghorānyā śivānyā iti śrutau - 
rudrasya parabrahmaṇaḥ ghoraśarīratvena jagatsaṃhārakatvaṃ aghoraśarīratvena 
jagatkāraṇatvaṃ jagatpoṣakatvaṃ ca pratipādyate | saṃhārasya krūradharmatvādrudrasya 
saṃhārakartṛtvāttāmasatvaṃ viṣṇośca prapañcapoṣakatvena sāttvikatvamiti cenna | 
saṃhārakartṛtvābhāve nirīśvaratvaprasaṅgāt yato vā imāni bhūtāni jāyante yasya 
brahma ca kṣatraṃ cobhe bhavata odanaṃ ityādiśrutiṣu 



saṃhārasya  brahmadharmatvena vivakṣitatvāt na śaṅkanīyam | asti rudrasya viprendrā iti 
sūtasaṃhitāyāṃ sūtagītāsu kālarudrasyāpi brahmaviṣṇvādibhyo'dhikatvamupadiṣṭam | 
viṣṇorantastamassatvaṃ bahirastīti daśa śaivapurāṇāni ityārabhya - 

vaiṣṇvāni ca catvāri tāmasāni munīśvarāḥ |
kṣatriyāṇāṃ śrutādharmāsteṣu taddevatā hariḥ ||

tamaḥ kṛṣṇamudāsīnaṃ kūṭakṛtyaviśāradam |
nidrālayasyapramādādipañcadhā syāttu tāmasam ||

nidrālasyapramādādyāstadguṇāḥ parikīrtitāḥ |
kṛṣṇo viṣṇussmṛtaḥ śeṣaśāyī bhaktavimohakaḥ ||

ityantaṃ śivarahasyakhaṇḍasambhavakāṇḍaprathamādhyāye darśitam | śrutirapi - 
umāsahāyaṃ parameśvaraṃ prabhuṃ trilocanaṃ nīlakaṇṭhaṃ praśāntaṃ iti kaivalye | 
prapañcopaśamaṃ śāntaṃ śivamadvaitaṃ iti māṇḍūkye'pi śivasyāpi 
paramsātvikatvavyapadeśāt sarvādhikatvaṃ śrūyate | ato na tāmasatvakalaṃkaprasaṅgaḥ 
| etacchāstrayonitvādhikaṇe bahudhā prapañcitatvādatra saṃkṣiptam |

yāgakriyāsu rudrahomānantaramapa upaspṛśyetyanena tāmasadevatātve 
hyamāṅgalyadevatātveceyameva mukhyadṛṣṭāntaḥ iti yaduktaṃ tadasamañjasam | 
śrautaśuṇṭhaprasaṅgāt | apaḥ pariṣiñcati | rudrasyāntarhityai iti yajuśśrutau āpaḥ 
pariṣecanasya rudrāntardhānārthakatvena kaṇṭhoktyā nirdiṣṭatvāt | skānde vyāsa##-

devatānāñca sarveṣāṃ prabhuḥ sāmbastrilocanaḥ |
tasmānmahādeva iti procyate vedavedibhiḥ ||
ata evādvitīṃyatvameka eveti vai śruteḥ ||



tadbhṛtyairbrahmaviṣṇvādyairnāhutiḥ parigṛhyate |
tadvailakṣaṇyasidhyarthaṃ rudrasya parapātmanaḥ ||

sarvayāgeṣu homeṣu rudrāntardhānasiddhaye |
jalopasparśanaṃ proktaṃ nīlakaṇṭasya śūlinaḥ || iti |

tathā kūrme - 

yathākramaṃ samabhyarcya bhojayitvā prabhuṃ bhuvi |
preṣayitvātha bhṛtyānāṃ yathā pūjāvidhīyate ||

tathā rudraṃ mahādevaṃ sarvayajñaphalapradam |
datvāhutiṃ tato bhaktyā tadantardhānasiddhaye ||

jalopasparśanaṃ proktaṃ tato devasamarcanam || iti |

kiñca - śivasyetaradevatāsāmānādhikaraṇyarāhityaṃ mantropaniṣadi śrūyate - 

na tasya kāryaṃ karaṇañca vidyate na tatsamaścābhyadhikaśca dṛśyate ityārabhya eka 
eva rudro na dvitīyāya tastha ityādinā advitīyatvādikaṃ tasyaivopadiṣṭam |

nanu naiṛtarākṣasādiprakaraṇapāṭhāt śivasyāpyapakṛṣṭatvamiti cettadayuktam | 
tadāpastambasūtre ca agnergavāṃ brāhmaṇasya ityādinā agnigobrāhmaṇādisparśasya 
patitāmedhyarajasvalāsparśasyeva snānavidhiśravaṇāt ekavākyapāṭhācca na 
prakaraṇaikyadoṣaḥ | tathā ca smṛtirapi - 

gāmagniṃ śrotriyaṃ caiva patitaṃ ca rajasvalām |
brahmabandhuṃ tathā spṛṣṭvā savāsā jalamāviśet ||

iti darśanātsarveṣāṃ aśucitvamahetukam | tasmāt śivasyaiva sarvādhikatvaṃ 
niṣpratyaham |

kiñca - sūtasaṃhitāyām - bhedābhedastathābhedo bheda etanmatatrayam iti 
dhruvaṃ kaścit brūte sakalamaparastvadhruvamiti paro dhrauvyādhrauvye iti mahimnastave 



pratijñāsiddherliṅgamāśmarathyaḥ ityārabhya bhagavatā vyāsena matatrayasyaiva 
bhedābhedakrameṇa vyapadeśāt jaiminyādivaidikairapi pūrvapakṣasyāpyayogyatvena 
viśiṣṭamatasyopekṣaṇīyatvāt tathā bhaṭṭabhāskarādivaidikarapi bhedābhedamatasyaiva 
pāramārthikatvena vyavasthāpanāt bhedādivedasiddhamatatrayānantarbhāvāt 
viśiṣṭamatasya tāntrikatvaṃ durvārameva |

uta - etāvanto vai paśavo dvidhā dvipādaścatuṣpādaśca tasmādrudraḥ 
paśūnāmadhipatiḥ eṣāmīśe paśupatiḥ paśūnāṃ catuṣpādamuta dvipadāmiti 
brahmādayaḥ paśavaḥ ityādau brahmādīnāṃ paśutvaṃ jñātvā devaṃ 
sarvapāśāpahāniḥ kṣīṇaiḥ kleśaiḥ sarvamṛtyuprahāṇiḥ jñānanirmathanābhyāsāt 
pāśaṃ dahati paṇḍitaḥ ityādinā māyāyāḥ pāśatvaṃ paśūnāṃ pataye namo namaḥ 
ityādau parameśvarasya paśupatitvasya spaṣṭamupadiṣṭatvāt 
paśupatipāśapadārthatrayapratipādakaśaivaśāstrasya vedamūlakatvādvaidikatvam | 
cidacidīśvaraparibhāṣāpradhānarāmānujaśāstraṃ vedamūlakatvābhāvādavaidikamiti 
ghaṇṭāghoṣaḥ |

rudreṇānnamamṛtaṃ devā vai bhoktukāmā vedāśca kāmayante rudrabhaktaṃ 
bhuñjīthāḥ ityādiśrutisiddhatvāt śivaprasādasya vaidikaparigrāhyatvaṃ 
tantrapradhānatvādviṣṇuprasādasya tāntrikaparigrāhyatvaṃ niṣpratyūham |

dagdhadehānāṃ punardahanamayuktaṃ dagdhasya dahanaṃ nāsti pakvasya pacanaṃ na hi 
ityādau dagdhasya punardahananiṣedhadarśanāt tadaṅgīkāre dīkṣāyāḥ vaiphalyameva |

kiñca - dahanāṅgīkāre smārtāgnirvā  śakradhāraṇadīkṣānugatavaiṣṇavāgnirvā  

nādyaḥ - smārtāgninā dahanāṅgīkāre vaiṣṇavadīkṣitasya baddhajīvavatpretatvaṃ 
tadanantaramapi pitrādīnāṃ vasurudrādityalokānupraviṣṭatvaṃ caturthapuruṣasyāpi 
svargalokaprāptisambhavāt vaiṣṇavadīkṣitānāṃ viṣṇusārūpyavidhāyakaśāstrāṇāṃ 
vaiyarthyāpattiḥ | dīkṣāyāḥ niṣphalatvaṃ 
cakradhāraṇasamāgatavaiṣṇavāgnerviniyogābhāvācca |

na dvitīyaḥ - vaiṣṇavāgneḥ pāñcarātrāgamaprakaraṇapaṭhitatvāttaddahanasyāpi 
tāntrikatvaṃ durvārameva |



kūrme - 

kāpālaṃ pāñcarātraṃ ca yāmalaṃ vā mamārhatam |
evaṃ vidhāni cānyāni mohanārthāni tāni tu || iti |

tathā brahmāṇḍe - 

kāpālaṃ lākulaṃ vāmaṃ pāñcarātraṃ tathaiva ca |
mumukṣubhirna sevyāni vedamārgavirodhataḥ ||

pārāśarapurāṇe - 

dharmādharmādivijñāne hyāgamāḥ puruṣoditāḥ |
pāñcarātrādayaḥ sarve na pramāṇamiti sthitiḥ ||

skāndapurāṇe - 

pāñcarātrādimārgāṇāṃ vedamūlatvamasti cet |
pramāṇaṃ tantravijñeyaṃ na svatantrāḥ kadācana || iti 

śrutipathagalitānāṃ tantramārgapraveśaḥ iti ca sūtasaṃhitāyāṃ bahuśo darśanāt 
tanmatamupekṣyam |

nanu padmapurāṇottarabhāge idaṃ mahopaniṣadi proktaṃ cakrādidhāraṇaṃ iti vākye 
śaṅkhacakrādidhāraṇasya bahuśrutipratipāditatvaśravaṇāt 
pāñcarātrāgamādyanusāripurāṇavākyānāṃ mānabhāvāt | tathā pārāśarapurāṇe ##-

yattu tantrānurodhena kathitaṃ tatparityajet |
purāṇe dharmaśātre vā yatnato vaidiko dvijaḥ ||

ityuktvā tantrānurodhitvaṃ kathaṃ jñātavyamityāśaṅkyāha - 

purāṇe dharmaśāstre vā yo'rthaśśrutyā virudhyate |
tantrārthassa tu vijñeyaḥ sarvadā vaidikottamaiḥ ||



smṛtayaśca purāṇāni bhāratapramukhāni ca |
vedānusaraṇatvena prāmāṇyāmiti niścitam ||

iti darśanācca cakrādilāñchanastha pratyakṣavidhāyakaśrutyabhāvāt caraṇaṃ pavitraṃ 
iti śrutau anyathā viniyogadarśanāt gandhadvārādimantrāṇāmanyathā 
viniyogadarśane'pi prakaraṇānukūlāṅgīkārāt caraṇapadasya cakraparatve 
mānābhāvācca | pavitraṃ caraṇaṃ cakraṃ lokadvāraṃ sudarśanam ityādi 
naighaṇṭukavākyānāmamūlatvānmānābhāvaḥ tāpaḥ puṇḍrastathā nāma mantro 
yāgaśca pañcamaḥ ityādi 
tāntrikapañcasaṃskāravidhāyakapāñcarātrāgamavākyānāṃ 
vedamūlakatvābhāvādvaiṣṇavamataṃ tāntrikamiti niṣpratyūham | taduktaṃ śaivapurāṇe 
- 

rudraḥ sviṣṭakṛdagnirityanudinaṃ mucanti homakriyāṃ 
necchante paśubandhanasya ca vidhiṃ rudraḥ paśūnāṃ patiḥ |
śrīrudrapratipādikāṃ bhagavatīṃ tāṃ bhargaśabdānvitāṃ 
gāyatrīmapi santyajanti vibudhāḥ viprāḥ kathaṃ vaiṣṇavāḥ ||

iti vyapadeśāt | ato jīvotpattividhāyakapāñcarātrāgamaviśiṣṭādvaitavaiṣṇavamataṃ 
vaidikairanaṅgīkaraṇīyam |

tanmatasya vedabāhyatve hetvantaramāha - 

tacca kartuḥ karaṇam || 43 ||

saṅkarṣaṇātpradyumnasaṃjñi mano'jāyata iti karturjīvāt karaṇasya manaso janyatvaṃ na 
sambhavati kutaḥ  ajñasya jīvasyāntaḥkaraṇanirmāṇasāmarthyābhāvāt etasmājjāyate 
prāṇo manaḥ iti parabrahmaṇa eva mānasotpattiḥ śrūyate | tasmāt 
śrutiviruddhārthapratipādanādasyāpi tantrasya prāmāṇyaṃ pratiṣidhyata iti vyācakṣate 
uta kṣetrajñasya antaḥkaraṇavaiśiṣṭyena vā mānasajanakatvamavaiśiṣṭyena  



nādyaḥ - tanmate tadantaḥkaraṇasyāpi jīvajanyatvāṅgīkārāt antaḥkaraṇasya jīvasya 
ca śarīrendriyādyabhāvena svasāmarthyābhāvācca jīvāntaḥkaraṇapravṛttau 
śarīrādyaṅgīkāre bahutvādanavasthādoṣaprasaṅgaḥ |

na dvitīyaḥ - svasāmarthyena mānasajanyatvāṅgīkāre 
śarīrendriyādijagajjanmādikāraṇatvaṃ kiṃ na syāt  tasya jagajjanmādihetutve 
jagadīśvarasya na kiñcitprayojanam | jīvasya ahamajñaḥ ityādyavidyānubhavadarśanāt 
jñā'jñau dvāvajau iti śrutivirodhaprasaṅgāt tasmin satyasaṅkalpādidharmāṇāṃ 
adṛṣṭatvācca | tasmānmānasasya jīvajanyatvavyavasthāpakapāñcarātramatamayuktam |

nanu saṅkarṣaṇādayastrayo na jīvarūpāḥ kintu vāsudevavadvijñānasvarūpā īśvarā 
evetyāśaṅkāyāmāha - 

vijñānādibhāve vā tadapratiṣedhaḥ || 44 ||

vāśabdātpūrvapakṣo viparivartate | vijñānaṃ ca ādiśceti paraṃ brahma vijñānādi 
saṅkarṣaṇapradyumnāniruddhānāmapi parabrahmabhāve sati tadapratiṣedhaḥ tayoḥ 
matavirodhaśrutivirodhayorapratiṣedhaḥ virodho na pratiṣidhyata ityarthaḥ | yatra kutrāpi 
śrutiṣu brahmaṇo ghaṭapaṭādivajjīvotpattestajjīve manaḥ kāraṇatvasya 
cādarśanādvedabāhyapāñcarātrāgamaniṣedho'pyabādhita iti veditavyam | 
pāñcarātrāgame'pi viṣṇusārūpyāpannānāṃ muktātmanāṃ 
manaḥkāraṇatvamabhidhīyate | tasmānnārāyaṇabhāvāpannatve'pi 
saṅkarṣaṇāditrayāṇāṃ paramātmavanmanaḥkāraṇatvaṃ na vyapadiśyate | 
tadaṅgīgāre hyananteśvaraprasaṅgādanavasthā ca | 
vāsudevādhikyabodhakavākyānāmaprāmāṇyaṃ prasajyeta | sāṃkhya-yoga##-
tadvatkāraṇatvābhāvāt saṃkarṣaṇāditrayāṇāmīśvaratvāṅgīkāre vāsudevasya na 
kiñcitprayojanaṃ ekenaiva kāryasiddheḥ | 

bhagavāneka eva vāsudevaḥ paramārthatattvam iti 
pratipādakapāñcarātrāgamasiddhāntahāniḥ anīśvarāṇāṃ saṅkarṣaṇādīnāṃ 
vāsudevatulyatvavyapadeśe vāsudevādutpattirnabhyupagamyate | 
tasmātsaṅkarṣaṇādijanyatvavidhāyakapāñcarātrāgamavirodho durnivāraḥ | 
ākāśaprāṇādivatsaṅkarṣaṇādīnāṃ brahmatvavidhāyakaśrutyadarśanāt 
tatprakriyāyāḥ vedabāhyatvamucitam | madbhakto 



hi mamādhikaḥ iti tāntrikanyāyānusaraṇena saṅkarṣaṇādīnāṃ 
tadadhikatvavyavasthāpane tajjanyatvata-drupāsakatvavirodhaḥ | tadapakṛṣṭe 
manaḥkāraṇatvaṃ nopapadyate | tasmātsarvathā 
śrutiyuktyanubhavavirodhātpāñcarātramataṃ vivekibhirnādaraṇīyam |

nanu - 

sāṃkhyaṃ yogaḥ pāñcarātraṃ vedāḥ pāśupataṃ tathā |
jñānānyetāni rājarṣe viddhi nānāmatāni vai ||
etāni mānabhūtāni nopahanyāni yuktibhiḥ |

iti bhārata-siddhāntāgama-pārāśarasmṛtiṣu sāṃkhyādimatānāṃ 
vidheyatvam | pāśupatasya tattulyatvopadeśātkathaṃ śaivaṃ tasmādadhikamiti cenna ##-
tathā pāśupataśabdasyāpi daśavidhavaidikatāntrikaśaivaparatve'pi prakaraṇānukūlārtho 
nirdiśyate |

kiñca - siddhāntaśikhāmaṇau bhārate ca śaivapāśupatamatayorvailakṣaṇyaṃ 
śaivamatasya pāñcarātrapāśupatādibhyassamutkṛṣṭatvaṃ ca samyagupadiṣṭam |

āgamā bahudhā proktāśśivena paramātmanā |
śaivaṃ pāśupataṃ somaṃ lākulaṃ ceti bhedataḥ || iti |

ghaṭapaṭayoriva śaiva-pāśupatayoḥ parasparavailakṣaṇyaṃ vidhīyate | kiñca - 

vedaikadeśavartibhyassaṃkhyādibhyo mahāmune |
sarvavedānusāritvāt śaivatantraṃ viśiṣyate ||

iti tatraiva sāṃkhyayogapāñcarātrapāśupatādīnāṃ 
vedaikadeśavartitvenāpakṛṣṭatvaṃ śaivamatasya sarva vedamayatvena 
samutkṛṣṭatvaṃ ca vyācakṣate | mahimnastave'pi 

trayī sāṃkhyaṃ yogaḥ paśupatimataṃ vaiṣṇavamiti |
prabhinne prasthāne paramidamadaḥ pathyamiti ca ||



rucīnāṃ vaicitryādṛjukuṭilanānāpathajuṣāṃ |
nṛṇāmeko gammastvamasi payasāmarṇava iva ||

iti paricchinnasāṃkhya-yoga-pāñcarātra-pāśupatādimatānāṃ 
ṛjukuṭilamārgeṇa sarveṣāṃ samudra-nadī-nyāyavacchive'pyekatvopadeśāt 
śaivamatasya sarvamatādhikyamiti ghaṇṭāghoṣaḥ |

kiñca - vedatulyabhārate ānuśāsanikaparvaṇi 

kimāhurbharataśreṣṭha pātraṃ viprāssanāanam |
liṅginaṃ brāhmaṇaṃ cāpi brāhmaṇaṃ cāpyaliṅginam ||

iti yudhiṣṭhirapraśne - 

sadvṛttimapi vijñāya liṅgena cetarāya ca |
deyamāhurmahārāja ubhāvetau tapasvinau ||

iti bhīṣmaprativacanena liṅgadhāribrāhmaṇānāṃ mukhyadānapātratāyāḥ vā pakṣe 
tadbhinna brāhmaṇānāṃ dānapātratvasya ca nirdeśāt 
liṅgadhāraṇāvacchinnaśaivamatasya sarvādhikatvamarthātsiddham | ata eva 
sarvavedamayaśaivamataviruddhatvena sāṃkhyādayo'tra bhagavatā pārāśaryeṇa nirastāḥ 
| tathāpi sāṃkhyayogapāñcarātrāṇāṃ kapila-hiraṇyagarbhanārāyaṇakartṛkatvena 
pauruṣeyatvaṃ parabrahmābhidhānapaśupattipraṇītatvena 
pāśupatāgamānāmapauruṣeyatvaṃ vedavatprāmāṇyaṃ ca | tatraikadeśāgamānāṃ 
nimittamātradyotakatvena vedavirodha iti cet vedaikadeśe - so'kāmayata sa īkṣāṃ cakre 
ityādau nimittakāraṇamātradarśanāt teṣāmaprāmāṇyaṃ prasajyeta |

uta - kimetānyekaniṣṭhāni pṛthaṅniṣṭhāni vā mune | ityādinā kiṃ 
sāṃkhyayoga-pāśupata-veda-pāñcarātrāṇyekatattvaparāṇi  pṛthak 
tattvapratipādanaparāṇi vā  yadyekatattvapratipādakāni  kiṃ tadekatattvam  yadā tu 
pṛthak tattvapratipādakāni tadeṣāṃ parasparaviruddhārthapratipādanaparatvāt vastuni 
vikalpāsaṃbhavāccaikameva pramāṇamaṅgīkaraṇīyam | pauruṣeyāṇāṃ hi 
parasparaviruddhavstuvāditvena āpauruṣeyatvena nirastapramādādinikhiladoṣa##-
prāmāṇyaṃ durlabham | vedavedyaśca parabrahmabhūtaśśiva eva |



sarvaṃ khalvidaṃ brahma sarvo vai rudraḥ ityādinā vedāntavedyaḥsarvātmakaḥ 
parabrahmābhidhānaśśiva eka eva vastviti niścīyate |

kiñca - śivoktanigamāgameṣu mahādevābhidhānasya parabrahmaṇaḥ 
mūrtā'mūrtasya ṣaḍguṇaiśvarya pūrṇasya 
hiraṇmayasūkṣmavyūhavibhavabhedabhinnatvamupadiṣṭam | vīrāgame - 

brāhmaṇānāṃ hi tadbrahma mahādevākhyayājinām |
śivajñānakaraṃ śāstraṃ sarvopaniṣadaṃ mahat ||

yathādhikāraṃ bhaktaistu jñānapūrveṇa karmaṇā |
abhyarcitaṃ mahādevaṃ saṃsārāmayabheṣajam ||

prāpyate hi paraṃ sūkṣma vibhavavyūhakāraṇam |
ardhanārīśvaratvādi līlāvibhavasajñikāḥ ||

sadyojātādayaḥ pañca vyūhāḥ proktāssanātanāḥ |
teṣāmeva vibhaktādi sthalapañcakamīritam ||

sakalaṃ niṣkalaṃ sūkṣmaṃ hiraṇmayamanāmayam |
vyomavatsarvasampūrṇaṃ sarvaiśvaryasamanvitam ||

svatantraṃ jagadādhāraṃ śivarudrādisaṃjñikam |
nityasaṃvetacicchaktiyuktaṃ sāmbaṃ maheśvaram ||

ityādinā ṛtaṃ satyaṃ paraṃ brahma puruṣaṃ kṛṣṇapiṅgalaṃ ityādi 
śrutisiddhārdhanārīśvaratvādilīlāmaṅgalavigrahā vibhavābhidhānāḥ 
sadyojātādipañcabrahmamantreṣu sadyojātādivyūhapañcakatayopadiṣṭāḥ | namo 
hiraṇyabāhave hiraṇyavarṇāya iti mantreṇa 
ṣaḍguṇaiśvaryasampannasvabhāvajyotirmayavigrahaṃ mahādevākhyaṃ parabrahma 
vyācakṣyate |

sarvānanaśirogrīvaḥ sarvabhūtaguhāśayaḥ |
sarvavyāpī ca bhagavāṃstasmātsarvagataḥ śivaḥ ||



ityatra paramaśivasyaiva sarvamayatvaṃ sarvāntaryāmitvaṃ sarvavyāpakatvaṃ 
cābhyupagamyate | tasmādvedāgamayorna kiñcidbhedaḥ ato 
vedaviruddhajīvotpatyādividhāyaka-pāñcarātramataṃ niḥśreyasakāṃkṣibhirna 
śrotavyam |

punarhetvantaramāha - 

vipratiṣedhācca || 45 ||

viśeṣeṇa virodhācca | sāṅkhyādimatānāṃ pradhānajagatkāraṇatvādinā 
kiñcidvedāntavirodhāt pāñcarātramatasya tu jñā'jñau dvāvajāvīśānīśau - 

acetanā parārthā ca nityā satatavikriyā |
triguṇā karmiṇāṃ kṣetraṃ prakṛteḥ rūpamucyate ||

vyāptirūpeṇa sambandhastasyāśca puruṣasya ca |
sahyanādiranantaśca paramārthena niścitaḥ ||

iti vedāgameṣu ca sarvatra jīvasya nityatvapratipādanāt 
jīvotpatyādividhāyakapāñcarātramataṃ sarvavedāntaviruddhatvāt bhrāntimūlamatamiti 
veditavyam |

vāsudevaḥ paraṃ tattvaṃ sarvakāraṇamavyayam |
saṅkarṣaṇākhya jīvastu tatsakāśātprajāyate ||

saṃkarṣaṇācca pradyumna saṃjñaṃ saṃkalparūpakam |
mānasaṃ jāyate tasmāt aniruddhābhidhānakam ||

haṃkāraṃ jāyateceti vyūhatrayamudāhṛtam |

iti pāñcarātrāgame tatprakriyā śrūyate | tasmācchāstramavicāritaramaṇīyam | ajātasya 
jīvasya ghaṭādivajjanyatvaṃ kiñcijñasya jīvasya manaḥkāraṇatvaṃ 
jaḍībhūtamanaso'haṃkartutvamiti pāñcarātraprakriyāyāḥ na jāyate mriyate vā ityādi 
śrutiṣu virodhaprasaṅgo durnivāraḥ |



nanu pāñcarātre puṣkarasaṃhitāyāṃ - 

kartavyatvena vai yatra cāturātmyamupāsate |
kramāgataissvasaṃjñābhiḥ brāhmaṇairāgamañca tat ||

yasmāt sāmyaṃ paraṃ brahma vāsudevākhyamadvayam |
asmādavāpyate śāstrāt jñānapūrveṇa karmaṇā ||

ityādinā saṅkarṣaṇādīnāmapi parabrahmasvecchāvigraharūpatvavyapadeśāt | 
śaivāgamavadatrāpi vibhavārcanānnyūhaṃ prāpya - vyūhātparaṃ vāsudevākhyaṃ 
prāpyata iti vyācakṣate | vibhavo rāmakṛṣṇādiprādurbhāvagaṇaḥ 
vāsudevasaṅkarṣaṇapradyumnāniruddhasaṃjñiko vyūhaḥ | sūkṣmaṃ 
ṣaḍguṇaiśvaryavigrahaṃ vāsudevākhyaṃ parabrahmeti nirūpitam | tasmāt 
jīvamano'haṃkāratattvānāmadhiṣṭhātāraḥ teṣāṃ jīvādiśabdairabhidhānamaviruddham | 
yathākāśaprāṇādiśabdairbrahmaṇa abhidhānaṃ tadvaditi cenna - 
śaivamatavadvāsudevādivyūhānāṃ pratyakṣaśrutimūlakatvābhāvāt | 
saṃkarṣaṇādīnāmīśvaratve tajjanyatvavidhāyakasvaśāstrāvirodhaprasaṅgaḥ | 
svaśāstrānuguṇyena teṣāmīśvaratvāṅgīkārapūrvakakāraṇatvāṅgīkāre 
vedabāhyaprasaṃgenānavasthā ca dṛśyate | ajāyamāno bahudhā vijāyate iti śrutau 
parameśvarasya svasaṃkalpatvena svecchākṛtavigrahatvaśravaṇāt 
vāsudevātsaṃkarṣaṇādijanyatve na virodhaḥ iti cettadasat | so'kāmayata bahu syāṃ 
ityādivacchruterapi brahmaṇo jagadubhayakāraṇatvaparatvāt tatra 
saṃkarṣaṇādiśabdādarśanācca tadaṃgīkāre pūrvāparavākyasamanvayābhāvācca 
ākāśaprāṇādivacchrutau saṃkarṣaṇādiśabdānāṃ brahmaparatvaṃ na vyapadiśyate | 
evaṃ tacchāstraprāmāṇyaṃ gaganabhitticitrāyamānavadavabhāsate |

tripurāsuramohārthaṃ keśavena śivena ca |
buddhaṃ jainaṃ ca cārvākaṃ pāñcarātraṃ ca mudgalam ||
kṛtaṃ tasmādasacchāstraṃ na śrāvyaṃ mokṣakāṃkṣibhiḥ |

iti skānde - 

pāñcarātre ca bauddhe ca tathā kaulamukheṣu ca |
śraddhayā dīkṣitā ye ca te loke brāhmaṇādhamāḥ ||



śaive vāyusaṃhitāyām - 

buddhe jine pāñcarātre tathā lokāyate'pi ca |
yo dīkṣitassa sadyobhūtpatito nātra saṃśayaḥ ||

ityādinā buddhapāñcarātraśāstrāṇāṃ rākṣasamohanārthaṃ kalpanopadeśāt |

gṛhastho brahmacārī vā vānaprastho'tha bhikṣukaḥ |
ya icchet siddhimāsthātuṃ devatāṅkāyatejase ||

ityādi pāñcarātraprabandhaṃ mumukṣubhirnopādeyam |

atassarvavedāntāgamādipūrvāparamadhyaparāmarśadṛṣṭyā dvaitādvaitamatameva 
mukhyavedāntasiddhānta ityavagamyate | janmādisūtre 
jagadubhayakāraṇatvaṃvyavasthāpanāt nimittakāraṇatvena jagadīśvarayordvaitatatvaṃ 
upādānatvavyapadeśenādvaitatatvaṃ ca darśitam |

kiñca - muktopasṛṣyabyapadeśāt ityatra mukhyajīvaparabrahmaṇoḥ 
prāpyaprāpakatvanirdeśāt jīvabrahmaṇorbhedābhedavatvamarthāt siddham | 
brahmavidāpnoti param tattvamasi ahaṃ brahmāsmi tat tvameva tvameva tat brahma veda 
brahmaiva bhavati yathā nadyaḥ syandamānāssamudre astaṃ gacchanti nāmarūpe vihāya 
tathā vidvānnāmarūpādvimuktaḥ parātparaṃ puruṣamupaiti divyam ityādi śrutiṣu 
jīvabrahmaṇorbhedābhedavatvanirdeśāt tadevāṃgīkaraṇīyam |

iti śrīmadyativrajaparivṛḍha śrīpatipaṇḍitabhagavatpādācāryasvāmikṛta 
bhedā'bhedātmaka 
viśeṣādvaitasiddhāntavyavasthāpakavaiyāsikabrahmamīmāṃsāsūtrārthaprakāśake 

śrīkarabhāṣye 

virodhaparihārābhidhānasya dvitīyādhyāyasya 
aṣṭādhikaraṇāvacchinnaracanānupapatteśca nānumānamityādi 
pañcacatvāriṃśatsūtrātmakadvitīyaḥpādassamāptaḥ 



atha śrīkarabhāṣye dvitīyādhyāyasya tṛtīyaḥ pādaḥ viyadadhikaraṇam || 1 ||

pūrvapāde śrutiviruddhāni sāṃkhya-yoga-tārkikādvaitādimatāni 
adhiṣṭhānabrahmaṇo jagadubhayahetutvānaṅgīkārānnirastāni | 
śrutīnāmanyonyaviruddhatvadyotanāt jagato 
brahmakāraṇakatvamasaṅgatamityāśaṅkākāyāṃ tannirākāraṇārthaṃ tṛtīyapāda 
ārabhyate |

|| 81 || na viyadaśruteḥ || 1 ||

pūrvoktapādadvaye śrutyābhāsamatānāṃ yuktimātrapradhānavādimatānāñca 
tiraskṛtatvena brahmaṇi sarveṣāṃ vedāntānāmaviruddhatvaṃ pradarśitam | 
etatpādadvaye śrutiparasparavirodhaparihārāt adhyāyasaṅgatiḥ  | idānīṃ 
parasparavikṣepādidoṣagandhābhāvakhyāpanāya 
brahmakāryatvenabhimatacetanācetanaprāñcasya kāryatvaprakāro viśodhyate | sadeva 
saumyedamagra āsīt ekamevādvitīyaṃ brahma tadaikṣata bahusyāṃ prajāyeya 
tattejo'sṛjata iti sṛṣṭiprakaraṇe tejaḥprabhṛtīnāmevotpattirāmnāyate | tasmādvā 
etasmādātmana ākāśaḥ sambhūtaḥ etasmājjāyate prāṇo ityādiṣyākāśavāyvoḥ 
janyatvaśravaṇādatra viyadutpadyate vā naveti saṃśīyyate |

khaṃ brahma ākāśa ātmā ityādiśrutiṣvākāśasyaiva brahmatvavyavasthāpanāt 
ākāśoha vai nāmarūpayornirvahitā te yadantarā sa ātmā ityādiṣu tasyaiva 
sarvāntaryāmitvasyātmatvopadeśasya ca nirdeśāt chāndogye - 
tejaḥprabhṛtīnāmeva 



sṛṣṭyupadeśāt niravayavatva##-
sambhavati | tadutpattividhāyakataittirīyādivākyānāṃ bhramamātratvameveti prāpte 
pracakṣmahe |

na viyadaśruteḥ - viyat - ākāśaṃ niravayavatvāt brahmavadajanyamiti cenna | 
kutaḥ  aśruteḥ | yatra kutrāpi śrutiṣu tasyājanyatvāśravaṇāt ākāśasya ajanyatvaṃ 
parabrahmatvaṃ ca sarvathā na vidhīyate | khaṃ brahma ākāśa ātmā ityādi śrutīnāṃ 
annaṃ brahma prāṇo brahma mano brahma vijñānaṃ brahma ānandaṃ brahma 
omityekākṣaraṃ brahma asāvādityo brahma ityādivadaupacārikatvameva | khaṃ 
vāyurjyotirāpaḥ pṛthivī viśvasya dhāriṇī yatparaṃ brahma sarvātmā viśvasyāyasanaṃ 
mahat ityādiśrutiṣu ākāśavyatiriktatvasya brahmaṇaśśivasyopadiṣṭatvāt nānyārtho 
yuktaḥ |

kiñca - ākāśo ha vai nāmarūpayornirvahitā ityādāvākāśaśabdasya 
āsamantātkāśate prakāśata iti vyutpatyā brahmaparatvam | sthānaprakaraṇa##-
śrutissatyārthavādinī iti smṛtidarśanāt annaṃ brahma ityādīnāṃ 
kathamaupacārikatvamiti cet yo rudro'gnau yo apsu ya oṣadhīṣu ityādau śivasya brahmaṇaḥ 
aṣṭamūrtyātmakatvena sarvāntaryāmitvena ca sarvaśabdavācyatvaṃ vyācakṣate | sa eva 
viṣṇussa prāṇassa kālo'gnissa candramāḥ sa eva sarvaṃ yadbhūtaṃ yacca bhavyaṃ 
sanātanam sarvo vai rudraḥ ityādiṣu sarvasya brahmakāryatvena brahmātmakatvaṃ 
tadananyatvamārambhaṇaśabdādibhyaḥ ityatra spaṣṭamupadiṣṭam |

kiñca - pūrvādhyāye ākāśastalliṅgāt ityatra 
brahmaliṅgavatvādākāśādiśabdānāṃ brahmaparatvamiti pūrvamevoktam | yato vā 
imāni bhūtāni jāyante yathā sudīptātpāvakāt visphuliṅgāḥ sahasraśaḥ prabhavante tatra 
caivāpi yanti ityādau jīvānāṃ brahmajanyatvaśravaṇe'pi teṣāṃ niravayavatvena 
yathotpatteraupacārikatvaṃ nirdiṣṭaṃ tadvat ātmana ākāśaḥ sambhūtaḥ 
ityatrākāśotpattiraupacārika aivetyāśaṅkāyāmāha - 



|| 47 || asti tu || 2 ||

tu śabdo niścayārthaḥ | astitvākāśotpattiḥ | tasmādvā etasmādātmana 
ākāśassambhūtaḥ ityādiśrutau ghaṭādivadākāśtopattiḥ śrūyate | 
jīvavattadatīndriyatve'pi jaḍatvāttadayuktam na jāyate mriyate vā vipaścit jñājñau 
dvāvajāvīśānīśau ityādau jīvat śrutyantarapramāṇābhāvāt 
ākāśājanyatvapratipādakatvādarśanāt niravayavatve'pi manaḥprāṇādivat 
tajjanyatvamanivāritam |

vāyorantarikṣaṃ cettadamṛtaṃ iti srutau pavanākāśayoramṛtatvanirdeśāt 
ākāśotpattividhāyakaśrutīnāṃ gauṇatvamevetyāśaṃkya nirākaroti - 

|| 48 || gauṇyasambhavācchabdācca || 3 ||

chāndogye tattejo'sṛjata ityatra tejaḥprabhṛtīnāmeva sṛṣṭyupadeśāt ātmana 
ākāśassambhūtaḥ ityatrākāśotpattipradarśakānāṃ śrutīnāṃ mukhyatvāsambhavāt 
gauṇatvaṃ kalpayituṃ yuktameveti cenna | kutaḥ  asaṃbhavācchabdācca | ātmana ākāśaḥ 
sambhūtaḥ iti śrutergauṇatvāsambhavāt śabdācca | yadā tamastanna divā na rātriḥ - 
śiva eva kevalaḥ eka eva rudro na dvitīyāya tasthe ekamevādvitīyam sadeva saumyedamagra 
āsīt ityādiśrutiśatadarśanāt ghaṭādivadākāśotpattirmukhyaiveti siddham | kṣaraṃ 
pradhānaṃ amṛtākṣaraṃ haraḥ kṣarātmānāvīśate deva ekaḥ ityādāvamṛtaśabdasya 
brahmaliṅgatvavyavasthāpanāt vāyorantarikṣaṃ cettadamṛtam iti 
śrutiniṣṭhāmṛtaśabdasyāpi brahmaliṅgatvena brahmaparatvaṃ ākāśastaliṅgāt ata 
eva prāṇaḥ ityatra pūrvādhyāye brahmaliṅgavidhāyakavākyānāṃ brahmaparatvamiti 
bahudhā prapañcitatvānna sandehakalaṅkaḥ | no cet sadeva saumyedamagra āsīt 
ityādiśrutivirodho durnivāraḥ |

khaṃ brahma ityādāvākāśasya brahmatvavyapadeśāt ātmana ākāśassaṃbhūtaḥ iti 
śrutiniṣṭhākāśotpatteḥ kathaṃ mukhyatvamityāśaṃkya tatrāha - 



|| 49 || syāccaikasya brahmaśabdavat || 4 ||

khaṃ brahma ityādāvākāśasya brahmatvapratipādane'pi ātmana ākāśassambhūtaḥ 
ityatra ākāśotpattirmukhyaiva | kutaḥ  brahmaśabdavat | asāvādityo brahma annaṃ brahma 
ityādau kāryabhūtaprabhākarādau yathā brahmaśabdasya gauṇatvaṃ kāraṇabhūte 
brahmaṇi yathā mukhyatvaṃ tadvat kāryabhūtasya caikasyākāśasyāpi khaṃ brahme 
ityādibrahmaśabdavācyatvaṃ gauṇameva niravayavatvenājanyatvāṅgīkāre 
paramāṇvādīnāmapi nityatvaṃ syāt | tasmādākāśotpattirna nivāryate |

viyajjanyatve hetvantaramāha - 

|| 50 || pratijñāhānirvyatirekācchabdebhyaḥ || 5 ||

chāndogye tettejo'sṛjata ityatra tejaḥprabhṛtīnāmeva sṛṣṭyupadeśāt 
taditaraśrutyāpi viyadutpatyaṅgīkāre tadvirodha iti cet - ākāśasya 
brahmakāryatvābhāvāt vyatirekāt brahmavilakṣaṇatvāt pratijñāhāniḥ | yenāśrutaṃ 
śrutaṃ bhavati ityādinā brahmajñānena sarvavijñānapratijñā virodhassambhavati | 
tasmāt brahmajanyatvamaṅgīkartavyam |

kiñca - aitadātmyamidaṃ sarvaṃ sarvo va rudraḥ sarvaṃ khalvidaṃ brahma 
ūrdhvaretaṃ virūpākṣaṃ viśvarūpāya vai namo namaḥ ityādiśrutiśatebhyaḥ 
brahmaṇaḥ sarvātmakatvopadeśāt viyataḥ tadbhinnatvaṃ vaktuṃ śakyam |

nanvevaṃ utpattimatve siddhe pūrvoktavirodhaparihāraḥ kathaṃ sidhyatīti ceducyate - 
chāndogye hi tejasaḥ utpattimātraṃ śrūyate nādyatvamapi | taittirīyake tu ākāśādvāyuḥ 
vāyoragniḥ iti tejasastṛtīyatvaṃ śrūyate | tathā ca tayorvākyayoḥ ekavākyatvābhāvāt 
taittirīyaśrutyanusāreṇākāśaṃ vāyuṃ ca sṛṣṭvā tadbrahma tejo'sṛjata iti 
chāndogyaśrutiḥ pariṇamyata iti vyavahrīyate | ato nānayorvākyayoḥ virodhaḥ |



yaduktaṃ taittirīyakaviyadutpattiśrutigauṇī sāmagryabhāvena vā vibhutvena 
nityatvānumānācceti - tanna śrautasya brahmaṇa eva viyatsāmagrītvādityabhipretya 
pratyanumānenaiva  dūṣayati - 

|| 51 || yāvadvikārantu vibhāgo lokavat || 6 ||

tuśabda"ṣcākāśotpatyasambhavaśaṅkāvyāvṛtyarthaḥ | yato yāvadvikārajātaṃ 
vibhāge dṛśyate tadvadvikāre brahmaṇi vibhāgādarśanāt | lokavat yathā loke ete sarve 
devadattaputrāḥ ityabhidhāya teṣu keṣāṃcidutpattivacanena sarveṣāmutpattiruktā syāt 
tadvat | evaṃ ca sati vāyuścāntarikṣaṃ cettadamṛtaṃ iti surāṇāmiva 
cirakālasthāyitvābhiprāyameva nirdiṣṭam |

kiñcākāśadikkālamanaḥparamāṇavaḥ parādhīnasattākāḥ 
svasamānasattākavibhāgavatvāt ghaṭaśarāvādivat ityākāśotpattivādinaṃ prati 
vibhutvahetoḥ paroktasyāsiddhirapi bodhyā |

nanu chāndogye vāyorutpattirna śrūyate taittirīyake tu śrūyate - tathā ca 
pūrvavadanayorvākyayorvirodhaparihārārthaṃ vāyūtpattirgauṇīti vācm |



mātariśvadhikaraṇam || 2 ||

kiñca saiṣānastamitā devatā yadvāyuḥ iti vāyorlīyamānatvapratiṣedhācca 
nityatvamityāśaṅkāmatideśena nirākaroti - 

|| 52 || etena mātariśvā vyākhyātaḥ || 7 ||

etena viyadutpattivyākhyānena vāyurapi viyadavacchinnabrahmajanyatvena vyākhyāta 
ityarthaḥ | vāyornityatve'pi ekavijñānena pratijñāhānyādessamānatvādityarthaḥ | 
vāyorlayapratiṣedhaścāpekṣikaḥ atideśatvānna pṛthaksaṅgatyapekṣeti mantavyam | 
viyanmātariśvanoḥ pṛthagyogakaraṇam tejo'tastathā hyāha iti 
mātariśvaparāmarśārthaṃ chāndogye vāyo'rutpattidarśane'pi sandehe vākyaśeṣāt iti 
nyāyena guṇopasaṃhāranyāyena ca ākāśādvāyuḥ iti taittirīyaśrutyupasaṃhāre sati 
bṛhadāraṇyake saiṣānastamitā devatā yadvāyuḥ iti stutiparā tadupāsanā prakaraṇāt | ato 
vāyorjanyatvamanivaritameva | 

ākāśavāyubadbrahmaṇo'pi kenacitkāraṇenotpattirasti ityāśaṅkya tatrāha - 

|| 53 || asambhavastu sato'nupapatteḥ || 8 ||

tuśabdo hyavadhāraṇārthaḥ | sataḥ brahmaṇaḥ asambhavaḥ - utpatterasambhavaḥ | 
kutaḥ  anupapatteḥ | brahmaṇaḥ kāraṇāntarā bhāveno'tpatyasambhava ityupadiśyate | 
sadeva saumya yadā tamastanna divā na rātrirna sanna cāsacchiva eva kevalaḥ ityādiṣu prāk 
sṛṣṭereka evetyavadhāraṇaśravaṇāt tadvyatiriktasya kasyacidapyanuvṛttirna sambhavati 
|



kiñca - dhyāyīteśānaṃ pradhyāyitavyam | sarvamidaṃ brahmaviṣṇurudrendrāste 
samprasūyante | sarvāṇi cendriyāṇi sahabhūtaissakāraṇaṃ kāraṇānāṃ dhyātā 
kāraṇantu dhyeyaḥ | sarvaiśvaryasampannassarveśvaraśśambhurākāśamadhye śiva eko 
dhyeyaśśivaṅkarassarvamanyatparityajya ityādāvakāraṇatvasya kāraṇakāraṇatvasya ca 
parabrahmaṇi śive vyapadeśāt vyomavāyusāmyavatvaṃ nopapadyate | yadvā 
avyaktamahadahaṅkāratanmātrendriyaviyatpavanādīnāṃ brahmahetutvaṃ śrūyate tathā 
tasyāpi kiṃ kāraṇāntaramavagamyate  asadvā idamagra āsīt tato vai sadajāyata iti śrutau 
asatassadutpattiriti cettadasat | kathaṃ sadutpadyate asataḥ  sata evotpattau ātmāśrayāpatteḥ | 
paramakāraṇasya śivasyaiva ekavijñānena sarvavijñānapratijñāsambhavāt 
tadvilakṣaṇasya kṛtsnasya prapañcasya tadadarśanācca brahmotpattirnopapadyata iti 
siddham |



tejo'dhikaraṇam || 3 ||

evamākāśavāvyorbrahmajanyatvaṃ prasādhya vahnyādīnāmapi brahmakāraṇakatvaṃ 
darśayati - 

|| 54 || tejo'tastathā hyāha || 9 ||

chāndogye tattejo'sṛjata ityatra vahnerbrahmakāraṇatvasyopadiṣṭatvāt vāyoragniḥ iti 
taittirīyake vahnervāyujanyatvopadeśāt chāndogya##-
svasvapūrvakāraṇakatvaṃ brahmahetukatvaṃ veti sandihyate |

ākāśādvāyuḥ vāyoragniḥ agnerāpaḥ adbhyaḥpṛthivī ityatra pāramparyeṇa 
hetutvopadeśāt na brahmajanyatvaṃ vahnyāderupapadyata iti ceducyate - 

etasmājjāyate prāṇo ityatra prāṇādisarvakāraṇatvasya sarvādhāratvasya 
sarvavilakṣaṇatvasya ca brahmaṇyeva darśanāt jaḍabhūtasya vāyoḥ 
brahmakāraṇatvamanupapannam | vāyoragniḥ ityatra 
pavanāvacchinnabrahmakāraṇatvamevāvagamyate | yo rudro'gnau ityādiṣu 
sarvāntaryāmitvasya tasminneva nirdeśāt sarvakāraṇatvaṃ tasyaiveti siddham | na tasmāt 
chāndogya-taittirīyayorvirodhaḥ | na ceyaṃ pañcamī kramārthā | vāyvanantaraṃ tejaḥ 
iti anantarapadakalpanāprasaṅgāt |

kiñca - ātmana ākāśassabhūtaḥ ityādau pṛthivyā oṣadhayaḥ ityante ca 
hetupañcamyāḥ darśanāt madhye kasmātkramārthe pañcamītyasaṅgatameva | na caivaṃ 
kvacit brahmajanyatvaṃ kvacidvāyujanyatvamiti virodhaḥ | vāyorbrahmajanyatvena 
vāyubhāvāpannabrahmajanyatvasya chāndogyavākyārthatvena vāyoragniḥ iti 
vākyasyāpyetadarthatve avirodhāditi |



avadhikaraṇam || 4 ||

evamagnerapi brahmajanyatvaṃ pradarśayaṃ jalasyāpi brahmajanyatvaṃ 
adhikaraṇāntareṇāha - 

|| 55 || āpaḥ || 10 ||

āpaḥ atastathāhyāhetyanuvartate | tejo'nantarabhāvitvādap-pṛthivyoḥ tejaso 
vāyujanyatvakathanānantaraṃ tayorap pṛthivyoḥ buddhisthatvāt 
buddhisannidhilakṣaṇasaṅgatikrameṇādhikaraṇadvayamārabhyate | tadyo'sṛjata 
ityādivākyasya brahmajanyatvapratipādakasya agnerāpaḥ iti vākyena virodho'sti na veti 
sandehe pūrvavadvirodho'stīti pūrvapakṣe apāmagninivārakavāttajjanyatvaṃ tatra 
nāstyevetyavirodha ityekadeśasiddhāntaṃ dūṣayati - āpa iti | āpastejaso jāyante | hi 
yasmāt tathā tejojanyatvaṃ agnerāpa iti śrutirāhetyarthaḥ | 
trivṛtkṛtayoraptejasordāhyadāhakabhāve'pyatrivṛtkṛtayorna virodhaḥ | 
pūrvavadvirodhaparihārau bodhyau | 



pṛthivyadhikārādhikaraṇam || 5 ||

evaṃ jalasya brahmakāraṇatvamabhidhāya pṛthivyāstajjanyatvaṃ darśayati - 

|| 56 || pṛthivyadhikārarūpaśabdāntarebhyaḥ || 11 ||

tā āpa aikṣanta bahusyāṃ prajāyemahi tā annamasṛjanta iti śrūyate | tatra saṃśayaḥ ##-
prasiddhatvādodanādikamevānnaśabdenocyate | tathā ca brīhiyavādestajjanyaudanasya 
yogena ca rūḍhyā ca annaśabdavācyasya kvacidannajanyatvaṃ kvacit pṛthivya 
oṣadhayaḥ oṣadhībhyo'nnaṃ ityatra pṛthivyādijanyatvamityanayoḥ śrutyorvirodhaḥ iti 
prāpte brūmaḥ - 

pṛthivyevātrānnaśabdenocyate na brīhyādiḥ kutaḥ  adhikārarūpaśabdāntarebhyaḥ 
tattejo'sṛjata ityādimahābhūtotpatyadhikārāt yatkṛṣṇaṃ tadannasya iti kṛṣṇarūpasya 
pṛthivyanuguṇasya pṛthivītvajñāpakasya śravaṇācca | samānaprakaraṇe adbhyaḥ 
pṛthivī iti ca tadyadapāṃ śara āsīt | tatsamahanyata sā pṛthivyabhavat iti ca pṛthivyā 
eva janyatvapratipādakaśabdāntarasatvāccetyarthaḥ tat tatra sṛṣṭikāle yadapāṃ śaro 
ghanībhāva āsīt samahanyata sa ghanībhāvassambhūtātmanā pariṇata āsīt | saivāpāṃ 
kaṭhinākārapariṇāmarūpapṛthivyabhavaditi śrutyarthaḥ | tathā ca vrīhyādyannasya 
nāmbūpādānakatvaṃ kintu pṛthivyādyupādānakatvamevetyavirodha iti siddham |

evaṃ tāvatsṛṣṭikrameṇa mahābhūtaśrutīnāmavirodhaḥ pratipāditaḥ | yaḥ pṛthivyāṃ 
tiṣṭhan yasya pṛthivī śarīram ityādinā kāṇvamādhyandinādiśākhāsu śivasya 
parabrahmaṇaḥ pṛthivyādisarvabhūtaśarīratvopadeśāt svasya 
svaśarīrakāraṇatvāyogāt svaśarīrasyānnityatve 



jīvatulyatvaprasaṅgāt tadanyasya sarvakāraṇatvāsambhavācca pṛthivyādīnāṃ 
pūrvapūrvasyotarottarakāraṇatvaṃ brahmahetukatvaṃ ca na sambhavatīti cenna | yo rudro 
agnau ityādiṣu śivasya sarvāntaryāmitvapradarśanāt yaḥ pṛthivyāṃ tiṣṭhan 
ityādivākyānāṃ annaṃ brahma ityādivat tasya sarvāntaryāmitvapradarśanārthameva 
śarīratvopadeśaḥ na tu sākṣāccharīratvakalpanam | kutaḥ  pṛthivyādīnāmapi 
paṭasaṃkocavikāsanyāyena pralaye'pi brahmātmakatvena sthitatvānna cāṣṭamūrtitvahāniḥ 
| taduktaṃ śaive - 

maheśvarānmahāśaktyāśceśānākhyakhagātmakaḥ |
sambhūtaḥ puruṣastasmātpavanākhyo mahābalaḥ ||

tasmādaghorassambhūtaḥ jvalanassarvabhakṣakaḥ |
jalātmako vāmadevastasmājjātaḥ kṛpānidhiḥ ||

tasmādbhūmyātmakassadyojātamūrtiśśubhapradaḥ |
tasmādoṣadhayatsarve tato'nnaṃ jāyate kramāt ||

tasmātprajā bahirbhūtāścetanācetanātmakāḥ |
sarvāntaryāmirūpeṇa sarvakartā sadāśivaḥ ||

prathamaṃ sūkṣmarūpeṇa sadyojātādipañcakam |
janayāmāsa deveśastathā sthūlaprapañcakam ||

iti darśanājjagajjanmādikāraṇatvaṃ netarasyeti nirdiṣṭam |



tadabhidhyānādhikaraṇam || 6 ||

ākāśādvāyuḥ ityādau jaḍānāṃ bhūtānāṃ paramparākāraṇatvaṃ māstu 
tadadhiṣṭhānadevatānāmastu ityāśaṅkāyāmadhikaraṇāntaraṃ darśayati - 

|| 57 || tadabhidhyānādeva tu talliṅgātsaḥ || 12 ||

idānīṃ tāni bhūtānyāśrityāśrayāśrayibhāvasaṅgatyā anyadvicāryate - kiṃ 
mahābhūtābhimāninyo devatāḥ svātantrā eva bhautikotpādane pravartante 
uteśvarādhiṣṭhitā iti viśayaḥ |

ākāśādvāyuḥ ityādinā svasvakāryotpattau svātantryaśravaṇāt svatantrā eveti 
brahmaṇassarvasṛṣṭikartṛṃtvapratipādakaśrutyā bhūtasṛṣṭiśrutīnāṃ virodha iti 
prāpte brūmaḥ - 

sa paramātmā tattatkāryagocarekṣaṇātmakābhidhyānādevekṣitā 
tattatkāraṇādhiṣṭhānatayā sarvaṃ kāryaṃ sṛjati kasmāt  talliṅgān tasya 
paramātmanaḥ sarvaniyantūtvarūpaliṅgasya yaḥ pṛthivyāṃ tiṣṭhan ityādinā 
śrutatvādityarthaḥ | pṛthivyāṃ - tadabhimānidevatāyām | ayaṃ bhāvaḥ - 
ākāśādipadānāṃ bhūtamātrarūḍhatvāt devatāparatve lakṣaṇāpatteḥ 
bhūtābhimānidevatānāṃ svātantryam ākāśādvāyurityādau śrutam | na ca tā āpa 
aikṣanta iti tadavādipadānāṃ devatāparatve liṅgam tasyekṣaṇasya 
tadavacchinnabrahmaniṣṭhatvāditi na devatānāṃ svātantrye kiñcinmānamiti |



viparyayādhikaraṇam || 7 ||

evaṃ pañcamahābhūtānāṃ brahmakāraṇatvamabhidhāya teṣāṃ brahmaṇyeva 
vilīnatvaṃ pradarśayati - 

|| 58 || viparyayeṇa tu kramota upapadyate ca || 13 ||

evaṃ bhūtānāmutpattikramavicāraṇe layakramo buddhisthaḥ prasaṅgasaṅgatyā 
vicāryate | etadvicārasya prayojanaṃ jagadbrahmaṇorbhedābhedavijñānam | 
prāsaṅgikatvādeva asmin pāde jagadvilayakramo nirdiṣṭaḥ | tatra kiṃ bhūtānāṃ 
śrutotpattikrameṇaiva layakramaḥ tadvyatirekeṇa veti saṃśayaḥ |

muṇḍakopaniṣadi - etasmājjāyate prāṇaḥ manassarvendriyāṇi ca iti prāṇādīnāṃ 
viyadādibhyaḥ pūrvamutpattiḥ śrūyate | atharvaṇaśikhāyāntu brahma-viṣṇu##-
bhūtendriyāṇāṃ cāmnānādākāśādeḥ pūrvoktasṛṣṭikramo nopapadyate iti prāpte 
pracakṣmahe |

pūrvoktasṛṣṭikramaḥ upapannaḥ | annamayaṃ hi saumyaṃ manaḥ āpomayaḥ prāṇaḥ 
tejomayī  vāk iti prāṇādīnāṃ bhautaikatvaśravaṇāt bhūteṣvantarbhāvāt na pṛthak 
kramāpekṣā | brahmādīnāṃ sahotpattirbhūtaistadrūpatvāt tejomayairbhūtaistadrūpatvāt 
teṣvantarbhāvāt | tataḥ pūrvakrame na virodhaḥ |



kiñca - tadaikṣata bahusyāṃ prajāyeya iti darśanāt sarvabhūtotpādakassākṣācchiva 
eva | cetanajīvotpādanapradarśanena acetanakāraṇatvanarthāt siddham | atharvaśikhāyāṃ 
brahmaviṣṇurudrendrāste samprasūyante sarvāṇi cendriyāṇi ityādinā 
brahmādicetanācetanakāraṇatvadarśanāt | skānde - 

sadāśivaśśabdamūrtiḥ sparśamūrtirmaheśvaraḥ |
rudrastejomayassākṣādrasamūrtirjanārdanaḥ ||

gandhamūrtiścaturvaktra ityete pañcamūrtayaḥ |
sadāśivādayo hyete pañcabrahmapade sthitāḥ ||

teṣāṃ sṛṣṭyādayo noktāstadantaryāmirūpataḥ |
jagajjanmādikaṃ sarvaṃ śivasyaiva hi niścitam ||

tasmāttadicchayā teṣāṃ punaḥ paramakāraṇe |
paṭasaṃkocavallīnaṃ paṭavistṛtivattathā ||

punastadicchayā samyak prādurbhāvaṃ pracakṣate ||

iti śravaṇāt śiva eva pralaye prapañcaṃ svāntarlīnaṃ karotīti rāddhāntaḥ |



antarāvijñānādhikaraṇam || 8 ||

etasmājjāyate prāṇaḥ iti śrutau brahmaṇaḥ paramaśivāt prāṇendriyādi sṛṣṭerevātra 
prathamopadeśāt ātmana ākāśassambhūtaḥ iti 
śrutiniṣṭhabhūtapañcakotpattiprāthamikopadeśakataittirīyakavākyavirodho'stītyā##-

|| 59 || antarā vijñānamanasī krameṇa talliṅgāditi cennāviśeṣāt || 14 ||

antarā - brahmākāśayormadhye vijñānamanasī-indriyāntaḥkaraṇe utpadyete 
krameṇa talliṅgāt etasmāt jāyate prāṇaḥ iti śrutau prāṇādisṛṣṭyanantaraṃ 
bhūtapañcakasṛṣṭipratipādanāditi cenna aviśeṣāt tasyāḥ 
śruterutpattimātrapratipādakatvena kramapratiādakatvābhāvāt | tathā ca 
prāṇendriyāntaḥkaraṇānāṃ bhautikatvātpañcamahābhūtotpatyanantarameveti 
sūtrasūcitasūkṣmārthaḥ |

vijñānasādhanatvādindriyāṇi vijñānamityucyante | yaduktaṃ - etasmājjāyate 
prāṇaḥ ityādinā sarvasya brahmaṇo'nantarakāryatvaṃ śrāvyate | ataścānena vākyena 
sarvasya sākṣādbrahmaṇa utpattirabhidhyānaliṅgavagātā uttabhyata iti tannopapadyate | 
kramaviśeṣaparatvādasya vākyasyātrāpi sarveṣāṃ kramapratīteḥ khādiṣu 
tāvacchrutyantarasiddhaḥ kramo'trāpi pratīyate | taissaha 
pāṭhaliṅgādbhūtaprāṇayorantarāle vijñānamanasī api krameṇotpadyete iti pratīyate | 
atassarvasya sājñādbrahmaṇa eva sambhavasyottambhanamidaṃ na bhavatīti cettanna - 
aviśeṣāt | etasmājjāyate prāṇaḥ ityanenāviśeṣāt vijñānamanasoḥ khādīnāṃ ca 
etasmājjāyate ityanena sākṣātsambhavarūpatsambandhasyābhidheyasya sarveṣāṃ 
prāṇādipṛthivyantānāmaviśiṣṭatvātsa eva vidheyaḥ na kramaḥ | 
śrutyantarasiddhakramavirodhācca nedaṃ kramaparam | pṛthivyapsu pralīyate ityārabhya 
tama ekī bhavati ityantena kramāntarapratīteḥ | pūrvoktabhūtotpattilayakrama 
indroyotpattikrameṇa na virudhyate | tasyānna kenāpi vākyena bhūtasṛṣṭivākyānāṃ 
virodha iti siddham |



carācaravyapāśrayādhikaraṇam || 9 ||

ākāśādvāyuḥ ityādau ākāśādīnāmeva pāraṃparyakāraṇatvamavagamyate | 
tadāśrayatvena tasya tacchabdābhāvādityāśaṅkāyāmāha - 

|| 59 || carācaravyapāśrayastu syāttadvyapadeśo bhāktastadbhāvabhāvitvāt || 15 ||

tu śabdaḥ śaṅkānirāsārthaḥ | 
nikhilajaṅgamasthāvaravyapāśrayastattacchabdavyapadeśaḥ bhāktaḥ vācyaikadeśe 
bhajyata ityarthaḥ | samastavastuprakāriṇo brahmaṇaḥ 
prakārabhūtavastugrāhipratyakṣādipramāṇāviṣayatvādvedāntaśravaṇāt prāk 
prakāryapratīteḥ prakāripratītibhāvabhāvitvācca tatpayavasānasya loke tattadvastumātre 
vācyaikadeśe te te śabdāḥ bhāṅktābhāṅktāḥ vyapadiśyante | athavā 
tejaḥprabhṛtibhiḥ śabdaistattadvastumātravācitayā vyutpannairbrahmaṇo vyapadeśo 
bhāktaḥ syāt - amukhyaḥ - syādityāśaṅkya carācaravyapāśrayastu ityucyate | 
carācaravyapāśrayaḥ tadvyapadeśastadvāciśabdaḥ carācaravāciśabdaḥ 
brahmaṇyabhākto mukhya eva kutaḥ  brahmabhāvabhāvitvāt sarvaśabdānāṃ 
vācakabhāvasya nāmarūpavyākaraṇaśrutyā hi tadbhāvabhavitvāt | tadyathā - 

se'yaṃ devataikṣata hantāhamimāstisro devatāḥ | anena jīvenātmanā anupraviśya 
nāmarūpe vyākaraṇavāṇi || iti sarvavastuno nāmarūpavibhāgāya tadātmakatayā 
brahmaṇo'nupraveśabhāvabhāvitvāt ādityo vā yūyaḥ yajamānaḥ prastaraḥ ityādiṣu 
yūpādīnāṃ ādityādiśabdavācyatvamanupapatyā na mukhyam | mañcāḥ krośanti ityatra 
mañcādiṣu puruṣāṇāmavasthānamātratvātteṣāmapi tacchabdavācyatvamamukhyam | 
ihātmatayā prapañcānupraveśāt brahmaṇastacchabdavācyatvaṃ mukhyameva 



yathātmano brāhmaṇādiśarīrāviṣṭasya brāhmaṇādiśabdavācyatvaṃ mukhyam | anyathā 
upanayanādisaṃskārādeśśarīramātraparyavasānādātmanassaṃskāratvābhāva##-
ātmasaṃskāravataḥ phalaśrutiḥ parārthāṃ bhavet brāhmaṇo yajeta 
ityādividhivaiyyarthyamāpadyeta | tasmāt 
sthāvarajaṅgamātmakaprapañcāvacchinnaparamaśivasya 
brahmaṇastacchabdavācyatvaṃ mukhyamiti ghaṇṭāghoṣaḥ |



ātmādhikaraṇam || 10 ||

yato vā imāni bhūtāni jāyante ityādiśrutiṣu jīvotpattinirdeśādākāśādivattasmin 
tadutpattirastvityāśaṅkāṃ nirākaroti - 

|| 61 || nātmā śruternityatvācca tābhyaḥ || 16 ||

ātmā śārīro notpadyate | kutah  aśruteḥ sṛṣṭiśrutiṣu jīvānāmutpatteraśravaṇāt | 
jñā'jñau ityādibhyastābhyaḥ śrutibhyaḥ nityatvavyapadeśāt iti sūkṣmārthaḥ |

viyadādeḥ kṛtsnasya parasmāt brahmaṇa utpattiruktā | idānīṃ jīvasyāpyutpattirasti naveti 
saṃśīyyate |

kiṃ yuktaṃ astīti kutaḥ  ekavijñānena sarvavijñānapratijñopapatteḥ prāk 
sṛṣṭerekatvāvadhāraṇācca | viyadāderiva jīvasyāpyutpattivādinyaḥ śrutayaśca santi | 
yataḥ prasūtā jagataḥ prasūtī toyena jīvān visasarja bhūmyām prajāpatiḥ prajā asṛjata 
sanmūlā saumyemāḥ sarvāḥ prajāḥ sadāyatanāssatpratiṣṭhāḥ iti | evaṃ sacetanasya 
jagataḥ utpattivacanājjīvasyāpyutpattiḥ pratīyate | na ca vācyaṃ-brahmaṇo nityatvāt 
tattvamasyādibhiśca jīvasya brahmatvāvagamājjīvasya nityatvamiti | aitadātmyabhidaṃ 
sarvaṃ sarvaṃ khalvidaṃ brahma ityevamādibhirviyadāderapi brahmatvāvagamāt tasyāpi 
nityatvaprasakteḥ | ato jīvo'pi viyadādivadutpadyata ityevaṃ prāpte'bhidhīyate |

nātmā śruteriti | nātmotpadyate kutaḥ  aśruteḥ | na jāyate mriyate vā vipaścit jñā'jñau 
ityādibhirjīvasyotpattipratiṣedho hi śrūyate | ātmano nityatvaṃ 



ca tābhyaḥ śrutibhya evāvagamyate | nityo nityānāṃ cetanaścetanānāmeko bahūnāṃ yo 
vidadhāti kāmān ajo nityaśśāśvato'yaṃ purāṇo na hanyate hanyamāne śarīre 
ityādibhyaḥ | ataśca nātmotpadyate | kathaṃ tarhi ekavijñānena 
sarvavijñānapratijñopapadyate  itthamupapadyate - jīvasyāpi kāryatvāt 
kāryakāraṇayorananyatvācca | evaṃ tarhi vimadādivadutpattimattvamaṅgīkṛtaṃ syāt | 
netyucyate | kāryatvaṃ hi nāmaikasya dravyasyāvasthāntarāpattiḥ | tajjīvasyāpyastyeva | 
iyāṃstu viśeṣaḥ | viyadāderacetanasya yādṛś'nyathābhāvo na tādṛśo jīvasya | 
jñānasaṅkocavikāsalakṣaṇo jīvasyānyathābhāvaḥ | viyadādestu 
svarūpānyathābhāvalakṣaṇaḥ | se'yaṃ svarūpānyathābhāvalakṣaṇā utpattirjīve 
pratiṣidhyate |

etaduktaṃ bhavati - bhogyabhoktṛniyantan viviktasvabhāvān pratipādya 
bhogyagatamutpatyādikaṃ bhoktari pratiṣidhya tasya nityatāṃ ca pratipādya 
bogyagatamutpatyādikaṃ bhoktṛgataṃ cāpuruṣārthāśrayatvaṃ niyantari pratiṣidhya 
tasya nityatvaṃ niravadyatvaṃ sarvadā sarvajñatvaṃ satyasaṅkalpatvaṃ 
karaṇādhipādhipatitvaṃ viśvapatitvaṃ ca pratipādya sarvāvasthayościdacitostaṃ prati 
niyamyatvaṃ  tasya niyāmakatvaṃ ca pratipāditam | ataḥ sarvadā 
cidacidvastuprakāśakatayā  sarvaparipūrṇaṃ brahma | tatkadācidapi taddharma prāptuṃ 
nārhati | sūkṣmadaśāyāmapi svāntarlīnacidacidvastuprakāśakatvena tiṣṭhati | 

tasmāt dvaitasya nityatvam | mokṣadaśāyāṃ bhramarakīṭanyāyena 
svābhāvikajīvatvanivṛttipūrvakaśivatvaprāptiḥ brahma veda brahmaiva bhavati ityādiṣu 
spaṣṭamupadiṣṭā | ato baddhadaśāyāṃ jīvabrahmaṇorbhedasya muktadaśāyāṃ 
abhedasya cāṅgīkārāt sarvaśrutisamanvayo bhavati | tadyathā - 
śivassvābhāvikasvaśaktivikāsataya yathorṇanābhiḥ sṛjate gṛhyate ca 
ityādivajjagadubhayakāraṇatvena vyapadeśāt dvaitādvaitameva sambhavati | kāryatvena 
bhedaḥ upādānatvena abhedaśca sidhyati | kāryāvasthā kāraṇāvasthayorapi 
jagadīśvarayorbhedābhedaṃ ca pracakṣate | kāryāvasthāyāntu svaśaktipariṇāmitve 
abhinnatvaṃ svaniyāmakatvena svabhinnatvam | kāraṇāvasthāyāmapi 
svāntarlīnatvenābhinnatvaṃ svakarmanusyūtatvena grīṣmakāle bhūtṛṇādivat 
sūkṣmarūpeṇa sthitatvāt svabhinnatvaṃ sarvavedāntasiddham | sadeva saumya ityatra 
cidacidātmakaprapañcasya 



pralaye brahmātmakatvena sthitatvaṃ tadanantarasṛṣṭividhāyakatvena tadbhinnatvaṃ ca 
nirdiśyate | asadvā idamagra āsīttato vai sadajāyata ityatrāsatpadena pralaye 
cidacidātmakaprapañcasya sūkṣmarūpeṇa sthitatvam | tato vai sadajāyata ityanena 
sūkṣmarūpaprapañcānusyūtatayā brahmaṇaḥ sthūlaprapañcakāraṇatvaṃ ca 
vyapadiśyate |

tatra kāraṇāvasthasya kāryāvasthāpattau aciṃdaśasya kāraṇāvasthāyāṃ 
śabdādivihīnasya bhogāya śabdādimattayā svarūpānyathābhāvarūpavikāro bhavati | 
cidaṃśasya ca karmaphalaviśeṣabhoktṛtvāya tadanurūpajñānavikāsarūpo vikāro 
bhavati | ubhayaprakāraviśiṣṭe niyantari tadavasthatadubhayaviśiṣṭatārūpavikāro bhavati | 
kāraṇāvasthāyā avasthāntarāpattirūpo vikāraḥ prakāradvaye prakāriṇi ca samānaḥ | ata 
evaikasyāvasthāntarāpattirūpavikārāpekṣayā yenāśrutaṃ śrutaṃ iti ekavijñānena 
sarvavijñānaṃ pratijñāya mṛdādidṛṣṭāntaḥ yathā saumya ityādinā nirdiṣṭaḥ | 
īdṛśajñānasaṅkocavikāsakaratattaddehasambandhaviyogābhiprāyāḥ 
jīvasyotpattimaraṇavādinya prajāpatiḥ prajā asṛjata ityādyāḥ śrutayaḥ | 
acidaṃśavatsvarūpānyathātvābhāvābhiprāyā##-
nityānāṃ cetanaścetanānāṃ ityādyāśca śrutayaḥ 
svarūpānyathātvajñānasaṃkocavikāsarūpobhayavidhāniṣṭavikārābhiprāyāḥ | sa vā eṣa 
mahānaja ātmā'jaro'maro'mṛto brahma ityādyā paraviṣayāḥ śrutayaḥ | evaṃ sarvadā 
cidacidvastupūrṇasya paraśivabrahmaṇaḥ prāksṛṣṭeḥ rekatvāvadhāraṇaṃ ca 
nāmarūpavibhāgābhāvādupapadyate |

taditthaṃ tarhyavyākṛtamāsīttannāmarūpābhyāṃ vyākriyata iti hi nāmarūpa 
vibhāgabhāvābhāvābhyāṃ nānātvaikatve vadantīti |

ya tu avidyopādhikaṃ jīvatvaṃ vadanti ye ca pāramārthikopādhikṛtaṃ ye ca 
sanmātrasvarūpaṃ brahma svayameva bhoktṛbhogyaniyantṛrūpeṇa tridhāvasthitaṃ 
vadanti | sarvepyete'vidyāśakterupādhiśakterbhoktṛbhogyaniyantṛśaktīnāṃ ca 
pralayakāle'vasthāne'pi tadānīmekatvāvadhāraṇaṃ 
nāmarūpavibhāgābhāvādevopapādayanti | vaiṣamyanaighṛṇye na sāpekṣatvāt na 
karmāvibhāgāt iti sūtrābhyāṃ jīvabhedasya tattatkarmapravāhasya 
cānāditvābhyupagamācca | iyān viśeṣaḥ - ekasyānādyavidyayā brahma svayameva 
muhyati anyasya pāramārthikānādyupādhinā brahma svayameva badhyate | 
upādhibrahmavyatiriktavastvantarābhāvādaparasya brahmaiva vicitrākāreṇa pariṇamate |



karmaphalāni cāniṣṭāni bhuṃkte niyantraṃśasya bhoktṛtvābhāve'pi sarvajñatvāt 
svātmābhinna bhoktāramanusandadhātīti svayameva bhuṅkte | asmākantu 
svaśaktisaṅkocavikāsātmakatayā nama kāryakāraṇobhayāvasthāsthitamapi sarvadā 
nirastanikhiladoṣagandhaṃ satyasaṅkalpādyaparimitodāraguṇasāgarabhavatiṣṭhate 
prakārabhūtacidacidvastugatā apuruṣārthāḥ svarūpānyathābhāvācceti 
sarvaṃsamañjasamiti rāddhāntaḥ |



jñādhikaraṇam || 11 ||

ākāśādīnāṃ janyatve jīvānāmajanyatve ca ko heturityāśaṅkāyāmāha - 

|| 62 || jño'ta eva || 17 ||

jñā eva jīvaḥ jñātṛsvarūpaḥ nācetanasvarūpaḥ | tasmāt janyatvaṃ na sambhavati | 
jaḍānāmeva janyatvaṃ kumbhādīnāṃ ca sammsataṃ iti smṛtidarśanājjaḍatvāt 
ākāśādīnāmevotpattiḥ ajaḍatvājjīvotpattiranaṅgīkaraṇīyeti sūkṣmārthaḥ |

viyadādivajjīvo notpadyata ityuktam | tatprasaṅgena jīvasvarūpaṃ nirūpyate | kiṃ sugata##-
pāṣāṇakalpasvarūpamacitsvabhāvamevāgantukacaitanyaguṇakam | atha 
jñātṛtvamevāsya svarūpamiti | kiṃ yuktam  

cinmātramiti kutaḥ tathā śrutaḥ antaryāmibrāhmaṇe hi ya ātmani tiṣṭhan iti 
mādhyandinīyaparyāyasya sthāne yo vijñāne tiṣṭhan iti kāṇvā adhīyate | tathā vijñānaṃ 
yajñaṃ tanute karmāṇi tanute'pi ca iti karturātmano jñānasvarūpatvaṃ pratīyate | aparastu 
- jīvātmano jñānatve jñātṛtve ca svābhāvike'bhyupagamyamāne tasya sarvagatasya 
sarvadā sarvatropalabdhiprasaṅgāt karmaṇāṃ ca vaiyarthyāt suṣuptimūrchādiṣu 
sato'pyātmanaścaitanyānupalabdheḥ jāgratassāmagryāṃ satyāṃ 
jñāno'tpattidarśanādasya na jñānaṃ svarūpam nāpi jñātṛtvam āgantukameva 
caitanyaṃ sarvagatvaṃ cātmano'vaśyābhyupeyam  sarvatra kāryopalabdheḥ 
sarvatrātmanassannidhānābhyugamāt śarīragamanenaiva kāryasambhave sati 
gatikalpanāyāṃ pramāṇābhāvācca | śrutirapi suṣuptivelāyāṃ jñānābhāvaṃ darśayati 
- nāhaṃ khalvaṣamevaṃ sampratyātmānaṃ jānātyayamahamasmi no evemāni 
bhūtāni iti | tathā mokṣadaśāyāṃ 



jñānābhāvaṃ darśayati - na pretya saṃjñā'sti iti | jñānasvarūpamityādiprayogastu 
jñānasya tadasādhāraṇaguṇatvena lākṣaṇikamityevaṃ prāpte pracakṣmahe - 

jño'ta eva ayamātmā jñātṛtvasvarūpaṃ eva na jñānamātram nāpi jaḍasvarūpaḥ 
kutaḥ  ata eva śruterevetyarthaḥ | nātmā śruteḥ iti prakṛtā śrutiḥ ataḥ śabdena 
parāmṛśyate | tathā chāndogye prajāpativākye muktāmuktātmasvarūpakathane atha yo 
vededaṃ jighrāṇīti sa ātmā manasaivaitān kāmān paśyan ramate ya ete brahmaloke 
satyakāmatsatyasaṅkalpaḥ nopajanaṃ smarannidaṃ śarīram anyatrāpi - na paśyo 
mṛtyuṃ paśyati iti | tathā vājasaneyake katama ātmā iti pṛṣṭvā yo'yaṃ 
vijñānamayaḥ prāṇeṣu hṛdyantarjyotiḥ puruṣaḥ iti | tathā vijñātāramare kena 
vijānīyāt jānātyevāyaṃ puruṣaḥ tathā eṣa hi draṣṭā śrotā ghrātā rasayitā mantā 
boddhā kartā vijñānātmā puruṣaḥ evamevāsya paridraṣṭurimāḥ ṣoḍaśa kalāḥ iti |



utkrāntigatyadhikaraṇam || 12 ||

yattūktaṃ jñātṛtve svābhāvāvike sati sarvagatasya tasya sarvadā sarvatropalabdhiḥ 
prasajyata iti tatrocyate - 

|| 63 || utkrāntirgatyā gatīnām || 18 ||

karmacito lokaḥ kṣīyate | puṇyacito lokaḥ kṣīyate jyotiṣṭomena svargakāmo yajeta kṣīṇe 
puṇye martyalokaṃ viśanti ityādiśrutiṣu jīvānāṃ utkrāntiḥ dehānnirgamanaṃ gatiḥ 
svarganarakalokagamanaṃ āgatiḥ puṇyapāpaphalabhogānantaraṃ bhūlokaṃ 
pratyāgamanam | etāsāṃ śravaṇāt jīvo'ṇureva | vibhutve gamanāsambhavāt iti 
sūtrasūcitasūkṣmārthaḥ | dvaitakṣapaṇakatārkikādibhiḥ  jīvānāṃ 
vibhutvāṅgīkārāttannirāsārthametadadhikaraṇaprārambhaḥ | eṣo'ṇurātmā cetasā 
veditavyaḥ iti sa vā eṣa mahānaja ātmā iti ca pūrvoktajñātṛtvena vyapadiśyamānasya 
jīvasya aṇutvavibhutvavyavasthāpanāt sandehaḥ |

eṣaḥ mahānaja ātmā ityādiṣu kṣetrajñasya vibhutvanirdeśāt anyatra viśvaṃ 
bhuvanamabhyabhavān iti kṣetrajñasya sakalalokavyāpakatvavyapadeśācca tasya 
nāṇutvaṃ sambhavatīti prāpte pracakṣmahe - 

nāyaṃ sarvagataḥ apitvaṇurevāyamātmā kutaḥ  utkrāntigatyā gatīnāṃ śruteḥ | 
utkrāntistāvat śrūyate | tena pradyotenaiva ātmā niṣkrāmati cakṣuṣo vā mūrdhno 
vānyebhyo vā śarīradeśebhyaḥ iti |



gatirapi yevaike cāsmāllokātprayanti candramasameva te sarve gacchanti iti āgatirapi - 
yasmāllokātpunaretyasmai lokāya karmaṇe iti jīvasya paralokagamanapradarśanāt vibhutve 
śarīraviyogāsambhavācca yaṣo'ṇurātmā iti śrutinirdiṣṭāguṇatvameva 
jīvasyāṅgīkaraṇīyam | sa evā eṣa mahānajaḥ ityādivibhutvavācakaśrutīnāṃ 
paramātmaparatvamiti veditavyam | aṇoraṇīyānmahato mahīyānātmā guhāyāṃ nihito'sya 
jantoḥ yatparaṃ brahma sarvātmā viśvasyāyatanaṃ mahat ityādi śrutiśatadarśanāt |

uta - 

nīlatopadamadhyasthā vidyullekheva bhāsvarā |
nīvāraśūkavattanvī pītā bhāsvatyaṇūpamā |
tasyāśśikhāyā madhye (tu) paramātmā vyavasthitaḥ ||

ityatra paśu-pati-pāśātmakatattvatrayasvarūpaṃ spaṣṭamupadiṣṭam | 
nīlatoyadapadavyapadeśena guṇatrayātmakapāśarūpā prakṛtirupadiśyate | 
vidyullekheva bhāsvarā aṇūpamā ityantaṃ paśuśabdavācyasya jīvasya 
nīvāraśūkopamānāṇutvaṃ tastvarūpamupadiṣṭam | tasyāḥ śikhāyā-vyavasthitaḥ 
ityanena jīvavilakṣaṇapatyātmakaṃ śivatattvamupadiṣṭam | sa brahmā sa śivassa 
harissendrasso'kṣaraḥ paramaḥ svarāṭ ityanena jīvavilakṣaṇasya śivasya 
sarvaśabdavācyatvaṃ mūrtitrayātītatvaṃ ca nirūpitam | tathā māṇḍūkye'pi 
prapañcopaśamaṃ śāntaṃ śivamadvaitaṃ caturthaṃ manyante sa ātmā sa vijñeyaḥ iti | 
dhyāyīteśānaṃ pradhyāyitavyaṃ sarvamidaṃ brahma sa eva viṣṇussa prāṇassa kālo'gnissa 
candramāḥ sa eva sarvaṃ padbhūtaṃ yacca bhavyaṃ sanātanam dhyātvā taṃ 
mṛtyumatyeti nānyaḥ panthā vimuktaye sarvo vai rudraḥ ityādiṣu śivasya 
parabrahmaṇaḥ mūrtitrayavilakṣaṇatva-sarvaśabdavācyatvayoḥ tanniṣṭhasya 
mokṣopadeśasya ca nirdeśāt netarasya vibhutvādikaṃ sambhavati |

jīvavibhutvanirākaraṇe hetvantaramāha - 

|| 64 || svātmanā cottarayoḥ || 19 ||



ca śabdo'vadhāraṇe | yadyapi śarīraviyogarūpatvena utkrāntiḥ sthirasyāpyātmamanḥ 
kathañcidupapadyate | gatyāgatī tu na kathañcidupapadyate 
tasmāttasyāṇutvamevopapannam |

atra punarhetumāha - 

65 nāṇuratacchruteriti cennetarādhikārā || 20 ||

yo'yaṃ vijñānamayaḥ prāṇeṣu iti jīvaṃ prastutya sa vā eṣa mahānajaṃ ātmā iti 
mahattvaśruternāṇurjīva iti cenna itarādhikārājjīvāditarasya prāajñasya tatrādhikārāt | 
yadyapyupakrame jīvaḥ prastutaḥ tathāpi yasyānuvittaḥ pratibuddhassa-ātmā iti 
madhye paraḥ pratipādyata iti satsambandhīdaṃ mahatvaṃ na jīvasya |

punarhetvantaramāha - 

66 svaśabdonmānābhyāṃ ca 21

sākṣādaṇuśabda eva śrūyate | eṣo'ṇurātmā yasmin prāṇah pañcadhā saṃviveśa iti | 
uddhṛtya mānamunmānam | aṇusadṛśaṃ vastūddhṛtya tanmānatvaṃ jīvasya 
śrūyate | 

vālāgraśatabhāgasya śatadhā kalpitasya ca |
* * * * * * * *  bhāgo jīvassa vijñeyaḥ ||

iti vālāgramātravyavahāro'pi dṛṣṭa iti ca | ato aṇure'vāyamātmā |

atha syādātmano'ṇutve sakalaśarīravyāpinī vedanā nopapadyataṃ ityāśaṅkāyāmāha 
- 

67 avirodhaścandanavat 22 

yathā candanasyaikadeśasthitasya sakalaśarīraśaityajanakatvaṃ evaṃ kṣetrajñasyaikasmin 
pradeśe sthitasyāpi sarvāṅgasukhaduḥkhabhoktṛtvamupapannaṃ candanasyaikasmin 
pradeśo'vasthānaṃ ca pratyakṣadṛṣṭaṃ tadvajjīvasya 
kasminnaṃśe'vasthānamityāśaṃkāyāṃ sthānaviśeṣamāha - 



|| 68 || avasthitivaiśeṣyāditi cennā'bhyupagamāddhṛdi hi || 23 ||

haricandanabindvāderdehadeśaviśeṣāvasthitiviśeṣāttathābhāvaḥ ātmanastu tanna iti 
cenna | ātmano'pi hi dehadeśaviśeṣe sthityabhyupagamāt hṛdayadeśe hyātmanaḥ sthitiḥ 
śrūyate | hṛdi hyamātmā tatraikaśataṃ nāḍīnāṃ iti | tathā katama ātmā iti prakṛtyā 
yo'yaṃ vijñānamayaḥ prāṇeṣu hṛdyantarjyotiḥ iti | ātmano 
deśaviśeṣasthitikhyāpanāya ca candanadṛṣṭāntaḥ pradarśitaḥ na tu candanasya 
deśaviśeṣāpekṣā |

ekadeśavartinassakaladehavyāpikāryakaratvaprakāraṃ punarhetvantareṇāha - 

|| 69 || guṇādvā lokavat || 24 ||

vā śabdo matāntaravyāvṛtyarthaḥ | ātmā svaguṇena jñānena sakaladehaṃ 
vyāpyāvasthitaḥ | ataḥ ālokavat yathā maṇidyumaṇiprabhṛtīnāṃ 
ekadeśavartināmāloko'nekadesavyāpī dṛśyate tadvat hṛdayasyātmano jñānaṃ 
sakaladehaṃ vyāpya pravartate | jñātuḥ prabhāsthānīyasya jñānasya svāśrayādanyatra 
vṛttirmaṇiprabhāvadupapadyata iti niścīyate |

nanūktaṃ jñānamātramevātmeti tatkathaṃ jñānasya svarūpavyatiriktaguṇatvamucyata 
ityāśaṅkya tatrāha - 

|| 70 || vyatireko gandhavat tathā ca darśayati || 25 ||

yathā pṛthivyāḥ gandhasya guṇatvenopalabhyamānasya tato vyatirekaḥ tathā jānāmīti 
jñātṛguṇatvena pratīyamānasya jñānasyātmano vyatirekasiddhiṃ darśayati ca śrutiḥ | 
ālomabhya ānakhāgrebhyaḥ jānātyevāyaṃ puruṣaḥ iti jīvasya hṛdyāyatanatvaṃ 
aṇuparimāṇatvaṃ ca vyapadiśya dehavyāpitvamapi vyavahriyate |

tattvamasi ityādau jīvabrahmaṇorekatvopadeśāt brahmavajjīvasyāpi vibhutvaṃ kiṃ na 
syādityāśaṅkyāha - 



|| 71 || pṛthagupadeśāt || 26 ||

īśvarassarvabhūtānāṃ viśvādhiko rudro maharṣiḥ pradhānakṣetrajñapatirguṇeśaḥ 
saṃsāramokṣasthitibandhahetuḥ dvāsuparṇā ityādiṣu 
jīvabrahmaṇorniyamyaniyāmakatvaṃ jagajjīvavilakṣaṇatvaṃ jīvabandhamokṣahetutvaṃ 
saṃsārabhoktṛtvābhoktṛtvamityādinā pṛthagupadeśāt jīvavyatiriktasyaiva 
vibhutvaṃ siddham |

nanu yo vijñāne tiṣṭhan ityādau jñānamevātmeti vyapadiśyata ityāśaṅkyāha - 

|| 72 || tadguṇasāratvāttu tadvyapadeśaḥ prājñavat || 27 ||

tu śabdaścodyaṃ vyāvartayati | tadguṇasāratvāt vijñānaguṇasāratvāt ātmano 
vijñānamiti vyapadeśaḥ | vijñānamevāsya sārabhūto guṇaḥ | yathā prājñasyānandaḥ 
sārabhūto guṇaḥ iti prājña ānandaśabdena vyavahriyate | yadeṣa ākāśa ānando na syāt 
ānando brahmeti vyajānāt iti | prājñasya hyānandasārabhūto guṇaḥ | sa eko brahmaṇa 
ānandaḥ ānandaṃ brahmaṇo vidvanna bibheti kutaścana iti | yatha vā satyaṃ 
jñānamanantaṃ brahma iti vipaścitaḥ prājñasya jñānaśabdena vyapadeśaḥ | saha 
brahmaṇā vipaścitā yassarvajñaḥ ityādiṣu prājñasya jñāna saṃskārabhūto guṇaḥ iti 
vijñāyate |

punarupapattimāha - 

|| 73 || yāvadātmabhāvitvācca na doṣastaddarśanāt || 28 ||

yo'yaṃ vijñānamayaḥ prāṇeṣu hṛdyantarjyotiḥ puruṣassamānassannubhau 
lokāvanusañcarati iti śrutidarśanāt vijñānamayasya jīvasya yāvadātmabhāvitvāttena 
tadvyapadeśo na doṣaḥ | taddarśanāt yathā nadyaḥ spandamānāssamudre'staṃ gacchanti 
nāmarūpe vihāya tathā divyam |

gatāḥ kalāḥ pañcadaśa pratiṣṭhā 
devāśca sarve pratidevatāsu |
karmāṇi vijñānamayaśca ātmā 
pare'vyaye sarva ekī bhavanti ||



eṣa samprasādo'smāccharīrātsamutthāya paraṃjyotirupasampadya svena 
rūpeṇābhiniṣpadyate ityādiśrutiśateṣu 
svābhāvikajīvatvanivṛttipūrvakaśivatvaprāptirūpavidehamuktiparyantaṃ 
śivayogaśivadhyāna-śivajñānaniṣṭhasya jīvanmuktasya 
śivadhyānasamādhikāleṣvapi pracaṇḍātapamadhyanikṣiptakarpūradīpavat 
śuddhajīvatvasya vidyamānatvādaṇutvavyapadeśo na viruddhaḥ | 
prārabdhāvasānaparyantaṃ suptapuruṣavat jñānaniṣṭhānāṃ samādhyanantaraṃ 
punarutthānadarśanāditi bhāvaḥ | jīvasya vibhutvāṅgīkāre 
aṇutvavibhutvayorekatvāsambhavānnadīsamudravajjīvabrahmaṇoḥ 
prāpyaprāpakatvavidhāyakaśrutīnāṃ virodho durnivāraḥ | 
kiñceśvarasyāntaryāmitvādikamapi na sambhavet | jīvasyāṇutvamantaḥ 
karaṇopādhimātramiti cettadasaṅgatam | jñā'jñau dvāvajāvīśānīśau ityādiṣu 
bhūtasṛṣṭeḥ prāgapyajātatvena jīvasthityupadeśāt | tasmājjīvasyāṇutvaṃ 
svābhāvikamiti niścīyate |

yaccoktaṃ suṣuptyādiṣu jñānābhāvāt jñānasya na svarūpānubandhidharmatvamiti 
tatrāha - 

|| 74 || puṃstvādivatvasya sato'bhivyaktiyogāt || 29 ||

tu śabdaścātra śaṅkānirāsārthaḥ | svajñānasya suṣuptyādiṣvapi vidyamānasya 
jāgaryādiṣvabhivyaktessambhavāt svarūpānubandhidharmatvopapattiḥ puṃstvādivat yathā 
puṃstvādyasādhāraṇasya dhātorbālyāvasthāyāṃ satopyanabhivyaktasya 
yuvatve'bhivyaktau puṃsastadvatvaṃ na kādācitkaṃ bhavati | saptadhātumayatvaṃ hi 
śarīrasya svarūpānubandhi | tat saptadhātu trimalaṃ dviyoni caturvidhāhārāmayaṃ 
śarīram iti śarīrasvarūpavyapadeśāt | suṣuptyādiṣvapyahamarthaḥ prakāśata iti 
prāgevoktam | tasya vidyamānasya jñānasya viṣayagocaratvaṃ jāgaryādānupalabhyate | ete 
cātmano jñātṛtvādayo dharmāḥ prāgevopapāditāḥ | ataḥ prājñātpūrvameva 
jīvātmanaḥ svarūpam | sa cāyamātmāṇuparimāṇaḥ | na pretyasaṃjñāsti ityapi na 
muktasya jñānābhāva ucyate | api tu etebhyo bhūtebhyassamutthāya tānyevānu vinaśyati 
iti saṃsāradaśāyāṃ yadbhūtānuvidhāyitvaprayuktaṃ janmanāśādidarśanaṃ 
tanmuktasya na vidyata iti yathā nadyaḥ spandamānāḥ ityādi jale jalavanmuktadaśāyāṃ 
śuddhajīvasya tatprāptitvadarśanāt | na paśyo mṛtyuṃ paśyati na rogaṃ no 
tadduḥkhatām | sarvaṃ ha paśyaḥ paśyati sarvamāpnoti sarvaśaḥ | nopajana smarannidaṃ 
śarīram manasaitān kāmān paśyan ramate ityādi śrutyaikārthyācca 
tasmājjīvasyāṇutvaṃ jñātṛsvarūpatvaṃ cāvirodham |



samprati jñānātmavāde tasya sarvagatatve dūṣṇamāha - 

|| 75 || nityopalabdhyanupalabdhiprasaṅgo'nyataraniyamo vā'nyathā || 30 ||

anyathā sarvagatatvapakṣe tasya jñānamātratvapakṣe ca nityamupalabdhyanupalabdhī 
sahaiva prasajyeyātām anyataraniyamo vā | upalabdhireva nityaṃ syāt anupalabdhireva vā 

etaduktaṃ bhavati - loke tāvadvartamānayorātmopalabdhyanupalabdhyorayaṃ 
jñānātmā sarvagato hetuḥ syāt | upalabdhereva vā anupalabdhereva vā ubhayahetutve 
sarvadā sarvatrobhayaṃ prasajyeta | yadyupalabdhereva sarvasya sarvadā sarvatrānupalambho 
na syāt | athānupalabdhereva sarvadā sarvatropalabdhirna syāt | asmākaṃ 
śarīrasyāntarevāvasthitatvādātmanastatraivopalabdhiḥ nānyatreti vyavasthāsiddhiḥ |

kāraṇāyattopalabdherapi sarveṣāmātmanāṃ sarvagatatvena sarvaiḥ karaṇaissarvadā 
saṃyuktatvādadṛṣṭāderapi aniyamāduktadoṣassamānaḥ | tasmāt pūrvoktameva yuktam |



kartradhikaraṇam || 13 ||

ayamātmā brahma ityādiśrutiṣu kṣetrajñasyaiva brahmatvopadeśāttasya 
kartṛtvādikamanupapannaṃ tadupādhibhūtāntaḥkaraṇasyaiva 
kartṛtvādikamupapannaṃ ityāśaṅkāyāṃ 
tajjīvabrahmavādakādvaitamatanirākaraṇārthamāha - 

|| 76 || kartā śāstrārthavatvāt || 31 ||

ayamātmā jñātā sa cāṇuparimāṇa ityuktam | idānīṃ kiṃ sa eva kartā uta 
svayamakartaiva san acetanānāṃ guṇānāṃ kartṛtvamātmanyadhyavasyatīti cintyate | 
kimatra yuktam  akartaivātmeti | kutaḥ  ātmanohyakartṛtvaṃ guṇānāmeva ca kartṛtvaṃ 
adhyātmaśāstreṣu śrūyate | tathā hi - kaṭhavallīṣu jīvasya na jāyate mriyate vā 
ityādinā janma-jarāmaraṇādikaṃ sarvaṃ prakṛtidharmaṃ pratiṣidhya hananādiṣu 
kriyāsu kartṛtvamapi pratiṣidhyate |

hantā cenmanyate hantuṃ hataścenmanyate hatam |
ubhau tau na vijānīto nāyaṃ hanti na hanyate || iti |

hantāramātmānaṃ jānan na jānātyātmānamityarthaḥ | tathā ca bhagavatā svayameva 
jīvasyākartutvaṃ svarūpam kartutvābhimānastu vyāmohaḥ ityucyate |

prakṛteḥ kriyamāṇāni guṇaiḥ karmāṇi sarvaśaḥ |
ahaṅkāravimūḍhātmā kartāhamiti manyate ||

nānyaṃ guṇebhyaḥ kartāraṃ yadā draṣṭānupaśyate |
kāryakāraṇakartṛtve hetuḥ prakṛtirucyate ||
puruṣaḥ sukhaduḥkhānāṃ bhoktṛtve heturucyate || iti |



ataḥ puruṣasya bhoktṛtvameva prakṛtereva tu kartṛtvam | evaṃ prāpte pracakṣmahe ##-

kartā śāstrārthavatvāt - iti | ātmeva kartā na guṇāḥ kasmāt  śāstrārthavatvāt | 
śāstrāṇi hi yajeta svargakāmaḥ mumukṣurbrahmopāsīta ityevamādīni 
svargamokṣādiphalasya bhoktārameva kartṛtve niyuñjate | na hyacetanasya kartṛtve'nyo 
niyujyate | śāsanācca śāstram | śāsanaṃ ca pravartanam | śāstrasya ca pravartakatvaṃ 
bodhajananadvāreṇa | acetanaṃ ca pradhānaṃ na bodhayituṃ śakyam | ataḥ 
śāstrāṇāmarthavatvaṃ bhoktṛścetanasyaiva kartṛtve sambhavet | taduktaṃ 
śāstraphalaṃ prayoktarīti | yaduktaṃ - hantā cenmanyate ityādinā 
hananakriyāyāmakartṛtvamātmanaḥ śrūyata iti tadātmano nityatvena 
hantanyatvābhāvāducyate | yacca prakṛteḥ kriyamāṇāni ityādinā guṇānāmeva 
kartṛtvaṃ smaryata iti tat sāṃsārikapravṛttiṣvasya kartṛtā 
sattvarajastamoguṇasaṃsargakṛtā na svarūpaprayukteti prāptāprāptavivekena 
guṇānāmeva kartṛtā ityucyate | tathā ca tatraivocyate - 

kāraṇaṃ guṇasaṅgo'sya sadasadyonijanmasu iti |

tathā tatraivātmanaśca kartṛtvamabhyupetyocyate - 

tatraivaṃ sati kartāramātmānaṃ kevalaṃ tu yaḥ |
paśyatyakṛtabuddhitvāt na sa paśyati durmatiḥ || iti |

adhiṣṭhānaṃ tathā kartā karaṇaṃ ca pṛthagvidham |
vividhā ca pṛthak ceṣṭā daivaṃ caivātra pañcamam ||

ityadhiṣṭhānādidaivaparyantaṃ sāpekṣe satyātmanaḥ kartṛtve ya ātmānameva kevalaṃ 
kartāraṃ manyate na sa paśyati | mūḍha ityarthaḥ |

asminnarthe hetvantaramāha -

|| 77 || upadānādvihāropadeśācca || 32 ||

sa yathā mahārājaḥ iti prakṛtya yamevaiṣa etān prāṇān gṛhītvā svaśarīre yathā 
kāmaṃ parivartata iti prāṇānāṃ upādāne vihāre ca kartṛtvamupadiśyate |



yaduktaṃ buddhiprakṛtyoreva kartṛtvamiti tatra buddheḥ kartṛtvaṃ nirākaroti - 

78 vyapadeśācca kriyāyāṃ na cennirdeśaviparyayaḥ || 33 ||

vijñānaṃ yajñaṃ tanute karmāṇi tanute'pi ca iti laukikavaidikakriyāsu 
kartṛtvavyapadeśācca kartāṃ vijñānaśabdena vyapadiśyate | atra nātmano 
vyapadeśaḥ api tvantaḥkaraṇasya buddheriti cet evaṃ sati nirdeśaviparyayassyāt | buddheḥ 
- karaṇatvādvijñāneneti karaṇavibhaktinirdeśaḥ syāt | tadeṣāṃ pramāṇānāṃ 
vijñānena vijñānamādadāti ityatra buddheḥ karaṇatvaṃ kartṛtvaṃ ca na pratipadyate |

kṣetrajñasya kartṛtvavyapadeśe suṣuptimūrdhādāvapi tatsaṃbhavet 
tasmādbrahmarūpasya jīvasya tadasambhavāttadantaḥkaraṇasyaiva kartṛtvamupapannaṃ 
ityāśaṅkāyāmāha - 
79 upalabdhivadaniyamaḥ || 34 ||

yathādvaitamate jīvasya jñānātmakabrahmarūpatvenāntaḥkaraṇasyaiva 
kartṛtvamupapannam | tatkartṛtve tu suṣuptyādau tasya tadadarśanāt niṣkartṛtvamiti 
yattadasaṅgatam | upalabdhivat yathā sarvaśāstrapravacanaśīlasya paṇḍitasya 
śiṣyasānnidhyābhāve tadvidyāpravacanīyakartṛtvaśaktisaṃkocaḥ | tathā jīvasya 
jaḍāntaḥkaraṇādisamāyogena sarvakartṛtvaṃ tadabhāve tacchaktisaṃkocaśca 
aviruddhaḥ | tāvanmātreṇa niṣkriyatvamayuktam | tasmātsarvakālakartṛtvaniyamo na 
sambhavati | tathāpi kartṛtvamanivāryam | kiñca - ratha-prāsāda##-
tatsādhanāṅgavatsvabhāve tatkartṛśaktisaṃkocavatvepi teṣāṃ 
tatkartṛtvaśaktisattvavat śarīrendriyamanaḥprāṇādyayoge jīvānāṃ 
svaniṣṭhakartṛtvaśaktiprakāśakatvābhāve'pi tatkartṛtvaśaktirnivāryate jīvasyaiva 
tadanaṅgīkāre tayoranyaḥ pippalaṃ svādvattyanaśnannanyo'bhicākaśīti ityādi 
jīvakartṛtvavidhāyakabahuśrutivirodho durnivāraḥ | ato jaḍasyāntaḥkaraṇasya 
kartṛtvamayuktamiti veditavyam |

jīvasya suṣuptyādiṣvapi kartṛtvaśaktisatve svatantratvaprasaṅgāt suptāvapi 
svajñānaparajñānavatvaṃ ca kiṃ na syādityāśaṅkāyāmāha - 



|| 80 || śaktiviparyayāt || 35 ||

suṣuptau budhyabhāvājjavasya svaparajñānaśaktisaṅkocadarśanāditaśca buddhereva 
kartṛtvamiti cenna | kutaḥ  śaktiviparyayāt | suṣuptikāle sakale vilīne 
tamobhibhūtassukharūpameti ityādiśrutiṣu suptau 
parameśvaramāyārūpajaḍatamaśśaktyā jīvaśaktiviparyayāt - tirodhānāt buddheḥ 
kartṛtvamanupapannam | yathā loke vaiśvānarasvabhāvaśaktermaṇimantrādibhiḥ 
kiñcitkālaṃ tirohitatvaṃ śaityasvabhāvasya jalasya bhānuvaiśvānarādisparśena 
svaniṣṭhaśaityasya tirohitatvaṃ parjanyācchādanena prabhākarasya prabhāyāḥ 
tirohitatvaṃ tadvajjīvasya paraśivapāśaśaktyā svaśaktisaṃkocena svaparajñānayoḥ 
tirohitatvam upapadyate | tāvanmātreṇa svaniṣṭhadharmāṇāmananyasādhāraṇatvaṃ 
vaktuṃ yuktam |

kiñca buddheḥ kartṛtve karturanyasya bhoktṛtvānupapatterbhoktṛtvaśaktirapi tasyaiva 
syādityātmano bhoktṛtvaśaktirhīyeta | bhoktṛtvaṃ ca buddhereva sampadyata iti 
cedātmasadbhāve pramāṇābhāvaśca syāt puruṣo'sti bhoktṛbhāvāt iti hi 
teṣāmabhyupagamaḥ | uta buddheḥ kartṛtve karaṇaśaktiviparyayāt karaṇaśaktiḥ 
vāryeta na ceṣṭāpattiḥ | karaṇasahitasyaiva karturloke kāryakāritvadarśanāt buddherapi 
karaṇāntaraṃ kalpanīyaṃ syāt | tathā ca nāmamātre vivādo na vaktuni 
karaṇavyatiriktasyaiva tvayāpi kartṛtvābhyupagamāt iti | 

buddheḥ kartṛtvanirākaraṇe punarhetvantaramāha - 

|| 81 || samādhyabhāvācca || 36 ||

buddheḥ kartṛtve mokṣasādhanabhūtasamādhāvapi saiva kartrī syāt | sa ca samādhiḥ 
prakṛteranyo'smi ityevaṃ prakṛtiṃ samādhātumalam | atopyātmaiva kartā | 
samādhirnāma śivaprasādāt 
śivayogenāvidyāpāśavicchedakaparamaśivasvaprakāśasākṣātkārānubhavakāle 
śarīrendriyamanaḥprāṇādiceṣṭānirmuktajāgratsvapnasuṣuptivyavasthāmatikramya 
niṣprapañcanirāmayaparamatejaḥ-prakāśakaparamākāśaśivatattvamanusṛtya 
nirbharānandasamudre nimajya jñānājñānātītaturyātītāvasthāyāmapi tadavismaraṇena 
pracaṇḍātapamadhyanikṣiptakarpūradīpavatsaṅkalpavikalpavihīnaśivākārita##-
niratiśayatvaṃ sarvaśrutisiddham | jīvasya puṇyapāpakartṛtvādyabhāve 
samādhyabhāvāt tadabhāve 



śraddhābhaktidhyānayogādavehi tasyābhidhyānādyojanāttattvabhāvādbhūyaścānte 
viśvamāyānivṛttiḥ - 

ātmānamaraṇiṃ kṛtvā praṇavaṃ cottarāraṇiṃ |
dhyānanirmathanābhyāsāt pāśaṃ dahati paṇḍitaḥ ||
ātmā vā are draṣṭavyaḥ śrotavyo mantavyo nididhyāsitavyaḥ ||

ityādibahuśrutisiddharevaṇasiddha-marulasiddhekorāmasiddha##-
vācyam | tattvamasi ityādiśrutisiddhajīvabrahmaikyarūpamokṣanirdeśo na syāt | 
buddhermokṣakāle jaḍatvena naṣṭatvādātmahananaprasaṅgaḥ |

nanu cātmanaḥ kartṛtve'bhyupagamyamāne sadā kartṛtvaṃ noparamedityatrāha - 

|| 82 || yathā ca takṣobhayathā || 37 ||

vāgādikaraṇasampanno'pyātmā yadecchati tadā karoti yaddhi manasā dhyāyate tadvācā 
vadati tatkarmaṇā karoti iti śrutirapi tathā vyapadiśati | yadā tu necchati tadā na karoti 
yathā takṣā vaśyādikaraṇasannidhāne'pi svecchānuguṇyena karoti na karoti ca tathā | 
buddhestvacetanāyāḥ kartṛtve tasyāḥ bhogavāñchādiniyamakāraṇābhāvāt sarvadā 
kartṛtvameva syat | tasmātkartṛtvaṃ na buddherna pradhānasyeti vyācakṣate | icchāyāḥ 
cetanadharmatvāt cetanasyaiva jīvasya sarvakartṛtvaṃ takṣādivadupapannam | yathā takṣā 
vyāpārakartā ubhayathā ubhayarūpeṇa tiṣṭhati evaṃ jīvo'pi svecchayā 
jāgratsvapnakālayoḥ sthūlasūkṣmaśarīraviśiṣṭassan laukikavaidikavyāpārān kurvan 
vaiṣayikasukhaduḥkhamanubhavati | suṣuptikāle śarīrendriyavyāpāśūnyatayā 
paramaśivatamorūpapāśaśaktiniṣṭhaparamānandamanubhavati | ataścetanasya jīvasyaiva 
kartṛtvamupapannamiti siddham |



parāyattādhikaraṇam || 14 ||

jīvasyaiva kartṛtvāṅgīkāre parameśvaravatsvatantratvamarthāt siddham | 
tasmāttayorvailakṣaṇyaṃ kathamityāśaṅkāyāṃ tattāratamyamāha - 

|| 83 || parāttu tacchruteḥ || 38 ||

tatrājñasya puṇyāpuṇyakartṛtvaṃ parāttu paraśivapreraṇātsambhavati | kasmāt  tat 
śruteḥ | eṣahyeva sādhu karma kārayati iti śruteḥ | tasmāt jīvasya na svātantryam | atra 
kṣetrajñasya kartṛtvaṃ svātantryeṇa  uta paramātmāyattam  sa paramātmā śivo vā 
nārāyaṇo veti sandihyate | paramātmāyattatve hi vidhiniṣedhaśāstrānarthakyaṃ prasajyeta | 
yo hi svabudhyā pravṛttinivṛtyārambhaśaktaḥ sa eva niyojyo bhavati | 
atassvātantryeṇāsya kartṛtvam | kiñca - 

nārāyaṇaṃ mahājñeyaṃ viśvātmānaṃ parāyaṇam |
nārāyaṇaparaṃ jyotirātmā nārāyaṇaḥ paraḥ ||

ityārabhya antarbahiśca tatsarvaṃ vyāpya nārāyaṇasthitaḥ | ityantaṃ nārāyaṇasya 
sarvātmakatvasarvāntaryāmitva-sarvavyāpakatvādiparamātmadharmāṇāṃ 
vyavasthāpanāt sarvasya cāhaṃ hṛdi sanniviṣṭo mattassmṛtirjñānamapohanañca iti 
gītāyāmapi tathā vyapadeśāt | nārāyaṇaśabdasya śive rūḍhyabhāvāt gauṇavyapadeśe 
ṇatvabādho durnivāraḥ | tasmājjīvasya nārāyanasya vā kartṛtvamupapannamiti 
prāpte'bhidhīyate - 

parāttu ityatra tu śabdaḥ pakṣaṃ vyavartayati | tatkartṛtvamasya parāttu 
jīvabhinneśvarādevahetorbhavati kutaḥ  śruteḥ | kṣaraṃ pradhāna kṣarātmanāvīśate deva 
ekaḥ īśvaraḥ sarvabhūtānāṃ antaḥ praviṣṭaḥ śāstā janānāṃ eṣa hyeva sādhu 



karma kārayati taṃ yamadho lokesya unninīṣate eṣa hyeva sādhukarma kārayati taṃ 
yamadho ninīṣate iti | ya ātmani tiṣṭhannātmanontaraḥ yamātmā na veda yasyātmā 
śarīraṃ ya ātmānamantaro yamayati sa ta ātmāntaryāmyamṛtaḥ ityādi śrutiṣu śivasya 
sarvaniyāmakatvaśravaṇāt na jīvanārāyaṇayoḥ kartṛtvamupapadyate | sahasraśīrṣaṃ 
devaṃ ityupakramya antarbahiśca tatsarvaṃ vyāvya nārāyaṇaḥ sthitaḥ ityantena 
nārāyaṇasyaiva sarvāntaryāmitvādikamupadiśyata iti yaduktaṃ tadamuktam |

atha nārāyaṇapadasya śivatvapratipādanam 

sarvādhikaraṇe ṣaḍvidhatātparyaliṅgaiḥ pūrvaṃ tadbahudhā prapañcitam | śive 
nārāyaṇaśabdarūḍhyabhāve - 

sarvamaṅgalamāṅgalye śive sarvārthasādhike |
śaraṇye tryambake devi nārāyaṇi namo'stu te ||

nārāyaṇī nādarūpā ityādiṣu pārvatyāḥ nārāyaṇīti cettadasat yatra kutrāpi 
tadvatprayogādarśanāt rudrasya patnī rudrāṇī indrasya patnī indrāṇī ityādiṣu 
patnīparatvasyaiva dyotanācca | narāṇāṃ samūhaḥ nāraṃ nāraṃ ayanaṃ sthānaṃ yasya 
saḥ nārāyaṇaḥ ityādi vyutpatyā nasya ṇatvabādha iti cettanna viṣṇoriva śivasyāpi 
rūḍhatvāt | bādarāyaṇaḥ uttarāyaṇaṃ rāmāyaṇaṃ ityādiṣu yogarūḍhyāpi 
sambhavādrūḍheḥ kiṃ vaktavyam | sa eva viṣṇuḥ sa prāṇassakālo'gnissa candramāḥ sa 
eva sarvaṃ yadbhūtaṃ yacca bhavyaṃ sanātanaṃ iti kaivalyaśruteḥ - 

yāni nāmāni govinda tava loke mahanti vai |
tānyeva mama nāmāni nātra kāryā vicāraṇā ||

iti harivaṃśe viṣṇuṃ prati śivavacanāt mamaiṣā paramā mūrtirnārāyaṇasamāhvayā iti 
kūrme īśvaragītāyāṃ ca darśanāt kāraṇaguṇāḥ kārye saṃkrāmantīti nyāyena ātmā vai 
putra nāmāsi iti śrutinirdeśāt śive nārāyaṇapadarūḍhatve'pi tadaṃśatvena viṣṇo'rapi 
samucitam | kiṃ ca skānde - 



ārāstu nirdhano jñeyaḥ nārāḥ kila dhanādhipaḥ |
tadyaṇaṃ sallaṣaṃ sakhyātsa vai nārāyaṇaḥ śivaḥ ||

iti ṇatvaṃ vyatiriktatayā śive prayogadarśanāt sarvathā ṇatvabādhavādo 
hyavicāritaramaṇīyaḥ | gītāyāmapi īśvarassarvabhūtānāṃ māyayā | tameva śaraṇaṃ 
gaccha bhārata ityādinā sarvabhūtaniyāmakatvaṃ śivasyaiva nirdiṣṭam 
nirupapadeśvarapadasya nānyeṣāṃ siddhatvāt | sarvasya cāhaṃ hṛdi sanniviṣṭaḥ 
ityādinā svasyaiva svatantratayā kṛṣṇena 
sarvāntaryāmitvādiparamaśivadharmopadeśāt tasyaivopapannamiti cet śāstradṛṣṭyā 
tūpadeśo vāmadevavat iti sūtre śāstradṛṣṭyā vāmadevavatkṛṣṇasya 
brahmadharmopadeśaḥ aviruddha iti pūrvameva nirdiṣṭam |

nanvevaṃ vidhiniṣedhaśāstrānarthakyaṃ prasajyetetyuktam | tatrāha - 

|| 84 || kṛtaprayatnāpekṣastu vihitapratiṣiddhāvaiyarthyādibhyaḥ || 39 ||

īśvaraḥ kṣetrajñakṛtakarmāpekṣassanneva teṣā. sukhaṃ duḥkhaṃ ca dadāti 
vihitānāṃ pratiṣiddhānāṃ ca karmaṇāṃ-avaiyyarthyādibhyaḥ avirodhādibhya 
ityarthaḥ | anyathā vidhiniṣedhaśāstrasyāprāmāṇyaṃ syāt | sarvāsu kriyāsu puruṣeṇa 
kṛtaṃ prayatnamudyogamapekṣyāntaryāmī paramātmā tadanumatidānena pravartayati | 
paramātmānumatimantareṇāsya pravṛttirnopapadyate | kuta etat  
vihitapratiṣiddhāvaiyarthyādibhyaḥ | atrādiśabdenānugrahanigrahādayo gṛhyante | yathā 
dvayoḥ sādhāraṇe dhane parasvatvāpādanamanyatarānumatimantareṇa nopapadyate 
athāpītarānumatiḥ svenaiva kṛteti tathalaṃ tasyaiva bhavati | pāpakarmasu 
nivartanaśaktasyāpyanumantṛtvaṃ nirdayatvamāvahatīti pūrvameva pratipāditam |

nanvevaṃ eṣa hyeva sādhukarma kārayati | taṃ yamebhyo lokebhya unninīṣati | eṣa 
evāsādhukarma kārayati taṃ yamadho ninīṣati ityunninīṣayā'dhoninīṣayā ca svayameva 
sādhvasādhunī karmaṇīṃ kārayatītyetannopapadyata iti ceducyate - etanna 
sarvasādhāraṇam | yastvatimātraparamapuruṣānukūlye vyavasthitaḥ pravartate 
tamanuguṇhan bhagavān śivassvayameva svaprāptyupāyeṣu atikalyāṇeṣu karmasveva 
ruciṃ janayati | yaścāttimātraprātikūlye 



vyavasthitaḥ pravartate taṃ nigṛṇhan svaprāptivirodhiṣvadhogatisādhaneṣu karmasu ruciṃ 
janayati | taduktaṃ kṛṣṇagītāyāmapi - 

ahaṃ sarvasya prabhavo mattaḥ sarvaṃ pravartate |
iti matvā bhajante māṃ budhā bhāvasamanvitāḥ || ityārabhya - 

teṣāṃ satatayuktānāṃ bhajatāṃ prītipūrvakam |
dadāmi buddhiyogaṃ taṃ yena māmupayānti te ||

teṣāmevānukampārthamahamajñānajaṃ tamaḥ |
nāśayāmyātmabhāvastho jñānadīpena bhāsvatā || iti |

tathā - 

asatyamapratiṣṭhante jagadāhuranīśvaram |
ityādi māmātmaparadeheṣu vidviṣanto'bhyasūyakāḥ || ityantamuktvā - 

tānahaṃ dviṣataṃ krūrān saṃsāreṣu narādhamān |
kṣipāmyajasramaśubhān āsurīṣveva yoniṣu || iti ca |

tathoktaṃ bhagavatā svayameva śivagītāsu - 

atha kiṃ bahunoktena mayaivotpāditaṃ jagat |
mayaiva pālyate nityaṃ mayā saṃhriyate'pi ca || ityupakramya 

vālāgramātraṃ hṛdayasya madhye 
viśve devaṃ jātavedasaṃ vareṇyam |
tamātmānaṃ ye'nupaśyanti dhīrāḥ 
teṣāṃ śāntiśśāśvatī netareṣām ||

ahaṃ yoniṃ yonimadhitiṣṭhāmyeko mayedaṃ pūrvaṃ pañcavidhaṃ ca sarvam |
māmīśānaṃ puruṣaṃ devamīḍyaṃ nicāyya māṃ śāntimatyantameti ||



yenākāreṇa ye martyā mamevaikamupāsate |
tenākāreṇa tebhyo'haṃ prasanno vāñchitaṃ dade ||

vidhinā'vidhinā vāpi bhaktyā ye māmupāsate |
tebhyaḥ phalaṃ prayacchāmi prasanno'haṃ na saṃśayaḥ ||

api cetsudurācāro bhajate māmananyabhāk |
sādhureva sa mantavyaḥ samyagvyavasitohi saḥ ||

sūryo yathā sarvalokasya cakṣuḥ na lipyate cākṣuṣaissarvadoṣaiḥ |
ekastathā sarvabhūtāntarātmā na lipyate lokaduḥkhena sarvaiḥ ||

daivī hyeṣā guṇamayī mama māyā duratyayā |
māmeva ye prapadyante māyāmetāṃ taranti te ||

abhaktā ye mahābāho mayi śraddhāvivarjitāḥ |
phalaṃ kāmayamānāste hyaihikāmuṣmikādikam ||
kṣayiṣṇvalpaṃ sātiśayaṃ yataḥ karmaphalaṃ matam ||

tadavijñāya karmāṇi ye kurvanti narādhamāḥ |
mātuḥ pataṅgagarbheṣu mṛtyuvaktre punaḥ punaḥ ||
nānāyoniṣu jātasya dehino yasya kasyacit ||

koṭijanmārjitaiḥ puṇyairmayi bhaktiḥ prajāyate |
sa eva labhate jñānaṃ madbhaktaḥ śraddhayānvitaḥ ||

nānākarmāṇi kurvāṇo janmakoṭiśatairapi |
tatassarvaṃ parityajya macchaktiṃ samupāhara ||



sarvadharmān parityajya māmekaṃ śaraṇaṃ vraja |
ahaṃ tvā sarvapāpebhyo mokṣayiṣyāmi mā śucaḥ ||

yatkaroṣi yadaśnāsi yajjuhoṣi dadāsi yat |
yattapasyasi rāma tvaṃ tatkuruṣva madarpaṇam ||
tataḥ paratarā nāsti bhaktirmayi raghūttama || iti |



aṃśādhikaraṇam || 15 ||

atha jīvasya śivāṃśatvapratipādanam 

evaṃ jīvasya brahmapreritatvahetunā ca sākṣāttasyaiva brahmatvasādhakādvaitamataṃ 
nirasya tadantarbhūtajīvālīkatva-jīvaikatva-pratibimbatvādivādaṃ nirākaroti - 

|| 85 || aṃśo nānāvyapadeśādanyathā cāpi dāśakitavāditvamadhīyata eke || 40 ||

pūrvatra jīvasyāṇutva-jñātṛtva-paramaśivāyattakartṛtvādikaṃ 
prasādhyedānīṃ jīvaikatva jīvabrahmatva-jīvālīkatva-jīvapratibimbatvādikaṃ 
anupapannamavaidikatvāditi pracakṣate |

yathā sudīptātpāvakāt visphuliṅgāssahasraśaḥ prabhavante sarūpāḥ |
tathākṣarādvividhāssaumyabhāvāḥ prajāyante tatra caivāpi yanti ||

māyāntu prakṛtiṃ vindyāt ityādi śrutiśatairjīvānāṃ brahmāṃśatvaśravaṇāt na 
jīvaikatvādivādo yuktaḥ nānāvyapadeśāt | dvāsuparṇetyādau 
jīvabrahmaṇorbhedavyapadeśāt anyathā cāpi tattvamasyādiśrutāvabhedavyapaeśācca 
jīvabrahmaṇorbhedābheda evāṅgīkartavyaḥ | jīvāḥ brahmaṇa aṃśā eva natvitare 
śruterdṛṣṭatvāt | tathāpi dāśakitavāditvamadhīyata eke eke śākhinaḥ ātharvaṇikāḥ 
brahmaṇaḥ dāśakitavatvaṃ dāsyadāsakatvena sadā jīvabrahmaṇoḥ bhedamadhīyate - 
vadanti | brahmadāśā brahmadāsā brahmaiveme kitavāḥ ityādiśrutyā 
mokṣadaśāyāmapi muktajīvānāṃ brahmasārūpyasiddhānāmapi dāsatve 
kaiṅkaryapāratantryādikamavirodhena sādhayanti sūtrakāreṇa eke śākhina iti tanmatasya 
vedaikadeśavartitvena nirdeśāt | saṃsāradaśāyāṃ baddhaśuddhajīvānāṃ 
parameśvaraśeṣa-śeṣitvādikamupapannamapi mokṣadaśāyā pāratantryādikaṃ 
bhayahetutvena muktajīvānāṃ nāṅgīkaraṇīyam | yathā nadyaḥ ityādiśrutiṣu 
jīvabrahmaṇossvarūpaikyopadeśāt |



na ca bhedābhedayorvirodha iti vācyam | vayaṃ śrutipramāṇavādinaḥ na yuktiṃ 
bahunanmahe iti pūrvamevoktatvāt śrutiyuktyanubhavavatvena jijñāsādyādhikaraṇeṣu 
pūrvameva bahudhā prasādhitatvācca | advaita-viśiṣṭādvaitamatayorapi 
śrutisamanvayābhāvena bhedābhedamatacchāyāvalambanāt gauṇatvena 
sarvaśrutisamanvayo nirdiṣṭaḥ | tārkikādikevalabhedavādināṃ  
bauddhādivatsarvaśutisamanvayābhāvāt tanmataṃ sutarāmasaṅgatam |

idānīṃ kimayaṃ jīvaḥ parasmāatyantabhinnaḥ  uta parameva brahma bhrāntam uta 
brahmaivopādhyavacchinnam  atha brahmāṃśaḥ  iti saṃśīyyate | śrutivipratipatteḥ 
saṃśayaḥ | 

nanu tadananyatvaṃ adhikantu bhedanirdeśāt ityatraivāyamartho nirṇītaḥ | satyam ! sa eva 
nānātvaikatvaśrutivipratipatyā ākṣipya jīvasya brahmāṃśatvopapādanena viśeṣato 
nirṇīyate | yāvaddhi jīvasya brahmāṃśatvaṃ na nirṇītaṃ tāvajjīvasya 
brahmaṇo'nanyatvaṃ brahmaṇastasmādadhikatvaṃ ca na pratitiṣṭhati | kiṃ tāvatprāptam  

atyantabhinna iti | kutaḥ  jñā'jñau dvāvajāvīśanīśau ityādinā bhedanirdeśāt | 
jñā'jñayorabhedaśrutayastu agninā siñceditivat viruddhārthapratipādanādaupacārikyaḥ | 
brahmaṇoṃśo jīva ityapi na sādhīyaḥ | ekavatsvekadeśavācī hyaṃsaśabdaḥ | jīvasya 
brahmaikadeśatve tadgatā doṣā brahmaṇi bhaveyuḥ | na ca brahmakhaṇḍo jīva 
ityaṃśatvopapattiḥ | khaṇḍanānarhatvādbrahmaṇaḥ prāguktadoṣaprasaṅgācca | 
tasmādatyantabhinnasya ca tadaṃśatvaṃ durupapādam |

yadvā bhrāntaṃ brahmaiva jīvaḥ | kutaḥ tattvamasi ayamātmā brahma ityādau 
brahmātmabhāvopadeśāt | nānātvavādinyastu 
pratyakṣādisiddhārthānuvāditvādananyathāsiddhādvaitopadeśaparābhiḥ śrutibhiḥ 
pratyakṣādaya iva avidyāntargatāḥ khyāpyante |

athavā brahmaivānādyupādhyavacchinnaṃ jīvaḥ | kutaḥ  tata eva 
brahmātmabhāvopadeśāt | na cāyamupādhirbhrāntinarikalpita iti vaktuṃ śakyam 
bandhamokṣādivyavasthānupapatteriti prāpte'bhidhīyate brahmāṃśa iti - 



kutaḥ  nānāvyapadeśāt anyathā ca ekatvena vyapadeśāt | ubhayathā hi vyapadeśo 
dṛśyate | nānātvavyapadeśastāvat sraṣṭṛtva-sṛjyatva-niyantṛtva##-
brahma ityādibhirdṛśyate | api dāśakitavāditvamadhīyata eke | brahmadāśā 
brahmadāsā brahmeme kitavāḥ ityātharvaṇikā brahmaṇo dāśakitavāditvamapyadhīyate | 
tataśca sarvajīvavyāpitvenābhedo vyapadiśyata ityarthaḥ | 
evamubhayavyapadeśamukhyatvasiddhaye jīvo'yaṃ brahmaṇoṃśa ityabhyuṣagantavyaḥ | 
na ca bhedavyapadeśānāṃ pratyakṣādiprasiddhārthatvenānyathāsiddhatvam | 
brahmasṛjyatvatanniyāmyatva-tatprakāśakatva-taccheṣatva##-
pratyakṣādyagocaratvenānanyathāsiddhaḥ | ato na jagatsṛṣṭyādivādinīnāṃ 
pramāṇāntarasiddhabhedānuvādenamithyārthopadeśaparatvam | na 
cākhaṇḍaikarasacinmātrasvarūpeṇa brahmaṇā ātmano'tadbhāvānusandhāne 
bahubhavanasaṅkalpapūrvakaviyadādisṛṣṭiṃ jīvabhāvena tatpraveśaṃ 
vicitranāmarūpavyākaraṇaṃ tatkṛtānantaviṣayānubhavanimittasukhaduḥkhabhāgitvaṃ 
abhoktṛtvena tatra sthitvā tanniyamanenāntaryāmitvaṃ jīvabhūtasya svasya 
kāraṇabrahmātmabhāvānusandhānaṃ saṃsāramokṣaṃ tadupadeśaśāstraṃ ca 
kurvāṇena bhramitavyamityupadiśyate tathā satyanmattapralāpitatvāpātāt |

upādhyavacchinnaṃ brahma jīva ityapi na sādhīyaḥ 
pūrvanirdiṣṭaniyāmyatvādivyapadeśabādhādeva | na hi devadattāderekasyaiva 
gṛhyādyupādhibhedāt niyantṛniyāmyabhāvādisiddhaḥ | ataḥ 
ubhayavyapadeśopapattaye jīvo'yaṃ brahmaṇoṃśaṃ ityabhyupeyam |

tasmādvedamārgāvalambinā mukhyatvena sarvaśrutisamanvayākhyaṃ 
dvaitādvaitamatamevāṅgīkartavyamiti niścīyate | smṛtāvapi - 

śivassatyaṃ jagatsatyaṃ jīvassatyaṃ svabhāvataḥ |
teṣāmabhedaḥ satyo vā krimibhramarayoriva ||

iti smaraṇāttadeva ramaṇīyam |



ayamātmā brahma ityādiśrutiṣu jīvasyaiva brahmatvopadeśāt brahmadāśā brahmadāsā 
ityādi bhedaśrutīnāṃ  rajjusarpavatkalpitatvamevopadiśyata ityāśaṅkayāmāha - 

atha jīvabahutvasamarthanam 

|| 86 || mantravarṇāt || 41 ||

māyāṃ tu prakṛtiṃ vindyāt māyinaṃ tu maheśvaram |
tasyāvayavabhūtotthaṃ vyāptaṃ sarvamidaṃ jagat ||

pādo'sya viśvābhūtāni tripādasyāmṛtaṃ divi ityādi mantravarṇācca śivāṃśo jīvaḥ 
māyāyāḥ prakṛtitvaṃ tadavacchinna maheśvarasya tadavavayabhūtotthatvaṃ sarvasya 
jagato darśayati | tasmānmāyinaḥ paramaśivatyāvayavaleśaḥ puruṣo jīvaḥ |

kiñca - aṃśavācī hi pādaśabdaḥ | viśvābhūtānīti jīvināṃ bahutvādbahuvacanam | 
mantre sūtre ca aṃśa ityekavacanaṃ jātyamiprāyam | ātmaśruterityatrāpyekavacanaṃ 
jātyabhiprāyan | nityo'nityānāṃ cetanaścetanānāṃ eko bahūnāṃ yo vidadhāti kāmān 
ityādi śrutibhyaḥ īśvarādbhedasya ātmanāṃ bahutva##-
jñānasvarūpatvena sarveṣāmekatve'pi bhedakākāraḥ  
ātmāyāthātmyavedanakṣamairavagamyate | asantataiścāvyatikaraḥ ityanantarameva 
cātmabahutvaṃ vakṣyati | tasmādātmaikatvādvaitavāda ayuktaḥ |

etadarthe punarhetvantaramāha - 

|| 87 || api ca smaryate || 42 ||

satyajñānātmako'nanto vibhurātmā maheśvaraḥ |
tasyaivāṃśo jīvaloko hṛdaye prāṇināṃ sthitaḥ ||

visphuliṅgā yathā vahnau jāyante kāṣṭhayogataḥ |
anādivāsanāyuktāḥ kṣetrajñā iti te smṛtāḥ ||

iti śivagītāyāṃ 



mamaivāṃśo jīvaloke jīvabhūtassanātanaḥ 
īśvaraḥ sarvabhūtānāṃ hṛddeśe'rjuna tiṣṭhati |
bhrāyayan sarvabhūtāni yantrārūḍhāni māyayā ||

iti kṛṣṇagītāyāṃ ca jīvānāṃ īśvarāṃśatvaṃ tadbahutvaṃ copadiṣṭam | yato vā 
imāni bhūtāni jāyante ityādinā taittirīyaśākhāyāmapi jīvabahutvaṃ dṛśyate | ataḥ 
jīvālīkatva-jīvaikatva-jīvabrahmatvavādo hyayuktaḥ |

atha śivasya viṣṇuvallabhatvapratipādanam 

nanu pādo'sya viśvābhūtāni iti viṣṇuparatvavidhāyakapuruṣasūkte darśanāt 
mamaivāṃśo jivaloke iti kṛṣṇagītāyāṃ kṛṣṇasya svāṃśatvena jīvanirdeśāt hariḥ 
om iti vedavedāntoccāraṇe prāthamikatvena viṣṇusmaraṇavidhānāt vedavākyāni sarvāṇi 
harināmāni vai smṛtāḥ iti kapilasmṛtiśravaṇācca jīvānāṃ viṣṇvaṃśatvameveti 
cennapūrvoktabahuśrutismṛtivirodhāt prathamādhyāyaprathamapāde puruṣasūkta##-
jīvapadavācyasya sarvajīvāṃśatva pratipādane sarvaśrutivirodhāt | eko 
viṣṇurmahadbhūtaṃ pṛthagbhūtānyanekaśaḥ iti śrutau 

viṣṇvādyuttamadehe'ṣu praviṣṭā devatā bhavet |
manuṣyādyadhamadeheṣu praviṣṭo mānaṣo bhavet ||

iti śrutāvapi viṣṇoḥ jīvatvāvagamāt | śivavanmūrtitrayātītatvasya prātyakṣikaśrutiṣu 
viṣṇoradarśanāt śivasya sarvātmakatvena sarvaśabdavācyatvādviṣṇuśabdasyāpi 
paryāyatvena śivavācakatvāṅgīkāre 
śaṅkhacakrordhvapuṇḍrāvacchinnajaganmohakavigrahaparatvāyogācca jīvānāṃ 
śivāṃśatvamevābhidhīyate |

hari oṃ ityatra prāthamikaviṣṇuśabdadyotanādvedasya viṣṇvātmakatvamiti 
yattadavicāritaramaṇīyam | sarvo vai rudraḥ śivomāveva pitaraḥ īśānaḥ sarvavidyānāṃ 
ityādi 



śrutiśateṣu 

vedaśśivo śivo vedaḥ vedādhyāyī sadāśivaḥ | nārudraḥ kramapāṭhakaḥ 
ityādismṛtiṣu ca sarvātmakatva-sarvaśrutijanakatva-sarvavedaniyāmakatvādeḥ 
śivasyaiva darśanānnānyeṣā tadvatvaṃ yuktam | tasmāt hariḥ o iti vākye 
hariśabdābhidhāna-viṣṇuviśiṣṭasya oṅkāravācyasya 
śivasyaivoccāraṇamupadiṣṭam | yo vedādau svaraḥ iti smṛtau 
nirupapadoṃkāramātrasyaiva vedādyantayoruccāraṇe śrautavidhiḥ śrūyate | 
omityetadakṣaramidaṃ sarvaṃ ityupakramya prapañcopaśamaśśivo'dvaita 
evamoṃkārassaṃviśatyātmanātmānaṃ ya evaṃ veda ityantena 
sarvavedāntaprādhānyamāṇḍūkyopaniṣadi śivasya praṇavātmakatvaṃ 
praṇavārthavācyatvaṃ praṇavātītatvaṃ ca nirdiṣṭam | tathā 
brahmādhipatirbrahmaṇo'dhipatirbrahmā śivo me astu sadāśivom iti taittirīye akāro 
brahmā ukāro viṣṇurmakāraḥ kālakālo hyardhamātraḥ paramaśivastasmāt okāraṃ 
liṅgamāhuḥ iti sāmaśrutāvapi praṇavātmakatvaṃ tasya spaṣṭamupadiṣṭam |

parātparataro brahmā tatparātparato hariḥ |
yatparātparato'dhīśaḥ tanme manaḥ śivasaṅkalpamastu ||

iti śrutidarśanāt viṣṇorupari praṇavātmakaśivoccāraṇaṃ yuktameva ardho vā patnī 
eṣātmano gṛheṣu iti śrutidarśanāt | namo bhagavate rudrāya viṣṇave mṛtyurme pāhi 
iti śrutinirdeśāt śivāya viṣṇurūpāya śivarūpāya viṣṇave iti smṛtidarśanāt mamaiṣā 
paramā mūrtirnārāyaṇasamāhvayā iti kūrme īśvaragītāyāṃ ca śravaṇāt 
viṣṇośśivaśarīratvamavirodham ||

śivasya śaktirviniyogakāle caturvidhā'bhūcchivasatprasādāt |
bhoge bhavānī samare ca durgā krodhe ca kālī puruṣeṣu viṣṇuḥ ||

iti sāmaśākhāyāṃ viṣṇoḥ pārvatyaṃśatvopadeśāt śaṅkaraḥ śūlapāṇiśca 
khaṭvāṅgī viṣṇuvallabhaḥ iti śivāṣṭottaraśatanāmāvalyāṃ vande 
sūryaśaśāṅkavahninayanaṃ vande mukundapriyaṃ iti skānde viṣṇuvallabhatvaṃ 
tatpriyatvaṃ ca nirdiṣṭam | tasmāt candracandrikāvadviṣṇuśabdānusyūtatvaṃ 
praṇavātmakaśivasya samucitam | śivakeśavasambhūtaṃ kalaye 



kālabhairavaṃ iti vaiyāsikaskāndādi purāṇavacanaśravaṇādviṣṇuvallabhatvaṃ tasya 
niṣpratyūham | śivasya gaurīpatitvasyaiva mukhyatvena svīkārāt taduccāraṇameva 
vedādyantayorabhihitamiti cet | yoṣā jāramiva priyā iti loke vedeṣu strī-puruṣāṇāṃ 
parastrīpuruṣayoreva parasparaparamapremāspadatvasvabhāvadyotanāt 
yāgādiṣvindrāhvāne ahalyājāretīndrasya śacīpatitve'pi tadānandakatvena tadvyapadeśāt 
tadvadviṣṇuśabdānusyūtatvasya śivapremāspadatvāt 
viṣṇorgauryaṃśatvādaṃśāṃśinorabhedācca hariḥ om vedādyantayoruccāraṇaṃ 
samañjasam |

jīvasyāṃśatve brahmaikadeśatvena jīvagatadoṣāḥ brahmaṇa evopapadyante 
ityāśaṅkāyāmāha - 

|| 88 || prakāśādivattu naivaṃ paraḥ || 43 ||

tu śabdaścodyaṃ vyāvartayati | prakāśādivat jīva paramātmanoṃśa yathā##-
gavāśvaśuklakṛṣṇādīnāṃ gotvādiviśiṣṭānāṃ vastūnāṃ gotvādīni 
viśeṣaṇānyaṃśā yathā vā dehino devamanuṣyāderdehoṃśaḥ tadvat | 
ekavastvekadeśatvaṃ hyaṃśatvam | viśiṣṭasyaikasya vastuno viśeṣaṇamaṃśa eva | 
tathā ca vivecakā viśiṣṭe vastuni viśeṣaṇāṃśo'yaṃ viśeṣyāṃśoyamiti vyapadiśanti | 
viśeṣaṇa-viśeṣyayoraṃśāṃśitve'pi svabhāvavailakṣaṇyaṃ dṛśyate | evaṃ 
jīva-paramayorviśeṣaṇa-viśeṣyayoraṃśāṃśitvaṃ 
svabhāvabhedaścopapadyate | tadidamucyate naivaṃ para iti | yathā bhūto jīvaḥ na tathā 
bhūtaḥ paraḥ | yathaiva hi prabhāyāḥ prabhāvān anyathābhūtaḥ tathā prabhāsthānīyāt 
svāṃśāt jīvādaṃśī śivaḥ paropyarthāntarabhūta ityarthaḥ | evaṃ 
jīvaparayorviṃśeṣaṇa-viśeṣyatvakṛtaṃ svabhāvavailakṣaṇyamāśritya 
bhedanirdeśāḥ pravartante | abhedanirdeśāstu pṛthak sidhyanarhaviśeṣaṇānāṃ 
viśeṣyaparyantatvamāśritya mukhyatvena upapadyante | tattvamasi ayamātmā brahma 
ityādiṣu tacchabda brahmaśabdavat ayamātmeti śabdā api jīvāntaryāmi##-

jīvaduḥkheneśvaraduḥkhābhāve smṛtimapyāha - 

|| 89 || smaranti ca || 44 ||



tatra yaḥ paramātmāsau sa satyo nirguṇaḥ smṛtaḥ |
na lipyate phalaiścāpi padmapatramivāṃbhasā ||

karmātmātvaparo yo'sau mokṣabandhaitsa yujyate |
vigrahaṃ devadevasya jagadetaccarācaraṃ |
evamarthaṃ na jānanti paśavaḥ pāpagauravāt ||

iti prabhā-prabhāvadrūpeṇa śakti-śaktimadrūpeṇa cāṃśāṃśibhāvaṃ jīva##-

ekadeśasthitasyāgnerjyotsnāvistariṇī yathā |
parasya brahmaṇaśśaktistathedamakhilaṃ jagat ||

iti jīvaduḥkhenāduḥkhitvamīśvarasya smarantītyarthaḥ | ca śabdena tayoranyaḥ pippalaṃ 
svādvattyanaśnannanyo'bhicākaśīti ityadikā śrutissūcitā |

evaṃ brahmāṃśatve brahmapravartyatve jñatve ca sarveṣāṃ samāne 
keṣāṃcidvedādhyayanatadarthānusandhānādyanujñā keṣāṃcitparihāraḥ 
keṣāṃciddarśanasparśanādyanujñā keṣāṃcitparihārāśca śāstreṣu kathamupapadyata 
ityāśaṅkyāha - 

|| 90 || anujñāparihārau dehasambandhajyotirādivat || 45 ||

sarveṣāṃ brahmāṃśatvādinaikarūpatve satyapi brāhmaṇa-kṣatriya-vaiśya##-
jyotirādivat - yatāgneragnitvenaikarūpatve'pi śrotriyāgārādagnirāhriyate 
śmaśānādestu parihriyate yathā cānnādiśrotriyāderanujñāyate abhiśastādestu 
parihriyate |

nanu tathāpi sarvaśarīreṣu karmakartuścetanasyaikatvāddevadattaśarīrāvacchedena 
karmakāraṇadharmādikaṃ yajñadattaśarīrāvacchedena na jñāyate ityāśaṅkyāha ##-

|| 91 || asantateścāvyatikaraḥ || 46 ||



brahmāṃśatvādinaikarūpatve satyapi jīvānāmanyonyabhedāt aṇutvena pratiśarīraṃ 
bhinnatvācca bhogavyatikaro'pi na bhavati | bhrāntabrahmajīvavāde copahitabrahmajīvavāde 
ca jīvānāṃ bhogavyatikarābhāva uktaḥ |

uta paricchinnasya devadattasyātmanaḥ kartuḥ yajñadattaśarīrāsantanteḥ 
sambandhadharmāderasaṅkaraḥ brahmajñānāpannānāṃ jīvanmuktānāṃ 
videhamuktiparyantaṃ dehādyupādhibhedena jīvānāmaṇurūpatvena 
paricchinnatvādavyatikaraḥ | baddhajīvavatsukhaduḥkhātmakaprārabdhabhogasatve'pi 
asāṅkaryaṃ śivajñānādhikyena ca sāṃsārikabaddhaśuddhavailakṣaṇyaṃ sambhavati | 
taduktaṃ śivāgame - 

baddhaśuddhādibhedena jīvatrayamidaṃ smṛtam |
gurudīkṣāvihīnaśca śivabhaktivivarjitaḥ ||

svakartṛtvābhimānī tu baddhassa paśurucyate |
gurudīkṣāṃ paraṃ labdhā kaiṅkaryatrayasaṃyutaḥ ||

śāntyādisadguṇopeto mumukṣū rāgavarjitaḥ |
śivādhīnasudhīrbhaktaḥ śuddhajīva iti smṛtaḥ ||

śivayoga-śivajñānavibhavānandasaṃyutaḥ |
pracaṇḍātapamadhyasthaśuddhakarpūradīpavat |
śivākāre parākāre koṭisūryaprakāśake |
vilīnacittavṛttistu muktajīva iti smṛtaḥ ||
sajīvanmukta ityukto rāgadveṣavivarjitaḥ |

iti spaṣṭamupadiṣṭam |

nanu bhrāntabrahmajīvavāde'pyavidyākṛtopādhibhedādbhogavyavasthādaya upapadyante 
na svataḥ sambhvantītyāśaṅkyāmāha - 

|| 92 || ābhāsa eva ca || 47 ||



akhaṇḍaikarasaprakāśamātrarūpasya 
svarūpatirodhānapūrvakopādhibhedopapādanaheturābhāsa eva | prakāśaikasvarūpasya 
prakāśatirodhānaṃ prakāśanāśa eveti prāgevopapāditam | ābhāsa evetivā pāṭhaḥ | 
tathā sati hetava ābhāsāḥ | cakārāt pṛthagātmānaṃ preritāraṃ ca masvā jñā'jñau 
dvāvajāvīśānīśau tayoranyaḥ pippalaṃ svādvatti ityādiśrutivirodhaśca | avidyāpatiḥ 
kalpitopādhibhede hi 
sarvopādhibhirupahitasvarūpasyaikatvābhyupagamādbhogavyatikarastadavastha eva |

kiñca jīvānāmantaḥkaraṇapratibimbatvāṅgīkāre 
bimbapratibimbabhāvayorekatrāvasthānādarśanāt | guhāṃ praviṣṭau parame parārdhe 
guhāṃ praviṣṭāvātmanau hi taddarśanāt 
ityādiśrutisūtraviśiṣṭaguhādhikaraṇavirodhācca tadavicāritaramaṇīyam |

pāramārthikopādhupahitabrahmajīvavāde'pyupādhibhede 
hetubhūtānādyadṛṣṭavaśādvyavasthā bhaviṣyatītyāśaṅkyāha - 

|| 93 || adṛṣṭāniyamāt || 48 ||

upādhi paramparāhetubhūtasyādṛṣṭasyāpi brahmasvarūpāśrayatvena 
niyamahetvabhāvādavyavasthaiva | upādhibhiradṛṣṭaiśca svasambandhena 
brahmasvarūpocchedasambhavāt |

kiñca advaitamate jīvānāṃ vibhutvena sarveṣāṃ pratibimbabhūtasvaśarīreṣu 
vidyamānatvādadṛṣṭāniyamāt adṛṣṭānāṃ puṇyapāpānāmaniyamāt niyamābhāvāt 
keṣāṃciddāridryaṃ keṣāṃcidaiśvaryamiti vyavasthā na syāt | tasmājjīvānāmaṇutvaṃ 
bahutvaṃ pratiśarīrasvābhāvikabhinnatvaṃ cāṅgīkartavyam |

nanu idaṃ phalaṃ prāpnuyāṃ idaṃ hariṣyāmi idaṃ kariṣyāmi idaṃ na kariṣye ityevaṃ 
rūpābhisandhyādayaḥ pratyātmaniyatāssantaḥ svayojyadṛṣṭaniyamahetavo bhaviṣyanti 
ityāśaṅkyāha - 

|| 94 || abhisandhyādiṣvapi caivam || 49 ||

abhisandhyādiṣvapi rāgadveṣādisādhāraṇamanassaṃyogasādhyeṣvapyevamaniyamaḥ | 
tathā ca keṣāṃcijjīvānāṃ rāgavatvaṃ keṣāṃcit-dveṣavatvamiti vyavasthā na syāt | 
tasmāddṛṣṭahetubhūtābhisandhyādiṣvapyuktādeva 



hetoraniyama iti bhāvaḥ | nu eṣa eva sādhukarma kārayati ityādiśrutiṣu jīvānāṃ 
svātantryābhāvavyapadeśājjīvakṛtapuṇyāpuṇyaphalabhoktṛtvamīśvarasyaiva 
sambhavati | tasya karmādhīnaprerakatvaṃ karmaṇāmanāditvamiti cettasmāsvattantratvena 
karmajīvobhayaprerakatvena ca vihitāvihitaphalabhoktṛtvaṃ netarasyaiveti cenna - 
jīvānāmīśvaravatsarvajñatvābhāve'pi jñeyatvena ghaṭapaṭādivajjaḍatvābhāvāt 
rājabhṛtyavadīśvarādhīnatve'pi svecchākarmakartṛtvaṃ sambhavati | tasmātteṣāmeva 
puṇyāpuṇyaphalabhoktṛtvamanivāryam | jyotiṣṭomena svargakāmo yajet karmacito lokaḥ 
kṣīyate parīkṣya lokān karmacitān brāhmaṇo nirvedamāyāt satyaṃ vada dharmaṃ cara 
ityādiśrutiśateṣu 

kiṃcitkartā ca kiṃcijjño baddhānādiśarīravān |
īkṣaṇādipraveśāntaṃ sṛṣṭirīśena kalpitā |
jāgradādiprapañcasya sṛṣṭirjīvena kalpitā ||

ityādismṛtiṣvapi jīvakartṛtvaṃ spaṣṭamupadiṣṭam |

kiñca - prabhākaraprabhānusyūtatvena 
paśupakṣimṛgakīṭādicetanavyavahārasambhave'pi na teṣāṃ kartṛtvahāniḥ | 
tadvadīśvaraniyāmakatve'pi cetanatvena jīvānāṃ kiñcitkartṛtvamavirodham | no cet 
pūrvodāhṛtaśrutyuktyanuhavavirodhaprasaṅgaḥ | tasmājjīveśvarayorubhayoḥ 
kartṛtvavidhāyakaśrutīnāmavirodhaḥ |

jīvānāṃ brahmāṃśatvena paricchinnatvāt aṃśāṃśinorabhedāt tasyaiva 
sukhaduḥkhavyavasthopapadyata ityāśaṅkyāha - 

|| 95 || pradeśabhedāditi cennāntarbhāvāt || 50 ||

yadyapi ekameva brahmasvarūpam tat chedānarhaṃ nānāvidhopādhibhiḥ sambadhyate ##-
vyatikarastadavastha eva | pradeśabhedena sambandhe'pi sarvasya brahmapradeśatvāt 
tattatpradeśasaṃbandhaduḥkhaṃ brahmaṇa eva syāt |

ato brahmaṇa upādhivaśena jīva iti vādo hyavicāritaramaṇīyaḥ | yato vā imāni bhūtāni 
jāyante jñā'jñau dvāvajāvīśānīśau iti śrautavidhinirodhena 



utpatyasambhavāt ityādisūtreṇa bhagavatā vādarāyaṇena pūrvameva 
jīvānāmajanyatvopadeśāt | atra aṃśo nānāvyapadeśāt ityādinā teṣāṃ 
brahmāṃśatvopadeśena ca pralaye brahmānupraviṣṭānāmakalpitānāṃ 
svabhāvabhinnānāṃ sṛṣṭikāle punarāvirbhūtatvamātreṇa brahmāṃśa 
tvamityaṅgīkārādavayavāvayavivadaṃśāṃśitvaṃ nopapadyate | yathā loke 
nānāvidhapūrvavāsanābaddhapuruṣaśarīrānupraviṣṭaśuklarūpeṇa 
strīgarbhānusyūtotpannaputrasya ātmā vai putranāmāsi iti svāṃśatvamupadiṣṭam | 
tathāsmanmate pralaye brahmānupraviṣṭajīvabahirbhūtamātratvena svāṃśatvāṅgīkārāt 
janyatvājanyatvabodhakaśrutisūtrabādho na saṃyujyate | tasmāt tayoranyaḥ pippalaṃ 
svādatti ityādiśrutisiddhajīvabhoktṛtvamaviruddham | ata eva pradeśaviśeṣeṇa 
aṃśāṃśinorabhedatayā brahmāṃśatvena jīvānāṃ sukhaduḥkhabhoktṛtve brahmaṇaḥ 
paramaśivasya bhoktṛtvavādo nirākṛtaḥ | so'ntarādantaraṃ prāviśat antaḥ praviṣṭaḥ 
śāstā janānām īśānaḥ sarvavidyānāṃ ityādiśrautavidhinā jīvāntaryāmitvena 
jīvaniyāmakatvāṅgīkārāt jīvakṛtakarmasiddheṣṭāniṣṭaphalabhoktṛtvaṃ 
neśvarasyeti nirṇīyate |

iti śrīmadyativrajaparivṛḍha-śrīpatipaṇḍitabhagavatpādācāryasvāmikṛta##-
viśeṣādvaitasiddhāntavyavasthāpakavaiyāsikabrahmamīmāṃsāsūtrārthaprakāśake 

śrīkarabhāṣye 

virodhaparihārābhidhānasya dvitīyādhyāyasya 
viyadāditrayodaśādhikaraṇāvacchinna pañcāśatsūtrātmakaḥ 

tṛtīyaḥ pādassamāptaḥ 



atha śrīkarabhāṣye dvitīyādhyāyasya caturthaḥpādaḥ 

prāṇo'tpatyadhikaraṇam || 1 ||

pūryapāde brahmakāryasya kṛtsnasya viyadāderbhūtapañcakasya 
janyatvājanyatvavidhāyakaśrutīnāṃ parasparavirodhaṃ parihṛtya jīvasya 
brahmakāryatve'pi cetanatvādajanyatvaṃ svābhāvikabhinnatvaṃ tatsvarūpaṃ ca 
pradarśyaṃ tasya talliṅgaśarīratvasya arthāt siddhatvāt tadvicāro'tra caramapāde kriyate | 
ākāśaśarīraṃ brahma satyātmaprāṇārāmaṃ mana ānandaṃ ityādau brahmaṇaḥ 
śivasya manaḥprāṇātmakasvābhāvikaliṅgaśarīratvāvagamāt jīvānāmapi 
liṅgaśarīraviśiṣṭatvaṃ janyatvaṃ niṣpratyūham | ato liṅgaśarīrabhaṅgapūrvakaṃ 
nadīsamudravajjīvabrahmaṇo svarūpaikyaṃ sarvathā na sambhavatītyāśaṅkāyāmāha ##-

|| 96 || tathā prāṇāḥ || 1 ||

yathā pañcamahābhūtānāṃ brahmajanyatvaṃ tathā prāṇendriyāṇāṃ 
brahmakāraṇatvamupapannaṃ etasmājjāyate prāṇo manaḥ sarvendriyāṇi ca 
ityādiśrutiśravaṇāt | asminnapi pāde pūrvapakṣe śrutīnāṃ mitho 
virodhenāprāmāṇyādbrahmasamanvayāsiddhiḥ siddhānte tāsāmavirodhena 
prāmāṇyātsamanvayasiddhiriti bodhyam | ātmana akāśassambhūtaḥ 
ityādipañcamahābhūtotpattiprakaraṇe prāṇendriyādyutpatyaśravaṇāt ṛṣaya ete'gre 
sadā sattva ete ṛṣayaḥ iti | prāṇā vā ṛṣayaḥ ityādau prāk sṛṣṭeḥ 
prāṇendriyasadbhāvadarśanāt ajanyatvamasandigdhatayā sūcyate | etasmājjāyate prāṇaḥ 
ityādau brahmakāryatvaṃ prāṇādīnāṃ pratibhāti | tasmātprāṇādyutpattiḥ yuktā vā na 
veti cintyate | vinigamakābhāvādasti virodhaḥ | jīvavadevetyāha pūrvapakṣī - yathā 
jīvo notpadyate tathendriyāṇyapi notpadyante | yathā jīvotpattiśrutirgauṇī tathā 
prānotpattiśrutirgauṇītyavagamyate | 



tathā prāṇā iti prāṇa evetyatidiśati | kā punaratra śrutiḥ  asadvā idamagra āsīt ityatra 
tadāhuḥ ki tadāsīditi  ṛṣayo vāva te agre sadāsīt | iti tadāhu ke te ṛṣaya iti prāṇā vā 
ṛṣaya iti | ato jagadutpatteḥ prāk indriyāṇāṃ sadbhāvaḥ śrūyate | praṇaśabde 
bahuvacanādindriyāṇyeveti niścīyate | na ce'yaṃ śrutiḥ vāyuścāntarikṣaṃ 
caitadamṛtam saiṣā'stamitā devatā yadvāyuḥ itivat cirakālāvasthāyitvena pariṇetuṃ 
śakyā | asadvā idamagra-āsīt iti 
kṛtsnaprapañcapralayavelāyāmapyavasthitatvaśravaṇāt | utpattivādinyastu 
jīvotpattivādinya iva netavyā iti | evaṃ prāpte'bhidhīyate - tathā prāṇāḥ ||

viyadādivadeva prāṇāścotpadyante | kutaḥ  sadeva saumyedamagra āsīt ātmā vā idamagra 
āsīt eka eva rudro na dvitīyāya tasthe yadā tama śiva eva kevalaḥ ityādiṣu prāk sṛṣṭeḥ 
śivasyaiva sthityavadhāraṇāt etasmājjāyateprāṇaḥ itīndriyāṇāmutpattiśravaṇāt 
prāgavasthānā'sambhavāt | na cātmotpattivādavadindriyotpattivādāḥ pariṇetuṃ śakyāḥ | 
ātmotpattipratiṣedha śrutīnāṃ nityatvaśrutīnāṃ ca darśanāt | asadvā idamagra āsīt iti 
vākye'pi prāṇaśabdavācya paramātmaiva nirdiśyate | sarvāṇi ha vā imāni bhūtāni 
prāṇamevābhisamviśanti prāṇamabhyujjihate iti prāṇaśabdasya paramātmanyapi 
prasiddheḥ | prāṇastathānugamāt ityadhikaraṇe prathamādhyāye bahudhā prapañcitam | 
prāṇāvāva ṛṣayaḥ iti ṛṣi śabdaśca sarvajñe śive yujyate 
natvacetaneṣvindriyeṣūpapannaḥ |

yo devānāṃ prathamaṃ purastādviśvādhiko rudro maharṣiḥ iti śvetāśvatare 
viśvādhiko rudro maharṣiḥ iti taittirīye darśanāt |

ṛṣayaḥ prāṇāḥ iti bahuvacanaśrutiḥ kathamupapadyata ityāśaṅkāyāmāha - 

|| 97 || gauṇyasambhavāt tatprāk śruteśca || 2 ||

bahuvacanaśrutirgauṇī bahvarthāsambhavāttasyaiva paramātmanaḥ śivasya sṛṣṭeḥ 
prāgavasthānaśrutereva darśanāt | kiñca - namo rudrebhyo ye 
pṛthivyāṃve'ntarikṣe ye divi eṣāmannaṃ vāto varṣabhiṣavastebhyo daśa 
prācīrdaśadakṣiṇā daśa pratīcīrdaśodīcīrdaśordhvāṃstebhyo namaste no mṛḍayantu 
te'yaṃ dviṣmo yaścāno dveṣṭi taṃ vo janme dadāmi iti śatarudrīye śivasya 



parabrahmaṇaḥ līlāmaṅgalavigrahavatvena pṛthivyādibhūteṣu prāgādidikṣvapi 
bahutvavyavasthāpanānna sandehakalaṅkaḥ | tatra tatra etasmājjāyate prāṇaḥ iti vākye 
teṣāṃ pañca mahābhūtānāṃ prāṇādīndriyāṇāṃ cotpattiśravaṇāt 
indriyāṇāmutpattirmukhyaiva | ekasmin vākye ekasya padasya kvacidgauṇatvaṃ 
kvacinmukhyatvamityasyāsambhava iti bhāvaḥ | prāṇānāṃ nityatve ekavijñānena 
sarvavijñāna na syāt ekasmin bhagavo vijñāte sarvamidaṃ vijñātaṃ bhavati 
ityādiśrutisiddhakāraṇarūpabrahmajñānena 
kāryarūpasarvavijñānapratijñāsidhyarthaṃ prāṇendriyāṇāmapi brahmajanyatvaṃ 
siddham | 

ātmana ākāśaḥ sambhūtaḥ tattejo'sṛjata ityādi-taittirīya##-
tadutpattirityāśaṅkāyāṃ chāndogye teṣāmutpattidarśanāt brahmajanyatvaṃ 
mukhyamevetyāha - 

|| 98 || tatpūrvakatvādvācaḥ || 3 ||

brahmaprakṛtitejo'vannāni tacchabdenocyante | prāṇena manasā ca sahitāyāḥ vācaḥ 
annamayaṃ hi saumyaṃ manaḥ āpomayaḥ prāṇaḥ tejomayī vāk ityanena 
tejo'vannatvābidhānādutpattiśrutirupadiṣṭā | tasmādutpattiśrutisadbhāvātsṛṣṭeḥ 
prāgindriyāṇāmabhāvāt teṣāṃ pañcamahābhūtavajjanyatvamanityatvaṃ cācakṣyate | 
ataḥ śrutīnāmavirodhaḥ | tat hi idaṃ tarhyavyākṛtamāsīttannāmarūpābhyāṃ 
vyākriyateti śrutau nāmarūpātmakavāgviṣayabhūtaviyadādisṛṣṭyabhāvasyaiva 
nirdeśāt tadānīṃ vāgindriyādi kāryābhāvācca yadā tamaḥ śiva eva kevalaḥ ityādi 
śrutiśateṣu prāk sṛṣṭeḥ śivasya tattvamātrasthiteḥ śravaṇāt etasmājjāyate prāṇo 
ityādiśrutiniṣṭhajanyatvaṃ prāṇādīnāmagauṇam | uta mokṣadaśāyāmapi 
karmavairāgya guru careśvaraśeṣatva-kaiṅkarya-pāratantrya-bhūtadayā##-
videhamuktau - 

gatāḥ kalāḥ pañcadaśa pratiṣṭhā devāśca sarve pratidevatāsu |
karmāṇi vijñānamayaśca ātmā pare'vyaye sarva ekī bhavanti ||



yathā nadyaḥ sa yo ha vai paramaṃ brahma veda brahmaiva bhavati nābrahmavit kule bhavati 
tarati śokaṃ tarati pāpmānaṃ guhāgranthibhyo vimukto'mṛto bhavati iti śrutau 
liṅgaśarīravilayapūrvakanadīsamudravacchivatattvaprāptyupadeśāt sāyujyamuktau 
liṅgaśarīrāsadbhāvāttato hyavaidikaḥ | ākāśaśarīraṃ brahma satyātmaprāṇārāmaṃ 
mana ānandam ityasya śivasya parabrahmaṇaḥ prāṇeṣvāsamantādramata iti prāṇārāmaḥ 
manasi ānando yasya saḥ mana ānandaḥ ityanena 
guṇatrayātmakakarmajanyaprakṛtipariṇāmakabāhyendriyānerapekṣatayā 
divyaprakṛtyātmakasatyajñānānandasvarūpalīlāmaṅgalavigrahavattvena tasya 
liṅgaśarīrasya nityatvamanivāryam | sthirairaṅgaiḥ pururūpa ugraḥ bhadraṃ karṇebhiḥ 
sthirairaṅgaiḥ stuṣṭuvāṃsastanūbhiḥ iti bhagavatī śrutirevātra pramāṇam | ato 
bhūtabhautikakarmajanyāsuraprakṛtikajīvaliṅgaśarīrāṇāmeva janyatvaṃ 
mokṣadaśāyāmapi vilaya iti veditavyam |



saptagatyadhikaraṇam || 2 ||

evaṃ jīva-liṅgaśarīrayorbrahmajanyatvaprasādhane tadviśiṣṭāni tattvāni 
kānītyāśaṅkāyāṃ tadaṅgaśarīrasvarūpaṃ tadviśiṣṭāni tattvāni 
cādhikaraṇāntareṇāha - 

|| 99 || saptagaterviśeṣitatvācca hastādayastu sthite'to naivam || 4 ||

indriyāṇi sapta kuaḥ  sapta prāṇāḥ prabhavanti tasmāt iti śrutau saptendriyāvagateḥ 
paralokagamanasya viśeṣitatvādindriyāṇi saptaiva tasmāt śrotrādijñānendriyapañcakaṃ 
vāgindriyamekaṃ antaḥkaraṇamekaṃ etāni saptendriyāṇīti cet - hāstādayastu sthite'to 
naivam hastādayaḥ - pāṇipādapāyūpasthānyapi jīve sthite sati jīvena saha śarīre 
tiṣṭhanti jīve lokāntaragate sati tena saha lokāntaraṃ gacchanti tamutkrāmantaṃ 
prāṇo'nūtkrāmati prāṇamanūtkrāmantaṃ sarve prāṇā anūtkrāmanti iti śrutau 
sarveṣāmindriyāṇāṃ jīvena saha paralokagamana śravaṇāt | ataḥ asmāttu 
kāraṇānnaivaṃ saptendriyāṇi na bhavanti kintu ekādaśendriyāṇītyarthaḥ |

ekamevāntaḥkaraṇaṃ saṃśayātmakatvātmana ityucyate niścādyātmakatvāt buddhiriti 
abhimānatattvādahaṅkāra iti smaraṇātmakatvāccittamityupadeśāt | tathā ca na 
saṅkhyādhikyam | sapta prāṇāḥ prabhavanti tasmāt iti saptendriyāṇi śrūyante | kvacit 
aṣṭau grahāḥ aṣṭāvatigrahāḥ ityaṣṭau grahāḥ | puruṣapaśubandhakāni indriyāṇi | 
rāgādyutpattidvārā indriyākarpakatvādiviṣayāḥ atigrahā ityarthaḥ | sapta vai śīrṣaṇyāḥ 
prāṇā dvāvavācau ityatra saha vācāpāyūpasthau iti nava navavai puruṣe prāṇāḥ 
nābhirdaśamī ityatra daśa daśa vai puruṣe prāṇāḥ ātmyaikādaśa ityatraikādaśātmā | 
evaṃ kvacittrayodaśendriyāṇi śrūyante | atha caikādaśendriyāṇītyatra cintyate 
tānīndriyāṇi kiṃ saptaiva syuḥ  evaṃ śrutivipratipattau saṃśayaḥ - kiṃ prāptam  
sapteti kutaḥ  sapta ime lokā yeṣu caranti iti gaterviśeṣitatvācca |



gatistāvajjāyamānena mriyamāṇena ca jīvena saha lokeṣu sañcaraṇarūpā | ataḥ saptaiva 
śrūyante | sapta ime lokā eṣu caranti prāṇā guhāśayānnihitāssapta sapta iti vīpsā 
puruṣabhedābhiprāyā | viśeṣitatvācca te gatimantaḥ prāṇāḥ svarūpataḥ 

yadā pañcāvatiṣṭhante jñānāni manasā saha |
buddhiśca na viceṣṭeta tamāhuḥ paramāṃ gatim || iti |

śarīrāntaḥsañcaraṇaṃ vihāya mokṣārthagamanaṃ paramā gatiḥ | evaṃ jīvena saha 
janmamaraṇayo saptānāmeva gatiśravaṇāt yogadaśāyāṃ jñanānīti viśeṣitatvācca 
jīvasya karaṇāni śrotra-tvak-cakṣuḥ-rjihvā-ghrāṇa-buddhi##-
sapta vai śīrṣaṇyāḥ vā prāṇāḥ dvāvavāñcau ityādiṣu 
caturdaśaparyantaprāṇapratipādakavākyeṣu vāk-pāṇi-pāda-pāyu##-
gatiśravaṇābhāvāt jīvasyālpālpopakārakatvamātreṇaupacārikaḥ prāṇavyapadeśaḥ iti 
prāpte pracakṣmahe |

hastādayastu sthite'to naivam | na saptendriyāṇi apitvekādaśa hastādīnāmapi śarīre 
sthitasya jīvasya bhogopakāraṇatvāt kāryabhedācca | dṛśyante hi śrotrādīnāmiva 
hastādīnāmapi kāryabheda ādānādiḥ | ataḥ te'pi santyeva  | ato naivaṃ - hastādayo na 
santītyevaṃ na mantavyamityarthaḥ | adhyavasāyābhimānacintāvṛttibhedānmana eva | 
budhyahaṅkāracittaśabdairvyapadiśyata ityekādaśendriyāṇi |

ataḥ daśeme puruṣe prāṇāḥ ātmaikādaśa iti ātmaśabdena mano'bhidhīyate -

indriyāṇi daśaikaṃ ca pañca cendriyagocarāḥ |
taijasānīndriyāṇyāhurdevā vaikārikā daśa ||
ekādaśaṃ manaścātra * * * * * * * *  |

ityādi śruti-smṛti-siddhendriyasaṅkhyā vyavasthitā | adhikasaṅkhyāvādā 
manovṛttibhedābhiprāyāḥ nyūnavyapadeśāstu tatra tatra 
vivakṣitagamanādikāryaviśeṣaprayuktāḥ |



kiñcātra tu śabdena prāṇānāṃ saptatvanirāsaḥ | yato hasto vai grahaḥ ityādinā 
hastādivyatiritāḥ prāṇāḥ śrūyante saptatvasaṅkhyāyā sambhavitatve saptatvādi 
vyatireke sthitau ca saptatvaṃ indriyaniṣṭhaikādaśatvasaṅkhyāyāmapyantarbhāvayituṃ 
śakyate nyūnasaṅkhyayā adhikasaṅkhyāyāmantarbhāvasambhavādato naivaṃ 
mantavyam | saptaiva prāṇāḥ iti sūtrārthaḥ |

yadyapi jñānendriyapañcakaṃ karmendriyapañcakaṃ manaścaikaṃ 
ityekādaśendriyāṇi vihāya hṛdayāhaṅkāraprāṇādīnāṃ trayodaśasaṅkhyāmālikā 
śrūyate | tathāpi 
tayorantaḥkaraṇaprabhedatvānnādhikasaṅkhyāpādakatvamityekādaśendriyāṇīti 
niravadyam | sapta vai śīrṣaṇyā prāṇā ityatra na saptopadeśena indriyatvavidhānam kintu 
prāṇopadeśena sthānabhedamātreṇa caturṇāmevendriyāṇāṃ saptatvamiti na 
tattvavirodhaḥ | nava vai puruṣe prāṇā nābhirdaśamī iti vākyaṃ 
puruṣākāradehābhiprāyaṃ na prāṇābhiprāyaṃ ityavirodhaḥ siddhaḥ |

nanvasya sūtrasya pūrvottaravyākhyānamasaṅgatam | sapta prāṇāḥ prabhavanti iti 
ghrāṇa-rasanā-cakṣuḥ-śrotra-tvak-mano-vācāṃ 
saptatvāvagateḥ | śīrṣaṇyā iti viśeṣitatvāt iti hetu dvayavaiyyadhikaraṇyena sūtre 
cakārānupapatteḥ | ye vai śīrṣaṇyāssapta te prāṇāḥ netaraḥ parisaṅkhyā iti ca | ata eva 
taduttaravākyavyākhyānamapyasaṅgatamiti cettarhi anyathā pūrvottaravākyadvayaṃ 
vyākhyāsyāmaḥ |

maraṇasamaye yeṣāṃ sahagamanaṃ teṣāmeva bhogasādhanatvādindriyatvam | tathā ca te 
mukhyaprāṇamanūtkrāmantassarve prāṇā anūtkrāmanti iti ghrāṇādīnāṃ saptānāmeva 
gatiḥ iti ca jīvena sahagamanaśravaṇātsaptaivendriyāṇi |

nanu sarvaśabdaśravaṇāt kathaṃ saptānāmeva gatiśravaṇaṃ iti cettatrāha viśeṣita##-
bhavatyeko bhavati tadā na paśyati na jighrati na śete na vadati na śṛṇoti na manute na 
spṛśatītyāhuriti cakṣurādīnāṃ saptānāmeva prākṛtānāṃ viśeṣitatvācca | 
sarvaśabdaḥ prākṛtānāṃ sarve brāhmaṇā bhojayitavyāḥ ityatra sarvaśabdo 
yathāvinimantritabrāhmaṇaparastadvaditi śaṅkānirāsārthaḥ yatra tvavasthāyāṃ 
cakṣuranuṣṭhātṛdeśaḥ sa eṣaścākṣuṣaśabdavācyaḥ | puruṣo yadā 
rūpādiviṣayavyāptiṃ vihāya vartate tadā nāmarūpajño bhavati | hṛdayacakṣuṣoreko 
bhavati pārśvasthāṃśca nāyaṃ paśyatītyāhuriti śrutyarthaḥ | taduttaravākyārthastu 



saptabhyotiriktā hastādayo'pi bandhakatvena śrūyante | hasto vai grahaḥ ityādinā 
grāhakatvaṃ bandhakatvaṃ ca hastādīnāṃ sahagamanaṃ vinā na sambhavati | sarve 
prāṇāḥ anūtkrāmanti iti viśeṣataḥ sarvendriyāṇāmutkrāntiśravaṇācca 
bhavantyekādaśotkrāntimantaḥ prāṇāḥ | na ca sarvaśabdasya 
prakṛtaviśeṣitasaptaprāṇaparatvaṃ kintu prakaraṇāt śruterbalīya stvāt 
sarvakaraṇaparatvam | sarve brāhmaṇāḥ bhojayitavyāḥ ityatra 
sarvabrāhmaṇabhojanāsambhavāt nimantrita brāhmaṇaparatvaṃ sarvaśabdaśruteriti 
nirdiśyate | pūrvavaditi || tasmādekādaśaivotkrāmantītyantaḥ prāṇā iti siddham |



prāṇāṇutvādhikaraṇam || 3 ||

nanvindriyāṇāṃ utkrāṃtirna sambhavati teṣāṃ aparicchinnāhaṅkārajanyatvena 
vibhutvādityākṣepe tannirākaraṇamadhikaraṇāntareṇa karoti - 

|| 100 || aṇavaśca || 5 ||

ime prāṇāḥ aṇavaḥ paricchinnā indriyāṇi ca iti śrutau 
prāṇendriyāṇāmaṇutvavyapadeśāt ta ete sarva eva samāssarve'nantāḥ 
ityānantyaśravaṇādvibhutvam | tasmādaṇutvaṃ vibhutvaṃ veti sandihyate | na 
cendriyāṇāmaṇutvamupapannam | indriyāṇāmaṇutve śarīragatasparśendriyasya 
sarvaśarīragataśītoṣṇamṛdutvādisparśagrāhakatvāyogāt pūrvoktaśrutivirodhācca 
vibhutvaṃ yuktamiti cedabhidhīyate - 

aṇavaśceti svabhāvataḥ indriyāṇāmaṇutve'pi cakāreṇa kāryāvasthāyāmapyaṇutvaṃ 
nirdiṣṭam | ātmā manasā saṃyujyate mana indriyeṇa indriyamarthena tataḥ pratyakṣaṃ iti 
savaṣāmindriyāṇāṃ sūkṣmatve'pi padārthasannikarṣatayā vyāpakatvamapi gamyate na 
tasmāt śrutivirodhaḥ | indriyāṇāṃ vibhutvamātratve 
kāśīsthaviśveśvaradarśanasparśau setuvāsināmapi syātām |

uta - prāṇamanūtkrāmantaṃ sarve prāṇā anūtkrāmanti ityukrāntyādiśravaṇāt 
parimitatvena nirdeśādutkrāntyādiṣu pārśvasthairanupalabhyamānatvāt 
śrotrādīndriyāṇāṃ pradeśāntaraśabdagrahaṇasāmarthyābhāvāt 
śatapatrasūcīnyāyavat śabdādiviṣayeṣu kṣipragatyanubhavācca 
prāṇīndriyāṇāmaṇutvameveti niścīyate | ānantyuśrutistu atha yo ha vai tān 
anantānupāste ityupāsanaśravaṇāt 
upāsyaprāṇaviśeṣaṇabhūtakāryabāhulaghābhiprāyā |



jīvasya bahuśarīrapraveśanirgamanavyāpāravidhāyakaśrutiṣvapi 
indriyagamanasyāpyupadeśāt mukhyatvena 
prāṇotkramaṇavidhāyakavākyamupapannamityāśaṅkāyāmāha - 

|| 101 || śreṣṭhaśca || 6 ||

prāṇamanūtkrāmantaṃ sarve prāṇā anūtkrāmanti ityādi prāṇasaṃvāde 
śarīrasthitihetutvena sarvendriyādhāratvena ca śreṣṭhatayā nirṇīto mukhyaprāṇaḥ | 
kiñca - suptau sarvendriyo parame prāṇavāyuvyāpāradarśanāt etasmājjāyate 
prāṇaḥ iti śrutau ca sarvendriyāṇāṃ prāgeva prāṇotpattidarśanāt 
tatprāṇeṣvantarmanaso liṅgamāhuḥ iti śrutau sarvendriyādhāramānasendriyasyāpi 
prāṇādhāratvanirdeśāt indriyāṇāṃ mano nāthaḥ manonāthastu mārutaḥ iti smṛtāvapi 
prāṇātmakasya mārutasya sarvādhikyāvagamācca jīvavatprāṇasyāpi 
śreṣṭhatvamanivāryam | ataḥ prāṇotkramaṇamukhyatvavidhau na virodhaḥ |

nanu ānīdavātaṃ svadhayā tadekaṃ iti pralayasamaye sarvādhāratayā 
prāṇasadbhāvaśravaṇāt etasmājjāyate prāṇaḥ iti janmaśravaṇasya 
jīvotpattivadaupacārikatvamiti cenna - na sannacāsacchiva eva kevalaḥ ityādiṣu prāk 
sṛṣṭeḥ śivasya sthityavadhāraṇa śrutivirodhāt etasmābjāyate prāṇaḥ ityatra prāṇasya 
pṛthivyāditulyotpattiśravaṇāt utpattiniṣedhābhāvācca | ānīdavātaṃ ityatra na caiva 
śreṣṭhaḥ prāṇo'bhipretyocyate api tu paraśivabrahmaṇa ekasyaiva vidyamānatvamucyate 
avāta iti tatraiva śravaṇāt | pūrveṇaiva tulyanyāyatve'pi 
pṛthagyogakaraṇamuttaracintārthamiti siddham |



vāyukriyādhikaraṇam || 4 ||

prāṇasya sarvaśreṣṭhatve'pi sa vāyurvā tanniṣṭhasparśakriyā vā 
tatsvarūpamityāśaṅkāmavikaraṇāntareṇa pariharati - 

|| 102 || na vāyukriye pṛthagupadeśāt || 7 ||

vāyuśca kriyā ca vāyukriye - prāṇo na bhavataḥ | tasmāt pṛthagupadeśāt 
etasmājjāyate prāṇo manassarvaindriyāṇi ca | khaṃ vāyurjyotirāpaḥ pṛthivī viśvasya 
dhāriṇī iti śrutau vāyuprāṇayoḥ pṛthagutpattivyapadeśāt tayorna caikatvamiti 
sūtrasūcitasūkṣmārthaḥ |

so'yaṃ śreṣṭhaḥ prāṇaḥ kiṃ mahābhūtadvitīyavāyumātram  tasya vā spandarūpā kriyā  
athavā vāyureva kañcanaviśeṣamāpanna  iti viśaye vāyureveti prāptam yaḥ prāṇaḥ sa 
vāyuḥ iti vyapadeśāt yadvā vāyumātre prāṇatvaprasidhyabhāvāt 
ucchavāsaniśvāsādivāyukriyāyāṃ prāṇaśabdaprasiddheśca |

kiñca - chāndogye - mano brahmetyupāsīta ityupakramya manorūpabrahmaṇo 
vāk-pāṇi-cakṣuḥ śrotra-catuṣpātvāt prāṇa eva brahmaṇaḥ caturthaḥ 
pādaḥ sa vāyunā jyotirṣā bhāti ca tapati ca ityatra bhāti abhivyakto bhavati tapati 
svavyāpāre udgaccahti iti vāyvapekṣayā prāṇāya bhinnatvakathanena nirdhārabhāvāditi cet 
tat śrutidvayasya mitho viruddhatayā indriyavyāpāraḥ prāṇo'stviti prāpte pracakṣmahe ##-

prāṇo na vāyukriyā na vāyurnāpīndriyavyāpāra ityarthaḥ | ninvindriyebhyaḥ 
pṛthagupadeśeṣvindriyavyāpārāt prāṇo bhinna iti cet na vṛttivṛttimatorabhedāt | 
tarhi | yaḥ prāṇaḥ sa vāyuḥ iti śrutivirodhaḥ kathaṃ pariharaṇīya iti ceducyate - 
mahāvāyureva 



hi prāṇādipañcātmanā vartamānaḥ prāṇaḥ ityucyate | tathā ca vikāra##-
vyācakṣate |

uta - etasmājjāyate - khaṃ vāyuḥ iti vāyuprāṇayoḥ tata eva pṛthagvyapadeśāt 
vāyukriyā'pi na bhavati prāṇaḥ | na hi tejaḥ prabhṛtīnāṃ kriyā taiḥ saha pṛthak 
dravyatayopadiśyate | yaḥ prāṇaḥ sa vāyuḥ iti tu vāyurevāvasthāntaramāpannaḥ prāṇaḥ 
na tejaḥ prabhṛtivat tattvāntaramiti jñāpanārtham | ucchavāsaniśvāsādāvapi prāṇaḥ 
spandata iti kriyāvati dravya eva prāṇaśabdaprasiddhiḥ na kriyāmātre | iti siddham |

kimayaṃ prāṇaḥ vāyorvikārassan agnivadbhūtāntaraṃ syāduta prāṇavāyvoḥ 
pṛthagvyapadeśātprāṇaḥ kenotpanna ityāśaṅkyāha - 

|| 203 || cakṣurādivattu tatsahaśiṣṭyādibhyaḥ || 8 ||

nāyaṃ prāṇaḥ bhūtaviśeṣaḥ kintu cakṣurādivat jīvopakaraṇaviśeṣaḥ | sa 
copakaraṇairindriyaissaha śiṣyādibhyo'vagamyate | cakṣurādibhissahāyaṃ prāṇaḥ śiṣyate 
| prāṇasaṃvādādiṣu tatsajātīyatve hi taiḥ saha śāsanaṃ yujyate 
prāṇaśabdaparigṛhīteṣu karaṇeṣvasya viśiṣyābhidhānamādiśabdena gṛhyate | 
athavā ya evāyaṃ mukhyaḥ prāṇaḥ yo'yaṃ madhyaḥ prāṇaḥ ityādiṣu viśiṣyābhidhānāt 
|

tejorūpatayā prāṇo hṛdaye tvanurūpataḥ |
jīvādhīnatayā sthitvā prāṇāpānādivṛttibhiḥ |
iḍāpiṅgalamārgeṇa niśvāsocchvāsarūpataḥ |
bahirnirgatya nirgatya svāntargacchati ca kramāt ||

iti yogaśāstre prāṇasya svarūpaṃ spaṣṭamupadiṣṭam | tasmādīśvarecchayā 
bhūtapañcakarajoguṇodbhūtaḥ prāṇa iti veditavyaḥ |



kiñca - sarvāsu śrutiṣu cakṣurādīndriyāṇāṃ prāṇasya paṭhitatvāt 
indriyasāhacaryācca cakṣurādivatprāṇasya bhautikatvaṃ iti vyavahriyate | bhartā 
sambhriyamāṇo vibharti eko devo bahudhā sanniviṣṭaḥ tvameko bahūnanupraviṣṭaḥ 
prāṇānāṃ grathirasi rudro mā viśāntakaḥ ityādiśrutibhyaḥ prāṇaḥ 
parameśvarādhāraḥ | tu śabdaḥ uktaśaṅkānirāsārthaḥ | prāṇasya jīvavanna 
svātantryaṃ kintu rājāpekṣayā mantriṇa iva sārayyapekṣayā aśvā iva indriyāpekṣayā 
samutkṛṣṭatvānnoktadoṣaḥ | prāṇasya bhūtapañcakarajoguṇajanyatvenāpi 
vāyūpādānakāraṇatvādvāyvantarbhūta iti ca vyavahriyate | tathā vātulāgame - 

ātmākāśamayo jñeyaḥ prāṇovāyumayastathā |
tejomayo hyahaṅkārastathā jalamayaṃ manaḥ ||

iti samyagupadiṣṭam |

cakṣurādivadasyāpi karaṇatve tadvadasyāpi jīvapratyupakārarūpakriyayā bhavitavyam | sā 
tu na dṛśyate | tasmānnāyaṃ cakṣurādivadbhavitumarhati ityāśaṅkāyāmāha - 

|| 104 || akaraṇatvācca na doṣastathā hi darśayati || 9 ||

ākaraṇatvāt karaṇaṃ - kriyā tadabhāvāt - akriyatvāt | asya prāṇasya 
jīvapratyupakrārarūpaviśeṣarūpakriyārahitatvācca yo doṣaḥ udbhāvyate sa nāsti yata 
upakāraviśeṣarūpāṃ śarīrendriyadhāraṇādirūpāṃ kriyāṃ darśayati śrutiḥ 
yasminnutkrānte idaṃ śarīraṃ pāpiṣṭhataramiva dṛśyate sa vaḥ śreṣṭhaḥ ityuktvā 
vāgādyutkramaṇe'pi śarīrasyendriyāṇāṃ ca sthitiṃ darśayitvā prāṇotkramaṇe 
śarīrendriyaśaithilyāmidhānāt ataḥ prāṇāpānavyānodānasamānākāreṇa 
pañcadhāvasthito'yaṃ prāṇaḥ śarīrendriyadhāraṇādinā jīvasyopakarotīti cakṣurādivat 
upakaraṇatvaṃ siddham |

kiñca - prāṇasya akaraṇatvādeva na kāryābhāvaḥ kathaṃ tarhyātmānaṃ prati 
dehadhāraṇena upakārabhāvaḥ  indriyāntareṣvasambhāvitasyāsādhāraṇasya 
dehadhāraṇakāryasya kathaṃ nirvāhaḥ  iti cedbrūmaḥ - 



tathāhi - śrutiruktakāryaṃ prāṇasyāsādhāraṇyaṃ darśayati | prāṇasaṃvāde 
mukhyaprāṇasya śreṣṭhatvaṃ nirdhārya tān variṣṭhaḥ prāṇa uvāca mā 
mohamāpadyathāḥ ahamevaitatpañcadhātmānaṃ pravibhajyetadvāṇamavaṣṭabhya 
vidhārayāmi iti bāṇaṃ śarīraṃ prāṇena rakṣannaparaṃ kulāyaṃ iti śutirapi dehasthitaṃ 
hi prāṇamevamāha - aparaṃ anekāśuci kulāyaṃ iti śrutirapi dehākhyaṃ gṛhaṃ 
prāṇaḥ sthityā rakṣati punassuptiṃ yātīti | uta prāṇa eva prajñātmā ida śarīraṃ 
parigṛhyodbhāsayati iti śrutiḥ | prāṇasya śarīrodbhāsakatvaṃ  kāryāntaraṃ nirdiśati | 
tasmātprāṇasya mukhyatvamanivāryam |

nanvevaṃ nāmabhedātkāryabhedācca prāṇādīnāṃ sattvāt prāṇa eka eveti vyavasthā 
kathamupapadyata iti āśaṅkya tatrāha - 

|| 105 || pañcavṛttirmanovadvyapadiśyate || 10 ||

yathā kāmādivṛttibhede tatkāryabhede'pi na kāmādikaṃ manasastatvāntaram 
kāmassaṅkalpo vicikitsāśraddhā'śraddhādhṛtiradhṛtihrīrdhīrbhīrityetatsarvaṃ mana 
eva iti vacanāt | evaṃ prāṇo'pānovyāna udānassamānaḥ ana ityetatsarvaṃ prāṇa eva iti 
vacanādapānādayo'pi prāṇasyaiva vṛttiviśeṣāḥ na tattvāntaramityavagamyate |

kiñca - prāṇasyocchāsa-niśvāsa-sarvaśarīrakriyotkrāntyākhyāni catvāri 
kāryāṇi | pañca pañcakāryabhakṣitānnādirasānāṃ samatvena sarvāṅgeṣu 
nayanamapekṣya pañcavidhakāryabhede'pi kāraṇarūpaprāṇavāyureka eva | jaḍasya 
prāṇasya kāryarūpapariṇāmasattvābhāve'pi tadviśiṣṭatayā prāṇaliṅgātmakasya 
paraśivasya sattvāt tasya kriyākāritvamavirodham |

prāṇasya prāṇaḥ ityādiśrutiśravaṇāt tamutkrāmantaṃ iti śrutau 
prāṇasyotkrāntihetutvena sūkṣmatvamiti cetsarveṣāṃ sarvaśarīravyāpakatvena tasyaiva 
mahattvāvagamāt aṇurūpasya vyāpakatvāyogāt sama ebhistribhirlokaiḥ samo'nena sarveṇa 
iti śrutivyapadeśācca utkrāntiśrutyā aṇutvavādo hyasaṅgata ityāśaṅkyāha - 



|| 106 || aṇuśca || 11 ||

prāṇe sarvaṃ pratiṣṭhitaṃ sarvaṃ hīdaṃ prāṇenāvṛtam ityādiśrutiśravaṇāt 
prāṇasya mahatparimāṇameveti yattadayuktam | prāṇastu hṛdaye jīvasūkṣmarūpeṇa 
sthitvā prāṇāpānādivṛtyā bṛhatparimāṇa ityaviruddham | tasya mahatve 
tamutkrāmantaṃ sarve prāṇā utkrāmanti ityādibahuśrutiyuktyanubhavapramāṇaiḥ 
prāṇotkramaṇasya darśanāt mahatvamātratve utkrāntyasambhavācca prāṇaḥ aṇuśceti 
niścīyate | sama ebhistribhirlokaiḥ iti śrutistu sarvavāyuparā 
nādhyātmikavāyuparetyavirodhaḥ |

kiñca - ākāśaśarīraṃ brahma satyātmaprāṇārāmaṃ mana ānandam 
śāntisamṛddhamamṛtam iti śrutidarśanāt 
paraśivakalābhivyaktāprākṛtapañcabrahmamayasakalajīvaniyāmakacidākāśa##-
mahatvaśrutiriti veditavyā | tasyāmṛtatvavyapadeśenotkrāntyasaṃbhavāt 
prākṛtarajoguṇajanyatvābhāvācca |



jyotirādyadhikaraṇam || 5 ||

maheśvarasyaiva jīvakṛtakarmānusāreṇa indriyaprerakatvapratipādanam 

jaḍatvācca pradhānasya jagatkāraṇatvaṃ purā nirastamato hyacetanānāṃ 
prāṇendriyāṇāṃ svataḥ svavyāpārapravartakatvaṃ kathamupapadyata 
ityāśaṅkāyāmadhikaraṇāntareṇāha - 

|| 107 || jyotirādyadhiṣṭhānantu tadāmananāt prāṇavatā śabdāt || 12 ||

tu śabdo'tra niścayārthakaḥ | cakṣurādīndriyāṇi jyotirādīnāṃ 
sūryādidevatānāmadhiṣṭhānāni nivāsasthānāni kutaḥ  tadāmananāt | agnirvāgbhūtvā 
mukhaṃ prāviśat iti śrutau tāsāṃ sūryādidevatānāṃ āmananāt mukhādisthāneṣu 
praveśakathanāt prāṇavatā jīvena saha sūryādidevatānāṃ paraśivāntaryāmitayā 
indriyaprerakatvaṃ uta svātantryeṇa  kasmāt  śabdāt | ya ādityamantaro yamayati sa ta 
atmāntaryāmyamṛtaḥ eko viṣṇurmahadbhūtaṃ pṛthagbhūtānyanekaśaḥ 
īśvarassarvabhūtānāṃ ityādiśrutiṣu indriyāmimāniviṣṇvādisarvadevatāntaryāmitayā 
maheśvarasyaiva jīvakṛtakarmānusāreṇa 
indriyaprerakatvapratipādakaśrutibalādetadupapannamiti | sūkṣmārthaḥ |

śreṣṭhānāṃ prāṇānāṃ brahmaṇa utpattiḥ yatpariṇāma iyattā uktasteṣāṃ 
prāṇānāmagnyādidevatādhiṣṭhitatvaṃ ca pūrvameva abhimānivyapadeśastu 
viśeṣānugatibhyāṃ ityanena sūtreṇa prasaṅgādupapāditam | jīvasya ca 
svabhogasādhanānāmeṣāmadhiṣṭhātṛtvaṃ lokaprasiddham | evamevaiṣa etān prāṇān 
gṛhītvā sve śarīre yathākāmaṃ parivartate ityādiśrutisiddhañca |

evamiha ādityaścakṣurbhūtvā'kṣiṇī prāviśat tatra cakṣuṣā rūpāṇi paśyati 
ityādiśrutiṣu parameśvarāditarajīvasyāgnyādidevatānāṃ ca prāṇaviṣayamadhiṣṭhānaṃ 
kiṃ svāyattaṃ  uta parāyattam  iti viṣayaḥ |



tatra cakṣuṣā rūpāṇi paśyati ādityaścakṣurbhūtvākṣiṇī prāviśat iti 
śrutidarśanājjīvasūryādīnāmeva prāṇendriyaprerakatvam | śivasya 
parabrahmaṇastatprerakatve bhoktṛtvaprasaṅgena jīvasya bhoktṛtvaṃ na syāt tathā 
cetpuṇyapāpakarmaphalabhūtasukhaduḥkhātmaka-svarga-naraka##-
prāṇādiprerakatvamiti prāpte pracakṣmahe - 

jyotirādyadhiṣṭhānamiti prāṇavatā jīvena saha jyotirādīnāṃ 
sūryavahyūnyādidevatānāṃ prāṇādiviṣayamadhiṣṭhānaṃ tadāmananāt tasya 
paramātmanaḥ śivasya āmananādbhavati | āmananam - ābhimukhyena mananam | tacca 
paramātmanaḥ saṅkalpādeva sambhavati | oṃ tatsaviturvareṇyaṃ bhargo devasya dhīmahi 
dhiyo yo naḥ pracodayāt tadakṣaraṃ  tatsaviturvareṇyaṃ prajñā ca tasmāt prasṛtā 
purāṇī ityādiśrutiṣu savituḥ - sūryasya vareṇyaṃ - varaṇīyamupāsanīyaṃ 
ityādinā sūryāntaryāmitayā parameśvarasya prerakatvadarśanāt tatsaṅkalpādeva 
sarveṣāṃ indriyādhiṣṭhānadevatānāṃ prayojakatvamityarthaḥ | kutaḥ  śabdāt - 
pādādīndriyāṇāṃ viṣṇvādyabhimānidevatānāṃ jīvātmanaśca svakāryeṣu 
paramapuruṣaśivamananāyattattvaśāstrāt | yathā antaryāmibrāhmaṇe yo'gnau 
tiṣṭhannagnerantaraḥ yamagnirna veda yasyāgniśśarīraṃ yo'gnimantaro yamayati sa ta 
ātmāntaryāmyamṛtaḥ yo vāyau tiṣṭhan ya āditye tiṣṭhan ya ātmani tiṣṭhan yaścakṣuṣi 
tiṣṭhan ityādinā sarvāntaryāmitvaṃ sarvaniyāmakatvaṃ copadiṣṭam | yo rudro'gnau yo 
apsu bhīṣāsmādvātaḥ pavate bhīṣodeti sūryaḥ | bhīṣāsmādanniścendraśca 
mṛtyurdhāvati pañcamaḥ || na tatra sūryo bhāti na candratārakā nemā vidyuto bhānti 
kuto'yamagniḥ tameva bhāntamanubhāti sarvaṃ tasya bhāsā sarmamidaṃ vibhāti etasya 
vākṣarasya praśāsane gārgi sūryācandramasau vidhṛtau tiṣṭhataḥ ityādiṣu śivasya 
sarvāntaryāmitvaṃ sarvabhayahetutvaṃ sarvaprakāśakatvaṃ sarvādhāratvaṃ ca 
spaṣṭamupadiṣṭam | ato jīvaviṣṇvādibhūtānāṃ svātantryeṇa 
prāṇendriyaprerakatvamanupapannamiti nirdiṣṭam |

nanu sa vai vācameva prathamāmātyavahatsā yadā mṛtyumatyamucyata so'gnirabhavat 
ityādinā vāgādīnāmagnyādibhāvāpattikathanāt agnyādibhāvasya 
tadadhiṣṭhātṛkatvameva syāt ataḥ prāṇadevatayoradhiṣṭhātradhiṣṭheyabhāva 
evopapanna ityāśaṅkāyāmāha - 



|| 108 || tasya ca nityatvāt || 13 ||

sarveṣāṃ paraśivādhiṣtḥānatvena nityatvāt svarūpānubandhitvena  niyatatvācca 
tatsaṅkalpādevaiṣāmadhiṣṭhātṛtvamavarjanīyam | tatsṛṣṭvā tadevānuprāviśat 
tadanupraviśya tacca tyaccā'bhavat ityādinā śivasya paramapuruṣasya 
svābhāvikacicchaktiviśiṣṭasya svatantrasya niyantṛtvena 
sarvacidacidvastupraveśasvarūpānubandhitvaṃ smaryate | 
tasmātprāṇendriyadevatāniyāmakatvaṃ tadantaryāmitvaṃ ca netarasyeti siddham |

nanu śivasya parabrahmaṇaḥ jīvādiniyāmakatve tasyaiva kartṛtvāvagamāt 
jīvakṛtapuṇyāpuṇyaphalabhoktṛtvamapi tasyaiveti cenna | indriyādipreraṇe sarvadā 
jīvasyaiva svatantrābhimānitvena netarasya tadindriyajanyakarmaphalabhoktṛtvam |

kiñca - tadindriyādyadhiṣṭhānaprabhākaraviṣṇvādidevatāntaryāmitayā śivasya 
jīvakṛtakarmānusāreṇa tadindriyaprerakatvasambhavāt na 
tatkṛtakarmaphalabhoktṛtvamīśvarasya | tayoranyaḥ pippalaṃ svādatti ajohyeko 
juṣamāṇo'nuśete jahātyenāṃ bhuktabhogāmajo'nyaḥ iti bhagavatī śrutirapi 
tathaivopadiśati | tasmānna śaṅkākalaṅkaḥ |



ta indriyāṇi tadvyapadeśādhikaraṇam || 6 ||

prāṇamanasoḥ indriyādadhikatvapratipādanam 

hantāsyaiva sarvaṃ rūpanāma ta etasyaiva sarve rūpamabhavanvāgādaya etasyaiva 
prāṇasya rūpaṃ pañcadhā babhūvuḥ iti śrutau prāṇendriyayorekatvopadeśāt 
prāṇesyendriyatvaṃ syādityāśaṅkyāha - 

|| 109 || ta indriyāṇi tadvyapadeśādanyatra śreṣṭhāt || 14 ||

etasmājjāyate prāṇo manaḥ sarvendriyāṇi ca ityatra prāṇendriyāṇāṃ tattvāntaratvaṃ 
pratīyate | hantāsyaiva sarve rūamasāmeti te etasyaiva sarve rūpamabhavat iti śrutau tu 
mukhyaprāṇatvamindriyāṇāṃ bodhyate | tasmāt prāṇendriyāṇāmekatvamuta 
pṛthaktvaṃ veti sandihyate |

mukhyaprāṇasyendriyatvaṃ yuktam - etasmājjāyate prāṇaḥ ityatra 
mānasendriyāṇāṃ pṛthagvyapadeśe'pi tayorna tattvāntaratvam | hantāsyaiva sarve 
rūpamasāma iti śruterbalīyastvāt prāṇasya karaṇatvamupapannamiti prāpte'bhidhīyate | ta 
indriyāṇīti |

prāṇastatvāntaramindriyebhya iti | tatra hetustadvyapadeśāduktahetumitareṇa sūtrabhāgena 
vivṛṇoti | śreṣṭhān mukhyaprāṇādanye te prakṛtāvāgādayaḥ 
prāṇendriyāṇītyucyante na prāṇaḥ etasmājjāyate prāṇaḥ ityādau vailakṣaṇyopadeśāt |

nanvayaṃ bhedavyapadeśaḥ indriyamanasorapi samāna ityuktamiti cenna manaḥ 
ṣaṣṭhānīndriyāṇi iti smṛtyā mānasendriyayostatvāntaratvābhāvābhyupagamāt | na ca 
prakṛte'pi hantāsyaiva iti śruterindriyāṇāṃ prāṇāt tattvāntaratvābhāvābhyupagamaḥ | 
ta etasyaiva sarve rūpābhavan tasmādeta etānākhyāyante prāṇa iti vākyaśeṣeṇendriyeṣu 
prāṇaśabdasya lākṣaṇikatvapratipādanena prāṇendriyāṇāṃ tattvāntaratvābhyupagamāt 
| na hi 



indriyebhyastatvāntare cakṣurindriyaśabdo lākṣaṇiko dṛṣṭaḥ | tasmāt ta etasyaiva sarve 
rūpamabhavan ityanena prāṇādhīnaceṣṭatvaṃ indriyāṇāṃ dṛśyate na tadvyāpāratvam 
|

kiñca - bhedaśruteḥ vāgādīndriyaprakaraṇamupasaṃhṛtam | atha hemamāsanyaṃ 
prāṇamūcuḥ iti bhinnaprakaraṇe prāṇasyendriyebhyo bhedaśravaṇāt 
prāṇavyāpāratvamindriyāṇāmityupadiśyate | atha ha āsye bhavamāsanyamimaṃ prāṇaṃ 
vāgādaya ūcuḥ iti prāṇendriyāṇāṃ tattvāntaratvamupadiṣṭam | kutaḥ  
vailakṣyānubhavadyotanāt | suptau prāṇasyendriyalaye'pi vyāpāradarśanādato 
nodāhṛtavākyavirodha iti siddham |

api ca - śreṣṭhādanyeṣveva prāṇeṣu tadvyapadeśāt indriyāṇi daśaikañca pañca 
cendriyagocarāḥ ityādibhiścakṣurādiṣu samanaskeṣvevendriyaśabdo vyapadiśyate | 
tasmāt śreṣṭhavyatiriktā eva prāṇāstathāpi nendriyāntarbhūtatvam |

asminnarthe hetvantaramāha - 

|| 110 || bhedaśrutervailakṣaṇyācca || 15 ||

etasmājjāyate prāṇaḥ ityādibahuśrutibalāt suptāvindriyavatkāraṇaśarīre manaso 
layānubhave'pi manaḥ ṣaṣṭhānīndriyāṇi ityādismṛterdurbalatvāt manasa indriyatvaṃ na 
yujyate | indriyāṇāṃ mano nāthaḥ manonāthastu mārutaḥ indriyebhyaḥ paraṃ manaḥ 
ityādiśrutyanukūlabahusmṛtidarśanānmanaso vailakṣaṇyam | tatprāṇeṣvantarmanaso 
liṅgamāhuḥ annamayaprāṇamayamanomayavijñānamayānandamayā me śudhyantām 
ityādiśrutiśateṣu prāṇādadhikasthitatvopadeśāt |

kiñca - sāṅkhyayogaśāstreṣu sūkṣmabhūtapañcakatattvārdhena mānasotpatteḥ 
tadbhinnārdhena jñānendriyotpatteśca nirdeśāt sūkṣmabhūtapañcakarajoguṇārdhena 
prāṇotpattestadbhinnārdhena karmendriyotpatteśca dyotanāt ātmā manasā saṃyujyate 
mana indriyeṇa indriyamarthena tataḥ pratyakṣaṃ iti nyāyena sarvendriyavyāpakatvena 
manasa indriyatvamaupacārikam | tasmātprāṇamanasorindriyādadhikatvaṃ niṣpratyūham |



saṃjñāmūrtikḷptyadhikaraṇam || 7 ||

trivṛtkaraṇakartuḥ paramātmanaḥ śivasya carācarasṛṣṭihetutvasamarthanam 

hiraṇyagarbhassamavartatāgre bhūtasya jātaḥ patireka āsīt nārāyaṇādbrahmā jāyate 
ityādau hiraṇyagarbhanārāyaṇādīnāṃ jagatkāraṇatvāvagamāt etasmājjāyate prāṇaḥ 
ityādiśrutiniṣṭhajagajjanmādikāraṇatvaṃ parabrahmaṇaśśivasyaiva kathamupapadyata iti 
āśaṅkāyāmadhikaraṇāntareṇāha - 

|| 111 || saṃjñāmūrtikḷptistu trivṛtkurvata upadeśāt || 16 ||

trivṛtkurvataḥ - trivṛtkaraṇakartuḥ paramātmanaḥ śivasya sakāśādeva 
saṃjñāmūrtikḷptināmarūpātmakacarācarasṛṣṭirbhavati | kasmāt  upadeśāt | seyaṃ 
devataikṣata iti śrutau paramātmanaśśivasyaiva 
nāmarūpātmakaśarīrasṛṣṭikartṛtvopadeśāt 
hiraṇyagarbhaviṣṇvādikartṛtvavidhāyakānāṃ śrutismṛtipurāṇavākyānāṃ 
avāntarasṛṣṭiviṣayatvamiti vāyavīyasaṃhitādivākyānusāreṇa janmādhikaraṇe bahudhā 
prapañcitam | tatrāpi paramaśiva eva hiraṇyagarbha-viṣṇu-kālarudraśarīreṣu 
sthitvā sthāvarajaṅgamātmakajagajjanmādikaṃ karotīti sūtrasūcitasūkṣmārthaḥ |

pūrvata vyomādyantaryāmitayā śivasya parabrahmaṇaḥ pavanādikāraṇatvamupadiṣṭam 
dhyāyīteśānaṃ pradhyāyitavyam ityādinā brahmādikāraṇatvaṃ tasyaiva vyapadiṣṭam | 
athāpi tadayāntarasṛṣṭau tadantaryāmitayāsthāvarajaṅgamātmaka jagatkāraṇatvaṃ 
tatrānuktam | tasmādatrādhikaraṇāntare nirṇītam - yo rudro'gnau yo apsu ahamekaḥ 
prathamamāsam | vartāmi ca nānyaḥ kañcinmatto | vyatiriktaḥ so'ntarādantaraṃ prāviśat 
ityādau śivasya sakalapūrvabhāvitvasarvāntaryāmitvādyananyasādhāraṇadharmopadeśāt 
| dhātā yathāpūrvamakalpayat divaṃ ca pṛthivīṃ cāntarikṣam | ityādinā 
hiraṇyagarbhasya jagatkāraṇatvāvagamāt nārāyaṇāt brahmā jāyate ityādau nārāyaṇasya 
caturmukhādikāraṇatvadarśanāt | tatteja aikṣata bahu syāṃ prajāyeya iti tadāpo'sṛjata 
tathā āpo aikṣanta tathānnamasṛjata ityādau ca vahnyādibhūtābhimānadevatānāṃ 
kāraṇatvanirdeśāt 



vijñānādhyeva svalvimāni bhūtāni jāyante ityādau jīvasya bhūtakartṛtvadyotanācca 
śivasya hiraṇyagarbhādīnāṃ vā sarvabhūtajagajjanmādikāraṇatvamiti sandihyate |

hiraṇyagarbhassamavartatāgre ityādau prajāpatiśabdasya hiraṇyagarbhaṃ eva rūḍhatvāt 
nārāyaṇāt brahmā jāyate ityādau nārāyaṇasyaiva sarvakāraṇatvadyotanāt |

kiñca - anena jīvenātmanā'nupraviśya nāmarūpe vyākaravāṇi iti 
jīvakartṛkatvaśravaṇāt na hi parā devatā svena rūpeṇa nāmarūpe vyākaravāṇītyaikṣata 
api tu svāṃśa bhūtena jīvarūpeṇa anena jīvenātmanā iti vacanāt hiraṇyagarbhādīnāmeva 
jagajjanmādikāraṇatvam |

nanvevaṃ cāreṇānupraviśya parabalaṃ saṅkalayānītivat vyākaravāṇītyuttamapuruṣaḥ 
kartṛsthakriyaśca praviśatirlākṣaṇikaḥ syāt | naivam | tatra rājacārayoḥ 
svarūpabhedāllākṣaṇikatvam iha tu jīvasyāpi svāṃśatvena svarūpatvāt tena rūpeṇa 
praveśo vyākaraṇaṃ cātmana eveti na lākṣaṇikatvaprasaṅgaḥ | na ca 
sahayogalakṣaṇeyaṃ tṛtīyā kārakavibhaktau 
sambhavantyāmupapadavibhakteranyāyyatvāt | na ca karaṇe tṛtīyā brahmakartṛkayoḥ 
praveśavyākaraṇayorjīvasya sādhakatamatvābhāvāt | na ca jīvasya kartṛtvaṃ 
praveśamātre paryavasyati nāmarūpavyākaraṇantu brahmaṇa eva - iti śakyaṃ vaktum 
ktvāpratyayena samānakartṛkatvapratīteḥ | jīvasya svāṃśatvena svarūpatve'pi 
parasrūpavyāvṛtyarthaḥ anena jīvena iti parāktvena parāmarśaḥ | ato 
hiraṇyagarbhakartṛkeyaṃ nāmarūpavyākriyā tasmāt - 

nāma rūpañca bhūtānāṃ kṛtyānāñca prapañcanam |
vedaśabdebhya evādau devādīnāṃ cakāra saḥ ||

ityādismṛtiṣu caturmukhakartṛkasṛṣṭiprakaraṇe nāmarūpavyākaraṇaṃ saṅkīrtyate 
|

ata eva jīvasya vā samaṣṭirūpahiraṇyagarbhasya vā tatkāraṇabhūtanārāyaṇasya vā 
nāmarūpavyākaraṇaṃ samañjasamiti prāpte pracakṣmahe - || 
saṃjñāmūrtikḷptistivit ||

tu śabdaḥ pūrvapakṣaṃ vyāvartayati | saṃjñāmūrtikḷpti - nāmarūpavyākaraṇam 
| tattrivṛtkurvataḥ parabrahmaṇa eva tasyaiva nāmarūpavyākaraṇopadeśāt | sadeva 
saumyedamagra āsīt ityatra 



sacchabdavācyaḥ mahāpralayasākṣī sarvakāraṇaśśiva eva | kālatrayāvādhyatvena 
tasyaiva mukhyatvaṃ ṛtaṃ satyaṃ paraṃ brahma ityādiśrutidarśanāt | 
aghāntarasṛṣṭyādikāraṇatvamapi nānyasyopapannam | aṇḍaṃ hiraṇmayaṃ madhye 
samudraṃ rudrasya vīryātprathamaṃ babhūva tasmin brahmaviṣṇū jāyete jātavedāḥ iti 
śrutau trivṛtkaraṇena paramaśivastejo'ṇḍamutpādya tatra 
paścāccaturmukhādisṛṣṭyupadeśāt hiraṇyagarbhādīnāṃ trivṛtkaraṇakāraṇatvaṃ 
nopapannam | atharvaṇaśikhāyāmapi brahmaviṣṇurudrendrāste samprasūyante sarvāṇi 
cendriyāṇi saha bhūtaiḥ sarvaiśvaryasaṃpannaḥ sarveśvaraḥ śambhurākāśamadhye iti | 
atharvaśirasi prathamakhaṇḍe - so'bravīdahamekaḥ prathamamāsaṃ vartāmi ca 
bhaviṣyāmi ca | nānyaḥ kaścinmatto vyatiriktaḥ | so'ntarādantaraṃ prāviśat ityupakramya 
sarvañca māmeva yo veda sa sarvaṃ veda ityantena sarvacidacitprapañcānupraviṣṭatayā 
sarvaśabdavācyatvamupadiśya dvitīyakhaṇḍe ca pūrvānupraveśādeva yo rudraḥ sa 
bhagavān yacca brahma yasmai namo namaḥ yo vai rudraḥ sa bhagavān yaśca viṣṇustasmai 
namo namaḥ ityārabhya brahma-viṣṇu-maheśvarendra-vināyakādi##-
sarvaśabdavācyatvaṃ tasyaivopapannam | manusmṛtau - 

apa eva sasarjādau tāsu vīryamavāsṛjat |
tadaṇḍamabhavaddhaimaṃ sahasrārkasamaprabham ||

tasmin jajñe svayaṃ bramā sarvaloka pitāmahaḥ |
āpo nārā iti proktā āpo vai narasūnavaḥ ||
tā evāyatanaṃ tasya tato nārāyaṇaḥ smṛtaḥ ||

nārāyaṇaḥ paro'vyaktādavyaktādaṇḍasambhavaḥ |
aṇḍasyāntastrayo lokāḥ saptadvīpā ca medinī || iti |

śaivapurāṇe - 

rudrasaṃjñasya devasya rūpe mūrtiḥ prajāyate |
tena kṣiptaṃ rase vīryaṃ paramūrtyabhimāninā ||



tadaṇḍamabhavaddivyaṃ sahasrakiraṇaprabham |
viṣṇustatrāviśatsākṣāt mama śaktestu vaibhavāt ||

punarnarāyaṇākhyaṃ me niyogātprāptavānasau |
imaṃ codāharantyatra ślokaṃ nārāyaṇaṃ prati ||

āpassūkṣmo raso jñeyaḥ raso nāraḥ prakīrtitaḥ |
narahetuḥ paro brahman naraḥ sākṣācchivo mataḥ ||

nāramasyāyatanaṃ proktaṃ tena nārāyaṇaḥ smṛtaḥ |
brahmāpi naraśārdūla gandhamūrtissamāviśat ||

kiñca - śrutyantare'pi tejo'bhimānī rudraḥ apassṛjati | tāsu ca vīryaṃ nikṣipati | tāsu 
tattvasahito viṣṇurabhivartate āpo narā | naro rudraḥ iti rudrasambhūtajalatattvāyatanatvena 
viṣṇornārāyaṇasaṃjñā upadiṣṭā | vedānteṣu hiraṇyagarbhātpūrvameva 
sūkṣmabhūtodbhūtaliṅgaśarīrāntarameva trivṛtkṛtasthūlāṇḍe vṛttivyapaeśāt na 
sarvathā hiraṇyagarbhādīnāṃ trivṛtkṛtāṇḍahetutvaṃ nirdiśyate |

uta trivṛtkaraṇaṃ kurvata eva vā nāmarūpavyākaraṇamupadiśyate | anena jīve 
nātmanānupraviśya nāmarūpe vyākaravāṇi tāsāṃ trivṛtaṃ trivṛtamekaikāṃ 
karavāṇi iti samānakartṛkatvapratīteḥ | trivṛtkaraṇantu caturmukhasyāṇḍāntarvartino 
na saṃbhavati | trivṛtkṛtaistejo'vannairhyaṇḍamutpadyate | caturmukhasya cāṇḍe 
sambhavaḥ smaryate | tasminnaṇḍe'bhavadbrahmā sarvalokapitāmahaḥ iti | ataḥ 
trivṛtkaraṇaṃ śivasyaiva | tatsamānakartṛkaṃ nāmarūpavyākaraṇaṃ ca tasyaiveti 
vijñāyate | kathaṃ tarhi anena jīveneti saṃgacchate  ātmanā jīvena iti sāmānādhikaraṇyāt 
jīvaśarīrakaṃ parabrahmaiva jīvaśabdenābhidhīyate | yathā tatteja aikṣata apo'sṛjata tā 
āpa aikṣanta tā annamasṛjanta iti tejaḥprabhṛtiśarīrakaṃ parameva brahmābhidhīyate |

yo rudro'gnau ityādinā sarvānnaryāmitvaṃ tasyaiva spaṣṭamupadiṣṭam | aṣṭamūrtitvaṃ 
vedaśāstrapurāṇeṣu tasyaiva prasiddham | 
tasmājjīvasamaṣṭibhūtahiraṇyagarbhaśarīrakasya parabrahmaṇa eva karmedaṃ 



nāmarūpavyākaraṇam | evañca praviśya nāmarūpe vyākaravāṇi 
praviśatiruttamapuruṣaścāpīha mukhvārthāveva bhavataḥ | praveśavyākaraṇayoḥ 
samānakartṛkatvamapyupapadyate | caturmukhakartṛkasṛṣṭiprakaraṇe 
nāmarūpavyākriyopadeśaścopapadyate | atha se'yaṃ devatā ityādivākyasyāyamarthaḥ ##-
nāmarūpo vyākaravāṇi devādivicitrasṛṣṭiṃ tannāmadheyāni ca karavāṇi 
tadarthamanyonyasaṃsargamaprāptānāṃ eṣāṃ tejo'vannānāṃ 
viśeṣasṛṣṭyasamarthānāṃ tatsāmarthyāyaikaikāṃ trivṛtaṃ karavāṇi iti | tasmāt 
śivasyaiva parabrahmaṇaḥ karmedaṃ nāmarūpavyākaraṇam |

atha syānnāmarūpavyākaraṇasya 
trivṛtkaraṇenaikakartṛkatvātparamātmakartṛkatvamiti na śakyate vaktu 
trivṛtkaraṇasyāpi jīvakartṛkatvasambhavāt | aṇḍasṛṣṭyuttarakāle hi 
caturmukhasṛṣṭajīveṣu trivṛtkaraṇaprakāra upadiśyate |

yathā nu khalu saumyemāstisro devatāḥ puruṣaṃ prāpya trivṛtrivṛdekaikā bhavati 
tanme vijānīhi iti annamaśitaṃ tredhā vidhīyate | tasya yaḥ sthaviṣṭo bhāgastatpurīṣaṃ 
bhavati | yo madhyamastanmāṃsaṃ yo'ṇiṣṭhastanmanaḥ ityādinā tathā pūrvasminnapi 
vākye yadagne rohitaṃ rūpaṃ tejasastadrūpaṃ yacchuklaṃ tadapāṃ yatkṛṣṇaṃ 
tadannasya ityādinā caturmukhasṛṣṭāgnyāditya-candra-vidyutsu 
trivṛtkaraṇaṃ pradarśyate | nāmarūpavyākaraṇottarakālaṃ ca trivṛtkaraṇaṃ śrūyate 
| seyaṃ devatemāstisro devatāḥ anena jīvenātmanānupraviśya nāmarūpe vyākarottāsāṃ 
trivṛtam trivṛtamekaikāmakarot iti tatrāha - 

trivṛtkaraṇasvarūpanirūpaṇam 

|| 112 || māṃsādibhaumaṃ yathā śabdamitarayośca || 17 ||

pūrvatra trivṛtkaraṇahetutvaṃ hiraṇyagarbhāṃdīnāmastītyāśaṅkāyāṃ 
tadativyāptivāraṇārthaṃ avāntarasṛṣṭyādiṣvapi anena jīvenātmanānupraviśya 
ityādinā hiraṇyagarbhaviṣṇvādijīvaśarīrānupraviṣṭatayā śivasya parabrahmaṇaḥ 
tatkartṛtvaṃ sādhitam | tattrivṛtkaraṇaṃ kimityākāṅkṣāyāṃ etatsūtrārambhaḥ ##-
samāsassamudāya iti yāvaditi śrutyarthaḥ | imāstisrasrivṛtā devatāḥ 



puruṣaśarīraṃ prāpya trivṛtkāryatrayarūpeṇaikaikā devatā teja-ādilakṣaṇā 
avartata iti dvitīyaḥ śrutyarthaḥ | tathāhi - pṛthivyāḥ vrīhiyavādirūpāyāḥ puruṣeṇa 
aśitāyāḥ kāryatrayaṃ śarīre vartate | purīṣaṃ māṃsaṃ manaśceti | evaṃ 
pītānāmapāṃ mūtralohitaprāṇaśceti kāryatrayaṃ tejo'gnyādidīpitasya ghṛtādirūpasya 
kāryatrayaṃ asthi-majjā-vākceti | prāṇe jalādhīnasthitimatvamātreṇa 
jalakāryatvavyapadeśaḥ tasya vāyukāryatvena prasiddheḥ | evaṃ manasopyannabhakṣaṇe 
svāsthyamātreṇa tatkāryatvaṃ vāco'pi jñānānukūlatvasāmyena tejaḥkāryatvaṃ 
vyapadiśyate | evaṃ dehe kāryatrayarūpeṇa vartanamevādhyātmikaṃ trivṛtkaraṇamiti 
tadidamāha sūtrakāraḥ māṃsādīti - 

yaduktamaṇḍasṛṣṭyuttarakālaṃ caturmukhasṛṣṭadevatādiviṣayo'yaṃ tāsāṃ 
trivṛtaṃ trivṛtamekaikāmakarot iti trivṛtkaraṇopadeśa iti tannopapadyate 
annamaśitaṃ tredhā vidhīyate ityatra māṃsa-manasoḥ purīṣādaṇutvenāṇīyastvena ca 
vyapadiṣṭayoḥ kāraṇānuvidhāyitvena āpya tejasatvaprasaṅgāt āpaḥ pītāḥ ityatrāpi 
mūtraprāṇayoḥ sthaviṣṭhāṇīyasoḥ pārthivatvataijastvaprasaṅgācca na caivamiṣyate | 
māṃsāsi hi bhaumamiṣyate | purīṣavanmāṃsamanasī api bhaume - pārthive iṣyete | 
annamaśitaṃ tredhā iti prakramāt | yathā śabdamitarayośca itarayorapi āpaḥ pītāḥ 
tejo'śitaṃ iti paryāyayoryathāśabdaṃ vikārā iṣyante | āpaḥ pītāstredhā vidhīyante 
ityapāmeva tredhā pariṇāmaḥ śabdāt pratīyate | tathā tejo'śitaṃ tredhā vidhīyate ityapi 
tejasa eva tredhā pariṇāmaḥ śabdāt pratīyate | ataḥ purīṣa-māṃsa-manāṃsi 
pṛthivīvikārāḥ mūtra-lohita-prāṇāḥ abvikārāḥ asthi-majjā##-
tejomayī vāk | iti vākyaśeṣavirodhācca | ataḥ tāsāṃ trivṛtaṃ trivṛtamekaikāmakarot 
ityuktaḥ trivṛtkaraṇaprakāraḥ annamaśitamityādinā na pradarśyate | tathā sati 
manaḥprāṇavācāṃ trayāṇāmapyaṇīyastvena taijasatvāt annamayaṃ hi somya manaḥ 
ityādivirudhyeta | prāgeva trivṛtkṛtānāṃ pṛthivyādīnāṃ puruṣaṃ prāptānāṃ 
annamaśitamityādinā ekaikasya tredhā pariṇāma ucyate | aṇḍasṛṣṭeḥ prāgeva ca 
tejo'vannānāṃ trivṛtkaraṇena bhavitavyam atrivṛtkṛtānāṃ teṣāṃ 
kāryārambhāsāmarthyāt | anyonyasaṃyuktānāmeva hi kāryārambhasāmarthyam | tadeva 
ca trivṛtkaraṇam | tathā ca smaryate |



nānāvīryāḥ pṛthagbhūtāstataste saṃhatiṃ vinā |
nāśaknuvan prajāḥ sraṣṭumasamāgamya kṛtsnaśaḥ ||

sametyānyonyasaṃyogaṃ parasparasamāśrayāḥ |
mahadādyāviśeṣāntā hyaṇḍamutpādayanti te || iti |

ata eva ca anena jīvenātmanā'nupraviśya nāmarūpe vyākarot tāsāṃ trivṛtaṃ 
trivṛtamekaikāmakarot iti pāṭhakramo arthakrameṇa bādhyate | 
aṇḍāntarvartiṣvagnyādityādiṣu trivṛtkaraṇapradarśanaṃ śvetaketoḥ 
śuśrūṣoraṇḍāntarvartitvena tasya bahiṣṭhavastuṣu trivatkaraṇapradarśanāyogāt 
trivṛtkṛtānāṃ kāryeṣvagnyādityādiṣu kriyate |

syādetat annamaśitaṃ āpaḥ pītāḥ tejo'śitam iti trivṛtkṛtānāmannādīnāmekaikasya 
tejo'vannātmakatvena trirūpasya kathamannamāpasteja ityekaikarūpeṇa vyapadeśa 
upapadyata ityāśaṅkāyāmāha 

|| 113 || vaiśeṣyāttu tadvādastadvādaḥ || 18 ||

vaiśeṣyaṃ viśeṣabhāvaḥ viśeṣaśabdo vikāraśabdavaddharmaparo dharmiparaśca | atra 
tu dharmiparaḥ viśeṣabhāvo vaiśeṣyamādhikyarūpam | trivṛtkaraṇena 
trirūpe'pyekaikasmin annādyādhikyāttatra tatrānnādivādaḥ 
dviruktirniścayātmakatvamadhyāyaparisamāptibhāvaṃ ca darśayati |

kiñcātra gamanākuñcanaprasāraṇādirūpeṇa prāṇādirūpeṇa ca vāyukāryasya 
darśanāt tadbhinnabhūtacatuṣṭayasya avakāśapradānenākāśakāryasya 
sarvānubhavasiddhatvāt kathaṃ trivṛtkaraṇamātratvamupapannamiti cet 
bhūtatrayopadeśamātreṇa kaimutikanyāyena pariśeṣabhūtadvayamarthāt sūcitam | 
ataśśarīrasya pāñcabhautikatvenāpi virodhaḥ yathā liṅgaśarīrotpattinirūpaṇe 
hyapañcīkṛtasūkṣmabhūtodbhūtāntaḥkaraṇajñānendriyādyuktau sarvatra 
guṇatrayatrivṛtkaraṇasaṅkramasatve'pi 
sūkṣmabhūtasamaṣṭisāttvikārdhenāntaḥkaraṇaṃ tadbhinnārdhena 
jñānendriyapañckośotpattiḥ tadvatsūkṣmapañcabhūtasamaṣṭirajoguṇārdhena 
prāṇastaditarārdhena karmendriyapañcakotpattiḥ iti | guṇādhikyena 
tadātmakatvaśāstravyapadeśavadatra sthūlaśarīre bhūtatvādhikyena 
pṛthivītvavyavahāro na virudhyate |



nanvantaḥkaraṇādyutpattau na guṇatrayasaṅkramaṇaṃ iti cenna | mānasendriyādau 
guṇatrayātmakatvasya kālabhedea sarvānubhavasiddhatvāt  kāraṇaguṇāḥ kārye 
parisaṃkrāmanti iti nyāyācca | 

kecittu anena jīvenānupraviśya ityatra jīvasyānupraveśakartṛtvaṃ 
nāmarūpayākaraṇakartā tu parameśvaraḥ ityāhuḥ | tanmate śrutivirodhaḥ tatsṛṣṭvā 
tadevānuprāviśat tadanupraviśya sacca tyaccābhavat iti nāmarūpavyākaraṇasya 
tatsamabhivyāhṛtānupraveśasya ca paramātmakartṛkatvāvagamāt 
samānakartṛkatvaṃ na ghaṭate |

jīvasyāpīśvarādvastuto'nanyatvena tadanupraveśo hyaupacārika iti advaitavādino yadanti | 
tadasamaṃjasam-prātyakṣikaśrutismṛtivirodhāt kalpitagajāśvayoriva jīveśvarayoḥ 
kalpitatve cetanatvāyogena kartṛtvāyogāt bimbapratibimbayorekatra 
vyavasthāpanāsambhavācca | yato vā imāni bhūtāni jāyante ityādiśrutiṣu 
cetanācetanotpatti-sthiti-layakāraṇatvaṃ parameśvarabhinnasya na sambhavati | 
pradhānakṣetrajñapatirguṇeśassaṃsāramokṣasthitibandhahetuḥ ityatra sarvajīvānāṃ 
tirodhānānugrahakartṛtvasya ca parameśvarādhīnatvāvagamāt bhaktānāṃ 
caramaśarīriṇāṃ sarvakālasarvāvasthāsu 
punarjanmahetubhūtaśarīrendriyādyabhimānakartṛtvanirākaraṇena 
śivādhīnatābuddhiprasaraṇena nirābhāratayā bhramarakīṭanyāyena 
svābhāvikajīvatvanivṛttipūrvakaśivatvaprāptissidhyatīti 
dvaitādvaitasiddhāntasthāpakasarvavedāntatātparyārthassaṅgṛhyate |

iti śrīmadyativrajaparivṛḍha-śrīpatipaṇḍitabhagavatpādācāryasvāmikṛta##-

śrīkarabhāṣye 

virodhaparihārābhidhānasya dvitīyādhyāyasya prāṇādisaptādhikaraṇāvacchinna 
tathā prāṇa ityaṣṭādaśasūtrātmakaḥ caturthaḥpādassamāptaḥ 

dvitīyādhyāyassamāptaḥ 



atha śrīpatipaṇḍitabhagavatpādācāryaviracite

brahmamīmāṃsāsūtra - 

śrīkarabhāṣye 

tṛtīyādhyāyasya 

prathamaḥ pādaḥ 



tadantarapratipatyadhikaraṇam || 1 ||

pūrvādhyāye parabrahmaṇaḥ saccidānandasvarūpasya sarvaśaktimataḥ sarvavilakṣaṇasya 
carācaraprapañcakāraṇasya līlāmaṅgalavigrahasya śivasya 
jagajjanmādikāraṇatvavirodho nirākṛtaḥ | tatra prathamapāde sāṅkhya-yoga##-
sṛṣṭyavārnbhūtataravirodhaparihārapūrvakaṃ jīvanityatvādidharmaḥ pradarśitaḥ | 
caturthe prāṇendriyāṇāṃ svarūpaṃ paramaśivasakāśāttajjanyatvaṃ copadiśya 
sarveṣāṃ nāmarūpavyākaraṇaṃ pradarśitam | etadadhyāyaprathamapāde jīvasya 
lokāntaragamanāgamanavicāro vyācakṣyate | dvitīye 
paramaśivasvarūpalakṣaṇādiprasaṅgaḥ | tṛtīye tadupāsanaviśeṣaguṇāḥ upanyasyante 
| caturthe brahmacaryādyāśramacatuṣṭayadharmāḥ nirūpyante | 

jīvasya lokāntaragamanāgamanavicāraḥ 

paramakāruṇikaḥ parameśvaraḥ sarvajīvavātsalyena 
tadādhārabhūtatrivṛtkṛtāṇḍotpattiṃ jīvānupraveśena nāmarūpavyākaraṇaṃ ca 
kṛtavāniti prastāve prathamaṃ jīvasya 
śarīrabhāvānnīrūpatvādīśvarānupraviṣṭatvādatīndriyatvādagocaratvāda##-
kathamupapannamityāśaṅkāyāmāha - 

|| 114 || tadantarapratipattaurahaṃtisampariṣvaktaḥ praśnanirūpaṇābhyām || 1 ||

tadantarapratipattau lokāntaraprāptikāle liṅgaśarīreṇa aṇurūpatayā jīvo'smin loke agnau 
hutairadṛṣṭaśabdavācyaiḥ samitpuroḍāśa-dadhi-kṣīra-somarasa##-
dhūmādimārgeṇa svargalokaṃ rahati - gacchati kutaḥ  praśnanirūpaṇābhyām | vettha 
yathā pañcamyāmāhutāvāpaḥ puruṣavacaso bhavanti |  iti 



praśnaḥ | iti tu pañcamyāmāhutāvāpaḥ puruṣavacaso bhavanti iti prativacanam | 
ubhābhyāṃ praśna-prativacanābhyāṃ svābhimānena karmasu pravṛttānāṃ 
jīvānāṃ anekaśarīrapraveśa-nirgamanavyāpāravatvamupadiṣṭam | 
etatduṣkṛtināmapyupalakṣaṇam  | eṣa eva sādhukarmakārayati ityādibahuśrutidarśanāt 
jīvakṛtakarmānusāreṇa parameśvarasya puṇyāpuṇyalokaprāpakatvamarthātsūcitam | 
tasmāt svābhimānapuṇyāpuṇyakṛtabaddhajīvānāṃ janana##-
apunarāvṛttajīvattvanivṛttipūrvakaśivatvaprāptirūpakaivalyavibhūtiḥ  sampādanīyeti 
sūtrasūcitabhāvārthaḥ |

ayamātmā brahma ahaṃ brahmāsmi tattvamasi śvetaketo tattvameva tvameva tat ityādiṣu 
śārīrasya brahmatvavyavasthāpanāt jyotiṣṭomena svargakāmo yajeta puṇyacito lokaḥ 
kṣīyate karmacito lokaḥ kṣīyate ityādau tasya svargādigamanāgamanaprāptyupadeśāt 
paralokagamanāgamanamasti vā na vā iti cintyate | 

jīvasya paralokaprāptiranupapannā kutaḥ brahmarūpatvāt karkartṛtvasya antaḥkaraṇa eva 
satvāt supti-mūrchādau manorahitatvena niṣkriyatvabhāvasya siddhatvāt na jāyate 
mriyate vā iti śrutau acchedyoyamadāhyo'yaṃ ityādismṛtau ca tasya 
janmamaraṇaduḥkhādivilakṣaṇatvasyopadeśitatvāt |

kiñca - śabdabuddhikarmaṇāṃ trikṣaṇāvasthāyitvamiti nyānena 
antaḥkaraṇakṛtakarmaṇāmapyadyaiva kṣaṇatrayeṇaiva naṣṭatvadarśanāt 
śarīranvaramaśvāsakāle tadviśiṣṭapṛthivyādibhūtānāṃ mahābhūteṣu 
vilayadyotanācca jīvasya sarvathā paralokagamanāgamanaśāstramayuktamiti prāpte 
pracakṣmahe - 

ayamātmā brahma ityatra māṇḍūkye paramaśivaprakaraṇe śivātmakapraṇavaparatvena 
vyapadeśāt jīvaparatvasādhane'pi na jīvabrahmatvavādo yuktaḥ | sarvo vai rudraḥ yasya 
pṛthivī śarīram yasya āpaḥ śarīraṃ yasya ātmā śarīraṃ ityādiṣvaṣṭamūrtau śive 
jīvasyaikamūrtitvopadeśāt asāvādityo brahma kaṃ brahma khaṃ brahma ityādivattasya 
brahmatvamavirodham | yathā ahaṃ brahmāsmi tattvamasi ityādiśrutayaḥ 
sarvavedāntamukhyārthaprakāśavadvaitādvaitavidhāyakatvenopāsakasya 
jīvasyopāsyaśivaprāptiṃ pratipādayanti tathānyatra dṛsṭāntānusāreṇa yathā nadyaḥ 
ityādiṣu jīvabrahmaṇoḥ prāpyaprāpakatvaṃ spaṣṭamupadiṣṭam | tayoranyaḥ pippalaṃ 
svādvatyanaśnannanyo'bhicākaśīti ityatra jīveśvarayoḥ 



saṃsārabhotkṛtvābhotkṛtvāvagamāt chātrābhāvenācārye 
vidyāprakāśakatvābhāve'pi na yathā tasya vidvattvabhaṅgaprasaṅgaḥ tadvatsuṣupti##-
nopapadyate | jīvasya kartṛtve nānāditve'pīhāmutra 
gamanāgamanabodhakaśāstramavirodham | kṣaṇatrayeṇa karmaṇāṃ 
naṣṭatve'pyapūrvaphalotpādakatvādgamanāgamanaśāstramapyavirodham |

vedavedānteṣu sūkṣmāvasthāpannadadhi##-
dravyatvāddevaśarīrākāreṇa pariṇāmassambhavati | tasmāt pañcāgnividyāyāmevaṃ 
praśna-prativacane āmnāyete | śvetaketuṃ kilā''ruṇeyaṃ pāñcālaḥ prabāhaṇaḥ 
karmiṇāṃ gantavyadeśaṃ punarāvṛttiprakāraṃ ca devayāna##-
papraccha - vettha yathā pañcamyāmāhutāvāpaḥ puruṣavacaso bhavanti iti | tata imaṃ 
paścimaṃ praśnaṃ pratibruvaṃśca dyulokamagnitvena rūpayitvā tasminnetasminnagnau 
devāḥ śraddhāṃ juhvati | tasyā āhuteḥ somo rājā sambhavati ityādinā - devākhyāḥ 
jīvasya prāṇāḥ agnitvena rūpite dyuloke śraddhākhyaṃ vastu prakṣipanti sā ca śraddhā 
somarājākhyāmṛtamayadeharūpeṇa pariṇamate taṃ cāmṛtamayaṃ dehaṃ dehānta eva 
prāṇāḥ parjanye'gnitvena rūpite prakṣipanti | sa ca dehastatra prakṣipto varṣaṃ bhavati tacca 
varṣaṃ ta eva prāṇāḥ pṛthivyāmagnitvarūpitāyāṃ prakṣipanti tacca tatra 
prakṣiptamannaṃ bhavati taccānnaṃ ta eva puruṣe'gnitvarūpite prakṣipanti tacca tatra reto 
bhavati tacca ta eva yoṣāyāmagnitvarūpitāyāṃ prakṣipanti tacca tatra prakṣiptaṃ garbho 
bhavati ityuktvā''ha iti tu pañcamyāmāhutāvāpaḥ puruṣavacaso bhavanti iti | evaṃ 
pañcamyāmāhutau hutāyāmāpaḥ puruṣaśabdābhilāpyāḥ bhavantītyarthaḥ | evamukte 
pūrvāsvapyāhutiṣu anuvartamānānāmevāpāṃ sūkṣmarūpāṇāmidānīṃ 
puruṣākāratvaṃ bhavatītyuktaṃ bhavati | ata eva praśnaprativacanābhyāṃ 
dehahetubhūtaiḥ bhūtasūkṣmaiḥ saha jīvaḥ tatra tatra yātīti gamyate |

ataḥ yadeva jñānaphalaṃ tadeva karmaphalaṃ iti śrautavidhidaraśanāt 
śivārpaṇakṛtānāṃ jyotiṣṭomādikarmaṇāṃ cittaśuddhidvārā śivaprāptihetutvena 
mumukṣūṇāṃ phalābhilāṣārahitaṃ karma kartavyamiti vedānteṣu vyācakṣyate |

nanu āpaḥ puruṣavacasaḥ ityukte apāṃ puruṣākārapariṇāmapratītergacchatā jīvena 
tāsāmeva pariṣvaṅgaḥ pratīyate tasmātkathaṃ sarveṣāṃ bhūtasūkṣmāṇāṃ 
pariṣvaṅga ityāśaṅkāyāmāha - 



|| 115 || tryātmakatvāttu bhūyastvāt || 2 ||

tu śabdo'tra śaṅkānirāsārthaḥ | tāsāṃ trivṛtamekaikāmakarot iti trivṛtkaraṇena 
dehārambhakatvavyavasthāpanāt śarīrārambhakatvaṃ na kevalamapāmiti nirṇīyate | 
samitpuroḍāśādīnāṃ pārthivatvaṃ dadhi-kṣīrādīnāmāpyatvaṃ ghṛtasya 
taijasatvaṃ ityevaṃ rūpeṇa homadravyāṇāṃ tryātmakatvāttrividhatvāt āpaḥ 
puruṣavacaso bhavanti ityetadanupapannamiti cet bhūyastvāt homadravyāṇāṃ madhye 
hyapāṃ bāhulyamātreṇātra apśabdaprayogaḥ | tathā ca apśabdasya pārthivāpya##-
tena ārambhakeṣvapāṃ bhūyastvam | tasmāt vettha yathā pañcamyāmāhutau āpaḥ 
puruṣavacaso bhavanti iti praśnaprativacanābhyāṃ spaṣṭamupadiṣṭam | asyāḥ 
śruterayamarthaḥ - 

pañcāgnikrameṇa garbhotpattiprakāraḥ 

pañcamyāmāhutau yoṣidrūpe pañcame'gnau hutāḥ āpaḥ dadhi-kṣīra##-
bhavanti tathā vettha - jānāsi kim  iti kenacit praśne kṛte iti tu pañcamyāmāhutau 
āpaḥ puruṣavacaso bhavantīti prativacanam | 

asyāyamarthaḥ - asmin loke yajamānena agnau hutāni samitpuroḍāśājya-dadhi##-
yajamānena saha dhūmādimārgeṇātivāhikairdevaiḥ dyulokākhye agnau hūyante | hutāni 
tāni devaśarīrarūpeṇa pariṇamante | tacca devaśarīraṃ kiñcitkālaṃ svargabhogān 
bhuktvā puṇyakṣayānantaraṃ navanītavadravībhūtaṃ bhavati | tacca dravībhūtaśarīraṃ 
ātivāhikairdevaiḥ parjanyākhyavahnau hūyate | tacca jalātmakatvena pariṇamate | tajjalaṃ 
pṛthivyātmakāgnau ātivāhikarhūyate | tadoṣadhidvārā vrīhi-yavādidhānyarūpeṇa 
pariṇamate | taddhānyamannātmakatvena puruṣarūpāgnau hūyate | tadannaṃ retorūpeṇa 
parisaṅkramate | tadreto yoṣidrūpāgnau hūyate | tadreto garbhasthaśarīrākāreṇa vyāpyata 
iti dhuḥ-parjanya-pṛthivī-puruṣa-yoṣidrūpapañcāgnikrameṇa 
garbotpattirabhidhīyate |

jīvasya cetanatvātparalokagamanāgamanayoḥ prāṇendriyāṇāṃ prayojanābhāvāt 
svakartṛkapuṇyāpuṇyakarmāṇi svayameva yāntītyāśaṅkya tatrāha -



|| 116 || prāṇagateśca || 3 ||

tamutkrāntaṃ prāṇo'nūtkrāmati ityādiśrutau bhūtasūkṣmapariṣvaktotkrāmakajīvasya 
dhūmādimāgaṇa prāṇādibhissaha svargalokagatirāmnāyate | tasmāddhomadravyāṇāmapi 
jīvena saha gamanamarthātsūcyate | svargādiṣvapi tasya prāṇādisādhanābhāve 
sādhyatattallokabhogāsambhavāt pūrvoktamabādhitam | loke karmaṇāṃ kṣaṇatrayeṇa 
vinaṣṭatve'pi vākyaśravaṇādivadadṛṣṭaphalajanakatvena paralokabhoga upapadyate | 
tathā smṛtirapi - 

trikṣaṇenaiva jīvasya kṛtakarmakṣaye sati |
annādivadadṛṣṭākhyaṃ phalamutpadyate sadā ||

tena prāṇādibhirjīvo gatvā svargādikaṃ phalam |
bhuktvā tatpañcadaśakān bhogān śubhāśubhān |
ṣoḍaśāntena bhāgena punarbhūlokamaśnute || iti |

anyatra - 

manaṣṣaṣṭhānīndriyāṇi prakṛtisthāni karṣati |
śarīraṃ yadavāpnoti yaccāpyutkrāmatīśvaraḥ ||
gṛhītvaitāni saṃyāti vāyurgandhānivāśayāt ||

iti nirāśrayasya gatyasambhavāt svāśrayamanaḥprāṇendriyādibhissaha bhūtasya 
vaiśiṣṭyena paralokagatirabhyupagantavyeti siddham |

agniṃ vāgapyeti sūryaṃ cakṣurapyeti manaścandramasamapyeti iti śrutau caramakāle 
prāṇendriyāvabhimānadevatāsu layaśravaṇādindriyādīnāṃ jīvena saha 
paralokagamanamanupapannamityāśaṅkya nirākaroti |

|| 117 || agnyādi gatiśruteriti cenna bhāktatvāt || 4 ||



yatrāsya puruṣasya mṛtasyāgniṃ vāgapyeti vātaṃ prāṇaḥ cakṣurādityaṃ 
manaścandraṃ ityādinā prāṇādīnāṃ jīvasthūlaśarīraviyogasamaye 
agnyāditadabhimānadevatāsu layavyapadeśānna teṣāṃ jīvena saha gamanamiti 
gatiśrutiranyathā neyeti cenna | bhāktatvāt pṛthagbodhakatvāt brahma veda brahmaiva 
bhavati | na tatra prāṇā utkrāmante tatraiva samavalīyante agnirme vāci śritaḥ vāk 
hṛdaye hṛdayaṃ mayi ahamamṛte amṛtaṃ brahmaṇi 
ityādiśrutisiddharāgadveṣādivinirmuktaśivayogividehamuktiviṣayatvāt | anyathā 
tamutkrāmantaṃ prāṇo'nūtkrāmati ityādibahuśrutivirodho durnivāraḥ | oṣadhīrlomāni 
vanaspatīnkeśāḥ ityanapiyadbhirlomādibhissaha vyapadeśāt 
cakṣurādyapyayaśrutiradhiṣṭhātṛdevatāvilayakramaṇapareti nirṇīyate |

asminnetasminnagnau devāḥ śraddhāṃ juhvati iti śrutau dyulokākhyaprathamāgnau 
śraddhāyā eva hūyamānatvadarśanāt dadhi kṣīrādītāṃ 
dyulokākhyāgnihūyamānatvamasamañjasamityāśaṅkāyāmāha - 

|| 118 || prathame'śravaṇāditi cenna tā eva hyupapatteḥ || 5 ||

yaduktaṃ adbhiḥ sūkṣmābhirbhūtāntarasaṃsṛṣṭābhiḥ pariṣvakto jīvo gacchatīti 
praśnaprativacanābhyāmavagamyata iti - tannopapadyate | dyulokāgniviṣaye prathame 
home'pāṃ homyatvāśravaṇāt | tasminnetasminnagnau devāḥ śraddhāṃ juhvati iti 
śraddhaiva hi homyatvena śrutā | śraddhā nāma jīvasya manovṛttiviśeṣatvena 
prasiddhā | ato nā''pastatra hotavyā iti cet - 

na yataḥ tāḥ - āpa eva śraddhāśabdena tatrābhidhīyante | kutaḥ  praśna 
prativacanopapatteḥ | vettha yathā pañcamyāmāhutāvāpaḥ puruṣavacaso bhavanti iti 
praśnasya prativacane - upakrame hi śraddhā dyulokāgnau homyatvena śrutā | tatra 
yadi śraddhāśabdena āpo nocyeran tato'nyathā praśno'nyathā prativacanamityasaṅgataṃ 
syāt | iti tu pañcamyāmāhutāvāpaḥ puruṣavacasaḥ iti prativacananigabhanaṃ ca 
śraddhāyā aptvameva sūcayati | vettha yathā iti praśnagataḥ prakāraḥ iti tu pañcamyāṃ 
iti iti śabdena parihāro nigamyate | śraddhā-somarājavarṣa-anna-reto##-



hi evamāpaḥ puruṣavacasaḥ iti nigamyate | śraddhāśabdasya cāpsu vaidikaprayogo 
dṛśyate apaḥ praṇayati | śraddhā vā āpaḥ iti | śraddhāṃ juhvati | tasyā āhuteḥ somo 
rājā sambhavati iti somākāreṇa pariṇāmaścāpāmevopapadyate | ato 
bhūtāntarasaṃsṛṣṭābhiradbhiḥ sampariṣvakto jīvo raṃhatītyupapannam | tasmādāya eva 
dadhikṣīrādirūpeṇa hotavyāssantaḥ śraddhāśabdena lakṣaṇayā pratipādyante |

nanu praśnaprativacanayorapāmevātra vyapadiṣṭatvātkarmiṇāmeva 
svargagamanamaśrutam | taissaha homadravyāṇāṃ gamanaṃ kathamupapannamityatrāha 
- 

|| 119 || aśrutatvāditi cenneṣṭādikāriṇāṃ pratīteḥ || 6 ||

yatpunaruktaṃ - adbhiḥ samṣariṣvakto jīvo yātītyayamarthaḥ 
etasmādvākyādavagamyata iti - tannopapadyate asminvākye jīvasyāśravaṇāt | atra hi 
śraddhādaya evamavavasthāviśeṣā homyatvena śrutāḥ na tu jīvastatpariṣvakta iti cet 
tanna - iṣṭādikāriṇāṃ  pratīteḥ | uttaratra atha ya ime grāme iṣṭāpūrte 
dattamityupāsate te dhūmamabhisambhavanti dhūmādrātriṃ rātreraparapakṣaṃ 
aparapakṣāddakṣiṇāyanaṃ dakṣiṇāyanātsaṃvatsaramabhisamprāpnuvanti | māsebhyaḥ 
pitṛlokaṃ pitṛlokādādityamādityāccandramasaṃ eṣa somo rājā taddevānāmannaṃ 
taṃ devā bhakṣayanti | tasmin yāvatsampātamuṣitvā''thaitamevādhvānaṃ punarnivartante 
yathetamākāśamākāśādvāyuṃ vāyurbhūtvābhraṃ bhavati abhraṃ bhūtvāmegho 
bhavati megho bhūtvā varṣati ta iha vrīhi-yavā-oṣadhi-vanaspatayastila##-
tadbhūya eva bhavati | iti śrutau brahmajñānaśūnyaphalābhilāṣīṣṭāpūrtakamiṇo 
dyuloke somarājāno bhavantītyamṛtamayaśarīreṇa sukṛtaphalaṃ prāpya 
tatphalabhogānantaraṃ ekabhāgāvaśeṣeṇa martyalokamāgatya garbhaṃ prāpnuvanti iti | 
atrāpi dyulokāgnau śraddhāṃ juhvati tasyā āhutessomo rājā sambhavati ityatra 
somarājaśabdena pratyabhijñānāt tatpraśnaprativacanayorapyadbhiḥ pariṣvaktaḥ 
tadātmakāṃśo jīva eva āpa ityupadiśyate | dehasya jīvaviśeṣaṇataikasvarūpasya 
vācakaśśabdo viśeṣye jīva eva paryavasyati | tasmāt sampariṣvakto jīvo yātītyupapadyate | 



nanvastu karmiṇāṃ svargalokagamanaṃ tathāpi talloke teṣāṃ tadbhogo na vidhīyate | taṃ 
devā bhakṣayanti iti śrutau amṛtamayadivyadehāvacchinnakarmaṇāṃ svargagatānāṃ 
devairbhakṣyamāṇatvavyavasthāpanāt vyāghrādibhiriva devaiḥ bhakṣitānāṃ karmiṇāṃ 
bhogāsambhavāt somo rājeti na jīva ucyate | jīvasyānandanīyatvāttannopapadyata 
ityāśaṅkāyāmāha - 

bhaktādiśaraṇāntapañcasthaleṣu dvaitasiddhiḥ - aikyasthale'dvaitasiddhiśca 

|| 120 || bhāktaṃ vā nātmavittvāttathā vā darśayati || 7 ||

pāśabdaścodyaṃ vyāvartayati | eṣa somo rājā taddevānāmannaṃ taṃ devā bhakṣayanti 
iti somarājātmakasya devabhojyatvadarśanāt nāsau jīva iti cedetadbhāktameva 
bhakṣyamāṇatvaṃ anatmavitvena devopakaraṇabhāvitvamupadiṣṭam |

kiñceṣṭādikāriṇo hyanātmavitvātsadevānāṃ bhogopakaraṇatvenehāmutra ca vartate | 
iheṣṭādinā tadārādhanaṃ kurvannupakarotyārādhanaprītairdevairdattamamuṃ lokaṃ 
prāpya tatra tatsamānabhogastadupakaraṇaṃ bhavati | yathā paśurevaṃ sa devānāṃ 
ityanātmavido devānāmupakaraṇatvaṃ darśayati śrutiḥ | smṛtirapyātmavidāṃ 
brahmaprāptimanātmavidāṃ ca devabhogyatvaṃ darśayati | devāndevayajo yānti 
madbhaktā yānti māmapi ityato jīvasya devānāṃ bhogoakaṇatvāmiprāyamannatvena 
bhakṣyatvavacanam | atastadbhāktam | tena tṛptireva ca devānāṃ bhakṣaṇamiti śrūyate | 
na ha vai devā aśnanti na pibanti etadevāmṛtaṃ dṛṣṭvā tṛpyanti iti vyācakṣyate | 
tasmācchivatattvajñānaśūnyānāṃ sukarmiṇāṃ devabhṛtyatvaṃ atha yo'nyāṃ 
devatāmupāste'nyo'sau anyo'hamasmīti na sa veda yathā paśurevaṃ sa devānāṃ iti śrutau 
vyapadiśyate | 

śrutyantare'pi - yo vai svāṃ devatāmatiyajate prasvāyai devatāyai cyavate na parāṃ 
prāpno'ti pāpīyān bhavati iti darśanāt yaḥ śivātiriktopendrādidevatāṃ 
yajñādikarmabhirupāste | asāvindrādimatto'nyaḥ ahaṃ candropendrāderanyaḥ iti pūjayati 

māyāṃ tu prakṛtiṃ vindyāt māyinaṃ tu maheśvaram |
tasyāvayavabhūtotthaṃ vyāptaṃ sarvamidaṃ jagat |



iti śrutisiddhabrahmopendrādijīvānāṃ śivāṃśabuddhiṃ vihāya yaḥ bhedabudhyā 
pūjayati saḥ śivatattvaṃ na veda | yathā paśuranaḍvān kṛṣyādinā upakarotyevaṃ 
karmaṭho'pi bhūloke indrādīnāṃ haviḥpradānaṃ kurvan paraloke'pi tatparicaryāṃ kurvan 
paśuvadupakaroti | tathā ca devapaśutvamātreṇa karmiṇāṃ devabhakṣyatvaṃ na tu 
vyāghrādivatkarmiṇāṃ māṃsarudhirādikaṃ  devā bhakṣayanti | atastattalokeḥ 
teṣāmamṛtabhakṣakatvena māṃsabhakṣakatvābhāvaḥ | paryavasitārthastvatra  
phalāsaktakarmiṇāṃ tallokabhogaprāptiḥ śivārpaṇasukarmiṇāṃ pāpakṣayadvārā 
cittaśuddhiṃ labdhvā śraddhābhakti-vairāgyādisahakṛtaśravaṇa-manana##-
śivatvaprāptiriti niścīyate śiva eko dhyeyaśśivaṅkarassarvamanyatparityajya 
ityādiśrutiṣu - 

ananyāścintayanto māṃ ye janāḥ paryupāsate |
teṣāṃ nityābhiyuktānāṃ yogakṣemaṃ vahāmyaham ||

ityādismṛtiṣvananyabhaktyā śivānugrahahetunā śivābhinnatvamupadiṣṭam tathāpi 
bhaktiravaśyācaraṇīyā | tathā śaive śivaṃ prati vyāsavacanam - 

yadyapi bhedāpagame sāmba tavāhaṃ na māmakīnastvam |
sāmudro hi taraṅgaḥ kvacana samudro na tāraṅgaḥ ||

iti samyagupadiṣṭam | ato bhaktānāṃ bhaktādiśaraṇāntapañcasthaleṣu jīvabhāvasatvena 
śiva-jīvayoḥ upāsyopāsakatvena svāmi##-
ityādiśrutiśatasiddhanadīsamudravajjīvabrahmaikatvena advaitasiddhiśceti rāddhāntaḥ | 
tathāpi śivajīvayossamudra-taraṅganyāyavadbhedābhedabhāvo niṣpratyūhaḥ | 
tasmādātmavidāṃ parameśvaropakaraṇatvaṃ anātmavidāṃ devopakaraṇatvamiti 
phalitārtho darśitaḥ atassarvathā baddhajīvo bhūtasūkṣmaissampariṣvaktassan svargādikaṃ 
raṃhatīti siddham |



kṛtātyayādhikaraṇam || 2 ||

karmāvaśeṣassan jīvo mṛtyulokaṃ pratyavarohati 

nanvevaṃ sukṛtināṃ svargalokagamanamastu tatra tadbhogānantaraṃ tatpunarāgamanaṃ 
kathamityāśaṅkāyāṃ tatprakāramadhikaraṇāntareṇa darśayati - 

|| 121 || kṛtātyaye'nuśayavān dṛṣṭasmṛtibhyāṃ yathetamanevaṃ ca || 8 ||

kṛtātyaye svargoddeśena kṛtasya puṇyasya atyaye nāśe sati yathā yenamārgeṇa 
svargalokaṃ prati ito gataḥ tena mārgeṇa vā anevaṃ mārgāntareṇa vā | 
mārgāntareṇetyetadanāsthayeti prāptam | tennaiva mārgeṇeti rāddhāntaḥ | anuśayavān 
bhuktāvaśiṣṭasañcitakarmaṇā śiṣṭassan bhūlokamāgacchati karmānusāreṇa 
tadanuguṇayoni prāpnoti | kutaḥ dṛṣṭasmṛtibhyāṃ śruti-smṛtibhyāmityarthaḥ | 
kevaleṣṭāpūrtadattakarmiṇāṃ dhūmādipitṛyānamārgeṇa karma phalānuguṇyena 
svargabhogamanubhūya tatkṣaṇe punarāgamanamāghnātam | 
yāvatsampātamuṣitvāthaitamevādhvānaṃ punarnivartante ityādiśrutiṣu jīvasya 
bhogāvasāne punarāvartanavyapadeśāt sarvakarmakṣayeṇa karmaviśeṣeṇa vā 
pratyavarohatīti sandihyate |

sarvakarmakṣayeṇa punarāgamanaṃ yuktam | upabhuktaśiṣṭakarma anuśayaḥ | sa ca 
kṛtsnahalabhoge sati nāvaśiṣyate | yāvatsaṃpātamupitvā'thaitamevādhvānaṃ 
punarnivartanta iti śrutyanantarañcāprāpyāntaṃ karmaṇastasyatkiñcehakarotyayam | 
tasmāllokātpunaretyasmai lokāya karmaṇa iti |

kiñca - yathaitamākāśamākāśādvāyuḥ ityādiṣvapi karmāvaśeṣavārtā'śravaṇāt 
yāvatsampātaṃ iti śrutau - sampātaḥ karmasamaṣṭiḥ sampātamanatikramya 
yāvatsampātaṃ iti vyācakṣyate | tatroṣitvā tadanubhūyatvanirdeśācca 
sarvakarmaphalabhogāvasānenaiva jīvo'vataratīti prāpte pracakṣmahe - 



anuśayavān karmāvaśeṣassan jīvo martyalokaṃ pratyavarohati kutaḥ  śrutismṛtibhyām | 
kṣīṇe puṇye martyalokaṃ viśanti 

karmāvaśeṣe sukṛte ca bhūyo bhūlokamāgatya punaśca karma |
karoti mohātpunarantyakāle svargādilokān bhajate punaḥpunaḥ ||

kiñca - tadya iha ramaṇīyacaraṇā abhyāśo ha yatte ramaṇīyāṃ yonimāpadyeran 
brāhmaṇayoniṃ kṣatriyayoniṃ vaiśyayoniṃ vā atha ya iha kapuyacaraṇā abhyāśo ha 
yatte kapūyāṃ yonimāpadyeran śvayoniṃ vā sūkarayoniṃ vā caṇḍālayoniṃ vā iti 
pratyavarūḍhān prati śrūyate | amuṣmāllokāt pratyavarūḍheṣu ramaṇīyakarmāṇo 
ramaṇīyāṃ brāhmaṇādiyoniṃ pratipadyante kapūyacaraṇāḥ kutsitakarmāṇaḥ kutsitāṃ 
śva-sūkara-caṇḍālādiyoniṃ pratipadyanta iti pratyavarūḍhānāṃ puṇya##-

smṛtirapi - varṇā āśramāśca svakarmaniṣṭhāḥ pretyakarmaphalamanubhūya tataḥ 
śeṣeṇa viśiṣṭadeśa-jāti-kula-rūpāyu-śruta-vitta-vṛtta##-
parivṛttau karmaphalaśeṣeṇa jātiṃ rūpaṃ varṇaṃ balaṃ medhāṃ prajñāṃ dravyāṇi 
dharmānuṣṭhānamiti pratipadyate | tat cakravadubhayorlokayoḥ sukha eva vartate iti | 
yāvatsampātamiti phala-dāna-pravṛttakarmaviśeṣaviṣayam | yatkiñceha 
karotyayam itīdamapi tadviṣayameva | abhuktaphalānāmapakṛtaprāyaścittānāṃ ca 
karmaṇāṃ karmāntaraphalānubhavānnāśo'pyanupapannaḥ |

ato'muṃ lokaṃ gatāḥ sānuśayā eva yathetamanevaṃ ca punarnivartante - 
ārohaṇaprakāreṇa prakārāntareṇa ca punarnivartanta ityarthaḥ | ārohaṇaṃ hi dhūma##-
pitṛlokādyaprāpteścānevam | nocetsadyassamudbhūtasya sukhaduḥkhānubhavo na 
sambhavet | ato anuśayavān nivartata iti rāddhāntaḥ |



caraṇaśabdārthavicāraḥ 

nanu ramaṇīyacaraṇāḥ iti śrutyanusāreṇa śrautakarmiṇāṃ punarāgamanamiti yaduktaṃ 
tadasamañjasam | yajñena dānena tapasānāśakena ityādiśrutiṣu 
jñānakarmasamuccayena apunarāvṛttimokṣasthityupadeśāt ramaṇīyacaraṇā ityatra 
smutyuktaśaucācamana-snāna-sandhyādiparatvamevetyāśaṅkya āha - 

|| 122 || caraṇāditi cenna tadupalakṣaṇārtheti kārṣṇājiniḥ || 9 ||

ramaṇīyacaraṇaḥ kapūyacaraṇāḥ iti caraṇaśabdena puṇya##-
tadupalakṣaṇārtheti kārṣṇājiniḥ | caraṇaśabdasya lokavedayoḥ 
śrautasmārtādisatkarmācāre prasiddheḥ | śrautasmārtasadācāraścaraṇa iti gīyate |

tenaiva cittaśuddhissyāttato yānti paraṃ padam || iti śrutiḥ |
vakṣyāmi dhṛtaliṅgasya caraṇaśrutisammatam |

smṛtitantrapurāṇeṣu prasiddhaṃ te samāhitaḥ |
śrutismṛtyuditaṃ dharmaṃ nityanaimittikāśrayam ||

kuryālliṅgāṅgasambandhī dvijanmā kāmavarjitaḥ |
vidyuktakarmānuṣṭhānāccittaśuddhirbhaveddhruvam ||

cittaśudhyā bhavedbhaktirbhaktiravyabhicāriṇī |
tayā sañjāyate jñānaṃ naśyatyajñānamātmanaḥ ||
tasmānmokṣastataḥ karma vidhyuktaṃ samyagācaret ||

ityādinā śaṅkarasaṃhitāyāmapi caraṇaśabdaḥ śrautasmārtasadācārapara iti 
spaṣṭamupadiṣṭam | laukikāḥ khalu caraṇamācāraśśīlaṃ vṛttaṃ iti 
paryāyānabhimanyante | vede ca - yānyanavadyāni karmāṇi tāni sevitavyāni no 
itarāṇi yānyasmākaṃ sucaritāni tāni tvayopāsyāni | satyaṃ vada dharmaṃ cara na surāṃ 
pibet na 



kalañjaṃ bhakṣayet na paradārān gacchet | nānṛtaṃ vadet sarvaliṅgaṃ sthāpayati 
pāṇimantraṃ pavitram triyambakaṃ yajāmahe sugandhiṃ puṣṭivardhanam amṛtasya 
devadhāraṇo bhūyāsam śarīraṃ me vicarṣaṇam ityādiśrutiṣu 
caraṇātmakasatkarmācaraṇaṃ paramaśivabhaktyādhārabhūtacittaśudhyarthaṃ 
vyapadiśyate | tasmāccaraṇāt śrautasmārtaśīlāt 
punarāvṛttirahitanityamaṅgalālayaniratiśayanirupamānaparamapadābhidhāna##-
śrautasmārtakarmopalakṣaṇārthaṃ manyate | sadācāravācakacaraṇaśabdena 
hyajahallakṣaṇāyā śrautasmārtācārāṅgakaṃ karmavidhīyata iti rāddhāntaḥ |

āthācāraprāśastyam 

nanu sukhaduḥkhahetubhūtasmārtakāmyādikarmācaraṇavatkevalaśrautācaraṇena 
punarāvṛttivyapadeśe sarveṣāṃ vedānāṃ pauruṣeyādivadānarthakyaṃ 
niṣprayūhamityāśaṅkya tatrāha - 

|| 123 || ānarthakyamiti cenna tadapekṣatvāt || 10 ||

smārtakāmyakarmavat śrotakarmācaraṇasyāpi punarāvṛtyabhyudayaphalahetutve 
tadubhayossamānatvena śrautakarmaṇāmānarthakyamiti cenna - tadapekṣatvāt | 
rājājñānusāreṇa amātyājñāprakāśavat śruterivārthaṃ smṛtiranvagacchan iti 
nyāyena smṛtestadapekṣatvāt na vedādhikyabhaṅga | tatrāpi - 

svayaṃ vedārthavijñāne pratyavāyo mahān bhavet |
smṛtitantrapurāṇebhyo vedārthaṃ grāhayedbudhaḥ ||

iti smṛtāveva vedārthavijñāne niyamavidhidarśanāt | api ca - 

ācārahīnaḥ puruṣo loke bhavati ninditaḥ |
tasmādācāravān jñānī bhavedādehapātanāt ||

ācārahīnaṃ na punanti vedā hyācārahīnaṃ na punanti śāstram |
ācārahīnaṃ na hi śrautakarma hyācārahīnaṃ na guruḥ punāti ||



ityādi vacanebhyaḥ smārtādhikāriṇa eva śrautakarmādhikāropadeśāt yatsatve yatsatvaṃ 
iti nyāyena tayoraṅgāṅgitvam | tasmāttayoruttama-madhyamādibhāvasattve'pi 
paramparayā mokṣahetutvamiti kārṣṇājinyācāryābhiprāyaḥ | tasmāccaraṇaśrutiḥ 
karmopalakṣaṇārtheti vyavahriyate | 

kiñca - śrautakarmaṇa eva sthūlārundhatīnyāyena 
cittaśuddhivadvedāntajñānakāraṇatvam | 
tadjānāsyapunarāvṛttiniratiśayaniśśreyasaphalakatvānaṅgīkāre - 

parīkṣaya lokān karmacitān 
brāhmaṇo nirvedamāyānnāstyakṛtaḥ kṛtena |
tadvijñānārthaṃ sa gurumevābhigacchet 
samitpāṇiḥ śrotriyaṃ brahmaniṣṭham ||

na karmaṇā na prajayā dhanena tyāgenaike amṛtatvamānaśuḥ jyotiṣṭomena svargakāmo 
yajeta īśaṃ jñātvā amṛtā bhavanti tasyābhidhyānāt 
yojanāttattvabhāvādbhūyaścāntai viśvamāyānivṛttiḥ | tamevaṃ viditvāmṛtatvameti 
nānyaḥ panthā vidyate'yanāya ityādyapauruṣeyaśrutiśatavirodho durnivāraḥ |

sveṣṭānusāreṇācāryāntarābhiprāyaṃ pradarśya svābhiprāyamāha - 

sukṛtaduṣkṛte eva caraṇaśabdābhidheye 

|| 124 || sukṛtaduṣkṛte eveti tu bādariḥ || 11 ||

ramaṇīyacaraṇāḥ kapūyacaraṇāḥ ityatra caraṇaśabdena sukṛta-duṣkṛte eva 
śaktyā pratipādyate | puṇyaṃ karmācarati pāpaṃ karmācarati iti karmāṇi carateḥ 
prayogāt pṛthaṅnirdeśasya ca 
prātyakṣikaśrutisiddhācārānumitaśrutisiddhaviṣayatvena gobalīvardanyāyena upapatteḥ | 
mukhye sambhavati na lakṣaṇā nyāyyā iti sukṛta-duṣkṛte eva 
caraṇaśabdābhidheya iti vādarirācāryo manyate | atra bādarimatameva svamatam | 



ācārānumitaśrutivihitasandhyāvandanādeḥ karmāntarādhikārasampādanaṃ phalamiti tu 
svīkṛtam | uta - aṅgarahitasyāṅginaḥ phalajanakatvābhāvādācārasahitameva 
vaidikaṃ karma phalajanakam | ataścaraṇaśabdasyājahallakṣaṇaivāṅgīkartavyeti 
niścīyate | tasmātsanuśayā eva pratyavarohantīti siddham |



aniṣṭādikāryadhikaraṇam || 3 ||

duṣkṛtinaḥ narake mahaduḥkhamanubhūya tattakarmaviśeṣeṇa pāpayoniṃ 
labhante 

evamiṣṭāpūrtadattakarmiṇāṃ sukṛtināṃ svargalokagamanaprasādhane duṣkṛtināṃ 
kā gatirityā śaṅkāyāmāha - 

|| 125 || aniṣṭādikāriṇāmapi ca śrutam || 12 ||

aniṣṭādikāriṇāṃ duṣkṛtināṃ śrutamapi ca yathāśamanakiṅkarānusāreṇa 
vaivasvatadarśanaṃ tathā ye vaike cāsmāllokātprayanti candramasameva te sarve gacchanti 
iti śrutidarśanāt tadubhayorindumaṇḍaladvārā puṇyāpuṇyalokaprāptiḥ | tathā 
duṣkṛtināṃ nirayānubhavao na nivāryate | śrutau iṣṭāniṣṭādikāriṇāmapi 
śaśimaṇḍalagaterupadeśātsukṛtināmiva duṣkṛtināṃ svargānubhūtirasti na veti 
cintyate |

ye vaike cāsmāllokātprayanti candramasameva te sarve gacchanti iti śrutau 
puṇyāpun.yakarmiṇāṃ sarveṣāṃ aviśeṣagatinirūpaṇāttadubhayorapi 
svargānubhūtirastīti prāpte pracakṣmahe - 

aniṣṭādikāriṇāmapi śṛtam candramasameva te sarve gacchanti iti śrutau 
aniṣṭādikāriṇāṃ candralokagamane śrute'pi svakarmānusāreṇa pāpināṃ 
narakaprāptireva nirṇīyate | śrutyantare'pi yamaśāsanāt duṣkṛtī phalamanubhūyaiva 
taccheṣeṇa martyalokaṃ aharahargacchati iti nānyathā duṣkṛtinām | yathā vai sukṛtī 
śamanabhaṭaiḥ tañca dṛṣṭvā tadājñayā svargalokaṃ prayāti 

sukarmaṇā sudhīścandraṃ prāpya vaivasvataṃ bhaṭaiḥ |
dṛṣṭvā vaivasvataṃ pūrvaṃ tatassvargaṃ prayāti hi ||



durmatiḥ karmaṇā krūrairapi vaivasvatāntakaiḥ |
candradvārā yamaṃ dṛṣṭvā svasya karmānusārataḥ ||
duḥkhātmakaṃ mahāghoranarakaṃ pratipadyate ||

iti skānde śrūyate | tasmāttadubhayorapi candraprāptisattve'pi svakarmānusārṇa duṣkṛtī 
yamaloke tadājñayā narake mahāghoraduḥkhamanubhūya tattatkarmaviśeṣeṇa 
kutsitayoniṃ labhate | 

jīvānāṃ yamājñādhārakatvavyapadeśāt na jaḍasya karmaṇaḥ svātantryam 

jyotiṣṭomena svargakāmo yajeta aharahassandhyāmupāsīta no cennarakaṃ vrajet 
puṇyātsvargo pāpānnarakaḥ ityādiṣu karmaṇa eva kartṛtvadarśanādyamasya 
jīvakṛtapuṇyāpuṇyānubhavapradāyakatvaṃ kathamupapannamityāśaṅkya tatrāha ##-

|| 126 || saṃyamane tvanubhūyetareṣāmārohāvarohau tadgatidarśanāt || 13 ||

yathā loke duṣkṛtināṃ tatkarmānusāreṇa prabhudaṇḍanaṃ tadvatsukṛtītarāṇāṃ 
saṃyamane narake svaduṣkṛtakarmānusāraṇena yamaśāsanāt | tadanubhūya  
punarārohāvarohau prathamaṃ narakaṃ prāpya tatkarmāvaśeṣeṇa punarāgamanaṃ 
cetyevaṃvidha - ārohāvarohau aṅgīkartavyau kasmāt tadgatidarśanāt | vaivasvataṃ 
saṃyamanaṃ janānāṃ yamaṃ rājānaṃ ityādiṣu jīvānāṃ 
yamājñādhārakatvavyapadeśāt na jaḍasya karmaṇa eva svatantratvam | 
tasmātkarmaikakāraṇatvapradhānapūrvamīmāṃsāvādaḥ śrutiyuktyanubhavaviruddha eva 
|

śivasya parabrahmaṇaḥ vaivasvatādikartṛtvapratipādanam 

nanu vaivasvatasyaiva jīvakṛtapuṇyāpuṇyaniyāmakatvena parabrahmaṇo 
niṣprayojakatvaṃ syādityāśaṅkya tatrāha - 

|| 127 || smaranti ca || 14 ||



īśānassarvavidyānāmīśvarassarvabhūtānāṃ eṣa eva sādhukarma kārayati ityādiśutiṣu 
brahmādisarvabhūtaniyāmakatvaṃ śivasyaiva smaranti | tasmāttajjīvānuguṇyena 
kartṛtvaṃ netarasyopapannam | ataḥ bhīṣāsmādvāyuḥ pavate bhīṣodeti sūryaḥ | 
bhīṣāsmādagniścendraśca mṛtyurdhāvati pañcamaḥ ityādiṣu pavanādisarvadevānāṃ 
bhayahetutvaṃ ca dṛṣṭam | yathā loke rājājñānusāreṇa sacivādīnāṃ 
lokakṛtakarmānuguṇyavicārakatvaṃ tatphalaprāpayitṛvayoḥ sambhave'pi 
tatkartṛtvaṃ rājñaḥ pratipadyate tadvadvaivasvatasyāpi śivājñayā 
sarvabhūtapuṇyāpuṇyavicārakatva-tathalapradāyakatvayośca sattve'pi tatkartṛtvaṃ 
śivasyaiva nirdiśyate |

sa eva viṣṇussa prāṇassa kālo'gnissa candramāḥ |
sa eva sarvaṃ yadbhūtaṃ yacca bhavyaṃ sanātanam ||

so'ntarādantaraṃ prāviśat yo rudro'gnau ityādiśrutiśateṣu sarvopādānatvasarva##-
tadvadupadiśyate - 

śivājñayā haribrahmarudramṛtyuyamādinām |
sarvakāryeṣu pravṛtyā'pi tatkartṛtvaṃ śivasya hi ||

rājājñākṛtabhṛtyasya karma tasya na yujyate |
śivādhīnaikacittasya karma tasya na gamyate ||

iti darśanādvaivasvatādikartṛtvaṃ nānyasyeti siddham |

asminnarthe hetvantaramāha - 

|| 128 || api sapta || 15 ||

duṣkṛtināṃ gantavyatvena rauravādisaptanarakā api parameśvarakṛtā itiḥ śrutau 
spaṣṭamupadiṣṭam | ato yamāntaryāmitayā sukṛtiduṣkṛtināṃ 
sukhaduḥkhaphalapradāyaktvaṃ tasyaivopadiśyate | tathā ca smṛtiḥ - 



pāpināṃ vāsayogyāni narakāṇi bahūni ca |
kalpayitvā mahādevasteṣu sapta pradhānataḥ ||
kṛtavān rauravādīni mahāduḥkhaparāṇi |

iti darśanāt ananyādhikāratvaṃ śivasya niṣpatyūham |

nanu vaivasvataṃ saṃyamanaṃ janānāṃ yamaṃ rājānaṃ ityādiṣu 
parameśvaranirapekṣatayā yamasya sarvajīvaśikṣādhikāravatvena vyavasthāpanāt 
śivasya tatkartṛtve tadvannirdhṛṇatvaṃ durnivāramityāśaṅkya tatrāha - 

|| 129 || tatrāpi tadvyāpārādavirodhaḥ || 16 ||

tatrāpi yamasya sarvajīvapuṇyāpuṇyakarmavicārādhyakṣatve'pi tadvyāpārāt 
parameśvaranirṇītavyāpārāt paramaśivasya 
brahmaṇassarvādhikāravatvavidhāyakapūrvoktaśrutismṛtyāgamādīnāmavirodhaḥ | 
yathā dayāśīlasya prabhorapi svājñābhaṅgātputrādīnāṃ daṇḍanaṃ vihitaṃ 
tadvatparameśvarasyāpi tadājñārūpaśrutismṛtyāgamamārgātikramiṇāṃ 
aniṣṭādikāriṇāṃ yamaloke svakarmānuguṇayātanāpradāyakatvena na hi 
paramadayālutvahāniḥ |

nanviṣṭāniṣṭādikāriṇāṃ svarganarakādiphalabhoktṛtvamastu śivajñānasiddhānāṃ 
bhaktānāṃ kā gatirityāśaṅkāyāmāha - 

|| 130 || vidyākarmaṇoriti prakṛtatvāt || 17 ||

brahmavidāpnoti param tadeṣābhyuktā satyaṃ jñānamanantaṃ brahma yo veda nihitaṃ 
guhāyāṃ parame vyoman | so'śnute sarvān kāmān sahabrahmaṇā vipaściteti iti |

umāsahāyaṃ parameśvaraṃ prabhuṃ trilocanaṃ nīlakaṇṭhaṃ praśāntam |
dhyātvā munirgaccahti bhūtayoniṃ samastasākṣiṃ tamasaḥ parastāt ||



vedāntavijñānasuniścitārthāḥ parimucyanti sarve sarvaliṅgaṃ sthāpayati pāṇimantraṃ 
pavitraṃ dhyānanirmathanābhyāsāt pāśaṃ dahati paṇḍitaḥ tasyābhidhyānāt 
yojanāttattvabhāvādbhūyaścānte viśvamāyānivṛttiḥ ityādiśrutiśateṣu 
śivajñānaniṣṭhasya bāhyābhyantarayoḥ taddhyāna-dhāraṇa-pūjā##-
brahmanāḍyabhidhānasuṣumnāmārgeṇa pratipāditatvān 
śoṣiteṣaṇātrayadoṣaśamadamādisahakṛtaśivajñānaniṣṭhāgāriṣṭhānāṃ 
kaivalyavibhūtyātmakaśivasāyujyaṃ tadbhaktiviśiṣṭānāṃ  
kalyāṇavibhūtyātmakasālokyādimuktitrayaṃ cādhikāribhedena vyapadiśyate | 
paramaśivājñārūpajyotiṣṭomādikarmāvalambināṃ devayānamārgeṇa 
svarlokasukhānubhūtiḥ taditarāṇāṃ śrutismṛtyāgamamārgātikramiṇāṃ 
duṣkṛtināṃ tattatkarmānusāreṇa yamaloke vā ghoraduḥkhānubhūtiśca nirṇīyate |

nanu paramaśivājñārūpaśrautasmārtādikarmiṇāṃ 
taddhyānadhāraṇādyupāsanāhīnānāmapi sālokyādicaturvidhamuktissambhavatīti 
āśaṅkya tatrāha - 

|| 131 || na tṛtīye tathopalabdheḥ || 18 ||

tṛtīye mokṣamārge gacchatāṃ śivaikaniṣṭhānāṃ 
puṇyāpuṇyalabdhasvarganarakaprāptirna sambhavati tadupalabdheḥ |

yadā paśyaḥ paśyate rukmavarṇaṃ kartāramīśaṃ puruṣaṃ brahmayonim |
tadā vidvān puṇyapāpe vidhūya nirañjanaḥ paramaṃ sāmyamupaiti || 

ityādiśrutiśateṣu puṇyāpuṇyavilakṣaṇaśivaikaprāpterbhaktānāmupadiṣṭatvāt 
śrutyantareṣvapi viṣṇuritthā paramasya vidvān jāto bṛhannabhipāti tṛtīyam ityādiṣu 
bṛhacchabdenādiviṣṇuḥ tṛtīyaṃ kailāsaṃ rakṣatītyupadiśyate |

parātparataraṃ brahma tatparātparato hariḥ |
yatparātparato'dhīśastanme manaḥ śivasaṅkalpamastu || 



ityādiṣu maheśvarasya brahmaviṣṇvapekṣayā tṛtīyasya sarvātiśayitvamupadiṣṭam | 
tathā smṛtau ca - 

ādiviṣṇurmahāvidvān mahādevātsadāśivāt |
jātassan paramaṃ dhāma tṛtīyaṃ nityavaibhavam ||

kailāsaṃ bhaktakalyāṇavibhūtihpaladāyakam |
śivabhaktyā sadā pāti gaurīśaktyaṃśasambhavaḥ ||

iti darśanāt sarvakāla-sarvāvasthāsu śivājñārūpaśrauta##-
avena śarīrendriyamanaḥprāṇajīvādiṣvapi śivabhāvārūḍhassan śivabhaktassadā 
sthāpya ityupadiśyate |

kecidatra - candramasameva te sarve gacchanti iti vākye sarva ityatra 
kṛtasaṅkocatvamaṅgīkṛtya sukṛtimātraparatvaṃ prasādhya tadya itthaṃ viduḥ ye 
ceme'raṇye śraddhāṃ tapaḥ ityupāsate te'rciṣamabhisambhavanti | atha ya ime grāma 
iṣṭāpūrte dattamityupāsate te dhūmamabhisambhavanti ityādinā devayānasya 
vidyāviṣayatvaṃ pitṛyānasya puṇyakarmaparatvaṃ iti vadanti | tathāpi 
nāsmanmatavirodhaḥ | tatpakṣe śrutessaṅkocaḥ 
pūrvoktasmṛtiniravakāśatvādidoṣaprasaṅgaśca durnivāraḥ |

asminnarthe hetvantaramāha - 

|| 132 || smaryate'pi ca loke || 19 ||

loke'pi ca bhaktāḥ puṇyapāpakarmaphalamanubhavantīti smaryate | pūrvaṃ 
śivārpitakarmiṇāmadya śivayoga-śivajñānaniratiśayānandānubhavena sadā 
saṃsāraduḥkhatāpatrayadāvānalavilakṣaṇasvabhāvena ca ayaṃ prāk śivasmaraṇena 
śivārpitasukarmavān iti smaryate | puṇyakarmiṇāṃ gajaturaga-rājya-dhana##-
duṣkṛtināmandhatva-vadhiratva-mūkatva##-
tasmāllokavyavahārabalādapi pāmarairapi trividhānubhavo nirdiśyate |



asminnarthe hetvantaramāha - 

|| 133 || darśanācca || 20 ||

sarveṣāmahaṃ bhāktikaḥ ayaṃ puṇyavān ayaṃ apuṇyavān iti tu pūrvānu 
bhūtisaṃskārajanyajñānaṃ smaraṇaṃ iti nyāyena suṣuptisukhānubhavasmaraṇādivanna 
smaraṇamātraṃ kintu śrutyuktyanubhavadarśanācca bhāktikānāṃ puṇyakarmiṇāṃ ca 
niḥśreyasābhyudayaphalabhoktṛtvam | pāpināṃ tu vettha yathā kenāsau loko na 
sampūryate ityasya praśnasya prativacane athaitayoḥ pathorna katareṇa ca tānīmāni 
kṣudrāṇyasakṛdāvartīni bhūtāni bhavanti jāyasva mriyasvetyetattṛtīyaṃ sthānaṃ 
tenāsau loko na sampūryate iti śrutau duṣkṛtināṃ ghorarauravādinarakeṣau 
mahāduḥkhamanubhūya pañcamāhutyapekṣayā punaśśarīrārambhakatvañca dṛśyate 
|

yaśśivaṃ sāmbamīśānaṃ sarvalokaguruṃ param |
cintāṃ visṛjya divasānīṣaṇatrayamohitaḥ ||

vṛthā yāpayate loke sa vai śamanakiṅkaraiḥ |
sadā santāḍitoraskaḥ yātanākhyaśarīrakam ||

dhṛtvā tanmārgamadhye ca ghoraduḥkhākulānvitaḥ |
yamadvārapurobhāga mahāvaitaraṇījale  ||

vahnijvālākule ghore tapyamānakalevāḥ |
yamaṃ prāpyājñayā tasya svakarmavidhinā tataḥ ||

rauravādiṣu sarveṣu narakeṣu punaḥ punaḥ |
duḥkhaṃ prāpya punastadvatkarmaśeṣeṇa bhūtale ||

cakranemikrameṇaiva jāyate mriyate sadā |
jarāyujāṇḍajādīni prāpyate nātra saṃśayaḥ ||



iti purāṇeṣvapi  duṣkṛtināṃ yātanāśarīrayamalokamārgamadhye 
tatkiṅkarairdaṇḍyatvaṃ tato vaivasvatājñayā mahāghoranarakaprāptiśca tadanantaraṃ 
svakarmānusāreṇāṇḍajādi caturvidhabhūtagrāmaprāptiśceti prasiddham | 

kecittu jāyasva mriyasva ityetattṛtīyaṃ sthānaṃ iti śrutau tṛtīyasthānatvena narakasya 
prayogadarśanāt na tṛtīye tathopalabdheḥ iti sūtrasthatṛtīyaśabdasya narakaviṣayatvaṃ 
sādhayanti | viṣṇuritthā paramasya vidvān jāto bruhannabhipāti tṛtīyam tathā vidvān 
puṇyapāpe vidhūya nirañjanaḥ paramaṃ sāmyamupaiti ityādiśrutiṣu - 

anekajanmaśuddhānāṃ śrautasmārtānuvartinām |
viraktānāṃ prabuddhānāṃ prasīdati maheśvaraḥ ||

prasanne sati muktassyāt  muktaḥ śivasamo bhavet |
alpabhāvo'pi yo martyastasya janmatrayātparam || 

ityādismṛtyāgamādiṣvapi pāpa-puṇyavilakṣaṇasya paramapadasya 
muktirūpaśivapadasya tṛtīyatvaṃ spaṣṭamupadiṣṭam | narakaparatve vidyākarmaṇoriti tu 
prakṛtatvāt iti tatpūrvasūtre vidyākarmaprasaṅgapradarśanāt sthānaprakaraṇaliṅgāt 
śruti-sūtrārthatātparyaṃ jñātavyamiti vidhivirodhāt 
purāṇādiṣvapunarāvṛttaniratiśayānandabrahmapadasya 
narakasvargalokādūrdhvavyavasthādarśanācca narakasya tṛtīyatvaśrutirgauṇīti 
niścīyate |

nanu purāṇādiṣu pañcamāhutiśāstravirodhena kumbhasambhava##-
aṇḍajaṃ jīvajaṃ udbhijaṃ iti śrutau aṇḍajāditrividhavyavasthopadeśācca 
pañcamāhutividhāyakasya bhūtagrāmacatuṣṭayanirdeśakasya ca śāstrasya 
parasparavirodho'stītyāśaṅkya tatrāha - 

|| 134 || tṛtīyaśabdāvarodhaḥ saṃśokajasya || 21 ||



pañcamyāmāhutau āpaḥ puruṣavacaso bhavanti iti 
śrutiniṣṭhaśarīrārambhavidhāyakaśāstrasya 
kumbhasambhavādyutpattividhāyakapurāṇasya na hiṃsyātsarvabhūtāni iti 
śrutessarvatropayogitvena sāmānyatvam | yathā agnīṣomīyaṃ paśumālabheta iti 
śrutestanmātraparatvena viśeṣatvaṃ tadvat satyakāmassatyasaṅkalpaḥ candramā manaso 
jātaścakṣossūryo'jāyata viśeṣatvaṃ tadvat satyakāmassatyasaṅkalpaḥ candramā manaso 
jātaścakṣossūryo'jāyata ityādau parameśvarasya satyasaṅkalpatvaṃ 
upāsyopāsakayorabheda iti nyāyena tadbhaktānāṃ viśvāmitrādimahāpuruṣāṇāṃ 
satyasaṅkalpatvena jagadvicitrasṛṣṭidarśanāt | pañcamāhutividhāyakaśāstrasya 
kāraṇapuruṣātiriktapuṇyāpuṇyakarmiparatvamiti niścīyate |

kiñca - parameśvarasṛṣṭāvapi bhūtagrāmacatuṣṭayeṣu aṇḍaja##-
dyotanānna sandehakalaṅkaḥ | saṃśokajasya svedajasyāpi udbhijjeṣvantarbhāvāt trīṇyeva 
bījānīti śrutiniṣṭhatritvavyavasthā'virodhaḥ | vṛkṣa-latā-parvatādi##-
arthā grāhyaḥ | tasmāt candramasameva te sarve gacchanti iti śrutessaṅkocāsahiṣṇutvena 
puṇyāpuṇyakarmiṇāṃ sarveṣāṃ aṇḍajatva-jarāyujatva-prāptānāṃ 
candraprāptipūrvakapañcamyāhutyupadeśo hyavirodhaḥ ||



tatsvābhāvyāpatyadhikaraṇam || 4 ||

puṇyakarmiṇāṃ svargātpunarāgamanaprakāraḥ 

pūrvatra duṣkṛtināṃ śamanaloke narakaprāpti paścādiha loke andhatva##-
tatprasaṅge pāpināṃ vivekārthaṃ dṛṣṭāntānusāreṇa punarāvṛttirahitabhaktānāṃ 
puṇyakarmiṇāñca prasaṅgaḥ kṛtaḥ | tatra puṇyakarmiṇāṃ svargātpunarāgamanaṃ 
kathamityāśaṅkāyāṃ tatprapañcārthaṃ adhikaraṇāntaramāha -

|| 135 || tatsvābhāvyāpattirupapatteḥ || 22 ||

pūrvaṃ sukṛtātmanāṃ bhūtasūkṣmodbhūtaliṅgaśarīreṇa saha svakarmaviśeṣeṇa 
svargādavarohaṇamastītyuktam | tadavarohaṇaprakāro'tra pradarśayate | 
athaitamevādhvānaṃ punarnnivartante yathetamākāśaṃ ākāśādvāyuḥ vāyurbhūtvā 
dhūmo bhavati dhūmo bhūtvā abhraṃ bhavati abhraṃ bhūtvā megho bhavati megho bhūtvā 
pravarṣati iti śrutiśravaṇāt svargalokānpunarāgacchatāmiṣṭādikāriṇāṃ ākāśa##-
ākāśādipratipattau 
devamanuṣyādibhāvavadākāśādibhāvastatsādṛśyāpattimātrameveti sandihyate | 
jyotiṣṭomena svargakāmo yajeta ityādau sukṛtātmanāṃ svargalokabhogāttanmadhye'pi 
tadātmakatvena tadbhogopyastīti prāpte pracakṣmahe - 

tatsvābhāvyāpattiḥ - tatsādṛśyāpattiḥ kasmādetat  upapatteḥ | 
somabhāvamanuṣyabhāvādau hi sukhaduḥkhabhogāya tadbhāvaḥ | atra tvākāśādau 
sukhaduḥkhabhogopabhogābhāvāttadbhāvānupapattestayā prativacanaṃ 
tatsaṃsargakṛtatatsādṛśyāpatyabhiprāyam | kṣīṇasukṛtānāṃ teṣāṃ 
sambandhamātrasyaivopapannatvādbhogasya teṣu na copapattiḥ |

idamupalakṣaṇam | teṣāṃ punaryoniprāptyantaṃ sthūlaśarīrābhāve'pi liṅgaśarīreṇa 
teṣāṃ tanmadhye bhogasāmarthyābhāvāditi niścīyate |



nāticirādhikaraṇam || 5 ||

vyomādau satvaratvaṃ vrīhmādau kiñcitkālavilambanam 

nānvākāśādiṣvavasthānamapi teṣāmekaikasmin ekaikadinamātrameva na bahu 
saṃvatsarakāla mityāśaṅkāyāmadhikaraṇāntareṇāha - 

|| 136 || nāticireṇa viśeṣāt || 23 ||

phalābhilāṣakṛteṣṭāpūrtādikarmiṇāṃ svargādavarohaṇe vyomādiṣu tara tatra 
bahukālasthitiniyamaḥ satvaraniyamo veti saṃśayaḥ |

ākāśādvāyuḥ ityādinā vyomādibhūteṣu bahukālāvasthānaṃ 
tattadākāraprāptiścāvagamyate - 

kiñca - iha vrīhi-yava-oṣadhi-vanaspatayastila-māṣā iti jāyante iti 
śrutau pravarṣānantaraṃ vrīhiyavādibhāvo darśitaḥ | tasmājjīvasya tatra tatra 
bahukālasthitireveti prāpte procyate - || nāticireṇeti || 

kutaḥ  || viśeṣāt || uttaratra vrīhiyavādiprāptau ato vai khalu durniṣprapataram iti 
viśiṣyakṛcchraniṣkramaṇatvābhidhānāt ākāśādiprāptau aciraniṣkramaṇaṃ gamyate | 
ato vai khalu durniṣprapataraṃ ityatra chāndasaḥ takāralopaḥ | durniṣprapataraṃ - 
duḥkhaniṣkramaṇataramityarthaḥ | ataḥ vyomādisambandhānantaraṃ 
vrīhiyavādyavasthāyāṃ karmiṇāṃ duḥkhena nirgamanaṃ kālavilambenānnadvārā 
puruṣasambandhaḥ | aṅkuramārabhya dhānyaniṣpattiparyantaṃ vilambaḥ | 
dhānyaniṣkramaṇānantaramapi kusūlādiprakṣepeṇa kiñcitkālavilambanaṃ iti 
tātparyārtho'gamyate | tasmāt vyomādau satvaratvaṃ vrīhyādau kiñcitkālavilambanamiti 
niścīyate |



anyādhiṣṭhitādhikaraṇam || 6 ||

brīhyādiṣu duṣkṛtalabdhajaḍaśarīreṇa tadbhogamanubhūya punaḥ 
sukṛtaviśeṣeṇa puṇyayoniparigrahaḥ 

sukṛtināṃ sarvatra sukhānubhavavidhidarśanātteṣāṃ vrīhiyavādiṣvapi 
cirakālavyavasthānavyapadeśāttatra svargānandānubhavavadānandānubhogaḥ kiṃ ya 
syādityāśaṅkāyāmāha - 

|| 137 || anyādhiṣṭhite pūrvavadabhilāpāt || 24 ||

anyādhiṣṭhite anyaḥ vrīhiyavādyoṣadhyabhimānibhiḥ jīvāntarairadhiṣṭhite sahakṛte 
brīhiyavādau sukṛtātmanāṃ cirakālāvasthānamātrameva bhogaḥ | kasmāt  
pūrvavadabhilāpāt - pūrvavadākāśādiṣviva vrīhiyavādiṣvapi 
saṃbandhamātrasyaiveha śrutau kathitatvāt | tathā ca 
vrīhiyavādisthāvaradehābhimānajīvānāmeva 
vātātapavarṣādijanmasukhaduḥkhānubhūtiḥ na pānthatulyatvādāśritasukṛtātmanām | 
avarohanto jīvāḥ vrīhiyavādibhāvena jāyante iti śrūyate | megho bhūtvā pravarṣati | ta iha 
vrīhiyavā oṣadhivanaspatayastilamāṣā iti jāyante te kimanyairbhoktṛbhiḥ 
vrīhyādiśarīrairadhiṣṭhitān vrīhyādīnākṣipanti uta te bhoktāro vrīhyādiśarīrā jāyanta iti 
sandihyate |

ta iha vrīhiyavā iti jāyante iti śrutidarśanāt yato vā imāni bhūtāni jāyante somaḥ pavate 
janitā matīnāṃ ityādau devā jāyante manuṣyā jāyante itivadvrīhiyavādiśarīrā eva 
sukṛtino jāyanta iti prāpte pracakṣmahe - || anyādhiṣṭhita || iti |

jīvāntareṇādhiṣṭhite vrīhyādiśarīre teṣāṃ saṃśleṣamātrameva | kutaḥ  
pūrvavadabhilāpāt | ākāśādimeghaparyantavat kevalatadbhāvābhilāpāt | yatra hi 
bhoktṛtvamabhipretaṃ tatra tatsādhanabhūtaṃ karmābhilapyate | ramaṇīyacaraṇāḥ 
kapūyacaraṇāḥ iti | iha cākāśādi vannābhilapyate karma karmaphalapradāne pravṛttasya 
svargopabhogyaphalasyeṣṭādeḥ karmaṇaḥ svargopabhogādeva 



samāptatvāt anārabdhasya ramaṇīyacaraṇāḥ kapūyacaraṇāḥ iti vakṣyamāṇatvāt madhye 
karmāntarābhāvācca ākāśādibhāvavacanavat vrīhyādibhāvena 
janmavacanamaupacārikam |

nanu vedavihitajyotiṣṭomādisukṛtakarmasu 
paśuviśasanamāṃsabhakṣaṇādighorapāpakarmadarśanāt puṇyāpuṇyobhayātmakatvaṃ 
pratīyate | tasmātsukhālayasvarge duṣkṛtaduḥkhānubhavāyogāt teṣāṃ punarāgamena 
vrīhiyavādinuṣkṛtalabdhajaḍaśarīreṇa tadbhogamanubhūya punaḥ 
pūrvoktasvakṛtasukṛtaviśeṣeṇa brāhmaṇādimahadaiśvaryaviśeṣajanmaparigraha 
evetyāśaṅkāyāmāha - 

|| 138 || aśuddhamiti cenna śabdāt || 25 ||

naitadasti - yat anyādhiṣṭhite vrīhyādiśarīre saṃśleṣamātraṃ 
bhoktṛtvahetvabhāvānna vrīhyādibhāvena janma - iti | bhoktṛtvahetusadbhāvāt 
svargopabhogyaphalaṃ iṣṭādikarmaiva aśuddhaṃ pāpamiśritam agnīṣomīyādi 
hiṃsāyuktatvāt | hiṃsā ca na hiṃsyāt sarvā bhūtāni iti niṣiddhatvāt pāpameva |

na cātra padāhavanīyādivadutsargāpavādabhāvaḥ sambhavati bhinnaviṣayatvāt | 
agnīṣomiyahiṃsāvidhiḥ hiṃsāyāḥ kratūpakārakatvaṃ bodhayati na hiṃsyāt iti tu 
hiṃsāyāḥ pratyavāyaphalatvam | athocyate - agnīṣomīyādiṣu vidhitaḥ pravṛtterna 
tadviṣayaṃ niṣedhavidhirāskandati rāgaprāptaviṣayatvāttamyeti - naivam | ihāpi 
rāgaprāpteraviśeṣāt | svargakāmo yajeta ityevamādau hi pravartate | agnīṣomīyādiṣvapi 
teṣāṃ phalasādhanabhūtasya yāgāderupakārakatvaṃ śāstrādavagamya rāgādeva 
pravartate | laukikyāmapi hiṃsāyāṃ kenacit pramāṇena hiṃsāyāḥ 
svasamīhitasādhanatvamavagamya rāgāt pravartata iti na kaścana viśeṣaḥ | tathā 
nityeṣvapi karmasu sarvavarṇānāṃ svadharmānuṣṭhāne paraṃ aparimitaṃ sukham 
ityādivacanāt phalasādhanatvamavagamya rāgādeva pravṛttiriti 
teṣāmapyaśuddhiyuktatvam | ataḥ iṣṭādīnāṃ pāpamiśratvenāśuddhiyuktānāṃ 
svargo'nubhāvyaṃ phalaṃ tatrānubhūya hiṃsāṃśasya phalaṃ 
vrīhyādisthāvarabhāvenānubhūyate | sthāvarabhāvañca pāpaphalaṃ smaranti śarīrajaiḥ 
karmadoṣairyāti sthāvaratāṃ naraḥ iti | ato vrīhyādibhāvena bhogāya anuśayino jāyanta iti 
cet - tatra kutaḥ  śabdāt - agnīṣomīyādeḥ saṃjñapanasya 
svargalokaprāptihetutayā hiṃsātvābhāvaśabdāt paśorhi saṃjñapananimittakāṃ 
svargalokaprāptiṃ vadantaṃ 



śabdamāmananti hiraṇyaśarīra ūrdhvaḥ svargaṃ lokameti ityādikam | 
atiśayitābhyudayasādhanabhūto vyāpāro'lpaduḥkhado'pi na hiṃsā pratyuta rakṣaṇameva | 
tathā ca mantravarṇaḥ - 

na vā u etanmriyase nariṣyasi devān idepi pathibhiḥ sugebhiḥ |
yatra yanti sukṛto nāpi duṣkṛtaḥ tatra tvā devaḥ savitā dadhātu || iti | 


cikitsakañca tādātvikālpaduḥkhakāriṇamapi rakṣakameva vadanti pūjayanti ca tajjñāḥ | 

chāgapaśupratyāmnāyena piṣṭapaśugrahaṇamavirodham 

kiñca - vāyavyaṃ paśumālabheta ityādiśruticoditatvena tyāgīyahiṃsāyāḥ na 
pāpajanakatvam | tasmājjīvādhiṣṭhita-bīhiyavādiṣu sukṛtātmanāṃ 
sambandhamātrameva na bhoga iti niścīyate |

nanu agnīṣomīyaṃ paśumālabheta ityādiśrutiṣu śrautakarmasu paśuviśasanamuktam | 
tannaramedhāśvamedhādivat prātyakṣikapaśuviśasanaṃ pitṛmedhādivat 
piṣṭapaśvādigrahaṇaṃ vā yuktam | 

mā hiṃsyātsarvā bhūtāni agnīṣimīyaṃ paśumālabheta chāgasya vapayā 
medhaso'nubrūhi ityādiśrutiṣu hiṃsāniṣedhāniṣedhavyapadeśāt piṣṭapaśuparigrahaḥ 
arthādupadiśyate | puruṣaṃ vai devāḥ paśumālabhanta tasmādālabdāt medha udakrāmat 
so'śvaṃ prāviśat tasmādaśvo medhyo'bhavadathainamutkrāntamedhamatyājyanta sa 
kiṃpuruṣo'bhavat te'śvamālabhanta 



so'śvādālabdhādudakrāmat sa gāṃ prāviśat athainamutkrāntamedhamatyajyanta sa 
śarano'bhavat te gāmālabhanta so'viṃ prāviśat tasmādavirmedhyo'bhavat 
athainamutkrāntamedhamatyājyanta sa gavayo'bhavat te'vimālabhantaḥ 
so'verālabdhādudakrāmat so'jaṃ prāviśat tasmādajo medhyo'bhavat 
athainamutkrāntamedhamatyājyanta sa vṛṣabho'bhavat te'jamālabhanta 
so'jādālabdhādudakrāmat | sa vrīhiṃ  prāviśat iti | ṛgvede'pi vapāyāḥ 
pariśeṣapramāṇena vrīhyādyoṣadhipraveśakathanāt  |

manusmṛtāvapi - 

kuryāddhṛtapaśuṃ saṅge kuryātpiṣṭapaśuṃ tathā |
na tveva tu vṛthā hantuṃ paśumicchetkadācana ||

yāvanti paśuromāṇi tāvatkṛtve'ha māraṇam |
vṛthā paśughnaḥ prāpnoti pretya janmani janmani ||

yo bandhanavadhakleśān prāṇināṃ na cikīrṣati |
sa sarvasahitaḥ prepsuḥ sukhamatyantamaśnute || iti |

śātātape'pi - 

jyotiṣṭhomādikṛtyeṣu tanmantroccāraṇena vai |
paśuprāṇān haredvipro na bandhanavidheḥ kvacit ||

yo mantrasidhyā yajñeṣu paśuprāṇānnihanti vai |
sa tu pratyakṣapaśunā kuryādyajñaṃ suśobhanam ||

mantrasiddhivihīnānāṃ prākṛtānāṃ dvijanmanām |
piṣṭākāreṇa chāgena jyotiṣṭomādikaṃ vidhiḥ ||



iti darśanācca | mantroccāraṇamātreṇa paśuprāṇākarṣaṇasamarthānāṃ 
vākśuddhiyutānāṃ cetanachāgapaśunā jyotiṣṭomādikaṃ nirdiśyate | 
tadvadasamarthānāṃ piṣṭapaśuyāga eva yuktaḥ | piṣṭapaśormantreṇa prānāvāhanasya 
tadvatprāṇotkramaṇasya ca sambhavena vaidikalaukikavirodho na bhavati | 
somalatāpratinidhitvena yathāmlalatāparigrahaṇaṃ tadvat chāgapaśupratyāmnāyena 
piṣṭapaśubrahmaṇamavirodham |

nanu iha loke somalatā'darśanāt tatpratinidhisvenāmlalatāparigrahaṇamupapannam | 
chāgasyeha sambhavena tadvanna vidhīyata iti cenna | pitṛmedhakāmānāṃ 
aśvamedhādivatpitṛ medhe pratyakṣasvapitṛvadhaprasaṅgāt 
pitrātmakapinḍacchedanena pitṛmedhasya niṣphalatvadoṣācca pretatvanivṛttau 
tanḍula-go-vṛṣabhasaṃskārakarmaṇaḥ cāturmāsyā vai paśavaḥ ityatra 
piṣṭapaśugrahaṇavidheśca dattāñjalitvasambhavācca |

kiñca - mantrasiddhipradhānabhūtavidhivihitopanayana##-
tasmādyāgīyakarmasu piṣṭapaśuparigrahaṇaṃ yuktam |

kiñca - tatsukṛtātmanaḥ tapo-vidyā-yaśo##-
sambhavatītyāśaṅkāyāmāha - 

|| 139 || retassigyogo'tha || 26 ||

sukṛtātmanāṃ vrīhyādijanmavacanamaupacārikam | 
vrīhyādipraveśānantaramevottamapuruṣaśarīre praviśya retorūpeṇa pariṇamyate yo yo 
hyannamatti yo yo retassiñcati tadbhūya eva bhavati iti retassigbhāvo'nuśāyināṃ 
śrūyamāṇo yathā tadyogamātramupadiṣṭaṃ | tadvat vrīhyādibhāvo'pi nirdiṣṭaḥ |



puruṣahṛdayapraviṣṭānāṃ sukṛtakarmiṇāṃ śuklāvacchinnānāṃ kathaṃ 
śarīrotpattissambhavatītyāśaṅkāyāmāha - 

|| 140 || yoneḥ śarīram || 27 ||

dyuloke devatvaṃ prāptānāṃ sukṛtātmanāṃ yadā retorūpeṇa yonipraveśastasya 
tadaiva śarīramutpadyate | tathāpi teṣāṃ garbhavedanādiduḥkhasadbhāyāt 
bālyādyavasthāsvapi tattatkleśānubhavadarśanācca 
janmamaraṇaduḥkhadūrīkṛtācāryakaṭākṣalabdhaśaktipātādivaśena 
nirdhūtapāśapaṭalassan prārabdhapratibhāsanāśaparyantaṃ 
śivatattvajñānadṛḍhaphalaka-dhyāna-dhāraṇa vairāgya-śama##-
nirantaramananyabhāvenasampādanīyamiti bhāvaḥ | tathā siddhāntaśikhāmaṇau  - 

asthire kṣaṇike saukhye putradārādisambhave |
kṣayitvādiyute svarge kasya vāṁñchā vivekinaḥ ||

śive paramakalyāṇe bhaktābhīṣṭaphalaprade |
saṃsthāpya sarvadā cittaṃ vicaredbhaktimānnaraḥ || iti |

śaive - 

putramitrakalatrādīn bāndhavābhāsasaṃjñikān |
mahāmohaikajanakan śivajñānanirodhakān ||
vihāya śaṅkare cittaṃ dātavyaṃ  mokṣakāṃkṣibhiḥ ||

iti śravaṇānmumukṣūṇāṃ paralokagamanāgamanasādhakapuṇyapāpakarmakartṛtvaṃ 
vihāya nirantaraṃ śivajñānārthaṃ śivopāsanameva kartavyamiti veditavyam | 
tasmātsukṛtātmanāṃ prāṇākāśādiprāptiprabhṛtitadyogamātrameveti siddham |



iti śrīmadyativrajaparivṛḍha-śrīpatipaṇḍitabhagavatpādācāryasvāmikṛta##-

śrīkarabhāṣye 

upāsanābhidhānasya tṛtīyādhyāyasya 
tadantarapratipatyādiṣaṣṭhādhikaraṇāvacchinnatadantarapratipattāvityādi##-

tṛtīyādhyāyasya prathamaḥ pādaḥ 



śrīkarabhāṣye tṛtīyādhyāyasya dvitīyaḥ pādaḥ 

svapnaprapañcadṛṣṭāntena jaganmithyātvavādimatanirākaraṇam 

parameśvarājñābhūtātivarṇāśramānukūlaśrutismṛtyuktaḥ  
puṇyakarmānuṣṭhānādduritakṣayaḥ | duritakṣayeṇa 
śrutismṛtyāgamādisacchāstraviśvāsaḥ | tadviśvāsavicāreṇa nityānityavastuvivekaḥ | 
tadvivekādihāmutra phalabhogavirāgaḥ | tadvirāgeṇa śamādiṣaṭkasamprāptiḥ | tatphalena 
mokṣaikaniṣṭhayā śivācāryānugrahaḥ  | tato mokṣānukūlapati-paśu##-
ataśśivasākṣātkāracittaikatvakāraṇaśivayogābhyāsaḥ | tadabhyāsena ahaṃ##-
pāpabuddhinivṛttipūrvakapuṇyakarmānuṣṭhānahetunā varṇāśramācāraniṣṭhānāṃ 
sukṛtināmiha paralokeṣu sukhānubhūtiḥ | tadvyatiriktānāṃ pāpināṃ ghoranarakavedanā 
ca darśitā |

iha tu kecit niṣprapañca-nirdharmika-nirguṇa-niravayava-nirbhedanitye 
brahmaṇi prapañcakāraṇatvāyogāt svapnaprapañcadṛṣṭāntena 
jāgratsvapnasuṣuptimūrchāvasthānāṃ catasṛṇāmapi mithyātva sādhayanti | 
tacchuddhādvaita-buddhādvaita-śuṣkādvaita##-

sandhyādhikaraṇam || 1 ||

svapnasya bhaviṣyacchubhāśubhaphalasūcakatvadarśanāt svapnasyāpi 
satyatvapratipādanam 

nanu svapnendrajālasadṛśamacintyaracanātmakaṃ ityādi purāṇāgamādiṣu 
svapnavatprapañcasya mithyātvakathanātpūrvoktapuṇyāpuṇyakarmiṇāṃ 
svarganarakānubhavānāṃ asatyatvamarthātsiddham | ataḥ 
parameśvarārpaṇapūrvakasukṛtakarmānuṣṭhānasya na 
ki~citprayojanamityāśaṅkāyāmāha - 



|| 141 || sandhye sṛṣṭirāha hi || 1 ||

sandhye svapnāvasthāyāṃ sṛṣṭiḥ 
sandhyāsvapnāvasthānugatacarācaraprapañcasṛṣṭiḥ pāramārthikī | kutaḥ  āha hi | na 
tatra rathā na rathayogā na panthāno bhavanti | atha rathān rathayogānpathaḥ sṛjate 
ityādiśrutau svapnaprapañcasya pratipāditatvāt styatvam tasmāt 
svapnaprapañcadṛṣṭāntena jāgratprapañcasya mithyātvānumānapradhāna##-

na tatra rathā na rathayogā na panthāno bhavanti | atha rathān rathayogān pathaḥ sṛjate | na 
tatrāṅandā mudaḥ prabhudo bhavanti athānandān mudaḥ pramudaḥ sṛjate | na tatra 
veśāntāḥ puṣkariṇyaḥ sravantyo bhavanti atha veśāntāḥ puṣkariṇyaḥ sravantyaḥ 
sṛjate | sa hi kartā iti śrutau svapnamadhikṛtya śrūyate | tasmādatra 
jāgratprapañcasṛṣṭivat svapnarapañcasṛṣtiḥ jīvakṛtā īśvarakṛtā vā  
tatsatyamasatyaṃ vā  iti sandihyate |

īkṣaṇādipraveśāntasṛṣṭirīśena kalpitā |
jāgradādisuṣuptyantasṛṣṭirjīvena kalpitā ||

iti vākyadarśanāt sandhye sṛṣṭirjīveneti | kutaḥ  svapnāvasthānamucyate sandhyaṃ 
tṛtīyaṃ svapnāvasthānam iti vacanāt | sā tu jīvenaiva sṛjate | sa hi kartā ityāha hi | 
svapnadṛgjīva evātra pratīyate |

kiñca - svapnagatagajasyandanādiprapañcasya prabodhe mitthātvadarśanāt 
tadvajjāgratprapañcasyāpi rajjusarpādivanmithyātvamupapannamiti prāpte pracakṣmahe |

sandhye svapne sṛṣṭiḥ gajaturagādinānācitrasṛṣṭiḥ  āha hi jīvāntaryāmitayā 
vyāpakasya paraśivabrahmaṇaḥ iti śrutiḥ pratipādayati | īśvarassarvabhūtānāṃ 
pradhānakṣetrajñapatirguṇeśaḥ 



ityādibahuśrutiṣu sarvajīvaniyāmakatva-sarvajīvabandha-mokṣakartṛtva##-

kiñca - svapnādhyāyānusāreṇa svapnasya 
bhaviṣyacchrubhāśubhaphalasūcakatvadarśanāt svapnasyāpi satyatvam |

jīvāntaryāmitayā svapnaprapañcasya kartṛtvamīśvarasyaiva 

nanu - ya eṣa supteṣu jāgarti kāmaṃ kāmaṃ puruṣo nirmimāṇaḥ iti śrutau svagne 
putramitrakalatrādisṛṣṭeḥ svatantratayā jīvasyaiva kartṛtvavyapadeśāt 
kathamīśvarasya svapnādisṛṣṭissambhavati ityāśaṅkāyāmāha - 

|| 142 || nirmātāraṃ caike putrādayaśca || 2 ||

ya eṣu supteṣu jāgarti kāmaṃ kāmaṃ puruṣo nirmimāṇaḥ ityevaṃ jīvaṃ svapne 
kāmānāṃ nirmātārameke śākhino vadanti | sarvān kāmān chandataḥ prārthayasva 
śatāyuṣaḥ putrapautrān vṛṇīṣva iti jīvasya ca satyasaṅkalpatvaṃ prajāpativākye 
śrutam | tasmājjāvasthaiva svāpnakartṛtvamiti cedayuktam - 
parameśvarasyāṣṭamūrtiṣu jīvasyaika mūrtitvāt svapnasraṣṭṛtvādidharmāḥ 
parameśvarasyopapannāḥ | ata eva khaṃ brahma kaṃ brahma asāvādityo brahma 
ayamādityo brahma ityādiśrutiṣu śivaikaniṣṭhabrahmaśabdasyākāśa-vāyu##-
nirmātāraṃ sraṣṭāraṃ śrutiḥ pratipādayati |

tathā ca karturicchānusāreṇotpādyamānatvādapi svapnakālikāḥ putramitrakalatrādayaḥ 
padārthāśca satyā evāṅgīkartavyāḥ | putrādayaśca tatra kāmyamānatayā 
kāmaśabdena nirdiśyante mithyātvapakṣe karturicchādhīnatvānupapatteḥ | na hi 
mithyābhūtasya śukti-rajata-rajju-sarpādeḥ karturicchādhīnatvaṃ loke 
dṛṣṭam | tathā ca jīvāntaryāmitayā svapnaprapañcasya kartṛtvamīśvarasyeti 
śrutestātparyam |



etena ca svapnaprapañcasya tātparyeṇa śrutipratipādyatvamasti | na tatra rathā iti 
pūrvavākye pāramārthikarathādīnāṃ pratiṣiddhatvāt svapnaprapañcadṛṣṭāntena 
brahmaikyatvavādo'pyanupapanna iti siddham |

jaḍapradhānasya paramaśivabhinnaśaktirūpasya tadviśiṣṭasya baddhajīvasya ca na 
svapnaprapañcakartṛtvam 

nanu ajāmekāṃ lohitaśuklakṛṣṇāṃ ityādiśrutiṣu jaḍasya pradhānasya jagatkāraṇatva 
nirdeśāccetanasya jīvasya kathaṃ svapnaprapañcakartṛtvamityāśaṅkāyāmāha - 

|| 143 || māyāmātrantu kārtsnyenānabhivyaktasvarūpatvāt || 3 ||

tu śabdaḥ jīvakartṛtvaṃ vyāvartayati | svapne rathapuṣkariṇyādyarthajātaṃ 
māyāmātraṃ paramapuruṣaparaśivasṛṣṭāvityarthaḥ - māyāśabdo'hyāścaryavācī 
|

janakasya kule jātā devamāyeti nirbhitā |
himādritanayā gaurī māyā nāmnī maheśvarī ||
bhaktābhīṣṭapradā nityā śivādhīnā cidātmikā |

ityādipurāṇeṣu māyāṃ tu prakṛtiṃ vindyāt māyinaṃ tu maheśvaram ityādiśrutiṣvapi 
darśanāt | atrāpi na tatra rathā rathayogā na enthānaḥ ityasya sakaletarapuruṣānubhāvitayā 
na bhavantītyarthaḥ | atha rathān rathayogāt pṛthak sṛjate | svapnadṛganubhāvyatayā 
tatkālamātrāvasānān sṛjate || ityāścaryarūpatvamevāha | evaṃvidhāścaryarūpā 
sṛṣṭissatyasaṅkalpasya paramapuruṣasya śivasyopapadyate na jīvasya | tasya 
satyasaṅkalpatvādiyuktasyāpi saṃsāradaśāyāṃ kartsnyenānabhivyaktasvarūpatvāt na 
jīvasya tathā vidhāścaryasṛṣṭirupapadyate | kāma kāmaṃ puruṣo nirmimāṇaḥ iti ca 
śrutiḥ paramapuruṣameva nirmātāramāha |

ya eṣa supteṣu jāgarti tadeva śukraṃ tadbrahma tadevāmṛtamucyate |
tasmin lokāḥ śritāssarve tadu nānyeti kaścana ||

ityupakramopasaṃhārayoḥ paramaśivāsādhāraṇasvabhāvapratīteḥ |

atha veśāntān puṣkariṇyassravantyaḥ sṛjate sa hi kartā iti ca tathā śrutyā 
aikārthyātparamapuruṣameva kartāraṃ nirdiśati | tasmājjaḍapradhānasya 
paramaśivabhinnaśaktirūpasya guṇatrayātmakasya tadviśiṣṭasya kiñcijjñasya 
baddhajīvasya ca svapnaprapañcanirmātṛtvamanupapannam |



jīvasya pāśamāyāmohitatva-pāśamokṣayośca parameśvarāyattattvāt 
svapnakartṛtvamapi netarasya 

kiñca - loke jīvecchānusāreṇa svapnaprapañcotpatyadarśanāt aniṣṭānāṃ 
dussvapnānāmai dyotanācca jīveśvarayoḥ cittvenaikatvānna 
tayorvailakṣaṇyamityāśaṅkāyāmāha - 
|| 144 || parābhidhyānāttu tirohitam tato hyasya bandha-viparyayau || 4 ||

jñā'jñau dvāvajāvīśānīśau ityādiśrutiyuktyanubhavaiḥ 
divyamaṇivyarthapāṣāṇādivat śiva-jīvayoranyonyabhedasya siddhatvena 
parābhidhyānāt śivābhinnacicchaktivyatiriktatriguṇātmaka 
pāśarūpajaḍaparāprakṛtyabhidhyānāt dṛḍhaspṛṣṭatvāt jīvasya svajñānaṃ 
tirohitaṃ āvṛtam | tataḥ āvṛtatvāddhetoḥ asya bandha-mokṣaviparyayau | 
śarīrendriyamanaḥprāṇādiṣu ahaṃ-mametyabhimāno bandhaḥ | 
bahujanmakṛtapuṇyaparipākena svajñāna-śivajñānapūrvakaṃ##-
tathā śaive śrūyate - 

śive sanātane sāmbe nityakalyāṇavaibhave |
parāpareti bhedena tasya śaktiḥ prakāśitā ||

aparā saccidānandalakṣaṇā sarvamaṅgalā |
guṇatrayavibhedena bhāsate sarvajantuṣu ||

śivārpaṇakṛtātpuṇyāt śivānugrāhako bhavet |
tasmādguṇātmikā māyā pāśakhapā parābhidhā ||
vinaśyate tathā jīvaḥ śivo bhavati nānyathā | iti |

īśaṃ jñātvā tasyābhidhyānāt jñātvā śivaṃ śraddhābhaktiḥ ityādi śrutāvapi yadā 
hyevaiṣa etasminnadṛśye'nātme'nirukte'nilayane'bhayaṃ pratiṣṭhāṃ vindate atha 
so'bhayaṃ gato bhavati yadā hyevaiṣa etasminnudaramantaraṃ kurute atha tasya bhayaṃ 
bhavati eṣa hyevānandayāti bhīṣāsmādvātaḥ pavate ityādi śrutiṣu ca tasya bandha##-



kecijjīvasya satyasaṅkalpatvādikaṃ svābhāvikamapi parameśvaramāyayā tirohitamiti 
vadanti | tadayuktaṃ - satyasaṅkalpasvabhāvasya māyātirohitattvāsambhavāt 
amuktasya jīvasya svataḥ svābhāvikasatyasaṅkalpatve 
parameśvaraniṣṭhā'dvitīyasatyasaṅkalpatvāderativyāptiprasaṅgādidoṣācca | 
tasmāttasya pāśamāyātirohitatvam | pāśa-mokṣayośca parameśvarāyattatvāt | ataḥ 
svapnakartṛtvamapi netarasyeti siddham |

śivācāryakṛpālabdhaśaktimahimnā jīvasya śivajñānanirodhakāhaṃ 
mamatvādikamutpāṭhyate 

śāmbhavamāyayā tirohitasvajñānasya jīvasya śivajñānanirodhakaṃ 
ahaṃmamatvādikaṃ kenekotpāṭyata ityāśaṅkāyāmāha - 

|| 145 || dehayogādvā so'pi || 5 ||

pralayakāle jīvasya suṣuptivatpāśarūpaparābhidhyānādacicchaktiyogātsarvajñānaṃ 
tirohitam | sṛṣṭikālepyacicchaktiyogena sthūla-sūkṣma-śarīrasaṃyogāt 
ahaṃ-mamatvādikaṃ sambhavati vivekinām | ato'haṃ##-
sādhanopāyaḥ adyaiva kartavya iti vedavedānteṣu gīyate |

ācāryavān puruṣo veda iti | atyāśramasthassakalendriyāṇi nirudhya bhaktyā svaguruṃ 
praṇamya sa gurumevābhigacchetsamitpāṇiḥ śrotriyaṃ brahmaniṣṭham ityādiśrutiṣu 
śarīrasaṃyogājjīvasya paramaśivapratibimbabhūtaśivācāryakṛpālabdha 
śaktipātādivaśena mokṣa āmnāyate |

śaktipātasvarūpaḥ 

śaktipātavidhānantu śivāgameṣu daśitaṃ yathā - 

paripakvamahāpa"amalavicchedahetukam |
śaktipātaṃ śivācāryo  kuryācchiṣyasya sādarāt ||

śaktipātena jīvo hi brahmarūpatvamaśnute |
śaktipātañca sarveṣāṃ aparicchinnamavyayam ||



paramānandajananalakṣaṇaṃ vā prayojanam |
tacchaktipātaṃ deveśi tīvramandādibhedataḥ ||
bhaktādyaikyāntabhedena  ṣaḍvidhaṃ parikīrtitam | iti |

tasmāt śaktipātalakṣaṇamāmnāyate | paripakvamalotpāṭanahetuśśaktipātaḥ | tena 
jīvasya paraśivabrahmarūpatayā 
niratiśayāparicchinnasukhāvirbhāvalakṣaṇaprayojanamupadiṣṭam |

śaktipātastu tīvramandādibhedena bhaktādyaikyāntasthaleṣu ṣaḍvidho'bhūt 

pati-paśu pāśādiparamarahasyaprakāśakanigama-āgama##-
akhaṇḍākāravākyajanyabuddhivṛttau niratiśayānandātmakamaheśvaratvāvirbhāvaḥ 
prathamo bhaktasthale nirdiṣṭaḥ |

tadvadavidyāsampuṭoddhūlanalakṣaṇonmeṣaṇaprakaṭāmalasattvaciddhanasadāśiva##-

kuṇḍalinyā suṣumnāmārgeṇa cakraṣaṭkaṃ bhittvā brahmarandhradeśe 
śivayogābhyāsavaśāt śiva-śaktisaṃyogalakṣaṇaḥ tṛtīyaḥ prasādisthale 
prapañcitaḥ |

śiṣyānugrahātiśayena deśikaḥ svadehamutsṛjya chātraśarīre praviśya 
tadīyanāḍīśodhanadvārā tatkuṇḍalinyā saptacakreṣu sañcāraṇena śivavat 
sarvabhuvanagamanaparokṣapradarśanarūpaḥ caturthaḥ prāṇaliṅgisthale nirūpitaḥ |

prāṇāpānapavanasaṃyogena  
suṣumnānāḍīmadhyaprakāśakacitkalāmayakalyāṇavibhūtiṃ labdhvā sadā 
aṇimādyaṣṭaiśvaryasampannaḥ pañcamaḥ śaraṇasthale kathitaḥ |

vidyā'vidyāvilakṣaṇa-niratiśaya-nirañjana-nirvikāra-niravayava##-
pracaṇḍātapamadhyanikṣiptanirvātaniścalakarpūradīpavat sthitiṃ vyapohya 
śarīrendriyamanaḥprāṇādibāhyābhyantaravastuparijñānaśūnyamano##-



evaṃvidhaśaktipāteṣu pipīlikā-markaṭa-pakṣi-go-matsya##-
ityupadiśyate | tasmājjīvasyeśvarādhīnatvamīśvarasya 
jāgratsvapnasuṣuptyavasthākalpakatvamanivāryam | tasmin lokāḥ sthitāssarve tadu nānyeti 
kaścana iti smṛtau sarveśvarasya sarveṣu supteṣu jāgaraṇaṃ 
sarvalokāśrayatvamityādyananyasādhāraṇadharmā hyupadiṣṭāḥ | 
jīvānāmalyālpakarmānugunaphalānubhavārthaṃ tāvanmātrakālāvasthānāt 
tadekānubhāvyānarthānutpādayatīti rāddhāntaḥ |

mithyātvasamarthanaparatve śruti-sūtravirodho durnivāraḥ 

nanu nityanirvikārasvabhāvasya brahmaṇaḥ 
durvikāramithyābhūtaprapañcakartṛtvāyogāt svapnaprapañcakāraṇatvamanupapannam | 
tatra putramitrakalatrādivastujātasya jāgradavasthāyāmavidyamānatvāt 
mithyātvamanivāryam | tadvajjāgratprapañcasyāpi 
gandharvanagarādivadasatyatvamevetyāśaṅkāyāmāha - 

|| 146 || sūcakaśca hi śruterācakṣate ca tadvidaḥ || 6 ||

yadā karmasu kāmyeṣu striyaṃ svapneṣu paśyati |
samṛddhiṃ tatra jānīyāt tasmin svapnanidarśane || iti |

atha svapnāḥ - puruṣaṃ kṛṣṇaṃ kṛṣṇadantaṃ paśyati | sa enaṃ hanti ityādeśca 
svapnādhyāyavidaśca svapnaṃ  śubhāśubhayoḥ sūcakamācakṣate | sūcakatvañca 
svasaṅkalpāyattasya nopapadyate  | tathā ca aśubhasyāniṣṭatvāt śubhasya sūcakameva 
sṛṣṭvā paśyet | ataḥ svapnasṛṣṭirīśvareṇaiva kṛtā iti niścīyate | jīvasya 
svapnasṛṣṭimātropayogisatyasaṅkalpatvādyāvirbhāvastadānīṃ syāditi 
śaṅkāvyāvṛtyarthamidaṃ sūtram | svapnādhyāyavidaḥ svapnavācivedavākyavidaḥ | 
śubhāśubhaphalaprāptivyapadeśānna svapnasya mithyātvam | ata eva prapañcasyāpi 
satyatvamarthātsiddham |



atra pare tu svapnārthānāṃ īśvarasṛṣṭatayā viyadādivat pāramārthyaṃ 
pūrvapakṣīkṛtya deśakālanimitaiḥ durnirūpatayā mithyātvaṃ siddhāntayanti | eṣāṃ ca 
mate jīvakartṛkatvameva sṛjata iti yaducyate tadaupacārikam | 
sukhaduḥkhadarśananimittasukṛtaduṣkṛtakartṛtvanibandhanaḥ aupacārikaḥ 
svapnārthakartṛtvavyapadeśaḥ | bahiṣkulāyādamṛtaścaritvā iti svapnaviṣayā 
śrutiśca bahiriva caritvetyevaṃ parā tasmin prakaraṇe tadīśvarapratipādanaṃ jīvasya 
tadananyatvena satyasaṅkalpatayā sraṣṭṛtvaśaṅkāṃ vyudasyati | kṣaraṃ 
pradhānamamṛtākṣaraṃ haraḥ kṣarātmanāvīśate deva ekaḥ 
tasyābhidhyānādyojanāttattvabhāvāt bhūyaścānte viśvamāyānivṛttiḥ iti śrutau 
jīvasya jñānaiśvaryaśaktyādisarvamahimātiśayavatvaṃ pāśatirodhānanivṛttiḥ 
śivadhyānābhidhānāttu upadiṣṭam | ato'sya bandhamokṣau śivādhīnau | sa ca tirobhāvaḥ 
sūkṣmasthūladehayogāditi yojayanti |

tatra tāvatpādānugatārthatatsaṃgatī anupapanne jīvatvāvasthānirūpaṇaṃ cet 
pādakṛtyaṃ phalādhikaraṇāsaṅgatiḥ | na ceśvaro jīvāvasthā tasya brahmaṇi kalpitasya 
jīvādhyastatvāt | paramātmanirūpaṇam pādakṛtyaṃ cet svapnārthānāṃ 
jīvakartṛkatayā mithyātvoktiriha na saṅgacchate | pūrvapakṣaścānupapannaḥ 
mithyātvasya siddhāntakaraṇāyogāt | mithyātvaṃ hyārambhaṇādhikaraṇe 
kṛtsnaprapañcasya samarthitam | yadā viyadāderapi mithyātvasiddhiḥ tadā 
kaimutyasiddhaṃ svapnārthamithyātvamityadhikaraṇavaiyarthyam | viyadādīnāṃ 
vyāvahārikasatvatvamasti svāpnārthānaṃ tadapi nāsti vyavahāravisaṃvādāt iti 
viyadādivailakṣaṇyapratipādanārtho'yamārambha iti cenna | vyavahāravisaṃvādasya 
prabodhasamaye sarvalokasampratipannatvāt |

vaidharmyācca na svapnādivat ityatra tadvaiṣamyasyoktatvācca 
śrutivākyakṛtasatyatvaśaṅkāvyudasanārthaṃ ārambha iti cenna - sūtra##-
sarvalokāśrayatvādibhiḥ svarasapratipannamīśvarasṛṣṭṛtvaṃ na bādhitavyam | 
īśvarasṛṣṭatvasya vyāvahārikasatyatvanivṛtyavirodhāt | 
upāsanāviśeṣapratiparāvaradevatāprasādalabdhānāṃ svapnānāṃ 
brahmadattopādhidṛṣṭānāmapi vyāvahārikasatyatvanivṛttestvadiṣṭatvāt | 
vyāvahārikasatyatvābhāvaḥ sādhyaścet jīvakartṛtvāśrayaṇamapi viruddham 
jīvakartṛkaghaṭādīnāmiva vyāvahārikasatvatvaprasaṅgāt | 
jīvasraṣṭṛtvasyāntimasūtradvayavyudastatvācca jīvasya mukhyaṃ sraṣṭṛtvaṃ 
vyudastam sukhādyavabhāsamūlādṛṣṭakartṛtvādaupacārikaṃ kartṛtvamiti na 
virodha iti cet jīvādṛṣṭamūlānāṃ dehendriyāsargādīnāmiva 
vyāvahārikasatyatvaprasaṅgāt jīvādṛṣṭamūlatve'pi 
dehasargādīnāmīśvarādhīnatvamasti iti 



cet tādṛśamīśvarādhīnatvaṃ svāpnārthānāmapyasti tadadhīnatvasya 
bhavadanumatatvācca | sarvadeha-sarvakālavarti-sarvajantudṛṣṭa##-
paramaiśvaryamīśvarasya na syāt | ubhayavidhaprapañcasyāpi pratītisatvamaviśiṣṭam | 
bādhasyāśutaratvavilambau hi vaiṣamyam |

evaṃ jīvānāṃ sākṣāt svapnārthakartṛtvābhāvasya mithyātvādupayuktasya 
sūtritatvādeva sūtrakāreṇa mithyātvasya niṣedhyatvamavagamyate | sūcakaśceti 
viruddhasūtrapraṇayanācca viruddhatvaṃ vakṣyāmaḥ | ato hyasmin sādhye 
sūtrāṇyupayuktāni syuḥ na tvanupayuktaviruddhāni | tadeva sādhyaṃ bhavitumarhati | 
īśvarasya sraṣṭṛtvaṃ pūrvapakṣayuktiścet putrādayaśceti sūtrāśo niṣphalaḥ | 
putrādisraṣṭṛtvasya jīveṣu sambhavataḥ īśvarasādhakatvāyogāt | māyāśabdasya 
mithyātvavācitvābhāvācca | akṣarānanuguṇatvaṃ sūdhakaśceti sūtraṃ ca viruddham | 
mithyātvavirodhitvādarthakriyāyāḥ sūcyasyeva pāramārthyaṃ na sūcakasyetyabhiprāya iti 
cenna - aśābdatvāt |

utsūtrābhiprāyakalpane ca śrutiviruddhakalpanāyogāt 
parābhidhyānāttirodhānanivṛttiriti yojanāyāṃ adhyāhāravyutkramānvayau sphuṭatarau | 
so'pīti tirobhāvaparāmarśaścāyuktaḥ tirobhāvaśabdasyāprakṛtatvāt | tirohinamiti 
nirdiṣṭe tirodhānarūpadhātvarthamātrasya taditi parāmarṇārhasya sa iti 
parāmarśāyogyatvācca pulliṅgapadeṣu prayukteṣu kasyacidartha ucitaḥ parāmarśanīyaḥ 
| śrutivākyañca nirūpyam | na bhavantīti śrutirmukhyā | tadanurodhena sṛjatirbhākta iti 
vā bhavatāṃ nirvāhaḥ | sṛjaterbhāktatvaṃ sthitam | pūrvavākyamapi viphalaṃ 
lokaprasiddhatvāt svāpnamithyātvasya | aprāpte hi śāstramarthavat | ato vaiyarthya 
bhāktatvābhyāṃ vākyadvayamapi dustaram |

mithyābhūtaṃ svapnārthajātamanūdya bhāktena sṛjātinā jīvādṛṣṭamūlatvaṃ 
pratipādyata iti vākyaikatvamiti cenna - uddeśyaviśeṣaṇabhūtamithyātvānurodhena 
upādeyavacanasvārasyabhaṅgasya nyāya - vidāmanamimatasvāt 
ubhayamukhyatvasambhave'nyatarāmukhyatvāśrayaṇānupapatteśca | na ca na bhavanti iti 
jāgaritānubhūtārthābhāvapraḥ prabodhe dṛśyānāṃ rathādīnāṃ svapnasamaye 
vidyamānatvāt | na ca svapnārthānāṃ prākkālīnābhāvaparaḥ | svapnakalpitānāṃ 
pūrvamabhāvasya lokasiddhatvāt | na ca na bhavantīti svapnajāgraddṛṣṭānāṃ 
anyonyābhāvoktaḥ lokaprasiddhatvādeva |



ataḥ svāpnārthānāṃ prasiddharathādibhāvapratiṣedhena  tadvaijātyaṃ pratipādyate | tena 
tadekānubhāvyatvatattatkālāvasthāyitvarūpaṃ vailakṣaṇyamuktaṃ syāt | ato 
vailakṣaṇyaviśiṣṭaṃ īśvarasṛṣṭatvaṃ pratipādayiṣitamiti vākyaikatvamavaiyarthaṃ 
abhāktatvaṃ nyāyavirodhaśca bhavati | tasmānmithyātvasamarthanaparatve 
śrutisūtravirodho durnivāraḥ |



tadabhāvādhikaraṇam || 2 ||

suptigamanahetutvaṃ śivasyaiva 

nanu svapnakāraṇatvamīśvarasyāstu suptihetutvaṃ kasyopapadyate  tatsuptau sthūla##-
prapañcavismṛtiḥ keno'tpadyate  iti śaṅkāyāmadhikaraṇāntaraṃ darśayati | 

jīvasya rājasādṛśya pratipādanam 

|| 147 || tadabhāvo nāḍīṣu tacchruterātmani ca || 7 ||

pūrvamatra svapnāvasthāṃ vicāryaṃ tatkartṛtvaṃ tatkṛtakarmānusaraṇena 
paraśivasya brahmaṇaḥ prasādhya idānīṃ suṣuptyavasthākartṛtvaṃ 
tajjīvaniyāmakatvañca tasyaiveti nirṇīyate | jāgratsvapneṣvahaṃmamatvādinā 
śarīrendriyādyamimānavān śārīraḥ suptyavasthāyāṃ tadabhāvassan tasya  
śarīrendriyādyabhimānasyābhāvo yasya saḥ dehābhimānarahitassan nāḍīṣu cātmani ca 
cakārāt hṛtpuṇḍarīke śete | nāḍīhṛtpuṇḍarīkādiprākārapraveśadvārā 
tatpuṇḍarīkāvacchinnaśivacicchaktyaṃśabhūtaguṇatrayasamaṣṭyātmakatamaḥ##-
nāḍīṣu supto bhavati | nāḍībhyaḥ pratyavasṛpya purītati śete | purītataḥ pratyavasṛpya 
sati śete | sati sampadya na viduḥ sati sampadyāmaha iti śrutau nāḍīpurītadvārā śārīrasya 
purītadavacchinne sarvādhiṣṭhānaparaśivabrahmaghoratamasvarūpapradhāne 
suṣuptyavasthāyāṃ śayanaśravaṇādityācakṣyate | tacchratyarthastu jīvākhyo rājā 
jāgratsvapnaprapañcayoḥ svarāṣṭrayoḥ sañcaran kāraṇaśarīrākhyasvapuraṃ 
kāraṇaśarīrākhyasvapuraṃ praviśya tato nāḍīḥ praviśati nāḍībhyo nirgatya 
hṛdayapuṇḍarīkaṃ praviśati tatpuṇḍarīkānnirgatya tadavacchinnabrahmasānnidhye 
tadghoraśaktyātmakatamaḥpradhānaprāsāde śete |

atha yatraitatsuptaḥ samastaḥ samprasannaḥ svapnaṃ na vijānāti | āsu tadā nāḍīṣu supto 
bhavati iti | tathā atha yadā suṣupto bhavati yadā na kasyacana veda hitā nāma nāḍyo 
dvāsaptatisahasrāṇi hṛdayātpurītatamabhipratiṣṭhante tābhiḥ 



pratyavasṛpya purītati śete iti yatraitatpuruṣaḥ svapiti nāma satā saumya tadā sampanno 
bhavati | iti | suṣuptikāle sakale vilīne tamo'bhibhūtaḥ sukharūpameti karṇikāyāṃ svapnaḥ 
liṅge suṣuptiḥ padmatyāge turīyā - 

jāgratsvapneṣu jīvastu rāgadveṣādisaṅkulaḥ |
suṣuptau tadabhāvācca jīvaśśaṅkaratāṃ gataḥ || 

ityādiśrutismṛtiṣu jīvasya suṣuptau dvāsahasrasaptatināḍīṣu 
tanmūlabhūtapurītannāḍyāṃ hṛdayapuṇḍarīke brahmaṇi tamaḥ pradhāne ca 
śayanopadeśāt yathā brīhibhiryajeta yavairvā yajeta ityādivat vikalpo  vā samuccayo vā iti 
sandihyate | atha yadā suṣuptau bhavati iti śrutāvasya jīvasya 
svahṛdayapuṇḍarīkaprāsādaśāyitvavyapadeśāttasyaiva  suptikartṛtvaṃ sūcitam | 
liṅge suṣuptiḥ satā saumya tadā sampanno bhavati ityādiśrutiśateṣu tasya tatra 
tadīśvaraprāptimattatvamigi yattadayuktam |

brahmavidāpnoti param na sa punarāvartate ityādiṣu īśvaraprāptānāmapunarāvṛtti##-
tadīśvarāvacchinnatamaśśaktivilīnatvamiti yatadanupapannam - 
tamaḥprakāśavatsvaprakāśasya jñānātmakasya brahmaṇastamorūpajñānaśakteḥ 
parasparavirodhasvabhāvatvāt ekamevādvitīyaṃ brahma eka eva rudro na dvitīyāya tasthe 
ityādibahuśrutivirodhācca |

nanu āgamanaprayojanatve tulyakāryatayā yugapadanekasyānavṛttyayogāt 
kāryabhedāvagamakatvena prāsādakhaṭvāparyaṅkānāmiva kāryabhedāt 
samuccayavidhitvamāśritya vrīhibhiryajate ityatra puroḍāśaniṣpādanaprayojanavat 
suptiprayojanakatvena kadācinnāḍīṣu kadācit hṛdaya puṇḍarīke paramātmani ca tasya 
tatra śayanamiti cedasamañjasaṃ mukhyavidhyabhāvahetutvena anavasthāprasaṅgāt | 
ataḥ svahṛdayapuṇḍarīka eva suptau sthitiriti prāpte pracakṣmahe - || tadabhāva iti ||



suṣuptikāle sakale vilīne tamobhibhūtassukharūpameti | ityādi##-
nāḍīṣu purītati ātmani ca bhavatītyeṣāṃ sthānānāṃ samuccayo nirṇīyate | kutaḥ  
tacchruteḥ tasya sthānatrayavidhāyakaśrutidarśanāt | tasmāttasya suptau 
hṛtpuṇḍarīkāvacchinnaśivatattvaprāptisambhave'pi tamorūpapāśaśaktiviśiṣṭatayā 
tatprāpteranupapannatvāt punaḥpunarāgamanamupapadyate | na sa punarāvartate iti 
śratīnāṃ parameśvaradhyānadhāraṇādyupāsanajñānadvārā 
pāśavicchedalakṣaṇapūrvakamuktajīvaparatvādavirodhaḥ | jīvasya 
gamanāgamanavelāyāṃ tatpāśaśaktyā svajñānatirohitatvasambhavāt 
suptigamanahetutvamapi śivasya spaṣṭamupadiṣṭam | ata eva 
pradhānakṣetrajñapatirguṇeśaḥ saṃsāramokṣasthitibandhahetuḥ yato vā imāni bhūtāni 
jāyante ityādau sṛṣṭi-sthitilayāvirbhāva-tirodhānātmaka##-
tejastimiravatpāśaśaktiparameśvarayoḥ na parasparavirodhaḥ 
śrutiyuktyanuhavasiddhatvāt svādhīnaśaktatvāt svajanyatvācca | samastasākṣiṃ tamasaḥ 
parastāt vijñānaṃ cāvijñānaṃ ca | matyaṃ cānṛtaṃ ca satyamabhavat ityādiśrutiṣu  
avirodhatayā tamaḥparatva-tamodhiṣṭhānatva##-
saudhapraveśavirodhavannāḍyādipraveśastu mūlājñānatamaśśaktiviśiṣṭatayā 
parameśvarasānnidhyapraveśāpratiyogīti siddham | atassuptau tūlājñānāpannasya jīvasya 
mūlājñānāvacchinnahetudvārā nāḍyādimārgeṇa jāgratsvapnāyāsaśamanāya śiva eva 
svasānnidhye niveśya svānandaniveśaṃ  dadātīti niścīyate |

nanu parameśvaro hi jīvasya svasānnidhye paramānandapradassyāttathāpi 
punaḥprabodhakāle puṇyāpuṇyaphalabhogārthaṃ śārīrasyaiva svātantryeṇa 
punarāgamanamastu ityāśaṅkāyāmāha - 

|| 148 || ataḥ prabodho'smāt || 8 ||

yato brahmaiva sākṣātsuṣuptisthānaṃ ataḥ asmāt brahmaṇaḥ eṣāṃ jīvānāṃ prabodho 
nirdiṣṭaḥ | sa ta āgamya na vidussata āgacchāmahe iti ityādiśrutiśravaṇāt |



tasmājjīvasya na svataḥ prabodhakartṛtvam | suptyavasthānantaraṃ hṛdayapuṇḍarīke 
prabhāsamānajyotirmayaliṅge parabrahmaṇi māyapāśāvacchinnaśayano jīvaḥ 
prabodhaḥ prakṛṣṭo bodho yasya saḥ - śarīrendriyādyabhimānaviśiṣṭassan 
punarutthāya jāgratprapañcākhyarāṣṭradarśanāya 
hṛdayapuṇḍarīkapurītannāḍīprākāradvārā śarīrākhyapurādbahirgacchati | sa yadā 
prabudhyate yathāgnerjvalataḥ sarvā diśo visphuliṅgāḥ pratiṣṭheran evameva 
tasmādātmanassarve prāṇā yathāpatanaṃ pratiṣṭante prāṇebhyo devāḥ devebho lokāḥ iti 
śrutireṣātra bhagavatā spaṣṭamupadiṣṭā | sa ta āgaya iti śrutyā samuccaya 
evāṅgīkartavyaḥ | vikalpapakṣe ca aṣṭau doṣāḥ iti śrīkaṇṭhaśivācāryaiḥ uktam | yadā 
jīvo nāḍīṣu śete tadā purītadbrahmavākyayoḥ prāptaṃ prāmāṇyaṃ parityajeta aprāptaṃ 
cāprāmāṇyaṃ svīkriyeta | yadā punaḥ purītadbrahmaṇoḥ śete tadā 
purītadbrahmavākyayoḥ pūrvaṃ tyaktaprāmāṇyaṃ svīkriyeta pūrvasvīkṛtaṃ 
cāprāmāṇyaṃ parityajyeta evaṃ prāpte - 

aṣṭau doṣāḥ 

parityāgaḥ aprāptasvīkāraḥ parityaktasvīkāraḥ svīkṛtaparityāgaśca iti doṣacatuṣṭayam | 
purītadbrahmavākyakoṭau tathā nāḍīvākyakoṭau ca doṣacatuṣṭaye yojite sati aṣṭau doṣāḥ 
bhavanti | ato na vikalpapakṣa iti siddham |

nāḍyādīnāmekārthatvāt brīhiyavādīnāmiva vikalpa iti pūrvapakṣayuktiṃ pare vadanti | 
paramparayaikaprayojanatve samuccayassyāditi nirapekṣatvapratītireva vivakṣiteti tairapi 
vaktavyam | tāsu tathā bhavati | yathā suptaḥ svapnaṃ na kañcana paśyati | athāsmin 
prāṇa evaikadhā bhavati tābhiḥ pratyavasṛpya purītati śete iti nāḍyādisamuccayaśca 
śrutyā pradarśyata iti siddhāntayuktiruktā | tatra nāḍīnāṃ 
pratyavasarpaṇamārgatvamātraṃ pratipannamiti tāsāṃ suṣuptisthānatve 
samuccayāpratīteḥ tadanādaraḥ | nāḍīpurītatorjīvādhāratvavyapadeśaḥ | 
tadupādhyādhāratayā brahmādhāratvaṃ nāma brahmātmakatvamiti cāyuktam | 
suṣuptyutkrāntyorbhedena iti sūktitvāt vaiyadhikaraṇyaśrutīnāmasvārasyācca |

nanu yatraiṣa etatsuptau ya eṣa vijñānamayaḥ puruṣastadaiṣa prāṇānāṃ vijñānena 
vijñānamādāya eṣo'ntarhṛdaya ākāśastasmin śete iti purītati śete iti ca śrutyoḥ 
kathaṃ na virodhaḥ  atra ākāśe paramātmanīti pare tathāpi hṛdaya iti 



vacaḥ purītacchayanena viruddham | ataḥ 
ākāśaśabdavācyapurītadākhyadharmyaikyādavirodha iti vācyam | 
hṛdayaveṣṭanamānaṃ purītat | tacca hṛdayādhāraḥ | ato na virodha ityanye | 
taccāyuktam - hṛdayānnāḍībhiḥ pratyavasṛpya purītati śayanasya hṛdi 
śayanasya ca virodhāt |

anye tu svape tāntaryāmikaḥ paramātmānaṃ upaiti iti vadanti | taccāyuktam - 
antaryāmiṇa īśvarādvyatiriktasyaiva paramātmanaḥ prāmāṇikatvāt prājñenātmanā 
sampariṣvaktaḥ iti śrutivirodhācca | tasmātpūrvoktaṃ samañjasam |



karmānusmṛtiśabdavidhyadhikaraṇam || 3 ||

suṣuptau saṃsaran jīvaḥ paraśivākhyaṃ jyotirliṅgaṃ upasampadya āśvastaḥ 
punarbhogāyottiṣṭhati 

nanu pūrvadinīyā eva jīvāssuptidaśāyāṃ sūkṣmāvasthāpannāntaḥkaraṇaviśiṣṭatayā 
hṛtpuṇḍarīkāvacchinne jyotirliṅge līnāssantaḥ uttaradineṣu 
sthūlāvasthāpannāntaḥkaraṇāvacchinnatayā tadabhivyaktāḥ bhavanti vā  uta 
pūrvadinīyāntaḥkaraṇāvagatajīvānāṃ sarvātmanā suṣuptyavasthāyāṃ 
brahmaṇyātyantikalaye satyabhimānāntaḥkaraṇayogāḥ tadabhimānajīvāḥ utpadyante vā  
ityāśaṅkāyāṃ adhikaraṇāntareṇa nirṇayamāha - 

|| 149 || sa eva tu karmānusmṛtiśabdavidhibhyaḥ || 9 ||

yastu  pūrvadine suptidaśāyāṃ hṛdayapuṇḍarīkāvacchinnajyotirliṅgātmakaparaśive 
līnaḥ sa evottaradine sthūlāntaḥkaraṇāpannatayābhivyakto bhavati | kutaḥ  || 
karmānusmṛtiśabdavidhibhyaḥ || pūrvadine kṛtasya śrotriyasya cāśrotriyasya 
karmaṇaḥ asmin dine smaraṇāt tu iha vyāghro vā siṃho vā iti śrutiśravaṇāt 
jyotiṣṭomena svargakāmo yajeta ityādividhivākyāccetyetebhyo hetubhyaḥ ityucyate | 
pratidinaṃ bhinnabhinnajīvāṅgīkāre anyasya jyotiṣṭomakartṛtvaṃ anyasya 
tadbhokttṛtvamiti svargakāmasya jyotiṣṭomavidhāyakavākyaṃ apramāṇaṃ syāt | ta iva 
vyāghro vā siṃho vā ityārabhya yadyadbhavanti tattadā bhavanti iti vākyaṃ apramāṇaṃ 
syāt tasya vākyasya pūrvadinīyānāmeva jīvānāṃ suptidaśāyāṃ 
sūkṣmarūpāntahkaraṇaviśiṣṭānāṃ uttaradineṣu sthūlāntaḥkaraṇaviśiṣṭatayā 
abhivyaktiriti nirdiśyate | nocetpūrvadinānubhūtakarmaṇo'smindine smaraṇaṃ na syāt 
anyenānu bhūtasyānyena smaraṇāsambhavācca | yatraitatpuruṣasvapiti nāma satā saumya 
tadā sampanno bhavati iti śrutirevātra viṣayaḥ | kiṃ supta eva prabodhasamaye uttiṣṭhati uta 
anya iti sandihyate |



brahma veda brahmaiva bhavati na sa punarāvartate yathā nadyaḥ ityādi śrutiśateṣu 
brahmabhāvāpannasya punarāvṛttipratiyogitvavyapadeśāt | satā saumya tadā sampanno 
bhavati ityatra brahmaprāptānāṃ suptānāṃ kathaṃ punarāvṛttirupapadyate  sarveṣāṃ 
jīvānāṃ suptiprabodhadarśanāt utthito'nya eva tī prāpte'bhidhīyate |

sa eva tvityatra tu śabdaḥ pakṣaṃ vyāvartayati | sa evottiṣṭhati | kutaḥ  || 
karmānusmṛtiśabdavidhibhyaḥ || karma tāvat suṣuptena pūrvakṛtaṃ puṇyapāparūpaṃ 
tattvajñānāt prāk tenaiva bhoktavyam | anusmṛterapi | ya evāhaṃ suptaḥ sa eva 
prabuddho'smi iti śabdo'pi suptaprabuddha sa eveti darśayati | ta iha vyāghro vā siṃho 
vavṛko vā varāho vā kīṭo vā pataṅgo vā daṃśo vā maśako vā yadyadbhavanti tadā 
bhavanti iti vidhayaśca mokṣārthāḥ | suṣuptasya muktatve'narthakāsyuḥ | na cāsau 
sarvoṣādhivinirmuktaparaśivatvaṃ prāptaḥ tadyatraitatsuṣuptaḥ iti suṣuptaṃ prakṛtya 
nāhaṃ khalvayamevaṃ sampratyātmānaṃ jānātyayamahamasmīti no evemāni bhūtāni | 
vināśamevāṣīto bhavati nāhamatra bhogyaṃ paśyāmi iti śrutiśravaṇāt | muktasya ca 
parañjyotirupasampadya svena rūpeṇābhiniṣpadyate | sa tatra paryeti jakṣat krīḍan 
ramamāṇaḥ sa svarāḍ bhavati tasya sarveṣu lokeṣu kāmacāro bhavati sarvaṃ hyapaśyaḥ 
paśyati sarvamāpnoti sarvaśaḥ iti kalyāṇavibhūtiṃ prāptānāṃ kailāsavāsināṃ sālokya 
sāmīpya-sārūpyasiddhānāṃ sarvajñatvādiparameśvaradharmāḥ śrūyate | 
atassuṣuptaḥ saṃsaranneva āyastasarvakaraṇo jñānabhogādyaśakto viśramasthānaṃ 
paraśivākhyaṃ jyotiliṅgaṃ upasampadya āśvasvastaḥ punarbhogāyottiṣṭhati |



mugdhādhikaraṇam || 4 ||

suṣuptyavasthā mūrchāvasthayoḥ parasparavailakṣaṇyakathanam 

śarīratrayeṣvasthātrayaṃ śrutiyuktyanubhavārūḍhamapi suṣuptisadṛśatayā 
mūrchāvasthā kācidadṛṣṭā | tasmātsā tadvilakṣaṇā tadantarbhūtā veti śaṅkāyāṃ 
adhikaraṇāntareṇa suṣuptyavasthāmūrchāvasthayoḥ parasparavailakṣaṇyamāha - 

|| 150 || mugdhe'rdhasampattiḥ pariśeṣāt || 10 ||

mūrchāvasthāyāṃ hṛtpuṇḍarīkavacchinnajyotirliṅge brahmaṇi 
dehādyabhimānaviśiṣṭasya jīvasyārdhasampattirardhalaya eva | na tu suṣuptidaśāyāmiva 
sarvātmanā tadabhimānalayaḥ | mūrchitasya puruṣasya 
bāhyapadārthajñānābhāve'pyāntaraduḥkhānubhavasandhānasya vidyamānatvena 
dehādyabhimānasyāpi leśato hyaṅgīkartavyatvāt | tathā ca pariśeṣāt 
avasthātrayavilakṣaṇatvāt mūrchāvasthā bhinnaiva | pūrvatra 
suptajīvaprakāratvamabhidhāyedānīṃ mugdhamadhikṛtya cintyate | mūrchitaḥ puruṣa iti 
loke sarvānubhavadṛṣṭatvānmūrcheti kācidavasthā vidyate | tadavasthā 
suṣuptyādiṣvanyatamā na veti viśayaḥ |

avasthāntarakalpane mānābhāvāt suṣuptyādīnāmanyatamāvasthāyāmeva 
mūrchāprasidhyupapatteḥ iyamanyatamāvasthā iti prāpte pracakṣmahe |

mugdhe puruṣe yā avasthā sā maraṇāyārdhasampattiḥ kutaḥ  || pariśeṣāt || na 
tāvatsvapnajāgarau jñānābhāvāt | nimittavairūpyādākāravairūpyācca na suṣuptimaraṇe | 
nimittaṃ hi mūrchāyā abhighātādiḥ | pāriśeṣyāt maraṇāyārdhasampattirmūrchā | 
maraṇaṃ hi sarvaprāṇadehasambandhoparatiḥ |

kiñca - nimittavairūpyātsuṣuptivyāvṛttiḥ ākāravairūpyānmaraṇavyāvṛttiḥ na 
suṣuptimaraṇetyukterāsannatayā suṣuptimaraṇayormadhyasthatvātpāriśeṣyamuktam | 
paścānmaraṇāntarbhāvaśaṅkāyāmākāravairūpyaṃ vivṛtam |



suṣuptau prāṇo bhūyiṣṭhamupapadyate mūrchāyāmalpaḥ kiñcidupalabhyate mṛtau na 
kiñcidapi | bāhyavāyunā bhūyiṣṭhamāpyāyitassuṣuptau mūrchāyāṃ kiñcidāpyāyita 
anāpyāyitasya prāṇasyopalambhānarhatvāt |

anye tu mūrchitaḥ kiṃ maraṇāva paramātmānamabhisampannaḥ  uta svāpne tasminvilīnaḥ  
uta prakārāntaragataḥ iti vicāramācakṣate |

jāgradādiṣvanyatame tvekavicārāntarbhāvāt pṛthakkaraṇe phalābhāvāt dvedhā vicāra 
ucitaḥ | vicārasya paramātmaparyantatvañca vihitam | 
tasmātsūkṣmaprāṇadehasambandhāvasthitirmūrcheti nirṇīyate |



ubhayaliṅgādhikaraṇam || 5 ||

parabrahmaṇaḥ śivasya mūrtāmūrtobhayaliṅgatvapratipādanam 

pūrvatra tvaṃpadārthavācyasya jīvasya 
paramātmajñānanirodhakamahāghorasaṃsārottāraṇahetubhūtavairāgyodayārthaṃ 
sūtrakāreṇa tasya jāgratsvapnasuṣuptimugdhotkrāntyavasthāṃ nirūpya 
tatkarmānusaraṇenaiva īśvarasya tatkartṛtvanirūpaṇāt tatpadārthaḥ paramātmā 
kīdṛśaḥ  sāvayavo vā  niravayavo vā  ityāśaṅkāyāṃ tallakṣaṇamadhikaraṇāntareṇa 
nirūpayati - 

|| 151 || na sthānato'pi parasyobhayaliṅgaṃ sarvatra hi || 11 ||

parasya jagatkāraṇasya śivasya ubhayaliṅgaṃ bhāvapradhāno nirdeśaḥ | 
ubhayaliṅgatvaṃ nāma liṅgarūpeṇa  śivabhaktagātreṣu kāśī##-
deva-manuṣyādisarvaśarīrāntaryāmitayā mūlādhāra-hṛdaya##-
sālokyāditrividhāpavargātmakakalyāṇavibhūtyarthaṃ dharmārtha-kāma##-
niravayavasvabhāvatayā nikhilajagadvyāpakatvañca nirdiṣṭam | atastasya tadubhayaṃ 
svābhāvikameva |

kecit - parasya nirgu'niravayavatvamātraṃ svābhāvikaṃ 
satyasaṅkalpatvādisaguṇatvamāgantukaṃ ubhayorekatra virodhāt 
mandabuddhīnāmupāsanārthaṃ mithyābhūtasaguṇatvamaupādhikabhedenāṅgīkartavyam 
iti vadanti | tanmataṃ nirākaroti || na  sthānata iti || upādhitaḥ saguṇatva##-
pratipādanāttasyobhayaliṅgatvaṃ svābhāvikameveti nirdiśyate | rudro vā eva 
yadagnistasyaite tanuvau ghorānyā śivānyā iti yā te rudra 



śivā tanūraghorā pāpakāśinī | tayā nastanu vā śantamayā giriśantābhicākaśī hi | 
somā rudrā yuvametānyasmai viśvā tanūṣu bheṣajāni dhattam | avaśyataṃ muñcatam 
ityādinā vedeṣu ākāśaśarīraṃ brahma śāntisamṛddhamamṛtam ityādinā vedānteṣu 

antararliṅgadhāraṇam 

ādhāre kanakaprakhyaṃ hṛdaye vidrumaprabham |
bhrūmadhye sphaṭikacchāyaṃ liṅgaṃ yogī vibhāvayet ||

liṅgadhāribrāhma'lakṣaṇam 

mukhe mantraṃ hṛdi dhyānaṃ mastake liṅgadhāraṇam |
rudrākṣañca śikhā bhasma tadvai brāhmaṇalakṣaṇam ||

ityādiṣu smṛtiṣu bāhyaliṅgadhāraṇañcopadiṣṭam 

antardhāraṇaśakto vā hyaśakto vā dvijottamaḥ |
saṃskṛtya guruṇā dattaṃ śaivaṃ liṅgamurasthale ||

dhāryaṃ vipreṇa muktyarthaṃ evaṃ vedeṣu gīyate |
tasmātsthūle ca sūkṣme ca śivaliṅgaṃ cidātmakam |
dhārayetsatataṃ bhaktyā bhavabandhavimuktaye ||

ityādinā śivāgameṣvapi tadubhayasya samānatvena svābhāvikatayā bahudhā 
prapañcitatvāt ardhajaratīnyāyavadaprasiddhatvāt pakṣaikatvamayuktam | ataḥ 
ubhayavidhivalādubhayasiddhiḥ iti nyāyena tasmobhayaliṅgatvaṃ niṣpratyūhameva |

parameśvarasya daharopāsyatvasamarthanam 

taittirīye - 

daharaṃ vipāpmaṃ paraveśmabhūtaṃ yatpuṇḍarīkaṃ puramadhyasaṁstham |
tatrāpi daharaṃ gaganaṃ viśokastasminyadantastadupāsitavyam ||

iti parameśvarasya daharopāsyatvaṃ vidhāya saḥ kaḥ ityāśaṅkāyā - 

yo vedādau svaraḥ prokto vedānte ca pratiṣṭhitaḥ |
tasya prakṛtilīnasya yaḥ parassa maheśvaraḥ ||



iti tatropāsyo maheśvara iti spaṣṭamupadiśya tadbhaktavariṣṭhatvena dṛṣṭāntatayā 
sahasraśīrṣaṃ devaṃ ityanuvāke nārāyaṇahṛdayāvacchinnaśivopāsanaṃ pradarśya 
nidhanapataye namaḥ ityādinā tasya sarvātmakatvamabhidhāya etatsomasya sūryasya 
sarvaliṅgaṃ sthāpayati pāṇimantraṃ pavitram iti bāhyābhyantarabhedena tasya 
mūrtā'mūrtatvavyapadeśāt |

kiñca - kaivalye hṛtpuṇḍarīkaṃ virajaṃ viśuddhaṃ ityārabhya umāsahāyaṃ 
parameśvaraṃ prabhuṃ dhyātvā munirgacchati bhūtayoniṃ iti vālāgramātraṃ 
hṛdayasya madhye viśvedevaṃ jātavedasaṃ vareṇyaṃ ityatharvaśirasi 
aṃguṣṭhamātraḥ puruṣo jyotirivādhūmakaḥ iti kaṭhavalyāṃ athāsmin brahmapure 
daharaṃ puṇḍarīkaṃ veśma daharo'sminnantara ākāśastasminyadantastadanveṣṭavyam iti 
chāndogye eṣo'sau paramo haṃso bhānukoṭiprakāśo yenedaṃ vyāptaṃ tasyāṣṭadhā 
vṛttirbhavati pūrvadale puṇye matiḥ liṅge suṣuptiḥ iti hṛdayāntarvrtinaḥ 
parabrahmaṇaśśivasya liṅgarūpatvaṃ spaṣṭamupadiṣṭam | jyotirliṅgaṃ bhruvormadhye 
nityaṃ dhyāyetsadā yatiḥ iti sāmaśākhāyāṃ liṅgaṃ brahmaiva kevalam iti 
sāmarudrasūkte darśanāt parasya sāvayavatvaṃ niravayavatvaṃ ubhayātmakatvaṃ vā  

kiñca - sarvajīvāntaryāmitvena jīvakṛtapuṇyāpuṇyaphalabhoktṛtvaṃ ca yuktaṃ 
na vā  iti sandihyate |

ubhayātmatvapratipādanam 

ubhayavidhibalādubhayasiddhaḥ iti nyāyena śivasya parabrahmaṇaḥ 
mūrtā'mūrtatvamaśrautamiti cettadayuktam | acakṣuḥ śrotraṃ tadapāṇipādaṃ nityaṃ 
sargavataṃ susūkṣmam aprāṇo hyamanāśśubhraḥ ākāśavatsarvagato nirañjanaḥ 
niṣkalaṃ nirguṇaṃ śāntaṃ niravadyaṃ nirañjanaṃ aśabdamasparśamarupamavyayaṃ 
ityādiśrutikadambeṣu tasya mūrtatvasya niṣiddhatvāt mūratve vyāpakatvābhāvāt 
jīvadrāga-dveṣa-sukha-duḥkhānubhāvaprasaṅgāt śīryata iti śarīraṃ iti 
vyavasthādarśanāt svecchādhīnavigrahatvepyapuruṣārthatvasambhavācca 
ardhajaratīnyāyavedakasya parasyobhayadharmatvaṃ sambhavati | yasyātmā śarīraṃ yo 
rudro'gnau ityādiṣu sarvāntaryāmitva sarvaśarīratvañcopapannamiti cettadanupapannam ##-
tattatsambandharūpapuruṣārthadyotanācca neha nānāsti 
ityādiśrutiṣvadvitīyatvavyavasthāpanena brahmabhinnajīveśvarādiprapañcasya 
mithyātvasya arthātsiddhatvāt rajvāropitasarpavatkālatraye'pi pāramārthikatvena 
sāvayavatvasarvajñatvādidharmāvacchinneśvaro nāstīti prāpte pracakṣmahe - a 
sthānato'pīti | 



hikāreṇa pūrvapakṣaṃ nirasyati | na sthānato'pi parasya iti | na māheśvarādi##-
granthaḥ  sambhavati kutaḥ  ubhayaliṅgaṃ sarvatrā yatassarvatra 
śrutismṛtyāgamapurāṇādiṣu tasyobhayaliṅgatvaṃ 
mūrtā'mūrtobhayātmakatvamupadiśyate | atastasya bāhye kāśī-śrīśaila##-
mūlādhāra-hṛdaya-bhrūmadhya-brahmarandhrādisthaleṣu 
jagadekakāraṇabhūtacidākāśarūpeṇa amūrtatvaṃ copapannam | taittirīyake ca daharaṃ 
vipāpaṃ ityādinā jyotirliṅgānusandhānarūpāntarliṅgadhāraṇaṃ etatsomasya sūryasya 
sarvaliṅgaṃ sthāpayati pāṇimantraṃ pavitram ityanena bāhyasīṅgadhāraṇaṃ 
copadiṣṭam | yaśchandasāṃ ṛṣabho viśvarūpaḥ chandobhyo'dhyamṛtātsambabhūva | 
sa mendro medhayā spṛṇotu | amṛtasya devadhāraṇo bhūyāsaṃ śarīraṃ me 
vicarṣaṇaṃ jihvā me madhumattamā karṇābhyāṃ bhūriviśruvaṃ | brahmaṇaḥ kośo'si 
medhayā pihitaḥ śrutaṃ me gopāya iti bāhyaliṅgadhāraṇaṃ satyātmaprāṇārāmaṃ 
mana ānandaṃ ya eṣo'ntarhṛdaya ākāśaḥ tasminnayaṃ puruṣo manomayaḥ amṛto 
hiraṇmayaḥ | antareṇa tāluke ya eṣa stana evālambate sendrayoniḥ yatrāsau keśānto 
vivartate | vyapohya śīrṣakapāle ityādinā ābhyantaraliṅgadhāraṇañca dṛśyate |

kiñca - saccatyaccābhāvāt niruktañcā'niruktañca vijñānaṃ cā'vijñānañca 
satyañcā'nṛtañca satyamabhavat iti mūrtā'mūrtatvamekasya tasyopadiṣṭam | 
tasyābhidhyānādyojanācattvabhāvādbhūyaścānte viśvamāyānivṛttiḥ iti 
śvetāśvatare tasyābhidhyānāt ityanenāntarliṅgānusandhānaṃ yojanāt ityanena 
bāhyaliṅgadhāraṇaṃ copadiṣṭam | 

liṅgadhāraṇasthānāni nirūpyante 

sarvānanaśirogrīvaḥ sarvabhūtaguhāśayaḥ |
sarvavyāpī ca bhagavān tasmātsarvagataḥ śivaḥ ||

ityanena śvetāśvatare |

mastake kandhare kakṣe kukṣau vakṣasthale'pi vā |
tathā pāṇitale vāpi praṇaliṅgaṃ dharetsudhīḥ ||

iti vacanāt bāhyaliṅgadhāraṇam | sarvabhūtaguhāśayaḥ ityādinā asyāntare'pyupadiṣṭam 
| 



tripuṇḍraṃ ye vinindanti nindanti śivameva te |
dhārayanti tu ye bhaktyā dhārayanti tameva te ||

iti bṛhajjābāle liṅgadhāraṇasya sarvātiśayatvaṃ manasi nidhāya tattulyatvaṃ 
tripuṇḍradhāraṇasyopadiśyate |

kiñca - kaivalyaśākhāyāṃ umāsahāyaṃ tamasaḥ parastāt ityatra umāsahāyaṃ 
ityādinā saguṇatvaṃ samastasākṣiṃ tamasaḥ parastāt ityādinā nirguṇatvaṃ 
caikasyopapadyate | sākṣī cetā kevalo nirguṇaśca iti śrutyantarapratīteḥ sākṣyātmakasya 
parasya nirguṇatvamupadiṣṭam | tathā smṛtāvaṣi  - 

śivaṃ praśāntamamṛtaṃ sarvajñaṃ sarvatomukham |
satyasaṅkalpasaṃyuktaṃ satyakāmaṃ sanātanam ||
mūrtā'mūrtātmakaṃ śuddhaṃ bhaktābhīṣṭaphalapradam ||

maṇikaṅkaṇakeyūramakuṭādivibhūṣitam |
nīlagrīvaṃ virūpākṣaṃ umāvāmāṅgabhāsitam ||

koṭipūryapratīkāśaṃ koṭikandarpasundaram |
paśupāśavinirmuktaṃ pañcakṛtyaviśāradam ||

iti paurāṇike  ca - 

tejobalaiśvaryamahāvabodhasuvīryaśaktyādiguṇaikarāśiḥ |
paraḥ parāṇāṃ paripūrṇakāmaḥ nirastaheyo nikhileśvaraśśivaḥ ||

ityādisakalasaduṇopetaṃ  śivākhyaṃ paramaṃ padaṃ parabrahmaiva 
śrutismṛtibhyastadubhayalakṣaṇamavagatam | 



kiñca - sadā sarvāntaryāmitayā vyavasthite'pi divyalīlāmaṅgalavigrahe'pi 
paramaśive svavaśīkṛtamāyikatvājjīvavanna kaścoddoṣakalaṅkaḥ | sambhogaprāptiriti 
cenna vaiśeṣyāt | sthityadanābhyāñca ityādiṣu parabrahmaṇaśśivasya 
akarmavaśyatvena doṣābhāve hyupadiṣṭaḥ eṣa ta ātmāpahatapāpmā vijaro 
vimṛtyurviśoko vijidhitso'pipāsussatyakāmassatyasaṅkalpasso'nveṣṭavyassa 
vijijñāsitavyaḥ ityādibahuśrutiṣu 

astikaścinmahādevo ramaṇīyaguṇākaraḥ |
sarvalokasya nirmātā paśupāśavilakṣaṇaḥ ||

samastakalyāṇamuṇātmako'sau svaśaktileśāddhṛtabhūtasargaḥ |
svabhāvasiddhobhayaliṅgasaṃjñaḥ pradhānakṣetrajñapatirmaheśaḥ ||

ityādiṣu tasya sarvāntaryāmitva-sarvamaṅgalaguṇākaratva##-
prākṛtajīvaviṣavatvamiti veditavyam ||

nanu śivasya parabrahmaṇaḥ svābhāvikamūrtā'mūrtatvavyapadeśe ghaṭākāśayoriva 
tayoranyonyabhedasya arthātsiddhatvāt ekamevādvitīyaṃ brahma eka eva rudro 
ityādibahuśrutivirodhassambhavatītyāśaṅkya nirākaroti - 

|| 152 || bhedāditi cenna pratyekamatadvacanāt || 12 ||

bimbatvaṃ pratibimbatvaṃ yathā pūṣaṇi kalpitam |
jīvatvamīśvaratvaṃ ca brahmaṇyekatra kalpitam ||

ityādinā smṛtipurāṇeṣu jīveśvarayoraupādhikabhedavatvāvagamāt tasya 
mūrtā'mūrtatvavidhāyakaśrutīnāmaupādhikabhedamātraparatvamevopapannam 
nocenmūrtā'mūrtabrahmaṇoḥ parasparabhedāditi cenna - 



|| pratyekamatadvacanāt  || dvaivāva brahmaṇo rūpe mūrtañcāmūrtameva ca 

acintyamavyaktamanantabodhaṃ śivaṃ praśāntamamṛtaṃ brahmayonim |
tamādimadhyāntavihīnamekaṃ vibhuṃ cidānandamarūpamadbhutam ||

ityādiśrutiśateṣvabhedatayā svābhāvikatvena tasya mūrtā'mūrtobhayaliṅgatvaṃ yato 
vyapadiśyate atastadviruddhasmṛtipurāṇasiddha-aupādhikabhedo nāṅgīkartavyaḥ |

kiñca - yaḥ pṛthivyāṃ tiṣṭhan ityādiṣu pratiparyāyaṃ sa ta 
ātmāntaryāmyamṛtaḥ ityantaryāmiṇaśśivasya tadgatadharmavatvamiti cettadasat | 
pṛthivyādyaṣṭamūrtitve'pi tadvilakṣaṇatvamevābhidhīyate samastasākṣiṃ tamasaḥ 
parastāt viśvādhiko rudro maharṣiḥ ityādiśrutidarśanāt |

nanu - sarvakarmā sarvakāmaḥ sarvagandhaḥ sarvarasaḥ ityādiśrutyā 
brahmaṇassāvayavatvaṃ saguṇatvameva mukhyamiti cet  - 
aśabdamasparśamarūpamavyayam ityādinā tasya niravayavatvaṃ nirguṇatvameva 
svābhāvikamiti kecit kecicca nirguṇatva-saguṇatvayorekapakṣe 
parasparaśrutivirodhaprasaṅgāt tadubhayagrāhyamiti vadanti | tasmādavyavasthā 
dṛśyate vinigamakābhāvāt | atastrayāṇāṃ madhye kimupapannamityākāṃkṣāyāmāha 
- 

|| 153 || api caivameke || 13 ||

api ca daivāṣa brahmaṇo rūpe mūrtañcā'mūrtameva ca iti 
sarvasaṃśayocchedakamukhyasiddhāntavidhāyakaśrutimātraṃ pramāṇamiti yat tanna | 
kutaḥ  evameke evaṃ sarvaśruti 



virodhena eke mukhyavaidikāḥ vāmadevāgastyādayaḥ parabrahmaṇaḥ 
śivasyobhayaliṅgatvaṃ vadanti | atastadeva grāhyam | siddhāntaśikhāmaṇau - 

sāṅkhyaṃ yogaḥ pāñcarātraṃ vedāḥ pāśupataṃ tathā |
etāni mānabhūtāni nopahanyāni yuktibhiḥ ||

vedāḥ pramāṇaṃ sarveṣāṃ sāṅkhyādīnāṃ mahāmate |
vedānusaraṇādeṣāṃ prādhānyamiti niścitam ||

pāñcarātrasya yogasya sāṅkhyasya ca mahāmune |
vedaikade"ṣavartitvaṃ śaivaṃ vedamayaṃ smṛtam ||

vedaikadeśavartibhyaḥ sāṅkhyādibhyo mahāmune |
sarvavedānusāritvāt śaivatantraṃ viśiṣyate || iti |

vāmadevasaṃhitāyāmapi - 

sarvātmakaśśivo'nantassarvavedāntasammataḥ |
mūrtā'mūrtātmako nityo niravadyo nirañjanaḥ ||

iti darśanādubhayaliṅgatvaṃ tasya svābhāvikamiti siddham |

aśarīraṃ vā vasantaṃ aprāṇo hyamanāḥ ityādiṣu brahmaṇaḥ 
nirguṇatvaniravayavatvayoreva prādhānyatayā bhūyaḥprapañcitatvātsaguṇatvaṃ 
aupādhikatvānmithyābhūtatvācca apradhānamityāśaṅkya nirākaroti - 

|| 154 || arūpavadeva hi tatpradhānatvāt || 14 ||

acintyamavyaktamanantabodhaṃ śivaṃ praśāntamamṛtaṃ brahmayoniṃ 
ityādibahuśrutiṣu niravayavaśivatattvasyaiva prasādhitatvādarūpameva hi 
śivatattvamaṅgīkartavyam iti cet 



tatpradhānatvāt | namo hiran.yabāhave hiraṇyavarṇāya hiraṇyarūpāya 
hiraṇyapataye'mbikāpataya umāpataye paśupataye namo namaḥ 

ṛtaṃ satyaṃ paraṃ brahma puruṣaṃ kṛṣṇapiṅgalam |
urdhvaretaṃ virūpākṣaṃ viśvarūpāya vai namaḥ ||

namaste rudra manyava uto'tra iyave namaḥ namaste astu dhānvane bāhubhyāmuta te namaḥ 
ityādiśrutiśateṣu tatsaguṇatva-sāvayavatva-dhyāna-pūjā##-
mūrtā'mūrtobhayadharmavatvam | ubhayadharmabalādubhayadharmasiddhiriti nyāyāt 
tulyatvena svābhāvikatayā veditavyam | ākāśo ha vai nāmarūpayornirvahitā te 
yadetadantarā tadbrahma iti sarvanupraveśe'pi nāmarūpakāryasparśena 
nāmarūpayornirvāhasyaiva pratipādanāttasya tadubhayaliṅgatvamanivāryam |

nanu satyaṃ jñānamantaṃ brahma ityādibhirnirviśeṣaprakāśaikasvarūpaṃ 
brahmāvagamyate | anyatra sarvajñatva-satyasaṅkalpatva-sāvayavatva##-
mithyābhūtatvamityavagantavyam | ataḥ kalyāṇaguṇākarasāvayavatvaṃ kathamupapadyata 
ityāśaṅkya tatrāha - 

|| 155 || prakāśavaccāvaiyarthyāt || 15 ||

yathāgneyakoṇādhipavaiśvānarasyāhavanīyādisarvadeśavaiśvānarasya ca 
svaprakāśatva-tamonivārakatva-śītāpahārakatvādidharmaikatvāt avaiyarthyaṃ 
tathā satyaṃ jñānamanantaṃ brahma ityādiśrutisiddhāmūrtasya namo hiraṇyabāhave 
hiraṇyavarṇāya ityādivākyasiddhahiraṇmayatvasatyasaṅkalpatva##-
ubhayorapi svaprakāśasvarūpatvamabhyuypagamyate | 
tasmādubhayaliṅgatvamavirodhenaikasya brahmaṇaḥ bahudhā prapañcitam | niṣkalaṃ 
niṣkriyaṃ śāntaṃ niravadyaṃ nirañjanaṃ atha kasmāducyate mahādevaḥ  yatsarvān 
parityajya ātmajñānayogaiśvaryeṇa ahati mahīyate tasmāducyate mahādevaḥ 
ityādiśrutiśateṣu mūrtā'mūrtabrahmaṇoravaiyarthyavyapadeśādubhayaliṅgatvaṃ tasya 
svābhāvikamityanavadyam | 



kiñca - sarvajñatva-sarveśvaratva-sarvakāraṇatva-sarvamayatva##-
triyambakaṃ yajāmahe sugandhiṃ puṣṭivardhanam daharaṃ vipāpmaṃ paraveśmabhūtaṃ 
yatpuṇḍarīkaṃ puramadhyasaṁstham ityādiṣu śivalokaphalaprāptividhāyakabāhya 
antaraṅgaprasiddhadahara-śāṇḍilya-upakosala-vaiśvānara##-
svakalpitanyāyena svaguṇamithyābhūteśvaralokaprāptyādiphalajanakaśrutīnāṃ 
mithyātvaṃ avirotamiti cet - yādṛśo yakṣastādṛśo baliḥ iti svakīyanyāyena 
ardhajaratīnyāyavat pakṣaikadeśāṅgīkārasyāyuktatvāt 
saguṇamithyābhūtavedapratipāditanirguṇabrahmaṇo'pi mithyātvasyārthasiddhatvāt 
kevalanirguṇasya vedapratipādakatvāsambhavācca tadavaidikavādo hyavicāritaramaṇīyaḥ |

evaṃ vā are'yamātmānamantaro bāhyaḥ kṛtsnaḥ prajñānaghanaḥ iti śrutau 
nirguṇaśuddhacaitanyamātratvopadeśāt kathaṃ saguṇabrahmaprādhānyaṃ 
ityāśaṅkyāha - 

|| 156 || āha ca tanmātram || 16 ||

dve vāva brahmaṇo rūpe ityādiśrutiṣu asandigdhatayā brahmaṇa 
mūrtā'mūrtatvavyavasthāpanāt śrutisaṅkoce mānābhāvāt athāta ādeśo neti neti 
ityādivākyānāṃ mūrtā'mūrtaprapañcaniṣedhapūrvakapratyagbodhamātraparatvāt 
sthirebhiraṅgaiḥ pururūpa ugraḥ 
ityādijagadekakāraṇabhūtaśivaikasvarūpanityamaṅgaladivyavigrahāṇāṃ 
nityatvāvagamācca satyaṃ jñānamananataṃ brahma ityādiśrutayaḥ 
paraśivasvaprakāśasvarūpatāmātrapratipādakāḥ na 
satyakaṅkalpatvādiviśiṣṭasiddhabrahmaśarīraniṣedhaparāḥ | ata eva tanmātraṃ 
tayormūrtā'mūrtabrahmaṇoḥ pratipādakatvamātrameva śrutiḥ || āha ca || 
pratipādayatītyarthaḥ |

taittirīye ca sacca tyaccābhavat ityādinā mūrtāmūrtobhayatvaṃ dṛśyate | ato na sandehaḥ 
|

nanu brahmaṇaśśivasyobhayaliṅgatvaṃ śrutisiddhatvāt prasiddhamastu | tathāpi 
yajñadatta-devadattādivadubhayoḥ 
parasparadharmavailaṇyadyotanātkathamekatvamityā"aṅkya tatrāha - 

|| 157 || darśayati cātho api smaryate || 17 ||



sarvavedāntagaṇastadbrahmaṇaḥ kalyāṇaguṇākaratvaṃ divyamaṅgalavigrahatvaṃ 
nirastanikhiladoṣakalaṅkatvaṃ sarvavyāpakatvamamūrtatvañca sarvāntaryāmitvañca 
darśayati | cātho'pi ca smaryate | tathā smṛtāvapi mūrtā'mūrtatvaṃ svābhāvikatvena  
smaryate | sarvaśaktyātmakasya pavanādivadvyāpakasyā'mūrtasya sarvakāma##-
parasparasvābhāvikabhedasattve'pyabheda anvadya iti smaryate |

tamīśvarāṇāṃ paramaṃ maheśvaraṃ 
taṃ devatānāṃ paramañca daivatam |
patiṃ paśūnāṃ prathamaṃ purastāt 
vidhāma devaṃ parameśamīḍyam ||

sa kāraṇaṃ kāraṇakāraṇādhipo na cāsya kaścijjanitā na cadhipaḥ |

na tasya kāryaṃ karaṇañca vidyate na tatsamaścābhyadhikaśca dṛśyate 

niṣkalaṃ niṣkriyaṃ śāntam ityādiśrutiṣu 

mayādhyakṣeṇa  prakṛtissūyate sacarācaram |
hetunānena kaunteya jagaddhi parivartate ||

uttamaḥ puruṣastvanyaḥ paramātmetyudāhṛtaḥ |
yo lokatrayamāviśya vibhartyavyaya īśvaraḥ ||

sarvajñaḥ sarvakṛtsarvaśaktijñānabalādivān |
anyūnaścāpyavṛddhiśca svādhīno'nādimānvaśī ||



klamatandrābhayakrodhakāmādibhirasaṃyutaḥ |
niravadyaḥ paraḥ prāpteḥ niradhiṣṭho'kṣaraḥ kramaḥ ||

ityādismrtiṣvapi brahmaṇaḥ śivasyobhaliṅgātmakavyapadeśānmūrtā'mūrtayorbhede 
sati abheda upapannaḥ | 

asminnarthe hetvantaramāha - 

|| 158 || ata eva copamā sūryakādivat || 18 ||

niravayavasya vyāpakasya śivasyaiva sadāśiva-maheśvara-kālarudra##-
jaladarpaṇādipratibimbitasūryādivadbhede satyapyabhedaśca dṛśyate | ata eva copamā 
- 

ākāśamekaṃ hi yathā ghaṭādiṣu pṛthagbhavet |
tathaivaiko hyanekastho jalādhāreṣvivāṃśumān ||

eka eva hi bhūtātmā bhūte bhūte vyavasthitaḥ |
ekadhā bahudhā caiva dṛśyate jalacandravat ||

ityādiśrutiṣu mūrtā'mūrtabrahmaṇorbhedā'bhedavatvenobhayaliṅgatvasya 
spaṣṭamupadiṣṭatvānna sandehakalaṅka prasaṅga |

nanu dṛśyate jalacandravat ityādiṣu bimbapratibimbabhāvena 
mūrtā'mūrtabrahmaṇorbhedābhedaprasādhane'pi bhedasyaupādhikatvenāpāramārthikatayā 
mithyātvāt tayossarvadā bhedamātrameva śrutestātparyamityāśaṅkya nirākaroti - 

|| 159 || ambuvadagrahaṇāttu na tathātvam || 19 ||

tu śabdaḥ śaṅkānirāsārthaḥ | ekadhā bahudhā caiva dṛśyate jalacandravat iti śrutau 
ambudarpaṇādiṣu aupādhikabhedena yathā sūryamukhādayo gṛhyante na tathā 
sadāśiyādimūrtisthāne mahādevo gṛhyate |



ambvādiṣu hi sūryādayo bhrāntyā tatrasthā iva gṛhyante na paramārthatastatrasthāḥ | iha 
tu dve vāva brahmaṇo rūpe ityādiśrutiśateṣu ubhayorapi pāramārthikatvena 
tulyatvamucyate | ato dṛśyate jalacandravadityādiṣu tathātvameva gamyate |

nanu yasya pṛthivī śarīraṃ yaḥ pṛthivyāṃ tiṣṭhan ityādiṣu parameśvarasya 
pṛthivyādyaṣṭamūrtitvatadantaryāmitvayorupadeśāt śivādimūrtānāmeva 
tanmūrtitvamiti vyavasthā kathamupapadyata ityatrāha - 

|| 160 || bṛddhihrāsabhāktvamantarbhāvādubhayasāmañjasyādevaṃ darśanācca || 
20 ||

antarbhāvāt - sadāśivādīnāmaprākṛtatsvābhāvikābhinnacicchaktyaṃśatvena 
śivāntarbhūtatvāt vṛddhihrāsabhāktaṃ 
triguṇātmakaśivabhinnaśaktyaṃśabhūtapṛthivyādyaṣṭamūrtīnāmiva 
janmanāśādidoṣāśrayatvaṃ na sambhavati kasmāt  ubhayasāmañjasyāt 
ubhayomūrtāmūrtabrahmaṇorbhedā'bheda sāmañjasyāt | kutaḥ  darśanācca | dvaivāva 
brahmaṇo rūpe ityādiśrutiśateṣu mūrtā'mūrtabrahmaṇorbhedatve 
satyabhedasāmarasyadyotanācca  
pāśarūpajaḍaprakṛtyāvṛtapṛthivyādyaṣṭamūrtīnāmiva  sadāśivādīnāṃ na 
tadbhedatvaṃ  niścīyate uta - ākāśaśarīraṃ brahma satyātmaprāṇārāmaṃ mana 
ānandaṃ iti ākāśata iti ākāśaḥ satyātmā-satyasvarūpaṃ prāṇārāmaṃ##-
ityanena vākyena mūrtā'mūrtatvamupalakṣitam | ākāśaśarīraṃ brahma ityatra amūrtatvam 
prāṇārāmaṃ ityādiṣu manaḥprāṇātmakaliṅgaśarīropadeśāt 
talliṅgaśarīravyapadeśena sthūladehasyārthasiddhatvāt sthūlaṃ vinā sūkṣmasya 
pravṛtyasambhavācca mūrtatvamupadiṣṭam | etena jagadekakāraṇasya 
nityaniṣkalaṅkasya sarvajñasya mūrtā'mūrtasyaiva brahmatvamavagamyate | smṛtāvapi 
- 

mūrtā'mūrtātmako'nantaḥ prapañcātītavaibhavaḥ |
niṣkalaṅko nirādhāro nirliptaḥ śiva ucyate ||

anantānantakalyāṇaguṇaikaghana īśvaraḥ |
śiva ityucyate sadbhiḥ śivatattvārthavedibhiḥ ||



iti darśanāt śivaśabdavācyaṃ brahma ubhayaliṅgam iti vyācakṣate | tasya ha vā etasya 
puruṣasya rūpaṃ yathā mahārajanaṃ vāsa ityādinā ākāraviśeṣañcābhidhāya athāta 
ādeśo neti neti na hyetasmāditi netyanyatparamasti sarvaprakṛtaṃ brahmaṇaḥ prakāraṃ 
iti śabdena parāmṛśya tatsarvaṃ pratiṣidhya sarvaviśeṣādhiṣṭhānaṃ sanmātrameva 
brahma viśeṣāstvevaṃ vidhaṃ svasvarūpaṃ ajānatā brahmaṇā kalpitā iti darśayati |



prakṛtaitāvatvadhikaraṇam || 6 ||

ataḥ kathamubhayaliṅgatvaṃ brahmaṇa ityatrāha - 

paramaśivasya brahmaṇaḥ ubhayaliṅgatvasamarthanam 

|| 161 || prakṛtaitāvattvaṃ hi pratiṣedhati tato bravīti ca bhūyaḥ || 21 ||

naitadupapadyate - yadbrahmaṇaḥ prakṛtaviśeṣavatvaṃ neti neti iti pratiṣidhyata iti 
tathā sati brāntajalpitāyamānatvāt | na hi brahmaṇo viśeṣaṇatayā 
pramāṇāntarāprajñātaṃ sarvaṃ tadviśeṣaṇatvenopadiśya punastadevānunmattaḥ 
prasiḍedhati |

yadyapi nirdiśyamāneṣu kecana padārthāḥ pramāṇāntaraprasiddhāstathā'pi teṣāṃ 
brahmaṇaḥ prakāratvaṃ aprajñātameva | itareṣāntu svarūpaṃ brahmaṇaḥ prakāratvañca 
ajñātam | atasteṣāmanuvādāsambhavādatraivopadiśyante | atastanniṣedho nopapdyae | 
yasmādevaṃ tasmāt prakṛtaitāvattvaṃ brahmaṇaḥ pratiṣedhatīdaṃ vākyam | ye 
brahmaṇo viśeṣāḥ prakṛtāḥ tadviśiṣṭatayā brahmaṇaḥ pratīyamānā iyattā neti neti iti 
pratiṣidhyate | neti neti naiva naivam uktaprakāramātraviśiṣṭaṃ na bhavati brahma 
uktaprakāraviśiṣṭatayā brahmaṇaḥ iyattā prakṛtā sātra iti śabdena parāmṛśyata 
ityarthaḥ |

yataśca niṣedhānantaraṃ brahmaṇo bhūyo guṇajātaṃ bravīti ataśca 
prakṛtaviśeṣaṇayogitvamātraṃ brahmaṇaḥ pratiṣedhati | bravīti hi bhūyo guṇajātam na 
hyetasmāditi netyanyat paramasti | atha nāmadheyaṃ satyasya satyamiti | prāṇā vai satyaṃ 
teṣāmeṣa satyam iti |

ayamarthaḥ - iti na iti yadbrahma pratipāditaṃ tasmādetasmādanyadvastu paraṃ na 
hyasti - brahmaṇo'nyat svarūpato guṇataścotkṛṣṭaṃ nāstītyarthaḥ | tasya ca 
brahmaṇaḥ satyasya 



satyamiti nāmadheyam | tasya ca nirvacanaṃ prāṇā vai satyaṃ teṣāmeṣa satyam iti | 
prāṇaśabdena prāṇasāhacaryājjīvāḥ parāmṛśyante | te tāvat satyaṃ viyadādivat 
svarūpānyathābhāvarūpapariṇāmābhāvāt | teṣāmeva satyaṃ - tebhyo'pyeṣa 
paramapuruṣassatyam jīvānāṃ karmānuguṇyena jñānasaṅkocavikāsau vidyete 
paramapuruṣasya tu apahatapāpmanastau na vidyete ataḥ tebhyo'pyeṣa satyam |

ataścaivaṃ vākyaviśeṣoditaguṇajātayogāt netinetīti brahmaṇassaviśeṣatvaṃ na 
pratiṣidhyate api tu pūrvaprakṛteyattāmātram | ata ubhayaliṅgameva paraṃ brahma |

brahmaṇaḥ pramāṇāntarāgocaratvena tatsambandhitayā mūrtā'mūrtādirūpānuvādena 
tanniṣedhāsambhavāt prakṛteyattāpratiṣedho uktaḥ 

tadeva pramāṇāntarāgocaratvaṃ draḍhayati ityāha - 

|| 162 || tadavyaktamāha hi || 22 ||

tat - brahma pramāṇāntareṇa naiva vyajyate | āha hi - śāstram | na sandṛśe 
tiṣṭhati rūpamasya na cakṣuṣā paśyati kaścanainam na cakṣuṣā gṛhyate nāpi vācā 
nāvedavinmanute taṃ bṛhantam naiṣā tarkeṇa matirāpaneyā 
ityādiśrutiṣvabhaktāgocaratvaṃ spaṣṭamupadiṣṭam |

mūrtā'mūrtasya śivasya parabrahmaṇassvarūpamaparicchedyaṃ svaprakāśañca kena 
vijñāyate  ityāśaṅkāyāmāha - 

|| 163 || api saṃrādhane pratyakṣānumānābhyām || 23 ||

api ca saṃrādhane samyagbāhyābhyantardhyāna dhraṇa-pūjā##-
keṣāñcit svapne keṣāñcijjāgradavasthāyāñca 
mūrtāmūrtātmakobhayaliṅgasākṣātkāraḥ nānyatheti pratyakṣānumānābhyāṃ 
śrutismṛtibhyāmavagamyate | nāyamātmā pravacanena labhyo na medhayā na bahunā 
śrutena nṛṇute tena 



labhyastasyaiva ātmā vivṛṇute tanūṁ svām jñānaprasādena viśuddhasatvastatastu taṃ 
paśyati niṣkalaṃ dhyāyamānaḥ ityādiśrutiṣu  smṛtiṣu tathā śātātapasmṛtau ca ##-

ārādhaka-ārādhyaśabdārthanirvacanam 

bhaktyā sāmbaṃ mahādevamārādhyaṃ viśvatomukham |
mūrtā'mūrtātmakaṃ nityaṃ dhyānapūjādimārgataḥ ||

ārādhakasya kartavyaṃ ārādhanavidhistadā |
bāhyecābhyantare caiva śivānugrahasiddhaye || iti 

smṛtyantare'pi - 

umāsahāyamārādhyaṃ sarvajñaṃ prabhumavyayam |
mūrtā'mūrtātmakaṃ divyaṃ koṭisūryasamaprabham ||

koṭicandrapratīkāśaṃ koṭividyullatāmayam |
nityamārādhayeddhīmān śraddhābhaktyādisaṃyutaḥ ||

ābhyantare tathā bāhye liṅgarūṣaṃ maheśvaram |
ārādhayati  śāstreṇa sa ārādhyo mahītale || iti 

kṛṣṇagītāyāñca - 

nāhaṃ vedairna tapasā na dānena na cejyayā |
bhaktyātvananyayā śakya ahamevaṃvidho'rjuna ||
jñātuṃ draṣṭuṃ ca tattvena praveṣṭuṃ ca paraṃtapa || iti 

vedapādastave - 

īśvaraṃ tamahaṃ vande yasya liṅgamaharniśam |
yajante saha bhāryābhiḥ indrajyeṣṭhā marudgaṇāḥ ||



iti vedapādastave -

īśvaraṃ tamahaṃ vande yasya liṅgamaharniśam |
yajante saha bhāryābhirindrajyeṣṭhā marudgaṇāḥ ||

iti ca bahudhā prapañcitatvāt bhaktirūpāpanna dhyāna##-

nanu 

yato vāco nivartante aprāpya manasā saha |
yanmanasā na manute yenāhurmano matam |
tadeva brahma tvaṃ viddhi nedaṃ yadidamupāsate ||

ityādiśrutiṣu brahmaṇo manovakkāyavedyatvādarśanāt kathaṃ tasyopāsanaviciriti cenna 
- yato vāco nivartante ityādiśrutiṣu śruteraviśuddhāntaḥkaraṇāgrāhyatvopadeśāt 
bhaktānāṃ brahma sākṣātkāra pratiṣidhyate | jñānaprasādena viśuddhasatvastatastu taṃ 
paśyati niṣkalaṃ dhyāyamānaḥ dṛśyate tvagryayā budhyā brahmavidāpnoti paraṃ 
ityādiśrutiśateṣu viśuddhāntaḥkaraṇagrāhyatvāt parameśvarasya iti upadeśādanayoḥ 
śrutyoravirodha iti bhāvaḥ |

smṛtāvapi - 

yaṃ vinidrā jitaśvāsāḥ santuṣṭaniyatendriyāḥ |
jyotiḥ paśyanti yuñjānāḥ tasmai yogātmane namaḥ ||

ityaviśuddhāntaḥkaraṇāgrāhyatvaṃ brahmaṇaḥ pradarśitam | ato yanmanasā na manute 
ityādi-vākyānāṃ tatparatvameveti niścīyate |

tatpadārthaśibārādhanena tvampadārthabhūtasādhakasya tatpadārthasākṣātkāre'pi 
tvampadārthabhūta svābhāvikajīvatvaṃ kathaṃ nivartata ityāśaṅkāyāyāmāha - 



|| 164 || prakāśādivaccāvaiśeṣyaṃ prakāśaśca karmaṇyabhyāsāt || 24 ||

itaśca - prakṛtaivāvatvameva pratiṣedhati na mūrtā'mūrtādiviśiṣṭatvaṃ yataḥ 
sākṣātkṛtaparaśivabrahmasvarūpāṇāṃ vāmadeva-agastya-upamanyu##-
prakāśādivat jīvanmuktadaśāyāṃ jñānānandādisvarūpavat mūrtā'mūrtātmakatayāpi 
brahma prakāśate | taddhaitat paśyannṛṣirvāmadevaḥ pratipede ahaṃ manurabhavaṃ 
sūryaśca  ityādibrahmasarūpabhūtaprakāśānandādiśca teṣāṃ vāmadevādīnāṃ 
saṃrādhanātmake dhyānadhāraṇapūjādyupāsanakarmaṇyabhyāsāt  upalabhyate 
tadvadbāhyābhyantaraśivārādhakānāṃ teṣāmeva 
mūrtā'mūrtādibrahmasākṣātkāro'pyaviśeṣeṇa tadātmakatvena pratīyate |

eṣa  sanprasādo'smāccharīrāt samutthāya parañjyotirupasampadya svena 
rūpeṇābhiniṣpadyate  sa uttamaḥ puruṣaḥ ityādiśrutyantareṣu  
paraśivadhyānadhāraṇapūjādupāsakānāmeva tadanugrahāt 
svābhāvikajīvatvanivṛttipūrvakaśivatvaprāptirvidehamuktau  dṛśyate |

nanu ātmā vā're draṣṭavyaḥ śrotavyo mantavyo nididhyāsitavyaḥ ityādiṣu śravaṇādinā 
brahmasākṣātkārāvagamāt bāhyābhyantarayostadārādhakānāmeva tatsākṣātkāra iti 
vyavasthā kathamupapadyata ityāśaṅkāyāmāha - 

|| 165 || ato'nantena tathā hi liṅgam || 25 ||

ataḥ - śivadhyāna-dhāraṇādyārādhanādeva anantena - 
carācaraprapañcātmakatvena liṅgaṃ parabrahmaiva | tathāhi - yathā dhyāna##-
mūrtā'mūrtātmakaparaśivabrahmasākṣātkāro 



bhavati tadanavacchinnābhyāsamāhātmyena tathā vyavahāradaśāyāṃ 
prapañcadarśanena tatprapañcassarvaḥ tadbrahmarūpeṇa tasya bhāti | atra hikāro 
niścayārtho nirṇīyate | ata eva kevalaśravaṇamananādīnāṃ dhyānadhāraṇādīnāmiva na 
tatsākṣātkārahetutvam | ātmā vā are draṣṭavyaḥ ityādinā tadupāsakānāṃ 
tacchravaṇamananādikaṃ sūcyate | no cet nyāya-vaiśeṣika##-
tasmāttadārādhanaprayuktatacchravaṇa-mananādīnameva tatsākṣātkāraḥ phalamiti 
niścīyate | brahma vidāpnoti param ityādiśrutīnāmapi 
vedaśabdenopāsanājñānamevābhidhīyate na śāstrajñānamātratvam 
kevalaśāstrajñānasya jalpavitaṇḍāhetvābhāsādivādopayogamātratvamiti veditavyam |

svānubhavajñānasya phalahetutvapradarśanam 

anubhūtiṃ vinā mūḍho vṛthā brahmaṇi modate |
pratibimbitaśākhāgraphalāsvādanamodavat ||

ityādiśrutiṣu svānubhavajñānasyaiva phalahetutvavyapadeśāt |

upāsanasya sarvādhikyapratipādanam 

kiñca - śivārādhanamahimāviśeṣeṇa viśvāmitra-agastya-sānanda##-
dṛśyate | loke garuḍamantrādyupāsakānāṃ tatpratiyoginassarpādayaḥ 
garuḍādibhāvanayā mayāviṣṭāssantaḥ namrībhāvena tadājñāvaśavartino bhavanti | 
tasmādupāsanasya sarvādhikyamanavadyam |

dvaivāva brahmaṇo rūpe ityādiśrutiniṣṭhabrahmobhayaliṅgopāranaṃ kṣūṇāṃ 
kartavyam | taduktaṃ skānde - 

urasthale harirliṅgaṃ dhṛtvā mūrdhni pitāmahaḥ |
liṅgasthaṃ māṃ samārādhya svaṃ svaṃ padamavāpaḥ ||



tathā cābhyantare liṅgaṃ jñānarūpaṃ śivātmakam |
dhṛtvā taddhyānayogena śivaṃ prāpnoti nānyathā ||

iti darśanācca tadubhayaliṅgaṃ brahmopapannamiti siddham |



ahikuṇḍalādhikaraṇam || 7 ||

jīvabrahmaṇoḥ bheda bhedasvarūpapratipādanam 

prathamādhyāye pratijñāsiddherliṅgamāśmarayyaḥ ityārabhya bhedādimatatrayamuktvā 
tattrayāṇāṃ madhye bauddhādivacchrutyaikadeśaprāmāṇyamatadvayaṃ nirasya 
sarvaśrutisamanvayatvena bhedābhedamatasyaiva sarvādhikyaṃ anavasthiteriti 
kāśakṛtsna iti sūtreṇa rāddhāntitam | sa ca bhedā'bhedaḥ prapñca##-
mṛddhaṭayoriva tadananyatvañca prasādhya 
taddhetubhūtābhinnanimittopādānakāraṇānaṅgīkāramatāni vedabāhyāni nirākṛtya 
etadadhyāyena sthānato'pi parasya ityubhayaliṅgādhikaraṇena bhedābhedatayā 
brahmaṇaśśivasyobhayaliṅgatvaprasādhane tvampada##-
veti saṃśaye tayormokṣaparyantaṃ vāstavabhedā'bhedasattve'pi pariśuddhāntaḥkaraṇena 
mokṣadaśāyāṃ brahmasākṣātkāre tadbhedavināśapūrvakātyantābheda evopapanna 
ityadhikaraṇāntareṇāha - 

|| 166 || ubhayavyapadeśāttvahikuṇḍalavat || 26 ||

ubhayavyapadeśāt - jñā'jñau dvāsuparṇā ityādiśrutiṣu jīva##-
ityādiśrutiṣu abhedāvagamācca tayorbhedā'bhedau aṅgīkartavyau ahikuṇḍalavat | yathā 
kuṇḍalībhūtasarpasya dīrghībhūtasarpasya ca sarpatvenaikatve'pi 
dvaitapradhānasāṅkyamatasya abhedapradhānayogamatasya caikatvena nirdiṣṭatvāt kecit 
dvaitamekamatamiti advaitamekamatamiti vadanti |

bhrāntyā tanna vidheyam tattu samanvayāt gatisāmānyāt ityādinā prathamādhyāye 
bhedaśrutīnāmabhedaśrutīnāñca brahmaṇyeva samanvayavyavasthāpanāt yathā nadyaḥ 
ityādiśrutiṣu bhedā'bhedasya spaṣṭamupadiṣṭatvāt sāṅkhya-yogau pṛthak bālāḥ 
pravadanti 



na paṇḍitāḥ iti kṛṣṇagītāyāṃ kṛṣṇena atra ca bhagavatā vyāsenāpi 
tatpadatvampadārthabhūtajīva-brahmaṇorbhedā'bhedanirdeśārthamidaṃ sūtraṃ 
nirdiṣṭam | yathā hrasvatva-dīrghatvātmakaviruddha-parimāṇavatvāt 
bhedā'bhedau aṅgīkriyete evaṃ jīva-brahmaṇorapi citvenaikatve'pi aṇutva##-

nityo nityānāṃ cetanaścetanānāṃ pṛthagātmānaṃ preritārañca matvā asmānmāyī 
sṛjate viśvametat īśānassarvavidyānāṃ ityādiśrutiṣu ārādhyārādhakayoḥ jīva##-
paśyet kena kaṃ vadet ityādiśrutiṣu brahmaikatvavyapadeśena sadā'dvaitanirdeśāt 
tattvamasi ahaṃ brahmāsmi śiva eko dhyeya ityādiśrutiṣu 
tayorbhedā'bhedavyavasthāpanācca jīva-brahmaṇorārādhakārādhyayorbhedo vā 
abhedo vā bhedā'bhedo vā iti sandihyate |

vastuvirodhānna bhedā'bhedaḥ | tayoranyaḥ pippalaṃ svādvatti anaśnannanyo'bhicākaśīti 
jñā'jñau ityādiśrutiśateṣu ghaṭapaṭayoriva jīva##-
nivṛtyasambhavāt tattvamasyādivākyānāṃ aupacārikatvena stutiparatvāt abhede 
upāsyopāsakatvavirodhāt athāta ādeśo neti neti iti śrutau 
mūrtā'mūrtacidacidvasturūpatayā brahmaṇa iyattāmātraniṣedhācca na 
kadācidapyupāsyopāsakayorabhedassidhyatīti prāpte pracakṣmahe - || 
ubhayavyapadeśāditi ||

yathā nadyaḥ syandamānāḥ eṣa samprasādaḥ svena rūpeṇābhiniṣpadyate ityādiśrutiṣu 
ārādhakārādhyajīva-brahmaṇornadī-samudravatparasparasvābhāvikabhedasatve'pi 
mokṣadaśāyā-prāpya-prāpakatvena bhedā'bhedavyapadeśāttadeva yuktam | 
ahikuṇḍalavat || kutaḥ  ubhaya-vyapadeśāt || aitadātmyamidaṃ sarvaṃ tatsatyaṃ sa 
ātmā tattvamasi brahmaivedaṁ sarvam ātmaivedaṃ sarvaṃ ityādiṣu tādātmyatvena 
abhedavyapadeśāt anena jīvenātmanānupraviśya iti bhedavyapadeśācca aheḥ 
kuṇḍalabhāva-ṛjubhāvavat tayorjñānātmakatvenaikatve'pi parasparaviruddha##-
mānābhāvāt ubhayaśrutyostulyabalatvācca bhedaśrutīnāṃ sarvāsāṃ 
saṃsāradaśāviṣayatvaṃ abhedaśrutīnāṃ mokṣadaśāparatvam | sthāna-prakaraṇa 



liṅgātsamanvayaḥ iti nyāyena prakaraṇānukūlārtho grāhya iti nirṇīyate | 
nocedanyonyavirodhātsarvaṃ śāstraṃ apramāṇaṃ syāditi veditavyam |

nanu supti-prabodhādivatkālabhedena bhedā'bhedo'stu 
tamaḥprakāśavatparasparavirodhasvabhāvādekakāle 
tayostadasaṅgatamityāśaṅkāyāmāha -

|| 167 || prakāśāśrayavadvā tejastvāt || 27 ||

vāśabdaḥ pūrvapakṣanirāsārthaḥ | yathā prabhākaraprabhāyāḥ 
prabhāśrayaprabhākaramaṇḍalasya tejastvāt tejastvenaikatve'pi vyāpakatva##-
saṅkucita-vistṛtapaṭādibahudṛṣṭāntānurodhenāpi jīva##-

kiñca - brāhmaṇatvādijātiyogena sarveṣāṃ brāhmaṇādīnāṃ jātyaikasvabhāvatve 
siddhe'pi uttamādhamādibhāvena nīlapītādirūpeṇa ca parasparabhedadarśanāt tadvajjīva##-
| tasmāttayorbhedā'bhedo vastuvirodhādayukta iti durvādo nirastaḥ |

nanu prabhā-tadāśrayayoriva jīva-brahmaṇorjātiyogamātreṇa gaja-aśva##-
deśakālabhedā'bhedassiddha iti yaduktaṃ tadasaṅgatam tasya saṃsāradaśāviṣayatvāt | 
brahmasākṣātkāre yathā nadyaḥ ityādiśrutiśatavihitatayā svarūpyaikyasyāpyaṅgīkārāt 
svābhāvikasya bhedasya nivṛtyayogācca 
ghaṭākāśādivajjīvatvamaupādhikabhedenāṅgīkartavyamityāśaṅkāyāmāha - 

|| 168 || pūrvavadvā || 28 ||

vā śabdo'tra ekaikapakṣasvīkartṛmatadvayanirāsārthaḥ | || pūrvavat || pūrvādhikaraṇe 
dvevāva brahmaṇo rūpe ityādiśrutibalāt mūrtā'mūrtabrahmaṇoryathā nirdiṣṭaḥ 
tathātrāpi samsāradaśāyāṃ jīva-brahmaṇossvābhāvikabhedaḥ mokṣadaśāyāṃ 
tadvatsvābhāvikā'bhedo nirdiṣṭaḥ |



kiñca saṃsāradaśāyāmapi citvaikatvena prabhākaraprabhādivat bhedā'bhedo 
hyaṅgīkartavyaḥ | uta - bhedavyapadeśāccānyaḥ adhikantu bhedanirdeśāt ityādinā 
yathā prapañca-brahmaṇoḥ kārya-kāraṇabhāvena adhikantu bhedanirdeśāt 
ityādinā yathā prapañca-brahmaṇoḥ kārya-kāraṇabhāvena 
parasparasvabhāvabhedaṃ pradarśya tadananyatvaṃ ityādinā pratijñā##-
nivṛtyayogamāśaṅkya upasaṃhāradarśanāt ityatra takrādisamparkavaśena kṣīrasya 
svābhāvikakṣīratvanivṛttipūrvakadadhitvaprāptivajjīvabrahmaṇoḥ 
parasparapāramārthikabhedasatve'pi mokṣadaśāyāmabhedassiddha iti yathā pūrvādhyāye 
prapañcitaṃ tadvadatrāpi tayostadvivakṣitamiti veditavyam |

atra pūrvavaditi sūtrābhipretastu pūrvasūtra pūrvādhikaraṇa-pūrvādhyāyanyāyena 
parasparaviruddhabhedā'bhedaśrutīnāṃ tātparyārtho grāhyaḥ | 
śrutyaikadeśaprāmāṇyena bheda eva mukhya iti durvādaḥ 
sugatādivadavaidikatvādagrāhya eva |

nanu tattvamasyādibhedā'bhedavidhāyakaśrutivat dvāsuparṇā ityādiśrutiṣu dvaitasya neha 
nānāsti kiñcana ityādiṣu tadvadadvaitasya dyotanāt 
kathamubhayorbauddhādivannavidheyatvamityāśaṅkāyāmāha - 

|| 169 || pratiṣedhādvā || 29 ||

dvāsuparṇā ityādibhedaśrutimātraprādhānye tattvamasi ityādyaikyaśrutipratiṣedhāt 
tattvamasyādyaikyaśrutimātraprādhānye 
dvāsuparṇetyādibhedavidhāyakaśrutipratiṣedhācca yathā nadyaḥ ityādiśrutiṣu 
asandigdhatayā dṛṣṭāntānusāreṇa prāpya-prāpakatvena jīva##-
parasparaśrutivirodhāt boddhādivadavaidikatvamanivāryam | ataḥ pūrvādhikaraṇe 
mūrtā'mūrtabrahmaṇoḥ bhedā'bhedavadatra tvantatpadārthabhūtajīva-brahmaṇoḥ 
dvaitā'dvaitobhayavidhāyakaśrutinirvāhārthaṃ baddha muktadaśayoḥ pāramārthikaṃ 
dvaitamadvaitañca kālabhedena bhedā'bhedo hyaṅgīkartavyaḥ |



kiñca - sāṃsārikadaśāyāmapi aṃśo nānāvyapadeśāt prakāśādivattu naivaṃ 
paraḥ ityādiṣu dvaitā'dvaitasyaiva spaṣṭamupadiṣṭatvāt prabhākara-maṇyādivat 
aṃśāṃśinyāyena tayorbhedā'rbhedo yuktaḥ | tasmāt yasminnu bhagavo vijñāte 
sarvamidaṃ vijñātaṃ bhavati saumyaikena mṛtpiṇḍena sarvaṃ mṛṇmayaṃ vijñātaṃ 
syādvācārambhaṇaṃ vikāro nāmadheyaṃ mṛttiketyeva satyam ityādiśrutiṣu 
kāraṇabhūtabrahmajñānena kāryabhūtavijñānapratijñāvidhāyakaṃ sarvaṃ śāstraṃ 
upapannam | atra satyapadasya vastumātraparatvaṃ bodhyam |



parādhikaraṇam || 8 ||

jīvabrahmaṇoḥ bhedābhedasamarthanam 

neha nānāsti nānyo'to'sti draṣṭā mantā ityādiśrutiṣu 
jīvabrahmaṇorbhedanirāsāvagamātkathaṃ 
bhedā'bhedamatamupapannamityāśaṅkāyāmāha - 

|| 170 || paramataḥ setūnmānasambandhabhedavyapadeśebhyaḥ || 30 ||

brahma ataḥ jīvāt paraṃ bhinnam | kutaḥ  setūnmānasambandhabhedavyapadeśebhyaḥ 
hetubhyaḥ | eṣa seturvidhāraṇa eṣā lokānāmasaṃbhedāya ityādiśrutiṣu jīva##-
bālāgraśatabhāgasya śatadhā kalpitasya ca | jīvo bhāgassa vijñeyaḥ 
ākāśassarvagataśca nityaḥ ityādi-śruteṣu jīva-brahmaṇoraṇutva##-
ityādiśrutiṣu bhedavyavasthāpanāt nānyo'to'sti draṣṭā ityādivākyānāṃ 
tatsarvajñatvādyadvitīyamahimātiśayaviṣayatvācca sadā jīvabrahmaṇorabheda iti 
vādo'pyanaṅgīkaraṇīyaḥ iti sūtrasūcitasūkṣmārthaḥ |

atha ya ātmā sa seturvidhṛtiḥ evaṃ setuṃ tīrtvā'tha sannaddho bhavati amṛtasya paraṃ 
setuḥ ityādiśrutirevāsya viṣayaḥ | ayamātmā brahma prajñānaṃ brahma tattvamasi 
ityādiśrutiṣu jīvabrahmaṇorekatvopadeśāt bhedo vā dvāsuparṇā eṣāmīśe 
paśupatirdvipadāṃ catuṣpadāṃ ityādiśrutiṣu tayoranyonyabhedavyavasthāpanādabhedo 
veti viśayaḥ |

sadeva saumyeda brahma vā idamagra ātmā vā idamagra ekamevādvitīyam eka eva rudro na 
dvitīyāya tasthe ityādiśrutiṣu bhedanirāsadarśanāt eṣa seturvidhāraṇaḥ 



iti śrutau tayorbhedo vyavahriyata iti cettadasat yathā loke setūnāṃ 
vārimaryādāvyavasthāpakatvaṃ evaṃ brahmaṇo'pi 
varṇāśramamaryādāvyavasthāpakatvam | ato brahmaṇaḥ setutādṛśyam | tacca 
brahmasākṣātkāraparyantaṃ jīva-brahmaṇoḥ aupādhikamithyābhūtabheda 
evāṅgīkartavyaḥ | jīvabrahmaṇoraṇutva-vibhutvavyapadeśena bheda iti 
cettadapyuktam | pādo'sya viśvā bhūtāni tripādasyāmṛtaṃ divi iti śrutau 
brahmāṇḍāntarvartino jīvacaitanyasyaikapādatvaṃ brahmāṇḍādbahirvidyamānasya 
brahmacaitanyasya tripādatvañca tvaṃpadārtha-tatpadārtha-vivekārthamuktam | 
tattvapadārthayogbhedajñānasya tattvaṃpadārthajñānaṃ vinā'sambhavāt 
tattvaṃpadārthajñānārthaṃ sthūlārundhatīnyāyenāntaḥkaraṇa viśiṣṭasya 
jīvasyāṇutvaṃ māyāviśiṣṭabrahmaṇo vibhutvañcoktam | tasmāttacchruterna 
bhedatātparyam aṇuparimāṇa-vibhuparimāṇayormāyākalpitatvena mithyābhūtatvāt 
sarvathā'bheda eva vāstava iti prāpte pracakṣmahe - 

atha ya ātmā sa seturvidhṛtiḥ ityasya parasya setutvavyapadeśāt setuśabdasya ca loke 
kūlāntaraprāptihetau prasiddheḥ ito'nyadanena prāpyamastīti gamyate | tathā evaṃ setuṃ 
tīrtvādhaḥsannaddho bhavati iti taritavyañcāsyābhidhīyate | ataścānyatprāpyamasti 
unmitaṃ parimitamidaṃ paraṃ brahma catuṣpādbrahma 
ṣoḍaśakalamityunmānavyapadeśāt sa cāyamunmānavyapadeśastena setunā 
prāpyasyānunmitasyāsti tāṃ dyotayati | tathā sambandhavyapadeśaśca setu##-
dagdhendhanamivānalam amṛtasyaiṣa setuḥ iti | ataśca parātparamasti bhedena ca 
parātparaṃ vyapadiśyate parātparaṃ puruṣamupaiti divyam parātparaṃ yanmahato 
mahāntam iti ca | tathā tenedaṃ pūrṇaṃ puruṣeṇa sarvam tato yaduttarataraṃ 
tadarūpamanāmayam ityādiśrutiṣu jīva-brahmaṇorghaṭapaṭavat anyonya##-
ajo hyeko juṣamāṇo'nuśete jahātyenāṃ bhuktabhogāmajonyaḥ utpatterasambhavāt adhika 
tu bhedanirdeśāt ityādiśruti-sūtravirodhaprasaṅgāt | tasmāt jīva brahmaṇorādau 
rasa-lohavatparasparaṃ-svābhāvikabhedasatve'pi sadācāryakaṭākṣājjīvaśśivo 
bhavatīti niścīyate |

nanu ayamātmā brahma ityādiṣu jīvasyaiva brahmatvopadeśāt svābhāvikabhedasya 
nivṛtyayogāt jīvatvamīśvaratvañca brahmaṇyekatra kalpitaṃ ityādiṣu tasya 
kalpitatvavyavasthāpanācca rajjusarpavadbhedasyopādhikatvena 
bhramaviṣayatvamevetyāśaṅkya tatrāha - 



|| 171 || sāmānyāttu || 31 ||

tu śabdaḥ pakṣaṃ vyāvartayati | || sāmānyāt || samānasya bhāvaḥ sāmānyam tasmāt 
sāmānyāt | dvāsuparṇetyādibhedaśrutibhyaḥ jīvabrahmaṇorbhedasya 
tattvamasyādiśrutibhyaḥ tayorabhedasya ca tulyatvena vyapadeśāt 
tadubhayavidhāyakaśrutyoḥ kālabhedena samanvayāt tadubhayaśrutyoḥ gauṇatva##-

kiñca - viśvādhiko rudro maharṣiḥ ityādiṣu śivasya cidacitprapañcādhikatva 
vyapadeśāt ahaṃ brahma iti jīva-brahmavādo na yuktaḥ | atha ya ātmā sa 
seturvidhṛtiḥ ityādinā setutva-taritavyatva-parimitatva-prāpakatvādibhedena 
tayorbhedavyapadeśāt tadevāvaśyakamiti cettadasaṅgatam | sarvaṃ khalvidaṃ brahma 
tajjalāni śānta upāsīta ityatra tasya abhinnanimittopādānakāraṇatvopadeśāt | etamitaḥ 
pretya abhisambhavitāsmi iti prāpyatvamucyate śrutyantare | umāsahāyaṃ dhyātvā muni 
samastasākṣiṃ tamasaḥ parastāt ityanena tamaḥ parasya śivasya muktajīvaprāpyatvaṃ 
darśitam | yathā nadyaḥ ityādiśrutiṣu nadī-samudradṛṣṭāntena 
jīvabhāvanivṛttipūrvakaśivatvaprāptereva spaṣṭamupadiṣṭatvāt 
ubhayaśrutyossamānatvena prāmāṇyaṃ niścīyate |

nanu bhedā'bhedaśrutyoḥ kālabhedaviṣayatve'pi tayorbaddha-muktadaśābhedena 
vaiśeṣyātkathaṃ samānatvamityāśaṅkyāha - 

|| 172 || budhyarthaḥ pādavat || 32 ||

yo'yaṃ catuṣpāt brahma ṣoḍaśakalaṃ pādo'sya tripādasyāmṛtaṃ divi iti yathaikasyaiva 
brahmaṇo brahmāṇḍātītatripādvibhūtyadhiṣṭhānatvena tripādavatvaṃ 
cidacitprapañcātmakabrahmāṇḍarūpaikapādvibhūtyadhiṣṭhānattvenaika##-
parameśvarapraṇītatvāt tulyapramāṇatvam | budhyarthaḥ niścayārthaḥ | brahmavidāpnoti 
param ityatra brahmāṇḍātītatripādvibhūtyātmakaśivopāsakajñānena śivatvaprāptiśca 
satyaṃ jñānamanantaṃ brahma yo veda nihitaṃ guhāyāṃ parame vyoman so'śnute sarvān 
kāmān saha ityanena 



brahmāṇḍa-antarvartinī maheśvarasya 
upāsanājñānenaikapādavibhūtyātmakamaheśvareṇa saha 
sarvakāmaphalabhokttṛtvañca śrūyate |

kiñca - brahmāṇḍāntaryartino maheśvarasya vāk pādaḥ prāṇaḥ pādaḥ cakṣuḥ 
pādo manaḥ pādaḥ ityādinā vāgādipādavyapadeśo'pi dṛśyate |

kecit brahmaṇaḥ pādavyapadeśaṃ upāsanārthamityāhuḥ | tadasaṅgatam | 
mūrtā'mūrtabrahmaṇorekatvopadeśārthaṃ tasya sarvādhiṣṭhānatvaṃ 
sarvavilakṣaṇatvādimahimā prapañcita iti niścīyate |

nanu mūrtā'mūrtabrahmaṇoḥ brahmāṇḍāntaryāmitvena tadvilakṣaṇatvena ca 
ghaṭapaṭādivadanyonyavailakṣaṇyābhāvadarśanāt tathā 
bhedā'bhedavidhāyakobhayaśrutīnāṃ parasparabhedārthabodhakatvāt ekasmin 
parabrahmaṇi samanvayaḥ kathamupapadyata iti āśaṅkāyāmāha - 

|| 173 || sthānaviśeṣāt prakāśādivat || 33 ||

sthānaviśeṣāt - pādo'sya viśvā bhūtāni ityatra 
cidacitprapañcahṛdayapraviṣṭatvena ekapādavibhūtisthānasya tripādasyāmṛtaṃ divi 
ityanena prapañcātītatvena śivasya tripādvibhūtisthānasya ca viśeṣāt 
tayorbhedavyapadeśāt prakāśādivat yathā sūryasya tatprakāśasya ca 
parasparaviśeṣepyekatvaṃ tathā māyāviśiṣṭasya tadvilakṣaṇasya ca 
bhedavyapadeśakaguṇaprādhānyavācakaśrutīnāṃ nirguṇapratipādakābhedaśrutīnāñca 
sādhaka-sādhya-upāyabodhakatvenaikatve avirodhaḥ | bhedarūpadhyāna##-
nirantarānusandhānāvacchinnadvaitānubhavasidhyupadeśāt 
pūrvottarasaudhavadubhayaśrutyoḥ sthānaviśeṣādapi maṇiprakāśādivadavirodhaḥ 
siddhaḥ |

nanu dvaitā'dvaitobhayavidhāyakaśrutīnāṃ aṅgāṅginyāyena parasparasāpekṣatvamastu 
tathāpyubhayaśrutyoḥ 
parasparaphalabhedavyapadeśātkathamekatropapattirityāśaṅkyāha - 

|| 174 || upapatteśca || 34 ||

amṛtasyaiṣa setuḥ ityādinā śiva-jīvayoḥ prāpya##-
śivarūpamasmi ahaṃ brahmāsmi tattvamasi ityādiṣu tathā nirdeśācca 
bhedaśrutīnāmabhedaśrutīnāñca brahmaṇyupapatteśca parasparavirodho niṣidhyate | 



svasminneva daśamatvasya viṣekena sandhānādivat svaprāptiriti cenna | prāpyasya 
paramapuruṣasya svaprāptau na svasyopāyatvopapattiḥ | nāyamātmā pravacanena labhyaḥ 
na medhayā na bahunā śrutena | yamenaiva vṛṇute tena labhyastasyaiṣa ātmā vivṛṇute 
tanūṁ svām ityādi śrutiśateṣu jīvasya nirantarānavacchinnadhyāna##-
ityādiśrutiṣu jñāna-karmasamuccayopapatteśca nirdeśāt bhedā'bhedaśrutīnāṃ 
sarvāsāmavirodhena brahmaṇyupapattiryuktā |



tathānyapratiṣedhādhikaraṇam || 9 ||

jīva-brahmaṇoḥ prāpya-prāpakatvanirṇayaḥ

nanu dvaitā'dvaitavidhāyakaśrutīnāṃ baddha-muktadaśābhedena sādhya##-
vṛkṣe puruṣo nimagnaḥ dvāsuparṇā sayujau sakhāyau ityādiśrutiṣu jīva##-
bhuktabhogāmajo'nyaḥ ityādiṣu tayorjñānātmakatvena janyatvanirdeśāt yasmātparaṃ 
nāparamasti kiñcit ityādiṣu śivādhikatvamātranirāsadarśanāñca tayossamānatvena 
prāpya-prāpakatvādikaṃ kathamupapannamityāśaṅkāyāmāha - 

|| 175 || tathā'nyapratiṣedhāt || 35 ||

pūrvādhikaraṇe śrutyaikadeśavidhāyakadvaitā'dvaitamatadvayaṃ nirasya 
sarvaśrutipūrvāparamavyaparāmarśahetutvena dvaitā'dvaitamate mukhyavaidikasiddhānte 
sarvaśrutisamanvayaṃ prasādhya jīva brahmaṇoḥ śruti-smṛti-purāṇeṣu 
samānatvapratītimātreṇa samānatvamastītyāśaṅkāyāmatra jīvarūpanārāyaṇādīnāṃ 
śivatulyatvaṃ sarvathā na sambhavatīti tathānyapratiṣedhāt ityādinā darśitam | samāne 
vṛkṣe puruṣo nimagnaḥ eka eva rudraḥ ityādyabhayavidhividhāyakaśrutidarśanāt 
śivasamo'nyo jīvo'sti vā na vā iti cintyate | yasmātparaṃ nāparamasti kiñcit ityādi##-
puruṣaḥ sahasrākṣaḥ sahasrapāt ityatra kasyacitpuruṣasya anantamukha-pādaviśiṣṭaṃ 
pādo'sya viśvā bhūtāni iti cetanā'cetanaprapañcāvacchinnatvaṃ tripādasyā'mṛtaṃ divi 
iti paramavyomārūḍhatvaṃ tasmādvirāḍajāyata | virājo adhipūruṣaḥ iti 
avyaktahiraṇyagarbhopādanahetutvaṃ ādityavarṇaṃ tamasastu pāre iti tamaḥparatvaṃ 
tamevaṃ vidvānamṛta iha bhavati iti tadupāsakānāṃ 
punarāvṛttirāhityahetutvañcopadiśyate | punastasya sahasraśīrsaṃ devaṃ ityārabhya 
patiṃ viśvasya iti viśvapatitvaṃ nārāyaṇaparaṃ brahma 



iti nārāyaṇaśabdavācyasyaiva parabrahmatvaṃ paramātmā vyavasthitaḥ iti 
daharākāśopāsyatvaṃ cāsya pratīyate | ete dharmāḥ śivasyāvagamyante | 
sarvānanaśirogrīvaḥ iti mantropaniṣadi viśvataścakṣuruta viśvato mukhaḥ iti 
mahopaniṣadi śivasaṅkalpe ca sarvataścakṣuruta sarvato mukhaḥityatharvaśirasi 
bahumukhapādādimatvaṃ parameśvarasyopadiśyate | māyāntu tasyāvayavabhūtotthaṃ 
vyāptaṃ sarvamidaṃ jagat iti jagadaṃśapraviṣṭatvaṃ viśvādhiko hiraṇyagarbhaṃ 
paśyata jāyamānaṃ iti hiraṇyagarbhajanakatvaṃ samastasākṣiṃ tamasaḥ parastāt ityādiṣu 
viśvasākṣitvaṃ tamaḥparatvañcopadiśyate | evaṃ viśvarūpatvādidharmasāmyaṃ 
anayornārāyaṇamaheśvarayoḥ śruti-smṛti-purāṇādiṣu tatpūjāvidhiḥ 
samānatayā śrūyate | loke ca aṣṭākṣara-pañcākṣara-mantrobhayasya 
sālagrāma-śivaliṅgobhayasya pūjā-tīrtha-prasādavidheśca tulasī bilva##-
prāpte pracakṣmahe |

|| tathānyapratiṣedhāditi || yasmātparaṃ nāparamasti kiñcit ityādiśrutiṣu yathā 
paraśivādhiko nāsti tathā jagatkāraṇamaheśvarasya samo'pi nāsti | na 
tatsamaścāmyadhikaśca dṛśyate ityādau tadānyapratiṣedhāt uta eka eva rudro na dvitīya 
tasye  śiva eko dhyeyaḥ śivaṅkaraḥ sarvamanyatparityajya 
ityādibhirjagatkāraṇamaheśvarādanyapuruṣanirāsa evāvagamyate | tasmāt śivasadṛśo 
na vidyate |

viṣṇoḥ śivaśaktyaṃśatvapratipādanam 

uta - 

ekaiva śaktistu maheśvarasya 
bhinnā caturthā viniyogakāle |
bhoge bhavānī puruṣeṣu viṣṇuḥ 
krodhe ca kālī samare ca durgā ||



iti sāmaśākhāyāṃ viṣṇoḥ  śivaśattayaṃ"atvavyavasthāpanāt śakti-śaktimatoḥ 
bhedā'bhedāt nimittakāraṇabhūtaśivasya upādānabhūtanārāyaṇasya ca 
nāmarūpādibhedena bhedavyapadeśe'pi tayorabhedāt svāśrayātiriktābhāvāt 
sarvadharmopapattiḥ | ata eva tasmādvirāḍajāyata ityanena hi puruṣasyopādānatvaṃ 
hiraṇyagarbhaṃ paśyata jāyamānam dyāvāpṛthivī janayandeva ekaḥ iti parameśvarasya 
nimittatvaṃ copadiśyate | ata eva skānde - 

sarvaśaktimatassāmbāt śivātparamakāraṇāt |
prādurbhavati sṛṣṭyādau parāśaktirmaheśvarī ||

sādibhokttṛtvakāle hi puruṣākhyena vartate |
sahasraśīrṣā puruṣaḥ sahasrākṣassahasrapāt ||

iti sā śrūyate yasmāt tasmācchivamayaṃ jagat |

ityanena śivaśaktyātmanā cidacitprapañcapariṇāmatvāt 
bhedā'bhedobhayavidhāyakaśrutīnāṃ samanvaya upadiśyate | ata eva sarvo vai rudraḥ iti 
śivasya sarvātmakatvamupakramya puruṣasya nārāyaṇasya upādānatvātkathaṃ 
sarvātmakatvamupapadyate ityāśaṅkāyāṃ - puruṣo vai rudraḥ puruṣasya vidma 
sahasrākṣasya mahādevasya dhīmahi ityanena puruṣo'pi parameśvaramahābhūtyā 
jagadākāra iti darśitam | sarvajña-sarvaśakta-sarvasvatantra-sarvādhika##-
viśvanimittopādānakāraṇabhūtatvāt sarveṣāṃ vākyānāṃ samanvaya aviruddhaḥ |

so'kāmayata bahu syāṃ iti śrutau sa eva svasaṅkalpena svātmanaḥ puruṣamutpādya 
svavibhakta-svāṃśabhūtena sakalajagadbhavatītyupadiśyate | tatsṛṣṭvā 
tadevānuprāviśat ityādinā tathā śrūyate | māyāṃ tu ityādinā tadvadgamyate | 
tasmādupādānadharmāḥ nimitte hyupadiśyante | tathāpyupādānānnimittasyādhikatvāt 
viṣṇvādyadhikatvaṃ śivasya siddham | vāsudevaḥ parā prakṛtiḥ prakṛtistvaṃ pumān 
rudraḥ ityādismṛtipurāṇeṣu viṣṇoḥ prakṛtitvaṃ śivasya puruṣatvaṃ spaṣṭaṃ 
upadiṣṭam | ataśśivasyādvitīyatvaṃ niṣpratyūham |



nanvekasya śivasya sarvātmakatvaṃ sarvaniyāmakatvaṃ sarvāntaryāmitvaṃ 
sarvavilakṣaṇatvañca kathamupapadyata ityāśaṅkāyāmāha - 

|| 176 || anena sarvagatatvamāyāmaśabdādibhyaḥ || 36 ||

anena brahmaṇaḥ sarvagatatvaṃ sarvajagato vyāpyatvaṃ āyāmaśabdādibhyaḥ 
sarvavyāptivāciśabdebhyo'vagamyamānamasmātparaṃ nāstītyavagamayati | 
āyāmaśabdastāvat viśvataścakṣuruta viśvato mukhaḥ aṇoraṇīyānmahato 
mahīyānātmā guhāyāṃ nihito'sya jantoḥ | tenedaṃ pūrṇaṃ puruṣeṇa sarvaṃ tamakratuṃ 
paśyati vītaśoko dhātuḥ prasādānmahimānamīśam viśvaṃ bhūtaṃ bhuvanaṃ citraṃ 
bahudhā jāyamānañca yat | sarvo hyeṣa rudrastasmai rudrāya namo astu ṛtaṁ satyaṃ 
paraṃ brahma sarvānana śirogrīvaḥ devā ha vai svargaṃ lokamagaman te devā 
rudramapṛcchan | ko bhavāniti  so'bravīt ahamekaḥ prathamamāsaṁ | vahāmi ca 
bhaviṣyāmi ca nā'nyaḥ kaścinmatto vyatirktaḥ | tenedaṃ pūrṇaṃ puruṣeṇa sarvam nityaṃ 
vibhuṃ sarvagataṃ susūkṣmaṃ yadbhūtayoni paripaśyanti dhīrāḥ | sarvaṃ khalvidaṃ 
brahma brahma veda brahmaiva bhavati aitadātmyamidaṃ sarvaṃ ātmaivedaṃ sarvaṃ 
ityādayaḥ śrutayaḥ ādiśabdāt gṛhyante | tasmādyathākāśasya sarvāntaratvaṃ 
sarvavyāpakatvaṃ sarvavilakṣaṇatvaṃ pavanādikāraṇatvaṃ sarvādhiṣṭhānatvaṃ 
copapannaṃ tathaikasyaiva brahmaṇassarvagatatva-sarvamayatva##-



phalādhikaraṇam || 10 ||

jaiminimatanirākaraṇam 

nanu jyotiṣṭomena svargakāmo yajeta ityādiśrutiṣu karmaṇa eva 
sarvaphaladātṛtvavyapadeśādīśvarasya na kiñcitprayojanam | tasmāt 
caturthyantadevatāpradhānapūrvamīmāṃsānyāyena karmaṇa eva sarvabhūtotpatti##-
karmamātrapradhānanirīśvaramatāntarbhūtaṃ jaiminimataṃ nirākaroti - 

|| 177 || phalamata upapatteḥ || 37 ||

ataḥ karmamirjyotiṣṭomādisarvakarmabhirārādhitādīśvarādeva jīvānāṃ tatphalasya 
upapatteḥ sambhavāt na kevalakarmaṇaḥ phaladātṛtam kutaḥ  || upapatteḥ || 
cetanaptyeśvarasyaiva phalajanakatvasyopapannatvāt jaḍasya karmaṇaḥ svātantryeṇa 
phalajanakatvānupapatteḥ parameśvarātiriktasya karmaphaladātṛtvaṃ sarvathā na 
sambhavati | pūrvatra bhedā'bhedavidhāyakaśrutīnāṃ sarvāsāṃ asaṅkocena brahmaṇi 
samanvayaṃ prasādhya jīvānāmaihikāmuṣmikaphalabhogārthaṃ parameśvaropāsanaṃ 
vidhāya tatra niṣkāmopāsakānāṃ tiraskṛtamalinavāsanānāṃ yajña-dāna##-
svābhāvikajīvatvanivṛttipūrvakaśivatvaprāptiṃ phalamabhidhāya iha tu karmaṇa eva 
sarvaphaladātṛtvaṃ kṣaṇadhvaṃsitvāt jaḍatvañcābhidhāya jaḍatvācca tanna 
sambhavatīti darśitam jyotiṣṭomena svargakāmo yajeta eṣa eva sādhu karma kārayati 
ityādiśrutiṣu karma-brahmaṇo-rubhayorapi svātantryāvagamāt 
karmaphaladātṛtvaṃ karmaṇaḥ parameśvarasya vā yuktamiti sindihyate |

śabdabuddhikarmaṇāṃ trikṣaṇāvasthāyitvamiti nyāyena karmaṇaḥ 
kṣaṇadhvaṃsasvabhāvatve'i tajjanyāpūrvaphalena taduttarakāle phaladātṛtvaṃ 
sambhavati | svakarmasūtragrathito hi lokaḥ 



karmaṇā jāyate jantuḥ karmaṇaiva pravardhate |
karmaṇā mriyate yasmāt tasmātkarmaiva devatā ||

ityādiśrutismṛtiṣu karmaṇaḥ kartṛtvadarśanāt | yānaśakaṭameghādicalanasya 
tadbhinnagiri-vṛkṣa-candrādiṣvāropavat karmaphaladātṛtvasya parameśvare 
bhrāntiprasaktatvāt tasyaiva tatsamucitamiti prāpte pracakṣmahe |

jaḍatvāt trikṣaṇavinaṣṭatvāt janyatvācca yajña-dāna-homa-dhyāna##-
eṣa hyeva sādhu karmakārayati taṃ yamebhyo lokebhya unninīṣate ityādiśrutiṣu - 

yathā loke sadā rājā puṇyāpuṇyakṛto janān |
tattatkarmānusāreṇa phalaṃ dāsyati tādṛśam ||

tathā maheśvaro nityaṃ jīvakarmānusārataḥ |
parāpareṣu lokeṣu phalabhogān pradāsyati ||

janakacchedako daṇḍaḥ śivaloke mahīyate |
ṛtukarmakaro dakṣaḥ svaśiracchedanātmakam |
labdhavān phalavairudhyaṃ karmakartṛtvabuddhitaḥ ||

ityādismṛtipurāṇeṣu ca sarvakarmaphaladātṛtvasya mahādeva eva vyavasthāpanāt 
tadārādhana budhyā vivekibhiḥ yajña-dāna-tapaḥ-pūjāditadājñārūpaṃ 
karma tadanugrahārthamācaritavyam |

asminnarthe hetvantaramāha - 

|| 178 || śrutatvācca || 38 ||

sa vā eṣa mahānaja ātmānnādaḥ āvo rājānamadhvarasya rudraṁ hotāraṁ satyayajaṁ 
rodasyoḥ gādhapatiṃ medhapatiṃ vājaśca me prasavaśca me dhātā ca me viṣṇuśca me 
ityādiśrutiṣu 



sarvakarmeśvarassāmbaḥ sarvakarmaphalapradaḥ |
tasmāttaṃ pūjayennityaṃ sarvakāmārthasiddhaye ||

ityādismṛtiṣu nāśvamedhātparo yajñaḥ rudrasyārādhanaṃ prati | iti rāmāyaṇādiṣu ca 
sarvakarmārādhyatvasya sarvakarmaphaladātṛtvasya śrutatvācca śivasyaiva 
śravaṇācca na jaḍasya karmaṇassvātantryam | tasmātsarvakāla##-

nanu jaiminyācāryakṛtaśāstreṣu yatra kutrāpi parameśvarārādhanaprasādhanābhāvāt 
tadārādhanaṃ vaidikānāṃ na vidheyamityāśaṅkāyāmāha - 

|| 179 || dharmaṃ jaiminirata eva || 39 ||

yataḥ vedavedāntāgameṣu śivasya parabrahmaṇaḥ sarvakarmaphaladātṛtvena 
sarvādhikatvaṃ tadārādhanasya sarvakāmaphalahetutvañca sādhitaṃ ata eva 
jaiminyācāryo'pi - 

īśvaraṃ tamahaṃ vande yasya liṅgamaharniśam |
yajante saha bhāryābhiḥ indrajyeṣṭhā marudgaṇāḥ ||

ityādinā svakṛtavedapādastave śivaliṅgārādhanasya paramapuruṣārthahetutvena 
taddharmānupadiśati ataḥ yajeta svargakāmaḥ ityādikarmaprādhānyaśrutīnāmapi 
karmaphaladātṛtvaṃ śivasyaiveti tātparyam | ata eva sarve vedā yatpadamāmananti iti 
śrutau svābhiprāyaḥ spaṣṭamupadiṣṭaḥ | tasmātkarmaṇaḥ phaladātṛtvaṃ sarvathā na 
sambhavatīti siddham |

nanu svātantryeṇa karmaṇaḥ tatphaladātṛtvasya śrutitātparyābhāve 
sarvaśrutyarthavijñāninā vādarāyaṇenāpi kaṇṭhoktyā yatrakutrāpi parameśvarasya 
karmaphaladātṛtvavyavasthā'darśanāt kathaṃ tasya 
phaladātṛtvamupapannamityāśaṅkāyāmāha - 

|| 180 || pūrvantu bādarāyaṇo hetuvyapadeśāt || 40 ||



tu śabdena niścayārtho nirṇīyate | pūrvoktaparabrahmaṇaśśivasyaiva phaladātṛtvaṃ 
bhagavān vādarāyaṇo manyate | kutaḥ  || hetuvyapadeśāt || yaja 
devapūjāsaṅgatikaraṇadāneṣu iti 
devatārādhanabhūtayāgādyārādhyabhūtāgnivāyvādidevatānāmeva tattatphalahetutayā 
tasminstasminnapi vākyevyapadeśāt | vāyavyaṃ śvetamālabheta bhūtikāmo vāyurvai 
kṣeṣiṣṭhā devatā vāyumeva svena bhāgadheyenopadhāvati sa evainaṃ bhūtiṃ gamayati 
ityādiṣu kāminassiṣādhayiṣitaphalasādhanatvaprakāro'padeśo'pi vidhyapekṣita eveti na 
atatparatvaśaṅkā yuktā | evamapekṣite'pi phalasādhanatvaprakāre śabdādevāvagate sati 
tatparityāgaṃ aśrutāpūrvādiparikalpanañca prāmāṇikā na sahante | liṅgādayo'pi 
devatārādhanabhūtayāgādeḥ prakṛtyarthasya kartṛvyāpārasādhyatāṃ 
vyutpattisiddhāṃ śabdānuśāsanānumatāṃ abhidadhati nānyadalaukikamiti prāgevoktam | 
tadevaṃ vāyurvai kṣepiṣṭhā devatā ityādiśabdāt vāyvādīnāṃ phalapradatvamavagamyate 
| vāyvādyātmanā ca śiva evārādhyatayā phalapradāyitvena cāvatiṣṭhata iti śrūyate | 
iṣṭāpūrtaṃ bahudhā jātaṃ jāyamānaṃ viśvaṃ bibharti bhuvanasya nābhiḥ | 
tadevāgnistadvāyustatsūryatadu candramāḥ tadeva śukramamṛtaṃ tadbrahma sa āpassa 
prajāpatiḥ yo rudro'gnau yo apsu ya oṣadhīṣu yo rudro viśvā bhuvanāviveśa ityādiṣu 
sarvāntaryāmitvaṃ śivasyopadiṣṭam | ataḥ sarvakarmārādhyaḥ sarvakarmaphalapradātā 
nānya ityucyate |

nanu kṣaṇikasya karmaṇaḥ phalasādhanatvavyavasthāpanārthaṃ apūrvaṃ prakalpya 
tadvākyaśeṣādanyaparatvamiti cenna | yo vai rudraḥ sa bhagavān ityādinā 
vāyvādisarvadevatātmakatvaṃ śivasyaiva artharvaśirasi śrūyate | yo māṃ veda sa sarvān 
devān veda iti svajñānāt svātmasakaladevatājñānaṃ tatraiva śivenopapāditam | 
atassarvaphaladātā sarvadevatārūpaḥ sarvakarmārādhyaḥ parabrahma śiva eva | tathā 
smṛtau - 

yassarvadevatābhaktyā yajate sarvamārgataḥ  | 
tadantaryāmirūpeṇa phalaṃ sāmbaḥ prasīdati || iti |

kṛṣṇagītāyāṃ - 

yo yo yāṃ yāṃ tanuṃ bhaktaḥ śraddhayārcitumicchati |
tasya tasyācalāṃ śraddhāṃ tāmeva vidadhāmyaham ||



sa tayā śraddhayā yuktaḥ tasyārādhanamīhate |
labhate ca tataḥ kāmān mayaiva vihitān hi tān ||

ahaṃ  hi sarvayajñānāṃ - bhoktā ca prabhureva ca |

ityādinā kṛṣṇo'pi vāmadevādivat śivabhaktatvena 
svāntaryāmitvenāhaṃpratyayasphuraṇarūpa pratyagātmākāraśivabhāvanayā 
sarvamahamevetyupadiṣṭavān | loke rājabhṛtyo'pi sarvajanadattadhanādikaṃ 
svadravyavatparigṛhya tadantaryāmirājasamarpaṇaṃ karotīti dṛṣṭam | tathā 
viṣṇvādinānādevatārādhanamapi tadantaryāmitvena śivaḥ parigṛhya tattatphalaṃ 
pradāsyatīti siddham |

iti śrīmadyativrajaparivṛḍha-śrīpatipaṇḍitabhagavatpādācāryasvāmikṛta##-

śrīkarabhāṣye 

upāsanābhidhānasya tṛtīyādhyāyasya sandhyādidaśādhikaraṇāvacchinna##-

tṛtīyādhyāyasya dvitīyaḥ pādaḥ samāptaḥ 



atha śrīkarabhāṣye tṛtīyādhyāyasya tṛtīyaḥ pādaḥ 

sarvavedāntapratyayādhikaraṇam || 1 ||

paramaśivopāsanaguṇāḥ upanyasyante 

pūrvapāde tatpadārthabhūtaparaśivabrahmopāsanena tvaṃpadārthabhūtapaśurūpajīvasya 
pāśanivṛttipūrvakapaśupatiprāptirūpaparamapuruṣārthaphalaprapañcane tadupāsanaṃ 
kathamityākāṅkṣāyāṃ tṛtīyapāda ārabhyate kaiścidatra saguṇeśvarasya 
mithyābhūtatvāt tadupāsanena nitya-nirguṇa-niravayava##-
sarvaparipūrṇa-nirguṇabrahmasākṣātkārahetubhūtatadvidhāyakavedāntaśravaṇa##-
nirguṇa-brahmasākṣātkārāyogāt 
kevalavedāntaśravaṇādervaidyaśāstrādiśravaṇavadapuruṣārthatvāt 
śrutiniṣṭhasaguṇabrahmopāsanavidhāyaka-daharādyupāsanādeva niravayava##-
etadadhikaraṇamāha - 

sarvaśākhāpratipādyasajātīyaśivapradhānadaharādyupāsananirūpaṇam 

|| 181 || sarvavedāntapratyayaṃ codanādyaviśeṣāt || 1 ||

sarvavedāntapratyayaṃ sarvaśākhāgatasarvopaniṣatpratipādyaṃ daharopāsanamekameva | 
evaṃ sarvaśākhāprasiddhaṃ vaiśvānaropāsanamapyekameva | evaṃ 
śāṇḍilyopāsanamapyekameva | evaṃ upakomalopāsanamekameva | kutaḥ  || 
codanādyaviśeṣāt || codyante vidhīyanta iti vyutpatyā codanāśabdena 
agnihotrādikarmāṇyucyante | tathā ca codanādyaviśeṣāt saguṇabrahmopāsanānāmapi 
codanādibhiragnihotrādikarmabhissaha aviśeṣāt tulyatvāt | tathāpi 
sarvaśākhāprasiddhāgnihotrākhyaṃ karma yathaikameva yathā jyotiṣṭomākhyaṃ 
karmaikaṃ yathā vājapeyākhyaṃ 



karma sarvaśākhāpratipādyamekameva evaṃ sarvaśākhāpratipādyaṃ 
sajātīyaśivapradhānadaharādyupāsanamekameveti sūtrasūcitasūkṣmārthaḥ |

idānīṃ brahmopāsanānāṃ guṇopasaṃhāravikalpanirṇayāya vidyābhedā'bhedacintā 
prastūyate | prathamaṃ tāvadekasyāḥ vaiśvānaravidyādikāyāḥ anekaśākhāsu 
śrūyamāṇāyāḥ kimekavidyātvaṃ  uta vidyābhedaḥ  iti sandihyate | śākhābhedatayā 
prakaraṇabhedāt sarvaśākhāsu parabrahmaṇaḥ śivasya upāsanāyāṃ bheda eva | 
taittirīyake - daharaṃ vipāpmaṃ paraveśmabhūtaṃ yatpuṇḍarīkaṃ 
puramadhyasaṁstham | tatrāpi dahraṃ gaganaṃ viśokastasminyadantastadupāsitavyam | 
ityatra daharākāśe śivopāsanamupadiśyate | chāndogye - atha yadidamasmin 
brahmapure daharaṃ puṇḍarīkaṃ veśma daharo'sminnantara ākāśastasmin 
yadantastadanveṣṭavyam | tadvāva vijijñāsitavyam || ityādinā daharākāśasyaiva 
upāsitavyatvena vyapadeśādanyonya virodho dṛśyate |

śirovratam 

kiñca - taittirīyake - ṛtaṁ satyaṃ paraṃ brahma puruṣaṃ kṛṣṇapiṅgalaṃ 
ityādinā daharopāsyaparabrahmaṇaḥ kṛṣṇapiṅgalatvādayo dharmāḥ chāndogye - 
eṣa ta ātmāpahatapāpmā ityādinā apahatapāpmatvādayo guṇāstasya śrūyante | 
tasmāttatra tatra guṇabhedadarśanādupāsanabhedo hyarthādupadiśyate | tathā - 
chāndogye - pañcāgni-śāṇḍilya-upakosala-udgītha##-
- śirovratākhyo dharmaḥ śrūyate | teṣāmevaitāṃ brahmavidyāṃ vadeta śirovrataṃ 
vidhivadyaistu cīrṇam iti śirovratavatāṃ ātharvaṇikānāmeva vidyopadeśaniyama 
upapadyate | tasmāddharmabhedādupāsanābhedaḥ | tataḥ 
śākhādibhedādupāsanānābheda iti prāpte pracakṣmahe - 

sarvavedāntapratyayamekamupāsanamiti kutaḥ  codanādyaviśeṣāt | codanā tāvat upasīta 
- vidyāt ityevaṃjātīyako dhātvarthaviśeṣavidhiḥ | ādiśabdena ekaṃ vā 
saṃyogarūpacodanākhyā'viśeṣāt iti karmakāṇḍaśākhāntarādhikaraṇa##-
saiveyaṃ vidyeti śākhāntare pratyabhijñāyate | tathā hi - 
chāndogyavājasaneyakayoḥ vaiśvānaramupāste iti codanā tāvadekarūpā | tathā tasmin 
yadantastadanveṣṭitavyam iti chāndogye daharavidyāvidhiḥ tasmin yadantastadupāsitavyam 
iti taittirīyake | tatra sthānādya 



bhedāt upāsyabrahmaṇo'pyabhedāt ubhayatroktānāṃ dharmāṇāmavirodhāt 
vidyaikyameva | chāndogyabṛhadāraṇyaśākhayoḥ | dyuḥ-parjanya##-
yāvatsvarūpamāmnātaṃ tadubhayatrāpi samānam | tasmānna vidyābheda iti siddham |

śākhābheda guṇabhedasya śrūyamāṇatvāt nānāśākhāgatānāṃ sajātīyopāsanānāṃ 
aikyamanupapannamityāśaṅkāyāmāha - 

|| 182 || bhedānneti caidekasyāmapi || 2 ||

aviśeṣapunaḥśrutyā prakaraṇāntarācca vidheyabhedānna vidhyaikyaṃ iti cet - 
ekasyāmapi vidyāyāṃ pratipattṛbhedāt  punaḥ śrutiḥ prakaraṇāntarañca upapadyate | 
atra hyekasmin pratipattari punaḥ śrutiḥ prakaraṇantarañca vidyate tatrānyathānupapatyā 
vidheyabhedāt vidyābhedaḥ | pratipattṛbhede tu tatpratipatyarthatayā punaḥ 
śrutyādyupapattestatra na vidheyāṃtarasambhavaḥ | tasmādevaṃ nānāśākhāgatānāṃ 
sajātīyopāsanānāṃ paramaśivaviṣayāṇāṃ ekatvameva upadiśyata iti nirṇīyate 

yaccoktaṃ śirovratavatāmātharvaṇikānāmeva vidyopadeśaniyamadarśanāt vidyābhedaḥ 
pratīyata iti tatrāha - 

śirovratasvarūpanirūpaṇam 

svādhyāyasya tathātve hi samācāre'dhikārācca savavacca tanniyamaḥ || 3 ||

naitadanti - śirovratopadeśaniyamadarśanaṃ vidyābhedaṃ dyotayatīti śirovratasya 
vidyāṅgatvābhāvāt svādhyāyasya tathātvaṃ sidhyarthaṃ - 
tajjanyasaṃskārabhāktvasidhyarthaṃ hi śirovratopadeśaniyamaḥ na vidyāyāḥ | kuta etat  
naitadacīrṇavrato'dhīte iti tasya adhyayanasaṃyogāt samācāre adhikārācca samācārākhye 
granthe idamapi vedavratena vyākhyātaṃ ityatideśāt | teṣāmevaitāṃ brahmavidyāṃ vadet 
ityatra vedavidyāmityarthaḥ | savavacca 	tanniyamaḥ || yathā hi savahomāḥ 
saptasūryādayaḥ śataudanaparyantā ātharvaṇikaikāgnisambandhinaḥ 



tatraiva bhavanti na tretāgniṣi teṣāmevaitāṃ brahmavidyāṃ vadeta ityārtharvaṇe 
śirovratasyāpi tatparatvanirdeśānna vidyābhedo vyapadiśyate |

nanu yadi yadi sakalaśākhāgatānāṃ paraśivabrahmasajātīyopāsanānāṃ 
aikyamaṅgīkriyate tarhyupasaṃhāro'rthābhedāt iti vakṣyamāṇasūtranyāyena 
sakalasajātīyopāsanāprakaraṇapratipādyānāṃ satyasaṅkalpatva-sarvajñatva##-
nirṇetavyaḥ | evaṃ sthite sati ekaikasya puruṣasya sakalaśākhādhyayanasyāśakyatvāt 
kathaṃ sakalaśākhāpratipādyaguṇamelananirṇaya iti cenna | svādhyāyo'dhyetavyaḥ iti 
śrutau svasya adhyāyaḥ svādhyāya iti vyutpatyā svādhyāyaśabdena svaśākhā ucyate | 
tathā ca svādhyāyasya tathātvena hi samācāryādhiko nava iti nyāyena 
adhyayanavidhiprakaraṇe svādhikāropadeśādekasya puruṣasya 
sakalaśākhādhyayanābhāve'pi sakalaśākhādhyetṛbhiḥ bharadvāja-atri##-
melananiścayaḥ tadvadupāsakānāṃ sakalaśākhādhyayanasāmarthyāsambhave'pi 
sakalaśākhādhyetṛbhiḥ vemārādhya-udbhaṭārādhya-marulasiddha##-
sakalaśākhāgatānāṃ satyasaṅkalpatva-kṛṣṇapiṅgalatvādiguṇānāṃ 
ekatvaniścayo yukta ityupadiśyate |

paramaśivasya daharādisakalavidyopāsyatvapratipādanam 

taittirīya-kaivalyādinānāśākhāgatānāṃ upāsanānāṃ sarvajñaiḥ 
agastyādimaharṣibhiḥ ekatvopadeśādapi parasparabhedadarśanāt 
kathamekatvamupapannamityāśaṅkāyāmāha - 

|| 184 || darśayati ca || 4 ||

sarvavedānteṣu paraśivopāsanasya phalaikyādvidyaikyaṃ darśayati ca | kaivalye - 
hṛtpuṇḍarīkaṃ viśadaṃ viśokaṃ ityārabhya umāsahāyaṃ tamasaḥ parastāt iti 
taittirīyake - ṛtaṁ satyaṃ paraṃ brahma iti daharopāsyaparamapuruṣasya śivasya 
mūrtatvañca-udiṣṭam | atha yadidamasmin brahmapure daharaṃ puṇḍarīkaṃ veśma 
ityārabhya 



tasminyaddantastadanveṣṭamyam | ityuktvā kiṃ tatra vidyate yadanveṣṭitavyamiti 
praśnapūrvakaṃ apahatapāpmatvādiguṇāṣṭakaviśiṣṭaḥ parabrahma śivastasmin upāsya 
ityuktam |

kiñca - taittirīyake ca chāndogyasthaṃ pratinirdeśamupajīvya tatrāpi daharaṃ 
tadupāsitavyam iti guṇāṣṭakaviśiṣṭasya parabrahmaṇaśśivasyopāsanamucyate | 
tasmātsarvatra vidyaikyaṃ guṇopasaṃhārādeva upapadyate |

tadeva śākhāntarādhikaraṇanyāyasiddhaṃ vidyaikyaṃ sthirīkṛtya tatprayojanaṃ 
kimityākāṅkṣāyāṃ tatrāha - 

|| 185 || upasaṃhāro'rthābhedāt vidhiśeṣavat samāne ca || 5 ||

evaṃ sarvavedānteṣu samāne satyupāsane vedāntāntarāmnātānāṃ guṇānāṃ 
vedāntāntare upasaṃhāraḥ kartavyaḥ | kutaḥ  vidhiśeṣavat arthābhedāt | yathaikasmin 
vedānte śruto veśvānara-daharādividhiśeṣo guṇaḥ tadvidhāsambandhāt 
tadupakārarūpaprayojanasidhyarthamanuṣṭhīyate tathā vedāntāntarodito'pi 
tadvidyāsambandhitvena tadupakārāviśeṣāt upasaṃhartavya ityupadiśyate | ca 
śabdo'vadhāraṇe nirdiṣṭaḥ |

upāsanāyāḥ prayojanaṃ darśayati 

nanu chāndogye daharavidyāyāṃ apahatapāpmatvādayo dharmāḥ śrūyante | 
tadvattaittirīyaśākhāyāmadarśanāt taittirīyaniṣṭhakṛṣṇapiṅgalatvādiguṇānāṃ 
chāndogye yatraktrāpyadarśanāt guṇopasaṃhāranyāyena sarveṣāṃ vedāntānāṃ 
samanvayaḥ kathamupapadyata iti cenna | sarvatra taittirīya##-
tulyatvena vyapadeśādupasaṃhāranyāyo yuktaḥ | vidyopakārarūpasāmarthyādyaikatvāt 
yathaikavidhiśeṣatayā vihitānāmaṅgānāmagnihotrādiṣu tathaiva codanādibhissamāne 
daharādyupāsanaguṇānāṃ satvātsamañjasam | 

kiñca - nānāśakhāgataparameśvaropāsanaprakaraṇapratipādyānāṃ 
satyasaṅkalpatvādiguṇānāṃ sarvatra dyotanāt upasaṃhāro na virudhyate | 
arthabhedānnānāśākhāgataguṇaviśiṣṭasajātīyopāsanāyāḥ 
paraśivabrahmalokaprāptilakṣaṇaphalasya abhedāt ekatvamarthātsiddham | tathā ca 
paraśivabrahmalokaprāptilakṣaṇaikaphalasādhanabhūtānāṃ 
nānāśākhāgatasajātīyopāsanasambandhināṃ satyasaṅkalpatvādiguṇānāṃ 



melanarūpopasaṃhāraḥ kartavyaḥ | yadyapyasmin sūtre guṇopasaṃhārakathanāt ekasya 
puruṣasya sarvaśākhādhyayanāsambhavātkathaṃ 
nānāśākhāgataguṇopasaṃhāraśaṅkā paścātparihartavyā | tathāpyuttaratrasūtra 
vakṣyamāṇaṃ guṇopasaṃhāraṃ siddhavatkṛtya sakalaśākhādhyayanāyogāt 
guṇopasaṃhāro nopadiśyata iti śaṅkā pūrvaṃ nirastā |

Page ṇo. 268 ṁ 269 is missing 



sauramaṇḍalamadhyasthaṃ sāmbaṃ saṃsārabheṣajam |
nīlagrīvaṃ virūpākṣaṃ viṣṇuvallabhamavyayam ||

iti smṛtau ca tasya sadāśivaparatvaṃ nirdiṣṭam | tasmāt vidyaikyaṃ kadācinnopapadyata 
iti prāpte atrocyate |

prathamādhyāyasya prathamapāde antastaddharmopadeśādhikaraṇe chāndogya##-

kiñca - ubhayatrodgīthasyaivādhyastaprāṇabhāvasyopāsyatvaśravaṇāt 
codanādyaviśeṣāt phalasaṃyogastāvat śatruparibhavarūpo na viśiṣyate | 
rūpamapyadhyasta prāṇabhāvodgīthākhyopāsyaikatvādiviśiṣṭam | codanā ca 
vividhātvarthagatā'viśiṣṭā | ākhyā codgīthavidyetyaviśiṣṭā | atra rāddhāntitacchāyayā 
paricodya pariharati || anyathātvamityādinā || yaduktaṃ vidyaikyamiti tannopapadyate 
rūpabhedāt rūpānyathātvaṃ hi śabdādeva pratīyate | vājasaneyake hi - atha ha 
imamāsanya prāṇamūcustvaṃ na udgāyeti tatheti tebhya eva prāṇa udagāyat ityutthānasya 
kartari prāṇadṛṣṭyā asuraparābhavamuktvā ya evaṃ vedeti | kartaryeva 
prāṇadṛṣṭirevaṃ śabdādavagamyate | chāndogye - atha ha ya evāyaṃ 
mukhyaprāṇastamudgīthamupāsāṃcakrire ityudgānasya karmaṇyudgīthe prāṇadṛṣṭyā 
asurapagabhavamuktvā | ya evaṃ vidi pāpaṃ kāmayate ityevaṃśabdāt karmaṇyevodgīthe 
prāṇadṛṣṭirvihitā | ata ekatra kartari prāṇadṛṣṭiśabdāt anyatra karmaṇi 
prāṇadṛṣṭiśabdācca rūpānyathātvaṃ spaṣṭam | rūpānyathātve ca vidheyabhede sati 
kevalacodanādyaviśeṣo'tkiñcitkara iti vidyābheda iti cettanna | aviśeṣāt || aviśeṣeṇa 
hyubhayatra udgīthasādhanakaparaparibhava upakrame pratīyate | vājasaneyake - te ha 
devā ūcurhantā'surānyajña udgīthenātyayāma ityupakrame śrūyate | chāndogye'pi - 
taddhi devā udgīthamājuhvaranenainānabhihaniṣyāma iti | ata upakramāvirodhāya tebhya 
eṣa prāṇa udagāyat ityadhyastaprāṇabhāvodgīthodgānakarmabhūt eva 
pākādiṣvodanādivat saukaryātiśayavivakṣayā kartṛtvenocyate | anyathopakramagata 
udgīthaśabdaḥ kartari lākṣaṇikaḥ syāt | ato vidyaikyam |



daharādividyānāṃ phalaikyāt vidyaikyam 

nanu tarhyekaśākhāgatānāṃ bhinnaśākhāgatānāmapi 
paraśivabrahmalokaprāptirūpaikaphalasādhyānāṃ dahara-śāṇḍilya##-
manaḥpradhānabhūtāntaraṅgopāsanātmakakarmaṇāmapyabhedāṅgīkāre 
bāhyakarmaṇāmapi sarveṣāṃ manaḥprādhānyāt aharahaḥ sandhyāmupāsīta 
jyotiṣṭomena svargakāmo yajeta 
ityādikarmakāṇḍaprakaraṇapaṭhitajyotiṣṭomādikarmaṇāmapi 
paraśivabrahmalokaprāptiphalamupapadyeta | 
tathāccettattatkarmaphalavidhāyakaśāstravairudhyaṃ durvāramityāśaṅkāyāmāha - 

|| 187 || na vā prakaraṇabhedāt parivarīyastvādivat || 7 ||

karmakāṇḍaprakaraṇapaṭhitavijātīyopāsanānāṃ aikyaṃ nāstyeva | kutaḥ  
prakaraṇabhedāt karma-brahmakāṇḍayoḥ prakaraṇayoḥ parasparabhinnatvāt | 
jyotiṣṭomena svargakāmo yajeta ityādiśrutīnāṃ abhyudayaphalaprāptyupadeśāt brahma 
veda brahmaiva bhavati ityāadiśrutiṣu brahmopāsanānāṃ 
apunarāvṛttaniḥśreyasaphalavyavasthāpanāt dahara-śāṇḍilya##-
dṛṣṭāntamāha || paro varīyastvādivat || yathā agnihotra-jyotiṣṭoma##-
taduttarottaramutkṛṣṭānāṃ bhedāvagabhāt dharmaprakaraṇapaṭhita##-
kiṃ vaktavyam | atha yadataḥ paro divo jyotirdīpyate atha eṣo'ntarāditye hiraṇmayaḥ puruṣo 
dṛśyate atha yadidamasmin brahmapure daharapuṇḍarīkaṃ veśma ityādiṣu 
brahmaprakaraṇabhedadyotakaiḥ athaśabdādibhiḥ paraśivabrahmopāsanānāṃ 
anyonyanirapekṣatayā pratyekaṃ brahmaprāptisādhanatvāvagame'pi tadvadbhinnatvaṃ 
nopapadyate phalaikyāt yathā darśapūrṇamāsa jyotiṣṭoma-vājapeya##-
tadvatsarvadā brahmaprakaraṇapaṭhitānāmeva sākṣāt brahmaprāptihetutvam | sarve vedā 
yatpadamāmananti iti śrutisatve'pi niṣkāmanayā parameśvarārpitajyotiṣṭomādi##-

kiñca - omityetadakṣaramudgīthamupāsīta iti prakṛtamudgīthāvayavaṃ praṇavaṃ 
prastutya etasya vā akṣarasyopavyākhyānaṃ bhavati | devāsurā ha vai yatra saṃyetire 



ityārabhya atha ha ya evāyaṃ mukhyaprāṇastamudgīthamupāsāñcakrire 
ityudgīthāvayavabhūtapraṇavaviṣayamupāsanaṃ chāndogā adhīyate | vājinastu 
tādṛśaprācīnaprakaraṇābhāvāt hantāsurānyajña udgīthenātyayāma iti 
kṛtyamudgīthaṃ prastutya atha ha imāmāsanyaṃ prāṇamūcuratvaṃ na udgātha 
ityādikṛtyodgīthaviṣayamadhīyate | ataḥ prakaraṇabhedena vidheyabhedaḥ vidheyabhede 
ca rūpabheda iti na vidyaikyam | atha ha ya evāyaṃ mukhyaḥ 
prāṇastamudgīthamupāsāñcakrire iti pūrvaprakṛta-udgīthāvayavabhūtaḥ praṇava 
evādhyastaprāṇabhāvaṃ chāndogānāmupāsyaḥ | vājināṃ tu kṛtsnasyodgīthasya 
kartodgātā prāṇadṛṣṭyopāsyaḥ iti | atha hemamāsanyaṃ prāṇamūcustvaṃ na udgāyeti 
tatheti tebhya eṣa prāṇa udagāyata ityudgātari prāṇādhyāsaṃ nirdiśya ya evaṃ veda 
ityudgātaivādhyastaprāṇabhāva upāsyo vidhīyate | ataśca rūpabhedaḥ | na 
codgātarpupāsye vihite udgīthena atyayāma ityākhyāyikopakramavirodhaśśaṅkanīyaḥ 
udgāturupāsane udgīthasyodgānakarmabhūtasya avaśyāpekṣitatvāt tasyāpi 
paraparibhavākhyaphalaṃ prati hetutvāt | ato rūpabhedādvidyābheda iti codanādyaviśeṣe'pi 
na vidyaikyam | yadekasyāmapi śākhāyāṃ udgīthāavayavabhūte praṇave 
parātmadṛṣṭividhānasāmye'pi hiraṇmayapuruṣadṛṣṭividhānāt 
parovarīyastvādiguṇaviśiṣṭadṛṣṭividhāna marthāntarabhūtam | tasmāt 
vidyaikyamupapannamiti cet - ucyate |

sarve vedā yatpadamāmananti vedairanekairahameva  vedyaḥ vedāntakṛdvedavideva 
cāham taṃ tvaupaniṣadaṃ puruṣaṃ pṛcchāmi ityādiṣu sarveṣu vedānteṣu 
upāsyopāsakādibhedena saṃsāradaśāyāṃ bhedasādhanatve'pi ṣaḍvidhatātparyaliṅgaiḥ 
ṣaṭsthalaparaśivabrahmaṇyeva samanvayasambhavāt dahara-śāṇḍilyādividyānāṃ 
jīvabhāvanivṛttipūrvakaśivatvaprāptirūpaparamapuruṣārthaphalaikyāt##-

niṣkāmanayā śivārpitadhiyā kṛtānāṃ jyotiṣṭomādīnāṃ paramparayā brahmaprāptiḥ 
daharādyupāsanānāṃ tu sākṣāt brahmaprāptihetutvam 

nanu dharmaprakaraṇapaṭhitapuruṣaniṣkāmakṛtajyotiṣṭomādipuṇyakarmaṇāṃ 
cittaśuddhidvārā śrutismṛtyādiṣu paramparayā mokṣahetutvavyapadeśāt 
daharādyupāsanānāṃ jyotiṣṭomādyupāsanānāñca mokṣaphalaikatvādabhinnatvaṃ 
kahamanupapannamityāśaṅkāyamāha - 



|| 188 || saṃjñātaścettaduktam asti tu tadapi || 8 ||

saṃjñātaḥ bhinnabhinnasaṃjñābalāt vidyāṃ cāvidyāṃ ca yastadbhedobhayaṁ saḥ 
avidyayā mṛtyuṃ tīrtvā vidyayāmṛtamaśnute ityādiśrutiṣu 

varṇāśramocito dharmaḥ avidyeti nirūpyate |
tayā prācīnakarmāṇi hitvā jñānaṃ samaśnute ||

jñānena muktimāpno'ti tasmātkarma samabhyaset |
iyāja so'pi subahūn yajñān jñānavyapāśrayaḥ ||

bahmavidyāmadhiṣṭhāya tartuṃ mṛtyumavidyayā |
svajātivihitaṃ dharmaṃ kuryādvedoditaṃ naraḥ ||

svajātivihitāt dharmāt vedasmṛtyuditātkṛtāt |
puṃsaḥ pāpanivṛttissyāttayā śuddhistu cetasaḥ ||

cittaśudhyā tu viśvāsaḥ śrutismṛtiṣu jāyate |
tasmādbhaktirbhavetpuṃsāṃ śive paramakāraṇe ||

bhaktyā jāyeta satataṃ saṃsṛterdoṣadarśanam |
tasmādiha paratrāpi bhogeṣu viratirbhavet ||

tayā vedāntavākyārthe śivarūpaprakāśanam |
samyak jñānaṃ bhavettena muktiḥ puṃso bhavet dhruvam ||

tasmānmāheśvaro vipraḥ śrutismṛtyāgamoditam |
varṇāśramocitaṃ dharmaṃ prāṇatyāge'pi na tyajet ||



ityādismṛtipurāṇādiṣvapi dharmasya brahmajñānapūrvavṛttatvopadeśāt dahara##-
cettadapyasti tu | satyaṃ jñānamanantaṃ brahma yo veda nihitaṃ guhāyāṃ parame vyoman 
| so'śnute sarvān kāmān saha ||

na karmaṇā na prajayā dhanena tyāgenaike amṛtatvamānaśuḥ |
pareṇa nākaṃ nihitaṃ muhāyāṃ vibhrājate yadyatayo viśanti ||

vedāntavijñānasuniścitārthāḥ sanyāsayogādyatayaśśuddhasattvāḥ|
te brahmaloke tu parāntakāle parāmṛtātparimucyanti sarve ||

ityādiśrutiṣu dahara-śāṇḍilyādividyānāmiva jyotiṣṭomādīnāṃ 
sākṣādbrahmaprāptivyapadeśa'darśanāt bahujanmakṛtapuṇyaphalena cittaśuddhidvārā 
bhakti-vairāgya-śama-damādiparamparayā daharādyupāsanāhetubhūtatve'pi 
daharādyupāsanānāmiva sākṣā hyaprāptihetutvā'sambhavāt vidyāṃ cāvidyāṃ ca iti 
śrutau nāmamātreṇa ghaṭapaṭavatparasparavailakṣaṇyopadeśātsarvadā 
vidyārūpadaharādyupāsanānāṃ avidyātmakajyotiṣṭomādikarmaṇāṃ ca abhedaḥ 
sarvathā anupapannaḥ |

puṇyakarmaṇāmāvaśyakatvam 

nanu sandhyāvandana-jyotiṣṭomādikarmaṇāṃ brahmaprāptirūpaphalāyogāt 
daharādividyānāṃ tatphalahetutvadarśanāt viduṣāmaviduṣāmapi 
sandhyāvandanādikarmaṇāmaprasaktiḥ doṣaprasaktiśca prasajyetetyāśaṅkya tatrāha ##-

|| 189 || vyāpteśca samañjasam || 9 ||

|| vyāpteśceti || dharmeṇa pāpamapanudati ityādiśrutismṛtyādiṣu niṣkāmanayā 
śivārpaṇakṛtasandhyāvandanādipuṇyakarmaṇāṃ pāpanivṛttidvārā paramparayā 
svābhāvikajīvatvanivṛtti pūrvakaśivatvaprāptirūpa-mokṣaphale vyāpakatvācca 
samañjasaṃ aviduṣāṃ cittaśuddhidvārā 
māyāpāśanivṛttipūrvakanityānandātmakasālokyādimokṣasidhyarthaṃ viduṣāṃ 
lokadūṣaṇanivṛttipūrvakamūḍhatāraṇārthañca 



sandhyāvandanādinityanaimittikādipuṇyakarmācaraṇaṃ śrutismṛtipurāṇāgameṣu 
saṃsthāpanāt samañjasam | evaṃ vidvānagnihotraṃ juhuyāt ityādiśrutiṣu 
nityanaimittikānyeva kurvato duritakṣayaḥ |

saktāḥ karmaṇyavidvāṃso yathā kurvanti bhārata |
kuryādvidvāṃstathā'saktaḥ cikīrṣurlokasaṃgrahaḥ ||

ācārahīnaḥ puruṣo loke bhavati ninditaḥ |
tasmādācāravāna jñānī bhavedādehapātanāt ||

iti śrutismṛtipurāṇāgamādiṣu bahudhā prapañcitatvāt sarveṣāṃ 
sandhyāvandanādipuṇyakarmaṇāṃ āvaśyakatvaṃ siddham |



sarvābhedādhikaraṇam || 3 ||

na cātra vidyābhedaḥ śivādhiṣṭhānatvāt sarvatraḥ 

pūrve mumukṣūṇāṃ nirupama-nityakalyāṇa-niratiśayānandakanda##-
daharopāsanaṃ praṇavārthānusandhānasāmarasyodgīthādyupāsanañca prasādhya tatra 
sarveṣāṃ daharādyupāsanānāṃ guṇadharmaprakaraṇabhedāt bhinnabhinnatvena 
pratīyamānatve'pi tatprāptirūpaphalaikyādekatvasya 
dharmaprakaraṇapaṭhitasandhyāvandādīnāṃ sarveṣāṃ dharmāṇāṃ paramparayā 
tatprāptihetutvasya ca vyavasthāpane prāṇopāsanasya sarvādhikyena pratīyamānatvāttasya 
nānāśākhāsubhinnabhinnatvena dyotanāñca kathaṃ brahmaṇi samanvaya 
ityāśaṅkāyāṃ adhikaraṇāntaramāha - 

|| 190 || sarvābhedādanyatreme || 10 ||

chāndogya vājasaneyakayoḥ prāṇavidyā prastūyate | yo ha vai jyeṣṭhañca śreṣṭhañca 
veda jyeṣṭhaśca śreṣṭhaśca bhavati prāṇo ha vai jyeṣṭhaśca śreṣṭhaśca ityādi |tatra 
jyaiṣṭhyaśraiṣṭhyaguṇakaṃ prāṇamupāsyaṃ pratipādya vākcakṣuḥśrotramanastu 
vaśiṣṭhatva-pratiṣṭhātva-sampattvāya tanatvākhyān guṇān pratipādya 
vāgādīnāṃ dehasya ca prāṇāyattasthititvena tadāyatta tattatkāryatvena ca prāṇasya 
śraiṣṭhyaṃ pratipādya vāgādisambandhitayā śrutān vasiṣṭhatvādīn guṇāṃśca 
prāṇasambandhitayā pratipādayati | evaṃ chāndogya##-
pratīyate  | kaupītakināntu prāṇavidyāyāṃ tathaiva jyaiṣṭhyaśraiṣṭhyaguṇakaḥ prāṇa 
upāsyaḥ pratipāditaḥ na punarvasiṣṭhatvādayo vāgādisambandhino guṇāḥ 
prāṇasambandhitayā pratipāditāḥ | tatra saṃśayaḥ - kimatra vidyā bhidyate uta na iti | 



kiṃ yuktam  bhidyata iti | kutaḥ  rūpabhedāt | yadyapyubhayatra prāṇa eva 
jyaiṣṭhayaśraiṣṭhyaguṇaka upāsyaḥ tathāpyekatra vasiṣṭhatvādibhirapi guṇairyuktaḥ 
prāṇa upāsyaḥ pratīyate itaratra tu tadvidhura ityupāsyarūpabhedāt vidyābhedaḥ | iti prāpte 
pracakṣmahe - 

|| sarvābhedādanyatreme || nātra vidyābhedaḥ anyatra - kauṣītakināṃ 
prāṇavidyāyāmapi ime vasiṣṭhatvādayo guṇāḥ upāsyāḥ santi | kutaḥ  sarvābhedāt - 
pratijñātaprāṇajyaiṣṭhyaśraiṣṭhyopapādanaprakārasya sarvasya tatrāpyabhedāt | tathā 
hi-chandogavājasaneyināṃ prāṇavidyāyāṃ etā ha vai devatāḥ ahaṃ śreyasi 
vyūdire ahaṃ śreyase vivadamānāḥ iti copakramyaṃ vāgādyekaikāpakramaṇe sarveṣāṃ  
saprāṇānāmindriyāṇāṃ śarīrasya ca sthitiṃ tattatkāryaṃ cāvikalaṃ pratipādya 
prāṇotkramaṇe sarveṣāṃ viśaraṇamakāryakaratvaṃ cābhidhāya sarveṣāṃ 
prāṇādhīnasthititva-tadadhīnakāryatvābhyāṃ prāṇasya jyaiṣṭhyamupāditam  | 
evamupapāditaṃ vāgādikāryasya prāṇādhīnatvam atha hainaṃ vāguvāca yadahaṃ 
vasiṣṭhā'smi  tvaṃ tadvasiṣṭho'smi ityādibhiranūdyate | kaupītakināṃ prāṇavidyāyāmapi 
prāṇajyaiṣṭhyaśraiṣṭhyapratipādanāya vāgādiṣu vasiṣṭhātvādayaḥ pratipāditāḥ | atha 
hemā devatāḥ prajāpatiṃ pitarametyābruvan ko vai naḥ śreṣṭhaḥ  ityādinā vāgādigatā 
guṇāḥ vāgādayaśca dehaśca prāṇādhīnā iti prāṇasya jyaiṣṭhyamupapāditam | 
vāgādibhiḥ svasvaguṇānāṃ vasiṣṭhatvādīnāṃ prāṇādhīnatvānuvādamātrantu na 
kṛtam | naitāvatā rūpabhedaḥ vāgādīnāṃ vasiṣṭhatvādiguṇānvitānāṃ 
prāṇādhīnakāryatvopapādanenaiva prāṇasya vāgādivasiṣṭhatvādiguṇahetutvasya 
siddhatvāt | tadeva hi prāṇasya vasiṣṭhatvādiguṇayogitvam | ato'trāpi 
vasiṣṭhatvādiguṇayogāt prāṇe jyeṣṭhaḥ pratipanna iti nāsti vidyābhedaḥ |



ānandādyadhikaraṇam || 4 ||

paramaśivasya brahmaṇaḥ anantakalyāṇaguṇaviśiṣṭatvapratipādanam 

prāṇānāṃ granthirasi rudro mā viśāntaḥ sa eva viṣṇussa prāṇaḥ sa kālogniḥ sa 
candramāḥ tatprāṇeṣvantarmanaso liṅgamāhuḥ prāṇo brahma prāṇa eva prajñātmā 
ityādiśrutiṣu asāvādityo brahma itivat śivādhiṣṭhānatvena śivātmakatvena 
prāṇopāsanopanyāsāt prāṇātmakatvena tadupāsanāvidhīyatām | athāpi 
prāṇātmakatvena vyapadeśasya sarvadevatāpradhānasya śivasya parabrahmaṇaḥ 
guṇāyoge tadupāsanāyogāt kimananyasādhāraṇaguṇāssantītyāśaṅkāyāṃ 
adhikaraṇāntareṇa tasyānantakalyāṇaguṇaprapañcaṃ darśayati - 

|| 191 || ānandādayaḥ pradhānasya || 11 ||

pūrve prāṇavidyāṅgaviṣayamanyadapi nirūpaṇamanantarameva kariṣyate | yathā 
prāṇasya vasiṣṭhatvādyanusandhānena vinā 
jyaiṣṭhyaśraiṣṭhyānusandhānānupapatteranuktānāmapi vasiṣṭhatvādīnāṃ 
kauṣītakiprāṇavidyāyāṃ prāptiḥ tathā paraśivabrahmasvarūpānusandhānaṃ 
yairguṇairvinā nopapadyate te brahmavidyāsu sarvāsvapyanusandheyā ityayamarthaḥ 
pratipādyate |

ānando brahmeti vyajānāt ṛtaṃ satyaṃ paraṃ brahma ityādyekaikaśākhāyāṃ 
śrūyamāṇāḥ guṇāḥ ānandādayaḥ ānandatva-satyatva-kṛṣṇapiṅgalatva##-
mūrtā'mūrtātmakaikabrahmavidyāyāṃ upasaṃhartavyāḥ | kutaḥ  || pradhānasya || yo 
devānāṃ prathamaṃ puruṣastadviśvādhiko rudro maharṣiḥ ityādi 
śrutisiddhasarvadevatāradhānasya śivasya parabrahmaṇaḥ sarvāsvapi śākhāsu 
mūrtā'mūrtātmakatvena 



bhedavyapadeśe'pi tadvadabhedopadeśāt guṇaikatvaṃ na virudhyate | dvevāva brahmaṇo 
rūpe ityādiśrutiṣu mūrtā'mūrtagatadharmāṇāmeva asyaiva śivasya nirdiṣṭatvāt 
sarvaśākhāgatānāṃ mūrtā'mūrtabrahmaviṣayāṇāṃ guṇānāṃ tasminnekasminneva 
samanvayo draṣṭavya iti sūtrasūcita sūkṣmārthaḥ |

abhedāditi śeṣaḥ | ānando hyajaro hyamṛtyuḥ ānandamayo hyānandabhuk ityādiśrutiṣu 
ānandādayo guṇāḥ paravidyāsu pradhānasya brahmaṇaḥ śrūyante | tasmādatra 
brahmasvarūaguṇānāṃ sarvāsu paravidyāsūpasaṃhāro'sti vā na vā  iti vicāryate | 
aprakaraṇādhītānāṃ upasaṃhāre pramāṇābhāvāt prakaraṇaśrutānāmevopasaṃhāraḥ 
kartavyaḥ | brahmaṇaśśivasyaikasya ānandādyanekaguṇavaiśiṣṭye nānātvaprasaṅgāt 
viśeṣaṇānāṃ viśeṣyabodhakatvāt athavā tatratatoktaguṇamātreṇatadupāsanasambhavāt 
iti prāpte'bhidhīyate |

ānandādayaḥ pradhānasya abhedāt pradhānasya guṇino brahmaṇaḥ sarveṣu upāsaneṣu 
abhedāt guṇyapṛthagbhāvāt guṇānāṃ sarvatrānandādayastadguṇāḥ upasaṃhartavyāḥ 
|

evaṃ tarhi guṇyapṛthagbhāvādevānandādivat priyaśirastvādayo'pi tasya priyameva 
śiraḥ ityādau brahmaguṇatvena śrutāssarvatra prasajyeran ityāha - 

|| 192 || priyaśirastvādyaprāptirupacayāpacayau hi bhede || 12 ||

paraśivabrahmasvarūpaguṇānāṃ prāptau ucyamānāyāṃ priyaśirasttvādīnāmaprāptiḥ 
teṣāṃ abrahmaguṇatvāt | brahmaṇaḥ puruṣavidhatvarūpaṇamātrāntargatatvāt 
priyaśirastvādīnām | anyathā śiraḥpakṣapucchādyavayavabhede iti 
brahmaṇo'pyupacayāpacayau prasajyeyātām | tathā ca sati satyaṃ jñānamanantaṃ brahma 
ityupakramavākyaṃ virudhyate |

tasya priyameva śiraḥ modo dakṣiṇaḥ pakṣaḥ |
pramoda uttaraḥ pakṣaḥ ānanda ātmā brahmapucchaṃ pratiṣṭhā ||

iti taittirīyaśākhāyāṃ priyaśirastvādiguṇānāṃ asandigdhatayā vyapadeśāt 
guṇānāmupacayo bāhulyam guṇānāmapacayo hyalpatvam | evaṃ vidhau 
guṇopacayāpacayau hi bhede hyupāsye 



saguṇe brahmaṇyeva sambhavataḥ | nirguṇe nirviśeṣe brahmaṇi guṇabāhulyasya 
sutarāmasambhavāt saguṇabrahmaṇyevopāsyopāsakatvasya pratipādya##-

nanvayameva brahmasambandhināṃ evaiśvarya-gāmbhīrya-audārya##-
śrutīnāmapyupasaṃhāre sarve sarvatra prasajyeran ānantyādupasaṃhāraśaktiśca syāt | 
tatrāha - 

|| 193 || itare tvarthasāmānyāt || 13 ||

tu śabdaścodyaṃ vyāvartayati | itare tu ānandādayaḥ arthasāmānyāt sarvatrānuvartante 
yetvarthasamānāḥ arthasvarūpanirūpaṇadharmatvena arthapratītyanubandhinaḥ 
te'rthasvarūpavat sarvatrānuvartante | te ca guṇāḥ satyajñānānandāmalatvānantatvāni | 
yato vā imāni ityādinā jagatkāraṇatayopalakṣitaṃ brahma satyaṃ jñānaṃ ānando brahma 
ityānandādibhirhi svarūpato nirūpyate | ataḥ upāsyabrahmaṇaśśivasya svarūpāvagamāya 
sarvāsu vidyāsu ānandādayo'nuvartante | ye tu nirūpitasvarūpasya brahmaṇaḥ kārunyādayo 
guṇāḥ pratipannāḥ teṣāṃ guṇyapṛthak-sthitatve'pi pratītyanubandhitvābhāvāt ye 
yatra śrutāste tatropasaṃhartavyā iti niravayam |

nadyupacayāpacayaprasaṅgāt priyaśirastvādayo brahmaṇaśśivasya 
puruṣavidhatvanirūpaṇamātrārthāḥ na tu brahmaguṇāḥ tarhyathārūpasya 
brahmaṇaśśivasya tathātvena nirūpaṇaṃ kimarthaṃ kriyate  atathānubhūtasya hi 
tathātvanirūpaṇe kenacitprayojanena bhavitavyam | yathā ātmānaṃ rathinaṃ  viddhi 
ityādinopāsakasya tadupakaraṇānāñca rathirathāditvanirūpaṇaṃ 
upāsanopakaraṇabhūtaśarīrendriyādivaśīkaraṇārthaṃ kriyata ityuktam | na ceha 
tathāvidhaṃ kiñcitprayojanaṃ dṛśyata iti balādbrahmaguṁatvaṃ 
priyaśirastvādīnāmabhyupeyam || tatrāha - 

|| 194 || ādhyānāya prayojanābhāvāt || 14 ||



prayojanāntarābhāvāt ādhyānāya ayaṃ rūpaguṇopadeśaḥ kriyate | ādhyānaṃ 
anucintanaṃ upāsanamucyate | dhyānanirmathanābhyāsāt pāśaṃ dahati paṇḍitaḥ 
śraddhā bhakti-dhyānayogādavehi ityatropadiṣṭādhyānarūpavedanasiddhaye 
hyānandamayabrahmapratipatyarthamānandamayaṃbrahmapriyamodādirūpeṇa vibhajya 
śiraḥpakṣāditvena nirūpayitvopadiśyate | yathā annamayaḥ puruṣaḥ ayaṃ dehaḥ 
tasyedameva śiraḥ ityādinā śiraḥpakṣādibhiḥ buddhau āropyate yathā ca prāṇamaya##-
prāṇādyavayavairbuddhau āropyante | evamebhyo'rthāntarabhūtastadantarātmā 
ānandamayo'pi priyamodādibhirekadeśaiḥ śiraḥprabhṛtitvena rūpitaiḥ ādhyānāya 
buddhau āaropyate | evamānandamayopalakṣaṇatvāt priyaśirastvādīnāṃ na sarvadā 
ānandamayapratītau anuvartante |

annaṃ brahma ityādāvānandasya brahmopadeśādekaprakaraṇapaṭhitasyānandamayasyaiva 
kathaṃ parabrahmatvamupapannamityāśaṅkāyāmāha - 

|| 195 || ātmaśabdācca || 15 ||

taittirīye - tasmādvā etasmādātmana ākāśaḥ sambhūtaḥ ityādau ātmanaḥ 
jagadekakāraṇatvopadeśāt māṇḍūkye - prapañcopaśamaṃ śāntaṃ 
śivamadvaitaṃ caturthaṃ manyante sa ātmā ityatra śivasya parabrahmaṇaḥ 
prapañcahetubhūtasyātmaśabdaprayogāt | atharvaśikhāyāṃ - dhyāyīteśānaṃ 
pradhmāyitavyam ityārabhya śiva eko dhyeyaḥ śivaṅkaraḥ ityantena caramaśarīrināṃ 
mumukṣūṇāṃ paraśivabrahmetaradhyānaniṣedhāvagamācca | tasmāt nitya##-
jagadubhayakāraṇaṃ parabrahmaiva śivaśabdena nirṇīyate | ataḥ ṛtaṃ satyaṃ ityatra 
kṛṣṇapiṅgala-virūpākṣa ityādinā brahmatattvānusandhānopāstirupadiṣṭā | tathā 
ca smṛtiḥ - 

śivaṃ bhajanti ye narāśśivaṃ vrajanti te narāḥ |
śivetaraṃ bhajanti ye śivetaraṃ vrajanti te ||

iti śravaṇāt śivetaraniṣṭhānuṣṭhānaśīlānāṃ aśivatvaphalam | ata evānandamayo 
netaraḥ | anyontara ātmā ānandamayaḥ iti niratiśayaśiraskatvenānnamayādibhyo 
bhinnatvopadeśāt ānandamayaśśiva eka evānusandheya iti spaṣṭamupadiṣṭam |



kiñca - anyontara ātmāṅandamayaḥ ityātmaśabdena nirdiṣṭasya 
paramātmanaśśivasya śiraḥ-pakṣa-pucchasadbhāvāt priyaśirastvādayastasya 
sukhapratipatyarthaṃ nirūpaṇamātramityupadiśyate |

indriyebhyaḥ parāhyarthāḥ arthebhyaśca paraṃ manaḥ |
manasastu parā buddhiḥ buddherātmā mahān paraḥ ||

mahataḥ paramavyaktaṃ avyaktātpuruṣaḥ paraḥ |
puruṣānnaparaṃ kiñcit sā kāṣṭhā sā parā gatiḥ ||

iti śrutau arthamanobudhyātmādibhyaḥ puruṣasya sarvādhikatvo'padeśāt anyontara ātmā 
prāṇamayaḥ | anyontara ātmā manomayaḥ | anyontara ātmā vijñānamayaḥ 
ityātmaśabdasya anātmasvapi pūrvaprayuktatvāt anyontara ātmāṅandamayaḥ 
ityātmaśabdasyātmaviṣayatvaṃ kathaṃ niścīyate tatrāha - 

|| 196 || ātmagṛhītiritaravaduttarāt || 16 ||

anyontara ātmāṅandamayaḥ ityatrā'tmaśabdena paramātmana eva grahaṇam | ||itaravat || 
yathā itaratra ātmā vā idameka evāgra āsīt sa īkṣata lokānnusṛja ityādiṣvātmaśabdena 
paramātmana eva grahaṇam | tat kuta etat || uttarāt || so'kāmayata bahusyāṃ prajāyeya 
ityānandamayaviṣayāt uttarāt vākyāt |

asminnarthe hetvantaramāha - 

|| 197 || anvayāditi cet syādavadhāraṇāt || 17 ||

pūrvatra prāṇamayādiṣvanātmasvātmaśabdānvayadarśanāt 
nottarāduttaravākyānniścetuṃ śakyata iti cet || syādavadhāraṇāt || syādeva niścayaḥ | 
kutaḥ  avadhāraṇāt | pūrvatrāpi 



tasmādvā etasmādātmana ākāśaḥ sambhūtaḥ iti paramātmana eva budhyā'vadhāritatvāt | 
annamayādantare prāṇamaye prathamaṃ paramātmabuddhiravatīrṇā tadanantarañca 
prāṇamayādantare manomaye tato vijñānamaye | tata ānandamaye prakrāntā 
paramātmabuddhiḥ tadantarābhāvāt taduttarācca so'kāmayata iti vākyāt pratiṣṭhiteti 
upakrame'pyaparamātmani paramātmabudhyā yātmaśabdādanvaya iti niravadyam |

sarveṣāṃ mumukṣūṇāṃ śivopāsanasyaiva kartavyatānirṇayaḥ 

kiñca - tadupakrame brahmavidāpnoti paraṃ iti anyatra ca jñātvā śivaṃ 
śāntimatyantameti tasyābhidhyānāt nivṛttiḥ umāsahāyaṃ praśāntam ityārabhya 

sarvabhūtasthamātmānaṃ sarvabhūtāni cātmani |
sampaśyan brahmaparamaṃ yāti nānyena hetunā ||

ityantena śivadhyāna-jñānāvalambināmeva punarāvṛttirahita##-
phalitārtho niścīyate | ṛtaṃ satyaṃ iti satyādi  lakṣaṇalakṣitaparaśivopāsanena bhramara 
kīṭanvāyavat śivatādātmyasiddheḥ svaśākhānyaśākhāsvapi spaṣṭamupadiṣṭatvāt 
tatparamapuruṣārthasidhyarthaṃ śravaṇa-mananādinā tadvicāro nirantaraṃ 
kartavya-ityupadiśyate |



kāryākyānādhikaraṇam || 5 ||

saguṇopāsanānāṃ sarveṣāṃ nirguṇabrahmaprāptyupāyasādhanaparatvaniṣkarṣaḥ 

upakosalavidyāprakaraṇe vidyamānamāhavanīya-gārhapatya##-
evaṃ pratardanavidyāprakaraṇe vidyamānaṃ ca 
jīvamukhyaprāṇaliṅgaviṣayamupāsanadvayaṃ evaṃ sarvāsvapyupaniṣatsu 
saguṇabrahmopāsanasannidhau vidyamānāni brahmavyatirikta padārthaviṣayakāṇi 
prāṇādyupāsanāni evaṃ bhūmavidyāprakaraṇe pradarśitāni bhūmādyupāsanāni evaṃ 
vaiśvānaravidyāprakaraṇe vidyamānāti vaiśvānarasyaikaikasyāvayavaviśeṣopāsanāni 
vaiśvānaropāsanāṅgāni vā na vā  evaṃ tattadupāsanāprakaraṇeṣu vidyamānāni 
brahmavyatiritapadārthaviṣayakānyupāsanāni cittaśuddhidvārā 
mūrtabrahmopāsanāṅgāni vā  svātantryeṇa phalāntarasādhanāni vā syuḥ  yaduddiśya 
yadvidhīyate tasya tadeva phalam iti nyāyena nāstyakṛtaḥ kṛtena iti śrutau 
kṛtakarmaṇāṃ akṛtamokṣaphalaniṣedhāt sarveṣāṃ karmarūpopasanānāṃ 
nirguṇabrahmatmākatvahetutvāyogāt puṇyacito lokaḥ kṣīyate itivatsakāmajyotiṣṭomādivat 
anityaphalatvamevetyāśaṅkāyāṃ adhikaraṇāntareṇāha - 

|| 198 || kāryākhyānādapūrvam || 18 ||

pūrvaprastutaprāṇavidyāśeṣabhūtamidānīṃ cintyate | 
tattatsaguṇamūrtabrahmopāsanāsannidhau vihitāni agnivaya##-
tattatsaguṇamūrtabrahmopāsanāṅgānyeva na tu svātantryeṇa phalāntarasādhanāni | tathā 
ca kāryākhyānāt kāryāṇāṃ kartavyānāṃ jīvamukhyaprāṇaliṅgādiviṣayakāṇāṃ 
aṅgopāsanānāṃ ākhyānāt anuṣṭhānādeva sāṅgātsaguṇamūrtabrahmopāsanāt 
apūrvaṃ adṛṣṭaṃ utpadyate | tena niravayavaniratiśayānandaparipūrṇāparicchinna##-



manupapannam | tasmātsā"gopāsanādeva saguṇabrahmopasām | 
saguṇamūrtabrahmopāsanāṅgatvena anuṣṭhitaprāṇādyupāsanāt 
kṣudraphalamapyarthādutpadyate | yadeva jñānaphalaṃ tadeva karmaphalaṃ | ityādiśrutiṣu 
yādṛśī bhāvanā yatra siddhirbhavati tādṛśī iti smṛtiṣvapi darśanācca | brahmaṇaḥ 
sāyujyaṁ salokatāmāpno'ti ityādiśrutiṣu aṅgopāsanāsannidhividyamānānāṃ 
phalaśrutīnāṃ paraśivabrahmalokaprāptāveva tātparyāvagamāt 
kṣudrahaleṣvavāntaratātparyamityupadiśyate | umāsahāyaṃ parameśvaraṃ prabhuṃ 
ityādiśrutiṣu saguṇamūrtabrahmopāsanādva niravayavasākṣirūpaparaśivaprāpteḥ 
vyavasthāpanāt saguṇopāsanāni sarvāṇi nirguṇabrahmaprāptyupāyasādhanāni iti 
sūtrasūcitasūkṣmārthaḥ |

chāndogya-vājasaneyayoḥ - jyeṣṭhaṃ ca śreṣṭhaṃ ca ityādinā 
prāṇādyupāsanāna sarveṣāṃ brahmaprāptisādhanatvenopadeśāt sarveṣāṃ teṣāṃ 
svātantryeṇa abhyudayaphalahetutvaṃ  uta saguṇamūrtabrahmopāsanāṅgatvena 
tallokaprācuryakalyānavibhūtisādhanatvam api ca 
saguṇamūrtasadāśivabrahmopāsanāṅgatvena amūrta 
svayamprakāśaparaṃjyotirātmakanikhilasākṣika-niravayava-nityānanda 
svabhāva-kaivalyavibhūtyātmaka-śivatattvaprāptikāraṇaṃ  veti sandihyate |

sarvaṃ ete puṇyalokā bhavanti iti śrutau svecchānusāreṇa sarveṣāṃ upāsakānāṃ 
tattallokaprāptyupadeśāt karma cito lokaḥ kṣīyate ityādiśrutiṣu 
karmaphalānāmanityatvavyapaddeśāt bāhyābhyantarabhede'pi prāṇādyupāsanānāṃ 
antaraṅgatve'pi jyotiṣṭomādipuṇyakarmaṇāmiva guṇatrayaprakṛtikatvena 
niḥśreyasaphalakatvamanupapannam | yadeva jñānaphalaṁ tadeva karmaphalaṃ 
yasyaite'ṣṭācatvāriṃśatsaṃskārāḥ ityārabhya brahmaṇassāyujyaṃ sālokyaṃ ca gacchati 
ityantena niṣkāmakṛta-parameśvarārpita-garbhādhānādikarmaṇāṃ 
tadanugrahatvena niḥśreyasaphalaprāptyavagamāt puṇyalokābhisandhipūrvakakarmāṇāṃ 
svātantryeṇa tattallokavidhāyakatvamiti cet - tathāpyupāsanāyāḥ guṇaviṣayatvāt 
karmaṇāmanityatvasvabhāvācca saguṇa-sāvayava-nitya-sadāśiva 
brahmalokaprāptimātrameveti prāpte pracakṣmahe - 

karmacito lokaḥ kṣīyate ityādiśrutiṣu prākṛtakarmajanyapuṇyāpuṇyalokaviṣayatvam | 
sthirebhiraṅgaiḥ pururūpa ugraḥ ityādiṣu sāvayavasadāśivabrahmāṅgasya 
nityatvavyavasthāpanāt 



tallokasyāpi prākṛtaguṇadharmavailakṣaṇyatvāt pādo'sya viśvā bhūtāni 
tripādasyāmṛtaṃ divi iti saccitsukhātmakatripādvibhūtināmakasadāśivalokasya 
nityatvāvagamāt tasya tallokasya ca nityatvamanivāryam | eṣa samprasādo'smāt śarīrāt 
samutthāya paraṃ jyotirūpamupasampadya svena rūpeṇābhiniṣpadyate te brahmaloke tu 
parāntakāle parāmṛtātparimucyanti sarve iti taittirīya-kaivalyayoścca sarveṣāṃ 
sāvayava-sadāśivabrahmaopāsakānāṃ niṣkāmabhaktānāṃ tadanugrahadvāra tatra 
kalyāṇavibhūtvātmakanityaiśvaryavidhāyakasālokya-sāmīpya##-
niratiśaya-nirāvaraṇa-nirañjana-nirupamāna-nirdeha-śivattva##-
sarveṣāmupāsakānāṃ brahmaprāptiphalamarthātsiddham | kiñca - 

yadā sarve pramucyante kāmā ye'sya hṛdi sthitāḥ |
atha martyo'mṛto bhavatyatra brahma samaśnute ||

ityādiśrutiṣu sarvakāmavinirmuktānāṃ daharādividyopāsakānāṃ ayaskāntasūcīnyāyena 
nirantarāvacchinnajñānaniṣṭhāgariṣṭhānuṣṭhānavaśiṣṭānāṃ caramaśarīriṇāṃ 
sarvadā sarvaśivaikyabhāvāpannānāṃ ihaloke tu nirūpamāna-nirañjana##-
vyavasthita iti cet | tadananyatvamārambhaṇaśabdādibhyaḥ vācārambhaṇaṃ vikāro 
nāmadheyaṃ mṛttiketyeva satyaṃ ityādi dvaitā'dvaitavidhāyaka vaiyāsikasūtra##-
nāmadheyaṃ ca vācārambhaṇaṃ vācā yaḥ abhilaṣitārthakriyārūpavyavahārasya 
niṣpādako bhavati | mṛddravyavasyaiva ghaṭāvasyā | ghaṭādināmadheyaṃ ca vikāraḥ | 
ghaṭo vācārambhaṇaṃ ghaṭo'yamiti vāgārambhaṇaviṣayamātram | mṛdanya eva 
vyavahārasidhyarthaṃ jāyamānamavasthāntaraṃ na tu mṛdo dravyāntaram | 
mṛttiketyeva nāmadheyaṃ satyam | ghaṭādikaṃ mṛttiketi kṛtvaiva tatra sarvaṃ 
mṛdghaṭādināmadheyaṃ satyam | sati pramāṇikārthe sādhanantu dravyāntaramiti 
kṛtvā yato ghaṭo mṛdevetyataḥ kāraṇādananyadeva kāryam | 
arthakriyādivyavahārabhedastu mṛdghaṭayorvyavasthābhedādbhavatyeva | tato 
mṛdghaṭayoriva brahmaprapañcayorapi vyāpyavyāpakabhāvādananyatvam | tathā ca 
smṛtiḥ - 

śaktyādi ca pṛthivyantaṃ śivatattvasamudbhavam |
tenaikena ca tadvyāptaṃ mṛdā ghaṭādikaṃ yathā || iti darśanāt |



iti darśanāt jīva-prapañca-brahmaṇāṃ sadā bheda iti naiyāyikādi durvādo 
nirastaḥ | yathā mṛdayaṃ ghaṭaḥ ityatra mṛdvyāptirghaṭe dṛśyate tathā brahmedaṃ 
jagat iti brahmavyāptirna dṛśyata iti cet ghaṭassan paṭassan iti sarvatra dṛśyata eva | 
sadrūpeṇa brahmaṇo vyāptiḥ sadrūpeṇa śivena yadi na vyāptaṃ jagat tadā 
sattāsphūrtibhyāṃ vinākṛtaṃ kathaṃ vā asti sphurati iti dṛśyate | 
ataścetanācetanaprapañca-brahmaṇoḥ bhedā'bheda eva ghaṇṭāghoṣaḥ |



samānādhikaraṇam || 6 ||

brahmasākṣātkāraikaphalakaśāṇḍilyādisarvavidyānāṃ vidyaikyatrvasamarthanam 

agnirahasye bṛhadāraṇyake ca śāṇḍilyavidyā āmnāyate | ekatra ātmānamupāsīta 
manomayaṃ prāṇaśarīraṃ bhārūpaṃ satyasaṅkalpamākāśamātmānaṃ iti | itaratra 
mano'mayo'yaṃ puruṣo bhātyasminnantarhṛdaye vrīhirvāṃ yavo vā sa eṣa 
savasyeśānassarvasyādhipatissarvamidaṃ praśāsti ityādīnāṃ 
śāṇḍilyādisarvavidyānāṃ svātantryeṇa brahmaprāptiḥ uta vidyānāṃ sarvāsāṃ 
niḥśreṇīnyāyena paramparayā mokṣahetutvaṃ veti śaṅkāyāṃ adhikaraṇāntareṇāha 
- 

|| 199 || samāna evaṃ cābhedāt || 19 ||

vājasaneyake agnirahasye śāṇḍilyavidyā āmnātā | satyaṃ brahmetyupāsīta | atha khalu 
kratumayo'yaṃ puruṣaḥ ityārabhya sa ātmānamupāsīta mano'mayaṃ prāṇaśarīraṃ 
bhārūpamākāśātmānaṃ satyasaṅkalpam iti ityādiṣu śāṇḍilya-dahara##-
parasparabhinnatvamabhinnatvaṃ veti sandihyate |

sarvāsāṃ vidyānāṃ anyonyabhedadarśanāt bṛhadāraṇyake punarapi śāṇḍilyavidyā 
āmnāyate manomayo'yaṃ puruṣo bhāḥ satyaḥ | tasminnantarhṛdaye yathā vrīhirvā yavo 
vā sa eṣaḥ sarvasya vaśī sarvasyeśānassarvasyādhipatissarvamidaṃ praśāsti iti | anyatra 
ca eṣo'smi devaḥ praviśo'nu  sarvāḥ pūrvo'nujāto'smyahameva garbhe ayaṃ hi jātaśca 
janiṣyamāṇaḥ pratyaṅmukhāstiṣṭhati viśvato mukhaḥ | viśvataścakṣurutu 



viśvato mukho viśvato hasta uta viśvataḥ syāt | samyāhurayāṃ namati samyatatrairdyāva 
bhūmī janayan deva ekaḥ |

bālāgraśatamātraṃ hṛdayasya madhye viśvaṃ devaṃ jātavedasaṃ vareṇyam |
tamātmānaṃ ye'nupaśyanti dhīrāsteṣāṃ śāntiśśāśvatī netareṣāṃ ||

ahaṃ yoniṃ yonimamitiṣṭhāmyeko mayedaṃ pūrṇaṃ pañcavidhaṃ ca sarvam |
māmīśānaṃ puruṣaṃ devamīḍyaṃ nicāyya māṃ śāntimatyantameti ||

prāṇeṣvantarmanaso liṅgamāhuryasmin krodho yā ca tṛṣṇā kṣamā ca |
tṛṣṇāṃ chitvā hetujālasya mūlaṃ buddhyā cittaṃ sthāpayitvātha rudre ||
evaṃ ye māṃ dhyāyamānā bhajante teṣāṃ śāntiḥ śāśvatī netareṣām ||

yo vāco nivartante aprāpya manasā saha ānandaṃ brahmaṇo vidvān na vibheti kutaścana iti 
|

aṇoraṇīyānmahato mahīyān ātmā guhāyaṃ nihito'sya jantoḥ |
tamakratuṃ paśyati vītaśoko dhātuḥ prasādānmahimānamīśam ||

ādhāre dahare vāpi bhrūmadhye vā nirantaram |
jyotirliṅgānusandhānaṃ tadantardhāraṇaṃ viduḥ ||

ādhāre kanakaprakhyaṃ hṛdaye vidrumaprabham |
bhrūmadhye sphaṭikacchāyaṃ liṅgaṃ yogī vibhāvayet ||
jyotirliṅgaṃ bhruvormadhye nityaṃ dhyāyetsadā yatiḥ ||

ātmānamātmanā sākṣāt brahmabudhyā suniścitam |
dehajātyādisambandhāt varṇāśramasamanvitān ||



vedaśāstrapurāṇāni padapāṃsumiva tyajet |
bhidyate hṛdayagranthiḥ chidyante sarvasaṃśayāḥ ||
kṣīyante cāsya karmāṇi tasmin dṛṣṭe parāvare |

draṣṭu-rdarśana-dṛśyānāṃ virāmo yatra vā bhavet |
dṛṣṭistatraiva kartavyā na nāsāgrāvalokane ||
ātmānamaraṇiṃ kṛtvā pāśaṃ dahati paṇḍitaḥ ||

ityādiśrutiśateṣu nānādharmatvopadeśāt dahara-śāṇḍilyādisarvavidyānāṃ 
ūrdhvādhassopānabhedena brahmaṇi samanvayo yukta iti prāpte pracakṣmahe || samā 
evañcābhedāt ||

yathāgnirahasye manomaya-prāṇaśarīra-bhārūpa-satyasaṅkalpaguṇagaṇaḥ 
śrutaḥ evaṃ bṛhadāraṇyake manomayatvādike samāne satyādikasya vaśitvādeśca 
satyasaṅkalpatvaguṇabhedānna rūpabhedaḥ tasmādvidyaikyasya anyatrāpi 
sthānabhedaguṇabhedatvena bhedadarśane'pi cittaikāgratayā 
brahmasākṣātkāraphalasyaikatvena vidyaikyaṃ na virudhyate |



sambandhadhikaraṇam || 7 ||

parasparāṅgāṅgisambaddhasaguṇaniguṇopāsanaikyādvidyaikyatvanirṇayaḥ 

śāṇḍilyādividyāsu vidyaikyatvasiddhāvapi vaiśvānaravidyāyāṃ 
anyonyavailakṣaṇyāvagamāt kathaṃ vidyaikyamityāśaṅkāyāṃ adhikaraṇāntareṇāha 
- 

|| 200 || sambandhādevamanyatrāpi || 20 ||

anyatra pratardana-vaiśvānara-bhūmavidyādiṣvapyevaṃ 
jīvamukhyaprāṇaliṅgavaiśvānaraikāvayavanāmādiviṣayakāṅgopāsanasahakṛtāt 
saguṇaparaśivopāsanāt adṛṣṭotpattirna tu kevalasaguṇaparaśivopāsanāt | kutaḥ  || 
sambandhāt || saguṇa-nirguṇayorupāsanayoraṅgāṅgitvena parasparasambandhāditi 
vidyaikyaṃ sambhavatīti sūtrasūcitasūkṣmārthaḥ |

bṛhadāraṇyake śrūyate - tadyatsatyamasau sa ādityo ya eṣa etasmin maṇḍale puruṣo 
yaścāyaṃ dakṣiṇe'kṣan ityupakramya tasyopaniṣadahariti adhidaivatam | 
tasyopaniṣadahamiti adhyātmam ādityamaṇḍale akṣiṇi ca satyasya brahmaṇaḥ 
vyāhṛtiśarīratvenopāsyatvamuktvā dve upaniṣadau rahasyanāmanī upāsanā 
viśeṣatayā'mnāyete te kiṃ yathāśrutasthānaviśeṣaniyatatvena vyavasthite  uta ubhayatra 
ubhe aniyamena  iti saṃśaye - 

satyasya vyāvahṛtiśarīrasyaivopāsyasya brahmaṇo dvayoḥ sthānayoḥ 
sambadhādupāsyaikyena rūpabhedāt saṃyogādyabhedācca vidyaikyādaniyameneti prāptam 
|



tatrocyate - || sambandhādevamanyatrāpi iti || yathā 
manomayatvādiguṇaviśiṣṭasyaikatvādupāsyaikyena rūpābhedādvidyaikyāt 
guṇopasaṃhāraḥ evaṃ anyatrākṣyādityasambandhinaḥ paraśivabrahmaṇaḥ 
satyasyaikatvena ubhayorubhayatropasaṃhāraḥ |

kiñca - akṣi-sūryamaṇḍalādisthānabhedenopāsanabhedavyapadeśe'pi upāsyasya 
śivasyaikatvena vidyaikyamupapadyate | ādityākṣisthānādyupāsaneṣu 
sthānabhedādupāsanabhedādvidyāsu viśeṣabhedo dṛśyate | tasmātkathaṃ 
vidyaikyamityāśaṅkāyāṃ āha - 

|| 201 || na vā viśeṣāt || 21 ||

na vai tadanti vidyābhedaḥ kutaḥ  viśeṣāt upāsyarūpaviśeṣāt | paraśivabrahmaṇaḥ 
ekatve'pyekatrādityamaṇḍalasthatayā upāsyatvaṃ itaratrākṣyādhāratayopāsyatvaṃ iti 
sthānasambandhitvabhedena rūpabhedāt vidhābhedaḥ | tathāpi mokṣaphalaikaviśeṣāt 
vidyaikyamamihitam | śāṇḍilyavidyāyāṃ upāsyasthānabhedadarśane'pyubhayatra 
hṛdayādhāratvenopāsyatvādupāsanaikyam | tadvadannāpi |

asminnarthe punarhetvantaramāha - 

|| 202 || darśayati ca || 22 ||

taittirīye - tatrāpi daharaṃ gaganaṃ viśokastasmin yadantastadupāsitavyam iti 
parameśvaropāsanasthānaṃ daharapuṇḍarīkamityupadiśya tatropāsyaḥ paramātmā kaḥ  
ityāśaṅkāyāṃ yo vedādau svaraḥ prokto vedānte ca pratiṣṭhitaḥ maheśvaraḥ iti 
maheśvarasyaiva tatropāsyatvaṃ pradarśitam | kaivalye - hṛtpuṇḍarīkaṃ virajaṃ 
viśuddhaṃ ityādinā parameśvarasyopāsanasthānaṃ hṛdayakamalaṃ  pradarśya tatra 
paramātmā kena rūpeṇopāsya ityākāṅkṣāyāṃ - umāsahāyaṃ parameśvaraṃ 
prabhuṃ ityādinomāsahāyatvādidharmāvacchinnamūrtabrahmaṇaśśivasyopāsyatvaṃ 
nirdiṣṭam | evaṃ taittirīya-kaivalyayoḥ ekatra daharaśabde 



maheśvaraśabdaśca | ekatra hṛdayaśabda umāsahāyaśabdaśceti 
parasparabhinnatvavyapadeśe'pi yadā vastvaikyāvagamāt upāsanaikatvaṃ tadvadakṣi##-
vidyaikyamanivāryamiti darśayati | cakāro niścayārthaḥ |

nanu taittirīya-chāndogya-kaivalyādiṣu ekatra eṣo'ntarāditye hiraṇmayaḥ puruṣo 
dṛśyate eṣa suvarṇaḥ ityādi śrūyate | anyatra ya eṣo'ntarāditye hiraṇmayaḥ puruṣaḥ iti 
maṇḍalāntarvartitayā hiraṇmayaṃ puruṣaṃ prastutya tatropasaṃhāre sarvo vai rudraḥ 
ityārabhya namo hiraṇyabāhave namaḥ ityantena sarvātmakatvaṃ hiraṇyabāhutvaṃ 
umāpatitvañcāmnāyate | tatraikatra sarvāṅgasuvarṇatvaṃ anyatra bahusuvarṇatvaṃ iti 
rūpabhedaḥ | ekatra sarvo vai rudraḥ iti sarvātmakatvaṃ anyatra sarveṣāṃ lokānāṃ īṣṭe iti 
sarvādhipatyamiti dharmabhedaḥ | tasmānna vidyaikyamiti cenna | antarādityaṃ iti 
sthānaikyameva vidyaikyaṃ darśayati | taittirīye - hiraṇmayaḥ puruṣaḥ ityupakrameṇa 
bāhugrahaṇasyopalakṣaṇatvādupasaṃhāre'pi sarvāṅgasuvarṇamayatvameva vivakṣitam | 
viśvādhikasya paraśivasya śaktyā jagadubhayakāraṇatvāt tadanupraveśācca 
tādātmyaṃ yuktam | atastadubhayatraikasya pratipāditatvādvidyaikyamapratihatam |



sambhṛtyadhikaraṇam || 8 ||

sakalaguṇaviśiṣṭabrahmopāsanasya 
paraśivabrahmalokaprāptisādhanatvasamarthanam 

brahmajyeṣṭā vīryāsambhṛtāni iti śrutau bhinnaprakaraṇasthatvāt vyavahitatvāccāṃ 
sambhṛtidyuvyāptyādiguṇaviśiṣṭaparaśivabrahmopāsanamapi svātantryeṇa 
tallokaprāptisādhanaṃ kathamityāśaṅkāyāmadhikaraṇāntaramāha - 

|| 203 || sambhṛtidyuvyāptyapi cātaḥ || 23 ||

taittirīyake rājāyaṇīyānāṃ khileṣu ca brahmajyeṣṭhā vīryā sambhṛtāni brahmāgre 
jyeṣṭhāṃ divamātatāna | brahmabhūtānāṃ prathamota jajñe tenārhati brahmaṇā 
spardhituṃ kaḥ iti brahmaṇi jyeṣṭhānāṃ vīryāṇāṃ sambhṛtiḥ |

yāni loke tripurasaṃhāra-kālakūṭabhakṣaṇa-manmatha##-
cānanyadharmasambhṛtāni paraṃ brahma ātatāna sampāditavān jyeṣṭhaṃ hari##-
śivamadvaitaṃ caturthaṃ manyate sa ātmā sa vijñeyaḥ ityādiśrutiṣu siddhaṃ 
brahmetyagre teṣāṃapi spaṣṭaṃ dhyāyīteśānaṃ pradhyāyitavyaṃ samprasūyante 
ityādiśrutiṣu spaṣṭamupadiṣṭam prāgdivaṃ paramākāśapadamātatāna vyāptyā 
adhyāsteti teṣā mahatāṃ vīryāṇāṃ āsamantāt sambhṛtidyuvyāptiśca sarvāsu 
paravidyāsu upasaṃhāro naveti sandihyate |

atha ya eṣontarāditye hiraṇmayaḥ puruṣo dṛśyate atha yadantaḥ paro divo jyordīpyate atha 
yadidamasmin brahmapure daharapuṇḍarīkaṃ veśmam 



ityādiśrutiṣu athaśabda eva prakaraṇabhedaṃ sūcayati | tathā ca tattadupāsanāprakaraṇe 
bhedavihitānyaṅgopāsanāni sannihitasaguṇabrahmopāsanāpratyaṅgāni 
tallokaprāptividhāyakamātrāṇi | brahmajyeṣṭhā vidyāsambhṛtāni brahmāgre jyeṣṭhaṃ 
divamātatāna ityasyāṃ khilasaṃhitāyāṃ 
vīryasaṃbhṛtidyulokavyāpakasarvabhūtakāraṇatvādayo bahavo guṇāḥ pratipāditāḥ | 
tathāpi upāsīta iti vidhivākyaṃ phalaṃ ca na śrutam | tasmāt khilasaṃhitāpratipāditānāṃ 
sarveṣāṃ guṇānāṃ dahara-śāṇḍilyādividyāvidhāyaka-saguṇa##-

sambhṛtidyuvyāptīti samāhāradvandvādekavadbhāvaḥ | 
sambhṛtyādikamanārabhyādhītamāpi ata eva - sthānabhedādvyavasthāpyaṃ na 
sarvatropasaṃhartavyam | kathamanārabhyādhītānāṃ sthānaviśeṣaniyatatvam  
svasāmarthyāditi brūmaḥ | dyuvyāptistāvat hṛdayādyalpasthānagocarāsi vidyāsu 
nopahartuṃ śakyā | sambhṛtatvādayo'pi tatsahacāriṇastattulyadeśā 
ityalpasthānaviṣayāsu vidyāsu anupasaṃhāryā | śāṇḍilya##-
ayamākāśastāāneṣontarhṛdaya ākāśaḥ ityādayastatra tatra śakyopasaṃhārāḥ 
manomayatvāpahatapāpmatvādi viśiṣṭhasyopāsyasya māhātmyapratipādanaparāḥ |

kiñca - devā ha vai svargaṃ lokamagaman te devā rudramapṛcchan ko bhavāniti | 
paramānandasvabhāvatayā svargaśabdavācyaṃ hiraṇyagarbhādipadebhyo mahattaraṃ 
mahāsthānaṃ hi śrūyate | tataḥ svalpasthānavyatirekeṣu vaiśvānarādyupāsaneṣu 
dyuvyāptirupasaṃhāryeti tatsahacārāt mahāvīryasambhṛtirapi tatraivopasaṃhartavyā uta 
khilasaṃhitāyāṃ vidhiphalayoradarśane'pi upāsīta iti vidhiṃ 
paraśivabrahmalokaprāptirūpaṃ phalaṃ cādhyāhṛtya daharādyupāsanādivat 
khilasaṃhitāsu gatasakalaguṇaviśiṣṭabrahmopāsanasya 
paraśivabrahmalokaprāptisādhanatvāṅgīkāre'pyadoṣaḥ |



puruṣavidyādhikaraṇam || 9 ||

mānasa-kriyāmaya-jyotiṣṭomayoḥ cittaśuddhidvārā paramparayā 
mokṣahetutvanirṇayaḥ 

tasyaivaṃ viduṣo yajñasyātmā yajamānaḥ śraddhā patnī ityādiśrutau upāsakasya 
karacaraṇādyavayaveṣu prasiddhajyotiṣṭhomāṅgarūpo mānaso jyotiṣṭomo vihitaḥ | tatra 
kiṃ mānasajyotiṣṭomasya karmakāṇḍasthajyotiṣṭomāṅgatvam  uta svātantryeṇa 
paraśivabrahmalokaprāptisādhanatvaṃ vetyāśaṅkāyāṃ adhikaraṇāntareṇa tatrāha ##-

|| 204 || puruṣavidyāyāmapi cetareṣāmanāmnānāt || 24 ||

itareṣāṃ upāsakasya karacaraṇāvayaveṣu kalpitānāṃ samitkuśapuroḍāśādīnāṃ 
mānasānāmaṅgānāṃ puruṣavidyāyāmiva mānasajyotiṣṭoma iva 
karmakāṇḍasthakriyāmaye jyotiṣṭome tadanāmnānāt avihitatvādityarthaḥ | tathā ca 
mānasajyotiṣṭoma-kriyāmayajyotiṣṭomayoḥ parasparavilakṣaṇāṅga viśiṣṭatvāt 
manaḥkalpitāṅgaviśiṣṭamānasajyotiṣṭomasya 
vāstavāṅgaviśiṣṭakriyāmayajyotiṣṭomāṅgatvamanupapannam  | kintu svātantryeṇa 
paraśivabrahmalokasādhanatvamiti sūtrasūcitasūkṣamārthaḥ |

taittirīyake puruṣavidyā āmnāyate - tasyaivaṃ viduṣo yajñasyā'tmā yajamānaḥ 
śraddhā patnī śarīramidhmamuro vedirlomāni bahiḥ ityādikā | chāndogye'pi puruṣavidyā 
āmnāyate puruṣovāva yajñastasya yāni caturviṃśativarṣāṇi ityādikā | tatra saṃśayaḥ 
- kimatra vidyā bhidyate uta neti  

puruṣavidyeti nāmaikyāt puruṣāvayaveṣu yajñāvayavakalpanāsāmye rūpaikyāt 
taittirīyake phalasaṃyogāśravaṇāt prāha ṣoḍaśaṃ varṣaśataṃ jīvati iti chāndogye 
śrutasyaiva puruṣa vidyāphalatvāt phalasaṃyogasyāpyaviśeṣāt vidyaikyamiti prāpte 
ucyate - 



ubhayatrā''mnātayorvidyayoḥ puruṣavidyātve'pi vidyābhedo'styeva kṛtaḥ  || 
itareṣāmanāmnānāt || ekasyāṃ śākhāyāṃ āmnātānāṃ guṇānāṃ anyatra anāmnānāt 
| tathā hi - yatsāyamprātarmadhyandinañca tāni savanāni ityādayaḥ taittirīyake 
āmnātāḥ | chāndogye savanatvena nāmnāyante | tredhā vibhaktaṃ puruṣāyuṣaṃ 
chāndogye savanatvena kalpyate | chāndogye śrutānāṃ āśiṣādīnāṃ 
dīkṣāditvakalpanaṃ taittirīyake na kṛtam | yajamānapatnyādiparikalpanaṃ cānyathā | ato 
rūpamubhayatra bhidyate tathā phalasaṃyogo'pi bhidyate | taittirīyake hi pūrvānuvāke 
brahmaṇe tvāmahaṃ sa omityātmānaṃ yuñjīta iti brahmavidyāmabhidhāya tatphalatvena 
brahmaṇo mahimānamāpnotītyuktvā | tasyaivaṃ viduṣaḥ ityādinā āmnātā puruṣavidyā | 
asyaiva brahmaviduṣo yajñatvakalpanamiti gamyate | ato brahmavidyāṅgatvāt 
brahmaprāptirevātra phalam phalavatsannidhāvaphalaṃ tadaṅgaṃ iti nyāyāt 
taittirīyakāmnātā puruṣavidyā brahmavidyāṅgamiti gamyate | chāndogye 
tvāyuḥprāptiphala puruṣavidyetyuktā | ato rūpasaṃyogayorbhedāt vidyābheda 
ityekatrāmnātānāṃ guṇānāmitaratrānupasaṃhāraḥ |

tathāpi niṣkāmanayā parameśvarārpitabāhyajyotiṣṭomādivat chāndogyapuruṣavidyāyāḥ 
niṣkāmasya cittaśuddhidvārā paramparayā mokṣahetutvaṃ sidhyati | 



vedhādyadhikaraṇam || 10 ||

śaṃ  no mitraḥ śukraṃ pravidhya 
ityādimantradvayapārāyaṇaprāpyaśivalokakāmyaphalāvāptyornirṇayaḥ 

nanu chāndogya-taittirīya-bṛhadāraṇyakādiśāsvādipaṭhitavidyānāṃ 
jyotiṣṭomādīnāñca kāsāñcitsākāṅkṣatvāt kāsāñcit paramparayā 
paraśivabrahmalokaprāptihetutvamuktam | tathā hi taittirīyakānāṃ upaniṣadārambhe 
śanno mitraśśaṃ varuṇaḥ sahanāvavatu ityādimantrāṇāṃ paṭhitvena teṣāmapi 
brahmavidyāṅgatvaṃ syāt śukraṃ pravidhya hṛdayaṃ pravidhya manaḥ pravidhya 
śibhiḥ pravṛjya tredhā vṛvṛttaṃ ityādīnāṃ ātharvaṇikānāṃ 
upaniṣatprārambhapaṭhitahṛdayavedhādhiprakaśanarūpaliṅgābhicārakarma##-
na syādityāśaṅkāyāṃ adhikaraṇāntareṇāha - 

|| 205 || vedhādyarthabhedāt || 25 ||

vedhādīnā śatrupīḍādīnāṃ arthānāṃ phalānāṃ bhedāt 
saguṇasāvayavaparaśivabrahmopāsanā'saṃbandhādeteṣāṃ mantrāṇāṃ 
tadbrahmopāsanāṅgatvamastītyarthaḥ | sarvaṃ khalvidaṃ brahma tajjalāni śānta upāsīta 
iti śrutau śāntasyaiva paraśivabrahmopāsanāyāṃ adhikārasya pratipāditatvena 
śatrumaraṇakāmasya mantrasya brahmopāsanāṅgatvāsambhavāt karmakāṇḍasthatvena 
yāgāṅgavatkāmyaphalameveti sūtrasūcitasūkṣmārthaḥ |

ātharvaṇikā upaniṣadārambhe śukraṃ pravidhya hṛdayaṃ ityādīn mantrānadhīyate | 
sāmagāścaḥ rahasyabrāhmaṇārambhe deva savitaḥ prasuva ityādyāmananti 
kāṭhakāstaittirīyaśca śaṃ no mitraḥ śaṃ varuṇaḥ ityādikam śaṭhyāyaninaśca 
śveto'śvo harinīlo'si 



ityādikam aitareyiṇastu mahāvratabrāhmaṇamadhīyate | indro ha vai vṛtraṃ hatvā 
mahānabhavat ityādi kauṣītakino'pi mahāvratabrāhmaṇameva prajāpatirvai saṃvatsara 
stasyaiṣa ātmā yanmahāvratam iti vājasaneyinastu pravargyabrāhmaṇam devā ha vai satraṃ 
niṣeduḥ ityādi | tatra saṃśayaḥ - kumupaniṣadāmārambheṣvadhītāḥ śukraṃ 
pravidhya śano mitraḥ ityādayo mantrāḥ pravargyādīni ca karmāṇi vidyāṅgam  uta neti  
kiṃ yuktam  vidyāṅgamiti | kutaḥ  sannidhisamāmnānāt vidyāṅgatvapratīteḥ |

yadyapi śukraṃ pravidya ityādīnāṃ mantrāṇāṃ pravargyādeśca karmaṇaḥ śruti##-
mitraḥ sahanāvavatu ityādermantrasya anyatra viniyogābhāvāt vidyādhikārācca 
vidyāṅgatvamavarjanīyamiti sarvāsu vidyāsu ime mantrāḥ upasaṃhartavyā ityevaṃ 
prāpte brūmaḥ | vedhādyarthabhedāt ||

śukraṃ pravidhya hṛdayaṃ pravidhya ṛtaṃ vadiṣyāmi satyaṃ vadiṣyāmi 
ṛtamavādiṣaṃ satyamavādiṣaṃ tejasvināvadhītamastu mā vidviṣāvahai 
ityādibhirliṅgaiḥ abhicārādhyayanādiṣveṣāṃ viniyogāvagamānna vidyāṅgatvam | 
etaduktaṃ bhavati - yathā hṛdayaṃ pravidhya ityādimantrasāmarthyāt śukraṃ 
pravidhya ityādīnāṃ abhicārādiśeṣatvamavagamyate evameva ṛtaṃ vadiṣyāmi 
tejasvināvadhītamastu ityādimantrasāmarthyādeva svādhyāyaśeṣatvaṃ śanno mitraḥ 
ityādimantrāṇāmavagamyate | ato na teṣāṃ vidyāṅgatvam | śukraṃ pravidhya 
ityādīnāṃ pravargyādibrāhmaṇānāṃ ceha pāṭho divākīrtyatvāraṇye'nuvākyatvakṛtaḥ 
|

tasmāt - śanno mitraḥ ityādimantrapāṭhakānāṃ sandhyāvandanakāriṇāmiva 
cittaśuddhidvārā paramparayā śivalokasādhanatvam | śukraṃ pravidhya 
ityādimantrapāṭhakānāntu kāmyaphalakatvaṃ hyupadiṣṭam |



hānyadhikaraṇam || 11 ||

saguṇaparaśivabrahmopāsanālamyotkṛṣṭaphalanirṇayaḥ 

śamadamādiyuktamādavirāgiṇāṃ śivaikaniṣṭhānāṃ śivatvaprāptiphalamastu 
mandavirāgiṇāṃ tadupāsakānāntu kā gatirityāśaṅkāyāṃ 
avāntaraphalopasaṃhāravidhirastītyadhikaraṇāntareṇāha - 

|| 203 || hānau tūpāyanaśabdaśeṣatvāt kuśācchandastutyupagānavattaduktam || 26 ||

aśva iva romāṇi vidhūya pāpaṃ candra iva rāhormukhāt pramucya dhūtvā 
śarīramakṛtaṃ kṛtātmā brahmalokamabhisambhavāmi iti sāmaśrutau 
saguṇaparaśivabrahmopāsakānāṃ maraṇānantaraṃ 
sukṛtadṛṣkṛtavyāgamātramuktam tatsukṛtaduṣkṛte vidhūnute tasya putrā 
dāyamupayanti suhṛdaḥ sādhukṛtyāṃ dviṣantaḥ pāpakṛtyāṃ iti |

śākhāntarīyaśrutau tu upāsakānāṃ sukṛtaduṣkṛtatyāgānantaraṃ 
upāsakamitrāṇāṃ upāsakadveṣiṇātra sukṛtaduṣkṛtasvīkāra uktaḥ | evaṃ sthite sati 
hānau sukṛtaduṣkṛtatyāgātmakahānanamātrapratipādakaśrutau upāsakasuhṛdā 
upāsakadveṣiṇāñca sukṛtaduṣkṛtasvīkārātmakamupāsanaṃ upasaṃhartavyam | 
kutaḥ || upāyanaśabdaśeṣatvāt || tatsukṛtaduṣkṛte vidhūnute iti śrutau 
hananapratipādakasya vidhūnanaśabdasya upāyanapratipādakaśabdasāhacaryādityarthaḥ | 
tatra dṛṣṭāntamāha - || kuśācchandastutyupagānavat || yathaikasyāṃ śākhāyāṃ 
saha paṭhitānāṃ karmāṅgānāṃ kuśācchandastutyupagānānāṃ madhye anyatarasyāṃ  
śākhāyāṃ ekaikāṅgasya śravaṇe satyanyeṣāmaṅgānāmupasaṃhāraḥ 
tadvadityarthaḥ | taduktam - ekaikāṅgaśravaṇe satyanyeṣāṃ 
aṅgānāmupasaṃharaṇaṃ pūrvamīmāṃsānyāyenātra yuktamiti 
sūtrasūcitasūkṣmārthaḥ |



chandogā āmananti - aśva iva romāṇi iti | ātharvaṇikāśca tathā vidvān puṇyapāpe 
vidhūya nirañjanaḥ parasaṃ sāmyamupaiti iti | śāṭhyāyaninastu  tasya putrā 
dāyamupayanti suhṛdaḥ - sādhukṛtyam dvṣantaḥ pāpakṛtyām ityādi | 
kauṣītakinastu tatsukṛtaduṣkṛte vidhūnute tasya priyā jñātayassukṛtamupayanti 
apriyā duṣkṛtam iti | evaṃ kvacit puṇyapāpayorhāniḥ kvacit priyā'priyeṣu tatprāpti 
kvacidubhayañca śrutam | tadubhayamekaikavidyāyāṃ śrutamapi 
sarvavidyāṅgamāstheyam sarvabrahmavidyāniṣṭhasyāpi brahma prāpnuvataḥ 
puṇyapāpapahāṇasyāvaśyambhāvitvāt prahīṇaviṣayatvāccopāyanasya  | taccintanañca 
vidhīyamānaṃ sarvavidyāṅgaṃ bhavitumarhati | tatredaṃ vicāryate - 

hānicintanamupāyanacintanamubhayacintanañca vikalpyeran upasaṃhriyeran vā | kiṃ 
yuktam  vikalpyeranniti | kutaḥ  pṛthagāmnānasāmarthyāt | samuccaye hi 
sarvatrobhayānusaṃdhānaṃ syāt | tacca kauṣītakivākyenaiva siddhamiti 
anyatrāmnānamanarthakameva syāt | ato naikatrāmnātasya vikalpa eva prayojanam | na 
cādhyetṛbhedena parihartuṃ śakyamanekatrāmnānam | aviśeṣataḥ punaḥśravaṇaṃ 
hyadhyetṛbhedaparihāryam atra tu hānireva dvayośśākhayoḥ upāyanameva caikasyām | 
na ca vidyābhedenaiva vyavasthāpayituṃ śakyaṃ 
sarvaśeṣabhūtamidamanusandhānamityuktatvāt |

atredamucyate - || hānau tūpāyanaśabdaśeṣatvāditi || tu śabdaḥ pakṣaṃ vyāvartayati 
hānāviti pradarśanārtham | kevalāyāṃ hānau kevale copāyane śrūyamāṇe 
tayoritaretarasamuccayo'vaśyambhāvī | kutaḥ  upāyanavākyasya hānivākyaśeṣatvāt | 
upāyanavākyasya hi hānivākyaśeṣatvamevocitam viduṣā tyaktayoḥ puṇyapāpayoḥ 
praveśasthānavācitvāt upāyanavākyasya | pradeśāntarāmnātasya vākyasya 
pradeśāntarāmnātavākyaśeṣatve dṛṣṭāntā upanyasvante - kuśācchandaḥ 
stutyupagānavat - iti | kālāpinaḥ kuśā vānaspatyāḥ ityāmananti śāṭhyāyaninastu  
audumbaryaḥ kuśāḥ iti vākyaṃ sāmānyena vānaspatyatvenāvagatāḥ kuśāḥ 
audumbarya - iti viśiṣat tadvākyaśeṣatāmāpadyate | tathā devāsurāṇāṃ 
chandobhiḥ ityādinā aviśeṣeṇa devāsurāṇāṃ chandasā prasaṅge devacchandāṃsi 



pūrvam it vacanaṃ kramaviśeṣaṃ pratipādayan tadvākyaśeṣatāṃ gacchati | tathā 
hiraṇyena ṣoḍaśinaḥ stotramupākaroti ityaviśeṣeṇa prāpte samayāviṣite sūrye 
ṣoḍaśinaḥ stotramupākaroti iti viśe viṣayaṃ vākyaṃ tadvākyaśeṣatāṃ bhajate | tathā 
ṛtvija upagāyanti ityaviśeṣaprāptasya nādhvaryurupagāyet iti 
vākyamanadhvaryuviṣayatāmavagamayat tadvākyaśeṣatvamṛcchati evaṃ 
sāmānyenāvagatamarthaṃ viśeṣe vyavasthāpapituṃ kṣamasya vākyasya 
taccheṣatvamanabhyupagacchadbhiḥ tayorarthayorvikalpaḥ samāśrayitavyaḥ | sa ca 
sambhavantyāṃ gatau na yujyate taduktaṃ pūrvasmin kāṇḍe - api tu 
vākyaśeṣatvādanyāyyatvādvikalpasya vidhīnāmekadeśaḥ syāt iti | tadevaṃ 
kevalahānopāyanavākyayorekavākyatvāt kevalasya hānasya kevalasya copāyanasyābhāvāt 
vikalpo nopapadyate | kauṣītakināmubhayāmnānamaviśeṣapunaśśravaṇatvena 
pratipattṛbhedādaviruddham |

nanu kathamarthavādaḥ pradeśāntarasthārthavādasāpekṣa iti cet nāmopāstistāyakatvena 
śrutasyaikaviṃśā vā iti ha vā ityarthavādasyaikaviṃśatyanirṇayāya 
taitirīyagatasatvaprakaraṇa sthānārthavādasāpekṣatvadarśanāt dvādaśamāsāḥ 
pañcartavastraya ime lokā asāvāditya ekaviṃśaḥ iti | tatra saṃkhyānirvāhamuktvā 
tato'rthavādatve'pyupāyanamupasaṃhāryam | hānopāyanayorekatrāpyavagatirasti | 
kauṣītakaśrutau tatsukṛtaduṣkṛte vidhūnute tasya priyā jñātayassukṛtamupayanti 
apriyā duṣkṛtam iti vyapadeśāt tasmāttayossāmañjasyam |



sāmparāyādhikaraṇam || 12 ||

vīraśaivadīkṣākāle śivadīkṣāpūrvakālikapuṇyāpuṇyakarmavināśaḥ 
prāṇotkramaṇānantaraṃ dīkṣānantarakālikasvābhāvikasukṛta##-

nanu mandavirāgiṇāmapi sarvavidyāsu paraśivopāsanāt puṇyāpuṇyaviyogapūrvakaṃ 
tattallokānubhūtirupadiṣṭā  | tathāpi taccharīrajīvitakāle viyogakāle vā kiṃ 
sambhavatītyāśaṅkāyāṃ adhikaraṇāntareṇa kālanirṇayaṃ darśayati - 

|| 207 || sāmparāye tartavyābhāvāt tathā hyanye || 27 ||

sāmparāye paraśivabrahmalokaprāptihetubhūtadevayānamārge 
virajānadyatikramaṇānantaraṃ śaivadīkṣāvacchinnadivyopāsakānāṃ sukṛta##-
virajātaraṇānantaraṃ sukṛta-duṣkṛtakṣayaṃ pratipādayanti śrutayaḥ ityatra 
pramāṇamāha - || tathāhyanye || anye śākhinaḥ sa āgacchati virajāṃ nadīṃ tāṃ 
manasaivātyeti tatsukṛta-duṣkṛte vidhūnute | iti śrutau virajānadītaraṇānantaraṃ 
sukṛtaduṣkṛtakṣayaṃ pratipādayanti | tathāpi virajānadītaraṇānugataśaivadīkṣākāle 
tatpūrvabhāvikṛtapuṇyāpuṇyakarmaviyogāt dīkṣānantarakṛtaduṣkṛtakadambaṃ 
upāsakānāṃ prāṇotkramaṇakāle vinaśyatīti sūtrasūcitasūkṣmārthaḥ |

sukṛta-duṣkṛtayorhānamupāyanañca sarvāsu vidyāsu cintanīyamityuktam | tacca 
hānaṃ kiṃ dehaviyogakāle dehādyutkrāntasyādhvani ca uta dehaviyogakāla eveti viśaye 
ubhayatreti yuktam | ubhayathā ca śrutatvāt | evaṃ hi kauṣītakinaḥ samāmananti | sa etaṃ 
devayānaṃ panthānamāpadyāgnilokamāgacchati ityupakramya sa āgacchati virajāṃ 



nadīm | tāṃ manasā'tyeti | tatsukṛta-duṣkṛte dhūnute iti | atra vākye adhvani 
sukṛtaduṣkṛtahāniḥ pratīyate | tāṇḍinastu - aśva iva romāṇi vidhūya pāpaṃ 
candra iva rāhormukhāt pramucya | dhūtvā śarīramakṛtaṃ kṛtātmā 
brahmalokamabhisambhavāmi iti | atra tu dehaviyogakāla iti pratīyate | śāṭhyāyanako'pi  ##-
putreṣu dāyasaṃkrāntisamakālaṃ sukṛta-duṣkṛtasaṃkramaṇaṃ śrūyamāṇaṃ 
dehaviyogakāla iti gamyate | ataḥ sukṛta-duṣkṛtayorekadeśo dehaviyogakāle hīyate 
| śeṣastvadhvani iti prāpte - 

ucyate - || sāmparāye iti || sāmparāye - dehādapakramaṇakāle  eva viduṣaḥ 
sukṛta-duṣkṛte niravaśeṣaṃ hīyete | kutaḥ  || tartavyābhāvāt || viduṣo 
dehaviyogātpaścāt sukṛta-duṣkṛtābhyāṃ taritavyabhogābhāvāt | 
vidyāphalabhūtabrahmaprāptivyatirekeṇa hi sukṛtaduṣkṛtābhyāṃ bhoktavye sukha##-
priyāpriye spṛśataḥ | eṣa samprasādo'smāccharīrāt samutthāya paraṃ jyotirupasampadya 
svena rūpeṇābhiniṣpadyate tasya tāvadeva ciraṃ yāvanna vimokṣye atha sampatsye 
ityadiśrutiṣu lokāntaraprāptiṃ vinaiva sākṣāt brahmaprāptidarśanāt sarvaṃ śāstraṃ 
samañjasam |

aśva iva romāṇi vidhūya pāpaṃ iti śrutau virajāvipāpmā  iti śrutau ca pāpakṣayasyaiva 
upadeśāt na tu puṇyasyetyāśaṅkāyāmāha - 

|| 208 || chandata ubhayāvirodhāt || 28 ||

|| chandataḥ || icchātaḥ vipakṣabalādityarthaḥ | ajahallakṣaṇayā pāpaśabdena puṇyamapi 
pratipādyate | kutaḥ  || ubhayāvirodhāt ||



yadā (thā) paśyaḥ paśyate rukmavarṇaṃ kartāramīśaṃ puruṣaṃ 
brahmayonim |
tathā (thā) vidvān puṇyapāpe vidhūya nirañjanaḥ paramaṃ sāmyamupaiti 
||

ityādipuṇya-pāpobhayavināśavidhāyakaśrutyantaradarśanāt |

kiñca - virajānadītāraṇatvena śivalokaprāptividhāyakaśrutismṛtipurāṇānāṃ 
ihaiva dehāvasāne paraṃjyotirmayaparaśivaliṅgaprāptipratiādakānāñca 
parasparavirodho dṛśyata iti cetviraktāviraktaparameśvaraikaniṣṭhaphalavidhāyakamiti 
veditavyam | chandaso yatheṣṭaṃ padānāmanvayo varṇanīya iti nyāyāt śruterarthasya 
bhāvasya vicāro yuktaḥ | śarīratyāgakāle puṇyāpuṇyamocanaśruteḥ tadūrdhvaṃ 
paraśivabrahmalokaprāptiśruterubhayaśrutyavirodhāya kaupītakavākye tatsukṛta##-
panthānamāpadya iti vākyakhaṇḍāt prāgupanetavya iti siddham |

nanu ihaiva parañjyotirmayaliṅgavilīnānāṃ puṇyapāpakṣayavidhiryuktā | tadbhinnānāṃ 
mandavirāgiṇāṃ dehāvasāna-virajānadītaraṇānantarameva puṇya##-
durnivāra ityāśaṅkāyāmāha - 

|| 209 || gaterarthavatvamubhayathā'nyathā hi virodhaḥ || 29 ||

ubhayathā ubhayoḥ puṇyapāpayoḥ vināśāṅgīkāre sati gaterarcirādimārgeṇa 
brahmalokagamanasyārthavatvaṃ saphalatvaṃ bhavati | anyathā 
puṇyakarmakṣayānaṅgīkāre paraśivabrahmaloke kiñcitkālaṃ 
upāsanāphalabhogānantaraṃ puṇyaphalabhogārthaṃ svargalokaṃ prati 
punarāvṛtteravaśyamaṅgīkartavyatvāt virodhaḥ syāt | na sa punarāvartata iti 
śrutivirodhaśca syāt | etena pratipādyamānāyā imaṃ mānavamāvartaṃ nāvartanta iti 
śruteraprāmāṇyaṃ syāt |

kiñca - śrutismṛtyāgameṣu nityanaimittikakāmyakarmaṇāmeva karmeti 
vyavahāravyavasthāpanāt 
bahujanmakṛtaniṣkāmakṛtaśivārpitanityanaimittikādikarmadvārā 
tatprasādodbhūtabhakteḥ karaṇatvavyavahārāyogāt | tadbhaktyā talloke 
sarvaiśvaryasampannaniratiśayānandakandakalyāṇavibhūtirviruddhā syāt | tathā 
śiagītāsu ca spaṣṭamupadiṣṭam - 



koṭijanmārjitaiḥ puṇyaiḥ śive bhaktiḥ prajāyate |
iṣṭāpūrtādikarmā.i yenācarati mānavaḥ ||
śivārpaṇadhiyā kāmān parityajya yathāvidhi |

ityādinā bhaktimahimāprapañcaṃ prasādhya tatraiva 

dharmārthakāmamokṣāṇāṃ pāraṃ yāsyatha yena vai |
munayastatpravakṣyāmi vrataṃ pāśupatābhidham ||

kṛtvā tu virajādīkṣāṃ bhūtirudrākṣadhāriṇaḥ |
japanto vedasārākhyaṃ śivanāmasahasrakam ||

santyajya tena martyatvaṃ śaivaṃ tanumavāpsyatha |
tataḥ prasanno bhagavān śaṅkaro lokaśaṅkaraḥ ||
bhavatāṃ dṛśyatāmetya kaivalyaṃ vaḥ pradāsyati ||

rāmāya daṇḍakāraṇye yatprāha kumbhasambhavaḥ |
tatsarvaṃ vaḥ pravakṣyāmi śruṇudhvaṃ bhaktiyoginaḥ ||

atastvāṃ dīkṣayiṣyāmi virajāmārgamāśritaḥ |
tena mārgeṇa martyatvaṃ hitvā tejomayo bhavet ||

idaṃ vrataṃ pāśupataṃ kariṣyāmi samāsataḥ |
atha rāmagirau rāmaḥ puṇye godāvarītaṭe ||

śivaliṅgaṃ pratiṣṭhāpya kṛtvā dīkṣā. yathāvidhi ||
bhūtibhūṣitasarvāṅgo rudrākṣābharaṇairyutaḥ ||

ityādinā kumbhasambhavena śrīrāmasya 
virajāparaparyāyavācakaśivadīkṣāvidhyupadeśāt | 

nanu dehatyāgavatāṃ bhaktānāṃ virajānadītaraṇakāle karmakṣaye satyeva devayānagateḥ 
prayojakatvaṃ anyathā dehaviyogakāla eva sarvakarmakṣaye tadanantaramevāsau mukta iti 
cenna - 



devayānagateḥ niṣprayojanatvāt | paraṃ jyotirupasampadya svena rūpeṇābhiniṣpadyata iti 
devayānena brahmaprāptyanantarameva tadākārākāritatvaśravaṇasya virodhaḥ syāt |

evañca yadyapi vidyāsāmarthyādeva devayānagatistattaddeśavihāracandrasaṃvādādikaṃ 
agrimavihārāt evamupapadyate tathāpi yāvadbrahmaprāpti 
dhīsaṅkocarūpasaṃsārānuvṛttiḥ vidyāsāmarthyānnopapadyata iti 
tanmūlabhūtakarmaleśānuvṛttiravaśyameṣṭavyā | na ca 
parameśvarasaṅkalpaviśeṣādeva tadanuvṛttissyāditi vācyam | tasyaiva asmābhiḥ 
karmamūlatayocyamānatvāt | na hyasminmate vihitaniṣiddhācaraṇaprayuktaḥ 
parameśvarasaṅkalpaḥ kaścidasti | tatsaṅkalpamanapekṣyaiva puṇyapāpe staḥ |

śivaikaniṣṭānāṃ puṇyanirākāraṇapūrvakaśivalokapraptiḥ śivattvaprāptiśca 

nanu brahmaprāptyanantaraṃ vikāsādivṛttirahitatatsvarūpaprāptiḥ 
śivalokagamanecchāpuruṣāṇāṃ dhīvikāsādidivyamaṅgalavigrahāvirbhāvaśca yukta iti 
cet tāvatparyantaṃ taddhīsaṅkocahetukarmavṛtyā bhāvyam | tathā 
virajānadītaraṇānantarameva karmakṣaya ucyate | prākṛtaprapañcasīmāvadhi##-
parañjyotirupasampadyatetyanena brahmaprāptirvivakṣitā | viṣṇupadasambandhinī na 
virajānadī | prākṛtaprapañcasīmāvadhiḥtadanupraveśaḥ | 
prakṣīṇasarvakarmaleśayogino viṣṇupadādūrdhvamaprākṛtaṃ śivapadaṃ 
paramānandamayaṃ anupraviśanti | tathā hi śrutiḥ - so'dhvanah paramāpnoti 
tadviṣṇoḥ paramaṃ padam iti | smṛtiśca - 

parātparataraṃ brahmā tatparātparato hariḥ |
tatparātparato hīśaḥ iti vedāntacodanāt ||

yaśśivaṃ paramātmānaṃ umāpatimaharniśam |
dhyāyate viśvakartāraṃ puṇyāpuṇyanirākṛtāt ||

virajākhyāṃ nadīṃ tīrtvā viṣṇulokātparaṃ padam |
nityaiśvaryasamāyuktaṃ manovācāmagocaram ||
sa tu kailāsamāpnoti śivānugrahavaibhavāt ||

iti darśanāt śivaikaniṣṭhānāṃ puṇyāpuṇyanirākaraṇapūrvakaśivalokaprāptiḥ 
śivatvaprāptiśca vajralepāyate |



nanu dehaviyogakāle virajānadītaraṇānantaraṃ vā sarvakarmakṣayāṅgīkāre 
sūkṣmaśarīranāśaprasaṅgaḥ syāt | tathā sati kevalasyātmano gamanaṃ nopapadyate | 
tasmāt utkrāntisamaye viduṣo niḥśeṣakarmakṣayo nopapanna ityāśaṅkāyāmāha - 

|| 210 || upapannastallaṇārthopalabdherlokavat || 30 ||

upapanna eva utkrāntikāle sarvakarmakṣayaḥ | katham  tallakṣaṇārthopalabdheḥ - 
kṣīṇakarmaṇopyārvibhūtasvarūpasya dehasambandhalakṣaṇārthopalabdheḥ | paraṃ 
jyotirupasampadya svena rūpeṇāminiṣpadyate | sa tatra paryeti jakṣat krīḍan ramamāṇaḥ 
saḥ svarāḍ bhavati | tasya sarveṣu lokeṣu kāmacāro bhavati | sa ekadhā bhavati tridhā 
bhavati ityādiṣu dehasambandhākhyo'rtho hyupalabhyate | ataḥ kṣīṇakarmaṇo'pi 
sūkṣmaśarīrayuktasya devayānena gamanamupapadyate | kathaṃ 
sūkṣmaśarīramapyārambhakakarmavināśe'vatiṣṭhata iti cet - vidyāmāhātmyāditi 
brūmaḥ | vidyā hi svayaṃ sūkṣmaśarīrasyānārambhikā'pi 
prākṛtasukhaduḥkhopabhogasādhanasthūlaśarīrasya sarvakarmaṇāñca 
niravaśeṣakṣaye'pi svaphalabhūtaparaśivabrahmaprāptipradānāya devayānena pathainaṃ 
gamayutiṃ sūkṣmaśarīraṃ sthāpayati - lokavat yathā loke 
sasyādisamṛdhyarthamārabdhe taṭākādike taddhetuṣu tadicchādiṣu vinaṣṭeṣvapi tadva 
taṭākādikarmaśithilaṃ kurvantaḥ tatra pānīyapānādi kurvanti | tadvaditi siddham |

atha syāt - jñānināṃ sākṣātkṛtaparaśivatattvānāṃ dehapātasamaye karmaṇo 
niravaśeṣakṣayāt dehapātādūrdhvaṃ sūkṣmaśarīramātraṃ gatyarthamanuvartate tathāpi 
sukhaduḥkhānubhavo na vidyata iti yaduktaṃ - tannopapadyate | vasiṣṭha##-
sākṣātkṛtaśivatattvānāṃ dehapātādūrdhva. dehāntarasaṅgamaḥ 
putrajanmavipatyādinimittasukhaduḥkhānubhavaśca dṛśyata ityāśaṅkāyāmāha - 

|| 211 || yāvadadhikāramavasthitirādhikārikāṇām || 31 ||

nāsmābhiḥ sarveṣāṃ jñānināṃ dehapātasamaye sukṛta-duṣkṛyorvināśa uktaḥ 
api tu yeṣāṃ jñānināṃ dehapātānantaraṃ arcirādikā gatiḥ prāptāḥ teṣāṃ 
dehapātasamaye sukṛtaduskṛtahāniruktā 



vasiṣṭhādīnāntu ādhikārikāṇāṃ na dehapātānantaraṃ arcirādigatiprāptiḥ 
prārabdhasyādhikārasyāsamāptatvāt | teṣāṃ karmaviśeṣeṇādhikāraviśeṣaṃ##-
karmaṇo bhogādeva kṣayaḥ | ataḥ ādhikārikāṇāṃ tadārambhakaṃ karma 
yāvadadhikāramavatiṣṭhate | atasteṣāṃ na dehapātādanantaraṃ arcirādigatiprāptiḥ |



aniyamādhikaraṇam || 13 ||

mūrtāprākṛtadivyarūpaparaśivabrahmopāsakaprāpyacidvilāsanandānu##-

nanu upakosalādividyopāsakānāṃ brahmaprāptiruta tadbhinnānāṃ sarveṣāṃ 
brahmopāsakānāmeva brahmaprāptissambhavati ityāśaṅkāyāmadhikaraṇāntareṇāha 
- 

|| 211 || aniyamaḥ sarveṣāmavirodhaḥ śabdānumānābhyām || 32 ||

upakosalādiṣu yeṣūpāsaneṣu arcirādigatiḥ śrūyateḥ kiṃ tanniṣṭhānāmeva tayā 
brahmaprāptiḥ  uta sarveṣāṃ dahara-śāṇḍilya##-
ceme araṇye śraddhā tapa ityupāsate śraddhāṃ satyamupāsate 
itītarasakalabrahmavidyopāsakatve pramāṇābhāvācca tanniṣṭhānāmeveti 
prāpte'bhidhīyate aniyama iti | sarveṣāṃ - sarvopāsananiṣṭhānāṃ tayaiva gantavyatvāt 
tanniṣṭhānāmeveti niyamo nāsti | sarveṣāṃ tayaiva hi sati śabdānumānābhyāṃ 
śrutismṛtibhyāṃ avirodhaḥ | anyathā virodha evetyarthaḥ |

śrutistāvat - taittirīya-chandogya-vājasaneya-ātharvaṇaśikhā##-
yaścchandasāmṛṣabho viśvarūpaḥ chando'bhyo'dhyamṛtātsambabhūva sa mendro 
medhayā spṛṇotu amṛtasya devadhāraṇo bhūyāsam etatsomasya sūryasya 
sarvaliṅgaṃ sthāpayati pāṇimantraṃ pavitram iti taittirīyake 
pāśupatavidyāṅgaśivaliṅgabāhyābhyantara-dhyānadhāraṇādyupāsakānāṃ 
amṛtatvamabhidhīyate ya evametadvidurye ceme araṇye śraddhāṃ satyamupāsate | 
te'rciṣamabhisambhavanti iti chāndogye pañcāgnividyāyāṃ arcirādimārgeṇa dahara##-
gamanamupadiśyate | vājasaneyake - tadya itthaṃ vidurye ceme'raṇye śraddhāṃ tapa 
ityupāsate sate iti |



ya itthaṃ viduḥ iti pañcāgnividyāniṣṭhān ye ceme ityādinā śraddhāpūrvakaṃ 
brahmopāsinaścoddiśya acirādikā gatirupadiśyate ṛtaṃ satyaṃ paraṃ brahma satyaṃ 
jñānamanantaṃ brahma satyaṃ tveva vijijñāsitavyam iti satyaśabdasya paraśivabrahmaṇi 
prasiddheḥ | tapaśśabdasyāpi tenaikārthyāt satya-tapaśśabdābhyāṃ 
brahmaivābhidhīyate - śraddhāpūrvakaṃ brahmopāsanaṃ anyatra śrutaṃ 
śraddhābhaktidhyanayogādavehi iti satyaṃ tveva vijijñāsitavyam ityupakramya śraddhā 
tveva vijijñāsitavyā iti vratametatpāśupataṃ tatsamācarenmumukṣunaṃ punarbhavāya 
ityādinā ca atharvaṇaśikhāśvetāśvetarabṛhañjāvālādiṣu 
pāśupatavidyāniṣṭhānāṃ punarāvṛttirahitaparaśivabrahmaprāptirupadiśyate | 
smṛtirapi - 

agnirjyotirahaśśuklaḥ ṣaṇmāsā uttarāyaṇam |
tatra prayātā gacchanti brahma brahmavido janāḥ || iti 

liṅgāṅgasaṅgināṃ vatsa punarjanma na vidyate |
yugapadjñānasiddhiḥ syāt tato mokṣamavāpnuyāt ||

iti darśanācca sarveṣāṃ brahmavidyopāsakānāṃ arcirādimārgeṇaiveti niyamo dṛśyate 
| evaṃ vijātīyakāḥ śrutismṛtayo bahavassanti | evaṃ sarvavidyāsādhāraṇīyā gatiḥ 
prāptaivopakosalavidyādau anūdyāte |

nanu ādityacandrādigrahāṇāṃ aśvinyādinakṣatrāṇāṃ 
indrādidikpālaprabhṛtidevānāñca anenaiva śarīreṇa muktirupapadyate ataḥ 
manuṣyāṇāmiva sthūlasūkṣmaśarīraviyogapūrvakaśivatattvaprāptirna sambhavatīti cenna 
- 

gatāḥ kalāḥ pañcadaśa pratiṣṭhāḥ devāśca sarve pratidevatāsu |
karmāṇi vijñānamayaśca ātmā pare'vyayae sarva ekībhavanti ||

iti śrutidarśanāt bhaktānāṃ jīvanmuktānāṃ sūryacandranakṣatrādīnāṃ 
indrādidevānāñca svādhikāradaśāviyogānantaraṃ 
sthūlasūkṣmaśarīraparityāgapūrvakaṃ paraśivabrahmaṇyekībhāvarūpaṃ 
videhakaivalyameva vyapadiśyate |



akṣaradhyadhikaraṇam || 14 ||

niravayavaparaśivabrahmasākṣātkāravatāṃ videhakaivalyaprāptinirṇayaḥ 

nanu mūrtabrahmopāsakānāṃ daharādividyāniṣṭhānāṃ 
aprākṛtadivyamaṅgalavigrahaviśiṣṭatvena sarvaiśvaryasampannamahākailāse 
sālokyādinityamaṅgalavaibhavacidvilāsānandānubhavo'stu dve vāva brahmaṇo rūpe 
mūrtañcāmūrtamevaca iti śrutau paraśivabrahmaṇaḥ rūpadvayāvagamāt 
amūrtabrahmopāsakānāṃ kā gatirityāśaṅkāyāṃ adhikaraṇāntareṇāha - 

|| 213 || akṣaradhiyāṃ tvavarodhaḥ sāmānyatadbhāvābhyāmaupasadavat taduktam || 
33 ||

aniyamassarveṣāṃ iti sūtre mūrtaparaśivabrahmopāsakānāṃ sarveṣāmapi 
paraśivabrahmaloka prāptirityuktam | akṣaradhiyāṃ 
niravayavaparaśivabrahmasākṣātkāravatāṃ tu avarodhaḥ paralokagamanapratibandhaḥ 
paralokagamanābhāva evāṅgīkartavyaḥ kutaḥ  sāmānyatadbhāvābhyām | 
amūrtabrahmasākṣātkāravatāṃ sarveṣāmapi liṅgaśarīranāśasya samānatvāt 
tadbhāvāt brahmaṇyekabhāvāt tādātmmāt ityarthaḥ | aupasadavat - yathā 
aupasadānāṃ yajñādikarmakartṝṇāṃ sarveṣāṃ svargalokaprāptiḥ tadvat | 
pūrvoktasaudhanyāyena mūrtā'mūrtabrahmasākṣātkāravatāṃ sarveṣāmapi 
liṅgaśarīreṇa saha brahmaṇyekībhāvasya ca tulyatvāt |

tatra pramāṇamāha || taduktaṃ || na  tasya prāṇā utkrāmante tatraiva samavalīyante 
pare'vyaye sarva ekībhavanti ityādiśrutiṣu paraśivabrahmasākṣātkāravatāṃ bhaktānāṃ 
liṅgaśarīreṇa saha paraśivabrahmaikyaṃ pratipādivamiti sūtrasūcitasūkṣmārthaḥ | 



etena muktānāmapi liṅgaśarīrapradhānasādhakadvaita-viśiṣṭādvaitamatadvayaṃ 
jaḍājaḍayorekatvāsambhavāt rajjusarpavajjīvasya mithyātvavyavasthāpaka##-
sarvaśrutisamaprāmāṇyadvaitādvaitābhidhānamukhyavaidikamatena bauddhādivat 
śrutyekadeśaprāmāṇyāt nirastam | gārgibrāhmaṇe - bṛhadāraṇyake śrūyate ##-
alohitaṃ asnehaṃ acchāyaṃ ata avāyvanākāśaṃ asaṅgaṃ arasaṃ agandhaṃ 
acakṣuṣkaṃ aśrotraṃ avāṅmansaṃ atejaskaṃ aprāṇaṃ asukhaṃ amātraṃ anantaraṃ 
abāhyaṃ na tadaśnāti kiñcana | etasya vā akṣarasya praśāsane gārgi sūryācandramasau 
vidhṛtau tiṣṭhataḥ || tathā ātharvaṇe - atha parā yayā tadakṣaramadhigamyate 
yattadadeśyamagrāhyamagotramavarṇamacakṣuśśotraṃ tadapāṇipādaṃ nityaṃ vibhuṃ 
sarvagataṃ susūkṣmaṃ tadavyayaṃ bhūtayoniṃ paripaśyanti dhīrāḥ yathorṇanābhiḥ 
sṛjate gṛhyate ca yathā pṛthivyāṃ oṣadhayaḥ sambhavanti | yathā sataḥ 
puruṣātkeśalomāni tathā kṣarātsambhavatīha viśvam iti | tatra saṃśayaḥ - kimime 
akṣaraśabdanirdiṣṭabrahmasaṃbandhitayā śrutāḥ asthūlatvādayaḥ 
prapañcapratyanīkatāsvarūpāḥ sarvāsu brahmavidyāsvanusandheyāḥ  uta yatra śrūyante 
tatraiveti | kiṃ yuktam  yatra śrutāstatraiveti kutaḥ  vidyāntarasvarūpabhūtānāṃ 
guṇānāṃ vidyāntarasvarūpatve prāmāṇābhāvāt pratiṣedharūpāṇāmeṣāṃ 
ānandādivatsvarūpāvagamopāyatvābhāvācca ānandādihiravatasvarūpe hi brahmaṇi 
sthūlatvādayaḥ prapañcadharmāḥ pratiṣidhyante nirālambanapratiṣedhāyogāt | evaṃ 
prāpte pracakṣmahe - 

akṣaradhiyāṃ tvavarodhaḥ ityādinā akṣarabrahmasambandhināṃ asthūlatvādidhiyāṃ 
sarvabrahmavidyāsvavirodhaḥ saṃgatamityarthaḥ | ataḥ 
akṣaraparaśivabrahmasākṣātkāradhiyāṃ bhaktānāṃ lokāntaraprāptivirodho vā syāt 
kutaḥ  sāmānyatadbhāvābhyāṃ | sarveṣūpāsaneṣu upāsyākṣarasya paraśivasya 
brahmaṇassamānatvādekatvāt tadbhāvāt nāśah kāraṇalayaḥ iti nyāyena 
liṅgaśarīravilayapūrvakaśivatvaprāptisadbhāvācca |

asādhāraṇākāreṇa grahaṇaṃ hi vastuno grahaṇam | na ca 
kevalamānandādibrahmaṇo'sādhāraṇamākāramupasthāpayati 
pratyagātmanyapyānandādervidyamānatvāt heyapratyanīko hyanandādiḥ 
brahmaṇo'sādhāraṇaṃ rūpam | pratyagātmanastu svato heyavirahiṇo'pi 
heyasambandhayogyatā'sti | heyapratyanīkatvañca 
cidacidātmakaprapañcadharmabhūtasthūlatvādiviparītarūpam | ataḥ asādhāraṇākāreṇa 
brahmānusandadhatā |



asthūlatvādiviśeṣitajñānānandādyākāraṃ brahmānusandheyamiti asthūlatvādīnā 
mānandādivadbrahmasvarūpapratītyantarbhāvāt sarvāsu brahmavidyāsu tathaiva 
brahmānusandheyamiti |

guṇānāṃ pradhānānuvartitve dṛṣṭāntamāha - || aupasadavaditi ||

yathā jāmadagnyacatūrātrapuroḍāśyupasadguṇabhūtaḥ sāmayedapaṭhitaḥ - 
agnirvaihotram ityādimantrapradhānānuvartitayā yājurvedikenopāṃśutvena prayujyate | 
taduktaṃ prathame kāṇḍe - guṇamukhyavyatikrame tadarthatvānmukhyena 
vedasaṃyogaḥ ityucyate |

akṣarapadavācyasya brahmaṇaḥ kevalanirguṇatvanirviśeṣatvāṅgīkāre 
tadupāsanavirodhaḥ | kiñca - atha parā yayā tadakṣaramadhigamyate ityādinā 
brahmaṇo varṇagātraśrotrādinirākaraṇapūrvakatvena niravayavatvaṃ prasādhya 
akṣarātsambhavatīha viśvam ityupasaṃhāre lūtavat jagadubhayakāraṇatvasyaiva 
akṣarapuruṣasyaiva vyavasthāpanāt saviśeṣatvaṃ saguṇatvañca vālānāmapi vijñāyate | 
bṛhadāraṇyake'pi etadvai tadakṣaraṃ gārgi ityādinā tadakṣarapuruṣasya 
prākṛtasarvadharmaniṣedhapūrvaka-niravayavatvaṃ prasādhya tadupasaṃhāre etasya 
vā akṣarasya praśāsane gārgi sūryācandramasau vidhṛtau tiṣṭhataḥ iti tasyaiva 
praśāsakatvādidharmavyapadeśāt saguṇatvaṃ saviśeṣatvañcārthātsiddham |

nanvevaṃ sarvāsu brahmavidyāsu brahmaṇa eva guṇitvāt guṇānāñca 
pradhānānuvartitvāt sarvakarma-sarvagandha-sarvarasa ityāderguṇajātasya 
pratividyaṃ vyavasthitasyāpyavyavasthā syāt ityāśaṅkya tatrāha - 

|| 214 || iyadāmananāt || 34 ||

āmananaṃ - ābhimukhyena mananaṃ - anucintanam | āmananāt hetoḥ iyat eva 
guṇajātaṃ sarvatrānusandheyatvena prāptam | yadasthūlatvādiviśeṣitamānandādikaṃ 
yena guṇajātena vinā brahmasvarūpasyetaravyāvṛttasyānusandhānaṃ na sambhavati 
tadeva sarvatrānuvartanīyam | tacca iyadevetyarthaḥ | itare tu sarvākrmetyānnyaḥ 
pradhānānuvartino'pi cintanīyatvena pratividyaṃ vyavasthitāḥ |



atra pare tu sāmānyatadbhāvābhyāṃ pratiṣedhamukhena pratipādanaparasya 
samānatvādakṣarasya brahmābhinnatayā pratyabhijñānācceti yojayanti | tato'pi varaṃ 
uktārthaparatvam | nidarśanānu guṇyāt aṅgānāṃ pradhānānuvartitve hi 
tādṛśo'panyāsaḥ | bhāvābhāvarūpadharmaviṣayatvāt ānandādaya ityanena na 
paunaruktyamityāhuḥ | tadayuktam - satyādivākyānāṃ 
atadvyāvṛttiparatvābhyupagamāt tatrāpi 
svarūpātiriktavyāvṛttirūpadharmānabhyupagamāt  sakaletaravyāvṛttasvarūpasya 
satyādivākyapratipannasya vyavacchedyaviśeṣavyāvṛttipratipattau prayojanābhāvācca | 
na hi pāṃsurāśerviviktasya ratnasya punaḥpunaḥ pratyekapāṃsuvyatirecane 
ki~citprayojanam | ṛtaṃ pibantau dvāsuparṇā iti vākyayorvidyābhedābhedaviṣayaṃ 
iyadāmananāditi sūtraṃ adhikaraṇāntaramāhuḥ | ubhayorbhoktṛtvaṃ ekatra ekasya 
bhoktṛtvamanyasya cābhoktṛtvamanyatra iti vidyābhedamuktvā 
chatrinyāyenāvirodhājjīvopādānasya tādātmyapratipādanārthatvācca 
rūpābhedādvidyaikyamityuktam | tadayuktam - chatrinyāyādibhirarthaikatvasya guhāṃ 
praviṣṭāvātmānau hi taddarśanāt ityatra siddhatvāt sūtrākṣarāṇāṃ 
tadasādhāraṇatvābhāvācca | iyacchabdo'pi deśakālasvarūpasaṅkhyeyatāsādhāraṇaḥ |

kiñca - yadā paiṅgīśrutyanusāreṇa sattvadvitīyapratyagātmaparatvaṃ dvāsuparṇā 
iti vākyasyāmimataṃ tadā dvayo'rapi jīvasadvitīyaparamātmaparatvaṃ vyāhatam | 
jīvasadvitīyaparamātmaparatve'pi paunaruktyamuktam |

nanu na paunaruktyaṃ - tatprapañcanārtho hyamārabhya iti cenna 
adhikaraṇāntaranirūpyārthānāmihāprapañcanāt asya tebhyo vaiṣamyābhāvācca | kiñca 
- iyaditi sautraṃ padaṃ na dvitvasaṅkhyāvyavacchedemekāntato'vagamayati | tataśca 
viśvamevedaṃ puruṣaḥ mahān prabhurvai puruṣaḥ ityādiṣu jagadākāravyavacchedena 
vidyaikyaparaṃ sūtraṃ kiṃ na syāt | yadi saṅkhyāvyavacchedakatvamevābhihitaṃ tarhi 
trividhaṃ brahmametat catuṣpāt brahma 
ityādisaṅkhyāntarāvacchinabrahmaparavākyaviṣayaṃ kiṃ na syāt sarvatra 
bhedābhedahetavaśca utprekṣituṃ śakyāḥ ato yathākathañcit nirvahaṇādapekṣitārthaḥ 
sidhyati |



antaratvādhikaraṇam || 15 ||

paraśivasya brahmaṇa eva sarvāntarupāsyatvanirṇayaḥ 

ayamātmā brahma ityādiśrutiṣu kṣarāssarvāṇi bhūtāni kūṭastho'kṣara ucyate 
ityādismṛtiṣu ca brahmatvasyākṣaraśabdavācyatvasya ca jīve dyotanāt tasyaiva 
svajñānāya svasyopāsanameva yuktamityāśaṅkāyāmadhikaraṇāntareṇāha - 

|| 216 || antarā bhūtagrāmavatsvātmano'nyathā bhedānupapattiriti cennopadeśavat || 
35 ||

svātmano jīvasya antarā hṛdayakamalamadhye avasthitaḥ paramātmā śivo vyavasthaḥ 
kutaḥ  bhūtagrāmavat bhūtagrāmavākyavadityarthaḥ | eko devassarvabhūteṣu 
gūḍhassarvavyāpī sarvabhūtāntarātmā ityādiśrutiṣu 

īśvarassarvabhūtānāṃ hṛddeśe'rjuna tiṣṭhati |
bhrāmayan sarvabhūtāni yantrārūḍhāni māyayā ||

ityādismṛtiṣu ca sakalabhūtahṛdayāntarvatitvasya śive parabrahmaṇi 
vyapadeśāttadanusāreṇa yatsākṣādaparokṣādbrahmeti praśnadvayo'pi 
upāsyopāsakayorantye aikyanyāyāt jīvātmaparamātmānoraṃśāṃśibhāvena 
paramātmanassakalabhūtāntaryāmitvamucyate |

nanu jīvahṛdayāntarvartitvaṃ jīvasyaia samucitam | ayamātmā brahma ityādiṣu 
jīvābhinnatvena brahmopadiśyata iti cenna - svāntaryāmitvasya svasminnasambhavāt | 
tathā cet ekodevassarvabhūteṣu mūḍha ityādiśrutismṛtiṣu 
sarvajīvāntaryāmitvavyapadeśakaparamātmaviṣayakavākyānāṃ apramāṇatvaprasaṅgo 
durnivāraḥ | brahmasākṣātkāravatāṃ uṣasti-kaholādīnā



mṛṣīṇāṃ sarvalokopakārārthaṃ khalu praśnaḥ | tathācaikenaiva praśnena 
sarvalokopakārasya siddhatvāt praśnadvayaṃ vyarthamiti prāsaṅgikaśaṅkāyāmāha ##-

anyathā draṣṭavyabhedaṃ vinā bhedānupapattiḥ praśnabhedānupapattirloke dṛṣṭa | 
tathā ca prakṛtepyupāsakasya draṣṭuḥ jīvasya draṣṭavyasyopāsyasya śivasya 
jīvabhedasya ca praśnadvaye'pi bhedābhedatvavyavasthāpanāt praśnadvayaṃ vyarthamiti 
cet || upadeśavadupapattiḥ ||

yathā śvetaketunā bhūya eva mā bhagavānvijñāpayatu iti navavāraṃ praśne kṛte 
śvetaketuṃ prati uddālakena tattvamasi iti navavāraṃ 
bhedābhedātmakasiddhāntadṛḍhīkaraṇārthamuttaraṃ dattam | evamatrāpyuṣarita##-
dvāsuparṇā ityādimantreṣu śiva-jīvayoḥ ghaṭapaṭavatparasparavailakṣaṇyāvagamāt | 
ayamātmā brahma ityādiśrutiṣu jīvābhinnatvena brahmavyapadeśāt sarvavedāntavicāre 
parasparātyantāprāmāṇyaśaṅkādyotanāt upāsyopāsakayorbhedābhedassambhavediti 
nyāyena sarvavedāntasiddhadvaitādvaitasiddhāntasandhānasāmarasyavijñānasya 
durvijñeyatvācca tajjñānadārḍhyārthaṃ bahupraśnānāṃ bahuprativacanānāñca 
saphalatvamiti sūtrasūcitasūkṣmārthaḥ |

bṛhadāraṇyake upastipraśne evamāmnāyate - yatsākṣādaparokṣaṃ brahma ya 
ātmāsarvāntaraḥ tanme vyācakṣa iti | tasya prativacanaṃ yaḥ prāṇena prāṇiti sa ta ātmā 
sarvāntaro yo'pānena apāniti sa ta ātmā ityādi | atuṣṭena tena punaḥ pṛṣṭa āha - na 
dṛṣṭerdraṣṭāraṃ paśyeḥ na śruteḥ śrotāraṃ śruṇuyāḥ na matermantāraṃ 
bhanvīthāḥ na vijñāte vijñātāraṃ vijānīthāḥ | eṣa ta ātmā sarvāntaro'to'nyadārtam iti | 
tathā tadanantaraṃ kaholapraśne caivamāmnāyate - yadeva sākṣādaparokṣāt brahma 
ya ātmā sarvāntarastanme vyācakṣa iti | prativacanañca - yo'śanāyāpipāse śokaṃ 
mohaṃ jarāṃ mṛtyumatyeti evaṃ haitamātmānaṃ viditvā brahmaṇaḥ 
purtraiṣaṇāyāśca vittaiṣaṇāyāśca ityādi ato'nyadārtamityantam |

tatra saṃśīyyate kimanayorvidyābhedo'sti neti | kiṃ yuktam bheda iti | kutaḥ  rūpabhedāt | 
prativacanabhedādrūpaṃ bhidyate | praśnasyaikarūpye'pi prativacanaprakāro hi 
bhedenopalabhyate | 



pūrvatra prāṇādīnāṃ kartā sarvāntarātmatvenocyate paratra aśanāyā pipāsādirahitaḥ | 
ataḥ pūrvatra prāṇitaddehendriyamanaḥprāṇavyatiriktaḥ pratyagātmocyate | paratra - 
tadatirikto'śanāyā pipāsādirahitaḥ paramātmā | ato rūpaṃ bhidyate bhūtagrāmavataśca 
pratyagātmanastasya bhūtagrāmasya sarvasyāntarātmatvena sarvāntaratvamapyupapannam |

yadyapi pratyagātmanaḥ sarvāntaratvaṃ bhūtagrāmamātrāpekṣatvenāpekṣitam tathāpi 
tadeva grāhyam | anyathā mukhyāntarātmaparigrahalobhāt paramātmasvīkāre 
prativacanabhedo nopapadyate | prativacanaṃ hi sarvatra pratyagātmaviṣayaṃ paramātmanaḥ 
prāṇitṛtvā'prāṇitṛtvādyasambhavāt | parañca paramātmaviṣayam 
aśanāyādyatītatvāt tadidamāśaṅkyate - antarābhūtagrāmavaditi | antarā 
sarvāntaratvena prathamaprativacanaṃ bhūtagrāmavat svātmanaḥ bhūtagrābhavān 
tadantaraḥ svātmā pratyagātmā sarvāntara ityucyate | anyathā yaḥ prāṇena prāṇiti 
yo'śanāyā pipāsādyatītaḥ iti prativacanabhedānupapattiriti cedatrottaraṃ neti - na 
vidyābheda ityarthaḥ ubhayatraparaviṣayatvāt praśnaprativacanayoḥ | tathā hi - 
yatsākṣādaparokṣāt brahma ya ātmā sarvāntaraḥ iti praśnastāvat paramātmaviṣaya eva | 
brahmaśabdasya paramātmasādhāraṇatve'pi pratyagātmanyapi 
kadācidupacaritaprayogadarśanāt tadvyāvṛtyā paramātmapratipatyarthaṃ yatsākṣāt 
brahmeti viśeṣaṇaṃ kriyate |

aparokṣatvamapi sarvadeha (śaḥ ) sarvakālasambandhitvam | satyaṃ 
jñānamanantaṃ brahma ityanantatvenāvagatasya paramātmana evopapadyate | 
sarvāntaratvamapi yo rudro'gnau yo apsu ya oṣadhīṣu yo rudro iti taittirīye | tathā 
atharvaśirasi - ahamekaḥ prathamamāsaṃ vartāmi ca bhaviṣyāmi ca | nānyaḥ 
kaścinmatto vyatiriktaḥ | so'ntarādantaraṃ prāviśat iti |

kāṇvaśākhāyāṃ yaḥ pṛthivyāṃ tiṣṭhan pṛthivyā antaraḥ ityārabhya - ya 
ātmani tiṣṭhan ātmano'ntaraḥ iti sarvāntaryāmiṇaḥ paraśivasyaiva sambhavati | 
prativacanamapi tathaiva paramātmaviṣayam | yaḥ prāṇena prāṇiti iti nirupādhikaṃ 
prāṇanasya kartṛtvaṃ paramātmana eva pratyagātmanaḥ suṣuptau prāṇanaṃ prati 
kartṛtvābhāvāt | evamajānatoṣastinā prāṇanakartṛtvamātramukta. iti manvānena 
pratyagātmanassādhāraṇyaṃ prativacanasya 



matvā atuṣṭena punaḥ pṛṣṭastaṃ prati pratyagātmano vyāvṛttaṃ nirupādhikatvena 
prāṇanasya kartāraṃ paramātmānamāha - na dṛṣṭerdraṣṭāraṃ paśyeḥ ityādinā |

indriyādhīnānāṃ darśana-śravaṇa-manana-vijñānānāṃ kartāraṃ 
pratyagātmānaṃ prāṇanasya kartṛtvenoktamiti na manvīthāḥ | tasya suṣuptimūrchādau 
prāṇanāderakartṛtvāt | ko hyevānyātkaḥ prāṇyāt - ya eṣa ākāśa ānando na syāt 
iti sarvaprāṇanahetutvaṃ hi paramātmana eva anyatra śrutam - ataḥ 
pūrvapraśnaprativacane paramātmaviṣayeḥ evamuttare api aśanāyādyatītatvasya 
paramātmāsādhāraṇatvāt ubhayatra ato'nyadārta mityupasaṃhāraścaikarūpaḥ | 
praśnaprativacanāvṛttistu kṛtsnaprāṇiprāṇanahetośśivasya parabrahmaṇaḥ 
aśanāyādyatītatvapratipādanāya | tatra dṛṣṭāntamāha - || upadeśavaditi || yathā 
sadvidyāyāṃ uta tamādeśamaprākṣīḥ iti prakrānte sadupadeśe 
bhagavāṃstvevametadbravītu iti bhūya eṣa mā bhagavānvijñāpayatu iti praśnasya sa 
eṣo'ṇimaitadātmyamidaṃ sarvaṃ tatsatyaṃ sa ātmātattvamasi śvetaketo it prativacanasya ca 
bhūyo bhūyaḥ āvṛttissato brahmaṇastattanmāhātmyaviśeṣapratipādanāya śiṣyasya 
sarvavedāntasiddhadvaitā'dvaitavijñānadṛḍhīkaraṇāya ca śrūyate | tadvadatra ekasyaiva 
sarvabhūtāntarasya śivasya parabrahmaṇaḥ 
sarvaprāṇiprāṇanahetutvāśayanādyatītattvavyavasthāpanena svarūpaikyādvidyaikyam |

atha syādyadyapyubhe praśnaprativacane paraśivabrahmaviṣaye tathāpi vidyābhedo yuktaḥ 
ekatra sarvaprāṇiprāṇanahetutvenopāsyatvamitaratra anaśanādyatītatvena 
upasyaguṇabhedena rūpabhedāt praṣṭṭabhedācca | pūrvatra hyuvastiḥ praṣṭā uttaratra 
kahola ityāśaṅkya tatrāha - 

|| 216 || vyatihāro viśiṃṣanti hītaravat || 36 ||

nātra vidyābhedaḥ praśnaprativacanābhyāṃ ekarūpārthaviṣayābhyāṃ ekena ca 
vidhipadena ekavākyatvapratīteḥ | praśnadvayaṃ tāvat 
sarvāntarātmatvaviśiṣṭaparaśivabrahmaviṣayam | dvitīyapraśne yadeva sākṣādaparokṣāt 
brahma ya ātmā sarvāntaraḥ ityevākāraśca pūrvatrovaktena 
pṛṣṭaguṇaviśiṣṭabrahmaviṣayatvaṃ kaholapraśnasyāvadhārayati | 
prativacanañcobhayatra sa ta ātmā sarvāntaraḥ iti 
sarvāntarātmatvaviśiṣṭaparaśivabrahmaviṣayamekarūpameva | vidhipratyayaścottaratraiva 
dṛśyate | tasmādbrāhmaṇaḥ pāṇḍitvaṃ nirvidya bālyena tiṣṭhāset iti |



evaṃ sarvāntarātmatvaviśiṣṭaparaśivabrahmaikyaviṣayatve dvayoravadhṛte sati 
ekasminneva sarvāntarātmatvaviśiṣṭe paraśivabrahmaṇi upāsye uṣasti - kaholayaoḥ 
itaretarabuddhivyatihāraḥ kartavyaḥ | uṣastasya yā sarvāntarātmano brahmaṇaḥ 
sarvaprāṇiprāṇanahetutvaviṣayā buddhiḥ sā kaholenāpi praṣṭrā kāryā | yā ca kaholasya 
tasyaiva brahmaṇo'śanāyādyatītatvaviṣayā buddhiḥ sā uṣastināpi kāryā | evaṃ vyatihāre 
kṛte ubhābhyāṃ sarvāntarasya paraśivabrahmaṇo jīvavyāvṛttiravagatā bhavati | enaṃ 
sarvāntarātmānaṃ pratyagātmano vyāvṛttamavagamayituṃ 
sarvaprāṇiprāṇanahetutvāśanāyādyatītatvapratipādanena viśiṃṣanti hi yājñavalkyasya 
prativacanāni | ataḥ paraśivabrahmaṇassarvāntarātmatvamevopāsyaguṇaḥ | 
prāṇanahetutvādayastu tasyopapādakāḥ nopāsyāḥ |

nanu upāsyaguṇaḥ sarvāntarātmatvameva cet prāṇanahetutvasya aśanāyādyatītatvasya ca 
praṣṭroḥ vyatihṛtyānusandhānaṃ kimarthaṃ taducyate - 
sarvaprāṇiprāṇanahetutvena sarvāntarātmani jīvādvyāvṛtte brahmaṇi upastināvadhṛte 
sati kaholena jīvasya sarvātmanā asambhāvitena svabhāvaviśeṣeṇa sarvāntarātmā 
jīvavyāvṛtto'nusandheyaḥ iti kṛtvā punaḥ praśnaḥ kṛtaḥ | yājñavalkyo'pi 
tadabhiprāyamabhijñāya pratyagātmano'sambhāvitamaśanāyādipratyanīkatvamuktavān | 
ataścopāsyasya vyāvṛttipratītisidhyarthaṃ ubhābhyāṃ parasparabuddhivyatihāraḥ 
kartavyaḥ | itaravat yathetaratra sadvidyāyāṃ bhūyo bhūyaḥ praśnaiḥ prativacanaiśca 
tadeva sadbrahma vyavacchidyate na punaḥ pūrvapratipannāt guṇāt 
guṇāntaraviśiṣṭatayopāsyaṃ pratipādyate tadvat |

tatrāpi praśnaprativacanabhede sati kathamaikyaṃ avagamyata iti cettatrāha - 

|| 217 || saiva hi satyādayaḥ || 37 ||

|| saiva hi || sacchabdābhihitā paramakāraṇabhūtā parā daivataiva seyaṃ devataikṣata tejaḥ 
parasyāṃ devatāyāṃ iti prakṛtā yathā saumya madhu madhukṛto nistiṣṭhanti ityādiṣu 
paryayeṣu sarveṣūpapādyate - yataḥ aitadātmyamidaṃ sarva. tatsatyaṃ sa ātmā iti 
prathamaparyāyoditāḥ satyādayassarveṣu paryāyeṣūpapādyopasaṃhriyante |



kecittu - vyatihāro viśiṃṣanti hītaravat saiva hi satyādayaḥ iti sūtradvayaṃ 
adhikaraṇadvayamiti varṇayanti |

tatra pūrveṇa tvaṃ vā ahamasmi bhagavo devate ahaṃ vai tvamasi bhagavo devate tadyo'haṃ 
so'sau yo'sau so'ham iti vākye jīvaparamayorvyatihārānusandhānaṃ pratipādyata ityucyate 
- ityāhuḥ | tat sarvaṃ khalvidaṃ brahma aitadātmyamidaṃ sarvatra tattvamasi 
ityavagatasarvātmabhāvaviṣayatvādasya vākyasya nātra 
pratipādanīyamapūrvamastītyanādaraṇīyam | tattu vakṣyate ātmeti tūpagacchanti 
grāhayanti ca iti | na ca sarvātmatvānusandhānātirekeṇa parasmin brahmaṇi 
jīvatvānusandhānaṃ jīve ca parabrahmānusandhāyaṃ tathyaṃ sambhavati |

uttareṇa ca sūtreṇa sa yo haitanmahat yakṣaṃ prathamajaṃ veda satyaṃ brahma 
ityādivākyapratipāditasya satyopāsanasya tadyat satyamasau sa ādityo ya eṣa etasmin 
maṇḍale puruṣo yaścāyaṃ dakṣiṇe'kṣan ityādivākyapratipāditopāsanasya caikyaṃ 
pratipādyata iti |

tadapyayuktam | uttaravākye akṣyādityasthānabhedena vidyābhedasya pūrvameva na vā 
viśeṣāt ityanena pratipāditatvāt | na ca dvayoranayorvyāhṛtyādiśarīrakatvena rūpavatoḥ 
hanti pāpmānaṃ jahāti ca ya evaṃ veda iti pṛthak saṃyogacodanāvatordvayorupāsanayo 
sa yo haitanmahadyakṣaṃ prathamajaṃ veda satyaṃ brahmeti jayatīmāṃllokān iti 
saṃyogarūpādimattayā nirapekṣeṇa pūrveṇaikenopāsanenābhedaḥ sambhavati | na ca hanti 
vāpmānaṃ jahāti iti guṇaphalādhikāratvam pramāṇābhāvāt | pūrveṇakavidyātvaṃ 
pramāṇamiti cet - na itaretarāśrayatvāt | ekavidyātve niścite sati pūrvaphalasyaiva 
pradhānaphalattrenottarayoḥ phalayorguṇaphalatvaṃ tayorguṇaphalatve niścite sati 
saṃyogabhedābhāvāt pūrveṇa vidyaikyamitītaretarāśrayatvamiti | 
evamādibhiryathoktaprakārameva sūtradvayamiti niścīyate |



kāmādyadhikaraṇam || 16 ||

paramaśivasyaiva praṇavāyatanatvādisamarthanam 

nanu omityetadakṣaramidaṃ sarvam ityādinā māṇḍūkye pranavasyaivākṣaratvaṃ 
sarvātmakatvaṃ sarvātītatvaṃ tathā taittirīye daharaṃ vipāpmaṃ ityārabhya daharavidyāṃ 
prapañcayitvā yo vedādau svaraḥ proktāḥ ityādinā praṇavopāsyatvaṃ pradeśāntare'pi 
omityekākṣaraṃ brahma oṃ tadbrahma oṃ tadvāyuḥ ityādinā praṇavasyaiva 
paratvavyavasthāpanāt vedavedāntopakramopasaṃhāre hariḥ oṃ iti prayogadarśanācca 
nārāyaṇasyaiva praṇavātmakatvaṃ arthāsiddham | ato 
daharaśāṇḍilyādisarvavidyopāsyatvaṃ tasyaiva samucitamityāśaṅkāyāṃ 
adhikaraṇāntareṇāha - 

|| 218 || kāmādītaratra tatra cāyatanādibhyaḥ || 38 ||

māṇḍūkye śrūyate - omityekākṣaraṃ brahma tasyopavyakhyānam | bhūtaṃ bhavyaṃ 
bhaviṣyaditi sarvamoṅkāra eva yaccānyata trikālātītaṃ tadapyoṅkāra eva sarvaṃ 
hyetadbrahma ayamātmā brahma so'yamātmā catuṣpājjāgaritasthāno bahiḥ prajñaḥ 
saptāṅga ekonaviṃśatimukhaḥ sthūlabhuk vaiśvānaraḥ prathamaḥ pādaḥ | 
svapnāvasthāno'ntaḥprajñaḥ praviviktabhuk taijaso dvitīyaḥ pādaḥ | suṣuptisthāna 
ekībhūtaḥ prajñātaghana evānandamayo hyānandabhuk cetomukhaḥ prājñastṛtīyaḥ 
pādaḥ | eṣa sarveśvara eṣa sarvajñaḥ eṣo'ntaryāmyeṣa yoniḥ sarvasya prabhavāpyayau hi 
bhūtānāṃ | yo vedādau svaraḥ prokto vedānte ca pratiṣṭhitaḥ oṃ tadbrahma ityādi 
taittirīyake ca śrūyate |

tatra saṃśayaḥ - kimoṅkāravidhāyāmupāsyaḥ oṅkāro vā  
tadadhiṣṭhānaparaśivo vā  tadātmakanārāyaṇo vā  iti | kiṃ yuktam  vidyābheda iti | kutaḥ  
rūpabhedāt 



omityetadarakṣamidaṃ sarvam ityupakramya praṇavasyaiva ayamātmā brahma so'yamātmā 
ityādinā sarvātmakatvasya aparokṣabrahmatvasya ca vyavasthāpanāt | anyatra ca 
omityekākṣaraṃ brahma oṃ tadbrahma oṃ tadvāyuḥ oṃ tadātmā oṃ tatsatyaṃ oṃ 
tatsarvaṃ ityādinā taittirīye tasyaitaddarśanāt oṃ brahma devānāṃ prathamaṃ 
sambabhūva viśvasya kartā bhuvanasya goptā sa brahmavidyāṃ 
sarvavidyāpratiṣṭhāmatharvāya jyeṣṭhaputrāya prāha iti muṇḍake oṃ atha hainaṃ 
pippalāda āṅgīrasaḥ sanatkumāraścātharvaṇamuvāca - bhagavan kimādau 
prayuktaṃ dhyānaṃ dhyāyet  catvāro vedāśca  tapyaṃ kiṃ taddhyānam  ko vā dhyātā  
kaśca dhyeyaḥ iti | sa ebhyo'tharvaṇaḥ pratyuvāca - omityetadakṣaramādau prayuktam | 
dhyānaṃ dhyātavyamityetadakṣaraṃ paraṃ brahma | asya pādāścatuṣpādikamakṣaraṃ 
paraṃ brahmā iti | atharvaṇaśikhopaniṣadi ca tathā tasyaiva sarvādhkatvanirdeśācca 
nādarūpa praṇavadhyānadhāraṇādyupāsanam  uta hariḥ om iti darśanāt 
praṇavātmakaviṣṇudhyānaṃ vā mumukṣūṇā. vidheyam  iti prāpte pracakṣmahe - || 
kāmāditaratreti ||

itaratra - taittirīyādiṣu śrūyamāṇānāṃ daharādividyāvidhāyakānāṃ 
parameśvaradharmāṇā ekatvena vidyaikyamupapannam | kutaḥ  āvatanādibhyaḥ || 
praṇavāyatanasya upāsyasya paramaśiva sarvamayatva 
hṛtpuṇḍarīkasthānatvādyananyasādhāraṇaliṅgānāṃ sarvāsu śākhāsu 
tulyatvādityarthaḥ | tathā ca satyakāmassatvasaṅkalpasso'nvepitavyassa vijijñāsitavyaḥ 
ityādyekaikaśākhāyāṃ śrūyamāṇānāṃ guṇānā satyakāmatvādīnāṃ sarvāsu 
śākhātvapyupasaṃhāraḥ kartavyaḥ |

tatraiva māṇḍūkye nāntaḥ prajñaṃ na bahiḥprajñaṃ nobhayataḥ prajñaṃ na 
prajñānadhanaṃ na prajñaṃ nāprajñaṃ 
adṛṣṭamavyavahāryamagrāhyamalakṣaṇamacintyamavyapadeśyamaikātmya##-
ātmā sa vijñeya so'yamātmā'dhyakṣaramoṃkāro'dhimātram pādā mātrā mātrāśca 
pādāḥ akāra-ukāra-makāraśceti jāgaritasthāno vaiśvānaroṅkāraḥ prathamā 
mātrā | āpterādimatvādāpnotīha 

pd 189, p. 324)

vai sarvān kāmān ādiśca bhavati ya evaṃ veda svapnasthānastaijasa-ukāro dvitīyāṃ 
mātrā | utkarṣādubhayatvāt | yā utkarṣatīha vai jñānasantatiṃ samānaśca bhavati nāsyā 
brahmavitkule bhavati ya evaṃ veda suṣuptisthānaḥ prājño makārastṛtīyā mātrā | 
miteraṣītervā minoti ha vā idaṃ sarvamaṣītiśca bhavati ya evaṃ veda 
amātraścaturtho'vyavahāryaḥ prapañcopaśamaśśivo'dvaita evamoṅkāra 
saṃviśatyātmanā-ātmaivatmānaṃ ya evaṃ veda ityantena praṇavātmakatvasya 
śivasyaiva nirdeśāt sarvātmakatvādisarveṣāṃ dharmāṇāṃ netarasyopapattiṃ | 
tathetaratra ca taittirīye - īśānaḥ sarvavidyānāṃ śivom ityanena praṇavātmakatvaṃ 
śivasyaiva pradarśitam | daharaṃ vipāpaṃ tadupāsitavyam iti daharavidyāṃ nirūpya 
tatrovāsyaḥ kaḥ  ityākāṅkṣāyāṃ yo vedādau svaraḥ proktaḥ yaḥ parassa maheśvaraḥ | 
ityādi-praṇavaprakṛtikamūrtitrayātītamaheśvaraśabdavācyakṛṣṇapiṅgalatva##-

atharvaṇaśikhopasaṃhāre brahmaviṣṇurudrendrāste kāraṇantu dhyeyaḥ 
sarvaiśvaraśśambhurākāśamadhye dhruvaṃ tattvādikaṃ kṣaṇamekakratuśatasyāpi 
catussaptatyā yatphalaṃ tadāpnoti kṛtyamoṅkāragatiṃ ca sarvajñānayogajñānānāṃ 
yatphalamoṅkāro veda para īśo vā śiva eko dhyeyaśśivaṅkarassarvamanyatparityajya 
ityantena praṇavātmakatvaṃ śivasyaiva nirdiśya mumukṣūṇāṃ 
śivetaradhyānanirākaraṇamuktam | hariḥ oṃ ityatra viṣṇoḥ praṇavātmakatvamiti yat tanna 
tadvidhāyakaprātyakṣikaśrutyadarśanāt |

śakti-śivayoḥ viṣṇu-īśvarayoḥ tādātmya-sāmarasya pratipādanam 

kiñca - puruṣo vai rudraḥ tatpuruṣāya vidmahe ityādiśrutiṣu śivasya puruṣatvaṃ 
vāsudevaḥ parā prakṛtiḥ iti kṛṣṇagītāyāṃ viṣṇoḥ prakṛtitva prasiddham 
prakṛtistvaṃ pumān rudraḥ iti īśvaragītāyāṃ tathā spaṣṭamupadiṣṭam | 
śaṅkaraśśūlapāṇiśca khaṭvāṅgī viṣṇuvallabhaḥ iti śivakeśavasambhūta. kalaye 
kālabhairavaṃ iti skānda laiṅga kūrmādipurāṇeṣu tathā nirdiṣṭam |



śivasya śaktirviniyogakāle caturvidhābhūcchivasatprasādāt |
bhoge bhavānī puruṣeṣu viṣṇuḥ krodhe ca kālī samare ca durgāṃ ||

iti sāmaśākhāyāmapi darśitam | tasmāt hariḥ oṃ ityatra 
harirūpamāyāśaktiviśiṣṭatvamoṅkārātmakaśivasya vyapadiśati | śakti##-
tādātmyasāmarasyamuktam | ataḥ namo rudrāya viṣṇave mṛtyurbhe pāhi ityādiśrutiṣu 
śivāya viṣṇurūpāya śivarūpāya viṣṇave ityādismṛtiṣu ca candra##-

uta chāndogye atha yadidamasmin brahmapure daharaṃ puṇḍarīkaṃ veśma | 
daharo'sminnantara ākāśastasminyadantastadanveṣṭavyam ityādinā vājasaneyake ca sa vā 
eṣa ahānaja ātmā yo'yaṃ vijñānamayaḥ | prāṇeṣu ya eṣontarhṛdaya ākāśastasmin 
śete sarvasya vaśī sarvasyeśānaḥ ityādinā kaivalye ca - 

hṛtpuṇḍarīkaṃ virajaṃ viśuddhaṃ vicintyamadhye viśadaṃ viśokam |
acintyamavyaktamanantabodhaṃ śivaṃ praśāntamamṛtaṃ brahmayonim ||

tamādimadhyāntavihīnamekaṃ vibhuṃ cidānandamarūpamadbhutam |
umāsahāyaṃ parameśvaraṃ prabhuṃ trilocanaṃ nīlakaṇṭhaṃ praśāntam ||

ityādinā satyakāmatvādīnāṃ ātmadharmatvena nīlakaṇṭhatvādīnāṃ dehadharmatvena ca 
bhedāvagame'pi upāsyavastvekatvena vidhyaikyam | chāndogyagatāḥ 
apahatapāpmatvādayaḥ vājasaneyaśākhāgatāḥ vaśitvādayaḥ 
kaivalyagatāssaccidānandādayaśca sarve guṇāḥ paraśivabrahmaṇyevāvagamyante | 
atastadupāsakānāṃ abhayaṃ vai brahma bhavati iti paraṃjyotirupasampadya svena 
rūpeṇābhiniṣpadyate ityādiśrutiṣu paraśivabrahmaprāptirūpaphalaikatvena ca 
vidyaikyamanivāryam |



atha syāt - yaduktaṃ vājasaneyake - vaśitvādibhissaha 
satyakāmatvādisadbhāvo'vagamyata iti tannopapadyate vaśitvādīnāmeva paramārthatastatra 
sadbhāvābhāvāt | tadabhāvācca manasaivānudraṣṭavyaṃ neha nānāsti kiñcana 
mṛtyossamṛtyumāpnoti ya iha nāneva paśyati | ekadhaivānudraṣṭavyametadaprameyaṃ 
dhruvam iti prakṛtena vākyena sa vā eṣa neti netyātmā ityuttareṇa copāsyasya brahmaṇo 
nirviśeṣatvapratītiravagamyate | ato vaśitvādayo'pi sthūlatvāṇutvavat niṣedhyā iti 
pratīyante | ata eva chāndogyo'pi satyakāmatvādayo na brahmaṇaḥ pāramarthikaguṇā 
ucyante | ato'pāramārthikatvādevaṃ jātīvyakānāṃ guṇānāṃ mokṣāryeṣūpāsaneṣu lopa 
ityāśaṅkya tatrāha - 

|| 219 || ādarādalopaḥ || 39 ||

brahmaguṇatvena pramāṇāntarāprāptānāṃ guṇānāmeṣāṃ satyakāmatvādīnāṃ tasmin 
yadantaḥ eva-ātmā eṣa sarveśvara eṣa bhūtādhipatireṣabhūtapāla eṣa 
seturvidharaṇaḥ śāntaṃ śivamadvaitaṃ trilocanaṃ nīlakaṇṭhaṃ praśāntaṃ ityādibhiḥ 
namo hiraṇyabāhave hiraṇyavarṇāya namo nīlagrīvāya ca śitikaṇṭhāya ca iti taittirīye ca 
parabrahmaṇaśśivasya paramasattvapradhānatvomāpatitva-nīlakaṇṭhatvādīnāṃ 
vedavedānteṣvabyāsādalopa eva | tasmāt parā'sya śaktirvividhaiva śrūyate svābhāvikī 
jñānabalakriyā ca ityādinā svābhāvikatvena alutpaśaktimatvamabhihitam | chāndogye 
tāvat tadya-ihā''tmānamanuvidyavrajantyaitāṃśca satyān kāmān teṣāṃ sarveṣu 
lokeṣu kāmācāro bhavati iti satyakāmatvādiguṇaviśiṣṭasya brahmaṇo vedanamabhidhāya 
atha ya iha ātmānamananuvidya vrajantyetāṃśca satyān kāmān teṣāṃ sarveṣu 
lokeṣvakāmacāro bhavati iti atredanandinā kriyamāṇā guṇāviṣṭavedanasya ādaraṃ 
darśayati | tathā vājasanemake - sarvasya vaśī sarvasyeśānaḥ eṣa sarveśvara eṣa 
bhūtādhipatireṣa bhūtapālaḥ iti bhūyobhūyaśśivasya parabrahmaṇa aiśvaryopadeśāt 
guṇeṣvādaraḥ pratīyate | evamanyatrāpi | na ca mātāpitṛsahasrebhyo'pi vatsalataraṃ 
śāstraṃ pratārakavadapāramārthikān nirasanīyān guṇān pramāṇāntarāpratipannāt 
ādareṇopadiśya saṃsāracakraparivartanena pūrvameva vambhramyamāṇān mumukṣūn 
bhūyo'pi bhramayitumalam | neha nānāsti kiñcana ekadhaivānudraṣṭavyam iti 



tu sarvasya brahmakāryatvena tadātmakatvodeva tathānusandarśataṃ vidhāya 
sābrahmakatvena pūrvasiddhanānātvadarśanaṃ niṣedhayti | ayamarthaḥ prāgeva 
prapañcitaḥ |

sa vā eṣa neti netyātmā ityatra ca itiśabdena pramāṇāntarapratipannaṃ prapañcākāraṃ 
parāmṛśya na tathāvidhaṃ brahma iti sarvātmabhūtasya parabrahmaṇaḥ śivasya 
prapañcavilakṣaṇatvaṃ pratipādyate |

yo devānāṃ prthamaścodbhavaśca viśvādhiko rudro maharṣiḥ |
hiraṇyagarbhaṃ janayāmāsa pūrvaṃ sa no budhyā śubhayā saṃyunaktu ||

iti śvetāśvatare viśvādhiko rudro maharṣiḥ iti taittirīyake ca viśvādhikatvaṃ 
śivasyāsādhāraṇaṃ lakṣaṇaṃ tadeva cānantaramupapādayati | agrāhyo na gṛhyate 
aśīryo na hi śīryate asaṅgo na hi sajjate avyathito na vyathate nariṣyati iti 
pramāṇāntaragrāhyavijātīyatvāt pramāṇāntareṇa na gṛhyate | 
viśaraṇīyavisajātīyatvānna viśīryate | evamuttaratrānusandheyam |

chāndogye'pi nāsya jarayaitajjīryate na vadhenāsya hanyate etatsatyaṃ brahmapuramasmin 
kāmāssamāhitāḥ iti sarvavijātīyatva brahmaṇaḥ pratipādya tasmin satyakāmatvādayo 
vidhīyante |

nanvedhamapi tadya ihātmānamanuvidya vrajantyetāṃśca satvān kāmān sa yadi 
pitṛlokakāmo bhavati ityādinā satyakāmādiguṇaviśiṣṭavedanasya 
sāṃsārikaphalasambandhaśravaṇānmumukṣoḥ brahmaprepsorna saguṇaṃ brahmopāsyaṃ 
paravidyāphalañca | paraṃ jyotirupasampadya svena rūpeṇābhiniṣpadyate itīdameva | 
atassatyakāmādayo brahmaprepsornopasaṃhāryā ityāśaṅkya tatrāha - 



sāmarasyamukti-sārūpyamuktivivekaḥ 

|| 220 || upasthite'tastadvacanāt || 40 ||

upasthitiḥ - upasthānam brahmopasampattiḥ | upasthite - brahmopasampanne 
sarvavidyavinirmuktesvena rūpeṇābhiniṣpanne pratyagātmani ata eva upasampattereva hetoḥ 
sāyujyamuktau tadātmakatvam sārūpyamuktau śivaḥ sarveṣu lokeṣu kāmacāra ucyate | 
yathā nadyaḥ eva samprasādaḥ sa uttamaḥ puruṣaḥ sa tatra paryeti jakṣat krīḍan 
ramamāṇaḥ strībhirvā jñātibhirvā nopajanaṃ smarannidaṃ śarīraṃ sa svarāḍ bhavati 
tasya sarveṣu lokeṣu kāmacāro bhavati iti | tadetaccaturthe nipuṇataramupapādayiṣyate | ataḥ 
sālokyādimuktiṣu sarveṣu lokeṣu kāmacārasya muktopabhogyaphalatvāt 
mumukṣossayakāmatvādayo guṇā upasaṃhāryāḥ yassarvajñassarvavit 
ityādibahuśrutidarśanāt | niṣkalaṃ niṣkriyaṃ śāntaṃ ityādiśrutīnāṃ 
satyajñānānandādisvarūpaguṇadharminiṣedho na vyavahriyate kintu jīvavat 
prākṛtadharmavailakṣaṇyaguṇasampattirupapādyate |

kiñca - kecit śrutīnāṃ sṛṣṭikālaparatvaṃ kecit sthitividhāyakatvaṃ 
kecinmahimāprakāśakatvaṃ kecitsaṃhāraparatvaṃ kecitpariśeṣaparatvañcavarṇayanti |

pariśeṣaśabdārthaḥ 

pariśeṣo nāma brahmaṇassaṃhārānantaraṃ punassṛṣṭiparyantaṃ 
svaśaktisaṃkocatvena sthitatvāt tadavasyā pariśeṣa ityucyate | tasmānnirguṇaśrutīnāṃ 
sarvāsāṃ tatkālaparatvamiti veditavyam | ata eva lokayattu līlākaivalyaṃ iti sūtre 
parabrahmaṇaśśivasya svaśaktiprācuryatayā sṛṣṭyunmukhe līlāśrayatvaṃ 
saṃhārānantaraṃ punaḥ sṛṣṭiparyantaṃ svecchayā śaktisaṃṅkocatvena 
kevalatvamupadiṣṭam | atassarvavedāntamukhyārthavedibhiḥ revaṇasiddha##-
śaktivikāsaparatvaṃ nirguṇaśrutīnāṃ śaktisaṃṅkocaviṣayaparatvamiti vyavasthā 
nirṇītā | hṛdayaṃ gārhapatyo manonvāhāryapacana ityādiśrutau 
prāṇāgnihotrātmakavaiśvānaropāsanamabhidhāya tadyadbhuktṃ 
prathamamāgacchettaddhomīyaṃ iti bhojanārthapakvānnasya 



prāṇāgnihotramātrasādhakavidhyupadeśāt ato tadvidyāyāḥ paraśivaprāptisādhakatvaṃ 
na sambhavatīti cenna | aṅguṣṭhamātraḥ puruṣo aṅguṣṭhañca samāśritaḥ 
īśassarvasya jagataḥ prabhuḥ prīṇāti viśvabhuk ahamannamahamannamahamannaṃ 
mannādaḥ || prāṇānāṃ granthirasi rudro mā viśāntakaḥ ityādiśrutiṣu 
jāṭharāgnyavacchinnatayā śivasyehānnabhotkṛtvanirdeśāt etaddharmamabhidhāya 
jaṭharāvacchinnaprāṇaliṅgasya vidhyuktena mārgeṇa tatkriyāvatāṃ puṃsāṃ 
paramparayā śivaprāptisādhanamupadiśyate | tasmādvidyaikyaṃ yuktam |



tannirdhāraṇāniyamādhikaraṇam || 17 ||

paraśive bhayayuktamuktitrayavilakṣaṇasāyujyamuktiprārthanāvidhiḥ 

nanu so'śnute sarvān kāmān saha brahmaṇā vipaścitā ityatra vipaścitā sarvajñena 
brahmaṇā saha sarvānapi kāmān muktaḥ saha prāpnoti | sahaśabdo brahmānandabhogasya 
ca yaugapadyābhiprāyaḥ | tasmāt muktānāṃ sārūpyamuktireva phalamiti niścīyate 
brahmaṇassāyujyaṁ salokatāmāpnoti ityuttaratra darśanāt | evaṃ 
śivajīvaikyavidhāyakatattvamasyādi śrutīnāṃ sarvāsāṃ tātparyam | ato 
liṅgaśarīravilayapūrvakaniravayavaśivatvaprāptirna ghaṭata 
ityāśaṅkāyāmadhikaraṇāntareṇāha - 

|| 221 || tannirdhāraṇāniyamastaddṛṣṭeḥ pṛthagdhyapratibandhaḥ phalam || 41 ||

|| tannirdhāraṇāniyamaḥ || tannirdhāraṇā daharaśāṇḍilyādividyopāsakānāṃ 
bhaktānāṃ sālokyāditrividhamuktireveti vyavasthā tadaniyamaḥ śruti-smṛtyādiṣu 
tanniyamābhāvo dṛśyate | kutaḥ  || taddṛṣṭeḥ ||

gatāḥ kalāḥ pañcadaśa pratiṣṭhā devāśca sarve pratidevatāsu |
karmāṇi vijñānamayaśca ātmā pare'vyaye sarva ekībhavanti ||

ityādiśrutiniṣṭhaliṅgaśarīravilayapūrvakaśivatatvaprāptividhāyakadṛṣṭeḥ 
pṛthagdhyapratibandhaḥ phalam | pṛthaksūkṣmaśarīrāvacchinna sālokya##-
rājājñāvat bhayapratibandhābhāvaḥ trividhamuktimuktivan śivājñābhayarāhityaṃ 
phalaṃ | jīvabhāvanivṛttipūrvakaśivatvaprāptirūpaniratiśayānandakaivalyamuktiḥ 
phalaṃ śivaikaniṣṭhānāṃ jīvanmuktānāṃ sidhyati |



trividhamuktiviṣṭānāṃ reṇuka-dāruka-nandīśvarādīnāṃ jaya-vijaya 
śivaśarmādīnāñca śaiva-vaiṣṇavapurāṇeṣu kadāciddhetutayā 
martyalokabhavatvamabhidhīyate | abhayaṃ vai janaka prāpno'ṣi na vibheti kutaścana 
ityādiśrutiṣu paramabhakti varamajñānaviśiṣṭānāṃ 
kaivalyapadakāṅkṣijīvanmuktānāṃ nirbhayatvamācakṣyate | 
tasmādbhayayuktamuktitrayavilakṣaṇasāyujyamuktireva śivaṃ prati prārthanīyeti 
sūtrasūcitasūkṣmārthaḥ | taittirīyake śrūyate brahmavidāpnoti paraṃ ityādinā | tatra 
brahmavidāpno'ti ityupakrame brahmaṇo vedyatvasya prāpyatvasya ca jīvasya veditṛtvasya 
prāpttṛtvasya ca uktatvena jīvabrahmaṇoratra bhedohyabhedo bhedā'bheda iti sandihyate |

so'śnute sarvān kāmān saha brahmaṇā ityatra sahapadaṃ abhedaṃ na sahate | na hi 
devadatto yajñadattena saha bhuṅkte ityatra advaitaṃ pratīyata iti | na ca brahmaṇā 
brahmasvarūpeṇa saha yugapadityartha iti vācyam | saheti yugapadityartha ityasya 
kutrāpyaprasiddhatvāt skānda-laiṅgādiṣu 
jīvabrahmaṇossvābhāvikabhedanivṛttipūrvakaśivatatvaprāpteḥ prasiddhatvāditi cenna 
tadvacanānāṃ prakṣiptatvāt sarvavādibhiḥ pramāṇatvenābhyupagatatvācca | tasmādvā 
etasmādvijñānamayāt anyo'ntara ātmānandamayaḥ ityatrāpi dvaitameva dyotitam | yo'yaṃ 
vijñānamayaḥ prāṇeṣvantarjyotiḥ puruṣaḥ ityādiśrutiṣu vijñānamayo jīva 
ityadvaitavādibhirapi vyākhyātatvāt ānandamayo'bhyāsāt iti sūtreṇānandamayo brahmeti 
vyavasthādarśanācca rasaṁ hyevāyaṃ labdhvānandī bhavati ityādiṣu ghaṇṭāghoṣo 
bhedavāhaḥ |

yadā hyevaiṣa etasminnudaramantaraṃ kurute atha tasya bhayaṃ bhavati ityatra tu  śabdo 
vākyālaṅkāre | kimiva hi madhurāṇāṃ maṇḍanaṃn nākṛtīnāṃ 
ityādikāvyeṣvapyavyayānāṃ vākyālaṅkāratvadarśanāt daramalpaṃ dahara##-
daharaśabdasyālpārthakatvāt | eṣa jīva asmin brahmaṇi viṣaye yadā daramalpaṃ antaraṃ 
bhedaṃ paramātmano jīvasya ca alpabhedaṃ kiṃcidbhedaṃ yadi kurute tadā tasya bhayaṃ 
bhavati | paramātmā svāmī jīvastu bhṛtya iti sadā mahābhedaṃ yaḥ kurute tasya na 
bhayaṃ bhavatīti darśitam |

etamānandamayamātmānamupasaṅkrāmati ityupasaṃhāre'pi brahma-jīvayoḥ prāpya 
prāptavyatvena bhidā nirdiṣṭā | prajñānaṃ brahma etena prajñānātmanā 
asmāllokādutkramya amuṣmin svarge 



loke sarvān kāmānāptvā amṛtassamabhavat ityādinigamāntagirāpi so'śnute sarvān 
ityādivākyena ca bheda eva pracakṣyate | tatsatyaṃ sa ātmā tattvamasi śvetaketo iti 
sāmavedānte bheda eva ghoṣyate | jahallakṣaṇayā jīva-brahmaṇoḥ bho mantrin rājā 
tvam ityatra rājapadena rājapriyatvamiva tattvamasītyatra tatpadena paramaśivapriyatvaṃ 
sūcyata ityasyaiva nyāyyatvāt dvāsuparṇā ityādituryavedaśirogirāpi bhedaḥ spaṣṭaṃ 
pratipāditaḥ |

nanu tayoranyaḥ pippalaṃ kṣādvatti iti | satyam anaśnannanyo abhicākaśīti 
jñastadetatsatyaṃ yena svapnān paśyati yo'yaṃ śārīra upadraṣṭā sa kṣetrajñassaha vā 
evaṃ vidi kiñcana raja ādhvaṃsata iti | paiṅgirahasya brahmaṇavākyena 
antaḥkaraṇādātmā bhinnaḥ iti śrutyā pratyāyyate |

kiñca - jīvabrahmaṇoḥ pāramārthikabhedamaṅgīkṛtya tadvadabhedasvīkāre sati 
abhedasya nivṛtyasambhavāt bheda eva sa sarvavedāntatātparyamiti prāpte pracakṣmahe 
- 

dvāsuparṇā iti bhedaśrutiprādhānyena tattvamasyādi bhedā'bhedapratipādakaśrutīnāṃ 
jahallakṣaṇānusāreṇa prabhumantrinyāyavat tattulyatvamātrasvīkāre śruteḥ 
kliṣṭārthā'sahiṣṇutvāt mukhyārthavyatireke mānābhāvāt brahma veda brahmaiva bhavati 
ityādiśrutiśateṣu liṅgaśarīraparityagena nadīsamudravat jīvabrahmaṇorekatvasyaiva 
spaṣṭamupadiṣṭatvāt śrutyaikadeśaḥ mukhyaprāmāṇye vaidiketaratvaprasaṅgācca atra 
brahmavidāpnoti ityupakrame brahmajñāninaḥ brahmaprāptyupadeśāt nadī##-

so'śnute sarvān kāmān saha brahmaṇā vipaścitā iti vākyaṃ jīvanmuktviṣayam | 
satyajñānānandātmakaṃ brahma yaḥ bhaktaḥ śivayogamārgeṇa guhāyāṃ 
daharapuṇḍarīke nihitaṃ(sthitaṃ) veda sa bhaktaḥ parame vyoman 
taddaharapuṇḍarīkāvacchinnacidākāśe brahmaṇā saha parañjyotirmayaśivena saha 
prārabdhapratibhāsanāśaparyantaṃ ihaiva sarvān kāmān aśnute anantaraṃ videhamuktau 
liṅgaśarīreṇa saha tasmin paramaśive vilīno bhavatīti niścitārthaḥ | no cet - yāvanna 
vimokṣye atha sampatsye na tasya prāṇā utkrāmante tatraiva samavalīyante | 



yadā sarve pramucyante kāmā ye'sya hṛdi sthitāḥ |
atha martyo'mṛto bhavatyatra brahma samaśnute ||

ityādividehamuktividhāyakasarvaśrutivirodho durnivāraḥ  ||

viśiṣṭādvaitamatantu  - muktopasṛṣyavyapadeśāt asminnasya ca tadyogaṃ śāsti 
ityādiṣu bahudhā nirastatvādatra saṅkṣiptam | ato vidyaikyamavirodham |



pradānādhikaraṇam || 18 ||

paraśive brahmaṇi īṣaṇātrayatyāgapūrvaka-sarvasamarpaṇayukta##-

brahmavidāpnoti paraṃ iti vākyasya sāyujyamuktiviṣayatvaṃ so'śnute sarvān kāmān saha 
iti vākyasya jīvanmuktividhāyakatvaṃ trividhamuktiparatvaṃ vā syāt tathāpi keṣāṃ 
sāyujyaṃ  keṣāṃ sālokyāditrividhamuktiḥ ityāśaṅkya tatra adhikaraṇāntaramāha - 

|| 222 || pradānavadeva taduktam || 42 ||

na karmaṇā na prajayā dhanena tyāgenaike amṛtatvamānaśuḥ | parimucyanti sarve || iti 
taittirīyaśākhāyāṃ śrūyate | kāmāsaktabrahmavidyopāsakānāṃ 
jīvabhāvanivṛttipūrvakaśivasāyujyaphalaṃ uta niṣkāmānāmevetyatra viṣayaḥ | 
daharavidyāyāṃ tadya ihātmānamanuvidya vrajantyetāṃśca sarvān kāmān ityādiṣu 
brahmajñānināmapi kāmavyapadeśāt kāmābhāve brahmavidyāyāḥ prayojanābhāvāt 
ihalokabhogasyā'pi kāmasyaiva pradhānatvāt yadeva jñānaphalaṃ tadeva karmaphalam 
ityādiśrutiṣu mana eva manuṣyāṇāṃ kāraṇaṃ bandhamokṣayoḥ ityādismṛtiṣu ca 
buddhereva sarvaphala mūlatvāvagamāt udāsīnasya abhyudayaśreyaḥphalādarśanācca 
kāmayuktānāmeva caturvidhamuktiḥ sambhavatīti prāpte'bhidhīyate - || pradānavadeva 
taduktam || iti |

prakarṣeṇa dānaṃ tyāgaḥ pradānaṃ tadvat śarīrendriyādiviśiṣṭassan 
tadabhimānatyāgavat śarīrendriyādikaṃ tadaṅgabhūta dārādīṣaṇātrayañca parihṛtya 
svābhimānanivartakatvena śivotpannametatsarvaṃ śive smarpya nirābhārabhāvena 
pāratantryabudhyā śarīrendriyagataprārabdhānubhavo bhoktavyaḥ | evaṃ taduktam - 



yadyatpaśyati cakṣurbhyāṃ tattadātmeti bhāvayet |
jihvayā yadrasaṃ hyatti tattadātmeti bhāvayet ||

labhate nāsayā yadvat tattadātmeti bhāvayet |
tvacā yadyatspṛśedyogī tattadātmeti bhāvayet ||

yadyacchṛṇoti śrotrābhyāṃ tattadātmeti bhāvayet |
dṛṣṭiṃ jñānamayīṃ kṛtvā paśyedbrahmamayaṃ jagat ||

draṣṭṭa-darśana-dṛśyānāṃ virāmo yatra vā bhavet |
dṛṣṭistatraiva kartavyā na nāsāgrāvalokane ||
yasya strī tasya bhogecchā nistrīkasya kva bhogabhūḥ ||

striyaṃ tyaktvā jagattyaktaṃ jagattyaktvā sukhī bhavet |
cittaṃ kāṇamarthānāṃ tasmin sati jagattrayam || 

tasmin kṣīṇe jagatkṣīṇaṃ taccikitsyaṃ prayatnataḥ |
supterutthāya suptyantaṃ brahmaikaṃ pravicintyatām ||

gacchaṃstiṣṭhannupaviśan śayāno'pyanyathāpi vā |
yathecchayā vasedvidvān svātmārāmo mahāmuniḥ ||

jyotirliṅgaṃ bhruvormadhye nityaṃ dhyāyetsadā yatiḥ |
ātmānamātmanā sākṣāt brahmabudhyā suniścalam ||

dehajātyādisambandhān varṇāśramasamanvitān |
vedaśāstrapurāṇāni padapāṃsumiva tyajet ||

ekākī nispṛhastiṣṭhenna hi kena sahālapet |
yato nnirviṣayasyāsya manaso muktiriṣyate ||



ato nirviṣayaṃ nityaṃ manaḥ kāryaṃ mumukṣubhiḥ |
cittameva hi saṃsāraḥ tatprayatnena śodhayet ||
dṛśyaṃ hyadṛśyatāṃ nītvā brahmākāreṇa cintayet |

ityādiśrutibhiḥ 

dehendriyādikaṃ sarvaṃ śivāya paramātmane |
datvā nirabhimānena tatprasādaikacetanaḥ ||

viṣayāṇi ca sarvāṇi bhoktavyaṃ śivayoginā |
sarvadharmān parityajya māmekaṃ śaraṇaṃ vraja ||

ahaṃ tvā sarapāpebhyo mokṣayiṣyāmi mā śucaḥ |
tyajeddharmamadharmañca stutinindā samasthitiḥ ||

ubhe satyānṛte tyaktvā yena tyajasi tattyaja ||

ityādismṛtibhiśca 
dehendriyādyabhimānanirākaraṇapūryakeṣaṇātrayaparityāgalakṣaṇalakṣita##-

kiñca - śiva eko dhyeyaḥ śivaṅkarassarvamanyatparityajya na karmaṇā na prajayā 
ityatra śivaikadhyānaniṣṭhayā īṣaṇātrayasya pratibandhakatvāt śiva eko dhyeyaḥ iti 
śivadhyānamuktvā tadanyaṃ sarvaṃ dhanadhānyaputragehārāmādikaṃ parityajeti 
vidhirupadiśyate |

prājñādhikārilakṣaṇam 

na karmaṇā ityatra karmaśabdenāgnihotrādikamuktaṃ bhavati | tannirākaraṇena 
bhāryātyāgaḥ samupadiṣṭaḥ | na prajayā ityatra santānāsaktibhramo nirastaḥ | dhanena 
ityanena vittabhramo nirākṛtaḥ | etena dāreṣaṇa-putreṣaṇa##-
tātparyārtho niścīyate | evamīṣaṇātrayaṃ nirasya ekena tyāgena śarīrendriyādiṣu sarveṣu 
mamatvabhrāntityāgena amṛtatvaṃ śivasāyujyaṃ ānaśuḥ - bhaktāḥ 
prāpnuvantītyarthaḥ | etadupadeśena ahaṃ - mamatva-bhrānti##-
prāpnuvantītyāśaṅkāyāṃ pareṇa śivajñānena guhāyāṃ dahara



puṇḍarīke vibhrājat svaprakāśamānaṃ nākaṃ paramānandasvarūpaṃ etat - sthitaṃ 
śivaṃ yatayaḥ śivatattvaprāptiprayatnaśīlāḥ prāpnuvantīti bhāvaḥ |

mandaprajñādhikārilakṣaṇam 

evaṃ tatra prājñādhikārilakṣaṇamuktvā tadvanmandaprajñādhikārilakṣaṇamāha - 
vedāntavijñānasuniścitārthāḥ ātmā vā're draṣṭavyaḥ śrotavyo mantavyo 
nididhyāsitavyaḥ ityādiśrutivihitayāvadvedāntaṣaḍvidhatātparyaliṅgaiḥ śravaṇa##-
pāśātmakatattvatrayārthajñānaniṣṭhāssantaḥ sanyāsayogāt samyak nyāsaḥ - 
saṃnyāsaḥ daharākṣi-puruṣavidyāvidhāyakatvena tailadhārāvadavicchinnatayā cittaṃ 
śivaikasandhānātmanā yogāt tadabhyāsayogāt yatayaḥ mokṣaprayatnaśīlāḥ 
śuddhasatvāḥ rāgadveṣādimalatrayanirmuktanirmalāntaḥkaraṇāḥ te bhaktāḥ brahmaloke 
brahmāparaparyāyaśivaloke sthitvā tatra sveṣṭānusāreṇa sarvaiśvaryayogamanubhūya 
tataḥ parāntakāle tacchivalokavāsanākṣayāvasāne parāmṛtāt kailāsāt sarve mucyanti | 
liṅgaśarīraṃ vihāya paripūrṇaparaśivasāyujyaṃ tatraiva prāpnuvantītyarthaḥ |

tathānyatra daharavidyāyāṃ śrūyate - tadya ihātmānamanuvidya vrajantyetāṃñca 
sarvān kāmān iti jagadvāsanāsaktaparaśivopāsakānāṃ sarvakāmāvāptirdarśitā | 
tasmānniṣkāmaśivopāsakānāṃ ihaiva śivatattvaprāptiḥ | jagadvāsanāyuktabhaktāstāvat 
kāmavāsanayā śivalokamanupraviśya tatra sarvān kāmānanubhūya tallokādeva 
śivasāyujyaṃ prāpnuvantīti niścīyate | ataḥ sakāmaniṣkāmānāṃ bhaktānāṃ 
phalabhedatryapadeśe'pi caramasāṅkujyaphalasyaikatvāt vidyaikyamupadiśyate |

ṛju-kuṭilenavāmārgeṇa sarvāsāṃ vidyānāṃ brahmaprāptiparatvam 

nanu omityetadakṣaramudgīthamupāsīta ityādīni karmāśrayāṇyupāsanāni 
karmāṅgatvena pratīyante | kiñca - yathā yasya parṇamayī juhūrbhavati iti 
karmāṅgabhūtodgītādimukhena juhvādimukhena parṇatādivat tattatkarmāṅgatvena 
nirūḍhānuṣṭhānādudgīthādyupāsanasambandho nirdiṣṭaḥ tathā ya evaṃ vidvānudgāyati 
ya evaṃ vidvān sāmagāyati ityādinā tadupāsanasya kratusambandhitvamavagamyate | ataḥ 
tāni yadeva vidyayā karoti śraddhayopaniṣadā tadeva vīryavattaraṃ bhavati | iti 
vartamānanirdeśena parṇatādisambandhyapāpaślokaśravaṇavat 



pṛthakphalatvakalpanāyogāt kratuṣu niyamenopasaḥāryāṇi | karmaprakaraṇapaṭhitatvena 
brahmaprāptyaṅgatvābhāvavyavasthāpanena sarve vedā yatpadamāmananti 
ityādiśrutivirodho durnivāra iti ceducyate - 

tenobhau kuruto yaścaitadevaṃ veda yaśca na veda ityaviduṣo'pyanuṣṭhānavacanāt na 
cāṅgatve satyupāsanasya anuṣṭhānā'niyama upapadyate | evamupāsanāṅgatve niścite 
sati upāsanavidheḥ phalākāṅkṣāyāṃ rātrisatranyāyena vīryavattaratvaṃ karmaphalāt 
pṛthagbhūtameva phalamityavagamyate | kimidaṃ vīryavattaratvaṃ 
karmaphalasyaivāpratibandhaḥ badhyate hi karmaphalaṃ prabalakarmāntaraphalena | 
tāvantaṃ kālaṃ tadabhāvaḥ pratibandhaḥ | karmaphalāt svargādilakṣaṇāt 
pṛthagbhūtameva phalaṃ tadidamucyate | parameśvarārpitaphalasya cittaśuddhidvārā 
mokṣaikaphalatvamavagamyate | yadeva jñānaphalaṃ tadeva karmaphalam iti śruteḥ |

tasmāt śuddhāntaḥkaraṇasya kāmyavāsanānirmuktasya śivaikaniṣṭhasya karmāṇi 
śivānugrahadvārā śivaprāptikarāṇi | 
malināntaḥkaraṇakṛtaparameśvarārpitakarmaṇāṃ duritanivṛttidvārā paramparayā 
brahmaprāptikaratvaṃ iti niścīyate | ata. ṛjukuṭilamārgeṇa sarvāsāṃ vidyānāṃ 
brahmaprāptikaratvamavirodham |



liṅgabhūyastvādhikaraṇam || 19 ||

liṅgadharmapracuraparaśivabrahmaṇaḥ sarvavidyopāsyatvasamarthanam 

nanu sarveṣāmupāsanānāṃ ghaṭapaṭavadanyonyabhedāvagamāt phalabhedopadeśācca 
parasmin brahmaṇi samanvayaḥ kathamupapannaḥ ityāśaṅkāyāmadhikaraṇāntareṇāha 
- 

|| 223 || liṅgabhūyastvāttaddhi balīyastadapi || 43 ||

taittirīye śrūyate - nidhanapataye namaḥ nidhanapatāntikāya namaḥ ūrdhvāya namaḥ 
ūrdhvaliṅgāya namaḥ hiraṇyāya namaḥ hiraṇyaliṅgāya namaḥ divyāya namaḥ 
divyaliṅgāya namaḥ bhavāya namaḥ bhavaliṅgāya namaḥ śarvāya namaḥ 
śarvaliṅgāya namaḥ jvalāya namaḥ jvalaliṅgāya namaḥ ātmāya namaḥ ātmaliṅgāya 
namaḥ paramāya namaḥ paramaliṅgāya namaḥ etatsomasya sūryasya sarvaliṅgaṃ 
sthāpayati pāṇimantraṃ pavitram ityādinā parabrahmaṇaḥ śivasya liṅgātmakatvaṃ 
talliṅgasya sarvātmakatvañcopadiṣṭam | tatraiva daharavidyānantaraṃ - 

sahasraśīrṣaṃ devaṃ viśvākṣaṃ viśvaśambhuvam |
viśvaṃ nārāyaṇaṃ devamakṣaraṃ paramaṃ padam ||

ityārabhya so'kṣaraḥ paramaḥ svarāṭ ityantaṃ śivavat keśavasyāpi 
paramātmatvopadeśāt śivakeśavayorubhayorapi paratvāṅgīkāre 
vyavasthocchedaprasaṅgāt atra daharādisarvavidyopāsyatva śivasya uta tadanyasyaiva iti 
sandihyate |



daharādisarvavidyopāsyatvaṃ nārāyaṇasyaivopapadyate tatprakaraṇatvāt | 
asmiṃścānuvāke - padmakośapratīkāśam hṛdayaṃ cāpyadhomukham ityādinā 
hṛdayapuṇḍarīkābhidhānasya nārāyaṇānuvākasya 
daharavidyopāsyanirdhāraṇatvamupodbalayati |

kiñca - 

nārāyaṇaṃ mahājñeyaṃ viśvātmānaṃ parāyaṇam |
nārāyaṇaṃ parojyotirātmā nārāyaṇaḥ paraḥ ||

nārāyaṇaparaṃ brahma tattvaṃ nārāyaṇaḥ paraḥ |
nārāyaṇaparo dhyātā dhyānaṃ nārāyaṇaḥ paraḥ ||

yacca kiñcit jagatsarvaṃ dṛśyate śrūyate'pi vā |
antarbahiśca tatsarvaṃ vyāpya nārāyaṇaḥ sthitaḥ ||

ityādau nārāyaṇasyaiva sarvātmakatva-sarvavyāpakatva-sarvaprakāśakatva##-
asthūlamanaṇvādisarvāsāṃ śrutīnāṃ tatraiva tātparyam | atassarvasmātparo nārāyaṇa 
eva sarvavidyāsūpāsya iti prāpte pracakṣmahe - 

nārāyaṇaṃ mahājñeyaṃ viśvātmānaṃ parāyaṇam |
nārāyaṇaparañjyotirātmā nārāyaṇaḥ paraḥ ||

ityādinā śakti-śaktyorūpāsyopāsakayoḥ śiva-nārāyaṇayoḥ tattvamasi 
ityādāviva abhedatvena paramaśivāsādhāraṇadharmeṣu nārāyaṇe pratipāditeṣvapi 
paramaśive liṅgabhūyastvāt ūrdhvāya namaḥ ūrdhvaliṅgāya namaḥ 
ityādiparaśivaliṅgadharmaprācuryāt balīyaḥ | ataḥ śiva eva tatrānyatra 
pratipāditadaharādisarvavidyāsūpāsya iti rāddhantaḥ |

sarvatraprasiddhopadeśādhikaraṇe ṣaḍvidhatātparyaliṅgaiḥ 
etannārāyaṇānuvākatātparyasva spaṣṭamupadiṣṭatvāt atra saṅkṣepata uktam | sarvo vai 
rudraḥ puruṣo vai rudraḥ kadrudrāya pracetase mīduṣṭamāya tavyase vovema śāntamagṁ 
hṛde sarvo hyeṣa rudraḥ ityādinā paramaśivaliṅgabhūyatvāt sarvavidyopāsyatvaṃ 
tasyaivopapannam | tadyathā - 



sarvo vai rudraḥ iti vākye sarvaṃ khalvidaṃ brahma tajjalāniti śānta upāsīta iti 
chāndogya-śāṇḍilya-vidyopāsyaliṅgaṃ puruṣo vai rudraḥ iti vākye 
puruṣasūktopakosala-vidyopāsyaliṅgaṃ sanmaho namo namaḥ ityatra sadeva saumya 
iti sadvidyopāsyaliṅgaṃ maha ityatra maha iti tadbrahma sa ātmā aṅgānyanyā devatā iti 
mahadvidyopāsyaliṅgaṃ śāntamagṁ hṛdi iti hṛdayadyotanāt 
daharavidyopāsyaliṅgaṃ namo hiraṇyabāhave hiraṇyavarṇāya ityādinā tasya 
hiraṇmayatvapradarśanena savitṛmaṇḍalopāsyaliṅgaṃ tatromāpataya iti 
sarvavidyopāsyaliṅgaṃ saṃsāradrāvakatvāt rudra ityucyate paramātmā śiva eva |

umāpateḥ paraśivabrahmaṇaḥ paravidyopāsyatvaṃ vākyairavagamyate | tadapi liṅgaṃ 
valīyaḥ prakaraṇāpekṣayā balavattaraṃ khalu | liṅga-vākya-prakaraṇa##-
pūrvamīmāṃsānyāyena vākyaṃ hi prakaraṇādbalīya iti daśanāt umāsahitaṃ 
saṃsāraduḥkhadrāvakaṃ śivābhidhaṃ parabrahma sarvavidyopāsyamiti niścīyate |



pūrvavikalpādhikaraṇam || 20 ||

sālokyādicaturvidhamuktīnāṃ ekakāle paraśivopāsakaprāpyatvasamarthanam 

nanu pūrvatra paraśivabrahmamūrtā'mūrtopāsakeṣu prājñānāṃ na karmaṇā na prajayā 
ityādinā vairāgyabhāgyānvitānāṃ nirjagadvāsanāyuktānāṃ lokāntaranirapekṣitatvena 
ihaiva śarīre śivatvaprāptiḥ tadbhinnānāṃ mandaprajñānāṃ kramamukterupadiṣṭatvena 
brahmavidyāyāḥ vikalpatvaṃ tanmahimabhaṅgaprasaṅgasya siddhatvāt 
sarveṣāmupāsakānāṃ ekā gatirupapannetyāśaṅkāyāmadhikaraṇāntaramāha - 

|| 224 || pūrvavikalpaḥ prakaraṇātsyāt kriyāmānasavat || 44 ||

kriyājyotiṣṭoma-mānasajyotiṣṭomavat prakaraṇāt virāga sarāga-prakaraṇāt 
pūrvavikalpaḥ pūrve lokālokavāsanayuktānāṃ vikalpaḥ kramamukti##-
sūtrasūcitārthaḥ |

taittirīye śrūyate - kaḥ kaṃ tatsatyamannamamṛto jīvo viśvaḥ katamaḥ 
svayambhūḥ brahmaitadamṛta eṣa puruṣa eṣa bhūtānāmadhipatiḥ brahmaṇassāyujyaṁ 
salokatāmāpnoti ityetāsāmeva devatānāṃ sāyujyaṃ sārūpyatāṃ sālokyatāmāpnoti 
ityādinā parameśvaropāsakānāṃ sarveṣāmekakāle tadupāsanāmāhātmyena 
sālokyādipadaprāptiḥ uta bhinnakāle  adhikāratāratamyena vā  iti sandihyate 

parameśvaropāsanamahimnā devādivadekakāle sālokyādisarvapadaprāptiḥ |

sarvatra paryeti jakṣat krīḍan ramamāṇaḥ |
tasya sarveṣu lokeṣu kāmacāro bhavati ||



iti śrutyantare muktajīvānāṃ kāmacāratvaśravaṇāt so'śnute sarvān kāmān saha 
brahmaṇā ityatrāpi viduṣāṃ brahmaṇā saha sarvakāmāvāptidarśanācca viduṣāmekakāle 
sālokyādisarvapadaprāptissambhavatīti prāpte vadāmaḥ | pūrvavikalpaḥ prakaraṇāt syāt 
kriyāmānasavat iti |

jyotiṣṭomena svargakāmo yajeta bhūtikāmo vāyavyaṃ śvetamālabheta ityādiśrutinirdiṣṭa 
kriyāmayajyotiṣṭoma-vājasaneya-pauṇḍarīka-atirātra##-
phalāni nirdiśyante - tasyaivam viduṣo yajñasyātmā yajamānaḥ śraddhā patnī 
śarīramidhmamuro vedirlomāni bahirvedaḥ śikhā hṛdayaṃ yūpaḥ kāma ājyaṃ 
manyuḥ paśustaṣo'gnirdamaḥśamayitā dakṣiṇā vāgghotā prāṇa udgātā 
cakṣuradhvaryurmano brahmā śrotramagnirdyāvādhriyate sā dīkṣā yadaśnāni 
taddhaviryatpivati tadasya somapānaṃ yadramate tadupasado 
yatsañcaratyupaviśatyuttiṣṭhate ca pravargyo yanmukhaṃ tadāhavanīyo yadyāhutīrāhutī 
yadasya vijñānaṃ tajjuhoti yatsāyaṃprataranti tatsamidho yatsāyam prātarmādhyandinaṃ 
ca tāni savanāni ye ahorātre te darśapūrṇamāsau ye'rdhamāsāśca māsāśca te 
cāturmāsyāniya ṛtavaste paśubandhā ye saṃvatsarāśca te'hargaṇāssarvavedasaṃ vā 
etatsatraṃ yanmaraṇaṃ tadavabhṛthaḥ etadvai jarāmaryamagnihotraṃ satraṃ ya evaṃ 
vidvānudagayane pramīyate devānāmeva mahimānaṃ gatvādityasya dakṣiṇe pramīyate te 
pitṛṇāmeva mahimānaṃ gatvā candramasassāyujyaṃ gacchati | etau vai 
sūryācandramasormahimānau brāhmaṇo vidvānabhijapati | tasmāt brahmaṇo 
mahimānamāpnoti iti |

tatraiva pradeśāntare - cittiḥ sṛk cittamājyaṃ vāgvediḥ adhītaṃ barhiḥ ceto##-
prāṇaścitaḥ cakṣuścitaḥ śrotraścitaḥ karmacito'gniścitaḥ ityādiśrutiṣu 
mānasayāgīye tattatkarmānusāreṇa pṛthakphalatvaṃ pracakṣyate tadvat na karmaṇā iti 
viraktaprakaraṇapaṭhitabrahmavidyāyāḥ kramamuktihetutvam | pūrvavikalpaḥ 
tīvraprajña-mandaprajñābhedena pūrvavikalpo nirdiṣṭaḥ | 



tadvatprakaraṇāt | paraṃ mṛtyo anu pare hi panthāṃ yaste sva itaro devayānāt iti 
prakaraṇabhedena svādhikāratāratamyena parameśvaropāsakānāṃ phalabhedaḥ syāt |ato 
nānādeśavāsināṃ upāsakānāṃ ekakāle devāgamanavat paraśivopāsakānāṃ ekakāle 
sālokyādicaturvidhamuktirna sambhavatīti niścīyate |

nanu narāṇāmalpajñānatvāt alpāyupyatvācca cirakālopāsanābhāvena ekakāle 
caturvidhamuktirna bhavet | hiraṇyagarbhādidevānāṃ divyaśarīratvena mahimātiśayatvena 
cirakālopāsanayā jñānadārḍhyena ca ekakāle tatsambhavatītvāśaṅkāyāmāha - 

|| 225 || atideśācca || 45 ||

parītya lokān parītya bhūtāni | parītya sarvāḥ pradiśo diśaśca prajāpatiḥ prathamajā 
ṛtasyātmanātmānamabhisambabhūva iti śrutau caturmukhasyāpi na karmaṇā 
ityādiśrutinirdiṣṭaviraktapuruṣavat sarvavāsanātyāgena 
paraśivabrahmaprāpteratideśādupadiṣṭatvācca devamanuṣyāṇāmapi śarīrabheda##-
siddham |

nanu vājasaneyāgnirahasyabrāhmaṇe - manaścito vākcitaḥ prāṇaścitaḥ ityādinā 
brahmavidyāṅgabhūtayāgaprakaraṇapradarśane'pi asadvā idamagra āsīt ityādinā 
pūrvatra prakṛteṣṭakacitāgniśeṣībhūtakriyāmayakratvanupraveśaḥ syāt | tataśca 
teṣāṃ agnīnāṃ iṣṭakacitāgnivikalpabhāvo yuktaḥ | yathā 
dvādaśāhadaśame'hanyavivākye vidyārūpāṇāmapi kriyāmayakratvanupraveśena 
kriyārūpatvaṃ yujyate | kiñca - teṣāmekaika eva tarhi yāvānasau pūrva ityatra 
pūrvasyeṣṭakacitasyāgnervīryamanaścitādiṣvatidiśyate | tena tulyakāryatvāt vikalpaḥ | 
tataśceṣṭakacitavat kratunirvartanena tadaṅgabhūtā manaścitādayaḥ 
kriyāmayakratvanupraveśena netaraphalatvamevetyāśaṅkāyāmāha - 

|| 226 || vidyaiva tu nirdhāraṇātdarśanācca || 46 ||



tu śabdo'traniścayārthaḥ | yaduktaṃ manaścidādayaḥ kriyāmayakatvanupraveśena 
kriyārūpā eveti - naitadasti | vidyārūpā evaite | vidyārūpakratvanvayina ityarthaḥ | 
kutaḥ  || nirdhāraṇāddarśanācya || nirdhāraṇaṃ tāvat te hai te vidyācita eva | vidyayā 
haivaita evaṃvidaścitā bhavanti iti | vāṅmanaścakṣurādivyāpārāṇāṃ 
iṣṭakādivaccayanānu papattermanasā sampāditāgnitvena vidyārūpatve siddhe'pi viśvācita 
eva vidyayā hai vaite iti cāvadhāraṇaṃ vidyāmayakratvanvayena 
vidyārūpatvajñānārthamiti niścīyate | dṛśyate cātraivaiṣāṃ śeṣī vidyārūpaḥ kratuḥ 
| temanasaivādhīyanta manasaivācīyanta manasaiṣu grahā agṛhyanta manasāstuvanta 
manasā'śaṃsan | yatkiñca yajñe karma kriyate yatkiñca yajñīyaṃ karma manasaiva teṣu 
manomayeṣu manaścitsu manomayamakriyata iti | iṣṭakaciteṣvagniṣu yatkimāmayaṃ 
yajñīyaṃ karma kriyate tat manonirvartyeṣu manaścidyagniṣu manomayamevākriyateti 
vacanāt kraturapi vidyāmaya eva |

nanvatra vidhipadāśravaṇāt 
phalasambandhāpratīteśceṣṭakacitāgnyupasthāpitakriyāmayakratuprakaraṇāt 
vidyāmayakratvanvayena vidyārūpataiṣāṃ bodhyeta netyāha - 

|| 227 || śrutyādibalīyastvācca na bādhaḥ || 47 ||

śrutiliṅgavākyānāṃ prakaraṇādbalīyastvena śrutyādyavagataḥ kratureṣāṃ 
tadanvayaśca durbalena prakaraṇena bādhituṃ na śakyate | śrutistāvat te hai te vidyācita 
eva iti | tāṃ vivṛṇoti vidyāyā hai vai ta evaṃ vidaścitā bhavanti iti | vidyayā 
vidyāmayena kratunā sambaddhā manaścidādayaḥ citā bhavantītyarthaḥ | tān hai 
tānevaṃvide sarvadā sarvāṇi bhūtāni cinvantyapi svapate iti liṅgam | vākyaṃ ca - 
evaṃ vide cinvanti iti | samabhivyāhāro vākyam | evaṃvide - vidyāmaya kratumate 
sarvadā sarvāṇi bhūtāni cinvantītyarthaḥ | sarvabhūtakartṛkaṃ sarvakālatryāpi cayanaṃ 
manasā sampāditaṃ parimitakartṛkālakriyāyeṣṭakacitakāryadvāreṇa 
kratvanupraveśasambhavamalabhamānaṃ vidyāmayakratvanupraveśe liṅgaṃ bhavati |

yaccedamuktaṃ vidhipratyayāśravaṇāt phalasambandhāpratīteśca kriyāmayāt 
kratoranya'tra vidyāmayaḥ kraturna sambhavatīti tatrāha - 



|| 228 || anubandhādibhyaḥ prajñāntarapṛthaktvavaddṛṣṭaśca taduktam || 48 ||

iṣṭakacitānvayinaḥ kriyāmayātkratoḥ vidyāmayo'yaṃ kratuḥ pṛthaktvena 
anubandhādibhyaḥ pṛthaktvahetubhyo'vagamyate | anubandhāḥ yajñānubandhino 
grahastotraśastrādayaḥ manasaiṣu grahā agṛhyanta manasā'stuvanta manasā'śaṃsan 
ityādinā pratipāditāḥ | ādiśabdena śrutyādayaḥ pūrvoktā gṛhyante | śruti##-
prajñāntarapṛthaktvavat yathā prajñāntaraṃ daharavidyādikriyāmayāt kratoḥ 
pṛthagbhūtaṃ śrutyadibhiravagamyate evamayamapi | evañcānubandhādibhiḥ 
pṛthagbhūte vidyāmaye yajñe'vagate sati vidhiḥ parikalpyate | dṛṣṭaśca 
anuvādasarūpeṣu kalpyamāmo vidhiḥ | taduktam - vacanāni tvapūrvatvāt iti | phalañca 
- teṣāmekaika eva tāvān yāvānasau pūrvaḥ ityatideśāt 
svakratudvāreṇeṣṭakacitasyāgneryatphalam tadeva manaścidādīnāmapi svakratudvāreṇa 
phalamityavagamyate |

mānasasyāpyagnicayanasya svātantryeṇa 
paraśivabahmalokaprāptisādhanatvavicāraḥ 

yatpunaratideśena tulyakāryatvāvagamāt kriyāmayakratvanupraveśo'vagamyata ityuktam 
tatrāha - 

|| 229 || na sāmānyādapyupalabdhermṛtyuvanna hi lokāpattiḥ || 49 ||

nāvaśyamatideśādavāntaravyāpārasyāpi tulyatayā bhavitavyam yena 
kriyāmayakratvanupraveśa eṣāṃ syāt | yasmāt kasmāccit 
sāmānyamātrādatideśopalabdheḥ | upalabhyate hi sa eṣa eva mṛtyurya eṣa etasmin 
maṇḍale puruṣaḥ ityādiṣu saṃhartṛtvādisāmānyamātrādatideśaḥ | na hi tatra 
ma.ḍalapuruṣasya mṛtyuvat tallokāpattiḥ - taddeśaprāptirapi bhavati | evamihāpi 
manaścidādīnāmiṣṭakacitāgnivadbhāvātideśamātreṇeṣṭakacitagnideśarūpakriyāmayak
ratvanupraveśenāpi na bhavitavyam | ata iṣṭakacitāgneḥ svakratudvāreṇa yatphalaṃ tadeva 
manaścidādīnāmapi vidyāmayakratudvāreṇa phalamityatideśādavagamyate |

nanu yadi mānasāgnicayanaṃ svātantryeṇa brahmalokaprāptisādhanaṃ 
svatantropāsanabhūtaṃ mānasāgnicayanaṃ mānasajyotiṣṭomavat upaniṣatsveva 
paṭhitavyam | tathā ca karmakāṇḍe iṣṭakāgnicayanasannidhau 
paṭhitatvamasaṅgatamityāśaṅkyāha - 



|| 230 || pareṇa (ca) śabdasya tādvidhyaṃ bhūyastvāttvanubandhaḥ || 50 ||

pareṇa ca brāhmaṇena asyāpi manaścidādyabhidhāyinaḥ śabdasya tādvidhyaṃ 
tadvidhatvaṃ vidyāmaya kratau pratipāditvamavagamyate | pareṇa hi brāhmaṇena ayaṃ 
vāvaloka eṣo'gniḥ citaḥ | tasyāpa eva pariśritaḥ ityādinā sa yo haitadevaṃ veda 
lokampṛṇānamevambhūtametatsarvamabhisampadyate iti | pṛthakphalā vidyaiva 
vidhīyate | ato'gnirahasyasya kriyaikaviṣayatvaṃ nāsti |

evaṃtarhi vidyāmayā manaścidādayo bṛhadāraṇyake'nubaddhavyāḥ 
kimarthamihānubadhyante | tatrocyate - || bhūyastvāttvanubandhaḥ iti || manaścidādiṣu 
sampādanīyānāmagnyaṅgānāṃ bhūyastvāt tatsannidhāvihānubandhaḥ kṛtaḥ | tasmāt 
tasyaivaṃ viduṣo yajñasyātmā yajamānaḥ śraddhā patnī ityādiśrutipratipāditasya 
sāṅgaśca mānasajyotiṣṭomasya yathā pṛthaktvaṃ svātantryeṇa 
paraśivabrahmalokaprāptisādhanatvaṃ tadvanmānasasyāgnicayanasyāpi svātantryeṇa 
paraśivabrahmalokaprāptisādhanatvaṃ upapannamityarthaḥ |



eka-ātmādhikaraṇam  || 21 ||

pāramārthikabhedābhedavajjīva-brahmaṇormadhye jīvasya 
brahmopāsanāyuktatānirākaraṇam 

nanu upāsyopāsakatvena jīva-brahmaṇoḥ pūrvāvasthāyāṃ 
parasparapāramarthikabhedaḥ paraśivopāsanāprabhāvena tadvatpāramārthikābhedaśca 
sidhyati iti yaduktaṃ tanna - aitadātmyamidaṃ sarvaṃ ātmmaivedaṁ sarvaṃ 
ayamātmā brahma ityādiṣu jīvātirikteśvarasadbhāvādarśanāt svayaṃ svameva dhyāyat 
mahyameva namo namaḥ ityādipūrvācāryavacaneṣu ca svasya svopāsanasyaiva 
nyavasthāpanāt tadeva yuktamityāśaṅkāyāmadhikaraṇāntareṇa nirākaroti - 

|| 231 || eka ātmanaḥ śarīre bhāvāt || 51 ||

ātmānaḥ jīvāt ekadhā paramātmā śivaḥ śarīre śarīrasthitadaharākāśe bhāvāt 
jīvaniyāmakatvena sadbhāvāt guhāpratiṣṭhe parame parārdha ityādiśrutiṣu 
jīvātiriktatvena brahmatvopadeśāt jīvasyaiva svasyopāsanaṃ ayuktam | sarvāsu paravidyāsu 
upāsyopāsakasvarūpavat upāsakasvarūpasyāpi jñātavyatvamupadiṣṭam | trayāṇāmeva 
caivamupanyāsaḥ praśnaśceti bṛgurvai vāruṇiḥ varuṇaṃ pitaramupasasāraḥ adhīhi 
bhagavo brahmeti tasmā etatprovāca annaṃ prāṇaṃ cakṣuḥ śrotraṃ mano vācamiti taṁ 
hovāca yato vā imāni bhūtāni ityārabhya saiṣā bhārgavī vāruṇī vidyā parame vyoman 
pratiṣṭhitā ityādinā taittirīye śrūyate | atrānandamayatvenopāsyaḥ paramātmā uta jīvo 
veti sandihyate |

ayamātmā brahma ityādiśrutiṣu jīvasyaiva brahmatvopadeśāt yonyāṃ devatā 
mupāste'nyo'sāvanyo'hamasmi iti na sa veda yathā paśuḥ mṛtyossa mṛtyumāpnoti 



ityādiṣu svātiriktadevatopāsanā'darśanāt ahamasmi brahmāhamasmi ahamevāhaṃ 
ityādiṣu tathāvagamācca svasya svopāsanameva sarvavedāntasiddhamiti prāpte 
pracakṣmahe - || eka ātmanaśśarīre bhāvāt || iti |

ekaḥ paramātmā pradhānakṣetrajñapatirmaheśvaraḥ | ātmanaḥ 
sthābarajaṅgamātmakajīvāt bhinnaḥ śarīre ṛtaṃ pibantau sukṛtasya loke guhāṃ 
praviṣṭau parame parārdhe ityādiśutiṣu śarīrāntasthitadaharapuṇḍarīke jīveśvarayoḥ 
sthiterbhāvāt sarvavedānteṣu sadbhāvāt ityarthaḥ | bhṛgurvai vāruṇiḥ ityārabhya 
praśna-prativacanābhyāṃ brahmadharmopadeśāt vijñānamayājjīvāt anandamayasya 
bhedavyapadeśāt jīvabrahmaṇorvailakṣaṇyamanivāryam |

kiñca upasaṃhāre - sa yaścāyaṃ puruṣe yaścāsāvāditye sa ekaḥ sa ya evaṃ vit 
ityārabhya ahamannamahamannamadantamadmi ahaṃ viśvaṃ bhuvanamabhyabhuvāṃ 
suvarṇajyotiḥ ya evaṃ veda ityantena sarvo vai rudraḥ sarvaṃ khalvidaṃ brahma 
ūrdhvaretaṃ virūpākṣaṃ viśvarūpāya vai namo nāmaḥ hiraṇmayo'haṃ śivarūpamasmi 
namo hiraṇyavāhave ityādiśrutisiddhasarvātmakatva##-

yo vijñāne tiṣṭhan yasya vijñānaṃ śarīram hiraṇmaye pare kośe virajaṃ 
brahmaniṣkalaṃ tacchubhraṃ jyotiṣāṃ jyotistattadātmavido viduḥ ātmāvā're draṣṭavyaḥ 
śrotavyo mantavyo nididhyāsitavyaḥ brahma veda brahmaiva bhavati ityādisyaparaśākhāsu 
sarvāsu vidyāsu śivasya parabrahmaṇaḥ upāsyatvaṃ jīvasyopāsakatvaṃ tasya 
brahmopāsakatvenaiva brahmātmakatvasya spaṣṭamupadiṣṭatvāt annaṃ brahma 
ityupātanādivat vijñānātmakajīvabrahmopāsanāyāmapi parameśvarasya 
sarvāntaratvavyapadeśārthaṃ tadanukramasopānamārgasūcanārthaṃ copadiṣṭam 
kevalajīvasya brahmatve anīśayā śocati muhyamānaḥ tarati śokamātmavit 
ityādibahuśrutivirodhāt tat bhṛguvalyupakramopasaṃhāratātparyabhaṅgaprasaṅgāt | 
ahaṃ brahmāsmi ityādīnāṃ tattvamasi ityādivat 
upāsyopāsakayorekatvaphalasūcanārthañca 
anādimalasaṃsārabaddhabahuśarīrapraveśanirgamanavyāpāratāpatrayānaladandahyamān
asvabhāvasya na svato brahmatvaṃ sambhavatīti siddham |



mumukṣvanuṣṭeyanairantaryānanyabhāvayuktaparaśivabrahmopāsanasya 
sarvavidyābhipretatvanirṇayaḥ 

asminnarthe hetvantaramāha - 

|| 232 || vyatirekastadbhāvabhāvitvānna tūpalabdhivat || 52 ||

sarvamityākāśe tatpratiṣṭhetyupāsīta ityārabhya tadbrahmetyupāsīta brahmavān bhavati 
ityatra brahmopāsakānāṃ phalasya brahmātmakatvopadeśāt natvetadasti 
jñātṛtvādyākāra evānusandheya iti | asyātmanaḥ saṃsāradaśāyāḥ 
mokṣadaśāyāśca yo vyatirekaḥ (bhedaḥ) saṃsāradaśāyāṃ 
svakṛtakarmaphalena devatiryaṅmanuṣyādinānāvidhapraveśanirgamanaṃ 
mokṣadaśāyāñca sālokyāditrividhamuktau paramānandaprācuryakalyāṇavibhūtiḥ 
sāyujyamuktyabhidhānakaivalyavibhūtau ahaṃmamatvādivikalpaśūnyatvena 
paramaśivākārākāritaniḥśreyasaphalañca nirdiśyate |

kiṃ ca - asya mokṣadaśāyāṃ yādṛśaṃ rūpaṃ tādṛgrūpa 
aivopāsanavelāyāmātmā'nusandheya ityarthaḥ | kutaḥ  tadbhāvabhāvitvāt tadrūpāpatteḥ | 
yathā kraturasmin loke puruṣo bhavati tathetaḥ pretya bhavati taṃ tathā yatopāsate tathaiva 
bhavati iti | yathopāsanameva hi prāptiḥ śrūyate | na ca parasvarūpamātraviṣayamevedamiti 
vaktuṃ śakyate pratyagātmano'pyupāsyabhūta parabrahmavailakṣapyopadeśāt | ataḥ 
śrutyantare 

gatāḥ kalāḥ pañcadaśa pratiṣṭhāḥ devāśca sarve pratidevatāsu |
karmāṇi vijñānamayaśca ātmā pare'tryaye sarva ekībhavanti ||

ityādiṣu prāṇendriyapratyagātmādīnāṃ parameśvaraprāpyatvavyapadeśāt sadā 
paramātmānusandhānaṃ mumukṣūṇāṃ kartavyamityupadiśyate | upalabdhivat yathā 
nadyaḥ ityatra nadīsamudropalabdhivat jīva-brahmaṇorekatvopadeśo vidhīyate | tasmāt 
mumukṣūṇāṃ nirantaramananyabhāvena nityanirupamaparaśivabrahmopāsanaṃ 
sarvavidyābhipretamiti veditavyam |



aṅgāvabaddhādhikaraṇam || 22 ||

sarveṣāmupāsakānāṃ saravidyādhikārayuktatānirṇayaḥ 

nanu svādhyāyo'dhyetavyaḥ ityatra svaśākhādhyayanavidyāvaśyakatvavat 
brahmavidyāyāmapi svaśākhāvihitabrahmavidyopāsanameva 
mukhyamityāśaṅkāyāmadhikaraṇāntareṇāha - 

|| 233 || aṅgāvabaddhāstu na śākhāsu hi prativedanam || 53 ||

pūrvatra ahaṃ brahmopāsananirākaraṇapūrvakaparaśivabrahmopāsanaṃ sarveṣāṃ 
prasādhya atra sarvaśākhāgatabrahmopāsanaṃ sarveṣāṃ mumukṣūṇāṃ āvaśyakaṃ iti 
darśayati - omityetadakṣara mudgīthamupāsīta lokeṣu pañcavidhaṃ sāmopāsīta 
sarvaṃ khalvidaṃ brahma ardhata prācīna priyamedhāso arcata | arcanta putrakāḥ 
agnirityādinā bhasma gṛhītvā vimṛjyāṅgāni saṃspṛśet | tasmādvrataṃ 
pāśupataṃ paśupāśavimokṣāyeti tisro rekhaḥ prakurvīta iti chāndogyādiṣu 
sarvaśākhāsu sarvavidyopāsanānāṃ mokṣaphalatva śravaṇāt | 
mokṣāṅgavidhāyakasarvaśākhāgatadahara-śāṇḍilyādisarvāsu vidyāsu 
mumukṣūṇāṃ svaśākhāvidyopāsanaṃ pradhānaṃ uta sarvaśākhāvidyopāsanaṃ veti 
sandihyate |

sarvavedāntapratyayatve sthite'pi prativedaṃ svarabhedāt udgīthādayo bhidyanta iti tatra 
vyavatiṣṭheranniti śaṅkā | kimidaṃ yuktam  vyavatiṣṭheranniti kutaḥ  udgīthamupāsīta iti 
| sāmānyena udgīthasambandhitayā śrutāyāstasyāmeva śākhāyāṃ svaraviśeṣayuktasya 
udgīthaviśeṣasya sannidhānāttasminneva viśeṣaparyavasānaṃ yuktamiti | 
evamādyāstāsveva śākhāsu vyavatiṣṭherannityevaṃ prāpte pracakṣmahe || 
aṅgāvabaddhāstviti ||

tu śabdaḥ pakṣaṃ vyāvartayati | na hyudgīthādyaṅgāvabaddhā  upāsanāstāsveva 
śākhāsu vyavatiṣṭheran api tu prativedaṃ sarvāsu śākhāsu sambadhyeran | hi śabdo 
hetau | 



yasmāt śrutyaiva udgīthādyaṅgamātrāvabaddhāḥ tasmādyatrodgīthādayaḥ tatra sarvatra 
sambadhyeran | yadyapi svarabhedena udgīthavyaktayo bhidyante tathā'pi sāmānyena 
udgīthaśrutyā sarvā vyaktayaḥ sannihitāḥ iti na kvacidvyavasthāyāṃ pramāṇamasti | 
sarvaśākhāpratyayanyāyena ca sarvāsu śākhāsu kraturekaḥ | ataḥ sarvāsu 
śākhāsvekasya kratossannidhānāt kratvaṅgabhūtodgīthādayo'pi sannihitā iti naikasya 
sannidhiviśeṣo'stīti na vyavasthā | tasmāt sarveṣāṃ upāsanānāṃ sarvavidyāsvadhikāro 
yuktaḥ |

sarveṣāṃ brahmopāsakānāṃ 
sarvaśākhāgatabrahmavidyopāsanādhikāraucityavivaraṇam 

nanu dharmakāṇḍe sarveṣāṃ svaśākhānuṣṭhānadharmāvaśyakatvavyapadeśāt 
brahmakāṇḍe samānabhāvena sarveṣāṃ sarvāsu vidyāsūpāsanādhikāraḥ 
kathamupapadyate  ityatrāha - 

|| 234 || mantrādivadvā virodhaḥ || 54 ||

vā śabdaścārthe | ādiśabdena jāti guṇa-saṅkhyāsādṛśyakramadravyakarmāṇi 
gṛhyante | yathā mantrādīnāṃ ekaikaśākhāsu āmnātānāmapi śeṣiṇaḥ kratoḥ 
savaśākhāstvekatvena yathāyathaṃ śrutyādibhiḥ sarvāsu śākhāsu viniyogo na 
virudhyate kiñca - smārtakarmasvāpi ṛgvedagatapuṇyāhavācanamantrāṇi 
yajussāmaśākhibhirādṛtāni tadvadyajuśśākhāgataśatarudrīyādimantrāṇi 
ṛksāmagairaṅgīkṛtāni yathā śākhāntargatasamitkuśaprabhṛtimantrāṇi 
sarvaśākhāgataiḥ svīkṛtāni tadvatsarvaśākhāgatabrahmavidyāsu sarve vedā 
yatpadamāmananti iti vedāntavidhyavagamāt sarveṣāṃ brahmopāsakānāṃ 
sarvaśākhāgatabrahmavidyopāsanādhikārassamucita iti niścīyate |



bhūmnakratuvajjyāyastvādhikaraṇam || 23 ||

samastopāsanasyaiva nyāyyatā bhūmākhyabrahmopāsanādhikya vicāraḥ 

chāndogye - nāma brahmetyupāsīta vācaṃ brahmetyupāsīta mano brahmetyupāsīta 
ityādi bahūni pratīkopasanāni vidhāyā tadanantaraṃ bhūmātveva vijijñāsitavyaḥ | yatra 
nānyatpaśyati nānyat śṛṇoti nānyadvijānāni sa bhūmā | atha yatrānyatpaśyati anyat 
śṛṇoti anyadvijānāti tadalpam iti śrutau bhūmākhyabrahmopāsanasya hi 
sarvopāsanādhikyavyavasthāpanāt tadeva mumukṣūṇāṃ 
āvaśyakamityāśaṅkāyāmadhikaraṇāntaramāha - 

|| 235 || bhūmnaḥ kratuvajjyāyastvaṃ tathā hi darśayati || 55 ||

prācīnaśāla aupamanyavaḥ ityārabhya vaiśvānaravidyā āmnātā | tatra vaiśvānaraḥ 
paramātmā trailokyaśarīra upāsyaḥ śrutaḥ 
svarlokādityavāyvākāśāppṛthivyavayavaḥ | tatra ca dyaurmūrdhā ādityaścakṣurvāyuḥ 
prāṇaḥ ākāśaḥ sandehaḥ - madhyakāya ityarthaḥ | āpo vastiḥ pṛthivī pādau 
ityavayavaviśeṣāḥ 

tatra saṃśayaḥ kimasya trailokyaśarīrasya vyastasyopāsanaṃ kartavyaṃ uta vyavastasya 
samastasya ceti  atha samastasyaiveti | kiṃ yuktam  vyasta yeti kuta  upakrame 
vyastopāsanopadeśāt | tathā hyupadiśyate | aupamanyavādayaḥ kila uddālakapṛṣṭāḥ 
kekayamaśvapatimupasadya ātmānameveyaṃ vaiśvātaraṃ sampratyadhyeṣi tameva no 
brūhi iti papracchuḥ | sa ca tebhyaḥ pratyekaṃ svopāsyān dyuprabhṛtīn uktvādbhayo 
mūrdhādiṣu vyasteṣūpāsanaṃ tatra tatra phalaṃ 



coktavān atyannaṃ paśyati priyaṃ bhavatyasya brahmavarcasaṃ kule ya 
etamevamātmānaṃ vaiśvānaramupāste mūrdhātveṣa ātmanaḥ iti | eṣa vai sutejā ātmā 
vaiśvānaraḥ ityādinā teṣu teṣūpāsaneṣu upāsyasya vaiśvānaratvañcāha | ato 
vyastasyaivopāsanaṃ kartavyam | paratra yastvetamevaṃ 
prādeśamātramabhivimānamātmānaṃ vaiśvānaramupāste iti 
dyuprabhṛtipradeśāvacchinnamātre vaiśvānare uktasya mūrdhādyupāsanasya 
samāsenopasaṃhāra ityavagantavyam | apara āha - evameva samastasyāpyupāsanaṃ 
kāryamiti | pṛthak phalanirdeśāt yastvetamevaṃ vaiśvānaramupāste sa sarveṣu lokeṣu 
sarveṣu bhūteṣu sarveṣvātmasvannamatti iti caitāvatā vākyabhedaḥ | yathā - 
bhūmavidyopakrame nāmādyupāsanaṃ tatphalañcābhidhāya eṣa tu vā ativadati yaḥ 
satvenātivadati ityādinā bhūmavidyāmupadiśya sa svarāḍbhavati tasya sarveṣu lokeṣu 
kāmacāro bhavati iti tatphalañca vyapadiśati tatra - bhūmavidyāparatve'pi vākyasya 
nāmādyavāntaropāsanaṃ tatphalañcāṅgāṃkriyate | tathehāpīti |

evamprāpte abhidhīyate - || bhagnajyāyastvamiti || bhūmnaḥ vipulasya samastasyaiva 
jāyastvaṃ prāmāṇikatvamityarthaḥ ekavākyatvāvagateḥ | tathāhi prācīnaśāla 
aupamanyavaḥ ityumakramya uddālako ha vai bhagavanto'yamāruṇiḥ 
sampratīmamātmānaṃ vaiśvānaramadhyeti taṃ hantābyāgacchāma iti | 
vaiśvānarātmabubhutsayā aupamanyavādayaḥ pañca maharṣayaḥ tamuddālkamupetya 
tatra vaiśvānarātmavedinaṃ alabhamānāḥ tena ca sahāśvapatiṃ kaikayaṃ 
vaiśvānaratmavedinaṃ upasaṃgamya ātmānamevemaṃ vaiśvānaraṃ sampratyadhyeṣi 
tameva no brūhi iti pṛṣṭvā tatsākāśāt paramātmānaṃ vaiśvānaraṃ 
svarlokādipṛthivyantaśarīramupāsyabhavagamya tatphalañca 
sarvalokasarvabhūtasarvātmagatānnabhūtabrahmānubhavamavagatavantaḥ ityupasaṃhārato 
vākyasyaikatvamavagamyate | evamekavākyatve'vagate sati avayavaviśeṣopāstivacanaṃ 
phalanirdeśaśca samastopāsanaikadeśānuvādamātramiti niścīyate |

kratuvat - yathā vaiśvānaraṃ dvādaśakapālaṃ nirvapet putre jāte iti vihitasyaiva 
kratorekadeśāḥ yadaṣṭākapālo bhavati ityādibhiranūdyante | tathā samastopāsanameva 
nyāyyam na vyastopāsanam | tathā hi darśayatīyaṃ śrutiḥ vyastopāsane'narthaṃ bruvatī 
mūrdhā te vyayatiṣyan yanmāṃ nāgamiṣyaḥ iti andho'bhaviṣyo yanmāṃ 



nāgamiṣyaḥ ityādikā | ata idamapyapāstam - yat nāmādyupāsanasāmyamuktam | tatra 
hi nāmādyupāsaneṣvanartho na śrutaḥ | nāmādyupāsanebhyo 
bhūmopāsanasyātiśayitaphalatvaṃ śrutam | eṣa tu vā ativadati yassatyenātivadati iti | tata 
eva tatra bhūmavidyāparatye'pi vākyasya nāmādyupāsanānāṃ saphalānāṃ vivakṣitatvam 
anyathātiśayitaphalatvanimittātivādena bhūmavidyāstutyanupapatteḥ | ataḥ 
samastopāsanameva nyāyyam | 



nānāśabdādibhedādhikaraṇam  || 24 ||

mokṣaphalaikagamyasarvopāsanānāṃ sarvavidyāsamanvayasamarthanam 

nanu sāmādyupāsanānāṃ vākyānāṃ na cāvāntaratātparyaṃ nāmabrahmetyupāsīta 
ityādivākyānāṃ sthūlārundhatīnyāyena brahmopāsane tātparyāvagamāt | tathā ca 
nāmādyupāsanānāṃ sarvaiṣāṃ svātantryeṇa paraśivabrahmopāsanaṃ kathaṃ 
bhavatītyāśaṅkāyāmadhikaraṇāntareṇa pratipādayati - 

|| 236 || nānāśabdādibhedāt || 56 ||

nānāvidhānyanekāni śiva-nārāyaṇa-brahma-indra-ādityādi 
nāmādyupāsanānyapi aṅgīkartavyāni | kutaḥ  śabdādibhedāt | nāma brahmetyupāṣīta 
vācaṃ brahmetyupāsīta nārāyaṇa paraṃ brahma dhyāyīteśānaṃ umāsahāyaṃ 
asāvādityo brahma ityādiśrutiśateṣu upāstiśabdānāṃ bahūnāṃ adhikāribhedena 
samakṣapravāhanyāyena śrūyamāṇatvāt parasparabhinnatvaṃ siddham | tathāpi 
kramakramānusāreṇa sopānārohaṇatvāt bahūnāṃ janmanāmante jñānavān māṃ 
prapadyate iti vākyadarśanāt sarveṣāmupāsanānāṃ mokṣaikaphalaśravaṇāt sarvavidyā 
samanvayatvaṃ samañjasamiti sūtrasūcitasūkṣmārthaḥ |

vidyāprabhedāḥ 

iha brahmavidyāḥ sarvāḥ brahmaprāptirūpamokṣaikaphalāḥ sadvidyā bhūmavidyā 
daharavidyā upakosalavidyā śāṇḍilyavidyā vaiśvānaravidyā ānandamayavidyā 
akṣaravidyā pratardanavidyā udgīthavidyā akṣipuruṣavidyā pāśupatavidyā ityādyāḥ 
anyāśca prāṇādyaikaviṣayaphalāśca | kimatra vidyaikyaṃ uta vidyābheda iti saṃśīyyate 
|



atraiva āsāṃ parasparabhede samarthite satyaikasyāḥ daharavidyādikāyāḥ sarvavedānta 
pratyayanyāyaḥ kiṃ yuktaṃ vidyaikyamiti | kutaḥ  vedyasya brahmaṇaḥ ekatvāt | vedyaṃ hi 
vidyāyā rūpam | ato rūpaikyāt vidyaikyamiti | evaṃ prāpte'bhidhīyate - || nāneti ||

nānābhūtā vidyāḥ | kutaḥ  || śabdādibhedāt || ādiśabdena abhyāsasakhyā-guṇa##-
vidheyabhedahetavo'nubaddhabhedā dṛśyante | yadyapi veda upāsīta ityādayaḥ śabdāḥ 
pratyayā vṛttyabhidhāyinaḥ | pratyayāśca brahmaikaviṣayāḥ tathāpi 
tatprakaraṇoditajagadekakāraṇatvāpahatapāpmatvādiviśeṣaṇaviśiṣṭabrahmaviṣayapratya
yāvṛttyavabodhinaḥ | pratyayāvṛttirūpāḥ vidyāḥ bhindanti | 
brahmaprāptirūpaphalasambandhyupāsanaviśeṣābhidhāyīni ca nirākāṅkṣāṇi vākyāni 
pratiprakaraṇaṃ vilakṣaṇaviśvābhidhāyīnīti niścīyante | asminnarthe śabdāntare 
karmabheda ityādibhiḥ pūrvamīmāṃsādikaiḥ sūtraiḥ siddhe'rapi punariha pratipādanaṃ 
vedāntavākyāni avidheyajñānaparāṇīti kudṛṣṭinirasanāya | ato vidyābheda iti 
śuddham | phalabhedena vidyānāṃ 
paraśivabrahmaprāptyātmakamokṣaikaphalavyapadeśāt na vidyāvirodha iti niścīyate |



vikalpādhikaraṇam || 25 ||

daharādyupāsanāsu madhye 
sveṣṭānusāreṇekaikapuruṣasyekaikopāsanamavicchedenopāsanatvakartavya 
nirṇayaḥ 

nanu - vācaṃ brahmetyupāsīta ityādyupāsanānāṃ sarvāsāṃ 
daharādyuttamavidyāvaiśiṣṭyena paraśivaprāptiphalakatvaṃ uta 
svātantryeṇetyāśaṅkāyāṃ adhikaraṇāntareṇa nirūpyate - 

|| 237 || vikalpo'viśiṣṭaphalatvāt || 57 ||

daharādīnāṃ paraśivabrahmalokaprāptiphalakānāṃ ahaṃgrahopāsanānāṃ vikalpaḥ ##-
sambhavati | atassamuccayo nāṅgīkartavyaḥ | kutaḥ  || aviśiṣṭaphalatvāt || 
daharākṣipuruṣādyahaṃgrahopāsanānāṃ sarvāsu vidyāsvapi 
paraśivabrahmasālokyādikrameṇa paraśivaprāptiphalakatvāt etāsūpāsanāsu madhye 
sveṣṭānusāreṇa ekaikapuruṣasya ekaikopāsanamavicchedena maraṇaparyantaṃ 
bhayabhakti-śraddhā-vairāgya-bhūtadayā-śama-dama##-

brahmaprāptiphalānāṃ sadvidyā-daharavidyādīnāṃ nānātvamuktaṃ idānīmāsāṃ 
vidyānāṃ ekaikasmin puruṣe prayojanasatvena samuccayo'pi sambhavati uta 
prayojanābhāvāt vikalpo saṃśayoveti | kiṃ yuktam  samuccayo'pi sambhavatīti | kutaḥ  
ekaphalānāṃ bhinnaśāstrārthānāmapi samuccayadaśanāt dṛśyate hyekasyaiva 
svargādessādhanānāṃ agnihotra-darśapūrṇamāsādīnāṃ tasyaiva 
svargabhūyastvāpekṣayaikatra puruṣe samuccayaḥ | evaṃ hi ihāpi 
brahmānubhavabhūyastvāpekṣayā samuccayo'pi sambhavatīti | kutaḥ  aviśiṣṭaphalatvāt |

sarvāsāṃ vidyānāṃ anavadhikātiśayānandabrahmānubhavaḥ phalamaviśiṣṭaṃ 
śrūyate | brahma veda brahmaiva bhavati ityādiśrutibhyaḥ 
niratiśayānandaparaśivabrahmaṇaḥ sālokyādicaturvidhamuktiḥ sambhavati |



svargāderhi deśataḥ kālataḥ svarūpataśca parimitatvena tatra deśādyapekṣa 
bhūyastvasambhavāt tadarthinaḥ samuccayaḥ sambhavati | iha tu tadviparītasvarūpe 
brahmaṇi tava sambhavatīti sarvāśca vidyāḥ 
brahmānubhavavirodhyanādikarmāvidyānirasanamukhena brahmaprāptiphala 
ityaviśiṣṭaphalatvāt sarvāsāṃ vikalpa eva |

brahmaprāptivyatiriktaphalāstu vidyāḥ svargādiphalakarmavadyatheṣṭaṃ vikalperan 
samuccīyeran tāsāṃ parimitaphalatvena bhūyastvāpekṣāsambhavāt tatrāha - 

|| 238 || kāmyāstu yathā kāmaṃ samuccīyeranna vā pūrvahetvabhāvāt || 58 ||

paraśivabrahmasākṣātkārānubhavavyatiriktakāmyāḥ ādityamaṇḍalādiprabhṛtiṣu 
jaḍapadārthe paraśivabrahmadṛṣṭirūpāḥ aiśvaryādibhinnabhinnasādhanabhūtāḥ 
pratīkopāsanāḥ yathākālaṃ yatheda samuccīyeranna hi etāsāṃ pratīkopāsanānāṃ 
samuccayo vā vikalpo vetyaniyama evāṅgī kartavyaḥ | kutaḥ  pūrvoktahetvabhāvāt | 
pūrvoktasya tulyaphalakatvarūpasya hetoratrābhāvā ityupadiśyate | devo bhūtvā 
devānapyeti ato jīvata eva bhāvanāprakarṣavaśāddevabhāvasākṣātprāptiravagamyate | 
paravidyāsu ahaṅgrahopāsaneṣu na tathā nāmabrahmādyupāsanā kāmyāsu 
sākṣātkāraphalatve kiñcinmānamasti | tattatphalatvābhāve ca tatra tatra 
bhogabhūstvāpeṣayā samuccaya eva yuktaḥ - brahmavadekatvābhāvāt tata ekaṃ vā 
bahu samāśritya anuṣṭheyam iti nirṇayaḥ | tadvadaparimitaphalatvābhāvāditi siddham | 



aṅgeṣu yathāśrayabhāvādhikaraṇam  || 26 ||

brahmaprāptyaṅgabhūtānnamayādyupāsaneṣu puruṣāṇāṃ jyotiṣṭomādivat 
paramparayā muktihetutvanirṇayaḥ 

nanu dahara-śāṇḍilya-akṣi-puruṣopakosala-udgīthādyupāsanānāmiva 
annaṃ brahma ityādyaṅgāvabaddhopāsanānāṃ sākṣānmokṣahetutvaṃ kiṃ na 
syādityāśaṅkāyāṃ adhikaraṇāntareṇāha - 

|| 239 || aṃgeṣu yathāśrayabhāvaḥ || 59 ||

aṅgeṣu - annaṃ brahma prāṇo brahma mano brahma nāma brahma 
ityādimokṣopāsanāṅgeṣūṇasaneṣu yathāśrayabhāvaḥ | ānando brahmeti vyajānāt 
ityādi sarvātiśayaparamānandātmakasya paraśivabrahmaṇaḥ 
prāptisādhanopāsanasādhanatayā dahara-bhūmādyupāsanānāmiva 
sākṣānmokṣahetutvamasaṅgatam - brahmavidāpnoti paraṃ so'śnute sarvān kāmān 
saha brahmaṇā ityādivākyānāṃ parasparabhedāvagamāt | taittirīye śrūyate - tatra 
annaṃ brahmeti vyajānāt prāṇo brahmeti vyajānāt mano brahmeti vyajānāt satyaṃ 
jñānamanantaṃ brahma iti vākyānāṃ parasparabhedāvagamāt annamayādīnāmapi 
jagajjanmādikāraṇatvena brahmatvavyavasthāpanāt annamayādīnāṃ vā uta 
ānandamayassa vā brahmatvam  daharādyupāsanānāṃ vā uta 
annamayādīnāmaṅgopāsanānāṃ vā sākṣānmokṣahetutvam  iti sandihyate |

ānando brahmeti vyajānāt itivat jagajjanmādikāraṇatvena annaṃ brahmeti vyajānāt 
ityādīnāṃ tulyatvopadeśāt samānaprakaraṇapaṭhitatvācca na vaiṣamyasiddhiḥ | 
śākhāntareṣvapi mano brahmetyupāsīta vācaṃ brahmetyupāsīta nāma brahmetyupāsīta 
ityādivākyaiḥ sarveṣāṃ samānatvena brahmatvavyapadeśāt dahara-śāṇḍilya##-



na vaiśiṣṭyam | ataḥ sarveṣāmupāsanānāṃ samānatvena sākṣānmokṣahetutvaṃ 
sambhavatīti prāpte vadāmaḥ - 

anyontara ātmāṅandamayaḥ ityatra niratiśayaśiraskatvena ānandamayasya 
brahmatvavyavasthāpanāt yo veda nihitaṃ guhāyāṃ parame vyoman ityatra 
guhātmakadaharākāśe paramātmopāsanānāṃ sākṣānmokṣahetutvakathāt 
hṛtpuṇḍarīkaṃ virajaṃ viśuddhaṃ ityārabhya umāsahāyaṃ parameśvaraṃ prabhuṃ 
dhyātvā munirgacchati bhūtayoniṃ iti śākhāntareṣvapi daharapuṇḍarīke 
parameśvaropāsanānāṃ avilambena śivasāyujyamuktyupadeśāt tathā 
svaśākhāparaśākhasvapi annamayādīnāṃ ātmopāsanānāmapi sākṣānmuktyadarśanāt 
brahmaprāptyaṅgabhūtānnamayādyupāsaneṣu puruṣāṇāṃ 
parameśvarārpitajyotiṣṭomādivat paramparayā muktihetutvamiti niścīyate |

nanvānadamayasya sarvādhikaparabrahmatve kiṃ mānamityāśaṅkāyāmāha - 

|| 240 || śiṣṭeśca || 60 ||

śiṣṭiḥ śāsanaṃ vidhānamityarthaḥ | mīṣāsmādvātaḥ pavate bhīṣodeti sūryaḥ | 
bhīṣāsmādagniścendraśca mṛtyurdhāvati pañcamaḥ || ityatra sarvaśāsakatvena 
sarvabhayahetutvasya sarvādhike ānandamaye śive eva vyapadeśāt 
annamayāditulyatvamekaprakaraṇapaṭhitatve'pi tasya na sambhavatīti nirṇīyate | tataiva 
pradeśāntare antaḥ pradeśāntare antaḥ praviṣṭaśśāstā janānāṃ sarvātmā iti śrutau 
tathā śrūyate |



samāhārādhikaraṇam || 27 ||

dṛḍhacittānāṃ mumukṣūṇāmeva śivayogena śivasākṣātkārasamarthanam 

nanu cittasya bahusaṅkalpayuktatvāt cittanirodhābhāve 
daharādisarvavidyopāsanāsidhyasambhavāt kena mārgeṇa 
śivasākṣātkārānubhavahetubhūtacittasthairyaṃ sambhavedityāśaṅkāyāṃ 
adhikaraṇāntaraṃ darśayati - 

|| 241 || samāhārāt ||61 ||

śvetāśvatarādivedānteṣu śivasākṣātkārānubhavasya śivayogākhyānena 
jīvasukhyāṅgabhūtadṛṅmanaḥ-prāṇasandhānarūpasamāhārāt melanāt 
mumukṣūṇāṃ cittacalananivṛttipūrvakaśivasākṣātkārānubhavasiddhiḥ sambhavati | 
oṃ brahmavādino vadanti - kiṃ kāraṇaṃ brahma kutassma jātāḥ  jīvāmaḥ kena  kva 
ca sampratiṣṭhā  adhiṣṭhitaḥ kena sukhetareṇa vartāmahe brahma brahmavido vyavasthāṃ 
ityārabhya - 

te dhyānayogānugatā apaśyan devātmaśaktiṃ svaguṇairnigūḍhām |
sarvā jīve sarvasaṃsthe bṛhante tasmin haṃso bhrāmyate brahmacakre ||

pṛthagātmani preritāraṃ ca matvā juṣṭastatastenāmṛtatvameti |

iti vedāntaratna śvetāśvataropaniṣatsu śrūyate | pāśupatavidyāṅgabhūtayogena 
daharādyupāsanānāṃ śivasākṣātkārānubhūtiḥ uta tadvinā sambhavati iti sandihyate | 
taittirīye - daharaṃ vipāpaṃ umāsahāyaṃ 



brahmavedabrahmaiva bhavati brahmavidāpnoti paraṃ ityādiṣu jñānenaiva 
brahmasākṣātkāravyapadeśāt yogavidyāyāṃ na kiñcit prayojanamiti prāpte vadāmaḥ |

tasyābhidhyānāttutīyaṃ dehabhede viśvaiśvaryaṃ kevalaṃ āptakāmaḥ ityārabhya 
agniryatrābhimathyate vāyuryatrābhimathyate somo yatrātiricyate tatra saṃjāyate manaḥ 

trirunnataṃ prāpya samaṃ śarīraṃ hṛdīndriyāṇi manasā sanniveśya |
brahmoḍupena patareta vidvān srotāṃsi sarpāṇi bhayāvahāni ||

prāṇān prapīḍye ha sa yuktaceṣṭaḥ kṣīṇe prāṇe nāsikayocchvasīta |
duṣṭāśvayuktamiva vāhanameva vidvan mano dhārayeti pramattaḥ ||

ityārabhya 

pṛthivyaptejo'nilajīve samutthite pañcātmake pañcaguṇe pravṛtte |
na tasya rogo na jarā na mṛtyuḥ prāptasya yogāgnimayaṃ śarīram ||

laghutvamārogyamalolupatvaṃ varṇaprasādaṃ sthalasauṣṭavaṃ ca |
gandhaśśubho mūtrapurīṣamalpaṃ yogapravṛttiṃ prathamāṃ vadanti ||



yathaiva bimbaṃ mṛdayopaliptaṃ tejomayaṃ bhrājate tatsudhāntam |
tathātmatattvaṃ prasamīkṣya dehī ekaḥ kṛtārtho bhavate vītaśokaḥ ||

iti śvetāśvatare yogayuktasyaiva paraśivabrahmasākṣātkārāvagamāt | anyatra - 

vedāntaśravaṇaṃ kurvan yogaṃ samārabhet |
ākuñcanena kuṇḍalinyā kavāṭamudghāṭya mokṣadvāraṃ vicchedayet |
yacchedvāṅmanasī prājñaḥ tadyacchedjñānamātmani |

ātmānañcedvijānīyādayamasmīti pūruṣaḥ |
kimicchan kasya kāmāya śarīramanusaṃjvaret ||

tameva dharmaṃ vijñāya prajñāṃ kurvīta brāhmaṇaḥ |
nānudhyāyan bahūn śabdān vāco viglapanaṃ hi tat ||

yamaiśca niyamaiścaiva hyāanaiśca susaṃyutaḥ |
nāḍīśuddhiñca kṛtvādau prāṇāyāmaṃ samācaret ||

sarvacintāṃ parityajya sāvadhānena cetasā |
nirvikalpaḥ prasannātmā prāṇāyāmaṃ samabhyaset ||

marudabhyasanaṃ nityaṃ manoyuktaṃ samabhyaset |
itaratra na kartavyā manoryuktirmanīṣiṇā ||

ityādinā bāhyābhyantararūpasarvopāsaneṣu yogavidyāprādhānyakathanāñca - 
taittirīye - daharaṃ vipāpaṃ ityārabhya tasminyadantastadupāsitavyaṃ ityādinā yatra 
yatropāsanavidhirupadiṣṭā tatra tatra yogānuguṇyamarthātsiddham sādhanaṃ vinā 
sādhyāniṣpatteriti nyāyena yogaṃ 



vinā cittasthairyābhāvāt tadabhāve brahmasākṣātkārabhāvācca | tasmānmumukṣūṇāṃ 
dṛṅmanaḥprāṇasandhānātmakaśivayogavidyāvaśyakatvaṃ nirdiśyate |

tathā kaivalye daharopāsanāyāmapi hṛtpuṇḍarīkaṃ ityārabhya dhyātvā munirgacchati 
bhūtayoniṃ ityantena dhyānayogayuktasyaiva paraśivabrahmāvagatidarśanāt bahma veda 
brahmaiva bhavati ityādiśrutiṣu vedaśabdena dhyānadhāraṇayogānuguṇyamupadiśyate 
na vaidyaśāstradivadvākyārthajñānam | tasmāt sarvaśāstrasamanvaya eva yuktaḥ |

asminnarthe hetvantaramāha - 

|| 242 || guṇasādhāraṇyaśruteśca || 62 ||

tataḥ paraṃ(daṃ) brahma paraṃ bṛhantaṃ yathā nikāyaṃ sarvabhūteṣu 
gūḍham |
viśvasyaikaṃ veṣṭitāraṃ tamīśaṃ jñātvā amṛtā bhavanti ||

pradhāna kṣetrakṣa sarvānana śirogrīvaḥ 
sarvataḥ pāṇipādaṃ tatsarvato'kṣiśiromukham |
sarvataḥ śrutimalloke sarvamāvṛtya tiṣṭhati ||

sarvendriyaguṇābhāsaṃ sarvendriyavivarjitam |
sarvasya prabhumavyaktaṃ sarvasya śaraṇaṃ suhṛt ||

na saṃdṛśe tiṣṭhati rūpamasya na cakṣuṣā paśyati kaścanainam |
hṛdā hṛdisthaṃ manasā ya enamevaṃ viduramṛtāste bhavanti ||

tatkarma kṛtvā vinivartya bhūyaḥ tattvasya tattvena sametya yogam |
ekena dvābhyāṃ tribhiraṣṭabhirvā bhāvena caivātmaguṇaiśca sūkṣmaiḥ ||

āruhya karmāṇi guṇānvitāni bhāvāṃśca sarvānviniyuñjayedyaḥ |
teṣāmabhāve kṛtakarmanāśaḥ karmakṣaye yānti sa tattvatonyaḥ ||



tamīśvarāṇāṃ paramaṃ maheśvaraṃ taṃ devatānāṃ paramañca daivatam |
patiṃ patīnāṃ prathamaṃ purastāt vidāma devaṃ bhuvaneśamīḍayam ||
na tasya kāryaṃ karaṇañca vidyate na tatsamaścāpyadhikaśca dṛśyate ||

ityādiṣu śivasya parabrahmaṇaḥ guṇāsādhāraṇyaśruteśca 
ananyasādhāraṇaguṇaśravaṇāt tatsākṣātkārānubhavakāṃkṣiṇāṃ 
yogayuktamevopāsanaṃ vidhīyate |



na vā tatsahabhāvādhikaraṇam || 28 ||

aṅgāvāddhopāsanānāmapi daharādipratīkopāsanānāmiva samuccayasya 
anupapannatānirṇayaḥ 

nanu śvetāśvatare - 

udgīthametatparamaṃ tu brahma tasmiṃstrayaṃ svapratiṣṭhākṣarañca |
atrāntaraṃ vedavido viditvā līnā brahmaṇi tatparā yonimuktāḥ || iti 

chāndogye - omityetadakṣaramudgīthamupāsīta ityārabhya yadeva vidyayā karoti 
śraddhayopaniṣadā tadeva vīryavattaraṃ bhavati ityādinā praṇavasyaiva 
paramātmatvaprasādhanādudgīthavidyāyāḥ kratvarthatayā kratuṣu niyamenopādeyatvāt 
paraśivabrahmaparatvamasaṅgatam | tasmādudgīthādyaṅgāvabaddhopāsanānāṃ 
daharādividyābhissaha samuccayaḥ anupapannaḥ ityāśaṅkāyāmadhikaraṇāntaramāha 
- 

|| 243 || na vā tatsahabhāvāśruteḥ || 63 ||

na vā udgīthādyaṅgāvabaddhopāsanānāmapi samuccayaniyamo'sti | kutaḥ  || 
tatsahabhāvāśruteḥ || tāsāmaṅgāvabaddhopāsanānāṃ udgīthādīnāṃ 
daharādividyābhissahabhāvasya samuccayasya aśruteḥ aśravaṇāt | yadeva vidyayā karoti 
ityaṅgāvabaddhopāsanānāṃ karmāṅgatvaṃ pratipādyate - 
tannirdhāraṇāniyamastaddṛṣṭeḥ pṛthādhyapratibandhaḥ phalaṃ iti sūtre 
karmāṅgatvasya nirastatvāt kintvaṅgāvavaddhopāsanāpūrvakakarmānuṣṭhāne kṛte 
sati svargādilokotpattibandhakapāpānāṃ nivṛtyā śīghrameva 
phalotpattirbhavatītyetāvanmātrameva yadeva vidyayā karoti iti śrutyā pratipādyate | tathā 
ca aṅgāvabaddhopāsanānāmapi daharādipratīkopāsanānāmiva samuccayaḥ anupapannaḥ 
| omityetadakṣaramudgīthamupāsīta ityādikāḥ 



vidyāḥ kimudgīthādivat kratvarthatayā ṛtuṣu niyamenopādeyāḥ uta 
godohanādivatpuruṣārthatayā yathākāmamiti sandihyate | niyamenopādeyā iti uktam |

nanu cāsāṃ puruṣārthatvena aniyamaḥ pratipāditaḥ | 
tannirdhāraṇaniyamastadṛṣṭeḥpṛthagdhyapratibandhaḥ phalaṃ ityatra satyaṃ tadeva 
draḍhayituṃ kaiścilliṅgadarśanairyuktyā ākṣipyate | tatra hi tenobhau kuruta 
ityaniyamadarśanāt pṛthakphalatvamuktam | 
upāsanāśrayabhūtogdīthādivadupāsanānāmapyaṅgatayā upādānāniyame bahavo 
hetavaḥ upalabhyante | udgīthamupāsīta ityudgīthādisambandhitayaivopāsanaṃ pratipādyate  
yadeva vidyayā karoti śraddhayopaniṣadā tadeva vīryavattaraṃ iti 
vartamānopadeśarūpavākyāntarāddhi phalasambandho jāyate | svavākyenaiva 
avyabhicaritakratusaṃbandhyudgīthādisaṃbandhena nirjñātakratvaṅgabhāvasya 
vākyāntarasthavartamānaphalasabandhanirdeśo'rthavādamātraṃ syāt | 
apāpaślokaśravaṇāt tato yadodgīthādaya upāsanāśrayāḥ kratvaṅgatayā prayoga 
vidhinā niyamenopādīyante udgīthamupāsīta ityudgīthāṅgatayā 
upāsanavidhānāccopādānaniyamaḥ tadā godohanena paśukāmaḥ praṇayet ityādivat 
vidhivākye adhikārāntarāśravaṇāt udgīthādyaṅgabhāva eva hi vidheya iti gamyate | 
hotṛṣadanāddhaivāpi durudgīthamanusamāharetītyupāsanasya samuccayaniyamo 
dṛśyate |

kiñcopāsanaguṇasyopāsanāśrayasya praṇavasyopāsanasya teneyaṃ trayī vidyā vartate | 
omityāśrāvayati omiti śaṃsanti omityudgīthayati iti śruteśca upāsanāsamuccayo gamyate 
| teneti prakṛtaparāmarśātsopāsana eva praṇavassarvatra sañcarati | ata upāsanasya 
praṇavasahabhāvaniyamadarśanācca udgīthādyupāsanānāṃ 
udgīthādivanniyamenopādānamiti prāpte brūmaḥ || na vā tatsahabhāvāśruteḥ ||

pūrvameva praṇavātmakatvaṃ praṇavātītatvaṃ śivasya parabrahmaṇa eva 
spaṣṭamupadiṣṭam | na caitadasti yadudgīthādyupāsanānāṃ 
ṛtuṣūdgīthādivadupāsananiyama iti | kutaḥ  tatsahabhāvāśruteḥ 
udgīthāṅgabhāvāśuterityarthaḥ | aṅgabāve hi sahabhāvaniyamo bhavati | yadyapi 
udgīthamupāsīta ityasmin padasamudāye adhikārāntaraṃ na pratīyate | tathāpi 
tadanantarameva yadeva vidyayā karoti tadeva vīryavattaraṃ bhavati iti vidyāyāḥ 
ṛtuvīryavattaratvaṃ prati sādhanabhāvaḥ pratipādyate | tena ṛtuphalāt 
pṛthagbhūtaphalasādhanatayā avagatasyopāsanasya ṛtvaṅgabhūtodgīthāṅgatayā 
viniyogo nopapadyate | ataḥ upanyāsāśrayāpekṣāyāṃ sannihita udgītha āśrayamātraṃ 
bhavati | udgīthaśca ṛtvaṅgabhūta iti ṛtuprayuktodgīthādyāśraye upāsane 
ṛtvadhikāriṇa eva ṛtorvīryavattaratvecchānimittamidaṃ adhikārāntaramiti na ṛtuṣu 
tadupāsananiyamaḥ |



vīryavattaratvañca ṛtuphalasya prabalakarmāntaraphalena apratibandhaḥ ityuktam | 
ṛtoravilambitaphalasvamityarthaḥ | parṇatādīnāṃ tu yadeva vidyayā karoti tadeva 
vīryavattaraṃ bhavati iti vidyāyāḥ phalasādhanatvavadapāpaślokaśravaṇādiphalaṃ prati 
sākṣātsādhanabhāvo na śruta iti pratyaṅgabhūtajuhvādyaṅgatayā viniyogāt 
tadaṅgabhūtānāṃ phalāntarasādhanabhāvakalpanānupapattestatra 
phalaśrutirarthavādamātraṃ syāditi niścīyate |

asminnarthe hetvantaramāha - 

|| 244 || darśanācca || 64 ||

darśayati ca śrutirupāsanopādānāniyaman | evaṃ viddha vai brahmā yajñaṃ yajamānaṃ 
sarvāścatvijo'bhirakṣati iti brahmaṇe vedanena sarveṣāṃ lakṣaṇaṃ bravīti | 
udgātṛprabhṛtīnāṃ vedanasyāniyame satyetadupapadyate | anena liṅgena 
pūrvoktānāṃ samuccayādidharmāṇāṃ prāyikatvamavagamyate | tasmādaniyama eveti 
sthitam |

kiñca - pūrvasūtre pūrvapakṣayuktirnirākṛtā | atra liṅgāni prativakṣyante | 
aniyamasya pradarśanatvaṃ udgīthe dṛṣṭam | yajamānaṃ sarvāścatvijo rakṣatītyatra 
yajamānasaṃrakṣaṇaṃ ṛtuphalāpratibandhakāraṇādibhiriti mantavyam | 
udgātṛprabhṛtivedanaphalaṃ hi kratuphalāpratibandhādi | tasya 
brahmākhyaṛtvigvedanena siddhau satyāṃ hi 
udgātṛprabhṛtivedanāniyamasiddhirarthādavagamyate | na ca 
aṅgāvabaddhopāsanānāṃ karmāṅgatvābhāve phalapratibandhakapāparahitānāṃ 
puruṣāṇāṃ aṅgāvabaddhopāsanānuṣṭhānavaiyarthya. syāditi vācyam | 
aṅgāvabaddhopāsanāsahakṛtakarmānuṣṭhānavatāṃ bahukālasvarga bhogasya 
pradhānavadeva taduktamiti rāddhāntaḥ |

iti śrīmadyativrajaparivṛḍha-śrīpatipaṇḍitabhagavatpādācāryasvāmikṛta##-

śrīkarabhāṣye 

sādhanādhyāyasaṃjñikasya tṛtīyādhyāyasya 
sarvavedāntapratyayādhikaraṇāvacchinnasarvavedāntapratyayaṃ 
codanādyaviśeṣādityādicatuṣṣaṣṭisūtrātmakaḥ 

tṛtīyādhyāyasya tṛtīyaḥ pādaḥ samāptaḥ 



atha śrīkarabhāṣye tṛtīyādhyāyasya caturthaḥ pādaḥ 

puruṣārthādhikaraṇam || 1 ||

brahmacaryādyāśramacatuṣṭayadharmanirūpaṇam 

pūrvatra kāsāñcidupāsanānāṃ  paramparayā muktihetutvam kāsañcit  
sākṣānmuktihetutvamuktam | iha tu kālāntarabhāvipāralaukikasvargādiphalabhogayogyasya 
śarīrendriyādiviśiṣṭasya jīvasya tanniyāmakaśivajñānaṃ vinaiva 
lokāntarakālāntarabhāvisvargādiphalabhogasādhaneṣu bahuvittavyayasādhyeṣu karmasu 
prekṣāvatāṃ pravṛtyasambhavāt śivajñānasya 
jyotiṣṭomādisarvakarmānuṣṭhānāṅgakatvaṃ  vaktavyam | tathā ca 
aṅgāṅginorekaphalasādhanatvāt aṅgānāṃ karmaṇāṃ yatphalaṃ svargādikaṃ 
tadevāṅginaḥ  cidacitprapañcavilakṣaṇaśivajñānasyeti svātantryeṇa 
mokṣaikalakṣaṇaphalāntarasādhanatvāsambhavāt sarvavedāntavidyārambho vyartha iti 
pūrvamīmāṃsāśaṅkāmāśaṅkya tannirākaraṇārthamidamadhikaraṇāntaramāha  ##-

brahmavidyāyāḥ karmāṅgatvānupapattiḥ 

|| 245 || puruṣārtho'taśśabdāditi bādarāyaṇaḥ || 1 ||

ataḥ yogānuguṇyadaharādyupāsanāpūrvakasadāśivabrahmasākṣātkārāt puruṣārthaḥ 
punarāvṛttirahitanityaniratiśayasvābhāvikajīvatvanivṛttipūrvakaśivatva##-
śivaṃ śāntimatyantameti brahma veda brahmaiva bhavati brahmavidāpnoti paraṃ 



ātmānamaraṇiṃ kṛtvā praṇavañcottarāraṇim |
dhyānanirmathanābhyāsāt pāśaṃ dahati paṇḍitaḥ ||

śraddhābhaktidhyānayogādavehi ityādiśrutidarśanāt mumukṣūṇāṃ 
nikhilakarmavāsanāpaṅkakalaṅkaśūnyatayā nirantaraṃ paraśivabrahmānusandhānaṃ  
kartavyamiti sūtrasūcitasūkṣmārthaḥ |

śikṣāṃ vyākhyāsyāmaḥ varṇaḥ svaraḥ mātrā balaṃ sāmasantānaḥ 
ityuktaśśīkṣādhyāyaḥ | saha nau yaśaḥ saha nau brahmavarcasam athātassaṁhitāyā 
upaniṣadaṃ vyākhyāsyāmaḥ ityādinā taittirīye śrūyate | yajñena dānena 
tapasā'nāśakena ityādiśrutiṣu yajñādikarmaṇāṃ mokṣāṅgatvaśravaṇāt parikṣya 
lokān karmacitān brāhmaṇo nirvedamāyāt nāstyakṛtaḥ kṛtena | tadvijñānārthaṃ sa 
gurumevābhigacchet samitpāṇiḥ śrotriyaṃ brahmaniṣṭham || ityādau karmaṇo 
mokṣāṅgatvaniṣedhāt taittirīye karmajñānobhayatulyaprācuryāvagamāt karmaṇaḥ 
svātantryeṇa punarāvṛttirahitaparamapuruṣārthaphalasādhatvaṃ uta jñānāṅgatveneti 
saṃśayaḥ |

jīvātirikteśvarasadbhāve mānābhāvāt jyotiṣṭomena svargakāmo yajeta 
aharahassandhyāmupāsīta ityatra śarīrasyaiva kartṛtvāvagamāt yasya parṇamayī 
juhūrbhavati vāyurvai kṣepiṣṭhā devatā yatprayājānuyājau yujyete ityādivat prajñānaṃ 
brahma ahaṃ brahmāsmi tattvamasi ityādivedāntānāṃ stutiparatvam |

kiñca - yadeva vidyayā karoti  tadeva vīryāvattaraṃ bhavati ityādivedānteṣvapi 
vidyāyāḥ karmasu viniyogadarśanāt karmāṅgatvamanivāryam | taṃ vidyākarmaṇī  
samārabhete iti vidyākarmaṇorekasmin puruṣe sāhityaṃ dṛśyate | 
ācāryakulādvedamadhītya yathāvidhānaṃ guroḥ karmātiśeṣeṇā'bhisamāvṛtya 
kuṭumbe śucau deśe svādhyāyamadhīyāno dhārmikān vidadhat ityādau 
arthajñānaparyantādhyayanavataḥ  svādhyāyo adhyetavyaḥ  | karmāṇi vidadhan 
arthāvabodhaparyantādhyayanavata eva vidadhāti | 
arthāvabodhaparyantamadhyayanavidhireveti sthāpitam | kurvanneveha karmāṇi jijīviṣet 
śatagaṁ 



samāḥ ityātmavidaḥ puruṣāyuṣassarvasya karmasu niyamavidhitvena viniyogāt karaṇa eva 
phalamityavagamyate | tasmāt brahmavidyāyāḥ karmāṅgatvapratihatamiti prāpte 
pravakṣmahe - || puruṣārthasyeti ||

amṛtasya  devadhāraṇo bhūyāsam tamevaṃ vidvān amṛta iha bhavati 
ityādiśrutiśateṣu paraśivabrahmaṇaḥ dhyānadhāraṇajñānavidhānādeva 
mokṣopadeśāt karmaṇaḥ yatra kutrāpi svātantryeṇa yuktyadarśanāt eṣa eva sādhu karma 
kārayati ityādiśrutiṣu bhrāmayan sarvabhūtāni yantrārūḍhāni māyayā ityādismṛtiṣu 
ca karmakarturjīvasyāpi śivādhīnatvaṃ śivasyaiva jīvakṛtasarvapāpamocakatvaṃ 
coktam |

kiñca - na karmaṇā yāvadutpadyate jñānaṃ tāvadanuṣṭheyāni karmāṇi 

tyajeddharmamadharmaṃ ca ubhe satyānṛte tyajet |
ubhe satyānṛte tyaktvā yena tyajasi tattyaja ||

ityādiśrutiṣu brahmajñānecchāvatāṃ karmaniṣedhāvagamāt brahmavidyāyāḥ 
karmāṅgatvamanupapannamataścaturthyantadevatāprādhānyajaiminimatamavicārita##-

nanu vedacatuṣṭayavijñānanidānabhūtajaiminyācāryeṇāpi karmaṇaḥ prādhānyasya 
jñānopasarjanatvasya ca vyavasthāpanāt kathaṃ brahmavidyāyāḥ 
variṣṭhatvamityāśaṅkāyāmāha - 

|| 246 || śeṣatvātpuruṣārthavādo yathā'nyeṣviti jaiminiḥ || 2 ||

yaddhi manasā manute tadvācā vadati tatkarmaṇā karoti yadeva jñānapalaṃ tadeva 
karmaphalam ityādiśrutiṣu jīvasya śeṣitvasya karmaṇaḥ śeṣatvasya cāvagamāt 
puruṣārthavādaḥ puruṣasya jīvasya arthasya prayojanasya vādaḥ vākyopanyāsādikaṃ 
karmaśeṣatvāt jīvajanyatvena tadaṃśāt || yathā'nyeṣviti jaiminiḥ ||



yadā tamastanna divā na rātriḥ na sanna cāsacchiva eva kevalaḥ |
tadakṣaraṃ tatsaviturvareṇyaṃ prajñā ca tasmāt prasṛtā purāṇī ||

tatsaviturvareṇyaṃ bhargo devasya dhīmahi pracodayāt ityādiśrutiṣu śivasya parabrahmaṇo 
buddhiprerakatvaṃ yathā darśitaṃ tathā jīvasyāpi karmaprerakatvamiti karmakāṇḍe 
jaiminirmanyate | tasmāttanmate'pi jñānaprādhānyasyārthātsiddhatvāt brahmakāṇḍe 
mokṣaphalaṃ prati jñānaprādhānyaṃ kiṃ vaktavyamiti vādarāyaṇācāryo manyate |

kiñca - satyaṃ vada dharmaṃ cara ityādivedāntasiddhadharmāṇāmapi 
mokṣahetutvena jaiminyācāryairapi svīkṛtatvāt karmacito lokaḥ kṣīyate ityādiśrituṣu 
karmaphalānāmanityatvasya brahma veda brahmaiva bhavati na sa punarāvartate ityādiṣu 
brahmajñānaphalasya nityatvasya cāvagamāt aharahassandhyāmupāsīta ityādivat ātmā 
vā're draṣṭavyaḥ vedāntaśravaṇaṃ kurvan yogaṃ samārabheta ākuñcanena kuṇḍalinyā 
kavāṭamudghāṭya mokṣadvāraṃ vicchedayet amṛtasya devadhāraṇo bhūyāsaṃ 
ityādiṣu vidhidarśanācca tattvamasyādivedāntānāṃ arthavādatvamayuktam | vasiṣṭha##-
yakṣyamāṇo ha vai bhagavannahamasmi iti śrutau kekaṣaṃ prati 
karmaniṣṭhabrāhmaṇānāṃ mokṣārthaṃ vedāntavidyāprārthanāvagamāt purāṇeṣvapi 
kṣatriyaṃ janakaṃ prati śukātreyādibrāhmaṇavariṣṭhānāṃ 
brahmajñānaprārthanadyotanācca brahmavidyāyāḥ sarvādhikatvaṃ gamyate |

asminnarthe hetvantaramāha - 

|| 248 || ācāradarśanāt || 3 ||

ākāśaśarīraṃ brahma satyātmaprāṇārāmaṃ mana ānandam | 
śāntisamṛddhamamṛtaṃ iti prācīnayogyopāsva ityatra karmanirapekṣatayā 
mumukṣūṇāṃ  brahmavidyāyāḥ vyavasthāpanāt tasyāḥ karmāṅgatvamayuktam |



kiñca - karmasu karturjīvādanyo mumukṣubhiḥ prāpyatayā vedānteṣu vedyatayā 
copadiśyata iti prāgevopapāditam | netaro'nupapatteḥ bhedavyapadeśācca anupapattestu na 
śārīraḥ itaraparāmarśātsa iti cennāsambhavāt ityevamādibhissūtraiḥ tadeva brahma 
tattvamasi iti mahāvākyeṣu jīvaprāpyatvena śivasya jīvātiriktatvamupadiṣṭam | adhikaṃ tu 
bhedanirdeśāt ityevamādibhiḥ jīvabrahmavādo nirastaḥ | aitadātmyamidaṃ sarvaṃ sarvo 
vai rudraḥ viśvarūpāya vai namo namaḥ ityādibhiḥ śivopādānatvena prapañcasya 
śivātmakatvamuktam | pratijñāsiddherliṅgamāśmarathyaḥ utkramiṣyata evaṃ 
bhāvādityauḍulobhiḥ iti sūtradvayena śrutyaikadeśabhedamatamabhedamataṃ ca 
nirākṛtya avasthiteriti kāśakṛtsnaḥ ityādibhiḥ 
sarvavedāntasiddhadvaitādvaitamatameva mumukṣubhiḥ prārthanīyamityupapāditam | 
tasmāttadarthaṃ karmasu karturātmano yāthātmyopadeśaparā vedāntaśabdāḥ 
sampadyanta iti vidyāyāḥ karmāṅgatvaṃ pratipādyate |

punarhetvantaramāha - 

|| 248 || tacchruteḥ || 4 ||

śrutireva hi brahmaṇa upāsanameva mumukṣūṇāṃ mokṣāṅgamāha - ya 
eṣo'ntarhṛdaya ākāśaḥ tasminnayaṃ puruṣo manomayaḥ | amṛto hiraṇmayaḥ | 
antareṇa tāluke | ya eṣa stana ivāvalambate | sendrayoniḥ | yatrā'sau keśānto vivartate | 
vyapohya śīrṣakāle | bhūrityagnau pratitiṣṭhati | bhuva iti vāyau | suvarityāditye | maha iti 
brahmaṇi || iti |

kiñca - brahmopāsanayā sarvakāmāvāptiḥ śrutyopadiṣṭā - yo veda nihitaṃ 
guhāyāṃ parame vyoman | so'śnute sarvān kāmān - saha brahmaṇā || iti |

pradeśāntare'pi brahmavidyāyāḥ sarvakarmāvāptiphalamupadiśyate - 

śucīnāṃ śrīmatāṃ gehe yogabhraṣṭo hi jāyate |
athavā yogināmeva kule bhavati dhīmatām ||



iti smṛtau brahmopāsanarūpayogabhraṣṭānāṃ kāmavāsanayā janmāntare'pi martyaloke 
sadācārāvacchinnadhanikagehe jananaṃn akāmukānāṃ 
punarbrahmopāsanātmakayogināṃ gṛhe bhavanaṃ ca dṛśyate | ato brahmavidyāyāḥ 
sarvādhikatvamanavadyam |

asminnarthe punarhetvantaramāha - 

|| 249 || samanvārambhaṇāt || 5 ||

brahmavidyāṅgatvena satkarmārambhakatvasya śrutiṣu vyavasthāpanāt brahmavidyāyāḥ 
karmāṅgatvamayuktam | vedamanūcyācāryo'ntevāsinamanuśāsti | satyaṃ vada | dharmaṃ 
cara | svādhyāyānmā pramadaḥ | ācāryāya priyaṃ dhanamāhṛtya prajātantuṃ mā 
vyavacchetsīḥ | satyānna pramaditavyam | dahrmānna pramaditavyam | kuśalānna 
pramaditavyam | bhūtyai  na pramaditavyam | svādhyāyapravacanābhyāṃ na pramaditavyam | 
devapitṛkāryābhyāṃ na pramaditavyam | ityatra tathā spaṣṭhamupadiṣṭam |

punarhetvantaramāha - 

|| 250 || tadvato vidhānāt || 6 ||

mātṛdevo bhava | pitṛdevo bhava | ācāryadevo bhava | atithidevo bhava | 
yānyanavadyāni karmāṇi tāni sevitavyāni | no itarāṇi | yānyasmākaṁ sucaritāni tāni 
tvayopāsyāni | no itarāṇi ityādinā tadvataḥ brahmavidyāṅgatvena 
mātāpitrādibhaktividhānāvagamāt na brahmavidyāyāḥ karmāṅgatvam ||

punarhetvantaramāha - 

|| 251 || niyamāt || 7 ||

ye ke cāsmacchreyāgṁ so brāhmaṇāḥ | teṣāṃ tvayāsane na praśvasitavyam | śraddhayā 
deyam | aśraddhayā'deyam | hriyā deyam | bhiyā deyam | saṃvidā deyam | 



ityādinā tathā niyamavidhitvena sarveṣāṃ karmaṇāṃ brahmavidyāṅgatvapratipādanāt 
nānārtho yuktaḥ |

evaṃ taittirīyaśrutyā karmaṇaḥ vidyāṅgatvaṃ prasādhya tadeva satyamiti svamataṃ 
daśayati - 

|| 252 || adhikopadeśāttu vādārāyaṇasyaivaṃ taddarśanāt || 8 ||

tu śabdo'tra niścayārthaḥ | vidyāta eva puruṣārthaḥ kuta  || adhikopadeśāt || karmasu 
karturjīvāt heyapratyanīkānavadhikātiśayāsaṃkhyeyakalyāṇaguṇākaratvena 
adhikasyārthāntarabhūtasya śivasya parabrahmaṇo vedyatayopadeśāt bhagavato 
vādarāyaṇasya vidyātapaḥphalamityevameva matam liṅgāni tiṣṭantu | 
vedyatayopadeśastu tāvatkartuḥ pratyagātmano'dhikasyaiva | katham  || taddarśanāt || 
pratyagātmanyaśuddhe śuddhe'pyasambhāvanīyānantaguṇākarasya mahanīyasya vedyasva 
nirastanikhilaheyagandhasya svasaṅkalpakṛtajagadudayavibhavalayalīlasya sarvajñasya 
sarvaśaktervāṅmanasāparicchedyānandasya jīvādhikasya kṛtsnasya 
praśāsituśśivasya brahmaṇo vedanopadeśavākyeṣu darśanāt | apahatapāpmā vijaro 
vimṛtyurviśoko vijighatso'pipāsaḥ satyakāmassatyasaṅkalpaḥ tedaikṣata bahusyāṃ 
prajāyeya ānandaṃ brahmaṇo vidvān na vibheti kutaścana eṣa sarveśvaraḥ eṣa 
bhūtādhipatireṣa bhūtapālaḥ eṣa seturvidharaṇaḥ sakāraṇaṃ kāraṇādhipādhiko na cāsya 
kaścijjanitā na cādhipaḥ etasya vā akṣarasya praśāsane gārgi sūryācandramasau 
vidhṛtau tiṣṭhataḥ etasya vā akṣarasya praśāsane gārgi bhīṣāsmāt vātaḥ pavate 
ityādiṣu vedanopadeśaśabdeṣu kartuḥ pratyagātmanaḥ svadyotakalpanasya 
avidyādiheyasambandhayogyasya gandho'pi nāstīti paramapuruṣaśivaviṣayāyāḥ vidyāyāḥ 
tatprāptirūpamamṛtatvaṃ tatra tatra śrūyamāṇaṃ phalamiti vidyātaḥ puruṣārtha 
ityayuktam |

asminnarthe punarhetvantaramāha - 

|| 253 || tulyantu darśanāt || 9 ||

yaduktaṃ brahmavidāṃ karmānuṣṭhānadarśanāt vidyāyāḥ karmāṅgatvamiti tanna 
vidyāyāḥ anaṅgatve'pi tulyaṃ darśanam brahmavidāṃ karmānuṣṭhānadarśanaṃ 
anaikāntikamityarthaḥ ananuṣṭhānasyāpi 



darśanāt | dṛśyate hi brahmavidāṃ karmatyāgaḥ - ṛṣayaḥ kāvaṣeyāḥ 
karmathāṃ  vayamadhyeṣyāmahe  kimarthaṃ vayaṃ yakṣyāmahe  kiṃ prajayā 
kariṣyāmaḥ  ityādau | ato brahmavidāṃ karmatyāgadarśanāt na vidyā karmāṅgam | 
kathamidamupapadyate  brahmavidāṃ karmānuṣṭhānamananuṣṭhānañca  
phalābhisandhirahitasya yajñādikarmaṇo  brahmavidyāṅgatvāt atathāvidhasya karmaṇo 
mokṣaikaphalabrahmavidyāvirodhitvāt tasyānanuṣṭhānadarśanaṃ upapannataram |

vidyāyāḥ karmāṅgatve karmatyāgaḥ kathamapi nopapadyate | yadeva vidyayā karoti tadeva 
vīryavattaraṃ bhavati iti śrutiḥ vidyāyāḥ karmāṅgatvamavagamayatīti āśaṅkāyāmāha 
- 

|| 254 || asārvatrikī || 10 ||

na dahara-śāṇḍilya-vaiśvānara-upakosala-bhūmādisarvaviṣayeyaṃ  
śrutiḥ apitu udgīthavidyāviṣayaiva | yadeva vidyayā karoti iti yacchabdasya 
anirdhāritaviśeṣasya udgīthamupāsīta iti prastutodgīthaviśeṣaniṣṭhatvāt | na hi yatkaroti 
tadvidyayeti sambadhyate | vidyayā kriyamāṇaṃ yacchabdena nirdiśya tasya hi 
vīryavattaratvamucyate |

yaccoktaṃ taṃ vidyākarmaṇī samanvārabhete pūrvaprajñā ca iti śrutau 
ātmājñānakarmaṇoḥ aṅgāṅgibhāvena militayoḥ svargalokaprāptisādhanatvakathanāt 
brahmajñānasya svātantryeṇa mokṣasādhanatvamayuktamityāśaṅkyāha - 

|| 255 || vibhāgaḥ śatavat || 11 ||

taṃ vidyākarmaṇī samanvārabhete ityatroktena nyāyena vidyākarmaṇorbhinnaphalatvāt 
vidyā svasmai phalāya samanvārabhate karma ca svasmai phalāyeti vibhāgo draṣṭhavyaḥ |



kiñca - vidyāśabdenā'mūrtaparaśivajñānaṃ mūrtaparaśivajñānaṃ vā procyate | 
niravayavatattvajñānināṃ  karmāṇi  vijñānamayaśca ātmā pare'vyaye sarva ekībhavanti 
iti ihaiva sūkṣmaśarīravilayapūrvakaṃ atraiva paraśivabrahmaikatvasya pratipāditatvāt 
paralokagamanaprasaktyasambhavena vidyāśabdena mūrtaparaśivabrahmopāsanaiva gīyate | 
evaṃ sthite sati taṃ vidyākarmaṇī samanvārabhete iti śrutau vibhāgo niścīyate | taṃ 
devayānamārgeṇa paraśivabrahmalokaṃ gacchantaṃ mūrtabrahmopāsakaṃ 
vidyāmūrtaśivopāsanā samanvārabhate - anusṛtya gacchati | taṃ 
dhūmādimārgeṇa svargalokaṃ gacchanta karmiṇaṃ jyotiṣṭhomādirūpaṃ karma ca 
samanvārabhate anusṛtya gacchati ityevaṃkathaṃ  vibhāgo'vagamyate  śatavat | yathā 
kṣetraratnavikrayiṇaṃ śatadvayamanvetītyukte kṣetrārthaṃ śataṃ ratnārthaṃ śataṃ iti 
vibhāgaḥ pratīyate tadvadihāpi vediyavyam |

uta - śatavadityatra dvayorbrāhmaṇayoḥ śataṃ parṇā iti vākye ekasya brāhmaṇasya 
pañcāśatparṇā dātavyāḥ anyasya brāhmaṇasya pañcāśatparṇā dātavyāḥ iti vibhāgo 
yathā niścīyate tadvadamūrtaparaśivabrahmopāsanākarmaṇoḥ svātantrye' pratyekaṃ 
mūrtaparaśivabrahmaloka-svargalokaprāptisādhanasya-uktatvāt  ubhayormilitvā 
paraśivabrahmalokaprāptiṃ prati vā sādhanatvamiti saṃśaye 
jyotiṣṭomādikarmopāsakānāṃ svargalokānubhavaḥ mūrtaparaśivabrahmopāsakānāṃ 
niratiśayānandasvabhāvanitvanirupamādvitīyaparaśivalokakalyāṇavibhūtyātmaka##-

nanu taṃ vidyākarmaṇī samanvārabhete taṃ svargalokaṃ gacchantaṃ karmiṇaṃ 
vidyākarmaṇī iti vākye vidyāśabdena 
karmāṅgabhūtaśarīrendriyamanaḥprāṇādyatirikta jīvajñānaṃ paśu##-
anusṛtya gacchatītivākye karmajñānayorubhayorekatvāvagamāt na vai lakṣaṇyamiti 
ceducyate - śarīrendriyādyatiriktajīvajñānasya śivopāsanāṅgabhūtatvāt jīva##-
dehendriyamanaḥprāṇajīvaikyajñānānusaraṇena jyotiṣṭomādikarmācaraṇasya svargaloka 
prāptihalamucyate | tasmāt śarīrendriyādyabhimānijīvajñānasyaiva karmāṅgatvamiti 
niścīyate | 



yaccoktaṃ - ya evaṃ vidvān yajate iti śrutau śivajñānināmapi 
karmādhikāraśravaṇāt śivajñānamapi karmānuṣṭhānāṅgameveti punaḥ 
śaṅkāyāṃ pariharaṇārthamāha - 

|| 256 || adhyayanamātravataḥ || 12 ||

yaduktaṃ vidyākarmavataḥ karmavidhānādvidyākarmāṅgatvamiti naitadyuktam - 
vedamadhītya ityadhyayanamātravato vidhānāt | na cādhyayanaviddhirevārthabodhe 
pravartayati ādhānavadadhyayanasyākṣararāśigrahaṇamātre paryavasānāt gṛhītasya ca 
svādhyāyasya phalavatkarmāvabodhitvadarśanāt tannirṇayaphale tadarthavicāre puruṣaḥ 
svayameva pravartate | tataḥ karmārthī karmajñāne pravartate | mokṣārthī ca brahmajñāne 
iti na vidyā karmāṅgam |

yadyapyadhyayanavidhirevārthāvabodhe pravartayati - tathā'pi na vidyā karmāṅgaṃ 
arthajñānādarthāntaratvādvidyāyāḥ | yathā 
jyotiṣṭomādikarmasvarūpavijñānātphalasādhanabhūtaṃ 
tattatkarmānuṣṭhānamarthāntaraṃ 
tathārthajñānarūpādbrahmasvarūpavijñānādarthāntarameva dhyāna##-
karmasambandhagandho vidyate |

ya evaṃ vidvān yajate vidvānagnihotraṃ juhuyāt ityādiśrutiniṣṭhavidvacchabdena 
karmakāṇḍaprakaraṇapaṭhitavedārthajñānipuruṣaviṣayatvam | na tu 
brahmajñānipuruṣaparatvam | tasmāt vedādhyayanavataḥ pāṇineya##-
parameśvarārpitabahujanmakṛtakarmānuṣṭhānaṃ tu paramparayā mokṣaheturiti 
vidhīyate |

kurvanneveha karmāṇi iti śrutau śivajñānitadajñānipuruṣāṇāṃ sarveṣāṃ 
śarīrapātaparyantaṃ karmānuṣṭhānasyāvasyakatvakathanāt na paraśivabrahmajñānasya 
svātantryeṇa mokṣahetutvamityāśaṅkya tatparihāramāha - 

|| 257 || nāviśeṣāt || 13 ||

yaccoktaṃ kurvanneveha karmāṇi ityātmavidaṃ jñānāt vyāvartya yāvajjīvaṃ 
karmānuṣṭhāne niyamayati iti tannopapadyate - aviśeṣāt  na hyayaṃ niyamaḥ 
phalasādhanabhūtasvatantrakarmaviṣaya 



iti viśeṣaheturasti vidyāṅgabhūtakarmaviṣayatayāpyupapatteḥ | karmaṇaiva hi 
saṃsiddhiṃ āsthitā janakādayaḥ ityatra karmaṇā janakādīnāṃ 
mokṣaprathamāṅgabhūtāṃ cittaśuddhiṃ vindantītyavagamyate |

liṅgāṅgināṃ niṣkāmakarmāṇi vihitāniḥ 

śrutismṛtyuditaṃ dharmaṃ nityanaimittikāśrayam |
kuryālliṅgāṅgasambandhī dvijanmā kāmavarjitaḥ ||

vidhyuktakarmānuṣṭhānāt cittaśuddhirbhaveddhruvam |
cittaśudhyā bhavedbhaktiḥ sāpi  cāvyabhicāriṇī ||

tayā sañjāyate jñānaṃ na  cā'styajñānamātmanaḥ |
tasmānmokṣastataḥ karma vidhyuktaṃ samyagācaret ||

iti śaṅkarasaṃhitāyāṃ karmaṇāṃ mokṣasya prathamāṅgatvaṃ nirūpitam |

evamarthasvabhāvena codyaṃ parihṛtya kurvanneveha karmāṇi iti vākyasya arthamāha ##-

|| 258 || stutaye'numatirvā || 14 ||

vā śabdo'vadhāraṇārthaḥ | īśāvāsyamidaṃ sarvaṃ yatkiñca jagatyāṃ jagat | tena 
tyaktena bhujjīthāḥ mā gṛdhaḥ kasyaciddhanam || iti vidyāprakaraṇāt vidyāstutaye 
sarvadā karmānuṣṭhānānumatiriyam | vidyāmāhātmyāt sarvadā karma kurvannapi na 
lipyate karmamiriti hi vidyā stutā bhavati | vākyaśeṣaścaivameva darśayati | evaṃ tvayi 
nānyaśrato'sti na karma lipyate nare iti |

śivabhāvanayā sarvaṃ nityanaimittikādikam |
kurvannapi mahāyogī guṇadoṣairna badhyate ||

iti siddhāntāgame śrūyate | ato na karmāṅgaṃ vidyā |



nanu 

saktāḥ karmaṇyavidvāṃso yathā kurvanti bhārata |
kuryādvidvāṃstathā saktaḥ cikīrṣurlokasaṅgraham ||

jñāne siddhe'pi viduṣāṃ karmāpi viniyujyate |
phalābhisandhirahitaṃ tasmātkarma na santyajet ||

ityādibahusmṛtiṣu viduṣāmapi 
nityanaimittikādinikhilakarmānuṣṭhānāvaśyakatvakathanāt karmānuṣṭhānasya 
vidyāstutiparatvaṃ kathamityāśaṅkāyāmāha - 

|| 259 || kāmacāreṇa caike || 15 ||

api caivaṃ eke śākhinaḥ kāmacāreṇa brahmavidyāniṣṭhasya gārhasthyatyāgamadhīyate | 
kiṃ prajayā kariṣyāmaḥ yeṣāṃ no'yamātmāyaṃ lokaḥ iti viduṣo viraktasya kāmacāreṇa 
gārhastthakarmatyāgaṃ bruvadidaṃ vacanaṃ brahmavidyāyāḥ karmāṅgatvaṃ darśayati | 
na karmaṇā ityādiśrutiṣu |

anekajanmaśuddhānāṃ śrautasmārtānuvartinām |
viraktānāṃ prabuddhānāṃ prasīdati maheśvaraḥ ||

prasanne sati mukto'bhūnmuktaśśivasamo bhavet |
alpabhāvo'pi yo martyaḥ tasya janmatrayātparam ||

ityādiṣvapi yajñādikarmāṅgatve hi vidyāniṣṭhasya kāmacāreṇa gārhaṃsthyatyāgo na 
sambhavati | ato na vidyāyāḥ karmāṅgatvam |

jīvabrahmabhedajñānasya karmānuṣṭhānāṅgabhāvāt caturvidhamokṣāṅgatvaṃ 
sādhitam | idānīṃ jīvabahmajñānaviṣayakasākṣātkārasya sarvakarmanāśakatvādapi 
jīvabrahmabhedaviṣayakaṃ parokṣajñānaṃ kathaṃ na karmāṅgamityāśaṅkāyāmāha 
- 



|| 260 || upamardaṃ ca || 16 ||

bahuśarīrapraveśa-nirgamana-praveśavyāpārasāṃsārikaduḥkhamūlapuṇya##-

bhidyate hṛdayagranthiḥ chidyante sarvasaṃśayāḥ |
kṣīyante cāsya karmāṇi tasmin dṛṣṭe parāvare ||

cittākāśaṃ cidākāśaṃ ākāśaṃ ca tṛtīyakam |
dvābhyāṃ śūnyataraṃ viddi cidākāśaṃ mahāmune ||

dhyāyato hṛdayākāśe citiciccakradhārayā |
mano māraya niśśaṅka tvāṃ prabadhnanti nārayaḥ  || 

bhogaikavāsanāṃ tyaktvā tyaja tvaṃ bhedavāsanām |
bhāvābhāvau tatastyaktvā nirvikalpaḥ sthiro bhava ||

tyaja dharmamadharmaṃ ca ubhe satyānṛte tyaja |
ubhe satyānṛte tyaktvā yena tyajasi tattyaja ||

ātmanyatīte sarvasyātmasvarūpe'thavātate |
ko bandhaḥ kaśca vā mokṣaḥ nirmūlaṃ mananaṃ kuru ||

ādimadhyāvasāneṣu duḥkhaṃ sarvamidaṃ yataḥ |
tasmātsarvaṃ parityajya tattvaniṣṭho bhavānagha ||

nidrāyā lokavārtāyā śabdāderātmavismṛtaḥ |
kvacinnāvasaraṃ datvā cintayātmānamātmani ||



āsupterāmṛteḥ kālaṃ nayedvedāntacintayā |
dadyānnāvasaraṃ kiñcit kāmādīnāṃ manāgapi ||
andhavajjaḍavaccāpi mūkavacca mahīṃ caret |

ityādiśrutiṣi jñānāgniḥ sarvakarmāṇi bhasmasātkurute'rjuna ityādismṛtiṣu ca 
vidyāyāḥ karmāṅgatvena sarvotkṛṣṭatva sarvadarmalayahetutvāvagamāt tadeva yuktam | 
na ca paraśivabrahmasākṣātkārasya sakalakarmānuṣṭhānāṅgāvābhāve'pi 
śravaṇottarakālīnasya jīvabrahmabhedasya parokṣajñānasya ca 
karmānuṣṭhānāṅgatvaṃ bhavatīti vācyam | vedāntavijñānasuniścitārthāḥ mucyanti 
sarve ityādiśrutiṣu tadjñānasyāpi kramamuktihetutvāvagamāt na karmāṅgatvaṃ 
siddham |



ūrdhvaretaskādhikaraṇam || 2 ||

śaivāgamavihitaśaivacaturāśramiliṅgadhāraṇanirṇayaḥ 

nanu - vīrahā vā eṣa devānāṃ yo'gnimudvāsayet ityādiśrutiṣvagnihotrādikarmaṇāṃ 
akaraṇe pratyavāyāvagamāt vasiṣṭha-janakādibrahmaniṣṭhānāmapi 
karmānuṣṭhānadarśanācca brahmavidyāyāḥ karmāṅgatvaṃ 
kathamanupapannamityāśaṅkāyāṃ tannirākaraṇārthaṃ adhikaraṇāntaramāha - 

|| 261 || ūrdhvaretassu ca śabde hi || 17 ||

nyāsa iti brahmaṇaḥ paraḥ paro hi brahmā tāni vā etānyāvarāṇi tapāgṁsi nyāsa 
evātyarecayadya evaṃ vedetyupaniṣat iti taittirīye nyāsa ityāhurmanīṣiṇo brahmāṇaṃ 
brahma ityādiṣu bahujanmakṛtapuṇyapuñjaparipakvaśuddhāntaḥkaraṇānāṃ 
jyotiṣṭomādikarmanirākaraṇapūrvakasaṃnyāsāśramopadeśāt yāvajjīvamagnihotraṃ 
juhoti vīrahā vā eṣa devānāṃ yo'gnimudvāsayate ityādāvakaraṇe pratyavāyapūrvakatvena 
agnihotra-darśapūrṇamāsādīnāṃ yāvajjīvādhikāravyavasthāpanāt vāmadeva##-
nirābhāra saṃjñikayatyāśramaviśiṣṭatvadyotanācca loke sarveṣāṃ brāhmaṇānāñca 
caturthāśramasaṃjñikasanyāsaḥ kartavyo'kartavyo veti sandihyate |

ūrdhvaretasāmapi sanyāsaḥ kartavya eveti | yāvajjīvamagnihotraṃ juhoti ityādinā 
agnihotra-darśapūrṇamāsādīnāṃ yāvajjīvakartavyadarśanāt trayo dharmaskandhāḥ 
ityādau āśramatrayasyaivopadeśāt brahmasaṃstho'mṛtatvameti nyāsa ityāhurmanīṣiṇo 
brahmāṇaṃ brahma ityādituryāśramavidhāyakavākyānāṃ arthavādamātraṃ atra kriyate 
| ye ceme'raṇye śraddhāṃ tapa ityupāsate iti ca devayānavidhiparatvāt tatrāpi 
nāśramāntaravidhiḥ sambhavati |



kiñca - 

aśvālambaṃ gavālambaṃ sanyāsaṃ palapaitṛkam |
devarācca sutotpattiḥ kalau pañca vivarjayet ||

iti pārāśarasmṛtau sanyāsaniṣedhāvagamāt 

kṛte tu mānavo dharmaḥ tretāyāṃ gautamasmṛtiḥ |
dvāpare śaṃkhalikhitaṃ kalau pārāśarasmṛtiḥ ||

iti tatraiva sarvasmṛtyapekṣayā pārāśarasmṛteḥ balīyastvopadeśāt 

śaivaḥ pañcavivarjayet 

prāyaścittaṃ copavāsaṃ saṃnyāsaṃ yativandanam |
tīrthayātrābhigamanaṃ śaivaḥ pañca vivarjayet ||

iti śaivāgame tadvadupadeśācca sarvathā vaidikānā caturthāśramo na kartavya eveti 
prāpte pracakṣmahe - 

na vidyā karmāṅgam 

ūrdhvaretassu āśrameṣu brahmavidyādarśanāt teṣvagnihotra##-
vaidika eva hi śabde te dṛśyante | trayo dharmaskandhāḥ | ye ceme'raṇye śraddhā tapa 
ityupāsate evameva pravrājino lokamicchantaḥ pravrajanti vedānamuṃ lokaṃ amuṃ 
lokamamuṃ parityajyātmānamanvicchet traya ete puṇyalokā bhavanti | brahma saṃstho 
amṛtatvameti saṃnyasya śravaṇaṃ kuryāt ityādau yatyāśramasthānāṃ 
agnihotrādikarmānuṣṭhānavidhyabhāvāt yāvajjīvamagnihotraṃ juhoti 
ityādiśrutisiddhayāvajjīvāgnihotravidhistvaviraktaviṣaya eveti siddham | tathā 
sūtasaṃhitāyāṃ - 

caturvidhāstu vijñeyā bhikṣavo vṛttibhedataḥ 

athātassaṃmpravakṣyāmi saṃnyāsaṃ munisattama |
caturvidhāstu vijñeyā bhikṣavo vṛttibhedataḥ ||



kuṭīcako muniśreṣṭha tathaiva ca bahūdakaḥ |
haṃsaḥ paramahaṃśaśca teṣāṃ vṛttiṃ vadāmi te ||

kuṭīcakastu saṃnyasya sve sve veśmani nityaśaḥ 
bhikṣāmādāya bhuñjīta svabandhūnāṃ gṛhe'thavā ||

śikhā yajñopavītī syāttidaṇḍī sa kamaṇḍaluḥ 
sapavitraśca kāṣāyī gāyatrīñca japetsadā ||

sarvāṅgoddhūlanaṃ kuryāttripuṇḍrañca trisandhiṣu |
śivaliṅgārcanaṃ kuryāt śraddhayaiva dine dine ||

bahūdakastu saṃnyasya bandhuputrādivarjitaḥ |
saptāgāraṃ caredbhaikṣamekānnaṃ parivarjayet ||

govālarajjusambandhaṃ tridaṇḍī śikyamadbhutam |
pātraṃ jalapavitrañca kaupīnañca kamaṇḍalum ||

ācchādanaṃ tathā kuryātpādukācchatramadbhutam |
pavitramajinaṃ sūciṃ pakṣiṇīmakṣasūtrakam ||

yogapaṭṭaṃ bahirvastraṃ mṛtvanitraṃ kṛpāṇikām |
sarvāṅgoddhūlanaṃ tadvattripuṇḍraṃ bhasma dhārayet ||

śikhāyajñopavītañca devatārādhane rataḥ |
svādhyāyaṃ sarvadābhyāsamutsṛjeddhyānatatparaḥ ||

sandhyākāle ca sāvitrījapakarma samācaret |
haṃsaḥ kamaṇḍaluṃ śikyaṃ bhikṣāpātraṃ tathaiva ca ||

kanthā kopīnamācchādyamaṅgavasraṃ bahiḥpaṭam |
ekantu vaiṇavaṃ daṇḍaṃ dhārayennityamādarāt ||



tripuṇḍroddhūlanaṃ kuryācchivaliṅgaṃ samarcayet |
aṣṭagrāsaṃ sakṛnnityamaśnīyātsaśikhaṃ vapet ||

sandhyākāle tu sāvitrījapamadhyātmacintanam |
tīrthasevā tathā kṛcchraṃ tathā cāndrāyaṇādikam ||

kurvan grāmaikarātreṇa nyāyenaiva samācaret |
parahaṃsastridaṇḍañca rajjuṃ govālanirmitam ||

śikyaṃ jalapavitrañca pavitrañca kamaṇḍalum |
pakṣiṇīmajinaṃ sūciṃ mṛtvanitraṃ kṛpāṇikām ||

śikhāyajñopavītañca nityaṃ karma parityajet |
kaupīnācchadanaṃ vastraṃ kanthāṃ śītanivāriṇīm ||

yogapaṭṭaṃ bahirvastraṃ pāduke chatramadbhutam |
akṣamālāñca gṛhṇīyādvaiṇavaṃ daṇḍamavraṇam ||

agnirityādibhirmantraiḥ kuryāddhūlanaṃ mudā |
omomiti sadā procyan haṃsaḥ kuryāttridaṇḍakam ||

mṛtpātraṃ kāṃsyapātraṃ vā dārupātrañca vaiṇavam |
pāṇipātraṃ ca gṛhṇīyādācamyevaṃ tadodakam ||

bahūdakānāṃ haṃsānāṃ pāṇipātraṃ tatodakam |
kāṃsyapātraṃ na vidhyuktaṃ mṛtpātramiti hi śrutiḥ ||

madhūkaramathaikānnaṃ parahaṃsassamācaret |
nātyaśnatastu yogo'sti na caikāntamanaśnataḥ ||

tasmādyogānuguṇyena bhuñjīta parahaṃsakaḥ |
abhiśastaṃ samutsṛjya sārvavarṇikamācaret ||



uttarottaralābhe tu pūrvaṃ pūrvaṃ parityajet |
guruśuśrūṣayā nityamātmajñānaṃ samabhyaset ||

uttamāṃ vṛttimāśritya nīcāṃ vṛttiṃ samāśritaḥ |
ārūḍhapatito jñeyassarvakarmabahiṣkṛtaḥ ||

pravrajantaṃ dvijaṃ dṛṣṭvā sthānāccalati bhāskaraḥ |
eṣo hi maṇḍalaṃ bhitvā brahmalokaṃ sa gaccahti ||

daivataṃ dvividhaṃ proktamacaraṃ carameva ca |
caraṃ saṃnyāsināṃ rūpamacaraṃ mṛṇmayādikam ||

yasyāśramaratirnityaṃ vartate munipuṅgavāḥ |
na tasya durlabhaṃ kiñcittriṣu lokeṣu vidyate ||

durvṛtto vā suvṛtto vā mūḍho vā paṇḍito'pi vā |
preṣoccāraṇamātreṇa pūjyassarveśvaro yathā ||

brahmacaryāśramasthānāṃ brahmā devaḥ prakīrtitaḥ |
gṛhasthānāñca vaikuṇṭho vanasthānāṃ ravissmṛtaḥ ||

yatīnāṃ śaṅkaro jñeyaḥ sarveṣāmuttamottamaḥ |

iti darśanāt 

yajñopavītau dvau dhāryau śrautasmārte ca karmaṇi |
tṛtīyamuttarīyārthaṃ vastrābhāve catuṣṭayam ||

pañcamaṃ sutakāmaśca dhanakāmastathaiva ca |
daśāṣṭau vā gṛhasthasya catvāro vanavāsinām |
ekaikamupavītantu yateśca brahmacāriṇaḥ |



iti pārāśarastmṛtau bhagavatā vādarāyaṇena yatīnāmekayajñopavītavidheḥ 
prapañcitatvāt tadukta sanyāsiniṣedhāgamavākyānāṃ  muṇḍasanyāsaviṣayatva##-

śaivānāṃ caturāśramiṇāṃ liṅgadhāraṇopadeśavidhānam 
brahmacārī gṛhastho vā vānaprastho yatistu vā |
yastu liṅgāṅgasaṃyuktaḥ sa evatyāśramī bhavet ||

ityādinā vātūlādyāgameṣu śaivānāṃ caturāśramiṇāṃ liṅgadhāraṇopadeśāt |

nanu kīṭacakādicaturvidhasanyāseṣu vaidikānāṃ kalau kasya vidhānaṃ kasya niṣedhaḥ 
ityāśaṃkāyāṃ ācārāntaraṃ darśayati - 

|| 262 || parāmarśaṃ jaiminiracodanāccāpavadati hi || 18 ||

na karmaṇā iti taittirīye brahmacaryaṃ samāpya gṛhī bhavet banī bhūtvā pravrajet yadi 
vetarathā brahmacaryādeva pravrajet gṛhādvā vanādvā pravrajet | yadahareva 
virajettadahareva pravrajet ityādnā jābāle 

lutpakeśanakhaśmaśruḥ pātradaṇḍasukumbhavān |
vicarenniyato nityaṃ sarvabhūtānyapīḍayan ||
ṛṇāni trīṇyapākṛtya mano mokṣe niveśayet ||

iti manusmṛtau 

ekorāmaśabdārthanirvacanam 

sarvabhūtahitaḥ śāntaḥ tridaṇḍaḥ sakamaṇḍaluḥ ||
ekorāmaḥ parivrajya bhiksārthaṃ grāmamāśrayet ||

iti vijñāneśvare 

ekadaṇḍaṃ tridaṇḍaṃ vā śikhāṃ sūtraṃ kamaṇḍalum |
kāṣāyañca śikhāṃ kanthāṃ brahmasūtre kamaṇḍalum |
dhāraye'chaivasaṃnyāsī tattanmantravidhānataḥ |

iti gautamasmṛtau 



ślakṣnakāṣāyasaṃvītaḥ śikhī chatra-upānahī ||
vāme cāṃse'vasajyātha śubhe yaṣṭikamaṇḍalū |
parivrājakarūpeṇa vaidehīmanvapadyate ||

iti rāmāyaṇe ca ūrdhvaretasa aśramadharmā dṛśyante tathāpi 
prātyakṣikaśrutismṛti-sūtrapurāṇeṣu  śikhā-gāyatrī##-
andhaparamparānyāyabhramasiddha iti apavadati jaiminiḥ jaiminyācāryaḥ pratipādayati | 
tasmāt śrutismṛtyanusāreṇa yatīnāṃ ūrdhvaretasāmāsāṃ 
brahmadharmapradhānasāvitrī-śikhā-sūtrasandhānāvirodhasaṃnyāsagrahaṇaṃ 
yuktam |

ūrdhvaretaskānāṃ brahmacāriṇāmeva sanyāsāśramānuṣṭheyatānirṇayaḥ 

evaṃ svasiddhāntānusāreṇa  ācārāntaraṃ darśayitvā tadvat svasiddhāntamāha - 

|| 263 || anuṣṭheyaṃ bādarāyaṇaḥ sāmyaśruteḥ || 19 ||

brahmacaryādyāśramāt ūrdhvaretasāṃ saṃnyāsāśramo'nuṣṭheya iti bhagavān 
bādarāyaṇo manyate | kutaḥ  || sāmyaśruteḥ || trayo dharmaskandhāḥ etameva pravrājino 
lokamicchantaḥ pravrajanti iti śruteḥ ūrdhvaretasāṃ brahmacaryāśramavat 
yatyāśramasyāpi sarvādhikaparabrahmaprāpakatve hi mukhyahetutvaśravaṇāt |

kiñca - prājāpatyaṃ brāhmaṇānāṃ ityārabhya brāhmaṃ sanyāsināṃ smṛtam 
ityantena varṇānāṃ āśramāṇāñca kevalānāṃ brahmalokaprāptyaṃtaṃ 
phalamabhidhāya 

ekāntinaḥ sadā brahmadhyāyino yogino hi ye |
teṣāṃ tatparamaṃ sthānaṃ yadvai paśyanti sūrayaḥ ||

iti teṣveva brahmaniṣṭhānāṃ brahmaprāptinabhidadhatā bhagavatā pārāśaryeṇa 
spaṣṭamuktam |



tatraiva - ekaikamupavītaṃ tu yatneśca brahmacāriṇaḥ | iti yatīnāṃ 
brahmacārivadeka-yajñopavītakathanāt manvādismṛtiṣu bhārata-bhāgavata##-

nanu rāvaṇa-dharmarājā'rjunādisaṃnyāsastu kṛtrimatvena 
śikhāsūtradhāraṇamucitam | akṛtrimasaṃnyāsināṃ tannāṅgīkartavyamiti cenna | loke 
rāma-kṛṣṇādipratimāsu tadveṣāvalambanapuruṣeṣu ca 
tanniṣṭhamukhyalāñchanādikasyaiva dṛṣṭatvāt śikhopavītatyāgaviśiṣṭatvasya 
saṃnyāsalakṣaṇatve tādṛśadharmaparityāgaḥ kathamupadiśyate  
daśamukhādarśanapūrvakayatīśvaraveṣāvacchinnaikamukharāvaṇe 
dharmadevatāvaraprāptayudhiṣṭhirādiṣu śikhāsūtrādarśanamahimā kiṃ na syāt 

kiñca - pūrvodāhṛtamanu-pārāśara-yājñavalkyādismṛtīnāṃ 
dattāñjali syāt | tathā vṛddhaśātātape - rudraśśikhā pṛthivī yoniḥ iti 
taittirīyadarśanāt |

śikhotpāṭanayā loke śivadrohī bhaveddhruvam |
śikhāyajñopavītābhyāṃ vipratvaṃ paricakṣyate ||

tayorabhāve śūdratvaṃ ata eva na saṃśayaḥ |
tasmācchikhā-brahmasūtraṃ caturāśramiṇastathā ||
dhāryaṃ tacca prayatnena vedamārgāvalambinām ||

iti śaṅkarasaṃhitāyāṃ - 

liṅgadhārisaṃnyāsi svarūpakathatam 
atyāśramī prāṇaliṅgasambandhī bhasmaghuṇṭikām |
kanthāṃ kamaṇḍaluṃ bhikṣāpātraṃ daṇḍañca dhārayet |
etāḥ pañcamahāmudrā yasmin yasmin vasanti hi ||

taṃ taṃ śaraṇamabhyetya sarvabhāvena pūjayet |
pañcamudrānvito dharmaḥ yasmat vatsa pravartate ||



sampadya  sarvadā pūjyaḥ prāṇaliṅgasamanvitaiḥ |

iti tatraiva liṅgadhārisaṃnyāsināñca pañcamudrādhārakatvopadeśāt mukuṭāgame ##-

daṇḍaṃ kamaṇḍaluṃ kanthāṃ brahmasūtraṃ śikhāṃ tathā |
prāṇaliṅgañca kāṣāyaṃ bhikṣāpātramupānahī ||

bhasmaghuṭṭīṃ tathā chatraṃ atyāśramaparassadā |
dhṛtvā jitendriyo bhūtvā śivayogaṃ samamyaset ||

śivayogisamīpe vā śivaliṅgasya sannidhau |
śivāgamasamīpe vā nirābhāraṃ samāśrayet ||

ityādibahusmṛti-purāṇāgameṣu śikhā-brahmasūtravaiśiṣṭyasya saṃnyāsa 
eva bahudhā darśanāt tathaiva vaiyāsikamukhyābhipretatvācca viduṣāṃ sa evāvaśyakaḥ |

mumukṣūṇāṃ iṣṭaliṅgadhāraṇavat brahmadaṇḍadhāryatānirdeśaḥ 

nanu keṣucit smṛtipurāṇādiṣu bahūdakah paro haṃsaḥ tridaṇḍānitu dhārayet ityādinā 
bahūdakaparamahaṃsānāṃ adaṇḍavidheḥ keṣāñcidekadaṇḍatvasya ca avadhāraṇāt 
brāhmaṇānāṃ ko vidhirāśrīyate ityāśaṅkāyāmāha - 

|| 264 || vidhirvā dhāraṇavat || 20 ||

vā śabdo'trāvadhāraṇārthaḥ | dhāraṇavat amṛtasya devadhāraṇo bhūyāsam | śarīraṃ 
me vicarṣaṇam namo brahmaṇe dhāraṇaṃ me astvanirākaraṇaṃ dhārayitā bhūyāsam | 
ityādiṣu mumukṣūṇāṃ paraśivaliṅgadhāraṇaṃ yathāvidhi tadvat tadvidhāne sasvā mā 
gopāya iti mantreṇa brahmadaṇḍaṃ dhārayet iti śravaṇāt ūrdhvaretasāṃ brāhmaṇānāṃ 
kuṭīcakādicaturvidhayatyāśramiṇāṃ eka daṇḍa eva vidhiriti niścīyate |

vāgdaṇḍo hi manodaṇḍaḥ karmadaṇḍastu te trayaḥ |
ityete nihitā daṇḍā yasyāsti sa yatismṛtaḥ ||



iti bodhāyanasmṛtau daṇḍatrayaviśiṣṭatvasya yatīnāṃ mukhyatvena dyotanāt 
bhāratarāmāyaṇādigrantheṣvapi arjuna-raghumahārājādīnāṃ 
daṇḍatrayaparigrahaṇavacanācāradarśanāt tadeva yuktamiti cettadayuktam | tatraiva - 

daṇḍamekantu viprāṇāṃ kṣatriyāṇāṃ tridaṇḍakam |
vaiśyānāṃ ca tathā proktaṃ sasānagranthisaṃyutam ||

satyamadhyātmavijñānaṃ vāgdaṇḍastu pracakṣyate |
svakīyāśramakarmāṇi karmadaṇḍa itīryate ||

śamādikaṃ śivadhyānaṃ manodaṇḍaḥ prakartitaḥ |
vaṇavaṃ brahmadaṇḍākhyaṃ ekaṃ dhṛtvā caredyatiḥ ||

iti śātātape - 

śikhī jaṭī vā muṇḍī vā brāhmaṇo vedavittamaḥ |
dhārayedbrahmadaṇḍaikaṃ yatayo naikacetasaḥ ||

kuṭīcakādiyatayo vasiṣṭhādyāśca saṃsmṛtāḥ |
bahūdakādiyatayo vyāsa-śvetopamanyavaḥ ||

teṣāmapyekadaṇḍatvaṃ śikhā-yajñopavītakam |
darśanādbrāhmaṇo loke daṇḍamekantu dhārayet || iti 

bahūdakastu saṃnyāsī daṇḍamekaṃ kamaṇḍalum ||
śikhāṃ sūtraṃ ca kāṣāyaṃ dhārayedajinādikam ||

iti vṛddhaśātātape darśanācca | vāgdaṇḍo vāṅniyamaḥ manodaṇḍo manonigrahaḥ 
karmadaṇḍaḥ svāśramavihitakarmaniṣṭhetyupadeśāt vāgdaṇḍādikaṃ veṇurūpeṇa 
parityajya brahmadaṇḍasyaiva vidhivihitatvāt brāhmaṇānāṃ ūrdhvaretasāṃ 
śarīrapātaparyantaṃ dhāryamiti niścīyate | 

kiñca saṃnyasya vedāntaśravaṇaṃ kuryāt ityādividhidarśanāt yatīnāmeva 
vedāntaśravaṇādhikāra iti ceducyate |



gurorapi gṛhasthāśamāvaśyāśrayaṇīyatānirṇayaḥ 

parīkṣya lokān karmacitān brāhmaṇo nirvedamāyāt nāstyakṛtaḥ kṛtena | 
tadvijñānārthaṃ sa gurumevābhigacchet samitpāṇiḥ śrotriyaṃ brahmaniṣṭham || ityatra 
śiṣyasya samitpāṇitvapradarśanena gurorapi gṛhasthāśramatvamupadiṣṭam | 
śrotriyatvopadeśena gurorniṣiddhakarmanirākaraṇaṃ brahmaniṣṭamityanena 
vāgadvaitadurvādanirākaraṇapūrvakaśivaikaniṣṭhāgariṣṭhatvaṃ coktam | ata eva 
brahmacaryādyāśramiṇāmapi vedāntaśravaṇamananādikamavirodham | 
tasmādavidyātmakakarmaṇaḥ brahmavidyāṅgatvaṃ yuktam |



stutimātrādhikaraṇam || 3 ||

karmāṅgabrahmacaryādivat sanyāsāśramasya vidheyatā 

nanu brahmasaṃstho'mṛtatvameti ityādivedāntavākyānāṃ tāvakatvena 
pramāṇatvābhāvāt viraktānāmapi 
dharmaprakaraṇapaṭhitadharmāṇāmevāvaśyakatvamityāśaṅkāyāṃ adhikaraṇāntaraṃ 
tannirākaraṇārthaṃ darśayati - 

|| 265 || stutimātramupādānāditi cenna pūrvavat  || 21 ||

na karmaṇā iti taittirīye śrūyate | atra karmaniṣedhavākyāni brahmavidyāstutimātraparāṇi 
āhosvit vidhiparāṇi iti sandihyate | yāvajjīvamagnihotraṃ juhoti ityādividherbalīyastvāt 
saṃnyāsavidhāyakavākyānāṃ tattadvidhyadarśanāt 
janakādividuṣāmapyagnihotrādikarmāvaśyakatvadyotanāt ūrdhvaretaskānāṃ 
saṃnyāsavidhiḥ stutimātrameveti prāpte pracakṣmahe - 

ūrdhvaretaskānāṃ saṃnyāsavidhāyakaśrutismṛtyāgamādīnāṃ 
stutimātramupādānāditi cenna pūrvatvāt pūrvatra jābālādiśrutismṛtiṣu asandigdhatayā 
vidhirūpeṇa prapañcitatvāt brahmacaryaṃ samāpya gṛhī bhavet | gṛhādvanī bhūtvā 
pravrajet | yadi vetaraḥ brahmacaryādeva pravrajet iti jābāle 

āsanne saṅkaṭe ghore coravyāghrādigocare |
bhayaṃ prāptasya saṃnyāsaḥ kartavyo manurabravīt ||

āturāṇāṃ ca saṃnyāse na vidhirnaiva ca kriyā |
praiṣamātraṃ samuccārya saṃnyāsaṃ tatra pūrayet ||



ahanyekādaśe prāpte pārvaṇantu vidhīyate |
na kuryātpārvaṇādanyadbrahmībhūtāya bhikṣave ||

rogavān jñānaniṣṭho vā yogī vā durbalo'pi vā |
putramitrakalatrebhyaḥ sa bhaikṣyaṃ bhoktumarhati ||

iti śaunaka-bṛddhaśātātapādismṛtiṣvapi tadvidhānasya asandigdhatayā 
prapañcitatvāt karmāṅgabrahmacaryādivat saṃnyāsāśramaḥ vidhibalādvidheya iti 
siddham |

atra hetvantaramāha - 

|| 266 || bhāvaśabdācca || 22 ||

vedān imaṃ lokamamuñca lokaṃ parityajyātmānamanvicchet ityādiśrutiṣu 
hāritasmṛtau - 

kaśyapo'tribharadvājavasiṣṭhabhṛgugautamāḥ |
kapilo'maṇḍapālaśca kuṭīcakapathāśrayāḥ ||

śvetopamanyudurvāsā vyāsanāradaśaunakāḥ |
mārkaṇḍeyo dadhīciśca bahūdakapathāḥ smṛtāḥ ||

śāṇḍilyaḥ puliho'nato gārgeyo muṇḍakastathā |
haṃsasaṃnyāsinaḥ proktāḥ vogadhyānaparāyaṇāḥ ||

yājñyavalkyaśca jābālakaṇvamaitreyasaṃjñikāḥ |
parahaṃsā iti proktāḥ jaṭāvalkaladhāriṇaḥ ||

ityādinā kuṭīcakādicaturvidhasaṃnyāsabhāvaśabdācāradarśanācca 
kalāvapyūrdhvaretaskānāṃ saṃnyāso vidheyaḥ | tathāpi - 

upavītaṃ vaṭorekaṃ dve tathetarayormate |
ekameva yatīnāṃ syāditi śāstraviniścayaḥ ||



brahmasūtraṃ vinā bhuṅkte viṇmūtraṃ kurute'thavā |
sa pāṣaṇḍa iti jñeyaḥ sarvakarmabahiṣkṛtaḥ ||

brahmakṣatriyavaiśyānāṃ śrautasanyāsa iṣyate |
śūdra-strī-saṅkarāṇāñca nyāsamaśrautasaṃjñikam ||

śikhāsūtraikasaṃyuktaṃ daṇḍakāṣāyalāñchanam |
śrautasanyāsa ityuktaṃ vyāsasya vacanaṃ yathā ||

śrautāśrautavibhedena sanyāso dvividhaḥ smṛtaḥ |
kanthākāṣāyadaṇḍakaśikhāsūtrādisaṃyutaḥ ||

śrautasanyāsa ityuktaḥ sākṣānmokṣaikasādhakaḥ |
viprāṇāṃ śrautasanyāsaḥ kalau vyāsena gīyate ||

tasmādvairāgyavānvipraḥ śrautasanyāsamāśrayet |
teṣāṃ tadvedavedāntapaṭhanaṃ parigīyate ||

brahmasūtraikasaṃsiddhāt gāyatrīsamupāsanāt |

ityādinā hārīta-śātātapa-śaunaka-gautama-pārāśara##-
niścīyate | atra saṃnyāsastutimātraparatvābhāvāt yāvajjīvamagnihotraṃ juhuyāt iti 
vacanānāmatiriktaviṣayatvamiti veditavyam |



pāriplavarthādhikaraṇam || 4 ||

brahmavidyāprakaraṇapaṭhitānāṃ upākyānānāmapi 
brahmavidyānukūlatvapratipādanam 

iyatā sūtrasandarbheṇa sanyāsasya brahmavidyānukūlatvaṃ prasādhya idānīṃ 
upaniṣanmadhyasthānāṃ yājñavalkya-maitreyīsaṃvāda##-
pūrvapakṣamāśaṅkya adhikaraṇāntareṇa nirākaroti |

|| 267 || pāriplavārthā iti cenna viśeṣitatvāt || 23 ||

pāriplavo nāma aśvamedhāṅgabhūtaḥ karmaviśeṣaḥ | tasmin karmaṇi 
jyotiṣṭomādisakalakarmāṅgabhūtamantrāḥ paṭhanīyāḥ | evaṃ sthite sati 
yājñavalkya-maitreyī saṃvādādirūpāḥ kathāprabandhā api pāriplavārthāḥ 
karmakāṇḍasthapāriplavākhyakarmāṅgabhūtā iti cenna viśeṣitatvāt 
karmakāṇḍasthasakalakarmāṅgabhūtā mantrāḥ pāriplave paṭhitavyā iti viśiṣyoktatvāt | 
tathā ca jñānakāṇḍasthānāmupākhyānānāṃ 
karmakāṇḍasthapāriplavakarmāṅgatvaprasaktirnāstīti sūtrārthaḥ |

pratardano ha vai daivodāsirindrasya priyaṃ dhāmopajagāma śvetaketurvāruṇeya āsa 
ityevamādīnyākhyānāni vedānteṣu kiṃ pāriplavaprayogārthāni  uta 
vidyāviśeṣapratipādanārthāni  iti saṃśayaḥ |

kiṃ tāvatprāptam  ākhyānāni śaṃsantītyākhyānāni pāriplavārthāni iti | 
aśvamedhayāge rājānaṃ sakuṭhumbamupaveśya tatpurataḥ vaidikākhyānāni 
adhvaryuṇā vaktavyāni | tadidaṃ pāriplavākhyaṃ karma pāriplavamācakṣyate iti vākyena 
vihitaṃ tassarvā khyānāni pāriplave śaṃsantīti viniyogāt upaniṣadārambhagatā 
āpyākhyāyikāstadarthā iti na vidyāprādhānyatvaṃ nyāyyamiti ceducyate - 



|| na viśeṣitatvāt || iti na pāriplavārthāḥ tāḥ | tāḥ prathame'hani manurvaivasvato rājā 
dvitīye'hani yamo vaivasvato rājā ityādinā pāriplavārthānāṃ ākhyāyikānāṃ 
viśeṣitatvāt upaniṣadākhyānānāṃ yadā karmabhirekavākyatā tadā vidyādibhiḥ 
rekavākyatā | tasmānna sarvavedānteṣvākhyānaśrutayaḥ pāriplavayogārthāḥ api tu 
vidyārthā iti niścīyate |

etasminnarthe hetvantaramāha - 

|| 268 || tathā caikavākyopabandhāt || 24 ||

ātmā vāre draṣṭavyaḥ ityādividhinā ekavākyatayopabandhācca ākhyānānāṃ 
vidyāvidhyarthānyeva tāni iti gamyate | so'rodīt ityevamādeḥ karmavidhyarthatvam | tathā 
sati upākhyānānāṃ pāriplavāṅgatvābhāve sati ekavākyatvopabandhāt 
brahmavidyāṅgatvamuktam | upākhyāpūrvakaṃ brahmapratipādane kṛtsne sati 
mandabuddhīnāmapi sulabhatayā brahmajñānamutpadyata ityucyate |



agnīndhanādyadhikaraṇam || 5 ||

brahmasākṣātkāre ādhānādikarmaṇāṃ mukhyahetutāyā asaṅgatatā 

ṛṇāni trīṇyapākṛtya mano mokṣe niveśayet ityādinā manusmṛtau 
virāgiṇāmapyādhānādikarmāvaśyakatvadyotanāt na karmaṇā ityādiśrutāvapi pūrvatra 
ādhānādirūpakarmasāpekṣatvasya arthāt siddhatvācca 
virāgiṇāmapyādhānādisāpekṣatā kathaṃ vāryate ityāśaṅkāyāmadhikaraṇāntaraṃ 
darśayati - 

|| 269 || ata eva cāgnīndhanādyanapekṣā || 25 ||

dārepaṇa putreṣaṇa dhuneṣaṇādi vāsanānirmuktordhvaretaskānāmeva mukhyatvena 
dhyāna-dhāraṇādyanugata śravaṇa-mananadyaṅgabrahmavidyādhikāratvaṃ 
yataḥ pūrvatra nirdiṣṭaṃ ata evāgnīndhanādyanapekṣā##-
brahmasākṣātkārāya mukhyahetutvamasaṅgatamiti sūtrasūkṣmārthaḥ |

pūrvatra brahmavidyāyāṃ karmāśatvadyotane'pi brahmaparatvaṃ sādhitam | atra 
yatyāśramiṇāmūrdhvaretaskānāṃ brahmavidyāṅgabhūtatvena 
ādhānādikarmasāpekṣā yuktā ayuktā veti sandihyate |

vidyā'ñcāvidyāñca yastadvedobhayaṃ hi saḥ |
avidyayā mṛtyuṃ tīrtvā vidyayāmṛ'tamaśnute ||

iti śrutau - 

iyāja so'pi subahūn yajñān jñānavyapāśrayaḥ |
brahmavidyāmadhiṣṭhāya tartuṃ mṛtyumavidyayā ||

iti smṛtau ca karmaṇo brahmavidyāṅgatvopadeśāt vidyāvatāmūrdhvaretasāmapi 
brahmavidyāṅgatvenādhānādikarma kartavyameveti prāpte brūmaḥ |



yataḥ ūrdhvaretasa āśramiṇo vidyāsambandhitvena śrutyā parigṛhyante 
brahmasaṃstho'mṛtatvameti ye veme'raṇye śraddhāṃ tapa ityupāsate eta meva pravrājino 
lokamicchantaḥ pravrajanti yadicchanto brahmacaryaṃ caranti ityādikayā | ata 
evordhvaretassu vidyā agnīndhanādyanapekṣā | agnīndhanaṃ agnyādhānam | 
ādhānapūrvakāgnihotradarśapūrṇamāsādikarmānapekṣā | teṣu vidyā 
kevalasvāśramavihitakarmāpekṣetyucyate | vidyāṃcā'vidyāñca iti śrutiraviraktaviṣayā |



sarvāpekṣādhikaraṇam || 6 ||

cittaśuddhi-vairāgya-bhakti-jīvakāruṇya-śravaṇa##-
paraśivabrahmasākṣātkārahetutvapratipādanam 

yajñena dānena ityādiśrutau yajñādīnāṃ brahmasākṣātkārahetutvāvagamāt kathaṃ 
jyotiṣṭomādikarmaṇāṃ 
brahmavidyāṅgatvamanupapannamityāśaṅkāyāmadhikaraṇāntaramāha - 

|| 270 || sarvāpekṣā ca yajñādiśruteraśvavat || 26 ||

yajñena dānena iti śrutibalāt sarvāpekṣā sarveṣāṃ parameśvarārpitanitya##-
pratyapekṣā - paramparayā sādhanatvaṃ gamyate | aśvavat yathā aśvasya 
gamanakriyayā paramparayā grāmaprāptihetutvaṃ tadvadupadiśyate | tathā ca tamevaṃ 
vedānuvacanena brāhmaṇā vividiṣanti iti śruteḥ cittaśuddhivairāgya-bhakti##-
yajñādikarmaṇāṃ paraśivabrahmasākṣātkāra hetutvādaprāmāṇyaṃ nāstīti sūtrārthaḥ 
|

pūrvādhikaraṇe jitendriyāṇāṃ pariśuddhāntaḥkaraṇānāṃ ādhānādikarmāpekṣā na 
sambhavatīti rāddhāntitam | atra gṛhiṇāṃ brahmavidyādhikāravatvaṃ vihitaṃ na veti 
cintyate | 

saṃnyasya vedāntaśravaṇaṃ kuryāt nāstyakṛtaḥ kṛtena tadvijñānārthaṃ sa 
gurumevābhigacchetsamitpāṇiḥ ityādau tadubhayavidhidyotanāt na kuryānniṣphalaṃ 
karma iti nyāyācca gṛhasthānāmapi brahmavidyāgnīndhanādikarmāpekṣā yukteti cet 
tasyāvyabhicāreṇa vidyāṅgatvānupapatteḥ |

yattu vimatā vidyā aṅgabhūtakarmāpekṣāṅgīkārāt 
prayājādyapekṣadarśapūrṇamāsavadityanumānaṃ tatra ādhānādeḥ 
kīdṛśamaṅgatvaṃ sādhyam  prayājādivatphalopakāritvam  avaghātādivat 
svarūpopakāritvaṃ vā  nādyaḥ tajjanyatve mukteranityatva. syāt dvitīyesādhyavikalo 
dṛṣṭāntaḥ syāt |



ato na vidyāṅgatvaṃ karmaṇaḥ tasmādgṛhiṇāmapi vidyā karmānapekṣeti prāpte 
pracakṣmahe -

tamevaṃ vedānuvacanena brāhmaṇā vividiṣanti yajñena dānena ityādinā yajñādayo hi 
vidyāṅgatvena śrūyante | yajñādinā vividiṣanti veditumicchanti yajñādibhirvedanaṃ 
prāptumicchantītyarthaḥ | yajñānāṃ jñānasādhanatve satyeva  yajñādibhirjñānaṃ 
prāptumicchantīti vyapadeśa upapadyate | yathā aserhananasādhanatve satyasinā jidhāsantīti 
vyapadeśaḥ | ato yajñādīnāṃ jñānasādhanatvamavagamyate | jñānañca 
vākyārthajñānāt arthāntarabhūtaṃ dhyānopāsanādiśabdavācyaṃ 
viśadatamapratyakṣatāvannaśrutirūpaṃ niratiśayapriyaṃ 
aharaharabhyā'sādheyātiśayamāprayāṇādanuvartamānaṃ 
mokṣasādhanamityuktamasmābhiḥ pūrvameva | vakṣyati ca - 
āvṛttirasakṛdupadeśāt ityādinā |

evaṃrūpañca dhyānamaharaharanuṣṭhīyamānaiḥ nitya-naimittikakarmabhiḥ 
śivārādhanarūpaiḥ śivaprasādadvāreṇa jāyata iti yajñādinā vividiṣantīti śāstreṇa 
pratipādyate | ataḥ karmavatsu gṛhastheṣu yajñādinityanaimittikasarvakarmāpekṣā vidyā 
bhavati | yathā gamanasādhanabhūto'śvaḥ svaparikarabandhaparikarmāpekṣaḥ evaṃ 
mokṣasādhanībhūtāpi vidyā nityanaimittikakarmaparikarāpekṣā | tadidamāha kṛṣṇaḥ 
svayameva - 
yajño dānaṃ tapaḥ karma na tyājyaṃ kāryameva tat |
yajño dānaṃ tapaścaiva pāvanāni manīṣiṇām ||

yataḥ pravṛttibhūtānāṃ yena sarvamidaṃ tatam |
svakarmaṇā samabhyarcya siddhiṃ vindati mānavaḥ ||

iti darśanāt gṛhasthānāṃ yajñādisāpekṣā vidyā sarveṣāmāśramiṇāñca 
svāśramavihitakarmāpekṣeti yuktam 



śamādyadhikaraṇam || 7 ||

sarvāśramiṇāṃ brahmavidyāṅgatvena 
śamadamādīnāmavaśyanuṣṭheyātānirṇayaḥ 

tametaṃ vedānuvacanena ityādiśrutidarśanāt gṛhiṇāṃ vidyāṅgatvena 
yajñādikarmāvaśyakatvaṃ yuktam | śānto dānta uparataḥ titikṣuḥ samāhito bhūtvā 
ātmanyevātmānaṃ paśyet iti śrutau śāntyādīnāmeva 
brahmasākṣātkāramukhyahetutvāvagamāt sarveṣāmāśramiṇāṃ vidyāprādhānyaṃ 
kathamityāśaṅkāyāmadhikaraṇāntaramāha - 

|| 271 || śamādyupetaḥ syāttathā'pi tu tadvidhestadaṅgatayā 
teṣāmapyavaśyānuṣṭheyatvāt || 27 ||

sarveṣāmāśramiṇāṃ paraśivabrahmasākṣātkāravatāṃ antaraṅgasādhanatvena 
śamādyupetatvaṃ syāt - śamādiviśiṣṭo bhavet kutaḥ  antaraṅgatayā 
sadāśivabrahmasākṣātkāraṃ prati sākṣātsādhanatayā tadvidheḥ teṣāṃ 
śamadamādīnāṃ śānto dāntaḥ iti vākyena vihitatvāddhetoḥ teṣāṃ śamadamādīnāṃ 
paraśivasākṣātkāraṃ  pratyantaraṅgasādhanānāṃ avaśyānuṣṭheyatvāt sarveṣāṃ 
brahmavidyāvatāṃ avaśyaṃ śamādikaṃ sampādanīyaṃ iti sūtrārthaḥ |

śānto dāntaḥ iti śrutidarśanāt śamādikaṃ sarvāśramavidheyaṃ uta 
yatyāśramaviṣayaṃ veti sañcintyate - 

śamādikaṃ na brahmacaryādiviṣayaṃ brahmacarye 
vedādhyayanādivyāpārātmakamanovaikalyāt gṛhiṇāṃ śrautasmārtoktakarmāyāsatayā 
śamādikasya niravakāśatvāt vanināṃ 
kṛcchracāndrāyaṇādibahukleśabhūyiṣṭhatāvagamācca pariśeṣapramāṇena 
nirābhārāṇāṃ yatīnāmeva śamādikaṃ yuktam | śānto dāntaḥ ityādīnāṃ 
tatparamevetyupadiṣṭam |



āntararāgadveṣapraśamanaṃ śamaḥ sarvendriyavyāpāranirvartanaṃ damaḥ 
niṣiddhakāmyakarmavyāparoparamaḥ uparatiḥ sukha-duḥkha śatru-mitra##-
cittaikāgratvaṃ samādhānaṃ 
niratiśayānandakandanigamāgamaniṣṭhāpūrvakaduḥśśāstra##-
sakaletaradevatāparāṅmukhatvapūrvakamanovākkāyakarmabhiḥ śravaṇakīrtana##-
vaidikaśivaparicaryāmayassadācāro bhaktiḥ 
nityaniratiśayānandamokṣalakṣmīkaṭākṣavīkṣaṇādhāranityānityavastuvivekajanita##-
etādṛśadharmāḥ netaraviṣayatvādyatīnāmeva samañjasāḥ iti prāpte vadāmaḥ |

śamādikaṃ sarvāśramiṇāṃ brahmavidyāṅgatvena parigrāhyaṃ vidyāṅgatāyā teṣāṃ 
vidheḥ | tasmādevaṃvit śāntodānta uparatastitikṣussamāhito bhūtvātmanyevātmānaṃ 
paśyet iti vidyotpatteḥ cittasamādhānarūpatvena dṛṣṭaparikaratvāt 
śamādīnāmavidyānivṛttaye teṣāmavaśyānuṣṭheyatvam | na ca karaṇavyāpāra##-
bhinnaviṣayatvāt | vihiteṣu karaṇavyāpāraḥ avihiteṣu prayojanaśūnyeṣu ca tadupaśama iti 
|

na ca karaṇavyāpārarūpakarmasu vartamānasya vāsanāvaśāt 
śamādīnāmupādeyatvāsambhavaḥ | vihitānāṃ karmaṇāṃ śivarādhanatayā 
tatprasādadvāreṇa nikhilaviparītavāsanocchedahetutvāt | atassarvāśramiṇāṃ 
brahmavidyāṅgatvena śamadamādayopyanuṣṭheyāḥ |



sarvānnānumatyadhikaraṇam || 8 ||

brahmavidāmapi prāṇasaṃśaya eva sarvānnānumatiḥ vihitā 

nanu sarveṣāmāśramiṇāṃ śivajñānena śamādyanuṣṭhānavidhirastu teṣāṃ 
varṇāśramadharmavartanaṃ vihitaṃ uta tajjñānamahimnā śivatulyatvāt 
svecchādhīnavartanaṃ vā yuktamityāśaṅkāyāṃ adhikaraṇāntaraṃ darśayati - 

|| 272 || sarvānnānumatiśca prāṇātyaye taddarśanāt || 28 ||

vājināṃ chandogānāṃ ca prāṇavidyāyāṃ na ha vā asyānannaṃ jagdhaṃ bhavati 
nānannaṃ parigṛhītaṃ bhavati | na ha vā evaṃ vidi kiñcanānannaṃ bhavati iti 
prāṇavidaḥ sarvānnānumatiḥ - saṅgīrtyate | kimiyaṃ prāṇavidyāniṣṭhasya 
sarvānnānumatiḥ sarvadāḥ  uta prāṇātyayāpattau vā  iti saṃśayaḥ |

prāṇa eva prajñātmā idaṃ śarīraṃ parigṛhyotthāpayati iti śrutau prāṇasyaiva 
prajñātmakatvakathanāt smṛtipurāṇeṣvapi prāṇarakṣaṇe śreyaskaratvasya 
prāṇaśoṣaṇe pratyavāyasya ca śravaṇāt sarvathā sarvāśramiṇāṃ śivajñānināṃ 
mahātmanāṃ vidhiniṣedhābhāvena prāṇarakṣaṇārthaṃ sarvānnabhakṣaṇaṃ 
sarvaprayatnairyuktamiti prāpte tatrocyate - || prāṇātyaye ca iti ||

ca śabdo'vadhāraṇe prāṇātyayāpattāvevetyarthaḥ | kutaḥ  || taddarśanāt || 
dṛśyatehyanyatra brahmavidāmapi prāṇātyayāpattāveva sarvānnābhyanujñā | kiṃ 
punaḥ prāṇavidaḥ  uṣastaḥ kila cākrāyaṇo brahmavidagresaraḥ maṭacīhateṣu kuruṣu 
durbhikṣadūṣiteṣu ibhyagrāme vasan anaśanena prāṇasaṃśayāpannaḥ 
brahmavidyāniṣpattaye prāṇānāmanavasādamākāṅkṣamāṇaḥ ibhyaṃ kulmāṣāt 
khādantaṃ bhikṣamāṇaḥ tena ca ucchiṣṭhebhyo'nye na vidyante iti pratyuktaḥ punarapi 
eteṣāṃ me dehi ityuktvā tena ca ebhyena ucchiṣṭhebhya ādāya dattān kulmāṣān 
pratigṛhya anupānapratigrahaṃ 



ibhyenārthitaḥ ucchiṣṭaṃ me pītaṃ syāt iti vadaṃścākrāyaṇaḥ kimete kumāṣā 
anucchiṣṭā iti ibhyena paryanuyuktaḥ na vā ajīviṣyāmi mānakhādan kāmo mā udapānam 
iti kulmāṣākhādane svasya prāṇasaṃśayāpattestāvanmātrakhādanena dhṛtaprāṇasya 
svasyocchiṣṭodakapānaṃ kāmakāritaṃ niṣiddhaṃ syāt ityuktvā svakhāditaśeṣaṃ 
jāyāyai datvā tayā ca rakṣitānaparedyurjñānārjijīṣayā jigamiṣuḥ punarapi 
prāṇasaṃśayāpannasthāne ibhyocchiṣṭabhūtānnān svocchiṣṭabhūtān 
paryuṣitāṃścakhāda | ato brahmavidāmapi prāṇasaṃśaya eva sarvānnānumatidarśanāt 
atra viśeṣeṇa kīrtitamapi prāṇavidassarvānnāttṛtvaṃ prāṇātyayāpattāveveti niścīyate 
|

asminnarthe hetvantaramāha - 

|| 273 || abādhācca || 29 ||

śrutismṛtirmamaivājñā tasmāttanmārgamācaret |
ājñācchedī mama drohī yastānullaṅghya vartate ||

manīṣī vaidikācāraṃ manasāpi na laṅghayet |

āhāraśuddhau sattvaśuddhiḥ sattvaśuddhau dhruvā smṛtiḥ | smṛtilambhena 
sarveṣāṃ hṛdayagranthirvāryate |

iti vacateṣu śrutismṛtīnāṃ parameśvarājñopadeśena sarveṣāmāśramiṇāṃ 
svāśramadharmānuṣṭhānamarthātsiddham | āhāra śuddhau ityādinā tadvat 
śivajñāninā āhāraśuddhividhānopadeśe'pi śivayogaśivajñānaniṣṭhāgariṣṭānāṃ 
āpadviṣaya eva sarvānnāttṛtvaṃ gamyate na kāmacāreṇaikānte |

asminnarthe hetvantaramāha - 

|| 274 || api smaryate || 30 ||

varṇāśramasadācārāḥ śivena kathitāḥ purā |
etānullaṅghya vartante śivasyājñāpalāpinaḥ ||



rājājñābhaṅgakṛnnṝṇāṃ yathā daṇḍo bhavettathā |
śivājñābhaṅgakṛnnṝṇāṃ daṇḍo hi narakastathā ||

sāmbena śambhunājñaptaṃ dharmaṃ tyaktvārcayecchivam |
sa tasmai kupyate śambhuḥ svājñābhaṅganimittataḥ ||

codanālakṣaṇaṃ dharmaṃ śivenājñaptamarcayan |
śaṅkaraṃ pūjayedyastu tasmai sāmbaḥ prasīdati ||

ityādiṣu parameśvarājñāpūrvakasvavarṇāśramocitakarmamukhyatvopadeśe'pi - 

prāṇasaṃśayamāpanno yo'nnamatti prayatnataḥ |
lipyate na sa pāpena padmapatramivāmbhasā ||

iti viśeṣavidhidarśanāt | śivajñānināṃ sarvāśramiṇāṃ āpadviṣayaiva 
sarvānnāsvādanavidhirūpapadyate netarakāla iti siddham |

asminnarthe punarhetvantaramāha - 

|| 275 || śabdāścāto'kāmakāre || 31 ||

yato brahmavidāmanyeṣāñca sarvānnādanaṃ āpadviṣayameva ata eva sarveṣāṃ 
akāmakāre śabdaḥ kāmakārasya pratiṣedhakaḥ śabdo vartate | asti hi kaṭhasaṃhitāyāṃ 
kāmakārasya pratiṣedhakaḥ śabdaḥ | tasmādbrāhmaṇaḥ surāṃ na pibati pāpmanā 
notsṛjet iti pāpmanā saṃsṛṣṭo  na bhavānīti matvā brāhmaṇaḥ surāṃ na 
pibatītyarthaḥ | prāṇatyāge'pi varṇacatuṣṭayeṣu bhikṣāmātraṃ vidheyam | anyathā 
niṣiddhācaraṇena parameśvarājñādrohī syāditi niścīyate |



vihitattvādhikaraṇam || 9 ||

jñānakarmasamuccayānuṣṭhānaṃ sarveṣāmāśramiṇāṃ vidheyam 

sarveṣāmāśramiṇāṃ paraśivabrahmasākṣātkāraṃ pratyantaraṅgasādhanasya 
śamadamapūjādhyānadhāraṇādikasya vihitattve'pi tadvadbāhyāṅgāni kāni 
santītyāśaṅkāyāmadhikaraṇāntareṇa nirūpayati - 

|| 276 || vihitattvāccāśramakarmāpi || 32 ||

yajñādikarmāṅgikā brahmavidyetyuktam | tāni ca yajñādīni karmāṇi mumukṣūṇāṃ 
kevalāśramiṇāmapyanuṣṭheyāni uta neti sandihyate |

parīkṣya lokān karmacitān brāhmaṇo nirvedamāyānnāstyakṛtaḥ kṛtena iti śrutau 
karmaphalānāmanityatvasya karmaṇā mokṣābhāvasya coktatvāt nityānityavastuviveko 
dṛṣṭaḥ | tasmāt jyotiṣṭomādikarmaṇāṃ avidvadviṣayatvaṃ yujyate | jyotiṣṭomena 
svargakāmo yajeta ityādau jyotiṣṭhomādīnāṃ kāmakāraviṣayatvāgamāt 
kevalāśramadharmatvaṃ na sambhavatīti prāpte pracakṣmahe - 

āśramakarmāpi - yāvajjīvamagnihotraṃ juhoti ityādinā vidhyavagamāt āśramasya 
karmāpi bhavati | kevalāśramiṇāṃ āśramamātramanuṣṭheyaṃ brahmavidyāṅgatvena 
parameśvarārpaṇabudhyā vihitatvācca janakādibrahmavidāmapi vihitatvācca 
śrutismṛtiniṣṭhasya āśramakarmāṇi viduṣāmaviduṣāñca kartavyānīti nirṇīyate | etena 
brahmacaryādicaturvidhāśramiṇāṃ svāśramakarmaṇo vihitatvamarthātsiddham |

tathā ca vidyāṅgatayā tametaṃ vedānuvacanena brāhmaṇā vividiṣanti | yajñena dānena 
ityādinā vihitatvāt vidyāśeṣatayāpi anuṣṭheyāni ityāha - 



|| 277 || sahakāritvena ca || 33 ||

vidyāñcāvidyāñca yastadvedobhayaṃ saha iti brahmavit puṇyakṛcca satyena 
labhyastapasā hyeṣa ātmā samyag jñānena brahmacaryeṇa nityam ityādiṣu 
dharmabrahmobhayasahakārittvena ca mokṣāvagamāt jñānakarmasamuccayānuṣṭhānaṃ 
sarveṣāmāśramiṇāṃ vidheyam | tasmādagnihotrādīnāmiva jīvanādhikāra##-

sadācāraniṣṭhānāṃ sarvāśramiṇāṃ bāhyābhyantaraliṅgadhāraṇa - 
pūjādikamanavadyam 

nanu viduṣāmaviṣāmapi svāśramavihitadharmānuṣṭhānaṃ mokṣāṅgamastu | 
mokṣāṅgatvena bāhyantarliṅgadhāraṇaṃ 
viduṣāmanāvaśyakamevetyāśaṅkāyāmāha - 

|| 278 || sarvathā'pi ta evobhayaliṅgāt || 34 ||

sarvathāpi sarvaśrutiparyālocanayāpi ta eva dharmeṇa pāpamapanudati ityādinā 
śrautasmārtoktakarmānuṣṭhānena śuddhacittasya mumukṣoḥ bhaktasya ubhayaliṅgāt 
sarvaliṅgaṃ sthāpayati pāṇimantraṃ pavitraṃ amṛtasya devadhāraṇo bhūyāsaṃ 
tatprāneṣvantarmanaso liṅgamāhuḥ kesare jāgradavasthā karṇikāyāṃ svapnaḥ liṅge 
suṣuptiḥ padmatyāge turīyā ityādiśrutiśateṣu śivasya parabrahmaṇaḥ svecchayā 
bhaktatāraṇārthaṃ bāhyābhyantareṣu iṣṭa-prāṇarūpeṇobhayaliṅgatvāvagamāt 
bhaktānāṃ svāśramavihitakarmavatsarveṣāmāśramiṇāṃ tadubhayaliṅgadhyāna##-

vakṣyāmi dhṛtaliṅgasya caraṇaśrutisammatam |
smṛtitantrapurāṇeṣu prasiddhante samānataḥ ||

śrutismṛtyuditaṃ karma nityanaimittikāśrayam |
kuryālli"ṇgāṅgasambandhī dvijanmā kāmavarjitaḥ ||

vidhyuktakarmānuṣṭhānāt cittaśuddhirbhavet dhruvam |
cittaśudhyā bhavedbhaktiḥ bhaktiravyabhicāriṇī ||



tayā saṃjāyate jñānaṃ naśyatyajñānamātmanaḥ |
tasmānmokṣastataḥ karma vidhyuktaṃ samyagācaret ||

tasmātsadācārayuto bhaktyā māheśvaraṃ janaḥ |
pūjayedguruṇā dattaṃ iṣṭaliṅgamatandritaḥ ||
pāṇipadmāsane nityaṃ trikālaṃ śuddhamānasaḥ ||

ityādinā tadvadupadeśāt sadācāraniṣṭhānāṃ sarvāśramiṇāṃ 
tadubhayaliṅgadhyāna-dhāraṇa-pūjādikamanavadyam |

asminnarthe hetvantaramāha - 

|| 279 || anabhibhavaṃ ca darśayati || 35 ||

yā te rudra śivā tanūraghorā apāpakāśinī | tayā nastanu vā śantamayā 
giriśantā'bhicākaśīhi amṛtasya devadhāraṇo bhūyāsam 
tasyābhidhyānādyojānāttattvabhāvādbhūyaścānte viśvamāyānivṛttiḥ 
ityādiśrutayaḥ pāparahitaśarīreṣuśivaprakāśakatvaṃ śivadhāraṇena  
māyāpāśanivṛttiṃ ca darśayati | tasmānmumukṣūṇāṃ 
svāśramavihitakarmānuṣṭhānaṃ bāhyābhyantarayoḥ parabrahmaṇaśśivasya dhyāna##-
kartavyameva |

brahmacārī gṛhastho vā vānaprastho yatistu vā |
yastu liṅgāṅgasaṃyuktaḥ sa evātyāśramī bhavet ||

tathāpi svāśramaṃ dharmaṃ kṛtvā śāstravidhānataḥ |
śivapūjādikaṃ sarvaṃ yāvajjīvaṃ samācaret ||

iti smṛtāvapi darśanāt |



vidhurādhikaraṇam || 10 ||

āśrama-anāśramasādhāraṇyeṇa sarveṣāṃ mumukṣūṇāṃ 
brahmavidyādhikāranirṇayaḥ 

nanu śrutyuktacaturvidhāśramadharmānuṣṭhānena teṣāṃ brahmavidyādhikāro'stu 
vidhurāṇāmāśramābhāvāt brahmavidyādhikāraḥ 
kutassambhavatītyāśaṅkāyāmadhikaraṇāntareṇāha - 

|| 280 || antarā cāpi tu taddṛṣṭeḥ || 36 ||

daivāt purākṛtaprārabdhavaśena patnīviyoge sati antarā brahmacarya##-
paraśivasya brahmaṇaḥ dhyāna-dhāraṇa-pūjā namaskāra-śravaṇa##-
loke paraśivabrahmasākṣātkāravatvāvagamāt teṣāṃ tadadhikāro'stīti sūtrārthaḥ |

sarveṣāmāśramiṇāṃ brahmavidyāyāmadhikāro'sti uta neti sandihyate |

anāśramiṇāṃ vidhura-snātakādīnāṃ brahmavidyādhikāro nāstyeva 
śrutismṛtipurāṇādiṣu nirāśramiṇāṃ brahmavidyādhikāritvādarśanāt | nirāśrame na 
tiṣṭheta kṣaṇakālamapi dvijaḥ ityādiṣu smṛtiṣu nirāśramanirākaraṇāvagamāt 
sarveṣāmāśramiṇāṃ vidyāṅgatvena codanācca caturṇāmāśramiṇāmeva 
brahmavidyāyāmadhikāra iti prāpte pracakṣmahe - 

| antarā cāpi tu taddṛṣṭeḥ iti || atra tu śabdaḥ pakṣavyāvṛtyarthaḥ | ca 
śabdo'vadhāraṇe | antarā vartamānānāṃ anāśramiṇāmapi brahmavidyādhikāro yuktaḥ | 
kutaḥ  || taddṛṣṭeḥ || dṛśyate hi raikva-bhīṣma-saṃvartādināṃ 
anāśramiṇāmapi brahmavidyāniṣṭhatvam | na ca āśramadharmaireva vidyānugraha iti 
vaktuṃ śakyam | yajñena dānena tapasānāśakena iti dānādīnāṃ āśrameṣu 
anaikāntikānāmapyanugrāhakatvaśravaṇāt | yathordhvaretassu 



vidyāniṣṭhatvadarśanādagnihotrādivyatiriktaireva vidyānugrahaḥ kriyate | tathā 
anāśramiṇāmapi brahmavidyā-darśanāt āśramāniyatairjapopavāsa##-

asminnarthe hetvantaramāha - 

|| 281 || api smaryate || 37 ||

api ca anāśramiṇāmapi japādibhireva vidyānugrahaḥ smaryate |

japyenāpi ca saṃsidhyet brāhmaṇo nātra saṃśayaḥ |
kuryādanyaṃ na vā kuryānmaitro brāhmaṇa ucyate ||

vidhurā-vidhavānāñca snātakānāṃ tathaiva ca |
japopavāsapūjādividhānāt jñānamucyate ||

iti smṛtidarśanāt sarvadā vidhurādibhirapi ananyamanasā sadācārasampatyā ca apa##-
śuddhāntaḥkaraṇaviśiṣṭatayā śravaṇamananādinā paraśivabrahmavicāraḥ kartavyaḥ 
iti nirṇīyate |

anāśramiṇāṃ vidhurādīnāṃ jñānasādhanībhūtakarmānuṣṭhānābhāvāt kathaṃ 
jñānotpattirityāśaṅkyāha - 

|| 282 || viśeṣānugrahācca || 38 ||

tapasā brahmacaryeṇa śraddhayā vidyayā cātmānamanviṣyet iti śrutau 
anāśramaniyatairdharmaviśeṣaiḥ vidyānugrahaśravaṇāt vidhurādīnāmapi 
brahmāvidyādhikāravatvamanivāryamiti nirṇīyate |

asminnarthe punarhetvantaramāha - 

|| 283 || atastvitarajjāyo liṅgācca || 39 ||



yataḥ amṛtasya devadhāraṇo bhūyāsam śarīraṃ me vicarṣaṇaṃ ityādinā itaravat 
caturāśramadharmātiriktāśramānāśramasādhāraṇaliṅgadhāraṇavat ataḥ 
āśramānāśramasādhāraṇyena sarveṣāṃ mumukṣūṇāṃ brahmavidyādhikāraḥ jyāyaḥ 
śreṣṭhaḥ | kasmāt  || liṅgāt || nidhanapataye namaḥ ityārabhya liṅgasya 
sarvātmakatvamuktvā etatsomasya sūryasya sarvaliṅgaṃ sthāpayati pāṇimantraṃ pavitram 
iti śrutau liṅgarūpasya parabrahmaṇaḥ pavitratvakathanāt āśramiṇāmanāśramiṇāmapi 
brahmavidyādhikāro'navadyaḥ |

anāśramī na tiṣṭheta dinamekamapi dvijaḥ |
yadi vā tiṣṭhate mohāt na sa puṇyena lipyate ||

iti vacanaṃ tvavirāgaviṣayamiti veditavyam | śraddhābhaktijñānayogādavehi 
ityādiśrutiṣu śivaprāptermukhyaupāyatvena śraddhābhaktyādikasyopadiṣṭatvāt sarveṣu 
śāstreṣu viśeṣavidyāsāmānyaśāstrabādhāvagamācca |

āśramādāśramaṃ gacchennānyathā mokṣamāpnuyāt ityādivākyānāṃ 
sāmānyatvadurbalatvaṃ ca samañjasam |



tadbhūtādhikaraṇam || 11 ||

kṛtaprāyaścittānāṃ jaiminyabhimataḥ brahmavidyādhikāraviṣayaḥ 

nanvanāśramiṇāṃ snātakavidhurādīnāṃ jitendriyatva-dāna-tapaḥ##-
svāśramabhraṣṭānāmūrdhvaretasāṃ brahmavidyādhikāro yukto na veti viṣaye 
tacchaṅkāśūkamocanārthamadhikaraṇāntaraṃ darśayati - 

|| 284 || tadbhūtasya tu nātadbhāvo jaiminerapi niyamāttadrūpābhāvebhyaḥ || 40 ||

tadbhūtasya sanyāsāśramaṃ prāptasya puruṣasya atadbhāvaḥ 
saṃnyāsāśramādbhraṃśaḥ śāstrāvihito na bhavati pratyuta śāstrapratiṣiddha eva | 
kutaḥ  || niyamāttadrūpābhāvebhyaḥ | niyamebhyaḥ saṃnyāsāśramaprāptyanantaraṃ 
maraṇaparyantaṃ saṃnyāsāśrame sthātavyam | punaranirvartitavyamiti 
niyamapratipādakebhyaḥ manvādivacanebhyaḥ atadrūṣābhāvebhyaḥ atadrūpāṇāṃ 
niyamapratipādakānāṃ vacanānāṃ abhāvebhyo hetubhyaśca āśramabhraṃśaḥ 
śāstrapratiṣiddha ityucyate | tasmāt tadadhikāśramāntarābhāvena tatraiva yāvajjīvaṃ 
sthātavyaṃ iti sūtrārthaḥ |

vedāntavijñānsuniścitārthāḥ saṃnyāsayogādyatayaḥ śuddhasattvāḥ | te brahmaloke tu 
parāntakāle parāmṛtātparimucyanti sarve || saṃnyasya vedāntaśravaṇaṃ kuryāt | 
ityādiṣu sarveṣāmāśramiṇāṃ madhye mukhyatvena nirantarabrahmavicārādhikāraḥ 
yatīnāmeva śrūyate tathāpi vidhurādivadāśramabhraṣṭa tāṃ svāśramaniṣṭhānāṃ vā 
brahmavidyādhikāra iti viśayaḥ |

saṃnyasya vedāntaśravaṇaṃ kuryāt ityādiṣu saṃnyāsabhraṣṭānāṃ 
anadhikāritvāvagamāt brahmacaryaṃ samāpya gṛhī bhavet gṛhī bhūtvā vanī bhavet 
vanī bhūtvā pravrajet 



ityāśramārohe yathā vidhirdarśitaḥ tadvadavarohe vidhyadarśanāt svecchādhīnatvaṃ 
ānumānikaṃ sādhyam | tasmādvidhurādivadatyāśramabhraṣṭānāṃ brahmavidyādhikāro 
yukta iti prāpte tatrottaraṃ vadāmaḥ | || tadbhūtasya tu nātadbhāva iti || tu śabdaḥ 
pakṣavyāvṛtyarthaḥ | tadbhūtasya naiṣṭhikādyāśramaniṣṭhasya nātadbhāvaḥ | 
atathābhāvaḥ anāśramitvenāvasthānaṃ na sambhavati | kutaḥ  tadrūpābhāvebhyaḥ | 
niyamāt tadrūpāṇi teṣāṃ naiṣṭhikādīnāṃ rūpāṇi veṣāḥ dharmāḥ teṣāṃ abhāvāḥ 
tadrūpābhāvāḥ tebhyaḥ śāstre niyamāt | naiṣṭhikādyāśramapratiṣṭhān 
svāśramadharmanivṛttibhyo niyacchanti hi śāstrāṇi | brahmacāryācāryakulavāsī 
tṛtīyo'tyantāmātmānamācārya kule'vasādayan iti araṇyamiyāttato na punarāyāt iti | 
saṃnyāsyāgniṃ napunarāvartayet iti ca | ato vidhurādivat naiṣṭhikādīnāmanāśramitvena 
avasthānāsambhavāt naitānadhikaroti brahmavidyā | jaiminerapītyavigānaṃ 
darśyannūktaṃ svābhimataṃ dṛḍhayati |

atha syāt naiṣṭhikādīnāṃ brahmacaryātpratyutānāṃ prāyaścittādadhikārassambhavati | 
asti ca prāyaścittamādhikārikalakṣaṇe nirūpitaṃ avakīrṇapaśuśca tadvaditi | ataḥ 
pracyutabrahmacaryasya prāyaścittasaṃbhavāt kṛtaprāyaścitto 
brahmavidyāyāmadhikariṣyatīti tatrāha - 

|| 285 || na cādhikārikamapi patanānumānāttadayogāt || 41 ||

adhikārilakṣaṇoktamapi prāyaścittaṃ naiṣṭhikādīnāṃ na tadbhraṣṭānāṃ na sambhavati | 
kutaḥ  naiṣṭhikādīnāṃ pracyutānāṃ patanasmṛteḥ tasya prāyaścittasyāsambhavāt |

ārūḍho naiṣṭhikaṃ dharmaṃ yastu pracyavate dvijaḥ |
prāyaścittaṃ na paśyāmi yena śudhyetsa ātmahā || iti 

uttamāṃ vṛttimāśritya navāṃ  vṛttiṃ samāśritah |
ārūḍhapatito jñeyaḥ sarvakarmabahiṣkṛtaḥ ||

ityādibahusmṛtyavagamāt prāyaścittamitarabrahmacāriviṣayamiti veditavyam |



yatikṛtānāṃ mānasikasvāpnikapāpānāṃ prāyaścittasya taireva kṛtānāṃ 
āhaṅkarikasthūladehajapāpānāṃ prāyaścittavirateśca śāstrīyatānirṇayaḥ 

asminnarthe hetvaṃntaraṃ darśayati - 

|| 286 || upapūrvamapītyeke bhāvamaśanavat taduktam || 42 ||

naiṣṭhikādīnāṃ brahmacaryapracyavanaṃupapūrvaṃ-upapātakaṃ 
mahāpātakeṣvaparigaṇitatvāt iti tatra prāyaścittasya bhāvaṃ vidyamānatāmaṣikena 
ācāryā manyante aśanavat - yathā madhvaśanādiniṣedhaḥ tatprāyaścitaṃ 
copakurvāṇasya naiṣṭhikādīnāñca samānam | taduktaṃ - smṛtikāraiḥ - 
uttareṣāṃ caitadavirodhi iti | gurukulavāsino yaduktaṃ 
tatsvāśramāvirodhyuttareṣāmapyāśramiṇāṃ bhavatītyarthaḥ | tadvadihāpi 
brahmacaryapracyavane prāyaścittasambhavāt brahmavidyā yogyatāpyasti | tathāpi 
mānasikapāpānāṃ svapnakṛtapāpānāñca prāyaścittaṃ cāndrāyaṇa##-
svāhaṅkāreṇa sthūlaśarīrakṛtapāpānāṃ prāyaścittaṃ na sambhavatīti niścīyate | 
taduktaṃ śātātape - 

sadāśivaikaniṣṭhānāṃ yatīnāṃ brahmavarcasām |
purā kṛtaikapāpena nārīṣu ca dhaneṣu ca ||

putrādiṣu ca samprītirjātaścetsudṛḍho yatiḥ |
cāndrāyaṇaṃ carennityaṃ taddoṣaikanivṛttaye ||

svapne kalatrasaṃyogo bhavedyadi tadā yatiḥ |
śatasnānaṃ hi kartavyaṃ mṛdā taddoṣaśāntaye ||

kāmacāreṇa saṃnyāsī lolaścet strīdhanādiṣu |
bhraṣṭo bhavati sadyo hi prāyaścitaṃ na vidyate ||

ityādinā bahudhā prapañcitam |

vratabhraṣṭānāṃ yatīnāṃ brahmavidyādhikāraniṣedhaḥ 

asminnarthe punarhetvantaramāha -



|| 287 || bahistūbhayathāpi smṛterācārācca || 43 ||

tu śabdotra niścayārthakaḥ | upapātakatve mahāpātakatve'pyete bahirbhūtā eva 
brahmavidyādhikāribhyaḥ brahmavidyāyāmanadhikṛtā ityarthaḥ | kutaḥ  || smṛteḥ || 
pūrvoktāt patanasmaraṇādyadyapi kaluṣanirharaṇāya kaiścidvacanaiḥ 
prāyaścittādhikāro vidyate tathāpi karmādhikārānuguṇaśuddhihetuprāyaścittaṃ na 
sambhavati prāyaścitaṃ na paśyāmi yena śudhyetsa-ātmahā iti smṛteḥ | || 
ācārācca || śiṣṭā hi naiṣṭhikādīn bhraṣṭān kṛtaprāyaścittānapi varjayanti tebhyo 
brahmavidyādikaṃ nopādiśanti | tasmātteṣāṃ nāsti brahmavidyāyāmadhikāraḥ |



svāmyadhikaraṇam || 12 ||

śivasyaiva karma-brahmopāsanāphaladātṛtvapratipādanam 

nanu 

rājājñābhaṅgakṛnnṝṇāṃ daṇḍo hi narakastathā || (si. śi.)

ityādismṛtiṣu śivājñārūpasvāśramabhraṣṭānāṃ sarveṣāmāśramiṇāmapi 
yamaśāsanaṃ sūcitam | tathāpi sarvāpekṣā ca iti sūtre svātantryeṇa yajñādīnāṃ 
grāmaṃ pratyaśvavat mokṣāṅgatvatryapadeśāt atra svāśramabhraṃśadaṇḍaḥ 
śivasya parabrahmaṇaḥ kathamupapannaṃ ityāśaṅkāyāṃ yajñeśvaratvamapi 
śivasyaivādhikaraṇāntareṇa darśayati - 

|| 288 || svāminaḥ phalaśruterityātreyaḥ || 44 ||

yajñau vai viṣṇuḥ āvo rājānamadhvarasya rūdraṁ hotāraṁ satyayajaṁ rodasyoḥ 
paśupatiḥ paśūnāṃ catuṣpadāmuta ca dvipadām ityādīni taittirīye śrūyante | atra 
yajñādhipatirnārāyaṇo vā parabrahmarūpaśśivo veti viśayaḥ |

yajño vai viṣṇuḥ ityādinā nārāyaṇasyaiva yajñātmakatvopadeśāt tadviṣṇoreka 
uttamaḥ eka eva nārāyaṇa āsīt na brahmā neśānaḥ ityādiṣu nārāyaṇasyaiva 
sarvādhikatvakathanāt smārtakarmasu sarvatra saṅgalpādiṣu 
viṣṇunāmasmaraṇapūrvakatvena karmārādhyatvamarthāttasyaivopapannam | ata eva 
yajñātmakatvaṃ yaj~eśvaratvaṃ yajñaphaladātṛtvañca tasyaiva samañjasamiti prāpte 
pracakṣmahe - || phalaśruteḥ ||

āvorājānaṃ ityatra adhvarasya yajñasya rājānaṃ prabhuṃ rudramiti phalaśravaṇāt 
svāminaśśivasya parabrahmaṇaḥ sarvavidyopāsyatvamiti ātreyo manyate | 



kiñca - triyambakaṃ yajāmahe ityādinā yajñeśvaratvaṃ tasyaivopadiṣṭam | yo vai 
svāṃ devatāmatiyajate prasvāyai devatāyai cyavate na parāṃ prāpnoti sa pāpīyān bhavati 
iti svadevatātiriktadevatāntarayajanenan pratyavāyaśravaṇāt | tadakṣaraṃ 
tatsaviturvaṇeṇyaṃ prajñā ca tasmāt prasṛtā purāṇī ityādiśrutau 
sarvavaidikakarmadhāragāyatrīmantrārthavācyatvasya śiva eva darśanāt netarasya 
yajñādikarmārādhyatvaṃ sambhavati |

eko devassarvabhūteṣu gūḍhaḥ sarvavyāpī sarvabhūtāntarātmā |
karmādhyakṣassarvabhūtādhivāsaḥ sākṣī cetā kevalo nirguṇaśca ||

yo devānāṃ prathamaścodbhava"ca viśvādhiko rudro maharṣiḥ sa no devaḥ śubhayā 
budhyā saṃyunaktu 

yo devānāmadhipo yasmin lokā adhiśritāḥ |
ya īśe asya dvipadaścatuṣpadastasmai devāya haviṣā vidhema ||

ityādinā śvetāśvatare karmādhyakṣatvasya viśvādhikatvasya ca tasyaivopadeśāt 
sarvakarmādhikatvena srvakarmārādhitatvena sarvakarmaphalapradāyakatvaṃ śivasyaiva 
niścīyate |

asminnarthe hetvantaramāha - 

|| 289 || ārtvijyamityauḍulomistasmai hi parikrīyate || 45 ||

imaṃ paśuṃ paśuapte te'dya badhnāmyagre sukṛtasya madhye anumanyasva sayajā 
yajāma juṣṭaṃ devānāmidamastu havyaṃ ityatra ātvijyaṃ ṛk-sambandhaṃ 
paśubadhanātmakopakaraṇakarmaṇi ca paśupuroḍāśaṃ paramaśivasamarpaṇatvena 
devatārhatvavyavasthāpanāt sarvavidyopāsyatvaṃ śivasyaiva samucitamiti 
auḍulombācāryo manyate | kutaḥ  tasmai hi parikriyate yo rudro'gnau ityādiṣu 
sarvāntaryāmitvaṃ sarvo vai rudraḥ iti sarvātmakatvaṃ viśvādhiko rudro maharṣiḥ 
ityādau viśvādhikatvañca tasyaivopadeśāt indropendra-dinendra##-
netarasyopapannam |



kiñca - ṛtvijo vṛṇīte ṛtvigbhyo dakṣiṇāṃ dadātīti ṛtvikkartṛkatvaśāstreṇa 
phalasādhanabhūtaṃ sāṅgaṃ karma ṛtvigbhiranuṣṭheyaṃ iti avagamyate | 
tadantargatāni kāyikāni mānasāni ca karmāṇi ṛtvikkatṛkāṇyeva tathāpi tatphalaṃ 
tatsvāminaḥ sambhavati | 
tadvadyāgīyaprakaraṇapaṭhitendrādidevadattasvargādiphalabhogo'pi tadantaryāgitvena 
tanniyāmakaśivasyaivopapadyate | tasmāt jyotiṣṭomena svargakāmo yajeta ityādau 
jyotiṣṭomasya svargaphalakatve'pi tatsvargasyendradevatāprādhānye'pi - 

yajñakartā ca devendro vedakartā ca vākpatiḥ |
ahameva jagatkartā mama kartā maheśvaraḥ || iti 

viṣṇunā yajñakartṛtvasyendra eva skānde pratipāditatve'pi pākaśāsanātiriktaśivasya 
parabrahmaṇaḥ yajñakartṛtvavidhāyakaśrutismṛtipurāṇānāṃ prāmāṇyaṃ na 
virudhyate | yajño vai viṣṇuḥ ityatra śivaśaktyātmakaviṣṇoryajñamayatvam | ā vo 
rājānaṃ adhvarasya rudragṁ ityatra rudrasya yajñādipatitvasyāsaṅkucitatvena nirdeśāt 
yajñātmakasya yajñapatitvamayuktamiti siddham |

asminnarthe punarhetvantaramāha - 

|| 2280 || śruteśca || 46 ||

īśānassarvavidyānāmīśvarassarvabhūtānāṃ brahmādhipatirbrahmaṇo'dhipatibrahmā 
śivo me astu sadāśivom ityādau sarvavidyāsarvajīvaniyāmakatvasya śiva evāvagamāt 
karmabrahmopāsanāphalapradātṛtvaṃ śivasyaiva siddham |



sahakāryantaravidhyadhikaraṇam || 13 ||

āśamadharmavat pāṇḍityamaunādīnāṃ vidyāsahakāritānirṇayaḥ 

nanu parameśvarārpitayajña-dāna-tapaḥ-pūjādinā 
śuddhāntaḥkaraṇānāṃ brahmopāsakānāṃ śamadamādivanmaunaniṣṭhāvaśyakatvaṃ 
uta pāṇinīya-kāṇādaśāstrādivadvāgāḍambaratvaprādhānyaṃ 
ityāśaṅkāyāmadhikaraṇāntaraṃ darśayati - 

|| 291 || sahakāryantaravidhiḥ pakṣeṇa tṛtīyaṃ tadvato vidyādivat || 47 ||

vidyādivat vidyādau karmakāṇḍe yathā gṛhasyāśramavataḥ sāgnihotrādīni bahūni 
karmāṇi svargaphaloddeśena vihitāni evaṃ tadvataḥ brahmavidyāvataḥ puruṣasya 
tasmādbrāhmaṇaḥ pāṇḍityaṃ niridya iti jñānakāṇḍaśrutau sahakāryantaravidhiḥ 
śama-damādyapekṣayā sahakāryantarāṇāṃ śravaṇa-manana##-
trayāṇāṃ madhye śravaṇa-manane sarveṣāmapi tatsākṣātkārakāmānāṃ 
bahukālamanuṣṭhātavye | tṛtīyaṃ nididhyāsanantu pakṣeṇa kālaparipākatvena 
anuṣṭheyam | sādhakānāṃ śravaṇa-mananānantaramapi brāhmaṇa##-
kṛśo'haṃ kartā'haṃ bhoktā'ham ityevaṃ vidho dehābhimānaśca dṛḍho vartate | 
tasmātteṣāṃ praśamanāya nididhyāsanāṃ kartavyam | yeṣāṃ 
tvativiśuddhāntaḥkaraṇānāṃ dehādyabhimānaḥ śravaṇamananābhyāsādeva 
śithilībhūtasteṣāṃ svalpakālanididhyāsanenaiva tatsākṣātkārasambhavāt 
bahukālanididhyāsanamakartavyamiti sūtrārthaḥ |

kauhalabrāhmaṇe śrūyate - tasmādbrāhmaṇaḥ pāṇḍitvaṃ nirvidya bālyena 
tiṣṭhāset bālyaṃ ca pāṇḍityaṃ ca nirvidyātha muniḥ ityatra 
bālyapāṇḍityavanmaunamapi vidhīyate | uta bahūpaniṣattātparyanirṇayarūpaṃ pāṇḍityaṃ 
viśeṣeṇa sampādya bālyena rāgadveṣādirahitatvāt bālyasadṛśenāvasthāntareṇa 
avatiṣṭheta | tataḥ pāṇḍityaṃ bālyaṃ ca 



niśśeṣaṃ sampādya atha muniḥ ityatra pāṇḍityabālyavanmaunamapi vidhīyate na vā iti 
saṃśayaḥ |

maunapāṇḍityaśabdayorjñānārthakatvāt pāṇḍityaṃ nirvidya iti vihitameva jñānaṃ 
atha muniḥ ityanūdyate | vidhiśabdo na hyatra śrūyate ityevaṃ prāpte vadāmaḥ |

sahakāryantaravidhiḥ tadvataḥ vidyāvataḥ vidyādivat vidhīyate | 
yajñādisarvāśramadharmaḥ śamadamādiśca vidhiśabdenocyate | ādiśabdena 
śravaṇamanane gṛhyete | sahakāryantaravidhirityatrāpi vidhīyata iti vidhiḥ | 
sahakāryantaraṃ vidhiśceti sahakāryantaravidhiḥ | etaduktambhavati - yathā tametaṃ 
vedānuvacanena brāhmaṇā vividiṣanti yajñena dānena ityādinā śānto dāntaḥ ityādinā 
ca sahakārī yajñādiḥ śamadamādiśca vidhīyate | yathā ca śrotavyo mantavyaḥ iti 
śravaṇa-manane ca arthaprāpte vidyāsahakāritvena gṛhyete tathā 
tasmādbrāhmaṇaḥ pāṇḍityaṃ nirvidya ityādinā pāṇḍityaṃ bālyaṃ maunam iti trayaṃ 
brahmavidyāyāḥ sahakāryantaraṃ vidhīyata - iti maunañca 
paṇḍityādarthāntaramityāha || pakṣeṇeti || muniśabdasya pakṣeṇa prakṛṣṭamananaśīle 
vyāsādau prayogadarśanāt maunaṃ paṇḍityabālyayordvayostṛtīyam |

yadyapi atha muniḥ ityatra vidhipratyayo na śrūyate tathāpi maunasyāprāptatvāt 
vidheyatvamaṅgīkaraṇīyam | atha muniḥ syāt iti | idañca maunaṃ 
śravaṇapratiṣṭhārthānmananāt arthāntarabhūtaṃ upāsanālambanasya punaḥpunaḥ 
saṃśīlanaṃ tadbhāvanārūpam | ayamevātra vākyārthaḥ - 

brāhmaṇaḥ vidyāvān pāṇḍityaṃ nirvidya upāsyaṃ brahmatattvaṃ pariśuddhaṃ 
paripūrṇañca viditvā śravaṇa-mananābhyāṃ prāptaṃ vedanaṃ pratilabhyetyarthaḥ | 
tacca bhagavadbhaktikṛtasattvavivṛddhikṛtam | yathoktaṃ nāhaṃ vedaiḥ ityārabhya 
bhaktyā tvananyathā śakyaḥ ahaṃ evaṃ vighorjuna iti | śrutiśca - yasya deve parā 
bhaktiḥ yathā deve tathā gurau nā'yamātmā pravacanena labhyaḥ ityādinā | bālyena 
tiṣṭhāset iti bālyasvarūpañcānantarameva vakṣyate | bālyañca pāṇḍityañca nirvidyātha 
muniḥ syāt bālyapāṇḍitye yathāvadupādāya pariśuddhe paripūrṇe paraśivabrahmaṇi 
mananaśīlo bhavet | nididhyāsanarūpavidyāvyāvṛttaye 



evameva tritayopādānāt labdhavidyo bhavatītyāha - amaunaṃ maunañca nirvidyātha 
brāhmaṇaḥ iti | amaunaṃ maunetarasahakārikalāpaḥ | tañca maunañca 
yathāavdupādadāno vidyākāṣṭhāṃ tadekaniṣṭhāṃ ālambetyarthaḥ | sa brāhmaṇaḥ kena 
syāt ityuktādupāyā tkimanyo'pyutpādanīyo'sti  iti pṛṣṭe yena syāt tenedṛśa eveti yena 
maunivaryastena brāhmaṇaḥ syāt ityuktam | tenedṛśaḥ syāt na kenāpyanyenopāyena iti 
parihṛtam | ataḥ sarveṣvāśrameṣu sthitasya viduṣo yajñādisvāśramadharmavat 
pāṇḍityādika maunaṃ tṛtīyaṃ vidyāsahakāryantaraṃ vidhīyate |

atha syādyadi sarveṣvāśrameṣu sthitānāṃ viduṣāṃ tattadāśramadharmasahakāriṇī 
maunatṛtīyā sacivā vidyā brahmaprāptisādhanamucyate kathaṃ tarhi chāndogye - 
abhisamāvṛtya kuṭumbe śucau deśe svādhyāyamadhīyānaḥ ityārabhya sa khalvevaṃ 
vartayan yāvadāyuṣaṃ brahmalokamanisampadyate na ca punarāvartate iti yāvadāyuṣaṃ 
gārhasthyadharmeṇasthitidarśanamupapadyate | ata āha - 

brahmacaryādyāśramiṇāmapi brahmavidyādhikārasya avirodhitānirṇayaḥ 
guruśabdārthanirvacanañca 

|| 2292 || kṛtsnabhāvāttu gṛhiṇopasaṃhāraḥ || 48 ||

tu śabdaḥ śaṅkanirāsārthaḥ | kṛtsneṣvāśramadharmeṣu brahmavidyāyāssadbhāvāt 
gṛhiṇopyastīti tenopasaṃhāraḥ| tasmāt sarvāśramadharmapradarśanārtho 
gṛhiṇopasaṃhāra iti bhāvaḥ |

nanu vedāntavijñānasuniścitārthāḥ iti vaikalye vedāntārthajñānavatāṃ 
saṃnyāsayogavidhivyapadeśāt atyāśramasthaḥ iti dhyānayogasya 
atyāśramadharmatvopadeśāt brahmacāriṇāṃ 
vedavratādyanuṣṭhānācāryaparatvaśatvāt gṛhiṇāṃ 
kuṭumbapoṣaṇabhārādivyāpārasattvāt vānaprasthānāṃ upavāsa-kṛcchra##-
tadvijñānārthaṃ sa gurumevābhigacchetsamitpāṇiḥ yatīnāmeva 
brahmavidyādhikāritvamiti cenna tadvijñānārthaṃ sa gurumevābhigacchetsamitpāṇiḥ 
śrotriyaṃ brahmaniṣṭham ityatra śiṣyasya asmitpāṇitvavyavasthāpanena 
gurorgṛhasthatvaṃ śrotriyaśabdena svāśramasadācāraniṣṭhatvaṃ brahmaniṣṭhaṃ 
ityanena brahmavettṛtvamapyasaṅkucitatvena nirdeśāt yatīnāmapi mukhyatvena 
brahmavidyādhikāritve siddhe'pi brahmacaryādisarveṣāmāśramiṇāmapi na brahmavidyā 
virudhyate |



chāndogye - kuṭumbe śucau deśe svādhyāyamadhīyānaḥ ityārabhya sa khalvevaṃ 
vartayan yāvadāyuṣaṃ brahmalokamabhisampadyate iti kṛtsnāśrayeṣu 
brahmavidyākāritvaśravaṇāt gṛhiṇopasaṃhāratsarveṣāṃ pradarśanārthamiti 
veditavyam |

sarvāśramiṇāṃ brahmavidyādhikārasya yuktatā 

nanu gṛhasthānāmapi brahmavidyādhikāritve na kuryānniṣphalaṃ karma iti nyāyena 
yatyāśramasya niṣprayojanatvam  | yāvajjīvamagnihotaṃ juhoti iti 
śrautavidhivirodhābhāvāt sarveṣāmādhārabhūtatvena smṛtipurāṇeṣu 
gṛhasthāśramasya sarvādhikatvanirdeśāt atyāśramasthaḥ sakalendriyāṇi nirudhya 
bhaktyā svaguruṃ vraṇamya ityādiśrutisiddha-atyāśrama-saṃnyāsa##-
kavayo viduḥ iti smṛtidarśanāt phalatyāgaḥ saṃnyāsaḥ iti tattvam | yatnaśīlo yatiḥ iti 
niyamena mokṣaprayatnasya gṛhiṣvapi sambhavena sarveṣāmāśramiṇāmapi 
tatsambhavati | 



maunādhikaraṇam || 14 ||

atyāśramilakṣaṇam 

yastu liṅgāṅgasaṃyuktaḥ sa evātyāśramī bhavet |
liṅgaṃ śivo bhavet kṣetraṃ aṅgaṃ saṃyoga āśrayaḥ ||
tasmāllṅgāṅgasaṃyukto yo'pi so'tyāśramī bhavet |

ityādiṣvatyāśramaśabdasyāpi sarvāśramasādhāraṇatvena śivoktavātulāgame 
vyapadeśācca maunādividhāyakaḥ yatyāśramaḥ mumukṣūṇāñca na yuktaḥ 
ityāśaṅkya tatra adhikaraṇāntaramāha - 

|| 293 || maunavaditareṣāmapyupadeśāt || 49 ||

chāndogye - brāhmaṇaḥ putreṣaṇāyāśca vitteṣaṇāyāśca lokeṣaṇāyāśca 
vyutthāyātha bhikṣācaryaṃ carati iti pārivrajyaikāntadharmaṃ pratipādya tayaiva 
tasminneva tasmādbrāhmaṇaḥ pāṇḍityaṃ nirvidya ityādinā 
pārivrajyadharmasthitihetumaunatṛtīyasahakārividhānaṃ pradarśya tadvat tatraiva 
abhisamāvṛtya kuṭumbe śucau deśe ityādinā gṛhasthādīnāmapi 
brahmavidyopadeśāt saṃnyāsa-yatyādiśabdānāṃ paṅkajādivattatraiva rūḍhiḥ | 
tasmāśatīnāṃ brahmavidyā mukhyā | tadbhinnānāṃ agnihotrādikaṃ karma mukhyam | 
atyāśramī prāṇaliṅgasambandhī bhasmaghuṭṭikāṃ kanthāṃ kamaṇḍaluṃ 
bhikṣāpātraṃ daṇḍañca dhārayet ityādinā śaṅkarasaṃhitādiṣu atyāśramaśabdasya 
sarvāśramasādhāraṇye'pi yatīnāṃ mukhyatvāvagamāt | maunavaditareṣāṃ ityatra 
maunasya yateḥ mukhyatvena brahmavidyādhikāritvaṃ pradarśya samudravattaṭākaṃ iti 
nyāyavat taddṛṣṭāntenetareṣāmapi brahmavidyāyā upadeśāt sarvādhikatvaṃ 
yatīnāmanavadyamiti sūtrārthaḥ |

brahmasaṃstho'mṛtatvameti ityatra brahmaniṣṭhapuruṣasya mokṣābagamāt 
brahmavidāpnoti param iayatra brahmavidāmeva muktyupadeśāt 
dhyānanirmathanābhyāsāt pāśaṃ dahati paṇḍitaḥ ityādau dhyānavidhānasya 
pāśavicchedalakṣaṇakathanāt atharvaśirasi - tṛṣṇāṃ jitvā hetujālasya mūlaṃ 
budhyā saṃcintya sthāpayitvātha rudre rudraṃ  śāśvataṃ 



purāṇaṃ iṣṭamūrjaṃ tapasā niyacchat | vratametatpāśupataṃ tatsamācaret mumukṣurna  
punarbhavāya iti pāśupatavratasyaiva mokṣavyavasthāpanāt purāṇeṣvapi tathā 
darśanācca kevalabrahmavidyāvatāṃ amṛtatvaṃ uta pāśupatavrataniṣṭhānāmeveti 
sandihyate |

pāśupatavratasya sarvāśramiṇāmāvaśyakatvena āśrameṣvantarbhāvāt tasya 
kālaparimitidarśanāt kalatra-putrādisādhanārthaṃ rāma##-
sādhanāntaranirapekṣatvāvagamācca śrutisiddhatve'pi pāśupatavratasya 
kāmyamātraphalatvamiti prāpte pracakṣmahe - 

pāśupatavratadhāriṇāṃ muktireva phalaṃ vidyāsampatteśca parabrahmaṇo rudrasya 
anusandhānarūpamunidharmavaditareṣāmapi bhikṣācaryaśamādimokṣadharmāṇāṃ 
pāśuaptavrate nirdeśāt tanniṣṭhānāmapi rudra ekatvāhuḥ | agnirityādinā  bhasma 
gṛhītvā vimṛjyāṅgāni saṃspṛśet | vratametatpāśupataṃ paśupāśavimokṣāya iti 
rudradhyānasya pāśavicchedarūpamokṣaphalatvāvagamāt yāvadāyuṣaṃ  
pāśupatavratadhāriṇāṃ muktirevaphalam |

pūrvapāśupata-mahāpāśupatasvarūpam 

kiñca - pāśupatavratāśrame vidyāsādhanabrahmacaryādiyatidharmasamanvayāt 
atyāśramasaṃjñiko'yamāśramabhedaḥ svatantraparaśivaprāptihetuḥ |

yāvaccharīrapātaṃ vā dvādaśābdamathāpi vā |
kuryātpāśupataṃ divyaṃ paśupāśanivṛttaye ||

dvidhā pāśupataṃ jñeyaṃ pūrvāparavibhedataḥ |
śaivadīkṣānusāreṇa bhasmarudrākṣadhāraṇam ||

labdhvā śivaṃ mahādevaṃ liṅgarūpamumāpatim |
yo'rcayettaṃ trikālaṃ vai pūrvapāśupataṃ hi tat ||

nigamāgamasandhānaśaivadīkṣāvidhānataḥ |
śivaliṅgaṃ kare kaṇṭhe dhṛtvā vakṣaḥsthale'pi vā ||



trikālaṃ yo'rcayedbhaktyā mahāpāśupato hi saḥ |
śrautāśrautavibhedena tadridhā paricakṣyate ||

varṇāśramocitaṃ dharmaṃ vedabhārgāvirodhataḥ |
kṛtvā'rcayati yaḥ śambhuṃ śrautaśaivassa īryate ||

varṇāśramocitaṃ dharmaṃ tyaktvā tāntrikamārgataḥ |
yaḥ pūjayati viśveśaṃ tantraśaivassa ucyate ||

iti śivāgame śrūyate | tasmāt dvādaśābdaparimitapāśupatavratasya 
svābhīṣṭakāmyaphalahetutvaṃ yāvajjīvapāśupatavratasya hi 
pāśanivṛttipūrvakaśivatvaprāptirūpaṃ nityaphalakatvamiti niścīyate | 
yāvajjīvapāśupatavratasya hi pāśanivṛttipūrvakaśivatvaprāptirūpaṃ 
nityaphalakatvamiti niścīyate |

nirābhāravīraśaivalakṣaṇam 

atyāśramī nirābhāraḥ ṣaṭsthalī jaṅgamaścaraḥ |
śivayogayatirvīro nānyeṣu na kadācana ||

iti vīrāgame darśanāt | atyāśramaśabdasya 
śaivadīkṣāvacchinnacaturvidhāśamaparasādhāraṇye'pi saḥ 
tyakteṣaṇatrayanirābhāravīraśaive rūḍhaḥ |

brahmacāriṇāṃ yatheṣṭabhojanapūrvakatvādhyāyādhyayanatvaṃ asādhāraṇadharmaḥ | 
gṛhiṇāṃ yathocitabhojanapūrvakanityāgnihotrādikarmānuṣṭhānaṃ vānaprasthānāṃ 
upavāsādipradhānakāyaśoṣaṇahetubhūtapañcāgnimadhyādistrhānarūpa##-
yamādyaṣṭāṅgapūrvakayogābhyāsānukūlaśravaṇa-manana##-
brahmavidyādhikāritvaṃ sarvāśramiṇāṃ yuktam | brahmavitpāśupatayoḥ 
muktyupadeśavidhāyakavākyānāṃ parasparavirodhaḥ | eṣāmīśe paśupatiḥ 
ityādiśrutiṣu  śivasya brahmaṇaḥ  sarvajīvādhipatitvaṃ tadbandhamokṣahetutvāgamāt 
tadanugrahābhāve tatprāptyasaṃbhavāt brahmavettṛtvavidhāyakavākyānāṃ 
taddīkṣānusaraṇe tadupāsakānāṃ tatsākṣātkāraḥ arthādupadiśyate |



anāviṣkārādhikaraṇam || 15 ||

śivayogināṃ bālādivadguptaśivajñānavaibhavatvaṃ svābhāvikam 

nanu sarveṣāmāśramiṇāṃ brahmavidyādhikāro'stu tathāpi tadvṛttiḥ 
kimityākāṅkṣāyāṃ tallakṣaṇamadhikaraṇāntareṇa darśayati - 

|| 294 || anāviṣkurvannanvayāt || 50 ||

anāviṣkurvan bālakavat svaniṣṭhabhakti-jñāna-vairāgya-śama##-
sadā śravaṇa-manana-nididhyāsana-dhyāna-dhāraṇāvadhāna##-
kurvastiṣṭhet  | kutaḥ  anvayāt śivayoginaḥ 
śarīrendriyādyabhimānanirākaraṇapūrvakasvamanovṛtteḥ śive sadā samanvayāt 
bālādivat jñaptiśivajñānavaibhavatvaṃ svābhāvikamiti sūtrārthaḥ | tasmāt brāhmaṇaḥ 
pāṇḍityaṃnividya bālyena na tiṣṭhāset iti 

jyotirliṅgaṃ bhruvormadhye nityaṃ dhyāyetsadā yatiḥ |
ātmānamātmanā sākṣāt brahmabudhyā suniścitam ||

deha bālyādisaṃbandhāt varṇāśramasamanvitān |
vedaśāstrapurāṇāni padapāṃsumiva tyajet ||

etāni nispṛhaḥ tiṣṭhet na hi tena sahāvaset 
muniḥ kaupinavāsosvānnagno vā dhyānatatparaḥ |
adhyātmabuddhirāsīno  nirapekṣo nirāśiṣaḥ ||



ātmanaiva sahāyena sukhārthī vicarediha |
sandigdhassarvabhūtānāṃ varṇāśramavivarjitaḥ ||

andhavajjaḍavaccāpi mūkavacca mahīṃ caret |
gacchaṃstiṣṭhannupaviśan śayāno vānyathāpi vā ||

yathecchayā vasedvidvān svātmārāmassadā muniḥ |
bālonmattapiśācavat jaḍavṛttyā lokamācaret ||

brāhmaṇassamāhito bhūtvā tattvaṃpadaikyameva savā kuryāt | āśāmbaro na namaskāro 
na svāhākāro na svadhākāro na nindāstutiryādṛcchko bhavet ityādinā 
śivajñānavatāṃ bālādivadupādeyatayā śrutam | atra bālavat kāmakarmacārādikaṃ 
sarvaṃ viduṣopādeyaṃ uta ḍambhādirahitatvameveti viśayaḥ |

vālonmattapiśācavajjaḍavṛttitvasya brahmavidāmupadeśāt 
tadvadyuktāyuktaśūnyatayā puṇyāpuṇyakarmānuṣṭhānamupādeyam | tasmāt ātmā 
vā're draṣṭavyaḥ ityādiśrutivihitavedāntaśravaṇamananādi##-

anāviṣkurvanniti bālasya yat svabhāvānāviṣkārarūpaṃ karma tadupādāno varteta vidvān | 
kutaḥ  || anvayāt || sadāśivasyaikaniṣṭhāgariṣṭhacittasamanvayāt yuktam | bālyena 
tiṣṭhāset ityasmin vidhau tasyaiva viduṣo'nvayasambhavo yuktaḥ | itareṣāṃ 
vidyāvirodhitvaśravaṇāt |

nā'virato duścaritānnāśānto nāsamāhitaḥ |
nāśāntamānaso vāpi prajñānenainamāpnuyāt ||

āhāraśuddhau satvaśuddhiḥ sattvaśudhyā dhruvā smṛtiḥ | ityādiṣu 
brahmaniṣṭhaniyamāḥ  śrūyante | dṛṣṭāntena hi sarvasambhavaḥ iti nyāyena 
bāladivaddambharahitatvamātramuktam | pūrṇaśivajñānināṃ 
sarvaśivātmakatvanirantarabhāvānāṃ vedāntaśravaṇādikaṃ 



aprayojanam | mandaśivajñānināṃ sarvaśivātmakatvajñānadārḍhyārthaṃ śravaṇa##-

samādhimagnaḥ karmāṇi mā karotu karotu vā |
hṛdaye nāsti sandehaḥ sa jīvanmukta ucyate ||

ityādivedānteṣvaviduṣāmeva vidhivihitakarmānuṣṭhātṛtvaṃ viduṣāṃ 
svecchādhīnapravartakatvaṃ copadiṣṭam |



aihikādhikaraṇam || 16 || 

jagadvāsanāyuktānāṃ jaḍabharatādivat kālāntareṇa muktiḥ nirvāsanayukta 
śivaikaniṣṭhānāṃ vāmadevādivat ihajanmanyeva mokṣaḥ 

nanu śravaṇamananādisahakṛtaśivatattvasākṣātkāravatāṃ puruṣāṇāṃ 
pūrṇādhikāriṇāmihaiva janmani jīvabhāvanivṛttipūrvakaśivatvaprāptirvā 
sālokyādikrameṇa kramamuktiruta janmāntarevetyāśaṅkāyāṃ adhikaraṇāntareṇāha ##-

|| 295 || aihikamaprastutapratibandhe taddarśanāt || 51 ||

aprastutapratibandhe - prastutānāṃ bhakti-vairāgya-śama##-
aihikaṃ jñānamutpadyate | asminneva janmani paraśivabrahmasākṣātkāra utpadyate | 
dṛḍhadehādyabhimānarūpapratibandhake sati tu janmāntare punarapi śravaṇamanana##-
anekajanmasaṃsiddhastato yāti parāṃ gatim ityādinā smṛtipurāṇeṣu jaḍabharatasya 
janmatrayeṇa janmāntaraphalena vāmadevasyaikajanmani 
pāśanivṛttipūrvakaśivatvaprāptyupagamāt prabaladehādyabhimānavatāṃ 
anekajanmakṛtadhyāna-dhāraṇa-pūjā-namaskāra-śravaṇa##-
svalpadehābhimānavatāṃ īśvarānugrahavatāṃ ekajanmānuṣṭhita-śivabhakti##-

muṇḍakopaniṣadi - kasminnu bhagavo vijñāte sarvamidaṃ vijñātaṃ bhavati  tasmai 
sahovāca - dve vidye veditavye iti ha sma yat brahmavido vadanti ityupakramya sa yo ha 
vai paramaṃ brahma veda brahmaiva bhavati ityantaṃ abhyudaya##-
phalābhilāṣāsaktapuṇyakarmotpādakaphalaṃ abhyudayasaṃjñikaṃ śama-dama##-
niḥśreyasasaṃjñikam | tatra śivajñānaniṣṭhāvatāṃ iha janmani janmāntare vā muktiriti 
sandihyate |



atra brahma samaśnute iti viduṣāmihaiva brahmaprāptyupadeśāt kālavilambaphalasvīkāre 
vidyāyā māhātmyocchedaprasaṅgāt | tathā cet jyotiṣṭomādivat 
mukhyasādhanatvāyogāccā brahmavidyāvatāmihaiva janmani muktiphalaṃ ucitamiti prāpte 
tatra vakṣyāmaḥ |

aihikaṃ abhyudayaphalaṃ upāsanaṃ aprastute prabalakarmāntarapratibandhe asati anantaraṃ 
pratibandhe sati taduttarakālaṃ ityaniyamaḥ | kutaḥ  || taddarśanāt || dṛśyate hi 
prabalakarmāntareṇa karmaphalapratibandhābhyupagamaḥ śrutau yadeva vidyayā karoti 
śraddhayopaniṣadā tadeva vīryavattaraṃ bhavati ityudgīthavidyāyuktasya karmaṇaḥ 
phalāpratibandhaśravaṇāt bhūtapratibandha-vartamānapratibandha##-
śruti smṛti-purāṇeṣu tāraṇopāyāvagamāt 
bhāvipratibandhanivṛtyupāyadarśanāt bharatasya trijanmasu jaḍabharatādīnāmiva 
janmāntaramuktihalaṃ na virudhyata | iha janmani muktividhāyakavākyānāṃ 
vāmadevādivadbhāvipratibandhanirmuktavidvadviṣayatvam |

vāsanātānavaṃ brahman mokṣa ityabhidhīyate |
na mokṣo nabhasaḥ pṛṣṭhe na pātāle na bhūtale ||

sarvāṃśāsaṅkṣaye cetaḥkṣayo mokṣa itīryate |
baddho hi vāsanābaddho mokṣasyādvāsanākṣayaḥ ||

ityādau nirvāsanāyuktasya brahmavidyāpūrṇasyaivāsmin janmani muktyupadeśādato na 
virodhaḥ | 



muktiphalādhikaraṇam || 17 ||

brahmavidyopāsakānāṃ svecchānusāreṇa 
saśarīrāśarīramuktidvayaprāptinirūpaṇam 

nanu jagadvāsanāyuktabrahmavidyāvatāṃ jaḍabharatādivat kālāntareṇa muktiḥ 
nirvāsanāmaunaniṣṭhānāṃ śivaikacetasāṃ vāmadevādivadihajanmanyeva 
mokṣaphalamastu tathāpi daharādi brahmavidyāvatāṃ 
saśarīramuktiraśarīramuktirvetyāśaṅkāyāmadhikaraṇāntareṇāha  - 

|| 296 || evaṃ muktiphalāniyamastadavasthāvadhṛtestadavasthāvadhṛteḥ || 52 ||

pūrvaṃ jagadvāsanāyuktānāṃ janmāntareṇa nirvāsanaśivajñānaniṣṭhānāmihaiva 
janmani śivaprāptirūpamuktiphalamabhihitam | tathāpyevaṃ śivatattvasākṣātkāravatāṃ 
sarveṣāṃ muktiphalamekamevetyaniyamaḥ | so'śnute sarvān kāmān saha brahmaṇā iti 
śrutau brahmavidāṃ brahmaṇā saha sarvakāmāvāptidarśanāt sarveṣāṃ brahmavidāṃ 
aśarīramuktisaṃjñikakaivalyamuktireveti niyamo nāsti |

kintu śivānugrahavatāṃ śama##-
paralokavāsanānirmuktānāṃ ihaiva daharākāśajyotirliṅge suṣuptisukhavadaśarīreṇa 
prārabdhanāśaparyantaṃ jīvanmuktadaśāyāṃ nityaniratiśayānandamanubhūya 
tatsamādhikāle pracaṇḍātapamadhyanikṣiptanirvātakarpūradīpavat sthitvā 
videhamuktyavasare nadīsamudranyāyavadekatvaṃ paramākāśe paramaśive sambhavati | 
tadbhinnānāṃ mūrtapara"ṣivabrahmalokabhogavāsanāyuktānāṃ prāṇāvasāne 
śivalokanivāsocitadivyamaṅgalavigraheṇa sālokya-sāmīpya-sārūpyātmaka##-
aśarīramuktissaśarīramuktirityaniyamaḥ kutaḥ  || tadavasthāvadhṛteḥ || yadeva 
jñānaphalaṃ tadeva karmaphalaṃ 

yaṃ yaṃ vāpi smaran bhāvaṃ tyajatyante kalevaram |
taṃ tamevaiti tattvajñaḥ sadā tadbhāvabhāvitaḥ ||



antyakāle prabuddho yaḥ suhṛdā buddhito'pi vā |
śivamekamanudhyāyan sa yāti paramāṃ gatim ||

sadāśivātmakaṃ rūpaṃ dhyāyan prāṇānvimuñcati |
tadāsau śivatāṃ yāti nānyā gatiriti śrutiḥ ||

ityādiśrutismṛtyāgamādiṣu tadvadupadeśāt mūrtaparaśivabrahmopāsanāvasthāyāṃ 
taccittasya mūrtabrahmadhṛteḥ mūrtabrahmākārākāritatvāt 
amūrtaparaśivatattvopāsanāyāṃ bhaktacittasyāmūrtaśivatattvadhṛteḥ muktibhedo na 
virudhyata iti sūtrārthaḥ |

na tatra prāṇā ūtkrāmante tatraiva samavalīyante ityata  sadyomuktayavagamāt te 
brahmaloke tu parāntakāle parāmṛtātparimucyanti ityatra kramamuktyupadeśāt 
paraśivabrahmopāsakānāṃ sadyomuktisaṃjñika aśarīramuktiḥ kramamuktisaṃjñika##-

jyotiṣṭomena svargakāmo yajeta vājapeyena svārājyakāmo yajet 
ityādidharmaprakaraṇapaṭhitābhyudayaphalavat brahmavidyāphalasyāpi 
sātiśayatvamanavadyam | daharaśāṇḍilya##-
śrutau kṛtasya karmaṇo'kṛtamokṣahetutvanirāsāvagamāt ātmā vā are draṣṭavyaḥ 
ityādau śravaṇajanitatadjñānasyaiva mokṣāṅgatvavyavasthāpanācca upāsanena 
brahmaprāptirna sambhavatīti prāpte pracakṣmahe - 

dharmaprakaraṇapaṭhitajyotiṣṭomādyupāsakānāmiva 
brahmaprakaraṇadaharādividyopāsakānāṃ anitvaphalamaśrāvaṇīyaṃ 
tadvidhāyakaśrutyadarśanāt | taittirīye - so'śnute sarvān kāmān saha brahmaṇā 
ityatra sālokyāditrividhavibhūtyātmakakalpāyaṇavibhūtiḥvāsanāyuktadaharopāsakānāṃ 
dṛśyate | daharaṃ vipāpaṃ parameśmabhūtam ityādinā taittirīye hṛtpuṇḍarīkaṃ 
virajaṃ viśuddhaṃ ityārabhya umāsahāyaṃ parameśvaraṃ dhyātvā munirgacchati 
bhūtayonim iti kaivalye daharopāsakānāṃ nirvāsanaparaśivadhyānaniṣṭhānāṃ 
aśarīrakaivalyavibhūtirupapadyate |



śraddhābhaktidhyānayogādavehi tasyābhidhyānādyojanāttattvabhāvādbhūyaścānte 
viśvamāyānivṛttiḥ ityādiśrutiśateṣu brahmavidyopāsakānāṃ 
nityanirūpamaśarīrāśarīramuktidvayaprāptyupadeśāt brahmavidyāyāḥ 
sarvādhikatvamanivāryam | dhyānādyupāsanānāṃ karmatvavyapadeśe 
śravaṇādīnāmapi karmatvaṃ prasajyet | ātmā vāre draṣṭavyaḥ ityatra 
paraśivasākṣātkāraphalamanūdya tatsādhanatvena śravaṇādikamupadiṣṭam | tatra 
śravaṇa-mananādisahakṛtanididhyāsanārūpopāsanasyaiva 
mukhyasākṣātkārahetutvamupadiṣṭam na vaidyaśākhādivatkevalavākyārthajñānasya |

nanu loke vyomasthitanakṣatrāṇāṃ sarvānubhavadarśanāt tatpuṇyakṣaye 
bhūpatanadyotanāt saśarīra muktiḥ kailāse sambhavati ityūhya upamanyu-dadhīci##-
puruṣāṇāṃ dṛṣṭatvāt tatrāpi pūjyapūjakabhāvasadbhāvāt bhallāṇa-cirutuṇḍa##-
saha śivalokaprāptidarśanācca nānubhavaviṣayā aśarīramuktiriti cenna saśarīramuktivat 
aśarīramukterapi śruti-yuktyanubhavasiddhatvāt suṣuptisamādhiṣu sthūla##-
aśarīrānubhavamanubhūya punastadanubhavopadeśācca | na ca 
svargaprāptatejaśśarīranakṣatrādivat śivalokaprāptamahāpuruṣāṇāmapi 
punaḥpunarāvṛttiḥ | te brahmaloke tu parāntakāle parāmṛtātparimucyanti sarve iti 
śrutau tallokādeva kaivalyamuktyupadeśāt brahmavidyopāsakānāṃ 
nityaniratiśayānandasvabhāvādvitīyasaśarīrāśarīramuktidvayaṃ svecchānusāreṇa 
labhyate | tasmānna caikamuktiriti niyamassambhavatīti niścīyate |

iti śrīmadyativrajaparivṛḍha-śrīpatipaṇḍitabhagavatpādācāryasvāmikṛta##-

śrīkarabhāṣye 

upāanādhyāyasaṃjñikatṛtīyādhyayasya 
puruṣārthādhikaraṇādisaptadaśādhikaraṇāvacchinna 
puruṣārtho'taśabdāditivādarāyaṇa-ityādi-dvipañcāśatsūtrātmakaḥ 

caturthaḥ pādaḥ samāptaḥ 


atha śrīpatipaṇḍitabhagavatpādācāryaviracite 

brahmamīmāṃsāsūtrārthaprakāśake 

śrīkarabhāṣye 

caturthādhyāyasya 

prathamaḥ pādaḥ 



āvṛtyadhikaraṇam || 1 ||

sarvavidyāphalanirūpaṇam 

nirantaramananyabhāvānugataśravaṇamananādisādhakatadupāsanakartavyatā##-

tṛtīyādhyāye 
tattvaṃpadavākyārthasiddhopāsyopāsakaśivajīvapratipādakadaharādividyācintā kṛtā | 
idānīṃ caturthādhyāyasya prathamapāde sarvāsāṃ vidyānāṃ phalaṃ dvitīye 
tvampadārthabhūtajīvotkrāntidaśāviśeṣaphalaṃ tṛtīye arcirādigatiphalaṃ caturthe 
svābhāvikajīvabhāvanivṛttipūrvakaśivatvaprāptirūpaparamapuruṣārthaphalañca 
darśayati | tasmādetadadhyāyasya phalābhidhānam |

pūrvādhyāye daharaśāṇḍilyādividyāvidhānasya 
pāśanivṛttipūrvakaśivatvaprāptisidhyarthaṃ sādhamaiḥ saha nirūpaṇe sakṛdeva 
prapannānāṃ - 

sakṛtsmaraṇamātreṇa sarvasiddhikaraṃ bhavet |
sakṛdaupāsanaṃ kuryānmāyāpāśanivṛttaye ||

ityādismṛtipurāṇeṣu sakṛdupāsanāmātreṇa jīvabhāvanivṛttipūrvakaśivatvaprāptiḥ 
asakṛdupāane mānābhāvāt | brahmavidāpnoti paraṃ 
ityādibrahmopāsanavidhāyakavākyānāṃ  sakṛtkālaparatvamityāśaṅkāyāṃ 
tannirākaraṇārthamadhikaraṇāntaramāha - 

|| 297 || āvṛttirasakṛdupadeśāt || 1 ||

ātmā vā're draṣṭavyaḥ tasyābhidhyānāt yojanāt ityādiśrutiṣu 
sakṛdasakṛnniyamādrśane'pi asakṛt anekavāraṃ avismaraṇena āvṛttiḥ 
paraśivadhyāna-smaraṇa-mananādyabhyāsaḥ  kartavyaḥ | kutaḥ  upadeśāt | 



āsupterāmṛteḥ kālaṃ nayet vedāntacintayā |
dadyānnāvasaraṃ kiñcit kāmādīnāṃ manāgapi ||

supterutthāya suptyantaṃ brahmaikyaṃ pravicintyatām |
gacchaṃstiṣṭannupaviśan śayānopyanyathāpi vā ||

yathecchayā vasedvidvān svātmārāmaḥ sadā muniḥ |

iti  smṛtyā sarvataḥ svarūpameva paśyan saḥ jīvanmuktimavāpya 
prārabdhapratibhāsanāśaparyantaṃ svarūpānusandhānena vaset | svarūpānusandhānaṃ 
vinā anyathācāraparo na bhavet sa  vidvān 

vedāntaśravaṇaṃ kurvan yogaṃ samārabhet ityādiśrutiṣu 
taccintanaṃ tanmananaṃ anyodantaprabodhanam  |
etadekaparatvaṃ ca brahmābhyāsaṃ vidurbudhāḥ ||

tadbuddhayastadātmānaḥ tanniṣṭhāstatparāyāṇāḥ |
dine dine ca vedāntaśravaṇāt bhaktisaṃyutāt ||
gurubhaktiṃ sadā labdhvā bhajante śivamavyayam ||

ityādismṛtiṣvapi nirantaraṃ śivasmaraṇa-manana-dhyāna-dhāraṇa##-
buddhestadātmakatvābhāvācca avismaraṇena sadā tadupāsanamāvaśyakamiti 
sūtrasūkṣmārthaḥ  |

brahmavidāpnoti paraṃ brahma veda brahmaiva bhavati jñātvā śivaṃ śāntimatyantameti 
ityādiśrutiṣu brahmavedanarūpopāsanasya sakṛdasakṛditi vinigamakābhāvāt 
bhaktānāṃ sakṛdupāsanamutāsakṛdupāsanameveti sandihyate |

brahma veda brahmaiva bhavati iti vedanamātrasyaiva vidhānāt asakṛdāvṛttau 
pramāṇābhāvāt | na ca avaghātādivat vedanasya brahmāparokṣyaṃ prati dṛṣṭopāyatvāt 
yāvatkāryamāvṛttiriti śakyaṃ vaktuṃ vedanasya dṛṣṭopāyatvābhāvāt | 
jyotiṣṭomādikarmavat 



vedāntavihitañca vedanaṃ śivārādhanarūpam | ārādhitācca paramapuruṣāt 
dharmārthakāmamokṣākyapuruṣārdhāḥ vāptiriti hi phalamata upapatteḥ ityatra 
pratipāditam | ato jyotiṣṭomādivat yathāśabdaṃ sakṛtkṛtameva śāstratātparyamiti 
niścīyate |

sakṛtkṛteḥ kṛtaśāstrārthaḥ iti nyāyadarśanāt prayājādivat 
sakṛdanuṣṭheyameveti prāpte pracakṣmahe - 

|| āvṛttirasakṛditi || asakṛdāvṛttameva vedanaṃ śāstrārthaḥ | kutaḥ  upadeśāt ##-
sadā paraśivabrahmopāsanasya 
pāśanivṛttipūrvakaśivatvaprāptimūlamityupadeśādvyapadeśāt  |

yadā carmavadākāśaṃ veṣṭayiṣyati mānavaḥ |
tadā  śivamavijñāya duḥkhasyānto bhaviṣyati ||

ādimadhyāvasāneṣu  duḥkhaṃ sarvamidaṃ yataḥ |
tasmātsarvaṃ parityajya tattvaniṣṭho bhavānagha ||

nidrāyā lokavārtāyāśśabdāderātmavismṛteḥ |
kvacinnāvasaraṃ datvā cintayātmānamātmani ||

ityādismṛtiṣu 

īśvaraṃ tamahaṃ vande yasya liṅgamaharniśam |
yajante saha bhāryābhiḥ indrajyeṣṭhā marudgaṇāḥ ||

iti jaiminyācāryakṛtavedapādastave'pi ca asakṛdupāsanāvidhyavagamāt sakṛdeva 
prapannānāṃ sadymuktirvidhīyate ityādismṛtīnāṃ 
tanmāhātmyasmaraṇamātraparatvamiti vivakṣitam | mano brahmetyupāsīta bhāti ca tapati ca 
kīrtyā yaśasā brahmavarcasena ya evaṃ veda yatsa veda sa mayaitaduktaḥ anuma enāṃ  
bhagavo devatāṃ śādhi yāṃ devatā mupāse ityādiśrutiṣu upakramopasaṃhārayoḥ 
vidhyupāsyayoḥ vyatikaropadeśena mokṣasādhanarūpasya vedanasya 
upāsanarūpatvāvagamāt | upāsanaśabdasya ca smṛtisantānavācitvāt yaduktaṃ 



prayājādivaditi tanna - tasyādṛṣṭaphalatvāt yuktaṃ sakṛdanuṣṭhānam | tathā 
brahmavidāpnoti paraṃ ityādivākyasamānārtheṣu vākyeṣu ātmā vāre draṣṭavyaḥ tatastu 
taṃ paśyati niṣkalaṃ vyāyamānaḥ ityādiṣu dhyāyatinā vedanamabhidhīyate | dhyānañca 
cintanaṃ tacca smṛtisantatirūpaṃ na smṛtimātram | upāstirapi tadekārthaḥ 
ekāgracittavṛttinairantarye prayogadarśanāt | tayubhyaikārthyāt 
asakṛdāvṛttasantatasmṛtiriha brahma veda brahmaiva bhavati jñātvā devaṃ mucyate 
sarvapāśaiḥ ityādiṣu vedanādiśabdairupāsanamevābhidhīyate | 

asminnarthe hetvantaramāha - 

|| 298 || liṅgācca || 2 ||

ūrdhvāya namaḥ ūrdhvaliṅgāya namaḥ ityārabhya liṅgasya sarvātmakavaṃ prasādhya 
etatsomasya sūryasya sarvaliṅgagṁ sthāpayati pāṇimantraṃ pavitraṃ ityatra sthāpayatīti 
vākyena yathā sarvathā bhū-śarīrasādhāraṇyena liṅgasthāpanavidhānadarśanāt 
tathā sarvadā bāhyābhyantareṣu japa-pūjā-namaskāra-śravaṇa##-

gacchaṃstiṣṭhaṃtsadā vidvān śivaliṅgaṃ yathā mudā |
bāhyābhyantaradeheṣu dhṛtvā bhaktyā cidātmakam ||

loke pravartate bhaktau tadvat śravaṇakīrtanāt |
śravaṇātpūjanāt dhyānāt sāmbaṃ saṃsārabheṣajam ||
cintayetsatataṃ dhīmān nānyathā mokṣamāpnuyāt ||

iti darśanāt nirantaramananyabhāvena śravaṇamananādisādhanatvena tadupāsanaṃ 
kartavyamiti niścīyate |



ātmādhikaraṇam || 2 ||

santataśivabhāvanājanyaśivatattvasākṣātkāraḥ tatprāptivicāraśca 

nanu asakṛta śivopāsanaṃ mumukṣūṇāmastu tathāpi kena mārgeṇa tadupāsanaṃ 
kartavyaṃ tatra bhedabhāvenotābhedena vetyāśaṅkāyāmadhikaraṇāntareṇa darśayati 
- 

|| 299 || ātmeti tūpagacchanti grāhayanti ca || 3 ||

ātmā - jīvaḥ nirantarānusandhānena paraśivabrahmasākṣātkāraṃ tatprāptiñca 
labhata iti | mumukṣavo bhaktāḥ vedāntādibhirjñātvā dahara-śāṇḍilyādyupāsanena 
paramātmānaṃ grāhayanti-jānanti upagacchanti prāpnuvanti ceti sūkṣmārthaḥ | tu 
śabdo'tra niścayārthaḥ |

yadā paśyaḥ paśyate rukmavarṇaṃ kartāramīśaṃ puruṣaṃ brahmayonim |
tadā vidvān puṇyapāpe vidhūya nirañjanaṃ paramaṃ sāmyamupaiti ||

yathā nadyaḥ spandamānāssamudre astaṃ gacchanti nāmarūpe vihāya |
tathā vidvān nāmarūpādvimuktaḥ parātparaṃ puruṣamupaiti divyam ||

iti munḍake brahmopāsakānāṃ brahmasākṣātkāravatvaṃ brahmaprāptimatvañca 
darśitam | hṛtpuṇḍarīkaṃ virajaṃ viśuddhaṃ ityārabhya umāsahāyaṃ parameśvaraṃ 
prabhuṃ dhyātvā munirgacchati bhūtayoniṃ samastasākṣiṃ tamasaḥ parastāt ityantena 
kaivalye daharopāsakānāṃ mumukṣūṇāṃ śivatattvaprāptiḥ śrūyate |

upāsanātraividhyapradarśanam 

upāsanāni trividhāni - ahaṃgrahopāsanāni pratīkopāsanāni aṅgārabaddhopāsanāni 
ceti |



tatra ahaṃgrahopāsanāni - dahara-śāṇḍilya-vaiśvānara-upakosala##-
paramātmopāsanamupadiṣṭam | kāsucidvidyāsu adhikantu bhedanirdeśāt viśvādhiko 
rudro maharṣiḥ ityādi-śāstrānusaraṇena brahmaṇo jīvādadhikatvepi jīvasya 
svābhinnatayā brahmopāsanaṃ darśitam | tadevāhaṃgrahopāsanam |

kaṃ brahma khaṃ brahma ityādiśrutiṣu  tāmra-mṛṇmaya-śilādivigraheṣu 
śiva-keśavādivat nāya brahmetyupāsīta ityādinā nāmādijaḍapadārtheṣu 
brahmadṛṣṭayā brahmopāsanaṃ pratīkopāsanamityucyate |

udgītādipadārtheṣu karmāṅgayajñādiṣu brahmadṛṣṭiḥ 
aṅgāvabaddhopāsanamityucyate  |

tasmādatra upāsakasya jīvasya cetanarūpasya syātmānameva śivatvenopāsanaṃ uta 
svabhinnajaḍapadārtheṣu brahmadṛṣṭyā brahmopāsanaṃ uta daharādiṣu  
kevalaśivopāsanaṃ kartavyaṃ veti sandihyate - 

ayamātmā brahma ahaṃ brahmāsmi ityādiṣu  jīvasyaiva brahmatvavyavasthāpanāt svasya 
svātmānameva brahmopāsanamanivāryam |

vācaṃ brahmetyupāsīta nāma brahmetyupāsīta mano brahmetyupāsīta prāṇo 
brahmetyupāsīta ityādiṣu vāgādyacetanapadārtheṣu brahmatvopadeśāt tadātmakatvena 
brahmopāsanamapyucitam | ataścetanācetanapadārthavilakṣaṇatvena daharādisthaleṣu 
mumukṣūṇāṃ sadā śivopāsanamakartavyameveti prāpte'bhidhīyate - 

daharaṃ vipāpaṃ parameśmabhūtam ityārabhya tasmin yadantastadupāsitavyam iti 
daharāntaratvena paramātmopāsanamabhidhāya saḥ kaḥ ityākāṅkṣāyāṃ 

yo vedādau svaraḥ prokto vedānte ca pratiṣṭhitaḥ |
tasya prakṛtilīnasya yaḥ parassa maheśvaraḥ ||

ityādinā śivatattvopāsanaṃ taittirīye mumukṣūṇāṃ cetanācetanavilakṣaṇatvena bahudhā 
prapañcitam | kaivalye - hṛtpuṇḍarīkaṃ virajaṃ viśuddha ityārabhya umāsahāyaṃ 
parameśvaraṃ prabhuṃ 



trilocanam nīlakaṇṭhaṃ praśāntam ityādinā 
citprakṛtyātmakalīlāmaṅgalavigrahopāsanakatvaṃdaharapuṇḍarīke 
mumukṣūṇāmupadiṣṭam |

ākāśaśarīraṃ brahma satyātmaprāṇārāmaṃ mā ānandam | 
śāntisamṛddhamamṛtam | ityādinā tathā darśitam | tasmāt 
cetanācetanavilakṣaṇatvena paraśivopāsanaṃ mumukṣūṇāṃ kartavyamiti niścīyate | 
sarva khalvidaṃ brahma sarvo vai rudraḥ ṛtaṁ satyaṃ ityādiṣu śivasya parabrahmaṇaḥ 
sarvātmakatvaṃ ya ātmani tiṣṭhannātmano'ntaraḥ yamātmā na veda yasyātmā śarīraṃ ya 
ātmānamantaro yamayati sa ta ātmāntaryāmyamṛtaḥ iti yo rudro'gnau viveśa tasmai 
rudrāya namo astu ityādiṣu tasya sarvāntaryāmitvanirdeśāt cetanācetanādiṣu 
brahmopāsanaṃ na virudhyate |

kiñca - adhikantu bhedanirdeśāt bhedavyapadeśāccānyaḥ eṣāmīśe paśupatiḥ 
paśūnām viśvādhiko rudro maharṣiḥ ityādiprātyakṣikaśāstradarśanāt śivākhyaṃ 
parabrahma jīvādadhikameva | tathāpi tattvamasi ityādibhedābhedavidhāyakavākyeṣu 
upāsyopāsakānāṃ caramāvasthāyāmabhedavyapadeśāt ahaṃ brahmāsmi 
ityādimahāvākyena śivo'hamityupāsanamavirodham | ātmānamaraṇiṃ kṛtvā 
praṇavañcottarāraṇim dhyānanirmathanābhyāsāt pāśaṃ dahati paṇḍitaḥ ityādau 
niratiśayaparamānandacidacitprapañcavilakṣaṇasivatvaprāptireva mokṣa iti 
sarvavedāntasiddhāntopadeśe'pi tadupāsanarūpadhyānābhāvena paśutvanivṛttiḥ 
pāśavicchedaśca na sambhavati | tadasambhave śivatattvaprāptyayogāt 
nirantaramanavacchinnaśivopāsanaṃ kartavyam |

dhyāyīteśānaṃ pradhyāyitavyaṃ ityārabhya śambhurākāśamadhye śiva eko dhyeyaḥ 
śivaṃkaraḥ sarvamanyat parityajya ityantena mumukṣūṇā. 
anyadevatopāsananiṣedhāvagamāt cetanācetanātmakajīve vā jaḍaprapañce 
santataśivabhāvanā-śivatvaprāptiheturiti niścīyate | 
tadananyatvamārambhaṇaśabdādibhyaḥ ityatra śivopādānaprapañcasya śivātmakatvaṃ 
asaṅkucitatvena nirdiṣṭam | atra kecit - prapañcopaśamaṃ śāntaṃ śivamadvaitaṃ 
caturthaṃ manyante sa ātmā ityādiśrutiśateṣu parabrahmaṇaḥ 
śivasyātmaśabdaprayogadarśanāt ātmā tu śiva eva mumukṣūṇāṃ 



dahara-śāṇḍilyādisarvabrahmavidyāsu nirantaramupāsyaḥ ityupamanyu##-
śravaṇa-manana-kīrtana-smaraṇādyupāsanena grāhayanti jānanti##-
śabdena devatāntaradhyānanirāso niścīyata iti gamyate | tadapi yuktameva |



pratīkādhikaraṇam || 3 ||

śivotpannacetaneṣu śivadṛṣṭdyupāsanasya śivasākṣātkārahetutvam 

nanu pradhānakṣetrajñapatirguṇeśassaṃsāramokṣasthitibandhahetuḥ pṛthagātmānaṃ 
preritāraṃ ca matvā ityādiśrituṣu jīvabrahmaṇoḥ 
pṛthaktvānusandhānavidhānāvagamāt kathaṃ brahmabhāvena jīvoopāsanaṃ 
kartavyamityāśaṅkāyāmadhikaraṇāntareṇāha - 

|| 300 || na pratīke na hi saḥ || 4 ||

pratīkopāsanaṃ taittirīye śrūyate - bhṛgurvai vāruṇiḥ varuṇaṃ pitaramupasasāra | 
adhīhi bhagavo brahmeti | tasmai etatprovāca - annaṃ prāṇaṃ cakṣuḥ śrotraṃ mano 
vācamiti tadbrahmetyupāsīta ityādinā annādipratīkopāsane brahmabhāvena 
annādīnāmupāsanaṃ kurtavyamiti cenna | kutaḥ  sa hi sarvavyāpakaḥ śiva eva 
annādiṣvantaryāmitvena sthitaḥ | atastadupāsanena mumukṣūṇāṃ sthūlārundhatīnyāyavat 
parasparāmuktihetutvaṃ sambhavatīti sūtrasūcitabhāvārthaḥ |

annādīnāṃ jagajjanmādihetutvena brahmatvopadeśāt 
ghaṭapaṭādivatparicchinnajaḍātmakānnādiṣu brahmabhāvenopāsanaṃ kartavyaṃ  na veti 
saṃśayaḥ |

pitā varuṇo'pi putraṃ bhṛguṃ pratyannādīnāṃ brahmatvenopāsanaṃ 
yadyapyabhihitatavān athāpi tanna vidheyaṃ jaḍatvāt | loke kṛtrimagajāśvādiṣu 
gajādibhāvabhāvitānāṃ tatphalādarśanāt naśvarānnādiṣu satyaśivopāsanaṃ sarvathā 
na sambhavatīti prāpte pracakṣmahe - 

sādhanābhāve sādhyaniṣpatteḥ iti nyāyena loke saudhārohaṇakāmānāṃ sopānārohaṇaṃ 
dṛṣṭam | tadvaddaharādyupāsanā'samarthānāṃ mandaprajñānāṃ annādiṣvapi 
paraśivabrahmatvenopāsanasya 



samakṣajalanyāyena sthūlārundhatīnyāyena ca paramparayā brahmasākṣātkārahetutvamiti 
niścīyate | loke bhṛtyādiṣu prabhubhāvanayā sanmānasya prabhukaṭākṣahetutvaṃ 
rājñi bhṛtyabhāvasya daṇḍanahetutvaṃ dṛṣṭam | tadvat śivotpannacetanācetaneṣu 
śāstrāniściteṣvannādiṣu śivadṛṣṭyopāsanasya śivasākṣātkārahetutvamiti niścīyate 
| tasmāt yo'nyāṃ devatāmupāste anyo'sāvanyo'hamasmīti na sa veda kṛtsno hyeṣa 
ātmetyevopāsīta | tvaṃ vā ahamasmi bhagavo devatā devatā ahaṃ vai tvamasi bhagavo 
devatā iti vyatikareṇokta-sarveṣāmupāsanānāṃ  sāmañjasyameva | tadvat  
chāndogye - sarvaṃ khalvidaṃ brahma tajjalānīti śānta upāsīta iti 
cetanā'cetanaprapañcasya sarvasya brahmatvenopāsanamupadiśati | 
tajjatvāttallatvāttadanatvāttanniyāmakatvāttadantaryāmitvātsarvaṃ brahmetyupadiṣṭam |

atra hetvantaramāha - 

|| 301 || brahmadṛṣṭirutkarṣāt || 5 ||

utkarṣāt eka eva rudro na dvitīyāya tasthe viśvādhiko  rudro puruṣo vai rudrassanmahaḥ 
viśvaṃ bhūtaṃ bhuvanaṃ citraṃ bahudhā jātaṃ jāyamānaṃ ca yat sarvo hyeṣa rudraḥ 
ityādiśrutiśateṣu śivasya parabrahmaṇaḥ ciacidviśvotkarṣatvavyapadeśāt 
sarvādhikyaṃ niṣpratyūham | tathāpi sarvo vai rudraḥ ityādiṣu tasyaiva 
sarvātmakatvakathanāt annādiṣu brahmadṛṣṭiryuktā | nidhanapataye namaḥ ityārabhya 
etatsomasya sūryasya ityatra sūryasya sūryamaṇḍalāntarvartinaḥ somasya umāsahitasya 
bhaktatāraṇārthaṃ paricchinnapāṇyadhikaraṇakaliṅgapūjāvidhimuktvā 
sadyojātādipañcabrahmamantraiḥ tadutkarṣatvavyapadeśāt vyāpakasya 
śivasyānnādiparicchinneṣūpāsanamaviruddham |

nanu vācaṃ brahmetyupāsīta mano brahmetyupāsīta ādityaṃ brahmetyupāsīta 
ityādivāgādīnāṃ brahmatvanirdeśāt brahmaṇi vāgādidṛṣṭyā brahmopāsanaṃ 
kartavyamiti cenna tadvidhāyakaśrutiyuktyanubhavādarśanāt | yasmai namastacchiro 
dharmaḥ mūrdhānaṃ brahma uttarā hanuryajño'dharā hanurviṣṇurhṛdayaṃ saṃvatsaraḥ 
prajatānaṃ ityādinā śiśumārātmanirūpaṇe 



hṛdayādirūpebhyaḥ viṣṇvādibhyaḥ pārthakyena sarvotkṛṣṭatvādeva hi 
parabrahmaṇaḥ śivasya pradhānaśirorūpatvaṃ yasmai namaḥ tacchira iti 
namaskāraviṣayatvena lakṣaṇenaivānūdyābhihitam |

avasāne ca tvaṃ bhūtānāmadhipatirasi tvaṃ bhūtānāṃ śreṣṭho'pi iti tasyaiva 
sarvabhūtaviṣayamādhipatyaṃ śreṣṭhatvaṃ coktvā namaste namassarvaṃ te namaḥ iti 
sarvabhūto tkṛṣṭatvāt siddhaṃ nikhilanamaskāraparyavasānabhūmitvamuktam | sarvatra 
ca namaste rudramanyava ityādiṣu sarvotkṛṣṭatayaiva punaḥ punaḥ tasmai namaḥ 
prayujyate | aiśvaryādinā hi loke'dhikaṃ namanti tatassarvanamaskāraviṣayatayā 
sarvotkṛṣṭamumāsahitaṃ virūpākṣaṃ īśvaraśabdaviṣayībhūtaṃ paraṃ brahma asya 
sarvotkṛṣṭasya sarvanamaskāryasya vyāptidṛṣṭyā sarveṣāṃ mana ādityādīnāṃ 
pratīkānāmupāsyatvam | ata eva śvabhyaḥ śvapatibhyaśca vo namaḥ ityādiṣu 
atyantanikṛṣṭeṣvapi sarvotkṛṣṭabrahmavyāptidṛṣṭyā śrutiḥ  namaḥ prayuṅkte | 
tasmādutkṛṣṭasambandhāt nikṛṣṭeṣūpacāradarśanāt viśvādhikabrahmadṛṣṭyā 
manaḥprabhṛtīnāmupāsyatvaṃ siddham | prabhu-bhṛtyavadbrahmaṇi 
vāgādidṛṣṭiḥ pratyavāyakārī |



ādityādimatyadhikaraṇam || 4 ||

chāndogye ādityaṃ yūpamupāsīta samutkṛṣṭasyāpakṛṣṭāropaṇopāsanādarśanāt 
utkṛṣṭe rājani bhṛtyadṛṣṭiḥ pratyavāyakarī bhṛtyeṣu 
rājadṛṣṭirabhyudayaphalāyeti yaduktaṃ tadayuktaṃ 
ityāśaṅkāyāmadhikaraṇāntareṇāha - 

|| 302 || ādityādimatayaścāṅga upapatteḥ || 6 ||

ādityo brahmetyupāsīta ityādiṣvaṅgāvabaddhopāsaneṣu ādityādīnāṃ 
brahmatvopadeśe'pi ādityādimatayaśca  ādityaṃ yūpamupāsīta 
ityādiśrautavidhyanusāreṇa ādityādiṣu yūpādibuddhayaḥ sarve ca aṅgāḥ 
brahmavidyāyā aṅgā eva | kutaḥ  upapatteḥ udgīthaṃ brahmetyupāsīta ityādinā 
udgīthavidyāyāḥ sākṣāt brahmasākṣātkāratvāvagamāt tadaṅgabhūtayūpasya 
brahmaprakaraṇapaṭhitatvena ādityādessamutkṛṣṭatvena ādityaṃ yūpamupāsīta iti 
vākyopapatteravirodhaḥ |

vidyāñcāvidyāñca yastadvedobhayaṃ saḥ ityādiṣu 
karmapratipādakavedasyāvidyātmakatvasya brahmapratipādakavedasya vidyātmakatvasya 
copadeśāt | brahmavidāpnoti paraṃ ityādiṣu brahmavidyāyāḥ 
pāśanivṛttipūrvakaparaśivaprāptirūpaparamapuruṣārthaphalatvācca 
samutkṛṣṭatvamanivāryam | tasmāt brahmaprakaraṇapaṭitodgīthavidyāntargatayūpasya 
avidyāprapañcāvacchinna sūryāderutkṛṣṭatvāt prabhubhṛtyādivat 
utkṛṣṭakaniṣṭhatvavādo  hyayuktaḥ iti sūkṣmārthaḥ |

asāvādityo brahma ityādau sūryasya brahmātmakatvaśravaṇāt ādityaṃ yūpamupāsīta 
ityādau ādityasya yūpatvavyapadeśācca ādityādau yūpādibuddhayaḥ sambhavanti naveti 
sandihyate |



ādityo vā eṣa etanmaṇḍalaṃ tapati asau yo'vasarpati nīlagrīvo vilohitaḥ ityādiṣu ādityasya 
sākṣāt śivatvavyavasthāpanāt eṣo'ntarāditye hiraṇmayaḥ puruṣaḥ ityādiśrutiṣu 
sauramaṇḍalamadhyasthaṃ sāmbaṃ saṃsārabheṣajaṃ ityādismṛtiṣu ca śivasya 
parabrahmaṇaḥ sūryamaṇḍalāntarvartitvopadeśācca tasya yūpādisāmyatvamayuktamiti 
prāpte pracakṣmahe - 

|| ādityādimatayaśceti || ca śabdo'vadhāraṇe | ādityādimatayaḥ ādityādiṣu 
mānasakratvaṅgabhūtayūpādibuddhayaḥ aṅgaḥ sākṣāt brahmavidyāṅga eva | kutaḥ  
upapatteḥ brahmādityādipadārthebhyaḥ mānasikabrahmavidyāṅgayūpādeḥ 
samutkṛṣṭatvopapatteḥ | tatprāṇeṣvantarmanaso liṅgamāhuḥ 

mana eva manuṣyāṇāṃ kāraṇaṃ bandhamokṣayoḥ |
deśāddeśaṃ gate citte madhye yaccetaso vapuḥ ||
ajāḍyasaṃvinmananaṃ saṃvidrūpaṃ taducyate |

ityādiśrutiṣu prapañcādibhyaḥ sthūlebhyaḥ sūkṣmarūpamānasasya 
sarvādhikyatvavyavasthāpanāt mānasikabrahmavidyāṅgabhūtayūpādeḥ sūryādibhyaḥ 
samutkṛṣṭatvam |

asāvādityo brahma ityādiṣu sūryasya brahmātmakatvakathanāt sarvotkṛṣṭatvamiti 
yattadayuktam  - kaṃ brahma khaṃ brahma annaṃ brahma prāṇo brahma ityādiṣu 
śivopādānatvādupāsanārthaṃ sarvaṃ brahmetyuktam | eṣontarāditye hiraṇmayaḥ 
puruṣaḥ ityādau paramātmanaḥ sūryāntarvartitvāt sūryasya sarvātiśayatvamiti yat 
tadapyanupapannam - yo rudro yo'gnau yo'psu ityādiṣu śivasya 
sarvāntaryāmitvavyavasthāpanāt | ato mānasikodgīthavidyākratvaṅgayūpādeḥ 
samutkṛṣṭatvamaviruddham |



āsīnādhikaraṇam || 5 ||

āsanopaviṣṭasyaiva śivaikadhyānārhatānirṇayaḥ 

nanu 

gacchaṃstiṣṭhannupaviśaṃścchayāno'pyanyathā'pi vā |
yathecchayā vasedvidvān ātmārāmassadā muniḥ ||

ityādau brahmopāsakasya āsanakālādiniyamādarśanāt daharādividyopāsakānāṃ 
āsanādyapekṣā na sambhavatītyāśaṅkāyāmadhikaraṇāntaraṃ darśayati - 

|| 303 || āsīnaḥ sambhavāt || 7 ||

trirunnataṃ prāpya samaṃ śarīraṃ hṛdīndriyāṇi manasā sanniveśya |
brahmoḍupena vratareta vidvān srotāṃsi sarvāṇi bhayāvahāni ||

iti śvetāśvatare 

viviktadeśe tu sukhāsanasthaḥ śucissamagrīvaśiraśśarīraḥ |
atyāśramasyaḥ sakalendriyāṇi nirudhya bhaktyā svaguruṃ praṇamya ||

iti kaivalye ca śrūyate | sukhāsane samāsīnassan daharādyupāsanārūpaśivaikadhyānaṃ 
kuryāt | kutaḥ  || sambhavāt || padmāsanādyāsaneṣu samāsīnasyaiva cittaikāgryasambhavāt 
iti sūtrasūcitasūkṣmārthaḥ |

atra mokṣasādhanabhūtadaharādyupāsanātmakaṃ jñānaṃ asakṛdārvanaṃ tataḥ 
smṛtirūpaṃ āsanābhyāsapūrvakaṃ uta tadatiriktaṃ veti sandehaḥ |

gacchaṃstiṣṭhan svātmārāmaḥ sadā muniḥ |
jyotirliṅgaṃ bhruvormadhye nityaṃ dhyāyet sadā yatiḥ ||



ityādiṣu brahmopāsane padmāsanādiniyamādarśanāt manorūpopāsanasya 
śarīrakṛtasvastikādyāsanādividhānaprayojanābhāvāt mana eva manuṣyāṇāṃ 
kāraṇaṃ bandhamokṣayoḥ iti sarveṣāṃ karmiṇāṃ manaḥprādhānyopadeśācca 
mumukṣūṇāṃ upāsane na hyāsananiyama iti prāpte vadāmaḥ - 

śvetāśvatara-kaivalyādyupaniṣatsu brahmavidyākāmānāṃ āsanapūrvakatvena 
tadupāsanavidhyupadeśāt ārūḍhānāṃ āsananiyamābhāve'pi 
ārurukṣūṇāmāsanamudrālakṣyābhyāsaniyamo na virudhyate | sādhanaṃ vinā 
sādhanā'niṣpatteḥ iti nyāyāt | sthitigatyoḥ prayatnasāpekṣatvāt śayāne ca 
nidrāsambhavāt āsīnasyaiva cittaikāgratā bhavati | tasmāt āsīnassan 
brahmopāsanamanutiṣṭheta iti śāstraniyamāvagamāt āsanapūrvakatvena 
daharādyupāsanaṃ mumukṣubhiḥ kartavyam |

atra hetvantaramāha - 

|| 304 || dhyānācca || 8 ||

tasyābhidhyānādyojanāttattvabhāvāt iti śvetāśvatare samāsīnasyaiva 
dhyānavidherupadeśāt | kaivalye tadvat viviktadeśe tu sukhāsanasthaḥ śuciḥ 
samagrīvaśiraḥ śarīraḥ ityādinā samāsīnasyaiva hṛtpuṇḍarīkaṃ virajaṃ viśuddhaṃ 
ityārabhya umāsahāyaṃ parameśvaraṃ prabhuṃ - dhyātvā munirgacchati 
bhūtayonim 

ātmānamaraṇiṃ kṛtvā praṇavañcottarāraṇiṃ |
dhyānanirmathanābhyāsātpāśaṃ dahati paṇḍitaḥ ||

ityādinā samāsīnasyaiva brahmopāsanarūpadhvānaṃ samañjasam | 
sakaletavaravastupartyāgapūrvakaśivaikaviṣayacittavṛttireva dhyānam |

punarhetvantaramāha - 

|| 305 || acalatvaṃ cāpekṣya || 9 ||

te dhyānayogānugatā apaśyan devātmaśaktiṃ svaguṇairnigūḍhām |
yaḥ kāraṇāni nikhilāni tāni kālātmayuktānyadhitiṣṭhatyekaḥ ||



ityādinā acalatvaṃ niścalatvaṃ cāpekṣya uddiśya āsīna eva parameśvaradhyānaṃ 
kuryādityarthaḥ |

punarhetvantaramāha - 

|| 306 || smaranti ca || 10 ||

na tasya rogo na jarā na mṛtyuḥ prāptasya yogāgnimayaṃ śarīraṃ |
laghutvamārogyamanolupatvaṃ varṇaprasādaṃ svarasauṣṭhavañca ||

ityādinā śvetāśvatare samāsīnasya śivadhyānayoganiṣṭhasya mahimānaṃ bahudhā 
smaranti | cakāro'tra niścayārthaḥ |

śucau deśe pratiṣṭhāpya sthiramāsanamātmanaḥ |
nātyucchirtaṃ nātinīcaṃ celājinakuśottaram ||

tatraikāgraṃ manaḥ kṛtvā yatacittendriyakriyaḥ |
upaviśyāsane yuñjyāt yogamātmaviśuddhaye ||

ityādinā smṛtāvapi tadvadupadiśyate |

punarhetvantaramāha - 

|| 307 || yatraikāgratā tatrāviśeṣāt || 11 ||

devāgāre tarumūle guhāyāṃ vasedasaṅgo lakṣitaśīlavṛttaḥ |
nirindhanajyotirivopaśāntaḥ na codvijedbrahmavidatra loke ||

duṣṭā"ṣvayuktamiva  vāhamidaṃ  vidvānmano dhārayati pramattaḥ |
same śucau śarkarāvahnivālukādivarjite śabdajalāśrayādibhiḥ ||
mano'nukūle na ca netrapīḍane guhānivātāśrayaṇe prayojayet ||



ityādinā ekāgratānukūladeśakālaviśeṣāśrayaṇāt ekāgratānukūlo yo deśaḥ kālaśca 
sa evopāsanasya deśaḥ kālaśceti śāstre nirṇīyate | tasmāt nadītīra-devālaya##-
cittaprasannatvaṃ tatra dhyānaṃ nirantaraśivopāsanātmakaṃ kartavyam | kutaḥ  || 
aviśeṣāt || śuddhāntaḥkaraṇasya sarvatrāpi manaḥ prasādasya tulyatvāditi niścīyate |

āsanamudrālakṣyābhyāsena śivadhyānaṃ kati saṃvatsarāṇi mumukṣubhiḥ kartavyaṃ 
ityākāṅkṣāyāmāha - 

|| 308 || āprayāṇāttatrāpi hi dṛṣṭam || 12 ||

sa khalvevaṃ vartayan yāvadāyuṣaṃ brahmalokamabhisampadyate iti śrutidarśanāt 
āprayāṇāt - āmaraṇādanuvartanīyaṃ śivadhyānam | kutaḥ  tatrāpi hi dṛṣṭam ||

jñātvā deva viśvapāśāpanītaḥ kṣīṇaiḥ klaiśaiḥ janmamṛtyuprahāṇi |
tasyābhidhyānāttṛtīyadehabhede viśvaiśvaryaṃ kevalaṃ āptakāmaḥ ||

ityādinā tṛtīyadehasaṃjñikatamo'jñānanivṛttipūrvakaśivasākṣātkāraparyantaṃ 
śivopāsanaṃ dṛṣṭam | 

yaṃ yaṃ vāpi smaran bhāvaṃ tyajatyante kalevaram |
taṃ tamevaiti tattvajñassadā tadbhāvabhāvitaḥ ||

iti smṛtau kalevarapatane śivatādātmyaṃ śivopāsakānāmupadiṣṭam | sthūlakalevarasya 
bahuvārapatanādarśanāt tyajedante kalevaram | ityanena kāraṇadehapatanamevāvagamyate | 
ataḥ kāraṇadehasaṃjñikapāśavicchedanārthaṃ śravaṇa-kīrtana pūjādiniyamena 
śivayogābhyāsaḥ mumukṣūṇāmāvaśyaka iti nirdiśyate |



tadadhigamādhikaraṇam || 6 ||

jagadvāsanāyuktānāṃ viduṣāṃ āgāmisañcitakarmakṣayāt anubhavena 
prārabdhanāśaḥ nirjagadvāsanāyuktānāṃ tu caturvidhakarmakṣayavicāraśca 

śayānasya nidrādipīḍitatvena gamanasya kaṇṭakādibādhakatvena tiṣṭhataḥ 
pādavedanājanakatvena samāsīnasyai sadāśivopāsanamāvaśyakamityuktaṃ tathāpi 
avaśyamanubhoktavyaṃ kṛtaṃ karma śubhāśubham nā'bhuktaṃ kṣīyate karma 
kalpakoṭiśatairapi iti smṛtidarśanāt upāsakasya kiṃ 
karmaphalamityākāṅkṣāyāmadhikaraṇāntareṇa nirākaroti - 

|| 309 || tadadhigama uttarapūrvāghayoḥ raśleṣavināśau tadvyapadeśāt || 13 ||

tadadhigame - tasya paramaśivasya adhigame - dhyānopāsanayā sākṣātkāre sati 
uttarapūrvāghayoḥ āgāmi-sañcitapāpayoḥ aśleṣa-vināśau bhavataḥ | 
āgāmipāpasya asaṃsparśaḥ sañcitapāpasya vināśaśca bhavati | kutaḥ  || tadvyapadeśāt 
||

tadyathā puṣkarapalāśa āpo na saṃśliṣyante |
tadyatheṣaukātūlamagnau protaṃ pradūyeta ||

yathaidhāṃsi samiddho'gnirbhasmasātkurute'rjuna ||
jñānāgnissarvakarmāṇi bhasmasātkurute tathā ||

ityādismṛtiṣvāgāmisañcitakarmaṇoḥ aśleṣavināśavyapadeśādityarthaḥ |

sañcita-prārabdhātītāgāmibhedena karmāṇi caturvidhāni |

tatra pūrvajanmakṛtāni bhaviṣyaddehajananayogyāni svargādiphaloddeśena kṛtāni 
karmāṇi sañcitāni | 



mahatā prayāsena śravaṇa-kīrtana-manana##-
prārabdhāni |

brahmasākṣātkāropapatteḥ pūrvasmin janmani janmāntare vā brahmasākṣātkāroddeśena 
kṛtāni karmāṇi atītāni |

brahmasākṣātkārānantaraṃ asmin janmai kṛtāni karmāṇi āgāmīni |

tatra caturvidhakarmasu sañcitānāṃ bhaviṣyaddehaparamparārūpaṃ phalamanutpādyaiva 
nāśaḥ | āgāmināñca karmaṇāṃ dehābhimānāgalitatvena kṛtatvān 
phalajananasāmarthyaṃ na sambhavati | tathā ca smṛtiḥ - 

prārabdhaṃ bhogato naśyet tattvajñānena sañcitam |
āgāmidvitayaṃ karma tadveṣipriyavādinoḥ ||

yathā ravissarvarasān prabhuṅkte hutāśanaścāpi ca sarvabhakṣakaḥ |
tathā ca yogī viṣayān prabhuṅkte na lipyate puṇyapāpaiśca śuddhaḥ ||

ityādiṣu brahmopāsakānāṃ sarvakarmakṣayaphalāvagamāt avaśyamanubhoktavyaṃ 
kṛtaṃ karma śubhāśubham ityādismṛtīnāṃ ajñānaviṣayatvamiti sūtrasūkṣmārthaḥ 
|

pūrvādhikaraṇe vidyāsvarūpaṃ viśodhya 
vidyāphalavicāraṇārthamidamadhikaraṇamārabhate |

brahmavidyāprāptau puruṣasyottara-pūrvāghayoraśloṣa-vināśau śrūyate | 
yathā puṣkarapalāśa āpo na śliṣyante | evamevaṃ vidi pāpaṃ karma na śliṣyate | 
tasyaivātmā parāvaraṃ viditvā na karmaṇā lipyate pāpakena ityuttarāghāśleṣaḥ | 
tadyatheṣikā tūlamagnau protaṃ pradūyetaiva hyasya sarve pāpmānaḥ pradūyante | cīyante 
cāsya karmāṇi tasmin dṛṣṭe parāvare | iti pūrvāghavināśaḥ | etāvadaśleṣavināśau 
vidyāphalabhūtau upapadyete na veti saṃśayaḥ |

kiṃ yuktam  nopapadyete iti | kutaḥ  nābhuktaṃ kṣīyate karma kalpakoṭiśatairapi 
ityādiśāstravirodhāt aśleṣavināśavyapadeśastu 
mokṣasādhanabhūtavidyāvidhāyakavākyaśeṣagataḥ 
kathañcidvidyāstutipratipādanādapyupapadyate | na ca vidyāpūrvottarāghayoḥ 
prāyaścittaprāyaścittatayā vidhīyate |



yena prāyaścittena aghavināśa ucyeta | vidyā hi brahma vidāpnoti paraṃ jñātvā śivaṃ 
śāntimatyantameti brahma veda brahmaiva bhavati iti brahmaprāptyupāyatayā vidhīyate | ato 
vidyārthavādo'yamaghavināśāśleṣavyapadeśa ityevaṃ prāpte'bhidhīyate - 

|| tadadhigama iti || vidyāprāptau puruṣasya vidyāmāhātmyāduttara pūrvākyoraśleṣa##-
pāpaṃ karma na śliṣyate | evaṃ hā'sya sarve pāpmānaḥ pradūyante | tadā vidvān 
puṇyapāpe vidhūya nirañjanaṃ paramaṃ sāmyamupaiti ityādibahuśrutidarśanāt |

na ca nābhuktaṃ kṣīyate karma ityanena śāstreṇāsya virodhaḥ bhinnaviṣayatvāt | taddhi 
karmaṇāṃ phalajananasāmarthyaṃ draḍhimaviṣayam | etattūtpannāyāḥ vidyāyāḥ 
prākṛtānāṃ pāpānāṃ phalajananaśaktivināśasāmarthyaṃ utpatsyamānānāñca 
phalajananaśaktyutpattipratibandhakaraṇasāmarthyañca pratipādayatīti 
dvayorviṣayayorbhidyate | yathāgnijalayorauṣṇyaṃ tannivāraṇasāarthyañca 
viṣayayordvayoḥ pramāṇayorapi viṣayabhedāt prāmāṇyam | evamatrāpi na 
kaścidvirodhaḥ | aghasyāśleṣakaraṇaṃ vaidikakarmayogyatāvāsanā 
pratyavāyahetuśaktyutpattipratibandhakaraṇam | aghāni hi kṛtāni puruṣasya 
vaidikarmayogyatāṃ sajātīyakarmāntarārambharuciṃ pratyavāyañca kurvanti | aghasya 
vināśakaraṇaṃ utpannāyāstacchaktervināśakaraṇam | śaktirapi paramapuruṣāprītireva | 
tadevaṃ vidyāvediturvedyārthapriyatvena svayamapi 
niratiśayapriyānativedyabhūtaparamapuruṣaśivārādhanarūpā 
pūrvakṛtāghasañcayajanitaparamapuruṣā'prītiṃ vināśayati | saiva vidyā 
svotpatyuttarakālabhāvyaghanimittaparamapuruṣāprītyutpattiñca pratibadhnāti | 
tadidamaśleṣavacanaṃ prāmādikaviṣayaṃ mantavyam |

nāvirato duścaritāt ityādinā āprayāṇāt aharaharutpadyamānāyā 
uttarottarātiśayayoginyāḥ vidyāyāḥ duścaritaviratiniṣpādyatvādyavagamāt viduṣāṃ 
jagadvāsanāyuktānāṃ āgāmisañcitakarmakṣaye sati prārabdhamātraṃ anubhavena jahāti 
| nirjagadvāsanānāṃ ayaskāntasūcīnyāyena santataśivākārākāritacittānāṃ 
caturvidhakarmanāśo bhavatīti niścīyate | tathā skānde - 

brahmavitsarvakarmāṇi śrautasmārtāni bhaktitaḥ |
kṛtvā kāmyāni saṃntyajya saṃsārīva pravartate ||



brahmavidvarayogī tu śrautasmārtāni sarvadā |
saṃntyajya pūrṇavairāgyasidhyā vedāntacintanam ||

dhyānaniṣṭhāṃ parāṃ labdhvā bhaikṣyānnaṃ prāśayenmitam |
varīyākhyo brahmavicca sarvavyāpāramutsṛjan ||

nirantaraśivadhyānaniṣṭhānuṣṭhānabodhataḥ |
viśvavismaraṇaṃ prāpya suptavadvāsanākṣayaḥ ||

paradattānnapānādīn prāśayitvā nirāśayā |
vasedekatra nirato nityānandasvabhāvataḥ ||

variṣṭhākhyo brahmavicca śivatattve nirantaram |
cittaṃ vilāpya dhyānena jīvatyaktaśarīravat ||

svabudhyā parabudhyā ca punarutthānamārgakam |
santyajya śivatādātmyasidhyā yogī vasetsadā ||

caturṇāṃ muktirekāpi tāratamyaṃ pradṛśyate |
prathamasya dvitīyasya prārabdhaṃ vidyate sadā ||

tṛtīyasya tu prārabdhavārtānubhava eva hi |
caturthasya tu prārabdhaṃ na spṛśenna ca lipyate || iti |



itarādhikaraṇam || 7 ||

śaktipātamahimāphalabhūtaśivajñānottarakālikapuṇyā'puṇyakarmā##-

nanu brahmavidvariṣṭhasya manaśśūnyatvena jñānānantaragāmikarmābhāvatayā 
karmanirliptatvaṃ yuktam brahmavidādīnāṃ ajñānakṛtasarvakarmaṇāṃ jñānena 
vinaṣṭatve'pi śivajñānānantarakṛtāgāmikarmaṇāṃ kā 
gatirityāśaṅkāyāmadhikaraṇāntaraṃ darśayati - 

|| 310 || itarasyāpyevamasaṃśleṣaḥ pāte tu || 14 ||

pāte gurukaṭākṣalabdhaśaktipāte tu śivajñānottarakālikapuṇyāpuṇyakarmaṇaḥ 
asaṃśleṣaḥ asaṃsparśo bhavati | śaktipātadīkṣābhāve'pi 
gurūpadeśapūrvakadṛḍhaśivayogamahimnā 
vicchinnapāśā'vidyā'jñānamāyādisaṃjñikatamorūpakāraṇadehānāṃ 
puruṣāṇāmapyevamupalakṣaṇaṃ draṣṭavyamiti sūtrasūcitasūkṣmārthaḥ 
galitapāśānāṃ śivajñānavatāṃ puruṣāṇāṃ  
tajjñānottarakṛtapuṇyāpuṇyarūpāgāmikarmaṇāṃ nivṛttissambhavati naveti 
sandihyate |

jñānapūrvakālakṛtakarmaṇāṃ puṇyāpuṇyarūpāṇāṃ 
śrutismṛtiprāmāṇyadarśanānnivṛttirastu | jñānottarakālajanitakarmaṇāṃ 
naṣṭatvaṃ na sambhavati | naṣṭatvaṃ hi puṇyakarmaṇāṃ  uta pāpakarmaṇāṃ vā  nādyaḥ 
- puṇyakarmaṇāṃ jñānāvirodhitvāt parameśvarājñārūpatvācca nāntyaḥ - 
jñānapūrvakapāpānāṃ śāstre prāyaścittādarśanāt pāpakarmācaraṇe 
jñānabhaṅgaprasaṅgācca sarvathā jñānottarakālakṛtakarmakṣayo viduṣāṃ na 
ghaṭata iti prāpte pracakṣmahe - 

bhidyate hṛdayagranthiḥ chidyante sarvasaṃśayāḥ |
kṣīyante cāsya karmāṇi tasmin dṛṣṭe parāvare ||



jñānāgniḥ sarvakarmāṇi bhasmasātkurute'rjuna |
prārabdhaṃ bhogato naśyet tattvajñānena sañcitam ||
āgāmidvitayaṃ karma pradveṣipriyavādinoḥ ||

ityādiśrutismṛtiṣu sarvakarmakṣayatvasya viduṣāmavagamāt vinigamakādarśanāt 
śivajñānasya ahāmahimātiśayasya 
prācīnabahujanmakṛtapuṇyāpuṇyakarmanāśakaśaktisatvena 
jñānottarakālakṛtakarmanāśakatvaṃ kiṃ na syāt  śrutismṛtisaṅkoce mānābhāvāt 
puṇyasyāpi pāpavat śivajñānapratibandhakatvāt 
sarvaśivātmakabhāvakṛtapuṇyakarmaṇāṃ tasya kartṛtvābhāvena nirlepatvaṃ yuktam 
| mūḍhaviduṣāṃ svāhaṃkāreṇa pāpācaraṇābhāve'pi prārabdhavajñāt 
pramādajanitapāpānāṃ asaṃspṛṣṭamaviruddham | taduktaṃ siddhāntāgame - 

śivabhāvanayā sarvaṃ nityanaimittikādikam |
kurvannapi mahāyogī guṇadoṣairna lipyate ||

iti darśanāt "ṣivavat śivayogināmapi sarvakarmāsaṃspṛṣṭatvaṃ siddham | 



anārabdhakāryādhikaraṇam || 8 ||

śāstrādhyayanajanyaśivajñānaprāpyakālāntarabhāvimuktiphala##-
vistāraḥ 

viduṣāṃ āgāmijanitakarmabhirasaṃspṛṣṭatvamiti yaduktaṃ tadasaṅgatam | 
jaḍabharatādīnāṃ sukṛtaduṣkṛte anārabdhakārye apravṛttaphale'pi ca vidyayā na 
naśyate kutaḥ  janmatrayadarśanāt ityāśaṅkāyāmadhikaraṇāntaramāha - 

|| 311 || anārabdhakārye eva tu pūrve tadavadheḥ || 15 ||

pūrve śivajñānotpatteḥ pūrvaṃ śuddhajīvānāṃ ārūkṣūṇāṃ sukṛtaduṣkṛte 
anārabdhakārye apravṛttaphale eva vidyayā naśyataḥ kutaḥ  tadavadheḥ tasya tāvadeva 
ciraṃ yāvannavimokṣye atha sampatsye ityatra śivajñānasampūrṇasiddhiparyantaṃ 
baddhajīvavat śuddhajīvānāṃ mokṣavilambābagamāt jaḍabharatādīnāṃ 
nirvāsanāpūrvakaśivajñānasidhyabhāvena vilambamuktiḥ | 
nirvāsanaśivajñānaniṣṭhānāṃ vāmadevādīnāṃ avilambamuktirityavirodha iti 
sūtrasūcitasūkṣmārthaḥ | 

śivajñānavatāṃ sarveṣāmāgāmiphalabhoganivṛttipūrvakasadyomuktiḥ uta 
adhikāritāratamyena vilambamuktiḥ sambhavati veti sandihyate |

yāvadutpadyate jñānaṃ tāvadanuṣṭheyāni karmāṇi iti śrutau jñānotpattimātreṇa 
sarveṣāṃ sarvakarmatyāgāvagamāt jñānamātreṇaiva sadyomuktiḥ sambhavati | 
tadanaṅgīkāre jñānādeva tu kaivalyaṃ nānyaḥ vimuktaye iti 
bahuśrutibhaṅgaprasaṅgaḥ iti prāpte pracakṣmahe - 

śivajñānasiddhiṃ vinā vaidyaśāstrādijñānavat parokṣajñānena 
pāśavicchedapūrvakaśivatvaprāptirna ghaṭate |

anubhūtiṃ vinā mūḍho vṛthā brahmaṇi modate |
pratibimbitaśākhāgraphalāsvādanamodavat ||



ityādiśrutiṣu śāstrajanyāparokṣajñānanindāśravaṇāt 
kevalajñānaśabdenecchāparyāyatvena tadicchāyāḥ puruṣārthātvāyogāt yāvadutpadyate 
jñānaṃ ityādiśrutiṣu jñānaśabdena śivayogopāsanāsiddhiravagamyate | 
śraddhābhaktidhyānayogādavehi ātmānamaraṇiṃ kṛtvā praṇava`ncottarāraṇim | 
ityādiṣu upāsanājñānasiddhānāmeva pāśanivṛttipūrvakaśivatvaprāpterupadeśāt 
jñānasiddhirūpāparokṣajñānasyaiva mokṣahetutvam | asti brahma 
ityādiśāstrajanyaparokṣajñānasya kālāntaramokṣaphalajanakatvamiti niścīyate | tasya 
tāvadeva ciraṃ yāvanna vimokṣye atha saṃpatsya iti śrutau tadvaddarśanāt śrutyarthastu 
tasya vāsanāyuktaśivajñānasya parokṣānubhavasya tāvadeva ciraṃ tāvadeva kaivalyasya 
kālavilambaḥ | yāvannavimokṣye yāvat prārabdhakarma na vimucyate atha sampatsyate |

atha prārābdhakarmanāśānantaraṃ saṃpatsyate videhakaivalyaṃ prāpnotītyupadiśati | 
etena śāstrajanyaśivajñānābhyāsavatāmupāsakānāṃ kālāntaramuktiphalatvaṃ 
nirvāsanāpūrvakaśivajñānasiddhānāṃ etaccharīreṇaiva 
pāśanivṛttipūrvakaparaśivatattvātmakatvaṃ niścīyate |



agnihotrādhikaraṇam || 9 ||

nirvāsanāvāsitāntaḥkaraṇaparipūrita-nirābhāra##-
śivopāsakānāmapi tattvāgānaucityasya vinirṇayaḥ 

nanu rudro vā eṣa yadagnistasyaite tanuvau ghorānyā śivānyā iti śrutau 
agneśśivaśarīratvanirdeśāt yāvajjīvaṃ agnihotraṃ juhoti ya evaṃ vidvānagnihotraṃ 
juhuyāt ityādau vidvadavidvadāvaśyakatvena codanāvagamāt 

saktāḥ karmaṇyavidvāṃso yathā kurvanti bhārata |
kuryādvidvāṃstathā'saktaḥ cikīrṣurlokasaṃgraham ||

iti smṛtau tadvadvyavasthāpanāt kathamagnihotrādikarmaṇāmāvaśyakatvaṃ nāsti  
ityāśaṅkāyāmadhikaraṇāntareṇāha - 

|| 312 || agnihotrādi tu tatkāryāyaiva taddarśanāt || 16 ||

śivajñānoddeśena kṛtamagnihotrādikaṃ tatkāryāya jñānarūpakāryāyaiva bhavati | 
kutaḥ  taddarśanāt | tametaṃ vedānuvacanena brāhmaṇā vividiṣanti yajñena dānena 
tapasā'nāśakena ityādiśrutiṣu agnihotrādīnāṃ śivajñānasādhanatvena śivajñānaṃ 
pratyupa jīvyatvāt brahmajñānanāśyatvaṃ nāstītyupadiśyate | taduktaṃ 
śivagītāsūpaniṣatsu - 

koṭijanmārjitaiḥ puṇyaiḥ śive bhaktiḥ prajāyate |
iṣṭāpūrtādikarmāṇi yenācarati mānavaḥ ||
śivārpaṇadhiyā kāmān parityajya yathāvidhi ||

ityādinā bahudhā prapañcitam | yadyapi karmāṇāṃ phalanāśyatvāt phalabhūtena 
brahmajñānena nāśo'styeva | tathāpi phalatvena rūpeṇaiva śivajñānasya 
karmanāśakatvaṃ na tu jñānatvena rūpeṇeti sūtrasūcitasūkṣmārthaḥ |



pūrvādhikaraṇe śivajñānapūrṇaniṣṭhānāṃ sadyomuktiḥ 
śāstrīyaparokṣaśivajñānavatāṃ śama-dama-vairāgyoparati##-
tathaiva yāvajjīvaṃ śivopāsanamapyupapāditam iha tu vidvānagnihotraṃ juhuyāt na 
karmaṇā na prajayā dhanena ityādiṣu sāvakāśāgnihotracodanāvagamāt 
yāvaccharīrapātaparyantaṃ agnihotrādikarmānuṣṭhānaṃ vidheyaṃ uta 
jñānotpattiparyantaṃ  iti sandihyate |

yāvajjīvamagnihotraṃ juhuyāt aharahassandhyāmupāsīta ityādibahuśrutiṣu 
yāvajjīvavidhyupadeśāt | 
viduṣāmaviduṣāmabhyudayaphalahetukarmānuṣṭhānamāvaśyakamiti prāpte'bhidhīyate 
- 

yāvaccharīreṣaṇatrayavāsanā dṛśyate tāvatkāṃ 
sarvavāsanānirmuktaśivajñānasidhyarthaṃ 
phalābhisandhirahitaparameśvarārpitakarmānuṣṭhānamārurukṣūṇāṃ śivajñānavatāṃ 
āvaśyakam | evaṃ śivajñānadṛḍhahalakatvāt tametaṃ vedānuvacanena 
brāhmaṇāviviṣanti yajñena dānena tapasā'nāśakena ityādinā agnihotrādīnāṃ 
vidyāsādhanatvaṃ vidyāyāśca āprayāṇādabhyāsādheyātiśayāyāḥ 
aharaharutpādyatvāt tadutpatyarthaṃ āśramakarma śivārpaṇabudhyā anuṣṭheyameva | 
anyathā aśramakarmalope dūṣitāntaḥkaraṇasya vidyotpattireva na syāt | tametaṃ 
vedānuvacanena ityatra vedānuvacanaṃ vedābhyāsaḥ | 
paramaśivaprāptiphalasādhanajñānamadhyātmavādināṃ vedamantrāṇāṃ japāvṛttiḥ |

śatarudrīyajapamāhātmyam 

tathā jābālopaniṣadi athainaṃ brahmacāriṇa ūcuḥ kiṃ jatpenāmṛtatvaṃ brūhī iti | 
sahovāca yājñavalkyaḥ - śatarudrīyeṇetyādi etāni ha vā amṛtasya 
nāmadheyānyetairhavā'mṛto bhavati iti | kaivalye - yaḥ śatarudrīyaṃ brāhmaṇo 
nityamadhītasau'gnipūto bhavati sa vāyupūto bhavati surāpānātpūto bhavati svarṇasteyāt 
pūto bhavati brahmahatyāyāḥ pūto bhavati tasmādavimuktamāśrito bhavati atyāśramī 
sarvadā sakṛdvā japet anena jñānamāpnoti saṃsārārṇavatārakam | tasmādevaṃ 
viditvainaṃ kaivalyaṃ padamaśnute iti | iha śatarudrīyasaṃjñikānāṃ 
brahmabodhakamantrāṇāṃ saṃsmaraṇāt saṃsāratāraṇajñānotpattividhyavagamāt 
vedaśśivaśśivo vedaḥ vedādhyāyī sadāśivaḥ ityādi smṛtiṣu īśānassarvavidyānāṃ 
ityādiśrutiṣu ca vedasya śivātmakatvasya śivādhīnatvasya ca dyotane'pi 
sākṣācchivatattvapratipādakaśatarudrīyapañcabrahmādimantrāṇāṃ 
samutkṛṣṭatvamaviruddham |



madyaṃ pītvā gurudārāṃśca gatvā svarṇasteyaṃ brahmahatyāñca kṛtvā |
bhasmācchanno bhasmaśāyyāśayāno rudrādhyāyī mucyate sarvapāpaiḥ ||

ityādinā sāmaśākhāyāmapi śatarudrīyādhikya kathanāt | jābāle - etāni ha vā 
amṛtasya nāmadheyāni iti amṛtasya anādimuktasya śivasya nāmadheyatvāddhetoḥ 
śatarudrīyajapātsarvāghanāñcaḥ smaryate |

api ca - yaścaṇḍālaḥ śiva iti vācaṃ vadet tena saha saṃvaset tena saha bhuñjīta atra 
hi śivaśabdasya brahmabodhakasya samuccāraṇamātreṇa atyantāviśuddhasya pātakinaḥ 
paramaśuddhividhīyate anyatra yo'tharvaśirasā brāhmaṇo nityamadhīyate ityārabhya 
tadabhyasanena sarvaduritakṣayaphalamupadiśya sakṛjjaptvā viśuddhaḥ punaḥ karmaṇyo 
bhavati | dvitīyaṃ japtvā gāṇāpatyamavāpnoti | tṛtīyaṃ japtvā devamevānupraviśati iti 
mokṣaphalamavagamyate | ātmānamaraṇiṃ kṛtvā ityādiṣu śivātmakaprāṇābhyāsasya 
pāśavicchedakasya lakṣaṇamucyate | evamanyatrāpi veditavyam |

ataḥ śivaparāṇāṃ vedamantrāṇāṃ pāpakṣayadvārā śivajñānahetutayā 
mokṣasādhanatvāvagamāt tadabhyāsaḥ kartavyaḥ vidyāvatāṃ 
pūrṇavairādhyaniṣṭhārahitānāṃ yāvajjīvamagnihotrādiyajñānāṃ paraśivārpita 
phalānāṃ tadājñāsiddhatvāt tadārādhanarūpatvācca vedavadabhyāsaḥ kartavyaḥ | evaṃ 
dānādīnāmapi |

tasmānnirvāsanānāṃ nirābhāradharmāśrayiṇāṃ karmatyāgasyocitatve'pi 
laukikeṣaṇatrayabaddhānāṃ gṛhiṇāṃ śivopāsakānāṃ karmatyāgaḥ asamañjasaḥ |

yadi agnihotrādisādhukṛtyāḥ vidyotpatyarthāḥ vidyotpatteḥ prācīnaṃ ca sukṛtaṃ 
yāvatsampātamuṣivā prāptyāntaṃ karmaṇaḥ ityanubhavena vinaṣṭam tarhi 
sahṛdassādhukṛtyāṃ ityasya koviṣayastatrāha - 

|| 313 || ato'nyāpi  hyekeṣāmubhayoḥ || 17 ||



ataḥ agnihotrādisādhukṛtyāyāḥ vidyotpatyarthāyāḥ anyāpi 
vidyādhigamātpūrvottarayorubhayorapi puṇyakarmaṇoḥ prabalakarmapratibaddhaphalā 
sādhukṛtyā'nantā sambhavatyeva | tadviṣayamidamekeṣāṃ śākhināṃ vacanam | tasya 
putrā dāyamuṣa yanti suhṛdassādhukṛtyām iti vidyayā aśleṣavināśaśrutiśca 
tadviṣayā |

tasmācchivārpitāgnihotrādivaidikadvaitakarmiṇāṃ bhramarakīṭanyāyavat 
jīvabhāvanivṛttipūrvakaśivatvaprāptirūpasidhyaṅgatvena 
sarvavedāntārthavijñānanidhānabhūta-jaimini##-
mumukṣūṇāṃ āvaśyakamiti niścīyate | etena 
śrutyābhāsapradhānādhyāropāpavādavidhāyakajaganmithyādvaitaṃ sarvathā 
mumukṣubhirnāśrayaṇīyamiti veditavyam |

nanu tametaṃ vedānuvacanena brāhmaṇā viviṣanti ityādiśrutibhissarveṣāṃ 
puṇyakarmaṇāṃ jñānasādhanatvena codanāvagamāt jñānasādhanabhūtatvaṃ 
karmaṇāṃ sambhavatīti yaduktaṃ tadayuktam niṣkalaṃ niṣkriyaṃ śāntaṃ ityādiśrutiṣu 
tathā ca tadadhigama iti sūtre ca brahmaṇo nirviśeṣatva##-

|| 314 || yadeva vidyayeti  hi || 18 ||

yadeva vidyayā karoti tadeva vīryavattaraṃ bhavati iti śrutau yatkarma vidyayā dahara##-
brahmajñānasādhanaṃ yadeva vidyayā karoti ityatra 
daharādyupāsanārahitaparameśvarārpitajyotiṣṭomādikarmaṇaḥ kālavilambena 
brahmajñānasādhanatvaṃ bhavatītyupadiśyate | hikāro niścayārthaḥ |

parā'sya śaktirvividhaiva śrūyate svābhāvikī jñānabalakriyā ca ityatra brahmaśakteḥ 
svābhāvikatvavyapadeśāt na nirviśeṣatvādyupapattiḥ tathāpi niṣkalaṃ niṣkriyaṃ 
ityādiśrutīnāṃ śaktisaṅkocakālaviṣayatvaṃ pradhānakṣetrajña patirguṇeśaḥ 
ityādiśrutīnāṃ śaktivikāsāvasthāviṣayatvamiti lokavattu līlākaivalyam 
ityādisūtrānusāreṇa pūrvamevoktam | tadadhigama iti sūtraṃ na nirviśeṣaviṣayamiti 
niścīyate |



bhogādhikaraṇam || 10 ||

mukteḥ puṇya-pāpaphalānubhogasamanantaraprāpyatānirṇayaḥ 

nanu tathāpi daharādyupāsakānāṃ viduṣāṃ puṇyāpuṇyarūpaprārabdhakarmakṣayaḥ 
kathaṃ sambhavatītyāśaṅkāyāmadhikaraṇāntareṇāha - 

|| 315 || bhogena tvitare kṣapayitvā'tha sampadyate || 19 ||

vidvān bhaktaḥ bhogena sukhaduḥkhātmakaprārabdhabhogena 
bhāviśarīrajanakāgāmirūpapuṇyapāpe vidyāmahimnā kṣapayitvā nāśayitvā 
svecchānusāreṇa caturvidhamuktiṃ sampadyate  prāpnotīti sūtrasūcita sūkṣmārthaḥ |

pūrṇādhikāriṇāṃ sākṣādiha śarīre muktiḥ mandaprajñānāṃ janmatrayeṇa kevala 
parameśvarārpitavaidikakarmaṇāṃ bahujanmaparamparayā jñānahetutvamātraṃ 
pūrvādhikaraṇe abhihitam | pūrvatra vidyāyāḥ puṇyāpuṇyanāśahetutvavyapadeśāt 
vidyāvatāṃ  puṃsāmiha śarīreṇa śarīrāntareṇa yā vidyā phaliṣyatīti | atra sandihyate |

tasya tāvadeva ciraṃ yāvannavimokṣye iti śrutau śarīramokṣāvasānatvaśravaṇāt 
sarveṣāṃ jñānavatāṃ etaccharīrāvasāne muktiḥ sambhavati | 
prārabdhabhogakṣayārthaṃ bahuśarīrasvīkāre vidyāyāḥ apuruṣārthatvaṃ sambhavati | 
pūrvavidyāyāmiva taduttaravidyāyāmapi puruṣeṇa yatkarma kriyate tadapi phalabhogāya 
bhavatyeva | tasmājjanmaparamparāvicchedāyogātsarvathā muktirna sambhavatīti prāpte 
vadāmaḥ - 

bhogenatviti tu śabdaḥ pakṣavyāvṛtyarthaḥ | itare ārabdhakārye puṇya-pāpe 
prārabdhaphalabhogena kṣapayitvā tadbhogasamāptyanantaraṃ brahma sampadyate ca | 
puṇyapāpe ekaśarīrabhogyaphale 



cet tadavasāne brahma sampadyate bhogenaiva kṣapayitavyatvāt ārabdhaphalayoḥ karmaṇoḥ 
tasya tāvadevaciraṃ  iti ca bhogena tayoḥ karmaṇoḥ mokṣa ucyate | 
dehāvadhiniyamāśravaṇāt tadevaṃ brahmavidyāyāḥ 
prāganuṣṭhitamabhuktaphalamanārabdhaphalaṃ puṇyapāparūpaṃ karma 
anādikālasañcitaṃ anantaṃ vidyāmāhātmyādvinaśyati 
vidyārambhottarakālamanuṣṭhitañca na śliṣyate | tatra puṇyarūpaṃ sarvaṃ viduṣaḥ 
suhṛdo gṛhṇanti pāpañca dviṣantaḥ iti pūrvamevoktam |

iti śrīmadyativrajaparivṛḍha-śrīpatipaṇḍitabhagavatpādācāryasvāmikṛta##-
viśeṣādvaitasiddhāntavyavasthāpakavaiyāsikabrahmamīmāṃsāsūtrārthaprakāśake 

śrīkarabhāṣye 

phalādhyāyasajñikacaturthādhyāyasya āvṛtyadhikaraṇādi 
daśādhikaraṇāvacchinna 
āvṛttirasakṛdupadeśādityādyekonaviṃśatisūtrātmaka

prathamaḥ pādaḥ samāptaḥ 



atha śrīkarabhāṣye caturthādhyāyasya dvitīyaḥ pādaḥ vāgadhikaraṇam || 1 ||

tvaṃ pādārthabhūtajīvotkrāntidaśāviśeṣaphalapradarśanam 

pūrvatropāsakānāmeva muktirabhihitā | upāsakānāmavasthā dvividhā maraṇa##-
arcirādimārgeṇa niratiśayānandavibhavaśīlakalyāṇavibhūtyātmakaśivalokaprāptiḥ | 
sukṛtināntu dhūmādimārgeṇa svargalokaprāptiḥ | pāpināṃ tṛtīyamārgeṇa 
narakalokaprāptiḥ | daharabhūmādividyāvaśāt 
niravayavaparañjyotirmayaśivatattvasākṣātkāravatāṃ atraiva paraśivajyotirliṅge laya iti 
vaktuṃ prathamaṃ sarvasādhāraṇamaraṇāvasthāṃ darśayati - 

|| 316 || vāṅmanasi darśanācchabdācca || 1 ||

sarvasādhāraṇamaraṇāvasthānirūpaṇam 

vāk indriyaṃ manasi sampadyate kutaḥ  taddarśanāt - loke mumukṣūṇāṃ 
vāgvyāpāranāśānantaramapi manovyāpārasya dyotanāt śabdācca | asya prayato jīvasya 
vāṅmanasi sampadyate manaḥ prāṇe prāṇo'dhyakṣe adhyakṣastejasi tejaḥ parasyāṃ 
devatāyāṃ iti śrutau vāgindriyasya manasi sambandhavyapadeśāt 
suptivanmaraṇāvasthāyāmapi vāgindriyaṃ manasi līyata iti sūtrasūcitasūkṣmārthaḥ |

upāsakasya viduṣaḥ gatiprakāramidānīṃ cintayitumārabhate | prathamaṃ 
tāvadutkrāntiścintyate | tatredamāmnāyate - asya saumya puruṣasya prayato 
vāṅmanasi  sampadyate ityādi | atra vāṅmanasi sampadyata iti vāco manasi 
sampattiśrutiḥ kiṃ vagvṛttimātraviṣayā 



uta vāgviṣayeti saṃśaye  vṛttimātraviṣayeti yuktam kutaḥ  manaso 
vākprakṛtitvābhāvāt | atra vāksvarūpasampatyasambhavāt vāgādīnāṃ manodhīnatvena 
vṛttisampattiśrutiḥ kathañcidupapadyate | loke mṛdghaṭādivat kāryasya upādāne 
layāvagamāt vāgādīnāṃ brahmopādānakatvāt tasminneva svātantryeṇa evadvṛttilaya  
eva yukta iti prāpte pracakṣmahe - 

vāṅmanasīti | vāksvarūpameva manasi sampadyate | kutaḥ  tathā darśanāt | dṛśyate hi 
vāgindriye uparate'pi manaḥpravṛtti | tanmātrasampatyāpi tadupapadyata iti cet tatrāha ##-
vṛttimātrasampattau | na hi tadānīṃ vṛtyuparame vāgindriyaṃ 
pramāṇāntareṇopalabhyate yena vṛttimātraṃ sampadyata ityucyate | yaduktaṃ manaso 
vākpravṛttitvābhāvāt vāco manasi sampattirnopapadyata iti tat vāṅmanasi sampadyate iti 
vacanāt - manasā vāk saṃyujyate na tu tatra līyata iti parirtavyam |

kiñca - asya saumya puruṣasya prayato vāṅmanasi sampadyate indriyāṇi manasi 
sampadyante iti vacanāt utkrāntau manasaḥ prāgeva vāgādīnāmuparamadarśanācca 
vāṅmanasi prathamaṃ sampadyate tatassarvendriyāṇi manasi sampadyanta 
kāryasyopādāne layaḥ iti yaduktaṃ tannasambhavati svarūpalayasyaivopādānāpekṣatvāt | 
ato vāgādīnāṃ manasi na sarvarūpalaya ucyate kintu vṛttilayaḥ | 
yathāmbumadhyanikṣiptāgnikaṇasya prakāśādivṛttilayaḥ tadvadanupādāne manasi 
vāgādīnāṃ vṛttilayo'pi nirdiṣṭaḥ vṛttivṛttimatorbhede sati abhedasiddhidarśanāt |

atra hetvantaramāha - 

|| 317 || ata eva (ca) sarvāṇyānu || 2 ||

yato vāco manasā saṃyogamātraṃ sampattiḥ na tu layaḥ ata eva vācamanu 
sarveṣāmindriyāṇāṃ manasi sampattiśrutirupapadyate tasmādupaśāntatejāḥ 
punarbhavamindriyairmanasi sampadyamānaiḥ iti |



kiñca sṛṣṭimārge'pi manasaḥ prādhānyaṃ śrūyate yaddhi manasā dhyāyate tadvācā 
vadati tat karmaṇā karoti iti | śivayogasamādhiprakaraṇe - 

yacchedvāṅmanasi prājñaḥ tadyacchecchānta ātmani |
jñānamātmani mahati tadyacchecchānta ātmani ||

ityādinā vāgādermānasasyotkṛṣṭatvamavagamyate | tasmānmaraṇakāle'pi vāgindriyasya 
manasi layatvaṃ na virudhyate |



mano'dhikaraṇam || 2 ||

manasaḥ prāṇe layavicāraḥ 

nanu vāgādīndriyebhyo mānasasya samutkṛṣṭatvena manasi vāgvṛttilayaḥ astu 
indriyāṇāṃ mano nāthaḥ ityādiśāstrayuktyanubhavāt | tathāpi mānasasya kasmin 
layopapattiḥ syādityāśaṅkāyāmadhikaraṇāntaramāha - 

|| 318 || tanmanaḥ prāṇa uttarāt || 3 ||

manaḥ prāṇe sampadyate iti śrutau 

indriyāṇāṃ mano nāthaḥ mano nāthastu mārutaḥ |
mārute madhyasañcāre manaḥsthairyaṃ prajāyate ||

iti vākye manasaḥ prāṇādhīnatvāvagamāt manaḥ prāṇe līyate | kutaḥ  taduttarāt | 
taduttaravākyāt | manaḥ prāṇe ityādinā vāgādisarvendriyāṇāṃ manasi layaḥ | 
tanmānasasya prāṇe layāvasthāvagamāt tadupādānamanasi vāgādīnāṃ prāṇe 
mānasasya ca svarūpalayo vṛttilayo veti saṃśayaḥ |

annamayaṃ hi saumya manaḥ apomayaḥ prāṇaḥ tejomayī vāk iti śrutau 
mānasasyānnaprakṛtitvamavagamyate | annasya ca - tā annamasṛjanta ityādau 
annopādānakāraṇatvaṃ jalasyāpi pratīyate | tasmāt manaḥ prāṇe sampadyate ityatra 
prāṇaśabdena prāṇaprakṛtirūpāpo nirdiśya tāsu manassampattipratipādane 
paramparayā svakāraṇe layaḥ iti sampattivacanaṃ upapannaṃ bhavatīti prāpte brūmaḥ |



pūrvavadatrāpi mānasasya prāṇe vṛttilayamātrameva na svarūpalayaḥ | manaḥ prāṇe 
sampadyate ityuttaravākyadarśanāt mānasasya prāṇopādānatvāyogācca | annamayaṃ hi 
saumya manaḥ āpomayaḥ prāṇaḥ iti manaḥprāṇayorannenādbhiścāpyāyanamucyate na 
tatprakṛtitvaṃ ahaṅkārikatvānmanasaḥ ākāśavikāritvācca prāṇasya 
prāṇaśabdenāpāṃ lakṣaṇā ca syāditi niścīyate |



adhyakṣādhikaraṇam || 3 ||

prāṇasya jīve layasampattivicāraḥ 

prāṇasya mano'dhiṣṭhānatvasambhavena mānasasya prāṇe layo'stu tathāpi prāṇasya 
kasminnāpyāyanamucitamityākāṅkṣāyāmadhikaraṇāntaramāha - 

|| 319 || so'dhyakṣe tadupagamādibhyaḥ || 4 ||

sa prāṇa adhyakṣe jīve sampadyate | kutaḥ  tadupagamādibhyaḥ hetubhyaḥ | 
tamutkrāmantaṃ prāṇonūtkrāmati prāṇamanūtkrāmantaṃ sarve prāṇā anutkrāmanti iti 
śrutau prāṇādīnāṃ kṣetrajñena saha paralokagamanaśravaṇāt prāṇādhyakṣatvaṃ 
sarvathā jīvasya na virudhyata iti satrasūcitārthaḥ |

na tatra prāṇā utkrāmante tatraiva samavalīyante iti śrutau prāṇānāṃ paramātmani 
layāvagamāt tamutkrāmantaṃ prāṇo'nūtkrāmati iti śrutau jīvānugāmitvaśravaṇāt 
paramātmanyāpyāyanaṃ vā jīvānugamanaṃ veti saṃśayaḥ |

etasmājjāyate prāṇaḥ iti śrutau tasya paramātmajanyasya prāṇānāṃ granthirasi 
rudromāviśāntakaḥ ityatra tadādhāratvasya na tatra prāṇā utkrāmante tatraiva 
samavalīyante ityatra tasminneteṣāṃ layatvasya ca dyotanāt paramātmādhīnatvameva 
prāṇasya nirdiśyate |

kiñca - vāṅmanasi sampadyate manaḥ prāṇe iti vacanānurodhena yathā manaḥ 
prāṇayoreva vāṅmānasayossampattiḥ tathā prāṇastejasi iti vacanāt tejasyeva 
prāṇassampadyate iti prāpte pracakṣmahe - 

sodhyakṣe iti saḥ prāṇaḥ adhyakṣe karaṇādhipe jīve sampadyate | kutaḥ  
tadupagamādibhyaḥ | prāṇasya jīvopagamastāvacchrūyate | evameva 
mamātmānamantakāle sarve 



prāṇā abhisamāyānti iti tathā jīvena saha prāṇasyotkrāntiḥ śrūyate | tamutkrāmantaṃ 
prāṇo'nūtkrāmati iti pratiṣṭhā ca jīvena saha smaryate | kasminnutkrānte utkrānto 
bhaviṣyāmi kasminvā pratiṣṭhite pratiṣṭhāsyāmi iti | evaṃ jīvena saṃyujya tena saha 
tejassampattiriha prāṇastejasītyucyate yathā yamunāyāḥ gaṅgayā saṃyujya 
sāgaragamane'pi yamunā sāgaraṃ gacchatīti vaco na virudhyata tadvat |

na tatra prāṇā utkrāmante iti vākyānāmavirodhaḥ | etasmājjāyate prāṇaḥ 
ityādivākyānāṃ sarvakāraṇatvaṃ paramātmani vyavasthāpitaṃ ca kramasṛṣṭiparatvam 
| sarvāntaryāmitvena śivasyaiva sarvajagajjanmādihetutvāt sarvaṃ tatra pratiṣṭhitamiti na 
virudhyate tathāpi prāṇānāṃ jīvātiriktasthityanupapannatvena jīvānugāmitvaṃ vihitam || 
tasmādubhayaśāstraṃ samañjasam |



bhūtādhikaraṇam || 4 ||

jīvasya sarvabhūtātmake śive layasampattiḥ 

nanu prāṇastejasi iti śrutau prāṇasya vahnilayāvagamāt kathaṃ jīvena saha 
paramātmānupraviṣṭatvamucitamityāśaṅkya tannirākaraṇārthamadhikaraṇāntaramāha 
- 

|| 320 || bhūteṣu tacchruteḥ || 5 ||

sa cādhyakṣaḥ bhūteṣu pañcamahābhūteṣu sampadyate | kutaḥ  tacchruteḥ || akṣarastejasi 
iti śruteḥ | sarvāpyakṣatvaṃ sarvāntaryāmiṇaḥ śivasya samucitatvāt 
tejaśśabdavācyatvaṃ śive na virudhyate | taṃ devo jyotiṣāṃ jyotiḥ na tatra sūryo bhāti 
na candratārakaṃ ityādau paramatejomayatvasya śiva eva darśanāt | sarvo vai rudraḥ 
ityādau tasya sarvātmakatvasya vyapadeśāt | yo rudro agnau ityādiṣu tasya 
sarvāntaryāmitvakathanāt sarvabhūtādhivāsasya sarvātmakasya sarvaśabdavācyatvaṃ 
yuktamiti sūtrasūcita sūkṣmārthaḥ |

khaṃ vāyurjyotirāpaḥ pṛthivī viśvasya dhāriṇī iti śrutau loke ca tejaśśabdasya vahnau 
prayogadarśanāt hiraṇmaye pare kośe virajaṃ brahmaniṣkalam | tacchubhraṃ jyotiṣāṃ 
jyotiḥ ityādau śivasya tejomayatvavyapadeśāt prāṇastejasi iti jīvasaṃyuktasya prāṇasya 
tejasi sampatyavagamāt prāṇajīvamayādhiṣṭhānatejaśśabdasya  vahniparatvaṃ uta 
parameśvaraparatvaṃ veti saṃśayaḥ |

tejaśśabdasya bhūtāgnāveva rūḍhatvāt mukhyārthatyāge mānābhāvāt agniragre 
prathamo devatānāṃ ya evaṃ vidvānagnihotraṃ juhuyāt yāvajjīvamagnihotraṃ juhoti 



ityādau sarvadevatāprādhānyena 
yāvajjīvamagnihotropāsanavidhervidvadavidvatsādhāraṇyena kathanādupāsya vastuni 
sarveṣāmupāsakānāṃ ekatvasya tattvamasi ityādivedānteṣu vyavasthāpanāt 
vahnyaparaparyāyatejasi jīvānāmāpyāyanamaviruddhamiti prāpte pracakṣmahe - 

prajñānaṃ brahma ahaṃ brahmāsmi tattvamasi ityādinā sarvavedānteṣu mumukṣūṇāṃ 
brahmopāsakānāṃ paraśivabrahmātmakatvopadeśāt |

na tatra sūryo bhāti na candratārakaṃ nemā vidyuto bhānti kuto'yamagniḥ | tameva 
bhāntamanubhāti sarvaṃ tasya bhāsā sarvamidaṃ vibhāti ||

ityādau niratiśayaśiraskatejastvasya brahmaṇyavagamāt jaḍarūpavahnau cetanajīvasya 
layāsambhavāt śrutyuktatejaśśabdasya paraśivabrahmaṇyeva sāmañjasyam |

nanu tejaḥḥprabhṛtiṣvekasmin krameṇa sampattāvapi pṛthivīmaya ityādikā śrutiḥ 
kathamupapadyate ata āha - 

|| 321 || naikasmin darśayato hi || 6 ||

naikasmin ekaikasya kāryākṣamatvāt darśayatato hyakṣamatvaṃ śrutismṛtī - anena 
jīvenātmanā'nupraviśya nāmarūpe vyākaravāṇi | tāsāṃ tivṛtaṃ trivṛtamekaikāṃ 
karavāṇi iti nāmarūpavyākaraṇayogyatvāya trivṛtkaraṇamupadiśyate |

nānāvīryāḥ pṛthakbhūtāstataste saṃhatiṃ vinā |
nāśaknuvan prajāḥ sraṣṭumasamāgamya kṛtsnaśaḥ ||

sametyānyonyasaṃyogaṃ paramparasamāśrayāḥ |
mahadādyā viśeṣāntā hyaṇḍamutpādayanti te ||

iti | ataḥ prāṇastejasi iti tejaḥśśabdena sarvabhūtāntarasaṃsṛṣṭaṃ paraśivātmakateja 
evābhidhīyate |



āsṛtyupakramādhikaraṇam || 5 ||

mūrtabrahmopāsakaliṅgaśarīrotkrāntamuktajīvalabhyaniratiśayasālokyādi##-

nanu tejaśśabsya paraśivabrahmaparatvamastu tathāpyutkrāntisamaye 
mūrtāmūrtaśivatatvopāsakānāṃ puṇyā'puṇyakarmiṇāñca ko bhedaḥ 
ityāśaṅkāyāmadhikaraṇāntaramāha - 

|| 322 || samānā cāśṛtyupakramādamṛtatvaṃ cānupoṣya || 7 ||

iyaṃ maraṇāvasthā āsṛtyupakramāt - sṛtyupakramaṃ varjayitvā samānā 
niravayavaṣaṭsthala pariśivabrahmasākṣātkāravatāṃ sāvayavaśivatattvopāsakānāṃ 
karmiṇāñca tulyā | sṛtyupakramo nāma - hṛtpuṇḍarīkasthasya 
pañcamahābhūtaprāṇendriyamanaḥ prabhṛticaturaṅgabalaparivṛtasya jīvākhyasya 
rājñaḥ svarga-naraka-śivalokādirāṣṭradarśanārthaṃ nāḍīdvārā 
dehākhyāntaḥpurāt bahirnirgamanarūpā utkrāntiḥ |

evamutkrāntiṃ vinā jīvasyendriyādisakalaparivāramelanarūpamaraṇāvasthā 
liṅgaśarīramiva śivajñānināmapi tulyetyucyate | hṛtpuṇḍarīke militaṃ 
śivajñānināṃ liṅgaśarīramanupoṣya lokāntaramatgavā hṛtpuṇḍarīkāvacchinne 
paraśivabrahmaṇyeva amṛtatvaṃ mokṣaḥ kāraṇaparaśivatattve layaḥ na mithyātvaṃ 
prāpnoti |

līnaṃ gamayatīti liṅgam iti vyutpatyā paramātmani śive līnaṃ tadantarlīnatvaṃ gamayati 
prāpayatīti liṅgam | śīryata iti śarīram | liṅgañca tat śarīrañca liṅgaśarīram | 
etalliṅgaśarīrasya brahmaṇi vilaye sati tadavacchinnāṇusvarūpo jīvastu śivatattvamayo 
bhavatīti bhāvaḥ | tathā ca tejaḥ paramyāṃ devatāyāṃ iti śrutiḥ śivajñānimātraviṣayā 
| tataḥ pūrvoktaliṅgaśarīravilayapūrvakajīvotkrāntividhāyaka śrutissarvasādhāraṇeti 
sūkṣmārthaḥ |

iyamutkrāntiḥ kiṃ vidvadaviduṣossamānā uta aviduṣa eveti saṃśayaḥ |



aviduṣa eveta prāptam | kutaḥ  viduṣo'traivāmṛtatvavacanādutkrāntyabhāvāt viduṣo 
hyatraivā'mṛtatvaṃ śrāvyate |

yadā sarve pramucyante kāmā ye'sya hṛdi sthitāḥ |
atha martyo'mṛtobhavatyatra brahmasamaśnute ||

ityevaṃ prāpte'bhidhīyate - 

|| samānācāsṛtyupakramāt iti || viduṣo'viduṣaśca upasṛtyupakramāt utkrāntiḥ samānā 
| āsṛtyupakramāt āgatyupakramāt - nāḍīpraveśāt prāgityarthaḥ | viduṣo'pi hi 
nāḍīviśeṣeṇotkramya gatiḥ śrūyate |

śatañcekā ca hṛdayasya nāḍyaḥ tāsāṃ mūrddhānamabhiniḥsṛtaikā |
tayordhvamāyannamṛtatvameti viṣavaṅnyā utkramaṇe bhavanti ||

iti | evaṃ nāḍīviśeṣeṇa gatiśravaṇāt viduṣo'pyutkrāntiravarjanīyā | sā ca nāḍīpraveśāt 
prāk viseṣāśravaṇāt samānā | tatpraveśadaśāyāṃ ca viśeṣaḥ śrūyate | tena 
pradyotenaiṣa ātmā niṣkrāmati cakṣuṣovā mūrdhno vā anyebhyoḥ vā śarīra deśebhyaḥ 
iti | śatañcaikā ca hṛdayasya nāḍyaḥ ityanayā śrutyā aikārthyāt mūrdhno 
niṣkramaṇaṃ vidvadviṣayam |

yaduktaṃ viduṣo'traivāmṛtatvaṃ śrāvyate iti tatrocyate amṛtattvañcānupoṣyeti | ca 
śabdo'vadhāraṇe | anupoṣya - śarīrendriyādisambandhamadagdhvaiva yadamṛtatvaṃ 
- uttarapūrvāghayoraśleṣa-vināśarūpaṃ prāpyate taducyate | yadā sarve 
pramucyante ityādikayā śrutyetyarthaḥ | atra brahmasamaśnute iti ca 
niravayavaparaśivabrahmopāsakavidvadutkrāntiviṣayam tadupāanavelāyāṃ ye 
brahmānubhavastadviṣayamapyupadiśati | puṇyā'puṇyakarmiṇāṃ 
sukhaduḥkhabhogāśrayasvarganarakalokaprāptiḥ mūrtabrahmopāsakānāṃ laukināmiva 
liṅgaśarīreṇa sahotkrāntisatve'pi niratiśayanityamaṅgalālayasālokyāditripādvibhūtiḥ 
labhyate |

nanu tejaḥ parasyāṃ devatāyāṃ iti śrutirapi pūrvaśrutivatsarvasādhāraṇī 
viśeṣabodhakābhāvādityāśaṅkāyāmāha - 

|| 323 || tadāpīteḥ saṃsāravyapadeśāt || 8 ||



tat - liṅgaśarīraṃ āpīteḥ - mokṣāt 
svābhāvikajīvabhāvanivṛttipūrvakaśivatattvaprāptiparyantaṃ tiṣṭhati | kutaḥ  
saṃsāravyapadeśāt | mūrtabrahmopāsakānāṃ karmiṇāṃ ca śivaloka-svarga##-
niravayavaparaśivajñāniparatvamiti niścīyate |

kiñca - tasya tāvadeva ciraṃ yāvanna vimokṣye iti |

atha iva romāṇi vidhūya pāpaṃ candra iva rāhormukhāt pramucya |
dhūtvā śarīramakṛtaṃ kṛtātmā brahmalokamabhisambhavāmi ||

iti ca niravayava-sāvayavaparaśivatatvopāsakānāṃ sāyujya##-

yadi liṅgaśarīraṃ maraṇakāle śarīrādbahirnirgacchati tarhi 
mṛtaśarīrasamīpavartināṃ kathaṃ na dṛśyata ityāśaṅkyāha - 

|| 324 || sūkṣmaṃ pramāṇataśca tathopalabdheḥ || 9 ||

liṅgaśarīraṃ sūkṣmaṃ - indriyā'grāhyaṃ pramāṇataḥ - parimāṇato'pi 
sūkṣmam | kutaḥ  tathopalabdheḥ - śrituṣu liṅgaśarīranyātīndriyatvapratipādanāt | 
taccharīrasya sthūlaśarīrāt bahirnirganane'pi sarveṣāmagocaratvamaviruddham |

kiñca - kṣetrajñaḥ sthūlaśarīrādutkrānto'pi sūkṣmaśarīramanuvartate anyathā 
gatyanupapatyā candrasaṃvādādyanupapattiprasaṅgaḥ | śrūyate hi paryaṅkavidyāyāṃ 
devayāne pathi viduṣaścandramasā savādaḥ ye vai cāsmāllokātprayanti candramasameva 
te sarve gacchanti | ityupakraśya etadvai svargasya lokasya dvāraṃ yaccandramāḥ taṃ yaḥ 
pratyāhatamatisṛjate atha ya enaṃ na pratyāhatamiha vṛṣṭirbhūtvā varṣati | sa iha kīṭo 
vā pataṅgo vā śakunirvā śardūlo vā siṃho vā matsyovā parasvānvā puruṣo vā anyo vai 
teṣu pretya jāyate yathā karma yathāvidhaṃ tamāgataṃ pṛcchasi ko'ti iti taṃ pratibrūyāt 
ityādinā śarīrādutkrāntasya viduṣo'rcirādigatiḥ śrūyate |

niravayavaśivopāsakātiriktānāṃ viduṣāṃ sthūlaśarīrāt liṅgaśarīrāt bahirnirgamane 
ko heturityāśaṅkāyāmāha - 



|| 325 || nopamardenātaḥ || 10 ||

ato liṅgaśarīrasya maraṇānannaraṃ sthūlaśarīrādbahirnirgamanādeva upamardena 
pīḍāsādhanena dahanādinā sthūlaśarīrasya duḥkhavedanā nāsti | tadutkramaṇe 
svakṛtakarmaiva hetuḥ | sarva kāmanirmuktānāṃ talliṅgaśarīraṃ paramātmanyevā'tra 
śarīre vilīnaṃ bhavati | tathā śrūyate - atra brahma samaśnute iti |

asminnarthe punarhetvantaramāha - 

|| 326 || asyaiva copapatterūṣma || 11 ||

asya - sūkṣmaśarīrasya kvacidvidyamānatvopapatterviduṣaḥ prakāntamaraṇasya 
maraṇāt prāk ūṣmā sthūlaśarīre kvācitka upalabhyate | na ca sthūlasyaiva 
śarīrasyāyamūṣmā anyatrānupalabdheḥ | tataścoṣmaṇaḥ kvacidupalabdhirviduṣaḥ 
sūkṣmaśarīrasyotkrāntinibandhaneti gamyate | tasmādviṣuṣo'pyāsṛtyupakramāt samānā 
utkrāntiriti suṣṭūktam |

yadā sthūlaśarīre sūkṣmadehasambandho yujyate tāvatparyantaṃ sthūlasya ūṣma 
uṣṇasparśādikaṃ sarvatra dṛśyate | sūkṣmaśarīraviyogānantaraṃ sthūlasya śaityādi 
dharmāntaropapatyavagamāt sūkṣmaśarīragamanamanumīyate |

punarapi viduṣāṃ utkrāntirna sambhavatītyāśaṅkya parihriyate - 

|| 327 || pratiṣedhāditi cenna śarīrāt spaṣṭo hyekeṣām || 12 ||

yaduktaṃ viduṣopyutkrāntiḥ samāneti tannopapadyate viduṣa utkrāntipratiṣedhāt | tathā hi 
- sa etāstejomātrāḥ samabhyādadāno hṛdayamevāanvavakrāmati ityupakramya tena 
pradyotenaiṣa ātmā niṣkrāmati | tamutkrāmantaṃ prāṇo'nū(pa)tkrāmati 
ityaviduṣa utkrāntiprakāramabhidhāya anyannavataraṃ kalyāṇataraṃ rūpaṃ kurute iti 
dehāntaraparigrahaṃ cābhidhāya-

prāpyāntaṃ karmaṇastasya yatkiñceha karotyayam |
tasmāllokāt punaretyasmai lokāya karmaṇe ||



iti tu kāmayamānaḥ ityavidvadviṣayaṃ parisamāpya atha kāmayamānaḥ yo'kāmo 
niṣkāma āptakāma ātmakāmaḥ na tasya prāṇā utkrāmanti | brahmaiva san brahmāpyeti iti 
viduṣa utkrāntiḥ pratiṣidhyate tathā  pūrvatra ārtabhāgapraśne'pi viduṣa utkrāntipratiṣedho 
dṛśyate apa punarmṛtyuṃ vidvāṃsaṃ prastutya yājñavavkyeti hovāca yatrāyaṃ 
puruṣo mriyate udasmāt prāṇā krāmantyāho iti pṛṣṭaḥ neti hovāca yājñavalkyaḥ 
atraiva samavalīyante sa ucchvayatyādhmāyati ādhmāto mṛtaḥ śete iti | ato 
vidvānihaivāmṛtatvaṃ prāpnotīti cet - 

tanna - śārīrātpratyagātmanaḥ prāṇānāmutkrāntirhyatra pratiṣidhyate na śarīrāt | na 
tasya prāṇā utkramanti ityatra tacchabdena athākāmayamānaḥ iti prakṛtaḥ śarīra eva 
parāmṛśyate nāśrutaṃ śarīram | tasyeti ṣaṣṭhyā prāṇānāṃ sambandhitvena śarīro 
nirdiṣṭaḥ na tūtkrāntyapādānatvena | utkrantyapādānaṃ tu śarīrameveti cenna 
apādānāpekṣāyāmaśrutāccharīrāt sambandhitayā śrutasyā''tmana eva 
sannihitatvenāpādānatayā'pi grāhyatvāt |

kiñca - prāṇānāṃ jīvasambandhitayaiva prajñātānāṃ tatsambandhakathane 
prayojanābhāvāt sambandhamātravācinyā ṣaṣṭhyā apādānameva viśeṣa iti niścīyate 
yathā naṭasya śṛṇotīti | nātra vivaditavyam | spaṣṭo hyekeṣām - 
mādhyandinānāmāmnāye śārīro jīva evāpādānamiti - yo'kāmo niṣkāma āptakāma 
ātmakāmaḥ na tasmāt prāṇā utkrāmantīti śarīrātprāṇānāmutkrāntiprasaṅgābhāvāt 
tatpratiṣedho nopapadyate iti cenna tasya tāvadeva ciram iti viduṣaḥ śarīraviyogakāle 
brahmasampattivacanena prāṇānāmapi tasmin kāle śārīrādaviduṣo viyogaḥ prasajyate | 
tataśca devayānena pathā brahmasampattirnopapadyata iti na tasya prāṇā utkrāmanti - 
devayānena pathā brahmaprāpteḥ prāk jīvādviduṣo'pi prāṇā na viśliṣyantītyucyate |

ārtabhāgapraśno'pi yadā vidvadiṣayaḥ tadāyameva parihāraḥ sa vavidvadviṣayaḥ | tatra 
praśnapartivacanayoḥ brahmavidyāprasaṅgādarśanāt | tatra hi 
grahātigraharūpeṇendriyārthasvabhāvaḥ 



apāmagnyannatvam mriyamāṇasya jīvasya prāṇaparityāgaḥ mṛtasya 
nāmavācakīrtyanuvṛttiḥ tasya ca puṇyapāpānuguṇagatiprāptirityete'rthāḥ 
praśnapūrvakaṃ pratyuktāḥ | tatra ca apa punamṛtyuṃ 
jayatītyapāmagnyannatvajñānādagnijaya eva mṛtyujaya ucyate | ato nātra viduṣaḥ 
prasaṅgaḥ | aviṣastu prāṇānutkrāntivacanaṃ sthūladehavat prāṇā na muñcanti api tu 
bhūtasūkṣmavajjīvaṃ pariṇvajya gacchantīti pratipādayatīti niravadyam |

mūrtaparaśivabrahmopāsakānāṃ śuddhajīvānāṃ śivalokaṃ prāpya tatra 
niratiśayānandamanubhūya tadanantaraṃ śivasāyujyātmakakaivalyavibhūtirlabhyata ityatra 
kiṃ mānaṃ ityāśaṅkāyāmāha - 

|| 328 || smaryate ca || 13 ||

te brahmaloke tu parāntakāle parāmṛtātparimucyanti sarve ityādiśrutiṣu - 

ūrdhvamekastitasteṣāṃ yo bhitvā sūryamaṇḍalam |
brahmalokamatikramya tena yāti parāṃ gatim ||

ityādismṛtiṣu ca smaryate | tasmāt sarvakāmanirmuktaniravayavopāsakānāṃ viduṣāṃ 
mūrtabrahmopāsakānāñca sadyomuktiḥ kramamukti'sca na virudhyate |



sarvasampattyadhikaraṇam  || 6 ||

jīva brahmaṇoḥ svarūpaikyasyānavadyatā 

kecit śarīravatghaṭa-paṭavajjīvabrahmaṇoḥ saṃyuktā'saṃyuktabhedavādinaḥ 
svaśarīre daharākāśe paramaśive liṅgaśarīreṇa saha jīvasya tatsvarūpaikyaṃ na 
sambhavatīti sādhayanti | kecit jaganmithyātvasādhakā'haṃbrahmavādinaḥ 
viduṣāmutkrāntau liṅgaśarīrotkrāntiṃ dūṣayanti | tasmāt bauddhādivat 
śrutyaikadeśaprāmāṇyapakṣaikadeśamatanirākaraṇārthaṃ kramamuktiṃ sadyomuktiṃ 
copadiśya tathā kecit jalaśarkaranyāyavat jīvabrahmaikyaṃ na sambhavatīti vadanti | 
tanmatanirākaraṇārthamadhikaraṇāntaramāha - 

|| 329 || tāni pare tathāhyāha || 14 ||

tāni jñānināṃ bhūtendriyaprāṇāntaḥkaraṇāni pare jīvātirikte paramaśive līyante | 
kutaḥ  tathā hyāha | imāḥ ṣoḍaśakalāḥ puruṣāyaṇāḥ puruṣaṃ prāpyāstaṃ gacchanti |

gatāḥ kalāḥ pañcadaśa pratiṣṭhāḥ devāśca sarve pratidevatāsu |
karmāṇi vijñānamayaśca ātmā pare'vyaye sarva ekībhavanti ||

yadā sarve pramucyante kāmā ye'sya hṛdi sthitāḥ |
atha martyo'mṛto bhavatyatra brahma samaśnute ||

bhidyate hṛdayagranthiḥ ityādiśrutayaḥ śivajñānisambandhināṃ daśendriyāṇāṃ 
pañcaprāṇānāṃ manasaśca paramātmani vilayaṃ pratipādayantītyarthaḥ |



yadyapi samānācāsṛtyupakramāt iti sūtre jñānināṃ liṅgaśarīrasya brahmaṇi laya 
uktaḥ | tathāpi tānipare iti sūtre vakṣyamāṇa evārthaḥ sukhabhodhārthaṃ 
śrutyaikadeśamatanirākaraṇārthaṃ cākṛṣya punarukta iti na paunaruktya iti sūtrārthaḥ |

yathā nadyaḥ syandāanaḥ ityādiśrutiṣu jīvabrahmaṇoḥ prāpyaprāpakatvena 
mokṣadaśāyāṃ ekatvopadeśāt muktajīvamanahprāṇādīnāṃ brahmaṇi svarūpaikyaṃ uta 
suṣuptipralayādivat tūṣṇīṃ sthirveti sandihyate |

jīvabrahmaṇoḥ sarvathā na svarūpaikyaṃ jīvavyatiriktaparamātmābhāvāt jaḍātmakasya 
liṅgaśarīrasya cidrūpe brahaṇyekatvāyogāt |

karyopādhirayaṃ jīvaḥ kāraṇopādhirīśvaraḥ |
kāryakāraṇatāṃ tyaktvā pūrṇabodho'vaśiṣyate ||

ityādipūrvācāryasiddhāntānusāreṇa ahaṃ brahmāsmi tattvamasi 
ityādijīvabrahmaikyavidhāyakavedāntānāṃ jahadajahallakṣaṇavyapadeśakena so'yaṃ 
devatā iti nyāyena bimbapratibimbavadghaṭākāśa-mahākāśavat 
upādhiparityāgapūrvakacaitanyaikatvaṃ vaktuṃ yuktam | jīveśvaropādhibhūtāvidyā##-
nivṛtyasambhavācca uta satyasya anyathā yogāt liṅgaśarīrasya 
parameśvaravannityatvam | tadayoge muktānāṃ pṛthak sthityasambhavena śeṣatva 
pāratantrya-kaiṅkaryādividhāyakasarvaśāstravirodhāt saṃsāradaśāyāṃ 
jīvabrahmaṇoḥ svābhavikabhedaḥ muktadaśāyāṃ tadvadabhedaśca asamañjasa iti 
prāpte'bhidhīyate - 

tāni para iti tāni parasminnātmani jīvāḥ liṅgaśarīreṇa saha sampadyante | kutaḥ  tathā 
hyāha - gatāḥ kalāḥ pañcadaśa pratiṣṭhā devāśca sarve pratidevatāsu 
ityādiśrutiśateṣu jīvānāṃ tadvadāha | cijjaḍānāṃ ekatvāyogena lakṣaṇā svīkāryā iti 
yaduktaṃ tadayuyktam mukhyārthabādhābhāvāt | yathā nadyaḥ ityādibahuśrutiṣu 
asandigdha tathā jīva-brahmaṇoḥ svarūpaikyavyapadeśāt loke 
maṇimantrādyaupadhasiddhānāṃ manuṣyādīnāṃ vyāghradinānāvidhasvarūpakalpanaṃ 
dṛṣṭam |

aghaṭitaghaṭanāsamarthasya matyasaṅkalpādidharmāśrayasya sarvavidyānidhānasya 
śivasya parabrahmaṇaḥ svopāsakabhaktānāṃ 
jīvabhāvanivṛttipūrvakasvatādātmyasiddhipradāyakatve kiṃ cinnam | 
bhramarakīṭaloharasādibahudṛṣṭāntānusāreṇa 



svābhāvikasthitinivṛttiḥ pūrvamevoktā | jīvānāṃ baddhāvasthāvat muktāvasthāyāmapi 
sūkṣmaśarīrasvīkāre saṃsāritvaprasaṅgāt muktāvasthāyāṃ 
dāsyadāsakatvaprādhānyarāja-bhṛtyanyāyavat dāsasya bhayahetutvena 
pūrṇānandānubhavāyogāt ānandaṃ brahmaṇo vidvān na vibheti kutaścana abhayaṃ vai 
janaka prāpto'si iti muktānāṃ abhayatvavyavasthāpakaśrutiśatavirodhāt yathā nadyaḥ 
ityādiśrutīnāṃ saṅkoce mānābhāvācca sarvaśrutisiddhajīvabrahmaṇoḥ 
svarūpaikyamanavadyam |



avibhāgādhikaraṇam || 7 ||

amūrtaśivajñānaniṣṭhajīva-paraśivayoḥ jlejalavaddapṛthaktatānirṇayaḥ 

nanu liṅgaśarīravilayapūrvakatvena jīvānāṃ śivatattvaprāptiḥ 
suṣuptyutkrāntipralayādikāleṣviva 
sthūlāvasthāpratiṣedhamātratvamityāśaṅkāyāmadhikaraṇāntareṇa nirākaroti - 

|| 330 || avibhāgo vacanāt || 15 ||

avibhāgaḥ śivajñānināṃ sūkṣmaśarīrasya ātyantikanāśo vidhīyate | kutaḥ  vacanāt | 
avidyāyāḥ paraṃ pāraṃ tārayasi na  sa punarāvartate ityādiśrutiṣu śivatattvaniṣṭhānāṃ 
avidyātmakapāśanivṛtteḥ punarāvṛttirahitatvasya ca spaṣṭamupadiṣṭatvāt 
pāśarūpāvidyājanyasya liṅgaśarīrasya ātyantikanāśa evāṅgīkartavyaḥ iti 
sūkṣmārthaḥ |

kṣarātyanāvīśate deva ekaḥ tasyābhidhyānāt yojanāttattvabhāvādbhūyaścānte 
tattvamāyānivṛttiḥ bhidyate hṛdayagranthiḥ tasmin dṛṣṭe parāvare ityādiśrutiṣu 
śivajñānināṃ avidyāpāśarūpahṛdayagranthivicchedalakṣaṇopadeśāt 
liṅgaśarīropādānabhūtapāśarūpāvidyānivṛttipūrvakatvena svarūpaikyaṃ 
suṣuptipralayādivat pāśavikṛtirūpaliṅgaśarīreṇa saha jale jalavat vilayapūrvakatvena 
vā sambhavatīti sandihyate |

jīvānāṃ muktadaśāyāmapi madhupiṣṭe svarṇareṇuvat kusūladhānyavat liṅgaśarīreṇa 
saha brahmaprāptiḥ yuktā | ajo hyeko juṣāaṇo'nuśete jahātyenāṃ bhuktabhogāmajo'nyaḥ 
jñājñau ityādau jīvānāṃ ajanyatvavyavasthāpanāt cidātmakasya jīvasya layāyogāt 
liṅgaśarīrābhāve paramātmānandānubhavasidhyabhāvācca sarvathā muktānāmapi jale 
jalavat svarūpaikyaṃ ayuktamiti prāpte vadāmaḥ - 



madhupiṣṭe svarṇarekhāvat jīva-brahmaṇoḥ pṛthak svarūpaikyaṃ na sambhavati | 
kintu vahnau vahnivajjale jalavadapṛthagbhāvo yuktaḥ | kutaḥ  || vacanāt || yathā nadyaḥ 
syandamānā puruṣamupaiti divyam ityādiśrutivacanāt svarūpaikyaṃ avibhāgo nirdiśyate | 
vaddhāvasthāvat muktāvasthāyāṃ liṅgaśarīrasadbhāve kāraṇābhāve kāryābhāvaḥ iti 
nyāyena talliṅgaśarīropādānakāraṇapāśarūpāvidyāsthitirarthātsūcitā | tadaṅgīkāre 
brahmo pāsanajñānasya vaiphalyaṃ prasajyeta | muktānāṃ aprākṛtaliṅgamastīti 
cettadasaṅgataṃ sarvavedāntaviruddhaprasaṅgāt aprākṛtasya 
liṅgaśarīropādānakāraṇatvāyogāt liṅgaśarīrasya 
bhūtapañcakarajassatvajanyasaptadaśatattvātmakasya sarvaśāstreṣu prasiddhatvācca | 
pūrvoktameva viduṣāṃ vidheyam |



tadoko'grajvalanādhikaraṇam || 8 ||

śivasya sarvajīvahṛdayapuṇḍarīke sthititva-mumukṣujanadhyeyatvaniścayaḥ 

evaṃ amūrtaśivajñānaniṣṭhānāṃ ihaiva śarīre śivajñānasāmarthyena 
pāśarūpāvidyāpaṭalaṃ bhittvā nadīsamudravadavibhāgena śivasāyujyamuktirlabhyata iti 
vyavasthāpane mūrtabrahmopāsakānāṃ viduṣāṃ caramakāle kena mārgeṇa gatvā 
sālokyāditrividhakalyāṇātmakavibhūtyanubhavaḥ sampadyata ityāśaṅkāyāṃ 
adhikaraṇāntareṇa tanmāhātmyaṃ prapañcayati - 

|| 331 || tadokograjvalanaṃ tatprāśitadvāro 
vidyāsāmarthyāttaccheṣagatyanusmṛtiyogācca hārdānugṛhītaḥ śatādhikayā || 
16 ||

tadokograjvalanaṃ - tasya jīvasya prāṇendriyādi parivṛtasya okaḥ sthānaṃ 
hṛtpuṇḍarīkaṃ tasya agrajvalanaṃ tadoko'grajvalanam - agrasya ūrdhvabhāgasya 
vikāso bhavati | tatprakāśitadvāraḥ tena vikāsinā pradarśitadevayānamārgaḥ san 
mūrtabrahmopāsako bhaktaḥ suṣumnānāḍīdvārā dehādbahirgacchati | hṛtpuṇḍarīkasya 
ūrdhvapraveśavikāse hetudvayamāha - vidyāsāmarthyāt - 
mūrtabrahmobhasanāsāmarthyāt tacchevagatyanusmṛtiyogācca - tasyāḥ - 
mūrtabrahmopāsanāyāḥ śeṣabhūtayā - gatyanusmṛtyā - 
devayānamārgacintayā yogāt - śivayoga sambandhācca tadoko'grajvalanaṃ bhavati 
tatprakāśitadvārassan upāsakaḥ hārdānugṛhītaḥ hṛtpuṇḍarīkasthena 
umāsahitamūrtaparaśivabrahmaṇā anugṛhītaḥ preritassan śatādhikayā 
śatasaṃkhyākābhyaḥ pradhānanāḍībhyaḥ adhikatayā atiriktayā ekaśatatamyā 
suṣumnānāḍyā dehādbahirgacchatīti bhāvaḥ |

śataṃ caikaḥ ca hṛdayasya nāḍyaḥ tāsāṃ mūrdhānamabhinissṛtaikā |
tayordhvamāyannamṛtatvameti vivvaṅṅanyā utkramaṇe bhavanti ||

iti śrutibalāditi sūtrasūcitasūkṣmārthaḥ |



pūrvaṃ nirvāsanajñānaniṣṭhānāṃ niravayavaparaśivopāsakānāṃ 
utkrāntilakṣaṇamabhihitam | atra mūrtabrahmopāsakānāṃ mahātmanāṃ karmiṇāṃ  ca 
utkrantau viśeṣo'sti vā na vā iti sandihyātredamāmnāyate |

śataṃ caikā ca hṛdayasya nāḍyaḥ tasāṃ mūrdhānamabhinissṛtaikā |
tayordhvamāyannamṛtatvameti viṣvaṅṅanyā utkrameṇe bhavanti ||

iti | asyāḥ śruterayamarthaḥ - hṛtpuṇḍarīkasambandhinyo nāḍyaḥ ekottaraśataṃ 
bhavanti | tāsāṃ madhye ekā suṣumnākhyā nāḍī mūrdhānamabhinissṛtā 
brahmarandhraparyantaṃ vyāptā | tayā dvārādūrdhvamāyan - dehādbahinirgacchan 
upāsakaḥ amṛtatvaṃ paraśivalokaṃ prāpnoti | hṛtpuṇḍarīkasya catasṛṣu dikṣu 
vidyamānā anyāḥ nāḍyaḥ karmiṇāmutkramaṇe dvārāṇi bhavantītyarthaḥ | sukṛtināṃ 
duṣkṛtināñca dhūmādimārgeṇa tṛtīyamārgeṇa ca svarga-narakādiprāptiḥ 
raṃhatipāda evokteti nātrocyate | anayā nāḍīnāṃ śatādhikayā mūrdhanyanāḍyaiva 
viduṣo gamanaṃ anyābhireva cāviduṣo gamanaṃ ityayaṃ niyama upapadyate vā naveti 
saṃśayaḥ |

kiṃ yuktaṃ - niyamo nopapadyata iti | kutaḥ  nāḍīnāṃ bhūyastvāditi sūkṣmatvācca 
durvivecanatayā puruṣeṇopādātumaśakyatvāt | tayordhvamāyannamṛtatvameti iti śrutiḥ 
yādṛcchikīmutkrāntimanuvadati |

kiñca - tejaḥ parasyāṃ devatāyāṃ iti śrutau bhūtaiḥ saha paramakāraṇe 
paramākāśarūpe parabrahmaṇi svaprakāśe vidvānavidvāṃśca vilīya avibhāgena 
kṣaṇaṃ viśrāmyatīti śrutiśravaṇāt sarveṣāmutkrāntissamānaiva | tasya haitasya 
hṛdayasvāgraṃ pradyotate tena pradyotenaiṣa ātmā niṣkrāmati cakṣuṣo vā mūrdhno 
vā'nyebhyo vā śarīrebhyo gacchati iti darśanāt viduṣāmatiśayatvaṃ sarvathā na ghaṭata 
iti prāpte brūmaḥ - 

śatādhikayā iti | vidvān śatādhikayā mūrdhanyayaiva nāḍyā utkramati | na cāsyāḥ 
viduṣo durvacatvam | vidvān hi 
paramapuruṣaśivārādhanabhūtātyarthapriyavidyāsāmarthyāt vidyā 
śeṣabhūtatayā''tmanotyarthapriyagatyanusmaraṇayogācca prasannena hārdeṇa 
parabrahmaṇānugṛhīto bhavati |



tataśca tadokaḥ - tasya jīvasya sthānaṃ hṛdayaṃ agrajvalanaṃ bhavati | agrejvalanaṃ 
prakāśanaṃ yasya tadidamagrajvalanam | paramapuruṣaśivaprasādāt prakāśitadvāro 
vidvān tāṃ nāḍīṃ vijānātīti tayā viduṣo gatirupapadyate |

tasmādaviduṣāṃ hṛdaye suṣumnanāḍyā liṅgaśarīreṇa saha jīvotkramaṇaṃ na 
sambhavati | idameva vaiśeṣyaṃ śrutyantare'pi etaduktam - rudro jānānāṃ hṛdaye 
sanniviṣṭaḥ |

hṛtpuṇḍarīkaṃ virajaṃ viśuddhaṃ vicintya madhye viśadaṃ viśokam |
acintyamavyaktamanantabodhaṃ śivaṃ praśāṃtamamṛtaṃ brahmayonim ||

ityādi śrutiśateṣu 

īśvarassarvabhūtānāṃ hṛddeśe'rjuna tiṣṭhati |
tameva śaraṇaṃ gaccha sarvabhāvena bhārata ||

śucau deśe samāsīno yathāvatkalpitāsanaḥ |
jitendriyo jitakrodhaḥ cintayecchivamavyayam ||

hṛtpuṇḍarīkāntarasanniviṣṭaṃ svatejasā vyātpanabho'vakāśam |
atīndriyaṃ sūkṣmamanantamādyaṃ dhyāyetparānandamayaṃ maheśam ||

dhyānāvadhūtākhilakarmabandhaḥ ciraṃ cidānandanimagnacetāḥ |

ityādismṛtiṣu ca sarvajīvahṛdayapuṇḍarīkasthititvaṃ mumukṣujanadhyeyatvaṃ ca 
śivasyaiva niścīyate | liṅge suṣuptiḥ satā saumya tadā sampanno bhavati ityādiśrutiṣu 
sarvendriyavṛttibhissa śarīrassuṣuptau svāvṛtapāpena saha sadāśivamavagamayati | 

viśvādhiko rudro maharṣiḥ sarvo vai rudraḥ rudra ekatvamāhuḥ rudro vai śāśvataṃ vai 
purāṇaṃ ajāta ityeva kaścidbhīruḥ prapadyate rudra yatte dakṣiṇaṃ mukhaṃ tena māṃ 
pāhi nityam śiva eko dhyeyaḥ śivaṅkarassarvamanyaptarityayajya īśaṃ jñātvā amṛtā 
bhavanti ityādiśrutiṣu sarvopādānatvaṃ sarvamuktiphalapradāyakatvaṃ ca 
śivasyaivāvagamyate |



tasmānmumukṣūṇāṃ śivetarajñeyavastu nāstīti veditavyam | asya hi jantoḥ 
prāṇotkramaṇeṣu rudrastārakaṃ brahma praṇavamācaṣṭa iti viduṣāmutkrāntau 
svatattvaprakāśaka praṇavātmakatārakabrahmopadeśakathanena mokṣapradāyakatvaṃ 
netarasya siddham |

adhyavoca dadhivaktā prathamo daivyo bhiṣak |
mā tvā rudra cakrudhārmā mānamobhirmāduṣṭutī vṛṣabhamāsahūtī |
unno vīrāṃ arpaya bheṣajebhirbhiṣaktamaṃ tvā bhiṣajāṃ śrūṇomi |

ityadinā saṃsāravyādhinirmuktabhiṣaktvaṃ śivasyaiva dṛśyate | māyāṃ tu prakṛtiṃ 
vindyāt māyinaṃ tu maheśvaram ityādau nikhila 
brahmāṇḍanirmāṇalakṣaṇamāyāśaktyavacchinnatvena jagadekakāraṇatvaṃ śrūyate | 
tasmāt sakalahṛdayapuṇḍarīkāvāsaḥ paramapuruṣaśśivaevomāpati 
svājñārūpaśruticoditeṣu śrautasmārtādiṣu svārādhanarūpeṣu karmasu 
svāhaṅkāraparityāgapūrvakasvārpitasvajātyāśramakarmānuṣaṅgiṇaṃ svabhaktaṃ 
svānugrahaviśeṣeṇa pāśarūpāvidyāmaladhvaṃsaṃ kṛtvā prakāśitātmajyotiḥ taṃ 
mūrdhanyanāḍyoddhṛtya arcirādimārgeṇa svakīyaṃ paramapadamaprākṛtaṃ nirati 
śayānandasvabhāvaṃ prāpayitvā svīyākāreṇa nityaniratiśayanirmalanijānandaṃ 
gamayati | tasmādaviduṣo viduṣaśca gativaiṣamyamevaṃ nirṇīyate |



raśmyanusārādhikaraṇam || 9 ||

akhaṇḍajyotirmayaraśmyanusāriṇaḥ śivopāsakasya śivaprakāśadvārā 
śivalokāvāptivivaraṇam 

śivopāsako vidvān prārabdhāvasāne mūrdhanyayā suṣumnanāḍyā nirgatya kenādhāreṇa 
aprākṛtaniratiśayānandasvabhāvaṃ paraśivalokaṃ gacchatītyāśaṅkāyāṃ 
adhikaraṇāntareṇāha |

|| 332 || raśmyanusārī || 17 ||

yadā paraśivānugraheṇa mūrdhanyayā suṣumnanāḍyā dehādbahirnirgataḥ tatkāle 
svanetrādimahākailāsaparyantaṃ svaprakāśo dṛśyate tadā śivopāsakaḥ 
akhaṇḍajyotirmayaraśmyanusārī raśmyadhiṣṭhitassan tacchivaprakāśadvāreṇa 
nityamaṅgalānilayaniratiśayavibhavaṃ śivalokaṃ gacchati  | 

pūrvatra sādhakasya śivayoginaḥ svahṛdayaprakāśakaparaśivānugṛhītasya 
śatādhikayā mūrdhanyanāḍyā mahātejomayaśivaprakāśamahimnā 
sūryamaṇḍaladvārā mahākailāsaprāptirupadiṣṭā |

atha yatraitasmāt śarīrādutkrāmati athaitaireva raśmibhirūrdhvamākrāmate iti śrutau 
raśmibhirviduṣāṃ paralokagamanamāmnāyate |

atra raśmyanusāreṇaiva gatiḥ uta anyathā sambhavatīti cintyate | brahmavit brahmaiva 
bhavati dhyātvā munirgacchati bhūtayoniṃ samastasākṣiṃ tamasaḥ parastāt yadā paśyaḥ 
paśyate rukmavarṇaṃ ityādiṣu tadupāsakānāṃ anyathā dyotanāt 
raśmyanusāreṇaivetyayaṃ gatiniyamo na sambhavati |



kiñca - niśi mṛtasya viduṣo raśmyanusaraṇāsambhavāt aniyamaḥ pravartata iti 
prāpte pracakṣmahe - 

raśmyanusāryeva vidvānūrdhva gaccahti kutaḥ  athaitaireva raśmibhiḥ ityavadhāraṇāt | 
pākṣikatve hyevakāro'narthakaḥ syāt | yaduktaṃ - niśi mṛtasya raśmyasambhavāt 
raśmīnanusṛtya gamanaṃ nopapadyata iti cenna | niśāyāmapi sūryaraśmyanusaraṇaṃ 
sambhavati | lakṣyate hi niśāyāmapi nidāghasamaye ūṣmopalabdhyā raśmisadbhāvaḥ 
hemantādau tu himābhibhavāt durdina ivoṣmānupalambhaḥ | śrūyate ca nāḍīraśmīnāṃ 
sarvadā'nyonyānvayaḥ 

tadyathā mahāpatha ātataḥ ubhau grāmau gacchati imañjāmuñca evamevaite ādityasya 
raśmayaḥ ubhau lokau gacchanti imañcāmuñca | amuṣmādādityātpratāyante | tā āsu 
nāḍīṣu suptāḥ | ābhyo naḍībhyaḥ pratāyante | te'muṣminnāditye suptāḥ iti |

tasmāt niśyadhi rāśmisadbhāvāt niśi mṛtānāmapi viduṣāṃ raśmyanusāreṇaiva 
paraśivabrahmaprāptirastīti niścīya brahmavit brahmaiva bhavati ityādiśrutīnāṃ 
utkramaṇavidhāyakatvādarśanāt phalamātradyotakatvaṃ ācakṣyate |



niśādhikaraṇam || 10 ||

ahorātra-raśmināḍyorapṛthagbhāvatāpratipādanam 

nanu -

divā ca śuklapakṣaśca uttarāyaṇameva ca |
mumūrṣatāṃ  praśastāni viparītantu garhitam ||

iti niśāmaraṇanindā śrūyate | tasmānniśi mṛtānāṃ upāsakānāṃ 
paraśivalokaprāptiḥ kathamupapadyata ityāśaṅkāyāṃ adhikaraṇāntaraṃ darśayati ##-

|| 333 || niśi neti cennsa sambandhasya yāvaddehabhāvitvāt darśayati ca || 18 ||

iyamidānīṃ cintyate | viduṣo niśi mṛtasya paraśivabrahmalokasya prāptirasti vā na vā iti 
| yadyapi niśāyāṃ sūryaraśmisambhavāt raśmyanusāreṇa gatirniśāyāmapi sambhavati | 
tathāpi niśāmaraṇasya śāstraniṣiddhatvāt 
paramapuruṣārthalakṣaṇaparaśivabrahmaprāptiḥ niśāmṛtasya na sambhavati | śāstreṣu 
divāmaraṇaṃ praśastam | viparītantu niśāmaraṇam | divā ca śuklapakṣaśca ityādinā 
divāmaraṇa-niśāmaraṇayoḥ praśastatva-viparītatve ca utamādhamagatihetutvena 
syātām | ato niśāmaraṇasya adhogatihetutvamiti prāpte vadāmaḥ - 

|| niśineticenna || niśi maraṇasya adholokahetutvāvagamāt tiduṣāṃ niśi maraṇe 
paraśivabrahmalokaprāptirneti canne | sambadhasya 
rudradevatākasuṣumnanāḍīsambadhasya jyotiṣaḥ yāvaddehabhāvitvāt divārātrauca 
raśmināḍīsambandhasya vidyamānatvāt darśayati ca - āsu nāḍīṣu raśmayaḥ 
sṛptāḥ iti śrutiḥ sarvakāleṣvapi raśmināḍīsambadhaṃ pratipādayati | kiñca - 
viduṣaḥ karmasambandhasya yāvaddehabhāvitvāt |



etaduktaṃ bhavati anārabdhakāryāṇāṃ adhogati hetubhūtānāṃ karmaṇāṃ 
vidyāsambandho naiva vināśaḥ taduttareṣāṃ cāśleṣāt prārabdhakāryasya ca 
caramadehāvadhitvāt bandhahetvabhāvat viduṣo niśāmṛtasyāpi brahmaprāptissiddhaiva | 
tasya tāvadeva ciraṃ yāvannavimokṣye'tha sampatsya iti śrutidarśanāt divā ca 
śuklapakṣaśca ityādiśrutīnāṃ avidvadviṣayakatvamiti niścīyate |



dakṣiṇāyanādhikaraṇam || 11 ||

niśi mṛtasyeva dakṣiṇāyanamṛtasyāpi paraśivabrahmalokāvāptivicāraḥ 

nanu - agnijyotirahaśśuklaḥ ṣaṇmāsā uttarāyaṇam |
tatra prayātā gacchinti brahma brahmavido janāḥ ||

dhūmo rātristathā kṛṣṇaḥ ṣaṇmāsā dakṣiṇāyanam |
tatra cāndramasaṃ jyotiryogī prāpya nivartate ||

iti bhagavadgītādismṛtiṣu uttarāyaṇadakṣiṇāyanayoḥ mṛtānāmeva upāsakānāṃ 
karmiṇāñca paraśivabrahmalokaprāptiḥ svargalokaprāptiścāvagamyate | tasmāt kathaṃ 
kṛṣṇapakṣa-dakṣiṇāyanarātryādikāleṣu mṛtānāmupāsakānāṃ 
brahmalokaprāptirityāśaṅkāyāmadhikaraṇāntareṇa tannirākaroti - 

|| 334 || ataścāyane'pi hi dakṣiṇe || 19 ||

brahmavidāpnoti param ityādau brahmavidāṃ brahmaprāpteḥ brahmaṇā saha 
sarvakāmāvāpteśca śravaṇādatra dakṣiṇāyanamṛtānāmupāsakānāṃ 
paraśivabrahmaloke tena saha sarvakāmāvāptiḥ samānarūpatvañca sambhavati vā naveti 
sandihyate |

atha yo dakṣiṇe pramīyate pitṝṇāmeva mahimānaṃ gatvā candramasassāyujyaṃ gacchati 
iti | dakṣiṇāyane mṛtasya candraprāptiśravaṇāt candraprāptānāñca teṣāṃ 
yāvatsampātamuṣitvāthaitamevādhvānaṃ punarnivartatā iti punarāvṛttitryapadeśāt 
brahmavidyāniṣṭhānāṃ bhīṣmādīnāmuttarāyaṇapratīkṣādarśanācca 
dakṣiṇāyanamṛtānāṃ viduṣāṃ sarvathā brahmaprāptirnasambhavatīti prāpte tatrocyate 
- 



sūtre hikāro niścayārthaḥ | niśi mṛtasya viduṣo yataḥ 
paraśivabrahmalokaprāptiheturuktaḥ tata eva hotoḥ dīkṣiṇāyane mṛtasya 
paraśivabrahmalokaprāptissiddhā | brahmavidāpnoti paraṃ ityādiśrutiṣu brahmavidāṃ 
kālaniyamādarśanāt | 

yadā sarve pramucyante kāmā ye'sya hṛdi sthitāḥ |
atha martyo'mṛto bhavatyatra brahma samaśnute ||

ityādau viduṣāṃ yadā laukikasarvavāsanātyāgaḥ tadā taraiva brahmaprāpteḥ 
prapañcitatvācca aviduṣāmeva pitṛyānena pathā candraprāptidvārā punarāvṛttiḥ 
viduṣāṃ tu candraprāptānāmapi tasmādbrahmaṇo mahimānamāpnoti iti vākyaśeṣāt 
teṣāṃ dakṣiṇāyanamṛtānāṃ candraprāptiḥ brahmalokagamanecchāvatāṃ 
puruṣāṇāṃ viśramahetumātramiti gamyate |

vākyaśeṣābhāve'pi - pūrvoktādeva bandhahetvabhāvāt viduṣāṃ 
candraprāptiprasaktāvapi paraśivabrahmalokaprāptirannivāryā |

vedāntavijñānasuniścitārthāssaṃnyāsayogādyatayaśśuddhasatvāḥ |
te brahmaloke tu parāntakāle parāmṛtātparimucyanti sarve ||

iti vedāntināṃ sarveṣāṃ brahmalokaprāptidvārā kramamuktyupadeśāt 
brahmabhavanakāmo brahmavedanaṃ kuryāt na sa punarāvartate ityādiṣu brahmavidāmeva 
punarāvṛttirahitaśivasāyujyopadeśāt dakṣiṇāyanamṛtānāmapi śivajñānināṃ 
śivalokaprāptireveti ghaṇṭāghoṣaḥ | bhīṣmādīnāṃ yogaprabhāvāt 
svacchandamaraṇānāṃ dharmapravartanāya uttarāyaṇaprāśastyapradarśanārthaḥ 
tathāvidhācāraḥ iti niścīyate |

nanu ca viduṣo mumūrṣūn prati punarāvṛtyapunarāvṛttihetutvena kālaviśeṣavidhiḥ 
dṛśyate |

yatra kāletvanāvṛttiṃ āvṛttiṃ caiva yoginaḥ |
prāyātā yānti taṃ kālaṃ vakṣyāmi bharatarṣabha ||



agnirjyotirahaśśuklaḥ ṣaṇmāsā uttarāyaṇam |
tatra prayātā gacchanti brahma brahmavido janāḥ ||

dhūmo rātristathā kṛṣṇaḥ ṣaṇmāsā dakṣiṇāyanam |
tatra cāndramasaṃ jyotiryogī prāpya nivartate ||

śuklakṛṣṇe gatī hyete jagataśśāśvate mate |
ekayā yātyanāvṛttimanyayā''vartate punaḥ ||

iti darśanāt ayanadvayamṛtānāṃ sarveṣāṃ kathaṃ bahmaprāptirityāśaṅkāyā 
natrāha - 

|| 335 || yoginaḥ prati (ca) smaryete smārte caite || 20 ||

nātra mumurṣūn prati maraṇakālavi'seṣopādānaṃ smaryate api tu yoginaḥ yoganiṣṭhān 
prati smārte smṛtiviṣayabhūte smartavye devayāna-pitṛyāṇākhye gatī sāryete 
yogāṅgatayā anudinaṃ smartum | tathāhyupasaṃhāraḥ |

naite sṛtī pārtha jānan yogī muhyati kaścana |
tasmāt sarveṣu kāleṣu yogayukto bhavārjuna ||

iti agnirjyoti dhūmo rātriḥ iti ca devayāna-pitṛyāṇe pratyabhijñāyete | upakrame ca 
yatra kāle tu iti kālaśabdaḥ kālābhimānidevatātivāhikaparaḥ agnyādeḥ 
kālatvāsambhavāt | ataḥ te'rciṣamabhisambhavanti iti vihita devayānānusmṛtiratra 
vidyāniṣṭhān prati vidhīyate na mumūrṣūn prati maraṇakālaviśeṣaḥ | tasya tāvadeva 
ciraṃ yāvannavimokṣye atha saṃpatsye iti śrutyavagamāt |

atassarvadā viduṣāṃ paraśivabrahmaprāptau niśā-dakṣiṇāyana##-
veditavyam | bhagavadgītādismṛtiṣu vidyamānaśśabda rātriśabda-śukla##-
ātivāhikadevatāparatvena kālaparatvāyogāt | asyāḥ śruteḥ 
mūrtaparaśivabrahmopāsakamātraparatve'pi na ko'pi virodhaḥ |



iti śrīmadyativrajaparivṛḍha-śrīpatipaṇḍitabhagavatpādācāryasvāmikṛta##-
viśeṣādvaitasiddhāntavyavasthāpakavaiyāsikabrahmamīmāṃsāsūtrārthaprakāśake 

śrīkarabhāṣye 

phalādhyāyasaṃjñikacaturthādhyāyasya 
vāgādhikaraṇādyekādaśādhikaraṇāvacchinnavāṅmanasi 
darśanācchabdāccetyādiviṃśatisūtrātmaka

dvitīyaḥ pādaḥ samāptaḥ 



atha śrīkarabhāṣye caturthādhyāyasya tṛtīyaḥ pādaḥ arcirādyadhikaraṇam || 1 ||

ārcirādigatiphalam 

pūrvatra puṇyakarmavān svakālavidhiparipākena sthūlaśarīraṃ vihāya 
mukhanetrādyuttamadvāreṇotkramya pitṛyānamārgeṇa candramasaṃ prāpya 
tadanantaraṃ tallokāt svargādilokamanubhūya tatpuṇyaśeṣeṇa 
śrotriyabrāhmaṇādyuttamayonijananaṃn prāpnoti |

duritakarmavān sthūladehāvasāne tattatkarmānusāreṇa gudādikaniṣṭhāṅgamārgeṇa 
nirgatya dhūmagasyā śamanaloke kumbhīpākādi ghoranarakamanubhūya tatpāpanāśena 
martyaloke gardabhasūkarādiduṣṭayonisambhavaṃ labhate |

tathaivātra niravayavaparamākāśaśivatattvopāsanāviśeṣeṇa vidvānihaiva 
ṣoḍaśakalātmakaliṅgaśarīreṇa saha śivatattvaṃ gacchati |

umāmaheśvarātmakamūrtabrahmopāsako bhaktaḥ sthūladehatyāge tadupāsanāmahimnā 
suṣumnanāḍyagrajvalanatejomārgeṇetkramya arcirādipathā'nuguṇyena uttarāyaṇe 
prabhākaramaṇḍalānusaraṇena dakṣiṇāyane candramaṇḍaladvārā 
nirupamanityakalyāṇaniratiśayaśivalokādikalyāṇavibhūtyanubhavavān 
bhavatītyupadeśena ya evametadvidurye ceme'raṇme śraddhāṃ satyamupāsate 
te'rciṣamabhisambhavanti ityupakramya ṣaṇmāsebhyo devalokaṃ 
devalokādādityamādityādvaidyutam ityādinā puṇyakarmiṇāṃ vāyuloka 
varuṇalokendralokādiprāpteḥ bṛhadāraṇyake vyavasthāpanāt te'rciṣamabhisambhavanti 
iti chāndogyaśrutyā mūrtabrahmopāsakānāṃ acirādimārgeṇa 
tallokādiprāptividhāyakaśāstraṃ kathamupapadyata ityāśaṅkya tṛtīyapādamārabhate 
- 

viduṣāmarcirādimārgeṇaiva paraśivabrahmalokāvāptinirṇayaḥ 

|| 336 || arcirādinā tatprathiteḥ || 1 ||



pūrvatra hṛdayapuṇḍarīkagataparaśivānugraheṇa prakāśitadvārasya tadupāsakasya 
utkrāntasya mūrdhanyanāḍīviśeṣeṇa hārdānugrahāt gatyupakrama uktaḥ | tasya gacchato 
mārge idānīṃ nirṇīyate |

tatra śrutiṣu mārgāntarāṇi bahudhā āmnāyante | chāndogye tāvat yathā puṣkarapalāśe 
āpo na śliṣyante || ityupakramya brahmavidyāmupadiśyāmnāyate | atha yadu 
caivāsmiñchavyaṃ kurvanti yadu ca na arciṣamevābhisambhavanti arciṣo'harahna 
āpūryamāṇapakṣamāpūryamāṇapakṣāt yān ṣaḍudaṅṅeti māsāṃstān māsebhyaḥ 
saṃvtsaraṃ saṃvatsarādādityamādityāccandramasaṃ candramaso vidyutam | 
tatpuruṣo'mānavaḥ | sa enān brahma gamayati | eṣa devapatho brahmapathaḥ | etena 
pratipadyamānā imaṃmānavamāvartaṃ nāvartante iti | tathātraivāṣṭame athaitaireva 
aśmibhirūrdhvamākramate iti |

koṣītakinaśca devayānamārgamanyathā'dhīyate sa etaṃ devayānaṃ panthānamāpadya 
agnilokamāgacchati sa vāyulokaṃ sa varuṇalekaṃ sa ādityalokaṃ sa indralokaṃ sa 
prajāpatilokaṃ sa brahmalokaṃ iti |

tathā bṛhadāraṇyake - ya evametadviduḥ ye ceme araṇye śraddhāṃ satyamupāsate 
te'rciṣamabhisambhavanti iti | tatraiva punaranyathā yathā vai puruṣo'smāllokātpraiti sa 
vāyumabhigracchati tasmai sa tatra vijihīte yathā athacakrasya kham | tena sa 
ūrdhvamākramate | sa ādityamāgacchati | tasmai sa tatra vijihīte yathā āḍambarasya kham | 
tena sa ūrdhvamākramate | sa candramasamāgacchati | tasmai sa tatra vijihīte yathā 
dundubheḥ kham | ityādi 

tatra saṃśayaḥ - kimarcirādireka eva mārga ābhiḥ śrutibhiḥ pratipādyata iti tenaiva 
brahma gaccahti vidvān uta tasmāt anye anyatra mārgā iti smaryate |

viduṣāmarcirādimārgeṇaiva paraśivalokaprāptiḥ iti niyamo nāsti | taittirīye - ya 
eṣontarhṛdaya ākāśaḥ | tasminnayaṃ puruṣo manomayaḥ | amṛto hiraṇmayaḥ | 
antareṇa tāluke | ya eṣa stana ivāvalambate | sendrayoniḥ | yatrā'sau keśānto vivartate |



vyapohya śīrṣakapāle | bhūrityangau pratitiṣṭati | bhuva iti vāyau | suvarityāditye | maha iti 
brahmaṇi | āpnoti svārājyam iti | evaṃ bṛhadāraṇyaka##-
ataḥ tallokāvāptiranyathaivaiti prāpte pacakṣmahe - 

viduṣāmarcirādimārgeṇaiva paraśivalokaprāptiḥ kutaḥ  tatprathiteḥ pañcāgnividyādiṣu 
te'rciṣamabhisambhavanti ityādinā arcirādeḥ brahmaprāpakatvena prasiddhatvāt | 
bhūrityagnau pratitiṣṭhati ityādinā vidyādiṣu na paraśivabrahmalokaprāptimārga ucyate | 
kintu tadvibhūtiprāptireva | tasmāttallokaprāptirnānyathā gamyate | patyabhijñānātsa eva 
mārgaḥ sarvatra nyūnadhikabhāvena pratipādyata iti vidyāguṇopasaṃhāravat anyatra 
proktānāṃ anyatropasaṃhāraḥ kriyate | 

chāndogye tāvat upakosalavidyāyāṃ pañcāgnividyāyāṃ caikarūpatvamevāmnāyate | 
vājasaneyake ca pañcāgnividyayāṃ tathaivārcirādiralpānatara āmnāyate | atastathāpi sa 
eveti pratīyate | anyatrāpi sarvatra agnyādityādayaḥ pratyabhijñāyante |



vāyvadhikaraṇam || 2 ||

saṃvatsarādūrdhvaṃ ātmanaḥ vāyulokapraveśavicāraḥ 

nanu bṛhadāraṇyakaśrutau sa vāyulokaṃ sa varuṇalokaṃ sa indralokaṃ sa 
prajāpatilokaṃ iti vāyuloka-varuṇalokādayaścatvāra uktāḥ | teṣāṃ kutraḥ praveśaḥ  
ityāśaṅkāyāmadhikaraṇāntareṇāha - 

|| 337 || vāyumabdādaviśeṣaviśeṣābhyām || 2 ||

abdāt saṃvatsarādupari vāyulokaṃ praviśati | kutaḥ  aviśeṣaviśeṣābhyām || sa 
vāyulokaṃ ityaviśeṣavacanāt | sāmānyavacanāt vāyulokasya kutracitpraveśaḥ kartavyaḥ | 
tatra vāyyādityayoḥ paraspararūpasambandhaviśeṣāt saṃvatsarādityayormadhye 
vāyorniveśa iti niścīyate | sa vāyu lokaṃ iti śruteḥ lokamātrapratipādakatvena 
kramapratipādakatvābhāvāt aviśeṣavacanatvaṃ draṣṭavya iti sūtrasūcitasūkṣmārthaḥ |

arcirādinaiva gacchanti vidvāṃsaḥ ityuktam | tatra arcirādike mārge chāndogaḥ 
māsādityayorantarāle saṃvatsaramadhīyate māsebhyaḥ saṃvatsaraṃ saṃvatsarādādityaṃ 
iti arcirādikramaḥ |

bṛhadāraṇyake  yadā vai puruṣo'smāllokātprati sa vāyumāgacchati tasmai sa tatra vijihīte 
yathā rathacakrasya khaṃ tena sa ūrdhvamākramate sa ādityamāgacchati iti śrūyate | 

vājasaneyinastu - tayorevāntarāle devalokam māsebhyo devalokaṃ devalokādādityam 
iti darśanāt saṃvatsarādityayormadhye vāyuḥ śrutaḥ | sa tatra niveśyo na veti saṃśaye 
na niveśyaḥ | śravaṇādbuṇopasaṃhāranyāyena saṃvatsarādūrdhvaṃ ādityātpūrvaṃ 
vāyurniveśyaḥ |



chāndogya-vājasaneyayorubhayatrāpi mārgaikatvāt ubhāvubhayatra upasaṃhāryau 
tatra māsādūrdhvamabhihitayoḥ saṃvatsara-devalekayoḥ pañcamyā abhihitasya 
śrautakramasya tulyatve'pi arciṣo'harahna āpūryamāṇapakṣamāpūryamāṇapakṣātyān 
ṣaḍudaṅṅeti māsāṃstān ityadhikakālāna nyūnakālebhyaḥ uttarottaratvena 
niveśadarśanāt saṃvatsarasyaiva māsānantaraṃ buddhau viparivṛtteḥ saṃvatsara eva 
māsādūrdhvaṃ niveśayitavya iti tata ūrdhvaṃ devaloka iti niścīyate |

anyatra vājasaneyinaḥ - yadā vai puruṣo'smāllokāt praiti vāyumāgaccahti tasmai sa 
tatra vijihīte | yathā rathacakrasya kham tena sa | ūrdhvamākramate sa ādityamāgacchati | 
ityādityāt pūrvaṃ vāyumadhīyate |

kaupītakinastu - sa etaṃ devayānaṃ panthānamāpadya agnilokamāgacchati sa 
vāyulokaṃ ityagnilokaśabdanirdiṣṭādarciṣaḥ paraṃ vāyumabhidhīyate | tatra 
kauṣītakināṃ pāṭhakrameṇārciṣaḥ paratvena prāptasya vāyoḥ vājasaneyināṃ tena sa 
ūrdhvamākrāmate sa ādityamāgacchati ityūrdhvaśabdanirdiṣṭaśrautakrameṇa 
pāṭhakramādbalīyasā ādityāt pūrvaṃ praveśo niścīyate | ata ādityātpūrvaṃ devalokasya 
vāyulokasya ca vyapadeśādbhinna iti gamyate | bhinnārthatve ca ūrdhvaśabdena 
pañcamyā cobhayoḥ saṃvatsarādityāntarāle śrutikrameṇa prāptatvāt viśeṣābhāvācca 
yatheṣṭamiti prāpte tatrocyate - vāyumabdāditi |

vāyuṃ saṃvatsarādūrdhvamadhigacchet | kutaḥ  aviśeṣaviśeṣābhyāṃ vāyureva 
nirdiṣṭavān | devalokaśabdo hyaviśeṣeṇa - sāmānyena devānāṃ loka ityanena 
rūpeṇa vāyumabhidhatte | sa vāyumabhigacchati tasmai sa tatra iti vāyuśabdo viśeṣeṇa 
vāyumabhidhatte | ato devaloka-vāyuśabdabhyāṃ aviśeṣaviśeṣābhyāṃ 
vāyurevābhidhīyata iti saṃvatsarādūrdhvaṃ vāyumevābhigacchet | kauṣītakināṃ 
vāyulokaśabdaścāgnilokaśabdavat vāyuścasau lokaśca iti vyutpatyā vāyumevābhidhatte 
| vāyuśca devānāmāvāsabhṛta ityanyatra śrūyate | yo'yaṃ pavate eṣa devānāṃ 
gṛhāḥ iti darśanādavirodhaḥ |



varuṇādhikaraṇam || 3 ||

vāyulokājjīvasya taṭillokapraveśavicāraḥ 

nanvarcirādigatyanusaraṇānāṃ viduṣāṃ vāyulokādūrdhvaṃ kasmāllokāt śivalokaḥ 
sambhavatītyāśaṅkāyāmadhikaraṇāntareṇa darśayati - 

|| 338 || taṭito'dhi varuṇaḥ sabandhāt || 3 ||

vāyulokānantaraṃ jīvastaṭillokaṃ praviśati | taṭillokādupari adhivaruṇo varuṇalīkaṃ 
gaccahti | kutaḥ  sambandhāt | vidyudvaruṇayoḥ parasparasambandhāt 
indraprajāpatilokayo'stu avaśiṣṭānāmante niveśaḥ iti nyāyena 
varuṇalokādanantaramindralokaḥ tadantaraṃ prajāpatilokadvārā paraśivalokaṃ prāpnotīti 
sūkṣmārthaḥ |

kaupītakīnāṃ sa etaṃ devayānaṃ panthānamāpadyāgnilokamāgacchati sa vāyulokaṃ sa 
varuṇalokaṃ sa ādityalokaṃ ityatragnilokaśabdasyārciṣparyāyatvena prāthamyamavigītam 
| vāyośca saṃvatsarādūrdhvaṃ praveśaḥ uktaḥ | ādityasyāpyatra 
prāptapāṭhakramabādhena devalokādādityamādityādvaidyutam iti | 
vājasanekoktaśrutikramāt devalokaśabdābhihitāt vāyorupari niveśaḥ siddhaḥ | idānīṃ 
varuṇendrādiṣu cintā | kimete varuṇādayo yathāpāṭhaṃ vāyorūrdhvaṃ niveśayitavyāḥ 
āhosvit vidyuto'dhīti viśaye - 

arciḥprabhṛtiṣu sarveṣu arciṣo'haḥ ityādiśrutikramoparodhāt vidyutaḥ parastācca 
tatpuruṣo'mānavaḥ sa enān brahma gamayati iti vidyutpuruṣasya 
brahmagamayitṛtvaśravaṇācca sarvatrāvakāśābhāvena aprāptau 
copadeśāvaiyyarthyāyāvaśyaṃ kasyacit bādhyatve pāṭhakramānurodhena 
vāyoranantaraṃ varuṇo niveśayitavyaḥ vāyvādityayoḥ kramasya bādhitatvena indra##-



varuṇastāvat vidyuta upariṣṭānniveśayitavyaḥ | kutaḥ  sambandhāt 
medhodavartitvādvidyuto varuṇena sambandho lokavedayoḥ prasiddhaḥ |

etaduktaṃ bhavati - varuṇādīnāmupadeśāvaiyarthyāya kvacinniveśayitavyatve sati 
pāṭhakramādarthakramasya balīyastvāt vidyuto'dhi varuṇo niveśayitavyaḥ | 
tataścāmānavasya gamayitṛtvaṃ vyavadhānasahamityavagamyate | tasya ca 
vyavadhānasahatvādindrādeścopadiṣṭasyāvaśya-niveśayitavyasya 
varuṇāduparyupadiṣṭatvāt āgantūnāmante niveśayitavyatvācca varuṇādupari 
indrādirniveśayitavyaḥ iti veditavyam |



ātivāhikādhikaraṇam || 4 ||

paraśivapreritātivāhikadevaiḥ daharādisarvavidyopāsakapuruṣasya 
mahākailāsānayanakramavicāraḥ 

nanvarcirādigatyā vāyutaṭidvaruṇādilokagamane muktajīvaḥ kena sahāyena 
śivalokaparyantaṃ gacchatītyāśaṅkāyāṃ adhikaraṇāntareṇa samādhānamupadiśati 
- 

|| 339 || ātivāhikāstalliṅgāt || 4 ||

teṣvarcirādilokeṣu pūrvapūrvalokasthāḥ devāḥ 
hyuttarottaralokaprāptiparyantamupāsakānāṃ ātivāhikaḥ sahāyabhūtāḥ netarāḥ | kutaḥ  
talliṅgāt sa enān brahma gamayati iti śrutau vidyullokaprāptyanantaramamānuṣapuruṣasya 
netṛtvapratipādanarūpālliṅgāt dṛṣṭāntena pūrvalīkeṣvapi netarā aṅgīkartavyā iti 
sūkṣmārthaḥ |

idamidānīṃ cintyate - kimarcirādayo mārgāḥ cihnabhūtāḥ  uta bhogabhūmayaḥ  
athavā viduṣāṃ brahmaprepsatāmativoḍhāraḥ  iti | kiṃ tāvat yuktam  mārgacihnabhūtā iti 
| kutaḥ  upadeśasya tathāvidhatvāt | dṛśyate hi loke grāmādīn prati gantṝṇāṃ evaṃ 
vidho deśikairupadeśaḥ | ito niṣkramyāmukaṃ vṛkṣaṃ amukāṃ nadīṃ amukañca 
parvatapārśva gatvāmukaṃ grāmaṃ gaccha iti |

athavā bhogabhūmayaḥ etāḥ syuḥ | kālaviśeṣatayā prasiddhānāṃ aharādīnāṃ 
mārgacihnatvānupapatteranyasya ca mārgacihnabhūtasyaiteṣāmanabhidhāyakatvāt 
bhogabhūmitvam | eta eva lokā yadahorātrāṇyabdamāsā kratavassaṃvatsarāḥ 
ityaharādīnāṃ lokaparatvavacanamupapadyante | ata eva ca kauṣītakinaḥ - 
agnilokamāgacchati ityādinā lokaśabdānuvidhānena arcirādīn paṭhantītyevaṃ prāpte 
vakṣyāmaḥ  - ātivāhikā iti |



vidudhāmativāhe śivena paramapuruṣeṇa niyuktā ātivāhikāḥ devatāviśeṣāḥ 
ete'rcirādayaḥ | kutaḥ  talliṅgāt - ativahanakaliṅgāt | ativahanaṃ hi tantṝṇāṃ 
gamayitṛtvam | tacca - tatpuruṣo'mānavaḥ sa etān brahma gamayati | ityupasaṃhāre 
śrūyamāṇaṃ pūrveṣāmapyaviśeṣaśrutānāṃ sa eva sambandha iti gamayati | vadanti ##-
pṛthivyabravīt iti vat |

kiñcāsmin sūtre agastyamunisārvabhaumena kṛtalaghusūtravṛttau liṅge suṣuptiḥ 
ityādi bahuśrutiṣu ghaṭa-kumbhaśabdādivat brahma-liṅgaśabdayoḥ 
paryāyatvāvagamāt talliṅgāt pūrvoktadaharādisarvavidyopāsyaparaśivāt preritāḥ santaḥ 
ātivāhikāḥ martyaloka-śivalokāntarālanivāsidevāḥ 
daharādisarvabrahmavidyopāsakaṃ puruṣaṃ saudhasopāna-ārohaṇa nyāyena 
kramakrameṇa nirupamānandanityavaibhavaṃ mahākailāsamānayantīti vyakhyātaṃ 
tadapyaviruddham |

yadevaṃ tatpuruṣo'mānavassa etān brahma gamayati iti vaidyutasyaiva puruṣasya 
brahmagamayitṛtvaśruteḥ vidyutaḥ pareṣāṃ varuṇādīnāṃ kathamātivāhikatvenānvaya 
ityata āha - 

|| 340 || vaidyutenaiva tatastacchruteḥ || 5 ||

tataḥ vidyuta upari vaidyutena - amānavenaivātivāhikena viduṣāṃ 
ābrahmaprāptergamanam | kutaḥ tacchruteḥ | sa enān brahma gamayati iti tasyaiva 
gamayitṛtvaśrutervaruṇādayastadanugrāhakāḥ iti teṣāmapyātivāhikatvenānvayo 
vidyata eva |

keṣāñcidihaiva keṣāñcillokāntare muktirityupadeśe brahmavidyopāsakānāṃ sarveṣāṃ 
phalaikyavidhāyakaśrutibādhaprasaṅgādubhayorekapakṣa evāṅgīkaraṇīya 
ityāśaṅkāyāmāha - 

|| 341 || ubhayavyāmohāttatsiddheḥ || 6 ||



lokāntaraprāptimātrasādhakadvaitamārgiṇāṃ svakaṇṭhābharaṇa##-
muktividhāyakādvaitavādināṃ cobhayeṣāṃ vyāmohāt 
sarvaśrutisiddhamukhyārthaparijñānābhāvāt 
śrutyaikadeśaprāmāṇyapakṣaikadeśamatadvayaṃ mumukṣubhirnāṅgīkartavyam | kutaḥ  
tatsiddheḥ | na tatra prāṇā utkrāmante atraiva samavalīyante te brahmaloke tu parāntakāle 
parāmṛtātparimucyanti sarve iti ca | ihaloka-paraloka##-
samañjasam |



kāryādhikaraṇam || 5 ||

parabrahmopāsanālabdhamuktimārgagāmino jīvasya pādarerapyanumataḥ 
śivalokagamanakāryavicāraḥ 

nanu prajñānaṃ brahma ityādiśrutiṣu jīvasyaiva sākṣāt brahmatvavyavasthāpanāt 
jīvabrahmaṇoḥ prāpya-prāpakatva vidhāyakaśāstraṃ aupacārikam  uta 
ākāśavatsarvagataśca nityaḥ 

pūrṇamadaḥ pūrṇamidaṃ pūrṇātpūrṇamudacyate |
pūrṇasya pūrṇamādāya pūrṇamevāvaśiṣyate ||

ityādiṣu brahmaṇaḥ sarvavyāpakatvāvagamācca parabrahmaprāptyarthamarcirādimārgeṇa 
gamanaṃ vyarthaṃ syāt |

kiñca - jīvasya brahmātmakatvena brahmajanyatvāyogāt brahmaprāptirayuktā | tasmāt 
brahmaprāptividhāyakānāṃ śrutīnāṃ 
hiraṇyagarbhaparatvamevetyāśaṅkāyāmadhikaraṇāntareṇāha - 

|| 342 || kāryaṃ vādarirasya gatyupapatteḥ || 7 ||

kāryaṃ - yato vā imāni bhūtāni jāyante ityādi śrutiṣu jīvānāmajanyatve'pi 
parabrahmāvirbhūtatvena vyapadeśāt vādarirasya jīvasya brahmakāryatvaṃ nirdiśati | 
kutaḥ  || gatyupapatteḥ || yatprayantyabhisaṃviśanti ityatra jīvānāṃ brahmalayatvāvagamāt 
| ataḥ arcirādimārgeṇa paraśivabrahmalokagamanaṃ yuktamiti sūkṣmārthaḥ | 
arcirādinaiva vidvān gaccahti | arcirādiramānavāntaśca gaṇa ātivāhiko vidvāṃsa brahma 
gamayatītyuktam | idānīmatra cintyate - 

kimayamarcirādiko gaṇaḥ kāryaṃ hiraṇyagarbhopāsakānnayati  uta parabrahmaṇa 
upāsakāneṣa  



atha parabrahmopāsakeṣu pratyagātmānaṃ brahmātmakatayopāsamānāśca iti viśaye  
kāryabrahmopāsakāneva gamayatīti niścīyate | kutaḥ  hiraṇyagarbhassapavartatāgre 
bhūtasya jātaḥ patireka āsīt brahma vā idamagra āsīt ityādiṣu caturmukhasya 
hiraṇyagarbhasya sarvādhikyakathanāt tadupāsakāneva ātivāhikāstallokaṃ gamayanti | na 
hi paripūrṇaṃ sarvajñaṃ sarvagataṃ-sarvātmabhūtaṃ-paraśivabrahma 
upāsakasya tatprāptaye deśāntaragatirupapadyate | prāptatvādeva | 
nityaprāptaparabrahmaviṣayā'vidyānivṛttimātrameva hi paravidyākāryam | kāryantu 
hiraṇyagarbharūpaṃ brahma upāsīnasya paricchinnadeśavartiprāpya-praptyarthaṃ 
gamanamupapadyate tasmādarcirādirātivāhikagaṇaḥ tameva nayatīti prāpte pracakṣmahe 
-

asya parabrahmopāsakasya kāryaṃ - paraśivalokagamanakāryaṃ vādarirmanyate | 
kutaḥ  brahmavidāpnoti paraṃ so'śnute sarvān kāmān saha brahmaṇā vipaścitā brahmavit 
brahmaiva bhavati ityatra parabrahmopāsakānāmeva tena saha sarvakāmāvāptidarśanāt 
loke śiva-keśavapūjā-namaskārālayasmaraṇa-mantra-tantra##-
|

kinnarā indrabhaktāśca brahmabhaktāstu rākṣasāḥ |
viṣṇubhaktāstu gandharvāḥ siddhāśśāṅkarabhāktikāḥ ||

tathāpi bali-prahlāda-vibhīṣaṇa-surāntakāḥ |
viṣṇubhaktā iti proktā vāṇāsura-daśānanau ||

śivabhaktāviti proktāvanye druhiṇabhāktikāḥ |

iti hiraṇyagarbhasya rākṣasadevatātvānmumukṣūṇāṃ tadupāsanenārcirādigatirna 
sambhavati |

kiñca - tasmādvā etasmādātmana ākāśassambhūtaḥ | ākāśādvāyuḥ | vāyoragniḥ 
| agnerāpaḥ | adbhayaḥ pṛthivī | pṛthivyā oṣadhayaḥ | oṣadhībhyo'nnam | annātpuruṣa 
ityādinā hiraṇyagarbhātprāgeva jīvasṛṣṭiḥ śrūyate | yathā sudīptātpāvakāt 
visphuliṅgāssahasraśaḥ prabhavante sarūpāḥ tathākṣarādvividhāssaumya bhāvāḥ 
prajāyante |



tatra caivāṣi yanti || ityādibhiḥ parabrahmaṇo jīvānāmāvirbhūtatvasya tasminneva 
muktidaśāyāṃ teṣāmekatvasya ca vyavasthāpanāt nānyārtho yuktaḥ | dvāveva brahmaṇo 
rūpe mūrtañcā'mūrtameva ca namo hiraṇyabāhave hiraṇyavarṇāya hiraṇyarūpāya 
hiraṇyapataye'mbikāpataya umāpataye paśupataye namo namaḥ ityādinā śivasyaiva 
mūrtā'mūrtatvanirūpaṇāvagamāt sarvagatasya tasya 
pavanādivanmūrtā'mūrtatvamavirodham |

asminnarthe hetvantaramāha - 

|| 343 || viśeṣitatvācca || 8 ||

yo brahmāṇaṃ vidadhāti pūrvaṃ yo vai vedāṃśca prahiṇoti tasmai |
taṃ hi devabhātmabuddhiprakāśaṃ mumukṣurvai śaraṇamahaṃ prapadye ||

iti śrutau śivātparabrahmaṇaścaturmukhotpattestasya 
vedaśāstrapurāṇādipradāyakatvasya ca darśanāt hiraṇyagarbhasya 
sarvātiśayitvamamṛtapradāyakatvañca sarvathā na sambhavati |

nanu puruṣo'mānava etān brahma  gamayati ityādau mumukṣūṇāṃ 
hiraṇyagarbhalokaprāpterhiraṇyagarbhaprāpteścāvagamāt sarvādhikatvaṃ 
tasyaivetyāśaṅkāyāmāha - 

|| 344 || sāmīpyāttu tadvyapadeśaḥ || 9 ||

tu śabdo'tra śaṅkānirāsārthaḥ | yo devānāṃ prabhavaścodbhavaśca ! viśvādhiko 
rudro maharṣiḥ hiraṇyagarbhaṃ paśyata jāyamānaṃ sa no budhyā śubhayā saṃyutaktu 
ityādiṣu parabrahmaṇaśśivāt hiraṇyagarbhotpatteḥ upāsakabuddhiprerakatvasya ca 
nirdeśāt | uta tatraiva tamīśānaṃ yo devānāṃ iti svasamīpahiraṇyagarbhekṣitṛtvasya 
śubhasmṛtihetutvasya ca vyavasthāpanācca mumukṣorupāsyatvaṃ 
śivānnetarasyopapannam | yo veda nihitaṃ guhāyāṃ parame vyoman | so'śnute sarvān 
kāmān saha brahmaṇā vipaścitā || ityatrāpi paraśivabrahmopāsakasya tena saha 
sarvakāmāvāpteḥ avagamāt tadeva siddham | tatpuruṣo'mānavaḥ 



sa evān brahma gamayati ityādiśrutibhiḥ śiya evāvagamyate | śiva eko 
dhyeyaśśivaṅkaraḥ sarvamanyatparityajya ityādiṣu mumukṣūṇāṃ 
śivetaradhyeyaniṣedhadarśanāt |

asminnarthe hetvantaramāha - 

|| 345 || kāryātyaye tadadhyakṣeṇa sahātaḥ paramabhidhānāt || 10 ||

gatāḥ kalāḥ pañcadaśa pratiṣṭhāḥ devāśca sarve pratidevatāsu |
karmāṇi vijñānamayaśca ātmā pare'vyaye sarva ekībhavanti ||

iti śravaṇāt kāryātyaye caramaśarīriṇāṃ mumukṣūṇāṃ videha - muktyavasare 
kāryātmakaprāṇendriyādikasya sarvasya nāśe sati ataḥ - 
tadadhiṣṭhānabrahmādidevatābhissaha paramabhidhānāt 
paramātmanyekībhāvatvavyapadeśāt hiraṇyagarbhopāsanaṃ 
mumukṣūṇāmavicāritamaṇīyam |

tasmāt eṣa devapatho brahmapathaśca etena pratipādyamānā imaṃ mānavamāvartante 
tayordhvamāyannamṛtatvameti ityamṛtatvaprāptyupade"akādiśrutīnāṃ 
hiraṇyagarbhaparatvaṃ nopapadyate | apunarāvṛttivyapadeśena citkailāsa evābhihitam | 
ābrahmabhavanāllokāḥ punarāvṛttino'rjuna | ityādismṛtiṣu brahmādilokānāṃ 
anityatvaśravaṇāt 

yadā tamastannadivā na rātrirna sanna cāsacchiva eva kevalaḥ |
tadakṣaraṃ tatsaviturvareṇyaṃ prajñā ca tasmātprasṛtā purāṇī ||

iti jagataḥ prāgavasthāyāṃ pralayānantaramapi śive sthitimātrasyaivopadeśāt ṛtaṃ 
satyaṃ paraṃ brahma ityādau tasyaiva traikālikābādhyatvena ṛtatva##-
sambhavati |

punarhetvantaramāha - 

|| 346 || smṛteśca || 11 ||

śivāṃśabhūtajīvānāṃ śivopāsanamucyate |
śivasyānugrahādeva krimikīṭakavatsadā ||
śivātmakatvaṃ saṃprāpya punarjanma na vidyate ||



iti smṛtiṣvapi śivopāsakānāmeva punarāvṛttirahitaśivatatvātmakatvavyapadeśāt 
mumukṣūṇāṃ nānyopāsakatvaṃ vidhīyate |

asminnarthe hyācāryāntaramapyāha - 

|| 347 || paraṃ jaiminirmukhyatvāt || 12 ||

ṛtaṃ satyaṃ paraṃ brahma puruṣaṃ kṛṣṇapiṅgalam 
brahmādhipatirbrahmaṇo'dhiṣatirbrahmā śivo me astu sadāśivom ityādiśrutiṣu śivasya 
parabrahmaṇaḥ praṇavātmakatvasya sarvādhikatvasya ca nirdeśāt 
śivākhyaparabrahmopāsakān arcirādimārgeṇa ātivāhikāḥ svarlokaṃ gamayantīti 
jaiminyācāryo manyate | kutaḥ  || mukyatvāt || brahmavidāpnoti paraṃ ityādiṣu 
brahmaśabdasya parasminneva brahmaṇi mukhyatvāt - caturmukhahiraṇyagarbhapakṣe 
ūpakramopasaṃhārādiṣadvidhatātparyaliṅgavirodhācca tasmāt tatpuruṣo'mānavaḥ sa 
enān brahma gamayati ityādiṣu brahmaśabdasya śivaparatvameveti niścīyate |

punarhetvantaramāha - 

|| 348 || darśanācca || 13 ||

eṣa samprasādo'smāccharīrātsamutthāya parañjyotirupasampadya syena 
rūpeṇābhiniṣpadyate 

yathā nadyaḥ syāndamānāssamudre astraṃ gacchanti nāmarūpe vihāya |
tathā vidvānnāmarūpādvimuktaḥ parātparaṃ puruṣamupaiti divyam ||

ityādiśrutiṣu jīva-brahmaṇoḥ prāpya-prāpakatvena asandigdhatayā 
bhedābhedadarśanācca jīvasyaiva brahmatvaṃ sadā jīvabhinnatvañca nāṅgīkartavyam |

punarhetvantaramāha - 

349 na ca kārye pratyabhisandhiḥ || 14 ||



viśvādhiko rudro maharṣiḥ hiraṇyagarbhaṃ janayāmāsa pūrvaṃ ityādiśrutidarśanāt 
kārye hiraṇyagarbhe jīvānāṃ pratyabhisandhiḥ 
jīvabhāvanivṛttipūrvakaśivatvaprāptirūpamokṣo na vidhīyate | nānyaḥ panthā 
vidyate'yanāya ityādiśrutiṣu śivaikajñānādeva tādātmyarūpasāyujyamuktivyapadeśāt 
caturmukhopāsakānāṃ śruti-smṛti purāṇāgameṣu punarāvṛttirahita 
mokṣopalabdhyadarśanācca aśva iva romāṇi vidhūya pāpaṃ candra iva 
rāhormukhātpramucya dhūtvā śarīramakṛtaṃ kṛtātmā brahmalokamabhisambhavāmi 
ityādiśrutinirdiṣṭabrahmalokasya śivalokaparatvaṃ veditavyam |

evaṃ bahavopyekayatnataḥ iti nyāyena svasiddhāntāvuguṇyenācāryāntaramataṃ 
darśayitvā tathā svamataṃ prakāśayati - 

|| 350 ||  apratīkālambanānnayatīti bādarāyaṇa ubhayathā ca doṣāt tatkratuśca || 15 ||

apratīkālambanān pratīkālambanavyatiriktān nayatyarcirādirātivāhiko gaṇa iti bhagavān 
vādarāyaṇo manyate |

etaduktaṃ bhavati - kāryaprapañcopāsakān nayatīti nāyaṃ pakṣaḥ sambhavati iti 
cenna | sarvaṃ khalvidaṃ brahma tajjalāniti śānta upāsīta tattvameva tvameva tat 
ityādiśrutiṣu brahmakāryarūpacetanā'cetanapañcasya brahmātmaktvadhyānena 
brahmatattvaprāptyavagamāt || ubhayathā ca doṣāt || dvāsuparṇā 
ityādidvaitaśrutyānuguṇyena jīva-brahmaṇorbhedamātratvopādāne 
tattvamasyādyadvaitavidhāyakabahuśrutisaṃṅkocadoṣāt tathā advaitaprādhānye 
dvaitaśrutiśatasaṅkocadoṣācca bhrabharakīṭādibahudṛṣṭāntānusāreṇa 
jīvabrahmaṇorbhedā'bhedo'ṅgīkartavyaḥ eṣa samprasādo'smāccharīrātsamutthāya 
parañjyotirupasampadya svena rūpeṇābhiniṣpadyate ityādi śrutiṣu 
pakṣaikadeśanirākaraṇāvagamāt | tatkratuśceti yathopāsakastathaiva prāpnotītyarthaḥ | 
yathā kraturasmin loke puruṣo bhavati tathetaḥ pretyabhavati taṃ yathā yathopāsate iti 
śrutiśāsanāt upāsakānāṃ upāsyavastuprāptissarvatropalabhyate | tasmāt sarveṣu 
vedānteṣu bhedābhedasiddhirdurvāraiva |



nanu nārāyaṇaṃ paraṃ brahma ityādiśrutiṣu viṣṇvādinānādevatopāsanāvagamāt 
mumukṣūṇāṃ punarāvṛttinirākaraṇārthaṃ daharādisarvavidyāsu 
māyāpāśavicchedalakṣaṇaṃ vastu kimupāsyamityāśaṅkāyāmāha - 

|| 51 || viśeṣañca darśayati || 16 ||

cakāro'tra niścayārthaḥ | paśurūpabrahmaviṣṇvādijīvānāṃ madhye paśupateśśivasya 
parabrahmaṇaḥ viśeṣañca ṛgādivedeṣu vedānteṣu darśayati - dyotayati | 
antaricchanti taṃ jane rudraṃ paro manīṣathā gṛbhṇanti jihvayāsasaṃ 

ayaṃ me hasto bhagavānayaṃ me bhagavattaraḥ |
ayaṃ me viśvabheṣajo'yaṃ śivābhimarśanaḥ ||

ityādinā ṛgvede 

yā te rudra śivā tanūraghorāpāpakāśinī |
tayā nastanuvā śantamayā giriśantābhicākaśīhi ||

ityādinā yajurāmnāye tathānyatrāpi draṣṭavyam |

paraśivasyaivosyatānirṇayaḥ 

kiñca - taittirīye - daharaṃ vipāpaṃ ityādinā mumukṣūṇāṃ daharapuṇḍarīke 
paramātmopāsanaṃ vidhāya sa ka ityākāṃkṣāyāṃ yo vedādau svaraḥ prokto vedānte ca 
pratiṣṭhitaḥ | tasya prakṛtilīnasya yaḥ paraḥ sa maheśvaraḥ iti maheśvarasyaiva 
tatropāsyatvaṃ niścitya na karmaṇā iti dāreṣaṇādiparityāgapūrvakaviraktānāṃ 
tatprāptiṃ upadiśya sarveṣāṃ devānāṃ madhye tacchivopāsanādhikāraḥ 
kasyāstītyākāṅkṣāyāṃ sahasraśīrṣaṃ devaṃ ityādinā nārāyaṇaṃ prastutya 
padmakośapratīkāśaṃ ityārabhya tasyāśśikhāyā madhye paramātmā vyavasthitaḥ 
ityantena tasya sarvagatatvena sarvātmakatvaṃ paricchinnatvañca 
mūrtā'mūrtaliṅgātmakatvena jagadabhivyaktatvaṃ copadiśya 
sadyojātādipañcabrahmamantreḥ mūrtā'mūrtaśivastutimabhidhāya namo hiraṇyavāhave 
ityanena tasya jyotirmayavigrahatvaṃ umāśaktiviśiṣṭatvena sarvopāsyatvañca prakīrtya 



ṛtaṁ satyaṃ paraṃ brahma ityādinā tasya kṛṣṇapiṅgalatvaṃ virūpākṣatvaṃ 
viśvarūpatvañca pracakṣate | kaivalye - hṛtpuṇḍarīkaṃ virajaṃ viśuddhaṃ 
ityārabhya daharapuṇḍarīke śivopāsanamuktvā sa ka ityākāṃkṣāyā - 

tadādimadhyāntavihīnamekaṃ vibhuṃ cidānandamarūpamadbhutam |
umāsahāyaṃ parameśvaraṃ prabhuṃ trilocanaṃ nīlakaṇṭhaṃ praśāntam ||

ityādinā mūrtā'mūrtatvaṃ tasya samupadiśya 

sarvabhūtasthamātmānaṃ sarvabhūtāni cātmani |
sampaśya brahma paramaṃ yāti nānvena hetunā ||

ityādinā śivopāsakasyaiva muktirupadiṣṭā |

śivasaṅkalpopaniṣadi bodhāyanasūtre ca - 

parātparatato brahma tatparātparato hariḥ |
yatparātparato'dhīśastanme manaśśivasaṅkalpamastu ||

iti maheśvarasya sarvādhikatvanirdeśāt tadviṣṇoḥ paramaṃ padaṃ sadā paśyanti 
sūrayāḥ ityatra viṣṇoḥ paraṃ kailāsākhyaṃ śivapadaṃ sūrayaḥ vidvāṃsaḥ 
jñānadṛṣṭyā sadāpaśyantītyupadiśyate | skānde - 

tadviṣṇoḥ paramaṃ divyaṃ padaṃ kailāsasaṃjñikam |
śivakāruṇyaleśena sadā paśyanti sūrayaḥ || iti 

māṇḍūkye - prapañcopaśamaṃ śāntaṃ śivamadvaitaṃ caturthaṃ manyante sa 
ātmā sa vijñeyaḥ ityādinā śvetāśvatare - eka eva rudro na dvitīyāya tasthe yo 
devānāṃ prathamaścodbhavaśca viśvādhiko rudro maharṣi | hiraṇyagarbhaṃ 
janayāmāsa pūryaṃ māyāntu prakṛtiṃ vindyāt māyinantu maheśvaraṃ 
tasyāvayavabhūtotthaṃ vyāptaṃ sarvamidaṃ jagat kṣaraṃ pradhānamamṛtākṣaraṁ 
haraḥ kṣarātmanā viśate deva ekaḥ 



tasyābhidhyānāt yojanāttattvabhāvādbhūyaścānte viśvamāyānivṛttiḥ |
tamīśvarāṇāṃ paramaṃ maheśvaraṃ taṃ devatānāṃ paramaṃ ca daivatam ||

patiṃ patīnāṃ paramaṃ purastāt vidāma devaṃ bhuvaneśamī'ḍam |
na tasya kāryaṃ karaṇañca vidyate na tatsamaścābhyadhikaśca dṛśyate ||

parā'sya śaktirvividhaiva śrūyate svābhāvikī jñānabalakriyā ca |
na tasya kaścitpatirasti loke na veśitā naiva ca tasya liṅgam |

ityādinā atharvaśirasi - devā ha vai svargaṃ lokamagaman te devā rudramapṛcchan 
ko bhavāniti so'bavīt - ahamekaḥ prathamamāsaṃ vartāmi ca bhaviṣyāmi ca nānyaḥ 
kaścinmatto vyatiriktaḥ iti atharvaṇaśikhāyāṃ - dhyāyīteśānaṃ pradhyāyitavyam 
sarvamidaṃ brahmaviṣṇurudrendrāste samprasūyante ityārabhya śiva eko 
dhyeyaśśivaṅkaraḥ sarvamanyatparityajya ityādiśrutiśateṣu 
sākṣācchivopāsakānāmeva mokṣopadeśāt vācaṃ brahmetyupāsīta mano 
brahmetyupāsīta nārāyaṇaṃ paraṃ brahma ityādiśrutisiddha-vāk-prāṇa##-
muktiriti nirṇīyate |

tasmāt mūrtaparaśivabrahmopāsakānāṃ śarīrāvasāne suṣumnānāḍyā 
nirupamānasvaprakāśākhaṇḍatejorūpārcirādimārgeṇātivāhikābhidhāna##-
citkailāsaṃparamānandakandaparamapadaṃ sambhavatīti rāddhāntaḥ |

iti śrīmadyativrajaparivṛḍha-śrīpatipaṇḍitabhagavatpādācāryasvāmikṛta##-

śrīkarabhāṣye 

phalādhyāyasaṃjñikacaturthādhyāyasya 
arcirādyadhikaraṇādipañcādhikaraṇāvacchinnārcirādinātatprathitetyādi##-

tṛtīyaḥ pādaḥ samāptaḥ 



atha śrīkarabhāṣye caturthādhyāyasva caturthaḥ pādaḥ 
sampadyāvirbhūtādhikaraṇam || 1 ||

svābhāvikajīvabhāvanivṛttipūrtaka 
śivatvaprāptirūpaparamapuruṣārthaphalanirṇayaḥ 

pūrvatra indrādinānāvidhadevatopāsakānāmadhikāratāratamyena niṣkāmānāñca 
kālavilambena śivopāsanadvārā 
punarāvṛttirahitapāśanivṛttipūrvakaśivatattvaprāptiṃ pradarśya idānīṃ 
mumukṣūṇāṃ muktisvarūpaprakāraścintyate |

śivatattvopāsakānāmihaiva daharapuṇḍarīke brahmadarśanavicāraḥ 

nanu anātmarūpadehendriyādiṣu ātmabhrāntiyuktānāṃ svā'bhinnaśivopāsakānāṃ 
arcirādimārgoṃṇendralokasopānadvārā śivalokaprāptirastu daśamīvivekasandhānena 
bhūtapañcaka-kośapañcaka-tanutraya##-
tadupāsanamahimnā tādṛśasvarūpaprāptirvā uta udgatadivyasūribhissaha 
śeṣatvakaiṅkaryapāratantryādibhāvena tatsāmīpyavartitvaṃ vā muktirityākāṅkṣāyāṃ 
bhagavān vādarāyaṇaḥ svābhiprāyaṃ mukhyavaidikasiddhāntaṃ mumukṣūṇāṃ 
darśayati - 

|| 352 || sampadyāvirbhāvaḥ svena śabdāt || 1 ||

dvevāva brahmaṇo rūpe mūrtañcāmūrtameva ca iti śrutidarśanāt 
mūrtaśivopāsakānāñca kramamukti-sadyomuktibhedena caramamokṣadaśāyāṃ 
jyotirmayaśivatattvaṃ sampadya-prāpya svena sarvajña-sarvaśakta##-
āvirbhāvaḥ abhivyaktasvarūpavān bhavati | yathā tāmrādikaṃ rasavedhayā hiraṇyaṃ 
bhavati tathā daharādi-brahmavidyopāsanamahimnā śārīro jīvassākṣāt 
sadāśivarūpo bhavati | kutaḥ  śabdāt eṣa samprasādo'smāt śarīrātsamutthāya 
ityādiśrutidarśanāt iti sūtrasūcitasūkṣmārthaḥ |



evameva eṣa samprasādo'smāccharīrātsamutthāya parañjjyotirupasampadya svena 
rūpeṇābhisampadyate ityāmnāyate | kimasmāt śarīrāt samutthāya 
parañjyotirupasaṃpannasya devādirūpavatsādhyena rūpeṇa sambandho'nena vākyena 
pratipādyate uta - svābhāvikasya svarūpasyāvirbhāva eva iti saṃśaye 
daśamīvivekasandhanādivat svābhāvikasvarūpasyāvirbhāvo mokṣa iti niścīyate | 
āgantukaparigrahatve svena rūpeṇeti viśeṣaṇamanarthakaṃ syāt | tasmādaviśeṣe'pi tasya 
svakīyasvarūpatvasiddhiḥ | jaloṣṇādivajjīvabahutvasyāgantukatvena 
tadvadanityatvaprasaṃṅso durnivāraḥ |

athavā dvāsuparṇā ityādibahuśrutiṣu jīva-brahmaṇoḥ parasparavilakṣaṇatvena 
bheda-vyavasthāpanāt svābhāvikabhedasya nivṛtyayogācca paraloke 
tadupāsyaparameśvareṇa saha śeṣatvakaiṅkarya-pāratantryavidhānena sthitiḥ uta 
tatsamānarūpeṇa svātantryabhāvena sthitirvā syāt | ato jīvabrahmaṇoḥ saṃsāradaśāyāṃ 
pāramārbhikabhinnatvaṃ muktadaśāyāṃ tadvatpāramārthikabhedavatvañca sambhavatīti 
vādastu dvaita-viśiṣṭa-sāṃkhya-yoga-nyāya##-
pracakṣmahe - 

|| sampadyavirbhāva iti || ayaṃ pratyagātmā prārabdhasyāvasāne parañjyotirupasampadya 
imaṃ daśāviśeṣamāpadyate | bhramarakīṭanyāyavat 
jīvabhāvanivṛttipūrvakaśivatattvaprāptidaśāviśeṣaḥ na pūrvaprakārarūpaḥ | kutaḥ  || 
svena śabdāt || svena rūpeṇa iti viśeṣaṇena nadīsamudravat svarūpa##-

etena rajjusarpavat jīvālīkavādaḥ ghaṭa-paṭavat aṅgāṅgivat sadā jīva##-
brahmavidyāmahimnā jīvasya svābhāvikāvidyānivṛttipūrvakaśivatvaprāptivādo yuktaḥ 
| anyathā hyapuruṣārthāvabodhitvaṃ mokṣaśāstrasya syāt svarūpasya svataḥ 
puruṣārthatvādarśanāt | na hi suṣuptau dehendriya-vyāpāreṣūparateṣu 
kevalasyātmasvarūpasya puruṣārthasambandho dṛśyate | na ca duḥkhanivṛttimātraṃ 
paraṃjyotirupasampannasya puruṣārthaḥ yena svarūpāvirbhāva eva mokṣa ityucyeta | sa eko 
brahmaṇa ānandaḥ śrotriyasya cākāmahatasya rasaṁ hyevāyaṃ labdhvā'nandī bhavati 
ityādibhyo jīvanmuktasya sukhānanyatvaśravaṇāt | na ca 
aparicchinnānandarūpacaitanyamevāsya svarūpam tasya saṃsāradaśāyāṃ 
avidyātirohitaṃ parañjyotirupasampannasyāvirbhavatīti vaktuṃ 



śakyaṃ jñānasvarūpasya tirodhānāsambhavāt | prakāśaparyāyasya jñānasya 
tirodhānaṃ tadvināśa eveti hi pūrvamevoktam |

na ca prakāśamātrasyānandatā sambhavati | sukhasvarūpatvaṃ hi ānandasvarūpatā | 
sukhasvarūpatvaṃ cātmano'nukūlatvena vedanīyatvam | prakāśamātratvavādinaḥ kasya  
prakāśo'nukūlavedanīyo bhavediti durupapādyā | svarūpāpattimātre ca sādhye svarūpasya 
nityaniṣpannatvādupapannasya svena rūpeṇā'bhiniṣpadyate iti vacanamanarthakaṃ syāt | 
ataḥ pūrveṇopāsanāsādhyena rūpeṇa sambadhyate | evañca abhiniṣpadyate iti vacanaṃ 
mukhyārthameva bhavati | svena rūpeṇa ityapyānandaikātmakena svāsādhāraṇena 
abhiniṣpadyate ityanena saṅgacchate |

nanu evamevaiṣa samprasādaḥ iti vākye niravayavaparaśivopāsakānāṃ jñānināmapi 
liṅgaśarīrasya śarīrādbahirnirgamāt kathaṃ liṅgaśarīravilayapūrvakatvena 
hṛtpuṇḍarīkāvacchinnaparaśivabrahmaprāptirityāśaṅkya tatrāha - 

|| 353 || muktaḥ pratijñānāt || 2 ||

asmāccharīrātsamutthāya ityatra śarīre vartamāno'pi śarīrābhimānanirmuktaśuddhajīva 
ucyate | kutaḥ  || pratijñānāt || svena rūpeṇābhiniṣpadyate iti uttaravākye jīvasya 
śivatatvaprāptyupadeśena jale jalamiva vahnau vahniriva śivasvarūpeṇa 
svarūpaikyakathanāt 
niravayavaparamākāśaparañjyotisvarūpaśivatattvopāsakānāmihaiva daharapuṇḍarīke 
liṅgaśarīravilayapūrvakatvena tatprāptirupadiśyate |

kecitprapatteḥ vaikuṇṭhaparamapadākhyaviṣṇulokaprāptihetutvaṃ  tatprapatteśca 
pañcasaṃskārāṅgavatvaṃ tāpaḥ puṇḍrastathā nāma mantro yāgaśca pañcamaḥ iti 
pañcasaṃskāraḥ - 

sudarśanamahājvāla  koṭisūryasamaprabha |
ajñānāndhasya me deva viṣṇormārgaṃ pradarśaya ||



pāñcajanya nijadhyānadhvastapātakasañcaya |
pāhi māṃ pāpinaṃ ghoraṃ saṃsārārṇavapātinam  ||

iti mantraṃ samuccārya dahetsavyaṃ bhujaṃ tathā |
etenaiva vidhānena śaṅkhaṃ cakraṃ ca dhārayet ||

ityādi ca tāntrikamantraprādhānyena vadanti | tadanādaraṇīyam - vedabāhyatvāt | 
pañcasaṃskārāṇāmapi pañcaprayājavat āgneyādipaṅbhāgavadvā svaprakaraṇe 
pāṭhābhāvāt vedāṅgeṣu kalpasūtreṣu vā sūtrakārairapratipādanācca |

kiñca - vaiṣṇavadharmapratipādakeṣu rāmāyaṇa-bhāgavata-bhārata##-
padmapurāṇahārītasmṛtyoḥ sarvajanāṅgīkārābhāvena viśvāsānarhatvāt 
pañcasaṃskāravidhiranādaraṇīyaḥ | śrutipathagalitānāṃ  tantramārge praveśaḥ iti 
vaiyāsikasiddhāntāgamāt |

uta vaiṣṇvamate'pi pañcasaṃskārāṇāmeva puruṣasaṃskārahetutve saṃskṛtasya 
puruṣasya paramapadaprāptirūpamokṣākhye sādhye viniyojakapramāṇābhāvāt rāvaṇena 
sabhāmadhye niṣkāsitasya vibhīṣaṇasya sadyo rāmacandraṃ prapadamānasya 
pañcasaṃskārāṇāṃ kalpanābhāvāt nāmāntarakaraṇasyānyasyāpi pramāṇavirodhena 
kalpayitumaśakyatvācca draupadyāśśatrubhirākrāntāyāḥ sadyaḥ kṛṣṇaṃ 
prapadamānāyāḥ pañcasaṃskārāṇāmabhāvācca tameva cādyaṃ puruṣaṃ prapadye 
yataḥ pravṛttiḥ prasṛtā purāṇī iti gītāvākyāt kṛṣṇasyāpi 
anyaviṣayapravṛttidarśanāt tatra ca teṣāṃ pañcasaṃskārāṇāmahetutvācca pravṛttiṃ 
vināpi gopikāprabhṛtīnāṃ dhyānamātrādeva viṣṇuprāpterbhāgavatapratipādanāt 

kāmāt gopyo bhayātkaṃso dveṣāccaityādayo nṛpāḥ |
sambandhādvijayo rājan yūyaṃ bhaktyā vayaṃ prabhoḥ || iti 

anyatra ca - 

ye ye hatāścakradhareṇa rājan trailokyanāthena janārdanena |
te te gatāstaṃ nilayaṃ narendrāḥ krodho'pi kṛṣṇasya pareṇa tulyaḥ ||

iti saṃskāraṃ vināpi mokṣapratipādanāt  |



nanu teṣāṃ pūrvajanmani pravṛttirasti 
sakṛtprapannasyāpyabhayaprāptyavagamavacanāt na virodhaḥ | taduktam  - 

sakṛdeva prapannāya tavāsmīti ca yācate |
abhayaṃ sarvabhūtebhyo dadāmyetadvrataṃ mama ||

iti cenna | prapannānāmapi daityādijanmaprāptau prapattivaiyarthyāt | taduktam - 

sarvadharmān parityajya māmekaṃ śaraṇaṃ vraja |
ahaṃ tvā sarvapāpebhyo mokṣayiṣyāmi mā śucaḥ ||

iti pūrvajanmani prapattisandehena pravṛttau pravṛttiḥ kasyāpi na syāt |

kiñca - jaya-vijayādīnāṃ vaikuṇṭhaprāpteḥ prapattiṃ vinā durlabhatvāt 
tādṛśānāmapi unardaityajanmaprāptau satyāmanyeṣāmapi prapannānāṃ 
punassaṃsāro na bhaviṣyatītyatra kā pratyāśā  śraddhābhaktijñānayogādaveti arcata 
prārcata triyambakaṃ yajāmahe sarvaliṅgaṃ sthāpayati pāṇimantraṃ pavitram ityādinā 
śivabhakti-pūjā-dhyāna-dhāraṇa-vidhāyakatvaśrutivat viṣṇubhakti##-

nanu parañjyotirupasampadya iti vākye jyotiśśabdena ādityamaṇḍalamucyate | 
tasmānniravayavaparaśivajñānaniṣṭhānāṃ mūrtaśivopāsakānāmiva 
prabhākaramaṇḍaladvārā śvalokaprāptireva na tvatraiva 
liṅgaśarīravilayapūrvakavyāpakāmūrtaparaśivabrahmaprāptirna ghaṭata 
ityāśaṅkāyāmāha - 

|| 354 || ātmā prakaraṇāt || 3 ||

jyotiśśabdenātra paramātmmaivocyate na tvādityamaṇḍalam | kutaḥ  || prakaraṇāt || ya 
ātmā apahatapāpmā vijaro vimṛtyurviśoko vijighatso'pipāsassatyakāmassatyasaṃkalpaḥ 
iti hi prajāpativākyaprakramaḥ | idañca prakaraṇaṃ paramātmaviṣayamiti 
uttarāccedāvirbhūtasvarūpastvityatra pratipāditam | no cet anādipāśabaddhasya jīvasya 
apahatapāpmatvādikaṃ kathamupapadyate  jñājñau dvāvajāvīśānīśau ityatra 
jīveśvarayora-



nādisiddhasarvajñatva-kiñcijjñatva##-
nadīsamudravatparañjyotirupasampadya āvirbhūtaparañjyotirmayaparaśivo bhavati yathā 
nadyaḥ brahmavidāpnoti paraṃ ityādi śrutiśateṣu jīva-brahmaṇorbhedābhedaḥ 
spaṣṭamupadiṣṭaḥ |



avibhāgādhikaraṇam || 2 ||

amūrtaparaśivopāsakānāṃ brahmā'bhinnatvasthitivicāraḥ 

nanu - so'śnute sarvān kāmān saha brahmaṇā vipaścitā ityatra muktajīvasya 
brahmaṇā saha sarvakāmāvāptidarśanāt paraṃjyotirupasampadya iti vākye 
śivajñānināṃ śivasambandha eva vidhīyate na tu śivaikyaṃ 
ityākāṅkṣāyāmadhikaraṇāntaraṃ darśayati - 

|| 355 || avibhāgena dṛṣṭatvāt || 4 ||

nadīsamudravanmuktajīvaḥ paraśivabrahmabhinnābhinnatvena tiṣṭhati na tu 
brahmasambandhitayā yadā hyevaiṣa etasmin adṛśye'nātmye'nirukte'nilayane'bhayaṃ 
pratiṣṭhāṃ vindate atha so'bhayaṃ gato bhavati ityādiṣu muktadaśāyāṃ 
jīvabrahmaṇorabhedasya dṛṣṭatvāt - darśanāditi sūkṣmārthaḥ |

paraṃ jyotirupasampadya  tattvamasi ityādiśrutyarthajñānaniṣṭhānāṃ 
śivatattvaprāptajīvānāṃ kusūladhānya-paśupiṣṭa-svarṇareṇu##-
nadīsamudravadapṛthaksthitirveti saṃśayaḥ |

yadā paśyaḥ paśyate rukmavarṇaṃ kartāramīśaṃ puruṣaṃ brahmayonim |
tadā vidvān puṇyapāpe vidhūya nirañjanaḥ paramaṃ sāmyamupaiti ||

ityādiśrutiṣu - 

idaṃ jñānamupāśritya mama sādharmyamāgatāḥ |
sarge'pi nopajāyante pralaye na vyathanti ca ||



anekajanmaśuddhānāṃ śrautasmārtānuvartinām |
viraktānāṃ prabuddhānāṃ prasīdati maheśvaraḥ ||
prasanne sati mukto'bhūnmuktaḥ śivasamo bhavet ||

ityādismṛtiṣu ca muktānāṃ jīvānāṃ brahmaprāptyanantaramapi tilataṇḍulavat 
kusūladhānyavat pṛthagbhāvena sthiteḥ brahmavatsarvakāmāvāpteśca śravaṇāt 
muktajīvānāṃ brahmasādṛśyabhāvena sthitirniścīyate iti prāpte tatrocyate - || 
avibhāgeneti ||

śivatvaprāptānāṃ jīvānāṃ brahmābhinnatvena sthitirupadiśyate | kutaḥ  dṛṣṭatvāt | 
hiraṇmayo'haṃ śivarūpamasmi tatvamasi sarvo vai rudraḥ sarvaṃ khalvidaṃ brahma 
ityādiśrutiṣu muktajīvasya brahmābhinnatvena dṛṣṭatvāt 
baddhāvasthāvanmuktāvasthāyāṃ jīvabrahmaṇorbhedo nāṅgīkaraṇīyaḥ | nirañjanaḥ 
paramaṃ sāmyamupaiti so'śnute sarvān kāmān ityādiśrutīnāṃ jīvanmuktadaśāyāṃ 
daharādyupāsanamahimnā 
svahṛdayakarṇikāntarabhāsamānaparaṃjyotirliṅgānubhavadaśāviśeṣabodhakatvaṃ iti 
veditavyam | tatpūrve satyaṃ jñānamanantaṃ brahma yo veda nihitaṃ guhāyāṃ parame 
vyoman iti daharākāśe paramātmavedanopadeśāt |

paśantavṛttikaṃ citraṃ paramānandadīpakam |
asaṃprajñātanāmāyaṃ samādhiryogināṃ priyaḥ ||

tatsamādhau mahāyogī śivaṃ satyādilakṣaṇam |
hṛdākāśe paraṃ labdhvā tadrūpeṇānumodate ||

ityādinā smṛtyāgameṣvapi śivānubhavo bahudhā prapañcitaḥ | tasmāt samādhikāle 
prārabdhāvasānavidehakaivalyamuktau ca brahmāvibhāgena sthitimatvamaviruddham |

nanu namo hiraṇyabāhave hiraṇyavarṇāya ityādiṣu brahmaṇaḥ sāvayatvaṃ aśarīraṃ vā 
vasantaṃ na priyāpriye spṛśataḥ ityādiṣu nirdehatvanirviśeṣatvādikasya sākṣī ceto 
kevalo nirguṇaśca niṣkalaṃ niṣkriyaṃ śāntaṃ ityādiṣu nirguṇatvasya ānandamayo 
hyānandabhuk satyakāmassatyasaṅkalpaḥ ityādiṣu saguṇatvasya ca 



dṛṣṭatvāt sarveṣāṃ vedāntānāṃ parasparavirodhavatvamanivāryam | 
sarvaśrutisamanvayasthāpanārthaṃ brahmadvayasvīkāre - ekamevādvitīyaṃ brahma 
eka eva rudro na dvitīyāya tasthe ityādiśrutivirodhaḥ |

kiñca - tattvamasi ityādiśrutīnāṃ jahadajahallakṣaṇayā 
śivajīvopādhibhedakalpakamāyāvidyopādhityāgena bimbapratibimbavadekatvaṃ 
ghaṭapaṭopādhityāgenākāśaikatvavat śivajīvaikyamiti kecit - brahmaṇaḥ 
śarīrendriyādyabhāve jagajjanmādikāraṇatvāyogāt niṣprayojakena prayojanābhāvāt 
nirviśeṣavastusatve mānābhāvācca muktadaśāyāṃ tadupāsakaḥ 
tadvaddivyamaṅgalavigrahassan śeṣatvakaiṅkaryapāratantryādibhāvena sthita 
ityādinānārūpeṇa tatpūrvācāryamatānusāriṇo vadanti |

tasmādvedāntapūrvācāryamateṣvavyavasthā kathaṃ vāryata ityāśaṅkayā 
śrutyaikadeśaprāmāṇya-viśiṣṭācāryāntaramataṃ 
sarvaśrutiprāmāṇyasvamatañca bhagavān vādarāyaṇo darśayati - 

|| 356 || brāhmeṇa jaiminirupanyāsādibhyaḥ || 5 ||

brāhmaṇo'sya mukhamāsīt bāhū rājanyaḥ kṛtaḥ |
ūrū tadasya yadvaiśyaḥ padbhyāṃ śūdro'jāyata ||

ityādau śivasya parabrahmaṇaḥ mukhādyavayaveṣu brāhmaṇādyutpatyavagamāt 
nirdehasya nirindriyasya jagatkalpanāyogācca - aprāṇohyamāśśubhraḥ 
ityādiśrutibhiḥ aprākṛtāsadṛśaśarīrendriyamanaḥprāṇasadbhāvo vidhīyata iti 
jaiminyācāryo manyate | kutaḥ  || upanyāsādibhyaḥ || ya ātmā'pahatapāpmā ityādinā 
prajāpativākye muktānāṃ parabrahmavatsatyasaṅkalpādidharmapratipādanena 
śarīravatvaṃ gamyate | jakṣan krīḍan ramamāṇaḥ ityādiśrutiṣu muktānāṃ 
brahmabhāvamāpannānāṃ vyavahārā dṛśyante | ata ebhyaḥ upanyāsādibhyaḥ 
brahmaśarīravatvavādaḥ eva yuktaḥ iti jaiminyācāryamatam |

evaṃ sāvayavamātrabrahmavādimatamupanyasya 
niravayavaniṣkriyanirviśeṣabrahmavādimatamāha - 

|| 357 || citi tanmātreṇa tadātmakatvādityauḍulomiḥ || 6 ||



sadeva saumyedamagra āsīt ekamevādvitīyaṃ brahma ātmā vā idamagra āsīt brahma vā 
idamagra āsīt satyaṃ jñānamanantaṃ brahma ityādiṣu brahmātiriktavastuniṣedhasya 
brahmaṇaścaitanyamātratvasya copadeśāt caitanyarūpasya jaḍaprapañcakāraṇatvāyogāt 
citi tanmātreṇa caitanyamātrasvarūpatvena kālatrayeṣu brahmaikameva tiṣṭhatīti 
auḍulomyācāryo manyate | kutaḥ  || tadātmakatvāt ||

adṛśyamavyavahāryamagra##-
śāntaṃ śivamadvaitaṃ caturthaṃ manyante sa ātmā sa vijñeyaḥ iti 
yattadadreśyamagrāhyamagotramavarṇamacakṣuḥśrotraṃ tadapāṇipādam nityaṃ vibhuṃ 
sarvagataṃ susūkṣmaṃ ityādiśrutiṣu śivasya parabrahmaṇaḥ 
śarīrendriyādinirākaraṇapūrvakacaitanyamātrātmakattvopadeśāt paramātmasvarūpasya 
nityaniravayātmakatvameva yuktam | jīveśvarādiprapañcaḥ rajjusarpavattatra bhrāntyā 
prasakta eveti auḍulomimatam |

evaṃ śrutyaikadeśaprāmāṇyasāvayavavādimataṃ niravayavādimatañca nirūpya 
sarvavedāntasārabhūtaṃ svamatamapyāha - 

|| 358 || evamapyupanyāsātpūrvabhāvādavirodhaṃ vādarāyaṇaḥ || 7 ||

dvai vāva brahmaṇo rūpe mūrtañcāmūrtameva ca |

evamupanyāsāt - tadādimadhyāntavihīnamekaṃ vibhuṃ cidānandamarūpamadbhutam |
umāsahāyaṃ parameśvaraṃ prabhuṃ trilocanaṃ nīlakaṇṭhaṃ praśāntam ||

ityādiśrutiśateṣu śivasya parabrahmaṇaḥ pavanādivanmūrtā'mūrtopanyāsāt  - 
pratipādanāt ekasya brahmaṇaḥ mūrtā'mūrtātmakatvamaviruddhamiti 
sarvavedāntasiddhāntanipuṇo vādarāyaṇācāryo manyate kutaḥ  || pūrvabhāvāt || 



bhāvāt - vidyamānatvāt ubhayavidhibalādubhavasiddhiḥ 
mūrtāmūrtobhayavidhāyakaśrutibalāt  ubhayamaṅgīkartavyam | brāhmaṇosya 
mukhamāsīt ityādimūrtabrahmaśrutimātrapramāṇatve ca ākāśavatsarvagataśca nityaḥ 

antaḥ pūrṇo bahiḥ pūrṇaḥ ūrṇakumbha ivārṇave |
antaḥśśūnyo bahiśśūnyaḥ śūnyakumbha ivāmbare ||

khaṃ vāyurjyotirāpaḥ pṛthivī viśvasya dhāriṇī |
yatparaṃ brahma sarvātmā viśvasyāyatanaṃ mahat ||

ityādinā vyāpakatvavihāyaka-bahuśrutivirodhāt sāvayavasya  ca 
ghaṭādivatparicchinnatvāt tasmādvā etasmādātmana ākāśassambhūtaḥ 
ityādiśrutinirdiṣṭavyāpakāmūrtākāśādikāraṇatvaṃ kathamupapadyate  

uta - sarvāntaryāmitvamapyasaṅgatam jagadadhiṣṭhānatvañca nopapannam | satyaṃ 
jñānamanantaṃ brahma sa yathā saindhavaghano'nantaro bāhyakṛtsno rasaghana eva | 
evaṃ vāre'yamātmānantaro bāhyakṛtsnaḥ prajñānaghana eva aprāṇo 
hyamāśśubhraḥ aśarīraṃ vā vasantaṃ na spṛśat priyāpriye ityādiśrutyanusāreṇa 
śivasya parabrahmaṇaḥ niravayava-nirviśeṣa-cinmātratvāṅgīkāre so'kāmayata 
bahusyāṃ prajāyeya tatsṛṣṭvā tadevānuprāviśat yato vā imāni bhūtāni jāyante yena 
jātāni jīvanti yatprayantyabhisaṃviśanti ityādibahuśrutivirodhaśca durnivāraḥ | 
tasmāttasya mūrtāmūrtobhayatvaṃ yuktan | no cet 
mūrtaparaśivopāsanaphalavidhāyakānāṃ jakṣan krīḍan ramamāṇaḥ 
ityādivākyānāmamūrtaparaśivopāsanaphalapradarśakānāṃ - 

ātmānaṃ cedvijānīyādayamasmīti pūruṣaḥ |
kimicchan kasya kāmāya śarīramanusañcaret ||



yatra tvasya sarvamātmyaivābhūtkena kaṃ paśyet kena kiṃ vadet ityādivākyānāñca 
parasparavirodhaḥ prasajyeta | mūrtabrahmaṇaḥ svarūpasyānityatvavyapadeśe 
sthirebhiraṅgaiḥ pururūpa ugra 
ityādimūrtabrahmaśarīrasthiratvavyavasthāpakaśrutivirodhaḥ prasajyate | 
apāṇipādo'yamacintyaśaktiḥ | paśyāmyacakṣussa śṛṇomyakarṇaḥ ityādau 
śarīrendriyanipekṣatayā tasya sarvakartṛtvāvagamāt svatantrasya tasya 
sarvamupapannamiti siddham |



saṅkalpādhikaraṇam || 3 ||

mūrtaparaśivabrahmopāsakānāṃ niratiśayānandavaibhavaprakāśaḥ 

evamamūraparaśivabrahmopāsakānāṃ tadabhedaphalaṃ prasādhya 
mūrtaparaśivabrahmopāsakānāṃ phalaṃ kimityākāṅkṣāyāmadhikaraṇāntareṇa 
tatphalaṃ darśayati - 

|| 359 || saṃkalpādeva tacchruteḥ || 8 ||

pūrvatra vyāpakāmūrtaparaśivabrahmadhyānajñānaniṣṭhānāṃ sarvakāmanirmuktatayā 
tadātmakatvaṃ tasya mūrtāmūrtatvañca prasādhya idānīṃ 
mūrtaparaśivabrahmopāsakānāṃ niratiśayānandavaibhavaṃ  prapañcayati | 
upāsakānāṃ saṅkalpādeva srakcandanavanitādisarvaviṣayaprāptirbhavati | kutaḥ  || 
tacchruteḥ || saṅkalpādevāsya pitarassamuttiṣṭhanti iti śrutau mūrtaparaśivopāsakānāṃ 
devapitṛgandharvādayo  bhṛtyavatparicārakā bhavantīti sūkṣmārthaḥ |

sa tatra paryeti jakṣan krīḍan ramamāṇaḥ strībhirvā yuvairvā jñātibhirvā iti śrutau 
mūrtabrahmopāsakasya satyasaṅkalpatvaprayuktavyavahārāḥ śrūyante | atra muktajīvasya 
dehendriyāṇi santi na santi vā  ūta saṅkalpādīni santi vā  tasya saṅkalaparigrahaḥ 
svātantryeṇa sambhavati uta parameśvarasaṅkalpādeva sambhavati  iti sandihyate |

ātmānañcedvijānīyādayamasmīti pūruṣaḥ |
kimicchan kasya kāmāya śarīramanusañcaret ||

na ha vai saśarīrasya sataḥ priyāpriyayorapahatirasti |
aśarīraṃ vā vasantaṃ na priyāpriye spṛśataḥ ||



iti śarīrasambandhe duḥkhasya avarjanīyatvamabhidhāya asmāccharīrātsamutthāya 
parañjyoti rupasampadya iti muktasyāśarīratvaṃ hyāha śrutiḥ | tasmāt saṅkalpavatvaṃ 
na sambhavati |

kiñca - saṃkalpasatve loke rājādīnāṃ satyasaṃkalpādeva vyavahriyamāṇānāṃ 
kāryaniṣpādane prayatnāntarasāpekṣatvadarśanādasyāpi tatsāpekṣā iti prāpte ucyate ##-

saṃṅkalpādevāsya pitaraḥ samuttiṣṭhanti iti hi saṅkalpādeva pitrādīnāṃ samutthānaṃ 
śrūyate | na ca prayatnāntarasya vyapekṣatvābhidhāyi śrutyantaraṃ śrūyate yenāsya 
svasaṅkalpādevetyavadhāraṇasya vijñānaghana evetivadvyavasthāpanaṃ kriyate |

sa ekadhā bhavati tridhā bhavati pañcadhā saptadhā ityādiśrutau ātmana 
ekasyācchedyasyānekadhā bhāvavyapadeśāt tridhā bhāvādayaḥ śarīrasambandhinaḥ 
ityavagamyante | śarīrābhāvavacanasya niravayavabrahmopāsakaviṣayatvam | kiñca - 
aśarīratvavacanaṃ tu karmanimittaśarīrābhāvaparam | tadeva hi śarīraṃ priyāpriyahetuḥ | 
kailāsapadaprāptabhaktaśarīraṃ aprākṛtajyotirmayatvena parameśvaraśarīravat na 
duḥkhahetutiri siddham |

nanu mahākailāsapadaprāptānāṃ bhaktānāṃ 
parameśvaraśeṣatvapāratantryakaiṅkaryādividhīnāṃ sattvena rājabhṛtyanyāyavat 
bhayahetutvamasti | tasmāt ānandaṃ brahmaṇo vidvān na bibheti kutaśca na 
ityādiśrutivirodhaprasaṅgaḥ syādityāśaṅkyāha - 

|| 360 || ata eva cānanyādhipatiḥ || 9 ||

yato muktaḥ satyasaṅkalpaḥ ata evānanyādhipatiśca bhavati | anyādhipatitvaṃ hi 
vidhiniṣedhayogyatvam | vidhiniṣedhayogyatve hi pratihatasatyasaṅkalpatvaṃ bhavet | ataḥ 
satya saṅkalpatvaśrutyaiva ananyādhipatitvañca siddham | ata eva sa svarāṭ 
bhavatītyuktam | ata eva sarvaśaktiviśiṣṭaśivopāsanādeva tadupāsakaḥ 
satyasaṅkalpādhīnasarvakāmāvāptisattvādanyādhipatiḥ | śiva eko dhyeyaḥ iti 
śrutiśravaṇāt śivetaro na vidyate'nyaḥ adhipatiḥ yasya so'nanyādhipatiḥ | anyaḥ niyāmyo 
bhavati | tasmāt śivavat svatantra eva | taduktaṃ skānde - 



śivaikaniṣṭhāprathitakṣamāṇāṃ śivetaradhyānaniṣedhakānām |
tṛṇīkṛtabrahmapurandarāṇāṃ kiṃ duṣkṛtaṃ śaṅkarakiṅkarāṇām || iti |

ananyādhipatitvavyapadeśena muktasya svātantryamupadiṣṭam | tena na kadācidapi 
karmādhīnatvaṃ sūcitam | karmaṇāṃ vinaṣṭasvabhāvāt nānyaḥ parameśvaro niyāmakaḥ 
janmamaraṇapravāhalabdhaśivājñārūpavidhiniṣedhaśāstrapathātītatvāt | kutaḥ  
paśutvavyāvṛtteḥ | anādyajñānavāsanābaddheṣaṇātrayadoṣaviśiṣṭānāṃ 
śivājñārūpakarmādhīnatvaṃ yuktam | 
nityaniratiśayamaṅgalākāraśivasārūpyadhāriṣu  śivavatsarvajñatvādīnāṃ sattvena 
jarāmaraṇaśokabhayavilakṣaṇatvena niratiśayānandānubhavaikasyātmārāmatvena ca 
svātantryamavirodham  |

nanu 

yadā sarve pramucyante kāmā ye'sya hṛdi sthitāḥ |
atha martyo'mṛto bhavatyatra brahma samaśnute ||

baddho hi vāpanābaddhaḥ mokṣaḥ syādvāsanākṣayaḥ |
vāsanātānavaṃ brahmana mokṣa ityābhidhīyate ||

na mokṣo nabhasaḥ pṛṣṭhe na pātāle na bhūtaye |
sarvāśāsaṅkṣaye cetaḥkṣayo mokṣa itīryate ||

ityādiśrutiṣu muktasya sarvakāmanivṛtyavagamāt | muktyanubhavaśrutau - 

kiṃ karomi kva gacchāmi kiṃ gṛhṇāmi tyajāmi kim |
yanmayā pūritaṃ viśvaṃ mahatkalpāmbunā yathā ||

iti deśāntaraniṣedhādikaṃ tasya nirdiśyate | tasmāt sa tatra paryeti jakṣan krīḍan 
ramamāṇastrībhirvā jñātibhirveti ityādiśrutinirdiṣṭamuktasya vyavahāravatvaṃ 
kathamupapadyate |

vādareḥ kevalādvaitamatopanyāsaḥ 

kiñca - nānyatkiñcana miṣat vācārambhaṇaṃ vikāro nāmadheyaṃ mṛttiketyeva 
satyam ato'nyadārtaṃ na tu dvitīyamasti ityādiṣu brahmetaravastunirāso dṛśyate |



tathānyatra ya ātmāni tiṣṭhannātmano'ntaro'yamātmā na veda yasyātmā śarīraṃ ya 
ātmānamantaro yamayati sa ta ātmā'ntaryāmyamṛtaḥ antaḥ praviṣṭaśśāstā janānāṃ 
dvāsuparṇā jñā'jñau dvāvajau ityādibhiḥ śrutibhirjīvabrahmaṇorbhedo'vagamyate 
tattvamasyādivākyeṣu abhedāvagamena vedāntānāṃ niścayārthakatvāyogāt 
avyavasthāprasaṅgena brahmajijñāsāśāstramevāyuktamityāśaṅkāyāṃ matatrayaṃ 
darśayati - 

|| 361 || abhāvaṃ bādarirāha hyevam || 10 ||

ekamevādvitīyaṃ brahma yatra nānyatpaśyati nānyat śṛṇoti nānyadvaijānāti sa 
bhūmā neha nānāsti kiñcana ityādāvevaṃ kālatrayeṣu bhedaniṣedhāvagamāt madhye 
rajjusarpavat jagadavabhāsamānatve'pi jagajjīveśvarādikasya sarvasya apāramārthikatvena 
śaśaśṛṅgādivadabhāvaṃ mithyātvameva bādarirācāryo manyate |

tasmāt śiṣyabodhārthaṃ adhyāropāpavādābhyāṃ niṣprapañcaṃ prapañcyate iti 
nyāyānusaraṇena śrutiyuktyanubhavamārgeṇa jagatkalpanādikasya upadeśe'pi 
bandhyāputrarājyavibhavavarṇanavat mithyātvameva niścīyata iti vādarermatam |

jaimineḥ jagatsatyatva-jīveśvaraparasparabhedavatvayoḥ upanyāsaḥ 

evaṃ śrutyābhāsaprādhānya-śrutyekadeśaprāmāṇya-jaganmithyātmaka##-
darśayati - 

|| 362 || bhāvaṃ jaiminirvikalpāmananāt || 11 ||

jyotiṣtomena svargakāmo yajeta bhūtikāmo vāyavyaṃ śvetamālabheta pāpenāndho mūko 
badhiro śvāno bhavati puṇyena kulavān dhanavān bhogavān bhavati ityādiśrutiṣu 
bhagavadājñārūpapuṇyakarmanirākaraṇapūrvaka-brahmahatyā 
surāpānādiduritakarmānuṣṭhānena narakādikasya 
bhagavadājñārūpapuṇyakarmānuṣṭhānena svargādilokasukhānubhavasya ca 
śrutāvasandigdhatvena darśanāt yajñena dānena tapasā nā'śakena ityādiśrutiṣu 
niṣkāmānuṣṭhānena parameśvarārpitajyotiṣṭomādīnāṃ 
jīvāntaḥkaraṇasiddhapāpapaṅkanivṛttiddvārā brahmajñānasādhakatvāvagamācca 



jīveśvaranigamāgamadiprapañcasya bhāvaṃ satyatvaṃ jaiminirācāryo manyate kutaḥ  || 
vikalpāmananāt ||

vividhaḥ kalpo vikalpaḥ āsamantānmananaṃ vicāraḥ āmananaṃ vikalpasyāmananaṃ 
tasmāt vikalpāmananāt - jagato mithyātve boddhādivat jyotiṣṭomādinā 
svargādihalabhogavatvaṃ brahmahatyādinā niravayavatvañca na syāt | ataḥ 
kṛtanāśākṛtābhyāgamadoṣaḥ sambhavet | tathā cet sa ekadhā bhavati tridhā 
pañcadhā saptadhā ityādiśrutiviruddhaprasaṅgāt sarvadā jīveśvarādiprapañcasya 
nityatvaṃ jīveśvarayoḥ parasparabhedavatvañca viduṣāmaṅgīkartavyamiti bhedavādino 
jaiminermatam |

vādarāyaṇānumata##-

evaṃ śrutyekadeśaprāmāṇyamatadvaye parasparāprāmāṇyasya prasaktatvena 
tadubhayamatanirākaraṇārthaṃ 
sarvavedavedāntāgamasiddhadvaitādvaitātmakasvamatamasaṅkocenāha - 

|| 363 || dvādaśāhavadubhayavidhaṃ vādārāyaṇo'taḥ || 12 ||

yataḥ kāraṇāt śrutyekadeśabhūtajñānamātraprādhānyakevalādvaitamatasya 
karmabhaktiyogamātrasādhakadvaitamatasya ca parasparavirodhaḥ ato  hetoḥ 
sarvavedavedāntamukhyābhipretaṃ yathā  nadyaḥ ityādiśrutisiddhaṃ 
jñānakarmobhayātmakaṃ ubhayavidhaṃ dvaitādvaitamataṃ vādarāyaṇo manyate |

ubhayavidhaṃ nāma saṃsāradaśāyāṃ jīvabrahmaṇorupāsyopāsakayoḥ 
pāramārthikasatyatvaṃ mokṣadaśāyāṃ nadīsamudravat bhramarakīṭanyāyavat 
svābhāvikajīvabhāvanivṛttipūrvakavyāpakākhaṇḍa##-
jīvasyeti nirṇīyate |

dvādaśāhavat - yathā ṛddhikāmā upeyuḥ dvādaśāhena prajākāmaṃ yājayet 
ityupaiti - yajati - codanābhyāṃ saṅkalpabhedena satratvamahīnatvañca 
prayogabhedena pramāṇadvayabalādaṅgīkriyate 



tathā dvāsuparṇā ityādimantreṣu jīvabrahmaṇoḥ parasparavailakṣaṇyasya 
tattvamasyādivākyeṣu tayorekatvasya ca vyavasthāpanāt jīvabrahmaṇoḥ 
pāramārthikabhedā'bhedo hyaṅgīkartavyaḥ |

śrutissatyārthavādinī iti bahuśrutipurāṇapūrvācāryavākyeṣu darśanāt śrutisaṅkoce 
mānābhāvāt vaidiketaratvaprasaṅgācca pūrvatra adhikantu bhedanirdeśāt ityādau 
jīvabrahmaṇoḥ parasparabhedavyavasthāpanena dvaitasya satyatvam | tadananyatvaṃ ityatra 
tathā advaitasya satyatvañca sūcitam | lokavattu līlākaivalyam ityatra parameśvarasya 
līlāvyapadeśena bhedatvaṃ dvaitaśrutīnāṃ sarvāsāṃ tatkālaparatvaṃ cābhihitam | 
kaivalyapadena tasya kevalāvasthāvyapadeśāt neha nānāsti kiñcana 
ityādyabhedaśrutīnāṃ tatpariśeṣāvasthāparatvamiti spaṣṭamupadiṣṭam |

vyāpakasya sarvajñasya śivasya parabrahmaṇaḥ mūrtatvena kiṃ kāryamiti cet 
bhaktataraṇalīlaiva prayojanam | tasmāt śiva eva 
ghṛtakāṭhiṇyavallīlāmaṅgalavigrahassan svatattvāvabhāsakavedarāśisutpādya 
tadanantaraṃ hiraṇyagarbhadvārā sarvalokeṣu vedavedārthapracāraṃ kṛtavān | ato 
mumukṣuḥ vedamārgeṇa mūrtāmūrtaparaśivatattvamupāsya 
sālokyādidehavidehakalyāṇakaivalyamuktiṃ prāpnoti no cet śivatattvajñānaṃ kena 
labhyate  ato na sandehakalaṅkaḥ |

sāṃkhyayogau pṛthagvālāḥ pravadanti na paṇḍitāḥ iti dvaitādvaitamatameva 
svamatamiti kṛṣṇenāpi darśitam | tasmāt pakṣaikadeśamatamasamañjasam |



sandhyādhikaraṇam || 4 ||

bhedābhedadṛṣṭānntena śivasya jagatkāraṇatvapratipādanam 

nanu bhedābhedamatasya sarvaśrutisamanvayavatve'pi tamaḥprakāśavat bhedābhedayoḥ 
parasparaviruddhatvena yuktibādhaḥ sambhavatītyāśaṅkāyāṃ bhedābhedadṛṣṭāntena 
jagatkāraṇatvaṃ adhikaraṇāntareṇa darśayati - 

|| 364 || tasya bhāve sandhyāvadupapatteḥ || 13 ||

yathā samanvayādhikaraṇe sarveṣāṃ vedāntānāṃ brahmapratipādakatvaṃ 
brahmajñānavidhāyakatvañcopadiṣṭaṃ tadvat dvādaśāhayajñadṛṣṭāntena 
ubhayavidhibalādubhayasiddhiḥ iti nyāyavat sarveṣāṃ vedāntānāṃ śrutissatyārthavādinī 
iti nyāyamanusṛtya jīvabrahmaṇorbhedābhedavatvameva svamatamiti sādhitam |

etena sāvayavabrahmopāsanasya viduṣāṃ sarvakāmāvāptidvārā 
niravayavabrahmaprāpakatvaṃ sūcitam | prapañcopaśamaṃ śāntaṃ śivamadvaitaṃ 
caturthaṃ manyante sa ātmā sa vijñeyaḥ śivo'dvaitaḥ eka eva rudro ekamevādvitīyaṃ 
ityādiśrutiṣvadvitīyasya parabrahmaṇaḥ satyasaṅkalpatvādisattve'pi etattado bhavati 
tasmādvā etasmādātmana ākāśassambhūtaḥ ityādiśrutiṣu tasya bhāve 
guṇatrayātmakā'cicchaktyabhidhānapradhānabhāvakāle  līlāyā 
bhūtabhautikajagajjālasraṣṭṭatvaṃ tacchaktisaṃṅkocakāle svayaṃ satyasaṅkalpenāpi 
jagajjālaṃ na sṛjati |

tasmāt advitīya-sadvitīya-brahmapradhāna-samāveśena 
jagatsṛṣṭiraviruddhā | kutaḥ  sandhyāvadupapatteḥ | 
prabodhasuptisāmyāvasthārūpasvapnāvasthāyābhiva upapatteḥ - 
jagatkāraṇatvopapatteḥ  | 



yathā svapno atha rathān rathayogān pathaḥ sṛjate ityārabhya atha veśāntān 
puṣkariṇyaḥ samprasṛjate sa hi kartā iti 

eṣu supteṣu jāgarti kāmaṃ kāmaṃ nirbhimāṇaḥ |
tadeva śuklaṃ tadbrahma tadevāmṛtamucyate |
tasmin lokāḥ śritāssarve tadu nānyeti kaścana ||

iti śrutau ca jīvādṛṣṭasahāyena svapne'pi parameśvarasya rathādisṛṣṭirupadiśyate | 
ataḥ kālabhedena yathā na viruddhaḥ tadvadekakāle'pi 
bhedābhedayoraviruddhatvamupadiṣṭam | etadupadeśena muktasyāpi 
prārabdhavāsanāvāsitaprakṛtirevāsti | yathā śivaloke niratiśayānandānubhavatvaṃ 
yadā sarvavāsanānirmuktistadā kevalaśivaikyakaivalyānubhavo bhavatīti darśitam  | 

atra advitīyasya śivasya parabrahmaṇaḥ saccidānandātmakasya jaḍasya sadvitīyasya 
pradhānasya ca jagatsṛṣṭau samāveśassambhavati na veti sandihyate |

pradhānaśivayoścetanācetanayostamaḥprakāśavat 
parasparaviruddhasvabhāvatvenā'dvitīyasya śivasya sadvitīyapradhānasāpekṣā nāstyeva | 
muktasyāpyevamupalakṣaṇam | evaṃ sāpekṣatve satyakāmassatyasaṅkalpaḥ 
ityādiśrutisiddhasatyakāmatvādiprāptasvātantryabhaṅgaprasaṅgaḥ | apāṇipādo javano 
gṛhītā ityādiśrutiṣu svatantrasya tasya sādhanāntaranirapekṣatayā svamahimātiśayena 
sarvakartṛtvaṃ darśitam | ataśśivasya tadupāsakasya muktasya ca kadācit 
prakṛtisāpekṣatā sannihitaiva iti prāpte tatrocyate - 

advitīya-sadvitīyayoḥ śivapradhānayoḥ na tamaḥprakāśayoriva parasparavirodhaḥ 
tasmādvā etasmādātmana ākāśassambhūtaḥ ityatra tasmāt - pradhānāt etasmāt ##-
samuccayārthakatvam | 

māyāntu prakṛtiṃ vindyānmāyinaṃ tu maheśvaram |
tasyāvayavabhūthotthaṃ vyāptaṃ sarvamidaṃ jagat ||



parā'sya śaktirvividhaiva śrūyate syābhāvikī jñānabalakriyā ca ityādiśrutiṣu māyāyāḥ 
śivādhīnatvasya  tasyā eva jagatkāraṇatvasya tasyāḥ śakteḥ svābhāvikatvasyopadeśāt 
tasya bhāve śivādhīnapradhānavikāsasadbhāve sandhyāvadityatra sandhyāśabdena 
tanutrayamadhyāvagataliṅgaśarīraṃ svapnāvasthā ca vyavahriyate | yathā 
mūḍhamumukṣudaśā hi sarvavedāntavicāro vāsanāhetuḥ saṃśayastu 
pūrvapakṣasiddhāntayorbījaṃ tathā liṅgaśarīrameva sthūlaśarīravyāpārasya 
kāraṇaśarīrāvidyāvicchedakaśivajñānasya ca hetuḥ | tasmāt taddṛṣṭāntena śivasya 
parabrahmaṇo jagatsṛṣṭirabhihitā |

kiñca - jīvanmuktadaśāviśeṣasamādhikāle bāhyendriyādinirapekṣayā kevalabudhyā 
śivānandaḥ śivayogibhiranubhūyate  | ātmakrīḍa ātmaratirātmānandaṃ svarāḍbhavati | 
so'śnute sarvān kāmān saha brahmaṇā vipaściteti etena 
kāraṇakailāsaprāptisārūpyadhāraṇamapyupalakṣaṇam |

ettado bhavati | ākāśaśarīraṃ brahma | satyātmaprāṇārāmaṃ mana ānandam | 
mahākailāsavāsasadāśivasyāpi bāhyendriyanirapekṣatayā paramānandānubhavaḥ mana 
ānandaṃ ityatra manasi ānando yasya saḥ mana ānandaḥ prāṇeṣu āsamantāt ramata iti 
vyutpatyā niścīyate | śāntisamṛddhamamṛtam ityādinā taccharīrasya satyatvaṃ 
śāntikaratvaṃ amṛtatvaṃ copadiṣṭam | atrāpi tadupāsakasyāpyevaṃ 
lakṣaṇamupadiṣṭam | 

asminnarthe hetvantaramāha - 

|| 365 || bhāve jāgradvat || 14 ||

bhāve yathā sthūlaśarīrasya sūkṣmaśarīravadbhāvakāle 
puṇyāpuṇyahetukajāgradavasthā jāyate tadvacchivasya parabrahmaṇaḥ 
svaśaktiprakṛtivikāsasadbhāve jagatsṛṣṭi-sthiti-laya-tirodhāna##-

etena pāśamuktasyāpi ihalokaparalokeṣu liṅgaśarīrasadbhāve 
tattallokocitaphalānubhūtistadabhāve sarvakarmāvāptirna sambhavati iti phalārthaḥ sūcitaḥ 
| phalārthaṃ paramapuruṣo 



mahādevo'pi vyāghrāsura-gajāsura-tripurāsurādisaṃhāraṃ viṣāpaharaṇa##-
yadā sarve pramucyante kāmā ye'sya hṛdi sthitāḥ | atra brahma samaśnute 
ityādivākyānāṃ 
niravayavavyāpakaśivatattvaniṣṭhāgariṣṭhadṛḍhavairāgyayuktavidvadviṣayakatvamiti 
veditavyam |

parameśvaravat muktasyāpi nānālokanirmātṛtva##-

nanu muktaśśivasamo bhavet iti | so'śnute sarvān kāmān saha brahmaṇā vipaścitā 
ityādau mūrtaśivopāsakasya śivasāmyasya  samānabhogasyopadeśe'pi 
maheśvaravadekakāle yugapadanekaśarīreṣu deśeṣu ca gamanaṃ na sambhavati 
āgantukaśivaśarīrasadbhāvāt ityāśaṅkāyāmāha - 

|| 366 || pradīpavadāveśastathā hi darśayati || 15 ||

yathā pradīpasyaikasmin deśo vartamānasya svaprabhayā deśāntarāveśastathā 
ātmanopyekadeśasthitasyaiva svabhāvarūpeṇa caitanyena sarvaśarīrāveśo nānupapannaḥ 
yathā caikasminnapi dehe hṛdayāddekadeśavartino'pi caitanyavyāptyā sarvasmin dehe 
ātmābhimānaḥ tadvat | 

iyānatra viśeṣaḥ - amuktasya karmaṇā saṅkucitajñānasya 
dehāntareṣvātmānuguṇā - vyāptirna sambhavati muktasya tvasaṅkucitajñānasya 
yathāsaṅkalpamātmābhimānānuguṇā vyāptiḥ idamiti grahaṇānuguṇā ca anupapattiḥ  | 
tathā hi darśayati - 

bālāgraśatabhāgasya śatadhā kalpitasya ca |
bhāgo jīvassa vijñeyaḥ sa cānantyāya kalpate ||

iti | amuktasya karma niyāmakam muktasya tu parameśvaravat svecchayā 
brahmalokaśarīrādinirmāṇakartṛtvaṃ anekaśarīreṣu yugapadeva praveśaśca 
sambhavati | sa ekadhā bhavati 



tridhā bhavati sahasradhā bhavati ityādiśrutiṣu parameśvaropāsakānāṃ 
tadupāsanamahimnā saṅkalpamātreṇaivānekaśarīranirmāṇatvadarśanāt 
jīvāṇutvādividhāyakaśāstraṃ baddhajīvaviṣayamiti niścīyate |

nanu muktasya saṃsārivat śarīrendriyādisiddheḥ prapañcadarśanasya ca vyapadeśe 
baddhamuktayorna vaiṣamyamiti cenna muktasyātmapuruṣārtharūpeṇa 
prapañcadarśanābhāvāt muktasya brahmakāryarūpasya  prapañcasya brahmatvena 
bhāsamānatvācca | yatra nānyatpaśyati nānyat śṛṇoti nānyadvijānāti sa bhūmā 
ityādiśrutau muktānubhava upadiṣṭaḥ |

kiñca - etattado bhavati ākāśaśarīraṃ brahma śāntisamṛddhamamṛtam iti 
pūrvatra āpnoti svārājyaṃ āpnoti manasaspatiṃ iti svārājyasukhaikarasaṃ śivasya 
parabrahmaṇaḥ padaṃ manasampatiṃ jñānaśaktyā'dhiṣṭhātṛbhūtamāpnoti  
yogītyuktam | tadā sa kiṃ viśiṣṭa ityākāṅkṣāyāṃ  vākpatiścakṣuṣpatiḥ 
śrotrapatirvijñānapatiḥ iti vāgādīnāṃ svecchādhīnatve tadādhipatyamuktam |

evaṃvidhasya mahākailāsābhidhānaśivapadārūḍhasya 
svecchādhīnaviśuddhavāgādikaraṇasya tataḥ tatpadaprāptyanantarametadviśvajālaṃ 
bhavati | kiṃ bhavati  ākāśaśarīraṃ brahmaiva | 
paraprakṛtirūpaparamasattāprakāśānandasamarasā paramaśaktirhi 
parabrahmaśarīratayā paramākāśa ucyate | yā muktānāṃ śivasya ca 
sākṣādarthakriyāhetuḥ sā paramparayā tadbhinnānam | tathā hi - ko hyevānyāt kaḥ 
prāṇyāt yadeṣa ākāśa ānando na syāt | eṣa hyevānanda yāti raso vai saḥ rasaṃ 
hyevāyaṃ labdhvā'nandi bhavati iti sarvānubhavaviṣayatvamasyāḥ śrūyate | tadā ca sa eko 
mānuṣa ānandaḥ ityārabhya sa eko brahmaṇa ānandaḥ iti brahmaparyantaṃ 
upādhitirodhānāt ānandāvirbhāvastāratamyena śrūyate | nirupādhikatayā brahmaṇi mukte 
ca paripūrṇo vartate sa eko brahmaṇa ānandaḥ śrotriyasya cākāmahatasya iti mantravarṇāt 
brahmārpaṇabudhyā niṣkāmānuṣṭhitāgnihotrādikarmā paravidyāvānakāmahataḥ 
śrotriyaḥ tasya jīvata eva muktasya brahmaṇaśca tulya evānandaḥ |



tasya yogātiśayena tattadbhūmyārūḍhasya pūrvatra bhūmyābhyāsaḥ svalpaḥ | 
etadanusāreṇa tattadbhūmau tadīyānandāvirbhāvasya mānuṣyānandāsāmyaśrutiriti na 
virodhaḥ |

ato'yameva paramānandaḥ parā prakṛtiḥ parābhedānando brahmeti vyajānāt iti 
brahmatvena jagatkāraṇatvena ca śrūyate | tasyābhivyaktiḥ saiṣā bhārgavī vāruṇī vidyā 
parame vyoman pratiṣṭhitā iti | ato muktānāṃ paramānandarūpaparamākāśarūpaśarīraṃ 
brahma jagadbhavati iti paramānandānupaviṣṭānāmeṣāṃ brahmaṇa iti 
duḥkhānuṣaṅgābhāvo darśitaḥ |

nanu paraśivabrahmasārūpyaprāptyanantaraṃ bāhyajñānalopaṃ darśayati śrutiḥ - 
prājñenātmanā sampariṣvakto na bāhyaṃ kiñcana veda nāntaraṃ iti | tatkathaṃ muktasya 
sārvajñatvamucyate  tatrottaraṃ - 

|| 367 || svāpyayasampatyoranyatarāpekṣamāviṣkṛtaṃ hi || 16 ||

nedaṃ vacanaṃ muktaviṣayam api tu svāpyayasampatyoranyatarāpekṣam | svāpyayaḥ 
suṣuptiḥ sampattiśca maraṇaṃ vāṅmanasi sampadyate ityārabhya tejaḥ parasyāṃ 
devatāyāṃ iti vacanāt | tayoścāvasthayoḥ prājñāprāptinissambodhatvaṃ ca vidyate | 
atastayoranyatarāpekṣamidaṃ vacanam | suṣuptimaraṇayoniḥsambodhatvaṃ muktasya ca 
sarvajñatvamāviṣkṛtaṃ hi śrutyā - nāhaṃ khalvayamevaṃ sampratyātmānaṃ 
jānāmyayamahamasmīti no evemāni bhūtāni vināśamevāpīto bhavati nāhamatra bhogyaṃ 
paśyāmi iti suṣuptivelāyāṃ nissambodhatvamuktvā tasminneva vākye muktamadhikṛtya 
sa vā eṣa divyena cakṣuṣā manasaitān kāmān paśyan ramate ya ete brahmaloke iti 
sarvajñatvamucyate | tathā sarvaṃ ha paśyaḥ paśyati sarvamāpnoti iti ca spaṣṭameva 
sarvajñatvamucyate | tathā maraṇe ca nissambodhatvam | etebhyo bhūtebhyassamutthāya 
tānyevānuvinaśyati ityuktam | vinaśyati - na paśyatītyarthaḥ | ataḥ prājñenātmanā 
iti vacanaṃ svāpyayasampatyoranyatarāpekṣam |

nanu - sarveṣu lokeṣu kāmacāro bhavati imān lokān kāmānnīkāmarūpyanusañcaran 
ityādiśrutiṣu mūrtaparaśivabrahmopāsakasya paricchinnatvena sarvalokasañcārāvagamāt 
na vyāpakatvam | 



tasmāt nānāśarīrasamāveśasaṅkrameṇaiva parameśvaravanna yugapaditi cenna - 

sa no bandhurjanitā sa vidhātā dhāmāni veda bhuvanāni viśvā |
yatra devā amṛtamānaśustṛtīye dhāmānyabhyairayanta ||

paridyāvā pṛthivī yanti sadyaḥ parilokān paridiśaḥ parisuvaḥ |
ṛtasya tantuṃ vitataṃ vidhṛtya tadapaśyattadabhavatprajāsu ||

iti śrutau avidyāpāśamocane tadupāsakasya tadvadviśvavyāptirāveśo bhavatīti darśitam 
|

tatprakaraṇaṃ - eṣa hi deva iti jagatkarturviśvarūpasya mahādevasya | sa - 
mahādevaḥ naḥ - asmākaṃ bandhuḥ janitā - pitā sa vidhātā - 
sakalaśreyasāṃ kartā dhāmāni - tejorūpāṇyaprākṛtāni bhuvanāni - 
viśvānyapi jānāti tatra bandhutvādiyogasya dhāmavettṛtvasya ca prayojanamucyate - 
yatra - yasminniha deve amṛtaṃ kaivalyalakṣmīmānasāśāḥ prāpyānubhavantaḥ 
devāḥ - tadbhāvāt - devanaśīlāḥ tṛtīye - dyusaṃjñike tatpade māyātītre 
dhāmāni - tejaḥ pradhānāni svābhimatāni sthānāni abhyairayantasvīkṛtavantaḥ |

etaduktaṃ bhavati - bandhuvajjanakavat sakalahitakāriṇā mahādevena prasannena 
dalitapāśabandhāḥ amṛtabhāvaṃ gatāḥ muktāḥ tṛtīye paramavyomalakṣaṇe svapade 
kalpitāni dhāmāni padāni prāptavanta iti tasmātparameṣāṃ vyāptirucyate - 

paridyāvāpṛthivī yanti - muktātmānaḥ svaśaktimarīcibhiḥ dyāvāpṛthivī pariyanti 
- prāpnuvanti parilokān - hiraṇyagarbhādilokānapi prāpnuvanti diśaśca 
vyāpnuvanti | evaṃ sakalajagadvyāpino vartante | tathā hi - 

te sarvajñāḥ ṛtasya - karmaṇo vistīrṇaṃ bhogatantuṃ vidhṛtya - bhitvā 
puṇyapāpavinirmuktāḥ santaḥ sarvaprāṇeṣu tadeva mahādevākhyaṃ vastu apaśyan | 
sarvātmakatayā tadabhavat - tatsvabhāvāścābhavan | tasmānmuktānāṃ 
śivaikarasānāṃ vyāpakatvamastyeva 



ete mahādevasadharmāṇo muktajīvāḥ devaśabdavācyāḥ dyuprabhṛtivyāpino 
devavratākhye sāmāni śrūyante - ye devāḥ diviṣadaḥ ityādinā | purāṇe ca - 

te hi sākṣāddiviṣadastvantarikṣasadastathā |
pṛthivīṣada ityete devā devavrate stutāḥ ||

iti | pṛthivīti brahmāṇḍarūpaṃ antarikṣamiti dvitīyaṃ māyāpadaṃ tṛtīyaṃ 
paramākāśaparyāyaṃ śuddhaśaktirūpaṃ śivapadamucyate | ato muktānāṃ 
vibhutvamaviruddham |

kiñca - prājñenātmanā sampariṣvakto na bāhyaṃ kiñcana veda nāntaraṃ iti śrutau 
muktānāṃ śivetarajagadjñānādiśaktisaṅkoca iti yaduktaṃ tanna | idantu 
baddhajīvasuṣuptyādiviṣayam | athavā śivetarajagadjñānādiniṣedhaparaṃ vā syāt |



jagadvyāpārādhikaraṇam || 5 ||

muktaprāpyajagatsṛṣṭyādipañcakṛtyavarjanirvyājabrahmānubhavaiśvarya##-

nanu paraśivabrahmopāsakānāṃ tadvatsatyasaṅkalpatvavyāpakatva##-
syādityāśaṅkāyāṃ syādityāśaṅkāyāṃ 
muktajīvaparameśvarayorvailakṣaṇyamadhikaraṇāntareṇāha - 

|| 368 || jagadvyāpāravarjaṃ prakaraṇādasannihitatvācca || 17 ||

pūrvatra niravayavasya parabrahmaṇaḥ śivasyaivākāśādivatpūrṇatvaṃ vyāpakatvaṃ 
tadupāsakānāṃ tatprāptikatvaṃ mūrtabrahmaṇaḥ dīpādivadvyāpakatvaṃ 
tadupāsakānāṃ tadvatsvatantratvaṃ sarvalokasañcārakatvaṃ 
sarvakāmāvāptimatvādikañcopadiśya idānīṃ upāsyopāsakayoḥ vai lakṣaṇyaṃ 
darśayati - || jagadvyāpāravarjaṃ iti ||

devagandharvamanuṣyādibhūtabhautikasṛṣṭivyāpāraṃ varjayitvā 
svabhogasādhanībhūtakāyavyūhādinirdhāraṇasāmarthyamātrameva upāsakānām | 
devagandharvādisṛṣṭivyāparastu śivasyaiva | kutaḥ  || prakaraṇāt || tasmādvā 
etasmādātmana ākāśaḥ sambhūtaḥ | ākāśādvāyuḥ | vāyoragniḥ | agnerāpaḥ | adbhyaḥ 
pṛthivī | pṛthivyā oṣadhayaḥ | oṣadhībhyo'nnam | annātpuruṣaḥ | yato vā imāni 
bhūtāni jāyante brahmaviṣṇurudrendrāste samprasūyante ityādinā 
cetanācetanadevādiśarīrasraṣṭṭatvapratipādanāt tadupāsakānāṃ 
svaśarīrātiriktadevādisarvaśrīrasraṣṭṭatvasya śrutismṛtipurāṇeṣvadarśanāñca |

kiñca - asannihitatvācca - viśvādhiko rudro maharṣiḥ yo brahmāṇaṃ vidadhāti 
pūrvam yo vai vedāṃśca prahiṇoti tasmai ityādau 
devagandharvādisakalajīvaprāgavasthāyāṃ hiraṇyagarbhasya 
sākṣātparaśivabrahmajanyatvapratipādanena paraśivaṃ prati sannihitatvāt antaraṅgatvāt 
tatkāle tadvyatiriktajīvasya sṛṣṭyabhāvena muktajīvānāṃ asannihitatvācca teṣāṃ 
parameśvaravajjagajjanmādikāraṇatvaṃ na sambhavatīti sūtrasūcitasūkṣmārthaḥ |



yato vā imāni bhūtāni jāyante ityādiśrutinirdiṣṭajagajjanmādihetutvaṃ 
upāsyopāsakayośśivajīvayossambhavati  uta śivasyaiva sambhavati  iti saṃśayaḥ |

yadā paśyaḥ paśyate rukmavarṇaṃ paramaṃ sāmyamupaiti ityādau paramapuruṣeṇa 
śivena muktānāṃ sāmyāpattiśravaṇāt ya ātmā apahatapāpmā ityādinā muktasya 
parameśvaravatsatyasaṅkalpatvādidharmopadeśāt sa yadi pitṛlokakāmo bhavati 
ityādiṣu saṅkalpamātrāt pitṛlokādisṛṣṭisāmarthyaśravaṇāt imān lokān 
kāmānnīkāmarūpyanusañcaran iti sarvatra vyāpāradyotanāt parameśvarasāmye 
saṅkocāyogācca muktasyāpi parameśvaravat jagajjanmādikāraṇatvaṃ sambhavatīti 
prāpte pracakṣmahe - || jagadvayāpāravarjamiti ||

jagadvyāpāraḥ - nikhilacetanasvarūpasthitipravṛttibhedaniyamanam | tadvarjaṃ - 
nirastanikhilatirodhānasya nirvyājabrahmānubhavarūpaṃ mukhyaiśvaryam | kutaḥ  || 
prakaraṇāt || nikhilajaganniyamanaṃ hi paraśivabrahmaprakṛtirityāmnāyate | yato vā 
imāni bhūtāni jāyante dyāvāpṛthivī janayan deva ekaḥ somaḥ pavate janitā matīnāṃ 
ityādiśrutinirdiṣṭajagajjanmādikāraṇatvasya muktānāṃ sādhāraṇye brahmalakṣaṇaṃ na 
saṅgacchate | āsādhāraṇadharmasyaiva hi lakṣaṇatvam | tathā sadeva saumyedamagra āsīt 
ekamevādvitīyaṃ tadaikṣata bahusyāṃ prajāyeya tadakṣaraṃ tatsaviturvareṇyaṃ yadā 
tamastanna divā na rātriḥ tadekaṃ sannapyabhavat tacchreyorūpamatyasṛjata kṣatraṃ 
yānyetāni devanakṣatrāṇi indro varuṇassomo rudraḥ parjanyo yamo mṛtyurīśānaḥ 
nānyatkiñcana miṣat ityādiṣu śivasya parabrahmaṇaḥ nikhilajaganniyāmakatvaṃ śrūyate 
| nikhilajaganniyamanādiprasaṅgeṣu muktasya na sannidhānamasti yena jagadvyāpāraḥ 
tasyāpi syāt |

nanu hiraṇyagarbhassamavartatāgre dhātā yathāpūrvamakalpayat eka eva nārāyaṇa āsīt 
nārāyaṇādbrahmā jāyate | nārāyaṇādrudro jāyate | eko ha vai nārāyaṇa āsīt ityādiṣu 
hiravyagarbhanārāyaṇādīnāṃ prātyakṣikaśrutiṣu jagatkāraṇatvāvagamāt 
kathamekasyaiva śivasya parabrahmaṇah jagajjanmādikāraṇatvaṃ sambhavati  
tasmānmuktāāmapi jagajjanmādikāraṇatvamavirodhamityāśaṅkāyāmāha - 



|| 369 || pratyakṣopadeśānneti cennādhikārikamaṇḍalasthokteḥ || 18 ||

hiraṇyagarbhaḥ samavartatāgre ityādiṣu prātyakṣikaśrutiṣu hiraṇgarbhādīnāṃ 
jagatkāraṇatvopadeśāt parabrahmaṇaśśivasyaiva jagatkāraṇatvaṃ na sambhavatīti cet ##-
ityādibahuśrutiṣu śivahiraṇyagarbhanārāyaṇādīnāṃ kāraṇakāraṇatvāyogāt teṣāṃ 
tattulyatvaṃ na sambhavati | kutaḥ  || ādhikārikamaṇḍalasthokteḥ || ādhikārikamaṇḍaleṣu 
- śivānugrahadatteṣu paricchinneṣu satyavaikuṇṭhādilokeṣu 
indrahiraṇyagarbhādīnāṃ cokteḥ sthityupadeśāt tena devā ayajanta sādhyā ṛṣayaśca 
ye ityādiśrutiṣu paraśivasyaiva devādisakalasraṣṭṭatvasya sākṣādupadiṣṭatvāt 
avāntarasṛṣṭau hiraṇyagarbhādīnāṃ jagatkāraṇatvāvagame'pi tadantaryāmitayā 
tatkāraṇatvaṃ parameśvarasyaiva siddham |

nanu - saḥ svarāḍbhavati tasya sarveṣu lokeṣu kāmacāro bhavati ityādiśrutiṣu 
parameśvaravanmuktasyāpi jagadvyāpāra upadiśyate iti cenna | akarmapratihatajāno mukto 
vikṛtalokān brahmaṇaḥ śivasya vibhūtibhūtānanubhūya yathākāmaṃ tṛpya bhogān 
tallokāṃśca yathākāmaṃ prāpnuvantītyupadiśyate | tasmānna jagadvyāpāraḥ |

yadi saṃsārivanmukto'pi vikārāntarvartino bhogān bhuṅkte tarhi baddhasyeva muktasyāpi 
antavadeva bhogyajātaṃ alpañca syādityāśaṅkya tatrāha - 

|| 369 || vikārāvarti ca tathā hi sthitimāha || 19 ||

vikāre janmādike na vartata iti vikārāvarti nirdhūtanikhilavikāraṃ 
nikhilaheyapratyanīkakalyāṇaikatānaṃ niratiśayānandaṃ paraśivabrahma savibhūtikaṃ 
sakalakalyāṇaguṇamanubhavati muktaḥ | tadvadvibhūtyantargatatvena vikāravartināṃ 
lokānāmapi bhuktabhogyatvam | tathā hi - parasmin brahmaṇi nirvikāre 
anavadhikātiśayānande muktasyānubhavitṛtvena sthitimāha śrutiḥ - yadā hyevaiṣa 
etasminnadṛśye'nātmye'nirukte'nilayane'bhyaṃ pratiṣṭhāṃ vindate atha so'bhayaṃ gato 
bhavati || raso vai saḥ | rasaṃ hyevāyaṃ labdhvāṅandī bhavati ityādikā | tadvibhūtibhūtaṃ 
ca jagat tatraiva vartate | tasmillokāḥ śritāssarve tadu nānyeti kaścana |



iti śruteḥ | ataḥ savibhūtikaṃ brahmānubhavan vikārāntarvartina 
ādhikārikamaṇḍalasthānapi bhogān bhuṅkte iti sarveṣu lokeṣu kāmacāraḥ ityādinocyate 
|

śivasāmarasyasamarthanam 

kiñca - kailāsavāsināṃ  nityamuktānāṃ sūriṇāṃ svecchayā saṃcaratāṃ 
kāmānnīkāmarūpyanusañcaran ityādau 
kāmānnikāmarūpamanuṣyādiśarīrābhimānarahitecchāśakti##-
nityavaibhavaparamānandakandasvaprakāśavibhūtimayaśivasāmarasya-sārūpya##-
śrutirdarśayati - ahamannamahamannamahamannaṃ 
ahamannādo'hamannādo'hamannādaḥ ityādinā | tathā śrutyantare'pi muktānubhavaḥ 
spaṣṭamupadiṣṭaḥ - 

triṣu dhāmasu yadbhogyaṃ bhoktā bhogaśca yadbhavet |
tebhyo vilakṣaṇassākṣī cinmātro'haṃ sadāśivaḥ ||

mayyeva sakalaṃ jātaṃ mayi sarvaṃ pratiṣṭhitam |
mayi sarvaṃ layaṃ yāti tadbrahmādvayamasvyaham ||

aṇoraṇīyanahameva tadvat mahānahaṃ viśvamidaṃ vicitram |
purātano'haṃ puruṣo'hamīśo hiraṇmayo'haṃ śivarūpamasmi ||

ityādinā | iyaṃ śrutiḥ 
ākāśavatsarvavyāpakaśivatvānandānubhavaśivayogasamādhiniṣṭhānāṃ 
jīvanmuktānāṃ śivajñānināṃ vāmadevādivadupalakṣaṇam | śivasārūpyadhāriṇāṃ 
jīvanmuktānāmapi dṛḍhaśivaikajñānaniṣṭhāsattve'pi śivavatteṣāṃ na 
jagajjanmādihetutvam |

atra muktasyāhaṅkāro na sāṃsārikaḥ 
devamanuṣyādivarṇāśramāvacchinnaparicchinnasāṃsārikāhaṅkarādvilakṣaṇatvāt 
sakalacidacitprapañcāvagāhitvena paripūrṇatvācca | atra ahampadena śiva evābhidhīyate |



asminnarthe hetvantaramāha - 

|| 371 || darśayataścaivaṃ pratyakṣānumāne || 20 ||

asya pratyagātmano muktasya niyāmyabhūtasya niyantṛbhūtaparamapuruṣāsādhāraṇaṃ 
jagadvyāpārarūpaṃ niyamanaṃ na sambhavatītyuktam | nikhilajaganniyamanarūpo 
vyāparaḥ paramapuruṣaparaśivāsādhāraṇa iti darśayataḥ śrutismṛtī - 

bhīṣāsmādvātaḥ pavate bhīṣodeti sūryaḥ |
bhīṣā'smādagniścedraśca mṛtyurdhāvati pañcamaḥ ||

iti | etasya vā akṣarasya praśāsane gārgi sūryācandramasau vidhṛtau tiṣṭhataḥ ityādi ca | 
tathā eṣa sarveśvara eṣa bhūtādhipatireṣa bhūtapāla eṣa seturvidharaṇa eṣāṃ 
lokānāmasambhedāya iti ca śrutiḥ | manusmṛtau - 

apa eva sasarjādau tāsu vīryamavāsṛjat |
śivenotpāditaṃ sarvaṃ śivena parirakṣyate |
punaśśive mahādeve līyate sacarācaram ||

iti | śātātape ca - śivasyaikasyaiva jagajjanmādihetutvopadeśāt nirañjanaḥ paramaṃ 
sāmyamupaiti muktaḥ śivasamo bhavet ityādiṣu muktānāṃ śivasāmyamātropadeśe'pi 
jagatkāraṇatvādarśanāt śivavatteṣāṃ jagadvayāpāravarjanaṃ yuktameva |

eko viṣṇurmahadbhūtaṃ pṛthagbhūtānyanekaśaḥ | iti śravaṇāt pādo'sya 
viśvābhūtāni ityatra viśvābhūtānīti viśvapadena anantakoṭibrahmāṇḍāni 
bhūtaśabdena nārāyaṇa hiraṇyagarbhendrādibhūtāni bhūtapateśśivasyaikapādarūpāṇi 
tripādasyāmṛtaṃ divīti saccidānandalakṣaṇalakṣita##-
niścīyate |

tasmāt - śivamadvaitaṃ caturthaṃ manyante sa ātmā sa vijñeyaḥ iti māṇḍakye 



yo vedādau svaraḥ prokto vedānte ca pratiṣṭhitaḥ |
tasya prakṛtilīnasya yaḥ parassa maheśvaraḥ ||

iti taittirīye jīvanmuktānāṃ akārokāra-makārātmakabrahma-viṣṇu##-
satyasaṅkalpatvādiparamapuruṣamaheśvarasāmyasatve'pi 
jagadvyāpāravarjanamaviruddham |

nanu muktānāṃ parameśvaravajjagajjanmādikāraṇatvāyoge nirañjanaḥ paramaṃ 
sāmyamupaiti muktaśśivasamo bhavet ityādiśrutinirdiṣṭaparamasāmyavirodho durnivāra 
ityāśaṅkya tatrāha - 

|| 372 || bhogamātrasāmyaliṅgācca || 21 ||

bhogamātre muktasya brahmasāmyapratipādanāt liṅgācca sarvajagatkāraṇa##-
jagadvyāpārarahitatvamavirodham | so'śnute sarvān kāmān saha brahmaṇā vipaścitā 
ityādau muktasya paraśivabhogasāmyaṃ darśitam |

atra kecit - liṅgāt jagajjanmādikāraṇabhūtaparipūrṇaniravayavaśivatattvāt 
mūrtaparaśivasya tadupāsakamuktasya ca bhogamātrasāmyaṃ yata upadiṣṭaṃ ataḥ 
nityamuktamūrtaparamaśivavadavāntaramuktajīvānāṃ jagatkāraṇatvaṃ 
devamanuṣyādinānāśarīrakalpanañca na sambhavati | eṣa hyevānandayāti ityādau 
upāsyopāsakayoḥ prāpyatva-prāpakatvāditāratamyadarśanācceti vadanti | 
tadapyaviruddham | tathā skānde śrūyate - 

yadyapi bhogāpagame sāmba tavāhaṃ na māmakīnastvam |
sāmudro hi taraṅgaḥ kvacana samudro na tāraṅgaḥ ||

yadā sarve pramucyante atra brahma samaśnute 
na tasya prāṇā utkrāmante tatraiva samavalīyante ||

ityādau niravayavaśivatattvopāsakajñānaniṣṭhānāṃ 



sarvakāmanirmuktatayā liṅgaśarīravilayapūrvakaśivatattvaprāpterupadeśāt | na sa 
punarāvartate na sa punarāvartate ityādiśrutinirdiṣṭa muktapunarāvṛttiniṣedhasya 
tatparatvameveti nirdiśyate |

vyāpakasya brahmaṇo mūrtatvasya upāsanārthaṃ rajjusarpavatkalpitatvena mithyātvāt 
mithyābhūtasya vastuna upāsanena muktyayogāt śrutipramāṇasiddharyaṃ 
mūrtabrahmopāsakānāṃ punarāvṛttidvārā 
nirguṇanirviśeṣaparaśivabrahmajñānenaiva ihaiva muktiḥ |



anāvṛttiśśabdādhikaraṇam || 6 ||

mūrtabrahmopāsakānāṃ amūrtabrahmopāsakānāṃ ca apunarāvṛttiniścayaḥ 

kiñca - so'śnute ityādau baddhajīvavat sālokyādipadaprāptānāṃ upāsakānāṃ 
kāmāvāptidarśanāt teṣāṃ punarāvṛttirahitatvamasaṅgatamityāśaṅkāyāṃ 
sarvavedāntasiddhāntaṃ svābhipretaṃ asaṅkucitatvena śāstrānte darśayati - 

|| 373 || anāvṛttiśśabdādanāvṛttiśśabdāt || 22 ||

pūrvatra nikhilakalyāṇaguṇākara-nityatṛpta-niratiśayānandasvabhāva##-
jagatkāraṇatvādyananyasādhāraṇadharmasaṅkucitatvasupadiṣṭam |

iha tu - brahmavit brahmaiva bhavati brahmavidāpnoti paraṃ tarati śokamātmavit 
jñātvā śivaṃ śāntimatyantameti tattvamasi ityādiśabdāt śrutau 
niravayavabrahmopāsakānāṃ brahmātmakatvavyapadeśāt loharasādinyāyavat 
tadupāsanamahimnā svābhāvikajīvabhāvanivṛttipūrvaka-śivatatvaprāptisambhavāt 
pāśabaddhajīvavanna punarāvṛttiḥ | umāsahāyaṃ dhyātvā munirgachati bhūtayoniṃ 
samastasākṣiṃ tamasaḥ parastāt iti śrutau mūrtaparaśivabrahmopāsakānāṃ viduṣāṃ 
tamaśśabdavācyaguṇatrayasāmyāvasthārūpaprakṛtivilakṣaṇa##-
yāvadāyuṣaṃ brahmalokamabhisampadyate na ca punarāvartate na ca punarāvartate 
ityādiśrutiṣu mūrtamaheśvaropāsakānāṃ talloke tena saha sarvakāmān avāpyalabdhā 
tadanantaraṃ tallokādeva bhramarakīṭanyāyavat śivajñānapurṇabhāvena 
sarvaparipūrṇaśivasāyujyasiddhidarśanācca mūrtaparaśivopāsakānāmapi 
baddhajīvavatpunarāvṛttirna sambhavati iti sūtrasūcitasūkṣmārthaḥ |



umāsahāyaṃ parameśvaraṃ prabhuṃ ityādau mūrtabrahmopāsakānāṃ 
śivatattvaprāptyupadeśāt tarati śokamātmavit ityādāvamūrtabrahmopāsakānāṃ 
janana-maraṇa-pravāhātmaka-saṃsāraduḥkhanivṛtyavagamācca 
mūrtopāsakānāmamūrtopāsakānāṃ vā punarāvṛtirahitatvamiti sandihyate |

so'śnute sarvān kāmān saha brahmaṇā vipaścitā ityādau mūrtopāsakānāṃ 
baddhajīvavatkāmāvāptiśravaṇāt |

yadā  sarve pramucyante kāmā ye'sya hṛdi sthitāḥ |
atha martyo'mṛto bhavatyatra brahma samaśnute ||

atmānaṃ codvijānīyādayamasmīti pūruṣaḥ |
kimicchan kasya kāmāya śarīramanusañcaret ||

ityādau brahmavidāṃ sarvakāmanivṛttinirdeśācca 
mūrtabrahmopāsakānāṃpunarāvṛtirna sambhavati |

kiñca - kāmānnīkāmarūpyanusañcaran ityādau mūrtabrahmopāsakānāṃ 
svecchākalpitanānāśarīrapraveśāvagamāt sarvabhogadarśanācca 
puṇyāpuṇyakartutvamarthātsiddhyati | kṣīṇe puṇye martyalokaṃ viśanti puṇyacito lokaḥ 
kṣīyate karmacito kṣīyate jyotiṣṭomena svargakāmo yajeta ityādiśrutiṣu 
puṇyaphalaprāptasvargādipadaniṣṭhānāṃ punarāvṛtivyapadeśavat 
śivapadamahākailāsapadārūḍhabhaktānāmapi punarāvṛtirdurvārā  karmasādhyatvāt 
svakartṛhetutvācca | parīkṣya lokān karmacitān brāhmaṇo nirvedamāyāt nāsttyakṛtaḥ 
kṛtena isyatra kṛtakarmaṇāṃ mumukṣūṇāṃ akṛtamokṣanirāsadarśanāt |

uta - te brahmaloke tu parāntakāle ityādo brahmaśabdasya caturmukhe rūḍhatvāt 
tadupāsakasya tallokaprāptirabhihitā | nārāyaṇaṃ paraṃ brahma ityādau nārāyaṇasya 
parabrahmatvavyavasthāpanāt bhagavacchabdasya tatraiva rūḍhatvāt brahma##-
brahmaśabdavācyatvaṃ tasyaiva yuktam | tacchrutimārganirvāhārthaṃ 
mūrtacaturmukhanārāyaṇādyupāsakānāṃ bahujanmasiddhānāṃ 
sarvapāpaṅkanivṛttipūrvakacittaśuddhidvārā 



nitya niravayava-niṣprapañca-svasvarūpajñānena apunarāvṛttissiddhā | rajju##-
sambhavatīti prāpte pracakṣmahe - || anāvṛttiśśabdādanāvṛttiśśabdāt ||

dvai vāva brahmaṇo rūpe mūrtañcāmūrtameva ca |
tadādimadhyāntavihīnamekaṃ vibhuṃ cidānandamarūpamadbhutam |
umāsahāyaṃ parameśvaraṃ prabhuṃ trilocanaṃ nīlakaṇṭhaṃ praśāntam ||

ityādiśrutiṣu śivasya parabrahmaṇaḥ niravayavatvaṃ sāvayavatvaṃ ca yathopapannaṃ 
tathā virūpebhyoviśvarūpebhyaśca vo namo namaḥ ityādinā śatarudrīye 
bhaktānāmubhayavidhatvadarśanāt mūrtabrahmopāsakānāma 
mūrtabrahmopāsakānāñca anāvṛttiḥ śabdāt vedāt dhyātvā munirgacchati 
bhūtayoniṃ ityādinā mūrtabrahmopāsakānāṃ yathā nadyaḥ eṣa saṃprasādo'smāt 
śarīrātsa mutthāya paraṃñjyotirupasampadya svena rūpeṇa rūpeṇābhiniṣpadyate 
ityādiśabdāt amūrtopāsakānāñca anāvṛttiḥ - apunarāvṛttirniścīyate |

so'śnute ityatra brahmaṇā saha sarvakāmāvāptiśravaṇāt baddhajīvavailakṣaṇyaṃ 
darśitam | āptakāmo pūrṇakāmo niṣkāmo jīrṇakāmo bhavati ityādiṣu muktātmanāṃ 
brahmavatsvādhīnasakalakāmatvaṃ brahmalakṣaṇamupadiṣṭam | viduṣāṃ 
kāmanāmātreṇa baddhatvāṅgīkāre so'kāmayata bahusyāṃ prajāyeyeti ityādiṣu 
brahmaṇo'pi kāmavatvaśravaṇādativyāptiḥ | yadā sarve pramucyante kāmā ye'sya hṛdi 
sthitāḥ ityādi niṣkāmaśrutīnāṃ viduṣāṃ prārabdhasyāvasāne 
nirastaliṅgaśarīrapūrvakaparaśivatprāptikālaparatvāt no cet vāmadeva-śuka##-
ityādivākyānāṃ 
liṅgaśarīragataśivasālokyādinityaniratiśayavaibhavakalyāṇamuktiparatvena 
svīkṛtatvāt śraddhābhaktidhyāna ātmānamaraṇiṃ kṛtvā 
kṣaraṃpradhānamamṛtākṣaraṃ haraḥ tasyābhidhyānāt amṛtasya devadhāraṇo 
triyambakaṃ yajāmahe ātmā vā are ityādibrahmaprakaraṇapaṭhita-paraśivabakti##-
sākṣātparaśivaprāptyupāyatvopadeśāt 
dharmaprakaraṇapaṭhitājyotiṣṭomādikarmaṇāmeva punarāvṛttirabhihitā | yāvadāyuṣaṃ 
brahmalokamabhisampadyate 



na ca punarāvartate ityādau brahmalokaśabdaḥ na caturmukhaparaḥ loke śrutipurāṇādiṣu 
caturmukhopāsanavacanācārādarśanāt tadupāsanaṃ vinā tallokasidhyabhāvācca 
brāhmaṇānāṃ śivo devaḥ kṣatriyāṇāntu mādhavaḥ ityādismṛtiṣu viṣṇoḥ 
kṣatriyadevatātvavyapadeśāt kāraṇakāraṇatva##-
na yuktam | nārāyaṇaparaṃ brahma ityādau nārāyaṇasya yaḥ paraḥ śivaḥ sa eva brahmeti 
niścīyate |

taduttaratra brahmā śivo me astu sadā śivom ṛtaṃ satyaṃ paraṃ brahma ityādiṣu 
śiva-brahmaśabdayoḥ ghaṭa-kalaśādivat paryāyatvaṃ spaṣṭamupadiṣṭam |

prapañcopaśamaṃ śāntaṃ śivamadvaitaṃ caturthaṃ manyante sa ātmā sa vijñeyaḥ iti 
māṇḍūkye umāsahāyaṃ ityārabhya sa brahmā sa śivassa hirassendrassokṣaraḥ 
paramassvarāṭ iti kaivalye śivasyaiva mūrtitrayātītatvopadeśāt tathaiva atharvaśirasi - 
dhyāyīteśānaṃ ityārabhya śiva eko dhyeyaḥ ityantena mumukṣūṇāṃ 
śivetaradevatopāsananiṣedhāvagamāt śivaṅkara ityatra bhramarakīṭanyāyena śivaṃ 
karotīti śivaṃkaraḥ iti vyutpatyā bhaktānāṃ svasvarūpapradāyakatvaṃ darśitam |

bhagavacchabdasya indrādiṣu laukikaprayogadaśaṃne'pi pitṛmeghe - 

īśānaḥ pitṛrūpeṇa mahādevo maheśvaraḥ |
prīyatāṃ bhagavānīśaḥ paramātmā sadāśivaḥ ||

iti brahmakāṇḍe śvetāśvatare - sarvānanaśirogrīvaḥ sarvavyāpī ca bhagavān 
tasmātsarvagataśśivaḥ iti atharvaśirasi - yo vai rudraḥ sa bhagavān yaśca brahmā 
yaśca viṣṇuḥ ityādinā bhūyo bhūyaḥ bhagavacchabdaḥ śive bahudhā prapañcitaḥ | 
śatarudrīye - namaste astu bhagavan viśveśvarāya mahādevāya iti tadvadupadiṣṭam | 
laukikaprayogāt śrautavidherbalīyastvāt bhagavacchabdo netarasyamukhyaḥ  | 

athāto brahmajijñāsā iti śāstrārambhe brahmaṇaḥ mumukṣujijñāsyatvopadeśāt 
nirviśeṣabrahmavādastatraiva nirastaḥ | lakṣaṇapramāṇādhīnā hi vastusiddhiḥ iti 



nyāyena brahmātmakavastusiddhau janmādyasya yataḥ śāstrayonitvāt iti 
lakṣaṇapramāṇavidhāyakasūtreṣu tadarthaprakāśakeṣu yato vā imāni tasmādvā 
etasmādātmana ākāśassambhūtaḥ yasya niḥśvasitaṃ vedāḥ tantvaupaniṣadaṃ puruṣaṃ 
pṛcchāmi ityādiṣu brahma-prapañcayoḥ kārya##-
asatpadārthasya śaśaśṛṅgādeḥ utpattyasambhavāt satpadārthasyaivotpattiḥ nirdiṣṭā |

asaditi cet na pratiṣedhamātratvāt paṭavacca ityādiṣu prapañcasya pralaye'pi 
bījāṅkuranyāyena paṭasaṃkocavat sūkṣmarūpeṇāvasthānaṃ sṛṣṭikāle 
paṭhavistāravat  prapañcavijṛmbhitatvaṃ prapañcitam | tasmāt satpadārthasya 
prapañcasya pralaye kāraṇarūpeṇāvasthānaṃ jīvānāṃ cetanatvena svarūpato nityatvaṃ 
ca paramātmavadupadiṣṭaṃ nityonityānāṃ iti śrutau | tathā smṛtyantare - 

pravāhavatprapañcasya satyatvamupadiśyate |
svarūpato hi satyatvaṃ cetanānāṃ vidhīyate ||
atirodhānasatyatvaṃ svataḥ siddhaṃ śivasya hi ||

iti darśanāt nirviśeṣacinmātrabrahmavādo na vidvadramaṇīyaḥ  | rajjusarpavat 
bhagavaccharīrasya mithyātmakatvavyapadeśe bhīṣāsmādvātaḥ pavate mṛtyurdhāvati 
pañcamaḥ iti śrutinirdiṣṭasūryādīnāṃ viduṣāṃ bhayāviṣṭatvaṃ kathamupapadyate  
indro māyābhiḥ pururūpa ugraḥ iti pāramaiśvaryaviśiṣṭaśivasyā'pi 
māyāśaktibhirnīlakaṇṭhatvādilakṣaṇabahuśarīragrahaṇavastudarśane'pi 
sthirebhiraṅgaiḥ pururūpa ugraḥ iti 
parameśvaraparigṛhītadivyamaṅgalavigrahaṇāmaprākṛtānāṃ śuddhavidyā##-
|

kiñca - yadā tamastanna divā na rātriḥ na sanna cāsacchiva eva kevalaḥ ityādau 
śivasya mahāpralayasākṣitvaṃ ajāta ityevaṃ kaścidbhīruḥ prapadyate | rudra dakṣiṇaṃ 
mukhaṃ tena māṃ pāhi nityam | ityādau parameśvarasya ajātatvaṃ viśvādhiko rudro 
mahīrṣiḥ parā'sya śaktirvividyaiva śrūyate māyāntu prakṛtiṃ 



vindyāt ityādinā viśvādhikatva-sarvaśaktatva-sarvakāraṇatvādikaṃ eka eva 
rudro na dvitīyāya tasthuḥ na tasya kāryaṃ karaṇañca vidyate na tatsamaścābhyayikaśca 
dṛśyate ityādau tasyādvitīyatvaṃ puruṣo vai rudrassa nmahonamo namaḥ viśvaṃ 
bhūtaṃ bhuvanaṃ citraṃ sarvo hyeṣa rudrastasmai rudrāya namo astu viśvarūpāya vai namo 
namaḥ ityādiṣu viśvātmakatvaṃ namo hiraṇyavāhave ityādiṣu tasya jyotirmayatvaṃ ca 
upadiśyate | kathaṃ hiraṇyaśabdasya jyotirvācyatvamiti cet - śāstre'p hiraṇyasya 
vahnyātmakatvaṃ sarvatra prasiddham | hiraṇyaśabdena hematvāṅgīkāre 
sūryamaṇḍalāntarvartino hiraṇmayaśivaśarīrasya vahnimadhyasthasuvarṇavat 
dravatvaprasaktyā asatyatvaprasaṅgaḥ  durnivāraḥ | atharvaśirasi bhagavadvacanaṃ - 

puṣkaramahaṃ pavitramahaṃ agryañca madhyañca bahiśca purastāt |
jyotirahamekassarve cāhameva māṃ yo veda sa sarvān veda || iti |

tathā śaivapurāṇe - 

dinakṛtkoṭisaṅkāśaṃ sthānamādyamumāpateḥ |
sarvakāmasamāyuktaṃ viśuddhaṃ nityamavyayam ||

samprāpyatatpadaṃ divyaṃ ataḥ kleśavivarjitāḥ |
sarvajñāssarvadā śuddhāḥ paripūrṇā bhavanti ca ||

viśuddhakāryakaraṇāḥ paramaiśvaryasaṃyutāḥ |
sadehāśca videhāśca bhavantyātmecchayā punaḥ ||

ye samprāptāḥ parasthānaṃ jñānayogaratā narāḥ |
na teṣāṃ punarāvṛttirghore saṃsāramaṇḍale ||

ityādinā paramaśivasthānasya mahākailāsasya dinakṛtkoṭisaṃkāśatvavyavasthāpanāt 
tasya jyotirmayatve na sandehakalaṅkaḥ | so'dhvanaḥ pāramāpnoti tadviṣṇoḥ paramaṃ 
padam ityatra viṣṇupadasyāpi paramapadatvamavagamyata iti cet - 

parātparataraṃ brahma tatparātparato hariḥ |
yatparātparato'dhīśastanme manaśśivasaṅkalpamastu ||

iti bodhāyanasūtre śivasaṅkalpe  ca viṣṇvādyadhikatvasya maheśvare mananāt atra 
viṣṇoḥ paramaṃ nārāyaṇādadhikaṃ śivasthānaṃ tadvidhasyādhvanaḥ paraṃ 
tadatītamucyate |

tasmāt brahmalokamabhisampadyate | na ca punarāvartata ityatra anāvṛttilakṣaṇaṃ 
brahmalokaśabdena  śivapadamevābhidhīyate | virūpebhyo viśvarūpebhyaśca vo namaḥ 
ityādau śivabhaktānāṃ niravayaveśvaraprāptānāṃ  vigatarūpatvaṃ 
mūrtaparaśivasvarūpopāsakānāṃ viśvarūpaśabdena bahurūpatvaṃ ca darśitam | 
nīlagrīvāḥ śitikaṇṭhāśśarvā adhaḥ kṣamācarāḥ ityādiṣu bhaktānāṃ śarīraparigrahe 
yādṛśanīlakaṇṭhatvādilakṣaṇeśvaraśarīrāṇi tādṛśāni 
tatsadṛśabhaktānāmupapadyante |

anāvṛttiśśabdāt ityatra adhyāyaparisamāptidyotanārthaṃ dvirāvṛttiriti kecidāhuḥ | 
tadasamañjasam - ubhayavyapadeśādahikuṇḍalavat ubhayathā ca doṣāt na sthānato'pi 
parasyobhayaliṅgaṃ sarvatra hi adhikantu bhedanirdeśāt 
tadananyatvamārambhaṇaśabdādibhyaḥ ityādisūtreṣu sarvavedāntasaṅkocaṃ yathā 
tathā dvaitādvaitamatasya svābhipretatvena sūcitatve'pi 
evamupanyāsātpūrvabhāvādavirodhaṃ vādarāyaṇaḥ dvādaśāhavadubhayavidhaṃ 
vādarāyaṇo'taḥ iti vedamārganiṣṭhānāṃ svābhipretamubhayavidhaṃ 
jīvabrahmaṇossaṃsāradaśāyāṃ svābhāvikabhinnatvaṃ mokṣadaśāyāṃ 
tadvadabhinnatvaṃ ca brahmaṇo mūrtā'mūrtatvaṃ tadupāsakānāṃ bhaktānāṃ 
tadvadubhayavidhatvasya ca kaṇṭhoktyā pūrvoktasūtreṣu upanyāsat anāvṛttiḥ 
śabdādanāvṛttiśśabdāt ityatra mūrtā'mūrtobayavidhopāsaka bhaktaparaiveti  niścīyate 
| atassūtrakāramataṃ dvaitādvaitameveti ghaṇṭāghoṣaḥ ||

iti śrīmadyativrajaparivṛḍha-śrīpatipaṇḍitabhagavatpādācāryasvāmikṛta##-

śrīkarabhāṣye phalādhyāyasaṃjñikacaturthādhyāyasya 
sampadyāvirbhūtādhikaraṇādiṣaḍadhikaraṇāvacchinna##-
samāptaḥ ||

śrīśivāyagurave namaḥ

caturthādhyāyasamāptaḥ



###########   END OF FILE  #######
