####################################################
MUKTABODHA INDOLOGICAL RESEARCH INSTITUTE
Use of this material (e-texts) is covered by Creative Commons license BY-NC 4.0
Catalog number: M00603
Uniform title: pañcaratnavyākhyā
Manuscript : IFP transcript T00658 copied  from MS GOML D5087

Description: 
Four viraśaiva texts all called pañcaratnavyākhyā


Notes: 
Data-entered by the staff of Muktabodha under the supervision of Dr. Anirban Dash.

Revision 0: August 22, 2021 
Revision 1: March 27, 2022

Internet publisher : Muktabodha Indological Research Institute
Publication year : 
Publication city : 
Publication country : No place, unknown or undetermined
####################################################



pañcaratnavyākhyācatuṣṭayam 

pañcaratnavyākhyā- tantrasāraprakāśikā 	pṛ0. 1-21
pañcaratnavyākhyā- tārakadīpikā 		pṛ0. 22-28
pañcaratnavyākhyā- śivatattvaprakāśikā 	pṛ0. 29-36
pañcaratnavyākhyā- śrutyarthaprakāśikā 	pṛ0. 37-66


1. pañcaratnavyākhyā- tantrasāraprakāśikā 	ḍ 5087	pṛ0. 1-21
2. pañcaratnavyākhyā- tārakadīpikā 	ḍ 5088	pṛ0. 22-28
3. pañcaratnavyākhyā- śivatattvaprakāśikā 	ḍ 5089	pṛ0. 29-36
4. pañcaratnavyākhyā- śrutyarthaprakāśikā 	ḍ 5090	pṛ0. 37-

pṛ0 2) pañcaratnavyākhyā-tantrasāraprakāśikā ||

śivāya namaḥ || tantrasāraprakāśikā ||
śivaṃ śrīvīraṇārādhyaṃ natvā kurve samāsataḥ |
vyākhyāṃ śrīpañcaratnasya tantrasāraprakāśikām ||
natvā patiṃ tatsamaveta śaktiṃ ṣaḍadhva hetuṃ paramāṃ parāṃ vā ||
vakṣye trayāṇāṃ paśusaṃcayānāṃ pāśātmanāṃ lakṣaṇamadhvanāṃ ca ||
athāsya tantrasāra pañcaratnasya vyākhyāṃ taṃtrasāraprakāśikākhyāṃ 
saṃkṣepataścikīrṣuḥ prathamaṃ patilakṣaṇamāha natveti | patiṃ 
patipadārtharūpaṃ paraśivaṃ natvā || taduktaṃ nārāyaṇopaniṣadi- 
"patiṃ viśvasyātmeśvaraṃ śāśvataṃ śivamacyutam ||"
tathā śrīmatkiraṇe- 
tathā nādiḥ śivaḥ kartā sarvasya jagataḥ sthitaḥ |
yathā kālohyabda? vi * rtāpi dṛśyate phalasādhanaḥ ||
evaṃ śivo hyamūrto'pi kurute kāryamicchayā ||
śrīmanmṛgendre- 
athopalabhyate * * * * kāryatva dharmakam |
kartāramasya jānīyo viśiṣṭamanumānataḥ ||
pauṣkare- 
vivādādhyasitaṃ viśvaṃ viśvavitkartṛpūrvakam |
kāryatvādāvayoḥ siddhaṃ kāryaṃ kumbhādikaṃ yathā||
layabhogādhikārātma vyāpāra traya lakṣitaḥ ||
svabhāvādacyutaḥ śaktaḥ padārthaḥ patisaṃjñitaḥ ||
parākhye-
mūrtāḥ sāvayavāḥ (hya)rthā nānārūpa paricchadāḥ|| 
sthūlā vayava śiṣṭatvādbuddhimaddhetu pūrvakāḥ ||
ato'sti buddhimān kaścidīśvaraḥ samavasthitaḥ ||

pṛ0 3) viśvasārottare- 
acetanasya māyādeḥ pravartakatayā patiḥ |
siddhaḥ sarvārtha vitkartā vyāpakaḥ satatoditaḥ ||
ityādi sakala * * * * * * * gama prakaraṇaiḥ patidārthaḥ prasiddhaḥ | atha 
patirūpakṛtye āha vṛddhajābālopaniṣadi- ṅirañjano nityasvarūpaḥ * * * * 
vādānadhyāsuḥ sakalāgama saṃvedya" iti ||
śrīmṛgendre- 
tadvapuḥ pañcabhirmantraiḥ pañcakṛtyopayogibhiḥ |
īśa tatpuruṣāghoravāmādyairmastakādikam ||
jagajjanmasthitidhvaṃsa tirobhāva vimuktayaḥ ||
kṛtyaṃ sakārakaphalaṃ jñeyamasyai tadeva hi ||
pauṣkare- 
yathārkaḥ pa"nkajaṃ nityaṃ bodha saṃśoṣaṇādibhiḥ |
karmabhirbodhakākhyābhirlabhate'tra tathā śivaḥ||
bindukṣobho yataḥ śambhoḥ śaktireva pravartate || 
jñānakriyātmikā sāpi satyāni * * * * * *  ta prabhuḥ|
ananyasya śivāsyaiva vastuto mūrtiraiśvarī ||
atha samavetaśaktisvarūpamāha - tatsamavetaśaktiṃ natveti | 
śvetāśvataropaniṣadi- "parāsyaśaktirvividhaiva śrūyate svābhāvikī 
jñānabalakriyā ca||" mṛgendre- 
"karaṇaṃ ca na śaktyanyacchaktirvā cetanācitaḥ|
niṣayāniyamādekabodhe kṛtye ca tattathā ||
ratnatraye- 
śaktirapratighodāramarīci nicayātmikā |
citireva matāmlāna mahimā parameṣṭhinaḥ ||
pauṣkare- 
vyāpakaṃ nityamacalaṃ sarvatomukhamaiśvaram |
tasminvispaṣṭacinmātro vyāpakatvādi dharmavān ||
ananyonyaśca tacchaktiḥ samavāyātsthitaḥ śivaḥ |
ityādi|| 
atha śuddhamāyāsvarūpamāha- ṣaḍadhva hetum | varṇādi ṣaḍadhva 
nidānabhūtāṃ paramāṃ utkṛṣṭāṃ parāṃ vā kuṇḍalinīṃ natveti| 

pṛ0 4) śvetāśvatopaniṣadi- "māyāṃ tu prakṛtiṃ viṃdyā" diti|| 
pauṣkare- 
vāgīśvarī parāvidyā kuṭilā kuṇḍalī parā |
śuddhamāyā paro binduḥ śabda brahmeti kathyate ||
ratnatraye- jāyatedhvā yataḥ śuddho vartate yatra līyate |
sa binduḥ paranādākhyo nādabindvurna * * * m |
kanda?ḥ paramānando śivo nityoditaḥ prabhuḥ ||
nāstameti nacodeti na śrānto na vikāravān |
sarvabhūtāntara caraḥ śabda brahmātmako raviḥ||
pauṣkare- 
nāḍakuṇḍalinī śaṃbhoḥ śakteḥ śuddhā jaḍātmikā |
na tādātmyātsthitā kiṃ tu vartamānā parigrahe |
śive kartari tādātmyānneyaṃ kuṇḍalinī sthitā ||
upādānatvato hetoḥ kulāle mṛttikā yathā |
vṛttistatvātmikā cāsyāścaturdhā saṃvyavasthitā ||
śivatatvaṃ sadeśākhyamaiśaṃvidyāhvayaṃ tathā ||
śuddhānyetāni tatvāni rudrāṇūnāṃ mahātmanām || ityādi |
atha parāvyavasthāmāha bṛhadāraṇyakopaniṣadi- vācaṃ dhenumupāsīta 
tasyāścatvārasstanāstasyāḥ prāṇabhūṣa bho mano vatsāḥ | 
viśvasārottare- tasyāścatasro vāgrūpā vṛttayo vaikharīmukhāḥ vaikharī 
madhyamā cānyā paśyantī sūkṣmasaṃjñitā siddhānta vaikharī | 
mūlādhāre parā proktā paśyantī hṛdaye sthitā | madhyamā kaṇṭhadeśasyā 
tālvoṣṭha puṭavaikharī || pauṣkare- mūrdhni * * * * dādhvani śiraḥ * * * 
* miśradhvani sthitāḥ| aśuddhādhvanitā vācaḥ sthūlāt sthūlatarā 
sthitāḥ|| ityādi |
atha ṣaḍadhvotpattimāha- mahopaniṣadi- adhvanāmadhvapateḥ 
śreṣṭhasyādhvanaḥ pāramaśīyeti |
svāyaṃbhuve- kāryāṇi nāma tasyāśca ṣaḍadhvānāṃ prakīrtitāḥ |
varṇādhvā ca padādhvā ca mantrādhvā bhuvanādhvakaḥ ||
tatvādhvā ca kalādhvā cetyadhvānaḥ ṣaḍamī matāḥ || 
ṣauṣkare- śabdarūpāstrayasteṣāṃmartharūpāstrayaḥ smṛtāḥ |

pṛ0 5) varṇādhvātra samākhyātaḥ pañcāśadvarṇasañcayaḥ ||
ekāśīti padānyeva padādhveti nigadyate |
pañcabhirbrahmabhiścāṅgairmantrādhvā sadbhirucyate ||
śatadvaya caturviṃśadbhuvano bhuvanārthakaḥ ||
ṣaṭtriṃśattvasaṃyuktaḥ tatvādhveti prakīrtitaḥ || 
śāntyatītā ca śāntiśca vidyā sārdhaṃ pratiṣṭhayā |
nivṛttiśceti bhidayā kalādhvā pañcacoditāḥ ||
tathā tātparyasaṃgrahe- adhvānamadhvapatimadhvani tāratamyaṃ, śreṣṭhādhva 
pāragamanaṃ saphalaṃ bravīti | ma....ḍhvanāmiti maheśvara gṛhyakāraḥ | 
pitrākumāramupanīya yamāhavākyaṃ....... ityādi |
athādho māyāsvarūpamāha- śvetāśvataropaniṣadi- māyāṃ tu prakṛtiṃ 
vidyāditi |
tathā svāyaṃbhuve- māyātatvaṃ jagadbījamavināśyaṃ śivātmakam |
vi * * makalaṃ sūkṣmamanādyavyayamīśvaram || 
mṛgendre- 
granthijanyaṃ kalākāla vidyārāga nṛmātaraḥ|
guṇādhigarva cittākṣa paśu * * nyanukramāt ||
tathā pauṣkare- 
kālo niyatiśca kalā sākṣānmāyodbhavāni ca |
raurave- 
kalātatvādrāgavidye dve tatpu * * * * *||
pauṣkare- 
pañcakañcukasaṃyuktaḥ prakṛtiṃ bhoktumudyataḥ |
avidyādi samāyuktaḥ puruṣaḥ parikīrtitaḥ ||
* * * * * tu kramāyātaṃ nirūpyate | tacca māyodbhavaṃ yasmātkalātaḥ 
sthūlatāṃ gatam || kiraṇe- 
viśvarājādhirāje * * * * * bhya mantrarāṭ |
śivaśaktiprabhāvācca kilānantaḥ prabudhyate || 
pauṣkare- 
atha prakṛti tatvācca guṇatatvamajāyata |
kṣobhaka * * * * * śrīkaṇṭhonantavikramaḥ ||
guṇatatvātparābuddhirabhavanmunipuṅgavāḥ |
ata ūrdhvamahaṃkāra tatvasaṃ * * * rtyate ||
sa ca trividha uddiṣṭaḥ prathamastatra taijasaḥ | 

pṛ0 6) vaikāriko dvitīyaḥ syāttathā bhūtādikaḥ paraḥ |
taijasādapyahaṃkārānmanobuddhīndriyāṇi ca |
pañcakarmendriyāṇi syurahaṃkārāttu vaikṛtāt ||
ahaṃkārāttu bhūtāderjātā tanmātra saṃhatiḥ |
mahābhūtāni jāyante kramāttanmātra pañcakāt ||
mataṅge- 
māyāntarvartinaḥ proktāḥ paśavaḥ pāśadharmiṇa ityādi |
atha paśulakṣaṇamāha- trayāṇāṃ paśusañcayānāṃ lakṣaṇaṃ vakṣya iti 
| śvetāśvataropaniṣadi- aniśaścātmā bādhyate bhoktṛbhāvājjñātvā 
devaṃ mucyate sarvapāśaiḥ | kiraṇe paśurnityo hyamūrtajño niṣkriyo 
nirguṇo prabhuḥ | vyāpīmāyodarāntastho bhogopāya vicintakaḥ ||
pauṣkare- 
paśuḥ paśutvasaṃyogādamuktaḥ paśurucyate |
yasmāsvadra kriyāśālī kalāhīno'pyanīśvaraḥ ||
siddhāntaśekhare- 
nityo mūḍhaḥ parādhīnaḥ kartā bhoktā paśuḥ pumān ||
atha paśubhedamāha- kāraṇe- 
paśavastrividhā jñeyā sakalaḥ pralayākalaḥ |
vijñānākala ityuktāsteṣāṃ lakṣaṇamucyate ||
bhedoyaḥ sakalādīnāṃ pāśabandhaviśeṣataḥ |
māyā karma malaiḥ pāśaiḥ saṃyuktaḥ sakalaḥ smṛtaḥ ||
pāśābhyāṃ malakarmabhyāṃ saṃbaddhaḥ pralayākalaḥ |
malaikapāśasaṃyukto vijñānākala ucyate ||
pauṣkare- 
malenaikena baddheṣu vijñānākalanāmasu |
malapākamapekṣyaiva kāṃścicchuddhā * gocare ||
yoda(ja)yatyādhikāreṣu * tvā dṛkkriyayotkaṭān |
kāṃścidbhogāhvaye tatve tatvenyānīśvarāhvaye ||
anyānvidyāhvaye tatve sarvajñān balaśālinaḥ |
malapākavaśāḥ * kṣuteṣṭhaṣṭāvadhikāriṇaḥ ||
baindavena śarīreṇa yuktāḥ sarvajñatāyutāḥ |

pṛ0 7) sadāśiva guṇopetāḥ mahāntaścakravartinaḥ |
atisaundarya lāvaṇyā lakṣiṇa manasastathā ||
adhikāravaśācchaṃbhornyūna kartṛtvaśaktayaḥ |
sthiti saṃrakṣaṇādāna bhavānugrahakāriṇaḥ ||
vasantaśceśvare tatve māyā garbhādhikāriṇaḥ |
teṣāmanantaḥ prathamaḥ tataḥ sūkṣmaśivottamaḥ ||
ekanetraika rudrau ca trimūrtiśca kramāttataḥ |
śrīkaṇṭhaśca śikhaṇḍī ca te'dho'dho nyūnaśaktayaḥ ||
yo hi yasmādguṇotkṛṣṭaḥ sa tasmādūrdhvamiṣyate |
tathā parāṃśca mantreśān vidyātatva nivāsinaḥ |
karoti śiva evaite saṃkhyayā saptakoṭayaḥ ||
dīkṣākaraṇabhūtānāṃ mantraṇāmīśvarā iti ||
mantreśvarāste kathitāḥ lokānugrahakāriṇaḥ |
sarvajñā api mantreśāste'dho'dho nyūnaśaktayaḥ ||
trayo * * deha sāpekṣaṃ tadarddhamakhile'dhvani |
kṛtvādhikāraṃ sthityante śivaṃ viśati seśvaram ||
vinādhikaraṇe nā * * na vikṛteradhaḥ 
kṛtvādhikāramāśeṣṭamupaitisvādhvasaṃhṛt |
malapākavaśādyogya śivānugrahasaṃyutam |
saptakoṭya itye * * * * * rdhvaṃ vimocitam |
ye tvapakvamalāssanti vijñānākala nāmasu |
te yāvanmalapākāntaṃ tiṣṭhanti malamātra * ||
* * * * kalābhiśca karmabhiśca kadācana |
vijñāna kevalāḥ sākṣāt ta eva munipuṅgavāḥ ||
adhikāra malopetāḥ śive * nu matāḥ sadā|
atha pūrva samuddiṣṭa pralayākalanāmasu |
supakkamalakarmāṇaste yānti * * * * * ||

pṛ0 8) tathā parāṃśca mantreśaḥ pralayā kalanāmasu |
baddheṣu malakarmabhyāṃ malapākānusārataḥ ||
māyāgarbhādhikārā * * * śca śivadīkṣayā |
nivṛtta malakarmāṇaḥ paramantreśvaraiḥ kṛtaiḥ ||
kalādibhiśca sahitā māyāgarbhādhikārakaiḥ |
* * * * * jairdehai yuktāstadavaśīkṛtāḥ ||
bhuvaneśān karotīśaḥ te tu pañcāṣṭakādayaḥ |
kāmike- 
pakvatripā * * sakalāstathā pakvatriśakāḥ |
syuḥ krodhādyā maṇḍalinaḥ śatarudrāstathā pare ||
śrīkaṇṭho vīrabhadraśca pakvapāśatrayāḥ smṛtāḥ |
anye cākṣīṇa pāśāste baddhāḥ saṃsāriṇaḥ smṛtāḥ |
raurave- 
śatarudrāstu te proktāḥ brahmāṇḍe paritaḥ kramāt ||
daśadikparirakṣārthaṃ sthitā rudrāḥ puroditāḥ |
ekaikasyāṃ diśi diśi smṛtā daśa daśa kramāt ||
śrīkaṇṭhādhiṣṭhitāḥ santa śatarudrā mahaujasaḥ |
te svatulyamavedhyaiśvaryaṃ brahmādīnāṃ prajāsṛjām ||
prayacchanti mahātmāno devebhyaścāmitaujasaḥ |
te'pi māyāṃ janāḥ proktā brahmaviṣṇvindrasaṃjñakāḥ(jñitāḥ) |
vīrabhadrādayaścaite mājāṃjana vivarjitāḥ ||
vīrabhadra iti khyātaḥ śatarudrādhipastathā |
te tu maṇḍalinoṣṭau ca kalā mastakavāsinaḥ ||
krodhādayastathā cāṣṭau guṇatatvo paristhitāḥ |
śrīkaṇṭho guṇatatvasthaḥ tadadho bhuvanādhipaḥ ||
teṣāmutpattisaṃhārasthityanugrahakāraṇam ||
pauṣkare- 
paśusvarūpamityuktaṃ pāśarūpamathocyate ||
atha pāśalakṣaṇamāha- trayāṇāṃ pāśātmanāṃ lakṣaṇaṃ vakṣye iti ||

pṛ0 9) kiraṇe- ātmasthaṃ tatpaśutvaṃ syāt paśurapyadhva madhyagaḥ |
proktameva malastena malastadbhinnalakṣaṇaḥ ||
malo'jñānaṃ paśutvaṃ ca tiraskāra karastamaḥ |
avidyā vyāvṛtirmūrdhvā paryāyāstasya coditāḥ ||
mṛgendre- 
tadekaṃ sarvabhūtānāṃ manādi nibiḍaṃ mahat |
pratyātmastha svakalāntā vāyuśakti samūhavat ||
svāyaṃbhuve- athānādi malaḥ puṃsāṃ paśutvaṃ parikīrtitam |
tuṣakaṃdukavajjñeyaṃ māyābījāṃkurasya tat || ityādi |
atha māyeya pāśamāha pauṣkare-
mayatyasmājjagadviśvaṃ māyā tena samīritā|
na ca māyā svarūpeṇa puṃsāṃ kāryakarī sthitā ||
kāryairaṇopakāritvādyadidaṃ tanna cātmanām |
parākhye- 
prayoktrādi mahiprātametadaṇvartha sādhanam |
pratyātma niyataṃ bhoga bhedatopyavasīyate ||
svāyaṃbhuve- 
evaṃ māyāṃ janastho'ṇurnijadoṣa tiraskṛtaḥ |
yāti tanmayatāṃ teṣu māyā bhogeṣu rañjitaḥ ||
kāraṇe- 
tasya śuddhasya sambandhaṃ samāyāti śivātkalā |
kalodbaccalita caitanyo vidyādarśita gocaraḥ ||
rāgeṇa rañjitaścātha pradhānena guṇātmanā |
buddhyādi karaṇānīka saṃbandhādbadhyate paśuḥ ||
tato niyati saṃśleṣātsvārjite viniyamyate |
kālena kāla saṃkhyāna kārya bho(bhā)ga vimohitaḥ ||
evaṃ tatva kalābaddhaḥ kiñcijjño dehasaṃyutaḥ |
māyā bhoga pariṣvaktastanmayaḥ sahajāvṛtaḥ ||
śiva * * * duḥkhādi bhogaṃ bhu"nkte svakarmataḥ ||
atha karmapāśamāha- viśvasārottare- 
dharmādharmātmakaṃ karma tacca trividhamarthataḥ |
jātyāyurbhogadaṃ yena nāmiśraṃ pacyate kvacit ||

pṛ0 10) kiraṇe- 
yathānādirmalastasya karmāpyevamanādikam |
yadyanādi na saṃsiddhaṃ vaicitryaṃ kena hetunā ||
mṛgendre- 
karmavyāpārajanyatvādadṛṣṭaṃ sūkṣmabhāvataḥ |
janakaṃ dhārakaṃ bhāgyamadhyātmādi trisādhanam ||
tatsavyānṛta yonitvāddharmādharma svarūpakam |
svāpe vipākamabhyeti tatsraṣṭā * * viyujyate ||
athādhvatraya lakṣaṇamāha- trayāṇāmadhvanāṃ lakṣaṇaṃ vakṣye iti |
mataṅge- 
jalādīnāṃ guṇāntānāṃ tatvānāmuttarottaram |
vṛddhirdaśaguṇā jñeyā bhūtatvācchatakoṭitaḥ ||
śatottara guṇāni syuḥ śeṣāṇyuktāni śāsane ||
māyāntāni tu tattvāni tebhyastatvaṃ sahastradhā |
yāvat sadāśivaṃ tatvaṃ tatparaṃ lakṣasaṃjñikam ||
catuṣkaṃ śānti paryantamato meyaḥ paraśśivaḥ ||
tathā siddhāntasārāvalyām- 
kṣmātatvaṃ śatakoṭiyojanamapaḥ prārabhya goṇāntakaṃ
paṃktyātadgaṇanā tathā prakṛtito māyāvasānaṃ śatam ||
sāhastraṃ ca sadāśivāvadhi * * * tyantakaṃ lakṣato 
vyāpyordhvaṃ parato'pyameyavibhavo bindoradhiṣṭhāyakaḥ ||
kāmike- 
śuddhādhvā baindavaḥ prokto malyena kaluṣātmanām |
māyādi parataḥ prānto miśrādhvā malakarmiṇām ||
śuddhādhvā sakalānāṃ prakīrtitaḥ |
kiraṇe- 
śuddhe'dhvani śivaḥ kartā proktonaṃtosite prabhuḥ||
pauṣkare- 
śrīkaṇṭho guṇatatvasthaḥ tadadho bhuvanādhipaḥ || ityādi| 
atha ca śabdāt saṃhāraśaktipā(vā)talakṣaṇe āha- 
mṛgendre- 
dvayorapyadhvanorevakrama prasava yoginoḥ |
vilayaḥ pratilomyena śakti tatvadvayāvadhi ||
pauṣkare- 
tanmātreṣveva bhūtāni tanmātrāṇyahaṃ kṛtau|
indriyāṇi manaścāpi buddhauvāsāṃ guṇeṣvapi ||

pṛ0 11) triguṇāḥ prakṛtau sāpi rāgādyaṃ tatvapañcakam |
māyāyāṃ layamāyāti sā tu nityopapāditā ||
māyopari viśuddhādhvā bindau pralayamicchati |
binduḥkalādi śaktyātmā śivādhiṣṭhitavigrahaḥ ||
nityamāste śivasyāsya viṣayātmatayāgrataḥ |
punaḥ pravartate viśvaṃ jagadārabhyabindutaḥ ||
tathā tatvaprakāśe- 
māyāpuruṣaḥ śiva ityetattritayaṃ * rtthasaṃhāre |
avaśiṣyate punastatpravartate pūrva tatsṛṣṭau ||
mṛgendre- 
svāpe'pyāste bodhayan bodhayogyān 
rodhyān rundhan vā(pā?)cayan karma kartā |
māyāśaktirvyakti yogyāḥ prakurvan 
paśyan sarvaṃ yadyathā vastujātam ||
kāmike- sṛṣṭisaṃhārayoḥ kāle rodhaśaktiḥ śivātmikā |
paśūnāṃ pakva pāśānāṃ muktihetoḥ patatyadhaḥ ||
atha śaktipātalakṣaṇamāha- mṛgendra-
yeṣāṃ śarīriṇāṃ śaktiḥ patatyavinivṛttaye|
teṣāṃ talliṅgamautsukāṃ muktau dveṣo bhavasthitau||
bhaktiśca śivabhakteṣu śraddhā tacchāsake vidhau ||
pauṣkare- 
karmanāśānmalasyāpi vipāke sahakāriṇaḥ |
patatyunmīlinīśaktistadānugrahakāriṇī||
tasyāṃ patita mātrāyāṃ malasyādho niyāmikā|
śaktirnivartate tasyāṃ nivṛttāyāṃ mahātmanām ||
vairāgyaṃ jāyate kṣipraṃ saṃsārādduḥkhasāgarāt |
didṛkṣā jāyate śambhoḥ pādapa"nkajayorapi||
kathaṃ drakṣyāmi deveśaṃ mokṣye'haṃ bandhanāt katham |
ko vā darśayitā śambhoriti sañjāyate matiḥ ||
evaṃ saṃsārato bhītamanugṛhṇāti ceśvaraḥ || 
ityādi vistarabhayānna likhitam ||
dīkṣāsametaḥ paripūtakāyo nyāsaissatatvaiḥ kamalaṃ vilikhya |
pradarśya mudrāṃ nalinīṃ yajeta śrīpadmapīṭhasthitaliṅgamīśam ||

pṛ0 12) atha kriyāpāda ārabhyate- dīkṣeti | yajurvedopaniṣadi- ācāryaḥ 
pūrvarūpam |
antevāsyuttararūpam | vidyāsandhiriti | siddhāntaśiromaṇau 
iti śuddhena śiṣyeṇa prārthitaḥ paramoguruḥ |
śaktipātaṃ samālokya dīkṣayā yojayedamum ||
svāyaṃbhuve- tatvairebhirnibaddhātmā sarvadharmauśca saṃyutaḥ ||
nānyena śakyate moktuṃ muktā dīkṣāṃ śivātmikām || 
mataṅge- viśiṣṭaṃ dīyate jñānaṃ kṣīyate pāśasañcayaḥ |
māyākarma malodbhūto yayā dīkṣeti sā matā||
siddhāntaśekhare- 
seyaṃ dīkṣā dvidhā bhinnā sādhārādhāra varjitā |
ācārya mantareṇaiva kriyate śa"nkareṇa yā ||
vijñānā kalanāmnaśca pralayākala kasya ca |
tīvraśaktinipātena dīkṣā sādhāravarjitāḥ ||
gurumūrtiṃ samāśritya mandaśakti nipātanāt |
kurute sakalasyeśaḥ sādhārāntamimāṃ viduḥ ||
sādhārātrividhā proktā sa bījā bīja cihnayā |
yathākramaṃ karmabhaktirjñānakāṇḍeṣu tāḥ sphuṭāḥ ||
sabījā dvividhā loka dharmiṇī śivadharmiṇī |
adharmaṃ sañcitaṃ sarvaṃ karmagāmi viśodhyate ||
dharmāvaśeṣato yatra sā dīkṣā lokadharmiṇī ||
bhautikī naiṣṭhikī ceti dvidhā sā śivadharmiṇī ||
vratamokṣa samāyuktā bhautikīti nigadyate |
śarīrapāta paryanta vratā sā nauṣṭhikī matā ||
atha nibījadīkṣāyā dvividho bhedo nigadyate |
sadyo nirvāṇadātvādyā ciraṃ nirvāṇadā parā ||
prārabdha sañcitāgāmi karmajālaṃ viśodhyate |
atitīvreṇa pākena śarīrādi jugupsatām ||
yayātyanta viraktānāṃ sadyo nirvāṇadā tu sā |
prārabdhakarmaṇāṃ bhogādyayā muktimanantaram ||

pṛ0 13) yānti bālādayaḥ seyaṃ ciraṃ nirvāṇadā bhavet |
cakṣuṣi sparśadīkṣā ca vāca(ci)kī mānasī tathā ||
śāstrī ca yogadīkṣeti ṣoḍhā sā tu prakīrtitā(rtyate) ||
cakṣurunmīlya yattattvaṃ dhyātvā śiṣyaṃ samīkṣate |
pāśabandha vimokṣāya dīkṣeyaṃ cākṣuṣī bhavet ||
vidhāya dakṣiṇe haste śivaṃ brahmāṅga saṃyutam |
saṃspṛśecchiṣyamūrdhni syātsparśadīkṣā bhavediyam ||
tatvecittaṃ samādhāya dyotiteśvara tejasā |
uccaret saṃhitā mantrān vāgdīkṣeyaṃ prakīrtitā ||
mānasaṃ vidhimāśritya mānasītyabhidhīyate ||
śāstrasya saṃpradānena śāstradīkṣā samīritā |
tatvadyota * * gasya pradānādyogajā bhavet ||
ājñādīkṣādi bhedena sā punaḥ saptadhā bhavet |
ājñopamā svastikā ca kalaśasnapanā parā ||
vibhūti paṭṭāyatte ca svāyattā saptakīrtitāḥ |
gurvājñāpālane dakṣā yā sā jñeti prakīrtitā ||
pūrveṣāṃ samayācāra sadṛśā copamā matā |
āropya svastikāṃ śiṣyaṃ gurorakṣiṇakarmaṇā |
svastikā kalaśasnānādabhiṣekā hvayā ca sā ||
bhūti paṭṭa mayī dīkṣā bhasmanā yā prakīrtitā |
śiṣyasya phāle gurūṇā samayācāra mārgataḥ ||
ācāryo liṅgamādāya samabhyarcya yathāvidhi |
śiṣyasyālokanaṃ samyagāyattaṃ parikīrtitam ||
prahvī bhūya tataḥ śiṣyo liṅgaṃ svīkṛtya bhaktitaḥ |
guroḥ svāyattamityuktaṃ svottamāṅgādi dhāraṇam ||
bhedopabhedasaṃyuktā sā punardvividhā bhavet |
tayorjñānavatī cādyā dvitīyā ca kriyāvatī ||

pṛ0 14) ādyā viśiṣṭajñānādi yuktena manasā kṛtiḥ |
viśiṣṭamalapākasya kriyate guruṇaiva sā ||
anyā kriyāvatī kuṇḍa maṇḍalādi sametayā |
bhedopabhedasaṃyuktā nirbijā parikīrtitā ||
jñānopadeśinī dīkṣā cinmayī parikīrtitā ||
sādhāraivaṃ bahuvidhā saṃkṣepāt samudīritā |
mṛgendre- dīkṣānala spṛṣṭamalasya(ssa ?) jantosvākyaṃ balaṃ vyaktimupaiti 
yogāt |
śaktyāvibhoścumbita hṛtpradeśaṃ nānyena puṃsā vinivṛttireti ||
ityādi vistarabhayānnalikhitam ||
itthaṃ dīkṣā sametaḥ satatvairnyāsaiḥ paripūtakāyassan   
atha tatvanyāsamāha raurave- 
śivatatvaṃ śaktitatvaṃ mastake vinyasedguruḥ ||
sadā śiveśvaraṃ tatvaṃ dvayaṃ vakteṣu vinyaset ||
vidyāñca mohinīṃ caiva kālaṃ caiva kalāṃ tathā |
avidyāṃ niyatiṃ caiva rāgañca hṛdaye nyaset |
puruṣaṃ prakṛtiṃ caiva buddhyaha"nkārameva ca |
manaḥ śrotraṃ tvacaṃ netraṃ jihvāṃ prāṇaṃ tathaiva ca |
vācaṃ pā(vā)ṇiṃ tathā pādaṃ gudañcopasthameva ca ||
śabdaṃ sparśaṃ ca rūpañca rasaṃ gandhaṃ tathaiva ca |
ākāśaṃ vāyumanalaṃ jalaṃ guhye tu vinyaset ||
pṛthivītatvamekantu pādayugme'pi vinyaset |
ṣaṭtriṃśatattvavinyāsa uktaḥ śaivāgamoditaḥ ||
pṛthivyādini tatvāni bhogasthānāni dehinām |
bhuvanaiḥ saha śodhyāni kramayuktyā yathā tathā|| ityādi | 
atha padmamaṇḍalamāha- kamalaṃ vilikhyeti ||
kāraṇe- atha vakṣye suraśreṣṭha padmamaṇḍala lakṣaṇam |
caturoṣṭau ṣoḍaśa ca dvātriṃśacca tadārlli(ṃ)khet |
śaktyagni śaśi sūryāṇāṃ vimbāntatra kramālli(ṃ)khet |
guruktyā tatsvarūpañca jñātvā tatra śivaṃ yajet || ityādi |

pṛ0 15) atha padmamudrāmāha- nalinīṃ mudrāṃ pradarśyeti |
kāraṇe- mocayatvakhilaṃ bandhaṃ śaivaṃ drāvayate drutam| mṛ ?
mocanāddrāvaṇāccaiṣā śaktirmudreti gīyate ||
maṇibandha samau hastā(tau?) ūrdhvāyāṃguṣṭhayojite ||
kiñcidākuñcitau kāryā madhyeṅguṣṭhau niyojitau ||
āsanādau prayoktavyā padmamudreyamīritā |
uddhṛtāṅguṣṭhakāmuṣṭi vāmāṃguṣṭhāgragarbhiṇī ||
sā syādvāmāṅgulī guptā liṅgamudrā śiva priyā |
vidhi saṃpūraṇī hyeṣā dharmādharma vināśinī ||
dīkṣāyāṃ viniyukteyaṃ pūjākāle prayojayet || ityādi |
atha padmapīṭhasvarūpamāha- śrīpadmapīṭhasthitaliṅgamīśaṃ yajedi(te)ti 
|
kāmike- 
karṇikā śivatatvaṃ ca kiñjalkāḥ śivatatvagāḥ |
sadā śiveśvare tatve ājñācakra sthite dale |
vidyāvṛntaṃ ca māyādi narāntaṃ nālamīritam ||
pṛthivyādi jalāntaṃ ca kandaṃ pṛthvī saraḥsmṛtam ||
yadājñācakramuditaṃ tadaṣṭadala sārasam |
tatra sūryendu dahana śaktimaṇḍalagaḥ śivaḥ ||
pauṣkare- 
gurupadeśa mārgeṇa smṛtirāvāhanaṃ matam |
sthireṇa manasā bhaktyā lakṣamūrti niveśanam |
ārādhakena devasya yadetatsthāpanaṃ matam |
tvadīyo'hamanugrāhyaḥ sthātavyaṃ bhavatā prabho |
ārādhakasya bhāvo'yaṃ sannidhānaṃ budhaiḥ smṛtam ||
matprāṇāvadhiratreśa na gantavyaṃ tvayānyataḥ |
gṛhāṇa paramāṃ pūjāmityetatsannirodhanam ||
apakvapāśabaddheṣu dīkṣādī na nareṣvapi |
śrīkaṇṭhasyā prakāśeyaṃ kathitaṃ hyavakuṇṭhanam ||
dhyātvā hṛtpaṃkaje devaṃ vakṣyamāṇamathā yajet || ityādi 
vistara bhayānna likhitam |

pṛ0 16) bhakto maheśaḥ parama prasādī suprāṇaliṅgī śaraṇaḥ śivaikyaḥ 
|
ādhāra padmaprabhṛti prasiddhamācāraliṃgādikamarcayantām ||
atha caryāpāda ārabhyate | bhakta iti | 
bhaktyādyaikyāntāḥ ṣaṭsthalajñāninaḥ 
ādhārādyājñānta ṣaṭkamalaprasiddhācārādi mahāliṅgāni arcayantām | 
tathā haṃsopaniṣadi- gudamavaṣṭabhyādhārādvāyumutthāpya 
svādhiṣṭhānaṃ triḥ pradakṣiṇī kṛtya maṇipūrakaṃ gatvā anāhata 
matikramya viśuddhau prāṇānnirudhyājñāmanuyāyya brahmarandhraṃ dhyāyan 
trimātrohamiti sarvadā dhyāyet | tathā yogaśatake- 
ādhāre liṅga nābhau hṛdaya sarasije tālu mule lalāṭe 
dve patre ṣoḍaśāre dvidaśadale dvādaśārdhe catuṣke |
vāsānte bā(phā)lamadhye ḍa pha ka ṭha sahite deśe svarāṇāṃ
madhye haṃsaṃ sudīptaṃ sakaladalayutaṃ varṇarūpaṃ namāmi || rna 
ācāre divyaliṅge nirūpama nijabhaktasthalāṃgaika bhāji 
dhrāṇāsye cittahaste na ca ghana sukhahetau kriyāśakti yukte | 
ghrāta .... ya dravyamapyarpaṇaviṣaya vidhānopadiṣṭaṃ samarpya 
prāyaḥ sadbhakti pūrṇaḥ svayamayamiha gandha prasādaṃ bhajeta|| 
svāṅge māheśvarātmanyanupama sahajajñāna śakti prayukte 
jihvāsye suprasiddhe paratara guruliṅgābhidhe saṃsthite'smin | 
niṣṭhā bhakti prabhāva praṇihita sumahadbuddhi hastena vidvān 
rasyaṃ dravyaṃ samarpya svayamamalarasākhyaṃ prasādaṃ bhajeta ||
yo'sau nityaprasādī sthala parama...ḍa prāpta divyāṅga bhāji 
svecchāśakti prayukte dṛśi jagati mukhe pāṇināhaṃ kṛtena |
sākṣālliṅge śivākhye savinayamavadhānātmatā bhaktiyukto  
draṣṭavyāṃśaṃ samarpyārpaṇa vinihita rūpa prasādaṃ bhajeta ||
saṃsakta prāṇaliṅga sthala vihita nijāṅge manaḥ praṇā(ṇe) nānā- 
liṅge cāsmiṃścarākhye tvaci jagati mukhetyādī śakti prayukte |

pṛ0 17) spraṣṭavyaṃ cārpayitvā svayamanubhava bhakti prabhāvopapanno 
nityaṃ sparśa prasādaṃ niratiśaya sukhaṃ tatvavettā bhajeta ||
liṅge sākṣātprasāde vimalaśaraṇa saṃjñāṅga saṃsthepi cāsmi-
ñchrotavyaṃ śrotravaktre nikhilamiha parāśaktiyukte samarpya |
ānandākāra bhaktiḥ sphuratara paramajñāna hastena soyaṃ 
śabdākhyaṃ tatprasādaṃ svayamaviratamatyāśrayastho bhajeta ||
aikyāṅge bhāji liṅge mahati hṛdi mukhe cinmahāśaktiyukte 
nityaṃ bhāvena hastena ca samarasa bhaktiḥ svayaṃ saccidātmā |
jñātavyaṃ cārpayitvā vimalamatiravaśyaṃ samarpyārpaṇīyaṃ 
tasmāllabdhaṃ viśuddhaṃ ghanatara pariṇāma prasādaṃ bhajeta || ityādi |

athāntaḥpūjāmāha- siddhāntaśiromaṇau- 
buddhīndriya navadvāre bodhadīpe hṛdālaye |
padmapīṭhasamāsīnaṃ cilliṅgaṃ śivavigraham ||
bhāvayitvā sadākālaṃ pūjayedbhāva vastubhiḥ |
kṣamābhiṣeka salilaṃ viveko vastramucyate ||
satyamābharaṇaṃ proktaṃ vairāgyaṃ puṣpamālikā |
gandhaḥ samādhi saṃpattiḥ akṣatāni ahaṃkriyā ||
śraddhādhūpo mahājñānaṃ jagadbhāsi pradīpikā |
bhrāntimūla prapañcasya naivedyaṃ tannivedanam ||
maunaṃ ghaṇṭā parispandaḥ tāmbūlaṃ viṣayārpaṇam |
viṣaya bhrāntirāhityaṃ tatpradakṣiṇa kalpanā ||
buddhestādātmikā śaktirnamaskāra kriyāmatā |
evaṃvidhairbhāvasiddhairupacārairadūṣitaiḥ ||
pratya"n mukhamanābhūtvā pūjayelliṅgamāntare ||
vātūlottare- 
na kriyārahitaṃ jñānaṃ na jñāna rahitā kriyā |
apaśyannandhako dagdhaḥ paśyanpaṅguśca dahyate ||

pṛ0 18) jñānakriyātmikā caryā tataḥ kāryā manīṣibhiḥ || ityādi | 
vistarabhayānna likhitam ||
so'haṃ manuścittalayopyadhīnavātaḥ sa tāraścaturoyamāṃśca |
prāhurguruktyā haṭharājayogī śaivaṃ yamaṃ muktidamabhyasecca ||
atha yogapādaḥ prārabhyate| yogiliṅgaikya eva so'hamiti |
yājñavalkyopaniṣadi- saṃyogo yoga ityukto jīvātma paramātmanoḥ |
siddhāntaśekhare- 
yogasāramatho vakṣye śaivasiddhānta coditam |
yogo nāma sa vijñeyaḥ śivātmaikyaṃ manīṣibhiḥ ||
yogaje- 
saṃyogo yoga ityukto śivatantre śivātmanoḥ ||
mṛgendre- 
tadātmavatvaṃ yogitvaṃ jitākṣasyopapadyate ||
yogabīje- 
eka eva caturdhāyaṃ mahāyogo'bhidhīyate |
mantrālayo maṭho rājā yogentarbhūmikāḥ kramāt ||
atha saṃkṣipya caturyogasvarūpamāha- so'haṃ manuriti ||
yogabīje- 
hakāreṇa bahiryāti sakāreṇa viśenmarut |
haṃsa haṃseti tanmantraṃ jīvo japati sarvadā  ||
guruvākyātsuṣumnāyāṃ viparīto bhavejjapaḥ |
sohaṃ sohamiti prāpte mantrayogaḥ sa ucyate ||
pratītirmantrayogācca jāyate paścime pathi|| ityādi |
cittalaya iti | yogatārāvalyām- 
sadāśivoktāni sapāda lakṣalayāvadhānāni lasantu bhūmau |
nādānusandhāna samādhimekaṃ manyāmahe mānyatamaṃ layānām || ityādi|
adhīnavāta iti | yogasaṃgrahe- 
ṣaṭkarmabhistribhirbandhairaṣṭāṅgairaṣṭakṛmbhakaiḥ |
mudrābhirdaśābhiḥ prokto haṭhayogo vaśānilaḥ || sa tāra iti | 
yogaje- 
rājānaṃ dīpyamānaṃ taṃ paraṃ brahmāṇamavyayam |
dehinaṃ prāpayedyastu rājayogaḥ sa ucyate || ityādi | vistarabhayānna 
likhitam ||
imāṃścaturoyamāṃśca prāhuriti | atha caturyogināṃ lakṣaṇamāha- 
śivayogapradīpikāyām |

pṛ0 19) ekākṣaraṃ dvyakṣaraṃ vā pañcākṣaramathāpi vā |
aṣṭākṣaraṃ vā mokṣāya malayogī japetsadā ||
yasya cittaṃ nijedhyeye manasā marutā saha |
līnaṃ bhavati nā devālaya yogī sa eva hi ||
bhavedaṣṭāṅgamārgeṇa mudrākaraṇa bandhanaiḥ |
śarīrasādhako yastu haṭhayogī vaśānilaḥ ||
triṣu lakṣeṣu yo brahma sākṣātkāraṃ gamiṣyati |
jāne vātha manovṛtti rahito rājayogavit ||
śra * * pake yastu mano niyamya trikoṇamārgācchaśi bhāskarābhyām |
bāhyāntaraṅgapravaṇai * * * * bhiraṣṭādaśāni haṭharājayogī ||
itthaṃ haṭharājayogī gurūktyā ca muktidaṃ śrevaṃ yamaṃ śivayogamabhyaset 
||
yogabīje devī | jñānādeva hi mokṣo'sti vadanti jñāninaḥ sadā ||
na kathaṃ sidhyate'stu yogaḥ kiṃ mokṣado bhavet ||
īśvaraṃ- 
jñānenaiva hi mokṣo'sti vākyaṃ teṣāṃ tu nānyathā |
sarve vadanti khaḍgena jayo bhavati tarhi kim ||
vināyuddhaṃ * ryeṇa kathaṃ jayamavāpnute |
tathā yogī parahitaṃ jñānaṃ mokṣāya no bhavet |
yogo'pi jñānahīnastu na * * * * * * ktakarmaṇi | 
yogaṃ sadguruṇā yānti sajjanā nānya karmabhiḥ |
bāhye vābhyantare brahma sarvajantuṣu bhāsate |
tathāpi gurumajñātvā tena paśyanti tatpadam ||
tasmādgurumukhādeva dīkṣitoyaḥ śivārbhakaḥ |
caturvargaphalaprāptyai śivayogaṃ samabhyaset ||
yogārṇave- īśvara uvāca- 
hṛdayakamalamadhye dīpavadvedasāraṃ 
praṇavamayamatarkyaṃ yogibhirdhyāna gamyam |
hariguru śivayogaṃ sarvabhūtasyamekaṃ  
sakṛdapi manasā māṃ dhyāyate yaḥ sa muktaḥ ||

pṛ0 20) śivayogapradīpikāyām - 
hṛdijñānā * * * * mokṣa ityetadvākyamādarāt |
gṛhītvā jñānayoge'sminsamāhita manābhava||
ityādi vistara bhayānna likhitam ||
jñātvā śivaṃ yaḥ kriyayā prapūjya caryācaro yujyata īśvareṇa |
sa eva mukto mahima prayuktaḥ kra * * vīraṇa deśikendraiḥ ||
atha catuḥpāda kramamāha- jñātveti | 
yaḥ pumān jñānapādena ṣaṭtriṃśattatvātītaṃ paraśivaṃ jñātvā 
kriyāpādokta kriyayā prapūjya caryāpādokta ṣaṭsthalacaryā caraḥ san yoga 
pādoktābhyāseneśvareṇa yujyate sa evamuktaḥ | taduktaṃ kiraṇe- 
pati pāśapaśujñāna vicāra pratipādakam |
kriyācaryā samopeta yogamukti bharāvaham ||
mṛgendre- 
śrīpadārthaṃ catuḥpādaṃ mahātantramitīritam |
niśvāsakārikāyām- 
anākhye tu nirālambe hyagrāhye mānavarjite |
nissta(sta)tve yojito muktaḥ iti śāstrasya niścayaḥ ||
suprabhede- 
śive saṃyojitaṃ rūpaṃ sāyujyamiti vakṣyate |
jñānāt sāyujyamevaṃ hi toye toyaṃ yathā tathā ||
svāyaṃbhuve- 
yathā jalaṃ jale kṣiptaṃ kṣīre kṣīramivārpitam ||
tathaiva hyekatāṃ yāti dīkṣāmantreṇa mantravit ||
raurave- 
jale jalaṃ yathākṣiptaṃ kṣīre kṣīraṃ ghṛte ghṛtam |
aviśeṣo bhavettadvadātmā tu paramātmani ||
yogaje- 
ghṛtātpṛthaktvarahitaṃ ghṛte līnaṃ ghṛtaṃ yathā |
tatve līnastathā yogī pṛthagbhāvaṃ na vindati |
tathā siddhāntaśiromaṇau-
jale jalamiva nyastaṃ vahnau vahnirivārpitam |
pare brahmaṇi līnātmā na vibhāgena dṛśyate || ityādi |
mahima prayukta iti |
yogaje īśvaraḥ- 
antaryogaṃ bahiryogaṃ yojanāti viśeṣataḥ |
tvayā mayā ca vandyaḥ syāt śeṣairvandyastu kiṃ punaḥ ||

pṛ0 21) eva jñānī vasedyatra sadeśaḥ puṇyabhājanaḥ |
darśanādarcanāttasya trisaptakulasaṃyutāḥ ||
janāmuktipadaṃ yānti kiṃ punastatparāyaṇāḥ ||
ityādi vistarabhayānna likhitam ||
idaṃ tu tantrasāra pañcaratnamapi vīraṇa deśikendraiḥ śrīmatsosali 
vīraṇārādhyanāmācārya sārvabhaumaiḥ kṛtaṃ viracitam |
vyākhyā śrīpañcaratnasya samastāgama sammitā |
akāri revaṇārādhyaiḥ tantrasāra prakāśikā ||
śrī 
iti śrīmatsosalavīraṇārādhyasya kṛteḥ tantrasāra pañcaratnasya vyākhyā 
revaṇārādhya viracitā tantrasāra prakāśikākhyā parisamāptā ||
śivamastu||
śivāya namaḥ ||

pṛ0 22) tārakadīpikā||
|| śrīguruvīreśvarāya namaḥ ||
śrīśivāya namaḥ || śivamastu||
śivaṃ śrīvīraṇārādhyaṃ natvā tāraka dīpikām |
kurve tāraka pūrvasya pañcaratnasya pañcikām ||
āpo jyotiḥ śrutiḥ sujanī hyagnimīle'grya vedaḥ 
padmākośaṃ yajurapi tathā caiṣa ātmeti nāma|
cūḍātharvā prathama kathitā tārakākhyaṃ śivaṃ yaṃ 
prāhuḥ sarvopaniṣadu imaṃ sarvasiddhānta mīḍe ||
athāsya tāraka pañcaratnasya tāraka pradīpikāṃ vyākhyāṃ 
saṃkṣepataścikīrṣurdeśika sārvabhaumopadeśa gamyaṃ veda veda śiro 
gāyatrīstotra pātraṃ tāraka brahmasvarūpaṃ darśayati- āpa iti | oṃ bhūḥ 
oṃ bhuvaḥ | oṃ suvaḥ | oṃ mahaḥ oṃ janaḥ oṃ tapaḥ oṃ satyaṃ oṃ 
tatsaviturvareṇyaṃ bhargo devasya dhīmahi|| dhiyo yonaḥ pracodayāt | ūṃ 
māpojyotī(ti) raso'mṛtaṃ brahma bhūrbhuvaḥ svarom | ityāpo jyotiriti śruti 
sujananī gāyatrī | tārakākhyaṃ yaṃ śivaṃ prāha| āgnimīle 
purohitamityagravedo-
ṛgvedaḥ | yaṃ prāha- 
"padmakośapratīkāśaṃ hṛdayaṃ cāpyadhomukham ||
tasyānte suṣiraṃ sūkṣmaṃ tasmin sarvaṃ pratiṣṭhitam ||
tasya madhye mahānagi viśvārcirviśvato mukham ||
tasya madhye vahni śikhā aṇiyordhvā vyavasthitā||
nīla toyada madhyasthā vidyullekheva bhāsvarā |
nīvāraśūkavattanvī pītā bhāsvatyaṇūpamā||
tasyāḥ śikhāyā madhye paramātmā vyavasthitaḥ ||
sa brahma sa hariḥ sendraḥ soagniḥ? sokṣaraḥ parama svarāṭ || iti |
padmakośamiti yajurvedaḥ yaṃ prāha- evama ātmāntarhṛdaye aṇī-

pṛ0 23) yān vrīhervāyavādvā sarṣapādvā śyāmākādvā śyāmāka 
taṇḍulādvā eṣama ātmānta hṛdaye jyāyān pṛthivyā jye * * * * * 
nantarikṣe jyāyān | ityeṣa ātmeti | sāmavedaḥ yaṃ prāha- prathamā 
raktapītā brahmadevatyā dvitīyādyumatī kṛṣṇā viṣṇu devatyā tṛtīyā 
śubhāśubhā śuklā rudradevatyā yāvasānesya caturthya | mātrā sā 
vidyāvatī suvarnavarnā puruṣa devatyā sarvasyāntasthānebhyo dhyāyibhyaḥ 
pradīpavatprakāśayati prathyāyitavyaṃ sarvamidaṃ brahmaviṣṇu rudrendrāste 
saṃprasūyante sarvāṇi cendriyāṇi saha bhūtye(te) rna kāraṇaṃ, kāraṇaṃ 
tu dhyeyaḥ sa sarvaiśvaryasaṃpannaḥ sarveśvaraḥ śambhurākāśamadhyagaḥ | 
iti prathameti kathitā atharvā cūḍā | atharva śikhā| taddhṛdayam | tama eva 
yasyā yatanam | taddhṛdayam dvayaṃ tamasaḥ parijyotiḥ | salila eko dṛṣṭo 
dvaito bhavati| ārdraṃ jvalati| ayamādarśe | cakṣurvai brahma | yo'yaṃ 
dakṣiṇekṣanpuruṣaḥ | cakṣuṣyeṣa ātmā | eta mevātmānaṃ 
vaiśvānaramupāste | puruṣaḥ |
paramātmā | aṃguṣṭhamātraḥ puruṣaḥ divyo hyamūrtaḥ puruṣaḥ | 
hṛdyantarjyotiḥ puruṣaḥ |  sa eva neti netyātmāgrāhyaḥ| eka u ātmā 
mantavyaḥ | sarvakarmasākṣī paramātmā vijñānātmā puruṣaḥ | puruṣaṃ 
kṛṣṇapiṅgalam | puruṣaḥ paramātmā | hṛdi hyeṣa ātmā| sarvaṃ 
hyetadbrahmāyamātmā| tadbrahmaṇye tadupāsitavyam | sarvaṃ khalvidaṃ brahma | 
puruṣa evedaṃ sarvam | puruṣoyo'"nguṣṭhāgre pratiṣṭhitaḥ | sa eṣāgniḥ 
salile sanniviṣṭaḥ | udakāttrāyate sarvaloka maheśvaraḥ | sa evāyamapsu 
puruṣaḥ | saṃsāra mahadbhayāt tārayatīti tāram | namastārāya ca iti 
sarvopaniṣadaḥ yaṃ śivaṃ prāhuḥ | sarvasiddhāntaṃ sveṣṭadevatayā 
samasta janānāṃ satyapakṣam | imaṃ tāraka brahmasvarūpa para śivamīḍe | 
staumi | ahamiti śeṣaḥ | eṣa caturveda dvātriṃśadupaniṣadgāyatrī 
rahasyārtho deśika kuñjaropadeśādveditavyaḥ ||
tajjñānaṃ sadgurorjñeyaṃ nānyathā śāstrakoṭibhiḥ | 

pṛ0 24) ityādi | vistara bhayānna likhitam ||
haṃsārūḍhaḥ kamalanilayo vākpatirviśvasṛḍhyaḥ?
trātāsarvaṃ nalina bhavanāvallabhaḥ śeṣa śayyaḥ |
śarvaḥ svāntāmburuha yadano haimavatyādhavastaṃ 
śambhuścaiko'khila mata samaṃ vedvyahaṃ sarvasaṃjñam ||
atha pūrvokta paramaśivaḥ eka evātma bhū svabhū bhava bhedāt tridhā bhinna 
ityāha- haṃseti | ya ekaḥ śaṃbhuḥ haṃsārūḍhaḥ prāṇārūḍhaḥ | 
kamalanilayaḥ hṛtkamalāśrayaḥ | vākpatiḥ parāśaktivallabhaḥ| viśvaṃ 
sṛjatīti viśvasṛṭ | taduktaṃ śvetāśvataropaniṣadi- 
sūkṣmāti sūkṣmaṃ salilasya madhye viśvasya sraṣṭāramanekarūpam |
viśvasyaikaṃ pariveṣṭitāraṃ jñātvā śivaṃ śāntimatyantameti ||
anyatrā vidheḥ spaṣṭataro'thothaḥ | yaḥ śambhuḥ | nalina bhavanā 
vallabhaḥ hṛtkamalāśrayā parāśaktikāntiḥ | śeṣaśayyaḥ kuṇḍalini 
śakteḥ ūrdhvasaṃsthaḥ | sarvaṃ trātā rakṣitā | taduktaṃ 
niśvāsakārikāyām- 
śakterūrdhva sthitaṃ śambhuṃ kevalo yāti tanmayaḥ | iti |
anyatra viṣṇoḥ spaṣṭataro'rthaḥ | yaṃ śaṃbhuḥ svāntāmburuhasadanaḥ 
samastajana hṛdaya kamalāśrayaḥ | himavatyādhavaḥ himavaddhṛdayaṃ 
tatprasthitāyāḥ paraśakteḥ kāntaḥ | śrṛṇāti hinasti śarvaḥ rudraḥ | 
taduktaṃ śvetāśvataropaniṣadi- 
parāsya śaktirvividhaiva śrūyate svābhāvikī jñānabala kriyā ca | anyatra 
rudrasya spaṣṭo'rthaḥ | sarvasaṃjñaṃ brahmādi samastanāmadheyakam | taṃ 
tārakamahaṃ vedmi | jānāmi |
meghārūḍhāstridaśasupatirdeha bhṛtkṛṣṇavartmā
kālaścaiko vimala yamarāḍrākṣasastraipurasthaḥ |
pāśyabdhīśaḥ sakala jagatāṃ prāṇa uktaḥ samīro 
nārārūḍhāstrinayana sakhastvīśa īśānakāṣṭhaḥ ||
atha pūrvokta viśvasṛḍādisaṃjñakaḥ śivaḥ eka eva dikpāla saṃjñayā 
bhinna ityāha- megheti | ekaḥ īśaḥ tridaśa supatiḥ daśendriyāntaḥkaraṇa- 

pṛ0 25) traya rakṣakaḥ meghārūḍhaḥ uktaḥ | tatra śrutiḥ | etamātmānaṃ 
vaiśvānaramupāste eka īśaḥ vimala yamarāṭ | nirmala rājayogajā samānaḥ 
kā  * * * * kraṇa(kṛṣṇa)piṃgalavarṇaḥ | tatra śrutiḥ- puruṣaṃ 
kṛṣṇapiṅgalam | ekaḥ īśaḥ tripurasthaḥ hṛtkhecara sūryacandrādi 
maṇḍalatraya saṃsthitaḥ(sthaḥ) | athavā deha trayasthaḥ | rākṣasaḥ 
rakṣaka uktaḥ | tatra śrutiḥ | viśadaṃ viśokaṃ | eka īśaḥ abdhīśaḥ 
hṛdaya jaladhināyakaḥ | pāśī saṃsāra pāśavān uktaḥ | tatra śrutiḥ - 
jñātvā devaṃ mucyate sarvapāśaiḥ | ekaḥ īśaḥ samīraḥ sarvendriyāṇi 
samyak prerakaḥ | sakala jagatāṃ prāṇa uktaḥ | tatra śrutiḥ- hṛdisa 
prāṇajyotiḥ | eka īśaḥ trinayana sakhaḥ pratipatpaurṇamāsyamāvāsyā 
dṛṣṭitraya sahacaraḥ | nārārūḍhaḥ narasamūhe'ntaryāmi tayārohakaḥ 
uktaḥ | tatra śrutiḥ | nārāyaṇaḥ paraṃ * * * * *| paulastyo naravāhanaḥ 
ityatra- svārthe aṇ pratyayaḥ | eka īśaḥ īśānakāṣṭhaḥ 
īśānamantrasthita uktaḥ | * * * * śānaḥ śiva eko dhyeyaḥ | śiva"nkaraḥ | 
sarvamanyatparityajya samāpātharva śikhā | athavā īśānaḥ 
sarvavidyānāmiti mantre vā bhavatu | kāṣṭho * * * kamāsthitau | ityamaraḥ | 
ato dikpālasaṃjñāntaraṅge tāraka brahmaṇo'sti ityatra śrutiḥ- indraṃ    
mitraṃ varuṇamagnimāhuratho divyaḥ suparṇo garutmān | ekaṃ sadviprā 
bahudhā vadanti viṣṇuṃ yamaṃ mātari śvānamāhuḥ | 
turāṣāṇmeghavāhanaḥ | ityādyamaravākyena bahirdikpālānāṃ 
spaṣṭataro'rthaḥ | vistara bhayānna likhitam ||
kāmātmāyaḥ paraśiva idaṃ lokajālañca sṛṣṭvā 
tāsminvyāpyā caracaracayaṃ yojitā dvaitamārge |
pratyakkṛṣṇārjuna ruciragaḥ sarvakarmāṇi kartā 
no cet * * yaṃ tribhuvanamidaṃ naṣṭa ceṣṭaṃ tathā syāt ||
atha pūrvokta dikpālasaṃjñaḥ śambhuḥ ādi kāma ityāha-
kāmeti kāmātmā indrādi svarūpa dhāraka tvāt kāmarūpī |
atha vādismara rūpaḥ | taduktaṃ chandogyopaniṣadi - smaro vā 
ākāśādbhūyāṃstasmādyadyapi bahava āsīran  

pṛ0 26) na smaranto naiva te kañcana śrṛṇuyuḥ | atha manvīran | atha 
vijānīran | smareṇa vai putrān vijānāti smareṇa paśūn smaramupāsveti | sa 
yaḥ smaraṃ brahmetyupāste | yaḥ paraḥ śivaḥ idaṃ lokajālaṃ jagatsamūhaṃ 
sṛṣṭvā tāsmilloṃkasamūhe vyāpya | acara cara cayaṃ sthāvara 
jaṅgamagaṇaṃ pratyak strī puṃrūpaṃ latāvṛkṣādi sthāvara dvayasamūhaṃ 
strī puṃrūpa devamānava tiryagādi jaṅgamasamūhaṃ prathan prathan 
advaitamārge ekatve yojitā | tatra śrutiḥ| tatsṛṣṭvā tadevānuprāviśat | 
tataḥ patiśca patnī cābhavatām | yadidaṃ kiñca āpipīlikābhyaḥ 
strīpumāṃsau saṃpariṣvaktau | taduvāca * * * yana sūtre- 
ekaṃ lakṣyaṃ dvidhā kartuṃ bahavaḥ santi dhanvinaḥ |
māra eko mahādhanvī dvayamekaṃ karotyaho ||
* * * kāya kasmaṃ kṛṣṇārjunaruciścāmala śveta sthāna prakāśakaḥ san | 
anyatra spaṣṭo'rthaḥ | sarvakarmāṇi kartā sarvendriya vyāpāra prabhṛti 
nikhilakriyākārakaḥ | tatra śrutiḥ- smaro mantrānadhīne karmāṇi kurute iti 
| tathā kāmo no cet indriya bhuvanaṃ aceṣṭaṃ naṣṭa vyāpāraṃ syāt |
mūlādhārāṣṭada? madanāgāragonaṅga ādiḥ
sāṣṭa triṃśatparimita kalārkendu vahnyagragoyaḥ |
tasya jñānādbhuvi paratare bhuktimukti bhavetām 
proktaṃ śrīvīraṇa guruvaraiḥ tārakaṃ pañcaratnam ||
atha pūrvo kāmasya sthānaṃ tajjñānaphalaṃ cāha - mūleti | yaḥ 
ādiranaṅgaḥ smaraḥ mūlādhārāṣṭadalamadanāgāragaḥ śiraṣkañjastha 
mūlādhārāṣṭapatra trikoṇa mārgagaḥ | tatra śrutiḥ- ūrdhvamūlastva 
vākchā(śā)khāḥ eṣo'śvatyaḥ sanātanaḥ | 
aṣṭapatramadhopuṣpamūrdhvanālamadho mukham | kadalīpuṣpasa"nkāśaṃ 
sarvavedamavāptikam | tatrārka candravahnīnāmuparyuparicintayet | 
trimātrādardhamātraṃ vā yastaṃ veda sa vedavit || śivayogapradīpikāyām- 
tanmadhyamogniriti yoniriyaṃ triveṇī 

pṛ0 27) yogasthalaṃ tadidameva bhavet trikūṭam ||
yaḥ ādiranaṅgaḥ sāṣṭatriṃśatparimita kalārkendu vahnyagragaḥ 
aṣṭatriśaṃtsaṃkhyā pramāṇita kalāyukta sūryacandrāgnibimbāgrasthaḥ | 
taduktaṃ skānde- 
tāpinī tāpinī dhūmrā marīcirjvalinī ruciḥ |
suṣumnā bhogadā viśvā bodhinī dhāriṇī kṣamā ||
kalāḥ dvādaśadhā bhānoḥ kambhākṣara yugānitāḥ |
adrutā mānadā pūṣā tuṣiḥ puṣṭiratirdhṛtiḥ ||
śaśinī candrikā kāntiḥ jyotsnā śrīḥ prītiraṅgadā |
pūrṇāpūrṇāmṛtā cāndrāḥ kalāḥ ṣoḍaśa sasvarāḥ||
dhūmrārcirūṣmā jvālinī jvālinī visphuliṅginī |
suśrīḥ surūpā kapilā havyakavya vahā tathā |
kalā daśavidhā vahneḥ yāgadīkṣāntāntākṣarānvitāḥ ||
sūryacandrāgnibiṃbasthāḥ ādikāmaḥ śivaḥ smṛtaḥ ||
tasya hṛdayakamala maṇḍala trayasthi tasyādi smarasya para śivasya jñānāt 
bhuvi bhūloke paratare atyutkṛṣṭe bhuktimukti bhogakṣamokṣau bhavetāṃ 
syātam | taduktaṃ śvetāśvataropaniṣadi- aṃguṣṭhamātro ravitulyarūpaḥ 
iti | tathā yogasārasamuccaye-
anāhate dviṣaṭpatre hṛccakre divyatejasi |
tanmadhye padmamaṣṭāraṃ prāṇasthānamadhomukham |
jvalantīṃ karṇikā yāntarliṅgākārāṃ tadantare ||
padmarāganibhāṃ mūrtimāśrityāṅguṣṭhamātrikām |
siddhakanyāśvagavdharvā nāgakanyāḥ surāṅganāḥ ||
smaramātre vaśaṃ yānti naranāryaḥ kimadbhutam ||
tathā ratirahasye-
hṛdayāntyaṃ praṇavādyaṃ vyomasthāna sthitaṃ tu sa samīram |
mada vivaśa vāma nayanā karṣaṇakṛnmadana mantroyam ||
bṛhadāraṇyakopaniṣadi- yathā sarvāsāmapāṃ samudraḥ ekāyanamevaṃ 

pṛ0 28) sarveṣāmānandānāṃ upastha ekāyanaṃ priyayā striyā 
saṃpariṣvakto na bāhyaṃ kiñcana vedanāntaramiti| tathā 
śivarāghavasaṃvāde-
sarveṣāmapi kāmānāṃ ratirekā prayojanam |
sukhāni sarvāṇyekatra ratirekatra ca sthitā ||
tulayā tolitaṃ pūrvaṃ ratiṃ śataguṇādhikā | ityādi |
bhuktervistara bhayānnoktam || muktaistu - śvetāśvataropaniṣadi- 
eṣa devo viśvakarmā mahātmā sadā janānāṃ hṛdaye sanniviṣṭaḥ | 
hṛdāmanīṣā manasābhi kḷpta ya evaṃ viduste amṛtā bhavanti | tathā 
śivayogapradīpikāyām- 
hṛdi jñānādeva mokṣaḥ ityetadvākyamādarāt |
gṛhītvā jñānayoge'smin samāhita manābhava ||
śivasa"nkalpopaniṣadi- 
acintyaṃ cāprameyaṃ ca vyaktāvyaktaparaṃ ca yat |
sūkṣmāt sūkṣmatare jñānaṃ tanme manaḥ śiva saṃkalpamastu ||
tathā suprabhedāgame-
śive saṃyojitaṃ rūpaṃ sāyujyamiti kathyate |
jñānātsāyujyameva hi toye toyaṃ yathā tathā ||
tathā mānavapurāṇe- 
sañjāte paramajñāne brahmātmaikatvagocare |
siddhyatyeva parā muktiḥ sandeho nāsti kaścana ||
ityādi | granthavistārabhayānna likhitam | etattārakaṃ pañcaratnaṃ 
śrīvīraṇaguruvaraiḥ śrīmatsosali vīraṇārādhya deśika sārvabhaumaiḥ 
proktaṃ bhāṣitam |
śrīḥ | vīraṇārādhya śiṣya śrīvīra(reva)ṇārādhyayoginā | vyākhyā 
śrīpañcaratnasya kṛtā tārakadīpikā||

|| iti śrīmadveda vedaśiraḥ śivāgamapurāṇaprabhṛti pravīṇa 
śrīmatsosalivīraṇārādhyasya kṛteḥ tārakapañcaratnasya 
vyākhyārevaṇārādhyaviracitā tārakapradīpikāvyā parisamāptā||
śivamastu śivāya namaḥ | śrīḥ |
pārthive śravaṇe śukla daśamyāṃ likhitantvidam || ?

pṛ0 29) || pañcaratnavyākhyā ||
śivāya namaḥ 
|| śivatatvaprakāśikā || 
śivaṃ śrīvīraṇārādhyaṃ natvā kurve samāsataḥ |
vyākhyāṃ śrīpañcaratnasya śivatatvaprakāśikām ||
vande hyanākhyaṃ pariśeṣa siddhaṃ talliṅgarūpau paramau śivau tau |
talliṅgarūpādya śivā śivau tau talliṅga jāpo nalarūpamīśam ||
athāsya śivarahasya pañcaratnasya vyākhyāṃ śivatatvaprakāśikākhyāṃ 
saṃkṣepataścikīrṣuḥ prathamamanāmadheyaṃ vastusvarūpamāha- vande iti | 
pariśeṣasiddha pariśeṣa pramāṇa śiṣṭaṃ anākhyamavā"nmanasa gocaraṃ 
vastu vande namāmi | ahamiti śeṣaḥ| tatra śrutiḥ- yato vāco nivartante 
aprāpya manasā saha | neti netya sthūla manaṇva hrasvadīrghamiti | tathā 
mahimastave- ati * * * ṇḍāsya * * * ta ca mahimā 
vā"nmanasayoratadyāvṛttyāyaṃ cakitamabhidhatte śrutirapi || talliṅgarūpau | 
tasyānākhyasya liṅgasvarūpau tau prasiddhau paramau śivau śivā śivau vande 
| taduktaṃ śvetāśvataropaniṣadi- 
tamīśvarāṇāṃ paramaṃ maheśvaraṃ taṃ devatānāṃ paramañca daivatam |
patiṃ patīnāṃ paramaṃ parastādvidāma devaṃ bhuvaneśamīḍyam ||
na tasya kāryaṃ karaṇañca vidyate na tatsamaścāpyadhikaśca dṛśyate |
parāsya śaktirvividhaiva śrūyate svābhāvikī jñāna balakriyā ca ||
tathā vāyavīyasaṃhitāyām- 
tamīśvarāṇāṃ paramaṃ devatānāṃ ca daivatam |
patiṃ patīnāṃ paramaṃ vidāma bhuvaneśvaram ||
na tasya karaṇaṃ kāryaṃ tatsamaścādhiko na hi |
parāsya vividhā śaktiḥ śrutau svābhāvikī śrutā ||

pṛ0 30) jñānaṃ kriyā balaṃ caiva yayā viśvaṃ pravartate || ityādi | 
talliṅgarūpārdha śivā śivau ca | tayoḥ paramaśivayoḥ liṅgarūpau ardhau 
śivā śivau | ardhanārīśvaraṃ vande | taduktaṃ yajurvede- ākhuste rudra 
paśustaṃ juṣasvaiṣate rudrabhāgaḥ saha svasrā * * * vi kayeti | tathā 
tātparyasaṃgrahe- "yā mā mananti tava śa"nkara dharmadārā nadhvaryavaḥ 
sahaja siddhatayā svasāram | tasyāḥ prabhāvamativāḍmanasaṃ śivāyāḥ 
kārtsnena vaktumanalaṃ kamalāsano'pi" || ādityapurāṇe- 
ardhanārīśvaro * * * * * śveśvaraḥ śivaḥ | nārībhāgānmahādevaḥ 
sasarja pṛthagīśvarīm || na tasyā vidyate janmajāte kila bhā * * * * | * * * 
na jānanti yasya brahmādayaḥ surāḥ | yasyāstu śaktibhirvyāpto 
brahmāṇḍānāñca ko * * * * | * * * * gādvibhakteva draṣṭā sātha 
viriñcinā | tataḥ prabhṛti viprendrā maithuna prabhavāḥ prajāḥ || laiṅga 
* * * * * * mahastutānyeva cāṇḍāni kathitāni tu | tatra tatra caturvaktro 
brahmāṇo harayo bhavāḥ | aṇḍeṣveteṣu sarveṣu * * * * * rdaśa | 
pratyaṇḍaṃ dvijaśārdūlāsteṣāṃ heturmaheśvaraḥ | asyāṣṭa mūrte 
śarva * * sya śivasya grahaṇe prakṛtistasyāḥ prajāśca mahadādayaḥ | 
jalabudbudamutpannā avatīrṇaḥ pitāmahaḥ || brahmadayo'sya paśavaḥ sarve 
dehābhimāninaḥ | * * * * * * * * ḍomā maheśvarayoḥ teja āpo jyotissarūpa- 
taditi | talliṅgajāponalarūpam | tayo hiraṇyāya namaḥ | hiraṇyaliṅgāya 
namaḥ | śivāya namaḥ śivaliṅgāya namaḥ ityādi | tathā kūrmapurāṇe-
jvālāmālāvṛtāṅgāya jvalanastambharūpiṇe |
namaḥ śivāya śāntāya brahmaṇe liṅgamūrtaye || ityādi |
talliṅgajaṃ tanmahāliṅgajātaṃ rudramahaṃ namāmi | tathā laiṅge-

pṛ0 31) namaḥ śrutinidānāya jvālāliṅgāya liṅgine | 
hemaliṅgāya hemne ca vāriliṅgāya cāmbhase ||
śivāya śivaliṅgāya vyāpine vyoma vyāpine || ityādi | 
avedopaniṣajjananī gāyatrī prasiddhaṃ jalānalākhyamāpojyotirnāmakaṃ 
paramaṃ śivaṃ namāmi | tathā gāyatrī śirasi- 
o māpo jyotīrasomṛtaṃ brahma bhūrbhuvaḥ svarom || tathā sūtasaṃhitāyām-
ā māpo jyotirityetadgāyatryāḥ śira uttamam ||
atha pūrvokta śivasya liṅgasvarūpamāha - tatki(tka)miti | tatkaṃ tadīyaṃ 
anantarūpaṃ bahurūpaṃ mahāliṅgaṃ namāmi | taduktaṃ 
bṛhadāraṇyakopaniṣadi- jvālāyai namaḥ jvālāliṅgāya namaḥ | hiraṇyā * 
* * *
tayorliṅgajāta teja āpo jyotiḥ svarūpamīśamahaṃ vande |
taduktaṃ nārāyaṇopaniṣadi- āpo vā ida ? sarva māpā viśvābhūtānyāpaḥ 
prāṇā vā āpaḥ paśava āponnamāpo'mṛtamāpaḥ samrāḍāpo virāḍāpaḥ 
svarāḍāpaḥ chandāṃsyāpo yajūṃṣyāpaḥ satyamāpaḥ sarvādevatā āpo 
bhūrbhuvaḥ suvarāpaḥ | tasya madhye mahānagnirviśvārcirviśvatomukhaḥ | 
tasyāḥ śikhāyāmadhye paramātmā vyavasthitaḥ || tathā laiṅgapurāṇe- 
bhūrbhuvastathā hyāpo hyannaṃ vā mṛtameva ca |
prāṇo vai jagatā māpo bhūtāni bhuvanāni ca ||
bahunātra kimuktena carācaramidaṃ jagat |
āpaḥ śivaśca tanmadhye vāhnirūpo vyavasthitaḥ ||
ityādi | vistara bhayānna likhitam || 
jalā nalākhyaṃ paramaṃ śivaṃ vā trayī trayī mastaka mātra siddham |
tatkaṃ mahāliṅgamanantarūpaṃ talliṅgajaṃ rudramahaṃ namāmi ||

pṛ0 32) atha pūrvokta śivasvarūpaṃ prakaṭayati- jaleti | trayī trayī 
mastakamātra siddham |
yāvannendriya vaikalyaṃ tāvatpūjaya śa"nkaram |
tvaritaṃ jīvitaṃ yāti tvaritaṃ yāti yauvanam || 
tvaritaṃ vyādhirabhyeti tasmātpūjyaḥ sadāśivaḥ ||
tathā skānde- yadā nṛdeho'sti yadā dvijatvaṃ yadā ca 
paṭvīkaraṇapravṛttiḥ | tadaiva naijaṃ padamīkṣitavyaṃ cyutaṃ ghṛtaṃkaḥ 
punarādadīta ||
tathā bhartṛhariḥ- 
yāvatsvasthamidaṃ śarīra marujaṃ yāvajjarā dūrataḥ 
yāvaccendriya śaktirapratihatā yāvatkṣayo nāyuṣaḥ |
ātma śreyasi tāvadeva viduṣā kāryaḥ prayatno mahān 
sandīpte bhavane tu kūpa khananaṃ pratyudyamaḥ kīdṛśaḥ ||
punastameva śrutyarthaṃ prakaṭayati- ṛgvede- tava śriye maruto mardayantaḥ 
rudra yattejanimacārucitram | tathā nairuktaḥ- he rudra parameśāna | 
cārvatyanta śobhanaṃ tathā citraṃ cāyanīyaṃ pūjārthaṃ liṅgajanana
candradhararudrasvarūpamāha- taditi | talliṅgajaṃ tanmahāliṃgajātaṃ 
rudramahaṃ namāmi | tathā sāmavede- sobhyāyottamapuruṣāya madhyamapuruṣāya 
brahmacāriṇe candralalāṭāṭākṛtti vāsase namo namaḥ ||
liṅgapurāṇe- 
līyante yatra gamyante lokā liṅgaṃ taducyate |
liṅge somaḥ somadharo rudraḥ sākṣādvyavasthitaḥ || ityādi ||
tadbījajaṃ kāñcanamaṇumīḍyaṃ viṣṇvādayo'smāt prathamaṃ babhūvaḥ |
hiraṇyagarbhādika tātamenaṃ suvarṇavarṇaṃ śrutayo vadanti ||
atha pūrvokta rudravīryājjagatsṛṣṭimāha- taditi | īḍyaṃ 
kāñcanamaṇḍaṃ sauvarṇāṇḍa tadbījajaṃ tasya kṛśānuretaso rudrasya 
bījādagnerjātam | asmādaṇḍādviṣṇvādayo prathamaṃ babhūvuḥ | taduktaṃ 
śivasaṃkalpopaniṣadi- 

pṛ0 33) aṇḍaṃ hiraṇmayaṃ madhye samudraṃ rudrasya vīryātprathamaṃ 
babhūva |
aṇḍādviṣṇurbrahmā jātavedāśca tanme manaḥ śivasaṃkalpamastu ||
tathā laiṅge- 
sauvarṇamabhavaccāṇḍaṃ māveṣṭyādyaṃ tadakṣaram |
anekābdaṃ tathā cāpsu divyamaṇḍaṃ vyavasthitam ||
tasmādaṇḍādbabhūvādau viṣṇurbrahmā hutāśanaḥ || ityādi |
athāṇḍajananasya śambhoḥ suvarṇa varṇatvamāha- hiraṇyeti | 
yadyasmātkāraṇāt śrutayaḥ hiraṇyagarbhādika tātaṃ brahmādi 
janakamīśaṃ suvarṇavarṇaṃ vadanti | taduktaṃ nārāyaṇopaniṣadi- namo 
hiraṇyabāhave hiraṇyavarṇāya hiraṇyarūpāya hiraṇyapataye'mbikāpataye 
umāpataye paśupataye namo nama iti || tathā tātparyasaṃgrahe- ukto 
hiraṇyapatireṣa hiraṇyabāhuruktoṃmbikā patirumāpatireṣa uktaḥ | ityādi |
aṣṭau padāṣṭā pada bījarūpau
yadbījavṛkṣau jagadeka pūjyau|
tadarcitaṃ cācyuta mukhyadevaiḥ 
rudrasya liṅgaṃ jagadālayaṃ hi || śikhihemabījam |
atha harabīja tadbījayorabhedamāha- aṣṭeti | bījavṛkṣau 
aṣṭāpadāṣṭāpada bījarūpau | hiraṇya hiraṇya retasau yadyasmātkāraṇāt 
jagadeka pūjyau tataḥ acyuta mukhya devaiḥ | tadukta mṛgvede- omagnimīle 
purohitam| yajuṣi- vahni mukhā vai devāḥ || sāmni- etamevātmānaṃ 
vaiśvānaramupāste | atharva śirasi- yo vai rudraḥ sabhagavānyaścāgnistasmai 
namo namaḥ | tathā puruṣārtha sudhānidhau- guruvarhnirdvijātīnāṃ 
sarveṣāṃ brāhmaṇo guruḥ | gurureva patiḥ strīṇāṃ sarvasyābhyāgato 
guruḥ || ityādi | atha vittamahatvamāha- ṛgvede pipiro hiraṇyaiḥ |
śivadharmottare- 
jñānavṛddhā vayovṛddhāstapovṛddhā bahuśrutāḥ |

pṛ0 34) ityete dhanavṛddhasya dvāre tiṣṭhanti ki"nkarāḥ ||
tathā skānde- 
vittena hīnaṃ puruṣaṃ tyajanti dārāśca mitrāṇi sahodarāśca |
taṃ vittavantaṃ punareva yānti vittaṃ hi loke puruṣasya daivam ||
tathā bhartṛhariḥ - 
yasyāsti vittaṃ sa naraḥ kulīnaḥ sa paṇḍitaḥ sa śrutavān guṇajñaḥ |
sa eva vaktā sa ca darśanīyaḥ sarve guṇāḥ kāñcanamāśrayanti ||
ityādi | hiraṇya hiraṇyaretasormahatvaṃ sakalalokaprasiddham | kṛśānuretāḥ 
sarvajño hiraṇyaretāhuta bhugubhayatrāpyamaraḥ tattasmātkāraṇāt acyuta 
mukhyadevaiḥ nārāyaṇa prabhṛtibhiḥ śikhi hemabījaṃ hiraṇya 
hiraṇyaretasornidānaṃ rudrasya liṅgaṃ arcitam (tathā ca nairuktaḥ- he rudra) 
taduktaṃ mṛgendre- tava śriye maruto mardayantaḥ rudra yattejanimacāru citram| 
tathā ca nairuktaḥ- he rudra parameśāna cārvatyanta śobhanaṃ tathā citraṃ 
cāyanīyaṃ pūjanīyamiti smṛtam | yattejanima liṅgaṃ yattava tanmarutaḥ 
surāḥ | viṣṇvādayaḥ śriye svasvapadaprāptyarthamādarāt || 
mardayantassvīyahasta sparśa pūrvaṃ yajanti hi|| tathā vyāsāṣṭake- 
sarvasya pūjārhamihottamāṅgaṃ saṃpūjyate liṅgavaraṃ harasya |
anena paryāptamatīva mūḍhāḥ prabhuryathevecchati tatkaroti ||
brahmātra liṅge hariratra jātaḥ surāsurāścedamihārcayanti |
tathāpi mūḍhā na vicārayanti ko vādhiko'pyasti samoharasya ||
navaja cakrā"nka saroruhā"nkaṃ liṅgā"nkitaṃ paśya jaga jagadbhagā"nkam |
hasta prabaddhe sati kaṃkaṇe tu paśyanti mūḍhāḥ khalu darpaṇena ||
tathā laiṅge- 
śivastriliṅgamakhilaṃ devi prakṛtirmama dehajā||
pulliṅgaṃ puruṣo viśvo mama deha samudbhavaḥ ||
ubhābhyāmeva vai sṛṣṭirlokānāṃ tu na saṃśayaḥ 

pṛ0 35) ityādi || 4 ||
vidanti vedāḥ śivapādacihnaṃ 
śiveti vācaṃ vadatāntyajena |
bhuñjīta sākaṃ śrutirāha satyaṃ 
kṛtantvidaṃ vīraṇadeśikendraiḥ ||
atha śiva śabdoccāraṇa phalaṃ vedavedya śivasvarūpaṃ cāha- vindantīti | 
śiveti vācaṃ vadatā antyajena sākaṃ sahabhuñjīteti śrutiḥ satyamāha | 
tathā sāmavede- api vā yaścaṇḍālaḥ śiveti vācaṃ vadettena 
sahasaṃvasettena sahabhuñjīta tena sahabhuñjīteti | tathā skānde- 
devāḥ ṣoḍaśa lakṣāṇi navalakṣāṇi mānuṣāḥ |
daśabhirdaśabhistadvajjalajā vihagā mṛgāḥ |
sarīsṛpāstu lakṣaṇi ekādaśa ca sthāvarā ||
aṣṭau ca daśa lakṣāṇi saptajanmānyamūni vai ||
śiveti maṅgalaṃ nāma yasya vāci pravartate |
saptajanmakṛtaṃ pāpaṃ bhasmī bhavati tasya vai ||
vasettena viśettena sākaṃ tena vadetsaha |
tena sārdhaṃ tu bhuñjīta bhuñjīta śrutirāha hi || ityādi |
atha vedamahimānamāha- vedāḥ śivapādacihnaṃ vindanti | taduktaṃ 
kaṭhavalyupaniṣadi- 
śarve vedā yatpadamāmananti tapāṃsi sarvāṇi ca yadvadanti | 
yadicchanto brahmacaryaṃ caranti tatte padaṃ saṃgraheṇa brabrabīmihyomityetat 
|| 
tathādityapurāṇe- vedā acuḥ- 
na jānanti paraṃ bhāvaṃ yasya brahmādayaḥ surāḥ |
adyāpi na vayaṃ vidmaḥ sa deva tripurāntakaḥ ||
śrṛṇvantu devatāḥ sarvāḥ satyamasmatparaṃ vacaḥ | 
nāsti rudrānmahādevādadhikaṃ daivataṃ param |
na yathā kūrma romāṇi śrṛṅgañca nara mastake | 
na yathāsti viyatpuṣpaṃ na tathāsti harātparaḥ || ityādi |

pṛ0 36) īśvara uvāca- 
matprasādādbhaviṣyadhvaṃ he vedā lokapūjitāḥ |
yuṣmānāśritya viprendrā karma kurvantu nānyathā ||
ye vai yuṣmānanādṛtya śāstraṃ kurvanti mānavāḥ |
niraye te vipacyante yāvadindrāścaturdaśa ||
śreyase triṣulokeṣu na vedādadhikaṃ param |
vidyate nātra sandehaḥ iti dattovaro mayā || ityādi vistarabhayānna likhitam 
||
idantu śivarahasya pañcaratnaṃ vīraṇadeśikendraiḥ śrīmatsosali 
vīraṇārādhyanāmācārya sārvabhaumaiḥ kṛtaṃ viracitam || śrīḥ śrīḥ 
śrīḥ | 
vāraṇārādhyaśiṣya śrīrevaṇārādhyanirmitā ||
vyākhyā śrīpañcaratnasya śivatatvaprakāśikā || śrīḥ ||
|| iti śrīmadvedavedaśiraḥ śivāgamapurāṇa prabhṛti 
pracuraśāstrapravīṇa śrīmatsosalivīraṇārādhyadeśika kuñjarasya kṛteḥ 
śivarahasya pañcaratnasya vyākhyā revaṇārādhya viracitā 
śivatatvaprakāśikā parisamāptā ||
|| śrīśivāya namaḥ||

pṛ0 37) śrutyarthaprakāśikā ||
śivāya namaḥ||
śruti śruti śiroratna gāyatrī śirasi sthitam |
agnimī?e payojyotiratārakaṃ bhavatārakam ||
vande sarveśvarācārya sārvabhauma tanūbhavam |
sosalīvīraṇārādhyaṃ lokārādhyaṃ yamīśvaram ||
revaṇārādhyanāmāhaṃ kurve śrutyartha dīpikām |
śruti śruti śiroratna pañcaratnasya pañcikām ||
ṛgvede vedya pavata iti manausarvagīrvāṇatāta-  
māvo rājāna mantre suranaragaṇa pūjyaṃ yajurveda vedyaḥ(dye?) |
taṃ deveṣvākhya mantre vidhu vidhiṣu varaṃ sāmaveda prapadya- 
īśānādāvaparva śruti caramamago cintyamenaṃ namāmi ||
tatra tāvadācāryaḥ śrutisāra pañcaratnasyāsya śrutyartha prakāśikā 
vyākhyāṃ saṃkṣepataścikīrṣuḥ prathamaṃ śrutyartha sādhanaṃ 
purāṇamiti darśayati | skānde sūtasaṃhitāyām-
yaścaturvedavidvipraḥ purāṇaṃ vetti nārthataḥ |
taṃ dṛṣṭvā bhayamāpnoti vedo māṃ pratariṣyati ||
tathā śaive vāyavīyasaṃhitāyām- 
yo vindyāccaturo vedā sāṅgopaniṣado dvijaḥ |
na cetpurāṇaṃ sañcintya naiva sasyādvicakṣaṇaḥ || 
tathā mahābhārate- 
purāṇaireva vedārtho vi * * jñāyate khalu |
bibheti mānavādvedaḥ purāṇābhyāsa varjitāt ||
itihāsapurāṇābhyāṃ vedaṃ samupabṛṃhayet ||
bibhetyalpaśrutādvedo māmayaṃ pratariṣyati ||
tathā tātparyasaṃgrahe- 
vedārthanirṇayavidhau hi purāṇamaṅgaṃ 
nirṇīta vedaviṣayāḥ smṛtayo bhavanti |
ārṣaḥ śruteriva purāṇa giraḥ sakāśe 

pṛ0 38) nālaṃ prakāśayitumātmabalāvalepam ||
ato'sya śrutisāra pañcaratnasya śrutyarthaprakāśikākhyā vyākhyā 
purāṇaprabhṛtibhireva karaṇīyetyayamāśayaḥ |
atha tatra bhavān atra revaṇācāryo nirvighna parisamāptyarthañcaturveda 
stotra pātramīśvaraṃ namaskurute | taduktamalaṃkāra sarvasve- 
āśīrnamaskriyā vastu nirdeśo vāpi tanmukham | iti | 
atha parameśvaraḥ sarvadevatā janaka iti ṛgvede darśayati- ṛgiti |
ṛgvede- vedyasomaḥ pavata iti | manau jñātavyaḥ somaḥ pavata iti 
pratīkamavati mantre sarvagīrvāṇatātaṃ viṣṇvādi samastadevatā janakam | 
taduktamṛgvede- somaḥ pavate janitā matīnāṃ janitā divo janitā pṛthivyāḥ 
janitāgnerjanitā sūryasya janitendrasya janitātha viṣṇoḥ |
tathā cādityapurāṇe- 
umayā sahito devaḥ soma ityucyate budhaiḥ |
sa eva kāraṇaṃ nānyo viṣṇorapi ca vai śrutiḥ ||
tathā kāśīkhaṇḍe-
matīnāñca devaḥ pṛthivyā vahneḥ sūryasya vajriṇaḥ |
sākṣādapi ca viṣṇorvai somo janayiteśvaraḥ ||
tathā kālikākhaṇḍe- 
dyāvāpṛthivyorindrāgnyoḥ dhiyāṃ viṣṇoryamasya ca |
varuṇasya śaśāṃkasya janitā parameśvaraḥ ||
tathā laiṅge- 
somaṃ sasarja yajñārthaṃ somād dyauḥ samajāyata |
dharā ca vahniḥ sūryaśca vajrapāṇiḥ śacīpatiḥ ||
viṣṇurnārāyaṇaḥ śrīmānsarvaṃ somamayaṃ jagat ||
tathā tātparyasaṃgrahe - 
some latātmani maheśvara gauṇavṛttyā 
viṣṇoravādi janakatvamṛcā kayāpi |
tvayyeva tadbhavitu marhati mukhyavṛttyā 
nendrena pa"nkaja bhave nitarāṃ murārau ||

pṛ0 39) punastameva śrutyarthaṃ prakaṭayati- mahopaniṣadi- 
apa eva sasarjādau tāsuvīryamapā sṛjat|
tadaṇḍamabhavaddhaimaṃ viśvasyāyatanaṃ mahat ||
tathā śivasa"nkalpopaniṣadi- 
aṇḍaṃ hiraṇmayaṃ madhye samudraṃ rudrasya vīryātprathamaṃ babhūva |
aṇḍādviṣṇurbrahmā jātavedāśca tanmema * * * * *

granthapātaḥ 
* * niyamiti smṛtam | 
yattejasimalliṅgaṃ yattava tanmarutaḥ surāḥ |
viṣṇvādayaḥ śriye svasvapadaprāptyarthamādarāt ||
mardayanta svīya hastasparśa pūrvaṃ yajanti hi ||
ityādi | vistarabhayānna likhitam ||
atha sāmavedaprapadamantre śivasya brāhmaṇyaṃ darśayati- tvamiti | sāmaveda 
prapadye | prapada saṃjñāmarhatīti daṇḍādibhyoya iti ya pratyayaḥ | athavā 
prapūrvāt padḷgatāviti dhātoḥ sarvegatyarthā dhātavo jñānārthā iti 
bhāṣya vacanāt | sāmaveda jñātavye vā tvaṃ deveṣvākhyābhidhānaṃ yasya 
tasminmantre | vidha * * * daśāvatārarūpā viṣṇavaḥ | vidhayo 
navabrahmāṇaḥ teṣu varaṃ śreṣṭham | taduktaṃ skānde- 
viṣṇusaṃkhyā hyasaṃkhyātā hyasaṃkhyātāḥ pitāmahāḥ |
asaṃkhyātāḥ surendrāśca nitya eko maheśvaraḥ ||
ato vidhu vidhiṣviti bahuvacana prayogaḥ kṛtaḥ | vidhuḥ śrīvatsalāñchanaḥ 
viśvasṛḍvidhirubhayatrāpyamaraḥ | taduktaṃ sāmavedaprapadamantre- tvaṃ 
deveṣu brāhmaṇosyahaṃ manuṣyeṣu | brāhmaṇo vai 
brāhmaṇamupadhāvatyupatvā dhāvāmi ||
tathā parāśarapurāṇe-  
tato viprasya saṃbandhaḥ śivasyaiva hi yujyate|
sa"nkarāḥ sarvadevāśca vṛṣalastu purandaraḥ ||
pitāmahastu vaiśyaśca kṣatriyaḥ paramo hariḥ |
brāhmaṇo bhagavān rudraḥ sarveṣāmuttamottamaḥ ||

pṛ0 40) brahmabhāvo hi rudrasya brāhmaṇyaṃ naiva hetujam ||
brāhmaṇo vai sadāḥ * * ke brāhmaṇonupadhāvati |
mahābrāhmaṇamīśānamupadhāvenna cetaram ||
tathā mānavapurāṇe- 
rudra eva sadā sākṣādbrahmaṇo brahma bhāvataḥ |
brāhmaṇaḥ paṭhitastasmādbrāhmaṇo rudra eva vai ||
prajānāṃ pālako rājā viṣṇuḥ sarvasya pālakaḥ |
tena rājā haristasya brāhmaṇyaṃ tvaupacārikam ||
jagadvistaraṇe naiva kāryeṇa bhagavānajaḥ |
kevalaṃ vaiśya evasyānna rājāna dvijottamaḥ ||
brāhmaṇa kṣatriya viśo rudra viṣṇu pitā mahāḥ |
tatsevā tatparaḥ śūdraḥ indraḥ sāmaśrutiḥ khalu ||
tathā skānde- 
brāhmaṇo bhagavān rudraḥ kṣatriyo viṣṇurucyate |
brahmāvaiśyastathā prokto vāsavaḥ śūdra ucyate ||
tathā tātparyasaṃgrahe- 
tvaṃ brāhmaṇastvadupadhāvanameva kāryaṃ 
na brāhmaṇaistvaditare na bhavantyupāsyāḥ |
na brāhmaṇā na varavarṇaniṣevaṇena  
saṃbhāvayema * * * * * naḥ prapadaṃ pramāṇam ||
punastameva śrutyarthaṃ prakaṭayati yajurvede | yo vai svāṃ devatāṃ ati 
yajate prasvāyai devatāyaiccavate na  parāṃ prāpnoti | pāpīyān bhavati | 
tathā ca nairuktaḥ- 
asyārthaḥ kathyate vipro(prā) yastu svāṃ devatāṃ śivam |
* * * kramya yajate pūjayatyanya devatām ||
sa hi pracyavate svīya devatāyai narādhamaḥ |
bhūtvā parādhīna parāṃ prāpnoti gatimuttamām ||
na gacchatyatha pāpīyānati pāpī bhaveddhruvam |
tathā vīrāgame- 
brāhmaṇānāṃ ca sarveṣāṃ śiva evādhi daivatam |
viṣṇusaṃsmaraṇādeva brahmatvaṃ naiva vidyate ||

pṛ0 41) śivaṃ visṛjya deveśaṃ viṣṇumārādhayeddvijaḥ |
pāyasānnaṃ visṛjyātha śunyucchiṣṭaṃ ca bhakṣyet ||
ityādi | vistara bhayānna likhitam | athātharvaṇavede śivetara devatā 
parityāgamāha- īśāneti | śa * * * * * dīryasya tasminnatharva śruti 
caramamanau atharvaśikhopaniṣanmantre cintyaṃ dhyeyaṃ eva 
enañcaturvedastotrapātraṃ śivaṃ namāmi vande | ahamiti śeṣaḥ | 
tathātharvaśikhāyām- īśānaḥ śiva eko dhyeyaḥ śiva"nkaraḥ 
sarvamanyatparityajya samāptātharvaśikhā etāmadhītyadvijo 
garbhavāsādvimukto vimucyata ityoṃ satyam | tathā vyāsaviṣṇu saṃvāde- 
viṣṇuḥ- 
gacchatvaṃ śaraṇaṃ devaṃ sarvabhāvena śa"nkaram |
santyajya tṛṇavaddevān brahmaviṣṇvādikāṃstathā |
yo mahādevamanyena hīnadaivena durmatiḥ |
sakṛtsādhāraṇaṃ brūte so'ntyajonāntyajontyajaḥ ||
kartāhaṃ sarvajagatāṃ mama kartā maheśvaraḥ |
tasya devādhidevasya kartā ko'pi na vidyate ||
atra me vacanaṃ vyāsa śrṛṇu mūrkha yathārthavat |
yacchrutvā sarvabhūtānāṃ śiva eva bhavenmatiḥ||
kimatra bahunoktena śivaṃ dhyāyecchiva"nkaram |
śivādanyatparityajya daivataṃ bhuktimuktaye||
sarvavedaśikhātharvaśikhā prāpyaivameva hi |
tathā brahmagītāyām- brahmāviṣṇubhaktyā ca madbhaktyā nāsti nāsti parā 
gatiḥ ||
(bhagavadgītāyām- 
īśvaraḥ sarvabhūtānāṃ hṛddeśe'rjuna tiṣṭhati |
bhrāmayan sarvabhūtāni yantrārūḍhāni māyayā ||)
śaṃbhu bhaktyaiva sarveṣāṃ satyameva mayoditam |
ataḥ sarvaṃ parityajya śivādanyattu daivatam ||

pṛ0 42) tameva śaraṇaṃ gacchetsadyo muktiṃ yadīthati|
ayameva hi vedārtho nāparaḥ para māstikāḥ||
anyathā cetsurakassatyaṃ mūrdhā me'tra patiṣyati|
ayameva hi satyārtho nāparaḥ paramāsthikāḥ||
viśvāsārthaṃ śivaṃ spṛṣṭvā trirvaḥ śapathayāmyaham||
tasmāddevo ditohyarthaḥ satyaṃ satyaṃ mayoditam|
gṛhṇāmi paraśuṃ taptaṃ satyameva na saṃśayaḥ||
anyathā vedavākyānāmartha ityabhi śa"nkayā|
aniścitārthāścenmūrdhā yuṣmāko ca patiṣyati||
satyameva mayā proktaṃ śambhoḥ pādau praśāmyaham||
sadā sa eva siddhāntaḥ pūrvapakṣāstathā pare||
tathā śaive vāyavīyasaṃhitāyāmupamanyuḥ-
sarvānyatparityajya śiva eva śiva"nkaraḥ|
parodhyeyo'tha deveśaḥ samāptātharviṇī śrutiḥ||
tathā cāditya purāṇe raviḥ-
mumukṣubhiḥ sadādhyeyaḥ śiva eva nirañjanaḥ|
sarvamanyatparityajya dhyāyannevaṃ vimucyate||
tathā mānavapurāṇe manuḥ-
ato mumukṣubhissevyaḥ sāmbaḥ sarveśvarā hvayaḥ|
sarvamanyatparityajyetyāha cātharvaṇa śrutiḥ||
parāśara purāṇe-parāśaraḥ-
sarvamanyatparityajya śiva eva śiva"nkaraḥ|
dhyeya ityāha paramā śrutirātharvaṇapa khalu||
tathā sūtasaṃhitāyāṃ vyāsaḥ-
ato mumukṣubhiḥ prājñaiḥ śiva eva śiva"nkaraḥ|
dhyeyaḥ sarvaṃ parityajya śivādanyattu daivatam||
asminnarthe śrutiḥ sādhvī samāptā veda vittamāḥ||
tathā sūtagītāyāṃ sūtaḥ-

pṛ0 43) satyaṃ satyaṃ punassatyamuddhṛtya bhujamucyate|
prasādādeva sarveṣāṃ sarvasiddhirmaheśituḥ||
ato'pi sa śivodhyeyaḥ prādhānyena śiva"nkaraḥ|
sarvamanyatparityajya daivataṃ parameśvarāt||
śikhā cātharvaṇapa sādhvī sarvavedottamottamā|
asminnarthe samāptā sā śrutayaścāparā api||
tathā ca caturveda tātparyasaṃgrahe haradattācāryaḥ-
brahmādikaṃ sakalamanyadapohya puṃsāṃ
dhyātavyamekamabhidhāya śiva"nkara tvām|
vaktavyamanyadanapekṣa vimokṣahetu
mātharvaṇaḥ parisamāptimuvāca vedaḥ||
punastameva śrutyarthaṃ prakaṭayati śvetāśvataropaniṣadi-
viśvādhiko rudro maharṣiḥ hiraṇya garbhaṃ janayāmāsapūrvam|
sa no buddhyā śubhayā saṃyunaktu|| tathā sūtasaṃhitāyām-
tato viśvādhikaṃ rudraṃ maharṣiṃ sarva sākṣiṇam|
brahmaviṣṇvādayo devāḥ pūjayāmāsurādarāt||
tathā mānava purāṇe-
rudraṃ viśvādhikaṃ sākṣāt maharṣiṃ satatoditam|
hiraṇyagarbhasaṃjñasya devasya janakaṃ tathā||
brahma viṣṇvādayo devāḥ pūjayanti sadāśivam|| ityādi|
pratiṣedhamukhenāpi doṣamāha- 
śvetāśvataropaniṣadi- yathācarmavadākāśaṃ veṣṭayanti mānavīḥ|
tathā śivamavijñāya duḥkhasyānto bhaviṣyati|
parāśara purāṇe-
vihāya sāmbamīśānaṃ yajante devatāntaram|
te mahāghora saṃsāre patanti parimohitāḥ||
tathā saurasaṃhitāyām-
śivamekaṃ parityajya yo'nyadaivamupāsate|
tṛṣito jāhnavī tīre kūpaṃ khanati durmatiḥ||
sarvān devān parityajya yajetpañcāsyamīśvaram||

pṛ0 44) sarvān mantrān parityajya japetpañcākṣarī manum||
tathaiva ṛgvede bhasma jābālopaniṣacchirasi atharvaṇi| rudrākṣa 
jābālopaniṣacchirasi vedavākyaṃ veditavyam| grantha vistarabhayānna 
likhitam|| atra svabhāvoktirala"nkāraḥ| taduktaṃ pratāparudrīye- 
svabhāvoktirasau cāru cathā vadvastu varṇanam| vṛttamapi sragdharā nāmakam| 
taduktaṃ vṛttaratnākare- mrabhnairyānāṃ trayeṇa trimuniyati yutā sragdharā 
kīrtiteyam|| iti||
bhasmadhyānācchrutiḥ śrī bhasita guṇagaṇaṃ bhasmajābālakīyā 
tadrudrākṣaṃ trayīyākṣamaṇi phalagaṇaṃ sākṣājjābālakī sā| 
raudrī pañcākṣarī śrī śiva janima dhṛtiṃ sevyatīrtha prasādā-
suktvā jābālaśākhā jayati tu jagatāṃ dīpikāṃtāṃ namāmi||
itthaṃ caturvedastotra pātramīśvaraṃ praṇamyedānīṃ bhasmarudrākṣa 
pañcākṣara śivaliṅgadhāraṇa śivapāda tīrtha śiva prasāda 
pratipādakānāṃ śruti śirasāṃ namaskāramāha- bhasmeti| bhasma 
jābālakī ṛgveda bhasma jābālopaniṣatsaṃbandhinīyā śrutirasti 
bhasmadhyānātpratīkavatī sā śrutiḥ śrī bhasita guṇagaṇaṃ 
śrīmadbhasmaguṇa samūhamuktvā jayati sarvotkarṣeṇa vartate| jagatāṃ 
dīpikāṃ jagatprakāśakāṃ tāṃ bhasma jābālopaniṣadaṃ namāmi| 
taduktamṛgvede bhasma jābālopaniṣadi - bhasmadhyānādīśvaradhyāno bhavati| 
bhasma dhyānāt pañcākṣarī smaraṇo bhavati| bhasma dhyānāt sthāṇutvaṃ ca 
gacchati| sa eva bhasma jyotiḥ sa eva bhasma jyotiḥ| vibhatiḥ| vibhūti 
dhāraṇadbrahyaikatvaṃ gacchati| sa eva bhasma jyotiḥ sa eva bhasma jyotiḥ| 
vibhūti dhāraṇāt devā mṛtatvaṃ ca gacchati| sa eva bhasma jyotiḥ| sa-

pṛ0 45) eṣa bhasma jyotiḥ| bhasma mananādeva pāpaṃ bhasmasāt karoti| bhasma 
mananādeva kilikiñcatadvidīni vinaśyati| bhasma mananādeva saṃsārottaraṇaṃ 
karoti| sa eṣa bhasma jyotiḥ| sa eṣa bhasmajyotiḥ|| tathā mānavapurāṇe-
bhasma jyotirbhavatyeva śivākhyaṃ na hi saṃśayaḥ|
jābālopaniṣatsarvaṃ prāhedaṃ parayā mudā|| ityādi|
atha rudrākṣa mahatvamāha- taditi| akṣa jābālakī atharvaṇe rudrākṣa 
jābālopaniṣatsaṃbandhinī yā trayī śrutirasti sā tadrudrākṣamiti 
pratīkavatī rudrākṣa jābālopaniṣadakṣamaṇi phalagaṇaṃ 
rudrākṣadhāraṇaṃ phala samūha muktvā jayati jagatāṃ dīpikāṃtāṃ 
namāmi| taduktaṃ atharvaṇi rudrākṣa jābālopaniṣadi-
atha kālāgnirudraḥ provāca| tadrudrākṣaṃ vāgviṣayaṃ kṛte daśa go 
pradāne yatphala mavāpnoti tatphala maśnute sa eṣa jyoti rudrākṣamiti hovāca 
tadrudrākṣaṃ karo spraṣṭumicchan śata go pradāna phalaṃ bhavati 
tadrudrākṣadhāraṇaṃ katumicchan dviśata gopradāna phalaṃ bhavati| 
tadrudrākṣadhāraṇamātreṇa sahasra go pradāna phalaṃ bhavati| 
tadrudrākṣaṃ karayordhāryamāṇe dvi sāhasra gopradāna phalaṃ bhavati| 
tadrudrākṣaṃ kaṇṭhe dhāryamāṇe trisahasra gopradāna phalaṃ bhavati| 
karṇayordhāryamāṇe ekādaśa sahasra go pradāna phalaṃ bhavati| ekādaśa 
rudratvaṃ ca gacchati| śirasi dhāryamāṇe koṭi gopradānaphalaṃ bhavati| 
eteṣāṃ sthānānāṃ karṇayoḥ phalaṃ vaktuṃ na śakyamiti hovāca| tathā 
mānava purāṇe- rudrākṣaṃ dhārayan pāpaṃ kurvannapi ca mānavaḥ|
sarvaṃ tarati pāpmānaṃ jābāla śrutirāha hi|| ityādi| 
vistara bhayānna likhitam|
atha pañcākṣara svarūpamāha- raudreti| rudropaniṣatpañcākṣara 

pṛ0 46) muktvā jayati jagatāṃ dīpikāṃ tāṃ namāmi| taduktaṃ yajuṣi 
śrīrudropaniṣadi- namaḥ śivāya ca śivatarāya ca tathā śivajñāna 
vidyāyām-
vedānāṃ yajuṣāṃ madhye śata rudre vyavasthitam|
pramāṇaṃ vedavākyatvātparamārtha prakāśitam||
tathā sūtasaṃhitāyām- eṣā pañcākṣarī vidyā śatarudrīya madhyagā|
pāvanī sarva bhūtānāṃ rudraikādaśanī tataḥ||
siddhāntaśikhāmaṇau- namaḥ śabdaṃ vadetpūrvaṃ śivāyeti tataḥ param|
mantraḥ pañcākṣaro hyeṣaḥ sarvaśruti śirogataḥ||
saptakoṭiṣu mantreṣu mantraḥ pañcākṣaro mahān|
brahma viṣṇvādi rudreṣu yathā śaṃbhurmahattaraḥ|| ityādi|
atha śivaliṅgadhāraṇamāha- raudrī tu| tu śabdaḥ pūrvasmādvailakṣaṇyaṃ 
dyotayati bhāṣyavacanāt| śatarudrīyopaniṣadapi śrīśiva janimadhṛtiṃ 
śrīmacchivaliṅgadhāraṇamuktvā jayati jagatāṃ tāṃ dīpikāṃ namāmi| 
tathā yajūṣi śatarudrīye - yā te rudra śivātanūra ghorā pāpakāśinī| 
tathā siddhāntaśiromaṇau- śivaḥ sarva gataścāpi svādhāre vyajyate'dhikam| 
śamī garbhe yathā vahnirviśeṣeṇa vibhāvyate|| 
sarvagatvaṃ maheśasya sarvaśāstra viniścitam|
tathāpyāśraya liṅgādau pūjārthamadhikāsthitiḥ||
nityaṃ bhāti tvadī yeṣu yā te rudra śivā tanūḥ|
aghorā pāpakāśīti śrutirāha sanātanī||
yā te rudra śivā tanūraghorā pāpakāśinīti|
yajuṣā gīyate yasmātasmāccaivoghavarjitaḥ|
vedaśāstra purāṇeṣu kāmikadyāgameṣau ca||
liṅgadhāraṇamākhyātaṃ vīraśaivasya niścayāt||
tathā skānde- śā"nkara saṃhitāyām- 
svapnakoṭi kṛtaṃ pāpaṃ brahmahatyādikaṃ ca yat|

pṛ0 47) yathā prabodha samaye tanmithyā bhavati sphuṭam||
tathaiva svakṛtaṃ pāpaṃ liṅga dhāraṇataḥ purā|
yadasti tallayaṃ yāti liṅga dhāraṇataṣpa(pa)ram||
pavitramityādi ṛgvede- puṣpasya surabhiryadvaddehasya liṅgakam| ityādi 
vīratantre'pyuktam| vistara bhayānna likhitam||
atha śivaliṅga pādatīrtha sevāmāha- jābāleti| jābālaśākhā 
sevyatīrthaṃ svīkārya śiva pādodaka muktvā jayati jagatāṃ dīpikāṃ tāṃ 
namāmi| taduktaṃ jābāla śākhāyām- bhagavataḥ pādau prakṣālya śa"nkhaṃ 
prapūrya gandhapuṣpākṣatādibhirabhyarcya caruṃ nivedya śyaṃ(maṃ)me 
gaṅgāyamunetyabhimantrya kadrudrāyeti mā tvā rudreti sammārjanaṃ 
kṛtvā ṛtaṃ satyaṃ paraṃ brahmeti prāśayet| ya evaṃ kuryāt sa kulajān 
daśa pūrvān daśāva(pa)rān ātmānaṃ ca tārayet| tathābhiyukta sūktiḥ-
yacca vākyaṃ bhagavataḥ pādāvityetadādikam|
asti jābāla śākhāyāmīśa pādodakasya hi||
sevā vidhāna kathanaṃ tadvākyamapi kīrtitam||
tathā śivajñāna saṃgrahe- 
tataḥ pātraṃ pratiṣṭhāya pādod samanvitam|
arcayedgandha puṣpādyairupacārairanekadhā||
tatpātraṃ śirasā dhṛtvā dhanyo'hamiti saṃsmaran|
iyaṃ(maṃ) me gaṅgāyamunetyabhimantrya tataḥ param||
kadrudrāyeti mantreṇa mā tvā rudreti mantrataḥ|
gṛhītvā pāṇinā tīrthaṃ sarvāṅgamabhiṣecayet||
sarvo vai rudra mantreṇa dvābhyāṃ ca prāśayettataḥ|
ṛtaṃ satyaṃ paraṃ brahma puruṣaṃ kṛṣṇa piṅgalam||
ūrdhvaretaṃ virūpākṣaṃ viśvarūpāya vai namaḥ|

pṛ0 48) iti śeṣaṃ pibettīrthaṃ jñānavairāgya siddhaye||
brahmāṇḍa purāṇe ca- 
pādodakaṃ purabhidaḥ pāśajāla haraṃ param|
pāṇi śuktibhirādāya papuḥ kāmaṃ gaṇeśvarāḥ|| ityādi|
atha śivaprasāda svīkāramāha- jābāla śākhā tu| jābālopaniṣadapi-sevya 
prasādaṃ svīkārya śivaprasāda muktvā jayati jagatāṃ dīpikāṃ tāṃ 
jābālopaniṣadaṃ namāmi vande| tathā jābālopaniṣadi-rudreṇāttamaśnanti 
rudreṇa pītaṃ pibanti rudreṇa ghrātaṃ jighranti| tasmādbrahmaṇāḥ 
praśānta manaso vidvāṃso nirmālyameva bhakṣayanti| nirmālyameva niṣeveta 
nirmālyamevaśanīyāt|| tathā siddhānta śikhāmaṇau-
bhuñjīyādrudra bhuktānnaṃ rudrapītaṃ jalaṃ pibet|
rudrāghrātaṃ sadā jighrediti jābālakī śrutiḥ||
tathā skānde-
śiṣṭāśśāntāśca rudreṇa bhuktameva hi bhuñjate|
ghrātameva hi jighranti pītameva pibanti ca||
tathā cābhiyukta sūktiḥ- vidvāṃsaḥ paramārthajñāḥ praśānta 
manaso'nvaham|
śānta cittā brāhmaṇā hi rudreṇārti prahāriṇā||
śivenāttaṃ tena bhuktamevāśnantyupa bhuñjate|
rudreṇa pītaṃ pibati rudreṇāghrātameva hi||
jighra(ghraṃ)ti nirmālyameva bhakṣayantyavadhānataḥ|
tasmāddhetorhi nirmālyamevāśnīyāditi sphuṭam||
ityādi yajuṣi rudreṇāttamamṛtamityādyuktaṃ vistara bhayānna likhitam||
iṣṭaṃ prāṇaṃtvatharva śruti śirasi gataṃ lakṣaṇaṃ vājapāyāḥ|
śrīśāvāsya(śya) śrutau ṣaṇmukhakaraṇamidaṃ yājñavalkya śrutīṣyam|
tejo bindu trayī haṃsa nigama śirasorbindunāda svarupī
jñāte vārāṇaśīṃ tāṃ sakala śruti śikhā yattadāhurnamāmi||

pṛ0 49) itthaṃ pūrvoktaśloka dvacena śivādhikyādi bāhyamupadeśa muktvā 
itaḥ paramuttara śloka dvayeneṣṭa liṅgādyāntaraṅgikamupadeśaṃ darśayitu 
matraśloke iṣṭaliṅga prāṇaliṅgājapāyoga ṣaṇmukhīkaraṇa bindunāda 
vārāṇaśī tāraka brahmalakṣaṇānyati saṃkṣepato darśayati iṣṭamiti| 
atharvaśruti śirasi atharvaśiropaniṣadi iṣṭaṃ iṣṭaliṅgasvarūpaṃ gataṃ 
jñātam| sarve gatyarthā dhātavo jñānārthā iti bhāṣya vacanāt| 
taduktamatharva śiropaniṣadi - iṣṭamūrjaṃtapasānuyacchata iti|
tathā vātule tantre-
sakalaṃ dṛkkalā grāhyamiṣṭaliṅga sthalaṃ mahat|
iṣṭāvāpti karaṃ sākṣādaniṣṭa parihārakam||
iṣṭamūrjaḥ svabhaktānā manuyaccati sarvadā||
iṣṭaṃ liṅgamiti prāha tasmādātharvaṇī śrutiḥ||
tathā sūtagītāyām- 
ghṛtakāṭhinyavanmūrtiḥ saccidānanda lakṣaṇā|
śivādbhedena naivāsti śiva eva hi sā sadā|| ityādi|
atheṣṭa liṅgasya prāṇabhūtaṃ prāṇaliṅgasvarūpamāha- prāṇamiti| 
prāṇaṃ tu prāṇaliṅgamapi atharvaśruti śirasi vā atharvaśiropaniṣadyeva 
gataṃ jñātam| vāsyādvikalpopamayorevārthe ca samuccaye| iti viśvaḥ| 
tathātharvaśiropaniṣadi-prāṇeṣvantarmanaso(sā) liṅgamāhuriti| 
tathā vātulatantre- 
prāṇaliṅgaṃ manogrāhyaṃ bhavetsakala niṣkalam|
tatprāṇeṣṭaṃṣvantarmanaso liṅgamāhuriti śrutiḥ||
tathāditya purāṇe- prāṇeṣvantarmanasaṃ liṅgamāhuryasmin krodho yā ca 
tṛṣṇā kṣamā ca| tṛṣṇāṃcchitvā pāśajālasya mūlaṃ buddhyā 
saṃcintyasthāpayitvātha rudre|| ityādi| vistara bhayānnalikhitam||
athājapāmāha- śrīti| ajapāyā lakṣaṇaṃ ajapāyoga svarūpaṃ

pṛ0 50) śrīśāvāśya śrutau- śrīmadīśāvāsyopaniṣadi gataṃ jātam| 
taduktamīśāvāsyopaniṣadi- yo sā vasau puruṣaḥ so'ham| 
tathā sūtasaṃhitāyām- 
athāhamiti mantro'yaṃ jīvātma pratipādakaḥ|
śaktimantraḥ sakārākhyaḥ parameśvara vācakaḥ|
prakṛtārthe prasiddhatvātprasiddhaḥ parameśvaraḥ||
saṃsāre(ri)tvena bhāvo'haṃ sa eva parameśvaraḥ|
so'hameva na sandehaḥ svānubhūti pramāṇataḥ||
śrutirapyevamevāha paramārtha prakāśinī|
evaṃ vākyānusāriṇyā yuktyācārya purassaram|
ahaṃ saḥ so'hameveti vijānīyādvicakṣaṇaḥ||
haṃsopaniṣadi- haṃsahaṃseti sadāye sarveṣṭha deheṣu vyāpto vartate| yathā 
hyagniḥ kāṣṭheṣu tileṣu tailamiva taṃ viditvā na mṛtyumeti| atha 
haṃsa ṛṣiḥ avyakta gāyatraṃcchandaḥ paramahaṃso devatā| ṣaṭ 
saṃkhyāhorātrayorekaviṃśati sahasrāṇi ṣaṭ śatānyadhikāni bhavanti| 
tathā viveka mārtaṇḍe- 
sakāreṇa bahiryāti hakāreṇa viśenmarut|
haṃsahaṃseti tanmantraṃ jīvo japati sarvadā||
śatāni ṣaḍdivārātrau sahasrāṇyeka viṃśatiḥ|
ajapā nāma gāyatrī yogināṃ mokṣadāyinī||
asyāḥ sa"nkalpa mātreṇa naraḥ pāpaiḥ pramucyate||
tathā yoga bīje- 
sakāreṇa bahiryāti hakāreṇa viśenmarut|
haṃsahaṃseti mantro'yaṃ sarve jīvā japantitam||
guru vākyātsuṣumnāyāṃ viparīto bhavejjapaḥ|
so'haṃ so'hamiti prāpte mantrayogaḥ sa ucyate||

pṛ0 51) pratītirmantrayogācca jāyate paścime pathi||
tathā śivayoga pradīpikāyām- 
sakārāntamidaṃ bījaṃ bahiryāti sa bindukam|
savisarga ṣakārāntaṃ bījamantarviśedadaḥ|
ajapā nāma saṃkalpya naraḥ pāpaiḥ pramucyate||
śivayogamavāpnoti śīghrameva na saṃśayaḥ|| ityādi|
atha ṣaṇmukhī mudrākaraṇaṃ yājñavalkya śrutī'yam| 
yājñavalkyopaniṣatstutyaṃ gataṃ jñātam| tathā yājñavalkyopaniṣadi-
śakyamāsanamāsthāya samāhita manāstathā|
karaṇāni vaśīkṛtya viṣayebhyo balātsudhīḥ||
apānamūrdhvamākṛṣya praṇavena samāhitaḥ|
hastābhyāṃ bandhayetsamyak karṇādi karaṇāni vai||
aṅguṣṭhābhyāmubhe śrotre tarjanībhyāṃ tu cakṣuṣī|
nāsāpuṭāvathānyābhyā pracchādya karaṇāni ca||
ānandā virbhavaṃ yāvat tāvanmūrdhani dhārayet|
prāṇaḥ prayātyanenaiva tatastvāyurvighāta kṛt||
brahmarandhre suṣumnāyāṃ mṛṇālāntara sūtravat|
nādotpattistvanenaiva śuddhasphaṭika sannibhaḥ||
āṃ mūdhno vartate nādo vīṇā daṇḍavadutthitaḥ|
śaṃkhadhvani nibhastvādau madhye meghadhavaniryathā||
vyomarandha gate nāde giri prasravaṇaṃ yathā|
vyomarandhra gate vāyau citte svātmani saṃsthite||
tathā nandī bhaveddehī vāyustena jito bhavet||
tathā siddhāntaśekhare- 
vajrāsanaṃ samādāya karṇādīn bandhayedyathā|
aṃguṣṭhābhyāmubhau karṇau tarjanībhyāmathākṣiṇī||

pṛ0 52) madhyamābhyāṃ nibadhnīyānnāsikā yugalaṃ dṛḍham|
ṣaṇmukhī karaṇaṃ hyetannādotpāttau praśasyate||
tathā śvetāśvataropaniṣadi - manonukūle na tu cakṣuḥ pīḍane guhāni 
vātā śrayeṇa prayojayet| nīhāra dhūmārka jalānalānāṃ 
khadyotavidyutsphaṭikaḥ śaśīnām| etāni rūpāṇi purassarāṇi brahmaṇyabhi 
vyakti karāṇi yoge|| tathā śiva yoga pradīpikāyām-
vaktre cāpūrya vāyuṃ hutavaha nilaye'pānamākṛṣya dhṛtvā
svāṅguṣṭhādyaṅgulībhirvara karatalayo ṣaḍbhirevaṃ nirudhya|
śrotre netre ca nāsāpuṭa yugalamathānena mārgeṇa dhīrāḥ
paśyanti pratyayānsapraṇava bahuvidhadhvāna saṃlīna cittāḥ||
ityādi| vistara bhayānna likhitam|| atha bindu lakṣaṇamāha- teja iti| tejo 
bindutrayī śirasi tejobindūpaniṣadi bindu svarūpaṃ jñātam|
tathātharvaṇe tejobindaipaniṣadi-
tejo bindu paraṃ dhyānaṃ viśvātītaṃ hṛdisthitam|
āṇavaṃ śāmbhavaṃ śāktaṃ sthūlaṃ sūkṣmaṃ paraṃ ca yat||
tathā niśvāsakārikāyām-
dhūmābhra paṭalākāraṃ vistīrṇaṃ sarvatomukham|
dṛśyate naśyate caiva khadyota sadṛśa dyutiḥ||
hari kuṃkuma saṃkāśo madhyamo bindurucyate||
netra madhya sthito dīptaḥ pūryate svena tejasā||
śuddha sphaṭika saṃkāśo bindurjñeyaḥ parātparaḥ|
daśa devamayaṃ binduṃ daśakarma phalapradam||
daśarūpaṃ ca boddhavyaṃ sūkṣmātsaikṣmataraṃ param|
sitaṃ raktaṃ tathā kṛṣṇaṃ nīlaṃ megha sāprabham|
pīta raktañca pītañca kapilaṃ dhūmrameva ca||

pṛ0 53) daśamaṃ sphaṭikābhaṃ ca phalameṣāṃ pṛthak pṛthak|
nirvaśī karaṇe śvetaṃ raktaṃ bhūta vināśane||
piśāca nāśane kṛṣṇaṃ śivenoktaṃ mahātmanā|
sarvagraha vināśāya nīlaṃ vai parikīrtatam||
meghābhaṃ vyādhi nāśāya pītaraktañca māraṇe|
pītamākarṣaṇe caiva māraṇe kapilaṃ smṛtam||
sarvakarma sudhūmrābhaḥ sphaṭikābhastu mokṣadaḥ|
śvetādīnāñca sarveṣāṃ bindūnāṃ devatāḥ kramāt||
a(na)nteśādayo mukhyāḥ śikhaṇḍyantāḥ prakīrtitāḥ|
kālāgnirudro navamo daśamastu sadā śivaḥ||
idaṃ mukhyaṃ śivākhyasya bindudevasya lakṣaṇam|
bindu dhyānātsadā yogī yogasiddhimavāpnuyāt|| ityādi|
atha nāda svarūpamāha- haṃseti| haṃsanigama śirasi haṃsopaniṣadi nāda 
svarūpaṃ jñātam| tathā haṃsopaniṣadi- eṣosau paramahaṃso bhānu koṭi 
pratīkāśo asyaiva japakoṭyā nāda manu bhavati| sa ca daśavidha upajāyate| 
ciṇiti prathamaṇic | ciṇiti dvitīyaḥ| ghaṇṭānādastṛtīyaḥ| 
śa"nkhanādaścaturthaḥ| pañcamastantrīnādaḥ| ṣaṣṭhastālanādaḥ| saptamo 
veṇunādaḥ| aṣṭamo bherīnādaḥ| navamo mṛdaṅga nādaḥ| daśamo 
meghanādaḥ| navamaṃ parityajya daśamamevābhyaset| tasmin manovilīne manasi 
gate sa"nkalpa vikalpe dagdhe puṇya pāpe sadā śivom| tathā śivāloke ciṇ 
ciṇ ciṇ| ghaṇṭā punaḥ śaṃkhadhvanayonu vallakī ninādaḥ| sattāraveṣu 
bherīmardala nādādaśoditā nādāḥ| siddhāntaśekhare-
nādābhyāsena cānena saṃbhavanti aṇimādayaḥ|
bahudhā siddhayonyāśca dūraśravaṇa darśane||

pṛ0 54) ityādi vistara bhayānna likhitam|
itthamiṣṭa prāṇā japā ṣaṇmukhī bindu nāda svarūpāṇyuktvā itaḥ paraṃ 
sakala śruti śiro gāyatrī śiraḥ prasiddhaṃ gurūpadeśa gamyaṃ 
paramātmajñānaṃ darśayati- sakaleti| sakala śruti śikhāḥ kṣetra 
jābālopaniṣadādīni samasta śruti śirāṃsi| tāṃ prasiddhāṃ prakrānta 
prasiddhānubhūtārthastacchabdo yacchabdopādānāṃ nāpekṣata iti bhāṣya 
vacanāt| vārāṇasīmavimuktakṣetram| yadvārāṇasī 
saṃsthaparamātmasvarūpaṃ tārakaṃ brahmāhuḥ| tadahaṃ namāmi vande| 
taduktaṃ kṣetrajābālopaniṣadi- athahyenamatriḥ papraccha yājñavalkyam| ya 
eṣo'vyakta ātmātaṃ kathamahaṃ vijānīyāmiti| sahovāca yājñavalkyaḥ - 
so'vimukta upāsyo ya eṣonanto'vyakta ātmā so'vimukte pratiṣṭhitaḥ| iti| 
so'vimuktaḥ kasmin pratiṣṭhita iti| varaṇāyāṃ nāśyāṃ ca madhye 
pratiṣṭhita iti| kā vaivaraṇā kā ca nāśīti| sarvānindriya kṛtān doṣān 
vārayatīti| tena varaṇā bhavati| sarvānindraya kṛnpāpānnāśayatīti tena 
nāśī bhavati| kathamaṃ vāsyāyanaṃ bhavatīti| bhruvorghrāṇasya ca yaḥ 
sandhiḥ sa eṣa dyaurlokasya parasya sandhiḥ| so'vimukta upāsya iti| atra hi 
jantoḥ prāṇeṣūtkramamāṇeṣu rudrastārakaṃ brahma vyācaṣṭe| 
yenāsāvamṛtī bhūtvā mokṣī bhavati| iti tathā  sūtasaṃhitāyām -
vārāṇasī mahāprājña bhruvorghrāṇasya madhyame|
bhruvo ghrāṇasya yaḥ sandhiriti jābālakī śrutiḥ||
tathā kāśī khaṇḍe śivaḥ- sarvān pāpān vārayati yacca nāśayati 
kṣaṇāt| tatsthānaṃ vārāṇaśīti bhruvormadhyaṃ vidurbudhāḥ||
liṅgajyotistvamevārye liṅgī cāhaṃ maheśvaraḥ|
tadetadavimuktākhyaṃ jyotirālokyatāṃ priye||

pṛ0 55) tathā śivaloke -
saṅge hi gaṅgā yamunā taṭinyościtraṃ kimapyastyavimuktatatvam|
yalliṅgyātm tārakātma jyotistadeveśa bhavaṃtamīkṣye||
kṣetre'vimukte jahato rudro sūn dakṣiṇa śrutau|
vyācaṣṭe tārakaṃ brahma mokṣī bhavati nānyataḥ||
tathā mānava purāṇe-
bhruvorghrāṇasya yaḥ sandhistatra vārāṇasī sthitā|
tatrāvimuktaṃ kṣetraṃ tasmin rudraḥ ssadā sthitaḥ||
liṅga jyotiḥ svarūpeṇa sadā viśveśvarāhvayaḥ|
saṃsāra tārakaḥ sākṣāt pūjanīyaḥ sa muktaye||
tathā śa"nkarasaṃhitāyām-
bhrughrāṇa madhyeṣvavimukta deśe viśveśvarākhyaṃ paramātma liṅgam|
dhyānāmṛtāsaktadhiyo mahānto dhyātvā parāṃ muktimavāpuranye||
ityādi vistara bhayānna likhitam|
atha tadavimuktakṣetrasaṃsthamagnyādi pracura nāma yuktaṃ nāma yuktaṃ 
paramātmasvarūpaṃ tārakaṃ brahma sakala vedānta gāyatrī śirassvapi 
darśayati| śrīmadṛgvede- oṃ agnimīle purohitam||1|| yajurvede- 
namo'gnye'psumate||2|| sāmavede- namo'gnaye pṛthivī lokakṣite||3|| atharva 
śirasi- yo vai rudrassa bhagavān yaścāgnistasmai vai namo namaḥ||4||
śiva sa"nkalpopaniṣadi- yo veda udakāttrayate sarvaloka 
maheśvaraḥ| ṛgyajussāmātharvaiśca tanme manaḥ śivaḥ saṃkalpamastu||1||
śrīrudropaniṣadi- namastārāya ca namaḥ śaṃbhave ca||2|| 
atharvaśiropaniṣadi- atha kasmāducyate tāraṃ yasmāduccāryamāṇa eva 
garbhajanma jarāmaraṇasaṃsāra mahadbhayāttarayati tasmāducyate tāram||3||
brahma vidyopaniṣadi- arghamātrā tu sā jñeyā praṇavasyoparisthitā||4||

pṛ0 56) dhyānabindūpaniṣadi-trimātrādardha mātraṃ vāstaṃ veda sa 
vedavit||5||
haṃsopaniṣadi- trimātrohamiti evaṃ sarvadā dhyāyet||6|| kaṭhavalyupaniṣadi- 
aṃguṣṭhamātraḥ puruṣaḥ||7|| prāṇāgnihotropaniṣadi- mahānevāyaṃ 
puruṣo yo'"nguṣṭhāgre pratiṣṭhitaḥ||8|| brahmopaniṣadi- eko devaḥ 
sarvabhūteṣu gūḍhaḥ sarvavyāpī sarvabhūtāntarātmā||10|| 
śvetāśvataropaniṣadi- aṅguṣṭhamātraḥ puruṣontarātmā sadā janānāṃ 
hṛdaye saṃniviṣṭaḥ||9|| amṛta bindūpaniṣadi- eka evātmāmantavyaḥ||11|| 
mahopaniṣadi- puruṣaḥ paramātmā||12|| muṇḍakopaniṣadi- divyo hyamūrtaḥ 
puruṣaḥ||13|| pūrva tāpanīyopaniṣadi- puruṣa evedaṃ sarvam||14|| 
uttaratāpanīyopaniṣadi- sarvaṃ hyetadbrahmāyamātmā||15|| 
vṛddhajābālopaniṣadi- sarvakarmasākṣī paramātmā||16|| praśnopaniṣadi- 
vijñānātmā puruṣaḥ||17|| bṛhadāraṇyakopaniṣadi-hṛdyantarjyotiḥ 
puruṣaḥ sa eṣa neti netyātmā gamyaḥ||18|| āśvalāyanopaniṣadi- hṛdihyeṣa 
puruṣaḥ||19|| taitirīyopaniṣadi- ānanda ātmā||20|| paramahaṃsopaniṣadi- 
yatpūrṇānandaika bodhaḥ tadbrahma||21|| maṇḍala brāhmaṇopaniṣadi- 
brahmaivedaṃ viśvamidaṃ variṣṭham||22|| jābālopaniṣadi- tadbrahmai 
tadupāsitavyam||23|| nārāyaṇopaniṣadi- ṛtaṃ satyaṃ paraṃ brahma puruṣaṃ 
kṛṣṇa piṅgalam||24|| 
chāndogyopaniṣadi- eṣontarakṣiṇi puruṣo dṛśyate eṣa ātmā||26|| 
māṇḍukopaniṣadi- sa ātmā vijñeyaḥ|| kauṣītakī brāhmaṇopaniṣadi- ya 
evāyamapsu puruṣa etamevāhaṃ brahmopāsa iti| ya evāyamādarśe puruṣa 
etamevāhaṃ brahmopāse iti||27|| aitareyakopaniṣadi- upāsate hṛdayaṃ 
brahmetyaruṇayo brahma devatāḥ||28|| tejobindūpaniṣadi- paraṃ guhyamidaṃ 
sthānaṃ vyakta brahma nirāśrayam||29|| yājñavalkyopaniṣadi- madhyame'pi 
hṛdayasya lalāṭe sthāṇuvaṇva?

pṛ0 57) lati liṅgamadṛśyam||30|| yajurvedopaniṣadi- ya 
eṣo'ntarhṛdayayākāśastasminnayaṃ puruṣo manomayaḥ amṛtamayo hiraṇmayaḥ||
31|| kaivalyopaniṣadi- evaṃ viditvā paramātmarūpaṃ guhāśayaṃ 
niṣkalamadvitīyam| samasta sākṣiṃ sadasadvihīnaṃ prayāti śuddhaṃ 
paramātmārūpam|| śrīmadṛgvede- amṛtanādopaniṣadi-savyāhṛtiṃ sa 
praṇavaṃ gāyatrīṃ śirasā saḥ tri paṭhedāyata prāṇaḥ prāṇāyāmaḥ sa 
ucyate||1|| yajurvedekṣa nārāyaṇopaniṣadi- gāyatrīmāvāhayāmi 
sāvitrīmāvāhayāmi| sarasvatīmāvāhayāmi| oṃ bhūḥ oṃ bhuvaḥ svaḥ oṃ 
mahaḥ oṃ janaḥ oṃ tapaḥ oṃ satyaṃ| oṃ tatsaviturvareṇyaṃ bhargo devasya 
dhīmahi| dhiyo yonaḥ pracodayāt|| o māpo jyotīraso'mṛtaṃ brahma bhūbhuvaḥ 
svarom|| sāmavede chandogyopaniṣadi- vāgvā ṛgvedaṃ vijñāpayati yajurvedaṃ 
sāmavedamatharvaṇañcaturthamitihāsapurāṇaṃ pañcamaṃ vedānāṃ vedam| 
vāgvā idaṃ sarvaṃ bhūtaṃ gāyati trāyati ca yā vai sā gāyatrī||3|| 
atharvaśikhopaniṣadi- iti triruktvā caturthaḥ śānta ātmā pluta prayogeṇa 
samastamomiti prayuktamātma jyotiḥ||4|| śvetāśvataropaniṣadi- 
etajjñeyaṃ nityamevātmasaṃsthaṃ nātaḥ paraṃ veditavyaṃ hi kiṃcit|| 
hṛtpadme'"nguṣṭhamātre raviśaśiśikhināṃ maṇḍalāgra pradīpti-
māpo jyotiḥsvarūpaṃ yamikuharagataṃ sarvabhūteṣugūḍham| 
pratyakṣaṃ lakṣamantaḥ sakala bhuvanagaṃ meghavidyutprabhābhaṃ
sūkṣmaṃ brahmāmṛtaṃ taṃ paramati tamaso jñānarūpaṃ namāmi||
athātraśloke pūrvaślokalikhita sakalaśāstra śiroratna caturveda tacchiro 
bhūta dvātriṃśadupaniṣattajjananī gāyatrī tadarthaḥ 
kramātkiñcitprakaṭī kriyate- hṛtpadma iti| bṛhadāraṇyakopaniṣadi- 
hṛdayaṃ vai brahmeti hṛdayaṃ vai brahmetyahṛdayasya kiṃ syāt hṛdayaṃ vai 
saṃrāṭ paramaṃ brahma nainaṃ hṛdayaṃ jahāti| tathā śivāloke-

pṛ0 58) hṛccakrametamamalaṃ saptamaṇḍala maṇḍitam|
maṇḍalatrayasaṃyuktaṃ tathārkendvanalātmakam||
tathā skānde- 
nirbhidya saptāvaraṇaṃ yasya tejo hṛdi sthitam|
bahiḥ prakāśate tasmai mahādevāyate namaḥ|| ityādi|
aṅguṣṭhamātra iti śvetāśvataropaniṣadi| aṅguṣṭhamātraḥ 
puruṣontarātmā sadā janānāṃ hṛdaye sanniviṣṭaḥ|| tathā pauṣkare- 
aṅguṣṭhamātrabhuvane kaivalyaṃ saṃbhavetpaśoḥ|| tathā śa"nkara 
saṃhitāyām-
anye purā yogaparaka hṛdabje jvalantamaṅguṣṭhamitaṃ purāṇām|
liṅga svarūpaṃ śivamaprameyaṃ saṃbhāvya tasmillaṃyamāpurāryaḥ||
ityādi| ravi śaśi śikhināṃ maṇḍalāgra pradīptamiti| 
dhyānabindūpaniṣadi-
aṣṭapatramadho puṣpamūrdhvanālamadhomukham|
kadalī puṣpa saṃkāśaṃ sarvavedamavāptikam||
tatrārka candravahnīnāṃ uparyuparicintayet|
trimātrādardha mātraṃ vā yastaṃ veda sa vedavit||
tathā śivayoga pradīpikāyām-
yastaṃ śivaṃ kevala citsvarūpaṃ sūryendu vaiśvānara maṇḍalastham|
guru prasādāt trimalaṃ kṣayitvā jñātvā yajenmokṣa sukhaṃ sa yāti||
tathā mahābhārate- hṛtpuṇḍarīkamantasthaṃ ūrdhvanālamadho mukham|
dhyātvordhvamukhamunnidraṃ aṣṭapatraṃ sakarṇa(rṇi)kam||
karṇikāyāṃ nyasetsūrya somāgnīnuttaram|
tasya madhye smaredrūpaṃ śivasya dhyānamuttamam|| ityādi|
āpo jyotiḥ svarūpamiti| prāṇāgni hotropaniṣadi- āpojyotiraso mṛto āpaḥ 
punantu pṛthivīṃ pṛthivīpūtā punātu mām|| tathā śivayogapradīpikāyām- 
yathā jyotirākāraṃ brahmāmṛta śivātmakam|
paśyanti sūrayo śrāntaṃ tadviṣṇoḥ paramaṃ padam||
tathādityapurāṇe- apsu tiṣṭhati........vistaṃ viduḥ parameśvaram|

pṛ0 59) āporūpañca yasyaiva namastasme parātmane|| ityādi|
vami kuhara gatamiti| yogibhirhṛdaya guhāyāṃ jñakatamityarthaḥ| 
yājñavalkyopaniṣadi- aṇoraṇīyān mahato mahīyānātmā guhāyāṃ nihito'sya 
jantoḥ| tamadbhutaṃ paśyati śuddha buddhyā prayāṇakāle'pi vihīnaśokaḥ| 
tathā yogasārasaṃgrahe- "hṛdaya kuharamadhye dīpavadvedasāraṃ 
praṇavamayamatarkyaṃ yogibhirdhyāna gamyam| hari guru śiva yogaṃ 
sarvabhūtasthamekaṃ sakṛdapi manasā vā dhyāyate yassa muktaḥ|| tathā 
śivarāghavasaṃvāde-
hṛtpadma madhye suṣiraṃ tatra vai bhūta pañcakam|
tatra madhye mahākāśamākāśe nirmale nalaḥ||
tanmadhye ca maheśānaṃ dhyāyeddīpti mayaṃ śivam|| ityādi|
sarvabhūteṣu gūḍham iti| brahmopaniṣadi-
eko devaḥ sarvabhūteṣu gūḍhaḥ sarvavyāpī sarvabhūtāntarātmā|
karmādhyakṣaḥ sarvabhūtādhivāsaḥ sākṣī cetā kevalo nirguṇaśca||
śvetāśvataropaniṣadi- ghṛtātparaṃ maṇḍamivāti sūkṣmaṃ jñātvā 
śivaṃ sarvabhūteṣu gūḍham| viśvasyaikaṃ pariveṣṭitāraṃ jñātvādevaṃ 
mucyate sarvapāśaiḥ|| tathā vāyavīyasaṃhitāyām- 
ghṛtātparaṃ maṇḍamiva sūkṣmaṃ jñātvādhipaṃ śivam|
sarvabhūteṣu gūḍhañca sarvapāśaiḥ pramucyate|| ityādi|
pratyakṣamiti| akṣiṇyakṣiṇī pratyakṣam| lakṣamantaḥ antarlakṣātmakam| 
bṛhadāraṇyakopaniṣadi- cakṣurvai brahma cakṣurvai brahmetya paśyato hi kiṃ 
syāt| cakṣurvai samrāṭ| paramaṃ brahma| nainaṃ cakṣurjahāti| tathā 
candrāvalokane- ātma jyotirmanojyotirjyotiścakṣurna paśyati| 
sabāhyābhyantaraṃ jyotiḥ tajjyotiḥ śiva ucyate|| tathā sūtasaṃhitāyām- 
gurūpadeśena śivaṃ vilokayedvilokanenāpi śivaṃ vilokayet| vilokanañcāpi 
visṛjya kevalaṃ svabhāva bhūtaṃ svacidevaśiṣyate||

pṛ0 60) ityādi| sakala bhuvana gamiti| viśva vyāpakamityarthaḥ| 
śvetāśvataropaniṣadi- sūkṣmāti sūkṣmaṃ salilasya madhye viśvasya 
sraṣṭāramanekarūpam| viśvasyaikaṃ pariveṣṭitāraṃ jñātvā śivaṃ 
śānti matyantameti|| tathā ca candrāvalokane- 
cakṣuragrasthitaṃ nityaṃ prasphurantaṃ maṇiryathā|
taṃ dṛṣṭvā vyāpakaṃ śaṃbhuṃ bhava bandhaiḥ pramucyate||
tathā vāyavīya saṃhitāyām- 
sūkṣmāti sūkṣmamīśānaṃ salilasyāpi madhyagam|
sraṣṭāramapi viśvasya veṣṭatāraṃ ca tasya tu|
śivameveśvaraṃ jñātvā śāntimatyanta mṛcchati|| ityādi|
megha vidyutprabhābhamiti| nārāyaṇopaniṣadi-
padmakośa pratīkāśaṃ hṛdayaṃ cāpyadhomukham|
tasyānte suṣiraṃ sūkṣmaṃ tasmantsarvaṃ pratiṣṭhitam||
tasya madhye mahānagnirviśvārcirviśvato mukhaḥ|
tasya madhye vahni śikhā aṇīyordhvā vyavasthitaḥ||
nīlatoyada madhyasthā vidyullekheva bhāsvarā|
nīvāra śūkavattanvī pītā bhāsvatṇūpamā||
tasyāḥ śikhāyā madhye paramātmā vyavasthitaḥ||
yājñavalkyopaniṣadi- 
nīlatoyada madhyasthaṃ vidyullekheva bhāsvaram|
nīvāraśūkadrūpaṃ pītābhaṃ sarva kāraṇam||
tathā sūtasaṃhitāyām- 
nīlatoyada madhyasthaṃ vidyullekheva bhāsvaram|
nīvāraśūkavadrūpaṃ pītābhāsaṃ vicintayet|| ityādi|
sūkṣmamiti| yājñavalkyopaniṣadi- hṛtpa"nkaje vyomni yadeva rūpaṃ satyaṃ 
sadānanda mayaṃ susūkṣmam| tadbrahma nirbhāsamayaṃ guhāyāmiti śrutiñcāpi 
samāmanti|| tathā vātule-
tatsvarūpaṃ sūkṣmarūpaṃ jyotīrūpamanusmaret|
vidyudrupamivākāśe pratyakṣaṃ sarvatomukham||
tathā śivarāghavasaṃvāde- śikhāgre dvādaśāṃgulye sthitaṃ sūkṣma 
tanuṃ śivam|

pṛ0 61) antaścarantaṃ bhūteṣu guhāyāṃ viśva mūrtiṣu|
dhyātvā taṃ dhārayeccitte taddīptyā pūrayettanum|| ityādi|
brahmāmṛtamiti| brahmavidhopaniṣadi- yasminsa līyate śabda tatsatyaṃ brahma 
gīyate| dhruvaṃ yaścintayedbrahmā so'mṛtatvāya kalpate| so'mṛtatvāya 
kalpate| gāyatrī śirasi- omāpo jyotīraso'mṛtaṃ brahma bhūrbhuvassvarom| 
tathā sūtasaṃhitāyām| o māpo jyotiritye tat gāyatryāḥ śira uttamam|| 
ityādi| ati tamasaḥ paramiti| kaivalyopaniṣadi- hṛtpuṇḍarīkaṃ virajaṃ 
viśuddhaṃ vicintya madhye viśadaṃ viśokam| acintyamavyaktamanantarūpaṃ 
śivaṃ praśāntamamṛtaṃ brahma yonim|| tadādimadhyānta vihīnamekaṃ vibhuṃ 
cidānandamarūpamadbhutam| dhyātvā munirgacchati bhūtayoniṃ samasta sākṣiṃ 
tamasaḥ parastāt|| śvetāśvataropaniṣadi- vedāhametaṃ puruṣaṃ 
mahāntamādityavarṇaṃ tamasaḥ parastāt| tamevaṃ viditvāti mṛtyumeti 
nānyaḥ panthā vidyate'pavargāya|| tathā vāyavīya saṃhitāyām- 
vedāhametaṃ puruṣaṃ mahāntamamṛtaṃ dhruvam| āditya varṇaṃ tamasaḥ 
parastāt saṃsthitaṃ prabhum|| ityādi| jñānarūpamiti| tārakabrahmajñāna 
svarūpaṃ taṃ paramaśivamahaṃ namāmi vande| śiva sa"nkalpopaniṣadi-
acintyaṃ cāprameyaṃ ca vyaktāvyaktaṃ paraṃ ca yat|
sūkṣmāt sūkṣmataraṃ jñānaṃ tanme manaḥ śiva saṃkalpamastu||
śvetāśvataropaniṣadi- eṣa devo viśvakarmā mahātmā sadā janānāṃ hṛdaye 
sanniviṣṭaḥ| hṛdāmanīṣā manasābhikḷptoya enaṃ viduramṛtāste 
bhavanti|| tathā śivayoga pradīpikāyām- hṛdi jñānādeva mokṣa 
ityetadvākyamādarāt| gṛhītvā jñāna yoge'smin samāhita manā bhava||
suprabhedāgame- śive saṃyojitaṃ rūpaṃ sāyujyamiti vakṣyate|

pṛ0 62) jñānāt sāyujyamevaṃ hi toye toye yathā tathā||
tathā mānava purāṇe-
saṃjāte parama jñāne brahmātmaikatva gocare|
siddhyatyeva parā muktiḥ sandeho nāsti kaścana||
ityādi grantha vistara bhayānna likhitam| śrutisāra pañcaratnasyāsya mayā 
kṛtopadeśa śiromaṇirnāma samāhṛtireva vyākhyā tatraiva sarvaṃ veditavyaṃ 
deśika puṅgavopadeśena||4||
vaṃśe śrīreṇukasyāmita śruti nilayo vāraṇāsīśvaro bhūt sarveśastasya 
sūnuḥ śivayama nilayo vīraṇārādhyanāmā| putrastasya vyadhattākhila śruta 
sahitaṃ sarva martyairalāṃghyamācāryaiścopadeśyaṃ sakala 
śrutiśiroratnavatpañcaratnam||
atha lokārādhyo vīraṇārādhya nāmācārya varyaḥ svavaṃśānukramaṃ 
sva(sya)kṛteḥ śivastotrasya śrutisāra pañcaratnasya mahimānañcāha - 
vaṃśa iti| śrī reṇukasya vaṃśe śrīmadrevaṇāsiddheśadeśika 
sārvabhaumā svayamamita śruti nilayaḥ sakala śāstra pravīṇo 
vārāṇasīśvaro'bhūt| uttara vārāṇasīpura prasiddha vārāṇasī deva 
nāmācārya kuñjaro babhūva| taduktaṃ dīkṣāvidhāne-kra(kṛ)tau sadā 
śivācāryastrotāyāmeka varṇakaḥ| dvāpare reṇukācāryaḥ kalau śrī 
revaṇā hvayaḥ||
ata eva śrīmadrevaṇā siddhaśa deśika sārvabhaumānvayānukramoye 
vṛddhānukramaṃ anatikramya tadīya vaṃśa payaḥ pārāvāra saṃvardhanarākā 
niśākara śrīrevaṇā siddheśavarātmaja śrīmadrevaṇārādhya nāmnā mayā 
śrīmadupadeśa śiromaṇāvucyate| sakala sakala siddhe revaṇā siddha 
keturvimala kula janeḥ śrī vārāṇasīśvarasya sunaya tanaya sarveśasya 
sūnuryamīndraḥ sakala ...... kala dakṣaḥ sosalī vīraṇākhyaḥ

pṛ0 63) ayaṃ vaṃśānukramaḥ sarvaloka prasiddhaḥ| taduktaṃ śrīgirīndreṇa 
saṭīka granthekottara śa.....pratisthalamapi| asti svasti karo bhūmerākāraḥ 
śiva saṃvidām| nāmnā vārāṇasī nāthaḥ 
sarvasiddhāntatkovidaḥ(pāragaḥ)|| sarveti| tasya vārāṇasīśvarasya sūnuḥ 
putraḥ śiva yamanilayaḥ śivayogāśrayaḥ| sarveśaḥ sākṣāt....ṁa 
vārāṇaśī..ṃakūṭa nikaṭa śrīsosali sarveśvarācāryavaryo'bhūt| 
taduktaṃ vīraṇārādhyaiḥ śruti sāra prakāśikāyām| 
śrīyadyogīndravṛndāntaḥ padmasadmanivāsane| vārāṇasī saṃbhavāya namaḥ 
sarveśvarāya ca|| putra iti| tasya sarveśvarācārya sārvabhaumasya putro 
vīraṇārādhya nāmā śrīmatsosali vīraṇārādhya nāmadheyo deśika 
sārvabhaumo'bhūt| taduktaṃ - kariya basava devena saṭīka svātmayoga 
pradīpikādyantayorapi|
guruṃ viśveśvaraṃ vande paraṃ bhāvāmupāśritam|
varaṃ tatvajña yatiṣu carantaṃ śruti vartmasu||
namaḥ śrī guru vīreśa mūrtimāsthāya śobhine|
namaste saccidānandarūpāya paramātmane|| ityādi vistara bhayānna likhitam|
vaṃśānu kramasyāsyakathā tadvidvṛddhairveditavyā||
athāsya pañcaratnasya mahatvamāha- akhileti| akhila śruta sahitaṃ śivoktaṃ 
samasta vedavedāntāgama purāṇetihāsa prabhṛti śāstra samūha yuktam| 
taduktaṃ nārāyaṇopaniṣadi- īśānaḥ sarvavidyānāṃmīśvaraḥ 
sarvabhūtānāmiti| tathā vāyavīya saṃhitāyām-
aṅgāni vedāścatvāro mīmāṃsā nyāya vistaraḥ|
purāṇaṃ dharmaśāstraṃ ca vidyā hyetāścaturdaśa||

pṛ0 64) āyurvedo dhanurvedo gāndharvaṃ cetyanu kramāt||
arthaśāstrāṃtaraṃ tasmādvidyāhyaṣṭādaśa smṛtāḥ||
aṣṭādaśānāmetāsāṃ vidyānāṃ bhinna vartmanām|
ādi kartāta(kaviḥ) sākṣācchūla pāṇiriti śrutiḥ||
ityādi| ata eva sarva martyairalaṃghyaṃ śiva 
praṇītatvādvedopaniṣatprabhṛti samastaśāstra vākyaṃ tadvākyānusāri 
vṛddhavākyaṃ tu nāti kramaṇīyamityāha| skānde śivaḥ|
śruti smṛti mahāvākyameṣāṃ vākyaṃ na laṃghayet|
ājñācchedī mama drohī śunī garbhe sa jāyate||
vedāḥ pramāṇaṃ smṛtayaḥ pramāṇaṃ dharmārtha yuktaṃ vacanaṃ pramāṇam|
yasya pramāṇaṃ na bhavetpramāṇaṃ kastasya kuryādvacanaṃ pramāṇam||
na yasya vedā na ca śaivaśāstraṃ na vṛddhavākyaṃ hi bhavetpramāṇam|
sa pātakoddiṣṭahato durātmā nātmāpi tasyeha bhavetpramāṇam||
ityādi| atha śrutisāra pañcaratnasyāsya rahasya jñānaṃ deśika 
kuñjaropadeśa mantareṇa yena kenāpi na jñāyate ityāha- ācāryairiti| 
ācārya śabda vācyaiḥ deśika śārdūlairupadeśyañca| taduktaṃ siddhānta 
śiromaṇau- ācinoti hi śāstrārthānācāre sthāpayatyalam| svayamācarate 
yasmādācāryastena kathyate|| yajurvedopaniṣadi- ācāryaḥ pūrvarūpam| ante 
vāsyuttara rūpam| vidyā sandhiḥ|| īśāvāsyopaniṣadi- tadvijñānārthaṃ sa 
gurumevābhi gacchetsamitpāṇiḥ śrotriyam brahmaniṣṭham|| 
yogaje- 
vedānta tarkoktibhirāgamaiśca nānāvidhaiḥ śāstrakadaṃbakaiśca| 
dhyānādibhiḥ satkaraṇairagamyaṃ cintāmayaireka guruṃ vihāya||
śiva rahasye- 
na guroradhikaṃ na guroradhikaṃ na guroradhikaṃ na guroradhikam|

pṛ0 65) viditaṃ viditaṃ viditaṃ viditaṃ śiva śāsanataḥ||
śivatābharite bhuvana tritaye śivatāṃ janatā na kadāpi gatā|
gurudarśanataḥ śivatāmagamat gururataḥ śivato gurureva guruḥ||
tathā skānde- 
prasphuṭaṃ śāmbhavaṃ vedhaṃ svasaṃvedyaṃ paraṃ padam|
tajjñānaṃ sadgurorjñeyaṃ nānyathā śāstra koṭibhiḥ||
na tarkācchabda vijñānāt nā cārādveda pāṭhanāt|
na mantrānna..... yāllakṣyānna haṭhāt prāṇa dhāraṇāt||
na haṃsoccāraṇājjīva brahmaṇoraikya bhāvanāt||
vedānta śravaṇānnaiva tattvamasyāvabodhanāt|
na dāmyānna ca sanyāsānna caivāśrama pālanāt||
na ṣaḍ darśana veṣādi dhāraṇānna muṇḍanāt|
nānantopāya yatnebhyaḥ prāpyate paramaṃ padam||
guru dṛkpāta pātrāṇāṃ dṛḍhānāṃ satya vādinām|
kathanād dṛṣṭipātādvā sānnidhyādvāva lokanāt||
avācyantu guroḥ samyakprāpyate paramaṃ padam|
ata eva śivonoktam - na guroradhikaṃ param| ityādi grantha vistara bhayānna 
likhitam| sakala śruti śiroratnavat| jātau jātau yadutkṛṣṭaṃ tadratnamiti 
kathyate| iti viśvaḥ| tasyāsti tasminniti matup pratyayaḥ| sakala 
vedopaniṣatsu śreṣṭha vākya yuktam| pañca ratnaṃ vyadhatta akarot| 
śrīmatsosali vīraṇārādhya nāmārādhya kuñjaraḥ śrutisāra pañcaratnaṃ 
vyadhattetyanvayonveṣṭavyaḥ||
vyākhyā śrīpañcaratnasya samasta śruti sammitā|
akāri revaṇārādhya nāmnā śrutyartha dīpikā||
imāṃ vyākhyāṃ paṭhitvā tu pāṭhyamanyanna vidyate|
jñātvā jñeyaṃ nopadeśyaṃ deśikairbhuktimuktidām||

pṛ0 66) śrīmadaitareyakopaniṣadi- tā etāḥ saṃhitā nānante vāsine 
prabrūyānnā saṃvatsara vāsine nā pravaktra ityācārya ācāryaḥ||
śramadyogasāre- pāṇḍityādartha lābhādvā pramādādyaḥ prayacchati|
tasyā vasyaṃ mahācore ḍākinī śāpa āpatet||
dvādaśābdaṃ tu śuśraiṣāṃ yaḥ kuryādapramattadhīḥ|
tasmai śiṣyāya śāntāya dātavyaṃ brahmacāriṇe||
|| iti śrīmadveda veda śiraḥ śivāgama purāṇa prabhṛti pravīṇa 
śrīmatsosali vīraṇārādhyasya kṛteḥ śruti sārapañcaratnasya vyākhyā 
tattanaya śrīmadrevaṇā siddheśvarātmaja śrī revaṇārādhya viracitā 
śrīmadveda veda śiraḥ śivāgama purāṇa prabhṛti pracura śāstra prakhyā 
śrī madvṛṣendra pramukha mukhodgīta rahasyārtha samākhyā śrutyartha 
prakāśikākhyā vyākhyā parisamāptā||
śivamastu śivāya namaḥ
svādhīna manasāṃ puṃsāṃ gṛhameva tapovanam|
ati rājya sthito yogī janakaḥ sanakādhikaḥ||
||śrīḥ||





###########   END OF FILE  #######
