####################################################
MUKTABODHA INDOLOGICAL RESEARCH INSTITUTE
Use of this material (e-texts) is covered by Creative Commons license BY-NC 4.0
Catalog number: M00076
Uniform title: sāmbapañcāśikā
Main title: sāmbapañcāśikā with the commentary of kṣemarāja
Commentator : kṣemarāja

Description: 
This e-text was transcribed from Trivandrum Sanskrit Series, volume 104


Notes: 
Transcribed by the staff of Muktabodha under the supervision of Mark S. G. Dyczkowski .

Revision 0: Nov. 29, 2005


Publisher : Trivandrum Sanskrit Series
Publication year : 1930
Publication city : Trivandrum
Publication country : India
####################################################


sāmbapañcāśikā

rājānakaśrīkṣemarājakṛtayā ṭīkayā sametā

	puṣṇan devānamṛtavisarairindumāsrāvya samyag 
	bhābhiḥ svābhī rasayati rasaṃ yaḥ paraṃ nityameva |
	kṣīṇaṃ kṣīṇaṃ punarapi ca taṃ pūrayatyevamīdṛg
	dolālīlollasitahṛdayaṃ naumi cidbhānumekam ||
	etadāveśavaivaśyapronmiṣaddhiṣaṇā vayam |
	vimṛśāmo manākchrīmatsāmbapañcāśikāstutim ||
	so'yaṃ parāmṛtaraso rasajñairiha rasyatām |
	āyuṣyājyāmṛtasparśaḥ śatapadyā hi śāntaye ||

	samastāgamamahāmnāyarahasyavinmahāyogīgisahasrasaṃpradāya-
saṃpūrṇaḥ śrīvāsudevasya bhagavataḥ putraḥ śrīsāmbaḥ 
svātmavivasvatstutiṃ jagato'nugrahāya vaktumupakramate -

	śabdārthatvavivartamānaparamajyotīruco gopate-
	rudgītho'bhyuditaḥ puro'ruṇatayā yasya trayīmaṇḍalam |
	bhāvyadvarṇapadakrameritatamaḥsaptasvarāśvairviya-
	dvidyāsyandanamunnayanniva namastasmai parabrahmaṇe || 1 ||

	tasmai parasmai sarvotkṛṣṭāya viśvapūrṇādikartre ca | ata eva 
cābhāvaśāntabrahmacitrabrahmādisarvabrahmakroḍīkartre brahmaṇe bṛhate 
vyāpakāya bṛhaṇāya ca viśvakartre cidātmane namaḥ | 
dehādipramātṛtāpraśamanena tadevāviśāmītyarthaḥ | yasya brahmaṇaḥ 
sambandhi ūrdhvamaśeṣaviśvābhedātmatayā utkṛṣṭatayā gīyate vimṛśyata 
ityudrīthaḥ prathamonmeṣātmaśabdabrahmarūpaḥ praṇavo dhvaniḥ | 
devatāstutikarmapradhānasāmargyajurvedākhyā trayyeva śākhā 
prapañcakroḍīkṛtasamastāmnāyavākyaikavākyatāvyāptyā maṇḍalam | 
ataścaitatsarvāsāṃ vidyānāṃ mantraśāstravijñānānāṃ 
syandanamāspadaṃ prasavakāraṇaṃ ca karmabhūtaṃ ca 
viyatparākāśamunnayannullāsayaṃstanmayatvamāpādayanniva puraḥ 
prathamamaruṇatayā'tidīptatvenoditaḥ  svayamunmiṣitaḥ | 
viyanmayasyāpyasya dīptasyonmeṣāvaṣṭambhapuraḥsaraṃ tathā 
sphuraṇādunnayannivetyuktam | etacca trayīmaṇḍalaṃ bhāsvadbhiḥ 
prodgīthāruṇimnā 
sphuritairvarṇapadakramairakṣaravācakatadānupūrvībhirīritaṃ dhvastaṃ 
tamo'jñānaṃ yena tādṛk | uccāraṇapadārthavākyārthapratipattiṣu 
paramacidabhedaviśrāntidamityarthaḥ | kena viyadunnayan | sapta ye svarāḥ svayaṃ 
rājamānā viśvākṣepiṇo varṇāḥ paśyantyādipravartanaprāṇitakalpāḥ 
ṣaḍjādidhvanivimarśāsta eva sarvatrāśusaṃcāritvādaśvāstaiḥ | yasya 
brahmaṇaḥ kīdṛśasya | gopateḥ parādivākprabhormarīcicakreśvarasya ca | ata eva 
śabdārthatvena nānālaukiketaraśabdatadarthatatsaṃbandhairvicitratayā 
vartamānaṃ svātantryādetadvaicitryābhāsātma yatparaṃ jyotiḥ śāktaṃ 
vīryaṃ tena ca rugdīptiryasya | bāhyasyāpi sūryasya jñānaśaktiḥ parā 
hyeṣā tapatyādityavigrahā ityāmnāyanītyā parabrahmapratibimbakalpasya 
praṇavavyāptiko'ruṇaḥ pūrvamuditaḥ | trayīvyāptikaṃ 
maṇḍalamitaravidyāvyāptikaṃ syandanaṃ ca karmabhāsvadvarṇaiḥ 
padakramairdedīpyamānacaraṇavinyāsairīritatamaso ye saptasvaravyāptikā 
aśvāstairviyadutkṣipati | atha ca 
vicitravācyavācakātmajagadvṛtteściccakreśvarasyodgīthaḥ śaktyaṅkuronmeṣo 
dīpto brahmaviṣṇurudrajāgratsvapnasuṣuptibrahmamūlamāyāṇḍāditrayī-
maṇḍalam | viyadvyāpakam | vedanānādidharmasya paramātmatvabodhanā 
ityādyāmnāyaniruktonmanāśaktyākhyā vidyāsyandanaṃ 
svarairvicitrairmantrairdhvanibhirunnayanniva prathamamuditaḥ | kiṃ kṛtvā ? 
bhāsvatāṃ varṇānāmākārādimātrāṇāṃ padānāṃ 
bindvādiviśrāntīnāṃ krameṇa paripāṭyā īritaṃ tamaḥ samanāntaṃ 
pāśajālaṃ yatra || 1 ||

	evaṃ sāmānyavyāptyā paramārkaṃ stutvā 
dehasthamadhyanāḍīvyāptyā stauti -

	omityantanadati niyataṃ yaḥ pratiprāṇi śabdo
	vāṇī yasmāt prasarati parā śabdatanmātragarbhā |
	prāṇāpānau vahati ca samau yo mitho grāsasaktau
	dehasthaṃ taṃ sapadi paramādityamādyaṃ prapadye || 2 ||

	taṃ paramādityaṃ parabrahmasvarūpameva dehasthitaṃ 
madhyanāḍīgataprāṇabrahmaniviṣṭam ādyaṃ viśvacitrabhittibhūtaṃ sapadi 
prapadye abhisandhyavadhānena samāviśāmi | kaṃ tamityāha - ya omitiśabdaḥ 
kroḍīkṛtāśeṣaśabdanātmanādarūpo mahāpraṇavaḥ pratiprāṇi sarvabhūteṣu 
niyatamavicchinnapravāheṇāntarnadati parāvāgātmasvarūpaṃ vimṛśan sthitaḥ | 
yasmācca śabdatanmātragarbhā āsūtritakramā 
ādikṣāntaśabdasāmānyamātrā'vibhāgajyotirmayī parādvitīyā vāṇī 
paśyantī prasaratyunmiṣati | yaśca mitho grāsasaktāvanyonyakavalanaparau samau 
samānabhūmikārūḍhau prāṇāpānau vahati | 
udānavahnyātmanijamahājyotirmayau karoti || 2 ||



	evaṃ mahāvyāptyā sūkṣmavyāptyā cānavacchinnaṃ 
madhyadhāmasthaṃ ca cidarkaṃ nutvā prapañcavyāptyāpi stauti -

	yastvakcakṣuḥśravaṇarasanāghrāṇapāṇyaṅghrivāṇī-
	pāyupasthasthitirapi manobuddhyahaṅkāramūrtiḥ |
	tiṣṭhatyantarbahirapi jagadbhāsayan dvādaśātmā
	mārtaṇḍaṃ taṃ sakalakaraṇādhāramekaṃ prapadye || 3 ||

	mṛtānāṃ vedyaikarūpatayā śavaprāyāṇāmaṇḍānāṃ 
dehaprāṇādipiṇḍānāmayamanuprāṇako 
mārtaṇḍaścidbhānustamekamadvitīyamapi prapañcavyāptyā sakalānāṃ 
pramātṝṇāṃ sakalāni karaṇāni ca trayodaśakaraṇāni ca 
teṣāmādhāramanuprāṇakamavibhinnamāśrayaṃ prapadye | 
yastvagādyahaṅkārāntasvīkṛtatrayodaśendriyamūrtiḥ | 
ataścāntarahaṅkārātmā vedagrāhakarūpaḥ bahiścādhyavasāyādi 
vyāpārabuddhyādikaraṇadvādaśātmā grāhyarūpaṃ 
jagadbhāsayaṃstiṣṭhatīti sthūladṛśārthaḥ | rahasyadṛśā tu 
gṛhītasarvendriyamūrtirapi yaḥ 
sṛṣṭyādimarīcicakracitrasaṃcāracāturyāddvādaśātmā eka eva 
cidarko'ntarbahiśca jagatkālānalādi vyomakalāntaṃ viśvaṃ 
bhāsayaṃsturyadhāmātmanijabhāsā cakramayatvamāpādayan 
sarvakaraṇānyādhāratayā nijaujojvalanajvalitānyāśritya sthitastaṃ prakarṣeṇa 
prapadye | nijavyutthānaṃ sākṣātkurvan sthito'smītyarthaḥ || 3 ||

	prapañcavyāptyākhilendriyādhāre stute'pi bhagavati 
prakāśavimarśaparamārthe tadvimarśaprasarasaraṇiṃ vāṇīṃ stauti -

	yā sā mitrāvaruṇasadanāduccarantī triṣaṣṭiṃ
	varṇānatra prakaṭakaraṇaiḥ prāṇasaṅgāt prasūtān |
	tāṃ paśyantīṃ prathamamuditāṃ madhyamāṃ buddhisaṃsthāṃ
	vācaṃ vaktre karaṇaviśadāṃ vaikharīṃ ca prapadye || 4 ||

	avibhāgāttu paśyantī sarvataḥ saṃhṛtakramā | 
svarūpajyotirevāntaḥ sūkṣmā vāganapāyinī || ityādinā lakṣitāṃ 
prathamamādābuditāmunmiṣitāṃ tāṃ svarūpajyotīrūpāṃ 
paśyantyākhyāṃ tadanu tāmeva buddhisaṃsthāṃ buddhyabhyāsaṃ prāptām | 
kevalaṃ buddhyupādānāt kramarūpānupātinī prāṇavṛttimatikramya 
madhyamā vāk pravartate || ityādilakṣitām | madhye bhavatvānmadhyamāṃ 
madhye'ntaḥkaraṇe vartamānām | tadanu vaktre vadane karaṇeṣu 
jihvāmūlajihvāmadhyamādiṣu viśadāṃ nirmalām | sthāneṣu vivṛte vāyau 
kṛtavarṇaparigrahā | vaikharī vākprayoktṝṇāṃ prāṇavṛttinibandhanā || 
ityādinā lakṣitām | vikhare śarīre  bhavatvāttadākhyāṃ vācaṃ 
prapanno'smi | kāṃ tāmityāha - yā sā 
mitrāvaruṇasadanādagnīṣomamayātmanaḥ 
parāvākpradhānānmadhyadhāmno'karādīṃstriṣaṣṭiṃ varṇānuccarantī 
āsūtritakramatayā bhedābhedābhyāṃ bhedena ca vimṛśantī | kenoccarantī ? 
prakaṭairantarmukhībhāvenābhinnasphuṭaprakāśaikamadhyamāptaiḥ karaṇaiḥ 
sarvendriyaiḥ | kīdṛśān varṇān ? prāṇasaṅgāt prasūtānudbhūtān | tatra 
cijjyotiṣi guṇībhūtasūkṣmaprāṇasaṅgāt paśyantyāṃ 
guṇībhūtacitsūkṣmaprāṇasaṅgānmadhyamāyāṃ 
sthūlaprāṇasaṅgādvaikharyāṃ varṇā jāyante | te ca triṣaṣṭiḥ | tadyathā - a- i- 
u -ṛ - varṇāścatvāro hrasvadīrghaplutabhedā dvādaśa ḷkārasya dīrgho nāstīti 
hrasvaplutabhedād dvividhaḥ | saṃdhyakṣarāṇāṃ hrasvā na santīti 
dīrghaplutabhedādaṣṭavidhāḥ | evaṃ svarā dvāviṃśatiḥ | kādayo māntāḥ 
pañcaviṃśatiḥ sparśāḥ | antasthāścatvāraḥ | ūṣmāṇaścatvāraḥ | kuṃ 
khuṃ guṃ dhuṃ iti yamāścatvāraḥ | 
anusvāravisargajihvāmūlīyopadhmānīyā aṃ aḥ / ka / pa iti catvāraḥ | yathoktam 
-

	svarā dvāviṃśatiścaiva sparśānāṃ pañcaviṃśatiḥ |
	yādayaḥ śādayaścāṣṭau catvāraśca yamāḥ smṛtāḥ ||
	anusvāro visargaśca / ka / pa iti parāśrayau |
	ta ete gaditā varṇāstriṣaṣṭiriha sūribhiḥ || iti |

mitraḥ sūryo'ntaraśeṣadvaitaploṣakāritvādagniḥ | varuṇo 
hlādāpyāyakāritvāt somaḥ | varṇānantaḥ prakaṭakaraṇaiḥ prāṇasaṅgāt 
prasūte iti pāṭhāntare yā parāvākśaktirmitrāvaruṇasadanāduccarantī 
pramāṇaprameyātmakasūryacandrāśrayeṇātmākāśādūrdhvaṃ sarantī 
sarvottīrṇaṃ nijaṃ dhāma pramātṛrūpaṃ sravantī asti | saivāntaḥ 
prakaṭairantareva sphuṭairindriyaiḥ kṛtvā triṣaṣṭiṃ varṇān prāṇasaṅgāddhetoḥ 
prasūte janayatītyanvayaḥ | indriyāṇāṃ rūpādyupalabdhyānumeyatvād bahiḥ 
sphuṭatvābhāvenāntaḥ prakaṭībhāvaḥ | etadabhidheyapakṣe 
uccāraṇaprasūtyoḥ krameṇānuvādyavidheyabhāvaḥ || 4 ||

	evaṃ vākprasarāntaṃ bhagavantaṃ stutvā 
madhyamadhāmasāphalyamarthayate -

	ūrdhvādhaḥsthānyatanubhuvanānyantarā saṃniviṣṭā
		nānānāḍiprasavagahanā sarvabhūtāntarasthā |
	prāṇāpānagrasananirataiḥ prāpyate brahmanāḍī
		sā naḥ śvetā bhavatu paramādityamūrtiḥ prasannā || 5 ||

	paramādityasya cidbhānorbrahmanāḍīrūpā yā seti divyā mūrtiḥ 
samucchritākṛtirno'smākaṃ prasannā praśastā praśamitaprāṇādikāluṣyā ata 
eva śvetā cidānandaghanatayā sphurantī astu | kīdṛśī sā ? yā ūrdhvamadhaśca 
sthitāni atanūnyanalpāni  
anāśritādikālāgnyantabhuvaneśanānābhuvanāni dehe bahiścāntarā madhye 
saṃniviṣṭā vyāpyāvasthitā | tathā nānānāḍīnāṃ 
cakṣurādiromarandhrāntānāṃ suṣirāṇāṃ prasavena sphāreṇa gahanā 
sarvairduṣprāpā | sarveṣāṃ sthāvarādidevayonibhedāntānāṃ 
bhūtānāmantarasthā dehamadhye vartamānā | yataścoktayuktyā gahanā ata eva 
kaiścideva prāṇāpānayoḥ 
sarvavāhaprasavapraveśayorgrasananiratairbhakṣaṇapragalbhaiḥ prāpyate 
samāviśyate || 5 ||

	kiñca -

	na brahmāṇḍavyavahitapathā nātiśītoṣṇarūpā
		no vā naktaṃdivagamamitātāpanīyāparāhuḥ |
	vaikuṇṭhīyā tanuriva rave rājate maṇḍalasthā
		sā naḥ śvetā bhavatu paramādityamūrtiḥ prasannā || 6 ||

	brahmaṇo brahmabilāvaraṇaniviṣṭasyāṇḍaṃ 
garbhīkṛtabhūmūlamāyāṇḍaprapañcaśaktyaṇḍaṃ tena na vyavahitā api tu 
samantataḥ kroḍīkārī panthāḥ prasaramārgo yasyāḥ, tathā atiśītaḥ somaḥ, 
atyuṣṇo vahniḥ, iyaṃ tu dvaitadāhādadvaitānandasyanditvācca naivaṃrūpā | api 
tu samarasībhūtāgnīṣomātmā | tathā naktaṃdinaṃ rātridinaṃ yo gamo 
bhramaṇaṃ tena no itā prameyabhāvaṃ na prāptā tadvatī | tathā atāpanīyā 
paramāhlādapradā | tathā apagato rāhurācchādanapradhānaḥ śūnyapramātā 
yasyāḥ sā | kiñca, raveścidbhānormaṇḍale raśmipariveṣe rājate dīpyate | 
bāhyārkamūrtistu brahmāṇḍavyavahitā svarlokāntamātrāvabhāsikā 
śiśiragrīṣmādāvatiśītoṣṇarūpā aharniśaṃ bhramantī santāpikā 
rāhvabhibhūtā ceti vyatirekadhvaniḥ | vaikuṇṭhasya viṣṇormūrtirivetyupamā | 
sāpi ca balivañcanāvasare brahmāṇḍe brahmāṇḍāntarniruddhamārgā na 
kenacit | ata eva nātiśītoṣṇarūpā | prakāśāhlādadā bhaktānāmityarthaḥ | 
naktaṃdivagamenāhorātraparibhramaṇena na mitā | devādibhirneyattayā 
paricchinnetyarthaḥ | tāpanīyā mahāpratāpavatī | 
apagatarāhurapakrāntaravimaṇḍalā ceti śleṣaḥ | evamayamatropamāśleṣo 
vyatirekadhvaninā saṃsṛṣṭaḥ || 6 ||

	atha yugapadantarbahiścārkamūrtiṃ stauti -

	yatrārūḍhaṃ triguṇavapuṣi brahma tadbindurūpaṃ
		yogīndrāṇāṃ yadapi paramaṃ bhāti nirvāṇamārgaḥ |
	trayyādhāraḥ praṇava iti yanmaṇḍalaṃ caṇḍaraśme-
		rantaḥsūkṣmaṃ bahirapi bṛhanmuktaye'haṃ prapannaḥ || 7 ||

	taccaṇḍaraśmeściddīptāṃśormaṇḍalaṃ muktaye 
samāveśātmajīvanmuktyarthaṃ prapanno'smi | kīdṛśam ? antaścidbhuvi 
sūkṣmamādyonmeṣātma | yogīndraireva labhyam | bahirapi  
bṛhanmahāparimāṇam | yatra 
sṛṣṭisthitisaṃhārakārirajaḥsattvatamoniviṣṭabrahmaviṣṇurudrābhidhāyyakāro-
kāramakārākhyahrasvadīrghaplutavarṇatrayātmatriguṇavapuṣi praṇave 
viśvavedyāvibhāgavedanātmā binduriti 
tadupalakṣitonmanāntāprameyaparipāṭīrūpaṃ yasya tādṛg brahma bṛhad 
bṛṃhakaṃ ca śāktateja ārūḍhamatyutkṛṣṭatayā vyavasthitam | yacca 
paramamasāmānyam | yogīndrāṇāṃ mitayogyatiśāyiparatattvaikabhājāṃ 
nirvāṇamārgo jīvanmuktyupāyo bhāti svaprakāśatayā sphurati | trayyāḥ 
prāṅnirṇītāyā ādhāra āśrayaḥ | prakarṣeṇa nūyate utkṛṣṭatayā vimṛśyate 
paraṃ pārameśvaraṃ svarūpaṃ yeneti kṛtvā praṇava ityetannāma yat | 
bāhye'pyarkamaṇḍale navayojanasāhasro vigraho'rkasya maṇḍalam | 
triguṇam iti svacchandādiṣṭanītyā yatra bindurūpamiti sitavartulākāraṃ 
brahmamayaṃ tadasāmānyaṃ bimbamārūḍham | tacca yogināṃ 
nirvāṇamārgaḥ, teṣāṃ hi sūryamaṇḍalabhedanasya śravaṇāt | tathā 
vakṣyamāṇadṛśā sāmargyajurmayadhāmamaṇḍalākṛtitvāt trayyādhāraḥ | 
prakarṣeṇa nūyamānatvātpraṇavo viśva śarītvācca praṇavaḥ || 7 ||

	yasmin somaḥ surapitṛnarairanvahaṃ pīyamānaḥ
		kṣīṇaḥ kṣīṇaḥ praviśati yato vardhate cāpi bhūyaḥ |
	yasmin vedā madhuni saraghākāravadbhānti cāgre
		taccaṇḍāṃśoramitamamṛtaṃ maṇḍalasthaṃ prapadye || 8 ||

	cidbhānormaṇḍalasthaṃ madhyadhāmaniviṣṭaṃ 
tatparamānandarūpamamitamanalpamamṛtaṃ prapadye samāśraye | yatrāmṛte 
somaḥ sarvo meyavargaḥ surādibhiḥ sarvaiḥ pramātṛbhiḥ pratidinaṃ 
kalāgrāsayuktyā pīyamānatvāt kṣīṇaḥ kṣīṇaḥ san punaḥ punaḥ praviśati 
hṛdviśrāntyanantaraṃ nimajjati | yata eva maṇḍalād bhūyo'pi 
vardhate'bhivyajyate meyarūpaścandraḥ | yasmiṃśca vedāḥ sarvaśāstrāṇi 
madhuni mākṣike saraghāṇāṃ madhukarīṇāmākāra ivāgre bhānti puraḥ 
sphuranti | yathā saraghā mākṣikaṃ saṃcitya parivṛttya sollāsamāsate, tathā 
sarve vedā vākyaikavākyatayā parādvayamamṛtamāmṛśya bhrājante | 
bāhyo'pi somaḥ kṛṣṇapakṣeṣu 
pitṛdevanaragrastakalāpañcadaśako'māvāsyāyāṃ sūryamaṇḍalaṃ praviśya 
vardhate | vedāścārkajyotirlagnā āsate || 8 ||

	aindrīmāśāṃ pṛthukavapuṣā pūrayitvā krameṇa
		krāntāḥ sapta prakaṭahariṇā yena pādena lokāḥ |
	kṛtvā dhvāntaṃ vigalitabalivyaktipātālalīnaṃ
		viśvālokaḥ sa jayati raviḥ sattvamevordhvaraśmiḥ || 9 ||

	yo hi yasmād guṇotkṛṣṭaḥ sa tasmādūrdhvamiṣyate iti sthityā 
ūrdhvā viśvotkṛṣṭā raśmayo yasya | ata eva satāṃ 
vidyamānānāmaśeṣāṇāṃ bhāvaḥ sattvaṃ mahāprakāśātmarūpam |  
tadeva tatparamārthaḥ | tataśca prakāśamānatayā prakāśātmanyeva viśvasya 
magnatvāt prakāśo viśvālokaḥ sa eva raviścidbhānurjayati sarvotkarṣeṇa vartate 
| yenaindrīmāśāṃ prācyonmeṣadaśāṃ pṛthukavapuṣā 
yogigamyasūkṣmaśāktaspandātmanā pūrayitvā 
unmiṣitaprāṇādisaṃkocacitprādhānyocchalitāṃ kṛtvā 
śivādisakalātmāntāḥ śaktimantaḥ prakīrtitāḥ iti śrīpūrvādiṣṭanītyā 
śivamantramaheśvaramantreśvaramantravijñānākalapralayākalasakalākhyāḥ 
kramātkramaṃ prāṇīyatuṭisthā nijaśaktisahitāḥ saptalokāḥ pādo'sya viśvā 
bhūtāni iti sthityā pādena nijāṃśamātreṇākrāntāḥ kroḍīkṛtya 
svajyotirmayīkṛtāḥ | kīdṛśena ? prakaṭāḥ svātmābhāsā 
rūpādiviśvaharaṇāddharayaścakṣurādiśaktayo yasya | taduktaṃ śrutau - yuktā 
hyasya harayaḥ śatā daśa iti | niḥsaṃkhyaśaktirātmeti hyasyārthaḥ | kathaṃ 
krāntāḥ ? dhvāntamātmanyanātmapratītyātmājñānaṃ vigalitā 
baliranātmanyātmābhidhāyinī vyaktiryasya tādṛk pātālalīnaṃ 
niḥśeṣapraśamitaṃ kṛtvā | bāhyenāpyarkeṇa saptāśvārūḍhenaindrīṃ 
diśaṃ sūkṣmarūpeṇāpūrya bhūrādilokāḥ pādena marīcibhirdhvāntaṃ 
dhvaṃsayitvā krameṇa krāntāḥ | prakaṭahariṇā ca nārāyaṇena vigalitā 
balyākhyasya dānavendrasya vyaktiryatra taddhvāntaṃ dānavakulaṃ 
pātālalīnaṃ kṛtvā bhūrādilokāścaraṇavinyāsakrameṇākrāntāḥ | kiṃ 
kṛtvā ? pṛthukavapuṣā bālavāmanaśarīreṇa indrādidigāpūraṇaṃ kṛtvā | 
so'pi viśvālokaḥ sattvapradhānaścetyatra śleṣālaṅkāraḥ | 
śleṣopamādhvanisaṃsṛṣṭiriyam || 9 ||

	dhyātvā brahma prathamamatanu prāṇamūle nadantaṃ
	dṛṣṭvā cāntaḥ praṇavamukharaṃ vyāhṛtīḥ samyaguktvā |
	yattadvede taditi saviturbrahmaṇoktaṃ vareṇyaṃ
	tadbhargākhyaṃ kimapi paramaṃ dhāmagarbhaṃ prapadye || 10 ||

	brahmaṇā prajāpatinā vedeṣu praṇavamukharamoṅkāroccāraṇapūrva 
tadityādi gāyatryāḥ saviturviśvaprasūtihetościdādityasya 
yattatkimapītyasāmānyaṃ bharga ityākhyā yasya tatparamaṃ sarvotkṛṣṭaṃ 
dhāma parisphurattātma śāktaṃ tejo 
bāhyasūryasomavahnyādidhāmakroḍīkāritvāddhāmagarbhaṃ 
vareṇyamanugrahakāri ukta tatprapadye samāviśāmi | kiṃ kṛtvā brahmaṇoktam ? 
kiṃ kṛtvā ca prapadye ? prathamamādāvatanu aśarīraṃ 
śrībhargaśikhādiṣṭanītyā akāraparāmarśātma vīreśvarākhyaṃ ca brahma 
bṛhad bṛṃhakaṃ ca paraṃ śāktaṃ dhāma prāṇamūle 
aprāṇādyasphurattādhāmni dhyātvā vicintyānantaraṃ nadantamiti nādākhyaṃ 
paravimarśātmānamantarityuktaśāktarūpaprāṇitakalpatayā sthitaṃ dṛṣṭvā 
svātmatayā sākṣātkṛtya 
tannādavimarśānupraveśāvaṣṭambhabalonmiṣatpraṇavoccāraṇapūrvam | tathā 
bhūḥ svāhā bhuvaḥ svāhā svaḥ svāhā bhurbhūvaḥ svaḥ svāhā iti ca 
mantrarūpā samagrameyamānapramātṝṇāṃ sasaṃskārāṇāṃ 
parabrahmamayatvāmarśinīrvyāhṛtīścatasraḥ 
samyagityantarāmarśāvaṣṭambhāśaithilyenoktvā uccārya | atha ca 
sarvavyavahārānekarūpāḥ kathā japaḥ iti śivasūtrādiṣṭanītyā 
tadabhedāmarśapradhānatayā  paraśāktarasaplāvitān saṃpādya | 
śāktadhāmaikāgryavaśāsāditaśāmbhavadhāmāvaṣṭambhabalena 
vyutthānadaśāmapi tadabhedarasaprokṣitāṃ vidhāyetyarthaḥ | 
dhāmagarbhamityatra dhāmaśabdastantreṇa dviruktaḥ | tathā praṇavamukharamiti || 
10 ||

	tvāṃ stoṣyāmi stutibhiriti me yastu bhedagraho'yaṃ
	saivāvidyā tadapi sutarāṃ tadvināśāya yuktaḥ |
	staumyevāhaṃ trividhamuditaṃ sthūlasūkṣmaṃ paraṃ vā
	vidyopāyaḥ para iti budhairgīyate khalvavidyā || 11 ||

	he bhagavan, tvāṃ stutibhiḥ stoṣyāmīti stotṛstutyastutikalpanātmā yo me 
bhedagraha eṣaiva cidadvayāprathanātmāvidyā, tathāpi tasyā avidyāyāḥ 
sutarāmatiśayena vināśāya niḥśeṣonmūlanāya yukto nityasaṃbaddhastvāṃ 
staumyeva dehādipramātṛtānimajjanena sarvotkṛṣṭatayā satataṃ parāmṛśāmi, 
na tu kṣaṇamapyudāsīna āse | tvāmeva cidarkaṃ staumi na tu parimitāṃ 
kāñcana devatām | kīdṛśaṃ tvām ? sthūlaṃ bāhyaprāṇārkarūpam | 
sūkṣmaṃ madhyanāḍīgataṃ prāṇabrahmarūpam | paraṃ cānavacchinnaṃ 
viśvātmacidānandaghanam | taditi prāktanavākyavyāvarṇitamekameva | 
nityoditaṃ ca | vāśabdaścārthe | yuktaṃ caitat | yato budhaistattvajñairavidyaiva 
vidyopāyaḥ para ityuktaḥ | stotrastutyādivibhāgakalpanātmāvidyayā 
samastāvidyābījadehādipramātṛtvābhimānapraśamanena 
cidānandaghanaparamātmotkarṣaparāmarśātmā stutiḥ 
paramasamāveśapradetyarthaḥ || 11 ||

	staumyevetyuktiṃ prapañcayati -

	yo'nādyanto'pyatanuraguṇo'ṇoraṇīyān mahīyān
	viśvākāraḥ saguṇa iti vā kalpanākalpitāṅgaḥ |
	nānābhūtaprakṛtivikṛtīrdarśayan bhāti yo vā
	tasmai tasmai bhavatu paramāditya nityaṃ namaste || 12 ||

	he paramāditya cidarka, tasmai tasmai iti parasūkṣmasthūlarūpāya 
viśvātmane tubhyaṃ nityaṃ namaḥ | sarvakālaṃ dehādiprahvatayā 
parāmṛśaṃstvāmeva samāviśāmītyarthaḥ | kīdṛśāya tasmai ? yo anādyanto 
deśakālādyanavacchinnaḥ | atanurākārāniyantritaḥ | ataśca 
sārvajñādiguṇāspṛṣṭaḥ | aṇoratyantasūkṣmarūpatayā yogidṛśyāt 
paramāṇorapyaṇīyānatisūkṣmaḥ na kasyāpi vedyaḥ | api tu 
svaprakāśacidekarūpaḥ na tu deśataḥ saṃkucitaḥ | paramāṇoḥ sūkṣmasya 
vedyatvād dṛśyatvācca | mahīyān vyāpakaḥ | ataśca 
viśvakroḍīkāritvādviśvākāraḥ | sārvajñādiguṇayogāt saguṇaḥ | ityevaṃ 
prakārayā kalpanayā  kalpitāni pṛthakpṛthagullikhitānyaṅgāni 
tattaddharmarūpā avayavabhāgā yasya tādṛg 
vetyanayoktyā'vacchinnavastuviṣayaśabdavikalpāsaṃspṛṣṭaṃ paramekaṃ 
svarūpamanavacchinnamiti dhvanayati | nānābhūtāni vicitrāḥ 
sthāvarādibrahmāṇḍāntāḥ prāṇinasteṣāṃ 
prakṛtīrmāyāprakṛtiśukraśoṇitādikāraṇāni, vikṛtīḥ kalābuddhidehādikān 
darśayan ya ābhāti | saṃkucitasarvābhāsollāsakatayā vā yaḥ sphuratītyarthaḥ || 
12 ||

	tattvākhyāne tvayi munijanā neti neti bruvantaḥ
	śrāntāḥ samyak tvamiti na ca tairīdṛśo veti coktaḥ |
	tasmāttubhyaṃ nama iti vacomātramevāsmi vacmi
	prāyo yasmātprasaratitarāṃ bhāratī jñānagarbhā || 13 ||

	yasmāttvatto bhāratī paśyantyādivāk jñānagarbhā 
svāvabhāsasaṃvitpradhānā prasarati tasmai tubhyaṃ nama iti vacomātrameva, na 
tvatiriktaṃ stutivākyādi vacmi | jñānasya sarvavākprasarahetoranavacchinnasya 
vibhinnastutivāgbhiḥ stotumaśakyatvāt | namaḥśabdena tu dehādiprahvatāṃ 
turīyakasvacitprakarṣaparāmarśanasya kartuṃ śakyatvāt | yuktaṃ caitat | 
yasmānmunayo'pi tvayi tvadviṣaye tattvākhyāne aṇurna mahān na hrasvaṃ 
dīrghaṃ netyādi bruvantaḥ śrāntāḥ kliṣṭāḥ | na ca taistvamityevaṃvidho'sīti 
etādṛśo veti etattulyo veti samyaguktaḥ | vāgagocaratvādevetyarthaḥ || 13 ||

	sarvāṅgīṇaḥ sakalavapuṣāmantare yo'ntarātmā
	tiṣṭhan kāṣṭhe dahana iva no dṛśyase yuktiśūnyaiḥ |
	yaśca prāṇāraṇiṣu niyatairmathyamānāsu sadbhi-
	rdṛśyaṃ jyotirbhavasi paramāditya tasmai namaste || 14 ||

	he paramāditya cidarka, tasmai nirviśeṣāya te tubhyaṃ namaḥ | yastvaṃ 
sthāvarādidevayonyantānāṃ rudrakṣetrajñānāṃ ca sarveṣāṃ sarvāṅgeṣu 
bhavo vyāpakaḥ sakalavapuṣāmantare mitagrāhakātmani svarūpe yo'ntarātmā 
paramānandatvāt ātmā caivāntarātmā ca iti 
śrīsvacchandādiṣṭapuryaṣṭakapramātā tiṣṭhannavasthāsnurapi yuktyā yogena 
śūnyairapi na dṛśyase | yathā kāṣṭhe'gnistiṣṭhannapi 
yuktiśūnyairaraṇimathanānabhijñairna dṛśyate 
tatkāṣṭhakavalīkārijvaladrūpatayā nopalabhyate | yaśca tvaṃ prāṇāraṇiṣu 
sarvavāhamārgodaya viśrāntipadeṣu 
sadbhiryogibhirniyatairabhiyuktairmathyamānāsu - ūrdhvaśaktinipātācca 
adhaḥśaktinikuñcanāt | rudraśaktisamāveśaṃ yo jānāti sa paṇḍitaḥ || 
ityāmnāyādiṣṭayuktyā'navaratāndolanataḥ praśamitamarudvyāpikāsu 
dṛśyaṃ jyotirbhavasi svaprakāśacidrūpaḥ sphurasi | atra paryāyeṇa 
prāṇāpānāvurdhvādharāraṇirūpau | yogiprayatno mathanakāṣṭham || 14 ||



	stotā stutyaḥ stutiriti bhavān kartṛkarmakriyātmā
	krīḍatyekastava nutividhāvasvatantrastato'ham |
	yadvā vacmi praṇayasubhagaṃ gopate tacca tathyaṃ
	tvatto hyanyatkimiva jagatāṃ vidyate tanmṛṣā syāt || 15 ||

	he gopate cinmarīcicakreśvara, bhavāneko'dvitīyaḥ stotrādirūpatayā 
krīḍati svasvātantryāttattadrūpatayā sphurati | yaduktaṃ mayaiva 
bhairavānukaraṇastotre - stotā stutyaḥ stutiriti yadapi vibhinnaṃ na 
kiñcidastīha | mṛśasi yathā yadrūpaṃ cidrūpatayā bhavasyetat || iti | 
yato'hamiti bhavatkalpitameva | tato'hamiti saṃkocapradhāno māyāpramātā 
tvatstotrakaraṇe'svatantrastvāmeva cidātmānaṃ staumi | na tvahaṃ nāmānyaḥ 
kaścidityarthaḥ | yacca kiñcittvadātmaivāhaṃ praṇayasubhagaṃ 
prārthanāsundaraṃ vacmi tatsarvaṃ tathyaṃ tvatparamārthameva | 
yatastvattaścidātmano vyatiriktaṃ jagatāṃ kimiva vidyate ? na kiñcidasti | yadi vā 
tathāpi kiñcitsaṃkalpyate tanmṛṣā syāt | naiva bhavet | cidātmatāṃ vinā 
kasyacidapi cetanā ceti tasya saṃkalpavikalpaviṣayatvasyāpyayogena 
gaganakusumato'pi nikṛṣṭatvāt | itthaṃ yuktitastvadabhedasāraiva stutiḥ || 15 ||

	prātītikakrameṇa tu yadyapi bhedastathāpītthaṃ 
tvamārādhyo'smākamityāha -

	jñānaṃ nāntaḥkaraṇarahitaṃ vidyate'smādvidhānāṃ
	tvaṃ cātyantaṃ sakalakaraṇāgocaratvādacintyaḥ |
	dhyānātītastvamiti na vinā bhaktiyogena labhya-
stasmādbhaktiṃ śaraṇamamṛtaprāptaye'haṃ prapannaḥ || 16 ||

	aindriyakajñānavatāṃ māyāpramātṝṇāmasmākamindriyāgocaro 
bhavānacintyatvāddhyānaviṣayo na bhavatīti 
dehādimitapramātṛtāmajjanonmajjanacidarkabhajanātmakabhaktiyoga-
saṃpādanīyatvādbhagavato bhaktimeva 
śāktasphārāveśamayāmṛtaprāptaye'smyāśritaḥ | uktaṃ ca vijñānabhairave 
- bhaktyudrekādviraktasya yādṛśī jāyate daśā | sā śaktiḥ śāṅkarī 
nityaṃ bhāvayettāṃ tataḥ śivaḥ || iti || 16 ||

	hārdaṃ hanti prathamamuditā yā tamaḥsaṃśritānāṃ
	sattvodrekāttadanu ca rajaḥ karmayogakrameṇa |
	svabhyastā ca prathayatitarāṃ sattvameva prapannā
	nirvāṇāya vrajati śamināṃ te'rka bhaktitrayīva || 17 ||



	he arka, tava bhaktiḥ prapannā samāśritā satī śamināṃ 
śāntarāgādikalaṅkānāṃ nirvāṇāya mokṣāya vrajati 
jīvacchivatvābhivyaktaye ghaṭate | trayī yathā | sāpi hi kāmyakarma 
parihṛtyānuṣṭhīyamānā trayyantavidāmapavargahetuḥ | tathā caiṣā 
prathamamuditā samunmiṣitamātrā hārdaṃ prakāśānandātmahṛdbhavaṃ 
tamastvabhedākhyātirūpamāṇavaṃ malaṃ saṃśritānāṃ bhaktibhājāṃ hanti 
nāśayati | tadanu sattvasya prakāśasyodrekātprakarṣātkarmayogakrameṇa 
svātmadevatāviśrāntiphalaśārīrakarmānuṣṭhānena kārmamalarūpaṃ rajo 
hanti | tathā suṣṭhu abhyastā pariśīlanena svīkṛtā sato bhāvaḥ sattvaṃ 
prakāśaikaghanatvameva prakāśamāne sarvatra prathayatitarām | na tu 
paśuvanmāyīyamalātmabhinnavedyaprathākṛt | trayyapi trayyantavidāṃ 
tanniṣṭhānāṃ sattvaṃ prathayati || 17 ||

	tāmāsādya śriyamiva gṛhe kāmadhenuṃ pravāse
	dhvānte bhātiṃ dhṛtimiva vane yojane brahmanāḍim |
	nāvaṃ cāsmin viṣamaviṣayagrāhasaṃsārasindhau
	gaccheyaṃ te paramamamṛtaṃ yanna śītaṃ na coṣṇam || 18 ||

	tāṃ bhaktimāśritya cidarkasya te sambandhi paramamamṛtaṃ paraṃ 
śāktaṃ dhāma gaccheyaṃ samāviśeyam | 
yacchaiśiragraiṣmabāhyārkadhāmavailakṣaṇyācchītamuṣṇaṃ ca na bhavati | api 
tu mohadāhaprakāśāhlādakṛdagniṣomātma | kīdṛśīṃ tām ? gṛhe śūnye 
veśmani śriyamiva | sampūrṇabhogapradatvāt | pravāse riktabandhudeśe 
kāmadhenumiva cintitamātrābhīṣṭaphalapradatvāt | dhvānte gāḍhatamasi 
bhātimiva | pūrṇaprathāhetutvāt | vane gahanaparvatādau dhṛtimiva | 
viśrāntihetutvāt | yojane paraśivātmaikyāveśe brahmanāḍiṃ suṣumṇām | 
paramopāyatvāt | viṣamaviṣayā eva grāhā bhīṣaṇā jalacarā yatra tādṛśe 
saṃsārasamudre nāvamiva | uttārakatvāt || 18 ||

	agnīṣomāvakhilajagataḥ kāraṇaṃ tau mayukhaiḥ
		sargādāne sṛjasi bhagavan hrāsavṛddhikrameṇa |
	tāvevāntarviṣuvati samau juhvatāmātmavahnau 
		dvāvapyastaṃ nayasi yugapanmuktaye bhaktibhājām || 19 ||

	he bhagavan, akhilasya bāhyasya nīlasukhādergrāhyarūpasyāntarasya ca 
grāhakarūpasya dehāderjagato yāvagnīṣomau sarvavāhavāhī prāṇo'pānaśca 
prakāśanāvasthānahetutvātkāraṇam | tau 
prasisṛkṣāpravivikṣātmasargādānasamaye 
vastvābhāsanavimarśātmasṛṣṭyādau tannimittaṃ ca hrāsavṛddhikrameṇa 
dvādaśaṣoḍaśakalākalanaparyāyato mayukhaiḥ sṛṣṭyādi 
devyātmanijamarīcibhiḥ sṛjasi muhurmuhurnirmimīṣe | tāveva ca 
bhaktibhājāmantarviṣuvati  samyṅnayanātmasamānamarutpradhāne 
kumbhake samau somasūryakalānyonyasaṃgharṣamiśritau 
santāvātmavahnāvudānavahnau juhvatāṃ muktaye 
śivātmabhedaprathārūpāṇavādimalatrayapluṣṭopalakṣitaśivādvaitaprāptaye 
dvāvapi yugapatkramaṃ mayūkhairevāstaṃ nayasi 
viśvātmakavyānavyāptimāviśya 
jñānakriyātmaparāgnīṣomarūpasvātmamayau saṃpādayasi || 19 ||

	sthūlatvaṃ te prakṛtigahanaṃ naiva lakṣyaṃ hyanantaṃ
	sūkṣmatvaṃ vā tadapi sadasadvyaktyabhāvādacintyam |
	dhyāyāmītthaṃ kathamaviditaṃ tvāmanādyantamanta-
		stasmādarka praṇiyini mayi svātmanaiva prasīda || 20 ||

	he arka, te tava sthūlatvaṃ viśvavyāpakatvaṃ prakṛtyā gahanatvānnaiva 
lakṣayituṃ śakyam | yasmādanantaṃ dikkālākārairanavacchinnam | 
sūkṣmatvamapi vā aṇoraṇīyān ityetadvyākhyānāvasaravyākṛtayuktyā 
parapramātrātma yattadapi 
sadasadvyaktyabhāvādbhāvābhāvarūpatvenāpratīteracintyam | 
taditthamanādyantatvādaviditaṃ tvāṃ kathamantaḥ svānte cintayāmi na 
kathañcit | tasmānmayi praṇayini tvatprārthanāvahite svayameva prasīda 
praśamitadehādipramātṛtābhimānakāluṣyaḥ prasphura || 20 ||

	yattadvedyaṃ kimapi paramaṃ śabdatattvaṃ tvamanta-
		statsadvyaktiṃ jigamiṣu śanairlāti mātrākalāḥ khe |
	avyaktena praṇavavapuṣā bindunādoditaṃ sa-
		cchabdabrahmoccaritakaraṇavyañjitaṃ vācakaṃ te || 21 ||

	yatkimapyasāmānyaṃ tvaṃ 
tadantarityantarmukhānavacchinnaprakāśātmani pade | śabdatattvamiti śāstraṃ 
śabdātmakaṃ sarvaṃ śabdo haṃsaḥ prakīrtitaḥ iti 
śrīsvacchandādiṣṭānāhatabhaṭṭārakarūpam | paramamiti paramotkṛṣṭam | 
yaduktaṃ śrīkālottare - nādākhyaṃ yatparaṃ bījaṃ iti | vedyamiti 
suprakaṭasusphurattātmakatvādanapahnavanīyam | na tu vidikriyākarmātmakam | 
yaduktaṃ śrīsvacchande -

	yasya rūpaṃ śarīraṃ vā nāsti varṇaḥ kriyā tathā |
	sa kathaṃ gṛhyate sūkṣmo hyagrāhyo nityamavyayaḥ || iti |

śrībhargaśikhāyāmapi -

	naiṣa varṇo na vā śabdo na caivāyaṃ kalātmakaḥ |
	kevalaḥ paramānando vīro nityodito raviḥ ||
	nāstameti na codeti na śānto na vikāravān |
	sarvabhūtāntaracaro bhānurbharga iti smṛtaḥ || iti |



	tadetatparabrahmātmaśaktimadrūpam | sadvyaktiṃ jigamiṣviti | oṃ tatsaditi 
nirdeśo brahmaṇastrividhaḥ smṛtaḥ iti sthityā śaktyātmabrahmarūpatāṃ 
jighṛkṣu khe suṣumṇādhāmni akārokāramakārādimātrārūpāḥ kalā 
vimarśaśaktīḥ śanaiḥ śanaiḥ krameṇa lāti gṛhṇāti | itthaṃ 
śaktimaccidarkāvabhāsitaśabdabrahmabhittau praṇavavapuṣā oṃkārātmanā 
avyaktena paśyantīvākpradhānena rūpeṇa na tu vyaktena 
madhyamādivāgbhūmikāspṛśā | praṇavaḥ sarvavedeṣu iti sthityā 
kroḍīkṛtāśeṣavācyavācakasphāraṃ śabdabrahmoccarati svayaṃ pravartate | na 
tūccāryate | kīdṛk ? bindunādābhyāṃ 
samastavedyābhedivedanasamastavācakābhediparāmarśarūpābhyāmuditam | 
sarvotkṛṣṭagaganārūḍhaṃ satkathaṃ samuccarati atrāgamikīṃ yuktiṃ 
smārayati - karaṇena divyakaraṇabandhena na tu jihvāmūlamadhyādinā 
vyañjitaṃ prakaṭīkṛtam | yaduktaṃ śrīsvacchande -

	divyaṃ tu karaṇaṃ kṛtvā tattvasyoccāraṇaṃ kuru ityādi |

yaccaitacchabdabrahmatattvaśaktisvarūpāmarśanamukhenaiva te vācakaṃ 
tatsvarūpāmarśakam || 21 ||

	prātaḥ sandhyāruṇakiraṇabhāgṛṅmayaṃ rājasaṃ yanmadhye
		cāpi jvaladiva yajuḥ śuklabhāḥ sāttvikaṃ vā |
	sāyaṃ sāmāstamitakiraṇaṃ yattamollāsirūpaṃ
		sāhnaḥ sargasthitilayavidhāvākṛtiste trayīva || 22 ||

	he bhagavaṃścidarka ahnaḥ sārvajanīnasya prāṇadinasya 
sargasthitilayavidhau te sambandhinī sā kṛtiḥ 
kroḍīkṛtāśeṣasṛṣṭyādisturyākhyā śaktirvijṛmbhata ityarthaḥ | kā sā ityāha - 
prātaḥ hṛdunmeṣātmani prabhāte guṇībhūtaprāṇāpānavṛttīḥ 
śivaśaktisaṃghaṭṭātmā yā sandhyā tatra ye'ruṇakiraṇā 
anunmiṣitavaicitryāddiptāḥ śarīrādayaścakṣurādiprakāśāstān bhajate yadata 
eva rājasaṃ viśvarājānaṃ viśvaprasarāsūtraṇaṃ ca ṛṅmayam | yacca 
paradhāmāmarśanātmā stutikṛcca madhye madhyadhāmni 
yajuściddevatāpūjātmakriyāśaktipradhānam | dvaitendhanaploṣādiva jvalat | 
hlādātmasomavyāptyunmajjanācchuklabhāḥ amalamātmabhāḥsvarūpam | 
sāttvikaṃ ca satāṃ bhāvaḥ sattvaṃ prakāśamānatvaṃ tasyedaṃ sampādakam 
| svaprakāśāveśena viśvaprakāśakamityarthaḥ | 
sāyamūrdhvatuṭyardhe'stamitakiraṇaṃ galitaprāṇādisaṃskārakṣayāt 
praśāntasitojjvalitamarīcinicayam | ataśca 
niḥsaṃskāradvaitādvaitakavalanāttadapekṣayaiva tamovastuviśrāntyaikarasatvāt 
sāma | etattrividhaṃ sthūlasūkṣmaparasvarūpaṃ yallāsi gṛhṇāsi sā 
tavākṛtistrayīva ṛgyajuḥsāmānīva | tathāhi - prātararkadevatāstutipradhānā 
ṛgvedavyāptiḥ | madhye karmānuṣṭhānātmā yajurvedodayaḥ | sāyaṃ 
viśrāntihetugītapradhānā sāmavedapradhānateti pratidinaṃ sthitiḥ || 22 ||



	ye pātālodadhimuninagadvīpalokādhibīja-
		cchandobhūtasvaramukhanadatsaptasaptiḥ prapannāḥ |
	ye caikāśvaṃ niravayavavāgbhāvamātrādhirūḍhaṃ
		te tvāmeva svaraguṇakalāvarjitaṃ yāntyanaśvam || 23 ||

	atalādīni sapta pātālāni | kṣīrādyāḥ saptodadhayaḥ | atryādyāḥ sapta 
munayaḥ | mahendrādyāḥ sapta parvatāḥ | jambvādīni sapta dvīpāni | 
bhūrādyāḥ sapta lokāḥ |

	moho madaśca garvaśca viṣādaḥ krodha eva ca |
	bhayaṃ ca harṣaṇaṃ caiva dehe saptādhayaḥ smṛtāḥ ||

ityuktā mohādyāḥ saptādhayaḥ | yavādīni saptabījāni | gāyatryādīni 
saptacchandāṃsi | bhūtāḥ prāptāḥ | etadāmāśatvāt | 
īdṛgviśvaprapañcarūpā ye ṣaḍjādyāḥ sapta svarāste mukheṣu yeṣāṃ te 
tanmukhāstānevārthānnadanto dhvanantaḥ sapta saptayo 
manobuddhīndriyātmāno'śvā yasya tādṛśaṃ tvāṃ prapannāḥ | ye ca 
niravayavā vāk paśyantī tasyā bhāvaḥ sattā tanmātrādhirūḍhaṃ 
madhyadhāmonmiṣatpaśyantyāmarśaparimarśitam | ataścaikāśvaṃ ca tvāṃ 
buddhvā ye prapannāḥ, ubhaye'pi te tvāmevānaśvaṃ cidarkaṃ paraṃ brahma 
yāntitvadekatāmāpnuvanti | kīdṛśam ? svaraiḥ ṣaḍjādibhiḥ guṇaiḥ 
sattvādibhiḥ kalābhirakārādibhirvarjitaṃ nirupādhiprakāśānandaghanam | 
sāśvopāsanānaśvaprāptiheturiti virodhābhāsaḥ || 23 ||

	divyaṃ jyotiḥ salilapavanaiḥ pūrayitvā trilokī-
		mekībhūtaṃ punarapi ca tatsāramādāya gobhiḥ |
	antarlīno viśasi vasudhāṃ tadgataḥ sūyase'nnaṃ
		tacca prāṇāstvamiti jagatāṃ prāṇabhṛt sūrya ātmā || 24 ||

	he bhagavan, tvaṃ jyotiḥsalilapavanaiścitprakāśakarandhra-
praviśacchāktāmṛtaprāṇamarudbhistrilokīṃ jāgarasvapnasuṣuptitrayīṃ 
pūrayitvā tasyāmeva trilokyāmekībhūtaṃ sāmarasyaṃ prāptaṃ divyaṃ 
sāraṃ turyānandaghanaṃ gobhiranuttarairmarīcibhiḥ punariti punaḥ punarādāya 
camatkṛtya antariti antarmukhe pade līno vasudhāṃ parāṃ bhūmiṃ viśasi 
tanmayatayā sphurasi tadgataścānnamadanaviṣayaṃ vedyajātaṃ sūyase 
āśyānībhūya tadrūpatayā sphurasi | taccānnaṃ 
prāṇāpānāvasthitihetustvameva na tvanyat kiñciditi | anayā yuktyā sūryaḥ 
prāṇabhṛdātmā ca kathyase | yadāha śrutiḥ - 
ahamannamahamannado'hamannādaśca iti | bāhyo'pi sūryo 
bhūrbhuvaḥsvastrayīṃ jyotiḥsalilapavanaistatra tatra samaya āpūrya 
samarasībhūtaṃ  divyaṃ trilokyāṃ rasarūpaṃ sāraṃ 
raśmibhirgrīṣmādāvādāya punarapi bhūmimantastāpanayuktyā līnaḥ san 
viśati | tadgataścānnamoṣadhyākhyaṃ prāṇāvasthitihetuṃ janayati | tataḥ sa 
evānnamannado'nnādaśca || 24 ||

	agnīṣomau prakṛtipuruṣau bindunādau ca nityau 
		prāṇāpānāvapi dinaniśe ye ca satyānṛte dve |
	dharmādharmau sadasadubhayaṃ yo'ntarāveśya yogī
		vartetātmanyuparatamatirnirguṇaṃ tvāṃ viśet saḥ || 25 ||

	yo yogī nityau satatavāhinau prāṇāpānāveva 
kavalanāpyāyanahetutvādagnīṣomau jñānakriyāśaktiprādhānyāt 
prakṛtipuruṣau vedanavimarśatvād bindunādau prasaraviśrāntipadatvād dinaniśe 
vikāsasaṃkocanimittatvāt satyānṛte ūrdhvādhogatikāraṇatvād dharmādharmau 
bāhyānāṃ sattāsattayorjñāpakatvāt sadasadubhayamantarudānadhāmni 
āveśya vilāpyātmani ciddhāmni vartetāvatiṣṭheta sa tvāṃ nirguṇaṃ 
sattvādiguṇātītaṃ paramādityaṃ viśatyeva || 25 ||

	garbhādhānaprasavavidhaye suptayorindubhāsā
		sāpatnyenābhimukhamiva khe kāntayormadhyasaṃsthaḥ |
	dyāvāpṛthvyorvadanakamale gomukhairbodhayitvā 
		paryāyeṇāpibasi bhagavan ṣaḍrasāsvādalolaḥ || 26 ||

	he bhagavaṃścidbhāno ! dyāvāpṛthvyoḥ 
sarvadvādaśāntātmāntarikṣadehabhūmyoḥ kāntayornijavijñānenaiva 
ramaṇīyatāṃ prāpitayorvadanakamale śaktinaline 
gomukhairanuttarairmarīcibhirbodhayitvā vikāsya 
asāmānyaśāktānandāsvādanalampaṭaḥ san paryāyeṇa 
vicitronmeṣanimeṣakramairāpibasi camatkuruṣe | kīdṛśaḥ ? 
madhyasaṃstho'gnīṣomādhirūḍhaḥ | kimartham ? garbhe svāntaryadādhānaṃ 
prakṣepo'rthādviśvasya prasavastadaucityena bhāsanaṃ tadvidhānārtham | 
kīdṛśyordyāvāpṛthivyoḥ ? khe śūnyapramātari suptayoḥ kalodvalitametacca 
cittattvaṃ kartṛtāmayam | acidrūpasya śūnyādermitaṃ guṇatayā sthitam 
|| iti nītyā śūnyapradhānatāśrayeṇa 
nimajjitapāramārthikasvarūpayorabhimukhāvasthitayoḥ | kathaṃ suptayoḥ ? 
sāpatnyena parasparapratiyogitayaivābhimukhaṃ kṛtvā | 
ubhayānukūlatvādābhimukhyamāśrityetyarthaḥ | bāhyo'pyarko 
dyāvāpṛthivyo rātrābindubhāsā 
suptayormīlitasvarūpayorabhimukhāvasthitayormadhya gobhirvadananaline vikāsya 
tadīyavicitrarasāsvādalola āpibati bhaumāntarikṣān rasān | garbhādhānāya 
grīṣmādau karṣaṇyādinijaraśmyantarniveśanāya | prāvṛḍādau ca prasavāya 
varṣaṇyādimarīcivisargato nānauṣadhyuptaye | atha ca sāpatnyenābhimukhayoḥ 
 suptayorindubhāsopalakṣitayoḥ karpūrāchhuritayoḥ 
kāntayormadhyasaṃstho nāyako vaidagdhyād gomukhairvaktrapadme paryāyeṇa 
yugapad bodhayitvā locanaparicumbanapuraḥsaramunnidre vidhāya 
vaktrāsavāmṛtalampaṭo garbhasyādhānaprasavanimittamāpibati rataye'tyarthaṃ 
paricumbatīti śleṣā"ṅkāraḥ śleṣadhvanisaṃsṛṣṭaśca || 26 ||

	somaṃ pūrṇāmṛtamiva caruṃ tejasā sādhayitvā
		kṛtvā tenānalamukhajagattarpaṇaṃ vaiśvadevam |
	āmāvasyaṃ vighasamiva khe tatkalāśeṣamaśnan
		brahmāṇḍāntargṛhapatiriva svātmayāgaṃ karoṣi || 27 ||

	he cidarka ! brahmarandhrāvasthitaśāktabrahmopalakṣitasyāṇḍasya antariti 
dharāmūlamāyāśaktyaṇḍacatuṣṭayasya madhye gṛhe svātmayāgaṃ karoṣi | 
kiṃ kṛtvā ? somaṃ rūpādipañcadaśātmakamevaṃ tejasā 
nijamarīcivisphuraṇena pūrṇāmṛtaṃ caruriva sādhayitvā ekaikatra ca tattve'pi 
ṣaṭtriṃśattattvarūpatā iti kṛtvā viśvātmanijaśāktāmṛtābhāsamayaṃ 
svasaṃniviṣṭaṃ vidhāya | anala udānavahnirmukhaṃ prāptyupāyo yasya 
brahmādyanāśritāntakāraṇādhiṣṭhitadharādiśivatattvāntādhva-
visphāramayasya jagatastasya tarpaṇaṃ yattadeva vaiśvadevaṃ yāgaṃ tena somena 
caruṇā vidhāya tasya somasya kalāśeṣaṃ 
jagattarpaṇopayuktakalāpañcadaśāvaśiṣṭamūrdhvatuṭyārdhākhyāmāvasyā-
sambandhi amākhyakalārūpaṃ vighasamiva 
kavalitāśeṣasaṃskārakalpamivāśnan |

	amṛtaṃ candrarūpeṇa dvidhā ṣoḍaśadhā punaḥ |
	pibanti ca surāḥ sarve daśa pañca parāḥ kalāḥ ||
	amāśeṣaguhāntaḥsthāmāvasyā viśvatarpiṇī ||

iti śrīkālikākramādiṣṭanītyā viśvadevatā paramārthe svātmani camatkurvan | 
kīdṛk tvam ? gṛhapatiriva | so'pi hi pūrṇāmṛtakalpamāmāvasyaṃ caruṃ 
prasādhya tenāgnipramukhasarvajagattarpaṇaṃ vaiśvadevaṃ ca kṛtvā 
taccheṣamaśnan svātmadevatāyāgaṃ karoti | bāhyo'pi sūryaḥ 
svaraśmitāpapradrāvitasomakalāpañcadaśakena devarṣinarātmajagattarpaṇaṃ 
vidhāyāmākhyakalācamatkaraṇātmaśvātmayāgaṃ 
brahmāṇḍasyāntarvidhatte || 27 ||

	kṛtvā naktaṃ dinamiva jagadbījamāvyaktikaṃ yat
		tatraivāntardinakara tathā brāhmamanyattato'lpam |
	daivaṃ pitryaṃ kramaparigataṃ mānuṣaṃ cālpamalpaṃ 
		kurvan kurvan kalayasi jagat pañcadhāvartanābhiḥ || 28 ||

	

he dinakara viśvodayakāridivasasaṃpādaka cidbhāno, jagataḥ 
sadāśivāntasya viśvasya yad bījamārambhāvasānayorudayāpavargakāraṇaṃ 
śrīsvacchandādiṣṭavitataparārdhātmakālarūpamahorātraṃ tatkṛtvābhāsya 
tatraivāntarjagataḥ kalādikṣityantasyāśuddhādhvarūpasya bījaṃ 
māyeyamahorātraṃ tadantarapyāvyaktikaṃ prākṛtaṃ tadantarapi brāhmaṃ 
tatrāpi daivaṃ tatrāpi pitryaṃ pitṛsambandhi tatrāpi mānuṣaṃ 
krameṇālpamalpaṃ kurvan kurvanniva vaicitryasahasrairābhāsayanniva 
jagadviśvaṃ pañcadhāvartanābhirvicitrajāgarādidaśāpañcakaparāvartanaiḥ 
kalayasi antaravasthitaṃ bahiḥ kṣipasi | nirmimīṣe nirmitaṃ ca kalayasi | 
idamitthamidamidamiti saṃkhyānena sthāpayasi | sthāpitamapi kalayasi 
antaḥsaṃharasi | saṃhṛtamapi kalayasi saṃskāragālanena vimṛśasi | vimṛṣṭamapi 
kalayasi svātmābhedena jānīṣe svaprakāśaikātmyamāpādayasi | tathā punarapi 
svarūpāt kalayasi navaṃ navamullāsayasi | ityevaṃ 
sargasthitisaṃhṛtivilāpanasvātmaikyābhāsanaparasparāndolanalīlākrāntaṃ 
karoṣi | atra jagadbījamāvartya dviryojyam | alpamalpamiti vīpsāyām | 
ayamāśayaḥ - yadyasya yāvadahorātraṃ tattadīye prāṇacāre 
tadaṃśāṃśakāsvapi vā 
śrīsvacchandādiṣṭamāsodayādiṣaṣṭyabdodayāntaprakriyayā 
yogijñānāpekṣayātiparimitamābhāsayati bhagavān, 
tatrāpyantarviśvaikātmyaprathanāt 
sādāśivāntakālakalanāmaśeṣāmābhāsayatītyābhāsamāno'yaṃ kālo na 
tvasya vāstavaṃ kiñcittattvamasti | ata eva kurvannivetīvaśabdenāyamevārthaḥ 
spaṣṭaḥ | vastuto hyetāvadviśvodayāvasthānavilāpanādyātmā parameśvara 
eveti sphurati | na tu cidekavapuṣastato'tiriktaṃ kimapyasti | atra ca 
mānuṣādyahorātrapramāṇaṃ śrīsvacchande coktam | tadyathā -

muhūrtāstu tathā triṃśadahorātrastu mānuṣaḥ |
dakṣiṇaṃ cāyanaṃ rātriruttaraṃ cāyanaṃ dinam ||
pitṝṇāṃ tadahorātramanenābdaṃ tu pūrvavat |
evaṃ devaistvahorātraḥ ........................................... || iti |

yattviha daivaṃ pitryaṃ pṛthaguktaṃ tatpitṛsambandhyahorātro jñeyaḥ | 
teṣāṃ śuklakṛṣṇarūpo hi saḥ | kiñca -

	kalpo brahmadinaṃ proktaṃ caturyugasahasrakam |
	ṣaṭtriṃśattu sahasrāṇi brahmaṇaḥ pralayodbhavaḥ ||
	avyaktastheṣu rudreṣu dinarātriśca tāvatī |
	prādhānikaparārdhena daśadhā guṇitena tu |
	māyā saṃharate sarvaṃ punaścaiva sṛjejjagat || iti |

tathā -

	śaktirkālaparārdhasya koṭidhā guṇitasya ca |
	anāśritasya devasya dinametat prakīrtitam ||



ityevamādi | tathaikatra prāṇacāre ghaṭikodayāt prabhṛti ṣaṣṭyabdodayāntaṃ 
vitataṃ tatrādiṣṭaṃ granthagauravabhayānna darśitam | evamahorātrakṛttvena 
jagadviparivartakatvaṃ bhagavata uktam || 28 ||

	ye tvahorātrapraśame rūḍhāste lokottarā evetyāha -

	tattvāloke tapana sudine ye paraṃ saṃprabuddhā 
		ye vā cittopaśamarajanīyoganidrāmupetāḥ |
	te'horātroparamaparamānandasaṃdhyāsu sauraṃ
		bhittvā jyotiḥ paramaparamaṃ yānti nirvāṇasaṃjñam || 29 ||

	he tapana mahāprakāśarūpa, ye yoginastattvālokātmani 
śobhane'niśodite'nastamite dine pāramārthike sarvadaśānusyūte sarvatomukhe 
citprakāśe samyak prāṇāyāmādyāyāsaṃ vinā vimarśayuktyā prabuddhā 
galitākhyātitāmisrāḥ | ye cānye cittopaśama eva 
sarvabāhyābhyāsanivṛttihetutvād rajanī, tasyāṃ yoganidrāmupetāḥ | 
praśamitavikalpasavikalpaprakāśaikyamāpannāḥ | ubhaye'pi te 
prāgvarṇitasamastāhorātroparama eva paramānandarūpāḥ sandhyā 
nimajjatprāṇāpānavyāptiśivasāmarasyabhuvaḥ sarvatodikkamuditāstāsu 
sauramiti prāṇīyamaparamamiti sthūlaṃ jyotiḥ saṃkucitaṃ prakāśaṃ bhittvā 
niḥsaṃskāraṃ vilāpya paraṃ nirvāṇamārgaṃ yānti sadā paraṃ śāktaṃ 
dhāmāśliṣyante || 29 ||

	na kevalāṃ citrāṃ kālakalanāmakālakalitasvarūpasamāpattiṃ ca 
darśayasi, yāvajjagadudayāpāyāvapītyāha -

	ā brahmedaṃ navamiva jagajjaṅgamasthāvarāntaṃ 
		sarge sarge visṛjasi rave gobhirudriktasomaiḥ |
	dīptaiḥ pratyāharasi ca laye tadyathāyoni bhūyaḥ
		sargāntādau prakaṭavibhavāṃ darśayan raśmilīlām || 30 ||

	ābrahmaṇaḥ śāktādrūpādābrahma nijaṃ paraṃ śāktaṃ rūpaṃ 
varjayitvā idaṃ sarvaṃ sādāśivādikṣityantaṃ jaṅgamasthāvare antau bhāgau 
yasya tādṛg jagatsarge sarge prathamecchonmeṣātmanyādisarge bhūyo bhūya 
udriktasomaiḥ sphītaśāktāmṛtairgobhirmarīcibhirvisṛjasi āśyānībhūtaṃ 
nijaraśmirūpaṃ prakaṭayasi | bhūyo dīptairagnipradhānirgobhistajjagadyathāyoni 
pratyāharasi svasvātantryāvabhāsitatattatkāraṇaniveśapuraḥsaraṃ laye 
svacidaikyābhāsanātmani saṃhāre pratīpamāharasi cidekamayameva karoṣi | kiṃ 
kurvan ? sargasya sṛṣṭerādau ante prakaṭavibhavāṃ sphuṭamāhātmyāṃ 
raśmilīlāṃ prakaṭayannijamarīcivilāsamābhāsayan || 30 ||



	śritvā nityopacitamucitaṃ brahmatejaḥprakāśaṃ
		rūpaṃ sargasthitilayamucā sarvabhūteṣu madhye |
	antevāsiṣviva suguruṇā yaḥ parokṣaḥ prakṛtyā
		pratyakṣo'sau jagati bhavatā darśitaḥ svātmanātmā || 31 ||

	he bhagavan, yaḥ prakṛtyā svabhāvena parokṣo'kṣāgocara ātmā asau 
jagati sarvabhūteṣu madhye bhavatā'ntevāsiṣu anugrāhyeṣu ātmanaiva pratyakṣo 
darśitaḥ svaprakāśatayā prakaṭīkṛtaḥ | kiṃ kṛtvā ? nityopacitaṃ sadā 
paripūrṇamucitaṃ cidānandaghanaṃ rūpaṃ śritvā dehādinimajjanenonmagnaṃ 
vidhāya | kīdṛg rūpam ? brahmatejaḥprakāśaṃ bṛhattvād bṛṃhakatvācca 
brahma dvaitadāhitvāttejo yasya tādṛśaḥ prakāśaḥ prathā yasya | kīdṛśena 
bhavatā ? sargasthitilayamucā jananādiśūnyena yathāntevāsiṣu śiṣyeṣu 
śobhanena dṛṣṭatattvena guruṇā ātmā darśyate cinmayī sattā prakaṭīkriyate, 
tathā tvayāntaḥ paramātmatayā bahiśca tejo viśvarūpatayā svayamātmā 
prakaṭīkriyate || 31 ||

	lokāḥ sarve vapuṣi niyataṃ te sthitāstvaṃ ca teṣā-
		mekaikasmin yugapadaguṇo viśvahetorguṇīva |
	itthaṃbhūte bhavati bhagavanna tvadanyo'smi satyaṃ
		kintu jñastvaṃ paramapuruṣo'haṃ prakṛtyaiva cājñaḥ || 32 ||

	he bhagavan parānandātmaka 
svātantryaśaktisvarūpaparāvāgāliṅgitamūrte, te tava 
viśvahetoraśeṣakāraṇasya vapuṣi prakāśānandaghane svarūpe sarve lokā 
lokyamānāḥ padārthāḥ, lokayitāraśca rudrakṣetrajñarūpāḥ pramātāraḥ 
sthitāḥ | tvaccidātmikāṃ sattāṃ vinā hi kathamete tvatto viśvahetorudiyuḥ | 
teṣāṃ ca lokānāṃ saṃbandhinyekaikasmin vapuṣi tvaṃ yugapadakrameṇaiva 
sthitaḥ | anyathā te tvatprakāśatāṃ vinā hi kathaṃ prakāśeran | ataśca tvaṃ 
sattvādiguṇahīno'pi viśvātmatābhāsaguṇād guṇīvābhāsi | itthamupavarṇite 
viśvātmani bhavati sati satyamasmi nānyaḥ | kintu tvamevaṃbhūtaḥ paramaḥ 
puruṣo jñaḥ paripūrṇaḥ sārvajñyādidharmaḥ | ahamiti tvayaiva dehādiṣu 
grāhitapramātṛbhāvaḥ prakṛtyā tvanmāyāmāhātmyādajñaḥ | ataśca 
dehādipramātṛtānimajjanenājñatāṃ praśamayya nityaṃ svātmasamāveśena 
jñatāṃ mamonmajjayetyarthāduktaṃ bhavati || 32 ||

	saṃkalpecchādyakhilakaraṇaprāṇavāṇyo vareṇyāḥ
		saṃpannā me tvadabhinavanājjanma cedaṃ śaraṇyam |
	manye cāstaṃ jigamiṣu śanaiḥ puṇyapāpadvayaṃ tad
		bhaktiśraddhe tava caraṇayoranyathā no bhavetām || 33 ||



	itthamajñasyāpi me 
tvadabhinavanāccidātmatvadābhimukhyapravṛttatvatparāmarśātmastutivaśāt | 
saṃkalpaḥ sthūlecchā | icchā saṅkalpakāraṇabhūtā 
sūkṣmavikalpaparāmarśātmā | ādiśabdāt 
prayatnastadanantaramālocanādānādipravṛttāni vāgvarjānyakhilāni karaṇāni 
satsahavṛttiḥ prāṇaḥ, sarvatrātra sūkṣmaparāmarśarūpatayā vyāpakatvena 
sthitā vāṇī cetyete mama varaṇe parānugrahe sādhavo vareṇyā jātāḥ, 
tathedamiti paścimajanma śaraṇyaṃ śaraṇe sādhu anugrāhyānugrahaikaparaṃ 
sampannam | ahaṃ hi sarvadaśāsu cidarkaparāmarśaparaḥ parānapyanugṛhṇan 
sthitaḥ | kiñca, manye svānubhavenaivaitaccetaye yatpuṇyapāpadvayaṃ 
sukṛtāsukṛtajātaṃ sarvaṃ tadityanantajanmārjitaṃ śanairastaṃ jigamiṣu 
himavilāyaṃ vilīyamānaṃ sthitam | prāksaṃcitasarvakarmaṇāṃ hi dhvaṃse'pi 
dehārambhakakarmaṇāṃ dhvaṃsonmukhatvājjigamiṣvityuktam | anyatheti | yadi 
naivaṃ syāttatkathaṃ bhavaccaraṇayorbhaktiśraddhe bhavetām | naiva syātām | 
yaduktaṃ nandiśikhāyām -

	yadā śive'bhilāṣo vai jāyate ca nṛṇāṃ sadā |
	tadā śivābhimānāste jāyante paramāṇavaḥ ||
	muktāstadaiva te dīkṣāṃ prāpnuvanti gurostataḥ || iti || 33 ||

	satyaṃ bhūyo jananamaraṇe tvatprapanneṣu na sta-
		statrāpyekaṃ tava nutiphalaṃ janma yāce tadittham |
	trailokyeśaḥ śama iva paraḥ puṇyakāyo'pyayoniḥ 
		saṃsārābdhau plava iva jagattāraṇāya sthiraḥ syām || 34 ||

	he deva, yadyapi tvatprapanneṣu tvatsamāviṣṭeṣu 
saṃsārahetusarvavāsanādāhād bhūyo jananamaraṇe na staḥ, tathāpi 
tvannutistvatstutireva phalaṃ yasya tādṛgidamekaṃ paścimajanma yāce | yathā 
bhavadavamarśātmacamatkārādhāyi etanmāgāt | taditthamanenaiva 
tvannutirasāviṣṭena prakāreṇāsminneva dehe paraḥ śama iva śāmyatyasmin 
viśvamiti vyutpattyā paraḥ śaṅkarātmasvabhāva iva jāgratsvapnasuṣuptātmani 
trailokye īśaḥ prabhuḥ | na tu paratantraḥ | ata eva puṇyo darśanasparśanādinā 
parānugrāhī kāyo yasya tādṛk | ayoniriti nityoditacidānandaikaghanaḥ san jagato 
viśvasya tāraṇāya saṃsārābdhimadhye plava iva pota iva sthiraḥ syāṃ 
cirakālaṃ bhūyāsam || 34 ||

	sauṣumṇena tvamamṛtapathenaitya śītāṃśubhāvaṃ
		puṣṇāsyagre suranarapitṝn śāntabhābhiḥ kalābhiḥ |
	paścādambho viśasi vividhāścauṣadhīstadgato'pi
		prīṇāsyevaṃ tribhuvanamataste jaganmitratārka || 35 ||



	he arka ! ato hetoste jagato mitratā yaugikamitraśabdābhidheyatvam, 
yatastvaṃ sauṣumṇena madhyamenāmṛtapathenāpyāyinā mārgeṇa 
śītāṃśubhāvamapānacandratvametyāgatyāgre prathamaṃ surādīn sarvān 
pramātṝn puṣṇāsi labdhāvasthitīn karoṣi | kena 
śāntamābhirantarmukhībhāvenopasaṃhṛtabāhyaprathābhiḥ 
kalābhirādivisargāntasvābhāvimarśaśaktibhiḥ | paścādanantaramambha iti 
bahiḥ prasarapravṛttān sarvavāhān viśasi svāmṛtācchuritān karoṣi | 
vividhāścauṣadhīrviśasi sthāvarādisarvabāhyābhāsān svaprakāśāpūritān 
vidhatse | tadgato meyaprapañcātmatayā sphurito'pi tribhuvanaṃ viśvamevamiti 
tadābhāsanavimarśanayuktyaiva candratvametya pūrvoktanītyā surādīn prīṇāsi 
tarpayasi | bāhyo'pyarkaḥ suṣumṇāmārgeṇāmṛtasaṃkramaṇayuktyā 
candratvametya pūrvoktanītyā surādīn puṣṇāti | śāntabhābhirnivṛttadīptibhiḥ 
kalābhiḥ śaktibhirambho viśati dakṣiṇāyane āsārarūpatāṃ svīkaroti | 
oṣadhīśca viśati sarasāḥ karoti | tadgataśca vaiśvadevayāgānuyāgakrameṇa 
tribhuvanaṃ puṣṇan jaganmitratvameva darśayati || 35 ||

	mandākrānte tamasi bhavatā nātha doṣāvasāne 
		nāntarlīnā mama matiriyaṃ gāḍhanidrāṃ jahāti |
	tasmādastaṃgamitatamasā padminīvātmabhāsā
		saurītyeṣā dinakara paraṃ nīyatāmāśu bodham || 36 ||

	he nātha dinakara svāmin cidarka, tvayā tamasyajñāne mandākrānte 
nirmūlanāyāghrāte sati iyaṃ madīyā matirdhī rāgadveṣāṇāmavasāne 
jāte'pi antarlīnāntarmukhībhūtāpi gāḍhanidrāṃ tvadabhedākhyātiṃ na 
jahāti | tasmādeṣā tvayā astaṃgamitaṃ tamo yayā tādṛśyātmabhāsā 
svadīptyā kāraṇabhūtayā āśvavilambitameva paraṃ bodhaṃ 
praśāntākhyātinijajyotirātmatāṃ nīyatāṃ prāpyatām | sūryo devatā 
yasyāḥ sā saurīti kṛtvā padminīva nalinīva | sāpi tvayā doṣāvasāne prabhāte 
tamasi mandākrānte'ntarlīnā karṇikāsaṃśliṣṭadalā gāḍhanidrāṃ na 
jahātītyastaṃgamitatamasā svātmabhāsā gāḍhībhūtajyotiṣā prabodhyate 
tvayā || 36 ||

	yena grāsīkṛtamiva jagatsarvamāsīttadastaṃ
		dhvāntaṃ nītvā punarapi vibho taddayāghrātacittaḥ |
	dhatse naktaṃdinamapi gatī śuklakṛṣṇe vibhajya
		trātā tasmādbhavaparibhave duṣkṛte me'pi bhāno || 37 ||

	he vibho bhāno cinmarīcimālin, yena tamasā'jñānena jagadidaṃ 
grāsīkṛtamāsīt, tadanugṛhītān pratyastaṃ nītvā vināśya taddayāghrātacitta 
iva tadanukampayaiva śuklakṛṣṇagatī  vibhajya vyutthānāvasare 
prāṇāpānabhūmikāmavaruhya tad dhvāntaṃ punarapi dhatse puṣṇāsi | 
nirvyutthanaṃ samādhiṃ jhagiti na vitarasītyarthaḥ | yathā bāhyo 
bhānurgrāsīkṛtajagattimiraṃ vināśya punardayayeva naktaṃdinaṃ niśādine 
vibhajya dhatte puṣṇātīti śleṣopamā | yata evaṃ durātmani tamasyapi 
tvamanukampāvāniva tato me mama paribhave vyutthānātmani kleśe'pi trātā 
rakṣitā bhava | kīdṛśe paribhave ? duṣkṛte duṣṭaṃ kṛtaṃ karaṇaṃ 
viṣayahānādānādiparibhavo yatra | nirvyutthānasamāveśarasāsvādinaṃ māṃ 
kurvityarthaḥ || 37 ||

	vyutthitaḥ samāveśamaprāpnuvan vyutthānadaśānirbhartsanaparaḥ 
samāveśaparaṃ bhagavantaṃ prārthayitumāha -

	āsaṃsāropacitasadasatkarmabandhāśritānā-
		mādhivyādhiprajanamaraṇakṣutpipāsārditānām |
	mithyājñānaprabalatamasā nātha cāndhīkṛtānāṃ
		tvaṃ nastrātā bhava karuṇayā yatratatrasthitānām || 38 ||

	satpuṇyam | asatpāpam | yatratatrasthitānāmiti deśe kāle'vasthāvaicitrye 
ca trātā samāveśaprathanena rakṣakaḥ | śiṣṭaṃ spaṣṭam || 38 ||

	satyāsatyaskhalitavacasāṃ śaucalajjojjhitānā-
		majñānānāmaphalasaphalaprārthanākātarāṇām |
	sarvāvasthāsvakhilaviṣayābhyastakautūhalānāṃ
		tvaṃ nastrātā bhava pitṛtayā bhogalolārbhakāṇām || 39 ||

	bhogeṣu viṣayasukheṣu lampaṭānāmasmākamarbhakāṇāṃ 
bālānāmiva tvaṃ pitṛtayā janakatvena trātā bhaveti prāgvat | tvaṃ hyasmākaṃ 
tattvadṛṣṭyā janakaḥ | satyāsatyetyubhayatra samam | skhalitaṃ pramādi ekatra, 
anyatrā'spaṣṭavarṇatvam | evaṃ śaucaṃ caittaṃ śārīraṃ ca | aphalā saphalā 
ca yā prārthanā tayā kātarāṇāmadhīrāṇām | yattatprārthayamānānāmiti | 
subodhamanyat || 39 ||

	yāvaddehaṃ jarayati jarā nāntakādetya dūtī
		no vā bhīmastriphaṇabhujagākāradurvārapāśaḥ |
	gāḍhaṃ kaṇṭhe lagati sahasā jīvitaṃ lelihāna-
		stāvadbhaktābhayada sadayaṃ śreyase naḥ prasīda || 40 ||

	he bhaktābhayada, yāvadvyutthitāmaraṇāvasānāṃ durdaśāṃ 
nāpnumastāvanno'smākaṃ prasīda dehādisaṃskārakāluṣyapraśamanena 
nirmalībhava | nirvyutthānaprakāśānandaghanaparamasamāveśā-
mṛtarasāsvādasukhitānasmān saṃpādayetyarthaḥ | spaṣṭamanyat || 40 ||



	viśvaprāṇagrasanarasanāṭopakopapragalbhaṃ 
		mṛtyorvaktraṃ dahananayanoddāmadaṃṣṭrākarālam |
	yāvad dṛṣṭvā vrajati na bhiyā pañcatāmeṣa kāya-
		stāvannityāmṛtamaya rave pāhi naḥ kāṃdiśīkān || 41 ||

	mṛtyorantakasya vaktraṃ dṛṣṭvā yāvadeṣa kāya iti sapuryaṣṭako deho 
bhiyā bhītyā pañcatāṃ mṛtyuṃ na vrajati tāvadeva rave cidarka nityāmṛtamaya 
anastamitaparamānandaikaghanasvabhāva no'smān kāṃdiśīkān vyutthāne 
tvatsamāveśaprāptiṃ vinā kāṃ diśaṃ kāyataḥ kā dikkā digasmākamiti 
krandataḥ pāhi nirvyutthanasamāveśān saṃpādaya | kīdṛṅ mṛtyorvaktram ? 
viśveṣāṃ prāṇagrasano jīvitabhakṣako rasanāṭopo lolarasanāvyāpāro yasya 
tādṛśi kope pragalbhaṃ prauḍham | tathā dahanāni ploṣakāṇi nayanāni yasya 
tādṛk | tathā uddāmābhirūrjitābhirdaṃṣṭrābhiḥ karālam || 41 ||

	śabdākāraṃ viyadiva vapuste yajuḥsāmadhāmnaḥ
		saptacchandāṃsyapi ca turagā ṛṅmayaṃ maṇḍalaṃ ca |
	evaṃ sarvaśrutimayatayā maddayānugrahādvā
		kṣipraṃ mattaḥ kṛpaṇakaruṇākrandamākarṇayemam || 42 ||

	he bhagavan, te tava nirṇītadṛśā sāmavedātmakaṃ dhāma tejo yasya 
tādṛśaḥ | yajurvedātmakaṃ śabdākāraṃ vapuḥ śarīraṃ viyadiva vyāpakam | 
tadapi śabdākāramiti śabdānākaroti samastaśabdāśrayaḥ | api ca gāyatryādi 
saptacchandāṃsi te turagāḥ | maṇḍalaṃ prabhā pariveṣo'pi ṛgvedamaya ityevaṃ 
sarvaśrutimayatvāt | yadvā anukampāpradhānādanugrahānmatto 
matsakāśāduktavakṣyamāṇaprārthanāparatvāt kṛpaṇaṃ virasaṃ 
saṃsāravibhāvakatvācca karuṇaṃ karuṇarasapradhānamimamākrandaṃ 
tvatprasādaprārthanāparaṃ pralapitaṃ kṣipramudīraṇānantaramevākarṇaya 
karuṇayā'smadanujighṛkṣayā'vadhāraya || 42 ||

	nāśaṃ nāsmaccaraṇaśaraṇā yāntyapi grasyamānā
	devairitthaṃ sitamiva yaśo darśayan svaṃ trilokyām |
	manye somaṃ kṣatatanumamāgarbhavṛddhyā vivasvan 
	śuklacchāyāṃ nayasi śanakaiḥ svāṃ suṣumṇāṃśubhāsā || 43 ||

	he bhagavan vivasvan cidbhāno asmaccaraṇaśaraṇā devairapi grasyamānā 
nāśaṃ na yānti ityevaṃ sitaṃ śubhraṃ yaśastrilokyāṃ darśayanniva somaṃ 
kṣatatanuṃ devairapi grastasamastakalaṃ suṣumṇākhyamadhyanāḍyā aṃśavo 
marīcayastadbhāsā dīptyā hetubhūtayā amākhyakalayā garbhe'ntaryā 
vṛddhistayā svāṃ śuklāṃ chāyāṃ saṃpūrṇasitāṃ kāntiṃ nayasi 
prāpayasīti manye  jānāmi | atra rahasyadṛśā devā indriyāṇi 
somo'pānayuktyāntaḥpraviṣṭaḥ ṣoḍaśakalārūpātmā meyavargaḥ 
sarvavāhollāsayuktyā kalāgrāsena kṣīṇakalaḥ san suṣumṇāṃśubhāsā 
madhyadhāmasphāreṇonmiṣacchubhākhyaturyaprakāśadīptyā amāyā 
antatuṭyardhasphuracchaktergarbhe'ntaryā vṛddhiḥ 
prāṇādiprādhānyanimeṣonmiṣacchāktavīryabhābhiḥ sphuritā, tayā śuklāṃ 
cidekaghanāṃ nayasi prāpayasītyarthaḥ | bāhyastu spaṣṭaḥ || 43 ||

	āstāṃ janmaprabhṛti bhavataḥ sevanaṃ taddhi loke
		vācyaṃ kenāparimitaphalaṃ bhuktimuktiprakāram |
	jyotirmātraṃ smṛtipathamito jīvitānte'pi bhāsvan
		nirvāṇāya prabhavasi satāṃ tena te kaḥ samo'nyaḥ || 44 ||

	he bhāsvan, janmaprabhṛti yattvatsevanaṃ tadaparimitaphalaṃ kena vācyaṃ 
kena vaktuṃ śakyam, iyattayā paricchedyatvābhāvāt | tadyasmād 
bhuktimuktiprakāraṃ bhuktirviṣayabhoga eva svātmānandaviśrāntidatvena 
jīvacchivatvābhivyaktātmā muktireva ca ciccamatkārāveśarūpā bhuktiḥ, na tu 
viṣayāsaktirūpā | tāṃ bhuktiṃ muktiṃ prakāśayati sevakāṃstanmayān 
saṃpādayati jīvitānte nirvāṇāvasare'pi jyotirmātrātmā tvaṃ satāṃ 
smṛtipathaṃ prāpto nirvāṇāya muktaye prabhavasi | ataste samaḥ ko'nyaḥ | 
asāmānyamahimā'sītyarthaḥ || 44 ||

	apratyakṣatridaśabhajanādyatparokṣaṃ phalaṃ tat
		puṃsāṃ yuktaṃ bhavati hi samaṃ kāraṇenaiva kāryam |
	pratyakṣastvaṃ sakalajagatāṃ yatsamakṣaṃ phalaṃ me
		yuṣmadbhakteḥ samucitamatastattu yāce yathā tvām || 45 ||

	apratyakṣendra candrādidevatārādhanādārādhakānāṃ 
yatsvargaprāptyādi parokṣaṃ kālāntare bhāvi phalaṃ tadyuktam | yato mṛda iva 
mṛṇmayo ghaṭaḥ kāraṇocitameva sarvatra kāryaṃ bhavati | tvaṃ tu cidarkaḥ 
sarveṣāṃ pratyakṣaḥ svaprakāśaḥ, cidarkasvaprakāśātmatāṃ vinā 
kasyāpyaprakāśāditi | tvadbhakterhetormama nityoditatvatsamāveśātmaphalaṃ 
samucitam | ato hetostatphalaṃ yāce prārthaye | yathā kṛtimatīṣu devatāsu satīṣu 
tvāmeva yāce tathā nirvyutthānasamāveśātmaiva phalaṃ yāce | na tu mitaṃ 
kiñcit || 45 ||

	ye cārogyaṃ diśati bhagavān sevito'pyevamāhu-
		ste tattvajñā jagati subhagā bhogayogapradhānāḥ |
	bhuktermukterapi ca jagatāṃ yacca pūrṇaṃ sukhānāṃ 
		tasyānyorkādamṛtavapuṣaḥ ko hi nāmāstu dātā || 46 ||



	ye'pi ca kecidavimṛṣṭasamāveśātmamukhyaphalā bhagavānsevita 
ārogyaṃ diśatītyāhuste'pi jagati tattvajñāśca subhagāśca | yato 
bhogayogapradhānā bhogāya yogāya cārogyaṃ vāñcanti | yuktaṃ caitat | 
yato'mṛtavapuṣaḥ parānandaprakāśaghanāccidarkādanyaḥ ko nāma 
bhogamoṣayostadāśrayasya pūrṇasukhātmana ārogyasya ca dātā | na kaścit | 
pūraṇaguṇasuhitārtha iti tṛptyarthaiḥ saha ṣaṣṭhīsamāsaniṣedhājjñāpakāt 
sukhānāṃ pūrṇamityatra ṣaṣṭhī || 46 ||

	hitvā hitvā gurucapalatāmapyanekānnijārthā-
		nyairekārthīkṛtamiva bhavatsevanaṃ matpriyārtham |
	teṣāmicchāmyupakṛtimahaṃ svendriyāṇāṃ priyāṇā-
		mādau tasmānmama dinapate dehi tebhyaḥ prasādam || 47 ||

	he dinapate cidbhāno, yairindriyairantarbahiḥkaraṇairgurvīṃ capalatāṃ 
mahatīmanavasthitiṃ punaḥ punaḥ pravṛttāmapi tathā'nekānnijārthān 
viṣayaviśrāntyātmakāni nānāsvaprayojanāni hitvā tyaktvā 
bhavatsevanamantarmukhībhāvayuktyā tvatpariśīlanaṃ mama 
priyārthamevaikārthīkṛtamabhiniveśenāśritam | teṣāṃ priyāṇāṃ 
svendriyāṇāmahamupakāramicchāmi | tasmānmamādau tebhyaḥ prasādaṃ dehi 
māyīyadehaparihāreṇa nijamarīcicakrātmatāṃ prakaṭayetyarthaḥ || 47 ||

	kiṃ tannāmoccarati vacanaṃ yasya noccārakastvaṃ
		kiṃ tadvācyaṃ sakalavacasāṃ viśvamūrte na yat tvam |
	tasmāduktaṃ yadapi tadapi tvannutau bhaktiyogā-
		dasmābhistadbhavatu bhagavaṃstvatprasādena dhanyam || 48 ||

	he viśvamūrte anavacchinna, tvannutiviṣaye idantāvacchedapradhānatayā 
asamañjasaprāyaṃ kimapyasmābhistvadbhaktita uktaṃ tadviśvasya 
vācyavācakātmanastava prasādādantarnairmalyaprāpterdhanyamastu 
tvadrūpatayaiva sphuratu || 48 ||

	yā panthānaṃ diśati śiśirādyuttaraṃ devayānaṃ
		yā vā kṛṣṇaṃ pitṛpathamatho dakṣiṇaṃ prāvṛḍādyam |
	tābhyāmanyā viṣuvadabhijinmadhyamā kṛtyaśūnyā
		dhanyā kācitprakṛtipuruṣāvantarā me'stu vṛttiḥ || 49 ||

	prakṛtipuruṣau vāmadakṣiṇabāhau antarā tanmadhye kācidasāmānyā 
dhanyā saṃpanmayī me vṛttiḥ sthitirastu | kīdṛśī ? viṣuṃ vyāptimarhatīti 
viṣuvat | abhijayati  dvaitapraśamanāt sarvotkarṣeṇa vartata ityabhijit | 
sarvamadhyavartitvānmadhyamā | svānandaviśrāntisāratvāt kṛtyaiḥ 
saumyakrūrādibhiḥ kāryaiḥ śūnyā | tathā devaprītikāritvāddevayānaṃ hṛdo 
dvādaśāntaṃ yāvat prasaraṇarūpaṃ 
śiśiravasantagrīṣmasvabhāvamuttarapanthānamuttarāyaṇaṃ yā prāṇākhyā 
vṛttirdiśati prathayati, yā vā apānākhyā vṛttirdvādaśāntāddhṛtpraveśarūpā 
prāvṛṭśaraddhemantarūpaṃ dakṣiṇaṃ panthānaṃ dakṣiṇāyanaṃ 
bhogapradatvāt kṛṣṇaṃ pitṛprītihetutvātpitṛpathaṃ diśati tābhyāmanyā 
vyatiriktā jīvanmuktipradā | unmanākhyetyarthaḥ | 
ṣaṭtriṃśadaṅgule'ṅgulaṣaṭke hṛdaḥprabhṛti makarādirāśyudaya ityarthaḥ 
śrīsvacchandādi śāstreṣvasti || 49 ||

	sthitvā kiñcinmana iva piban setubandhasya madhye
		prāpyopeyaṃ dhruvapadamatho vyaktamuddālya tālu |
	satyādūrdhvaṃ kimapi paramaṃ vyoma somāgniśūnyaṃ
		gaccheyaṃ tvāṃ surapitṛgatī cāntarā brahmabhūtaḥ || 50 ||

	surapitṛgatī antarā 
ūrdhvādhaḥpraveśātmanirṇītadevapitṛmārgayormadhye cakārāt 
sarvavāhānāmapyantarbrahmabhūto'navacchinnatāṃ prāptastvāṃ gaccheyaṃ 
paratattvātmacidarkarūpaḥ syām | kīdṛśaṃ tvām ? satyādviśvasattāpradāt 
sāmarasyāddhāmna ūrdhvamutkṛṣṭaṃ prakāśānandaikaghanaṃ kimapi 
paramaṃ vyometyanuttaracidākāśarūpaṃ somāgniśūnyaṃ 
praśāntaprāṇāpānasaṃskāram | kiṃ kṛtvā ? 
tālulambikākhyaraudragranthidhāmavyaktiṃ kṛtvā | divyakaraṇabandhāśrayata 
uddālya nirbhidya | atho anantaraṃ dhruvapadaṃ prāpya 
samastavedyāvibhāgaprakāśātmabindusthānamāsādya | setubandhasya madhya 
iti nirodhakordhvaśaktyā 
taṭadvayāntarvāhiprāṇāpānādyuttaraṇopāyanādanādātmasṛṣṭiniruddha-
samastakarandhramārge sthitvā'dhiruhya kiñcinmanaḥ pibanniva 
samanāntasavikalpakamanaḥsaṃskāraṃ praśamayan || 50 ||

	sarvātmatvaṃ savituriti yo vāṅmanaḥkāyabuddhyā
		rāgadveṣopaśamasamatāyogamevārurukṣuḥ |
	dharmādharmagrasanaraśanāmuktaye yuktiyuktāṃ
		sa śrīsāmbaḥ stutimiti raveḥ svapraśāntāṃ cakāra || 51 ||

	śrayantyetāṃ yogina iti śrīstayā mokṣalakṣmyā sahitaḥ sāmbo 
bhagavadvāsudevasuta ityevaṃrūpāṃ raveścidarkasya stutiṃ 
svapraśāntāmātmaviśrāntiparāmakarot | supratiṣṭhām iti vā pāṭhaḥ | 
kīdṛśīṃ stutim ? yuktyā parasvarūpaviśrāntyātmanā yogena yuktām | 
tatkhyāpayitrīmityarthaḥ | sa ityasya viṣayaṃ darśayati - yāḥ 
saviturviśvakāraṇasya cidbhānoḥ sarvātmatvaṃ vaiśvarūpyameva 
yogamekatvamicchati | vastuno'nyena vastunā ityāmnāyadṛśā  yogaṃ 
paraikyamityuktadṛśāroḍhumicchuḥ svīcikīrṣuḥ | na tvanyatkiñcit | kīdṛśaṃ 
yogam ? sarvadoṣamūrdhanyayo rāgadveṣayorupaśame sati yā samatā sāmyaṃ 
tadrūpam | kena ? vāṅmanaḥ - kāyasahitayā buddhyā | vācā stutibhiḥ, 
manasā'nusaṃdhānataḥ, kāyena kāyaprādhyānyena 
nimajjanātmakapraṇāmena, buddhyā'dhyavasāyena | kimarthamimāṃ 
stutimakarodityāha - dharmādharmābhyāṃ yadgrasanamarthādabuddhasya 
jagatastadeva raśanā bandhanarajjustasyā muktaye | 
etatstotrapāṭhāvamarśābhyāṃ janā jīvanmuktimāyāntvityāśayādityarthaḥ || 
51 ||

	bhaktiśraddhādyakhilataruṇīvallabhenedamuktaṃ
		śrīsāmbena prakaṭagahanaṃ stotramadhyātmagarbham |
	yaḥ sāvitraṃ paṭhati niyataṃ svātmavat sarvalokān
		paśyan so'nte vrajati śukavanmaṇḍalaṃ caṇḍaraśmeḥ || 52 ||

	idamadhyātmagarbhaṃ kroḍīkṛtarahasyam, prakaṭaṃ bāhyārthadṛśā, 
gahanaṃ cādhyātmakārthayogāt, sāvitraṃ cidbhānusambandhi stotraṃ 
śrīsāmbenoktaṃ yaḥ kaścit svātmānamiva sarvalokān 
paśyaṃścidabhedātmaviśvaṃ stotrārthaṃ bhāvayanniyataṃ niścayena paṭhati 
anavarataṃ vimṛśati, so'nte caṇḍaraśmerdvaitagrāsinaścidarkasya maṇḍalaṃ 
līḍhaviśvasamarasībhūtamarīcicakrameti | tanmayo jāyate | śukavad 
bhagavadvyāsasutavat | kīdṛśena sāmbena ? bhaktiśraddhe ādī yāsāṃ 
tattvārthacintādīnāṃ tā evākhilāstaruṇyo navanavāḥ sundaryastāsāṃ 
vallabhena kṣaṇamapi parihartumaśakyena preyasā | na tu 
rūpalāvaṇyātiśayamātrāt samastabāhyaramaṇīspṛhaṇīyena | ityanena 
vyatirekalabhyenārthena bhagavadvāsudevasutatvamātmanaḥ prakaṭayati || 52 ||

	upasaṃhārabhaṅgyā janānanujighṛkṣurāśāste -

	iti paramarahasyaślokapañcāśadeṣā
		tapananavanapuṇyā sāgamabrahmacarcā |
	haratu duritamasmadvarṇitākarṇitā vo
		diśatu ca śubhasiddhiṃ mātṛvadbhaktibhājām || 53 ||

	ityuktakramānmahārahasyārthayuktā sthitvā kiñcinmana iva piban 
ityantaślokānāṃ pañcāśadeṣā tapanasya viśvavicitrākhaṇḍitapratāpasya 
bhagavataścidarkasya navanena stutyā puṇyā pavitrā | tathā sāgamā 
viśvopaniṣadrūpamāheśvaraśāstrārthasatattvagarbhā brahmacarcā 
parādvayavimarśo yasyāṃ tādṛśī asmadvarṇitā satī ākarṇitā vo yuṣmākaṃ 
sarveṣāṃ  duritaṃ haratu kilviṣaṃ duradhyavasāyaṃ ca nāśayatu | 
bhaktibhājāṃ ca śubhasiddhiṃ diśatu abhīṣṭāṃ bhogamokṣalakṣmīṃ 
ghaṭayatāmiti śivam || 53 ||

	kaścicchaivaḥ paraśivasamāveśagāḍhānurāgo-
		drekasphūrjannabhinavadaśāveśavaivaśyaśālī |
	satstotre'smin vivṛtiracanāṃ kṣemarājo nyayuṅkte-
		tyetannaivaṃ jhaṭiti ghaṭitaṃ darśanīyaṃ hi sadbhiḥ ||

iti mahāmāheśvarācāryavaryaśrīmadabhinavaguptapādapadmopajīvirājānaka 
śrīkṣemarājapraṇītavivṛtisametā

śrīsāmbapañcāśikā

samāptā |

|| samāpto'yaṃ granthaḥ ||



###########   END OF FILE  #######
