####################################################
MUKTABODHA INDOLOGICAL RESEARCH INSTITUTE
Use of this material (e-texts) is covered by Creative Commons license BY-NC 4.0
Catalog number: M00617
Uniform title: śivasiddhāntacandrikā

Description: 
Verses only without commentary


Notes: 
Text selected by Dr. Elaine Fisher, funded by a fellowship awarded to Dr. Fisher by Stanford University.

Data entered by the staff of Muktabodha under the direction of Dr. Anirban Dash.

Revision 0: March 27, 2022

Publisher : 
Publication year : 1920
Publication city : Hooli
Publication country : India
####################################################



śrī pūvallī paṃcavarṇa bṛhanmaṭha graṃthamālā puṣpa 13  
śrī
śrīgururāja siddhanaṃjeśa śivācārya viracitā 
colacidghanasaṃvādavilāsitā 
śivasiddhāṃta caṃdrikā


|| śrī gaṇeśāyanamaḥ|| 
pṛ0 1) śrī pūvallī paṃcavaṃṇigī śrī siddhanaṃjeśa śivācārya 
viracitāyāṃ | 
co?cidghanasaṃvādavilasitāyāṃ | 
śrī śivasiddhāṃtacaṃdrikāyāṃ 
upodghātaparicchedaḥ || 
maṃgalācaraṇaṃ

pṛ0 2) namaḥ śivāya somāya ṣaḍadhvātītavartine || 
ṣaṭtriṃśattattvaliṃgāya ṣaṭsthalabrahmaṇenamaḥ || 1 ||  
viśvādhārāṃ viśvarūpāṃ viśvopādāna rūpiṇīṃ || 
viśveśvarīṃ sadā vaṃde viśvavidyāvidhāyinīṃ || 2 || 

pṛ0 3) paṃcavarṇamahāsūtrasāṃpradāyapravartakaṃ || 
pūvallīsiddhacaitanyaṃ praṇayāmi guruṃ paraṃ || 3 || 
yaḥ kailāsapatiḥ śivaḥ sa bhagavān śrī nīlakaṃṭhaḥ purā |
vyāsaprārthanayāvanāvavataran śaivāgamān sthāpayan || 
tatsūtrāṃbudhimaṃthanādviracayan bhāṣyāmṛtaṃ pāvanaṃ | 
sarvaṃ lokamapūpuṣadvitarayan taṃ saumyahaṃ bhūguruṃ || 4 || 
jīyācchrībhagavatpāda śrīnīlakaṃṭho jagadguruḥ ||
yaḥ śivādvaitasiddhāṃtaṃ sthāpayāmāsa bhūtale || 5 ||

pṛ0 4) yaḥ śrīsadgurunīlakaṃṭhayāmino hastāṃbujātodbhavaḥ | 
yaṃ pūvalli bṛhanmaṭhādhikṛtasatsiṃhāsaneśaṃ viduḥ || 
yena svāśritacolamaṃḍalamahāvaṃśaḥsamudghāritaḥ | 
tasmai cidghananāmakāya gurave nityaṃ namaskurmahe || 6 || 
aghorākhyaśivācāryamaghoratapasojvalaṃ | 
śrīmadguruṃ sadā naumi śrīśreyojayasiddhaye || 7 || 
samrāṭsatyeṃdracolasya praśnānāmuttarātmakaṃ | 
colacidghanasaṃvādam lokānāmupakārakam || 8 || 
graṃtharūpeṇa saṃgṛhya śivācāryo budhāgraṇīḥ | 
tanoti siddhanaṃjeśaḥ śivasiddhāṃtacandrikāṃ || 9 ||

pṛ0 5) śivānandāmṛtotpādā śivajñānaprakāśikā | 
śriyaṃ śivaṃ śubhaṃ kuryāt śivasiddhāṃtacaṃdrikā || 10 || 
āsīt purā mahārājaścolamaṃḍalanāyakaḥ | 
sārvabhaumanṛpaśreṣṭaḥ śrīmān satyendranāmakaḥ || 11 || 
surendrasamasaṃkāśaḥ so'yaṃ satyendrabhūmipaḥ | 
yasyāmṛtavatīnāmnī rājñī sākṣāt śacīva sā || 12 || 
purī dharmavatīnāmnī pratyakṣamamarāvatī | 
jayaśālī jayantaśca yatputro rājaśekharaḥ || 13 ||

pṛ0 6) tadguruścidghanācāryaḥ sākṣāt bṛhaspatiprabhaḥ | 
vedavedāṃtatattvajñaḥ sarvaśāstraviśāradaḥ || 14 || 
śivādvaitamahāvidyādeśiko dharmaśāsakaḥ | 
paravādimahāraṇyadāvānala iti śrutaḥ || 15 || 
yo'sau śrīmannīlakaṃṭhapaṭṭaśiṣyattvabhūṣitaḥ || 
pūlīsiṃhāsaneśatvaṃ saṃprāpyaṃ jagatītale || 16 || 
śrīśivādvaitasiddhāṃtaṃ sthāpayittvā śrutīritaṃ | 
mumukṣūṇāṃ hitārthāya bodhayitvā virājate || 17 || 
yasyānugrahamātreṇa co?rājyasya saṃpadaḥ | 
svargasaṃpatsamābhūtvā āsan sarvasukhāspadāḥ || 18 || 
nirītibādhakāḥ sasyāstatprajā nirupadravāḥ | 
devakṣetrāṇi vedoktapūjāpāṭhayutāni ca || 19 ||

pṛ0 7) siddhāśramakriyāḥ sarvā nirābādhatapaḥśritāḥ |
satyendrasya rājavaṃśaścāsītpuṇyāṃśapūritaḥ || 20 || 
evaṃ sahāyasaṃpannaḥ śrīsatyendranṛpottamaḥ | 
ekadā sadguruśreṣṭhaṃ cidghanaṃ mahimānvitaṃ || 21 || 
tiryagāṃdolanaśvetachatracāmaratoraṇaiḥ | 
naṃdīdhvajādibhiḥ sarvairbirudairviśadīkṛtaiḥ || 22 || 
mahotsavena sadbhaktyā parivārasamāyutaḥ | 
rājadhānīṃ samāhūya pūjayāmāsa sakramaṃ || 23 || 
tatpūjayā susaṃtuṣṭaḥ śiṣṭasaṃkaṣṭanāśakaḥ |
śrīcidghanaśivācāryo bhaktapālanatatparaḥ || 24 || 
sakuṭuṃbaṃ mahārājaṃ taṃ satyendramahībhujaṃ | 
śaktipātaṃ samāvīkṣya dīkṣāyāṃ yojayan mudā || 25 ||

pṛ0 8) aṣṭāvaraṇasiddhyarthaṃ pañcācārapravṛddhaye | 
vīraśaivakramaproktaliṅgadhāraṇapūrvakaṃ || 26 || 
śivapañcākṣarīnāmamahāmaṃtraṃ mahattaraṃ | 
bodhayitvā mokṣamārgaṃ darśayāmāsa bhūguruḥ || 27 || 
tadā dīkṣāprabhāveṇa mahāmaṃtraprabhānvitaḥ | 
so'yaṃ satyendrabhūpālaḥ śrīśivajñānasiddhaye || 28 || 
śrīcidghanaṃ guruśreṣṭhaṃ daṃḍavatpraṇaman mudā | 
samapṛcchat mahābhaktyā suvinītaḥ kṛtāṃjaliḥ || 29 || 

iti 
śrīpūvallībhāṣyasiṃhāsanādhīśaśrīmajjagadgurusiddhanaṃjeśaśivācār
yaviracitāyāṃ śivasiddhāṃtacaṃdrikāyāṃ upodghātaparicchedaḥ ||

pṛ0 9) prathamaparicchedaḥ || 

co? uvāca | 
śrīmadguro mahāsvāmin śiṣyapālanatatpara | 
śivasiddhāṃtatatvajña śiṣyasaṃdehanāśaka || 1 || 
carācaramidaṃ sarvaṃ jagadāhuranīśvaraṃ | 
tatra me saṃśayaṃ chitvā niścitaṃ tadvada prabho || 2 || 

cidghana uvāca | 
samyak pṛṣṭhaṃ mahābhāga sārvabhaumanṛpottama | 
sarvalokahitārthaṃ tat niścitaṃ te nirūpaye || 3 || 
asti kaścit jagatkartā saccidānaṃdalakṣaṇaḥ | 
svaprakāśaḥ svataṃtraśca cetanācetanātmakaḥ || 4 || 
buddhimatkartṛpūrvaṃ tat viśvaṃ sarvaṃ carācaraṃ | 
kāryatvācca prameya vāt yathā loke ghaṭādikaṃ || 5 ||

pṛ0 10) kāryatvaṃ sanniveśāttat kriyāvatvācca sādhyate | 
prajñānaviṣayatvācca prameyatvaṃ tathaiva ca || 6 || 
nācaitanyātpradhānasya jagatkartṛtvamiṣyate | 
sāmānādhikaraṇyācca kartṛtvacetanatvayoḥ || 7 || 
tadabhāvāt pradhānasya kathaṃ kartṛtvamiṣyate | 
cetanādhīnakatvena svataṃtryābhāvatastathā || 8 || 
kālasyāpi tathātvena naiva kartṛtvamiṣyate | 
karmaṇopyasvataṃtrasya kartṛtvaṃ naiva sammataṃ || 9 ||

pṛ0 11) svataṃtrasyāprayojyatvaṃ karaṇādiprayoktṛtā | 
kartuḥ svātaṃtryametaddhi na karaṇādyapekṣate || 10 || 
apūrvasya ca tatsiddhau tatphalasya pradānataḥ | 
svataṃtraścetanaścānyaḥ kartā siddhyatyasau śivaḥ || 11 || 
sarvakāryasvataṃtratvāt anavasthābhayāttathā | 
anyaḥ kartā maheśasya naiva siddhyati tattvataḥ || 12 || 
śiva eva viśvakartā tasya kartā na vidyate | 
śiva eva viśvabhartā tasya bhartā na vidyate || 13 || 
śiva eva viśvahartā tasya hartā na vidyate | 
śiva eva niśvanāthastasya nātho na vidyate || 14 ||

pṛ0 12) co? uvāca 
bhavaduktamidaṃ sarvaṃ mayā jñātaṃ jagadguro | 
kiṃtu śaṃkāmimāṃ svāmin sapramāṇaṃ nivāraya || 15 || 
viśvotpattāvupādānaṃ nimittaṃ kāraṇaṃ kimu | 
etatsarvaṃ samāsena vadasva karuṇākara || 16 || 

cidghana uvāca 
bho satyendra mahābhāga śaṃkā yogyā kṛtā tvayā | 
vakṣe tasyāḥ samādhānaṃ sāvadhānamanāḥ śruṇu || 17 ||

pṛ0 13) śaktyā viśiṣṭaḥ sarvātmā cidacidrūpayā tayā | 
upādānaṃ nimittaṃ ca śivo bhavati kāraṇaṃ || 18 || 
upādānaṃ parāśaktirupādeyamidaṃ jagat | 
tasya kartā nimittaṃ ca procyate paramaḥ śivaḥ || 19 || 
yathorṇanābhirurṇāyāḥ kāraṇatvadvayaṃ vrajet | 
tathā śaktiviśiṣṭo'yaṃ tadvrajet paramaḥ śivaḥ || 20 || 
śaktiṃ vinā jagatkāryaṃ na kiṃcitkartumīśate | 
tattādātmyayutaḥ sāṃbaḥ sarvakarteti kathyate || 21 || 
kāryaṃ śaktipradhānatvāt svaprādhānyācca kāraṇaṃ | 
śivaśaktisamāyogāt na kartṛ karaṇaṃ ca tat || 22 ||

pṛ0 14) śakteḥsvātaṃtryahānitvāt kartṛtvaṃ naiva siddhyati | 
upādānasvarūpeṇa kāraṇatvaṃ susammataṃ || 23 || 
śaktyādikaṃ pṛthivyaṃtaṃ paratatvasamāśritaṃ | 
kasmāt ? anāśritāṃtatvāt dṛṣṭaṃ loke ghaṭādikaṃ || 24 ||

pṛ0 15) vivādāddhyāsitā śaktiḥ dharmatvāt kvacidāśritā | 
yathā ghaṭāśritaṃ dṛṣṭaṃ ghaṭatvaṃ śaktirīdṛśī || 25 || 
dharmatvaṃ tat vṛttimatvāt śakteḥ siddhaṃ pramāṇataḥ | 
viśvopādānayukto hi viśvakartṛtaḥ śivaḥ || 26 || 
vyatirekādyadhā dṛṣṭaṃ loke yattat ghaṭādikaṃ || 
kiṃvopādānayukto hi kartṛtvāt paramaḥ śivaḥ || 27 || 
mṛdviśiṣṭo yathā dṛṣṭaḥ kuṃbhakāro ghaṭādikam |

pṛ0 16) evaṃ sāmānyato vyāptyā viśvopādānasaṃyutaḥ || 28 || 
svayaṃ śivaḥ siddhyatīti tadupādānasiddhaye | 
pradhānakarmakālānāmatathātvāt sayuktitaḥ || 29 || 
upādānaṃ śaktireva brahmaniṣṭhā sanātanī | 
upādeyaṃ jagatkartuṃ śivasya sahakāriṇī || 30 || 
śivānanyasvarūpeṇa cidākāśasvarūpiṇī | 
svābhāvikī dharmarūpā sādhyate śāstrapāragaiḥ || 31 || 

co? uvāca 
anumānapramāṇena sarvametatsusammataṃ | 
tatra vedapramāṇaṃ me nirūpaya jagadguro || 32 ||

pṛ0 17) cidghana uvāca 
apauruṣeyavākyaṃ yat tat veda iti kathyate | 
tasmāt svataḥpramāṇaṃ tat paramāptopadeśataḥ || 33 || 
sarve vedāścāmanaṃti īśvarāstitvameva tat | 
īśāvāsyamukhastatra jāgartyaupānaṣadgaṇaḥ || 34 || 
svataḥpramāṇasiddhasya vedasyāpto mahāmatiḥ | 
svapramāṇaḥ svaprakāśaḥ svayaṃsiddho'sti śaṃkaraḥ || 35 || 
vedā nisvāsarūpeṇa spaṣṭocārāstathāgamāḥ | 
purā śivena saṃptoktāstasmātte svapramāṇakāḥ || 36 ||

pṛ0 18) tasyoktyā tasyacāstitvasādhanaṃ syājjihāsitaṃ | 
upakramādibhirliṃgaistasyārthaḥ pratipādyate || 37 || 
so'yamarthaḥ śivādvaitasiddhāṃte hi viśiṣyate | 
dvaitādvaitātmake tasmin sarvaśrutisamanvayaḥ || 38 || 
tasmātsarvairvedavākyaiḥśivādvaitokta rītitaḥ | 
sarvapramāṇasiddhaṃ tat śivāstitvaṃ susādhyate || 39 || 
yo bahusyāṃ prajāyeyamiti vākyātsamīritaḥ | 
ahaṃtāśrayarūpatvāt kartā karmānya ucyate || 40 ||
ahaṃtāṃśasya prādhānyāt śiva ityabhidhīyate | 
idaṃtvāṃśasya prādhānyāt śaktirityucyate budhaiḥ || 41 ||

pṛ0 19) ahaṃtedaṃtayoraikyāt śivaśaktyorabhinnatā | 
śaktiśaktimatoraikyaṃ caṃdracaṃdrikayoriva || 42 ||
yadbhāsā bhāsate viśvaṃ yasminnevānumodate | 
tadeva hi parabrahma śivaśaktisamanvitaṃ || 43 ||
parāsya śaktirityādivākyaistatsāragarbhitaiḥ | 
procyate svapramāṇena parabrahma śivābhidaṃ || 44 || 

co? uvāca 
sarvaśaktiviśiṣṭo yaḥ parabrahmābhidhaḥ śivaḥ |
kathaṃ liṃgasthalābhikhyaḥ procyate tadvadasva me || 45 ||

pṛ0 20) cidghana uvāca 
bṛhatvādbṛṃhaṇatvācca sthalaṃ brahmeti gīyate | 
sthīyate līyate yatra tatsthalaṃ brahmasaṃjñitaṃ || 46 || 
āgameṣu tadevoktaṃ vedeṣu pratipāditaṃ | 
sthānādivyavadeśācca iti sūtrepyudāhṛtaṃ || 47 || 
janmādyasya yataśceti brahmasūtre yadīritaṃ | 
jagajanmādiliṃgaṃ tat liṃgaśabdena kīrtyate || 48 || 
līyate gamyate yatra viśvametaccarācaraṃ | 
tadeva liṃgaṃ tadbrahma śivatatvaṃ taducyate || 49 ||

pṛ0 21) tasmālliṃgaṃ parabrahma jijñāsyaṃ śrutibodhataḥ |  
dhartavyaṃ vidhivaddehe hyupāsyaṃ kramasādhitaṃ || 50 || 
śrotavyaṃ śrutivākyabhyo maṃtavyaṃ copapattibhiḥ | 
dhyātavyamanusaṃdhānāt prāṇaliṃgānusārataḥ || 51 || 
bhāvitavyaṃ bhāvaliṃgaṃ so'haṃbhāvānubhāvataḥ | 
draṣṭavyaṃ svātmanā śaktiviśiṣṭaṃ paramāspadaṃ || 52 || 
bhidyate hṛdayagraṃthiśchidyaṃte sarvasaṃśayāḥ | 
kṣīyaṃte cāsya karmāṇi tasmin dṛṣṭe parāvare || 53 ||

pṛ0 22) itiśrīpūvallī-
bhāṣyasiṃhāsanādhīśa-śrīpaṃcavarṇasūtrasāṃpradāyapravartaka 
śrījagadguru-siddhanaṃjeśa-śivācārya-viracitāyāṃ 
śivasiddhāṃtacaṃdrikāyāṃ co?cidghanasaṃvādavilasitāyāṃ 
prathamaparicchedaḥ ||

atha dvitīyaparicchedaḥ 

co? uvāca 
viśvopādānarūpā yā śaktiruktā jagadguro | 
tasyāḥ svarūpaṃ śrotuṃ tat me'sti kautūhalaḥ prabho || 1 ||
sapramāṇaṃ mahāsvāmin kāryakāraṇabodhataḥ | 
sarvaśaṃkāsamādhānaṃ yathā syānme tathā vada || 2 || 

cidghana uvāca 
suṣṭu pṛṣṭaṃ mahābhāga sārvabhauma nṛpotama | 
vedāgamānāṃ yatsāraṃ tatsarvaṃ te nirūpaye || 3 ||

pṛ0 23) cidacidrūpamāpannā brahmaśaktiḥ sanātanī | 
cidacidrūpaviśvasya hyupādānamitīryate || 4 || 
śaktervikāsabhāvena viśvasṛṣṭirbhavettathā | 
tasyāḥ saṃkocabhāvena viśvasya pralayo bhavet || 5 || 
sthitirvikāsasaṃkocasamānāvasthayā bhavet | 
kūrmāvayavanyāyena tatkramaḥ samudīritaḥ || 6 || 
śaktiḥ pariṇatā bhūtvā śivasānnidhyamātrataḥ | 
kāryarūpasamāpannā viśvarūpeṇa bhāsate || 7 || 
yadbhāsā bhāsate viśvaṃ yasminnevānumodate | 
parāsya śaktirityādiśrutibhiḥ sā samīritā || 8 ||

pṛ0 24) svasvarūpaparityāgāt svarūpāṃtarasaṃsthitiḥ | 
tatkāryamitisaṃproktaṃ budhaiḥ satkāryavādibhiḥ || 9 || 
mṛtsvarūpaparityāgāt ghaṭādyaṃtararūpataḥ | 
dṛṣṭaṃ kāryaṃ yathā loke tathaitatkāryamiṣyate || 10 || 
kāryāvasthāśrayatvena yatkāryotpādakaṃ bhavet | 
tatkāraṇaṃ samākhyātamupādānasamāhvayaṃ || 11 || 
yathāhikuṃḍalāvasthāśrayatvena ca kāraṇaṃ | 
svarṇaṃ bhavettathā śaktirviśvopādānamiṣyate || 12 ||

pṛ0 25) upādānāśrayatvena yatkāryotpādakaṃ bhavet | 
tatkāraṇaṃ nimittākhyaṃ kartā syāttadviśeṣataḥ || 13 || 
kāraṇeṣu ca sarveṣu yaḥ svataṃtraśca cetanaḥ | 
sa eva kartā kāryasya ghaṭādeśca kulālavat || 14 || 
upādānaṃ nimittaṃ ca viśvasya paramaḥ śivaḥ | 
śaktivaiśiṣṭyataḥ proktastaṃtorlūtā yathā śrutaḥ || 15 || 
śaktyaṃśe syādupādānaṃ śivāṃśeca nimittakaṃ | 
ubhayoraikyataḥ proktaṃ kāraṇaṃ cobhayātmakaṃ || 16 ||

pṛ0 26) sthūlaśaktiridaṃ kāryaṃ sūkṣmaśaktistu kāraṇaṃ | 
sthūlatvāttadupādeyamupādānaṃ tu saukṣmyataḥ || 17 || 
kāryopādhirayaṃ jīvaḥ kāraṇopādhirīśvaraḥ | 
kāryakāraṇavaiṣamyāt vaiṣamyaṃ śivajīvayoḥ || 18 || 
kāryaṃ tu kāraṇābhinnaṃ jagadetacchivābhidhāt | 
kāraṇātyaṃtabhinnaṃ tat siddhāṃte'sminna cocyate || 19 || 
tattathā sati satkāryamasat sadasadeva vā | 
satkāryaṃ cetkāraṇasya kāryasya sattayā'thavā || 20 || 
kāraṇasya yadi syāttat sattābhedaḥkathaṃ bhavet | 
bhavet kāraṇasattāyā bhinnaṃ tat kāryasaṃjñitaṃ || 21 ||

pṛ0 27) iti cetkāryasaṃjñaṃ tadasadeva bhavettadā | 
sattāhīnasya kāryasya yujyate'satvameva tat || 22 || 
prāpte'satve tu kāryasya satkāryoktirvṛthā bhavet | 
kāryasya sattayā cetsā bhinnā kāraṇasattayā || 23 || 
sadrūpeṇāthavā syātsā asadrūpeṇa vā bhavet | 
sadrūpeṇa yadi syāttu ekā sattābhidā kathaṃ || 24 || 
asadrūpeṇa cedbhinnā sā na satteti kathyate | 
yadyasatkāryamiṣyeta tarhi kāryaṃ na tadbhavet || 25 || 
vaṃdhyāputro na kasyāpi vastutaḥ kāryamiṣyate | 
prāgabhāvo na kāryaṃ syāt tasyotpatterasaṃbhavāt || 26 ||

pṛ0 28) vaṃdhyāputrasya nāstyaiva sambaṃdhaḥ kārakaistathā | 
śūnyavannirupākhyatvāt tato nāsti janikriyā || 27 || 
viśeṣo'stītyasatve'pi kāryasya yadi gamyate | 
viśeṣaḥ ko'sya saṃbaṃdhaḥ kārakairyadi tanna hi || 28 || 
saṃbaṃdho'sti viśeṣo yaḥ saṃbaṃdho'sya sa ucyate | 
asya janikriyāvatvaṃ viśeṣaścettadā tathā || 29 || 
uktadoṣastu saṃprāptastasya nāsti nivāraṇaṃ | 
sattāsaṃbaṃdhavatvaṃ cet viśeṣo'sya na tatpaṭu || 30 ||

pṛ0 29) doṣastadāpi saṃproktaḥ pūrvokto'sya na saṃśayaḥ | 
ato'sato na kāryatvaṃ sadasatvaṃ na saṃgataṃ || 31 || 
doṣadvayasya saṃprāptiḥ pūrvoktasya samāpatet | 
tasmānmātsaryamutsārya kāryakāraṇayostadā || 32 || 
abheda evaṃ bhedasyāsaṃbhavādeva manyatāṃ | 
ato nātyaṃtabhinnatvaṃ bhedābhedo hi sammataḥ || 33 || 
na kāraṇātkāryajātaṃ bhidyate taddhi vastutaḥ | 
kāryakāraṇabhedaśca kārakavyāvṛtistathā || 34 || 
utpattiśca vināśaśca tathaivārthakriyā'pi ca | 
nāmarūpaviśeṣaśca sarvaṃ vācaiva kevalaṃ || 35 ||

pṛ0 30) tasmātsarvavikāro'yaṃ vācāraṃbhaṇamātrataḥ | 
nāmarūpādisaṃyuktaḥ kāraṇākāra eva saḥ || 36 || 
kāraṇābhinnarūpeṇa kāryaṃ kāraṇameva hi | 
siddhāṃte'smin śivādvaite procyate paṃḍitottamaiḥ || 37 || 
ataḥ kāraṇavijñānāt sarvavijñānabodhakaṃ | 
pratijñāvacanaṃ yuktaṃ saṃdeho nāsti kaścana || 38 || 
evaṃ kāraṇamekaṃ tat na bhinnaṃ nobhayātmakaṃ | 
bhedo na sarvathā yukto dharmyāderanirūpaṇāt || 39 || 

pṛ0 31) jñāte bhede hi dharmyādivibhāgajñānamāpatet | 
vibhedenaiva dharmyādau vijñāte bhedavedanaṃ || 40 ||
kāryakāraṇarūpeṇa bhedābhedo hi sammataḥ | 
tasmācca kāraṇaṃ nityamekamevā'dvitīyakaṃ || 41 || 
mṛdādeśca kulālādeḥ bhede dṛṣṭe'pi bhūtale | 
caitanyābhāvatastasya kulālādirapekṣyate || 42 || 
tathātra cidacicchaktiviśiṣṭasya parātmanaḥ | 
anyannāpekṣyate kiṃcitkāraṇaṃ cetanātmakaṃ || 43 ||

pṛ0 32) cetano'pi svayaṃ sāṃbaḥ kulāla iva kāraṇaṃ | 
nāpekṣate mṛdā tulyaṃ anyācetanakāraṇaṃ || 44 || 
tasmācchakteraciṃtyāyāścetanācetanatvataḥ | 
cetanācetanaṃ viśvaṃ kāryaṃ sarvaṃ prasūyate || 45 || 
cidrūpasya ca satyatvaṃ yuktaṃ sarvapramāṇataḥ | 
sadeva saumyedamagra āsīditi śrutīritaṃ || 46 || 
sadrūpaṃ kāraṇaṃ proktaṃ nāsadrūpaṃ tu tatvataḥ | 
vaṃdhyāputro na kasyāpi kāraṇaṃ procyate budhaiḥ || 47 || 
asat svaśaktyā sarveṣāṃ kāraṇaṃ bhavatīti cet | 
asato nāsti sā śaktiḥ sadbījasya hi darśanāt || 48 || 

pṛ0 33) śaktyā sadrūpabījasya aṃkurotpattiriṣyate | 
tathā sadbrahmaṇaḥ śaktyā prapaṃcotpattiriṣyate || 49 || 
śaktiprabhāvato viśvamasatkāryaṃ prajāyate | 
iti cetsā satī śaktirasatī vā thobhayātmikā || 50 || 
satī cetsā satī śaktiḥ kathaṃvaṃdhyāsutāśrayā | 
sato dṛṣṭaṃ cāśrayatvaṃ nāsato dṛśyate bhuvi || 51 || 
asatī cet kathaṃ śaktiḥ kāryanirvāhikā bhavet | 
kāryanirvāhakastatra vaṃdhyāputraḥ kathaṃ bhavet || 52 || 
khapuṣpeṇā'satā pakvaphalotpattiḥ kathaṃ bhavet | 
nirvāhatvādidharmāṇāṃ sadrūpasya na cāsataḥ || 53 ||

pṛ0 34) evaṃ sadasatī sā cet doṣadvayasamāgamaḥ | 
tasmādasat svaśaktyā tat naiva kāryaṃ ca kāraṇaṃ || 54 || 
nāsato vidyate bhāvo nābhāvo vidyate sataḥ | 
ato'yuktamasadvādo jalpamātraṃ na yuktimān || 55 || 
asadvetyādivākyaistu kāryasūkṣmadaśā śrutā | 
grīṣmakāle tṛṇādīnāṃ dharitrīlīna bījavat || 56 || 
kāraṇe līnakāryasya sūkṣmāvasthā'sadīritā |  
ataḥ sarvaiḥ śrutervākyai sadrūpatvaṃ vyavasthitaṃ || 57 ||

pṛ0 35) satpratītiyutaṃ sarvaṃ brahmasattānubodhitaṃ | 
sattāśaktisvarūpeṇa śivādvaite pratiṣṭhitaṃ || 58 || 
evaṃ saccitparabrahma parapremāspadatvataḥ | 
ānaṃdaghanamityuktaṃ jīvamokṣapradatvataḥ || 59 || 
yadyānaṃdamayaṃ nāsti brahma cetsaccidātmakaṃ | 
baṃdhamokṣavyavasthā hi kathaṃ saṃgacchate tadā || 60 || 
kālakarmavipākena baddhajīvātmasaṃtateḥ | 
parapremāspadābhāvāt kathaṃ mokṣaprado bhavet || 61 ||

pṛ0 36) tasmātsaccitsukhākārairastibhātipriyātmabhiḥ |  
dharmaiḥ saṃkīrtyate sāṃbaḥ saccidānaṃdalakṣaṇaḥ || 62 ||
bahusyāmitivākyena so'yaṃ śaktiprabhāvataḥ | 
ṣaṭtriṃśattatvarūpaṃ tat viśvaṃ sarvamasīsṛjat || 63 || 
śaktiḥ sadāśivaśceśo vidyā māyādihetavaḥ | 
vidyā rāgastathā kālo niyatiśca kalā tathā || 64 || 
pūruṣaśca pradhānaṃ ca buddhiścāhaṃtvamānase | 
jñāneṃdriyāni paṃcaiva paṃcakarmeṃdriyāṇi ca || 65 || 
paṃcatanmātrabhūtāni mahābhūtāni paṃca ca | 
evaṃ sṛṣṭaḥ śivātsākṣāt ṣaṭtriṃśattatvasaṃcayaḥ || 66 ||
tatsṛṣṭvāyaṃ tadevānuprāviśaccāṃtarātmanā | 
praviśya viśvarūpeṇa nāmarūpakriyānvitaḥ || 67 ||

pṛ0 37) viśvādhāraparāśaktyā bhāti viśvamayaḥ śivaḥ | 
devātmaśaktiṃ svaguṇairnigūḍhāṃ tāṃ svabhaktitaḥ || 68 || 
paśyaṃti dhyānayogena liṃgāṃgaikyānubhāvataḥ | 
tasmātsarvaprayatnena dhyānayogarato bhava || 69 || 

iti śrīpūvallībhāṣyasiṃhāsanādhīśa śrīmajjagadgurusiddhanaṃjeśa 
śivācāryaviracitāyāṃ śivasiddhāṃtacaṃdrikāyāṃ dvitīyaparicchedaḥ || 

co? uvāca 
śrīguro karuṇāsiṃdho dīnabaṃdho mahāprabho | 
kathaṃ brahmātmikāṃ śaktiṃ paśyaṃti dhyānayoginaḥ || 1 || 
taducyatāṃ mahāsvāmin vedāgamasusammataṃ | 
yasidhyarthaṃ? sadā bhaktyā prayataṃte mumukṣavaḥ || 2 ||

pṛ0 38) cidghana uvāca 
bho satyendra mahābhāga tvayā pṛṣṭhamidaṃ vacaḥ | 
mumukṣūṇāmihāmutra bhogamokṣaphalapradaṃ || 3 || 
tatsarvaṃ te pravakṣyāmi sarvaśāstrārthaniścitaṃ | 
gaupyādgaupyataraṃ loke śivādvaitaṃ śivaṃ padaṃ || 4 || 
yogā bahuvidhāḥ proktāḥ karmajñānādibhedataḥ | 
teṣa sarveṣu śāstroktadhyānayogo viśiṣyate || 5 || 
dhyānaṃ hi sādhanaṃ sākṣāt devātmaśaktidarśane | 
dhyānānukāriṇaṃ? śaivīṃ śaktiravyabhicāriṇī || 6 || 

pṛ0 39) koṭijanmārjitaiḥ puṇyaiḥ śive bhaktiḥ prajāyate | 
bhaktyā saṃjāyate jñānaṃ jñānānmuktirna saṃśayaḥ || 7 || 
karmāvalaṃbinaḥ kecit kecit jñānāvalaṃbinaḥ | 
vayaṃ tu bhaktisaṃpatyā dhyānayogāvalaṃbinaḥ || 8 || 
bhaktigamye dhyānayoge karmajñānasamuccayaḥ | 
tasmādasmin āgamokte sarvaśrutisamanvayaḥ || 9 ||
nirīśvaraḥ sāṃkhyayogo parihāsapathaṃ vrajet | 
viyoge yogayogārthaḥ kathaṃcinnaiva yujyate || 10 ||

pṛ0 40) naiyāyikādidvaitānāṃ yogikārtho na yujyate | 
dvaitajñānaṃ tu brahmaikye yogaśabdārthabodhite || 11 ||
sādhanaṃ tatkathaṃ bhūyāt dvitvasyaikye virodhataḥ |
dvaitabhāvanivṛttyarthaṃ tatropāsā vidhīyate || 12 || 
bāhyopāsanayā sākṣāt aṃtaropāsanā sthirā | 
tayā ca śivajīvaikyaṃ sākṣātkārasamāhvayaṃ || 13 || 
tasmādupāsanāyukto bhakto mukto bhaviṣyati |  
muktikāmena sadbhaktyā dhyānayogaṃ samāśrayet || 14 || 
kecidaddaitamārgeṇa sanyāsaṃ samupāśritāḥ |
mananādava saṃtṛptā muktijñānaṃ vadaṃti ca || 15 ||

pṛ0 41) teṣāṃ tajñānatṛptānāṃ mithyājñānābhimānināṃ | 
kathaṃ tacchivajīvaikye sākṣādanubhavo bhavet || 16 || 
bhaktyānaṃdarasaikyaṃ yat jīvabrahmaikyaśabditaṃ | 
tatkathaṃ saṃbhavedbhaktihīnasyādvaitavādinaḥ || 17 || 
jñānamātreṇa saṃtṛptā dhyānābhyāsādvinā tataḥ | 
śuddhādvaitaṃ prajalpaṃti vayaṃ brahmātmakā iti || 18 || 
vedaikadeśavartitvaṃ tasmādadvaitavādināṃ | 
asmānmātsaryamutsārya śivādvaitaṃ samāśrayet || 19 || 
śivāddvaitaikasiddhāṃte sarvaśrutisamanvayāt | 
sākṣādanubhavenaiva jīvanmuktisukhaṃ vrajet || 20 ||

pṛ0 42) co? uvāca 
sadguro yogaśabdārtho jñātaḥ suspaṣṭato mayā | 
kiṃtu pātaṃjale yoge spaṣṭamaṣṭāṃgagarbhite || 21 ||  
dhyānaṃ samucitaṃ proktaṃ tenaivaikye samudbhave | 
kutastadhyānayogena sādhayettāṃ śivaikatāṃ || 22 || 
etadvistarato yogin procyatāṃ bhaktavatsala | 
tvameva mama saṃdehaṃ chettuṃ śaknoṣi matprabho || 23 || 

cidghana uvāca 
yaduktaṃ nṛpaśārdūla pātaṃjalamataṃ tvayā | 
tadatīva prayāsena labdhuṃ śakyaṃ mumukṣubhiḥ || 24 || 
tathāpi tādṛśe yoge naikyārtho yoga ucyate | 
sāṃkhyakramokta eva syādviyogārtho yathā sthitaḥ || 25 ||

pṛ0 43) śivajīvasāmarasye bhaktyānaṃdaikatāyute | 
yujyate na hi yogārtho dhyānayoge yathoditaḥ || 26 || 
aṣṭāṃgayoge dhyānasya sādhanatve'pi tatvataḥ 
pratyakṣe sādhanaṃ kiṃtu śivajīvaikyai na saṃbhavet || 27 ||  
puruṣaśca prakṛtyāśca viyogo yoga ucyate | 
tadhyānaṃ śivajīvaikye kathaṃ sādhanatāṃ vrajet ? || 28 || 
sajātidhyānasaṃtatyā jñānaṃ yat śivajīvayoḥ | 
sāmarasye sādhanaṃ syāt kīṭabhramarayogavat || 29 ||

pṛ0 44) samādhau sāmarasyākhye dvāraṃ yalliṃgadhāraṇaṃ | 
tatsādhanaṃ dhyānamāhurdhyānayogaparāyaṇāḥ || 30 || 
dhyānāttaddhāraṇaṃ tasmāt samādhistu śivaikatā | 
atoṃ'tardhāraṇaṃ kuryāt liṃgasya paramātmanaḥ || 31 || 
aṃtardhāraṇaśakto vāpyasaktovā śivavratī | 
bāhye lakṣyādisidhyarthaṃ kuryāttalliṃgadhāraṇaṃ || 32 ||

pṛ0 45) devadhāraṇo bhūyāsaṃ amṛtasyeti vākyataḥ | 
bāhye cābhyaṃtare muktyai liṃgadhāraṇamīritaṃ || 33 ||  
pāṇimaṃtroditaṃ tattvaṃ navaliṃgasakīlakaṃ | 
navacakrasthitatvena bāhyābhyaṃtarabhedataḥ || 34 || 
liṃgadhāraṇamākhyātaṃ liṃgāṃgaikyaprabodhakaṃ | 
tasmāt śāstroktavidhinā dhārayelliṃgamuttamaṃ || 35 || 
"oṃ nidhanapataye namaḥ nidhanapatāṃtikāya namaḥ | oṃ ūrdhvāya namaḥ 
ūrdhvaliṃgāya namaḥ | oṃ hiraṇyāya namaḥ hiraṇyaliṃgāya namaḥ | oṃ 
suvarṇāya namaḥ suvarṇaliṃgāya namaḥ | oṃ divyāya namaḥ divyaliṃgāya 
namaḥ | oṃ bhavāya namaḥ bhavaliṃgāya namaḥ | oṃ śarvāya namaḥ 
śarvaliṃgāya namaḥ | oṃ śivāya namaḥ śivaliṃgāya namaḥ | oṃ jvalāya 
namaḥ jvalaliṃgāya namaḥ | oṃ ātmāya namaḥ ātmaliṃgāya namaḥ oṃ 
paramāya namaḥ paramaliṃgāya namaḥ etatsomasya sūryasya sarvaliṃgaṃ 
sthāpayati pāṇimaṃtraṃ pavitraṃ ||" 

pṛ0 46) dhṛtvāṣṭāvaraṇācāraiḥ patidharmasamāśritaiḥ | 
śivabhaktyā śivadhyānāt śivayogaṃ samāśrayet || 36 || 
liṃgāṃgasaṃgamo yogī dhyānayogī sa ucyate | 
tasmāt bhaktiprabhāvena liṃgāṃgaikyasukhaṃ vrajet || 37 || 
avijñāte pare tatve yogābhyāso hi niṣphalaḥ | 
vijñāte ca pare tatve yogābhyāso hi niṣphalaḥ || 38 || 
tasmāt ṣaṭsthalamārgeṇa dhyānayogakrameṇa ca | 
iṣṭaliṃgaprāṇaliṃgabhāvaliṃgānubhāvataḥ || 39 || 
sadgurūktamahāmaṃtrajapānuṣṭhānasaṃyutaḥ | 
sadā yogī śivāsakto jīvanmukto bhaviṣyati || 40 ||

pṛ0 47) co? uvāca 
suvijñāto mayā sarvayogamārgakramaḥ prabho | 
tatra me nāsti saṃdehastava bodhaprabhāvataḥ || 41 || 
tasmāt ṣaṭsthalamārgoktadhyānayogakramo mama | 
yathā sādhyo bhavet śīghraṃ tathā sarvaṃ nirūpaya || 42 || 

ciddhana uvāca 
parabrahmābhidaṃ liṃga sthalamityabhidhīyate | 
tadaṃśā jīvanāmāno visphuliṃgā ivānalāt || 43 || 
aṃgaśabdena kathyaṃte aṃśāṃśitvavyavasthayā | 
yasya cātmā śarīraṃ cetyaṃgaśabdasya vācyatā || 14 || 
jīvānāṃ vedataḥ siddhāścāṃgāṃgitvavyavasthayā | 
tasmādaṃgābhidhā jīvāḥ paratatve vivecitāḥ || 45 ||

pṛ0 48) ataḥ sthalaṃ dvidhāproktaṃ āgameṣu yathākramaṃ | 
upāsyopāsakatvena liṃgāṃgatvena bodhitaṃ || 46 || 
upāsyaṃ liṃgamākhyātamaṃgaṃ copāsakaṃ smṛtaṃ | 
tatropāsyaprabhedena proktopāsakabhinnatā || 47 || 
ghanaliṃgaṃ parabrahma saccidānaṃdalakṣaṇaṃ | 
taddharmaistrividhaṃ proktaṃ bhāvaprāṇeṣṭabhedataḥ || 48 || 
ānaṃdakalayā yuktaṃ bhāvaliṃgamitiśrutaṃ | 
citkalāsaṃyutaṃ tatra prāṇaliṃgamitīritaṃ || 49 || 
satkalāsahitaṃ bāhyamiṣṭaliṃgamudāhṛtaṃ | 
evaṃ kalāviśiṣṭatvādupāsyatvaṃ vrajetparaṃ || 50 ||

pṛ0 49) suṣuptau bhāvaliṃgaṃ syāt svapne tatprāṇaliṃgakaṃ | 
sākṣī jāgradavasthāyāmiṣṭaliṃgamiti śrutaṃ || 51 || 
evamaṃgasthalābhikhyo jīvo'vasthādibhedataḥ |  
tridhā proktaḥ phalaṃ bhoktā svasvakarmānusārataḥ || 52 || 
aṃtaryāmī śivaḥ sākṣī liṃgaśabdena gīyate | 
phalabhoktā tatra jīvo hyaṃgaśabdena varṇyate || 53 || 
dvāsuparṇeti maṃtreṇa śrutametat śrutāvapi | 
saṃsārītyucyate jīvaḥ sākṣī cetā paraḥ śivaḥ || 54 ||

pṛ0 50) caitanyaṃ sākṣirūpaṃ tat liṃgaṃ dhṛtvā ca bhaktitaḥ | 
tridhopāsanabhedena pūjayedbhaktasattamaḥ || 55 || 
prāṇaliṃgānusaṃdhānādupāsīta niraṃtaraṃ | 
etatkramaḥ sapramāṇaṃ daharopāsanoditaḥ || 56 || 
lakṣyatrayaprabhedena trividhopāsanāśritaḥ | 
nīlakaṃṭhaśivācāryaiḥ sūtrabhāṣye nirūpitaḥ || 57 || 

co? uvāca 
bho sadguro mahāsvāmin śivatatvaviśārada | 
yā tvayopāsanā proktā jīvanmuktiphalapradā || 58 || 
sā kathaṃ sādhyate śrīman mayā śāstravidhānataḥ | 
tasyā upāyaṃ me brūhi sarvaśāstravicakṣaṇa || 59 || 

pṛ0 51) cidghana uvāca 
samyak pṛṣṭhaṃ nṛpaśreṣṭha tvayopāyavicinvatā | 
gururatra mahopāyo yena sādhyaṃ svabhīpsitaṃ || 60 || 
yasya kṛpāviśeṣeṇa muktirbhaktakarasthitā | 
tasmāt sadgurupādābjaṃ seveta bhaktasattamaḥ || 61 || 
mahāpāśupatoddiṣṭāṃ mahāmaṃtraprabodhikā | 
vīraśaivīṃ mahādīkṣāṃ prāpnuyāt gurubodhataḥ || 62 || 
trikālaṃ vā dvikālaṃ vā caikakālaṃ yathāśritaṃ | 
liṃgaṃ saṃpūjya tanmaṃtraṃ japan tadhyānatatparaḥ || 63 || 
baṃdhamudrāsametaḥ san ṣaṭsthalakramamāśritaḥ | 
prāṇaliṃgamupāsīta bhāvaliṃgānubhāvataḥ || 64 || 

pṛ0 52) tattvamasyādivākyānāṃ tatvārthaṃ gurubodhataḥ | 
śrutvā tanmananādbhaktaḥ sadguroḥ karuṇādarāt || 65 || 
aṃgatrayagatānādimalatrayavināśanāt | 
giṃlatrayānusaṃdhānāt avasthātrayavarjitaḥ || 66 || 
parabrahmābhidaṃ sāṃbaṃ sākṣātkṛtya śivaṃ paraṃ | 
śivabhaktirasoddiṣṭaṃ śivaśaktisamanvitaṃ || 67 || 
brahmānaṃdarasaikyena svānubhāvavijṛṃbhitaṃ | 
sāmarasyaṃ samāvāpya śivena saha modate || 68 ||

pṛ0 53) iti śrīpūvallībhāṣyasiṃhāsanādhīśa 
śrīmajjagadgurusiddhanaṃjeśaśivācārya viracitāyāṃ 
śivasiddhāṃtacaṃdrikāyāṃ tṛtīyaparicchedaḥ || 

co? uvāca 
dhanyo'haṃ kṛtakṛtyo'haṃ pītaṃ bodhāmṛtaṃ tava | 
tvameva śaraṇaṃ svāmin saṃsārārṇavatāraṇe || 1 || 
bhavādṛśaṃ guruṃ hitvā nānyo'jñānanivartakaḥ | 
yathā sūryaṃ vinā nānyo'styaṃdhakāranivartakaḥ || 2 || 
yasmātsadgururājeṃdra śivadīkṣāpuraḥsaraṃ | 
mahāmaṃtropadeśena tvayā me kulamuddhṛtaṃ || 3 || 
tato yāto vinītatvaṃ tvatprabhāvājjagadguro | 
tattvamasyādivākyānāṃ tatvārthaṃ meṃ nirūpaya || 4 ||

pṛ0 54) cidghana uvāca
 
bho satyeṃdramahārāja tava buddhirvicakṣaṇā | 
tvayā dṛṣṭaṃ mahāvākyatattvārthaṃ te nirūpaye || 5 || 
mahāvākyāni catvāri saṃti liṃgaikyabodhane | 
tatra tattvamasītyetat parokṣeṇāvadhāritaṃ || 6 || 
saumyamuddviśya chāṃdogye ṣaṣṭhādhyāye suvistaraṃ | 
navakṛtvaḥ sadṛṣṭāṃtaṃ guruṇāṃ tatprabodhitaṃ || 7 || 
yo liṃgāṃgasāmarasyarahasyārtho nigadyate | 
sa eva tatvamasyādimahāvākyairnirūpyate || 8 || 
tatpadenocyate liṃgaṃ parabrahma śivābhidhaṃ | 
tvaṃ padenocyate cāṃgaṃ baddhaṃ jīvātmanāmakaṃ || 9 || 
tatrāsītipadenaiva sāmarasyaṃ ca varṇyate | 
śivajīvaikyamityatra samānārtha udāhṛtaḥ || 10 ||

pṛ0 55) sūkṣmaśaktiviśiṣṭaṃ yat liṃgaṃ tatpadabodhitaṃ | 
sthūlaśaktiviśiṣṭaṃ yaccāṃgaṃ tvaṃpadabodhitaṃ || 11 || 
saukṣmyasthaulyaparityāgāt śaktimātrayutatvataḥ | 
ubhayoḥ sāmarasyaṃ taccāsiśabdena kathyate || 12 || 
ato lakṣyārthataḥ śabdasāmānādhikaraṇyataḥ | 
viśeṣaṇaviśeṣyatvāt lakṣyalakṣaṇabhāvataḥ || 13 || 
liṃgāṃgayoḥ sāmarasyaṃ tatvamasyādibodhitaṃ | 
jñātavyaṃ guruṇā proktaṃ vākyārthaṃ śrutisaṃgataṃ || 14 ||

pṛ0 56) ādau tayordvaitasiddhāvadvaitaṃ procyate budhaiḥ | 
upāsanābalājjīvo dvaitabhāvaṃ nivārayan || 15 ||
advaitapadamārūḍhaḥ śivaśaktiṃ prapaśyati | 
vinopāsanayā sākṣāddvaitabhāvo na naśyati || 16 || 
dvaitāpatyā kathaṃ tasya hyadvaitasphuraṇaṃ bhavet | 
vācāḍaṃbaramātreṇa jñānatṛptyaikalālasāḥ || 17 || 
upādhyoḥ saṃparityāgāt jīvātmaparamātmanoḥ |
śuddhādvaitaṃ pracakṣaṃte svānubhāvavivarjitāḥ || 18 ||

pṛ0 57) kīṭo bhramarayogena bhramaratvaṃ yathā vrajet | 
jīvastu śivayogena śivatvaṃ hi vrajettathā || 19 || 
caitanyamātmano rūpamicchājñānakriyātmakaṃ | 
tasyānāvṛtarūpatvāt śivatvaṃ kena vāryate || 20 || 
anvayānupapatteśca tātparyānupapattitaḥ | 
yatra vākyārthasaṃbaṃdhastatraiva lakṣaṇocyate || 21 || 
sā ca tridhā jahatsvārthā hyajahallakṣaṇā tathā | 
jahatyajahatī ceti tṛtīyā kathyate budhaiḥ || 22 || 
vācyārthaṃ saṃparityajya tatsaṃbaṃdhānyavṛttitaḥ | 
gaṃgāyā ghoṣa ityatra tīre proktādyalakṣaṇā || 23 ||

pṛ0 58) vācyārthamaparityajya tatsaṃbaṃdhānyavṛttitaḥ | 
śoṇo dhāvati cetyatra hyajayatsvārthayocyate || 24 || 
ekadeśaparityāgādekadeśapravṛttitaḥ | 
so'yaṃ devadatta iti jahatyajahatīritā || 25 ||

pṛ0 59) evaṃ tattvamasītyatra tṛtīyā lakṣaṇocyate | 
saukṣmyasthaulyaparityāgenaikaśaktiviśiṣṭatāṃ || 26 ||
liṃgāṃgayoḥ samāhṛtya sāmarasyaṃ vidurbudhāḥ || 
etatsamanvayaḥ śaktiviśiṣṭādvaitanāmake || 27 || 
asti siddhāṃtavākye'smin dvaitādvaitavyavasthite | 
advaite ca tathādvaite bhrāṃtimūlaḥ samanvayaḥ || 28 ||

pṛ0 60) athavā'nyaḥ prakārārtho vācyārthatvena kathyate | 
ahamādipadānāṃ tadaṃtaryāmyarthabodhanāt || 29 || 
yasya cātmā śarīraṃ cetyaṃgaśabdasya vācyatā | 
jīvātmano hi viśvasya śarīratvānmaheśituḥ || 30 || 
śarīravācakāḥśabdā vācakāstaccharīriṇaḥ | 
tasmāccharīriparyaṃtavācyārthatvaprabodhakāḥ || 31 || 
sthūlo'haṃ vā kṛśohaṃ cetyasya sthūlādivācyatā | 
sākṣātparaṃparātvena jīvāṃtaryāmiṇormatā || 32 || 
ahamādipadānāṃ ca tatprapannaprayogataḥ | 
śivasyāṃtaryāmiṇo hi śaktisatve na bādhakaṃ || 33 ||

pṛ0 61) tasmāttvaṃpadavācyatvaṃ śivasyāstīti tatvataḥ | 
tattvamasīti vākyena vācatvābhedatastayoḥ || 34 || 
liṃgāṃgayoḥ sāmarasyaṃ nirābādhaṃ nigadyate | 
ahaṃbrahmāsmītivākyāt aparokṣeṇa kathyate || 35 || 
liṃgarūpo mahādevaḥ saccidānaṃdalakṣaṇaḥ | 
aṃgarūpo hi jīvatmā bhavabhāvaniyaṃtritaḥ || 36 || 
tatpadenocyate sadbhirliṃgarūpaḥ sadāśivaḥ | 
tvaṃpadenāṃgarūpo hi jīvaḥ saṃsāralakṣaṇaḥ || 37 ||

pṛ0 62) tvamarthoṃ'gasvarūpo yaḥ so'haṃ śabdartha evahi | 
tvamahaṃpadalakṣyārthaścidrūpaḥ parameśvaraḥ || 38 || 
tvamahaṃpadavācyārthasyaivadehādivastunaḥ | 
na tacchabdārthataścaiva viruddhātvānna bodhanaṃ || 39 || 
tvamahaṃpadalakṣyārtho jīvātmācāṃgarūpakaḥ | 
aśivaścaitsadānaṃdaṃ tato naiva vilokayet || 40 || 
evaṃ vācyārthamādāya tvahamādipadasya hi | 
astyahaṃ brahmaṇoraikyaṃ sākṣātparaṃparāśrutaṃ || 41 || 
prajñānaṃ brahma cetyatra prajñāśaktisamāyutaṃ | 
prajñānaṃ bhāvaliṃgaṃ tat parabrahmeti kathyate || 42 || 
yena vā paśyatītyatra sveṃdriyādimukhairidaṃ | 
ṣaḍvidhātmakaliṃgaṃ yat bhāvaliṃgaṃ tadīritaṃ || 43 || 
eṣa brahmaiṣa iṃdraścetyādi sarvaṃ pratiṣṭhitaṃ | 
ityatena jagadrūpaṃ pratipādya punastataḥ || 44 ||

pṛ0 63) prajñāpratiṣṭhetivākyāt prajñāśaktiḥ prakīrtitā |
tatastacchakti vaiśiṣṭyāt prajñānaṃ brahma bodhitaṃ || 45 || 
ayamātmā brahmetyatra jīvātmā cāṃganāmakaḥ | 
liṃgarūpaṃ parabrahma māṃḍūkyopaniṣatśrūtaṃ || 46 || 
śarīratrayasaṃbaṃdhādavasthātrayasaṃyutaḥ | 
aṃgavācyo hi jīvātmā cāyamātmeti kathyate || 47 || 
śarīrarahitaḥ sākṣādavasthātrayavarjitaḥ | 
turīyo liṃgavācyo hi śivo brahmeti kathyate || 48 ||

pṛ0 64) tasmāllakṣyārthamādāya vācyārthaṃ vāṃganāmakaḥ | 
caturthaḥ śiva eveti sadā niścitya tattvataḥ || 49 || 
śivo'hamiti bhāvena śivāvasthāsamāśritaḥ | 
brahmānaṃdaṃ labhedbhaktaḥ śivādvaitaṃ śivaṃpadaṃ || 50 || 

co? uvāca 
śrīmadguro mahāsvāmin vedāgamaviśārada | 
mahāvākyaprabodho'yaṃ jñātastvatkaruṇābalāt || 51 || 
sarvāṃgaliṃgasāhityaṃ kathaṃ jīvātmano bhavet | 
tadvadasva kṛpāsiṃdho yena muktiḥ sthirā bhavet || 52 ||

pṛ0 65) cidghana uvāca 
rājan śruṇu mahābhāga śivabhaktaśikhāmaṇe | 
bhavādṛśaṃ vinā vaktuṃ gaupyaṃ kiṃ vidyate bhuvi || 53 || 
īśāvāsyamidaṃ sarvaṃ yatkiṃceti śrutīritaṃ | 
aṃgaṃ cetadīśaśabdavācyaliṃgamayaṃ śrutaṃ || 54 || 
tena liṃgena hi tyakte mā bhuṃjīthā kadācana | 
anyaliṃgaṃ mā grahāṇa mā jīvasva śataṃ samāḥ || 55 || 
prāṇānapi parityajya sadā liṃgamayo bhava | 
vātha lakṣajapenaitat liṃgaṃ dhṛtvā sukhī bhava || 56 ||

pṛ0 66) tyāgāṃge sveṣṭaliṃgaṃ ca bhogāṃge prāṇaliṃgakaṃ | 
yogāṃge bhāvaliṃgaṃ ca pūjayet supratiṣṭhitaṃ || 57 || 
evaṃ liṃgatrayaṃ svīyakalābhedena ṣaḍvidhaṃ | 
upāsīta sadā bhaktyā vīraśaivo vidhānataḥ || 58 || 
ācāraliṃgamādhāre nakārapraṇavānvitaṃ | 
ghrāṇeṃdriyamukhaṃ bhaktaiḥ samupāsyaṃ niraṃtaraṃ || 59 || 
svādiṣṭhāne guruṃ liṃgaṃ makārapraṇavojvalaṃ | 
jihveṃdriyamukhaṃ nityamupāsyaṃ tanmaheśvaraiḥ || 60 || 
maṇipūre śivaṃ liṃgaṃ śikārapraṇavāśrayaṃ | 
netreṃdriyamukhaṃ bhaktyā samupāsyaṃ prasādibhiḥ || 61 ||

pṛ0 67) anāhate caraṃ liṃgaṃ vākārapraṇavollasat | 
tvagīṃdriyamukhaṃ ramyamupāsyaṃ prāṇaliṃgibhiḥ || 62 || 
liṃgaṃ viśuddhau prāsādaṃ yakārapraṇavānvitaṃ | 
śrotreṃdriyamukhaṃ divyamupāsyaṃ śaraṇaiḥ sadā || 63 ||
ājñācakre mahāliṃgaṃ ūṃkārapraṇavojvalaṃ | 
manomukhaṃ sadā caikyaiḥ samupāsyaṃ svabhaktitaḥ || 64 || 
evaṃ svopāsanāsakto liṃgatrayasamāśritaḥ | 
pūjāvidhānato bhaktyā satpadārthasamarpaṇāt || 65 ||

pṛ0 68) dīkṣātrayoṇa saṃdagdhamalatrayayutatvataḥ | 
iṣṭaliṃgaṃ karāṃbhoje pūjayetsuvidhānataḥ || 66 || 
tato maṃtrajapāsakto bhakto muktisukhecchayā | 
maṃtranyāsādikaṃ kṛtvā sadgurūktakramānugaḥ || 67 || 
iṣṭaliṃge bāhyalakṣyaṃ nidhāya nihitātmanā | 
madhyalakṣyaṃ prāṇaliṃge dhṛtvā hṛtpadmaśobhite || 68 || 
bhāvayitvā bhāvaliṃgamaṃtarlakṣyānusārataḥ | 
dhyāyan niścalacittena japet paṃcākṣarīmanuṃ || 69 || 
paṃcākṣarīṃ japet gaupyāṃ na kadāpyuccaredbahiḥ | 
anyathā na labhedaikyaṃ rauravaṃ narakaṃ vrajet || 70 ||

pṛ0 69) tato dhyānasthiratvena sveṣṭaliṃgākṛtīritaṃ | 
jyotiḥpuṃjaṃ prāṇaliṃge dhṛtvā dhāraṇamācaret || 71 || 
tatparaṃ tamasaḥ lākṣāt jyotiḥpujākṛti svayaṃ | 
bhāvaliṃgasamāyogāt dṛśyate paramādbhutaṃ || 72 || 
iṣṭaliṃge bahirlakṣyāt satkalā sthiratāṃ vrajet | 
prāṇaliṃge madhyalakṣyāt citkalāvirbhavetsthirā || 73 || 
aṃtarlakṣyādbhāvaliṃge svātmānaṃdakalā sphuret | 
evaṃ krameṇa sadbhakto bhaktyānaṃdarasaikatāṃ || 74 || 
saccidānaṃdarūpeṇa ghanaliṃgasvarūpatāṃ | 
saṃprāpya śivayogena jīvanmukto bhaviṣyati || 75 ||

pṛ0 70) sarvaṃ liṃgamayaṃ cāṃgaṃ sarvaṃ liṃgamayaṃ jagat | 
sarvāṃgaliṃgasahityaṃ liṃgarūpeṇa paśyati || 76 || 
tatra ko mohakaḥ śokaḥ ekatvamanupaśyataḥ | 
ihāmutrārthasaṃsiddhirjāyate śivayoginaḥ || 77 || 
tasyāṃ prītiṃ parityajya sveṣṭasiddhiṃ śivāspadāṃ | 
saṃprāpya modate sākṣāt śiva eva bhaviṣyati || 78 || 
iti paramarahasyaṃ cidghanācāryabodhaṃ | 
atigahanamagamyaṃ śrīśivādvaitatattvaṃ || 
avicala śivabhaktyā saṃniśamyācaransan | 
abhavadiha hi jīvanmuktibhāk co?rājaḥ || 79 ||

pṛ0 71) cannavīrāmahādevyai cikkanaṃjeśvarāya ca | 
śivajñānaikasiddhyarthaṃ proktā siddhāṃtacaṃdrikā || 80 || 
samāptā






###########   END OF FILE  #######
