####################################################
MUKTABODHA INDOLOGICAL RESEARCH INSTITUTE
Use of this material (e-texts) is covered by Creative Commons license BY-NC 4.0
Catalog number: M00012
Uniform title: āṣṭaprakaraṇa tattvatrayanirṇaya
Main title: āṣṭaprakaraṇam tattvatrayanirṇayaḥ
Secondary title: tatvaprakasika-tatvasaṃgraha-tatvatrayanirṇayāḥ savyākhyāḥ aghoraśivācarya
Author : sadyojyoti
Commentator : aghoraśiva
Editor : kṛṣṇa śāstrī

Description: 
E-text of the tattvatrayanirṇayaḥ from the tatvaprakasika-tatvasaṃgraha-tatvatrayanirṇayāḥ savyākhyāḥ aghoraśivācarya in the devakottai series.


Notes: 
Data-entered by the staff of Muktabodha under the supervision of Mark Dyczkowski.  

Revision 0: December 12, 2007



Publisher : śivāgamasiddhāntaparipālanasaṅgham
Publication year : 1925
Publication city : <devakottai>
Publication country : India
####################################################


tattvatrayanirṇayaḥ

sadyojyotiḥ śivācāryapraṇī taḥ

aghoraśivācāryakṛtavṛttisahitaḥ

	siddhāni yatprasādād dṛṣṭādṛṣṭāni vāñchitānyacirāt |
	natvā śivaṃ vidhāsye tattvatrayanirṇaye vṛttim ||

	tatra tāvadācāryaḥ prāripsitaprakaraṇasyāvighnaparisāmāptyarthaṃ 
tatpratipādyenārthena viśeṣayan parameśvarameva praṇamati-

puṃbhyaḥ phalaṃ vicitraṃ dadāti saṃvīkṣya bandhavaicitryam |
svamahimnā'nādyudayo'nāyatto namo namastasmai || 1 ||

	anādirudayaḥ  sarvaviṣayajñānakriyāprakāśo nirmalatvena yasya so'nādyudayaḥ, 
tasyāpyādimuktatvābhyupagame'navasthā syāditi bhāvaḥ | ata eva cāsau na kasyacidāyattaḥ, 
svatantra ityarthaḥ | evaṃvidho yaḥ śaktyātmanā svena mahimnā bandhacaicitryamālokya 
malāvṛtatvenāsvatantrebhyaḥ puruṣebhyo vicitraṃ phalaṃ dadāti | tatra 
pakvamalebhyastatpākavaicitryānuguṇaṃ parāparamokṣaṃ dadāti, 
apakvamalebhyastatparipākārthameva karmavaicitryānuguṇaṃ bhogarūpaṃ phalaṃ 
dadātītyanenāsya sarvānugrāhakatvaṃ siddham | sa ca śiva eva, tasyaiva 
sarvajñatvasarvakartṛtvātmanā'nādisiddhena śivatvena yogo yastasmai śivāya namo nama iti || 
1 ||

	itthaṃ kṛtaparagurunamaskāraḥ prakaraṇakaraṇaṃ pratijānīte-

	atha natibhājastantre saṃkṣepāt kiñcidarthasadbhāvam |
	vakṣye jñātaṃ guruto hitakṛtaye mandabuddhīnām || 2 ||

	atra hyācāryaḥ śrīmadrauravasiddhamarthasadbhāvaṃ tattvasaṃgraheṇa saṃkṣepāt 
prakāśya śrīmatsvāyambhuvasiddhamanena prakāśayati | ata eva tatsamāptāvuktam- ityavadat 
tattvāni tu sadyojyotiḥ suvṛttikṛt (ślo0 57) iti, śrīmadrauravavṛttereva suvṛttitvena siddhatvāt | 
atrāpyupasaṃhāre vakṣyati- uktaḥ samāsato'yaṃ tattvatrayanirṇayaśca vṛttikṛtā | 
svāyambhuvasya (ślo0 32) iti | natirnamaskāraḥ | sarvātmabhiḥ kriyamāṇaṃ bhajatīti 
natibhāgatra śiva eva, tasyaiva sarveśvaratvena sarvārādhyatvāt | tasya śivasya tantre śāstre 
gurusaṃpradāyādā parameśvaramavicchinnājjñātaṃ mandabuddhīnāṃ hitāya vakṣya iti || 2 
||

	śambhuḥ puruṣo māyā nityaṃ vibhu kartṛśaktiyuktaṃ ca |
	supte'pi vikṛtijāte tritayaṃ jāgarti tattvānām || 3 ||

	atra śaṃ sukhamapreryatārūpaṃ bhāvayatīti śambhuḥ | śambhuśabdena 
samavetaśaktyavinābhūtaḥ śivaḥ kathyate, puruṣaśabdena ca jātyekavacanena sarve ātmānaḥ, 
māyāśabdena ca tantroccāritena māyāmahāmāyārūpaṃ śuddhāśuddhaṃ 
jagadupādānadvayamucyate | yaduktaṃ śrīmadraurave- māyopari mahāmāyā (4|28) iti | tacca 
tritayaṃ nityam, anāditvāt, teṣāmapyādimattve'navasthāprasaṅgāt, nityatvena śravaṇācca | 
kiñca, vibhu | tatra śambhupuruṣau sarvagatāveva, asarvagatatve vyomādivadamūrtatvena 
gamanāsaṃbhavāt | śivasya sarvādhiṣṭhānatvamātmanaśca deśāntarakarmaphalabhogo 
nopapadyate yataḥ | māyā ca svakāryavyāpikā | atra ca 
malasyā'nādyātmāvārakatvenārthānnityatvaṃ vyāpitvaṃ ca siddhamiti na pṛthak 
tasyopādānam | tathā kartṛśaktiyuktaṃ ca | tatra patipuruṣau cetanatvād jagatkartṛtvena 
bhoktṛtayā ca kartṛśaktiyuktau, kartṛtvādeva ca jñātṛśaktiyuktau | dṛkkriyātmakameva ca 
svarūpaṃ caitanyasya | yacchrūyate- caitanyaṃ dṛkkriyārūpam (mṛ0 vi0 2|5) iti | māyā ca 
kartuḥ parameśvarasya śaktyā'dhiṣṭhitā | tataśca tattvānāṃ tritayaṃ kāryavarge 
saṃgṛhīte'pi jāgarti prakāśata eva || 3 ||

	itthameṣāṃ sādharmyamuktvā vaidharmyamāha-

	śivapuruṣāvatisaṃkhyau prasavavihīnau citā sametau ca |
	ekaṃ prasavitvayutaṃ māyātattvaṃ citā vihīnaṃ ca || 4 ||

	tatra ātmavargo'nantatvādatisaṃkhyaḥ, 
śivo'pyanantacidacidvastvadhiṣṭhānādaupacāriṇeka bhedānantyena 
yuktatvādupacāreṇātisaṃkhyaḥ | athavā muktātmanāmapi malāpanayanādabhivyaktena 
sarvaviṣayeṇa jñānakriyātmanā śivatvena yogācchivapadenopādānaṃ 
kṛtvā'tisaṃkhyatvamuktam | tau ca dvāvavikāritvāt prasavena pariṇāmātmanā vihīnau 
proktavaccaitanyayuktau ca | māyātattvaṃ tu śaddhamaśuddhaṃ vā paramopādānatvādekam | 
anekatve hyacaitanye satyanekatvāt kāraṇapūrvakatvaṃ syāt | upādānatvādeva ca tat 
kāryaprasavayuktaṃ mṛdādivadacetanaṃ ca || 4 ||

	itthaṃ śivātmanormāyātattvād vaidharmyaṃ pradarśyā'dhunā śivasyātmanāṃ ca 
vaidharmyaṃ darśayitumāha-

	īśāḥ pravṛttavīryāstatraiko'nādisiddhaguṇavibhavaḥ |
	mukteśvaravaimalyaṃ sarvārthe dṛkkriye ca tataḥ || 5 ||

	pravṛttavīryāḥ sarvaviṣayasāmarthyā ye, te sarva eva svatantratvādīśaśabdavācyāḥ | 
teṣu madhyādekaḥ paramaśivo'nādisiddhaguṇasampadityuktam | tataśca muktātmanāṃ 
patisamatvabhājām, īśvarāṇāṃ vidyeśvarādīnāṃ tataḥ śivādeva nimittabhūtādvaimalyaṃ 
śivatvābhivyaktiśca saṃpannā | tatra 
vidyeśādayo'dhikāramalāṃśayogācchivaniyogenādhikāraṃ kurvanti, muktātmānastu 
tadapreryatvāt tenaiva parānugrahanirvāhācca na pravartante || 5 ||

     nanvanādimuktasya śivasyāpi sakalaniṣkalādibheda īśānatatpuruṣādibhedaśca śrūyate, 
ata āha-
     
     natipūrvaḥ kṛtavargastena svāminyanādisaṃsiddhe |
     sakalākalaprabhedo gīto yaśca kriyāviṣayaḥ || 6 ||
     
     kṛtavargaḥ śuddhāśuddharūpaḥ kāryavargaḥ, natipūrvaṃ 
śuddhāśuddhopādānapariṇāmapūrvaḥ, utpadyata iti śeṣaḥ | tenā'nādisiddhe tasmin yaḥ 
sakalādibhedaḥ, yaśca kriyāviṣayaḥ sṛṣṭyādipañcakakṛtyaviṣayaḥ sadyojātādibhedaḥ, 
svakāryodyogādibhedāt sṛṣṭyādikāryopādhibhedāccopacāreṇa śāstreṣu gīto na 
paramārthikaḥ | yacchrūyate- adhikārī ca bhogī ca layī syādupacārataḥ iti, tadbhedaḥ 
kṛtyabhedena na bhedaḥ paramārthataḥ iti (ca?), īśaḥ sadāśivaḥ śāntaḥ kṛtyabhedād 
vibhidyate iti (ca) | paśuviṣayaḥ sakalākalaprabhedo vāstava eva | tathāhi- bandhatrayayuktaḥ 
kalādiyoge, vijñānādinā karmakṣaye'pi saṃskāravaśāt kiñcitkālamavasthitaśceti dvividhaḥ 
sakalaḥ | akalo'pi dvividhaḥ | tatra pralayena kalāderupasaṃhṛtatvānmalakarmayuktaḥ 
pralayākalaḥ, vijñānayogādinā karmakṣayeṇa kevalamalamātrayukto vijñānakevalaḥ | 
muktastvamala eva | yaduktaṃ śrīmatsvāyambhuve- athātmā'vimalo baddhaḥ punarmuktaśca 
dīkṣayā | vijñeyaḥ sa tridhāvasthaḥ kevalaḥ sakalo'malaḥ || iti || 6 ||
     
     atha baddhasvarūpamāha-
     
śivaguṇavad guṇajātaṃ puṃsāmapi sarvasaṃgataṃ kiñca |
ekena hi sarveṣāṃ malena tadanādisaṃruddham || 7 ||
     
     śivavajjñānakriyātmakaṃ vyāpakaṃ svarūpamātmanāmapyastīti | uktaṃ ca 
śrīmanmṛgendre- caitanyaṃ dṛkkriyārūpaṃ tadastyātmani sarvadā | sarvataśca yato muktau 
śrūyate sarvatomukham || (vi0 2|5) iti | tacca vyañjakāpekṣatvāt sarveṣāmātmanāṃ 
svarūpaṃ kenacidekena malenānādikṛtvā saṃruddhamavasīyate | tacca malamanāditvādekameva 
| anekatve hyacetanatvād ghaṭādivat kāraṇāntaraṃ mṛgyam | tataścātmanāmanādyāvaraṇaṃ 
na saṃbhavati | taduktaṃ śrīmatsvāyambhuve- athānādimalaḥ puṃsām (33|1) iti || 7 ||
     
tenānīśā hyajñā nirvyāpārā vinā balavyaktim |
na ca śaktāste svabalaṃ vimalaṃ sarvārthagaṃ svataḥ kartum || 8 ||
     
     malayuktatvāccātmānaḥ svabalavyaktiṃ vinā'svatantrā ajñā akriyāśca bhavanti, 
tatastadvyañjakaṃ śivamapekṣanta iti bhāvaḥ | nanvātmāno jñānādinā svabalavyaktiṃ 
kariṣyanti ? tadayuktamityāha- na ca śaktā iti | ayamabhiprāyaḥ- malasya dravyatvāccakṣuṣaḥ 
paṭalasyeva na jñānamātrānnivṛttiḥ, api tu cakṣurvaidyavyāpāreṇeveśvaravyāpāreṇa 
dīkṣākhyenaiveti | etacca vistareṇoktamasmābhistattvasaṃgrahalaghuṭīkāyām || 8 ||

	malasaṃrodhād yadatasteṣāmakṛto hi śivavaśīkāraḥ |
	patyustvete rodhyā badhyāḥ śodhyāśca bodhyāśca || 9 ||

	malāvṛtatvāt teṣāmanāvṛtena śivena vaśīkāro'kṛto'nādisiddha iti yadato'smāt 
kāraṇāt te rodhaśaktyā rodhyāḥ, karmabhogārthaṃ kalādibandhena badhyāśca | 
rodhaścātra pāśasāmarthyotpādanenātmanāṃ yathānuguṇabhogabhojanātmakastirobhāvaḥ | 
tataśca malaparipāke sati dīkṣayā malādipāśāpanayanena śodhyāḥ, tayaiva śivatvavyaktyā 
prabodhyāśca bhavanti || 9 ||

	atra parāśaṅkā-

nitye jñānādibale malādiparikalpanaṃ nanu jyāyaḥ |
satyaṃ nānyā dṛk tat tādṛg yasmāt tadīśvare dṛṣṭam || 10 ||

	nanu jñānakriyābale nitye siddhe tadāvārakatvena malādikalpanaṃ jyāyo bhavati 
nānyathā, tasya tu kādācitkatvadarśanāt kathamevaṃ kalpyate ? ata āha- satyamiti | 
yasmādīśvare tad jñānakriyātmakaṃ caitanyaṃ tādṛg nityaṃ dṛṣṭam, tasmādātmasthamapi 
tat caitanyatvānnānyā dṛg nityameva | anyathā ātmanāṃ 
vikāritvenācetanatvādanityatvādidoṣaprasaṅgaḥ syāditi bhāvaḥ || 10 ||

	kiñca, malādyabhāve śarīrādiyogo'pyasya na saṃbhavatītyāha-

māyāvikārayoge karmayutaḥ kāraṇaṃ malo bhavinām |
malaśaktayo vibhinnāḥ pratyātmānaṃ ca tadguṇāvarikāḥ || 11 ||

	karmabhogārthameva śarīrāderiṣṭatvānnirmalasya muktātmanastadasaṃbhavācca 
śarīrādiyogo nāsti | taduktaṃ śrīmatsvāyambhuve- tadbhāvabhāvino bhāvāḥ sarve 
māyātmakāḥ paśoḥ iti, tathā- karmataśca śarīrāṇi vividhāni (viṣayāḥ kārakāṇi ceti 
tatratyaḥ pāṭhaḥ |) śarīriṇām (svāya0 32|13) iti | nanvevaṃ cenmalasyaikatvādekamokṣe 
sarvamokṣaprasaṅgaḥ ? ata āha- malaśaktaya iti | malasya 
pratyātmaniyatānekaśaktitvādekasyāḥ pākena nivṛttau tadāvāryasyaiva mokṣo na sarvasyeti 
bhāvaḥ || 11 ||

	etadevāha-

	vinivartate nirodhāt puṃbalataḥ pariṇaman malaḥ kālāt |
	pariṇativiśeṣayogāt sa kadācit kasyacit kathañcicca || 12 ||

	malo hi pariṇaman puṃbalaviṣayādāvaraṇānnivartate | sa cācetanatvānna svayaṃ 
nivartate, api tvīśvarasya vyāpāreṇaivetyuktam | sa ca pariṇāmaḥ kramavikāsasvabhāvānāṃ 
padmānāmivā'niyatakāla ityāha- pariṇativiśeṣa iti || 12 ||

	ata eva pariṇativiśeṣayogānmalapākatāratamyenātmanāṃ sādhanabhedāt 
parāparamuktibheda ityāha-

ata eva pudgalānāṃ paridṛṣṭāḥ sādhanādudayabhedāḥ |
kālād guṇataśca tathā ghaṭate'sau nānyatheśato jātu || 13 ||

	mokṣaḥ saptaprakāro'yam (yo0 5|67) ityādi śrīmataṅgādiśrūyamāṇaḥ 
sādhanabhedād bhaktiśraddhādiguṇabhedāt kālabhedācca jāyamāno'sau mokṣātmaka 
udayabhedo malapariṇativiśeṣādeva ghaṭate, nānyathā | na ceśvarāt tadanapekṣādeṣa bhedo 
bhavati, pakṣapātādidoṣaprasaṅgāt | na cāsya sarvānugrāhakasya pakṣapātaḥ || 13 ||

	ata eva naiṣṭhikyādidīkṣābhedasyāpyupapattirityāha-

	itthaṃ gaṇanāhīnaṃ nimittamabhivīkṣya ceśvareṇoktam |
	sadyuktimad vimuktau netarathā sādhanānantyam || 14 ||

	ekarūpe malaparipāke tannivṛttyupāyastatphalaṃ caikarūpameva syāditi bhāvaḥ | eṣa 
ca dīkṣābhedo malaparipākādibhedaścāsmābhiḥ mṛgendravṛttidīpikāyāṃ vistareṇoktaḥ || 14 
||

	sādhanānantyameva prapañcayitumāha-

	yasya yathā yāvadbhiḥ sa śreyorodhakṛnmalaḥ pāśaiḥ |
	tasya tathā tāvadbhirnihitairvijahāti bandhatvam || 15 ||

	yasya vijñānakalāderātmano yāvadbhiḥ pāśaiḥ saha yathā malo rodhaṃ karoti | 
vijñānakalasya kevala evājñatvākriyatvavyāghātabhāktvādibhiḥ svakāryātmakaiḥ pāśaiḥ 
saṃrodhakṛt | taduktaṃ śrīmatsvāyambhuve- tatsadbhāvavaśo'jñatvāditi pāśaughaḥ iti | 
pralayākalasya tu karmabhiśca, sakalasyāpi tadanuguṇaiḥ 
sādhāraṇāsādhāraṇarūpaistadbhuvanādibhiśca rodhaṃ karoti, tasya tāvadbhirātmanā saha 
nihitaiḥ sadbhirbandhatvaṃ vijahāti || 15 ||

	tataśca-

	itthaṃrūpāṇi yataḥ sanmukteḥ sādhanāni dṛśyante |
	śārve śāstre tāni ca netarathā yuktimanti jāyante || 16 ||

	itthaṃrūpāṇi vyastasamastapāśacchedakārīṇi sakalādibhedena 
sādhāranirādhārabhedāni naiṣṭhikyādibhedabhinnāni ca dīkṣākhyāni sādhanāni yataḥ 
śāstre śrūyante, tataścatānītarathā malapariṇativiśeṣātmakakāraṇabhedābhāve yuktimanti ca 
na bhavanti | tataḥ sādhanabhedaḥ, śrutyanyathānupapattyā mokṣabhedaḥ, 
tatkāraṇamalaparipākabhedaścāvaśyamabhyupagantavyaḥ | malaparipākacihnāni ca śāstreṣu 
śrūyante- yeṣāṃ śarīriṇāṃ śaktiḥ patatyavinivṛttaye | teṣāṃ talliṅgamautsukyaṃ muktau 
dveṣo bhavasthitau || bhaktiśca śivabhakteṣu śraddhā tacchāsake

vidhau | (mṛ0 vi0 5|4-5) ityādi | tatastaccihnaniścaya eva gurubhirdīkṣā kartavyā, nānyatheti || 
16 ||

	tatra praśnaḥ-

pariṇāmayati malaṃ kaḥ karmāpekṣyaiva citrakamaṇubhyaḥ |
bījād dadāti citryaṃ niṣkṛṣya ca yaḥ sasādhanaṃ bhogam || 17 ||

	malasyācetanatvānna svataḥ pāko yujyata ityarthaḥ | atra uttaramāha- karmāpekṣyaiveti 
| yaḥ karmavaicitryānuguṇaṃ bhogaṃ sukhaduḥkhātmakaṃ tatsādhanāni śarīrādīni bījād 
māyātattvādaśuddhānniṣkṛṣyotpādya dadāti, sa śiva eva malamapi rodhaśaktyā pācayati | 
tatra ca aśuddhādhvanyanantadvāreṇaivā'sya kartṛtvam | yaduktaṃ śrīmatkiraṇe- 
śuddhe'dhvani śivaḥ kartā prokto'nanto'site prabhuḥ (vi0 3|27) iti || 17 ||

	kiñca-

	yaśca svāpe bījaṃ kurvannāste prasūtaye yogyam |
	viśvaṃ ca tatra nihitaṃ pralaye tenaiva viśrāntyai || 18 ||

	svāpe śivo'pi citraśaktiṃ māyāṃ punaḥ prasavayogyāṃ karoti, 
tathāvidhāṃścātmanaḥ punarbhogayogyān vidhatte || 18 ||

karma ca bhuktyai puṃsāṃ jāgrati viśve'pi kiñcidīśānaḥ |
samalaṃ sa mahābaladaḥ kāruṇyāt sarvadaiva vinivṛttyai || 19 ||

	karma ca puṃsāṃ bhogayogyaṃ karoti pācayatītyarthaḥ | taduktaṃ śrīmanmṛgendre-

	svāpe'pyāste bodhayan bodhayogyān
		rodhyān rundhan pācayan karmikarma |
	māyāśaktīrvyaktiyogyāḥ prakurvan
		paśyan sarvaṃ yadyathā vastujātam || iti,
     (vi0 4|15)

	bhogasādhanamākṣipya kṛtvā kāraṇasaṃśrayam |
	tacca sātmakamākramya viśramāyāvatiṣṭhate ||
	bhavināṃ bhavakhinnānāṃ sarvabhūtahito yataḥ | iti ca |
     (vi0 4|13-14)

	itthaṃ pralaye'pi śivasya vyāpāraṃ pradarśya sthitikāle tadvyāpāramāha- jāgrati 
viśve'pīti | mahāntaṃ balaṃ sarvajñasarvakartṛtārūpamātmabhyo dadātīti mahābaladaḥ sa

īśāno viśve jāgratyapi sarvadā karuṇāyuktatvānmalasahitaṃ kiñcit karma pākena bhogena 
vinivṛttyai yogyaṃ karoti, malaparipākārthaṃ yatkiñcit pakvaṃ karma sthitikāle bhojayatītyarthaḥ 
|| 19 ||

	kiñca-

tadvinivṛtteḥ prāgapi tatsāmarthyodbalanadānakṛte |
puṃbalarodhaṃ kurvan dṛṣṭaḥ sa ca pāśaśaktisāhāyyam || 20 ||

	malanivṛtteḥ prāgapi tasyācetanasya svataḥ pākasyāsaṃbhavāt 
tatsāmarthyopodbalanārthaṃ tirodhānaśaktyā puruṣabalarodhaṃ pāśaśaktisāhāyyaṃ ca kurvan 
parameśvaro dṛśyate | nanvātmānugrahāya pravṛttasyātmatirodhānena 
pāśānugraho'nupapannaḥ ? tanna, malasya pākādeva nivartayituṃ śakyatvāt | tatpākārthaṃ 
māyīyabandhasambandhena bhogabhojanātmakaṃ tirodhānaṃ duḥkhāvahaṃ kṣārādineva 
vaidyaḥ karotīti tadapyanugrahārthamevetyavirodhaḥ | taduktaṃ śrīmanmṛgendre- yathā 
kṣārādinā vaidyastudannapi na rogiṇam | koṭāviṣṭārthadāyitvād duḥkhahetuḥ pratīyate || (vi0 
7|18) iti || 20 ||

	tataśca-

	dṛṣṭvā ca tannivṛttyai yogyaṃ yuṅkte nṛmuktaye karaṇam |
	bījasyeva svāpe pariṇatiriṣṭā malasya citihāneḥ || 21 ||

	nivṛttiyogyaṃ pakvaṃ tanmalaṃ dṛṣṭvā śivaḥ paśumokṣāya dīkṣākhyaṃ 
svaśaktirūpaṃ karaṇaṃ yuṅkte, prayojayatītyarthaḥ | yadyevaṃ karmabhogasyaiva 
malapākahetutayā'bhidhānāt pralaye malasya pāko na syādata āha- bījasyeveti | 
acetanatvānmalasya māyāvaccetanaśivādhiṣṭhānena tadānīmapi pākaḥ saṃbhavatyevetyuktam 
|| 21 ||

	atra parāśaṅkā-

	yadi ca vinivṛttiyogyaṃ kurute śambhurmalaṃ tataḥ kimiti |
	sarvātmasu no yugapat kuryāditi codayan vācyaḥ || 22 ||

	itthaṃ vadannevaṃ pratyanuyojya ityāha- iti codayanniti | kathamityāha-

	kimiti na sarvaṃ yugapat kurute bhogyaṃ svakarma tadaharvā |
	na samādhiranekatvāt kālāntarabhogyatābalīyastvam || 23 ||

	tadaharveti | yadaivāgataṃ tadaivetyarthaḥ | nanu 
karmaṇāmaśvamedhabrahmahatyādīnāṃ viruddhaphalatvānna ekasmin kāle bhogaḥ saṃbhavatīti 
ce, tadetatsamādhānaṃ na yuktamityāha- na samādhiriti || 23 ||

	kathaṃ na samādhirityata āha-

	sarvavikārotpattau śaktā śaktiḥ sadaiva sannihitā |
	īśe bīje ca yato bhavini vibhutvaṃ ca bhoktṛbhāvaśca || 24 ||
	tenānekānīśaḥ kṛtvā vṛndāni kāryakaraṇādeḥ |
	bījād yugapat puruṣaṃ bhojayati sarvakarmāṇi || 25 ||

	yasmācchive sādhāraṇāsādhāraṇamāyāvikārotpattau samarthā śaktirvartate, 
māyāyāṃ ca samastakarmaphalavyāpakatvaṃ saṃsāriṇi ca vyāpakatvaṃ bhoktṛtvaṃ ca 
vidyate, tato māyātattvād yugapadevānekāni śarīrādīnyutpādya śivaḥ puruṣaṃ sarvakarmāṇi 
bhojayediti bhavatpakṣe'pi prasajyate || 24-25 ||

	punarapi pūrvapakṣyāśaṅkate-

nanvanuminumaḥ kramaśo dṛṣṭvā karmāṇi bhujyamānāni |
pācayati tathaiva śambhustānīti samānamubhayatra || 26 ||

	kramikasya bhogyasya darśanāt kramika eva karmapākaḥ śivena pācyayogyatānurūpaṃ 
padmāderiva savitrādinā kriyata ityanumīyate | tato nāsmākaṃ yugapat karmabhojanaprasaṅgaḥ 
| evaṃ cedasmābhirapi kramika evātmanāṃ saṃsāravairāgyaśivabhaktyādiśaktipātacihnaṃ 
dṛṣṭvā śaktipātaheturmalapākastādṛśo'numīyate | tato na sarveṣāṃ yugapanmalaparipāka iti 
vayamapi na paryanuyojyā eva | yaduktam- (laukikanyāyasāhasryāṃ 139 saṃkhyāko nyāya iti 
ma0 pā0 vṛttau vidyāpāde (pṛ0 218-219, ṭi0 22) draṣṭavyam |) yatra syādubhayordoṣaḥ 
parihāro'pi vā samaḥ | naikaḥ paryanuyoktavyastādṛgarthaviniścaye || ityabhiprāyeṇāha- 
samānamiti || 26 ||

	etadeva prapañcayati-

	matvā kāryaṃ proktaṃ vinivṛttirgamyate malasyātra |
	śaknoti hi yogyatvaṃ tathaiva kartuṃ maheśvaro'pīti || 27 ||

	atra hi proktaṃ kāryaṃ dīkṣānuṣṭhānātmakaṃ śaktipātāvinābhūtaṃ dṛṣṭvā 
malasya vinivṛttirjñāyate, tataḥ kramikakāryadarśanāt kramikameva malaparipākaṃ śivaḥ 
kuryānna yugapadityanumīyata ityarthaḥ || 27 ||

	itthaṃ kramikasyaiva malapākādeḥ sthitikāle darśanāt saṃhārasamaye'pi 
pācyānuguṇa eva malādeḥ pāko na yugapat sarveṣāṃ pākotpattiriti tadviṣayapraśne'pi 
bhavatā uttaramabhidheyam,

ato'smān prati yugapanmalapākaparyanuyogo bhavato na yukta ityabhiprāyeṇāha-

	svāpe caivaṃ yoneryogyatve karmaṇaśca pṛṣṭena |
	bhavatottaramabhidheyaṃ sthitisamaye samānakālīne || 28 ||

	yonermāyāyā yogyatvaṃ prasūtisāmarthyotpādaḥ, karmaṇastu phaladānayogyatvaṃ 
pāka eva | śeṣaṃ sugamam || 28 ||

	kathamuttaramabhidheyamityata āha-

	srotastu ca sargādau niyamavihīne yathā ca yadvastu |
	yāvati kāle bhavati taddhi tathā tāvadīśena || 29 ||
	kartuṃ śakyamitīdaṃ tulyaṃ mokṣe ca tannimitte ca |

	evamutpattiniyamavihīne śarīrādisarge tatsthitau saṃhāre vā dṛśyamāne sati 
māyāsrotassu madhyād yadyadvastu yāvati kāle yena prakāreṇa samutpadyate, tadvastu tāvati 
kāle tādṛgeveśvareṇa kartuṃ śakyate, nānyatheti bhavatā 
māyākāryotpattiyaugapadyapraśnasya uttaramabhidheyam | evaṃ karmapākādāvapītyuktam | eṣa 
ca parihāro mokṣadānayaugapadyapraśne taddhetormalapākasya yaugapadyapraśne vā samāna 
ityāha- idaṃ tulyamiti || 29 ||

	asya ca malasya vastvātmakaṃ rūpamekatvādi ca vistareṇa śāstreṣūktamityāha-

	alamuddiṣṭamaśuddheḥ sadrūpaṃ niravaśeṣeṇa || 30 ||

	śāstreṣvekatvādyaṃ śaktyānantyaṃ vinā nivartyaṃ tat |
	śaktyānantyapramukhaṃ sadyukteḥ śāsanotthāyāḥ || 31 ||

	yacchrūyate- tadekaṃ sarvabhūtānāmanādi nibiḍaṃ mahat | 
pratyātmasthasvakālāntāpāyiśaktisamūhavat || (mṛ0 vi0 7|8) ityādi, tacca tasya svarūpaṃ 
proktavat śaktyānantyaṃ vinā puruṣebhyo na nivartayituṃ śakyam, ekamokṣe 
sarvamokṣaprasaṅgāt, ekasyāpi vā mokṣābhāvaprasaṅgāccetyāha- śaktyānantyamiti | 
etaccānantaśaktitvādisvarūpaṃ malasya śāstrasiddhatayā yuktyā ca sādhyata ityāha- 
śaktyānantyapramukhamiti | uddiṣṭamiti pūrveṇaiva sambandhaḥ | ādiśabdena anāditvādi 
gṛhyate | yacchrūyate- tadanādisthamarvāg vā taddhetustadato'nyathā | ruṇaddhi muktānevaṃ 
cenmokṣe yatnastato mṛṣā || (mṛ0 vi0 7|9) ityādi | eṣa ca 
malavicāro'smābhirmṛgendravṛttidīpikāyāṃ vistareṇa darśita iti tata evāvadheyaḥ | 
granthavistarabhayāttu nātra likhyate || 30-31 ||

	atha prakaraṇopasaṃhāraḥ-

uktaḥ samāsato'yaṃ tattvatrayanirṇayaśca vṛttikṛtā |
svāyambhuvasya jaḍatāmapanetumanādikāṃ puṃbhyaḥ || 32 ||

	anādimalāvṛtajñānakriyatvānnaiyāyikādiparijalpitāṃ jaḍatāmātmabhyo'panetuṃ 
teṣāmavikāritvāt tadāvārako malaḥ, tadbhāvabhāvinī māyā, tannivṛttikartā śivaścātra 
saṃkṣepeṇa pratipādyata iti || 32 ||

	śrīmadghoraśivāhvayena guruṇā śrījanyayā vyākhyayā
	loke'pi prathitena kuṇḍinakulaṃ coleṣvalaṅkurvatā |
	śrīsarvātmaśivāṅghripadmarajasāmārādhakenāmalā
	śrītattvatrayanirṇayasya vivṛtirleśādiyaṃ nirmitā ||

	ityaghoraśivācāryaviracitā tattvatrayanirṇayavṛttiḥ samāptā ||

###########   END OF FILE  #######
