####################################################
MUKTABODHA INDOLOGICAL RESEARCH INSTITUTE
Use of this material (e-texts) is covered by Creative Commons license BY-NC 4.0
Catalog number: M00328
Uniform title: siddhāntārthasamuccaya
Manuscript : IFP/EFEO transcript T00206

Description: 
IFP/EFEO transcript T00206


Notes: 
Data-entered by the staff of Muktabodha under the direction of Mark S. G. Dyczkowski.

Revision 0: January 29, 2015

Internet publisher : Muktabodha Indological Research Institute
Publication year : 
Publication city : 
Publication country : India
####################################################



siddhāntārthasamuccayaḥ

p. 57)

śrīmatpadmarasārādhyapadābhyāṃ namaḥ |

siddhāntārthasamuccayaḥ |

yenānādi malādi pāśa nivarddhvaṃsāyabaddhātmanāṃ
sarvajñena sadoditena kṛpayā jñānaṃ samāviṣkṛtam |
natvā taṃ paramaṃ śivaṃ paragurun sarvān guruṃścāparān 
siddhāntārthasamuccayo gurumukhātprāptaḥ sphuṭaṃ likhyate || 

pramāṇaścanā tatra kriyate bahudhā yataḥ |
sarveṣu śivaśāstreṣu vyākhyāneṣu ca dṛśyate || 

tasmādāgamayuktibhyāṃ yathā yo'rtho guruttamaiḥ |
nirṇītaḥ sa tathāsmābhiḥ saṃkṣepeṇa pradaśyate || 

tatra tāvat pārameśvaraṃ jñānaṃ dvirūpamavabodharūpaṃ śabdarūpaṃ ca | 
tatrāvabodharūpamamalamanādinidhanaṃ sarvārthaprakāśakaṃ sarvānugrāhakaṃ 
śivajñānātmakaṃ ca | śabdarūpaṃ tu śāstrātmakameva | avabodharūpaṃ punaḥ 
śabdarūpārūḍhaṃ paramakāruṇikaḥ parameśvaraḥ pratisargaṃ sṛṣṭikāle 
sarvānujighṛkṣayā guruparamparayā yogyeṣu pravartayati | yaduktaṃ 
śrimatsvāyambhuve -

athātmamalamāyākhya karmabandhavimuktaye |
vyaktaye ca śivatvasya śivājjñānaṃ pravartate ||

mokṣakārikāsu ca -

anādikālasaṃsiddhaṃ tadguṇatve'pi śaṃkare |

p. 58)

tacca samyak paricchedi śāṃkaraṃ jñānamīritam iti ||

guruparamparākramaśca dvividhaḥ mahaughakramalakṣaṇaḥ 
pratisaṃhitagurukramalakṣaṇaśca | tatra mahaughakramalakṣaṇaḥ pradarśyate | tatra 
parameśvaraḥ prathamaṃ vidyeśāṃnanugṛhya tebhyo'ṣṭāviṃśati saṃhitāḥ 
prakāśayati | te ca punaḥ śrīkaṇṭhādi krameṇa munimanuṣyāntaṃ sarva saṃhitā 
avatārayanti | soyaṃ mahaughalakṣaṇaḥ śāstrāvatāraḥ | taduktaṃ 
śrīmanmālinīvijaye - 

sisṛkṣurjagataḥ sṛṣṭerādāveva nijecchayā |
vijñānakevalānaṣṭau bodhayā māsa pudgalāniti ||

eṣa ca gurukramaḥ śrīmadrauravādau śrūyate -

jagataḥ kāraṇaṃ devamanaleśaṃ paraṃ gurum |
tenoktaṃ parameśena śrīkaṇṭhāya mahātmane || iti |

śivodgīṇamidaṃ jñānaṃ mantra mantreśvareśvaraiḥ |
kāmadatvātkāmiketi pragītaṃ bahuvistaram ||

tebhyo'vagatya dṛgjyotirjvālālīrḍhasmaradrumaḥ |

dadāvumāpatirmahyaṃ sahasrairbhava saṃmitairiti | pratisaṃhita gurukramaḥ 
pradarśyate | yatuktaṃ śrīmatkiraṇe -

sṛṣṭyanantarameveśaḥ śivān sṛṣṭvā daśātmajān |
jñānamekaṃ vibhajyāśu teṣāṃ tatsaṃkhyayāvadat ||

kāmikaṃ praṇavākhyasya sudhākhyasya ca yogajam |

p. 59) 

dīptākhyasyāpyacintyaṃ tu kāraṇākhyasya kāraṇam |
ajitaṃ suśivākhyasya īśasyāpi sudīptakam ||

sūkṣmaṃ tu sūkṣmasaṃjñasya kālasyāpi sahasrakam |
suprabhadaṃ gaṇeśasya aṃśusaṃjñasya cāṃśumat ||

evaṃ prāthamikaṃ proktaṃ punaranyo gurukramaḥ |
praṇavātrikalaḥ prāptaḥ kāmikaṃ trikalāddharaḥ ||

sudhākhyādyogajaṃ tantraṃ bhasmasaṃjñastataḥ prabhuḥ |
dīptasaṃjñādacintyaṃ tu gopatiśca tato'mbikā ||

kāraṇaṃ kāraṇāccharvastataḥ prāptaḥ prajāpatiḥ |
ajitaṃ suśivātprāpto hyumeśo hyacyutastataḥ || 

īśād dīptaṃ trimūrtistu tataḥ prāpto hutāśanaḥ |
sūkṣmaṃ sūkṣmādbhavaḥ prāptastasmātprāptaḥ prabhañjanaḥ ||

kāla saṃjñāt sahasrākhyaṃ bhīmo dharmastataḥ khaga |
gaṇeśāt suprabhedaṃ tu vigraheśastataḥ śaśī ||

aṃśumaccāṃśu saṃjñāt tu prāptohyugrastato raviḥ |
evamete samākhyātāḥ śivabhedādaśādyate ||

daśāṣṭasaṃkhyayāpyanyo rudrabhedo'paro mataḥ |
daśāṣṭasaṃkhyayā rudrān sṛṣṭvā pūrvamukhādyataḥ ||

śivastat saṃkhyayaive ca punastān bodhayet khaga |

rudrasyānādi saṃjñasya vijayaṃ tena bhāṣitamityādinā 

p. 60)

phalabhedo na kalpyo'tra jñānabhedaḥ prakalpyate ityantena | 

atrāyamarthaḥ - tantrāṇāṃ śivabhedarudrabhedatva bhedena tāvad 
dvaividhyaṃ tatra śivabhedaḥ praṇavādīnanugṛhya sadāśivatattva vāsinaḥ 
kṛtvā teṣāmekamevāvabodharūpaṃ jñānaṃ yathādhikāraṃ śabdaracanā 
sṛṣṭipuraḥsaraṃ kriyādi bhedena daśadhā vibhidyopadiṣṭaḥ | rudrabhedastanādi 
prabhṛbhṛtīnaṣṭādaśarudrān jñānayuktānevānugṛhya śabdaracanāṃ 
kṛtvā tathaiva vijayādiraṣṭādaśabhedatantraiḥ prakāśitaḥ | te ca rudrāḥ 
sadāśivatattvādho vartinaḥ | ata eva śivabhedarudrabhedayoḥ parāparatvamuktaṃ 
ca śrīmatsvatantre -

sakalastu vṛto devairoṃkāradyairanukramāt |

rudrāṣṭādaśakaṃ brāhma iti | tayorapi punaradhye tṛpravaktṛbhedo'pyuktaḥ | 
eteṣvapi bhedeṣu adhyetṛbhedāt vaktṛbhedāt bhedovaktumaśakya | ata evāsya 
śivajñānasyāvatārabhedāt kriyābhedācca bhedo na tvarthavyavasthā bhedādvā 
phalabhedādvā | taduktaṃ śrīmatsvāyambhuve - 

ekameva śivajñānaṃ vibhinnaṃ daśadhā punaḥ |
tathāṣṭādaśadhā bhūyo bhedāntaravisarpitam iti ||

ekameva śivajñānaṃ vibhinnaṃ bahudhā punaḥ |
upabhedopabhedānāmasya saṃkhyā na vidyate || 

bhedāntarāṇi sarvāṇi mahānti na mahāntyapi |
dīkṣā saṃpratyayārthāni siddhimukti phalāni ceti ||

p. 61)

anyepyāhu - sarvaśākhāpratyayamekaṃ karmeti | eṣāṃ ca tantra bhedānāṃ 
gurupūrvaka saṃbandhaḥ kvacit pañcaprakāraḥ kvacit ṣaṭprakāraḥ | 
śrīmataṅgoktavatpañcaprakāraḥ | tathā hi - śivānantayoḥ paraḥ 
sambandhaḥ | ananta śrīkaṇṭhayoḥ mahān | śrīkaṇṭhamataṅgayordivyo 
mataṅgamuninā manuṣyāṇāṃ divyādivyo manuṣyaiśca 
manuṣyāṇāmadivyātmakaḥ | śrīmanmṛgendre tu ṣaṭprakāraḥ yathā - 
śivānantayoḥ paraḥ sambandhaḥ anantaśrīkaṇṭhayoḥ mahān 
śrīkaṇṭhaśakrayorantarādhaḥ śakrabharadvājayoddhivyo bharadvāja 
hārītayordivyādivyo hārītena tacchiṣyāṇāmadivya ityeva manyeṣvapi yathāyogaṃ 
draṣṭavyam | evamāparameśvarādavicchinna guru saṃpradāyasmaraṇāt 
tatkṛtatvenasya śāstrasya prāmāṇyaṃ siddham | taduktaṃ śrīmanmataṅge - 

pramāṇamekaṃ tadvākyaṃ tattvamīśvara bhāṣitam iti |

nanu nityatvenāgamasya prāmāṇyamiti kecit | tadayuktam asya kṛtaka āgamaḥ 
saṃbhavati racanāvatvādabhinava viracitavākyavat | racanā ca setvādivat | tasyā 
kartāraṃ na vyabhicarati | tasmādāpta praṇītatvenaivāgamasya prāmāṇyam | 
parameśvaraśca paramāptaḥ | nityanirmalaniratiśaya sarvārtha jñānakriyā 
yuktatvādrāgadveṣā bhāvena vipralambhāsaṃbhavāt sarvānugrāhakatvācca | 
taduktaṃ śrīmanmohaśūrottare - yadyathāvasthitaṃ vastu sarvajñastat tathā 
vadediti | īśvaraśca yogi pratyakṣādanumānācca siddhaḥ |

p. 62)

tathā hi śrīmanmataṅge - śaktisiddhipūrvamīśvarasiddhimuktvā yogi 
pratyakṣagamyatvamuktam |

śaktaśca śaktimān siddhopyathavā munipuṅgava |
akṣāṇi pratipratyakṣaṃ manaścākṣamanuttamam || 

saṃkalpaviṣayaṃ siddhaṃ saṃkalpādeva kevalāt |
prapattavyaṃ munivyāghra kimanyat paripṛcchasi ||

iti na ca yogino'siddhā iti vācyam | yacchruyate -

ātmānamaraṇiṃ kṛtvā praṇavaṃ cottarāraṇim |
jñānanirmathanābhyāsād devaṃ paśyen nigūḍhavaditi ||

anumānasiddhatvamapyuktaṃ śrīmanmṛgendrādau -

athopalabhya dehādi vastu kāryatvadharmakam |
kartāramasya jānīmo viśiṣṭamanumānataḥ || 

vaiśiṣṭyaṃ kāryavaiśiṣṭyād dṛṣṭaṃ lokasthitāvapīti | 
āgamasīddhatvamapyuktaṃ śrīmanmataṅge -

pañcamantratanuḥ śrīmān sakalaḥ paripaṭhyate |
suprasannendriyagrāmaḥ sarvajñaḥ sarvagocaraḥ ||

yogayogeśvaraḥ svāmī svatantraḥ paśupāśahā |
tasyoktiḥ pauruṣaiḥ sthūlaiḥ pramāṇairna ca bādhyate || iti |

eṣāceśvarasiddhiḥ sarvāsu saṃhitāsu nyāsādiṣu ca vistareṇa sādhitatvānnātra 
likhyate | na ceśvara kṛtādāgamādīśvarasiddhā - 

p. 63)

vitaretarāśrayadoṣaḥ āśaṅkanīyaḥ dvayorapi visadṛśakriyatvāt | 
īśvarohyāgamasya kartā āgamastu taṃ jñāpayatīti | kiṃ ca tadukteṣu ca 
dṛṣṭārtheṣu phalavattvamupalabhyādṛṣṭārthasyāpi tacchāstrasyāvitathatvaṃ 
manumīyate | taduktaṃ śrīmanmataṅgepi - 

viśeṣasyānumānasya trividhasyāpi niścayāt |
āgamādāptavaktrotthānnānyathā munipuṅgava ||

āptaścaivāgamāt siddhaḥ sacedānīṃ vicāryate |
āyurvedāt sagaṇitān mantra vādācca sasphuṭāt ||

rasopaniṣadāṭopādāptaḥ saṃparigṛhyate iti |

nanu devataiva tāvanna siddhā | tatsaṃbhave  hi tadviśeṣasyeśvarasya siddhiḥ | sā tu 
śabdamātraiva | tathāhi - karmānuṣṭhānādeva phalaṃ na devatāyāḥ 
tadbādhakatvenābhimatarudrendrādiśabdabhedena pramāṇāntarairasiddheḥ | ata eva 
tena saha saṃbandhagrahaṇā saṃbhavādāgamenāpya siddhiḥ | tata eva ca 
saṃbandhagrahaṇeti taretarāśrayato'siddireva | tataśca raudraṃ caruṃ 
nivarpetsvargakāma ityādābuddeśyakārakatayā viśiṣṭakarmāṅgatvena sa eva 
devatāśabdaḥ pratīyata iti kriyāta eva phalaṃ yuktaṃ na devatāta iti jaiminīyāḥ |

atrocyate | evaṃ hi devatāyāḥ śabdamātratve phalamapi 

p. 64)

śabdamātrameva syādyato jyotiṣṭomena svargakāmo yajetetyādau 
svargādyātmakaṃ phalamapi tadvadeva pramāṇāntarasiddham | atha yadi śabdādi 
yogaṃ vināpi nārtharahita paraḥ śabdaḥ saṃbhavatīti purāṇetihāsāṃdiprasiddhaṃ 
viśiṣṭamevātra svargaśabdaḥ phalatvenābhidadhātityucyate tadihāpi samānamiti 
na śabda eva devatāpi tu tadvācyo'rthaviśeṣa eva svavācakādbhinnā devadatrādi 
śabdavācyātmavaditi saiva phaladāna tu karmamātraṃ tasya kṛṣyādi karmavat 
phalajananamātra eva sāmarthyādacetanatvenedaṃ phalamasmai dāsyāmīti 
vivekābhāvāt | śabdo hi viditapadapadārtha pratyāyakatvena bhavatopi siddha iti 
indrādi śabdānāmapi śabdatvenaivārtha pratyāyakatva siddhestatpratyeyo devatā 
lakṣaṇo'rthaḥ svargalakṣaṇa phalavat siddha evamanumānādi 
siddhatvamapīśvaralakṣaṇa devatāyāḥ prāgevoktamiti na pramāṇāntarāsiddhaṃ 
nāpītestarāśraya doṣaḥ | yadāhuḥ - śrutisiddhyarthaṃ śrutopalabdho 
yatnavatā bhavitavyam na śrutisiddhau yatna viśeṣaśaithilyamācaraṇīyamiti | 
tataśca somapāḥśatakraturityādi śrutisiddhasya devatā viśeṣasya 
karmaṇonirūpasya ca vajrahastaṃ sahasrākṣamindramīḍe caturbhujamityādi 
śrutisiddhasya śabdamātrasyāsaṃbhavāt tat tad viśeṣeṇa viśiṣṭā devatā 
siddhaiva | śrutirapi tāviśeṣayā devamaitraḥ 

p. 65)

dṛśyate yathā - indro diva indra-īśe pṛthivyā ityādi | na ca devatāyā 
mūrtatvāt asmadādi vadaneka deśayāgasannidhiranupapanneti vācyam | asyā 
aṇimādyaiśvarya yogena vāsudeva saubhāryādivat prākāmyaśaktyā 
yugapadameka deśasannidhiryujyata eva yataḥ | taduktaṃ śrīmatparākhye - 

śabdamātrasthite mantre śabdamātraṃ phalaṃ tathā |
na cārtharahitaḥ śabdaḥ padavākya gatakramaḥ || 

vācyaśca vācakād bhinno devadattādi śabdavat |
pratyāyakaśca te śabdapatyayertha vivarjitaḥ || 

tena sā vācakād bhinnā vācyā sā devatā dhruvam |
viśeṣaṇaṃ yatastasyāṃ karmarūpābhidhāyakam || 

pratipannaṃ viśeṣeṇa vedavākyaistathāvidhaiḥ |
stutāpi devatā yasmāt stutyā sābhimukhī bhavet || 

athārthavādatastasyā devatāyā viśeṣaṇam |
yadi tatparamārthena virodhaḥ katamo bhavediti || 

devatā śrūyate śāstre tata eva phalaṃ mahat |
mahāvīryopapannatvāt tayā sthāsyati sa kṛtau ||

vedānta vādināṃ yadvadanantatvaṃ tvanugrahaḥ | iti ca kaḥ pratyetyartha varjitaḥ | 
artha vivarjitaḥ śabdā iti ko vetti itthaṃ śrīmanmṛgendre ca - na jātu 
devatāmūrtirasmadādiśarīravat |

p. 66)

viśiṣṭaiśvarya saṃpannā sāto naitannidarśanam | ityādi | 

yadyevamīśvarasyāpi śarīritvādasmadādivadasarvajñatvamasarvakartṛkatvaṃ ca 
syāt | tataśca paramāptatvānupapapattiḥ | aśarīraścet kartṛtvanupapattiḥ | 
yadāhuḥ - 

kāryaṃ śarīrayuktena kartrā vyāptaṃ sadaiva yat |
kāryatvāt tena jagataḥ kartā dehī prasajyate || iti |

aśarīro hyadhiṣṭhātā nātmā muktātmavadbhavediti ca | tataśceśvarasyāpi 
sāvayavatvenā nityatvāt tasyānyena kartrā bhavitavyam | tasyāpi śarīritvena 
kartrantarāpekṣāyā manavasthā | tanna ātmanaḥ svadehaspandādau 
śarīrāntarānapekṣayā icchāmātreṇa kartṛtvadarśanāt | nanvicchāmātreṇa 
kartṛtvaṃ svādhiṣṭitaśarīrasyandādau dṛṣṭam | na tu bāhye mṛdādijanye 
ghaṭādau | satyam | ata-eva sadādhiṣṭhāyakatvena viśvamīśvarasya 
śarīramivānumīyate | tasmādicchāmātreṇeśvaraḥ sṛṣṭādi tanoti | ātmanāṃ hi 
malādiyogādeva jñāna kriyayoḥ śarīrendriyāpekṣā | īśvarasya tu nitya 
nirmalattvātadapekṣā nāstyeva | yatuktaṃ śrīmatkiraṇe -

yathā kālo hyamūrtopi dṛśyate phalasādhakaḥ |
evaṃ śivo hyamūrtopi kurute kāryamicchayeti ||

mohakārikāsu ca -

ajāta malasaṃbandhaḥ sarvajñaḥ sarvakṛdvibhuḥ |

p. 67)

sakalo niṣkalo'nantaḥ svecchānantarakārya kṛditi |

śaktistu śarīrendriyādi kāryaṃ kurvāṇā bhagavataḥ śarīratayā karaṇa tayocyate | 
taduktaṃ śrīmanmṛgendrādau -

mūlādyasaṃbhavācchāktaṃ vapurno tādṛśaṃ vibhoḥ |
tadvapuḥ pañcabhirmantraiḥ pañcakṛtyopayogibhiḥ ||

īśa tatpuruṣāghoravāmājairmastakādikamityuktā | itthaṃ śaktiḥ kurvatī 
dehakṛtyaṃ dehābhāvāducyate dehaśabdaiḥ | tasyā bhedāyepi vāmādayaḥ syuḥ 
tepi proktā kṛtyabhedena sadbhiḥ || iti | karaṇaṃ ca na śaktyanyācchaktirnā 
cetanācita ityādinā ca | śrutāvapi tasya * * karaṇaṃ ca dṛśyate na ca 
tatsaṃścāpyadhikaśca dṛśyate | parāsya śaktirvividhaiva śrūyate svābhāvikī 
jñānabalakriyā ceti | ata eva jñānasyāpyasya na śarīrendriyā pekṣā | yaduktaṃ 
śrīmanmṛgendre -

sarvajñaḥ sarvakartṛtvātsādhanāṅgaphalaiḥ saha |
yo yajjānāti kurute sa tadeveti susthitam ||

taccasyā vṛtti śūnyatvānna vyañjakamapekṣate |
tanna sāṃśayikaṃ tasmād viparītaṃ na jānucit ||

yānivyañjakamīhante vṛtatvān malaśaktibhiḥ |
vyañjakasyānurodhena tāni syurvyāhatānyapi ||

nādhyakṣaṃ nāpi tallaiṅgaṃ na śabdamapi śāṃkaram |
jñānamābhāti vimalaṃ sarvadā sarvavastuṣviti ||

p. 68)

kathaṃ tarhi pañcavaktrastripañcadṛgityādibhirīśvarasya śarīramāgameṣu 
stūyate dhyānārthameva | tanna | dhyānākāre dhyānapūjādyupapadyate | yaduktaṃ 
śrīmatpauṣkarādau - 

sādhakasya tu lakṣyārthaṃ tasya rūpamidaṃ smṛtam |
sarvataḥ pāṇipādaṃ tatsarvatokṣiśiromukham ||

ityādinā anyairapyuktaṃ - 

ākāravāṃstvaṃ niyamādupāsyo na vastvanākāramupainibuddhiḥ | iti kathaṃ tasya 
śāstropadeśakatvam | icchāmātreṇa vidyeśvarādīnāṃ 
śāstrāvabodhakatvamevātropadeśakatvaṃ na tu vāgindriyavyāpāraḥ | yaduktaṃ 
śrīmatparākhye - 

sannidhāne yatastasmin sarvakāryasya saṃbhavaḥ |
akṣahīnepi sāmarthyaṃ dṛṣṭaṃ tatkarṣakātmani || 

sāmarthyaṃ tadvadīśasya sarvakṛtye nisargajam | iti |

anyepyāhuḥ - 

sānnidhyamātratastasya puṃsaścintāmaṇeriva |
nissaranti yathākāmaṃ kuḍyādibhyo nideśanāḥ || iti |

tasmādīśvara praṇītatvenāsya śaivāgamasya prāmāṇyam |
nanu darśanāntareṣvapi hiraṇyagarbhādaya īśvarāḥ śrūyante |

tebhyosya ko viśeṣaḥ | atrocyate | teṣāṃ paśupāśarūpatveneśvarāntara 
pūrvakatvānna sarveśvaratvaṃ saṃbhavati | tathā hi prakṛtireva paratra 
śabdavācyo nārāyaṇaḥ 

p. 69)

yo vā īśvaraḥ kaiścidadhyātmavidbhiḥ pāñcarātrikaiśceṣyate tasyopādāna 
kāraṇatvāditatyāraprakṛtedi * * * pihiraṇyagarbha samavartatāgre 
bhūtasya jātaḥ patireka āsīdityādi śrutyarthatayā hiraṇyagarbhākhyeśvarastasyāḥ 
prakṛtervikāre dhyātmavidbhedairīśvaraḥ proktaḥ pāñcarātrika bhedairvā 
cāturātmalakṣaṇaḥ | yatuktaṃ - 

īśāstu te samabhavan prakṛteḥ padasyāḥ 
kṛṣṇāniruddhamakaradhvajarauhiṇeyāḥ iti tasyāpyutpattyapavargayogitvād 
brahmendrādediva dhātrantareṇa bhavitavyam | yaścāpi buddhisaṃyogādīśvaraḥ 
pātañjalairuktaḥ tanaḥ saṃyogānnaiyāyika 
vaiśeṣikaistasyāpīśvaratvopāyabhūtāsau saṃyogaḥ saṃyogatvādeva 
ghaṭapaṭādi saṃogavadanityo'vyāpakaśceti na sarvatra sarvadā ceśvaratvam | ato 
bhuvaneśvarāṇāmapi dāttantareṇa bhavitavyam | yaścaivaṃ sarveṣāmeva dātā sa 
evāsmābhirmaheśvaratvenābhyupagatastasyaivaṃ dātṛpūrvakatvenāsiddhe | nanu 
darśanāntara siddhānā viśeśvarāṇāṃ lokavedasiddhatvātkathaṃ 
maheśvaratvaṃ pratikṣipyata iti cet | tanna | vedādiśāstrato lokaprasiddhācārasyaiva 
maheśvaratva pradarśanāt | tathā ca śrutiḥ -

eka eva rudro na dvitīyāyatasva iti atra avadhāraṇena dvitīya niṣedhena ca rudrasyaiva 
maheśvaratvaṃ sthāpyate | rudreṣvapi maheśvarāya śitikaṇṭhāya tryambakāya na 
ca namo nama iti purāṇeṣvapi- nauṣadhībhirmaheśānamantrairna ca rasāyanaiḥ 
| prāpyate kuśalaṃ tādṛgyādṛktvaṃ nāma kīrtanāditi | bhāratādāvapi 
vāsudevārjunādikṛteṣu saptaśatarudrādi 

p. 70)

stotreṣu tasyaiva maheśvaratvena prasiddhiḥ | ata eva - bhagavadgītāsu 
daśame'dhyāye- ye māmajamanādi ca vetti lokamaheśvaramityātmano 
nārāyaṇa bhaṭṭāraka parimitatarāmeva bhūrādidvisaptalokaviṣaya 
maheśvaratvamāha | na tu sarvabhuvanādi viṣayamiti | kathaṃ tarhi śerate na 
dauvaṃ keśavātparaṃ ityuktam | ata eva bhautika sargaviṣayātpiśācādi 
pitāmahāntādaṣṭavidhād devayonivargādasau paraḥ proktaḥ na tu maheśvara iti ko 
virodhaḥ | yaduktam - aṣṭavikalpo daivastiryagyoniśca pañcadhā bhavati | 
mānuṣyaścaikavidhaḥ samāsato bhautikaḥ sargaḥ | iti | evameva 
candrabrahmādāvapyavaseyam | yaduktam - agnirvai devānāmavamo'pacara iti | 
loke'pi brahma viṣṇvādīnāṃ cakrasvāmi madhurāsvāmyādipadaiḥ svāmitvena 
prasiddhiḥ | bhagavata eva prayāgādiṣu svasvabhūkṣetreṣu maheśvarasthāneśvara 
bhūteśvarādi padaiḥ pratiṣṭhāsthāneṣvapi brahmeśvarasomeśvarādibhiḥ 
prasiddhiḥ | ataśca yadyapi sa * * ryaṃ paṭhyate tathāpyanyathaiva 
tatsāmyaṃ padaṃ prāptabalādāvapi dhanādike dṛśyate | anyacceśvaratvaṃ 
prabhurūpaṃ yatpracaṇḍataranṛpatyādau siddhamapi lokaprasiddhyāpi sa eva 
maheśvaraḥ siddhaḥ | uktaśca śrīmatparākhye - īśvaro rūḍhito gamya iti | na 
ca pramāṇasiddhaḥ yadāhuḥ - 

dravyajāti kriyāśabdo guṇaśabdastathāparaḥ |
yaugiko yogarūḍhaśca prasiddhyaiva vyavasthitaḥ ||

p. 71)

sūryo gauścalanaṃ śuklaṃ paṅkajaṃ paṅkajaṃ yathā |
tattadarthābhidhāyitvācchabdaḥ proktastu tadvidheti || 

nanūktaṃ prasiddhiḥ vaṭayakṣavadapramāṇamiti tadapyayuktam | yataḥ 
prasiddhinibandhano hi sarvaḥ padārthasaṃbandha ityuktam | tasyāścāprāmāṇye 
vedārthasyā pratiṣṭheti sarvamasamañjasamiti śāstrato lokataścāta eva 
maheśvaraḥ siddha iti uktaṃ cāsmābhiḥ pāṣaṇḍaparājaye -

śrutibhiḥ smṛtibhiḥ purāṇavākyaiḥ 
munimukhyairaparaiśca pūjyamānām |
prabhutāmavadhārya candramauleḥ 
kathamevaṃ manujāḥ punarvimūḍhāḥ ||

parameṣṭhimukhaiḥ pipīlikāntaiḥ 
bhuvane'sminnikhilaiśca jantuvargaiḥ |
giriśaḥ paripūjītāṅghripadmo 
na tu kaścidgiriśena pūjanīyaḥ || iti |

tasmāt sarvajñena sarvakartrā paramāptena parameśvareṇa 
pratītatvāchaivāgamākhyaṃ pramāṇaṃ sarvotkṛṣṭatayājñeyam | ata eva 
varṇāśramācāravyavasthāpakaveda 
viruddhabauddhādiśāstravannāsyānupādeyatvaprasaṅgaḥ | 
varṇāśramasthānāmevātrādhikāraśrutervedāvirodhādvedavitparigrahācca | 
yaduktaṃ śrīmatparākhye -

kāryā dīkṣāpi sarveṣāṃ tacchaktividhiyoginām |

p. 72)

trayāṇāmapi varṇānāṃ na tu śūdrāntyajādiṣu |
amadyapāstu ye śūdrāḥ śaivācāra kriyādaśaḥ ||

śivabhaktāśca teṣāṃ sā dīkṣā kāryānyathā nahi iti |

śrīmatsarvajñānottarepi - 

yasminvarṇe sthito dīkṣāṃ prāpto dehī śivātmikām |
tatraiva saṃsthito nityaṃ śivadharmaṃ ca pālayediti ||

uktaṃ ca śrīmanmataṅgendrādau - 

snānamāśirasaḥ kṛtvā samācamyodagānanaḥ |
prāṅmukho vā bhajet saṃdhyāṃ vedasiddhāṃ dvirāśramīti ||

dharmādharmasādhanasaṃsiddhirāmnāyādeva jñāyate | tanmūlatvāt 
smṛteścāpi ścāmevāparasya tviti | tathācamya purā brāhmīṃ bhajet sandhyāṃ 
dvirāśramīti tathā iti varṇāśramācārānmanasāpi na lakṣayet | yo yasminnāśrame 
tiṣṭhan prāpto dīkṣāṃ śivātmikām | sa tasmin neva santiṣṭhaṃśchivadharmaṃ ca 
pālayedini purāṇetihāsādau śvetopamanyuprabhṛtīnāṃ 
maharṣīṇāmatrānuṣṭhānaṃ śrūyate | bhārate ca 
naranārāyaṇayoraśvatthāmrañca ābhyāṃ liṅge'rcito devastasyārcāyāṃ yuge 
yuge | iti svarṇākṣe ca bhagavato vāsudevasya parameśvarārādhanasiddhiḥ | 
rāmāyaṇepi kārtavīryādi stutiṣu ca pratiṣṭhāpūrvako dharmaḥ śrūyate | 
pakveṣṭakathitaṃ samyag yaḥ karoti śivālayam ityādi -

p. 73)

sūtre mokṣaṃ vinirdiśediti ca upaniṣatsu śvetāśvatarādiṣvatharvaśiraḥ 
prabhṛtiṣu ca śivasyārādhyatvaṃ śrūyate | sūkṣmātisūkṣmaṃ kalilasya madhye 
viśvasya sraṣṭāramanekarūpam | śivasya caikaṃ pariveṣṭitāraṃ jñātvā śivaṃ 
śāntamatyantametītyādi śiva ekodhyeyaḥ śivaṃkaraḥ sarvamanyat parityajyetyādi 
ca tato'sya na vigānatā vāpi cchinnamūlatā na kaiścideva parigrahaḥ | 
tasmādvedavidbhiranyaiśca tatpramāṇatayāgrāhyam | taduktaṃ mokṣakārikāsu ##-

na cānyena pramāṇena saṃruddhastasya gocaraḥ |
śrotriyairapyato grāhyaṃ tatphalādhikasādhanam || iti |

tasmāt parameśvara eva paramāptaḥ | kapilādayastu 
parasparaviruddhārthābhidhāyitvāt na paramāptāḥ | yadāhuḥ - 

sugato yadi sarvajñaḥ kapilo neti kā pramā |
atho bhāvapi sarvajñau matibhedastayoḥ kathamiti ||

tataśca sarvāvirodhena sarvānyāgamaprāpya sthāna pradarśanapūrvakaṃ 
tadanadhigatārtha pradarśakatvādyathādhikāraṃ vedādi sāmānyaśāstrokta 
phalasādhakatvāt tadaviṣayasyāpi viśiṣṭasya bhogamokṣātmanaḥ 
phalasādhanatvācca śivāgamākhyaṃ pramāṇamavyāhatam | yadāhuḥ - 
anadhigatārthagantṛ pramāṇam iti | ata evoktaṃ siddhagurubhiḥ | 
aśeṣaphalasādhakamiti | yaduktamā(gama?)śāstreṣu -

p. 74)

vidyate yacchivāgame | na dṛṣṭaṃ yacchivajñāne tadanyatra na vidyate | iti | 
tasmādetadvirodhe tāni bādhyante | tadvināśya(sya?)bādhā yaduktaṃ 
sarvajñānottare - 

na puṃbhirārṣakaṃ vākyaṃ daivikaṃ munibhistadā |
na devairbrahmaṇo vākyaṃ vaiṣṇavaṃ padmajanmanā || 

na śaivaṃ vaiṣṇavāadvākyādbādhyate na kadācane ti |

śrīmanmohaśūrottarepi - 

purāṇaṃ bādhyate vedairāgamaiśca taduktayaḥ |
sāmānyaṃ ca viśeṣaṃ ca śaivaṃ vaiśiṣṭikaṃ vacaḥ iti ||

mokṣakārikāsu sa tābhirabhibhāvyābhiḥ sāmānyābhiśca bādhyate | tābhyo 
vilakṣaṇatvāt tu tathā cāviṣayatvataḥ iti | yadyevamanyāni śāstrāṇi na 
pramāṇāni bhaveyuḥ | maivam | nānyapi svaviṣaye pramāṇānyeva 
tattatpraṇenṝṇāṃ sarvajñatvābhāve'pi svaviṣaye jñānādiyogāt | ata eva 
tairasarvārtha daśibhiḥ svaśāstrādanyadapramāṇamityuktam | sarvārtha 
darśitānātu śivena sarveṣāṃ svasvaviṣaye prāmāṇyamuktaṃ 
śrīmatsarvajñānottarādau jñānacaryānvito bauddhau 
buddhitattvamavāpnuyādityādi | te ca tattvaprāptimeva paraṃ mokṣam manyante | 
tadayuktam | tadūrdhva bhuvana bhogyānāṃ karmaṇāṃ yuktyāgamasiddhānāṃ 
malādipāśānāṃ cāparikṣayān paramaprāptihetubhūtaśivādivastvaparijñānācca 
|

p. 75)

taduktaṃ śrīmanmṛgendre - 

yatkaivalyaṃ puṃprakṛtyorvivekāt 
yo vā sarvaṃ brahma matvā virāmaḥ |
yā vā kāścin muktayaḥ pāśajanyā
stāstā sarvā bhedamāyānti sṛṣṭau || iti |

śrīmadavadhūtaguruṇāpi -

tvanmate bhavavijñānaniṣpannā api muktayaḥ |
bhajante nāvisaṃvādamāmbhasā iva vṛṣṭayaḥ || iti |

kāni punardarśanāntaraistatracchāstrasiddhānāṃ prāpyāni sthānāni? 
atrocyate - 

lokāyatastvāt - pṛthivyāpastejovāyuriti catvāritatvādi caitanyaviśiṣṭaḥ 
kāyaḥ puruṣaḥ madaśaktivadvijñānaṃ pratyakṣameva 
pramāṇamityādidyabhyupagamāt 
pratyakṣaparidṛśyamānabrahmāṇḍodaragatapṛthivyādibhūtavyatirikta##-
caihikameva sukhaṃ mokṣa iti manyate | yadāhuḥ - 

yāvajjīvaṃ sukhaṃ jīvennāsti mṛtyoragocaraḥ |
bhasmībhūtasya dehasya punarāgamanaṃ kutaḥ ||

ityādi | te ca bhūtacaitanikāḥ kathyante | eṣāṃ caturbhūtaviṣayaṃ jñānaṃ 
pramāṇameva | itaravastu kathanaṃ bhrāntirevamanyeṣāmapi vādināṃ 
svasvaviṣayavastu kathane prāmāṇyam | svaviṣaya svabhāvakathana māṃ -

p. 76)

tadi svarūpānyathā bhāva kathanaṃ ca bhrāntireva |

kecit punarātmavādino'nādireva puruṣaḥ kāryakaraṇaiḥ pravāhataḥ saṃsārabandha 
tasthānādeḥ śarīrendriyayogasya vināśābhāvāt kevalaṃ paridṛśyamānāni 
duḥkhaśarīranivṛtyāvaśiṣṭakarmataḥ prakṛṣṭataraśarīrayogena nakṣatra 
mārge'vasthānaṃ mokṣamāhuḥ |

anye tvāgneya sauravaiṣṇavādayognyādi devatāsāmyaṃ mokṣaḥ | tataḥ paraṃ na 
prāpyasthānamastītyāhuḥ | teṣāmapi 
brahmāṇḍāntargatatattadbhuvanadevatāprāptireva syāt | tatastepi bhūtasiddhā eva | 
apare tu hiṃsāmaithunādikameva puruṣārthopāyaṃ manyamānāḥ kaulāḥ 
ghaṭapaṭanyāyena bhautikaśarīravināśāt viśiṣṭapadaprāptimeva mokṣaṃ 
manyante | tepi vastutaḥ piśācādi padāvasthitatvāt bhūtasiddhāḥ | evaṃ 
karmamīmāṃsakāḥ jaiminīyāḥ punarna kadācidanīdṛśaṃ jagannāsya kartā 
kaścidasti ātmānastu nityāste ca svānuṣṭhitaiḥ karmabhireva svarganarakādi 
phalabhoktāraḥ | eṣāṃ ca śrutismṛti 
vihitanityanaimittikānuṣṭhānātparagatiprāptirityāhuḥ |

nityanaimittike kuryāt pratyavāyajihāsayā |
mokṣārthi na pravarteta tatra kāmyaniṣiddhayoḥ || iti |

manvādayo'pi bhūtāṇḍakāraṇaṃ yattadevaṃ paraṃ brahma jñānātprāpyaṃ ca | 
nānyataḥ saṃbhavādityāhuḥ |

tataḥ svayaṃbhūrbhagavān vyakto vyañjayannidam |

p. 77)

mahābhūtādi vṛttaujāḥ prādurāsīttamonude | ityādi |

ete ca sattvādīnāmapi brahmāṇḍamadhyajanyatvenābhyupagamān prakṛtijanyāni 
guṇādīni tattvāni naiva santi | te sarve vastutastanmātrāsiddhā ityatrocyante | 
indriyacaitanikāstu śarīravyatiriktānīndriyāṇyevātmaśabdavācyāni 
nānyadityāhustecendriyasiddhāḥ kathyante | tattvepi punarindriyāṇāṃ 
pravṛttikāraṇam mana evātmā tadeva paramaṃ brahma tasmājjagatsarvaṃ 
pravartate | tadeva jñānāt prāpyamityāhuḥ | yaduktaṃ taiḥ -

cittameva hi saṃsāro rāgādikleśaduṣitam |
tadeva tadvinirmukto mokṣa ityabhidhīyata || iti |

tepyantaḥ karaṇa caitanikeṣu manaścaitanikāḥ | ye punarnirūpākhyamahaṃ 
pratyayasvarūpameva jñānātprāpyamityupagachanti tepyahaṃ kāracaitanikāḥ | ye 
tvahaṃkāravṛttirūpaṃ prāṇākhya vāyumevātmānaṃ manyante 
tepyahaṃkāracaitanikāḥ tepyahaṃkārasiddhāḥ eva | 
bauddhāstāvannairātmyavādinaścaturvidhāḥ | tatra vaibhāṣika sautrāntikau 
bāhyārthasadbhāvavādinau sarvevastūnāṃ kṣaṇikatvamabhyupagamya 
buddhivṛttyātmikāmadhyavasāyarūpāṃ jñānasantatimevātmānaṃ manyante | 
māhāyanikamādhyamikau tu bāhyārthaśūnyājñānasantatireva paramārthabhūta | 
saiva ca kleśādi vāsanāyogāt saṃsāraheturna tu tato'nyadātmādikaṃ 
vastvastītyāhuḥ | eteṣu madhyāt kecijjñānacaryābhyāṃ śuddhacitsaṃtati 

p. 78)

samutsādo mokṣa ityāhuḥ | pradīpanirvāṇa vādinastu tasyāpyupaśamaṃ mokṣaṃ 
manyante | te buddhicaitanikāḥ proktāḥ | naiyāyikavaiśeṣikāstu jagataḥ kartā 
parameśvarastasyopādānaṃ paramāṇavaḥ te ca nityāḥ | 
atmānastunityāvyāpakāścaṃ | tesāṃ ca karmabhogārthaṃ manaḥ saṃyogādeva 
jñānamutpadyate ityāhuḥ | tatra naiyāyikāḥ 
ṣoḍaśapadārthajñānādātmaguṇaviśeṣeṇa buddhyādi virahameva mokṣamāhuḥ 
| vaiśeṣikāstu padapadārthajñānāditi bhedaḥ | yadāhuḥ - pramāṇaprameya 
saṃśayaprayojana dṛṣṭānta siddhantāvayava 
tarkanirṇayavādajalpavitaṇḍāhetvābhāsacchalajātinigrahasthānānāṃ 
tattvajñānānniḥśreyasāvāptiriti | dravyaguṇakarmasāmānya 
viśeṣasamavāyānāṃ ṣaṇṇāṃ padārthānāṃ sādharmyavaidharmyajñānaṃ 
niḥśreyasaheturiti ca | buddhi sukhaduḥkhecchā prayatna 
dharmādharmasaṃskārāṇāṃ navānāmātmaguṇānāṃ atyantābhāvo mokṣa iti ca 
paramārthastepyātmanāṃ nityatvābhyupagamepi jaḍatvābhyupagamāt 
dharmādyaṣṭaguṇānāṃ buddhimevātmatvemamanyamānā buddhisiddhā eva | 
ārhatāstu anekāntavādamabhyupagamya calaṃ guṇavṛttamiti 
pātañjaloktanyāyena guṇatattvameva 
tādṛgrūpamavyāpakamavyāpakaśarīraparimitaṃ pariṇāminaṃ cātmānaṃ 
nityaṃ manyamānāstasyānādi mohādi saṃkṣayāditi tataste guṇasiddhā kathyante | 
anye tu puruṣāṇāmanādireva prakṛtiḥ | prakṛtisaṃbandho bhoktṛtvaṃ ca | na 
cānādernityasya svabhāvasya 

p. 79)

vināśoyuktastasmānmuktāvapi bhoktṛbhogya saṃbandhaḥ 
puṃprakṛtyoreṣṭavyaḥ | kevalaṃ cānādikarmakṣayānmuktau 
śuddhanirantarānatiśayānavachinnasadātma sukharūpā sā bhogyā bhavatītyāhuḥ 
| te ca satva bhujaḥ kathyante | teṣāṃ ca guṇa bhuvane sthitiḥ sāṃkhyāḥ punaḥ 
puruṣāḥ pratiśarīraṃ bhinnāḥ nityāḥ nirvikārāḥ nirguṇā nirmalāścitsvarūpā 
vyāpakā udāsīnā anādya vidyādi kleśayuktāśca prakṛtirapyekā 
satvarajastamorūpā nityā caitanyarahitā vyāpikā samastajagadupādānabhūtā ca | sā 
ca mahadādi pṛthivyanta tattva tāttvika kḷptirūpeṇa pariṇatā svātmānaṃ 
bhogyatayā puruṣebhyo darśayatīti sa eva teṣāṃ saṃsāraḥ | teṣāṃ madhye yadā tu 
vyaktāvyaktātmaviṣayeṇa jñānena prakṛtipuruṣa vivekapuraḥsaraṃ 
sattvānyathākhyātirbhavati tadā sātaṃ pratyuparatādhikārā tasmānnivartate | 
tadāpadṛṣṭasvarūpādyavasthātmakaṃ kaivalyaṃ bhavatītyāhu | yaduktaṃ taiḥ 
- 

vatsavivṛddhi nimittaṃ kṣīrasya yathā pravṛttirajñasya |
puruṣavimokṣanimittaṃ tathā pravṛttiḥ pradhānasye ti ||

raṅgasya darśayitvā nivartate nartakī yathā nṛttāt |

p.  80)

puruṣasya tathātmānaṃ prakāśya vinivartate prakṛtiriti ca | tadekadeśāstu 
pāta"ñjalāḥ prāguktamabhyupagamya puruṣeṣu madhyāt kasyacit 
kleśādivarṇitatvaṃ śāstropadeśakatvaṃ coktvā 
jñānayogābhāsānmokṣamicchanti | yadāhuḥ - 
avidyāsmitārāgadveṣābhiniveśāḥ kleśāḥ | 
kleśakarmavipākāśayairaparāmṛṣṭaḥ puruṣaviśeṣa iśvaraḥ | sa pūrveṣāmapi 
guruḥ | ityādi | teṣāṃ jñānādinā guṇatatvāntabhogyakarmakṣayāt 
tadūrdhvabuvanaprāptireva mokṣaḥ | tatuktam paramokṣanirāsakārikāsu - 

guṇatattvodhvabhogyasya karmaṇonupalabdhitaḥ |
kaivalyamapi sāṃkhyānāṃ naiva yuktamasaṃkṣayāt || iti |

pāñcarātrācca guṇavyatiriktāyā nārāyaṇākhyāyāḥ parasthāḥ 
prakṛteścidacitoḥ vastūnāṃ sarveṣāṃ sākṣātparamparayācotpattisteṣāṃ ca 
jīvānāṃ vidyā na karmānubandhena saṃsārojñānādinā tatkṣayataḥ 
samupaśāntakāryabhedarūpe tasmin paramātmani kāraṇalayaḥ paraśreya iti 
vadanti | yadāhuḥ - 

bhagavān vāsudevosau guṇebhyaḥ prakṛtiḥ parā |
avyaktaṃ vyaktamāhustaṃ paramasmānna vidyate || iti |

īśāṃstu te samabhavan prakṛteḥ parasyāḥ
kṛṣṇāniruddha makaradhvajarauhiṇeyāḥ |

ityāti ca | tetrāvyakta siddhāḥ kathyante | tadvikāra bhūtānāṃ kṛṣṇādīnāṃ 
tatsādhakānāṃ 

p. 81)

ca guṇatattvasthe viṣṇubhuvane vasthitiḥ | taduktaṃ śrīmatpauṣkare - 

akṛtaṃ ca kṛtaṃ caiva raibhavaṃ brāhmaṃmeva ca |
vaiṣṇavaṃ vātha kaumāramaumaṃ śraikaṇṭhameva ca ||

bhuvanāni guṇeṣvaṣṭāviti | ete ca sāṃkhyādayo māyā mahāmāyayoraparijñānāt 
saviṣayāmeva prakṛtiṃ paraprakṛtitayā paravyomatayā ca manyante | 
tadekadeśāstu prakṛti meva parabrahmatvenābhyupagamya tadvivartaṃ 
jagadityāhuḥ pariṇāmaṃ vedāntinaḥ paramātmalaṣaṇāyāḥ para 
prakṛterjīvātmanāṃ prapañcasya cotpattimuktvā teṣāṃ 
jīvātmanāmātmajñānādinā paramātmanilayo mokṣa ityāhuḥ | māyāvādinastu 
sarvaṃ khalvidaṃ brahma neha nānāsti kiñcanetyādi śrutisiddhasya brahmaṇa eva 
satyatayā tadanyeṣāṃ ca 
bhedarūpāṇāmavidyānirmāṇaikasāratvenāsatyatvājjīvātmanāmapi 
pramāṇasiddhaproktasatyabhūtaparamātmāsāratvenapyavidyākaluṣitatvena 
bhrāntatvāt svapnānubhavasaṃsārābhidhāno bhedaprapañcasvarū * * 
* * vidaṃ prathamasyāt kadācidātmā jñātavya ityādyuktakrameṇa 
samyag jñānodayāttatpratipakṣabhūta bhrāntikāraṇapronmūlanena 
tiraskṛtākhilabhrāntiḥ paramātmabodhaḥ suptaprabuddhasya 
svarūpamātrapratiṣṭho jīvātmanaḥ pūrvapravāha vilayo bhavati | saiva 
parāmuktirityāhuḥ | tasmāt te puruṣatattva evāvasthitāḥ | yacchrūyate -

p. 82)

buddhitattve sthitā bauddhā guṇeṣu tvārhatāḥ sthitāḥ |
sthitā vedavidaḥ puṃsi avyakte pāñcarātrikāḥ || ityādi |

śabdabrahmavādinastu ta ātmanaḥ kriyāśaktimeva paraṃ brahma 
paravyomādiśabdavācyāmabhidhāya tata eva śabdārtharūpasya 
prapañcasyotpattiḥ | tatparijñānāllaya evāpavarga ityahuḥ | tepi paramārthataḥ 
puruṣatattva evāvasthitāḥ paurāṇikāstu sāṃkhyoktavatprakṛtyādi tattvajātaṃ 
prakṛtipuruṣādhiṣṭhātāraṃ ṣaḍviṃśatikamīśvaraṃ cābhyupagamya 
tatsālokyādi rūpāṃ tadgaṇeśvara prāptiṃ caiva parāṃ muktimāhuḥ | teṣāṃ 
vastutaḥ preryatvāt tadūrdhvavastvaparijñānācca na parā muktiḥ | yaduktam 
paramokṣanirāsakārikāsu - gaṇendrāgnisamo preryāvasaṃpūrṇa 
manorathāvityādi | evaṃ paramādityādi sāmyamokṣavādinopi tattadbhuvaneṣu 
tattatsālokyādirūpāṃ muktiṃ vrajantītyarthataḥ siddhameva | pāśupatāḥ punaḥ 
māyāvyatirikta malamanabhyupagacchanto dīkṣājñānādinā sarvabandhakṣaye sati 
parameśvārāt siddhe sarvajñatvādi guṇasaṃkrāntistatsāmyaṃ muktirityāhuḥ | 
teṣāṃ tu paramārthato malāparijñānāttadvināśābhāvena māyātattva 
evāvasthitiḥ | yacchrūyate - pāśupatāstu māyāyāṃ vidyāyāṃ tu 
mahāvratāḥ iti | evaṃ tadviśeṣāṇāṃ śaivapurāṇādyupanyastānāṃ 
vaidikayāśupatāvāmapyatraivāvasthitiḥ | kecidutpattyā sāmyamokṣavādinaḥ 
śivaprasādā siddhe sarvajñatvādyutpadyata ityāhuḥ | apare parameśvarāveśāt 
siddhe sarvajñatvādi 

p. 83)

syādityāhuḥ | teṣāmapi samalatvena pāramārthikasvaguṇavyaktya bhāvāt 
tatraivāvasthitiḥ syāt | mahāvratāśca 
sāṃkhyapakṣavadbaddhadaśāyāmapyātmanā na kartṛtvaṃ muktau ca 
siddhānāṃ sarvajñatvamevāsarvakartṛtvaṃ tu 
parameśvarasyaivetyabhyupagachanti | yaduktaṃ padayakṣiṇyām - 
paramaśivasiddhāt pratyuparanādhikāropyanyeṣvanuparatādhikāraḥ siddhaḥ 
punarekānte na sarvata evoparatādhikāra iti bheda iti | evaṃ bhūte ca vidyātatvānta 
evādhvani tatvāntarāpta * * * ratana saṃjñāyā kathayanti 
paramārthatastat tat tattvavāsināmiva | sarvakartṛtvānabhyupagamāt te 
vidyāyāmevāvasthitāḥ ityuktam - vidyāyāṃ tu mahāvratāḥ | anye punaḥ 
siddhasya sarvajñatvamabhyupagamya parameśvarapreryatvamicchanti | pare tu 
pravāhanityeśvaravādinaḥ siddha eva sarvakartṛtvamīśvarepyanyasminnetyāhuḥ | 
teṣāmīśvarapreryatva siddhervastuta īśvaratattve'vakṣyānam | śaktyadvaitavādinaḥ 
kecicchaktimeva paramakāraṇatvenābhyupagamya tatpariṇāmaṃ jagadicchanti | te 
ca vedāntavādivajjñānādinā tallayameva mokṣaṃ manyante | te paramārthataḥ 
śakterūpādānatvābhyupagamātkuṇḍalinīya śaktitatve'vasthitāḥ kaulādīnāṃ tu 
kaiścit puruṣārthasādhanatvena svīkṛtānandatantrāṇāṃ matsyādibhiḥ sarvaiḥ 
svamaniṣayā praṇītatvenā phalatvānnātra śaive svīkāraḥ | evamuktena 
prakāreṇānyeparamapivāmadakṣiṇa

p. 84)

gāruḍa bhūtatantrākhyasrotontarāṇāmapi svasvaviṣaye prāmāṇyamastyeva | evaṃ 
sarvāgamānāṃ svasvaviṣaye prāmāṇyamabhyupagamya tadaviṣayāṇi śivādi 
vastūni pradṛśya tachāstropadiṣṭamokṣebhyaḥ 
prakṛṣṭatarasyāpunarāvṛtteḥ paramaśiva sāmyarūpasya 
svarūpavyaktilābhātmanaḥ parasya mokṣasya pradarśanā tadeva 
pramāṇamityuktam | etatsarvāgamaprāmāṇyaṃ tatra bhavatā rāmakaṇṭhena 
śrīmadrauravavṛttiviveke proktam | yaduktaṃ - 

paraspara virodhena prāpyabādhāmanānatām |
sarvāgamānāmāhurye tatpratikṣepa ucyate ||

śaktitattve tadadvaitāmuktimicchanti ye sthitāḥ |
vidyeśatattve pūrve tatpreryamīśvarameva ye ||

mantreśaśuddhavidyāyāṃ ye sarvajñaṃ munīśvaram |
māyāyāṃ ye svaciddhīnaṃ saṃkrāntaguṇamīśvaram ||

te sthitā mukti bhedoyaṃ śuddhoyaṃ paśudṛkkṛtaḥ |
paśau brahmatvamāhurye cidvivartādanirmalāt || 

tatraiva ca- 

ye prāk prapañcāṃ kriyāśakteḥ parāhi vāk |
avyakte ye'pyupādānaṃ guṇānāṃ brahma cātmanām ||

atraiva karaṇaṃ teṣāṃ ye tu nārāyāṇābhidham |
guṇapṛṣṭhe guṇebhyo ye vivekoktabalānnaram ||

guṇeṣu yepyanekāntaṃ syādvādacalavṛttiṣu |

p. 85)

buddhau bhrāntāḥ pumāṃste ye jñānādi guṇaśāntitaḥ |
buddhivṛttau kṣaṇadhvaṃsi jñānamātraṃ tu ye bhramāt ||

ahaṃkṛtau tu tadvartti prāṇamātraṃ bhrameṇa ye |
manasīndriyavṛttau yo hetumātraṃ bhramāntaram ||

indriyeṣvindriyāṇyeva jñātvā hyātmeti ye viduḥ |
tanmātreṣvāpya māhurye brahmabhūtāṇḍakāraṇam ||

hiṃsāmaithunataḥ siddhāḥ piśācādipade sthitāḥ |
bhūteṣu yepi caitanyaṃ prāpyaṃ bhūtātmakaṃ viduḥ ||

tepi muktau sthitā svecchā manye ye paradarśanāt |
muktimicchanti tajjñeyāstattattattva yujo budhaiḥ ||

yaccittastatra yopeto bhavatītyucyate budhaiḥ |
śaśvatprāpya citaścaitaṃ vyāpnuvantyeva te svataḥ ||

tattvebhyo dakṣiṇebhyonyattaiḥ prāpyaṃ yadyapīṣyate |
tathāpi ca tadevoktaṃ kāryaikādhyavasāyataḥ ||

parokṣasyārthato bhedo bhedoyaṃ kāraṇasya vā |
kāryādbhinnādabhinācca siddhavatsiddhimetiyat || 

kāryairebhisthitairyasmāttāni jñāni taiḥ paraiḥ |
tānyeva nāmabhistattvairna ca nāmārtha bhedakam ||

tatrāpi teṣāmaṃśena bhrāntiryadyapi vidyate |
satyakāryānumānaistaistathāpya bhrāntabuddhayaḥ ||

p. 86)

bhrāntirarthāntarāropān satyadharmāvalambini |
kāryāpaitīti sarvasya na vihantuṃ kṣamāyataḥ || 

kācogniheturiti yaiḥ sūryakāntaḥ pratīyate |
kāca bhrāntyāpi kiṃ tatra te bhrāntāḥ paramārthataḥ || 

ataḥ svasaṃkalpanābhistaiḥ kalpitaṃ vastu yadyapi |
tathāpyante visaṃvādāttadrūpatvaṃ viśanti te ||

teṣāṃ bhrāntistu sā proktā tatprāptau yāni varjitā |
tatsacitra vipakṣatvāt prāpterapi virodhinī || 

ṣaṭtriṃśat tattvarūpasya ātmanosya kramasthiteḥ |
tadekadeśatattvāptirna sattvā na ca niṣphalā ||

itthaṃ pratyāgamaṃ yena bhinnaṃ prāpyamavasthitam |
sarvāgamānāṃ tenoktaṃ prāmāṇyamavirodhataḥ || 

prāmāṇyamitthaṃ sakalāgamānāmīśena gītaṃ kvacidevayañca |
etad guruṇāmupadeśasiddhaṃ yuktyoktavāṃstadvatarāmakaṇṭhaḥ || iti |

sarvaṃ ca śāstrajātaṃ lokikādi bhedāt pañcadhā bhinnaṃ tatra laukikaṃ 
śāstramāyurvedadaṇḍanītyādi dṛṣṭaphalam | vaidikaṃ tu mīmāṃsādi 
dṛṣṭādṛṣṭaphalam | ādhyātmikaṃ tu vedāntasāṃkhyādyātmajñānaphalam | 
atimārgaṃ punaḥ pāśupatādi māyādi tattvaprāpti phalaṃ ca | māntraṃ tu 
śaivākhyaṃ parāparabhogamokṣaphalam | tatupāyopadeśakaṃ ca tasmādanyeṣu 
śāstreṣu śivādiparijñānaṃ bhogamokṣaṃ svarūpaṃ tadupāya kathanaṃ ca 
cāsphuṭaṃ 

p. 87)

yaduktaṃ śrīmanmṛgendre - 

praṇetra sarvadarśitvānna sphuṭo vastusaṃgrahaḥ |
upāyāḥ saphalāstadvacchaive sarvamidaṃ paramiti ||

nanu sroto'ntarāṇāṃ vāmadakṣiṇa gāruḍabhūta tantrāṇāmapi śaivatvena 
prasiddheḥ kathaṃ teṣu vastusaṃgrasya bhedaḥ | ucyate | teṣāṃ paraspara 
viruddhārtha pratipādakatvena sāṃkhyādivadekakartṛtvā saṃbhavāt sarvajñasya 
sarvānugrāhakasya rāgadveṣādi rahitasya śivasya viruddhārthābhidhāyitvā yogāt 
parameśvarātkāmikādi jñānāvatārakatvena prasiddhānāṃ praṇavādīnāmiva 
sroto'ntarāṇāmapi paramaśivādavatārakatvena kasya cidasmin śāstrokta 
vacanādarśanācca na tāni paramaśivakṛtāni kiṃtu 
tatpuruṣaśivaśaktyadhiṣṭhitairmalapariṇati 
tāratamyādhikāramanugṛtītairvāmādivacchivaśabdavācyairāgamānantaraiḥ 
praṇītamityavirodhaḥ | tāni ca svaviṣaye pramāṇānyeva | taduktaṃ ratnatraye - 

siddhānta eva siddhāntaḥ pūrvapakṣāstataḥ pare |
āgamāḥ śiva evaikaḥ śivo'nyetva śivā matāḥ || iti |

śrīmanmṛgendrepi -

srotāṃsi kāmikāyurdhvamasitāṅgādi dakṣiṇam |
saṃmohādyuttaraṃ prācyāṃ tantraṃ tālādivistaram |
ādyaṃ caṇḍāsi dhārādi caṇḍanātha parigraham || 

iti kathaṃ punastatraiva -

sṛṣṭikāle maheśānaḥ puruṣārthaprasiddhaye |
vidhatte vimalaṃ jñānaṃ pañcasrotobhilakṣitamityuktam || 

p. 88)

ata eva vimalamityupadeśātapañcamantra parigrahatvātpañcakṛtya 
pratipādakatvāt mañcamantrātmaka śivadehābhivyaktatvācca siddhāntarūpameva 
jñānaṃ pañcasrotobhilakṣitamityuktaṃ | ata eva sroto'ntarasthānāṃ sarvatra 
śaivatvena prasiddhiḥ | taduktaṃ śrīmatṣṭsahasrikālottare -

śāntyatīte kāmikākhyaṃ śāntervai yogajaṃ vibhoḥ |
acintyaṃ viddhi vidyātaḥ pratiṣṭhā kāraṇātmikā ||

nivṛtterajitaṃ nāma śivasya vadanāni tu |
dīptaṃ śivasya hṛdayaṃ sūkṣmākhyaṃ tu śirastathā ||

sahasraṃ tu śikhā śambhoraṃśumatsyāt tanutram |
suprabhaṃ locanaṃ jñeyaṃ somasūryāgnisannibhamiti ||

mūrdhato vijayaṃ jātaṃ lalāṭāt pārameśvaram |
netrebhyaścaiva niśvāsaṃ trikhaṇḍaṃ nirgataṃ purā ||

śravaṇābhyāmayodgītaṃ dvikhaṇḍaṃ bhuktimuktaye |
triṃśatprakāraṃ vijñeyaṃ mukhācca mukhabimbakam ||

triśataṃ tu tathā saiddhaṃ grīvāṃ sābhyāṃ samutthitam |
dvikāṇḍaṃ caiva saṃtānaṃ tālu deśādvinirgatam ||

ekabhedaṃ nārasiṃhaṃ vakṣodeśād vinirgatam |
stanābhyāṃ candrahāsākhyaṃ tadvibhedād vinirgatam || 

p. 89)

hṛdgrīvādvīrabhadrākhyaṃ tadvibhedādivinirgatam |
āgneyaṃ vātulājjñeyaṃ jaṭharādekabhedakam || 

svāyaṃbhuva nābhideśāt bhedenaikena sarpitam |
visaraṃ pārśvayorjātaṃ dvibhedaṃ śivakāyataḥ ||

rauravaṃ brahmadeśāttu bhedaikena vyavasthitam |
prākuṭaṃ kaṭito jātaṃ tribhedaṃ tacca śāṅkari || 

ekabhedaṃ tu kiraṇaṃ prajananād vinirgatam |
ūruyugmānu lalitaṃ siddhāntaṃ tadvibhedajam ||

dvibhedaṃ saurabheyaṃ ca jānubhyā parameṣṭhinaḥ || iti |

tasmāt siddhāntākhyaṃ śāstraṃ sarvotkṛṣṭamityanena ca sarvāṇi jñeyāni 
vastūni pratipādyante |

atra hi paśupati pāśākhyaṃ padārthatrayaṃ mukhyatayā jñeyatvenocyate | 
eteṣvevānyeṣāmapyantarbhāvāt | yaduktaṃ śrīmanmṛgendre - 

tripadārthaṃ catuḥpādaṃ mahātantraṃ jagatpatiḥ |
sūtreṇaikena saṃgṛhya prāha vistaraśaḥ punaḥ || iti |

tatra mantra mantreśvara mantra maheśvara muktātmaśakti śivānāṃ 
kriyādipādavācyasya dīkṣāderbhogamokṣasādhanakalāpasya ca patipadārthe 
saṃgrahaḥ | paśupadārthe ca vijñānākala pralayākala sakalāna | tadbhedānāṃ 
saṃgrahaḥ | paśupadārthe tu malatirodhānaśaktikarmamāyāmahāmāyārūpāḥ 
pāśāḥ saṃgṛhyante | atrāpi ca śrīmanmataṅgādau 

p. 90)

padārthānāṃ saṃjñābhedāḥ saṃkhyābhedāśca śrūyante | tatrāpyetāni vastūni 
prakāśantareṇocyanta ityavirodhaḥ | paśupatipāśalakṣaṇaṃ coktaṃ 
śrīmatparākhyādau -

sarvakartā mahān chaktaḥ sarvavettā maheśvaraḥ |
mantrāṅgo'nugrahotsāhaḥ śānto vidyeśa bodhakaḥ ityādi ||

dehānyo naśvarovyāpī vibhinnaḥ samalo jaḍa |
svakarmaphalabhukkartā kiñcijjñaḥ seśvaraḥ paśurityādi |

tathā prāvṛtīśabale karmamāyā kāryaṃ caturvidham |
pāśajālaṃ samāsena dharmānāmnaiva kīrtitā | ityādi ca |

paśavastrividhāḥ tatra malamātrayuto vijñānākalaḥ malakarmayutaḥ pralayākalaḥ 
malamāyākarmayutaḥ sakalaḥ malaścaikonātmavidyā vidyāvārakonekaśaktiyukto 
nityo vyāpakaśca | karmāpi pratipuruṣabhinnaṃ pravāhānādyātmakartṛkaṃ 
sukhaduḥkhādipradaṃ ca | māyā śuddhāśuddhā ca | tatrāśuddhā ca 
tatrāśuddhā kalādikṣityantatriṃśattatva tadgatabhuvanabhuvanabhūtabhāvānāṃ 
paramakāraṇabhūtā nityā svakāryavyāpikā śuddhavidyādi śaktitattvānta 
tattvatātvika bhuvanādi paramakāraṇa rūpā śabdopādāna bhūtā ca rodhaśaktistu 
malapākātpūrvaṃ tatpākāryaṃ paśūnāṃ tirodhānabhāvanāṃ kurvāṇopacāreṇa 
pāśa ityucyate | kiṃ ca mahāmāyā bhuvanaprāpteraparamuktitvepi tatprāptānāṃ 
paramuktyapekṣayā pāratantryādi yogātrayāṇāṃ pāśatvamucyate | etacca 

p. 91)

sarvaṃ śāstreṣu vistareṇa sādhitatvānnātra prapañcate |

nanu nitya eva śabdaḥ | kathaṃ tadupādānatayātra siddhā mahāmāyocyate | 
atrocyate varṇānāmācaitanye satyanekatvena tatkāraṇatayā vidyākhyā mahāmāyā 
siddhā | taduktaṃ śrīmatparākhyādau -

upādānamato binduryasmādvarṇā na tadvinā | 
bahusaṃkhyāḥ smṛtā yasmāt kṛtāste cetanāyataḥ ||
nimittamīśvarasteṣāmupādānaṃ sa bindurā || iti ||

amenākṣarabindoḥ paramakāraṇasya parabindorviśeṣamāha | tataśca parameśvaro 
bindvākhyātparamakāraṇānnādādi krameṇa samastapadādirūpa- 
śabdakāraṇatvānmātṛkāśabdavācyānvarṇānutpādayati | taduktaṃ 
śrīmanmṛgendre - 

śakternādo bhavadbindurakṣaraṃ mātṛkā tata iti |

nanūccarite dhvaṃsināṃ varṇānāṃ tālvoṣṭhapuṭasaṃyogādutpattirdṛśyate | 
uktaṃ ca -

ākāśavāyuprabhavaḥ śarīrātsamuccaranvakramupaiti nādaḥ |
sthānāntareṣu pravibhajyamāno varṇatvamāgachati yaḥ sa śabdaḥ ||

iti | tatkathaṃ mahāmāyājanyā mātṛkocyate | atra brūmaḥ | parameśvaraḥ 
sargādau nādādikrameṇa mātṛkāmantraṃ mantrātmakaṃ ca 
siddhāntaśāstramutpādayāmāsa | sa ca śuddhaśabda ucyate | taduktaṃ 
śrīmatparākhyādau - 

binduḥ śuddhastadicchātaḥ śabdarāśirabhūttadetyādi |

tadutpannāśca nādāstatvāntaravatpratipuruṣamarthapratyāyakatvena śivecchayā 
saṃyujyante | nādasiddhiśca nādakārikāsu draṣṭavyā | taduktaṃ śrīmatkālottare 
-

p. 92)

nādākhyaṃ yatparaṃ bījaṃ sarvabhūteṣvavasthitam iti |

te ca nādā vidyeśvarādiṣu vartamānāḥ śuddhabaindavaśarīrādisahakāreṇa 
śuddhaśabdoccārahetavo bhavanti | sakaleṣu tu baddhātmasu vartamānā māyīya 
kāryakaraṇa sahakāreṇaṃ paramākṣarabindvādi krameṇa śabdoccārabhedenārtha 
pratipattihetavaśca bhavanti taduccaritaśabdo māyīyākāśādijanyatvādaśuddha 
ucyate | tataścāsmadādyuccariteṣu śuddhavarṇa sadṛśeṣvaṅgārasthānīyeṣu 
varṇeṣu parameśvarādyavadhānādinā tadddhicchayā nādadvāreṇābhivyaktā 
agnisthānīyāḥ śuddhavarṇāḥ phalahetavo bhavanti | ata eva ghaṭādiśabdebhyo 
mantra rājasya viśeṣa | uktaṃ ca śrīmanmataṅge -

vācyavācakabhede yaḥ suprasiddhau mahāmune |

teṣāṃ va * * saṃniyuktānāṃ vācyānāṃ kāraṇecchayā | niyuktā 
vācakatvena varṇāḥ śāstre śivodaye | asvatantraṃ jagadyasmāt svatantraḥ 
parameśvaraḥ | 

dadīritāḥ sādhakānāṃ nityaṃ saṃnihitā giraḥ |
puruṣāṇāmacaitanyādvarṇānāmapyamūrtatā ||

manye ca paratantratvāt sādhakasyāpi śāsane |
śaktyāveśāt tataḥ siddhā vāca sāṃnidhyatā manoriti ||

tasmācchabdārtha saṃghasya nityatvācchabdopi nitya ityayamapi pakṣo nirastaḥ | 
vācyavācakasaṃbadhasya parameśvarasaṃketakṛtatvānta ca saṃketaḥ 
sarvaśabdānāmekena kartumaśakyamiti vācyāmaparimita śaktitvena 

p. 93)

parameśvarasyoktatvāt | taduktaṃ śrīparākhye -

tagadetadyathā sṛṣṭamicchayā kramavarjitam ||

saṃketopi tayā sṛṣṭo janairjñātastadicchayā |
asvatantraṃ jagadyasmātkarmapāśatamovṛtam ||

yā kācit tadgatāceṣṭā sā sarvā tatkṛtā yataḥ |
tena saṃketakṛtsarvo kulaheturyataḥ sthitaḥ ||

mantrāṇāmapi saṃketāstenaiva parikalpitāḥ |
bahavastatra ye siddhā mātṛkāpadalakṣitāḥ || iti |

tathā mantravārtike ca - 

vidyāvidyeśānāṃ sāmānyaviśeṣavicchambhu |
mantrānakarodyasmādarya vidabhidhāna kṛddṛṣṭaḥ || iti |

tasmāditaraśabdaracanāyā māyīyakāryakaraṇe paśukṛtatvāt 
srotontarāṇāmapyātmāntara praṇītatvācca siddhāntākhyameva śāstraṃ 
sarvotkṛṣṭamiti sthitam | tatpraṇetuḥ parameśvarasya kṛtyāni pañca 
sūkṣmādīni | yaduktaṃ śrīmanmṛgendre - jagajjanmāsthitidhvaṃsatirodhāna 
vimuktayaḥ kṛtyaṃ sakāraka phalaṃ jñeyamasyaitadeva hīti | tatra śivasya 
sāksāt sṛṣṭiḥ vindvākhyādupādānācchuddhatatva bhuvanādyutsādanapūrvaṃ 
vidyāvidyeśvarādīnāṃ baindavaśarīrādi yogajananādi krameṇa śabdotpādanaṃ 
ca anantādi dvārāt māyākhyādupādānādaśuddhatattvabhuvanādyutpādana 
pūrvamapada mantreśvarāṇāṃ sakalānāṃ ca māyīya kārya karaṇādi 
saṃyojanam | taduktaṃ śrīmatkiraṇe - 

p. 94)

śuddhe dhvani śivaḥ kartā prokto'nantosite prabhuḥ | iti | 

sthitiḥ svecchayā niruddhasya sarvasya jagataḥ sveṣu kāryeṣu 
niyamenāvasthāpanam | saṃhāraḥ punaḥ śuddhāśuddhayoḥ sṛṣṭiprātilomyena 
māyā mahāmāyayorūpasaṃhāraḥ | tirobhāvepyātmanāṃ 
yathānuguṇabhogabhojanaṃ | anugrahastu pāśacchedaḥ śivatvābhivyaktiśca 
tataśca parameśvaraḥ sṛṣṭyādibhirātmanāṃ malaṃ paripācyānugraheṇa 
mokṣaṃ karoti | taduktaṃ śrīmatsvāyambhuve - 

athātmabandhasaṃtāna paśutva vinivṛttaye |
vyaktaye ca śivatvasya ṣaḍvidhodhveha kīrtyate ||

tattvādhvā ca padādhvā ca varṇādhvā bhuvanātmakaḥ |
mantrādhvā ca kalādhvā ca viśatyekaṃ śivaṃ padamiti ||

te ca pratyekaṃ krameṇa śivapadaprāpti hetutvāt adhvānaḥ kathyante | tatra 
kalādhvā śāntyatitā śāntividyāpratiṣṭhā nivṛttyātmaka pañcakalātmā | 
varṇādhvāpyakārādi kṣakārāntapañcāśadvarṇamātṛkātmā | padādhvā 
punarvyoma vyāpipadarūpastatpadāni ca kvacidekāśītisaṃkhyāni kvacit 
ṣaṇṇaṣatisaṃkhyāni | mantrādhvā tu kvacinnetra varjitāṅga 
brahmaśivamantrātmā kvacinnavavyūha mantrarūpaḥ śivādi mantrāśca 
pratitantraṃ bhidyante | tena ca mantrabhedaḥ kriyābhedaśca tantravirodhasya hetuḥ | 
ka * * * tra bhedasyaiva bodhāyanādisūtreṣu yathā | yaduktaṃ -

kriyādibhedabhedena tantrabhedo yataḥ smṛtaḥ |

p. 95)

tasmāt tatra yathaivoktaṃ kartavyaṃ nānyatantrataḥ |
śabdasāmarthyalabhyaṃ yadarthasāmarthyato'pi vā ||

vastuśaktyā yathāprāptaṃ tadvākyaṃ saṃhitāntarāt || iti |

yājñasūtre'pi - yaḥ svasūtramatikramya paraṃ sūtreṇa vartate |
apramāṇamṛṣiṃ kṛtvā so'pyadharmeṇa yujyate || iti |

bhuvanāni śuddhāśuddhāni bhogasthānāni | savapratitantraṃ saṃkhyābhedena 
śrūyate | tatra keṣucidbhuvaneṣu keṣāṃ cidantarbhāvābhyupagamādavirodhaḥ | 
tattvādhvā tu pūrvoktamuktisthānatāratamya pradarśanārthaṃ vistareṇa likhyate | 
sa ca dvividho'śuddhaḥ śuddhaśca | tatrāśuddhādhvasṛṣṭiḥ 
sādhāraṇāsādhāraṇobhayarūpeṇa tridhā | tatrāsādhāraṇasṛṣṭiḥ 
pratipuruṣaniyatā sūkṣmadehātmikā | sādhāraṇānu bhuvanādyātmikā | 
ubhayarūpā tu bhuvanajaśarīrātmikā | tatra māyātatvamaśuddhādhva 
paramakāraṇamityuktam | tasmāt kalādikṣityantāni | tasmāt kālakalerāgavidyād 
vyaktaṃ guṇāddhiyaṃ | buddhitattvādahaṃkāraḥ tanmātrāṇīndriyāṇi ca | 
tanmātrebhyaśca bhūtāni sarvaṃ ca kramaśo'sṛjaditi | tatra kalāśabdena tantreṇa 
nyāyena niyatirapi saṃgṛhīteti vṛttikāreṇoktam | gniyaterapi sarvatra tadvattena 
śravaṇāt | uktaṃ ca tatraivādhvani māyādhaḥ kalātattvaṃ tu saṃsthitam | 
tatpadadvaye niyatiśca pare'nyasmin kālavidyā tataḥ punariti tatra saṃhārakrameṇa 
pṛthivyādīni mahābhūtāni pañca | taduktaṃ sṛṣṭikrameṇa śrīmanmṛgonde 
-

p. 96)

vyomaprabhañjanāgnyambu bhūmayo bhūtapañcakam |
śabdāhyekottaraguṇamavakāśādi vṛttimaditi ||

tadupādānāni pañcatanmātrāṇi | taduktaṃ śrīmanmṛgendre - 

śabdaḥ sparśaśca rūpaṃ ca rasogandhaśca pañcakam |
guṇāviśiṣṭāstanmātrāstanmātrapadayogitā iti |

tattvasaṃgrahe ca - tadbhūtasamānaguṇaṃ kāraṇamāpūrakaṃ ca tasyaiva | 
tanmātraṃ bhūtasya hyayaṃ viśeṣo viśeṣarahitaṃ taditi etāni 
sthūlasūkṣmarūpeṇendriyādhārāṇi sthitāni | taduktaṃ śrīmanmṛgendre - 
tanmātrāṇīha kaṭvanmahābhūtāni lepavaditi | tattvasaṃgrahepi - 

etat kāryaṃ daśadhā karaṇairāviśya kāryate ceṣṭām |
avibhutvātkaraṇāni tu kāryamadhiṣṭhāya ceṣṭante || iti |

tāni ca karaṇāni karmendriya buddhindriyāntaḥ karaṇa bhedānidhā | tatra 
karmendriyāṇi śrīmanmataṅgotavatsaṃhāra krameṇānandādi kriyākaraṇatvena 
siddhānyupasthapāyupādapāṇi vāgākhyāni pañca | uktaṃ ca śrīmanmṛgendre 
- vāṇī pāṇī bhagaḥ pāyuḥ pādau ceti rajobhavāḥ | iti | vacanādāna saṃvāda 
visargavihṛti kriyā | iti ca | buddhindriyāṇi gandhādi grahaṇānyathānupapatti 
siddhāni | taduktaṃ tattvasaṃgrahe - 

śrotrasparśanadarśanajihvā ghrāṇāni buddhikaraṇāni |
pratyekaṃ śabdādiṣveṣāmālocanaṃ vṛttiriti ||

p. 97)

daśadhā karaṇaṃ bahiricchāsaṃrambha bodha vṛttyanyat |
antaḥkaraṇaṃ trividhaṃ cittāhaṃkārabuddhinirvācyamiti ||

ataścāntaḥ karaṇatrayaṃ manohaṃkārabuddhyākhyaṃ tatra mano'vadhānavṛtti 
siddhaṃ | uktaṃ ca śrīmanmṛgendre -

devapravartakaṃ śīghracāri saṃkalpa dharmi ca |
manaḥ śabdādi viṣayagrāhakāḥ śravaṇādayaḥ || iti |

ahaṃkārastu saṃrambhavṛttyahaṃ pratyayahetuḥ | taduktaṃ bhogakārikāsu - 

saṃrambhohaṃ kṛtervṛttiḥ iti | śrīmanmṛgendrepi - 

atha vyaktāntarādbuddhergarvobhūtkaraṇāñcitaḥ |
vyāpārādyasya ceṣṭante śārīrāḥ pañca vāyavaḥ || iti |

ahaṃ pratyayahetutvaṃ ca śrīmanmataṅge vistareṇa sādhitam | sa cāhaṃkāraḥ 
sattvādiguṇādhikyāttaijasavaikārikabhūtādi saṃjñayā tridhā bhidyate | tatra 
sāttvikāttaijasātprakāśakānāṃ buddhīndriyāṇāṃ manasaścotpattiḥ | 
vaikārikādrājasāt pravṛtti hetūnāṃ karmendriyāṇāṃ tāmasāttu 
bhūtādestanmātrāṇāmiti jñeyam | taduktaṃ bhogakārikāsu - 

sa manobuddhi devānāṃ gaṇo yasmāt prakāśakaḥ |
tasmāt sa sāttvikājjātaḥ svānurūpādahaṃkṛteḥ ||

rājasādvaikṛtādvargaḥ karmākṣāṇāṃ tu karmakṛt |
jātaḥ kāryasya yeneha kārāṇānu vidhāyitā ||

mātrā saṃghopyahaṃkārādvargadvaya vilakṣaṇaṃ |

p. 98)

prakāśyastāmasastasmājjātībhūtādi saṃjñakāt | iti |

tadupādānatayā bārhyārthādhyavasāyahetutvena ca buddhiḥ siddhā | sā ca 
guṇatattvādutpanā | taduktaṃ śrīmanmataṅge - 

kṣubdhebhyaḥ sahasā pūrvaṃ guṇebhyo bhūtagocarā |
buddhiradhyavasāyena bhāvānāṃ jananī śubheti ||

sā ca dharmādīnāmātmasaṃskārakatvena tadguṇatvādabhyupagantavyaṃ vikāritva 
prasaṅgāt | kṛṣyādi karmaṇāṃ ca prakṛtisaṃskārakatvenaiva 
darśanādbuddhireva dharmādyaṣṭaguṇopetātra kathyate | taduktaṃ 
śrīmanmṛgendre - 

bhāvābuddhi guṇādharma jñānavairāgya bhūtayaḥ |
sātvikā vyatyayenaite rāgamutsṛjya tāmasāḥ || iti |

bhogakārikāsu ca - 

adharmāditrayaṃ rāgo dharmādi ca catuṣṭayam |
tamorajaḥsattvamayaṃ rūpaṃ tatkarmajanmanāmiti ||

guṇatattvaṃ sattvarajastamorūpaistribhiḥ prakāśapravṛtti niyamākhyaiḥ dhamaiḥ 
siddhyati | taduktaṃ śrīmanmṛgendre - 

tato buddhyādyupādānaṃ gauṇaṃ sattvaṃ rajastamaḥ |
tadvṛttayaḥ prakāśādyāḥ prasiddhā eva bhūyasā ||

trayogauṇāstathāpyekaṃ tattvaṃ tadaviyogataḥ |
ekaikaśrutireteṣāṃ vṛttyādhikya nibandhaneti || 

p. 99)

tataśca guṇānāmācaitanye satyanekatvāttatkāraṇatayā guṇamastakasya 
krodheśādibhuvanopādanatvena cāvyaktā eṣā prakṛtiḥ siddhā | taduktaṃ 
śrīparākhye - 

prakṛterguṇahetutvādguṇānāṃ kāryatā dhruvamiti |
teṣāṃ yenātmakāryāṇi pṛthak siddhāni kāryataḥ || iti |

atra kalādipañcakañcukayuktasya puṃso bhāktatvena 
puṃstvamalayogāddikṣāyāṃ tacchuddhyarthaṃ śodhyaḥ puruṣaḥ sarvādhvottīrṇa 
śodhakaśivavacchāstreṣu paṭhyate | tasya tu cetatatvāt vyāpakatvādavikāritvena 
tattvāntaropādānatvāyogāt bhuvanādhāratvābhāvācca nādhvarūpatvam | tataḥ 
pañcakañcukasaṃbandhayojanaṃ bhogādhikārātmakaṃ puṃstattvaṃ 
māyājanyatvenātrocyate | taduktaṃ śrīmanmataṅge -

atha puṃstattvanirdeśaṃ svādhiṣṭhānopasarpataḥ |
na ca tattvaṃ munivyāghra dvitīyaṃ puruṣāhvayam ||

kañcukatritayāviddhaṃ kālena kalitaṃ śanaiḥ |
nipatyāliṅgitaṃ yānti puṃbhāvenātmavartineti ||

tathā tasyātmanaḥ tatvavibhāgastho yayā sahokteti samarthitātmā seyaṃ mayā te 
kathitā yathāvat bhogyasanaṃ jagacca vibhau vidhāsyeti | nanu puruṣatattvepi 
keṣucicchāstreṣu bhuvanāni śrūyante | satyam | tadadhipatīnāṃ 
rudrāṇāmāśrayatvena bhuvanāni śrūyante eva | tāni tu puruṣasya cetanatvena 
bhuvanādhāratvāyogāt puṃstvamalasaṃbandha

p. 100)

samānadeśarāgatatva evāvasthitāni | ata eva śrīmanmṛgendre puṃstattvaṃ tata 
evābhutpuṃpratyayanibandhanam āpūrakaṃ pradhānāderbhauvane 
rudrasaṃśrayamityuktam | śrīmatkiraṇe -

rāgatattve sthitā ete rudrāstīvrabalotkaṭāḥ |
tatraiva puruṣojñeyaḥ pradhānagṛhapālakaḥ || iti |

kalā vidyābhyāṃ samarthitajñānakriyasyātmanobhilāṣa janako rāgaḥ siddhaḥ | 
taduktaṃ śrīmanmṛgendre - 

tadabhivyaktadṛkchaktirdṛṣṭārthopyanupāsitaḥ |

naiti tajjanakaṃ rāgaṃ tasmādevāsṛjatprabhuriti | bhogakārikāsu ca - 

bhogyānubhavamāsādya bhoge saktiḥ pravartate |
tatsiddhyarthamatastasya rāgo bhogānurañjakaḥ || iti |

athā antaḥkaraṇa bahiḥkaraṇānāṃ saṃnihitā saṃnihite 
viṣayopasthāpakatvenopayogādadhyavasitaviṣayāyā buddheḥ sākṣādbhogyatvācca 
tadgrahaṇe puruṣasya karaṇatvena vidyā veditavyā | taduktaṃ śrīmanmṛgendre 
-

evaṃ vyaktakriyāśaktiddidṛkṣurgocaraṃ dṛśaḥ |
bhavatyanugrahāpekṣāṃ svayaṃ draṣṭumaśaknuvan || 

tadarthaṃ kṣobhayitveśaḥ kalāmeva janikṣamām |
tattvaṃ vidyākhyamasṛjatkaraṇaṃ paramātmanaḥ ||

tena prakāśarūpeṇa jñānaśaktiprarocinā |

p. 101)

sarvakāraka niṣpādyamavaiti viṣayaṃ parama | iti |

tattvasaṃgrahepi - 

buddhirviṣayākārā sukhādirūpāsamāsato bhogyā |
ravivatprakāśarūpo yadi nāma mahāṃstathāpi karmatvāt ||

kāraṇāntarasāpekṣaḥ śakto grāhayitumātmānam || iti |

etaccāvyaktarāgavidyākhyatattvatrayaṃ kalātattvādajani | yadukaṃ śrīmadraurave 
- 

kalātattvādrāgavidye dve tatve saṃvabhūvatuḥ | 
avyaktaṃ ceti tathā pralakevalāvasthāyāṃ puṃso malāvṛtatvena 
kiñcijjñatvasyāpyasaṃbhavāttadekadeśamalaprotsāraṇāya māyātattvādutpannā 
kalā boddhavyā | yaduktaṃ śrīmanmṛgendre -

kartṛśaktiraṇornityā vibhvī ceśvaraśaktivat |
namaśchannatayārtheṣu nābhāni niranugrahā ||

tadanugrāhakaṃ tattvaṃ kalākhyaṃ taijasaṃ haraḥ |
māyāṃ vikṣobhya kurute pravṛttyaṅgaṃ paraṃ hi tat ||

tena pradīpakalpena tathā svacchaciteraṇoḥ |
prakāśaya hyekadeśe vidārya timiraṃ ghanam || iti |

śrīmanmataṅgepi -

susūkṣmā vimalā sā yā sā jñānakriyātmikā |
samarthīkṛtyakalayā bhogeṣu vinipātyate || iti |

api ca vyāpakatvenātmanaṃ sarvatra sannihitatvātsarveṣāṃ 
sarvakarmaphalayogaprasaṃgāt svakarmaphalabhoganiyāmakatvena niyatiḥ siddhyati | 
pravṛttabhogasyāpyavadhyapekṣatvāttatparicchedaka cirakṣiprādi

p. 102)

pratyayaliṅgaśca kālaḥ siddhaḥ | tau ca māyātaḥ sahaivotpannāvityuktaṃ 
śrīmanmṛgendre - 

tṛptyādi pratyayasyārthaḥ kālo māyā samudbhavaḥ |
kalayannāsamutthānānniyatyāniyataṃ paśum || iti |

śrīmanmataṅgepi -

atha kālaḥ kramāt prāptaḥ kañcakatrayadarśanāt |
yenāsau kalpyate sūkṣmaḥ śivasāmarthyayogataḥ || iti ||

tathā śaktirniyāmikā puṃsaḥ sahatattvena sarpitetyādi ca | atra kālaniyatyoḥ 
śrīmanmṛgendrādau pravṛttikrameṇa rāgatattvādadhaḥ pāṭhastu siddhiśca 
śrūyate śrīmatsvāyambhuvādau tūtpattikrameṇetyavirodhaḥ | 
eṣakalādikṣityantatriṃśattattvātmakaḥ sūkṣmadehaḥ pratipuruṣaniyato 
sādhāraṇaḥ sarga ityuktam | uktaṃ ca śrīmanmṛgendre - 

prayoktryādiṃ mahīprāntametadaṣvarthasādhakam | 
pratyātmaniyataṃ bhogabhedatopyavasīyate || iti |

tattvasaṃgrahe'pi - 

vasudhādyastattvagaṇaḥ pratipuṃniyataḥ kalānto'yaṃ paryaṭani karmavaśato 
bhuvanajadeheṣvayaṃ ca sarveṣviti | atra kecit sāṃkhyavatprakṛti 
guṇayorekatvamabhyupagamya puruṣaṃ tattvamadhye paṭhitvā triṃśakasaṃkhyāṃ 
kathayanti | tadayuktam | proktamūlaśrutivirodhāt evaṃ ca 
samastāśūdhatattvaparamakāraṇa mata eva nityaṃ svakāryavyāpakamacetanaṃ 
māyātattvaṃ śrūyate yaduktaṃ śrīmanmṛgendre - 

tadekamaśivaṃ bījaṃ jagataścittraśaktiman |

p. 103)

sahakāryadhikārāntasaṃrodhi vyāpya naśvaram |
kartānumīyate yena jagaddharmeṇa hetunā ||

tenopādānamapyasti na parastantubhirvineti |

atra ca māyāyā nityatvena bhuvanādyādhāratvāyogāt tadbhuvanāni kalāmastaka 
eva sthitāni | taduktaṃ śrīmanmṛgendre - 

māyāyāmapi paṭhyante gahaneśādayodhipāḥ |
tattvaśuddhiśca dīkṣāyāṃ sarvaṃ tatkṛtimastake || iti |

atra ca kalādikṣityantasya sūkṣmadehasya dīkṣāyāṃ prakṛtitattvānta 
bhogapradatvamātraṃ vicchidya kalātattvādūrdhvaṃ 
vartamānaśarīrabhogapradatvamātramavasthāpya sarvathāvicchedaḥ kāryaḥ 
sadyonirvāṇa ityucyate | tadadhiṣṭhāya śivopi śiva eva ca nirvāṇa dīkṣāyāṃ tu 
tadavicchedaḥ kartavyaḥ māyā tattvādūrdhvaṃ malasyāpi tathā vicchedaḥ kāryaḥ 
| evamanekāni māyātattvastrotāṃsi | yaduktaṃ bṛhaspatipādaiḥ api 
sarvasiddhivācaḥ kṣīyeran dīrghakālamudgīrṇaḥ māyāyāmānantyānnocyeta 
srotasāṃ saṃkhyeti | uktaṃ ca śrīmanmataṅge - 

madhukośapuṭākārā nicinā paramāṇubhiditi | śuddhādhvātveka rūpa eva | 
evamaśuddhādhvā pradarśitaḥ | śuddhādhvā pradarśyate | tatra yasmiṃstattve 
saptakoṭisaṃkhyātānāṃ mantrāṇāmavasthitiḥ tadvidyātattvaṃ tadūrdhvaṃ 
yasminnanantādayo vidyeśvarāsthitāstadīśvaratattvaṃ taduktaṃ 
śrīmatsarvajñānottare - 

p. 104)

tadūrdhvaṃ tu bhavedanyadvidyātatvaṃ ṣaḍānanetyādināvidyātatvamuktvā - 

vidyordhvāttu bhavedanyadviśveśāvaraṇaṃ punaḥ |
dīptapāvakavarṇābhaṃ kiñcid vṛttaṃ sunirmalam |
aṣṭau vidyeśvarāḥ skanda sthitāstasminvibhūtidāḥ iti ||

śrīparākhyepi - 

śambaraḥ sarvavidyāyāmanantākhyastatheśvara || iti |

tasmādūrdhvaṃ sadāśivatattvamadhikārāvasthena pravṛttaśivenādhiṣṭhitaṃ 
sadāśivabhuvanādhāraḥ | taduktaṃ śrīmatsarvajñānottare -

athordhvaṃ tu bhavedanyatsarvaiśvaryamayaṃ śubham |
sadāśivaṃ paraṃ tattvaṃ śuddhasphaṭikanirmalemityupakramya ||

tatrāste bhagavān devaḥ sarvatattveśvaro haraḥ |
sadāśivo vibhurvyāpī mantramūrtimayaḥ paraḥ || iti |

tasmādapyūrdhvaṃ bhogāvasthenānena kāryamuktena śivenādhiṣṭhito 
nivṛttyādibindukalābhuvanacatuṣṭayādhāro bindupariṇativiśeṣaḥ 
śaktitattvamucyate | yaduktaṃ śrīmanmṛgendre - 

sadāśive pavitrāṅgaḥ sakalādiparicchidaḥ |
devaḥ sadāśivo bindau nivṛtyādikaleśvaraḥ iti |

atra ca nivṛtyādi kaleśvarakevalasadyojātādyākāreṇa bhogāvasthena 
śivenādhiṣṭhitattvād binduśabdena bindukalābhuvanādhāraḥ śaktitattvamucyate | 
uktaṃ ca sarvajñānottare - 

athordhvaṃ baindavaṃ tattvaṃ vimalaṃ sarvato mukhamiti |

p. 105)

śrīmanmataṅge ca -

caturmūrtimayaṃ śubhraṃ yattatsakalaniṣkalam |
tasmin bhogaḥ samuddiṣṭaḥ patyurviśvasya sarvadeti ||

tadūrdhvaṃ śuddhādhvaparamakāraṇarūpo bindurnayāvasthasya paramaśivasya 
nityādhiṣṭheyatvāt parigraha śaktitvācca śuddhādhvaparaśodhya ityucyate | 
tadadhiṣṭhāya śivopi śiva eva śivatattvamiti vyutpattyā śivaṃ śivatvamityucyate 
| sa binduḥ śāntyatītakalā mahāmāyā kuṇḍalinītyādi śabdenāpyucate | taduktaṃ 
śrīmanmataṅge- śāntyatītaṃ paraṃ tattvamavināśyavyayātmakamiti | 
nādakārikāsu ca - siddho nādaḥ paramaḥ sumaṅgalā mālinī mahāmāyā 
samanānāhatabinduraghoṣāvāgchadma kuṇḍalī tattvaṃ vidyākhyaṃ cetyuktaṃ 
taistaiḥ śabdaistadāgameṣvitthamiti | tatkāryabhūtaṃ 
kevaleśānākāraśivādhiṣṭheyaṃ śāntyatītabhuvanaṃ 
tadūrdhvasthaṃdhikādinādakalābhuvanavṛndaṃ ca bhogāvastha 
śivādhiṣṭhitaśaktitattvamastakasthameva | yaduktaṃ śrīmanmṛgendre - 

śuddhādhvanāpi māyāyāḥ parasyāḥ hi * * * tau |
ye tasyāmapi paṭhyante te pi tatkṛtimastaka iti |

nādakalābhuvanādhiṣṭhitaḥ śivo nādapatirityucyate | taduktaṃ 
śrīmanmṛgendre- nādedhvani patiḥśaktau sarvaśaktimatāṃvaraḥ iti |

p. 106)

etacca śaktiśivākhyaṃ tattvadvayaṃ kalādhvani śāntyatītakalāvyāptyā 
śodhyamityācāryāḥ | yaduktaṃ somaśambhupaddhatyām śāntyatītakalāvyāptau 
ubhe śaktiśivatattve bhuvanāṣṭakamaṇḍite ityādi | ratnatraye'pi pañcamī tu kalā 
parāśivatattvātmakaṃ tatra purāṇi daśa pañcaceti | evaṃ cādhiṣṭheyasya 
cetanasya śodhyasya bindutatpariṇāmaviśeṣānmanastattvatrayasya bhede | vāstava 
eva adhiṣṭhātustasya śivasyātraupacādiko bhedaḥ | yaduktaṃ 
śrīmanmṛgendrādau - 

kiṃ tu yaḥ patibhedesmin saśāstre śiktibhedavat |
kṛtyabhedopacāreṇa tadbhedasthānabhedaja ityādi ||

adhikāri sa bhogī ca layī syādupacārata iti |

īśaḥ sadāśivaḥ śāntaḥ kṛtyamedādvibhidyate | iti ca |

tadbhedaḥ kṛtyabhedena na bhedaḥ paramārthataḥ || iti |

evaṃ ca baddhātmanaḥ śodhyānyaśuddhāni tattvāni māyayā sahaikatriṃśat | 
śuddhāni tu mahāmāyayā saha pañca | tataśca dīkṣāyāṃ māyātattvādūrdhvaṃ 
malavicchedāntaṃ pāśacchedaṃ kṛtvā śuddhavidyādiṣu pañcasu tattveṣu 
kramāt kriyāśaktyutkarṣakrameṇa śivatattvābhivyaktiḥ kāryā | paścāt tu 
śikhāchedena pāśānugrāhikāyāstirodhānaśakteḥ preryatvam | 
nivartyaśivasādhyā pādanāya nirupādhiśaktiyukte niṣkale paramaśive * 
* * * * * śive 

p. 107)

kartari tādātmyānneyaṃ kuṇḍalinī sthitā |
upādanatvato hetoḥ kulāle mṛttikā yatheti ||

samavetaśaktestu tasyā ekatvāt jñeyakāryādi bhedādaupacāriko bhedaḥ śāstreṣu 
śrūyate | yaduktaṃ sarvajñānottare - 

niṣkalasthā parāśaktiracintyā sarvato mukhī |
susūkṣmā nirmalā nityānantā nirvāṇadāyinī ||

yā vijṛmbhati tattveṣu sarvatattveṣu caiva hi |
tayā dhṛtaṃ jagatsarvamekayāneka rūpaye ti || 

uktaṃ ca mokṣakārikādau -

sarvajñānakriyārūpā śaktirekaiva śūlinaḥ | iti |

ekaivānekatāṃ yāti śivaśaktirūpādhita iti |

atra ca śrīmatsarvajñānottarādau baindavavidyātmanoḥ śaktiśivatattvayoḥ 
tattvadīkṣāyāmekodyamena śuddhyarthamekatvamuktvā paramaśive 
saṃyojanamuktam | śrīmatsvāyambhuve - na śodhyaṃ śivatattvādi 
tattvatrayaṃ tadarthameva śivasaṃbandhitvādyatiriktādhiṣṭhāttantarābhāvācca 
sadāśivatattvenoktvā bindvadhiṣṭhāyakaśodhakaṃ paramaśivaṃ śivatattvena 
pratipādya tattva saṃyojana muktam | yatuktaṃ tatra -

aprameyamanirdeśya manaupamya manāmayam | 
sūkṣmaṃ sarvagataṃ nityaṃ dhruvamavyayamīśvaram ||

aprameyamantantatvādanirdeśyamalakṣyataḥ |

p. 108)

anaupamyamasādṛśyādvimalatvādanāmayam |
sūkṣmaṃ cānupalakṣyatvādvyāpakatvācca sarvagam ||

nityaṃ kāraṇaśūnyatvādacalatvācca taddhruvam |
avyayaṃ paripūrṇatvāt svāmibhāvāttatheśvaram || 

śivatattvamidaṃ proktaṃ sarvādhvoparisaṃsthitam | iti |
tataḥ sadāśivaṃ tattvaṃ sthitaṃ padacatuṣṭayam || iti |

etadabhiprāyeṇaiva śrīmanmṛgendre bhuvanādhvanibhede naivoktvā tattvādhvani 
sadāśivādi tattvasya trayasya sadāśivasaṃjñoktā | yaduktaṃ tatraiva - 

īśānatītya śāntāntaṃ tattvaṃ sādāśivaṃ smṛtaṃ |
bhuvanānyapi nādādi kalānānyaḥ patiḥ śivāt || iti |

tatraiva saṃhāraka ghane vidyāmatti sadātattvaṃ tadbindurbaindavaṃ dhvaniḥ | 
nādamatti parāśaktiḥ śaktimīṣṭe svayaṃ hara iti | śrīmanmataṅgādau tu 
śivasyādhiṣṭhāturlayādyavasthā bhedameva tattvatrayeṇoktvā śodhyayoḥ 
śaktiśivayoḥ bhogatattve sadāśivatattveśvaratattvayorvicāratattve 
cāntarbhāvamuktva tadbhuddhyālayāvasthānātmani paramaśive saṃyojanamuktam 
| evamanyeṣvapi tantreṣu yathāyathaṃ kasyacidantarbhāvo boddhavyaḥ | evaṃ ca 
saṃhitānāmavirodhaḥ sarvavacanānāṃ ca prāmāṇyaṃ sthitam | tenaikyaṃ ca 
siddhyati | anyathā ekatantroktārthābhyupagamenānyatantroktārthābhāvakathane

p. 109)

pararūpakhyāhate sarvasaṃhitāyāṃ na prāmāṇyaṃ bhavet | evaṃ sthitenaikyepi 
tattatsaṃhitānusāribhistat tat saṃhitoktenaiva krameṇa nityādikarmavaddikṣāyāṃ 
śuddhyādikaṃ kāryam | pūrvameva kriyādibhedena tantrabhedo yataḥ smṛtaḥ | 

tasmāt tatra yathaivoktaṃ kartavyaṃ nānyatantrataḥ | 

samastapāśavicchittiḥ sarvaviṣayaśivatvābhivyakti kāriṇyā 
malaparipākaśaktipātapūrvikayā dīkṣayaiva parameśvarasāmyarūpaḥ 
paramokṣaḥ siddhyati | yaduktaṃ śrīmatsvāṃbhuvādau -

śivecchayā purānantā śaivī śaivārthadāyinī |
sā śaktirāyatatyādyā puṃso janmanya paścime ||

tannipātāt kṣaratyasya malaṃ saṃsārakāraṇaṃ |
kṣīṇe tasminniyāsāsyātparaṃ niḥśreyasaṃprati ||

sa deśikamanuprāpya dīkṣāvicchinnabandhanaḥ |
prayāti śivasāyujyaṃ nirmalo nirūpaplavaḥ ||

anena kramayogena parāṃ kevalatāṃ gataḥ |
anādyaśuddhiśūnyatvāt prāpnoti na bhavāntaram || iti |

dikṣitāḥ paramaṃ śāntaṃ pradiśanti tanukṣayāditi ca |

nanu sadāśiva padaṃ yogāccaryābhogadya dīkṣayā prāpyate | cittabhedena mokṣo 
vātha catuṣṭayāditi śrīmanmataṅgaśruterdīkṣā jñānacaryā yogākhyāni 
catvāryapi samavikalpāni 

p. 110)

bhogamokṣasādhanāni pratīyante | naivaṃ vākyārthānabhijñānat | evaṃ hi tatra 
vākyārthaḥ | sadāśivapadasya tatropalakṣaṇatvāttattadbhuvaneśvara sākṣātkāra 
phalādyogāt tat tadārādhanātmikayā vā caryayā tattadbhuvana yojanātmikayā vā 
dīkṣayā tat tadbhuvaneśvararūpa niṣṭhena vā cittabhedena jñānena tattadbhuvana 
prāptirbhavatyeva na tu samavikalpatayā vakṣyamāṇavajjñānādiṣvapi dīkṣayā 
vinānadhikārāttasyā eva prādhānyaṃ yataḥ | tataśca mokṣo vātha catuṣṭayāditi 
mokṣa catuṣṭayādasmāt samuccitādekaikā * * bhogo na veti vā 
śabdārthaḥ | tathā hi caryāyogayostāvat jñānaṃ vinānuṣṭhānameva nopapadyate 
| na hyajñānerthe yogaḥ samādhiścaryāvānityākā saṃbhavati | jñānamapi 
dravyatvānmalādibandhānāṃ cakṣuḥpaṭalānāmiva cakṣurvaidyavyāpādaṃ vinā 
na tebhyaḥ puṃsāṃ mokṣaṃ kartuṃ kṣamamityuktamato dīkṣaiva mokṣaheturiti | 
uktaṃ ca tatraiva prakaraṇāntare - tasmānmantrakriyāmukhyāseśvarī 
bhuktimktideti | śrīmatsvāyambhuvepi - 

dīkṣaiva mocayatyūrdhvaṃ śaivaṃ dhāma nayatpīti |

śrīmatṣaṭsahasrikālottare -

dīkṣaiva mokṣadā puṣāṃ cidabhivyaktikāraṇaṃ || iti |

jñānādīnāṃ cācārya saṃskāradvāreṇa dīkṣāyāṃ viniyogadarśanācca | 
yaduktaṃ tatraiva śrīmanmataṅge - 

vidyāpādārghya kuśalaḥ kriyāpādagatakramaḥ |
yogapādakṛtābhyāsaḥ caryāpādānuvartakaḥ ||

p. 111)

gurudīkṣāṃ prakurvīteti | kevalaṃ sadyo nirvāṇa 
dīkṣayārabdhakāryāṇāmanapekṣayā bhogoparodhena malamāyīyayorvāsayortha iti 
sakalāgamasārasaṃgrahe siddhāntasārasamuccaye 

(atra granthaḥ samāptimagamat | na jñāyate saṃpūrṇo vāsampūrṇoveti | ādau 
grantha nāma siddhāntārthasamuccaya iti dattam | caramapaṅktidarśanāt 
siddhāntasārasamuccaya iti sakalāgamasārasaṃgraha iti vā bhavediti sandihyate |
)




###########   END OF FILE  #######
