####################################################
MUKTABODHA INDOLOGICAL RESEARCH INSTITUTE
Use of this material (e-texts) is covered by Creative Commons license BY-NC 4.0
Catalog number: M00355
Uniform title: laghustuti with commentary by rāgavānanda
Author : laghubhaṭṭāraka
Commentator : rāgavānanda

Description: 
Volume 60 of anantaśayanasaṃskṛtagranthāvali


Notes: 
Data entered by the staff of Muktabodha under the supervision of Mark S. G. Dyczkowski.

Revision 0: June 26, 2016

Publisher : ānantaśayanasaṃskṛtagranthavali
Publication year : 1936
Publication city : 
Publication country : United States
####################################################



anantaśayanasaṃskṛtagranthāvali

granthāṅkaḥ 60

laghustutiḥ

śrīlaghubhaṭṭārakapraṇītā

śrīrāghavānandapraṇītayā vṛttyā sametā

saṃskṛtagranthaprakāśanakāryādhyakṣeṇa

ta0 gaṇapatiśāstriṇā

saṃśodhitā |

sā ca

anantaśayane
mahāmahimaśrīmūlakarāmavarmakulaśekharamahārājaśāsanena 
rājakīyamudraṇayantrālaye tadadhyakṣeṇa 

mudrayitvā prakāśitā |

krastābdāḥ 1917

śrīḥ

śrīlaghubhaṭṭārakapraṇītā

laghustutiḥ

śrīrāghavānandapraṇītayā vṛttyā sametā |

viśvātītacidekavigrahavatī viśvātmikāpīha yā
bhāti dhvastabhidābhramaiḥ sukṛtibhiryā śaśvadāsevyate |
viśvāsena hṛdāhamityavatu sā saṃsāraduḥkhārditā-
nanyatrāśaraṇān gṛhītacaraṇānasmānmaheśapriyā ||

śrīmallaghubhaṭṭārakaḥ svayaṃ 
nirvyājasamārādhitaguruvarakaruṇākaṭākṣalabdhaparaśaktipātāparanāmadheyapa
rasaṃvidātmaikyabodhasiddhaparasaṃvidātmabhāvaḥ 
prakṣīṇāśeṣadoṣapāśapaṭalaḥ prādurbhūtaparamanirvṛtiḥ pareṣāmapyanayā 
paradevatātattvavibhūtivibhavaviśeṣaprakāśinyā stutyā parasaṃvidbhāvo 
bhūyāditi tadajñānājjanmādimaraṇāntaduḥkhasāgare 
nimagnāñjanānātmadṛṣṭāntenāvalokyānukampākulahṛdayasteṣāmāśiṣam
āśāsānaḥ stutiṃ prastauti -

aindrasyeva śarāsanasya dadhatī madhyelalāṭaṃ prabhāṃ
śauklīṃ kāntimanuṣṇagoriva śirasyātanvatī sarvataḥ |
eṣāsau tripurā hṛdi dyutirivoṣṇāṃśoḥ sadāhassthitā
chindyād vaḥ sahasā padaistribhiraghaṃ jyotirmayī vāṅmayī ||

p. 2)

aindrasyeveti |

āśīrnamaskriyā vastunirdeśo vāpi tanmukham 

iti prathamapaṭhita āśīrvāda ihādāvaucityasaraṇimanusarati | 
vastunirdeśastaccheṣatayaiva kriyate | tena cāsya stotraratnasya mantradevatārūpo 
viṣayaśca prakāśyate } āśīrvādena prayojanaṃ ca sadyomuktilakṣaṇaṃ 
prakāśyate | iha māyāpāśabaddhāstāpatrayataptatanavaḥ sarve paśavaḥ | teṣvapi 
vidhimadhikṛtya svecchāmātreṇa vā ye paśūn ghnanti manuṣyāste sarve'pyatra 
gurudevatābhaktibhājo'dhikāriṇa ityaviśeṣanirdeśād gamyate | yathoktaṃ -

sarvopāyaparibhraṣṭaḥ kulamārgamupāśrayed

iti | sarvādhikāritvena cāsya stotratantrasyātyantaśuddhatvaṃ bhūriphalatvaṃ ca 
bhāgīrathībhāratyādipravāhādivadāviṣkṛtaṃ bhavati | vaḥ yuṣmākam aghaṃ 
chindyād ityuktibhaṅgyā svayaṃ parisamāptasakalakāmatvāt 
parānugrahaikaprayojana eveti svātmeśvarabhāvaścāviṣkṛtaḥ yenāsya 
stotratantrasya sarvaiḥ svataḥpramāṇatvena grahaṇaṃ syāt | 
nokhalvavimuktapāśapaṭalasyānāvirbhūtabhagavadbhāvasyānāptakāmasya 
vasiṣṭhakulodbhavasya catvāriṃśatsaṃskārasaṃskṛtasya dvijavarasyāpi 
vākpravāhavaitaraṇīṃ kṛtapuṇyaḥ ko'pi naro buddhipūrvamavatarati yastu 
nātmahantā bhavati | etacca pūrvasūribhiḥ saṅgrahavistārābhyāṃ bhūriśo 
vivṛtamapi svaśuddhipaddhatimadhyāsīnena rāghavānandanāmnā munimukhyena 
prācīnalokaniṣevitamapi bhāgīrathībhāratyādyambha idānīntanairyathā 
svaśuddhaye niṣevyate tathā saṅgrahavistārābhyāṃ yathāśakti vimṛśyate | iha 
dvividhaṃ vṛttaṃ mātrāvṛttaṃ varṇavṛttaṃ ceti | tatra 
catasṛbhiścatasṛbhirmātrābhiḥ pañca gaṇā yatra kalpyante taiśca ślokā 
grathyante tanmātrāvṛttaṃ yathā pathyāryādi | yatra 
punastribhistribhirvarṇairgaṇāṣṭakaṃ kalpayitvā tadavalambanena granthaviracanaṃ 
tad varṇavṛttam |

p. 3)

tasmiṃścaikaikākṣarādikramamitapādacatuṣkāṇāmuktātyuktādicchandasāmekai
kārṇādhikāṅghrīṇāmutkṛtyantānāṃ 
ṣaḍviṃśatyarṇamitapādāntānāmavatāraḥ | tataḥ paraṃ 
caṇḍavṛṣṭipravāhādidaṇḍakā bhavanti | 
teṣvekonaviṃśatyarṇamitapāde'tidhṛtisaṃjñe chandāsi 
śārdūlavikrīḍitākhyavṛttavānayaṃ ślokanicayaḥ stutirūpo bhavati | 
atrāyamādiślokastripurāmantrataddevatāsvarūpopakṣepakaḥ | tato dvau 
tatprathamabījadevatālakṣaṇasya tattvasya nādavinduprādhānyena bījaprādhānyena 
ca sevāphalaprakāśakau | caturthastaddvitīyabījadevatāsevāphalārthaḥ | 
pañcamastṛtīyabījadevatāsevāphalānugaḥ | 
ṣaṣṭhastanmantrajapakramaphalākhyāpakaḥ | 
saptamastanmantrabījatrayasādhāraṇadevatādhyānaphaloddīpakaḥ | tatastrayaḥ 
ślokā ekaikabījadevatādhyānaphalaviṣayāḥ | ekādaśo 
dvitīyabījasthaniṣkalākṣaradhyānaphalapratipādakaḥ | dvādaśa etatsevanasya 
sārvajñyasāmrājyādidṛṣṭaphalatvaṃ gamayati | trayodaśa etatsevanena 
vinānantairapi sādhanāntarairbhogamokṣayorihaivānubhūtirdurlabhā bhavināmiti 
bhāṣate | caturdaśa etatsevādhikārisādhanaphalaviśeṣapratyāyakaḥ | pañcadaśo 
devyāḥ prapañcātītarūpopadeṣṭā | ṣoḍaśaḥ 
śabdārthātmakaprapañcamayarūpanirṇayakarṇadhāraḥ | saptadaśaḥ 
kāryaviśeṣakāmukairdhyeyaṃ parameśvaryā vibhūtiviśeṣaṃ tannāma 
copadiśati | aṣṭādaśastanmantrapārāyaṇaviṣayaḥ | 
ekonaviṃśastannāmapārāyaṇaviṣayaḥ | viṃśaḥ stotrasyāsya 
tripurāsaṃvidviṣayatvena svayaṃ mantramayatvena ca 
sadbhirabhyasanīyatvakhyāpakaḥ | ekaviṃśo 
gurudevatāprasādabalenaivālpaśrutādapyasmatto buddhipūrvaṃ jhaṭiti 
nirbādhamāvirbhūtatvādetadāgamavat svataḥpramāṇatvena grāhyaṃ 
mahātmabhiri(tī)mamarthaṃ samarthayate | eṣa 
stotrārthasārasarvasvasaṃkṣepaḥ | atha krameṇaikaikaślokārtho'pi tatrodīryate | eṣā 
pramātṛpramāṇaprameyātmakadvaitaprapañcarūpeṇākhilajanairanubhūyamānā 
na punardeśakālādivyavahitā | asau etadāvirbhāvatirobhāvasthānatvāt 
pramātrādiprabhedavihīnā akhaṇḍasaṃvitātmakaprapañcottīrṇarūpā ca | ata eva 
svabhaktiśūnyaiḥ kaiścidapyadṛṣṭatattvā | tribhiḥ padaiḥ purairupalakṣitā |

p. 4)

ata eva trīṇi purāṇyasyā iti tripureti prasiddhā devī vaḥ svopāsakānāṃ yuṣmākam | 
agham ātmatattvājñānamātraparamārtham āṇavamāyīyakārmabhedena trividhaṃ 
malam | sahasā acireṇa kālena | sadā punarutthānaśūnyatayā | chindyāt 
svenātmanā pratyakṣībhūya saṃharedityanvayaḥ | tathācāgamaḥ -

svarūpajyotirevāntaḥ parā vāganapāyinī |
yasyāṃ dṛṣṭasvarūpāyāmadhikāro nivartate ||

iti | antardṛṣṭasvarūpāyāmiti yojyam | bhagavadgītā ca -

ajñānenāvṛtaṃ jñānaṃ tena muhyanti jantavaḥ |
jñānena tu tadajñānaṃ yeṣāṃ nāśitamātmanaḥ ||

teṣāmādityavajjñānaṃ prakāśayati tatparam |
tadbuddhayastadātmānastanniṣṭhāstatparāyaṇāḥ ||

gacchantyapunarāvṛttiṃ jñānanirdhūtakalmaṣāḥ ||

iti | kiṃ tasyāḥ svarūpamityata uktaṃ jyotirmayī vāṅmayīti | prakāśaikavapuṣaḥ 
sarvabhūtātmanaḥ parameśvarasya svabhāvabhūto yo'navacchinno'haṃvimarśaḥ 
sa jyotiḥpadena nigadyate | yathoktaṃ rahasyāgame - svasaṃvit tripurā devīti | 
tadvimarśābhilāpalakṣaṇo'kārādihakārāntāśeṣavarṇapratyāhārarūpo'khilāmnā
yasārabhūtaḥ 

akṣarāṇāmakāro'smi dvandvaḥ sāmāsikasya ca 

iti śrībhagavadgītoktanītyā prakṛtiratha hasaṃjñā bhaved vyāpya 
viśvamityācāryoktanītyā ca dvandvasamāsatvaṃ napuṃskatvamekatvaṃ ca 
prāptākārahakāravigraho'haṃśabdo'napāyī pareti mahāmantra iti ca prasiddho 
vākśabdena gṛhyate tadatmānamevāvedahaṃ brahmāsmīti śruteḥ 

pūrṇāhantātmabhāvena kṛtrimāhantayā vinā |
ātmānamātmanā sākṣād yaḥ paśyati sa paśyati ||

iti ca śrīmadanuttaranirṇayāt | evañca eṣāsau jyotirmayī vāṅmayī cetyaṃśena

p. 5)

viśvātmikāṃ taduttīrṇāṃ hṛdayaṃ parameśituḥ |
parādiśaktirūpeṇa sphurantīṃ saṃvidaṃ numaḥ ||

iti rahasyāmnāyārthaḥ prakāśitaḥ | eṣāsāvitīhopātte devyāḥ parāpararūpe 
nāgameṣveva prasiddhe kintūpaniṣatsvapi -

viśvataḥ paramaṃ nityaṃ viśvaṃ nārāyaṇaṃ harim 

iti bhagavadgītāyāṃ ca saptame'dhyāye -

bhūmirāpo'nalo vāyuḥ khaṃ mano buddhireva ca |
ahaṅkāra itīyaṃ me bhinnā prakṛtiraṣṭadhā ||

apareyemitastvanyāṃ prakṛtiṃ viddhi me parām |
jīvabhūtāṃ mahāvāho ! yayedaṃ dhāryate jagat ||

ityādi trayodaśādhyāye ca -

idaṃ śarīraṃ kaunteya ! kṣetramityabhidhīyate |
etad yo vetti taṃ prāhuḥ kṣetrajña iti tadvidaḥ ||

ityādyupadiṣṭe ācāryaiśca prapañcasāre - prakṛtiḥ puruṣaścaiva 
nityāvityādinānugṛhīte | kena karmaṇā punardevyaghacchedanābhimukhī 
bhavedityapekṣāyāṃ tadupāyopāsanāsthānaviṣayasādhanānvāviṣkartuṃ 
jyotirmayaṃ vāṅmayaṃ ca devyāḥ padatrayamāha - aindrasyetyādinā | 
madhyelalāṭaṃ lalāṭasya madhye ājñāsthāne | aindrasya śarāsanasyeva prabhāṃ 
dadhatī | hṛdayapadmasthā 
bhrūmadhyapadmaparyantadīptaśuklaraktakṛṣṇatejomātramūrtistryavayavna 
kāmabījenopāsyeti yāvat | śirasi dvādaśāntapadme anuṣṇagoścandrasyeva 
śauklīṃ kāntiṃ sarvata ātanvatī | ājñāpadmasthā tāvadvyāpta 
śaśiprabhāsadṛśaprabhārūpā śaktibījenopāsyeti yāvat | hṛdi 
hṛdayapuṇḍarīke | ahaḥsthitā uditā uṣṇāṃśoḥ raveḥ dyutiḥ prabheva sthitā 
mūlādhārapadmasthā hṛtpadmaparyantaprabhā codyadarkasadṛśajyotīrūpā 
vāgbhavenopāsyeti yāvat | yathoktaṃ śrīsaubhāgyahṛdaye -

yonau kanakapuñjābhaṃ hṛdi vidyucchaṭojjvalam |
ājñāyāṃ candrasaṅkāśaṃ mahastava maheśvari ||

p. 6)

iti | so'yaṃ stutiprakāraḥ | mantroddhāraprakārastu - yatrādyavṛtte sphuṭam | 
ekadvitripadakrameṇa kathitastatpādasaṃkhyākṣarairmantroddhāravidhirityante 
vakṣyamāṇatvād asmin śloke ādyadvitīyatṛtīyapādeṣu krameṇa 
ādyadvitīyatṛtīyārṇatayā śrībālābījānyuddhṛtāni | sarvata ityatra visargaśca 
saukārāt prāgeva sakārasya tadutthatvāduddhṛtaḥ | sarvata iti 
taparakaraṇenānuttaramapyuddhṛtam | tayoḥ pṛthakkaraṇena śudhādibhedaśca 
sūcitaḥ | viśeṣasahito mantroddhāravidhiḥ kathita ityuktatvād ihaiva 
tadviśeṣāścoddhṛtāḥ | katham | ai ī au | aiṃ ī au | aiṃ īṃ au | aiṃ īṃ auḥ | iti 
śuddhābhedāstāvadatraivāntarbhavantīti sahoddhṛtāḥ | evaṃ sadā ahasthitā 
akārahakārayoḥ sthitā | śirasyanuṣṇagorbindorhetoḥ sarvataḥ kāntiṃ 
mahāprakāśavimarśasamullekhaśaktiśobhāṃ dadhatīti ca sarvamantrabījabhūto 
mahāmantra uddhṛtaḥ | haiṃ klīṃ hsauḥ sarvataḥ sarveṣu bījeṣu hasthitā hakāre 
sthitā iti tripurāvāsinīmantra uddhṛtaḥ | hai hī hsau sarvataḥ sahasā 
hakārasakārābhyāṃ sa i vartamāneti madhyamacatuṣkūṭatripurāśrīmantraḥ | 
hsaiṃ hsklīṃ hsauḥ | sahasā sadāhasthitā sadāho dāhaguṇavān vahnistamin rephe 
sthiteti madhyamapañcakūṭatripurādevīmantraḥ | hsraiṃ hsklrīṃ hsrauḥ | sarvataḥ 
sahasā sadāhasthitā klīṃ kāntiṃ kakāralakārarūpiṇīṃ kāntiṃ 
śobhāhetumātanvatī ceti sarvapañcakūṭatripurāsiddhāmantraḥ | hsklraiṃ hsklarīṃ 
hsklraiḥ | tatraivānuṣṇagoṣṭhakārasya śirasi ūrdhvasthitaḍakāre nimitte ca 
sarvataḥ kāntiṃ prabhāmātanvatīti śrīmaddvādaśārdhakūṭātmā 
tripurāṃbikāmantraḥ | hsklrḍai hsklrdī hsklrdauḥ | ete catvāraḥ sādayaśca bhavanti 
| śai śklīṃ śauḥ | ityādi | tathā bālādayaḥ ṣaṇmantrā visargāntā bindvantā 
binduvisargāntā ubhayavikalāśca syuḥ | ityādiyathāśrutamūhyam | 
bālāprathamabījāntyabījābhyāṃ binduvisargāntābhyāṃ sarve svarā āviṣkṛtāḥ 
| katham | ivarṇāvarṇayorguṇayogādekāro bhavati | punarekārasya avarṇena 
vṛddhiyogādaikāraḥ | tathāca 

p. 7)

a ā i ī e ai iti ṣaṭ svarāḥ pañcadaśo bindurūpaḥ svaraśca 
prathamabīje'ntarbhavanti | tathā uvarṇāvarṇayoḥ guṇayogādokāro bhavati | tasya 
punaravarṇena vṛddhiyogādaukāraḥ | tathācāvaśiṣṭāḥ svarā u ū o au iti 
catvāraḥ ṣoḍaśasvarātmā visargaścāntyabīje'ntarbhavanti | ṛ ṛ it svarau 
rephaśyaiva rūpabhedau ḷ ḹ iti lakārasya | pratilomoccarito visargo hakāraḥ 
madhyamabīje kakāraśca | ata ādyantārṇagrahaṇe sandaṃśanyāyāt sarve halo 
gṛhītāḥ | sakārakakārābhyāṃ kṣakāraścopāttaḥ | evaṃ pañcāśadvarṇamayī 
mātṛkā cātroddhṛtā | mātṛkoddharaṇe ca 
sarvamantrayantratantravedaśāstretihāsapurāṇakāvyanāṭakabhāṣābhedagītabheda
stutibhedāḥ sūcitāḥ syuḥ | sarvasyāsya tanmayatvāt | ata evoktaṃ - na 
mātṛkāparo mantraḥ iti | evaṃ tṛīyabīje su au jas iti prathamāvibhaktirūpaṃ 
labhyate | sā ca prātipadikārthamātraniṣṭheti dvitīyādyāḥ ṣaḍ 
vibhaktayo'syāmevāntarbhavanti | tattadavasthāviśeṣavataḥ prātipadikārthasyaiva 
karmādikārakatayāvasthitatvāt | evaṃ saptavibhaktayo'pyasyāṃ 
tripurāyāmantyabījenoddhṛtāḥ | kiñca pṛthivyādimāyāntāni 
yānyekatriṃśattattvāni tānīha satsaditi rpatīteḥ sarvānugatena sakāreṇa gṛhītāni 
| aukāreṇa ca śuddhavidyādiśivāntāni pañca tattvāni gṛhītāni | 
tasyānuttarānandonmeṣonatāśaktisambhavatvāt svayaṃ tadavayavitvena 
śaktiviśeṣatvācca pañcaśaktirūpatvam | 
tāścāntataścidānandecchājñānakriyāśaktaya eva yāḥ 
śivādiśuddhavidyāntapañcatattvātmikā bhavantīti | ṣaṭtriṃśattatvāni cāntyabīje 
virājante | yathoktaṃ -

yathā nyagrodhabījasthaśaktirūpo mahādrumaḥ |
tathā hṛdayabījasthaṃ jagadetaccarācaram ||

iti | ūrdhvādho bindurūpeṇa visargeṇa sarvatattvāvirbhāvatirobhāvasthānabhūtaṃ 
paramaśivaparābhaṭṭārikākhyaṃ pradhānatattvaṃ ca saṅgṛhītamityeṣā dik | 
evaṃ tribhiḥ sthānai rūpairbījaiśca purāparaparyāyaiḥ padairyuktatvāt tripureti 
niruktaṃ bhavati | etacca nirvacanāntaropalakṣaṇam | kathaṃ tribhyastejovannebhyaḥ 
purā bhāvāt tripurā | sadeva somyedamagra āsīd

p. 8)

ekamevādvitīyaṃ tadaikṣata tattejo'sṛjata tadapo'sṛjata tā annamasṛjanteti 
śruteḥ | teja āditrirūpatvādvā kāraṇavyatirekeṇa kāryābhāvād vāārambhaṇaṃ 
vikāro nāmadheyaṃ mṛttiketyeva satyaṃ evaṃ somya ! sa ādeśaḥ iti śruteśca | 
tathā tribhyo lokebhyaḥ purā bhāvāt tadrūpatvādvā evaṃ tribhyo vedebhyaḥ purā 
bhāvāt tattrirūpatvādvā tribhyo devebhdyaḥ purā bhāvāt tadrūpatvādvā tribhyaḥ 
sūrgyāgnīndubhyaḥ purā bhāvāt tadrūpatvādvā tribhyaḥ pramātrādibhyaḥ purā 
bhāvāt tadrūpatvādvā tisṛbhyaḥ śaktibhyaḥ purā bhāvāt tadrūpatvādvā ityādi 
| iha mahāmantraḥ purā asyā eva tripurākhyā yatastrīṇi bījāni 
paśyantīmadhyamāvaikharīrūpāṇi | iha sarvāntarātmanaḥ 
parameśvarasyānavacchinnāhantāparāmarśamayyanapāyinī cādyā | dvitīyā 
dehādiparicchinnāhantāparāmarśamayī | tṛtīyā 
dehādimāyāpramātṛbhyo'nyatra nīlasukhādau svātmanyevedantāparāmarśamayī 
| caturthī tadvistāramayīti bhedaḥ | puraistribhirityanuktiḥ padaistribhirityuktiśca 
śrutipratyabhijñāpanārthā | catvāri vāk parimitā padānītyādikā 
śrutiratrānusandheyā | atra stutau tripurāśabdo devatāvācī | itaratra mantravācīti 
draṣṭavyam || 1 ||

evaṃ tripurāmantradevatātadupāsanāsthānaphalāni sāmānyenopadiśyātha 
tadviśeṣopadidikṣuḥ prathamaṃ nādabindubījabhedena tridhā sthitasya 
prathamabījasya niṣkalasakalaniṣkalasakalabhedena tridhāvasthitadaivatasya 
māhātmyaṃ dvābhyāṃ ślokābhyāṃ kathayati -

yā mātrā trapusīlatātanulasattantūtthitispardhinī
vāgbīje prathame sthitā tava sadā tāṃ manmahe te vayam |
śaktiḥ kuṇḍalinīti viśvajananavyāpārabaddhodyamāṃ
jñātvetthaṃ na punaḥ spṛśanti jananīgarbhe'rbhakatvaṃ narāḥ || 2 ||

yā mātreti | anayorādyena sanādasya bindoḥ sadaivatasyopāsanāphalamaghaccheda 
eveti varṇayati | yadyapyaghacchedaḥ pūrvaśloke tripurā-

p. 9)

mantrasāmānyasya phalatvenopadiṣṭaḥ tathāpīha tadviśeṣasya 
phalacintārthamayamārambha iti sanādabindūpāsanasya mokṣa eva 
phalamityupadiśyate | devīti saṃbodhanamuttaraślokādihāpi grāhyam | 
viśvasargasthāpanasaṃharaṇatirobhāvānugrahalakṣaṇaiḥ pañcakṛtyaiḥ 
svātmanyeva viharatīti vā svaprakāśasaṃvidrūpeti vā devī tasyāḥ saṃbodhanaṃ 
tathā | yadvā devasya svaprakāśaikatanormahādevasya sarvāntarātmanaḥ 
svabhāvabhūtānavacchinnāhaṃvimarśamayī devī | 
śūnyabuddhiprāṇadehalakṣaṇamāyāpramātṛtadantargatasukhaduḥkhanīlapītādy
arthatajjñānānāṃ svābhāsāveśavaśenāhammametyādirūpeṇa prakāśayitrī vā 
devī | tava saṃbandhini tvadviṣaye prathame vāgbīje vāgbhavākhye bīje 
mūlādhāracaturdale padmakarṇikāgatanavayonimadhyayonyātmani trikoṇākāre | 
sthitā tanmadhyasthā sanādabindurūpā | yā mātrā kalā | 
trapusīlatātanulasattantūtthitispardhinī | trapusīlatā urvāruvalli tasyāstanorlasantī yā 
tantūtthitistantorudayaḥ utthito vṛttāgrasūkṣmo guṇaḥ tayā spardhinī sadṛśī 
samānasaṃsthānajyotīrūpā kuṇḍalinī śaktiriti śāstreṣu prasiddhā | tāṃ 
viśvajananavyāpārabaddhodyamāṃ parāpaśyantyādirūpiṇīṃ 
pañcāśadvarṇakrameṇa śabdārthaprapañcajanayitrīm | sadā savanatraye'pi | 
jñātvā svātmatayopāsya | narā jananīgarbhe sthitaṃ yadarbhakatvaṃ tanna punaḥ 
spṛśanti na prāpnuvanti svayaṃ viśvajanakajananībhāvaṃ gatatvāt | itthaṃ 
manmahe niścinumaḥ | te bhavadbhaktā vayam || 2 ||

evaṃ sanādabindūpāsanasya mokṣaphalatvamuktvā bījopāsanasya 
tatsādhanajñānasādhakatamavāksiddhirūpaṃ phalaṃ kaimutikanyāyena kathayati 
-

dṛṣṭvā sambhramakāri vastu sahasā ai ai iti vyāhṛtaṃ 
yenākūtavaśādapīha varade! binduṃ vināpyakṣaram |

p. 10)

tasyāpi dhruvameva devi! tarasā jāte tavānugrahe 
vācaḥ sūktisudhārasadravamuco niryānti vaktrodarāt ||

dṛṣṭvā saṃbhrameti | varaṃ sādhakābhimatārthasarvasvaṃ dadātīti varadā tatra 
saṃbodhanaṃ varade! iti | iha loke | yena puṃsā sahasā akasmāt | saṃbhramakāri 
sarpādikaṃ vastu dṛṣṭvā | ākūtavaśād abhiprāyāntaravaśād bhayādihetorapi | 
ai ai iti binduṃ vināpyakṣaram ādyaṃ vyāhṛtaṃ tasyāpi tavānugrahe jāte 

anicchayāpi saṃspṛṣṭo dahatyeva hi pāvakaḥ 

iti nyāyāt tvatkaṭākṣapāte jāte sati | tarasā jhaṭiti | sūktisudhārasadravamucaḥ 
sūktayaḥ salakṣaṇāḥ sumadhurā uktayaḥ tā eva sudhārasadravaḥ taṃ muñcantīti 
tathā | evaṃbhūtā eva vāco vaktrodarānniryānti svayameva prādurbhavanti | 
dhruvaṃ niścitametat | tadekakāmanayā yathāvidhi kṛsnaṃ bījamabhyasyataḥ kiṃ 
punarityapyarthaḥ || 3 ||

evaṃ dvitīyabīje'pyekadeśasyāpi sārasvatatvaṃ kiṃ punaḥ samastasyetyāśayenāha 
-

yannitye! tava kāmarājamaparaṃ mantrākṣaraṃ niṣkalaṃ
tat sārasvatamityavaiti viralaḥ kaścid budhaśced bhuvi |
ākhyānaṃ pratiparva satyatapaso yat kīrtayanto dvijāḥ
prārambhe praṇavāspadapraṇayinīṃ nītvoccaranti sphuṭam ||

yannitye iti | he nitye! kālatrayānācchinnacidrūpe! yat kāmarājaṃ 
kāmarājasaṃjñam | aparaṃ dvitīyamantrākṣaram | niṣkalaṃ kakāralakārābhyāṃ 
rahitamapi | sārasvataṃ sarasvatīprasādakaramiti ced bhuvi kaścidavaiti sa viralo'lpaḥ 
bālako'pi budho bhavati | kutaḥ pratiparva pratyamāvāsi | satyatapasaḥ ṛṣeḥ | 
ākhyānaṃ kīrtayanto dvijāḥ yad akṣaram | 

p. 11)

praṇavāspadapraṇayini praṇava eva yadāspadamadhiṣṭhānaṃ tasmin praṇayini 
sāpekṣe prārambhe | īṃ nītvā īṃ ityetāvanmātrākāraṃ kṛtvā 
sphuṭamucairuccaranti | praṇavena sahaikārthatvādekaprayojanatvāccākhya 
tripurāsarasvatītattvabodhaphalatvaṃ niścīyata ityabhihitaṃ bhavati | tathāca śrutiḥ 
- yastityāja sacividaṃ sakhāyaṃ na tasya vācyapi bhāgo asti | yadīṃ 
śṛṇotyalakaṃ śṛṇoti nahi praveda sukṛtasya panthām iti | ayamarthaḥ - 
vāci mantrabījaviśeṣe'pi | sacividaṃ samavetaṃ nityasambandhinam | sakhāyaṃ 
samānaṃ khyāti arthaviśeṣaṃ prakathayati sakhā tam aikyena 
paṭhitamekārthaniṣṭhaṃ ca varṇam | yastityāja tyajati | tasya bhāgaḥ tajjaptṝṇāṃ 
yat phalaṃ tad nāsti naiva bhavati | tadevodāhṛtya darśayati - yadīmiti | īṃ 
ityetadvarṇarūpaṃ yaḥ śṛṇoti ācāryasakāśād gṛhṇāti sa yad yadi | alakaṃ 
kakāralakārābhyāṃ rahitam | śṛṇoti īṃ ityeva mantratvena gṛhṇāti | tarhi 
sukṛtasya kāmabījajapasaṃbhūtasya puṇyasya panthāṃ panthānaṃ mārgaṃ 
phalaṃ trailokyavaśīkaraṇalakṣaṇam | nahi praveda nānubhavati | kintu 
sarvadvaitaprapañcadarśanalakṣaṇabandhavimukta eva bhavet | asya praṇavena 
sahaikārthatvādekaphalatvamavaśyambhāvi | tadekārthatvaṃ ca satyatapasaḥ 
ākhyānārambhe tārasthāne tasyaiva sarvairbrāhmaṇairabhiṣiktatvādavadhāryate | 
praṇavaścopaniṣadā mokṣaikaphala ātmatattvaikaviṣayaścopadiṣṭaḥ - 
omityevaṃ dhyāyatha ātmānamanyā vāco vimuñcatha amṛtasyaiṣa seturiti | 
yadvā īṃ śṛṇoti sa yadyalakaṃ śṛṇoti tarhi sukṛtasya sarvasya puṇyasya | 
panthānaṃ brahmendrarudrādipadamapi | nahi praveda prakṛṣṭaṃ bahu veda na 
vahumanute | svayaṃ brahmānandamihaivānubhavatītyarthaḥ | athavā sa sukṛtasya 
panthānamapi nahi praveda kiṃ punarduṣkṛtasya panthānam | ubhābhyāṃ 
saphalābhyāṃ vihīno mukto bhavatītyarthaḥ |

apuṇyapuṇyoparame yaṃ punarbhavanirbhayāḥ |
śāntāḥ saṃnyāsino yānti tasmai mokṣātmane namaḥ ||

iti | athavā yadīmityetadalakaṃ śṛṇoti tarhi sukṛtasya śobhanāni kṛtāni 
yajñadānatapāṃsi yasya tasya | saphalībhūtasarvasatkarmaṇastāya

p. 12)

panthānaṃ vartma sañcāramārgaṃ dehaṃ vṛttaṃ vā | nahīha praveda kaścid 
apūrvadarśana eṣa syādityarthaḥ | sarvaṃ tadabhisameti yat kiñca prajāḥ sādhu 
kurvanti yastad veda yat sa veda iti śruteḥ | sarvakarmaṇāṃ brahmavidyāphalatvam | 
sā caitadabhyāsina ihaiva vedāntaśravaṇādīnāṃ dṛṣṭaphalatvāt samupajāyata 
ityāśayaḥ | smṛtiśca -

manuṣyāṇāṃ sahasreṣu kaścid yatati siddhaye |
yatatāmapi siddhānāṃ kaścinmāṃ vetti tattvataḥ ||

iti || 4 ||

atha tṛtīyabījopāsanaphalamā -

yat sadyo vacasāṃ pravṛttikaraṇe dṛṣṭaprabhāvaṃ budhai-
stārtīyaṃ tadahaṃ namāmi manasā tvadbījaminduprabham |
astvaurvo'pi sarasvatīmanugato jāḍyāmbuvicchittaye
gauśśabdo giri vartate sa niyataṃ yo gaṃ vinā siddhidaḥ || 5 ||

yaditi | nitye ~ iti sambuddhiratrāpi grāhyā | yat sadyaḥ acireṇa kālena | vacasāṃ 
pravṛttikaraṇe kavitvakaraṇe | budhaiḥ dṛṣṭaprabhāvaṃ dṛṣṭasāmarthyam | 
yaccenduprabhaṃ tatprabhāsadṛśatejomūrtervācakam | tārtīyaṃ tṛtīyaṃ 
tvadbījam | sadaiva tannamāmi | kimarthamityata uktam - astvityādi | astu auḥ vaḥ 
api sarasvatīm anugataḥ jāḍyāmbuvicchittaye gauśśabdaḥ giri vartate saḥ niyataṃ 
yaḥ gaṃ vinā siddhidaḥ iti padacchedaḥ | yo gauriti śabdo bhūtvā giri sarasvatyāṃ 
niyataṃ vartate niyamena vācako bhavati yaśca gaṃ gakāraṃ vinā siddhidaḥ 
sarasvatīprasādakaro mantraviśeṣo bhavati 

sandhyakṣarāḥ syuścatvāro mantrāḥ sarvārthasādhakāḥ

ityācāryavacanāt | va iti yuṣmacchabdena devī gṛhyate | vo yuṣmākaṃ 
sambandhinīṃ sarasvatīm anugataḥ bhavatyāstṛtīyabījagataḥ sa auḥ 

p. 13)

auriti śabdo'pi no jāḍyāmbuvicchittaye mohapravāhasaṃhārāya astu | liṅrthe loṭ | 
niyoge ca liṅ | avaśyaṃ bhavatyeveti manasā niścayena | sakārayuktastu kiṃ 
punarityapyarthaḥ | evaṃ yā mātreti caturbhiḥ ślokaiḥ śuddhā ca 
pṛthagupadiṣṭā aiṃ īṃ auḥ iti | nāhaṃ kavitāmātraphalaṃ tṛtīyaṃ 
bījamupagacchāmi tasyā etannāntarīyaphalatvāt | kintu 
aśeṣānarthabījabhūtāvidyānivṛttiphalamupagacchāmityabhiprāyaḥ || 5 ||

kathaṃ punaretāni bījāni japtavyāni kiṃkāmaiḥ kairvā japtavyānītyatrāha -

ekaikaṃ tava devi ! bījamanaghaṃ savyañjanāvyañjanaṃ
kūṭasthaṃ yadi vā pṛthak kramagataṃ yadvā sthitaṃ vyutkramāt |
yaṃ yaṃ kāmamavekṣya yena vidhinā kenāpi vā cintitaṃ
japtaṃ vā saphalīkaroti tarasāṃ taṃ taṃ samastaṃ nṛṇām || 6 ||

ekaikamiti | he devi ! tava saṃbandhi bījam ekaikaṃ savyañjanāvyañjanaṃ 
savyañjanamavyañjanaṃ ca vā | savyañjanatve'pi kūṭasthaṃ dvyādikrameṇa 
ṣaḍvyañjanayuktaṃ vā | tatrāpi pṛthak pṛthagvā | apṛthaktve'pi kramagataṃ 
vā | yadvā vyutkramāt sthitam | yaṃ yaṃ kāmaṃ dharmādikam avekṣya yena 
kenāpi vā vidhinā vidhānena aṅgarṣyādinyāsakrameṇa vā 
srīgurupādukāmātrasmaraṇakrameṇa vā kimapyakṛtvaiva vā | svena rūpeṇa 
japtaṃ svavācyadevatārūpeṇa cintitaṃ niṣkalatayā sakalaniṣkalatayā sakalatayā 
dhyātaṃ vā | nṛṇāṃ sarveṣāṃ manuṣyāṇāṃ strīśūdrādīnāmapi na 
brāhmaṇaparivrājakādīnāmeva | taṃ taṃ kāmaṃ kāmitamartham | 
samastamaśeṣam | tarasā asminneva janmani saphalaīkaroti japtaṃ cintitaṃ veti 
mantradevataikyābhiprāyeṇoktam | yathāgamaḥ -

devatāgurumantrāṇāṃ bhāvayannaikyamātmanā

iti | sarvādhikāritve heturanaghamiti | svataḥ śuddhatvād bhāgīrathītoyavat 
sarvasevyatvamucitamiti bhāvaḥ | iha śuddhābhedāścatvāraḥ puroktāḥ | 
kalasundaryādayaḥ ṣaṭ cāviṣkṛtāḥ | teṣu ca śuddhabindvantādibhedena

p. 14)

cāturvidhyamiti caturviṃśatibhedāḥ | tatrāpi dvyādikūṭacatuṣke sādihādibhedena 
dvaividhyamiti teṣāmaṣṭadhā bhedāḥ | teṣu ca pratyekaṃ caturdhā bheda iti 
catvāriṃśat | śuddhābhedāśca catvāraḥ | tena catuścatvāriṃśanmantrāḥ | teṣu 
trayāṇāṃ bījānāṃ pṛthak pṛthag jape na kramākramacintā | bālādibījānāṃ 
śuddhādibhedena pratyekaṃ cāturvidhyam | dvyādikūṭeṣu pratyekaṃ hāditvaṃ 
sāditvaṃ ca tatrāpi grāhyam | yadā samudāyajapastadā sṛṣṭau kramājjapaḥ | 
saṃhāre sthitau cākramataḥ | tatrāntyādyādyabījāntatve saṃhāro dvitīyabījāntatve 
sthitiḥ | tadetadabhipretyāhuḥ purāvidaḥ -

ādimādimanādiṃ ca madhyaṃ madhyamamadhyamam |
antyamantyamanantyaṃ ca tripurā śīghrasiddhidā ||

iti |

ādinātha ṛṣistveṣāṃ laipeyaṃ chanda ucyate |
devatā tripurā devī dviruktaiḥ svaiḥ ṣaḍaṅgakam ||

dharmavāksiddhikāmānāṃ jape sṛṣṭikramo bhavet |
arthakāmārthināṃ gīto jape sadbhiḥ sthitikramaḥ ||

mumukṣūṇāṃ tu sarveṣāṃ saṃhārakrama īritaḥ |
mantrākṣaranyāsavidhāvapi nyāyamimaṃ viduḥ ||

aiṃ aṇḍaje aṅgajānandadevi ! nu hi ka ri ājñāṃ pūjayāmi | aiṃ parāyai 
śrīgurupādukāpaṅktyai namaḥ | klīṃ aparāyai sauḥ parāparāyai aiṃ 
anantānandanādhadeva ! anantānandanāthadevi ! śrīgurupādu0 namaḥ | klīṃ 
avatāranāthadeva ! avatāranāthadevi ! śrīgurupādu0 namaḥ | sauḥ 
śrīsiddhanāthadeva! śrīsiddhanāthadevi! śrī(guru)pādu0 namaḥ | punaḥ 
paramagurupādukānāthadevīpadayuktā | punaḥ svagurupāduketi nava 
śrīgurupādukā iha jñeyāḥ | aiṃ raktacaraṇābhyāṃ namaḥ | sauḥ 
śuklacaraṇābhyāṃ namaḥ | klīṃ raktaśuklacaraṇābhyāṃ namaḥ | aiṃ klīṃ sauḥ 
raktaśuklamiśracaraṇābhyāṃ namaḥ | iti rahasyacaraṇacatuṣṭayaṃ

p. 15)

ca mūrdhani śrīgurupādukānte vāmadakṣiṇamadhyasarvordhvapradeśeṣu 
dvādaśāntasthasahasradalapadmakarṇikāyāṃ smṛtvā vinyasyādhāre gaṇeśaṃ 
hṛdi saparivārāṃ devīṃ ca mūlena natvāstramantreṇa 
karatalaśuddhitālatrayadigbandhanāgniprākārān vidhāya 
nābhihṛdbhrūmadhyeṣu bālābījāni vinyasya hṛdayaṃ spṛṣṭvā tāṃ 
caturvāramāvartyānte śrītripureśvari ! ātmānaṃ rakṣa ityātmarakṣāṃ kṛtvā 
recakādikrameṇa triṣaḍdvādaśābhyastaṃ mūlabījaiḥ prāṇāyāmatrayaṃ kṛtvā 
samastavyastamūlabījaiścaturvāraṃ vyāpya 
śaktyaṇḍamāyāṇḍaprakṛtyaṇḍapṛthvyaṇḍamātraparamārthaṃ 
sāmānyakāraṇasūkṣmasthūlaśarīracatuṣkamutpādyānulomavilomamūlapuṭikāṃ 
mātṛkāṃ vinyasya 

nābherathācaraṇamā hṛdayācca nābhi
mūrdhnastathāhṛdayamityamunā krameṇa |
bījaistribhirnyasatu hastatale ca savya-
dakṣāhvaye dvitayamityubhayostṛtīyam ||

mūrdhani guhye hṛdaye nitratritaye'pi karṇayorāsye |
aṃsadvaye ca pṛṣṭhe korparayornābhimaṇḍale nyasyet ||

ityācāryopadiṣṭakrameṇa mantrākṣarāṇi tanau 
nyasyāṅgaṣaṭkamṛṣyāditrikaṃ ca nyasya aiṃ bījaṃ sauḥ śaktiḥ klīṃ kīlakaṃ 
śrītripurādevīprasādasiddhyarthe viniyoga iti smṛtvā āṃ hrīṃ kroṃ ya-ra##-
śrītripurādevyāḥ prāṇā iha prāṇāḥ | evaṃ śrītripurādevyā jīva iha sthitaḥ | 
evaṃ śrītripurādevyāḥ sarvendriyāṇi vāṅmanaścakṣuḥśrotraghrāṇaprāṇā 
ihaivāgatya sukhaṃ ciraṃ tiṣṭhantu svāhā haṃsaḥ saṃ laṃ iti prāṇapratiṣṭhāṃ 
kṛtvā akṣasrakpustakābhayavaramudrā akṣasraje namaḥ pustakāya abhayāya 
varadāya iti viracayya | aiṃ iti yonimudrāṃ ca baddhvā dhyātvā yathāvidhi 
ṣoḍaśabhiḥ pañcabhirvā mānasopahārairabhyarcya brahmārpaṇamanunā 
brahmārpaṇam ātmārpaṇamanunā ātmārpaṇaṃ ca kṛtvā 
mūlenaikyamupagamya svayaṃ devatāmūrtirbhūtvā gurorgṛhītāṃ 
sugandhāliptāṃ sudhūpitāṃ cākṣamālāmādāya mantrajapaṃ kuryāt | sa ca 
japastrividhaḥ vācikopāṃśumānasabhedāt | yathoktaṃ -

p. 16)

yaduccanīcasvaritaiḥ spaṣṭaiḥ śabdapadākṣaraiḥ |
mantramuccārayedvācā japayajñaḥ sa vācikaḥ ||

śanairuccārayenmantraṃ kiñcidoṣṭhau pracālayet |
īṣacchabdaṃ svayaṃ vidyādupāṃśuḥ sa japaḥ smṛtaḥ ||

dhyānaṃ yadakṣaraśreṇyā varṇādvarṇaṃ padātpadam |
śabdārthacintanābhyāsaḥ sa ukto mānaso japaḥ ||

iti | japānte punardevīṃ pṛthak svapurata iva sañcintya
\/
guhyātiguhyagoptri! tvaṃ gṛhāṇāsmatkṛtaṃ japam |
siddhirbhavatu me devi! tvatprasādāddhṛdi sthite ! ||

iti mantreṇa devyāścaraṇamūle japaṃ samarpya prāṇāyāmatrayaṃ vyāpakatrayam 
aṅgarṣyādinyāsaṃ ca vidadhyāditi tripurāmantrajapasāmānyasaṃkṣepaḥ | 
vistarastvanyato draṣṭavya iti śivam || 6 ||

cintitaṃ japtaṃ vetyatra kathaṃ cintā kāryetyapekṣāyāṃ niṣkalarūpasya jyotirmayī 
vāṅmayītyupadiṣṭatvādaindrasyeveti sakalaniṣkalarūpasya 
copadiṣṭatvādavaśiṣṭaṃ devyāḥ sakalaṃ rūpamāha vāma iti pañcabhiḥ 
ślokaiḥ | 

vāme pustakadhāriṇīmabhayadāṃ sākṣasrajaṃ dakṣiṇe
bhaktebhyo varadānapeśalakarāṃ karpūrakundojjvalām |
ujjṛmbhāmbujapatrakāntinayanasnigdhaprabhālokinīṃ
ye tvāmamba! na śīlayanti manasā teṣāṃ kavitvaṃ kutaḥ ||

vāma iti | he amba ! jaganmātaḥ! ye tvāṃ manasā na śīlayanti na dhyāyanti | vācā 
tvanmantraṃ na japanti ca | teṣāṃ kutaḥ kavitvaṃ krāntadarśitvaṃ sārvajñyaṃ na 
kutaścit | ye tu punaḥ śīlayanti teṣāṃ kavitvābhāvo vā kutaḥ | kīdṛśīṃ tvāṃ 
caturṣu kareṣu vāme ūrdhvādhaḥkrameṇa pustakadhāriṇīm abhayadām 
abhayamudrādhāriṇīṃ ca | dakṣiṇe sākṣasrajaṃ bhaktebhyo varadānapeśalakarāṃ 
sphāṭikākṣamālādhāriṇīṃ varadamudrādhāriṇīṃ ca | karpūrakundojjvalāṃ 
karpūravat kundavaccojjvalāṃ śobhamānām | 
ujjṛmbhāmbujapatrakāntinayanasnigdhaprabhālokinīm ujjṛmbhā 
ujjṛmbhaṇaṃ 

p. 17)

vikāsaḥ tayā yuktaṃ yadambujaṃ tasya patram antardalaṃ tasya kāntiriva 
kāntiryeṣāṃ nayanānāṃ teṣāṃ snigdhaḥ kṛpārasārdraḥ prabhāyuktaśca ya 
āloka ālokanam īkṣaṇaṃ tadvatīm | susitāmbarānulepamālyālaṅkṛtāṃ 
kapardabhāravidhṛtacandrakhaṇḍāṃ ceti draṣṭavyam || 7 ||

evaṃ bījatrayasādhāraṇaṃ dhyeyaṃ rūpaṃ sārvajñyalakṣaṇaṃ tatsevāphalaṃ 
coktvā idānīṃ śaktikāmarājavāgbhavakrameṇa 
dvādaśāntamūlādhārahṛtpadmeṣu dhyeyasādhāraṇaṃ rūpaṃ phalaṃ cāha ##-

ye tvāṃ pāṇḍarapuṇḍarīkapaṭalaspaṣṭābhirāmaprabhāṃ
siñcantīmamṛtadravairiva śiro dhyāyanti mūrdhni sthitām |
aśrāntaṃ vikacasphuṭākṣarapadā niryāti vaktrodarāt 
teṣāṃ bhārati ! bhāratī surasaritkallolalolormivat ||

ye tvāṃ pāṇḍareti | he bhārati ! ye tvāṃ mūrdhni sthitāṃ dhyāyanti teṣāṃ 
vaktrodarād aśrāntam akleśena bhāratī niryāti | surasaritkallolalolormivat surasarid 
gaṅgā tasyāḥ kallolaiḥ bṛhattaraṅgaiḥ lolāścañcalā yā ūrmayaḥ pravāhāḥ 
tadvat | kīdṛśī bhāratī vikacasphuṭākṣarapadā vikacānyasaṃkucitāni 
sphuṭākṣarāṇi (padāni yasyāṃ?) tattadarthābhidhāne samarthāni 
suprasannākṣarāṇi ca padāni yasyāṃ sā tathoktā | kiṃvarṇāṃ dhyāyanti 
pāṇḍarapuṇḍarīkapaṭalaspaṣṭābhirāmaprabhāṃ pāṇḍarapuṇḍarīkapaṭalavat 
sitapadmapuñjavat spaṣṭā dhavalā abhirāmā hṛdyā ca prabhā yasyāstām | 
kiṃvyāpārām amṛtadravaiḥ svāṅgagalitaiḥ sādhakasya śiraḥ siñcantīmiva | 
ivaśabdo vākyālaṅkāre |

mūrdhni pustākṣamālādivaradojjvalavigrahām |
śivaśaktyātmikāṃ dhyāyet kundendudhavalaprabhāṃ || 8 ||

p. 18)

evaṃ vāgudbhavādidharmārthibhiḥ sevyaṃ rūpaṃ samupadiśya 
kāmārthibhirdhyeyaṃ rūpaṃ samupadidikṣurdvitīyabījasyāsādhāraṇaṃ dhyānaṃ 
phalaṃ cāha -

ye sindūraparāgapuñjapihitāṃ tvattejasā dyāmimā-
murvī cāpi vilīnayāvakarasaprastāramagnāmiva |
paśyanti kṣaṇamapyananyamanasasteṣāmanaṅgajvara-
klāntāstrastakuraṅgaśābakadṛśo vaśyā bhavanti dhruvam ||

ye sindūreti | bhāratīti saṃbodhanamanuṣajjyate |

guhyasthitaṃ vā madanasya bījaṃ
japāruṇaṃ raktasudhāṃ sravantam |
vicintya tasmin viniveśya sādhyāṃ
vaśīkarotyeva vidagdhalokaḥ ||

ityācāryairanugṛhītatvādihottaraśloke ye tvāṃ cetasīti vakṣyamāṇatvādiha 
sthānaviśeṣānukteścādhārapadmastharūpadhyānametaditi gamyate | na ca 
pūrvāparavirodhaḥ | upāsanāviśeṣavadādhāraviśeṣasyāpi 
kāryaviśeṣe'bhimatatvāt | pūrvaṃ sārvajñyārthamupāsanaṃ sarvaṣāmuktam 
idānīmekaikasya bījasya dharmādiphalatvamucyata iti siddho viśeṣaḥ | 
kāmagiripīṭhatvaṃ kāmeśvarīsthānatvaṃ cādhārapadmasya | 
śrīsaubhāgyamārge'pyamumarthamupodbalayati | he bhārati ! imāṃ dyām 
antarikṣaṃ sindūraparāgapuñjapihitāmiva urvīmapi ca yāvakarasaprastāramagnām 
alaktakadravaprāhaplutāmiva ye kṣaṇamapi paśyanti | kena tvattejasā 
atyantaraktavarṇāyā bhavatyāḥ sarvataḥprasṛtaśrīmūrtiprabhāpratānena | kiṃ 
kṛtvā ananyamanasa ekāgracetaso bhūtvā | svāsane vidhivadupaviśya 
prāṇāyāmairdoṣān saṃhṛtya svaviṣayebhya indriyāṇi manasā saha 
pratyāhṛtyetyarthaḥ | yadvā ananyamanasaḥ svātmānameva tādṛśīṃ tvāṃ 
gurutaḥ śāstrao'nubhavataśca niścinvānāḥ 

p. 18)

evaṃ vāgudbhavādidharmārthibhiḥ sevyaṃ rūpaṃ samupadiśya 
kāmārthibhirdhyeyaṃ rūpaṃ samupadidikṣurdvitīyabījasyāsādhāraṇaṃ dhyānaṃ 
phalaṃ cāha -

ye sindūraparāgapuñjapihitāṃ tvattejasā dyāmimā-
murvī cāpi vilīnayāvakarasaprastāramagnāmiva |
paśyanti kṣaṇamapyananyamanasasteṣāmanaṅgajvara-
klāntāstrastakuraṅgaśāvakadṛśo vaśyā bhavanti dhruvam ||

ye sindūreti | bhāratīti saṃbodhanamanupajjyate |

guhyasthitaṃ vā madanasya bījaṃ
japāruṇaṃ raktasudhāṃ sravantam |
vicintya tasmin viniveśya sādhyāṃ
vaśīkarotyeva vidagdhalokaḥ ||

ityacāryairanugṛhītatvādihottaraśloke ye tvāṃ cetasīti vakṣyamāṇatvādiha 
sthānaviśeṣānukteścādhārapadmastharūpadhyānametaditi gamyate | na ca 
pūrvāparavirodhaḥ | upāsanāviśeṣavadādhāraviśeṣasyāpi 
kāryaviśeṣe'bhimatatvāt | pūrvaṃ sārvajñyārthamupāsanaṃ sarveṣāmuktam 
idānīmekaikasya bījasya dharmādiphalatvamucyata iti siddho viśeṣaḥ | 
kāmagiripīṭhatvaṃ kāmeśvarīsthānatvaṃ cādhārapadmasya | 
śrīsaubhāgyamārge'pyamumarthamupodbalayati | he bhārati ! imāṃ dyām 
antarikṣaṃ sindūraparāgapuñjapihitāmiva urvīmapi ca yāvakarasaprasāramagnām 
alaktakadravaprāvāhaplutāmiva ye kṣaṇamapi paśyanti | kena tvattejasā 
atyantaraktavarṇāyā bhavatyāḥ sarvataḥprasṛtaśrīmūrtiprabhāpratānena | kiṃ 
kṛtvā ananyamanasa ekāgracetaso bhūtvā | svāsane vidhivadupaviśya 
prāṇāyāmairdoṣān saṃhṛtya svaviṣayebhya indriyāṇi manasā saha 
pratyāhṛtyetyarthaḥ | yadvā ananyamanasaḥ svātmānameva tādṛśīṃ tvāṃ 
gurutaḥ śāstrato'nubhavataśca niścinvānāḥ 

p. 19)

atha yo'nyāṃ devatāmupāste anyo'sāvanyo'hamasmīti na sa veda yathā paśurevaṃ 
sa devānāmiti bhedadarśinaḥ śrutyā ninditatvāt | upapatteśa | 
kathamātmano'nyasyā bhavatyāstanuprabhābdhimagnaṃ strīpuruṣātmakaṃ jagat 
tathā dhyātuḥ puṃso vaśavarti bhavet svayaṃ vā kutastasya hṛdi 
pratyakṣatāmupagacchet | na khalvātmano'nyaḥ kaścid dehāntaḥ samastīti hi 
sarvasammatamityupapattiḥ siddhā | kiṃ punasteṣāmityatrāha - teṣāmiti | 
anaṅgajvaraklāntāḥ etasmin śrute dṛṣṭe vā saṃbhūtenānaṅgena 
antargūḍhena yo jvaro mahāṃstāpastena klāntā vivaśībhūtatanavaḥ | 
trastakuraṅgaśābakadṛśaḥ trastasya bhītasya kuraṅgaśābakasya 
mṛgabālakasya dṛg dṛṣṭiriva dṛg yāsāṃ tāstathā | sarvāṅgasubhagāḥ 
striyo'pi teṣāṃ vaśyā bhavanti yāḥ svavaśībhūtākhilabhūmaṇḍalānāṃ 
bhūpatīnāmapi na sarvathā vaśagāḥ syuḥ | dhruvaṃ niścitametat | 
tvadbhaktajanānāṃ svānubhava evātra mānamiti bhāvaḥ |

ādhārābje dhanurbāṇavaradābhayalakṣitām |
dhyāyed bandhūkapuṣpābhāṃ kāmarājasvarūpiṇīm || 9 ||

evaṃ viśiṣṭaviṣayaparigraheṇa 
sarvakāmāvāptidvitīyabījopāsanaphalamupadiśyārthināmupāsanamupadidikṣurād
yabījasyāsādhāraṇaṃ dhyānaṃ phalaṃ cāha -

cañcatkāñcanakuṇḍalāṅgadadharāmābaddhakāñcīsrajaṃ
ye tvāṃ cetasi tadgate! kṣaṇamapi dhyāyanti kṛtvā sthirām |
teṣāṃ veśmasu vibhramādaharahaḥ sphārībhavantyaściraṃ
mādyatkuñjarakarṇatālataralāḥ sthairyaṃ bhajante śriyaḥ ||

cañcaditi | atrāpi bhāratītyanuṣajjyate | ye tvāṃ cetasi hṛtpadme sthirāṃ kṛtvā 
niścitya | kṣaṇamapi dhyāyanti svātmatayopāsate |

p. 20)

kathaṃbhūtāṃ cañcatkāñcanakuṇḍalāṅgadadharāṃ cañcadbhyāṃ 
kampamānābhyāṃ kāñcanakuṇḍalābhyāṃ sahāṅgadāni dhārayatīti tathā tām 
| ābaddhakāñcīsrajam ābaddhā kāñcī kāñcanakamalasrak ca yayā tām | 
ābaddhakāñcīsūtrāṃ vā | cetāsī sthirīkaraṇaṃ kuta ityata uktaṃ - tadgate ! 
sarvabhūtāntarātmatvena tatraiva sadā vartamāne! iti saṃbodhanaviśeṣaṇametat | 
teṣāṃ veśmasu śriyaḥ sampadaḥ ciraṃ sthairyaṃ bhajante | kathaṃbhūtāḥ 
mādyatkuñjarakarṇatālataralāḥ mādyataḥ madonmukhasya kuñjarasya 
karṇatālavat taralā asthirāḥ asthirasvabhāvā apītyarthaḥ | kiṃ kurvantyaḥ aharahah 
sphārībhavantyaḥ vṛddhimupagacchantyaḥ | kuto hetoḥ vibhramād vilāsāt | 
bhūhiraṇyapaśuvrīhiyavavāhanaratnavasanādyanekarūpaprakāśanāt | yadvā 
mādyatkuñjarakarṇatālataralāḥ mādyatāṃ kuñjarāṇāṃ karṇatālena 
taralāścañcalā api sthairyaṃ bhajanta iti gajāśvādisidhirudghāṭitā |

hṛtpadme kāñcanaprakhyāṃ pāśāṅkuśasamujjvalām |
varadābhayahastāṃ ca dhyāyed vāgbhavarūpiṇīm || 10 ||

atha mokṣārthibhirdhyeyaṃ rūpamupadeṣṭukāmaḥ pūrvoktaniṣkalākṣarasya 
dvitīyabījagatasya tatsārasvatamiti sarasvatītattvajñānāntaraṅgasādhanatvena 
svopadiṣṭasyāsādhāraṇaṃ dhyānaṃ phalaṃ cāha -

ārbhaṭyā śaśikhaṇḍamaṇḍitajaṭājūṭāṃ nṛmuṇḍasrajaṃ
bandhūkaprasavāruṇāmbaradharāṃ pretāsanādhyāsinīm |
tvāṃ dhyāyanti caturbhujāṃ trinayanāmāpīnatuṅgastanīṃ
madhye nimnavalitrayāṅkitatanuṃ tvadrūpasaṃvittaye || 11 ||

ārbhaṭyeti | atrāpi bhāratītyanuṣajjyate | ārbhaṭyā ārbhaṭikāsikayā |

ūrudvayaṃ nidhāyorvoḥ sthitirārbhaṭikāsanam |

p. 21)

tena | pretāsanādhyāsinīṃ prakarṣeṇa itaḥ saṅgataḥ svamelanaṃ prāptaḥ 
paramaśivaḥ pretaḥ sa eva vāsukiśayyāyāṃ sukhaṃ śayānaḥ pretāsanaṃ 
tadadhiṣṭhitaḥ tasminnāsituṃ śīlaṃ yasyāstām | śivavāmāṅkabhuviṃ 
niṣaṇṇāmityetat | evambhūtāṃ tvām | tvadrūpasaṃvittaye tava 
svarūpasākṣādbodhasiddhaye dhyāyanti | kiṃviśiṣṭāṃ 
śaśikhaṇḍamaṇḍitajaṭājūṭāṃ śaśikhaṇḍena śaśikalayā maṇḍito jaṭājūṭo 
yasyāstām | nṛmuṇḍasrajaṃ mallikāmālāvatīṃ nṛmuṇḍavat 
sthūlavṛttadhavalamuktāphalasrajaṃ vā campakasragviṇīṃ vā | 
bandhūkaprasavāruṇāmbaradharāṃ bandhūkaprasavavad aruṇam ambaraṃ vāso 
dhārayatīti tathā tām | caturbhujāṃ catvāro bhujā yasyāstām | trinayanāṃ trīṇi 
nayanāni yasyāstām | āpīnatuṅgastanīm āpīnau tuṅgau ca stanāvasyā iti tathā 
tām | madhye nimnavalitrayāṅkitatanuṃ madhye madhyapradeśe nimnā avanatā 
valitrayāṅkitā ca tanuryasyāstāṃ sarvāṅgasubhagāmiti yāvat |

ikṣucāpaprasūneṣupāśāṅkuśalasadbhujām |
ihāntābje'ruṇāṃ dhyāyed devīṃ kāmakalāmayīm ||

athavā vāgbhavenaiva mūlādhāre smarecchivām |
hṛdaye kāmabījena bhrūmadhye cāntimena vai ||

dvādaśānte smared devīṃ tataḥ kāmakalākṛtim |
hṛdaye vā smaredenāṃ prācīnairuktamārgataḥ ||

akṣasrakpustakābhītivarāḍhyāmaruṇākṛtim |

aindrasyevetīhopadiṣṭaṃ sakalaniṣkaladhyānamācāryairvivṛtaṃ -

vahnirbimbe dalaparivṛtādhārasaṃsthaṃ samudya-
dbālārkābhaṃ svaragaṇasamāveṣṭitaṃ vāgbhavākhyam |
vāṇyā svīyād vadanakuharāt santataṃ niḥsarantyā
dhyāyenmantrī pratatakiraṇaprāvṛtaṃ duḥkhaśāntyai ||

p. 22)

hṛtpadmasthitabhānubimbavilasadyonyantarāloditaṃ
madhyāhnārkasamaprabhaṃ parivṛtaṃ varṇaiḥ kaphādyantakaiḥ |
dhyāyenmanmatharājabījamakhilabrahmāṇḍavikṣobhakaṃ
rājyaśvaryavivardhinīmapi ramāṃ dattvā jagad rañjayet ||

mūrdhno'tha dvādaśāntoditaśaśadharabimbasthayonau sphurantaṃ
saṃvītaṃ vyāpakārṇairdhavalarucimakārasthitaṃ bījamantyam |
dhyātvā sārasvatācchāmṛtajalalulitaṃ divyakāvyādikartā
nityaṃ kṣvelāpamṛtyugrahaduritavikārān nihantyāśu mantrī ||

iti | ekaikabījajapakramaścācāryairanugṛhītaḥ -

acchābhaḥ svacchabhūṣo dharaṇimayagṛhi vāgbhavaṃ lakṣamekaṃ
yo japyāt taddaśāṃśaṃ vihitahutavidhirmantrajaptvāñjanābhiḥ |
kāvyairnānārthavṛttairbhuvanamakhilamāpūrayecca svakīyai-
rmārārtyā vihvalābhiḥ punarayamaniśaṃ sevyate sundarībhiḥ ||

raktākalpo'ruṇataradukūlārtavālepahṛdyo
maunī bhūsadmani sukhaniviṣṭo japellakṣamekam |
bījaṃ mantrī ratipatimayaṃ proktahomāvasānaṃ
yo'sau loke sa suramanujaiḥ sevyate pūjyate ca ||

dharāpavarake tathā japatu lakṣamantyaṃ manuṃ
suśuklakusumāṃśukābharaṇalepanādyo vaśī |
amuṣya vadanādanāratatayoccared bhāratī
vicitrapadapaddhatirbhavati cāsya loko vaśe ||

evaṃ pañcaślokyā devyāḥ sakaladhyānaprakāraḥ prakaṭīkṛta iti śivam || 11 ||

ye tvāmamba ! na śīlayanti manasā teṣāṃ kavitvaṃ kutaḥ ityatra tvatsevāhīnānāṃ 
sārvaj~yamupalakṣaṇanyāyena sarvaiśvaryaṃ ca durlabhamityuktam | idānīṃ 
tvatsevakānāṃ tadubhayamihaivātyalpānāmapi sulabhamityāha -

p. 23)

jāto'pyalpaparicchade kṣitibhujāṃ sāmānyamātre kule
niśśeṣāvanicakravartipadavīṃ labdhvā pratāponnataḥ |
yad vidyādharabṛndavanditapadaḥ śrīvatsarājo'bhavad
devi ! tvaccaraṇāmbujapraṇatijaḥ so'yaṃ prasādodayaḥ ||

jāta iti | he devi ! so'yaṃ tvaccaraṇāmbujapraṇatijaḥ tava caraṇāmbujayoḥ 
praṇaterjātaḥ | prasadodayaḥ bhavatyāḥ prasādo'nugrahābhimukhyaṃ tasyodaya 
udbhava eva | tvatsevāphalameva bhavatīti vṛddhā ācakṣata iti śeṣaḥ | ko'sāvityata 
uktaṃ - jāta ityādi | śrīvatsarājo nāma rājā kṣitibhujāṃ sāmānyamātre na 
mūrdhābhiṣikānāṃ kṣatriyāṇāṃ kule kintu māṇḍalikānām | tatrāpi na 
bhūridhanadhānyapaśupariṣatkṣetrādimati kintu alpaparicchade kule jāto'pi 
pratāponnataḥ pratāpo nāmārīṇāṃ dūrādeva bhayajanakatvaṃ tenonnataḥ 
unnatimatiśayaṃ prāptaḥ san | niḥśeṣāvanicakravartipadavīṃ 
niḥśeṣāyāścatuḥsāgaraparyantāyāḥ avaneḥ cakravartī ājñādharaḥ 
sārvabhaumo rājā niḥśeṣāvanicakravartī tasya padavīm | labdhvā akleśataḥ 
prāpya | vidyādharabṛndavanditapadaḥ vidyāḥ 

aṅgāni vedāścatvaro mīmāṃsā nyāyavistaraḥ |
purāṇaṃ dharmaśāstraṃ ca vidyā hyetāścaturdaśa ||

āyurvedo dhanurvedo gāndharvaścetyanukramāt |
arthaśāstraṃ paraṃ tasmād vidyāstvaṣṭādaśa smṛtāḥ ||

iti śrīvāyavīya upadiṣṭāḥ tāḥ ye dhārayanti paṭhanti śṛṇvanti 
parebhyo'nugṛhṇanti yathādhikāraṃ svayaṃ tadarthamanutiṣṭhanit ca te 
vidyādharāḥ teṣāṃ bṛndena saṅghena vanditapadaḥ vanditau pādau yasya sa 
tathā | svayaṃ tāsu tāsu vidyāsu paripakvapakṣapatiteṣu 
pradhānastattadvidyādharāṇāṃ dvijādīnāṃ pālakaḥ pūjakaśceti yāvat | evaṃ 
samrāṭ sarvajñaścābhavaditi 

p. 24)

yat so'yamiti saṃbandhaḥ | nṛttagītavādyādicatuṣṣaṣṭikalāvidyāvanto 
vidyādharā iti na vyākhyeyaṃ rājñaḥ kiñcijjñatāsūcakatvāt | nāpi 
tripurāvidyābhedābhijñā vidyādharāḥ rājñaḥ sarvadevatāvigrahavatyāṃ 
paradevatāyāṃ bhaktirāhityavyañjakatvāt | nāpi vidyādharā 
devayoniṣvarvācīnapadasthāḥ kecana vaimānikāḥ teṣāṃ vṛndeneti vyākhyeyaṃ 
divye vidyādharapade dīvyatāṃ teṣāṃ samrājo hyasya sevakatvāsaṃbhavāt | ata 
evoktaṃ śrutyā - tasyeyaṃ pṛthivī sarvā vittasya pūrṇā syāt | sa eko 
mānuṣa ānandaḥ | te hi ye śataṃ mānuṣā ānandāḥ sa eko 
manuṣyagandharvāṇāmānandaḥ ityādi || 12 ||

atha ye tvāmamba ! na śīlayanti manasā teṣāṃ kavitvaṃ kutaḥ ityauktamarthaṃ 
vivṛṇvan viparyaye doṣamāha -

caṇḍi ! tvaccaraṇāmbujārcanakṛte bilvīdalolluṇṭana-
truṭyatkaṇṭakakoṭibhiḥ paricayaṃ yeṣāṃ na jagmuḥ karāḥ |
te daṇḍāṅkuśacakracāpakuliśaśrīvatsamatsyāṅkitai-
rjāyante pṛthivībhujaḥ kathamivāmbhojaprabhaiḥ pāṇibhiḥ ||

caṇḍīti | he caṇḍi ! svasevāvimukhalokavipriyakaraṇanipuṇe ! iha yeṣāṃ dehināṃ 
karāḥ tvaccaraṇāmbujārcanakṛte tava caraṇāmbujārcanārtham | 
bilvīdalolluṇṭanatruṭyatkaṇṭakakoṭibhiḥ bilvīdalāni bilvapatrāṇi teṣām ud uccaiḥ 
anuvāsaraṃ bhūriśo luṇṭane chedane truṭyatāṃ chidyamānānāṃ kaṇṭakānāṃ 
koṭibhiragraiḥ | paricayaṃ melanaṃ vilekhanarūpaṃ na jagmuḥ |

patreṣu bilvapatraṃ syānnānyat patraṃ viśiṣyate |
hayamārasarojānāmīṣaṭvikasitaṃ bhavet ||

ityāgameṣu puṣpavidhānād bilvīdaletyuktam | te kathamiva pṛthivībhujo jāyante | 
kiṃlakṣaṇāḥ daṇḍādyaṅkitaiḥ ambhojaprabhaiśca pāṇibhirupalakṣitāḥ |

p. 25)

kathaṃ vā kavayo jāyante iti śeṣaḥ | vāme pustaketyatra sārvajñyena 
sāmrājyamupalakṣitam iha sāmrājyena sārvajñyamiti bhedaḥ || 13 ||

tvaccaraṇāmujārcanakṛte ityatra keṣāṃ te caraṇārcanādhikāraḥ kairvā 
sādhanaiḥ kiṃlakṣaṇā vā bhavatyarcanīyā kiṃ vā tavārcakānāṃ phalaṃ kiyatā 
kālena vā tad bhavedityapekṣāyāmāha -

viprāḥ kṣoṇibhujo viśastaditare kṣīrājyamadhvāsavai-
stvāṃ devi ! tripure ! parāvaramayīṃ santarpya pūjāvidhau |
yāṃ yāṃ prārthayate manaḥ sthiratā teṣāṃ ta ete dhruvaṃ 
tāṃ tāṃ siddhimavāpnuvanti tarasā vighnairavighnīkṛtāḥ || 14 ||

viprāḥ kṣoṇibhuja ityādi | he tripure ! devi ! viprāḥ kṣoṇibhujo viśastaditare 
strīśūdrādayo vilomajāśca ye ta ete sarve pūjāvidhau pūjāyā vidhānaṃ karaṇaṃ 
vidhistasmin | kṣīrādibhiḥ parāvaramayīṃ sakalaniṣkalākārāṃ tvāṃ santarpya 
gandhākṣatakusumaṃ bindumekamapi dattvā toṣayitvā yāṃ yām 
aihikīmāmuṣmikīṃ vā alpāmanalpāṃ vā siddhiṃ phalaṃ teṣāṃ manaḥ sthiratayā 
nityaṃ prārthayate tāṃ tāṃ vighnaiḥ prāptairapyavighnīkṛtā eva tarasā 
asminneva janmani avyavahitajanmāntare vā avāpnuvanti | dhruvaṃ niścitametat | 
tvadbhaktānāṃ svānubhava evātra mānamiti bhāvaḥ | yathāhuḥ -

yatrāsti bhogo na ca tatra mokṣo yatrāsti mokṣo na ca tatra bhogaḥ |
śrīśaṅkarītarpaṇatatparāṇāṃ bhogaśca mokṣaśca karastha eva ||

iti | śrībhagavatāpyanugṛhītaṃ -

nehābhikramanāśo'sti pratyavāyo na vidyate |
svalpamapyasya dharmasya trāyate mahato bhayāt ||

iti 

p. 26)

pārtha ! naiveha nāmutra vināśastasya vidyate |
nahi kalyāṇakṛt kaścid durgatiṃ tāta ! gacchati ||

prāpya puṇyakṛtāṃ lokānupitvā śāśvatīḥ samāḥ |
śucīnāṃ śrīmatāṃ gehe yogabhraṣṭo'bhijāyate ||

ityādi | kiṃ kṣīrādi viprādibhiḥ pratyekaṃ sarvaṃ saṃbadhyate kiṃ vā 
krameṇaikaikamekaikena viprādineti viśaye brāhmaṇairājyasya 
kṣatriyairvaiśyaiśca kṣīrasya cārcanāyāmavaśyamaṅgīkaraṇīyatvānna 
dvitīyapakṣo yujyate | brāhmaṇo na surāṃ pibet iti vākyamadīkṣitaviṣayaṃ na 
brāhmaṇamātraviṣayam | ataḥ sautrāmaṇyāmiva brāhmaṇasyāpi paiṣṭyā 
madirayā paradevatātarpaṇaṃ na duṣyatīti prathamapakṣo grāhyaḥ | tatrāpi 
yathāsambhavaṃ yathāśakti yathāmati yathāruci ca sarveṣāṃ sarvadravyāṇi 
grāhyāṇi | ata eva śrutiḥ - brāhmaṇaṃ parikrīṇīyāduccheṣaṇasya pātāramiti 
| evañced iṣṭaśiṣṭamaśnīyāditi vidhānād brāhmaṇasyāsavapānakartavyatā 
prāpteti cet | na | sautrāmaṇyāmiva ghrāṇabhakṣaṇenāpīṣṭaśiṣṭāśanasiddheḥ |

loke nikṛṣṭamutkṛṣṭaṃ lokotkṛṣṭaṃ nikṛṣṭakam 

iti kaulamārgasthānāmaṅgīkārācca | yathoktamutpaladevena śrīmatstotrāvalyāṃ 
-

vedāgamaviruddhāya vedāgamavidhāyine |
vedāgamasatattvāya guhyāya svāmine namaḥ ||

iti | parākrāntaṃ cātra pūrvasūribhiriti kimāsmākīnena prayāsena | tathāhi 
tadvacanaṃ -

sarvāgamavirodhitvānnedaṃ prāmāṇyamarhati |
api pratyakṣasiddhatvāt pramāṇaṃ tu śivoditam ||

ayaṃ tu nirṇayo'tra syād ye yatrānadhikāriṇaḥ |
teṣāṃ tadapramāṇaṃ syāt pramāṇaṃ cādhikāriṇām ||

nādhikārī na ko'pyatra na prāmāṇyaṃ prayojakam |
prāyaḥ pratyakṣasiddhatvaṃ śivoktatvaṃ ca no matam ||

ityādi | tadevaṃ sarveṣāṃ sarvadravyāṇi yathāsambhavaṃ yathāśakti yathāruci ca 
grāhyāṇīti ramaṇīyam |

ayamiha pūjākramaḥ - sauvarṇe rājte tāmramaye vā paṭṭe bhūpadma 
dvitayavṛttānvitamaṣṭadalaṃ padmaṃ tatkarṇikāyāṃ

vahneḥ puradvitayavāsavayonimadhya-
sambaddhavahnivaruṇeśasamāśritāśri |
devyarcanāya vihitaṃ munibhiḥ puraiva
loke sudurlabhamidaṃ navayonicakram ||

ityuktalakṣaṇaṃ navayonicakraṃ ca vilikhya vicitre saṃkṣālite sugandhālipte 
sudhūpite ca dārumaye pīṭhe yathāvidhyabhiṣekādibhiḥ saṃskṛtya nidhāya 
pūrvoktakrameṇa japaṃ kṛtvā nyāsāvasāne vāgrato vāmabhāge śaṅkhe 
sāmānyārghyaṃ haimādipātre taddakṣiṇato viśeṣārghyaṃ ca saṃpādya 
svamūrdhani śrīnāthapaṅkti rahasyacaraṇacatuṣkaṃ cādhāre gaṇeśvaraṃ hṛdi 
mūlavidyayā saparivārāṃ devīṃ ca 
gandhākṣatakusumairamṛtabindubhistarpayitvā svayaṃ tattvatrayaprakāśanaṃ 
vidhāya śrītripurādevīvapurbhūtvā bāhyapūjāmārabhet | atra 
viśeṣārghyagato'yaṃ kṣīrādidravyavikalpaḥ | ayamihopadeśādhvā - 
brahmaṇaḥ kṣīrameva suśṛtaṃ sampādya tenāmṛtīkṛtena viśeṣārghyaṃ 
pūrayitvārcayet | tadalābhe tvājyena tadalābhe madhunā tasyāpyalābhe āsavena 
tasyāpyalābhe gandhodakena | kṣatriyastvājyena tadalābhe kṣīreṇa tadalābhe 
madhunā tasyāpyalābhe āsavena tasyāpyalābhe sugandhodakena | vaiśyastu 
madhunā tadalābhe ghṛtena tadalābhe kṣīreṇa tasyāpyalābhe āsavena sarvālābhe 
gandhodakena | śūdrastvāsavena tadalābhe madhunā tadalābhe tvājyena tadalābhe 
kṣīreṇeti | sarvālābhe sugandhodakenārghyāpādanamasyāpi samānamiti | 
iyānevātra dakṣiṇavāmādhvagayordvijayorbhedaḥ | ko'so | yadāsavena santarpayati 
paradevatāṃ tadānte ghrāṇabhakṣaṇamātraṃ dakṣādhvagena kāryam | 
tattvatrayaprakāśanaṃ tu gandhodakenaiva śaṅkhagatena | apareṇa tu 
tattvatrayaprakāśanādikamāsavenaiva kāryamiti | yadyapyavācyo'yamarthaḥ tathāpi 
tattvacintāyāṃ sugopyamapi vaktavyamityasmābhiḥ prokta iti | atha 
bāhyārcanavidhiḥ - pīṭhavāmadakṣagau gurugaṇeśau tataḥ 
kālāgnirudrādhāraśaktyanantapṛthvīvidyābdhipotāmbujāsanacakrāsanasarva##-
kālāgnirudrādayaścaturthyantairnamonvitaiḥ svanāmabhiḥ pūjyāḥ 
vidyābdhyādayaḥ 
śuddhābālātripuravāsinītripurāśrītripurādevītripurāsiddhāmantraiḥ | dharmādīn 
pīṭhapādacatuṣkatvenāgnyādikoṇeṣvadharmādīṃstadgātratvena prāgādicaturṣu 
dikṣu śrīmaddvādaśārdhavidyayā tadupari puṣpatūlikamabhyarcya tadupari 
māyāvidye padmaṃ ceṣṭvā taddaleṣu karṇikāyāṃ ca nava śaktiryajet |

icchā jñānā kriyā kāmī kāmadāyinyanantaram |
ratinī ratipūrvā ca priyā nandā manonmanī ||

tato navayoniṃ madhyayonau śaktidvādaśakaṃ pīṭhacatuṣkaṃ ca |

vāmā jyeṣṭhā ca raudrī ca sāmbikecchā tathaiva ca |
jñānā kriyā kubjikā ca ravihvī(ca?)saviṣagrikā ||

dūtarī caiva sarvādyā nandākhyā ceti śaktayaḥ |
rekhāvakrāntarāleṣu madhyāntaṃ pūjayedimāḥ ||

aiṃ kāmagiripīṭhāya namaḥ | klīṃ jālandharapīṭhāya namaḥ | sauḥ 
pūrṇagiripīṭhāya namaḥ | aiṃ klīṃ sauḥ oḍyāṇapīṭhāya namaḥ iti 
tadantaḥpīṭhacatuṣkaṃ madhyakoṇatrayamadhyeṣu hrauḥ 
sadāśivapretapadmāsanāya namaḥ iti pīṭhaṃ 
sagandhākṣatakusumāmṛtabindubhirabhyarcya dhūpadīpau dattvā aiṃ klīṃ sauḥ 
śrītripurādevīmūrtaye nama iti mūrtiṃ spṛṣṭvā tasyāṃ 
svahṛdayājjyotīrūpiṇīṃ

p. 29)

devīṃ pravahanāḍyānandavidyayāvāhya tribālayā vyāpya 
lipinyāsamantranyāsāṅganyāsānte ṛṣyādinyāsaṃ 
prāṇapratiṣṭhāmudrāpradarśanaṃ ca prāgvat kṛtvā natvā bālādyabījena 

āsanaṃ svāgataṃ pādyamarghyamācamanīyakam |
madhuparkaṃ punaḥ snānaṃ vāsoyugmaṃ ca bhūṣaṇam ||

ityupacārān datvā dvitīyabījena triśo dalādibhirabhyarcya tṛtīyabījena saptavāraṃ 
saptaviṃśativāraṃ trivāraṃ vāmṛtavindu dattvā parivārārcanaṃ sānujño 
vidadhīta | akṣasraje namaḥ | vidyāpustakāya abhayāya varadāya ityāyudhāni 
devīkarapadmeṣu punarādimāṃ gurupādukāṃ devīśrīpādapadme avaśiṣṭaṃ 
devyāḥ pṛṣṭhataḥ prāṅmadhyayonyorantarāle parāyai aparāyai parāparāyai iti 
sāmānyatastatraivānantanāthāditrikaṃ viśeṣataḥ svagurudvayaṃ tatpurataḥ 
prākpratyaktayeti pūjayet |

pārśvayośca ratiṃ prītimagrataśca manobhavam |
vahnīśarakṣovāryagracaturdikṣu yathākramam ||

madhyayonyantarāle cāpyaṅgaṣaṭkaṃ prapūjayet |
abhito madhyayoneśca dvau dvau pañcamamagrataḥ ||

bāṇān sampūjayet pañca drāṃdrīṃklīṃblūṃsa ādikāḥ |
śoṣaṇamohanasandīpanatāpanamādanāḥ ||

bāṇāścaturthīnatyantā jñeyāḥ svasvāṅkamūrtayaḥ |
subhagā ca bhagā caiva tadante bhagasarpiṇī ||

bagādyā mālinī caiva pūjyā digyoniṣu kramāt |
anaṅgānaṅgakusumā tathaivānaṅgamekhalā ||

anaṅgamadanā caiva pūjyāḥ syuḥ koṇayoniṣu |
brahmāṇīmasitāṅgena māheśīṃ ruruṇā saha ||

kaumārīṃ caṇḍasaṃjñena krodhena saha vaiṣṇavīm |
unmattena ca vārāhīmindrāṇīṃ ca kapālinā ||

p. 30)

bhīṣaṇenāpi cāmuṇḍīṃ saṃhāreṇāpi caṇḍikām |
daleṣu hi yajedetāścaturthyantaiḥ svanāmabhiḥ ||

āṃ brahmāṇyai aṃ asitāṅgabhairavāya ityādi |

punarindrādikān dikṣu bahirvajrādikāṃstataḥ |

evaṃ parivārān sagandhākṣatakusumāmṛtabindubhirabhyarcya devīmūrtau 
catuścatvāriṃśanmantraiḥ puṣpāñjaliṃ kṛtvā dhūpadīpau dattvā ārātrikaṃ 
vidhāya saghṛtakadalīnālikeropadaṃśaṃ saśarkaraṃ ca śuśṛtaṃ 
śālyodanaṃ nivedyaṃ samarpyāgnikāryaṃ kṛtvā oṃ hrīṃ 
sarvavighnakṛdbhyaḥ sarvabhūtebhyo huṃ svāheti baliṃ vikīrya natvā 
pānīyāmṛtaṃ dattvā nivedyaṃ visṛjya aiṃ ucchiṣṭa caṇḍāli ! mātaṅgi ! 
sarvavaśaṅkaraṇi ! svāheti tasyai dattvā gaṇḍūṣādi dattvā prasannapūjāṃ 
vidhāya brahmārpaṇamātmārpaṇaṃ ca kṛtvā tīrthaṃ svīkṛtya stutvā natvā 
svayaṃ tanmayo bhūtvā layāṅgaṃ vidhāyātmanydvāsya prāṇapratiṣṭhāṃ 
kṛtvā svātmani devīmūrtau caikaikavāraṃ puṣpāñjaliṃ kṛtvā 
śaṅkhamabhyarcya nidhāyāṅgarṣyādipūrvakaṃ yathākālaṃ yathāruci ca 
mantraṃ japtvā yogān kṛtvā devatāmayo bhūyāditi śivam || 14 ||

parāvaramayīmityatra kiṃ tat paraṃ rūpaṃ devyā avaraṃ rūpaṃ vā 
kimityākāṅkṣāyāṃ paraṃ rūpaṃ tāvadāha -

śabdānāṃ jananī tvamatra bhuvane vāgvādinītyucyase 
tvattaḥ keśavavāsavaprabhṛtayo'pyāvirbhavanti dhruvam |
līyante khalu yatra kalpavirame brahmādayaste'pyamī
sā tvaṃ kācidacintyarūpamahimā śaktiḥ parā gīyase || 15 ||

śabdānāṃ jananī tvamatreti | he vāgvādini! vācaṃ vāgindriyaṃ vādayituṃ 
śīlamasyā iti vāgvādinī tatra sambodhanaṃ tathā he sarasvati ! atra 
śabdārthātmake bhuvane | tvaṃ śabdānāṃ jananīti sadbhirucyase 
parāpaśyantyādikramena pañcāśadvarṇātmanā pariṇatatvāt sarveṣāṃ 
vedādilakṣaṇānāṃ 

p. 31)

śabdānāṃ tanmayatvācca | naivaṃ vayaṃ brūmaḥ | kintu 
keśavavāsavaprabhṛtayaḥ keśavaprabhṛtayo vāsavaprabhṛtayaśca 
pradhānārthā api | tvattaḥ kalpādāvāvirbhavanti | kiṃ punaritare'rthāḥ | dhruvaṃ 
niścitametad arthasya śabdavivartatvād | yathāhuḥ -

anādinidhanaṃ brahma śabdatattvaṃ yadakṣaram |
vivartate'rthabhāvena prakriyā jagato yataḥ ||

iti | athavā taddhedaṃ tarhyavyākṛtamāsīt | tannāmarūpābhyāṃ vyākriyata iti 
nāmarūpaprapañcasyaikasmāt tattvādevāvirbhāvaśravaṇācchabdasya ca 
tvatsaṃbhūtatvasampratipatterartho'pi tvatta evāvirbhavatīti gamyata ityarthaḥ | 
keśavaprabhṛtaya iti brahmaviṣṇurudreśvarasadāśivā 
viśvasargādipañcakṛtyakāriṇo gṛhītāḥ | vāsavaprabhṛtaya iti 
sṛjyadevamanuṣyādayaḥ paśupakṣisarīsṛpasthāvarāśca | nanvamaratvena 
nāśahīnānāṃ keśavādīnāṃ vāsavādīnāṃ vā kathaṃ janmetyata uktam - 
amī brahmādayaḥ te vāsavādayo'pi yatra yasyāṃ khalu kalpavirame līyante ca 
ākalpajīvitvenaiva teṣāmamaratvaṃ na nityatayā | jagajjanmādikriyābhāe 
tatkartṝṇāṃ sattvāsambhavāt sarveṣāṃ tvatsvarūpatvena 
svarūpanāśābhāve'pyupādhināśena nāśopapatteścetyāśayaḥ | utpattau 
keśavād brahmeti (keśavādadhvanati sahitaṃ?) saṃhāre brahmā 
keśave iti viparīta pāṭhaḥ | uktaṃ ca sakalajananīstave -

mayūkhāḥ pūṣṇīva jvalana iva taddīptikaṇikāḥ
payodhau kallolapratibhayamahimnīva pṛṣatāḥ |
udetyodetyāmba ! tvayi saha nijaistāttvikakulai-
rbhajante tattvaughāḥ pralayamanukalpaṃ paravaśāḥ ||

iti

viriñcākhyā mātaḥ ! sṛjasi harisaṃjñā tvamavasi
trilokīṃ rudrākhyā harasi vidadhāsīśvaradaśām |
bhavantī sādākhyā śivayasi ca pāśaughadalanai-
stvamevaikānekā bhavasi kṛtibhedairgirisute ! ||

p. 32)

iti ca | yaivaṃ śabdārthaprapañcajananī sā tvam | ubhābhyāṃ 
śabdārthābhyāmuttīrṇatvād acintyarūpagahanā acintyena 
rūpeṇākhaṇḍānandasaṃvidātmakena gahanā durvijñeyā | kācit parā 
sarvotkṛṣṭā | māheśvarī śaktirgīyase 

na tasya kāryaṃ karaṇaṃ ca vidyate na tatsamaścāpyadhikaśca dṛśyate |
parāsya śaktirvividhaiva śruyate 

iti | hanta tarhi śaktimān śivaḥ pralaye'pi pṛthagastīti nādvitīyatvamasyā iti ced na 
| śaktiśaktimatorbhedābhāvāt | no khalu tilādestacchaktervā bhedaṃ kaścidavaiti | 
ata evoktaṃ pūrvasūribhiḥ -

śivaḥ śaktiriti hyekaṃ tattvamāhurmanīṣiṇaḥ 

iti |

na śivena vinā devī devyā ca na vinā śivaḥ |
nānayorantaraṃ kiñciccandracandrikayoriva ||

ityādi | atraikasminnapi śivaśaktyātmake cidānandamātraparamārthe 
prakāśavimarśarūpe vā tattve saṃvidadvaitavāde śaktiprādhānyena vyavahāraḥ 
īśvarādvaitavāde śaktimatprādhānyeneti bhedo jñeyaḥ | vāgvādinīti 
saṃbodhanena śrīvāgīśvarīmantraḥ pratīkagrahaṇenoddhṛto veditavyaḥ - 
vadavada vāgvādinī svāhā |

asyāḥ kaṇvavirāḍvāgīśvaryo munyādikāḥ kramāt |
hrasvadīrghasvarāntasthairhalbhiraṅgādi ṣaṭ caret ||

ayamasya ślokasya tātparyārthaḥ - 
śivaśaktisadāśiveśvaraśuddhavidyāmāyākālakalāvidyārāganiyatipuruṣaprakṛ
^ityahaṅkārabuddhimanaḥśrotratvakcakṣurjihvāghrāṇavākpāṇipādapāyūpastha
śabdasparśarūparasagandhākāśavāyuvahnivārivasundharāḥ ṣaṭtriṃśat tattvāni 
| tanmaya evāyaṃ śabdārthātmakaḥ prapañcaḥ | tāni ca śivaśaktyākhyaṃ 
saccidānandaghana tattvaṃ (tatva?)da-

p. 33)

rpaṇanagaranyāyenāvirbhavanti tirobhavanti ca | tadeva ca tattvaṃ 
sarvabhūtānāmantarahamasmīti sadā bhāsate | athāpi svena cidānandaghanarūpeṇa 
na bhāsate kintu śūnyabuddhiprāṇadehatayaiva | ajño'hamiti śūnyatayā 
sukhyahaṃ duḥkhyahamiti buddhitayā bubhukṣuḥ pipāsurahamiti prāṇatayā 
sthūlo'haṃ kṛśo'hamiti dehatayā | tattvaśūnyatayā bhāne heturmāyā 
svenātmanā bhāne hetuḥ śuddhavidyā | tābhyāmasya bandhamokṣau māyayā 
bandho vidyayā mokṣaḥ | tatra svarūpānandānubhavatṛpto'pi parameśvaro yadā 
svātmānameva śabdārthātmakaprapañcātmanā vivartayitumicchati tadā śivaḥ 
tadīyā sā icchā śaktiḥ apratihatecchatvāt | tadaiva svātmani pūrvameva sadiva 
sahasā bhāsamānaṃ viśvamahamidamiti śuddhavidyayā svātmatayaiva paśyan 
sadāśivaḥ sa evedamahamiti kūpodakamadhye svadehacchāyāmiva 
śuddhavidyayaiva svātmanaḥ pṛthagiva paśyan īśvaraḥ tenānayoḥ padayoḥ 
mokṣasukhānubhūtireva | māyayātmanaḥ pṛthageva yadāsau viśvaṃ 
viśveśvaraṃ ca paśyati tadā puruṣaḥ | tasyaiva nityasyāpyanityatābhānahetutvena 
tasminneva bhāsamānaḥ kālaḥ | sarvakarturapi kiñcitkartṛtve hetuḥ kalā | 
sarvajñasyāpi kiñcijjñatvakāraṇamavidyā | nirañjanasyāpi 
viṣayābhiṣaṅgahetū rāgaḥ | sarvagatasyāpi mamedaṃ na mamedamiti 
niyamaheturniyatiḥ | māyayā sahitametatkālādi niyatyantaṃ kañcukaṣaṭkamiti 
bhāṣyate saṅkocakatvāt puruṣasya | ayaṃ ca saṅkocakramaḥ - yadā 
punarīśvaraḥ svasmāt pṛthagiva bhāsamānaṃ viśvaṃ svamāyayaiva 
prakṛtisaṃjñayā rajoguṇamavalambya mahadādikrameṇa pṛthageva karoti tadā 
sraṣṭā hiraṇyagarbho bhavati | tatraivāntaryāmitvena prakṛteḥ 
sattvaguṇamavalambyā'nupraviśya yadā niyamayati tadā viṣṇuḥ | sa eva 
prakṛtestamoguṇamavalambya yadā saṃharati tadā rudraḥ | evaṃ guṇatrayātmikā 
prakṛtiḥ | saiveśaśaktyā parākhyayā kṣubhitaguṇā kālakarmānuguṇye 
mahāntaṃ sṛjati | tato'hantattvam | tataḥ 
śabdādipañcakamākāśādipañcakamindriyadaśakamantaḥkaraṇaṃ cāhaṅkāro 
bhūtvā sṛjati | tatra prathamamicchājñānakriyāśaktyātmakaṃ 
manobuddhyahaṅkārākhyamantaḥkaraṇaṃ tato jñānakriyāsādhanāni karaṇāni 
tato jñeyaṃ kāryaṃ ca 

p. 34)

śabdādipañcakaṃ tatastadāśrayabhūtamākāśādipañcakaṃ ca sṛjati | evaṃ 
sṛṣṭāni mahadādīnīśvarecchayā kālakrameṇānyonyaṃ militvā haimaṃ 
brahmāṇḍamutpādayanti | tasmiṃśca kāraṇodakaśāyini tadanupraveśāt 
paripakve vibhinne ca sahasraśīrṣādimān puruṣo bhavati | tasya 
nābhipadmāddhiraṇyagarbhaḥ | sa caturdaśa bhuvanāni tadgatāni 
jarāyujāṇḍajasvedajodbhijjabhedena caturvidhāni bhūtānic a sṛṣṭvā 
teṣvanupraviṣṭaḥ svamāyayā kālādisaṅkocaṃ prāptaḥ paśurbhavati | yaḥ 
suro'suro naro nārakī iti cocyate | sa ca 
dehādisaṅkocamitastatkṛtapuṇyāpuṇyābhyāmūrdhaṃ cādha ihaloke ca bhramati 
| tasya dehodbhavahetavo mahadādaya eva | ato yadāsau 
saṃsārādudvignastattvajñaṃ guruvaramupagamya tasmānmantradīkṣāṃ prāpya 
svātmānameva parameśvaramupāste tadā tatprasādāt piṇḍamaṇḍe'ṇḍaṃ bhūmau 
bhūmim apsu ambhāṃsi tejasi tad vāyau tamākāśe tamahaṅkāre taṃ mahati taṃ 
prakṛtau prakṛtiṃ māyāyāṃ tāṃ ca sakāryāṃ vidyāyāṃ tāmīśvare taṃ 
sadāśive tamapi śivaśaktyātmake tattve saṃhṛtyāhaṃ viśvasraṣṭā brahmā 
pālako viṣṇuḥ saṃhartā rudraḥ tirodhāyaka īśvaraḥ sarvānugrāhakaḥ sadāśivaḥ 
sṛjyādipadasthāḥ sarve devāsurādayaścāhameva na kālatraye'pi matto'nyat 
tattvāntaramasti | ahaṃ ca sadānandacidghanāpaghanaḥ paraśaktiparirambhitaḥ 
paramaśiva eva na punarmanuṣyābhāsa iti sākṣādīkṣate tadā parā śaktiḥ 
rūpāntaramapahāya paramaśivasāmarasyaṃ gatā tatraiva ramate | pumāṃśca 
mukto bhavati | seyaṃ bandhāvasthā mokṣāvasthā cātra prakāśiteti śivam || 15 ||

evaṃ śabdārthamayaprapañcottīrṇaṃ devyāḥ paraṃ rūpaṃ 
tattvajñānārthamupadiśya idānīmupāsanārthamaparaṃ rūpamupadiśati -

devānāṃ tritayaṃ trayī hutabhujāṃ śaktitrayaṃ trisvarā-
strailokyaṃ tripadī tripuṣkaramatho tribrahma varṇāstrayaḥ |
yatkiñcijjagati tridhā niyamitaṃ vastu trivargātmakaṃ
tat sarvaṃ tripureti nāma bhagavatyanveti te tattvataḥ || 16 ||

p. 35)

devānāṃ tritayaṃ trayīti | he bhagavati !

aiśvaryasya samagrasya vīryasya yaśasaḥ śriyaḥ |
jñānavairāgyayoścaiva ṣaṇṇāṃ bhaga itīraṇā ||

etadaiśvaryādiṣaṭkaṃ yasyāṃ sadā sāmastyena vartate sā bhagavatī tasyāḥ 
sambodhanaṃ tathā | yatkiñcijjagati tridhā niyamitaṃ kalpitaṃ trivargātmakaṃ 
svatastrirūpaṃ vā vastu tatsarvaṃ te tripureti nāma tattvataḥ tasya bhāvastattvaṃ 
tasmāt tadrūpatvād bhavatyā anveti anugacchati vaktīti yāvat | tadevāha - 
devānāmityādinā | devānāṃ vasurudrādityānām agnivāyusūryāṇāṃ 
brahmaviṣṇurudrāṇāṃ vā tritayam | hutabhujāṃ 
gārhapatyānvāhāryāhavanīyāgnīnāṃ bhaumajāṭharabaḍavāmukhāgnīnāṃ vā 
tritayaṃ | trayī trayo vedāḥ | śaktitrayam icchājñānakriyātmakam | trisvarāḥ 
udāttānudāttasvaritāḥ | trailokyaṃ bhūrbhuvaḥsvarlokāḥ | tripadī gāyatrī | 
tripuṣkaraṃ trayāṇāṃ devarṣipitṝṇāṃ puṣaṃ puṣṭiṃ tṛptiṃ karotītyupavītam 
| tribrahma trirūpaṃ brahma praṇavaḥ ātmāntarātmaparamātmāno vā | mama 
yonirmahad brahma tasmin garbhaṃ dadhāmyaham iti bhagavadvacanāt | 
sattvādiguṇabhedena tridhā sthitā vā prakṛtistribrahma | trayo varṇāstāragatā 
etanmantragatā vā | a-i-u-varṇā vā lipigatāḥ 
svaravyañjanavyāpakārṇā vā śvetaraktakṛṣṇā vā brāhmaṇakṣatriyavaiśyā 
vā | kiṃ bahunā yatkiṃñcid jagati tridhā niyamitaṃ trivargātmakaṃ vā tatsarvaṃ 
te tripureti nāma tattvato'nvetīti yojyam | yatkiñcicchabdena dharmāditrikaṃ 
jāgradāditrikaṃ prātarāditrikaṃ suṣumnāditrikaṃ vyāhṛtitrikaṃ kālatrikaṃ 
puruṣatrikaṃ liṅgatrikaṃ vacanatrikaṃ kāraṇatrikaṃ teja āditrikamityādi 
gṛhyate | tadevaṃ śabdārthātmakaṃ tatkāraṇatvādubhayottīrṇaṃ 
svaprakāśākhaṇḍānandasaṃvidrūpaṃ ca devyāḥ parāpararūpamiha dvābhyāṃ 
ślokābhyāṃ prakāśitamiti śivam | evaṃ 
tripurāśabdārthamantradevatātattvamiha saṅgrahavistarābhyāmādita ārabhya 
gatagranthena kathitam | tacca caturvidhapuruṣārthārthināṃ strīpuruṣābhedena 
sarveṣāṃ varṇānāṃ bodhyam akaikabījasyāpi mahāphalatvāt 

p. 36)

pṛthaṅmantratvācca susevyamiti coktam | vihitadravyālābhena pūjā na kenāpi 
tyājyeti dravyāṇi ca bahūnyupadiṣṭāni | teṣu kṣīrājyeti pāṭhena kṣīrasya 
mukhyatvaṃ viprāḥ kṣoṇibhuja iti brāhmaṇasyārcakeṣu mukhyatvaṃ cābhyarhitaṃ 
pūrvaṃ nipatatīti nyāyāt prakāśitam | bhakṣyabhojyalehyapeyeṣu śivāyā arcane 
peyadravyasya prādhānyamanyasya taccheṣatvamiti ca dravadravyāṇāmeva 
grahaṇāt tarpaṇaśabdācca vyañjitam |

kuṅkumāgarukarpūrarocanākapicandanam |
kacoraptānvitaṃ śaktergrāhyaṃ gandhāṣṭakaṃ budhaiḥ ||

etacca bilvīdaleti puṣpagrahaṇena sarvatra sahapāṭhādupasaṃgṛhītamāryaiḥ || 16 ||

atha parāpareti śivaśaktyātmakasya savibhūtikasya brahmaṇaḥ paraśabdena 
nāmamantrapravāhātmano'parasya brahmaṇaśca paraśabdena grahaṇānmantreṣu 
tripurāśabdārthabhūtamantrāṇāmeva prakāśitatvād nāmasu cāsya tripurānāmna 
eva prādhānyenoktatvāt saguṇapakṣe devyā vibhūtibhedānāmanuktatvācca 
nānākāryārhtibhiḥ sevyāni devyā nāmānurūpāṇi cāviṣkurvaṃstripurānāmna 
evāsādhāraṇaṃ phalaṃ tāvadāha -

lakṣmīṃ rājakule jayāṃ raṇamukhe kṣemaṅkarīmadhvani
kravyādadvipasarpabhāji śabarīṃ kāntāradurge girau |
bhūtapretapiśācajambhakabhaye smṛtvā mahābhairavīṃ
vyāmohe tripurāṃ taranti vipadastārāṃ ca toyaplave || 17 ||

lakṣmīṃ rājakula ityādi | bhagavatītyanuṣajyate | tvāṃ rājakule 
vartamānāstaducitopakaraṇaparijanabhavanādivihīnāḥ sarvasyaitasya sattve'pi 
prablataraiḥ pratirājanyaiḥ pīḍyamānā vā lakṣmīṃ mahālakṣmīṃ tvāṃ tathāmnā 
smṛtvā vipado duḥkhāni taranti tyajanti | raṇamukhe vartamānāḥ 
pratiyoddhṛbhirvādhyamānāḥ jayāṃ jayādevīṃ tvāṃ tannāmnā smṛtvā 
vipadastarantītyanvayaḥ | kravyādadvipasarpabhāji kravyādāḥ vṛkavyāghrādayaḥ 
dvipā

p. 37)

gajāḥ sarpāśca tairyukte'dhvani kṣemaṅkarīṃ devīṃ tvāṃ tannāmnānusmṛtya | 
kāntāradurge girau durgamaṃ vartma kāntāraṃ tena durge durārohe girau | śabarīṃ 
śabarīrūpiṇīṃ tvāṃ tannāmnā smṛtvā | bhūtapretapiśācajambhakabhaye 
bhūtā rudrapārṣadāḥ pretāḥ piśācāḥ jambhakā rākṣasāśca tebhyo bhaye jāte 
mahābhairavīṃ tvāṃ tannāmnā smṛtvā | vyāmohe buddhibhrame jāte tripurāṃ 
tvāṃ tannāmnā smṛtvā | toyaplae toye plavaṃ plavanaṃ majjanaṃ tasmin prāpte 
toyarāśimadhyasthe plave naukāyāṃ vartamānā vā tārāṃ tvāṃ tannāmnā 
smṛtvā vipadastaranti | eteṣāṃ saptanāmnāṃ japaprakāramuttaratra 
spaṣṭīkariṣyāmaḥ || 17 ||

atha devyā mantrapārāyaṇātmakamaparaṃ rūpamāha -

māyā kuṇḍalinī kriyā madhumatī kālī kalā mālinī
mātaṅgī vijayā jayā bhagavatī devī śivā śāmbhavī |
śaktiḥ śaṅkaravallabhā trinayanā vāgvādinī bhairavī
hrīṅkārī tripurā parāparamayī mātā kumārītyasi || 18 ||

māyākuṇḍalinīti | bhagavatītyatrāpyanuṣajyate | māyādikumārītyetadantaṃ 
yacchabdarūpaṃ tatsarvaṃ tvamasītyanvayaḥ | hrīṅkāro māyā aiṅkāraḥ 
kuṇḍalinī klīṃkāraḥ kriyā madhumatī mātṛkā śuddhā sabindukā savisargā ca | 
kālī kalā mālinī mātaṅgī vijayā jayā bhagavatī devī śivā śāmbhavī iti daśa 
nāmāni | śaktiḥ śrībālātṛtīyabījam | śaṅkaravallabhā rudraśaktiḥ | 
hakārasakārābhyāṃ sahitā sadāhasthitā ca tripurāvidyā yadā dvitīyabīje niṣkalā 
bhavati | (bhoje?) tadā hrasī iti sāpyuddhṛtā syāt | trinayanā 
kāmabījaṃ maṇijam aṅgeṣu netrasthāeṅsya bhāvāt | vāgvādinī vāgīśvarī sā 
tūddhṛtaiva śabdānāṃ jananī tvamityatra bhairavī pañcakūṭakaṃ 
tattūddhṛtameva | hrīṅkārī bhuvanādhipatibījaṃ svarūpeṇaivoddhṛtam | tripurā 
śrīsaubhāgyavidyā | parāparamayī śivaśaktimantraḥ 
madhyamacatuṣkūṭatripurāśrīmantratṛtīyabījatvāt so'pyuddhṛtaḥ |

p. 38)

mātā śrīmaddvādaśādhavidyā sāpyādāvuddhṛtā | kumārī bālā sā 
pratyakṣata evoddhṛtā | yadyapi prāk saubhāgyavidyā noddhṛtā 
tathāpyasmiñcchaloka eva sā prakāśitā | katham | māyā hrīṅkārīti dviruktyā 
bhuvanādhipatibījasya kriyā trinayaneti kāmabījasya ca dviruktirāvṛttiṃ dyotayati | 
parāparamayīti hasau ca gṛhītau | triruktau hasābhyāṃ sahitau ca māyā kāmārṇau 
ca kevalaṃ saubhāgyavidyā | kuṇḍalinīti śabdādekāro'pi gṛhītaḥ aikāre 
tasyāntarbhāvāt ekārasyāvarṇena vṛddhiyogādaikārotpattiriti | athavā 
ādyaśloka eva sāpyuddhṛtā | kathaṃ ṣaṭkūṭasyoddhṛtatvād 
vidyāmantrākṣarāṇāṃ sarveṣāṃ tatrāntarbhāvācca prāyeṇa sarve mantrā 
asyāmevāvirbhavantītyāśayena ca mātṛśabdo'syāṃ prayuktaḥ | 
etaddevatāyāstripurāmbikābhidhānatvācca | evaṃ daśa mantrāścoktāḥ | eteṣāṃ 
parasparayogānmantrapārāyaṇaṃ bhavati | tadyathā - hrīṃ a kālī sauḥ 
ayamādimo mantraḥ | asmiṃstriṣu bījeṣu ādyaṃ bījaṃ caturvidhamātṛkā 
śuddhādyākṣaraṃ daśasu nāmasvādyaṃ nāma daśasu mantreṣvādyo mantraśca 
bhavati | evaṃ hrīṃ ā kālī sauḥ ityādi śuddhāyāṃ mātṛkāyāṃ 
pañcāśanmantrāḥ hrīṃ kṣa kālī sauḥ ityevamantāḥ | tathā hrīṃ aṃ kālī sauḥ 
ityāisabindukāyāṃ ca pañcāśat | hrīṃ aḥ kālī sauḥ ityādisavisargāyāṃ 
pañcāśat | hrīṃ aḥ kālī sauḥ ityādisabindugarbhāyāṃ ca pañcāśat | hrīṃ aḥ 
kālī sauḥ ityādibinduvisargānvitāyāṃ ca pañcāśat | itthaṃ dviśataṃ mantrāḥ | 
māyābījasthāne vāgbhavabījaṃ yojayitvānyat sarvaṃ pūrvavadeva kṛtvā ca 
dviśatam | punastṛtīyaṃ kāmabījamādau kṛtvānyat sarvaṃ prāgvadeva kṛtvā 
ca dviśatamiti ṣaṭchataṃ mantrāḥ | punaḥ kālīnāmasthāne kalānām 
kṛtvānyatsarvaṃ prāgvadeva kṛtvā ca ṣaṭchatam | evaṃ pratināmeti 
ṣaṭsahasrabhedāḥ | punarādyasya śaktyākhyasya mantrasya sthāne 
śaṅkaravallabhāṃ yojayitvātyatsarva vāgvadeva kṛtvā ca 

p. 39)

ṣaṭsahasraṃ hrīṃ a kālī hsrī ityādi | evaṃ pratimantramiti ṣaṣṭisahasraṃ mantrā 
bhavantīti | athāparaḥ prakāraḥ bījatrayacaturvidhamātṛkāyojanayā kālīnāmni 
ṣaṭśatamantreṣu sambhūteṣu tasminnāmni sthita eva mantreṣu dvitīyasya 
yojanāyāmapi ṣaṭśataṃ mantrāḥ | evaṃ tṛtīyādimantrayojanāyāmapi 
pratyekaṃ ṣaṭśatamiti sarvamantrāṇāṃ kālīnāmnā yojane ṣaṭsahasravācakāḥ | 
evaṃ kalādināmabhiryojane'pītyatrāpi ṣaṣṭisahasraṃ mantrāḥ syuḥ | pūrva 
ślokoktalakṣmyādināmnāmapyanayā nītyā japaḥ kāryaḥ hrīṃ a lakṣmī sauḥ 
ityādi | tatrāpi pratināma daśānāṃ mantrāṇāṃ yojane dvicatvāriṃśatsahasraṃ 
manavo bhavanti | tathāca lakṣāduparidviṣaṣṭisahasraṃ mantrapārāyaṇaṃ bhavatīti 
śivam || 18 ||

atha nāmapārāyaṇamāha -

ā ī pallavitaiḥ parasparayutairdvidvikramādakṣaraiḥ
kādyaiḥ kṣāntagataiḥ svarādibhiratha kṣāntaiśca taiḥ sasvaraiḥ |
nāmāni tripure ! bhavanti khalu yānyatyantaguhyāni te
tebhyo bhairavapatni ! viṃśatisahasrebhyaḥ parebhyo namaḥ || 19 ||

ā ī pallavitairiti | he bhairavapatni ! sarvadvaitaprapañcaghasmarajyotīrūpo 
maheśvaro bhairavastasya svabhāvabhūtā tadekāśrayā tasminneva ramamāṇā ca 
parāśaktisaṃjñā sphurattā bhairavapatnī tasyāḥ sambodhanaṃ tathā | ā ī 
pallavitaiḥ ā ī iti śabdaśiraskaiḥ kādyaiḥ kṣāntagataiḥ kādikṣāntagaiḥ 
pañcatriṃśadakṣarairyāni te'tyantaguhyāni nāmāni bhavanti viṃśatisahasrebhyaḥ 
parebhyo viṃśatisahasrādupari ṣaṣṭiśatasaṃkhyebhyaḥ tebhyo namaḥ | 
tvannāmnāmapi tāvannamaskāryatvaṃ dhyānena vināpi japtuḥ phalapradatvāt kiṃ 
punarnāmadhanāyā bhavatyā ityarthaḥ | kathambhūtaiḥ akṣaraiḥ svarādibhiḥ 
kṣāntagataiḥ ṣoḍaśadhā bhinnaṃ svaramādiṃ kṛtvā kṣakāraparyantaṃ gataiḥ 
dvidvikramād dvidvivarṇakramātparasparayuktaiśca a kā ī ityādi aḥ kā ī ityantam 
evaṃ a khā ī a gā ī a ghā ī ityādi aḥ kṣā ī ityantaṃ japet | 

p. 40)

ṣaṭṣaṣṭyuttaraṃ pañcaśataṃ mantrāḥ syuḥ | atha sasvaraiśca taiḥ ka kā ki kī 
ityādirūpaiḥ teṣāmeva pañcatriṃśadvarṇānāṃ yojane pratyekaṃ ṣaṣṭyuttaraṃ 
pañcaśataṃ mantrā bhavanti | kakā-ī kākā-ī ityādi kakhā-ī 
kākhā-ī ityādi kakṣā-ī kākṣā-ī ityādi kaḥkṣā-ī ityantam | evaṃ 
khakā-ī ityādi khaḥ kṣā-ī ityantam | tathā gakā-ī ityādi gaḥ kṣā##-
nāmapārāyaṇātmakamapi devyā aparaṃ rūpamāviṣkṛtamiti śivam || 19 ||

evaṃ stutimupasaṃhṛtyāsyāḥ sadbhirabhyasanīyatvamāha -

boddhavyā nipuṇaṃ budhaiḥ stutiriyaṃ kṛtvā manastadgataṃ
bhāratyāstripuretyananyamanaso yatrādyavṛtte sphuṭam |
ekadvitripadakrameṇa kathitastatpādasaṃkhyāks'rai-
rmantroddhāraidhirviśeṣasahitaḥ satsampradāyānvitaḥ || 20 ||

boddhavyā nipuṇamiti | atrāpi bhairavapatnītyetadanuṣajyate | devatāyā 
guṇapravāhavarṇanenāho aham aho ahamityātmanyāścaryabuddhijananī vāṇī 
stutiḥ | tripureti prasiddhāyā bhāratyāstaveyaṃ stutiḥ budhairvivekibhiḥ tadgataṃ 
tasyāṃ bhāratyāṃ tvayi gataṃ manaḥ kṛtvā nipuṇaṃ boddhavyā 
samyagdhārayitavyā | tatra tripurābhāratīviṣayatvaṃ tāvadeko hetuḥ | hetvantaraṃ 
cāha - yatra yasyāṃ stutāvananyamanasaḥ nānyatra mano yasya kintvasyāmeva 
tasya puṃsastaṃ prati ādyavṛtte prathamaśloke tatpādasaṃkhyākṣaraiḥ tasya 
pādasaṃkhyayā samānasaṃkhyairakṣaraiḥ | itthambhāve tṛtīyā | 
samānasaṃkhyākṣaratvena ekadvitripadakrameṇa 
prathamadvitīyatṛtīyapādakrameṇa mantroddhāravidhiḥ kathitaḥ kṛtaḥ | 
prathamapāde prathamākṣaratvena dvitīyapāde dvitīyākṣaratvena tṛtīyapāde 
tṛtīyākṣaratvena ca yatra śrībālāmantra uddhṛta ityarthaḥ | kathambhūtaḥ 
viśeṣasahitaḥ tripurāmantraviśeṣaiḥ sahitaḥ viśeṣāśca tasmin 
kathañciduddhṛtā ityarthaḥ | sphuṭāmiti pratyakṣata uddhṛta ityarthaḥ |

p. 41)

satsampradāyānvita iti san nirdoṣaścāsau sampradāya upadeśaparamparā ca 
satsampradāyaḥ tenānvito yuktaḥ | guruvaropadeśaparamparayā mayā prāpto 
nādhunā kḷptaḥ yena pauruṣeyatayāprāmāṇyaśaṅkā syāt | 
sampradāyaprāptā eva mantrā atrāsmābhiruddhṛtā ityarthaḥ | avahitacittenaiva hi 
sarvaṃ jñātuṃ pāryata ityananyamanasaḥ kathita ityuktam | athāa na bhāratyā 
anyaḥ kaścidahaṃ kintu saiveti mano yasya so'nanyamanāḥ tasya mama 
sambandhinīṃ tathābhūtena mayā kṛtāmityarthaḥ | tena kartṛto viṣayataḥ 
svarūpataśca śuddhatvamasyā ityavaśyamādaraṇīyatvaṃ vidvadbhirityuktaṃ 
bhavatīti śivam || 20 ||

nanu nirdoṣatve'pi 
śabdālaṅkārabhūyiṣṭhatvābhāvācchṛṅgārādirasasudhāpātratvābhāvācca 
na rasikairabhyasanīyatvamasyā iti ced mā bhavatu tairādaraṇīyam | tathāpi 
paradevatābhaktipradhānatvāt tadbalenaiva mattaḥ sambhūtatvācca devatābhaktā 
avaśyamimāmaṅgīkuryuḥ | ataḥ saphalaiveyaṃ stutirityāha -

sāvadyaṃ niravadyamastu yadivā kiṃ vānayā cintayā
nūnaṃ stotramidaṃ paṭhiṣyati jano yasyāsti bhaktistvayi |
sañcintyāpi laghutvamātmani dṛḍhaṃ sañjāyamānaṃ haṭhāt 
tvadbhaktyā mukharīkṛtena racitaṃ yasmānmayāpi dhruvam ||

sāvadyaṃ niravadyamityādinā | bhairavapatni ! tripure ! iti sambodhanamatrāpi 
grāhyam | idaṃ sāvadyaṃ sadoṣaṃ yadivā niravadyaṃ nirdoṣamastu | 
ālaṅkāratvasarasatvābhāvadoṣayuktaṃ tadvihīnaṃ vā bhavatu anayā cintayā kiṃ 
vā na kimapi prayojanam | kutaḥ yasya tvayi bhaktirasti sa jana idaṃ stotraṃ 
paṭhiṣyati | nūnaṃ niścitametat | tadapi kutaḥ | yasmādātmani mayi bhavatyāḥ 
stotraracanodyate | ato hetoḥ sañjāyamānamaśakyārthakaraṇodyamāttadaiva 
mayyutpadyamānaṃ laghutvamābhāsabuddhitvaṃ dṛḍhaṃ saṃcintya 
niścayenāvagamya tūṣṇīmāsīnenāpi | tvadbhaktyā tvayi yā 
bhaktirniratiśayaprītirūpiṇī tayā

p. 42)

mukharīkṛtena vācālatāṃ nītena pravartitavākyaprasareṇa mayālpaśrutenāpi 
haṭhād vegenābuddhipūrvameva dhruvaṃ nirbādhamidaṃ racitam | nirbādhamiti 
sālaṅkāratvasarasatvābhāvadoṣo'pi vicāradaśāyāṃ nāsmin stotre samasti | kutaḥ 
| sa eṣa rasānāṃ rasatama iti mukhyarasatvena śrutau śrutasya 
śivaśaktyātmakasya tattvasyākhaṇḍānandasaṃvidrūpasya tadbhaktirasasya ca 
sarvatrātra prādhānyena vyañjitatvād anyeṣāmapi rasānāṃ 
yathāyogametadaṅgatayālaṅkāratvena vyañjitatvācca | dṛṣṭavā 
sambhrametyadbhutasya yannitye ! taveti karuṇasya viralo bālako'pi budha ityukteḥ 
yatsadyo vacasāmiti cādbhutasya aukārasya gakārasāhitye sarasvatīvācakatvaṃ 
tadrāhitye tanmantratvamityukteḥ ekaikaṃ tavetyadbhutasya vāme pustaketi śāntasya 
ye tvāṃ pāṇḍaretyadbhutasya ye sindūreti vipralambhaśṛṅgārasya 
cañcatkāñcaneti śṛṅgārādbhutayoḥ pūrvāparārdhābhyām ārbhaṭyeti 
sambhogaśṛṅgāraśāntayoḥ jāto'pītyadbhutavīrayoḥ caṇḍi ! tvaccaraṇāmbujeti 
bhayānakasya viprāḥ kṣoṇibhuja iti karuṇasya sarvavarṇāśramiṇāṃ 
strīpuruṣābhedena yena kenāpi yathālabdhena dravyeṇābhyarcitā bhagavatī taṃ taṃ 
kāmamanugṛhṇātīti paramakāruṇyapratīteḥ śabdānāṃ 
jananītyadbhutabhayānakayoḥ pūrvāparārdhābhyāṃ devānāṃ 
tritayamityapyadbhutasya tripurānāmnaḥ 
sarvārthakabalanaśaktiprakārasyāviṣkṛtatvāt lakṣmīṃ rājakule iti bhayānakasya 
māyā kuṇḍalinītyantayorādye ca bhāva eva na punā rasāntaramatrāsti | 
bhaktirasenopakramya tenaivopasaṃhāre tatraivāsya tātparyamiti ca pratyāyitaṃ 
bhavati | prathamaślokādiṣūpamālaṅkāro'pi kvacit kvacid bhavati 
anuprāsasaukumāryādayaḥ śabdālaṅkārāśca bhavanti | 
gūḍhayojanatvagūḍhavarṇatvādinā citrakāvyatā ca vispaṣṭā vipaścitāmiti | 
tadevaṃ nirdoṣatvāt saguṇatvāt sarasatvācca sarvaiḥ paṭhanīyametaditi siddham | 
yadvā anādiguruparamparāprāptatvena nityatvādapauruṣeyā itīhopadiṣṭā mantrāḥ 
svataḥ pramāṇatvena grāhyāḥ | idaṃ stotraṃ tvidānīṃ tvayoktamiti 
pauruṣeyatvādatra

p. 43)

na prāmāṇyanirṇayaḥ tannirṇaye vā na svataḥprāmāṇyaniścayaḥ yena sarve janā 
idamaṅgīkuryurityatrāha - sāvadyamiti | avadyaṃ doṣo'prāmāṇyaṃ tena saha 
vartata iti sāvadyam | yadivā niravadyamidamastu | anayā cintayā kiṃ vā | naiṣā 
cintā kāryetyarthaḥ | kuta ityata āha - nūnamiti | yasya tvayi bhaktirasti 
āstikapakṣapatito bhavati yaḥ sa jana idaṃ stotraṃ paṭhiṣyati | nūnaṃ tasyaitat 
svataḥpramāṇameva bhavatītyarthaḥ | tadevopapādayati - ātmani 
sañjāyamānaṃ laghutvaṃ sañcintyāsmābhiraśakyakriyo'yamartha iti 
racanodyogānnivṛttenālpajñena mayāpi tvadbhaktyā mukharīkṛtena 
tvatsevanena svātmatayāvirbhūtayā tvayā prabodhitabuddhitattvenāta 
evāvirbhūtavākprasareṇa ca haṭhādakleśena dhruvaṃ nityamevedaṃ 
racitamāviṣkṛtaṃ na punaridānīntanāsmadbuddhivilāsasambhūtam | tena svataḥ 
pramāṇamevedamāgamayitavyaṃ vidvadbhirityarthaḥ | kartrā svātmani 
laghuśabdaḥ prayukta iti laghustutirityasyā loke prasiddhiḥ pravṛtteti jñeyam | 
kṣiprakaraṇādvā arthato bahutve'pi viṃśatiślokamitatvena vā laghustutiḥ | lagho 
ṛjvyā bhaktānāmavañcayitryā devyāḥ stutirvā laghustutiḥ || 21 ||

evamekādhikaślokaviṃśatyā śāradāstutiḥ |
laghubhaṭṭārakaiḥ kḷptā bhaktānāṃ bhuktimuktidā ||

kṛṣṇānandamunīśvarasya kṛpayā turyāśramaṃ yo'śramaṃ
prāpyāmnāyaśiro'dhirūḍhamavagamyātmānamapyātmanā |
āsādyāpi ca paddhatiṃ śivamayīmānandanāthād guro-
rānandāntikarāghavo muniragāt tṛptiṃ sa vṛttiṃ vyadhāt ||

kṛṣṇastrilocana iti tripurendireti
brahmeti vā yaduditaṃ paratattvamekam |
saccitsukhaikatanave praṇato'smi tasmai
sarvātmane sakalabandhavidāraṇāya ||

samāpto'yaṃ granthaḥ ||

śubhaṃ bhūyāt |





###########   END OF FILE  #######
