####################################################
MUKTABODHA INDOLOGICAL RESEARCH INSTITUTE
Use of this material (e-texts) is covered by Creative Commons license BY-NC 4.0
Catalog number: M00612
Uniform title: vīraśaivotkarṣapradīpikā
Author : cennabasaveśvara attributed to

Description: 



Notes: 
Data-entered by the staff of Muktabodha under the supervision of Dr. Anirban Dash.

Revision 0: August 22, 2021    
Revision 1: March 27, 2022

Publisher : 
Publication year : 1936
Publication city : Varanasi
Publication country : India
####################################################




vīraśaivotkarṣapradīpikā

vīraśaivaliṃgibrāhmaṇadharmagraṃthamālā | 
śrīmaccannabasaveśvaraviracita vīraśaivotkarṣapradīpikā | 

vedamūrti maṇūra maṭhādhyakṣa mallikārjunaśāstrī 

śake 1832 sana 1910

pṛ0 1) || ūṃ ||
|| vīraśaivotkarṣapradīpikā prārabhyate ||
|| śrīgaṇeśāya namaḥ || śrīgururājo vijayate || 
vīraśaivotkarṣapradīpikā prārabhyate || 
śrīśivaṃ saccidānaṃdalakṣaṇaṃ sarvakāraṇaṃ || 
mahāliṃgābhidhaṃ naumi samupāsyaṃ mumukṣubhiḥ || 1 || 
gurumanādiniraṃjanajaṃgamaṃ paramasadguṇasaukhyaparāyaṇaṃ | 
jagati toṃṭadasiddhamaheśvaraprathitanāmajuṣaṃ praṇamāmyahaṃ || 2 || 
līlāmūrtiranādijaṃgamamayaḥ 
śrītoṃṭasiddheśvarasvairoddāmakṛpākaṭākṣalaharīprāptopadeśonnatiḥ || 
dharmānsādhu samīrayansvabhajakāṃśchrīvīraśaivocitānbodhaṃ vo vimalaṃ 
dadātu muraghaḥ śrīśāntavīro yatiḥ || 3 || 
śāntavīragurubhūrisatkṛpāpātratāmupagataḥ samantataḥ || 
yo'vasatkṣititale viraktimāṃstaṃ namāmi gurusiddhadeśikam || 4 || 
yogasiddhagurusiddhadeśikānugrahādhigataśaivavaibhavaḥ || 
tattvabodhanarataḥ sudhāpure bhāti cannabasavāryadeśikaḥ || 5 || 
tādṛśaṃ gurumapṛcchadicchayā paṃḍito muraghayākhyaśīlavān || 

pṛ0 2) tattvamuttamatamaṃ tathāvidhaṃ sanmataṃ ca mama kathyatāmiti || 6 || 
itīrayaṃtaṃ muraghākhyaśīlinaṃ gurustavaṃ praśnayugottaraṃ kramāt || 
kṛtiṃ vitanvannigamāgamānugāṃ vadāmyahaṃ śṛṇviti so'vadanmudā || 7 || 
sakalaśrutyāgamapurāṇaprasiddhāṣṭāvaraṇapaṃcācāraviśiṣṭatayā 
mahāliṃgaikyarūpamokṣasādhananiruttaraikottaraśatasthalagarbhīkṛtaṣaṭstha
lapratipādakasiddhāṃtaśāstrapratipādyajñānakriyāparibhedena 
rūpapadārthasamarpaṇaprakārībhūtāṃgaliṃgabhaktiśaktihastamaṃtramukhapada
arthānusaṃdhānāśrayaṣaḍbhedabhinnasthānāvayavībhūteṣṭaliṃgaprāṇali.
mgabhāvaliṃgapūjopāsanaikatānamānasatayā ca 
viśiṣṭādvaitajñānasampannaḥ śrīvīraśaivaḥ sarvottaraḥ || 8 || 
tathāhi śāṃkarasaṃhitāyāṃ || aṣṭāvaraṇasampannaḥ 
paṃcācāraparāyaṇaḥ || 
vaidikaṃ karma kurvīta jñānaikaphalasādhanaṃ || 9 || 
yo hastapīṭhe nijaliṃgamiṣṭaṃ vinyasya tallīnamanaḥpracāraḥ || 
bāhyakriyāsaṃkulanispṛhātmā saṃpūjayatyaṃga sa vīraśaivaḥ || 10 || 
krimikīṭapataṃgebhyaḥ paśavaḥ prajñayā'dhikāḥ || 

pṛ0 3) paśubhyo'pi narāḥ śreṣṭhāsteṣu śreṣṭhā dvijātayaḥ || 11 || 
dvijātiṣvadhikā viprā vipreṣu kratubuddhayaḥ || 
kratubuddhiṣu kartārastebhyaḥ sanyāsino'dhikāḥ || 12 || 
tebhyo vijñāninaḥ śreṣṭhāsteṣu śaṃkarapūjakāḥ || 
teṣu śreṣṭhā mahābhāga mama liṃgāṃgasaṃginaḥ || 13 || 
liṃgāṃgasaṃgiṣvadhikaḥ ṣaṭsthalajñānavānbhavet || 
tasmādapyadhiko nāsti triṣu lokeṣu sarvadā || 14 || 
sa vaṃdyaḥ sarvadā pūjyaḥ saṃsāravijigīṣubhiḥ || 
bahunoktena kiṃ vatsa sa evāhaṃ na saṃśayaḥ || 15 || 
pārameśvarāgame || 
vibhūtiryasya bhāle'sti kaṇṭhe liṃgaṃ madātmakaṃ || 
rudrākṣābharaṇaṃ dehe so'haṃ devi na saṃśayaḥ || 16 || 
ityādipramāṇabalādvīraśaivānāṃ sarvottamatvaṃ siddhaṃ || 17 || 
nanu || 
śrutibhraṣṭaḥ śrutiproktaprāyaścitte bhayaṃgataḥ || 
krameṇa śrutisiddhyarthaṃ manuṣyastaṃtramāśrayet || 18 || 
iti "śrutipathagalitānāṃ mānavānāṃ hi taṃtraṃ śrutipathaniratānāṃ 
tatsadā naiva sevyaṃ || 19 || 
atyantaskhalitānāṃ hi narāṇāṃ vedamārgataḥ || 

pṛ0 4) pāṃcarātrādayo mārgāḥ kālenaivopakārakāḥ || 20 || 
kāpālaṃ pāṃcarātraṃ ca yāmalaṃ vāmamarhataṃ ||
evaṃ vidhāni cānyāni mohanārthāni tāni tu || 21 || 
viḍbhakṣāścaiva ye kecitkāpālakṛtabhūṣaṇāḥ || 
śaivāḥ pāśupatāścānye pāṃcarātrāstathāpare || 
tathā'nye ca durātmānaḥ sarve'pyasuradevatāḥ|| 22 || 
pāśabdena trayīdharmo jagataḥ pālanātsmṛtaḥ || 
taṃ khaṃḍayati yasmātte pāṣaṃḍāstena hetunā || 23 || 
ityādikaurmabrahmavaivartasūtasaṃhitāvāsiṣṭhalaiṃgyaparāśaropapurāṇavac
anaiḥ kevalataṃtramārgāśrayaṇasya niṃditatvāt 
vīraśaivānuṣṭheyadharmāṇāṃ tādṛśataṃtreṣveva vihitatvena vaidikeṣu 
śrutismṛtītihāseṣvapyadarśanāttādṛśadharmānuṣṭhānaikatatparāṇāṃ 
vīraśaivānāṃ kathaṃkāramutkarṣaḥprasādyata iti cenmaivaṃ || 24 || 
sāṃkhyaṃ yogaḥ pāṃcarātraṃ vedaḥ pāśupataṃ tathā || 
ātmapramāṇānyetāni no haṃtavyāni hetubhiḥ || 25 || 
ityānuśāsanikamahābhāratavacanāt purāṇāṃtarairniṃditānāṃ 
pāṃcarātrādyāgamānāṃ grāhyatvaprāptyā tadudīritadharmāṇāmapya- 

pṛ0 5) vaśyamanuṣṭheyatvaṃ siddhameva || 26 || 
na ca bhāratavacanena 
pāṃcarātrapāśupatadharmāṇāmevācaraṇīyatvaparyavasāne'pi 
vīraśaivadharmāṇāṃ pāśupatānaṃtarbhāvātkathaṃ 
taddharmānuṣṭhānaparāṇāmutkarṣa iti vācyaṃ || 27 || 
pāśupatasya vaidikāvaidikabhedena dvaividhyaṃ 
niṣedhavacanānāmavaidikapāśupataparatvena vidhivacanānāṃ 
vaidikapāśupatavīraśaivaparatvena vyavasthāyā eva appayyadīkṣitaiḥ 
kalpataruvyākhyāne parimale "patyurasāmaṃjyasyāt" ityadhikaraṇe 
pāśupatabhedamuktvā tatra laguḍīśapāśupatasya grāhyatvamabhyadhāyi || 
tasmāt vīraśaivadharmāṇāṃ tāṃtrikatvaṃ niṣedhyatāvacchedakaṃ na 
bhavati nanu laguḍīśapāśupatasyāpyappayyadīkṣitaiḥ kṛte parimale 
vaidikatvena grāhyatvapratipādane'pi vīraśaivadharmapratipādakāgamānāṃ 
laguḍīśapāśupatāntarbhāvabhinnatvāt teṣāmavaidikatvena grāhyatvaṃ 
paryavasitamiti cenna || 28 || 
siddhāntaśikhāmaṇau "vedasiddhāntayoraikyamekārthapratipādanāt | 
prāmāṇyaṃ sadṛśaṃ jñeyaṃ paṃḍitairetayossadā" || 29 || 

pṛ0 6) kriyāsāre || 
"athavā śivaniśvāsaśrutibhyaste śivāgamāḥ |
adhikāḥ śivavaktrebhyaḥ sākṣādeva vinirgatāḥ || 30 || 
parasparāviruddhārthāḥ śivoktā nigamāgamāḥ | 
alpabuddhibhiranyonyavirodhaḥ parikalpyate || 31 ||  
nigamānāmāgamānāṃ paramāptopadeśataḥ | 
prāmāṇyamaviśeṣeṇa jñātavyaṃ tattvadarśibhiḥ || 32 || 
iti vacanairvedāviruddhavarṇāśramadharmapratipādakatvena 
sarvāptaparameśvaraikakartṛtvena prāmāṇyasya śiṣṭairabhyupagaṃtavyatvāt 
tadāgamoktācārāṇāṃ sarveṣāṃ vaidikānuṣṭheyatvaṃ siddhaṃ || 33 || 
anyathā 
śivādidevatālayanirmāṇaśivaliṃgādipratiṣṭhārathotsavādividhimaṃtroddha
aramaṃtradoṣamaṃtrasaṃskāramaṃtranyāsamudrāvidhānādiṣu 
kevalaśivāgamamūleṣu vaidikānāṃ pravṛttirna syāt || 34 || 
kiṃca sūtasaṃhitāyāṃ śivamāhātmyakhaṃḍe 
vyāsavacanaviśraṃbhaṇīyatvaprastāve "aṣṭādaśapurāṇānāṃ kartā 
satyavatīsutaḥ | 
kāmikādiprabhedānāṃ yathā devo maheśvaraḥ || 35 || 

pṛ0 7) iti || tadvyākhyāne vidyāraṇyaśrīpādairvyāsavacaneṣu 
viśvāsotpādanārthamaṣṭādaśa ityupakramya kāmikādīnāṃ śaivāgamānāṃ  
śivoktatayā prāmāṇyaṃ yathātathā 
nārāyaṇāvatārarūpavyāsapraṇītānāmaṣṭādaśapurāṇānāṃ 
prāmāṇyamiti pratipāditaṃ tasmāttadāgamoktānāṃ 
vīraśaivadharmāṇāmanuṣṭheyatvaṃ siddhaṃ || 36 || 
tathāca tadāgameṣvanādiśaivamādiśaivaṃ 
mahāśaivamanuśaivamavāṃtaraśaivaṃ pravaraśaivamaṃtyaśaivamiti bhedena 
saptavidhānāṃ śaivānāṃ madhye ācārabhedabhinnānāṃ 
sāmānyaśaivamiśraśaivaśuddhaśaivavīraśaivarūpatayā caturvidhānāṃ 
madhye vīraśaivasyācārabhedena 
sāmānyavīraśaivaviśeṣavīraśaivanirābhāravīraśaivabhedena trividhānāṃ 
tadanuṣṭheyabhasmarudrākṣadhāraṇapaṃcākṣarījapaliṃgadhāraṇaguruliṃgaj
aṃgamapūjātatpādodakaprasādasvīkārarūpāsādhāraṇavīraśaivadharmāṇā.
m kālāgnirudrabhasmajābālacidaṃbaravedāntasārādyupaniṣpatsu
liṃgadhāraṇādipratipādakeṣu bṛhattaittirīyādimaṃtreṣu 
śaṃkarasaṃhitāsūtasaṃhitāśivarahasyaliṃgapurāṇādiṣu 
kāmikādivātulānteṣu cāṣṭāviṃśatiśaivāgameṣu 

pṛ0 8) pratipāditānāmārādhyaśābditavīraśaiveṣu ca satvādvaidikatvaṃ 
siddhaṃ || 37 || 
anyathā vaidikatvenābhimatānāṃ brāhmaṇānāṃ 
rathotsavapratiṣṭhāditāṃtrikadharmānuṣṭhānavatāṃ vaidikatvaṃ na syāt 
|| 
tathāca tatsamānanyāyatayoktavaidikatvaṃ nirapāyaṃ || 38 || 
nanu vīraśaivadharmapratipādakaśrutyāgamānāmācarabhedena 
sāmānyaviśeṣanirābhārasamākhyāvatāṃ 
bhaktamāheśvaraprasādiprāṇaliṃgiśaraṇaikyasthalānāmācāraliṃgaguruliṃg
aśivaliṃgajaṃgamaliṃgaprasādaliṃgamahāliṃgābhidhānānāṃ 
liṃgasthalānāṃ pūrvoktāṃgasthalānāṃ cottarottaradharmācaraṇasya 
pūrvadharmācaraṇānaṃtarabhāvitatayā kramikatvena tādṛśadharmācaraṇasya 
kālahastiśrīśailādideśasthitayajñopavītadhāraṇaliṃgadhāraṇādivaidikat
āṃtrikadharmasamuccayānuṣṭhānaparārādhyaviṣayatvena netuṃ 
śakyatvātkathamārādhyetarakevalavīraśaivaviṣayatvamiti cenna|| 39 || 
"atyāśramibhyaḥ paramaṃ pavitraṃ provāca samyagṛṣisaṃghajuṣṭamiti" || 
śvetāśvataropaniṣadi || 40 ||  
"atyāśramī sarvadā sakṛdvā japediti kaivalyopaniṣadi ca" || 41 || 

pṛ0 9) śrūyamāṇasyātyāśramiśabdasya || "brahmacārī gṛhasthaśca 
vānaprasthaśca bhikṣukaḥ || 
ativarṇāśramī ceti kramācchreṣṭhā vicakṣaṇāḥ || 42 || 
gṛhastho'pi vanasthasya yaterapyaṃbujekṣaṇa ||
vidyotkarṣabalenaiva gururbhavati nānyathā || 43 || 
vānaprasthāśramastho'pi tathā sanyāsino hare || 
vidyotkarṣabalenaiva gururbhavati nānyathā || 44 || 
ativarṇāśramī prokto guruḥ sarvādhikāriṇāṃ || 
na tasyāpi bhavecchreṣṭho yathā'haṃ puruṣottama || 
ativarṇāśramī sākṣādgurūṇāṃ gururucyate || 45 || 
yasya varṇāśramācāro galitaḥ svātmadarśanāt || 
savarṇānāśramānsarvānatītya svātmani sthitaḥ || 46 || 
yo'tītya svāśramānvarṇānātmanyeva sthitaḥ pumān || 
so'tivarṇāśramī proktaḥ sarvavedārthavādibhiḥ || 47 || 
paṃcākṣarī parā vidyā śivajyotiravāptaye || 48 || 
oṃkāraḥ praṇavaḥ sākṣādvidyānāṃ bījamuttamam || 
tasmādaśeṣatattvāni praṇavena viśodhayet || 49 || 
bhasmanoddhūlayeddehamagnirityādisaptabhiḥ || 

pṛ0 10) triyāyuṣaṃ jamadagneriti kuryāttripuṇḍrakaṃ || 50 || 
viciṃtayetsvātmani śaṃbhumīśaṃ śivaṃ paraṃ śāṃtamumāsahāyaṃ || 
bhasmāṃgamāviṣkṛtadīptadehamatyāśramācāramimaṃ vadanti || 51 || 
atyāśramo'yaṃ sarveṣu caturṣvapyāśrameṣu ca || 
yaḥ paśuḥ sa paśutvaṃ ca vratenānena saṃtyajet || 52 || 
viśodhya sarvatattvāni praṇavenāthavā punaḥ || 
saṃsthāpya mayi cātmānaṃ nirmale parameśvare || 53 || 
plāvayedātmano dehaṃ tenaiva jñānavāriṇā || 
eṣa pāśupato yogaḥ paśupāśavimuktaye || 54 || 
sarvavedāṃtasāro'yamatyāśrama iti śrutiḥ|| 
vrataṃ pāśupataṃ yena samyagācaritaṃ mudā || 
tasya jñānaṃ vijāyeta tena pāśavimocanam || 55 ||" 
ityādi kāmikaskāṃdalaiṃgyaśivāgamavacanairativarṇāśramiṇāṃ 
varṇāśramadharmācaraṇaśīlebhya utkṛṣṭatvapratipādanāt || 
atyāśramatvaṃ paṃcamukhasamudbhūtapaṃcamāśramavatsu 
vīraśaivabrāhmaṇeṣu paryavasyatīti na 
pūrvoktārādhyaparatvaśaṃkāvakāśaḥ || 56 || 
ata eva pūrvoktakrimikīṭapataṃgebhya ityādi 

pṛ0 11) vīraśaivotkarṣapratipādakaṃ 
śāṃkarasaṃhitāvacanamavyabhicaritatayā paryavasyati || 57 || 
nanu || atyāśramapratipādakaśrutyāgamapurāṇavacanāni na teṣveva 
paryavasyanti || 
kiṃtu || varṇāśramācāravatsu brāhmaṇeṣvārādhyeṣu tadatirikteṣvapi 
paryavasyaṃti || 58 || 
tathāhi || ativarṇāśramācāra ityatra brāhmaṇakṣatriyavaiśyaśūdrāśceti 
catvāro varṇāḥ || 
aśūdrāṇāmaduṣṭakarmaṇāmupanayanamadhyayanamagnyādhānaṃ phalavanti ca 
karmāṇi yogyāni || 
brahmacaryagārhasthyavānaprasthatvasanyāsitvabhedenāśramāścatvāraḥ | 
tatra || gurukulavāsabhikṣācaraṇavedādhyayanādikaṃ prathamāśramadharmaḥ 
|| 59 || 
garbhādhānādigārhyakarmasaptapākayajñasaptahaviryajñasaptasaṃsthāyajñapa.
mcamahāyajñarūpāṣṭacatvāriṃśatsaṃskārāḥ|| 
yajanayājanādhyayanādhyāpanadānapratigraharūpāṇi ṣaṭkarmāṇi ca 
dvitīyāśramadharmāḥ || 60 || 
vanavāsanīvārakaṃdaphalāhāraniyamajaṭājinadhāraṇakṛcchracāṃdrāyaṇād
yācaraṇaṃ tṛtīyāśramadharmaḥ || 61 || 
pūrvoktāśramatrayadharmatyāgapūrvakaṃ 

pṛ0 12) 
brahmavicārabhikṣācaraṇarāgadveṣādivarjanavā"nniyamaikavāsayogābhyasanād
ikaṃ turīyāśramadharmaḥ || 62 || 
ativarṇāśramācāra ityatrātikānto varṇāśramācārāniti 
"atyādayaḥkrāntādyarthe dvitīyā" iti vyākaraṇānuśāsanamaryādayā 
śabdārtho yojanīyaḥ sa ca pūrvoktadharmācaraṇavatsu 
saṃbhavatyativarṇāśramācārādiśabdānāṃ pratiyogiprasaktisāpekṣāṇāṃ 
pratiyogisaṃbaṃdhaṃ vinā kṛteṣu ārādhyavyatirikteṣu vīraśaiveṣu 
vṛttiḥ kathamupapadyate niṣedhavācakānāṃ śabdānāṃ 
pratiyogisaṃbaṃdhisaṃbhāvanāśāliṣveva vartanaucityāditicenna || 63 || 
ativarṇāśramācārāḥ saṃbhavaṃtyūrdhvavaktrataḥ || 
te vai sākṣānmahādeve modante hyāgameṣu ca || 64 || 
paṃcāsyapaṃcamamukhādyathā jātāstato'dhikāḥ || 
paṃcamāḥ sarvavarṇebhyo madbhaktā matpriyāḥ sadā || iti || 65 || 
liṃga śivo bhavetkṣetramaṃgaṃ saṃyoga āśrayaḥ || 
tasmālliṃgāṃgasaṃyukto yo'pi so'tyāmaśrī[śramī] bhavet || 66 || 
"īśānakāsyādgaṇavaṃśajānāṃ liṃgāṃgaśobhā 
mokṣamārgaikaniṣṭhāḥ" ||
"liṃgāṃgasāmarasyaṃ ca śarīre liṃgadhāraṇaṃ || 

pṛ0 13) niyamenaiva kṛtvā te muktāḥ saṃsārabaṃdhanāt || 67 || 
iti 
kāmikādyāgamakriyāsārodāhṛtavedāṃtasāropaniṣadādivacanairvīraśaivāna
amevātivarṇāśramācārādiśabdānāṃ rūḍhyābhidheyatvasya samyagvaktuṃ 
śakyatvāt || na cātyāśramiśabdaḥ kṛtāśramadharmācaraṇeṣu vartate na 
pratiyogikaśabdatvāditi yaduktaṃ tadupapannaṃ || apahatapāpmādiśabdānāṃ 
vaidikānāṃ brahmaṇi pratiyogināṃ pāpmanāmasaṃbhavātpravṛttirna syāt || 
tathā 
caturvarṇāśramadharmāṇāmanuṣṭhānapratiyogyabhāvenātyāśramādiśabdavā
cyatvaṃ saṃgacchate || na cātyādaya iti vyākaraṇānuśāsanavirodha iti 
vācyaṃ || 
śukavāmadevādivajjanmāntarīyavarṇāśramadharmānuṣṭhānaprakalpanānna 
vaiyākaraṇānuśāsanavirodhaḥ || 68 || 
na caivamatyāśramiśabdārthasaṃgatinirvahaṇe 
vīraśaivātiriktānāmitareṣāṃ viraktānāṃ jñānināṃ 
śūdrāṇāmapyatyāśramitvaprasaṃga iti vācyaṃ || 69 || 
ativarṇāśramācāra iti vacanatrayāvagamitarūḍhatvaśāli-
 
pṛ0 14) no'tyāśramiśabdasya kevalayogena paṃkajaśabdasya 
tṛṇanīlotpalādāviva vṛtterayuktatvādrūḍhiryogamapaharatītinyāyāt || 70 
|| 
ata evāhīnaśabdasya anhaḥ khakratāviti sūtramaryādayā ahargaṇavācino 
dvirātratrirātrādisādhyakratuparatvameva hīno na bhavatītyahīna iti yogena 
vaidikādikaśrutyā na kratvantaraparamiti "ahīno vā 
prakaraṇādāvityadhikaraṇe" tṛtīyādhyāye pūrvataṃtre'yameva nyāyo 
vyutpāditaḥ || 
tasmādatyāśramiśabdo vīraśaiveṣu saṃbhavati || 71 || 
yadvā yogaśaktyāpi vīraśaivaparatvaṃ kalpayituṃ śakyate || 
tathāhi || "tu hi ca sma ha vai pādapūraṇe pūjane svati" ityamarakośena 
śvatipūjāyām" itisūtreṇa ca atiśayitāḥ pūjitā varṇāśramācārā 
yeṣāmiti vyutpatteḥ||
na caitāni 
vacanānyatyāśramiśabdatvasyātharvaṇaśirojābāloktetikartavyatāpūrvakānu.
sṭheyapāśupatāparaparyāyabhasmarudrākṣadhāraṇarūpasya 
svātmajñānapūrvakākhilasaṃskāraparityāgitvasya yatkiṃcijjātīyasya 
liṃgadhāraṇādinā rahitasya vā sahitasya vā 

pṛ0 15) ārādhyaviprasya vā uta kevalasya vā 
atyāśramitvasaṃbaṃdhavācakāni saṃbhavanti na 
kevalavīraśaivapratipādakānīti vācyaṃ || 72 || 
varṇāśramadharmavatāmārādhyaviprāṇāmatyāśramiśabdābhidheyatāyogyatāy
ogyatvāt 
parameśvarapaṃcamukhasaṃbhūtapramathagaṇanāyakaghaṃṭākarṇagajakarṇareṇu
kadārukaviśvakarṇagotrajātānāṃ kevalātivarṇāśramadharmānuṣṭhāyināṃ 
kevalavīraśaivānāmevoktaśrutyāgamapurāṇeṣvatyāśramiśabdapratipādanauci
tyāt || 73 || 
na ca pramathānāṃ 
parameśvarapaṃcamukhasamudbhūtānāmatyantāntaraṃgāṇāṃ 
prākṛtamanuṣyavatprākṛtastrīparigrahābhāvātkathameṣāṃ tadvaṃśajatvaṃ 
|| 
tathāpi yadyasti tarhi ārādhyaviprāṇāmapi tadvaṃśajatvamastīti vācyam || 
74 || 
"dvārāpopaspṛśādvārāpāya svāhā || dvārāpyupaspṛśa dvārāpyai 
svāhā" || 
itīśānabalyākhyakarmaṇi dvārāpaśabdavācyanaṃdikeśvarasya 

pṛ0 16) tatpatnyāḥ suyaśādevyāḥ purāṇādiṣu prasiddhatayā 
vidyamānatvena lokānugrahārthaṃ parameśvarasya 
kirātarūpādidhāraṇavatprākṛtastrīparigrahasaṃbhavena tadvaṃśajatvasyāpi 
kevalānāṃ vīraśaivānāṃ saṃbhavādārādhyaviprāṇāṃ tu sarvathā 
tadvaṃśajatvasyānucitatvāt || 75 || 
yadi vīraśaivadharmācaraṇābhimānināṃ tadvaṃśajatvamastītyucyate cettarhi 
|| 
viśvāmitrabhārgavabhāradvājāgastyāṃgirasavāsiṣṭhetyādigotrajanananimitt
ārṣatvaṃ na syāt || 76 || 
na ceṣṭāpattiḥ | vṛścikabhayātpalāyamānasyāśīviṣamukhanipatanamiva 
brāhmaṇatvasyāpi bhaṃgaḥ syāt || 
na ca ṛṣivaṃśajatvaṃ 
pramathavaṃśajatvamubhayavaṃśajatvamasmākamārādhyaviprāṇāṃ 
saṃbhavatīti vācyaṃ || 
kimutpattyobhayavaṃśajatvamucyate kiṃ śiṣyasaṃpradāyena vā || nādyaḥ || 
*	 * 	* 	* 	*

pṛ0 17) 	*	*	*	*	*	*
	*  na dvitīyaḥ || 
tādṛśasaṃpradāyasya gauṇatayā caturthavarṇasyāpi saṃbhavāt || 
tasmātkevalānāṃ vīraśaivānāṃ gaṇavaṃśajatvāt || 77 || 
kāmikāgamottarabhāge|| 
śṛṇu devi varārohe mamaite gaṇanāyakāḥ || 
mayā niyuktā bhūlokaṃ gatāḥ sakalajātiṣu || 78 || 
saṃjātāśca gaṇāḥ kecitkecilliṃgeṣu mūrtiṣu || 
saṃbhūtāśca pūnarliṃgapūjādhyānaparāyaṇāḥ || 79 || 
sthāpayanto vīraśaivamārgaṃ mokṣapradaṃ bhuvi || 

pṛ0 18) sarvaprāṇihitārthāya mudrāpaṃcakadhāriṇaḥ || 
ṣaṭsthalajñānavantaścānādijaṃgamamūrtayaḥ || 80 || 
śāṃkarasaṃhitāyāṃ || vṛttam || 
vatsaite gaṇanāyakāḥ kṣititalaṃ gatvā niyuktā mayā saṃbhūtāssakalāsu 
jātiṣu punarliṃgārcanātatparāḥ || 
saṃsthāpyottamavīraśaivapadavīṃ loke hitārthaṃ nṛṇāṃ mudrāḥ paṃca 
vahaṃta eva vicaraṃtyante sameṣyanti māṃ || iti || 81 || 
tasmādatyāśramiśabdavācyatvena sarvottamatvaṃ yuktameva || 
ata eva pūrvoktānukūlanyāyavacanāni teṣveva samyagupapādayitumucitatarāṇi 
|| 82 || 
tathāhi|| 
"viśuddhāḥ prākṛtāśceti dvividhā mānuṣāḥ smṛtāḥ || 
śivasaṃskāriṇaḥ śuddhāḥ prākṛtā itare matāḥ || 83 || 
varṇāśramādidharmāṇāṃ vyavasthā hi dvidhā matā || 
ekā śivena nirdiṣṭā brahmaṇā kathitā'parā || 84 || 
śivoktadharmaniṣṭhā tu śivāśramaniṣeviṇāṃ ||
śivasaṃskārahīnānāṃ dharmaḥ paitāmahaḥ smṛtaḥ || 85 || 

pṛ0 19) tasmātprākṛtā'prākṛtadharmabhedabhinnamārgatayā 
gaṇavaṃśajānāmaprākṛtānāṃ 
vīraśaivānāmativarṇāśramaśabdavācyānāṃ 
paṃcamāśramiṇāmanitarasādhāraṇasarvātiśayatvamupapadyata eveti na ko'pi 
śaṃkāvakāśaḥ || 
tasmāttanmatasya sarvottamatvaṃ siddhameva || 86 || 
tathaiva pramāṇāni || 
ṅa vīraśaivasadṛśaṃ matamasti jagattraye || 
sarvabhogapradaṃ puṇyaṃ śivasāyujyadāyakaṃ || 87 || 
yathā matsadṛśo nāsti puruṣāṇāṃ tvayā samā|| 
strīṇāṃ tathā vīraśaivasadṛśaṃ nāsti vai matam || 88 || 
api pāpaśataṃ kṛtvā jñānato'jñānato'pi vā || 

pṛ0 20) vīraśaivamataṃ prāptaḥ śiva eva na saṃśayaḥ || 89 || 
liṃgadhāraṇamātreṇa śivatvaprāptikāraṇāt || 
śaivaṃ mama mataṃ devi sadyomuktipradāyakaṃ || 90 || 
yathā nadīnāṃ sarvāsāṃ puṇyā bhāgīrathī śive || 
yathaiva bhavatī sarvayoṣitāṃ puruṣeṣvahaṃ || 91 || 
yathaiva kāśī kṣetrāṇāṃ tīrtheṣu maṇikarṇikā || 
mama paṃcākṣarīmaṃtraḥ sarvamaṃtreṣu vai yathā || 92 || 
yathaiva sarvalokeṣu kailāsasthānamāvayoḥ || 
vīraśaivamataṃ devi mama sarvottamottamam || 93 || 
iti pārameśvaravīrāgamavacanaiśca 
pūrvoktanyāyopabṛṃhitaśrutyā'gamapurāṇavacanaiśca śivasya 
śrutismṛtipurāṇanyāyasiddhasarvadevottamatvavadvīraśaivamatasya 
sarvātiśayatvaṃ siddhaṃ || 94 || 
tanmataniṣṭhajātyāśramācārabhedena sāmānyavīraśaivo viśeṣavīraśaivo 
nirābhāravīraśaivaśceti trividhaḥ || 
tattallakṣaṇānāṃ tu 
kriyāsāravīraśaivācārakaustubhavīraśaivānaṃdacaṃdrikādiṣu 
vistāreṇoktatvāttadanugatasaṃpradāyasiddhatayā vicāryamāṇe 
kṣatriyavaiśyādayo liṃginaḥ sāmānyavīraśaivā bhaktamāheśvarā- 

pṛ0 21) rādhyābhidhabrāhmaṇā liṃgadhāriṇo viśeṣavīraśaivāḥ 
liṃgāṃgibrāhmaṇayatino nirābhārā iti nirmīyate || 95 || 
ata eva || 
guruktenaiva mārgeṇa bhūtirudrākṣadhāraṇaṃ || 
paṃcākṣarījapaṃ devi kuryānnityamataṃdritaḥ || 96 || 
guruṇā dattaliṃgaṃ tu sāvadhānena dhārayet || 
iṣṭaliṃgaṃ prāṇaliṃga bhāvaliṃgaṃ ca pārvati || 
ekīkṛtyā'rcanaṃ kuryādvīraśaivo na bhedataḥ || 97 || 
iti vacanaiḥ sāmānyavīraśaivalakṣaṇapratipādanāt || 98 || 
ātmānaṃ vā sutānvā'pi bhūṣaṇāni dhanāni vā ||
yatsvakīyamabhiprītaṃ tatkuryājjaṃgamārpitam || 99 || 
anubhūtaṃ ca taiḥ paścādādāya svayamātmasāt || 
kuryātprasādabuddhyā yaḥ sa viśeṣa iti smṛtaḥ || 100 || 
iti vacanairviśeṣavīraśaivalakṣaṇapratipādanāt || 101 || 
jaṭī muṇḍī śikhī vāpi kāṣāyavasanānvitaḥ || 
nispṛho nijaliṃgaikyo bhikṣāśī bhayavarjitaḥ || 102 || 
maunī bhūtadayāyukto nirābhāra iti smṛtaḥ || 

pṛ0 22) kaṃthākamaṇḍaludharo bhūtirudrākṣasaṃyutaḥ || 
daṇḍakaupīnadhārī ca nirābhāra iti smṛtaḥ || 103 || 
iti sūkṣmataṃtrādivacanairnirābhāravīraśaivalakṣaṇapratipādanāt || 
sāmānyaviśeṣavīraśaivāpekṣayā carajaṃgamādiśabdavācyo 
nirābhāravīraśaivo deśikottamaḥ || 
viraktatayā sarvottama iti nirvivādaḥ || 104 || 
kiṃca || śivarahasye || 
"liṃgaṃ syādiṣṭarūpaṃ tu jaṃgamaḥ prāṇaliṃgakaṃ || 
bhāvaliṃgaṃ guruḥ proktastrividhaṃ tvekamucyate || 105 || 
kāraṇāgame || 
jānīyātsaccidānaṃdadeśikottamajaṃgamāt || 
nityaṃ pūrṇātprasādaṃ vā svātmabhāvena bhāvayet || 106 || 
vīrāgame || 
jaṃgamo guruliṃge ca trividhaṃ tvekamucyate || 
prasādo muktimūlaṃ ca prasādo liṃgamucyate || 107 || 
siddhāṃtaśikhāmaṇau || 
eka eva śivaḥ sākṣātsarvānugrāhakaḥ prabhuḥ || 
gurujaṃgamaliṃgātmā vartate bhuktimuktidaḥ || 108 || 
ityādivacanairguruliṃgajaṃgamānāṃ saccidānandasvarūpāṇāṃ

pṛ0 23) yathā brahmaṇaḥ saccidānandasvarūpalakṣaṇalakṣitasya 
vyavahāradṛṣṭyā satvena citvena ānaṃdatvena bhinnatve'pi 
parasparasvarūpeṇa yathā'bhedoṃ'gīkriyate tadvadguruliṃgajaṃgamānāṃ 
bhinnatve'pi śāstramaryādayā tattvataścaikyameva siddhaṃ bhavati || 109 || 
kiṃca || tatsvarūpasya traikālikābādhyatārūpasadrūpasyādhikyaṃ || 
itthaṃcedapi cidrūpasya svaprakāśasya sarvaprārthanīyatvābhāvena 
paramapremāspadatvābhāvena ca tadubhayarūpayorānaṃdasvarūpa eva 
vidyamānatvena tasya tathaiva caratatvasya sarvābhyarhitatvaṃ || 110 || 
tathāhi || siddhāṃtaśikhāmaṇau || 
liṃgaṃ ca dvividhaṃ proktaṃ jaṃgamājaṃgamātmanā || 
ajaṃgamaṃ tu yalliṃgaṃ mṛcchilādivinirmitaṃ || 111 || 
tadvaraṃ jaṃgamaṃ liṃgaṃ śivayogīti viśrutaṃ || 
liṃgaṃ ca jaṃgamaṃ caivaṃ tadādhikyaṃ vadāmi te || 
jaṃgamaṃ jñānarūpaṃ tu kriyārūpaṃ tu liṃgakaṃ || 112 || 

pṛ0 24) svāyaṃbhuvāgame || 
liṃgadvayaṃ samākhyātaṃ caraṃcācaramevaca || 
caraṃ tvatithirūpaṃ syādacaraṃ pārthivādikaṃ || 113 || 
care sadā vasatyeva prītiyukto maheśvaraḥ || 
acare maṃtrasaṃskāraiḥ svayaṃstiṣṭhansadāśivaḥ || 114 || 
śivadharmaśāstre || 
padaṃ deha iti khyātaṃ padārthaḥ prāṇa eva ca || 
ubhayorantaraṃ yadvattadvatsyālliṃgajaṃgame || 115 || 
śivarahasye'pi || 
care sadā vasatyeva prītiyukto maheśvaraḥ || 
acare maṃtrasaṃskārairjñeyo nityaṃ maheśvaraḥ || 116 || 
sthāvaraṃ jaṃgamaṃ ceti dvividhaṃ liṃgamucyate ||
jaṃgamasyāvamānena sthāvaraṃ niṣphalaṃ bhavet || 117 || 
śaivaratnākare || 
liṃgakṣetraṃ gurusthānaṃ gurukṣetraṃ tu jaṃgamaḥ || 
jaṃgamastu nirābhāro bhārābhāravivarjitaḥ || 118 || 
ityādi 
siddhāṃtaśikhāmaṇisvāyaṃbhuvāgamaśivadharmaśāstraśivarahasyādivacanai"
scarācararūpasya dvividhasya liṃgasya madhye 
maṃtrasaṃskārāyattamahimasthiraliṃgāpekṣayā cara-

pṛ0 25) liṃgasya sārvakālikaṣaṭsthalajñānasaṃpannasya 
jaṃgamaśabdābhidheyasya sthiraliṃgāpekṣayā''dhikyaṃ siddhameva || 119 || 
ata evāragvadhe ca bilve ca liṃge ca guruvigrahe || 
śivayogiśarīre ca sadā sannihitaḥ śivaḥ || 120 || iti || 
yadeko brahmavidbhuṃkte jagattarpayate'khilaṃ || 
ityādivacanāni jñāninaścaraliṃgasyādhikyapratipādakāni bahūni 
saṃgacchaṃte || 121 || vaidyaśāstre || 
itihāsapurāṇeṣu śivasyāpyatithirguruḥ || 
atitheḥ pādasalilamadhikaṃ hi jagattraye || 122 || 
vīrāgame || 
jaṃgamasya prasādānnaṃ naivedyārthaṃ prakalpayet || 
padāṃbujajalasnānamadhikaṃ hi mayocyate || 123 || 
pārameśvare || 
pādābhiṣekasalile liṃgamajjanamuttamaṃ || 
tatprasādaśca naivaidyaṃ tathā muktiphalaṃ dhruvaṃ || 124 || 
brahmāṇḍapurāṇe || 
jaṃgamānāṃ pādatīrthe liṃgamajjanamuttamaṃ || 
tatprasādānmahādevi naivedyaṃ śubhadaṃ smṛtaṃ || 125 || 

pṛ0 26) tasmājjaṃgamaliṃgasya prasādena samarpaṇaṃ || 
abhiṣekajalasnānaṃ viśeṣo nāma kathyate || 126 || 
ityādivaidyaśāstravīrāgamapārameśvarabrahmāṇḍapurāṇādivacanairliṃgasy
a jaṃgamapādodakasnānatatprasādasamarpaṇapratipādanālliṃgāpekṣayā 
jaṃgamasyādhikyaṃ siddhameva || 127 || 
nanu || iṣṭaliṃgapūjāprakaraṇa eṣāṃ vacanānāṃ 
śrūyamāṇatvādiṣṭaliṃga evaṃ carapādodakamajjanaṃ tatprasādanivedanaṃ 
ca prakaraṇātprāptam || 
na tu sthiraliṃge || aprākṛtatvāditi cenna || 128 || 
sthiraliṃgārcako martyo na śuddhaḥ paṃktikarmasu || 
ghṛtaliṃgārcako martyaḥ pāvanaḥ paṃktikarmasu || 129 || 
citiṃ ca citikāṣṭhaṃ ca yūpaṃ cāṇḍālameva ca || 
spṛṣṭvā devalakaṃ caiva savāsā jalamāviśet || 130 || 
trivarṣaṃ devatāpūjāmanyārthaṃ yaḥ kariṣyati || 
sa vai devalako nāma sarvakarmabahiṣkṛtaḥ || 131 || 
ityādivacanaiḥ sthiraliṃgārcakasya devalakaśabdavācyatayā 

pṛ0 27) 
sahavāsasahapaṃktibhojanāspṛśatvādisarvakarmabahiṣkṛtatvapratipādanāddhṛ
taliṃgasya vīramāheśvarasya sahavāsasahapaṃktibhojanādestathā darśanāt || 
pāvitryādutkṛṣṭatvapratipādanācceṣṭaliṃgasthiraliṃgapūjākartṛrṇāmut
karṣāpakarṣapratipādanādiṣṭaliṃgasthiraliṃgayoḥ krameṇotkarṣāpakarṣau 
niścitavyau || 132 || 
tathāca || jaṃgamasya sarvābhyarhitatvālliṃgaprāṇarūpatvācca 
sthiraliṃgāpekṣayā prāptotkarṣa iṣṭaliṃge'pi 
jaṃgamapādodakaprasādasamarpaṇapadavinyāsādividhānāt || 
tadapekṣayā pūjāpakarṣāyattāpakarṣaśālini 
sthiraliṃgajaṃgamapādavinyāsādi kaimutikanyāyasiddhaṃ || 133 || 
etadarthānusārīṇi vacanāni || 
liṃgāṃgī ca mama prāṇo liṃgāṃgī ca mama prabhuḥ || 
liṃgāṃgī māmako jīvo liṃgāṃgī mama rakṣakaḥ || 134 || 
liṃgāṃgī mama kartā ca liṃgāṃgī sa ca madguruḥ || 
paramādvaitavijñānaniṣṭhā yasya mahatmanaḥ || 
śuśrūṣā kriyate yena tatpādo mama mastake || 135 || 
nirapekṣaṃ muniṃ śāntaṃ nirvairaṃ samadarśinaṃ || 

pṛ0 28) anuvrajāmyahaṃ devi pūrayatyaṃghrireṇubhiḥ || 136 || 
vīrāgame || 
sarvaprāṇihitārthāya mudrāpaṃcakadhāriṇaḥ || 
ṣaṭsthalajñānavantaścānādijaṃgamamūrtayaḥ || 137 || 
ta eva svaṃ svaṃ padābjaṃ nidhāya mama mastake || 
datvā pādodakaṃ mahyaṃ prasādaṃ menakātmaje || 138 || 
kurvanti vai pavitraṃ māmante'pyeṣyanti māmamī || 
bhaktirmama priyā devi bhaktaḥ prāṇo mamaiva tu || 
matto'dhiko hi madbhaktastasmādbhaktaṃ namāmyahaṃ || 139 || 
ityādyāgamavākyoktaṃ tāṃtrikaṃ vaidikaṃ na cet || 
tripādūrdhva udainmaṃtra asminnarthe pravartate || 140 || 
tripāditi trayaḥ pādā yasya tasmāttripācchivaḥ || 
gururliṃgaṃ jaṃgamaṃ ca teṣāṃ pādatrayasripāt || 141 || 
ūrdhvutkṛṣṭa evāsāvudaiduditavāṃcchivaḥ || 
puruṣo vai rudra iti puruṣatvaṃ śivasya tat || 142 || 
pādo'syeha śivasyaiva labdho yadyabhavatpunaḥ || 
punaḥśabdo viśeṣārthavācī vaiśeṣyamatraca || 143 || 
asāṃnidhyaṃ jaṃgamasya gurośca patitastathā || 

pṛ0 29) viśvaṃ vyākrāmadityevaṃ vyāpakatvaṃ śivasya ca || 144 || 
anusaṃdhāya manasā gurujaṃgamatāmapi || 
aśanānaśane cobhe saṃbhave cāśanaṃ bhavet || 145 || 
attuṃ yogyaṃ bhavettatra trayaṃ yanna labhyate || 
tadātvanaśanaṃ proktamadaṃ pātitvamaśnute || 146 || 
tripādamātramaṃtre'smin tripādodakadhāraṇaṃ || 
iti cettatra maṃtrānte sāśanānaśane ubhe || 147 || 
guruliṃgacarāṇāṃ ca pādatrayamanūdya ca || 
vihite tatra bhedaśca dvayorekasya saṃbhave || 148 || 
vacanāṃtarasiddhārthāḥ saṃdheyāstatra tāni tu ||
prāṇaliṃgaparo bhakto labdhvā tatra padodakaṃ || 
gurujaṃgamapādodaṃ labdhavāneva bhaktitaḥ || 149 || 
samavāye gurostatra gurorlabdhvā padodakaṃ || 
pādodakaṃ jaṃgamasya labdhavān manasaiva tam || 150 || 
guruliṃgacarāṇāṃ ca samavāye tu bhaktimān || 
pādodakaṃ carāllabdhvā gurorliṃgasya bhaktimān || 151 || 
aśnīyādaśanaṃ bhakteranyathā'naśanaṃ bhavet || 
taccedanaśanaṃ proktamabhakṣyamasamarpitam || 152 || 
ata eva śivānaṃdalaharyāmabhiyuktavacanamapi || vṛ || 

pṛ0 30) mārgāvartitapādukā paśupateraṃgasya kūrcāyate 
gaṇḍūṣāṃvuniṣecanaṃ puraripordivyābhiṣekāyate || 
kiṃcidbhakṣitamāṃsaśeṣakavalaṃ divyopahārāyate bhaktiḥ kiṃ na karotyaho 
vanacaro bhaktāvataṃsāyate || iti || 153 || 
tasmālliṃge jaṃgamapādavinyāsādikamucitataramiti siddhaṃ || 154 || 
nanu || etādṛśapūrvoktavacanānāṃ liṃ"nloṭtavyapratyayābhāvena 
vidhāyakatvābhāvāt || 
arthavādavākyānāṃ svārthaprāmāṇyābhāvācca || 
ebhirvacanaiḥ kathaṃ tīrthaprasādasamarpaṇapādavinyāsādikaṃ 
kartavyatvenāṃgīkartuṃ śakyata iti ceducyate || 155 || 
auduṃbaro yūṣo bhavati || upāṃśuyājamantarā yajatītyādāviva laṭtvena 
bhāsamānasyākhyātasya leṭtvapariṇāmaṃ kṛtvā 
vidhāyakatvasyāṃgīkartumucitataratvāt || 

pṛ0 31) na ca vedeṣu leṭtvena pariṇāmādyaṃgīkāre'pyāgamavacaneṣu 
tathāṃgīkartumaśakyatvāttadabhimatasiddhiḥ kathaṃ saṃgacchata iti vācyaṃ 
tarhītihāsapurāṇasmṛtivākyeṣvapyetādṛśanyāyapravṛttirna syāt || na 
ceṣṭāpattiḥ || 156 || 
steyaṃ kṛtvā gurudārāṃśca gatvā surāṃ pītvā brahmahatyāṃ ca kṛtvā 
|| 
bhasmacchanno bhasmaśayyāśayāno rudrādhyāyī mucyate sarvapāpaiḥ || iti 
śātātapasmṛtivacanasya || 157 || 
gāyatrījapakoṭistu brahmahatyāṃ vyapohati || 
ekādaśaguṇānvāpi rudrānāvartya dharmavit || 
mahāpāpairapi spṛṣṭo mucyate nātra saṃśayaḥ || 158 || 

pṛ0 32) saṃdhyā snānaṃ japo homo devatānāṃ ca pūjanaṃ || 
ātithyaṃ vaiśvadevaśca ṣaṭkarmāṇi dine dine || 159 || 
ityādilokaprasiddhānāṃ prāyaścittakāṇḍe 
vijñāneśvaramādhavādidharmaśāstravyākhyātṛbhirācārakāṇḍe ca 
parigṛhītānāṃ vacanānāṃ ca svoktārthe prāmāṇyaṃ na syāt || 
tasmādudāharaṇamātreṇa nyāyasya pravṛttiriti na bhramitavyaṃ || 
nanveteṣāṃ smṛtipurāṇādīnāṃ 
vedamūlakatvādvedavatprāmāṇyasthāpanasaṃbhavo'pyāgamavacanānāṃ tathā 
prāmāṇyaṃ na saṃbhavatīti cenna || 
vedāgamayorekakartṛkatvādvedāviruddhadharmapratipādakatvācca 
niḥśvasitarūpavedāpekṣayā 
tālvoṣṭhapuṭavyāpāroccāritakāmikādyāgamānāmṛgveda- 

pṛ0 33) yajurvedavadvāmadakṣiṇanetravacca samapradhānatvātprāmāṇyaṃ 
siddhameveti vedāgamavacanairvidhīyamānaṃ karma śiṣṭairācaraṇīyamiti 
sarvaṃ samaṃjasam || 160 || 
iti 
śrīṣaṭsthalacakravartiniraṃjanajaṃgamasvarūpatoṃṭadasiddheśvarakāruṇyap
rasādapātrasudhāpurasthacannabasaveśvarasvāmiviracitavīraśaivotkarṣapradīp
ikā samāptā || śrīḥ|| śrīśivābhyāṃ namaḥ || 

Extra Page
pṛ0 34) svātaṃtryāt strīṇāṃ śivasaṃskārakarmaṇyanadhikāraḥ
kriyāsāre trayodaśopadeśe-
nādhikāraḥ svato nāryāḥ śivasaṃskārakarmaṇi|| 
niyogādbharturastyeva yadi bhaktā maheśvare|| 67||
tathaiva bhartṛhīnāyāḥ putrāderabhyanujñayā||
adhikāro bhavetyeva kanyāyāḥ piturājñayā|| 68||
śūdrāṇāmanyajātīnāṃ patitānāṃ viśeṣataḥ||
tathā'saṃskārajātīnāṃ nādhvaśuddhirvidhīyate|| 69 ||
te'pyakṛtrimabhāvāścecchive paramakāraṇe||
pādodpradānādyaiḥ kuryātpāśaviśodhanam || 70||





###########   END OF FILE  #######
