####################################################
MUKTABODHA INDOLOGICAL RESEARCH INSTITUTE
Use of this material (e-texts) is covered by Creative Commons license BY-NC 4.0
Catalog number: M00122
Uniform title: tantrarājatantra
Main title: tantrarājatantra with commentary manorama
Commentator : subhagānandanātha
Editor : lakṣmaṇa śāstrī
Editor : John Woodroffe
Alternate name : Arthur Avalon

Description: 



Notes: 
Transcribed by the staff of Muktabodha under the supervision of Mark S. G. Dyczkowski.


Revision 0:  Sept. 17, 2008

Publisher : Tantrik Text Series
Publication year : 1929
Publication city : 
Publication country : India
####################################################


śrīśrītantrarājatantram |

śrī-ārthāra-evalanena pravarttitaṃ paryyavekṣitañca |

mahāmahopādhyāya śrīlakṣmaṇaśāstriṇā sampāditam |

kalikātānagaryyāṃ

mahāmāyāyantre

śrīsiddheśvaracaturdhuriṇā mudritam |

laṇḍanarājadhānyāṃ lujyāk eṇḍa kāṃ karttakeṇa

prakāśitam |

khṛ : 1929



śrīgaṇeśāya namaḥ |

atha tantrarājaḥ |

manoramāṭīkāsahitaḥ |


prathamaḥ paṭalaḥ |



anādyanto'parādhīnaḥ svādhīnabhuvanatrayaḥ |
jayatyavirato vyāptaviśvaḥ kālo vināyakaḥ || 1 ||

--------------------------------------------

manoramāṭīkā prārabhyate |

śrīgaṇeśāya namaḥ |

	ādyaślokena prabandhavākyārthagarbhaṃ vināyakastutiḥ kriyate | tatra 
anādyantaḥ kālasyā'dyantarahitatvāt | aparādhīnaḥ itarapreraṇāvidhuraḥ | 
svādhīnabhuvanatrayaḥ svāyattajñātṛjñānajñeyātmabhuvanatrayaḥ |
jayati viśvotkṛṣṭobhavatītyarthaḥ avirataḥ kālasya santanyamānatvāt | 
vyāptaviśvaḥ deśarūpābhyāmanavacchinnattvāt | kāla iti viśeṣaṇasya 
nāma | vināyakaḥ vighneśvaro vigatanāyaka iti ca | etaduktaṃ bhavati 
evamuktaḥ kālarūpo vināyakaḥ sarvotkṛṣṭo bhavatīti tathāvidho 
vigatanāxakaḥ kālo viśvotkṛṣṭo bhavatīti ca | tena kālarūpaparamārthāyā 
lalitānityāyā viśvamayatvaṃ sādhakānāṃ tādātmyaṃ ca 
prabandhavākyārthatvenātra sūcitamityupadiśanti pūjyapādāḥ || 1 ||

--------------------------------------------

p. 2) bhagavan ! sarvatantrāṇi bhavatoktāni me purā |
nityānāṃ ṣoḍaśānāṃ ca navatantrāṇi kṛtsnaśaḥ || 2 ||

teṣāmanyonyasāpekṣyājjāyate mativibhramaḥ |
tasmāttu nirapekṣaṃ me tantraṃ tāsāṃ vada prabho || 3 ||

śṛṇu kādimataṃ tantraṃ pūrṇamanyānapekṣayā |
gopyaṃ sarvaprayatnena gopanaṃ tantracoditam || 4 ||

kathaṃ kādimataṃ nāmnā tanme brūhi maheśvara ! |
kādikālītiśaktī staḥ purā tattanmate mayā || 5 ||

prokte tantre kādikālīmatākhye tena nāmataḥ |
śṛṇu tatsarvatantrāṇāṃ rājānaṃ sarvasiddhidam || 6 ||

kādisaṃjñā bhavadrūpā sā śaktiḥ sarvasiddhaye |
tantraṃ maduktaṃ bhuvane navanāthairakalpayat || 7 ||

tayā tairbhuvane tantraṃ kalpe kalpe vijṛmbhate |
avasāneṣu kalpānāṃ sā taiḥ sārddhaṃ vrajecca mām || 8 ||

--------------------------------------------

	atha bhagavannityādibhiḥ vrajecca māmityantaiḥ saptabhiḥ 
ślokaistantrāvatāra kramamupadiśati | tatra sarvatantrāṇi 
nityāṣoḍaśakārṇavoktarudrayāmalādicatuḥṣaṣṭimukhāni tantrāṇi | 
navatantrāṇi 
sundarīhṛdayanityāṣoḍaśakārṇavacandrajñānamātṛkātantrasaṃmohanata
ntra-vāmakeśvarabahurūpāṣṭakaprastāracintāmaṇimeru prastārākhyāni 
iti | anyonyasāpekṣyāt tantrāntaroktārthapūjāṅgīkāreṇoktatvāt | 
vibhramaḥ tryāmohaḥ | tāsāṃ ṣoḍaśānāṃ nityānām | anyānapekṣayā 
itaratantroktārthapūjāṅgīkāramakṛtvopadeśāt | gopanaṃ tantracoditamiti 
pañcatriṃśe paṭale ṣaṭpañcāśatślokoktasaṅketavidhānenetyarthaḥ | 
navanāthaiḥ dvitīyapaṭale pratipāditasvarūpaiḥ | akalpayat prasārayati sma | 
tayā kādiśaktyā | taiḥ navanāthaiḥ | sā taiḥ sārddhaṃ vrajecca māṃ 
kalpāvasāneṣu sā

--------------------------------------------

p. 3) ādye tantrāvatārādi dvitīye nāthamaṇḍalam |
nityoddhārastṛtīye syāt lalitārcā tayordvayoḥ || 9 ||

naimittikaṃ tathā kāmyamarcanaṃ ṣaṣṭhake bhavet |
kāmeśvarī saptamake parato bhagamālinī || 10 ||

nityaklinnā tu navame bheruṇḍā daśame smṛtā |
ekādaśe vahnivāsinyatha vajreśvarī matā || 11 ||

trayodaśe bhaveddūtī tvaritā syāccaturdaśe |
kulasundaryyato'nyasmin nityānityā tu ṣoḍaśe || 12 ||

tato nīlapatākā syād vijayā'ṣṭādaśe pare |
sarvamaṅgalanityā'to jvālāmālinisaṃjñikā || 13 ||

ekaviṃśatime citrā kurukullā tvanantare |
trayoviṃśe tu vārāhīdhyānāni tadanantare || 14 ||

pañcaviṃśe mātṛkāptiḥ ṣaḍviṃśe mantravaibhavāḥ |
saptaviṃśe śvāsarūpā aṣṭāviṃśe tu lokatā || 15 ||

anantare kuṇḍakḷptistadurddhaṃ homakarmma ca |

--------------------------------------------

kādiśaktirnavanāthaistantreṇa ca sārddhaṃ mayi vilīnā tiṣṭhatītyarthaḥ | || 
2 || 3 || 4 || 5 || 6 || 7 || 8 ||
	ādya ityādibhiḥ saṅgraha ityantaiḥ daśabhiḥ ślokaistatpaṭalān 
tadarthāṃścopadiśati | tayordvayoḥ caturthapañcamayoḥ | parataḥ aṣṭame | 
atha dvādaśe

--------------------------------------------

p. 4) ekatriṃśe tadūrddhaṃ ca homāḥ kāmyā mahodayāḥ || 16 ||

trayastriṃśe tu paṭale yantrāṇi phalabhedataḥ |
catustriṃśe tu nāmāni pañcatriṃśe'sya vāsanā || 17 ||

ṣaṭtriṃśe svātmakathanamadhyāyāstatvavigrahāḥ |
pratyadhyāyaṃ śataślokāḥ syādevaṃ tantrasaṃgrahaḥ || 18 ||

sundaraḥ sumukhaḥ svacchaḥ sulabho bahutantravit |
asaṃśayaḥ saṃśayacchinnirapekṣo gururmataḥ || 19 ||

saundaryamanavadyatvaṃ rūpe saumukhyatā punaḥ |
smerapūrvābhibhāṣitvaṃ svacchatā'jihmavṛttitā || 20 ||

saulabhyamapyagarvitvaṃ santoṣo bahutantratā |
asaṃśayastatvabodhe tacchaktipratipādanāt || 21 ||

nairapekṣyamavittecchā gurutvaṃ hitavāditā |
evaṃvidho gururjñeyastvitaraḥ śiṣyaduḥkhadaḥ || 22 ||

caturbhirādyaiḥ saṃyuktaṃ śraddhāvān susthirāśayaḥ |

--------------------------------------------

anyasmin pañcadaśake | tataḥ saptadaśe | pare ekonaviṃśe | ataḥ viṃśe | 
anantare dvāviṃśe | tadanantare caturviṃśe | anantare ekonatriṃśe | 
tadūrddhe triṃśattame | tadūrddhe dvātriṃśe | asya upāsanādeḥ | 
tatvavigrahāḥ ṣaṭ triṃśatsaṅkhyāviśiṣṭatvāt || 9 || 10 || 11 || 12 || 13 || 14 || 
15 || 16 || 17 || 18 ||
	sundara ityādibhiḥ duḥkhada ityantaiścaturbhiḥ 
ślokairdeśikalakṣaṇamupadiśati | tatra santoṣaḥ pūrṇatā | pratipādanāt 
tattvasya | itaraḥ uktalakṣaṇavihīnodeśikaḥ | śiṣyaduḥkhadaḥ śiṣyasya 
vittāpahāraśarīrakleśabuddhivyāmohādibhirityarthaḥ || 19 || 20 || 21 || 22 ||

--------------------------------------------

p. 5) alubdhaḥ sthiragātraśca prekṣākārī jitendriyaḥ || 23 ||

āstiko dṛḍhabhaktiśca gurau mantre sadaivate |
evaṃvidho bhavecchiṣyastvitaro duḥkhakṛdguroḥ || 24 ||

gurūcyamāne vacane dadyāditthaṃ vacaḥ sadā |
prasīda nātha ! deveti tatheti ca kṛtādaram || 25 ||

praṇamyopaviśetpārśve tathā gacchedanujñayā |
mukhāvalokī seveta kuryyādādiṣṭamādarāt || 26 ||

asatyaṃ na vadedagre na bahu pralapedapi |
kāmaṃ krodhaṃ tathā lobhaṃ mānaṃ prahasanaṃ stutim || 27 ||

cāpalāni ca jihmāni narmāṇi paridevanam |
ṛṇadānaṃ tathā'dānaṃ vastūnāṃ krayavikrayam || 28 ||

na kuryādguruṇā sārddhaṃ śiṣyo bhūṣṇuḥ kadācana |
yato guruḥ śivaḥ sākṣāttaṃ stuvan praṇaman bhajet || 29 ||

yathā deve tathā mantre yathā mantre tathā gurau |

--------------------------------------------

caturirbhirityādinā gurorityantela ślokadvayena śiṣyalakṣaṇamupadiśati, tatra 
caturbhirādyaiḥ saṃyuktaḥ gurorlakṣaṇatvenoktaiḥ 
sundaratvādibhiścaturbhirviśeṣaṇaiḥ upetaḥ | itaraḥ uktaguṇavihīnaḥ 
duḥkhakṛt guroḥ akīrtyanarthacittadehakleśādyaiḥ || 22 || 23 || 24 ||
	gurūcyamāna ityādibhiḥ praṇaman bhajedityantaiḥ pañcabhiḥ 
ślokaiḥ śiṣyācārakramamupadiśati | tatra stutiḥ svātmaparayo | jihmāni 
kuṭilāni paridevanaṃ pralāpaḥ | bhūṣṇuḥ jijīviṣuḥ | bhajet seveta || 25 || 26 || 
27 || 28 ||
	yathā deva ityādibhirbhaktisamanvita ityantairdaśabhiḥślokaiḥ 
pūjyapādo-


--------------------------------------------

p. 6) yathā gurau tathā svātmanyevaṃ bhaktikramaḥ priye ! || 30 ||

gurostu janmadivase kuryādutsavamādarāt |
viśeṣapūjāṃ yogibhyo bhojanaṃ tatpadārcanam || 31 ||

vyāpte dūragate pūjyaṃ pūjayedagrajādiṣu |
ekadeśe nityasevā dūrasthe yojanakramāt || 32 ||

ekādi ṛtusaṃvṛddhyā varṣe ṣaḍyojanāntare |
tato'dūragate sevā tadājñāparipālanam || 33 ||

āsanaṃ śayanaṃ vastraṃ bhūṣaṇaṃ pādukāṃ tathā |
chāyāṃ kalatramanyacca yattasyeṣṭaṃ tu pūjayet || 34 ||

ekagrāme pṛthakpūjāṃ na kuryādananujñayā |
pūjāmadhye samāyāte pūjye natvā sthitiṃ vadet || 35 ||

vidhehi śeṣamityuktaḥ kuryānno cettadājñayā |
varteta so'pi taccheṣaṃ kuryānniścalamānasaḥ || 36 ||

pūjāmadhye gurau pūjye tvanye va'pi samāgate |
kṛtyamevaṃ samuddiṣṭaṃ maunaṃ tairna samācaret || 37 ||

guruṃ na marttyaṃ budhyeta yadi budhyeta tasya tu |

--------------------------------------------

pāstikramamupadiśati | tatra vyāpte lokāntaraṃ gate | dūragate 
vakṣyamāṇaṣaḍyojanāduparisaṅkhyāviśiṣṭayojanadeśaṃ gate | 
agrajādiṣu guruṃ tadagraja ityādyupariṣṭāt 
vakṣyamāṇānupadiśatyādiśabdena | ekadeśe 
grāmanagaramaṇḍalakheṭakharvaṭapattanādiṣu guruśiṣyayoḥ sthitau | 
yojanakramāt dūrastha ityanvayaḥ | ekagrāma iti 
pūrvoktanagarādīnāmupalakṣaṇam | pṛthakpūjāṃ 
gurumantareṇānyeṣāṃ


--------------------------------------------

p. 7) na kadāpi bhavetsiddhirmantrairvā devapūjanaiḥ || 38 ||

mantreṇa tasya niyataṃ pūjāṃ kuryyādyathoditāṃ |
tāṃ ca tatpaṭale samyak jñātvā bhaktisamanvitaḥ || 39 ||

nityānāṃ traipurāṇāṃ ca nāvekṣyāstvaṃśakādayaḥ |
tathāpyatrocyate kiñcidabhicārādisiddhaye || 40 ||

aśvinyādiṣu ṛkṣeṣu bindusargāntyavarjitam |
caturo yojayedādyān bindusargau tu sarvagau || 41 ||

tena mantrādivarṇena nāmnaścādyākṣareṇa ca |
gaṇayedyatra ṣaṣṭhaṃ vā'pyaṣṭamaṃ dvādaśaṃ tu vā || 42 ||

ripormantrādyavarṇaṃ syāt  tena tasyāhitaṃ bhavet |
rāśiṣvanyatra ṛkṣeṣu saptapañcatṛtīyagaiḥ || 43 ||

sādhyānāmapi vijñeyamaṃśakādyamanugrahe |

--------------------------------------------

devatānāṃ vā pūjāṃ svayaṃ na kuryāt iti | pūjye tvanye vā tadagrataḥ 
prāptavidyamityādiṣvanyatame | tatpaṭale dvitīyapaṭale || 29 || 30 || 31 || 32 || 33 
|| 34 || 35 || 36 || 37 || 38 || 39 ||
	nityānāmityādibhiḥ sarvata ityantairdvāviṃśatyā 
ślokairmantrāṇāmaṃśakādikamupadiśati | tatra aṃśakādaya ityatra 
aṃśakaśabdo rāśyādivācakaḥ | ādiśabdena siddhādicakragaṇana ṛṇa-
ṛṇi prabhṛtaya ucyante | aśvinyādiṣu ṛkṣeṣumeṣādiṣu rāśiṣvityarthaḥ | 
binduvisargāntyavarjitaṃ binduvisarjanīyakṣakārarahitam | catura iti 
puṃliṅgadvitīyābahuvacanam | ādyān akārādyān varṇānitiśeṣaḥ | 
bindusargau tu sarvagau bindusargayoḥ śivaśaktirūpatvāt sarvātmatā | tena 
rāśiṣu yojitākṣarakrameṇa | etaduktaṃ bhavati pratyakṣaraṃ 
satripādāstrayastriṃśadghaṭikāḥ sambhavanti tābhiḥ 
sādhyasādhakayoraṃśakaṃ jānīyāt

--------------------------------------------

p. 8) yataste tattvavijñānarahitāstena coditam || 44 ||

prākpratyagdakṣiṇodaka ca sūtrapañcakayogataḥ |
koṣṭhāni ṣoḍaśā'tra syusteṣu varṇān kramāllikhet || 45 ||

catuścaturvibhāgene kalpayettāni vai kramāt |
prathamaprathame tvādyaṃ dvitīyaprathame tathā || 46 ||

dvitīyamanyataścānyat tathā'nyadapi kalpayet |
tattakoṣṭheṣu vilikhet tattatpañcamamakṣaram || 47 ||

evaṃ caturṣukoṣṭeṣu kṣāntāvadhi samālikhet |

--------------------------------------------

iti | gaṇayet ripunāmādyakṣararāśimārabhya mantrādyakṣararāśyantaṃ 
gaṇite 
ṣaṣṭhāṣṭamadvādaśarāśigatākṣarādikairmantrairarāterabhicārādikaṃ 
kuryādityarthaḥ | rāśiṣu proktamitiśeṣaḥ | ṛkṣeṣu aśvinyādiṣu | 
nakṣatreṣu saptapañcatṛtīyagaiḥ prāgvat 
ripunāmādyakṣaranakṣatramārabhya mantrādyakṣararāśyantaṃ gaṇite 
saptapañcatṛtīyanakṣatragatādyavarṇairmantraistasyābhicārādikaṃ 
kuryādityarthaḥ | sādhyānāmityādi 
upariṣṭādvakṣyamāṇasādhyasādhakasiddhākhyeṣu triṣūpāsakeṣu 
prathamasya tatvajñānarahitatvāt 
prāguktāṃśakādyamanugraheṣvavekṣaṇīyamityarthaḥ || 40 || 41 || 42 || 43 || 
44 || 45 ||
	varṇān kramāllikhedityatra kramaśabdārthaḥ pradarśyate 
catuścaturvibhāgena ṣoḍaśakoṣṭhāni prādakṣiṇyena catvāri catvāri 
vakṣyamāṇasādhyasiddhasusiddhārivargeṣu saṅkalpya | prathamaprathame 
prathamacatuṣkaprathamakoṣṭhe ādyamakṣaraṃ likhet | dvitīyaprathame 
dvitīyacatuṣkaproktakramaprathamakoṣṭhe tathā yathā pūrvacatuṣṭayasya 
prathamakoṣṭhaḥ kalpitaḥ atrāpi tathā kuryādityarthaḥ | dvitīya mākāraṃ 
likhet | anyataśca tṛtīyacatuṣkaproktakramaprathamakoṣṭhe | anyat 
tṛtīyamikāraṃ likhet | tathā'nyadapi kalpayet tathā yathā 
pūrvacatuṣkatrayam | anyat caturthacatuṣkam | apiḥ samuccaye | kalpayet vilikhet 
| caturthamīkāraṃ caturthacatuṣka prokta-

--------------------------------------------

p. 9) svanāmādyakṣaraṃ yatra koṣṭhe sandṛśyate tataḥ || 48 ||

siddhādīn gaṇayedyāvanmantrādyakṣaradarśanam |
siddhasiddho japātsiddhyet dviguṇātsiddhasādhyakaḥ || 49 ||

--------------------------------------------

prathamaprathamakoṣṭhe likhedityarthaḥ | tattatkoṣṭheṣu 
uktacatuṣkacatuṣṭayadvitīyakoṣṭheṣu | tattatpañcamaṃ 
prathamaprathamadvitīyatṛtīyakoṣṭhalikhitākṣarāṇāṃ pañcamākṣarāṇi 
vilikhedityarthaḥ | evaṃ prāgvat dvitīyakoṣṭhākṣarāṇāṃ 
pañcamākṣarāṇi tṛtīyakoṣṭheṣu vilikhet | tṛtīyakoṣṭhākṣarāṇāṃ 
pañcamākṣarāṇi caturthakoṣṭheṣu vilikhet | ukte catuṣkacatuṣke pratyekaṃ 
koṣṭhe punaḥ punaḥ pañcamākṣaralekhanataḥ kṣāntāvadhi 
catuṣkacatuṣṭaye'pi samālikhet | evaṃ likhite sati 
prathamacatuṣkaprathamakoṣṭhe akathaha iti catvāryakṣarāṇi | 
taddvitīyakoṣṭhe uṅapa iti trīṇi | tattṛtīyakoṣṭhe ḷjhama iti trīṇi | 
taccaturthakoṣṭhe oḍava iti trīṇi | dvitīyacatuṣkaprathamakoṣṭhe ākhadala iti 
catvāri akṣarāṇi | taddvitīyakoṣṭhe ucapha iti trīṇi | tattṛtīyakoṣṭhe ḷtraya 
iti trīṇi | taccaturthakoṣṭhe oḍhaśa iti trīṇi | tṛtīyacatuṣkaprathamakoṣṭhe 
igadhakṣa iti catvāri | taddvitīyakoṣṭhe ṛcchava iti trīṇi | tattṛtīyakoṣṭhe eṭara 
iti trīṇi | taccaturthakoṣṭhe aṃṇaṣa iti trīṇi | caturthacatuṣkaprathamakoṣṭhe 
idhana iti trīṇi | taddvitīyakoṣṭhe ṛjabha iti trīṇi tattṛtīyakoṣṭhe aiṭhala iti 
trīṇi | taccaturthakoṣṭhe aḥ ta sa iti trīṇi | evaṃ likhite 
prathamacatuṣkakoṣṭhākṣarāṇāmuparitanākṣarāṇi 
dvitīyacatuṣkakoṣṭheṣu yathākramaṃ dṛśyante | 
akārādikṣakārāntānyekapañcāśadakṣarāṇi teṣu ṣoḍaśakoṣṭheṣu 
vyākulakramāṇi dṛśyanta iti prathamaproktakramaśabdasyārthaḥ || 46 || 47 || 
48 || 49 ||
	siddhasiddha ityādibhiḥ suniścitamityantairarddhādyaiḥ ṣaḍbhiḥ 
ślokaisteṣāṃ ṣoḍaśakoṣṭhākṣarāṇāṃ phalānyupadiśati | tatra 
ato'nyathā susiddhasādhyādanyaḥ anantarabhūtaḥ susiddha ityarthaḥ | 
abhicāre riporevaṃ yadi svātmavipattaye riporabhicārakāle tasya 
susiddhasusiddhaścedabhicāramantrastasyābhicārakasyaiva nidhanāya 
bhavatītyarthaḥ |
ṛṇasiddhādiyogeṣu mantradāne viśeṣataḥ |

--------------------------------------------

p. 10) siddhe susiddhaḥ samprāptyā siddhārirhanti gotrajān |
sādhyasiddhe'tisaṃkleśāt sādhyasādhyo'tiduḥkhakṛt ||50 ||

sādhye susiddho bhajanātsādhyāriḥ svāṃ śriyaṃ haret |
susiddhasiddho'dhyayanāt phalaṃ dadyādyathepsitam || 51 ||

susiddhasādhyo jāpādyaiḥ siddhaye syādato'nyathā |
susiddhe tu prasiddhastu pūrvajanmakṛtaśramaḥ || 52 ||

tasmāt tu sarvasiddhīnāṃ sādhane yo japenmanum |
abhicāre riporevaṃ yadi svātmavipattaye || 53 ||

susiddhoriraśeṣeṇa svakulānnāśayeddhuvam |
arisiddhaḥ sutaṃ hanyādarisādhyaḥ svayoṣitam || 54 ||

ariḥ susiddhomantrastu kulotsādanakṛcchanaiḥ |
aryariḥ svātmahā mantraḥ samprāptyaiva suniścitam || 55 ||

nāmādyakṣaramārabhya yāvanmantrādivarṇakam |
tridhā kṛtvā svarairbhindyāt tadanyadviparītakam || 56 ||

--------------------------------------------

prasiddhaṃ nāma gṛhṇīyāt prasuptā yena jāgrati || 50 || 51 || 52 || 53 || 54 || 55 
||
	nāmādyakṣaramityādibhiḥ sarvata ityantaiḥ ṣaḍbhiḥ ślokaiḥ 
sādhakamantrayoruttamarṇādhamarṇatvaṃ tatphalāni copadiśati | tatra 
yāvamantrādivarṇakaṃ mātṛkākṣarakrameṇa svanāmādyakṣaramārabhya 
mantrādyakṣarāvadhi gaṇayedityarthaḥ | tridhā kṛtvā tāṃ saṅkhyāṃ 
triguṇīkuryāt | svaraiḥ svaraśabdena ṣoḍaśasaptatrisaṅkhyā ucyante | tatra 
sampradāyāt saptasaṅkhyā'ṅgīkṛtā | bhindyāt tayā tāṃ 
saṅkhyāmāharet | tadanyat mantrādyakṣaramārabhya 
svanāmādyakṣarāvadhi mātṛkākṣarāṇi | viparītakaṃ saptabhiḥ 
saṃvarddhya tribhirāharedityarthaḥ | etaduktaṃ bhavati sarveṣāṃ 
vidyāmantrāṇāṃ sarveṣāṃ sādhyādīnāṃ ca uttamarṇādhamarṇatvaṃ 
jñātumupāyaḥ mātṛkākṣarapāṭhakameṇa svanāmādyakṣaramārabhya 
uddeśyasya

--------------------------------------------

p. 11) kṛtvā'dhiko ṛṇī jñeyo ṛṇī cenmantramuttamam |
svayaṃ ṛṇī cettanmantraṃ tyajet pūrva ṛṇī yataḥ || 57 ||

kathaṃ ṛṇitvaṃ mantrāṇāṃ sādhakānāṃ ca me vada ! |
pūrvajanmakṛtābhyāse pāpādasyāphalāptikṛt || 58 ||

pāpe naṣṭe phalāvāptiḥ kāle dehakṣayādṛṇī |
mantraḥ samprāptimātreṇa prāktanaḥ siddhaye bhavet || 59 ||

siddhamādgurorlabdhamantro yaḥ siddhibhāṅnaraḥ |
lakṣmīmadādanādṛtya mantre bhogamavāptavān || 60 ||

sanmantrasya ṛṇī jñeyo bhajanaṃ tasya pūrvagam |
tasmādṛṇaviśuddhistu kāryā sarvaistu sarvataḥ || 61 ||

rudrākṣairapi padmākhyaiḥ putrajīvaiḥ kucandanaiḥ |
sphāṭikaiśca pravālaiśca mauktikairhemanirmitaiḥ || 62 ||

--------------------------------------------

ādyakṣarāt pūrvākṣarāṇi gaṇayitvā tāṃ saṅkhyāṃ triguṇīkṛtya 
saptabhirāhṛtya śiṣṭasaṅkhyāṃ vijñāya tathā mantrādyakṣarādi 
svanāmādyakṣarāvadhi gaṇayitvā tāṃ saṅkhyāṃ saptabhirvardhayitvā 
tribhirāhṛtya śiṣṭaṃ ca jānīyāditi | kṛtvetyādinā etaduktaṃ bhavati 
pūrvaślokoktaśiṣṭasaṅkhyayoradhikasaṅkhyāyukto'dhamarṇaḥ 
hīnasaṅkhyāyukta uttamarṇaḥ | tatra mantrasya adhamarṇatve 
phalabhūyastvaṃ svasyādhamarṇatve naiṣphalyaṃ tenottamarṇavidyādīn 
parityajya adhamarṇāneva svīkuryāditi | sarvaiḥ sādhakaiḥ sādhayaiśca | 
sarvataḥ mantreṣu vidyāsu cetyarthaḥ || 56 || 57 || 58 || 59 || 60 || 61 || 62 ||
	rudrākṣairityādibhirjapamityantaiścaturbhiḥ 
ślokairakṣamālādikamupadiśati | tatra kucandanaiḥ raktacandanaiḥ || 63 || 64 || 
65 ||

--------------------------------------------

p. 12) rājatairjapamālā syāt pūrvaṃ pūrvaṃ phaledguruḥ |
ādikṣāntairakṣaraiḥ syādakṣamālā yathārthataḥ || 63 ||

anulomavilomābhyāṃ mātṛkāntaritāṃ japet |
evaṃ sarvaguṇopeto jāyate sarvasiddhimān || 64 ||

tarjanīrahitaiḥ kuryādaṅgulyagrairjapakriyām |
aṅgulīparvasaṃsparśādapi vā gaṇayejjapam || 65 ||

abuddhipūrvaṃ vihite niṣiddhe karmaṇi drutam |
vidyāṃ japecchataṃ tena tatpāpānmucyate dhruvam || 66 ||

nityātikramadoṣāṇāṃ śāntyai vidyāṃ śataṃ japet |
naimittikātikramaṇe sahasraṃ prajapettadā || 67 ||

viśuddhadehavadanaḥ śuklāmbaradharaḥ śuciḥ |
vimukhaḥ paranindāsu devatādarśaneṣu ca || 68 ||

parārthavanitābhūmipīḍāsu vigataspṛhaḥ |
dayānvitaḥ sarvajane prekṣākārī gataspṛhaḥ || 69 ||

āstiko gurubhaktaśca nityaśo niyamānvitaḥ |
yaḥ sa sarvaguṇopeto vidyāsiddhimavāpnuyāt || 70 ||

anyathā vartamāno yo vidyābhajanavā/ściram |
na tasya sidabhiḥ kutrāpi kadācicca kathañcana || 71 ||

--------------------------------------------

abuddhītyādinā tadetyantena ślokadvayena prāyaścittamupadiśati || 66 
|| 67 ||
	viśuddhetyādibhiḥ kathañcanetyantaiścaturbhiḥ ślokaiḥ 
sādhakasamācāramupadiśati | tatra devatādarśaneṣu devatāsu darśaneṣu ca 
nindāsu vimukhaḥ | darśaneṣu vaidikavaiṣṇavaśaivādiṣu || 69 || 70 || 71 || 72 ||

--------------------------------------------

p. 13) ādau yogo bhavedante pallavaḥ sampuṭodvayoḥ |
ekāntaraṃ tu grathanaṃ vidarbhodvyantarīkṛtaḥ || 72 ||

mantradoṣāṃstu vijñāya guruḥ pariharet kṣaṇāt |
anyathā sa guruḥ śiṣyaṃ nihantyevācirāt dhruvam || 73 ||

--------------------------------------------

	ādau yogetyādinā ślokena mantreṣu 
sāddhyakarmayojanaprakāramupadiśati | tatra etaduktaṃ bhavati 
mantravidyayorādau sādhakasādhyakarmaṇāṃ yojane yoga iti saṃjñā | 
mantravidyayorante pūrvoktayojanāt pallava iti saṃjñā | 
mantravidyayorādyantayoḥ pūrvoktayojanātsaṃpuṭa iti saṃjñā | 
mantravidyayoḥ prāguktānāñca ekaikākṣarato'nyonyasammelanāt 
grathanamiti saṃjñā | mantravidyayoḥ pūrvoktānāṃ ca 
anyonyamakṣaradvayayojanāt vidarbha iti saṃjñā | sa ca trividhaḥ 
mantrākṣaradvayāntare sādhyākṣaramekamekaṃ yojayet ityekaḥ prakāraḥ | 
sādhyākṣarāṇāṃ dvayāntare mantrādīnāmakṣaramekaṃ yojayet 
so'paraḥ | mantrādīnāmakṣaradvayāntare sādhyādīnāmakṣaraṃ dvayaṃ 
dvayaṃ yojayedeṣo'nyaḥ | evaṃ traividhyamiti || 73 ||
	mantradoṣānityādibhirgururityantairnavabhiḥ 
ślokairmantradoṣādikamupadiśati | tatra sa gururityatra saśabdo mantraviṣayaḥ 
| saṭkarṇagaḥ svavyatiriktayordvayoryugapatpaṭhanāt | adhikairjapāt 
adhikadevatāmantraiḥ sārddhaṃ kṣudradevatāmantrajapāt kṣudrasya trāsaḥ 
| garvitaḥ sādhakasyānabhimukhaḥ | avidhiprāptaḥ dīkṣādividhimantareṇa 
samprāptaḥ | vairikoṣṭhagāḥ pūrvoktavairivargacatuṣkakoṣṭhagāḥ | 
nirjitāḥ parājitāḥ | karmabāhulyāt sādhakasya 
prāgjanmaduṣkṛtabāhulyāt | ahasāḥ hakārasakārarahitāḥ | sattvavarjitāḥ 
balahīnāḥ | apūrṇarūpāḥ vācyasya apuṣkalākṣarāḥ | chinnāḥ 
mahāvayavina ekadeśatvāt | stambhitāḥ sādhakābhimatapradāneṣu | 
sānunāsikāḥ sparśavargeṣvantyākṣaraprāyāḥ | akālaviniyogena mantrasya 
svāpakāleṣu prayogādiṣu viniyogena | mantrāṇāṃ 
svāpaprabodhayorlakṣaṇamucyate | 
praṇavakṣakārarephahakārākṣaraprāyāntrādyā āgneyāḥ | 
indvakṣaraprāyā mantrāḥ saumyāḥ | sādhakasya śvāse dakṣiṇanāsāpuṭe 
paripūrṇaṃ pravahati sati āgneya-  

--------------------------------------------

p. 14) tena tatparihārañca śṛṇu devi ! samāhitā |
parihāraprakārantu vakṣye yogeṣu tattvataḥ || 74 ||

dagdhaḥ ṣaṭkarṇago mantraḥ trastaḥ syādadhikairjapāt |
garvitastvavidhiprāptaḥ śatravo vairikoṣṭhagāḥ || 75 ||

bālā laghvakṣaraprāyā vṛddha gurvakṣarānvitāḥ |
nirjitā karmabāhulyādahasāḥ satvavarjitāḥ || 76 ||

--------------------------------------------

mantrādīnāṃ prabodhakālaḥ | itareṣāṃ saumyādīnāṃ tadā svāpakāla 
eva | vāmanāsāpuṭe śvāse pravahati sati saumyamantrādīnāṃ 
prabodhakālaḥ | itareṣāmāgneyānāmantrāṇāṃ tadā svāpakālaśca 
etatsakalamavijñāya mantrān manīṣiteṣu kāryeṣu viniyojakaḥ 
sādhakasteṣāmmūrchākleśakārī bhavatītyarthaḥ | mūrchitāḥ 
nirvyāpārāḥ | sādhakasamīhitasaṃpādane nirvyāpārā ityarthaḥ | 
svāpagāḥ suptavat sādhakānabhimukhāḥ | ajapāt 
gurorvidyādhigamadivasamārabhya taduktakramabhajanānaṅgīkārāt | atra 
sandhirdivyatvādacintya | mattā mantrāḥ samīcīnabhajanaśīlasya 
sādhakasyārthānarthau samaṃ sādhayantītyarthaḥ | patreṣu paṭhanāt 
yathāvidhi gurumukhādadhigamamantareṇa yataḥ kutaścit patreṣu mantrādīn 
dṛṣṭvā tatra paṭhitvā japādityarthaḥ | anyavarṇaiḥ mantrākṣarebhyo 
bahirbhūtaiḥ | teṣāṃ tatra nāma sādhakasyānavadhānapaṭhanādvā 
sambhavaḥ | kīlitāḥ yathā kālākhyaḥ śaṅkurdrumakuḍyādiṣu 
bhinnarūpaḥ tadvannāmasāmyasādhakānavadhānasaṃpāditairakṣaraiḥ 
kīlitā ityarthaḥ | ruddhāḥ niruddhāḥ nivāritā ityarthaḥ | visandhikāḥ 
vigatasandhikāḥ guṇavṛddhiyaṇādeśādiprāptau satyāṃ akṛtasandhikāḥ | 
prāptaduḥkhā prāptakleśāḥ | vairisamanvitāḥ vairimantrādyaiḥ 
sahopāsitāḥ mantrāṅgamanyonyaṃ vairalakṣaṇamupariṣṭāt vāsanāpaṭale 
vakṣyamāṇatvādiha noktam | khaṇḍībhūtāḥ bhinnavigrahāḥ |
aṃśajāpāt mantravidyānāmekadeśajāpāt | aṅgahīnāḥ 
aṅganyāsamantrahīnāḥ | asaṃvṛtāḥ agopitāḥ | gopitena gauravaṃ 
prakāśanena naiṣphalyaṃ

--------------------------------------------

p. 15) apūrṇarūpāśchinnāḥ syuḥ stambhitāḥ sānunāsikāḥ |
akālaviniyogena prabodhaḥ svāpagā japāt || 77 ||

mattāḥ patreṣu paṭhanādanyavarṇaistu kīlitāḥ |
ruddhā visandhikāḥ prāptaduḥkhā vairisamanvitāḥ || 78 ||

khaṇḍībhūtāstvaṃ śajāpādaṅgahīnāstvasaṃvṛtāḥ |
apūrṇenopadiṣṭā ye hīnavīryāstu te matāḥ || 79 ||

sadā prayogāt kuṇṭhatvaṃ kliṣṭatā'tivilambanāt |
rugṇā pralapanairjāpādanyamantraiḥ sahāvilāḥ || 80 ||

upekṣāvasthayā jāpāt vaiṣamyādavamānitāḥ |
pañcaviṃśatiruddiṣṭā doṣāṃstān śamayedguruḥ || 81 ||

--------------------------------------------

ca sarvamantradevatānāṃ sarvatrocyate | apūrṇena anugrahavidhau 
pūrṇābhiṣekādigurvājñāmantareṇa pravṛttena | hīnavīryāḥ 
kṣīṇabalāḥ anuktakaraṇādasaṃjātaśaktinā pratipāditatvāt asmin śiṣye 
tvakāryakarādabhajanādanarthakarāścetyarthaḥ | kuṇṭhatvam 
akāryakaratvam | susiddhā api mantrādayaḥ sarvadā 
viniyoktustīkṣṇaśastravatkuṇṭhāḥ nistaikṣṇyā bhavantītyarthaḥ | kliṣṭatā 
kleśārditatvam ativilambanāt | uktakālādadhikaṃ vilambya 
mantrādīnāmakṣarāvartanāt | rugṇāḥ pīḍitāḥ | pralapanairjjāpāt 
ayogyairālapyālapya jāpāt | anyamantraiḥ japyamānādanyamantraiḥ | 
āvilāḥ vyākulāḥ ekasminmantre japyamāne anyamantrasya madhye madhye 
japata ubhayorapi mantrayorvyākulatā bhavati tayornaiṣphalyānarthādayaḥ 
sambhavantītyarthaḥ | upekṣā parityāgaḥ | anavasthayā jāpāt 
guruktakalpoktasvakalpitamārgeṣvanyatamamapahāya 
yathohitakramajāpādityarthaḥ | vaiṣamyāt mantrāṇāṃ devatānāṃ ca 
japapūjāhomādiṣu vaiṣamyāt | viṣamabhāvāt hīnādhikyata ityarthaḥ | 
avamānitāḥ paribhūtāḥ | śamayed guruḥ vakṣyamāṇopāyenetyarthaḥ || 74 
|| 75 || 76 || 77 || 78 || 79 || 80 || 81 || 82 || 

--------------------------------------------

p. 16) bandhanaṃ yonimudrāyā mantrāṇāṃ vīryayojanam |
ubhayaṃ bodhayan śiṣyaṃ saṃrakṣedgururātmavān || 82 ||

gurorlakṣaṇametāvadādimāntyantu vedayet |
ādimāntyavihīnāstu varṇāḥ syuḥ śaradabhnavat || 83 ||

tasmādādita evāsau kuryāttattadahaṅkṛtiḥ |
yadahaṅkāravijñānānmatsamojāyate naraḥ || 84 ||

anādikramasaṃsiddhamātṛkādyantayojanāt |
tādātmyasiddhiṃ tāṃ viddhi sarvamantrārthavigrahām || 85 ||

dvijātīnāṃ tu saṃskāraṃ vedoktaṃ samudāhṛtam |
teṣāṃ ca tatra tatrāpi vidyayā vidhimācaret || 86 ||

sa vidyāsmaraṇaṃ kuryāt kiyāṃ sarvatra coditām |
tena tanmayatāsiddhiḥ sarvatra bhavati dhruvam || 87 ||
--------------------------------------------

	bandhanamityādibhirvigrahām ityantaiścaturbhiḥ ślokairdeśikasya 
kartavyamupadiśati | tatra bandhanam anusandhānam | yonimudrāyā uttaratra 
homapaṭale prāṇamānasayormūlādhārādibrahmarandhrāvadhi 
suṣumṇāntarālena gamāgamarūpā yonimudrā tadanusandhānaṃ 
yonimudrābandha ityarthaḥ | vīryayojanam uttaratra vāsanāpaṭale proktasya 
mantravīryasya mantreṇa sādhakena ca yojanaṃ mantravīryayojanamityarthaḥ | 
etadārādhyamukhāt sphuṭataramavagantavyam | ādimāntyam 
ādimamantyañca | ādimāntyavihīnāḥ 
ādimāntyajñānasambandhavihīnāḥ | varṇāḥ kevalamakṣaravigrahā 
mantrā ityarthaḥ | tattadahaṃ kṛtim mātṛkāyā 
ādyantākṣaraddvayātmikām || 83 || 84 || 85 || 86 ||
	anādītyādinā ślokenaitaduktaṃ bhavati | 
anādisiddhakramāṇāmakṣarāṇāṃ samudāyarūpāyā mātṛkāyāḥ 
prathamacaramākṣayorakārahakārayoryojanāt saṃjātarūpamahaṃ śabdaṃ 
tadarthaṃ ca ādyantapratyāhṛtinyāyena svātmano mātṛkātmatāṃ tat 
vā'cyarūpaṃ sarvadevatātmatāṃ ceti || 87 ||

--------------------------------------------

p. 17) anyeṣāmapi varṇānāṃ vidyayā samupācaret |
nidhane vidyayā dāho vidyayā'nyat samācaret || 88 ||

sampūjya bhojayedekamanekaṃ vā svaśaktitaḥ |
yoginaṃ vidyayā siddhaṃ pūrvataśca nimantritam || 89 ||

urmikāvasanādyaistaṃ pūjayitvā praṇamya ca |
vidyayā visṛjenmantrī svavidyāsiddhaye śive ! || 90 ||

gurostu janmadivasaṃ vidyāprāptidinaṃ tathā |
svajanmadivasaṃ nāthavyāptivāsarameva ca || 91 ||

akṣaratrayasampātadinaṃ pūrṇādinaṃ tathā |
ṣaṭparvāṇi viśiṣṭāni sadarśaṃ saptaparvakam || 92 ||

māsato varṣato vā'pi kuryādeteṣu pūjanam |
gurostu jīvite nityavyāpte tatputrakādikam || 93 ||

pūjayettatsamaṃ taṃ ca praṇāmādyairupācaret |
tadabhāve tatkulīnaṃ tadbhaktaṃ vā samarcayet || 94 ||

--------------------------------------------
	dvijātīnāmityādibhiḥ śive ityantaiḥ pañcabhiḥ 
ślokairnāthakṛtyamupadiśati | tatra dvijātīnāṃ 
brāhmaṇakṣatriyavaiśyānām | saṃskāraṃ jātakarmādikam | anyeṣāṃ 
varṇānām śūdrāṇām anulomapratilomasaṅkarātmanāṃ ca || 86 || 87 || 88 
|| 89 || 90 ||
	gurorityādibhirbhavedityantaiḥ pañcabhiḥ ślokaiḥ 
parvādikamupadiśati | tatra akṣaratrayasaṃpātadinam uttaratra mātṛkāpaṭale 
vakṣyamāṇākṣarātmakadineṣu vargākṣaradvayaṃ ghaṭikākṣaraṃ ca 
trīṇyakṣarāṇi yasmin dine saṃgatāni bhavanti tadakṣaratrayasampātadinam | 
tatprakārasya tatraiva sphuṭataraṃ vakṣyamāṇatvādiha na prapañcitam || 91 || 
92 || 93 || 94 || 95 ||

--------------------------------------------

p. 18) stuvīta pañcabhiḥ ślokaistannityaṃ sarvasiddhaye |
prātaḥ prabodhasamaye japātsudivasaṃ bhavet || 95 ||

namaste nātha ! bhagavan ! śivāya śivarūpiṇe |
vidyāvatārasaṃsidhyai svīkṛtānekavigraha ! || 96 ||

navāya navarūpāya paramārthaikarūpiṇe |
sarvājñānatamobhedabhānave cidghanāya te || 97 ||

svatantrāya dayākḷptavigrahāya śivātmane |
paratantrāya bhaktānāṃ bhavyānāṃ bhavyarūpiṇe || 98 ||

vivekināṃ vivekāya vimarśāya vimarśinām |
prakāśānāṃ prakāśāya jñānināṃ jñānarūpiṇe || 99 ||

purastātpārśvayoḥ pṛṣṭhe namaskuryāduparyadhaḥ |
sadā me cittarūpeṇa vidhehi bhavadāsanam || 100 ||

bhūmitatvamayī vyāptiriti samyaksamīritā |

--------------------------------------------
	nama ityādyairāsanamityantaiḥ pañcabhiḥ 
ślokairnnāthastotramupadiśati | tatra navāya sarvadā 
navanavatvaspṛhaṇīyāya | navarūpāya navasaṅkhyāviśiṣṭavigrahāya | 
paramārthaikarūpiṇe śivatvenaikavigrahāyetyarthaḥ | 
vivekavimarśayoridantāhantayoryāthātmyajñānamarthaḥ | prakāśānām 
satyarūpāṇām || 96 || 97 || 98 || 99 || 100 ||
	purastādityādinā ślokenaitaduktaṃ bhavati | 
deśakālākāraistvanmayatāṃ me vidhe hīti śivam || 101 ||

--------------------------------------------

p. 19) asyā niḥphālanāccitte tattattvaṃ svātmasātkṛtam || 101 ||

iti ṣoḍaśanityātantre śrīkādimate prathamaṃ paṭalam || 1 ||

--------------------------------------
iti ṣoḍaśanityātantreṣu śrīkādimatākhyasya paripūrṇasya tantrasya 
prapañcasārasiṃharājaprakāśābhidhānena subhagānandanāthena 
viracitāyāṃ manoramākhyāyāṃ vyākhyāyāṃ 
tantrāvatārādiprakāśanaparaṃ prathamaṃ paṭalaṃ paripūrṇaṃ 
parāmṛṣṭam
|| granthasaṃkhyā |

prathame yantramekaṃ syāt granthasaṅkhyā śatātparam |
triṣaṣṭiriti nirdiṣṭaṃ vyākhyānaṃ samyagīkṣaṇāt ||



atha dvitīyaṃ paṭalam


atha nāthān pravakṣyāmi madrūpān nityavigrahān |
vidyāvatārasopānabhūtāṃstatpūjanaṃ tathā || 1 ||

prakāśo'tha vimarśo'nyastvānando'para ityapi |
nāmabhedādahaṃ loke kalpayan divyarūpataḥ || 2 ||

trayastebhyaḥ samutpannāḥ siddhāśca traya eva te |
jñānaḥ satyaḥ pūrṇa iti śrīmukhāste samīritāḥ || 3 ||

divyā madantike nityaṃ siddhā bhūmāvihāpi ca |
nivasanti tatastebhyaḥ samutpannāstrayastathā || 4 ||

svābhāvaḥ pratibhastadvat subhagaśceti nāmataḥ |
te bhūmāveva satataṃ nivasanti madātmakāḥ || 5 ||

evaṃ tairnavabhistantraṃ loke prathitavaibhavam |
akalpayat kādiśaktistvadananyā kṛte yuge || 6 ||

ete dvinetrā dvibhujā lalitākārasaṃyutāḥ |
prasannavadanāḥ smerā varābhayakarānvitāḥ || 7 ||

--------------------------------------------

dvitīyaṃ paṭalam |

	pūrvasmin prathame paṭale tantrāvatārādikamupadiśyānantaraṃ 
sakalapuruṣārthaprakāśakānāṃ tantrāvatārakāṇāṃ navānāṃ 
nāthānāṃ svarūpaṃ tatsaparyāviśeṣādikamupadiśati

--------------------------------------------

p. 21) pūjyā evaṃ vidhāḥ svasvamaṇḍalādiṣu pūjane |
devī śrīcakrasaṃsthāstu devyākārāstadājñayā || 8 ||

priyākṣarābhidhānāste sarve'pyānandasaṃyutāḥ |
svamaṇḍaleṣu nāthāntāḥ śaktyantā devi ! maṇḍale || 9 ||

māyā lakṣmyādikāstadvannavārṇākhyāstathā bhavet |
navānāṃ sarvaśaktīnāṃ devatānāṃ ca pūjane || 10 ||

yā vidyā sarvasantoṣakāriṇī sarvasiddhidā |
saptākṣaryā tayā devi ! pūjayennāmapūrvakam || 11 ||

tāṃ me kathaya vidyāṃ tu yā sarvapriyakāriṇī |
śṛṇu devi ! mahāsiddhikarī sarvapriyaṃkarī || 12 ||

--------------------------------------------

atha nāthānityādinā tadyata ityantaślokaśatātmanā dvitīyena paṭalena | 
tatra atha nāthānityādibhirnnāmapūrvakamityantairekādaśabhiḥ 
ślokairnnavānāṃ nāthānāmutpattikramaṃ tatkāryaṃ 
tairvidyāprasāraṇaṃ tanmantrāṃścopadiśati | tatra madrūpānityuktyā 
nityavigrahatvam | tatheti samuccaye | śrīmukhāḥ śrīśabdādyasaṃjñāḥ | 
madātmakāḥ śivarūpiṇaḥ | ete asādhāraṇāḥ tryakṣaranāmānaḥ | 
sarvasādhāraṇāḥ tryakṣarasaṃjñā nava | tritrikrameṇa divyāḥ siddhā 
mānavāśca veditavyā ityarthaḥ | eteṣāṃ navānāṃ 
nāthānāmasādhāraṇatryakṣaranāmārthapratipādanenākhaṇḍavigrahaśiv
a-rūpatvamārādhyamukhādevā'vagantavyam | svasvamaṇḍalādiṣvityatra 
maṇḍalānyuttaratra vakṣyati | ādiśabdaḥ svaśīrṣādiviṣayaḥ | 
ānandasaṃyutā iti ānandaśabdopetasaṃjñā ityarthaḥ | navānām 
nāthānāmiti śeṣaḥ | nāmapūrvakam tattannāmapūrvakam || 1 || 2 || 3 || 4 || 5 
|| 6 || 7 || 8 || 9 || 10 || 11 ||
	tānme ityādyairnamasāsthitirityantaiḥ pañcabhiḥ ślokaiḥ 
sakalaśaktitantrasādhāraṇa saptākṣaraṃ mantramupadiśati | tatra yā 
saptākṣarī vidyā | javī pakāraḥ | marut

--------------------------------------------

p. 22) javī marutsamopeto gotrā ca dharayā yutā |
prāṇo'pi marutā yuktaḥ sa nabhaḥ syāt tṛtīyakam || 13 ||

punarjavī kṣmayopeto jyā ca vātasamanvitā |
vyāptaṃ marutsakhaṃ ṣaṣṭhaṃ nabho'gniḥ saptamākṣaram || 14 ||

evaṃ saptākṣarī proktā śaktitantreṣu siddhidā |
sarvāsāmapi śaktīnāṃ  devatānāṃ ca nāmabhiḥ || 15 ||

yojayennāmapūrvā sā siddhyai sādhāraṇaṃ tathā |
śaktitantrādbahirbhūtatantreṣu namasā sthitiḥ || 16 ||

navānāṃ nava nāmāni navārṇāni pṛthak pṛthak |
tāni saptākṣarīyogātpratyekaṃ ṣoḍaśākṣaram || 17 ||

nityāṣoḍaśarūpāṇi tāni jñeyānyanukramāt |
teṣāṃ navānāṃ nāmāni maṇḍalīkaraṇaṃ priye ! || 18 ||

pāramparyyamiti proktamāptirvidyānvayasthitau |
tena śuddhena śuddhiḥ syādvidyāyāmanyathā'nyathā || 19 ||

--------------------------------------------

ākāraḥ | gotrā dakāraḥ | dharayā ukāreṇa | prāṇaḥ kakāraḥ | marutā 
prāgvat | nabhaḥ makāraḥ bindurityarthaḥ | tṛtīyakam akṣaramiti śeṣaḥ | javī 
prāgvat | kṣmayā ukāreṇa | jyā jakāraḥ | vātaḥ akāraḥ | vyāptam 
yakāraḥ | marut prāgvadākāraḥ | nabhaḥ prāgvat | agniḥ īkāraḥ | 
devatānāmityuktiḥ puṃviṣayā || 12 || 13 || 14 || 15 || 16 ||
	navānāmityādinā nāmānītyantena satripādena ślokena 
ṣoḍaśanityātmanāṃ teṣāṃ navānāṃ nāthānāṃ ṣoḍaśākṣarāṇi 
nāmānyupadiśati | tatra | ṣoḍaśākṣaram nāmeti śeṣaḥ || 17 || 18 ||
	maṇḍalīkaraṇamityādinā anyathā ityantena pādādinā ślokena 
pāramparyasyāvicchinnatvamupadiśati | tatra maṇḍalīkaraṇaṃ ādyantayoḥ 
saṃbandhataḥ | āptiḥ prāmāṇyam | anvayaḥ santatiḥ || 19 ||

--------------------------------------------

p. 23) sādhakānāṃ tu nāmāni dinaparyāyatopi vā |
dinākṣarāṇyapi tathā amāyo'nantyameva ca || 20 ||

nāma paryāyataḥ prāptaṃ kālāvāptamiti dvayam |
prasiddhaṃ bāhyato yacca trīṇi nāmāni sādhake ! || 21 ||

tasmāt samprāptavidyastu sādhakastaistribhiḥ stutam |
pūjāślokastutīḥ kuryāt pāramparyaprasiddhaye || 22 ||

gurumaṇḍalapūjāṃ tu kuryātsaptasu parvasu |
pūrṇāyāṃ ṣoḍaśārṇāni nāmānyālikhya pūjayet || 23 ||

anyatra parvaṣaṭke tu navārṇānyeva lekhayet |
pūjayettatra tatrāpi vadan saptākṣarīṃ śive ! || 24 ||

gurumaṇḍalapūjāsu sarvatra nava coditāḥ |
upacārāstatastāṃstaiḥ pūjayet śṛṇu tānyapi || 25 ||

--------------------------------------------

	sādhakānāmityādibhiḥ prasiddhaye ityantaistribhiḥ 
ślokairmartyānāṃ trayāṇāṃ śrotavyāni trīṇi nāmānyupadiśati | tatra 
vā samuccaye | tena nāmadvayaṃ bhavatītyarthaḥ | dinākṣarāṇi 
pañcaviṃśapaṭale vakṣyamāṇāni | tathā dviprakārāṇi | amāyaḥ 
avisarjanīyaḥ | anantyaḥ antyena kṣakāreṇa rahitaḥ prakāra iti śeṣaḥ | 
etaduktaṃ bhavati upariṣṭādvakṣyamāṇeṣu ghaṭikākṣareṣu 
visarjanīyakṣakārayorekamaṅgīkṛtya ekamapāsya pañcāśadakṣarāṇi 
bhavantīti | paryāyataḥ prāptam svagurornāmāntarataḥ prāptam | 
kālāvāptam yugādidivasamārabhya vidyāprāptidivasāvadhi nava 
navasaṃkhyayā hṛteṣu yugadivaseṣu śiṣṭadinasaṃkhyayā prāptaṃ nāma | 
bāhyataḥ siddham mātāpitṛdattam | taistribhiḥ nāmabhiriti śeṣaḥ | 
pūjāślokastutīrityatra maṇḍalādiṣu pūjāṃ paryāyaprāptena nāmnaiva 
kuryāt || 20 || 21 || 22 ||
	gurumaṇḍalapūjāmityādibhiḥ samīritā ityantaiścaturbhiḥ ślokaiḥ 
pūjāmaṇḍale nāmākṣaralekhanakramādikamupadiśati | tatra 
saptaparvāṇyādyapaṭaloktāni | tatra tatrāpi

--------------------------------------------

p. 24) gandhaṃ puṣpaṃ tathā dhūpaṃ dīpaṃ naivedyakaṃ  tathā |
tāmbūlaṃ namanaṃ stotraṃ svātmaneti samīritāḥ || 26 ||

gurumaṇḍalanirmāṇaṃ pīṭhe kuryānmaheśvari ! |
phalakāyāṃ sthale vāpi suśuddhe susame sthire || 27 ||

prākpratyagadakṣiṇodaka ca sūtrāṇi daśa vinyaset |
pañcāṅgulāntarālāni tato deveśi ! jāyate || 28 ||

ekāśītipadopetaṃ caturasrantu maṇḍalam |
tatsarvamadhye prathamaṃ dvitīyantu purogate || 29 ||

tadvāme tattṛtīyaṃ  cālikhennavanavasvapi |
evaṃ navanavopetaṃ maṇḍalaṃ saptaparvasu || 30 ||

navakaṃ navadhā kṛtvā madhye sūtradvayārpaṇāt |
teṣu nāmārṇanavakamālikhyābhyarcayet kramāt || 31 ||

pūrṇā parvaṇi tanmadhye kṛtvā sūtratrayaṃ trayam |

--------------------------------------------

vakṣyamāṇeṣu maṇḍaleṣu saptākṣarīyuktairnāmabhiḥ pūjayedityarthaḥ | 
svātmanā svātmasamarpaṇāt || 23 || 24 || 25 || 26 ||
	gurumaṇḍaletyādibhiḥ kramādityantaiḥ pañcabhiḥ ślokaiḥ ṣaṭsu 
parvasu pūjanīyagurumaṇḍalalekhanapūjādikamupadiśati | tatra 
ālikhennavanavasvapi navasu navakeṣu nāthānāṃ navanavakānyālikhediti | 
etaduktaṃ bhavati | ekāśītikoṣṭheṣu madhyanavakamārabhya 
tatpūrvādigatanavakādiṣu anyeṣu navakeṣu prādakṣiṇyena navānāṃ 
nāthānāṃ krameṇa tattanmadhyakoṣṭhāvasthānaṃ 
itareṣāmuktakrameṇābhito'vasthānañca jānīyāditi | teṣu 
nāmārṇanavakaṃ madhyamupakramya pūrvādiprādakṣiṇyena 
likhedityarthaḥ || 27 || 28 || 29 || 30 || 31 ||
	pūrṇetyādibhiḥ siddhaye ityantaiḥ pañcabhiḥ ślokaiḥ pūrṇāsu 
pūjanīyagurumaṇḍalaviśeṣādikamupadiśati |

--------------------------------------------

p. 25) ṣoḍaśīkṛtya teṣvevaṃ likhennāmāni tāni vai || 32 ||

evaṃ pūjā gurau jīvatyupete māmamūni vai |
sthānāni maṇḍalīkṛtya tatra cā'lekhane mate || 33 ||

evaṃ yaḥ pūjayennāthān purvasvavahitaḥ śive ! |
sa deśikavaraḥ siddhaḥ tasmādvidyāptiruttamā || 34 ||

anyathā'vāptirubhayoranarthāya suniścitam |
vyādhiśastrādipīḍā vā cittabhrāntirjale mṛtiḥ || 35 ||

ityādivyasanaprāptirnṛpādaśanito mṛtiḥ |
tasmāduktakrameṇaiva kuryāt sarvārthasiddhaye || 36 ||

ekadvitricatuḥpañcavarṣāṇyālocya yogyatām |
bhaktiyuktān guṇāṃścāpi kramādvarṇeṣu saṅkare || 37 ||

paścāduktakrameṇaiva vadedvidyāmananyadhīḥ |
anyathā cedvadennāśaṃ saśiṣyo gururāpnuyāt || 38 ||

--------------------------------------------

tatra teṣvevaṃ likhedityatra evamiti pāramparyaprāptasampradāyakrameṇa 
likhedityarthaḥ | tadyathā madhyacatuṣṭaye vāmādhaḥsthitaṃ 
koṣṭhamārabhya madhyacatuṣṭayaṃ prādakṣiṇyena parītyāmuktakramaṃ 
bahirapi tathā parīyāt | māmupete mukte | maṇḍalīkṛtya vṛttamālikhya | 
anyathā gurumaṇḍalārccāvirahitā ityarthaḥ | ityādirityatrādiśabdaḥ 
sarvānarthanivāraṇādīnāmupalakṣaṇam || 31 || 32 || 33 || 34 || 35 || 36 ||
	ekadvītyādinā gururāpnuyāt ityantena ślokadvayena 
varṇānurūpataḥ śiṣyasya parīkṣākālādikamupadiśati | tatra yogyatā 
proktasamācāraśuddhavatvādi || 37 || 38 || 

--------------------------------------------

p. 26) cakre devyāṃ tathā śiṣye pratiṣṭhā trividhocyate |
sā tu tattvavidā kāryā sampradāyānurodhinā || 39 ||

sthire śubhagrahopete'nukūle guṇaśālini |
muhūrte kārayed vidvān pūrṇāyāṃ vā śubhodaye || 40 ||

akṣaratrayasampātadine pūrṇādinatraye |
prokteṣu pañcasvanyeṣu sarvadā vā śubhodaye || 41 ||

kuryāt pratiṣṭhāṃ siddhātmā natvanyo jñānagarvitaḥ |
gurvanujñāmṛte mohāllobhād vā kurute yadi || 42 ||

saputradāro nidhanaṃ prāpnuvannirayaṃ vrajet |
tasmāt pūrṇābhiṣekeṇa prāptānujñaḥ samācaret || 43 ||

kṣaudrājyadugdhaiḥ prathamaṃ nālikerāmbhasā tataḥ |

--------------------------------------------

	cakre devyāmityādibhiḥ samācaredityantaiḥ pañcabhiḥ ślokaiḥ 
pratiṣṭheyatraividhyādikamupadiśati | tatra cakre lalitārccācakre | devyām 
devīmūrtau | sampradāyānurodhinā viditatattvenāpi 
nityanaimittikopāstiniratena | sthire rāśāviti śeṣaḥ | anukūla iti 
dinādiviṣayaśca | guṇaśālinīti muhūrttaviśeṣaṇam | yadvā tadasiddhau | 
vā avadhāraṇe | pūrṇāyāṃ viśeṣataḥ śvāse śubhodaye kuryāt | 
taditarannekṣetetyarthaḥ | akṣaratrayasampātadine 
pañcaviṃśapaṭaloditākṣarakrameṇa dinanityāghaṭikākṣareṣvekākṣarasya 
tristhānadarśanaṃ yasmin dine tasminnityarthaḥ | pūrṇādinatraye 
pañcamīdaśamīpañcadaśīṣu tithiṣu | prokteṣu pañcasvanyeṣu prāgukteṣu 
saptasu parvasu atroditaṃ parvadvayaṃ varjayitvā anyeṣu pañcasvityarthaḥ | 
sarvadā vā śubhodaye vā pakṣāntare | tithivārayoganakṣatrapūrṇādivat 
proktamakhilamanavekṣya svātmanaḥ śvāsasya śubhodaya eva 
kuryādityekaḥ pakṣaḥ siddhaviṣayaḥ | siddhātmā tattvavit | mohaḥ ajñānam 
| lobhaḥ vittecchā | nirayaṃ kleśasthānam || 39 || 40 || 41 || 42 || 43 ||
	kṣaudretyādibhirbhaviṣyatītyantairaṣṭabhiḥ ślokaiḥ 
śrīcakrapratiṣṭhādikamupadiśati |

--------------------------------------------

p. 27) abhiṣicyātha toyena kvathitenākṣarauṣadhaiḥ || 44 ||

āvāhyābhyarcya tallagne cakre saṃsthyāpya pūjayet |
nityātattvāptikālotthavidyayā'bhyarcya tāḥ kramāt || 45 ||

spṛśan japet karāgreṇa śrīcakraṃ pūjayedapi |
evaṃ dinatrayaṃ kṛtvā tato nityakramaṃ bhajet || 46 ||

gandhaiḥ puṣpairnavairdhūpairdīpairnaivedyatarpaṇaiḥ |
trirātraṃ pūjayeddevīṃ yoginīyogibhiḥ samam || 47 ||

evaṃ devīpratiṣṭhāyāṃ krama,h sānnidhyakārakaḥ |
gurave dakṣiṇāṃ dadyāt pratyakṣāya śivātmane || 48 ||

sarvasvaṃ vā tadardhaṃ vā tadardhaṃ vā tadājñayā |
na cettacchaktisaṅkrāntiḥ kathamasya bhaviṣyati || 49 ||

gajāśvamahiṣīmeṣapaśudāsīmahīyutam |
suvarṇaṃ bhūṣaṇaṃ vāso bhavanaṃ vā'nyadīpsitam || 50 ||

--------------------------------------------

tatra kvathitenākṣarauṣadhaiḥ pañcatriṃśapaṭaloktaiḥ 
paṃcāśadakṣarauṣadhaiḥ | nityātatvāptikālotthavidyayā 
pañcaviṃśapaṭalaproktakālāvāptataddinanityāvidyayā | tāḥ kramāt 
tatpaṭalaproktaṣaṭtriṃśatsaptaśatādhikaviṃśatisahasrāṇi nityā vidyāḥ | 
apirbhinnakramaḥ | api vā spṛśan japedityarthaḥ | etaduktaṃ bhavati 
āvāhanānantarantaddinanityāvidyayā mūlavidyātārtīyakhaṇḍena 
mūlavidyayā ca pratyekaṃ trivāramabhyarccya kramasaparyānantaraṃ 
tābhiḥ pūjayet | api vā spṛṣṭaśrīcakraḥ proktasaṅkhyāviśiṣṭāḥ 
kālanityāstā japediti | tarpaṇaiḥ prītidāyakairamṛtaiḥ | evaṃ devīti | 
pūrvoktakramāditi śeṣaḥ | tadājñayā guroricchayā | bhavanaṃ vetyatra 
vāśabdaḥ samuccaye | svaśaktitaḥ yathāvibhavam | tadāyattaḥ samastaṃ 
svavyāpārantadanumatameva kuryādityarthaḥ || 44 || 45 || 46 || 47 || 48 || 49 || 50 || 
51 ||

--------------------------------------------

p. 28) dadyātsvaśaktitā bhaktyā tvaśakto yadi sarvathā |
sarvadāsau tadā'yattastena siddhirbhaviṣyati || 51 ||

(vāmeśanāpi saṃpūjya tattatphalamavāpnuyāt |
kāryā yogeṣu yogeṣu vā'ntareṣvitareṣvapi || 

vārarkṣatithisaṃproktamantre vātraiśca daivataiḥ |
āvṛttāmarcayedagnirakṣovāgvīśadiggataiḥ ||

rogaśāntisamudyogaphalāni samavāpnuyāt |
vāṇāmityadhiyā proktā tithinakṣatradevatāḥ ||

ṛkṣa-ṛkṣāṃstithīnāṃ ca vada me parameśvara ! |
vahnidasrāmbumāvighno bhujagā ṣaṇmukho raviḥ ||

mātaraśca tathā durgā diśo yakṣeśvaro hariḥ |
yamo haraḥ śaśī ceti tithīśāḥ parikīrtitāḥ ||

nakṣatradevatāścāpi śṛṇu vakṣye yathāvidhi |
aśvinau ca yamo vahnirdhātā candraḥ śivo'ditiḥ ||

gurasarpāśca pitaraḥ aryamā bhaga eva ca |
dinakṛcca tathā tvaṣṭā marutendrāgnimitrakāḥ ||

indranir-ṛti yatnāni viśve devā havistathā |
vasavo varuṇaḥ paścādaja ekapadastathā ||

ahirbudhnyastathā pūṣā proktā nakṣatradevatāḥ |
kāraskaraścāmalakodumbaro jambukastathā ||

khadiraḥ kṛṣṇavaṃśau ca pippalau nāgarohiṇau |
palāśaḥ plakṣakāmbaṣṭaḥ bilvārjunavikaṅkatāḥ ||

--------------------------------------------

p. 29) varalaḥ saralaḥ sarjabakulaḥ panasastathā |
arkaḥ śamī kadambaścābhūṃto nimbastathātimaḥ ||

madhukaśceti samproktā vṛkṣābhānāṃ kramāḍhamī |
aśvaṃ gajamadaṃ majaṃ sarpaṃ sarpiṇī ca viḍālikā ||

akṣamākṣarīmukhā mūṣakī vṛṣamāhiṣī |
vyāghraśca mahiṣo vyāghrī mṛgī mṛgaśunī kapiḥ ||

gokhaṇḍavānarā nārī turaṅgī ca nago gajāḥ |
yadā rogādiduḥkhārttiḥ bhavet tatpūrva me sutaiḥ ||

muhūrtaiḥ saṃkhyayā ceti śāntiḥ syādviguṇenadhīḥ |
ādhāre pañca cakrāṇi svādhiṣṭhāne catuṣṭayam ||

prokteṣu bhāvayettāni tāvanti maṇipūrake |
anāhate tataḥ pañca yantrāṇi paribhāvayet ||

viśuddhyākhye tu catvāri pañcājñāyomiti kramāt |
tattattithidineṣvevaṃ bhāvayet ṣoḍaṣīṃ śivāṃ ||

tattaccakragatāṃ devīṃ pūjayet sarvasampade |
ādhārādiṣu cakrāṇi bhāvayeddhyānayogataḥ ||

nanu sarvatra sarvāṇi bhāvanna kadācana |
bhāvayānāmaśaktānāṃ tattadyantrādbahistathā ||

proktānyādhārapadmāni kṛtvā tatrārcayedvidhim |
evaṃ dineṣu vāreṣu pūjayeccakragatāṃ śivām ||

saṃpūjya devīmiṣṭāni prāpnuyāt proktavāsaraiḥ |
baliṃ ca dadyātteṣveva vāsareṣu yathāvidhi ||

pañcāśanmithunānyatra prokte cakrerddharātrake |
madhyāhne sandhyayoścāpi cakrasthānāmapīśvarī ||

--------------------------------------------

p. 30) śakticakraṃ mantracakramānināṃ gāmināṃ---- |
kūṭānāṃ mantrarūpāṇi proktāni sphuṭamīśvarī ||

vaisteṣāṃ teṣu kāleṣu baliṃ dadyāttathottaraiḥ |
devyāstvanugrahaproktaḥ nivaidyaisikthakaṃ mahat ||

nidhāya tasya madhye tu kṛtvā dīpaṃ ghṛtaplutam |
nidhāya tatra tanmantraistu mithunānāmanukramāt ||

pratyekaṃ devyānāṃ stena siddhirbhaviṣyati | )

uktalakṣaṇasampannaṃ śiṣyamācārabhūṣaṇam |
pañcaṣaṭkūṭavidyābhyāṃ śodhitaṃ bahuvāsaraiḥ || 52 ||

kalaśairabhiṣicyāśu śrīcakre sanniveśya ca |
ādhāre hṛdaye mūrdhni cakraṃ sañcintya madhyataḥ || 53 ||

svāntādāvāhya saṃsthāpya saṃpūjya nyāsasaṃyutām |
triṃśo vidyāṃ vadet karṇe devyātmā pūrṇamānasaḥ || 54 ||

devatāgurumantrātmatattvaikyaṃ bhāvayeddhiyā |
śataṃ japettadagrastho nikaṭe tridinaṃ vaset || 55 ||

--------------------------------------------

	uktetyādibhirddhanādibhirityantaiḥ ṣaḍbhiḥ ślokaiḥ 
sacchiṣyopadeśakramamupadeśānantaraṃ śiṣyakṛtyaṃ copadiśati | tatra 
śodhitaṃ bahuvāsaraiḥ āstikyopāstibhaktīnāṃ sthairyajñānārthaṃ 
bahuvāsaraśodhanam | kalaśaiḥ navabhiścaturbhirekena vā | madhyataḥ 
śrīcakratrayamaddhyataḥ | svāntāt deśikasya svātmanaḥ | atrāstyu 
pakvarortho deśikamukhādevā cāryābhiṣekasamaye labhyattvādiha noktaḥ | 
devyātmā pūrṇamānasaḥ svarūpaṃ devīrūpaṃ vibhāvya svātmānaṃ 
tanmayaṃ baddhvā | etaduktaṃ bhavati kevalaṃ devatārūpo dayāmayena 
cittenetaranirapekṣeṇa viśvākāreṇopadiśediti | 
devatāgurumantrātmatatvaikyam devatāgurumantrāṇāṃ svātmanā tatvataḥ 
caturthapaṭalāvasānaślokoktaprakāreṇa | saṃcāriṇī

--------------------------------------------

p. 31) nocet saṃcāriṇī śaktirgurumeti na saṃśayaḥ |
tasmāt tadantike taqya pūjādeśādikṛdbhavet || 56 ||

tādātmyamātmano labdhaṃ gurormantrātmano yataḥ |
tatastadā samārabhya tadāyattodhanādibhiḥ || 57 ||

athābhiṣekaṃ dvividhaṃ samavāpya tadājñayā |
anugrahādi kurvīta siddhaye nānyathā bhavet || 58 ||

vidhāya cakraṃ tanmadhye yonyāṃ kumbhaṃ nidhāya tu |
kvāthodakaiḥ samāpuryābhiṣicyābhirvadenmanum || 59 ||

kramāgatasamācāranirate śaktiśālini |
dvitīyamabhiṣekantu kuryāddevyātmasiddhaye || 60 ||

viracya vipulaṃ cakraṃ pratiyoni ca ṣoḍaśa |
trikoṇāni vidhāyātra madhye kumbhaṃ tu vinyaset || 61 ||

--------------------------------------------

caṃcalā | mantrātmanaḥ caturthapaṭalāvasānoktaprakāreṇa | 
dhanādibhirityatrādiśabdena gṛhakṣetrādīnyucyante || 52 || 53 || 54 || 55 || 56 || 
57 ||
	athābhiṣekaṃ dvividhamityādibhiḥ samācaredityantaiḥ 
pañcadaśabhiḥ ślokaiḥ sādhakānāṃ dvividhamabhiṣekaṃ 
tatprakārādikaṃ copadiśati | tatra anugrahādītyatrādiśabdena prayogā 
ucyante | vidhāya cakram trayastriṃśatpaṭaloktaṃ pūjāyantram | 
kvāthodakaiḥ vakṣyamāṇākṣarauṣadhibhiḥ kvathitaśītairudakaiḥ | kramo 
nityakramaḥ | dvitīyam pūrṇābhiṣekam | vipulaṃ cakraṃ prāguktaṃ 
lalitāpūjācakraṃ vakṣyamāṇakumbhanidhānayogyapramāṇaṃ 
viracyetyarthaḥ | tatpramāṇantu tatraiva vakṣyāmaḥ | pratiyoni ca ṣoḍaśa 
trikoṇāni nidhāya pratitrikoṇaṃ trayastriṃśatpaṭale vakṣyamāṇena 
pramāṇena tīryagrūpā navarekhā yathāsampradāyaṃ vilikhet | tena 
ṣoḍaśa trikoṇāni sambhavanti |

--------------------------------------------

p. 32) sauvarṇaṃ rājataṃ tāmraṃ kācaṃ mārtikameva vā |
pūritaṃ khāritoyena kvathitenākṣarauṣadhaiḥ || 62 ||

nikṣipya navaratnāni dhānyāni vividhāni ca |
hiraṇyāni satāmrāṇi vāsobhyāmabhiveṣṭayet || 63 ||

raktābhyāṃ candanaiścūtapanasāśvatthapallavaiḥ |
śatakratulatābaddhaiḥ mātuluṅgaphalānvitaiḥ || 64 ||

vidhāya kalaśānanyānanyeṣvekaikaśonyaset |
sārddhaṃ sahasraṃ ṣaṭtriṃśat pañcasaṃkhyāḥ kramoditāḥ || 65 ||

madhye cakreṣu toyādi kṛtvā'vāhyābhipūjya ca |
kālātmanityāmantrāṃśca japitvā pūrvavāsare || 66 ||

--------------------------------------------

etaduktaṃ bhavati śrīcakre caturasrapadmadaladevatāsthāneṣu hetisthāneṣu 
ca trikoṇāni ṣoḍaśa trikoṇagarbhāṇyālikhediti | madhye 
sarvamaddhyamadhye | (khārītoyena khārīpramāṇatoyena | khārī ca pala 
4096 | uktañca palāśca kuḍavaḥ prastha āḍhakī droṇa eva ca | 
dhānyādimāne boddhavyāḥ | droṇī ṣoḍaśabhiḥ khārī kumbhaḥ 
kāryaśca viṃśatiḥ |) navaratnāni vakṣyamāṇāni 
padmarāgamuktāpravālavaiḍūryapuṣyarājavajranīlagomedamarakatākhyān
i | dhānyāni vrīhitilamudgamāṣayavagodhūmādīni | pallavavidhānaṃ 
suradrumaśākhāvāsanayā | mātuluṅgaphaloktyā 
nārikeraphalādikamupalakṣayati | latāpallavādīnāṃ deśīsaṃjñā ca 
svarūpe mukhāgamaviṣaye | sārddhaṃ sahasraṃ 
ṣaṭtriṃśatpañcetyeṣāsaṃkhyā pañcanavatisaṃkhyānānāṃ 
śrīcakrasthānāmāvaraṇaśaktīnāṃ pratyekaṃ 
mūladevatāvatṣoḍaśavigrahavatvāt | (tena pañcanavatiśaktīnāṃ 
ṣoḍaśabhedaiḥ pañcadaśaśatāni viṃśatyadhikāni bhavanti | 
ṣoḍaśabhedā mūladevatāyāḥ | evaṃ ṣaṭtriṃśadadhikāni 
pañcadaśaśatāni śaktīnāmatastāvanta eva kumbhāḥ pūrvoktaprakāreṇa 
pañcavidhakumbhasaṅkhyākrameṇa jātā ityarthaḥ | ) etaduktaṃ bhavati 
āyudhānāṃ dvaividhyāt aṣṭau ṣoḍaśatryaśra garbhavanti 
vajrākāreṇānyonyamabhimukhāni

--------------------------------------------

p. 33) janmarkṣe prātarutthāya svanityāṃ tatra pūjayet |
sahasraṃ prajapetpaścāddhomaṃ kṛtvā samantataḥ || 67 ||

śṛṅgakāhalaśaṅkhādivādyasaṅgītanartanaiḥ |
muditairyoginīvṛndairekaikaṃ devatātmabhiḥ || 68 ||

vṛttaiḥ sampūjitaiḥ sārddhamabhiṣiñcedguruḥ svayam |
svakramaṃ tasya kathayettadā prabhṛti so'pi tam || 69 ||

anutiṣṭhedavicchinna paryāyaṃ tasya vicyutau |
sahasraṃ prajapedvidyāmabhiṣekasamanvitam || 70 ||

athavā ṣaṣṇavatyastu kalaśāṃstatra vinyaset |
teṣu śaktīḥ samāvāhya sampūjyaivābhiṣecayet || 71 ||

ekaṃ vā kalaśaṃ janmadine kṛtvā'bhiṣecayet |
evaṃ naimittikaṃ nityamavicchinnaṃ samācaret || 72 ||

--------------------------------------------

samālikhya sarvamaddhyatrikoṇasya koṇatraye tiryagrekhātrayeṇa trīṇi 
trikoṇāni ṣoḍaśatrikoṇagarbhāṇi kṛtvā teṣāmantarāle vṛttamālikhya 
tanmadhye yoniṣoḍaśatryaśragarbhavanti 
vajrākāreṇānyonyamabhimukhamālikhediti | 
kālātmanityāmantrānpañcaviṃśe paṭale vakṣyamāṇān 
taddinanityāmantrān | etaduktaṃ bhavati sarvatrābhiṣekeṣu pūrvasmin divase 
adhivāsanapūrvamanyedyurabhiṣekaṃ kuryāt | athavā sadyodhivāsaṃ 
vidadhīta | janmarkṣe śiṣyasya janmadine pūrṇābhiṣekaṃ kuryādityarthaḥ | 
homaṃ kuryāt nityahomoktakramataḥ iti śeṣaḥ | samantata 
ityasyopariṣṭādanvayaḥ | vṛttaiḥ devatātmatvena pūrvābhimantritaiḥ | svaṃ 
kramam akṣarakramam | avicchinnaparyāyam paryāyaśabdena 
ṣaṭtriṃśaddinānyucyante | etaduktaṃ bhavati gurvājñāmṛte 
paryāyavicchittau sābhiṣekaṃ sasahasraṃ prāyaścittamuktam | 
vicchinnadinānāṃ pratyekaṃ sandhyātrayaṣaṣṭighaṭikā japa-


--------------------------------------------

p. 34) nāthaistatvaiśca nityābhiḥ kālanityā tu vidyayā |
ādhāre hṛdaye śīrṣe vahnau sūrye niśākare || 73 ||

dhyāyaṃstrisandhyaṃ prajapet savargaṃ vyañjanasvaram |
nyasecca mātṛkāsthāne tadā taddehasiddhaye || 74 ||

grahāṇāṃ vaiparītyeṣu janmarkṣe grahaṇe dvayoḥ |
kuhūprāptau ripukleśe kuryādevābhiṣecanam || 75 ||

tena doṣāḥ spṛśantyenaṃ na kadācana tadbalāt |
kṣudrāṇi krūrakarmāṇi kṛtyāśca ripukalpitāḥ || 76 ||

--------------------------------------------

prāyaścittaṃ śatavārañca kṛtvā taddinādi bhajet | tatra iti kevala eva 
śrīcakre | ekaṃ veti pakṣaḥ kāmyaviṣayaḥ || 58 || 59 || 60 || 61 || 62 || 63 || 64 || 
65 || 66 || 67 || 68 || 69 || 70 || 71 || 72 ||
	nāthairityādinā siddhaya ityantena ślokadvayena 
sandhyātrayabhajanaṃ kāmyanyāsaviśeṣaṃ copadiśati | tatra etaduktaṃ 
bhavati ātmajñānasya nāthopakramatvāttaiḥ prātaḥ sandhyā viśvasya 
ṣaṭtriṃśattatvātmanā'vasthānān mādhyandinasandhyā, 
nityāvidyāsvarūpaparāmarśena pāripūrṇyāt sāyaṃ 
sandhyā'nuṣṭhīyate iti | savargaṃ tyañjanasvaramityasyārthasya 
pañcaviṃśapaṭale vakṣyamāṇatvādiha na prapañcitaḥ | nyasecca 
mātṛkāsthāne pañcadaśapaṭale vakṣyamāṇamātṛkānyāsasthāneṣu 
sarveṣu kramāgatatattadakṣaraiḥ sārddhaṃ tattaddinanityādyopetāṃ 
śrīvidyāṃ nyasedityapyupakvaraḥ sampradāyaḥ || 73 || 74 ||
	grahāṇāmityādyairabhiṣecanamityantaiḥ pañcabhiḥ 
ślokairabhiṣekakālaviśeṣaṃ tadanubhāvaṃ copadiśati | grahaṇe dvayoḥ 
candrasūryayoḥ | kṣudrāṇi vidveṣaṇoccāṭanādīni | kleśāḥ 
ādhyātmikādhidaivikādhibhautikāḥ | aśeṣaduḥkhārttiḥ cittasya 
saṃkucitatvaduḥkhārttiḥ || 75 || 76 || 77 || 78 || 79 ||


--------------------------------------------

p. 35) balaṃ kathaṃ bhavet tasya sekasya parameśvara ! |
brūhi me tadbalaṃ yena kleśā naśyantyaśeṣataḥ || 77 ||

somasūryāgnirūpeṇa jalena sparśamātrataḥ |
naśyantyaśeṣato doṣāḥ tasmātsekasamo na hi || 78 ||

somasūryāgnirūpatvaṃ jalasyopari kīrtitam |
tasmādaśeṣaduḥkhārtiśāntyai syādabhiṣecanam || 79 ||

saptasūtreṣu kāleṣu puṇyeṣvanyeṣu cādarāt |
kuryātsadakṣiṇāṃ pūjāṃ guroḥ pratyabdameva vā || 80 ||

ukteṣūtpātajāteṣu pūjayet svarṇapuṣpakaiḥ |
abhiṣiktastu vidhinā pradadyāddakṣiṇāṃ guroḥ || 81 ||

guruṃ tadagrataḥ prāptavidyaṃ tadanujaṃ tathā |
gurorguruṃ tadguruṃ ca svāgrato labdhavidyakāt || 82 ||

praṇāmapūjāstavanasevādibhirupāsanaiḥ |
toṣayedanyathā śaktiḥ svīyā tadgāminī bhavet || 83 ||

candracandanakāśmīralaghukastūrikāyutaiḥ |
paṅkairvidadhyātsarvatra gurumaṇḍalakalpanam || 84 ||
--------------------------------------------

saptasvityādibhirbhavedityantaiścaturbhiḥ ślokairgurupūjādikamupadiśati | 
tatra pratyabdameva vā ityatra evakāro'vaśyakaraṇīyatvapratipādakaḥ 
vāśabdo'dhamasūcakaḥ | vittādibhiḥ pratimāsapūjanaṃ madhyamaḥ 
pakṣaḥ | saptasu ca parvasvanyeṣu puṇyasamayeṣu vittādibhiḥ 
pūjanamuttamaḥ pakṣaḥ | utpātajāteṣu 
divyāntarikṣabhaumatraividdhyajāteṣu vikāraviśeṣeṣu | upāsanam 
cittānuvṛttiḥ | svīyā śiṣyagatā | tadgāminī gurugāminī || 80 || 81 || 82 || 83 ||
	candretyādinā parameśvarītyantena ślokadvayena 
gurumaṇḍalanirmmāṇadravyādikamupadiśati | tatra candraṃ karpūram | 
laghuḥ aguruḥ | bhāla ityādinā avaśyadhāryatvaṃ kathayati | sarvataḥ 
sarvatra siddhyati || 84 || 85 ||


--------------------------------------------

p. 36) pūjānte mārjayitvā tadbhāle corasi cāṃsayoḥ |
dhārayetsarvato lakṣmīṃ rasasyātparameśvarī || 85 ||

pūrvoktamaṇḍaleṣveva yāni sthānāni pūjane |
proktāni tāni sarvāṇi padmāni parikalpayet || 86 ||

pūjādāvavasāne ca pañcaślokān japettataḥ |
devyātmatvaṃ gurorlabdhvā ślokadvādaśakaṃ japet || 87 ||

gaṇeśagrahanakṣatrayoginīṃ rāśirūpiṇīm |
devīṃ mantramayīṃ naumi mātṛkāṃ pīṭharūpiṇīm || 88 ||

praṇamāmi mahādevīṃ mātṛkāṃ parameśvarīm |
kālahallohalollolakalanāśamakāriṇīm || 89 ||

--------------------------------------------

pūrvetyādinā ślokena prāguktagurumaṇḍalaviśeṣavidhānamupadiśati | 
etaduktaṃ bhavati navabhirnavabhiḥ koṣṭhaiḥ sakarṇikamaṣṭadalapadmaṃ 
yathāvidhi vidhāya teṣu nāmākṣarāṇi paṅktikrameṇālikhediti | 
tanmānaṃ tannirmāṇaprakāraṃ ca yantrapaṭale suvyaktaṃ vakṣyāmaḥ || 86 
||
	pūjādāvityādinā ślokena nāthadaivatayoḥ 
stotradvayajapakālamupadiśati | tatra nātha eva devatāsvarūpeṇa bhāsata iti 
paramārthaṃ budhvetyarthaḥ || 87 ||
	ataḥparaṃ devīstotraślokadvādaśakasya pūrvameva 
nityāṣoḍaśakārṇave mahātmabhiḥ kāśmīribhirvyākhyātatvātteṣāṃ 
dvādaśānāṃ ślokānāmatra vyākhyā saiva likhyate | gaṇeśeti | gaṇeśo 
vināyakaḥ | sa ca kālarūpī kathitaḥ | grahāḥ sūryādayaḥ | nakṣatrāṇi 
aśvinyādīni | tanmantrādi ca tannāma cāgre vakṣyati | yoginyo 
vaśinyādyāḥ | rāśiḥ meṣādiḥ | rūpiṇīm eṣāṃ kāraṇatvāt | devīmiti 
pūjoktiḥ | mantramayīm akṣaramayatvāt | naumi namanaṃ tādātmyamuktam | 
mātṛkāṃ mātṛvanmātṛkām viśvaprasavitrīm | pīṭharūpiṇīm 
uktaprakāraiḥ sarvādhāra rūpām | etaduktaṃ bhavati śabdarāśeḥ kālasya 
ca svātmatvena bhāvanāsthairyaṃ jīvanmuktiriti | praṇamāmīti | 
kālahallohalollolakalanāśamakāriṇīm kālasya

--------------------------------------------

p. 37) yadakṣaraikamātre'pi saṃsiddhe sparddhate naraḥ |
ravitārkṣyendukandarpaśaṅkarānalaviṣṇubhiḥ || 90 ||

yadakṣaraśaśijyotsnāmaṇḍitaṃ bhuvanatrayam |
vande sarveśvarīṃ devīṃ mahāśrīsiddhamātṛkām || 91 ||

yadakṣaramahāsūtraprotametajjagattrayam |
brahmāṇḍādikaṭāhāntaṃ tāṃ vande siddhamātṛkām || 92 ||

yadekādaśamādhāraṃ bījaṃ koṇatrayodbhavam |
brahmāṇḍādikāṭāhāntaṃ jagadadyāpi dṛśyate || 93 ||

--------------------------------------------

hallohalo vegaḥ | ullolakalanā pūrvottarasambandhaḥ | etaduktaṃ bhavati 
pūrvoktabhāvanāmantrasaṃsiddhau kālapāravaśyāt kleśo na bhavatīti | 
yadakṣareti | ekamātra ityasyārtha ārādhyapādamukhādavagantavyaḥ | 
saṃsiddhe pūjyapādairuktaprakāreṇa | raviṇā prakāśādinā sparddhate | 
tārkṣyeṇa cakraviṣaharaṇādinā | indunā cāmṛtamayatvādinā | kandarpeṇa 
saubhāgyāditaḥ | śaṅkareṇa cānandamayatvāditaḥ | analena ca
pratāpāditaḥ | viṣṇunā ca viśvātmatvāditaḥ | etaduktaṃ bhavati 
mātṛkāyāmekākṣare'pi saṃsiddhe tattathā siddhyatīti || 88 || 89 || 90 ||
	yadakṣareti | śaśī amṛtamayatvāt jyotsnā prakāśarūpavācakattvam | 
maṇḍitaṃ tatsambaddham | bhuvanatrayaṃ jñātṛjñānajñeyātmarūpam | 
siddhamātṛkāṃ sarveṣāṃ śabdādevārthapratipatteḥ | etaduktaṃ bhavati 
śabdārthayorniravaśeṣādvyāptirātmanaḥ siddheti | yadakṣareti | 
mahāsūtraprotaṃ mahatvamanādyatvāt | sūcanāt viśeṣāṇāmarthānāṃ 
sūtraṃ | protaṃ niyatasambandhaḥ | etaditi pratyakṣatvam | 
brahmāṇḍādikaṭāhāntaṃ brahmāṇḍamityapaścimaṃ bṛhattvaṃ 
kaṭāhamityavaraṃ saukṣmyam | etaduktaṃ bhavati 
prāgvacchabdārthayorniravaśeṣavyāptau satyāṃ 
pratiniyatāvāntarasambandhatvamupadiśya tanmayatā cātmanaḥ siddheti || 91 
|| 92 ||
	yadeketi | ādhāraḥ adhikaraṇam | bījaṃ kāraṇam | koṇatrayodbhavaṃ 
yat koṇātrayākāratāmekādaśākṣarasyoktvā tadudbhūtatvaṃ 
jagatpratyakṣasiddhaṃ dṛśyata ityarthaḥ prāguktaprapañcasya pratyakṣamiti 
darśayati | etaduktaṃ bhavati mātṛkāyāmekākṣarasyā'pi 
jagatkāraṇatvamastītyupadiśya tanmayatā svātmanaḥ siddheti śeṣaḥ || 93 ||

--------------------------------------------

p. 38) akacādiṭatonnaddhapayasākṣaravagiṇīm |
jyeṣṭhāṅgabāhuhṛtpṛṣṭhakaṭipādanivāsinīm || 94 ||

tāmīkārākṣaroddhārāṃ sārātsārāṃ parātparām |
praṇamāmi mahādevīṃ paramānandarūpiṇīm || 95 ||

adyāpi yasyā jānanti na manāgapi devatāḥ |
keyaṃ kasmāt kvakeneti sarūpārūpabhāvanām || 96 ||

vande tāmahamakṣayyamātṛkākṣararūpiṇīm |
devīṃ kulakalollolaprollasantīṃ parāṃ śivāṃ || 97 ||

--------------------------------------------

	akaceti | vakṣyamāṇavaśinyādiśaktyaṣṭakarūpeṇa samastena | 
jyeṣṭhāṅgeti vyastarūpaiśca mātṛkākṣaraiḥ sarvataḥ 
śarīritvenāvabhāsamānām | etaduktaṃ bhavati mātṛkāyāḥ 
samasavyāsarūpeṇa śarīriṇāṃ śarīritāmupadiśya tanmayatā svātmanaḥ 
siddheti śeṣaḥ | uddhāro lipirūpaḥ sārātsārāṃ svayaṃ ca | 
ubhayasāraśabdaviṣayaṃ darśayati parātparāmiti | paramānandarūpiṇīm | 
ikārasya binduvisargātmanaḥ | śivaśaktyoḥ sāmarasyarūpatvāt | etaduktaṃ 
bhavati mātṛkāyāḥ kāraṇabhūtayorbinduvisarjanīyayoraikyarūpasya 
ikārasya bindusaṃkalpeti vakṣyamāṇasya svātmatvena bhāvanāyāṃ 
paramānandānubhava iti || 94 || 95 ||
	adyāpīti pūrvoktaṃ rahasyaṃ stauti | devatāḥ indriyāṇi | keyaṃ 
svarūpataḥ | kasmāddhetoḥ | kva kutrasthāne | kenopāyeneti | 
sarūpabhāvanāmarūpabhāvanāṃ ca | etaduktaṃ bhavati 
adeśikakaṭākṣaviddhaiḥ ṣaḍbhirindriyaiḥ kiṃrūpā kasmāddhetoḥ 
kutrasthāne kenopāyeneti sarūpabhāvanāmarūpabhāvanāṃ cādyāpi 
sarvadā manāgīṣadapi na jānantīti | atra 
praśnacatuṣṭayamārādhyapādamukhādavagantavyam | atirahasyatvādiha 
nodghāṭitam || 96 ||
	vande iti | aham | ādyantapratyāhṛtyā mātṛkārūpa ātmā | akṣayām | 
akārakṣakārayormadhyajām mātṛkākṣararūpiṇīm | 
saptamasūtraprakāśitena vartmanākula

--------------------------------------------

p. 39) vargānukramayogena yasyā mātrāṣṭakaṃ sthitam |
vande tāmaṣṭavargotthamahāsiddhyaṣṭakeśvarīṃ || 98 ||

kāmapūrṇajakārādyaśrīpīthāntarnivāsinīm |
caturājñākośabhūtāṃ naumi śrītripurāmaham || 99 ||

iti dvādaśabhiḥ ślokaiḥ stavanaṃ sarvasiddhikṛt |
devyāstvakhaṇḍarūpāyāḥ stavanaṃ tava tadyataḥ || 100 ||

--------------------------------------------

kalollollaprollasantīm kulaṃ śarīraṃ pṛthivyāṃ līyamānatvāt | kalā 
ekadeśaḥ | ullolaṃ urddhorddhaṃ prollasantīm vaikharyāparāṃ 
acintyasvabhāvavaibhavām | cintayataḥ | etaduktaṃ bhavati | avyaktarūpaṃ 
vyaktarūpaṃ ca mātṛkāyā rūpamuddiśya tanmayatā svātmanaḥ siddheti || 
97 ||
	vargeti | anukramayogena saptamasūtropadiṣṭena | mātṛkāṣṭakaṃ 
tadapi tatroktam | aṣṭavargotthamahāsiddhyaṣṭakeśvarīm 
prativargotthāṇimādisiddhyaṣṭakeśvarīm | etaduktaṃ bhavati | mātṛkāyā 
aṣṭau vargāstadadhiṣṭhātryo'ṣṭamātarastāsāṃ pratyekotthāṇimādyaṣṭa 
siddhayaśca saṃbhūya catuḥṣaṣṭiḥ | tāsāṃ vyaṣṭiśaktīnāṃ 
kāraṇabhūtā samaṣṭiśaktiḥ svātmatvena siddheti | atrāpi rahasyamasti 
tadavagantavyamārādhyacaraṇamukhāt || 98 ||
	kāmeti | jakārādyaṃ jakāro yasya pīṭhasyādyaṃ tat jakārādyam 
jālaṃ dharapīṭham | śrīpīṭhaṃ auḍyāṇapīṭhaṃ devyāvāsatvāt | 
bhūjalāgnivāyurūpapīṭhacatuṣṭayaṃ viyadrūpeṇa sarvatra nivāsinīm | 
caturājñā kośabhūtāṃ ājñā pūrvāmnāyādiḥ | kośabhūtāṃ 
samastakāraṇatvāt | tripurā mātṛkā mātṛkābhiḥ 
jñātṛjñānajñeyātmabhirātmasvarūpatatvajñātairucca?plutaṃ 
pūrayatīti | etaduktaṃ bhavati 
ekādaśabhiruktasūtrairupadiṣṭavaibhavamātṛkādeśaviśeṣeṣu 
tatvaviśeṣeṣu ca vyāptyā viśvaprapañcarūpā śaktiḥ svātmatvena siddheti 
| itaḥ paramasmadvyākhyā || 99 ||
	iti ityādinā ślokena stotrajapaphalamupadiśati | 
tatrākhaṇḍarūpāyāḥ deśākārairanavacchinnāyā 
mātṛkāyāstādātmyāditi śivam || 100 ||

--------------------------------------------

p. 40) toyatatvamayī vyāptiriti samyak pradarśitā |
asyā niḥphālanāccitte tattattvaṃ svātmasātkṛtam || 101 ||

iti ṣoḍaśanityātantreṣu śrīkādimate dvitīyaṃ paṭalam || 2 ||

--------------------------------------------

iti śrīṣoḍaśanityātantreṣu śrīkādimatākhyasya paripūrṇasya tantrasya 
prapañcasārasiṃharājaprakāśābhidhānena subhagānandanāthena 
viracitāyāṃ manoramāyāṃ vyākhyāyāṃ 
navanāthavaibhavapūjābhidhānādiprakāśanaparaṃ dvitīyaṃ paṭalaṃ 
paripūrṇaṃ parāmṛṣṭam || 2 ||




atha tṛitīyaṃ paṭalam

atha ṣoḍaśanityānāṃ kramādvidyāstu ṣoḍaśa |
vārāhyā kurukullāyā ātmano'ṣṭākṣarasya ca || 1 ||

bhūtānāṃ ca baleścaiva kramānmantrāṃśchṛṇu priye ! |
procyate sādhusaṅketairlipīnāṃ prāgudīritaiḥ || 2 ||

hṛtprāṇelāhaṃsadāhavahnisvairlaliteritā |
trividhā haṃsabhedena śṛṇu tāśca yathākramam || 3 ||
--------------------------------------------

atha tṛtīyaṃ paṭalam |

	pūrvasmin dvitīye paṭale 
navanāthavaibhavapūjāvidhānādikamupadiśyānantaraṃ 
ṣoḍaśanityānāṃ ṣoḍaśamantrāṃstadaṅgamantrānnava ca, sambhūya 
pañcaviṃśatimantrānupadiśati, atha ṣoḍaśetyādinā balermanurityantena 
ślokaśatarūpeṇa tṛtīyena paṭalena | tatra atha ṣoḍaśetyādinā 
prāgudīritairityantena ślokadvayena paṭalārthoddeśādikamupadiśati | tatra 
saṅketaiḥ sāmayikairnāmabhiḥ | prāgudīritaiḥ pūrvatantre 
pañcatriṃśatpaṭale proktaiḥ || 1 || 2 ||
	hṛdityādyaiḥ samīritetyantaistribhiḥ ślokairādyā aṅginityāyā lalitā 
vidyāyāḥ svarūpaṃ tatprabhedādikamupadiśati | tatra hṛt sakāraḥ | 
prāṇaḥ kakāraḥ | ilā lakāraḥ haṃsaḥ hakāraḥ | dāhaḥ rephaḥ | vahniḥ 
īkāraḥ | svaṃ binduḥ | haṃsetyādinā svamityantena hṛllekhocyate hrīṃ iti | 
lalitā vidyeti śeṣaḥ | haṃsabhedena hakārayojanābhedena || 3 || haṃsādyayā 
hakārādyayā | lalitā

--------------------------------------------

p. 42) haṃsādyayā'dyā madhyā syādādimadhyasthahaṃsayā |
tṛtīyā prakṛtiḥ saiva turyā tairantyamāyayā || 4 ||

āsu turyā bhavenmuktyai tisro'nyāḥ syuśca sampade |
iti tripurasundaryā vidyā samyak samīritā || 5 ||

suciḥ svena yutastvādyo lalitā syāddvitīyakaḥ |
śūnyamagniyutaṃ paścādrayo vyāptena saṃyutaḥ || 6 ||

prāṇo rasāgnisahitaḥ śūnyayugmaṃ carānvitam |
nabho gotrā punaścaiṣā dāhena samayojitā || 7 ||

ambu syāccarasaṃyuktaṃ vanaśaktiyutaṃ ca hṛt |

--------------------------------------------

vidyayeti śeṣaḥ | ādimadhyasthahaṃsayetyatra madhyeti kakārasyopari | saiva 
lalitā vidyaiva | turyā caturthī | tairantyamāyayā taiḥ 
kūṭatrayagatairakṣaraiḥ | antyamāyayā antasthahṛllekhayā | etaduktaṃ 
bhavati proktakūṭatrayākṣaraiḥ proktakramagataiḥ prathama 
dvitīyakūṭacaramagatahṛllekhāvirahitaistṛtīyakūṭacaramagata-
hṛllekhāsahitaiḥ samastākhyā turīyā vidyeti || 4 || āsu catasṛṣu vidyāsu || 5 ||
	śucirityādibhirekādaśākṣaretyantaistribhiḥ ślokairdvitīyāyāḥ 
kāmeśvarīnityāyā ekādaśākṣarīṃ vidyāmupadiśati | tatra śuciḥ 
aikāraḥ | svena yutaḥ svaṃ binduḥ | tena yuktaḥ ai/ iti | ādyo varṇa iti śeṣaḥ | 
lalitā prāgabhihitā vidyā | śūnyaṃ nakāraḥ | agniyutaṃ aglirikāraḥ tena 
sahitaṃ ni iti | rayaḥ takāraḥ | vyāptena saṃyutaḥ vyāptaṃ yakārastena 
saṃyuktaḥ tya iti || 6 || prāṇaḥ kakāraḥ rasāgnisahitaḥ rasā lakāraḥ | 
agnirikāraḥ tābhyāṃ sahitaḥ kli iti | śūnyayugmaṃ nakāradvayam | 
carānvitaṃ caraḥ ekārastena sahitaṃ nne iti | nabhomakāraḥ |

--------------------------------------------

p. 43) eṣā kāmeśvarī nityā kāmadaikā daśākṣarā || 8 ||

kāmeśvaryādirādiḥ syādrasascātha sthirā rasaḥ |
dharāyuk sacarā paścāt sthirā paścādrasaḥ smṛtaḥ || 9 ||

sthirāśunye'gnisaṃyukte rasaḥ syāttadanantaram |
sthirā bhūḥsahitā gotrā sadāhognī rasaḥ sthirā || 10 ||

nabhaśca marutā yuktaṃ rasā carasamanvitā |

--------------------------------------------

gotrā dakāraḥ | punaścaiṣā punarapi dakāraḥ | dāhena samayojitā dāho 
rephaḥ tenā'pṛthak yojitā || 7 || ambu vakāraḥ | carasaṃyuktaṃ cara ekāraḥ 
tena sahitaṃ ve iti | vanaśaktiyutaṃ vanaṃ aukāraḥ, śaktirvisarjanīyaḥ 
tābhyāṃ sahitam | hṛt sakāraḥ sauḥ iti | 
evamuktaprakāreṇaikādaśākṣaretyarthaḥ || 8 ||
	kāmeśvaryetyādibhiḥ mohinītyantaistrayoviṃśatibhiḥ ślokaiḥ 
tṛtīyāyā bhagamālinīnityāyāḥ pañcatriṃśatchatākṣarīṃ 
vidyāmupadiśati | tatra kāmeśvaryādiḥ bindusahita aikāraḥ ai/ iti | rasaḥ 
bhakāraḥ | sthirā gakāraḥ | raso bhakāraḥ | dharāyuk dharā ukāraḥ tena 
yuktaḥ bhu iti | sacarā ekārasahitā | sthirā gakāraḥ ge iti | rasaḥ bhakāraḥ || 9 
|| sthirāśūnye gakāranakārau | agnisaṃyukte ikāreṇa pratyekaṃ saṃyuktau 
gini iti | rasaḥ bhakāraḥ | sthirā gakāraḥ | bhūḥsahitā bhū ūkāraḥ tena 
sahitā | bhūḥ sahiteti saṃjñāśabdasvarūpopādānaṃ bhūḥ iti 
saṃjñopetenākṣareṇetyarthaḥ | evamasmin prakaraṇe'nyatra sarvatrāpi 
nirvāhaḥ | go iti | gotrā dakāraḥ | sadāhaḥ rephasahitaḥ | agniḥ ikāraḥ ri iti | 
raso bhakāraḥ | sthirā gakāraḥ || 10 || nabhaḥ makāraḥ | marutā yuktaṃ 
marut ākāraḥ tena yuktaṃ mā iti | rasā lakāraḥ | carasamanvitā 

--------------------------------------------

p. 44) tato rasaḥ sthirā paścānmarutā saha yojitā || 11 ||

ambu haṃsaśca sacaro raso'tha syātsthirāyutaḥ |
sthirā dharānvitā haṃso vyāptena ca careṇa ca || 12 ||

rasaḥ sthirā tato vyāptaṃ bhūyutaṃ śūnyamagniyuk |
rasaḥ sthirā tataḥ sāgniḥ śūnyaṃ javiyuto marut || 13 ||

rayaḥ śūnyaṃ cāgniyutaṃ hṛddāhaḥ sāmbvataḥ param |
rasaḥ sthirā'mbu ca viyat svayutaṃ prāṇa eva ca || 14 ||

dāhogniyugrasastasmāt sthirā kṣmā dāhasaṃyutā |

--------------------------------------------

ekāreṇa sahitā le iti | rasaḥ bhakāraḥ | sthirā gakāraḥ | marutā saha yojitā 
ākāreṇa saha pṛthagyojitā gā iti || 11 || ambu vakāraḥ | haṃso hakāraḥ | 
sacara ekāreṇa sahitaḥ he iti | raso bhakāraḥ | sthirā gakāraḥ | dharānvitā 
ukāreṇa sahitā gu iti haṃso hakāraḥ | vyāptena yakāreṇa | careṇa ekāreṇa 
tābhyāṃ yuktaḥ hye iti || 12 || raso bhakāraḥ | sthirā gakāraḥ | vyāptaṃ 
yakāraḥ | bhūyutaṃ okārasahitaṃ yo iti | śūnyaṃ nakāraḥ | agniyuk 
ikāreṇa sahitaṃ ni iti | raso bhakāraḥ | sthirā gakāraḥ | sāgniḥ ikāreṇa 
sahitam | śūnyaṃ nakāraḥ | sāgniriti saṃjñiviśeṣaṇaparo'yaṃ nirdeśaḥ 
śūnyākhyovarṇa ikārasahitaḥ syādityarthaḥ | asmin prakaraṇe sarvatra 
saṃjñāsaṃjñiparatvena viśeṣaṇaliṅgānāṃ nirdeśaniyamo boddhavyaḥ | 
tatra saṃjñiparo liṅganirdeśaniyamastrividhaḥ varṇaśabdāpekṣayā 
akṣaraśabdāpekṣayā lipiśabdāpekṣayā ca | tena ni iti | javiyutaḥ pakāreṇa 
sahitaḥ | marut ākāraḥ pā iti || 13 || atha rayaḥ takāraḥ | śūnyaṃ nakāraḥ | 
agniyutaṃ ikāreṇa sahitaṃ etat śūnyasyaiva viśeṣaṇaṃ ni iti | hṛt sakāraḥ | 
dāhaḥ rephaḥ | sāmbu vakāreṇa sahitaṃ bhavati rva iti | rasaḥ bhakāraḥ | 
sthirā gakāraḥ | ambu vakāraḥ | viyat sakāraḥ | svayutaṃ bindunā sahitaṃ 
saṃ iti | prāṇaḥ kakāraḥ || 14 || dāhaḥ rephaḥ | agniyuk ikāreṇa sahitaḥ ri iti 
| rasaḥ bhakāraḥ | sthirā gakāraḥ | kṣmā ūkāraḥ |

--------------------------------------------

p. 45) sacaraśca javī pūrvavidyātārtīyataḥ kramāt || 15 ||

catuṣṭayamathārṇānāṃ rasastadanu ca sthirā |
hṛdambuyuk kṣmayā dāhaḥ sacaraḥ syājjavī ca hṛt || 16 ||

dāho'mbumarutā yukto vyoma sāgnī rasastataḥ |
sthirā (tu) 'pi marutā yuktā śūnyaṃ sāgni nabhaścarau || 17 ||

haṃso vyāptamarudyuktaḥ śūnyaṃ vyāptamato'mbu ca |
dāho gotrā carayutā tathā dāhastathā rayaḥ || 18 ||

hṛddharāsahitaṃ dāharayau carasasamanvitau |
rasaḥ sthirā tataḥ prāṇo rasāgnisahito bhavet || 19 ||

--------------------------------------------

dāhasaṃyutā dāhaḥ rephaḥ tena saṃyutā rephasahitā rū iti | sacaraḥ 
ekāreṇa sahitaḥ | javī pakāraḥ pe iti | pūrvavidyātārtīyataḥ kramāt 
catuṣṭayamathārṇānāṃ tṛtīyādivarṇānāṃ catuṣṭayamityarthaḥ | 
etaduktaṃ bhavati 
kāmeśvarīnityāvidyāyāstṛtīyacaturthapañcamaṣaṣṭhānyakṣa-rāṇi 
catvāri (na pe ityasmātparaṃ) nityaklinne etadrahasyāni jñeyāni || 15 || raso 
bhakāraḥ | sthirā gakāraḥ | hṛt sakāraḥ | ambu vakāraḥ | kṣmayā 
ūkāreṇa sahitaḥ | dāho rephaḥ rū iti | javī pakāraḥ | careṇa ekāreṇa 
sahitaḥ pe iti | hṛt sakāraḥ || 16 || dāho'mbumarutā yuktaḥ 
vakārākārābhyāṃ yukto dāhastena sarvā iti | vyoma ṇakāraḥ | sāgniḥ 
ikāreṇa sahitaḥ ṇi iti | raso bhakāraḥ | sthirā gakāraḥ | asmin prakaraṇe 
sarvo'pi śabdaḥ samuccaye | marutā yuktā ākāreṇa yuktā gā iti | śūnyaṃ 
nakāraḥ | sāgni ikāreṇa sahitaḥ ni iti | nabhaścarau nabho makāraḥ cara 
ekāraḥ ekārasahito makāraḥ ityarthaḥ || 17 || haṃso hakāraḥ | 
vyāptamarudyuktaḥ vyāptaṃ yakāraḥ | marut ākāraḥ tābhyāṃ yuktaḥ 
hyā iti | śūnyaṃ nakāraḥ | vyāptaṃ yakāraḥ | ataḥ paramiti śeṣaḥ | ambu 
vakāraḥ | dāho rephaḥ | gotrā dakāraḥ | carayutā ekārasahitā de iti | tathā 
dāhaḥ rephaḥ ekārasahita ityarthaḥ re iti | tathā rayaḥ ekāra sahitastakāra 
ityarthaḥ te iti || 18 || hṛt sakāraḥ | dharāsahitaṃ ukārasahitaṃ su iti | 
dāharayau rephatakārau | carasamanvitau ekārasahitau | rephatakārau 
pratyekamekāreṇa sahitāvityarthaḥ rete iti | raso bhakāraḥ | sthirā gakāraḥ |

--------------------------------------------

p. 46) śūnyayugmaṃ carayutaṃ tataḥ pūrvamataḥ param |
śūnyayugmaṃ ca gotrā syāt dāhayuktāmbunā caraḥ || 20 ||

prāṇo rasācarayuto gotrā vyāptamataḥparam |
gotrā dāhamarudyuktā tvambu vyāptamato bhavet || 21 ||

vāto nabhaśca bhūyuktaṃ vāścareṇa samanvitam |
rasaḥ sthirā'mbvagniyutaṃ vāyuyugmaṃ carānvitam || 22 ||

grāsodharāyutaḥ paścādrasaḥ śaktyā samanvitaḥ |
grāso bhūḥsahito devi ! raso vyāptaṃ tataśca hṛt || 23 ||

dāhenāmbu ca hṛtpaścāt rayo'mbumarudanvitaḥ |
śūnyaṃ ca kevalaṃ bhadre ! rasaśca sacarā sthirā || 24 ||

--------------------------------------------

prāṇaḥ kakāraḥ | rasāgnisahitaḥ rasā lakāraḥ | agnirikāraḥ tābhyāṃ 
sahitaḥ kli iti || 19 || śūnyayugmaṃ nakāradvayaṃ carayutam ekāreṇa 
sahitaṃ nne iti | tataḥ pūrvamataḥparaṃ asyākṣarasya 
pūrvākṣaramevottarākṣaramityarthaḥ | kli iti | śūnyayugmaṃ 
nakāradvayaṃ nna iti | gotrā dakāraḥ dāhasahitaḥ dra iti | ambunā vakāreṇa 
sahitaḥ | cara ekāraḥ || 20 || prāṇaḥ kakāraḥ | rasā lakāraḥ | cara 
ekārastābhyāṃ sahitaḥ kle iti | gotrā dakāraḥ | vyāptaṃ yakāraḥ | gotrā 
dakāraḥ | dāhamarudyuktā dāhaḥ rephaḥ | marut ākāraḥ drā iti | ambu 
vakāraḥ | vyāptaṃ yakāraḥ || 21 || vātaḥ akāraḥ | nabho makāraḥ | 
bhūyuktaṃ ūkāra yuktaṃ mo iti | vāḥ ghakāraḥ | careṇa samanvitaṃ 
ekāreṇa sahitaṃ ghe iti | raso bhakāraḥ | sthirā gakāraḥ | ambu vakāraḥ | 
agniyutaṃ ikāreṇa yuktaṃ vi iti | vāyuyugmaṃ cakāradvayam | carānvitaṃ 
ekārasahitaṃ ce iti || 22 || grāsaḥ kṣakāraḥ | dharāyutaḥ ukārayutaḥ kṣu iti | 
raso bhakāraḥ | śaktyā samanvitaḥ visarjanīyena sahitaḥ bhaḥ iti | grāsaḥ 
kṣakāraḥ | bhūḥ sahitaḥ okāreṇa sahitaḥ bhūḥ sahitaḥ ityatrāpi 
saṃjñāśabdasvarūpopādānaṃ bhū iti saṃjñopetenetyarthaḥ kṣo iti | 
devīti sambuddhiḥ | raso bhakāraḥ | vyāptaṃ yakāraḥ | hṛt sakāraḥ || 23 || 
dāhena repheṇa sahitamiti śeṣaḥ | ambu vakāraḥ rva iti | hṛt sakāraḥ | rayaḥ 
takāraḥ | ambumarudanvitaḥ ambu vakāraḥ marudākāraḥ tvā iti | śūnyaṃ 
nakāraḥ |

--------------------------------------------

p. 47) viyadambuyutaṃ dāhastvagniyuk svayutaḥ śuciḥ |
bhūmī rasākṣmāsvayutā pañcaikāntaritāḥ sthitāḥ || 25 ||

tadantaritabījāni svasaṃyuktāni pañca vai |
tāni kramāt jyā sacaro raso bhūśca nabhoyutā || 26 ||

haṃsaścarayuto dviḥsyāt tataḥ prāṇo rasāgniyuk |
śūnyayugmaṃ carayutaṃ hṛddāho'mbu marudyutaḥ || 27 ||

vyomāgnisahitaṃ paścādrasaśca marutā sthirā |
śūnyaṃ sāgni nabhaḥ kuryāccareṇa sahitaṃ priye ! || 28 ||

--------------------------------------------

kevalaṃ ca svararahitaṃ n iti | bhadre iti devīsambodhanaṃ mantrānantaritam | 
rasaḥ bhakāraḥ | sa carā ekāreṇa sahitā, sthirā gakāraḥ ge iti || 24 || viyat 
sakāraḥ | ambayutaṃ vakārayutam sva iti | dāho rephaḥ agniyuk ikāreṇa 
sahitaḥ ri iti | svaṃ bindustena yutaḥ | śuciḥ ekāraḥ ai/ iti | bhūmiḥ bakāraḥ | 
rasākṣmāsvayutā rasā lakāraḥ | kṣmā ukāraḥ | svaṃ binduḥ taiḥ 
saṃyuktā blū/ iti | pañcaikāntaritā sthitāḥ blū/ ityetatkūṭākṣaraṃ 
etadādyamekaikākṣarāntaritaṃ pañcakṛtvaḥ prayojyamityarthaḥ | 
tadantaritabījāni svasaṃyuktāni pañca vai proktasya blū/ iti 
bījasyāntarāleṣu uparisthitāni sabindūni bījāni pañca tāni kramāt 
kathayāmīti śeṣaḥ | jyā jakāraḥ jaṃ iti | sacaraḥ ekārasahito, rasaḥ 
bhakāraḥ bhe/ iti | bhūḥ oṃkāraḥ | nabhoyutā nabho makāraḥ tena sahitā 
mā/ iti || 26 || haṃso hakāraḥ | carayutaḥ ekārasahitaḥ he/ iti | blūmiti 
proktasya pañcamasya bījasyānte ca syāt hemiti bījaṃ vāradvayaṃ 
syādityarthaḥ | yathā blū/ ja/ blū/ mo/ vlū/ he/ blū/ he/ evaṃ prakāreṇa | 
prāṇaḥ kakāraḥ | rasāgniyuk rasā lakāraḥ | agni rikāraḥ tābhyāṃ sahitaḥ 
kli iti | śūnyayugmaṃ nakāradvayam | carayutaṃ ekāreṇa sahitaṃ nne iti | 
hṛt sakāraḥ | dāho rephaḥ | ambu marudyutaḥ ambu vakāraḥ | marut ākāraḥ 
tābhyāṃ sahitaḥ vā iti || 27 || vyoma ṇakāraḥ | agnisahitaṃ ṇi iti | raso 
bhakāraḥ | marutā ākāreṇa sahiteti śeṣaḥ | sthirā gakāraḥ gā iti | 
śūnyaṃ nakāraḥ | sāgni ikāreṇa sahitaṃ ni iti | nabho makāraḥ | careṇa 
sahitaṃ ekāreṇa sahitaṃ me iti

--------------------------------------------

p. 48) ambu paścādviyattasmānnabhastu marudanvitam |
śūnyaṃ vyāptaṃ ca hṛdyuktaṃ rayadāhasvavahnibhiḥ || 29 ||

haṃsaḥ sadāho'mburasācarasvaiḥ saṃyuto bhavet |
haṃsaḥ syāddāhavahnisvairyuktamantyamudīritam || 30 ||

pañcatriṃśacchatārṇaiḥ syānnityā'sau bhagamālinī |
kathitā parameśāni ! vanitājanamohinī || 31 ||

haṃsastu dāhavahnisvairyuktaḥ prathamamucyate |
kāmeśvaryāstṛtīyādivarṇānāmaṣṭakaṃ bhavet || 32 ||

hṛdambu marutā yuktaṃ haṃsaśca marutā yutaḥ |
ekādaśākṣarī nityaklinnā nityā samīritā || 33 ||

--------------------------------------------

priye iti devī sambodhanam || 28 || ambu vakāraḥ | viyat sakāraḥ | nabhaḥ 
makāraḥ | tuśabdaḥ samuccaye | marudanvitaṃ ākāreṇa sahitaṃ mā iti | 
śūnyaṃ nakāraḥ | vyāptaṃ yakāraḥ | hṛt sakāraḥ | yuktaṃ 
rayadāhasvavahnibhiḥ rayastakāraḥ | dāho rephaḥ | svaṃ bindu | vahniḥ 
ikāraḥ | tairyuktaṃ strīṃ iti || 29 || haṃso hakāraḥ | sadāhaḥ rephasahitaḥ | 
amburasācarasvaiḥ saṃyutaḥ ambu vakāraḥ rasā lakāraḥ cara ekāraḥ svaṃ 
binduḥ etaiḥ saṃyuktaḥ | etaduktaṃ bhavati hakārarephavakāra lakāra-
ekārabindubhirekaṃ kūṭamiti hvlū/ iti | haṃso hakāraḥ | dāhavahnisvaiḥ 
saṃyutam dāho rephaḥ | vahniḥ ikāraḥ | svaṃ binduḥ | taiḥ saṃyutam | 
antyaṃ bījamiti śeṣaḥ | hrīṃkāramityarthaḥ | bhagamālinī nityā vidyeti 
śeṣaḥ | parameśānīti devīsambuddhiḥ || 30 || 31 ||
	haṃsetyādibhiḥ sundarītyantaistribhiḥ ślokaiḥ caturthyā 
nityaklinnāyā nityāyā ekādaśākṣarīṃ vidyāṃ tajjapādiphalaṃ 
copadiśati | tatra haṃso hakāraḥ | dāhavahnisvairyuktaḥ dāho rephaḥ vahniḥ 
ikāraḥ svaṃ binduḥ taiḥ saṃyuktaḥ hṛllekhetyarthaḥ | hrīṃ iti prathamaṃ 
bījamiti śeṣaḥ | kāmeśvaryāstṛtīyādivarṇānāmaṣṭakaṃ bhavet 
kāmeśvaryādi nityā vidyā tṛtīyamakṣaramārabhya 
daśamākṣaraparyantaṃ atra dvitīyākṣarādīnyaṣṭākṣarāṇi tena 
navākṣarāṇi sampannāni | hṛt sakāraḥ | ambu marutā yuktaḥ

--------------------------------------------

p. 49) vanitānavanītānāṃ drāvako'gnirjapādinā |
jāyate sādhako nityaṃ kandarpādhikasundaraḥ || 34 ||

bhūḥ svena yuktā prathamaṃ prāṇo dāhena tadyutam |
raso dāhena tadyuktaṃ prāṇo dāha vana sva yuk || 35 ||

kaṃ ca dāhena tadyuktaṃ prabhā dāhena tadyutā |
jyā ca dāhena tadyuktā nityaklinnāntato dvayam || 36 ||

eṣā navākṣarī nityā bheruṇḍā sarvasiddhidā |
yasyāḥ smaraṇato naśyedgaralaṃ trividhaṃ kṣaṇāt || 37 ||

--------------------------------------------

ambu vakāraḥ | marut ākāraḥ | tābhyāṃ yuktaṃ svā iti | haṃso hakāraḥ | 
marutā ākāreṇa yuktaḥ hrīṃ ityarthaḥ | vanitānavanītānāṃ 
drāvako'gniḥ | etaduktaṃ bhavati etasya vidyāsiddhasya darśanādeva 
vanitāḥ artha prāṇādyupakārikā vaśyā bhavanti || 32 || 33 || 34 ||
	bhūḥ svenetyādibhiḥ kṣaṇādityantaistribhiḥ ślokaiḥ pañcamyā 
bheruṇḍānityāyā navākṣarīṃ vidyāmupadiśati | tatra bhūḥ okāraḥ | 
svena yuktā bindunā sahitā, omiti | prathamaṃ bījamiti śeṣaḥ | prāṇaḥ 
kakāraḥ | dāhena repheṇa | tadyutaṃ oṃkārayuktaṃ 
kakārākṣaramityarthaḥ krau/ iti | raso bhakāraḥ | dāhena repheṇa | tadyuktaṃ 
oṃkārayuktaṃ bhakārākṣaramityarthaḥ bhro/ iti | prāṇaḥ kakāraḥ | 
dāhavanasvayuk dāho rephaḥ | vanaṃ okāraḥ | svaṃ binduḥ etaiḥ saṃyutaḥ 
kro/ iti || 35 || kaṃca jhakāraḥ | dāhena repheṇa | tadyuktaṃ oṃkārayuktaṃ 
jhakārākṣaramityarthaḥ jhro/ iti | prabhā chakāraḥ | dāhena repheṇa, 
tadyuktaṃ oṃkārayuktaṃ chakārākṣaramityarthaḥ cchro/ iti | jyā jakāraḥ | 
dāhena repheṇa | tadyuktaṃ oṃkārayuktaṃ jakārākṣaramityarthaḥ jro/ iti | 
nitya klinnā'ntatodvayaṃ nityaklinnā (nityā) vidyāyā antantaḥ 
akṣaradvayaṃ svāhā ityarthaḥ || 63 || nityā bheruṇḍā nityā vidyeti śeṣaḥ | 
garalaṃ viṣaṃ trividhaṃ sthāvarajaṅgamakṛtrimabhedena | tatra sthāvaraṃ 
kāraskarakaravīrādi, jaṅgamaṃ phaṇigonāsādi | kṛtrimaṃ 
likucarasakarpūrādi || 37 || 

--------------------------------------------

p. 50) bheruṇḍādyamihādyaṃ syānnityaklinnādyanantaram |
tato'mbu śūnyaṃ haṃsāgniyuktamambu marudyutam || 38 ||

hṛdagninā yutaṃ śūnyaṃ vyāptena śucinā ca yuk |
śūnyaṃ nabhaḥśaktiyutaṃ navārṇeyamudīritā || 39 ||

nityā sarvārthadā vahnivāsinī viśvaghasmarā |
yasyāḥ smaraṇato vaśyaṃ jāyate bhuvanatrayam || 40 ||

dvitīyaṃ vahnivāsinyā nityaklinnā caturthakam |
pañcamaṃ bhagamālādyaṃ bheruṇḍāyā dvitīyakam || 41 ||

--------------------------------------------

	bheruṇḍādyetyādibhistrayamityantaistribhiḥ ślokaiḥ ṣaṣṭhyā 
vahnivāsinīnityāyā navākṣarīṃ vidyāmupadiśati | tatra 
bheruṇḍādyamihādyaṃ syāt bheruṇḍānityāvidyāyā ādyamakṣaraṃ 
vahni vāsinīnityāvidyāyā ādyamakṣaraṃ bhavatītyarthaḥ tena omiti 
siddham | nityaklinnādyanantaraṃ nityaklinnā nityāvidyāyā ādyamakṣaraṃ 
hrīṃkāro'syā dvitīyamakṣaramityarthaḥ | tataḥ anantaram | ambu vakāraḥ | 
śūnyaṃ nakāraḥ haṃsāgniyuktaṃ hakārekārābhyāṃ sahitaṃ vahni 
ityarthaḥ | ambu vakāraḥ | marudyuktaṃ ākārayuktaṃ vā iti || 38 || hṛt 
sakāraḥ | agninā yutaṃ ikāreṇa sahitaṃ si iti | śūnyaṃ nakāraḥ | vyāptena 
yakāreṇa | śucinā ca ekāreṇa ca yuk yutaṃ ābhyāṃ dvābhyāṃ 
yuktamityarthaḥ nyai iti | śūnyaṃ nakāraḥ | nabho makāraḥ | śaktiyutaṃ 
visarjanīyasahitaṃ maḥ iti || 39 || viśvaghasmarā pralaye viśvagrāsakarī || 40 ||
	dvitīyamityādibhiḥ tāriṇīmityantaistribhiḥ ślokaiḥ saptamyā 
mahāvajreśvarīnityāyā dvādaśākṣarīṃ vidyāmupadiśati | tatra dvitīyaṃ 
vahnivāsinyāḥ vahnivāsinīnityāvidyāyāḥ dvitīyamakṣaraṃ asyā 
ādyākṣaraṃ hrīṃ iti | nityaklinnā caturthakaṃ pañcamañca 
nityaklinnetyarthaḥ | bhagamālādyaṃ ai/kāraḥ | bheruṇḍāyā dvitīyakaṃ 
kroṃkāraḥ || 41 || nityaklinnādvitīyaṃ ca tṛtīyaṃ ca nitya ityakṣaradvayam | 
ṣaṣṭha saptamau tasyā eva (mada) ityarthaḥ | aṣṭamaṃ navamaṃ paścāt 
tasyā evāṣṭamākṣaraṃ navamākṣaraṃ ca syātām (drave) ityarthaḥ | 
etadādyaṃ asyā mahāvajreśvaryā ādyaṃ hrīṃkāra ityarthaḥ | 
duḥkhasaṅghātatāriṇī avivekatāriṇītyarthaḥ || 43 ||

--------------------------------------------

p. 51) nityaklinnādvitīyaṃ ca tṛtīyaṃ ṣaṣṭhasaptamau |
aṣṭamaṃ navamaṃ paścādetadādyamitīritam || 42 ||

mahāvajreśvarī nityā dvādaśārṇā samīritā |
kāntārasāgarakrūraduḥkhasaṅghātatāriṇī || 43 ||

vajreśvaryantyamādyaṃ syādviyadagniyutaṃ tataḥ |
ambu syānmarutā yuktaṃ gotrā kṣmāsaṃyutā tataḥ || 44 ||

rayo vyāptena śucinā yutaṃ syāt tadanantaram |
antyārṇau vahnivāsinyā dūtī nityā samīritā || 45 ||

saptākṣarī samastāpattāriṇī viśvarañjinī |
śrīkārī śivatāvāptikāriṇī sarvasiddhidā || 46 ||

ādyantu vahnivāsinyā dūtyādistadanantaram |
haṃso dharāsvasaṃyuktaḥ tejaścarasamanvitam || 47 ||

--------------------------------------------

	vajreśvarītyādibhiḥ siddhidetyantaiḥ tribhiḥ ślokaiaḥ aṣṭamyā 
dūtīnityāyāḥ saptākṣarīṃ vidyāmupadiśati | tatra 
vajreśvaryantyamādyaṃ syāt vajreśvarīnityāyāḥ antyamakṣaraṃ asyāṃ 
dūtīnityāyāmādyamakṣaraṃ bhavati hrīṃ ityarthaḥ | viyadagniyutaṃ viyat 
śakāraḥ | agni yutaṃ ikārasahitam | tataḥ dvitīyamityarthaḥ śi iti | ambu 
syānmarutā yuktaṃ ambu vakāraḥ | marutā yuktaṃ ākāreṇa sahitaṃ vā iti 
tṛtīyamakṣaram | gotrā kṣmāsaṃyutā tataḥ gotrā dakāraḥ | kṣmayā yutā 
ūkāreṇa sahitā dū iti caturthamakṣaram || 44 || rayo vyāptena  śucinā yutaṃ 
syāt tadanantaraṃ rayastakāraḥ | vyāptena yakāreṇa śucinā aikāreṇa 
yutaṃ tyai iti | antyārṇau vahnivāsinyāḥ nama ityarthaḥ || 45 || 
samastāpattāriṇī avivekāpannāśakarī || 46 ||
	ādyamityādibhiḥ kāriṇī ityantaiścaturbhiḥ 
ślokairnavamyāstvaritānityāyā dvādaśākṣarīṃ vidyāmupadiśati | tatra 
ādyantu vahnivāsinyāḥ oṃ ityarthaḥ | dūtyādi tadanantaram hrīṃkāro 
dvitīyaṃ bījam | haṃsodharāsvasaṃyuktaḥ haṃso hakāraḥ | dharā ukāraḥ 
svaṃ bindu stābhyāṃ yuktaḥ hū/kāraḥ tṛtīyaṃ bījam | tejaścara-

--------------------------------------------

p. 52) vāyuḥ prabhā carayutā grāsaḥ śakti samanvitaḥ |
hṛdā rayeṇa dāhena vahniḥ syādaṣṭamaṃ priye ! || 48 ||

haṃsaḥ kṣmāsvayuto grāsaścarayukto dvitīyakam |
dyutirnādayutā nityā tvaritā dvādaśākṣarī || 49 ||

lakṣmīkāntiyaśovidyādhanārogyāyurāptikṛt |
viṣaduḥkhapraśamanī sarvābhīṣṭāptikāriṇī || 50 ||

śuciḥ svena yutastvādyo rasā vahni-samanvitaḥ |
prāṇo dvitīyaḥ svayuto vanahṛcchaktibhiḥ paraḥ || 51 ||

itīritā tryakṣarī syānnityā'sau kulasundarī |
yasyāḥ smaraṇamātreṇa sarvajñatvaṃ prajāyate || 52 ||

--------------------------------------------

samanvitam tejaḥ khakāraḥ | careṇa ekāreṇa samanvitaḥ khe iti caturtham || 47 
|| vāyuḥ cakāraḥ | (padām) prabhā chakāraḥ | carayutā ekārayuktā che iti 
ṣaṣṭham | grāsaḥ śaktisamanvitaḥ grāsaḥ kṣakāraḥ | śaktyā visarjanīyena 
samanvitaḥ kṣaḥ iti saptamam | hṛdā rayeṇa dāhena vahniḥ sakāra takāra 
repha īkāraiḥ strī ityaṣṭamaṃ bījam | priye ! iti devī sambuddhiḥ || 48 || 
haṃsaḥ kṣmāsvayutaḥ hū/ iti navamam | grāsaścarayutaḥ kṣe iti daśamam | 
dvitīyakaṃ asyā eva dvitīyaṃ bījaṃ hrī/ ityekādaśam | dyutirnādayutā 
dyutiḥ phakāraḥ | nādaḥ ṭakāraḥ tena yuktā phaṭ iti dvādaśaṃ bījam || 49 
|| viṣaduḥkhapraśamanī viṣaṃ sarpādijaṃ, duḥkhaṃ dāridryādijaṃ 
dvayornāśakarī || 50 ||
	śucirityādinā jāyate ityantena ślokadvayena daśamyāḥ 
kulasundarīnityāyāstryakṣarāṃ vidyāmupadiśati tatra śuciḥ svena yutaḥ 
bindunā sahita aikāraḥ ai/ iti prathamaṃ bījam | rasāvahnisamanvitaḥ rasā 
lakāraḥ, vahnirīkāraḥ tābhyāṃ samanvitaḥ | prāṇaḥ kakāraḥ, svayutaḥ 
binduyutaḥ klī/ iti dvitīyam | vanahṛcchaktibhiḥ paraḥ sauḥ iti tṛtīyaṃ bījam || 
51 || yasyāḥ smaraṇamātreṇa japārādhanādivaiguṇyenāpītyarthaḥ || 52 ||

--------------------------------------------

p. 53) haṃsaśca hṛtprāṇarasādāhakurbhiḥ samanvitaḥ |
vidyayā kulasundaryā yojitaḥ sampradāyataḥ || 53 ||

nityā nityā tryakṣarā syāt ṣaḍbhiḥ kūṭākṣarairyutā |
pratilomādibhī rūpairdvāsaptatibhirāhatā || 54 ||

yasyā bhajanataḥ siddho naraḥ syāt khecaraḥ sukhī |
nigrahānugrahau cāsya jāyate svecchayā'niśam || 55 ||

tvaritopāntyamādyaṃ syād dyutirdāhacarasvayuk |
hṛcca dāhakṣmāsvayutaṃ vajreśī pañcamaṃ tataḥ || 56 ||

--------------------------------------------

	haṃsa ityādibhiḥ aniśamityantaistribhiḥ ślokairekādaśyā 
nityāyāstryakṣarāṃ vidyāṃ tadbhedasaṃkhyāṃ copadiśati | tatra 
haṃsaśca hṛtprāṇarasādāhakurbhiḥ samanvitā haṃso hakāraḥ | hṛt 
sakāraḥ | prāṇaḥ kakāraḥ | rasā lakāraḥ | dāhaḥ rephaḥ kuḥ ukāraḥ | 
pañcabhiḥ haṃsākhyo hakāraḥ sahitaḥ syāt | etaduktaṃ bhavati 
etairhakārādibhiḥ ukārāntaiḥ ṣaḍbhirakṣaraiḥ 
pratyekamanulomakrameṇādyantakramayojitairevaṃ ṣaḍbhedabhinnaistadanu 
ukārādibhirhakārāntaiḥ pratyekaṃ pratilomakrameṇa 
cādyantakramayojitairevaṃ 
ṣaḍbhedabhinnaistadanukūlasundarīnityāvidyāyāḥ prakṛtibhūtayā saṅketa 
vidyayā ṣaṭprakārabhinnayā sampradāyato yojitaiḥ nityāvidyāyā 
dvāsaptatirbhedāḥ sambhavanti, teṣvādyā pradhānā seyamiti || 53 || 
nityānityetyādinā ślokena nityānityāvidyāyā upariṣṭādvakṣyamāṇeṣu 
viṃśatyadhikaśatabhedeṣu dvāsaptatibhidetyuktiḥ teṣu kramāgatānāṃ 
vibhavabhedānāṃ prayogaprādhānyadarśanāyetyarthaḥ || 54 || yasyā 
bhajanata ityādinā ślokena vidyāsiddhasya sāmarthyaṃ kathayati | 
tatrasvecchayā upariṣṭānnityānityāpaṭaloktanigrahānugrahasya 
yogabalādityarthaḥ || 55 ||
	tvaritetyādibhiḥ kāmadoditetyantaiḥ pañcabhiḥ ślokairdvādaśyā 
nīlapatākānityāyāḥ saptadaśākṣarāṃ vidyāmupadiśati, tatra 
tvaritopāntyaṃ upāntyaṃ antyākṣarātpūrvam śha 1 sha 2 lk 3 lvaha 4 
lvasṭra 5 ḍlspha 6 evaṃ anulomakrameṇa

--------------------------------------------

p. 54) marut svayukto madhyādye daśamyāḥ kramaśaḥ smṛte |
bhūmī rasākṣmāsvayutā vajreśī ṣaṣṭhataḥ kramāt || 57 ||

ṣaḍakṣarāṇi tvaritā tṛtīyaṃ tadanantaram |
dyutirdāhacarasvena asyā ādyamanantaram || 58 ||

uktā nīlapatākākhyā nityā saptadaśākṣarī |
samare vijayaṃ khaḍgapādukāñjanasiddhidā || 59 ||

vetālapakṣiṇīceṭapiśācādiprasādhanī |
nidhānavilasiddhānnasādhanī kāmadoditā || 60 ||

--------------------------------------------

ṣaḍbhedāḥ | iṃ 1 dra 2 lu 3 klu 4 svlu 5 sku 6 evaṃ pratilomakrameṇa 
ṣaḍbhedāḥ | evaṃ dvādaśabhedeṣu ṣaḍvidhasaṅketavidyāyojanāt 
dvāsaptatibhedāḥ sambhavanti | ai ī oṃ 1 ī ai oṃ 2 | ī oṃ ai 3 | ai oṃ i 4 | oṃ ī ai 5 | o 
ī ai 6 | etemūlasaṅketavidyā saḍbhedāḥ sākṣādbrahma hṛllekhā hrīṃ iti 
prathamaṃ bījamitiśeṣaḥ | dyutirdāhacarasvayuk phakārarepha-
ekārabindubhiryuktaḥ phre/ iti dvitīyam | hṛcca dāhakṣmāsvayutaṃ 
sakārarepha-ūkārabindubhiryuktaṃ tṛtīyaṃ srū iti | vajreśī pañcamaṃ 
tataḥ oṃkāraścaturthamityarthaḥ || 56 || tataḥ marutsvayuktaḥ bindusahita 
ākāraḥ | ā/ iti pañcamam | madhyādye daśamyāḥ kramaśaḥ smṛte 
daśamyāḥ kulasundarīnityāyāḥ madhyādyaṃ bījadvayaṃ klī/ aiṃ iti 
asyāḥ saṣṭhaṃ saptamaṃ cākṣaradvayaṃ syādityarthaḥ | 
bhūmīrasākṣmāsvayutā vakāraḥ lakāra-ūkārabindubhiryuktaḥ vlū/ iti 
aṣṭamaṃ bījam vajreśī ṣaṣṭhataḥ kramāt || 57 ||
	ṣaḍakṣarāṇi (') tāni nityamadadrave | iti | ebhiḥ ṣaḍbhirmantrasya 
caturddaśākṣarāṇi tvaritā tṛtīyaṃ tadanantaraṃ hu/ iti pañcadaśaṃ bījam 
| dyutirdāhacarasvena phakāra repha-ekārabindubhiryuktamasyāḥdvitīyaṃ 
kūṭaṃ phreṃ iti ṣoḍaśamakṣaram | asyā ādyamanantaraṃ hrīṃkāraḥ 
saptadaśamityarthaḥ || 58 ||

--------------------------------------------

p. 55) raso nabhastathā dāho vyāptaṃ kṣmā vanapūrvikā |
svena yuktā bhavennityāvijayaikākṣarī matā || 61 ||

vādeṣu samare kṛcchre vyavahāre sadā jayam |
vidhatte smaraṇādeva vijayā viśvavaibhavā || 62 ||

hṛdambuvanayuktaṃ svaṃ nityā syāt sarvamaṅgalā |
ekākṣaryā'nayā siddho jāyate khecaraḥ kṣaṇāt || 63 ||

bhūḥśūnye nabhasā bhūśca rasaścātha sthirāmbu ca |
rayo'gninā yuto jyā'mbu marudyuktā rasā marut || 64 ||

nabhaśca marutā yuktaṃ rasāśūnye'gnisaṃyute |

--------------------------------------------

khaḍgapāduketyādīni upariṣṭānnīlapatākānityāvidhānapaṭaleṣu 
vyaktaṃ vakṣyamāṇānyatra prastauti || 59 || 60 ||
	rasa ityādinā vaibhavetyantena ślokadvayena trayodaśyā 
vijayānityāyā ekākṣarīṃ vidyāṃ tadanubhāvaṃ copadiśati tatra raso 
bhakāraḥ | nabhaḥ makāraḥ | dāho rephaḥ | vyāptaṃ yakāraḥ | kṣmā 
ukāraḥ | vanapūrvikā aukārayuktā | svena yuktā bindunā sahitā | 
etaduktambhavati bhakāramakārarephayakāraukāra bindubhiḥ kūṭarūpā 
ekākṣarī vidyeti | bhmyrau/ iti kūṭam || 61 || samare kṛcchre yuddhe durjaye || 62 
||
	hṛdambu ityādinā ślokena caturdaśyāḥ sarvamaṅgalānityāyā 
ekākṣarīṃ vidyāṃ tadanubhāvaṃ copadiśati | tatra hṛdambuvanayuktaṃ 
svaṃ sakāravakāra aukārabindubhiryuktaṃ kūṭaṃ svauṃ ityekākṣarī || 63 
||
	bhūḥśūnye ityādibhirbhavedityantairaṣṭabhiḥ ślokaiḥ 
pañcadaśyāḥ jvālāmālinīnityāyā striṣaṣṭhyakṣarāṃ vidyāmupadiśati 
tatra bhūḥ okāraḥ śūnye nakāradvayaṃ nneti | nabhasā bhūḥ 
makārasahita okāraḥ mo iti | raso bhakāraḥ | sthirā gakāraḥ | ambu vakāraḥ 
| rayaḥ takāraḥ | agninā yutaḥ ikāra sahitaḥ ti iti | jyā jakāraḥ | 
ambumarudyuktā vakārākārayuktā jvā iti | rasāmarut lā iti || 64 ||
	nabho makāraḥ | marutā ākāreṇa yuktaḥ mā iti | rasāśūnye lakāro 
nakāraśca |

--------------------------------------------

p. 56) gotrā careṇa sahitā ambu pūrvākṣaraṃ tathā || 65 ||

ambvagnī hṛt sadāhāmbu rasakṣmārayahṛtsvayuk |
haṃsaśca marutā dāhaḥ prāṇaśca marutā yutaḥ || 66 ||

dāhaḥ sāgniḥ prāṇacarau jyā marutsahitā rayaḥ |
careṇāmbu ca gotrā hṛtsāgni jyāmburasā svayuk || 67 ||

rayaḥ sāgni jyāmbu rasā punaretau javī tataḥ |
dāhenānena te dviḥ syāt haṃso dāhamarutsvayuk || 68 ||

haṃsaśca dāhavahnisvairdāhakṣmāsvayutaśca saḥ |
sapta dāhāstato'syāḥ syuraṣṭamādyāstu pañca vai || 69 ||

--------------------------------------------

agnisaṃyute ikārasahito lini iti | gotrā dakāraḥ | careṇa sahitā ekāreṇa 
sahitā de iti | ambu vakāraḥ | pūrvākṣaraṃ tathā vakāra pūrvākṣaraṃ de 
iti || 65 ||
	ambvagnī ambu vakāraḥ agnirikāraḥ vi iti | hṛt sakāraḥ | dāhāmbu 
rephavakārau rva iti | rasa kṣmā rasaḥ bhakāraḥ kṣmā ūkāraḥ bhū iti | 
rayaḥ takāraḥ | hṛt sakāraḥ | svayuk binduyuktam | svayugitisakārasyaiva 
viśeṣaṇaṃ saṃ iti | haṃsaśca marutā yuta iti sambandhaḥ hā iti | 
dāhorephaḥ ra iti | prāṇaśca marutā yuktaḥ kā iti || 66 || dāhaḥ sāgniriti | 
rephaḥ īkārasahitaḥ ri iti | prāṇacarau ke iti | jyā marutsahitā jā iti | rayaḥ 
takāraḥ careṇāmbu ca ve iti | gotrā dakāraḥ | hṛt sakāraḥ | sāgniḥ si iti | 
jyāṃbu jva iti | rasā svayuk laṃ iti || 67 || rayaḥ agninā sahitaḥ ti iti | jyāṃbu 
jva iti | rasā lakāraḥ | punarete etat pūrvoktākṣaradtayaṃ punarapi syāt jvala 
iti | javīdāhena yutaḥ pakārorepheṇa yutaḥ pra iti | anena te dviḥ syāt anena 
pratyakṣareṇa te iti pūrvavīpsitamakṣaradvayaṃ dviḥ jvalajvala iti prajvala 
trīṇyakṣarāṇi dviruccaredityarthaḥ | syādityasyopariṣṭāt ityanvayaḥ | 
haṃsodāhamarutsvayuksyāditi hrīṃ ityarthaḥ || 68 || haṃsaśca 
dāhavanhisvairiti hrīṃ ityarthaḥ | dāhakṣmāsvayutaśca sa iti haṃsaḥ 
hakāra eva hū/ iti | saptadāhāḥ ra iti saptakṛtva uccaredityarthaḥ | tataḥ 
anantaram | asyāḥ vidyāyā iti śeṣaḥ | syuriti 
kākākṣigolakanyāyavatpūrvāparayoranveti | aṣṭamādyāstu pañcavai 
asyā vidyāyā

--------------------------------------------

p. 57) upāntyādhaḥsthitaṃ nīlapatākāyā anantaram |
tvaritāntyañca bheruṇḍā aṣṭamaṃ navamaṃ tathā || 70 ||

jvālāmālininityā'sau triṣaṣṭhyarṇasamīritā |
vedhākarṣaṇasantāpavaśyāveśakarī bhavet || 71 ||

vāyuprāṇavanasvaiḥ sā citrā syādakṣaradvayā |
yā siddhidhanadhānyātmanidhilābhāya kalpate || 72 ||

śuciḥ svenātha śūnyaṃ syānnabhasā bhūrasaḥ sthirā |
ambu paścādrayaḥ sāgnirmarutā'mburayau tathā || 73 ||

ilāyuto'gniretāni punarambu marudyutam |
dāhaśca marutā haṃsastvagniretattrayaṃ punaḥ || 74 ||

--------------------------------------------

aṣṭamākṣaramārabhya dvādaśākṣarāvadhi pañcākṣarāṇi 
jvālāmālinī iti syurityarthaḥ || 69 || upāntyādhaḥ sthitaṃ nīlapatākāyā 
anantaraṃ nīlapatākā nityāvidyāyā antyākṣarāt pūrvākṣaraṃ 
pūrvasthitamakṣaramityarthaḥ huṃ iti | tvaritāntyaṃ tvaritā 
vidyāyāścaramākṣaraṃ phaṭkāramityarthaḥ | bheruṇḍā aṣṭamaṃ 
navamaṃ tathā bheruṇḍāvidyāyā aṣṭamanavamākṣaradvayaṃ svāhā 
ityarthaḥ || 70 ||
	jvālāmālinītyādinā ślokena asyā akṣarasaṅkhyāmasādhāraṇāni 
pañcaphalāni copadiśati || 71 ||
	vāyurityādinā ślokena ṣoḍaśyāścitrānityāyā dvyakṣarīṃ 
vidyāṃ tatsiddhiphalaṃ copadiśati | tatra vāyuprāṇavanasvaiḥ 
cakārakakāra aukārabindubhirityarthaḥ | tatra cakāraḥ prathamākṣaram | 
ātmalābhaḥ svarūpajñānam || 72 ||
	śucītyādyakhileṣṭadetyantaiḥ ṣoḍaśabhiḥ ślokairvārāhyā 
daśottaraśatākṣarīiṃ vidyāṃ tannāmādikaṃ copadiśati tatra śuciḥ svena 
e/ iti | śūnyaṃ nakāraḥ | nabhasā bhūḥ mo iti | raso bhakāraḥ | sthirā 
gakāraḥ | ambu vakāraḥ | rayaḥ sāgniḥ ti iti | marutāmbu vā iti | rayau 
takāradvayam | tathā marudanvitaṃ ttā iti || 73 || ilā yuto'gniḥ ilā lakāraḥ | 
agniḥ ikāraḥ li iti | etāni punaḥ uktāni trīṇyakṣarāṇi 
punarapyuccaredityarthaḥ | ambu

--------------------------------------------

p. 58) ambudāho marudyukto haṃso'thadharayā nabhaḥ |
tejo'gninā punaḥ pañca vātaḥ svena samāyutaḥ || 75 ||

toyaṃ careṇa tatpūrvaṃ toyamagniyutaṃ tataḥ |
śūnyaṃ vyāptena śucinā śunyaṃ śaktyā nabhoyutam || 76 ||

dāhodharāsvasahitastoyaṃ carasamanvitam |
etatpūrvamadhaḥ proktacatuṣṭayamataḥ param || 77 ||

jyā svena yuktā sacaro rasaścaitasya pūrvakam |
raso'gninā punaḥ proktacatuṣkāt trayamantataḥ || 78 ||

nabho bhuvā careṇāpi haṃsastvetasya pūrvakam |
haṃso'gninā prāktritayaṃ hṛdayaṃ svasamāyutam ||79 ||

--------------------------------------------

marudyutaṃ vā iti | dāhaśca marutā rā iti | haṃsastvagniyutaḥ hi iti | 
etattrayaṃ punaḥ etāni trīṇyakṣarāṇi punarapi vadedityarthaḥ || 74 || ambu 
vakāraḥ | dāho marudyuktaḥ rā iti haṃso hakāraḥ | dharayā ukāreṇa | 
nabho makāraḥ mu iti | tejo'gninā tejaḥ khakāraḥ khi iti | punaḥ pañca 
proktāni vārāhamukhīpañcākṣarāṇyeva punaścāsyāḥ | vātaḥ svena 
samāyuktaḥ vātaḥ akāraḥ oṃ iti || 75 || toyaṃ careṇa toyaṃ dhakāraḥ dhe iti | 
tatpūrvaṃ akṣaramiti śeṣaḥ | aṃ iti toyamagniyutaṃ dhi iti | tataḥ upari | 
śūnyaṃ nakāraḥ | vyāptena śucinā yutamiti śeṣaḥ nyai iti | śūnyaṃ 
nakāraḥ | śaktyā nabhoyutaṃ śaktirvisarjanīyaḥ maḥ ityarthaḥ || 76 || dāho 
dharāsvasahitaḥ rūṃ iti | tmyaṃ carasamanvitaṃ dhe iti | etatpūrvaṃ rūṃ 
ityarthaḥ | adhaḥproktacatuṣṭayamataḥ paraṃ ruṃ dhe ityasmātpūrvasthitaṃ 
dhinyai nama ityakṣaracatuṣṭayamasyopariṣṭādyojayedityarthaḥ || 77 || jyā 
svena yuktā binduyukto jakāraḥ jaṃ iti | sacaro rasaḥ bhe iti | etasya pūrvakaṃ 
uktākṣarasya pūrvamakṣaraṃ jaṃ ityarthaḥ | raso'gninā yuta iti śeṣaḥ bhi 
iti | punaḥ proktacatuṣkāttrayamantataḥ pūrvoktadhinyai nama iti catuṣke 
prathamākṣaravarjaṃ nyai namaḥ ityakṣaratrayaṃ upariṣṭādyojayedityarthaḥ 
|| 78 || nabho bhuvā yutamiti śeṣaḥ mo iti | careṇāpi haṃsaḥ apiḥ samuccaye 
he iti | 

--------------------------------------------

p. 59) rasaścareṇa tatpūrvamagninā ca rasā yutaḥ |
paścādyuktatrayaṃ vātādharayā ca nabhaḥ priye ! || 80 ||

prāṇaḥ svena yutaḥ paścāddhṛdayaṃ svayutaṃ rasaḥ |
vyāptametattrayaṃ paścāddhṛddāhenāmbusaṃyutam || 81 ||

gotrā dharāyutā sparśo nādayukto javī yutaḥ |
dāhena pūrvaṃ pūrvaṃ ca pūrvaṃ ca marutā yutam || 82 ||

śūnyaṃ marutsvasahitaṃ hṛddāhenāmbunā caraḥ |
sparśo marutsvasahito hṛddāhenāmbusaṃyutam || 83 ||

jyāgniḥ svasaṃyuto haṃsaḥ tathāmbu marutā saha |
hṛdayena svena yutaṃ rasaśca svena saṃyutaḥ || 84 ||

prāṇadāhau dharāyuktau punastau vahninā viyat |
vārdāhayuktamambusyādviyadvyāptasvasaṃyutam || 85 ||

--------------------------------------------

etasya pūrvakaṃ he ityasya pūrvaṃ mo ityarthaḥ | haṃso'gninā hi iti | 
prāktritayaṃ prāguktaṃ nyainamaḥ ityakṣaratrayam | hṛdayaṃ 
svasamāyutaṃ staṃ iti || 79 || rasaścareṇa bhe iti | tatpūrvaṃ bhe ityetasya 
pūrvamakṣaraṃ staṃ iti | agninā ca raso yutaḥ ca kāraḥ samuccaye bhi iti | 
paścāduktatrayaṃ prāguktaṃ nyainama iti tritayam | vātaḥ akāraḥ | dharayā 
ca nabhaḥ yu iti | priye iti devīsambuddhiḥ || 80 || prāṇaḥ svena yutaḥ kaṃ iti | 
hṛdayaṃ svayutaṃ staṃ iti | raso bhakāraḥ | vyāptaṃ yakāraḥ | etattrayaṃ 
paścāt proktaṃ staṃbhaya ityak.qaratrayaṃ punarapi syāditi | hṛt sakāraḥ | 
dāhenāmbunā saṃyuktaṃ rva iti || 81 || gotrā dakāraḥ | dharānvitā du iti | 
sparśo nādayuktaḥ sparśaḥ ṣakāraḥ | nādaḥ ṭakāraḥ ṣṭa iti | javī dāhena 
yutaḥ pakāro repheṇa yutaḥ pra iti | pūrvaṃ pra 
ityasmādakṣarātpūrvākṣarasya pūrvamakṣaraṃ du iti | pūrvaṃ ca marutā 
yutam atra pūrvaśabdaḥ du ityetasya pūrvākṣaraviṣayaṃḥ?ṣṭā ityarthaḥ || 
82 || śūnyaṃ marutsvasahitaṃ nāṃ iti hṛt sakāraḥ | dāhenāmbunā caraḥ 
rve iti | sparśomarutsvasahitaḥ ṣāṃ iti | hṛt sakāraḥ | dāhenāmbusaṃyutaṃ 
va iti || 83 || jyāgniḥ svasaṃyutaḥ ji iti | haṃsastathāmbu marutā saha tathā iti 
sarvatrātra prakaraṇe samuccayārthaḥ hvā iti | hṛdayena svena yutaṃ staṃ iti | 
rasaśca svena saṃyutaḥ bhaṃ iti || 84 || prāṇa-

--------------------------------------------

p. 60) pūrvadviruktavarṇau ca śuciḥ svena yutastathā |
sthirā rasā vanasvena dāvau haṃso dharāsvayuk || 86 ||

dyutirnādavatī paścāddhṛdambu marutā yutam |
haṃsaśca marutā vidyā daśottaraśatākṣarī || 87 ||

vārāhī pañcamī viśvavijayā bhadrakaumudī |
vārtālī cetivikhyātā stambhanādyakhileṣṭadā || 88 ||

prāṇadāhau dharāyuktau punarādyaṃ rase marut |
vyāptaṃ marucchaktiyutaṃ bhūḥsvayuktā tatastrayam || 89 ||

asyādau tu rasāyugmaṃ careṇa samayojitam |
dāhena vahniśaktibhyāṃ yuto haṃsastataḥparam || 90 ||

nabho dvirhṛtsadāhāmbu jyā śūnyaṃ svanasaṃyutam |

--------------------------------------------

dāhau dharāyuktau pratyekamiti śeṣaḥ kuru iti | punastau punarapi kuru iti 
varṇau | vahninā viyat śī iti | vāḥ dāhayuktaṃ vāḥ ghakāraḥ ghra iti | ambu 
vakāraḥ | viyatvyāptasvasaṃyutaṃ śyaṃ iti || 85 || pūrvadviruktavarṇau 
vaśyaṃ ityetadārabhya pūrvasmāccatuṣṭayākṣarāt pūrvaṃ kuru ityarthaḥ 
| śuciḥ svena yutaḥ aiṃ iti | sthirā rasāvanasvena yukteti śeṣaḥ ṭhalauṃ iti | 
dāvau ṭhakāradvayaṃ ṭhaṭha iti | haṃso dharāsvayuk hu/ iti || 86 || 
dyutirnādavatī paścāt anantaraṃ phaṭ iti | hṛdambu marutā yutaṃ svā iti 
haṃsaśca marutā yukta iti śeṣaḥ hā iti || 87 ||
	vārāhītyādinā ślokena devyā nāmapañcakaṃ kathayati || 88 ||
prāṇetyādibhiḥ kramādityantaiḥ pañcabhiḥ ślokaiḥ kurukullāyāḥ 
pañcaviṃśatyakṣarīṃ saptākṣarīṃ trayodaśākṣarīṃ ca 
vidyāmupadiśati | tatra prāṇadāhau dharā yuktau pratyekamiti śeṣaḥ kuru iti 
| punarādyaṃ punarapi tayo rādyaṃ ku iti | rase ladvayam marut ākāraḥ llā 
iti | vyāptaṃ marucchaktiyutaṃ yāḥ iti | bhūḥ svayuktā oṃ iti | tatastrayam || 
89 || asyādau tu oṃ mityasyopari asya mantrasyādibhūtaṃ kuru ku 
ityakṣaratrayaṃ bhavedityarthaḥ | rasāyugmaṃ careṇa samayojitaṃ lle iti | 
dāhena vahniśaktibhyāṃ yuto haṃsastataḥ param hrīḥ iti || 90 || nabho dviḥ 
syāditi śeṣaḥ mama iti |

--------------------------------------------

p. 61) ambu paścādviyadyuktaṃ marutā tu nabhaḥ priye ! || 91 ||

śūnyaṃ vyāptaṃ bhuvā haṃsaḥ pūrvāntyau syānmanutrayam |
asya ṣaṣṭhādipañcārṇādantyau syādādya īritaḥ || 92 ||

ekādaśākṣarādantyau dvitīyaḥ smudīritaḥ |
tṛtīyaḥ pañcaviṃśārṇaḥ proktā mantrā iti kramāt || 93 ||

bhūḥsvena haṃso dāhavahnisvayutaḥ svena haṃsakaḥ |
hṛnmāyayā bhuvā hṛtsyāt svena haṃsaḥ samanvitaḥ || 94 ||

kurukullāntyavarṇau ca syādātmāṣṭākṣaraḥ smṛtaḥ |
sarvābhīṣṭārthasaṃsiddhyai sulabho'yaṃ suradrumaḥ || 95 ||

saṅketodīritairvarṇairdaśabhirdaśabhiḥ pṛthak |

--------------------------------------------

hṛt sakāraḥ | sadāhāmbu dāhasahitaṃ ma ityarthaḥ rva iti | jyā jakāraḥ | 
śūnyaṃ svena yutaṃ na iti | ambu paścāt anantaraṃ vakāraḥ | viyat 
sakāraḥ | (yuktaṃ) marutā yuktaṃ nabha iti yāvat mā iti | priye iti 
devīsambuddhuḥ || 91 || śūnyaṃ nakāraḥ | vyāptaṃ yakāraḥ | bhuvā 
haṃsa iti śeṣaḥ ho iti | pūrvāntyau pañcamovidyācaramākṣaradvayaṃ 
svāhā ityarthaḥ | syānmanutrayaṃ ayameva mantraḥ 
akṣaravibhāgayogakramānmantratrayaṃ bhavatītyarthaḥ | asya ṣaṣṭhādi 
pañcārṇādantyau syādādya īritaḥ | etaduktaṃ bhavati asya 
pañcaviṃśākṣaramantrasya ṣaṣṭhākṣaramārabhya 
daśamākṣarāntamuccārya tataḥ paraṃ svāhā iti vadet | tena saptākṣarī 
prathamā vidyā bhavatīti || 92 || ekādaśākṣarādantyau dvitīyaḥ samudīritaḥ 
| etaduktaṃ bhavati asyaiva pañcaviṃśākṣarasyādyākṣaramārabhya 
ekādaśākṣarāntamuccārya tataḥparaṃ taccaramabhūtasvāhā 
ityakṣaradvayayojanāt trayodaśākṣarī vidyā bhavatīti | tṛtīyaḥ 
pañcaviṃśārṇaḥ prāgevābhihitaḥ prathamadvitīyayoḥ prakṛtibhūtaḥ 
saptapañcaviṃśārṇo mantraḥ tṛtīya ityarthaḥ || 93 ||
	bhūḥsvenetyādinā suradruma ityantena 
ślokadvayenātmāṣṭākṣarīṃ prapañcayāgavidyāmupadiśati | tatra bhūḥ 
svena oṃ iti | haṃso dāhavahnisvena hrīṃkāraḥsvena haṃsakaḥ haṃ iti | 
hṛnmāyayā yukta iti śeṣaḥ sa iti | bhuvā hṛtsyāt so iti | svena haṃsaḥ 
samanvitaḥ haṃ iti | kuru kullāntyavarṇau ca svāhā ityarthaḥ || 95 ||
	saṅketenetyādinā carācaramityantena ślokadvayena 
pañcabhūtānāṃ pratyekameka

--------------------------------------------

p. 62) prāṇāgnīlā'mbuśākhābhiḥ śaktisaptākṣarīyutaiḥ || 96 ||

bhūtamantrāḥ samuddiṣṭāḥ pañca sarvārthasiddhidāḥ |
yeṣāmālokato viśvaṃ vartate sacarācaram || 97 ||

pūrvasyādyau ca tatpūrvaṃ caturdaśatadantyakau |
ambunāgnirvāḥ sa śūnyaṃ prāṇo jalarayānvitaḥ || 98 ||

--------------------------------------------

viṃśatyakṣarān mantrānupadiśati | tatra saṅketodīritairvarṇairiti | etaduktaṃ 
bhavati vāto marudityādibhiḥ pañcatriṃśatpaṭaloktaiḥ ślokairbhūteṣu 
vibhaktānāṃ mātṛkākṣarāṇāṃ saṃjñābhirudīritaiḥ | 
prāṇāgnīlāmba śākhābhiḥ pratyekaṃ daśabhirakṣarairūpetā 
svākhyāśaktiśabdasaptākṣaryantāḥ evaṃ 
pratyekamekaviṃśatyakṣarāścatvāro viṃśatyakṣaravyomamantrasahitā 
evaṃ pañcamantrāḥ | proktakrameṇa pañcānāṃ bhūtānāṃ syuriti | te 
yathā teṣāṃ pañcānāmapi mantrāṇāṃ svarūpaṃ 
lalitānityāsaparyākrame mantramalikhitamapi atra teṣāṃ svarūpaṃ 
prakaṭaṃ prakāśyate prāk pratyak dakṣiṇodak ca ekādaśa ṣaṭ rekhāḥ 
samāntarālaṃ vilikhya tāsu daśadaśakoṣṭhātmasu pañcasu paṃktiṣu 
urdhvādhaḥ krameṇa akārādīni a i u ṛ ḷ iti hrasvapañcākṣarāṇi 
prathamapaṅktau samālikhya taddvitīyapaṅktau ā ī ū ṝ ḹ iti 
dīrghākṣarapañcakaṃ kramādālikhya tṛtīyapaṅktau e ai o au aṃ iti 
varṇapañcakaṃ samālikhya caturthyādiṣu paṅktiṣu proktakrameṇa 
kakārādīn śakārāntān ṣaḍvargān pañcaśaḥ samālikhya 
sarvāntyapaṅktau ṣakṣalasaha iti pañcākṣarāṇi cālikhya paśyet | 
sarvordhvapaṅkikoṣṭhadaśākṣarāṇi prāṇātmakāni | tadadhaḥ 
sthitadvitīyapaṅktikoṣṭhadaśakasthāni daśākṣarāṇi agnyātmakāni | 
tadadhaḥsthitatṛtīyapaṅktikoṣṭhadaśakasthitadaśākṣarāṇi ilātmakāni | 
tadadhaḥsthitacaturthapaṅktikoṣṭhadaśakasthitāni abātmakāni | tadadhaḥ 
sthitapañcamapaṅktikoṣṭhadaśakasthāni daśākṣarāṇi khātmakāni | 
teṣāṃ daśānāmante tattannāmadvyakṣarāṇi vyomnaḥ ekākṣaraṃ ca 
sarvatra śaktīti dvyakṣaraṃ tadupari saptākṣarīṃ ca yojayet || 76 || evaṃ kṛte 
ekaviṃśā daśākṣarāḥ pañcabhūtamantrā bhavanti | teṣāmālokataḥ 
prabhāvādityarthaḥ | vartate adyāpi kriyate ityarthaḥ || 97 ||
	pūrvetyādibhirmanurityantaistribhiḥ ślokaiḥ ṣoḍaśanityānāṃ 
sādhāraṇaṃ ṣoḍaśākṣaraṃ balimantramupadiśati | tatra pūrvasyādyau ca 
prāguktasyātmāṣṭārṇāmantrasyādibhūtau praṇavahṛllekhāvarṇau asya 
prathamadvitīyavarṇau syātāmityarthaḥ | tatparvaṃ caturdaśatadantyakau

--------------------------------------------

p. 63) rasaḥ syādvyāptamāyābhyāṃ tṛtīyo'sya caturthakaḥ |
rasaḥ kṣmayā rayo yuktaścareṇa parameśvari ! || 99 ||

raso yukto vyāptabhūmyāṃ haṃsaḥ kṣmāsvayutastataḥ |
pūrvāntyavarṇāvityuktaḥ ṣoḍaśārṇo balermanuḥ || 100 ||

vahni tattvamayī vyāptiriti samyak sabhīritāḥ |
asyā niḥkālanāt citte tattattvaṃ svātmasātkṛtam || 101 ||

iti ṣoḍaśanityātanreṣu śrīkādimate tṛtīyaṃ paṭalam |

--------------------------------------------

ātmāṣṭākṣaramantrasya pūrvabhūtāyāḥ kurukullāvidyāyāḥ 
caturdaśapañcadaśākṣare sarva iti dve asya tṛtīyacaturthākṣare 
syātāmityarthaḥ | ambu nāgniḥ yuta iti śeṣaḥ vi iti | vāḥ saśūnyaṃ ghra iti 
| prāṇo jalarayānvitaḥ kakāro ṛkāratakārābhyāṃ sahitaḥ kṛt iti || 98 || 
rasaḥ syāt vyāptamāyābhyāṃ bhya iti | māyāśabdaḥ 
śaktiśabdaścāsmin tantre hṛllekhā visarjanīyorekaikasyābhidhāyakau, 
evaṃ sthite anyatarayojanaṃ sampradāyabalādityarthaḥ | tṛtīyo'sya 
caturthakaḥ sarva iti navamadaśamākṣare | rasaḥ kṣmaya yukta iti śeṣaḥ bhū 
iti ekādaśamakṣaram | rayo yuktaścareṇa te iti dvādaśam | parameśvarīti 
sambuddhiḥ || 99 || raso yukto vyāptabhūbhyāṃ bhyo iti trayodaśam | haṃsaḥ 
kṣmā svayutastataḥ hūṃ iti caturdaśamakṣaram | pūrvāntyavarṇau 
ātmāṣṭākṣaramantrau svāhā iti pañcadaśa | ṣoḍaśārṇau ityuktaḥ 
ṣoḍaśārṇo balermanuḥ evaṃ ṣoḍaśākṣaraḥ sarvāsāṃ 
ṣoḍaśanityānāṃ balimantra ukta ityarthaḥ || 100 ||

iti śrīṣoḍaśanityātantreṣu śrīkādimatākhyasya paripūrṇasya tantrasya 
prapañcasārasiṃharājaprakāśābhidhānena subhagānandanāthena 
viracitāyāṃ manoramākhyāyāṃ vyākhyāyāṃ 
nityāvidyāsvarūpaprakāśanaparaṃ tṛtīyapaṭalaṃ paripūrṇaṃ 
parāmṛṣṭam ||

granthasaṃkhyā tṛtīye yantramekaṃ syādvyākhyānaṃ granthasaṃkhyayā 
śatadvayaṃ saptanavatisahitaṃ sārddhamīritam |



atha caturthapaṭalārambhaḥ |


atha ṣoḍaśanityānāmādyāyāḥ pūjanaṃ priye ! |
kathayāmi krameṇaiva nityaṃ sarvārthasiddhidam || 1 ||

naimittikaṃ tathā kāmyaṃ śṛṇu tvaṃ paṭalaistribhiḥ |
yenātipāpayukto'pi siddhimeti suniścitam || 2 ||

nyāsatrayasya mantrā/śca āsanānāṃ catuṣṭayam |
āvāhanamanuṃ paścāt samastārcāmanuṃ tathā || 3 ||

mudrāyudhānāṃ bījāni mudrāracanavāsane |
dhyānaṃ saparivārāyā nityapūjāvidhikramau || 4 ||

navāvaraṇaśaktīṇāṃ nāmānyarcākramaṃ tathā |
mantrātmayogamarcāyā upacārān japakramam || 5 ||

vātaḥ svasaṃyutastvādyaṃ marutsvena dvitīyakam |
hṛdvanena samāyena tṛtīyaṃ prathamā tvasau || 6 ||

--------------------------------------------

atha caturthapaṭalārambhaḥ |


pūrvasmin tṛtīyapaṭale 
ṣoḍaśanityāvidyādikamupadiśyānantaramaṅginityāyāḥ pradhānāyā 
lalitā vidyāyānityanaimittikābhyāṃ samārādhanakramamupadiśati | atha 
ṣoḍaśanityetyādibhistanmayo bhavedityantaistribhiḥ paṭalaiḥ pratyekaṃ 
ślokaśatarūpaiḥ | tatra atha ṣoḍaśanityetyādibhiḥ kramamityantaiḥ 
pañcabhiḥ ślokaiścaturthapañcamaṣaṣṭhapaṭalārthānuddiśati | tatra 
nityaṃ pūjanamityarthaḥ | naimittikaṃ tathā kāmyaṃ pūjanamityasya 
viśeṣaṇam | atipāpayukto'pi vivekadveṣī || 2 || nyāsatrayasyetyādinā 
bījānītyantena pādādhikena dvāviṃśanmantroddeśakaḥ kṛtaḥ tatra 
nyāsatrayatyetyuktiruddeśa kramollaṅghinyapi ślokasaukaryartheti 
sampradāyaḥ | samastārcāmanuṃ bījadvayarūpam || 5 ||
	vātetyādinā mārjanādityantenārddhādhikena ślokena 
karaśuddhividyāṃ śodhana prakāraṃ copadiśati | tatra vātaḥ 
svasaṃyuktastvādyaṃ oṃ iti prathamaṃ bījamarutsvena


--------------------------------------------

p. 65) anayoḥ karayoḥ śuddhiṃ kuryādanyonyamārjanāt |
hṛcchiraśca śikhāvarma netramastraṃ ṣaḍaṅgakam || 7 ||

dvitīyayā sā vijñeyā yā nityā kulasundarī |
tṛtīyā saiva śaktyādyā devyātmāsanametayā || 8 ||

triṣu haṃsasamāyogāccakrāsanamudīritam |
haṃsahṛdbhyāṃ pañcamī ca sarvamantrāsanaṃ tathā || 9 ||

--------------------------------------------

dvitīyakaṃ āṃ iti dvitīyakam | hṛdvanena samāyena tṛtīyaṃ sauḥ iti 
tṛtīyam | prathamā tvasau vidyeti śeṣaḥ || 6 || śuddhimiti | śuddhiḥ 
saparyopakaraṇasparśārhatākaraṇam | anyonyamārjanāt 
vāmadakṣiṇakaratalaspṛṣṭayoriti śeṣaḥ |
	hṛdityādinā sundarītyantenārddhadvayena ṣaḍaṅgaṃ 
ṣaḍaṅganyāsavidyāṃ copadiśati | tatra dvitīyayā uddiṣṭadvātriṃśatsu 
dvitīyayā vidyayeti śeṣaḥ || 7 ||
	tṛtīyetyādinā etayā ityantena uttarārddhena 
devyātmāsanavidyāmupadiśati | tatra tṛtīyā saiva ṣaḍaṅganyāse 
proktakulasundarī vidyaiva | śaktyādyā | atra śaktiḥ hṛllekhā | 
uttaraślokādyagataṃ triṣvitipadamāvāhanavidyāntamanveti | tenaitaduktaṃ 
bhavati trīṇi bījāni pratyekaṃ hṛllekhāpuraḥsarāṇi kuryāditi | hrī/ ai/ hrī/ 
klī/ hrī/ sau/ḥ iti | devyātmāsanaṃ paricchinnavigrahāṇāṃ devyātmanāṃ 
sarvaśaktīnāmāsanaṃ upalabdhisthānaṃ sarvāsāṃ 
devatānāmupalabdhisthānamityarthaḥ | atra uddeśakramamapahāya 
kathanamāsanavidyācatuṣṭayasya dvitīyavidyānubandhitvāt saukaryārtham | 
tṛtīyeti parigaṇanakramaśca saukaryārthaḥ || 8 ||
	triṣvityādinā ślokapūrvārddhena cakrāsanavidyāmupadiśati tatra 
haṃsasamāyogāt bālāyāstriṣu bījeṣu pratyekaṃ 
hakāropakramamuccāraṇaṃ hai/ hklī/ hsauḥ caturthī cakrāsanavidyetyarthaḥ 
| cakrāsanamiti | sarveṣāṃ mantradevatātma bhūtānāṃ 
yantrāṇāmāsanaṃ upalabdhisthānam |
	haṃsetyādinottarārddhena sarvamantrāsanavidyāmupadiśati | tatra 
haṃsahṛdbhyāṃ sameteti śeṣaḥ | prāgvattrīṇi bījāni pratyekaṃ 
hakārasakāropakramoccāraṇāt hsai/ 

--------------------------------------------

p. 66) tatombu ca rasopetaṃ carasvasahitaṃ ca tat |
tasya śakteśca madhyasthā yā sā ṣaṣṭhī samīritā || 10 ||

sādhyasiddhāsanaṃ dadyāt tayā devyai samarcanāt |
saptamyā'vāhanaṃ kuryānnamasoktatrikhaṇḍayā || 11 ||

--------------------------------------------

hsklī/ hsau/ḥ pañcamī sarvamantrāsanavidyā | sarvamantrāsanamiti 
śrīcakrasya kathanam | akathādimātṛkātmakatvena trikoṇarekhāṇāṃ ca 
vakṣyamāṇatvāt sarveṣāṃ mantrāṇāmupalabdhisthānamityarthaḥ || 9 ||
	tata ityādinā samarcanādityantenādhyarddhena ślokena 
sādhyasiddhāsanavidyāmupadiśati | tatra tato'mbu ca rasopetaṃ 
carasvasahitaṃ ca tat ambu vakāraḥ | cakāraḥ samuccaye rasā lakāraḥ | cara 
ekāraḥ | svaṃ bindustābhyāṃ sahitam | cakāraḥ samuccaye | tacchabdo 
viśiṣṭarūpaṃ parāmṛśati | etaduktaṃ bhavati 
vakāralakārabindabhiryuktaṃ vle/ iti kūṭākṣaraṃ syāditi | tasyaśakteśca 
madhyasthā yā sā ṣaṣṭhī samīritā tasya proktasya vleṃkārasya | śakteḥ 
hṛllekhāyāḥ | madhyasthā etayordvayormadhyasthetyarthaḥ | etaduktaṃ 
bhavati tasyāstu bālāyāstrīṇi bījāni hrīṃkāropakramāṇi vle/ 
kārāvasanāni ca bhaveyuḥ hrī/ ai/ hrī/ klī/ sau/ḥ vle/ evaṃ rūpā sā bālā 
sādhyasiddhāsanavidyāsyāditi || 10 || sādhyasiddhāsanamiti | sarveṣāṃ 
sādhyānāmabhimatānāṃ siddhīnāmupalabdhisthānaṃ 
akhaṇḍātmakasvarūpavimarśa siddherityarthaḥ | atra devyai samarcanāditi 
āsanacatuṣṭaye'pyanveti | etasyā'sanacatuṣṭayasya mantrayojanāprakāraṃ 
pañcame paṭale vakṣyati |
	saptamyetyādinā samīrita ityantenārddhādyenaikena ślokena 
saptamīmāvāhanavidyāmupadiśati | tatra saptamyā vidyayeti śeṣaḥ | 
namasā yuktayeti śeṣaḥ namaḥśabdāntayetyarthaḥ | uktatrikhaṇḍayā 
mudrayeti śeṣaḥ | uttaratra vakṣyamāmāṇamapi uktamiti sarvatra kathayati | 
haṃsahṛddāhasaṃyuktā saiva syāt saptamī matā etaduktaṃ bhavati 
hakārasakārarephākṣaraiḥ pratyekaṃ triṣu bījeṣu yuktā kulasundarīvidyā 
āvāhanavidyetyarthaḥ | madhyame dāhayogastu vyañjanānte samīritaḥ 
madhyamabījasya hakāra sakārau purastāt saṃyojya rephaṃ lakārānte 
yojayedityarthaḥ | tena hakāra sakārakakāralakārarepha-
īkārabindubhirmadhyamaṃ bījaṃ māyāntam | itarasmiṃstu

--------------------------------------------

p. 67) haṃsahṛddāhasaṃyuktā saiva syāt saptamī matā |
madhyame dāhayogastu vyañjanānte samīritaḥ || 12 ||

viyat sadāhaṃ vahnisvaśaktyādyaṃ syāt svayaṃ bhavet |
tadādikāḥ sarvaśaktīścakrasthā nāmabhirjapet || 13 ||

dāhabhūmīrasākṣmāsvairvaśinībījamīritam |
prāṇorasāśaktiyutaḥ kāmeśvaryakṣaraṃ mahat || 14 ||

śūnyamamburasāvahnisvayogānmohinī manuḥ |
vyāptaṃ rasākṣmāsvayutaṃ vimalābījamīritam || 15 ||

jyā nabhovahnidāhasvayogaiḥ syādaruṇā manuḥ |

--------------------------------------------

sakārasvarayormadhye rephaṃ yojayedityarthaḥ | tena hakārasakāradvayarepha 
aukāravisarjanīyairantyabījaṃ māyāntaṃ hsau/ hsklrī/ hssrau/ḥ namaḥ iti || 
12 ||
	viyadityādinā ślokena lalitāyāḥ śrīcakrāvasthitānāṃ śaktīnāṃ 
pūjānāmarūpamantrāṇāṃ praṇavabhūtaṃ bījadvayamupadiśati | tatra 
viyat sakāraḥ | sadāhavahnisvaṃ repha īkārabindusahitaṃ śrīṃ iti | 
śaktyādyaṃ hṛllekhādyam | etaduktaṃ bhavati | hṛllekhā śrībījopakramaiḥ 
pūjānāmamantraiḥ sarvāḥ śaktīḥ pūjayediti || 13 ||
	dāhabhūmītyādīnā ślokena vaśinīkūṭākṣaravidyāṃ 
kāmeśvarīkūṭākṣaravidyāṃ copadiśati | dāhabhūmīrasākṣmāsvaiḥ 
rephavakāralakāra-ūkāravindabhiḥ vlū/ iti | prāṇo rasāśaktiyutaḥ 
prāṇaḥ | kakāraḥ | rasā lakāraḥ | śaktiḥ hṛllekhā | tairyuktaḥ kakāra 
lakāra hṛllekhābhiḥ kūṭaṃ klhrī/ iti || 14 ||
	śūnyamityādinā ślokena mohinīvimalayoḥ 
kūṭākṣarīvidyādvayamupadiśati | tatra śūnyaṃ nakāraḥ | 
amburasāvahnisvayogāt vakāralakāra īkārabinduyogādityarthaḥ vlī/ iti | 
vyāptaṃ yakāraḥ | rasākṣmāsvayutaṃ lakāra ukārabindusahitaṃ ylūṃ iti 
|| 15 ||
	jyā nabho ityādinā ślokapūrvārddhena 
aruṇākūṭākṣarīvidyāmupadiśati |

--------------------------------------------

p. 68) haṃsaḥ sahṛdrasāmbuḥ syādvyāptakṣmāsvairyuto manuḥ || 16 ||

jayinyāstu samuddiṣṭaḥ sarvatra jayadāyakaḥ |
vādeṣu vyavahāreṣu samareṣu ca niścitam || 17 ||

kaṃ nabhodāhasahitaṃ vyāptakṣmāsvayutaṃ manuḥ |
sarveśvaryāḥ samākhyātaḥ sarvasiddhikaraḥ sadā || 18 ||

grāso nabhodāhavahnisvairyuktaḥ kaulinīmanuḥ |
etairmanubhiraṣṭābhiḥ śaktibhirvargasaṃyutaiḥ || 19 ||

vāgdevatāntairnyāsaḥ syādyena devyātmako bhavet |
martyopi pūjyate devaiḥ sarvaiḥ sarvatra sarvadā || 20 ||

--------------------------------------------

tatra jyā nabhodāhavahnisvayogaiḥ jakāramakārarepha 
īkārabindūnāmanyonyamuktakramayogāt jmrī/ iti || 16 ||
	haṃsetyādinā niścitamityantenārddhādyenaikena ślokena jayinīṃ 
kūṭākṣaravidyāṃ tatsāmarthyaṃ copadiśati | tatra haṃso hakāraḥ | 
sahṛdrasāmbuḥ sakāralakāravakārasahitaḥ | vyāptakṣmāsvairyutaḥ yakāra 
ūkārabindubhiśca yuktaḥ | etaduktaṃ bhavati 
hakārasakāralakāravakārayakāra ūkārabindubhiḥ kūṭaṃ hsvlyū/ iti || 17 
||
	kamityādinā sadā ityantenārddhādyenaikena ślokena 
sarveśvarīkūṭākṣaravidyāṃ tadanubhāvaṃ copadiśati | kaṃ lakāraḥ | 
nabhodāhasahitam makārarephasahitam | vyāptakṣmāsvayutaṃ yakāra 
ūkārabindusahitam | etaduktaṃ bhavati lakāramakāra rephayakāra 
ūkārabindubhiḥ lmryū/ iti || 18 ||
	grāsetyādinā ślokapūrvārddhena 
kaulinīkūṭākṣaravidyāmupadiśati tatra grāsaḥ kṣakāraḥ | 
nabhodāhavahnisvaiḥ makārarepha īkārabindubhiḥ kṣmrī/ iti |
	etairityādinā sarvadā ityantenārddhādyenaikena ślokena 
vaśinyādīnāṃ nyāsakramaṃ tatphalaṃ copadiśati | tatra 
manubhiraṣṭābhiḥ proktakūṭākṣarairiti śeṣaḥ | śaktibhiḥ

--------------------------------------------

p. 69) randhre bhāle tathā'jñāyāṃ gale hṛdi tathā nyaset |
nābhāvādhārake pādadvaye mūlāgrakāvadhi || 21 ||

gotrādāhamarutsvaiḥ syādādyo'nyo vyatyayādasau |
marudvahnyoḥ prāṇarasāvahnisvaiḥ syāttṛtīyakaḥ | 22 ||

bhūmī rasākṣmāsvayutā caturthaḥ śaktihṛtparaḥ |
prāṇena dāhabhūsvenānantaraḥ saptamaḥ punaḥ || 23 ||

haṃso hṛdā tejasā ca dyutyā dāhacarasvayuk |
aṣṭamo haṃsahṛtprāptavanasvaiḥ samudīritaḥ || 24 ||

śuciḥ svena yutastadvannavamaḥ parikīrtitaḥ |
ete ekākṣarā mantrā mudrārūpā maheśvari ! || 25 ||

--------------------------------------------

proktairvaśinyādyaṣṭaśaktibhiryuktairiti śeṣaḥ | vargasaṃyutaiḥ 
akacaṭatapayaṣākṣarādyaiḥ vāgdevatāntaiḥ pratyekam || 19 || vāgdevateti | 
caturakṣaranāmāntairnyāsena | devyātmakaḥ devavigrahaḥ devyāstu 
akṣaraireva vigrahavatvādityarthaḥ | etaduktaṃ bhavati 
akārādivisarjanīyāntān ṣoḍaśa svarān sabindūnuccārya tadupari kḷ/ iti 
kūṭākṣaramuccārya vaśinī vāgdevatāyai nama ityuccarannyaset | 
evamanyānyasaptamantrān vargabījanāmavāgdevatānamontairnyaset prokta 
vigrahān kuryādityarthaḥ | atra namaḥśabdayojanamuttaratra pūjāyāṃ 
namaḥ pade ityākṣepapūrvaṃ vidhānāt || 20 ||
	randhretyādinā ślokena 
vaśinyādyaṣṭaśaktimantranyāsasthānānyupadiśati | tatra randhre 
brahmarandhre | ājñāyāṃ bhruvormadhye | mūlāgrakāvadhi 
pādayormūlādārabhyāgrakāvadhi karataladvayena samaṃ mantroccāraṃ 
parāmṛśedityarthaḥ | anantaraṃ mūlavidyāyāḥ prathamakhaṇḍena 
mūrddhādihṛdayāntaṃ, dvitīyakhaṇḍena hṛdādiprapadāntaṃ, 
tṛtīyakhaṇḍena prapadādihṛdayāntaṃ, karadvayena 
deśikapradarśitaprakriyayā añjalyantaṃ, vyāpakanyāsaṃ triḥkuryāt | asya 
vāsanā gurumukhādevāvagantavyā || 21 ||
	gotretyādibhirmaheśvarītyantaiścaturbhiḥ ślokaiḥ navānāṃ 
mudrāṇāṃ navabījamantrān krameṇopadiśati | tatra gotrā dakāraḥ | 
dāhamarutsvaiḥ repha akārabindubhiḥ

--------------------------------------------

p. 70) bāṇākṣarāṇi deveśi ! śṛṇu saubhāgyadāni vai |
vyāptaṃ dāho rasātvambu hṛnmarutsvayutaṃ pṛthak || 26 ||

mudrākṣarāṇi pañcādau bāṇāḥ syuḥ sarvajṛmbhaṇāḥ |
śāktāḥ śaivāśca vijñeyāḥ pañcapañca samīritāḥ || 27 ||

śikhitoye svasaṃyukte dhanuṣī sarvamohane |

--------------------------------------------

drā/ iti | anyaḥ dvitīyaḥ | marudvahnyorvyatyayādasau drī/ iti mantraḥ | 
etaduktaṃ bhavati | pūrvabījasyeva ākārasthāne īkāraṃ yojayet iti | 
prāṇarasāvahnisvaiḥ kakāralakāra īkārabindubhiḥ klī/ iti || 22 || bhūmī 
vakāraḥ | rasākṣmāsvayutā lakāra ūkārabindubhiryuktā vlū/ iti | śakti 
hṛtsakāro visarjanīyaukta ityarthaḥ | paraḥ pañcama saḥ iti | prāṇena 
kakāreṇa dāhabhūsvena rephaḥ aukārabindusahitaḥ | anantaraḥ ṣaṣṭhaḥ 
krau/ iti || 23 || haṃso hṛdā tejasā ca dyutyā dāhacarasvayuk | haṃso hakāraḥ 
| hṛdā sakāreṇa | tejasā khakāreṇa | dyutyā phakāreṇa yuta iti śeṣaḥ | 
dāhacarasvayuk repha ekārabinduyuktaḥ | etaduktaṃ bhavati hakāraḥ 
sakāreṇa khakāreṇa phakāreṇa ekāreṇa bindunā yuktaḥ 
kūṭākṣararūpaḥ saptamo mantraḥ syāditi | hskhphre/ iti | aṣṭamo haṃsa 
hṛtprāptavanasvaiḥ mantra iti śeṣaḥ | hakārasakāra 
aukārabindubhiryukto'ṣṭamaḥ hsau/ iti || 24 || śuciḥ svena yutaḥ ai/ iti | 
mudrārūpāḥ mudrāṇāṃ sthūlasūkṣmaparatvena traividyātmakāḥ 
sthalāḥ akṣarātmikāḥ sūkṣmāḥ vāsanātmikā parā ityuktatvāt || 25 ||
	bāṇetyādinā samīritā ityantena ślokadvayena dvividhāni 
bāhyākṣarāṇi daśatadvaividhyaṃ copadiśati | tatra vyāptaṃ dāho 
rasātvambu hṛnmarutsvayutaṃ pṛthak yakārarepha 
lakāravakārasakārākṣarāṇi pañca pratyekaṃ ākārabindubhiryuktāni 
śakteḥ nava bāṇākṣarāṇi yā/ rā/ lā/ vā/ sā/ iti pañca mudrākṣarāṇi | 
pañcādau prokteṣu mudrākṣareṣu āditaḥ drā/ drī/ klī/ vlū/ saḥ iti 
pañcākṣarāṇi | kāmatmanaḥ śivasya sarvajṛmbhaṇāḥ 
sarvakāminīvaśaṃkarāḥ | bāṇānāṃ sthūlasūkṣmaparatvena 
tattraividhyaṃ pañcame paṭale vakṣyati || 26 || 27 ||
	śikhītyādinā ślokapūrvārddhena cāpākṣaradvayamupadiśati | tatra 
śikhitoye  


--------------------------------------------

p. 71) haṃsagairdāhavahnisvaiḥ sasvena marutā tathā || 28 ||

pāśau tayoḥ samuddiṣṭau tathā sarvavaśaṅkarau |
sarvastambhakarasvteko mudrā ṣaṣṭho'ṅkuśastayoḥ || 29 ||

āvāhanaṃ sthāpanaṃ ca sannirodho'vaguṇṭhanam |
sannidhāpanasaṃjñaṃ ca hetimudrā namaskriyā || 30 ||

saṃkṣobhadrāvaṇākarṣavaśyonmādamahāṃkuśāḥ |
khecarī bījayonyākhyā  saktyutthāpanamityapi || 31 ||

mudrā viṃśatiruddiṣṭāstāsāṃ viracanaṃ śṛṇu |
yābhirviracitābhistu mantrāḥ siddhyanti yatnataḥ || 32 ||

kṛtāñjalī karau kṛtvā vyatyasyettadanāmike |
tannakhe tarjanīgraste trikhaṇḍā lalitāvahā || 33 ||

--------------------------------------------

svasaṃyukte thakāradhakārākṣare bindusaṃyukte thaṃ dhaṃ iti krameṇa 
śivayoścāpākṣaradvayam | cāpayostraividhyaṃ pañcame paṭale vikṣyati |
	haṃsetyādibhyāṃ ca vaśaṅkarāvityantābhyāṃ 
ślokottarārddhapūrvārddhābhyāṃ pāśayorakṣaradvayamupadiśati | tatra 
haṃsagairdāhavahnisvaiḥ hrīṃ iti | sasvenamarutā āṃ iti | pāśau tayoḥ 
samuddiṣṭau prāgvadubhayoḥ pāśākṣara ete |
	sarvastambhetyādinottarārddhenobhayasādhāraṇamaṅkuśā-
kṣaramekamucyate | tatra mudrāṣaṣṭhaḥ krauṃkāraḥ || 28 || 29 ||
	āvāhanamityādibhiḥ ayatnata ityantaistribhiḥ 
ślokairviracanīyamudrāviṃśatināmānyupadiśati | tatra sannidhāpanaṃ 
sannidhāpanasaṃjñā mudretyarthaḥ | hetipadena 
bāṇadhanuḥpāśāṅkuśā ucyante, tena catasromudrāḥ || 30 || 31 || 32 ||
	kṛtetyādinā ślokena āvāhanārthaṃ 
trikhaṇḍāmudrāviracanaprakāramupadiśati | trikhaṇḍākāratvāt tribhiḥ 
jñātṛjñānajñeyātmabhiḥ saṃsārakhaṇḍanācca | lalitāvahā 
āhvānakarī | atra viśvātmikāyā lalitāyā āhvānaṃ nāma paricchidyā 
vekṣyaṇamiti sampradāyaḥ | anyat sugamam || 33 ||

--------------------------------------------

p. 72) adhomukhau karau śliṣṭau prasṛtāṅgulisaṃyutau |
vidadhyāt sthāpanī mudrā sarvā saṃsthāpanī matā || 34 ||

aṃguṣṭhāgranakhā'śliṣṭakaniṣṭhāmadhyamuṣṭikau |
karau susliṣṭanakharau mudraiṣā sannirodhinī || 35 ||

ṛjutarjanimuṣṭibhyāṃ karābhyāṃ pārśvabūmitaḥ |
vyatyasyaupakarābhrāntyopakrame tau niveśayet || 36 ||

eṣā'vaguṇṭhanī mudrā sannidhānakarī punaḥ |
mudrāñjalistu vijñeyā prasṛtā mukulāpi vā || 37 ||

bāṇakodaṇḍamudrā syādṛjvaṅguṣṭhena muṣṭhinā |
pāśamudrā tu tenaiva tarjanyaṅguṣṭhayogataḥ || 38 ||

kaniṣṭhānāmikayo pṛṣṭhe syādaṅguṣṭhastu tarjanī |
kuṭilā ṛjumadhyasthā mudrāsāvaṅkuśābhidhā || 39 ||

--------------------------------------------

	adhomukhāvityādinā sannirodhinītyantena ślokadvayena sarvāsāṃ 
devatānāṃ 
sādhāraṇasthāpanatannirodhanamudrādvayaviracanakramamupadiśati | tatra 
sannirodhanaṃ nāma devatāyā ananyacittatvaprārthanam || 34 || 35 ||
	ṛjvityādinā mukulāpi vā ityantena 
ślokadvayenāvaguṇṭhanamudrāviracanakramaṃ 
sannidhāpanamudrāviracanakramaṃ copadiśati | tatra upakrame 
dakṣiṇakaropakrame vāmakarasya viśrāntiḥ vāmakaropakrame 
dakṣiṇakarasya viśrāntiścetyarthaḥ | avaguṇṭhanaṃ nāma 
ayogyadṛṣṭyaviṣayatvāpādanaparam | sannidhāpanaṃ 
nāmābhimukhyenopacārāṅgīkaraṇaprārthanaparam || 36 || 37 ||
	bāṇetyādinā ślokena bāṇamudrāviracanakramaṃ 
pāśamudrāviracanakramaṃ copadiśati | tatra tarjanyaṅguṣṭha yogataḥ 
tarjanyaṅguṣṭhayoragrayogata ityarthaḥ || 38 ||
	kaniṣṭhetyādinā ślokena aṅkuśamudrāviracanakramamupadiśati tatra 
ṛjvākāramadhyamāṅguliśliṣṭetyarthaḥ | etāścatasro hetimudrāḥ 
devatāyāḥ svarūpattvapratipattau

--------------------------------------------

p. 73) khecaryā vakṣyamāṇāyā madhyame karapṛṣṭhage |
tarjanyau ṛjusaṃśliṣṭe mudraiṣoktā namaskṛtau || 40 ||

kaniṣṭhā'nāmikā madhyā nakhairanyonyasaṅgatā |
kṛtvā'ṅguṣṭhau kaniṣṭhāsthau ṛjū kuryācca tarjanī || 41 ||

sarvasaṃkṣobhaṇī mudrā trailokyakṣobhakāriṇī |
etasyā madhyame devi ! tarjanīvatkṛte sati || 42 ||

--------------------------------------------

tattatkarasthāneṣu tattadāyudhānāṃ paribhāvanam | etāḥ svātmano 
devatābhāvenaiva viracanīyāstattatsthāneṣu | samantraviracane 
tanmantropetaṃ viracayediti sampradāyārthaḥ || 39 ||
	khecaryā ityādinā ślokena namaskāramudrāviracanakramamupadiśati 
| tatra namaskṛtirnāma vandanīyasyāṅgatvena 
svātmapṛthagbhāvenābhinayapradarśanamiti | atyupahvaraḥ 
sampradāyārthaḥ | tenaiva sarvatra praṇāmasya prasādāpādakatvam | 
sthāpana namaskārāntānāṃ pañcānāṃ mudrāṇāṃ pradarśanaṃ 
mūlavidyātṛtīyakhaṇḍena kuryāditi sampradāyaḥ || 40 ||
	kaniṣṭhetyādinā kāriṇītyantenārddhādhikena ślokena 
saṃkṣobhaṇīmudrāviracana kramamupadiśati | tatra tarjanī 
tarjanyāvityarthaḥ | trailokyakṣobhakāriṇī sukhakāriṇī | sarvadevatānāṃ 
sarvayoṣitāṃ ca etaddarśanāt hṛdayollāso bhavatītyarthaḥ || 41 ||
	etasyā ityādinā yoṣitāmityantenārddhadvayena ślokena 
sarvavidrāvaṇīmudrāviracanakramamupadiśati | tatra etasyāḥ 
saṃkṣobhaṇīmudrāyāḥ | madhye aṅgulī iti śeṣaḥ | devīti saṃbuddhiḥ | 
tarjanīvatkṛte ṛjūkṛte syātāmityarthaḥ | sati evaṃ kṛte sati 
ityadhyāharaṇīyam || 42 || sarvavidrāvaṇī sarvāsāṃ devatānāṃ 
vaśīkaraṇāt sarvāsāṃ yoṣitāṃ yoneśca vidrāvaṇāt |

--------------------------------------------

p. 74) sarvavidrāvaṇī mudrā sarvāsāmapi yoṣitām |
tābhyāmaṅkuśarūpābhyāṃ saṃśliṣṭā'karṣaṇī matā || 43 ||

parivṛttāṅgulī kṛtvā nakhāśliṣṭatalau karau |
aṅguṣṭau tarjanīśliṣṭau nakhairāveśakāriṇī || 44 ||

karāgre prasṛte kṛtvā vyatyasyet tatkaniṣṭhike |
tadagrāśleṣato bhugne madhyame'nāmike ṛjū || 45 ||

tannakhasthe tu tarjanyāvaṅguṣṭhau madhyamopari |
iyamunmādinī mudrā sarvonmādanakāriṇī || 46 ||

asyāstvanāmike bhugne tarjanyāvaṅkuśākṛtī |
eṣā mahāṅkuśā mudrā stambhanā'karṣakāriṇī || 47 ||

savyadakṣakarau samyak vyatyasyetkūrparopari |
maṇibandhe ca badhnīyādañjalī madhyapṛṣṭhayoḥ || 48 ||

--------------------------------------------

	tābhyāmityādinā 
ślokottarārddhenākarṣaṇīmudrāviracanakramamupadiśati | tatra tābhyāṃ 
aṅkuśarūpābhyāṃ prāgvadaṅkuśarūpeṇa yuktābhyāṃ 
madhyamātarjanībhyāṃ saṃśliṣṭā anāmikayoriti śeṣaḥ | etaduktaṃ 
bhavati prāguktadrāviṇīmudraivānāmikādvaye 
aṅkuśākāramadhyamātarjanīsaṃśleṣāt ākarṣaṇī mudrā syāt | 
ākarṣaḥ samīpānayanam | āgatya nijavāñchā(yāḥ) kāritve 
sthairyamityarthaḥ || 43 ||
	parivṛttetyādinā ślokenā'veśanamudrāviracanakramamupadiśati | 
tatra parivṛttāṅgulī vyatyastāṅgulī | āveśakāriṇī 
devatābhāvodbodhanakāriṇī || 44 ||
	karāgretyādinā kāriṇītyantena 
ślokadvayenonmādinīmudrāviracanakramamupadiśati | tatra 
sarvonmādakāriṇī sarvayoṣitāmunmādakarī kledanakarītyarthaḥ || 46 ||
	asyā ityādinā ślokena mahāṅkuśamudrāviracanakramamupadiśati | 
tatra asyāḥ unmādinīmudrāyāḥ | bhugne aṅguṣṭhāgrāśleṣataḥ || 47 ||
	savyetyādibhirdevatā ityantaistribhiḥ ślokaiḥ 
khecarīmudrāviracanakramamupadiśati | tatra madhyapṛṣṭhayoḥ 
madhyamāṅgulipṛṣṭhayoḥ | khecarī khecaratvasiddhikarī | atra 
mudrāviracanapratipādakeṣu grantheṣu sugamatvāt vyākhyā na likhyate || 48 
|| 49 || 50 ||

--------------------------------------------

p. 75) vidhāya bhugne tarjanyāvaṅguṣṭhau kārayedṛjū |
kaniṣṭhā'nāmike kuryādvyatyastekarapṛṣṭhage || 49 ||

iyaṃ sā khecarī mudrā lalitāprītikāriṇī |
asyā viracanenaiva sarvāḥ siddhyanti devatāḥ || 50 ||

madhyamā madhyapārśvādhaḥ kaniṣṭhāgre viparyayāt |
anāmike'dhovyatyaste tarjanyāvaṅkuśākṛtī || 51 ||

itare tannakhāgrāgre bījamudreyamīritā |
kaniṣṭhāṅguṣṭhasaṃśleṣā mahāyonistrikhaṇḍikā || 52 ||

kaniṣṭhā'nāmikāmadhyā vyatyastāḥ pṛṣṭhataḥ kramāt |
valitāvūrddhayogena ṛjutarjanikau karau || 53 ||

--------------------------------------------

	madhyametyādinā trikhaṇḍikā ityantena ślokadvayena 
bījamudrāracanākramaṃ mahāyonimudrāracanākramaṃ copadiśati | tatra 
viparyyayāt viparīte syātāmityarthaḥ | bījamudrā sarvasiddhikāraṇatvāt || 
52 ||
	kaniṣṭhetyādinā samīritamityantena ślokadvayena 
śaktyutthāpanamudrāviracanakramamupadiśati | tatra samādhiḥ 
samyagādhīyate iti samādhiḥ svātmani devatā'hambhāva ityarthaḥ | 
mūrtīkaraṇaṃ devatāyā mūrtitvena svadehasya kalpanamityarthaḥ || 54 ||
	mudrā ityādibhiḥ śivetyantaiḥ pañcabhiḥ ślokairmudrāṇāṃ 
traividhyaṃ tadvāsanāṃ mudrāśabdanirvacanaṃ tadupapattyādikaṃ 
copadiśati | tatra tattvaṃ tadbhāvaḥ yāthārthyamityarthaḥ | aṅguṣṭhataḥ 
kramāt aṅguṣṭhamārabhya vyomādipṛthivyantakramāt | māyā 
svasvarūpasya prapañcasvātmajñānatirodhānaṃ tvatprasādāt 
tvadātmasiddheḥ rātīti rādāne iti dhātorniṣpannaḥ dadātītyarthaḥ | 
svalpabhedāt kopaharṣāvityatra prahārapraṇāmayormuṣṭeraikarūpye 
maṇibandhe kiñcidvakratā ārjavaṃ svalpabheda ityucyate, harṣaviparītaṃ 
kopaṃ kopavīparītaṃ harṣaścetye taduktaṃ bhavati | 
prahārapraṇāmayorvakrāvakrarūpāyā ekasyā muṣṭeḥ 
kopaprasādayorudbhāvakatve prasādapratipādikā muṣṭirmudrāsaṃjñikā 
kopapratipādikā muṣṭireveti || 59 ||

--------------------------------------------

p. 76) śaktutthāpanamudraiṣā japapūjāsamādhiṣu |
mūrttīkaraṇametasyā racanena samīritam || 54 ||

mudrāḥ syustrividhā devi ! racanāmantratattvataḥ |
sthūlasūkṣmaparākhyātā stattraividhyaṃ śṛṇu priye ! || 55 ||

racanāmantrayorūpaṃ kathitaṃ tava sāmpratam |
tattvarūpāṇyaṅgulayo bhūtānyaṅguṣṭhataḥ kramāt || 56 ||

tattadvyatyāsaracanā darśanena tu kathyate |
tava māyābahirbhūtastvatprasādādahantviti || 57 ||

mudaṃ rātīti mudrā syātnyenaikā (?) muṣṭireva tu |
svalpabhedāt kopaharṣau prāṇināṃ janayatyataḥ || 58 ||

tenaiva sarvadevānāṃ mudrā harṣapradā matā |
pūjākāle darśanīyā mudrāstāḥ sarvadā śive ! || 59 ||

--------------------------------------------

	trilohetyādinā śivetyantena ślokadvayena 
pañcavidhamarghyapātramarghyakalpanaprakārādikaṃ copadiśati | tatra 
trilohaśabdena suvarṇarajatatāmrāṇyucyante | ekasminnanyatame | 
arghyakalpanaṃ pañcamapaṭale vakṣyamāṇaprakāreṇa kalpite 
tasminnarghyajale dhenuyonimudre darśayet | dhenumudrābandhastu 
vyatyastāṅgulikramamañjaliṃ badhvā vāmadakṣiṇatarjanīdvayaṃ 
dakṣiṇavāmamadhyamāṅgulibhyāṃ daṇḍavatsaṃśleṣya 
tadvadvāmadakṣiṇe kaniṣṭhādvayaṃ dakṣiṇavāmānāsikābhyāṃ 
(daṇḍavatsaṃśleṣya tadvāmadakṣiṇe kaniṣṭhādvayaṃ 
dakṣiṇavāmānāmikābhyāṃ) daṇḍavatsaṃśleṣayet | eṣā surabhimudrā | 
taddarśanaprakāraṃ gurumukhādavagacchet | taddarśanānantaraṃ 
ṣaḍaṅganityātārtīyarekaikaṃ daśavārataḥ japeneti ) | 
ṣaḍaṅganityāmantrāṇāmekavāraṃ mūlavidyātṛtīyakhaṇḍasya 
daśavāraṃ jape kramo vā samarcanaṃ vetyarthaḥ | tadanu 
taddinanityāvidyayā trikhaṇḍarūpayā mūlavidyayā ca trivāramabhyarcayet 
japedvetyānuśraviko'rthaḥ | vidyārūpeṇa proktakramataḥ etadarghyajalasya 
viśeṣaṇam | vidyayā lalitayā trikhaṇḍenetyarthaḥ | abhyukṣaṇena 
vidyātmatāpādanam || 60 || 61 ||

--------------------------------------------

p. 77) trilohakācamṛtpātreṣvekasminnarghyakalpanam |
ṣaḍaṅganityātārtīyairekaikaṃ daśavārataḥ || 60 ||

japena vidyārūpeṇa prokṣayedarghyavāriṇā |
svātmapūjopakaraṇānyaśeṣaṃ vidyayā śive ! || 61 ||

lohitāṃ lalitāṃ bāṇacāpapāśasṛṇīḥ karaiḥ |
dadhānaṃ kāmarājāṃke yantritāṃ muditāṃ smaret || 62 ||

kāmyadhyānoktarūpeṇa sametāṃ śaktibhirvṛtām |
nityārcaneṣu sarvatra proktaṃ naimittikārcane || 63 ||

madhyapradhānadevyāstu samullāsātmakatvataḥ |
navāvaraṇaśaktīnāṃ dhyānaṃ devyā samaṃ bhavet || 64 ||

kāmāṅkayantrādanyatra bhūṣāvarṇāyudhādikam |
tatsamaṃ parameśāni ! cakrasthānāmaśeṣataḥ || 65 ||

aṇimā laghimā paścānmahimā tadanantaram  |

--------------------------------------------

	lohitāṃ ityādinā arcane ityantena ślokadvayena lalitāyā 
nityanaimittikayordhyānamupadiśati | tatra bāṇacāpapāśasṛṇīḥ karaiḥ 
dakṣiṇādhobhujādidakṣiṇordhvabhujāntaṃ aprādakṣiṇyena caturṣubhujeṣu 
proktakrameṇāyudhānāṃ sthitiḥ | yantritāmityasyārtho 
gurumukhādevāvagantavyaḥ | muditāṃ ānandaśatavigrahatvāt | 
kāmyadhyānoktarūpeṇeti 
nūpuravīravalayāṃśukaracanāsvastikahāragraiveyakāṅgadavalayamudrikā
karṇābharaṇamukuṭādyupetarūpā ca 
nityanaimittikārcanayordhyātavyetyarthaḥ || 62 || 63 ||
	madhyetyādinā'śeṣata ityantena ślokadvayena 
parivāraśaktivṛndadhyānamupadiśati | tatra samullāsātmakatvataḥ | 
devyāstu bahusyāṃ prajāyeya iti samudyogāt | 
kāmāṅkayantrādanyatretyatra rahasyārtho gurumukhādevāvagantavyaḥ || 64 
|| 65 ||
	aṇimetyādibhiḥ prathamāvṛtāvityantaiḥ pañcabhiḥ ślokaiḥ 
prathamāvaraṇe caturasre

--------------------------------------------

p. 78) tatheśitvaṃ vaśittvaṃ ca prākāmyā bhuktisaṃyutā || 66 ||

icchārasayutāḥ sarvāḥ kāmāḥ syuḥ siddhayo daśa |
bījadvayādyāḥ siddhyantāḥ saptākṣaryā ca saṃyutāḥ || 67 ||

brāhmī māheśvarī paścāt kaumārī vaiṣṇavī tathā |
vārāhī ca tathendrāṇī cāmuṇḍā tadanantaram || 68 ||

śloka 69 missing in āvalon edition?

mahālakṣmīti kathitāḥ śaktayaścaturasragāḥ |
etāścāṣṭau taddvayādyāḥ saptākṣaryantagāḥ kramāt || 70 ||

dvārakoṇadigāsīnā adha ūrddhe ca saṃsthitāḥ |
prādakṣiṇyena tāḥ sarvāḥ pūjayetprathamāvṛtau || 71 ||

kāmaṃ buddhimahaṃkāraṃ śabdaṃ sparśaṃ tataḥ param |
rūpaṃ rasaṃ tathā gandhaṃ cittaṃ dhairyaṃ smṛtiṃ tathā || 72 ||

nāma bījaṃ tathātmā ca amṛtaṃ saśarīrakam |
bijadvayasvarādyāśca ākarṣiṇyantakāḥ kramāt || 73 ||

--------------------------------------------

śaktyaṣṭādaśakasya mantrāṃstatpūjākramaṃ copadiśati | tatra teṣāṃ 
ślokānāṃ sugamatvāttāsāṃ mantreṣvekaṃ pradarśyānyānapyevaṃ 
yojayedityucyate'smābhiḥ | yathā hrī/ śrī/ aṇimāsiddhipādukāṃ 
pūjāyāmītyādi | dvāre pūrvapaścime | koṇāḥ vidiśaḥ diśau 
dakṣiṇottarau, adha ūrdhvakalpanaṃ pūrvapaścimadvāropakaṇṭhayoḥ | 
prathamāvṛtau caturasre || 66 || 67 || 68 || 69 || 70 || 71 ||
	kāmamityādibhiḥ sundari ityantaistribhiḥ ślokaiḥ ṣoḍaśadale 
dvitīyāvaraṇe śaktiṣoḍaśakasya pūjanamantrāṃstatpūjākramaṃ 
copadiśati | tatra ātmā ātmānamityarthaḥ | saśarīrakaṃ śarīramityarthaḥ | 
atrāpi gūḍhānāṃ sugamārthatvāt ekasya mantrasvarūpaṃ pradarśya 
evamanyadapi kalpanīyamityucyate'smābhiḥ granthavistṛtibhītyā | 
paścāddalaṃ devyāḥ agradalamityarthaḥ | hrī/ śrī/ akāmākarṣiṇīnityā 
kalāpādukāṃ pūjayāmi | evamanyepi pañcadaśamantrā ūhanīyāḥ || 72 || 
73 || 74 ||

--------------------------------------------

p. 79) nityā kaleti ca tataḥ saptākṣaryā'rcayet kramāt |
paścāddalaṃ samārabhya vāmāvartena sundari ? || 74 ||

kusumā mekhalā paścānmadanā madanāturā |
rekhā ca veginī paścādaṅkuśā mālinīti ca || 75 ||

dvayānaṅgādikāḥ sarvāḥ saptākṣaryantagā api |
prācyādidikṣu svāgryādikoṇeṣvarcyāḥ pradakṣiṇam || 76 ||

aṣṭasvapi ca patreṣu tṛtīyāvaraṇe sthitāḥ |
antaścaturddaśārādau paścimādapradakṣiṇam || 77 ||

saṃkṣobhaṇī tu prathamā vidrāviṇyapyanantarā |
ākarṣiṇyāhlādanikā tataḥ sammohinīti ca || 78 ||

stambhinī jambhinī paścādvaśaṅkarī ca rañjanī |
unmādinī tato jñeyā tataḥ syādarthasādhanī || 79 ||

--------------------------------------------

	kusumetyādinā sthitā ityantenādhyarddhena ślokadvayena 
tṛtīyāvaraṇe aṣṭadalaśaktyaṣṭakamantrā/ statpūjākramaṃ copadiśati | 
tatrāpyekamantrapradarśanenānye saptamantrā yojyāḥ hrī/ śrī/ 
anaṅgakusumāpādukāṃ pūjayāmi ityādi || 75 || 76 ||
	antarityādinā anvarthasaṃjñikā ityantenārddhādyantena 
ślokatrayeṇa caturthāvaraṇe caturdaśāre śakticaturdaśakamantrān 
daśā(kṣa)radvayaśaktipūjākramaṃ copadiśati | tatra 
caturdaśā(kṣa)rādāvityatrādiśabdena daśā(kṣa)radvayepi devyāḥ 
agramārabhya aprādakṣiṇyena pūjayedityucyate | vaśaṅkari vaśaṅkarī 
ityarthaḥ | dvayasarvādikāḥ uktabījadvayopari sarvaśabdaṃ 
caturdaśānāmādau yojayet | śaktisaptākṣarī ityatra śakti 
ityakṣaradvayameva gṛhyate na tu visarjanīyahrīṃkārāviti sampradāyaḥ | 
krameṇa uddiṣṭakrameṇa | śaktipratyekaṃ pratikoṇaṃ 
devyagrakoṇamārabhya pūjayedityarthaḥ | hrī/ śrī/ 
sarvasaṃkṣobhaṇīśaktipādukāṃ pūjayāmi | evamanyān 
trayodaśamantrān yojayet || 77 || 78 || 79 ||

--------------------------------------------

p. 80) sampattipūraṇī mantramayī dvandvakṣayaṅkarī |
dvayasarvādikāḥ sarvā śaktisaptākṣarīyutāḥ || 79 ||

 so one of the lines between this numbered incorrectly


pūjyāḥ krameṇa deveśi ! sarvāstvanvarthasaṃjñikā |
antardaśārayugme tu devī saptākṣarātmikā || 80 ||

siddhisampatprade paścāttṛtīyā tu priyaṅkarī |
caturthī śaktirākhyātā tathā maṅgalakāriṇī || 81 ||

kāmapradā tato duḥkhātparataśca vimocanī |
mṛtyupraśamanī paścāttathā vighnanivāriṇī || 82 ||

aṅgasundarikā paścāttathā saubhāgyadāyinī |
daśaitāḥ śaktayaḥ pūjyā dvayasarvādikāḥ kramāt || 83 ||

jñānaśaktiḥ tathaiśvaryapradā jñānamayī matā |
proktā sā pañcamī śaktistathā vyādhivināśinī || 84 ||

proktā'dhārasvarūpā'nyā tathā pāpaharā'parā |
uktaivamānandamayī tathā rakṣāsvarūpiṇī || 85 ||

--------------------------------------------

	antardaśāretyādinā kramādityantenārddhādinā ślokatrayeṇa 
pañcamāvaraṇe pūjyaśaktidaśakamantrānupadiśati | tatra devī 
saptākṣarātmikāḥ devī iti akṣaradvayam tadanu saptākṣarīṃ daśasu 
mantreṣu | antardaśā(kṣa)ramantradaśake ca yojayet || 80 || siddhisampatprade 
sarvasiddhipradā sampatpradā ca | duḥkhātparataśca vimocanī 
duḥkhavimocinī ityarthaḥ | anyat sugamam || 82 || aṅgasundarikā 
aṅgasundarītyarthaḥ | dvayasarvā(ptā)dikāḥ uktabījadvayātparaṃ 
sarvaśabda etaddaśāraśaktimantrāṇāmādito yojayet hrī/ śrī/ 
sarvasiddhipradādevīpādukāṃ pūjayāmi | evamanye'pi navamantrā 
yojanīyāḥ || 83 ||
	jñānetyādinā yajedityantena ślokatrayeṇa ṣaṣṭhāvaraṇe 
dvitīyadaśāre pūjyaśaktidaśakamantrānupadiśati |

--------------------------------------------

p. 81) daśamī śaktiruditā syādīpsitaphalapradā |
dvayasarvādikāścaitāḥ ṣaṣṭhā'varaṇagā yajet || 86 ||

antaraṣṭasvapi tathā paścimādapradakṣiṇam |
vaśinyādīn yajet prāgvat saptākṣaryā namaḥ pade || 87 ||

madhyaṃ trikoṇamabhitaḥ śarāṃścāpamathārcayet |
pāśamaṅkuśamityetaccatuṣkaṃ tadbhujāntike || 88 ||

bījānyuktāni nāmāni namontāni maheśvari ! |
nāthā/śca pṛṣṭhato devyā jayinīvimalāntare || 89 ||

--------------------------------------------

tatra jñā sarvajñetyarthaḥ | prāgvat hrī/ śrī/ sarvajñā devīpādukāṃ 
pūjayāmi | evamanyānapi navamantrān yojayet || 84 || 85 || 86 ||
	antarityādinā ślokena saptamāvaraṇe aṣṭāre pūjyaśaktyaṣṭakasya 
mantrā/statpūjākramaṃ copadiśati | tatra paścimāt agramārabhya 
prāgvaditi vargabījādi yojanaviṣayaḥ saptākṣaryā sārddhamiti śeṣaḥ | 
namaḥ pade nyāsakramaproktanamaḥ śabdamapāsya tatsthāne 
saptākṣarīmaṣṭasu mantreṣu yojayedityarthaḥ | hrī/ śrī/ a/ ā/ i/ ī/ u/ ū/ ṛ/ 
ṝ/ ḷ/ ḹ/ e/ ai/ o/ au/ a/ aḥ vlu/ vaśinīvāgdevatāpādukāṃ pūjayāmi | 
evamanyepi mantrā yojanīyāḥ | atrāpi bījadvayayojanaṃ prathamavidhānāt 
anyatrānuvidhānāt sarvatra || 87 ||
	madhyetyādinā maheśvarītyantenādhyarddhenaikena 
ślokenāyudhānāṃ pūjāmantrān pūjākramaṃ copadiśati | tatra 
madhyaṃ trikoṇamabhita ityetaduktaṃ bhavati | pradhānadevatā 
vāsasarvamadhyatrikoṇamabhitaḥ tattadbhujasthāneṣu tattadāyudhāni 
bāṇādyaṅkuśāntamarcayet | bījānyuktānīti | etaduktaṃ bhavati hrī/ śrī/ 
iti pūrvoddiṣṭabīja dvayānte yā/ rā/ lā/ vā/ śā/ drā/ drī/ klī/ vlū/ saḥ 
sarvajambhanebhyo bāṇebhyo namaḥ iti bāṇamantraḥ | tato'pi hrī/ śrī/ iti 
proktabījadvayānte tha/ dha/ sarvamohanāya dhanuṣe nama iti dhanurmantraḥ | 
tadanu ca hrī/ śrī/ iti proktabījadvayānte

--------------------------------------------

p. 82) madhyasthadevī tvekaiva ṣoḍaśākārataḥ sthitā |
yatastasmāttanau tasyā anyāḥ pañcadaśārcayet || 90 ||

madhyatrikoṇakoṇeṣu paścimādapradakṣiṇam |
kāmeśvarīṃ savajreśīṃ tathā ca bhagamālinīm || 91 ||

pūrvadvayaṃ tato vidyā tvekaikaṃ pīṭhanāma ca |
tato nāmāni śaktīnāṃ devīsaptākṣarīyutam || 92 ||

taistāḥ samarccayet paścāt madhye devīṃ tathā'rcayet |
dvayaṃ samastāṃ vidyāṃ ca pīṭhadevyabhidhāyutām || 93 ||

devīsaptākṣaropetamityuktaṃ tava pūjanam |
praticakraṃ ca madhyasthāṃ vidyayā navanāmabhiḥ || 94 ||

--------------------------------------------

hrī/ ā/ sarvavaśīkaraṇāya pāśāya namaḥ iti pāśamantraḥ | tato'pi ca 
śrī/ hrī/ iti prokta bījadvayānte sarvastambhanāya aṅkuśāyanamaḥ 
ityaṅkuśamantraḥ | atrāpi bījadvayayojanaṃ prāgvat |
	nāthānityādinā ślokottarārddhena navānāṃ 
nāthānāmarcanasthānamupadiśati || 88 ||
	madhyasthetyādinā ślokena devyāḥ ṣoḍaśanityātmakatvaṃ tena 
tasyā vigrahe anyāsāṃ pañcadaśīnāṃ tithinityānāmarcanaṃ copadiśati 
|| 90 ||
	madhyatrikoṇetyādinā samarcayedityantena ṣaḍakṣarādhikena 
ślokadvayenāṣṭamāvaraṇe madhyatrikoṇakoṇatraye pūjanīyaśaktitrayaṃ 
tanmantrā/statpūjākramaṃ copadiśati | tatra 
paścimāddevyagrakoṇamārabhya vidyāyā ekamekaṃ khaṇḍaṃ 
ekaikasyāḥ śakterityarthaḥ | pīṭhāni 
kāmarūpapūrṇagirijālaṃdharākhyāni trīṇi, nāmāni śaktīnāṃ 
kāmeśvarīvajreśvarībhagamālinīti trīṇi | devīsaptākṣaroyutaṃ devī 
ityakṣara dvayāt paraṃ śrīpūrvāṃ saptākṣarīṃ yojayet iti | śrī/ hrī/ 
mūlavidyāprathamakhaṇḍaṃ kāmarūpapīṭhe kāmeśvarīdevī 
śrīpādukā pūjayāmi | evamanyau dvau mantrau yojanīyau | atra 
śrīśabdaprayogaḥ sampradāyāt || 92 ||

--------------------------------------------

p. 83) saptākṣaryā sametaṃ tu pūjayecca tathā'rcayet |
dvayametā iti proktā guṇānyoginya ityapi || 95 ||

abhidhāmāvṛteruktā pūjāṃ  gṛhṇantvitikramāt |
devyā gṛhṇantviti bhavettatraividhyaṃ  śṛṇu priye || 96 ||

--------------------------------------------

	paścādityādinā pūjanamityantena daśākṣarādyenārdhadvayena 
navamāvaraṇe sarvamadhye devyāḥ sthūlarūpapūjanamupadiśati | tatra 
samastāṃ vidyāṃ prāguktāṃ turīyāṃ vidyām | 
pīṭhadevyabhidhāyutāṃ pīṭhābhidhā devyabhidhā ceti | tatra 
pīṭhābhidhāṃ oḍyānapīṭhe iti | devyabhidhā śrīmahātripurasundarī iti | 
devīsaptākṣaropetaṃ prāgvaddevī ityakṣaradvayamuccārya śrīpūrvāṃ 
saptākṣarīmuccaredityarthaḥ | hrī/ śrī/ samastāṃ mūlavidyāṃ 
oḍyānapīṭhe śrīmahātripurasundarīdevīpādukāṃ pūjayāmi, atrāpi 
śrīśabdadvayaprayogaḥ prāgvat sampradāyāt || 93 ||
	prati cakramityādinā bhavedityantenārddhādinā tripādāntenaikena 
ślokena devyāḥ navasvāvaraṇeṣu pratyekaṃ 
navanāmabhistatpūjanamantrānnava tatpūjārpaṇamantrānnava copadiśati | 
tatra navanāmabhiḥ pañcame paṭale 
caturdaśapañcadaśaślokābhyāmuktaistripuretyādibhirnāmabhirupe-
taistatroktayojanāprakāraiśca mantraiḥ pūjayedityarthaḥ | tatra yojanā 
prakāro yathā mūlavidyātripurānityāpādukāṃ pūjayāmi | ityevaṃ 
krameṇānyā naṣṭau yojayet | atra mantranavake'pi bījadvayayojanaṃ na 
syāditi sampradāyaḥ | navame ca śrīśabdadvayaprayogaḥ syāt 
sampradāyataḥ | tat taditi dvividhaṃ pūjanaṃ dvayamiti bījayadvayaṃ | 
guṇān prakaṭādikān | śrīśaktisaṃjñāguṇān | te'pi pañcame paṭale 
dvādaśatrayodaśābhyāṃ ślokābhyāṃ proktāḥ | yoginya iti proktā 
ityatrānveti | prokteti divyatvāt | 
abhidhāmāvṛternavānāmāvaraṇacakrāṇāṃ trailokyamohanādikāḥ 
saṃjñāḥ | tāśca pañcame paṭale navadaśamābhyāṃ abhihitāḥ | te 
yathā hrī/ śrī/ etāḥ prakaṭayoginyastrailokyamohane cakre pūjāṃ 
gṛhṇantviti | evamanyānapyaṣṭau

--------------------------------------------

p. 84) sthūlaṃ samastayā nāmnā sūkṣmaṃ mantratanuṃ tathā |
pararūpaṃ tvarpaṇena viditaṃ pūjanaṃ śive || 97 ||

vidyā bījatrayaṃ devi turīyasvaraśekharam |
tatturīyasvarūpaṃ tu bindutrayavadīritam || 98 ||

tadātmakatvaṃ devyāste sādhakasya ca yadbhavet |
tadbhāvanāṃ śṛṇu prājñe ! mahodayakarīṃ śubhām || 99 ||

--------------------------------------------

mantrān yojayet | tatra caramastu hrī/ śrī/ eṣā atirahasyayoginī sarvā 
nandamaye mahācakre mahāpūjāphalaṃ gṛhṇātviti | atrāpi 
mahāśabdaprayogaḥ sampradāyāt || 94 || 95 ||
	tatraividhyamityādinā śive ityantena pādādhikena madhyasthāyā 
devyāḥ sthūlasūkṣmaparatvena trirūpatvamupadiśati, tatra sthūlaṃ 
lohitamityādinoktaṃ rūpam | samastayā vidyayā turīyayā vidyayā 
pūjayedityarthaḥ | nāmanāmnā nāmarūpayā vidyayā sūkṣmaṃ rūpaṃ 
pūjayediti yāvat | mantratanuṃ akṣaravigrahamityarthaḥ | etat 
sūkṣmarūpamityanenānveti | devyāḥ 
sūkṣmarūpamityakṣarātmakamityarthaḥ | pararūpaṃ 
deśakālādibhiranavacchinnam | arpaṇena pūjānivedanena pūjayediti śeṣaḥ | 
devyāḥ pararūpaṃ pūjānivedanamantreṇa pūjayedityarthaḥ | maṅgalāni 
sarvāṇi devyai nivedanīyānyeva | ata eva maṅgalataraṃ tatpūjanaṃ ca 
tasyaiva nivedanīyamiti nyāyena sarvatra devatābhyastatpūjanaṃ ca 
nivedanīyamityarthaḥ | viditaṃ pūjitaṃ bhavediti śeṣaḥ | viditvā 
pūjayedityarthaḥ | etaduktaṃ bhavati devyāḥ sthūlaṃ rūpaṃ 
samastākhyayā turīyayā vidyayā, sūkṣmamakṣarātmakaṃ rūpaṃ 
nāmarūpayā vidyayā, paraṃ rūpamarpaṇavidyayā ca pūjayāmīti viditvā 
pūjayet | evamanyeṣvaṣṭasvapi boddhavyam || 96 || 97 ||
	vidyetyādibhiḥ bhāvayedityantaistribhiḥ ślokaiḥ 
gurumantradevatāsvātmaikyayogabhāvanāmupadiśati | 
asyārthasyātirahasyatvādaprakāśyo'pi nāthājñayā vivicyocyate, vidyā 
bījatrayaṃ mūlavidyākhaṇḍatrayaṃ, turīyasvaraśekharaṃ 
caturthasvarāvasānaṃ īkārāvasānaṃ ityarthaḥ |

--------------------------------------------

p. 85) ūrddhvaṃ bindvātmakaṃ cakramadhobindudvayātmakam |
kucarūpañca taccheṣaiḥ śeṣāṅgāni ca bhāvayet || 100 ||

vāyutattvamayī vyāptiriti samyak samīritā |
asyā niṣphālanāccitte tattattvaṃ svātmasātkṛtam || 101 ||

iti śrīṣoḍaśanityātantre kādimate lalitārcanaṃ nāma caturthaṃ paṭalam ||

--------------------------------------------

tatturīyasvarūpaṃ tasya turīyasvarūpasya īkārasya svarūpamityarthaḥ | 
svarūpamiti lipirūpamucyate, bindutrayavadīritaṃ sarvāsu lipiṣu 
turīyasvarūpasya bindutrayātmatā vidyata eva, tena caitadātmakatvaṃ 
gurudevatāsādhakānāṃ pratipādayati | tadbhāvanāṃ 
tadātmatvabhāvanām | mahodayakarīṃ akhaṇḍātmasvarūpalābhāt || 99 ||
	ūrdhvetyādinā ślokena gurumantradevatānāṃ 
svātmaikyasiddhikarayogabhāvanākramamupadiśati | tatra ūrdhvaṃ 
bindvātmakamiti | etaduktaṃ bhavati mūlavidyāyāḥ khaṇḍatrayasyāpi 
caturthasvaraikāvasānatvāt tatsvarūpasya ca bindutrayavatvāttadūrdhvaṃ 
bindunāvadanaṃ adhaḥ sthitabindudvayena kucadvayaṃ, 
tadakṣaraśeṣarekhayā tasyā devyāḥ paripūrṇānavayavāṃśca | evaṃ 
devatāmantrayoraikarūpyaṃ tena gurusvātmanoścatatsvarūpasthitaṃ 
bhāvayannimāṃ vidyāṃ japettena tādātmyasiddhyā proktāni phalāni 
siddhyantyeveti | gurormantrātmakatvaṃ tanmukhādavagantavyam || 101 ||

iti śrīṣoḍaśanityātantreṣu śrīkādimatākhyasya paripūrṇasya
tantrasya prapañcasārasiṃharājaprakāśābhidhānena subhagānanda
nāthena viracitāyāṃ manoramākhyāyāṃ vyākhyāyāṃ lalitā-
nityānityasaparyākramaprakāśanaparaṃ caturthapaṭalaṃ paripūrṇaṃ 
parāmṛṣṭam |


atha pañcamaṃ paṭalam

bhāvanena tu tenaiva japedvidyāsamāhitaḥ |
mantrātmanaste sāyujyaṃ siddhyatyeva na saṃśayaḥ || 1 ||

vidyātṛtīyakhaṇḍena kuryātpūjyopacārakān |
pādyārghyācamanaṃ snānaṃ vasanābharaṇāni ca || 2 ||

gandhapuṣpaṃ dhūpadīpau naivedyācamanaṃ punaḥ |
tāmbūlamarcanāstotraṃ tarpaṇaṃ ca namaskriyām || 3 ||

-------------------------------

granthasaṅkhyā - caturthe paṭale yantraṃ nāsti vyākhyānagāminī |
granthasaṅkhyā'ṣṭasaptatyā'bhyadhikaṃ dviśataṃ 
bhavet ||

atha pañcamaṃ paṭalam |

pūrvasmi/ścaturthe paṭale lalitānityāvidyāyāḥ 
gurumantradevatātmaikyayogabhāvanātannityapūjāmupadiśyā-nantaraṃ 
tasyā lalitādevyāḥ nityārādhanakrame proktaśeṣādikaṃ 
kūrmavibhāgāntamupadiśati bhāvanetyādinā tathetyantaślokaśatarūpeṇa 
pañcamena paṭalena | tatra bhāvanenetyādinā ślokena mantrajapaprakāraṃ 
siddheravyabhicāritvaṃ copadiśati | tatra tenaiva tu bhāvanena 
pūrvapaṭalāvasāne 
gurumantradevatāsvātmanāmaikyarūpabhāvanāyogenaivetyarthaḥ | 
sāyujyaṃ tādātmyam || 1 ||
	vidyetyādinā ślokapūrvārddhena devatāyā 
upacāranivedanamantramupadiśati | tatra tṛtīyakhaṇḍenetyukte'pi 
taddinanityayā sametena tena te kuryāditi, nāthājñayā tathā kartavyamiti 
sampradāyaḥ || 2 ||
	pādyetyādinā namaskriyāmityantenārdhādyena ślokena 
tantrasādhāraṇān ṣoḍaśopacārānupadiśati | tatra nivedyāṅgatvāt 
dvitīyamācamanamupacāratvena na gaṇyate | tarpaṇamiti 
kṣaudradugdhanālikerāmbuphaladravārghyodakeṣu yathālābhaṃ 
nivedanamuktam | namaskriyāṃ mudrāsamayaproktamadrāḥ | evaṃ 
ṣoḍaśasaṅkhyākān pūjopacārān kuryādityanvayaḥ || 3 ||

--------------------------------------------

p. 87) evaṃ sampūjya purataḥ proktayogasamanvitam |
japetsahasramathavā śataṃ taddinajantu vā || 4 ||

tato devyāḥ prasādena svātmānaṃ tatsamaṃ smaret |
nyāsatrayaṃ vidhāyātha devyātmā viharetsukhī || 5 ||

evaṃ nityakramaṃ yastu kurvan guruparo naraḥ |
na tasya kutracit kaścit kadācit kleśasambhavaḥ || 6 ||

yastasyāmaṅgalaṃ kleśamupekṣāṃ vā samācaret |
tasyāvayoḥ prasādena tāni syurlakṣaṇaṃ hi tat || 7 ||

navāvaraṇanāmāni tattacchaktyābhidhāstathā |
śṛṇu yairatulā siddhistattaccakreṣu pūjanāt || 8 ||

trailokyamohanaṃ bāhyaṃ sarvāśāparipūrakam |
sarvasaṃkṣobhaṇaṃ sarvasaubhāgyaparidāyakam || 9 ||

-------------------------------

	evamityādinā sukhītyantena ślokadvayena 
pūjāvasānakṛtyamupadiśati | tatra purataḥ devyagre taddinajaṃ 
tatpūjādinajam | vā avadhāraṇe | prātaḥsandhyokta navavāraṃ, 
madhyandinasandhyoktaṣaḍtriṃśadvāraṃ, sāyaṃsandhyoktaṣoḍaśavāraṃ 
taddinaghaṭikāsaṅkhyoktaṣaṣṭhivāraṃ caivaṃ 
ekaviṃśatyadhikaśatavāraṃ japedityarthaḥ || 4 || prasādena 
devabhāvavitīrṇatādātmyabhāvanāsāmarthyena | 
devyātmanyāsānantaraṃ devatā'hambhāvayuktaḥ sadā vicaredityarthaḥ || 5 
||
	evamityādinā tadityantena ślokadvayena 
nityakramopāsakasyānubhāvamupadiśati | tatra guruparaḥ 
tadāyattasarvavyāpāraḥ || 6 || lakṣaṇaṃ hi tat nityakramopāsakasyeti śeṣaḥ | 
etaduktaṃ bhavati nityakramopāsakasyānukūlyaprātikūlyopekṣā 
(navāvaraṇanityakramehrāsavaddhyupekṣā kāriṇī) asmadānukūlyopekṣā 
stavābhyāṃ kṛtena prasādena sambhavantīti || 7 ||
	navetyādinā ślokena navāvaraṇanāni tacchaktināmāni ca prastauti | 
tatra yaiḥ nāmabhiḥ || 8 ||

--------------------------------------------

p. 88) sarvārthasādhanaṃ sarvarogato harameva ca |
sarvarakṣākaraṃ sarvasiddhipradamataḥ param || 10 ||

sarvānandamayaṃ madhyabindusthānaṃ śivātmakam |
evaṃ navāni nāmāni guṇayogīni pārvati ! || 11 ||

prakaṭā bāhyagā guptāstato guptatarāstadā |
sampradāyāstadantasthāḥ kulakaulanigarbhikāḥ || 12 ||

rahasyāḥ syustadantāśca parāpararahasyakāḥ |
atipūrvarahasyāstu madhyasthāḥ sthūlavigrahāḥ || 13 ||

tripurā tripureśī syātsundarī suravāsinī |
śrīmālinī ca siddhāmbā mahātripurasundarī || 14 ||

-------------------------------

	trailokyetyādibhiḥ pārvatītyantaiḥ tribhiḥ 
ślokairnavāvaraṇacakrāṇāṃ anvarthāni navanāmānyupadiśati | tatra 
sarvasaṃkṣobhaṇaṃ sarvasaṃkṣobhakaram samyak prathākaraṃ 
prasiddhikaramityarthaḥ | paridāyakamityatra pari ityupasargaḥ 
ślokapūraṇārthaḥ | sarvasaubhāgyadāyakamityarthaḥ || 9 || sarvarogato 
haraṃ sarvarogaśabdāt paraṃ haraśabdaṃ yojayet sarvarogaharamityarthaḥ | 
sarvasiddhipradaṃ sarvasiddhimayatvāt sarvasiddhipradaṃ sarvasiddhimayamiti 
sampradāyaḥ || 10 || bindusthānaṃ madhyamabildusthānam | 
sarvānandamayaṃ śivātmakamityanvayaḥ | bindusthānaṃ brahmavat 
sarvamadhyamityarthaḥ | guṇayogīni anvarthāni | pārvatīti sambuddhiḥ || 11 ||
	prakaṭā ityādinā vigrahā ityantena ślokadvayena 
navāvaraṇaśaktīnāmanvarthāni navanāmānyupadiśati | tatra tāsāṃ 
viśeṣaṇāni nirupādhikasvabhāvānīti sampradāyaḥ | tatra 
tṛtīyacaramāvaraṇaśaktyorvyatyastaguṇasaṃjñāśabdāḥ yathā guptatarā 
yoginya ityādi | atirahasyā yoginī iti | anyāstu samastaguṇasaṃjñāśabdāḥ 
yathā guptayoginya ityādi | kulakaulāḥ kulottīrṇā iti cobhayaṃ 
sampradāyavat yathā nāthādeśamanuṣṭheyamityarthaḥ | nigarbhikāḥ 
nigarbhā ityarthaḥ || 12 || parāpararahasyakāḥ parāpararahasyā ityarthaḥ | 
atipūrvarahasyā atiśabdapūrvarahasyāḥ ati rahasyā ityarthaḥ | 
madhyasthāḥ sthūlavigrahāḥ madhyasthāḥ savigrahāḥ atirahasyā ityarthaḥ 
| atra sthūlaṃ rūpaṃ sūkṣmarūpasya mantrasyāvaraṇaṃ paraṃ rūpaṃ 
deśakālākārai

--------------------------------------------

p. 89) madhyaṣaṭke tu puratastripuretipadānvitaiḥ |
vidyāsaptākṣarīmadhyayojitairebhirarcayet || 15 ||

pūjākramaṃ tadviśeṣān vidyāsādhanakarma ca |
sādhakavratacaryāṃ ca siddhicihnānimeva (?) ca || 16 ||

tripurātmānamātmānaṃ bhāvayenmūrdhni randhragam |
jyotirūpaṃ ca nāthāṅghrimūrtiṣṭe (?) nyastavigrahāḥ || 17 ||

nānāvarṇā'yudhākāravāhanābharaṇāḥ striyaḥ |
sarvadā sarvagāḥ sarvasiddhidā balidānataḥ || 18 ||
-------------------------------
raniyantritam | sthūlasūkṣmarūpe pararūpasya prāpake apyavacchinnatayā 
āvarakavadbhāta ityāvaraṇamityupahvaraḥ sampradāyārthaḥ || 13 ||
	tripuretyādinā'rcayedityantena ślokadvayena devyāḥ 
navasvāvaraṇeṣu pratyāvaraṇaṃ pratiniyatāni navanāmāni ca taistatra tatra 
pūjārthaṃ mantrayojanākramaṃ copadiśati | tatra tripureśī tripureśvarī 
ityarthaḥ | madhyaṣaṭke sundaryādyambānteṣu ṣaṭsu nāmasu | tatra 
puravāsinī ityatra tripuravāsinī ityarthaḥ | triśabdameva yojayediti ca 
sampradāyaḥ | vidyā śrīvidyā | manuyojanāprakāraḥ pūrvasmin 
paṭale'bhihito'smābhiḥ || 14 || 15 ||
	pūjākrametyādinā ślokenātha pañcapraśnān karoti | tatra 
tadviśeṣān saṅkocakramarūpān | siddhicihnāni vidyāsiddhicihnāni || 16 ||
	tripurātmānamityādinā dānata ityantena ślokadvayena sādhakasya 
prātaḥ prabodhasamayavidhātavyamupadiśati | tatra utthānasamaye | 
mūrdhnibhāvanānantaraṃ tadanantaraṃ nyāsaḥ tripurātmānaṃ 
vakṣmamāṇagamāgamānusandhānapuraḥsaraṃ devīsvarūpaṃ 
svasvarūpaṃ bhāvayedityarthaḥ | balidānataḥ ṣoḍaśākṣaramantreṇeti 
śeṣaḥ | puṣpāntavyañjanasahito baliḥ taddānataḥ sarvasiddhidā bhaveyuriti 
śeṣaḥ | evaṃ dhyātvā sarvasiddhaye prātarbaliṃ dadyāt iti śeṣaḥ || 17 || 18 
||

--------------------------------------------

p. 90) raktagandhāmbaraḥ sragvī raktabhūṣādibhūṣitaḥ |
prasannacetāḥ karpūravāsitā syāvarāṅgavān || 19 ||

padmāsanaḥ prāgvadanaḥ prāṇānāyamya saṃyataḥ |
ṣoḍaśākṣaramantreṇa baliṃ dattvā'rcayedgurun || 20 ||

mūrdhni tasyājñayā paścāt pūjāṃ kuryādyathāvidhi |
nāthaṃ ca tanmayībhūtaṃ dhyātvā'tmānaṃ tadātmakam || 21 ||

navaratnamayaṃ dvīpaṃ navakhaṇḍavirājitam |
mātṛkādyena tannāmnā namontena samarcayet || 22 ||

-------------------------------

	raktetyādibhistadātmakamityantaistribhiḥ ślokaiḥ 
saparyāsamārambhakramamupadiśati | tatra padmāsanaḥ | 
upariṣṭādvakṣyamāṇatvādiha nocyate | prāṇānāyamya prāṇāyāmaṃ 
kṛtvā | upariṣṭādvakṣyamāṇamapi prāṇāyāmaṃ kiñcidatra vyākaromi 
dakṣiṇanāsārandhreṇa vāmanāsārandhranirodhena śvāsaṃ mārutaṃ 
yathā śaktyā nirgamayya anantaraṃ dakṣiṇanāsārandhranirodhena 
vāmanāsārandhreṇa yathābalaṃ praveśya śvāsamārutaṃ, punarapyevaṃ 
recakaṃ pūrakaṃ ca kṛtvā yathābalaṃ tamantarvidhāya paścācchanaiḥ 
śanaiḥ taṃ muñcediti | evaṃ sarvatra prāṇāyāmakramaḥ saṃyataḥ 
sakalānyaviṣayanivṛttabāhyāntaḥ karaṇaḥ | ṣoḍaśākṣaramantreṇa 
tṛtīyapaṭalāvasānopadiṣṭasvarūpeṇa baliṃ dattvā prāgvadarcayet | gurūn 
mūrdhni brahmarandhre sthitān yathāsampradāyaṃ pūjayedityarthaḥ | tasyeti 
svanāthaviṣayaḥ | yathā vidhi vakṣyamāṇaprakāreṇa | nāthaṃ ca 
tanmayībhūtaṃ nātha eva devīrūpeṇa sthita iti buddhetyarthaḥ || 19 || 20 || 21 
||
	navaratnetyādibhirmātara ityantairaṣṭabhiḥ 
ślokairdevīnivāsasthānārcanakramaṃ tanmantrā/ścopadiśati | tatra 
mātṛkādyeneti | akārādikṣakārāntānyekapañcāśadakṣarāṇi sabindūni 
bījadvayapurassaramuccārya tadupari tannāma tadanu ca namaḥ śabdaṃ 
yojayedityarthaḥ || yathā hrī/ śrī/ a/ ā/ i/ ī/ u/ ū/ ṛ/ ṝ/ ḷ/ ḹ/ e/ ai/ o/ au/ a/ aḥ 
ka/ kha/ ga/ gha/ ṅa/ ca/ cha/ ja/ jha/ ña/ ṭa/ ṭha/ ḍa/ ḍha/ ṇa/ ta/ tha/da/ dha/ na/ 
pa/ pha/ ba/ bha/ ma/ ya/ ra/ la/ va/ śa/ ṣa/ sa/ ha/ la/ kṣa/ navaratnadvīpāya 
namaḥ ityanena |

--------------------------------------------

p. 91) puṣpaṃ nīlaṃ ca vaiḍūryaṃ vidrumaṃ mauktikaṃ tathā |
īśānmarakataṃ vajraṃ gomedaṃ padmarāgakam || 23 ||

kalpakodyānamantraiśca ṛtū/ścāpi samarcayet |
indriyāṇyaśvarūpāṇi tatra paścimato yajet || 24 ||

indriyārthān gajān pūrve tannāmnaiva samarcayet |
paścimādi tu madhyāntaṃ vilomānnavaratnakam || 25 ||

kālo mudrā mātṛkā ca ratnaṃ deśo gurustathā |
tattvaṃ grahāśca mūrtiśca cakreśvaryantanāmakaḥ || 26 ||

-------------------------------

atra prakaraṇe indriyārthāvadhi namontenaiva tattannāmnā pūjayet || 22 ||
	puṣpamityādinā ślokena navaratnanāmānyupadiśati tatra 
īśānmarakatamityuktiḥ paścimaṃ puṣparāgamiti kurukullāpaṭale 
vakṣyamāṇatvāt prādakṣiṇyakramaṃ pradarśayati, īśāt īśānadeśe 
ityarthaḥ || 23 || kalpakodyānaṃ hrī/ śrī/ kalpakodyānāya namaḥ | atraiva 
ratnadvīpe hrī/ śrī/ ṛtubhyo namaḥ | indriyāṇi 
śrotratvakcakṣurjihvāghrāṇavākpāṇipādapāyūpasthāni daśa | 
paścimataḥ devīmaṇḍapasyāgrataḥ hrī/ śrī/ indriyāśvebhyo namaḥ | 
indriyārthān 
śabdasparśarūparasagandhavacanādānagativisargānandākhyān krameṇa 
daśa | pūrve devīmaṇḍapasya pṛṣṭabhāgataḥ hrī/ śrī/ indriyārthagajebhyo 
namaḥ | navaratnakamarcayediti || 24 || 25 ||
	kālo mudrā ityādinā ślokena kālādirūpanavaratnamayānāṃ 
navānāṃ khaṇḍānāṃ pratyekaṃ navanāthātmanāṃ 
pūjāmantrānupadiśati | gururnātha ityarthaḥ | tatra kālasya navadhātvaṃ 
ghaṭikāyāmāhorātravāratithipakṣamāsa-ṛtvabdarūpataḥ | mudrāyā 
navadhātvaṃ prāguktasaṃkṣobhaṇādibhiḥ | mātṛkāyā navadhātvaṃ 
upariṣṭādvakṣyamāṇavargakramataḥ | ratnasya navadhātvaṃ proktarūpataḥ 
| deśasya navadhātvaṃ ratnanavadhātvavat | nāthānāṃ navadhātvaṃ 
proktakramataḥ | tattvānāṃ navadhātvaṃ jñātṛjñānajñeyarūpasya 
trikasya pañcīkaraṇaprakriyayā | etannityavāṅgīkārataḥ | grahāṇāṃ 
navadhātvaṃ suprakaṭameva | mūrtīnāṃ navadhātvaṃ 
tvagasṛṅmāṃsamedosthimajjāśukraujaḥprāṇātmataḥ 
cakreśvaryantanāmakāḥ || 26 ||

--------------------------------------------

p. 92) uktakrameṇa sampūjya tattaccakreśvarī priye ! |
karuṇātoyaparikhaṃ madhyamāṇikyamaṇḍapam || 27 ||

deśaṃ kālaṃ tathā'kāraṃ śabdaṃ koṇeṣu pūjayet |
rūpiṇīśaktisahitaṃ tataḥ saṃgītiyoginīḥ || 28 ||

samastaguptaprakaṭasiddhayogini cakrayuk |
saptākṣarairupetāstu pūjayet sarvamātaraḥ || 29 ||

rocanācandrakāśmīralaghukastūrikāyutam |
hemādipātre sādhāre sthāpayedarghyamambunā || 30 ||

bhāvayedvahnisūryendubhūtāni parameśvari ! |
japecca daśavāraṃ tattarpayettena yoginī || 31 ||

-------------------------------

	krameṇeti proktā etā nava cakreśvarīḥ śaktisvasvanāmānte 
cakreśvarīṃ iti vadan pūjayedityarthaḥ | hrī/ śrī/ 
kālacakreśvarīśaktipādukāṃ pūjayāmi | evamatra śaktiśabdaḥ 
pāramparyaprāptaḥ | navānāṃ pratyekaṃ navarūpatvādbahuvacanam | priye 
iti devīsambuddhiḥ | karuṇātoyaparikhamiti devyāḥ 
karuṇāmayatoyaparipūrṇaparikhāparivṛtaṃ māṇikyamaṇḍapamityarthaḥ | 
hrī/ śrī/ karuṇātoyaparikhāya namaḥ hrī/ śrī/ māṇikyamaṇḍapāya 
namaḥ atrāpi namaḥśabdayojanaṃ sampradāyāt || 27 ||
	deśamityādinā saṅkocakārikāḥ śaktīrupadiśati | tatra hrī/ śrī/ 
deśarūpiṇīśaktipādukāṃ pūjayāmi | evamanye mantrāstrayaḥ tathā nir-
ṛtyādivilomataḥ | atra deśakālākāraśabdānāṃ dvirupādānaṃ 
kāryakāraṇānurūpatvena tatra kāryarūpaṃ navadhābhūtaṃ prathamaṃ, 
kāraṇarūpaṃ dvitīyam | saṃgītayoginīḥ nṛtyagītavādyavinodikāḥ 
śaktīḥ hrī/ śrī/ saṃgatayogīnīśaktipādukāḥ pūjayāmi | atrāpi 
śaktiśabdayojanaṃ bahuvacanaṃ ca prāgvat || 28 ||
	samastaguptetyādiślokapūrvārddhasya antyākṣaravarjaṃ 
mantrarūpamityarthaḥ | tatra yogini yoginī ityarthaḥ | hrī/ śrī/ 
samastaguptaprakaṭasiddhiyoginīcakra

--------------------------------------------

p. 93) ādhāre hṛdaye randhre vidyākhaṇḍatrayaṃ smaret |
lohitaṃ tatprabhāvedhāllohitaṃ ca nijaṃ vapuḥ || 32 ||

prāṇāyāmaṃ vidhāyātha kṛtvoktakaraśodhanam |
ādyayā'tha tṛtīyādiṣaṣṭhyantābhiḥ tathāsanam || 33 ||

--------------------------------------------

śrīpādukāḥ pūjayāmi | atrāpi bahutvādbahuvacanaṃ 
śrīśabdaprayogaśca prāgvat | sarvamātaraḥ sarvaśaktīrityarthaḥ | 
etatsaptākṣarīyojanaṃ tattacchaktisādhāraṇamiti yāvat | aṣṭabhiretaiḥ 
ślokairetaduktaṃ bhavati | 
dehendriyarūpasvavigrahoditaśabdakalpitasvarūpaprādurbhāvā pratipattavyā 
devī iti || 29 ||
	hemetyādinā yoginīrityantena ślokadvayena devatāyāḥ 
saparyārthamarghyakalpanaprakāraṃ tadviniyogaṃ copadiśati | tatra candraḥ 
karpūram | laghuḥ aguruḥ || 30 ||
	parameśvarīti devīsambuddhiḥ | japecca daśavāraṃ tat taditi 
vidyāyāstṛtīyakhaṇḍamucyate, tena arghyāmbunā | yoginī iti devyāḥ 
parivārabhūtāḥ śaktīḥ kathayati | etaduktaṃ bhavati ādhāracaṣakāmbuni 
vahnisūryasomātmavidyākhaṇḍatrayātmakaṃ buddhvā tasmin nyastāni 
pañcadravyāṇi krameṇa pṛthivyādipañcabhūtātmakānyākalayya 
prāguktakrameṇa dhenuyonimudre pradarśya ambumadhye śrīcakraṃ ca 
vibhāvya tatra nityaklinnāpaṭale vakṣyamāṇabāhyādikramāt 
ṣaḍaṅgamantraiḥ ṣoḍaśanityāmantraiścaikaikavāraṃ 
vidyātṛtīyakhaṇḍena daśavāraṃ mūlavidyādinanityābhyāṃ 
pratitrivāraṃ cābhyarcya japitvā arghyodakena proktakāryāṇi kuryāt || 31 ||
	ādhāra ityādinā vidhāyātha ityantena pādādhikena ślokena 
prāṇāyāmakālabhāvanīyamupadiśati tatra randhre brahmarandhre | 
tatprabhāvedhāt teṣāṃ prabhāvedhāt | vedhaḥ tanmayībhāvaḥ | 
ādhārabrahmarandhragatayoragnīṣomātmavidyāprathama 
caramakhaṇḍayostayostejasī krameṇa ūrdhvādhomukhaprasare 
hṛdayagatasūryātmamadhyamakhaṇḍe tejastūrdhvādhaḥprasaraṇena 
tābhyāṃ sammīlitaṃ bhavati, etaduktaṃ bhavati mūlādhārastha 
prathamakhaṇḍavahnitejasā khacitaṃ hṛdayagataṃ dvitīyakhaṇḍasūryatejaḥ 
prasaraṃ tenānuṣaktaṃ 
brahmarandhragatatṛtīyakhaṇḍacandramastejaḥprasaraṃ ca trīṇi tejāṃsi 
avibhaktākāramilitarūpaṃ antarbahirbhāvayediti | prāṇāyāmaṃ prāgvat, 
lalitāvidyājapapūjā-

--------------------------------------------

p. 94) pūjayeddīnamanasormadhyasthairnāmabhiryutam |
tato dvitīyayā proktaṣaḍaṅgāni samācaret || 34 ||

prasāritatalenaiva pāṇinā hṛdayaṃ śiraḥ |
proktā śikhā tathā samyagadhoṅguṣṭhena muṣṭinā || 35 ||

tathāvidhābhyāṃ pāṇibhyāṃ varmaskandhādinābhigam |
tarjanīmadhyamānāmā proktā netratraye (ca) kramāt || 36 ||

prasāritatalābhyāntu tālatrayamudīritam |
saśabdaṃ tarjanījyeṣṭhāyogādastramudīritam || 37 ||

digvidikcopari tathā svādho madhye ca vighnahṛt |
tataḥ kṛtvā vaśinyādi nyāsaṃ prāguktayogataḥ || 38 ||

-------------------------------

samādhiṣu prāṇāyāma evaṃ vidyākhaṇḍatrayarūpaṃ tejastrayaṃ 
bhāvanīyam | anyatra kevalaṃ tejastrayaṃ ādhāratrayagataṃ bhāvanīyam || 
32 ||
	kṛtvetyādibhiryogata ityantaistripādādhikaiḥ pañcabhiḥ 
ślokairnyāsatrayādikamupadiśati, tatra ādyayā pūrvapaṭale vātaḥ 
svasaṃyuta ityādyuktayā | 
tṛtīyādiṣaṣṭhyantābhiścatasṛbhirvidyābhirāsanacatuṣṭayaṃ 
samarcayedityarthaḥ | bījanamasormadhyasthairnāmabhiryutam | proktānāṃ 
vidyākūṭākṣarāṇāmupari pratyekaṃ tattadāsananāma 
caturthyantamuktvā tato namaḥśabdaṃ ca yojayedityarthaḥ | hrī/ e/ hrī/ klī/ 
hrī/ sauḥ devyātmāsanāya namaḥ | hrai/ hrsklī/ hsauḥ cakrāsanāya namaḥ | 
hsai/ hsklī/ hsau/ sarvamantrāsanāya namaḥ | hrī/ ai/ klī/ sau/ḥ vlū/ 
sādhyasiddhāya namaḥ ityatrāsanamantracatuṣṭaye ādau bījadvayaṃ na 
saṃyojyate sampradāyāt | dvitīyayā pūrvasmin paṭale hṛcchira ityatra 
proktakulasundarīvidyayā | ai/ klī/ sau/ hṛdayāya namaḥ ai/ klī/ sauḥ śirase 
svāhā ai/ klī/ sauḥ śikhāyai vaṣaṭ ai/ klī/ sauḥ kavacāya hum ai/ klī/ sauḥ 
netratrayāya vauṣaṭ ai/ klī/ sauḥ astrāya phaṭ || 33 || 34 ||
	prasāritataletyādibhirhṛdityantaistribhiradhyarddhaiḥ ślokaiḥ 
ṣaḍaṅganyāsaprakāramupadiśati | tatra tālatrayaṃ saśabdaṃ karatalayoḥ 
trirāsphālanam | triḥ proktayā kulasundarīvidyayeti śeṣaḥ |
--------------------------------------------

p. 95) saptamyā'vāhanaṃ kuryādvidyayā'tha trikhaṇḍayā |
agrasthamadhyacakrasthayonimadhye niveśya tām || 39 ||

tathāvidhāṃ sāvaraṇāṃ dhyātvā mudrāṃ pradarśayet |
proktāḥ saptadaśāthaināmupacāraiḥ samarcayet || 40 ||

jayinīvimalāmadhye nāthān nava yajettriśaḥ |
tato devyāḥ svamūrtitvānnityāḥ pañcadaśāpi ca || 41 ||

devīmūrtau japettattadvidyābhistanmayī kramāt |
ārabhya paścimadvāradakṣaśākhāmathārcayet || 42 ||

abhitaścāṣṭasu tathā dikṣvadhordhvaṃ tatheritāḥ |
tathā brāhmyādikā aṣṭau pūjayet prathamāvṛtau || 43 ||

-------------------------------

sarvatra nyāsatraye bījadvayādyatā na bhavati | prāguktayogataḥ 
pūrvapaṭalapratipāditavaryakūṭākṣarādiyogataḥ || 35 || 36 || 37 || 38 ||
	saptamyāvāhanamityādyaiḥ sukhītyantaiḥ pañcaviṃśatyā 
ślokairdevyā nityapūjāṃ nityahomavidhiṃ pūjāvasānaṃ copadiśati, tatra 
saptamyā vidyayeti sambandhaḥ | pūrvasmin paṭale haṃsahṛdityādyuktayā 
trikhaṇḍayā mudrayetiśeṣaḥ | tathāvidhāṃ pūrvasmin paṭale 
lohitāmityādiślokoktavaigrahāṃ mudrāḥ pradarśayet | proktāḥ 
saptadaśasthāpanādiheticatuṣṭayāntāḥ pūrvapaṭaloktāḥ saptadaśa 
mudrāḥ pradarśayedityarthaḥ | upacāraiḥ ṣoḍaśabhiḥ pañcabhirvā, 
pañcopacārāstu gandhapuṣpadhūpadīpanaivedyāni || 93 || 94 ||
	triśaḥ trī/ strīn divyasiddhimānuṣān devīvāmabhāgādi 
dakṣiṇabhāgāntaṃ tripaṅktyupaviṣṭān devyavekṣiṇaḥ | tanmayī 
tattatsvarūpeṇāpyavasthānametasyā evetyarthaḥ | kramāt 
ekādivṛddhikramāt, dakṣaśāśvāṃ dvārasya devyāḥ 
savyetarabhāgaśākhām || 41 || 42 || abhita iti, atra prathamaṃ dikṣu, tato 
vidikṣu, tatra tatrāpi devyāḥ dakṣiṇabhāge, tathā aṇimādivat 
brāhmyādikāstatra tatra devīsavyabhāge

--------------------------------------------

p. 96) mūlavidyāyutaiḥ proktanāmabhirmadhyato yajet |
navasvāvṛttiṣu proktairnavabhirmanubhiḥ kramāt || 44 ||

nivedayecca tatpūjāṃ mudrāḥ kuryānnavaikaśaḥ |
ṣoḍaśāre tvaṣṭadale tathā taccaturāvṛtau || 45 ||

proktābhiḥ śaktibhiḥ proktakramātpūjāṃ samācaret |
madhyayoneragramūle pārśvayorbahirarcayet || 46 ||

bāṇān pañca tathā cāpaṃ pāśamaṅkuśamīśvari ! |
bāhyādīśāntamabhito vāmāvarttena saṃsthitaḥ || 47 ||

bāṇāḥ syustrividhāḥ proktāḥ sthūlasūkṣmaparatvataḥ |
sthūlāḥ puṣpamayāḥ, sūkṣmāḥ mantrātmānaḥ samīritāḥ || 48 ||

parāśca vāsanāyāṃ tu proktāḥ sthūlān śṛṇu priye ! |
kamalaṃ kairavaṃ raktaṃ kahlārendīvaraṃ tathā || 49 ||

sahakārajamityuktaṃ puṣpapañcakamīśvari ! |
mānmathakṣobhajanakaṃ pūjāhomavidhānataḥ || 50 ||

-------------------------------

proktanāmabhistripuretyādyuktaiḥ | 
prāgudīritakramataḥproktaiḥprāgevāsmābhirapi 
prakaṭīkṛtairarpaṇamantraiḥ || 43 || 44 || tatpūjāṃ sthūlasūkṣmarūpaṃ 
pūjāṃ prāguktām | ekaikaśaḥ pratyāvaraṇamitiśeṣaḥ || 45 || 
proktakramādityādyuktamasmābhirapi prāgeva proktameva 
agramūlapārśvayorbahiḥ madhyayonerbahiḥ | vaśinyādyaṣṭakoṣṭhānāṃ 
madhyasthāvakāśa ityarthaḥ || 46 || 47 || 48 || raktaśabdaḥ kairavaviśeṣaṇam || 
49 || sahakārajaṃ puṣpamiti śeṣaḥ | mānmathaṃ kāmasambandhi 
kṣobhajanakaṃ strīpuṃsayoritaretaraprayogaḥ cittākarṣakamityarthaḥ | 
pūjāhomavidhānataḥ uktena puṣpapañcakena pūjādividhānāt 
kṣobhakaraṃ tadityarthaḥ | mantraistu pañcabhiḥ 
śaivabāṇasambandhibhirityarthaḥ | sarvatra śaivaiḥ pañcabhirbāṇamantraiḥ 
japapūjādi kuryādityarthaḥ || 50 || tathāvidhaṃ sthūlasūkṣmabhedena 
puṇḍrekṣukāṇḍajañcāpamityanvayaḥ | yathā pāśāṅkuśayoḥ sthūlaṃ 
rūpaṃsauvarṇamayamiti sampradāyaḥ | sūkṣmapararūpe prāgvat | 
proktakramāt prāguktakramataḥ prāgabhihitakramāt catvāri

--------------------------------------------

p. 97) japamantraprayāgādau siddhamantraiśca * pañcabhiḥ |
tathāvidhaṃ syāttaccāpaṃ sthūlaṃ puṇḍrekṣukāṇḍajam || 51 ||

madhyayonyagrakoṇādisaṃkhyāḥ proktakramāt yajet |
kāmeśvaryyādikāḥ śaktīḥ tathā madhye śivāṃ yajet || 52 ||

pradarśya mudrānavakaṃ catvāri ca tataḥ kramāt |
upacārān vidhāyātha proktayogasamanvitam || 53 ||

japitvā daśavārañca svātmānaṃ devatātanum |
smaretsvātmani tāḥ pañcadaśa nityāḥ samarcayet || 54 ||

tato bhūtātmabhiḥ pañcamantrairabhyarcya bhaktitaḥ |
ātmāṣṭākṣaramantreṇa pūjayitvā tato japet || 55 ||

sahasraṃ purato devyāḥ śataṃ taddinajaṃ tu vā |
sandhyātrayaṃ ṣaṣṭhisaṅkhyamuktaṃ vā proktarūpataḥ || 56 ||

--------------------------------------------

iti  mudrācatuṣṭayam | kramāt uktakramāt | upacārān prāguktān | kramāt 
vidyātātīryakhaṇḍadinanityāvidyābhyāṃ ṣoḍaśopacārān 
vidadhyādityarthaḥ | proktayogasamanvitaṃ pūrvapaṭalāvasāne proktam || 52 
|| 53 || pañcadaśetikathanaṃ svātmanaḥ 
ṣoḍaśīlalitāvidyā'tmakattvasiddherityarthaḥ || 54 || bhūtātmabhiḥ 
tṛtīyapaṭalopadiṣṭaiḥ | ātmāṣṭākṣaramantreṇa so'pi 
tṛtīyapaṭalopadiṣṭarūpaḥ | bhūtātmamantrāṇāṃ bījadvayādyatā bhavati, 
ātmamantrasya saptākṣarīyojanaṃ ca na bhavet sampradāyāt || 55 ||
	sahasramityādinā ślokena japasya mukhyagauṇapakṣāvupadiśati | tatra 
śatamityuktiḥ prāyaścittarūpatvātpakṣadvayagāminī | uktaṃ vā 
proktarūpata ityuktiḥ pañca-

--------------------------------------------

p. 98) tataḥ puṣpāñjaliṃ kṛtvā mūlenābhyarcya homayet |
kuṇḍe sthaṇḍilamadhye vā samprokṣyārghyāmbunā kuśaiḥ || 57 ||

rekhāścatasraḥ prāgagrā uttarāgrāśca saṃlikhet |
madhye tathā'gnimādhāya kravyādāṃśaṃ parityajet || 58 ||

pariṣiṃcya paristīrya vahnivīrye vibhāvayet |
pratyekaṃ saptajihvāsu kuryānnava ghṛtāhutīḥ || 59 ||

tataḥ pūjākrameṇaiva hutvā ṣoḍaśa mūlataḥ |
tatastāṃ binduge dhāmni vilīnāṃ paribhāvayet || 60 ||

baliṃ dadyāttatastvagre kurukullāmanutrayāt |
annavyañjanapuṣpāmbudānenoktasvarūpataḥ || 61 ||

--------------------------------------------

viṃśatpaṭaloktārthasya sadā hṛdaye vartamānatvāt | vā 
śabdo'vadhāraṇārthaḥ | etaduktaṃ bhavati proktakriyayā taddinajabhūtāṃ 
sandhyātrayasaṅkhyāṃ ṣaṣṭighaṭikāsaṅkhyāṃ ca evaṃ 
sambhūyoktāmeva saṅkhyāṃ japediti || 56 || tataḥ japānantaram | mūlena 
mūlavidyayā | abhyarcya vahnau sannidheyamiti | kuṇḍe 
ekonatriṃśatpaṭaloktasvarūpe | sthaṇḍilamadhye vā sthaṇḍilamiti 
hastāyāmavistāraṃ ekāṅgulotsedhaṃ vālukākalpitaṃ caturasrarūpaṃ 
dhiṣṇyaviśeṣamabhidhatte || 57 || madhye kuśairvilikhiteṣu navasu koṣṭheṣu 
madhyakoṣṭhe ityarthaḥ | sarvatrātra mantrānuktau 
vidyātṛtīyakhaṇḍataddinanityāvidye mantrau jñeyāviti śeṣaḥ | 
kravyādāṃśaṃ parityajet kravyādebhyo nama iti aṅgāraśakalaṃ 
dakṣiṇasyāṃ diśyapāsyetyarthaḥ || 58 || pariṣiṃcya pariṣecanaṃ 
prādakṣiṇyakramataḥ kuśairdarbhairvā iti śeṣaḥ | saptajihvāsu 
ekonatriṃśatpaṭalavakṣyamāṇahiraṇyākhyādiṣu | 
tattajvihvāsmaraṇapūrvaṃ vidyātṛtīyakhaṇḍadinanityābhyāṃ āhutīḥ 
kuryāditi sampradāyaḥ | anyatra sarvatra tattajjihvānāmabhiḥ || 59 || mūlataḥ 
mūlena | homānte hutasaṅkhyāṃ sarvatra japediti sampradāyaḥ | 
bindugedhāmni bhruvormadhye ityarthaḥ || 60 || agre devatāyāḥ | manutrayāt 
tribhirmantraiḥ kurukullāyā baliṃ dadyāt iti | uktasvarūpataḥ 
gurūktasvarūpayā

--------------------------------------------

p. 99) abhyarcya devīṃ cakrasthāṃ tathā tadrūpavān svayam |
svamudrayā śakticakraṃ khecaryātmani yojayet || 62 ||

tatonyāsatrayaṃ kṛtvā prāṇāyāmapurasmaram |
japitvā stotrayugalaṃ devyātmā vicaret sukhī || 63 ||

pūjāviśeṣān deveśi ! śṛṇu nityaṃ kramoditān |
aśaktānāṃ tu vistāre tathā'patsu ca śasyate || 64 ||

anyathā'narthakārī syāt saṅkocārcanamīśvarī (?) |
hetibhirmadhyamādyaṃ syāt dvitīyaṃ navayoniṣu || 65 ||

caturdaśārānmadhyāntāccaturthaṃ proktarūpataḥ |
pañcamaṃ sarvaduḥkhārtināśanaṃ vāñchitapradam || 66 ||

--------------------------------------------

mudrayā | sā ca karatalayostribhirāsphālanapūrvaṃ 
prasāritatarjanīdvayābhyāṃ ubhayakaramuṣṭibhyāṃ 
ūrdhvādhaḥsthitirūpābhyāṃ devatāyā 
niveditabalidravyadarśanapararūpetyuktā || 61 || tayā tadrūpavān 
devatāvistīrṇalabdhaprasādasārūpyavān | svamudrayā 
mūlādhārahṛdayabrahmarandhreṣu bhāvitavidyākhaṇḍatrayarūpayā 
prāgudīritayā mahātripuramudrayā | śakticakram śaktivṛndam | khecaryā 
prāgupadiṣṭaviracanātmikayā mudrayā | satanmantrasmaraṇam | ātmani 
yojanāprakārogurumukhādavagantavyaḥ || 62 || stotrayugalam nāthadevayoḥ | 
devyātmā nyāsatrayāditaḥ sukhīkṛtākhilakartavyatvāt || 63 ||
	pūjetyādibhiḥ siddhidā ityantaiścaturbhiḥ ślokaiḥ 
saṅkocavikāsarūpataḥ pañcavidhāṃ saparyāprakriyāmupadiśati | tatra 
aśaktādīnāṃ rājavanitādīnām | āpatsu agnipātajvarādiṣu || 64 || 
anyathā'narthakārī vistṛtasaparyāsamarthasya svairataḥ saṅkocārcanam | 
anarthakārī iti svātantryāt anarthakārītyarthaḥ | hetibhirmadhyamādyaṃ 
syāt heticatuṣṭayārcanasahitaṃ madhyadevatācatuṣṭayasyārcanaṃ, 
saṅkucitecchādyam | dvitīyaṃ navayoniṣu navayonyādimadhyamāntaṃ 
arcanaṃ dvitīyamityarthaḥ || 65 || caturdaśārāvadhyanyā 
caturdaśārādimadhyāṃtā saparyā tṛtīyetyarthaḥ | caturthaṃ

--------------------------------------------

p. 100) tatprakārantu deveśi ! kurukullārcane śṛṇu |
iti pañcaprakārā'rcā proktā sarvārthasiddhidā || 67 ||

vidyāyāḥ sādhanaṃ siddhiṃ tadvrataṃ varjyameva ca |
tadābhimukhyacihnāni vighnāni prāktanādyataḥ || 68 ||

śṛṇu krameṇa deveśi ! sarvadā prītikārakam |
yena martyopi siddhyeta jīvanmuktobhavanmayaḥ || 69 ||

snātaḥ sugandhasalilaiḥ prākpūjāproktarūpavān |
guruṃ vittena santoṣya raktāgāre kramaṃ bhajet || 70 ||

sandhātraye'pi japavān sahasraṃ maunasaṃyutaḥ |
mocāguḍasitopetaṃ payaḥpāyasamarpayet || 71 ||

--------------------------------------------

proktarūpatāḥ, caturasrādimadhyamāntamarcanaṃ caturthamityarthaḥ | 
pañcamaṃ arcanamiti śeṣaḥ || 66 | |tatprakāramiti | pañcamasaparyāprakriyā 
dvāviṃśe kurukullāpaṭale vakṣyate | tatraiva tāṃ śṛṇu ityarthaḥ || 67 ||
	vidyāyā ityādinā bhavanmaya ityantena ślokadvayena 
ṣaḍarthaprastāvanāṃ siddhiphalaṃ copadiśati | tatra vidyāyāḥ sādhanaṃ 
puraścaraṇam | siddhiṃ puraścaraṇasiddhim | tadvrataṃ 
vidyāpuraścaraṇavratam | varjyaṃ vidyāsādhanasamaye sarvakāle ca | 
tadābhimukhyacihnāni vidyābhimukhyacihnāni vighnāni 
ābhimukhyavighnāni | prāktanādyataḥ durvāsanātisaṅgāt || 68 || yeṣu 
prītikārakaṃ yeṣāṃ eṣāṃ phalarūpaṃ svātmānusandhānaṃ bhavati 
tāni śṛṇviti | yena phalarūpeṇa bhavanmayaḥ devīvigrahaḥ || 69 ||
	snāta ityādibhiḥ kramamityantairadhyarddhaiḥ saptabhiḥ ślokaiḥ 
vidyāyāḥ sādhanaprakāraṃ tatpuraścaraṇasiddhiṃ copadiśati | tatra 
prākpūjāproktarūpavān nityāpūjā proktavigrahaḥ | santoṣya vittādibhiḥ | 
santuṣṭena guruṇā anuśiṣṭa eva kuryāt | kramaṃ nityakramam || 70 || 
sahasraṃ pratisandhyaṃ sahasramityarthaḥ | mocā kadalīphalam | sitāḥ 
śarkarāḥ | arpayet nivedayet pratisandhyamiti śeṣaḥ || 71 ||

--------------------------------------------

p. 101) nīrājanaṃ ca karpūraiḥ kuryātsandhyāsu tāsvapi |
homaṃ daśāṃśataḥ kuryāttarpaṇaṃ cendumajjalaiḥ || 72 ||

svanityādūrdhvatājāpyaṃ dvisahasraṃ dinaṃ prati |
kuryāttena bhavet pūrṇaṃ lakṣaṃ pūrṇāntamīśvari ! || 73 ||

evaṃ lakṣatrayaṃ proktaṃ prathame tu kṛte yuge |
tretāyāṃ dviguṇaṃ tadvat dvāpare triguṇaṃ smṛtam || 74 ||

kalau caturguṇaṃ proktamakṣarāṇāṃ ca saṃkhyayā |
tārtīyasaptasaṅkhyā sā tena syādekaviṃśatiḥ || 75 ||

--------------------------------------------

daśāṃśaṃ japasaṅkhāyāḥ | idumajjalaiḥ karpūravāsitajalaiḥ | tarpaṇaṃ 
ca | cakāreṇa daśāṃśataḥ ityākṛṣyate || 72 || svanityādūrdhvataḥ 
svanityoktasandhyātrayaṣaṣṭighaṭikājapasaṅkhyāpuraścaraṇajapasaṅkhyā
yāḥ pṛthagbhūtā ityarthaḥ | lakṣaṃ pūrṇāntamityuktyā pratidinaṃ 
catustriṃśadadhikaṃ triśataṃ trisahasrādūrdhvaṃ japedityarthaḥ | 
etaduktaṃ bhavati puraścaraṇaṃ cikīrṣuḥ guruṃ svaśaktyānurūpaṃ 
vittairārādhya tadanujñāto lohitamityādikapūjāmaṇḍapavarttī 
ayocyapralāparahitaḥ niyatāhāraḥ strīsaṅgavarjī avyākulacetāḥ 
sugandhisalilaiḥ snātaḥ parārddhāruṇāmbaralepanasragābharaṇaḥ 
sandhyāsutisṛṣu svanityakramānantaraṃ proktarūpāṃ kramapūjāṃ kṛtvā 
pratisandhyaṃ dvādaśādhikaśataṃ sahasravāraṃ japaṃ 
taddaśāṃśasaṅkhyaṃ ca tarpaṇaṃ tāvattrimadhvaktaiḥ palāśapuṣpaiḥ 
kusumbhakusumaiḥ kahlārairvā daśāṃśakramahomaṃ ca kṛtvā 
tatsaṅkhyayā'ruṇaiḥ kusumaiḥ saurabhādyairvā samarcanaṃ japaṃ ca 
tatpūrṇādi, pūrnāntaṃ lakṣasaṅkhyāṃ pūrayannuktalakṣasaṅkhyāṃ 
japet sarvatreti || 73 || evaṃ lakṣatrayamiti | etaduktaṃ bhavati sarveṣu 
piṇḍakarttarībījamantreṣu apunaruktākṣarāṇi pratyekamakṣaratrilakṣaṃ 
kṛtayuge japet | tretādvāparakaliyugeṣu triṣu 
pādārddhatripādakṣayājjapasaṃkhyā prāguktā dviguṇā triguṇā 
caturguṇā ceti | ekādinavākṣarāntānāṃ mantrāṇāṃ 
piṇḍakartarībījasaṃjñakānāmapunaruktākṣaralakṣeṇa 
proktayugakramābhivṛddhyā japaḥ | daśākṣarādiviṃśākṣarāntānāṃ 
mantrāṇāṃ prāgvat yugānurūpamakṣaralakṣaṃ japaḥ | 
ekaviṃśādiśatākṣarāntādīnāṃ mantrāṇāṃ

--------------------------------------------

p. 102) tenānyeṣu yugeṣu syāt saṃkhyāvṛddhirudīritā |
vanitākṣobhatobhogānna vighnaṃ jāyate yadi || 76 ||

tāsu saṃkhyāsu pūrṇāsu samprārthya svāśrayetkramam |
varjyāni śṛṇu deveśi ! taddineṣu sadāpi ca || 77 ||

nāstikaiḥ saha saṃlāpā maithunaṃ paraninditam |
nidrāśokau tathā'lāpaṃ deśāntaraparibhramam || 78 ||

tadvāreṣu varjyāni proktānyanyāni śāṅkari ! |
śṛṇu sarvatra sarveṣāṃ sarvadā nāśakāni ca || 79 ||

parakṣetragṛhastrīsvavāñchātannindanāni ca |
striṣu rāṣaṃ prahāraṃ ca duṣṭāsvapi na yojayet || 80 || 
--------------------------------------------

kevalaṃ lakṣamātraṃ japaḥ, | tadūrdhvasaṅkhyāviśiṣṭākṣarāṇāṃ 
mantrāṇāṃ daśasahasro japaḥ | ityevaṃ mantratantraprakāśikoktaḥ | 
etatsarvasmi/stantre 
puraścaraṇajapasaṅkhyāviśeṣānuktāvevāṅgīkaraṇīyam || 74 || 
tārtīyasaptasaṅkhyā sā vidyāyāstārtīyakhaṇḍe 
saptākṣarāṇāmapunarāvṛttitvāt | ekaviṃśatiḥ lakṣamiti śeṣaḥ | prathame 
kṛtayuge sambhūya japasaṅkhyā ekaviṃśatilakṣamityarthaḥ || 75 || tena 
krameṇa | anyeṣu yugeṣu tretādiṣu | vanitākṣobhato bhogāt 
yuvatijanānujñāto bhogataḥ | proktapuraścaraṇajapasāṅkhyāyāḥ 
yuvatijanabhogavighnarahitam || 76 || sampūrtiḥ siddhiḥ | svakramaṃ 
nityānuṣṭhānaproktam ||
	varjyānītyādināślokottarārddhena vidyājanaparāṇi bhavarjyāni 
prastauti | tatra taddine puraścaraṇadineṣusarvadā sarvasmin kāle ca || 77 ||
	nāstikairityādibhiryojayedityantaistribhiḥ ślokaiḥ puraścaraṇakāle 
sarvakāle ca varjanīyānyupadiśati || 78 || tatra tadvāsareṣu 
puraścaraṇādidineṣu anyāni | sarvakālavarjyāni || 79 || tannindanāni 
paranindanāni | duṣṭāsvapi avidheyāsvapi || 80 ||

--------------------------------------------

p. 103) siddhacihnāni coktāni vāsanā kathane mayā |
ānukūlyasya cihnāni śṛṇu sādhayatastadā || 81 ||

svapne poteṣu vanitāvṛndaiḥ saṃmelanaṃ niśi |
gajādrisaudhaśṛṅgeṣu vihāro rājadarśanam || 82 ||

gajānāmaṅganānāṃ ca darśanaṃ nṛtyagītayoḥ |
utsavaṃ sasurāmāṃsadarśanaṃ sparśanaṃ tathā || 83 ||

nindyāni śṛṇu deveśi ! vighnānarthakarāṇi ca |
kṛṣṇavarṇairbhaṭaiḥ svapne prahārastailalepanam || 84 ||

maithunaṃ paranārībhirindriyacyavanaṃ tathā |
rāṣṭrakṣobho vahnivāyujalabhībandhunāśanam || 85 ||

gurāvupekṣā'sampattirvastūnāṃ vyādhibādhanam |
anyamantrārcanaśraddhā vighno nityārcane'niśam || 86 ||

narāṇāṃ yacca duṣpuṇyaiḥ kṛtairbahuṣu janmasu |
śraddhāsthairyaṃ sampradāyasiddhinityārcanaṃ bhavet || 87 ||

--------------------------------------------

	siddhetyādibhistathā ityantaistribhiḥ ślokaiḥ sādhakasya 
devatāmukhyacihnānyupadiśati | tatra vāsanā kathane pañcatriṃśe paṭale | 
sādhayataḥ sādhanaparasya | tadā prāgukte sarvakāle || 81 || 
nṛtyagītayordarśanamityanvayaḥ | sparśanaṃ tathā tayoriti śeṣaḥ || 82 || 83 ||
	nindyānītyādibhiḥ aniśamityantaistribhiḥ ślokaiḥ 
prāktanapāpabāhulyāddevatābhimukhyapratyūhacihnānyupadiśati | tatra 
vighnānarthakarāṇi ca vighnakarāṇi anarthakarāṇi 
vastūnāmasampattirityanvayaḥ | etaduktaṃ bhavati atra 
kṛṣṇavarṇabhaṭatailābhyaṅgendriyacyavanadarśanagurūpekṣāmantrāntara
bhajanaśraddhā cetyetāni pañcānarthakarāṇi | itarāṇi vighnakarāṇīti || 84 
|| 85 || 86 ||
	narāṇāmityādinā ślokena 
sadbhaktisthairyasampradāyanityārcanaprāptikāraṇamupadiśati |

--------------------------------------------

p. 104) kūrmasthitimavijñāya yojapādividhisthitaḥ |
sa nāpnoti phalānyuktānyanyathā nāśameti ca || 88 ||

tasmāt kūrmavibhāgaṃ tu vijñāyā'khilamācaret |
sa caturddhā tatoloke tatprakārān śṛṇu priye ! || 89 ||

prathamstu paraḥ kūrmmastato deśagatastathā |
grāmagogṛhagaśceti caturdhā tadvyavasthitiḥ || 90 ||

deśaṃ grāmaṃ gṛhaṃ vāstu navadhā vibhajettataḥ |
prāgādi paścimāntaṃ tu kādimāntāni vinyaset || 91 ||

akṣarāṇi samānyeva catvāri parayornyaset |
īśe dvayamathomadhye svarātprāgādi vinyaset || 92 ||

--------------------------------------------

bahuṣu janmasu cirakālam | sampradāyasiddhirityatra sampradāyaśabdasya 
arthanirvāhe abhiyuktoktiḥ |

samā samyaktvamuditaṃ preṇotkarṣaśca dāyataḥ |
vastu, tenottamā vidyā sā'stunaḥ sampradāyata iti ||

	etaduktaṃ bhavati sadguroḥ sampradāya labdhā 
manīṣitārthaprāptikarīvidyā satsampradāyavatīti || 87 ||
	kūrmetyādibhiḥ sadā ityantairekādaśabhiḥ ślokaiḥ 
sarvatantrasādhāraṇaṃ kūrmasthiti vibhāgaṃ tajjñānaphalaṃ 
tadanaṅgīkaraṇe pratyavāyaṃ copadiśati | uktāni devatābhajanādīni 
proktāni | anyathā na kevalaṃ proktaphalānāptiḥ akhilaṃ 
gṛhamaṇḍalagrāmanagarapattanakheṭakharvaṭādikaraṇam || 88 || sa kūrmaḥ | 
tatprakāraṃ kūrmasthitiprakāram || 89 || paraḥ kūrmaḥ 
pañcāśatkoṭiyojanavistīrṇāyāḥ pṛthivyā dhārakaḥsthiraḥ kūrmaḥ | 
tataḥ dvitīya iti uktaprakāreṇa | tadvyavasthitiḥ kūrmavyavasthitiḥ || 90 || 
navadhā vibhajediti, etaduktaṃ bhavati | prākpratyagdakṣiṇodak ca 
samāntarālena rekhācatuṣṭayena navakoṣṭhāni bhavanti | teṣu 
prākdikpaṅktikoṣṭhamārabhya paścimadikpaṅktimadhye koṣṭhānte 
pañcasu koṣṭheṣu pratikoṣṭhaṃ prādakṣiṇyena pañca pañcakrameṇa kādi 
māntānyakṣarāṇi vargaśaḥ samālikhya tadanu yādi 
hakārāntānyakṣarāṇi catvāri catvāri vāyūttaradiggatayoḥ

--------------------------------------------

p. 105) īśānte dvidviśaḥ paścānnāmādyarṇaṃ yato bhavet |
tanmukhaṃ pārśvayoḥ pāṇī kukṣī pādau tatastataḥ || 93 || 

pucchamekamatho madhye pṛṣṭhamevaṃ ṣaḍaṅgavat |
mukhe sarvārthasiddhiḥ syātkarayoralpasiddhikṛt || 94 ||

kukṣorūnityanaiṣphalyaṃ pādayoḥ sarvaduḥkhakṛt |
pucche mṛtyustu niyataṃ pṛṣṭhe sarvārthadāyakam || 95 ||

tasmāttat sādhu vijñāya kuryāt sarvaṃ samīritam |
vyañjanaṃ deśakūrme * syāt gṛhakūrme svarāstathā || 96 ||

grāmādikūrme dvitayaṃ parakūrme na tattrayam |
nityaṃ pūrvamukho yasmāttena tatsiddhirīritā || 97 ||

--------------------------------------------

koṣṭhayorvilikhya avaśiṣṭaṃ lakṣa ityakṣaradvayaṃ īśakoṣṭhe 
samālikhediti | sarvamadhyakoṣṭhe prāgādiṣu īśāntāsvaṣṭasu dikṣu 
pratyekaṃ akārādivisarjanīyāntān ṣoḍaśa svarān prādakṣiṇyena dvayaṃ 
dvayaṃ samālikhet | evaṃ kṛte prāguktānāṃ gṛhādīnāṃ 
nāmādyakṣaraṃ prokte cakre yasmin koṣṭhe dṛśyate tatkoṣṭhaṃ tasya 
kūrmasya mukhaṃ jñeyam, tatkoṣṭhapārśvayoḥ sthitaṃ koṣṭhadvayaṃ 
tasya kūrmasya karayugaṃ tadanantaraṃ koṣṭhadvayaṃ tasya jaṭharam || 93 || 
tadanantaramekaṃ koṣṭhaṃ tasya pucchaṃ sarvamadhyaṃ svarākṣaropetaṃ 
tannavamakoṣṭhaṃ tasya pṛṣṭhaṃ, evaṃ 
mukhakarajaṭharapādapucchapṛṣṭhākhyaṣaḍaṅgavattasya kūrmasya 
svarūpaṃ, sarvatra nāmākṣarakoṣṭhamārabhya tasya kūrmasya 
mukhādikalpanamiti || 94 || sarvārthadāyakaṃ bhajanamitiśeṣaḥ || 95 || sarvaṃ 
samīritaṃ bhajanaprayogāditi śeṣaḥ | vyañjanaṃ nāmākṣaragatam | 
svarāḥ nāmādyakṣaragatāḥ || 96 || dvayaṃ svarākṣaraṃ vyañjanākṣaraṃ 
ca | etaduktaṃ bhavati | prokte cakre deśakūrmasya nāmādyakṣare 
vyañjanākṣaraṃ yatra koṣṭhe dṛśyate tattasya mukhaṃ 
gṛhakūrmasvanāmādyakṣare svarākṣaraṃ yasya koṣṭhe dṛśyate tattasya

--------------------------------------------

p. 106) evaṃ kūrmavibhāgo'yamīritaste caturvidhaḥ |
mantrāṇāṃ tena siddhiḥ syātsarveṣāṃ sarvatastadā || 98 ||

samvardhyāyāmavistāraṃ hṛtvā'ṣṭābhistu śeṣataḥ |
vijñāya vargaṃ teṣvekamādyaṃ nāmni prakalpayet || 99 ||

vāstuṣvajñātarūpeṣu prasiddhaṃ nāmato bhavet |
tattatsthāneṣu niyatamanarthaṃ śūnyatā tathā || 100 ||

vyomatattvamayī vyāptiriti samyak samīritā |
asyā niṣphālanāccitte tattattvaṃ svātmasātkṛtam || 101 ||

--------------------------------------------

mukham grāmādīnāṃ kūrmasya nāmādyakṣare svaravyañjanākṣare yatra 
koṣṭhe dṛśye te tattasya mukhaṃtaddvayānuguṇe aṅge uktāni kuryāt | 
taddvayasyānyonyānanuguṇeṣvaṅgeṣu yatheṣṭamanyatarānuguṇe aṅge 
kuryāt | deśakūrmasya nāmādyakṣare kevalaṃ svarākṣare sati 
tatkoṣṭhadiggatabāhyakoṣṭhaṃ mukhaṃ tasya kalpayet | pūrvābhimukhaḥ 
parakūrmaṃ iti śeṣaḥ | tena niyatasthititvāt tatsiddhirīritā 
tadavayavāvasthānādhīnā || 97 || yena kūrma vibhāgajñānena || 98 ||
	samvardhyetyādinā tathetyantena ślokadvayena grahādīnāṃ 
proktavāstuviśeṣāṇāmajñātasaṃjñānāṃ 
nāmakalpanaprakāramupadiśati | tatra āyāmena dairghyamānena | aṣṭābhiḥ 
aṣṭasaṅkhyābhiḥ | śeṣataḥ āvāhanaśeṣataḥ | vargaṃ aṣṭasvekam | teṣu 
vargākṣareṣu ekaṃ akṣaraṃ ādyamakṣaram || 99 || ajñātarūpeṣu 
ajñātanāmasu | etaduktaṃ bhavati ajñātanāmakasya svamanīṣitasya 
vāstoḥ āyāmena vistāraṃ saṃvarddhya tāṃ saṅkhyāṃ aṣṭasaṅkhyayā 
āhṛtya avaśiṣṭasaṅkhyāyāḥ svareṣu akacaṭatapayaśarūpavargeṣu 
anyatamaṃ jñātvā tadvargajeṣvakṣareṣu anyatamādyakṣarādyantasya 
nāma kalpayediti | prasiddhaṃ nāmataḥ jñātanāmasu vāstuṣviti śeṣaḥ | 
tena kūrmāvayavān kalpayet tatsthāneṣu pādapucchakukṣisthāneṣu | 
śūnyatā niṣphalatā || 100 ||

p. 107) iti śrīṣoḍaśanityātantreṣu śrīkādimate pañcamaṃ paṭalaṃ 
paripūrṇaṃ parāmṛṣṭam |

--------------------------------------------

iti śrīṣoḍaśanityātantreṣu śrīkādimatākhyasyaparipūrṇasya tantrasya 
prapañcasārasiṃharājaprakāśābhidhānena subhagānandanāthena 
viracitāyāṃ manoramākhyāyāṃ vyākhyāyāṃ 
lalitānityārcanakramādiprakāśanaparaṃ pañcamaṃ paṭalaṃ paripūrṇaṃ 
parāmṛṣṭam |

granthasaṅkhyā

pañcame yantramekaṃ syāt granthavyākhyānagāminaḥ |
śatadvayaṃ pañcaṣaṣṭyā sametamitivīkṣitam ||


atha ṣaṣṭhaṃ paṭalam


atha ṣoḍaśanityānāṃ nityārcāniratātmanām |
naimittikaṃ ca kāmyaṃ ca vakṣye'haṃ śṛṇu sundari ! || 1 ||

nityaṃ naimittikaṃ kāmyaṃ sāpekṣaṃ pūrvapūrvataḥ |
anyathā bhajanaṃ cecchan  karotyāpatparamparām || 2 || 

nityārcanarataiḥ siddhaiḥ kāryaṃ naimittikārcanam |
tadvidhānamato vakṣye caitrādyaṃ phālgunāvadhi || 3 ||

caitre damanakaiḥ kuryāt samūlairvā'tha gucchakaiḥ |
pūrvapakṣacaturdaśyāṃ niśi saṃsthāpya vidyayā || 4 ||

--------------------------------------------

atha ṣaṣṭhaṃ paṭalam

	pūrvasmin paṭale lalitā nityapūjāvidhānamupadiśyānantaraṃ 
tanniṣṭhānāṃ sarvanityāsādhāraṇaṃ 
naimittikakāmyapūjākramamupadiśati atha ṣoḍaśanityetyādinā 
tanmayobhavedityantena ślokaśatarūpeṇa ṣaṣṭhena paṭalena | tatra atha 
ṣoḍaśetyādibhiḥ teṣva 
pītyantairdvātriṃśatślokairnaimittikārcanakramamupadiśati | tatra atha 
ṣoḍaśetyādinā āpatparamparāmityantena ślokadvayena 
paṭalārthoddeśānnaimittikakāmyayoraprāptakramānuṣṭhāne pratyavāyaṃ 
copadiśati | tatra naimittikaṃ kāmyaṃ ca arcanamiti śeṣaḥ || 1 || sāpekṣaṃ 
pūrvapūrvataḥ sāpekṣam etaduktaṃ bhavatinityārcāniratānāmeva 
naimittikārcāsu yogyatā, ubhayārcāniratānāṃ kāmyārcā yogyateti | 
anyathā bhajanaṃ uktakramaviparyāsabhajanam, etatsarvasādhāraṇam || 2 ||
	nityārcana ityādinā ślokena sarvāsāṃ naimittikārcāvidhānena 
guṇavidhānaṃ tatprakāraṃ ca prastauti || 3 ||
	caitre ityādinā pūjanamityantenārddhādyenaikena ślokena 
damanaiārcanakramamupadiśati, samūlaiḥ damanakairitiśeṣaḥ | gucchakaiḥ 
śākhābhiḥ teṣāṃ eṣa gauṇapakṣaḥ | saṃsthāpya vidyayā, etaduktaṃ 
bhavati sarvatra naimittikārcāsu proktāni pūjādravyāṇi pūrvedyurniśi 
pavitre pātre vidyābhyukṣite nidhāya taddinanityāvidyayā ca 
gandhapuṣpadhūpadīpanaivedyanamaskāraiḥ

--------------------------------------------

p. 109) paredyurnityapūjānte kuryādetaistu pūjanam |
asminmāse ca pūrṇāyāṃ vasantotsavapūjanam || 5 ||

kuryāttatkālasambhūtaiḥ prasūnaiścāndracandanaiḥ |
saugandhikaiḥ sakāśmīraiḥ pūjāṃ pūrvavadujjvalām || 6 ||

vaiśākhe māsi pūrṇāyāṃ pūjayeddhemapuṣkaraiḥ |
api vā candrakastūrīcandanaiḥ śiśirodakaiḥ || 7 ||

jeṣṭhe māsi ca pūrṇāyāṃ kadalīpanasāmrajaiḥ |
phalaistu pūjayeddevīṃ pūrvavat sarvasiddhaye || 8 ||

āṣāḍhe māsi pūrṇāyāṃ candanaiḥ kuṅkumānvitaiḥ |
elā kakkolajātībhirupetaiḥ pūjayecchivām || 9 ||

śrāvaṇe māsi pūrṇāyāṃ pavitraiḥ pūjayecchivām |
tadvidhānamidaṃ bhadre ! śṛṇu saubhāgyadāyakam || 10 ||

--------------------------------------------

namaskāraiḥ pañcabhirupacāraiḥ samabhyarcya kvacitsaparyāsthāne 
nidhāya || 4 || paredyuḥ svanityākramārcanānte taiḥ saviśeṣaṃ pūjanaṃ 
yathāśakti vittairgurupūjanaṃ ca kuryāditi || 5 ||
	asminnityādinā ujjvalamityantenārddhādyena ślokena 
vasantotsavapūjanamupadiśati | asmin māse caitramāse | 
candanakarpūrasaugandhikaiḥ sakalahāraiḥ sakāśmīraiḥ kuṅkumopetaiḥ 
pūrvavat prāguktādhivāsapūrvakam || 6 ||
	vaiśākhetyādinā ślokena vaiśākhamāsapūjāmupadiśati | tatra 
himapuṣkaraiḥ himajalairapi ceti pakṣāntaram | aśaktaviṣayaḥ | 
candrakastūrīcandanaiḥ vāsitairiti śeṣaḥ | atrāpyadhivāsapūrvakaṃ 
kartavyam || 7 ||
	jyeṣṭhetyādinā ślokena jyeṣṭhamāsapūjāmupadiśati | tatra tatra 
pūrvavat sādhivāsam || 7 ||
	āṣāḍhetyādinā ślokenāṣāḍhapūjāmupadiśati atrāpi 
sādhivāsaṃ pūjayet || 9 ||
	śrāvaṇetyādibhirvinaśyatītyantairdaśabhiḥ ślokaiḥ śrāvaṇe māse 
pavitrāropaṇotsavārcanakramamupadiśati |

--------------------------------------------

p. 110) sauvarṇai rājatairvāpi sūtraiḥ paṭṭasamudbhavaiḥ |
kārpāsasambhavai raktairnavadhā guṇitaiḥ śubhaiḥ || 11 ||

kuryātpavitraṃ śaktīnāṃ sarvāsāṃ ṣoḍaśā"lgulaiḥ |
navāṅgulairvā tatsaṅkkhyai saragranthyādisaṃyutam || 12 ||

athavā vṛttiśaktīnāṃ tattatsaṅkhyāṅgulādikam |
kṛtvā'dhivāsapūrvaṃ tu pūjayettairyathākramam || 13 ||

home tvekasaragranthi tanmānaṃ syātpavitrakam |
aṣṭottaraśataiḥ sūtraiḥ kuryācchaktyā * ca tārakam || 14 ||

pūjā viṣṭarasānena vitānādavalambayet |
vārāhīkurukullādiśaktīnāṃ mūlaśaktivat || 15 ||

--------------------------------------------

tatra pavitrairvakṣyamāṇaiḥ tatvātmabhiḥ | tadvidhānaṃ pavitravidhānam || 
10 || vā pakṣāntare | raktaiḥ kuṅkumacandanādyaruṇitaiḥ || 11 || 
navāṅgulaiḥ sūtrairityanvayaḥ | vā pakṣāntare, 
tatsaṅkhyāsaragranthyādisaṃyutam ṣoḍaśāṅgulāyāmapakṣe 
ṣoḍaśasaraṃ ṣoḍaśagranthikaṃ ca kuryāt | navaṅgulāyāmapakṣe 
navasaraṃ navagranthikaṃ ca kuryāt | atrādiśabdo rañjanaviṣayaḥ 
pratigranthirañjanaṃ kuryāt ityarthaḥ || 12 || athaveti pakṣāntaraṃ param | 
tatsakhyāṅgulādikam atrādiśabdaḥ saragranthyādiviṣayaḥ | etaduktaṃ 
bhavati yasminyasminnāvaraṇe yā yā śaktisaṅkhyā 
tāvatsakhyāṅgulāyāmasaragranthisaṃyutaṃ pavitraṃ kuryādityekaḥ 
pakṣaḥ | ityasmin pakṣe hetonāmaṣṭāṅgulāyāmamāṣṭasaragranthikaṃ, 
navānāṃ nāthānāṃ navāṅgulāyāmaṃ navasaragranthikaṃ, 
kāmeśvaryādīnāṃ tisṝṇāṃ tryaṅgulāyāmaṃ trisaragranthikaṃ, 
madhyasthāyāḥ pradhānāyāḥ ṣoḍaśanityātmakatvāt 
ṣoḍaśasaragranthikaṃ, anyāsāṃ pañcadaśanityānāṃ 
lalitāṅgabhūtānāṃ pañcadaśāṅgulāyāmaṃ 
pañcadaśasaṃragranthikaṃ pavitraṃ kuryāditi | kṛtveti adhastādanvayaḥ | 
adhivāsapūrvaṃ prāgvat | taiḥ pavitraiḥ || 13 || tanmānaṃ pakṣatraye 
yadaṅgīkṛtaṃ tanmānāyāmaṃ, tairaṣṭottaraśataiḥ saragranthiyuktairiti 
śeṣaḥ || 14 || vārāhīkurukullādiśaktīnāṃ ādiśabdena pañcadaśanityā 
ucyante | mūlaśaktivat pradhānadevatāyāḥ

--------------------------------------------

p. 111) svamānenātmanaḥ kuryāt pavitraṃ proktasaṅkhyayā ! |
kramāgamajñaśiṣyāṇāmātmavatsamudīritam || 16 ||

anyeṣāṃ yogiśaktīnāmekagranthisare na ca |
paridhānapramāṇena maṇḍapasyaikasūtrataḥ || 17 ||

saragranthyaṅgulairyuktaṃ ṣaṇnavatyā tu saṅkhyayā |
kṛtvā pavitratritayaṃ tāni devyai samarpayet || 18 ||

uktamānatrayepyekaṃ grāhyaṃ bhavati sarvataḥ |
na kuryānmānasāṅkaryaṃ yadi kuryādvinaśyati || 19 ||

atha bhādrapade māsi pūrṇāyāṃ ketakodbhavaiḥ |
prasūnairarcayeddevīṃ pūrvoktavidhinā yutam || 20 ||

āśvayujyāṃ viśeṣastu darśāntapratipattithim |
ārabhya pūjayeddevīṃ gandhapuṣpopahārakaiḥ || 21 ||

home śatādi tadvṛddhyā pūrṇāyāṃ ṣaṭśatādhikam |
sahasraṃ juhuyānnityaṃ japaṃ caiva samācaret || 22 ||

--------------------------------------------

proktapakṣatraye yaḥ pakṣo'ṅgīkṛtastadvat | aṅganityānāṃ 
caturdaśasarādika, madhyasthāyāḥ pañcadaśasarādikam || 15 || svamānena 
skandhādinābhyavadhinā | kramaḥ akṣarakramaḥ | āgamaḥ kādimatādi || 16 
|| paridhāna pramāṇena śaktiyoginīnāṃ mānena || 17 || 
saragranthyetyādyuktaḥ pakṣaḥpūrvoktapakṣatrayānuṣṭhānāśaktaviṣayaḥ 
|| 18 || mānasāṅkarya uktānāṃ pakṣatrayāṇāmanyonyamānasāṅkaryyam 
|| 19 ||
	atha bhādrapadetyādinā ślokena bhādrapadamāsapūjāmupadiśati, 
tatra pūrvoktavidhinā yutaṃ adhivāsapūrvam || 20 ||
	āśvayujyāmityādibhirarcanamityantaiścaturbhiḥ 
ślokairāśvayujamāsapūjākramamupadiśati | tatra darśāntapratipattithiṃ 
amāvāsyānantarapratipattithim | upahāraḥ nivedyam || 31 || 
śatāditadvṛddhyā śatādiśatavṛddhyā | evaṃ pūrṇāyāṃ 
ṣaṭśatādhikaṃ

--------------------------------------------

p. 112) kanyakāyāṃ samāvāhya devīṃ sampūjyabhaktitaḥ |
datvā bhūṣaṇavastrādi dakṣiṇāṃ ca samuddharet || 23 ||

evamekādisaṃvṛddhyā pūrṇāntaṃ pūjayet priye ! |
tena vidvān bhavetsiddho nṛpatiṃ kurute'rcakam || 24 ||

kārtike māsi pūrṇāyāṃ kuṅkumena samarcayet |
rātrau pradīpakairhomaiḥ kuryāt ghṛtasamedhitaiḥ || 25 ||

devyagre sthāpayeddīpān vidyayā ṣoḍaśa kramāt |
śaktīnāmekamekaṃ tu sthāpayettattadagrataḥ || 26 ||

athavā bhājane madhye tvekaṃ tamabhito nava |
kṛtvā nivedayenmūlavidyayā saprasūnakam || 27 ||

mārgaśīrṣe ca pūrṇāyāṃ nālikerāmbu candrayuk ! |
nivedyābhyarcayenmāṣapiṣṭāpūpairyathāvidhi || 28 ||

--------------------------------------------

mūlavidyayā juhuyādityarthaḥ | japaṃ caivam śatāditadvṛddhyā japaṃ ca 
samācaredityarthaḥ | sampūjya nityoktakrameṇa || 23 || 
evamekādisaṃvṛddhyā pūrṇāyāṃ ṣoḍaśa kanyāḥ samarcayet | tena 
yajanena | etaduktaṃ bhavati devīśeṣārcāhomādyanantaraṃ 
kanyakāpūjanaṃ kuryāditi || 24 ||
	kārttiketyādibhiḥ prasūnakamityantaistribhiḥ ślokaiḥ 
kārttikadīpotsavapūjākramamupadiśati, tatra homaṃ kuryāt nityoktamantrata 
iti || 25 || vidyayā śrīvidyayā | śaktīnāṃ vārāhīkurukullādīnāṃ 
parivāraśaktīnāṃ tattanmantreṇeti śeṣaḥ | asmin pakṣe 
pañcadaśanityānāṃ pṛthak pūjāyāṃ pañcadaśadīpān sthāpayet 
tattadvidyābhiriti sampradāyaḥ | vārāhīkurullayordevīvat || 26 || athavā 
pakṣāntaraṃ eṣa gauṇaḥ pakṣaḥ || 27 ||
	mārgaśīrṣetyādinā ślokena mārgaśīrṣamāsapūjāmupadiśati | 
tatra candrayuk karpūrayutam | nārikelāmbu nivedya tadarghyopetaṃ 
māṣapiṣṭāpūpaiḥ pūjayedityarthaḥ | yathāvidhi adhivāsapūrvam || 28 ||

--------------------------------------------

p. 113) puṣya māsi ca pūrṇāyāṃ śarkarābhirguḍena vā |
pūjayediṣṭasaṃsiddhyai gavyaṃ dugdhaṃ nivedayet || 29 ||

māghe māsi ca pūrṇāyāṃ tilaiḥ śuklaistathetaraiḥ |
pūjayeddugdhanaivedyasitāpūpādibhiḥ sadā || 30 ||

phālgune māsi pūrṇāyāṃ paṅkajaiḥ svarṇarājataiḥ |
cūtasaugandhimadhukaiḥ pūjayedīpsitāptaye || 31 ||

viṣuvāyanadarśāsu yugādiṣu samarcanam ! |
kuryādvaiśeṣikaṃ puṇyeṣvāgamokteṣu teṣvapi || 32 ||

nityanaimittikārcāsu niratānāṃ yatātmanām |
procyante kāmyarūpāṇi ṣaṭkarmāṇi samarcanaiḥ || 33 ||

yantrahomakriyādhyānayogatarpaṇapūjanaiḥ |
proktāni kāmyakarmāṇi prayoge'nyatsamarcayet || 34 ||

--------------------------------------------

	puṣye māsītyādinā ślokena puṣyamāsapūjāmupadiśati tatra vā 
pakṣāntare | gavyaṃ gosambandhi | gavyagrahaṇaṃ 
ajamahiṣyādikṣīravyāvṛttyartham || 29 ||
	māghe māsītyādinā ślokena māghamāsapūjāmupadiśati tatra 
śuddhaiḥ śvetaiḥ | itaraiḥ kṛṣṇaiḥ | tatheti pakṣāntare | sitā śarkarā | 
ādiśabdaḥ phalādiviṣayaḥ | sadā sarvadinārcaneṣu || 30 ||
	phālgune māsītyādinā ślokena phālgunamāsapūjāmupadiśati | 
tatra svarṇarājataiḥ puṣpairiti śeṣaḥ || 31 ||
	viṣuvetyādinā ślokena puṇyeṣu divaseṣu pūjāviśeṣānupadiśati | 
tatra yugādiṣu yugādisaṃjñāsu vaiśākhādimāsoktāsu tithiṣu | 
vaiśeṣikaṃ dviḥkramārcanaṃ nityārcanaṃ naimittikārcanaṃ ca | 
āgamokteṣu gurujanmadivasādiṣu || 32 ||
	anantaraṃ nityetyādibhiraṣṭaṣaṣṭhyā ślokaiḥ 
kāmyapūjāvidhānamupadiśati | tatra nityetyādinā samarcanādityantena 
ślokadvayena kāmyapūjākaraṇayogyān pūjayaiva kāmāvāptiṃ 
copadiśati | tatra yatātmanāṃ vivekinām | kāmyarūpāṇi yaṣṭavyāni 
abhimatānītyarthaḥ | samarcanaiḥ yantrahomādivikāraiḥ | kriyā puttalikāsu 
kaṇṭakavedhanādiḥ |

p. 114) rakṣā śāntirjayo lābho nigraho nidhanaṃ tathā |
ṣaṭkarmāṇi tadaṅgatvādanyeṣāṃ na pṛthak sthitiḥ || 35 ||

tāni caitrādi caitrāntaṃ tithivāraiśca pārvati ! |
pūjādravyairdeśakālaiḥ kathyante sādhvanukramāt || 36 ||

rakṣāyai bhūpure śāntyai pūjayedvārimaṇḍale |
jayāya dahanāgāre lābhāyānilamaṇḍale || 37 || 

śeṣaryovyomagehe'syāḥ pītāśvetāruṇāsitaiḥ |
dravyaiḥ ṣoḍhā vibhajyāhaḥ kramādrātriṃ ca pūjayet || 38 ||

tāni caitrādi-ṛtavaḥ khaṇḍāni samudīritāḥ |
tāni pūjāvidhau proktairdevyāstairnavanāmabhiḥ || 39 ||

lalitā kāmadā kāmetyetābhirdvādaśa kramāt |
caitrādimāsanāmāni teṣu tairdānapūjanaiḥ || 40 ||

--------------------------------------------

dhyānaṃ bhūtodayasamayasmaraṇam | yogaḥ 
sādhyasvātmanoraikyabhāvanam || 33 || prayoge'nyat samarcanāt | etaduktaṃ 
bhavati svasvakāmyāvāptyupāyabhuteṣu prokteṣu saptasu caramabhūtāt 
saptamāt pūjanādanyadupariṣṭādvakṣyate | atra kevalaṃ saptamena 
saparyāviśeṣeṇaiva vāñchitāptikathanamiti || 34 ||
	rakṣetyādinā ślokena ṣaṭkarmasvarūpamupadiśati tatrānyeṣāṃ 
vaśyākarṣaṇavidveṣaṇādīnām || 35 ||
	tānītyādinā ślokena 
kāmyapūjāvidhānakramakathanaprakāramupadiśati | tatra tāni ṣaṭkarmāṇi 
| deśakālairityatra kālaśabdomuhūrtādivāco || 36 ||
	rakṣetyādibhiḥ samaśnuta ityantaiḥ pañcadaśabhiḥ ślokaiḥ 
bhūtamaṇḍaleṣu pūjayā ṛtumāsatithivāreṣu dravyaviśeṣaiḥ pūjayā ca 
phalaviśeṣānupadiśati | tatra bhūpure rekhāgrāṣṭakaśūlopete caturasre | 
vārimaṇḍale arddhacandrākāre śṛṅgadvayapadmopete maṇḍale | 
dahanāgāre pratikoṇaṃ svastikopete trikoṇe | anilamaṇḍale 
ekāntaritamantarbahirviracitabinduṣaṭkayukte vṛtte || 37 || śeṣayoḥ 
nigrahanidhanayoḥ | vyomagehe kevale

--------------------------------------------

p. 115) abhīṣṭaṃ samavāpnoti balārāgyādisiddhibhiḥ |
vrīhimāṣayavakṣaudraghṛtatailapayombaraiḥ || 41 ||

hema ratnaṃ tilaṃ mudgamiti dravyāṇyanukramāt |
caitrādiṣu rutaṃ nādaṃ dadyādvidyāvide'rcayet || 42 ||

śleṣmāntakakarañjākṣanimbāśvatthakadambakāḥ * |
bilvovaṭaśca mātṝṇāṃ pādapāḥ samudīritāḥ || 43 ||

candanadvayakarpūracūtā vyutkramapīṭhagāḥ |
teṣu caitrādiṣu yajedājñāsiddhirdṛḍhā bhavet || 44 ||

caitrādi-ṛtusambhūtaiḥ prasūnairnityamarcayet |
āyuḥ kāntiṃ śriyaṃ bhūmiṃ vijayaṃ śaśvadaśnute || 45 ||

pratipattithimārabhya kramādekābhivṛddhitaḥ |
mocāṃ guḍaṃ nārikelaṃ pūrṇāntaṃ homayedapi || 46 ||

tataḥ pratipadārabhyadinamekaikaśaḥ kramāt |
darśe tvekamathaivaṃ syāt kṛte lakṣmyā nṛpo bhavet || 47 ||

--------------------------------------------

vṛtte | pītaśvetāruṇāsitaiḥ vāyunābhasorasitavarṇaiḥ | etāni dravyāṇi 
bhūtamaṇḍalapūjāyāmeva | ṣoḍhāvibhajyāhaḥ pañcabhiḥ 
pañcabhirghaṭikābhiḥ rātriṃ ca uktakrameṇa vibhidya || 38 || khaṇḍāni 
ghaṭikāḥ | pañcapātikeṣu viṣayeṣu (?) | ahaśca rātriṃ ca 
pañcabhirghaṭikābhiḥ ṣoḍhā vibhidya teṣu ṣaḍ-ṛtubhūteṣu 
kramāttadrakṣādīnikuryāt iti | navanāmabhiḥ tripuretyādibhiḥ || 39 || kramāt 
uktānītiśeṣaḥ || 40 || siddhibhiḥ samamiti śeṣaḥ | payaḥ kṣīram || 41 || hema 
iti padacchedaḥ | arcayet tamiti śeṣaḥ || 42 || mātṝṇāṃ 
vaśinyādiparamārthānām || 43 || vyutkramapīṭhagā iti | etaduktaṃ bhavati | 
cūtakarpūraraktacandanacandanākhyāḥ 
kāmarūpapūrṇagirijālandharoḍyānapīṭhagā iti | teṣu dvādaśasu 
viṣṭareṣu || 44 || nityaṃ nityakarmma || 45 || homayet nityahomānte vidyayā 
proktadravyasaṅkhāyuktayā juhuyāt || 46 || tataḥ pūrṇādināt | evaṃ kṛte 
lakṣmyānṛpobhavedityanvayaḥ || 47 ||

--------------------------------------------

p. 116) ravivāre'ruṇāmbhojaiḥ kumudaiḥ somavārake |
bhaume raktotpalaiḥ saumye vāre tagarasambhavaiḥ || 48 ||

guruvāreṣu kalhāraiḥ śukravāre sitāmbujaiḥ |
utpalaiḥ śanivāreṣu pūjayedabdamādarāt || 49 ||

nivedayet kramātteṣu ravivārādisaptasu |
pāyasaṃ dugdhakadalīnavanītaṃ site ghṛtam || 50 ||

evamabdaṃ samārādhya devīṃ gandhādibhiḥ kramāt |
grahapiḍāṃ vijityāśu mukhāni ca samaśnute || 51 ||

caturasraṃ samārabhya nava cakrāṇyanukramāt |
unnatonnatamāmadhyāccakraṃ syānnidhanaṃ dhanam || 52 ||

tritrikramādunnataṃ tat suprajatvaṃ śriyaṃ labhet |
eka dviṣaṭkramonnāmaḥ śriyai kīrtyai ca kalpate || 53 ||

navāni samarūpāṇi sarvābhīṣṭārthasiddhaye |
ratne hemani rūpye ca tāmre dṛṣadi ca kramāt || 54 ||

--------------------------------------------

tagarasambhavaiḥ jalajaviśeṣaiḥ nandyāvartairvā || 48 || 49 || site 
piṇḍasikatāvigrahe || 50 || gandhādibhirityatra ādiśabdena 
upacārāntarāṇyucyante || 51 ||
	caturasramityādibhiḥ sarvathā ityantaiḥ ṣaḍbhiḥ ślokaiḥ 
śrīcakranirmāṇasvarūpaviśeṣeṇa 
phalasiddhiviśeṣānupādānadravyaviśeṣaiḥ 
phalaviśeṣānniṣiddhādhikaraṇāni teṣu karaṇe pratyavāyaṃ copadiśati | 
tatra āmadhyāt devatānivāsatrikoṇamadhyāvadhi nidhanaṃ 
dhanāvāptyanantaraṃnidhanaṃ bhavati || 52 || tritrikramādunnataṃ 
caturasrapadmadvayarūpāt caturdaśāradaśāradvayamunnataṃ 
tasmānnavayonikam | tat śrīcakramitiśeṣaḥ | ekadviṣaṭkramonnāmaḥ 
caturasrot padmadvayamunnataṃ tasmāccaturdaśārādikaṃ samunnatam || 53 || 
navāni iti

--------------------------------------------

p. 117) kṛtvā śrīcakranirmāṇaṃ sthāpayet pūjayedapi |
lakṣmīkāntiyaśaḥputradhanārogyādisiddhaye || 55 ||

sīsakāṃsyādiṣu punaḥ pūrvoktaviparītakṛt |
phalakāyāṃ paṭe bhittau sthāpayenna kadācana || 56 ||

sthāpitaṃ yadi lobhena mohenā'jñānato'pi vā |
kulavittamapatyaṃ ca nirmūlayati sarvathā || 57 ||

parvatāgre yajeddevīṃ palāśakusumairniśi |
siddhadravyaiśca (?) saptāhāt khecarīmelanaṃ bhavet || 58 ||

araṇye vaṭamūle vā kuñje vā dharaṇībhṛtām |
kadambajātīpuṣpābhyāṃ siddhadravyaiḥ śivāṃ yajet || 59 ||

māsena siddhā yakṣiṇyaḥ pratyakṣā vāñchitapradāḥ |
ketakīkusumaiḥ siddhāśceṭakā vāridhestaṭe || 60 ||

ājñāmabhīṣṭāṃ vanitāṃ raṇe māyāṃ mahādbhutam |
vasūni mālābhūṣādi dadyādasyecchayā'niśam || 61 ||

--------------------------------------------

divyatvānnavetyarthaḥ | samarūpāṇi navacakrāṇi ityarthaḥ | samasthalāni | 
ratne ṣoḍaśa svanyatame | dṛṣadi śilāyām | etānyadhikaraṇāni 
sarvanityārcanaprastārasādhāraṇāni || 54 || sthāpayet pratiṣṭāṃ kuryāt || 
55 || sīsakāṃsyādītyatrādiśabdena nāgamāyasaṃ ca gṛhṇāti | 
pūrvoktaviparītakṛt alakṣmyādikaramityarthaḥ || 56 || lobhena vittecchayā | 
mohena avivekāt | ajñānataḥ niṣedhājñānataḥ || 57 ||
	parvatāgre ityādibhirvinodavānityantaiḥ pañcadaśabhiḥ ślokaiḥ 
saptavidhasiddhyupāyamupadiśati | tatra siddhadravyaiḥ siddhadravyaṃ 
gurumukhādevāgantavyam | khecarīmelanaṃ apsaromelanam || 58 || kuñje 
kandarāyām || 59 || yakṣiṇyaḥ nīlapatākāpaṭale vakṣyamāṇāḥ 
ṣaṭtriṃśatvigrahāḥ | ceṭakāḥ ceṭakānāma catuḥṣaṣṭivigrahāḥ 
devatāstatpaṭale vakṣyamāṇāḥ || 60 || māyāṃ icchādhīnān 
kṛtrimavigrahān darśayituṃ sāmarthyaṃ

--------------------------------------------

p. 118) pīṭhamakṣadrumaiḥ kṛtvā tatra devīṃ yajenniśi |
śālmalīkusumaiḥ siddhadravyairmāsaṃ tu nirbhayaḥ || 62 ||

śmaśāne devadeveśi ! siddhyantyasya piśācikāḥ |
aśmapātaprahārādyairasya ghnanti dviṣaściram || 63 ||

nirjane vipine rātrau māsamātraṃ tu nirbhayaḥ |
yajeddevīṃ cakragatāṃ siddhadravyasamanvitām || 64 ||

mālatījātipunnāgaketakīmanubhiḥ kramāt |
tena siddhyanti vetālāstā nāruhya svecchayā caret || 65 ||

śmaśāne caṇḍikāgehe nirjane vipine'pivā |
madhyarātre yajeddevīṃ kṛṣṇavastrādibhūṣaṇaḥ || 66 ||

kṛṣṇacakre tikṛṣṇāṃ tāmatikruddhāśayo japet |
sādhyayoniṃ tadagre tu baliṃ dadyānnivedayet || 67 ||

siddhadravyasamopetaṃ māsaṃ tadbhālalocanāt |
jāyante bhīṣaṇāḥ kṛtyāstābhyaḥ sādhyaṃ nivedayet || 68 ||

viśvasaṃhārasantuṣṭāḥ punaryānti nijecchayā |
devyā lalāṭanetrāḥ syuḥ prārthanena tirohitāḥ || 69 ||

--------------------------------------------

dadyāt, ekaika iti śeṣaḥ || 61 || nirbhayaḥ piśācādidarśanāt acakitacittaḥ || 
62 || piśācikāḥ piśācikā nāma kāścana bhīmavigrahā devatāḥ || 63 || 
cakragatāṃ nityasaparyāproktacakre taduktaprakāreṇa saptasu 
proktasiddhyupāyeṣu samarcayedityarthaḥ | anyāsāmapi tattannityapūjācakre 
naimittikakāmyārcanam || 64 || vetālāḥ te ca virūpāḥ | bhīṣaṇākārāḥ 
asaṅkhyātāḥ kāścana devatāḥ || 65 || kṛṣṇavastrādibhūṣaṇaḥ 
ādiśabdena gandhamālyānulepanādikam || 66 || kṛtyacakre 
añjanadravāgurupaṅakābhyāṃ nirmite | sādhyayoniṃ uttara 
travakṣyamāṇāṃ sādhyanakṣatrayonim | tāsāṃ

--------------------------------------------

p. 119) raktabhūṣāmbarālepamālābhūṣitavigrahaḥ |
udyāne nirjane devīṃ cakre sañcintya pūjayet || 70 ||

kahlāracampakāśokapāṭalāśatapatrakaiḥ |
siddhadravyasamopetairmāyāḥ siddhyanti māsataḥ || 71 ||

yāsāṃ prasādalābhena kāmarūpobhavennaraḥ |
yābhirviśvamayoviśvacārī viśvavinodavān || 72 ||

ṣaḍādhārābjamadhye tu cakraṃ sañcintya pūjayet |
candracandanakastūrīmṛganābhirmahodayaiḥ || 73 ||

trikālajño bhaveddevīṃ teṣu samyagvicintayet |
pūrṇapratītau bhavyāni vikale'bhavyamīritam || 74 ||

devīṃ cakreṇa sahitāṃ culuke salile smaret |
mātṛkāsahitāṃ vidyāṃ trirāvṛttyāmṛtātmakam || 75 ||

nāḍīṃ sārasvatīṃ jihvāṃ dīpākārāṃ smaran pibet |
abdāccaturvidhaṃ tasya pāṇḍityaṃ bhuvi jāyate || 76 ||

--------------------------------------------

vigrahānupariṣṭādvakṣyati || 67 || prārthanena yuṣmatprasādāt 
siddhamasmatsamīhitam, yathāgataṃ gacchata iti prārthanena || 68 || 69 || 
mālābhūṣitavigrahaḥ sādhakaḥ iti śeṣaḥ || 70 || kalhārādibhiḥ 
samastairanyatamena vā | evaṃ sarvatrāpi || 71 || viśvavinodavān 
indrajālādipradarśanena || 72 ||
	ṣaḍādhāretyādinā īrita ityantena ślokadvayena 
bhaviṣyadvartamānārthāparokṣo pāyamupadiśati | tatra 
ṣaḍādhārābjādīni uttaratra vakṣyati | cakraṃ sañcintya teṣvanyatame | 
mahodayaḥ gurumukhādavagantavyaḥ || 73 || devīṃ lalitām | samyak 
nityapūjoktavigrahataḥ | pūrṇapratītau proktarūpabhāvanāsiddhau | 
bhavyāni maṅgalāni siddhyantīti śeṣaḥ | vikale 
āyudhavarṇāvayavādivaikalyasphuraṇe | abhavyaṃ amaṅgalam || 74 ||
	devīmityādibhirātmavidityantaistribhiḥ 
ślokaiścaturvidhapāṇḍityādisiddhyupāya

--------------------------------------------

p. 120) evaṃ nityamuṣaḥkāle yaḥ kuryācchuddhamānasaḥ |
sa yogī brahmavijjñānī śivayogī tathā'tmavit || 77 ||

anugrahoktacakrasthāṃ devīṃ tābhirvṛtāṃ yajet |
campakendīvarairmāsādārogyamupajāyate || 78 ||

jvarabhūtagrahonmādaśītikākāmalākṣiruk |
dantakarṇajvaraśiraḥśūlagulmādikukṣijāḥ || 79 ||

vraṇapramehachardyarśograhaṇyanyattridoṣajāḥ |
sarve tayā samaṃ yānti pūjayā parameśvari ! || 80 ||

dravyaṃ cakrasya nirmāṇe kāśmīraṃ samudīritam |
sindūraṃ gairikaṃ lākṣā daradaṃ candane'pivā || 81 ||

biladvāre likheccakraṃ ṣoḍaśatryasrasaṃyutam |
daradenāsya madhyasthāṃ pūjayetparameśvarīm || 82 ||

--------------------------------------------

mupadiśati | tatra amṛtātmakaṃ salilamiti śeṣaḥ || 75 || jihvāṃ etaduktaṃ 
bhavati sarasvatīnāḍīvigrahāṃ jihvāṃ svātmatejovigrahāṃ vibhāvya 
tattejasi tadamṛtaṃ homa buddhyā pibediti | caturvidhaṃ pāṇḍityaṃ 
vādittvakavitvavāgmitvavyākhyātṛtvarūpam || 76 || nityaṃ yāvajjīvam | 
sayogītyādyuktasya pañcaprakārasyaikarūpye'pi evaṃ 
nānārūpakathanaṃ lokoktyanumatyartham || 77 ||
	anugrahoktetyādinā parameśvarītyantena ślokatrayeṇa 
sarvavyādhiparihārapūjāmupadiśati | tatra anugrahoktacakrasthāṃ 
nityānityāpaṭaloktānugrahacakrasthām | tābhiḥ 
tatroktābhirḍākinyādibhiraṣṭacatvāriṃśacchaktibhiryajet | tatroktavidhānata 
iti śeṣaḥ | indīvarairnīlotpalaiḥ || 78 || jvara ityādi 
ṣoḍaśavidhavyādhikathanaṃ sarveṣāṃ vyādhīnāmupalakṣaṇārtham | 
tatra dantakarṇajvara ityatra jvaraśabdaḥ pīḍāvācī | śiraḥśūlaṃ 
śirorogaḥ | tridoṣajāḥ vātapittaśleṣmaṇāṃ ekaikavyādhisaṅkīrṇajanitā 
rogāḥ sarvarogā iti śeṣaḥ || 79 || 80 ||
	dravyamityādinā ślokena abhiṣekādiṣu 
śrīcakranirmāṇadravyasaptakamupadiśati | tatra candane śītarakte || 81 ||

--------------------------------------------

p. 121) tābhistacchaktibhiḥsākaṃ siddhadravyaiḥ sugandhibhiḥ |
kusumairmāsamātreṇa nāgakanyāḥ sametyatam || 82 ||

pātālādiṣu lokeṣu ramayanti priyāściram |
yakṣarākṣasagandharvasiddhavidyādharāṅganāḥ || 83 ||

piśācā guhyakā vīrāḥ kinnarā uragāḥ priye ! |
siddhyanti pūjanāttatra tathā tatproktakālataḥ || 84 ||

kiṃśukairbhūṣaṇāvāptyai pāṭalairgajasiddhaye |
raktotpalairaśvasiddhyai kumudaiḥ kharasiddhaye || 85 ||

utpalairuṣṭrasaṃsiddhyai tagaraiḥ paśusiddhaye |
jambīrairmahiṣāvāptyai lakucairajasiddhaye || 86 ||

dāḍimairnidhisaṃsiddhyai madhukairnāgasiddhaye |
bakulairaṅganāsiddhyai kalhāraiḥ putrasiddhaye || 87 ||

śatapatrairjayāvāptyai ketakairvāhanāptaye |
saurabhādyaiḥ prasūnaistu nityaṃ saubhāgyasiddhaye || 88 ||

--------------------------------------------

	biladvāre ityādibhiḥ kālataḥ ityantaiścaturbhiḥ 
ślokairnāgakanyādyekādaśasiddhyupāyamupadiśati | tatra biladvāre 
pātālapraveśamārgadvāropakaṇṭhataḥ | ṣoḍaśatryasrasaṃyutaṃ 
pūrṇābhiṣekaproktapraktiyayā || 81 || tābhiḥ ṣaṇṇavatisaṅkhyātābhiḥ | 
tacchaktibhiḥ sacatvāriṃśaccatuḥśatādhikasahasrasaṅkhyātābhiḥ | 
etaccakrārcanaṃ lalitānityāyā eva, nānyāsām | taṃ sādhakam || 82 || 
yakṣetyādayo devatāviśeṣāḥ || 83 || tatra vīrā manuṣyasiddharūpāḥ || 84 ||
	kiṃśukairityādibhiḥ saubhāgyasiddhaye ityantaiścaturbhiḥ ślokaiḥ 
pañcadaśavidhaiḥ prasūnairarcanāt 
pañcadaśavidhavāñchitasiddhimupadiśati | tatra raktotpalaiḥ raktakusumaiḥ | 
tagaraiḥ prāgvat | jambīraiḥ nāraṅgaiḥ | vāhanāptaye 
syandanāndolikādisiddhaye || 85 || 86 || 87 || 88 ||

--------------------------------------------

p. 122) pūjayenmāsamātraṃ vā dviguṇaṃ triguṇaṃ tu vā |
yāvatphalāpti vā kṣīraśarkarāghṛtapāyasaiḥ || 89 ||

sacakraparivārāṃ tāṃ devīṃ salilamadhyagām |
tarpayet kusumaiḥ sārghyaiḥ sarvopaplavaśāntaye || 90 ||

ghṛtaiḥ pūrṇāyuṣaḥ siddhyai kṣaudraiḥ saubhāgyasiddhaye |
dugdhairārogyasaṃsiddhyai tribhiraiśvaryasiddhaye || 91 ||

nālikerodakaiḥ prītyai himatoyairnṛpāptaye |
sarvārthasiddhaye toyai rabhiṣiñcenmaheśvarīm || 92 ||

pūgodyāne yajeddevīṃ siddhadravyairdivā'niśam |
nivasaṃstatra tatpuṣpairjāyate manmatho'paraḥ || 93 ||

pūrṇāsu niyataṃ devīṃ kanyakāyāṃ samarcayet |
kṛtyāḥ pareritā mantrā vimukhāstān grasanti vai || 94 ||

--------------------------------------------

	pūjayedityādinā ślokena kāmyaphalāvāptikālān sarvatra 
nivedyadravyāṇi copadiśati | tatra kṣīrādīni catvāri dravyāṇi 
sarvanaivedyānītyarthaḥ || 89 ||
	sacakretyādinā ślokena sarvopadravaśāntyai sāddhya * 
kramatarpaṇādikamupadiśati | tatrai taduktaṃ bhavati 
rājakrodhatrividhotpātavairipīḍāgrahavaikṛtarogārttyādiṣu jalāśaye 
snātaḥ dhautāmbaraḥ padmaviṣṭaropaviṣṭaḥ kṛtanyāsaḥ kṛtārco 
nāthājñayā śrīcakraṃ salilopari vibhāvya tanmadhyagāṃ devīṃ 
svarṇarūpyatāmreṣvanyatamacaṣakapūritaṃ salilaṃ arghyaṃ 
karpūrādibhiḥ surabhiprasūnajuṣṭaṃ pratiśaktikaṃ 
nityapūjāmantraistatkrameṇa dadyāt tena sarvopaplavaśāntirbhavati || 90 ||
	ghṛtairityādinā maheśvarīmityantena ślokadvayena devyāḥ 
ṣaḍbhirabhiṣekadravyaiḥ saptavidhābhiṣekaṃ tatphalāni copadiśati | tatra 
tribhiḥ proktaiḥ || 91 || prītyai svanirvṛttaye || 92 ||
	pūgetyādibhiḥ ghoratarairapītyantaiḥ ṣaḍbhiḥ ślokaiḥ 
pratiślokamekaikaprakāreṇa

--------------------------------------------

p. 123) liṅgatrayagatāṃ devīṃ cakrasthābhiḥ svaśaktibhiḥ |
pūjayanniṣṭamakhilaṃ labhate'tra paratra ca || 95 ||

śatamānakṛtaiḥ svarṇapuṣpaiḥ saurabhyavāsitaiḥ |
pūjayenmāsamātreṇa prāgjanmāghairvimucyate || 96 ||

tathā ratnaiśca navabhiḥ māsaṃ māsantu pūjayet |
vimuktaḥ sarvapāpaughaistāṃ paśyati ca cakṣuṣā || 97 ||

aṃśukairarcayeddevīṃ māsamātraṃ sugandhibhiḥ |
mucyate pāpakṛtyādiduḥkhairghoratarairapi || 98 ||

devīrūpaṃ svamātmānaṃ cakraṃ śaktīḥ samaṃtataḥ |
bhāvayanviṣayaiḥ puṣpaiḥ pūjayaṃstanmayo bhavet || 99 ||

--------------------------------------------

ṣaṭprakārabhajanamupadiśati | tatra tatpuṣpaiḥ pūgaprasūnaiḥ || 93 || 94 || 
liṅgatrayagatāṃ svayambhubāṇetaraliṅgasthāṃ 
mūlādhārahṛdayabrahmarandhragatām | cakrasthābhiḥ aṇimādibhiḥ | atra 
idantāviṣaye | paratra parāhantāviṣaye | etaduktaṃ bhavati 
mūlādhārahṛdayabrahmarandhreṣu anyatame nityasaparyāproktacakrasthāṃ 
tatrasthābhiraṇimādibhiḥ parivṛtāṃ vibhāvya pūjayan iṣṭaphalaṃ labheteti 
|| 95 || prāgjanmāghaiḥ cirantanābhirdurvāsanābhiḥ || 96 || māsaṃmāsaṃ 
pratiratnamekaikaṃ māsam | pāpaughaiḥ saṅkocabhāvaiḥ | cakṣuṣā 
ityuktyā manasā'nubhavasiddhaṃ kathayati || 97 || pāpakṛtyādiduḥkhaiḥ 
pāpaiḥ svakīyavivekaiḥ | kṛtyādiduḥkhairarātibhirduṣprayogotthābhiḥ 
tābhiḥ kṛtyādibhiḥ ādiśabdena yantracūrṇauṣadhanikṣepā ucyante taiśca 
janitairduḥkhairityarthaḥ || 98 ||
	devīrūpamityādinā ślokena 
akhaṇḍaviśvarūpatādevatābhāvanājjīvanmuktarūpaṃ paripūrṇaṃ 
phalamupadiśati | tatra cakraṃ sakaladevatāvāsabhūtaṃ śrīcakram | śaktīḥ 
āvaraṇaśaktyādyanantasaṅkhyātmaśaktīḥ | viṣayaiḥ śabdādirūpaiḥ | 
tanmayobhavet tadahaṅkāre svāhaṅkāraṃ vilāpayedityarthaḥ || 99 ||

--------------------------------------------

p. 124) devīrūpaṃ svamātmānaṃ cakraṃ śaktīḥ samaṃtataḥ |
bhāvayanviṣayaiḥ puṣpaiḥ pūjayaṃstanmayo bhavet || 100 || 

gandhatattvamayī vyāptiriti samyak samīritā |
asyā niṣphālanāccitte tattatvaṃ svātmasātkṛtam || 101 || 

iti śrīṣoḍaśanityātantreṣu kādimate ṣaṣṭhaṃ paṭalam |

--------------------------------------------

iti śrīṣoḍaśanityātantreṣu śrīkādimate 
prapañcasārasiṃharājaprakāśābhidhānena subhagānandanāthena 
viracitāyāṃ manoramākhyāyāṃ vyākhyāyāṃ 
ṣoḍaśanityānaimittikakāmyārcanaprakāśanaparaṃ ṣaṣṭhaṃ paṭalaṃ 
paripūrṇaṃ parāmṛṣṭam || 6 ||

granthasaṅkhyā

ṣaṣṭhe yantrāṇi sapta syurvyākhyā granthaśatātparam |
ṣaṭtripādāstriṣaṣṭiḥ syuriti samyak samīritam ||



atha saptamaṃ paṭalam


atha ṣodaśanityāsu dvitīyā yā samīritā |
kāmeśvarīti tāḥ sarvakāmadāḥ śṛṇu tattvataḥ || 1 || 

tattvanyāsaṃ dhyānabhedāṃstacchaktīstatprapūjanam |
tadyogabedāṃstadyantrāṇyabhīṣṭārthapradāni ca || 2 || 

vidyārūpaṃ tu te devi proktaṃ prāgeva tatsphuṭam |
mūlavidyākṣarairevaṃ kuryādaṅgāni ṣaṭkramāt || 3 || 

ekena hṛdayaṃ śīrṣaṃ tāvatātho'dvayaṃ dvayāt |
caturbhirnayanaṃ tadvadastramekena coditam || 4 || 

--------------------------------------------

atha saptamaṃ paṭalam

	pūrvaṃ prathamāyā aṅginityālalitāyāḥ nityapūjāṃ 
sarvanityāsādhāraṇanaimittikakāmyasaparyādikramaṃ 
caturthapañcamaṣaṣṭhapaṭalairupadiśyānantaraṃ dvitīyāyāḥ 
kāmeśvarīnityāyā vidhānamupadiśati atha ṣoḍaśetyādinā kvacidityantena 
ślokaśatarūpeṇa saptamapaṭalena | tatra atha ṣoḍaśetyādinā arthapradāni 
ca ityantena ślokadvayena paṭalārthānupadiśati | tatra tatvataḥ yathāvat || 1 || 
tacchaktīḥ tadāvaraṇabhūtāḥ śaktīrityarthaḥ || 2 ||

	vidyārūpamityādinā krameṇa vai ityantaiścaturbhiḥ 
ślokairvidyānyāsakramamupadiśati | ai/ sklī/ nityaklinne madadravesauḥ | tatra 
prāgeva tṛtīyapaṭale || 3 || ekena hṛdayamiti | tāvatā ekena | etaduktaṃ bhavati 
kāmeśvarīmūlavidyāyāḥ prathamākṣareṇa hṛdayaṃ, dvitīyena śīrṣaṃ, 
tṛtīyacaturthābhyāṃ śikhā, pañcamaṣaṣṭhābhyāṃ kavacaṃ, 
saptamāṣṭamanavamadaśamaiścaturbhirnetraṃ, ekādaśenāntyenāstram | 
evaṃ ṣoḍhā vibhinnena jātiyuktena mūlamantreṇa ṣaḍaṅganyāsaṃ 
karāgrayoḥ kuryāditi, uttaratra navame paṭale

--------------------------------------------

p. 126) dṛkśrotranāsādvitaye jihvāhṛnnābhiguhyake |
vyāpakatvena sarvāṅge mūrdhvādi prapadāvadhi || 5 || 

nyasedvidyākṣarāṇyeṣu sthāneṣu tadanantaram |
samastena vyāpakantu kuryāduktakremeṇa vai || 6 || 

atha dhyānaṃ pravakṣyāmi nityapūjāsu coditam |
yena devī suprasannā dadātīṣṭamayatnataḥ || 7 || 

bālārkakoṭisaṅkāśāṃ māṇikyamukuṭojjvalām |
hāragrevaiyakāñcībhirūrmikānūpurādibhiḥ || 8 || 

maṇḍitāṃ raktavasanāṃ ratnābharaṇaśobhitāt |
ṣaḍbhujāṃ trīkṣaṇāmindukalākalitamaulikām || 9 || 

pañcāṣṭaṣoḍaśadvandvaṣaṭkoṇacaturasragām |
mandasmitollasadvaktrāṃ dayāmantharavīkṣaṇām || 10 || 

--------------------------------------------

svayameva vakṣyati yathā aṅguṣṭhādikaniṣṭhāntaṃ adha ūrddhaṃ 
krameṇa hṛdayādibhirnetrāntaiḥ ubhayakarapañcāṅgulīṣu 
astreṇānyonyamārjanāt karataladvaye(na) ca nyasediti | ai/ hṛdayāya namaḥ 
ityādibhiḥ || 4 ||

	dṛgityādinā krameṇa vai ityantena ślokadvayena vidyāyā 
ekādaśākṣareṇa svamūrddhādipādadvayāṃgulinakhāvadhi 
svakaratalābhyāṃ parāmṛśya pādadvayāgrādārabhya 
hṛdayāntamūrddhaṃ parāmṛśet | hṛdaye añjalyantaṃ 
nāthadarśitaprakriyayā vyāpakaṃ nyāsaṃ kuryāditi | evaṃ sarveṣāṃ 
mantrāṇāṃ sarvanyāsānte vyāpakaṃ nyāsaṃ kuryādityarthaḥ | 
mantrākṣaranyāsakramamupadiśati | tatra guhyake mūlādhāre | 
mūrddhādiprapadāvadhi | etaduktaṃ bhavati eṣu prokteṣu daśasu sthāneṣu 
sarvāṅge ca samastena mūlamantreṇetiśeṣaḥ | vyāpakaṃ ca pūrvavat 
punarapi kuryādityarthaḥ || 6 ||

	atha dhyānamityādibhiḥ tatra vai ityantaiḥ ṣaḍbhiḥ ślokairdevyā 
nityasaparyādhyānamupadiśati | tatra yena dhyānena || 7 || ūrmikā 
aṅgulīyakam || 8 || indukalākalitamaulikāṃ candrakalāvataṃsatvaṃ 
pañcadaśānāṃ nityānāṃ sādhāraṇaṃ nāma || 9 || 
pañcāṣṭaṣoḍaśadvandvaṣaṭkoṇacaturasragām | etaduktaṃ syāt 
samāntarālaṃ sūtradvayamanta

--------------------------------------------

p. 127) pāśāṅkuśau ca puṇḍrekṣucāpaṃ puṣpaśilīmukham |
ratapātraṃ sudhāpūrṇaṃ varadaṃ bibhratīṃ karaiḥ || 11 || 

evaṃ dhyāttvā'rcayeddevīṃ nityapūjāsu siddhaye |
prayogādiṣu sarvatra vakṣye dhyānāni tatra vai || 12 || 

madanonmādanau paścāttathā dīpanamohanau |
śoṣaṇaśceti kathitā bāṇāḥ pañca puroditāḥ || 13 || 

kusumā mekhalā paścānmadanā madanāturā |
anaṅgapadapūrvāstāḥ pañcamī madaveginī || 14 || 

tato bhuvanapālā syāt śaśirekhā tvanantarā |
rekhā gaganapūrvā'nyā pūjyā patreṣu cāṣṭasu || 15 || 

--------------------------------------------

rbahirvibhāgena samacaturasrākāraṃ kṛtvā tadantarvṛttadvayaṃ kṛtvā tatra 
ca vakṣyamāṇakrameṇa ṣaṭkoṇaṃ vidhāya tadantarvṛttadvayaṃ 
ekāṅgulāntarālaṃ vidhāya tadantaścaturaṅgulāntarālaṃ vṛttaṃ kṛtvā 
tadantarekāṅgulamānena vṛttaṃ kṛtvā evaṃ praveśagatyā triḥ kṛttvā 
samāntarvṛttavīthyāṃ pañca dalāni kṛtvā tadbahiḥ vṛttavīthyāṃ 
aṣṭadalāni kṛtvā tadbahirapi vṛttavīthyāṃ ṣoḍaśapatrāṇi kuryāt | evaṃ 
pañcadalāṣṭadalaṣoḍaśadalaṣaṭkoṇacaturasragāmityarthaḥ | eteṣāṃ 
mānaviśeṣaśca upariṣṭādvakṣyamāṇatvādiha na prapañcitaḥ || 10 || 
pāśāṅkuśāviti | etānyāyudhādivāmordhvahastādi 
vāmādharahastāntaṃ 
vāmadakṣiṇakrameṇādharahastayordakṣiṇavāmakrameṇa ca kalpayet || 11 || 
tatra vai prayogopadeśasthāneṣu || 12 ||

	madanonmāda ityādinā ślokena pañcasu daleṣu pūjyāḥ 
pañcabāṇaśaktīrupadiśati | tatra puroditāḥ prāgudīritāḥ | 
pañcabāṇaśaktīḥ | etaduktaṃ syāt caturthapaṭaloktaśaivabāṇapañcakaiḥ 
ekaikākṣaramantrapūrvaiḥ madanonmādanetyādibhirnāmabhiḥ 
pañcabāṇaśaktīḥ pūjayet || 13 ||

	kusumetyādinā aṣṭasvityantena ślokadvayena dvitīyatṛtīyāvaraṇe 
aṣṭasu daleṣu

--------------------------------------------

p. 128) śraddhā prītī ratiścaiva dhṛtiḥ kāntirmanoramā |
manoharā'ṣṭamī proktā devī sā'tra manorathā || 16 || 

madanonmādinī paścānmohinī dīpanī tataḥ |
śoṣaṇī ca vaśaṃkārī siṃjinī subhagā tataḥ || 17 || 

sasvarāḥ ṣoḍaśa proktāḥ priyadarśana kāntikāḥ |
pūjyāstāḥ pratipattraṃ tu pratyekaṃ ṣoḍaśacchade || 18 || 

pūṣoveśā sumanasā ratiḥ prītirdhṛtistathā |
vṛddhisaumyā marīciśca paratastvaṃśumālinī || 19 || 

śaśinī cāṅgirā chāyā tataḥ sampūrṇamaṇḍalā |
tuṣṭyā'mṛtākhyyā kathitāḥ kalāḥ syuḥ sasvarā vidhoḥ || 20 || 

ṣoḍaśeṣvapi patreṣu pūjayettā yathākramam |
bahiḥ ṣaṭkoṇakoṇeṣu ḍākinyādyāstathā'rcayet || 21 || 

--------------------------------------------

pūjyāḥ śaktīrupadiśati | tatra anaṅgapadapūrvāstā iti pūrvoktāścatasraḥ 
etadukta syāt anaṅgakusumā anaṅgamekhalā anaṅgamadanā 
anaṅgamadanāturā iti || 14 || rekhā gaganapūrvā gaganarekhetyarthaḥ | anyā 
aṣṭamī || 15 ||

	śraddhetyādibhiḥ ṣoḍaśacchade ityantaiḥ tṛtīyāvaraṇe 
ṣoḍaśedalapūjyāḥ śaktīrupadiśati | tatra aṣṭamī manorathetyanvayaḥ || 16 || 
madanonmādinītyekā | vaśaṃkārītyarthaḥ || 17 || sasvarāḥ 
ṣoḍaśasvarākṣareṣu ekaikākṣarapūrvikāḥ | priyadarśanakāntikāḥ 
ṣoḍaśa priyadarśanā ityarthaḥ || 18 ||

	pūṣetyādinā yathākramamityantenādhyarddhena ślokadvayena 
caturthāvaraṇe bahiḥ ṣoḍaśapatreṣu pūjyāḥ śaktīrupadiśati || 19 || 
tuṣṭyāmṛtā tuṣṭyā saha amṛtā tuṣṭirityekā amṛtā ityeketyarthaḥ | sasvarā 
etāśca prāgvat | svarākṣareṣu ekaikākṣarapūrvikāḥ vidhodhaḥ candrasya ||

	bahirityādinā ślokottarārddhena pañcamāvaraṇe ṣaṭkoṇeṣu 
pūjyāḥ śaktīrupadiśati |

--------------------------------------------

p. 129) tadbahiḥ caturasrasthāṃ lokeśāṃ tatsamāṃ yajet |
baṭukaṃ gaṇapaṃ durgāṃ kṣetreśaṃ cābhito yajet || 22 || 

agnyādyasreṣu vidyādi saptākṣaryantarāsthitaiḥ |
tannāmabbhirbaliṃ tebhyo dadyādgandhādi coditaiḥ || 23 || 

tatastāmaṅgavidyābhyāṃ kḷptārghyaḥ pūjayecchivām |
prāguktairupacārādyairhomaṃ kuryāttatastathā || 24 || 

--------------------------------------------

tatra tathā'rcayet etaduktaṃ syāt upariṣṭānnityānityāpaṭalaproktakrameṇa 
nir-ṛtivāyuvāsavakoṇeṣu proktakrameṇa, ḍākinīrākinīlākinī 
śaktitrayamabhyarcya vahnīśavaruṇakoṇeṣu triṣu proktakrameṇa 
kākinīśākinīhākinīti śaktitrayamarcayet iti || 21 ||

	tadbahirityādinā coditairityantena ślokadvayena ṣaṣṭhāvaraṇe caturasre 
tadantaḥ koṇacatuṣṭaye pūjyaśaktyādikamupadiśati | tadbahiḥ 
ṣaṭkoṇādbahiḥ | loke śān (?) śaktīriti śeṣaḥ | tatsamāḥ 
pradhānadevatāsamānavarṇābharaṇakarāyudhadharāḥ | 
etatsarvāvaraṇaśaktisādhāraṇaṃ yajet | prāgādīśāntamaṣṭasu dikṣu adha 
ūrdhvaṃ ca prādakṣiṇyena, anyāṃstu 
ṣaṭkoṇamantareṇāvaraṇaśaktīrdevyagrāṃdārabhya 
prādakṣiṇyenārcayediti sampradāyārthaḥ || 22 || agnyādyasreṣu 
caturasraṣaṭkoṇabāhyavṛttāntarālastheṣu | vidyādisaptākṣaryantarāsthitaiḥ 
tattannāmabhiḥ | etaduktaṃ syāt proktānāmāvarṇaśaktīnāṃ sarvāsāṃ 
mūlavidyādyakṣarapurassaraiḥ tattannāmabhiḥ saptākṣaryantaiḥ 
ṣoḍaśacchadadvayepi vidyākṣarānantaraṃ ṣoḍaśasvarākṣarasahitaṃ 
proktakrameṇa pūjayet | tebhyaḥ baṭukagaṇapatidurgākṣetrapālebhyaḥ | 
gandhādicoditaiḥ vakṣyamāṇairdravyairiti śeṣaḥ || 23 ||

	tata ityādibhiḥ siddhyantītyantaiḥ pādādhikaistribhiḥ ślokairdevyā 
nityapūjākramaṃ tatphalaṃ copadiśati | tatra aṅgavidyābhyāṃ 
kḷptārghyaḥ etaduktaṃ syāt prāgvadādhāracaṣakasalilāni 
vahnisūryasomātmakāni buddhvā tatṣaḍaṅgamantraiḥ 
proktakrameṇābhyarcya spṛṣṭārghyo mūlavidyāmekādaśavāraṃ japitvā 
sādhitenārghyeṇa prāgvat saparyāṃ kuryāt iti | evaṃ sarvāsāṃ 
vakṣyamāṇānāṃ nityānāmargha kḷptirvidheyetyarthaḥ |

--------------------------------------------

p. 130) ghṛtāktairmadhurāktairvā prasūnairaruṇaiḥ śubhaiḥ |
annādyābhyāṃ prajuhuyāttataḥ prāgvat samāpayet || 25 || 

evaṃ nityaṃ pūjayiturāyurārogyasampadaḥ |
lokānurañjanaṃ nārīnṛpāvarjanakarma ca | 26 || 

apṛthaktvena siddhyanti tadyogān śṛṇu sundari |
mahācamatkārakarāṃstrailokyakṣobhaṇakṣamān || 27 || 

purā devī pañca kāmān pañca jñānātmakānnijān |
sasarja bāṇānuktāṃśca trividhān prāgudīritān || 28 || 

--------------------------------------------

prāguktairupacārādyaiḥ saparyāviśeṣairiti śeṣaḥ | tathā 
lalitāvidyāhomaproktakramavat || 24 || prāgvat samāpayet | etaduktaṃ syāt 
devatātanau tatparivāraśaktī stejorūpāḥ samāviṣṭā buddhvā tāṃ ca 
tejorūpiṇīṃ pravahannāsāmārgeṇa khecaryā mudrayā svāntaṃ nītvā 
prāgvat samāpayet iti | pañcadaśānāṃ nityānāṃ viśeṣānupadeśe 
saparyārambhe ṣoḍaśākṣaramantreṇa balipradānam | avasāne 
kurukullāsaptākṣaryā balipradānaṃ sarvāvaraṇādau devatāpaścimabhāge 
prāgvat tripaṅktikasya nāthanavakasya pūjanaṃ ca kuryādityarthaḥ || 25 || 
āvarjanaṃ vaśīkāraḥ || 26 || apṛthaktena anavāptatvenetyarthaḥ | atrāpi 
yugānurūpamakṣaralakṣaṃ japitvā taddaśāṃśaṃ tarpaṇahomādikaṃ ca 
kuryāditi |

	tadyogānityādinā prāgudīritānityantena tripādādyena ślokena 
pañcakāmastavanamukhenaitān prastauti | tatra tadyogān 
pañcakāmātmadevīmantrayantrayogān | mahācamatkārakarān 
manīṣitārthaprāpakatvataḥ | camatkāra āścaryam | 
trailokyakṣobhaṇakṣamān aśeṣabhuvanaprathākarān, etattadyogānityasya 
viśeṣaṇam || 27 || devī kāmeśvarīsampradāyaḥ | 
madanonmādanetyādiśaktittvenoktān pañcajñānātmakān 
pañcendriyajñānavigrahān sarveṣāṃ jñānendriyajñānātmakatvāt | 
sasarja tadrūpeṇa pariṇatetyarthaḥ | trividhān sthūlasūkṣmaparatvena | 
prāgudīritān pañcame paṭale bāṇāḥ syurityādibhiḥ proktān || 28 ||

--------------------------------------------

p. 131) teṣāṃ nāmāni rūpāṇi mantrāṃśca kramataḥ śṛṇu |
yairviśvaṃ vaśamāyāti kṣaṇāttadbhāvanādinā || 29 || 

prathamaḥ kāmarājākhyo dvitīyomanmathastathā |
kandarpastattṛtīyo'bhuttato makaraketanaḥ || 30 || 

manobhavaḥ pañcamaḥ syāt nāmānyetāni vai kramāt |
dhyānaṃ teṣāṃ śṛṇu prājñe viśvavikṣobhakāriṇām || 31 || 

pītaśvetāruṇākārāstrayo'nyau dhūmranīlakau |
sarve dvinetrā dvibhujāḥ smarevaktrasaroruhāḥ || 32 || 

puṇḍrekṣucāpapuṣpeṣudharā bhūtātmakāḥ kramāt |
viśvākārā viśvamanovikṣobhaniyatātmakāḥ || 33 || 

eṣāṃ mantrān śṛṇu prājñe kramādekākṣarānapi |
yairekaikaiḥ saṅgataiśca yantrāṇi syuḥ pṛthak pṛthak || 34 || 

sahaṃsadāhavahnisvaiḥ kāmarājaḥ samīritaḥ |
prāṇorasāvahniyutastathā svenāpi manmathaḥ || 35 || 

--------------------------------------------

teṣāṃ nāmānītyādinā kramādityantenārddhādhikena ślokadvayena 
teṣāṃ kāmānāṃ nāmarūpamantraprastāvapūrvaṃ nāmānyupadiśati | 
tatra teṣāṃ pañcānāṃ kāmānām | yaiḥ nāmarūpamantrai | 
tadbhāvanādinā teṣāṃ nāmamantrarūpāṇām | 
ādiśabdo'bhiṣekanyāsādiviṣayaḥ || 29 || tattṛtīyaḥ teṣu tṛtīyaḥ || 30 ||

	dhyānaṃ ityādinā niyatātmakā ityantena teṣāṃ 
dhyeyasvarūpāṇyupadiśati || 31 || tatra pītaśvetāruṇākārāstrayaḥ | dvau 
dhūmranīlakau | pañcabhūtaśaktirūpatvāttattadbhūtavarṇāḥ || 32 || 
bhūtātmakāḥ bhūtasāmarthyavigrahāḥ | viśvākārāḥ 
bhūtasāmarthyarūpatvāt | viśvamanovikṣobhakaratvaṃ ca 
bhūtātmakatvādeva || 33 ||

	eṣāmityādinā ślokena teṣāṃ mantrān yantrāṇi ca prastauti tatra 
ekaikaiḥ ekaikākṣarataḥ ekaikayantrasaṅgataiḥ samuditaiḥ pañcabhistrīṇi 
yantrāṇi || 34 ||

	sahaṃsetyādinā manobhava ityantenāddhyarddhena ślokadvayena 
teṣāmekākṣarān pañcamantrānupadiśati |

--------------------------------------------

p. 132) śuciḥ svasaṃyutaḥ proktaḥ kandarpo'mburasāyutam |
kṣmayā svena ca samproktaḥ so'yaṃ makaraketanaḥ || 36 || 

sahṛdrayairdāhavahnisvairuktobhūnmanobhavaḥ |
bhālavaktrasahṛnnābhiguhyeṣa nyāsatastvamī || 37 || 

samastānvaśagān kuryurbāṇāneṣveva mūlataḥ |
bhālāntaṃ vinyasennityaṃ yaḥ sa sarvāṅganāsmaraḥ || 38 || 

eṣāṃ yantrāṇi sarvāṇi trailokyakṣobhaṇāni ca |
tāni krameṇa kathayāmyākarṇaya samāhitā || 39 || 

--------------------------------------------

tatra sahaṃsadāhavahnisvaiḥ hrī/kāraḥ kāmarājamantra ityarthaḥ | 
prāṇorasāvahniyutaḥsvenāpi kakāralakāra īkārabindubhiḥ klī/kāraḥ 
manmathamantraḥ || 35 || śuciḥ svasaṃyutaḥ bindusahitadvādaśasvaraḥ 
kaṃdarpamantraḥ | aṃburasākṣmayā svena ca vakāralakāra 
ūkārabindubhiḥ makaraketanaḥ || 36 || hṛdrayairdāhavahnisvaiḥ 
sakāratakārarepha īkārabindubhiḥ strīṃ manobhavamantraḥ |

	bhāla ityādinā smara ityantenārddhādyenaikena ślokena 
tanmantrāṇāṃ bāṇamantrāṇāṃ ca nyāsasthānakramamupadiśati | tatra 
bhālaṃ lalāṭam | guhyamitimūlādhārasthānamucyate | amī 
pañcakāmamantrāḥ || 37 || bāṇān bāṇānāṃ śaivānāmekaikākṣarān 
kūṭamantrān | eṣveva ukteṣu sthāneṣu eva | mūlataḥ mūlādhāramārabhya 
| etaduktaṃ bhavati pañcānāṃ teṣāṃ kāmānāṃ 
pratyekamekākṣarabhūtān proktān kūṭarūpān pañcamantrān 
tattannāmnā'nvitān lalāṭādimūlādhārāntaṃ prokteṣu pañcasu 
sthāneṣu nyasya mūlādhārādilalāṭāntaṃ ca prokteṣu vinyasya 
caturthapaṭaloktānekākṣarān kūṭarūpān pañcasaṅkhyān 
śaivabāṇamantrān tattatsthānādi namo'ntān vinyasediti || 38 ||

	eṣāmityādibhiḥ śive ityantairarddhādhikaiḥ pañcabhiḥ 
ślokaisteṣāṃ kāmānāṃ pratyekaṃ krameṇa pañca yantrāṇyupadiśati | 
tatra krameṇa proktakūṭamantrakrameṇa || 39 ||

--------------------------------------------

p. 133) teṣu pañcasu bījeṣu punaruktivivarjitaiḥ |
yojayedaṣṭabhistaistaiḥ svarān ṣoḍaśa māyayā || 40 || 

aṣṭāviṃśatisaṃyuktaṃ śataṃ tena bhavanti vai |
tairyantrāṇi vidheyāni pañcānāṃ kramataḥ śive || 41 || 

vṛttatrayasthaṃ ṣaṭkoṇaṃ kṛtvā madhye svamakṣaram |
likhet sādhyākhyayopetaṃ ṣaṭsu koṇeṣu tat punaḥ || 42 || 

--------------------------------------------

punaruktivivarjitaiḥ apunarāvṛttirūpaiḥ | aṣṭabhiḥ hakārarephakakāralakāra 
aikāravakārasakāratakāraiḥ tathāvidhairakṣarairitiśeṣaḥ | atra 
aikārasvarayojanaṃ nāma akārādivisarjanīyāntānāṃ ṣoḍaśasvarāṇāṃ 
yathākramamuccāraṇam | evaṃ sarvatra svareṣu svarayojanametacca 
svarāṇāṃ svātantryāt | māyayā visarjanīyena teṣāṃ 
ṣoḍaśasvarayojanena | etaduktaṃ bhavati teṣu pañcasu kāmamantreṣu 
apunaruktairhakārādibhiraṣṭabhirakṣaraiḥ pratyekaṃ visarjanīyāntān 
ṣoḍaśa svarān yojayet tenoktasaṅkhyākṣarāṇi bhavantīti | te yathā haḥ 
hāḥ ityādayaḥ | pañcatriṃśadakṣareṣu punarvisarjanīyayojanam || 40 || taiḥ 
svaravikṛtākṣaraiḥ || 41 ||

	vṛttatrayasthamityādinā śive ityantenārddhādhikena ślokadvayena 
pañcānāṃ yantrāṇāṃ svarūpamupadiśati | tatra sva makṣaram pañcasu 
kāmakūṭākṣareṣu svābhihitamekamakṣaram | etaduktaṃ bhavati 
iṣṭapramāṇena bhramaṇena madhyasūtrapuraḥsaraṃ vṛttaṃ niṣpādya 
tadvyāsārddhamānena brahmasūtravṛttasandhidvayāvaṣṭambhena 
vṛttapārśvayorlāñchanāni kṛtvā teṣu vṛttāvadhikaṃ dakṣiṇottaraṃ 
sūtradvamāsphālya tayoḥ pūrvasūtrāgradvayavṛttasandhimavalambya 
madhyasūtrapaścimāgravṛttasandhyantaṃ sūtradvayamāsphālya tadvat 
paścimasūtraparyantaṃ taddvayāt 
madhyasūtrapūrvāgravṛttasandhyavadhisūtradvayamāsphālya evaṃ 
ṣaṭkoṇaṃ kṛtvā tat ṣaṭkoṇaṃ tiryagreravāspṛṣṭāspṛṣṭikayā 
madhyatovṛttaṃ kṛtvā 
pūrvalikhitaṣaṭkoṇabāhyavṛttādbahirekāṅgulāntarālaṃ krameṇa 
vṛttadvayaṃ niṣpādya sarvamadhyavṛttamadhye kāmakūṭākṣara mantreṣu 
pañcasu prathamākṣarabhūtāṃ hṛllekhāṃ sabindukāmālikhya tasyā 
rephagarbhe sādhyākhyāṃ caturthasvaragarbhe 
sādhakākhyāmubhayorantarā karma ca samālikhya bahiḥ ṣaṭsu koṇeṣu 
adhastaneṣu

--------------------------------------------

p. 134) vibhajya bindumāyābhyāmadha ūrdhvaṃ likhet kramāt |
vṛttāntarālayorbāhye catuḥṣaṣṭyā dvirālikhet || 43 || 

evaṃ yantrāṇi pañca syuḥ pañcānāṃ kramataḥ śive |
pañcabhiścaikamastyanyadyantraṃ sumahadadbhūtam || 44 || 

dvitīya jaṭhare tvādyaṃ sanāma vilikhettayoḥ |
bahistṛtīyarūpeṇa ṣaṭkoṇena praveṣṭayet || 45 || 

caturthaṃ vilikhet koṇeṣveṣu ṣaṭsvapi pārvati |
veṣṭayet pañcamenaiva tadyantraṃ sarvamohanam || 46 || 

--------------------------------------------

triṣu koṇeṣu tāṃ hṛllekhāṃ sabindukāmālikhya uparitaneṣu trikoṇeṣu 
tāmeva visarjanīyāntāṃ samālikhya ṣaṭkoṇabāhyavṛttavīthyāṃ 
proktasvaravikṛtākṣarāṇi krameṇa agrāt prādakṣiṇyena 
prathamacatuḥṣaṣṭiṃ tabdāhyavṛttavīthyāṃ tṛtīyacatuḥṣaṣṭhimakṣarāṇi 
ca samālikhya manīṣiteṣu karmasu niyuñjyāt | evamanyānyapi 
kūṭākṣarāṇi catvāri tathāvidhe yantre proktakrameṇa samālikhya 
prāgvattattadgarbhākṣaraṣoḍaśakādikaṃ 
bāhyacatuḥṣaṣṭikadvayamālikhet | evaṃ pañca yantrāṇi 
manīṣiteṣvartheṣu viniyuñjāt || 42 || 43 ||

	pañcabhirityādinā sarvamohanaṃ ityantenārddhādyena ślokadvayena 
proktakūṭamantrapañcakasamudāyātmakaṃ ṣaṣṭhaṃ yantramupadiśati || 4 
|| tatra dvitīyakūṭajaṭhare manmathakūṭajaṭhare | ādyaṃ kāmarājakūṭam | 
sanāma sādhyasākanāmakarmasahitaṃ sādhakānāmakarmasahitam | 
tṛtīyarūpeṇa kandarpakūṭarūpeṇa | saṭkoṇena kandarpamantrarūpasya 
dvādaśa svarasya lipivaśāt trikoṇātmakatvaṃ, tadyugalayogataḥ 
ṣaṭkoṇatvam || 45 || caturthaṃ makaraketanakūṭam | pañcamena 
manobhavakūṭena | tadyantraṃ evaṃ nirmitamitiśeṣaḥ | etaduktaṃ syāt 
hṛllekhāṃ prāgvannāmasahitāṃ samālikhya tāṃ prathamabhūtāṃ 
dvitīyasya kūṭākṣarasya garbhagāṃ kṛtvā taddvitīyatṛtīyena 
ekākṣararūpeṇa trikoṇapuṭitarūpaṣaṭkoṇenāveṣṭya tasya ṣaṭsu koṇeṣu 
caturthaṃ makaraketanakūṭākṣaramālikhya tatṣaṭkoṇaṃ 
pañcamakūṭākṣaravahnisthānagaṃ yathā syāttathā (koṇaṃ) 
guruktakramataḥ samālikhya vāñchitārtheṣu viniyuñjyāditi || 46 ||

--------------------------------------------

p. 135) tasyāpi parato bāhye tairāveṣṭya puroditaiḥ |
yantrāntaraṃ tu janayedbahirmātṛkayā'pi ca || 47 || 

yantrāṇyaṣṭau bhavantyevaṃ pañca kāmātmakāni vai |
tairasādhyaṃ jagatsveṣu na kiñcinna kadācana || 48 || 

manujaṃ manujeśaṃ vā mahilāṃ vā madāvilām |
aṣṭasūkteṣu madhyasthaṃ bhāvayet svena tejasā || 49 || 

ekībhūtaṃ japedetānyakṣarāṇyapi pañca taiḥ |
tena te vaśagāḥ kṣipraṃ yāvajjīvaṃsuniścitam || 50 || 

--------------------------------------------

	tasyāpītyādinā kadācana ityantena ślokadvayena saptamamaṣṭamaṃ 
ca yantradvayaṃ tatsaṅkhyānigamanaṃ tadanubhāvaṃ copadiśati | tatra tasya 
proktarūpasya ṣaṣṭhasya mahāyantrasya | parataḥ paraṃ saptamaṃ 
yantramityarthaḥ | puroditaiḥ taiḥ svaravarddhitairaṣṭabhirakṣarairityarthaḥ | 
etaduktaṃ bhavati ṣaṣṭhayantrabāhyākṣaraspṛṣṭāspṛṣṭaṃ vṛttaṃ kṛtvā | 
tadbahiḥ prāgvadekaikāṅgulāntarālaṃ vṛttadvayaṃ vidhāya 
yantrabāhyavṛttatrayavīthīdvaye pūrvavat catuḥṣaṣṭhidvayaṃ samālikhet | 
etat saptamaṃ yantraṃ, yantrāntaraṃ aṣṭamaṃ yantram | bahiḥ 
proktacatuḥṣaṣṭidvayaveṣṭanāditiśeṣaḥ | mātṛkayā 
akārādikṣakārāntairekapañcāśadakṣarairarāveṣṭanādityarthaḥ | apiceti 
(ca) samuccaye | etaduktaṃ bhavati saptamayantrasvarūpasya 
bahirapyekāṅgulāntarālaṃ vṛttaṃ vidhāya tasyāṃ vīthyāṃ 
prāgvadādikṣāntānyakṣarāṇi samālikhedetadaṣṭamaṃ yantramiti || 47 || 
teṣāṃ pañcānāṃ kāmānāṃ proktadhyeyavigraheṇa sthūlatvaṃ 
proktamantrapañcakavigraheṇa sūkṣmatvaṃ, 
proktapañcabhūtasāmarthyarūpapañcendriyaprabhavajñāna-
pañcakavigraheṇa pararūpatvaṃ ca buddhvā tairasādhyakathanamityādi 
sampradāyarahasyārthaḥ || 48 ||

	manujaṃ ityādibhirmudrayā ityantaiḥ pañcabhiḥ ślokaiḥ 
proktānāmaṣṭānāṃ yantrāṇāṃ manīṣitārthayogena 
jñānāntarabhāvanayā phalāvāptimupadiśati | tatra sadāvilāṃ 
gandhagajavat | aṣṭasūkteṣu pratyekamitiśeṣaḥ | svena tejasā 
svātmasvarūpeṇa || 49 ||

--------------------------------------------

p. 136) teṣu madhyasthamādhyasthamātmasādhye japāruṇam |
tanmantrārṇaprakāśaiśca tathā'ruṇatarairvṛtam || 51 || 

bhāvayannātmanā grastaṃ japettānyakṣarāṇyapi |
tena te vaśagāḥ kṣipraṃ dadyuḥ prāṇān dhanāni ca || 52 || 

tasya ṣaṣṭhasya madhyasthabīje mantreṇa veṣṭayet |
prāgvannijasuṣumṇāntarbhāvayedyonimudrayā || 53 || 

evaṃ tadaṣṭamadhyasthaṃ kumbhaṃ kṛtvā yathāvidhi |
yenābhiṣiñcet daurbhāgyarogadāridryamuktaye || 54 || 

kucandananairvā sindūrairgairikairdaradaistu vā |
kṛtvā cakrāṣṭakaṃ bhūmau phalakāyāṃ śilāsu ca || 55 || 

--------------------------------------------

ekībhūtamityatra bhāvanāprakārogurumukhādavagantavyaḥ | 
tairmantrerekībhūtamityanvayaḥ | mantratejobhirekībhūtamityarthaḥ | tena 
prayogeṇa || 50 || teṣvityādiḥ ślokaḥ spaṣṭārthaḥ || 51 || prāṇān dhanāni ca 
kimutānyavastūnītyarthaḥ || 52 || madhyasthabīje 
kāmarājamanmathakūṭadvayamityarthaḥ | mantreṇa kāmeśvarīvidyayā | 
atra gurumukhāvāptārthaviśeṣastu mayocyate | yathā ṣaṣṭhasya madhyabīja 
ityuktyā proktānāmaṣṭānāṃ yantrāṇāṃ madhyasthaṃ bījaṃ 
kāmeśvarīnityāvidyayā veṣṭayet tenāpyaṣṭau yantrāṇi bhavanti | evaṃ 
sambhūya ṣoḍaśa yantrāṇi syuḥ | atra pañcakāmaprasaṅgāt 
kāmeśvarīvidyayā veṣṭanasambandho jñāpita iti prāgvat 
mantrārṇaprakāśairityādyuktaprakāreṇa | yonimudrayā 
upariṣṭādvakṣyamāṇayā suṣumṇāntarmūlādhārādi brahmarandhāntaṃ 
vahnisūryasomātmakatejastrayātmakasvarūpeṇa gamāgamānusandhānasya 
yonimudrābandha iti sāmayikī saṃjñā, tayā eṣāṃ 
ṣoḍaśānāmanyeṣāṃ ca yantrāṇāṃ sādhāraṇarūpateti sampradāyaḥ || 
53 ||

	etadityādinā ślokena prokteṣvaṣṭasu yantreṣu 
sampradāyaprāpteṣveṣu yantreṣu ca kumbhasthāpanaṃ tenābhiṣekaṃ 
tatphalaṃ copadiśati, tatra yathāvidhi etaduktaṃ bhavati | 
tantuveṣṭanatrilohadhānyanavaratnaprakṣepamūlapallavamukhapi-
dhānavāsoyugalaveṣṭanāṣṭatriṃśat kalāvartanapūrvakaṃ uddeśyaṃ 
tatkrameṇārcayediti || 54 ||

--------------------------------------------

p. 137) madhye vidyāvṛtaṃ kṛtvā tatrā'bāhyābhipūjya tām |
kāmeśvarītadagrastho japellakṣaṃ payovrataḥ || 56 || 

tenāsya pūrvajanmānta duṣkṛtānyapayānti vai |
asmin janmani sallakṣmīmavāpya sukhamedhate || 57 || 

naraṃ nārī nṛpaṃ cānyaṃ nagaraṃ vā'tha pattanam |
deśaṃ janapadaṃ viśvaṃ tanmadhye pravilikhya tat || 58 || 

pūjayedaruṇaiḥ puṣpairgandhaiḥ kāśmīrasaṃyutaiḥ |
naivedyaiḥ kadalīdugdhaśarkarāpāyasādibhiḥ || 59 || 

maṇḍalaṃ vā tadarddhaṃ vā saptavāsarameva vā |
kandarpasamasaubhāgyo jāyate niyataṃ naraḥ || 60 || 

suvarṇādiṣu saṃlikhya dhāraṇāddharaṇītale |
lakṣmīkāntidhanārogyairāyuḥ pūrṇamavāpnuyāt || 61 || 

--------------------------------------------

	kucandanairityādibhiredhate ityantaistribhiḥ 
ślokairyantralekhanadravyaviśeṣaisteṣu kāmeśvarīnityārcanakramataḥ 
phalānyupadiśati | tatra cakrāṣṭakamityanena rahasyayantrātmakamapyuktaṃ 
bhavati || 55 || madhye vidyāvṛtaṃ prāgvat | tatra pratyekaṃ 
yantraṣoḍaśakasya madhyeṣu | abhipūjya uktakramataḥ | payovrataḥ 
kṣīrāhārī || 56 || pūrvajanmāntaduṣkṛtāni cirakālopāttāni duṣkarmāṇi 
ityarthaḥ | asmin janmani tādātvikakāle || 57 ||

	naramityādibhirāpnuyādityantaiścaturbhiḥ ślokaistaireva 
yantrairviśvavaśīkaraṇopāyamupadiśati | tatra tanmadhye 
proktayantraṣoḍaśakasya madhye | tat yantram || 58 || pāyasādibhiḥ 
atrādiśabdenāpūpādikaṃ kathayati || 59 || maṇḍalaṃ maṇḍalamiti 
saptānāṃ vārāṇāṃ pratyekamaṅgāṅgibhāvena 
saptavidhatvādekonapañcāśaddināni sarvairucyante || 60 || 
suvarṇādiṣvityatrādiśabdena rajatatāmrabhūrjapatrādīnyucyante | 
saṃlikhya yantraṣoḍaśakamiti śeṣaḥ || 61 ||

--------------------------------------------

p. 138) anāvṛttaistu vidyārṇaiḥ ṣoḍaśasvarayojanāt |
dvānavatyā śataṃ varṇā jāyante mantrasambhavāḥ || 62 || 

svarāṇāṃ sarvamentreṣu yojanaṃ kena hetunā |
kriyate parameśāna tanme kathaya sāmpratam || 63 || 

svarāḥ ṣoḍaśa deveśi vyañjanāni tathā punaḥ |
pañcatriṃśat samākhyātaṃ tayoranyonyasaṅgataiḥ || 64 || 

bhāratyā dehabhūtaistairvyañjanaiḥ svarayojanam |
tatprāṇayojanaṃ viddhi rahasyaṃ parameśvari || 65 || 

bhāratyā varṇarūpāyā hasau netre samīrite |
prāṇāḥ svarāḥ samākhyātā bindusargau tu cetanā || 66 || 

anyānyavayavāni syuranyāni parameśvari |
tena tadyuktito varṇāḥ prasīdanti na cā'nyathā || 67 || 

bindusargau hasāu turyasvarasceti ca pañcamam |
bhāratyā mātṛkādehe viddhi caitanyajṛmbhaṇam || 68 || 

--------------------------------------------

	anāvṛttairityādibhiḥ siddhidā ityantairdaśabhiḥ ślokaiḥ 
kāmeśvarīmantre anāvṛttairekārādibhirdvādaśabhirakṣaraiḥ | 
ṣoḍaśasvarayojanaṃ anyeṣāmapi sarveṣāṃ mantrāṇāṃ tathā 
svarayojanaṃ tadvāsanāṃ copadiśati | tatra anāvṛttaiḥ apunarāvṛttaiḥ | 
vidyārṇaiḥ kāmeśvarīnityāvidyākṣarairdvādaśabhiriti śeṣaḥ | tāni kāni 
| ai/ sakalaharanatayamadava iti | atra pūrvalakārāṅgīkārāt lakāra upekṣitaḥ 
lalayorabhedāt || 62 || yojanaṃ apunarāvṛttairakṣarairiti śeṣaḥ | tat kāraṇaṃ 
kathayetyanvayaḥ || 63 || vyañjanāni kādikṣāntāni | pañcatriṃśaditi 
vyañjanaviśeṣaṇam | samākhyātaṃ tayoḥ 
svaravyañjanayoranyonyasaṅgataireva samākhyātamityarthaḥ || 64 || 
kathamityapekṣāyāmāha bhāratyāḥ iti | bhāratyā mātṛkāyāḥ | 
dehabhūtaiḥ avayayabhūtaiḥ | tatprāṇayojanaṃ bhāratyāḥ prāṇayojanam || 
65 || hasau hakārasakārau | netre śivaśaktirūpatvāt | cetanā cidrūpam || 66 || 
tena kāraṇena | tadyuktitaḥ hakārasakārasvarairyogataḥ || 67 ||

--------------------------------------------

p. 139) tena tairhīnarūpāstu mantrā vidyāstathā'pare |
niṣprāṇadehavat kāryakaraṇeṣvakṣamāḥ smṛtāḥ || 69 || 

tena sarvatra tu mayā svarairyoga udīryate |
ye ye mantrāḥ proktavarṇavihīnāstaiśca yojayet || 70 || 

tena te balavantaḥ syuḥ kāryeṣu ca phalānvitāḥ |
tasmāt sarvatra saṃyogāt svaraiḥ sarvārthasiddhidāḥ || 71 || 

evaṃ taireva jāyante yantrāṇi sabalāni vai |
dvātriṃśadviniyogā/śca vakṣye teṣāmanukramāt || 72 || 

vṛttadvayāntaḥ ṣaṭkoṇaṃ kṛtvā madhye nijepsitam |
māyāgarbhaṃ samālikhya veṣṭayenmātṛkākṣaraiḥ || 73 || 

--------------------------------------------

	bindusargāvityādinā ślokena uktamarthaṃ nigamayati | 
caitanyajṛmbhaṇaṃ caitanyaprasaraḥ || 68 || 69 || taiḥ pañcabhiḥ 
paratejorūpadevatāyāḥ | proktavarṇavihīnāḥ proktavarṇa pañcakavihīnāḥ 
| yojayettadvarṇapañcakamitiśeṣaḥ || 70 || te mantrādyāḥ | atra daśabhiḥ 
ślokairetaduktaṃ bhavati ādikṣāntākṣararūpamātṛkākāvigrahāyā 
bhāratyāḥ sarvāvayavabhūteṣu sarvākṣareṣu sthiteṣvapi 
turīyasvarabindusvarā hakārasakāraṣoḍaśasvarākṣarāṇāṃ dehināṃ 
deheṣu prāṇacaitanyādivijṛmbhaṇavat 
kāryakāraṇattvādvarṇapañcakavihīneṣu tatpañcakayojanāt sarvatra 
svarayogena ca sarveṣāṃ balayojanaṃ ca bhavati || 71 ||

	evamityādinā ślokena kāmeśvarīvidyāyāḥ 
svaravikṛtairakṣarairdvātriṃśadyantrāṇi prastauti | tatra taiḥ 
kāmeśvarīvidyāyāḥ 
svaravarddhitairdvānavatyadhikaśatasaṅkhyairakṣarairityarthaḥ || 72 ||

	vṛttadvayetyādinā ślokena dvātriṃśaddyantrasādhāraṇaṃ 
svarūpamupadiśati | tatra māyāgarbhaṃ hṛllekhāmadhye | samālikhya 
prāgvat | etaduktaṃ bhavati prāgvadbhrameṇa vṛttaṃ niṣpādya tatra prāgvat 
ṣaṭkoṇaṃ kṛtvā tanmadhye hṛllekhāṃ proktakrameṇa 
vāñchitārthalipigarbhāmālikhya ṣaṭkoṇakoṇeṣu ṣaṭsu agrādārabhya 
prādakṣiṇyena kāmeśvarīvidyāyāḥ svaravikṛteṣu 
dvānavatyadhikaśatasaṅkhyeṣvakṣareṣu ādiṣaṭkamālikhya

--------------------------------------------

p. 140) prathame kanakāvāptirdvitīye bhūṣaṇodayaḥ |
tṛtīye kanyakāsiddhiścaturthe bhūparigrahaḥ || 74 || 

pañcame vāhanāvāptiḥ ṣaṣṭe strīvaśyamīritam |
saptame bhavanāvāptiraṣṭame dhenusaṅgamaḥ || 75 || 

navame vaśayedbhūpaṃ daśame vāraṇaṃ hayam |
ekādaśena vijayī naraḥ samarasīmani || 76 || 

vādeṣu vyavahāreṣu dyūteṣu vividheṣvapi |
dvādaśe'bhīpsitā'vāptiḥ pareṇārivināśanam || 77 || 

gajavājisvaroṣṭrāṇāṃ naragomṛgapakṣiṇām |
bhujaṅgameṣamahiṣavājināntvāśu nāśanam || 78 || 

tattattvaci ca tadrakairlikhitaṃ tatra tatra ca |
sthāpitaṃ maṇḍalānmāsāt saptarātrādathāpi vā || 79 || 

caturdaśena vṛṣṭiḥ syāt pareṇa jṛmbhaṇaṃ ripoḥ |
krodhavairasamudyogagamanāderapi dhruvam || 80 || 

--------------------------------------------

vṛttādbahirekāṅgulāntarālaṃ vṛttaṃ niṣpādya tadvīthyāṃ 
prāgvadādikṣāntānyakṣarāṇi likhet | etat prathamaṃ yantram | asyaiva 
yantrasya ṣaṭsu koṇeṣu pūrvaṃ 
yantralikhitākṣaraṣaṭkāduparitanākṣaraṣaṭkamālikhet | etat dvitīyaṃ 
yantram | evaṃ teṣu ṣaṭsu koṇeṣu krameṇa ṣaḍakṣarata āsamāpti lekhanāt 
sambhūya dvātriṃśadyantrāṇi kriyanta iti || 73 ||

	prathama ityādibhiryantraśaktaya ityantairaṣṭādaśabhiḥ 
ślokairdvātriṃśadyantrāṇāmasādhāraṇāni phalānyupadiśati | tatra 
sarvāṇi yantrāṇi pratyekaṃ sarvābhīṣṭapradāni | amitāvāptirityādīni 
amitāvāptirityādiniyamāttadasādhāraṇatvāt | vividheṣu 
sajīvanirjīvabhedataḥ || 74 - 76 || pareṇa trayodaśena | gajādīnāṃ nāśanaṃ 
trayodaśena yantreṇa || 77 || 78 ||

--------------------------------------------

p. 141) ṣoḍaśena ghṛtenāgnau bhūtādyairnaiva bādhyate |
tataḥ pareṇa yantreṇa khātena dharaṇitale || 81 || 

rakṣā bhavati sarvatra prāṇināṃ bhavati dhruvam |
anantarābhyāṃ khananāt kalahodvegayordvayoḥ || 82 || 

sasyānāṃ bahubhiḥ kleśairnāśaḥ syatbhūruhāmapi |
deśānāmapi cānyonyakalahāt pīḍanaṃ bhavet || 83 || 

anantareṇa yantreṇa virodho bhūbujāṃ bhavet |
rāṣṭrasandhitale tasya khananenālpakālataḥ || 84 || 

ekaviṃśena yantreṇa rogārtā vairiṇo dhruvam |
dvāviṃśena gavāṃ rogastrayoviṃśena dantinām || 85 || 

caurviṃśena vāhānāṃ pañcaviṃśena bhūbhujām |
ṣaḍviṃśena pradhānānāṃ rogāvāptirdṛḍhaṃ bhavet || 86 || 

saptaviṃśena teṣāntu proktānāṃ kleśanāśanam |
aṣṭāviṃśena yantreṇa kṛtyāpratinivartate || 87 || 

dhāraṇādbhūṣu khananāt vṛkṣāgrādiṣu bandhanāt |
taḍāgakūpavāpyādiṣvarpaṇādyāti sā dhruvam || 88 || 

tataḥ pareṇa yantreṇa vāgmī mūko'pi jāyate |
tata ūrdhvena yantreṇa vairivākstambhanam bhavet || 89 || 

ekatriṃśena yantreṇa vāhānāṃ dantināmapi |
rakṣā bhavati tadbhūṣu khananāḍdhāraṇādapi || 90 || 

--------------------------------------------

tatratatra gajādīnāmālānasthāneṣu | maṇḍalāt prāgvat || 79 || 80 || 81 || 
khananāt | sasyādīnāṃ sthāneṣvityarthaḥ || 82 || proktānāmatra prakaraṇe 
kleśanāśanam || 83 || 84 || 85 || 86 || 87 ||

--------------------------------------------

p. 142) dvātriṃśenāmbudhau potā na kliśyanti kadācana |
pāraṃ prayānti cā'kleśādvicitrā yantraśaktayaḥ || 91 || 

ṣoḍaśānāṃ tu nityānāṃ pratyekaṃ tithiṣu kramāt |
tattattithau tadbhajanaṃ japahomārcanādinā || 92 || 

ghṛtaṃ ca śarkarā dugdhamapūpaṃ kadalīphalam |
kṣaudraṃ guḍaṃ nālikeraṃ phalaṃ lājāṃ tilaṃ dadhi || 93 || 

pṛthukaṃ caṇakaṃ mudgaṃ pāyasaṃ ca nivedayet |
pratipattithimārabhya kramātpañcadaśasvapi || 94 || 

kāmeśvaryādiśaktīnāṃ sarvāsāmapi coditām |
ādyāyā lalitāyāstu sarvāṇyetāni sarvadā || 95 || 

nivedayecca juhuyādvahnau dadyānnṛṇāmapi |
vidyāśaktimatāṃ nityamabhīṣṭāvāptaye'niśam || 96 || 

tattadvidyākṣaraproktamauṣadhaṃ tatpramāṇataḥ |
saṃpiṣya guṭikāṃ kṛtvā tābhiḥ sarvatra sādhayet || 97 || 

--------------------------------------------

proktānāṃ dhāraṇāditi | sarvatra yantrāṇi dhāraṇasthāpanārcanādyaiḥ 
phalapradānītyarthaḥ || 88 || 89 || 90 || 91 ||

	ṣoḍaśānāmityādinā ślokena pratipadādipañcadaśyantāsu tithiṣu 
tattattithinityābhajanakramamupadiśati | tatra japahomārcanādinā ādiśabdena 
tarpaṇā'bhiṣekā ucyante || 92 ||

	ghṛtamityādibhiraniśamityantaiścaturbhiḥ ślokaiḥ pañcadaśasu 
tithiṣu pañcadaśanivedyadravyāṇi taddinayogaprakārāṃścopadiśati | tatra 
kramāditi | śaktitithinivedyadravyāṇāṃ pratyekaṃ kramaṃ darśayati | 
sarvāṇyetāni nivedyadravyādīni | sarvadāsarvā api 
pañcadaśanityāmayatvāt || 93 || 94 || 95 || 96 ||

--------------------------------------------

p. 143) arghyavattarpaṇaṃ nityaṃ snānaṃ pānaṃ ca bhojanam |
paṭīrasaṃyutaṃ bhāle dhāraṇaṃ sarvasiddhikṛt || 98 || 

rājñāaṃ viśeṣato rakṣāṃ kuryādetaistu nityaśaḥ |
snāne pāne dhāraṇe ca gulikāyojanena vai || 99 || 

rogāpamṛtyukṛtyādidoṣā grahasamudbhavāḥ |
na bādhante tato nityamarcayet svagṛhe kvacit || 100 || 

eṣā rasamayī vyāptiriti samyaksamīritā |
asyā niṣphālanāccitte tattattvaṃ svātmasātkṛtam || 101 || 


iti śrīṣoḍaśanityātantreṣu śrīkādimate saptamaṃ paṭalaṃ paripūrṇaṃ 
parāmṛṣṭam || 7 || 

--------------------------------------------

	tattadityādibhiḥ kvacit ityantaiḥ ślokaiḥ sarvāsāṃ vidyānāṃ 
tattadakṣarauṣadhibhirgulikānirmāṇaṃ tadviniyogaṃ tatphalaṃ copadiśati | 
tatra tatpramāṇataḥ tattadakṣarāvṛttisaṃkhyāmānataḥ || 97 || paṭīraṃ 
candanam || 98 || etaiḥ gulikākṛtairauṣadhaiḥ || 99 || kvacid 
devatāsaparyāsthāne || 100 || 101 ||


iti śrīṣoḍaśanityātantreṣu śrīkādimate 
prapañcasārasiṃharājaprakāśābhidhānena subhagānandanāthena 
viracitāyāṃ manoramākhyāyāṃ vyākhyāyāṃ 
kāmeśvarīnityābhidhānaprakāśaparaṃ saptamaṃ paṭalaṃ paripūrṇaṃ 
parāmṛṣṭam || 7 ||


granthasaṅkhyā

yantrāṇi syuḥ saptame'ṣṭau catvāriṃśacca saṅkhyayā |
vyākhyāgranthāḥ satripādāḥ caturdaśaśatadvayam || 1 ||



atha aṣṭamaṃ paṭalam


atha ṣoḍaśanityāsu tṛtīyāṃ bhagamālinīm |
śṛṇu devi ! pravakṣyāmi sāṅgāṃ sāvaraṇāṃ kramāt || 1 || 

tadaṅgānyatha taddhyānaṃ  tadāvaraṇadevatāḥ |
tatpūjāyāḥ kramaṃ homaṃ yantrāṇi vividhāni ca || 2 || 

tanmantroddhāra uditaḥ pūrvameva mayā tava |
aṅgāni mantravarṇaiḥ syādādyena hṛdudīritam || 3 || 

tataścaturbhiḥ śīrṣaṃ syāt śikhā tribhirudīritā |
catuṣṭayatrayaiḥ śeṣāṇyaṅgāni ṣaḍiti kramāt || 4 || 

aruṇāmaruṇākalpāṃ sundarīṃ susmitānanām |
trinetrāṃ bāhubhiḥ ṣaḍbhirupetāṃ kamalāsanām || 5 || 

--------------------------------------------

atha aṣṭamaṃ paṭalam

	pūrvasmin saptame paṭale dvitīyāyāḥ kāmeśvarīnityāyā 
vidhānamupadiśyānantaraṃ tṛtīyāyā bhagamālinīnityāyā 
vidhānakramamupadiśati | atha ṣoḍaśetyādinā asya sā ityantena 
ślokaśatarūpeṇāṣṭamena paṭalena | tatrā'tha ṣoḍaśetyādinā vividhāni 
cetyantena ślokadvayena paṭalārthānuddiśati || 2 ||

	tanmantroddhāra ityādinā kramādityantena ślokadvayena 
ṣaḍaṅganyāsakramamupadiśati | tatra pūrvaṃ tṛtīyapaṭale | aṅgāni 
ṣaṭnyasediti śeṣaḥ | ādyena mūla vidyāyā ādyenākṣareṇa || 3 || 
catuṣṭayatrayaiḥ caturbhiścaturbhirakṣaraiḥ | śeṣāṇyaṅgāni 
kavacanetrāstrāṇi | atrāpi prāgvajjātiyojanaṃ kuryāt || 4 ||

	aruṇāmityādibhirmadātmabhirityantaistribhiḥ ślokairdevyāḥ 
saparivārāyā nityapūjā dhyānamupadiśati, tatra kamalāsanām 
ambujāsane sthitām | vāmabāhubhirūrddhādikramataḥ || 6 ||

--------------------------------------------

p. 145) kalhārapāśapuṇḍrekṣukodaṇḍānvāmabāhubhiḥ |
dadhānāṃ dakṣiṇaiḥ padmamaṅkuśaṃ puṣpasāyakam || 6 || 

tathāvidhābhiḥ parito vṛtāṃ śaktigaṇaistutaiḥ |
akṣarothābhiranyābhiḥ smaronmādamadātmabhiḥ || 7 || 

pañcatriṃśacchatārṇaistai rūpiṇīśaktipañcakam |
saptākṣarīṃ ca saṃyojya śaktīstatsaṅkhyakā yajet || 8 || 

madanāṃ mohinīṃ lolāṃ jambhinīmudyamāṃ śubhām |
hlādinīṃ drāviṇīṃ prītiṃ ratiṃ raktāṃ manoramām || 9 || 

sarvonmādāṃ sarvasukhāmamanaṅgāmabhitodyamām |
analpāṃ vyaktavibhavāṃ vividhakṣobhavigrahe || 10 || 

etāḥ syuḥ śaktayaḥ pañcapañcāśadbhiḥ śataṃdvayam |
tābhirvṛtāṃ tu tāṃ devīṃ pūjayedvāñchitāptaye || 11 || 

--------------------------------------------

tathāvidhābhiḥ śaktigaṇairityuktiḥ svātantryāt | anyābhiḥ 
madanāmityādyābhirakṣaraśaktivyatiriktābhiḥ | smaronmādamadātmabhiḥ 
smaronmādaścamadaśca yeṣāṃ etadviśeṣaṇaṃ 
sarvaśaktigaṇasādhāraṇam || 7 ||

	(evaṃ) pañcatriṃśatityādinā ślokena devyāḥ parivārabhūtā 
mantrākṣarātmikāḥ pañcatriṃśaccatasaṅkhyātāḥ 
śaktīstāvatsaṅkyāstadvidyāścopadiśati | etaduktaṃ bhavati sabindukaṃ 
dvādaśasvaramuccārya tadanu mantrākṣarāṇi 
pañcatriṃśacchatasaṅkhyākāni kramataḥ pratyekamuccārya tadupari 
rūpiṇīśaktipādukāṃ pūjayāmityuccaret tena 
pañcatriṃśadadhikaśatavidyākṣarasaṅkhyākā vidyāstāvatsaṅkhyāḥ 
śaktayaśca sambhavanti || 8 ||

	madanāmityādibhirvāñchitāptaya ityantaistribhiḥ 
ślokairviṃśatiśaktibhirmantrākṣaraśaktibhiścāvaraṇadvaya-mupadiśati | 
tatra vividhakṣobhavigrahe vividhavigrahā kṣobhavigrahā ca || 9 || 10 || etāḥ 
syuḥ śaktaya iti | madanādyābhirviṃśatiśaktibhirakṣarotthābhiḥ

--------------------------------------------

p. 146) atha pūjākramaṃ devi śṛṇu sarvārthadāyakam |
yena viśvaṃ vaśe bhūyādapi sthāvarajaṅgamam || 12 || 

caturasradvayaṃ kṛtvā kuryāddvāraṃ tu paścime |
tanmadhye'bjaṃ pañcadalaṃ kṛtvā tatkarṇikāgatam || 13 || 

yonidvayaṃtayormadhye tiryagrekhāvidhānataḥ |
pañcatriṃśacchataṃ saṅkhyāyonayaḥ paritaḥsthitāḥ || 14 || 

agrādvilomagāstāstu śaktīḥ saṃsthāpya pūjayet |
madhye vṛttatrayaṃ kuryāttatra viṃśatirekhayā || 15 || 

niṣpādya tāvatīryonīrmadanādyāḥ samarcayet |
vṛttāntarāle tvabhitā yajedaṅgāni ṣaṭ kramāt || 16 || 

--------------------------------------------

śaktibhiśca pañcapañcāśacchataṃ śaktaya ityarthaḥ | dvayaṃ 
āvaraṇayoritiśeṣaḥ | proktasaṅkhyāḥ śaktayaḥ proktakrameṇa 
āvaraṇadvayamityarthaḥ || 11 ||

	atha pūjetyādibhirnarādhipānityantairarddhādhikaistrayodaśabhiḥ 
ślokairdevyā nityapūjākramaṃ tatphalāni copadiśati | tatra yena 
pūjākrameṇa || 12 || caturasradvayamityādibhiḥ kramādityantaiścaturbhiḥ 
ślokairetaduktaṃ bhavati antarbahirvibhāgena caturaṅgulāntarālāṃ 
samacaturasrāṃ vīthīṃ kṛtvā tasyāḥ paścimadigbhāgato madhye dvāraṃ 
kṛtvā tasya caturasrasya madhye pañcadalakamalaṃ vidhāya 
vṛttadvayayuktāyāṃ tatkarṇikāyāṃ samatrirekhāṃ 
karṇikāmadhyavṛttaspṛṣṭāsratrayāṃ yathāmānaṃ yoniṃ kṛtvā (tasya 
ekāṃ rekhāṃ caturviṃśatidhā vibhajya tairaṃśaistrayoviṃśaticihnāni 
kṛtvā tasyāstisṛṣu rekhāsu tathā kṛtvā teṣu 
ekāṃśamānamabhitastyaktvā tadantaḥ prāgvat samatrirekhāṃ yoniṃ 
vidhyāya) tasyā yonyā ekāṃ rekhāmekaviṃśatidhā vibhajya teṣu 
viṃśaticihnāni rekhāsu pratyekaṃ kṛtvā teṣu bāhyābhyantaracihneṣu 
cihnācihnamiti krameṇa pañcacatvāriṃśadrekhāstiryagrūpāḥ 
pratipārśvaṃ vilikheta | evaṃ kṛte bāhyarekhāgrāṇi āntararekhāgrāṇi ca 
trikoṇāni pañcatriṃśadadhikaśatasaṃkhyākāni bhavanti | tadanta

--------------------------------------------

p. 147) tanmadhye bhagamālāṃ tāmāvāhyoktasvarūpiṇīm |
saṃsthāpanādirbhiyuktāmarcayedupacārakaiḥ || 17 || 

arghyamaṅgaiśca mūlena saṃsādhyābhyukṣya mūlataḥ |
dvārasya pārśvayorāgadveṣaśaktīstathā'rcayet || 18 || 

śabdasparśau tathā rūpaṃ rasaṃ gandhaṃ ca pūrvavat |
tadantavṛttayormadhye ṣaḍaṅgāni tathā'rcayet || 19 || 

tadantarbhagamālāyāṃ madanādyāstathā'rcayet |
madhye ca devīmabhito (ṣaḍe) yajetānyāyudhānyapi || 20 || 

tato devīṃ ṣoḍaśabhirupacārairudīritaiḥ |
pūjayedādyavarṇena vidadhyāttadviladvayam || 21 || 

--------------------------------------------

stryasrarekhātrayaspṛṣṭarekhaṃ bhrameṇa vṛttaṃ niṣpādya tadantare'pi 
tadvyāṃsapañcamāṃśamānabhrameṇa vṛttaṃ niṣpādya 
tayorviṣkambhaṣoḍaśāṃśasahitaṃ viṣkambhamānaṃ triguṇīkṛtya tat 
samudāyamānaṃ daśadhā vibhajya teṣu ekaikāṃśacihnāni 
paritastadvṛttadvaye daśa daśa vidhāya teṣu krameṇa bāhyādābhyantaraṃ 
tasmādbāhyamiti gomutrikākrameṇa tiryagrūpā viṃśatirekhā vilikhet | 
evaṃ kṛte bāhyavṛttaspṛṣṭāgrāṇi āntaravṛttaspaṣṭāgrāṇi ca 
tryasrāṇyabhito viṃśatisaṅkhyāni sambhavanti | antarbahirvibhāgena 
caturaṅgulāntarālāṃ samacaturastrāṃ vīthīṃ teṣu sarveṣu uktakrameṇa 
uktāḥ śaktīḥ pūjayediti || 13 || 14 || 15 || 16 || 17 || abhyukṣya svātmādīni | 
mūlataḥ mūlavidyayā | pūrvavat svarūpiṇīti tryakṣarasahitam || 18 || 
tadantavṛttayormadhye pañcadala padmasya karṇikāvṛttadvayavīthyām | 
tathāca vāyavyādikrameṇa 
tadantaryonyormadhyasthapañcatriṃśacchatasaṅkhyātrikoṇa-madhyeṣu, 
agrādyaprādakṣiṇyena || 19 || tadantarbhagamālāyāṃ 
vṛtta(dva)yormadhyasthaviṃśatitrikoṇeṣu madhye'tha devīmabhitaḥ 
etaduktaṃ bhavati tadantarvṛttavīthīmadhye devyāḥ ṣaḍāyudhāni | tāṃ 
vṛttavīthīṃ tiryagrekhāṣaṭkoṇaṃ ṣoḍhā vibhajya devyā 
vāmādharahastasthādīni dakṣiṇādharahastasthāntāni 
agrādyaprādakṣiṇyena krameṇārcayediti || 20 || ādyavarṇena 
mantrādyenākṣareṇa sārddhamiti śeṣaḥ | mūlamantrādyakṣaraṃ 
sabindukaṃ dvādaśasvaraṃ

--------------------------------------------

p. 148) japedaṣṭottaraśatamagre devyāstu nityaśaḥ |
prāgvadagnimukhaṃ kṛtvā homaṃ kuryāddaśāṃśataḥ || 22 || 

saṃyojya bindau tāṃ prāyo mūlenābhyarcya tāṃ tathā |
svātmanyudvāsayeduktaprakāreṇa maheśvarīm || 23 || 

devyātmā vaśayedviśvaṃ naranārīnarādhipān |
kāmyahomamatho vakṣye nānābhīṣṭāptidāyakam || 24 || 

trimadhvaktaiḥ puṇḍarīkairhomādviprā vaśaṃ nayet |
āragvadhaistu rājānaṃ karavīraistu vaiśyakam || 25 || 

utpalairvaśayecchudraṃ vanitāṃ japayā hutaiḥ |
bilvairlakṣmīrbhaveddhomairbhūmyādyaiḥ kamalairhutāt || 26 || 

kairavairvāhanāvāptirva(rda)rapuṣpairmahadyaśaḥ |
saubhāgyaṃ campakaiḥ siddhai raktasaugandhikaṃ hunet || 27 || 

tagarairvastrasaṃsiddhyai punnāgairbhūṣaṇāptaye |
madhukaiḥ kanyakāsiddhyai palāśaiḥ svarṇasiddhaye || 28 || 

--------------------------------------------

sarvāsāmāvaraṇaśaktīnāṃ mantrākṣaraṃ kuryāt ityarthaḥ | balidvayaṃ 
pūjārambhe ṣoḍaśākṣaramantreṇa pūjāvasāne kurukullāsaptākṣaryā ca 
| sarvatra pūjādāvavasāne ca nāthārcanaṃ kuryāditi sampradāyārthaḥ || 
21 || daśāṃśataḥ kramahomānantaraṃ japadaśāṃśamūlamantreṇa 
homaṃ kuryāt | etat sarvāsāṃ sādhāraṇam || 22 || (uktaprakāreṇa 
pradhānadevyāḥ pūjāvasāne uktena krameṇa || 23 || devyātmā 
prāgvannyāsadevīrūpādvayabhāvanayetyarthaḥ | atrāpi puraścaraṇārthaṃ 
kevalaṃ daśasāhasraṃ vidyā japitvā taddaśāṃśaṃ tarpaṇādikaṃ 
kuryāditi sampradāyārthaḥ || 24 ||

	kāmyahomamityādibhiḥ parameśvarītyantairarddhādyaḥ pañcabhiḥ 
ślokaiḥ nānāvidhadravyahomairnānāphalāvāptimupadiśati | tatra 
trimadhvaktaiḥ trimadhūni kṣaudrājyadugdhāni

--------------------------------------------

p. 149) kiṃśukairaṃśukāvāptyai pāṭalaiḥ paśusiddhaye |
raktotpalaiḥ sarvāsiddhyai homayetparameśvari || 29 || 

atha yantrāṇi vakṣyāmi vāñcchitārthapradāni tu |
candanāgurukarpūrakastūrīkuṅkumairliket || 30 || 

sarvāṇi sarvato yantrāṇyabhīṣṭāvāptikāmukaḥ |
suvarṇe rajate tāmre tvaṃśuke bhūrjapatrake || 31 || 

dhāraṇaṃ mūrdhni bāhvorvā kaṇṭhe kaṭyāṃ prakoṣṭhake |
nidhāya kvāpi pūjāṃ vā kuryādyantrāṇyaśeṣataḥ || 32 || 

ṣaṭkoṇaṃ vṛttayormadhye kṛtvā tanmadhyatastathā |
yoniṃ vilikhya tanmadhye māyāṃ sādhyasamanvitām || 33 || 

vilikhya koṇatritaye vahni ṣaṭkepi saṃlikhet |
ekaikavṛttayormadhye śeṣārṇāni samālikhet || 34 || 

bahirmātṛkayā veṣṭyavṛttāntabinduyuktayā |
evaṃ yantrāṇi mantrārṇairdaśabhirdaśabhirbhavet || 35 || 

--------------------------------------------

kṣaudradugdhadadhīni vā | asmin prakaraṇe sarvāṇi proktāni homadravyāṇi 
trimadhvaktānyeva juhuyādityarthaḥ | sarvatra kāmyahomeṣu pūrvaṃ 
svanityakramaṃ nirvartyānantaraṃ vahnau tattadvidyāyāḥ 
parivārāhutorhutvā paścāt proktadravyaiḥ proktasaṃkhyaṃ 
tattanmūlamantreṇa proktaphalāvāptaye juhuyāt | homeṣu sarvatra homānte 
hutasaṃkhyaṃ mūlamantraṃ japediti sarvatrasamayaḥ || 25 || 26 || 27 || 28 || 
raktotpalaiḥ raktakumudaiḥ || 29 ||

	atha yantryaṇītyādibhiraśeṣata ityantaistribhiḥ 
ślokairyantrakathanaprastāvapūrva tantrasādhāraṇaṃ yantralekhanadravyaṃ 
yantrādhikaraṇāni yantradhāraṇaprakārā/ścopadiśati || 30 || 31 || 32 ||

	ṣaṭkoṇamityādibhirvidhīyata ityantaiḥ (stribhiḥ) ṣaḍbhiḥ 
ślokaiścaturdaśayantranirmāṇakramamupadiśati | tatra māyāṃ hṛllekhām | 
sādhyasamanvitām prāgvattatra

--------------------------------------------

p. 150) carame'mṛtaṣaṣṭyaiva śeṣaṃ saṃpūjayecchive |
jyā kāṃdāvo'mbu hṛtsvena māyayā'mṛtapañcakam || 36 || 

tatpañcakaṃ svarairbhedādaśītirmāyayā tathā |
taiḥ ṣaṇḍhahīnaiḥ ṣaṣṭiḥ syānmāyayā ca tathā bhavet || 37 || 

ṣaṣṭyā śataṃ samuddiṣṭaṃ varṇeṣvamṛtavigraham |
teṣāṃ sarvatra tantre'smin viniyogovidhīyate || 38 || 

--------------------------------------------

māyāmadhye ekamekaṃ mantrākṣaraṃ ca likhediti sampradāyaḥ || 33 || 34 || 
śeṣārṇāni krameṇa pañcaviṃśatyadhikaśatasaṃkhyāni || 35 || carame 
caturdaśayantre | amṛtaṣaṣṭyā vakṣyamāṇayā jyākaṃ dāvombuhṛtsveneti 
| jyā jakāraḥ | kaṃ sakāraḥ | dāvaḥ ṭhakāraḥ | amba vakāraḥ | hṛt 
sakāraḥ | svena bindunā | māyayā visarjanīyena || 36 || māyayā tathā | 
bindusahiteṣu svarabhedādaśītisaṃkhyāteṣvamṛtākṣareṣu bindumapāsya 
sarvatra visarjanīyayojanāt tānyevākṣarāṇi aśītyakṣarāṇi 
bhavantītyarthaḥ | ṣaṃḍhahīnaiḥ ṛ ṛ ḷ ḹ ityakṣaravihīnaiḥ | māyayā ca 
tathābhavet ṣaṇḍhacatuṣṭayahīnairvisarjanīyayojitairapi ṣaṣṭhyakṣarāṇi 
syurityarthaḥ || 37 || ṣaṣṭhyāśataṃ samuddiṣṭamityuktiḥ 
ṣaṇḍhacatuṣṭayopetatvāt | varṇeṣu mātṛkāyām | amṛtavigrahaṃ 
varṇapañcakamitiśeṣaḥ | atra caturdaśa ṣaṇḍhān vinā'mṛtākṣarāṇāṃ 
saṅkhyā viṃśatyadhikaṃ śatameva | teṣāṃ ṣaṇḍhayuktānāṃ 
ṣaṣṭiśatasaṅkhyānāmamṛtākṣarāṇāṃ caturdaśānāṃ yantrāṇāṃ 
viracanākramoyathā ekaikāṅgulāntarālāni trīṇi vṛttāni 
bhrameṇāntarbahirvibhāgena kṛtvā teṣu antasthatṛtīyavṛttamadhye 
yathāmānaṃ ṣaṭkoṇaṃ vidhāya tanmadhye samatrirekhāṃ 
svābhimukhāṃ yoniṃ vilikhya tanmadhye nāmopetāṃ hṛllekhāmālikhya 
tadantarmāyāṃśe mantrādyakṣaramālikhya bahistrikoṇeṣu mantrasya 
dvitīyatṛtīyacaturthākṣarāṇyālikhya bahiḥ ṣaṭsu koṇeṣu 
agrādiprādakṣiṇyena pañcamādidaśamāntāni varṇānyālikhya 
tadbahirvṛttavīthyāṃ (ekādaśākṣarādīni 
pañcaviṃśatyadhikaśatasaṃkhyāni mantraśeṣākṣarāṇi prāgvat 
samālikhya tadbahirvṛttavīthyāṃ tathaiva sabindukānyakṣarāṇi prāgvat 
samālikhya tadbahirvṛttavīthyāṃ tathaiva sabindukānyakṣarāṇi 
ādikṣāntāni samālikhet etat prathamaṃ yantram | dvitīyāditrayodaśānteṣu

--------------------------------------------

p. 151) caturdaśānāṃ yantrāṇāṃ viniyogaṃ śṛṇu priye |
vaśyamākarṣaṇaṃ stambhamārogyaṃ vijayaṃ śriyam || 39 || 

rakṣāṃ gajāśvagomeṣamahiṣāṇāmanukramāt |
naranārīnṛpāṇāṃ ca proktayogena sādhayet || 40 || 

amṛtārṇaiḥ svamūlārṇaiḥ lalitārahitaistu taiḥ |
nityācaturdaśārṇaiścāpyekaṣaṣṭiśatena ca || 41 || 

ṣaṭpañcāśatsamopetaṃ catuḥśatamudīritam |
tairyantraracanāyogaṃ phalāni ca śṛṇu priye || 42 || 

--------------------------------------------

dvādaśasu yantreṣu prathamayantralikhitākṣaradaśakoparisthaṃ daśakaṃ 
dvitīye tṛtīye turyaratṛtīyadaśakaṃ evaṃ krameṇa dvādaśasu samālikhya 
bahiḥ śeṣākṣaraveṣṭane 
pañcaviṃśatyadhikaśatasaṃkhyākṣarasiddhyarthaṃ 
tanmadhyalikhitākṣaradaśakadaśamākṣarāduparitanamuparitana-
mantrākṣaramārabhya hṛllekhā 
madhyalikhitākṣarapūrvākṣarapūrvākṣarāvadhi akṣarāṇi samālikhet | 
carame caturdaśe yantre ṣaṭkoṇadvitīyakoṇādiṣu pañcasu 
pañcāmṛtākṣarāṇi sabindukānyālikhya bahirmantraśeṣākṣarasya 
vīthyāṃ viṣaṇḍhasvarākṣaravikṛtāni sabindūni tadamṛtaṣaṣṭhyakṣarāṇi 
tatastānyeva visarjanīyayuktāni, tataḥ savisarjanīyānyamṛtapañcākṣarāṇi 
caivaṃ pañcaviṃśatyadhikaśatākṣarāṇi samālikhediti || 38 ||

	caturdaśānāmityādinā sādhayedityantena ślokadvayena 
caturdaśayantrāṇāṃ yathākramaṃ caturdaśaphalānyupadiśati | tatra 
proktayogena sādhayet dhāraṇanikṣepādinā || 39 || 40 ||

	amṛtārṇairityādinā udīritamityantenārddhādhikena ślokena 
trayastriṃśadyantranirmāṇārthaṃ mantrākṣarāṇāṃ saṃkhyāviśeṣān 
saṃbhūya saṃkhyāṃ copadiśati | tatraitaduktaṃ bhavati 
ṣaṣṭhyadhikaśatasaṃkhyairamṛtārṇaiḥ 
pañcatriṃśadadhikaśatasaṃkhyaiḥ svamūlavidyārṇaiḥ lalitāṃ vinā 
mūlavidyārahitairanyaiścaturdaśanityāvidyākṣaraireka-
ṣaṣṭiśatasaṅkhyātaiśca saṃbhūya saṃkhyā ṣaṭpañcāśatsamopetaṃ 
catuḥśatamudīritamiti || 41 ||

	tairityādinā ślokottarārddhena tairyantrāṇi tat phalāni ca prastauti | 
tatra taiḥ proktasaṃkhyairakṣaraiḥ || 42 ||

--------------------------------------------

p. 152) trikoṇamaṣṭapatrābjaṃ bahirvṛttadvayaṃ tathā |
vidhāya madhye māyāsthaṃ kṛtvā nāmatrikoṇagam || 43 || 

antarālatrayaṃ tristhaṃ bahiḥ patrāṣṭagāmiva |
caturdaśārṇamālikhya vṛttamadhye tu mātṛkām || 44 || 

vilikhyārcāhutajapasekasiddhāni yojayet |
trayastriṃśattamaṃ yantraṃ saśaktyamṛtapañcakaiḥ || 45 || 

jvare ghore śītikāyāṃ tathā cāturthike gade |
sphoṭe masūrikāyāṃ ca netrābhyāṃ kukṣisaṃbhave || 46 || 

--------------------------------------------

	trikoṇamityādibhiḥ pañcakairityantaistribhiḥ ślokaiḥ proktaiḥ 
ṣaṭpañcāśaccatuḥ śatavarṇairamṛtapañcākṣaraiḥ śaktyākhyayā 
hṛllekhayā ca trayastriṃśadrūpayantraviracanākramamupadiśati | tatra 
caitaduktaṃ bhavati iṣṭamānena bhrameṇa vṛttadvayamantarbahirvibhāgena 
ekāṅgulāntarālaṃ niṣpādya tadasthāṅgulāntarālena vṛttena karṇikāṃ 
tadbahistryaṃgulāntarālena vṛttena karṇikāṃ 
tadbahistryaṅgulyantavīthyāmaṣṭapatrāṇi ca kṛtvā karṇikāmadhye 
samatrirekhāṃ karṇikāvṛttaspṛṣṭāsratrayāṃ yoniṃ kṛtvā tanmadhye 
prāgvannāmopetāṃ hṛllekhāmālikhya tadasreṣu triṣu 
proktasaṅkhyeṣvakṣareṣu āditaḥ trayaṃ karṇikā vṛttayonyasrāntarālatraye 
trayaṃ bahiraṣṭasu patreṣu agrādiprādakṣiṇye nāṣṭākṣarāṇi caivaṃ 
caturdaśākṣarāṇyālikhya bāhyavṛttavīthyāmakārādikṣakārāntāṃ 
mātṛkāṃ tathaivābhi likhet eteṣvakṣareṣvāditaḥ caturdaśabhirakṣaraiḥ 
prathamaṃ yantram | evaṃ 
proktacaturdaśākṣarāduparitanaiścaturdaśabhirakṣarairdvitīyaṃ yantram | 
evamuparisthaiścaturdaśabhiścaturdaśabhirakṣaraiḥ krameṇānyāni ca 
triṃśadyantrāṇi caramayantram | 
trayastriṃśadyantraviniyuktāvaśiṣṭākṣarāṣṭakenāmṛta-pañcākṣareṇa 
hṛllekhayā ca evaṃ caturdaśabhirakṣaraiḥ kuryāt, evaṃ 
trayastriṃśadyantrāṇi kṛtvā pūjāhomajapābhiṣekairviniyuṃjyāditi | 
atrārcājapādikaṃ mātṛkayā tattallikhitākṣaraiśca, evaṃ 
sarvatrākṣarayantreṣu vidhānam || 45 ||

	jvaretyādibhirīśvarītyantaiścaturdaśabhiḥ 
ślokaistrayastriṃśadyantrāṇāṃ krameṇa trayastriṃśatphalānyupadiśati | 
tatra cāturthike caturthādivaseṣu pīḍākaraśānti

--------------------------------------------

p. 153) yakṣarākasagandharvapiśācoragapīḍane |
bālagrahārtau daurbhāgye bandhyātve vairipīḍane || 47 || 

vāde conmādane rājakrodhe corabhaye tathā |
ḍākinyādigaṇaiḥ ṣaḍbhirākrāntyāṃ brahmarākṣasaiḥ || 48 || 

pramehakāmalāchardidoṣajeṣu triṣu kramāt |
yojayeduktavidhinā trayastriṃśaditīśvari || 49 || 

kāmeśvaryādinityānāṃ sādhāraṇasamarcanam |
śṛṇu devi ! pravakṣyāmi sarvāṅgāṅgitvayogataḥ || 50 || 

tāsāṃ pañcadaśānāntu mantravarṇāḥ samīritāḥ |
śatadvayaṃ ṣaṇṇavatiṃ taiścakraṃ tatra pūjanam || 51 || 

prākpratyagdakṣiṇodakca rekhāviṃśatimālikhet |
tena koṣṭhāni jāyante caturasrāṇi pārvati || 52 || 

--------------------------------------------

kāgade || 46 || 47 || ṣaḍbhirākrāntyāmiti ṣaḍvidhāni phalānyucyante || 48 || 
doṣajeṣu triṣu vātapittaśleṣmajeṣu rogavargeṣu trividheṣu | uktavidhinā 
arcājapādinā || 49 ||

	kāmeśvaryādītyādinā ślokena lalitāyā 
aṅgabhūtānāmanyāsāṃ (pañcadaśānāṃ nityānāmanyonyāṃgitvena 
tāsāṃ) pañcadaśaprakāraṃ sādhāraṇamarcanaṃ prastauti | tatra 
kāmeśvaryādinityānāṃ pañcadaśānāmiti śeṣaḥ || 50 ||

	tāsāmityādinā ślokena lalitādīnāṃ pañcadaśānāṃ tāsāṃ 
sambhūya mantrākṣarasaṅkhyāmupadiśya tairakṣaraistāsāṃ 
sādhāraṇaṃ kāmyapūjācakraṃ ca prastauti | tatra taiḥ 
proktasaṅkhyairakṣaraiḥ || 51 ||

	prākpratyagityādibhiḥ pūjayedityantairviṃśatyā ślokaiḥ 
paripūrṇapūjācakranirmāṇaṃ pūjākramaṃ pūjopakaraṇaviśeṣādikaṃ 
copadiśati | tatra prākpratyak ityādibhiḥ krameṇa vai ityantairekādaśabhiḥ 
ślokaistaccakranirmāṇaṃ tatra pañcadaśanityānāṃ pūjākramaṃ

--------------------------------------------

p. 154) śatatrayaṃ tvekaṣaṣṭyā teṣvīśādipradakṣiṇam |
pradeśagatyā vilikhedyāvatsaṅkhyaṃ yathāntaram || 53 || 

pañcaṣaṣṭisteṣu dikṣu prāgādiṣu catuṣṭayam |
avaśiṣṭaṃ bhavetteṣu dikstheṣvekīkṛteṣu ca || 54 || 

māyāṃ catuṣṭayāntasthamālikhedvāñchitaṃ kramāt |
ekonapañcāśatkoṣṭheśvekībhūte(na)ṣu tatra vai || 55 || 

padmaṃ caturdaśadalaṃ bahirvṛttadvayaṃ tathā |
likhitvā karṇikāmadhye yoniṃ māyodarāṃ likhet || 56 || 

daleṣvapi tathā śaktiṃ caturdaśasu saṃlikhet |
bhagamālāṃ madhyaśaktyāmāvāhyābhyarcayedbahiḥ || 57 || 

paścimādi tu vāyvantamanyā āvāhya pūjayet |
yathākramamidaṃ cakramāsāṃ sādhāraṇaṃ bhavet || 58 || 

madhye madhye (tathā) tu yā pūjyā śeṣāstatra dalāśritāḥ |
yathākrameṇa citrāntāḥ pūjayeduktavigrahāḥ || 59 || 

--------------------------------------------

copadiśati tatra yathāntarā pañcaṣaṣṭiravaśiṣṭāni koṣṭāni 
bhaveyustathetyarthaḥ || 52 || 53 || teṣu pañcaṣaṣṭiṣu | prāgādiṣviti | yathā 
prāgādidikṣu catuṣṭayaṃ catuṣṭayaṃ madhyato'vaśiṣṭaṃ syāt | teṣu 
catuṣkacatuṣṭayeṣu ekīkṛteṣu, madhyarekhātrayamārjaneti śeṣaḥ || 54 || 
ekonapañcāśatkoṣṭheṣu ekībhūteṣu tatra vai || 55 || padmaṃ 
caturdaśadalaṃ samacaturasrarūpeṇa madhyataḥ 
ekīkṛtadiggatacaturasracatuṣkāntasūtrāvadhi ekonapañcāśatkoṣṭhāni 
ekīkṛtya tatra proktarūpaṃ padmaṃ kuryādityarthaḥ || 56 || madhyaśaktyāṃ 
madhyaśaktiśca hṛllekhā || 57 || anyāḥ caturdaśanityāḥ | āsāṃ-

--------------------------------------------

p. 155) caturasradvayaṃ bāhye kṛtvā dvārāṇi dikṣu ca |
dvārāṇāṃ pārśvayoḥ koṇeṣvarcayeddvādaśa kramāt || 60 || 

brāhmī māheśvarīṃ dvāre paścime savyadakṣiṇe |
komārīṃ vaiṣṇavīṃ saumye vārāhyaindrīṃ ca pūrvage || 61 || 

cāmuṇḍāsu mahālakṣmīryāmye vāyvādikoṇagāḥ |
deśakālau tathākāraśabdau proktakrameṇa vai || 62 || 

pūjayetproktarūpaistu (śa)proktarūpāśca tāḥ kramāt |
upacārairāsavaiśca māṃsairmatsyaiḥ susaṃskṛtaiḥ || 63 || 

--------------------------------------------

caturdaśanityānām || 58 || 59 || 60 || pūrvage dvāre iti śeṣaḥ || 61 || 62 || 
evametairekādaśabhiḥ ślokairetaduktaṃ bhavati 
pañca(triṃ)viṃśatyaṃgulāntarālaṃ samacaturasraṃ kṛtvā 
tasmāddvyaṅgulādantaḥ samacaturasraṃ vilikhya taddvyaṅgulavīthyāṃ 
caturdikṣu dvārāṇīti | aṅgulamānena (samacaturasraṃ catvāri sūtrāṇi) 
kṛtvā tatra madhye dakṣiṇottarāṇi prākpaścimāntāni 
caikaikekāṅgulāntarālāni atrāṣṭādaśāṣṭādaśasūtrāṇyāsphālya 
sarvamadhye ekonapañcāśatkoṣṭhānyekīkṛtya tatra vṛttadvayaṃ 
caturasrasūtraspṛṣṭāspṛṣṭikayā bhrameṇa niṣpādya tanmadhye sakarṇikaṃ 
caturdaśadalapadmaṃ vidhāya tatkarṇikāmadhye vṛttatryasraspṛṣṭāṃ 
samatrirekhāṃ yoniṃ kṛtvā tanmadhye hṛllekhāmālikhya tadbahiḥ 
paścimādivāyvāntaṃ (bāhyāntaṃ) vāmāvartena caturdaśasu daleṣu 
pratidalaṃ hṛllekhāṃ samālikhya tatpadmacaturasrādbahiḥ 
prāgādicaturdikṣu madhyataścatvāri koṣṭhānyantarbahirvibhāgenaikīkṛtya 
tatra hṛllekhāṃ prāgvadvāñchitārthagarbhāṃ samālikhya bahiḥ 
sarvabāhyapaṅktisthaśivādikoṣṭhamārabhya prādakṣiṇyakrameṇa 
praveśagatyā anuktakramaṃ ṣaṇavatyadhikaśatadvayasaṅkhyeṣu koṣṭheṣu 
tatsaṅkhyāni pañcadaśanityāvidyākṣarāṇi kāmeśvaryādicitrāntaṃ 
krameṇa samālikhya caturṣu sarvabāhyacaturasradvāreṣu paścimādi 
dakṣiṇāntaṃ prādakṣiṇyena brāhmyādyaṣṭaśaktīḥ 
savyadakṣiṇaśākhayordvidvikrameṇābhyarcya (vāyvā)bāhyādiṣu nir-
ṛtyanteṣu koṇeṣu deśakālākāśaśabdaṃ śaktīḥ samabhyarcya tadantaḥ 
prāgukteṣu koṣṭheṣu īśakoṣṭhādipraveśagatyā prādakṣiṇyena 
pañcadaśanityāvidyākṣarāṇi taistairakṣarairabhyarcya paścimādiṣu 
catasṛṣu vāñchitagarbhahṛllekhāsu bhagamālāmabhyarcya sarvamadhye ca 
tāmeva tadvidyayā'bhyarcya paścimādivāyantaṃ (bāhyāntaṃ) 

--------------------------------------------

p. 156) apūpaiḥ pāyasairdugdhaiḥ suśṛtaiḥ sitasaṃyutaiḥ |
kadalīpanasādyaiśca phalairmadhubhireva ca || 64 || 

naivedyaiḥ prīṇayeddevīṃ nṛtyagītādibhistathā |
ekarātraṃ trirātraṃ vā pañcarātraṃ tu sapta vā || 65 || 

navarātraṃ tathā pakṣaṃ māsaṃ pūrṇādikaṃ tu vā |
varṣaṃ vā phālgunāntaṃ vā syātsamastārtināśanam || 66 || 

grahāṇāṃ prātikūlyeṣu dīrgharāgeṣu vaikṛte |
devatānāmathotpāte trividhe tvabhicārake || 67 || 

dāridryavijayaprāptāṃ durbhikṣe śatrupīḍane |
kṛcchreṣvanyeṣu ghoreṣu pūjaiṣā sarvakāmadā || 68 || 

pīṭhe vā susame kṛtvā vedikāmaṇḍane tu vā |
kṛtvaitatproktarūpaṃ ca proktadravyaistathā'rcayet || 69 || 

--------------------------------------------

tattadbāhyadaleṣu nityaklinnādikāmeśvaryantāścaturdaśanityāḥ 
samarcayet evamanyāsu caturdaśanityāsvapi madhyasthāyā anantaranityādi 
tatpūrvanityāntaṃ tathā'rcayet iti || 62 ||

	pūjayedityādibhiḥ pūjayedityantairnavabhiḥ ślokaiḥ 
nivedyadravyaviśeṣāṃstatra pūjā kālāvadhiṃ 
pūjāvidhānasamayādikaṃ copadiśati | tatra proktarūpaiḥ 
raktagandhetyādinā | sādhaka iti śeṣaḥ | proktarūpāḥ tatra 
madhyanityāsamānavigrahābharaṇāyudhāḥ 
bāhyadalasthāścaturdaśanityāḥ atra proktanivedyadravyaviśeṣāḥ | asmin 
pañcadaśānāṃ aṅgāṅgibhāvakābhyarcanakramaprokteṣu pañcadaśasu 
cakreṣu nivedanīyāḥ | sarvatra sarvāsāṃ ṣoḍaśanityādīnāṃ 
naimittikakāmyayoreva etairdravyaviśeṣaiḥ pūjādikaṃ kuryyādityuttaratra 
svayameva vakṣyati || 63 || madhubhiḥ kṣodaiḥ || 64 || 65 || 66 || dīrgharogeṣu 
vātādyaṣṭamahorogeṣu | kṛte devatānām | devatāprātikūlyatvāt samīkṣya 
kriyamāṇeṣvapi

--------------------------------------------

p. 157) namerucampakāśokapunnāgabakulāmbujaiḥ |
mallikāmālatījātīśatapatrotpalādibhiḥ || 70 || 

sugandhibhistathā'nyaiśca pūjayetpūrṇamānasaḥ |
etadvidyābhaktirūpāstiyutānanyāṃśca pūjayet || 71 || 

vaṃṣute saṣvare tu vā cetattākaṃ rvāpi(ta)parasa |
yajādhāhīnā pūvibrutu(vā) cāvalpasyanaṃ (sakā) śakaṃ || 

jñemiṇuthaprāyā śrukaṃ na(ma) sa kampalpagāvarsaṃ(ṇa)dhvī
dhvāthāḍī (dhvīṣṭhīsthālī) māyaitagai |
titrividhaṃvaṃ (tve) tasmṛta(vityo)
vitavalīṃ māṣudhvīgaucate || 74 || 

jaṃdvipiṣṭeṣṭasvācasedyaṃdyandoḍaṃ (svādolakāmādu)
ṣāmatvagauṇḍutanāthaśṛprī
(stokela) matattvākṣi(ta)mudagrapet dyānnimākṣilovisasmik
capeṭetakāmadhvajaḥ sunotarakīmadhāstu |
(maudhyātvatho) tyāyo bhūptaṃravāsākṣomūreyasamyakasmin |

--------------------------------------------

sarvatra vaiparītye utpāte trividhe divyāntarikṣabhaumatvena prokte || 67 || 
durbhikṣe annahrāse | kṛcchreṣu deśaprāptamāryādiṣu | pūjaiṣā 
pañcadaśavidhā || 68 || proktarūpaṃ 
pañcadaśanityāsādhāraṇārcanacakram | sarvatra prokteṣu 
grahaprātikūlyādiṣu proktadravyaviśeṣaiḥ tattannityapūjācakreṣu (na) 
pūjayediti sampradāyaḥ | anyā/śca svasampradāyabahirbhūtā napi || 70 || 71 
||

ataḥparaṃ navatyantaṃ ślokarūpeṇa vyākhyāyate |
catuḥṣaṣṭhitamopetāstriḥsaptatyādayo'ṣṭame ||
navatyantānaikaviṃśāḥ ślokā vyākulitākṣarāḥ ||
devītantrārthagāmī yastatpādāmbujaśekharaḥ |

--------------------------------------------

p. 158) tretesatamāgamātaṃrasimadugnejanina |
pūyeṣonte dhvaja(śa)santaḥ guyo
(ligalālapaiḥ)gaśālugaugāt dhu |
(gānadhūmāṃcaṃsaṃśaya)māvayomasa eṣṭīṇḍadhvī 
priyaiśṛnāyedviṇe |
dhyatordhagu anaiḥttalaṃ paśayeḍuśrasmin yote |
na tatraṣidipet rajaḥ (yaṃ)ṣikurasātekatam |
na vāme dhṛditaḥ sthāye vāṃ tane paniścāt lotaṃ || 

dayakeli(ū)ḍadhupaikaṃ limataṃ ṣṭigāni sphūrja |
kṣaye jaṃlavṛdhuvite vimadhaṃdyadvijñeṇaṃṇḍaṃ |
(rosāṇutri) viprārmāśṛtaṃyadānālasvātmayaraṃvāṣādvī |
jūñjathamṛvā(pyathā)ṣkalālaṃ piṣumaphesvāsyāsidhū |
kṣikabhamataṃ dhīśetaṣima(vaśri)caśṛna(śai)salesi |
(se)śedhvāca prākayā(n)t disalidvataṃ va mihaṃ svāpuli |
jātaṃ dugābhaṃ yaraṃ nośulkamasyanākerkṣaṃ |
rantu livātaḥ syātātālalathahiṃdhaḍātatam |
ladukāṃ saptarhadyosābhaṃvasaranistharalāṃ |
litakephanā teśanāliyuteśisathaṃgala |

--------------------------------------------

sādhako vācayet ślokānaṣṭame vyākulakramān ||

eṣa vācanāślokaḥ trisaptatyādayaḥ ślokā navatyantā daśāṣṭa ca |

subodhārthā api svalpaṃ vyākriyante tatastataḥ |
vyākhyānamapi teṣāṃ tu ślokairvyākulitākṣaraiḥ |
ṣaḍbhirvilikhyate taistu vācayetproktarūpataḥ |

ṇaṃ sanistarmātrāvataiḥ raḥpamevī śvatīravrarthamikāmyarcānaimittikāḥ 
kaṃ ramān svādikā krataḥ || 1 || lpaguyotastu kīladhāraṇaṃstutugaga 
(rgurgu) yocanā | hyāśantaḥ likṣilatasatanaḥ ghanaḥ māpulo pusa || 2 ||

--------------------------------------------

p. 159) rdrakkāpupha āyet kṣitāsayanirapyatasa e |
tavaidya āvadataṃ śataṃ vapi dāte reṇusa |
divebhi śrāyet vāverdhyādarthaṃ niradhyotvātavyai |
smakṛtadeyaṃ dvātadyāt dvasiyadāniratādha |
hākoyasāsthacetmāsvadhipisaddhocit cetkrasi |
dāpinatannyavevedittanipitatākurnavī |
cavattyāyaḥ ttanovalanmamayādyaḥ rocaittatsa |
kati navaṃ bhavati tadhrukī capānyat gusivaṣṭhā |
nārudeyā samāvasannāvapi svarādantaḍayaḥ |
kījapā ca sa e dyācapāṃnavitatdhayodhya |
resākasāntaṃ ca mīmparimesakāktaṃ sadāddha |
prosyarvaśivet tvayotobhaso nmayā || 90 || 

athānyaṃ śṛṇu deveśi cakramadbhutadarśanam |
yonyarṇavākhyaṃ vanitāgavaparvatavajrakam || 91 || 

--------------------------------------------

yaṃ lamaṃdvāto gusayajaḥ dhākīrtiraryaṃ tu tat |
nasalesi śeddhāva prāk tarca cogaḥ di(śapraṃ satrayo || 3 ||
śasya taḍuryāṃ latu taṃ yet viyokuñjaraṃ nirmalam |
diśadvīlikā ścamṛtaṃ ṇadīturirgumucam || 4 ||
yopūpharpūlaṃ ragataḥ yo iktiritogartyuvyā |
lāraitrarddehāvataḥ dāsasiddhiryārvasaḥ || 5 ||
trasvātasvāsvadāraprāk cardakattyāsya deśagau |
syāja edho vayat vā kṛt klekānyamathā sada || 6 ||

athānyadityādibhirasya sā ityantairdaśabhiḥ ślokaiḥ 
yonyarṇavākhyamabhaṃguru

--------------------------------------------

p. 160) ṣaḍviṃśāṅgulamānena kṛtvā yonisame tale |
tatra dvyaṅgulamāneṣu sūtrāṇyekādaśārpayet || 92 || 

tenātra yonyojāyante trikoṇāni śatātparam |
catvāriṃśacca catvāri teṣu mantrākṣarāṇi tu || 93 || 

prādakṣiṇyapraveśe(na) tu vilikhettu nirantaram |
madhye'vaśiṣṭanavake navavargasamanvite || 94 || 

nāthānnava likhet paścātsādhyākhyākarmasaṃyutam |
sarvatra vilikhedbhūyo bhūyostvāvartanena tu || 95 || 

arddharātre tu tāṃ sādhyāṃ smaranmadanavahninā |
dahyamānāṃ hṛtasvāṃtāṃ mastakasthāpitāñjalim || 96 || 

vikīrṇakeśīmālolalocanamaruṇāruṇām |
vāyupreṅkatpatākākhyapaṭopamakalevarām || 97 || 

vivekavidhurāṃ mattāṃ mānalajjābhayātigām |
cintayennārcayeccakramadhye devīṃ digambarām || 98 || 

japādāḍimabandhūkakiṃśukādyaiḥ samarcayet |
anyaiḥ sugandhiśe(ṣat)phāli kusumādyaiḥ sugandhibhiḥ || 99 || 

trisaptarātrādāyāti proktarūpā madākulā |
yāvaccharīrapātantu chāyevā'napagā'sya sā || 100 || 

--------------------------------------------

vanitā saṅkulanaṃ yantraṃ taddhyānaṃ tatpūjājapakramaṃ 
tatphalasvarūpaṃ copadiśati | tatra mantrākṣarāṇi bhagamālinīvidyāyāḥ 
pañcatriṃśadadhikaśatākṣarāṇi || 91 || 92 || 93 || navavargasamanvitam | 
akārādīni ṣoḍaśa svarākṣarāṇi dvidhā vibhajyānyāni kādikṣāntāni 
akṣarāṇi pañcaśo vibhajet | evaṃ kṛte ḷkacaṭatapayasā ityādayo

--------------------------------------------

p. 161) rūpatattvamayī vyāptiriti samyak samīritā |
asyā niṣphālanācitte tattattvaṃ svātmasātkṛtam || 101 || 


iti śrīṣoḍaśanityātantreṣu śrīkādimate'ṣṭamaṃ paṭalam || 8 || 

--------------------------------------------

navavargā navanāthātmakāḥ || 94 || 95 || 96 || kalevaraṃ śarīram || 97 || 98 || 
99 || proktarūpā madanavahninā dahyamānamityādinā | anapagā ananyagā | 
atra ebhiḥ daśabhiḥ ślokairetaduktaṃ bhavati, vṛttāntaḥ 
ṣaḍviṃśāṅgulamānarekhātrayāṃ yoniṃ svābhimukhīṃ tasyāḥ kṛtvā 
tasyā ekāṃ rekhāṃ dvādaśadhā vibhajya teṣu cihnānyekādaśa kṛtvā 
evamanyasminnapi rekhādvaye cihnāni kṛtvā cihnāt cihnamiti krameṇa 
ekādaśa sūtrāṇyāsphālayet | evaṃ kṛte catuścatvāriṃśadadhikaṃ 
śataṃ tryasrāṇi sambhavanti | teṣu 
svavāmorddhādiprādakṣiṇyapraveśagatyā bhagamālinīvidyāyāḥ 
pañcatriṃśadadhikaśatākṣarāṇi samālikhya madhye 'vaśiṣṭanavake 
proktanavavargopetanāthanavakasya pratyekaṃ navākṣarāṇi samālikhya 
sarvatra catuścatvāriṃśadadhikaśatatrikoṇeṣvapi 
sādhyasādhakakarmākhyāḥ proktakrameṇa prāgvat samālikhya tanmadhye 
devīmāvāhya proktakrameṇa devīṃ dhyātvā abhyarcya proktakālāt 
proktaphalamavāpnuyāditi || 100 ||

iti śrīṣoḍaśanityātantreṣu śrīkādimatākhyasya paripūrṇasya tantrasya 
prapañcasārasiṃharājaprakāśābhidhānena śrīsubhagānandanāthena 
viracitāyāṃ manoramākhyāyāṃ vyākhyāyāṃ 
bhagamālinīnityāvidyāvidhānaprakāśanaparaṃ aṣṭamaṃ paṭalaṃ 
paripūrṇaṃ parāmṛṣṭam || 8 ||

granthasaṅkhyā

triṣaṣṭiraṣṭame yantrāṇyatha vyākhyānavartinaḥ |
granthāḥ śatātparaṃ sārddhamaśītiriti vīkṣitam ||


atha navamaṃ paṭalam



atha ṣoḍaśanityāsu caturthīṃ śṛṇu pārvati |
nityaklinnāvidhānānāṃ tanmantraṃ prāgudīritam || 1 || 

tadaṅgāni ca taddhyānaṃ tacchaktīstābhirarcanām |
homatarpaṇabhedāṃśca yantrāṇi phalabhedataḥ || 2 || 

nirdiṣṭaṃ kramato vakṣye samastaṃ parameśvari |
ādyena mantravarṇena hṛdayaṃ samudīritam || 3 || 

tato dvābhyāṃ paurardvābhyāṃ dvābhyāṃ dvābhyāṃ dvayena ca |
kuryāccheṣāṇi cāṅgāni karayośca nyaset kramāt || 4 || 

tantre ṣaḍaṅgamantroktaṃ tatra tatra karadvaye |
nyasedaṅguṣṭhamūlādi kaniṣṭhāgrāntamūrdhvagam || 5 || 

śeṣaṃ taladvaye nyastvā hṛdvatstotreṇa sārddhayoḥ |
tvaci dhvaje ca pāyau ca pādayorvarṇakaṃ nyaset || 6 || 

--------------------------------------------

atha navamaṃ paṭalam

	pūrvasminnaṣṭame paṭale tṛtīyāyā bhagamālinīnityāvidyāyā 
vidhānamupadiśyānantaraṃ caturthyā nityaklinnānityāvidyāyā 
vidhānamupadiśati | atha ṣoḍaśetyādivigrahādita ityantena 
ślokaśatarūpeṇa navamapaṭaleḥ | tatra atha ṣoḍaśetyādinā 
parameśvarītyantenādhyarddhena ślokadvayena paṭalārthānuddiśati | tatra 
tanmantraṃ prāgudīritaṃ tṛtīyapaṭala iti śeṣaḥ | tābhiḥ parivāraśaktibhiḥ 
sārddhamitiśeṣaḥ | nirdiṣṭaṃ arthajātamiti śeṣaḥ || 2 ||

	ādyenetyādibhirnyasedityantararddhādyaistribhiḥ ślokaiḥ 
ṣaḍaṅganyāsakramamupadiśati | tatra dvābhyāṃ vidyākṣarābhyām | 
śeṣāṇi pañca kramāt || 3 || 4 || tatra ṣaḍaṅgamityādinā

--------------------------------------------

p. 163) aruṇāmāruṇākalpāmaruṇāṃśukadhāriṇīm |
aruṇāsṛgvilepāṃ tāṃ cārusmeramukhāmbujām || 7 || 

netratrayollasadvaktrāṃ bhāle gharmāmbumauktikaiḥ |
virājamānāṃ mandāralasadarddhenduśekharām || 8 || 

caturbhirbāhubhiḥ pāśamaṅkuśaṃ pānapātrakam |
abhayaṃ vibhratīṃ padmamadhyāsīnāṃ madālasām || 9 || 

dhyātvaivaṃ pūjayennitya klinnānityāṃ svaśaktibhiḥ |
kṣobhiṇīmohinīlīlātrikoṇāśriṣu śaktayaḥ || 10 || 

nityā nirañjanā klinnā kledinī sadanāturā |
madadravā drāviṇī ca vidhānācāṣṭapatragā || 11 || 

madāvilā maṅgalā ca manmathārtā manasvinī |
mohā'modā mānamayī māyāmandāmanovatīḥ || 12 || 

caturasragatāḥ pūjyā madāruṇacalekṣaṇāḥ |
madhyanityā samākāravarṇabāhāyudhānvitāḥ || 13 || 

--------------------------------------------

nyastvā ityantapādādhikaślokoktārthaḥ prāgevāsmābhirabhihitaḥ | tvaci 
sarvāṅge | dhvaje mehane | pāyau gude | pādayorekamakṣaramiti śeṣaḥ || 5 || 
6 ||

	aruṇāmityādibhirmadālasāṃ ityantaistribhiḥ devyā 
nityasaparyādhyānaṃ ślokaiḥ (ṣaḍaṅganyāsakramamu)padiśati | tatra 
caturbhirbāhubhiḥ vāmorddhādivāmadakṣiṇakrameṇa || 7 || 8 || 9 ||

	dhyātvaivamityādibhiranvitā ityantaiścaturbhiḥ 
ślokaistadāvaraṇaśaktīrupadiśati | tatra mohetyekāśaktiḥ āmodā iti ca || 10 
|| 11 || 12 || 13 ||

--------------------------------------------

p. 164) caturasradvayaṃ kṛtvā prākpratyagdvārasaṃyutam |
tanmadhe'ṣṭadalaṃ padmaṃ tanmadhye tryasrakaṃ tathā || 14 || 

arghyaṃ ṣaḍaṅgamūlābhyāṃ kṛtvā tāṃ prāṅmukho'rcayet |
caturasre paścimādinir-ṛityantaṃ yajecca tām || 15 || 

dvārapārśveṣu koṇeṣu dikṣu tā daśa pūjayet |
tadantarā'ṣṭapatreṣu paścimādipradakṣiṇam || 16 || 

arcayedaṣṭaśaktīstāstadantaryonikoṇagāḥ |
agrāt pradakṣiṇaṃ tisraḥ śaktīścoktavidhānataḥ || 17 || 

karṇikāyonimadhyasthadeśe vāyvīśavahniṣu |
nir-ṛtyāṃ puratodikṣu yajedaṅgāni ṣaṭ kramāt || 18 || 

tato devīṃ tu tāṃ nityaklinnānityāmudīrayet |
upacārairarcayecca baliṃ dadyācca pūrvavat || 19 || 

tadagrato japedvidyāṃ sahasraṃ yadi vā śatam |
tato'bhyarcya śivāṃ homaṃ kuryādukrameṇa tu || 20 || 

--------------------------------------------

	caturasradvayamityādinā ślokena devyā nityasaparyācakramupadiśati | 
tatra cakranirmāṇaṃ sukaraṃ kṛtvā'rcayeditiśeṣaḥ || 14 ||

	arghyamityādibhiścaredityantairaṣṭabhiḥ ślokairdevyā 
nityasaparyākramamupadiśati | tatra prāṅgmukha iti sarvatra sādhāraṇam || 
15 || dvārapārśveṣviti, etaduktaṃsyāt madāvilādyāḥ daśaśaktīḥ 
caturasre paścimadvāradakṣiṇadiggatakakṣāmārabhya vāyusomeśānadikṣu 
pūrvadvārasya uttaradakṣiṇapārśvayorvahniyamanir-ṛtidikṣu ca pūjayediti | 
paścimādipradakṣiṇaṃ devyā agramārabhya prādakṣiṇyena | evadatra 
sarvaparivāraśaktisādhāraṇam || 16 || tāḥ nityādyāstisraḥ 
kṣobhiṇyādyāḥ | uktavidhānataḥ evamuktakrameṇetyarthaḥ || 17 || 
vāyvīśetyādiṣaḍaṅgāvaraṇārcanakramaḥ 
sarvatrārghādiṣaḍaṅgārcanavidhāne sādhāraṇaḥ | purato devatāyāḥ || 18 
|| upacāraiḥ ṣoḍaśabhiritiśeṣaḥ | pūrvavat 
ṣoḍaśākṣaramantrakurukullāvidyābhyāṃ

--------------------------------------------

p. 165) ājyasiktāṃdhasā'jyena puṣpairvā saurabhānvitaiḥ |
juhuyātprāgvaduditasaṅkhyaṃ prāgvatsamāpya tat || 21 || 

abhyarcya devīmatha tāṃ svātmanyudvāsya pūrvavat |
nyāsaṃ kṛtvā stotrayugaṃ japitvā tanmayaścaret || 22 || 

vidyāyāḥ sādhanaṃ samyak samīhitaphalapradam |
śṛṇu devi ! pravakṣyāmi prayogārho yato bhavet || 23 || 

jitendriyo haviṣyāśī trisandhyārcārato japet |
prāgvallakṣaṃ taddaśāṃśaṃ kuryāddhomaṃ ca tarpaṇam || 24 || 

madhūkapuṣpairmadhvaktairbakulotthairathāpi vā |
candracandranakastūrīvāsitaistarpayejjalaiḥ || 25 || 

tatonityā prayogārhonityārcāniratastathā |
sahasrajāpī tadbhaktaḥ kuryāduktaṃ na cā'nyathā || 26 || 

--------------------------------------------

balidānamādyantayorityarthaḥ || 19 || uktakrameṇa | prāgvat agnimukhādikaṃ 
kṛtvetyarthaḥ || 20 || andhasā annena | prāgvat nityapūjākrameṇa | 
uditasaṅkhyaṃ japadaśāṃśasaṅkhyam | tat havanam || 21 || abhyarcya 
mūlavidyayā | pūrvavat tejaḥsvarūpeṇa svāntaryojanam | stotrayugaṃ 
pañcaślokarūpaṃ dvādaśaślokarūpaṃ ca | eṣa stotrayugajapaḥ 
sarvanityāsādhāraṇaḥ | tanmayaḥ prāgvat || 22 ||
	vidyāyā ityādibhiranyathā ityantaiścaturbhiḥ 
ślokairvidyāpuraścaraṇaprakāramupadiśati | tatra yataḥ sādhanataḥ || 23 || 
trisandhyārcārataḥ trisandhyāsu lalitāsādhanavat bhajanaparaḥ | prāgvat 
lakṣaṃ vidyāyā yugānurūpamakṣaralakṣakrameṇa || 24 ||
	madhūkapuṣpairityādinā ślokena yathākramaṃ 
puraścaraṇahomatarpaṇadravyāṇi kathayati | tatra (tri) madhvaktaiḥ 
trimadhusiktairmadhūkapuṣpairjuhayāditiśeṣaḥ || 25 || uktān prayogān | 
nityārcanānirata ityādinā etaduktaṃ bhavati puraścaraṇānantaramapi 
nityārcānirataḥ pratidinaṃ sahasrajāpī vidyāgurubhaktaḥ sādhakaḥ 
prayogādyabhijñaḥ nānyamiti (nānyatheti) sarvadevatāsādhāraṇam || 26 ||

--------------------------------------------

p. 166) padmairaktaistrimadhvaktairhomāllakṣmīmavāpnuyāt |
tathaiva kairavairaktairaṅganāstu vaśaṃ nayet || 27 || 

samānarūpavatsāyāḥ śuklāyāśca payaḥsnutaiḥ |
mallikāmālatījātīśatapatrairhutairbhavet || 28 || 

kīrtividyādharārogyasaubhāgyavijayādikam |
āragvadhaprasūnaistu kṣaudrāktairhavanādbhavet || 29 || 

svarṇāptiḥ stambhanaṃ śatroḥ nṛpādīnāṃ krudho'pi vā |
ājyāktaiḥ karavīrotthaiḥ prasūnairaruṇairhutaiḥ || 30 || 

raktāmbarāṇi vanitābhūpamarttyavaśaṃ tathā |
bhūṣāvāhanavāṇijyasiddhayaścāsya vāñchitāḥ || 31 || 

lavaṇaiḥ sarṣapairgaurairitarairvā(sya)'tha homataḥ |
tattailāktairniśāmadhye tvānayedvāñchitāṃ vadhūm || 32 || 

tailāktairjuhuyātkṛṣṇā darapuṣpairniśāntarā |
māsādarāteḥ tīvrārtijvareṇa bhavati dhruvam || 33 || 

āruṣkaradhṛtābhyaktaistadbījairniśi homataḥ |
śatrordehe vraṇāni syurduḥsādhyāni cikitsakaiḥ || 34 || 

taireva jvalitāṅgastu ripuryāti yamālayam |
tathā tattailasaṃsiktairbījairaṅkārakairapi || 35 || 

--------------------------------------------

	padmairityādivadhūmityantaiḥ ṣaḍbhiḥ 
ślokairnānāvidhahomatonānāphalāvāptimupadiśati | tatra 
samānarūpavatsāyāḥ śuklavatsāyā ityarthaḥ || 27 || 28 || 29 || 30 || 31 || 
itaraiḥ kṛṣṇaiḥ | vā pakṣāntare | tattailāktaiḥ sarṣapadvayatailāktaiḥ || 32 || 
tailāktairityādibhirapītyantaiḥ tribhiḥ ślokaiḥ śatrunigrahārthaṃ 
homamupadiśati | tatra tadbījaiḥ āruṣkarabījairhomena yathoktaphalaprāptiḥ || 
33 || 34 || 35 ||

--------------------------------------------

p. 167) marīcaiḥ sarṣapājyāktairniśi homāttu māsataḥ |
vāñchitāṃ vanitāṃ kāmajvarārtāmānayed dhruvam || 36 || 

marīcaiḥ sarṣapopetaiḥ saptavārāhutairniśi |
dhairyamānakulairnityaṃ duṣprāpāmānayedvadhūm || 37 || 

annājyairjuhuyānnityaṃ śatamaṣṭottaraṃ tu vā |
tenānnapūrṇabhuvanobhoktā ca bhavati priye ! || 38 || 

śālībhirājyayuktābhirhomātchālīmavāpnuyāt |
mudgaiḥ mudgaṃ dhṛtairājyamiṣṭairiṣṭaṃ hutairbhavet || 39 || 

sādhyarkṣavṛkṣasaṃbhūtāṃ piṣṭapādarajaḥkṛtām |
rājīmarīcaloṇotthāṃ puttalīṃ juhuyānniśi || 40 || 

prapadābhyāṃ ca jaṅghābhyāṃ jānubhyāmūruyugmataḥ |
nābheradhastāddhṛdayādbhinnenākaṇṭhatastathā || 41 || 

śirasā ca sutīkṣṇena chitvā śatreṇa vai kramāt |
evaṃ dvādaśadhā homānnaranārinarādhipāḥ || 42 || 

vaśyā bhavanti saptāhājjvarārtā cāsya vāñchayā |
prayānti nidhanaṃ cāsya vāñchayā'nanyayogataḥ || 43 || 

--------------------------------------------

	marīcairityādinā vadhūmityantena ślokadvayena 
vanitākarṣaṇahomamupadiśati | tatra sugamo'rthaḥ || 36 || 37 ||
	annājyairityādinā bhavedityantena ślokadvayena 
annādidravyahomavidhānāttatphalāptimupadiśati | tatra tu vākyārthaḥ | 
caḥsamuccaye || 38 || 39 || sādhyarkṣaṃ vṛkṣaḥ | aśvinyādīnāṃ 
saptaviṃśatinakṣatrāṇāṃ vṛkṣānuttaratra svayameva vakṣyati | rājī 
sarṣapaḥ | loṇaṃ lavaṇam | etaduktaṃ bhavati 
sādhyajanmanakṣatraproktavṛkṣeṇa sādhyāṃśakaproktamārgeṇopetāṃ 
puttalikāṃ vā sādhyapādarajaḥsametapiṣṭamayīṃ tathāvidhāṃ vā 
sarṣapamarīcilavaṇairmasṛṇapeṣitaiḥ kṛtāṃ vā proktakrameṇa juhuyāditi || 
40 || prapadābhyāṃ pārṣṇisandhichinnābhyāṃ agrapādābhyāṃ 
jaṅghābhyāṃ jānoradhastācchinnābhyāṃ jānubhyāṃ

--------------------------------------------

p. 168) piṣṭena guḍayuktena marīcairjīrakairyutām |
kṛtvā puttalikāṃ sādhyanāmayuktāmatho hṛdi || 44 || 

sanāmahomasaṃpātaghṛte saṃpācya te punaḥ |
spṛśannijakarāgreṇa sahasraṃ prajapenmanum || 45 || 

abhyarcya tat ghṛtābhyaktaṃ bhakṣayettaddhiyā japan |
naranārīnṛpāstasya vaśyāḥ śyurmaraṇāvadhi || 46 || 

taireva piṣṭairvṛttaṃ tu kṛtvā tanmadhyatastathā |
sādhyanāma sphuṭaṃ kṛtvā prāgvat saṃpācya bhakṣaṇāt || 47 || 

vaśyāste vatsaraṃ bhūyuḥ tannāmārṇānvitaistathā |
kṛtvā'bhipācya bhakṣyāttu vaśayettā/stadarddhakam || 48 || 

--------------------------------------------

tatsandheruparichinnābhyām | (ūru) yugmataḥ 
kaṭīsandhichinnanābheradhastāt nābhideśacchinnena khaṇḍenetyarthaḥ | 
āhṛdayāt bhinnena khaṇḍenetiśeṣaḥ | ākaṇṭhataḥ kaṇṭhāt 
chinnenetyarthaḥ || 41 || śirasā kaṇṭhāt uparisthana | kramāt uktakrameṇaitāni 
chitvā etairjuhuyādityarthaḥ || 42 || ananyayogataḥ 
svātmaikyabhāvanayetyarthaḥ || 43 ||
	piṣṭetyādibhirmaraṇāvadhi ityantaistribhiḥ ślokaiḥ puttalikābhakṣaṇe 
naranārīnṛpādivaśyamupadiśati | tatra puttalikāṃ prāgvaduktamānopetām 
| hṛdi puttalikāhṛdaye, prāgvallikhitasādhyasaṃjñāmityarthaḥ || 44 || 
sanāmahomasaṃpātaghṛte 
sādhyanāmasahitavidyāhomapratyāhutyavaśeṣitaghṛte ityarthaḥ | tāṃ 
puttalikām || 45 || abhyarcya prāṇapratiṣṭhāvidyayā tat ghṛtābhyaktaṃ 
saṃpātaghṛtābhyaktam | taddhiyā sādhyabhakṣaṇadhiyā || 46 ||
	tairityādinā tadardhakamityantena 
ślokadvayenāpūpaviśeṣabhakṣaṇena vaśīkaraṇamupadiśati | tatra taireva 
pūrvoktaguḍādiyuktaiḥ | vṛttaṃ maṇḍalaṃ apūpamityarthaḥ | prāgvat 
saṃpātātaghṛtapācanādibhiḥ || 47 || narādayaḥ | vatsaraṃ atyantasaṃyoge 
dvitīyā | vatsareṇetyarthaḥ | bhūyurityasya divyatvāt svarūpaṃ na cintyaṃ 
bhūyāsurityarthaḥ | tannāmārṇānvitaiḥ saṃskṛtaiḥ prāguktaiḥ piṣṭaiḥ 
sādhyanāmābhirūpaṃ

--------------------------------------------

p. 169) nālikeraphalāmbhobhistarpaṇādvanitā vaśāḥ |
karpūravāsitaistoyairmanuṣyāḥ syurvaśe sthitāḥ || 49 || 

tarpaṇāllavaṇāmbhobhiḥ sarve syustasya kiṅkarāḥ |
tathā lavaṇayuktena toyena vanitā vaśāḥ || 50 || 

śuddhena vāriṇā māsaṃ tadarddhaṃ saptarātrakam |
tarpayedyasya nāmnaiva sa tasya syādvaśo'niśam || 51 || 

ketakīvāsitaiścenduyuktaiḥ keraphalodakaiḥ |
tarpaṇādvanitā vaśyā dadyuḥ prāṇānnijaṃ dhanam || 52 || 

nameruvāsitaistoyaistarpaṇāt bhūmipā vaśāḥ |
campakairvāsitajalaiḥ tarpaṇaṃ sarvarañjanam || 53 || 

pāṭalīśatapatrābhyāṃ vāsitaistarpaṇairjalaiḥ |
sarvalokacamatkārakārī bhavati nityaśaḥ || 54 || 

kastūrīvāsitāmbhobhistarpaṇaṃ sarvasiddhikṛt |
inducandanasaurabhyavāsitāmbhaḥpratarpaṇam || 55 || 

vāñchitārthasya saṃsiddhiṃ maṇḍalāt kurute dhruvam |
saktumiśrajalairāḍhyo dhanadhānyādibhiściram || 56 || 

--------------------------------------------

kṛtvetyarthaḥ | tathā prāgvat | saṃpātaghṛtādinā vīkṣitān * | tān narādīn 
| tadardhakaṃ ṣaṇmāsam | prāgvat dvitīyā ṣaṇmāsenetyarthaḥ || 48 ||
	nālikeretyādibhirvighnanāśakamityantaiḥ sārddhairaṣṭabhiḥ 
ślokairnānākāmyatarpaṇa prayogamupadiśati | tatra nālikeraphalāmbhobhiḥ 
nālikeraphalodakaiḥ || 49 || 50 || 51 || 52 || nameruḥ suraparṇī || 53 || 54 || induḥ 
karpūram || 55 || maṇḍalāt maṇḍalaṃ nāma ekonapañcāśaddināni | 
āḍhayaḥ dhanadhānyādibhirityarthaḥ || 56 ||

--------------------------------------------

p. 170) guḍamiśrajalai rātrau tarpaṇaṃ vighnanāśa(ka)nam |
ciñcāphalarasopetairjalairdveṣāya tarpayet || 57 || 

uṣṇodakaiḥ samaricaistarpayedvairimṛtyave |
kevaloṣṇodakaistasya tīvrajvarasamudbhavaḥ || 58 || 

nimbapatrarasopetairambubhistarpaṇād dviṣām |
jāyate'nyonyavairasyaṃ tena te nāśamāpnuyuḥ || 59 || 

tathaiva sarṣapatilaistarpaṇādvairiṇobhṛśam |
atisārādibhirdoṣairaudaraiḥ kleśamāvahet || 60 || 

atha yantrāṇi deveśi śṛṇu vāñchāpradāni vai |
yaiḥ kṛtaiḥ siddhayo haste bhavanti bhajanādapi || 61 || 

ṣaṭkoṇaṃ vṛttayormadhye kṛtvā madhye sanāmakam |
vidyādyavarṇaṃ vilikheddvitīyādīni ṣaṭ kramāt || 62 || 

ṣaṭsu koṇeṣu vilikhecchiṣṭavarṇacatuṣṭayam |
vṛttayorantarā dikṣu likhetkoṇāntarālataḥ || 63 || 

bhūtākṣāraṇi kramaśo daśa dvitrikrameṇa tu |
evamekādaśavidhaṃ madhye'nyeṣāṃ niveśanāt || 64 || 

--------------------------------------------

	ciñcetyādibhirāvahedityantairarddhādyaistribhiḥ 
ślokairvairinigrahatarpaṇamupadiśati | tatra ciñcāphalaṃ tintiḍīphalam || 57 || 
58 || 59 || atisārādibhiḥ raktaśleṣmādibhiḥ || 60 ||
	atha yantrāṇītyādibhiḥ tathā ityantairekādaśabhiḥ 
ślokairavikṛtamūlavidyākṣaraiḥ pañcapañcāśadyantrāṇi tatphalāni 
copadiśati | tatra bhajanādapītyuktiryantrāṇāṃ phalaprāptau 
dautyapratipādanaparā || 61 || 62 || koṇāntarālataḥ uktabandhacatuṣṭayasya

--------------------------------------------

p. 171) bhūtākṣarāṇāṃ pratyekaṃ yogātpañcāśatā'nvitam |
pañcakaṃ parameśāni ! śṛṇu tāni yathākram || 65 || 

eṣu sarvatra tadbāhye vṛttaṃ kṛtvā ca mātṛkām |
vilikhedabhitaḥ paścādviniyogamathocyate || 66 || 

vaśye trayamathākarṣe dvayaṃ śāntyāṃ dvayaṃ tathā |
madhye nāmākṣaranyāsabhedāttadbhedakalpanam || 67 || 

evaṃ tatphalabhedastu saptaviṃśatidhā bhavet |
śeṣāṇi śṛṇu deveśi ! krameṇa viniyogataḥ || 68 || 

stambhanaṃ mohanaṃ paścādvidveṣoccāṭanaṃ tathā |
māraṇaṃ vyādhibhiḥ kleśaṃ kulotsādakaraṃ tathā || 69 || 

--------------------------------------------

madhyasthakoṇadikṣu || 63 || bhūtākṣarāṇi kramaśo daśa tāni 
uddhārasaṅketoktadaśākṣarāṇi || 64 || ṣaṭkoṇamityādibhiḥ 
paścādityantaistripādādhikaiścaturbhiḥ ślokairetaduktaṃ syāt 
abhīṣṭamānena vṛttaṃ kṛtvā tanmadhye proktakrameṇa ṣaṭkoṇaṃ vidhāya 
tadvṛttāt bahirekaikāṅgulamānena vṛttadvayaṃ bhrameṇa niṣpādya 
sarvabāhyavṛttavīthyāmakārādikṣakārāntānyekapañcāśada-kṣarāṇi 
sabindukāni agrātprādakṣiṇyenā'likhya sarvamadhye 
mūlavidyādibhūtāṃ hṛllekhāṃ prāgvat sanāmākṣarāmālikhya 
vidyādvitīyākṣarādi saptamākṣarāntāni ṣaḍakṣarāṇi ṣaṭsu koṇeṣu 
agrādiprādakṣiṇyenā'likhya vidyāyāḥ śiṣṭākṣaracatuṣṭayaṃ 
ṣaṭkoṇabāhyavṛttavīthyāmagrādiprādakṣiṇyena catasṛṣu dikṣu 
samālikhya tadvīthyāṃ koṇadikṣu catasṛṣu ca vāyavyādinir-ṛtyantaṃ 
bhūtākṣarāṇi daśakarmmānurūpāṇi dvayaṃ trayaṃ iti krameṇā'likhet 
etat prathamaṃ yantram | asyaiva sarvamadhye vidyādvitīyākṣaraṃ abhitaḥ 
krameṇa śiṣṭākṣarāṇi ca madhyalikhita pūrvāntamālikhedetaddvitīyaṃ 
yantram | asyaiva sarvamadhye evamekādaśanāmākṣarāṇāṃ 
vidyāgatānāṃ tṛtīyādi caramāntaṃ pratyekamuktakrameṇa 
vilekhanāduktābhyāṃ sārddhamekādaśa yantrāṇi sambhavantīti | eṣveva 
pratyekaṃ proktakramāt 
pañcabhūtākṣaradaśakavinyāsabhedātpañcapañcāśadyantrāṇi bhavanti 
iti || 65 || viniyogaḥ | pañcapañcāśadyantrāṇāmitiśeṣaḥ || 66 || vaśye 
trayaṃ strīpuruṣarājaviṣayatastrividhe vaśye yantratrayam |

--------------------------------------------

p. 172) gajāśvoṣṭrakharāṇāṃ ca rakṣā mahiṣameṣayoḥ |
gavāṃ narāṇāṃ nārīṇāṃ vijayaḥ samaradviṣām || 70 || 

dvandvayuddhe tathā vāde vyavahāreṣu sarvataḥ |
dyūte ca rakṣānagaragrāmamaṅgalake tathā || 71 || 

vidyāyāṃ punaruktāni hitvā varṇāni tānyapi |
ekādaśa syustaiḥ prāgvat svarayogānmaheśvari || 72 || 

ṣaṭsaptatyā śataṃ proktaṃ varṇānāṃ mantragāminām |
proktayantreṣu vilikhedekādaśavibhāgataḥ || 73 || 

mātṛkāvidyayā'veṣṭya kuryāttannāmayojanam |
ṣoḍaśānāṃ ca yantrāṇāṃ viniyogamathocyate || 74 || 

--------------------------------------------

ākarṣe strīpuruṣayoranyonyaviṣayato dvividhe ākarṣe dvayam | śāntyāṃ 
upadravotpātaviṣayato dvividhāyāṃ śāntyāṃ yantradvayam | 
tadbhedakalpanaṃ yantrabhedakalpanam || 67 || evam uktaprakāreṇa | 
tatphalabhedaḥ yantraphalabhedaḥ | saptaviṃśatidhā 
vaśyākarṣaṇaśāntibhistisṛbhiḥ stambhanādibhiścaturviṃśatibhiśca | 
vaśyaṃ trayamityādibhiḥ tayetyantaiḥ pañcabhiḥ ślokairetaduktaṃ bhavati 
proktāni pañcapañcāśadyantrāṇi vaśyaviṣaye trīṇi | ākarṣaṇaviṣaye ca 
dvayam | śāntiviṣaye ca dvayam | anyeṣāṃ stambhanādīnāṃ 
maṇḍalarakṣāntānāṃ caturviṃśatividhānāṃ prayogānāṃ pratyekaṃ 
dvayaṃ dvayaṃ evaṃ pañcapañcāśadyantrāṇāṃ 
saptaviṃśatividhaphalayojanaṃ teṣu sarvatra nāmākṣaravinyāsa 
prakārakauśalena tatra tatra traividhyādikalpanaṃ, tena sarvāṇyetāni 
pañcapañcāśadyantrāṇi ekaikaṃ saptaviṃśatividhaphalapradāni iti || 68 || 
69 || 70 || 71 ||
	vidyāyāmityādinā yojanamityantenārddhādhikena ślokadvayena 
svaravikṛtamūlavidyākṣaraiḥ ṣoḍaśayantrāṇyupadiśati | tatra ekādaśa 
hakārarephanakāratakārayakārakakāralakāramakāradakāravakāra-
sakārāḥ | nātrāsaṃyuktasvarābhāvātsvaropādānam || 72 || proktayantreṣu 
pañcāśatproktayantrarekhāvinyāsata ityarthaḥ | ekādaśa vibhāgataḥ | 
proktasvaravikṛtākṣarāṇi ekādaśaikādaśata ityarthaḥ || 73 || tatraitaduktaṃ

--------------------------------------------

p. 173) prathamena tu yantreṇa kanyakāḥ svavaśaṃ nayet |
tenaiva tāsāmārttiṃ ca śamayetsekadhāraṇaiḥ || 75 || 

svasthāveśaṃ ca tenaiva kuryānmantrajapaṃ tathā |
tanmayīṃ(tatsthāṃ ca ) bhāvayetkanyāṃ dhūpaiḥ sarjjarasairdahet || 76 || 

āviṣṭe tāṃ samabhyarcya proktaistairupacārakaiḥ |
pṛcchetsvavāñchitānarthānācaṣṭe sā'tmanaḥ sadā || 77 || 

tato'bhyarcyātmanā yojyaṃ tāṃ tadātmā bhavetsvayam |
tāsāmavasthāmanyaiśca śamayedasya dhāraṇāt || 78 || 

dvitīyena tu yantreṇa karpaṭe gairikadravaiḥ |
likhettena jayedvāde prativādinamantarā || 79 || 

sthāpanāttasya niyatamatiprauḍho'pi tatkṣaṇāt |
stabdhajihvo nirudyogaḥ śuṣkāsyo lolalocanaḥ || 80 || 

--------------------------------------------

bhavati prokte tasmin yantre madhyaṣaṭkoṇaṣaṭke 
antarvṛttavīthīmadhyasthacaturdikṣu yathākramaṃ 
tattadekādaśākṣarāṇyālikhya bāhyavṛttavīthyāṃ mātṛkāmante 
vidyayopetāṃ tadaṅgatayā'bhidhayā sahāgrādiprādakṣiṇyenālikhya 
sarvamadhyākṣaramadhye ca prāgvannāma samālikhediti | evaṃ 
tadakṣarairvilikhitairekādaśavarṇoparisthairekādaśabhirekādaśabhi-
rakṣaraiḥ ṣoḍaśayantrakalpanam | mātṛkānte mūlayojanaṃ tadante 
nāmākṣarayojanaṃ kṛtvā tena veṣṭanamiti sampradāyārthaḥ |
	ṣoḍaśānāmityādibhiḥ grahādita ityantairarddhādyaiḥ 
pañcaviṃśatyā ślokaisteṣāṃ viniyogakramamupadiśati || 74 || tatra tenaiva 
prathamena yantreṇa | tāsāṃ kanyakānām || 75 || svasthasya devatāveśanaṃ 
tenaiva kuryāt tasmin prathame yantre kanyakāṃ sthāpayitvetyarthaḥ | 
mantraṃ mūlavidyāṃ tanmayīṃ devatāmayīm | sarjjarasaiḥ sarjjarasonāma 
dhūpadravyaviśeṣaḥ || 76 || āviṣṭe devatāyā āveśe sati | tāṃ 
devatāviṣṭāṃ kanyakām | ācaṣṭe sā devatā'viṣṭakanyaketiśeṣaḥ || 77 || 
abhyarcya mūlavidyayā | tāṃ

--------------------------------------------

p. 174) vilokayan daśadiśastyaktalajjaḥ palāyate |
patedvā pādayoḥ kṣipraṃ jito'smīti tvayā vadan || 81 || 

tṛtīyena niśāpiṣṭatoyena likhitena tu |
karpaṭe kharpare vāpi sthāpitenoṣṇabhūtale || 82 || 

cullyadho vā dinairdvitraiḥ stambhayetsudṛḍhaṃ ripoḥ |
roṣaṃ gatiṃ matiṃ jihvāṃ samaraṃ sarvameva ca || 83 || 

āyāntamagratorātrau mārgamadhye khanannidam |
baliṃ dadyāttu tadyonyā tannakṣatroktayā punaḥ || 84 || 

tena tatpṛtanā bhraṣṭā rugṇā gatasamudyamā |
bhītā na tanmukhā jātu ghaṭate yantravaibhavāt || 85 || 

caturthenārinakṣatravṛkṣotthaphalakātale |
likhitena puroktena sthāpitena puraṃ ripoḥ || 86 || 

nāśameti ripuḥ kṛcchrairvairirogādisambhavaiḥ |
teṣu teṣu prayogeṣu kuryādrakṣāmathātmanaḥ || 87 || 

pañcamenātha ṣaṣṭhena saptamenāṣṭamena ca |
navamena ca kurvīta rakṣāṃ rāṣṭrapurālaye || 88 || 

--------------------------------------------

devatām | tadātmā devatātmā | tāsāṃ kanyakānām | anyairapi 
piśācādibhiḥ | asya prathamasya yantrasya 
dhāraṇādabhiṣekapuraḥsarāditiśeṣaḥ || 78 || antarā sthāpanādityanvayaḥ | 
tayoritiśeṣaḥ || 79 || tasya dvitīyayantrasya || 80 || 81 || niśāpiṣṭena toyena 
piṣṭaharidrārasenetyarthaḥ | karpaṭe vastre | kharpare mṛṇmaye kapāle || 82 || 
vā pakṣāntare | cullyadhaḥ | aśmantakādhaḥ vā prāgvat || 83 || āyāntaṃ 
ripuṃ jñātvetiśeṣaḥ | idaṃ tṛtīyayantram || 84 || ghaṭate ceṣṭate || 85 || 
puroktena haridrārasena || 86 || teṣu teṣu amaṅgalarūpeṣu rakṣāṃ 
abhiṣekāditaḥ || 87 ||
	pañcametyādibhiḥ prayojakamityantaiścaturbhiḥ ślokairetaduktaṃ 
bhavati prokteṣu
 
--------------------------------------------

p. 175) prāgādiṣu caturdikṣu bāhyādiṣvaṣṭadikṣvapi |
madhye ca sthāpayedyantraṃ tāmrapaṭṭeṣu kalpitam || 89 || 

krameṇa pañcamaṃ madhye sthāpayettatprayogataḥ |
svarāṣṭre nagare rājagṛhe proktakramāt khanet || 90 || 

tena vairikṛtāḥ kṛtyāprayogāḥ krūravigrahāḥ |
praveṣṭumatrāśaktāste nāśayanti prayojakam || 91 || 

daśame rājate paṭṭevilikhya kavacaṃ dadhat |
raṇaṃ vīraḥ praviśyāśu nāśayed drāvayecca tat || 92 || 

ekādaśaṃ niśātoye ghṛṣṭagairikalekhanāt |
karpaṭe sthāpitaṃ śīghraṃ śamayedbhabhṛtāṃ raṇam || 93 || 

dvādaśenendukāśmīralikhitena dhṛtena tu |
bhūrjapatrapuṭe samyak sarvarakṣā bhavennṛṇām || 94 || 

trayodaśena yantreṇa tālapatrakṛtena tu |
tālaliptena kuḍyāntaḥ sthāpitenārcitena ca || 95 || 

gṛharakṣā bhavedvyādhicoragrahabhujaṅgamāt |
rājato vairito bādhādanyakṣudrāditastathā || 96 || 

caturdaśena yantreṇa bhūrjapatre sthitena vai |
bhṛtena kāminīnāṃ tu saubhāgyamatulaṃ bhavet || 97 || 

--------------------------------------------

pañcayantreṣu pañcamādi aṣṭamāntaṃ yantracatuṣkaṃ prāgādiṣu dikṣu 
puna staccatuṣkaṃ bāhyādiṣu koṇadikṣu ca sarvamadhye proktānāṃ 
pañcamaṃ navamaṃ yantram | proktakrameṇa sthāpanataḥ proktaphalāni 
syuriti | prayojakaṃ prayoktāraṃ vairipakṣasthaṃ tatpratibalamityarthaḥ || 88 || 
89 || 90 || 91 || 92 || niśā prāgvat || 92 || 93 || induḥ karpūram | kāśmīraṃ 
kuṅkumam | bhūrjapatre bhūrjatvaci || 94 || tālaliptena haritālaliptena | 
kuḍyāntaḥ bhittimadhyataḥ || 95 || rājataḥ bādhāt rājakṛtāt bādhāt | evaṃ

--------------------------------------------

p. 176) tathā pañcadaśenāpi svarṇapaṭṭadhṛtena tu |
vandhyāpi labhate putraṃ guṇāḍhyaṃ dīrghajīvinam || 98 || 

ṣoḍaśenoktarūpeṇa sābhiṣekaṃ dhṛtena vai |
sapatnīṣvapi kāntena bhartuḥ sā'tyantavallabhā || 99 || 

bhūrjasthena dhṛtenaivaṃ sarveṣāmapi sarvadā |
rakṣā bhavati martyānāṃ rājacauragrahāditaḥ || 100 || 

sparśatattvamayī vyāptiriti samyaksamīritā |
asyā niṣphālanātcitte tattattvaṃ svātmasātkṛtam || 101 || 

iti śrīṣoḍaśanityātantreṣu śrīkādimate navamaṃ paṭalam || 9 ||

--------------------------------------------

vairita ityādāvapi | kṣudrāditaḥ vairikṛtakṣudraprayogāditaḥ || 96 || 97 || 98 || 
uktarūpeṇa svarṇapaṭṭādiṣu vilikhitena || 99 || dhṛtenaivaṃ evaṃ dhṛtena 
ṣoḍaśena yantreṇetyarthaḥ | rājacauragrahādita ityatra grahaḥ 
devatāgaṇaviśeṣāḥ | ādiśabdaḥ śatrukṛtakṣudraprayogādiviṣayaḥ || 101 ||

iti śrīṣoḍaśanityātantreṣu śrīkādimatākhyasya paripūrṇasya tantrasya 
prapañcasārasiṃharājaprakāśābhidhānena śrīsubhagānandanāthena 
viracitāyāṃ manoramākhyāyāṃ vyākhyāyāṃ 
bhagamālinīnityāvidyāvidhānaprakāśanaparaṃ navamaṃ paṭalaṃ 
paripūrṇaṃ parāmṛṣṭam || 9 ||

granthasaṅkhyā

ekasaptatisaṃkhyāni yantrāṇi navame tathā |
vyākhyā granthaśataṃ satripādamekonaviṃśakam ||



atha daśamapaṭalam


atha ṣoḍaśanityāsu bheruṇḍā pañcamī tu yā |
tadvidhānaṃ śṛṇu prājñe ! kathayāmi yathāvidhi || 1 || 

mantroddhāraḥ tṛtīye'bhūdaṅgānyāvṛtidevatāḥ |
pūjākramaṃ ca yantrāṇi tathaiva ripunigraham || 2 || 

kīlaprayogānvijayaṃ samareṣu mahībhṛtām |
rakṣāṃ puragajāśvānāṃ rāja(jya)rakṣāṃ ca vai kramāt || 3 || 

ādyantadvayamadhysthaiḥ ṣaḍbhiḥ kuryāt ṣaḍaṅgakam |
randhrājñāmukhakaṇṭheṣu hṛnnābhyācārapaddvaye || 4 || 

nyasenmantrārṇanavakaṃ mātṛkānyāsapūrvakam |
tataḥ śaktīrāvṛtisthā dhyānaṃ ca śṛṇu pārvati ! || 5 || 

--------------------------------------------

atha daśamaṃ paṭalam |

	pūrvasminnavame paṭale caturthyā nityaklinnānityāyā 
vidyāmupadiśyānantaraṃ pañcamyā bheruṇḍānityāyā 
vidhānamupadiśati | atha ṣoḍaśetyādinā tanmaya ityantena 
ślokaśatarūpeṇa daśamena paṭalena | tatra atha ṣoḍaśetyādibhiḥ 
kramādityantaistribhiḥ ślokaiḥ paṭalārthānuddiśati | tatra kolaprayogān t) 
sādhyanakṣatravṛkṣādikīlakasthāpanena vairinigrahaviśeṣān (t) || 1 || 2 || 3 ||
	ādyanta ityādinā pārvatītyantena ślokadvayena 
nyāsajā(tā)lādikamupadiśati | tatra ādyantadvayamadhyasthaiḥ 
ādyamekamakṣaraṃ antatodvayaṃ ca hitvā'vaśiṣṭairvarṇaiḥ ṣaḍaṅgāni 
kuryādityarthaḥ | randhraṃ brahmarandhram | ājñā bhruvormadhyam | 
paddvaye pādadvaye akṣaradvayam || 4 || mātṛkānyāsapūrvakaṃ 
upariṣṭādvakṣyamāṇamātṛkānyāsapuraḥsaramityarthaḥ || 5 ||

--------------------------------------------

p. 178) bāhyāvṛttau tu brāhmādyā yugaśaktīstu pūjayet |
tadantaraṣṭapatreṣu vijayāṃ vimalāṃ subhām || 6 || 

viśvāṃ vibhūtiṃ vinatāṃ vividhāṃ viratāṃ kramāt |
tadantaraṣṭakoṇeṣu kamalāṃ kāminīṃ tathā || 7 || 

kirātāṃ tīrtisahitāṃ kuṭṭanīṃ kulasundarīm |
kalyāṇīṃ kālakolāṃ ca pūjayeduktayogataḥ || 8 || 

ḍākinīṃ rākinīṃ tadvallākiṇīṃ kākinīṃ tathā |
sākinīṃ  lākinīṃ ṣaṭsu koṇeṣu parito'rcayet || 9 || 

icchājñānakriyāśaktīrarcayedantarāvṛtau |
aṣṭakoṇāntarāleṣu pūjayedāyudhāṣṭakam || 10 || 

caturasradvayaṃ kṛtvā dikṣu dvārasamanvitam |
tadantaraṣṭapatrābjaṃ vṛttayugmamathāntarā || 11 || 

--------------------------------------------

	(brahme) bāhyetyādibhiraṣṭakamityantaiḥ pañcabhiḥ 
ślokairāvaraṇaśaktīrupadiśati tatra yugaśaktīḥ kṛtayugaśaktiḥ 
tretāyugaśaktiḥ dvāparayugaśaktiḥ kaliyugaśaktirityetāḥ | atra 
brāhmyādyaṣṭaśaktīḥ paścimādidikṣu sthiteṣu dvāreṣu 
devīdakṣiṇabhāgādipārśvayoḥ pārśvayośca kṛtayugādiśaktīḥ 
vāyvādikoṇeṣu prādakṣiṇyenetyarthaḥ || 6 || 7 || uktayogataḥ 
bījadvayasaptākṣarīmadhye tattannāmayojanaprādakṣiṇyādiyogataḥ | 
sarvatra parivāraśaktīnāṃ viśeṣānuktau sāmānyoktaṃ 
bījadvayamādāvante saptākṣarīṃ yojayediti sampradāyaḥ || 8 || tathā nair-
ṝtadigādi || 9 || 10 ||
	caturasradvayamityādibhirāvṛtāmityantaistribhiḥ ślokaiḥ devyā 
nityasaparyācakramupadiśati | tatra aṣṭāsraṃ bhūpuradvandvāt | etaduktaṃ 
bhavati prākpratyak sūtraṃ kṛtvā tasya sūtrasya mānaṃ daśadhā vibhajya 
teṣu pūrvāgrāttṛtīyāṃśāvasāne paścimāgrācca tanmānena cihnaṃ 
kṛtvā tasya sūtrasya pūrvāgramavaṣṭabhya tayoḥ paścimacihnamānena 
tatpaścimāgramavaṣṭabhya

--------------------------------------------

p. 179) aṣṭāsraṃ bhūpuradvandvāttacca vṛttasamanvitam |
tadantastādṛśaṃ kuryāt ṣaṭkoṇaṃ vā tu vigraham || 12 || 

tadantastādṛśīṃ kuryādyoniṃ tanmadhyatoyajet |
bheruṇḍāṃ pañcamīṃ nityāmuktaśaktibhirāvṛtām || 13 || 

arghyaṃ ṣadaṅgamūlābhyāṃ saṃsādhya prāṅmukho yajet |
baliṃ ca ṣoḍaśārṇena dadyādādyantayoḥ kramāt || 14 || 

atha dhyānaṃ pravakṣyāmi devyāḥ sarvārthasiddhidam |
tadāvṛttisthaśaktīnāṃ krameṇa śṛṇu pārvati || 15 || 

taptakāñcanasaṅkāśadehāṃ netratrayānvitām |
cārusmitāñcitamukhīṃ divyālaṅkārabhūṣitām || 16 || 

--------------------------------------------

tayoḥ pūrvacihnamānena ca bhramaṇāt dakṣiṇottarayoḥ pārśvayoḥ 
matsyadvayaṃ niṣpādya tanmatsyadvayamadhyāvaṣṭambhena dakṣiṇottaraṃ 
sūtramāsphālya paścāttanmadhyahaṃsapadamārabhyābhīṣṭamānena 
caturṣu pārśvasūtreṣu cihnāni kṛtvā tattaccihnamavaṣṭabhya 
madhyahaṃsapadāvadhikamānena caturṣu koṇeṣu matsyānvidhāya teṣu 
matsyānmatsyamiti krameṇa sūtracatuṣṭayamāsphālayet | evaṃ kṛte 
catuṣkoṣṭhopetaṃ samacaturasraṃ bhavati | tatra 
madhyahaṃsapadamadhyamavaṣṭabhya caturasrakoṇamānena bahirbhrameṇa 
vṛttaṃ kṛtvā madhyasūtradvayāgracatuṣṭayaṃ tadvṛttāvadhi vikāsya 
prāgagrāddakṣiṇāgraṃ dakṣiṇāgrātpaścimāgraṃ 
paścimāgrāduttarāgramuttarāgrātprāgagraṃ ca 
sūtracatuṣṭayamāsphālayet | evaṃ kṛte caturasradvayenāṣṭasu dikṣu 
aṣṭakoṇāni sambhavantīti | evaṃ sarvatrāṣṭakoṇanirmāṇakramaḥ | 
tādṛśaṃ vṛttasahitam || 11 || 12 || tādṛśīṃ vṛttasahitām | 
cakraviracanākramo yathā caturdikṣu dvārayuktaṃ caturasradvayaṃ 
yathāmānaṃ kṛtvā tadantarvṛttaṃ vidhāya tadantaraṣṭadalapadmaṃ kṛtvā 
tadantaryathāmānamaṣṭāsraṃ kṛtvā tadantarvṛttaṃ tadantaḥ prāgvat 
ṣaṭkoṇaṃ kṛtvā tadantarvṛttasahitāṃ samatrirekhāṃ yoniṃ niṣpādya tatra 
devīmuktakrameṇa pūjayediti || 13 ||
	arghyamityādinā ślokenārghyakalpanaṃ balidānādikaṃ copadiśati | 
tatrādyantayorapi ṣoḍaśārṇenaiva baliṃ dadyādityarthaḥ | kramā 
dbalidravyaṃ mudrāsahitam || 14 ||
	atha dhyānaṃ ityādibhiḥ sadā ityantaiḥ pañcabhiḥ ślokaiḥ 
saparivārāyā devyā

--------------------------------------------

p. 180) tāṭaṅkahārakeyūraratnavastrakamaṇḍitām |
rasanānūpurormyādibhūṣaṇairatisundarīm || 17 || 

pāśāṅkuśau carmakhaḍgau gadāvajradhanuḥśarān |
karairdadhānāmāsīnāṃ pūjāyāmanyadā sthitām || 18 || 

śaktīśca tatsamākāratejohetibhiranvitāḥ |
pūjayettadvadabhitaḥ smitasaumyamukhaḥ sadā || 19 || 

evaṃ devīmāvṛtibhirāvṛtāmarcayettathā |
balimādyantayordadyāt pūrvoktavidhinā yutam || 20 || 

snātomaunī payobhakṣaḥ prajapennavalakṣakam | 
taddaśāṃśaṃ hunedagnau trimadhvaktaiḥ kuśeśayaiḥ || 21 || 

tāvacca tarpayettoyairinducandanavāsitaiḥ |
arcayennityaśo devīṃ sahasraṃ prajapedapi || 22 || 

tataḥ svaguruṇoddiṣṭaprayogānvidhinā caret |
anyathā niṣphalaṃ bhūyāt pratyutainaṃ nihanti ca || 23 || 

--------------------------------------------

nityasaparyādhyānamupadiśati | tatra vāmorddhvahastādi 
dakṣiṇādhohastāntaṃ vāmādidakṣiṇakrameṇāyudhāni kalpayet || 15 || 16 || 
17 || anyadā prayogeṣu || 18 || tadvat pūrvoktavat || 19 ||
	evamityādinā ślokena pūjānigamanamupadiśati | tatra tatheti 
prādakṣiṇyaṃ bījadvaya saptākṣarīsametattvaṃ cocyate | pūrvoktavidhineti 
atra vyañjanādikaṃ kathayati || 20 ||
	snāta ityādibhiḥ nihanti cetyantaistribhiḥ ślokairvidyāsādhanaprakāra 
tadviniyogakramamanyathā kramakaraṇe pratyavāyaṃ copadiśati | tatra 
navalakṣakamiti viśeṣavidhānena kevalamakṣarasaṅkhyaṃ lakṣamityarthaḥ || 
21 || 22 || pratyuta na kevalaṃ naiṣphalyaṃ svavināśamapītyarthaḥ || 23 ||

--------------------------------------------

p. 181) dvitīyādyaistribhirbījaiḥ ṣaṣṭhena ca samīritam |
nigrahārthamathānyaistu tribhirantyadvayena ca || 24 || 

ṣaṭkoṇaṃ vṛttayugmaṃ ca kṛtvā tanmadhyatolikhet |
dvitīyārṇaṃ sādhyayutaṃ koṇeṣvanyatrayaṃ likhet || 25 || 

adhareṣu samāyāni tāni lekhyāni sarvadā |
vṛttayorantarā sādhyasametaiḥ pavanārṇakaiḥ || 26 || 

saṃveṣṭya tāni saṃjapya riporaṣṭamarāśige |
śmaśāne sthāpayettatra lagne vidveṣaṇaṃ bhavet || 27 || 

nimbapatrarase piṣṭā śmaśānāṅgāralekhanāt |
pṛṣadākhutvaci ca vatatsahasradvayajāyata (?) || 28 || 

dvīpivaktratvaci likhettadyantraṃ gomukhatvaci |
samālikhya svasaṃjñāṃ tu pūrvasminnuttare ripoḥ || 29 || 

--------------------------------------------

	dvitīyādyairityādinā ślokena vidyāyā 
nigrahānugrahayorvidyākṣarāṇi vibhajati | tatra athānyaistu tribhiḥ 
antyadvayena ca śāntikaṃ kuryāditi śeṣaḥ || 24 ||
	ṣaṭkoṇamityādibhiryamamityantairekādaśabhiḥ ślokairvidyāyā 
dvitīyākṣarādipradhānaṃ yantraṃ tenaṃ yantreṇa vidveṣaṇaṃ vādavijaya 
uccāṭanaṃ māraṇaṃ ceti caturaḥ prayogānupadiśati | tatra dvitīyārṇaṃ 
kro/kāraḥ | anyacca trayaṃ mantrasya tṛtīyacaturthaṣaṣṭhākṣarāṇi trīṇi || 
25 || adhareṣu samāyāni ṣaṭkoṇeṣu adhastheṣu triṣu tānyakṣarāṇi 
visarjanīyasahitānyālikhedityarthaḥ | tena uparitanānāṃ binduyuktatvamukta 
meva | prādakṣiṇyena pavanākṣaradaśakalekhanānantaraṃ 
sādhyākṣaralekhanaṃ kuryāt || 36 || tāni 
dvitīyatṛtīyacaturthaṣaṣṭhākṣarāṇi catvāri | tatra aṣṭamalagnodaye || 27 || 
pṛṣat biḍālaḥ | ākhuḥ mūṣakaḥ | (jāyate ityantena 
vidveṣaṇaprayogakathanam || 28 ||

--------------------------------------------

p. 182) uttarādharamādhāya śilādhaḥ sandhyayorjapet |
japitvā proktasaṅkhyaṃ ca jayettaṃ prativādinam || 30 || 

etanmukhāvalokena pratipādī hatodyamaḥ |
niruttaraḥ palāyeta jito'smīti vadettu vā || 31 || 

haritālena ghṛṣṭena niśārasayutena tu |
vilikhedvā(da)ravijaye(dyu) yuktamuktameṇa vai || 32 || 

rurucarmaṇi(raktena) tadrakta likhitaṃ tadriporgṛhe |
proktakāle khaneduktakramapūjājapānvitaḥ || 33 || 

uccāṭayedripuṃ māsānniyataṃ yantravaibhavāt |
nṛcarmaṇi ca tadraktalikhitaṃ tachmaśānake || 34 || 

pūjājapakramopetaṃ nikhaneduktakālataḥ |
māsena yāti vairī tu dāhajvarayuto yamam || 35 || 

tṛtīyaṃ madhyataḥ kṛtvā tvitarān parito likhet |
sādhyarkṣayonestvacitanmadhūcchiṣṭena pīḍitam || 36 || 

śmaśānabhasmalikhitaṃ nikṣiptaṃ naṣṭakūpake |
proktakālasamopetaṃ nāśayetsalile ripum || 37 || 

--------------------------------------------

tadyantraṃ pūrvaṃ vidveṣaṇasyoktaṃ yantram | dvīpivaktratvaci 
gomukhatvaci ca | lekhanadravyamupariṣṭādvakṣyamāṇaṃ haritālam | 
pūrvasmin vyāghramukhacarmaṇi || 29 || uttare gomukhacarmmaṇi * 
uttarādharaṃ svasaṃjñopetaṃ carma uttarasthaṃ ripusaṃjñopetaṃ (carma) 
adhaḥsthitaṃ ca | sandhyayoḥ prātastanasāyantanyoḥ || 30 || 31 || uktakrameṇa 
vai vādavijaye stambhanaproktapārthivadaśākṣarairveṣṭayet || 32 || 33 || 34 || 
uktakālataḥ prāgvadaṣṭame rāśāvityarthaḥ || 35 ||
	tṛtīyamityādibhirvaibhavāt ityantairekādaśabhiḥ ślokairvidyāyāṃ 
tṛtīyākṣarādipradhānayantra

--------------------------------------------

p. 183) tadeva vahnimūlena piṣṭena manujāsṛjā |
likhitaṃ gotvaci kṣiptaṃ cullyāmupari vahninā || 38 || 

jvalitenāniśaṃ māsādagninā'gnau patedripuḥ |
tṛtīyena tu madhyena veṣṭitairitarairapi || 39 || 

ulūkakākapakṣābhyaṃ prathamoktena saṃlikhet |
gardabhatvaci tat khātvā kuṇḍamadhye tadūrdhvataḥ || 40 || 

sādhyavṛkṣendhane vahnau bījairunmattasambhavaiḥ |
kadrutailaplutairhomānmatto'rirmriyate dhruvam || 41 || 

sādhyarkṣavṛkṣakīlaṃ tu proktayantrasamanvitam |
kharasnāyubhirābaddhaṃ khātaṃ vairipure niśi || 42 || 

rāśau tadaṣṭame māsāttatpuraṃ pitṛkānanam |
kākolūkabakaśyenakaṅkatittiripādayoḥ || 43 || 

vilikhya yantrāṇyuktāni pretacīre nibadhya tat |
khanenmaṅgalavāre tu proktakāle catuṣpathe || 44 || 

trisaptāhādvrajedvairī syādunmatto diśo daśa |
tānyeva tattaccarmasthaṃ tadālayabhuvi sthitam || 45 || 

nāśayedgajamartyāśvagokharoṣṭrājasairibhān |
saptāhāttadva(dbha)yānmāsā (?) niyataṃ yantravaibhavāt || 46 || 

--------------------------------------------

vidhānaṃ tatprayogāṃstrayodaśa copadiśati | tatra itarān 
dvitīyacaturthaṣaṣṭhān vilikhet | sādhyanakṣatrayoneḥ prāgvat unmattaḥ 
syādityanvayaḥ | diśodaśa vrajedityanvayaḥ | tānyeva yantrāṇītiśeṣaḥ || 36 
|| 37 || 38 || 39 || 40 || 41 || 42 || 43 || 44 || 45 || sairibhān mahiṣān | asmin prakaraṇe 
yantranirmāṇaṃ sukaram || 46 ||

--------------------------------------------

p. 184) tacchāntiṃ śṛṇu deveśi yantradhyānābhiṣekataḥ |
tanmantravarṇairyantrasthaiścintāmantrārthavaibhavāt || 47 || 

padmamaṣṭadalaṃ kṛtvā madhye tvādyaṃ snāmakam |
likhitvā'ṣṭasu patreṣu catuṣkaṃ taddvirālikhet || 48 || 

bahirvṛttāntarā kuryānmātṛkākṣaraveṣṭanam |
prāguktaireva tairdravyaiḥ saṃpūjya viniyogataḥ || 49 || 

tattatkleśavināśaḥ syāt tathā mantrānubhāvataḥ |
vijayaṃ samare rājñāṃ śṛṇu vairivināśataḥ || 50 || 

mantrākṣarāṇi pratyekaṃ yojayetṣoḍaśasvaraiḥ |
tena mantrākṣarāṇi syuḥ saṅkhyayā ca śataṃ punaḥ || 51 || 

catvāriṃśacca catvāri tairyantraracanaṃ  śṛṇu |
yena sarvatra samare vijayobhavati dhruvam || 52 || 

--------------------------------------------

	tacchāntimityādibhiranubhāvata ityantairaddhyardhaistribhiḥ 
ślokairvidyāyāṃ prathamapañcamasaptamāṣṭamanavamākṣaraiḥ 
pañcayantrāṇi tairuktakrūraprayogāṇāṃ śāntiprayogaṃ copadiśati | tatra 
dhyānaṃ dhyānapaṭale vakṣyamāṇam | abhiṣekataḥ yantramadhye 
niveśitaiḥ prāgvattadakṣarapañcakajapādinetyarthaḥ || 47 || 48 || prāguktaiḥ 
*?ntikarmaṇi proktasitacandanakarpūrādilekhanadravyasitaprasūnādyaiḥ | 
viniyogataḥ sādhāraṇasekāditaḥ | etaduktaṃ bhavati 
yathāmānamaṣṭadalaṃ padmaṃ tadbīhirvṛttadvayaṃ ca vidhāya 
tatkarṇikāmadhye prathamākṣaraṃ sasādhyamālikhya 
bahiragrādiprādakṣiṇyenāṣṭasu daleṣu 
pañcamasaptamāṣṭamanavamākṣarāṇi dvirālikhya 
bāhyavṛttavīthyāmagrādiprādakṣiṇyenādikṣāntāṃ 
mātṛkāmālikhedityetat prathamaṃ yantram | evamanyeṣāmapi 
caturṇāmakṣarāṇāṃ pratyakaṃ madhyatoniveśanāt 
taditaraveṣṭanataścatvāri sambhūya pañca yantrāṇi 
prāguktopadravaśāntikārīṇīti || 49 ||
	vijayamityādibhirbhavedityantairarddhādyaistrayodaśabhiḥ 
ślokairvidyāyāṃ svaravikṛtākṣarāṇi tatsaṅkhyāṃ tairyantranirmāṇaṃ 
tatprayogāṃścopadiśati | tatra mantrākṣarāṇi pratyekamityuktyā 
apunaruktākṣarayojanaṃ nātra vivakṣitam || 50 || 51 || 52 ||
 
--------------------------------------------

p. 185) prākpratyagdakṣiṇodakca kuryādrekhāstrayodaśa |
tena tāvanti koṣṭhāni sambhavanti samantataḥ || 53 || 

kṛtvā'ṣṭāsraṃ tato bāhye vṛttayugmaṃ tatolikhet |
akṣarāṇi śivādyantu nir-ṛtyantamanukramāt || 54 || 

tatra mantrārṇakoṣṭheṣu navasvākhyāṃ samālikhet  |
bahiraṣṭasu koṇeṣu dvitīyārṇādi sa/llikhet || 55 || 

antarāleṣu vilikhedādyaṃ vṛttadvayāntarā(n) |
tānyeva mātṛkākhyābhirvidarbhitamatho nyaset || 56 || 

etat paṭe samālikhya dhvajīkṛtya raṇodyame |
darśayettena ripavaḥ palāyante diśo daśa || 57 || 

--------------------------------------------

tāvanti yāvadakṣarasaṃkhyāni 
catuścatvāriṃśadadhikaśatasaṃkhyānītyarthaḥ | samantataḥ 
samacaturasrarūpataḥ || 53 || aṣṭāsraṃ prāgvat || 54 || 55 || tāni 
vidyākṣarāṇi | navamātṛkāravyābhiḥ mātṛkākṣarasādhyākṣaraiḥ | 
vidarbhitaṃ dvyantarīkṛtam | likhet | prāgityādibhirnyasedityantaiścaturbhiḥ 
ślokairetaduktaṃ bhavati samāntarālāni prākpratyagagrāṇi 
dakṣiṇottarāgrāṇi ca trayodaśakoṇasūtrāṇyāsphālya tadbahiḥ 
koṇaspṛṣṭāspṛṣṭikayā bhrameṇa vṛttaṃ kṛtvā tadbahiḥ 
prāgvaccaturasraṃ kṛtvā tadbahirekāṅgulāntarālaṃ vṛttadvayaṃ vidhāya 
tatkoṣṭheṣu śivādinir-ṝtyantaṃ tāni svaravikṛtānyakṣarāṇi pratipaṅkti 
uttarārambhaṃ dakṣiṇāvasānaṃ ca samālikhya tatra 
mantrākṣaranavakopetanavakoṣṭheṣu sādhyanāma vilikhya 
tadbahiragrādiprādakṣiṇyenāṣṭasu koṇesu 
vidyādvitīyākṣarādīnyaṣṭākṣarāṇi vilikhya prathamākṣaraṃ 
tadaṣṭakoṇāntarāleṣvaṣṭasvālikhya bahirvṛttavīthyāṃ 
mātṛkākṣarasādhyākṣarairvidarbhitāni vidyākṣarāṇyālikhediti | yasya 
(ya)mantrasya varṇasya svarayojane kṛte yasmin svare yojite mantrākṣaraṃ 
bhavati tadakṣaraṃ yasmin koṣṭhe patati tatra sādhyaṃ likhet | evaṃ 
mantrasthanavavarṇāśrayakoṣṭheṣu | atra 
navasvityuktermantrasthadvitīyavarṇasya o/ kārayojane 
mantrasthacaturthavarṇasya oṃkārayojane

--------------------------------------------

p. 186) praṇameyurnijāṃ lakṣmīṃ prābhṛtīkṛtya tatkṣaṇāt |
tadeva vairiśibire nikhanedudaye śaneḥ || 58 || 

sadyastvanonyakalahānnāśameti suniścitam |
tadeva svapure madhye sthāpayeddhiṣaṇodaye || 59 || 

parābhicārakṛtyādiduritāni na tatra vai |
saṃspṛśanti purāntasthādyantraśaktyanubhāvataḥ || 60 || 

tadyantraṃ tāmrapaṭṭe tu vilikhyābhyarcya tat punaḥ |
sthāpayet sādhyabhūbharturekādaśasamudyame || 61 || 

gajavājigṛheṣvasya(svastha)bhāṇḍāgāre'stra(sva)maṇḍape |
antaḥpure nagaryāstu dikṣu madhye ca tat khanet || 62 || 

yatra saṃsthāpitaṃ yantraṃ tatrārcā nityaśonṛpaḥ |
kārayettena tat sarvaṃ śaśvataṃ vṛddhaye bhavet || 63 || 

bījāni tāni pratyekamaṣṭapatrasaroruhe |
madhye daleṣu parito likhedekaikaśaḥ kramāt || 64 || 

bahirmātṛkayā'veṣṭya sañjapyābhyarcya nityaśaḥ |
svajanmarkṣādinavake kuryācchāntimanukramāt || 65 || 

yannakṣatre bhavedasya grahato rājato'tha(pi) vā |
rogato vairito vā'pi tasmin tattena śāmayet || 66 || 

--------------------------------------------

mantravarṇatvaparyavasānepi tatra na sādhyalikhanamiti || 56 || 57 || tadeva 
tadyantrameva | śanerudaye śanisthitarāśyudayakāle || 58 || tadeva yantraṃ | 
dhiṣaṇodaye dhiṣaṇo bṛhaspatistasyodayaḥ prāgvat || 59 || purāntaḥsthān 
janānitiśeṣaḥ || 60 || tadyantraṃ pūrvoktam | ekādaśasamudyame sādhyasya 
janmalagnarāśeścandralagnarāśervā ekādaśe rāśau lagnagate || 61 || dikṣu 
madhye ceti gajagṛhādisāmānyam || 62 || tatsarvaṃ proktagajādikam | 
vṛddhaye vṛddhyai bhavedityarthaḥ || 63 ||

--------------------------------------------

p. 187) mantrārṇopyatha bhasmasthaṃ yantraṃ kṛtvā tu tena tu |
rakṣāṃ kurvīta sarveṣāṃ sarvāpattāraṇāya vai || 67 || 

tattadyantraṃ taddineṣu snānapānāsanādinā |
grahajaṃ vairijaṃ duḥkhaṃ śāmyatyeva na saṃśayaḥ || 68 || 

krameṇa navayantrāṇi navagrahamayāni tu |
tasmātattadgrahakleśaṃ tattadyantraṃ (na) (ca) śāmayet || 69 || 

saṅkāśate (sekāsana) vibhūtyādiprayogairuditaiḥ kramāt |
vividhāni viṣāṇyebhiryantrairjalanive(śitaiḥ) śanaiḥ || 70 || 

nāśayetpāna(se)kābhyāṃ dhāraṇenārcanena ca |
ebhistu navabhiryantrairya(ttat)nna sādhyaṃ na kutracit || 71 || 

deśe vā nagare grāme maṅgale parvatādike |
prathamaṃ madhyataḥ khātvā prāgādiṣu tato'ṣṭasu || 72 || 

dvitīyādīni tu khanet tatra lakṣmīriti sthirā |
dharmārthau cātisaṃvṛddhau bhavetāmuktayogataḥ || 73 || 

dvitīyaṃ madhyataḥ khātvā tvitarāṇyabhitaḥ khanet |
dhārmikāstena tatrasthāḥ prasīdanti ca devatāḥ || 74 || 

saptasvanyeṣu ca tathā kāntyārogyayaśodhanaiḥ |
putrajñānadhaiścāḍhyāḥ prabhavanti ca nityaśaḥ || 75 || 

dṛṣṭeṣu ghoraiḥ phaṇibhiḥ navabhirnavarandhragaiḥ |
dhyānairmṛto'pi māhātmyānmantrasyottiṣṭhate dhruvam || 76 || 

--------------------------------------------

	bījānītyādibhistatsiddhaye ityantaiḥ ṣoḍaśabhiḥ 
ślokairvidyākṣarairnavabhirnavayantraviracanaṃ tadviniyogāṃstatphalāni 
copadiśati | tatra svajanmarkṣaṃ janmatrayaṃ

--------------------------------------------

p. 188) aśvinyādiṣu ṛkṣeṣu navāni navasu kramāt |
vilikhya devīṃ tatrasthāṃ navākārāṃ navasvapi || 77 || 

pūjayedupacāraistā nityaśobhaktisaṃyutaḥ |
prāguktaparivārādirahitāṃ pūjayannapi || 78 || 

siddhimeti naro bhaktyā parayā cetsamanvitaḥ |
strībālavṛddhāśaktānāṃ gatireṣā ca (sva) siddhaye || 79 || 

bheruṇḍā karṇayorjapyādviṣārtasya tadaiva saḥ |
nirviṣo jāyate'cintyā mantrāṇāṃ śaktayaḥ śive ! || 80 || 

trailokyamohanī vidyā sarvato bhavatāstutā |
na kadācittu sā proktā tāṃ me brūhi maheśvara ! || 81 || 

sarveṣāmeva mantrāṇāṃ vidyānāṃ ca yaśasvini ! |
vyāptarūpaṃ pravakṣyāmi śṛṇu tvamidamadbhutam || 82 || 

yena nārīnaranṛpadevatāḥ sarvajantavaḥ |
bhajantyenaṃ yathā māṃ tvaṃ tatprayogabalāddhruvam || 83 || 

akārādikṣakārāntairmātṛkārṇaiḥ savindubhiḥ |
pratyekaṃ puṭitān kṛtvā mantrānvidyā athāpi ca (vā) || 84 || 

vidyayā mātṛkāvarṇān puṭayenmantrato'pi vā |
proktaṃ tadyantranavakaṃ kumbhe saṃsthāpya caitayā || 85 || 

--------------------------------------------

navakamityuktyā ekaikanakṣatreṇa cābhiṣeko'pyabhihitaḥ | eṣāmanyārthaḥ 
sugamaḥ || 64 || 65 || 66 || 67 || 68 || 69 || 70 || 71 || 72 || 73 || 74 || 75 || 76 || 77 || 78 || 
79 ||
	bheruṇḍāmityādinā ślokena viṣāpaharaṇamupadiśati tatrā'rthaḥ 
sugamaḥ || 80 ||

--------------------------------------------

p. 189) japatarpaṇahomārcāsiddhayā seka īritaḥ |
kucandanairgairikairvā daradaiścandanestathā || 86 || 

sindūraistaṇḍulairmudgaistilaiḥ kṛṣṇaiḥ sitairapi |
navānāṃ navabhiḥ kuryādebhiryantraprakalpanam || 87 || 

caitrādiviṣuvadvandve tathaivāyanayordvayoḥ |
rakṣottarākṣayorjanmatritaye varṣayoḥ kramāt || 88 || 

rājā vā rājamahiṣī senāpatyādhipo'thavā |
anyovāśa(bha)ktiśīlāḍhyaḥ kārayedabhiṣecanam || 89 || 

dakṣiṇāmabhiṣeke tu dadyādbhūri svaśaktitaḥ |
vittaśāṭhyaṃ na kurvīta yadi kurvīta lobhataḥ || 90 || 

saṃdahetyepāvakavatputralakṣmīkalatrakaiḥ(?) |
tasmātsarvatra tantre'smin vittaśāṭhyaṃ na cintayet || 91 || 

abhiṣekaphalaṃ devi ! śṛṇu vakṣye yathāvidhi |
somasūryāgnirūpeṇa jalenepsitamantrataḥ || 92 || 

--------------------------------------------

	trailokyetyādibhirapivā ityantairadhyarddhaiścaturbhiḥ 
ślokaistrailokyamohanavidyāyogamupadiśati | tatra vyāptarūpaṃ 
aśeṣamantrasādhāraṇatvāt || 81 || 82 || enaṃ sādhakam | 
etadvidyābhajanaparaṃ sarve āvāmiva bhajantītyarthaḥ || 83 || 84 || vidyāyā 
mātṛkāvarṇānpuṭayenmantratopi vā mātṛk`akṣarāṇi pratyekaṃ vidyayā 
mantreṇa vā saṃpuṭīkuryādityarthaḥ |
	proktamityādinā prakalpanamityantenārddhādyena ślokadvayena 
trailokyamohanavidyayā abhiṣekaṃ navayantrāṇāṃ vilekhanadravyāṇi 
yathākramaṃ nava copadiśati | tatra etayā trailokyamohanīvidyayā || 85 || 86 || 
navānāṃ yantraprakalpanamiti svātantryāt || 87 ||
	caitretyādibhiścintayedityantaiścaturbhiḥ ślokernavānāṃ 
yantrāṇāṃ 
navābhiṣekakālānabhiṣekayogyānabhiṣekakarturdakṣiṇāpradāna-
mapradānena

--------------------------------------------

p. 190) japapūjādinā siddhavaibhavenābhiṣekataḥ |
durlakṣaṇasamutthāni tathā duṣkarmajāni ca || 93 || 

tadvaddurnītijanitānyanyāni duritāni ca |
nāśayettatkṣaṇāddevī salilairiva pāvakaḥ || 94 || 

aputrovittavidyāyurārogyādisamanvitān |
labhate ca bahūn putrān sukhī ca ciramedhate || 95 || 

kemadrumādiyogeṣu janma tat prāktanādyataḥ |
yobhṛśaṃ nityadā vidyāt kliṣṭaḥ so'pi śriyaidhate || 96 || 

prāgjanmasañcitaiḥ pāpairapathyādiniṣevaṇaiḥ |
anītyā vairivihitairabhicārādibhistu vā || 97 || 

ye rogāḥ pīḍayantyenaṃ te vinaśyantyaśeṣataḥ |
kāntilakṣmīdhanārogyavidyāvijayakīrtibhiḥ || 98 || 

suciraṃ jīvati khyātaḥ putrapautrādibhiryutaḥ |
navābhiṣekaṃ navasu prokteṣu vidhinā caran || 99 || 

apamṛtyuṃ vijityāsmāt bhaktaḥ śuddhāntamānasaḥ |
jīvanmuktaściraṃ yogī bhuvi jīvati manmathaḥ || 100 || 

śabdatattvamayī vyāptiriti samyak samīritā |
asyā niṣphālanāt citte tattatvaṃ svātmasātkṛtam || 101 || 

--------------------------------------------

pratyavāyaṃ copadiśati | tatra vittaśāṭyaṃ vittanigūhanam | anyat sugamaṃ 
tat || 88 || 89 || 91 ||
	abhiṣekaphalaṃ ityādibhirmanmatha ityantairnavabhiḥ 
ślokairabhiṣekaphalamupadiśati | tatra pāvakaḥ naśyeta iti śeṣaḥ | 
kedrumamonāma nityadāridryakaroyogaviśeṣaḥ | navasu kāleṣvitiśeṣaḥ | 
manmayaḥ śivātmā || 100 ||

--------------------------------------------

p. 191) iti śrī ṣoḍaśanityātantreṣu śrīkādimate daśamaṃ paṭalam || 10 ||

--------------------------------------------

iti śrīṣoḍaśanityātantreṣu śrīkādimatākhyasya paripūrṇasya tantrasya 
prapañcasārasiṃharājaprakāśābhidhānena śrīsubhagānandanāthena 
viracitāyāṃ manoramākhyāyāṃ vyākhyāyāṃ 
bhagamālinīnityāvidyāvidhānaprakāśanaparaṃ navamaṃ paṭalaṃ 
paripūrṇaṃ parāmṛṣṭam || 10 ||

granthasaṅkhyā |

daśame paṭale santi yantrāṇyekonaviṃśatiḥ |
adhyarddhāṣṭottaraśataṃ vyākhyānaṃ granthasaṅkhyayā ||



ekādaśapaṭalam

atha ṣoḍaśanityāsu yā ṣaṣṭhī samudīritā |
sā vidyā vahnivāsinyāḥ kathitā te navākṣarā || 1 || 

tadaṅgāni lipinyāsaṃ dhyānaṃ śaktibhirarcanam |
tatsādhanavidhiṃ tasyāḥ prayogānvividhānapi || 2 || 

homayantravibhedaiśca kathayāmi śṛṇu priye |
vidyādvitīyabījena svarān dīrghānniyojayet || 3 || 

māyāntān ṣaḍbhirevāṅgānyācaret svakarāṅgayoḥ |
navākṣarāṇi vidyāyā navarandhreṣu vinyaset || 4 || 

vyāpakaṃ ca samstena kuryāddevyātmasiddhaye |
sarvāsvapi ca vidyāsu vyāpakaṃ tat samācaret || 5 || 

tena tattanmayo bhūyātsādhakastena siddhayaḥ |
tasyācireṇa devānāṃ prasādāt sambhavanti ca || 6 || 

--------------------------------------------

atha ekādaśapaṭalaṃ prārabhyate |

	pūrvasmin daśame paṭale pañcamyā bheruṇḍānityāvidyāyā 
vidhānamupadiśyānantaraṃ ṣaṣṭhyā vahnivāsinonityāvidyāyā 
vidhānamupadiśati | atha ṣoḍaśetyādi bhuvi ityantena 
ślokaśatarūpeṇaikādaśena paṭalena | atha ṣoḍaśetyādinā 
priyetyantenārddhādhikena ślokadvayena paṭalārthānuddiśati | tatra kathitā 
tṛtīye paṭale | anyat sugamam || 1 || 2 ||
	vidyetyādibhiḥ samīrita ityantairarddhādyaiḥ pañcabhiḥ 
ślokaiścaturvidhanyāsādikamupadiśati | tatra svarān dīrghānniyojayet | 
māyāntān sarvaviṣaṇḍhān ā ī ū (ai) au (au) aḥ ityetān ṣaṭdīrghasvarān 
kathayati || 3 || navarandhreṣu dṛkśrotranāsādvandveṣu | ṣaṭvarṇān 
āsyamehanapāyuṣu triṣu trayaṃ itikrameṇa navarandhreṣu

--------------------------------------------

p. 193) mātṛkāyāḥ ṣaḍaṅgaṃ ca mātṛkānyāsameva ca |
sarvāsāṃ prathamaṃ kṛtvā paścāttatroditaṃ nyaset || 7 || 

lalitāyāstu vargaistatproktamaṣṭābhireva ca |
tena tasyāstu lipiśo nyāsannaiva(?) samīritam || 8 || 

taptakāñcanasaṅkāśāṃ navayauvanasundarīm |
cārusmeramukhāmbhojāṃ visalannayanatrayām || 9 || 

aṣṭābhirbāhubhiryuktāṃ māṇikyābharaṇojjvalām |
padmarāgakirīṭāṃśusambhedāruṇitāmbarām || 10 || 

pītakauśeyavasanāṃ ratnamañjīramekhalām |
ratnamauktikasaṃbhinnastabakābharaṇojjvalām || 11 || 

raktāvjakambupuṇḍrekṣucāpapūrṇendumaṇḍalām |
dadhānāṃ bāhubhirvāmaiḥ kahlāraṃ hemaśṛṅgakam || 12 || 

puṣpeṣu mātuliṅgaṃ ca dadhānāṃ dakṣiṇaiḥ karaiḥ |
svasamānābhirabhitaḥ śaktibhiḥ parivāritām || 13 || 

evaṃ dhyātvā'rcayedvahnivāsinīṃ viśvavigrahām |
jvālinīvisphuliṅginyau maṅgalā sumanoharā || 14 || 

--------------------------------------------

navākṣarāṇi dakṣiṇapūrvaṃ nyaset | vyāpakaṃ prāgvat || 3 || 4 || 5 || 6 || 
mātṛkāyāḥ ṣaḍaṅgamiti | mātṛkānyāsaṃ tatṣaḍaṅganyāsaṃ ca 
pañcadaśe kulasundarīpaṭale vakṣyamāṇatvādiha na vyākaromi || 7 || 8 ||
	taptakāñcanetyādibhirviśvavigrahāmityantaiḥ pañcabhiḥ 
ślokairdevyāḥ saparivārāyā nityasaparyādhyānamupadiśati | tatrāyudhāni 
ūrddhvādivāmadakṣiṇayoḥ kalpayet || 9 || 10 || 11 || 12 || 13 ||

--------------------------------------------

p. 194) kanakāṅkitavāviśvāvividhācetiśaktayaḥ |
a.qṭakoṇeṣu sampūjyāstadagrāttu(tsu) pradakṣiṇam || 15 || 

daleṣu dvādaśasvetā rāśiśaktīḥ samarcayet |
meṣāṃ vṛṣāhvayāṃ śaktiṃ mithunāṃ karkaṭīmapi || 16 || 

siṃhāṃ kanyāṃ tulāṃ kīṭāṃ cāpāṃ ca makarāmapi |
kumbhāṃ mīnāṃ yajetprāgvadagrādārabhya śāṅkari || 17 || 

caturasreṣu dvāreṣu pārśvayoḥ koṇadikṣu ca |
anyayośca diśoḥ śaktīḥ proktā daśa samarcayet || 18 || 

māyāsaptākṣarīmadhye gatairnāmabhirīritaiḥ |
ghasmarā sarvabhakṣā ca viśvāsā vividhodbhavā || 19 || 

citrarūpā niḥsampannā nirātaṅkā ca pāvanī |
acintyavaibhavā raktā daśamī parikīrtitā || 20 || 

balidevīti samproktā kurukullādyavidyayā |
yatra noktā devatā tu balikarmaṇi tatra tām || 21 || 

saptākṣaryā samopetāṃ vidadhyādbalidevatām |
vṛttayornavayoniṃ tu kṛtvā tadbahirambujam || 22 || 

dvādaśachadasaṃyuktaṃ vidadhyādvṛttayugmakam |
tadbahiścaturasre dve dvāradvayasamanvite || 23 || 

--------------------------------------------

	jvālinītyādibhirdevatāṃ ityantairaṣṭabhiḥ ślokairdevyā 
āvaraṇaśaktīstatpūjanaprakāraṃ tattanmantrayojanāprakāraṃ copadiśati | 
tatra kīṭaṃ vṛścikamityarthaḥ || 14 || 15 || 16 || 17 || koṇadikṣu vāyavyādiṣu || 
18 || māyā hṛllekhā || 19 || 20 || 21 || saptākṣaryā kurukullādyavidyayā ||
	vṛttayorityādibhiḥ kṣatamityantaiḥ pañcabhiḥ ślokaiḥ devyā 
nityasaparyācakraṃ tatra

--------------------------------------------

p. 195) pūrvapaścimayoratra devīṃ cakre tathā'rcayet |
anukteṣvaṅgamūlābhyāmarghyaṃ saṃsādhayettathā || 24 || 

dravyānuktau homavidhau ghṛtamannādyameva ca |
saṅkhyānuktau sahasraṃ syācchataṃ vā tantracoditam || 25 || 

pūjāsamāptirapyevamanuktā prāgvadīritā |
vidyāyāḥ sādhanaṃ tadvattantre'smin parameśvari || 26 || 

anyamantrānapekṣitvātpūrṇatvaṃ nāmuna kṣatam |
kāmyahomavidhiṃ vakṣye śṛṇu vāñchitadāyakam || 27 || 

śālitaṇḍulamādāya prasthaṃ bhāṇḍe nave kṣipet |
samānavarṇavatsāyā raktāyā gopaya (?) stathā || 28 || 

dviguṇaṃ tatra nikṣipya śrapayet saṃskṛte'nale |
ghṛtena siktaṃ sikthaṃ tu kṛtvā tatsasitaṃ kare || 29 || 

nidhāya vidyāmaṣṭordhvaṃ śataṃ japtvā hunettataḥ |
evaṃ homo mahālakṣmīmāvahetpratipatkṛtaḥ || 30 || 

śukravāreṣvapi tathā varṣānnṛpasamobhavet |
pañcamyāṃ tu viśeṣeṇa prāgv`ddholaṃ samācaret || 31 || 

--------------------------------------------

nityasaparyākramaṃ copadiśati | tatra cakranirmāṇaṃ sugam | japahomayoḥ || 
22 || 23 || 24 || 25 || prāgvat lalitāpūjāvasānavat | tadvat lalitāsādhanavat | 
etadekākṣarādinavākṣarāntānāṃ mantrāṇāṃ saṅkhyānuktau eṣāpi 
navārṇatvāt lalitāvadityarthaḥ | amunā asmin tantre 
pūrvāparaproktāṅgīkāreṇa || 26 ||
	kāmyahomaṃ viśeṣapūjāphalaṃ copadiśati | tatra saṃskṛte'nale 
homārthaṃ vidhānapratiṣṭite | sikthakaṃ annapiṇḍam | sasitaṃ 
śarkarāsahitam || 27 || 28 || 29 || 30 ||

--------------------------------------------

p. 196) tasyāṃ tithau trimadhvaktairmallikādyaiḥ sitairhutaiḥ | 
annājyābhyāṃ tu niyataṃ hutvānnādyobhavennaraḥ || 32 || 

yadyaddhi vāñchitaṃ vastu tāni sarvāṇi sarvadā |
ghṛtahomādavāpnoti tathaiva tilataṇḍulaiḥ || 33 || 

pañcamīṣu viśeṣeṇa pūjāṃ kuryādvratī bhavet |
pratipattithimārabhya pañcadaśyantamambike || 34 || 

kāmeśvaryādicitrāntā devyastvekaikavigrahāḥ |
yatastena svasvatithau tāstā pūjyā hutādibhiḥ || 35 || 

prīṇayedvratasaṅkalpasameto bhaktisaṃyutaḥ |
tenāyuḥśrīdhanārogyavidyākīrtisamanvitaḥ || 36 || 

jīvedvarṣaśataṃ bhūmau svakulyāgryaśca tadbalī |
yattithau yā samākhyātā sutā samamavāpnuyāt || 37 || 

vidyāvidhivadevaitāḥ proktāḥ pañcadaśāpi ca |
samprāpya japahomārcāyogatarpaṇasekataḥ || 38 || 

--------------------------------------------

tathā pratipaddhomavat | viśeṣeṇa vahnivāsinyāḥ asādhāraṇatithitvāt | 
prāgvat pratipaddhomavat || 31 || tasyāṃ pañcamyām | sitaiḥ puṣpairitiśeṣaḥ 
|| 32 || tāni sarvāṇi sarvadā ghṛtahomādavāpnoti ghṛtahomātsarvāṇīṣṭāni 
vastūni avāpnotītyanvayaḥ || 33 || vratī bhavet svasaṅkalpasahitaḥ || 34 ||
	pratipadityādibhirācaredityantaiḥ pañcabhiḥ ślokaiḥ 
pañcadaśānāṃ nityānāṃ yathākramaṃ pañcadaśatithimayattvaṃ 
tattithiṣu tattadvidyāprāptiṃ bhajanaviśeṣaṃ copadiśati | tatra 
ekaikavigrahāḥ ekaikatithirūpāḥ | vratasaṅkalpaḥ prāgvat || 35 || 36 || 
yattithau yāsu tithiṣvityarthaḥ || 37 || 38 || akhilaṃ prayogādi |

--------------------------------------------

p. 197) vidyayā devatātmānaṃ samprāpyā'khilamācaret |
vidyāprāptividhiṃ deva brūhi samyak mamādhunā || 39 || 

āsāṃ pañcadaśānāṃ ca yenaitāḥ sādhakonmukhāḥ |
śṛṇu vakṣyāmi te devi vidyāprāptividhiṃ śubham || 40 || 

yena vidyādevatābhyāmaikyayogena siddhyati |
tadbhāvamāyayoraikyarūpamānandavigraham || 41 || 

yadavāptuṃ yatante'dyāpyaneke munayo'mbike |
kucandanaiḥ kuṅkumairvā sindūrairgairikaiḥ śubhaiḥ || 42 || 

vidadhyādvipulaṃ cakraṃ vyaktarekhaṃ suśobhanam |
yasyā yaccakramāravyātaṃ nityapūjāvidhikrame || 43 || 

tatra kumbhaṃ nidhāyāntarjale sampūjya devatāḥ |
proktakramasamopetaṃ pūrvedyurgītanṛtyakau || 44 || 

kṛtvotsavamathānyedyuḥ prāgvadabhyarcya tāṃ tathā |
tattithau prāṅmukhaṃ śiṣṭamuktalakṣaṇasaṃyutam || 45 || 

tathāvidho guruḥ kumbhajalaistamabhiṣecayet |
tajjalaṃ prāgudaṅmadhyadikṣugaṃ sarvasiddhidam || 46 || 

anyāsu kramato'niṣṭānyavāpnoti suniścitam |
vahnidāhaṃ mṛtiṃ rogaṃ dāridryaṃ deśamocanam || 47 || 

kramādvahnyādi vāyvantaṃ phalāni syurimāni vai |
tato'sau paridhāyāsu śubhreśuddhe ca vāsasī || 48 || 

--------------------------------------------

	vidyāprāptividhimityādibhiḥ samīritamityantairaṣṭādaśabhiḥ 
ślokairasmi/stantre sarvāsāṃ vidyānāṃ sādhāraṇaṃ 
vidyāprāptiprakāraṃ praśnapūrvakamupadiśati | tatra yenavidhinā || 39 || 40 
|| 41 || 42 || 43 || proktakramasamopeta maṣṭatriṃśatkalārcanādi || 44 ||

--------------------------------------------

p. 198) samācamya nijaiścittaiḥ samastairvā puroditaiḥ |
abhyarcya pādayornāthaṃ pañcaślokaiḥ stuvaṃstriśaḥ || 49 || 

praṇamyotthāya puratobaddhāñjalikarobhavet |
tatogurustamāhūya cakramdhye niveśya ca || 50 || 

manasā bhāvayannaikyamātmānaṃ devatātmanā |
proktakrameṇa tāṃ devīṃ vidyārūpāṃ mahādyutim || 51 || 

samāvāhyāsya mūrddhāditriṣu sthāneṣu tu kramāt |
saṃsthāpya proktarūpāṃ tāṃ dhyātvā'bhyarcya vadenmanum || 52 || 

jīvakarṇe triśaḥ pūrṇo devatātmā samāhitaḥ |
tatastatraiva tāṃ vidyāṃ śataṃ japyāttadātmavān || 53 || 

punastadājñayotthāya puṣpairabhyarcyataṃ stuvan |
praṇamya trirupāsīta mūrddhabaddhāñjaliḥ stuvan || 54 || 

āhūya kramamācāraṃ proktā samyak bhajeti tam |
ādiśeddeśikastasmāddinādārabhya so'pi tām || 55 || 

nityaśojapapūjādyairupāsīta śivāṃ gurum |
evaṃ pañcadaśānāṃ ca nityānāṃ krama īritaḥ || 56 || 

vidyāprāptividhau devi sarvaṃ samyaksamīritam |
tāsāṃ naimittikaṃ kāmyaṃ lalitoktavidhānataḥ || 57 || 

--------------------------------------------

prāgvat nityakrameṇa || 45 || madhyamityatra īśānadigucyate || 46 || 47 || 48 || 49 
|| 50 || 51 || 52 || 53 || 54 || 55 || taiḥ pañcabhiḥ ślokaiḥ || 56 ||
	tāsāmityādinā ślokena pañcadaśānāṃ nityānāṃ 
naimittikakāmyavidhānamupadiśati | tatra pratiṣṭhādyaṃ 
tattannityasaparyācakramūrttyoḥ | ādyaśabdena pūrṇābhiṣeka ucyate | 
pūrṇābhiṣekaśca tattannityasaparyācakreṇa || 57 ||

--------------------------------------------

p. 199) kuryātpratiṣṭhādyamevaṃ yata etāstu tanmayā |
āsāmanyonyamaṅgāni pūjāsu parameśvari || 58 || 

ekāṅgitve sthitā'nyāstat parivārāstathāvidhāḥ |
anyadā proktarūpāstāstatratatrārcane matāḥ || 59 || 

tāsāṃ kāmyakalāvāptidhyānaṃ tatpaṭaloditam |
evaṃ sarvaṃ samākhyātaṃ sādhāraṇavidhānakam || 60 || 

vidyāmantrā iti proktaṃ yattadbhedaṃ vada prabho |
śṛṇu devi viśeṣantu sandarbhaṃ vai same'pi vā || 61 || 

varṇānāṃ devatābhedā dvidhāḥ syuste tvaśeṣataḥ |
tvaddaivatyāḥ smṛtā vidyā maddaivatyāstu mantrakāḥ || 62 || 

punarasyāstu yantrāṇi tatphalāni śṛṇu priye |
vidyākṣareṣvanāvṛttānyakṣarāṇyaṣṭa taistathā || 63 || 

svarāṇāṃ saṅgamā dṛṣṭaviṃśatyā śatamīritam |
vidhāya vṛttayormadhye tvaṣṭakoṇe tatodvayam || 64 || 

--------------------------------------------

	āsāmityādinā vidhānakamityantenārddhādhikena ślokadvayena 
pañcadaśānāṃ nityānāmanyonyāṅgitvena nityanaimittikakāmyeṣu ca 
dhyānopadeśaṃ proktanigamanaṃ ca karoti | tatra tathāvidhāḥ 
aṅganityāsamānarūpāḥ | anyadā pṛthak pṛthak svasvāṅgitvapūjāsu || 58 
|| 59 || tatpaṭaloditaṃ dhyānapaṭaloditam | evaṃ ukta prakāreṇa || 60 ||
	vidyā ityādinā mantrakā ityantenārddhādyenaikena praśnapūrvakaṃ 
vidyāmantrayorbhedamupadiśati | tatra tvaddaivatyāḥ strīdaivatyāḥ | 
maddaivatyāḥ pundaivatyāḥ || 61 || 62 ||
	punarityādibhiraśeṣataḥ ityantairadhyarddhaiḥ pañcabhiḥ ślokaiḥ 
ṣoḍaśa yantrāṇyupadiśati | tatra asyāḥ vahnivāsinīnityāvidyāyāḥ | 
anāvṛttāṇyakṣarāṇi aṣṭau 
oṃkārahakārarephavakāranakārasakārapakāramakārāḥ

--------------------------------------------

p. 200) kṛtvā teṣu nyasedvarṇānaṣṭasvaṣṭau tu madhyataḥ |
māyāṃ nāmānvitāṃ kṛtvā tāṃ tāreṇa praveṣṭayet || 65 || 

antavṛttāntarāle tāṃllikhedvarṇān daśakramāt |
karmānurūpān pañcāśallikheduktakrameṇa vai || 66 || 

vṛttāntarā prāgvadādirādikṣāntākṣarāṇi ca |
evaṃ ṣoḍaśa yantrāṇi jāyante tairyathākramam || 67 || 

tairyantraiḥ sādhayennityaṃ manīṣitamaśeṣataḥ |
prathamaṃ kharpare raktavahnimūlena saṃyutam || 68 || 

sinduraṃ tadrase piṣṭvā dhattūrarasasaṃyute |
likhitvā khadirāṅgāre tāpayenniśi jāpavān || 69 || 

nārī naronṛpo'nyovā samāyāti ca tadbalāt |
taddevatena tāmre vā vā kāṃsyo vā prāgvadālikhet || 70 ||
--------------------------------------------

apunaruktānyakṣarāṇyaṣṭetyarthaḥ | sarvatrāsaṃyuktasvaropādānaṃ 
bhavati | svarāṇāṃ cāpunaruktatvavargataḥ | vyañjanānāmakṣarata iti 
sarvatra samayaḥ || 63 || tato dvayaṃ aṣṭakoṇāntarvṛttayordvayaṃ 
kṛtvetyarthaḥ || 64 || tāreṇa praṇavena || 65 || tān prāgvat | prādakṣiṇyena 
taiḥ svaravikṛtākṣaraiḥ | yantraviracanākramoyathā iṣṭamānena bhrameṇa 
ekāṅgulāntarālaṃ vṛttadvayaṃ niṣpādya tanmadhye prāgvadaṣṭakoṇaṃ 
kṛtvā tadantarāpi vṛttadvayaṃ vidhāya teṣu aṣṭasu koṇeṣu 
agrādiprādakṣiṇyena āditaḥ aṣṭau samālikhya sarvamadhye hṛllekhāṃ 
prāgvannāmasahitāṃ praṇavena veṣṭitāmālikhya antarvṛttāntarā 
karmānurūpāṇi pañcabhūtākṣarāṇi daśadaśasamālikhya 
bahirvṛttavīthyāmagrādiprādakṣiṇyena 
akārādikṣakārāntānyekapañcāśadakṣarāṇyālikhet etatprathamaṃ 
yantram | asyaivāṣṭasu koṇeṣu 
pūrvapūrvalikhitavidyāsvaravikṛtākṣarāṣṭakāduparitana-
makṣarāṣṭakamakṣarāṣṭakaṃ vilikhet | tena ṣoḍaśayantrāṇi sambhavanti 
tairmanīṣitaṃ sādhayediti || 69 ||

--------------------------------------------

p. 201) tattāpanādapi bhavet pūrvoktaṃ phalamīśvari |
dvitīyaṃ kharpare tena vilikhya niśi tāpayet || 71 || 

nārī vaśyā samāyāti janmācāravilaṅghinī |
tṛtīyaṃ tena tatraiva likhitvā niśi tāpayet || 72 || 

śmaśānāgnau muktakeśā kṣaṇādvairijvarāturā |
tadeva dampatī dagdhavahnyāgāraṃ tu nimbaje || 73 || 

rase piṣṭvā likhitvā'gnau saṃtāpya niravanettataḥ |
śmaśāne vairiṇāṃ proktakāle kruddhāśayo japet || 74 || 

manuṃ tadeva sambhrāntaḥ piśācārtoripurbhavet |
caturthaṃ vilikhetkṛṣṇapaṭṭacīre'sitāmbare || 75 || 

pūrvavattatra nikhanedrātrāvuktakrameṇa ca |
dāhajvareṇa saptāhādripuryāti yamālayam || 76 || 

pañcame'pyatha vā ṣaṣṭhe dvayornāma likheddvayoḥ |
kālolūkajapakṣotthalekhalyā kharparadvaye || 77 || 

śmaśāne nikhanet prāgvannadītīradvaye dvayam |
nadyāṃtu vāriṇā pūrṇā yāṃ dveṣāsyāttayormithaḥ || 78 || 

--------------------------------------------

	prathamamityādibhirbhuvi ityantairarddhādyaiḥ strayastriṃśadbhiḥ 
ślokaiḥ prokteṣu ṣoḍaśayantreṣu 
tṛtīyacaturthapañcamaṣaṣṭhasaptamāṣṭamaiḥ ṣaḍbhiryantrairnigrahān 
ekādaśena nigrahānugrahān śeṣaiḥ śubhāśubhāni copadiśati | tatra 
tadrase raktavahnirase | raktavahnirnāma raktacitrakam | khadirāṅgāre 
khadirendhanāṅgāre || 69 || tena pūrvoktadravyeṇa | asmin prakaraṇe sarvatra 
dravyānuktau tāpanaṃ khādirāṅgāre || 70 || 71 || 72 || 73 || proktakāle 
prāgvat || 74 || asitāmbare iti pūrvasambandhaḥ || 75 || pūrvavat

--------------------------------------------

p. 202) saptame nāma saṃlikhya sisapaṭṭeyathāvidhi |
śiraḥkapāle niḥkṣipya śmaśāne nikhanenniśi || 79 || 

ripoḥ puroktakāle tu piśācairgrasyate ripuḥ |
aṣṭamaṃ kharpare kṛtvā ripudvāre khanenniśi || 80 || 

saptāhāttadgṛhādvairī prayātyuccāṭito'nyataḥ |
navamaṃ hemni kṛtvā tadūrmikāyāṃ vare dine || 81 || 

siddhayoge śubhe lagne dhiṣaṇodaya eva vā |
kṛtyāpamṛtyurogādiduḥkhebhyomucyate naraḥ || 82 || 

daśamaṃ rājate paṭṭe kṛtvā veśmani kutracit | 
nidhāya pūjayedveśmanyaśmapātādiśāntaye || 83 || 

tathā bhūtagrahārtā/śca rakṣedetasya dhāraṇāt |
ekādaśe likhedbhūrje pāṭīrendudravaistu tat || 84 || 

uktakramasamopetaṃ gulikīkṛtya tāṃ punaḥ |
sitasikthamaye liṅge saṃsthāpyābhyarcya tat punaḥ || 85 || 

sthāpayet kṣaudramadhye tu pūjayennityaśaśca tat |
sandhyāsu susitaiḥ puṣpaiḥ saurabhādyairvidhānataḥ || 86 || 

māsāttadarddhātsaptāhadvaśe syuḥ śatravo dhruvam |
bhaveyurvyādhitāstena ghṛtenārogyamāpnuyuḥ | 87 || 

jvarārtāstu viśeṣeṇa sukhitāḥ syurayatnataḥ |
amlasauvīramadhyasthe vidveṣayati vairiṇau || 88 || 

--------------------------------------------

nimbarasādinā || 76 || dvayoḥ yantrayoḥ | dvayoḥ vidveṣyayoḥ || 77 || atrāpi 
lekhanadravyaṃ nimbarasādi | etadevāsminnigrahaprakaraṇe dravyānuktau 
dravyam || 78 || 79 || 80 ||

--------------------------------------------

p. 203) tatraiva kathanādrogaṃ tayorutpādayedapi |
śuṇṭhīmarīcapippalyaḥ susūkṣmāḥ  paricūrṇitāḥ || 89 || 

lakucasya rasopetāḥ tanmadhye tadvinikṣipet |
tāpayet triṣu sandhyāsu yatrārātistu tanmukham || 90

proktakāle jvarairārtastāpatṛṣṇāsamanvitaḥ |
dvādaśaṃ kharpare rātrirasenālikhya tatpunaḥ || 91 || 

iṣṭakāyugamadhyasthaṃ kṛtvā tat śleṣayeddṛḍham |
sthāpayeccaṇḍikāgehe śāsturāyatane'pi vā || 92 || 

svagṛhe bhittimadhye vā śayanasthāpanato'pi vā |
stambhayedvairiṇoroṣamudyogaṃ vā'tha cintanam || 93 || 

vyavahāraṃ ṛṇaṃ cānyadyadyadasyāhitātmakam |
trayodaśena bhūrjasthenāśu dhāraṇato'ṅganā || 94 || 

vandhyāpi labhate putraṃ vicitrā yantraśaktaśayaḥ |
caturdaśagataṃ nāma kṛtvā bhūrje catuṣpathe || 95 || 

siksthamadhyagataṃ kṛtvā tanniśīthe'bhitāpayet |
saptāhādvaśamāyānti striyo vā puruṣā nṛpāḥ || 96 || 

gajā hayā mṛgāstvanye ye jīvā bhūtalāśrayāḥ |
pareṇa nāmnā yuktena phalakālikhitena vai || 97 || 

--------------------------------------------

dhiṣaṇodayaḥ prāgvat | vā pakṣāntare || 82 || 83 || 84 || sitasikthamaye 
sitamadhūcchiṣṭamaye | tat liṅgamitiśeṣaḥ || 85 || 86 || 87 || 88 || tatraiva 
amlasauvīre || 89 || 90 || rātrirasena haridrārasena || 91 || 92 || 93 || 94 || 95 || 96 ||

--------------------------------------------

p. 204) sukhaprasūtiḥ syāt strīṇāṃ tatpūjāprekṣaṇādinā |
ṣoḍaśe nāma saṃlikhya dhāraṇātprāṇināṃ tathā || 98 || 

rakṣā bhavati sarvatra graharogabhayādiṣu |
tadeva svarṇapaṭṭasthaṃ vidhāya vidhinā yutam || 99 || 

ūrmikāṅgadabhūṣādau mūrdhni vā bibhṛyāttataḥ |
ādhivyādhivinirmuktoniḥsapatnojitendriyaḥ || 100 || 

bhoktā bhaktaśca puṇyānāṃ jīvedvarṣaśataṃ bhuvi |
yonitattvamayī vyāptiritisamyaksamīritā || 101 || 

asyā niṣphālanāccitte tattattvaṃ svātmasātkṛtam |

iti śrīṣodaśanityātantreṣu śrikādimatākhyasya paripūrṇasya-tantrasya 
ekādaśapaṭalaṃ paripūrṇam || 11 || 

--------------------------------------------

pareṇa pañcadaśena || 97 || atrānugrahaprakaraṇe dravyānuktau 
paṭīrādisvarṇapadastham | haimapaṭṭotkīrṇam || 98 || 99 || ādhiḥ mānasī 
pīḍā | atra dvādaśatamaḥ ślokaḥ ṣaṭcaraṇāgāthā || 101 ||

iti śrīṣoḍaśanityātantreṣu śrīkādimatākhyasya tantrasya paripūrṇasya 
tantrasya prapañcasārasiṃharājaprakāśābhidhānena 
śrīsubhagānandanāthena viracitāyāṃ manoramākhyāyāṃ 
vyākhyāyāṃ bhagamālinīnityāvidyāvidhānaprakāśanaparaṃ 
ekādaśapaṭalaṃ paripūrṇaṃ parāmṛṣṭam || 11 ||

granthasaṅkhyā

yantrāṇi ṣoḍaśa vyākhyā granthaiścārddhādhikā bhavet |
catuḥṣaṣṭiritiprekṣya proktamekādaśe'khilam || 0 ||



dvādaśapaṭalam |

atha ṣoḍaśanityāsu saptamī yā samīritā |
tasyā vidhānaṃ vakṣyāmi śṛṇu sarvārthasādhakam || 1 || 

proktaiva vidyā prāgeva dvādaśākṣaravigrahā |
tadaṅgāni lipinyāsaṃ dhyānaṃ śaktibhirarcanam || 2 || 

sādhanaṃ homakarmāṇi (sarvato) yantrāṇi phalabhedataḥ |
proktakrameṇa sakalaṃ kathayāmi yathāvidhi || 3 || 

dvayamekaikamatha ca dvayaṃ dvayamatho dvayam |
māyayā puṭitaṃ kṛtvā kuryādaṅgāni ṣaṭkramāt || 4 || 

pratyekaṃ śaktipuṭitairmantrārṇairdaśabhirnyaset |
dṛkśrotranāsāvāgvakṣonābhiguhyeṣu ca kramāt || 5 || 

raktāṃ raktāmbarāṃ raktagandhamālāvibhūṣaṇām |
caturbhujāṃ trinayanāṃ māṇikyamukuṭojjvalām || 6 || 

--------------------------------------------

atha dvādaśapaṭalam |

	pūrvasminnekādaśe paṭale ṣaṣṭhyā 
vahnivāsinīnityā(yā)vidyāvidhānamupadiśyānantaraṃ saptamyā 
mahāvajreśvarīnityāvidyāyā vidhānamupadiśati | atha ṣoḍa?śetyādinā 
avāptaye ityantena ślokaśatarūpeṇa dvādaśena paṭalena | tatra atha 
ṣoḍaśetyādibhiryathāvidhi ityantaistribhiḥ ślokaiḥ paṭalārthānuddiśati | 
tatra prāgeva tṛtīyapaṭale || 1 || 2 || 3 ||
	dvayamityādinā kramādityantena ślokadvayena nyāsakramamupadiśati 
| tatra ekaikaṃ śiraḥ śi(va)khayoriti śeṣaḥ | māyayā hṛllekhayā | aṅgāni 
hṛdayādīni | kramājjātiyuktāni śaktipuṭitaiḥ hṛllekhāpuṭitaiḥ daśabhiḥ | 
hṛllekhādvayavarjavāgvakṣonābhiguhyeṣu | ekaikamitiśeṣaḥ | guhyaṃ 
nāma mehanam || 4 || 5 ||
	raktāmityādibhirnāyikāmityantaiḥ pañcabhiḥ ślokairdevyāḥ 
saparivārāyā nityapūjādhyānamupadiśati !

--------------------------------------------

p. 206) pāśāṅkuśāvikṣucāpaṃ dāḍimīsāyakaṃ tathā |
dadhānāṃ bāhubhirnetraiḥ dayā (para) damasuśītalaiḥ || 7 || 

paśyantī sādhakaṃ tryasraṣaṭkoṇābjamahīpure |
cakramadhye sukhāsīnāṃ smeravaktrasaroruhām || 8 || 

śaktibhiḥ svasvarūpābhirāvṛtāṃ potamadhyage |
siṃhāsane'bhitaḥ preṅkhatprotasthābhiḥ svaśaktibhiḥ || 9 || 

vṛttāntābhirvinodāni yātāyātādibhiḥ sadā |
kurvāṇāmaruṇāmbhodhau cintaye (dvajra)nmantranāyikām || 10 || 

icchājñānakriyāstatra trikoṇasthāśca śaktayaḥ |
ḍākinyādyāḥ ṣaḍasrasthāḥ padmadvādaśapatragāḥ || 11 || 

hṛllekhā kledinī klinnā kṣobhiṇī madanāturā |
nirañjanā rāgavatī tathaiva madanāvatī || 12 || 

mekhalā drāviṇī vegavatī dvādaśaśaktayaḥ |
tataḥ ṣoḍaśapatrasthāḥ śaktīrākarṇayāmbike || 13 || 

kamalāṃ kāminīṃ kalpāṃ kalāṃ kalitakautuke |
kirātāṃ kālakadane kauśikāṃ kambuvāhinīm || 14 || 

--------------------------------------------

āyudhakalpanaṃ vāmordhvahastādidakṣiṇādharahastāntaṃ 
vāmadakṣiṇavāmadakṣiṇakrameṇa || 6 || 7 || tryasraṣaṭkoṇābjamahopure 
cakramadhye | etaduktaṃ bhavati samatrirekhāṃ yoniṃ vidhāya 
tadbahiryathāmanaṃ ṣaṭkoṇaṃ kṛtvā tadbāhye dvādaśayantraṃ 
dvādaśapadmaṃ vidhāya tadbāhye ṣoḍaśadalaṃ padmaṃ kṛtvā 
tadbahiścaturdikṣu dvāropetaṃ samacaturasradvayaṃ kuryāt tatra cakre 
sukhāsīnāṃ tāṃ cintayediti || 8 || 9 || aruṇāmbhodhau śoṇāmbhodhau || 10 ||
	icchetyādibhiryajedityantaiḥ saptabhiḥ ślaukairdevyāḥ 
parivāraśaktīrupadiśati tatra ṣaḍasrasthāḥ nair-ṝtyādikrameṇa || 11 || 
madanāturā madanā iti madanāturā iti ca dveśaktī || 12 || 13 || kalitākautuke 
kalitā kautukā iti ca dveśaktī |

--------------------------------------------

p. 207) kātarāṃ kapaṭāṃ kīrtikumārīṃ kuṅkumāmapi |
caturasrasthitāṃ cāpi śaktīrākarṇaya kramāt || 15 || 

jambhikā veginī nāmnī capalā peśalā satī |
ratiḥ śraddhā bogalobhamadonmatte manasvinī || 16 || 

dikṣu dvāreṣu (pārśveṣu) koṇa (adi) dikṣu ca saṃsthitāḥ (nanāḥ) |
dvādaśaitā mahādevi caturasre'bhitojapet || 17 || 

kṛtvā'rghyamaṅgamūlābhyāṃ proktarūpaṃ tato'rcayet |
śoṇābdhiṃ hemapotaṃ ca siṃhāsanamanāntaram || 18 || 

tatra cakraṃ tato devīṃ prāgvadāvāhya śaktibhiḥ |
māyāsaptākṣarīmadhyaṃgatairnāmabhirarcayet || 19 || 

baliṃ ca dadyāttadanu saptākṣaryā puroktayā |
devyāstu kurukullāyā homaṃ kuryādyathāvidhi || 20 || 

ghṛtāktairaruṇaiḥ puṣpairghṛtairvā homamācaret |
prāgvat samāpayeditthamarcanaṃ te samīritam || 21 || 

--------------------------------------------

kālakadane kālākadanā iti ca dve || 14 || 15 || madonmatte madā unmattā ca iti 
dve || 16 || dikṣu sthiteṣu dvāreṣvityarthaḥ | pārśveṣu dvārāṇāmitiśeṣaḥ | 
prathamaṃ paścimādicaturdikdvārapārśveṣu paścāt vāyvādikoṇadikṣu 
prādakṣiṇyenārcayet | sarvatrāvaraṇeṣu agrātprādakṣiṇyena pūjayet || 17 ||
	kṛtvetyādibhiḥ samīritaṃ ityantaiścaturbhiḥ ślokairdevyā 
nityapūjākramamupadiśati | tatra proktarūpaṃ 
agnisomasūryātmakabhāvanādiyutam | śoṇābdhiḥ śoṇasāgaraḥ || 18 || 
tatra siṃhāsane sthitāyāmitiśeṣaḥ | prāgvat trikhaṇḍāmudrādibhiḥ | 
māyāsaptākṣarīmadhyagataiḥ hṛllekhāsaptākṣarīmadhyayojitaiḥ | 
śoṇasāgarādīnāmapi evameva mantrayojanakramaḥ | (māyā)saptākṣaryā 
kurukullādya(vidya)yā sarvatra a(nya)ntyabalerviśeṣānuktau 
kurukullādyavidyayā baliṃ dadyāt | yathāvidhi atrābhyupetam || 20 || prāgvat 
tejorūpayā svātmayojanāditi || 21 ||

--------------------------------------------

p. 208) vasantakāle grīṣme vā pūrṇāmārabhya sādhayet |
haviṣyāṣī payobhakṣaḥ phalamūlāśano'tha vā || 22 || 

snātaḥ sugandhisalilairaruṇāṃśukavān śuciḥ |
candracandanakāśmīracarcālohitavigrahaḥ || 23 || 

añjanāktākṣiyugalastāmbulāruṇavaktravān |
mukhārpitenduśakalo hṛṣṭacetā jitendriyaḥ || 24 || 

maunī trikālapūjāsu kṛtasaṅkalpasādhanaḥ |
naktāśī hutaśiṣṭena japedvidyāṃ samāhitaḥ || 25 || 

nityaśobho japedvidyābhaktān bhajanakautukān |
trayādahīnā madhuraṃ pāyasaṃ bhojyabhaktimān || 26 || 

praṇamyābhyarcya visṛjennityaśastaddineṣu tu |
gurujīvaṃ samāsādya praṇamyā'sakṛdātmavān || 27 || 

dhanadhānyāmbarādyaistaṃ santoṣya tadanujñayā |
kṛtārambho nityaśaśca pūjayettaṃ ca bhaktitaḥ || 28 || 

ante ca cittaiḥ stotraiśca taṃ saṃtoṣya kṛtī bhavet |
vittaśāṭyaṃ ca darpaṃ ca dambhaṃ cāsatyameva ca || 29 || 

na kadācicca kurvīta viśeṣādgurusannidhau |
evaṃ lakṣatrayaṃ japtvā taddaśāṃśaṃ hunet ghṛtaiḥ || 30 || 

--------------------------------------------

	vasantakāle ityādibhiḥ sādhaka ityantairadhyarddhairekādaśabhiḥ 
ślokaiḥ sarvavidyāsādhanasādhāraṇaṃ guṇavidhānamupadiśati | tatra 
haviṣyāśo nirlavaṇapakkavrīhitaṇḍulāhārī || 22 || 23 || 24 || 
kṛtasaṅkalpasādhanaḥ kṛtasvasaṅkalpayogyakramaḥ || 25 || bhajanakautukān 
nityabhajananiratān || 26 || taddineṣu puraścaraṇadineṣu || 27 || 28 || ante 
puraścaraṇāvasāne | stotraiḥ pañcabhiḥ ślokaiḥ | taṃ gurum | dambhaṃ

--------------------------------------------

p. 209) āragvadhaprasūnaiśca prasūnairbakulādbhavaiḥ |
madhūkajaiścampakairvā trimadhvaktaiśca nityaśaḥ || 31 || 

candracandanakastūrīkāśmīrasurabhīkṛtaiḥ |
tarpayet salilaistāvaddinaśobhaktimān dṛḍhaḥ || 32 || 

evaṃ saṃsiddhamantrastu kuryātkāmyāni sādhakaḥ |
gurubhaktonityakṛtyakṛtasaṅkalpasaṃyutaḥ || 33 || 

sahasrajāpī sthiradhīrmantravīryavidātmavān |
yaḥ so'pi kāmyān kurvīta prayogānnānyathā śive || 34 || 

yadyajñānena mohena cāpalenāpi vā''caret |
anarthān kleśanāśādi pīḍāṃ prāpnoti niścitam || 35 || 

aruṇaiḥ paṅkajairhomaṃ kuyāttrimadhurāplutaiḥ |
maṇḍalāllabhate lakṣmīṃ mahatīṃ ślāghyavigraham(hām) || 36 || 

kahlāraiḥ kṣaudrasaṃsiktaiḥ paurṇādyaṃ (tri)taddi dināvadhi |
juhuyānnityaśobhaktyā sahasraṃ vikacaiḥ śubhaiḥ || 37 || 

tattaddineṣu pūrvoktān (pū)bhojayeduktarūpataḥ | 
tāvacca japyāddhomānte yāvatsaṅkhyāhutaṃ kṛtam || 38 || 

--------------------------------------------

mithyāsvarūpanirvahaṇam || 29 || lakṣatrayamitiviśeṣavidhānātkevalaṃ 
lakṣatrayaṃ japedityarthaḥ || 30 || 31 || tāvat daśāṃśataḥ | dinaśaḥ 
pratidinam | atra puraścaraṇavidhau proktamakhilaṃ sakalavidyāpuraścaraṇam 
|| 32 || evaṃ uktaprakāreṇa || 33 ||
	gurubhakta(mi)ityādinā niścitamityantenārddhādyena ślokadvayena 
puraścaraṇamantareṇāpi prayogayogyatāmanyathākaraṇe pratyavāyaṃ 
copadiśati | tatra anyathā (anyathā) anyaḥ naivaṃvidhaguṇa ityarthaḥ || 34 || 35 
||
	aruṇairityādibhirbhavedityantaiḥ saptaviṃśatyā 
ślokairnānāvidhairdravyairhomādinā

--------------------------------------------

p. 210) campakaiḥ kṣodrasaṃ(si)yuktaiḥ sahasrahavanāddhruvam |
labhate svarṇaniṣkāṇāṃ śataṃ māsena pūrvavat || 39 || 

pāṭalairghṛtasaṃsiktaiḥ trisahasraṃ hutaiḥ tathā |
darśādisāsā/llabhate citrāṇi vasanāni ca || 40 || 

karpūracandanādīni sugandhīni ca māsataḥ |
vastūni labhate hṛdyairanyairbhogopa(bho)yogibhiḥ || 41 || 

śālibhiḥ kṣīrasiktābhiḥ saptamīṣu śataṃ hunet |
tena śālisamṛddhiḥ syāt māsaiḥ ṣaḍbhirasaṃśayam || 42 || 

tilairhutaistaddivase varṣādārogyamāpnuyāt |
svajanmasu triṣu tathā dūrvābhirjuhayāttathā || 43 || 

nirātaṅko mahābhogaḥ śataṃ varṣāṇi jīvati |
guḍūcītiladūrvābhistriṣu janmasu vā hunet || 44 || 

tenāyuḥśrīryaśobhogāpuṇyanidhyā dibhāgbhavet |
ghṛtapāyasadugdhaistu hutaisteṣu triṣu kramāt || 45 || 

āyurārogyavibhavairnṛpamānyobhavettathā |
saptamyāṃ kadalīhomāt saubhāgyaṃ labhate vṛtaḥ || 46 || 

--------------------------------------------

nānāvidhaphalāvāptimupadiśati | tatra maṇḍalān prāgvat || 36 || 
taddināvadhi pūrṇādināvadhi || 37 || tattaddineṣu sarvaprayogadineṣu | 
pūrvoktān vidyāvidaḥ | uktarūpataḥ madhurasaprāyādi | 
etatsarvaprayogasādhāraṇam | tāvadityādyuktaṃ sarvahomasādhāraṇam || 
38 || 39 || darśā'dimāsān darśādi darśāntamityarthaḥ || 40 || 41 || saptamīṣu 
tithiṣu asya vāsanā gurumukhādavagantavyā | ekādaśe paṭale svasvatithiṣu 
nityānāṃ viśeṣataḥ pūjāhomādividhānāt atra ṣaṣṭhīṣvapi 
viśeṣavidhānaṃ kartavyam || 42 || taddivase saptamyām | svajanmarkṣeṣu triṣu 
svajanmanakṣatrataddaśamaikonaviṃśatinakṣatreṣu |

--------------------------------------------

p. 211) dūrvātrikaistu prādeśamātraistrisvādusaṃyutaiḥ |
juhuyāddinaśoghore sannipātajvare gade || 47 || 

mahārogeṣu dūrvābhiḥ tilaiślichinnodbhavaistathā |
tribhirvā nityaśohomaṃ kuryāttrisvādusaṃyutaiḥ || 48 || 

ṣaṇmāsādabdato vā'pi rogānmuktaḥ sukhī bhavet |
taddineṣu japedvidyāṃ nityaśaḥ salilaṃ spṛśat || 49 || 

sahasravāraṃ tattoyaiḥ snānaṃ pānaṃ smācaret |
pākādyamapi taireva kuryādrogavimuktaye || 50 || 

sādhyarkṣavṛkṣaṃ saṃcūrṇya lavaṅgaṃ sarṣapaṃ tilam |
piṣṭaṃ ca sādhyapādottha rajasā ca samanvitam || 51 || 

kṛtvā puttalikāṃ taistu hṛdaye nāma saṃyutām |
prāgvacchittvā'yasaistīkṣṇaiḥ śastraiḥ puttalikāṃ hunet || 52 || 

evaṃ dinaiḥ saptabhirvā tribhirvaikadinena vā |
sādhyo vaśo bhavecchīghramapi dūrasthito dṛḍhaḥ || 53 || 

tathāvidhāṃ puttalikāṃ kuṇḍamadhye khanedbhuvi |
uparyagni nidhāyātra vidyayā dinaśo(vaṃ) hunet || 54 || 

--------------------------------------------

tathā śatam | tathā arogaḥ || 43 || nirātaṅkaḥ avyākulaḥ | guḍūcī amṛtā | 
guḍūcyādīni trīṇi dravyāṇi janmatraye yathākramaṃ juhuyāt | vā 
pakṣāntare triṣu janmasvitiśeṣaḥ | kramāt yathākramam || 45 || 46 || 
dūrvātrikaiḥ trisaṅkhyābhiḥ dūrvābhirityarthaḥ | trisvādusaṃyutaiḥ 
trimadhurasaṃyuktaiḥ || 47 || mahārogeṣu mahārogā nāma vātādayo'ṣṭau | 
chinnodbhavaiḥ amṛtālatābhiḥ ekaikairitiśeṣaḥ | 

--------------------------------------------

p. 212) trisahastraṃ triyāmāyāṃ sarṣapaistadrasaplutaiḥ |
śatayojanadūrādapyānayedvanitāṃ balāt || 55 || 

tāṃ tu puttalikāmarddhamadhūcchiṣṭasamanvitām |
kṛtaprāṇapratiṣṭāṃ ca śmaśāne nikhanenniśi || 56 || 

sādhyayoniṃ ca tatraiva chitvā datvā baliṃ tataḥ |
kṛtābhiṣekastāṃ vidyāṃ prajapecca śatatrayam || 57 || 

arāteraṣṭame rāśau māsānnānāvidhairapi |
rogairbhūtādisaṃkleśairnāśameti suniścitam || 58 || 

yadyantarā samuddhṛtya salile tāṃ khanenniśi |
kleśaistaiḥ sa vinirmuktaḥ sukhī jīvati bhūtale || 59 || 

sādhyavṛkṣeṇa kṛtvā tāṃ sarṣapājye niveśitām |
toyamadhye nidhāyaitatkvāthayeduktavāsaraiḥ || 60 || 

vairī tīvrajvareṇārtaḥ kṛte prāgvat sukhī bhavet |
tāmeva caṇḍikāgehe tathā baliyutaṃ khanet || 61 || 

sādhyo naraścat nārī cet śāsturāyatane khanet |
tadvidhānena sahitaṃ śatrurunmādavān bhavet || 62 || 

--------------------------------------------

tribhiḥ dūrvādibhiḥ samuditaiḥ | vā pakṣāntare | taddineṣu 
mahārogapratīkāraprayogadineṣu || 49 || tattoyaiḥ abhimantritajalaiḥ ! 
pākādyaṃ annādyam | taireva jalaireva || 50 || 51 || taiḥ 
sādhyarkṣavṛkṣacūrṇādibhiḥ samuditaiḥ || 52 || 53 || 54 || 55 || 
arddhamadhūcchiṣṭasamanvitām arddhāṃśamadhūcchiṣṭasahitaiḥ 
prāguktaiḥ kṛtām || 56 || kṛtābhiṣeka ityādi 
sarvakrūraprayogānantarakṛtyam | abhiṣekastu tattaddevatā 
nityasaparyācakreṇa || 57 || aṣṭame rāśau nikhanediti sambandhaḥ | sarvatra 
krūraprayogān sādhyasya aṣṭame rāśau kuryāt || 58 || 59 || tāṃ puttalikāṃ 
śmaśāne nikhātām | etat sarṣapājyapātram | uktavāsaraiḥ māsādibhiḥ || 
60 || prāgvatkṛtesalilasthāpane kṛte | tāmeva sādhyanakṣatravṛkṣakṛtām | 
tathā baliyutaṃ sādhyayonibaliyutam || 61 || 

--------------------------------------------

p. 213) mahāvajraṃ ca vajraṃ ca yantrāṇyanyānyanuktamāt |
prayogānapi vakṣyāmi samāhitadhiyā śṛṇu || 63 || 

prākpratyakdakṣiṇodik ca viṃśatsūtrāṇi pātayet |
tena koṣṭhāni jāyante tvekaṣaṣṭyā śatatrayam || 64 || 

teṣu koṇa(upātteṣu)catuṣke'pi mārjayet pañcakena ca |
catvāriṃśattatra śeṣaṃ vajrākāraṃ yathā bhavet || 65 || 

dikṣu catvāri catvāri mārjayitvā trikoṇakam |
kuryāccheṣāṇi koṣṭhāni pañcaṣaṣṭyā śataṃ bhavet || 66 || 

teṣu pūrvādiparito likhe(dā)dvidyākṣarāṇi tu |
prāgvatsvaravibhinnāni prāguktavidhinā tathā(taḥ) || 67 || 

catvāricatvāriṃśacca śataṃ teṣāṃ tu madhyataḥ |
ekaviṃśatikoṣṭhāni śiṣṭāni punarambike || 68 || 

--------------------------------------------

naranāryoryathākramaṃ caṇḍikāśāstrorgṛhe | tadvidhānena 
aṣṭamarāśyādi || 62 ||
	mahāvajrāmityādibhiḥ kāryānurūpata ityantairekādaśabhiḥ 
ślokairmahāvajrādiyantranirmāṇakramupadiśati | tatra prāgvat 
ekādaśānāvṛttākṣarāṇi prāguktavidhinā prādakṣiṇyapraveśagatyā 
teṣāṃ ṣaṭsaptatyadhikaśatasaṅkhyāsvaravikṛtavidyākṣarāṇāṃ 
samanvitaṃ śiṣṭavikṛtākṣareṣu ṣaṭkamitiśeṣaḥ | 
cakārādvikṛtavidyākṣarasahitamitiśeṣaḥ | anyatsugamam | lekhanakramasya 
sampradāyaprāpyatvāt ayamatra vilekhanakramaḥ yathā prākpratyak 
dakṣiṇodak ca samāntarālāni viṃśativiṃśatisūtrāṇi pātayet | evaṃ kṛte 
ekaṣaṣṭhyadhikaśatatrayaṃ koṣṭhāni sambhavanti || 63 || 64 || teṣu caturdikṣu 
sarvamadhyakoṣṭhacatuṣṭayavarjam | bāhyavīthyāṃ 
koṣṭhānyanyānyabhitaḥ pratikoṇaṃ saptadaśasaptadaśa mārjayet | tadantaḥ 
dvitīyavīthyāṃ prāgvat pūrvaparityaktakoṣṭhapārśveṣu ekamekaṃ 
koṣṭhaṃ parityajya anyāni trayodaśa trayodaśa koṣṭhāni 
pratikoṇamabhitomārjayet | tadantarepi tṛtīyavīthyāṃ prāgvat ekamekaṃ 
tyatkvā pratikoṇaṃ nava koṣṭhāni mārjayet | tadantaścaturthavīthyāṃ 
prāgvadekaikaṃ tyatkvā pratikoṇaṃ

--------------------------------------------

p. 214) teṣu paryāyanityāṇuvarṇaṣaṭkasamanvitam |
ghaṭikāyugavarṇau ca likhet prāguktayogataḥ || 69 || 

śiṣṭeṣu vidyāvarṇāṃśca likheddvādaśaśeṣayoḥ |
sādhyākhyamālikheduktakrameṇa puṭayordvayoḥ || 70 || 

caturdikṣu likhetkoṇeṣvabhito bhautikārṇakān |
dvitrikrameṇa prākpratyakkoṇayostu trayaṃ trayam || 71 || 

etat prokteṣu saṃlikhya saṃpūjya vidhinā yutam |
spṛśan japenmanuṃ paścāttrisahasraṃ tatastu tat(tam) || 72 || 

viniyuṃjyādyathokteṣu kāryeṣu kramataḥ śive |
bhūtākṣarāṇi ca punarlikhetkāryānurūpataḥ || 73 || 

--------------------------------------------

pañcapañcakoṣṭhāni mārjayet | tadantaḥ pañcavīthyāṃ 
prāgvaccaikaikamekaṃ parityajya pratikoṇamekaṃ ekaṃ koṣṭhaṃ mārjayet | 
evaṃ kṛte ekāśīvyadhikaśatakoṣṭharūpaṃ pratidiśaṃ ekādipratipaṅkti 
pratipārśvaṃ ekaikakoṣṭhābhivṛddhyā vajrākāraṃ dṛśyate | teṣu 
caturdikṣu prathamadvitīyapaṅktisthakoṣṭhacatuṣṭayaṃ mārjayitvā 
tatropāntyarekhāgradvayāvaṣṭambhena trikoṇaṃ kuryāt | evaṃ kṛte 
pañcaṣaṣṭhyadhikaśatakoṣṭhāni dṛśyante | teṣu 
pūrvapaṅktisthakoṣṭhapañcakamadhyasthakāṣṭhamārabhya 
sarvabāhyavīthyāṃ prādakṣiṇyena ṣaṭsaptatyadhikaśatasaṅkhyeṣu 
svaravikṛtavidyākṣareṣvāditaḥ ṣaṭtriṃśadakṣarāṇyālikhya 
tadantardvitīyavīthyāmapi madhyamakoṣṭhamārabhya 
pūrvalikhitākṣarorddhaṃ dvātriṃśadakṣarāṇi prāgvadālikhya 
tadantastṛtīyavīthyāmapi 
likhitākṣaroparitanānyaṣṭāviṃśatyakṣarāṇyālikhya 
tadantaścaturthavīthyāmapi amuktākṣarakramaṃ caturviṃśatyarāṇi 
prāgvadālikhya tadantaḥ pañcamavīthyāṃ tadvat 
viṃśatyakṣarāṇyālikhya tadantaḥ ṣaṣṭhavīthyāṃ catvāri sambhūya 
catuścatvāriṃśadadhikaśatākṣarāṇyālikhya tataḥ 
śeṣākṣaradvātriṃśatkeśareṣu krameṇaikaviṃśativarṇaiḥ saha 
pañcaviṃśapaṭalavakṣyamāṇaparyāyanityāvarṇaṣaṭkaṃ ṣaṭsu 
samālikhya tadanu yugaghaṭikā kṣaradvayaṃ yathā sampradāyamekasmin 
koṣṭhaṃ samālikhya tato dvādaśasu koṣṭheṣu vidyāyā a(vi)dhikṛtāni 
dvādaśākṣarāṇi samālikhyāvaśiṣṭayordvayoḥ 
koṣṭhayorlikhitākṣaradvayamadhye prāgvadadhastātsādhyamupariṣṭāt 
sādhakakarmaṇī ca samālikhya caturdikṣu trikoṇeṣu prāgādiprādakṣiṇyena 
bhūtākṣarāṇi dvitrikramādālikhyāvaśiṣṭavikṛtavidyākṣaraikādaśakaṃ 

--------------------------------------------

p. 215) mahāvajramitikhyātaṃ sarvatraivāparājitam |
vijayastambhavidveṣavaśyoccāṭanakarmasu || 74 || 

rakṣayet puṣṭiśāntyai ca tathaiva ripunigrahe |
deśarāṣṭrapuragrāmaniveśāderviśeṣataḥ || 75 || 

ghaureṣutpātajāteṣū bhūmau saṃlikhya garikaiḥ |
madhye devīṃ samāvāhya pūjayennityaśaḥ śivām || 76 || 

sadhyāsu tisṛṣu proktakramānnaurājanaṃ tathā |
kuryāt trirātraṃ dviguṇaṃ triguṇaṃ kāmyarūpataḥ || 77 || 

rājñāṃ vairivirodhena purīmātrāvaśeṣite |
vibhave maṇḍape tasya proktavajaṃ likhenmahat || 78 || 

daradenārcayettasya madhye devīṃ śucismitām |
nṛtyagītādibhīḥ sārddhaṃ sandhyāsu ca viśeṣataḥ || 79 || 

evaṃ prāgvaddinairuktairvijayī nṛpatirbhavet |
vairināśena vā tasya bhaṅgādvyasanato'pi vā || 80 || 

tatastanmārjayitvā tu bhāle kṛtvā purīṃ balaiḥ |
pratīyā(parīyā)ddeśikaṃ tvagre gaje jivecciraṃ sukhī(m) || 81 || 

niḥsapatno nirātañkaḥ ṣaḍaṅgaḥ khyātavaibhavaḥ |
evametasya vajrasya vaibhavaṃ konu varṇayet || 82 || 

--------------------------------------------

prākpaścimayostrayaṃ trayaṃ dakṣiṇottarayordvayaṃ trayaṃ cā'likhediti || 
63 || 64 || 65 || 66 || 67 || 68 || 69 || 70 || 71 || 72 || 73 ||
	mahāvajramityādibhirvarṇayedityantairnavabhiḥ 
ślokairmahāvajrayantraprayogaviśeṣā/statphalāni copadiśati | tatra 
proktakramāt lalitāproktakramataḥ || 74 || 75 || 76 || 77 || 78 || 79 || prāgvat dinaiḥ 
māsādibhiḥ | gaje sthāpayitveti śeṣaḥ || 80 || 81 ||

--------------------------------------------

p. 216) athānyadvajranirmāṇaṃ vidhānaṃ ca śṛṇu priye |
yena hastagatena syuḥ siddhayo'pi svahastagāḥ || 83 || 

prākpratyagdakṣiṇodakca daśasūtrāṇi pātayet |
tenaikāśītikoṣṭhāni jāyante ta(cca)dapūrvavat || 84 || 

mārjayeddaśakoṇeṣu śiṣṭeṣu vilikhettathā |
trikoṇāni caturdikṣu teṣu tā(nyeva)vacca pūrvavat || 85 || 

vilikhedavaṣiṣṭeṣu mantrārṇāstadviśastathā |
ekasminmadhyame śaktiḥ jaṭhare sādhyamālikhet || 86 || 

etacca pūrvamukteṣu viniyuñjyānnijecchayā |
na bhedastvanayorasti prayogeṣu tu sarvataḥ || 87 || 

etadvajrasya madhyasthaṃ nāma kṛtvā mahībhujaḥ |
daśake hṛdaye śīrṣe saṃsthāpya samare kṛte || 88 || 

--------------------------------------------

nirātaṅkaḥ ṣaḍaṅgaḥ ṣaḍaṅgāni nāma 
amātyarāṣṭradurgakośabalasuhṛtsaṃjñāni svāmyupasarjanāni | 
anyatsugamam || 82 ||
	athetyādibhirālikhedityantaiścaturbhiḥ 
ślokairvajrāntaranirmāṇamupadiśati | tatra pūrvavat | vajrākāreṇa 
daśakoṇeṣu teṣu koṣṭheṣu caturṣu koṇeṣu pratikoṇaṃ daśa koṣṭhāni 
mārjayedityarthaḥ | śiṣṭeṣu koṣṭheṣu | tathāpratidiśaṃ ekaṃ koṣṭhaṃ 
mārjayedityarthaḥ | trikoṇāni vilikhediti sambandhaḥ | tāni karmānurūpāṇi 
bhūtākṣarāṇi | arvāśaṣṭeṣu saptatriṃśatsaṅkhyeṣu koṣṭheṣu 
mantrārṇān dvādaśeti śeṣaḥ | dviśaḥ dvayaṃ dvayam | tathā prāgādi 
prādakṣiṇyena | śaktijaṭhare hṛllekhāmadhye | likhanakramo yathā prāk 
pratyagdakṣiṇodak ca samāntarālāni daśadaśasūtrāṇyāsphālya tatra 
pūrvavatpratikoṇaṃ bāhyavīthyāṃ saptakaṃ tadantardvitīyavīthyāṃ 
dvayaṃ tadantastṛtīyavīthyāmekamevaṃ krameṇa 
daśakoṣṭhānyabhitomārjayitvā caturdiggatakoṣṭhacatuṣṭayaṃ mārjayitvā 
tatra trikoṇāni vidhāya trikoṇeṣu teṣu prāgvat bhūtākṣarāṇyālikhya 
tatasteṣu saptatriṃśatkoṣṭheṣu dvayaṃ dvayaṃ mantrākṣarāṇi prāgvat 
ṣaḍāvṛttyā vilikhet sarvamadhyagate koṣṭhe hṛllekhāṃ sasādhyāṃ 
likhediti || 83 || 84 || 85 || 86 ||

--------------------------------------------

p. 217) nihatya vāhinīṃ śatroścaturaṅgāṃ mahībhujaḥ |
akṣatārogasarvāṅgo yaśolakṣmīdhanānvitaḥ || 89 || 

nirvartya suciraṃ jīvedbhogī bhūmau nijecchayā |
etattāmratale kṛtvā sthāpayedabhivṛddhaye || 90 || 

vidhāya vṛttayormadhye ṣaṭkoṇaṃ tasya madhyataḥ |
bāhye kṛtvā ca vidyāyā bījamādyamathāntim || 91 || 

ṣaṭsu koṇeṣu tu punaragrapaścimayorlikhet |
ekaikaṃ pārśvakoṇeṣu dve dve vṛttāntarā punaḥ || 92 || 

mātṛkāṃ vilikhedādikṣāntāṃ bindusamanvitām |
madhyabījasya madhyasthaṃ likhettaṃ nijavāñchitam || 93 || 

bharturdamanabhītānāṃ kumārīṇāmidaṃ bhuje |
kaṇṭhe vā dhārayetsadyo vallabhā tasya jāyate || 94 || 

svaraprasāritairmantravarṇaiḥ padmāni kārayet |
vṛttāṣṭapatrayuktāni ṣoḍaśāni manoharam || 95 || 

--------------------------------------------

	etadityādibhiḥ abhivṛddhaye ityantaiścaturbhiḥ ślokaistatprayogān 
tatphalāni copadiśati | tatra daṃśakaḥ kavacaḥ | anyat sugamam || 87 || 88 || 89 || 
90 ||
	vidhāyetyādibhirjāyata ityantaiścaturbhiḥ ślokaiḥ saubhāgyakaraṃ 
yantramupadiśati | tatra etaduktaṃ bhavati yathāmānaṃ ṣaṭkoṇaṃ kṛtvā 
tadantavṛttādvahirekaikāṅgulā(mānā)ntarālaṃ vṛttadvayaṃ kṛtvā 
tatrāntarvīthyāṃ yathāsampradāyaṃ hṛllekhāveṣṭanaṃ 
tadbāhyavīthyāṃ mātṛkākṣaraveṣṭanaṃ agrādiprādakṣiṇyena kuryāt iti 
| anyat sugamam | atra tantre sarvahṛllekhāveṣṭanaṃ krūreṣu karmasu 
rephāṃśena kuryāt, anyatra caturthasvarāṃśena kuryāt || 91 || 92 || 93 || 94 ||
	svaraprasāritairityādibhiravāptaye ityantaiḥ ṣaḍabhiḥ ślokaiḥ ṣoḍaśa 
padmānyupadiśati |

--------------------------------------------

p. 218) karṇikāsu ca patreṣu likhedekaikamakṣaram |
karṇikārṇasya madhyasthaṃ kuryānnāma nijepsitam || 96 || 

ghaṭikākṣarasaṃyuktaṃ viniyuñjyāttu nityaśaḥ |
ahorātraṃ ṣoḍaśadhā kṛtvā tāṃ teṣu yojayet || 97 || 

samastaṃ vāñchitaṃ tattattanmadhye vilikhettadā |
dhārayedabhiṣiñcecca ja(yurja)pediṣṭārthasiddhaye || 98 || 

prākpratyakdakṣiṇodakca pañca sūtra nipātanāt |
koṣṭhāni ṣoḍaśāni syusteṣu padmāni kārayet || 99 || 

prāgukteṣu vidhāyaivamarcayedyāmataḥ kramāt |
devīṃ tu sthāpayedbhūmau sarvasampadavāptaye || 100 || 

pāyutattvamayī vyāptiriti samyak samīritā |
asyā niṣphālanāccitte tattattvaṃ svātmasātkṛtam || 101 || 

--------------------------------------------

tatra prāgukteṣu suvarṇādiṣvadhikaraṇeṣu | etaduktaṃ bhavati vidyāyā 
anāvṛttānyekādaśākṣarāṇi svaraprasāraṇāt 
ṣaṭsaptatyadhikaśatasaṅkhyāni bhavanti | teṣvakṣareṣvāditaḥ 
prathamamakṣaraṃ karṇikāmadhye vilikhya tadakṣaramadhye 
dvitīyamakṣaraṃ, tatra tadadhoghaṭikākṣarasthāne tṛtīyamakṣaraṃ, 
bahiraṣṭasu daleṣu agrādiprādakṣiṇyena aṣṭākṣarāṇi, 
evamekādaśākṣarāṇi ahorātrasya ṣoḍaśātmakeṣu khaṇḍeṣu 
prathamakhaṇḍasya tattadghaṭikākṣaraṃ tatra tadātadā vilikhet | etat 
prathamaṃ padmam | anantaraṃ pūrvalikhitākṣaraikādaśakāduparitanaṃ 
ekādaśakaṃ prāgvadvilikhya ahorātrasya dvitīyakhaṇḍasya 
tattadghaṭikākṣaraṃ prāgvadvilikhet | etaddvitīyaṃ padmam | evaṃ 
krameṇānyāni caturdaśa padmāni kṛtvā tatra tatra tadā tadā 
devīpūjanādiṣṭāvāptiḥ | tāniṣoḍaśapadmāni 
svarṇādiṣoḍaśakoṣṭhātmake maṇḍale pratikoṣṭhamekaikaṃ 
prāgvadvilikhya pūjanācca prāguktā siddhiriti || 95 || 96 || 97 || 98 || 99 || 100 || 
101 ||

--------------------------------------------

p. 219) iti śrīṣoḍaśanityātantreṣu śrīkādimate dvādaśapaṭalaṃ 
paripūrṇaṃ parāmṛṣṭam || 12 || 

--------------------------------------------

iti śrīṣoḍaśanityātantreṣu śrīkādimatākhyasya tantrasya paripūrṇasya 
tantrasya prapañcasārasiṃharājaprakāśābhidhānena 
śrīsubhagānandanāthena viracitāyāṃ manoramākhyāyāṃ 
vyākhyāyāṃ mahāvajreśvarīnityāvidyāvidhānaprakāśanaparaṃ 
dvādaśapaṭalaṃ paripūrṇaṃ parāmṛṣṭam || 12 ||

granthasaṅkhyā

ekonaviṃśadyantrāṇi vyākhyāgranthāḥ śatātparam |
dvādaśa syurihaivetthaṃ dvādaśe paṭale smṛtāḥ ||



atha trayodaśapaṭalam

atha ṣoḍaśanityāsu yā proktā tvaṣṭamī tadā |
tadvidhānaṃ śṛṇu prājña samīhitaphalapradam || 1 || 

vidyoddhāraḥ kṛtaḥ pūrvamatha nyāsakramaṃ tathā |
tadāvaraṇaśaktiśca taddhyānaṃ tatprapūjanam || 2 || 

tatsādhanaṃ tatprayogān homayantrādibhistathā |
prāṇapratiṣṭhāṃ vidyāṃ ca tadvidhānaṃ ca tatphalam || 3 || 

krameṇa vakṣye saṃproktānyaśeṣeṇa maheśvari |
yairmantrairbhuvane khyāto nigrahānugrahakṣamaḥ || 4 || 

kuryāt prāgvat ṣaḍaṅgāni vidyādyenoktamārgataḥ |
tenaiva puṭitairarṇairnyasecchrotrādipañcasu || 5 || 

ṣaṣṭhaṃ manasi vinyasya vyāpakaṃ vidyayā nyaset |
prāgvadarghyaṃ samuddiṣṭaṃ tacchaktī śṛṇu pārvati || 6 || 

--------------------------------------------

atha trayodaśapaṭalam |

	pūrvasmin dvādaśe paṭale saptamyā mahāvajreśvarīnityā vidyāyā 
vidhānamupadiśyānantaramaṣṭamyā śivadūtīnityāvidyāyā 
vidhānamupadiśati | atha ṣoḍaśetyādividhānakamityantena 
ślokaśatarūpeṇa trayodaśena paṭalena | tatra atha ṣoḍaśetyādibhiḥ kṣama 
ityantaiḥ caturbhiḥ ślokaiḥ paṭalārthānuddiśati | tatra pūrvaṃ tṛtīye paṭale 
| anyat sugamam || 1 || 2 || 3 || 4 ||
	kuryādityādinā pārvatītyantena ślokadvayena nyāsavidhiṃ 
arghyasādhanādikaṃ copadiśati | tatra uktamārgataḥ 
dīrghasvaraṣaṭkajātiyuktenetyarthaḥ | tenaiva hṛllekhayā | śrotrādipañcasu 
yathākramaṃ śrotratvakcakṣurjihvāghrāṇākhyeṣu iti śeṣaḥ || 5 || tatra tvaci 
sarvāṅgeṣu ukteṣu sthāneṣu hṛllekhāpuṭitenaikaikena varṇena 
nyasedityarthaḥ || 6 ||

--------------------------------------------

p. 221) vihvalā karṣaṇī lolā nityā madanamālinī |
vinodā kautukā puṇyā purāṇā caturasragāḥ || 7 || 

vāgīśā varadā viśvā vibhavā vighnakāriṇī |
vīrā vighnaharā vidyetyuktā yantrāṣṭaśaktayaḥ || 8 || 

sumukhī sundarī sārā samarā ca sarasvatī |
samayā sarvagā siddhetyuktā aṣṭāsraśaktayaḥ || 9 || 

ḍākinyādyāḥ ṣaḍasreṣu sarvāstvagrātpradakṣiṇam |
mūladevīsamākāravarṇāyudhasamanvitāḥ || 10 || 

śivāṃ vāṇīṃ dūrasiddhāṃ tyaivigrahavatīmapi |
nādāṃ manomayīṃ ṣaṭsu patreṣu parito'rcayet || 11 || 

icchājñānakiryāśaktī striṣu koṇeṣu pūjayet |
madhye devīṃ hetivṛttāṃ pūjayedaṣṭamīṃ śivām || 12 || 

tasyā dhyānaṃ śṛṇu prājñe yanmayaṃ viśvamīritam |
tathāpi bhaktasantrāṇahetoḥ kḷptāṃ parāṃ tanum || 13 || 

--------------------------------------------

	vihvaletyādibhiḥ śivāmityantaiḥ ṣaḍbhiḥ ślokairdevyāḥ 
parivāraśaktīrupadiśati | tatra madanamālinī madanā mālinī ceti dve śaktī | 
caturasragāḥ caturasradvārayugasya pārśvayoḥ pratyekaṃ dvayaṃ 
dvayamevaṃ catuṣṭayaṃ koṇacatuṣṭaye catuṣṭayam | 
uttaradakṣiṇadiśordvayaṃ evaṃ daśa caturasragāḥ caturasrasthitā ityarthaḥ 
|| 7 || yantrāṣṭa(ka)śaktayaḥ aṣṭayantrasthaśaktayaḥ || 8 || 9 || sarvā ityuktyā 
atra ḍākinyādyāśca agryādārabhya prādakṣiṇyenārcayet | 
tacchaktyavasthānantu prāgvannir-ṛtikoṇādiṣu tena hākinīrākinī sākinī 
lākinī ḍākinī ityevaṃ pūjākramaḥ || 10 || śivāmityādayo vidyāyā 
dvitīyākṣarādināmaśaktayaḥ | tyaivigrahavatī tyaivigrahetyarthaḥ || 11 || 
hetipūjanaṃ tattannāmabhiḥ saptākṣaryantairbāhyādinir-ṝtyantaṃ 
prādakṣiṇyena || 12 ||

--------------------------------------------

p. 222) nidāghakālamadhyāhnadivākarasamaprabhām |
navaratnakirīṭāṃ ca trīkṣaṇāmaruṇāmbarām || 14 || 

nānābharaṇasambhinnadehakāntivirājitām |
śucismitāmaṣṭabhujāṃ stūyamānāṃ maharṣibhiḥ || 15 || 

pāśaṃ kheṭaṃ gadāṃ ratnacaṣaka vāmabāhubhiḥ |
dakṣiṇairaṅkuṣaṃ khaḍgaṃ kuṭhāraṃ kamalaṃ tathā || 16 || 

dadhānāmādhukābhīṣṭadānodyamasamanvitām |
dhyātvaivaṃ pūjayeddevīṃ dūtīṃ durnītināśinīm || 17 || 

bṛttadvayaṃ bahistryasraṃ taddvayaṃ ṣāḍdalāmbujam |
tathā ṣaḍasramaṣṭāsraṃ tadvadaṣṭadalāmbujam || 18 || 

bhupure vahnivāsinyā kṛtvā tanmadhyagāṃ śivām |
āvāhyābhyarcya tāḥ śaktīḥ prāguktavidhinā sthitāḥ || 19 || 

japtvā hutvā namaskṛtya svātmanyudvāsayettathā |
sādhanaṃ coktamārgeṇa kuryāllakṣamatandritaḥ || 20 || 

kāmyahomavidhiṃ devi śṛṇu saṅkalpasiddhidam |
yenāsau vāñchitaṃ kṣipramavāpnoti suniścitam || 21 || 

--------------------------------------------

	tasyā ityādibhirnāśinīmityantaiḥ pañcabhiḥ ślokairdevyā 
nityapūjāvidhānamupadiśati | tatra parāṃ tanuṃ śṛṇu iti pūrvatrānvayaḥ 
| etat sarvadevatāsamānam | bhujeṣu pāśāṅkuśādikaṃ 
ūrdhvādivāmadakṣiṇakrameṇa kalpayet | kahlāraṃ asidhenuḥ | 
durnītināśinīṃ samyak vivekapradānāt || 13 || 14 || 15 || 16 || 17 ||
	vṛttadvayamityādibhiratandrita ityantaistribhiḥ ślokairnityapūjācakraṃ 
tatra pūjānigamanaṃ vidyāsādhanāti deśaṃ copadiśati | tatra bhūpure 
caturasradvayaṃ vahnivāsinīnityāsaparyācakravat caturasradvayaṃ kuryāt 
ityarthaḥ | anyaccakranirmāṇaṃ

--------------------------------------------

p. 223) vaśayedvanitāṃ homādguggulairmadhumiśritaiḥ |
nālikeraphalopetairguḍairlakṣmīmavāpnuyāt || 22 || 

tathājyasiktaiḥ kahlāraiḥ kṣīrāktairaruṇotpalaiḥ |
trimadhvaktaiścampakaiśca prasūnairbakulodbhavaiḥ || 23 || 

madhūkajaiḥ prasūnaiśca hutaiḥ kanyāmavāpnuyāt |
punnāgajairhutairvastrāṇyājairiṣṭamatāpnuyāt || 24 || 

māhiṣairmāhiṣānājyai rājyairgavyaiśca gāstathā |
avāpnoti hutaiḥ sājyai ratnai ratnaṃ ca sādhakaḥ || 25 || 

śālipiṣṭamayīṃ kṛtvā puttalīṃ sitasaṃyutām |
hṛddeśanyastanāmārṇāṃ pacettailājyayorniśi || 26 || 

tāmanaśnan divā rātrau vidyājaptāṃ tu bhakṣayet |
saptarātraprayogena naro nārī nṛpo'tha vā || 27 || 

dāsavadvaśamāyāti vittaprāṇādimarpayet |
hayāripuṣpairaruṇaiḥ sitairvā juhuyāttathā || 28 || 

trisaptarātrānmahatīmavāpnoti śriyaṃ naraḥ |
chāgamāṃsaṃ trimadhvaktairhomātsvarṇamavāpnuyāt || 29 || 

--------------------------------------------

sugamam || 18 || 19 || tathā yathā lalitāyāḥ proktamārgeṇa 
yugānurūpamakṣaratrilakṣādikaṃ prāgvat || 20 ||
	kāmyetyādibhirdirnerityantairdaśabhiḥ ślokairdravyaviśeṣahomāt 
phalaviśeṣaprāptimupadiśati | tatra aruṇotpalaṃ prāgvadraktakairavam | 
madhūkātpūrvāṇi guḍādīni pañcadravyāṇi lakṣmīkarāṇi || 21 || 22 || 23 
|| punnāgajaiḥ prasūnairitiśeṣaḥ | campakādīnāṃ punnāgāntānāṃ 
caturṇāṃ dravyāṇāṃ trimadhuśleṣaṃ kuryāt || 24 || māhiṣairityādīni 
ājyairityasya viśeṣaṇāni || 25 || sitasaṃyutā śarkarāsahitām | 
tailājyayormiśrībhūtayoritiśeṣaḥ || 26 || anaśnan annamitiśeṣaḥ || 27 || 
hayāripuṣpaiḥ karavīraiḥ |

--------------------------------------------

p. 224) kṣīrāktaiḥ sasyasampannāṃ bhuvamāpnoti maṇḍalāt |
padmākṣairhavanāllakṣmīmavāpnoti tribhirdinaiḥ || 30 || 

atha yantrāṇi vakṣyāmi nānābhīṣṭapradāni taiḥ |
śṛṇu teṣu vidhānāni samāhitamanāṃ śive || 31 || 

tūtīnityākṣareṣu syuranāvṛttāni vai daśa |
taiḥ ṣoḍaśasvarayutaiḥ ṣaṣṭyāśatamudīritaiḥ || 32 || 

caturasradvayaṃ kṛtvā tadantarvṛttayugmakam |
tadantaraṣṭakoṇaṃ ca tadantarvṛttayugmakam || 33 || 

kṛtvā tatra likhenmadhye vidyādyaṃ nāmasaṃyutam |
vṛttayorantarāśeṣaṃ bahiḥ koṇeṣu cāṣṭasu || 34 || 

likheddvedve'kṣare teṣu bāhyavṛttadvayāntarā |
karmānurūpān bhūtārṇān daśabhūpuramadhyataḥ || 35 || 

mātṛkāṃ vilikheddikṣu dvādaśa dvādaśa kramāt |
antyaṃ caturṣu koṇeṣu śeṣāṇāṃ ca vilekhane || 36 || 

--------------------------------------------

vā pakṣāntare || 28 || trisaptarātrān ekaviṃśatidinān | kṣīrāktaiḥ 
chāgamāṃsairityanvayaḥ | chāgomeṣaḥ || 29 || 30 ||
	atha yantrāṇītyādibhirvai ityantaiḥ saptabhiḥ ślokaiḥ daśayantrāṇi 
upadiśati | tatra etaduktaṃ bhavati iṣṭapramāṇabhrameṇa vṛttadvayaṃ 
niṣpādya tadbahiraṣṭakoṇaṃ prāgvadvidhyāya 
tatkoṇāgraspṛṣṭāspṛṣṭikayā vṛttadvayaṃ vidhāya 
tadbahirantarbahirvibhāgena dvyaṅgulāntarālaṃ samacaturasradvayaṃ 
niṣpādya sarvamadhye vidyāyāṃ hṛllekhāṃ sanāmākṣarāmālikhya 
a(dhi)vikṛtavidyāśeṣākṣaraṣaṭkamantarvṛttavīthyāmālikhya 
svaravikṛtākṣareṣu ṣaṣṭyadhikaśatasaṅkhyeṣu āditaḥ ṣoḍaśākṣarāṇi 
bahiraṣṭasu koṇeṣu pratikoṇamagramārabhya prākṣiṇyena dvayaṃ dvayaṃ 
samālikhya bāhyavṛttavīthyāmapi karmānurūpaṃ bhūtākṣarāṇi tathā 
samālikhya bahiścaturasravīthyāṃ tathaiva mātṛkākṣarāṇi pratidiśaṃ 
dvādaśa dvādaśa īśāgninir-ṛtivāyvādi samālikhet | tadvilekhane tu teṣu 
mātṛkākṣareṣu svarāṇāmantyayorbinduvisarjanīyayorbinducaturdaśasu 
svarākṣareṣu saṃyojya visarjanīyaṃ

--------------------------------------------

p. 225) svarairbinduṃsamāyojya yojayedvyañjane param |
evaṃ yantrāṇi jāyante daśasiddhyā spadāni vai || 37 || 

prathamaṃ gairikaiḥ kṛtvā tatrāvāhya śivāṃ yajet |
saptamyāṃ triṣu sandhyāsu sitāpūpasamanvitam || 38 || 

katvā nivedyaṃ payasaḥ prātarmadhyandine tathā |
dadhibhaktantu sāyantu kṣīraṃ mocāphalaṃ tathā || 39 || 

evaṃ maṇḍalamarddhaṃ vā kuryāt pūjāṃ samāhitaḥ |
vāñcchitaṃ prāpnuyāddevyāḥ prasādenālpayatnataḥ || 40 || 

dvitīyaṃ daradaiḥ kṛtvā tatrāvāhyātha taddine |
supakvaṃ chāgamāṃsena kṣaudramannaṃ nivedayet || 41 || 

tāvadbhajenmahīpālaṃ vaśe kurtumayatnataḥ |
tathaiva vanitāṃ hṛdyāṃ vaśayedyāvadāyuṣaḥ || 42 || 

tṛtīyamapi sindūrairvidhāyāvāhya tatra tām |
tāvaddinaṃ tathā'bhyarcya vaśayeddvividhān ripūn || 43 || 

--------------------------------------------

kādilāntākṣareṣu catustriṃśatsu saṃyojya antyaṃ kṣakāraṃ 
caturasrakoṇe catuṣkābhyantare aṣṭakoṇabahirvṛttadvayādbahiḥ 
savisarjanīyamālikhet | etat prathamaṃ yantram | dvitīyādīni yantrāṇi asyaiva 
yantrasyāṣṭakoṇeṣu dvitīyākṣarādiṣo śakaṃ prāgvadālikhet | anyāni 
daśa susamā(nā)nīti || 31 || 32 || 33 || 34 || 35 || 36 || 37 ||
	prathmamityādibhiḥ samīritā ityatyantairadhyardhaistrayoviṃśati(bhiḥ) 
śokairdaśavidhayantraprayogāṃstatphalāni copadiśati | tatra prathame yantre | 
yajet nityakramataḥ | sitā śarkarā || 38 || pāyasādīni trīṇi nivedyadravyāṇi 
yathākramaṃ sandhyātraye nivedayat ityarthaḥ || 39 || evamarddhaṃ 
maṇḍalārddham || 40 || daradaiḥ jātiliṅgaiḥ | taddine saptamyām || 41 || tāvat 
prāguktamaṇḍalādi | bhajet nityakramataḥ | atraprakaraṇe

--------------------------------------------

p. 225) caturthaṃ kuṅkumaiḥ kṛtvā tatra madhye'rcayettathā |
saptāhādāpadaḥ sarvāḥ prayāntyasyāḥ prasādataḥ || 44 || 

pañcamaṃ candanaiḥ kṛtvā tanmadhye pūjayecchivām |
kevalaṃ pāyasaṃ mocāṃ sitāṃ ghṛtasamanvitām || 45 || 

nivedayaṃstrisandhyāsu māsādrogānaśeṣataḥ |
jitvā sukhī ciraṃ jīveccheṣamāyurnirāmayaḥ || 46 || 

abhiṣiñcecca tatraiva kumbhaṃ saṃsthāpya tairyajan (jayam) |
kṛtvā tasmai dakṣiṇāṃ ca dadyā(ddravyaṃ)dbhūri svaśaktitaḥ || 47 || 

prāṇapradātre tasmai tu dadyātsarvasvameva vā |
yenāsau toṣamāyāti tāvadvittaṃ samarpayet || 48 || 

ṣaṣṭhaṃ karpūrasaṃyuktaṃ paṭīrairālikhettataḥ |
masṛṇe vā śilāpaṭṭe pīṭhe vā saudhabhūtale || 49 || 

annājyaṃ pāyasāpūpavyañjanāni nivedayet |
pūjayettriṣu sandhyāsu japanvidyāṃ tathā vaśī || 50 || 

trisaptarātramātreṇa jvarādbhīmābhicārajāt |
mucyante prāṇino'cintyāḥ śaktayo mantrayantrayoḥ || 51 || 

saptamaṃ tāmrapaṭṭe tu kṛtvā'vāhyābhipūjya vā |
sthāpayenmandire tasmilla/kṣmīrāste'tisusthirā || 52 || 

aṣṭamaṃ rājate kṛtvā bibhṛyāt sarvasampade |
navamaṃ hemagaṃ kṛtvā bhūṣādau dhārayecchive || 53 || 

--------------------------------------------

sarvā(trā)rcanaṃ nityakramataḥ | tathaiva pūrvavat | dvitīyayantre pūjanāt || 
42 || tāvaddinaṃ prāgvat | tathā dvitīyayantrapūjānivedyadravyasahitam | 
dvividhān sahajakṛtrimān | tatra sahajaḥ svakulotpannaḥ, 
kṛtrimaścāparādhakṛt || 43 || tathā

--------------------------------------------

p. 227) daśame sarvakāryāṇi sādhayedarcayan śivām |
yadyaddhi vāñchitaṃ kāryyaṃ tattanmadhyagataṃ tathā || 54 || 

kṛtvā tāṃ pūjayettatra tatkāryaṃ hṛdaye smaran |
taddinaistadavāpnoti nātra kāryā vicāraṇā || 55 || 

daśaiva tāni yantrāṇi bhūrje kṛtvā'bhipūjya ca |
sikthanirmitapātrasthakṣaudramadhye niveśya tat || 56 || 

trisandhyamarcayedraktagandhapuṣpaiḥ samāhitaḥ |
sādhyasyābhimukho vidyāṃ japannitthamanusmaran(ret) || 57 || 

pāśena kaṇṭhamābadhya yānti(pāti) taṃ nijapādayoḥ |
nyastāñjalikaraṃ śīrṣe dāsohamitivādinam || 58 || 

trisaptarātrādvaśyāḥ syurnaranārīnṛpādayaḥ |
tadeva koṣṇaṃ kṛtvā ca sandhyāsu triṣu nityaśaḥ || 59 || 

kāmārtā vanitāḥ kāmajvarataptāśayāt śanaiḥ |
kulaṃ lajjāṃ vivekaṃ ca parityajyāsya kiṅkarāḥ || 60 || 

bhaveyuriti yantrāṇāṃ  prayogāste samīritāḥ |
prāṇapratiṣṭhāvidyāṃ te vakṣye'haṃ śṛṇu pārvati || 61 || 

--------------------------------------------

prāguktanivedyadravyasahitam || 44 || pāyasādi pratisandhyamekaikam || 45 || 46 
|| taiḥ yantravilikhitavidyākṣaraiḥ | tasmai abhiṣektre || 47 || asau abhiṣektā || 48 
|| 49 || annādi pratisandhyaṃ sarvam | japan śataṃ sahasraṃ vā || 50 || 51 || 52 || 
53 || tanmadhyagataṃ daśamayantramadhyagatam | tathā prāgvat || 54 || tāṃ 
dūtīnityām | taddinaiḥ prāgvanmaṇḍalādibhiḥ || 55 || daśaiva tāni 
pratyekamitiśeṣaḥ | abhipūjya prāṇapratiṣṭhāpuraḥsaraṃ 
tattallikhitākṣaraiḥ | sikthaṃ madhūcchiṣṭam | tat yantramitiśeṣaḥ || 56 || 
itthamiti vakṣyamāṇa prakārataḥ || 57 || 58 || tadeva yantrādhiṣṭhitaṃ 
kṣaudram || 59 || asya prayoktuḥ || 60 || bhaveyuriti pūrvatrānvayaḥ |

--------------------------------------------

p. 228) vātonabhodharāyuktaṃ sparśo vyāptena saṃyutaḥ |
javī dāhamarudyukto vyomāpi marutā yutam || 62 || 

agnirhaṃsaśca pūrvāṇau paścādāditrayaṃ tathā |
jyāvahniyuktārtho'mbu syāt ṣaṣṭhasaptamakau punaḥ || 63 || 

hṛcchikhyagniyutaṃ māyā rayagāditrayaṃ punaḥ |
hṛdāhāmbucaraiḥ svena gotrādāhāgnibhiḥ param || 64 || 

vyāptaṃ marutsamopetaṃ vyomāgnigamanantaram |
punarādyatrayaṃ cāmbumaruddyu nabhasā yutam || 65 || 

śūnyaṃ māyānvitaṃ paścāccaturthaṃ pañcamaṃ tathā |
agnirhaṃso marudyukto vyāptaṃ ca marutā yutam || 67 || 

svaṃ syādrayadharāyuktaṃ hṛdambumarudanvitam |
haṃsaśca marutā yuktaścatvāriṃśallipirmanuḥ || 68 || 

--------------------------------------------

	prāṇetyādinā ślokottarārddhena sarvatantrasādhāraṇāṃ 
prāṇapratiṣṭhā vidyāṃ prastauti || 61 ||
	vāta ityādibhirmanurityantaiḥ ṣaḍbhiḥ 
ślokaiścatvāriṃśadakṣarāṃ prāṇapratiṣṭhā vidyāmupadiśati | tatra 
vātaḥ akāraḥ | nabhodharāyuktaṃ mu iti | sparśovyāptena saṃyutaḥ ṣya iti | 
javī dāhamarudyuktaḥ prā iti | vyomāpi marutāyutam ṇa iti || 62 || agniḥ 
īkāraḥ | haṃso haḥ | pūrvārṇau ityasya pūrvavarṇau prāṇā iti | 
āditrayaṃ amuṣya iti | jyā vahniyuktā jī iti | ambu vakāraḥ | ṣaṣṭha 
saptamakau i ha iti || 63 || atha hṛcchikhyagniyutaṃ sthi iti | māyā visarjanīyaḥ | 
ra ya gā takāroparisthitā ta iti | āditrayaṃ prāgvat amuṣya iti akṣaratrayam | 
hṛt sakāraḥ | dāhāmbucaraiḥ svena vai iti | ityekaṃ(va) trayoviṃśamakṣaram 
| gotrādāhāgnibhiḥ paraṃ(dri)tri ityetat caturviṃśamakṣaram | 
tri(ndriya)ityatra ādau binduḥ sampradāyaprāptaḥ || 64 || vyāptaṃ 
marutsamopetaṃ yā iti | vyomāgnigamanantaraṃ ṇi iti ṣaḍaviṃśamakṣaram | 
ādyatrayaṃ amuṣya ityekṣaratrayam | ambumarut

--------------------------------------------

p. 229) yādisaptākṣaraiḥ kuryāt ṣaḍaṅgāni dviyogataḥ |
tvagādiṣu ca tānyeva nyasecchaktipuṭasthitam || 69 || 

dhyāyeddevīṃ prāṇaśaktimaruṇāmaruṇāmbarām |
aruṇākalpamukuṭāmaruṇādharapallavām || 70 || 

aruṇāyatanetrābjayugmacārusmitānanām |
prasūnapiṇḍaṃ pāśaṃ ca dadhānāṃ pāṇiyugmataḥ || 71 || 

svasamānābhirabhito veṣṭitāṃ daśaśaktibhiḥ |
anantaśaktiyuktābhiḥ pūjayetpadmamadhyataḥ || 72 || 

--------------------------------------------

ambusahitomarudityarthaḥ vā iti | dyunabhasāyutaṃṅma iti | 
ekatriṃśamakṣaramitiśeṣaḥ (jama)iti || 65 || śūnyaṃ māyānvitaṃ 
māyāvisarjanīyaḥ naḥ iti | caturthaṃ prā iti | pañcamaṃ ṇa iti | agniḥ 
īkāraḥ | haṃsomarudyuktaḥ hā iti | vyāptaṃ ca marutāyutaṃ yā iti || 67 || 
svaṃ syādrayadharāyukta nnu iti | hṛdambumarudanvitaṃ svā iti | haṃsaśca 
marutāyuktaḥ hā iti | evaṃ catvāriṃśadakṣaraḥ prāṇapratiṣṭhāmantraḥ | 
eṣaṃ sarvatantreṣu sarvayantraputtalikābhiṣekakumbhadevatāveśādīnāṃ 
prāṇapratiṣṭhāmantraḥ || 68 ||
	yādītyādinā ślokena prāṇapratiṣṭhāvidyāyā 
ṣaḍaṅgādinyāsamupadiśati | tatra dviyogataḥ akṣaradvayayogataḥ | tadyathā 
(ya)parābhyāṃ hṛdayaṃ, ralābhyāṃ śiraḥ, lavābhyāṃ śikhā, 
vasābhyāṃ kavacaṃ, śaṣābhyāṃ netraṃ, ṣasābhyāmastraṃ, evaṃ 
ṣaḍaṅgāni jātibhiḥ sahitaṃ kuryādityarthaḥ | tvagādiṣu 
tvagasṛṅmāṃsamedo'sthimajjāśukreṣu saptasu dhātuṣu | tānyeva 
prāguktāni yādi(sā)śāntāni saptākṣarāṇi | śaktipuṭasthitaṃ 
etattriyāviśeṣaṇam | saptasu pratyakṣaraṃ hṛllekhāpuṭitaṃ yathā syāttathā 
tattanāmayukteṣu 
hṛddordvayamūlaparamaṅgalakakṣādvayahṛdādipāṇipāda-yugākhyeṣu 
sthāneṣu hṛdaya eva vā nyasediti sampradāyārthaḥ || 69 ||
	dhyāyedityādibhirmadhyata ityantaistribhiḥ ślokaiḥ 
prāṇaśaktidhyānamupadiśati | tatra prasūnapiṇḍaṃ dakṣiṇe devyāḥ 
prāṇātmakatvāt | tataḥ prāṇanaṃ prasūnapiṇḍam | daśaśaktibhiḥ 
prāṇādibhiḥ | anantaśaktiyuktābhiḥ pratyekamitiśeṣaḥ || 70 || 71 || 72 ||

--------------------------------------------

p. 230) prāṇāpānasamānāśca vyānodānā ca śaktayaḥ |
nāgā kūrmā sakakarā devadattādhanañjayā || 73 || 

caturasradvayaṃ kṛtvā tadantarvṛttayugmakam |
tadantardaśapatrābjaṃ tadantastaddvayaṃ tathā || 74 || 

kṛtvā madhye samāvāhya kṛtārghyaḥ pūjayecca tāḥ |
lakṣaṃ japetpayobhakṣastaddaśāṃśaṃ hunettathā || 75 || 

tilaiḥ suddhaiḥ sarṣapaiśca sitairmadhurasaṃyutaiḥ |
tarpayetsaurabhādyena jalenetthaṃ susādhayet || 76 || 

tantre'smin yāstu puttalyo yantrāṇyuktāni sarvataḥ |
anayā vidyayā sādhya prāṇāṃstatra niyojayet || 77 || 

yantra masyāḥ śṛṇu prājñe sadyaḥ pratyayakārakam |
yena puttalikā jīvaspandayuktā manorbalāt || 78 || 

prākpratyakdakṣiṇodakca sūtrāṇyaṣṭau nipātayet |
koṣṭhānyekonapañcāśajjāyante teṣu vinyaset || 79 || 

prāguttaraṃ samārabhya paritopi praveśataḥ |
śiṣṭeṣu madhyanavasu likhedaṅgāditaḥ kramāt || 80 || 

--------------------------------------------

	prāṇetyādinā ślokena prāṇaśaktidevyāḥ parivāraśaktīrupadiśati | 
tatra pradhānāprāṇaśaktireṣāṃ samaṣṭirūpā || 73 ||
	catusradvayamityādibhiḥ sādhayedityantaistribhiḥ 
ślokaistatpūjāmaṇḍalaṃ tatpūjāṃ tanmantrasādhanaprakāraṃ copadiśati 
| tatra taddvayam vṛttadvayam | anyaccakranirmāṇaṃ sugamam || 74 || 
kṛtārghyaḥ prāgvat || 75 || sitaiḥ gauraiḥ || 76 ||
	tantre'smin ityādinā ślokena sarvatra 
puttalyādiprāṇapratiṣṭhāvidhānamupadiśati | tatra tatra teṣu | anyat sugamam 
|| 77 ||
	yantramityādibhirbhavendityantairadhyarddhaiścaturbhiḥ ślokaiḥ 
tadyantravidhānaṃ tatprayogaṃ copadiśati | tatrajīvaspandayuktā 
sādhyajīvāgamataḥ | vinyaset prāṇapratiṣṭhāvidyākṣarāṇītiśeṣaḥ || 78 || 
79 || prāguttaraṃ aiśānyām | paritaḥ prādakṣiṇyena |

--------------------------------------------

p. 231) tataḥ śiṣṭadvaye sādhyanāmālikhyātha sādhakam |
sañjapya vidyāṃ hastena sajīvena spṛśan śatam || 81 || 

tena puttalikāḥ kuryātsiddhaye nānyathā bhavet |
sādhyajīvādyānayanaṃ śṛṇu vakṣyāmi te'dbhutam || 82 || 

mantravīryaṃ smṛtiṃ kurvan tayā taddehagarbhataḥ |
jñānakarmendriyāṇyarthān manojīvaṃ tanuṃ tathā || 83 || 

tasmātsādhyaśarīrāntātputtalyā nāmabhistathā |
raktarajjvāśaktimayyā(dhyā) tānyānīyārpayeddhiyā || 84 || 

vidyāyāstryakṣarānteṣu sādhyanāmāni yojayet |
evaṃ niyojitāṃ vidyāṃ sahasraṃ prajapetspṛśan || 85 || 

jīvahastena(ma) taccitte niśāmadhyeṣu sādhakaḥ |
evaṃ saṃsthāpitaprāṇā puttalī spandate'bdataḥ || 86 || 

--------------------------------------------

praveśataḥ amu(nu)ktakramam | aṅgoditāni yakārādisaptākṣarāṇi | 
yantranirmāṇe anyat sugamam || 80 || spṛśan yantramitiśeṣaḥ || 81 || tena 
dravyeṇa | etaduktaṃ bhavati yairdravyaiḥ saptaputtalikākaraṇamuktaṃ tāni 
dravyāṇi yantrenidhāya vā teṣu dravyeṣu yantraṃ nidhāya vā tairdravyaiḥ 
puttalikāṃ kuryāditi |
	sādhyetyādibhirabdata ityantairarddhādyaiścaturbhiḥ ślokaiḥ 
puttalyādiṣu sādhyajīvādyānayanamupadiśati | tatra mantravīryasya 
pañcatriṃśatpaṭale vakṣyamāṇatvādiha nocyate || 82 || tayā smṛtyā 
sārddhamitiśeṣaḥ | taddehagarbhataḥ sādhyadehābhyantarāt | arthān 
indriyārthān daśa | jīvaṃ ātmānam | tanuṃ 
tvagasṛṅmāṃsamedo'sthimajjāśukraujaḥ saṃjñānaṣṭadhātūn | 
sabindūni yādīnyaṣṭākṣarāṇi sarvādau saṃyojya tadanu 
tattaddhātūnāṃ nāmoccāraṇānantaraṃ ākṛṣya pratiṣṭāpayābhyuktyā 
yathopadeśamānayedityarthaḥ || 83 || 84 || tryakṣarānteṣu, etaduktaṃ bhavati 
prāṇapratiṣṭhāvidyāyā amuṣya iti tryakṣarānteṣu sādhyanāmāni 
yojayediti || 85 || jīvahastena saśvāsapravāhapārśvasthahastena

--------------------------------------------

p. 232) sādhyasya janmanakṣatrāṇyākarṇaya vadāmi te |
tajjanmalagnasañjātanavāṃ(ṣṭa)śarkṣapradhānakam || 87 || 

anyāni ca navarkṣāṇi navagrahasamanvayāt |
teṣu teṣu prayogeṣu vakṣyāmyaparahomake || 88 || 

ripornakhañca keśañca caraṇotthaṃ rajastathā |
anyāni cāṅgaromāṇi puttalyāṃ yojayenmṛtau || 89 || 

vaśyādiṣu ca sarvatra puttalyāṃ proktayā tayā |
evaṃ sarvaṃ samākhyātaṃ prāṇākarṣaṇakarma te || 90 || 

anayā vidyayā kṛtvā prāṇākarṣaṇamuktayā |
tatonirdiṣṭaputtalyāṃ tatra tatroktamācaret || 91 || 

sarvatra māraṇe prokte sādhyarkṣagrahasaṃsthitim |
uktānāṃ tu na varkṣāṇāṃ tathaivāṣṭakavargakam || 92 || 

--------------------------------------------

taccitte puttalīcitte evamityetaduktaṃ bhavati prāgukte yantramadhye puttalīṃ 
saṃsthāpya sādhyajīvādyānayanaṃ kuryāditi || 86 ||
	sādhyasyetyādinā homake ityantena ślokadvayena sādhyaprāṇināṃ 
janmanakṣatrāṇi daśavidhānyupadiśati | tatra 
tajjanmalagrasañjātanavāṃśarkṣaṃ pradhānakam | etaduktaṃbhavati yasya 
janmasamayalagnanavāṃśe tannavāṃśaviśiṣṭamaṃśakaṃ 
tannavāṃśāviśiṣṭanakṣatraṃ ca tasya pradhānamiti || 87 || anyāni ca 
navarkṣāṇi anyonyasamāni gauṇānītyarthaḥ | navagrahasamanvayāt | 
nakṣatraṇāmitiśeṣaḥ | saca rāśyanvayaḥ homake homapaṭale || 88 ||
	riporityādibhirācaredityantaiḥ tribhiḥ ślokaiḥ puttalīnirmāṇe 
guṇavidhānopadeśaṃ uktanigamanaṃ ca karoti | tatra mṛtau māraṇaprayoge || 
89 || vaśyādiṣvityatra ādiśabdena ākarṣaṇavidveṣaṇādi | tayā 
sādhyanakhakeśādirahitayā tatra tatra proktadravyanirmitayā | tatra prayoga iti 
śeṣaḥ || 91 ||
	sarvatretyādinā kṣaṇādityantena ślokadvayena abhicāraprayoge 
abhicāryasya grahānukūlyavīkṣaṇaṃ tadanapekṣaṇe pratyavyayaṃ 
copadiśati | tatra sādhyarkṣagrahasaṃsthitiṃ sādhyasya 
pradhānanakṣatrarāśyorgraṇāṃ balābalaṃ ca | tannavarkṣāṇāṃ 
tatsādhyasya  navagrahadaśāprāptajanmanakṣatrāṇāṃ navānāṃ 
aṣṭavargakaṃ ādityādi saptagrahāṇāṃ janmalagnasya ca |

--------------------------------------------

p. 233) daśāsthitiṃ ca saṃvīkṣya kuryānmāraṇamātmavān |
anavekṣya kṛtaṃ karma svātmānaṃ hanti tatkṣaṇāt || 93 || 

brāhmaṇaṃ dhārmikaṃ bhūpaṃ vanitāmāstikaṃ naram |
vadānyaṃ sadayaṃ nityamabhicāre na yojayet || 94 || 

yojayedyadi vaireṇa pratyagenaṃ nihanti tat |
abhicārasya viṣayānākarṇaya vadāmi te || 95 || 

pāpiṣṭhānnāstikā/ścaurān devabrāhmaṇanindakān |
prajānāṃ ghātakān sarvakleśakarmasu saṃsthitān || 96 || 

kṣetravittadhanastrīṇāmāhartāraṃ kulāntakam |
nindakaṃ samayānāṃ ca piśunaṃ rājaghātakam || 97 || 

viṣāgnikṣuraśastrādyairhiṃsakaṃ prāṇināṃ sadā |
niyojayenmāraṇeṣu karmasvetairna pātakī || 98 || 

kṛtvā'śu māraṇaṃ karma tadante svadhanārddhataḥ |
pādatovā guruṃ viprānārādhya svena nityayā || 99 || 

abhiṣiṃcya tatovidyāṃ japellakṣaṃ haviṣyabhuk |
janmatraye pyabdamātramabhiṣekaṃ samācaret || 100 || 

--------------------------------------------

anyonyānugrahajñāpakaṃ jyotiḥśāstroktamupāyamaṣṭavargakamiti 
kathayati || 92 || daśāsthitiṃ kālacakramahādaśādisthitim | 
grahāṇāmānukūlyaprātikūlyāvekṣaṇaṃ māraṇe karmmaṇyeva, 
nānyatra || 93 ||
	brāhmaṇamityādinā tadityantenārddhādyena ślokenānabhicāryān 
tadabhicāraṇepratyavāyaṃ copadiśati | tatra dhārmikamiti bhūpamityasya 
viśeṣaṇam | a`hicāre māraṇe, anyat sugamam || 94 ||
	abhicāretyādibhiḥ pātakītyantairarddhādyaistribhiḥ 
ślokairabhicāryānupadiśati | tatra etaiḥ māraṇakarmabhiḥ | pātakī sādhaka 
itiśeṣaḥ || 95 || 96 || 97 || 98 ||

--------------------------------------------

p. 234) sadūrvāhomamabdantu tatpāpaireṣa mucyate |
etatte kathitaṃ sarvaṃ dūtīnityāvidhānakam || 101 || 

pādatattvamayī vyāptiriti samyak samīritā |
asyā niṣphālanāccitte tattattvaṃ svātmasātkṛtam || 102 ||

iti śrīṣoḍaśanityātantreṣu śrīkādimate trayodaśapaṭalam |

--------------------------------------------

	kṛtvetyādibhirvidhānata ityantaistribhiḥ 
ślokairabhicārakaraṇaprāyaścittamupadiśati | tatra āśu iti padacchedaḥ | 
haviṣyabhuk haviṣyaṃ nāma nirlavaṇapakvavrīhitaṇḍulānnam || 99 || 100 || 
tatpāpaiḥ abhicārakaraṇapāpaiḥ | eṣa sādhakaḥ | 101 || 102 ||

iti śrīṣoḍaśanityātantreṣu śrīkādimatākhyasya tantrasya paripūrṇasya 
tantrasya prapañcasārasiṃharājaprakāśābhidhānena 
śrīsubhagānandanāthena viracitāyāṃ manoramākhyāyāṃ 
vyākhyāyāṃ śivadūtīnityāvidyāvidhānaprakāśanaparaṃ 
trayodaśapaṭalaṃ paripūrṇaṃ parāmṛṣṭam || 13 ||

granthasaṃkhyā

yantrāṇyekādaśa vyākhyāgranthāḥ proktāḥ śatātparam |
sārddhasaptadaśaiva syuḥ paṭale'smi/strayodaśe || 0 ||



atha caturdaśapaṭalam |

atha ṣoḍaśanityāsu navamī yā samīritā |
proktaiva tvaritā vidyā prāgeva dvādaśākṣarā || 1 || 

tadvidhānaṃ śṛṇu prājñe homa tantrādibhiḥ saha |
yena mantrī manmathābho vikṣobhayati bhūtalam || 2 || 

vidyācaturthavarṇādisaptabhistvakṣaraistathā |
kuryādaṅgāni yugmārṇaiḥ ṣaṭkrameṇa karāṅgayoḥ || 3 || 

śirolalāṭakaṇṭheṣu hṛnnābhyādhārake tathā |
ūrvorjānvorjaṅghayośca pādayośca krameṇa vai || 4 || 

dvitīyopāntyamadhyasthairmantrārṇairitarairnyaset |
tārādyaiḥ śṛṇu taddhyānaṃ tacchaktīstatprapūjanam || 5 || 

śyāmavarṇāṃ śubhākārāṃ navayauvanaśobhinīm |
dvidvikramādaṣṭanāgaiḥ kalpitābharaṇojjvalām || 6 || 

--------------------------------------------

atha caturdaśapaṭalam |

	pūrvasmi/strayodaśe paṭale aṣṭamyā dūtīnityāyā 
vidhānamupadiśyānantaraṃ navamyāstvaritānityāvidyāyā 
vidhānamupadiśati atha ṣoḍaśetyādi pārvato ityantena ślokaśatarūpeṇa 
caturdaśena paṭalena | tatra atha ṣoḍaśetyādinā bhūtalamityantena 
ślokadvayena paṭalārthānuddiśati | tatra prāgeva tṛtīyapaṭale || 1 || 
vikṣobhayati svātmanā prasiddhiṃ karoti || 2 ||
	vidyetyādibhiḥ pūjanamityantaistribhiḥ ślokairnyāsādikamupadiśati | 
tatra tathā yathā prāṇapratiṣṭhāvidyāyāṃ śṛṅkhalābandhena 
ṣaḍaṅgayojanaṃ ūrujānujaṅghāpādayorekaikam || 3 || 4 || 
dvitīyopāntyamadhyasthaiḥ dvitīyā hṛllekhā, antyasya samīpamupāntyaṃ 
tayormadhyasthairmantrārṇairitarairapi tārādyaiḥ | etaduktaṃ bhavati 
prathamaṃ hṛllekhā, tadanu

--------------------------------------------

p. 236) tāṭaṅkamaṅgadaṃ tadvadraśanānūpurānvitaiḥ |
viprakṣatriyaviṭśūdrajātibhirbhīmavigrahaiḥ || 7 || 

pallavāṃśukasaṃvītāṃ śikhipucchakṛtaiḥ śubhaiḥ |
valayairbhūṣitabhujāṃ  māṇikyamukuṭojjvalām || 8 || 

bahirbarhakatāpīḍāṃ tacchattrāṃ tatpatākinīm |
guñjāguṇalasadvakṣaḥkucakuṅkumamaṇḍanām || 9 || 

trinetrāṃ cāruvadanāṃ mandasmitamukhāmbujām |
pāśāṅkuśavarābhītilasadbhujacatuṣṭayām || 10 || 

dhyātvaivaṃ totalāṃ devīṃ pūjayecchaktibhirvṛtām |
tadagrasthāṃ ca sphāṭkārīṃ śaracāpakarojjvalām || 11 || 

prasāde phaladāne ca sādhakānāṃ tvarānvitām |
yataḥ sā tvaritetyuktā māyānityā navamyasau || 12 || 

--------------------------------------------

praṇavastata upāntyaṃ hṛllekhāmityevaṃ krameṇānyānmantravarṇān 
varmādi phaḍantān daśasaṅkhyān prokteṣu daśasu sthāneṣu nyasediti || 5 ||
	śyāmavarṇāmityābhirvṛtāmityantairaddhyarddhaiḥ 
pañcabhiḥślokairdevyā nityasaparyādhyānamupadiśati | tatra 
dvidvikramādityādinā vigrahairityantenārddhādyenaikena ślokenaitaduktaṃ 
bhavati dvidvikramāt 
brāhmaṇakṣatriyavaiśyaśūdrajātibhiraṣṭabhirbhujagendraḥ || 6 || kramāt 
kalpitatāṭaṅkādaraśanānūpurayugalāmiti | atra 
cāturvarṇyotpattikrameṇābharaṇakalpanamiti boddhavyam || 7 || 
pallavāṃśukasaṃvītāṃ kisalayaśākhāparidhānam | 
barhibarhakṛtāpīḍāṃ āpīḍā cūḍā | tacchatrāṃ barhibarhacchattrām | 
tatpatākinīṃ tadvat | āyudhakalpanaṃ 
vāmaurddhādidakṣiṇādharahastāntaṃ vāmadakṣiṇakrameṇa || 10 || 
trotalāṃ tvaritām | devyāstu tvaritātrotalātūrṇetināmāni ||
	tadagrasthetyādibhirmanmatha ityantairarddhādyaiḥ pañcabhiḥ 
ślokairdevyāḥ parivāraśaktyādikamupadiśati | tatra śaracāpakarojjvalāṃ 
dhanurbāṇojjvalakarayugalām || 11 ||

--------------------------------------------

p. 237) kṛṣṇavarṇogadāpāṇirvarvarorddhaśiroruhaḥ |
kiṅkaraścāgratastasyāḥ pūjyaḥ sarvārthasiddhaye || 13 || 

taddvārapārśvayoḥ pūjye jayāvijayasaṃjñike |
śaktī tatsadṛśe svarṇavetravellatkarāmbuje || 14 || 

huṅkārī khecarī caṇḍā chedinī kṣepaṇī tataḥ |
strīhuṅkāryau kṣemakarī lokapālasamā imāḥ || 15 || 

pūjyāḥ padmāṣṭapatreṣu sthitā mantrārṇaśaktayaḥ |
yābhirnityārcitābhiḥ syānnaronārīṣu manmathaḥ || 16 || 

śṛṇu pūjāvidhiṃ tasyā stvaritāyā maheśvari |
prāgvadarghyaṃ vidhāyeśāmaṣṭasiṃhāṅghrike śubhe || 17 || 

āsane hemaracite vidadhyātbhūpuradvayam |
paścimadvārasaṃyuktaṃ tadantarvṛttayugmakam || 18 || 

tadantaraṣṭapatrābjaṃ vidhāyātra parāṃ śivām |
prāgvadāvāhya paritaḥ śaktibhirveṣṭitāṃ tathā || 19 || 

--------------------------------------------

prasāde ābhimukhye | anena ślokena devyā nāmanirvāhaḥ || 12 || 
gadāpāṇiḥ asyāpi pāṇidvayam | varvaraḥ kuṭilaḥ | kiṅkaraḥ devyāḥ 
preṣyabhūto bhūtaviśeṣaḥ || 13 || tatsadṛśe devatāsamānavarṇe | 
svarṇavetravellatkarāmbuje anayorapi bāhudvayam || 14 || strīhūṅkāryo 
strīkārī huṅkārī iti ca dveśaktī | lokapālasamāḥ | varṇāyudhavāhanairiti 
śeṣaḥ || 15 || mantrārṇaśaktayaḥ tvaritāmantrākṣaraśaktayaḥ | yābhiḥ 
akṣaraśaktibhiḥ | syāt sādhaka iti śeṣaḥ | manmathaḥ sarvāḥ striyaḥ 
kāmavat svātmadarśanena kṣobhayatītyarthaḥ || 16 ||
ṛṇvityādibhiḥ samāpayedityantaiḥ ṣaḍbhiḥ ślokairdevyā 
nityasaparyākramamupadiśati | tatra prāgvat ṣaḍaṅgamūlābhyām | īśāṃ 
sarvādhiṣṭhātrīm | aṣṭasiṃhāṃghrike aṣṭasiṃhapādasahite || 17 || 
vidadhyādityādinā vidhāyetyantena pādādyena ślokottarārddhena devyā 
nityasaparyācakramupadiśati | tatra etaduktaṃ bhavati paścimadvāropetaṃ 
caturasradvayaṃ vidhāya tadantarvṛttadvayopetamaṣṭadalaṃ padmaṃ 
sakarṇikaṃ vidadhyāditi || 18 || atra cakre | 

--------------------------------------------

p. 238) mudrādarśanapūrvaṃ tu pūjayettāṃ yathoditam |
agrapatrāgrake vṛttamadhye vā'rcyau puroditau || 20 || 

kiṅkarasya baliṃ dadyāddevyagre prāgudīritaiḥ |
svasamānagaṇākīrṇamaṇḍalasthasya bhaktitaḥ || 21 || 

evaṃ pūjāṃ vidhāyāgre japedvidyāṃ sahasrakam |
śataṃ vā kṛtahomastu pūjāṃ prāgvatsamāpayet || 22 || 

tataḥ sādhitavidyastu prayogānācarennaraḥ |
bailvairdaśāṃśāṃ juhuyātpatrādyaiḥ sādhane jape || 23 || 

evaṃ saṃsiddhamantraistu mantritaiśculukodakaiḥ |
phaṇidaṃṣṭrāmṛtānāntu mukhe santāḍya jīvayet || 24 || 

tatkarṇayorjapedvidyāṃ yaṣṭyā vā japasiddhaye |
santāḍya śīrṣe sahasā mṛtamutthāpayediti || 25 || 

kāmyahomavidhiṃ devi śṛṇu vakṣye yathāvidhi |
kṛtvā yoniṃ kuṇḍamadhye tatrāgnau vidhivaddhunet || 26 || 

--------------------------------------------

etaduktaṃ bhavati āvāhya karṇikāmadhye iti śeṣaḥ || 19 || 
mudrādarśanapūrvaṃ sthāpanādimudrācatuṣṭayapūrvam | 
etatsarvasādhāraṇam | yathoditam agrādi prādakṣiṇyena | agrapatrāgrake agra 
evāgrake aṣṭadalānāṃ devyagradalāgre vṛttamadhye 
padmabāhyasthavṛttadvayavīthyām | puroditau phaṭkārīkiṅkarautau 
yathākramamagradalāgre vṛttamadhye vīthyorarcayedityarthaḥ || 20 || baliṃ 
antyamitiśeṣaḥ | devyagre prāgvattvaritāsannidhau | sarvatra balidānaṃ 
tattanmūledevatāsannidhau | prāgudīritaiḥ annādyaiḥ tanmantreṇeti śeṣaḥ | 
(prāgurīrita)maṇḍalaṃ vṛttamadhyam || 21 || prāgvat 
lalitāsaparyāsamāptivat || 22 || tata ityādibhiritītyantaistribhiḥ 
ślokairvidyāsādhanaṃ siddhavidyasya viṣaharaṇavidhānaṃ copadiśati | tatra 
patrādyaiḥ ādyaśabdena puṣpamūlakāṇḍaphalānyabhidhīyante | jape 
yugānurūpamakṣaralakṣasaṅkhyāke daśāṃśaṃ juhuyādityanvayaḥ || 23 || 
mantritaiḥ |

--------------------------------------------

 p. 239) tilasarṣapagodhūmaśālidhānyayavairhunet |
trimadhvaktairekaśovā sametairvā samṛddhaye || 27 || 

bakulaiścampakairabjaiḥ kahlārairaruṇotpalaiḥ |
kairavairmallikākundamadhukairindirāptaye || 28 || 

aśokaiḥ pāṭalairbilvairjātīvicakilaiḥ sitaiḥ |
navairnīlotpalairaśvaripujaiḥ karṇikārajaiḥ || 29 || 

homāllakṣmīṃ ca saubhāgyamāyurvittaṃ yaśonidhim |
yadyaddhi vāñchitaṃ sarvamavāpnoti suniścitam || 30 || 

dūrvāguḍūcīmaśvatthaṃ vaṭamāragvadhaṃ tathā |
sitārkaṃ plakṣajaṃ hutvā rogānmuktonaro'cirāt || 31 || 

ikṣujambūnārikelamocāguḍasitairhutaiḥ |
acalāṃ labhate lakṣmīṃ bhoktā ca bhavati dhruvam || 32 || 

etairudīritairājyamadhukṣīraplutairhutaiḥ |
ekaikairvanitā vaśyā yāvajjīvaṃ dhanādibhiḥ || 33 || 

--------------------------------------------

śatavāramitiśeṣaḥ | tatkarṇayoḥ daṣṭasya karṇayoḥ | japan jīvayeditiśeṣaḥ 
|| 24 || vā pakṣāntare | japasiddhayā karāgrasṛṣṭikayā 
vidyāsahasravārajapasiddhayā | mṛtaṃ phaṇidaṃśataḥ utthāpayet | eṣa 
tṛtīyaḥ pakṣaḥ || 25 ||
	kāmya homa ityādibhiḥ priye ityantaiḥ pañcabhiḥ 
ślokairnānāvidhadravyahomānnānāvidhaphalāvāptimupadiśati | tatra 
yoniṃ kuṇḍamadhye kuṇḍapaṭalavakṣyamāṇaprakāreṇa kuṇḍaṃ kṛtvā 
tanmadhye yoniṃ kuryādityarthaḥ | etatsarvahomasādhāraṇam | tatra yonyām 
| agnau sthāpite iti śeṣaḥ | vidhivat prāgvadagnimukhādikaṃ kṛtvetyarthaḥ || 
26 || ekaśaḥ ekaikaiḥ || 27 || aruṇotpalaṃ prāgvat | kairavaiḥ sitairitiśeṣaḥ || 28 
|| vicakilāni gurumukhādavagantavyāni | smitaiḥ vikasitaiḥ | aśvaripujaiḥ 
karavīrapuṣpaiḥ || 29 || 30 || guḍūcīṃ prāgvadamṛtālatām | sitaiḥ

--------------------------------------------

p. 240) taistairājyaplutaḥ bhūpā vaśyāḥ syurhavanātpriye |
kṣīrāktaistairhutairmartyā vaśe tiṣṭhantyaśeṣataḥ || 34 || 

sarṣapājyairhunenmṛtyukāṣṭhāgnau vairimṛtyave |
tadaktairvairiyonyutthamāṃsairapi ca tatkṛte || 35 || 

akṣendhanāghnau yonyutthakṣatajotpācitaṃ carum |
āruṣkaraghṛtopetaṃ phaṇiśīrṣasru cā hunet || 36 || 

kṛṣṇāṃśukaśiroveṣṭya khaḍgapāṇiśca roṣavān |
niśāmadhye hunetsadyo nihantuṃ vairiṇaṃ haṭhāt || 37 || 

mṛtyukāṣṭhānale tasya phalaiḥ patraiśca homataḥ |
saptarātrādarātestu gajāśvā rogamāpnuyuḥ || 38 || 

caturaṅgulajairhomāccaturaṅgaṃ balaṃ ripoḥ |
saptāhādrogaduḥkhārtaṃ bhavatyeva na saṃśayaḥ || 39 || 

evamasyāstu vidyāyā vaibhavaṃ konu varṇayet |
tathāpi daddiśā kiñcidvarṇyate tacchṛṇu priye || 40 || 

--------------------------------------------

śarkarābhiḥ || 31 || 32 || etairudīritaiḥ tilādibhiriti śeṣaḥ | 
ājyamadhukṣīraplutaiḥ trimadhusiktaiḥ | trimadhusiktatvaṃ 
sarvasādhāraṇameva | ekaikairitisarvaprayogasādhāraṇameva | 
dhanādibhirityatrādiśabdaḥ prāṇaviṣayaḥ || 33 || taistairājyaplutaiḥ 
kevalaghṛtābhyaktaistilādibhiḥ sarvaiḥ ṣaṭtriṃśaddravyairuktakrameṇa 
homaṃ kuryādityarthaḥ | kṣīrāktaistairuktakrameṇa homaṃ kuryāditi yāvat | 
etaduktaṃ bhavati tilādibhiḥ sitāntaiḥ ṣaṭtriṃśaddravyaistattatprayogeṣu 
proktakrameṇa trimadhvaktairjuhuyāditi prathamapakṣaḥ | 
kevalaghṛtābhyaktaistairjuhuyāditi dvitīyaḥ pakṣaḥ | 
kevalakṣīrāktairjuhuyāditi tṛtīyaḥ pakṣaḥ iti | mṛtyuḥ kāraskaraḥ | 
tadaktaiḥ sarṣapājyasiktaiḥ ! vairiyonyutthamāṃsaiḥ 
śatrunakṣatrayonimāṃsaiḥ | tatkṛte vairimṛtyave || 35 || 
yonyutthakṣatajotpācitaṃ sādhyanakṣatrayonirudhirapācitam | 
phaṇiśīrṣasrucā srugbhūtena chinnena

--------------------------------------------

p. 241) atha yantrāṇi vakṣyāmi samastābhīṣṭasiddhaye |
tāni sarvāṇi deveśi ! kuru citte krameṇa vai || 41 || 

prākpratyakdakṣiṇodak ca sūtrāni dvādaśārpayet |
tadagrāṇyabhitaḥ kuryāttiśikhānyasya madhyage || 42 || 

koṣṭhe tārasya madhyasthaṃ nāma kṛtvā śivādiṣu |
prādakṣiṇyapraveśena dvādaśāvṛtti māyayā || 43 || 

vidyāmālikhya sañjapya bibhṛyāt sarvasiddhaye |
śriyai kīrtyai ca vaśyāya saubhāgyāyākhilāptaye || 44 || 

viṣagrahagadonmādaśāntyai yuddhe jayāptaye |
naranārīnṛpādīnāṃ vaśyāya bibhṛyācca tat || 45 || 

prākpratyak dakṣiṇodaka ca nava sūtrāṇi pātayet |
jāyante ca catuḥṣaṣṭikoṣṭhāni parameśvari ! || 46 || 

--------------------------------------------

bhujaṅgamaphaṇenetyarthaḥ | nihantuṃ vairiṇaṃ vairinidhanāya hunediti 
pūrvatrānvayaḥ || 37 || tasya phalaiḥ mṛtyuphalaiḥ | patraiḥ 
mṛtyupatrairityarthaḥ || 38 || caturaṅgulajaiḥ āragvadhaprasūnaiḥ || 39 || tat 
vaibhavam | diśā ekadeśena | tatvaibhavaṃ sṛṇvityanvayaḥ || 40 ||
	atha yantrāṇītyādibhistadityantaiḥ pañcabhiḥ 
ślokairekaviṃśatyadhikaśatakoṣṭhānugrahayantraṃ tadviniyogaṃ tatphalāni 
copadiśati | tatra triśikhāni pratyagraṃ triśūlāni | madhyage koṣṭhe 
sarvamadhyasthe koṣṭhe || 41 || 42 || māyayā hṛllekhayā sārddhamitiśeṣaḥ || 
43 || tat yantramitiśeṣaḥ | etaduktaṃ bhavati prākpratyagagrāṇi 
dakṣiṇodagagrāṇi ca samāntarālāni 
dvādaśadvādaśasūtrāṇyāsphālyābhito'ṣṭācatvāriṃśatsaṅkhyāni 
tadagrāṇi pratyekaṃ triśūlīkṛtya ekaviṃśatyadhikaśatasaṅkhyeṣu 
koṣṭheṣu sarvamadhyasthakoṣṭhamadhye praṇavaṃ nāmagarbhaṃ 
samālikhya śivādiprādakṣiṇyapraveśenāmuktakramaṃ mūlavidyāyāḥ 
praṇavādīni prathamahṛllekhāvidhuraṃ daśākṣarāṇi dvitīyahṛllekhodare 
dvādaśakṛtvaḥ samālikhya proktakrameṇa vibhṛyāditi || 44 || 45 ||

--------------------------------------------

p. 242) teṣu sarvanirṛtyādi likhellakṣmīmanukramāt |
bahistūrṇākṣarairante vaṣaḍyuktaistu (pūjayet) veṣṭayet || 47 || 

anugrahaṃ mahācakraṃ vidyāṃ śṛṇu maheśvari |
sarvatobhadravinyāsānuṣṭubhaṃ sarvasiddhidam || 48 || 

dāhavahniyutaṃ cādya viyaddhṛnmarutā tataḥ |
nabhaśca marutopetaṃ vyāptaṃ tena samanvitam || 49 || 

etānyeva vilomāni prathamaṃ caraṇaṃ bhavet |
dvitīyādyaṃ dvitīyaṃ syādbhuvā śūnyaṃ dvitīyakam || 50 || 

tṛtīyaṃ taccaturthaṃ syājjyā (tu) ca sābhracarā tataḥ |
pratilomaṃ tathaiteṣaṃ dvitīyaṃ caraṇaṃ bhavet || 51 ||

--------------------------------------------

	prāgityādinā veṣṭayedityantena ślokadvayena 
catuḥṣaṣṭikoṣṭhānugrahayantramupadiśati | tatra etaduktaṃbhavati 
prākpratyagagrāṇi dakṣiṇodagagrāṇi ca samāntarālāni nava nava 
sūtrāṇyāsphālya catuḥṣaṣṭikoṣṭhāni kṛtvā tatra śivanir-
ṛtikoṣṭhārambhapaṅktiśodakṣiṇottarāvasānaṃ catuścatuḥpaṅktikaṃ 
vakṣyamāṇaṃ(aṃ) sarvatobhadrarūpaṃ(aṃ) śrīvidyānuṣṭubhamālikhya 
tadbahiḥ prāgādiṣu catasṛṣu dikṣu īśādīśāntaṃ caturāvṛtti 
tadbāhyarekhāspṛṣṭāṃ tvaritāvidyāmantargatavaṣa(pha)ṭkāraiḥ 
tvaritākṣarairveṣṭayediti || 46 || 47 ||
	anugrahamityādibhiḥ saṅkathetyantaiḥ saptabhiḥ ślokaiḥ 
prastāvapūrvakasarvatobhadrākārānuṣṭup śrīvidyoddhāraṃ tadvaibhavaṃ 
copadiśati | tatra sarvatobhadravinyāsānuṣṭubhaṃ 
sarvatobhadrapratipādakatvaṃ tu catasṛṣu paṅktiṣu 
pratilomānulomato'ṣṭakṛtvovācanasiddheḥ || 48 || dāhavahniyutaṃ cādyaṃ 
viyat dāhavahnibhyāṃ sametaṃ viyadakṣaraṃ śrīvidyāyā 
ādyamakṣaramityarthaḥ śrī iti | hṛnmarutā tataḥ sā iti dvitīyam | nabhaśca 
marutopetaṃ mā iti tṛtīyam | vyāptaṃ tena samanvitam tena marutā pā iti 
caturtham || 49 || etānyeva uktakramasthitāni catvāryakṣarāṇyeva | vilomāni 
uktakramaviparyāsataḥ | caraṇaṃ pādaḥ | etaduktaṃ bhavati 
uktakramasthitāni catvāryakṣarāṇi uktakramaviparyāsatovilomāni tānyeva 
yamosāśrī

--------------------------------------------

p. 243) tṛtīyaturyau parata ilā vanhyā tatastvilā |
marudyutā prāgvadetatpratilomaṃ tṛtīyakam || 52 || 

caturthaṃ dvādaśaṃ viṃśaṃ tatpūrvaṃ te vilomagāḥ |
etaccaturthaṃ caraṇaṃ śrīvidyāyāṃ maheśvari || 53 || 

sarvatobhadrarūpaiṣā vidyā sarvārthasādhikā |
yatra sthitā'sau cakrasthā na tatrāśubhasaṅkathā || 54 || 

--------------------------------------------

ityevamaṣṭākṣarāṇi śrīvidyānuṣṭabhaḥ prathamaḥ pādaḥ iti | 
dvitīyādyaṃ dvitīyaṃ syāt proktaprathamapādasya dvitīyākṣaraṃ 
dvitīyapādasya ādyamakṣaramityarthaḥ | sā iti dvitīyapādasya 
ādyamakṣaram | bhuvāśūnyaṃ dvitīyakaṃ (ko) no iti dvitīyamakṣaram || 50 
|| tṛtīyaṃ taccaturthaṃ syāt prathamapādasya pā iti caturthamakṣaraṃ 
dvitīyapādasya tṛtīyamakṣaraṃ bhavedityarthaḥ | jyā ca sābhracarā tataḥ 
jyā jakāraḥ | abhraṃ jñakāraḥ | cara ekāraḥ jñe iti caturthamakṣaraṃ 
bhavet | eteṣāmuktakramasthitānāṃ caturṇāmakṣarāṇāṃ caraṇaṃ 
prāgvat | etaduktaṃ bhavati proktakramasthitānāṃ caturṇāmakṣarāṇāṃ 
prāgvat jñeyānosā iti vytkramaṃ paṭhet | tasyā anuṣṭubhodvitīyaḥ 
pādobhavediti || 51 || tṛtīyaturyau parataḥ prathamapādasya 
tṛtīyacaturthākṣare sāyā iti tṛtīyapādasya prathamadvitīyākṣare 
syātāmityarthaḥ | ilā vanhyā vanhinā strotvaṃ svātantrāt | lī iti 
tṛtīyamakṣaram | ilā marudyuktā lā iti caturthamakṣaram | etatpratilomaṃ 
proktakramasthitasyākṣaracatuṣṭayasya pratilomaṃ lālīyāmā iti tṛtīyaḥ 
pādobhavedityarthaḥ | tṛtīyakaṃ caraṇamitiśeṣaḥ | pāda-ityarthaḥ || 52 || 
caturthaṃ dvādaśaṃ viṃśaṃ tatpūrvaṃ asyā vidyāyā caturthaṃ pā 
ityakṣaraṃ dvādaśaṃ jñe ityakṣaraṃ, viṃśaṃ lā ityakṣaraṃ, tatpūrvaṃ 
ekonaviṃśaṃ lī ityakṣaramevaṃ catvāryakṣarāṇi proktakrameṇa bhaveyuḥ 
| te vilomagāḥ  uktakramasthitā ete catvārovarṇā vilomataḥ paṭhitāḥ | etat 
varṇāṣṭakam | caraṇaṃ prāgvat | etaduktaṃ bhavati 
uktakramasthitāścatvārovarṇāstatkramavilomapaṭhitāśca cayo jñe lā līlā 
jñeyā ityeva varṇāṣṭakaṃ tasyāḥ śrīvidyānuṣṭabhaścaturthaḥ 
pādobhavediti || 53 || sarvatobhadrarūpaiṣā etaduktaṃ bhavati 
pūrvoktacatuḥṣaṣṭikoṣṭheṣu ūrdhvādiṣu 
prathamadvitīyatṛtīyacaturthapaṅktiṣu sarvādi dakṣāntaṃ caturaḥ pādān 
samālikhya tāneva pādān 
--------------------------------------------

p. 244) daśasūtranipātena kṛtvaikāśīti(saṃ)kaṃ padam |
tanmadhyakoṣṭhe (dāvasthaṃ kṛtvā) madhyasthe dāve nāmāsya vīthiṣu || 
55 || 

likhedvarṇacaturthaṃ tat (ṣkaṃtu) śṛṇu bhadre yathāvidhi |
jyādharāsvairmāyayā hṛttato'mbu sparśagā ilā || 56 || 

tataḥ śriyo likhedvidyāṃ śivarakṣodigādikām |
prāgvattūrṇāmṛtārṇaistairveṣṭayedvṛddhiyojitaiḥ || 57 || 

tato'mbu svayutaṃ tena mā(lā)yākalitarūpiṇā |
vṛttadvayena niṣpādya kumbhaṃ padmādharottaram || 58 || 

kṛtvā svarṇādisūtreṣu sampūjyābhyarcya tat punaḥ |
sthāpayejjapasaṃsiddhiṃ teṣu pūrvoditeṣu vai || 59 || 

--------------------------------------------

adhasthapaṅktiṣu catasṛṣu sarvādhastāt prathamapādo yathā bhavati tathā 
tadvat pratilomena samālikhya paśyedbāhyapaṅktiṣu catasṛṣu 
pratilomānulomataḥ prathamapādo dṛśyate | sarvatra dvitīyapaṅktiṣu 
catasṛṣu tathāvidho dvitīyapādaśca dṛśyate | tathā tṛtīyāsu catasṛṣu 
paṅktiṣu tṛtīyapādaśca dṛśyate | tadvaccaturthīṣu paṅktiṣu 
caturthapādaśca dṛśyata iti | asau śrīvidyetiśeṣaḥ || 54 ||
	daśetyādibhiḥ sampadetyantaiḥ saptabhiḥ 
ślokairekāśītipadopetāmṛtakumbhāhvayaṃ yantraṃ tadviniyogaṃ 
tatphalāni copadiśati | tatra dāvaḥ ṭhakāraḥ || 55 || tat śṛṇvityanvayaḥ | 
jyādharāsvaiḥ jū/ iti | māyayā hṛt visarjayīyena sahitaḥ sakāraḥ sa iti | 
ambu vakāraḥ | sparśagā ilā ṣala (ṭa) iti | etāni catvāryakṣarāṇi 
sarvamadhyasthakoṣṭhapārśvasthacatuḥpaṅktisthakoṣṭhacatuṣṭayeṣvabhyant
arāt nirgamanagatyā krameṇa vilikhediti sampradāyārthaḥ | atra 
kevalasampradāyinaścatasṛṣu paṅktiṣu catvāryakṣarāṇi paṅktikrameṇa 
ekaikamakṣaraṃ caturṣu caturṣu vilikhediti kathayanti | 
tannābhimatamasmadārādhyapādānām || 56 || tūrṇāmṛtārṇaiḥ 
tūrṇāmṛtākṣaraiḥ tūrṇāmṛtākṣarāṇi nāma phaṭviyuktāni 
vaṣaṭyuktāni tvaritāvidyākṣarāṇi || 57 || ambusvayutaṃ vaṃ iti | tena 
kevalaṃ vaṃ ityakṣareṇa | mālākalitarūpiṇā 
anyonyānuṣaktalikhitavigraheṇa sārddhaṃ iti śeṣaḥ | padmādharottaraṃ 
adharottarataḥ ūrdhvādhomukhābhyāṃ padmābhyāmupetaṃ 
kumbhamityarthaḥ || 58 || samprajya

--------------------------------------------

p. 245) tatra lakṣmīratisphītā nīrogāśca prajāstathā |
gajāścā paśavastvanye prāṇinaḥ mukhino'niśam || 60 || 

bhūtapretapiśācādi pīḍāsu vibhṛyādidam |
alakṣmīśāntaye vaśyasiddhaye sarvasampade || 61 || 

nigrahaṃ śṛṇu deveśi ! śatravo yasya śaktitaḥ |
svalpenaiva tu kālena bhavantyeva parāsavaḥ || 62 || 

prāgvadekāśītipadaṃ kṛtvā tanmadhyakoṣṭhake |
dāhagarbhe nāma kṛtvā tathā digvīthiṣu kramāt || 63 || 

--------------------------------------------

devatāmitiśeṣaḥ | abhyarcya yantramitiśeṣaḥ | pūrvoditeṣu 
ekādaśarāśyudayakāleṣu tattadrāśisthāneṣu cetiśeṣaḥ || 59 || etaduktaṃ 
bhavati prākpratyak dakṣiṇodak ca samāntarālamāsphālitairdaśabhiḥ 
sūtrairekāśītipadāni vidhāya tatra sarvamadhyakoṣṭhe upari 
binduyuktaṭhakārodare nāmālikhya tatkoṣṭhapārśvasthapaṅktiṣu catasṛṣu 
krameṇāgrādiprādakṣiṇyena jū/ ityakṣaraṃ saḥ ityakṣaraṃ vakāraṃ ṣaṭ 
iti caturṣu koṣṭheṣu ca abhyantarānnirgamanagatyā vilikhya tata īśādikaṃ 
nirṛtyādikaṃ ca prāguktāṃ śrīvidyānuṣṭubhaṃ 
madhyavīthicatuṣṭayava(rga)rjamālikhya sarvabāhye abhitaḥ īśādīśāntaṃ 
tūrṇāmṛtākṣarāṇi caturāvṛttyā prāgvatsamālikhya 
sarvamadhyakoṣṭhamadhyamavaṣṭabhya 
catuṣkoṇasthatūrṇāmṛtākṣaramānena bhrameṇa vṛttaṃ niṣpādya 
tadbāhye'(na)ṅgulamāne ca tathāvṛttaṃ niṣpādya uparitanabhāge ca 
adhobhāgeca madhyataścaturaṅgalāntarālaṃ vṛttadvayaṃ mārjayitvā 
tadagracatuṣṭayāt manāgvakraṃ samāntarālamupari caturaṅgulaṃ 
kumbhamukhākāraṃ yathā bhavati tathā samunnamayya tatkumbhamukhe 
tiryak(ca) rekhādvayaṃ prasārya tatkumbhavīthīmadhyaṃ 
anyonyaspṛṣṭavakāramālayā śṛṅkhalārūpayā antarmukhayā 
samāpūrya sarvatropari binduṃ samālikhya kumbhādhastāt 
padmakarṇikāsthaṃ kumbhaṃ yathā bhavati tathā samālikhya kumbhamukhe 
ca adhomukhamūrddhanālaṃ ca padmaṃ samālikhya proktakrameṇa 
manīṣiteṣu viniyogāt proktāni phalāni ca syuriti || 60 || 61 ||
	nigrahamityādibhirasurairapītyantairaṣṭādaśabhiḥ ślokaiḥ 
ekāśītipadopetaiḥ nigrahayantraṃ tatra lekhyāni kūṭākṣarāṇi 
sarvatobhadrākārāṃ kālīvidyāṃ tathāvidhaṃ yamamantra

--------------------------------------------

p. 246) likhedbījacatuṣkantu vahnimārutavigraham |
yaiḥ sadyovairiṇaḥ svīyaṃ vimuñcanti kalevaram || 64 || 

 numbering switces from 64 directly to 66 in tekṣt

rasodāhakṣmāsvayuto grāsodāhakṣmayā khagaḥ |
prabhā dāhakṣmāsvayuta haṃsodāhādisaṃyutaḥ || 66 || 

īśarakṣodigārambhātpaṅktiśovilikhettataḥ |
kālyā yamasya kramato vidyāṃmantramasaṃkramam || 67 || 

sarvatobhadrarūpā tu kālyanuṣṭubhamīśvari |
śṛṇu vakṣyāmi parato yamānuṣṭubhamīśvari || 68 || 

prāṇomarutsamopeta ilā vanhyā samanvitā |
nabo marudyutaṃ dāhaścaturṇāṃ pratilomataḥ || 69 || 

prathamaṃ caraṇaṃ tasya dvitīyaṃ śūnyameva ca |
nabhobhuvā grāsa etat pratilomāt dvitīyakam || 70 || 

tṛtīyamekādaśamaṃ tato gotrā carānvitā |
rayasteṣāṃ vilomaṃ ca tṛtīyaṃ caraṇaṃ manoḥ || 71 || 

--------------------------------------------

tatphalaṃ copadiśati | tatra yasya nigrahaprayogasya || 62 || dāhagarbhe upari 
binduyuktarephodare || 63 || vahnimārutavigrahaṃ vahnimārutavigrahattvaṃ 
nāmākṣarato'nubhāvataśca | yaiḥ kūṭākṣaraiścaturbhiḥ | kalevaraṃ 
śarīram || 64 || raso dāhakṣmāsvayutaḥ bhrūṃ iti | grāso 
dāhakṣmayāsvagaḥ kṣū/ iti | prabhā dāhakṣmāsvayutā vlū/ iti | 
haṃsodāhādi saṃyutaḥ hū/ iti || 66 || 67 || 68 || prāṇomarutsamopetaḥ kā iti | 
ilāvanhyā samanvitā lī iti | nabhomarudyutaṃ mā iti | dāhaḥ rephaḥ | 
caturṇāṃ pratilomataḥ prathamaṃ caraṇaṃsyāt || 69 || etaduktaṃ bhavati 
uktakramasthitānāṃ caturṇāmakṣarāṇāṃ prāgvat 
pratilomapaṭhanātkālīvidyānuṣṭubhaḥ pādaḥ syāditi | dvitīyaṃ asyā 
vidyāyāḥ prathamapādasya dvitīyamakṣaraṃ dvitīyapādasya 
prathamamakṣaramityarthaḥ lī iti | śūnyaṃ nakārodvītīyamakṣaram | 
nabhobhuvā mo iti tṛtīyamakṣaram | grāsaḥ

--------------------------------------------

p. 247) caturthaṃ dvādaśaṃ viṃśaṃ rayobālavilomakam |
caturthaṃ caraṇaṃ proktaṃ vidyaiṣā sarvanāśinī || 72 || 

vyāptaṃ kālī tṛtīyaṃ ca marutāmbusamanvitam |
nāda eṣāṃ vilomaṃ ca prathamaṃ caraṇaṃ yame || 73 || 

etadvitīyaturyau ca nabhasā bhūśca nādakam |
eteṣāṃ pratilomaṃ ca dvitīyaṃ caraṇo manāḥ || 74 || 

--------------------------------------------

kṣakāraḥ caturthamakṣaram | etatprātilomyāddvitīyakam 
proktakramasthitānāṃ caturṇāmakṣarāṇāṃ prāgvatprātilomyatodvitīyaḥ 
pāda ityarthaḥ || 70 || tṛtīyaṃ prathamapādasya tṛtīyaṃ mā ityakṣaraṃ 
tṛtīyapādasya prathamākṣaraṃ bhavati | ekādaśamaṃ asyā anuṣṭubhaḥ 
ekādaśaṃmo iti dvitīyamakṣaram | gotrā carānvitā de iti tṛtīyamakṣaram | 
rayaḥ takāraḥ caturthamakṣaram | eṣāṃ vilomañca tṛtīyaṃ caraṇaṃ 
proktakramasthitānāṃ caturṇāmakṣarāṇāṃ pratilomapaṭhanaṃ 
tṛtīyapāda ityarthaḥ | manoḥ vidyāyāḥ | manuritimantravidyayoḥ 
sādhāraṇaḥ śabdaḥ || 71 || caturthaḥ asyā vidyāyāḥ va iti 
caturthamakṣaraṃ caturthapādasya ādyamakṣaraṃ ityarthaḥ | dvādaśaṃ 
kṣakāro dvitīyam | viṃśaṃ takāraḥ tṛtīyakṣaram | rayaḥ takāraḥ | abā 
ambuvāstrotvaṃ svātantryāt tva iti caturthamakṣaram | vilomakaṃ 
proktakramasthitānāmeṣāṃ caturṇāmakṣarāṇāṃ vilomapaṭhanāt 
caturthapādo bhavatītyarthaḥ | eṣā evaṃ proktā | sarvanāśinī 
prayogāditiśeṣaḥ | evameṣā prāgvat sarvatobhadrākārā kālyanuṣṭubuktā 
|| 72 ||
	vyāptamityādibhiḥ śive ityantaiścaturbhiḥ ślokaiḥ 
sarvatobhadrākārāṃ yamānuṣṭubhamupadiśati | tatra vyāptaṃ 
yakāraḥprathamamakṣaram | kālītṛtīyaṃ kālyanuṣṭubhastṛtīyamakṣaraṃ 
mā iti asyā dvitīyamakṣaram | marutāmbusamanvitaṃ vā iti tṛtīyamakṣaram 
| nādaḥ ṭhakāraḥ caturthamakṣaramityarthaḥ | eṣāṃ vilomaṃ 
caturṇāmakṣarāṇāṃ prāgvadvilomapaṭhanātprathamaḥ pādo bhavati | 
yame yamayantre || 73 || etaddvitīyaturyau ca etasya yamamantrasya 
dvitīyacaturthākṣare dvitīyapādasya prathamadvitīyākṣare sāṭa iti bhavataḥ 
| nabhasā bhūḥ so iti tṛtīyamakṣaram | nādaḥ ṭhakāraścaturthamakṣaram | 
eṣāṃ pratilomāt proktakramasthitānāṃ caturṇāmakṣarāṇāṃ 
pratilomapaṭhanāt prāgvat

--------------------------------------------

p. 248) ambuyukto manuścāsminnekādaśakameva ca |
rasaḥ kṣmayā vahnidāhau pratilomāt tṛtīyakam || 75 || 

nādo nādo dāhavahnīrayorvā tadanantaram |
pratilomaṃ tu teṣāṃ syāccaturthaṃ caraṇaṃ śive || 76 || 

evaṃ mantradvayaṃ koṣṭheṣvālikhya bahirapyatho |
veṣṭayedvyāptadāhābhyāmuktakramasamanvitam || 77 || 

markaṭidaṇḍigaralairāliptaṃ sthāpitairakam |
japtaṃ vinikṣipedakṣavivare catvare'tha vā || 78 || 

valmīke mātṛbhavane śāsturāyatane'tha vā |
śmaśāne proktasamaye proktakramasamanvitam || 79 || 

yatra deśādigaṃ yantraṃ tatrālakṣmīrgadaiḥ samam |
mārītu susthirā sādhyā sarvaiḥ devāsurairapi || 80 || 

--------------------------------------------

dvitīyaḥ pāda ityarthaḥ || 74 || ambuyukto marut vā iti tṛtīyapādasya 
prathamamakṣaram | asminnekādaśaṃ asmin yamayantre mo 
ityekādaśamakṣaraṃ tṛtīyapādasya dvitīyamakṣaram | rasaḥ kṣmayābhra iti 
tṛtīyamakṣaram | agnidāhau ri iti caturthamakṣaraṃ pratilomāt | 
etaduktambhavati proktakramasthitānāmeṣāṃ caturṇāṃ varṇānāṃ 
prāgvadvilomapaṭhanāt tṛtīyaḥ pāda iti || 75 || nādonādaḥ ṭadvayaṃ 
caturthapādasya prathamadvitīyākṣare gaga iti bhavataḥ | dāhavahnī rī iti 
tṛtīyamakṣaram | yoccatva (yoṃ vadyātva) iti caturthamakṣaram | pratilomaṃ 
ca teṣāṃ prāgvat proktakramasthitānāṃ caturṇāmakṣarāṇāṃ 
pratilomapaṭhanāccaturthaḥ pādaḥ syādityarthaḥ || 76 || vyāptadāhābhyāṃ 
yakārarephābhyām | uktakramasamanvitam anuṣṭhitāntarālam || 77 || daṇḍī 
brahmadaṇḍī | garalayojanāprakāramuttaratra svayameva vakṣyati | 
sthāpitairakaṃ prāgvat kṛtaprāṇapratiṣṭham || 78 || 79 || 
deśādigamityatrādiśabdasya grāmanagarakheṭakharvaṭādayo viṣayaḥ | 
mārī janapadanāśarī śaktiḥ | nigrahayantraviracanākramastu pradarśyate | 
yathā prākpratyagdakṣiṇodagagraiḥ samāntarālairdaśabhiḥ 
sūtrairekāśītipadāni niṣpādya tatra sarvamadhyekoṣṭhe uparibindusahite

--------------------------------------------

p. 249) prāgvacca navabhiḥ sutrairaṣṭāṣṭakapadaṃ śive ! |
kṛtvā teṣvīśarakṣodigārambhātkālikāmanum || 80 || 

vilikhya yamamantreṇa proktabījadvayena ca |
veṣṭayitvā bahiścakraṃ sthāpayet tadadhomukham || 81 || 

etacca pūrvacakroktaphalakṛt parameśvari ! |
anukteṣvapi nāmāni yojayetkoṣṭhamadhyataḥ || 82 || 

lavaṇoṣaṇamehāmbugṛhadhūmāgnisaṃyuta(ai)m |
śmaśānāṅgāranimbotthaniryāso viṣamīritam || 83 || 

--------------------------------------------

rephodare nāmālikhya prāgvat tatpārśvapaṅktiṣu catasṛṣu caturṣu 
koṣṭheṣu prāguktakrameṇa bhū/ kṣra/ vrū/ hrū/ ityakṣaracatuṣṭayaṃ 
abyantarānnirgamanagatyā abhitaḥ samālikhya abhicāryaḥ 
puruṣaścettadantaḥ kālyanuṣṭubhaṃ bahiryamamantraṃ, vanitā cet 
antaryamamantraṃ bahiḥ kālīvidyāñca samālikhet | lekhane tu īśādikaṃ 
nirṛtyādikaṃ ca kālīmantraṃ, anyadā tathā yamamantraṃ vilikhya 
anyataraṃ bahirīśādinirṛtyantaṃ nirṛtyādīśāntaṃ ca nirantaraṃ 
dvirālikhya tadbahistannirantaraṃ binduyuktaṃ pakāraṃ rephaṃ ca 
īśādīśāntaṃ yathākramamantarbahirvibhāgena samālikhya manīṣiteṣu 
viniyuñjyāt | etat strīpakṣe ca | strī cet śāsturāyatanāgra evādhastāt, 
puruṣaścet kālyādyāyatanāgra evādhastācca khanediti || 79 ||
	prāgvat ityādibhiḥ koṣṭhamadhyata ityantaistribhiḥ 
ślokaiścatuḥṣaṣṭikoṣṭopetaṃ nigrahayantraṃ 
tadviniyogaphalādiviśeṣañcopadiśati | tatra yamamantreṇa veṣṭanakathanaṃ 
puruṣanigrahaviṣayaḥ | etana strīnigrahaviṣaye antaryamamantraṃ bhavati, 
bahiḥ kālīmantraveṣṭanaṃ ca boddhavyamiti sampradāyārthaḥ || 80 || 
bījadvayena bindusahitarephayakārābhyāṃ pūrvavadveṣṭayet || 81 || 
anukteṣvapītyuktiḥ strīviṣayā | atra kālīyamamantrābhyāṃ 
prasiddhamamoghanigrahamuktvā tasyāpi 
pratikārastvaritāvidyānugrahayantravidhānena bhavati | etadarthameva 
mantrākṣarābhyāṃ nigrahakathanam | yantraviracanākramo 
yathāprāgvannavabhiḥ sūtraiścatuḥṣaṣṭikoṣṭhāni kṛtvā teṣu īśādikaṃ 
nirṛtyādikañca abhicāryaḥ puruṣaścedantaḥ kālikāmantraṃ 
bahiryamamantraṃ strī cedantaryamamantraṃ bahiḥ kālīvidyāñca prāgvat 
samālikhya pūrvoktābhyāṃ bindusahitābhyāṃ yakārarephābhyāṃ 

--------------------------------------------

p. 250) vidyādyavarṇajaṭhare sādhyamālikhya tadbahiḥ |
aṣṭacchedeṣu phaṭvarṇamālikhedaṣṭavarṇakam || 84 || 

karṇikāsthaṃ tato'bjaṃ ca veṣṭayenmāyayā tataḥ |
bahiḥ kumbhaṃ vidadhyācca proktākṣaravidhānataḥ || 85 || 

evamanyaiśca navabhiḥ vidyāvarṇairyathākramam |
vidadhyānnava yantrāṇi daśānāṃ ca phalaṃ śṛṇu ! || 86 || 

sarvarakṣāṃ jayaṃ vaśyaṃ naranārīnṛpādinām |
stambhaṃ lakṣmīyaśohemavāsāṃsi (ca) samavāpnuyāt || 87 || 

--------------------------------------------

prāguktakrameṇa veṣṭayitvā proktakrameṇa prokteṣu sthāneṣu adhomukhaṃ 
sthāpayet | tena pūrvoktānyeva phalāni syuriti || 82 ||
	lavaṇetyādinā ślokena nigrahayantrālekhanārthaṃ 
viṣasvarūpamupadiśati | tatra ūṣaṇaṃ ūṣaḥ | mehāmbu prasravaḥ agniḥ 
citrakam | anyadārādhyamukhādavagantavyam || 83 ||
	vidyetyādinā yantrāṇītyantena tripādādhikena ślokadvayena 
mūlavidyākṣareṣu daśabhirdaśabhiḥ akṣarairdaśayantravidhānamupadiśati 
| tatra proktākṣaravidhānataḥ 
pūrvoktasabindukaśṛṅkhalārūpavakārākṣaramālāveṣṭanataḥ | 
etaduktaṃ bhavati aṣṭadalaṃ padmaṃ vidhāya tatkarṇikāmadhye 
vidyāprathamahṛllekhāṃ tadudare vidyādyabhūtaṃ praṇavaṃ tanmadhye 
nāma cālikhya śeṣāṇyaṣṭau mantrākṣarāṇi hṛllekhādvaya  
phaṭkāravidhurāṇi krameṇa agrādiprādakṣiṇyenāṣṭasu daleṣu samālikhya 
tatpadmaṃ dvitīyahṛllekhayā uktakrameṇā'veṣṭya tadbahiḥ prāgvat 
sabindukaśṛṅkhalitatakārākṣaramālopetaṃ uparyadhaśca 
padmadvayopetaṃ kumbhaṃ kuryāt | etat prathamaṃ yantram | evaṃ asyaiva 
yantrasya karṇikāmadhye hṛllekhodare vidyātṛtīyākṣarāṇi krameṇa 
ekamekaṃ nāmagarbhaṃ vinyasya tada(na)ntarā ditatapūrvāntaṃ 
prāgvadebhirakṣaraiḥ dalasthaiḥ prūrvoktena sārddhaṃ nava yantrāṇi 
hṛllekhāmadhye sanāmakaṃ phaṭkāramālikhya 
praṇavavidhuraistṛtīyādibhiḥ śeṣākṣaraiḥ prāgvat dalasthaiḥ daśamaṃ ca 
evaṃ daśayantrāṇi kuryāt iti || 84 || 85 ||
	daśānāmityādinā āpnuyādityantena pādādyena ślokena 
daśānāṃ yantrāṇāṃ krameṇa asādhāraṇāni daśaphalānyapadiśati | 
tatra arthaḥ sugamaḥ || 86 || 87 ||

--------------------------------------------

p. 251) anāvṛttānyakṣarāṇi anteṣvekādaśātha taiḥ |
svarabinnairbhavet saṅkhyā ṣaṭsaptatyā śataṃ smṛtam || 88 || 

tairyantrakaraṇaṃ teṣāṃ phalāni ca yathākramam |
śṛṇu vakṣyāmi deveśi ! sādhakābhīṣṭasiddhaye || 89 || 

vṛttayormadhyagaṃ kṛtvā padmaṣoḍaśapatrakam |
tanmadhye karṇikāmadhye śaktiṃ sādhyasamanvitām || 90 || 

pareṣu ṣoḍaśārṇāni veṣṭayettacca māyayā |
vṛttayorantarā bāhye kumbhaṃ proktaṃ samālikhet || 91 || 

evamekādaśoktāni yantrāṇi prathitāni vai |
viniyogānathaiteṣāṃ krameṇa śṛṇu pārvati ! || 92 || 

prathamaṃ hayarakṣākṛt dvitīyaṃ gajarakṣakam |
tṛtīyaṃ nṛparakṣāyāṃ caturthaṃ daṇḍarakṣakam || 93 || 

pañjamaṃ  kurute rājaveśmarakṣāṃ tu sarvataḥ |

--------------------------------------------

	anāvṛttānītyādibhirvai ityantairadhyarddhaiścaturbhiḥ ślokaiḥ 
svaravikṛtamūlavidyākṣarairekādaśayantrāṇyupadiśati | tatra śaktiṃ 
hṛllekhām || 88 || 89 || 90 || pareṣu daleṣvityarthaḥ | tat padmam | māyayā 
hṛllekhayā | vṛttayorantarā padmabāhyavṛttadvayavīthyām | vṛttayorantarā 
māyayā veṣṭayedityanvayaḥ | bāhye sarvabāhye | proktaṃ 
prāgvatsabindukaśṛṅkhalitavakāramālāsahitam | etaduktaṃ bhavati 
ṣoḍaśadalaṃ padmaṃ vidhāya tat bahirvṛttadvayaṃ kṛtvā tadbahiḥ prāgvat 
sabindukaśṛṅkhalitavakāramālāsahitamuparyadhaśca 
padmadvayopetakumbhaṃ ca vidhāya tatpadmakarṇikāmadhye nāmagarbhāṃ 
hṛllekhāmālikhya ṣoḍaśadaleṣu vidyāyāḥ svaravikṛteṣu 
ṣaṭsaptatyadhikaśatasaṅkhyeṣvakṣareṣu āditaḥ ṣoḍaśākṣarāṇi 
agrādiprādakṣiṇyenālikhya padmabāyavṛttayorantarā hṛllekhayā 
samāveṣṭayet | etat prathamaṃ yantram | evamasyaiva yantrasya ṣoḍaśadaleṣu 
anyāni ca ṣoḍaśākṣarāṇi samālikhet | evaṃ proktena 
sārddhamekādaśayantrāṇi bhavantīti || 91 ||

--------------------------------------------

p. 252) ṣaṣṭhaṃ sacivarakṣākṛt saptamaṃ purarakṣakam || 94 || 

aṣṭamaṃ gṛharakṣā syāt sarveṣāmapi sarvadā |
phaṇicoragrahādibhyo bhayebhyaḥ śatrutastathā || 95 || 

navamaṃ sarvarogārtteḥ sarveṣāmapi sarvadā |
uttārakaṃ syāddeveśi ! prākproktavidhinā yutam || 96 || 

daśamaṃ bhurjagaṃ kṛtvā prāgvatsikthoktaliṅgakam |
sthāpayecchītale toye ghaṭādau savidhe'tha tam || 97 || 

pūjayettāni ca japet spṛśan jīvakareṇa ta(m)t |
ghorābhicārakṛtyādijāto dāhajvaraḥ kṣaṇāt || 98 || 

vimucya taṃ prayoktāraṃ nāśayet tatkṣaṇāt priye ! |
evametāni yantrāṇi nāmataḥ sarvakāryakṛt || 99 || 

sarvāsāmapi nityānāṃ prātareva samṛddhaye |
pūjādau ca baliṃ dadyāt ṣoḍaśārṇena pārvati ! || 100 || 

pāṇitattvamayī vyāptiriti samyak samīritā |
asyā niṣphālanātcitte tattatvaṃ svātmasāt kṛtam || 101 || 

--------------------------------------------

	viniyogetyādibhiḥ kāryakṛdityantairarddhādyai saptabhiḥ 
ślokaisteṣāṃ yantrāṇāṃ viniyogānupadiśati | tatra daṇḍarakṣakaṃ 
senārakṣākaramityarthaḥ || 92 || 93 || 94 || 95 || prākproktavidhinā yutamiti 
prāṇapratiṣṭhābhiṣekodhāraṇamarcanaṃ cocyate || 96 || 
daśamaikādaśayoḥ prayogasya samānatvāt pṛthak nābhihitaḥ | savidhe 
rogārtasyetiśeṣaḥ | taṃ ghaṭam || 97 || tāni likhitānyakṣarāṇi || 98 || taṃ 
rogārtam | prayoktāraṃ abhicārakṛtyādīnāmitiśeṣaḥ | nāmataḥ 
sarvakāryakṛt etāni sarvāṇi yantrāṇi madhye nāmākṣaravinyāsakauśalāt 
sarvakāryakarāṇītyarthaḥ ||
	sarvāsāmapi ityādinā ślokena sarvāsāṃ nityānāṃ prātaḥ 
pūjāsamārambhe ca balividhānamantramatidiśati | tatra sarvāsāmitiśeṣaḥ | 
ṣoḍaśārṇena tṛtīyapaṭalāvasānoktena mantreṇetiśeṣaḥ || 99 || 100 ||


p. 253) iti śriṣoḍaśanityātantreṣu śrikādimate caturdaśaṃ paṭalam |

--------------------------------------------

iti śrīṣoḍaśanityātantreṣu śrīkādimatākhyasya tantrasya paripūrṇasya 
tantrasya prapañcasārasiṃharājaprakāśābhidhānena 
śrīsubhagānandanāthena viracitāyāṃ manoramākhyāyāṃ 
vyākhyāyāṃ śivadūtīnityāvidyāvidhānaprakāśanaparaṃ 
caturddaśapaṭalaṃ paripūrṇaṃ parāmṛṣṭam || 12 ||

granthasaṅkhyā

ṣaḍviṃśatiśca yantrāṇi vyākhyāgranthāḥ śatadvayāt |
sārddhapādā viṃśatiśca paṭale'smi/ścaturdaśe ||



atha pañcadaśapaṭalam

atha ṣoḍaśanityāsu daśamī yā samīritā |
vidyoktā kulasundaryāstasyāḥ pūjāvidhiṃ śṛṇu || 1 || 

taddhyānamatha tannyāsaṃ tacchaktīstatsamarcanam |
tatsādhanaṃ tathā rūpabhedān yāgāṃśca vākpradān || 2 || 

lohitāṃ lohitākāraśaktivṛndaniṣevitām |
lohitāṃśukabhūśāsṛglepanāṃ ṣaṇmukhāmbujām || 3 || 

prativaktraṃ trinayanāṃ tathā cārusmitānvitām |
anarghyaratnaghaṭitamāṇikyamukuṭojjvalām || 4 || 

tāṭaṅkahārakeyūrarasanānūpurojjvalām |
raktastabakasambhinnalasadvakṣasthalāṃ śubhām || 5 || 

kāruṇyānandaparamāmaruṇāmbujaviṣṭarām |
bhujairdvādaśabhiryuktāṃ sarveṣāṃ sarvavāṅmayīm || 6 || 

pravālākṣasrajaṃ padmaṃ kuṇḍikāṃ ratnanirmitām |
vasupūrṇaṃ saccaṣakaṃ luṅgivyākhyānamudrikām || 7 || 

--------------------------------------------

pañcadaśapaṭalam |

	pūrvasmi/ścaturddaśe paṭale navamyāstvaritānityāyā 
vidhānamupadiśyānantaraṃ daśamyāḥ kulasundarīnityāvidyāyā 
vidhānamupadiśati | atha ṣoḍaśetyādi vigāhata ityantena ślokaśatarūpeṇa 
pañcadaśena paṭalena | tatra atha ṣoḍaśetyādi pradānityantena ślokadvayena 
paṭalārthānuddiśati | tatra uktā tṛtīyapaṭala iti śeṣaḥ | taddhyānaṃ 
nityasaparyārthamiti śeṣaḥ | tatsādhanaṃ vidyāsādhanam | tayoḥ 
vidyādevatayoḥ || 1 || 2 ||
	lohitāmityādibhirapekṣayā ityantairnavabhiḥ 
ślokairnityapūjādhyānaṃ kāmyadhyānabhedā/ścopadiśati |

--------------------------------------------

p. 255) dadhānāṃ dakṣiṇairvāmaiḥ pustakaṃ cāruṇotpalam |
haimīṃ ca lekhanīṃ ratnamālāṃ kambuvaraṃ bhujaiḥ || 8 || 

abhitaḥ stūyamānāṃ ca devagandharvakinnaraiḥ |
yakṣarākṣasadevarṣisiddhavidyādharādibhiḥ || 9 || 

dhyātvaivamarcayennityaṃ vāglakṣmīkāntisiddhaye |
sitāṃ kevalavāksiddhyai lakṣmyai hemaprabhāmapi || 10 || 

dhūmābhāṃ vairividviṣṭyai mṛtaye nigrahāya ca |
nīlāṃ ca mūkikaraṇe(tāṃ) smaretta(tta)dapekṣayā || 11 || 

tribhistairuditairmula lavarṇaiḥ kuryāt ṣaḍaṅgakam |
ādimadhyāvasāneṣu pūjājapavidhau kramāt || 12 || 

pratyekaṃ taistribhirbījairdīghasvarasamanvitaiḥ |
kuryātkarāṅgavaktrāṇāṃ nyāsaṃ proktaṃ yathāvidhi || 13 || 

--------------------------------------------

tatra ṣaṇmukhāmbujāṃ ūrdhvaprāgdakṣiṇodakpaścimāparata 
ityupariṣṭāt vaktranyāse svayameva vakṣyati || 3 || 4 || 5 || sarvavāṅmayīm 
sarvavedabhāṣāśabdamayīm || 6 || taccaṣakaṃ ratnacaṣakam | luṅgī 
mātuluṅgī || 7 || dakṣiṇaiḥ bhujairityanvayaḥ | aruṇotpalaṃ raktakairavam | 
atra ubhayapārśvayorūrdhvādyāyudhakalpanam || 8 || 9 || 10 || prati(vi)grahāya 
vyādhyādikleśāya | tattadapekṣayā tattatprayogānuguṇyena || 11 ||
	tribhirityādibhirvarṇakairityantaiḥ pañcabhiḥ ślokaiḥ 
nyāsakramamupadiśati | tatra ādimadhyāvasāneṣu japapūjāvidhau japasya 
saṅkalpitasaṅkhyāyā arddhāṃśāvasānam | tatra nyāsaṃ 
kṛtvā'nyārddhāṃśaṃ japet | japamadhye nyāsaḥ | asyāḥ kulasundaryā 
eva saparyāmadhyamāvāhanātpūrvaṃ japamadhyanyāsakālavarjaṃ anye 
nyāsakālāḥ sarvasādhāraṇāḥ | kramāt yathākramam || 12 || 
dīrghasvarasamanvitaiḥ prathame kūṭe dīrghasvarayojanaṃ nāma tasya 
svarākṣaratvāt ā/ ī/ ū/ ai/ au/ aḥ iti kevaladīrghasvaraṣaṭkoccāraṇam | 
evaṃ sarvatra svarākṣareṣu dīrghasvarayojanam | anyayoḥ prāgvat | 
karāṅgavaktrāṇāṃ karāṅgayoḥ

--------------------------------------------

p. 256) ūrddhvaprāgdakṣiṇodakca paścimāparanāmabhiḥ |
śucinatyantarasthaistaistadātmasu yathākramam || 14 || 

ādhārarandhrahṛtsvetaddvitīyaṃ locanatraye |
tṛtīyaṃ śrotracibuke caturthaṃ ghrāṇatāluṣu || 15 || 

pañcamaṃ cāṃsanābhīṣu tataḥ pāṇipadadvaye |
mūlamadhyāgratonyasyennavadhā mūlavarṇakaiḥ || 16 || 

--------------------------------------------

prāgvat | vaktrāṇāntu vakṣyamāṇaprakāreṇa || 13 || śucinatyantarasthaiḥ 
ai/kāranamaḥ śabdamadhyagataiḥ | taiḥ vaktranāmabhiḥ | tadātmasu 
tattattalāsthānākāreṣu | pūrvoktatattatṣaḍaṅgabījānāṃ kramāt 
ekaikamekaikanyūne * ai/ r ūdhvavaktrāyanamaḥ iti ūrdhvāvaktre nyaset | 
evamitareṣu | pūrvadakṣiṇottarapaścimāparaktreṣu pañcasu 
tathāvidhaistattannāmamantrairuddiṣṭakrameṇa nyasediti sampradāyārthaḥ | 
pūjāsamaye cāvāhanāntaraṃ devatāyāstattavaktreṣu 
prathamakūṭākṣaraṣaṭke tattanmantraiḥ pūjayet | etaduktaṃ bhavati 
vidyāyāḥ kulasundaryāstrīṇi bījānyekaikamuktakrameṇa dīrgha 
svaraṣaṭkayojanāt ṣoḍhāṣoḍhā kṛtvā sambhūya 
aṣṭādaśasaṅkhyeṣvakṣareṣu 
prathamakūṭākṣaraṣaṭkona(ṇa)pūjājapavidhistatprārambhe proktakrameṇa 
karāṅgavaktratrayanyāsaṃ kuryāt | tanmadhye 
dvitīyakūṭākṣaraṣaṭkonaṃ(ṇaṃ)proktakrameṇa 
karāṅgavaktratrayanyāsaṃ kuryāt | avasāne 
tṛtīyakūṭākṣaraṣaṭkonaproktakramāt nyāsatrayaṃ kuryāditi || 14 ||
	ādhāretyādinā ślokena mūlavidyākṣaraistribhirnavāvaraṇaṃ | 
nyāsakramamupadiśati | tatra ekaṃ ekavāramitiśeṣaḥ | evaṃ 
dvitīyamityādīnyapi vāravācīni || 15 || pāṇipādadvaye pādadvaye 
pādadvaye ca evaṃ catuṣṭayepi | ekaikasminmūlamadhyāgreṣu triṣu 
sthāneṣu ṣaṣṭhavāraṃ saptamaṃ vāramaṣṭavāraṃ navamavāraṃ ca 
evaṃ pūrvoktaiḥ saha navadhā nyasedityarthaḥ | etaduktaṃ bhavati atra 
ādhārādiṣu navasu trikoṇākāreṣu trikeṣu uddiṣṭakrameṇa tattatsthāneṣu 
tribhirvidyākṣarairnavavāraṃ nyāsaṃ kuryāditi | 
pūjājapavidhānārambhamadhyāvasāneṣu vyāpakāntamevaitān proktān 
nyāsān kuryāditisampradāyaḥ || 16 ||

--------------------------------------------

p. 257) bhāṣā sarasvatī vāṇī saṃskṛtā prākṛtā parā |
khaḍgarūpā vittarūpā ramyāpyānandakautuke || 17 || 

etā ekādaśa proktā navayoniṣu pūjayet |
bahiraṣṭacchadāmbhoje brāhmyādyāśca samarcayet || 18 || 

caturasre lokapālān śaktirūpāṃstathā'rcayet |
indrāgniyamarakṣobhirvaruṇānilasomakān || 19 || 

īśānaṃ tadvidhiṃ prāgādyaṣṭadikṣvadharottaram |
śaktyantairnāmabhiḥ prāgvat pūjayet sarvasiddhaye || 20 || 

caturasradvayaṃ kṛtvā prākpratyagdvārasaṃyutam |
tanmadhye vṛttayugmasthaṃ kuryādaṣṭacchadāmbujam || 21 || 

catustripañcacatvāribhāgatonavayonikam |
kṛtvā'tra tāṃ samāvāhya prāgvatsamyagathārcayet || 22 || 

--------------------------------------------

	bhāṣetyādibhiḥ siddhaye ityantaiścaturbhiḥ ślokairdevyāḥ 
parivāraśaktīruddiśati tatra ānandakautuke ānandā kautukā iti ca dve śaktī 
|| 17 || navayoniṣu madhyayonyāntu triṣu koṇeṣu prathamāṃ 
daśamīmekādaśīṃ ca pūjayet || 18 || tathā vakṣyamāṇaprakāreṇa || 19 || 
śaktyantairnāmabhiḥ indraśaktītyādiprāgvat * saptākṣaryantaiḥ || 20 ||
	caturasradvayamityādibhirvai ityantairaddhyarddhaiścaturbhiḥ 
ślokairnityapūjācakraṃ pūjākramaṃ copadiśati | tatra 
catustripañcacatvāribhāgataḥ vṛttavyāsasyetiśeṣaḥ | catvārīti 
svātantryoktiḥ | etaduktaṃ bhavati vṛttavyāse prākpratyagrūpaṃ 
brahmasūtraṃ kṛtvā tat ṣoḍaśadhā vibhajya 
prāgādicatustripañcāṃśeṣu cihnāni vidhāya teṣu cihneṣu triṣu triyak 
sūtradvayaṃ vṛttāvasānakaṃ niṣpādya teṣu madhyamasūtrasya 
dakṣiṇottaravṛttaravṛttasandhidvayamārabhya brahmasūtrasya 
paścimavṛttasandhyavadhi sūtradvayamāsphālya paścimasūtrasya 
dakṣiṇottaravṛttasandhidvayamārabhya brahmasūtrasya 
pūrvasvavṛttasandhyavadhi sūtradvayamāsphālya tataḥ prāk 
sūtradakṣiṇottaravṛttasandhidvayamārabhya paścimasūtrasya 
brahmasūtrasandhyavadhisūtradvayamāsphālya

--------------------------------------------

p. 258) ekādaśasvantaśaktī madhyayonestu pārśvayoḥ |
tathaiva lokapālāntaśaktī dvāradvaye'rcayet || 23 || 

viśeṣa eṣa sāmānyamanyadarcanamambike |
saptākṣaryā baliṃ dadyātpūjānte kurukullayā || 24 || 

evaṃ nityārcanaṃ kuryānnityahomaṃ ghṛtena vai |
prātaḥ salilapānaṃ ca kuryādvidyātmasiddhaye || 25 || 

candanośīrakarpūrakastūrīrocanānvitaiḥ |
kāśmīrakālāgurubhirmṛgasvedamadairapi || 26 || 

--------------------------------------------

prathamāsphālitaṃ brahmasūtraṃ sammārjayet | evaṃ kṛte 
vṛttaspṛṣṭāṣṭāmrakaṃ susamaṃ navayonicakraṃ niṣpannaṃ bhavati | 
tadbahiraṣṭadalaṃ padmaṃ kṛtvā tadbāhye prākpratyagdvārayuktaṃ 
caturasradvayaṃ kṛtvā tatra uktakrameṇa tāṃ pūjayediti || 21 || 22 || 
ekādaśasu bhāṣādiṣu śaktiṣvitiśeṣaḥ | antaśaktiṃ * daśamīṃ 
ānandākhyāṃ śaktimekādaśīṃ kautukākhyāṃ śaktiṃ ca | 
madhyayonestu pārśvayoḥ madhyasthāyā yonyā uttaradakṣiṇayoḥ 
koṇayorarcayet | prathamāyā bhāṣākhyāyāḥ 
śaktermadhyayonyagrakoṇasthānāṃ aṣṭāsrapūjanantu 
madhyayoniśaktitrayārcānantaram | lokapālāntaśaktī anantabrahmaśaktī | 
dvāradvaye pūrvapaścimayoriti śeṣaḥ | etaduktaṃ bhavati 
pūrvadvārasyāṃ dakṣiṇapārśve indraśaktiṃ uttarapārśve anantaśaktiṃ 
paścimadvāre dakṣiṇapārśve varuṇaśaktiṃ uttarapārśve brahmaśaktiṃ 
anyāśca tattaddikṣu samarcayediti || 23 || viśeṣa eṣaḥ madhyayonestu 
pārśvayorityādyuktaḥ | atra aṣṭacchade padme navayoniṣu ca agrādārabhya 
prādakṣiṇyena pūjayet | caturasre tu uktakrameṇa pūrvadvāramārabhya 
prādakṣiṇyenārcayediti yāvat | sāmānyaṃ pūrvoktavadityarthaḥ || 24 || 
evaṃ uktaprakāreṇa |
	prātarityādinā ślokottarārddhena jñānasiddhyupāyamupadiśati tatra 
vidyātmasiddhaye kevalayā anayā kulasundarīvidyayā 
trivārajaptaculukasalilapānena samyak jñānasiddhyātmaśuddhiḥsyāditi 
yāvat || 25 ||
	candanetyādinā siddhaye ityantenādhyarddhena ślokadvayena 
sādhakasya pūjārambhe guṇavidhānaṃ devīpūjāgandhadravyāṇi 
copadiśati | tatra mṛgasvedamadaiḥ mṛgasvedaiḥ mṛgamadaiśca || 26 ||

--------------------------------------------

p. 259) āliptagātro hṛṣṭāntaḥkaraṇomaunamāsthitaḥ |
citrabhūṣāmbaraḥ sragvī japedvidyāṃ niśāmukhe || 27 || 

pūjayecca śivāmetairgandhaiḥ sarvārthasiddhaye |
sarvābhirapi nityābhiḥ prātarmātṛkayā samam || 28 || 

trijaptābhiḥ pibettoyaṃ tathā vāksiddhaye śive ! |
anyairapi ca matraistairvidyābhistatprasiddhyati || 29 || 

prāgvallakṣatrayaṃ japtvā taddaśāṃśaṃ ca tarpayet |
sugandhisalilairhomaṃ tāvattṛmadhurāplutaiḥ || 30 || 

pālāśapuṣpairvikacairaduṣṭairavikhaṇḍitaiḥ |
siddhavidyā(=)punaḥ kuryātkāmyakarmāṇi sādhakaḥ || 31 || 

devyā varṇavibhedena phalabhedāḥ samīritāḥ |
vidyāsvarūpabhedā/stu śṛṇu vakṣye yathāvidhi || 32 || 

--------------------------------------------

hṛṣṭāntaḥkaraṇaḥ devatāhaṃbhāvanayeti śeṣaḥ | pūjayecca cakāreṇa | 
niśāmukhe ityākṛṣyate | etairgandhaiḥ candanādibhiḥ daśavidhairdravyaiḥ || 
27 ||
	sarvābhirityādinā prasiddhyatītyantenārddhādyena caikena ślokena 
sarvanityābhiranyavidyābhiḥ sarvamantraiśca vāksiddhiprayogamupadiśati | 
tatra sarvābhiḥ ṣoḍaśabhiritiśeṣaḥ || 28 || vidyābhiḥ anyābhiriti śeṣaḥ | 
etaduktaṃ bhavati prātaḥ sandhyāviddhyavasāne culukenodakamādāya 
tanmadhye vakṣyamāṇaṃ mātṛkāyantraṃ vibhāvya 
mātṛkāmakārādikṣakārāntāmekapañcāśadakṣarāṃ pratyakṣaraṃ 
bindumatīṃ trivāraṃ saṃjapya paścāt svābhimatāṃ nityāmanyāṃ 
vidyāṃ mantraṃ vā trivāraṃ sañjapya tatsalilamamṛtamayaṃ bhāvayan 
mūlādhārāt jihvāgrāntāṃ sarasvatīṃnāḍīṃ dīpaśikhākārāṃ 
dhyātvā tasyāṃ homadhiyā ācāmet | evaṃ pratidivasaṃ 
prātarvidadhataścaturvidhaṃ pāṇḍityaṃ svātmajñāñca niyataṃ 
bhavatītyupahvaraḥ sampradāyārthaḥ || 29 ||
	prāgvadityādinā sādhaka ityantena ślokadvayena 
vidyāsādhanaprakāramupadiśati | tatra prāgvat lalitāvat | tāvat 
taddaśāṃśam || 30 || aduṣṭaiḥ kṛmyādyanupahataiḥ | avikhaṇḍitaiḥ 
vṛttasthaiḥ || 31 ||

--------------------------------------------

p. 260) trayīmayatvaṃ vidyāyā stathā vyañjanasaṅgamāt |
vācyavācakarūpasya prapañcasyāmitātmanaḥ || 33 || 

kāraṇatvaṃ parātmattvamameyattvaṃ ca vai kramāt |
kathayāmi śṛṇu prājñe ! vidhivistaravaibhavāḥ || 34 || 

akārādiḥ sāmavedo ṛgvedaśca tadādikaḥ |
yajurveda ikārādisteṣāṃ saṃyogataḥ śuciḥ || 35 || 

tanniṣpattiṃ śṛṇu prājñe proktaṃ pūrvāparakramāt |
vilikhya yojayetpūrvaṃ śabdaśāstrānusārataḥ || 36 || 

guṇasandhyā ṛgyajuṣāṃ tatastenāparaṃ tathā |
vṛddhisandhyā samāyujyādityutpannaṃ śucervapuḥ || 37 || 

tena trayīmayīvidyākāryakāraṇayogataḥ |
ādyakṣaraprasūtāni sarvāṇyanyāni yena vai || 38 || 

--------------------------------------------

	devyā ityādibhirvaibhavā ityantaistribhiḥ 
ślokairvidyāvyāptivaibhavādikaṃ prastauti | tatra devyā varṇavibhedena 
sitāṃ kevalavāksiddhyai ityādipūrvoktena devīrūpavarṇabhedena || 32 || 
trayīmayatvaṃ vedamayatvam | vidyāyāḥ kulasundaryā iti śeṣaḥ | 
vācyavācakarūpasya śabdātmanā arthātmanā ca || 33 || parātmattvaṃ 
paramotkṛṣṭattvam | ameyattvaṃ deśakālākārairaniyantritattvam || 34 ||
	akārādirityādibhirvai ityantaiścaturbhiḥ ślokairvidyāyāḥ 
prathamakūṭasya vāgmayasya trayīmayatvamupadiśati | tatra etaduktaṃ 
bhavati sāmavedasyādibhūtamakāraṃ tatpārśve 
ṛgvedasyādibhūmakāram | ubhayorapyupari yajurvedasyādibhūtamikāraṃ 
ca vilikhya pūrveṇākāreṇa (u) ikārayogāt guṇasandhyā ekāraṃ 
uktarekheṇākāreṇa tenaiva ekāreṇa coktaprakāreṇa vṛddhisandhyā ekāraṃ 
ca niṣpādya evaṃ trayīprathamākṣaraniṣpannatvādaikārasya trayyāḥ 
prathamākṣarata eva uparitanayorakṣarasandarbhasya bījāṅkuravat teṣāṃ 
kāraṇatvāt tanmayatvādaikārasya ca trayīmayatvamuktamiti || 35 || 36 || 37 || 
38 ||

--------------------------------------------

p. 261) madhyamārṇagataprāṇā vyañjanādestu mātṛkā |
prāgvatkāraṇakāryatvayogādvācakarūpakam || 39 || 

tadarṇakarasāyogā bhūtāditvena vācyatā |
iti vācakavācyatvarūpādviśvātmatoditā || 40 || 

parārūpaṃ tṛtīyena triṃśa(to)koktaṃ trikātmakam |
evameṣā viśvamayī vidyārūpabhidāḥ śubhāḥ || 41 || 

śucirādyā vāksvarūpā dvitīyā vahnirīritā |
bindusargātmanoraikyarūpā sātvāvayorvapuḥ || 42 || 

--------------------------------------------

	madhyametyādinā uditā ityantena ślokadvayena vidyāyā 
viśiṣṭasandarbharūpaṃ trayīmayatvamukkā 
aśeṣaśabdānāmaśeṣārthānāṃ cānyonyavyāptirūpatāṃ vidyāyāśca 
aikyamupadiśati | tatra etaduktaṃ bhavati vidyāyā 
dvitīyākṣaragatakakāralakārayormadhye 
vyañjanātmamātṛkādibhūtatvātkakārasya 
pañcabhūtādistṛtīyakhaṇḍasya tasyā stotrokaṃ vyañjanasya 
jñeyarūpattvaṃ acāṃ jñānarūpattvaṃ visarjanīyasya jñātṛrūpatvaṃ 
evaṃ 
jñātṛjñānajñeyarūpatrikātmakaviśvātmakattvakattvamasyāstṛtīyakhaṇ.
dasyāpyuktabhūtapṛthivyakṣarātmakatvāllakārasyacaivamādigrahaṇabalād
aśeṣaḥ śabdaḥśeṣaḥ pañcabhūtātmakovācyavācakarūpaḥ prapañca 
evamabhinnarūpo'nayā vidyayā vyāpta iti || 39 || 40 ||
	parārūpamityādinā ślokena pūrvaṃ vidyāyāḥ 
prathamadvitīyākṣaravyāptimupadiśya tṛtīyākṣaravyāptyādikamupadiśati 
| tatra etaduktaṃ bhavati 
prāgupadiṣṭatriṃśikākhyāgamaproktaparāvidyārūpatvāt 
(asyāvidyāyāstṛtīyakhaṇḍasya tasyāstatroktaṃ vyañjanasya 
jñeyarūpatvaṃ coktajñānarūpattvaṃ visarjanīyasya jñātṛrūpattvaṃ ca, 
evaṃ 
jñātṛjñānajñeyarūpatrikātmakaviṣṇavātmakatvamasyāstṛtīyakhaṇḍasy
āpyuktamiti) evamasyā 
vidyāyāḥtribhiḥkhaṇḍaistriprakārato'śeṣaviśvātmatā pratipāditā | 
evaṃ rūpatomeyatvaṃ ca supratipāditatvādvyaktaṃ tena anayā vidyayā 
nāsādhyamasti satsampradāyataḥ sādhakasyetyarthaḥ | rūpabhidā asyā 
vidyāyāḥ svarūpabhedān śṛṇu ityarthaḥ || 41 ||
	śucirityādibhirātmikā ityantaistribhiḥ ślokaiḥ 
sakalatraipuravidyārāśikandabhūtāṃ 
saṅketavidyākhyaparamarahasyabhṛtāṃ vidyāmupadiśati tatra śucirādyā 
vāksvarūpā

--------------------------------------------

p. 262) tena bījena viśvātmarūpā sā samyagīritā |
vanaṃ tṛtīyamākhyātaṃ māyayā svena vā yutam || 43 || 

eṣā traipurakaṃdā syātsaṅketeti nigadyate |
jñātṛjñānajñeyadoṣaguṇatejastrayātmikā || 44 || 

asyāstu madhyame bīje rasāprāṇaniyojanāt |
vācyavācakarūpātmā prapañcasya hi kāraṇe || 45 || 

tṛtīye hṛtsamāyogāt trikaviśvātmatoditā |
haṃsahṛdyogasteṣu jaṅgamā sthāvarātmatā || 46 || 

ekadvyādisamāyogādvyañjanānāṃ tathā triṣu |
jñātuṃ na śakyate saṃkhyā vidyānāṃ parameśvari || 47 || 

--------------------------------------------
prathamā vāgbhavākhyā dvādaśasvaravigrahā | dvitīyā vahniḥ 
sakalamātṛkākṣarakāraṇabhūtavinduvisarjanīyaikyarūpaśivaśaktyātmaka
ścaturthasvaraḥ || 42 || tena bījena turyasvarūpeṇa | viśvātmarūpā sā 
pratipāditaśivaśaktirūpeṇa caturthasvareṇa sā vidyā viśvātmarūpā 
proktetyarthaḥ | vanaṃ tṛtīyam kevalañcaturdaśasvarāstṛtīyā vidyā | 
māyayā svenavā visarjanīyena vindunā vetyarthaḥ || 43 || traipurakandeti 
saṅketeticāsyāvidyāyāḥ saṃjñeti | tatra kandavatkandattvam | asyā 
vidyāyāstriṣu khaṇḍeṣu 
vakṣyamāṇaikadvyādivyañjanayogasambhūtānāmasaṅkhyānāṃ 
traipuravidyārāśīnāṃ mūlabhūtetyarthaḥ | 
jñātṛjñānajñeyadoṣaguṇatejastrayātmikā | etaduktaṃ bhavati 
jñātṛjñānajñeyātmatvena 
vātapittaśleṣmarūpatvenāgnisūryasomātmakatvena cāśeṣaṃ viśvaṃ 
sampūryāvatiṣṭhata iti || 44 ||
	asyā ityādinā ātmatā ityantena ślokadvayen asyāvidyāyā madhyame 
kakāralakārayogāduparame sakārayogācca prāgupadiṣṭāṃ savyāptiṃ 
trikhaṇḍeṣu hakārasakārayogāt vyāptivāsanāṃ copadiśati | tatra asyāḥ 
saṅketavidyāyāḥ kāraṇeti svātantryoktiḥ | kāraṇatetyarthaḥ || 45 || 
trikaviśvātmatā jñātṛjñānajñeyātmarūpaviśvātmatā | teṣu triṣu 
kūṭeṣvitiśeṣaḥ | jaṅgamasthāvarātmatā | etaduktaṃ bhavati |
teṣu triṣu bījeṣu pratyekaṃ bhakārasakārasaṃyogāt asyāśca 
saṅketavidyāyā jaṅgamasthā varātmatvavāsanokteti || 46 ||

--------------------------------------------

p. 263) evaṃ sā'nantavibhavā tāṃ niḥśeṣaṃ vadetkatham |
tathāpi bhaktasantrāṇahetoḥ kāñcana vacmi te || 48 || 

āyurlakṣmīkīrtibhogasaundaryārogyadāyikā |
aihikāmuṣmikajñānamayī sakalasiddhidā || 49 || 

vidyāyāḥ kulasundaryā haṃsayogāttriṣu kramāt |
vijayākhyā mahāvidyā viśvasaṃtrāṇatatparā || 50 || 

hṛtsamāyogatasteṣu jīvākhyā viśvacinmayī |
dvayorniyojanātteṣu jāyate (sā) āvayorvapuḥ || 51 || 

hṛdādistvanmayī vidyā haṃsādirmanmayo manuḥ |
teṣu dāhasamāyogādviśvākhyā viśvavigrahā || 52 || 

--------------------------------------------
ekadvetyādinā ślokena tasyāḥ saṅketavidyāyā 
ekadvyādivyañjanayogādinā'saṅkhyātarūpatvamupadiśati | tatra 
etaduktaṃ bhavati tasyāḥ saṅketavidyāyā striṣukhaṇḍeṣu 
dvitīyatṛtīyavidhuraṃ prathame vā prathamatṛtīyavidhuraṃ dvitīye vā 
prathamadvitīyavidhuraṃ tṛtīye vā teṣvanyatamavidhuramitarayorvā 
samasteṣu vā kādikṣāntākṣarāṇāṃ pañcatriṃśatsaṅkhyākānāṃ 
kramavyuktramāpakrama ekadvyādisamāyogāt yā vidyāḥ saṃbhavanti 
tāsāṃ saṃkhyāsvarūpaṃ jñātuṃ vaktuṃ vā na kenāpi śakyamiti || 47 ||
	evamityādinā siddhidā ityantena ślokadvayena 
uktavakṣyamāṇāstraipuraratnabhūtāvidyāstavanamukhena prastauti | tatra sā 
saṅketa sā saṅketavidyā | tāṃ ekadvyādisambhūtām | asaṅkhyātā 
vidyāḥ | kāñcana pradhānabhūtām | aihikāmuṣmikajñānamayī ityuktyā 
asamīcīnataddvayapratipādakavidyābhyoviśeṣayati || 49 ||
	vidyāyā ityādibhiḥ smṛtā ityantaiḥ 
ṣaḍbhiślaukairekādaśavidyāsvarūpopadeśaṃ sambhūyoktānāṃ 
traipuraratnabhūtānāṃ vidyānāṃ saṅkhyānigamanaṃ ca karoti | tatra 
etaduktaṃ bhavati kulasundaryāstriṣu khaṇḍeṣūpari pratyekaṃ 
hakārayojanādvijayākhyā sarveṣāmaihikāmuṣmikajñānapradānāt 
sarvarakṣākarīvidyā || 50 || teṣu hakāramapāsya tatra sakārayojanāt 
viśvacaitanyarūpiṇī (vījā) jīvākhyāvidyā || 51 || teṣu tatra 
hakārapūrvasakārayojanāt mantrākhyomantraḥ sakārapūrvahakārayojanāt 
vidyākhyāvidyā teṣu triṣu

--------------------------------------------

p. 264) pratyekaṃ śaktipuṭitā vidyā viśvavimohinī |
khecarāmburasopetamāyābhyāṃ puṭitā tu sā || 53 || 

tripurāmṛtasaṃjñā sā sarvāpyayana vigrahā |
māyādyā mohinī proktā tanmadhyā kṣobhiṇī matā || 54 || 

tadantā klenidīkhyātā vātādisyānmahodayā |
trayodaśeti kathitātripurā(rinama)vidhayaḥ smṛtāḥ || 55 || 

āsāṃ kramaviparyāsajātāvidyāṣṭasaptatiḥ |
tāsāṃ vidhānaṃ te proktamaśeṣaṃ lakṣasāgare || 56 || 

sampatkarīti kāpyasti vidyā sā'cintyavaibhavā |
tāṃ vakṣye śṛṇu deveśi sādhābhīṣṭasiddhaye || 57 || 

--------------------------------------------

kūṭeṣu prathame hakārasakārayoradhastādantyayorvyañjanāntere ca 
phayojanāt viśvamayī viśvākhyāvidyā || 52 || kevalakrame 
sundaryāstrikhaṇḍāni pratyekaṃ hṛllekhābhyāṃ puṭayet | sā viśvamohinī 
vidyā || 53 || punarapi tasyāeva hṛllekhā(llekārā)bhyāṃ puṭanāt 
tripurāmṛtākhyā vidyā || 54 || tattvajñānāt sarvalābhāt (saṃyoga) 
saṃpoṣaṇavigrahā | tasyāḥ kulasundaryāḥ prathamakūṭamapāsya tatra 
hṛllekhāyojanāt mohinīnāmavidyā | tathāmadhyamakhaṇḍamapāsya tatra 
hṛllekhāyā niyojanāt kṣobhiṇīnāma vidyā | tadvatcaramaṇḍasthāne 
hṛllekhāniyojanāt kledinīnāma vidyā | punastasyāḥ kulasundaryāḥ 
prathamakhaṇḍamapāsya tatra akārayojanāt mahodayākhyā vidyā | evaṃ 
tripurākandākhyā saṅketavidyā taduvakulasundarīvidyābhyāṃ sametā 
vijayādikāmahodayāntā kaṇadaśavidyāḥ sambhūya trayodaśavidyāḥ 
tripurāratnākhyā samīritā iti || 55 ||
	āsāmityādinā ślokena tāsāṃ trayodaśavidyānāṃ 
pañcatriṃśatpaṭaloktakramāpakramavyutkramayogān pratyekaṃ 
ṣaṭbhedataḥ sambhūya aṣṭasaptatisaṅkhyātā vidyāstāsāṃ prapañcitaṃ 
vidhānaṃ lakṣasāgarākhyāgame samupadiṣṭamiti copadiśati || 56 ||
	saṃpatkarītyādibhiḥ samunnayedityantenaikādaśabhiḥ 
ślokaistatprastāvapūrvaṃmanvartha saṃjñasampatkarīvidyopadeśaṃ 
taddhyānopadeśaṃ tadvidhānopadeśaṃ 
pūrvoktāṣṭasaptatividyānāmupāstikramaṃ ca karoti | tatra 
prāṇorasāmarudvahnisvayogādādyamīritaṃ kakāralakāra ākāra 
īkārabindubhistasyāḥ

--------------------------------------------

p. 265) prāṇorasāmarudvahnisvayogādādyamīrita(a)m |
vātena ca carasvābhyāṃ dvitīyamapi pārvati || 58 || 

haṃsahṛdvanamāyābhistṛtīyaṃ parameśvari |
evaṃ trivarṇā sā vidyā vidhānaṃ cātha kathyate || 59 || 

tṛtīyabījenāṅgāni dīrghasvarayujā kramāt |
kuryātkarāṅgayoḥ prāgvaditthaṃ dhyāyecca tāṃ tataḥ || 60 || 

dāḍimīkesaraprakhyadehavāsovibhūṣaṇām |
caturbhujāṃ trinayanāṃ prasannasmeravaktrakām || 61 || 

ratnābhiṣekasampannāmaṣṭapatrābjamadhyage |
trikoṇe svastikāsīnāṃ karuṇānandamandirām || 62 || 

pravālākṣasrajaṃ ratnacaṣakaṃ ratnapūritam |
pustakaṃ ca varaṃ(daṃ) hastairdadhānāṃ sarvamaṅgalām || 63 || 

akārādisakārāntaṣoḍaśatrayakalpite |
kulāsane halakṣārṇamadhye tadvidyayā'nvite || 64 || 

--------------------------------------------

prathamaṃ kūṭamuktamiti yāvat | atra ākāra īkārayorguṇasandhirna bhavati 
| vātena ca carasvābhyāṃ dvitīyam akāra ekārabindubhirdvitīyaṃ kūṭam | 
atrāpi vṛddhisandhirna bhavati || 57 || 58 || haṃsahṛdvanamāyābhistṛtīyam 
hakārasakāra aukāravisarjanīyaistṛtīyaṃ kūṭam | parameśvarīti 
devīsambuddhiḥ || 59 || karāṅgayoḥ karāṅganyāsayoḥ | binduyuktena 
dīrghasvarayujā tṛtīyabījena kuryādityarthaḥ | itthaṃ 
vakṣyamāṇaprakāreṇa || 60 || 61 || svastikāsīnāṃ svastikasaṃjñakena 
āsanena sthitām | mandirāmiti svātantryoktiḥ mandiramityarthaḥ || 62 || kareṣu 
dakṣiṇordhvādi vāmādharāntaṃ dhāryāṇi pārśvakrameṇa kalpayet || 63 || 
akārādisakārāntaṣoḍaśatrayakalpite 
akārakakārathakāropakramavisarjanīyatakārasakārāvasānatrirekhā sarvatra 
trikoṇakḷptiḥ tanmadhye 
śiṣṭahalāṅghridvayākṣādiśabdārthaprapañcavigrahā paramā śaktiḥ 
sthiteti | śaktimantreṣu paramopahvaraḥ sampradāyārthaḥ | kulāsanaṃ nāma 
evaṃ viśiṣṭaṃ cakraṃ trikoṇam | tadvidyayā'nvite

--------------------------------------------

p. 266) samāvāhyārghyasañkalpapūrvaṃ tāmarcayetkramāt |
madhye trikoṇakoṇeṣu ratiprītimanobhavān(m) || 65 || 

āgrādisavyagāstadvadaṣṭapatreṣu mātaraḥ |
caturasre lokapālān prāgvacchaktīḥ samarcayet || 66 || 

vidhānamaṣṭasaptatyā iti samyaksamīritam |
balidvayaṃ ca homaṃ ca prāgvadanyat samunnayet || 67 || 

caturguṇacaturthāṃśasvasamānaniyojite |
brāhmīrasavacādugdhe śṛtaṃ sarpistribhirdinaiḥ || 68 || 

--------------------------------------------

tadvidyayā sahite | etatkulāsanaviśeṣaṇam || 64 || arghasaṅkalpaḥ prāgvat || 65 
|| savyagāḥ vāmāvartakrameṇa | tadvat agrādivāmāvartakrameṇa | 
aṣṭamātaraḥ brāhmyādyāḥ prāgvat | śaktīḥ śaktirūpān 
prāgādisthitānityarthaḥ || 66 || aṣṭasaptatyā vidyānāmitiśeṣaḥ | 
aṣṭasaptatividhānāṃ vidyānāmetadeva vidhānamityarthaḥ | balidvayaṃ 
ādyantayoritiśeṣaḥ | homaṃ nityahomaṃ prāgvat | etaduktaṃ bhavati 
pūjādau ṣoḍaśākṣareṇa mantreṇāvasāne kurukullāsaptākṣaryā ca 
proktakrameṇa balidvayaṃ datvā nityapūjākramato homaṃ kuryāditi | anyat 
ādyantayormantrāṇāṃ bījadvayasaptākṣarīyojanādi | āsāṃ 
nityasaparyācakraviracanākramo yathā prākpratyakdvāropetaṃ 
samacaturasradvayaṃ vidhāya tadantaraṣṭadalaṃ padmaṃ vidhāya 
tatkarṇikāyāṃ yathāmānaṃ samatrirekhāṃ yoniṃ vidhāya tatra 
proktakrameṇa proktāḥ śaktīḥ pūjayediti || 67 ||
	caturguṇetyādinā kavirityantena ślokadvayena 
brāhmoghṛtotpādanavidhiṃ tena ghṛtena mūkasya vāksiddhiprayogaṃ 
copadiśati tatra brāhmīva ce * gurumukhādāgantavye | sarpiḥ ghṛtam | 
etaduktaṃ bhavati sampādanīyaghṛtamānasya caturguṇaṃ 
brāhmīsvarasamānaṃ ghṛtamānacaturthāṃśaṃ vacāmānaṃ 
ghṛtamānasamānaṃ kṣīraṃ, evamuktamānakrameṇa catvāri saṃyojya 
tribhirdinairmṛdvagninā sampācya cikkaṇaghṛtabhāṇḍe saṃśodhyāvatārya 
śiśire tasminvakṣyamāṇamātṛkāyantraṃ rajatapaṭṭe vidhāya 
kṛtaprāṇapratiṣṭhaṃ tadyantramasmin ghṛte nikṣipya 
kuśadūrvādarbheṣvanyatamena ghṛtaṃ saṃspṛśan sabindukāṃ 
mātṛkāmayutavāraṃ

--------------------------------------------

p. 267) sayantraṃ mātṛkāvidyājaptaṃ tvayutamādarāt |
dinaśovilihet prātarabdānmūkobhavet kaviḥ || 69 || 

śivo'mbikā kumāraśca vidhirviṣṇustathā ramā |
kuberoravicandrārajñāgurūsitasaurayaḥ || 70 || 

vāreśāsteṣu vāreṣu tāṃstu taddinavidyayā |
nāmasaptākṣarīyuktyā pūjayettarpayeddhunet || 71 || 

varṇauṣadhisamutthena bhasmanā mantritena tu |
mātṛkānyāsasahitaṃ spṛśedrakṣākṛte manum || 72 || 

viśeṣato mahīpānāmārtānāṃ ca vidhiṃ caret |
tena te sukhinobhūyaḥ sānvayā yāvadāyuṣam || 73 || 

--------------------------------------------

japitvā paścāt proktavidyāsvanyatamāṃ(ca) tatsaṃkhyaṃ japitvā 
surakṣitaṃ nikṣipya kvacittrisandhyaṃ mātṛkayā vidyayā ca samarcayet | 
prātaḥ prātaḥ mātṛkāvidyābhyāṃ trivāramabhijaptaṃ niṣkatrayamānaṃ 
tadghṛtaṃ lihataḥ saṃvatsarāt proktaphalasiddhiriti || 68 || 69 ||
	śiva ityādi hunedityantena ślokadvayena arkādisaptavārāṇāṃ 
prativāraṃ devatādvayaṃ tatpūjādikaṃ tatprayojanaṃ copadiśati | tatra 
ramā lakṣmīḥ | āraḥ bhīmaḥ | sitasauraya iti svātantryāt | sitasaurītyarthaḥ | 
sitaḥ śukraḥ || 70 || teṣu saptasvarkādiṣviti śeṣaḥ | tān vāreśān | dvividhān 
| tattaddinajavidyayātattaddinanityāvidyayā | nāmasaptākṣarīyuktyā 
tattannāma tadante ca saptākṣarīyuktetyarthaḥ | hunet juhuyāt | tena 
vāñchitasiddhiḥ syāditi śeṣaḥ | etaduktaṃ bhavati arkādiṣu saptasu vāreṣu 
prativāraṃ proktān dvividhān vāreśān proktakrameṇa dvau dvau 
tattaddinanityāvidyāyuktena saptākṣaryantena tattannāmamantreṇa 
tattanmaṇḍale pūjātarpaṇahomādinā vāñchitasiddhīḥ riti || 71 ||
	varṇauṣadhītyādinā yāvadāyuṣamityantena ślokadvayena 
vakṣyamāṇavidyayā mātṛkāvarṇauṣadhibhasmanā 
mātṛkāyantralekhanaprāṇapratiṣṭhāpuraḥsaraṃ vidyāmātṛkābhijaptena 
vidyayā sametayā mātṛkayā vakṣyamāṇamātṛkākṣarasthāneṣu krameṇa 
sandhyayoḥ sparśataḥ sarvāpadbhyo rakṣā bhavati sarveṣāmityupadiśati || 72 
|| 73 ||

--------------------------------------------

p. 268) krūreṣu vyādhiṣu prāpteṣvabhyarcyaivaṃ tu maṇḍale |
navakoṣṭhe nava proktān rāhuketusamanvitān || 74 || 

madhyendrayamapāśīnduvahnirakṣo'nile(sva)pare |
koṣṭhetāṃstairyajetsadyomuktarogaḥ sukhī bhavet || 75 || 

grahārttiṣu ripukleśe durbhikṣe trividhe tathā |
utpāte samarodyoge kuryāduktārcanādikam || 76 || 

sampūjya tadvidāṃ samyagdadyādgāṃ svarṇamambaram |
tena sarvāpadunmuktaḥ sukhī jīvati bhūtale || 77 || 

brūhi me mātṛkānyāsaṃ tadyantraṃ parameśvara |
kathayāmi dvayaṃ te'dya vakṣye tatpaṭale'khilam || 78 || 

hrasvadīrghasvaradvandvapuṭitaiḥ ṣaṇḍhavarjitaiḥ |
kuryādaṅgāni ṣaḍvargaiḥ pañcapañcadaśākṣaraiḥ || 79 || 

--------------------------------------------

	krūreṣvityādibhirbhūtale ityantaiścaturbhiḥ ślokairnavagrahapūjayā 
vipattāraṇamupadiśati | tatra evaṃ 
aṣṭāviṃśapaṭalavakṣyamāṇaprakārataḥ | maṇḍale navakoṣṭhe gate 
tattanmaṇḍale ityarthaḥ || 74 || madhyetyādinā grahāṇāṃ vakṣyamāṇaṃ 
digvibhāgaṃ smārayati | śubhāśubhakramāt | tān navagrahān | taiḥ 
uktaprakārairdinanityāsaptākṣarīmadhyagatairnavabhirnāmamantraiḥ || 75 || 
trividhe ityasya utpāte ityatrānvayaḥ || 76 || tadvidāṃ vidyāvidām | gāṃ 
dhenum | tena arccanādinā | etaduktaṃ bhavati 
prākpratyakdakṣiṇodagagraiścaturbhiḥ sūtraiḥ samāntarālaṃ 
navakoṣṭhāni niṣpādya teṣūktakrameṇa navagrāhāṇāṃ 
aṣṭāviṃśapaṭalavakṣyamāṇāni maṇḍalāni vidhāya tatra 
tattaddinanityāsaptākṣarīmadhyagatastattannāmamantrairnavabhiḥ 
pūjātarpaṇahomādinā tadvidyāvidāṃ sampūjanasvarṇādidānena 
sarvāpadbhyovimuktaḥ sukhī bhavatīti || 77 ||
	brūhītyādibhirnyasedityantairaṣṭabhiḥ 
ślokairmātṛkāṣaḍaṅganyāsādikaṃ mātṛkānyāsaṃ copadiśati | tatra 
tadyantraṃ mātṛkāyantram | dvayaṃ nyāsaṃ yantraṃ ca | adya asmin paṭale | 
tatpaṭale mātṛkāpaṭale | akhilaṃ anyaditiśeṣaḥ || 78 ||
	hṛsvetyādinā itthamityantena tripādādhikena ekena ślokena etaduktaṃ 
bhavati svareṣu ṛ ṝ ḷ ḹ iti catvāri ṣaṇḍhākṣarāṇi | 
tadvarjitairanyairdvādaśabhiḥ a i u e o aṃ iti

--------------------------------------------

p. 269) svareṣu madhyataḥ proktāścatvāraḥ ṣaṇḍhavigrahāḥ |
karāṅgayorvidhāyetthaṃ ādikṣāntākṣarāṇi vai || 80 || 

bhāle vaktrāvṛtau netraśrotranāsākapolataḥ |
oṣṭhadantaśirojihvāsvekaśovinyasetsvarān || 81 || 

karayoḥ pādayormūlamadhyasandhiṣvathāgrataḥ |
vinyaseccaturovargān pañcamaṃ pārśvapṛṣṭhataḥ || 82 || 

nābhau hṛdi ca vinyasya vyāpakān daśadhātuṣu |
tvagsṛṅmāṃsamedo'sthimajjāśukrāntagāmiṣu || 83 || 

prāṇaśaktyātmasu tathā nyasedevaṃ samāhitaḥ |
hṛdayasparśināṃ teṣāṃ smaran dhātuśu vinyaset || 84 || 

athavā hṛdaye skandhayuge ca trikakakṣayoḥ |
hṛdayādhastathāpādajaṭhare vadane nyaset || 85 || 

--------------------------------------------

ṣaḍbhirhrasvaiḥ, ā ī ū ai au aḥ iti dīrghasvaraiḥ ṣaḍbhiśca sabindukaiḥ 
kacaṭatapavargān pañcapañcākṣarān yādikaṃ daśākṣaraṃ vargaṃ ca 
sabindukān tān proktakrameṇa puṭitān kṛtvā taiḥ ṣaḍbhiḥ antato 
jātiyuktairmantraiḥ karāṅganyāsaṃ kuryāditi || 79 || 80 ||
	ādikṣāntetyādibhiḥ nyasedityantaiḥ pādādyaiḥ pañcabhiḥ 
ślokairdehe mātṛkākṣaravinyāsakramamupadiśati | tatra 
mūlamadhyasandhyoḥ | mūlasandhyoritidoḥkūrparayoḥ, 
madhyasandhyoritimaṇibandhāṅguli mūle cocyate, pādayostu 
mūlamadhyaśabdena kaṭī jānunī ucyete | tatra madhyasandhidvayamiti 
prapadāṅgulisandhī ucyete | pañcamaṃ vargamitiśeṣaḥ || 81 || 82 || 
vyāpakān varṇānitiśeṣaḥ | yādikṣāntānāṃ vyāpakatvaṃ teṣāṃ 
dhātvādisvarūpatvāt || 83 || prāṇaśaktyātmasu prāṇaśaktyātmānopi 
dhātutveneṣyante | teṣāṃ dhātūnām | dvitīyārthaṃ ṣaṣṭhī 
dhātūnityarthaḥ || 84 || athavā pakṣāntare | trike aparagate * 
hṛdayāddhastapādāgraṃ hṛdayādi hastayoragrāvadhi parāmṛśan sakāraṃ 
hṛdayādipādayugāgrāvadhi parāmṛśan hakāraṃ ca nyasedityarthaḥ || 85 ||

--------------------------------------------

p. 270) vṛttadvayāvṛtaṃ cāṣṭapatramabjaṃ mahīparam |
vidhāya vilikhenmadhye haṃsahṛdvanaśaktijam || 86 || 

kūṭaṃ svarān keśareṣu vargān patreṣu cālikhet |
pañcapañcākṣaropetān dārucāmbuni dikṣu ca || 87 || 

svareṣvapunaruktāni pañcānyāni tu pañca vai |
savyañjanāvyañjanatvabhedato'bhūddviranvayaḥ || 88 || 

savātāgnidharāsvena śaktistatpañcakaṃ bhavet |
anyānyekādaśa śive sandhimātrādi sambhavā || 89 || 

--------------------------------------------

	vṛttadvayetyādibhirvitanvata ityantaiḥ saptabhiḥ 
ślokairmātṛkāyantranirmāṇaṃ tadviniyogaṃ tatphalāni copadiśati | tatra 
haṃsahṛdvanaśaktijaṃ kūṭaṃ hakārasakāra aukāravisarjanīyai 
saṃhatairekaṃ kūṭākṣaram || 86 || svarān kesareṣu ṣoḍaśasvarān kesareṣu 
pratidalamūlaṃ dvandvaśolikhet | vargān kādīn pañcapañcākṣaropetān 
vargānityanvayaḥ | saptetiviśeṣaḥ | dāvāmbu ṭhakāravakārau | dikṣu 
ṭhakāraṃ vidikṣu vakāraṃ cālikhediti kecana kathayanti | tadasmākaṃ 
nābhimatam | ubhayamapyaṣṭasu dikṣu lekhyamityasmatsampradāyārthaḥ || 87 
|| apunaruktapañcasvarākṣarāṇi vakṣyamāṇāni aṣṭame dale likhedityarthaḥ 
| anyāni tu pañca vai anyeṣu saptasu daleṣu pañcapañcākṣarāṇi likhitāni | 
vai iti hetau | savyañjanāvyañjanatvabhedataḥ svarāṇāṃ sthitirdvidhā 
vyañjanāśliṣṭā ekā svayaṃ rājate iti svaraśabdanirvāhāt | svatantrā 
cāparā | tenāṣṭadalakesarayordviranvyaḥ | etaduktaṃ bhavati svareṣu 
vakṣyamāṇānyapunaruktāni pañcākṣarāṇi aṣṭame dale vilikhediti | 
tatrāṣṭame dale pañcākṣaralekhanantu anyeṣu saptasu daleṣu 
pañcapañcākṣarāṇāṃ likhitatvāt | evaṃ vyañjanasahitattvena 
vyañjanarahitatvena ca svarāṇāṃ dvidhā sthitatvāt atra dviranvayoḥ bhavati 
|| 88 || savātāgnidharāsvena śaktiḥ akāra ikāra ukāra bindusahito 
visarjanīyaḥ | tatpañcakaṃ apunaruktasvarākṣarapañcakam | etaduktaṃ 
bhavati akāra ikāra ukāra bindu visarjanīyākṣarāṇi svareṣvapunaruktāni | 
itarāṇi teṣāmeva savarṇadīrghāditaḥ sambhūtāni catvāri 
ṣaṇḍhākṣarāṇi

--------------------------------------------

p. 271) etadyantrasya madhyasthaṃ nāma kṛtvā prayojayet |
prātarmurddhnismaredindubimbasthaṃ sarvasampadam || 90 || 

abhiṣekāddhāraṇācca pūjanāllohakalpite |
sthāpanādgṛhadeśādau yantraṃ sarvārthasiddhidam || 91 || 

etadyantrasya madhyasthā devatāḥ sakalā api |
sannidhiṃ phaladānaṃ ca sādhakānāṃ vitanvate || 92 || 

--------------------------------------------

akārarahitarephalakāreṇa vibhaktarūpāṇi | tena teṣāṃ pañcānāmeva 
svareṣu prādhānyamanyānyekādaśākṣarāṇi 
sandhimātrādisambhūtatvāt punaruktānīti | yantraviracanākramo yathā 
svābhimatamānena bhrameṇa vṛttaṃ kṛtvā tadbahiśca ekāṅgulamānena 
vṛttaṃ kṛtvā dvītīyavṛttavyāsārddhamānena tadbahiśca vṛttaṃ kṛtvā 
tadantaraṣṭadalāni digvibhāgena kṛtvā tadantaḥ keśarasthānaṃ ca 
samāntarālaṣoḍaśarekhābhiḥ ṣoḍaśadhā kṛtvā 
tadbahirekāṅgulamānena caturthaṃ vṛttaṃ vidhāya tasya tryaṅgulāt 
bahiścaturasramekaṃ rekhāgrāṣṭaśūlopetaṃ kṛtvā karṇikāyāṃ hakāra 
sakāra aukāra visarjanīyopetāṃ śaktiprasādākhyāmekākṣararūpāṃ 
vidyāṃ hakārasakārāntarālasthanāmavatomālikhya keśarasthāneṣu 
ṣoḍaśasvagrādiprādakṣiṇyena ṣoḍaśakharānālikhya bahiraṣṭadaleṣu 
agrādiprādakṣiṇya krameṇa kacaṭatapayaśādīn pañcākṣarān saptavargān 
saptasu daleṣu samālikhya aṣṭame a i u aṃ aḥ iti pañcākṣarāṇi samālikhya 
caturthavṛttāt bahiraṣṭasu dikṣu prāgvat ṭhakāravakāro bahiraṣṭo 
samālikhet sarvāṇi proktānyakṣarāṇi karṇikāsthākṣaramantareṇa 
sabindūnyālikhediti || 89 || etad yantramitiśeṣaḥ || 90 || lohakalpite yantra iti 
śeṣaḥ | pūjanādityasyāntenānvayaḥ | sthāpanāt yantrasyetiśeṣaḥ | 
ādiśabdogrāmādi viṣayaḥ || 91 ||
	etadyantrasyetyādinā ślokena sakaladevatācakrapratiṣṭhāsu 
hemarajatābhrāṇāmanyatamena kṛte yantramutkīrya madhye sannidhehoti 
nāmākṣaropetaṃ saprāṇapratiṣṭhaṃ māsamātramabhyarcitaṃ 
lakṣajaptamātṛkaṃ prathamaṃ tattvavit pūrṇātmā supūjitam saṃsthāpya 
tanmadhye sakaladevatāveraṃ sthāpayet | evaṃ kṛte tasmin vere tāsāṃ 
devatānāṃ sphuraṇaṃ samīcīnaṃ bhavati | sthāpayiturmanīṣitaphalaṃ ca 
sambhavatītyupadiśati || 92 ||

--------------------------------------------

p. 272) vidyāṃ tāntu naromūrkho jaḍomūko'tipātakī |
nityaśojapapūjādyaiḥ kāle matsamatāṃ vrajet || 93 || 

jihvāyāmakṣarāṇyetānyasakṛdbhāvayeddhiyā |
praviṣṭovidvadgoṣṭhīṣu yujyate vāgmibhirjanaiḥ || 94 || 

mūrddhendubimbamadhyasthaṃ sudhāvarṣavidhāyinam |
vibhāvayannitimanuṃ japedekāgramānasaḥ || 95 || 

maṇḍalātkavitāsiddhiḥ sarvabhāṣāmayī bhavet |
vādādiṣu tu sarvatra devatātma jayī bhavet || 96 || 

yantrāṇi nityānityāyāḥ samānyekātmayogataḥ |
prayogajātamanyonyaṃ vidadhyādaikyayogataḥ || 97 || 

tenātmanoktāni śive sarvasiddhikarāṇi vai |
ṣoḍaśasvapi nityāsu yantrādanyatsamīritum || 98 || 

--------------------------------------------

	vidyānāmityādinā bhavedityantaiḥ caturbhiḥ ślokaiḥ 
kulasundarīvidyāyāḥ prayogaviśeṣaiḥ phalaviśeṣānupadiśati | tatra tāṃ 
kulasundarīṃ vidyām | mūrkhaḥ ajñaḥ | jaḍo bālaḥ | 
ādyaśabdastarpaṇahomādiviṣayaḥ | matsasatāṃ śivasamatām || 93 || 
akṣarāṇyetāni kulasundarīvidyāyā iti śeṣaḥ || 94 || sudhāvarṣavidhāyinaṃ 
indumaṇḍalakṣobhataḥ | manuṃ kulasundarīvidyāṃ vibhāvayannityanvayaḥ 
| japenmanuṃmityanvayaḥ || 95 || ādiśabdovyavahāradyūtādiviṣayaḥ | 
devatātmā devatāhambhāvanayā | vādavyavahārādiṣu sarvatra 
devatāhambhāvanayā tattatkaraṇādvijayo bhavedityarthaḥ || 96 ||
	yantrāṇītyādinā ślokena ṣoḍaśapaṭale nityānityāproktāni 
yantrāṇi vidyayoraikarūpyādasyāśca tānyapi yantrāṇi 
sādhāraṇānītyatidiśati | tatra tadyantrātideśādatriktaṃ yantradvayaṃ ca 
nityānityāsādhāraṇam || 97 ||
	ṣoḍaśasvapītyādinā ślokena nityānāṃ sarvāsāṃ 
viśeṣasāmānyavidhānaṃ vibhajate | tatra anyaditi 
japatarpaṇahomārcāsekabhāvanādikam | aikyayogataḥ āsāṃ 
ṣoḍaśānāmekarūpaparamārthayogataḥ |

--------------------------------------------

p. 273) vṛttayugmaṃ ṣaḍasraṃ ca kṛtvā madhyādyamadhyataḥ |
nāmālikhya bahiḥ ṣaṭsu tattrayaṃ svena māyayā || 99 || 

vilikhya mātṛkāṃ vṛtte kṛtvā taddhāraṇānmukhe |
jihvāyāṃ bhāvanāt sarvagoṣṭhīṣvagraṃ vigāhate || 100 || 

vācātattvamayī vyāptiriti samyak samīritā |
asyā niṣphālanāccitte tattattvaṃ svātmasātkṛtam || 101 || 

iti śrīṣoḍaśanityātantreṣu śrīkādimate pañcadaśaṃ paṭalaṃ 
paripūrṇaṃ parāmṛṣṭam || 15 || 

--------------------------------------------

etaduktaṃ bhavati sarvāsāṃ ṣoḍaśānāṃ nityānāṃ tattatpaṭalaproktāni 
yantrāṇi vidhurāṇi prayogajātānyanyonyamāsāmaika(kya)rūpyāt 
sādhāraṇānīti || 98 ||
	vṛttayugmamityādinā vigāhate ityantena vidyāgoṣṭhīvijayapradaṃ 
yantramupadiśati | tatra madhyādyamadhyataḥ kulasundarīvidyāyā 
madhyamakūṭasya ādyasya kakārākṣarasya madhye ityarthaḥ | tattatrayaṃ 
vidyākūṭattrayam | māyayā visarjanīyena || 99 || agraṃ vigāhate 
agresarobhavati gariṣṭhobhavatītyarthaḥ | yantraviracanākramo yathā 
iṣṭamānena bhrameṇa vṛttaṃ vidhāya tanmadhye prāgvadabhimatamānena 
ṣaṭkoṇaṃ vistīrya vṛttādbahirekāṅgulamānena ca vṛttaṃ kṛtvā 
ṣaṭkoṇasya madhye vidyāyā madhyamakūṭākṣaramālikhya 
tasyādibhūtasya kakārasyodare nāmābhilikhya tasya ṣaṭsu koṇeṣu 
adhastheṣu triṣu madhyādiprādakṣiṇyena vidyākṣarāṇi trīṇi sabindūni 
kramāt samālikhya uparistheṣu triṣu koṇeṣu amuktaprādakṣiṇyakramāt 
visarjanīyopetāni tāni samālikhya bahivṛttavīthyāmagrādiprādakṣiṇyena 
sabindukānyakārādikṣakārāntānyekapañcāśadakṣarāṇi samālikhya 
gulikīkṛtya proktakramopetamāsye tāṃ kṛtvā tacca jihvāyāṃ vibhāvayan 
proktāni phalānyavāpnoti iti || 100 ||

iti śrīṣoḍaśanityātantreṣu śrīkādimatākhyasya tantrasya paripūrṇasya 
tantrasya prapañcasārasiṃharājaprakāśābhidhānena 
śrīsubhagānandanāthena viracitāyāṃ manoramākhyāyāṃ 
vyākhyāyāṃ śivadūtīnityāvidyāvidhānaprakāśanaparaṃ 
pañcadaśapaṭalaṃ paripūrṇaṃ parāmṛṣṭam || 15 ||

granthasaṅkhyā

atra yantradvayaṃ proktaṃ vyākhyāgranthāḥ śatatrayāt |
satripādonaviṃśāḥ syuḥ paṭale daśapañcake ||



atha ṣoḍaśa paṭalam |

atha ṣoḍaśanityāsu yā proktaikādaśī tu tām |
nityānityāṃ śṛṇu prājñe yadāyattamidaṃ jagat || 1 || 

vidyoddhāraḥ kṛtaḥ pūrvaṃ tadvidhānamihocyate |
yāsau samastajīvānāṃ deha sthitividhāyinī || 2 || 

nyāsaṃ dhyānaṃ tataḥ śaktīstābhiḥ pūjāṃ ca sādhanam |
yantrāṇi vajrarūpāṇi ṣaḍādhāreṣu saṃsthitim || 3 || 

nigrahānugrahau ṣaḍbhiḥ kālavyāptiriti kramāt |
dīrghasvarasametābhyāṃ haṃsahṛdbhyāṃ ṣaḍaṅgakam || 4 || 

--------------------------------------------

atha ṣoḍaśapaṭalam |

	pūrvasmin pañcadaśe paṭale daśamyāḥ kulasundarīnityāvidyāyā 
vidhānamupadiśyānantaramekādaśyā nityānityāyā vidhānamupadiśati | 
atha ṣoḍaśetyādinā sarvata ityatnena ślokaśatarūpeṇa ṣoḍaśena paṭalena | 
atra ṣoḍaśetyādibhiḥ kramādityantairadhyarddhaistribhiḥ ślokaiḥ 
paṭalārthānuddiśati | tatra nityānityādhīnam | jagat jaṅgamam | 
dehasthitikaratvāt || 1 || pūrvaṃ tṛtīye paṭale | tadvidhānaṃ vidyāvidhānam | 
samastajīvānāṃ samastaprāṇinām | dehasthitividhāyinī 
ṣaḍādhārādisthitatvāt || 2 || saṃsthitim devatā śeṣaḥ | etaduktaṃ bhavati 
ṣaḍādhāreṣu ḍākinyādīnāṃ ṣaṇṇāṃ devatānāmavasthitaṃ 
tadadhiṣṭhātṛrūpatvena nityānityāyāḥ sthitiṃ ca vakṣyāmīti || 3 || 
ṣaḍbhiḥ ādhāradevatābhirḍākinyādibhiḥ | phalāvāptim kālena 
devatāyā aikyavyāptiṃ ca ||
	dīrghasvaretyādinā yutamityantenārddhādyantena ślokena 
nyāsakramamupadiśati | tatra dīrghasvarasametābhyāṃ prāgvat 
haṃsahṛdbhyāṃ hakārasakārābhyāṃ hsā/ hsī/ ityādibhiryuktairmantraiḥ 
prāgvat ṣaḍaṅgāni vinyasedityarthaḥ || 4 || vidyākṣarāṇi kūṭaproktāni

--------------------------------------------

p. 276) bhrūmadhye kaṇṭhahṛnnābhiguhyādhāreṣu ca kramāt |
vidyākṣarāṇi kramaśonyasedvinduyutāni tu vai || 5 || 

vyāpakaṃ ca samastena vidhāya vidhinā yutam |
dhyāyet samastasampattihetoḥ sarvātmikāṃ śivām || 6 || 

udyadbhāskarabimbābhyāṃ māṇikyamukuṭojjvalām |
padmarāgakṛtākalpāmaruṇāṃśukadhāriṇīm || 7 || 

cārusmitalasadvaktraṣaṭsarojavirājitām |
prativaktraṃ trinayanāṃ bhujairdvādaśabhiryutām || 8 || 

pāśekṣuguṇapuṇḍrekṣucāpakheṭatriśūlakān |
vahantīṃ varadāṃ vāmairaṅkuśaṃ pustakaṃ tathā || 9 || 

puṣpekṣu maṇḍalāgrañca nṛkapālābhaye tathā |
dadhānāṃ dakṣiṇairhastairdhyāyeddevīmananyathā || 10 || 

anantāḥ śaktayodevyāstāścākarṇaya vadāmi te |
lalitāśaktivṛndo'yaṃ bijadvayamathokramāt || 11 || 

--------------------------------------------

hakārādi ḍakārāntāni saṃketavidyāvidhurāṇi ṣaḍakṣarāṇi | 
binduyutāni pratyekaṃ binduyuktāni | etaduktaṃ bhavati vidyāyā 
hakārādiḍakārāntāni pratyekaṃ binduyuktāni prokteṣu ṣaṭsu sthāneṣu 
kramādekaikaśonyasediti || 5 || vyāpakaṃ prāgvat | samastena tribhiḥ kūṭaiḥ 
saṅketavidyopetaiḥ ||
	dhyāyedityādibhiranyadhīrintyairarddhādyaiścaturbhiḥ ślokairdevyā 
nityasaparyādhyānamupadiśati | tatra sarvātmikāṃ sarvacaitanyarūpatvāt | 
caitanyarūpatvantu dhāturūpadehātmikānāṃ 
ḍākinyādīnāmadhiṣṭhātṛrūpasvātmarūpatvāt || 6 || 7 || vaktraṣaṭ (ka)saro 
javirājitāṃ ṣaḍvaktrapadmavirājitāmityarthaḥ || 8 || 
bhujeṣvāyudhānyūrddhādi kalpayet | kheṭaṃ carmaphalakam || 9 || 
maṇḍalāgraṃ saḍgiviśeṣaḥ | nṛkapālaṃ śiraḥkapālam || 10 || 
antantā ityādibhirānatā ityantaiḥ pañcabhiḥ ślokairdevyā 
āvaraṇaśaktīrupadiśati | atra anantā ityatra śaktīnāmakṣaravigrahatvānna 
vaktuṃ śakyate | devyā anantaśaktiparivāratvantu

--------------------------------------------

p. 277) pūrṇamaṇḍalavarṇāḥ syuste śaktīti ca  saṃyutāḥ |
saptākṣaryā yutā saṃjñā vidyāḥ syurdvādaśākṣarāḥ || 12 || 

ṣaṭsaptatyā'pica śataṃ yajettābhirvṛtāṃ śivām |
ṣaṭkoṇakoṇeṣvāsīnāṃ ḍākinyādyāstathā'rcayet || 13 || 

rakṣonilendravahnīśavaruṇeṣu kramācca tāḥ |
ḍākinīṃ śākinīṃ paścāllākinīṃ kākinīmapi || 14 || 

sākinīṃ hākinīṃ mūle devīsadṛśavigrahāḥ |
hetīstāmabhitaḥ śaktirūpāstanmukuṭānatāḥ || 15 || 

kṛtanyāsārghasaṅkalpaḥ pūjayedīritakramāt |
kuryācca nityahomantu japedvidyāṃ yathoditam || 16 || 

--------------------------------------------
svātmasvarūpatvāt | kāścana ākarṇaya vakṣyamāṇaśaktīritiśeṣaḥ || 11 || 
pūrṇamaṇḍalavarṇāḥ akārādayaḥ kṣaḥ ityantāḥ proktasaṅkyāḥ | 
akārādi kṣakārāntānāṃ ṣaṭtriṃśadvarṇānāṃ pratyekaṃ 
ṣoḍaśasvarayojanena ṣaṭsaptatyadhikapañcaśatasaṃkhyāḥ eṣāṃ 
pūrṇamaṇḍalattvaṃ pañcaviṃśapaṭale vakṣyamāṇatvādiha nocyate | 
saṃjñāvidyā nāmarūpāvidyāḥ dvādaśākṣarāḥ hrīṃ śrī/ 
aṃśaktipādukāṃ pūjayāmītyādibhiḥ hrīṃ śrī/ kṣaḥ śaktipādukāṃ 
pūjayāmi ityantāḥ evaṃrūpeṇa dvādaśākṣarāḥ ityarthaḥ | tāsāṃ 
śaktīnāṃ vargakrameṇa ṣoḍaśadalāni ṣaṭtriṃśatpadmāni 
ṣaṭkoṇādbahiḥ kṛtvā teṣu daleṣu tāḥ śaktīḥ pūjayediti sampradāyaḥ | 
athavā vargadvayakrameṇa dvātriṃśaddalāni aṣṭadalapadmāni kṛtvā teṣu 
tāḥ samarcayediti svapāramparyārthaḥ | ḍākinyādīnāṃ 
ṣaṭkoṇeṣvatroktāni sthānāni pūrvameva vyākhyātāni || 12 || 13 || 14 || 
mūladevīsadṛśavigrahāḥ nityānityāsamānarūpāḥ | tanmukuṭāḥ 
tattadāyudhopetamukuṭāḥ | natāḥ (kṛtāñjalayaḥ prahvā) 
kucabharanamrāḥ tattadbhujasthānasthitāḥ | sarvasādhāraṇametat || 15 ||
	kṛtetyādibhirgatā ityantaiḥ pañcabhiḥ ślokaiḥ 
cakraviśeṣaiḥśaktiviśeṣaiśca trividhaṃ pūjākramamupadiśati | tatra 
arghasaṅkalpa prāgvat | īritakramāt proktakramāt | yathoditaṃ prāgvat || 16 || 
śatārddhaikadalānvitaṃ ekapañcāśaddalānvitamityarthaḥ |

--------------------------------------------

p. 278) ṣaṭkoṇādbahirajvantaśatārddhaikadalānvitam |
kṛtvā teṣvapi tābhistu vṛttāṃ pūjāsu madhyamāḥ || 17 || 

dvicatuḥṣaṭdaśadalairdvādaśāṣṭadvayacchadaiḥ |
padmairāvṛttaṣaṭkoṇe yajelladhvīsmṛtārcanāt || 18 || 

caturasradvayaṃ bāhye caturdvārasamanvitam |
vidhāya teṣu śākhāsu śaktīnāṃ viṃśatiṃ yajet || 19 || 

brāhmyādilokapālākhyāḥ ṣoḍaśadvārasaṃsthitāḥ |
anantabrāhmaniyatikālarūpā vigarhitāḥ || 20 || 

--------------------------------------------

tābhiḥ akārādikṣakārāntaikapañcāśadakṣarāṇāṃ śaktibhiḥ || 17 || 
aṣṭadvayacchadaiḥ ṣoḍaśadalaiḥ || 18 || śaktīnāṃ viṃśatim 
brāhmyādilokapālāntānāmaṣṭādaśaśaktīnāṃ niyatikālaśaktidvayena 
viṃśatitvam | etaduktaṃ bhavati iṣṭamānena bhrameṇa vṛttaṃ kṛtvā 
tadbahiḥ ṣaṭkoṇopetaṃ vṛttaṃ kṛtvā tadbahiḥ sampradāyāt ṣoḍaśadalāni 
ṣaḍviṃśatpadmāni kṛtvā tadbahistryaṅgulāntarālaṃ caturasradvayaṃ 
kṛtvā tataścatasṛṣu dikṣu dvārāṇi saśākhāni kṛtvā tatra sarvamadhye 
devīṃ bahiḥ ṣaṭkoṇeṣu proktakrameṇa ḍākinyādiṣaṭkaṃ tadbahiḥ 
pūrṇamaṇḍalākṣaraśaktīrvargakrameṇākṣarakrameṇa ca 
ṣaṭtriṃśatpadmeṣu tattatṣo śadleṣu ca 
proktakrameṇābhyantarānnirgamanagatyā pūjayet | tadbahiścaturasre 
catasṛṣu dikṣu paścimadvāradakṣapārśvādi tadvāmapārśvāntaṃ 
prādakṣiṇyakrameṇa caturdvārapārśvāṣṭakasthāneṣu 
brāhmyādyaṣṭaśaktīḥ prādakṣiṇyakrameṇārcayet | tatastatra 
pūrvadvārottaraśākhādi uktadvāradakṣiṇaśākhāvasānaṃ 
prādakṣiṇyakrameṇāṣṭasu śākhāsu indrādīśāntaṃ 
lokapālaśaktīraṣṭāvarcayet | tadanu 
tatrānantabrahmaniyatikālaśaktīrāgneyādiṣu īśāneṣu caturṣu dikkoṇeṣu 
prādakṣiṇyakrameṇārcayediti ca sampradāyārthaḥ | athavā 
proktaṣaṭkoṇādbahiḥ prāgvat sampradāyāt 
dvātriṃśaddvātriṃśaddalānyaṣṭādaśapadmāni kṛtvā tatra 
vargadvayakrameṇa pūrṇamaṇḍalavarṇaśaktīḥ samabhyarcya caturasre 
prāgvadarcayedeṣa pakṣaścottamaḥ | madhyamastu 
prāguktaṣaṭkoṇādbahirekapañcāśaddalaṃ padmaṃ kṛtvā 
taddaleṣvakārādikṣakārāntakapañcāśadakṣaraśaktīranyat prāgvat 
samarcayediti | laghuprakriyāyāṃ ṣaṭkoṇādbahiḥ ṣoḍaśadalaṃ 
tadbahirdvādaśadalaṃ tadbahirdaśadalaṃ

--------------------------------------------

p. 279) vidadhyātsādhanaṃ prāgvadvarṇalakṣaṃ payovrataḥ |
trisvādusiktairaruṇairambujairhavanaṃ tathā || 21 || 

japatarpaṇahomārcāsekasiddhamanurnaraḥ |
kuryāduktān prayogā/śca nacettaddhātudevatāḥ || 22 || 

prāṇā/stasya grasantyeva kupitāstatkṣaṇaṃ śive |
anayā vidyayā loke yanna sādhyaṃ na tat kvacit || 23 || 

vidyākṣarāṇi sapta syustaiḥ prāgvatsvarasaṃyutaiḥ |
śataṃ dvādaśasaṃyuktaṃ tairyantrāṇi vadāmi te || 24 || 

vṛttadvayāntaḥ ṣaṭkoṇaṃ tadantarvṛttayugmakam |
vidhāya madhye māyāsthamekamakṣaramākhyayā || 25 || 

bahiḥ ṣaḍālikhetṣaṭsu vṛttayorbhūtamātṛkā |
kṛtvā navabhirevaṃ syuḥ kramādyantrāṇi ṣoḍaśa || 26 || 

--------------------------------------------

tadbahiḥ ṣaṭdalaṃ tadbahiścaturdalaṃ ca padmaṃ kṛtvā'nyat 
prāgvadvilikhya teṣu padmeṣu tattadaleṣu lakāraśaktirahitā 
akārādikṣakārāntapañcāśadakṣaraśaktīḥ ṣaḍādhārokta 
pūjākrameṇa prāgvadarcayet ityevaṃ trayaḥ pakṣā iti || 19 || 20 ||
	vidadhyādityādibhiḥ kvacidityantaistribhiḥ 
ślokairvidyāsādhanavidhimasiddhasya prayogakaraṇe pratyavāyaṃ vidyāyā 
anubhāvaṃ copadiśati | tatra prāgvat lalitā vidyāvat | payovrataḥ kṣīrāhārī 
| tathā japadaśāṃśataḥ || 21 || nacettaddhātudevatāḥ ityatra tacchabdaḥ 
sarveṣāṃ ṣaḍdhātvadhīśatvāt || 22 || tasya prayoktuḥ || 23 ||
	vidyetyādinā ślokena vidyākṣarāṇāṃ svarasaṃyogena yantrārthaṃ 
vistāramupadiśati | tatra sapta anāvṛttāni tāni prathamakūṭākṣarāṇi || 24 ||

vṛttadvayetyādinā ṣoḍaśetyantena ślokadvayena 
svaravikṛtavidyākṣaraiḥ ṣoḍaśayantrāṇyupadiśati | tatra māyāsthaṃ 
hṛllekhāstham | etaduktaṃ bhavati abhimatamānena bhrameṇa 
vṛttadvayamekāṅgulāntarālamantarbahirvibhāgena kṛtvā tadbahiḥ 
ṣaṭkoṇaṃ tadbahistathāvidhaṃ kṛtvā sarvamadhye prokteṣu svaravikṛteṣu 
dvādaśādhikaśataśaṅkhyeṣu vidyākṣareṣu ādyaṃ 
nāmagarbhahṛllekhodare samālikhya dvitīyādiṣu ṣaḍakṣarāṇi ṣaṭsu 
koṇeṣu agrādi prādakṣiṇyenālikhyāntarvṛttavitthyāṃ karmānurūpāṇi

--------------------------------------------

p. 280) prathamena dhṛtena syādaudaravyādhisaṃhṛtiḥ |
dvitīyena śirorogā naśyanti parameśvari || 27 || 

tṛtīyenākṣirukśāntiḥ śrotrajānāṃ pareṇa tu |
pañcamena bhujārogāḥ prayāntyūrddhvena pādajāḥ || 28 || 

saptamenāntarādhisthā dhṛtena nidhanāśrayāḥ |
dhṛtenāṣṭamayantreṇa jñānendriyagatā gadāḥ || 29 || 

pareṇa karmendriyagā daśamenānilodbhavāḥ |
ekādaśena pittotthā dvādaśena kaphodbhavāḥ || 30 || 

trayodaśena doṣāṇāṃ sannipātasamudbhavāḥ |
prayānti vilayaṃ sadyo yantrāṇāṃ śaktivaibhavāt || 31 || 

caturdaśena yantreṇa bhūtapretapiśācakāḥ |
prayānti bhītāḥ kṣaṇataḥ sarve'nyepi grahāḥ śive || 32 || 

--------------------------------------------

bhūtākṣarāṇyālikhya bāhyavṛttavīthyādiprādakṣiṇyena mātṛkāṃ 
savindukāmālikhet | etat prathamaṃ yantram | evaṃ ṣaṭkoṇamadhyasthaiḥ 
koṇasthaiśca evaṃ saptabhiḥ pūrvapūrvalikhitoparitanaiḥ 
svaravikṛtavidyākṣarairanyāni pañcadaśa yantrāṇi bhavantītyevaṃ 
pūrvoktena saha ṣoḍaśa yantrāṇi bhavanti || 24 || 26 ||
	prathametyādibhiranyathā ityantairnavabhiḥ ślokaiḥ ṣoḍaśāṇāṃ 
yantrāṇāṃ samastarogaśāntiṣu viniyogāt sarvatrābhiṣekakramādikaṃ 
copadiśati | tatra audaravyādhiḥ gulmādiḥ | parameśvarīti devīsambuddhiḥ || 
27 || śrotrajānāṃ rogāṇāmitiśeṣaḥ | pareṇa caturthena yantreṇetiśeṣaḥ | 
ūrddhena ṣaṣṭhena yantreṇetiśeṣaḥ | prāgvat pādajā rogā iti śeṣaḥ || 28 || 
antarādhisthā antarādhiriti kaṭerūrdhvaṃ karādhasthāt 
karadvayādhastāddehapradeśaḥ tatsthā rogā iti śeṣaḥ | nidhanāśrayāḥ 
maraṇāśrayabhūtāḥ antarādhisthā ityatrāsyānvayaḥ | 
jñānendriyagatāḥ śrotratvakcakṣurjihvāghrāṇasambhūtāḥ | gadā rogāḥ 
|| 29 || pareṇa navamena yantreṇetiśeṣaḥ | karmendriyagāḥ 
vākpāṇipādapāyūpasthasambhūtāḥ | anilodbhavāḥ vātarogasambhavāḥ 
gadā iti śeṣaḥ | kapodbhavāḥ śleṣmadoṣasamudbhavāḥ | asmin prakaraṇe 
anukteṣu viśeṣyeṣu rogā ityetadviśeṣyam || 30 ||

--------------------------------------------

p. 281) tatpareṇa mahārogā dhṛtenāṣṭau na bādhakāḥ |
ṣoḍaśena dhṛtena syādāyurārogyamīśvari || 33 || 

yantrāṇi ṣoḍaśaitāni dhārayedvyādhiśāntaye |
sarveṣāṃ prāṇināṃ samyaganukteṣu gadeṣvapi || 34 || 

sarvatra yantradharaṇaṃ sābhiṣekaṃ sadakṣiṇam |
savaṃdanaṃ saviśvāsaṃ phalatyevānyathā'nyathā || 35 || 

kurvihīnā tu sā vidyā pañcakūṭābhidhā śive |
vāksiddhimanyatsakalaṃ kurute na bhidā tayoḥ || 36 || 

tadvidyākūṭabhedāḥ syurviṃśatyā śatasaptakam |
tairvajrayantranirmāṇaṃ phalāni ca śṛṇu priye || 37 || 

--------------------------------------------

trayodaśena yantreṇetiśeṣaḥ | doṣāṇāṃ sannipātasamudbhavā 
vātādīnāṃ trayāṇāṃ doṣāḥ sannipātātsamudbhūtāḥ | vaibhavāt 
atiśayādityarthaḥ || 31 || yantreṇetyetadasmin prakaraṇe yantrānuktau 
sarvatrānveti | grahā bhūtādyāḥ | śive iti devīsambuddhiḥ || 32 || tatpareṇa 
pañcadaśena | mahārogā vātādayaḥ | ṣoḍaśena dhṛtena dhṛtena 
ṣoḍaśena yantreṇetyarthaḥ | atra prakaraṇe 
sarvasādhāraṇārcanasekasthāpanādirvini yuñjyāditisampradāyārthaḥ || 33 
|| vyādhiśāntaye sarvavyādhiśāntaye | etaduktaṃ bhavati etāni sarvāṇi 
ṣoḍaśa yantrāṇi anukteṣvanyeṣu rogeṣu tattadvyādhiśāntaye dhāraṇādīni 
kuryāditi | etena sarvāṇi yantrāṇi pratyekaṃ sarvarogaharāṇi 
bhavantītyarthaḥ || 34 || asmi/stantre iti śeṣaḥ | anyathā'nyathā 
proktānyathākaraṇe na phalatye(va) | etaduktaṃ bhavati sarvasādhāraṇaṃ 
yantradhāraṇaṃ yantreṇābhiṣekaṃ kṛtvā'bhiṣekturyāvatsantoṣaṃ vittāni 
ca dattvā taṃ samabhivandyaitatphalatyeveti viśvasya yantradhāraṇaṃ kuryāt 
| evaṃ kṛte phalatyeva anyathā na phalatyeva || 35 ||
	kurvihīnetyādinā ślokena pañcakūṭavidyāvidhāna 
tasyāścaitadvidyāvidhānaṃ tasyāścaitadvidyātmakatvaṃ copadiśati | tatra 
kurvihīnā (ḍa) ukāravihīnā | na bhidā tayoḥ ṣaṭkūṭapañcakūṭavidyayoḥ 
|| 36 ||
	tadvidyetyādinā ślokena nityānityāvidyākṣarāṇāṃ 
sandarbhabhedasañjātasvarūpa

--------------------------------------------

p. 282) prākprayakdakṣiṇodakca sūtrāṇyaṣṭādaśa kṣipet |
taistu koṣṭhāni jāyante navāśītiśatadvayam || 38 || 

prāgvattatkoṇakoṣṭhāni ṣaṭatriṃśanmārjayetkramāt |
madhye vajraṃ yathā bhūyāttathā kuryāt samantataḥ || 39 || 

sapañcacatvāriṃśatkaṃ śataṃ koṣṭhaistu vajrakam | 
tryasrāṇi catvāryagrāṇi catuḥkoṣṭhaistu pūrvavat || 40 || 

vidhyāya tasya madhyādhaḥkoṣṭhamārabhya saṃlikhet |
prādakṣiṇyapraveśena kūṭa(a/ stānā)ntasyādyakhaṇḍajān || 41 || 

madhye'vaśiṣṭanavake vāmadakṣatrayadvaye |
pratilomānulomātmavidyādvayamathālikhet || 42 || 

śiṣṭeṣu triṣu koṣṭheṣu sādhakākhyāṃ tadūrdhvage |
karmamadhye'dhare sādhyamālikhedapi sarvataḥ || 43 || 

--------------------------------------------

saṃkhyāpūrvaṃ vajrarūpayantranirmāṇādikaṃ prastauti | tatra 
tadvidyābhedāḥ ṣaṭkūṭavidyāyāḥ 
pañcatriṃśatpaṭalavakṣyamāṇakrameṇa akṣarāṇāṃ 
kramapaurvāparyā(yātā)t svarūpabhedāḥ | teṣāṃ 
saṅketavidyākhaṇḍatrayapaurvāparyāt tatprakārajanita 
saviṃśatiśatatrayādhikacatuḥsahasreṣu saṅketavidyākhaṇḍajairbhedaireva 
ṣaḍyantranirmāṇamatroktam | taiḥ kūṭabhedaiḥ | priye iti devīsambuddhiḥ || 
37 ||
	prāgityādibhiḥ śive ityantairaṣṭabhiḥ ślokaiḥ 
prastutavidyākūṭākṣarabhedaiḥ koṣṭhavajrākārāṇi 
ṣaṭyantrāṇyupadiśati tatra ṣaṭtriṃśat pratikoṇamitiśeṣaḥ || 38 || 39 || 
tryasrāṇi catvāryagrāṇi vajrayantrasya catvāryagrāṇi trikoṇāni 
kuryādityarthaḥ | catuḥkoṣṭhaistu pūrvavat pratidiśaṃ caturbhiścaturbhiḥ 
koṣṭhairityarthaḥ || 40 || tasya yantrasya | madhyādhaḥkoṣṭhaṃ 
adhasthatryasroparisthapaṅktisthakoṣṭhapañcakamadhyasthakoṣṭham | 
ādyakhaṇḍajān ṣaṭsvitiśeṣaḥ | tān 
kūṭānviṃśatyadhikaśatasaṅkhyākān | ṣaṇāṃ teṣāṃ krameṇa 
vidyākṣaraṣaṭkopakramatvāt khaṇḍatvam || 41 || madhye'vaśiṭanavake 
vāmadakṣatrayadvaye madhyastheṣu navasu koṣṭheṣu 
ūrdhvādhaḥkramasthiteṣu tripaṅktikeṣu koṣṭheṣvityarthaḥ |

 --------------------------------------------

p. 283) catustrikoṇamadhyasthaṃ dvirekhābhirnavīkṛtam |
madhyavadvilikhetteṣu vajrayantramitīritam || 44 || 

evamanyaiḥ pañcabhiśca khaṇḍaiḥ pañca prakalpayet |
iti ṣaṭvajrayantrāṇi proktāni kramaśaḥ śive || 45 || 

lohatrayakṛte paṭṭeśilāyāṃ vā caturṣu vā |

--------------------------------------------

pratilomānulomātmavidyādvayaṃ nityānityāvidyāyāstrīṇi khaṇḍāni 
kuryādityarthaḥ || 42 || pratilomānulomakrameṇa likhedityarthaḥ || 43 || 
dvirekhābhi(rna)vīkṛtaṃ pratikoṇaṃ samāntarālaṃ 
madhyatastrirekhā(tratā)mātrānuguṇyena dvidvikrameṇa saḍabhīrekhābhi 
rnavatrikoṇāni kuryādityarthaḥ | madhyavadvilikhetteṣu teṣu 
tryasrodarasthatrikoṇanavakeṣvapi vāmadakṣiṇapārśvasthatrikoṇatraye 
prāgvadvidyāṃ madhyatrikoṇatraye sādhakādināmākṣarāṇi ca 
likhedityarthaḥ || 44 || pañcabhiśca khaṇḍaiḥ nityāvidyāyāḥ 
prāguktarūpaiḥ pratyekaṃ viṃśatyadhikaśatakūṭākṣarātmabhiritiśeṣaḥ | 
etaduktaṃ bhavati prākpratyakdakṣiṇodagagrāṇi aṣṭādaśasūtrāṇi 
samāntarālāni kṛtvā taiḥ sañjāteṣu navāśītyadhikadviśatasaṅkhyeṣu 
koṣṭheṣu caturṣu koṇeṣu pratikoṇaṃ (ṣaṭtriśat) ṣaṭtriṃśatkoṣṭhāni 
kṛtvā prāgvanmadhye vajrākārānuṇyena mārjayet | paścādavaśiṣṭeṣu 
vajrarūpeṣu pañcacatvāriṃśadadhikaśatasaṅkhyeṣu koṣṭheṣu catasṛṣu 
catasṛṣu dikṣu pratidiśaṃ catvāri catvāri koṣṭhāni mārjayitvā tatra 
prāguktakrameṇa pratidiśamekaikakrameṇa catvāri trikoṇāni samatrirekhāṇi 
vidhāya tatra trikoṇarekhātrayaṃ vibhāgīkṛtya teṣu madhye madhye 
cihnadvayaṃ (cihnadvaya.) vidhāya cihnaccihraṃ sūtradvayānuguṇyena 
dvayaṃ dvayamitikrameṇa ṣaḍrekhāḥ samālikhet | evaṃ kṛte 
ūrdhvādhaḥkrameṇa trikoṇatrayaṃ tatpārśvayoruddhvayo (rūpaṃ) 
strikoṇadvayaṃ (trikoṇadvayaṃ) tatpārśvayorekaikamekaṃ trikoṇa ityevaṃ 
navakoṇāni sambhavanti | 
tatrādhaḥsthatrikoṇoparisthapaṅktikoṣṭhapañcakamadhyasthakoṣṭhamārabh
ya bāhyavīthikoṣṭheṣu yāvadupakrāntakoṣṭhaṃ tatsaṅkhyāni 
kūṭākṣarāṇi prathamakhaṇḍakūṭākṣareṣvālikhyāmuktakramamantaḥ 
praviśya dvitīyapaṅktau ca prāgvadālikhya 
evamantaryāvadviṃśatyadhikaśatasaṅkhyāvasānavidyāprathamakūṭākṣa
rāṇi vilikhya madhyato'vaśiṣṭeṣu navasu koṣṭheṣu madhyagateṣu triṣu 
koṣṭheṣūrddhvādyadharāntaṃ krameṇa sādhakakarmmasādhyākṣarāṇi 
vilikhya teṣāṃ vāmabhāgasthapaṅkti gatakoṣṭhatraye 
adharakoṣṭhādūrdhvakoṣṭhāntadakṣiṇabhāgapaṅktisthakoṣṭhatraye 
ūrdhvakoṣṭhādyadhaḥsthakoṣṭhāntaṃ

--------------------------------------------

p. 284) paṭṭe vā phalakāyāṃ vā ṣaṭkaṃ ṣaṭsu prakalpayet || 46 || 

phalakāpaṭṭayoḥ pūjāṃ kuryānnityaśa eva tu |
itarāṇi tu saṃsthāpya yajettatraiva tāṃ śivām || 47 || 

tatsthāpanapradeśe tu vidadhyānmaṇḍapaṃ śubham |
navahastāyāmatataṃ patākātoraṇānvitam || 48 || 

phalapuṣpavitānāḍhyairupetaṃ parikalpayet |
utsedhāyāmavistārahastāṃ vedīṃ ca madhyataḥ || 49 || 

ekaṃ cet ṣaṭkamatha cetkuryādvedyādikaṃ tathā |
īśaprāgvahnirakṣāṃ tu vāyudikṣu yathākramam || 50 || 

prathamaṃ rākṣase tvanyānyanyeṣūktakrameṇa vai |
nivedya gandhapuṣpādyairnṛtyagītādibhistathā || 51 || 

samārādhyaivamevantu tridinaṃ proktaśaktibhiḥ |
hutvā japitvā jīvocce bhānūcce vā sthirodaye || 52 || 

--------------------------------------------
ca vidyātrikhaṇḍaṃ samālikhya bahiścaturdikṣu 
likhitatrikoṇodarasthatrikoṇanavakeṣvapi vidyānāmākṣarāṇi madhyavat 
samālikhet | etat prathamaṃ vajrayantram | evamanyānyapi 
pañcavajrayantrāṇi vidyāyāḥ pañcabhiḥ khaṇḍaiḥ kuryāt | evaṃ 
pūrvoktena sārddhaṃ ṣaḍvajrayantrāṇi sambhavantīti || 45 ||
	lohatrayetyādibhirapi vā ityantaistrayodaśabhiḥ ślokaisteṣāṃ 
vajrayantrāṇāṃ sāmarthyāpādanārthaṃ maṇḍapavedikānirmāṇaṃ tatra 
teṣāṃ sthāpanaṃ tatra devatāmūrtisaptakapratiṣṭhāṃ 
tadārādhanaprakāraṃ tatphalāni phalakāpaṭayostadyantrāṇi vilikhya 
tadārādhanasya phalaṃ copadiśati | tatra śilāyāṃ dṛṣadi | ṣaṭkaṃ saṭsu 
ekadvyādiṣu ṣaṭsvadhikaraṇeṣu ekādvyādikāni ṣaṭasu pratyekaṃ vā 
yathākramamekaikaṃ sarvāṇi vā sarvatra vā ṣaḍyantrāṇi vajrarūpāṇi 
kalpayedityarthaḥ || 46 || pūjāṃ yantrasyeti śeṣaḥ | itarāṇi 
lohatrayaśilālikhitāni ca ṣaḍyantrāṇi | tatraiva saṃsthāpiteṣu vajreṣu | tāṃ 
nityānityām || 47 || tatsthāpanapradeśe vajrayantraṣaṭkasthāpanapradeśe | 
tataṃ

--------------------------------------------

p. 285) svavāma(bhā)ge bhūmyudaye saṃsthāpya parameśvari |
devyātmā tacchilābhistu dṛḍhamābadhya tatra vai || 53 || 

devīṃ ṣaḍbhirvṛtāṃ tābhirḍākinyādibhirambike |
mūrtisaptakamutpādya pratiṣṭhāpya samarcayet || 54 || 

nityaśastatpurovidyābhajanaṃ cāpi kārayet |
yatra tatra gadālakṣmīripugrahapiśācakā,h || 55 || 

durbhikṣakṣudrakarmotthapīḍākṛtyāḥ pareritāḥ |
na kadācitsambhavanti vidyāyantrānubhāvataḥ || 56 || 

maṅgalānyeva jāyante sarveṣāṃ sarvataḥ sadā |
dhārmikāścaiva rājānaḥ pūrṇasaptāṅgasaṃyutāḥ || 57 || 

phalakāpaṭayoḥ kḷptapūjātonijamandire |
vāñchitaṃ samavāpnoti maṇḍalānmāsato'pi vā || 58 || 

--------------------------------------------

vistāraḥ || 48 || madhyataḥ maṇḍapasyeti śeṣaḥ || 49 || ekaṃ yantramitiśeṣaḥ 
| ṣaṭkaṃ yantrāṇāmiti śeṣaḥ || 50 || uktakrameṇa ḍākinyādīnāṃ 
prāguktarakṣovāyuśakravahnīśavaruṇadikṣu sthāpanādityarthaḥ || 51 || 
proktaśaktibhiḥ ḍākinyādīnāṃ parivārabhūtābhirvakṣyamāṇābhiḥ | 
jīvoccai bṛhaspaterubhayocce nityocce vā | bhānūccepi tadvat sthirodaye 
sthirarāśyudaye || 52 || bhūmyudaye śvāsapaṭalavakṣyamāṇapṛthivyudaye | 
tat yantramiti śeṣaḥ | tatra vedikāsu || 53 || ādiśabdorākinyādiviṣayaḥ | 
mūrtisaptakaṃ (ḍā)rākinyādīnāṃ ṣaṇāṃ devyāśceti śeṣaḥ || 54 || 
tatpuraḥ tāsāṃ sannidhau | vidyābhajanaṃ mūlavidyābhajanaṃ 
kārayedityarthaḥ || 55 || kṣudrakarmotthapīḍāḥ vidveṣaṇādiprayogajāḥ 
kleśāḥ | vidyāyantrānubhāvataḥ ubhayoḥ sāmarthyāt || 56 || 57 || 
kḹptapūjātaḥ klaptayantraṣaṭakapūjanāt | maṇḍalāt prāgvat | etaduktaṃ 
bhavati proktāni ṣaṭvajrarūpāṇi devīnityapūcakraṃ (yantraṃ) ca lohatraye 
śilāyāṃ vā uktakrameṇa samutkīrya teṣāṃ sthāpanārthaṃ 
proktāyāmavistāraṃ patākādyalaṅkṛtaṃ maṇḍapaṃ parikalpya 
sthāpanīyaṃ yantramekaṃ cet tanmadhyataḥ 
proktotsedhāyāmavistārāmekāṃ vedikāṃ kṛtvā sthāpanīyāni yantrāṇi 
ṣaṭcet ṣaṭhvedikāḥ

--------------------------------------------

p. 286) āsāṃ dehasthitiṃ vakṣye śṛṇu sarvārthadāyinīm |
suṣumnāmadhyasaṃstheṣu ṣaḍādhārāmbujeṣu tāḥ || 59 || 

tiṣṭhanti prāṇināṃ devyaḥ siddhyanti jñānapūjitāḥ |
bahiśca maṇḍale pūjānugrahānigrahātmikā(m) || 60 || 

viśuddhākhye kaṇṭhadeśe ṣoḍaśasvarapatrake |
dhūmravarṇāmbuje devīṃ ḍākinīṃ tatsamākṛtim || 61 || 

śaktibhiḥ svararūpābhirāvṛtāṃ tatra pūjayet |
tayā sarvajñatāsiddhirbhavatyeva na saṃśayaḥ || 62 || 

--------------------------------------------

proktadikṣu pariklpya tanmadhye caikāṃ vedikāmutpādya tatra proktakrameṇa 
ṣaṭyantrāṇi niveśya madhye vedikāyāṃ devīnityapūjācakraṃ niveśya 
gandhapuṣpadhūpādyaisteṣu yantreṣu 
ḍākinyādibhirvakṣyamāṇābhistatparivāraśaktibhirdevīṃ ca dinatrayaṃ 
samārādhya pratidinaṃ sahasrāvāraṃ japitvā taddaśāṃśaṃ hutvā 
bṛhaspatyucce dvividhe taraṇerucce tathāvidhebhānūcce vā sthirarāśyudaye 
vā svavāmanāsāpuṭapṛthivīsthānaśvāsodaye vā tāni yantrāṇi tāsu 
vedikāsu proktakrameṇa saṃsthāpya śilābhirdṛḍhamābadhya tāsu 
vedikāsu prativedikaṃ ḍākinyādīnāṃ ṣaṇāṃ devyāśca 
mūrtisaptakamutpādya pratiṣṭhāpya samabhyarcya tāsāṃ sannidhau 
mūlavidyābhajanaṃ cāpi kārayet | evaṃ yatra kriyate tatra 
proktānyamaṅgalāni na sambhavanti | proktāni maṅgalāni bhavantyeva | 
etāni sarvāṇi vā ekamekaṃ vā phalakāyāṃ paṭe vā kṛtvā nijamandire 
kvacitsthāne sthāpayitvā pūjanāt proktakālāt samastaṃ vāñchitaṃ 
prāpnoti || 58 ||
	āsāmityādibhirāspadamityantaistrayodaśabhiḥ ślokaiḥ 
ṣaḍādhārasthānāni tannāmāni tattadgatāmbujāni 
tattadambujasthānyakṣarāṇi tattadambujagatāni daivatāni tattadvarṇaṃ 
tattadanugrahārthaṃ pūjākramaṃ tattannigrahārthaṃ pūjākramādikaṃ 
copadiśati | tatra āsāṃ ḍākinyādīnām | dehasthitiṃ sarvaprāṇināṃ 
deheṣu sthitim | tāḥ devyaḥ ityatrānvayaḥ ,dākinyādaya iti śeṣaḥ || 59 || 
jñānapūjitāḥ āsāṃ dehādhiṣṭātṛrūpattvaṃ paramārthaṃ 
gurumukhājjñātvā pūjitā ityarthaḥ | bahiśca maṇḍale vakṣyamāṇarūpe | 
pūjāṃ vakṣye ityatrānvayaḥ || 60 || tatsamākṛtiṃ mūladevatā samākṛtim | 
āsāṃ varṇastu tattadādhārāmbujasamānaḥ | vigrahastu 
mūladevatāsamānaḥ || 61 ||

--------------------------------------------

p. 287) anāhatākhye hṛddeśe sindūrāruṇapaṅkaje |
rākinīṃ dvādaśadale kādiḍhāntākṣarātmabhiḥ || 63 || 

śaktibhiḥ pūjayennityaṃ kīrtyāyuḥśrīdhanāptaye |
maṇipūrakasaṃjñe ca nābhisthe daśapatrake || 64 || 

indranīlanibheḍādi daśavarṇātmaśaktike |
lākinīṃ pūjayedvairivi jayaśrīsamṛddhaye || 65 || 

dhvajamūle samastāpattāraṇāyeṣṭasiddhaye |
vādiṣaḍvarṇaśaktībhirāvṛtāṃ ḍākinīṃ yajet || 66 || 

svādhiṣṭhānāhvaye padme bālārkatviṣi ṣaḍadale |
ādhārākhye catuṣpatre suvarṇābhe saroruhe || 67 || 

vādiśāntārṇaśaktībhirāvṛtāṃ śākinīṃ yajet |
pāyudhvajāntarā tryasramadhye tejaḥ samanvitām || 68 || 

ājñākhyebjebhruvormadhye dvidale śu(bha)ddhavigrahe |
sevitāṃ hakṣaśaktibhyāṃ hākinīṃ pūjayettatha || 69 || 

trikālajñonaraḥ sarva(to)cintālokanakāriṇīm |
viśvasṛṣṭisthitidhvaṃsaśaktidāmapyayatnataḥ || 70 || 

uktakramaviparyāsānnigrahontarbahistathā |
pūjanaṃ sarvaduḥkhārtināśanaṃ sampadāspadam || 71 || 

--------------------------------------------
tayā pūjayā || 62 || 63 || 64 || 65 || 66 || dhvajamūle mehanamūle || 67 || 
pāyudhvajāntarā gudarandhramehanāntarālapradeśe | tryasramadhye tejaḥ 
samanvitāṃ kuṇḍalinītejorūpām || 68 || tathā samuccaye || 69 || 
cintālokanakāriṇīṃ hākinī mityatrānvayaḥ | sādhakasya citteṣu 
bhūtabhaviṣyavartamānakāryajñānasāmarthyapradāyinīmityarthaḥ || 70 || 
antarbahiḥ ṣaḍādhāreṣu vakṣyamāṇarūpe bāhyagatayantre ca | tathā 
pūjanaṃ antarbahiśca ūktavakṣyamāṇakramānulomapūjanamityarthaḥ | 
etaduktaṃ bhavati prokteṣu kaṇṭhādiṣu bhrūmadhyānteṣu ṣaṭsvādhāreṣu 
proktarūpāṇāṃ padmānāṃ madhye ḍākinyādihākinyantāḥ

--------------------------------------------

p. 288) bhūmau vidhāya ṣaṭkoṇasaptakaṃ proktadikkramāt |
madhye ca tatra tāṃ nityānityā gandhādinā'rcayet || 72 || 

abhitastatṣaḍasreṣu tatṣaṭkaṃ tatkramādyajet |
bāhyeṣvapi ca tāḥ prāgvatproktavarṇāḥ samarcayet || 73 || 

tāsāṃ ṣaṇāmapi tathā ṣaṭsu koṇeṣu śaktayaḥ |
ṣaṭtriṃśattāḥ samādevyāḥ sarvarūpāyudhādibhiḥ || 74 || 

prāgvatsvareṣu pañca syurapū(rvā) kādimāntakāḥ |
pareṣu yavalakṣārṇarahitā staistathā'rcayet || 75 || 

--------------------------------------------

ṣaṭdevatā 
mūladevatāsamānavigrahāstattadādhārāmbujaproktavarṇasamāna-
rūpavarṇāḥ svasvasamānākāravarṇābhirakṣaraśaktibhiḥ 
pratyekamādhārāmbuja proktadalasaṅkhyābhirāvṛtāḥ 
proktakrameṇānugrahākhyāṃ sṛṣṭikramapūjāṃ kuryāt | tatra 
bījadvayādīni svasvanāmāni saptākṣaryantāni tatpūjāvidyāḥ 
tattannāmavidyā pūjānte mūlavidyayā ca pūjayet | 
tattadāvaraṇaśaktīnāmakṣarātmikādīnāṃ 
nityānityapūjoktadvādaśākṣaravidyayā 
āsāmavasānabhūtahākinyādyupakramabhūtaḍākinyantāḥ 
pūjānigrahākhyā saṃhārakramapūjā evamantarbahiścānugrahapūjāṃ 
ca kuryāditi || 71 ||
	bhūmāvityābhirarcayedityantaiḥ caturbhiḥ ślokairbāhyānugrahaṃ 
cakraṃ tatra pūjanīyaśaktidhyānaṃ tatpūjākramaṃ copadiśati | tatra 
proktadikkramāt nir-ṛtivāyuśakravahnīśavaruṇamadhyadikkramāt | madhye 
ca tatra tasmin cakre sarvamadhyastha(koṇa)ṣaṭke madhye | 
gandhādibhirityādiśabdena ṣoḍaśopacārā ucyante || 72 || tatṣaḍasreṣu 
madhye ṣaṭkoṇeṣu | tatṣaṭkaṃ tatkramāt ḍākinyādiśaktiṣaṭkaṃ nir-
ṛtyādi proktakramadikṣu | bāhyeṣvapi ca apiceti samuccaye | 
bahiṣaṭkoṇaṣaṭke | tāḥ ḍākinyādyāḥ prāgvat nir-ṛtyādikrameṇa 
proktavarṇāḥ | svasvādhāraproktavarṇā || 73 || tathā nir-ṛtityādikrameṇa | 
samādevyāḥ tattanmadhyadevyā 
tattanmadhyadevatāsamānarūpavarṇarūpāyudhā ityarthaḥ || 74 || prāgvat 
svareṣu pañcasyuḥ kulasundarīpaṭalaproktamātṛkāyantrasyāṣṭama 
dalākṣarāṇi tāni a i u aṃ aḥ iti pañca apūrvāḥ | apunaruktāḥ 
pañcāśadvarṇa iti śeṣaḥ | pareṣu yavalakṣārṇarahitāḥ yādikṣānteṣu 
daśasu varṇeṣu punaruktayavalakṣavarṇa catuṣṭya rahitāḥ teṣāṃ 
caturṇāṃ punaruktatvaṃ yaṇādeśandhisambhavetvāt yakāravakārayoḥ | 
anyayoṣtu ralayorabhedatvāt kakāraṣakārarūpatvāt ca kṣakārasya | taiḥ 
ṣaṭtriṃśadbhirakṣaraiḥ |

p. 289)

tathā prāguktadvādaśākṣararūpaiḥ | tatrākārādikakārāntāḥ 
ṣaṭśaktīḥ prathame cakre pūjayet | evamanyeṣvapi yathākramaṃ (ṣaṭ) 
ṣaṭśaktīḥ pūjayet | etaduktaṃ bhavati anyonyānuguṇareikhābhiḥ 
sambaddhāni sapta ṣaṭkoṇāni 
madhyarakṣovāyuśakravahnīśavaruṇadiggatāni 
varuṇavāyvīśaśakravahninir-ṛtispṛṣṭāgrakāṇi vidhāya teṣu 
madhyaṣaṭkoṇamadhye prāguktāruṇavigrahāṃ nityānityāmāvāhya 
ṣoḍaśopacārairabhyarcya tat(tri)koṇaṣaṭake(tu)ḍākinyādihākinyantāḥ 
ṣaṭśaktīstanmadhyasthanityānityāsamānāyudhavigrahāstattadā-
dhāravarṇapadmaparṇāśca dhyātvā ṣoḍaśabhirupacāraiḥ 
kramaḥdabhyarcya tā eva ḍākinyādivahninir-
ṛtyādiggataṣaṭkoṇaṣaṭkamadhyeṣu proktakrameṇāvāhya 
paścimābhimukhā ādhāravaddhyātvā samabhyarcya tāsāmabhitaḥ 
ṣaṭkoṇeṣvapi tattadāvaraṇaśaktīḥ ṣaṭtriṃśataṃ tattadabhimukhāḥ nir-
ṛtyādiproktakrameṇa tattaddvādaśākṣaravidyābhiḥ ṣaḍbhiḥ 
ṣaṭṣaṭkrameṇa vakṣyamāṇatattannivedyaviśeṣopacārasahitamarcayet | 
evamiyamanugrahapūjā sarvasampadavāptikarīti | asya cakrasyāyaṃ 
viracanākramasrayodaśabhiḥ ślokaiḥ sāṅkaiḥ vyākhyāyate |

caturviṃśāṅgulāyāmabhramāt vṛttaṃ vidhāya tu |
tatra madhye brahmasūtraṃ kṛtvā tasyārddhamānataḥ || 1 ||
tatpārśvayościhnayugaṃ vṛtte kṛtvā tathā'nyataḥ |
vidhāya cihnayugalaṃ cihnāccīhnaṃ dvayorapi || 2 ||
kṛtvā sūtradvayaṃ tiryak paścimāgrayugāntayoḥ |
brahmasūtrasthapūrvāgrāvadhi sūtradvayaṃ bhavet || 3 ||
prāk sūtrāgradvayāttadvatkuryātsūtradvayaṃ tataḥ |
paścimabrahmasūtrāntamitthaṃ ṣaṭkoṇakaṃ bhavet || 4 ||
tatastadvahnikoṇādivāyukoṇāntagaṃ tataḥ |
(tatheśāni)taddigādi ca rakṣontaṃ brahmasūtradvayaṃ bhavet || 5 ||
pratyekaṃ brahmasūtrāṇi tridhā kṛtvā tu cihnakam |
kṛtvābhito'tha vṛttāni tattadarddhāṃśatobhramāt || 6 ||
teṣvekaṃ brahmasūtreṣu caturviṃśatibhāgakam |
kṛtvā taddaśamāṃśeṣu ṣaṭsūtrāṇi nipātayet || 7 ||
dikkoṇavṛttaparyantaṃ vāyuvṛtteṣu ṣaṭsvapi |
vṛttaspṛksūtrayugmāraṃ madhye madhye nipātayet || 8 ||
sūtrāṇi ṣaṭtatasteṣu vṛttaṃ koṇeṣu madhyataḥ |
kṛtvā trirbrahmasūtrāṇi mārjayeccakramuttamam || 9 ||

--------------------------------------------

p. 290) eṣāmapi ca cakrāṇāṃ śaktīnāṃ ca vilomataḥ |
pūjā nigrahasaṃjñā syāt sā śatrūṇāṃ vipattaye || 76 || 

ṣaṭsu cakreṣu ṣaṭkumbhānvidhāyārimahīruhaḥ |
kkāthatoyābhisampūrṇān kṛṣṇāmbarasamanvitān || 77 || 

arddharātre yajettāstu tadyonibalidānataḥ |
kṣipraṃ tvagādibhiste syuḥ pūrṇāḥ śatroḥ kalevarāḥ || 78 || 

nivedyaṃ yoniraktena sampannaṃ caruṇā ripoḥ |
homaṃ ca kuryāttenaiva phaṇiśīrṣasrucā ruṣā || 79 || 

dhyāyeddevīśca kupitā daṣṭauṣṭhā bāhubhirnijaiḥ |
praharantīḥ piśācebhyovikirantīśca tattanum || 80 || 

jayāgulucchavilasatkarṇā bhīmārtanisvanāḥ |
dhyātvaivaṃ nigrahaṃ kuryādripūṇāṃ māraṇāya vai || 81 || 

--------------------------------------------

rakṣomārutaśakrāgniśivavārigatāni ca |
dhūmrasindūranīlodyadbhānuhemendu (bhāṃsi)bhāni ca || 10 ||
madhyakoṣṭhaṃ vidhāyetthaṃ ḍākinyādīḥ samarcayet |
udyadaryamabimbābhe nityānityāṃ ca madhyame || 11 ||
etaccakravinirmāṇamajānananmāntrikonaraḥ |
nigrahānugrahavidhau yatamāno vinaśyati || 12 ||
rogārtau dvandvayuddhe ca śatrūṇāṃ ca nipātane |
tathā manīṣitaprāptau siddhirasyārcanādbhavet || 13 ||
---------------------------- ataḥ paraṃ vyākhyeyāni || 75 ||

	eṣāmityādibhirmaraṇāya vai ityantaiḥ ṣaḍbhiḥ ślokaireṣveva cakreṣu 
nigrahākhyapūjācakramupadiśati | tatra cakrāṇāṃ saptānāṃ 
ṣaṭkoṇarūpāṇāmiti śeṣaḥ | śaktīnāṃ tatratatroktaṣaṭśaktīnām | 
vilomataḥ cakraśaktyoranugrahokta pūjākramavilomataḥ || 76 || arimahīruhaḥ 
kvāthatoyābhisampūrṇān śatrunakṣatra vṛkṣasya 
kaṣāyakvathitajalapūrṇān || 77 || tadyonibalidānataḥ 
śatrunakṣatrayonīśchitvā

--------------------------------------------

p. 291) cakraṃ ca nigrahe proktaṃ vajarūpaṃ bhayaṅkaram |
kāṃsye sīsepi vā kṛtvā sthāpayedvairibhūmiṣu || 82 || 

prākpratyakdakṣiṇodak ca daśasūtranipātanāt |
ekāśītipadāni syusteṣu koṇacatuṣṭaye || 83 || 

pratyekaṃ daśa koṣṭhāni mārjayecchiṣṭavajrakaiḥ |
caturdikṣu trikoṇāni catuḥkoṣṭhaiḥ prakalpayet || 84 || 

--------------------------------------------

balidānataḥ | te kumbhāḥ | kalevarāḥ śarīrāṇi || 78 || yonirakteṣu 
śatrunakṣatrayonirudhireṇa | tenaiva caruṇā | phaṇiśīrṣasrucā 
bhujaṅgamasya phaṇaṃ chitvā sruggatena tena phaṇenetyarthaḥ || 79 || 
tattanuṃ śatrudeham || 80 || guluchuḥ kālikā | etaduktaṃ bhavati prokteṣu 
saptasu ṣaṭkoṇacakreṣu tattacchaktīḥ sāvaraṇā(he)bhīmarūpā 
stiṣṭhantorāvāhya tattadabhimukhā dhyātvā tattaccakrasthānasthitā 
evānugraha pūjākrama(prati)vilomakramataḥ sacakrāvṛtiśaktīnāṃ 
vakṣyamāṇabaliṃ nivedya homasahitaṃ pūjayet | teṣveva saptasu 
ṣaṭkoṇacakreṣu madhyacakravarjaṃ ṣaṇāṃ madhyeṣu ṣaṭkumbhānnidhāya 
teṣu kumbheṣu śatrunakṣatravṛkṣakaṣāyakvathitajalānyabhipūrya 
proktabhīmarūpāḥ sarveṣāṃ tvagādidhātvīśāḥ 
prāgvattadabhimukhāstiṣṭhantīḥ śatrostattatvagādidhātūnākṛṣya 
tattatkumbheṣu sampūrya taddehaṃ svāyudhaiḥ śakalīkṛtya 
piśācebhyovikirantīstairbhakṣyamāṇaṃ tattaddehaṃ bhāvayan 
tadindriyamanaḥprāṇān svacetasā prāṇapratiṣṭhāproktaprakiryayā 
madhyadevatāyāṃ niyojayannanugrahapūjoktakramapratilomataḥ pūjayan 
śatrunakṣatrayoni baliṃ chindan taduktena sampāditacaruṇā nivedyaṃ ca 
kurvaṃstena homaṃ phaṇiphaṇāsrucā kurvannevaṃ pūjayan proktaṃ 
phalamavāpnoti iti | āsāṃ vaṇāṃ ḍākinyādīnāṃ tvagādīnāṃ ca 
nityānityāvidyāsambandhādhārādiṣu tattannigrahānugrahapūjeṣu 
rahasyārthaśca svagurumukhādevāvagantavyaḥ || 81 ||
	cakramityādibhirmardanamityantairadhyarddhaiḥ ṣaḍbhi 
ślokairnigrahakoṣṭhavajracakra nirmāṇaṃ tatprayogaviśeṣaṃ tatphalaṃ 
copadiśati | tatra catuḥkoṣṭhaiḥ pratidiśamekaikaṃ koṣṭhaṃ mārjayitvā 
tatra trikoṇāni kuryādityarthaḥ || 82 || 83 || 84 || madhyādhaḥ

--------------------------------------------

p. 292) teṣu madhyasthakoṣṭhe ca sādhyaṃ karma samālikhet |
śiṣṭeṣu madhyādhaḥkoṣṭhamārabhya pratilomajān || 85 || 

vidyākūṭāṃstu ṣaṭtriṃśadālikhedapradakṣiṇam |
sādhyayonyasṛjā piṣṭatadvṛkṣakṣodalepitān || 86 || 

sthāpayetproktasamaye ripukṣetragṛhādiṣu |
śmaśāne caṇḍikāgehe kulotsādakaraṃ bhavet || 87 || 

iti nigrahamākhyātaṃ samastaripumardanam |
anugrahaṃ śṛṇu prājñe pūjācakravidhānataḥ || 88 || 

devīstāḥ proktarūpāstu dhyātvā cakreṣu pūjayet |
navedyamāsāṃ samproktaṃ yadāsāṃ prītidāyakam || 89 || 

--------------------------------------------

koṣṭhamārabhya sarvamadhyakoṣṭhasyādhaḥ sthitaṃ 
koṣṭhamārabhyāprādakṣiṇyenāmuktakramaṃ nirgamanagatyā 
likhedityarthaḥ | pratilomajān 
pañca(triṃ)viṃśapaṭalavakṣyamāṇakramabhedeṣu pratilomataḥ 
kramarūpān || 85 || sādhyayonyasṛjā śatrunakṣatrayoniraktena | piṣṭaḥ 
tadvṛkṣakṣodaḥ śatrunakṣatravṛkṣakṣodaḥ paṅkaḥ || 86 || proktasamaye 
arātervaināśikanakṣatre aṣṭamarāśyudaye | ādiśabdo deśādiviṣayaḥ | 
tatra tatrāpi aṣṭamarāśisthāne || 87 || iti uktaprakāreṇa | arimarddanaṃ 
śatrunāśakaramiti yāvat | etaduktaṃ bhavati prāgvadekāśītikoṣṭhāni 
kṛtvā teṣu koṣṭheṣu pratikoṇaṃ daśadaśakoṣṭhāni madhyavajrākāreṇa 
mārjayitvā caturdikṣu pratidiśamekamekaṃ koṣṭhaṃ mārjayitvā tatra tatra 
trikoṇāni vidhāya teṣu trikoṇeṣu madhye ca sādhyamālikhya 
sarvamadhyakoṣṭhādhaḥpaṅktimadhyakoṣṭhamārabhyaprādakṣiṇyenāmukt
akramaṃ nirgamanagatyā pañcatriṃśe paṭale 
vakṣyamāṇakramabhinnavidyākūṭān pratilomajān 
ṣaṭsaṅketavidyājanitaṣaṭprakārasambandhān ev'm krameṇa 
ṣaṭtriṃśatkūṭānālikhya 
sādhyanakṣatrayonyasṛgghṛṣṭatannakṣatravṛkṣapaṅkenālikhya 
proktasamayeṣu proktasthāneṣu sthāpayitvā proktaṃ phalamāpnuyāditi || 87 
||
	anugrahamityādibhirlaghuvigraha ityantai rarddhādyaiḥ ṣaḍbhiḥ 
ślokaiḥ prāguktānugrahacakrapūjanaṃ tattaddevatānāṃ 
nivedyaviśeṣāṃstāsāmaṅganāsu samarcanamanugrahakoṣṭhavajrayantraṃ

--------------------------------------------

p. 293) pāyasānnaṃ guḍānnaṃ ca mudgabhinnānnakaṃ tathā |
haridrānnaṃ tilānnaṃ ca śuddhānnaṃ ṣaṭakameva ca || 90 || 

cakreṣu saptasu tathā tadvarṇāścāruvigrahāḥ |
yuvatīḥ sapta saṃsthāpya prāgvadabhyarcya tāḥ kramāt || 91 || 

bhūṣaṇāmbaragandhā sṛgbhojanādyaistu toṣayet |
tāsu tuṣṭāsu tuṣṭāḥ syuḥ śaktayastāḥ samāstadā || 92 || 

prāguktavajre sādhyākhyaṃ tathālikhyānulomajān |
kūṭānuktasamārambhān prādakṣiṇyena sallikhet || 93 || 

prokteṣu proktarūpeṇa sthāpayet proktabhūmiṣu |
proktānyeva phalāni syuryogo'yaṃ laghuvigrahaḥ || 94 || 

--------------------------------------------
tatra pūjākramaṃ tatphalāni copadiśati | tatra pūjācakravidhānataḥ 
pūjāvidhānataḥ cakravidhānataśca | tatra pūjāvidhānaṃ 
ḍākinyādīnāṃ yuvatīnāṃ ca | cakravidhānaṃ tu vajrayantrādi || 88 || tāḥ 
ḍākinyādīḥ | proktarūpā ityanenādhāra(ca)kramokta varṇāḥ 
mūladevīsamānabāhumukhāśceticocyate | saputradevyā raktatvameva 
ṣaṭkaṃ madhyasthāyā devyā iti śeṣaḥ || 89 || 90 || tadvarṇaḥ 
ādhāraproktadevatāmūladevatāsadṛśavarṇāḥ prāgvadabhyarcya 
madhyādiprāgantam | tāḥ śaktīḥ || 91 || bhojanaṃ tattaddevatāproktam | 
ādiśabdena yāvacchaktidakṣiṇārūpaṃ vittaṃ cocyate | tāsu yuvatiṣu | tāḥ 
ḍākinyādīḥ | etaduktaṃ bhavati prāgukteṣu saptasu cakreṣu proktakrameṇa 
proktāḥ śaktīḥ samāvāhya sampūjya tattannivedyaṃ tattaddevatāyai 
nivedya tannivedyaṣaṭkaṃ samuditamadhyadevatāyai nivedayet | teṣveva 
saptasu cakreṣu tattaddevatāsamānavarṇāḥ saptayuvatīśca saṃsthāpya tāsu 
tāḥ śaktīḥ proktakrameṇa samāvāhyābhyarcya tattannivedyapuraḥsaraṃ 
bhūṣādibhistāsāṃ yuvatīnāṃ toṣaṇāttattacchaktayaḥ parituṣṭāḥ 
samastavāñchitaṃ dadyuriti || 92 || prāguktavajre nigrahaprokte ekaśītikoṣṭhe 
proddhṛte vajrayantre | anulomajān 
pañcatriṃśatpaṭaloktakramabhinnavidyānulomarūpān 
ṣaṭtriṃśadvidyākūṭān | uktasamārambhān 
sarvamadhyakoṣṭhādhaḥpaṅktimadhyakoṣṭhasamārambhān || 93 || prokteṣu 
svarṇādidhiṣvakaraṇeṣu

--------------------------------------------

p. 294) ādikṣāntākṣaraiḥ prāgvadrūpiṇīśaktisaṃyutaiḥ |
bījadvayādyaiḥ saptākṣaryantaiḥ pañcadaśākṣaraiḥ || 95 || 

pañcāśacchaktayaḥ pūjyāḥ pañcāśatkṣetrapālakaiḥ |
dineṣu ghaṭikāyogāt pañcāśanmithunānyapi || 96 || 

teṣāṃ bījadvayaṃ varṇārūpakṣetreśasaṃyutāḥ |
saptākṣaryā ca saṃyuktā mantrāḥ pañcadaśākṣarāḥ || 97 || 

catuḥṣaṣṭipade madhye catuṣke dinavidyayā |
manīṣitaṃ samālikhya (rabhya) teṣu tanmithunāni ve || 98 || 

ghaṭikākramayogena hṛnmāyāmadhyamarcayet |
evaṃ maṇḍalamāsārddhāt prāpnotyevābhivāñchitam || 99 || 

--------------------------------------------

maitrādiṣu nakṣatreṣu ekādaśarāśyudaye ekādaśarāśisthāneṣu 
cetyarthaḥ | proktabhūmiṣu gṛhamaṇḍapādiṣu | proktānyeva phalāni syuḥ 
āyuḥkīrtivijayādilābharūpāṇi | yogaḥ prayogaḥ | laghuvigrahaḥ anayā 
sarūpaḥ | etaduktaṃ bhavati prāguktarūpe vajrayantre 
madhyakoṣṭhādhaḥpaṅktimadhyamārabhya prādakṣiṇyenāmuktakramaṃ 
nirgamanagatyā 
pañcatriṃśatpaṭalavakṣyamāṇakramabhinnavidyānulomarūpān 
ṣaṭsaṅketa vidyājanitaṣaṭprakāraṃsaṃyuktānevaṃ ṣaṭtriṃśatsaṅkhyān 
kūṭānālikhya prāgvanmadhye caturdiggatatrikoṇeṣu ca 
sādhyākhyāmālikhya proktakrameṇa prokteṣu kāleṣu prokteṣu 
adhikaraṇesūtkīrya proktabhūmiṣu prokteṣu sthāneṣu sthāpanāt 
proktaphalāvāptiḥ syāt evameṣa prayogeṣvapiyatnasādhya iti || 94 ||
	ādikṣāntetyādibhiḥ sarvata ityantaiḥ ṣaḍbhiḥ ślokaiḥ 
kālaghaṭikārūpapañcāśat mithunānāṃ tanmaṇḍale 
samarcanādabhīṣṭaphalāvāptimupadiśati | tatra etaduktaṃ bhavati 
samāntarālaṃ prākpratyak dakṣiṇodakca nava sūtrāṇyāsphālya tatra 
catuḥṣaṣṭipade cakre madhyata ūrddhvādhodvidvikrameṇa 
catuḥkoṣṭhānyekīkṛtya tatraiva pañcaviṃśapaṭala vakṣyamāṇaprakriyayā 
tattadinanityāvidyākṣarāṇi trīṇi manīṣitaprārthanamadhyamālikhya 
tadanantare bāhyādhaḥpaṃktisthamadhyadvayadakṣiṇakoṣṭhamārabhyaṃ 
prādakṣiṇyakrameṇāmuktakramaṃ nirgamanagatyā 
cakravāmapaṅktyādhaḥkoṣṭhāvadhi teṣu 
pañcatriṃśatpaṭalavakṣyamāṇodayādakṣādīni

--------------------------------------------

p. 295) nityaśastāḥ samāvāhya tasmin cakre samarcanāt |
samastavāñchitaprāptiḥ sadā bhavati sarvadā || 100 || 

prāṇatattvamayī vyāptiriti samyaksamīritā |
asyā niṣphālanāccitte tattattvaṃ svātmasātkṛtam || 101 || 

iti śrī ṣoḍaśanityātantrekādimate ṣoḍaśapaṭalam || 16 || 

--------------------------------------------

mātṛkāproktapañcāśadakṣarāṇyapagatakṣakāramapagata-visarjanīyaṃ 
vā sakāropetahṛllekhāgarbhasthitamālikhya śoṣṭesu koṣṭhṣu 
punarapyudayādīni daśākṣarāṇi samālikhya teṣu likhitakrameṇa 
udayādiṣu ṣaṣṭighaṭikāsu tattanmithunāni ṣoḍaśabhirupacārairabhyarcya 
tattatphalamavāpnuyāt | tanmantrāstu bījadvayānantaraṃ 
(rūpakṣetrāntaraṃ) aṃrūpiṇīśaktipādukā pūjayāmītyādayaḥ 
tacchaktividyāḥ pañcāśata | punarapi bījadvayānantaraṃ 
arūpakṣetreśapādukāṃ pūjayāmītyādayastatkṣetrapālamantrāya 
pañcāśat evaṃ pratyekaṃ pañcāśadakṣaraiḥ 
pañcāśatpañcadaśākṣarātmabhirvidyā)rmantraiśca tā nimithunāni 
pūjayediti | asya cakrasya prāguktārambhāt aprādakṣiṇyakrameṇa 
lekhanārcanāt nigrahobhavatīti sampradāyārthaḥ || 95 || 96 || 97 || 98 || 99 || 100 
|| 101 || 

iti  śrīṣoḍaśanityātantreṣu śrīkādimatākhyasya tantrasya paripūrṇasya 
tantrasya prapañcasārasiṃharājaprakāśābhidhānena 
śrīsubhagānandanāthena viracitāyāṃ manoramākhyāyāṃ 
vyākhyāyāṃ śivadūtīnityāvidyāvidhānaprakāśanaparaṃ 
pañcadaśapaṭalaṃ paripūrṇaṃ parāmṛṣṭam || 16 ||

granthasaṅkhyā

ṣaṭtriṃśatiśca yantrāṇi vyākhyāgranthāḥ śatadvayāt |
pañcāśītiḥ sārddhapādāḥ ṣoḍaśe paṭale smṛtāḥ || 0 ||



atha saptadaśapaṭalam |

atha ṣoḍaśanityāsu dvādaśī yā samīritā |
tasyā nīlapatākāyā vidhānaṃ sarvasiddhidam || 1 || 

nyāsakramavidhānaṃ ca dhyānaṃ śaktīḥ prapūjanam |
sādhanaṃ siddhavidyasya vijayaṃ kāmarūpatām || 2 || 

pādukāmañjanaṃ khaḍgaṃ vetālā/śca piśācakān |
yakṣiṇīśceṭakānmāyāṃ yantrāṇi ca vadāmi te || 3 || 

prayogānānupūrvyeṇa sandiṣṭānāmaśeṣataḥ |
daśabhiḥ siddhibhirmartyobhavedvidyādharo'paraḥ || 4 || 

mūlavidyākṣarairaṅgānyācaret ṣaḍitikramāt |
dvicatuṣṭayaṣaḍavarṇaiḥ krameṇa ṣaḍitīritaiḥ || 5 || 

--------------------------------------------

saptadaśapaṭalam |

	pūrvasmin ṣoḍaśe paṭale ekādaśyā nityānityāvidyāyā 
vidhānamupadiśyānantaraṃ dvādaśyā nīlapatākānityāvidyāyā 
vidhānamupadiśati | tatra atha ṣoḍaśetyādibhiḥ para ityantaiścaturbhiḥ 
ślokaiḥ paṭalārthānuddiśati | tatra vidyā tṛtīye paṭale proktatvādiha na 
kathitā | vidhānaṃ vadāmītyanvayaḥ || 1 || 
nyāsakramamityādividhānarūpāṇi | śaktīḥ āvaraṇaśaktīḥ sādhanaṃ 
vidyāyāṃ iti śeṣaḥ | siddhavidyasya puruṣasyeti śeṣaḥ | vijayādīnāṃ 
siddhīnāṃ daśānāmupariṣṭātsvameva vakṣyamāṇatvādiha svarūpāṇi 
nocyante || 2 || yantrāṇi tāsāṃ sādhanārthāni yantrāṇi || 3 || sandiṣṭānāṃ 
siddhyādīnām || 4 ||
	mūlavidyetyādibhiryathāvidhītyantaistribhiḥ ślokaiḥ 
nyāsaprakāramupadiśati | tatra dvicatuṣṭayaṣaṭtryarṇaiḥ krameṇa 
mūlavidyāyāḥ prathamadvitīyābhyāmakṣarābhyāṃ hṛdayaṃ, 
tadanantaraiścaturbhiḥ śiraḥ, taduparitanaiḥ ṣaḍbhiḥśikhā 
tadanantareṇaikena kavacaṃ, tadupari

--------------------------------------------

p. 297) śrotrākṣināsāyugale vāci kaṇṭhe hṛdi kramāt |
nābhāvādhārake pādasandhiṣu triṣu ca kramāt || 6 || 

mantrākṣarāṇi kramaśonyasetsaptadaśāpi vā |
vyāpakaṃ ca samastena vidadhyācca yathāvidhi || 7 || 

indranīlanibhāṃ bhāsvanmaṇimaulivirājitām |
pañcavaktrāṃ trinayanāmaruṇāṃśukadhāriṇīm || 8 || 

daśahastāṃ lasanmuktāprāyābharaṇamaṇḍitām |
ratnastabakasambhinnadehāṃ cārusmitānanām || 9 || 

pāśaṃ patākāṃ carmāṇi śārṅgacāpaṃ varaṃ karaiḥ |
dadhānāṃ vāmapārśvasthaiḥ sarvābharaṇabhūṣitaiḥ || 10 || 

aṅkuśaṃ ca tataḥ śaktiṃ khadgaṃ bāṇaṃ tathā'bhayam |
dadhānāṃ dakṣiṇairhastairāsīnāṃ padmaviṣṭare || 11 || 

--------------------------------------------

sthenaikena netraṃ tadanantareṇaikenāstraṃ avaśiṣṭayormantrārṇayoḥ 
pūrvameva hṛdayamantre viniyogāt punaruktyā nopādānam | krameṇa 
ṣaḍitīritaiḥ ityevaṃbhedakrameṇa iti īritaiḥ jātyantairvarṇai ṣaḍaṅgāni 
karayoraṅgeṣu ca nyasedityarthaḥ | ṣaḍitidvirupādānasya 
saṅkṣepavikāsārthatvānna punaruktidoṣaḥ || 5 ||
	śrotretyādinā yathāvidhītyantena ślokadvayena 
mantrākṣaranyāsakramaṃ savyāpakaṃ nyāsakramamupadiśati | tatra 
vākkaṇṭhahṛdayanābhyādhāreṣu pañcasvekaikaṃ, anyeṣu ṣaṭsu 
śrotrākṣināsikāpādadvayasandhitrayeṣu dvayaṃ dvayaṃ, tatra 
ekapādanyāsatrayānantaramanyapādanyāsatrayam evaṃ 
mūlavidyākṣarāṇi saptadaśoddīṣṭasthānanakramaṃ nyasedityarthaḥ | 
vyāpakaṃ ca samastena vidadhyācca yathāvidhi samastena mūlamantreṇa 
prāgvadvyāpakanyāsaṃ ca kuryāditi yāvat || 6 || 7 ||
	indranīlanibhāmityādibhiḥ krame ityantaiḥ pañcabhiḥ ślokairdevyāḥ 
saparivārāyā nityasaparyādhyānamupadiśati | tatra mauli rmukuṭaḥ | 
pañcavaktrāṃ tadavasthānaprakārastu ūrddhaṃ caturdikṣu cetyarthaḥ | 
ūrdhvasthaṃ mukhaṃ sādhakābhimukhamiti sampradāyaḥ | trinayanāṃ 
prativaktramityarthaḥ || 8 || daśahastāṃ sambhūyetiśeṣaḥ || 9 || 
śārṅgacāpamityekaṃ
 
--------------------------------------------

p. 298) svākāravarṇaveṣāsyapāṇyāyudhavibhūṣaṇaiḥ |
śaktivṛndairvṛtāṃ dhyāyeddevīṃ nityārcanakrame || 12 || 

triṣaṭkoṇayutaṃ padmamaṣṭapatraṃ tato bahiḥ |
aṣṭāsraṃ bhūpuradvandvādvṛtte tatpurayugmakam || 13 || 

caturdvārayutaṃ dikṣu śākhābhiśca samanvitam |
kṛtvā tāmāvṛtāṃ śaktigaṇaistatrārcayecchivām || 14 || 

icchājñānakriyāśaktīstriṣu koṇeṣu pūjayet |
agrātpradakṣiṇenaiva yajedāvṛttipañcakam || 15 || 

--------------------------------------------

śṛṅgamayatvāccāpasya | teṣāmubhayataḥkramamūrddhādi kalpayet || 10 || 
padmaviṣṭare vakṣyamāṇarūpe || 11 || āsyaṃ mukham || 12 ||
	triṣaḍityādinā śivāmityantena ślokadvayena 
nityasaparyāmaṇḍalavidhānaṃ tatrapūjāprastāvaṃ ca karoti | tatra 
triṣaṭkoṇayutaṃ trikoṇena ṣaṭkoṇena ca yutam | tato bahiḥ 
aṣṭadalapadmādbahiḥ | bhūpuradvandvāt digvidigbhūtakoṇāt | vṛte iti 
dvivacanaṃ | tatparayugmakaṃ bhūpuradvayamityarthaḥ | kṛtveti 
pūrvatrānvayaḥ || 13 || tatra maṇḍale | etaduktaṃ bhavati abhīṣṭamānena 
vakṣyamāṇamārgeṇa samacaturasradvayamantarbahirvibhāgena kṛtvā 
catvāri tatkoṇānyantaḥcaturasrarekhāgrairbāhyacaturasrasparśena 
catuṣkoṇāni kṛtvā catasṛṣu dikṣu madhyatomadhyataḥ śākhādvayopetāni 
catvāri dvārāṇi nirmāya tadanantaramantasthacaturasra spṛṣṭaṃ tadantara 
pyekāṅgulāntarāle vṛttaṃ vidhāya tadvṛttamadhye samāntarālaṃ 
sūtracatuṣṭayaṃ digvidiggatāṣṭāgrakaṃ vṛttarekhāntaṃ kṛtvā 
teṣvekāntaritaṃ sūtrāgrāt sūtrāgramaṣṭasūtrāsphālanādaṣṭakoṇāni 
vidhāya sūtracatuṣṭayaṃ mārjayitvā tadantaraṣṭāsrarekhāṣṭakamadhye 
spṛṣṭaṃ vṛttadvayaṃ prāgvanniṣpādya (tadantaścaturaṅgulamānena 
vṛttadvayaṃ prāgvanniṣpādya) tatrāṣṭadalāni yathāmānaṃ kṛtvā 
tanmadhyakarṇikāyāṃ prāgvat ṣaṭkoṇaṃ tanmadhye vṛttadvayaṃ 
tadantarvṛttasya samānāṃśākṛṣṭyā gurūktayuktyā samatrirekhaṃ 
koṇaṃ ca kṛtvā tatra saparivārāṃ devīṃ vakṣyamāṇakrameṇārcayediti || 
14 ||

--------------------------------------------

p. 299) ḍākinyādīryajetṣaṭsu koṇeṣu paritaḥ kramāt |
brāhmyādīraṣṭapatreṣa tatkoṇeṣa bahistathā || 16 || 

prāguktāstā yajecchaktīḥ nityānityādiṣūditāḥ |
balidvayaṃ ca kurvīta pūjāṃ prāgvatsamāpayet || 17 || 

sarvatra nityahomaṃ(ca) tu kuryādannājyato'pi vā |
tilataṇḍulakairvāpi proktaṃ dravyānudīraṇe || 18 || 

vidyākṣarāṇāṃ sarveṣāṃ svaravyañjanavindukān |
pṛthakkṛ(tyā)tvā'thagaṇite tripañcāśadbhavanti hi || 19 || 

tena tallakṣasaṅkhyantu japedvidyāṃ payovrataḥ |
taddaśāṃśaṃ hunedagnau sarvatrākṣaralakṣake || 20 || 

prāṅmukhonityapūjāsu sādhaneṣu ca sādhakaḥ |
nityānāmapi sarvāsāṃ vāsanāyāmudīritam || 21 || 

--------------------------------------------

	icchetyādibhiḥ samāpayedityantaistribhiḥ ślokairdaivyāḥ 
pañcāvaraṇārcanakramamupadiśati | tatra paritaḥ kramādityuktyā 
ḍākinyādīnāṃ prāgvatsthitānāmevāgrādiprādakṣiṇyena 
pūjanamityarthaḥ | tatpūjākramaḥ prāgeva trayodaśapaṭale daśame śloke 
vyākhyāto'smābhiḥ | tatkoṇeṣu aṣṭakoṇeṣu | bahiḥ caturasre || 15 || 16 || 
nityānityādiṣūditā iti prāguktātideśaparatvānna punaruktidoṣaḥ | 
tatrādiśabdena dūtīnityocyate, tena tatpaṭaloktāḥ samukhādyā 
aṣṭakoṇaśaktayaḥ procyante tāḥ śaktīścaturasre tatroktārambhakrameṇa 
pūjayedityarthaḥ | anenātra brāmyādīnāṃ dvirarcanamāyātam | 
ṣoḍaśākṣarakurukullāsaptākṣarībhyāṃ yathākramamādyantayoriti 
śeṣaḥ | prāgvat ādhāratraye, teja(sa)strayabhāvanādisahitamityarthaḥ || 17 ||
	sarvatretyādinā ślokena dravyānuktau sarvadevatāsādhāraṇāni 
nityahomadravyāṇyupadiśati | tatra prokta uktaprakārataḥ | dravyamiti śeṣaḥ || 
18 ||
	vidyetyādibhirudīritamityantaistribhiḥ 
ślokairvidyāsādhanādikamupadiśati | tatra pṛthakkṛtya pratyekaṃ viyujya | 
hiḥhetau || 19 || tatra 
prathamādicatuṣṭayaṣaṣṭhāṣṭamaṣoḍaśasaptadaśākṣarāṇi caturbhedāni 
pañcamasaptamanavamaikādaśa(dvādaśa)caturdaśākṣarāṇi dvibhedāni |

--------------------------------------------

p. 300) tataḥ siddhamanurmantrī kuryāt siddhiṣu kautukam |
tadvidhānaṃ śṛṇu prājñe vakṣye vidyāvibhedataḥ || 22 || 

daśānāmapi siddhīnāṃ vidyāstāsāṃ bhidāgatām |
saṅkhyāṃca tāśca samproktāḥ krameṇāsāṃ phalāni ca || 23 || 

vidyādikūṭe tvādye tu yojayeddaśasu kramāt |
tābhyāmeva vilomābhyāṃ puṭayeduparauritān || 24 || 

mantravarṇān daśānāṃ ca tattatsaṅkhyāśca tāḥ śṛṇu |
parastāttatprabhedānāṃ mantrānvakṣye yathāvidhi || 25 || 

--------------------------------------------

daśamatrayodaśapañcadaśākṣarāṇi tribhedāni vidyākṣarāṇi 
saptadaśetyarthaḥ | tallakṣasaṅkhyamiti viśeṣavidhānāt sarvayugeṣvapi 
tripañcāśallakṣamityarthaḥ | payo vrataḥ kṣīrāhārī | taddaśāṃśaṃ 
akṣaralakṣadaśamāṃśamitiyāvat || 20 || vāsanāyāṃ vāsanāpaṭale | 
udīritaṃ prāṅmukhattvakāraṇam || 21 ||
	tata ityādinā phalāni cetyantena ślokadvayena siddhavidyasya 
daśasiddhisādhanayogyatopadeśapuraḥsaraṃ 
mūlavidyākṣarabījarūpādayo daśasiddhividyāḥ pratyekaṃ 
siddhividyāvāntarabhidāṃ saṅkhyāṃ siddhyasiddhisvarūpāṇi tatphalāni 
ca vakṣyāmīti prastauti | tatra siddhiṣu vijayādiṣu daśasu | kautukaṃ ādaram | 
tadvidhānaṃ daśasiddhividhānam | vidyāvibhedataḥ mūlavidyāyāḥ 
svarūpabhutānāmakṣarāṇām | bhidātaḥ bhitvābhitvā 
vakṣyamāṇaprakārayojanata ityarthaḥ || 22 || tāsāṃ siddhīnāṃ vidyānāṃ 
ca | bhidāgatāṃ upariṣṭātsvayameva sphuṭaṃ vakṣyamāṇām | tāḥ 
siddhīḥ | āsāṃ siddhīnām | etaduktaṃ bhavati mūlavidyāyāḥ 
svarūpayojanābhedaprakārajanitavidyāviśeṣān siddhīnāṃ daśānāṃ 
tadvidyānāṃ pratyekamavāntarabhidāsaṅkhyāstāḥ siddhīstatphalāni 
sarvāṇi paṭalaśeṣe vakṣyamāṇāni prastauti (iti) || 23 ||
	vidyādītyādinā yathāvidhītyantena ślokadvayena 
vakṣyamāṇānāṃ sarveṣāṃ siddhividyāviśeṣāṇāṃ 
svarūpayojanāsādhāraṇakūṭākṣarapaṭalādikamupadiśati | tatra 
vidyādikūṭe mūlavidyāyā ādibhūtaṃ saṃyuktākṣaradvayam | ādye 
atrāpidvivacanam |

--------------------------------------------

p. 301) caturvidhaḥ syādvijayo dvandve sacaturaṅgake |
kūṭayuddhe durgaje ca teṣāṃ mantrāścaturvidhāḥ || 26 || 

kāmarūpatvamuditaṃ svecchayā'bhīṣṭavigraham |
vidhātumātmanaḥ śaktiṃ sa eko mantra īritaḥ || 27 || 

pādukāyugalaṃ vidyāvaibhavāptaṃ tu pādayoḥ |
kṛtvā smaredvāñchitantu deśaṃ tatra tadā sthitiḥ || 28 || 

tanmantraḥ syādekavidhastathaivāñjanamīritam |
yenāktākṣonidhiṃ paśyeddevādyāṃścāntarikṣagān || 29 || 

khaḍgaśca tādṛśaḥ proktaḥ karasthenāhitāḥ kṣaṇāt |
palāyitā vā padayoḥ praṇameyurvaśaṅgatāḥ || 30 || 

vetālāḥ syurasaṅkhyātāḥ siddhyante cai(ka)va vidyayā |
nidhāya sādhanaṃ skandhe careyurvāñchayā'sya te || 31 || 

--------------------------------------------

siddhimantrāṇāmādyamakṣaradvayaṃ yojayedityarthaḥ | daśasu siddhiṣu 
vidyānāmiti śeṣaḥ | tābhyāṃ saṃyuktākṣarābhyām | puṭayet 
siddhimantrānte yojayediyarthaḥ | uparīritān upariṣṭādvakṣyamāṇān || 24 || 
daśānāṃ ceti kākākṣivatpūrvāparanveti | tattat saṅkhyāḥ 
siddhitadvidyāvāntarābhidhānasaṅkhyāḥ | tāḥ siddhīḥ | parastāt 
siddhisaṅkhyāsiddhisvarūpopadeśānantaram | tatprabhedānāṃ pratyekaṃ 
siddhyavāntarabhedānām | mantrān tatsaṅkhyādibhiḥ || 25 ||
	caturvidha ityādibhiḥ prasādane ityantaiḥ pañcadaśabhiḥ 
ślokairdaśānāṃ siddhīnāṃ svarūpaṃ 
tadbhidāsaṅkhyāstadvidyābhedasaṅkhyāścopadiśati | tatra caturityādinā 
ślokena vijayasiddhisvarūpādikamupadiśati | tatra dvandve yuddha iti śeṣaḥ | 
tannāmavairiṇīḥ pradhānayoḥ sasainyaṃ anyonyaṃ yuddhe(m) | 
sacaturaṅgake śeṣaṃ prāgvat | durgaje durgasaṃjāte śeṣaṃ prāgvat | 
teṣāṃ vijayānāṃ caturvidhānām || 26 ||
	kāmetyādinā ślokena kāmarūpatvasiddhirūpādikamupadiśati tatra 
śaktiḥ sāmarthyam | saḥ kāmarūpapradaḥ || 27 ||

--------------------------------------------

p. 302) vikṛtāṅgamukhāḥ kecitkecittiryaṅmukhāṅgakāḥ |
kecidbhīṣaṇādāṅgāḥ vetālā bahuvigrahāḥ || 32 || 

sarve'pi vaśagā vākyādasya śatrūn grasanti ca |
kiṅkarāḥ proktakaraṇādbhaveyuryāvadāyuṣam || 33 || 

piśācāstādṛśāḥ proktā kārśyavairūpyavigrahāḥ |
kruddhāḥ kṣudrāśayāḥ proktakāriṇaḥ syurasaṅkhyakāḥ || 34 || 

teṣāmekā bhavedvidyā tayā te kiṅkarāḥ sadā |
taireva praharecchatrumajñātamaniśaṃ raṇe || 35 || 

ṣaṭtriṃśadrūpasayuktā yakṣiṇyo vāñchitapradāḥ |
sarūpā dvibhujāścitravasanābharaṇānvitāḥ || 36 || 

--------------------------------------------

	pāduketyādinā antarikṣagān ityantena ślokadvayena 
pādukāsiddhisvarūpādikamupadiśati | tatra vidyāvaibhavāptaṃ 
pādukāsiddhividyāprasādīkṛtam | pādayoḥ svasyetiśeṣaḥ | tatra deśe || 28 || 
tanmantraḥ pādukāmantraḥ | athaiva yathā pādukālābhaḥ 
tanmantrasaṅkhyā vā | yena añjanena || 29 ||
	khaḍgaśca tādṛśetyādinā ślokena 
khaḍgasiddhisvarūpādikamupadiśati | tatra tādṛśaḥ 
(lābha)mantravidyābhyāṃ karasthena khaḍgeneti śeṣaḥ | ahitāḥ ripavaḥ || 
30 ||
	vetālā ityādibhirāyuṣamityantaistribhiḥ 
ślokaivetālādisiddhisvarūpādikamupadiśati | tatra asya sādhakasya | te 
vetālāḥ || 31 || tiryaṅmukhāṅgakāḥ mṛgamukhā mṛgaśarīrāśca | 
bahuvigrahāḥ proktavigrahāntareṇāpi || 32 || sarve vetālā asyeti 
pūrvāparayoranveti || 33 ||
	piśācā ityādinā raṇe ityantena ślokadvayena 
piśācasiddhirūpādikamupadiśati | tatra tādṛśā nānāvidhā ityarthaḥ | 
kṣudrāśayāḥ alpasattvāḥ || 34 || teṣāṃ sādhane iti śeṣaḥ | tayā vidyayā | 
te piśācāḥ | taiḥ piśācaiḥ | ajñātaṃ apratyakṣam || 35 ||
	ṣaṭtriṃśadityādibhiḥ sammatā ityantaistribhiḥ 
ślokairyakṣiṇīsiddhirūpādikamupadiśati | tatra 
ṣaṭtriṃśadrūpasaṃyuktāḥ ṣaṭtriṃśatsaṅkhyātā ityarthaḥ || 36 ||

--------------------------------------------

p. 303) asahāyā yauvanāḍhyāḥ sragālepanasaurabhaiḥ |
sametya sarvābhīṣṭāni dadyustāḥ sādhakāya vai || 37 || 

tāsāṃ vidyāśca ṣaṭtriṃśadvakṣye tāśca śṛṇu priye |
yābhiḥ siddhābhiraniśaṃ sādhakāḥ sarvasammatāḥ || 38 || 

cetakāḥ syuścatuḥṣaṣṭisteṣāṃ mantrāśca tatsamāḥ |
te'pi nānāvidhākārāḥ siddhāste dadyurīpsitam || 39 || 

māyāsaṅkhyāścitrarupāścitrāṇyasyecchrayā'niśam |
vasūnyupahareyustā vidyaikā tatprasā(dha)dane || 40 || 

vidyāyā navamārṇādivarṇaiḥṣaḍbhirudīritaiḥ |
daśavidyāḥ prajāyante śṛṇu vakṣye ca tāḥ kramāt || 41 || 

--------------------------------------------

asahāyāḥ parivārarahitāḥ | tāḥ yakṣiṇyaḥ || 37 || tāsāṃ yakṣiṇīnām | 
tāḥ vidyāḥ | yābhiḥ vidyābhiḥ || 38 ||
	ceṭaketyādinā ślokena ceṭakasiddhirūpādikamupadiśati | tatra teṣāṃ 
ceṭakānām | tatsamāḥ catuḥṣaṣṭisaṅkhyā ityarthaḥ | te ceṭakāḥ | te 
prāgvat | īpsitaṃ sādhakasyeti śeṣaḥ || 39 ||
	māyetyādinā ślokena māyāsiddhirūpādikamupadiśati | tatra 
māyā'saṃkhyā iti svātantryoktiḥ | māyāḥ śaktayaḥ asaṅkhyā ityarthaḥ 
| citrāṇi vastūnīti sambandhaḥ | asya sādhakasya | tāḥ māyāḥ | 
tatprasādane māyāprasādane | prasādanaṃ prāptiḥ | etaduktaṃ bhavati 
vijayānāṃ yakṣiṇīnāṃ ceṭakānāṃ vidyā yathākramaṃ catasraḥ 
ṣaṭtriṃśaccatuḥṣaṣṭiḥ | anyāsāṃ saptānāṃ pratyekamekaikarūpato 
vidyāḥ sapta, sambhūya daśānāṃ siddhīnāṃ vidyāsaṅkhyāḥ 
ekādaśādhikaṃ śatamiti || 40 ||
	vidyāyā ityādibhiḥ vyākulakramādityantairekatriṃśatślokaiḥ 
siddhīnāṃ 
prāguktaikādaśādhikaśatasaṃkhyāmantrasvarūpāṇyupadiśati | tatra 
vidyāyāḥ mūlavidyāyāḥ | udīritai rvakṣyamāṇaiḥ | daśavidyā iti 
siddhyapekṣayoktiḥ | tāḥ vidyāḥ || 41 ||
	nityetyādinā ślokena vijayasiddhividyāṃ caturvidhāmupadiśati tatra 
nitya iti

--------------------------------------------

p. 304) nityeti vijayaṃ dehītyuktvā sampuṭayettataḥ |
vidyā sā vijayaprāptyāṃ caturṣvekādaśākṣarāḥ || 42 || 

madeti kāmarūpaṃ me dehītipuṭayettathā |
trayodaśākṣarī vidyā kāmarūpapraderitā || 43 || 

nityadepādukāṃ dehītyuktvā kuryācca sampuṭam |
dvādaśārṇā bhavedvidyā siddhā dadyācca pāduke || 44 || 

tathā nityapradetyuktvā dehyañjanamitīrayet |
pūjayettaddvayenātra dvādaśārṇā samīritā || 45 || 

dravītyedehiṣaṅgāramityuktvā puṭayettathā |
dvādaśārṇā bhavetsiddhā satyā dadyātsuśobhanam || 46 || 

--------------------------------------------

mantrayojanā | vijayaprāptyāṃ caturṣu dvandvayuddhādiṣu 
vijayaprāptyāmityanvayaḥ | vijayasiddhividyāyā 
ekādaśākṣaryāścātuvidhyaṃ 
dvandvayuddhādiproktanāmaviśeṣayojanataḥ | yathā dvandvayuddhe 
caturaṅgayuddhe kūṭayuddhe durgayuddhe iti tāni vijayaśabdātpūrvaṃ 
yojanīyāni | tena pañcadaśākṣarāstisraḥ | ekā saptadaśākṣareti | 
atirahasyatvādvidyā āñjasyena na likhyante || 42 ||
	madetyādinā ślokena kāmarūpasiddhividyāmupadiśati | tatra mada iti 
mantrayojanā uktetiśeṣaḥ | asmin prakaraṇe uktetyādyanuktāvukteti śeṣaḥ | 
tathā kūṭadvayenetyarthaḥ | anyatsugamam || 43 ||
	nityetyādinā ślokena pādukāsiddhividyāmupadiśati | tatra nitya iti 
mantrāyojanāt | vidyeti pūrvāparayoranveti | pāduke iti dvivacanam || 44 ||
	tathetyādinā ślokenāñjanasiddhividyāmupadiśati | tatra tathā yathā 
pādukāvidyāyojanam | nityamada iti mantrayojanā | taddvayena kūṭadvayena | 
dvādaśārṇā vidyeti śeṣaḥ || 45 ||
	dravanityetyādinā ślokena khaḍgasiddhividyāmupadiśati | tatra 
dravanitye iti mantrayojanā | tathā prāgvat | dvayena dvādaśārṇā vidyeti 
śeṣaḥ | siddhā prāgvaccheṣaḥ || 46 ||

--------------------------------------------

p. 305) nityadraveti vetālān dehīti puṭayettathā |
trayodaśākṣarāṃ vidyāṃ siddhāṃ tān darśayettathā || 47 || 

piśācānme prayaccheti pūrvaṃ nityamadadrave |
puṭayetpūrvavaddvābhyāṃ vidyā saptadaśākṣarā || 48 || 

ṣaṭatriṃśaduktā yakṣiṇyastāḥ sarvā vāñchitapradāḥ |
tāsāṃ nāmāni vidyāśca śṛṇu vakṣye yathāvidhi || 49 || 

vicitrā vibhramā haṃsī bhīṣaṇī janarañjikā |
viśālā madanā rūddhā kālakaṇṭhī mahābhayā || 50 || 

māhendrī śaṅkhinī cāndrī maṅgalā vaṭavāsinī |
mekhalā sakalā lakṣmīrmālinī viśvanāyikā || 51 || 

sulocanā saśobhā ca kāmadā savilāsinī |
kāmeśvarī nandinī ca svarṇarekhā manoramā || 52 || 

pramodā rāgiṇī siddhā padminī saratipriyā |
kalyāṇadā kalādakṣā tataśca surasundarī || 53 || 

--------------------------------------------

	nityetyādinā ślokena vetālasiddhividyāmupadiśati | tatra nityadrava iti 
mantrayojanā | tathā prāgvat dvayena | tān vetālānitiśeṣaḥ || 47 ||
	piśācānityādinā ślokena piśācasiddhividyāmupadiśati | tatra 
pūrvaṃ piśācaśabdānnityamadadrava iti mantrayojanā | dvābhyāṃ 
bījābhyāmitiśeṣaḥ || 48 ||
	ṣaṭtriṃśadityādibhiḥ sundarītyantaiḥ pañcabhiḥ 
ślokairnāmavidyāprastāvapūrvaṃ yakṣiṇīnāmānyupadiśati | tatra 
tāsāṃ yakṣiṇīnām || 49 ||
	vicitretyādinā ślokena dvādaśa nāmānyupadiśati | tatra mahābhayā 
iti daśamī || 50 ||
	māhendrītyādinā ślokena daśa nāmānyupadiśati || 51 ||
	sulocanetyādinā ślokenāṣṭa nāmānyupadiśati | tatra sulocaneti 
caturakṣaraṃ nāma | saśobhetyatra sakāraḥ sahārthaḥ | savilāsinī ityatrāpi 
sakārastadvat || 52 ||

--------------------------------------------

p. 306) iti ṣaṭtriṃśadākhyātā yakṣiṇyo'bhīṣṭadāyikāḥ |
tāsāṃ vidyāḥ krameṇaiva tadbījadvayasampuṭaiḥ || 54 || 

nityadravamadetyantaiḥ ṣaḍvarṇaiḥ svoktanāmabhiḥ |
vidyāḥ ṣaṭtriṃśadākhyātāstāḥ siddhā dadyurīpsitam || 55 || 

tāsāṃ vidyārṇasaṅkhyāstu śṛṇu vakṣye yathākramam |
pañcamī pañcadaśamī viṃśatiśca tathā'ntimā || 56 || 

catasraḥ pañcadaśakāstṛtīyā sā'ṣṭamī tathā |
trayodaśī cāṣṭadaśī dvāviṃśā dvādaśākṣarā || 57 || 

saikatriṃśacca tadvatsyuścaturdaśasamanvitāḥ |
navamī daśamī caikaviṃśā tadvadanantaram || 58 || 

--------------------------------------------

	pramodetyādinā ślokenāṣṭa nāmānyupadiśati | tatra 
saratipriyetyatrāpi sakāraḥ prāgvat | kalādakṣetyekā | anyāni nāmāni 
sugamāni || 53 ||
	itītyādinā īpsitamityantena ślokadvayena proktanigamanaṃ 
yakṣiṇīsiddhividyāṃ copadiśati | tatra tāsām yakṣiṇīnām | krameṇa 
vakṣyamāṇena | tadbījadvayasampuṭaiḥ mūlavidyādyantabījadvayapuṭitaiḥ 
|| 54 || ṣaḍvarṇaiśca svanāmabhirityatrottaraślokenānvayaḥ | nityadravamada * 
iti mantrayojanā | etāni mūlavidyādyanta ityuktyā svasvarūpopadeśāni 
bījadvayapuṭena sahitāni ṣaḍakṣarāṇi yakṣiṇīvidyāsarvasādhāraṇāni | 
uktanāmabhiḥ vicitrādyaiḥ 
ṣaṭtriṃśadbhirvidyāṣaḍakṣarāntairyojitaistannāmabhireva mantrabhedaḥ || 
55 ||
	tāsāmityādibhiḥ parā ityantaiścaturbhiḥ ślokairvidyānāṃ 
pratyekamakṣarasaṅkhyāmupadiśati | tatra tāsāṃ yakṣiṇīnām | antimā 
ṣaṭtriṃśā || 56 || catasraḥ vidyā iti śeṣaḥ | pañcadaśakāḥ 
pañcadaśākṣarā ityarthaḥ || 57 || saikatriṃśaccetyasya 
(dvādaśa)dvādaśākṣarā ityatrānvayaḥ | evaṃ sambhūya 
dvādaśākṣarāvidyāḥ ṣaṭ | tadvatsyuścaturdaśasamanvitāḥ yadvat 
dvādaśākṣarāḥ tadvaccaturdaśākṣarā ityarthaḥ || 58 ||

--------------------------------------------

p. 307) caturviṃśā pañcaviṃśā saptaviṃśā tadūrdhvagā |
trayastriṃśā(dhi)dikāstisrastrayodaśayutāḥ parāḥ || 59 || 

ceṭakānāṃ catuḥṣaṣṭiṃ tanmātrāṃ ca vadāmi te |
śṛṇu śuddhyāstu te nityaṃ sādhayeyuḥ samīhitam || 60 || 

vibhramo vāhako vīro vikarṣaḥ krokaraḥ kaviḥ |
siṃhanādo mahānādaḥ sugrīvomarkaṭaḥ śaṭaḥ || 61 || 

biḍālākṣo biḍālāsyaḥ kumāraḥ khacarobhavaḥ |
mayūro maṅgalobhīmo dvīpivaktraḥ ṣaḍānanaḥ || 62 || 

mātaṅgaśca niśācārī viṣagrāhī vṛkodaraḥ |
sauribhāsyo gajamukhaḥ paśuvaktro gajānanaḥ || 63 || 

kṣobhakomaṇibhadraśca krīḍakaḥ siṃhavaktrakaḥ |
śyenāsyaḥ kaṅkavadanaḥ kākāsyo hayavaktrakaḥ || 64 || 

--------------------------------------------

tadūrdhvagā iti | aṣṭaviṃśetyarthaḥ | trayastriṃśādikāstisraḥ 
trayastriṃśādikāḥ pañcatriṃśāntāstisra ityarthaḥ | sambhūya 
caturdaśākṣaravidyā daśa | trayodaśayutāḥ parāḥ anyāḥ 
ṣoḍaśavidyāstrayodaśākṣarāḥ, tāśca 
prathamadvitīyacaturthaṣaṣṭhasaptamaikādaśadvādaśacaturdaśa-
ṣoḍaśaptadaśaikonaviṃśatitrayoviṃśaṣaḍviṃśaikonatriṃśa-
(triṃśa)dvātriṃśāḥ | tatra tāsāṃ nāmāni vidyāṣaḍakṣarānte 
sambuddhirūpāṇi yojayitvā tadante bījadvayaṃ prāgvadyojanīyamiti 
sampradāyārthaḥ || 59 ||
	ceṭakānāmityādibhiḥ kīrtitā ityantairaṣṭabhiḥ 
ślokaistanmantraprastāvapūrvaṃ ceṭakānāṃ nāmānyupadiśati | tatra te 
tavetyarthaḥ | te ceṭakāḥ || 60 ||

vibhrametyādinā ślokena ekādaśa nāmānyupadiśati || 61 ||
viḍālākṣa ityādinā ślokena daśa nāmānyupadiśati ||
mātaṅga ityādinā ślokenāṣṭa nāmānyupadiśati || 63 ||

--------------------------------------------

p. 308) mahodaraḥ sthūlaśirā vikṛtāsyā varānanaḥ |
capalaḥ kukkuṭāsyaśca māyāvī madanālasaḥ || 65 || 

manoharo dīrghajaṅghaḥ sthūladanto daśānanaḥ |
sumukhaḥ pīḍitaḥ kruddho varāhāsyaḥ saṭāmukhaḥ || 66 || 

kapaṭaḥ kautukī kālaḥ kiṅkaraḥ kitavaḥ khalaḥ |
bhakṣakobhayadaḥ siddhaḥ sarvagaśceti kīrtitāḥ || 67 || 

bījadvayapuṭāntasthairmadanitya(a)draveyutaiḥ |
nāmabhistairdvitīyāntairdehītipadasaṃyutaiḥ || 68 || 

evaṃ mantrāścatuḥṣaṣṭiḥ  kramāduktā maheśvari |
teṣāṃ saṅkhyāmapi tathā śṛṇu vakṣye yathāvidhi || 69 || 

caturdaśākṣarāsteṣu nava mantrāḥ samīritāḥ |
tathā pañcadaśārṇāḥ syuḥ ṣaḍviṃśatiritīritāḥ || 70 || 

--------------------------------------------

	kṣobhaka ityādinā ślokenāṣṭa nāmānyupadiśati | tatra 
siṃhavaktraka iti pañcākṣaraṃ nāma | hayavaktraka iti pañcākṣaraṃ nāma 
|| 64 ||
mahodaretyādinā ślokenāṣṭa nāmānyupadiśati || 65 ||
manoharetyādinā ślokena nava nāmānyupadiśati || 66 ||
kapaṭa ityādinā ślokena daśa nāmānyupadiśati | tatra bhayada iti 
padacchedaḥ | anyatsugamam || 67 ||
	bījetyādinā maheśvarītyantenārddhādyenaikena ślokena 
ceṭakānāṃ mantrānupadiśati | tatramadanityadrave iti mantrayojanā | 
nābhabhiḥ vibhramādibhiḥ catuḥṣaṣṭibhiḥ | dvitīyāntaiḥ 
dvitīyāvibhaktyantaiḥ | sampuṭitāni etāni mūlavidyāyā upakrama rūpāṇi | 
ṣaḍakṣarāṇi sarvamantrasādhāraṇānīti nāmabhireva mantrabhedaḥ | 
mantrayojanakramo yathā bījadvayaṃ mūlavidyāyāḥ ṣaḍakṣarāṇi iti 
dvitīyāntaṃ tattannāma, tadante dehītipadaṃ tadante bījadvayaṃ vilomamiti || 
68 || evaṃ uktaprakārataḥ ||
	teṣāmityādinā kramādityantenārddhādyena 
ceṭakanāmamantrākṣarasaṅkhyāmupadiśati |

--------------------------------------------

p. 309) ṣoḍaśārṇāstu manavaḥ pañcaviṃśatirīritāḥ |
tathā saptadaśārṇāśca catvārovyākulakramāt || 71 || 

vidyākṣarairanāvṛttānyakṣarāṇi caturdaśa |
sasvaraistairbhavetsaṅkhyā caturviṃśacchatadvayam || 72 || 

tairyantrāṇi ca sapta syusteṣu proktāḥ kramādyajet |
devatāḥ saptavāreṣu bhāskarādiṣu bhaktitaḥ || 73 || 

--------------------------------------------
tatra teṣāṃ mantrāṇām || 69 || caturdaśākṣarāsteṣu navamantrāḥ 
samīritāḥ teṣu mantreṣu nava mantrāścaturdaśākṣarā ityanvayaḥ | te ca 
tṛtīyaṣaṣṭhaikādaśaṣoḍaśaikonaviṃśadvipañcāśasapta-
pañcāśasaptapañcāśaṣaṣṭitriṣaṣṭitamāḥ | pañcadaśārṇāḥ syuḥ 
ṣaḍaviṃśatiḥ te ca 
prathamadvitīyacaturthapañcamanavamadaśamacaturdaśapañcadaśasaptadaś
āṣṭādaśadvāviṃśatriṃśadvātriṃśacatustriṃśaddvicatvāriṃśaccatvā
riṃśatpañcāśadekapañcāśatpañcapañcāśatṣaṭ 
pañcādaṣṭapañcāśadekonaṣaṣṭidviṣaṣṭidviṣaṣṭicatuḥṣaṣṭita-māḥ || 70 
|| ṣoḍaśārṇāstumanavaḥ pañcaviṃśatiḥ te ca 
saptamāṣṭamadvādaśatrayodaśaviṃśaikaviṃśatrayoviṃśādye-
konatriṃśāntasaptakaikatriṃśāṣṭatriṃśaikonacatvāriṃśaccatvāriṃśaik
acatvāriṃśattricatvāriṃśatṣaṭcatvāriṃśatsaptacatvāriṃśadaṣṭacatvāri.
mśaikonapañcāśatripañcāśaccatuḥpañcā-śattamāḥ | 
saptadaśārṇāścatvāraḥ te ca 
trayastriṃśatpañcatriṃśatsaptatriṃśaccatvāriṃśattamāḥ | 
vyākulakramāt uktakramataḥ | anyat sugamam | atra māyāsiddhiviṣayasya 
mantrasya ceṭakāntargatatvādanuktamiti mukhyāgamaḥ | tena 
sarvagaśabdasthāne māyā itiśabdasamādeśāt 
tanmantraścaturdaśākṣaraḥ | 
evamekādaśādhikaśatasaṅkhyāmantramūlamantrā 
svarūpabhedasambhinnāḥ samīcīnaṃ darśitāḥ || 71 ||
	vidyākṣarairityādibhiḥ naramityantaiścaturviṃśatyā ślokaiḥ 
prāguktānāmekādaśādhikaśatasaṅkhyānāṃ siddhimantrāṇāṃ 
sādhanārthaṃ saptavārāṇāṃ svaravikṛtamūlavidyākṣaraiḥ sapta 
yantrāṇi tattatsādhanasthānāni tattatpratyakṣaprakārāṃstatphalāni 
copadiśati | tatra sasvaraiḥ prāgvatṣoḍaśasvaraprasāditaiḥ 
caturviṃśacchatadvayaṃ caturviṃśacchatadvayaṃ 
caturviśtyādhikadviśatamityarthaḥ || 72 || taiḥ ak.qaraiḥ | teṣu yantreṣu | 
proktāḥ prāguktadaśavidhasiddhiproktāḥ | saptavāreṣu bhāskarādiṣu 
ravivārādiṣu saptavāreṣu prativāraṃ proktāḥ siddhidevatāḥ sakalāḥ 
saptasu yantreṣu ekasminnekasmin pratyekaṃ tattatsādhanādiṣu

--------------------------------------------

p. 310) vārākhyāṃ saptamīyuktāmiṣṭaṃ dehīti cālikhet |
yantrasya madhye māyāsthaṃ tatra siddhīśca pūjayet || 74 || 

vṛttayornavayoniṃ tu kṛtvā bāhye'ṣṭakoṇakam |
bahiḥ kalābjabhūpadmayugaṃ kuryādyathāvidhi || 75 || 

vilikhya teṣu kramaśo varṇān dvātriṃśadālikhet |
daleṣu koṇeṣu tathā vṛttamadhyatraye punaḥ || 76 || 

mātṛkāmakathādyāṃ vai vilikhedāntarakramāt |
tasya koṇāntarāleṣu halakṣārṇān kramāllikhet || 77 || 

agrātpradakṣiṇaṃ tvevaṃ sapta yantrāṇi tairbhavet |
siddhīnāṃ yakṣiṇīnāṃ ca ceṭakānāṃ tathaikaśaḥ || 78 || 

ceṭakānāṃ viśeṣo'yaṃ madhye'ṣṭacchadamambujam |
teṣāmuktakrameṇaiva sādhanāni phalāni vai || 79 || 

--------------------------------------------
yajedityarthaḥ || 73 || saptamīyuktāṃ saptamīvibhaktyantām | māyāsthaṃ 
hṛllekhāgarbhastham | iṣṭaṃ dehīti cālikhediti pūrvatrānvayaḥ | tatra 
māyodare | siddhīḥ sarvasiddhidevatāḥ || 74 || bāhye vṛttadvayataḥ | bahiḥ 
aṣṭakoṇāt | kalābjaṃ ṣoḍaśadalaṃ padmam | yathāvidhi yathāmānaṃ 
vilikhyeti pūrvatrānvayaḥ || 75 || teṣu daleṣu | koṇeṣvityuttaratrānvayaḥ | 
vṛttamadhyatraye navayonibāhyagatāṣṭakoṇabāhyagataṣoḍaśadalabāhya 
gatavṛttadvayamadhyavīthītraye ityarthaḥ || 76 || akathādyāṃ 
akārādivisarjanīyāntān ṣoḍaśa kakārāditakārāntān ṣoḍaśathakārādi 
sakārāntān ṣoḍaśa varṇānityarthaḥ | tasya tadbāhyalikhitasya 
purayugmasya | koṇāntarāleṣu halakṣārṇān kramāt bhūpadmayugasya 
koṇāntarāleṣu caturṣu uktamakṣaratrayaṃ vilikhedityarthaḥ || 77 || 
agrātpradakṣiṇaṃ sarvākṣarāṇīti śeṣaḥ | sapta yantrāṇi syuritiśeṣaḥ | 
taiḥ yantraiḥ | ekaśaḥ ekaikasya sādhanādikamiti śeṣaḥ | bhavedityatrāsya 
śeṣasyānvayaḥ || 78 || madhye'ṣṭacchadamambujaṃ 
navayonisthāne'ṣṭadalapadmamityarthaḥ || 79 || tenāpi sakarṇikāni

--------------------------------------------

p. 311) prayogān śṛṇu deveśi yaiḥ siddhairmatsamobhuvi |
pūjyate sarvalokaiśca sarvataḥ sarvadāpi ca || 80 || 

araṇyavaṭamūle ca parvatāgre guhāsu ca |
udyānamadhye kāntāre mātṛpādapamūlataḥ || 81 || 

sindhutīravane caitā yakṣiṇīḥ sādhayettriśaḥ |
ekaikasmin varṇalakṣaṃ japeduktavidhānataḥ || 82 || 

--------------------------------------------

navasthānāni bhavanti | teṣāṃ vijayādiceṭakāntānām | yaiḥ prayogaiḥ | 
matsamaḥ parameśvara ityarthaḥ | etairnavabhiḥ ślokairetaduktaṃ bhavati 
abhīṣṭamānabhrameṇāntarbahirvibhāgenaikāṅgulāntarāla-vīthikaṃ 
vṛttadvayaṃ vidhāya tanmadhye prāguktamānavidhānato navayoniṃ kṛtvā 
tadbahirdgvidiggatakoṇacaturasradvayenāṣṭakoṇaṃ vidhāya 
tadbahirekāṅgulāntarālavīthikaṃ vṛttadvayaṃ kṛtvā tadbahiḥ 
ṣoḍaśadalāni sabāhyagatavṛttadvayaṃ vidhāya 
tadbahiścaturasradvayamantarbahirvibhāgena kṛtvā 
sarvamadhyasthayonyāmamuṣminvāre imāṃ siddhiṃ dehīti hṛllekhāyāṃ 
svasaṃjñāyāṃ māyāṃśe vārākhyāṃ rephāṃśe tadantarāle siddhiṃ 
dehīti samālikhya tadbahiragrādiprādakṣiṇyenāṣṭasu koṇeṣu 
svaravikṛtamūlavidyākṣareṣu caturviṃśatyadhikaśatasaṅkhyeṣu 
ādito'ṣṭakaṃ tadbahiḥ (aṣṭāsreṣvaṣṭakaṃ tadbahi) ṣoḍaśapatreṣu 
ṣoḍaśaṃ(kaṃ)ca evaṃ dvātriṃśadakṣarāṇyālikhya vṛttāntarā 
vīthītraye antarnavayonibāhyagatavṛttadvayavīthyāṃ 
akārādivisarjanīyāntān ṣoḍaśasvarānālikhya 
madhyasthāyāmaṣṭakoṇabāhyagatavṛttadvayavīthyāṃ 
akārādivisarjanīyāntān ṣoḍaśasvarānālikhya 
madhyasthāyāmaṣṭakoṇabāhyagatavṛttadvayavīthyaṃ 
kakārāditakārāntāni ṣoḍaśākṣarāṇyālikhya 
ṣoḍaśadalabāhyagatavṛttadvayavīthyāṃ thakārādisakārāntāni 
ṣoḍaśākṣarāṇi tadbahiścaturasrakoṇāntarāleṣu caturṣu halakṣa 
ityakṣaratrayaṃ prati(tri)koṇāntarāle samālikhet | etat prathamaṃ yantram | 
anyeṣu ṣaṭsu yantreṣu 
pūrvapūrvalikhitākṣaradvātriṃśakoparitanamuparitanaṃ dvātriṃśatkaṃ 
ca vilikhet | evaṃ sapta yantrāṇ kṛtvā sarvatrārkādikeṣu saptasu vāreṣu 
proktakrameṇa viniyuñjyāditi || 80 || mātṛpādapamūlataḥ 
mātṛpādapāstvaṣṭau ca pūrvaṃ pradhānanityākāmyakathane kathitāḥ 
tenāṣṭau sthānānyāyatanāni || 81 || sindhutīravane nadītīrasthavane 
ityarthaḥ | evaṃ sambhūya dvādaśa sthānāni sambhavanti | triśaḥ 
ekaikasmin dvādaśasu sthāneṣu ekasminnekasmiṃstisrastisro yakṣiṇīḥ

--------------------------------------------

p. 312) taddaśāṃśaṃ tarpaṇaṃ ca homaṃ kuryāt prasūnakaiḥ |
kadambabandhūkajayāhayamāraiśca lohitaiḥ || 83 || 

tataḥ prītāḥ samāgatya pratyakṣā vāñchitapradāḥ |
suvarṇāni ca vāsāṃsi bhūṣaṇāni phalāni ca || 84 || 

āsvādyāni ca peyāni bhojyāni vividhāni ca |
ālepanāni mālyāni dadyurājīvitāvadhi || 85 || 

āyāte sarvadā grāhyaṃ pratyakṣādehi vāñchitam |
ityuktvā nityaśastāstu pūjayeccajapettathā || 86 || 

aṣṭottarasahasraṃ tu tāṃ tāṃ vidyāmananyadhīḥ |
evaṃ tāḥ sarvayakṣiṇyaḥ phalaṃ dadyuryathepsitam || 87 || 

ceṭakānāntu sarveṣāṃ teṣūkteṣu krameṇa vai |
ekasmin pañca pañca syuḥ siddhāḥ sindhutaṭe nava || 88 || 

teṣāṃ ca varṇalakṣantu japamuktavidhānataḥ |
maunaṃ dineṣu satataṃ kuryāt siddhyai na cālayet || 89 || 

madhyarātre sadā homaṃ tarpaṇaṃ ca samīritam |
japeddivāniśaṃ proktaṃ sarveṣāmapi sādhane || 90 || 

--------------------------------------------

sādhayedityarthaḥ | varṇalakṣaṃ tatadvidyāyāḥ || 82 || tattacchabdena 
japasaṃkhyocyate | hayamāraiśca lohitaiḥ raktakaravīrapuṣpairityarthaḥ || 83 ||
	tat ityādīpsitam 
ityantaślokacatuṣṭayoktayakṣiṇīpratyakṣīkaraṇataddeyārtha 
nityatadupāsanādigranthārthaḥ sugamaḥ || 84 || 85 || 86 || 87 ||
	teṣu sthāneṣu | ekasmin pañca pañca ekasminnekasmiṃsthāne pañca 
pañca ceṭakāḥ | sindhutaṭenava dvādaśe sthāne nava ceṭakāḥ | pūrvaṃ 
yakṣiṇīproktadvādaśa sthāneṣu ekādaśeṣvekaikasmin sthāne pañca 
pañca dvādaśa sindhutaṭe vana sthāne navaceṭakān evaṃ 
catuḥṣaṣṭiṣvekamekaṃ ceṭakaṃ proktakramāt sādhayedityarthaḥ | etāni 
sthānānyanyasarvasiddhyaṣṭakasādhanasādhāraṇānīti sampradāyaḥ || 88 || 
varṇalakṣaṃ mantrasya | dineṣu

--------------------------------------------

p. 313) ceṭakāste samāgatya madhyarātre'tibhīṣaṇāḥ |
kṣobhayuramuṃkṣomaṃ nacedetyatha tatpuraḥ || 91 || 

pratyakṣāḥ kiṃ taveṣṭaṃ tat karomiti vadenniśi |
pratyekaṃ te tathetyuktā na māṃ muñcata ityapi || 92 || 

nityaśastān japārcābhirupāsītācaretpunaḥ |
(smṛ)sate tametya sandiṣṭaṃ sādhayeyuḥ samīhitam || 93 || 

śatrūṇāṃ samare bhaṅgaṃ prahāramahite jane |
kurvanti prārthitārthānāṃ pradānaṃ ca divā'niśam || 94 || 

ānayeyuśca vanitā vāñchitāṃstatkṣaṇāt dhruvam |
niścalīkurvate mattaṃ dantinaṃ vā hayaṃ naram || 95 || 

nityāṣoḍaśake siddhe devarṣipitṛrākṣasaiḥ |
piśācairuragaiḥ siddhaiḥ kinnarairapsarogaṇaiḥ || 96 || 

marudbhirvamubhiḥ sapta ṛṣibhiryakṣadānavaiḥ |
rudrairekādaśavidhaiḥ sādhyaiśca navabhirgrahaiḥ || 97 ||

--------------------------------------------

sādhana(a)dineṣu, etat sarvasādhāraṇam || 89 || divāniśaṃ sarvadetyarthaḥ | 
sarveṣāṃ proktānāmanyeṣāṃ 
vijayādimāyāntānāmaṣṭānāmanyeṣāṃ ca || 90 || amuṃ sādhakam | 
tatpuraḥ sādhakapuraḥ || 91 || pratyekaṃ eka ekaśceṭaka ityarthaḥ | asya 
vadedityatrānvayaḥ | te ceṭakāḥ | tathetyādinā ślokaśeṣaḥ 
sādhakaprārthanāvacanam || 92 || nityaśaḥ 
tattacceṭakasiddhyanantaramuktakramāt | (smṛ)te ceṭakāḥ | samīhitaṃ 
sādhakasyeti śeṣaḥ || 93 || śatrūṇāmityādi samīhitasādhanāprakāraḥ | 
etaduktaṃ bhavati ceṭakeṣu svābhimataṃ svābhimatamekamekaṃ ceṭakaṃ 
proktakramātsādhayediti | tatra bahuvacanāni sarvaceṭakasādhāraṇatvāt 
sādhanāderiti sampradāyaḥ | evaṃ māyāsiddhividhānādikaṃ 
vijayādīnāṃ saptānāṃ vidhānādikamapyevam || 94 || 95 ||
	nityetyādibhirbhavedityantaiḥ pañcabhiḥ ślokaiḥ 
ṣoḍaśanityāsiddhilakṣaṇānyupadiśati |

--------------------------------------------

p. 314) dvādaśārkairlokapālaistathā'nyairapi daivataiḥ |
rājabhirvanitābhiśca narairanyairmṛgaistathā || 98 || 

pūjyate sarvadā siddhasamīhitasukhāspadaḥ |
hṛṣṭāśayo vadānyaśca dayāvān sumukhaḥ kṣamī || 99 || 

pūrṇāśayaḥ sadānandonirapekṣaphalānvitaḥ |
dhanī bhoktā'paradveṣī premabhūrāvayorbhavet || 100 || 

jihvātattvamayī vyāptiriti samyak samīritā |
asyā niṣphālanāccitte tattattvaṃ svātmasātkṛtam || 101 || 

iti ṣoḍaśanityātantreṣu śrīkādimate saptadaśaṃ paṭalaṃ paripūrṇaṃ 
parāmṛṣṭam || 17 || 

--------------------------------------------
tatra anyaiḥ daśaprājāpatyādibhiḥ || 96 || 97 || 98 || 
siddhasamīhitasukhāspadaḥ siddhasamīhitaśca sukhāspadaścetyarthaḥ || 99 || 
pūrṇāśayaḥ jñātavyanirapekṣatvāt | nirapekṣa iti vittādiviṣayaḥ | 
aparadveṣo iti padacchedaḥ | paradveṣakaraṇaparāṅmukha ityarthaḥ | āvayoḥ 
śivaśaktyoḥ || 100 ||

iti śrīṣoḍaśanityātantreṣu śrīkādimatākhyasya tantrasya paripūrṇasya 
tantrasya prapañcasārasiṃharājaprakāśābhidhānena 
śrīsubhagānandanāthena viracitāyāṃ manoramākhyāyāṃ 
vyākhyāyāṃ śivadūtīnityāvidyāvidhānaprakāśanaparaṃ 
saptadaśapaṭalaṃ paripūrṇaṃ parāmṛṣṭham || 17 ||

granthasaṅkhyā

yantrāṇi sapta proktāni vyākhyānaṃ granthasaṅkhyayā |
paṭale'smin saptadaśe saṣoḍaśaśatadvayam ||




athāṣṭādaśapaṭalam |

atha ṣoḍaśanityāsu samproktā yā trayodaśī |
tadvidhānaṃ śṛṇu prājñe vidyā prāguditā tava || 1 || 

tadaṅgānyakṣaranyāsaṃ dhyānārce'syāstu śaktibhiḥ |
tadyantraviniyogāṃśca vakṣye'haṃ vijayapradān || 2 || 

vidyāyā vyañjanairdīrghasvarayuktaiścatuṣṭayam |
śeṣābhyāṃ ca dvayaṃ kuryāt ṣaḍaṅgāni karāṅgayoḥ || 3 || 

jñānendriyeṣu śrotrādiṣvatha citte ca vinyaset |
akṣarāṇi kramādvinduyutānyanyattu pūrvavat || 4 || 

--------------------------------------------

athāṣṭādaśapaṭalam |

	pūrvasmin saptadeśe paṭale dvādaśyā nīlapatākānityāvidyāyā 
vidhānamupadiśyānantaraṃ trayodaśyā vijayānityāvidyāyā 
vidhānamupadiśati | atha ṣoḍaśetyādinā samīritā ityantena 
ślokaśatarūpeṇāṣṭādaśena paṭalena | tatra atha ṣoḍaśetyādinā 
pradānityantena ślokadvayena paṭalārthānuddiśati | tatra trayodaśī 
vijayānityetyarthaḥ | prāk tṛtīyapaṭale || 1 || dhyānārce iti dvitīyādvivacanam 
| dhyānaṃ cārcā cetyarthaḥ | tadyantraviniyogān tadyantrāṇi 
tadviniyogāṃścetyarthaḥ || 2 ||
	vidyāyā ityādinā pūrvavadityantena ślokadvayena 
mūlavidyākṣaraiḥ 
karāṅgajñānendriyaṣaṭkanyāsavidhānādikamupadiśati | tatra vidyāyā 
vyañjanairdīrghasvarayuktaiścatuṣṭayam | śeṣābhyāṃ ca dvayaṃ kuryāt 
ṣaḍaṅgāni karāṅgayorityantena ślokenaitaduktaṃ bhavati bhā/ mī/ rū/ yai/ 
ityantarmūlavidyāyā dīrghasvarayuktavyañjanākṣaraiścaturbhiḥ 
sabindukaiḥ sajātikairhṛdayaśiraḥśikhākavacāni nyasya vidyāyāḥ 
śeṣasvarākṣaradvayena, aukāra ūkārarūpeṇa sabindunā 
śeṣajātiyujānetrāstre(?) ca, evaṃ ṣaḍaṅgāni karanyāsapūrvaṃ 
vidadhyāditi || 3 || jñānendriyādiṣu śrotrādiṣu 
śrotratvakcakṣurjihvāghrāṇeṣu | tatra tvacivinyāsovyāpakavat | anyat 
vyāpakam | pūrvavat samastayā vidyayā 
	
--------------------------------------------

p. 316) pañcavaktrāṃ daśabhujāṃ prativaktraṃ trilocanām |
bhāsvanmukuṭavinyastacandrarekhāvirājitām || 5 || 

sarvābharaṇasaṃyuktāṃ pītāmbarasamujjvalām |
udyadbhasvadbimbatulyadehakāntiṃ śucismitām || 6 || 

śaṅkhaṃ pāśaṃ kheṭacāpau kahlāraṃ vāmabāhubhiḥ |
cakraṃ tathā'ṅkuśaṃ khaḍgaṃ sāyakaṃ mātuluṅgakam || 7 || 

dadhānāṃ dakṣiṇairhastaiḥ prayoge bhīmadarśanām |
upāsane'tisaumyāṃ ca siṃhopari kṛtāsanām || 8 || 

vyāghrārūḍhābhirabhitaḥ śaktibhiḥ parivāritām |
samare pūjane'nyeṣu prayogeṣu sukhāsanām || 9 || 

śaktayaścāpi pūjāyāṃ sukhāsanasmanvitāḥ |
sarvādevyā samākāramukhapāṇyāyudhānyapi || 10 || 

--------------------------------------------

prāguktavidhānenetyarthaḥ | etaduktaṃ bhavati śrotrādiṣu pañcasu 
jñānendriyeṣu manasi ca sambhūya ṣaṭsu sthāneṣu śrotrādiṣu triṣu 
dvandvasthāneṣu pratidvandvamekamekamanyayoścaikamekaṃ ityevaṃ 
sabindukāni bha/ ma/ ra/ ya/ au/ ū/ ityetāni mūlavidyāyāḥ ṣaḍakṣarāṇi 
krameṇa vinyasya samastarūpayā vidyayā vyāpakaṃ ca nyasediti || 4 ||
	pañcavaktrāmityādibhirapītyantaiḥ ṣaḍbhiḥ ślokairdevyāḥ 
saparivārāyā nityasaparyā dhyānaṃ prayogadhyānaṃ copadiśati | tatra 
pañcavaktrāvasthānaṃ nīlapatākāyāḥ proktaprakāreṇa | daśabhujāmiti 
ca tadvat | bhujeṣvāyudhāni vāmordhvādi dakṣiṇorddhādiva (ca) 
boddhavyāni || 5 || 6 || 7 || prayoge samarādivijayaprayoga ityarthaḥ | upāsane 
nityabhajane | siṃhopari kṛtāsanāṃ siṃhārūḍhām || 8 || samare pūjane 
samaravijayārthe pūjana ityarthaḥ | siṃhādhirūḍhāṃ bhayaṅkarām 
vyāghrārūḍhābhiḥ svasamānābhiḥ śaktibhiḥ parivāritām 
yuddhavijayārthaṃ dhyātvā pūjayedityarthaḥ | anyeṣu vaśyādiṣu || 9 || 
pūjāyāṃ nityāyām | apītibhinnakramaḥ | sarvā apītyarthaḥ śaktaya iti 
śeṣaḥ | etaduktaṃ bhavati vaśyādiṣu prayogeṣu nityopāsanapūjāyāṃ ca 
sukhāsīnāṃ saparivārāṃ devīṃ dhyāyediti || 10 ||

--------------------------------------------

p. 317) caturasradvayaṃ kṛtvā caturdvāropaśobhitam |
dalāṣṭakasamopetaṃ tatra prāgvat samarcayet || 11 || 

tadantarvṛttayugmāntaraṣṭakoṇaṃ vidhāya tu(tat) |
tadantaśca tathā padmaṃ ṣoḍaśacchadasaṃyutam || 12 || 

tathaivāṣṭacchadaṃ padmaṃ vidhāyāvāhya tatra tām |
tattacchaktyā vṛtāṃ samyagupacāraistathā'rcayet || 13 || 

annājyābhyāṃ nityahomaṃ kuryādvā tilataṇḍulaiḥ |
balidvayaṃ ca kurvīta pūjāṃ cā'pi samāpayet || 14 || 

lalitārahitāḥ pañcadaśanityāstithīśvarāḥ |
candrakhaṇḍalasanmauliyutā sā tanmayī matā || 15 || 

māyāsaptākṣarīmadhyagatairnāmabhirarcayet |
tadāvaraṇagāḥ śaktīstatsamākāraśaktikāḥ || 16 || 

--------------------------------------------

	caturasradvayamityādibhiḥ sukhī ityantaiḥ pañcadaśabhiḥ ślokaiḥ 
devyā nitya saparyāmaṇḍalaviracanākramaṃ tatra caturāvaraṇaṃ 
nityasaparyākramavidhānamanyāsāṃ pañcadaśanityānāṃ 
candrakalādhāraṇavāsanāṃ lalitāyāstaddhāraṇavāsanāṃ 
āvaraṇaśaktināmāni copadiśati | tatra prāgvat caturasre 
nityā(nityārcanavadityarthaḥ || 11 || tadantaḥ caturasrāntaḥ || 12 || tatra cakre 
tathā vakṣyamāṇaprakāreṇa | nityasaparyāmaṇḍalaviracanākramo yathā 
antarbahirvibhāgena yathāmānaṃ caturasradvayaṃ pratyekaṃ 
śākhādvayopetaṃ caturdvāraṃ vidhāya 
tadantarvṛttadvayamantaścaturasrarekhāspṛṣṭāspṛṣṭaṃ vidhāya 
tadantaraṣṭakoṇaṃ prāgvat kṛtvā tadantaḥ ṣoḍaśadalaṃ padmaṃ kṛtvā 
tadantaraṣṭadalaṃ viracya (?) tatkarṇikāyāṃ saparivārāṃ 
devīmāvāhyābhyarcayediti || 13 || vā vikalpe | balidvayaṃ prāgvat || 14 || 
tejastrayabhāvanādinā | sā tanmayī sā lalitā akṣayacandrakalārūpiṇī 
ityarthaḥ | anena ślokenaitaduktaṃ bhavati 
kṣayavṛddhyupetacandrakalāpañcadaśakarūpāḥ pañcadaśatithayo'nyatra 
vyavacchinnāḥ sarvāḥ pratyekaṃ sarvakalākāraṇatvānusyūtarūpayā 
ṣoḍaśyā kalayā'kṣayayā

--------------------------------------------

p. 318) agrāt pradakṣiṇenaiva tāḥ sarvāsteṣu pūjayet |
tāsāṃ krameṇa nāmāni śṛṇu vakṣye yathāvidhi || 17 || 

nityānityāvaduditamarcanaṃ caturasrake |
antaḥsthitāṣṭakoṇeṣu pūjayeduktavigrahāḥ || 18 || 

jayāṃ ca vijayāṃ durgāṃ bhadrāṃ bhadrakarīmapi |
kṣemāṃ kṣemaṃkarīnityāmaṣṭakoṇeṣu bhaktitaḥ || 19 || 

tadantaḥ ṣoḍaśadaleṣvarcayetṣoḍaśābhitaḥ |
śaktīstā(stā) gandhapuṣpā(di)yutobhaktisamanvitaḥ || 20 || 

vidārikāṃ viśvamayīṃ viśvāṃ viśvavibhañjikām |
vīrāṃ vikṣobhiṇīṃ vidyāṃ vinodāñcitavigrahām || 21 || 

vītaśokāṃ viṣagrīvāṃ vipulāṃ vijayapradām |
vibhavāṃ vividhāṃ viprāṃ proktākārasamanvitāḥ || 22 || 

tandantaraṣṭapatreṣu śaktīraṣṭābhito yajet |
proktakrameṇa gandhādyairbhaktiniṣṭhāśayo vaśī || 23 || 

--------------------------------------------

sahitāḥ kila bhavanti | tena lalitārahitānāṃ pañcadaśānāṃ nityānāṃ 
pañcadaśatithirūpatvāttāsāmapyakṣayaṣoḍaśacandrakalā-dhāraṇaṃ 
bhavati | lalitā tu sarvatithimayatvādanavacchinnā 
sarvakalākāraṇarūpā'kṣayā ṣoḍaśo kalā bhavati | tena 
tasyāścandrakalārāhityamiti || 15 || māyāsaptākṣarīmadhyagataiḥ 
hṛllekhādyaiḥ saptākṣaryantairityarthaḥ | nāmabhiḥ mantrairiti śeṣaḥ || 16 || 
tāḥ śaktīḥ teṣu caturasrādisthāneṣu | tāsāṃ āvaraṇaśaktīnām || 17 || 
antaḥsthitāṣṭakoṇeṣu caturasrādikasyeti śeṣaḥ | uktavigrahāḥ 
jayāmityādyanantaraślokavakṣyamāṇāḥ || 18 || aṣṭakoṇeṣvityasya 
dvirupādānaṃ saṅkṣepavistārarūpatvādadoṣaḥ | bhaktitaḥ 
pūjayeditiśeṣaḥ || 19 || tadantaḥ aṣṭakoṇāntaḥ | tāḥ tāḥ anantaraṃ 
vidārikā mityādiślokadvayavakṣyamāṇāḥ || 20 || vidārikāṃ 
vidāriṇīmityarthaḥ | viśvavibhañjikāṃ viśvavibhañjinīmityarthaḥ || 21 || 
vividhāmiti | pañcadaśyānāmaproktākārasamanvitāḥ 
mūladevatāsamānā ityarthaḥ | arcayedityanvayaḥ || 22 || tadantaḥ

--------------------------------------------

p. 319) manoharāṃ maṅgalāṃ ca madotsiktāṃ manasvinīm |
māninīṃ madhurāṃ māyāṃ mohinīmuktavigrahām || 24 || 

evaṃ pūjājapadhyānahomopāsanato vaśī |
bhajate nityaśodevīṃ yo'sau syātsarvataḥ sukhī || 25 || 

pūrvoktakramatovidyāvarṇalakṣaṃ japedvaśī |
homaṃ raktāmbujaiḥ kṛtvā siddhamantrodayānvitaḥ || 26 || 

prayogānācarenmantrī homayantravidhānataḥ |
japena tarpaṇenāpi pūjanena yathāvidhi || 27 || 

kamalaiḥ kairavairaktaiḥ sitaiḥ saugandhikotpalaiḥ |
sugandhiśephālikayā trimadhvaktairyathāvidhi || 28 || 

homāt saptasu vāreṣu kuryātproktaistu saptabhiḥ |
proktavāreśayoścāpi tanmaṇḍalata eva vai || 29 || 

--------------------------------------------

ṣoḍaśadalāntaḥ | śaktīḥ manoharāmityādyanantaraślokavakṣyamāṇāḥ || 
23 || uktavigrahāḥ prāgvat | asyā 
āvaraṇārcanakramobāhyādāvābhyantarapraveśataḥ || 24 || evaṃ 
proktarūpataḥ || 25 ||
	pūrvetyādinā yathāvidhītyantena ślokadvayena 
puraścaraṇavidhānaṃ kṛtapuraścaraṇasyaiva prayogavidhānayogyatāṃ 
copadiśati | tatra pūrvoktakramataḥ nīlapatākāproktakramataḥ | tena 
mūlavidyāyāṃ svaravyañjanabindūn varṇān pṛthakkatya gaṇayitvā 
tadakṣaralakṣasaṃkhyaṃ japyādityuktaṃ bhavati | tadakṣarasaṅkhyātu sapta | 
avaśiṣṭamanyatsugamam || 26 || 27 ||
	kamalairityādibhirniścitamityantairarddhādhikaistribhiḥ saptasu vāreṣu 
proktasaptapuṣpapūjāhomavidhānakramataḥ proktāṃ vijayasiddhimupadiśati 
| tatra raktaiḥ sitairityasya kamalaiḥ kairavairityubhayatrānvayaḥ | tena raktaiḥ 
kamalaiḥ sitaiḥ kamalaiḥ raktaiḥ kairavaiḥ sitaiḥ kairavaiścetyuktaṃ bhavati | 
trimadhvaktatvameteṣāṃ homavidhāveva || 28 || homāditilyablope pañcamī | 
homaṃ kṛtvetyarthaḥ | saptasu vāreṣu ravivārādiṣu | proktaistu saptabhiḥ 
puṣpairiti śeṣaḥ | proktavāreśayoḥ kulasundarīpaṭale iti śeṣaḥ | 
tanmaṇḍalataḥ tānyapi tatraivoktāni yadaṣṭāviṃśatipaṭale'vekṣaṇīyāni | 
etaduktaṃ 

--------------------------------------------

p. 320) vijayaṃ samavāpnoti samare dvandvayuddhake |
mallayuddheca vādeca dvaye dyūtadvaye'pi ca || 30 || 

vyavahāreṣu sarvatra jayamāpnoti niścitam |
caturaṅgulajaiḥ puṣpairhomātsaṃstambhayedarīn || 31 || 

tathaiva karṇikārotthaiḥ punnāgotthairnamerujaiḥ |
campakaiḥ ketakairājavṛkṣajairmāgandhodbhavaiḥ || 32 || 

prāgvadvāreṣu juhuyātkramātpuṣpaistu saptabhiḥ |
prokteṣu stambhanaṃ śatrorbhaṅgo vā bhavati dhruvam || 33 || 

śatornakṣatravṛkṣāgnau tatsamidbhistu homataḥ |
sarpiṣājyāplutābhiste praṇamantyeva pādayoḥ || 34 || 

mṛtyukāṣṭhānale mṛtyupatrapuṣpaphalairapi |
samidbhirjuhuyātsamyagvāreśārcanapūrvakam || 35 || 

--------------------------------------------

bhavati proktairaktakamalasitakamalaraktakairavasitakairavasaugandhikotpala-
sugandhiśephālikākhyaiḥ saptabhiḥ (karṇikārādyaiḥ) 
puṣpairuddiṣṭakramato ravivārādiṣu saptasu tadvāreśadvayasya 
tanmaṇḍale'rcanatomūlavidyayā tairhomataścoktaphalasiddhiriti || 29 || samare 
iti vakṣyamāṇasaptakaviṣayaḥ | dvandvayuddhake prāgv`t | dyūtadvaye 
sajīvanirjīvarūpe || 30 || sarvatra anyeṣu vivādeṣvapi ||
	caturaṅgulajairityādinā dhruvamityantenārddhādyena ślokadvayena 
sarvadā āragvadhaiḥ saptasu vāreṣu saptabhiḥ puṣpaiśca 
homavidhānācchatrustambhanādikamupadiśati | tatra 
caturaṅgulajarāragvadhotthaiḥ || 31 || namerujaiḥ  suparṇīpuṣpaiḥ | 
rājavṛkṣajaiḥ āragvadhapuṣpaiḥ || 32 || prāgvat vāreśārcanapūrvam | 
vāreṣu saptasu ravivārādiṣu | saptabhiḥ karṇikādyaiḥ | atrāragvadhasya 
dvirupādānaṃ sarvadā ca tatprāpta? vāreṣu ca homavidhānārtham | 
prokteṣu dvandvayuddhādiṣu | etaduktaṃ bhavati proktaiḥ puṣpaiḥ saptabhiḥ 
prāgvatsaptavāreṣu tattadvāre śārcanapūrvakamāragvadhaiḥ sarvadā ca 
homātproktaphalasiddhiriti || 33 ||
	śatrorityādibhiḥ saṃśaya ityantairekaviṃśatyā ślokaistithivārādiṣu 
dravyaviśeṣaiḥ

--------------------------------------------

p. 321) arāteścaturaṅgantu balaṃ rogārditaṃ bhavet |
tenāsya vijayobhūyānnidhanenāpi vā punaḥ || 36 || 

arkavāre'rkajairidhmaiḥ samiddhe'gnau tadudbhavaiḥ |
patraiḥ puṣpaiḥ phalaiḥ kāṇḍaiḥ mūlaiścāpi hunetkramāt || 37 || 

savarṇāruṇavatsāyā ghṛtasiktaistu maṇḍalāt |
arātidiṅmukhobhūtvā kuṇḍe tryasrevidhānataḥ || 38 || 

palāyate vā rogātaḥ praṇamedvā bhayānvitaḥ |
vairī balasamagropi śauryamānānvito'pi ca || 39 || 

palāśedhmānale tasya pañcāṅgaistadghṛtāplutaiḥ |
homena somavāre ca bhavetprāgvanna saṃśayaḥ || 40 || 

khadiredhmānale tasya pañcāṅgaistadghṛtāplutaiḥ |
vāre bhaumasya havanāttadāpnoti suniścitam || 41 || 

apāmārgedhmaje vahnau tatsamidbhirhunettathā |
budhavāreṣu śubhrāyāḥ savatsāyā ghṛtānvitam || 42 || 

--------------------------------------------

homaviśeṣavidhānādvijayaprāptiprakārānupadiśati | tatra tatsamidbhiḥ 
nakṣatravṛkṣasamidbhiḥ | te śatravaḥ || 34 || samidbhiḥ mṛtyoritiśeṣaḥ || 35 || 
nidhanena śatrubalasyetiśeṣaḥ || 36 || tadudbhavaiḥ arkasaṃbhavaiḥ | kramāt 
uddiṣṭakramaiḥ patrādyairmūlāntaiḥ pañcabhiraṅgairityarthaḥ || 37 || 
savarṇāruṇavatsāyāḥ aruṇavarṇavatsāyāḥ aruṇavarṇāyāḥ gorityarthaḥ | 
ghṛtasiktaiḥ pūrvoktapañcāṅgairityarthaḥ | maṇḍalāt prāgvat 
ekonapañcāśaddinairityarthaḥ | ttyasre trikoṇakuṇḍe ityarthaḥ || 38 || 39 || 
tasya palāśasya | pañcāṅgaiḥ patrapuṣpaphalakāṇḍamūlaiḥ | punaśca 
tatghṛtāplutaiḥ savarṇavatsāruṇagoghṛtāplutaiḥ | prāgvaditi bhinnakramaḥ | 
prāgvadbhavediti vijayo bhavedityarthaḥ || 40 || tasya khadirasya | pañcāṅgāni 
prāgvat | taddhṛtāplutaiḥ prāgvat | tat- vijayaphalam || 41 || tatsamidbhiḥ 
apāmārgasya samidbhiḥ || 42 || pūrvoktaphalasaṃ

--------------------------------------------

p. 322) pūrvoktaphalasaṃsiddhirbhavatyeva ca taddinaiḥ |
takṣavāreṣu(?) te janma pūrvameva hi tatkriyā || 43 || 

sarvatra proktrahomārcājapamantrādikarmasu |
tattannityārcanaṃ tattaddvāreśadvayapūjanam || 44 || 

vidhāya paścāt karmāṇi tāni kuryāt samāhitaḥ |
śīghraṃ tatphalasaṃsiddhyaibhavatyevānyathā'nyathā || 45 || 

pippalāgnau gurau vāre tadutthaistadghṛtaplutaiḥ |
hunettathā tatphalāptistaddinaiḥ syādasaṃśayam || 46 || 

udumbarāgnau bhṛguje vāre homaṃ tadudbhavaiḥ |
tatsiktairvidadhītetthaṃ taddinaistacca siddhyati || 47 || 

śamīvahnau tadutthaistu juhuyātkṛṣṇagoghṛtaiḥ |
taddināttatphalāni syuriti vāreṣu saptasu || 48 || 

vijayo'bhihitaḥ samyak havanāttithi ṛkṣayoḥ |
viyayaṃ śṛṇu deveśi kathayāmi krameṇa te || 49 || 

--------------------------------------------
siddhiḥ vijayasiddhirityarthaḥ | taddinaiḥ maṇḍalādityarthaḥ | tatkriyā 
bhavediti śeṣaḥ || 43 || sarvatra tantre ityarthaḥ | tattannityārcanamiti 
tattaddivasaprāptatattattithiprāptanityāṃ cārcayedityabhidhatte || 44 || anyathā- 
nityadvayārcākaraṇe | anyathā niṣphalāni | etaduktaṃ bhavati sarvatra 
tantreṣu sarvaprayogeṣu tattatprayogadinaprāptāṃ tattattithiprāptāṃ nityāṃ 
tadvāreśadvayaṃ ca pūjayitvā paścāt prayogān kuryāditi || 45 || 
pippalāgnau aśvatthendhanavahnau || tadutthaiḥ aśvatthasamidbhirityarthaḥ | 
tadghṛtaplutaiḥ savarṇavatsaśubhragoghṛtāplutaiḥ | tatphalāptiḥ jayāptiḥ | 
taddinaiḥ- prāgvanmaṇḍalāt || 46 || udumbarāgnau 
prāgvadudumbarendhanavahnau | tadudbhavaiḥ udumbarasamidbhirityarthaḥ | 
tatsiktaiḥ pūrvoktaśubhragoghṛtasiktaiḥ | taddinaiḥ prāgvat | tat jayaphalamiti 
śeṣaḥ || 47 || śamīvahnau prāgvat śamīndhane'gnau | tadutthaiḥ 
śamīsamidbhirityarthaḥ | juhuyāt mandavāra itiśeṣaḥ | kṛṣṇagoghṛtaiḥ 
savarṇavatsakṛṣṇagoghṛtaiḥ |

--------------------------------------------

p. 323) pratipattithimārabhya pañcamyantakrameṇa vai |
śālīcaṇakamudgaiśca yavamāṣaiśca homataḥ || 50 || 

mahiṣājyaplutaistābhistithibhiḥ samavāpnuyāt |
ṣaṣṭhyādi ca daśamyantamajābhavaghṛtaistathā || 51 || 

prāguktairnistuṣairhomātprāguktaphalamāpnuyāt |
tadūrdhvaṃ pañcadaśyante samastaiśca tiladvayaiḥ || 52 || 

sitānnaiḥ pāyasaiḥ siktairāvikaistu ghṛtaistathā |
havanāttadavāpnoti yadāsau phalamīritam || 53 || 

evaṃ nakṣatravṛkṣotthavahnau taistairmadhuplutaiḥ |
havanādapi tatprāptirbhavatyeva na saṃśayaḥ || 54 || 

--------------------------------------------

taddināt prāevanmaṇḍalāt | tatphalāni jayaphalāni | iti proktarūpataḥ || 48 || 
vijayo'bhihita iti pūrvatrānvayaḥ | havanāditi pūrvāparayoranveti | pūrvastu 
iti evamuktaprakārataḥ saptavāreṣu ca jayo'bhihita ityarthaḥ | aparastu tithi 
ṛkṣayorhavanādvakṣyamāṇaṃ vijayaṃ śṛṇvityarthaḥ || 49 || 50 || tābhiḥ 
tithibhiḥ pratipadādibhiḥ pañcamyantābhiḥ pañcabhiḥ | samavāpnuyāt 
vijayamitiśeṣaḥ | tathā ṣaṣṭyādibhirdaśamyantābhiḥ pañcatithibhiḥ || 51 || 
prāguktaiḥ śālyādibhiḥ pañcabhiḥ | nistuṣaiḥ vigatatvagādibhiḥ | 
prāguktaṃ phalaṃ vijayaphalam | tadūrdhvaṃ pañcadaśyante 
ekādaśyādipañcadaśyante tithipañcake ityarthaḥ | samastaiḥ śālyādibhiḥ 
pañcabhiḥ ekādaśyām | tiladvayaiḥ kṛṣṇasitarūpaiḥ dvādaśyāṃ 
kṛṣṇarūpaiḥ, trayodaśyāṃ sitarūpaiśca tilairjuhuyādityarthaḥ || 52 || 
sitānnaiḥ kevalānnaiḥ | taiścaturdaśyām | pāyasaiḥ pañcadaśyām | 
siktaiḥ śālyādibhiḥ samastapañcakādibhiḥ | tathā tābhistithibhiḥ | 
phalamīritaṃ vijayaphalamityarthaḥ || 53 || nakṣatravṛkṣotthavahnau 
viṣavṛkṣāditattannakṣatravṛkṣendhaneddhe vahnau | taistaiḥ 
tattannakṣatravṛkṣāṅgaistattatsamidbhirityarthaḥ | madhu kṣudram | havanāt 
nityaśaḥ | tatprāptiḥ vijayāprāptiḥ | etaduktaṃ bhavati aśvinyādiṣu 
saptaviṃśatisaṅkhyeṣu nakṣatreṣu ekasmin kramāt 
tattannakṣatroktavṛkṣendhaneddhe vahnau tattadvṛkṣasamidbhiḥ 
madhusiktairhomāt tattatphalāvāptiriti || 54 ||

--------------------------------------------

p. 324) vidyāyāṃ prāgvadarṇāni pañca yuñjyātsvaraistathā |
aśītyarṇavatīṃ vidyāṃ tairyantrāṇi śṛṇu priye || 55 || 

prākpratyakdakṣiṇodak ca daśasūtranipātanāt |
ekāśītipadāni syusteṣu tāni likhetkramāt || 56 || 

madhyakoṣṭhe'bhidhāṃ kṛtvā prāguktavidhinā yutam |
śūlīkṛtya ca rekhāgrāṇyatrāvāhyābhipūjya tām || 57 || 

upāsīta purovidyāṃ japaṃ nityaṃ samarcayet |
vidyākramaṃ tatra yantre yajettatphalamāpnuyāt || 58 || 

--------------------------------------------

	vidyāyāmityādibhirāpnuyādityantaiścaturbhiḥ ślokaiḥ 
svaravikṛtamūlavidyāpañcakajanitāśītyakṣaranirmitakoṣṭhayantra-
pūjanena vijayāprāptimupadiśati | tatra prāgvat apunaruktānītyarthaḥ | 
pañca tāni bhakāramakārarephayakāraukārākṣarāṇi vakṣyamāṇāni | 
ūkāravindvoranupādānaṃ svaratvapaunaruktyāt | svaraiḥ ṣoḍaśabhiḥ | 
tathā prāguktakramādityarthaḥ | sa tu pratyakṣaraṃ 
ṣoḍaśasvarayojanārūpaḥ | taiḥ akṣaraiḥ | yantrāṇi vakṣyamāṇāni || 55 || 
daśasūtranipātanāt samāntarālamiti śeṣaḥ | teṣu koṣṭheṣu | tāni 
vidyākṣarāṇyaśītiśaṅkhyānīti śeṣaḥ | kramāt 
agrātprādakṣiṇyapraveśagatyetyarthaḥ || 56 || madhyakoṣṭhe ekāśītitame | 
abhidhāṃ sādhakasādhyakarmaṇām | prāguktavidhinā 
uttarādharāntarāleṣvityarthaḥ | rekhāgrāṇi catvāriṃśatsaṅkhyāni | atra 
yantre | tāṃ vijayānityām || 57 || upāsīta pūjājapādinā | nityaṃ 
khanityakramam | vidyākramam vidyākramaṃprayogārtham | asmin yantre 
svanityakramaṃ prayogārthaṃ vidyākramaṃ ca pūjayedityarthaḥ | yajet 
proktaprakāreṇa | tatphalam vijayaphalam | ayamatra yantraviracanākramo yathā 
prāk pratyak dakṣiṇodakca samāntarālaṃ daśasūtrāṇyāsphālya tena 
sañjāteṣu ekāśītisaṅkhyeṣu koṣṭheṣu 
sarvādhaḥsthapaṅktimadhyasthakoṣṭhamārabhya prādakṣiṇyapraveśagatyā 
svaravikṛtamūlavidyākṣarāṇyaśītisaṅkhyānyālikhya śiṣṭe 
ekasminmadhyakoṣṭhe prāguktalekhanakramataḥ 
sādhakāditrayābhidhāmālikhya yantrasya viṃśatirekhānāṃ 
catvāriṃśadagrāṇi bahiḥ kiñcidvikāsya pratyekaṃ triśūlīkṛtya 
tasminyantre vijayānityāṃ tamāvāhya 
pūrvoktanityasaparyāmaṇḍalamapāsya tataḥ svanityakramaṃ nityamarcayet | 
tasmin prayogārthaṃ vidyākramañcārcayet | tena vijayaphalasiddhiriti || 58 ||
--------------------------------------------

p. 325) prākpratyakdakṣiṇodak ca catuḥsūtranipātanāt |
navāni sambhavantyatra koṣṭhāni parameśvari || 59 || 

teṣu pratyekamabjāni cāṣṭapatrāṇi saṃlikhet |
teṣu madhyasthapadmasya karṇikāyāṃ samālikhet || 60 || 

nāmagarbhāntu tāṃ vidyāṃ tadbahiścāṣṭapatrake |
teṣvādito'ṣṭau saṃlikhya vindunā tadbahistathā || 61 || 

karṇikāyāṃ tu nāmnaikaṃ bahiraṣṭau tathā'ṣṭasu |
evamaṣṭasu saṃlikhya veṣṭayenmātṛkākṣaraiḥ || 62 || 

vilomairanulomaiśca māyābindusamanvitaiḥ |
caturasratraye bāhye yantrasyāgre samālikhet || 63 || 

evaṃ kṛtvā hastayugmamāne kumbhaṃ nidhāya tām |
vidyākṣarauṣadhikvāthajalairāpūrya pūrvavat || 64 || 

--------------------------------------------

	prāgityādibhiḥ puṣkalāmityantairaddhyardhaiḥ pañcadaśabhiḥ 
ślokairnavakoṣṭhasthapadmayantramabhiṣekārcanādinā 
vijayādiphalāvāptimupadiśati | tatra catuḥsūtranipātanāt - 
samāntarālamitiśeṣaḥ | atra sūtrapātapradeśe || 59 || teṣu-- nvasu koṣṭheṣu 
teṣupadmeṣu navasu || 60 || nāmagarbhāṃ *bhakārodare (sādhanāt 
samāntarālamiti śeṣaḥ)sādhakasya rephāṃśe sādhyasya tadantarāle 
karmaṇaścālekhanataḥ | tāṃ vidyām vikṛtām | tadbahiḥ karṇikādbahiḥ | 
teṣu sarvasvaravikṛtavidyākṣareṣu aśītiṣu | aṣṭau varṇān | vindunā 
sahetiśeṣaḥ | tadbahiḥ madhyapadmāt bahiḥ sthiteṣu padmeṣu || 61 || ekaṃ 
pūrva (pūrva) likhitāṣṭakāduparitanaṃ uparitanam | bahiḥ karṇikāyāḥ | 
aṣṭau karṇikāyāṃ likhitākṣaraḥllikhitākṣarāduparitanamaṣṭakam | aṣṭasu 
daleṣu | evaṃ uktarūpataḥ | aṣṭasu- madhyasthapadmavarjiteṣu 
sarvādhaḥsthapaṅktimadhyakoṣṭhasthāneṣu pakṣeṣvityarthaḥ || 62 || māyā 
visarjanīyaḥ | caturasratraye caturasratrayāntarālavīthodvaye ityarthaḥ | tat 
mātṛkāsthānam | bāhye caturasratrayāt | agre yantrasyāsya 
bāhyeityatrānvayaḥ || 63 || hastayugmamāne navakoṣṭhe iti śeṣaḥ | 
navakoṣṭhaṃ hastadvayamānaṃ kuryādityarthaḥ |

--------------------------------------------

p. 326) abhyarcya vidyāmayutaṃ japitvā tairvidhānataḥ |
abhiṣiñcettataḥ kleśairvimukto jāyate sukhī || 65 || 

vijayaḥ sarvatobhūyāt tat prokeṣvapi saptasu |
navagrahārtoripubhiḥ sarvataḥ kleśasambhave || 66 || 

samarasyodyame kīrtisamṛddhyorathavā'ptaye |
putrāptyai vāñchitaprāptyai triṣu janmasu kārayet || 67 || 

etadyantraṃ gairikena pīṭhe saṃlikhya tatra tām |
devīmāvāhya sampūjya japedvidyāṃ tathā'yutam || 68 ||

--------------------------------------------

taṃ kumbhaṃ pratikarṇikamitiśeṣaḥ | pūrvavat phalapallavādibhiḥ || 64 || 
abhyarcya nityakramāditaḥ vidyāṃ avikṛtām | 
ayutasaṃkhyoktirekākṣaratvāt (taiḥ jalaiḥ) tataḥ abhiṣekataḥ || 65 || prokteṣu 
saptasu anyasmin paṭale pūrvatra triṃśattamaślokaprokteṣu 
handvayuddhādiṣu saptasu ca || 66 || kīrtisamṛddhyorityetat vāñchitadvayam | 
triṣu janmasu prāgvat | kārayet abhiṣekamiti śeṣaḥ | ebhirnavabhiḥ 
ślokairekaduktaṃ bhavati | prāk pratyak dakṣiṇodakca hastadvayamite pradeśe 
samāntarālaṃ catuḥsūtranipātanānnavakoṣṭhāni kṛtvā teṣu nava 
padmāni aṣṭadalopetāni kṛtvā teṣu madhyakoṣṭhasthapadmakarṇikāmadhye 
vidyāmavikṛtāṃ prāgvannāmagarbhāmālikhya 
svaravikṛtamūlavidyākṣareṣvaśītiṣvāditoṣṭakaṃ aṣṭasu daleṣu 
agrādiprādakṣiṇyāt pratidalamekamekaṃ sabindukamālikhet | tadbahiḥ 
sarvādhaḥsthapaṅktimadhyakoṣṭhasthādiṣvaṣṭasu prādakṣiṇyāt 
pūrvapūrvalikhitāṣṭakāduparitanoparitanātmakamakṣaraṃ 
sādhyakarṇikāyāṃ 
taduparitanoparitanakoṣṭhākṣarāṣṭakamaṣṭadaleṣvaṣṭadaleṣvagrāt-
pradakṣiṇādālikhya evamaśītibhirakṣarairnavapadmoda *? 
navakoṣṭhayantraṃ kṛtvā tadbahiḥ caturasradvayamekāṅgulāntarālaṃ 
kṛtvā tadantarālavīthīdvaye'ntarvīthyāṃ mātṛkāṃ vilomāṃ 
savisarjanīyāṃ ālikhya tadbahirvīthyāṃ tāmeva 
sabindukāmanulomāmālikhya sarvayantrabāhye'gre lakṣamityakṣaradvayaṃ 
cālikhya teṣu navasu koṣṭhasthapadmanavakarṇikāmadhye 
pratipadmamekamekaṃ kumbhaṃ nidhāya 
vidyāvarṇauṣadhikvāthajalairāpūrya prāgvat saṃpūjya nityakramataḥ 
phalapallavādikaṃ nidhāya tatra devīmāvāhya nityakramato'bhyarcya 
sañjapya triṣu janmasvabhiṣekāt proktaphalasiddhiriti || 67 ||

--------------------------------------------

p. 327) evaṃ trisaptatriḥ saptarātrādviśvaṃ vaśaṃ nayet |
rājānaṃ vanitāṃ martyānanyāṃśca prāṇino'khilān || 69 || 

haridrāyāḥ paṭe kṛtvā kalaśe vā śarāvayoḥ |
nidhāya bhittimadhye vā śayanasthānake nije || 70 || 

abhyarcya vidyayā jāpaṃ kuryātsandhyāsu nityaśaḥ |
sahasraṃ proktakālena stambhayedakhilaṃ dṛḍham || 71 || 

śatrorudyogaroṣābhyāmaniṣṭakaraṇaṃ tathā |
vyavahāraṃ raṇodyogaṃ vāde vācaṃ matiṃ ruṣām || 72 || 

etatprāguktasurabhidravyairālikhya tatra tām |
sandhyāsu pūjayennityaṃ sahasraṃ prajapettathā || 73 || 

proktakālaprayogeṇa śriyaṃ prāpnoti puṣkalām |
athānyadvajrarūpaṃ tu yaṃtraṃ vakṣyetivaibhavam || 74 || 

prāgvaddvisaptasūtrāṇāṃ pātenotpādayettathā |
koṣṭhāni navaṣaṣṭyā ca yutaṃśatamitisphuṭam || 75 || 

--------------------------------------------
etat navapadmodaranavakoṣṭharūpam tatra yantre tathā sampūjya 
nityakramataḥ | tathā yathā'bhiṣeke || 68 || trisaptatriḥsaptarātrāt | etaduktaṃ 
bhavati trirātrātsaptarātrādekaviṃśatirātrādveti | viśvaṃ 
vakṣyamāṇarājādisaṅgrahoktiḥ | akhilān uktaśeṣān tiryagādīnapi 
prāṇinaḥ || 69 || kṛtvā navakoṣṭhayantramiti śeṣaḥ | śarāvayoḥ 
ūrdhvādhaḥsthayoranyonyābhimukhāśliṣṭamukhayoḥ | vā vikalpe | 
śayanasthānake sthāpayitveti śeṣaḥ || 70 || sahasraṃ pratisandhyam | 
proktakālena trirātrādinā | akhilaṃvakṣyamāṇam || 71 || vāde tarke | vācaṃ 
prativādinaḥ || 72 || etat yantram | prāguktasurabhidravyaiḥ 
aṣṭamapaṭaloktaiścandanāgurukasturīkuṅkumaiḥ | tatra yantre | tāṃ 
vijayānityām | prayogadineṣu sahasraṃ pratisandhyam || 73 || proktakālāt 
prāgvatpuṣkalāṃ rājyaśrīsamām |
	athānyadityādibhiḥ samīritā ityantairarddhādyaiḥ ṣaḍviṃśatyā 
ślokaiḥ svaravikṛtamūlavidyākṣarairekāśītikoṣṭhavajrayantranirmāṇaṃ 
tatprayogā/statphalāni copadiśati | tatra ativaibhavaṃ anyebhyaḥ || 74 || prāgvat 
prākpratyakdakṣiṇodakca |
--------------------------------------------

p. 328) taccatuṣkoṇakoṣṭhāni mārjayetsaikaviṃśatim |
madhye ca sambhavatyevāśītikoṣṭhairyathāvidhi || 76 || 

taccaturdikṣu vilikhettrikoṇānyekakoṣṭhataḥ |
sarvamadhyasthakoṣṭhe ca caturdikṣvagratastathā || 77 || 

vidyāṃ nāmodarāṃ kṛtvā prāgvadvarṇā/stu saṃlikhet |
etadagracatuṣkasya sparśāttricaturasrakam || 78 || 

vidhāya tatra vilikkhenmātṛkāṃ prāgvidhānataḥ |
ekena vajrayantreṇa vijayā vijayapradāḥ || 79 || 

etat prokteṣu saṃlikhya sthāpayet proktrarūpataḥ |
vijayaṃ samavāpnoti prokteṣvapi ca saptasu || 80 ||

--------------------------------------------

dvisaptasūtrāṇāṃ caturdaśasūtrāṇām || 75 ||  saikaviṃśatiṃ 
pratikoṇamiti śeṣaḥ | madhye vajraṃ prāguktarūpataḥ || 76 || ekakoṣṭhataḥ 
pratidiśamiti || 77 || vidyāṃ avikṛtām | nāmodarām prāgvat 
sarvādhaḥsthapaṅktisthakoṣṭhatrayamadhyakoṣṭhādiprādakṣiṇya 
praveśagatyāmuktakramādityarthaḥ | varṇān svaravikṛtānaśītisaṅkhyān | 
etadagracatuṣkasya sparśāt 
yantrāgrabhūtacaturdiggatatrikoṇacatuṣkāgrasprarśādityarthaḥ | 
tricaturasrakaṃ antarbahirvibhāgāccaturasratrayamityarthaḥ || 78 || tatra 
tadantarālavīthīdvaye | prāgvidhānataḥ savisarjanīyāṃ vilomāṃ 
sabindukāmanulomāṃ cetyarthaḥ | ekena anyanirapekṣeṇa | 
yantraviracanākramo yathā prāk pratyakdakṣiṇodakca 
caturdaśabhiścaturdaśabhiḥ sūtrairāsphālitaiḥ samāntarālaṃ 
navaṣaṣtyadhikaṃ śataṃ koṣṭhāni prāguktena krameṇa niṣpādya teṣu 
koṇeṣu catuṣṭaye'pi madhye vajrākāraṃ yathā bhavati tathā 
pratikoṇamekaviṃśatikoṣṭhāni mārjayitvā śiṣṭeṣu pañcāśītikoṣṭheṣu 
caturdikṣu pratidiśamekaikakoṣṭhamārjanatastrikoṇacatuṣṭayaṃ kṛtvā 
śiṣṭeṣvekāśītikoṣṭheṣu sarvamadhyasthakoṣṭhadiggatatryasre catuṣṭaye 
cāvikṛtāṃ prāgvannāmasampuṭāṃ mūlavidyāṃ likhitvā tataḥ 
śiṣṭeṣvekāśītikoṣṭheṣu 
sarvādhaḥsthapaṅktikoṣṭhatrayamadhyakoṣṭhādiprādakṣiṇya-
praveśagatyā muktakramaṃ 
svaravikṛtamūlavidyākṣarāśītikramātsamālikhyadiggatatryasra-
catuṣkāgrasparśādantarbahirvibhāgāccaturasratrayaṃ vidhāya 
tadantarālavīthīdvaye

--------------------------------------------

p. 329) vilikhyāśvatthaphalakātale yantra kucandanaiḥ |
japārādhanasaṃsiddhaṃ sthāpayecchūnyaveśmasu || 81 || 

deśe vā tatra dinaśo varddhate śrīracañcalā |
piśācā rākṣasāḥ kṛtyā vetālāḥ syurna tatra vai || 82 || 

palāśaphalakāyāntu vilikhyaitadyathāvidhi |
sthāpayedyatrakutrāpi tatkṣetraṃ brāhmaṇāspadam || 83 || 

pūrvoktasthāpanādrājadhānī bhavati susthirā |
vaṭe vilikhya khananāt pattanaṃ bhavati dhruvam || 84 || 

udumbare vidhāyetthaṃ sthāpanādacireṇa vai |
āhitānāśrayaṃ sthānaṃ bhavatyeva na saṃśayaḥ || 85 || 

vajrasya diktrikoṇāntarālāt kuryāt triśūlakam |
dāhavyāpte svasaṃyukte likhet tacchṛṅgamadhyayoḥ || 86 || 

tatra saṃsthāpya gadinaṃ vidyājaptavibhūtinā |
bhālasthenābhijaptena tamāviśya gado vadet || 87 ||

--------------------------------------------

prāgvanmātṛkāṃ vilomāṃ savisarjanīyāṃ tāmevānulomāṃ 
savindukāmantarbāhyagatyā vilikhya anena yantreṇānyanirapekṣeṇa 
viniyogato vijayādisarvvaphalaprāptiriti || 79 || prokteṣu 
aṣṭamapaṭaloktalohatrayādiṣu | prokteṣvapi ca saptasu asmin paṭale 
triṃśattamena ślokena proktadvandvayuddhādiṣu saptasvityarthaḥ || 80 || 
yantraṃ vajrākāraṇam | kucandanaiḥ prāgvat | deśe śūnya iti śeṣaḥ | tatra 
gṛhadeśayoḥ || 82 || etadvajrarūpaṃ yantram | yatra kutrāpi kṣetra iti śeṣaḥ | 
pūrvoktasthāpanāt rājadhānī sthāpitabhūḥ | pattanaṃ sthāpitadeśaḥ || 84 
|| sthānaṃ yantrādhiṣṭhitam || 85 || vajrasya diktrikoṇāntarālāt 
caturdiggatatrikoṇamadhyāvakāśādityarthaḥ | dāhavyāpte rephayakārau | 
rephayakārau | svamiti vinduḥ | tatśṛṅgamadhyayoḥ 
trikoṇāntarālagatatriśūlamadhyarekhāpārśvadeśaśṛṅgayoḥ | etaduktaṃ 
bhavati prāguktavajradiggatatrikoṇagatamadhyāvakāśe triśūlaṃ kṛtvā 
tacchṛṅgayoḥ rephayakārau vahnimārutātmakau savindukau vilikhya tatra 
vakṣyamāṇaṃ prayogaṃ kuryāditi || 86 || tatra triśūlopete vajre | taṃ 
gadinam || 87 ||
--------------------------------------------

p. 330) svāveśakāraṇaṃ karmasthāpayāpakrama yathā |
grahabhūtapiśācādyāḥ asyāviśyāpayānti vai || 88 || 

tadaivadāsavattasya vaśe bhavati tadbalāt |
yantrametadvilikhyāśmanyabhyarcya sthāpayet kvacit || 89 || 

rājño gehe tasya rājakṣamā muñcati nāvayam |
sthāne gajānāṃ vāhānāṃ nava kṛtvā navasvapi || 90 || 

sthāneṣu sthāpitānyetānyarcayeddinaśastathā |
dikṣu madhye ca tatraiva rogāḥ kṛtyāḥ pareritāḥ || 91 || 

vīkṣituṃ taṃ tu te naiva śaktāḥ syustatprabhāvataḥ |
candracandanakāśmīrairālikhyābhinave paṭe || 92 || 

abhyarcya vidyājaptaṃ taṃ paṭamāstīrya śāyayet |
dāhajvarārtamacirānmucyate tajjvareṇa saḥ || 93 || 

anyeṣvapi gadeṣvevaṃ kārayettadvimuktaye |
samareṣu mahīpānāṃ yantrametadudīritam || 94 || 

niśāne paṭahe'nyeṣu vādyeṣu ca samālikhet |
daradenātha tanmadhye tāmāvāhya samarcayet || 95 || 

vijayāṃ vijayāvāptyai yugapattāḍayan vrajet | 
pratyarthisenā tacchabdaśravaṇena palāyate || 96 || 

diśo daśa bhayodvigno nābhiyāti kadācana |
sajīvadyūtakāleṣu yantrametadvinirmitam || 97 || 

--------------------------------------------
yathā gadaḥ || 88 || yantraṃ triśūlarahitam || 89 || kṣamā bhūmiḥ || 90 || nava 
sthānāpekṣayā | navasu sthāneṣu || 91 || tatprabhāvataḥ | 
candracandanakāśmīrai sammilitaiḥ || 92 || dāhajvarārtamiti 
śāyayedityatrānvayaḥ | sa gadī || 93 || tadvimuktaye rogavimuktaye | etat 
vajrarūpam || 94 || 95 || tāḍayan nissārayan | tacchabda iti nissāraṇa śabdaḥ || 
96 || 97 ||
--------------------------------------------

p. 331) gulakīkṛtya tatkaṇṭhe baddhvā paścāttu yojayeta |
etaddarśanamātreṇa palāyante diśo daśa || 98 || 

nirjīveṣu ca tadyantraṃ jayamāpnoti sarvataḥ |
nāsādhyaṃ vidyate tena vajrayantreṇa pārvati || 99 || 

dhyāyedvaktre riporyantraṃ vidyāṃ vā lohitākṛtim |
tadaiva dāsavattasya vaśo bhavati tadbalāt || 100 || 

iti te vijayānityāvaibhavāḥ syuḥ samīritāḥ |
netratattvamayī vyāptiriti samyaka samīritā || 

asyā niṣphālanāccitte tattattva svātmasātkṛtam || 101 || 

iti ṣoḍaśanityātantreṣu śrīkādimate'ṣṭādaśaṃ paṭalaṃ paripūrṇaṃ 
parāmṛṣṭam || 18 || 

--------------------------------------------

tatkaṇṭhe kukkuṭādikaṇṭhe || 98 || jayamāpnoti dadhajjana iti śeṣaḥ || 99 || 
vidyāṃ mūlavidyāṃ vāvikalpena | lohitākṛtimiti yantrasyāpi viśeṣaṇaṃ 
tadā lohitākṛtītyanveti | tasya dhātuḥ | bhavati ripuriti śeṣaḥ | tadbalāt 
dhyānabalāt | uktaprakārataḥ || 100 ||

iti śrīṣoḍaśanityātantreṣu śrīkādimatākhyasya tantrasya paripūrṇasya 
tantrasya prapañcasārasiṃharājaprakāśābhidhānena 
śrīsubhagānandanāthena viracitāyāṃ manoramākhyāyāṃ 
vyākhyāyāṃ 
śivadūtīnityāvidyāvidhānaprakāśanaparamaṣṭādaśapaṭalaṃ 
paripūrṇaṃ paramāmṛṣṭam || 18 ||

granthasaṅkhyā-

yantrāṇi dvādaśa vyākhyāgranthāstvaṣṭādaśaṃ śatam |
sārddhapādatripādorddhvadvānavatyāyutaṃ smṛtāḥ ||

--------------------------------------------
                                          


ūnaviṃśapaṭalam |

atha ṣoḍaśanityāsu yā proktā tu caturddaśī |
ekākṣarā sā kathitā vidyā sā sarvamaṅgalā || 1 || 

nyāsakramaṃ dhyānavidhiṃ śaktīrāvaraṇasthitāḥ |
pūjākramaṃ sādhanañca viniyogādikān kramāt || 2 || 

mūlavidyākṣarairdīrghasvarabhinnaiḥ ṣaḍaṅgakam |
tāni tatsvarabhinnāni nyaset sveṣu mano'vadhi || 3 || 

suvarṇavarṇarucirāṃ muktāmāṇikyabhūṣaṇām |
māṇikyamukuṭāṃ netradvayapreṅkhaddayābharām || 4 || 

--------------------------------------------

pūrvasminnaṣṭādaśe paṭale trayodaśyā vijayānityāyā 
vidhānamupadiśyānantaraṃ caturddaśyāḥ sarvamaṅgalānityāyā 
vidhānamupadiśati atha ṣoḍaśetyādinā api cetyantena ślokaśatarūpeṇa 
ekonaviṃśena paṭalena | tatra atha ṣoḍaśetyādinā kramādityantena 
ślokadvayena paṭalārthānupadiśati | tatra kathitā tṛtīye paṭale | 
viniyogādikān yantrādīnāmiti śeṣaḥ || 2 ||
	mūlavidyetyādinā ślokena nyāsajātakramamupadiśati | tatra 
mūlavidyākṣarairmūlavidyāyāḥ sakāravakāravindubhiḥ 
piṇḍībhūtairityarthaḥ | atra bahuvacanaṃ avāntaratrayāpekṣayā 
dīrghasvarabhinnaiḥ prāgvat | etaduktaṃ mavati svāṃ ityādinā krameṇa 
mūlavidyayā dīrghasvarayujā 
sajātikayākṣaranyāsapūrvakamaṅganyāsaṃ kuryāditi | tāni 
dīrghasvarayuktaṣaḍvidhavidyāsvarūpāṇi sveṣu śrotādiṣu jñānendriyeṣu 
pañcasu | mano'vadhi manaḥ ṣaṣṭheṣvityarthaḥ | tatra śrotrādiṣu caturṣu 
dvandvasthāneṣvapi pratidvandvamekamekamakṣaraṃ nyasedityarthaḥ | tatra 
tvaci nyāsaḥ prāgvat | sarvanyāsajātasyānantaraṃ vyāpakaṃ | 
prāgvannyasediti sampradāyaḥ || 3 ||
	suvarṇetyādibhiḥ sthitā ityantaiḥ pañcabhiḥ ślokairdevyāḥ 
saparivārāyā nityasaparyāmaṇḍalanirmāṇagarbhaṃ 
nityapūjādhyānādikamupadiśati | tatra netradvayapreṅkhaddayābharāṃ

--------------------------------------------

p. 334) dvibhujāṃ svāsanāṃ padme tvaṣṭaṣoḍaśataddvayaiḥ |
patrairupete sacaturdvārabhusadmayugmage || 5 || 

mātuluṅgaphalaṃ dakṣe dadhānāṃ karapaṅkaje |
vāmena nijabhaktānāṃ prayacchantīṃ dhanādikam || 6 || 

svasamānābhirabhitaḥ śaktibhiḥ parivāritām |
ṣaṭsaptatibhiranyabhirakṣarotthābhiranvitām || 7 || 

prayogeṣvanyadā nityasaparyyāsūktaśaktikām |
tāḥ śaktīḥ śṛṇu deveśi yā nityāvaraṇe sthitāḥ || 8 || 

bhadrāṃ bhavānīṃ bhavyāñca viśālākṣīṃ suvismitām |
karuṇāṃ kamalāṃ kalpāṃ pūjayedaṣṭapatrake || 9 ||

--------------------------------------------
raktāruṇakāruṇyabharasūryāmṛtāṃśunetradvayāṃ ityarthaḥ | 
svāsanāṃ padme vakṣyamāṇarūpe maṇḍale sukhasthitāṃ ityarthaḥ | 
aṣṭaṣoḍaśataddvayaiḥ patraiḥ taddvayairiti ṣoḍaśadvayairiti yāvat | 
dvātriṃśatpatrairityarthaḥ | etaduktaṃ bhavati āntarakramādaṣṭapatraiḥ 
ṣoḍaśapatraiḥ dvātriṃśatpatrairupeti iti | sacaturdvārabhūsadmayugmage 
caturdikṣu caturdvārayutacaturasradvayamadhyage ityarthaḥ | 
tannityasaparyāmaṇḍalanirmāṇakramo yathā | 
yathāmānamantarbahirvibhāgarūpaṃ caturdiggatacaturdvāropetaṃ 
samacaturasradvayaṃ kṛtvā tanmadhye dvātriṃśaddalaṃ padmaṃ tadantaḥ 
ṣoḍaśadalaṃ padmaṃ tadantaraṣṭadalaṃ ca padmaṃ kṛtvā tatkarṇikāyāṃ 
devīmaṣṭapatrādiṣu parivāraśaktīścāvāhya pūjayedityarthaḥ | vāmena 
karapaṅkajeneti śeṣaḥ | śaktibhiḥ nityāvaraṇaśaktibhiḥ | ṣaṭsaptatibhiḥ 
aṣṭatriṃśanmithunarūpābhiḥ | anyābhirityakṣarotthaśaktiviśeṣaṇam | 
akṣarotthābhiḥ vakṣyamāṇabhiramṛtādyābhiḥ 
somasūryāgnirūpākṣaraśaktibhiḥ anvitām | prayogeṣviti sambandhaḥ | 
anyadā nityasaparyyāsviti sambandhaḥ | uktaśaktikāṃ 
vakṣyamāṇabhadrādiśaktikāṃ smarediti prakaraṇaśeṣaḥ | śaktīḥ 
nityapūjāvaraṇaśaktīḥ | etaduktam bhavati nityasaparyāyāṃ bhadrādiśakti 
sahitāmeva prayogādiṣu tābhiśca 
vakṣyamāṇābhiramṛtādibhirmātṛkākṣarotthābhiḥ 
somasūryāgnikalākhyābhiraṣṭatriṃśanmithunarūpataḥ ṣaṭsaptatibhiḥ 
śaktibhiścānvitāṃ proktarūpato dhyātvā pūjayediti || 8 || 
	bhadrāmityādibhiḥ sahasrakamityantairnavabhiḥ ślokaiḥ 
nityasaparyāvaraṇapañcakaśaktināmāni

--------------------------------------------

p. 335) kalāñca pūriṇīṃ nityāmamṛtāṃ jīvitāṃ dayām |
aśokāmamalāṃ pūrṇāṃ puṇyāṃ bhāgyāmathodyatām || 10 || 

vivekāṃ vibhavāṃ viśvāṃ vitatāñcāṣṭayugmake |
pūjayedabhitaḥ śaktīḥ prādakṣiṇyakrameṇa vai || 11 || 

kāminīṃ khecarīṃ sarvāṃ purāṇāṃ parameśvarīm |
gaurīṃ śivāmameyāñca vimalāṃ vijayāṃ parām || 12 || 

pavitrāṃ padminīṃ divyāṃ viśveśīṃ śivavallabhām |
aśeṣarūpāmānandāmambujākṣīmaninditām || 13 || 

varadāṃ vākpradāṃ vāṇīṃ vividhāṃ vedavigrahām |
vidyāṃ vāgīśvarīṃ sandhyāṃ saṃyātāñca sarasvatīm || 14 || 

nirmalāṃ dānarūpāñca pūjayet ṣoḍaśadvaye |
prāgvadindrādibhiḥ sarvvāḥ kramādanvarthasaṃjñakāḥ || 15 || 

--------------------------------------------

pūjāsamāpanādikañcopadiśati | tatra bhadrāmityādinā 
ślokenāṣṭapatrapūjyaśaktyaṣṭakanāmānyupadiśati | kalāmityādinā 
ślokena ṣoḍaśadalapūjyaśaktiṣu dvādaśaśaktināmānyupadiśati || 
vivekāmityādinā ślokenāvaśiṣṭaśakticatuṣṭayanāmāni sarvāḥ 
śaktīragrādiprādakṣiṇyāt pūjayediti copadiśati | tatrāṣṭayugmake 
ṣoḍaśadaleṣu | kāminīmityādinā ślokena 
dvātriṃśaddalapūjyaśaktiṣvekādaśaśaktināmānyupadiśati | 
pavitrāmityādinā ślokenāvaśiṣṭāsu ekaviṃśatiśaktiṣu 
navaśaktināmānyupadiśati | varadāmityādinā ślokenāvaśiṣṭāsu 
dvādaśaśaktiṣu daśaśaktināmānyupadiśati | tatra vāgīśvarīmiti 
saptaviṃśatiśaktināma | nirmalāmityādinā ślokenāvaśiṣṭaśaktidvayaṃ 
tatpūjādikañcopadiśati | tatra ṣoḍaśadvaye dvātriṃśaddaleṣvityarthaḥ | 
prāgvat pradakṣiṇādagnyādilokapālākhyā indrādīśāntā aṣṭau śaktīḥ 
strīrūpāḥ dvāreṣu pārśvadvayasahiteṣu paścimādicatasraḥ 
paścimādicaturdiggatadvāreṣu caturṣuṃ pratidvāraṃ catasraḥ catasraśca 
pūjayedityarthaḥ | catasra iti śabdasyārthadvayavaśāddviranvayo bhavati 
tenānyadā catasra ityanantabrahmaniyatikālaśaktaya ucyante | proktavigrahāḥ 
sambhūya viṃśatiśaktīśca pūjayedityarthaḥ | 
nityānityāpaṭaloktārambhavaccaturasradiggatadbārapārśvasthānagā 
ityarthaḥ |
--------------------------------------------

p. 336) brāhmyādyā lokapālākhyāḥ śaktīrddhāreṣu pūjayet |
paścimādicaturddikṣu catasraḥ proktavigrahāḥ || 16 || 

validvayañca homañca kuryyāt prāgvat samāpanam |
japantu nityaśaḥ kuryyādagre tasyāḥ sahasrakam || 17 || 

prāgvattāṃ sādhayedvidyāṃ dvātriṃśallakṣamānataḥ |
homaṃ daśāṃśataḥ kuryyādannājyābhyāṃ ghṛtena vā || 18 || 

evaṃ saṃsiddhavidyastu kuryyāt proktānaśeṣataḥ |
prayogānanyathā tasya naiṣphalyamayaśo mṛtim || 19 || 

vidadhyāttena tāṃ proktakrameṇārādhya bhaktitaḥ |
saṃsādhya paścāt kurvvīta maṅgalānmaṅgaloditān || 20 ||

--------------------------------------------

etaduktaṃ bhavati brāhmyādyaṣṭamātṝ rindrādyā īśāntā 
aṣṭalokapālaśaktīḥ evaṃ sambhaya ṣoḍaśaśaktīścaturasradvāracatuṣṭaye 
pratidvāraṃ catasra iti krameṇa pūjane tu brāhmyādyaṣṭau 
paścimadvāradakṣapārśvāditadvāmapārśvāntaṃ aṣṭasu pārśveṣu 
pūjayitvā 
tataścaturasrapūrvadvārottarapārśvāduttarapūrvapārśvāvasānam 
indrādilokapālaśaktīraṣṭau samabhyarccya 
tato'nantabrahmaniyatikālaśaktīścaturasrāgneyādīśānteṣu koṇeṣvarcayet 
| evaṃ trirāvartanāt pūjane kṛte pratidiśaṃ paścimādicaturdiggatadvāreṣu 
catasraścatasraḥ koṇādiṣu ekaikā caivaṃ viṃśatiśaktyastiṣṭhantīti | 
validvayaṃ prāgvat samāpanam | prāgvattejastrayabhāvanādinā | tasyā 
devyāḥ || 17 ||
	prāgvadityādibhiruditānityantaistribhiḥ ślokaiḥ 
puraścaraṇavidhānaṃ kṛtapuraścaraṇasya prayogavidhānayogyatāṃ 
anyathākaraṇe pratyavāyādikamupadiśati | tatra prāgvat 
kṛtasandhyātrayapūjanādibhiḥ | vā vikalpe anyathā 
proktasādhanādīnāmakaraṇe tasya sādhakasya naiṣphalyādikaṃ 
vidadhyādvidyeti śeṣaḥ | tena kāraṇena tāṃ mūlavidyām ārādhya 
nityopāsanādibhiḥ saṃsādhya paścāt sādhanādeḥ maṅgalān prayogāniti 
śeṣaḥ | maṅgaloditān sarvvamaṅgaloktān | 
etatsarvamaṅgalāpaṭaloktānmaṅgalān prayogānityarthaḥ || 20 ||

--------------------------------------------

p. 337) prayogārthā varṇaśaktīrvakṣye devīḥ śṛṇu priye |
somasūryyāgnirūpāśca tāstvaṣṭatriṃśadeva tāḥ || 21 || 

amṛtā mānadā pūṣā tuṣṭiḥ puṣṭī ratirdhṛtiḥ |
śaṃśinī candrikā kāntirjyotsnā śrīḥ prītiraṅgadā || 22 || 

pūrṇā pūrṇāmṛtā kāmadāyinyaḥ sasvarāḥ kalāḥ |
etāḥ ṣoḍaśa candrasya kalāḥ kalpadrumopamāḥ || 23 || 

tapinī tāpinī dhūmrā marīcirjvālinī ruciḥ |
suṣumnā bhogadā viśvā bodhanī dhāraṇī kṣamā || 24 || 

etāḥ syuḥ śaktayaḥ proktāḥ kramāddvādaśabhānugāḥ |
bhakārādi ḍakārāntavarṇoccāro vilomataḥ || 25 ||

--------------------------------------------

	prayogetyādibhirbhavedityantaistrayodaśabhiḥ 
ślokairaṣṭatriṃśatkalārūpamithunībhūtāḥ prāk prastutā 
mātṛkākṣaraśaktīḥ prayogārthamupadiśati | tatra prayogārthāḥ | 
pūrvvaprayoge ṣvityantaṃ smārayati | varṇaśaktīḥ mātṛkāyāḥ tāḥ 
pūrvoktarūpasaṃkhyā mithunarūpataḥ somasūryāgnirūpāḥ mātṛkāyā 
vakṣyamāṇakramāḥ akṣaravibhāgataḥ tadrūpāstā mithunībhūtāḥ 
śaktīḥ || amṛtetyādinā ślokena ṣoḍaśasu somakalāsu caturdaśaśaktīrupa 
diśati | tatra pūṣeti ṭāvantā | puṣṭīratiḥ puṣṭiḥ ratiḥ iti padacchedaḥ || 
pūrṇe tyādinā ślokena śiṣṭakalādvayanāmanī tāsāmekaikasyāḥ 
ṣoḍaśasvarāṇāmekaikasya kramādyojanādikamupadiśati | tatra 
kāmadāyinyaḥ iṣṭapradāḥ | atra bahuvacanaṃ ṣoḍaśatvāpekṣayā | 
sasvarāḥ svarāṇāṃ ṣoḍaśānāmekaikasya krameṇādau yojanātaḥ || 
tapinītyādinā ślokena sūryakalādvādaśanāmānyupadiśati | 
kramāduddiṣṭādvilomataḥ bhādiḍāntāni dvādaśākṣarāṇi 
vilomarūpāṇi tāsāṃ mūloktakramāṇāṃ ādau prāgvadyojayedityarthaḥ 
|| dhātaṃtyādinā ślokena dvādaśārkanāmasu daśanāmānyupadiśati | 
tatra samanantaraḥ navamasya daśama ityarthaḥ | tvaṣṭetyādinā ślokena 
śiṣṭanāmadvayaṃ tadakṣarāṇi copadiśati | tatra kādiṭhāntārṇatanavaḥ 
anulomataḥ kakārādiṭhakārāntākṣaradvādaśakaṃ tannāmādau 
yojayedityarthaḥ | tatra tanmantrayojanākramaḥ 
pūrvoktatapinyādiśaktitadakṣarasahitaḥ | yathākramaṃ kaṃ bhaṃ 
dhātṛtapinībhyāṃ namaḥ ityādayaḥ ṭhaṃ ḍaṃ viṣṇu

--------------------------------------------

p. 338) dhātāryyamā ca mitraśca varuṇaḥ śaubhagastathā |
vivasvānindrapūṣārkāḥ parjanyaḥ samanantaraḥ || 26 || 

tvaṣṭhā viṣṇuriti proktā dvādaśārkāḥ krameṇa vai |
kādiṭhāntārṇatanavaḥ sarvagāḥ sarvvasiddhidāḥ || 27 || 

dhūmrārciruṣmā jvalinī jvālinī visphuliṅginī |
suśrīḥ surūpā kapilā havyakavyavahe api || 28 || 

yādikṣāntākṣaramayāḥ śaktayo daśa kīrttitāḥ |
teṣāṃ daśānāṃ nāmāni vāsanoktāni te śive || 29 || 

kādikṣāntākṣarāṇāntu dvāviṃśanmithunāni vai |
proktakrameṇa saṃpūjya vidhiṃ yuñjyāttu sarvataḥ || 30 || 

svarāṇāntu svatantratvāt svatantrāḥ śaktayastathā |
tāsāṃ nāthāstatsadṛśanāmarūpāḥ samīritāḥ || 31 ||

--------------------------------------------

kṣamābhyāṃ namaḥ ityantā dvādaśamantrā evaṃ 
dvādaśamithunarūpeṇārkakalādevatāścaturviṃśatiḥ || dhūmretyādinā 
ślokena vahnikalādaśakanāmānyupadiśati | tatra havyakavyavahe havyavahā 
kavyavahā ca | yādikṣāntākṣaramayāḥ 
yakārādikṣakārāntākṣaradaśakapūrvā ityarthaḥ | teṣāṃ daśānāṃ 
vahnīnāṃ vāsanoktāni pañcatriṃśe vāsanāpaṭale 
agnirvahnirityādinoktāni | etaduktaṃ bhavati yakārādi 
kṣakārāntākṣaradaśakaṃ krameṇa vahnikalānāmekaikasyā 
ādāvekamekaṃ vahnināmāni ca tadvat yojayediti | tanmantrā yathā yaṃ 
agnidhūmrārcirbhyāṃ namaḥ ityādayaḥ kṣaṃ grāsakavyavahābhyāṃ 
namaḥ ityantā daśamantrāḥ evaṃ vahnikalādevatāmithunadaśakarūpatvāt 
viṃśatiḥ dvāviṃśanmithunāni saurāṇi dvādaśa āgneyāni daśa evaṃ 
sambhūya kādikṣāntākṣarāṇāṃ dvāviṃśanmithunānītyarthaḥ | 
proktakrameṇa tatra kramo'smābhirdarśitaḥ | svatantratvāt svayaṃ rājante iti 
nirvacanāt svatantrāḥ svaramayatvāt tatsadṛśanāmarūpāḥ śaktināmāni 
pumantāni yojayedityarthaḥ | etaduktaṃ bhavati svarāṇāṃ 
svatantratvāttadadhiṣṭhātryastu śaktayaḥ somakalāḥ pūrvoktā 
amṛtādyāḥ ṣoḍaśa svatantrāḥ tena tatpatayastatsadṛśarūpanāmānaḥ 
tasmācchaktināmāni pumantāni yojayedityarthaḥ | etaduktaṃ bhavati 
svarādikāni

--------------------------------------------

p. 339) mithunānyevamuktāni triṃśadaṣṭakrameṇa vai |
tāni saṃpūjya tattejastrayātmani jale śive || 32 || 

proktāni davatārūpāṇyāvāhyābhyarcya tairjalaiḥ || 
abhiṣekāttu tattejastrayaṃ devyātmatā bhavet || 33 || 

vātādyairgrāsamāyāntaiḥ ṣaṭsaptatiyutaiḥ śataiḥ |
pañcabhiryojayennityāṃ vidyāṃ tāṃ sarvamaṅgalām || 34 || 

tatastasyā valasthāne svarān ṣoḍaśa yojayet |
tataḥ sahasrairnavabhirdviśatena ca ṣoḍaśa || 35 ||

--------------------------------------------

tāni stryantānyeva yojanīyāni | tanmantrā yathā aṃ amṛtāmṛtābhyāṃ 
nama ityādayaḥ aḥ pūrṇāmṛtapūrṇāmṛtābhyāṃ nama ityantāḥ 
ṣoḍaśa | etāni somakalāmithunāni sarvamithunānāmādau pūjyāni | atra 
sūryakalāśaktimithunānāṃ pratyekaṃ varṇadvayātmakatvaṃ 
tanmithunaṃ bhedavivakṣayopapannam | anyeṣāṃ 
mithunānāmekākṣarātmakatvaṃ mithunaikyavivakṣayā copapannam | 
triṃśadaṣṭau aṣṭatriṃśadityarthaḥ | etaduktaṃ bhavati 
somakalāśaktimithunaṣoḍaśakena sūryakalāmithunadvādaśakena 
vahnikalādaśakena caivamaṣṭatriṃśanmithunaiḥ ṣaṭsaptatiḥ kalā 
mātṛkākṣarāḥ santi | tānyuktakrameṇa viniyuñjyāditi tattejastrayātmani 
proktamithunārccanataḥ | śive iti sambuddhiḥ | proktāni sarvatantreṣūktāni 
svābhimatānītyarthaḥ | abhyarcya tatkramataḥ tattejastrayaṃ devyātmatā 
sarvadevatānāṃ somasūryāgnimayamātṛkākṣararūpatvāt 
tattaddevatātmatetyarthaḥ | abhiṣecyasyeti śeṣaḥ || 33 ||
	vātetyādibhirvadāmi te ityantaistribhiḥ ślokaiḥ mūlavidyāyāḥ 
svarūpabāhulyopadeśaṃ tadviniyogaprastāvañca karoti | tatra 
vātādyairgrāsamāyāntairakārādyaiḥ kṣakārāntaiḥ 
mātṛkāvisarākṣaraiḥ proktasaṃkhyairityarthaḥ | śataiḥ pañcabhiḥ 
pañcaśatairityarthaḥ | etaduktaṃ bhavati akārādīnāṃ ṣoḍaśānāṃ 
svarāṇāṃ kakārādikṣakārāntānāṃ pañcatriṃśatāñca pratyekaṃ 
ṣoḍaśasvarayojanataḥ śoḍaśānāṃ ṣoḍaśānāñcaivaṃ sambhūya 
ṣaṭsaptatyadhikapañcaśatasaṃkhyānāṃ mātṛkāvisarākṣarāṇāṃ 
mūlavidyāyā ādau kramaśaḥ pratyekaṃ yojanataḥ 
ṣaṭsaptatyadhikapañcaśatasaṃkhyāni vidyārūpāṇi bhavanti iti | tasyā 
valasthāne mūlavidyāyāścaturddaśasvarasthāne svarān ṣoḍaśa yojayet | 
ṣoḍaśasvarān kramaśaḥ 

--------------------------------------------

p. 340) rūpāṇi nityāvidyāyā jāyante parameśvari |
tairyantrāṇi prayogāṃstu phalāni ca vadāmi te || 36 || 

vṛttadvayaṃ vidhāyāsya vahiḥ ṣaṭkoṇamālikhet |
tadbahiścāṣṭapatrāvjaṃ tadbahistattrayaṃ tathā || 37 || 

kṛtvā teṣu nyasedvidyākūṭānyuktakrameṇa tu |
teṣvādyaṃ madhyataḥ sādhyasametaṃ vilikhedbahiḥ || 38 || 

vahiḥ koṇeṣu catvāri pratyekaṃ vilikhettataḥ |
aṣṭacchadeṣu pratyekaṃ pañca pañca samālikhet || 39 || 

bahirvṛttāntarayuge mātṛkāṃ māyayānvitām |
vilomāmanulomāñca svena samyak samālikhet || 40 ||

--------------------------------------------

pratyekaṃ yojayet | nityāvidyāyāḥ sarvvamaṅgalānityāvidyāyāḥ | 
etaduktaṃ bhavati pūrvoktairvidyādiyojitaiḥ 
ṣaṭsaptatyadhikapañcaśatasaṃkhyairmātṛkāvisarākṣaraistat-
saṃkhyarūpabhedāyā antye pratyekaṃ kramāt ṣoḍaśasvarayojanataḥ 
saṣoḍaśadviśatādhikanavasahasrasaṃkhyāvidyātattvarūpāṇi bhavantīti | 
taiḥ proktasaṃkhyairvidyārūpaiḥ prayogān yantrairiti śeṣaḥ || 36 ||
	vṛttadvayamityādibhiḥ kramādityantaiḥ ṣaḍbhiḥ ślokaiḥ 
proktasaṃkhyāvidyārūpairekaikā 
vṛttitaścatuścatvāriṃśadadhikaśatayantrāṇyupadiśati | tatra asya 
vṛttadvayasya | tadbahiḥ ṣaṭkoṇādbahiḥ | tadvahiḥ aṣṭātrābjādvahiḥ | 
tattrayaṃ vṛttatrayaṃ kṛtveti sarvvatrānvayaḥ | teṣu sthāneṣu vidyākūṭān 
bhūlavidyāyāḥ proktasaṅketarūpānityarthaḥ | uktakrameṇa 
vakṣyamāṇakrameṇa | teṣvādyaṃ proktasaṃkhyeṣu kūṭeṣvādyaṃ 
madhyataḥ sarvamadhyataḥ sādhyasametaṃ 
sakārasyādhastādvakāramālikhya tayormadhyāntarālapradeśe ca 
sādhakāditrayaṃ likhedityarthaḥ | vahirmadhyāt catvāri catvāri pratikoṇaṃ 
tāni ca madhyalikhitākṣarādīni sambhūya ṣaṭkoṇalekhanīyākṣarāṇi 
caturviṃśatiḥ | vahiḥ ṣaṭkoṇāt pratyekaṃ pañca pañca pratidalaṃ pañca 
pañcākṣarāṇi likhedityarthaḥ | sambhūyāṣṭapatralekhanīyākṣarāṇi 
catvāriṃśat | evaṃ sambhūya cāsmin yantre lekhanīyākṣarāni 
catuḥṣaṣṭiḥ | vahiḥ aṣṭapatrāt | vṛttāntarayuge 
aṣṭapatravāhyagatavṛttatrayāntarālavīthīdvaye | māyayā visarjanīyena | 
svena vindunā | antaḥṣaḍantarāleṣu antargataṣaṭkoṇaṣaḍantarāleṣu 
paryāyadinasambhave

--------------------------------------------

p. 341) antaḥṣaḍantarāleṣu paryyāyadinasambhave |
nitye likhedagratastu prādakṣiṇyena sarvataḥ || 41 || 

evaṃ yantrāni jāyante taiḥ kūṭairuktabhedataḥ |
śatañca catvāriṃśacca catvāri ca tataḥ kramāt || 42 || 

evamanyāni kūṭāni proktāni vilikhet kramāt |
madhye nāmasametāni tadanyānyabhito likhet || 43 ||

--------------------------------------------

nitye pratyekamakṣaratrayātmakatayā ṣaḍakṣararūpe vidye | sarvataḥ 
yantrasya sarvasthāneṣu | evamuktayogata ityatrānvayaḥ | uktayogata 
ityetaduktaṃ bhavati 
pūrvapūrvalikhitākṣaracatuḥṣaṣṭikāduparitanamuparitanaṃ 
catuḥṣaṣṭikaṃ vahirvahirevaṃ krameṇoktasaṃkhyavidyākṣarairekāvṛttitaḥ 
proktasaṃkhyāni yantrāṇi jāyanta iti | yantraviracanākramo yathā 
prāguktamānataḥ ṣaṭkoṇaṃ vṛttadvayagarbhaṃ kṛtvā tadvahiḥ aṣṭadalaṃ 
padmaṃ kṛtvā tadvāhyavṛttadvayādvahirvṛttadvayaṃ vidhāya sarvamadhye 
saṣoḍaśadbiśatādhikanavasahasrasaṃkhyeṣu 
mātṛkāvisarasvarasaṃyogādutpannayogasañjāteṣu vidyārūpeṣvādyaṃ 
prāgvat sanāmakamālikhya tadbahiḥ ṣaṭkoṇeṣu pratikoṇaṃ 
madhyalikhitākṣarādīni catvāri catvāryakṣarāṇi sambhūya 
caturviṃśatyakṣarāṇyālikhya tadbahiraṣṭapatreṣu pratipatraṃ 
ṣaṭkoṇābhilikhitacaturviṃśatikāduparitanāni pañcapañcākṣarāṇi 
sambhūya tatra catvāriṃśadakṣarāṇyālikhyaivaṃ sambhūya 
catuḥṣaṣṭisaṅkhyānyakṣarāṇyālikhya 
tadbahirvṛttatrayāntarālavīthīdvaye mātṛkāṃ vilomāṃ 
savisarjanīyāmantarvīthyāmālikhya tadvāhyavīthyāmanulomāṃ 
sabindukāmālikhet | etat prathamaṃ yantram | evaṃ 
pūrvoktayantralikhitacatuḥṣaṣṭikāduparitanamuparitanaṃ catuḥṣaṣṭikam 
evaṃ krameṇoktasaṅkhyānāṃ vidyākṣarāṇāmekāvṛttito 
vahirvahirlekhanataścatuścatvāriṃśadadhika śatasaṃkhyāni yantrāṇi 
jāyanta iti || 42 ||
	evamityādibhirvadedityantaiścaturbhiḥ ślokaiḥ pūrvoktānāṃ 
catuścatvāriṃśadadhikaśatasaṃkhyānāṃ 
yantrāṇāmevākṣaranyāsasthānabhedena jātānāṃ yantrāṇāṃ 
saṃkhyāmanyanityāpañcadaśakasyāpyevaṃ krameṇa yantrāṇi 
sambhavantīti copadiśati | tatra evamuktaprakāreṇa anyāni kūṭāni proktāni 
pūrveṣāṃ pūrvoktasaṃkhyānāṃ yantrāṇāṃ 
madhyalikhitakūṭākṣarāduparitanamuparitanaṃ

--------------------------------------------

p. 342) trayodaśamitairlakṣaiḥ saptaviṃśatisaṃkhyakaiḥ |
sahasraiśca śatenāpi caturbhistāni saṃkhyayā || 44 || 

yantrāṇi devi jāyante taiścāsau sarvvamaṅgalā |
evamāsāntu nityānāṃ yantrāṇi syuḥ pṛthak pṛthak || 45 ||

--------------------------------------------

kūṭākṣaramuparitanānāṃ proktasaṃkhyānāṃ yantrāṇāṃ madhye 
madhye likhedityarthaḥ | tadanyāni tattatprathamaprathamayantreṣu 
madhyamadhyalikhitākṣarādīni catuḥṣaṣṭisaṃkhyāni | 
saptaviṃśatisaṃkhyakaiḥ sahasraiḥ saptaviṃśatisahasrairityarthaḥ | 
tairyantraiḥ | etaduktaṃ bhavati yathā pūrvoktānāṃ 
catuścatvāriṃśadadhikaśatānāṃ yantrāṇāṃ prathamasya yantrasya 
madhye saṣoḍaśadviśatādhikanavasahasrasaṃkhyānāṃ 
vidyārūpakūṭākṣarāṇāṃ prathamaṃ madhye vilikhya tadvahiḥ sthāneṣu 
prokteṣu likhitairmadhyalikhitaprathamākṣarādikaiścatuḥṣaṣṭikūṭaiḥ 
prathamaṃ yantram | dvitīyaṃ 
pañcaṣaṣṭitamakūṭādikairvahirlikhitaiścatuḥṣaṣṭikaiḥ evaṃ krameṇa 
sarvaprathamakūṭe karṇikāstha evoktasaṃkhyāni yantrāṇi likhitāni | tathā 
dvitīyaṃ kūṭaṃ tatprathamasya yantrasya madhye vilikhya 
vahistadādikaiścatuḥṣaṣṭikaiścatuḥṣaṣṭikairlikhitaiś-
catuścatvāriṃśadadhikaśatasaṃkhyāni yantrāṇi jāyante | evaṃ teṣāṃ 
teṣāṃ tathā tathā ekaikakūṭamadhyastha eva lekhanāt proktasaṃkhyāni 
yantrāṇyevameva | madhyataḥ proktasaṃkhyānāṃ sarveṣāṃ kūṭānāṃ 
kramāt yāvattattatkrameṇa kūṭasaṃkhyāvṛttilekhanataḥ | 
saṣoḍaśadviśatādhikanavasahasrasaṃkhyayantrāṇāṃ 
catuścatvāriṃśadadhikaśatakaṃ sambhūya trayodaśalakṣaṃ 
caturuttaraśatādhikasaptaviṃśatisahasrottaraṃ yantrāṇi bhavantīti | tatra 
pūrvapūrvacatuścatvāriṃśadadhikaśatayantraprathamaprathama-
yantramahyamadhyalikhitakūṭāt pūrvvapūrvakūṭākṣarāṇi 
tattaccaramacaramayantrasya caramacaramākṣarāṇi bhavanti iti || evamāsāntu 
nityānāṃ yantrāṇi syuḥ pṛthak pṛthak | etaduktaṃ bhavati ṣoḍaśānāṃ 
nityānāṃ pratyekaṃ hṛllekhāvatīnāṃ daśānāṃ tasyāṃ 
hṛllekhāyāmevaṃ 
sarvamaṅgalāvadādyantayormātṛkāvisarasvaraṣoḍaśakayojanataḥ 
sarvamaṅgaloktasaṃkhyāni tasyā rūpāṇi bhavanti | taistadvat tatsaṃkhyāni 
yantrāṇi ca vidheyāni | hṛllekhāvihīnānāṃ yantrāṇāṃ pañcānāṃ 
sarvamaṅgalāvadādyakṣarāṇāmādyantayormātṛkāvisarasvara-
yojanatastatsaṃkhyāni rūpāṇi taistatsaṃkhyāni ca yantrāṇi bhavanti | 
tatastaistaistāstāḥ siddhayaśca bhavantīti | tatra 
bheruṇḍākulasundarīnityayorādyākṣarasya

--------------------------------------------

p. 343) tasmādābhirasādhyāni na kadācicca kutracit |
vidyante teṣu yatkiñcidvakṣye kaḥ śeṣato vadet || 46 || 

nāthātmakāni yena syustena tāni navakramaiḥ |
bhittvā ṣoḍaśadhā devi vidadhyādviniyogakam || 47 || 

viśālāmadhyavinyāsaṃ vidhāya navakoṣṭhakam |
prāgādimadhyasaṃyuktaṃ nāthān devīśca tatkramāt || 48 || 49 || 

 * * * * * * * * *

yadyadvivāñchitaṃ karmma tatteṣu viniyojayet |
pīṭhe vā bhūtale vāpi pūjayet proktavāsaram || 50 ||

--------------------------------------------

halamātrābhāvāt mātṛkāvisaramādiṃ kṛtvā tasya vidyākṣarasya sthāne 
pratyekaṃ ṣoḍaśasvarayogena tattatsaṃkhyāṃ sampādayedityupadeśaḥ | 
evamatrātirahasyamapi nāthājñayā sarvaṃ vivicya 
samīcīnamuktamasmābhiḥ | ābhiḥ pañcadaśanityābhiḥ asādhyāni 
kāryāṇi kadācit kāle kutracit sthāne ca teṣu kāryeṣu yatkiñcidekadeśataḥ 
| ataḥ kaḥ śeṣato vadet sākalyena tatsādhyāni kāryāṇi ahamapi vaktuṃ na 
śaknomītyarthaḥ || 46 ||
	nāthātmakānītyādibhirjapādinetyantaistrayodaśabhiḥ ślokaiḥ 
proktayantrāṇāṃ viniyogaprakārānupadiśati | tatra nāthātmakāni yena 
navasaṃkhyayā āharaṇe yantrāṇāṃ niḥśeṣatvāt tāni yantrāṇi 
navakramairbhittvā navakaṃ navakaṃ vibhajyetyarthaḥ | ṣoḍaśadhā bhittveti 
militveti sambandhaḥ | pūrvavibhaktaṃ navakaṃ ṣoḍaśakaṃ ṣoḍaśakaṃ 
vibhajya viniyogaṃ kuryāt | tena ṣoḍaśabhiḥ ṣoḍaśabhirnavakairviniyogaṃ 
kuryādityuktaṃ bhavati | viśālāmadhyavinyāsaṃ pratikoṣṭhaṃ 
yantranirmāṇayogyamadhyavikāśaṃ vidhāya navakoṣṭhakam | yathā prāk 
pratyagdakṣiṇodak ca caturbhiḥ sūtraiḥ 
samāntarālamāsphālitairnavakoṣṭhāni kuryāditi | 
prāgādimadhyaparyantaṃ prādakṣiṇyakramāt likhet | navāni navasu 
prāgdiggatapaṅktisthakoṣṭhatrayamadhyakoṣṭhamārabhya 
madhyamadhyasthakoṣṭhāntaṃ prādakṣiṇye nā(mu)yuktakramaṃ 
navayantrāṇi likhedityarthaḥ | teṣu navasu yantreṣu tryakṣarāṇi prathameṣu 
navasu krameṇāśvinyādīni nava nakṣatrāṇi dvitīyanavake maghādīni nava 
nakṣatrāṇi tṛtīyanavake mūlādīni nava nakṣatrāṇi evaṃ yāvat 
phalavāptyuparitaneṣu navakeṣvapi
--------------------------------------------

p. 344) tataḥ prāpte vāñchitārthe svātmanyudvāsya devatāḥ |
cakraṃ prakṣālya tattoyaṃ kedārādiṣu nikṣipet || 51 || 

evamanyāni yantrāṇi proktāni kramataḥ śive |
viniyuñjyādabhīṣṭeṣu kāryyeṣu kramataḥ śive || 52 || 

parasaṃkhyāsametāni teṣu teṣvapyayaṃ vidhiḥ |
sarvataḥ saumyakarmmāṇi sidhyantyevānayā dhruvam || 53 || 

vaśyeṣu jñānasaṃprāptyai sarvapratyūhaśāntiṣu |
lakṣmīprāptyai tathārogya siddhau rogārttiśāntiṣu || 54 || 

vijayāya samastāpattāraṇāyābhisiddhaye |
putrāptyai sarvarakṣāyai pūjayetteṣu tatkramāt || 55 || 

gajāśvagokharoṣṭrāṇāṃ mahiṣāṇāṃ viddhaye |
teṣāṃ rogādipīḍāsu tacchāntyai ca yathākramāt || 56 ||

--------------------------------------------

sarvvatra kāryyeṣu nakṣatrāṇi nava krameṇa punaḥpunarlikhet | saptamyā 
vibhaktyā saptamīvibhaktyantaṃ nakṣatralekhanamiti yāvat | 
nāthānekasminnekamekaṃ devīriti yantra vāhulyāpekṣayā bahuvacanam | 
nāthāndevīḥ pūjayedityuratra ślokenānvayaḥ | tatkramāt prāgādikramāt 
proktavāsaraṃ maṇḍalāni tāni devatāḥ prāgvadvahuvacanam | kedārādiṣu 
kedāramiti kṣetramucyate | ādiśabdaḥ udyānaniṣkuṭādiviṣayaḥ | 
evamityādibhiruktārthaḥ | saumyakarmāṇi vakṣyamāṇavaśyādīni | anayā 
proktaprakriyayetyarthaḥ | parasaṃkhyetyādinā etaduktaṃ bhavati | 
sarvamaṅgalāmetāmantareṇānyāsāṃ pañcadaśānāṃ nityānāṃ 
proktakramato nirmitānāṃ parasaṃkhyāpūrvoktasaṃkhyāsametānāṃ 
yantrāṇāmapyuktakramato'yameva viniyogakrama iti | tathā lakṣmīprāptyai 
teṣu yantreṣu tatkramāt prāguktakramataḥ pīḍāsu satīṣu tacchāntyai 
pīḍāśāntyai yathākramaṃ navanavakramataḥ teṣu teṣu yantreṣu 
vaśyādiṣakteṣu anyeṣvapi cetyarthaḥ | navaprākārayuktāni 
ṣoḍaśaṣoḍaśanavakānītyarthaḥ | prathamādiṣu tithiṣu 
pūjayedityuttaratrānvayaḥ | prathame navake

--------------------------------------------

p. 345) nirmmāya nava yantrāṇi tatra tatrāccayecchivām |
teṣu teṣūktakāryyeṣu tattat samprāptihetave || 57 || 

navaprākārayuktāni ṣoḍaśa prathamādiṣu |
tithiṣu proktarūpāṇi tatra tāṃ sarvamaṅgalām || 58 || 

pūjayedvāñchitāvāptyai prathame sarvadāpayet |
evameṣā mahāsiddhikarī pūjājapādinā || 59 ||

--------------------------------------------

eṣā sarvamaṅgalā ṣoḍaśayantranavakavinyāsārthaṃ maṇḍalaṃ 
sampradāyaprāptaṃ likhyate | yathā prākpratyagdakṣiṇodakkapañcapañca 
sūtrāṇi sveṣṭamānāt samāntarālāni kṛtvā teṣu ṣoḍaśasu koṣṭheṣu 
pratyekaṃ madhye madhye tiryagūrddhvañca 
samāntarālarekhādvayavinyāsena navanava koṣṭhāni kṛtvā teṣu 
ṣoḍaśasvīśānādimadhyāntaṃ praveśagatyā tadantargateṣu navasu navasu 
koṣṭheṣu prāgādiprādakṣiṇyapraveśagatyā madhyāntañcaiva kramātteṣu 
sarvatra yantrāṇi kalpayediti | sambhūyaitaduktaṃ bhavati 
proktasaṃkhyānāṃ yantrāṇāṃ navadhāharaṇaniḥśeṣatayā nava nava 
yantrāṇi pūrvoktanavakoṣṭhamaṇḍale 
prāgādiprādakṣiṇyānmadhyaparyantaṃ vilikhya tadyantramadhye 
saptamīvibhaktyantānyaśvinyādīni maghādīni mūlādīni ca 
navanavanakṣatrāṇi tattatsādhyasahitānyālikhyaivaṃkrameṇa 
punaḥpunarvilikhyoparitananavakeṣvapi tattannakṣatre tadyantrārcanādika 
yāvat phalāvāpti kuryāt | kiñca prāguktayantranava navaṣoḍaśakaṃ 
prāguktanavakoṣṭhagarbhe ṣoḍaśakoṣṭhe maṇḍale prāguktakrameṇa 
vilikhya pratipadādipañcadaśyantaṃ pañcadaśasu tithiṣu pratitithi 
ekasminnekasminnavake dvitīyanavakādiṣu pañcadaśasu navakeṣvabhyarcya 
sarvāsu tithiṣu pūrvvamīśadiggataprathamanavakeṣvarccayet | evaṃ yāvat 
phalāpti taduparitanānyapi navakaṣoḍaśakānyālikhya tithiṣu pūjanāt 
sarvaphalāvāptikarī sarvamaṅgaleti | atra 
parasaṃkhyāvāntarasaṃkhyācatuścatvāriṃśadadhikaśatarūpā nava 
saṃkhyābharaṇataśca niḥśeṣā bhavati parasaṃkhyāpi tathaiva | tena 
nāthātmakatvaṃ ṣoḍaśanityātmakatvaṃ caiṣāmiti sampradāyaḥ || 59 ||

--------------------------------------------

p. 346) laghumantrakriyāñcāsāṃ pūjāṃ sarvārthasiddhidām |
pūrṇāmanativistāraṃ maṅgalāṃ brūhi me śiva || 60 || 

devarṣisiddhagandharvayakṣadevāṅganāśrayām |
pūjāṃ vakṣyāmi te devi guhyāṃ śṛṇu manohare || 61 || 

vidyayā kulasundaryyā karāṅganyāsapūrvakam |
arcitayā vidhāyātha pīṭhe cakraṃ vidhāya tat || 62 || 

candanāgurukarpūrarocanādaradādiṣu |
ekena tatra tāḥ samyaguktarūpamathārcayet || 63 ||

ratnādiṣūkteṣvālikhya pratiṣṭhāpyātra pūjayet |
vṛttasyāyāmavistāradvaye tvekaturīyataḥ || 64 || 

--------------------------------------------

laghumantretyādibhiḥ pūjayedittantairadhyarddhaiścaturbhiḥ 
ślokaistatpraśnottararūpaprastāvapūrvaṃ vakṣyamāṇāyāṃ 
laghumantrakriyāyāṃ pūjāyāṃ ṣoḍaśanityāsādhāraṇāyāṃ karāṅga 
nyāsamarghavidhānaṃ yantralekhanadravyādhiṣṭhānādikañcopadiśati | 
tatra laghumantrakriyāyāṃ laghumantrāṃ laghukriyāñcetyarthaḥ | āsāṃ 
ṣoḍaśanityānāṃ pūrṇāṃ ladhutvaparihārāya maṅgalāṃ 
maṅgalakarīṃ guhyāṃ divyatvāt | tayā kulasundaryā cakraṃ 
vakṣyamāṇadvādaśakoṇarūpaṃ | taditi cakraviśeṣaṇam | ekena dravyeṇa 
vidhāyeti pūrvatrānvayaḥ | tatra cakre tāḥ nityā uktarūpaṃ 
vakṣyamāṇarūpaṃ yathā ratnādiṣūkteṣu pradhānanityākāmyokteṣu 
pratiṣṭhāpya cakramiti śeṣaḥ | atra cakre || 63 ||
	vṛttasyetyādinā samāsrakāmityantenārddhādyena ślokadvayena 
dvādaśāsracakranirmāṇa kramamupadiśati | atra āyāmavistāradvaye 
tvekaturīyataḥ āyāmavistārayoranyatamasya caturthāṃśamānata ityarthaḥ | 
teṣu cihneṣu sūtrāṇi dvādaśeti śeṣaḥ | trayaṃ cihnānāṃ 
dvādaśakoṇacakramiti śeṣaḥ | teṣāṃ marmasu sūtrāṇāṃ 
dvādaśānāṃ rekhādvayasaṅgatisthāneṣu madhye sarvamadhye yoniṃ 
svābhimukhaṃ trikoṇam | etaduktaṃ bhavati abhīṣṭamānena bhrameṇa 
vṛttaṃ niṣpādya tasya vyāsārddhaṃ caturviṃśatidhā vibhajya 
teṣvaṃśeṣu

--------------------------------------------

p. 347) vṛttaṃ vidhāya cihnāni teṣu sūtrāṇi pātayet |
trayamantarato muktā tena dvādaśakoṇakam || 65 || 

teṣāṃ marmasu madhye ca vidadhyādvṛttayugmakam |
madhyavṛttasya madhye tu yoniṃ kuryyāt samāsrakām || 66 || 

prāgvattisro'rcayennityāstatkoṇeṣu pradakṣiṇam |
anyā anyeṣu koṇeṣu pūjayeddvādaśa kramāt || 67 || 

agrāt pradakṣiṇaṃ paścādbaliṃ dadyādyathāvidhi |
saptākṣaryyā kevalayā kevalāṃ lalitāṃ yajet || 68 ||

--------------------------------------------

vṛttāt saptamāṃśādantastadantaḥ | ṣaṣṭhāṃśādantaśca vṛttadvayaṃ 
kṛtvāsarvavāhyavṛttasya madhyavyāsasyāyāmavistārayoranyatamasya 
caturaṃśīkṛtasya caturthāṃśataḥ sarvavāhyavṛtte'bhito dvādaśacihnāni 
vidhāya teṣu cihneṣu tricihnāntaritaṃ cihnācihnamityevaṃ krameṇa 
dvādaśasūtrāṇyāsphālya sarvamadhyavṛttamadhye prāgvat 
samatrirekhāṃ svābhimukhāṃ yoniṃ kuryāt | evaṃ kṛte 
tanmarmadvādaśakamadhyayonivṛttopetaṃ sarvamadhyavṛtāntargatayonikaṃ 
proktarūpaṃ dvādaśāsraṃ cakraṃ bhavatīti || 66 ||
	prāgvadityādinā yajedityantena ślokadvayena taccakre proktaśeṣāṃ 
laghupūjāmupadiśati | tatra prāgvanmadhyasthāyā uparitanāḥ tatkoṇeṣu 
sarvamadhyasthatrikoṇatraye pradakṣiṇam agrādi | anyāḥ tisṛbhyo 
mityābhyaḥ | anyeṣu vāhyastheṣu koṇeṣu dvādaśasu dvādaśa nityā iti 
śeṣaḥ | kramāt yathākramaṃ agrāt pradakṣiṇamiti pūrvatra sambandhaḥ | 
valiṃ dadyāt pūjānta eva yathāvidhi annādidravyairmudrayā ca 
saptākṣaryā kevalayā kurukullayeti śeṣaḥ | asya padasya valiṃ dadyāt 
ityatrānvayaḥ | pūjāntarā | kevalāṃ lalitāṃ lalitānityāyāḥ 
tṛtīyakhaṇḍasyāpi laliteti nāma tāmityarthaḥ | 
etatpradhānanityāyāmaṅgitvapūjane anyāsāṃ 
pañcadaśānāmaṅgitvapūjane tattadvidyāṃ japedityarthaḥ | 
lalitāvidyāyāstṛtīyakhaṇḍātmakatvamanyasya khaṇḍadvayasya tṛtīyapaṭale 
svayamevopadiṣṭavān | evamuktaṃ bhavati prāgukte dvādaśāsre cakre 
madhyayonimadhye lalitāṃ vidyātṛtīyakhaṇḍenābhyarcya tadyonikoṇatraye 
agrādiprādakṣiṇyāt tisraḥ

--------------------------------------------

p. 348) nityānāṃ lalitādyānāṃ ṣoḍaśānāñca nāmabhiḥ |
nityāsaptākṣarībhiḥ syurvidyāḥ pūjāsu sarvadā || 69 || 

tābhiḥ ṣoḍaṣavidyābhirnityāstāḥ ṣoḍaśārcayet |
tadvidyākṣarasaṃkhyāntu śṛṇu vakṣye yathākramam || 70 || 

prathamāyāśca saptamyā vidyā syāt ṣoḍaśākṣarī |
dvitīyāyāścaturthyāḥ syuścaturdaśabhirakṣaraiḥ || 71 || 

tṛtīyāyāśca ṣaṣṭhyāśca daśamyā daśapañcakam |
dvādaśyāśca caturdaśyāḥ pañcadaśyāḥ krameṇa vai || 72 ||

--------------------------------------------

kāmeśvarīvajreśvarībhagamālinīḥ samārādhya tattadvidyābhiranyā 
dvādaśanityā nitya klinnādīḥ dvādaśakoṇeṣvagrādiprādakṣiṇyena 
tattadvidyābhirarccayet | kurukullāsaptākṣaryā valimante dattvā 
kevalatṛtīyakhaṇḍaṃ japet | anyāsāṃ pañcadaśānāṃ 
aṅgāṅgitvapūjaneṣu taduparitanāstisrastadvidyābhiḥ prāgvadabhyarcya 
taduparitanā dvādaśanityā yathākramaṃ dvādaśakoṇeṣu 
tattadvidyābhirarccayitvā sarvāsāṃ kurukullā saptākṣaryā valiṃ dattvā 
tattadvidyāṃ japet | tatra pūjane antardvādaśe antaḥ dvādaśakoṇe 
madhyasthāṃ pūjayediti || 68 ||
	nityānāmityādibhiruditā ityantaiḥ pañcabhiḥ ślokairnityānāṃ 
ṣoḍaśānāṃ nāmarūpā vidyā pratyekaṃ 
tadakṣarasaṃkhyāstābhirnāmarūpavidyābhiśca tasmin dvādaśāre cakre 
pūjāvidhānañcopadiśati | tatra 
nāmatastṛtīyapaṭalaproktatripurasundarītyādināmabhiḥ | nityā saptakṣarāṇi 
syuḥ | nityā ityakṣaradvayaṃ prāguktasaptākṣarīti syurityanayoḥ 
pūrvāparayoranvayaḥ | tena iti proktaprakāravidyāḥ syurityarthaḥ | sarvadā 
nityaṃ tābhirnāmarūpābhirityarthaḥ | vidyātrayasyāpi 
daśapañcakamityatrānvayaḥ | pañcamyā ityādi padatrayaṃ 
vidyāpadaviśeṣaṇaṃ prāgdhat trayodaśākṣarāṇi | ekādaśyā 
ityāditrayaṃ prāgvat dvādaśoditā varṇā iti śeṣaḥ | etaduktaṃ bhavati 
ṣoḍaśānāṃ nityānāṃ tṛtīyapaṭale ṣoḍaśavidyopadeśe yasyāḥ 
tripurasundarītyādirūpaṃ yannāma proktaṃ tattadante nityāsaptākṣarīti 
sarvāsāṃ navākṣarayojanamādau sampradāyāt sarvāsām pratyekaṃ 

--------------------------------------------

p. 349) pañcamyāśca navamyāśca trayodaśyāstrayodaśī |
ekādaśyāstu sāṣṭamyāḥ ṣoḍaśyā dvādaśoditāḥ || 73 || 

asminnevārcayeccakre caturviṃśatibhistathā |
saviṃśatiśatā vidyā japettāstāśca siddhaye || 74 || 

anyā viṃśat saptaśataṃ tairyantrairna ca pūjanam |
āsāṃ pūjājapādyeṣu yantreṣu ca samīritam || 75 || 

etallaghuprakārante yantraṃ sarvvārthadāyakam |
tena tantroktamakhilaṃ sādhayedvajrarūpiṇā || 76 ||

--------------------------------------------

krameṇa praṇavahṛllekhāyojanañca kuryāt | tāsāṃ 
tatroditanāmākṣarasaṃkhyāmanuṣṭup vākyarūpeṇaiva 
vyākhyāyate'smābhiḥ | yathāḥ 
samastomavanāsaṅgabhūtāgītāvatācalaiḥ | itthamarṇaiḥ ṣoḍaśabhiḥ 
saṃkhyā nāmārṇagāḥ kramāt || iti | evaṃ proktasaṃkhyākṣaranāma 
vidyā ṣoḍaśamīkṣyate pūrvavidyā svasvanāmarūpābhiḥ 
proktadvādaśāracakre pūrvoktakrameṇa ṣoḍaśanityāḥ samarccayediti || 73 ||
	asminnityādinā samīritamityantena 
ślokadvayenopariṣṭādvakṣyamāṇārṇābhiḥ pradhamā"gninityāyā 
lalitāyā vidyāyāstatkhaṇḍākṣarāṇāṃ ṣaṇāṃ 
caturakṣarabhedajanitābhiścaturviṃśatibhedajanitābhiścaturviṃśati-
bhidāṅgividyābhistatpañcākṣaraprabhedasthābhirviṃśatyadhika-
śatasaṃkhyābhirvidyābhistat- ṣaḍakṣarajanitābhirviṃśatyadhika-
saptaśatasaṃkhyābhirbidyābhiścāsminneva dvādaśāre prokte cakre tasyā 
lalitāyāḥ samārādhanamupadiśati | tatra tāstā 
yābhirvidyābhirarcitaistairvidyāsvarūpabhedaiḥ | yantreṣu 
tattatpaṭalavakṣyamāṇeṣu | āsāṃ proktasaṃkhyāvidyānām | 
pūjājapādyeṣu ādyaśabdastarpaṇahomādiviṣayaḥ | samīritaṃ vidhānamiti 
śeṣaḥ | āsāṃ vidyānāṃ uktasaṃkhyānāṃ pūjanādiṣu yantreṣu ca 
vidhānamuktamityarthaḥ | atra yantreṣviti dvirupādānaṃ 
saṃkṣepavivaraṇarūpam | etaduktaṃ bhavati pradhānanityāyā 
lalitāyāstaddvādaśāracakramadhye pūjāvidhau 
tadvidyātārtīyakhaṇḍākṣaraprabhedajanitābhiḥ 
proktasaṃkhyābhirvidyābhiścārcayet | 
ābhiryantrapaṭalavakṣyamāṇayantreṣvapi pūjādikaṃ kuryāt || 75 ||
	etadityādibhiḥ koṇata ityantairaṣṭabhiḥ ślokaiḥ 
ṣoḍaśanityānāmavidyābhiḥ

--------------------------------------------

p. 350) tadvajraṃ dbibidhaṃ proktaṃ koṣṭhakoṇātmabhedataḥ |
koṇātmavajranirmmāṇaprayogāḥ parataḥ śive || 77 || 

tayostu koṣṭharūpantu vajraṃ vakṣye yathāvidhi |
yatsādhakārthitāvāptyai surāṅghripasamo bhavet || 78 || 

prākpratyagdakṣiṇodakka caturviṃśatisūtrataḥ |
navaviṃśatibhiḥ pañcaśataṃ koṣṭhāni tena vai || 79 || 

koṇeṣu mārjayet ṣaḍbhiḥ ṣaṣṭikoṣṭhāni pūrvavat |
śiṣṭeṣu vakojraṣṭhāni pañcaṣaṣṭyā śatadvayam || 80 || 

--------------------------------------------

lalitācaturviṃśatibhedaiśca koṣṭharūpavajrayantranirmāṇakramamupadiśati 
| tatra etadvakṣyamāṇaṃ te vakṣyāmīti śeṣaḥ | tena yantreṇa 
tantroktamakhilaṃ sādhayet | ṣoḍaśanityāvidyākṣaramayatvāt | parataḥ 
yantrapaṭale | tayoḥ koṣṭhakoṇātmakayoḥ yadyantraṃ surāṅghi pasama iti 
svātantryaṃ samamityarthaḥ | teṣu koṣṭheṣu 
navaviṃśatyadhikapañcaśatasaṃkhyeṣu koṇeṣu koṇadikṣu | ṣaḍbhiḥ 
sahitānīti śeṣaḥ ṣaṭṣaṣṭikoṣṭhānītyarthaḥ | pūrvavat madhye vajrarūpaṃ 
yathā bhavettathetyarthaḥ | teṣu pañcaṣaṣṭyadhikadviśatasaṃkhyeṣu 
koṣṭheṣu ca catuṣṭayaiḥ pratidiśaṃ adhomadhyavāhyārambhāt 
sarvādhaḥsthapaṅktistha-
koṣṭhapañcakamadhyakoṣṭharūpavāhyakoṣṭhādārabhya 
citrādilalitāntikaṃ nāmavidyākṣarāṇi sambhūya 
pañcaviṃśatyadhikadviśatasaṃkhyānītyarthaḥ | avaśiṣṭeṣu 
caturviṃśatikoṣṭheṣvityarthaḥ | lalitārṇacatubhedajanitāmityasya 
caturviṃśatimityatrānvayaḥ | nāmaśaktiyuk tatcaturviṃśatigatahṛllekhodare 
prāgvannāma likhedityarthaḥ | lalitāṃ tārttīyāṃ sādhyagarbhāṃ prāgvat 
hṛllekhāgatasādhyāṃ | madhyakoṇataḥ madhye ca trikoṇeṣvityarthaḥ | tena 
pratilomataścaturviṃśatirūpāṃ vidyāṃ likhedityarthaḥ | evaṃ kṛte 
anulomarūpāścaturbiśatitayā likhitā madhye bhavantīti yāvat | tāmeva 
trikoṇacatuṣṭayeṣu ca likhedityarthaḥ | etaduktaṃ bhavati prāk 
pratyagdakṣiṇodakkasamāntarālāni caturbiṃśatisūtrāṇyāsphālya 
navaviṃśatyadhikapañcaśatakoṣṭhāni sampādya teṣu catasṛṣu koṇadikṣu 
pratikoṇadiśaṃ ṣaṭṣaṣṭiṣaṭṣaṣṭisaṃkhyāni ca ebaṃ sambhūya 
catuḥṣaṣṭyadhikadviśatasaṃkhyāni koṣṭhāni madhye vajrarūpeṇa 
mārjayitvā madhye vajra

--------------------------------------------

p. 351) teṣu prāgvattrikoṇāni caturdikṣu catuṣṭayaiḥ |
koṣṭhairvidhāyādho madhye vāhyārambhāt pradakṣiṇam || 81 || 

praveśagatyā vilikheccitrādilalitāntakam |
madhye'vaśiṣṭe khaṇḍārṇacaturvviṃśatimālikhet || 82 || 

lalitārṇacaturbhedajanitāṃ nāmaśaktiyuk |
lalitāṃ sādhyagarbhāntu vilikhenmadhyakoṇataḥ || 83 || 

evaṃ yantraṃ samālikhya śilālohatrayādiṣu |
saṃsthāpya kutracit sthāne pūjayedvāñchitāptaye || 84 || 

yasmin deśe vajrayantraṃ sthāpitaṃ yojanābadhi |
maṅgalānyeva jāyante nāmaṅgalakathā bhavet || 85 || 

--------------------------------------------

rūpāvaśiṣṭeṣu pañcaṣaṣṭyadhikadviśateṣu koṣṭheṣu prāgvaccaturdikṣu 
koṣṭhacatuṣṭayamevaṃ sambhūya ṣoḍaśakoṣṭhāni mārjayitvā tatra 
samatrirekhaṃ trikoṇacatuṣṭayaṃ kṛtvā śiṣṭe 
ṣvekonapañcāśadadhikadviśatasaṅkhyakoṣṭheṣu 
sarvādhaḥsthapaṅktikoṣṭhapañcakamadhyakoṣṭa mārabhya 
prādakṣiṇyapraveśagatyā muktakramaṃ citrādilalitāntāni 
ṣoḍaśanityānāmarūpavidyākṣarāṇi 
pañcaviṃśatyadhikadviśatasaṅkhyāni yāvatsaṅkhyāparisamāptyā 
vilikhyāntarāvaśiṣṭeṣu caturviṃśatikoṣṭheṣu 
pūrvalikhitānantarakoṣṭhādyamupāttaṃ pradakṣiṇapraveśagatyā 
lalitācaturakṣarabhedajanitaṃ tattat hṛllekhodarasthasādhakāditrayasahitaṃ 
vidyācaturbiṃśatikamanulomarūpā tatprathamabhūtā lalitā madhye yathā 
bhavettathā vilomataḥ samālikhya sarvamadhyagatānulomarūpalalitā 
hṛllekhodare prāgvat nāmatrayaṃ likhitvā tāmeva 
caturdiggatatrikoṇacatuṣṭaye'pi sādhyagarbhāṃ samālikhet iti || 83 ||
	evamityādinā bhavedityantena ślokadvayena 
pūrvoktayantraprayogaphalānyupadiśāta | tatra lohatrayādiṣu ādiśabdo 
ratnādiviṣayaḥ | saṃsthāpya nidhāya prāṇapratiṣṭhādipuraḥsaraṃ 
amaṅgalakathā amaṅgalamiti śabdastasminniti śeṣaḥ || 85 ||

--------------------------------------------

p. 352) pūjācakre ca tāsāntu nāmāni pratikoṇake |
vilikhya madhye lalitāṃ sādhyagarbhāṃ samālikhet || 86 || 

vahirvṛtte mātṛkāñca taccakraṃ sthāpayedbhuvi |
tenāpi pūrvvavat proktaṃ deśe na syādabhavyakam || 87 || 

tasmin sarvatra saṃlikhya tāṃ vidyāṃ sarvamaṅgalām |
madhye sādhyākṣaropetāṃ sthāpayettatphalāptaye || 88 || 

prāguktavajrayantre vā dvādaśāre'pi vā śive |
saṃsthāpya kumbhaṃ tadvarṇabhūruhakvāthapūritam || 89 || 

vidyāyā vidhivajjaptairabhiṣiñcejjalaiḥ śubhaiḥ |
janmarkṣeṣu viśeṣeṇa samastalayaśāntaye || 90 || 

pūrvasampatsamṛddhyai ca graharogādiśāntaye |

--------------------------------------------

	pūjācakretyādinā abhavyaktamityantena ślokadvayena 
pūrvoktadvādaśakoṇacakre ṣoḍaśaślokaiḥ prāguktapūjākrameṇa 
proktasthāneṣu pratisthānamekaikanāmamantralekhanaṃ 
tadvahirvṛttavīthyāṃ mātṛkālekhanagatasvasvaviniyogamupadiśati | tatra 
etaduktaṃ bhavati dvādaśāre cakre sarvamadhye lalitāṃ prāgvat 
sasādhyāmabhilikhyānyeṣu sthāneṣu pañcadaśanityānāṃ nāmavidyāḥ 
pūjākramato likhitvā sarvavāhyavṛttavīthyāṃ mātṛkāmanulomāṃ 
savindukāmālikhya pūrvoktadeśe sthāpanāt pūrvoktaphalasiddhiriti || 87 ||
	tasminnityādinā ślokena prāguktadvādaśakoṇe cakre sarvasthāneṣu 
sarvamaṅgalāvidyālekhanato viniyogāt pūrvoktaphalasiddhirityupadiśati | 
tatra madhyasādhyākṣaropetāṃ nānyatreti yāvat || 88 ||
	prāguktetyādinā śāntaye ityantenādhyarddhena ślokadvayena 
prāguktavajrayantradvādaśakoṇacakrayorabhiṣekavidhānato vā bhavyāni 
phalānyupadiśati | tatra tadvarṇabhūruhaṃ 
tadaṅgividyāvarṇaproktauṣadhirdvādaśakoṇe vajre vā lalitāyā eva 
vidyāyā aṅgirūpatayā janmarkṣeṣu trijanmasu pūrvasampatsamṛddhyai 
pūrvoktaphalasamṛddhaye || 91 ||

--------------------------------------------

p. 353) tathānyadapi deveśi prayogaṃ sarvapāvanam || 91 || 

dāridryavanadāvāgniṃ pāpāvdhivaḍavānalam |
saṅkocadhvāntamārttaṇḍaṃ santoṣāvdhividhūdayam || 92 || 

prāguktākṣarasambhinnāṃ vidyāṃ nityāṃ samāhitaḥ |
maunī japet prasūnaiśca pūjayet saurabhānvitai || 93 || 

tarpayet salilaiḥ sindhugāminīsambhavaiḥ śivaiḥ |
saurabhādyaistilaiḥ śubhraistaṇḍulairvidhivaddhunet || 94 || 

saṃsthāpya kumbhaṃ proktāmbupūrṇaṃ saṃjapya bhaktitaḥ |
samastaṃ tatkramādekavāraṃ tairabhiṣekataḥ || 95 || 

ghorābhicārakṛtyādiduḥkhebhyo mucyate kṣaṇāt |
bhūtapretapiśācāpa  * * * || 96 || 

kumārā guhyakā vīrā ḍākinyādyāśca dāruṇāḥ |
vimucya tatkṣaṇādbhītāḥ prayānti cānyataḥ kṣaṇāt || 97 || 

--------------------------------------------

	tathānyadapītyādibhiḥ kṣaṇādityantairarddhādyaiḥ ṣaḍbhiḥ ślokaiḥ 
sarvamaṅgalānityāyā ādyantayormātṛkāvisaraṣoḍaśasvarayojanato 
janitānāṃ proktasaṃkhyānāṃ vidyānāṃ japādinā phalamupadiśati | 
tatra prayoge vakṣyāmīti śeṣaḥ | dāridryavanadāvāgniṃ dāridryaṃ 
nāmātuṣṭiḥ | pāpo nāmāvimṛśyakāritā | saṅgoca iti durvāsanā | 
santoṣaḥ svarūpānubhavaḥ | prāguktākṣarasambhinnāṃ 
mātṛkāvisaraṣoḍaśasvarairādyantayoḥ sambhinnāmiti | vidyāṃ 
sarvamaṅgalāṃ ca karoti bhinnakramaḥ | pūjayecca sarvamaṅgalāṃ nityāṃ 
saurabhādyaiḥ salilairiti pūrvatrānvayaḥ | śubhrairiti 
tilataṇḍulayorbiśeṣaṇam | saṃsthāpya dvādaśaguṇitādiṣvanyatama 
ityarthaḥ | proktāmbupūrṇaṃ mūlaviḍyākṣarauṣadhikvāthāmbubhiḥ | 
samudragāvahatsalilasaridambubhirvā pūrṇaṃ samastaṃ 
tatproktasaṃkhyārūpameka vāraṃ ekāvṛttitaḥ saṃjapyetyatrānvayaḥ | 
tairjalairghorābhicārakṛtyādiduḥkhebhyaḥ | ādiśabdo grahādiviṣayaḥ | tam 
abhiṣiktam || 97 ||

--------------------------------------------

p. 354) samudragāsarittoye tāḥ samāvarttayet sthitaḥ |
kaṇṭhamātre majjanāttu prāgjanmādyairvimucyate || 98 || 

tathaiva ghṛtahomena tarpaṇaiḥ śuddhavāribhiḥ |
evaṃ sakalakalyāṇasaṃproktā sarvamaṅgalā || 99 || 

nāmānurūpaṃ bhajatāṃ kṛpayā phalamānataḥ |
kṣipraprasādato nityaṃ harṣotpādanato'pi ca || 100 ||

ghrāṇatattvamayī vyāptiriti samyak samīritā |
asyā niphālanā citte tattattvasvātmasāt kṛtam || 101 || 

iti ṣoḍaśanityātantre kādimate ekonaviṃśati paṭalaṃ paripūrṇaṃ 
parāmṛṣṭam |

--------------------------------------------

samudragetyādibhirapicetyantaistribhiḥ sarvamaṅgalāyāḥ 
proktasaṅkhyāvidyājapāditaḥ pāpanāśādikaṃ phalamupadiśati | tatra 
prāgjanmādyaiściratanaṃ durvāsanābhiḥ | tathaiva prāgjanmādyairmucyata 
ityarthaḥ | evamuktaprakārataḥ | sakalakalyāṇā sakalairmaṅgalarūpā 
ityarthaḥ | kṛpayeti pūrvottaratrānvayaḥ | phaladānata ityādinā siddhānāṃ 
padānāṃ nāmānurūpetyatrānvayaḥ | harṣotpādanataḥ 
svarūpānubhavataḥ || 100 ||
iti ṣoḍaśanityātantreṣu śrīkādimatākhyasya paripūrṇasya tantrasya 
prapañcasāra-siṃharājaprakāśābhidhānena subhagānandanāthena 
viracitāyāṃ manoramākhyāyāṃ vyākhyāyāṃ 
sarvamaṅgalānityāvidyāvidhānaprakāśanaparamekonabiṃśa-paṭalaṃ 
paripūrṇaṃ parāmṛṣṭam || 19 ||

granthasaṃkhyā- 

ūnaviṃśe tu paṭale vyākhyāgranthaśatatrayam |
adhyarddhāṣṭādaśa ślokāḥ saṃkhyātāḥ samyagīkṣaṇāt ||
atra yantrāṇi lakṣāṇi trayodaśa tathā punaḥ | 
ṣaḍuttaraśatenāpi sahasramuniviṃśakam ||

--------------------------------------------
yāhā taka bhejā gayā hai 26/5/08


viṃśapaṭalam |

atha ṣoḍaśanityāsu pañcadaśyuditā tu yā |
tadvidhānaṃ śṛṇu prājñe jvālāmālinyudāhṛtā || 1 || 

nyāsaṃ dhyānaṃ tathā śaktīḥ pūjāmapi ca sādhanam |
yantrāṇi viniyogāṃśca phalāni ca śṛṇu kramāt || 2 || 

ekadvayacatuḥpañca catuṣṭayadaśākṣaraiḥ |
kuryādaṅgāni mūlārṇairāditaḥ ṣaṭ karāṅgayoḥ || 3 || 

jvalajjvalanasaṅkāśāṃ māṇikyamukuṭojjvalām |
ṣaḍvaktrāṃ dvādaśabhujāṃ sarvābharaṇabhūṣitām || 4 ||

--------------------------------------------

(26 la 27 sa 1 śaddīśrīḥ) pūrvasminnekonaviṃśe paṭale caturddaśyāḥ 
sarvamaṅgalānityāvidyāyā vidhānamupadiśyānantaraṃ pañcadaśyā 
jvālāmālinīnityāyā vidhānamupaditi | atha ṣoḍaśanityetyādinā 
vaibhavāditītyantena ślokaśatarūpeṇa viṃśena paṭalena | tatra atha 
ṣoḍaśetyādinā kramādityantena ślokadvayena paṭalārthānuddiśati | tatra 
jvālāmālinyudāhṛtā tṛtīye paṭale jvālāmālinīvidyopadiṣṭetyarthaḥ | 
śaktīḥ āvaraṇagāḥ | viniyāgān teṣāṃ yantrāṇāmiti śeṣaḥ | kramāt 
proktakramādityarthaḥ || 2 ||
	eketyādinā ślokena karāṅganyāsamupadiśati | tatra āditaḥ 
mūlabidyāyāḥ | etaduktaṃ bhavati mūlavidyāyā ādibhūtena 
praṇavākṣareṇa hṛdayaṃ taduparigatenākṣaradvayena 
śirastaduparigatākṣaracatuṣkeṇa śikhāṃ taduparigatākṣarapañcakena 
kavacaṃ taduparigatākṣaracatuṣṭayena netrāṇi 
taduparigatākṣaradaśakenāstraṃ evaṃkrameṇa bhinnaiḥ sajātibhiḥ 
mūlavidyākṣareṣvāditaḥ sambhūya ṣaḍviṃśatyakṣararūpaiḥ 
ṣaḍbhirmantraiḥ ṣaḍaṅgāni karanyāsapūrvaṃ nyasediti || 3 ||
	jvaladityādibhiranvitāmityantaiḥ tribhiḥ ślokairdevyāḥ saparivārāyā 
nityasaparyādhyānamupadiśati | atra ṣaḍvaktrāṃ ūrddhvaparacaturdigantāni 
etāni | dvādaśabhujāṃ 

--------------------------------------------

p. 356) pāśāṅkuśau khaḍgakheṭau cāpavāṇau gadādharau |
śūlavahnī varābhītī dadhānāṃ karapaṅkajaiḥ || 5 || 

svasamānābhirabhitaḥ śaktibhiḥ parivāritām |
cārusmitalasadvaktrasarojāṃ trīkṣaṇānvitām || 6 || 

dhyātvaivamupacāraistairarccayettāntu nityaśaḥ |
caturasradvayaṃ kṛtvā caturdvārasamanvitam || 7 || 

saśākhamaṣṭapatrābjaṃ antaraṣṭāsrakaṃ tataḥ |
ṣaṭkoṇaṃ madhyatastryasraṃ vidhāyātra śivāṃ yajet || 8 || 

icchājñānakriyāśaktīrarccayettryasragāḥ kramāt |
ḍākinyādyāśca ṣaṭkoṇe aṣṭāsre ghasmarādikāḥ || 9 || 

ghasmarā viśvakavalā lolākṣī lolajihvikā |
sarvabakṣā sahasrākṣī niḥsaṅgā saṃhṛtipriyā || 10 ||

--------------------------------------------

bhujāṃ prativaktraṃ dvidvikramāt | atrāyudhakramastu 
vāmorddhvādidakṣiṇādharāntaṃ ekaikavyatyāse sati niboddhavyaḥ | 
trīkṣaṇānvitāṃ prativaktramiti śeṣaḥ | dhyāyediti śeṣaḥ || 6 ||
	dhyātvaivetyādinā yajedityantena ślokadvayena nigamanapuraḥsaraṃ 
nityasaparyācakranirmāṇamupadiśati | tatra evamuktaprakārataḥ | taiḥ 
ṣoḍaśabhiḥ | tāṃ mūladevatāṃ | saśākhaṃ caturṣu dvāreṣu 
śākhādvayasahitamityarthaḥ | antaḥ yantrāntaḥ tataḥ aṣṭāsraḥ antariti 
śeṣaḥ | madhyataḥ sarvamadhye ityarthaḥ | etaduktaṃ bhavati 
prāgvadantarvahirvibhāgena caturasradvayaṃ 
saśākhādvayadvāracatuṣṭayopetaṃ vidhāya tadantaḥ 
savṛttadvayamaṣṭapatraṃ padmaṃ tadantarapi savṛttadvayamaṣṭāsraṃ 
prāgvadantarapi savṛttadvayaṃ prāgvat ṣaḍasraṃ tadantarapi savṛttadvayaṃ 
samatrirekhaṃ tryasrañca yathāmānaṃ kṛtvā tatrārcayet || 8 ||
	icchetyādibhiḥ samīritamityantaiḥ pañcabhiḥ ślokaiḥ 
nityasaparyāyāṃ pañcāvaraṇaśaktiṃ tatpūjāñcopadiśati | tatra kramāt 
agrādiprādakṣiṇyena ṣaṭkoṇe ṣaṭkoṇakoṇeṣu nityānityāpaṭaloktabannir-
ṛyādidiggatakoṇakrameṇa ghasmarādikāḥ anantaraśloke

--------------------------------------------

p. 357) bahiraṣṭacchadeṣvetāḥ pūjayecca pradakṣiṇam |
acintyāmaprameyāñca pūrṇarūpāṃ durāsadām || 11 || 

sarvagāṃ siddhirūpāñca pāvanāmekarūpiṇīm |
vahirdvāreṣu koṇeṣu pūjayet prāgudīritāḥ || 12 || 

prāgvat kṛtārccaścakre tāmukte proktakramād yajet |
valihomāvasānāntamiti samyak samīritam || 13 || 

aṣṭalakṣaṃ haviṣyāśī japedvidyāṃ  jitendriyaḥ |
taddaśāṃśaṃ tarpaṇañca homaṃ kuryācca goghṛtaiḥ || 14 || 

evaṃ saṃsiddhamantrastu kuryyād yantrāṇyanukramāt |

--------------------------------------------

vakṣyamāṇaghasmaretyādinā ślokenāṣṭāsreṣu pūjyā 
aṣṭaśaktīrupadiśati | tatra agrādiprādakṣiṇyena pūjanam | bahiraṣṭāsrād 
bahiraṣṭacchadeṣvetā vakṣyamāṇā acintyādyāḥ | pradakṣiṇam agrādi | 
etat ḍākinyādivarjaṃ sarvasādhāraṇam | acintyādinā 
ekarūpiṇīmityantenārddhadvayenāṣṭapatreṣu pūjyāḥ śaktīrupadiśati | 
vahirdvāreṣu caturasradvāreṣu | prāgudīritāḥ etaduktaṃ bhavati 
nityānityāyā vidhānapaṭale proktabrāhmyādīraṣṭāvindrādīśāntā 
lokapālaśaktīraṣṭāvanantabrahmaniyatikālaśaktīścatasraścaturasre 
tatroktārambhakrameṇa pūjayediti | prāgvat aṅgamūlābhyāṃ | cakre 
prāgukte | tāṃ devīṃ proktakramāt abhyantarādvāhyanirgamanagatyā 
agrādiprādakṣiṇyakramataḥ valihomāvasānāntam | etaduktaṃ bhavati ādau 
ṣoḍaśākṣareṇānte kurukullāsaptākṣaryā valiṃ dattvā proktakramato 
homañca kuryādityarthaḥ | samīritaṃ pūjanamiti śeṣaḥ || 13 ||
	aṣṭalakṣamityādinā ślokena vidyāyāḥ puraścaraṇakramamupadiśati 
| tatra haviṣyāśī prāgvat | jitendriyaḥ strīsevanālāpādirāhityāt | tato 
japasaṃkhyāyāstarpaṇañca cakāreṇa saśāṃśamityākṛṣyate | goghṛtaiḥ 
ajādighṛtanivṛttyarthaṃ gograhaṇam || 14 ||
	evamityādibhirdhruvamityantaiḥ saptabhiḥ 
ślokairdaśayantranirmāṇopadeśaṃ tadviniyogādiprastāvañca 

--------------------------------------------

p. 358) pūjācakre vahirbhūtaṃ caturasre tvakhaṇḍite || 15 || 

vidhāya tatra vilikhedakṣarāṇi yathāvidhi |
sarvamadhye tāragarbhe śaktimākhyāsamanvitām || 16 || 

yantrañca triṣu koṇeṣu ṣaṭsu ṣaṭkamathāṣṭasu |
aṣṭakaṃ vahirapyevaṃ vāhye dikṣu nava kramāt || 17 || 

evaṃ mūlākṣaraiḥ kṛtvā yantraṃ tenaiva sādhayet |
samastaṃ vāñchitaṃ pūjādhāraṇaṃ sthāpanaiḥ śive || 18 || 

akārādikṣakārāntavarṇeṣu svarayogiṣu |
catuṣṭayaṃ proktayantre vairṇaistatsthānato likhet || 19 || 

--------------------------------------------

karoti | tatra yantrāṇi vakṣyamāṇāni | caturasre tvakhaṇḍite vidhāya 
caturdvārasyāntarekhākhaṇḍanamantareṇa caturasradvayaṃ vidhāyetyarthaḥ 
| tatra yantre akṣarāṇi jvālāmālinīvidyāyāḥ | yathāvidhi 
vakṣyamāṇavidhinā | sarvamadhye trikoṇamadhye | tāragarbhe 
vidyādibhūtapraṇavamadhye | śaktiṃ 
mūlavidyāpañcacatvāriṃśadakṣararūpāṃ hṛllekhātrayaṃ 
vidyādvitīyākṣarādi | triṣu koṇeṣu trikoṇasyetyarthaḥ | ṣaṭsu koṇeṣviti 
śeṣaḥ | ṣaṭkaṃ pūrvoktatrayāduparitanam | aṣṭasu koṇeṣvityanvayaḥ | 
aṣṭakaṃ prāguktaṣaṭkāduparitanaṃ vahirapyevam | aṣṭapatreṣu 
prāguktāṣṭakāduparitanamaṣṭaka likhediti yāvat | vāhye dikṣu navakramāt 
caturasre pratidiśaṃ nabanavakrameṇa caturdikṣu sambhūya 
ṣaṭtriṃśadakṣarāṇi 
prāguktaṣaṭcatvāriṃśattamākṣarahṛllekhāvidhurāṇi likhedityarthaḥ | 
mūlākṣaraistriṣaṣṭisaṃkhyaiḥ | tena yantreṇa | akārādītyādinā 
samanvitamityantenādhyarddhena ślokena etaduktaṃ bhavati 
akārādikṣakārāntaiḥ ṣaṭtriṃśatsaṃkhyairakṣaraiḥ pratyekaṃ 
ṣoḍaśasvarayogataḥ 
ṣaṭsaptatyadhikapañcaśatasaṃkhyairmātṛkāvisarākṣaraiḥ 
caturvargākṣaracatuḥṣaṣṭikramataḥ prāguktayantre vidyākṣarasametaṃ 
tattatsthānalikhitaistriṣaṣṭibhiḥ 
sarvamadhyalikhitacatuḥṣaṣṭitamalekhanataśca nava yantrāṇi prāguktaiḥ 
kevalamūlavidyākṣarairekaṃ yantraṃ sambhūya daśayantrāṇi 
saṃjātānīti | teṣāṃ yantrāṇām | viniyogād yantrāṇāmityanvayaḥ | 
phalāvāptiṃ viniyogāt | yairbiniyogaiḥ |

--------------------------------------------

p. 359) śiṣṭamevaṃ likhenmadhye sādhyākṣarasamanvitam |
evaṃ yantrāṇi jāyante daśa teṣāmanukramāt || 20 || 

viniyogāt phalāvāptiṃ pravakṣyāmi śṛṇu priye |
yairiṣṭamakhilaṃ prāpnotyayantrāt sādhako dhruvam || 21 ||

--------------------------------------------

	daśayantraviracanākramo yathā antarvahirvibhāgena akhaṇḍitaṃ 
caturasradvayaṃ yathāmānaṃ kṛtvā tadantaraṣṭadalapadmaṃ savṛttaṃ 
kṛtvā tadantarvṛttāddigvidikspṛṣṭāspṛṣṭakoṇamaṣṭakoṇaṃ prāgvat 
kṛtvā tadantaḥ savṛttaṃ prāgvat ṣaṭkoṇaṃ kṛtvā tadantaḥ savṛttaṃ 
trikoṇaṃ samatrirekhaṃ kṛtvā tatra sarvamadhyatrikoṇamadhye 
mūlavidyāyā ādyākṣaraṃ praṇavamālikhya tadudare vidyāyāḥ 
ṣaṭcatvāriṃśattamākṣararūpāṃ hṛllekhāṃ nāmagarbhāmālikhya 
trikoṇasya trikoṇeṣvagrādiprādakṣiṇyena vidyādvitīyākṣarādīni 
trīṇyakṣarāṇyālikhya tadvahiḥ ṣaṭkoṇasya koṇeṣu 
ṣaṭsvagrādiprādakṣiṇyena pūrvalikhitoparitanāni ṣaḍakṣarāṇi samālikhya 
tadvahiraṣṭakoṇasyāṣṭakoṇeṣu prāgvat krameṇa 
ṣaṭkoṇalikhitākṣarāduparitanānyaṣṭākṣarāṇyālikhya 
tadvahiraṣṭadalapadmasyāṣṭasu patreṣu agrādiprādakṣiṇyena 
pūrvalikhitākṣarāduparitanānyaṣṭākṣarāṇyālikhya 
sarvavāhyāgatacaturasradvayāntaravīthyāṃ 
pūrvalikhitākṣarāduparitanānyakṣarāṇi madhyalikhitahṛllekhāvarjaṃ 
paścimādiprāgvat pratidiśaṃ nava nava krameṇa catasṛṣu dikṣu 
ṣaṭtriṃśadakṣarāṇyālikhya evaṃ 
mūlavidyāyāstriṣaṣṭisaṃkhyānyakṣarāṇyālikhya tena yantreṇa 
sarvavāñchitāni sādhayet | etat prathamaṃ yantram | 
prāguktayantrasthamūlavidyākṣaraiḥ sārddhaṃ 
ṣaṭsaptatyadhikapañcaśatasaṃkhyamātṛkākṣareṣvāditaścatur-
vargākṣarāṇi catuḥṣaṣṭisaṃkhyāni vidyākṣarasthāneṣu 
dviṣaṣṭisaṃkhyeṣu trirādiṣaṣṭisaṃkhyāni madhye punarapi 
śiṣṭamekamakṣaraṃ likhet | evaṃ kṛte madhye dve akṣare dṛśyate | 
etaddvitīyaṃ yantram | evamanyānyapi mātṛkāvisarākṣarāṇi 
pūrvalikhitacaturvargākṣaracatuḥṣaṣṭikoparitanoparitanacaturvargā-
kṣaracatuḥṣaṣṭikālekhanato yāvatparisamāpti pūrvoktābhyāṃ 
yantrābhyāṃ saha daśa yantrāṇi sambhavanti tairiṣṭheṣu viniyogān 
kuryāditi || 21 ||

--------------------------------------------

p. 360) dvitīyādīni yantrāṇi mātṛkārṇayutāni vai |
kramānnavagrahāṇāṃ syustattadvāreṣu taddiśi || 22 || 

teṣu devyarccanāt prītāstvaniṣṭaṃ te na kurvate |
rāhuketū sthitau yatra tadrāśyadhipavārake || 23 || 

ṣaḍaṣṭāsrāntarāleṣu grahanāma dvitīyayā |
vibhaktyā bhājane samyak prīṇayāmīti saṃlikhet || 24 || 

ādye tu yantre saṃlikhya proktakramamathārccayet |
sarveṣvapi ca vāreṣu sarveṣāṃ prītisiddhaye || 25 || 

aniṣṭaśāntyai niyatamarccayettān grahān priye |
evaṃ yantreṣu daśasu pūjitā nityayā saha || 26 ||

-------------------------------------------

	dvitīyetyādyairvidhānata ityantairekonaṣaṣṭyā ślokaiḥ proktānāṃ 
daśānāṃ yantrāṇāṃ prayogaviśeṣānupadiśati | tatra 
dvitīyādītyādibhirvitanvata ityantaiḥ ṣaḍbhiḥ ślokaiḥ 
jvālāmālinīnityayā saha navagrahāṇāṃ tattadvāreṣu pūjanāddaśasu 
yantreṣu prayogānupadiśati | tatra dvitīyādīni 
kevalavidyākṣararacitaprathamayantravidhurāṇi nava yantrāṇītyarthaḥ | 
mātṛkārṇayutāni prāguktamātṛkāvisarākṣaropetāni | taddiśi 
aṣṭaviṃśatpaṭalavakṣyamāṇakramānmadhye raviḥ 
prāgādiprādakṣiṇyena mahādikṣu candrādiśubhagrahān 
vahnyādīśāntāsu catasṛṣu vidikṣu kūṭagrahānityarthaḥ | teṣu navasu 
yantreṣu madhyagatahṛllekhoparisthāneṣviti śeṣaḥ | devyarccanāt 
jvālāmālinīpūjanāt | te navagrahāḥ | rāhvityādinā 
ślokottarārddhenaitaduktaṃ bhavati | yasmin yasmin rāśau rāhuketū 
tiṣṭhataḥ tattadrāśyadhipavāra eva tayorvāraḥ tena tasmiṃstasmin vāre 
tattadvārādhipapūjanānantaraṃ tattatprāpte yantretayoḥ pūjāṃ kuryāditi | 
ṣaḍaṣṭāsrāntarāleṣu ca grahanāma pratyantarālamiti śeṣaḥ | bhājane 
samālikhedityanvayaḥ | etaduktaṃ bhavati ṣaṭkoṇāntarāleṣu 
aṣṭakoṇāntarāleṣu ca pratyantarālaṃ tattadvārādhipatvaprāptagrahanāma 
dvitīyāntaṃ samyak prīṇayāmīti vākyāntaṃ vilikhediti || 24 ||
	ādye mātṛkāvisarākṣararahite | proktakramaṃ 
prāguktatattadgrahaprāptadigvilekhanaṃ madhye devīpūjanādikaṃ | 
sarveṣāṃ navānāṃ grahāṇām | tān grahān tattannāmālekhanasthāneṣu

-------------------------------------------- 

p. 361) prītāḥ krūrā api krūrasthānasthā api sarvadā |
saumyāḥ saumyagatānāntu phalānyeva vitanvate || 27 || 

daśasvapi ca yantreṣu daradairgairikaistu vā |
likhiteṣvarcciteṣvevaṃ kumāraṃ kanyakāntu vā || 28 || 

suśubhāvayavāmmugdhāṃ snātāṃ dhautāmbarāṃ śubhām |
tathāvidhaṃ kumāraṃ vā saṃsthāpyābhyarcya vidyayā || 29 || 

spṛṣṭvā śīrṣe japedvidyāṃ śatavāraṃ tathārccayet |
prasūnairaruṇaiḥ śubhraiḥ saurabhādyairathāpi vā || 30 || 

dadyād gugguladhūpañca yāvat kāryyāvasānakam |
tato devyā samāviṣṭe tasmin saṃpūjya yatnataḥ || 31 || 

--------------------------------------------

nityayā jvālāmālinyā | krūrā ādityāṅgārakaśanirāhuketavaḥ pañca 
krūraḥ krūrasthānasthāḥ janmadvādaśāṣṭamādisthāḥ | 
etannavagrahasādhāraṇam | saumyāḥ prāguktapañcagrahetarāścatvāraḥ 
saumyagatānāṃ teṣāmiti śeṣaḥ | saumyasthānāni ekādaśādīni | 
etaduktaṃ bhavati proktatattaddiggateṣu dvitīyādiṣu navasu yantreṣu 
tattadvāreṣu proktasthāneṣu tattadvārādhipagrahanāma 
proktakrameṇālikhya sarvamadhye devīmabhyarccya nāmālekhanasthāneṣu 
tattadgrahān saṃpūjya nityāvaraṇaśaktīstattatsthāneṣu pūjayet | 
prathamaṃ yantraṃ sarveṣu vāreṣu tattaddiggataṃ kṛtvā tattadgrahanāma 
pūrvoktasthāneṣu prāgvadālikhya tatra prativāramekaikagrahārccanāt 
sarvamadhye devyarccanācca proktaphalasiddhiriti || 27 ||
	daśasvityādibhiḥ sukhītyantaiḥ saptabhiḥ ślokaiḥ proktadaśayantraiḥ 
svasthāveśaprakārādikamupadiśati | tatra daśasvapi ca ekasminnekasminniti 
śeṣaḥ | arcciteṣu tattallikhitavidyākṣarādikaiḥ | vā vikalpe | mugdhām 
skhalitendriyāṃ | tathāvidhaṃ suśubhāvayavaskhalitendriyatvādiyuktaṃ | 
vidyayā jvālāmālinyāḥ śatavāramabhyarcyetyarthaḥ | spṛṣṭaśīrṣaṃ 
āveśya tathārcayet śatavāraṃ pūrvoktārcanāprakāra eva | athāpiveti 
vikalpārthaḥ | yāvat kāryābasānakaṃ devatāyāḥ samāveśāvadhi tasmin 
devatā samāviṣṭādhikaraṇadvaye tāṃ devatāmupacāraiḥ sampūjyeti 
pūrvatrānvayaḥ | prāguktaiḥ ṣoḍaśabhiḥ | vidyayā mūlavidyayā 
upacāramantrabhūtayā prajapan vidyāmiti śeṣaḥ |

--------------------------------------------

p. 362) tatastāmupacāraistaiḥ prāguktairvidyayā vaśī |
pūjayettāṃ tataḥ pṛcchedabhīṣṭaṃ kathayecca sā || 32 || 

bhūtaṃ bhavadbhaviṣyañca yadanyanmanasi sthitam |
janmāntarāṇyatītāni sarvaṃ saṃpūjitā vadet || 33 || 

tatastāṃ prāgvadabhyarcya svātmanyudvāsya tāṃ japet |
sahasravāraṃ sthiradhīḥ pūrṇātmā vicaret sukhī || 34 || 

tathā ṣaṭkoṇakoṇeṣu madhye vālikhya dāhakam |
tatra saṃsthāpya gadinam abhyarcyodīritakramāt || 35 || 

āveśya rogiṇaṃ rogaṃ pṛcchettatkāraṇaṃ śamam |
proktā tat sakalaṃ tasya nideśādapayāti ca || 36 ||

--------------------------------------------

tāṃ devatāṃ | sā devatā | anyadvāñchitaṃ sā devatā | tāṃ devatāṃ 
prāgvat ṣoḍaśopacāraiḥ sampūjyeti śeṣaḥ | tāṃ vidyāṃ pūrṇātmā 
devatāsvaikyena | etaduktaṃ bhavati prokteṣu daśasu yantreṣu anyatamasmin 
prāgvat sampūjite madhye proktarūpaṃ kumāraṃ kanyakāṃ vā 
saṃsthāpya mūlavidyayābhyarcya śatavāraṃ proktaiḥ 
puṣpairgandhādibhiśca tacchiraḥ spṛśan mūlavidyāṃ śatavāraṃ japitvā 
punarapi prāgvadabhyarcya gugguladhūpaṃ devatāsamāveśāvadhi dattvā 
devatāsamāviṣṭe tasminnadhikaraṇadvaye anyatamasmiṃstāṃ devatāṃ 
ṣoḍaśabhirupacārairmūlavidyayābhyarcya tāṃ vidyāṃ japet tāṃ 
devatāmātmano'bhīṣṭaṃ bhūtaṃ bhavadbhaviṣyacca pṛcchet tayā 
sarvasmin praśnajāte kathite sati prāgvadupacārairabhyarcya prāgvat 
svātmanyudvāsya pūrṇāśayaḥ sukhī vicarediti || 34 ||
	tathetyādinā apayāti cetyantena ślokadvayena rogāveśārthaṃ 
ṣaṭkoṇayantranirmāṇaṃ tatprayogādikamupadiśati | tatra dāhakaṃ 
vidyāgataṃ saptakṛtvaḥ proccāryamāṇaṃ repham | tatra ṣaṭkoṇamadhye 
gadinaṃ rogiṇaṃ udīritakramāt vidyāyantralikhitākṣarasaptakābhyāṃ 
rogamāveśyetyanvayaḥ | tatkāraṇaṃ rogakāraṇaṃ tatsvāveśakāraṇaṃ | 
tasya mantriṇaḥ | apayāti roga iti śeṣaḥ | etaduktaṃ bhavati 
abhīṣṭamānabhrameṇa vṛttaṃ niṣpādya tatra prāguktakramāt ṣaṭkoṇaṃ 
kṛtvā tanmadhye ṣaṭsu koṇeṣu ca sūlavidyāgataṃ rephasaptakamālikhya 
tairvidyayā ca tadyantramabhyarcya tatra madhye rogiṇaṃ

--------------------------------------------

p. 363) prathamaṃ strīkapālasya madhyasthaṃ tāpayenniśi |
japan vidyāṃ smaran sādhyāṃ sadya ākṛṣyate'tha sā || 37 || 

bhītilajjābhimānādirahitā vepitāṅgakā |
nirastetarasadbhāvā manmathārttābhiyāti sā || 38 || 

tat yantraṃ puṃkapālasthaṃ tāpayet prajapettathā |
rājāno rājaputrā vā tathānye cāpi kecana || 39 || 

vivekavidhurā mūḍhāstyaktajātikulakramāḥ |
vaśagā dāsavadbhūmau tiṣṭhantyāmaraṇād dhruvam || 40 || 

sarbāsāmapi nityānāmupadeśe'tha taṃ guruḥ |
tattaccakrasya madhyasthaṃ veṣṭavidyājapānvitam || 41 ||

--------------------------------------------

saṃsthāpya śatavāraṃ mūlabidyayābhyarcya tāmeva tacchiraḥ 
spṛṣṭikayā śatavāraṃ japitvā rogiṇaṃ taṃ rogamāveśya 
tadābeśakāraṇaṃ pṛṣṭvā tena tasmin kāraṇe kathite apehīti 
sādhakasyādeśena sa rogo'payātīti || 36 ||
	prathamamityādibhirdhruvamityantaiścaturbhiḥ ślokaiḥ 
prathamayantreṇākarṣaṇavaśīkaraṇādika mupadiśati | tatra prathamaṃ 
yantraṃ strīkapālasya madhyasthaṃ prāguktairdravyaiḥ strīkapālamadhye 
prathamaṃ yantraṃ likhitvetyarthaḥ | tāpayet aṅgāre 
prāṇapratiṣṭhāvidyāśatavārajapapuraḥsaramaṅgāre tāpayet iti 
sampradāyaḥ | vidyāṃ japan tāpanakāle smaran sādhyāṃ tadapi tatkāla 
eva | sādhyā nirastetarasadbhāvā ananyacittā abhiyāti 
svayamevābhisaratītyarthaḥ | sā sādhyā | tat prathamaṃ puṃkapālasthaṃ 
prāgvattāpayet | prāgvat prāṇapratiṣṭhādisahitaṃ prajapedvidyāṃ | tathā 
yathā strīkapālasthaṃ | tenaitaduktaṃ bhavati puṃkapālalikhitaṃ tadyantraṃ 
kṛtaprāṇapratiṣṭhādikaṃ niśi aṅgāre vidyā japan sādhyaṃ smaran 
tāpayan vakṣyamāṇān vaśayatīti | dāsavadbhūtvā asya sādhakasya 
rājādayaḥ sādhyavargāḥ || 40 ||
	sarvāsāmityādibhistata ityantaistribhiḥ ślokairvakṣyamāṇarūpasya 
vedhadvayasya sādhāraṇarūpaṃ yāmalavedhamupadiśati | tatra sarvāsāṃ 
ṣoḍaśānāṃ nityānāmupadeśe vidyādevatayoraikyarūpyāt | taṃ śiṣyaṃ 
tattaccakrasya tattannityasaparyācakrasya vā atroktadaśayantreṣvanyatamasya

--------------------------------------------

p. 364) vahnijvālāparītāṅgaṃ bhāvayannindriyāṇyapi |
manaḥṣaṣṭhāni cākarṣenmanasā prāgvadātmani || 42 || 

evaṃ kṛte kṣaṇādevaṃ visaṃjño nipated bhuvi |
tatastamutthāpya mukhe kṣiptvārghyāmbu vadettataḥ || 43 || 

eṣa vedhastridhā proktaḥ sadyaḥ pratyayakārakaḥ |
śāktaśāmbhavabhedābhyāṃ dvayoraikyātmayāmalāt || 44 || 

śiṣyasya mūlādhārādisthāneṣu brahmarandhrake |
smara dāhārṇakān saptetyuktvā prāgvadudīkṣaṇāt || 45 || 

--------------------------------------------

vetyarthaḥ | atra nityasaparyācakrasyopādānaṃ gurorbhāvanāsiddhitva 
śiṣyaviṣayam | vidyājapānvitam tattannityānāṃ | vahnijvālāparītāṅgaṃ 
bhāvayet nityasaparyācakragataścettaṃ kevalāgnijvālāvṛttarūpaṃ 
śiṣyaṃ 
proktayantradaśakānyatamagataścettattadgatarephasaptakarūpavahnijvālāvṛtt
arūpaṃ ca bhāvayan ityarthaḥ | indriyāṇi jñānarūpāṇi śrotrādīni 
pañcamataḥ ṣaṣṭhāni mano yeṣāṃ ṣaṣṭhantānīti | manasā bhāvanayā 
prāgvat prāṇapratiṣṭhoktaprakriyayā svātmanyākṛṣya tato visaṃjñaṃ 
bhuvi nipātitaṃ tanmukhe'rghyajalaṃ kṣiptvā samutthāya tataḥ 
prāguktaprakriyayādhāratraye vidyāntejastrayarūpiṇīṃ svāntādāvāhya 
saṃsthāpya tajjīvakarṇe vidyāṃ vadediti || 43 ||
	eṣa ityādibhiḥ sama ityantaiḥ saptabhiḥ ślokaiḥ trividhe vedhe 
dvivedharūpādikamupadiśati | tatra eṣaḥ pūrvoktasāmānyarūpo 
yāmalavedhaḥ | tridhā proktarūpeṇa svātmanā vakṣyamāṇābhyāṃ ca 
pratyayakārakaḥ gurudevatātmaikyaviśvāsakārakaḥ | dvayoḥ 
śāktaśāmbhavayoḥ | aikyātmayāmalāt proktarūpayordvayoḥ 
śāktaśāmbhavayoraikyātmarūpād yāmalādityarthaḥ | 
mūlādhārādisthāneṣu ṣaṭsviti śeṣaḥ | brahmarandhrake evaṃ sambhūya 
saptasu sthāneṣvityarthaḥ | smara dāhārṇakān saptetyuktveti śiṣyasya 
svabhāvanīyagurūpadeśataḥ | dāhārṇakān mūlavidyāgatarephasaptakaṃ 
prāgavadagnijvālāvṛtāṅgatvāditaḥ | etat sarvavedhasādhāraṇaṃ 
vidadhyāduktarūpataḥ | siddhavidyayā upadeṣṭavyayā | etaduktaṃ bhavati 
prāguktayantramadhyagataṃ śiṣyaṃ 
gururmūlādhārādibrahmarandhrāntasthānasaptake vidyāgatarephasaptakaṃ 
smaretyuktvā prāgvadupadeṣṭavyavidyayā vīkṣya bhāvanādinā bhuvi

--------------------------------------------

p. 365) vidadhyācchāktavedhantu deśikaḥ siddhavidyayā |
śāmbhavantu śṛṇu prājñe vedhamadbhutavigraham || 46 || 

tūṣṇīṃ saṃsthāpitaṃ śiṣyaṃ tattaccakre tadātmanā |
svayaṃ praviśya taddehamekībhūtvā punaḥ svake || 47 || 

samāgatyātmarūpeṇa tadātmānaṃ vibhāvya vai |
kṛtanyāsajapārccastu tattanuṃ vahninā dahet || 48 || 

syādeṣa śāmbhavo vedhaḥ proktaḥ prāgeva yāmalaḥ |
iti vedhatrayaṃ proktaṃ tvadbhāvasiddhisūcakam || 49 || 

yāmale tu viśeṣo'yaṃ siddhaḥ paścād guroḥ śrutam |
jñānamanyacca sakalaṃ saṃkramettetna tat samaḥ || 50 ||

--------------------------------------------

nipātitaṃ prāgvadutthāpya tattadvidyāṃ vadet | eṣa śāktavedha iti | tatra 
śāmbhavamityādibhiḥ sama ityantaiḥ śiṣṭairarddhādyaiścaturbhiḥ 
ślokairapunarāvṛttikaraṃ śāmbhavavedhaṃ yāmalavedhaphalañcopadiśati 
| tatra śāmbhavaṃ vakṣyamāṇarūpamadbhutavigrahaṃ sadyaḥ 
apunarāvṛttikaratvāt | tūṣṇīṃ saṃsthāpitaṃ 
prāguktaśāktavedhabhāvanādirāhityena | tattaccakre nityasaparyācakrādiṣu 
| tadātmanā śiṣyātmarūpeṇa | svayaṃ guruḥ praviśya 
sarvātmabhāvanayā taddehaṃ śiṣyadehaṃ praviśyetyanvayaḥ | ekībhūtvā 
śiṣyātmādibhiḥ punaḥ svātmādibhiḥ 
śiṣyātmādīnāmekīkaraṇasthairyānantaraṃ svake dehe gururiti śeṣaḥ 
samāgatya svake ityatrānvayaḥ| ātmarūpeṇa svātmarūpeṇa 
svātmavilāpanenetyarthaḥ | tadātmānaṃ śiṣyātmānaṃ 
kṛtanyāsajapārccaḥ svātmanastattanuṃ śiṣyatanum mṛtāmityarthaḥ | 
vahninā dahenmṛtatvādagnisāt kuryādityarthaḥ | śāmbhavo vedhaḥ 
proktarūpaḥ | etaduktaṃ bhavati tattaścakrādiṣu sadguruḥ 
prāguktabhāvanāvirahitaṃ tūṣṇīṃ śiṣyaṃ sthāpayitvā tadātmarūpeṇa 
taddehaṃ sarvātmabhāvanayā praviśya tadātmādibhirekībhūtvā punaḥ 
svaśarīramāgatya svātmani śiṣyātmānaṃ niḥśeṣaṃ vilīnaṃ vibhāvya 
kṛtanyāsādikaḥ śiṣyaśarīraṃ mṛtaṃ śmaśānaṃ nītvāgnisāt 
kuryādityarthaḥ | eṣa śāmbhavo vedhaḥ kevalamokṣecchoriti | proktaḥ 
prāgeva visaṃjño nipatedityādinā | vedhatrayaṃ vedhastu svātmanā 
saccidānandasphuraṇarūpaparipūrṇaparāhantātmanā śiṣyātmanaḥ 
saṅkacitarūpasya ekīkaraṇataḥ pūrvoktaparāhantākhyasvātmīyakaraṇam |

--------------------------------------------

p. 366) raktacandanapaṅkena likhitvā prathamaṃ śive |
lohairviracite paṭṭe phalakāyāṃ śilātale || 51 || 

bhūmau vā susame śuddhe loṣṭāṅgāravivarjite |
devīmāvāhya tatraiva pūjayecchaktibhiryutām || 52 || 

dinaṃ dinatrayaṃ saptavāsaraṃ saptameva vā |
māsaṃ maṇḍalamityevaṃ kramādiṣṭamavāpnuyāt || 53 || 

vaśyamākarṣaṇaṃ stambhaṃ nigrahaṃ lābhamīpsitam |
anyacca sakalantviṣṭamavāpnotyarccanādbhutam || 54 || 

tadā proktān gadān sarvān jayedanyāni cākhilān |
sādhayet prathamenaiva yantre,na yatnataḥ śive || 55 || 

--------------------------------------------

eṣāmetāni trīṇi śāmbhavādīni nāmānitattat siddhāntasiddhāni | 
bhāvanāsiddhisūcakaṃ 1 guroḥ iti śeṣaḥ | yāmaletyādinā etaduktaṃ 
bhavati yāmalarūpe vedhe śiṣyātmanaḥ samākṛṣya cātmanaikīkṛtya 
pratiṣṭhāpanato viddhe punaśca tattaddehe tasmin gurugataṃ jñānādikaṃ 
sakalaṃ saṃkramet | tena gurusamaḥ śiṣya ityeṣa viśeṣo bhavati 
itarābhyāmasyeti || 50 ||
	raktacandanamityādibhiḥ sādhayedityantaiḥ trayoviṃśatyā 
ślokairdaśabhiryantraiḥ vaśyādiprayogānupadiśati | tatra 
raktacandanetyādibhiḥ śive ityantaiḥ pañcabhiḥ ślokaiḥ teṣu 
prathamayantreṇa sādhyānyupadiśati | tatra prathamaṃ yantramiti śeṣaḥ | 
lohairviracite paṭṭe tatrāpi kucandanameva dravyaṃ phalakāśilātalayorapi 
tadeva | vā vikalpe | tatra yantramadhye | śaktibhiḥ nityapūjāvaraṇoktādibhiḥ 
| dinam ekamiti śeṣaḥ | maṇḍalaṃ prāgvat iṣṭaṃ 
vakṣyamāṇavaśyādikaṃ | īpsitaṃ lābhamityanvayaḥ | anyat proktebhyaḥ 
arcanānnityoktakramataḥ | proktān ṣaṣṭhapaṭale kāmyaprakaraṇaproktān 
vakṣyamāṇān prame hādīṃśca | anyāni cākhilān akhilān anyānīti 
sāmānādhikaraṇyamāgamatvādarthānīti śeṣaḥ | śive iti devīsambuddhiḥ 
|| 55 ||

--------------------------------------------

p. 367) dvitīyaṃ darade kṛtvā prokteṣūccaṃ gate ravau |
pūjayet proktakālena phalānyuktānyavāpnuyāt || 56 || 

vilikhya rājate patte japitvā dinaśaḥ spṛśan |
sahasravāraṃ tannityāvidyāṃ tadvāsitāmbubhiḥ || 57 || 

snānaṃ pānaṃ pākajātaṃ kuryāduktadinaṃ tataḥ |
pramehaistrividhairghoramūtrakṛcchraiḥ sudāruṇaiḥ || 58 || 

aśmarīmūtrapālyā dirogairmuktaḥ sukhī bhavet |
jīvecca suciraṃ bhūmau nīrogaḥ svasthamānasaḥ || 59 || 

tṛtīyaṃ gairikaiḥ kṛtvā vairinakṣatravṛkṣaje |
tale bhūmau tataḥ khātvā tatrāgniṃ jvālayet sadā || 60 || 

proktaistairvāsarairvairī dāhajvaragadādibhiḥ |
taccotkṣipya salile na prakṣipeccedvinaśyati || 61 ||

--------------------------------------------

	dvitīyamityādibhirmānasa ityantaiścaturbhiḥ 
ślokairdvitīyayantrasādhyānyupadiśati | tatra dvitīyaṃ yantraṃ | prokteṣu 
prathamayantraproktalohādiṣu teṣvapi daradameva dravyam | uccaṃ gate 
uccarāśibhūtameṣasthe āditye caitramāsa ityarthaḥ | tatrāpi uccakāle 
pūjayeddevīṃ nityapūjākramataḥ iti śeṣaḥ | proktakālena dināditaḥ | 
uktāni vaśyādīni | vilikhya dvitīyaṃ yantraṃ tatrāpi idameva dravyaṃ 
spṛśan yantraṃ | nityāvidyāṃ jvālāmālinīvidyāṃ | tadvāsitāmbubhiḥ 
yantroṣitajalaiḥ | pākajātaṃ annādi | uktadinam atyantasaṃyoge dvitīyā 
prāgvaddināni | trividhairdoṣatrayānubandhāt | mūtrapālīti 
tatrākāramehavāriko rogaviśeṣaḥ | svasthamānasaḥ ādhirāhityāt || 59 ||
	tṛtīyamityādinā vinaśyatītyantena ślokadvayena 
tṛtīyayantraprayogeṇa vairinigrahamupadiśati | tatra tṛtīyaṃ yantraṃ | tale 
phalakāyāmityarthaḥ | tatra yantrakhananapradeśe | proktairdinādibhiḥ | tat 
yantraṃ | salile na jalāśaye vinaśyati tadā dāhajvareṇa ripurityarthaḥ || 61 ||

--------------------------------------------

p. 368) caturthaṃ rocanāpañkairālikhyoktaprapūjanāt |
prāpnoti vijayaṃ prokteṣvakhileṣu suniścitam || 62 || 

vādeṣu dvividhe dyūte graheṣvanyeṣu sarvataḥ |
sarvadā jayinaḥ sarve bhavantyetasya vaibhavāt || 63 || 

pañcamaṃ kuṅkumaiḥ kṛtvā tatra tatpūjanāddinaiḥ |
vaśe bhavanti manujā dantino vājinaḥ striyaḥ || 64 || 

ṣaṣṭhaṃ haridrayālikhya karpaṭe nāmasaṃyutam |
mandocce sthāpayet kvāpi suvaddhantviṣṭakāpuṭe || 65 || 

śatrorjihvāṃ gatiṃ śeṣaṃ divyaṃ rājñāṃ samudyamam |
vādecchāṃ sakalañcānyadaniṣṭaṃ stambhayed dhruvam || 66 || 

saptamaṃ candanairindumilitairālikhettathā |
tatrārcayennityaśastāṃ sandhyāsu bhavane nije || 67 || 

--------------------------------------------

	caturthamityādinā vaibhavādityantena ślokadvayena 
caturthayantraprayogeṇa dyūtādiṣu jayamupadiśati | tatra caturthaṃ yantraṃ | 
uktaprapūjanādityuktiradhikaraṇasaparivāradevatādivasasaṃkhyā-viṣayā | 
tatrādhikaraṇādīni prathamayantraproktānīti sampradāyaḥ | prokteṣu 
vakṣyamāṇeṣu vādādiṣu graheṣu paṇabandheṣu | etasya pūjitasya yantrasya 
|| 63 ||
	pañcametyādinā ślokena pañcamayantraprayogeṇa 
marttyādivaśyamupadiśati | tatra tatra yantre adhikaraṇādīni prāgvat | tat 
pūjanānnityakramataḥ | dinaiḥ prāgvat || 64 ||
	ṣaṣṭhamityādinā dhruvamityantena ślokadvayena 
ṣaṣṭhayantraprayogeṇa śatrustambhanamupadiśati | tatra ṣaṣṭhaṃ yantraṃ 
nāmasaṃyutam etat sarvayantrasādhāraṇaṃ | mandocce śanau 
tūlārāśisthite tatrāpi taduccakāla iti sampradāyaḥ | subaddhaṃ 
tviṣṭakāpuṭe iṣṭakāmadhye yantrasanniveśānurūpaṃ randhraṃ 
tadiṣṭakotsedhārddhakhātamānaṃ kṛtvā iṣṭakāntareṇa 
ślakṣṇairveṣṭitayā suvaddhayā dṛḍhataramāvaddhamityarthaḥ | divyaṃ 
samudyamam || 66 ||
	saptamamityādinā śaktaya ityantena ślokadvayena 
saptamayantraprayogeṇa lakṣmīprāptimupadiśati |

--------------------------------------------

p. 369) taddinairindirā tasya sarvalokātiśāyinī |
bhavatyeva maheśāni vicitrā yantraśaktayaḥ || 68 || 

aṣṭamantvagurukṣodairālikhet phalakāpuṭe |
pīṭhe vā tatra tāṃ devīṃ gurāvuccaṃ gate dine || 69 || 

taduccakāle surabhiprasūnairarcayettathā |
vāsāṃsi ca vicitrāṇi bhūṣaṇānyapyavāpnuyāt || 70 || 

mṛgasvedaistu navamamālikhyābhyarcya tatra tām |
tadālipto vrajed yatra kutrāpi janasaṃsadi || 71 || 

sarve taṃ guruvadvuddhvā vaśyāḥ syurvanitā yadi |
tadiṣṭasādhikā yāvajjīvamasyānubhāvataḥ || 72 || 

vilikheddaśamaṃ proktadravyaiḥ sarvaistathaikaśaḥ |
yadyattairīritaṃ sarvaṃ kāryyametat susādhayet || 73 || 

--------------------------------------------

tatra saptamaṃ yantraṃ | tathā prāguktādhikaraṇapūjākramata ityarthaḥ | 
tatra yantre tāṃ devīṃ taddinaiḥ praguktadinādibhiḥ | maheśānīti 
devīsambuddhiḥ || 68 ||
	aṣṭamamityādinā avāpnuyādityantena 
ślokadvayenāṣṭamayantraprayogeṇa vāsobhūṣaṇāvāptimupadiśati | tatra 
aṣṭamaṃ yantram | agurukṣodaiḥ agurupaṅkaiḥ | tatra yantre gurāvuccaṃ gate 
vṛhaspatau karkaṭasthe | taduccakāle tadrāsau nabhomadhyaṃ gate | 
evamarkādīnāmapyuktaḥ kālaḥ | tathā nityakramataḥ || 70 ||
	mṛgasvedairityādinānubhāvata ityantena ślokadvayena 
navamanyatraprayogeṇa lokastrīvaśyasiddhimupadiśati | tatra navamaṃ 
yantramālikhya prāguktādhikaraṇeṣu abhyarcya nityakramataḥ tāṃ 
jvālāmālinīṃ | tadālipto vrajet pūjānte tadyantraṃ mārjayitvā 
tanmṛgasvedāliptaḥ | sarve tatrasthā janāḥ | taṃ sādhakaṃ vanitā yadi 
sādhyā | asya prayogasya || 72 ||
	vilikhedityādinā ślokena daśamayantreṇa 
prāguktanavamayantravācyaphalānyanena prāptuṃ prayogādikamupadiśati | 
tatra proktadravyaiḥ sarvaiḥ 
prathamayantraproktakucandanādibhirnavamayantraproktamṛgasvedāntairnavabh
irdravyaiḥ

--------------------------------------------

p. 370) prokteṣu daśasu proktradravyairālikhya teṣu tu |
saṃsthāpya kumbhaṃ vidhinā japitvogre grahe tadā || 74 || 

abhiṣiñcettadgrahasya doṣasthānagataṃ phalam |
na bhavecca bhavedevaṃ vaśyo yantreṣvaśeṣataḥ || 75 || 

tathā taducce tatpūjāṃ homamantrājyapāyasaiḥ |
nivedyañca praṇamyārcya dadyācchivatmavāpnuyāt || 76 || 

tattadgrahārttiṣu kṣipraṃ te grahāstatprabhāvataḥ |
ekādaśasthaphaladā nityaśo yajanādapi || 77 || 

suvarṇe rajate vā tadyantreṣvanyatamaṃ śive |
vilikhyābhyarcya tadvidyāvide dadyāt supūjitam || 78 || 

--------------------------------------------

sametairityarthaḥ | ekaśaḥ vikalpārthaḥ ekenaikena vā | tairnavabhiryantraiḥ | 
sarvamadhye nāmākṣaravinyāsabhedataḥ | etaddaśamaṃ yantram || 73 ||
	prokteṣvityādinā aśeṣata ityantena ślokadvayena prokteṣu daśasu 
yantreṣu abhiṣekavidhānād grahadoṣaśāntimupadiśati | tatra daśasu 
yantreṣviti śeṣaḥ | vidhinā aṣṭatriṃśatkalāmithunārcanādipuraḥsaraṃ | 
japitvā vidyāṃ | ugre pratikūle | tadgrahasya aśeṣataḥ evaṃ 
sarvayantreṣvityarthaḥ | etaduktaṃ bhavati daśasu yantreṣu prāguktakramāt 
tattadgrahe prāpte yantre 
tattadgrahapratikūlyaproktakramābhiṣekāttattadgrahaprātikūlya-śāntiriti || 
75 ||
	tathetyādinā apītyantena ślokadvayena prokteṣu yantreṣu 
prāguktakramato navagrahāṇāṃ pratikūlyaśāntikaraṃ pūjanamupadiśati | 
tatra taducce pratikūlagrahocce | tatpūjāṃ pratikūlagrahapūjāṃ | nivedya 
cakāreṇa pāyasairityākṛṣyate | te pratikūlāḥ nityaśo yajanādapi 
kālayajanamantareṇāpi | etaduktaṃ bhavati prokteṣu daśasu yantreṣu 
tattadgrahasya prāguktakramaprāpte yantre tattatkevalapratikūlagrahoccakāle 
tatkālamantareṇa nityaśastadgrahapūjanena devīpūjāmantareṇa 
tattannāmamantraiḥ annājyapāyasairhomena ca 
tannivedyenārghyapuraḥsareṇa ca tattadgrahāḥ prītāḥ sadyaḥ anukūlā 
bhavantīti || 77 ||
	suvarṇetyādibhirvidhānata ityantaistribhiḥ 
ślokairyantrāṅkitasuvarṇapaṭṭādidānena tat

--------------------------------------------

p. 371) ṣoḍaśa dvādaśa nava ṣaṭ triniṣkaprakalpitam |
nityārcakasya nityānāmekāṃ pūjayituṃ tu vā || 79 || 

dadyād gandhādinārcyaitaṃ praṇamya grahavigraham |
paścimāmukhamāsīnaṃ tasmai proktavidhānataḥ || 80 || 

vidyājaptāmbupānaina varddhate kukṣigo'nalaḥ |
bhukte ca jaṭharasparśajapādapi suniścitam || 81 || 

meṣādirāśige bhānau māseṣu dvādaśasvapi |
prokteṣu daśayantreṣu pratyekañca trivāsaram || 82 || 

pūjayeddevīmabdena dhanadhānyagṛhādibhiḥ |
samṛddho jīvati ciramarogaḥ sumanā bhuvi || 83 || 

--------------------------------------------

phalāvāptimupadiśati | tatra tadyantreṣu daśasviti śeṣaḥ | anyatamaṃ 
tattadgradvaprāptaṃ abhyarcya vidyāvide tadvidyāvide 
jvālāmālinīvidyāvide | supūjitaṃ yantraṃ 
ṣoḍaśadvādaśottarahīnamānamaśaktaviṣayam | ekāṃ pūjayituḥ 
ṣoḍaśanityāsu bā bikalpe | dadyāditi dviruktiḥ 
prastāravistārārthatvādadoṣaḥ | paścimāmukhaṃ graharūpatvāt | tasmai 
vidyāvide graharūpāya | etaduktaṃ bhavati proktayantreṣu 
tattadgrahaprāptaṃ yantraṃ proktakāle suvarṇādipaṭṭe vikīrya 
tadyantrāṅkitaṃ suvarṇapaṭṭaṃ vidyāyā pūjitaṃ 
jjvālāmālinīnityāvidyāvidaṃ vā ṣoḍaśanityāvidaṃ vā 
etāsvanyatamanityāvidaṃ vā paścimābhimukhaṃ mūmau vilikhite tadyantre 
saṃsthāpya gandhādibhistadvidyābhistadgraharūpaṃ dhyātvābhyarcya 
tasmai dadyāditi || 80 ||
	vidyetyādinā ślokena jaṭharāgnivṛddhyupāyamupadiśati | tatra vidyā 
japtāmbhupānena jvālāmālinyāḥ | tatra japasaṃkhyā aṣṭottaraśatam || 81 
||
	meṣādītyādinā bhūvītyantena ślokadvayena prokteṣu daśasu 
yantreṣu ekasminnekasmin yantre trivāsaraṃ kramāt dvādaśasu māseṣu 
bhāskarādidevatārccanādavāpyāni phalānyupadiśati | tatra meṣādirāśige 
bhānāvityuktyā caitramāsasamārabhyeti pratyekaṃ tritrivāsam ekasmin 
ekasmin yantre tridinamityarthaḥ | evaṃ pratimāsamekāvṛttirbhavati | pūjayet 
bhāskarasahitāṃ devīṃ | tatra bhāskarārccanasthānaṃ prāgvaditi || 83 ||

--------------------------------------------

p. 372) yadrāśau yo grahastiṣṭhatyeko dvau vahavo'thavā |
taddineṣu taducceṣu kāleṣu ca tadarcanāt || 84 || 

tattadgrahāḥ susaṃprītāḥ pālayantyaniśañca tam |
tathā tarpaṇahomābhyāṃ japadānādināpi vā || 85 || 

navasvapi ca yantreṣu navagrahamayatnataḥ |
tattat kṣobhaṃ vilikhyāntaḥ pūjayedvairimardane || 86 || 

ripunāmayutānyuktānyālikhya ravicandrayoḥ |
uparāge same bhūmau dinaśo jayamāpnuyuḥ || 87 || 

vidyākṣarauṣadhānāntu pratyekaṃ karṣamarpitam |
bhāṇḍe nave pañcagavye khārimāṇe pacecca tat || 88 || 

--------------------------------------------

	yadrāśāvityādinā api vetyantena ślokadvayena teṣu yantreṣu 
sarvagrahasamārādhanāt phalamupadiśati | tatra athavā vikalpe dineṣu 
tattadrāśitattadgrahāvasthānadineṣu tattaddvāreṣvityarthaḥ | taducceṣu 
kāleṣu prāgukteṣu | tadarcanāt tattadyanteṣu tattadgrahaiḥ samaṃ 
devatārcanāt | asmin prakaraṇe sarvvagrahārcaneṣu mūladevatāyā 
sārddhaṃ pūjanam | tam upāsakaṃ japadānādinā pūrvoktakramataḥ | 
dānaṃ suvarṇapaṭṭasya yantrāṅkitasya || 85 ||
	navasvityādinā āpnuyurityantena ślokadvayena prokteṣu 
dvitīyādinavayantreṣu prāgvadgrahapūjayā śatrumardanamupadiśati | tatra 
tattat kṣobhaṃ vilikhyāntaḥ sādhyasya śatroḥ pratikūlaṃ grahaṃ 
karṇikāsthāne devadattam ādityaḥ kṣobhayatvityādi | vairimardanaprayoge 
uparāge grahaṇe ravicandrayorityanvayaḥ | āpnuyuḥ śatravaḥ || 87 ||
	vidyetyādibhirvibhañjakamityantaiḥ pañcabhiḥ ślokaiḥ 
sarvavidyākṣarauṣadhabhasmasādhanatadviniyogādikamupadiśati | tatra 
karṣaṃ niṣkatrayam etanmānamapunaruktānāṃ vidyākṣarauṣadhānāṃ 
punaruktānāntu prāgvattadāptasaṃkhyāguṇitāḥ | bhāṇḍe nave tat 
auṣadhaṃ vidyayā saṃskṛte tanmūlavidyayā saṃskṛte tadudarotthite 
bhāṇḍodarotthite vahnau hutvā sahasravārādahīnaṃ | tatra bhasmani | tatra 
bhasmagate yantre | devīṃ tāṃ tathā nityākramataḥ arcayet | tadbhasma 
sarvābhiḥ ṣoḍaśanityābhiḥ | tadgṛhe bhasmādhiṣṭhite | śrīkhaṇḍādyaiḥ 
candanakuṅkumādyaiḥ | etaduktaṃ bhavati nave bhāṇḍe khārimāṇaṃ 
pañcagavyaṃ sarvaṃ samāṃśaṃ tattadupāsyamantravidyādibhirnikṣipya 
tatra sarvamantravidyā punaruktākṣarauṣadhāni tattadvidyājapasahitaṃ 
proktamānato nikṣipya tattadvidyā saṃskṛte vahnau

--------------------------------------------

p. 373) vidyayā saṃskṛte vahnau tatastadudarotthite |
ghṛtena vidyayā hutvā tadbhasmādāya tatra vai || 89 || 

yantrāṇi daśa niṣpādya tatra devīṃ yajettathā |
tatastadbhasma saṃgṛhya nidadhyāddinaśo'rcayet || 90 || 

tadbhasma sarvarakṣākṛt sarvābhirapi sādhayet |
gadacoragrahāriṣṭakleśā na syuśca tadgṛhe || 91 || 

nityaśo dhāraṇaṃ dehe śrīkaṇṭhādyairvilepanam |
bhakṣaṇaṃ sarvakṛtyādi duritārttivibhañjakam || 92 || 

vahnyakṣareṣu daśasu vyañjanaiḥ saptabhiḥ pṛthak |
svaratrayaṃ kramād yuñjyāttena tānyekaviṃśatiḥ || 93 || 

trikoṇadvayamālikhya bāhyābhyantarayogataḥ |
tadantarvṛttamadhyasthaṃ ṣaḍasrañca vidhāya tu || 94 || 

--------------------------------------------

dṛḍhapihitabhāṇḍamukhaṃ pācya tatastadbhāṇḍodaraprokte vahnau 
tattadvidyayā sahasravārādahīnaṃ hutvā paścāttadbhasmādāya tadanu 
aspṛṣṭabhūtalamākāśa eva gomayaṃ gṛhītvā tena tadbhasma viloḍya 
piṇḍīkṛtya saṃśodhya sakarīṣaṃ dagdhvā paścāttatrauṣadhasahitaṃ 
piṇḍabhasmādāya paṭaloḍite tasmiṃstasyā daśayantrāṇi niṣpādya 
anyāsāṃ tattannityasaparyāyantrāṇi niṣpādya tatra tattaddevatāmāvāhya 
nityakramato'bhyarcya sahasravāraṃ japtvā tadbhasma samudgake nidhāya 
pratidinaṃ tattadvidyayā puṣpāñjaliṃ vidhāya proktavidhānataḥ 
proktaphalasiddhiriti || 92 ||
	vahnyakṣareṣvityādibhiritītyantairaṣṭabhiḥ ślokaiḥ 
pañcabhūtaproktāgneyākṣaradaśakasyānyonyamelitajanita-
saṃkhyākṣarairekaviṃśatiyantrāṇi 
tairjaṭharāgnivṛddhiprayogādikamupadiśati | tatra vahnyakṣareṣu 
pañcabhūtākṣarāṇāṃ madhye ityarthaḥ | tāni īkārādikṣakārāntāni 
daśa | saptabhiḥ ādigatasvaratrayarahitaiḥ 
khakārādivargadvitīyarephakṣākṣaraiḥ | pṛthak prati vyañjanaṃ | 
svaratrayaṃ i ī ai iti tadādibhūtamakṣaratrayaṃ | tāni svaratrayasahitāni 
vyañjanāni tadrūpāṇi yathā khi/ khī/ khai/ ityādīni kṣi/ kṣī/ kṣai/ 
ityantāni | tadantaḥ trikoṇadbayāntaḥ | nāmnā saha iti śeṣaḥ 
sādhyādīnāmiti |

--------------------------------------------

p. 374) nāmnādyaṃ bilikhenmadhye ṣaṭkoṇeṣu ca ṣaṭ kramāt |
vilikhedagramārabhya prādakṣiṇyena pārvati || 95 || 

trikoṇāntarato likhya caturdaśa tathā kramāt |
śiṣṭe sādhyākṣarantvagre likhet pañcadaśasvapi || 96 || 

krameṇa madhye tvanyeṣāṃ niveśādekaviṃśati |
bhavanti yantrāṇi tathā taiḥ kukṣyagniḥ pravarttate || 97 || 

trikoṇākārake paṭṭe tāmre tāni vilikhya vai |
spṛśan vidyāṃ japellakṣa tadvarṇakṛtasampuṭam || 98 || 

--------------------------------------------

ādyaṃ khi/ ityakṣaraṃ svaratrayayukteṣu ekaviṃśatisaṃkhyeṣu 
āgneyavyañjanākṣareṣu ādyaṃ | kramāt ekasminnekasminnekaikakramāt | 
pārvvatīti  sambuddhiḥ | caturdaśa tathā kramāt svasya vāmapārśve 
adharādi ūrddhvāntañcaikaikaṃ pañcakaṃ dakṣiṇapārśva 
ūrddhvādyadharāntaṃ pañcakamagre dakṣiṇādivāmāntañcatuṣṭayaṃ 
tadante pañcadaśamasthāne sādhakāditrayaṃ vā (ca) likhet | 
pañcadaśasvapi viṃśatiyantreṣu pañcadaśasthāneṣvityarthaḥ | anyeṣāṃ 
dvitīyādīnāmakṣarāṇāṃ | tairekaviṃśatibhiḥ | trikoṇākārake paṭṭe 
kukṣyagnivarddhanaprayogārthamekaviṃśatiyogyādhikaraṇarūpe ityarthaḥ | 
tāni yantrāṇi | tadvarṇakṛtasampuṭaṃ praguktaikaviṃśatyakṣarāṇi 
vidyāyā ādyantayoranulomarūpeṇa yojayitvā japedityarthaḥ | 
tadyantrapaṭṭaṃ japapūjitaṃ uktarūpayā vidyayā | pākaḥ 
prāgvadannādibhirbhavati pradīptirityatrānvayaḥ | prāgjanmāghakṣayeṇa 
pūrvajanmapāpanāśāt abhiṣekādikṛtāt | jāyate pradīptirjāyate iti 
nigamanarūpaṃ | nityānāmityuktyā eṣa prayogaḥ sarvasādhāraṇa ityarthaḥ 
| iti proktā iti śeṣaḥ | ekaviṃśatiyantraviracanāprayogakramo yathā 
pañcabhūtākṣareṣu vahnyakṣarāṇi 
anyonyasammelanajanitaikaviṃśatisaṃkhyāni | proktarūpāṇyakṣarāṇi 
trikoṇākārake tāmrapaṭṭe vāhyābhyantarayogāt samatrirekhaṃ 
trikoṇadvayaṃ prāgagramālikhya 
tadantarvṛttamantargatatrikoṇarekhātrayaspṛṣṭāspṛṣṭaṃ vidhāya tadantaḥ 
prāguktamānena ṣaṭkoṇaṃ vidhāya tatra likhet yatha sarbamadhye 
ādyākṣaraṃ nāmagarbhaṃ samālikhya tadvahiḥ ṣaṭsu koṇeṣu 
agrādiprādakṣiṇyena ṣaḍakṣarāṇyālikhya 
tadbahistrikoṇadvayāntarālavīthyāṃ

--------------------------------------------

p. 375) satoyabhāṇḍe dinaśo nikṣipejjapapūjitam |
tattoyenānnapākābhiṣekato bhavati dhruvam || 99 || 

pradīptirjaṭharāgnestu prāgjanmāghakṣayena vai |
jāyate parameśāni nityānāṃ vaibhavāditi || 100 || 

śrotratattvamayī vyāptiriti samyak samīritā |
asyā niṣphālanāccitte tattattvaṃ svātmasāt kṛtam || 101 || 

iti ṣoḍaśanityātantre śrīkādimate viṃśatipaṭalam |

--------------------------------------------

svasya vāmapārśvādhobhāgamārabhya tadūrddhvabhāgāntapañcakaṃ 
dakṣiṇapārśvorddhvabhāgāditadadhobhāgāntapañcakaṃ 
agredakṣiṇapārśvādi vāmapārśvāntaṃ catuṣṭayaṃ tatra tadantye 
pañcadaśamasthāne sādhyākṣaram | evaṃ sādhyākṣarāntāni śiṣṭāni 
caturddaśākṣarāṇyālikhya evaṃ sambhūyaikaviṃśatyakṣarāṇi likhet | 
etat prathamaṃ yantram | asminneva yantre sarvamadhye dvitīyādīnāṃ 
viṃśākṣarāṇāṃ niveśāditareṣāṃ madhye 
madhyalikhitākṣaroparitanādīnāṃ tattatpūrvapūrvākṣarāntānāṃ 
viṃśatyakṣarāṇāṃ vahiḥ prāguktakramaniveśanācca pūrvoktena 
yantreṇa sārddhamekaviṃśatiyantrāṇi sambhavanti | eṣvanyatamaṃ yantraṃ 
vidyayā tadbarṇapuṭitayā saprāṇapratiṣṭhaṃ lakṣavārajaptapūjitaṃ 
dinaśaḥ śatavārādahīnaṃ vidyayā tadvarṇapuṭitayābhijaptapūjitaṃ 
toyabhāṇḍe nikṣipya tairjalaiḥ kṛtāḥ pānapākābhiṣekāḥ asya 
cirantanapāpāni nāśayitvā jaṭharāgnivṛddhikarāṇi bhavantīti || 100 ||

	iti śrīṣoḍaśanityātantreṣu śrīkādimatākhyasya paripūrṇasya 
tantrasya prapañcasārasiṃharājaprakāśābhidhānena 
subhagānandanāthena viracitāyāṃ manoramākhyāyāṃ vyākhyāyāṃ 
jvālāmālinī nityāvidyāvidhānaprakāśanaparaṃ viṃśatitamaṃ paṭalaṃ 
paripūrṇaṃparāmṛṣṭam || 20 ||

granthasaṃkhyāḥ- 

yantrāṇi viṃśe paṭale dvātiṃśadvyākriyā kṛtā | adhyarddhapādarahitaṃ 
triśataṃ granthasaṃkhyayā ||

--------------------------------------------



ekaviṃśapaṭalam |

atha ṣoḍaśanityāsu yā citrā ṣoḍaśī śive |
proktā tatkalpamadhunā śṛṇu sarbārthasiddhidam || 1 || 

vidyā prāgeva kathitā tadaṅganyāsasaṃyutam |
dhyānaṃ śaktīḥ pūjanañca sādhanaṃ tatphalāni ca || 2 || 

homatarpaṇayantrārccābhāvanāḥ kathayāmi te |
upāyaiḥ pañcabhistaistaiḥ sādhayedakhilepsitam || 3 || 

vidyādyavāyunā kuryyāddīrghasvarayujā kramāt |
ṣaḍaṅgāni yathāpūrvaṃ mātṛkāṃ vidyayā nyaset || 4 || 

--------------------------------------------

	pūrvasmin viṃśe paṭale pañcadaśyā jvālāmālinīnityāvidyāyā 
vidhānamupadiśyānantaraṃ ṣoḍaśyāścitrānityāvidyāyā 
vidhānamupadiśati atha ṣoḍaśetyādinā agraṇīrityantena 
ślokaśatarūpeṇaikaviṃśena paṭalena | tatra atha 
ṣoḍaśetyādibhirīpsitamityantaistribhiḥ ślokaiḥ paṭalārthānupadiśati | tatra 
śive iti sambuddhiḥ | tatkalpaṃ tadvidhānaṃ | prāgeva tṛtīyapaṭale | śaktīḥ 
āvaraṇasthāḥ | sādhanaṃ puraścaraṇaṃ | tatphalāni siddhavidyasya phalāni 
| etairhomādibhiḥ || 3 ||
	vidyetyādinā ślokena ṣaḍaṅganyāsopadeśaṃ 
mātṛkānyāsātideśañca karoti | tatra vidyādyavāyunā 
vidyādibhūtacakāreṇa | dīrghasvarayujā prāgvat | cā/ cī/ ityādirūpeṇa | 
yathāpūrvam etat kākākṣivat arthavaśāt pūrvāparayoranveti tena 
pūrvatrānvaye jāte sahitaṃ nyasedityarthaḥ paratrānvaye tattat sthāneṣu 
prāgukteṣu nyaseccetyarthaḥ | vidyayā 
prāguktanyāsakramātideśenaikaikenākṣareṇānte yutāmiti śeṣaḥ | nyaset 
kulasundarīpaṭaloktakramādityarthaḥ || 4 ||

--------------------------------------------

p. 377) udyadādityabimbābhāṃ navaratnavibhūṣitām |
navaratnakirīṭāñca citrapaṭṭāṃśukojjvalām || 5 || 

caturbhujāṃ trinayanāṃ śucismitalasanmukhīm |
sarvānandamayīṃ nityāṃ samastepsitadāyinīm || 6 || 

caturbhujāṃ bhujaiḥ pāśamaṅkuśaṃ varadābhaye |
dadhānāṃ maṅgalāpadmakarṇikānavayonigām || 7 || 

tacchaktibhistu taccakre tathaivārccanamīritam |
navayonāvaṣṭavargayutā vrāhmyādikā yajet || 8 || 

--------------------------------------------

	udyadityādibhirnavayonigāmityantaistribhiḥ ślokaiḥ 
saviśeṣanityasaparyyāmaṇḍalātideśagarbhe devyā 
nityasaparyādhyānamupadiśati | tatra citrapaṭṭāṃśukojjvalāṃ 
citrapaṭṭāṃśukaparīdhānāmityarthaḥ | sarvānandamayīṃ 
ānandarūpavigrahavatīṃ | caturbhujāmiti 
punaruktirāyudhadhāraṇaprastāvārthatvādabhyupagantavyā | 
atrāyudhakrama ūrddhādivāmadakṣiṇakrameṇa | 
maṅgalāpadmakarṇikānavayonigāṃ 
sarvamaṅgalānityānityapūjācakrādasyādhikyaṃ 
karṇikāmadhyagatanavayonyeva | etaduktaṃ bhavati tatroktaṃ 
caturdvārasahitaṃ caturasradvayaṃ tadantaḥ dvātriṃśaddalaṃ padmaṃ 
tadanta ṣoḍaśadalaṃ padmaṃ tadantaraṣṭadalaṃ padmaṃ tatkarṇikāyāṃ 
navayoniṃ proktamānena kuryyāditi || 7 ||
	tacchaktibhirityādinā antike ityantena ślokadvayena devyā 
nityasaparyākramaṃ ṣaḍāvaraṇamupadiśati | tatra tacchaktibhiḥ 
sarvamaṅgalāvaraṇacatuṣṭayaśaktibhiḥ | tathaiva 1 abhyantarād 
vāhyanirgamanakrameṇāṣṭavargayutāḥ 
akacaṭatapayaśādivargāṣṭakapūrvāḥ | tena brāhmyādīnāṃ 
dvirarcanamāyātaṃ | paritaḥ madhyatrikoṇādvahirityarthaḥ | tadbhujāntike 
dakṣiṇādharabhujādi vāmādharabhujāntaṃ prādakṣiṇyenetyarthaḥ | 
etaduktaṃ bhavati pūrvoktasarvamadhyakarṇikāgatanavayonimadhyaviśiṣṭe 
sarvamaṅgalānityapūjācakre sarvamadhye 
citrānityāmāvāhyopacārairabhyarccya tatpṛṣṭhabhāge prāguktāntarāle 
navanāthapaṃktiṃ prāgvattritrikramato'bhyarcya sarvamadhyayoni koṇeṣu 
tadicchājñānakriyāśaktistadvahirdevyāstattadbhujāntike dakṣiṇādharādi 
vāmādharāntaṃ prādakṣiṇyāttadāyudhānyabhyarcya tadvahiraṣṭasu 
koṇeṣu agrādiprādakṣiṇyena vargopetā brāhmyādīrabhyarcya

--------------------------------------------

p. 378) icchājñānakriyāśaktīrarccayenmadhyakoṇataḥ |
hetīśca parito devyāḥ pūjayettadbhujāntike || 9 || 

sarvāsāmapi nityānāṃ nāthān devyāstu paścime |
pūjayettattadākārāṃstattanmantrairyathāvidhi || 10 || 

gurumaṇḍalapūjādi sādhāraṇamudīritam |
sarvāsāmapi nityānāṃ yadādyāsyandajā imāḥ || 11 || 

sādhanañca tathā proktaṃ tadaṅgahavanantathā |
evaṃ saṃsādhitā vidyā viniyogāya kalpate || 12 || 

--------------------------------------------

tadvahistadvadaṣṭapatreṣu sarvamaṅgalāpaṭaloktā 
bhadrādyaṣṭaśaktīrabhyarcya tadvahistadvat ṣoḍaśapatreṣu tatroktāḥ  
kalāyāḥ ṣoḍaśaśaktīrabhyarcya tadvahistadvaddvātriṃśaddaleṣu 
tatroktāḥ kāminyādidvātriṃśacchaktīḥ samabhyarcya tadvahiścaturasre 
prāgvattattroktāḥ paścimadvārādbrāhmyādīḥ pūrvadvārādindrādikā 
āgneyāda nantādikāśca pūjayediti | tatra validvayaṃ pūjāsamāptyādi 
prāgvat || 9 ||
	sarvāsāmityādinā imā ityantena ślokadvayena sarvāsāṃ 
nityānāṃ sādhāraṇaṃ navanāthārcanopadeśaṃ tattanmaṇḍalādiṣu 
pratiparvva tadarcanātideśaṃ ca karoti | tatra 
tattadākārānmadhyamadhyadevīsadṛśarūpādikān | tattanmantraiḥ['tri] 
dvitīyapaṭaloktaiḥ | yathāvidhi tritrikramapaṃktitaḥ | ādyāsyandajāḥ 
ādyāyāḥ lalitāyāḥ svecchollāsarūpatvāt | āsāṃ sarvagurumaṇḍala 
saparyyādikaṃ tat samānamevetyarthaḥ || 11 ||
	sādhanamityādinā ślokena puraścaraṇamupadiśati | tatra tathā yathā 
lalitāyāḥ | tadaṅgahavanaṃ sādhanāṅgo homaḥ | tathā 
prāgvattenākṣaratrilakṣaṃ kṛtayuge dvādaśalakṣaṃ japaṃ 
daśāṃśamannājyādibhirhomañca kuryyādityarthaḥ || 12 ||

--------------------------------------------

p. 379) kāmyahomavidhiṃ vakṣye śṛṇu sarvārthadāyakam |
yenātimandabhāgyo'pi śrīmān bhoktā sukhī bhavet || 13 || 

madhuratrayasaṃsiktairaruṇairambujaiḥ śriyam |
prāpnoti maṇḍalāddhomāt sitaistaiśca mahāyaśaḥ || 14 || 

kṣaudrāktairutpalairaktairhavanāt proktakālataḥ |
suvarṇaṃ samavāpnoti nidhiṃ vā ca sudhāntu vā || 15 || 

kṣīrāktaiḥ kairavairhomāt proktakālamavāpnuyāt |
dhānyāni vividhānyāśu subhagaḥ sa bhevennaraḥ || 16 || 

ājyāktairutpalairhomādvāñchitaṃ samavāpnuyāt |
tadaktairapi kahlārairhavanādrājavallabhaḥ || 17 || 

palāśapuṣpaistrisvāduyuktaistatkālahomataḥ |
caturvidhantu pāṇḍityaṃ bhavatyeva na saṃśayaḥ || 18 || 

lājaistrimadhuropetaistatkālahavanena vai |
kanyakāṃ labhate yatnāt samastaguṇasaṃyutām || 19 || 

nālikelaphalakṣodaṃ sasitaṃ saguḍantu vā |
kṣaudrāktaṃ juhuyāttadvadayatnāddhanadopamaḥ || 20 || 

--------------------------------------------

	kāmyahomamityādibhiścetana ityantaiḥ saptadaśabhiḥ ślokairnānā 
homadravyaistriṃśatsaṃkhyān maṅgalarūpān homavidhīnupadiśati | tatra 
yena vidhinā | tairambujairut palaiḥ | raktairaktakumudairityarthaḥ | kairavaiḥ 
sitairiti śeṣaḥ | utpalairnīlotpalaiḥ | tadaktairājyāktaiścaturvidhaṃ 
prāgvadvāditvakavitvavaktṛtvajñātṛtvataḥ | labhate yatnādayatnāditi 
padacchedaḥ | sasitaṃ khaṇḍaśarkarāmilitaṃ | vā vikalpe | tadvaditi ca 
vikalpārthe tathaiva dhanadopama ityarthaḥ | tadvat 
prāgvadannājyatilataṇḍulasarvāruṇapuṣpavandhūkapuṣpahomāddhana-
dopamo bhavatītyarthaḥ | sitaraktaiḥ puṣpaiḥ | guḍucyāḥ 
prāgvadamṛtālatayā

--------------------------------------------

p. 380) tathaivānnājyahomena sataṇḍulatilairapi |
prasūnairaruṇaistadvattathā bandhūkasambhavaiḥ || 21 || 

sitaiḥ prasūnairvāksiddhiṃ havanāt samavāpnuyāt |
sitaraktaistu militairāyurārogyamāpnuyāt || 22 || 

dūrvātrikaistrimadhvaktairhavanāttu jayed gadān |
tathā guḍucyā homena pāyasena tilena vā || 23 || 

śrīkhaṇḍapaṅkakarpūramilitaiḥ śatapatrakaiḥ |
havanācchriyamāpnoti sā tadanvayagā bhavet || 24 || 

kuṅkumaṃ himatoyena piṣṭvā karpūrasaṃyutam |
tatpaṅkamarditairhomāt kahlārairvikacaiḥ śubaiḥ || 25 || 

rājakalpaḥ śriyā bhūyājjīvedvarṣaśataṃ bhuvi |
niḥsapatno nirātaṅko nirdvandvo nirmalāśayaḥ || 26 || 

ikṣukāṇḍasya sakalairhavanādvastramāpnuyāt |
tathaiva karavīrotthaiḥ prasūnairaruṇaiḥ sitaiḥ || 27 || 

kṣaudrāktaiḥ pāṭalīpuṣpairhavanādvaśayedvadhūḥ |
tathaiva campakairhomādrūpājīvā vaśaṃ nayet || 28 || 

sarūpavatsāsitagoḥ kṣīrāktasitahomataḥ |
labhate'nupamāṃ lakṣmīmapi pāpiṣṭhacetanaḥ || 29 || 

--------------------------------------------

cakāreṇa gadāñjayedityākṛṣyate | śrīkhaṇḍaṃ candanaṃ | śatapatrakaiḥ 
tannāma gurumukhādavagantavyaṃ | sā lakṣmīḥ tadanvayagā śāntāṃ 
śriyamavāpnotīrthaḥ | śubhaiḥ ghuṇakṣatādirahitaiḥ akhaṇḍitaiḥ | 
nirdvandvaḥ nirūpamaḥ | tathaiva vastramāpnuyādityarthaḥ | rūpājīvāḥ 
veśyāḥ | sitahomataḥ śarkarāhomataḥ | pāpiṣṭhacetanaḥ avivekī tasya 
lakṣmī suṣprāpatvāt || 29 ||

--------------------------------------------

p. 381) sauvīrāktaistu kārpāsavījaistatkālahomataḥ |
ardhendukuṇḍe niyataṃ vidviṣṭā ripavo'mbike || 30 || 

ariṣṭapatraistadvījaistattailāktaistathā hutaiḥ |
mṛtyuvījairnimbatailasiktairhomāttu dantinaḥ || 31 || 

rāgāktaisturagāstadvattatpañcāṅgairhutairdhruvam |
akṣabījaistu tailāktairhomaḥ sarvavināśavān || 32 || 

karañjavījaistatsiktairhomādvairivināśanaḥ |
tathaivākṣatarūdbhūtapañcāṅgahavanādapi || 33 || 

nimbatailāplūtairakṣadrūmavījaistu homataḥ |
taddine syādapasmārī vairī bhavati niścitam || 34 || 

arāterjanmanakṣatravṛkṣaiśca na gataistale |
tadyonipiśitaistaiśca havanaṃ mṛtyukṛdripoḥ || 35 || 

yakṣākṣavijaiḥ sarṣapatailāktairhavanāttathā |
jāyante veriṇaḥ kuṣṭharogā dehavilāpakāḥ || 36 || 

marīcaiḥ sarṣapairhomāttailāktairmmadhyarātrake |
dāhajvareṇa grastaḥ syādarātistaddinairdhruvam || 37 || 

--------------------------------------------

	sauvīretyādirbhiṃdhruvamityantairaṣṭabhiḥ ślokairnavasaṃkhyaṃ 
nigrahahomamupadiśati | tatra arddhendukuṇḍe vakṣyamāṇe | tadvījaiḥ 
ariṣṭavījaiḥ | tattailāktairnimbatailāktaiḥ | tathā vidviṣṭā bhavantītyarthaḥ | 
tadvad yadvat dantinaḥ | tatpañcāṅgaiḥ mṛtyupañcāṅgaiḥ | 
tadaktairnimbatailākaiḥ | sarvavināśavān sarvajantuvināśakaraḥ | 
tatsiktairnimvatailāktaiḥ taddinairmaṇḍalādibhiḥ | tadyonipiśitaiḥ 
śatrunakṣatrayonimāṃsaiḥ | taiśca nakṣatravṛkṣaiḥ yakṣākṣabījāni 
gurumukhādavagantavyāni | tailāktaistilasambhavatailārkteḥ || 37 ||

--------------------------------------------

p. 382) evaṃ nigrahahomeṣu svarakṣāyai tathānvaham |
snigdhaiḥ samprāptasadvidyairjapahomādi kārayet || 38 || 

mṛtuñjayena vā tadvat prayogastābhireva ca |
vidyābhiranyathā siddhaṃ mantramapyāśu nāśayet || 39 || 

prāguktānāntu kurvvīta nigrahaṃ svasya roṣataḥ |
vittāśayā vā na kadāpyācaredbhūtikāmukaḥ || 40 || 

nityaklinnāvidhau proktaistarpaṇaistāni sādhayet |
anayā vidyayā karmāṇyaśeṣāṇi maheśvari || 41 || 

atha yantrāṇi vakṣyāmi nānābhīṣṭapradāni vai |
yaiḥ sarvve sarvvadā sarvvasamīhitamavāpnuyuḥ || 42 || 

svarayuktalipivrātagarbhāṃ vidyāṃ samālikhet |
sarvvatrokteṣu vidhivat sthāneṣu parameśvari || 43 || 

--------------------------------------------

	evamityādinā nāśayedityantena ślokadvayenābhicārakarttuḥ 
svarakṣāvidhānakramamupadiśati | tatra snigdhaiḥ ātmasamasukhaduḥkhaiḥ | 
mṛtyuñjayena catustriṃśatpaṭalavakṣyamāṇena | vā vikalpe | anyathā 
svarakṣāvidhānavaiparītyena || 39 ||
	prāguktetyādinā ślokenābhicāreṇa guṇavidhānamupadiśati | tatra 
prāguktānāṃ trayodaśapaṭale navatitamādiślokatrayoktānāmevetyarthaḥ | 
ācarennigraham abhicāryyāṇāṃ tatroktānāmityarthaḥ || 40 ||
	nityaklinnetyādinā ślokena tarpaṇānyupadiśati | tatra tāni tatroktāni || 
41 ||
	atha yantrāṇītyādibhirvicakṣaṇa ityantairarddhādhikaiḥ ṣaḍbhiḥ 
ślokairvidyāyā ādye mātṛkāvisarākṣarayojanāt sañjāteṣu 
ṣaṭsaptatyadhikapañcaśatasaṃkhyeṣu rūpeṣvāditaḥ 
ṣoḍaśādhikacatuḥśatasaṃkhyaistaiḥ vargakramataḥ ṣaddhiṃśatividhāni 
yantrāṇyupadiśati | tatra sarve sādhakāḥ | svarayuktalipivrātagarbhāṃ 
akārādikṣakārāntāni ṣaṭsaptatyadhika pañcaśatānyakṣarāṇi vidyāyā 
ādau ekamekaṃ yojayet | tena tatsaṃkhyāni vidyārūpāṇi 
sambhavantītyarthaḥ | ukteṣu vakṣyamāṇeṣu | parameśvarīti 
devīsambuddhiḥ | taddvayaṃ vṛttadvayaṃ | tadvahiḥ ṣaṭakoṇādvahiḥ | 
tattrayaṃ vṛttatrayaṃ |

--------------------------------------------

p. 383) trikoṇaṃ vṛttayugmañca ṣaṭkoṇaṃ taddvayantathā |
tadvahiḥ ṣaḍdalaṃ padmaṃ tattattrayañca saṃlikhet || 44 || 

ādyakūṭaṃ likhet sādhyaṃ garbhe madhye vidhānataḥ |
trikoṇeṣu ca ṣaṭkoṇe ṣaṭpatreṣu samālikhet || 45 || 

kūtānyanyāni coktāni tatra pañcadaśānyapi |
antarvṛttāntaradvandve bhūtārṇāṃśca kriyocitān || 46 || 

--------------------------------------------

trikoṇeṣu yantrasya sarvamadhyatrikoṇatraye ityarthaḥ | anyāni dvitīyādīni | 
tatra pañcadaśasu sthāneṣvityarthaḥ | antarvṛttāntaradvandve 
koṇavāhyabṛttadvayavīthyāṃ ṣaṭkoṇavāhyavṛttavīthyāñcetyarthaḥ | 
kriyocitān stambhanavaśyādikriyocitān pārthivavarṇādīn | tatra 
lekhanakramaḥ prativīthikaṃ daśadaśakramāt | sasādhyakarmmavarṇaiśca 
ante sahitamiti śeṣaḥ | māyābinduyuktāṃ kramotkramāt | etaduktaṃ bhavati 
pratyakṣaraṃ visarjanīyayuktāṃ pratilomāṃ mātṛkāṃ 
sarvavāhyavṛttāntaravīthīdvaye antarvṛttavīthyām abhitaḥ samālikhya 
pratyakṣaraṃ binduyuktāmanulomāmeva vahirvīthyā mabhitaḥ samālikhediti 
| evaṃ ṣaḍviṃśatividhaṃ | kramotkramāt vargakramataḥ |
ṣaḍviṃśatiyantraviracanākramo yathā | iṣṭapramāṇabhramāt vṛttaṃ 
sampādya tadanantaraikaikāṅgulamānena vṛttadvayaṃ kṛtvā tadantaraṃ 
caturaṅgulamānena hṛtaṃ kṛtvā tatra ṣaḍdalāni kṛtvā tadantare 
ekāṅgulamānena vṛttaṃ sampādya tadvṛttavyāsārddhamānataḥ prāgvat 
ṣaṭkoṇaṃ kṛtvā tadantarastatsandhispṛṣṭāspṛṣṭavṛttaṃ vidhāya 
tadantaraikāṅgulamānena vṛttaṃ niṣpādya tadvṛttarekhāspṛṣṭatryasraṃ 
samarekhaṃ trikoṇaṃ vidhāya tatra sarvamadhye mūlavidyāyā ādau 
mātṛkāvisarasaṃyogasañjāteṣu ṣaṭsaptatyadhikapañcaśatasaṃkhyeṣu 
kūṭarūpeṣvādyaṃ kūṭaṃ sasādhyanāmakamālikhya trikoṇasya 
trikoṇeṣu agrādiprādakṣiṇyena dvitīyādīni trīṇi kūṭākṣarāṇyālikhya 
tadvahiḥ ṣaṭsu koṇeṣu agrādiprādakṣiṇyena pañcamādīni 
ṣaṭkūṭākṣarāṇyālikhya tadvahiḥ ṣaṭsu yantreṣu ekādaśākṣarādīni 
ṣaṭkūṭākṣarāṇi saṃlikhya evaṃ ṣoḍaśākṣarāṇyekavargajāti 
samālikhya trikoṇavāhyavṛttadvayāntaravīthyāṃ 
ṣaṭkoṇavāhyavṛttadvayāntaravīthyāñca karmmocitāni 
bhūtākṣarāṇyagrādiprādakṣiṇyena daśadaśālikhya 
padmavāhyavṛttatrayāntaravīthīdvaye 
binduvisarjanīyayuktāmanulomapratilomamātṛkāñcānte sādhyādisahitāṃ 
vāhyavīthyārambhataḥ prāgvadvilikhya prathamaṃ yantraṃ 
sampādyānantaramasminneva

--------------------------------------------

p. 384) sasādhyakarmmavarṇaiśca vahirvṛttāntaradvaye |
mātṛkāṃ vilikhenmāyābinduyuktāṃ kramotkramāt || 47 || 

evaṃ ṣaḍviṃśatividhaṃ yantraṃ kuryyādvicakṣaṇaḥ |
parastāttu śatenāpi ṣaṣṭyā kūṭairlikhet pavim || 48 || 

prākpratyagdakṣiṇodakka sūtrāṇyaṣṭādaśa kṣipet |
taistu koṣṭhāni jāyante navāśītiśatadvayam || 49 || 

tatra koṇeṣu koṣṭhāni dvātriṃśanmārjayettathā |
tato vajraṃ bhavenmadhye tvekaṣaṣṭyā śatātmakam || 50 || 

tasya dikṣu trikoṇāni vidadhyādekakoṣṭhataḥ |
madhyakoṣṭhe likhedvidyāṃ sādhyākhyākarmmasaṃyutām || 51 || 

trikoṇeṣu tu tat kūṭānyālikhet sādhyavanti ca |
prāgvadārabhya vilikhet prādakṣiṇyapraveśataḥ || 52 || 

--------------------------------------------

yantre vargakramataḥ pratyekaṃ yāvat 
ṣaḍviṃśatisavargaṣoḍaśākṣaralekhanataḥ pūrvoktena yantreṇa sārddhaṃ 
ṣaḍviṃśatisaṃkhyāni yantrāṇi sambhavantīti || 47 ||
	parastādityādibhiḥ śubhamityantaiḥ arddhādyaiḥ pañcabhiḥ ślokaiḥ 
mūlavidyāyāḥ prāguktaṣaḍviṃśatiyantraviniyuktaśiṣṭaiḥ kūṭarūpaiḥ 
ṣaṣṭyadhikaśatasaṃkhyaiḥ koṣṭhavajrayantranirmmāṇaṃ 
tadanubhāvañcopadiśati | tatra parastāt viniyuktakūṭarūpebhyaḥ | 
pavirvajraṃ | taiḥ sūtraiḥ | dvātriṃśat pratikoṇamiti śeṣaḥ | tathā yathā 
viṣamavajrākāraṃ madhye'vaśiṣṭaṃ bhavet | 
tadvaiṣamyametadyantraracanāvyākhyāne vyākhyāsyāmaḥ | śatātmakaṃ 
śatakoṣṭhātmakamityarthaḥ | ekakoṣṭhataḥ pratidiśaṃ | vidyāṃ 
śuddharūpāṃ mūlavidyāṃ | tatra sādhyākṣaralekhanaṃ kakārodare 
prāgvat | kūṭānīti saptaviṃśatimavargaprathamākṣarādi prokteṣu 
uktasaṃkhyeṣu āditaścatvāryyakṣarāṇyagrakoṇāt prādakṣiṇyāccaturṣu 
koṇeṣvālikhedityarthaḥ | prāgvadārabhya 
agratrikoṇorddhapaṃktikoṣṭhapañcake madhyakoṣṭhamārabhya 
trikoṇatrikoṇacatuṣkalikhitākṣaracatuṣṭhayoparitanānītyarthaḥ | etat 
proktarūpaṃ | etatkoṣṭhavajrayantraviracanākramo yathā | 
prākpratyagdakṣiṇodakkasamāntarālamāṣphālitairaṣṭādaśabhiḥ 
sūtrairekonanavatya 

--------------------------------------------

p. 385) etadvajraṃ mahadyantraṃ samastāpannivāraṇam |
samastābhīṣṭadaṃ sarvvavijayaśrīpradaṃ śubham || 53 || 

--------------------------------------------

dhikaddviśatasaṃkhyāni koṣṭhāni niṣpādya tatra paritaḥ 
sarvavāhyapaṅktiṃ mārjayitvā tataścatasṛṣu dikṣu 
sarvamadhyapaṃktiparyyantapaṃktiddvayavāhyarekhāddvayāgrāṇi 
trikoṇākārāṇi kṛtvā tatastadantaścaturṣu koṇeṣu pratikoṇaṃ 
dṛśyamānavāhyavīthyāṃ nava navakoṣṭhāni mārjayitvā 
tatastadantaścaturṣu koṇeṣu pratikoṇaṃ dṛśyamānavāhyavīthyāṃ pañca 
pañca koṣṭhāni mārjayitvā tatastadantaścaturṣu koṇeṣu pratikoṇaṃ 
dṛśyamānavāhyavīthyāṃ trīṇi trīṇi koṣṭhāni mārjayitvā 
sambhūyaivaṃ pratikoṇe dvātriṃśat ddvātriṃśat koṣṭhāni 
sambhūyāsmin yantre trikoṇavajramaṣṭaviṃśatyadhikaśatakoṣṭhāni 
mārjayet | evaṃ kṛte catasṛṣu dikṣu pratidiśaṃ 
trikoṇacatuṣṭayāntarālasthānāntarālasthapaṃktyā pañca pañcakoṣṭhāni 
tadantarālasthānāntarālasthapaṃktidvaye pratidiśaṃ sapta sapta koṣṭhāni 
tadantarālasthapaṃktau pratidiśaṃ tat koṣṭhasaptakādadhikaṃ caturṣu 
koṇeṣu catvāri koṣṭhāni pratikoṇamekaikakrameṇa pṛthak nirgatāni bhavanti 
| tatastadantaraḥ asamacaturasrasthāni ekonapañcāśat koṣṭhāni caivaṃ 
sambhūya sarvavāhyagatatrikoṇacatuṣṭhayena 
sārddhamekaṣaṣṭyadhikaśatasaṃkhyāni viṣame'smin vajre yantre 
sambhavanti | asya vajrasya mūle pūrvoktaṃ tathāśabdābhipretaṃ 
vaiṣamyaṃ tu catasṛṣu dikṣu vāhyato dvitīyatṛtīyapaṃktyoḥ 
samasaṃkhyakoṣṭhatvaṃ | tatra sarvamadhyakoṣṭhe śadvāṃ vidyāṃ 
prāgvat kakārodaragatasādhyāditrayākhyāvatīmālikhya 
sarvavāhyadiggatakoṇacatuṣṭaye agrādiprādakṣiṇyena prāguktasaṃkhyeṣu 
mūlavidyāsvarūpeṣu 
pūrvoktavargakramajanitaṣaḍviṃśatiyantralikhitaṣaḍviṃśativargātma-
ṣoḍaśādhikacatuḥśatākṣarebhyo'vaśiṣṭeṣu daśavargātmasu 
ṣaṣṭyadhikaśatasaṃkhyeṣvāditaścatvāri kūṭarūpākṣarāṇi prāgvat 
sādhyagarbhāṇi samālikhya taduparigatapañcakūṭādīni 
ṣaṭpañcāśadadhikaśatasaṃkhyāni kūṭākṣarāṇi śiṣṭeṣu tatsaṃkhyeṣu 
koṣṭheṣu agratrikoṇorddhvasthapaṃktigata 
koṣṭhapañcakamadhyakoṣṭhamārabhya prādakṣiṇya praveśagatyā 
yuktakramaṃ vidyāgarbhaṃ sarvamadhyakoṣṭavarjamālikhediti | 
etadviṣamaṃ mahadvajrayantraṃ proktaphalasiddhi pradamiti || 53 ||

--------------------------------------------

p. 386) saptaviṃśatiruktāni yantrāṇyevaṃ maheśvari |
saptaviṃśati nakṣatrasamānyetāni cedapi || 54 || 

* * *	* * *	* * *	 * * *	* * * 	* * *	* * *	|| 55 || 

phalāni teṣāṃ kramaśo vadāmyuktakrameṇa vai |
viniyogakramañcaiva susphuṭaṃ parameśvari || 56 || 

prathamenārccitena syādrogā naśyantyaśeṣataḥ |
svaveśmani vidhāyaitat pīṭhe bhūmitale'pi vā || 57 || 

proktadravyāṇi saṃpiṣya tatpaṅkenātha susphuṭam |
trirātraṃ saptarātraṃ vā saptaviṃśatirātrakam || 58 || 

sampūjya tatra kumbhantu vidyauṣadhijalānvitam |
nidhāyābhyarccya gadinamabhiṣiñcettataḥ sukhī || 59 || 

evamanyāni yantrāṇi prokteṣu viniyojayet |
teṣāṃ vilekhanadravyāṇyākarṇaya vadāmi te || 60 || 

kucandanaṃ candanañca sindūraṃ sendurocanam |
kāśmīramaguruṃ kuṣṭhaṃ elākakkolajātibhiḥ || 61 || 

svarkṣavṛkṣairdvādaśabhirhimāmbu paripeṣitaiḥ |
jalairnakṣatravṛkṣotthaiḥ śubhairbbā sūkṣmapeṣitaiḥ || 62 || 

dvitīyaṃ vijayaṃ praptyai vidadhyāt proktarūpataḥ |
vāde vivāde samare dyūteṣu ca jayī bhavet || 63 || 

--------------------------------------------

	saptaviṃśatītyādibhirāpnuyādityantaiḥ ṣoḍaśabhiḥ ślokaiḥ 
sambhūya saptaviṃśatiyantraiḥ saptaviṃśatinakṣatreṣu tadātmanā 
samarccanādikaṃ vāreṣu ca tathārccanaṃ tatastithisamarcanādikramaṃ 
copadiśati | tatra saptaviṃśatiyantrāṇi anantara pūrvoktena saha saptaviṃśati 
yantrāṇītyarthaḥ | tena kāraṇena tānyeva saptaviṃśatinakṣatrāṇyeva 
vibhaktyā sārddhamiti śeṣaḥ | tānyevetyatra evāsyānvayaḥ | sādhyaṃ 
prāgvattāni yantrāṇi | tattaddineṣu tattadyantraprāpteṣu 
aśvinyādinakṣatreṣu | teṣāṃ yantrāṇām | parameśvarīti sambuddhiḥ | 
syāt

--------------------------------------------

p. 387) tṛtīyādyeṣu navasu grahānnava samarccayet |
devyātmarūpāttenāsya tairbbādhā na bhaved dhruvam || 64 || 

stambhayeddvādaśenāśu proktakramavidhānataḥ |
saṃgrāmagamanaṃ varṣāmudyogaṃ vācamāgraham || 65 || 

trayodaśādyairvajrāntairyantraistithimayairapi |
tattattithiṣu taiḥ prāgvadvāñchitānāpnuyād dhruvam || 66 || 

teṣu teṣu tu yantreṣu tattattithidinādhipān |
vāreśānapi saṃpūjya tattat phalamavāpnuyāt || 67 || 

kāryyodyogeṣu jāteṣu vāñchiteṣvitareṣvapi |
vārarkṣatithisaṃproktayantre tāṃ taiśca daivataiḥ || 68 || 

āvṛttāmarccayedagnirakṣovāyvīśadiggataiḥ |
rogaśāntiṃ samudyogaphalābhīṣṭānyavāpnuyāt || 69 || 

--------------------------------------------

avyayamidamākhyātaprakṣepakamavadhāraṇārthaṃ | vā vikalpe | 
proktadravyāṇi vakṣyamāṇāni kucandanādīni | vā vikalpe | tatra yantre 
nidhāya proktadivasapūjānantaraṃ | sukhī gadīti śeṣaḥ | prokteṣu 
kramānnakṣatreṣu kāryeṣu ca vakṣyamāṇeṣu prokteṣu senduṃ sakarpūraṃ 
| dvādaśabhiḥ kucandanādinakṣatravṛkṣotthairjalaiḥ | śubhaiḥ 
śuddharūpaiḥ | vā vikalpe sūkṣmapeṣitairdravyairiti śeṣaḥ | dvitīyaṃ 
yantramiti śeṣaḥ | proktarūpataḥ tattannakṣatrādiṣu 
tattaddinapūjanābhiṣekataḥ | tṛtīyādyeṣu tṛtīyayantrādyeṣu navasu 
yantreṣu ekādaśānteṣviti śeṣaḥ | devyātmarūpāt devīmayavigrahāt tena 
kāraṇena | asya sādhakasya | tairgrahaiḥ | etadgrahārcanaṃ tattadvāreṣu 
karttavyamiti sampadāyaḥ | rāhuketvorvārau prāgvat | dvādaśena 
proktanavakāt pareṇa yantreṇeti śeṣaḥ | proktakramavidhānataḥ 
tatprāptanakṣatrataddinārccanāditaḥ | trayodaśādyaiḥ pūrvoktāt paraiḥ 
tithimayaiḥ pañcadaśasaṃkhyāviśiṣṭatvāt | prāgvat samarcitairiti śeṣaḥ | 
tithidinādhipān vakṣyamāṇarūpān | vāreśān kulasundarīpaṭaloktān 
dvividhān | tāṃ devīṃ | tairdaivataiḥ 
tithyādīnāmagnirakṣovāyvīśadiggataiḥ 
tithinakṣatravāreśadvayapūjyarūpaiḥ proktakramadiggataiḥ 
daivatairityatrānvayaḥ | rogaśāntiṃ prāguktāṃ samastām | 
samudyogaphalāni prārabdhakāryyaphalāni || 69 ||

--------------------------------------------

p. 388) vārāṇāmadhipāḥ proktāstithinakṣatradevatāḥ |
ṛkṣavṛkṣāṃstathā yonī rnigade parameśvari || 70 || 

vahnirdasrāvumā vighno bhujaṅgā ṣanmukho raviḥ |
mātaraśca tathā durgā diśo dhanadakeśavau || 71 || 

yamo haraḥ śaśī ceti tithīśāḥ parikīrttitāḥ |
nakṣatradevatāścāpi śṛṇu vakṣye yathāvidhi || 72 || 

aśvinau ca yamo vahnirdhātā candraḥ śivo'ditiḥ |
guruḥ sarpāśca pitaraḥ aryyamā bhaga eva ca || 73 || 

dinakṛcca tathā tvaṣṭā mārutendrāgnimitrakāḥ |
indro niṛtitoyākhyau viśvedevā haristathā || 74 || 

vasavo varuṇaḥ paścādaja ekapadastathā |
ahirbradhnastathā pūṣā proktā nakṣatradevatāḥ || 75 || 

--------------------------------------------

	vārāṇāmityādibhirgajā ityantairekādaśabhiḥ ślokaiḥ 
prāguktavāradevatāsmaraṇapuraḥsaraṃ 
tithinakṣatravṛkṣanakṣatradevatānakṣatrayonīścopadiśati | tatra proktā 
kulasundarīpaṭale | tathā yonīrnakṣatrayonīrityarthaḥ | vahnītyādinā ślokena 
tithidevatāsu pañcadaśasu dvādaśadevatā upadiśati | yama ityādinā 
ślokenāvaśiṣṭāstisrastithidevatāḥ samupadiśya 
nakṣatradevatāprastāvañca karoti | aśvināvityādinā ślokena 
saptaviṃśatinakṣatradevatāsu tatsaṃkhyātāsu dvādaśanāmānyupadiśati | 
tatra śivo'ditiḥ śivaḥ aditiriti padacchedaḥ | dinakṛdityādinā ślokena 
śiṣṭāsupañca daśasaṃkhyāsu tāsu daśadevatānāmānyupadiśati | tatra 
indrāgnī ityekasya nakṣatrasya devate | vasava ityādinā ślokena 
proktāvaśiṣṭadevatāpañcakanāmopadeśaṃ proktanigamanañca karoti | 
kāraskara ityādinā ślokena saptaviṃśatinakṣatravṛkṣeṣu tatsaṃkhyeṣu 
daśavṛkṣanāmānyupadiśati | āmalakodumbara iti divyatvāt sandhiḥ 
āmalaka udumbara ityarthaḥ | palāśetyādinā śiṣṭeṣu saptadaśasaṃkhyeṣu 
teṣu ekādaśavṛkṣanāmānyupadiśati |

--------------------------------------------

p. 389) kāraskaraścāmalakodumbaro jambukastathā |
khadiraḥ kṛṣṇavaṃśau ca pippalo nāgarohiṇau || 76 || 

palāśaplakṣakāmbaṣṭhabilvārjjunavikaṅkatāḥ |
vakulaḥ saralaḥ sarjo vañjulaḥ panasastathā || 77 || 

arkaḥ śamī kadambaśca cūto nimba stathā'ntime |
madhūkaśceti saṃproktā vṛkṣā mānāṃ kramādamī || 78 || 

aśvagajamajasarpasarpiṇīśvabiḍālikāḥ |
ajāmārjāramūṣāśca mūṣikā vṛṣamāhiṣī || 79 || 

vyāghraśca mahiṣo vyāghrī mṛgī mṛgaśunī kapiḥ |
gokarṇo vānarī siṃhī turagā siṃhagogajāḥ || 80 || 

yadā rogādi duḥkhārttirbhavettadarddhakairdinaiḥ |
mūhurtaiḥ saṃkhyayāhobhiḥ śāntiḥ syāddviguṇena vā || 81 || 

--------------------------------------------

arketyādinā ślokena proktāvaśiṣṭaṣaḍvṛkṣanāmopadeśaṃ 
proktanigamanañca karoti | atra antime madhūka ityanvayaḥ | revatyāṃ 
madhūka ityarthaḥ | bhānāṃ nakṣatrāṇām | aśvamityādinā ślokena 
saptaviṃśatinakṣatrayoniṣu tat saṃkhyāsu trayodaśayonināmāni upadiśati | 
tatra śvaviḍālikā śvā ca viḍālikā cetyarthaḥ | vṛṣa mahiṣī vṛṣaśca 
mahiṣī cetyarthaḥ | vyāghra ityādinā ślokena śiṣṭayonināmānyupadiśati | 
tatra mahiṣavyāgrhī mahiṣaśca vyāghrī cetyarthaḥ | mṛgaśanī 
mṛgaśanyāviti uttarārddhapadam | atra tithidevatādinakṣatrayonyantānāṃ 
sarveṣāṃ nāmāni gurumukhādavagantavyāṇi || 80 ||
	yadetyādinā ślokena jvarādirogārambhe samayajñānena 
rogaśāntisamayajñānopāyamupadiśati | tatra etaduktaṃ bhavati yadā 
jvarādirogārambhastadā yasminnakṣatre 
yāvatsaṃkhyāghaṭikāgatāstatsaṃkhyairahobhirvā 
tadarddhasaṃkhyairahobhirvā rogamuktiṃ jānīyāditi | atra saumyeṣu 
takṣatreṣu rogārambhaścet proktakramato rogaśāntiḥ | krūreṣu nakṣatreṣu 
ced rogiṇo dehatyāga iti sampradāyaḥ || 81 || 

--------------------------------------------

p. 390) ādhāre pañca yantrāṇi svādhiṣṭhāne catuṣṭayam |
prokteṣu bhāvayettāni tāvanti maṇipūrake || 82 || 

anāhate tataḥ pañca yantrāṇi paribhāvayet |
viśuddhākhye ca catvāri pañcājñāyāmiti kramāt || 83 || 

tattattithidineṣvevaṃ bhāvayet ṣoḍaśīṃ śivām |
tattaccakragatāḥ sarvā bhāvayet sarvasampade || 84 || 

ādhārādiṣu cakrāṇi bhāvayeduktayogataḥ |
natu sarvatra sarbbāṇi bhāvayenna kadāca || 85 || 

bhāvanāyāmaśaktānāṃ tattadyantrādvahistathā |
proktānyādhārapadmāni kṛtvā tatrārcayecchivām || 86 || 

evaṃ dineṣu vāreṣu nakṣatreṣu triṣu kramāt |
saṃpūjya devīmiṣṭāni prāpnuyāt proktavāsaraiḥ || 87 || 

--------------------------------------------

	ādhāretyādibhiḥ kadācanetyantaiścaturbhiślokaiḥ proktānāṃ 
saptaviṃśatisaṃkhyānāṃ yantrāṇāṃ mūlādhārādiṣu ṣaṭsvādhāreṣu 
uktavibhedakramaprāptaṃ yantraṃ vibhāvayataḥ phalāvāptimupadiśati | 
tatra prokteṣu saptaviṃśatisaṃkhyeṣu | tāvanti catvāri ityarthaḥ | iti kramāt 
prathamayantrādikramataḥ | tattattithidineṣu yantraprāpteṣu | etaduktaṃ bhavati 
prathamādīnāṃ yantrāṇāṃ proktasaṃkhyāvibhinnānāṃ 
tattadyantraprāptatithidineṣu mūlādhārādiṣu pratidinamekaikasya 
bhāvanamiti | ṣoḍaśīṃ citrānityāṃ śivāṃ dhyāyataḥ | natu sarvatra 
sarvāṇi sarvādhāreṣu sarvāṇi yantrāṇi svecchayā 
proktasaṃkhyāvibhāgena bhāvanīyāni | ukta prathamādivibhedakramataḥ 
prokteṣu proktānyeva bhāvanīyāni || 85 ||
	bhāvanāyāmityādinā vāsarairityantena ślokadvayenādhāreṣu 
bhāvanāyāmaśaktānāṃ vahistattadādhārapadmāni prāgvat kṛtvā 
tattanmadhye tattatprāptaṃ yantramālikhya tattattithivāranakṣatreṣu devīṃ 
samārādhya proktavāsaraiḥ prāgukta saptaviṃśatyā dinaiḥ proktāni 
phalānyavāpnuyādityupadiśati || 87 ||

--------------------------------------------

p. 391) valiñca dadyātteṣveva vāsareṣu yathāvidhi |
pañcāśanmithunānāñca proktacakre'rddharātrake || 88 || 

madhyāhne sandhyayoścāpi cakrasthānāmapīśvari |
mithunoktakrame śaktimantravaccakragāminām || 89 || 

kūṭānāṃ mantrarūpāṇi proktāni sphuṭamīśvari |
taisteṣāṃ teṣu kāleṣu valiṃ dadyāttatheritaiḥ || 90 || 

devyāstvanugrahaproktanivedyaiḥ śikthakaṃ mahat |
vidhāya tasya madhye tu kṛtvā dīpaṃ ghṛtāplutam || 91 || 

vidhāya tattanmantraistu vidadhyāttānyanukramāt |
pratyekaṃ devatānāṃ vā mithunānāmathāpi vā || 92 || 

dadyādapūpapanasamocāghṛtaguḍānvitam |
kulmāṣapāyasānnena vyañjanaṃ chāgamāṃsayuk || 93 || 

itthaṃ kāryyasya gurutālāghavāpekṣayā dinaiḥ |
sādhayet saptabhiḥ pakṣānmāsānmaṇḍalato'pi bā || 94 || 

mithunānāṃ valiṃ dadyāt pratimāsaṃ gṛhe'rccayet |
pratyabdaṃ vā gṛhe mantrī jīvedādyāmahodayaḥ || 95 || 

--------------------------------------------

	valimityādibhirnarā ityantairnavabhiḥ ślokairdevyāḥ 
prāguktapañcāśanmithunānāñca validānaprakāraṃ tatphalāni 
copadiśati | tatra teṣveva vāsareṣu proktayantraprayogavāsareṣu | anyadapi 
maṅgalārthaṃ amaṅgalapratighātārthañca nityaśaśca 
pañcāśanmithunavalipradānaṃ kuryāditi sampradāyaḥ | 
pañcāśanmithunānāṃ ṣoḍaśapaṭaloktānāṃ proktacakre tatraivokte | 
etaduktaṃ bhavati ṣoḍaśapaṭale aṣṭanavatitamaślokoktacatuḥṣaṣṭipade cakre 
madhyataścatuṣkoṣṭhānyekīkṛtya tatra dinanityāṃ sādhyagarbhāmālikhya 
vahiragrādiprādakṣiṇyanirgamana ghaṭikākramato 
mithunānānāmarcanavalipradānādi kuryyāditi | sandhyayoḥ 
prātaḥsāyantanyoḥ | cakrasthānāṃ kūṭavidyāśaktīnāṃ mūla 
śaktisahitānāṃ valiṃ dadyādityatrānvayaḥ | īśvarīti devīsambuddhiḥ | 
śaktimantravat mithunoktaśaktimantravat |	

--------------------------------------------

p. 392) evaṃ kālātmamithunavalidānena pūjanāt |
smaraṇāt kīrttanāt sarvavāñchitānāpnuyurnarāḥ || 96 || 

mithunānāṃ balidravyāṇyākarṇaya maheśvari |
yaistuṣṭiṃ prāpya tānyāśu prayacchantyabhivañchitam || 97 || 

daśānāṃ pāyasaṃ dadyāddaśānāntu guḍodanam |
pañcānāṃ mudgabhinnānnaṃ pañcānāṃ dadhibhaktakam || 98 || 

dadyādapūpaṃ pañcānāṃ pañcānāṃ kṣīraśarkare |
pañcānāṃ nārikelasya phalakṣodaṃ guḍānvitam || 99 || 

pañcānāṃ sitabhaktābhyāṃ mocāphalamudīritam |
mithunārccārato nityaṃ yo'sau syānmāntrikāgraṇīḥ || 100 || 

--------------------------------------------

cakragāmināṃ kūṭānāmityatrānvayaḥ | etaduktaṃ bhavati pūrvaṃ 
pañcāśanmithunaśaktividyāvadatroktayantragatavidyākūṭaśaktīnāmapi 
proktābhiḥ pratyekaṃ pañcadaśākṣarābhiḥ kūṭasahitābhirvidyābhiḥ 
pūjanaṃ balidānañca kuryyāditi | tāḥ vidyā yathā prathamaṃ 
bījadvayapūrvaṃ tattatkūṭamuccārya tato rūpiṇīśaktītyuktvā tataḥ 
saptākṣarīṃ vadet tena pañcadaśākṣaryyaḥ 
ṣaṭsaptatyadhikapañcaśatavidyāḥ sambhavanti | tairmantraisteṣu kāleṣu 
prāguktasandhyātrayādiṣu | īritairvakṣyamāṇaidevyāścitrānityāyāḥ 
anugrahaproktanaivedyaiḥ ṣoḍaśe paṭale 
navatitamaślokoktapāyasānnaguḍānnabhinnānnaharidrānnatilānnakevala-
śuddhānnairityarthaḥ | śikthakaṃ piṇḍamityarthaḥ | 
pratyekamityādinaitaduktaṃ bhavati pradhānadevatāyā eva ṣaḍbhiḥ 
sametairvā tasyāstat parivārāṇāmapi vā tasyāstatparivārāṇāṃ 
mithunānāmapi yugmasya ekamekaṃ vā pṛthak pṛthagiti vā balidāne 
pakṣatrayacatuṣṭayamuktaṃ bhavatīti | apūpādidravyanavakaṃ 
pūrvoktanivedyadravyasahitaṃ bhavati | tannāmāni 
gurumukhādavagantavyāṇi | api vā vikalpe | vā vikalpārthaḥ | 
smaraṇānmithunānāṃ kālarūpitvānusandhānāt || 96 ||
	mithunānāmityādibhiragraṇīrityantaiścaturbhiḥ 
ślokairmithunavalidravyāṇi nityaṃdeyāni tadarccanaphalaṃ copadiśati | tatra 
validravyāṇi nityadeyāni prayogadeyāni ca |	

--------------------------------------------

p. 393) ahaṅkāramayī vyāptiriti samyak samīritā |
asyā niphālanāccitte tattattvaṃ svātmasāt kṛtam || 101 || 

iti nityātantre śrīkādimate ekaviṃśatipaṭalaṃ paripūrṇam |

--------------------------------------------

dadhibhaktakaṃ dadhimiśramannamityarthaḥ | sitabhaktābhyāṃ mocāphalaṃ 
śarkarāmilitānnakadalīphalānītyarthaḥ | etānyeva nityavalipradāne ca 
mithunānāṃ dravyāṇi | asau arccakaḥ || 100 ||

iti ṣoḍaśanityātantre śrīkādimatākhyasya paripūrṇasya tantrasya 
prapañcasārasiṃharājaprakāśābhidhānena subhagānandanāthena 
viracitāyāṃ manoramākhyāyāṃ vyākhyāyāṃ 
citrānityāvidyāvidhānaprakāśanaparamekaviṃśatitamaṃ paṭalam 
paripūrṇaṃ parāmṛṣṭam || 21 ||

granthasaṃkhyā - saptaviṃśatiyantrāṇi vyākhyāgranthāḥ śatadvayam |
			pādādhikādyuttarāḥ syuḥ paṭale tvekaviṃśake ||



dvāviṃśapaṭalam |

atha ṣoḍaśanityānāṃ yā proktā validevatā |
sā vidyā kurukullāyāḥ pañcaviṃśākṣaroditā || 1 || 

saiva trikhaṇḍā tatraiva proktā vidyā tu saṃkhyayā |
saptabhiḥ prathamā proktā trayodaśayutā purā || 2 || 

tṛtīyā sā pañcaviṃśadakṣarā sakaleṣṭadā |
evaṃ sā tribhirapyetairvidyārūpairabhīṣṭadā || 3 || 

ikṣvirāghṛtadugdhāvdhimadhyage navaratnake |
dvīpe tāṃ lalitāṃ nityavinodānanditāṃ yajet || 4 || 

--------------------------------------------

	pūrvasminnekaviṃśe paṭale ṣoḍaśyāścitrānityāyā 
vidhānamupadiśyānantaraṃ sarvāsāṃ nityānāṃ validevatāyāḥ svasmāt 
svasmāt apṛthagbhūtāyāḥ kurukullāyā vidhānamupadiśati atha 
ṣoḍaśanityetyādinā tadityantena ślokaśatarūpeṇa dvāviṃśena paṭalena | 
tatra atha ṣoḍaśetyādibhirabhīṣṭhadā ityantaistribhiḥ ślokaiḥ 
kurukullāvidyāyāstṛtīyapaṭaloktasvarūpaṃ traividhyaṃ teṣāṃ 
trayāṇāṃ khaṇḍānāṃ pratyekaṃ tatroktāmakṣarasaṃkhyāṃ 
tairdevatāyā vāñchādāyitvañcopadiśati | tatra pañcaviṃśākṣaroditā 
tṛtīye paṭale iti śeṣaḥ | tatra pañcaviṃśākṣarā 
prathamadvitīyakhaṇḍaprakṛtirūpā tṛtīyakhaṇḍabhūtā mūlavidyetyarthaḥ 
| saiva pañcaviṃśākṣaraiva | trikhaṇḍā trirūpabhedā | tatraiva tṛtīyapaṭala 
eva | tṛtīyā sā sā khaṇḍadvayamūlabhūtā vidyā tṛtīyakhaṇḍa ityarthaḥ | 
sā kurukullā || 3 ||
	ikṣvityādinā tīrapālikāmityantena adhyarddhaślokena 
sarvāṅginityāyā 
lalitāyāścaturthādipaṭalatrayaproktapūjākramasmāraṇena atra asyāḥ 
kurukullāyāḥ tadaṅgatvamabhipraiti | tatra nityavinodānanditāṃ 
saṅgītādibhiḥ | tattoretyādinā ślokapūrvārddhena prasaṅgatastasyā 
lalitāyā aṅgabhūtāmuparitanapaṭalavakṣyamāṇavidhānamasyāḥ 
kurukullāyāḥ pūrvamevābhyarcanīyatvāt pañcamīṃ vārāhīṃ yajediti 
prastauti | tatra tattīre ikṣusāgaratīre tasya caturṇāṃ prathamatvāt | 
ikṣusāgaravelāyāṃ vārāhīmarcayet tataḥ ityāgamāntaroktatvācca | tatra 
tasyāḥ samavasthānaṃ dakṣiṇapaścimakoṇadik pradeśe lalitābhimukhamiti 
sampradāyaḥ || 4 ||

 --------------------------------------------

p. 395) tattīre pūjayeddevīṃ pañcamīṃ tīrapālikām |
tatsāgareṣu parito ratnapotacarīṃ yajet || 5 || 

tadājñayā ratnapotaṃ tannāmnaiva samarccayet |
valicakrañca tenaiva tanmadhye ca samarccayet || 6 || 

pūrvapaścimadigdvārasaṃyutaṃ caturasrakam |
kṛtvā tadantaḥ padmañca sāṣṭapatraṃ sakarṇikam || 7 || 

karṇikāyāṃ cāru kṛtvā navayoniṃ samarccayet |
ṣaḍaṅgaṃ vālayā kṛtvā tenārghyamapi sādhayet || 8 ||  || 9 || 

--------------------------------------------

	tatsāgareṣvityādinā samarccayedityantenārddhādyena ślokenāsyāḥ 
kurukullāyāḥ pūjāprastāvapūrvakaṃ tatra 
ratnapotavalicakrārcanamupadiśati | tatra tatsāgareṣu pañcamyadhiṣṭhita 
tattīrasāgarādiṣu | ratnapotacarīṃ kurukullāṃ | tatra tadājñayā 
tīrapālikāyāḥ pañcamyāḥ samanujñayā sāgareṣu tasyāḥ 
kurukullāyāḥ pūjanaṃ samavasthānamikṣusāgare uttarapaścimakoṇe | 
ratnapotacarīmityuktyā sādhakābhimukhamiti sampradāyaḥ | tattu 
dakṣiṇapaścimakoṇe pañcamyāḥ samavasthānāt | ratnapotaṃ 
ratnanirmmitapravahaṇarūpraṃ adyatanapravahaṇasvarūpavaditi 
sampradāyaḥ | tannāmnaiva ratnapotanāmnaiva namo'ntena 
vakṣyamāṇavisarjanīyahṛllekhāpūrveṇa | yathā hrīḥ ratnapotāya namaḥ iti 
samarccayet |
valicakrañca vakṣyamāṇarūpaṃ | tenaiva māmnaiva prāgvannamo'ntena 
visarjanīyaśaktyādyena | yathā hrīḥ valicakrāya namaḥ iti samarcayet | 
tanmadhye ratnapītamadhye || 6 ||
	pūrvetyādinā samarcayedityantenādhyarddhena ślokena devyāḥ 
kurukullāyāḥ nityasaparyācakramupadiśati | tatra 
pūrvapaścimadigdvārasaṃyutamityatra śākhānirmmāṇānuktāvapi 
uttaratra dakṣaśākhādītyuktyā pratidvāraṃ śākhādvayopetatvaṃ 
caturasrasyoktamiti sampradāyaḥ | cāru yathāmānaṃ | etaduktaṃ bhavati 
prākpaścimataḥ saśākhādvayadvārayugmaṃ samacaturasradvayaṃ koṇeṣu 
dikṣu ca devatāsthānacihnitaṃ vidhāya 
tanmadhyasthaladvayopetamaṣṭadalaṃ padmaṃ kṛtvā tasya karṇikāyāṃ 
navayonicakraṃ prāguktacatustripañca caturaṃśaiḥ vidhāya 
tannāmamantreṇa tadarccayediti || 8 ||
	ṣaḍaṅgamityādinā ślokottarārddhena 
ṣaḍaṅganyāsamarghyasādhanañcopadiśati | tatra vālayā 
kulasundarīvidyayā sajātikayeti śeṣaḥ | tena ṣaḍaṅgena mūlavidyayā 
pañcaviṃśatyakṣarayā trivārādahīnamabhyarccayecca || 9 ||

--------------------------------------------

p. 396) trikhaṇḍamudrayā mūlamantreṇādyena cāvahet |
dhyātvatthaṃ parivāraistāṃ devīṃ gandhādibhiḥ kramāt || 9 || 

vikīrṇakuntalāṃ nagnāṃ raktāmānandavigrahām |
dadhānāṃ cintayedvāṇaṃ cāpapāśatuṇīḥ karaiḥ || 10 || 

tat samānāyudhākāravarṇā devyastu vāhyagāḥ |
ṛtusnātāḥ sphuradyonyaḥ sadānandāruṇekṣaṇāḥ || 11 || 

hṛllekhayā sthāpanādīnupacārān samācaret |
tatastadājñayā rohe bhrāmiṇīṃ drāviṇīṃ yajet || 12 || 

paścimadvāramārabhya dakṣaśākhādi pūjayet |
sūryyasomaṃ tithivāraṃ yogarkṣakaraṇānyapi || 13 || 

--------------------------------------------

	trikhaṇḍetyādibhirīkṣaṇā ityantaistribhiḥ 
ślokairāvāhanamudrāmantrapuraḥsaraṃ devyāḥ saparivārāyā 
nityasaparyyādhyānamupadiśati | tatra ādyena saptākṣararūpeṇa mantreṇeti 
śeṣaḥ | itthaṃ vakṣyamāṇarūpataḥ | gandhādibhiryajediti śeṣaḥ | nagnāṃ 
digambarāṃ devyā digambaratvakathanaṃ sacci (mbi) dānandamayatvāt | 
anāvṛtatvamityapaskaraḥ sampradāyārthaḥ | ānandavigrahāṃ 
sambidānandarūpatvāt | āyudhakramastu svadakṣiṇādharādita uttarāntaṃ 
aprādakṣiṇyāt | ṝtusnātāḥ sphuradyonyaḥ etaddevyā api sādhāraṇaṃ 
tasyāḥ ṛtusnātatvasphuradyonitvakathanaṃ 
prāguktasaccidānandamayatvanityollāsātiśayatvamiti sampradāyaḥ | asyā 
lalitāṅgatvapūjane'pyetadeva dhyānaṃ natu tatsamāna miti ca 
sampradāyaḥ || 12 ||
	hṛllekhetyādibhiḥ pūjayedityantairadhyarddhaiḥ ṣaḍbhiḥ 
ślokairdevyā upacārapūrvaṃ 
sāvaraṇacatuṣṭayanityasaparyyākramamupadiśati | tatra hṛllekhayā 
savisarjanīyayeti sampradāyaḥ | tathā tattanmantrādigatayā atra 
sarvaśaktīryajediti | sthāpanādīn ādiśabdaḥ sannirodhādiviṣayaḥ | 
upacārān arghapādyādīn | tadājñayā devyājñayā | bhrāmiṇīṃ 
drāviṇīṃ yajet | tayoravasthānantu ratnapotapūrvapaścimakoṭyoḥ | 
dakṣaśākhādi devyāḥ paścimābhimukhāyā 
dakṣiṇapārśvaśākhādiprādakṣiṇyācca | yakṣiṇīścetyatra 
bahuvacanāntaṃ tāsāṃ ṣaṭtriṃśat saṃkhyāviśiṣṭatvāt | tanmantro 
yathā | hrīḥ yakṣiṇīrūpiṇīśaktipādukāḥ pūjayāmi iti | anyāsāṃ 
tattannāmānte pādukāṃ

--------------------------------------------

p. 397) yakṣiṇīśca tathā tārāṃ pūrvadvārasya śākhayoḥ |
vyomavāyvagnitoyakṣmārūpiṇīśaktisaṃyutam || 14 || 

śabdasparśañca rūpañca rasagandhañca pūrvavat |
ghrāṇān buddhiṃ tathāśaktimaṣṭapatreṣu pūjayet  || 15 || 

tadantaraṣṭakoṇeṣu vāgdevyaṣṭakamarccayet |
tato vāṇān dhanuḥpāśamaṅkuśañcābhito yajet || 16 || 

madhyatrikoṇakoṇeṣu secchājñānakriyātmikāḥ |
śaktīryaṣṭvātha tanmadhye sambidāsanamarccayet || 17 || 

tatastāṃ pañcaviṃśārṇamūlamantreṇa pūjayet |
tatastadājñayā potaparītaṃ dvīpamāgataḥ || 18 || 

paścimaṃ puṣparāgañca saṃprāpyāvataret kramāt |
parīyamāṇe dikṣvetānarccayettatra tatra vai || 19 || 

ikṣvirāghṛtadugdhābdhīn paścimādi vilomataḥ |
namo'ntairnāmabhiḥ pūrbbaṃ pūjayedgandhapuṣpakaiḥ || 20 ||

--------------------------------------------

pūjayāmīti hrīḥ vyomarūpiṇīśabdaśaktipādukāṃ pūjayāmītyādayaḥ 
śabdādīnāṃ mantrā boddhavyā iti | pūrvavat agrādiprādakṣiṇyena tathā 
rūpiṇīśaktyādisahitam arcayet | agrādiprādakṣiṇyena abhitaḥ 
prāgvanmadhyatrikoṇādvahirabhitastattadbhujāntikeṣvaprādakṣiṇyena 
yadvā prāgvat kramāttanmadhye trikoṇamadhye | sambidāsanamiti devatāyā 
bharttṛbhūtaṃ sambidātmakaṃ puruṣamiti sampradāyaḥ | tatra 
devatāsthānaprakārastvāvaraṇaśaktīnāmavasthānaprakāraśca 
gurumukhādevāvagantavyaḥ | tanmantro yathā hrīḥ sambidāsanāya namaḥ 
iti | pañcaviṃśārṇamūlamantreṇa khaṇḍadvayaprakṛti bhūtena 
tṛtīyenetyarthaḥ || 18 ||
	tata ityādinā puṣpakairityantenārddhvādyena ślokadvayena devyāḥ 
pradhānadevatārūpalalitāṅgatvena sthitimikṣvādisāgarapūjāñcopadiśati 
| tatra tadājñayā kurukullājñayā parotaṃ bhavediti śeṣaḥ | paścimaṃ 
puṣparāgamiti lalitādevyā nityapūjāpaṭaloktanavaratnadvīpāgrakhaṇḍasya 
puṣparāgamayatvāt tat smārayati | parīyamāṇe parito

--------------------------------------------

p. 398) navaratnamayaṃ dvīpamityādi prāgudīritam |
evaṃ samarccitaṃ devyā lalitāyāḥ priyaṅkaram || 21 || 

evaṃ devī pūjayituḥ śīghraṃ vahu manīṣitam |
prasīdati yatastasmāt pūjayedevamīśvari || 22 || 

devīnāṃ kurukullāntu toyādupari pūjayet |
pañcaviṃśārṇamūlena pūjānte parameśvari || 23 || 

devyā valiḥ samākhyātastārāśaktestu vidyayā |
tāṃ śṛṇu tvaṃ priye vacmi tārāvidyāṃ daśākṣarīm || 24 || 

bhūḥ svena marutā yukto rayo dāhaścarānvitaḥ |
rayo dharānvitaḥ paścādrayayugmaṃ marudyutam || 25 || 

etattṛtīyaṃ ṣaṣṭhaṃ syāccaturthaṃ saptamaṃ bhavet |
ṣaṣṭhaṃ tadaṣṭamaṃ vidyāt hṛdambumarudanvitam || 26 || 

--------------------------------------------

bhrāmyamāṇe tatra tatra pradeśe iti śeṣaḥ | paścimādi vilomataḥ 
proktakrameṇa ikṣusāgarādīn namo'ntairnāmabhiḥ pūrvaṃ pūrvamiti 
bījadvayaṃ smārayati bījadvayaṃ nāmabhirādau saṃyojya tairityarthaḥ | 
tanmantrā yathā hrīḥ śrīḥ ikṣusāgarāya namaḥ ityādayaḥ || 20 ||
	navaratnamayamityādinā īśvarītyantena ślokadvayena lalitāyā 
devyāḥ samārādhana viśeṣe phalaviśeṣamupadiśati | tatra prāgudīritaṃ 
lalitānityapūjanopadeśe proktarūpataḥ | evaṃ prāgvat | prasīdati prayacchati 
devī iti śeṣaḥ | īśvarīti devīsambuddhiḥ || 22 ||
	devīnāmityādinā ślokena kurukullāyāḥ devyāḥ 
svatantrapūjākramamupadiśati || 23 ||
	devyā ityādibhiḥ parameśvarītyantaiścaturbhiḥ ślokairddevyāḥ 
kurukullāyāḥ svatantranityapūjāyāṃ valiṃ tadvidyāṃ daśākṣarīṃ 
tathā balidānañcopadiśati | tatra devyāḥ kurukullāyāḥ bhūḥ svena yukteti 
śeṣaḥ oṃ iti | marutā yukto rayaḥ tā iti | dāhaścarānvitaḥ re iti | rayo 
dharānvitaḥ tu iti | rayayugmaṃ marudyutaṃ tā iti | etattṛtīyaṃ ṣaṣṭhaṃ 
syāt | etasyā eva vidyāyāḥ re iti tṛtīyamakṣaramevāsyāḥ |

--------------------------------------------

p. 399) haṃsaśca marutā yuktaḥ proktā vidyā daśākṣarī |
anayāsyā valiṃ dadyādvidyayā parameśvari || 27 || 

dhyānaṃ devyāḥ śṛṇu prājñe samastāpannikṛntanam |
asyāstoyeṣu sarbbatra bādho na bhavit smṛteḥ || 28 || 

śyāmavarṇāṃ trinayanāṃ dvibhujāṃ varapaṅkaje |
dadhānāṃ bahuvarṇābhirvvahurūpābhirāvṛtām || 29 || 

śaktibhiḥ smarevadanāṃ ratnamauktikabhūṣaṇām |
ratnapādukayoḥ nyastapadāmbujayugāṃ smaret || 30 || 

homaṃ kuryyānnityaśastu ghṛtāktairaktapuṣpakaiḥ |
sugandhibhiḥ sitaiḥ puṣpairannājyābhyāṃ ghṛtena vā || 31 || 

prāgvadvratayuto vidyāṃ pañcaviṃśati lakṣakam |
japitvā pūjayet sandhyāsvatha tarpaṇahomakam || 32 || 

--------------------------------------------

ṣaṣṭhamakṣaraṃ syādityarthaḥ | caturthaṃ saptamaṃ | asyā eva 
vidyāyāścaturthaṃ tukārākṣaramevāsyāḥ saptamamakṣaraṃ 
bhavedityarthaḥ | ṣaṣṭhaṃ tadaṣṭamam | asyā eva vidyāyāḥ ṣaṣṭaṃ 
rephaṃ re ityakṣaramevasyā aṣṭamamakṣaraṃ vidyāt jānīyādityarthaḥ | 
hṛdambumarudanvitaṃ svā iti navamamakṣaraṃ | haṃsaśca marutā yuktaḥ 
hā iti daśamamakṣaraṃ bhavati | anayā proktayā daśākṣaryyā asyāḥ 
kurukullāyāḥ valim ata eva vidyayā | tārāśakteḥ sarvapūjādau 
ṣoḍaśārṇena valiriti sampradāyaḥ | parameśvarīti debīsambuddhiḥ || 27 ||
	dhyānamityādibhiḥ smaredityantaistribhiḥ ślokairbalidevatāyāḥ 
tārāśaktervalisamayadhyānamupadiśati | tatra asyāstārāśakteḥ yasmāt 
kāraṇāt smṛteḥ vakṣyamāṇadhyānādityarthaḥ | varapaṅkaje 
vāmadakṣiṇābhyām | śaktibhiḥ āvṛtāmiti pūrvatrānvayaḥ | 
nyastapādāmbujayugāṃ valigrahaṇārthamabhimukhamāyāntaumityarthaḥ || 
30 ||
	homamityādinā ślokena devyāḥ kurukullāyā 
nityahomadravyāṇyupadiśati | tatra vā vikalpe || 31 ||
	prāgvadityādinā kriyāmityantenādhyarddhenaikena ślokena 
pañcaviṃśatyarṇāyā mūlavidyāyāḥ

--------------------------------------------

p. 400 kuryyānnityoditeṣvanyatamena havanakriyām |
evaṃ saṃsiddhavidyastu nityārccāniratastathā || 33 || 

prayogānācaredbhaktyā kāmyān proktakrameṇa vai |
homena pūjayā yantrabhāvanena ca tān śṛṇu || 34 || 

ghṛtāktaiḥ sarṣapairhomādvaśayedvanitājanam |
sarṣapasnehasaṃsiktairmaricairānayecca tāḥ || 35 || 

tailāktaistu tilairhomānmadhyarātre yathāvidhi |
nārīnaranṛpānanyān vaśayed yāvadāyuṣam || 36 || 

ajāghṛtāktairbbandhūkakusumairmadhyarātrake |
havanādvanitāḥ sarbbā mohayet premakautukaiḥ || 37 || 

kṣīrāktairmallikāpuṣpairhavanādbrāhmaṇānnṛpān |
vaśayecchatapatraiśca tathā vicakilaiḥ śubhaiḥ || 38 || 

savatsasitagodugdhasametairnārikelajaiḥ |
phalakṣodaiḥ sitayutairhavanāt svarṇamāpnuyāt || 39 || 

nārikelaphalakṣodairguḍakṣaudraghṛtāhutaiḥ |
prāguktakālato bittanicayaṃ samavāpnuyāt || 40 || 

kadalīphalahomena syādādyo'mbujahomataḥ |
kahlārahomato'bhīṣṭaṃ labhate kumudadvayaiḥ || 41 ||

--------------------------------------------

puraścaraṇamupadiśati | tatra vrataṃ saṃkalpaḥ | vidyāṃ 
pañcaviṃśatyakṣarāṃ nityoditeṣvanyatamena nityahomokteṣu 
raktapuṣpādiṣvanyatamena || 32 ||
	evamityādinā śṛṇvityantenārddhādyenaikena ślokena 
kṛtapuraścaraṇasyaiva prayogayogyatāṃ prayogaprakārāṃścopadiśati | 
tatra nityārccānirataḥ puraścaraṇānantaramapi | tān prayogān || 34 ||
	ghṛtetyādibhiḥ kumudadvayairityantaiḥ saptabhiḥ ślokaiḥ 
caturddaśabhirdravyairhomāt nānāphalaprāptimupadiśati | tatra tā vanitāḥ | 
tailāktaistilasnehāktaiḥ | anyān

--------------------------------------------

p. 401 utpalaiḥ pūjayeddevi samastāpadvimuktaye |
padmaiḥ sitairlohitaiśca pūjayedindirāptaye || 42 || 

kumudābhyāṃ yajedvittalābhakāmanayā tathā |
japāvandhūkakusumaistathā dāḍimajairapi || 43 || 

saugandhikairvicakilaiḥ kuṭajaiḥ śatapatrakaiḥ |
punnāgajaiḥ pāṭalaiśca campakotthairyajecchive || 44 || 

saptabhiḥ saptavāreṣu bhāskarādiṣu pūjayet |
proktakāleṣu vittāṭyo dharādhānyāṃśukādimān || 45 || 

candūnairarccayennityaṃ samastamapi vāñchitam |
labhate proktakālena tathā kālāgurudravaiḥ || 46 || 

kuṅkumairnityaśaḥ pūjāṃ kuryyāt saubhāgyasiddhaye |
karpūrairāyuṣaḥ siddhai vaśyastrīdhanasiddhaye || 47 || 

mṛgasvedamadābhyāñca pūjayenmāsamātrakam |
kandarpasamasaubhāgyo vanitāsu naro bhavet || 48 || 

elālavaṅgakakkolajātibhirnityaśo yajet |
abdamātraṃ tato loke viśrutaḥ syāt sa vaibhavaiḥ || 49 || 

karpūraśakalaiḥ pūjā sarbbābhīṣṭapradā bhavet |
pūjitaistaistu jagdhaiḥ syānnaroyātyakhilapriyaḥ || 50 || 

--------------------------------------------

sāmantādīnapi | premakautukaiḥ praṇayotkaṇṭhābhiḥ | brāhmaṇān viprān 
| vaśayedityanvayaḥ | tathā vikalpa | sitayutaḥ śarkarāsaṃmilitaiḥ | 
prāguktakālataḥ maṇḍalāditaḥ | ādyaḥ ambujakahlārayorapi viṣayaḥ | 
kumudadvayaiḥ raktasitaiḥ || 41 ||
	utpalairityādibhiḥ priya ityantairnavabhiḥ ślokairnānādravyaiḥ 
pūjanairnānāphalaprāptimupadiśati | tatra sitaiḥ padmairityanvayaḥ | 
lohitaistadvat kumudābhyāṃ prāgvajjapādibhirapi śrīlābhāya | 
saugandhikaiḥ kahlāraiḥ saptabhiḥ saugandhikādibhiḥ | tathā 
samastābhīṣṭalābha ityarthaḥ | vaśyastrīdhanasiddhaye karpūrairityanvayaḥ |

--------------------------------------------

p. 402) vṛttatrayaṃ tathāṣṭāramavjaṃ tanmadhyatastathā |
navayoniṃ vidhāyātra madhye māyāṃ sasādhyakām || 51 || 

ālikhyāṣṭasu koṇeṣu mantrārṇāṣṭakamālikhet |
bahirdaleṣvapi tathā likheddvidbikrameṇa vai || 52 || 

bahirmātṛkayā māyāsvagayā pratilomayā |
krameṇa cābhisaṃveṣṭya tena yantreṇa sādhayet || 53 || 

samastavāñchitaṃ pūjādhāraṇasthāpanādibhiḥ |
yantraṃ rocanayālikhya bhūrje vā kṣaumakhaṇḍake || 54 || 

--------------------------------------------

mṛgasvedamadābhyāṃ mṛgasvedena mṛgamadena cetyarthaḥ | tataḥ 
yajanataḥ | taiḥ karpūrādibhiḥ | jagdhairbhakṣitaiḥ || 50 ||
	vṛttatrayamityādibhiḥ sthāpanādibhirityantairadhyarddhaistribhiḥ 
ślokaiḥ pañcaviṃśatyakṣarayā tṛtīyayā mūlavidyayā 
yantranirmmāṇopadeśaṃ tadviniyogaprakāraprastāvaṃ ca karoti | tatra 
tanmadhyataḥ aṣṭadalābjamadhyataḥ | tathā kulasundarīpaṭalokta prakriyayā | 
atra madhye sarvamadhyayonimadhye | māyāṃ prāgvat hṛllekhāṃ 
savisarjanīyāṃ pañcaviṃśatyakṣaravidyāyāmekādaśākṣarabhūtāṃ | 
aṣṭasu koṇeṣu madhyakoṇavidhureṣu mantrārṇāṣṭakaṃ 
prathamadvitīyakhaṇḍaprakṛtibhūtapañcaviṃśatyakṣaramūlavidyā-
kṣarapañcaviṃśakeṣu ādito'kṣarāṣṭakamityarthaḥ | ālikhet agrāt 
prādakṣiṇyamiti sampradāyaḥ | bahiḥ navayoneḥ | tathā 
prāguktakramasūcakaḥ | dvidvikrameṇa pratidalañca yonilikhita 
vidyākṣaranavakāduparitanāni ṣoḍaśākṣarāṇīti śeṣaḥ | vahiḥ 
aṣṭapatrapadmādvahirgatavṛttatrayāntarālavīthīdvaye | māyayā khagayā 
visarjanīyayuktayā binduyuktayā ca | krameṇa anulomena ca | 
sthāpanādibhirityatrādiśabdo'bhiṣekādiviṣayaḥ | yantraviracanākramo 
yathā abhīṣṭamānabhramato'ntarvahirvibhāgena vṛttatrayaṃ 
samadhyasūtraṃ niṣpādya tratrāṣṭadalaṃ padmaṃ vidhāya 
tatkarṇikāyāṃ prāgvat navayonicakraṃ vidhāya tatra 
sarvamadhyasthayonimadhye 
prathamadvitīyakhaṇḍaprakṛtibhūtapañcaviṃśākṣaratṛtīyamūla 
vidyāyāmekādaśākṣarabhūtāṃ savisarjanīyāṃ hṛllekhāṃ 
sādhakāditrayayuktāmālikhya 
vāhyakoṇeṣvaṣṭasvagrādiprādakṣiṇyāttanmūlavidyākṣareṣvādito'ṣṭau 
saṃlikhya tadbahiraṣṭadaleṣu prāguktakramāt sarvamadhyalikhitahṛlla 
khāvidhara śiṣṭākṣaraṣoḍaśakaṃ pratidalaṃ dvidvyakṣaraṃ kramāt 
samālikhya tadvāhyagatavṛttatrayāntarālavīthīdvaye

--------------------------------------------

p. 403) gulikīkṛtya sikthasya madhyagaṃ tadvidhāya tu |
tāpayedrātriṣu dinaiḥ prāguktaiḥ striyamānayet || 55 || 

daradena vilikhyaitat paṭe vā phalakodare |
tatra devīṃ samāvāhya pūjayettairdinairbhavet || 56 || 

vaśe tribhuvanaṃ sarbbaṃ naranārīnṛpādikam |
gajavājitarakṣāditiyyagajātīrapi dhruvam || 57 || 

tadyantraṃ sindhutīre vā nadītīre'thabā likhet |
gaurakeṇa samāvāhya devīṃ tatraiva pūjayet || 58 || 

samastarogaduḥkhārttiśāntiḥ syāduditairdinaiḥ |
lābhāśca pūjanāttatra paśudāsīdhanādinām || 59 || 

tadyantraṃ candanaiḥ kṛtvā pīṭhe taddinapūjanāt |
putrapautrakalatrājñādhanadhānyādimān bhavet || 60 || 

tadayantraṃ hemarūpye vā bhūrje vālikhya dhāraṇāt |
samastarogaduḥkhārttirahito varddhate sukhī || 61 || 

--------------------------------------------

antarvīthyāṃ mātṛkayā visarjanīyayuktayā pratilomayā prāgvat 
saṃveṣṭya tadvāhyavīthyāmanulomayā anayā binduyuktayā ca tathā 
prāgvat saṃveṣṭya vakṣyamāṇapūjādikrameṇa viniyogāt 
sarvaphalasiddhiriti || 54 ||
	yantramityādibhiḥ sukhī ityantairarddhādyaiḥ saptabhiḥ ślokaistasya 
yantrasya prayogapañcakamupadiśati | tatra yantraṃ proktaṃ | ālikhyeti 
padacchedo vā vikalpe | sikthasya madhūcchiṣṭasya | gulikīkṛtya yantraṃ | 
prāguktairmaṇḍalādibhiḥ | daradena prāgvat | etad yantraṃ | vā vikalpārthaḥ 
| tatra yantramadhye pūjayennityakramataḥ | taiḥ prāgvat vaśe bhavediti 
pūrvatra sambandhaḥ | tarakṣaḥ vyāghraḥ tiryyagjātīścatuṣpadī jātīḥ 
vaśayediti śeṣaḥ | sindhutīre samudratīre | vā vikalpārthaḥ | athaveti ca 
taddhat ālikhet | tatra tatra susame bhūtale iti śeṣaḥ | tatra yantre pūjayet 
prāgvat | uditaiḥ prāgvat tatra pūjanādityanvayaḥ | tatreti 
sindhutīrādiviṣayaḥ |

--------------------------------------------

p. 404) prākpratyagdakṣiṇodakka sūtraṣaṭkanipātanāt |
koṣṭheṣu pañcaviṃśatsu trīṇi koṇeṣu mārjayet || 62 || 

koṣṭhairvvajraṃ tataḥ śeṣaistrayodaśabhirīritam |
tanmadhye śaktimāyāsthāmālikhyākhyāṃ tato'bhitaḥ || 63 || 

likhedbidyāṃ tatastasmin pūjayedarddharātrake |
vāñchitāṃ vanitāṃ mānakulalajjātilaṅghinīm || 64 || 

tṛṇarājadale kṛtvā yantraṃ sarṣapariṅgubhiḥ |
paṭṭaśuṇṭhīmāgadhikāmaricārkapayoyutam || 65 || 

niśāsu sikthagaṃ dīpavahnau santāpayejjayam |
vidyāṃ trayodaśārṇāntu taddigvaktro dinaiḥ striyam || 66 ||

--------------------------------------------

dhanādīnāṃ lābhāśceti cānvayaḥ | ājñācarā 
valālaṃghanīyavacanataḥ | vādvayaṃ vikalpārthaḥ || 61 ||
	prākpratyagityādibhiḥ sannibhā ityantairdaśabhiḥ 
ślokaistrayodaśākṣarayā dvitīyayā mūlavidyayā 
koṣṭhavajrayantranirmmāṇaṃ tena yantreṇa prayogacatuṣṭayañcopadiśati | 
tatra trīṇi pratikoṇamiti śeṣaḥ | śeṣaiḥ koṣṭhaistrayodaśabhirityatrānvayaḥ 
| tanmadhye yantrasya sarvamadhyakoṣṭhe | śaktimāyāsthāṃ śaktiriti 
visarjanīya hṛllekhāyā īkārasyāpi nāma atra sampradāyāt prakaraṇācca 
visarjanīyasya nāma māyeti ca pūrvoktānāṃ nāma atra prāgvat 
hṛllekhāyā māyeti nāma tena 
vidyāyāmekādaśākṣarabhūtavisarjanoyahṛllekhāsthaṃ yathā bhavati 
tathā ityarthaḥ | ākhyāṃ sādhakādīnāṃ | tataḥ madhyakoṣṭhataḥ vahiriti 
śeṣaḥ | vidyāṃ saśaktihṛllekhāvidhurāṃ dvādaśākṣarāṃ | tasmin 
yantre pūjayeddevīmiti śeṣaḥ | yantraviracanākramo yathā- 
prākpratyagdakṣiṇodakka samāntarālāni ṣaṭasūtrāṇyāsphālya 
pañcaviṃśatikoṣṭhāni niṣpādya teṣu koṣṭheṣu pratikoṇaṃ pratikoṇaṃ 
caturṣu koṇeṣu trīṇi trīṇi koṣṭhāni sambhūya dvādaśakoṣṭhāni madhye 
vajrarūpaṃ yathā bhavettathā mārjayitvā śiṣṭakoṣṭhatrayodaśakeṃ 
sarvamadhyakoṣṭhamadhye 
trayodaśākṣaradvitīyamūlavidyākṣaratrayodaśake 
ekādaśākṣarabhūtāṃ savisarjanīyāṃ hṛllekhāṃ prāgvat

--------------------------------------------

p. 405) ākarṣayennavāgacchettatra kāmajvarāñchanaiḥ |
avasthābhiśca daśabhirmṛtimeti suniścitam || 67 || 

bhūrje tāladale vā tadālikhya spaṣṭavigraham |
madhūcchiṣṭapratikṛtaiḥ ṛju taṃ tāpayettathā || 68 || 

naranārīnṛpañcānyaṃ prāṇināṃ snehavihvalām |
karoti yāvaddehāntaṃ te pratīpā lapanti ca || 69 || 

kajjalairyantramālikhya bhūrje kṣaume site'thavā |
japitvā dhārayet sarvarogaduḥkhārttināśanam || 70 || 

gairikaiścandanopetairālikhya vimalāmbare |
tadā striyaḥ śayānasya vairiṇyo dāsasannibhāḥ || 71 || 

vṛttadvayāntarākṛtvā ṣaṭkoṇaṃ tasya madhyataḥ |
bhūḥ svagarbhagataṃ nāma vilikhyāstriṣu ṣaṭsvapi || 72 ||

--------------------------------------------

sādhakāditrayākhyāyuktāmālikhya 
tadadhaḥpaṃktikoṣṭhamadhyatrikamadhyakoṣṭhamārabhya yukta kramaṃ 
svaprādakṣiṇyanirgamanagatyā śiṣṭakoṣṭhadvādaśake 
madhyakoṣṭhalikhitasavisarjanīyahṛllekhāvidhuraṃ 
dvitīyamūlavidyākṣaradvādaśakamālikhya tatra 
pūjādibhirvakṣyamāṇaiḥ prayogairvakṣyamāṇaphalasiddhiriti | 
tṛṇarājadale tālapatra ityarthaḥ | yantraṃ proktaṃ | paṭulavaṇaṃ 
māgadhikā pippalo sikthagaṃ prāgvat | dīpavahnau dīparūpāgnau | 
taddigvaktraḥ sādhyāśābhimukhaḥ | dinairmaṇḍalādibhiḥ | nacāgacchat 
sādhyāpaditi śeṣaḥ | tatra yantre sthitā avasthābhiśca daśabhiḥ 
nayanaprītyādibhirmaraṇādibhiḥ | mṛtimiti daśamāvasthāsvarūpaṃ | vā 
vikalpe | tad yantraṃ | madhūcchiṣṭaiḥ pratikṛtaiḥ sādhyāyāḥ | 
tannirmāṇamekatriṃśe paṭale vakṣyamāṇāṃśakānuguṇataḥ | tathā 
vidyājapasahitaṃ dīpāgnau proktadinādityarthaḥ | anyaśabdaḥ 
sāmantādiviṣayaḥ | te prāṇinaḥ | pratīpāḥ pratikūlāḥ | kajjalairmasībhiḥ | 
site kṣaumaviśeṣaṇametat | athaveti vikalpārthaḥ | japitvā 
prāṇapratiṣṭhādisahitaṃ mūlavidyām | ālikhyayantramiti śeṣaḥ | dhārayet 
tadyantrasahitāmbaramitiśeṣaḥ || 71 ||
	vṛttadvayetyādibhirvahirityantairdaśabhiḥ ślokaiḥ saptākṣarayā 
prathamayā mūlavidyayā yantranirmāṇakramaṃ tena yantreṇa 
prayogakañcopadiśati | tatra tasya ṣaṭkoṇasya

--------------------------------------------

p. 406) ṣaḍakṣarāṇi vilikhet saptākṣaryyāḥ krameṇa vai |
yantrametattālapatre bhūrjekṣaume'rkapatrake || 73 || 

prajapya vidyāmayutaṃ valmīke nikṣipecca tat |
tatra sthitā yebhujagāḥ palāyante'tha taddine || 74 || 

tadūrmmikādau saṃlikhya saṃjapyābhyarccya kutracit |
vidhāya nityaśaḥ pūjāsamete rakṣato gṛhe || 75 || 

bhūtapretapiśācāpasmāravetālarākṣasāḥ |
yakṣagandharvabhujagavṛścikādyā na tatra vai || 76 || 

talliptvā kumbhasalile japitvā vidyayānayā |
sahasravāraṃ salilairāsekaḥ kṣveḍanāśanaḥ || 77 || 

tatpītaṃ jaṭhare prāptamaśeṣaṃ nāśayedviṣam |
dehagaṃ parameśāni trividhaṃ bhīṣaṇātmakam || 78 ||

--------------------------------------------

bhūḥ svagarbhagataṃ bhūriti okāraḥ svamiti binduḥ 
prathamamūlavidyādivarṇabhūtasabindukatrayodaśasvaragarbhagata-
mityarthaḥ | nāma prāgvat | ṣaḍakṣarāṇi madhyalikhita 
prathamākṣaramūlapraṇavavidhurāṇi saptākṣaryyā mūlavidyāyāḥ 
krameṇa agrādiprādakṣiṇyarūpeṇa etallikhatveti śeṣaḥ | 
athavetyadhyāhāryyaṃ | vidyāṃ saptākṣarīṃ | tadyantraṃ | taddine 
nikṣepadine | yantrasyāyaṃ viracanākramaḥ yathā 
abhīṣṭamānabhramaṇenāntarvahirvibhāgato vṛttadvayaṃ vidhāya 
tatrāntarbṛttamabhye prāgvat ṣaṭkoṇaṃ vidhāya tat ṣaṭkoṇamadhye 
prathamabhūtasaptākṣaramūlavidyādyakṣarabhūtaṃ praṇavaṃ prāgvat 
sādhyagarbhamālikhya bahiḥṣaṭsu kāṇasu agrādiprādakṣiṇyena 
madhyalikhitapraṇavavidhurāṇi mūlavidyāyāḥ saptākṣaryyāḥ (? 
ṣaḍakṣaryyāḥ) ṣaḍakṣarāṇyālikhet | evametadyantraṃ 
bhūrjādiṣvanyatame likhitvā saprāṇapratiṣṭhaṃ saptākṣarīvidyāmayutaṃ 
japitvā tasya yantrasya valmīkanikṣepaṇāttatrasthāḥ sarpāḥ taddina 
evoccāṭitā bhavantīti | tadyantraṃ ūrmmikādau ūrmiketyaṅgulīyakam 
ādau śabdo valayāṅgadādyābharaṇaviṣayaḥ | rakṣataḥ puruṣasya | 
vṛścikādyāḥ ādyaśabdo lūtāmūṣakādiviṣayaḥ | tatra 
sthāpitagṛhaviśeṣaṇam | tat ūrmmikādilikhitaṃ yantram | anayā prathamayā 
saptavarṇayā āsekaḥ abhiṣekaḥ | kṣveḍanāśanaḥ sarvaviṣāpaharaḥ | 
tadyantrādhivāsitābhiraṅgiḥ mekaḥ

--------------------------------------------

p. 407) tadvilikhya nakhāgreṇa nārikeladale smaran |
tadrūpaṃ phaṇinaṃ vidyājapapūrvvaṃ nakhādinā || 79 || 

pīḍanāt pāṭanādbhogī pīḍitaḥ pāṭito bhavet |
evaṃ sarvvaṃ triprakrāraṃ garalaṃ nāśayedidam || 80 || 

vālukāsu samālikhya yantramabhyarccya devatām |
tatra tairveṣṭayet sapta bhoginaṃ na brajedvahiḥ || 81 || 

anāvṛttāni vidyāyāmakṣarāṇi trayodaśa |
taiḥ ṣoḍaśasvaropetaiḥ saṃkhyāṣṭau ca śatadvayam || 82 ||

--------------------------------------------

dehagamiti viṣaviśeṣaṇaṃ trividhaṃ 
prāgvattatsthāvarajaṅgamakṛtrimātmakam | etaduktaṃ bhavati 
yantrābhivāsitābhijaptaṃ jalaṃ pītaṃ jaṭharagataviṣaṃ dehagataṃ 
trividhañca nāśayediti | tad yantraṃ | tadrūpaṃ yantraṃ 
likhitanālikerapatrarūpaṃ smarannityatrānvayaḥ | pīḍitaṃ pāṭitamiti 
divyatvādaṅgīkaraṇīyaṃ yantrapīḍanāt pāṭanāt pīḍitaḥ 
pāṭitaścetyartha | evamuktarūpataḥ | triprakāraṃ | prāgvat idaṃ yantra 
vālukāsu sikatāṣu | yantraṃ proktam tatra yantre | taiḥ tābhirityarthaḥ | 
vālukāviśeṣaṇatvāt | atrāpi divyatvādacintyaṃ vrajet | prabuddhopi bhogī 
bahiḥ vālukāveṣṭhanāt || 81 ||
	anāvṛttānītyādinā maheśvarītyantena ślokadvayena 
pañcaviṃśākṣarāyāṃ khaṇḍadvayaprakṛtibhūtāyāṃ tṛtīyāyāṃ 
mūlavidyāyāṃ prāgvadapunaruktaṃstrayodaśabhirakṣaraiḥ 
svaprasāraṇādaṣṭottaradviśatasaṃkhyaistairyantrāṣṭakamupadiśati | tatra 
vidyāyāṃ sarvaprakṛtibhūtāyāṃ pañcaviṃśākṣarāyāṃ 
mūlavidyāyāṃ trayodaśa tāni tu kakāra ukāra repha lakāra yakāra okāra 
hakāra sakāra vakāra jakāra nakāra śakarākṣarāṇi | 
avāmaspṛktasvaragrahaṇe'pi prāguktaprayojakātilaṅghanena saṃyuktasyāpi 
svarasya grahaṇe trayodaśetyuktiprāvalyāt 
tayorakṣarayoranāvṛttatvamastyeva | taiḥ anāvṛttākṣaraiḥ | tāni 
aṣṭottaradviśatasaṃkhyānyakṣarāṇi | pūrvādyayantra pūrvokteṣu  
yantreṣvādyayantre | asminneva paṭale pūrvatra 
vṛttatrayamityādyekapañcāśattamādyena ślokatrayeṇa prokte | madhyataḥ 
sarvamadhyato dvayaṃ | akṣarayoḥ | vahirmadhyayonitaḥ | prāgvadvilikhediti 
sambandhaḥ | taiḥ aṣṭottaradviśatasaṃkhyairakṣaraiḥ | aṣṭau sambhūya | 
maheśvarīti

--------------------------------------------

p. 408) tāni pūrvvādyayantre tu vilikhenmadhyato dvayam |
bahiḥ prāgvattatastaiḥ syād yantrāṇyaṣṭau maheśvari || 83 || 

teṣvādyaṃ sarvvavāreṣu viniyuñjyādudīrite |
dvitīyādīni yantrāṇi sapta bhānvādivāsare || 84 || 

viniyuñjyāt proktakarmmasvākhyālekhanapūrvvakam |
vārākhyāṃ saptamīyuktāmālikhet sādhayeti tat || 85 || 

vaśyākarṣaṇaśāntyāptyai vidadhyādādyayantrataḥ |
proktakrameṇa vidhinā śāntimarcanatastathā || 86 || 

--------------------------------------------

sambuddhiḥ | etaduktaṃ bhavati pūrvokteṣu yantreṣu ādye 
vāhyādabhyantarapraveśakramādvṛttatrayāṣṭapatrāmbujanavayoni-rūpe 
yantre sarvamadhye svaravikṛtapañcaviṃśākṣare 
mūlavidyānāvṛttākṣaratrayodaśakasaṃjātāṣṭhottaradviśata-
saṃkhyeṣvakṣareṣvādito'kṣaradvayaṃ pratyakṣaraṃ 
sādhyādyupetamālikhya tadvāhyagatakoṇeṣvaṣṭasu 
sarvamadhyalikhitākṣaradvayāduparitanānyaṣṭākṣarāṇyagrāt-
prādakṣiṇyenālikhya tadvahiraṣṭapatreṣu pratipatraṃ 
dvayaṃdvayamitikrameṇa navayonivilikhitākṣaradaśakāduparitanāni 
ṣoḍaśākṣarāṇi prāgvadālikhya evaṃ saṃbhūya ṣaḍviṃśatyakṣarāṇi 
kramādvilikhya vāhyavṛttatrayāntarālavīthidvaye prāgvat 
mātṛkāveṣṭanaṃ kuryyāt | etat prathamaṃ yantraṃ | evamasminneva yantre 
pūrvalikhitākṣaraṣaḍviṃśatikāduparitanamuparitanamakṣaraṣaḍviṃ-
śatikaṃ krameṇālikhya pūrvoktena yantreṇa sahāṣṭau yantrāṇi 
sampādayediti || 83 ||
	teṣvādibhijanmināmityantaiḥ ṣaḍbhiḥ 
ślokaistadyantrāṣṭakaviniyogādikamupadiśati | tatra teṣu aṣṭasu yantreṣu | 
ādyaṃ yantramiti śeṣaḥ | udīrite vaśyākarṣaṇetyādiṣaḍaśītitamaślokena 
vakṣyamāṇe | sapta iti padacchedaḥ | bhānvādivārake ādiśabdaḥ 
somāṅgārakavudhavṛhaspatiśukraśanaiścaraviṣayaḥ teṣāṃ vāre 
ityarthaḥ | proktakarmasu vakṣyamāṇakarmasu | ākhyālekhanapūrvakaṃ 
prāgvat sādhyādināmālikhanapūrvakamityarthaḥ | vārākhyāṃ 
sādhyādhaḥ sādhayeti | taditi lekhanīyavākyarūpaṃ | etaduktaṃ bhavati 
sarvamadhyagatākṣaradvayamadhye pratyekasmin vāre etatsādhayeti

--------------------------------------------

p. 409) saptamaṃ pūjitaṃ kvāpi sthāpitaṃ potagarbhake |
tannāśayanti tatpotamadhau sarbbaṃ tathā śive || 87 || 

tathā vāreṣu teṣūktānyālikhyābhyarccayecchivām |
vāñchiteṣu samasteṣu tairdinaistānyavāpnuyāt || 88 || 

rogaśāntiṃ jayaṃ lābhaṃ nānābhīṣṭārthavigraham |
śatrubhaṅgaṃ vaśaṃ nārīnṛpamarttyādijanminām || 89 || 

prākpratyagdakṣiṇodakkasūtrāṇyāsphālayet kramāt |
dvāviṃśatiṃ tataścaikacatvāriṃśaccatuḥśatam || 90 || 

teṣu koṇeṣu parito mārjayet pūrvavat kramāt |
pañcapañcāśadanyāni koṣṭhavajra maheśvari || 91 || 

śatadvayaṃ caikaviṃśaṃ teṣu dikṣu trikoṇakam |
madhye'vaśiṣṭanavakamadhye nāmodarāṃ likhet || 92 ||
--------------------------------------------

akṣarāṇyadharādūrddhvāntamālikhediti | ādyayantrataḥ aṣṭasviti śeṣaḥ | 
proktakrameṇeti vidhinetyasya viśeṣaṇam | sa vidhistu 
prāṇapratiṣṭhāpuraḥsaraṃ ādhārasthāpanādiḥ | arcanataḥ tatra 
devīpūjanataḥ | tatheti samuccaye pūjitam | tattatprāptavāreṣu nāśayantīti 
yantrasaptakasaṃkhyāpekṣayā bahuvacanam | śive iti devīsambuddhiḥ | 
teṣviti vāraviśeṣaṇam | uktāni yantrāṇīti śeṣaḥ | taiḥ 
prāgvanmaṇḍalādibhiḥ | tāni rogaśāntyādīni vakṣyamāṇāni | 
marttyādijanmināmityādiśabdaḥ amātyasāmantādi 
sakalaprāṇijātaviṣayaḥ || 89 ||
	prākpratyagityādibhiḥ śive ityantaiḥ ṣaḍbhiḥ ślokaiḥ prāguktaiḥ  
svaraprasāritairaṣṭottaradviśatasaṃkhyairmūlavidyākṣa-
rairavikṛtamūlavidyākṣarapañcaviṃśatikaiścaikaviṃśatyadhikadvi-
śatakoṣṭharūpavajrayantranirmāṇaṃ tadviniyogāṃścopadiśati | tatra 
kramāddvāviṃśatiṃ prākpratyagdvāviṃśatiṃ 
dakṣiṇodakkadvāviṃśatimiti evaṃ kramādityarthaḥ | tata āsphālanataḥ | 
teṣu ekacatvāriṃśadadhikacatuḥśatasaṃkhyeṣu koṣṭheṣu | koṇeṣu caturṣu | 
pūrvavanmadhye vajrākāraṃ yathā bhavati | kramāt pañcapañcāśat 
pratikoṇaṃ pañcapañcāśat koṣṭhāni ityevaṃ kramāditi yāvat | 
saṃbhūya caturṣu koṇeṣu viṃśatyadhika dviśatasaṃkhyeṣu 
koṣṭheṣvityarthaḥ | catuḥkoṣṭhaiḥ pratidiśamekaikakoṣṭhamārjanata 
ityarthaḥ | anyāni mārjranāvaśiṣṭānīti śeṣaḥ | teṣu 
ekaviṃśatyadhikadviśatasaṃkhyaṣu koṣṭheṣvityarthaḥ | catuḥ koṣṭheṣu 
pratidiśaṃ ekaikakoṣṭhamārjanata ityarthaḥ | prāṅmadhyataḥ prāgdiganta 
paṅktikoṣṭheṣu madhyakoṣṭhamārabhyetyarthaḥ | tāni 
aṣṭottaradviśatasaṃkhyāti

--------------------------------------------

p. 410) māyāṃ tadabhito mantravarṇāṃstristriḥkrameṇa vai |
trikoṇeṣu ca sādhyāni likhedvajramitīritam || 93 || 

tadvajrayantre tu paṭe kṣaume vā susite śubhe |
vilikhyābhyarccya tadyantraṃ pote rakṣati vāridhau || 94 || 

prāguktāni samastāni sādhayedvajrarūpiṇā |
yantreṇānena kālena proktena satataṃ śive || 95 ||

--------------------------------------------

svaravikṛtamūlavidyākṣarāṇi likhet | yāvadakṣaraparyyavasānataḥ | madhye 
yantrasyeti śeṣaḥ | navakamadhye navakamadhyakoṣṭha ityarthaḥ | 
nāmodarāṃ sādhakādināmagarbhāṃ | māyāṃ 
pañcaviṃśārṇamūlavidyāyā ekādaśākṣarabhūtāṃ | tadabhitaḥ 
tadantargatamadhyakoṣṭhānantaraprākpaṅktimadhyakoṣṭhamārabhya 
prādakṣiṇyanirgamanagatyā triḥtriḥkrameṇa madhyakoṣṭhavarjaṃ 
pratikoṣṭhamiti śeṣaḥ | trikoṇeṣu cetyatra cakārāccaturṣu trikoṇeṣvapi 
sādhyākṣarāṇi māyāsthāni likhediti | tadyantraṃ vajrayantramiti śeṣaḥ | 
yantraviracanākramo yathā prākpratyagdakṣiṇodakkasamāntarālāni 
dvāviṃśati dvāviṃśati sūtrāṇyāsphālya 
tenaikacatvāriṃśadadhikacatuḥśatasaṃkhyāni koṣṭhāni niṣpādya teṣu 
caturṣu koṇeṣu pratikoṇaṃ pañcapañcāśatkoṣṭhāni sambhūya 
viṃśatyadhika dviśatasaṃkhyāni kāṣṭhāni prāgvanmadhye vajrākāraṃ 
yathā bhavati tathā tathā mārjayitvā tataścaturṣu dikṣu pratidiśamekaika 
koṣṭhamārjanataścatvāri trikoṇāni kṛtvā śiṣṭeṣu saptadaśādhika 
dviśatasaṃkhyeṣu koṣṭheṣu sarvaprācīnapaṅktisthakoṣṭhatraye 
madhyakoṣṭhamārabhya prādakṣiṇyapraveśagatyā 
yuktakramamaṣṭottaraśatadviśatasaṃkhyāni svaravikṛtamūlavidyākṣarāṇi 
yāvadakṣaraparyyavasānamālikhya tato madhyataḥ śiṣṭeṣu navasu 
koṣṭheṣu sarvamadhyasthakoṣṭhamadhye pañcaviṃśārṇamūlavidyāyā 
ekādaśākṣarabhūtahṛllekhāṃ sādhyagarbhāmālikhya śiṣṭeṣvaṣṭasu 
koṣṭheṣu madhyakoṣṭhānantara 
prācīnapaṃktimadhyakoṣṭhamārabhyāyuktakramaṃ 
prādakṣiṇyanirgamanagatyā pratikoṣṭhaṃ pañcaviṃśākṣara 
mūlavidyākṣarāṇi hṛllekhāvidhurāṇi trīṇi trīṇyālikhya caturdiggata 
trikoṇacatuṣkeṣvapi madhyakoṣṭhavat sasādhyāṃ hṛllekhāmālikhya tena 
yantreṇa vakṣyamāṇān viniyogān kuryyāditi | vā vikalpe | susite iti 
kṣaumaviśeṣaṇam | rakṣati yantramityatrānvayaḥ | tena karttṛbhūta yantramiti 
| prāguktāni atra proktāni kāryyāṇi | proktena prāgavanmaṇḍalādinā | 
śive iti devīsambuddhiḥ || 95 ||

--------------------------------------------

p. 411) tāṃ devīṃ pāśasambaddhaṃ sādhyamaṅkuśatāḍanāt |
ākarṣantīṃ svapādānte sāñjaliṃ praṇatiṃ muhuḥ || 96 || 

rakṣa rakṣeti bhāṣantaṃ smaran vidyāṃ japanniśi |
sādhyo narotha nārī ca vaśameti suniścitam || 97 || 

athavā sāñjaliṃ sādhyaṃ prāgvadvādinamaṅkuśe |
protakeśasamākṛṣṭaṃ japet prāgvadbaśī bhavet || 98 || 

mantrākṣarāṇāṃ tejobhiḥ parītaṃ vā tathāvidhām |
svayamevānayettāntu smaran jāpairbbaśaṃ nayet || 99 || 

evaṃ sā kurukullā te proktā sarvvārthasādhikā |
lalitāvigrahā yena vaśinyādiyutā tataḥ || 100 || 

buddhvitattvamayī vyāptiriti samyak samīritā |
asyā niphālanāccitte tattattvaṃ svātmasāt kṛtam || 101|| 

iti ṣoḍaśanityātantre śrīkādimate dvāviṃśata paṭalam || 22 || 

--------------------------------------------

	tāmityādibhistata ityantaiścaturbhiḥ 
ślokairmantradevatābhāvanākarṣaṇavaśīkaraṇaṃ traividhyaṃ tasyāḥ 
kurukullāyā devyā vaśinyādiśaktyaṣṭakapariddṛtatvavāsanāṃ copadiśati 
| tatra tāmityasyottaraśloke (vātat) smarannityanenānvayaḥ | sādhyamityasya 
padasyāsya ślokasyottarārddhagatākarṣantīmityanenānvayaḥ | vidyāṃ 
pañcaviṃśārṇāṃ | prathaveti pakṣavyāvṛttau | prāgvadvādinaṃ 
rakṣarakṣeti prāgvat | ākarṣantīṃ devīṃ smaran vidyāṃ japedityathaḥ | 
bhavet prāguktaḥ sādhyavargaḥ | mantrākṣarāṇāṃ 
pañcaviṃśārṇamūlavidyākṣarāṇāṃ | tathāvidhāṃ rakṣarakṣeti 
bhāṣaṇādiyuktāṃ | svayameva ākarṣaṇādṛte | etaduktaṃ bhavati sādhya 
mantākṣaratejobhiḥ parītaṃ tejaḥsahanāśaktatvāt 
prāgvadbhāṣamāṇādiyuktaḥ svayameva devatākarṣaṇādiva tāmantaḥ 
smaran vidyāṃ japan vaśayatīti | evaṃ proktarūpataḥ | te iti devīṃ nirdiśati 
| yena lalitāvigrahavattvakāraṇena | tataḥ kāraṇāt || 100 ||

iti ṣoḍaśanityātantreṣu śrokādimatākhyasya paripūrṇasya tantrasya 
prapañcasārasiṃharājaprakāśābhidhānena śrīsubhagānandanāthena 
viracitāyāṃ manoramākhyāyāṃ
vyākhyāyāṃ 
ṣoḍaśanityāvalidevatārūpakurukullāvidyāvidhānaprakāśanaparaṃ 
dvāviṃśat paṭalam paripūrṇaṃ parāmṛṣṭam |

granthasaṃkhyā | 

dvādaśāktāni yantrāṇi dvāviṃśe vyakriyāgatāḥ |
granthāḥ syuḥ sārddhapādaikacatvāriṃśacchatadvayām ||



trayoviṃśapaṭalam |

atha ṣoḍaśanityānāmaṅgabhūtā tu pañcamī |
taddvidhā kathitā pūrvaṃ tadaṅgāni ca pūjanam || 1 || 

sādhanaṃ siddhamantrasya prayogadhyānapūjanaiḥ |
homairyantraiśca vakṣyāmi samastābhīṣṭasiddhaye || 2 || 

aṅgāni kṛtvā mantrārṇaiḥ saptabhiḥ ṣaḍyugena ca |
daśabhiḥ saptabhiḥ saptasaṃkhyairjātibhiranvitam || 3 || 

trikoṇavṛttaṣaṭkoṇavṛttadvayasamanvitam |
vidhāya cakraṃ tatraiva svanāmnāvāhya pūjayet || 4 || 

--------------------------------------------

	pūrvasmin dvāviṃśe paṭale ṣoḍaśanityānāṃ balidevatāyāḥ 
kurukullāyā vidhānamupadiśyānantaraṃ ṣoḍaśanityāṅgabhūtāyāḥ 
pañcamyākhyāyā vārāhyā vidhānamupadiśati | atha 
ṣoḍaśetyādyanayetyantaślokaśatarūpeṇa trayoviṃśena patalena | tatra atha 
ṣoḍaśetyādinā siddhaye ityanteṇa ślokadvayena paṭalārthānupadiśati | tatra 
pūrvaṃ tṛtīye paṭale | sādhanaṃ vidyāyā iti śeṣaḥ || 2 ||
	aṅgānītyādinā ślokena ṣaḍaṅganyāsamantrānupadiśati | atra 
aṅgāni ṣaṭ kṛtvā ityasyottaraślokottarārddhāntargatapūjayedityayānvayaḥ 
| mantrārṇairvakṣyamāṇasaṃkhyākramabhinnairmūlavidyāyāmāditaḥ 
sambhūya tricatvāriṃśatākṣaraiḥ | ṣaḍayugena ṣaḍbhirakṣaraiḥ 
śiromantraḥ ṣaḍbhirakṣaraiḥ śikhāmantraścetyarthaḥ | jātibhiḥ hṛdayāya 
namaḥ ityādibhiḥ ṣaḍbhiḥ | anvita kriyāviśeṣaṇametat || 3 ||
	trikoṇatyādibhiritītyantaiḥ ṣaḍbhiḥ śākardevyā nityapūjācakraṃ 
sāvaraṇadvayapūjāvidhānaṃ nityabhajanakramaṃ tatphalañcāpadiśati | 
tatra samanvitaṃ cakramityasya viśeṣaṇaṃ | 
nityapūjācakraviracanākramoyathā abhīṣṭamāna (pramāṇa 
bhramādantarvahirvibhāgenaikāṅgulāntarālaṃ vṛttadvayaṃ vidhāya 
tadantarvṛttamadhye prāguktamānataḥ ṣaṭkoṇaṃ vidhāya tanmadhyataḥ 
sandhirekhāspṛṣṭāspṛṣṭaṃ vṛttaṃ vidhāya

--------------------------------------------

p. 413) daśottaraśatākṣaryyā vārāhīvidyayā priye |
sarvamadhye samabhyarccya vāmadakṣāgrakoṇataḥ || 5 || 

krodhinīṃ stambhinīṃ caṇḍoccaṇḍāñcaiva svanāmabhiḥ |
ādyabījāntyasaprāṇairupetāmatha pūjayet || 6 || 

ṣaṭsu koṇeṣu svāgrādibrāhmyādyā vāmato'rccayet |
vṛtte caiva mahālakṣmīṃ pañcamīṃ madhyatastathā || 7 || 

balintu ṣoḍaśārṇena kṛtvābhyarccyopacārakaiḥ |
tadagre tāṃ japedvidyāṃ sahasramathavā śatam || 8 || 

homañca kuryyāddinaśaḥ suśuddhaistilataṇḍulaiḥ |
ghṛtena vā tato vidyā siddhā syādaṣṭatastataḥ || 9 || 

--------------------------------------------

tanmadhye prāgvat samatrirekhaṃ trikoṇaṃ yathopadeśaṃ vidhāya tatra 
devīmāvāhya vakṣyamāṇakrameṇa pūjayediti | svanāmnāvāhya 
sabindukahṛllekhādyena nāmnā | dvitīyāntena kriyāyuktena | tanmantro 
yathā hrīṃ vārāhīmāvāhayāmīti pūjayet | vakṣyamāṇakramataḥ 
daśottaraśatākṣaryyā tṛtīyapaṭaloktayā | priye iti devīsambuddhiḥ | 
sarvamadhye cakrasya sarvamadhyatrikoṇamadhya ityarthaḥ | 
vāmadakṣāgrakoṇataḥ devyāḥ | caṇḍoccaṇḍāmityuktvā svasvanāmabhiḥ 
asyāḥ parivāraśaktīrnamor'ntairnāmamantraiścaturthyantaiḥ pūjayediti 
sampradāyaḥ | ādyabījāntyasaprāṇairityanenaitaduktaṃ bhavatīti | 
krodhinīṃ stambhinīñca tattannāmādyākṣare sabinduke kroṃ iti staṃ iti 
coccāryya tatastannāmabhyāṃ caturthyantābhyāṃ 
namontābhyāmarcayitvā tataścaṇḍoccaṇḍāntu 
mātṛkāntyākṣarabhūtakṣakārasya o/kāraprakaraṇaprāpta binduśca taiḥ 
saṃyutaṃ kṣo/ ityuccāryya tadanantaraṃ pāramparyyaprokta kromiti 
coccārya tataścaṇḍoccaṇḍāyai nama ityuktvārcayediti | atra 
krodhinyādiśaktitrayasya hṛllekhāvaidhurryaṃ svasvabījādyatvāditi 
sampradāyaḥ | vāmataḥ aprādakṣiṇyena arcayet | 
hṛllekhādyairnamontairnāmabhiḥ | atrāsāṃ śaktīnāṃ saptānāṃ 
hṛllekhādyatvaṃ svasvabījādyarāhityāditi ca sampradāyaḥ | vṛtte 
sarvavāhyagatavṛttaddvayavīthyāṃ | tadagre devyā agre | abhimukhaṃ 
cāmaratālabṛntasaṅgītādivyāhṛtābhiranantābhiḥ 
śaktibhirvṛttadvayavīthyāṃ paritaḥ sthitābhirmahālakṣmyādibhiriti 
sampradāyaḥ

--------------------------------------------

p. 414) jitendriyo haviṣyāśī maunī sandhyāsu pūjayan |
vidyāṃ japellakṣasaṃkhyāṃ taddaśāṃśena tarpaṇam || 10 || 

arccanaṃ havanaṃ kṛtvā siddhamantro dayānvitaḥ |
gurubhaktaḥ susantuṣṭaḥ śāntacittaḥ kṣamānvitaḥ || 11 || 

prayogānācaredbhaktyā yairiṣṭamakhilaṃ kṣaṇāt |
sidhyatyayatnato devyāḥ prasādādvaibhavādapi || 12 || 

dhyāyecca devīṃ kolāsyāṃ taptakāñcanasannibhām |
ākaṇṭhaṃ vanitārūpāṃ jvalatpiṅgaśiroruhām || 13 || 

--------------------------------------------

pañcamīṃ vārāhīṃ mūladevatāṃ | madhyataḥ prāgvat | tathā 
mūlavidyayā trivārādahīnamiti śeṣaḥ | arcayediti pūrvatrānayaḥ | 
etaduktaṃ bhavati cakramadhye devīmāvāhya tadanantaraṃ sabindukayā 
hṛllekhayā vidhurairnamontairnāmabhirabhyarcya tadbahiḥ ṣaṭsu koṇeṣu 
brāhmyādyāścāmuṇḍāntāḥ ṣaṭśaktīśca 
sarvavāhyavṛttadvayavīthyāṃ devyagramabhimukhamāsīnāṃ 
proktarājyacihnaparivārāṃ mahālakṣīñcaivaṃ sambhūya 
saptaśaktīstannāmamantraiḥ hṛllekhādyairnamontairarccayitvā punarapi 
madhye devīṃ tadvidyayā trivārādahīnamarccayet iti | balintu ṣoḍaśārṇena 
ṣoḍaśākṣareṇa valimantreṇa pūjārambhāvasānasamaye valiṃ prāgvat 
kuryyādityarthaḥ | sarvatra validvayapradānaṃ mūladevatāgrabhāge iti 
sampradāyaḥ | upacārakaiḥ ṣoḍaśabhiḥ | āvāhanādyanantaraṃ pūjānte 
ca atrārghyasthāpanamanuktamapi pūrvameva sādhāraṇoktatvāt | 
ṣaḍaṅgamūlābhyāṃ prāgvat sthāpayediti mukhyāgamaḥ | tāṃ 
daśottaraśatākṣarīṃ | athavā vikalpārthaḥ | vā pakṣāntare iti 
proktanityabhajanataḥ || 9 ||
	jitendriya ityādibhirvaibhavādapītyantaistribhiḥ 
ślokairmūladevatāyāḥ puraścaraṇaṃ kṛtapuraścaraṇasya 
prayogārhatvañcopadiśati | tatra japellakṣasaṃkhyaṃ kevalamarccanaṃ 
havanaṃ japadaśāṃśaṃtarpaṇaṃ havanaṃ ca kuryāditi 
sarvamantrasāmānyaṃ | siddhamantraḥ proktarūpataḥ dayānvita 
ityādisiddhamantralakṣaṇaṃ | vaibhavāt devyā vaiśvarūpyāt | apiḥ 
samuccaye || 12 ||
	dhyāyedityādibhirviśruta ityantaiścatustriṃśatā ślokaiḥ devyāḥ 
saparivārāyāḥ svatantranityapūjāsu dhyānaṃ āvāhanañcopadiśati | tatra 
dhyāyedityādibhiḥ śive

--------------------------------------------

p. 415) trinetrāmaṣṭahastāñca cakrasaṅkhamathāmbujam |
pāśañca muśalaṃ śīramabhayaṃ varadaṃ tathā || 14 || 

dadhānāṃ garuḍaskandhe sukhāsīnāṃ vicintayet |
nitthapūjāsu tacchaktīstatsamānāḥ smarecchive || 15 || 

prayogeṣu smareddevīṃ siṃhasthāṃ vyāghragāmapi |
gajārūḍhāṃ hayārūḍhāṃ tārkṣyārūḍhāñca śaktibhiḥ || 16 || 

śyāmāmapyaruṇāṃ pītāmasitāṃ dhūmravigrahām |
tatprayogeṣu ca tathā dhyāyettattadavāptaye || 17 || 

aruṇāmaruṇākalpāmaruṇābhiśca śaktibhiḥ |
āvṛtāṃ pañcamīṃ dhyāyan japedvaśyāptaye'niśam || 18 || 

--------------------------------------------

ityantaistribhiḥ ślokairdevyāḥ svatantranityapūjāsu kvacitprayogeṣu ca 
dhyānāvāhanaviśeṣādikamupadiśati | tatra dhyāyecca devīmityatra 
cakāreṇa devyāḥ saparivārāyā lalitāṅgapūjāyāṃ 
tatsamānāyudhākārātmakadhyānamantareṇa svatantranityapūjādiṣu 
vakṣyamāṇakrameṇa dhyāyediti sampradāyārthaḥ | kolāsyāṃ 
varāhamukhīṃ ākaṇṭhavanitārūpāmityantena 
kaṇṭhādadhorūpavigrahasya varāhātmakatvaṃ pramādenāpi na 
cintanīyamiti pariharatīti yāvat | jvalatpiṅgaśiroruhāṃ jvaladiva 
ūrddhāgrapiṅgalakeśāṃ || 13 || atrāyudhakramastu 
aṣṭabhujeṣūrddhvādidakṣiṇavāmakrameṇa | dadhānāṃ bhujairiti śeṣaḥ | 
sīraṃ halaṃ vicintayediti nityapūjāsu | 
vakṣyamāṇagaruḍetaravāhanadhyāna parivārārthatvānna punaruktidoṣaḥ | 
tacchaktīḥ parivāraśaktīḥ smarediti nityapūjāsviti pūrvatrānvayaḥ || 15 ||
	prayogeṣvityādinā avāptaye ityantena ślokadvayena sarvaprayogeṣu 
sāmānyena vāhanavarṇādikamupadiśati | tatra śaktibhiḥ parivāraśaktibhiḥ 
| saheti śeṣaḥ | vakṣyamāṇakrameṇa || 17 ||
	aruṇāmityādinā ślokena tasyā eva dhyānamupadiśati | tatra 
aruṇākalpāṃ padmarāgādibhiḥ kṛtākalpām || 18 ||

--------------------------------------------

p. 416) pītāṃ pītāmbarāṃ pītabhūṣaṇasragvilepanām |
pītaśaktyāvṛtāṃ dhyāyet stambhaneṣu tu sarccadā || 19 || 

śyāmāñca durgame mārge siṃhasthāṃ bhīmavigrahām |
śaktibhiḥ svasamānābhirantābhiḥ samāyutām || 20 || 

cintayan prajapan vidyāṃ yajettacchaktimadhyataḥ |
svātmānaṃ bhāvayanmantrī vrajedakliṣṭavaibhavaḥ || 21 || 

siṃharkṣadvīpiśarabhaśṛṅgikukkuraśūkaraiḥ |
gavayairbhujagairbhīmairdantibhirmmadamantharaiḥ || 22 || 

cauraiḥ krūrapraharaṇaiḥ krūrairanyairbhayāvahaiḥ |
bhūtapretapiśācādyairākule'raṇyasaṅkaṭe || 23 || 

alabdhamārge vipine giriśṛṅge tathāvidhe |
smareddevīmuktarūpāṃ nirātaṅko brajet sukhī || 24 || 

samareṣvapi bhīmeṣu patatsu rathadantibhiḥ |
saṅkaṭeṣu duranteṣu smṛtvetthaṃ vijayī bhavet || 25 || 

--------------------------------------------

	pītāmityādinā ślokena stambhanaprayogamupadiśati | tatra 
pītaśaktyāvṛtāṃ pītavarṇābhiḥ śaktibhirāvṛtām || 19 ||
	śyāmāmityādibhiḥ sukhī ityantaiḥ pañcabhiḥ 
ślokairdurgamamārgarakṣāvidhānamupadiśati | tatra anantābhiḥ 
pratyekamasaṃkhyātābhiḥ krodhinyādibhirāvaraṇasthābhiḥ | 
akliṣṭavaibhavaḥ adhvaśrāntādibhirapyakliṣṭaparicchadādiyutaḥ | bhīmairiti 
siṃhādīnāṃ sarveṣāṃ viśeṣaṇam | anyaiḥ śākhāmṛgādibhiḥ | ākule 
niviḍe | araṇyasaṅkaṭe araṇyaiḥ pihitamārge | alabdhamārge itaḥ 
pūrvamamānuṣyagocaratayeti śeṣaḥ | tathāvidhe iti pūrvatra giriśṛṅge 
ityanenānvayaḥ | uktarūpāṃ śyāmāmityādinā ślokeneti śeṣaḥ | 
nirātaṅkaḥ nitarāṃ krośarahitaḥ | brajediti 
proktopasaṃhārārthartvātvānna punaruktidoṣaḥ || 24 ||
	samareṣvityādibhirmadoddhatairityantaiḥ pañcabhiḥ ślokaiḥ  
samaravijayadhyānamupadiśati | tatra duranteṣu maraṇanirodhanapralāpanām 
jalpaviśeṣaḥ (?) | itthaṃ

--------------------------------------------

p. 417) nakharaṃ churikāṃ khaḍgaṃ vāṇaṃ śūlaṃ gadāṃ sṛṇim |
cakrañca dakṣiṇairvibhradvāhubhirbhīmavigrahām || 26 || 

tarjanīṃ kheṭakaṃ carmmaṃ cāpaṃ ḍamarukaṃ halam |
pāśaṃ śaṅkhañca dadhatīmanyairnīlāṃ svaśaktibhiḥ || 27 || 

gajādhirūḍhāṃ dviradaiḥ śaktyārūḍhaiḥ samāvṛtām |
vairisenāṃ samastāñca nipātya parighairbhuvi || 28 || 

taduparyyabhitaḥ preṅkṣat kadalīketusaṅkulam |
carantīṃ śaktivṛndaiśca bhīmārāvairmmadoddhataiḥ || 29 || 

bhānumaṇḍalamadhyasthāṃ śūlaprotārivigrahām |
taddehaniryyadraktāktaśūlāṃ devīṃ vicintayet || 30 || 

kaṇṭhamātre jale sthitvā japedvidyāmananyadhīḥ |
saptarātraprayogeṇa vairiṇaṃ mārayej jvarāt || 31 || 

--------------------------------------------

vakṣyamāṇaprakāreṇa | churikaṃ asidhenuṃ bhīmavigrahāmiti 
devīviśeṣaṇam | anyaiḥ dāmaiḥ aṣṭabhirvāhubhiriti śeṣaḥ | tatra 
āyudhānāṃ nāmānyārādhyamukhādavagantavyāni | atra āyudhakramastu 
ubhayapārśvayorapyadharādūrddhvāntamityavagantavyam | nīlāṃ 
varṇeṃneti śeṣaḥ | svaśaktibhiḥ tadvarṇābhiḥ śaktibhiḥ sahitāmiti yāvat | 
parighaiḥ devyāḥ parivāraśaktīnāñca 
dakṣiṇapārśvorddhāditṛtīyabhujasthaiḥ | tadupari senopari 
kadalīketusaṅkulaṃ kadalīnibhagajapatākāsaṅkulaṃ deśamiti śeṣaḥ || 29 ||
	bhānumaṇḍaletyādinā jvarādityantena ślokadvayeṇa jvareṇa 
ripumāraṇaprayogamupadiśati | tatra bhānumaṇḍaletyādinaitaduktaṃ bhavati 
| pūrvoktaṣoḍaśabhujavidhṛtāyudhāṃ nīlābhāṃ devīṃ 
bhānumaṇḍalamadhye 
nijadakṣiṇorddhvādicaturthajasthaśūlaprotārivigrahāṃ 
taddehānniḥsaradraktāktatacchūlāṃ vicintayanniti | ananyadhīḥ 
ekāgracittaḥ || 31 ||

--------------------------------------------

p. 418) devyāḥ saparivārāyā hetibhiḥ śakalīkṛtam  |
ripudehaṃ smaret pherukaṅkakravyādakukkuraiḥ || 32 || 

bhakṣyamāṇaṃ japedvidyāṃ tridinaṃ salile sthitaḥ |
prāgvattāvaddinairvārihataṃ smṛ (śru)tvā samuttaret || 33 || 

dvibhujāṃ dhūmravarṇābhāṃ sādhyajihvāhṛdambujeḥ |
utpāṭayantīṃ  saṃcintya japan śatrūn yamaṃ nayet || 34 || 

tathāvidhāṃ pītavarṇāṃ smṛtvā saṃjapya vairiṇaḥ |
krodhaṃ saṃśayedvāde vivāde samare'pi ca || 35 || 

tārkṣyārūḍhāñca tāṃ tārkṣyagaṇasthābhiśca śaktibhiḥ |
vṛtāṃ tārkṣyagaṇoddāmapakṣamārutamūrcchitām || 36 || 

--------------------------------------------

	devyā ityādinā samuttaredityantena ślokadvayena 
ripumāraṇaprayogaviśeṣamupadiśati | tatra devyāḥ 
ṣoḍaśakarāyudhanīlavarṇādiviśiṣṭavigrahāyā iti śeṣaḥ | pheruḥ kroṣṭā 
kravyādāḥ piśācādyāḥ kukkuraḥ sārameyaḥ bhakṣyamāṇaṃ 
pūrvoktaiḥ pherupramukhaiḥ | prāgvat kaṇṭhamātre jale tāvaddinaiḥ 
saptadinaiḥ tridinairvā | tatra kaṇṭhamātrajalāpekṣayā pakṣāntare iti | 
vārihataṃ jale mṛtaṃ ripumiti śeṣaḥ || 33 ||
	dvibhujāmityādinā ślokena ripumāraṇaprayogadhyānamupadiśati | 
tatra sādhyajihvāhṛdambuje dvitīyādbivacanametat | yamaṃ mṛtyuṃ | 
etaduktaṃ bhavati sādhyaṃ ripumuttānaśāyinaṃ bhūmau nipātya 
tadudarakaṇṭhayoḥ pādadvayaṃ vinyasya ekena kareṇa tasya 
hṛdayāmbujamitareṇa tasya jihvāñcotpāṭayantīṃ dhūmravarṇāṃ devīṃ 
saṃcintya japan śatruṃ mārayediti sampradāyārthaḥ || 34 ||
	tathāvidhāmityādinā ślokena krodhastambhanadhyānamupadiśati | 
tatra tathāvidhāṃ sādhyajihvāhṛdambujotpāṭanādinā atra devīṃ 
caturbhujāṃ sādhyaṃ ūrddhavāmabhujasthahalenākṛṣya 
taddakṣiṇabhujasthamuśalena prahṛtya prāgvadutpāṭayantīṃ dhyāyediti 
sampradāyārthaḥ || 35 ||
	tārkṣyārūḍhāmityādinā kṣaṇādityantenārddhādhikena ślokena 
ripusenāvidrāvaṇamupadiśati | tatra tāṃ devīṃ | 
tārkṣyagaṇoddāmapakṣamārutamūrcchitāmityasya uttaratra 
senāmityanenānvayaḥ | kṣaṇāt smṛtimātreṇa || 36 ||

--------------------------------------------

p. 419) smṛtvā japedripoḥ senāṃ dūrato drāvayet kṣaṇāt |
tathaivāṣṭabhujaiḥ khadgān dadhānāṃ śaktibhirvṛtām || 37 || 

tathaivārātipṛtanāṃ samare nāśayet kṣaṇāt |
vikīryya keśānaruṇavāravāṇadharo hayaiḥ || 38 || 

tarakṣakeśarikapikolarkṣagaruḍasthitaiḥ |
śaktivṛndaistriśūlāgraprotapattyaśvavāraṇaiḥ || 39 || 

krīḍāvinodāṃ māṇikyamaṇḍape siṃhaviṣṭare |
dhyāyannarāteḥ pṛtanā nāśayet svairvalairnṛpaḥ || 40 || 

pītaprasūnaiḥ pītābhāmarccayet stambhanāya vai |
prāguktairmmaṇḍalādyaistu vāsaraiḥ parameśvari || 41 || 

arātīnāṃ gatiṃ senāṃ matiṃ jihvāṃ samudyamam |
iṣṭamanyacca sakalaṃ stambhayet sādhakaḥ kṣaṇāt || 42 || 

--------------------------------------------

	tathaivetyādinā 
kṣaṇādityantenārddhadvayenārātisenāvināśadhyānamupadiśati | tatra 
tathaiva garuḍaskandhādhirūḍhāṃ | śaktibhistārkṣyādhirūḍhābhiriti 
śeṣaḥ | tathaiva japādinā | kṣaṇāt prāgvat || 37 ||
	vikīryetyādinā nṛpa ityantenārddhādyena 
ślokadvayenārisenāvināśanadhyānamupadiśati | tatra 
aruṇavāravāṇadharaḥ aruṇakañcukadharaḥ | ityasya uttaratra nṛpa 
ityanenānvayaḥ | hayaiḥ sahita iti śeṣaḥ | 
triśūlāgraprotapattyaśvavāraṇairiti śaktivṛndaviśeṣaṇam | siṃhaviṭare 
sthitāṃ devīmiti śeṣaḥ | etaduktaṃ bhavati tarakṣādiṣaḍvāhanārūḍhaiḥ 
śaktivṛndaiḥ svasvakarasthaśūlāgraprote 
ripusenāpattyaśvavāraṇairdarśitakrīḍāvinodāṃ māṇikyamaṇḍapāntaḥ 
siṃhāsanasthāṃ devīṃ dhyāyannaruṇakañcukadharaḥ svakeśān vikīryya 
hayavṛndasahito hayārūḍho nṛpaḥ śatrusenāṃ svavalairnāśayediti || 40 ||
	pītetyādinā kṣaṇādityantena ślokadvayena pūjāsu 
puṣpādiviśeṣeṇa stambhanīyapañcāṅgādikaṃ copadiśati | tatra 
pītābhāṃ devīmiti śeṣaḥ | stambhanāya abhimatānāmiti śeṣaḥ | 
arātīnāmityasya gatyādibhiḥ pañcabhiḥ pratyekamanvayaḥ | kṣaṇāt 
prāgvat || 42 ||

--------------------------------------------

p. 420) aruṇāmaruṇaiḥ puṣpairarccayenmadhyarātrataḥ |
nihantukāmaḥ sarvāṃstu ripuṃ kuryyādvaśe dhruvam || 43 || 

viṣanāḍyāṃ dagdhayoge mṛtiyoge sanāśake |
yamakaṇṭakakāle vā kṛṣṇapuṣpaistathāvidhām || 44 || 

pūjayaṃstaddinaiḥ śatrūn jīviteśapuraṃ nayet |
śyāmāñca saurabhādyaistaiḥ puṣpairabhyarccya vāsaraiḥ || 45 || 

uditairindirāḍhyaḥ syādarogaḥ sumanā vaśī |
sukhaṃ jīvati bhūmau sa śatavarṣāṇi viśrutaḥ || 46 || 

--------------------------------------------

	aruṇāmityādinā ślokena ripuvaśyārthaṃ puṣpaviśeṣāt 
pūjāviśeṣamupadiśati | tatra aruṇāṃ aruṇavarṇāṃ devīṃ dhyātveti 
śeṣaḥ | aruṇaiḥ aruṇavarṇaiḥ madhyarātrataḥ madhyarātre || 43 ||
	viṣanāḍyāmityādinā nayedityantenārddhādyena ślokena 
kālaviśeṣeṣu pūjāviśeṣeṇa ripumāraṇaprayogamupadiśati | tatra 
sanāśake nāśayogasahite yamakaṇṭakakāle ravyādisaptavāreṣu krameṇa 
pañcamacaturthatṛtīyadvitīyaprathamasaptamaṣaṣṭhasaṃkhyārddha-
sahitakāle | viṣanāḍyaśca yathā aśvinīnakṣatrasya 
pañcāśatghaṭikānantaraṃ catasro nāḍyaḥ viṣanāḍikāḥ | evamagrepi | 
tathācoktaṃ-

	aśvādīnāṃ kramājjñeyāścatasro viṣanāḍikāḥ |

	khākṣā 50 jjināt 24 binduguṇā 30 t khābdhe 40 rindrāt 18 
kupakṣataḥ 21 | khāgne 30 rnakhāt 10 padā 32 daṣṭādaśā 18t khāgne 30 
rnakhā 10 ttataḥ | kudasrāḥ 21 viṃśateḥ 20 khendo 10 rindrāt 14 khendo 10 
ścaturddaśāt 14 | ṣaṭpañcato 56 jinā 24 ddviṃśāt 20 diśaḥ 10 paṅkteḥ 
10 smṛteḥ 18 nṛpāt 13 | jinā 24 ttathā ca khāgneśca 30 tā nāḍyaḥ parataḥ 
sthitāḥ || iti ||

kṛṣṇaiḥ kṛṣṇavarṇaiḥ | tathāvidhāṃ kṛṣṇavarṇāṃ | taddinaiḥ 
prāguktamaṇḍalādyaiḥ || 45 ||

	śyāmāmityādinā viśruta ityantenārddhādyena ślokena 
pūjāpuṣpādiviśeṣeṇa lakṣmīprāptiprayogādikamupadiśati | tatra 
śyāmāṃ śyāmavarṇāṃ | taiḥ śyāmavarṇairuditairvāsarairiti 
pūrvatrānvayaḥ || 46 ||

--------------------------------------------

p. 421) homaṃ kuryyāttathā rātrau caturasre'tha kuṇḍake |
haridrāmilitairannaistilairmmāṣaiḥ sataṇḍulaiḥ || 47 || 

pītaiḥ puṣpaistathā pītaiḥ phalaistāladalairapi |
sakalīkṛtya likhitasādhyavarṇasamanvitaiḥ || 48 || 

niśāghṛtasamopetaiḥ stambhayet prāgudīritān |
niśācūrṇairghṛtāktaistu homaḥ stambhayate tathā || 49 || 

arddharātre'rivṛkṣeddhavahnau tadyonidehajaiḥ |
māṃsaistaddehasambhūtasnehāktairhavanāddinaiḥ || 50 || 

mārayedvairiṇaṃ rogaśastraśṛṅgaphaṇījalaiḥ |
dahanairvvāraṇairanyaiḥ prasādaiḥ kaṇṭakādibhiḥ || 51 || 

nirghātatarukuḍyādipatanādviṣabhakṣaṇāt |
śatrubhirbbā prayogāmī na bhavantyeva bhaṅgurāḥ || 52 || 

--------------------------------------------

	homamitādibhiḥ bhūtala ityantaiścaturddaśabhiḥ 
ślokairhomadravyādikaviśeṣaiḥ phalaviśeṣādikamupadiśati | tatra 
homamityādibhistathetyantaistribhiḥ ślokaiḥ 
stambhanahomadravyaviśeṣānupadiśati | tatra tathā rātraumadhyarātre 
ityarthaḥ | caturasre kuṇḍapaṭalavakṣyamānalakṣaṇe | haridrāmilitaiḥ 
haridrācūrṇasahitaiḥ etadannādicaturṇāṃ dravyāṇāṃ viśeṣaṇam | 
sakalīkaraṇaṃ sādhyādināmavilekhanādikaṃ tālapatrāṇāmeva 
niśāghṛtasamopetairharidrācūrṇaghṛtasamopetaiḥ tāladalairiti 
pūrvatrānvayaḥ | īritān arātigatyādipañcakaṃ | niśācūrṇaiḥ 
ghṛtāktairghṛtapariplutaiḥ | tathā maṇḍalādibhiḥ || 49 ||
	arddharātra ityādibhiḥ bhaṅgurā ityantaistribhiḥ 
ślokairmāraṇaprayogahomaviśeṣaṃ tena tatra 
sādhāraṇamāraṇaprakāraviśeṣāṃścopadiśati | tatra arivṛkṣeddhavahnau 
śatrunakṣatravṛkṣasamudbhūtakāṣṭhapradīptavahnau | tadyonidehajaiḥ 
śatrunakṣatrayonidehasamudbhūtaiḥ | taddehasambhūtasnehāktaiḥ 
sādhyayonisamudbhūta snehāplutaiḥ | dinaiḥ prāgvanmaṇḍalādibhiḥ | 
anyairvyāghrādibhiḥ | pramādairanavadhānaiḥ | 
kaṇṭakādibhirityatrādiśabdaḥ śaṅkādiviṣayaḥ | nirghātaḥ aśaniḥ |  
prayogāmī prayogāḥ amīti divyatvāt padacchedaḥ | bhaṅgurāḥ niṣphalāḥ 
|| 52 ||

--------------------------------------------

p. 422) dhūmrāṃ kaṅkasamārūḍhāṃ nakharādyāyudhairyutām |
dhyāyan riporaṣṭame tu rāśau chāgaghṛtāplutaiḥ || 53 || 

marīcaiḥ sarṣapairhomaistaddinairmārayedripūn |
tībradāhajvaragrastaṃ visaṃjñaṃ vikṛtāṅgakam || 54 || 

vālārkābhāṃ smarannādyahetibhiḥ saṃyutāṃ śivām |
sarūpavatsāruṇagoghṛtāktairaruṇaiḥ śubhaiḥ || 55 || 

prasūnaiḥ kiṃśukodbhūtaistathā vandhūkasambhavaiḥ |
japāprasūnaiḥ pālāśaiḥ karavīrasamudbhavaiḥ || 56 || 

kahlārairutpalairaktaiḥ kamalaiḥ pāṭalodbhavaiḥ |
aśokajaiḥ kusumbhātthairanyaiḥ puṣpaiśca lohitaiḥ || 57 || 

havanānnṛpatulyaḥ syādaiśvaryyeṇājñayā dhanaiḥ |
anyairapi ca tatsaktaparairaṅgaiḥ suniścitam || 58 || 

--------------------------------------------

	dhūmrāmityādinā vikṛtāṅgakamityantena ślokadvayena 
māraṇahomaviśeṣamupadiśati | tatra dhūmrāṃ dhumravarṇāṃ | 
nakharādyāyudhairyutāṃ 
pūrvavannakharamityādiṣaṭtriṃśatślokaproktaṣoḍaśabhujasthairiti śeṣaḥ | 
chāgaḥ ajaviśeṣaḥ | marīcaiḥ sarṣapaiḥ | etaddvayaṃ ghṛtāplutairityasya 
viśeṣyaṃ | taddinaiḥ prāgvat vikṛtāṅgakaṃ asvādhīnāṅgam || 54 ||
	vālārkābhāmityādibhiḥ suniścitamityantaiścaturbhiḥ 
ślokairaiśvaryaprāptikaraṇahomamupadiśati | tatra ādyahetibhiḥ saṃyutāṃ 
svatantranityapūjoktāyudhāṣṭakasaṃyutāṃ śivāṃ pañcamīṃ | 
sarūpavatsāruṇagoghṛtāktaiḥ nijasadṛśavatsāruṇavarṇagoghṛtāplutaiḥ | 
śubhaiḥ mukulapatitamlānaśīrṣajantudūṣitaghrātāṅgaspṛṣṭarahitaiḥ 
prasūnaiḥ ityetat pūrvatrāruṇairityasya viśeṣyaṃ karttavyaṃ | 
karavīrasamudbhūtaiḥ aruṇairiti śeṣaḥ | 
raktairityetadutpalakamalapāṭalānāṃ viśeṣaṇam | aṅgaiḥ 
chatracāmarādibhiḥ paricchadaiḥ || 58 ||

--------------------------------------------

p. 423) aruṇāṃ nakharādyaistu yutāṃ dhyāyan samāhitaḥ |
madhyarātre hunet sādhyadiṅmukho maricaistathā || 59 || 

proktairddinairnṛpo nārīnaraloko'pi bā vaśe |
bhavet kīrttīndirāyuktaściraṃ jīvati bhutale || 60 || 

vilikhya bhūpuraṃ madhye nijasādhyaṃ samālikhet |
bhaumākṣarāṇi tadbāhye daśāgrādabhito likhet || 61 || 

bahiraṣṭadalaṃ padmaṃ kṛtvā tatra likhet kramāt |
mantrākṣarāṇi ṛtuśastadvahirvṛttayugmakam || 62 || 

tatrāpi pārthivānarṇān vahiḥ ṣaṭkoṇamālikhet |
tatkoṇeṣvantarāleṣu mantrārṇān bhūdaśānvitān || 63 || 

--------------------------------------------

	aruṇāmityādinā bhūtala ityantena ślokadvayena 
vaśyādikahomavidhānamupadiśati | tatra nakharādyaiḥ pūrvatrāsmin paṭale 
ṣaṭtriṃśacchokoktanakharādyāyudhaṣoḍaśakena | samāhitaḥ ananyacittaḥ | 
proktairdinaiḥ prāgvanmaṇḍalādibhiḥ apivā apicetyarthaḥ || 60 ||
	vilikhyetyādibhirānayedityantaiścatvāriṃśatā 
ślokairetadvidyākṣarajanitāni stambhanādikarāṇi aṣṭa yantrāṇi 
vidyāvaibhavañcopadiśati | tatra vilikhyetyādibhirvāhinīmityantaiḥ 
pañcabhiḥ ślokairlokapālasya śatrusenāyāśca stambhanakaraṃ 
yantramupadiśati | tatra madhye bhūpurasya | tadvāhye bhūpuravāhye | 
bhaumākṣarāṇi 
pañcamaṣaṣṭhatrayodaśasvarapuraḥsarakādivargatṛtīyākṣarāṇi savindūni 
daśasaṃkhyāṇi | abhitaḥ prādakṣiṇyena [vahiḥ bhaumākṣaraveṣṭanāt tatra 
teṣu daleṣu kramāt agrādiprādakṣiṇya kramāt | ṛtuśaḥ ṣaṭṣaḍakṣarāṇi 
pratidalamiti śeṣaḥ | tadvahiḥ padmādbahiḥ | tatra vṛttavīthyāṃ | 
pārthivānarṇān prāgvat | vahirvṛttayugmāt | tatkoṇeṣu ṣaṭkoṇeṣu 
antarāleṣu koṇāntarāleṣu ṣaṭsu | mantrārṇān bhūdaśānvitān 
aṣṭadalalikhitaśiṣṭān prāgukta bhūtadaśārṇasahitān mūlavidyāvarṇān | 
prāgvat pratisthānaṃ ṣaṭṣaṭkrameṇa | abhitaḥ agrādipradakṣiṇaṃ bahiḥ 
ṣaṭkoṇāt | tatra vīthyāṃ | nyasya vilikhya | vahiḥ vṛttadvayāt | kṛtveti 
pūrvatrānvayaḥ mūlavidyayā saheti śeṣaḥ |

--------------------------------------------

p. 424) vilikhet prāgvadabhito vahirvṛttadvayaṃ likhet |
vilomamātṛkāṃ tatra nyasya bhūmipuraṃ vahiḥ || 64 || 

kṛtvānulomamālikhya mātṛkāṃ mūlavidyayā |
pūjayannakhilaṃ lokaṃ stambhayedarivāhinīm || 65 || 

--------------------------------------------

pūjayan nityoktakramato devīmiti śeṣaḥ | arivāhinīṃ śatrusenāṃ | 
cakāro'trādhyāhāryyaḥ | ayaṃ yantravilekhanakramaḥ | abhīṣṭamānena 
proktalakṣaṇaṃ bhūpuraṃ vilikhya tadvahistatkoṇāgraspṛṣṭāspṛṣṭikayā 
vṛttaṃ kṛtvā tadvahirekāṅgula ṣaḍaṅgulamānāntarālaṃ vṛttadvayaṃ 
kṛtvā tatra vāhyaviṣāṇavithyāmaṣṭadalaṃ padmaṃ vidhāya 
vāhyavṛttādvahiḥ vṛttamekāṅgulamānena vṛttaṃ kṛtvā 
tadvahistadvṛttamadhyaviṣkambhārddhamānena vṛttaṃ kṛtvā tadantarāle 
prāgvat ṣaṭkoṇaṃ vidhāya ṣaṭkoṇāgra vṛttādvahirekāṅgulamānena 
vṛttaṃ kṛtvā tadvahirekāṅgulamānena caturasraṃ kṛtvā 
sarvamadhyasthabhūpuramadhye sādhyasādhakakarmāṇya 
paryyadhīntarālakrameṇa likhitvā 
tadvahirbhūpuravāhyavṛttadvayavīthyānmagrādiprādakṣiṇyena] bhaumāni 
uṃ ūṃ oṃ gaṃ jaṃ ḍaṃ daṃ vaṃ laṃ vvaṃ iti daśākṣarāṇi 
samālikhya tadvahiḥ padmadaleṣvaṣṭāvagrādiprādakṣiṇyena 
mūlavidyākṣareṣu daśottaraśatasaṃkhyeṣu pratidalaṃ 
ṣaṭṣaṭkrameṇāṣṭacatvāriṃ śadakṣarāṇyālikhya tadvahirvṛttavīthyāṃ 
prāgvat krameṇa bhaumākṣaradaśakamālikhya tadvahiḥ ṣaṭkoṇeṣu 
prāgvadgrādiprādakṣiṇyena 
pūrvamaṣṭadalalikhitabhūlavidyākṣaraśiṣṭeṣu akṣareṣu 
dviṣaṣṭisaṃkhyeṣu ṣaṭtriṃśadakṣarāṇi pratikoṇaṃ ṣaṭ 
ṣaṭkrameṇālikhya tat ṣaṭ koṇāntarāleṣu ṣaṭsu ca pratyantarālaṃ prāgvat 
krameṇāgrakoṇottarapārśvādidakṣiṇapārśvāntaṃ 
ṣaṭkoṇalikhitavidyākṣaraśiṣṭākṣaraṣaḍviṃśatikaṃ 
bhaumākṣaradaśakañca sambhūya ṣaṭtriṃśadakṣarāṇi ṣaṭ 
ṣaṭkrameṇālikhya tadvahirvṛttavithyāṃ agrādiprādakṣiṇyena vilomāṃ 
mātṛkāṃ savisarjanīyāmālikhya 
tadvahirvṛttabhūpurāntarālavīthyāmīśādīśāntaṃ prādakṣiṇyena 
mātṛkākṣarāṇyekapañcāśatsavindūni 
mūlavidyākṣaradaśottaraśatakaṃ ca 
sambhūyaikaṣaṣṭyuttaraśatākṣarāṇi pratidiśaṃ catvāriṃśat 
catvāriṃśadakṣarāṇi uttarasyāṃ diśyekacatvāriṃśa dakṣarāṇi cālikhya 
tatra devīmāvāhya svatantranityapūjākrameṇa pūjayan proktaṃ phalaṃ 
prāpnotīti || 65 ||

--------------------------------------------

p. 425) navāsraṃ vṛttayugmañca vasvastraṃ taddvayaṃ vahiḥ |
caturasrañca saṃlikhya mantrārṇān ṣaṭ ṣaḍālikhet || 66 || 

aṣṭāntarāleṣvekaikaṃ vāhyavṛtte tu mātṛkām |
caturasre ca vilikhet pratilomānulomakam || 67 || 

sādhyākhyāṃ sarvato likhya yajedaṣṭabhujāṃ śibām |
stambhaḥ syāt pūrbbamuktānāṃ vidhānāt parameśvari || 68 || 

--------------------------------------------

	navāsramityādibhiḥ parameśvarītyantaistribhiḥ ślokaiḥ 
sarvastambhanakaraṃ yantramupadiśati | tatra navāsraṃ navayoniṃ | 
vasvasraṃ prāgvadaṣṭakoṇaṃ | taddvayaṃ vṛttadvayaṃ | ṣaṭ ṣaṭ 
navakoṇeṣu aṣṭakoṇeṣu ca pratikoṇamityarthaḥ | aṣṭāntarāleṣu 
aṣṭakoṇāntarāleṣu ekaikaṃ mūlavidyākṣarāṇi koṇalikhitaśiṣṭānyaṣṭau 
pratyantarālamekamekamityarthaḥ | vāhyavṛtte 
aṣṭakoṇavāhyavṛttadvayāntarālavīthyāṃ | tuḥ samuccaye | 
pratilomānulomakaṃ vṛttavīthyāṃ pratilomaṃ caturasre'nulomañca | 
sarvvataḥ akṣaralekhasthāneṣu | pūrvamuktānāmarātigatyādīnām | 
parameśvarīti sambuddhiḥ | ayaṃ yantralekhanakramaḥ abhīṣṭamānena 
vṛttaṃ kṛtvā tanmadhye prāgvannavayoniṃ kṛtvā 
tadbahirekāṅgulāntarāle vṛttadvayaṃ kṛtvā 
tadvahirbhūpuradvayarūpadigvidiggata koṇamaṣṭakoṇaṃ kṛtvā 
tadvahistatkoṇāṣṭakaspṛṣṭāspṛṣṭikayā vṛttaṃ vidhāya 
tadvahirekāṅgulāntarāle caturasraṃ kṛtvā sarvamadhyasthayonimārabhya 
nirgamanagatyā grādi prādakṣiṇyakrameṇa navasu koṇeṣu pratikoṇaṃ ṣaṭ 
ṣaṭ kramāt mūlavidyākṣareṣu proktasaṃkhyeṣvāditaḥ 
pañcāśadakṣarāṇyālikhya tadvahiraṣṭakoṇeṣvaṣṭasu prāgvat 
agrādiprādakṣiṇyena pūrvalikhitamūlavidyāśiṣṭākṣareṣu 
ṣaṭpañcāśatsu pratikoṇaṃ ṣaṭ 
ṣaṭkrameṇāṣṭacatvāriṃśadakṣarāṇyālikhya tadaṣṭakoṇāntarāleṣu 
aṣṭasvagrakoṇottarapārśvamārabhya 
taddakṣiṇapārśvāntaśiṣṭavidyākṣarātmakaṃ pratyantarālamekaṃ 
vilikhya tadvāhyavṛttadvayāntarālavīthyāṃ prāgvadagrādiprādakṣiṇyena 
vilomāṃ savisarjanīyāṃ mātṛkāṃ vilikhya tadvahirvṛttacaturasrāntarāle 
prāgvadīśādīśāntaṃ prādakṣiṇyāt pratidiśaṃ 
trayodaśatrayodaśakrameṇottarasyāṃ diśi dvādaśakrameṇa ca sambhūya 
mātṛkākṣarāṇyekapañcāśat savindūni samālikhya 
sarvatrākṣaralekhanasthāneṣu saptaviṃśatiṣu sādhakādīnāṃ 
nāmatrayaṃ vilikhya tatra nityapūjākramoktāṣṭabhūjāṃ devīmāvāhya 
pūjayannarātigatyādikaṃ stambhayatīti || 68 ||

--------------------------------------------

	
p. 426) vṛttaṃ tryasraṃ punarvṛttaṃ ṣaḍasraṃ vṛttayugmakam |
aṣṭāsraṃ tadvahirbbṛtte iti kṛtvātra vinyaset || 69 || 

ekaṃ madhye vahiḥ koṇeṣvantarāleṣu ca kramāt |
trayaṃ   trayaṃ sam1ālikhya vahiḥ śiṣṭantu pārthivaiḥ || 70 || 

vilikhya madhye nāmāpi japitvābhyarccyasādhakaḥ |
sthāpayet kvāpi tatraiva nityaśaśca valiṃ kṣipet || 71 || 

--------------------------------------------

	vṛttamityādibhiḥ kṣipedityantaistribhiḥ ślokaiḥ 
stambhanayantrāntaramupadiśati | tatra atra yantre ekaṃ madhye sarvamadhye 
mūlavidyāprathamākṣaraṃ trikoṇākāraṃ likhediti sampradāyaḥ | madhye 
sarvamadhyasthaprathamākṣararūpatrikoṇamadhye | kvāpi bhittyādiṣu | 
tatraiva sthāpitapradeśe | ayaṃ yantraviracanākramaḥ abhīṣṭamānena 
bhrameṇa vṛttaṃ kṛtvā tadvahistadvṛttaviṣkambhārddhamānaṃ vṛttaṃ 
kṛtvā tadantarāle prāgvat ṣaṭkoṇaṃ kṛtvā tadvahirekāṅgulamānena 
vṛttaṃ kṛtvā tadvahiḥ prāgvat aṣṭāsraṃ kṛtvā 
tadvahistatkoṇāgraspṛṣṭāspṛṣṭikayā vṛttaṃ kṛtvā tadvahirekāṅgula 
māne ca vṛttaṃ kṛtvā tatra sarvamadhyasthavṛttamadhye 
mūlavidyākṣaraprathamākṣaraṃ trikoṇarūpaṃ ca sasādhakāditrayamupari 
savindukaṃ samālikhya tadvahistrikoṇakoṇeṣu triṣu mūlavidyāyā 
dvitīyākṣarādidaśamākṣarāntaṃ pratikoṇaṃ trayaṃ 
trayamagrādiprādakṣiṇyena navākṣarāṇyālikhya tatkoṇāntarāleṣu triṣu 
ekādaśākṣarādīni ekonaviṃśākṣarāntāni prāgvat 
tritrikrameṇāgrakoṇottarapārśvāditaddakṣiṇapārśvāntaṃ 
navākṣarāṇyālikhya tadvahiḥṣaṭkoṇakoṇeṣvagrādiprādakṣiṇyena 
vidyāviṃśatitamākṣarādīni sapta viṃśākṣarāntāni pratikoṇaṃ 
tritrikrameṇāṣṭadaśākṣarāṇyālikhya tatkoṇāntarāleṣu ca 
prāgvadaṣṭatriṃśākṣarādīni 
pañcapañcāttamākṣarāntānyaṣṭādaśākṣarāṇyālikhya 
tadvahiraṣṭāsrakoṇāṣṭake 
ṣaṭpañcāśattamākṣarādīnyekonāśītitamākṣarāntāni 
caturviṃśatyakṣarāṇi prāgvattritrikrameṇālikhya tadantarālāṣṭake 
cāśītitamākṣarādīni tryadhikaśatatamākṣarāntāni 
caturviṃśatyakṣarāntāni prāgvadārambhakramādālikhya 
caturadhikaśatatamākṣarādīni śiṣṭamūlavidyāsaptākṣarāṇi tadante 
bhaumadaśākṣarāṇi ca sambhūya saptadaśākṣarāṇi 
aṣṭakoṇavāhyavṛttadvayāntarālavīthyāṃ prāgvadabhito vilikhya tatra 
devīmāvāhya prāgvat saṃpūjya tadyantraṃ śarāvādisaṃpuṭitaṃ kṛtvā 
bhittyādiṣu saṃsthāpya tatra pratidinamabhyarcya tatra valiṃ dattvā 
pūrvoktaphalaṃ prāpnotīti || 71 ||

--------------------------------------------

p. 427) kṛtvā ṣaḍaṣṭakoṇāni ṣaṭkoṇāni pṛthak pṛthak |
kramāttrikoṇavṛttāntarālān ṣaṭkoṇasaṃyutān || 72 || 

vāhyāt krameṇa madhyāntaṃ nakṣatratithivārayuka |
vilikhellipiśaḥ sarvvāṃ mātṛkāṃ śaktisaṃyutām || 73 || 

sādhyaṃ saptasu madhyeṣu vilikhecca pradakṣiṇam |
māyāmadhyagataṃ devi dhārayet sarbbasiddhaye || 74 || 

bhūtapretapiśācādiśāntyai sarvvārttiśāntaye |
gajavājikharoṣṭrādirogaśāntyai ca dhārayet || 75 || 

--------------------------------------------

	kṛtvetyādibhirdvārayedityantaiścaturbhiḥ ślokaiḥ 
sarvarogaśāntikaraṃ yantra mupadiśati | tatra ṣaḍaṣṭakoṇāni ṣaṭkoṇāni 
aṣṭakoṇānīti padacchedaḥ | antaḥ ṣaṭkoṇāṇi vahiḥ aṣṭakoṇāni cetyarthaḥ 
| pṛthak pṛthak kramāt trikoṇavṛttāntarālān ṣaṭkoṇayutān 
pūrvalikhitaṣaṭkoṇāṣṭakoṇayoḥ ṣaṭ koṇasaṃyutān 
trikoṇavṛttāntarālapradeśān pṛthak pṛthak pratyekaṃ ṣaṭ koṇāni 
kuryyāditi granthayojanākramaḥ | vāhyāt krameṇa madhyāntaṃ 
vāhyāṣṭakoṇakoṇādisarvamadhyagataṣaṭkoṇaṃ koṇamadhyāntaṃ | 
nakṣatratithivārayuk sādhyākṣaralekhanasthāneṣviti śeṣaḥ | lipiśa ityasya 
śaktiyutāmityatrānvayaḥ | mātṛkāṃ visarjanīyarahitāṃ 
pañcāśadakṣaravatīṃ pratyakṣaraṃ visarjanīyayogāttadrāhityaṃ | 
śaktisaṃyutāmityasyākṣaradvayamārādhyamukhādavagataṃ likhyate 
yathā visarjanīyasahitāṃ mūlavidyākṣarasahitāñceti | saptasu madhyeṣu 
ṣaṭkoṇasaptakasya saptasu madhyeṣvityarthaḥ | vilikhecca cakāreṇa 
pūrvoktayantravadvidyāśiṣṭākṣaradaśakaṃ bhaumākṣaradaśakañca 
vāhyavṛttavīthyāṃ vilikhedityeko'rthaḥ | samākṛṣyata iti 
sampradāyārthaḥ | pradakṣiṇaṃ sarvāṇi uktākṣarāṇi māyāmadhyagataṃ 
hṛllekhayā kroḍīkṛtam | bhūtapretapiśācādiśāntyai 
ādiśabdenāpasmārādayaḥ | taiḥ kṛtapīḍāśāntyai gajavājikharoṣṭrādi 
ityatrādiśabdena gomahiṣājādayaścatuṣpadā ucyante | ayamatra 
vilekhanakramaḥ abhīṣṭamānena bhrameṇa vṛttaṃ kṛtvā 
tatranityānityāpaṭale proktānugrahacakrakrameṇa ṣaṭkoṇasaptakamālikhya 
tadvahiḥ prāgvadaṣṭakoṇaṃ kṛtvā 
tadvahiraṣṭakoṇāgraspṛṣṭāspṛṣṭikayā vṛttaṃ kṛtvā 
tadvahirekāṅgalamānena

--------------------------------------------

p. 428) prākpratyagdakṣiṇodakkarekhādvādaśa saṃlikhet |
rekhāgre sarvvataḥ śūlāstanmadhyāgre ca pārśvayoḥ || 76 || 

stambhayeti samālikhya madhyakoṣṭhe'rināma ca |
parito vilikhenmantravarṇān bhaumasamanvitān || 77 || 

bhūrje vā karpaṭe lohe śilāyāṃ vā samālikhet |
gṛhapaṭṭanayorlohadṛśadoriṣṭasiddhidam || 78 || 

--------------------------------------------

vṛttaṃ kṛtvā tatra vāhyāṣṭakoṇeṣvagrakoṇādi prādakṣiṇyena 
savisarjanīyānmātṛkāvarṇānāditoṣṭau samālikhya teṣveva koṇeṣu 
mūlavidyāyā āditaḥ ṣoḍaśākṣareṣu pratikoṇamekamekaṃ 
caivamaṣṭākṣarāṇyāditaḥ samālikhya tatkoṇāntarāleṣu aṣṭasu 
mātṛkāyā vidyāyāśca navamākṣarādīni 
ṣoḍaśākṣarāntamaṣṭākṣarāṇi prāgvat kramādālikhya tadantaḥ 
ṣaṭkroṇamārabhya prādakṣiṇyena pratiṣaṭkoṇaṃ ṣaṭsu ṣaṭsu koṇeṣu 
tadantarāleṣu ca ṣaṭsu ṣaṭsu ca saṃbhūya caturaśītisaṃkhyeṣu sthāneṣu 
mātṛkāyā vidyāyāśca saptadaśākṣarādīni pañcāśattamākṣarāntāni 
catustriṃśadakṣarāṇi catustriṃśatsthāneṣvālikhya śiṣṭeṣu 
pañcāśatsthāneṣu punarapyakārādīni visarjanīyarahitāni kṣakārāntāni 
pratyakṣaraṃ visarjanīyayuktāni mātṛkākṣarāṇi pañcāśat saṃkhyāni 
mūlavidyaikapañcāśattamākṣarādibhiḥ śatatamākṣarāntaiḥ 
pañcāśadbhirakṣaraiḥ saha prāgvat krameṇa samālikhya 
vidyāśiṣṭākṣaradaśakaṃ bhaumārṇadaśakañca prāgvat 
sarvavāhyavṛttavīthyāmālikhya ṣaṭkoṇasaptakamadhyasaptake 
tattatprayogadivasaprāptanakṣatratithivārān saptamyantānālikhya tattadupari 
sādhakāditrayaṃ prāgvadālikhya tatsarvaṃ yantraṃ hṛllekhāyā 
uparigatacaturthasvareṇa krīḍokṛtya tatra devīmāvāhyābhyarcya 
proktakramasandhāraṇāt proktaphalasiddhiriti || 75 ||
	prākpratyagityādibhirdvayorityantaiḥ pañcabhiḥ ślokaiḥ 
stambhanakara koṣṭhayantramupadiśati | tatra tanmadhyāgreca pārśvayoḥ 
tattacchūlaṃ madhyarekhāgre tattacchūlamadhyarekhāpārśvayośca 
stambhaya iti tryakṣarāṇi yathākramaṃ triśūlamadhyarekhāgre 
taddakṣiṇavāmapārśvayośca madhyakoṣṭhe 
sarvamadhyasthakoṣṭhamadhyesarvamadhyekoṣṭhādhaḥ 
paṅktimadhyakoṣṭhamārabhya nirgamanagatyetyarthaḥ | bhaumasamanvitān 
bhaumavarṇasamanvitān mantravarṇān gṛhapattanayornirmāṇastambhane 
tadgatāmaṅgalasthambhane vā iti śeṣaḥ lohadṛśadoḥ 
pūrvoktādhikaraṇacatuṣṭayasya madhye tālena haritālena śubhaṃ 
manoharaṃ kramataḥ śarāvādisaṃpuṭanākramataḥ yāvat 
phalāvāptistāvat kurvīta

--------------------------------------------

p. 429) gaurakeṇātha śilāyāṃ tālena vilikhecchubham |
sthāpayedbhittimadhye ca bhūmau ca kramataḥ śive || 79 || 

nityaśaḥ pūjayet puṣpaiḥ sugandhaiḥ prajapettathā |
yāvatphalāpti kurvīta niyataṃ sandhyayordvayoḥ || 80 || 

prākpratyagdakṣiṇodakka kuryyāt sūtrāṇi ṣoḍaśa |
taistu koṣṭhāni jāyante pañcaviṃśaiḥ śatadvayam || 81 || 

teṣu koṇeṣu parito mārjayet prāgvadīśvari |
aṣṭāviṃśati koṣṭhāni tataḥ śiṣṭeṣu dikṣvapi || 82 || 

prāgvadekaikataḥ kuryyāttrikoṇāni yathāvidhi |
madhye triṣu tu koṣṭheṣu sādhyasādhakakarmma ca || 83 || 

uparyyadho madhyataśca śeṣeṣu prāgvadālikhet |
mantrārṇānagramārabhya vilikhedabhitaḥ śive || 84 || 

--------------------------------------------

japārccanādikamityarthaḥ | niyata pratidivasaṃ | yantraviracanākramo yathā 
prākpratyagdakṣiṇodakka dvādaśa dvādaśa rekhāḥ 
samālikhyaikaviṃśatyadhikaśatasaṃkhyāni koṣṭhāni niṣpādya 
tattadrekhāgrāṣṭacatvāriṃśatkoṣṭha paritaḥ pratyekaṃ triśūlaṃ kṛtvā 
tatra sarvamadhyasthakoṣṭhamadhye sādhakāditrayaṃ prāgvadālikhya 
tatkoṣṭhādhaḥpaṅktisthamadhyakoṣṭhamārabhya 
prādakṣiṇyanirgamanagatyā yāvadakṣarasamāpti mūlavidyākṣarāṇi 
vilikhya śiṣṭakoṣṭhadaśake bhaumākṣaradaśakamālikhya 
vāhyagatatriśūleṣu madhyagatatriśūleṣu 
madhyagatarekhāgrataddakṣavāmapārśvayośca stambhaya stambhayeti 
tryakṣaraṃ pratitriśūlamālikhyaitadyantraṃ 
bhūrjādyadhikaraṇacatuṣṭayādyanyatamasthaṃ proktadravyeṇa vilikhya 
prāṇapratiṣṭhādikaṃ kṛtvā tatra devīmāvāhyābhyarcya 
prāgvaccharāvādipuṭitaṃ kṛtvā proktasthānayoḥ saṃsthāpya tatra 
sandhyādvayepi pratidivasaṃ gandhasupuṣpairiṣṭasiddhyavadhi 
pūjayannabhīṣṭaṃ phalamāpnotīti || 80 ||
	prākpratyagityādibhirdhruvamityantairaṣṭabhiḥ ślokaiḥ 
samastābhīṣṭaphalapradaṃ mahāvajrayantramupadiśati | tatra taiḥ sūtraiḥ | 
teṣu koṣṭheṣu aṣṭāviṃśatikoṣṭhāni pratikoṇamiti śeṣaḥ | śiṣṭeṣu 
trayodaśādhikaśatasaṃkhyeṣu | ekaikataḥ ekaikakoṣṭhāt |

--------------------------------------------

p. 430) etadvajraṃ mahāyantraṃ samastābhīṣṭasādhakam |
yatraitat sthāpitaṃ lohaśilādilikhitaṃ śive || 85 || 

tatra coragrahavyādhiripusarpasamudbhavāḥ |
bhūtapretapiśācādikopajāścāpyupaplavāḥ || 86 || 

na bhavanti kadāpyatra sambhavanti ca sampadaḥ |
vāstumarmmādiduḥkhādi śamayed gehagañca tat || 87 || 

yasmin gṛhe sthāpitantu yantraṃ tadnehavarttinām |
kṛtyābhicārakṣudrādi pīḍā na bhavati dhruvam || 88 || 

--------------------------------------------

sādhyasādhakakarma ca sādhyasādhakakarmmāṇītyarthaḥ | agramārabhya 
vilikhedityanenānvayaḥ | uparyyadho madhyata iti pūrvatra 
sādhyasādhakakarma cetyanenānvayaḥ | tallesvanaprakārāstūparikoṣṭhe 
sādhakamadhaḥ koṣṭhe sādhyaṃ madhyakoṣṭhe karmma ceti | śeṣeṣu 
daśottaraśatasaṃkhyeṣu | prāgvat prādakṣiṇyapraveśagatyā 
daśottaraśatākṣarān mantrārṇān likhedityanenānvayaḥ | 
śilādītyatrādiśabdena bhūrjapatrapaṭatālānyucyante | 
piśācādītyatrādiśabdo'pasmārādiviṣayaḥ | upaplavāḥ upadravāḥ na 
bhavantīti pūrvatrānvayaḥ | marmmādītyādiśabdo 
dvārabhittibhāgādiviṣayaḥ | gehagañja tat gṛhasthāpitaṃ 
tadyantramityarthaḥ | kṣudrādītyādiśabdaḥ piśācādiviṣayaḥ | ayamatra 
vilekhanakramaḥ prākpratyagdakṣiṇodakka ṣoḍaśasūtrāsphālanena 
pañcaviṃśatyadhikaśatadvayakoṣṭhāni niṣpādya teṣu koṣṭheṣu caturṣu 
koṇeṣu pratikoṇamaṣṭāviṃśatyaṣṭāviṃśatikoṣṭhāni sambhūya 
dvādaśādhikaśatasaṃkhyāni koṣṭhāni prāgvanmadhye vajrākāraṃ 
yathā bhavati tathā mārjayitvā tathā śiṣṭeṣu 
trayodaśādhikaśatasaṃkhyeṣu koṣṭheṣu catasṛṣu dikṣu pratidiśamekaikaṃ 
koṣṭhaṃ sambhūya catvāri koṣṭhāni mārjayitvā tatra trikoṇāni prāgvat 
samatrirekhāni kṛtvā tatra sarvamadhyakoṣṭhe karmma taduparitana koṣṭhe 
sādhakaṃ tadadhaḥsthitakoṣṭhe sādhyañcālikhya śiṣṭeṣu 
caturdiggatatrikoṇacatuṣṭayasahiteṣu daśottaraśatasaṃkhyeṣu koṣṭheṣu 
agratrikoṇādiprādakṣiṇyapraveśagatyā tatsaṃkhyāni mūlavidyākṣarāṇi 
vilikhya etad yantraṃ proktādhikaraṇānyatamagataṃ kṛtvā prokteṣu deśeṣu 
prāṇapratiṣṭhādipuraḥsaramabhyarcya sthāpanāt proktaphalasiddhiriti || 88 ||

--------------------------------------------

p. 431) vāyvagninaiṛteśañca kuryyāddvādaśasūtrakam |
tairvvajrarūpakoṣṭhāni ekaviṃśaśatambhavet || 89 || 

teṣu madhye samālikhya sādhyanāma tato vahiḥ |
agrādabhita evānyānyakṣarāṇi samālikhet || 90 || 

nirgamena mahīvarṇapūrvvāṇi kramataḥ śive |
sthāpitaṃ lohaśilādilikhitaṃ pūjitantu vā || 91 || 

rogabhūtagrahonmādapiśācāpasmṛtirdviṣaḥ |
anyāni kleśakārīṇi yāni tāni vināśayet || 92 || 

--------------------------------------------

	vāyvityādibhirbhūtalaityantaiḥ saptabhiḥ ślokairvajravajrābhidhaṃ 
yantraṃ tadviniyogādikañcopadiśati | tatra taiḥ sūtraisteṣu 
vajrarūpakoṣṭheṣu | madhye sarvamadhyasthavajrakoṣṭhe | sādhyanāma 
sādhakakarmāṇi agrānmadhyakoṣṭhādhaḥsthakoṣṭhārambhataḥ | abhitaḥ 
prādakṣiṇyena | anyāni koṣṭhāni | akṣarāṇi mūlavidyākṣarāṇi anyeṣu 
koṣṭheṣu akṣarāṇi likhedityarthaḥ | mahīvarṇapūrvāṇi pūrvaṃ 
bhaumākṣarāṇi vilikhya śeṣeṣu koṣṭheṣu vidyākṣarāṇi likhedityarthaḥ | 
śive iti sambuddhiḥ | śilādītyatrādiśabdo mūrjapatrapaṭādiviṣayaḥ | 
anyāni śatrusthāpitakṛtyākālabhasmādīni prokteṣu rogādiṣu ārttiṣu 
pīḍāsu proktarogādisañjātāsu pīḍāsvityarthaḥ | tadvajraṃ vajravajraṃ 
madhye sarvamadhyasthakoṣṭhamadhye turviśeṣaḥ | kṣīradrukvāthapūritaṃ 
aśvatthoḍumbaraplakṣavaṭānāṃ caturṇāṃ kṣīravṛkṣāṇāṃ tvagbhiḥ 
saha kvāthitaiḥ praśamitoṣṇaiḥ khārimāṇaistoyaiḥ pūritam | nidhāya 
ityasya pūrvatrānvayaḥ | devīṃ pañcamīṃ | salile kumbhasthe iti śeṣaḥ | 
ātmavān adhigataḥ | tairjalairyantravidyādiśaktisaṃkramataḥ 
kalitānubhāvaiḥ | ayamatra vilekhana kramaḥ iṣṭamānabhrameṇavṛttaṃ 
niṣpādya tatra prākpratyagdakṣiṇottarañca tadvṛttāvadhi 
brahmasūtradvayamāsphālya prākpratyagvrahmasūtrasya 
prāgagrāddakṣiṇottarabrahmasūtradakṣiṇāgrāntaṃ tadagrāt prākpaścima 
brahmasūtrapaścimāgrāntaṃ 
tadagrāddakṣiṇottarabrahmasūtrottarāgrāntaṃ tadagrāt 
prākpaścimabrahmasūtraprāgagrāntaṃ jyārūpaṃ 
sūtracatuṣṭayamāsphālya brahmasūtradvayasya vṛttasya ca 
mārjanāddiggatakoṇacatuṣṭayaṃ samacaturasraṃ vidhāya 
vāyudikstharekhādivahnidikstharekhāntaṃ naiṝtadikstharekhādi 
īśadikstharekhāntaṃ ca samāntarāladaśasūtrāsphālanena 
vajravajrākāramekaviṃśatyadhikaśatasaṃkhyavajrarūpakoṣṭhasahitaṃ 
yantraṃ vidhāya tatra

--------------------------------------------

p. 432) prokteṣvārttiṣvapi tathā tadvajraṃ gaurakairbhuvi |
vilikhya madhye kumbhantu kṣīradrukkāthapūritam || 93 || 

nidhāya devīṃ salile samāvāhyābhipūjya ca |
spṛśañjalaṃ japedvidyāṃ sahasratrayamātmavān || 94 || 

tairjalairabhiṣiñcettaṃ gadinaṃ prāṅmukhaṃ tataḥ |
taiḥ kleśairmuktadehastu sukhī jīvati bhūtale || 95 || 

vidyāprāptyabhiṣekantu vajre'smin koṣṭhavajrake |
saikaviṃśaśate vāpi kumbhaṃ saṃsthāpya secayet || 96 || 

vedāṅgulaparibhrāntyā vṛttaṃ kṛtvā tato vahiḥ |
dvyaṅgule dvyaṅgule kuryyādekādaśa tataḥ kramāt || 97 || 

teṣu dvyaṅgulamāneṣu tiryyak sūtrāṇi pātayet |
ekādaśa tatasteṣu prāṅmadhyāttu pradakṣiṇam || 98 || 

bhūdaśārṇaistu tāṃ vidyāmālikhennirgamakramāt |
rekhāgrāṇi ca śūlāni kṛtvā sādhyañca madhyataḥ || 99 || 

--------------------------------------------

sarvamadhyasthakoṣṭhamadhyesādhakasādhyakarmāṇi prāgvadālikhya 
tadadhaḥsthavajrakoṣṭhamārabhya prādakṣiṇyanirgamanagatyā 
bhaumākṣaradaśakaṃ vajrakoṣṭhadaśake vilikhya śeṣeṣu 
daśottaraśatasaṃkhyavajrarūpakoṣṭheṣu tatsaṃkhyāni mūlavidyākṣarāṇi 
vilikhyaitadyantraṃ proktādhikaraṇeṣvanyatamagataṃ kṛtvā sthāpanena 
pūjanena ca tadyantre proktakramābhiṣekena vā proktaphalasiddhaṃ bhavatīti 
|| 95 ||
	vidyetyādinā ślokena prokteṣu saptasu yantreṣu yantratrayaṃ 
vidyāprāptyabhiṣeke apyatidiśati | atra ca turviśeṣe | vajre'smin 
anantarapūrvoktavajravajrābhidha saptame yantre | koṣṭhavajrake 
koṣṭhavajrarūpe ṣaṣṭhe yantre | saikaviṃśaśate 
saikaviṃśaśatasaṃkhyakoṣṭharūpe pañcame yantre | vā vikalpe teṣu triṣu 
anyatamaṃyantre ityarthaḥ || 96 ||
	vedāṅguletyādibhiranayetyantaiścaturbhiḥ ślokairakhilasiddhikaraṃ 
yantraṃ vidyāvaibhavañcopadiśati | tatra vedāṅgulaparibhrāntyā 
pratidiśaṃ caturaṅgulamānaparibhrāntyā | tatastadvṛttāt | dvyaṅgule 
dvyaṅgule dvyaṅgulamāne dvyaṅgulamāne ekādaśavṛttānīti śeṣaḥ |

--------------------------------------------

p. 433) tadyantraṃ prāgvadakhilaviniyogeṣu yojitam |
nāsādhyamasti bhuvane vidyayā siddhayā'nayā || 100 || 

manastattvamayī vyāptiriti samyak samīritā |
asyā niphālanāccitte tattattvaṃ svātmasātkṛtam || 101 || 

itiśrīṣoḍaśanityātantreṣu śrīkādimate trayoviṃśapaṭalaṃ paripūrṇam || 

--------------------------------------------

teṣu vṛtteṣu tat dvyaṅgulamāneṣu svaikādaśāṃśasahiteṣviti śeṣaḥ | 
etanmānamantarvṛttasyaivoktam | tiryyaksūtrāṇi sarvamadhyavṛttāt 
sarvavāhyavṛttāntagarūpāṇītyarthaḥ | teṣu koṣṭheṣu | prāṅmadhyāt 
sarvamadhyavṛttāntarbhūtapradeśarūpakarṇikāyā 
vahistadanantaravīthyāṃ prāṅmadhyakoṣṭhottarakoṣṭhe ca 
sādhakasādhyakarmāṇi likhediti sampradāyārthaḥ | prāgvat 
prāṇapratiṣṭhāpuraḥsaramarccanadhāraṇasthāpanādibhiḥ | 
akhilaviniyogeṣu prokteṣviti śeṣaḥ | ayamatra vilekhanakramaḥ pratidiśaṃ 
caturaṅgulamānabhrameṇa vṛttaṃ niṣpādya 
tadvahirdvyaṅguladvyaṅgalamānena prāgvadekādaśavṛttāni niṣpādya tatra 
sarvamadhyavṛtte tatsarvavāhyavṛtte ca tatta dviṣkambhamānaṃ triguṇīkṛtya 
tattanmānamekādaśadhā vibhajya tattaddeśeṣvekādaśa cihnāni 
paścimādividhāya tat sarvamadhyavṛttasthacihnaikādaśakamārabhya tat 
sarvavāhyavṛttasthacihnaikādaśacihnamadhye ekādaśa sūtrāṇyāsphālya 
tatsarvavāhyavṛttaspṛgekādaśarekhāgraṃ kiñcit prasāryya pratyekaṃ 
śūlākāraṃ kṛtvā evaṃ madhyakarṇikāyā 
vahirekaviṃśatyuttaraśatakoṣṭhasahitaṃ vṛttākāraṃ vahiḥ śūlopetaṃ 
yantraṃ niṣpādya tatra tatkarṇikāyāṃ sādhakādīni prāgvadālikhya 
tadanantaravāhyavṛttavīthyāṃ prāṅmadhyakoṣṭhamārābhya uktakramāt 
prādakṣiṇyanirgamanagatyā daśottara śatasaṃkhyeṣu koṣṭheṣu 
vidyākṣārāṇi tatsaṃkhyāni vilikhya śiṣṭakoṣṭhaikādaśake 
bhaumākṣaradaśakamālikhya śiṣṭe caikasmin prāgvat 
sādhakāditrayamālikhyaitatproktādhikaraṇeṣvanyatamagataṃ kṛtvā prāgvat 
proktaprayogeṣu prāṇapratiṣṭhāpuraḥsaramarccanādibhiḥ 
proktaphalasiddhirbhavediti || 100 |

iti ṣoḍaśanityātantreṣu śrīkādimatākhyasya paripūrṇasya tantrasya 
prapañcasārasiṃharājaprakāśābhidhānena śrīsubhagānandanāthena 
viracitāyāṃ manoramākhyāyāṃ vyākhyāyāṃ 
ṣoḍaśanityāṅgabhūtapañcamīvidyāvidhānaprakāśanaparaṃ 
trayoviṃśaṃ paṭalam paripūrṇaṃ parāmṛṣṭam || 23 ||

granthasaṃkhyā | trayoviṃśe tu paṭale yantrāṇi munisaṃkhyayā |
	    vyākhyāgranthā netraśatamekāśītistathārddhakam ||	



caturviṃśapaṭalam |

atha ṣoḍaśanityānāṃ dhyānāni vividhāni te |
kathayāmi śṛṇu prājñe vāñchitārthasuradrumān || 1 || 

ekaikamaṅgāṅgitvena tāsāṃ tacchaktibhistathā |
prayogeṣu samasteṣu vāhyābhyantarataḥ kramāt || 2 || 

śriyai kīrttyai jayāvāptyaivaśyākarṣaṇasiddhaye |
dhyāyeddevīḥ samastāśca lohitākāramaṇḍanāḥ || 3 || 

vidyāptau śāntike muktābindukarpūrasannibhāḥ |
vidveṣoccāṭanidhananigraheṣvasitāḥ smaret || 4 || 

dhūmrā vā cintayet sarvvāḥ proktadveṣādisiddhaye |
sarvvatra svasamākāravarṇaśaktibhirāvṛtāḥ || 5 || 

--------------------------------------------

pūrvasmiṃstrayoviṃśe paṭale ṣoḍaśanityānāmaṅgabhūtāyā 
vārāhyā vidhānamupadiśyānantaraṃ ṣoḍaśanityānāṃ vividhāni 
dhyānāni tāsaṃ pratyekamaṅgāṅgitva kramataḥ prayogādikañcopadiśati 
atha ṣoḍaśetyādinā siddhikṛdityantena ślokaśatarūpeṇa caturviṃśena 
paṭalena | tatra atha ṣoḍaśetyādinā kramāt ityantena ślokadvayena 
paṭalārthānupadiśati | tatra suradrumān suradrumasadṛśāni 
abhimatārthapradānādiṣvamodhatayeti yāvat | ekaikaṃ ekaikakrameṇa 
tāsāṃ nityānāṃ tacchaktibhiḥ tattatparivāraśaktibhiḥ saheti śeṣaḥ | 
vāhyābhyantarataḥ sthūlasūkṣma bhedataḥ | dhyānānīti pūrvatrānvayaḥ 
|| 2 ||
	śriyai ityādinā ślokena śrīkīrtijayavaśyākarṣaṇeṣu 
sāmānyadhyānamupadiśati | tatra vaśyākarṣaṇasiddhaye ca vaśyasiddhaye 
ākarṣaṇasiddhaye ca | samastāḥ ṣoḍaśa nityāḥ saparivārā 
lohitākāramaṇḍanā ityatra maṇḍanaśabdo 
vasanabhūṣaṇamālyānulepanādiviṣayaḥ || 3 ||
	vidyāptāvityādinā śloka pūrvārddhena vidyāprāptikaraṃ 
śāntikaraṃ muktisiddhikaraṃ sāmānyadhyānamupadiśati tatra 
indukarpūrasannibhāḥ indusannibhāḥ karpūrasannibhāśca 
kāntivarṇābhyāmiti śeṣaḥ || vidveṣetyādinā vṛtā ityantenārddhādyena 
ślokena

--------------------------------------------

p. 435) kṣityādibhūtaiḥ sattvādiguṇairekaikasaṃhataiḥ |
ekadbyādisamārabdhairvvarṇākāraistu śaktayaḥ || 6 || 

asaṃkhyātā bhavantyāsāṃ kārtsnyāddhyānantu ko vadet |
ko vā śṛṇoti sākalyāt tataḥ kiñcidvadāmi te || 7 || 

bhaumākārāḥ pītavarṇāḥ sarvāḥ stambhanakārikāḥ |
āpyāḥ sattvaguṇāḥ sarvvāḥ sitākārāḥ samīritāḥ || 8 || 

tāḥ sarvvā jñānaśāntiśrīkīrttisaubhāgyamuktidāḥ |
āgneyā rājasāḥ sarvvā lohitākārasaṃyutāḥ || 9 || 

--------------------------------------------

vidveṣoccāṭananidhananigraheṣu sāmānyadhyānamupadiśati | tatra asitāḥ 
ākāravasanamālyabhūṣaṇānulepanādibhiriti śeṣaḥ | dhūmrāḥ 
prāgvadākārādibhiriti śeṣaḥ | vā vikalpe | sarvā nityāḥ | sarvatra prokteṣu 
dhyānabhedeṣu || 5 ||
	kṣityādītyādinā vadāmi te ityantena ślokadvayena 
paricchinnarūpāyāḥ parāyāḥ śakteḥ paricchinnākāratayā 
vividhavarṇādyupalabdhikāraṇaṃ 
tattadupalabdhaśaktīnāmasaṃkhyātatvādikañcopadiśati | tatra 
kṣityādibhūtaiḥ pṛthivyaptejovāyvākāśaiḥ | sattvādiguṇaiḥ 
sattvarajastamobhiḥ ekaikasaṃhataiḥ pṛthak pṛthak sambaddhaiḥ parasparamiti 
śeṣaḥ | ekadvyādisamārabdhaiḥ bhūtānāṃ pṛthak pṛthak 
sambaddhaguṇānāmekadvyādisamasamāṃśaviṣamaviṣamāṃśapari-
kalpitairvarṇākāraiḥ saṃjātā iti śeṣaḥ || āsāṃ śaktīnāṃ kārtsnyena 
dhyānantu ko vadet kovā śṛṇoti sākalyāt vaktṛṇāṃ 
śrotṝṇāñcānityatvāditi yāvat tatastasmāt kiñcidityuktisteṣu 
śaktibhedeṣu mantreṣu vakṣyamāṇarūpasyaikadeśatvāt | etaduktaṃ bhavati 
sattvādiguṇaiḥ pṛthak pṛthak nityasambandhānāṃ 
kṣityādibhūtānāmekadvyādisamaviṣamāṃśaparikalpanābhedabhinna-
varṇākārāṇāṃ 
śaktīnāmasaṃkhyātatvāttāsāmākārabhedamanubhāvañca vaktuṃ 
śrotuṃ vā'śakyatvātteṣu śaktibhedeṣu viśvaparitrāṇārthaṃ śaktitaḥ 
kiñcidvadāmīti || 7 ||
	bhīmākārā ityādibhiḥ smṛtā ityantairarddhādhikaistribhiḥ 
ślokairekaikaguṇayuktānāṃ pañcabhūtaśaktīnāṃ krameṇa dhyānaṃ 
tatprayogāṃścopadiśati | tatra bhaumākārā bhūmisvarūpāḥ | 
pītavarṇāḥ vigrahabasanabhūṣaṇānulepanamālyādibhiritiśeṣaḥ | sarvāḥ 
parivārā nityāḥ stambhanakārakāḥ | bhūmeracalātmakatvāt | āpyā 
jalātmikāḥ śaktayaḥ | sattvaguṇāḥ sattvaguṇayuktāḥ sarvāḥ prāgvat 
sitākārāḥ prāgavadvigrahādibhiḥ |

--------------------------------------------

p. 436) vaśyākarṣaṇaśāntiśrīsaubhāgyavijayapradāḥ |
vāyurūpā dhūmravarṇā sarvā dveṣādikārakāḥ || 10 || 

nābhasā nīlavarṇāstā māraṇotsādayoḥ smṛtāḥ |
āsāṃ mukhabhujādehavidhānaṃ śṛṇu pārvati || 11 || 

ekavaktrāścaturvvaktrā navavaktrāstathā parāḥ |
ṣoḍaśāsyāḥ pañcaviṃśadvadanā api kāścana || 12 || 

ṣaṭtriṃśadvadanā kvāpi catvāriṃśannavānanāḥ |
catuḥṣaṣṭimukhāstadvadekāśītiśatānanāḥ || 13 || 

--------------------------------------------

tāḥ sarvā jalarūpāḥ śaktayaḥ | jalaśaktīnāṃ jñānādipradatvaṃ 
suṣṭhvātmakatvāt | lohitākārasaṃyutāḥ prāgvadvigrahādibhiḥ | 
āgneyānāṃ śaktīnāṃ vaśyādipradatvaṃ grāsādyātmakatvāt | 
vāyurūpāḥ śaktaya iti śeṣaḥ | dhūmravarṇāḥ 
prāgvadvigrahavasanādibhiḥ | dveṣādikārakā ityatrādiśabda 
uccāṭanādiviṣayaḥ vāyoruccāṭanādikārakatvaṃ calanātmakatvāt | 
nābhasā ākāśātmikāḥ śaktayaḥ | nīlavarṇāḥ prāgdvigrahādibhiḥ | 
tāḥ saparivārā nityā māraṇotsādanayoḥ utsādo nāma mṛtavat 
akiñcitkaratvaṃ tayoḥ karmaṇoriti śeṣaḥ | smṛtā dhyātāḥ | 
ākāśātmakaśaktīnāṃ nidhanasiddhikaratvamākāśasyāvigrahatvāt 
vāyunabhasorājasaguṇātmakatvabhastīti sampradāyaḥ || 10 ||
	āsāmityādinottarārddhenaikadvyādisamaviṣamāṃśayoga-
saṃjātānāṃ tāsāṃ śaktīnāṃ mukhabhujadehasvarūpabhedavidhānaṃ 
prastauti | tatra pārvatītisambuddhiḥ || 11 ||
	ekavaktrā ityādinā śatānanā ityantena ślokadvayena guṇānāṃ 
bhūtānāmekadvyādi samasamāṃśaguṇayogāttāsāṃ 
vaktrasaṃkhyābhedadhyānamupadiśati | tatra ekavaktrā ekavadanayuktāḥ | 
caturvaktrāḥ prāgvat | aparā anyāḥ śaktaya iti śeṣaḥ | ṣoḍaśāsyāḥ 
ṣoḍaśamukhāḥ kāścana prāgvat śaktayaḥ | kvāpi prayogaviśeṣe 
catvāriṃśannavānanāḥ ekonapañcāśadānanāḥ | ekāśītiśatānanāḥ 
ekāśītyānanāḥ śatānanāśca 
bhūtānāmekadvyādidaśāntānāmaṃśānāṃ 
guṇānāmekadvyādidaśāntairaṃśaiḥ samasaṃkhyāṃśakrameṇa 
saṃguṇanādevaṃ saṃjātasaṃkhyavaktrāḥ śaktayo daśavidhā darśitā 
bhavanti | tāsāṃ mukhakramastu kaṇṭhapīṭhopari ekavaktraṃ 
caturvaktrapakṣe tu

--------------------------------------------

p. 437) bahunā kiṃ mukhabhujasaṃkhyāsādhanavāñchayā |
tathāpi darśitaṃ kiñcidvaktre bhujadvayaṃ dvayam || 14 || 

nāmarūpātigā yena tena sā'nantavigrahā |
vasanti nānārūpāśca bhaveyustatra vāñchayā || 15 || 

ādyāyā lalitāyā syuranyāḥ pañcadaśāṅgagāḥ |
lalitāṅgitvarūpeṇa sarvāsāmātmavigrahāḥ || 16 || 

tena tāsāntu sarvāsāṃ svāntāntāḥ paricārikāḥ |
tāttadvarṇāyudhākāravāhanaiśca susaṃyutāḥ || 17 || 

tathāvidhaiḥ svasvaśaktivṛndaiśca veṣṭitā api |
iti tāsāṃ dhyānabhedāḥ sthūlāḥ proktā maheśvari || 18 || 

--------------------------------------------

prathamavaktropari tiryyagrūpeṇa vaktratrayaṃ tena saha caturvaktram | 
navavaktrapakṣe tu tadupari ca tiryyakpaṅktirūpeṇa pañcavaktraṃ taiḥ saha 
navavaktram | evamuttaratrāpi upari upari  
saptanavaikādaśatrayodaśapañcadaśasaptadaśaikonaviṃśati-
saṃkhyāntaṃ vaktraṃ parikalpanāt proktasaṃkhyavaktrā bhavanti iti ca 
sampradāyārthaḥ || 13 ||
	bahunetyādinā vāñchayetyantena ślokadvayena nāmarūpātigāyā 
lalitāyāḥ proktakrameṇottaratrāpi bhūtāṃśānāṃ guṇāṃśānāṃ 
samasaṃkhyaguṇanādekadvyādidaśadaśāṃśa guṇanācca saṃjātānāṃ 
śaktīnāmasaṃkhyātatvāttāsāṃ mukhabhujādibhedaparikalpitavigrahādeḥ 
sādhakābhimatānuguṇatvamupadiśati | tatra bahunā vigrahaviśeṣaparaḥ 
śatena ca | vaktrevaktrebhujadvayaṃ proktānāṃ 
mukhasaṃkhyānāmekaikasya mukhasya dvidvibhujakrameṇa yāvat 
saṃkhyaṃ kalpayediti yāvat | nāmarūpātigā nāmnāṃ 
rūpāṇāñcāparicchinnatvāt parāyāḥ śakterbahutvācceti śeṣaḥ | āsāṃ 
nityānām || 15 ||
	ādyāyā ityādibhirmaheśvarītyantaistribhiḥ ślokaiḥ 
ṣoḍaśanityānāmaṅgāṅgitvakramādikamupadiśati | tatra aṅgagā 
madhyanityāṅgagāḥ | ātmavigrahāḥ tattannityāvigrahāḥ | svāntāntāḥ 
tattannityāntāḥ śeṣanityāntāḥ | tattadvarṇāyudhākāravāhanaiḥ 
madhyasthamadhyasthanityāvarṇāyudhākāravāhanaiḥ | tathāvidhaiḥ 
tattadvarṇāyudhākāravāhanaiḥ | maheśvarīti sambuddhiḥ | etaduktaṃ 
bhavati ṣoḍaśanityānāmaṅgāṅgitvadhyāneṣvaṅgirūpeṇa madhye 
sthitāyā lalitāyāḥ kāmeśvaryyādipañcadaśanityāḥ parivāratvena

--------------------------------------------

p. 438) sūkṣmarūpāṇi ca tathā kathayāmi tavānaghe |
yena te sādhakāḥ sarvve vāṅchitaṃ prāpnuyuḥ kṣaṇāt || 19 || 

prokteṣvādhārapadmeṣu lohitātmaikyavigrahām |
vibhāvya tejonicaye tatra siddhiñca cintayet || 20 || 

tena sarvvamabhīṣṭantu samavāpnotyayatnataḥ |
pūjātarpaṇahomādirahitaṃ bhāvanena vai || 21 || 

parantudhyānamuditamakhaṇḍātmavimarśataḥ |
nirvvātadīpasaṅkāśamātmanātmasamīkṣaṇāt || 22 || 

--------------------------------------------

vahirlalitāsadṛśavigrahāyudhavāhanādiyutāḥ | kāmeśvarīnityāyā 
aṅgitve tu kāmeśvarīvigrahādiyutā 
lalitaivamityetadātmakatvenāṅgirūpeṇa sthitā | tadanantaraṃ 
bhagamālinyādicitrāntāścacaturdaśanityāśca tadante kāmeśvarī ca 
sambhūya pañcadaśa nityāḥ parivāratvena vahiḥ sthitāḥ | evaṃ 
bhagamālinyādīnāmaṅgitvepi tattannityāvigrahā lalitaiva madhyāṅgitvena 
tadbahistadanantaranityāstattannityāntāḥ pañcadaśa nityāstattadākārāḥ 
parivāratvena sthitāśca dhyeyā bhavantīti || 18 ||
	sūkṣmarūpetyādibhirbhāvanena vai ityantaistribhiḥ ślokaiḥ 
prastāvādipuraḥsaraṃ sūkṣmarūpadhyānaṃ tena prayogādikañcopadiśati 
| tatra sūkṣmarūpāṇi tāsāṃ dhyānāni iti śeṣaḥ | anaghe iti sambuddhiḥ | 
yena sūkṣmadhyānānusandhānena | prokteṣu nityānityāpaṭale iti śeṣaḥ | 
lohitātmaikyavigrahāṃ lohitākāratvena svaikyavigrahavattāṃ | tatra 
tejonicaye | siddhiṃ abhimatāmiti śeṣaḥ | tena bhāvanenetyanenānvayaḥ | 
etaduktaṃ bhavati prokteṣvādhārapadmeṣu lohitākāraṃ 
svasmādapṛthagbhūtaṃ tejonicayaṃ vibhāvya tattejomadhye 
sādhyasādhakakarmaṇāṃ svarūpeṇa bhāvanayā samīhitaphalaṃ 
prāpnotīti || 21 ||
	paramityādinā ślokena paradhyānamupadiśati | tatra 
akhaṇḍātmavimarśataḥ 
kaṭakamukuṭādyakhilabhūṣaṇādiviśeṣeṣvapṛthaktvena tattadākāratayā 
sthitakanakasattāmātravadidamākāratayā pratīteṣu 
sakalapadārtheṣvapṛthaktvena tattadākāratayā sthita paraśaktivimarśataḥ | 
nirvātadīpasaṅkāśaṃ deśakālādyaparicchinnatayā 
niścalapūrṇaprakāśarūpamupalabdhamiti śeṣaḥ | 
ātmanātmasamīkṣaṇāt ananyaprakāśarūpatvādātmana ityarthaḥ |

--------------------------------------------

p. 439) sthūlena sādhayettattadiṣṭañcaiva śubhāśubham |
proktakrameṇa deveśi satataṃ sādhyasādhakaiḥ || 23 || 

siddhastu sūkṣmarūpeṇa dhyānena sakalepsitam |
sādhayet pararūpantu sādhyaṃ sādhanasiddhaye || 24 || 

brūhi deva maheśāna sthūlasūkṣmasvarūpayoḥ |
dhyānayoḥ karmmaṇā siddhiṃ vividhāṃ phalayogataḥ || 25 || 

tāsāṃ tattatkareṣūkteṣvāyudhānyapyaśeṣataḥ |
śṛṇu vakṣye maheśāni krameṇa tava sāmpratam || 26 || 

vāmadakṣiṇayoḥ syātāṃ dvibhuje tu varābhaye |
pāṣāṅkuśau caturbbāhau ṣaḍbhuje cāpasāyakau || 27 || 

--------------------------------------------

etaduktaṃ bhavati akhaṇḍātmavimarśataḥ 
ātmanātmasamīkṣaṇādupalabdhaṃ nirvātadīpasaṅkāśasvarūpaṃ 
paradhyānamiti || 22 ||
	sthūletyādinā siddhaye ityantena ślokadvayena proktatrividhadhyāneṣu 
sādhyādīnāṃ prayogādiṣu dhyānavibhāgakramamupadiśati | tatra 
sthūlena dhyāneneti śeṣaḥ | sādhayet sādhayetāmityarthaḥ | turviśeṣe | 
pararūpaṃ vimarśātmakamiti yāvat | turviśeṣe | sādhyaṃ prāpyaṃ 
upapeyaṃrūpaṃviśrāntibhūmirityarthaḥ | apṛthaktvabhāvanayeti śeṣaḥ | 
aparicchinnāyāṃ parāyāṃ śaktau svasmādapṛthaktvena 
siddhāyāmapyaparaprāpyābhāvādātmalābhānna paraṃ vidyata iti 
vacanācca tadeva prāpyamiti yāvat || 24 ||
	brūhītyādinā ślokena sthūlasūkṣmadhyānayoḥ karmaṇā 
siddhikramaṃ devī pṛcchati | tatra phalayogataḥ samīhitaphalaṃ prāpnoti || 25 
||
	tāsāmityādinā ślokena vakṣyamāṇāyudhaviśeṣān 
pṛṣṭārthakathanañca prastauti | tatra apiśabdena 
tvatpṛṣṭavividhakarmmasiddhīśca vakṣye ityuktamiti sampradāyaḥ | 
maheśānīti sambuddhiḥ | krameṇa 
dvisaṃkhyacatuḥsaṃkhyabhujādikrameṇa || 26 ||
	vāmetyādinā vāñchayetyantena 
ślokadvayenāyudhasāmānyaparimāṣākramādikamupadiśati | tatra 
vāmadakṣiṇayoḥ karayoriti śeṣaḥ | dvibhuje dvibhujadhyāne | varābhaye 
varābhayasaṃjñe mudre etat prathamādvivacanaṃ | pāśāṅkuśau 
caturvāhau caturbhujadhyāne | ūrddhabhujavāmadakṣiṇe pāśāṅkuśau 
itarayoḥ prāgvat varābhayamudre cetyarthaḥ |

--------------------------------------------

p. 440) carmmakhaḍgau cāṣṭabhuje gadāśūlau daśodite |
sukhapāṇyāyudhānāntu rūpasaṃkhyādivāñchayā || 28 || 

yasmin karmmaṇi tāṃ devi yathā smarati sādhakaḥ |
tathā tasyāgrato bhūtvā pālayati tamādarāt || 29 || 

sarvvatra smeravadananayanāḥ śubhakarmmasu |
daṃṣṭrogrā bhīmanayanavadanāḥ krūrakarmmasu || 30 || 

śubheṣu karmmasvāsīnā sthitā vāhanagā api |
śubhetareṣu tāḥ sarvvāḥ prayogeṣu tu sarvvadā || 31 || 

valayairaṅgadai ratnamayairapyaṅgulīyakaiḥ |
virājamānāstāḥ sarvvā divyāṃśukadharā api || 32 || 

--------------------------------------------

ṣaḍbhuje cāpasāyakau ṣaḍabhujadhyāne prāgvat ūrddhabhujayoḥ 
pāśāṅkuśau tadadhaḥsthayoḥ prāgvadvarābhayamudre ca | 
carmmakhaḍgau aṣṭabhuje aṣṭabhujadhyāne prāgvadūrddhvabhujayoḥ 
pāśāṅkuśau tadadhaḥsthayoḥ prāgvaccāpasāyakau 
tadadhasthayorvāmadakṣiṇakrameṇa carmmakhaḍgau tadadhaḥsthayoḥ 
prāgvadvarābhayamudre | gadāśūlau daśodite daśabhujadhyāne 
prāgvadūrddhvabhujayoḥ pāśāṅkuśau tadadhasthayoścāpasāyakau 
tadadhasthayoścarmakhaḍgau tadadhaḥsthayorvāmadakṣiṇakrameṇa 
gadāśūlau tadadhaḥsthayoḥ prāgavadvarābhayamudre ca | 
rūpasaṃkhyādītyatrādiśabdaḥ proktaviṣayasaṃkhyetaraviṣayaḥ || 28 ||
	yasminnityādinā ślokenābhimatakarmmaṇi 
tāsāmabhimatasiddhipradatvamupadiśati | tatra tasya sādhakasya | bhūtvā 
ityasya tathā ityanenānvayaḥ | āvirbhūyetyarthaḥ || 29 ||
	sarvatretyādibhirmaheśvarītyantairadhyarddhaiścaturbhiḥ ślokaiḥ 
śubhāśubhakarmasu sāmānyadhyānamupadiśati | tatra sarvatra 
ityetattantrasāmānyaṃ | sarvatretyādyarddhena śubhakarmasu dhyānaṃ | 
daṃṣṭrogrā ityuttarārddhenāśubhakarmmasu dhyānam || 30 ||
	śubheṣvityādinā ślokena ślokapūrvārddhasyādyapādena 
śubhakarmmasu dhyānaṃ | sthitā ityādinā ślokāvaśiṣṭapādatrayeṇa 
taditaradhyānam | api apivetyarthaḥ | ratnamayairityetadvalayāditrayāṇāṃ 
viśeṣaṇam | divyāṃśukadharā ityatra divyatvaṃ tattvavedibhiḥ 
kaiściddṛśā dṛṣṭatvāt | sarvāḥ saparivārā nityāḥ | atra bhūṣaṇānāṃ

--------------------------------------------

p. 441) hāragraiveyaratnādimudrikā nūpurādibhiḥ  |
navaratnamayaiḥ sarvvāstavakaiścopaśobhitāḥ || 33 || 

evaṃ sāmānyamuditaṃ dhyānaṃ tāsāṃ maheśvari |
viśeṣaṃ śṛṇu vakṣyāmi tattatkarmmasu siddhidam || 34 || 

gajavājirathāruḍhā vimānasthāśca siṃhagāḥ |
vyāghratārkṣyasamārūḍhā dhyeyā rakṣāsu sarvvadā || 35 || 

samareṣu jayāvāptyai nṛparāṣṭrādirakṣaṇe |
piśācacoravyālādidurgame'raṇyavartmani || 36 || 

dhyāyettā devatāḥ sarvvāḥ sarvvaśaktibhirāvṛtāḥ |
ekaikaśaḥ samastā vā sukhī bhavati niścitam || 37 || 

ṛkṣavānarabhallūkakharasauribhavāhanāḥ |
uccāṭaneṣu sarvvāstā bhīmā dhyeyāḥ sudāruṇāḥ || 38 || 

--------------------------------------------

nāmānyārādhyapādādavagantavyāni | etāni bhuṣaṇāni 
sarvaprayogasādhāraṇāni | maheśvarīti devīsambuddhiḥ || 33 ||
	viśeṣamityādibhiḥ samīritā ityantairarddhādyaiḥ saptabhiḥ 
ślokairviśeṣadhyānaprastāvapūrvaṃ prayogaviśeṣeṣu 
sāmānyavāhanabhedadhyānādikamupadiśati | tatra viśeṣa mityādyarddhena 
viśeṣadhyānaṃ prastauti | atra viśeṣaṃ sāmānyena proktarūpāditi śeṣaḥ 
|| 34 ||
	gajetyādibhirniścitamityantaistribhiḥ ślokairakṣādiṣu 
vāhanaviśeṣadhyānādikamupadiśati | tatra rakṣāsu ātmarakṣāsviti śeṣaḥ 
| rāṣṭrādītyatrādiśabdaḥ puragrāmanagarapattanakharvaṭagṛhādiviṣayaḥ | 
vyālādītyatrādiśabdaḥ siṃhatarakṣādiviṣayaḥ | ekaikaśaḥ samastā vā 
nityāsu ṣoḍaśasvabhīṣṭāṃ nityāṃ svaparivārādisahitāṃ sarvāḥ 
svasvaparivārasahitā vā | niścitamityantenāmoghaphalatvamucyate || 37 ||
	ṛkṣetyādinā ślokenoccāṭane vāhanabhedadhyānamupadiśati | tatra 
bhīmā vigrahādibhiriti | sudāruṇāḥ karmmaṇīti śeṣaḥ || 38 ||

--------------------------------------------

p. 442) kaṅkaśyenakakrauñcakākakauśikavāhanāḥ |
vidveṣaṇeṣu sarvāstā ghorapraharaṇākulāḥ || 39 || 

khaḍgagomāyuśalalīgavayāhariṇāśvagāḥ |
cintayet sakalāḥ sarvvakṣudrakarmmasu sādhakaḥ || 40 || 

piśācavetālagā dhyeyāḥ sarvvatra māraṇe |
iti vāhanabhedena phalabhedāḥ samīritāḥ || 41 || 

sarvāstārkṣyagatā vahnivāyuhastadvayānvitāḥ |
dvinetrāstvekavadanā daṃṣṭrogrā bhīmavigrahāḥ || 42 || 

dahantyo vairinivahaṃ dhyeyāḥ svākāraśaktibhiḥ |
bhīmarāvābhirabhito veṣṭitā raṇamurddhani || 43 || 

vijayī bhavati kṣipraṃ vairisenāvināśataḥ |
palāyanotsagahanāt pādayoḥ patanena vā || 44 || 

--------------------------------------------

	kaṅketyādinā ślokena vidveṣaṇeṣu vāhanabhedadhyānamupadiśati | 
tatra kauśikaḥ divābhītaḥ | ghorapraharaṇākulā ghorāyudhaniviḍāḥ || 39 ||
	khaḍgetyādinā ślokena vaśyākarṣaṇādikarmmasu 
vāhanaviśeṣamupadiśati || kṣudrakarmasu vaśyākarṣaṇādiṣu || 40 ||
	piśācetyādinā ślokena māraṇakarmasu 
vāhanabhedadhyānādikamupadiśati | tatra vāhanabhedena dhyāneneti śeṣaḥ 
|| 41 ||
	sarvā ityādibhiḥ ṣoḍaśa ityantaiḥ pañcaviṃśatibhiḥ 
ślokairvāhanavaktrāyudhādibhedena samaravijayādidhyānādikamupadiśati | 
tatra sarvā nityāḥ saparivārāḥ | vahnivāyuhastadvayānvitā ityatra 
dakṣiṇavāmahastayorvahnivāyukrameṇeti yāvat | dahantyaḥ 
svasvakarasthaścāpāyudhasaṃdhukṣitena vahnineti yāvat | 
bhīmarāvābhirbhīmarāvaṃ kurvantībhiḥ | veṣṭitā ityevaṃ tatpūrvatra 
sarvā ityanenānvayaḥ | vā vikalpe | vairisenāyā 
vināśapalāyanasaṃvyāhanapādapataneṣvanyatameneti yāvat | chindantyaḥ 
marddayantyaḥ | uktakrameṇārisenāvināśādicaturṣvanyatamaprakāreṇa | 
taddviguṇabhujā aṣṭādaśabhujāḥ | vā vikalpe | vāmairbhujairnavabhiriti 
śeṣaḥ | taravāribhiḥ

--------------------------------------------

p. 443) caturmukhā aṣṭabhujā chindantyaḥ mahatīṃ camūm |
vibhāvya vā jaya yuddhe prāpnotyuktakrameṇa vai || 45 || 

navānanāstaddviguṇabhujā vā bhīmavigrahāḥ |
vāmaiḥ kodaṇḍanivahamanyaiḥ khaḍgañca vibhratīḥ || 46 || 

dhyātvārisenāṃ sakalāṃ śarabhinnakalevarām |
vamadrudhiradhārāñca vijayaṃ proktamāpnuyāt || 47 || 

athavā navabhiḥ kheṭamanyaiḥ khaḍgañca vibhratī |
caturaṅgaripoḥ senāṃ chindatīstaravāribhiḥ || 48 || 

cintayitvā jayaṃ yuddhve bhīmākāre sudurjaye |
pattyaśvebharathāṭopavādyaniḥśanasaṅkule || 49 || 

prāpnotyayatnataḥ kṣipraṃ prāguktakramayogataḥ |
athavā navabhirhastairgadā vāmaistathetaraiḥ || 50 || 

nakharān pāṇibhirbhīmā dadhatīḥ samare smaran |
tadbhinnacaturaṅgāṃñca senāṃ vijayamāpnuyāt || 51 || 

tathā śūlakuṭhāraughaiḥ pātayantīrdviṣāṃ valam |
vijayī bhavati proktakramāddvāre raṇāṅgaṇe || 52 || 

tathaiva carmmacchūrikānivahairnighnatīrvalam |
dhyātvā vā vijayī bhūyāt samare romaharṣaṇe || 53 || 

--------------------------------------------

svasvadakṣiṇakarasthaiḥ khaḍgaiḥ cintayannityasya pūvatra chindantya 
ityanenānvayaḥ | āṭopaḥ saṃrambhaḥ | prāpnotītyasya pūrvatra 
vijayamityanenānvayaḥ | prāguktakramayogataḥ vairivināśādiṣvanyatamena | 
athavā prāgvat pakṣāntare tathā prāgvadripuvināśādinā | itarairdakṣiṇaiḥ 
pāṇibhirityasya pūrvatretarairityanenānvayaḥ | bhīmā vigrahādibhiḥ | 
tadbhinnacaturaṅgāntāsāṃ śaktīnāṃ dakṣiṇaka navahasthanakharairbhinna 
caturaṅgāṃ | vijayamāpnuyādityasya pūrvatra tathā ityanenānvayaḥ | tathā 
prāgvadvāmadakṣiṇabhujanivahakrameṇa | śūlakuṭhāraughaiḥ 
śūlaudhaiḥ kuṭhāraughaiśca | proktakramāt

--------------------------------------------

p. 444) nidrātimirahastā vā mohayantī dviṣāṃ valam |
dhyātvā vijayamāpnoti niyataṃ samare nṛpaḥ || 54 || 

piśācasarpahastā vā taiḥ senā mṛdatīḥ smaran |
vijayaṃ samare śaśvadaśnute śaṅkaropamaḥ || 55 || 

pāśakarttarikābhirvvā nighnatīḥ pṛtanāṃ raṇe |
smṛtvā vijayamāpnoti nṛpaḥ proktakramād dhruvam || 56 || 

aṅkuśakrakacābhyāñca dārayantīścamūḥ kṣaṇāt |
cintayan samare mīme vijayī syāt suniścitam || 57 || 

halaiśca muśalairnityaṃ praharantīrdviṣāṃ balam |
smaran pravijayaṃ yuddhe prāpnoti dhyānavaibhavāt || 58 || 

tathā ṣoḍaśavaktrāstā dvātriṃśairvvāhubhiryutāḥ |
prāgvat pramathitārātipṛtanāñcintayan japet || 59 || 

pañcaviṃśativaktrā vā pañcāśadbhujasaṃyutāḥ |
taithaikādaśabhirbhedairāyudhairnighnatīrvvalam || 60 || 

--------------------------------------------

senāvināśādyanyatamaprakāreṇa | tathaiva vāmadakṣiṇabhujakrameṇa 
carmmacchurikānivahaiḥ carmmanivahaiḥ cchurikānivahaiśca | valaṃ 
ripūnāmiti śeṣaḥ | vā vikalpe | romaharṣaṇe vīrāṇāmiti śeṣaḥ | 
nidrātimirahastā vāmadakṣiṇakrame netyarthaḥ | piśācasarpahastā 
vāmadakṣiṇahastakrameṇeti śeṣaḥ | aśnute prāpnoti | pāśakarttarikābhiḥ 
vāmadakṣiṇahastanivahasthābhiḥ | proktakramāt 
prāgvadvairisenāvināśādyanyatamena | aṅkuśakrakacābhyāṃ 
vāmadakṣiṇahastanivahasthābhyāmiti śeṣaḥ | halaiḥ 
vāmabhujanivahasthairiti śeṣaḥ | muśalaiḥ dakṣiṇabhujanivahasthairiti 
śeṣaḥ | tathā prāguktavahnivāyvādiṣu 
halamuśalānteṣvekādaśavidhāyudhadvandvayuktahastakrameṇa dadhānā iti 
yāvat | tāḥ śaktīḥ | prāgvadvairisenāvināśādiṣvanyatamena | 
ekādaśabhirbhedaiḥ vahnivāyādibhiriti śeṣaḥ | valaṃ ripūṇāmiti śeṣaḥ | 
vicintya ityasya pūrvatra

--------------------------------------------

p. 445) vicintya jayamāpnoti samare sarvadā nṛpaḥ |
tathā smaraṇasaṃyuktaiḥ pūjayettāstadā'grahe || 61 || 

ṣaṭtriṃśadvadanā devīrdvisaptatikarāḥ smaret |
tathaiva daśarūpaistairvāraiḥ praharaṇairyutāḥ || 62 || 

ekonapañcāśadvaktrā hastaistaddviguṇairyutāḥ |
praharantīstathārātīn smṛtvā jayamavāpnuyāt || 63 || 

catuḥṣaṣṭimukhā devīḥ karaistaddviguṇairyutāḥ |
praharantīḥ smared yuddhe jayī bhavati niścitam || 64 || 

ekāśītimukhā devīstaddvairguṇyabhujairyutāḥ |
tathāvidhaiḥ praharaṇaiḥ smaran yuddhe jayī bhavet || 65 || 

śatavaktrāstaddviguṇakarāstaddhetibhiryutāḥ |
smṛtvā vijayamāpnoti samare tāśca ṣoḍaśa || 66 || 

evaṃ vaktrakarairyuktāstvanekairiṣṭarūpataḥ |
tathā tairhetinivahairvyākulakramahastakaiḥ || 67 || 

asaṃkhyātā bhaveyustāḥ sādhakābhīṣṭasiddhidāḥ |
evasuddāmasamarasaṃkaṭādiṣu cintayan || 68 || 

--------------------------------------------

nighnatīrityanenānvayaḥ | tathā smaraṇasaṃyuktaiḥ pūjayettāḥ 
proktarūparūpadhyāna saṃyuktaiḥ 
sādhakaistadvigrahādibhirupalakṣitānāṃ tāsāṃ nityānāṃ pūjāṃ 
kārayedityarthaḥ | tadā samarakāle | tathā 
prāgvadvairisenāvināśādiṣvanyatamena | taddviguṇairaṣṭanavatisaṃkhyaiḥ 
| taddviguṇaiṃraṣṭāviṃśatyuttaraśatasaṃkhyaiḥ | 
taddvaiguṇyabhujairyutāḥ dviṣaṣṭyuttaraśatasaṃkhyairbhujairyutāḥ | 
tathāvidhaiḥ dahanādibhiḥ | tadviguṇakarāḥ śatadvayasaṃkhyabhujāḥ | 
taddhetibhiḥ pūrvoktaikādaśavidhadvandvahetibhiḥ || 66 ||
	evamityādibhirniścitamityantaiścaturbhiḥ ślokaiḥ 
proktasaṃkhyāmantareṇāpi vāñchitasaṃkhyavaktrabhujādiviśeṣasahitena 
vyākulakramāyudhādidhyānena samaravijayaprayogaṃ tatra 
sādhakaviśeṣāṃścopadiśati | tatra evaṃ proktakrameṇa | 
vyākulakramahastakaiḥ

--------------------------------------------

p. 446) devīstāstarati kṣipramāpado manujo'thavā |
devo vā rākṣaso yakṣaḥ kinnaro vā bhujaṅgamaḥ || 69 || 

piśāco vā guhyako vā siddho vā dānavo'thavā |
na kadācit smarannityaṃ bhaṅgamāpnoti niścitam || 70 || 

corādisaṅkaṭe'raṇye giridurgamavartmani |
dvividhairvairibhirjātaiḥ kṛcchre rājabhaye'thavā || 71 || 

kṣudrapīḍāsu bhūtāpasmārarākṣasasaṅkaṭe |
piśācaḍākinīvṛndabrahmarākṣasapīḍane || 72 || 

anyeṣvapi ca kṛcchreṣu vistareṣu mahatsvapi |
smarannitthaṃ yajet sarvā vipado dhyānavaibhavāt || 73 || 

ekavaktrāśca dvibhujāḥ sādhakābhīṣṭadhārikāḥ |
sapādukāḥ samāgatya sarvābharaṇabhūṣitāḥ || 74 || 

svasamānābhirabhitaḥ śaktibhiḥ parivāritāḥ |
gāyantībhiśca nṛtyeṣu vanamālābhiranvitāḥ || 75 || 

dhyāyannabhimataṃ sarvamāpnuyāt ṣoḍaśāpi tāḥ |
nāsādhyamasti bhuvane dhyānādāsāṃ maheśvari || 76 || 

--------------------------------------------

vāsanāpaṭalaproktaprakāreṇeti śeṣaḥ | 
uddāmasamarasaṃkaṭādiṣvityatrādiśabdo vādayuddhasaṅkaṭādiviṣayaḥ | 
devīḥ ityetat pūrvatra cintayannityanenānvayaḥ | 
itthamabhīṣṭamukhakarāyudhādirūpataḥ | bhaṅgaṃ parājayam || 70 ||
	corādītyādirbhirmaheśvarītyantaiḥ ṣaḍbhiḥ ślokairnityānāṃ 
dhyānaviśeṣeṇa sarvāpattāraṇaprayogamupadiśati | tatra corādisaṅkaṭe 
ityatrādiśabdo vyāghrādi viṣayaḥ | dvividhaiḥ sahajaprākṛtādyaiḥ | 
kṣudrapīḍāsu śatrubhiḥ prayuktakālabhaṅgyādisamudbhavapīḍāsu | 
anyeṣu ādhyātmikāditāpatrayātmakeṣu | itthaṃ 
vakṣyamāṇadhyānaprakāreṇa | dvibhujābhīṣṭadhārikāḥ dvibhujābhyāṃ 
sādhakābhīṣṭaṃ dadhānāḥ | svasamānābhiḥ 
dvinayanādivigrahaviśeṣairiti śeṣaḥ | tā nityāḥ | āsāṃ nityānāṃ | 
maheśvarīti sambuddhiḥ || 76 ||

--------------------------------------------

p. 447) alaṅkṛtahayārūḍhāḥ śaktibhiśca tathāvṛtāḥ |
smerānanāśca gāyantīḥ smṛtvā viśvaṃ vaśaṃ nayet || 77 || 

tathāvidhā gajārūḍhāstathā śaktibhirāvṛtāḥ |
saṅgītāsaktamahilāvṛndasaṃkulamadhyagāḥ || 78 || 

smṛtvā lakṣmīmavāpnoti rājamānyāmatisthirām |
nānābhogasamopetāṃ prakhyātanijavaibhavām || 79 || 

tathāvidharathārūḍhāstathāśaktibhirāvṛtāḥ |
tathā saṅgitasaṃsaktaśaktivṛndasamanvitāḥ || 80 || 

smaran bhuvamavāpnoti rājā vai vairimaṇḍalam |
evaṃ tattrividhadhyānāt saubhāgyamatulaṃ yaśaḥ || 81 || 

--------------------------------------------

	alaṅkṛtetyādinā ślokena viśvavaśīkaraṇadhyānamupadiśati | tatra 
śaktibhiśca tathāvṛtāḥ alaṅkṛtahayārūḍhābhiḥ śaktibhiḥ parivṛtāḥ || 
77 ||
	tathetyādinā vaibhavāmityantena ślokadvayena 
lakṣmīprāptiprayogadhyānamupadiśati | tatra tathāvidhāḥ 
prāguktadvinetrādivigrahaviśiṣṭāḥ | gajārūḍhā laṅkṛtagajārūḍhāḥ 
tathā śaktibhirāvṛtāḥ alaṅkṛtagajārūḍhābhiḥ 
svasvasamānavigrahābhiḥ śaktibhirāvṛtāḥ | saṅgītāsaktamahilāvṛndaṃ 
nāma saṃgītāsaktayoginīvṛndam | atisthirāṃ rājacaurādyapradhṛṣyāṃ | 
nānābhogasamopetāṃ 
nānābhogyairdravyaviśeṣaistattadbhogaśaktyādibhiśca samopetāṃ | 
prakhyātanijavaibhavāṃ ākāra guṇavidyādarpapauruṣādibhiriti śeṣaḥ || 79 
||
	tathāvidhetyādinā yaśa ityantena ślokadvayena 
bhūmiprāptyādikaprayogadhyānamupadiśati | tatra 
tathāvidharathārūḍhāḥ prāgvadalaṅkṛtarathārūḍhāḥ ityarthaḥ | tathā 
śaktibhirāvṛtāḥ alaṅkṛtarathārūḍhaśaktibhirāvṛtāḥ | tathā 
saṅgītasaṃsaktaśaktivṛndasamanvitāḥ alaṅkṛtarathārūḍhā 
saṃgītādirataśaktivṛndasamanvittāḥ | bhuvaṃ abhīṣṭāmiti śeṣaḥ | 
vairimaṇḍalaṃ śatrurājyaṃ | evaṃ tattṛvidhadhyānāt 
proktakramālaṅkṛtahayagajarathārūḍhadhyānāt | atulaṃ nirupamam || 81 ||

--------------------------------------------

p. 448) kadalīkānane'raṇye nirjane tāstathā smaran |
pādukāsaktacaraṇā āgacchanti svaśaktibhiḥ || 82 || 

maṇḍalaṃ māsamarddhaṃ vā japan vidyāṃ tato viśet |
nidhiṃ saṃprāpya bhuvane bhogī syād yāvadāyuṣam || 83 || 

pūgārāme tathā smṛtvā nidhimāpnotyayatnataḥ |
evaṃ campakapunnāganameruvakuleṣvapi || 84 || 

tathā parvatakuñjeṣu tāḥ smṛtvā vittamāpnuyāt |
rājato dhanito'nyasmād yenāsau syāt sukhī ciram || 85 || 

samudratīre'raṇyeṣu tathā nityaṃ smaran dhiyā |
prāpnotyanargharatnāni bahūni dhyānavaibhavāt || 86 || 

samudragāsarinmadhyataruvāṭīṣu tāstathā |
smaran kanakamāpnoti varṇotkṛṣṭamasaṃkhyakam || 87 || 

--------------------------------------------

	kadalītyādinā āyuṣamityantena ślokadvayena 
nidhiprāptiprayogadhyānamupadiśati | tatra tā nityāḥ | tathā 
pūrvoktadvinetrādivigrahaviśiṣṭaśaktibhiḥ saheti śeṣaḥ | maṇḍalaṃ 
prāgvadekapañcāśaddināni | arddhaṃ maṇḍalamāsayoḥ | vā vikalpe 
yāvat siddhītyarthaḥ | vidyāṃ nityāvidyāsvabhīṣṭāmityarthaḥ | 
yāvadāyuṣaṃ yāvajjīvam || 83 ||
	pūgetyādinā ślokena proktadhyānena 
nidhiprāptyāmudyānapañcakaviśeṣānupadiśati | tatra tathā 
anantarapūrvoktaprakāreṇa || 84 ||
	tathetyādinā ślokena pūrvoktadhyānena 
vittaprāptiprayogādiviśeṣamupadiśati | tatra tathā proktaprakāreṇa | 
parvatakuñjeṣu parvataguhāsu | tā nityāḥ | rājataḥ rājasakāśāt | yenāsau 
syāt sukhī ciraṃ yāvatā dhanena sādhakaḥ ciraḥ sukhī 
syāttāvaddhanamityarthaḥ || 85 ||
	samudretyādinā ślokena 
pūrvoktadhyānenānarghyaratnaprāptiprayogamupadiśati | tatra tathā 
pūrvoktadhyānaprakāreṇa || 86 ||
	samudragetyādinā ślokena 
pūrvoktadhyānenāsaṃkhyātottamakanakaprāptiprayogamupadiśati | tatra 
tathā prāgvat dhyānaprakāreṇa || 87 ||
	
--------------------------------------------

p. 449) nirjane vipine smṛtvā prāpnoti mahilāḥ śubhāḥ |
rūpayauvanaśīlāḍhyāḥ premanighnāstvananyagāḥ || 88 || 

ukteṣu teṣu sthāneṣu hayārūḍhāḥ smarannaraḥ |
nṛpatiṃ kurute vaśyaṃ manovākkāyakarmmabhiḥ || 89 || 

teṣūkteṣu gajārūḍhāḥ smṛtvā nārīrnarānnṛpān |
vaśīkaroti bhuvane prāṇinaścā viśeṣataḥ || 90 || 

tathā teṣu rathārūḍhāḥ smṛtvā devīstathoditāḥ |
vāñchitaṃ samavāpnoti muktaḥ syānnigaḍāditaḥ || 91 || 

śatavaktrāstaddviguṇabhujāsteṣvāyudhānyapi |
vāñchitāni likhitvā tāḥ paṭeṣu navasu sphuṭam || 92 || 

paṭāṃstānmadhyaparyyantadvaye saṃsthāpayettathā |
rathadantihayānāntu tiraskaraṇikāyutān || 93 || 

pratisainyābhisukhye tu tāṃstu samyak pradarśayet |
vajrālikhitaniśānabherīpaṇavamarddalān || 94 || 

--------------------------------------------

	nirjanetyādināślokena pūrvoktadhyānena 
mahilāprāptiprayogadhyānamupadiśati | tatra smṛtvā proktaprakāreṇeti 
śeṣaḥ | premanighnāḥ premaparavaśāḥ || 88 ||
	ukteṣvityādimirādita ityantai stribhiḥ 
ślokairnṛpādivaśīkaraṇasahitaṃ nigaḍādimocanadhyānamupadiśati | tatra 
ukteṣu teṣu sthāneṣu anantarapūrvokteṣu kadalīkānanādiṣu 
nirjanavipinānteṣu teṣu daśasu sthāneṣu | teṣu ukteṣu prāgvat sthāneṣu | 
prāṇinaścā viśeṣataḥ suranaramṛgapakṣisarīsṛpādyaviśeṣeṇa sarvān 
prāṇinaśca | teṣu prāgvat sthāneṣu | nigaḍādita ityatrādiśabdo rājādibhiḥ 
kṛtavandhanaviśeṣādiviṣayaḥ || 91 ||
	śatetyādibhiranaghe ityantaiḥ pañcabhiḥ ślokaiḥ 
samaravijayaprayogaviśeṣamupadiśati | tatra vāñchitāni svaparicintitāni | tā 
nityāḥ | navasu navasaṃkhyeṣu | sphuṭaṃ suvyaktaṃ madhyaparyyantadvaye 
saṃsthāpayet | tathā rathadantihayānāntu | teṣu navasu 
paṭeṣvaśvarathādīnāṃ trayāṇāṃ madhye 
tattadvāmadakṣapārśvaparyyantadvaye

--------------------------------------------

p. 450) āhatya vahayan śṛṅgaśaṅkhakāhalakādikam |
vajrādabhimukhaṃ vairī dhāvatyāśu parājitaḥ || 95 || 

tatsenāsaṃmukhā paścānna jātu bhavati dhruvam |
iti dhyānānyaśeṣeṇa kathitāni tavānaghe || 96 || 

sūkṣmadhyānena siddhānāṃ sādhakānāṃ phalodayaḥ |
atastacchṛṇu vakṣyāmi sarvābhīṣṭābhikārakāḥ || 97 || 

dāḍimīkesaraprakhyatejorūpāṃ smaran dhiyā |
tanmadhye sādhyarūpañca nijavāñchānurūpakam || 98 || 

samastamiṣṭamāpnoti śubhānapyaśubhānapi |
tathā suṣumnāntastacca cintayedvā gamāgamam || 99 || 

tenākhilaṃ nijeṣṭantu prāpnoti dhyānavaibhavāt |
sādhakaśca tathā siddhastayorevāśusiddhikṛt || 100 || 

--------------------------------------------

ca trīn trīn saṃsthāpayet | tiraskaraṇikāyutān tiraṣkaraṇībhiḥ saheti śeṣaḥ 
| tiraskaraṇikā nāma prāvaraṇapaṭī pratisainyāmimukhye | tān nava paṭāniti 
śeṣaḥ | vajrālikhitaniśānabherīpaṇavamarddalān 
vijayānityāpaṭaloktasamareṣvityādicaturnavatitamādiślokatrayaprokta-
prakāravajrayantreṇālikhita niśānabherī paṇavamarddalanivahān | 
kāhalakādikamityatrādiśabdobheryyādiviṣayaḥ | tat senā vairisenā | anaghe 
iti sambuddhiḥ || 96 ||
	sūkṣmetyādibhiḥ siddhikṛdityantaiścaturbhiḥ ślokaiḥ 
prastāvapuraḥsaraṃ sūkṣmadhyānaṃ tena prayogādikamupadiśati | tatra tat 
sūkṣmadhyānam ādhāreṣviti śeṣaḥ | tanmadhye 
nityānivahātmakatejomadhye | nijavāñchānurūpakaṃ 
svasamīhitakarmmānuguṇam | tathā tattejorūpatayā | suṣumnāntaḥ 
suṣumnānāḍīmadhye | tatnijavāñchānurūpaṃ svasādhyam | vā vikalpe | 
gamāgamaṃ mūlādhārādibrahmarandhrāntaṃ 
brahmarandhrādimūlādhārāntaṃ 
muhurmuhurārohāvarohakrameṇetyarthaḥ | tena proktobhayaprakāreṇa | 
tayoreva ityatra evakāreṇa sādhyasya 
sūkṣmarūpadhyānaprayogeṣvanadhikāratvamucyate || 100 ||

--------------------------------------------

p. 451) prakṛtyātmamayī vyāptiriti samyak samīritā |
asyā niphālanāccitte tattattvaṃ svātmasātkṛtam || 101 || 

iti ṣoḍaśanityātantre śrīkādimate caturvviṃśati paṭalaṃ paripūrṇaṃ 
parāmṛṣṭam |

--------------------------------------------

iti ṣoḍaśanityātantreṣu śrīkādimatākhyasya paripūrṇasya tantrasya 
prapañcasārasiṃharājaprakāśābhidhānena śrīsubhagānandanāthena 
viracitāyāṃ manoramākhyāyāṃ vyākhyāyāṃ 
ṣoḍaśanityādhyānaprapañcaprakāśanaparaṃ caturviṃśaṃ paṭalam 
paripūrṇaṃ parāmṛṣṭam || 24 ||


granthasaṃkhyā |	paṭale'smiṃścaturviṃśe yantrāṇi na bhavanti ca |
vyākhyāgranthāḥ ṣoḍaśa syuradhikāste śatadvayāt ||



pañcaviṃśa paṭalam |


atha ṣoḍaśanityānāṃ ṣaṭtriṃśattattvavigrahaiḥ |
varṇaistajjanitairmmantrairyantraiḥ kālātmatāṃ kramāt || 1 || 

kathayāmi prayogāṃśca nānābhīṣṭāptikāraṇān |
yajjñānopāstibhedābhyāṃ mantrāḥ sidhyanti varṇinaḥ || 2 || 

svarāḥ ṣoḍaśa nityāḥ syuḥ kādikṣāntāḥ svarānvitāḥ |
teṣu tattvāni ṣaḍviṃśadvargā nāthanavātmikāḥ || 3 || 

--------------------------------------------

	pūrvasmin caturviṃśe paṭale ṣoḍaśanityānāṃ prayogeṣu 
dhyānādikamupadiśyānantaraṃ ṣoḍaśanityānāṃ 
ṣaṭtriṃśattattvasvarūpairvyāptyāvirbhūtavarṇaistattadyogabhūtabhedotpan
nairmantrairyantraiśca kālātmakatvaṃ taiḥ 
prayogādikañcopadiśatyathaṣoḍaśetyādinā śiva ityantena 
ślokaśatarūpeṇa pañcaviṃśena paṭalena | tatra athetyādinā varṇina 
ityantena ślokadvayena paṭalārthāṃstadanubhāvañcopadiśati | tatra 
ṣoḍaśanityānāṃ ṣoḍaśasvarāṇāṃ ṣaṭtriṃśattattvavigrahaiḥ 
ṣaṭtriṃśadvyañjanākṣaraiḥ vyāptyeti śeṣaḥ | 
varṇairvakṣyamāṇasaṃkhyaiḥ saṃjātairiti śeṣaḥ | tajjanitaiḥ teṣāṃ 
saṃyoga bhedajātaiḥ | kālātmatāṃ kālasvarūpatāṃ 
yajjñānopāstibhedābhyāṃ ābhyantarānusandhānabhedena 
vāhyapūjābhiṣekahomādibhedena ca varṇinaḥ varṇavattāmātrāḥ | 
vāsanāpaṭalavakṣyamāṇāḥ sattvādivihīnāḥ || 2 ||
	svarā ityādinā ślokena ṣoḍaśasvarāṇāṃ ṣoḍaśanityābhiḥ 
ṣaṭtriṃśadvyañjanānāṃ ṣaṭtriṃśattattvaiḥ mātṛkānavavargānāṃ 
navanāthaiśca tādātmyamupadiśati | tatra svarānvitāḥ 
akārākṣarasaṃyutāḥ | kakārādikṣakārāntānāṃ 
pañcatriṃśadakṣarāṇāṃ khareṇa saha 
ṣaṭtriṃśattattvātmakatvenobhayātmakatvāttadātmakasya 
prathamasvarasyāpi 
svaravyañjanātmakatvenobhayātmakatvamastītyupaskarasaṃpradāyācca 
svarasaṃjñayā prathamasvara evātra vivakṣita iti yāvat | turavadhāraṇe | 
etaduktaṃ bhavati ye ṣoḍaśa svarāsta eva ṣoḍaśa nityāḥ syuḥ | ye 
ṣaṭtriṃśadvyañjanavarṇā sta eva ṣaṭ triṃśattattvāni syuḥ | ye 
mātṛkāyā navātmakā vargāsta eva navātmakā nāthāḥ syuriti || 3 ||
 
--------------------------------------------

p. 453) aṣṭāvaṣṭau svare vargaḥ parataḥ pañca pañca vai |
mātṝṇāntu svaraireko vargaḥ pūrvavaduttaram || 4 || 

nityānāṃ tattvasaṃyoge varṇasaṃkhyāḥ samīritāḥ |
ṣaṭsaptatyā pañcaśataṃ tatsaṃkhyābdaistu pūrṇatā || 5 || 

tatsaṃkhyānāñca yantrāṇāṃ tāvadabdaistu pūrṇatā |
pūrṇakālasamāvṛttiryugakalpādināmabhāk || 6 || 

trisahasrasamāvṛttyā proktaḥ kṛtayugābadhiḥ |
tasya turyyāṃśaturyyāṃśahānyā tretādisambhavaḥ || 7 || 

--------------------------------------------

	aṣṭāvityādinā ślokapūrvārddhena mātṛkāyā 
navavargasvarūpamupadiśati | tatra aṣṭāvaṣṭau khare vargaḥ | 
aṣṭabhiraṣṭamirakṣaraiḥ svareṣvekaiko vargo bhavati | 
mātṛṇāmityuttarārddhena vaśinyādīnāṃ mātṝṇāmaṣṭavargavyāptiṃ 
mātṛkākṣarāṇāṃ aṣṭavargasvarūpañcopadiśati | tatra mātṝṇāṃ 
vaśinyādīnāṃ | turavadhāraṇe | svaraiḥ ṣoḍaśabhiriti śeṣaḥ | 
pūrvavaduttaraṃ kādikṣāntākṣareṣu pañcatriṃśatsaṃkhyeṣu 
vyañjaneṣu vargaproktarūpeṇa pañcabhiḥ pañcabhirekaiko vargo bhavati || 4 
||
	nityānāmityādinā nāmabhāgityantena ślokadvayena svarāṇāṃ 
vyañjanānāñca pratyekayogajātāṃ varṇasaṃkhyāṃ tadvarṇānāṃ 
tatsaṃkhyānāṃ mātṛkācakrāṇāñca tatsaṃkhyābdairvyāptiṃ 
tatsaṃkhyānāmabdānāmāvṛtteravāntarayugakalpādisaṃjñāñcopadiśat
i | tatra nityānāṃ tattvasaṃyoge pratyekaṃ ṣoḍaśasvarāṇāṃ 
pratyekamakārādikṣakārāntaiḥ ṣaṭtriṃśadvyañjanākṣaraiḥ saṃyoge 
pūrṇatā teṣāmuktasaṃkhyānāṃ varṇānāmiti śeṣaḥ | yantrāṇāmasmin 
paṭale vṛttamityādinā samīritā ityantenārddhādhiślokadvayena 
proktānāṃ tatsaṃkhyānāṃ cakrāṇā mityarthaḥ | etaduktaṃ bhavati 
kṛtādiyugeṣu pratiyugamārabhya ṣaṭsaptatyadhikapañcaśata (576) 
saṃkhyānāṃ varṇānāṃ tatsaṃkhyānāṃ mātṛkācakrāṇāñca 
tattadātmakatvena tatsaṃkhyaistatsaṃkhyairabdaiḥ pūrṇatā bhavatīti | 
yugakalpādiamabhāk yugakalpādisaṃjñā bhavati || 6 ||
	trisahasretyādinā ślokena proktamaṇḍalābdasamāvṛttibhiḥ 
kṛtādicaturyugānāmabdānāṃ saṃkhyāmupadiśati | tatra tasya kṛtayugasya 
| etaduktaṃ bhavati pūrṇakālābdānāṃ ṣaṭsaptatyadhikapañcaśatānāṃ 
sahasratrayāvṛttijanitasaṃkhyāṣṭāviṃśatisahasrādhikasaptadaśalakṣavarṣ
aiḥ (1728000) kṛtayugo bhavati |

--------------------------------------------

454) māyādharāgnivātasvaiḥ kṛtādyarṇāḥ smīritāḥ |
tān dinākṣarasaṃyuktānmadhyayonau samālikhet || 8 || 

dinārṇeṣu svarā nyāse bindurūpā anukramāt |
vāmordhvadakṣapārśveṣu pañca pañca samīritāḥ || 9 || 

tattadyugārṇāstatsthāne svarūpeṇa vyavasthitāḥ |
vyañjaneṣu tu sarvvatra suśliṣṭāḥ svena saṃyutāḥ || 10 || 

--------------------------------------------

kṛtayugasya turyyāṃśahānyā 
dvātriṃśatsahasrādhikacaturlakṣavihīnaistatkṛtayugābdaiḥ 
ṣaṇavatisahasrottaradvādaśalakṣamitairvarṣai (1296000) stretā yugo bhavati | 
punaḥ kṛtayugaturyyāṃśaproktavarṣavihīnaistretāyugavarṣaiścatuḥṣaṣṭi-
sahasrottarāṣṭalakṣamitairvarṣai (864000) rdvāparayugo bhavati | punaśca tat 
kṛtayugavarṣaturyyāṃśavihīnaistaddvāparavarṣaistadarddhamitairvarṣair-
dvātriṃśatsahasrādhikacaturlakṣamitairvvarṣaiḥ (432000) kaliyugo bhavati | 
teṣāṃ sambhūya viṃśati sahasrādhikatricatvāriṃśallakṣavarṣai (4320000) 
rekaścaturyugo bhavatīti || 7 ||
	māyetyādibhiḥ saṃyutā ityantaistribhiḥ ślokaiḥ 
kṛtādiyugavigrahavarṇān tadvarṇānāṃ asmin paṭale 
vakṣyamāṇaghaṭikācakreṣu vakṣyamāṇaghaṭikāvarṇaiḥ saha 
lekhanakramādikañcopadiśati | tatra māyādharāgnivātasvaiḥ māyā 
visarjanīyaḥ, dharā ukāraḥ agnirikāraḥ vātaḥ akāraḥ, svaṃ binduḥ | 
etaduktaṃ bhavati aḥ uṃ iṃ aṃ iti caturvarṇāḥ kramāt 
kṛtādicaturyugavigrahā bhavantīti | tān yugārṇān dinākṣarasaṃyuktān 
ghaṭikānāṃ divasāvayavatvāt | 
vakṣyamāṇaghaṭikākṣarasaṃyuktānityarthaḥ | madhyayonau 
vakṣyamāṇaghaṭikāyantrāṇāmiti śeṣaḥ | dinārṇeṣu prāgvat 
ghaṭikārṇeṣu | svarāḥ 
visarjanīyarahitavakṣyamāṇaghaṭikātmakapañcadaśa svarāḥ | 
bindurūpāḥ vindvākāralikhitarūpāḥ | vāmorddhadakṣapārśveṣu 
pāgvadvakṣyamāṇaghaṭikāyantrāṇāṃ madhyayonau devatāyā iti śeṣaḥ | 
tatsthāne sarvvamadhyayonimadhye prāgvat | etaduktaṃ bhavati 
vakṣyamāṇaghaṭikākṣarayantreṣu ghaṭikākṣaratvena kadācit 
svararūpākṣare lekhanīye sati tadyantrāṇāṃ madhyayonau devatāyā 
vāmapṛṣṭhadakṣapārśveṣu pañca pañca cāṅgīkṛteṣu tān varṇān 
vāmapār"vasthāṃśamārabhya akārādīnāṃ pañcadaśasvarāṇāṃ 
sthānaṃ parikalpya ghaṭikākṣaratvena tatkālāyātasvarasthāṃśe 
ekabinduṃ tadātmakatvena vilikhya

--------------------------------------------

p. 455) sarvatra yantravinyāsapratiṣṭhārccādyanugrahe |
nigrahe vāstuvinyāse garbhanyāseṣṭasiddhikṛt || 11 || 

ārabhya bhānorudayamekaśo ghaṭikākramāt |
ekaikaṃ mātṛkāvarṇapañcāśatparivṛttitaḥ || 12 || 

--------------------------------------------

tadā tatkālāyātayugākṣaraṃ madhye devatāsthāne svarūpeṇa likhet | 
vyañjaneṣu ghaṭikākṣaratvena lekhanīyeṣviti śeṣaḥ | sarvvatra asmin paṭale 
ghaṭikākṣarayugākṣarayorvilekhane svarūpeṇa likhet | vyañcaneṣu 
suśliṣṭāḥ suśliṣṭasamvaddhāḥ tattatprāptasandhikāryyavargāḥ 
avibhaktarūpā iti yāvat | etaduktaṃ bhavati asmin paṭale sarvatra 
ghaṭikākṣarayugākṣarayorvilekhane ghaṭikākṣaraṃ svararūpañcet 
proktarūpaprakāreṇa vāmādipārśveṣu svararūpaghaṭikākṣaraṃ 
svāṃśe bindurūpaṃ likhitvā madhyayonimadhye yugārṇaṃ svarūpeṇa 
likhet | vyañcanaṃ cettanmadhyayonimadhye tena ghaṭikākṣararūpeṇa 
vyañjanena yugārṇaṃ prāgvat suśliṣṭasambaddhaṃ kṛtayuge 
savisarjanīyamitareṣu savindukaṃ likhediti || 10 ||
	sarvatretyādinā ślokena ghaṭikācakrāṇāṃ viniyogaṃ tat phalāni ca 
upadiśati | tatra garbhanyāseṣṭasiddhikṛt garbhanyāse iṣṭasiddhikṛditi 
padacchedaḥ | āgamānāṃ sandhirdivyatvādasmābhirna vicāraṇīyaḥ || 11 ||
	ārabhyetyādinā pravarttata ityantena ślokadvayena 
mātṛkāvarṇacakrasya ghaṭikātmakatvena jyotiścakreṇa 
vyāptikramamupadiśati | tatra bhānorudayaṃ laṅkāyāmiti śeṣaḥ | 
pañcāśatparivṛttitaḥ akārādikṣakārāntānāmantyasvaravarjitānāṃ 
varṇānāṃ pañcāśat parivṛttitaḥ | tasyāḥ parivṛttirūpiṇyā mātṛkāyāḥ 
| etaduktaṃ bhavati pratiyugaṃ yugaprathamadivase 
laṅkārkodayamārabhyaikaikaghaṭikākrameṇa mātṛkāyā 
akārādikṣakārāntāni visarjanīyasvararahitāni pañcāśadakṣarāṇi 
pañcāśadbhiḥ ghaṭikābhirudyanti | a e ca ta ya iti pañcamātṛkā 
ghaṭikāpārāyaṇe jñeyāḥ | punarapi 
prathamadivasaśiṣṭaghaṭikābhirdaśabhirakārādiḷkārāntāni 
daśākṣarāṇi samudyanti | dvitīyadivase 
prāgvadarkodayādekādaśākṣaramekāramārabhya 
śiṣṭacatvāriṃśadakṣarāṇi catvāriṃśadghaṭikābhiḥ samudyanti | 
punardvitīyadivase śeṣaghaṭikābhirviṃśatibhirakārādi ṅakārāntāni 
viṃśatyakṣarāṇi samudyanti | punastṛtīyadivase tadanantaraṃ

--------------------------------------------

p. 456) divasaiḥ pañcabhistasyāḥ ṣaḍāvṛttyā udīritāḥ |
evaṃ yugādimārabhya kālātmārṇaiḥ pravarttate || 13 || 

yonau trikoṇamālikhya tasmin yoniṃ samālikhet |
teṣu paryyāyanityārṇavarṇānālikhya bāhyataḥ || 14 || 

yugārṇaṃ ghaṭikārṇena madhye vinyasya tatra vai |
nityāḥ ṣoḍhaśa deveśi pūjayennityamarccakaḥ || 15 || 

--------------------------------------------

cakārādi triṃśadakṣarāṇi akārādi ṇa kārāntāni triṃśadakṣarāṇi ca 
samudyanti | caturthe divase tadanantaraṃ takārādiviṃśatyakṣarāṇi 
akārādimakārāntāni catvāriṃśadakṣarāṇi ca samudyanti | pañcame 
divase tadanantaraṃ yakārādidaśākṣarāṇi akārādikṣakārāntāni 
pañcāśadakṣarāṇi ca samudyanti | evaṃ kramāt pañcabhiḥ 
pañcabhirdivasaiḥ mātṛkāyāḥ proktaparivṛttikramarūpiṇyāḥ 
ṣaṭṣaḍāvṛttayaḥ sambhavantīti || 13 ||
	yonāvityādibhirayogyatetyantaistribhiḥ 
ślokairghaṭikācakraviracanākramaṃ tatra 
yugaparyyāyadivasaghaṭikābhedato vidyālekhanakramaṃ taccakre 
ṣoḍaśanityācanasyāvaśyakarttavyatāṃ tadakaraṇe 
sādhakasyāyogyatāñcopadiśati | tatra yonau svābhimukhāgratrikoṇamadhye 
| trikoṇaṃ svānabhimukhāgratrikoṇaṃ | tasmin tanmadhye | yoniṃ prāgvat | 
teṣu vāhyāvaraṇamadhyamāvaraṇayoryonitrikoṇarūpayostriṣu koṇeṣu | 
paryyāyanityārṇavarṇān anantaravakṣyamāṇasaṃkhyāsu vidyāsu 
gataparyyāyasaṃkhyāprāptavidyārṇatrayaṃ dinaprāptavidyārṇatrayañca | 
vāhyataḥ vāhyāvaraṇamārabhyeti śeṣaḥ | madhye madhyasthayonimadhye | 
nityaṃ pratidivasam | uttamā nityanityamityuktyā 
pratidivasamarccanasyāvaśyakarttavyatāmupadiśati | parvaparvaṇi ukteṣu 
parvasu pratiparveti yāvat | māsamātreṇa teṣu parvasu 
pratimāsamanyatamasmin parvaṇi | atra madhyamādhamapakṣayorvidhānaṃ 
rāṣṭrakṣobhadurbhikṣavyādhyādikṛccheṣveva ayogyatā dvitīye paṭale 
sahasramityādinā saptatitamaślokottarārddhenoktaprāyaścittamakṛtvā 
nityabhajanādiṣu sādhakasyeti śeṣaḥ | ayamatra 
ghaṭhikācakraviracanākramaḥ | iṣṭamānabhrameṇa vṛttaṃ niṣpādya tatra 
prākpratyagbrahmasūtramāsphālya tadarddhamānena 
prāgbrahmasūtrāgravṛttasandhimavaṣṭabhya tadvṛttapārśvayościhnayugaṃ 
kṛtvā taccihnadvayagatāgrayugaṃ tiryyakṛsūtramāsphālya 
tadagradvayādārabhya

--------------------------------------------


p. 457) uttamā nityanityaṃ hi madhyamā parvaparvaṇi |
adhamā māsamātreṇa māsādūrddhvamayogyatā || 16 || 

pūrṇamaṇḍalavarṇāḥ syuḥ prathame tvāditaḥ kramāt |
ṣaṭtriṃśattattvavarṇāstaddvitīyā marutā kramāt || 17 || 

tṛtīyā sarvato vahnirevaṃ vidyāstu tryakṣarāḥ |
tripurāḥ sarvvasiddhānāmākarāḥ kathitāḥ kramāt || 18 || 

--------------------------------------------

brahmasūtrapaścimāgrāvadhi sūtradvayaṃ vinyasya yoniṃ niṣpādya 
tadyonivāmadakṣiṇapārśvarekhāmadhyagatāgradvayāṃ tiryyagrekhāṃ 
kṛtvā tadagradvayāttadyoneḥ 
tiryyagrekhāmadhyāntasūtradvayavinyāsāttrikoṇaṃ niṣpādya 
tattrikoṇapārśvadvayamadhyagatāgradvayaṃ tiryyak sūtraṃ kṛtvā 
tadagradvayādārabhya tattrikoṇatiryyagrekhāmadhyāntaṃ sūtra 
dvayāsphālanena madhyayoniṃ kṛtvā brahmasūtravṛttañca mārjayitvā 
evaṃ ghaṭikākālātmakaṃ cakraṃ niṣpādya tatra 
vāhyayoneragrādyaprādakṣiṇyena koṇatrayeṣu pūrvoktavidyāgata 
paryyāyāttattadvidyākṣaratrayaṃ vilikhya tadantargatatrikoṇakoṇeṣu 
pūrvāgrādyaprādakṣiṇyena nityāvidyākṣaratrayaṃ vilikhya 
tadantargatayonimadhye tattadghaṭikārṇena prāguktaprakāreṇa sahitaṃ 
yugārṇaṃ vilikhya tatra kālātmake cakre nānājñānaṃ manomatsthaṃ 
tadviddhi ityekādaśākṣaravākyajanitasaṃkhyā (94675050000) bhedābhinne 
proktakāle ṣoḍaśa nityāḥ samarccayediti || 16 ||
	pūrṇamaṇḍaletyādinā kramādityantena ślokadvayena 
pūrṇamaṇḍalavarṇeṣvakṣarayogaviśeṣaprakriyāvaśena 
jātāstryakṣarāstripurāvidyāstāsāmanubhāvañcopadiśati | tatra 
pūrṇamaṇḍalavarṇāḥ a ā ityādīni kṣaṃ kṣaḥ ityantāni ṣaṭsaptatyadhika 
pañcaśatasaṃkhyānyakṣarāṇi | prathame prathamānyakṣarāṇi 
vidyānāmiti śeṣaḥ | vāgbhavatvena bhavatītyarthaḥ | āditaḥ kramāt 
akārādikramataḥ ṣaṭtriṃśattattvavarṇāḥ prāguktā akārādayaḥ 
kṣāntavarṇāḥ taddvitīyā varṇāḥ kāmarājātmakāḥ marutā ākāreṇa 
kṛtasandhikā iti śeṣaḥ | tṛtīyā lipiriti śeṣaḥ | tāsāṃ vidyānāṃ tṛtīyā 
lipiḥ sarvataḥ vakṣyamāṇasaṃkhyāsvāsu vidyāsu vahniḥ 
vahnisaṃjñālipiḥ ikāraḥ tāsāṃ vidyānāṃ śaktibījatvena sthitā 
ityarthaḥ | evaṃ uktaprakāreṇa tripurāḥ saṃjñayā svarūpeṇeti śeṣaḥ | 
etaduktaṃ bhavati asmin paṭale

--------------------------------------------

p. 458) etāḥ pustakamāropya pīṭhe saṃsthāpya pūjayet |
yatra tatra gadālakṣmīgrahadurbhikṣaśātravāḥ || 19 || 

bhūtāpamṛtyukṛtyādyā na bhavanti purādike |
abhīpsitāni sidhyanti tasya yo'rccati nityaśaḥ || 20 || 

ṣaṭ triṃśattat saptaśataṃ sahasrāṇi ca viṃśatiḥ |
tāsāṃ saṃkhyā samākhyātā tadāvṛttistadāptikṛt || 21 || 

--------------------------------------------

ṣaṭtriṃśadityādyekaviṃśatitamena ślokena vakṣyamāṇasaṃkhyānāṃ 
pratyekaśaḥ tryakṣarātmakānāṃ tripurāvidyānāmuddhāre 
prathamākṣaratvena prokteṣu pūrṇamaṇṭhalavarṇeṣu yathā 
kramamekamekaṃ prathamamuccāryānantaraṃ taddvitīyākṣaratvena kramāt 
prāguktāni ṣaṭtriṃśattattvātmakānyakṣarāṇyākāreṇa kṛtasandhikāni 
samuccāryānantaraṃ tattṛtīyākṣaratvena sarvatra īkāramuccārayet | tena 
pūrṇamaṇḍalavarṇeṣu ekamekamakṣaraṃ ṣaṭtriṃśat 
ṣaṭtriṃśadviyānāmādyamādyamakṣaraṃ bhavati | tena 
vakṣyamāṇasaṃkhyā vidyāḥ sambhavantīti || 18 ||
	etā ityādinā nityaśa ityantena ślokadvayena tāsāṃ 
tripurāvidyānāṃ viniyogaṃ phalāni copadiśati | tatra etā vidyāḥ | āropya 
vilikhya | pīṭhe pūjayedityatrānvayaḥ | saṃsyāpya pratiṣṭhāṃ kṛtvā | 
śātravāḥ śatrava ityarthaḥ | kṛtyādyā ityatrādyaśabdaḥ hatyādiviṣayaḥ | 
purādike ityatrādiśabdo grāmapattananagarakheṭakharvvaṭagṛhādiviṣayaḥ | 
tasya arccakasya || 20 ||
	ṣaṭtriṃśadityādinā ślokenoktavidyānāṃ saṃkhyāṃ 
tadanusandhātuḥ phalaṃ tena tantreṇa parthyāyanityādikaṃ copadiśati | tatra 
tadāvṛttistāsāṃ vidyānāṃ vakṣyamāṇakrameṇa parivṛttiḥ | tadāptikṛt 
devyātmatvaṃ karoti iti yāvat | atrādyupaskaraḥ sampradāyārtho 
nāthājñayā likhyate | āsāṃ vidyānāṃ devyātmakatvāttacchabdena 
vidyocyate | tasmāddinanityātmakatvena tāsāmāvṛttiḥ tāsāṃ 
dinanityānāmekaikasyā eva vidyāyāḥ paryyāyātmakatvena prāptiṃ 
karototi yāvat | kiñca tāsāṃ vidyānāṃ paryyāyātmakatvenā vṛttiśca | 
tāsāmekaikasyā eva vidyāyāḥ paryyāyātmakatvena ca prāptiṃ karoti | 
ghaṭikācakrādiṣu paryyāyavidyālekhanasthāneṣveva paryyāye 
paryyāyātmikāṃ vidyāṃ tattat paryyāyavidyayā saha vilikhet | yugānteṣu 
yadā dinanityātvena vidyādvayaṃ bhavati tadā taddvayaṃ tat sthāneṣveva 
likhet || 21 ||

--------------------------------------------

p. 459) stambhanādyeṣu tadvarṇāstadrūpā hetivāhanaiḥ |
etadgranthitajāpena mantrāḥ sidhyanti varṇinaḥ || 22 || 

nāthāvṛttirmmantrarāśau dvisahasraṃ śatadvayam |
catvāri ceti vijñeyāstattvāvṛttirudīritāḥ || 23 || 

pūrṇamaṇḍalasaṃkhyaiva nityāvṛttiḥ sahasrataḥ |
dviśataṃ ṣaṇavatyaśca niḥśeṣaṃ samudīritāḥ || 24 || 

kṛtādīnāṃ yugānāntu dineṣvekaikaśaḥ kramāt |
tā vidyāstattvarūpiṇyaḥ śeṣāstvante dviśaḥ smṛtāḥ || 25 || 

--------------------------------------------

	stambhanādyeṣvityādibhiḥ samudīritā ityantaistribhiḥ ślokaistāsāṃ 
proktasaṃkhyānāṃ vidyānāṃ viniyogaprakāraṃ 
navanāthavyāptikramaṃ ṣaṭtriṃśattattvavyāptikramaṃ ṣoḍaśanityā 
vyāptikramañcopadiśati | tatra stambhanādyeṣu 
ādyaśabdaścaturviṃśatpaṭaloktaṣaṭkarmmādiviṣayaḥ | 
tadvarṇāstattadvidyāvarṇāścaturviṃśatipaṭaloktapītādivarṇāśca | 
tadūpāḥ pañcatriṃśat paṭalavakṣyamāṇaṣaḍbhedarūpāḥ | etaiḥ 
prathamabhedarūpairmmantrairgranthitajāpena ekāntaritajāpena mantrāḥ 
sarve iti śeṣaḥ | varṇinaḥ prāgvat | etaduktaṃ bhavati nityāvidyāsu 
manīṣitāṃ vidyāmābhirvidyābhirekaikavidyāntaritaṃ japet | eṣa 
japaprakāraḥ uktaprakāreṇa sarvākṣarāṇāṃ nityātmakatvāt 
sarvamantrāṇāṃ akṣarātmakatvācca sarvamantrasādhāraṇa iti | asya 
rahasyārthastvārādhyamukhādavabhantavyaḥ | nāthāvṛttiḥ 
navasaṃkhyāvṛttiḥ | tattvāvṛttiḥ ṣaṭtriṃśat saṃkhyāvṛttiḥ | 
pūrṇamaṇḍalasaṃkhyā ṣaṭsaptatyadhikāni pañcaśatāni | nityāvṛttiḥ 
ṣoḍaśaṣoḍaśasaṃkhyāvṛttiḥ niḥśeṣaṃ samastavyāptiḥ || 24 ||
	kṛtādīnāmityādinā siddhaye ityantena ślokadvayena kṛtādiṣu 
caturyugeṣvaharganānāmuktavidyāvyāptikramaṃ prayogeṣu 
tattaddinapūjāvaśyakarttavyatāṃ tatphalāni copadiśati | tatra ekaikaśaḥ 
ekaikā vidyāḥ | tattvarūpiṇyaḥ pratyekaṃ tattvākṣarāḥ | 
pratyekamakṣaratrayātmakatayā 
jñātṛjñānajñeyātmakatvāccāśeṣavidyānāmiti śeṣaḥ | ante 
yugānāmiti śeṣaḥ | dviśaḥ pratidinaṃ dve dve vidye | etaduktaṃ bhavati 
kṛtādiṣu caturyugeṣu parivṛttitaḥ proktasaṃkhyāvidyā ekaikasya divasasya 
yathākramamekaikā vidyā bhavati | tattadyugānteṣu keṣuciddineṣu 
pratidinaṃ dve dve vidye bhavataḥ |

--------------------------------------------

p. 460) prayogeṣu tu sarvvatra tattaddinaprapūjanam |
viśeṣato vidhātavyaṃ jayārogyādisiddhaye || 26 || 

--------------------------------------------

tat sarvamālikhyate | yathā kṛtayuge proktakrameṇa 
saptatriṃśadadhikacatuḥśatottaratriṃśatsahasra (30437) saṃkhyeṣu 
paryāyeṣu gateṣu anantaraparthyāye 
catuḥṣaṣṭyuttaradviśatādhikanavasahasrasaṃkhyāsu (9264) 
dinanityāvidyāsu gatāsu anantaraṃ tāṭā ī itirūpiṇīṃ vidyāmārabhya 
tatparyyāyaśeṣamanantaraparyyāyañca pratidinaṃ vidyā dvayaṃ dvayaṃ 
bhavati | sambhūya kṛtayuge paryyāyā 
ekonacatvāriṃśadadhikacatuḥśatottaratriṃśat sahasrasaṃkhyā (30439) 
bhavanti | tretāyuge ca 
proktakrameṇāṣṭāviṃśatyadhikāṣṭaśatottaradvāviṃśatisahasra-
saṃkhyeṣu (22828) paryyāyeṣu gateṣu anantaraparyyāye 
aṣṭacatvāriṃśadadhikanavaśatottaraṣaṭsahasrasaṃkhyāsu (6948) 
dinanityāvidyāsu gatāsu anantaraṃ ṭhāthā ī iti rūpiṇīṃ vidyāmārabhya 
tatparyyāyaśeṣaṃ anantaraparyyāyaśeṣañca pratidinaṃ vidyādvayaṃ 
dvayaṃ bhavati | sambhūya tretāyugaparyyāyā 
ekonatriṃśadadhikāṣṭaśatottaradvāviṃśatisahasrasaṃkhyā (22829) 
bhavanti | dvāparayuge ca 
proktakrameṇāṣṭadaśottaraśatadvayādhikapañcadaśasahasrasaṃkhyeṣu 
(15218) paryyāyeṣu gateṣu anantaraparyyāye 
dvāviṃśadadhikaṣaṭśatottaracatuḥsahasrasaṃkhyāsu (4622) 
dinanityāvidyāsu gatāsu anantaraṃ jaḍā ī iti rūpiṇīṃ vidyāmārabhya 
tatparyyāyaśeṣamanantaraparyyāyañca pratidinaṃ dve dve vidye bhavataḥ | 
sambhūya dvāparaparyyāyā 
viṃśatyadhikaśatadvayottarapañcadaśasahasrasaṃkhyā (15220) bhavanti | 
kaliyuge ca proktakrameṇa navādhikaṣaṭśatottara saptasahasrasaṃkhyeṣu 
(7609) paryyāyeṣu gateṣu anantaraparyyāye 
ṣoḍaśādhikaśatatrayottarasahasradvayasaṃkhyāsu (2316) dinanityāvidyāsu 
gatāsu anantaraṃ ghaḍhā ī iti rūpiṇīṃ dinanityāvidyāmārabhya tat 
paryyāyaśeṣamanantaraparyyāyañca pratidinaṃ dve dve vidye bhavataḥ | 
sambhūya kaliyuge paryyāyā daśottaraṣaṭśatādhikasaptasahasrasaṃkhyā 
(7610) bhavanti | sambhūya caturyugaparyyāyāḥ 
sāṣṭanavatiṣaṭsaptatisahasrasaṃkhyā (76098) bhavantīti | yugānāmante 
pratidinaṃ dinanityāvidyādvayabhajanavāsanā 
pūjyapādamukhādavagantavyā | yugadinasaṃkhyāpi jyotiḥśāstre 
siddhāntaśiromaṇī draṣṭavyā | pañcāṅgarāmāstithayaḥ khavahnī 
sārddhadvidasrārkadinākhyamabdaiḥ | asyārthaḥ ekasmin sauravatsare 
pañcaṣaṣṭyadhikaśatatrayaṃ dināni (365) pañcaśadadaṇḍāḥ (15) 
triṃśatpalāḥ (30) sārddhadvāviṃśatirvipalāḥ (22 | 30) bhavantīti |

--------------------------------------------

p. 461)

tatra dvātriṃśatsahasrādhikacaturlakṣavarṣasaṃkhye (432000) kaliyuge 
dinasaṃkhyāpañcaṣaṣṭyadhikaśatatrayadinasambandhīni 
aśītisahasrādhikaṣaṭsaptatilakṣottarapañcadaśakoṭisaṃkhyāni (157680000) 
dināni bhavanti kaliyuge 
pañcadaśadaṇḍasambandhyaśītisahasrādhikacatuḥṣaṣṭilakṣadaṇḍa-
sambandhīni aṣṭasahasrādhikalakṣasaṃkhyāni (108000) dināni bhavanti 
kaliyuga eva 
triṃśatpalasambandhiṣaṣṭisahasrādhikonatriṃśallakṣottarakoṭisaṃkhya-
palasambandhīni ṣaṭśatādhikasahasratrayasaṃkhyāni (3600) dināni bhavanti 
kaliyuge sārddhadvāviṃśativipalasambandhi 
viṃśatisahasrādhikasaptanavatilakṣasaṃkhya (9720000) vipalasambandhīni 
pañcacatvāriṃśa (45) ddināni bhavanti atra kaliyuge dinasambandhīni dināni 
(157680000) daṇḍasambandhīni dināni (108000) palasambandhīni dināni 
(3600) vipalasambandhīni dināni pañcacatvāriṃśa (45) ccaivaṃ sambhūya 
pañcacatvāriṃśadadhikaṣaṭśatottaraikanavatisahasrādhikasaptasaptati-
lakṣottarapañcadaśakoṭi saṃkhyāni (157791645) kaliyugadināni bhavanti | 
tataḥ ṣaṭtriṃśadadhikasapta śatottaraviṃśatisahasrasaṃkhyānāṃ (20736) 
mantrāṇāṃ navādhikaṣaṭśatottarasaptasahasrāvṛttibhiḥ (7609) 
caturviśatyadhikaśatadvayīttarāśītisahasrādhikasaptasaptatilakṣottara-
pañcadaśakoṭisaṃkhyāni (157780224) dināni bhavanti tadanantaraṃ 
daśamāvṛttau avaśiṣṭeṣu 
ekaviṃśatyadhikacatuḥśatottaraikādaśasahasrasaṃkhyeṣu (11421) dineṣu 
ṣaḍuttaraikaviṃśatiśatasaṃkhyeṣu (2106) dineṣu ekaikā vidyā bhavati | 
pañcadaśādhikaśatatrayottaranavasahasrasaṃkhyeṣu (9315) dineṣu dve dve 
vidye bhavataḥ | tena daśamaparyyāyapūrttiriti | dvāparādidvaiguṇyādinā 
ūhanīyamiti | aṅkato yathā 315583290 dvāparadināni 473374935 
tretāyugadināni 631166580 satyayugadināni | atraite saṃgrahaślokāḥ -
pañcā(5)ṅga 
(6)rāmā(3)stithayaḥ(15)khā(0)gni(3)sārddhākṣi(2)cakṣuṣī(2) |
dinādirvipalāntaśca kālaḥ saure tu vatsare ||
vāṇa (5) vedo (4) rmi (6) rātrīśa (1) graha (9) bhūdhara (7) bhūdhare 
(7) |
vāṇa (5) ścandraḥ (1) kaliyuge dinasaṃkhyāḥ samīritāḥ ||
paryyāyā statra vijñeyāḥ kha (0) candra (1) rasa (6) bhūdharāḥ (7) |
nava (9) śūnyā(0) ṅga (6) pātāla (7) paryyāyadivasāḥ punaḥ ||
veda(4) dvi(2)netra(2)khā(0)ṣṭā (8)śva(7)munī(7)ṣu (5) śaśi(1) 
saṃkhyayā |
śiṣṭeṣu candra (1) netrā (2) bdhi (4) bhū (1) bhū (1) saṃkhyā dineṣu 
ca ||

--------------------------------------------

p. 462) dhātukṣetreśayoḥ pūjāṃ kuryyāttattadavāptaye |
tatprakāraḥ prayogānāṃ paṭale sādhu vakṣyate || 27 || 

teṣu pañcāśadarṇānāṃ pañcāśanmithunāni vai |
ghaṭikākramayogena bhajante parivarttanam || 28 || 

atha yantrāṇi vakṣyante proktasaṃkhyānyanukramāt |
vṛttaṃ ṣaṭtriṃśadasrañca tadvadaṣṭādaśāsrakam || 29 || 

--------------------------------------------

paryyāye tvaṅga (6) śūnye (0) ndu (1) netra (2) saṃkhye dine gate |
ekaikasmin dine dve dve vidye jñeye kramāditi ||
varṣe dinādikaṃ buddhvā yugavāsarakādikam |
dvāparādiṣu tatsarvaṃ dviguṇatriguṇādikam || iti |

	prayogeṣu prayogadineṣu tattaddineṣu tattaddinaprapūjanaṃ yasmin 
yasmin divase prayogāḥ kriyante tattaddinapatīnāṃ pūjanaṃ | tena 
taddinapatayaḥ dinanityā ca tithinityā ca tithyadhipo vāsareśau 
nakṣatreśaśca ṣaḍvidhāḥ | teṣāṃ dinanityāsamarcanamasmin paṭale 
vakṣyati | tattattithinityārcanaṃ tattatpaṭale proktaṃ | 
tithīśanakṣatreśayornāmārcane citrānityāpaṭale prokte 
vāreśadvayanāmārcane kulasundarīpatale viśeṣataḥ prokte | tadakaraṇe 
naiṣphalyaṃ karttṛpīḍāprasaṅgāt | etaduktaṃ bhavati prayogadivaseṣu 
proktaṣaḍvidhadinapatīnāṃ proktakramāt pūjanamavaśyaṃ vidhātavyamiti 
|| 26 ||
	dhātvityādinā parivarttanamityantena ślokadvayenottaratra 
prayogapaṭale vakṣyamāṇaprakāreṇa dhātukṣetreśayorarcanamapi 
prayogadivaseṣu avaśyakarttavyatayā mātṛkāvyāptau prastauti | tatra 
dhātvīśāḥ ḍākinyādayaḥ | proktāḥ kṣetreśāḥ | parivarttanaṃ 
maṇḍalīkaraṇam || 28 ||
	atha yantrāṇīnyādibhiranyavadityantairnavabhiḥ ślokaiḥ 
ṣaṭsaptatyadhikapañjaśatapūrṇamaṇḍalākṣaraistāvatsaṃkhyātā-
nāmavdānāṃ pratyabdamekaikaśastāvatsaṃkhyātāni cakrāṇyupadiśati | 
tatra proktasaṃkhyāni ṣaṭsaptatyadhikapañcaśatasaṃkhyānītyarthaḥ |
	
--------------------------------------------

p. 463) dvādaśāsraṃ navāsraṃ vā svare cāsraṃ navāsrakam |
caturasramatha tryasramiti bhedā nava kramāt || 30 || 

etāni varṇavinyāsabhedāt pratyekamaṣṭadhā |
tena dvāsaptatirbhedāsteṣu nityārṇabhedataḥ || 31 || 

pratyekamaṣṭadhetyevamuktasaṃkhyāḥ samīritāḥ |
eteṣvādyasya vṛttasya vinyāsenānyadunnayet || 32 || 

ṣaḍaṅgulaparibhrāntyā vṛttamekantu varttayet |
evaṃ punaḥ punaḥ kuryyādekaikāṅgulato vahiḥ || 33 || 

yadā saptadaśābhuvaṃstadā tadvibhajedaraiḥ |
ṣaṭtriṃśadbhistatasteṣu nyasedarṇān tathāditaḥ || 34 || 

--------------------------------------------

vṛttamitthādinā ślokottarārddhena cakratrayaṃ dvādaśāstramityarddhena 
cakracatuṣṭayaṃ tatra khare ṣoḍaśāre cakra ityarthaḥ | caturasramityādinā 
ślokottarārddhādyapādena caradvayaṃ | etāni proktāni nava cakrāṇi | 
varṇavinyāsabhedāt asmit paṭhale anulometyādinā pañcatriṃśena ślokena 
vakṣyamāṇatattvārṇavinyāsabhedena | teṣu dvāsaptatibhedeṣu | 
nityārṇabhedataḥ ṣoḍaśasvaravinyāsabhedena | uktasaṃkhyāḥ 
ṣaṭsaptatyadhikapañcaśatasaṃkhyāḥ | etaduktaṃ bhavati proktānāṃ 
vṛttādīnāṃ asrāntānāṃ navānāṃ cakrāṇāṃ ca 
vakṣyamāṇaprakāreṇa tattvākṣaranityākṣaravinyāsabhedāt pratyekaṃ 
catuḥṣaṣṭirūpatvāt sambhūya proktasaṃkhyā bhavantīti | eteṣu navasu 
cakreṣu | vṛttasya vṛttarūpasya cakrasya | anyat vṛttetaraṃ cakraṃ | unnayet 
aṣṭāravinyāsatanmānādikaṃ kuṇḍalapaṭale 
vakṣyamāṇaprakāreṇohayitvā likhedityarthaḥ | ṣaḍaṅgulaparibhrāntyā 
pratidiśamiti śeṣaḥ | varttayet bhramayet yadā saptadaśābhuvan vṛttānīti 
śeṣaḥ | taccakrānteṣu pūrṇamaṇḍalasaṃkhyeṣu koṣṭheṣu | arṇān 
pūrṇamaṇḍalavarṇān | āditaḥ a ā ityādikramataḥ kṣaṃ kṣa ityantaḥ | 
cakraviracanākramo yathā same tale haṃsapādaṃ vidhāya 
tatsandaṃśasthānamadhyabhedena prākpratyagbrahmasūtraṃ kṛtvā 
tadavaṣṭambhena ṣaḍaṅgulapramāṇasūtrabhrameṇa vṛttaṃ niṣpādya 
tadvahirekaikāṅgulāntarālaṃ ṣoḍaśavṛttāni sambhaya saptadaśavṛttāni 
vidhāya ekonatriṃśatpaṭale vakṣyamāṇakrameṇa

--------------------------------------------

p. 464) anulomavilomau ca vāhyābhyantarasaṃpuṭe |
bāhyābhyantaḥparāvṛttau tathā vyākīrṇamityapi || 35 || 

--------------------------------------------

paritaḥ ṣaṭtriṃśadarān samāntarālānniṣpādya brahmasūtra mārjayitvā 
taddvīthīgateṣu koṣṭheṣu pūrṇamaṇḍalasaṃkhyeṣu vakṣyamāṇakrameṇa 
tatsaṃkhyān varṇān vinyasya vṛttarūpe'sminneva cakre catuḥṣaṣṭicakrāṇi 
sampādayet | ṣaṭtriṃśadasrādisarvacakreṣu prāgvat 
sarvamaṅgalāpaṭaloktaprakāreṇa tattaduktārasaṃkhyacihnāni parito vṛtteṣu 
vidhāya vihnāccihnaṃ jyārūpeṇa sūtrāṇyāsphālya 
tadvṛttakhaṇḍamārjanāttattadasrātmakaṃ cakraṃ bhavati | aṣṭāsraṃ 
cakraṃ saptatriṃśadbhirvṛttaiḥ | prāgvat ṣoḍaśāraiśca kuryāt || 34 ||
	anulometyādinā ślokena teṣu navaṣu cakreṣu 
varṇavinyāsabhedakramamupadiśati | tatra anulomavilomau ca cakāraḥ 
samuccāyārthaḥ | tenaiva svarāṇāṃ vinyāsabhedā ākṛṣyante | 
vāhyābhyantarasaṃpuṭau vāhyābhyantarārddhayoḥ 
sthānabhedādanyonyasaṃpuṭadvayaṃ vāhyābhyantaraparābṛttau 
prāgvadarddhadvayasya madhyakoṣṭhadvayādubhayataḥ pratilomānulomena 
dvighā lekhanaṃ | tathā vāhyābhyantarasthānabhedataḥ | etaduktaṃ bhavati 
prokteṣu navasu cakreṣu vāhyāt karṇikāvadhi pratyekaṃ 
ṣoḍaśakoṣṭhātmikā vīthayaḥ ṣaṭtriṃśatsaṃkhyāḥ paritaḥ sambhavanti | 
tāśca vīthayo'nulomānulomātmakeṣu praticakramaṣṭasvaṣṭasu 
bhedeṣvagrādi prādakṣiṇyena tattattattvākṣarāṇāṃ vilesvanavīthayo 
bhavanti | tāsu vīthauṣvagravīthīsthakoṣṭhaṣoḍaśake 
vāhyādābhyantarapraveśagatyā ṣoḍaśasvarān vilikhya 
pradakṣiṇakramayogāttadanantaravīthīgatakoṣṭhaṣoḍaśake kakārasya 
ṣoḍaśasvarabhinnarūpāṇi prāgvadvilikhyaivaṃ pradakṣiṇakrameṇa 
vīthīṣu khādikṣāntānāmakṣarāṇāṃ ṣoḍaśasvarayojanena bhinnāni 
rūpāṇi prativīthikaṃ ṣoḍaśasu koṣṭheṣu prāgvadvilikhet | 
ayamanulomānulomakramaḥ | etaccakraṃ pūrṇamaṇḍalākhyayugeṣu 
prathamavatsarātmakaṃ | asmin eva cakre ṣaṭtriṃśattattvākṣarāṇāṃ 
pratyakṣaraṃ ṣoḍaśasvarabhinnāni rūpāṇi pūrṇāni | 
tattadanulomakramavīthisthitādyeṣvevābhyantarakoṣṭhārambhato 
vāhyakoṣṭhāntaṃ vilekhanādanulomavilomākhyaṃ 
tadyugadvitīyasamvatsarātmakaṃ cakram | asminneva cakre tāsu vīthīṣveva 
ṣaṭtriṃśat tattvākṣarāṇāṃ pratyakṣaraṃ svarabhinneṣu rūpeṣu 
vāhyakoṣṭhādiṣu kramādaṣṭasu koṣṭheṣu praveśagatyāṣṭau 
rūpāṇyanulomato likhitvā tataḥ sarvābhyantarakoṣṭhādinirgamanagatyā 
śeṣeṣvaṣṭasu ca koṣṭheṣu śeṣarūpāṣṭakāni kramādvilikhet |

--------------------------------------------

p. 465) karṇikāyāṃ marudvahnināmnā saṃlikhya sarvvataḥ |
yojayedvāhyakoṣṭhasthaiḥ prāguktavidhinā kramāt || 36 || 

--------------------------------------------

etaccakramanulomavāhyasaṃpuṭākhyaṃ proktayugatṛtīyasamvatsarātmakaṃ 
cakraṃ bhavati | asminneva cakre tāsu vīthīṣveva tattvākṣarāṇāṃ prāgvat 
ṣoḍaśasu rūpeṣu āditaḥ kramādaṣṭau rūpāṇi 
sarvābhyantarakoṣṭhādiṣvaṣṭasu koṣṭheṣu nirgamanagatyā ca 
śeṣarūpāṣṭakaṃ kramādvāhyakoṣṭhārambhataḥ praveśagatyā ca likhet | 
etadanulomābhyantarasaṃpuṭākhyaṃ tadyugacaturthavatsarātmakaṃ cakram | 
asminneva cakre tāsveva vīthīsu prāguktākṣarāṇāṃ prāgvat ṣoḍaśasu 
rūpeṣu āditaḥ kramādaṣṭau rūpāṇi 
aṣṭamakoṣṭhādisarvavāhyakoṣṭhāntam aṣṭasu koṣṭheṣu nirgamanagatyā 
ca navamakoṣṭhādisarvābhyantarakoṣṭhāntamaṣṭasu koṣṭheṣu 
śeṣarūpāṣṭakaṃ kramāt praveśagatyā ca vilikhet | 
etadanulomavāhyaparābṛttākhyaṃ proktayugapañcamasaṃvatsarātmakaṃ 
cakraṃ bhavati | asminneva cakre tāsveva vīthīṣu tattvākṣarāṇāṃ teṣu 
ṣoḍaśasvararūpeṣu āditaḥ kramādaṣṭau rūpāṇi 
navamakoṣṭhārambhataḥ sarvābhyantarakoṣṭhāntamaṣṭasu koṣṭheṣu 
praveśagatyā cāṣṭamakoṣṭhādisarvavāhyakoṣṭhāntaṃ śiṣṭeṣvaṣṭhasu 
koṣṭheṣu nirgamanagatyā śeṣarūpāṣṭakāni vilikhet | 
etadanulomābhyantaraparāvṛttākhyaṃ tadyugaṣaṣṭhasamvatsarātmakaṃ 
cakram | asminneva cakre prāgvattattvākṣarāṇāṃ ṣoḍaśarūpāṇi 
prativīthikaṃ ṣoḍaśasu koṣṭheṣu prathame ṣoḍaśe dvitīye pañcadaśe 
tṛtīye caturdaśe caturthe trayodaśe pañcame dvādaśe ṣaṣṭhe ekādaśe 
saptame daśame'ṣṭame navame ca koṣṭhe āditaḥ kramādvilikhet | 
etadanulomavāhyavyākīrṇākhyaṃ proktayugasaptamasaṃvatsarātmakaṃ 
cakraṃ bhavati | asminneva cakre tāsveva vīthīṣu proktatattvākṣarāṇāṃ 
proktāni rūpāṇi prativīthi ṣoḍaśasu koṣṭheṣu ṣoḍaśe prathame 
pañcadaśe dvitīye caturddaśe tṛtīye trayodaśe caturthe dvādaśe pañcame 
ekādaśe ṣaṣṭhe daśame saptame navame aṣṭame ca koṣṭhe āditaḥ 
kramādvilikhet | etadanulomābhyantaravyākīrṇākhyaṃ 
tadyugāṣṭamasamvatsarātmakaṃ cakraṃ bhavati | asminneva 
ṣaṭtriṃśadarasaptadaśavṛttātmake cakre prativithikaṃ 
ṣoḍaśakoṣṭhātmikāsu ṣaṭtriṃśatsu vīthiṣu agravīthyāṃ kṣakārasya 
ṣoḍaśasvarabhinnāni rūpāṇi 
vāhyakoṣṭhārambhādābhyantarapraveśagatyā kramādvilikhya 
prādakṣiṇyakramāyātatadanantaravīthyādiṣu pañcatriṃśatsu vīthiṣu 
ḷdīnāṃ śeṣatattvā kṣarāṇāṃ ṣoḍaśasvarabhināni rūpāṇi 
prāgvadviliket | etadvilomānulomākhyaṃ 

--------------------------------------------

p. 466)

tadyuganavamasamvatsarātmakaṃ cakraṃ bhavati | asminneva cakre 
prāguktaprakriyābhi stattvākṣarāṇāṃ svarabhinnānāṃ rūpāṇāṃ 
kramādvilekhanato vilomavilomākhyaṃ vilomavāhyasaṃpuṭākhyaṃ 
vilomābhyantarasaṃpuṭākhyaṃ vilomavāhyaparāvṛttākhyaṃ 
vilomābhyantaraparāvṛttākhyaṃ vilomavāhyavyākīrṇākhyaṃ 
vilomābhyantaravyākīrṇāsvyaṃ 
tadyugadaśamasamvatsarādiṣoḍaśasamvatsarātmakaṃ 
yathākramamekaikavatsarātmakaṃ cakraṃ bhavati | bhūyo'pi tasminneva 
prāguktarūpe cakre agravīthyāṃ akārasya ṣoḍaśarūpāṇi 
vāhyato'bhyantarapraveśagatyā vilikhya 
pradakṣiṇakramāyātatadanantaravīthyādiṣu saptadaśasu vīthīṣu 
kakārādithakārāntānāṃ saptadaśākṣarāṇāṃ pratyakṣaraṃ 
ṣoḍaśasvarabhinnāni rūpāṇi prāgvadvilikhya 
tattatkramāyātatadanantaraikonaviṃśavīthyādiṣu śiṣṭāsvaṣṭādaśasu 
vīthiṣu kṣakārādidakārāntānāmaṣṭādaśākṣarāṇāṃ prāgvat 
svarabhinnāni rūpāṇi prāgvadvilikhet | etadvāhyasaṃpuṭānulomākhyaṃ 
tadyugasaptadaśavatsarātmakaṃ cakraṃ bhavati | asminneva cakre teṣāṃ 
tattvākṣarāṇāṃ prāgvat ṣoḍaśasvarasahitānāṃ rūpāṇāṃ 
prāguktaprakriyābhirvilekhanato vāhyasaṃpuṭavilomākhyam 
vāhyasaṃpuṭabāhyasaṃpuṭākhyam 
vāhyasaṃpuṭābhyantarasaṃpuṭākhyam 
vāhyasaṃpuṭavāhyaparāvṛttākhyam 
vāhyasaṃpuṭābhyantaraparāvṛttākhyam 
vāhyasaṃpuṭavāhyavyākīrṇākhyam 
vāhyasaṃpuṭābhyantaravyākīrṇākhyañca tadyugāṣṭādaśavatsarādi 
caturviṃśavatsarāntamekaikavatsarātmakaṃ cakraṃ bhavati | asminneva cakre 
proktarūpe'gravīthyāṃ dakārasya prāgvat ṣoḍaśarūpāṇi 
prāgvadvāhyādabhyantarapraveśagatyā vilikhya 
pradakṣiṇakramāyātatadanantaravīthyādiṣu saptadaśasu vīthiṣu 
dhakārādīnāṃ kṣakārāntānāṃ saptadaśākṣarāṇāṃ pratyakṣaraṃ 
ṣoḍaśasvarabhinnāni rūpāṇi prāgvadvilikhya 
tattatkramāyātatadanantaraikonaviṃśavīthyādiṣu aṣṭādaśasu vīthiṣu 
thakārādīnāmakārāntānāmaṣṭādaśākṣarāṇāṃ pragvat 
svarabhinnāni rūpāṇi proktakramāt vilikhet | 
etadābhyantarasaṃpuṭānulomākhyam tadyugapañcaviṃśavatsarātmakraṃ 
cakraṃ bhavati | asminneva cakre tattvākṣarāṇāṃ prāgvat 
ṣoḍaśasvarabhinnānāṃ rūpāṇāṃ 
prāguktaprakriyābhirvilekhanādābhyantarasaṃpuṭavilomākhyam 
ābhyantarasaṃpuṭavāhyasaṃpuṭākhyam 
ābhyantarasaṃpuṭābhyantarasaṃpuṭākhyamābhyantarasaṃpuṭavāhya-
parāvṛttā khyamābhyantarasaṃpuṭābhyantara parāvṛttākhyamābhyantara 
saṃpuṭavāhya 
vyākīrṇākhyamābhyantarasaṃpuṭābhyantaravyākīrṇākhyam ca 
tadyugaṣaḍviṃśavatsarādidvātriṃśavatsarāntamekaikavatsarātmakaṃ 
cakraṃ bhavati | bhūyo'pi tasminneva proktarūpe cakre.āgravīthyāṃ 
thakārasya prāgvat ṣoḍaśarūpāṇi vāhyādabhyantarapraveśagatyā 
vilikhya
 
--------------------------------------------

p. 467) anyeṣāmaravinyāsaḥ ṣaṭtriṃśat samudīritaḥ |
aṣṭāsre ṣoḍaśārāḥ syuḥ ṣaṭtriṃśadvṛttamanyavat || 37 || 

--------------------------------------------

pradakṣiṇakramāyātatadanantaravīthyādiṣu saptadaśasu vīthīṣu 
takārādīnāmakārāntānāṃ saptadaśākṣarāṇāṃ prāgvat 
ṣoḍaśarūpāṇi prāgvadvilikhya 
tatkramāyātatadanantaraikonaviṃśavīthyādiṣu aṣṭādaśasu vīthiṣu 
dakārādīnāṃ kṣakārāntānāṃ prāgvat ṣoḍaśarūpāṇi vilikhet | 
etadvāhyaparāvṛttānulomākhyaṃ tadyugatrayastriṃśadvatsarātmakaṃ 
cakraṃ bhavati | asminneva cakre teṣāṃ tattvākṣarāṇāṃ prāgvat ṣoḍaśa 
rūpāṇāṃ prāguktaprakriyābhirvilekhanato vāhyaparāvṛttavilomākhyaṃ 
vāhyaparāvṛttavāhyasaṃpuṭākhyaṃ 
vāhyaparāvṛttābhyantarasaṃpuṭākhyaṃ 
vāhyaparāvṛttavāhyaparāvṛttākhyaṃ 
vāhyaparāvṛttābhyantaraparāvṛttākhya 
vāhyaparāvṛttavāhyavyākirṇākhyaṃ 
vāhyaparāvṛttābhyantaravyākīrṇākhyam ca 
tadpugacatustriṃśavatrādicatvāriṃśa (40) vatsarāntaṃ 
yathākramamekaikavatsarātmakaṃ cakraṃ bhavati | punaśca tasminneva 
cakre'gravīthyāṃ kṣakārasya prāgvat ṣoḍaśarūpāṇi 
vāhyādābhyantarapraveśagatyā vilikhya 
pradakṣiṇakramāyātatadanantaravīthyādiṣu saptadaśasu vīthiṣu 
ḷkārādīnāṃ dakārāntanāṃ saptadaśānāmakṣarāṇāṃ prāgvat 
ṣoḍaśarūpāṇi prāgvadvilikhya tatkramāyāta 
tadanantaraikonaviṃśavīthyādiṣu aṣṭādaśasu vīthiṣu akakhādīnāṃ 
thakārāntānāmaṣṭādaśākṣarāṇāṃ prāgvat ṣoḍaśarūpāṇi vilikhet | 
etadābhyantaraparāvṛttānulomākhyamekacatvāriṃśadvatsarātmakaṃ 
cakraṃ bhavati | asminneva cakre teṣāṃ tattvākṣarāṇāṃ prāgvat 
ṣoḍaśarūpāṇāṃ 
prāguktaprakriyābhirvilekhanādābhyantaraparāvṛttavilomākhyaṃ 
ābhyantaraparāvṛttavāhyasaṃpuṭākhyamābhyantaraparāvṛttākhya-
mābhyantarasaṃpuṭākhyamābhyantaraparāvṛttavāhyaparāvṛttākhyam 
ābhyantara parāvṛttavāhyavyākīrṇākhyamābhyantaraparāvṛttābhyantara 
vyākīrṇākhyaṃ ca tadyugadvicatvāriṃśavatsarādyaṣṭacatvāriṃśa 
vatsarāntamekaikavatsarātmakaṃ cakraṃ bhavati | punarapi tasminneva 
cakre'gravīthyāṃ prāgvat akārasya ṣoḍaśarūpāṇi 
vāhyādabhyantarapraveśagatyā vilikhya pradakṣiṇa 
kramāyātatadanantaravīthyādiṣu pañcatriṃśatsu yathākramaṃ kṣakalakha 
hagasagha ṣaṅa śaca vacha laja rajha yaña maṭa bhaṭha baḍa phaḍha paṇa 
nata dhatha da ityeṣāṃ akṣarāṇāṃ pañcatriṃśānāṃ pratyakṣaraṃ 
prāgvat svarabhinnāni rūpāṇi prāgvadvilikhet | 
etadvāhyavyākīrṇānulomākhyaṃ tadyugaikonapañcāśadvatsarātmakaṃ 
cakraṃ bhavati | asminneva

--------------------------------------------

p. 468) 

cakre teṣāṃ tattvākṣarāṇāṃ ṣoḍaśasvarabhinnānāṃ rūpāṇāṃ 
prāguktaprakriyābhirvilekhanato vāhyavyākīrṇavilomākhyaṃ 
vāhyavyākīrṇavāhyasaṃpuṭākhyaṃ 
vāhyavyākīrṇābhyantarasaṃpuṭākhyaṃ 
vāhyavyākīrṇavāhyaparāvṛttākhyaṃ 
vāhyavyākīrṇābhyantaraparāvṛttākhyaṃ 
vāhyavyākīrṇavāhyavyākīrṇākhyaṃ 
vāhyavyākīrṇābhyantaravyākīrṇākhyaṃ ca 
tadyugapañcāśadvatsarādiṣaṭpañcāśadvatsarāntaṃ 
yathākramamekaikavatsarātmakaṃ cakraṃ bhavati | punarapi tasminneva 
cakre'gravīthyāṃ vāhyādabhyantarapraveśagatyā kṣakārasya 
ṣoḍaśarūpāṇi vilikhya pradakṣiṇakramāyātatadanantaravīthyādiṣu 
pañcatriṃśatsu vīthiṣu yathākramaṃ aḷkahakhasagaṣaghaśaṅajha 
avamacabhaṭavalaphaḍaṭapanaṇadhatachavaṭha? ityeṣāma kṣarāṇāṃ 
pañcatriṃśatāṃ pratyakṣaraṃ ṣoḍaśarūpāṇi prāgvadvilikhet | 
etadābhyantaravyākīrṇānulomākhyaṃ 
tadyugasaptapañcāśadvasatsarātmakaṃ cakraṃ bhavati | asminneva cakre 
teṣāṃ tattvākṣarāṇāṃ prāgvat ṣoḍaśasvarabhinnānāṃ rūpāṇāṃ 
prāguktaprakriyābhirvilekhanādābhyantaravilomākhyam 
ābhyantaravyākīrṇavāhyasaṃpuṭākhyam 
ābhyantaravyākīrṇābhyantarasaṃpuṭākhyam 
ābhyantaravyākīrṇavāhyaparāvṛttākhyam 
ābhyantaravyākīrṇābhyantaraparāvṛttākhyam 
ābhyantaravyākīrṇavāhyavyākīrṇākhyam 
ābhyantaravyākīrṇābhyantaravyākīrṇākhyaṃ ca 
tadyugāṣṭapañcāśadvatsarādicatuḥṣaṣṭitamavatsarāntaṃ 
yathākramamekaikavatsarātmakaṃ cakraṃ bhavati | evaṃ sambhūya 
tsminneva vṛttātmake cakre tadyugaprathamacatuḥṣaṣṭivatsarātmakāni 
catuḥṣaṣṭicakrāṇi bhavanti | evaṃ ṣaṭtriṃśadasrādīnāṃ 
tryasrāntānāṃ aṣṭānāṃ cakrāṇāṃ proktaprakāralekhanabhedaiḥ 
praticakraṃ yathākramaṃ tadyugacatuḥṣaṣṭivatsarātmakānyevaṃ 
sambhūya pūrṇamaṇḍalākhyatadyugavatsarātmakāni 
ṣaṭsaptatyadhikapañcaśatasaṃkhyāni cakrāṇi bhavanti | tatrāṣṭāsracakre 
tu ṣoḍaśasu vīthiṣu prativīthikaṃ ṣaṭtriṃśat koṣṭhātmikāsu 
agravīthyāṃ vāhyādābhyantarapraveśagatyā akakhādīnāṃ 
kṣāntānāṃ ṣaṭtriṃśattattvātmakānāmakṣarāṇāṃ pratyakṣaraṃ 
ṣoḍaśasvarūpeṣvādyasvarabhinnāni rūpāṇi vilikhya 
pradakṣiṇakramāyātatadanantaravīthyādiṣu pañcadaśasu vīthiṣu 
śeṣapañcadaśasvarabhinnāni teṣāṃ rūpāṇi ṣaṭtriṃśatsaṃkhyāni 
prāguktakramapraveśagatyā vilikhet | etadaṣṭāsre cakre prathamaṃ cakraṃ 
bhavati | evaṃ vyañjanākṣarasvarākṣaravilekhanasthānavinimayena 
pūrvoktaprakārabhedairevāvaśiṣṭāni triṣaṣṭicakrāṇi parikalpayediti | 
karṇikāyāṃ proktānāṃ pūrṇamaṇḍalacakrāṇāmiti śeṣaḥ | marudvahnī 
ākāra īkārāvakṛtasandhikāviti śeṣaḥ | nāmnā sahitaṃ 
sādhakasādhyakarmmaṇāmiti śeṣaḥ | tallikhanantu īkārasyodare 
prāgvattripaṃktikaṃ likhediti sampradāyārthaḥ |

--------------------------------------------

p. 469) etat paṭe samālikhya bahiraṣṭacchadāmbujam |
kṛtvā daleṣu kramaśo vāgdevyaṣṭakamālikhet || 38 || 

proktarūpaṃ tatastasya pratiṣṭhā samyagīritā |
vidhāya pūjayennityaṃ pustapūjoktasiddhaye || 39 || 

ubhayaṃ yaḥ prakurute tasya vaṃśe sthirā ramā |
na kadācicchriyo hānirbhaviṣyati ca tatkule || 40 || 

--------------------------------------------

sarvataḥ sarvacakrasarvavīthiṣu yojayet | marudvahnī ityanvayaḥ | 
vāhyakoṣṭhasthaiḥ ṣaṭtriṃśattattvākṣarairiti śeṣaḥ | prāguktavidhinā 
kramāt proktacatuḥṣaṣṭibhedavidhinā agrādiprādakṣiṇyakramāt | 
etaduktaṃ bhavati prokteṣu cakreṣu karṇikāmadhye sādhakādisahitam ā ī 
ityakṣaradvayam kṛtasandhikaṃ vilikhya 
tattaccakrāgravīthivāhyakoṣṭhasthākṣarādibhiḥ 
sarvavīthivāhyakoṣṭhasthairakṣaraiḥ prāguktacatuḥṣaṣṭibhedabhinnaiḥ 
karṇikāgatākṣaradvayaṃ kramādyojayediti | aṣṭāsre tu agravīthikoṣṭhāni 
vāhyāni kalpayedityānuśraviko'rthaḥ | anyavat yathā anya cakreṣu 
catuḥṣaṣṭibhedabhinnāḥ pārāyaṇamantrayojanakramastathetyarthaḥ | asmin 
śloke anyat sarvaṃ pūrvamevāsmābhirvyākhyātam || 37 ||
	etadityādibhiḥ kula ityantaistribhiḥ ślokaisteṣāṃ proktānāṃ 
cakrāṇāṃ sādhāraṇaṃ śeṣarūpaṃ tadviniyogāṃstatphalāni copadiśati 
| tatra etaditi prati cakraviṣayaṃ | bahistaccakrāṇāṃ pratyekaṃ 
proktarūpādvahirityarthaḥ | aṣṭacchadāmbujaṃ aṣṭapatramambujamiti yāvat 
| ambujamityuktyā tadambujasya karṇikāmadhye proktacakrāṇāṃ 
vinirmāṇāttaccakravāhye karṇikārthamekavṛttaṃ vilikhya 
tadvahiraṣṭapatrāṇi vilikhedityarthaḥ | kramaśaḥ 
agrādiprādakṣiṇyakramataḥ | vāgdevyaṣṭakaṃ vaśinyādīnāṃ 
mantrāṣṭakaṃ proktarūpaṃ vilikhediti pūrvatrānvayaḥ | lalitārcanāyāmiti 
śeṣaḥ | bījadvayatattadvargabījanāma saptākṣarīyuktamityarthaḥ | tasya iti 
prāgvat praticakraviṣayaḥ | īritaṃ dvitīyapaṭala iti śeṣaḥ | etaduktaṃ bhavati 
pratiṣṭhāyāṃ dvitīye paṭale proktarūpe proktacakreṣu sarvamadhye 
karṇikāmadhye devatāmāvāhya gandhādibhirabhyarvya 
devatāpṛṣṭhabhāge śrīnāthaśaktīḥ proktaprakriyayā pañcadaśa 
nityāśca samabhyarcya parito hetīśca vahirvaśinyādīḥ samabhyarcya 
ṣaṭtriṃśadadhika

--------------------------------------------

p. 470) varṇauṣadhikvāthajalairāpūryya kalaśaṃ mahat |
tatra devīṃ samāvāhya saṃpūjya vidhivanniśi || 41 || 

nityānāṃ tattvavidyāśca japitvā'nyedyurāsane |
saṃpūjya śiṣyaṃ saṃsthāpya śaktyā tamabhiṣecayet || 42 || 

evaṃ janmānujanmādi paurṇamāsīṣu sādhakaḥ |
kuryyāt karṣasuvarṇasya mudrikāṃ gāśca dakṣiṇām || 43 || 

evaṃ nirantaraṃ varṣaṃ yo'bhiṣiktaḥ sa sādhakaḥ |
pārthivastasya vandyo vā bhaviṣyati na saṃśayaḥ || 44 || 

varṣadvayābhiṣekena tasya vaṃśe sthirā ramā |
varṣatrayābhiṣekeṇa siddhirvaidyādharī bhavet || 45 || 

--------------------------------------------

saptaśatottaraviṃśatisahasrasaṃkhyān (20736) 
mantrāṃstaccakroddhṛtakramādarcayediti | nityaṃ pratidivasaṃ 
etadanulomādimaṅgalapradacakraviṣayam | itareṣāṃ cakrāṇāṃ 
tattatkāryyakāle pratiṣṭhārcanādi kṛtvā tatkāryaparisamāptau devatāṃ 
saparivārāmudvāsya paṭagataṃ taccakraṃ mārjayitvā proktaprāyaścittādi 
kuryāt | pustakapūjoktasiddhaye pūrvoktapustakalekhanapūjāphalasiddhaye | 
ubhayaṃ mātṛkācakrārcanaṃ pustakārcanañca || 40 ||
	varṇoṣadhītyādibhirāpnuyādityantairaṣṭabhiḥ 
ślokaistābhirvidyādibhirabhiṣekaprakāraṃ tatphalāvāptiñcopadiśati | tatra 
varṇoṣadhikvāthajalaiḥ pañcatriṃśe paṭale 
vakṣyamāṇākṣarauṣadhikvathitajalaiḥ | mahat khārīmānatoyapūraṇīyam | 
tatra jale vidhivat pūrvoktacakravidhānaprakriyayā | niśi pūrvedyuriti śeṣaḥ | 
nityānāṃ tattvavidyāḥ svarāṇāṃ ṣaṭtriṃśattattvākṣarayogajātavidyāḥ 
| āsane saṃsthāpyetyuttaratrānvayaḥ | śaktyā devatātvena vṛtayā yoṣitā 
saheti śeṣaḥ | taṃ śiṣyaṃ | janmānujanmādi paurṇamāsīṣu ādiśabdo 
viṣuvāyanayugādiviśeṣadivasaviṣayaḥ | paurṇamāsīśabdaḥ 
śeṣaparvaviṣayaḥ | karṣaḥ niṣkatrayaṃ | mudrikāṃ aṅgulīyakaṃ | 
dakṣiṇāṃ abhiṣekturiti śeṣaḥ | evaṃ proktaprakāreṇa | nirantaraṃ 
uktakālānatilaṅghanena | varṣaṃ atyantasaṃyoge dvitīyā |

--------------------------------------------

p. 471) caturvvarṣābhiṣekeṇa khecarīmelenaṃ bhavet |
pañcavarṣābhiṣekeṇa pañcatvaṃ nādhigacchati || 46 || 

ṣaḍvarṣamabhiṣekeṇa lokapālasamo bhavet |
saptavarṣābhiṣekeṇa divākarasamo bhavet || 47 || 

aṣṭavarṣābhiṣekeṇa candramaḥsadṛśo bhavet |
navavarṣābhiṣekeṇa devīsārūpyamāpnuyāt || 48 || 

jayāya vidyāḥ ṣaṭtriṃśadekapañcāśadeva vā |
āvṛttīrjapahomārccātarpaṇaiḥ sādhu sādhayet || 49 || 

tena jitvā ripūn sarvvānedhate tapano yathā |
tathotpāteṣu sarvveṣu tathā rogādyupadrave || 50 || 

--------------------------------------------

tasya vandyaḥ pārthivasya vandyaḥ | etadbrāhmaṇajātiviṣayaṃ | tasya 
abhiṣecyasya khecarīmelanaṃ ākāśacarayoginīsaṃlāpādi pañcatvaṃ 
svasvarūpāparijñānaṃ | ṣaḍvarṣaṃ prāgvaddvitīyā | lokapālasamaḥ 
tattadguṇavaibhavena | divākarasamaḥ pratāpāditaḥ | candramaḥsadṛśaḥ 
āhlādakaratvādinā | devīsārūpyaṃ parāhantātmatām || 48 || oṃ ||
	jayāyetyādibhiḥ sampradāyata ityantaiḥ pañcabhiḥ 
ślokaiścaturvidhopāstibhedena phalāvāptiṃ prapañcasya 
tattacakrarūpatvaṃ tajjñānasiddhau sarvāṇi phalānīṣṭāni sidhyantīti 
copadiśati | tatra vidyāḥ proktasaṃkhyāḥ kālanityāḥ | ṣaṭtriṃśat 
ekapañcāśaditi tāsāmāvṛttiviśeṣaṇaṃ | vā vikalpe | sādhu 
ananyagatacittaṃ yathā tena sādhanena sarvān sahajaprākṛtakṛttrimān edhate 
dīpyate yathā ivetyarthaḥ | asmin prakaraṇe tathāśabdaḥ 
pūrvoktaprakārajapādiviṣayaḥ | sarveṣu bhaumāntarīkṣadivyeṣu | 
rogādītyatrādiśabdo bhūtavetālapretapiśācāpasmārādiviṣayaḥ | 
kṛtyānivāraṇe parotthāpitakṛtyāpratinivarttane | kṛtyāsamutpattau 
svātmarakṣārthamiti śeṣaḥ | itthamiti proktaviṣayaḥ | etaccakrāramāsthāya 
graharkṣādi pravartate ādiśabdo rāśyādiviṣayaḥ | etaduktaṃ bhavati 
jyotiścakraṃ pratyekatattadrekkāṇātmakadvādaśarāśimayaṃ bhavati tena 
tattaccakrāṇi ca pratyekamāratrayātmakadvādaśarāśimayāni bhavanti | 
tasmād yathā dvādaśarāśyātmake jyotiścakre graharkṣādi kāle kāle 
pravartate tathā

--------------------------------------------

p. 472) tathā vāñchitasiddhyarthaṃ tathā kṛtyānivāraṇe |
tathā kṛtyāsamutpattāvitthaṃ sarvvārthsiddhidam || 51 || 

etaccakrāramāsthāya graharkṣādi pravarttate |
etaccakrāravinyāsarūpā bhūmiśca dṛśyate || 52 || 

tasmādetanmayaṃ sarvvametasya bhajanena ca |
sarvve manorathāḥ siddhā bhajanaṃ sampradāyataḥ || 53 || 

kālaprāptakramaṃ pūrvvamāvarttyānyakramaṃ bhajet |
kṛṣṇapakṣeṣu śukleṣu kevaloktakramaṃ bhajet || 54 || 

japatarpaṇahomārccāsnāpaneṣvapyayaṃ kramaḥ |
amuṃ jñātvā vidhātavyamanyathānarthamāvahet || 55 || 

--------------------------------------------

eteṣāṃ jyotiścakramayatvādeteṣu cakreṣvekasminnekasminneva pratyaraṃ 
grahanakṣatrādīni mātṛkākṣaramayāni tattadyugavarṣabhedakrameṇa 
pravarttata iti bhūmiḥ | bhūcakrasya dvādaśarāśyātmakatvāt prāk 
pratipāditakramatastadapi tattaccakrātmakaṃ bhavatīti yāvat | etanmayaṃ 
mātṛkācakramayaṃ sarvaṃ dṛśyaṃ | etasya proktacakrānyatamasya 
bhajaneneti pūrvamevoktaṃ | bhajanaṃ sampadāyataḥ karttavyamiti 
punaruktidoṣo na bhavatītyarthaḥ || 53 ||
	kālaprāptetyādinā āvahedityantena ślokadvayena tāsāṃ 
vidyānāṃ candrakṣayavṛddhikālabhedena bhajanaviśeṣaṃ 
tadavaśyakarttavyatāṃ tadakaraṇe pratyavāyañcopadiśati | tatra 
kālaprāptakramaṃ 
prāguktasamvatsaracakradarśitānulomānulomādiprakārabhedeṣu 
tattatsamvatsaraprāptaprakārabhedakramaṃ | anyakramaṃ tattatkarmoktaṃ 
kevaloktaṃ kramaṃ | tattatkālaprāptakramavarjatattatkarmānuguṇakramaṃ | 
etaduktaṃ bhavati kṛṣṇapakṣe kāmyakarmārambhe nityopāsanārambhe ca 
tattatsaṃvatsarātmakacakrapradarśitakramaṃ pūrvamāvarttya 
paścāttattatkarmmoktakramaṃ bhajet | śuklapakṣe tu 
tattatkarmmaprāptakramameva bhajediti | ayaṃ kṛṣṇapakṣaśuklapakṣabhedaḥ 
pradarśitaḥ | amuṃ pakṣabhedapradarśitaṃ kramaṃ | vidhātavyaṃ 
nityakarmma kāmyakarmma veti śeṣaḥ | anyathā tatprakārākaraṇe || 55 ||

--------------------------------------------

p. 473) kṛtyotpattau śatrubhaṅge nigrahe pratilomakam |
kālena prāptamanyatra sarvatra samudīritam || 56 || 

vaśīkaraṇarakṣāsu sampuṭadvitayaṃ kramāt |
rogaśatrujaye prokte parāvṛttakrameṇa vai || 57 || 

gobhūhiraṇyavāhādilābheṣu ca samīritaḥ |
uccāṭaneṣu vyākīrṇaṃ teṣu śāntyai kramaṃ yajet || 58 || 

etadvidhānaniṣṇātaṃ praṇamanti surāsurāḥ |
tasminnarikṛtāḥ pīḍāḥ kṛtyādyā naiva sammukhāḥ || 59 || 

pratyutaiva parāvṛttāḥ karttāraṃ nāśayanti vai |
yatrāsau nivasatyeṣa tatkṣetraṃ tattapovanam || 60 || 

--------------------------------------------

	kṛtyotpattāvityādibhiryajedityantaistribhiḥ ślokaiḥ 
pratilomānulomajeṣu kṛtyotpattiśatrubhaṅgādirūpāṇi phalāni 
tadvidhānaprāyañcittañcopadiśati | tatra kālena prāptaṃ 
pratilomādyamaṅgalayogyāni anulomādimaṅgalayogyāni ca sarvatra 
sarvakarmmasu vakṣvamāṇeṣu | etaduktaṃ bhavati 
kṛtyotpattyādyamaṅgalaprada pratilomādikakramabhajanato maṅgaleṣu 
karmasu kriyamāṇeṣu tattat kālaprāptakrama ityavaśyakarttavyatayā 
bhajanāttattadamaṅgalaprado na bhavati | 
evamanulomādikamaṅgalaphalapradakramabhajanataḥ amaṅgalakarmmasu 
kriyamāṇeṣu kālaprāptakramabhajanāvaśyakarttavyatayā 
bhajanāttattadamaṅgalaphalavināśako na bhavati | saṃpuṭadvitayaṃ 
svaravyañjanayorvāhyābhyantarabhedataḥ | parāvṛttau prāgvadbhedataḥ 
cakāraḥ prāguktaparāvṛttakramadvayasamuccayārthaḥ | samīritaḥ 
parāvṛttakramadvitayakrama iti śeṣaḥ | vyākīrṇaḥ prāgvadbhedataḥ | teṣu 
prokteṣvamaṅgaleṣu paraprayukteṣvapi kramaṃ anulomātmakaṃ 
nityabhajanakramaṃ eteṣvanulomādiṣvaṣṭasu bhedeṣu 
svaravyañjanayorekaprakāraṃ anulomānulomādiko bhedaḥ | tattakarmmasu 
śīghraphalaprado niścitamamoghaśca bhavati | etasmin paṭale uttaratra 
sarvavyākīrṇetyādinā vyākīrṇavyākīrṇacakrasyāmoghatvapratipādanāt 
sampradāyācca || 58 ||
	etadityādinā tapovanamityantena ślokadvayena etāsu vidyāsu 
niṣṇātasya

--------------------------------------------

p. 474) śmaśāne parvate śūnye vipine kṣudrapīḍane |
pratiṣṭhite yantrarāje tat syājjanapadaṃ mahat || 61 || 

sarvavyākīrṇacakreṇa sthāpitenāmarāvatī |
uccāṭitā punardevi mayāpi ca na rakṣvate || 62 || 

śilāyāṃ tāmrapaṭṭe vā rājate hemanirmmite |
vilikhya bhūmau nikhaned grāmarāṣṭrapurādiṣu || 63 || 

kṛtvā devālayaṃ tatra cakraṃ saṃsthāpya tasya vai |
karṇikāmadhyage veraṃ kuryyāt sānnidhyasiddhaye || 64 || 

--------------------------------------------

vaibhavamupadiśati | tatra niṣṇātaṃ sādhakaṃ | tasmin sādhake | karttāraṃ 
prayoktāraṃ | asau sādhakaḥ | eṣa ityasya asāvityatrānvayaḥ | kṣetraṃ 
puṇyakṣetram || 60 ||
	śmaśāne ityādinā ślokena śmaśānādiśūnyabhūmiṣu 
grāmanagarapattanādikaraṇopāyamupadiśati | tatra kṣudrapīḍane 
kālabhasmādikṣudropadravabhūyiṣṭhe deśe yantrarāje 
anulomānulomākhye cakre tasya sarvayantrakāraṇatvādyantrarājatvaṃ | taditi 
janapadaviśeṣaṇam | sa deśo janapadaṃ bhavatītyarthaḥ || 61 ||
	sarvavyākīrṇetyādinā ślokenoccāṭanacakravaibhavamupadiśati | tatra 
sarvavyākīrṇa cakreṇa svaravyañjanābhyāṃ vāhyābhyantarabhedajātāni 
catvāri cakrāṇi sarvvaśabdaviṣayāṇi | uccāṭitā 
unmūlayitasakaladevajātiḥ | mayā īśvareṇa apiśabdena kiṃ 
punaralpasāmarthyādyairityarthaḥ || 62 ||
	śilāyāmityādibhiḥ siddhidāyakamityantaiḥ pañcabhiḥ 
ślokairgrāmādiṣu rakṣārthaṃ taccakrasthāpanavidhānaṃ 
taccakrasthāpanena sarvadevatāsānnidhyasiddhyādikañcopadiśati | tatra vā 
vakalpe | vilikhya anulomānulomākhyacakramiti śeṣaḥ | nikhanet asmin paṭale 
grāmādītyādipañcaṣaṣṭitamaślokādibhistribhiḥ ślokairvakṣyamāṇa 
prakāreṇa rakṣārthamiti śeṣaḥ | purādiṣvityatrādiśabdo 
nagarakharvaṭapattanādiviṣayaḥ | tatra devālaye | cakraṃ 
anulomānulomātmakaṃ mātṛkācakramityarthaḥ | saṃsthāpya 
devatāsthāpanasthāne ekasminneva vakṣyamāṇaprakāreṇa tasya cakrasya 
karṇikāmadhyage sthāna iti śeṣaḥ | veraṃ abhīṣṭadevatāyāḥ kuryyāt 
pratiṣṭhāpayedityarthaḥ | sannidhyasiddhaye

--------------------------------------------

p. 475) grāmādirakṣaṇe tatra madhye cāṣṭasu dikṣvapi |
khātvāvaṭaṃ punasteṣu pāṣāṇairghaṭitaṃ dṛḍham || 65 ||

samāvāhyābhipūjyātha sthāpayenmūlavidyayā |
pāṣāṇena tadācchādya pīṭhaṃ kṛtvopari sthiram || 66 || 

nityaśaḥ pūjayed gandhapuṣpadhūpādibhiḥ samam |
trisandhyamevaṃ kurvvīta nānyathā siddhidāyakam || 67 || 

--------------------------------------------

devatāyā iti śeṣaḥ | etaduktaṃ bhavati prokteṣu vāstuṣvabhīṣṭadeśe 
abhīṣṭadevatālayaṃ kṛtvā tatra devatāsthāpanasthānamadhye ekamavaṭaṃ 
khātvā taṃ vakṣyamāṇaprakāreṇa śilābhirāvadhya tatra 
proktamanulomānulomātmakacakraṃ śilādiṣūkteṣvadhi 
karaṇeṣūtkīrṇaṃ prāgvat kṛtaprāṇapratiṣṭhādikaṃ 
saṃsthāpyābhyarcya tatpāṣāṇenācchādya tatra karṇikāmadhyasthānopari 
tattaddevatāverapratiṣṭhāpanāt tasmin vere tattaddevatāsānnidhyasiddhiriti | 
grāmādirakṣaṇe pūrvaprastute ādiśabdaḥ prāgvat | tatra tasmin (tasmin) 
madhye sarvamadhye avaṭaṃ tarttam | madhye ca pratidiśañceti śeṣaḥ | teṣu 
avaṭeṣu ghaṭitaṃ tattadantasthale iti śeṣaḥ | samāvāhya 
proktacakrakarṇikāmadhye abhīṣṭanityāmiti śeṣaḥ | abhipūjya 
tannityārcanakrameṇa taccakragatavidyākrameṇa cetyarthaḥ | antaḥ 
śilāghaṭitāvaṭānāmiti śeṣaḥ | sthāpayet pratiṣṭhitaṃ cakraṃ 
mūlavidyāyā abhīṣṭanityāyāḥ tat avaṭagataṃ cakraṃ pīṭhaṃ 
śilādibhirghaṭitaṃ dhiṣṭyākāraṃ | upari ācchāditatalopari | sthiraṃ 
śilādibhirghaṭitatvāt | pūjayettasmin dhiṣṭye cakrasamāvāhitāṃ nityāṃ | 
evaṃ uktaprakāraṃ gandhādibhiḥ | anyathā proktaprakriyāvyatirekeṇa | 
etaduktaṃ bhavati grāmapuranagarakheṭakharvaṭapattanādivāsturakṣaṇe 
tasmiṃstasmin vāstupradeśe sarvamadhye'ṣṭasu dikṣvapi evaṃ navasu 
sthānesu navāvaṭān khātvā teṣāmantaḥsthalāni ca pāṣāṇairāvadhya 
proktādhikaraṇeṣvanyatame rūpe adhikaraṇanavake ubhayānulomātmakaṃ 
ubhayasampuṭaṃ vā cakranavakamutkīrya kṛtaprāṇapratiṣṭhādike tasmin 
abhīṣṭāṃ nityāmāvāhya tattannityākrameṇābhyarcya tattat 
cakrabhedādibhiḥ kālanityābhiścābhyarcya evaṃ dina trayādahīnaṃ 
sampūjya tattaccakranavakamekamekamekasminnekasminnavaṭe 
saṃsthāpyāvaṭopari tacchilābhirācchādya tattalopari 
śilādibhirdṛḍhatarāṇi pīṭharūpāṇi nava

--------------------------------------------


p. 476) tatkāloktāni kuṇḍāni nava homeṣu sarvataḥ |
hotṛṇāṃ dakṣiṇā vastrabhūbhūṣādāsagodhanaiḥ || 68 || 

yadyannijepsitaṃ tattadduṣkaraṃ sukarantu vā |
japatarpaṇahomairvvā sekaiḥ saṃsādhayet sthiraḥ || 69 || 

naitābhiḥ sadṛśī kāpi vidyā lokeṣu vidyate |
tasmāttadābhirupāyaiḥ sādhayet sarvamīpsitam || 70 || 

pañcāśadvāramāvarttya vidyābhaktisamanvitaḥ |
mucyate nigaḍaiḥ kṛcchrairvairirodhaiḥ sudāruṇaiḥ || 71 || 

śatavāraṃ samāvarttya vidyāvividhavaibhavāḥ |
labhante tanayān vandhyā api sarvaguṇānvitān || 72 || 

--------------------------------------------

dhiṣṭyāni kṛtvā tatra tatra dhiṣṭye pratidinaṃ proktakramāttrisandhyārcanāt 
proktagrāmādi rakṣāsiddhiḥ | etatsamaṃ cakrāntaraṃ na vidyata iti || 67 ||
	tatkāletyādinā ślokena prāgukte cakre 
vyāptikramaprāptakāladarśitanavavidhakuṇḍeṣu homavidhānaṃ 
hotṛdakṣiṇāñcopadiśati | tatra tatkāloktāni kuṇḍāni nava | 
tattatsaṃvatsaroktāni vṛttādīni nava cakrāṇi kuṇḍākārāṇi 
kuryādityarthaḥ | sarvataḥ nityanaimittikakāmyakarmmasu | 
godhanairgobhirdhanaiśca | etaduktaṃ bhavati pūrṇamaṇḍalasaṃkhyeṣu 
yugavatsareṣu catuḥṣaṣṭivatsareṣu 
proktavṛttādiṣaṭtriṃśadastrādicakranavakākārāṇi navakuṇḍāni 
kuṇḍapaṭalavakṣyamāṇakramāt 
dvitīyavṛttādivṛttāntarākṣaranyāsavarjaṃ kalpayitvā 
tattatsamvatsaraprāpte kuṇḍe sarvakarmmasu homaṃ kārayitvā 
hotṛṇāmuktāni dravyāṇi dakṣiṇāṃ dadyāditi || 68 ||
	yadyadityādinā īpsitamityantena ślokadvayeṇa 
tābhiruktābhirvidyābhiḥ pañcavidhopāsanena samohitasiddhiṃ 
vidyāvaibhavādikañcopadiśati | tatra tattat samīhitaṃ duṣkaraṃ ati mahatā 
yatnena sādhyamapi | turavadhāraṇe | vā samuccaye | sthiraḥ phalatyeveti 
niścitavuddhiḥ | etābhirvidyābhiḥ | ābhiḥ vidyābhiḥ | upāsthaistaiḥ prokta 
pañcavidhasādhanaiḥ || 71 ||
	pañcāśadityādibhiravāpnuyādityantairadhyarddhaiḥ saptabhiḥ 
ślokaistāsāṃ vidyānāṃ

--------------------------------------------

p. 477) adhyarddhaśatavārantu vidyā āvarttya bhaktitaḥ |
guṇarūpādisampannāṃ bhāryyāṃ vindantyayatnataḥ || 73 || 

tāvadāvarttya kanyā vā patiṃ sarvvaguṇānvitam |
labhante putrapautrādyairedhante sampadanvitāḥ || 74 || 

dviśataṃ tāḥ samāvarttya dāridryānmucyate dhruvam |
triśatairbhumiśasyāḍhyaścaturbhistu śatairdhanī || 75 || 

pañcabhistu śatairbhūpo bhavet ṣaḍbhiḥ śutairnṛpaḥ |
saptabhistu śatairasya na muñcatyanvayaṃ ramā || 76 || 

aṣṭabhistu śatairāsāṃ  nṛpāḥ sarvve'sya kiṅkarāḥ |
navabhistu śataireṣa kandarpo vanitājane || 77 || 

evaṃ navaśataṃ japtvā sarvvān kāmānavāpnuyāt |
āsāntu vidyānityānāmañgāni śṛṇu sundari || 78 || 

--------------------------------------------

pañcāśadvārādinavaśatavārāntamāvṛttyādhikyena 
phalādhikyamupadiśati | tatra vidyā iti padacchedaḥ | kṛcchrairvyasanaiḥ | 
vidyāḥ prāgvadvividhavaibhavāḥ phalavaividhyāt | adhyarddha śatavāraṃ 
pañcāśaduttaraśatavāramityarthaḥ | 
guṇarūpādītyatrādiśabdenābhijanādi procyate | vindati labhante sādhakā 
iti śeṣaḥ | tāvat pañcāśaduttaraṃ śatavāraṃ | kanyā iti 
prathamāvahuvacanam | vā samuccaye | edhante varddhante | sampadanvitā 
ityetat kanyā ityasya viśeṣaṇaṃ | tāḥ vidyāḥ | 
dāridryādakiñcanatvādasantoṣādityarthaḥ | triśatairvāraiḥ | caturbhistu 
śataiścaturbhiḥśatairityanvayaḥ | tuḥ samuccaye prāgvat śeṣaḥ | 
pañcabhistu śataiḥ prāgvadanvayaśeṣāvityarthaḥ | bhūpaḥ bhūmīśaḥ 
ṣaṭśataiḥ prāgvat śeṣaḥ | nṛpaḥ dāsadāsībhṛtyādibhirāṭyaḥ | tuḥ 
prāgvat śeṣaśca | asya sādhakasya | tuḥ prāgvat śeṣaśca | āsāṃ 
vidyānāṃ | nṛpāḥ prāguktāḥ | asya sādhakasya | eṣa sādhakaḥ | 
evamityādinaitaduktambhavati navaśatavārāvṛttyāsmin prakaraṇe 
uktānyanyāni durlabhānyabhīṣṭāni sidhyantīti || 78 ||

--------------------------------------------

p. 478) dviruktyā taiḥ ṣaḍaṅgāni kuryyādarṇaiḥ karāṅgayoḥ |
vinyasya mātṛkāyuktāṃ japedvidyāntamekaśaḥ || 79 || 

raktā raktāmbarā raktamūṣaṇasragvilepanāḥ |
pāśāṅkuśekṣukodaṇḍaprasūnaviśikhāḥ smaret || 80 || 

tadā vṛttānāṃ pañcānāṃ śaktīstatsadṛśāḥ smaret |
caturasradvayaṃ kṛtvā dvāradvayavibhūṣitam || 81 || 

--------------------------------------------

	āsāmityādinā ekaśa ityantenārddhādyenaikena ślokena proktānāṃ 
tāsāṃ sarvāsāñca vidyānāṃ pratyekaṃ bhajane 
trividhanyāsādikamupadiśati | tatra sundarīti devīsambuddhiḥ | dviruktyā  
dvivāroccāraṇena | taiḥ arṇaiḥ ityasya viśeṣaṇam | mātṛkāyuktāṃ 
kulasundarīpaṭaloktakrameṇa saṣaḍaṅgamātṛkāṃ nyasedityarthaḥ | ekaśaḥ 
ekāmekāṃ vidyāmityarthaḥ | etaduktaṃ bhavati proktānāmāsāṃ 
kālanityāvidyānāmanyatamavidyābhajane kulasundarīpaṭaloktaprakāreṇa 
pūrvaṃ saṣaḍaṅgāṃ mātṛkāṃ vinyasyānantaraṃ 
tattadvidyākṣaratrayeṣvādyenākṣareṇa hṛdayaṃ dvitīyenākṣareṇa śiraḥ | 
tṛtīyena śikhā | punarapi tattadvidyādyenākṣareṇa kavacaṃ | 
dvitīyenākṣareṇa netraṃ | tṛtīyenāstrañca etadvidyākṣaratrayadvirāvṛttyā 
jātiyuktaṣaḍaṅgāni karanyāsapuraḥsaraṃ vinyasya tathā vyāpakaṃ kṛtvā 
tāṃ vidyāṃ japediti | tanmantrā yathā aṃ hṛdayāya namaḥ | āṃ śirase 
svāhā  | īṃ śikhāya vaṣaṭ | aṃ kavacāya huṃ | āṃ netratrayāya vauṣaṭ | 
īṃ astrāya phaṭ | iti evamanyāsvapi vidyāsu yojayet | āsāṃ vidyānāṃ 
samudāyabhajane prāgvat mātṛkāṃ nijaṣaḍaṅgapuraḥsaraṃ vinyasya 
japediti sampradāyaḥ | ṣoḍaśanityāvidyāsvanyatamavidyayā saha bhajane 
tattannityāvidyoktanyāsajātapuraḥsaraṃ japediti ca sampradāyaḥ || 79 ||
	raktā ityādinā smaredityantenādhyarddhena ślokena tāsāṃ 
sarvvāsāṃ vidyādevatānāṃ sāvaraṇaśaktīnāṃ dhyānamupadiśati | 
tatra āyudhakramastūrddhvādivāmadakṣiṇakrameṇa voddhavyaḥ | 
ṣoḍaśanityātmakalalitādhyānasamānarūpādidhyānādāsāṃ 
tādātmyaṃ sampādayatīti sampradāyaḥ ! tatsadṛśā 
mūladevatāsadṛśāḥ varṇādibhiriti śeṣaḥ || 80 ||

--------------------------------------------

p. 479) aṣṭapatrāmbujaṃ madhye navayonau ca tāṃ yajet |
aṅgāvṛttiṃ madhyayonāvantare tvāyudhāvṛtim || 82 || 

pṛṣṭhato gurupaṃktiñca koṇeṣvaṣṭasu ca kramāt |
bahirdaleṣvapi tathā yajedvarṇairvilomataḥ || 83 || 

rūpiṇīśaktisahitairmmāyā saptākṣarīyutaiḥ |
brāhmyādiśakīstadvāhye caturasradvaye yajet || 84 || 

--------------------------------------------

	caturasradvayamityādibhiḥ smaran dhiyetyantairarddhādyaiścaturbhiḥ 
ślokaistāsāṃ devatānāṃ nityapūjācakrasya 
sarvasādhāraṇarekhārūpavinyāsarūpamanantaravakṣyamāṇaviśeṣa-
vibhinne tasmin tasminnityapūjācakre 
tattaddevatāpūjākramavidhānañcopadiśati | tatra 
caturasradvayamantarvahirvibhāgena dvāradvayavibhūṣitam 
pūrvapaścimayorddiśoriti śeṣaḥ | madhye antargatacaturasrasyeti śeṣaḥ | 
navayonau ca cakāreṇa pūrvagate madhye itiśabdamākarṣayati | tena 
tadaṣṭadalāmbujamadhyakarṇikāyāṃ likhitanavayonau | tāḥ taddevatāḥ | 
madhyayonau navayonicakramadhyatrikoṇamadhye prāguktavāhyādikrameṇa | 
antare prāgvanmadhyayonervahirabhitaḥ | pṛṣṭhataḥ madhyadevatāyāḥ | 
cakāraḥ samuccaye kramādvakṣyamāṇākṣaralekhanakramāt | tathā 
vakṣyamāṇaprakāreṇa | vilomataḥ agrādyaprādakṣiṇyena | 
rūpiṇīśaktisahitaiḥ rūpiṇīśakti iti pañcākṣarasahitaiḥ māyā hṛllekhā 
saptākṣarī prāgvat | etaduktaṃ bhavati hṛllekhāṃ prathamamuccāryaṃ 
tatastadvidyāmavyākṣarasya ṣoḍaśasvarabhinneṣu rūpeṣvekamekaṃ 
yathākramamuccārya tadanu rūpiṇīśakti iti pañcākṣarāṇyuccārya tataḥ 
saptākṣarīṃ yojayet | sarve mantrāścaturddaśākṣarātmakā bhavantīti | 
mantrā yathā hrīṃ arūpiṇīśaktipādukāṃ pūjayāmi hrīṃ 
ārūpiṇīśaktipāduktāṃ pūjayāmītyādaya iti | tathā prāgvat | tanmantrā 
yathā hrīṃ brahmāṇīpādukāṃ pūjayāmītyādaya iti | atra pūjācakre 
sarvasādhāraṇe rekhārūpavinyāsaprakāro yathā antarvahirvibhāgena 
prāgvat caturasradvayamutpādya tanmadhye'ṣṭapatramambujaṃ 
karṇikāyāṃ navayoniṃ kulasundarīpaṭaloktaprakāreṇa kṛtvā tatrātmin 
paṭale anantaraślokādibhirvakṣyamāṇakramādvarṇān vilikhya tatra tāḥ 
pratyekaṃ proktakramādabhyarccayediti | valipradānañca karotu  pūjānta iti 
śeṣaḥ | cakāreṇāsmiṃstantre sarvasādhāraṇena ṣoḍaśākṣareṇa 
pūjādau valiṃ pradadyādityamumarthaṃ samuccayati |

--------------------------------------------

p. 480) āsāṃ valipradānañca karotu kurukullayā |
saptākṣaryyā kevalayā proktarūpāṃ smaran dhiyā || 85 || 

vilikhya nāmnā vidyāntu madhye vāhyeṣṭayugmake |
tanmadhyārṇaṃ svarairbhinnaṃ likhitvāsriṣu māyayā || 86 || 

haṃselāgrāsamālikhya nirṛtyādivilomataḥ |
vātādyarṇaṃ hṛdantaṃ syāddvādaśa dvādaśa kramāt || 87 || 

--------------------------------------------

kurukullayā saptākṣaryyā ādyayā vidyayā | kevalayā 
dvitīyatṛtīyavaidhuryyeṇa | proktarūpāṃ tatpaṭaladhyānoktarūpāṃ | 
atrāsāṃ kālanityānāṃ ṣoḍaśanityāsādhāraṇavalidvayavidhānāt 
tābhistādātmyaṃ darśayatītyārādhyapādamukhādavagato'rthaḥ || 85 ||
	vilikhyetyādibhiḥ samudvasedityantaistribhiḥ ślokaistāsāṃ 
vidyānāṃ pūrvoktasādhāraṇarekhārūpe pūjācakre 
pūrvaprastutaviśeṣabhūtena vidyākṣaranyāsena rūpabhedaṃ 
tattadviniyogaṃ pūjāparisamāptiñcopadiśati | tatra nāmnā vidyāntu 
sādhyāditrikasya saheti śeṣaḥ | nityapūjācakre vidyāṃ 
kālanityāsvanyatamāṃ | vidyālekhanameva nityapūjācakre 
karttavyamityuktaṃ bhavati | madhye navayonimadhyagatayonyāṃ vāhye | 
aṣṭayugmake sarvamadhyayonyā vahirbhūtāṣṭakoṇeṣu 
tadvahirbhūtāṣṭadaleṣu ca | tanmadhyārṇaṃ 
tattanmadhyayonigatavidyāmadhyamākṣaraṃ | svarairbhinnaṃ prāgvat 
ṣoḍaśasvaravikṛtaṃ likhitvā agrādyaprādakṣiṇyena | asriṣu 
vṛttacaturasrāntarālagatāsriṣu māyayā haṃsena grāsaṃ hakāraṃ 
lakāraṃ kṣakāraṃ hṛllekhāñca | nirṛtyādivilomata ityetat pūrvāparayoḥ 
kākākṣinyāyenānveti | tatra pūrvatrānvaye nirṛtivahnīśavāyukoṇe 
yathākramaṃ hakārādi proktaṃ catuṣṭayaṃ vilikhediti | paratrānvaye 
vakṣyamāṇānyakṣarāṇi vakṣyamāṇaprakāreṇa caturasravīkṣyāṃ 
nirṛtyāditadantarvilomato likhediti | vātādyarṇaṃ hṛdantaṃ syāt | vātādi 
akārādi arṇaṃ arṇā hatyarthaḥ | hṛdantaṃ sakārāntaṃ syāt syurityarthaḥ | 
mātṛkāyāṃ pūrvalikhitahaṃsādyakṣaratrayaśiṣṭānīti śeṣaḥ | 
tatrārṇamiti napuṃsakoktirvacanavyatyāsaśca divyatvāt | 
dvādaśadvādaśakramāt akārādisakārāntān varṇān 
aṣṭacatvāriṃśataṃ caturasravīthyāṃ prativīthikaṃ dvādaśa dvādaśa 
varṇān vilikhedityarthaḥ | tairdvitīyapaṭaloktairgaṇeśetyādibhiḥ |

--------------------------------------------

p. 481) sādhayedīpsitaṃ sarvvaṃ ṣaṭkarmmātmakamīśvari |
stutvā dvādaśabhiḥ ślokaistaiḥ svānte tāḥ samudvaset || 88 || 

etāsāṃ cakramadhyastho japedvidyāṃ yadā vaśī |
tadaiva devatācakrasāmyamasya bhaviṣyati || 89 || 

mahācakrasya madhyasthaṃ kṛtvā śrīcakramujjvalam |
tatraiva devīmāvāhya pūjayet sarvasiddhaye || 90 || 

--------------------------------------------

svānte hṛdaye | tāḥ mūladevatāḥ parivāradevatāśca | etaduktaṃ bhavati 
pūrvoktasarvasādhāraṇe rekhārūpe nityapūjācakre 
navayonimadhyasthayonimadhye kālanityāvidyāsvanyatamāmeva 
nityapūjāsu vilikhya kāmyakarmasu caitāṃ sādhyāditrikanāmasaṃyutāṃ 
vilikhya tadvidyāmadhyamākṣarasya ṣoḍaśasvaravikṛtāni rūpāṇi 
tannavayonicakrāṣṭakoṇeṣvaṣṭadaleṣu cāgrādyaprādakṣiṇyena 
yathākramaṃ vilikhya tadvahiścaturasradvayāntarālavīthyāṃ parito 
nirṛtyāditadantaḥpradakṣiṇyena 
akārādisakārāntānyaṣṭacatvāriṃśadakṣarāṇi pratidiśaṃ 
dvādaśadvādaśakramamālikhya tadantaḥ 
padmavāhyaprākāracaturasrāntarālāni nirṛtyādīśāntaṃ 
hakārādiśeṣavarṇatrayaṃ vilikhya vāyukoṇe hṛllekhāñcālikhya 
pūrvoktaprakāreṇāvāhya dhyātvābhyarccya dvādaśaślokyā stutvā 
saparivārāṃ tāṃ svānte samudvaset | evaṃ kāmyakarmasvapyupāsanena 
tattatphalasiddhiḥ | tatra viśeṣo vidyayā saha madhye nāmatrayalekhanaṃ tena 
caṇḍī sunetreti pañcākṣaravākyajanitasaṃkhyāni cakrāṇi bhavantīti || 88 ||
	etāsāmityādinā ślokena proktasaṃkhyeṣu kālanityācakreṣu 
bhajanaviśeṣeṇa phalaviśeṣamupadiśati | tatra vidyāṃ ṣoḍaśanityānāṃ 
kālanityānāñca | asya sādhakasya | etaduktaṃ bhavati 
ṣoḍaśanityāvidyābhajane tattaddinaprāptanityābhajane ca 
tattaddinaprāptakālanityācakrastho japet | kālanityāvidyāsvanyatamabhajane 
taccakramadhyastha eva nityaśaḥ 20736 japet | 
kālanityāvidyāsamudāyabhajane ṣoḍaśanityābhajane ca 
tattatsambatsarakālaprāptānyatamacakre'nulomānulomeṣu cakreṣu 
sarvakālacakrakāraṇe vṛttākārānulomānulomacakre vā sthitvā japet | tena 
proktaphalasiddhiriti || 89 ||

--------------------------------------------

p. 482) evaṃ kṛtvā pratiṣṭhāpya bidhānenārccayedyataḥ |
tatrājñāsiddhayo loke prakāśante mahādbhutāḥ || 91 || 

tathā ca kṛtvā tanmadhye lohitāṃ lohitāmbarām |
sundarīṃ yuvatīṃ tatra saṃsthāpyābhyarccayet kramaiḥ || 92 || 

pratyabdamevaṃ kurvīta mīnasthe bhāskare bidhau |
pūrṇe tu divase tena devī tuṣṭeṣṭadā bhavet || 93 || 

--------------------------------------------

	mahācakrasyetyādibhirbhavedityantaiścaturbhiḥ ślokaiḥ prāgukteṣu 
mahācakramadhye lalitārccācakraṃ tatra tatpūjāṃ tatphalaṃ tatraiva 
kālaviśeṣe pūjāviśeṣeṇa phalaviśeṣañcopadiśati | tatra mahācakrasya 
prāguktapūrṇamaṇḍalayugavatsarātmakānāñcakrāṇāṃ 
prathamarūpasya vṛttākārānulomānulomātmakasya 
tattatsaṃvasaraprāptasya vā | śrīcakraṃ lalitārccācakram trayastriṃśe 
paṭale vakṣyamāṇaṃ | ujjvalaṃ suvyaktākāraṃ tena mahācakrasya 
karṇikāvyāsavikāśamupapannamiti sampradāyaḥ | tatra mahācakrasya 
madhyasthaśrīcakramadhye | etaduktaṃ bhavati prāguktacakreṣu 
tattatsambatsaraprāptaṃ vā kevalānulomānulomātmakavṛttākāraṃ cakraṃ 
vā lalitācakranirmmāṇayogyakarṇikāvikāśaṃ kṛtvā tatkarṇikāyāṃ 
vakṣyamāṇalakṣaṇopetaṃ lalitārccanaśrīcakraṃ vidhāya tatra devyarcanāt 
sarvābhīṣṭasiddhiriti | evam uktarūpamadhyasthaśrīcakraṃ 
mahācakramityarthaḥ | kṛtvā ratnatrilohadṛśatsvanyatame'dhikaraṇe 
vidhānena dvitīyapaṭaloktaprakriyayā | abhyarcyayet saparivārāṃ devīmiti 
śeṣaḥ | yataḥ yatra deśe ityarthaḥ | tatra deśe ājñāsiddhayaḥ carācarasya 
jagato nideśavarttitvaṃ | tathā ca kṛtvā pūrvavat mahācakrasya 
madhyasthaṃ śrīcakraṃ kṛtvetyarthaḥ | tanmadhye mahācakrastha 
śrīcakramadhyayonimadhye | kramaiḥ lalitānityārcanakramaiḥ | mīnasthe 
bhāskare saure phālgunemāsi vidhau pūrṇe paurṇamāsyāmityarthaḥ | 
turabadhāraṇe | tena pūjanena | devī lalitā | etaduktaṃ bhavati prokte 
sauraphālgunamāse pūrṇāyāṃ sindūrādiviracita 
proktamahācakramadhyasthaśrīcakramadhyayonimadhye 
proktavarṇāmbaravibhūṣaṇāṃ sundarīṃ yuvatīṃ niveśya tasyāṃ 
paradevatāmāvāhya nityārcanakrameṇa prativatsaramarcayet tato lalitā devī 
tuṣṭābhīṣṭapradā bhavediti || 93 ||

--------------------------------------------

p. 483) nakharaṃ kṣurikāṃ khaḍgaṃ cāpaśūlagadāśarān |
anyadvā śastramakhilaṃ mahācakrasya madhyagam || 94 || 

kṛtvābhipūjya vidyābhiḥ sādhyayonivaliṃ puraḥ |
dattvā taiḥ samare śatrūn hatvā vijayamāpnuyāt || 95 || 

dinato vārataḥ pakṣānmāsāt ṣaṭtriṃśatā dinaiḥ |
japanto vāramekantu vidyā nityātmikāstu tāḥ || 96 || 

--------------------------------------------

	nakharamityādinā āpnuyādityantena ślokadvayena 
tanmahācakramadhyeṣvāyudha pūjanāt samaravijayamupadiśati | tatra 
nakharaṃ asi dhenuṃ anyat kuntaprāśalaguḍādi | mahācakrasya 
śrīcakraviraciteṣu proktasambatsarātmakeṣu cakreṣu tattatsambatsaraprāptasya 
parāvṛttaparāvṛttātmakacatuṣṭayasya | kṛtvā madhyagamiti 
pūrvaślokāntyapādenānvayaḥ | vidyābhiḥ taccakrakramaprāptābhiḥ 
kālanityābhiriti śeṣaḥ | sādhyayoniṃ pūrvatra sādhyanakṣatraproktayoniṃ 
| puraḥ agre samāvāhitadevatāyāḥ | dattvā prāgvat chinattīti śeṣaḥ | taiḥ 
devatātmabhiḥ cakragāstraiḥ | etaduktaṃ bhavati prokteṣu 
sambatsaramātṛkācakreṣu tattatsambatsaraprāpte vā 
jayaproktaparāvṛttaparāvṛttātmakaṣaṭtriṃśaccakreṣvanyatame 
kevalānulomānulomātmakavṛttarūpacakre vā | nakharādīni sarvvāṇi 
śastrāṇi niveśya teṣvabhīṣṭāṃ nityāmāvāhya tāṃ saparivārāṃ 
tattatkramairabhyarcya tattaccakraprāptakramarūpāḥ kālanityāścābhyarcya 
sādhyaśatrunakṣatraproktayoniṃ proktalakṣaṇāṃ proktaprakāreṇa 
tacchastrarūpadevatāgre chindan proktavalimantreṇa valiṃ nivedyaivaṃ 
sādhyaśatruvalagurulaghutāpekṣayā saptadinādahīnaṃ kṛtvā 
taiṃstairdevatātmabhiḥ yuddhe sarvaśatrūn hatvā vijayaṃ prāpnotīti || 95 ||
	dinata ityādibhiḥ kalpata ityantaistribhiḥ ślokaiḥ 
prāguktavidyārāśerāvṛtti kālaviśeṣeṇa phalaviśeṣaṃ lalitāyā vidyāyā 
ābhiḥ sarvvavidyābhiḥ satsampradāya vattvādikañcopadiśati | tatra dinataḥ 
vāramekamityatrānvayaḥ | prāguktavidyāḥ pratidinamekavāraṃ 
japedityarthaḥ | evaṃ vārapakṣamāsaṣaṭtriṃśaddivasaiḥ pratyekamekaikaṃ 
vāramityarthaḥ | vārekṣarāvṛttau prathamaṃ bhāskṛravāre 
vaśinīkāmeśvarīvargotthā vidyāḥ | anyeṣu ṣaṭsu prativāraṃ 
modinyādimātṛkāvargaṣaṭkotthavidyāśca

--------------------------------------------

p. 484) āyurārogyamaiśvaryyaṃ vijayaṃ vāñchitaṃ kramāt |
labhante lalitā yābhiḥ sampradāyavatau bhavet || 97 || 

anyathāsampradāyatvājjapahomārccanādikam |
kṛtaṃ janmāntare samyak sampradāyāya kalpate || 98 || 

japatarpaṇahomārccākrame vidyā bhajedimāḥ |
tenākṣarāṇāṃ siddhatvānmantrāḥ sidhyantyaśeṣataḥ || 99 || 

--------------------------------------------

yathākramaṃ japet | pakṣe tvekavārāvṛttau pūrṇātrayarūpāsu 
pañcamīdaśamīpañcadaśīṣu tithiṣu paṃkticatuṣṭayacatuṣṭayotthāḥ 
anyāsu paṃktidvayapaṃktidvayotyā vidyā japediti | pakṣadvayarūpe māse 
ekavārāvṛttau pūrvoktarūpāsu pūrṇāsu ṣaṭsu dvi dvi paṅktyutthā 
vidyāḥ | anyāsu caturviṃśatitithiṣu ekaikapaṅktyutthāśca vidyā japediti 
sampradāyaḥ | nityātmikāḥ anulomānulomātmikāḥ | āyurādi 
phalapañcakaṃ pūrvoktajapaprakārapañcake ekaikasya prakārasya viṣayaḥ | 
kramāt kālādrautyāvilambanakramāt | labhante ityasya 
pūrvārddhenānvayaḥ | lalitā ādyā nityā yābhiḥ kālanityāvidyābhiḥ | 
sampradāyavatī 
yugaparyyāyadinaghaṭikārūpapāramparyyabhajanenāvicchinnatvāt | āsāṃ 
vidyānāṃ navanātharūpavyāptyā 
tattatpāramparyabhajanādavicchinnarūpatayā etat sarvaṃ 
sarvvanityāvidyopalakṣaṇam | anyathāsampradāyatvāt asampradāyatvāditi 
padacchedaḥ | anyathā ābhirvidhurabhajane asampadāyatvāt 
yugādirūpavyāptarūpabhajanāsambhavānnāthavyāptarūpa-
pāramparyyabhajanāsambhavācca | kṛtam asampradāyeneti śeṣaḥ | 
janmāntare kālāntare putrapautrādiṣu vā | etaduktaṃ bhavati 
ābhirvidyābhiḥ lalitādyānāṃ ṣoḍaśanityāvidyānāṃ 
pūrvoktavyāptirūpajñānenopāsyamātratayā avicchinnatvāt 
satsampradāyā bhavanti | proktarūpabhajanavaidhuryye bhajanasya 
viñchinnatvādetat kramavidhuramakṣarakramarahitaṃ kṛtabhajanasya 
sādhakasya kālāntare putrapautrādiṣu vā satsampradāyā bhavantīti || 98 ||
	japa ityādinā śiva ityantena ślokadvayena tadvidyārāśerupāsanataḥ 
sakalamantra siddhimupāsituvairbhavaṃ phalañcopadiśati | tatra tena bhajanena 
kālanityāvidyāmiti śeṣaḥ |

--------------------------------------------

p. 485) tāsāmupāsiturloke nāsti sādhanaduṣkaram |
nṛpāṇāmaṅganānāñca vallabho jāyate śivaḥ || 100 || 

puruṣātmamayī vyāptiriti samyak samīritā |
asyā niphālanāccitte tattattva svātmasāt kṛtam || 101 || 

iti ṣoḍaśanityātantre śrīkādimate mātṛkāvyāptirnāma 
pañcaviṃśatipaṭalam || 25 || 

--------------------------------------------

siddhatvāt tādātmyena sidhyanti bhajanavaidhuryyeṇāpi | aśeṣataḥ sarve | 
āsāṃ kālanityādividyānāṃ | upāsituḥ sādhakasya | asādhyaṃ aśakyaṃ 
| duṣkaraṃ karttumaśakyaṃ | śivaḥ paripūrṇāhantātmā || 100 ||

iti ṣoḍaśanityātantreṣu śrīkādimatākhyasya paripūrṇasya tantrasya 
prapañcasārasiṃharājaprakāśābhidhānena subhagānandanāthena 
viracitāyāṃ manoramākhyāyāṃ vyākhyāyāṃ 
ṣoḍaśanityāmātṛkākālavyāptiprakāśanaparaṃ pañcaviṃśapaṭalaṃ 
paripūrṇaṃ parāmṛṣṭam || 25 ||

yantrasaṃkhyā - yantrāṇi ramyagamyārthanāmasūktividhisthiteḥ |

					94675071312 |

rudrārṇavākyasaṃkhyāni vinā śrīcakrayogataḥ ||
vyākhyāgranthāḥ pañcaśatanavatyā saptayuktyā |
sārddhamevaṃ samuddiṣṭāḥ paṭale pañcaviṃśake ||



ṣaḍviṃśapaṭalam |


atha ṣoḍaśanityānāṃ vidyāvyāptisvarūpataḥ |
mantrāṇāṃ vaibhavaṃ vakṣye śṛṇu devi yathābidhi || 1 || 

nādotpattiñca tadrūpaṃ sthānāptyā tasya varṇatām |
tataḥ padāni vākyāni mantrarūpāṇi kānicit || 2 || 

tatsaṃkhyāṃ vidyayā svātmasaṃskārasya kramaṃ tathā |
amṛteśvaridevyāstu varṇaistairmmithunairapi || 3 || 

--------------------------------------------

	pūrvasmin pañcaviṃśe paṭale ṣoḍaśanityānāṃ 
mātṛkākālavyāptimupadiśyānantaraṃ ṣoḍaśanityānāṃ 
vyāptivaibhavaprakāśikāṃ mantravyāptiṃ 
tanmayāmṛteśvarīvidyādikaṃ copadiśatyatha ṣoḍaśetyādinā 
sacarācaramityantena ślokaśatarūpeṇa ṣaḍviṃśena paṭalena | tatra atha 
ṣoḍaśetyādibhiraśeṣata ityantaiścaturbhiḥ ślokaiḥ paṭalārthānupadiśati | 
tatra ṣoḍaśanityānāmityasya dviranvayo bhavati | yathā 
vidyāvyāptisvarūpataḥ ityatra vaibhavamityatra ca | vidyāvyāptisvarūpataḥ 
mantrāṇāṃ sarvamantrāṇāṃ ābhirvidyābhirvyāptisvarūpataḥ ityarthaḥ | 
vaibhavaṃ ṣoḍaśanityānām | etaduktaṃ bhavati ṣoḍaśanityānāṃ 
vidyābhiḥ sarvamantrāṇāṃ vyāptisvarūpataḥ tāsāṃ nityānāṃ 
vyāptisvarūpato vaibhavaṃ vakṣye iti | tatra mantravaibhavaṃ nādotpattiṃ 
atraiva paṭale vakṣyamāṇāṃ | tadrūpaṃ nādasya paśyantyādirūpaṃ 
sthānāptyā kaṇṭhādisthānayogena | tasya nādasya | tataḥ varṇairityarthaḥ | 
vākyāni padairiti śeṣaḥ | mantrarūpāṇi mantrāṇāṃ rūpāṇi tāni tu 
varṇaiḥ padaiśca vākyaiśca bhavanti | kānicit teṣu varṇajāni mantrarūpāṇi 
ṣaṭsaptatyuttarapañcaśatakoṭiḥ kānicidityuktirvarṇādijātānāṃ 
mantrāṇāmasaṃkhyātatvāt proktasaṃkhyāyā ekadeśatvāt | 
tatsaṃkhyayantrāṇāṃ tatsamakoṭisaṃkhyāvidyayā svātmasaṃskārasya 
kramaṃ svābhilaṣitayā vidyayā abhiṣekādibhirātmasaṃskārasya 
kramamamṛteśvaridevyā amṛteśvarīdevyā ityarthaḥ | kramamityatrānvayaḥ | 
varṇaistairamṛtavarṇaiḥ | mithanaiḥ nityānityāpaṭalaproktaiḥ sārddhamiti 
śeṣaḥ |	

--------------------------------------------

p. 487) vyāptiṃ prayogāṃstaiḥ samyagabhīṣṭaprāptihetave |
samuddiṣṭakrameṇaiva sarvvametadaśeṣataḥ || 4 || 

svātmecchāśaktighātena prāṇavāyusvarūpataḥ |
mūlādhāre samutpannaḥ parākhyo nādasambhavaḥ || 5 || 

sa eva corddhvatāṃ nītaḥ svādhiṣṭhāne vijṛmbhritaḥ |
paśyantyākhyāmavāpnoti tathaivorddhvaṃ śanaiḥ śanaiḥ || 6 || 

--------------------------------------------

vyāptiṃ nityānāṃ | taiḥ praṇavādisarvamantraiḥ 5760000000 
saṃkhyātairmantreḥ prayogānityatrānvayaḥ || 4 ||
	svātmetyādinā ślokena nādotpattimupadiśati | tatra 
svātmecchāśaktighātena ātmanaḥ pararūpasya svecchāśaktyā 
kālamayyā ghātena preraṇena | prāṇavāyusvarūpataḥ prāṇākhyasya 
ṣaṭtriṃśatpaṭalavakṣyamāṇavāyorekākārataḥ | mūlādhāre 
nityānityāpaṭale proktarūpe prāṇināmiti śeṣaḥ | nādasambhavaḥ 
nādasyotpattiḥ prathamāvasthetyarthaḥ | 
nādarūpamārādhyapādamukhādavagantavyam | etaduktaṃ bhavati 
sarvvaprāṇināṃ nityānityāpaṭalaproktarūpe mūlādhāre 
parāyāścinmātrāyāḥ śakteḥ svecchārūpayā kālaśaktyā 
preritaprāṇavāyusvarūpā parāsaṃjñā nādabinduprathamāvasthā 
sañjāyata iti || 5 ||
	sa evetyādibhiḥ kṣakābadhītyantaiścaturbhiḥślokaiḥ 
proktasaṃjñasya nādasya 
paśyantyādivaikharyyantāvaśiṣṭāvasthātrayakathanapūrvvaka-
makārādikṣakārāntānāmekapañcāśadvarṇānāmutpattisthānānyu-
padiśati | tatra sa parāvastho nādaḥ | tayā icchāśaktyā | svādhiṣṭhāne 
meṭramūle | tathaiva yathā svecchāśaktyā ūrdhvaṃnīto nādaḥ 
svādhiṣṭhāne jṛmbhitaḥ paśyantyākhyo bhavati | anāhate hṛdayadeśe | 
buddhitattvasametaḥ tasmin sthāne buddherupalabdhiḥ | tathā yathā anāhate | 
tayā prāgvacchaktyā | viśuddhau kaṇṭhadeśataḥ viśuddhisaṃjñe 
kaṇṭhadeśe ityarthaḥ | tataḥ vaikharyyavasthānantaraṃ | 
jihvāmūlāgrapṛṣṭhasthaḥ jihvāmūlastho jihvāgrastho 
jihvāpṛṣṭhasthaścetyarthaḥ | jihvāpṛṣṭhasthastu lakārākṣaro bhavati | 
kramāt proktāt kaṇṭhatālvośca sthita iti śeṣaḥ | kaṇṭhauṣṭhāt 
lyavlopepañcamī kaṇṭhauṣṭhamātrasthita ityarthaḥ | dantauṣṭhadvayataḥ 
dantauṣṭhadvaye sthita ityarthaḥ |

--------------------------------------------

p. 488) anāhate buddhitattvasameto madhyamābhidhaḥ |
tathā tayorddhvanunnaḥ sa viśuddhau kaṇṭhadeśataḥ || 7 || 

vaikharyyākhyastataḥ śīrṣakaṇṭhatālvoṣṭhadantataḥ |
jihvāmūlāgrapṛṣṭhasthastathā nāsāgrataḥ kramāt || 8 || 

kaṇṭhatālvoṣṭhakaṇṭhauṣṭhāddantauṣṭhadvayastathā |
samutpannānyakṣarāṇi kramādādikṣakābadhi || 9 || 

ādikṣāntaratetyeṣāmakṣaratvamudīritam |
teṣu svarāḥ svatantrāḥ syustairvyajyādvyañjanaṃ bhavet || 10 || 

--------------------------------------------

etaduktaṃ bhavati proktasthāneṣu parādyavasthācatuṣṭayātmako nādaḥ 
svecchāvaśācchīrṣādi 
proktasthānayukto'kārādikṣakārābadhyekapañcāśadakṣarātmā 
bhavatīti || 9 ||
	ādikṣāntetyādibhistaddiśā ityantairadhyarddhaiḥ ṣaḍbhiḥ 
ślokairakṣaraśabdanirvacanapuraḥsaraṃ mātṛkāyāḥ 
svaravyañjanātmanāvasthānaṃ 
tayoranyonyasaṃśleṣajanitarūpaviśeṣāṃstaiḥ 
śabdaprapañcasyānantatvādikañcopadiśati | tatra ādikṣāntaratā 
prāguktaparārūpā mātṛkā | eṣāmakṣarāṇāṃ | teṣu akṣareṣu | svatantrā 
vyañjanavaidhuryeṇāpyakṣarasvarūpaniṣpatteḥ | taiḥ svaraiḥ | vyajyāt 
akṣaratvapūrtte prakāśyamānatvāt | tadrūpāṇi 
mātṛkāpaṭaloktapūrṇamaṇḍalākṣaraūpāṇi | turabadhāraṇe | saṃkhyayā 
uttaratrānvayaḥ | taiḥ uktasaṃkhyairakṣaraistaiḥ padaiḥ mantrāśca 
varṇapadavākyairiti śeṣaḥ | vedabhāṣānyabhedataḥ anyaśabda 
ārṣādiviṣayaḥ asya vācakā ityatrānvayaḥ | vyākaraṇādīnāṃ 
niyamādiyutāḥ | atra prathamādiśabdo niruktādiviṣayaḥ | dvitīyādiśabdo 
vyākaraṇādyaniyatasaṃjñāśabdakūṭamantrādiviṣayaḥ | 
teṣāmakṣarāṇāmekayugmataḥ tribhiḥ ekena jātā bhedāḥ 
pūrṇamaṇḍalasaṃkhyā eva 576 dvābhyāṃ jātā bhedā etāneva 
pūrṇamaṇḍalasaṃkhyayā saṃguṇayya tasthau sākā vālā iti 331776 
ṣaḍakṣaravākyajanitasaṃkhyā bhavatīti | tribhirakṣarairjātā bhedā etāneva 
pūrṇamaṇḍalasaṃkhyayā saṃguṇayya tasthau dhīro nityākalaṅka iti 
191102976 navākṣaravākyajanitasaṃkhyā bhavantīti | evamuttaratrāpi 
tattadbhedān pūrṇamaṇḍalasaṃkhyayā saṃguṇayya evaṃ 
pūrṇamaṇḍalasaṃkhyāvadhi saṃguṇanādanantā bhedā bhavanti | 
tadrūpāṇāṃ

--------------------------------------------

p. 489) ṣoḍaśānāṃ svarāṇāñca ṣattriṃśadvyañjanaiḥ kramāt |
saṃyogenaiva jāyante tadrūpāṇi tu saṃkhyayā || 11 || 

ṣaṭsaptatiyutaṃ pañcaśataṃ taiḥ syuḥ padāni vai |
tairvvākyāni ca mantrāśca vedabhāśānyabhedataḥ || 12 || 

vācakā viśvarūpasya prapañcasyātmanastathā |
śabdavyākaraṇādīnāṃ niyamādiyutāstathā || 13 || 

teṣāmanyonyasambhedajātānāmekayugmataḥ |
tribhirityādirūpāṇāṃ saṃkhyā karttuṃ na śakyate || 14 || 

anantatvādacintyatvāttadrūpāṇāṃ na kīrttanam |
evaṃ śabdasya māhātmyaṃ vaktuṃ kasyāpi nāsti hi || 15 || 

śaktistathāpi te kiñcidvadāmi śṛṇu taddiśā |
lalitācakranavake pratyekaṃ śaktayaḥ priye || 16 || 

catuḥṣaṣṭimitāḥ koṭyastāḥ sambhūya puroditāḥ |
koṭyaḥ syustatkramāttāsāṃ vidyā vakṣyāmi tāḥ kramāt || 17 || 

--------------------------------------------

prāguktaprakārayogavarṇayogajanitasiddhayoginīmantraśabdādirūpāṇāṃ 
| śaktiḥ sāmarthyaṃ asya pūrvaślokenānvayaḥ | diśā upāyena || 15 ||
	lalitetyādinā kramādityantenārddhādyena ślokena lalitācakrasya 
devatābṛndasaṃkhyāṃ tāsāṃ tatsaṃkhyā vidyā upadeṣṭuṃ prastauti | 
tatra lalitācakranavake vakṣyamāṇarūpasya śrīcakrasya 
trailokyamohanacakrādisarvānandamayacakrāntacaturasrādi 
sarvamadhyāntacakranavake | pratyekaṃ praticakraṃ | śaktayaḥ 
guptasaṃjñāḥ | tā guptasaṃjñāḥ śaktayaḥ puroditāḥ koṭyaḥ syaḥ 
ṣaṭsaptatikoṭyadhikapañcaśatakoṭyaḥ (5760000000) | 
tatkramāccakranavakakramāt | tāsāṃ uktakoṭisaṃkhyānāṃ śaktīnāṃ | 
kramāt yathā kramam || 17 ||

--------------------------------------------

p. 490) ṣaṭsaptatyā pañcaśataṃ prathamānyakṣarāṇi vai |
dvitīyāni ca tānyeva krameṇa syurathāditaḥ || 18 || 

tṛtīyāni ca tānyeva yojayedāditaḥ kramāt |
kṣāntaiḥ ṣaṭtriṃśadarṇaistaiḥ samāyairuktasaṃkhyakāḥ || 19 || 

--------------------------------------------

	ṣaṭsaptatyetyādibhistricaturarṇakā ityantaistribhiḥ 
ślokaistricaturakṣarā vidyā upadiśya tāsvekākārābhirvidyābhirvinā 
ṣaṭsaptatikoṭyadhikapañcaśatakoṭisaṃkhyātā vidyā upadiśati | tatra 
ṣaṭsaptatyā pañcaśataṃ prathamānyakṣarāṇi vai | etaduktaṃ bhavati a ā 
ityādi kṣaṃ kṣaḥ ityantāni ṣaṭsaptatyadhikapañcaśatānyakṣarāṇi 
vakṣyamāṇakramājjanitasaṃkhyāvidyānāṃ pratyekamādyakṣarāṇi 
bhavantīti | dvitīyāni ca tānyeva krameṇa syurathāditaḥ | etaduktaṃ bhavati 
tānyeva ṣaṭsaptatyadhikapañcaśata saṃkhyānyakṣarāṇi 
vakṣyamāṇasaṃkhyānāṃ guptayoginīvidyānāṃ pratyekaṃ 
dvitīyākṣarāṇi bhavantīti | tṛtīyāni ca tānyeva tānyeva 
proktasaṃkhyānyakṣarāṇi pratyekaṃ vakṣyamāṇasaṃkhyānāṃ tāsāṃ 
vidyātṛtīyākṣarāṇi bhavantīti | yojayedāditaḥ kramāt kṣāntaiḥ 
ṣaṭtriṃśadvarṇaiḥ | etaduktaṃ bhavati akārādikṣakārāntaiḥ 
ṣaṭtriṃśatākṣaraiḥ proktasaṃkhyāni dvitīyākṣarāṇi teṣāmādito 
yojayediti | taiḥ samāyairuktasaṃkhyakā vidyā bhavanti | etaduktaṃ bhavati 
proktaprakāroddhṛtaistairvidyārūpairante visarjanīyasahitaiḥ 
proktakoṭisaṃkhyā ekākāravarṇā vidyā bhavantīti | śiṣṭāḥ 
syurekākārāstu taiḥ | etaduktaṃ bhavati proktaprakāraproddhṛtāsu vidyāsu 
śiṣṭā vidyāstairakṣarairekākārā bhavantīti | vinā 
tābhirekākārābhirvinetyarthaḥ | tatkoṭisaṃkhyākāḥ 
proktakoṭisaṃkhyāstricaturarṇakāḥ caturakṣararūpāstraipurā 
bhavantītyarthaḥ | tāsu madhyasthābhyāṃ 
madhyasthābhyāmakṣarābhyāṃ ekamekaṃ kūṭaṃparikalpayet | āsāṃ 
prāguktaguptayoginīvidyānāṃ atra mantraproddhāraprakāraḥ | 
akārādīnāṃ pūrṇamaṇḍalākṣarāṇāmeva 
prathamadvitīyatṛtīyākṣarātmanāvasthitatvātteṣu prathamākṣaratvena 
sthitānāmakṣarāṇāmekaikasya 
koṭikoṭisaṃkhyāvidyānāmādyakṣaratvaṃ bhavati | tattatkoṭiṣu 
tṛtīyākṣaratvenāvasthitānāmakṣarāṇāṃ pratyekaṃ 
visarjanīyayojanātteṣu savisarjanīyāni tāni ṣaṭtriṃśadakṣarāṇi 
sarvāsāṃ vidyānāṃ visarjanīyāntatvavidhānāt caturṇāṃ vindvantāni 
ṣaṭatriṃśadakṣarāṇi visargāntāni ṣaṭtriṃśadakṣarāṇi

--------------------------------------------


p. 491) vidyā bhavanti śiṣṭāḥ syurekākārāstu tairvinā |
tābhistatkoṭisaṃkhyākā vidyāstricaturarṇakāḥ || 20 || 

--------------------------------------------

ca ṣaṇḍākṣarāṇāṃ visarjanīyojanāt rephe lakārāntarbhūtatvāt 
punaruktatayā tāni catvāri ca sambhūya 
ṣaṭsaptatisaṃkhyānyakṣarāṇyekatvāvaśiṣṭāni pañcaśatānyakṣarāṇi 
ekaikaṃ viṃśativiṃśatisahasrasaṃkhyātānāṃ vidyākṣarāṇāṃ 
tṛtīyākṣarāṇi bhavanti | teṣu dvitīyākṣaratvena sthitānāṃ 
teṣāmakṣarāṇāmante ekaikasya ṣaṭtriṃśattattvākṣarasaṃyojanavidhānāt 
ṣaṭtriṃśadadhikasaptaśatottaraviṃśatisahasrasaṃkhyāni bhedarūpāṇi 
bhavanti | teṣūktasaṃkhyeṣu rūpeṣu tattvākṣarayoge karttavye teṣāṃ 
svarayogena vinātisiddharūpamantrakaraṇarūpāntarāsambhavāt 
tattatsvarayoga iti | tāni ṣaṭsaptatyadhikapañcaśatarūpāṇi punaḥ 
prativargaṣaṇḍākṣareṣu pūrvadvaye rephayogena aparadvaye lakārayogenāpi 
samānarūpatvāt taccatuṣṭayākṣarajanitāni 
catuścatvāriṃśadadhikaśatarūpāṇi | kiñca kṣakāravargasya kṣakāreṇa 
yogakarttavyatayā tāni ṣoḍaśarūpāṇi ca sambhūya prativiṃśati sahasrāṇi 
rūpāṇi bhavanti | * ṣaṭtriṃśadadhikasaptaśatasaṃkhyāni rūpāṇi 
parityajya śiṣṭāni viṃśatisahasrāṇi rūpāṇi bhavanti | tāni 
viṃśatisahasrarūpāṇi tṛtīyākṣaratvena sthitaiḥ 
prāguktaprakārapañcaśatasaṃkhyairakṣaraiḥ saṃguṇanāt koṭisaṃkhyāni 
vidyārūpāṇi prathamākṣaratvena sthitaiḥ 
ṣaṭsaptatyuttarapañcaśatairakṣaraiḥ saṃguṇanāt 
pūrṇamaṇḍalakoṭisaṃkhyāni bhinnākārāṇi 
caturakṣararūpatraipurātmakāni vidyārūpāṇi bhavantīti | atra 
ekākāratvena tyaktavyānāṃ vidyānāṃ saṃkhyā tadguṇitaprakāraśca 
likhyate | yathā madhyasthākṣarajanitabhedeṣu rūpeṣu 
pūrvoktaprakāreṇaikākāratvena parityaktarūpāṇi 
ṣaṭtriṃśadadhikasaptaśatāni tṛtīyākṣaratvena 
proktapūrṇamaṇḍalasaṃkhyākṣarasaṃguṇanāt tuṅgadhīgururvaḥ iti 
423936 ṣaḍakṣaravākyajanitasaṃkhyāni rūpāṇi | madhyasthāni 
bhinnākārāṇi viṃśatisahasrāṇi rūpāṇi tṛtīyākṣareṣvekākāreṇa 
parityaktaiḥ ṣaṭsaptatyakṣarasaṃkhyaiḥ saṃguṇanāt 
nānājñānāśramoyam iti 1520000 saptākṣaravākyajanitasaṃkhyāni 
rūpāṇi ca sambhūya tuṅgadhīgarbhadhanya iti 1943936 
saptākṣaravākyajanitasaṃkhyāni rūpāṇi bhavanti | teṣāṃ rūpāṇāṃ 
prathamākṣaratvena sthitapūrṇamaṇṭhalasaṃkhyājñarasaṃmuṇanāt

--------------------------------------------

p. 492) tāsāmapi tu sarvvāsāṃ dhyānārccāyantrapūjanaiḥ |
puruṣārthāstu sidhyanti taduktaṃ mātṛkāyudhaiḥ || 21 || 

saṃskārān śṛṇu deveśi guruṇā śiṣyarakṣaṇe |
samānatve'pi dehādervyāpāre guruśiṣyayoḥ || 22 || 

pūjyapūjakabhāvatvakāraṇaiḥ pratyayaṃ tathā |
pratyakṣaṃ yaistu dṛṣṭāntairāśu te darśayāmyaham || 23 || 

--------------------------------------------

caṇḍikāpūrvatra tasthau dhīro nityākalaṅka iti vākyajanitasaṃkhyāṃ 
tattvākṣaraiḥ saṃguṇayya tuṅgaḥ pathajñaḥ sādhuḥ sadocce iti 
6879707136 daśākṣaravākyajanitasaṃkhyāsu vidyāsu 
ekākāravidyātyāgāt proktāsaṃkhyā bhavantīti | caṇḍikā 
sanāthārddhakāyoyamiti 1119707136 daśākṣaravākyajanita saṃkhyāni 
rūpāṇi ekākāratvena tyaktavyāni bhavantīti | atra bhedavidyāsvarūpaṃ 
kiñcit pradarśyate'smābhiḥ | yathā svaratattva yogaparityāgāt 
prathamavidyāpañcatriṃśatkasya a a ka aḥ a a kha aḥ ityādīni a a kṣa aḥ 
ityantāni tadvitīyapañcatriṃśatikavidyārūpāṇi a ā ka aḥ a ā kha aḥ a ā 
ga aḥ ityādīni a ā kṣa aḥ ityantāni bhavantīti || 20 ||
	tāsāmapītyādinā ślokenāsāmuktasaṃkhyāviśiṣṭānāṃ 
vidyānāṃ taddevatānāṃ ca dhyānaṃ sāvaraṇaṃ pūjanaṃ pratyekaṃ 
yantrādiprayogāṃśca prāguktānevātidiśati | tatra tāsāṃ vidyānāñca 
taddevatānāñca dhyānārccāyantrapūjanaiḥ dhyānenārccayā yantraiśca 
tatpūjanena ca | tatra yantrāṇi tattadvidyāyāṃ tattvākṣaraiḥ svarabhinnaiḥ | 
tatra dhyānādi mātṛkāpaṭale | etaduktaṃ bhavati proktasaṃkhyānāṃ 
vidyānāmekaikasyā vidyāyā bhajane āsāṃ caturakṣaravidyānāṃ 
madhyākṣaramadhyākṣaradvayamekākṣararūpaṃ parikalpya prāgvat 
dviruktyā ṣaḍaṅgāni ca vinyasya tattat pūjāyantranirmmāṇe 
mātṛkāpaṭale kālanityāproktāni 
caturasradvayāṣṭapatrāmbhujanavayonirūpāṇi cakrāṇi vidhāya 
tattannavayonimadhyayonimadhye tattadvidyāṃ prāgvat sasādhyāṃ 
vinyasyatadvahiḥ koṇāṣṭake tadvahirdalāṣṭake 
madhyākṣaropetatattvākṣarasya svarabhinnāni prāgvadvinyasya śeṣaṃ 
prāgvat kṛtvā tanmadhye prāgvadāvāhya prāgvat dhyātvā prāgvat 
samabhyarcya prāgvat validvayaṃ dattvā prāguktān prayogāṃśca kṛtvā 
prāguktāni phalānyāpnotīti || 21 ||

--------------------------------------------

p. 493) saṃskāro mantrayantrārccābhiṣekādyaistanoryadi |
sā jarārogamaraṇakleśairna spṛśyate'nyathā || 24 || 

prāṇasya vai tadārabhya nityatā syāttu dehinām |
ātmanaścedarūpasya saṃskāro naiva yujyate || 25 || 

indriyāṇāṃ yadi bhavettadā prāṇasamānatā |
vuddheścedātmanā sāmyāt kasya syād guruvīkṣaṇam || 26 || 

ityādisaṃśayaiḥ khinnacittānāṃ kīṇapāpmanām |
sekekṣaṇopadeśaistu guruṇā kriyate tu yat || 27 || 

--------------------------------------------

	saṃskārānityādibhirvīkṣaṇamityantaiḥ pañcabhiḥ ślokaiḥ 
deśikena śiṣyasya kriyamāṇaṃ mantrasaṃskāraṃ tattat karmmādi 
prastāvapuraḥsaramākṣipati | tatra saṃskārān abhiṣekakaṭākṣopadeśān 
asmin paṭale varṇāntaravakṣyamāṇān | guruṇā śiṣyasya rakṣaṇe 
śiṣyānugrahe guruṇā kriyamāṇān | saṃskārānityatrānvayaḥ | 
dehādervyāpāre ādiśabdaḥ prāṇendriyabuddhyādiviṣayaḥ | vyāpāraḥ 
ṣaḍūrmirūpavubhukṣāpipāsāśokamohajarāmaraṇāni dvidvikrameṇa 
prāṇavuddhidehadharmmādirūpe tasmin pūjyapūjakabhāvatvakāraṇaiḥ 
dṛṣṭāntairityatrānvayaḥ | pratyayaṃ viśvāsaṃ | etaduktaṃ bhavati 
guruśiṣyayordehendriyaprāṇavuddhyādiddharmasya samānatve'pi guroḥ 
praṇāmādibhiḥ pūjyatve śiṣyasya taiḥ pūjakatve copapattikāraṇabhūtaiḥ 
nidarśanaiḥ pratyakṣaṃ pratyayamutpattiniścayaṃ darśayāmi ityupadiśatīti 
| saṃskāraḥ vastunaḥ kasyacit svābhāvikāsadguṇāpanayanena 
kriyāviśeṣeṇa sadguṇaviśeṣādhikyakaraṇaḥ | tena śiṣyasaṃskāro 
durvāsanāpanayanena paramārthajñānapratiṣṭhā | 
mantrayantrārccābhiṣekādyaiḥ | ādyaśabdaḥ kaṭākṣopadeśādiviṣayaḥ | 
tanoḥ śarīrasya śiṣyasyeti śeṣaḥ | sā śiṣyatanuḥ | anyathā spṛśyata 
evetyarthaḥ | prāṇasya śiṣyasyeti śeṣaḥ | cet saṃskāra ityākṛṣyate | 
nityatā syāttu dehināṃ kṛtasaṃskārāṇāmiti śeṣaḥ | ātmanaḥ 
jīvarūpasya | prāṇasamānatā nityatā ātmanā sāmyāt arūpatvasāmyāt | 
kasyaproktavyatirekeṇa || 26 ||
	itītyādibhirbhavedityantairnavabhiḥ ślokaiḥ svayamākṣiptaṃ arthaṃ 
sanidarśanaṃ samādhatte |                                                                                                                                                                                                                                                                                                                                                                                                                                                                                                                                                                                                                                                                                                                                          

--------------------------------------------

p. 494) tadahaṃ susphuṭaṃ samyagvakṣye guhyataraṃ param |
yadavāpya tyajatyāśu saṃśayākhyaṃ mahāmalam || 28 || 

dehendriyamanaḥprāṇasākṣiṇastvātmanaḥ priye |
saṃskāraḥ kriyate samyag guruṇā tattvavedinā || 29 || 

sekena dehe yatkiñcidaśubhaṃ tannirasyate |
vīkṣaṇādātmano vuddherayathārthanikṛntanam || 30 || 

upadeśena yā tasya cirārūḍhā tu vāsanā |
dustarāṃ tāṃ dhiyā svātmavimarśena vināśayet || 31 || 

--------------------------------------------

tatra ityādisaṃśayaiḥ 
ādiśabdastraiguṇyādijapapūjādiphalabhoktṛtvaviṣayaḥ | 
kṣīṇapāpmanāṃ proktaprakāreṇa saṃśayena 
dehendriyabuddhyātmādivivekasya paramārthalābhaparyyantatvāt | teṣāṃ 
vakṣye ityanvayaḥ | yadviśeṣāpādanaḥ | yadavāpya yadviśeṣāpādanaṃ 
jñātvā mahāmalaṃ svātmavināśakatvāt | 
dehendriyamanaḥprāṇasākṣiṇaḥ ātmanaḥ 
dehendriyamanaḥprāṇeṣūpādhirūpeṣu upalabhyamānasyānādivāsanayā 
tadaupādhikānāṃ guṇānāṃ svaguṇena jāgratsvapnasuṣuptyavasthāsu 
sukhaduḥkharūpāṇāṃ anusandhānāvasthāyāṃ jīvākhyasya citaḥ 
saṃskāro vakṣyamāṇarūpaḥ | tattvavedinā tattvayorupādhyātmanoḥ 
paramārthavidā sekena proktavidhānenābhiṣekeṇa dehe upādhibhūte | 
aśubhaṃ rogādipīḍā | vīkṣaṇāt jvālāmālinīpaṭalavedhoktakramāt 
guroriti śeṣaḥ | ātmano buddheḥ svavuddherityarthaḥ | ayathārthanikṛntanaṃ 
atasmiṃstadbuddhivināśanaṃ | upadeśena śrīvidyādīnāṃ vidyānāṃ 
tadarthānāñca vāsanāpaṭalavakṣyamāṇena traiguṇyānāmiti śeṣaḥ | 
tasya śiṣyasya | cirārūḍhā janmataḥ prabhṛti manolagnā | vāsanā 
paricayaḥ | dustarāṃ tāṃ dustyajāṃ vāsanāmityarthaḥ | dhiyā buddhyā 
svātmavimarśena gurūpadiṣṭena rūpeṇa parāhantārūpaparāmarśena | 
evaṃ kṛte proktarūpasaṃskārakaraṇe | vuddhivṛtteḥ 
saṃsārājñānarūpitā vināśaḥ saṃsārajñānasvabhāvāyā 
buddhivṛttermāyādyapohena saṃsārajñānābhāvarūpo vināśo 
bhavatītyarthaḥ | svarūpālambhaḥ svarūpasyāgrāhyatvāt pravṛttihānyā 
tanmayatā viśrāntiḥ | ubhe ubhāvityarthaḥ | bhavata ubhe iti 
pūrvvatrānvayaḥ | etaduktaṃ

--------------------------------------------

p. 495) evaṃ kṛte buddhivṛtteḥ saṃsārājñānarūpitā |
vināśo nityaśuddhātmasvarūpālambha ityubhe || 32 || 

bhavatastatra dṛṣṭāntaṃ pratyakṣaṃ paśya pārvati |
śasyānāṃ bījarūpasya bahnisparśāt prarohitā || 33 || 

na bhavatyeva tatrāsya śaktireva tu dahyate |
tathāsyājñānajanmādi kāraṇaṃ yattathaiva tat || 34 || 

--------------------------------------------

bhavati dehendriyamanaḥprāṇasaṃghātātmakopādhiṣūpalabdhyā 
jalacandravattattadaupādhikānyaguṇānasvaguṇatvenānubhavavimohitasya 
jīvātmanaścidrūpasya tatvavidā guruṇā guṇasaṃskārakaraṇaṃ nāma 
proktarūpeṇābhiṣekeṇa 
prāktanajanmādiprāptaupādhikāśrubhanirākaraṇaṃ tatkaṭākṣeṇa 
buddheḥ svabhāvapravṛttirūpānyathājñānanāśamupadeśena punaḥ 
punarupadiṣṭaprakārasvātmavimarśena ca 
sucirārūḍhadurvāsanāvināśanañca bhavet | evaṃ kṛte svabhāvato 
bahirviṣayapravṛttāyā buddhivṛttestadviṣayavṛttyabhāvarūpo vināśaḥ | 
tenāsyāḥ pratyaṅmukhapravṛttau svarūpasya viyaṣabhūtatvāttasminneva 
tādātmyena viśrāntirūpo vināśaśca ityubhau bhavata iti | tatra 
pratipāditarūpato gurukṛtasaṃskārādibhirvuddherdurvāsanāvināśe 
svānubhavasiddhau ca tatra prarohaṇābhāve asya bījarūpasya śaktiḥ 
prarohaṇaśaktiḥ na bījarūpamityarthaḥ | tathāsyājñānajanmādi 
atrādiśabdo jarāmaraṇādiviṣayaḥ | 
anyathājñānasaṃsiddhajanmajarāmaraṇādi | yathā vahnisparśāt 
śasyānāṃ bījarūpasyāprarohitā tathā śiṣyasyājñānajanmādi na 
bhavatītyarthaḥ | kāraṇaṃ yattathaivatat yathā vahnisparśādbījarūpe 
pūrvasyite'pi tatprarohasya kāraṇabhūtā śaktirdahyate tathā 
ajñānajanmādīnāṃ durvāsanārūpaṃ kāraṇaṃ yattadapi dahyata 
ityarthaḥ | kiñca saṃskārādinā svātmaprakāśakāraṇaṃ 
nidarśanāntarāt dṛśyata ityarthaḥ | tatprarohaḥ kārpāsabījaprarohaḥ | 
puṣpādi ādiśabdaḥ phalamūlādiviṣayaḥ | tathā lākṣārāgāruṇavarṇaṃ 
bhavatītyarthaḥ | etaduktaṃ bhavati yathā śasyānāṃ bījasya 
vahnisrparśamātreṇa tatprarohakāraṇabhūtaśaktivināśāt kāryyarūpaḥ 
prarohaśca na bhavati tathā tasya śiṣyasya saṃsārādipravṛttijanmabhūtasya 
manaso gurukṛtasaṃskārāttasya manasaḥ 
saṃsṛtipravṛttibījakāraṇabhūtadurvāsanānāśāttatkāryyabhūta-
saṃsṛtyādipravṛttirapi ca na bhavati | yathā ca kārpāsa

--------------------------------------------

p. 496) kiñca kārpāsabījāni lākṣayā rañjitāni tu |
dṛśyate tatprarohaśca puṣpādi ca tathā bhavet || 35 || 

rahasyaṃ paramaṃ sarvvasiddhicintāmaṇisthiram |
susādhyaṃ sadguruprāptamaghānāṃ saṅgavarjjitam || 36 || 

puraścaraṇahomārccātarpaṇastutiyantrakaiḥ |
rahitaṃ te vadāmyadya mantravidyāstvanantakāḥ || 37 || 

tāḥ śṛṇu tvaṃ maheśāni sarvvābhīṣṭāptaye'niśam |
sādhakānāñca siddhānāṃ netareṣāṃ kathañcana || 38 || 

vedabhāṣetarātmatvatribhedānāmaśeṣataḥ |
sadvāsanāṃ sādhvasādhucintāvirahitaṃ sadā || 39 || 

--------------------------------------------

bījasya lākṣayā kṛtasaṃskārasya prarohapuṣpādi tat lākṣārāgarūpavat 
dṛśyate tathā tasya śiṣyasya manaso gurukṛtasaṃskārādinā saṃskṛtasya 
pravṛttirgurūktirūpa svānubhūtisvarūpiṇī bhavatīti || 35 ||
	rahasyamityādibhiḥ sadā ityantairaṣṭābhiḥ ślokaiḥ 
sakalākṣarapadavākyādīnāṃ mantrasvarūpatvamupadiśati | atra 
paramamityādīnāṃ rahitamityantānāṃ ṣaṇāṃ dvitīyāntānāṃ 
padānāṃ rahasyamityetadviśeṣyaṃ vadāmītyatrānvayaḥ | 
mantravidyāstvanantakāḥ mantrāśca vidyāśca 
prāguktaprakāreṇaikadvyādiyogādanantā vidyante ityarthaḥ | tā 
mantravidyāḥ | sādhakānāñca siddhānāṃ ityasyābhīṣṭāptaye 
ityatrānvayaḥ | netareṣāṃ na sādhyānāmityarthaḥ | kathañcana kenāpi 
prakāreṇa teṣāṃ tattvajñānā bhavāt | itarātmakatvamārṣyātmakatvaṃ | 
sadvāsanāṃ sādhvasādhucintāvirahitaṃ sadā śabdānāṃ 
sādhutvāsādhutvayoḥ sāṃkalpikatvāt | tvadātmakaṃ śaktirūpamityarthaḥ 
| samudayaṃ nādasya prāguktaparāpaśyantyādisvarūpāṇāṃ | viśrāntiḥ 
pūrvoktānāmeva | madātmakaṃ śivarūpam | ubhayātmakam 
udayaviśrāntirūpaśivaśaktyātmakam | ātmasvarūpaṃ 
prāguktamahamitirūpaṃ | tairakṣaraiḥ saheti śeṣaḥ | kālena krameṇa 
anyatvaduḥkhārttivāsanānāśataḥ 
bhedātmakaduḥkhotpannārttivāsanāvilayanāt parāhantāmayaṃ 
paripūrṇāhantātmakam | sarvasvarūpasvātmavigrahaṃ 
sarvapadārthasvarūpāṇi

--------------------------------------------

p. 497) tvadātmakaṃ samudayaṃ viśrāntiśca madātmakam |
ubhayātmakamātmasvarūpaṃ nādasya tasya taiḥ || 40 || 

kālenānyatvaduḥkhārttivāsanānāśato dhruvam |
parāhantāmayaṃ sarvasvarūpasvātmavigraham || 41 || 

sadātmakaṃ sphurattākhyamaśeṣopādhivarjitam |
prakāśarūpamātmatve vastu tadbhāsate param || 42 || 

yata evamato loke nāstyamantraṃ yadakṣaram |
vati mandi ntrīdhehisa dāsataḥ rva sathāvasa || 43 || 

ṣaḍaṣṭadvādaśārṇānāṃ vaiṣṇavānāmaśeṣataḥ |
mantrāṇāṃ paratattvārthavācakatvādabhedatā || 44 || 

--------------------------------------------

nijaṃ rūpaṃ vigrahaṃ yasya tat | idaṃrūpāṇi sakalavastūni 
rahasyanādarūpasya tādātmyena saha bhavantītyarthaḥ | sadātmakaṃ 
sadbhāvarūpaṃ sphurattākhyaṃ sphuraṇākhyaṃ cidākhyamityarthaḥ | 
aśeṣopādhivarjitaṃ aupādhikasarvavikārarahitaṃ prakāśarūpaṃ 
padārthānāṃ pratyekaṃ tādātmyatveneti śeṣaḥ | ātmatve svarūpatve 
vastu yaditi śeṣaḥ | tadbhāsate paraṃ tat paraṃ bhavatītyarthaḥ | yata evaṃ 
evaṃ bhavatīti yasmādityarthaḥ | ataḥ asmāt amantram mantrānyabhūtaṃ 
yat akṣaraṃ | etaduktaṃ bhavati akṣarapadavākyādirūpāṇāṃ sarveṣāṃ 
mantrāṇāṃ 
udayaviśrāntirūpaśaktiśivaparamārtharūpatvādakṣarāṇāmudaya-
viśrāntiparatvādubhayātmakasya cidrūpaparamārthasya 
svātmanastairmantrairapṛthagbhāvena bhāvanāvaiśadyena krameṇa 
proktarūpaparāhantātmakaparavastusvarūpatvāt sarve varṇā mantrā 
bhavantīti || 43 ||
	ṣaḍityādibhirāpnuyurityantaiḥ pañcabhiḥ 
ślokairvaiṣṇavaśaivavaidikamantraiḥ 
pradhānabhūtairekādaśabhirlalitāvidyayā vyāptimupadiśati | tatra 
ṣaḍaṣṭadvādaśārṇānāṃ ṣaḍakṣarasyāṣṭākṣarasya dvādaśākṣarasya 
ca vaiṣṇavānām uktatrayāṇāṃ mantrāṇāmityanvayaḥ | aśeṣataḥ 
padapadārtharūpeṇāpi | paratattvārthavācakatvāt parasvarūpavācakatvāt | 
abhedatā vyāptiḥ lalitāvidyayā abhedatetyatrānvayaḥ | etaduktaṃ bhavati 
ṣaḍakṣaramantreṇa oṃ namo viṣṇave iti rūpeṇa svavācyadevatārūpasya 
vyāptyarthaṃ viṣṇusvarūpapratipādanāt |

--------------------------------------------

p. 498) lalitāvidyayā tadvat prāsādasya trayātmanaḥ |
tathaiva ca parāyāśca gāyatryāścoktarūpataḥ || 45 || 

vyāhṛtīnāṃ mahāvākyaparamātmājapātmanām |
praṇavasya ca tadrūpayogāt syāttattadātmatā || 46 || 

--------------------------------------------

aṣṭākṣareṇa vyāptiṃ svāvācyadevatārūpasya nārāyaṇasya 
narasamudāyavācakanāraśabdapratipāditasakalaviśvasyāyatanatvāt 
sthānatvāt asyā devatāyā nāravācyaviśvāntaryāmitvena 
sthitatvapratipādanācca | dvādaśākṣaramantreṇa svavācyadevatārūpasya 
bhagavato vāsudevasya sarvaśaktikāraṇatvavācakabhagavacchabdena 
sarvapadārtheṣu tādātmyanivāsavācakavāsudevaśabdena 
vibhutvapratipādanāt evañca parasvarūpavācakatvādeteṣāṃ 
parasvarūpaparamārthayā lalitāvidyayā vyāptiriti | tadvat 
paratattvārthavācakatvāt prāsādasya śaivatantramūlabhūtasya mantrasya 
trayātmanaḥ trayātmakatvādityarthaḥ | trayātmakatvaṃ nāma 
jñātṛjñānajñeyātmakatvaṃ | tasya mantrasya jñātṛrūpo vinduḥ 
jñānarūpaścaturddaśasvaraḥ jñeyarūpo hakāraḥ | etaduktaṃ bhavati 
prāsādamantreṇa svavācyadevatāyā 
jñātṛjñānajñeyarūpāvikalpaparamārthasvarūpatvakathanāttasya 
lalitāvidyayā vyāptirbhavatīti | tathaiva pararūpavācakatvādityarthaḥ | 
parāyāḥ kulasundarīvidyātārtīyabījarūpāyāḥ tasyāḥ 
paramārthavācakatvaṃ pūrvoktatraividhyāt | etaduktaṃ bhavati 
śrīparāvidyayā proktarūpayā svavācyadevatāyā 
jñātṛjñānajñeyātmabhiḥ 
visarjanīyacaturdaśasvarasakārairapṛthagbhūtānuttaraparamārthasvarūpakat
hanena lalitāvidyayā vyāptiriti | gāyatryāḥ sāvitryāḥ uktarūpavat | 
vaiṣṇavamantratraye aśeṣata iti śabdena 
proktapadapadārtharūpeṇāpītyarthaḥ | etaduktaṃ bhavati anayā gāvatryā 
svavācyadevatāyāḥ sakalaprapañcasavitṛtvaṃ 
sphurattāmātrapravṛttirūpatvaṃ 
samastabhedajñānāpohanakṣamaśaktitvaṃ viśvātmatvaṃ cocyata iti | 
vyāhṛtīnāṃ gāyatryāḥ pādatrayasya kāraṇabhūtānāṃ tisṛṇāṃ | 
etaduktaṃ bhavati tābhiḥ svavācyadevatāyāḥ sanmātratvaṃ 
sakalaprapañcakāraṇatvaṃ tatkāraṇābhedaścocyata iti | 
mahāvākyaparamātmājapātmanāṃ mahāvākyasya 
paramātmamantrasyājapāmantrasya ca | etaduktaṃ bhavati mahāvākyena 
svavācyadevatāyāḥ 
sadrūpaparamārthatvapṛthagvadbhāvarūpaparamārthasvarūpamajapā-
mantrai paramātmamantreṇa svavācyadevatāyāḥ 
sakalaprapañcakāraṇabhūtena

--------------------------------------------

p. 499) bindubhyāṃ tāṃ tathā māyāmubhayoraikyavigraham |
haṃsarūpāṃ prāṇaśaktiṃ tadvailāmyasamudbhavam || 47 || 

praṇavañca vijānāti yo'sau nityāvidīritaḥ |
itare bhaktimantaścet kālāttajjñānamāpnuyuḥ || 48 || 

abhaktibhajanaṃ loke nityānāṃ kleśadāyakam |
bhaktibhede ca kathaya yayāpnotyakhilaṃ dhruvam || 49 || 

devatāmantrayantrāṇāṃ dhyānādīnāmaśeṣataḥ |
yadanvayāt phalāvāptiryadviyoge śramo vṛthā || 50 || 

--------------------------------------------

cidrūpeṇa paramātmanā tattatkāryyabhūtaprapañcātmikāyāḥ 
svecchāśakterapṛthagbhūtarūpaparamārthasvarūpamajapāmantreṇa 
svavācyadevatāyāḥ proktarūpasvecchāśaktyullāsarūpaprapañcātmanā 
pararūpasya bhāsanaṃ paramārtharūpaṃ cocyata iti | praṇavasya 
anantaraślokavakṣyamāṇarūpasya | tadrūpayogāt 
pararūpatādātmyārthasambandhāt tattadātmatā lalitāvidyayā iti śeṣaḥ | 
etaduktaṃ bhavati vaiṣṇavaśaivavaidikeṣu mantreṣu 
mūlabhūtānāmeteṣāmekādaśānāṃ mantrāṇāṃ 
sakalakāraṇabhūtasya cinmātrasvarūpasya svecchāśaktyullāsavijṛmbhitena 
prapañcena tādātmyena tādātmyapratipādanāt lalitāyāśca 
tadarthapratipādakaṃ bhavatītyarthaḥ | tadvailomyasamudbhavaṃ praṇavaṃ 
tadātmakayorbinduvisarjanīyamuktayorhakārasakārayorvailomyakṛtasandhi-
samudbhavaṃ praṇavaṃ | etaduktaṃ bhavati 
śivaśaktisāmarasyavigrahaparamārthāyāḥ 
śrīmahātripurasundarīnityāyāḥ paramārthasvarūpakāmakalāyāṃ 
śivarūpasya bindoḥ śaktirūpasya visarjanīyasya cānulomyayoge 
paramārthajapātmikāṃ prāṇaśaktiṃ tadvailomyayogāt 
praṇavañcavijānānastattvato nityāvidbhavatīti | itare 
etatsāmarasyavijñānarahitāḥ | bhaktimantaḥ nityāsu | kālāt krameṇa | 
tajjñānaṃ sāmarasyajñānam | etaduktaṃ bhavati 
etatsāmarasyarūpajñānamantareṇāpi tāsāṃ nityānāṃ kevalaṃ 
sudṛḍhayā bhaktyā bhajanena krameṇa tadbhaktirbhajanaṃ 
tatsāmarasyarūpaparamārthajñānaṃ dadātīti || 48 ||
	abhaktītyādibhirduḥkhinaḥ ityantaiḥ pañcabhiḥ ślokaiḥ 
bhaktipraśaṃsāṃ bhaktisvarūpa mabhaktibhajanapratyavāyañcopadiśati | 
tatra abhaktibhajanaṃ nityānāmityatrānvayaḥ | 

--------------------------------------------

p. 500) tāṃ bhaktiṃ tava vakṣyāmi rahasyāmadbhutādbhutām |
samyak phalamayīṃ siddhamalabhyāmalpapuṇyataḥ || 51 || 

uktalakṣaṇasampanne gurau tatproktayostathā |
vidyānuṣṭhānayoḥ sthairyyaṃ dhiyaḥ saṃśayanāśataḥ || 52 || 

tārakatvāpramattattve bhaktiruktākhilārthadā |
yayā vihīnā niyatamihāmutra ca duḥkhinaḥ || 53 || 

sarvvakleśāpadambhodhipotarūpāṃ mahādyutiṃ |
ādhivyādhimahādāvaprāvṛṣañcāmṛteśvarīm || 54 || 

śṛṇu vakṣye samastānāṃ prāṇināṃ jīvavigrahām |
ṣaḍvidhāṃ japahomārccātarpaṇadhyānayantrakaiḥ || 55 || 

dāvāmbusvairbhavedādyā tvanyā hṛddhaṃ samāyayā |
jyākaṃ dāhavanasvaiḥ syāttṛtīyā sāmṛteśvarī || 56 || 

--------------------------------------------

kleśadāyakaṃ sādhakasyeti śeṣaḥ | yayā bhaktyā | akhilamiṣṭaphalaṃ 
yadanvayāt bhaktiyogena | yadviyoge bhaktirāhitye | śramaḥ abhyāsaḥ | 
pūrvoktadevatāmantrādīnāṃ samyak phalamayīṃ siddhiṃ 
sarvaphalasiddhikāraṇatvāt | uktalakṣaṇasampanne prathama 
paṭaloktasundaraḥ sumukha ityādi lakṣaṇasampūrṇe | tatproktayoḥ 
sadguruproktayoḥ dhiyaḥ saṃśayanāśata ityetat kākākṣivat 
pūrvāparayoranveti | akhilārthadā svarūpasiddhidā | yayā vihīnā janā iti 
śeṣaḥ || 53 ||
	sarvakleśetyādinā yantrarkairityantena 
ślokadvayenāmṛteśvarīvidyāstavanapuraḥsaraṃ prastauti | tatra 
sarvakleśāpadambhodhipotarūpāṃ sarvakleśāpadāṃ 
bhautikadivyādīnāṃ pīḍānāṃ samudrarūpāṇāṃ potarūpāṃ 
tārikāmityarthaḥ | madvādyutiṃ niratiśaya vaibhavām amṛteśvarīṃ 
vidyāmiti śeṣaḥ | jīvānāṃ prāṇināṃ prāṇavigrahāṃ amṛtamayatvāt | 
japahomārccatarpaṇadhyānayantrarkaiḥ saheti śeṣaḥ || 55 ||
	dāvetyādinā ślokenāmṛteśvarīvidyāmupadiśati | tatra 
dāvāmbursvairbhavedādyā ṭhakāravakāravindubhirādyā vidyetyarthaḥ | 
anyā dvitīyā vidyeti śeṣaḥ |

--------------------------------------------

p. 501) vāsanoktaprakāreṇa ṣadvidhā sā samīritā |
aṅgāni tāsāmādyāyā dīrghasvaraniyojanāt || 57 || 

kṛtvā karāṅgayoḥ paścāttattrayaṃ ṣoḍaśasvaraiḥ |
saṃyojyāmṛtasaṃsthānānnyasedanyattu tadgatam || 58 || 

--------------------------------------------

hṛddhaṃsamāyayā sakārahakārahṛllekhābhirdvitīyā vidyetyarthaḥ | 
jyākaṃ dāhavanasvaiḥ syāttṛtīyā 
jakārahakārarephāukārabindubhistṛtīyā vidyetyarthaḥ | e teṣāṃ bījānāṃ 
trayāṇāmekaikasya vidyātvaṃ vidyate | sāmṛteśvarī 
pūrvaprastutāmṛteśvarī vidyā itthamuktetyarthaḥ || 56 ||
	vāsanetyādibhiḥ kṣīṇakalmaṣa ityantaiḥ ṣaḍbhiḥ ślokairasyāḥ 
ṣaḍvidharūpebhedāṃstadaṅgāni śarīre amṛtakalāḥ śarīreṣu 
tannyāsavidhānakramañcopadiśati | tatra vāsanoktaprakāreṇa 
vāsanāpaṭalavakṣyamāṇasarvvavidyārūpabhedoktaprakāreṇa ṣaḍvidhā 
sā sāmṛteśvarī vidyā ṣaḍrūpabhedā bhavantītyarthaḥ | tadrūpāṇi yathā 
tatra prathamaṃ rūpaṃ proddhārakramaṃ dvitīyaṃ rūpantu 
prathamatṛtīyadvitīyakūṭayojanakrameṇa bhavati | tṛtīyarūpantu 
dvitīyatṛtīyaprathamakūṭayojanakrameṇa bhavati | caturtharūpantu 
dvitīyaprathamatṛtīyakūṭayojanakrameṇa bhavati | pañcama rūpantu 
tṛtīyaprathamadvitīyakūṭayojanakrameṇa bhavati | ṣaṣṭharūpantu 
tṛtīyadvitīyaprathamakūṭayojanakrameṇa bhavati | prathamarūpasya 
pratilomarūpaṃ bhavatīti | tāsāṃ ṣaṇāṃ vidyānāṃ ādyāyāḥ 
tattadbhedeṣu prathamaprathamakūṭarūpāyāḥ dīrghasvarayojanaṃ prāgvat 
karāṅgayoḥ prāgvat | etaduktaṃ bhavati amṛteṣvarīvidyārūpabhedeṣu 
ṣaṭsu prathamadvitīyarūpayordvayoḥ prathamakūṭasthaivādyatvāt tasmin 
dīrghasvarayojanāt | ṭhvāṃ ṭhvīṃ ityādibhirjātiyuktai 
rūpaistadrūpabhedadvayabhajane karāṅganyāsādikaṃ kuryāt | teṣu 
tṛtīyacaturthayordvitīyakūṭasyaivādyatvāt tasmin dīrghasvarayojanāt | 
sthnāṃ sthnīṃ ityādibhirjātiyuktai rūpaistadrūpabhedadvayabhajane 
ṣaḍaṅganyāsādikaṃ kuryyāt | teṣu 
pañcamaṣaṣṭhayostṛtīyakūṭasyaivādyatvāt tasmin dīrghasvarayojanāt 
jphāṃ jphīṃ ityādibhirjātiyuktai rūpaistadrūpabhedadvayabhajane 
ṣaḍaṅganyāsādikaṃ kuryāditi | tattrayaṃ kūṭatrayaṃ ṣoḍaṣasvaraiḥ 
saṃyojya pratikūṭamiti śeṣaḥ | amṛtasaṃsthānāt 
anantaravakṣyamāṇakramādamṛtakalāsthitasthānasārabhyetyarthaḥ |

--------------------------------------------

p. 502) aṅguṣṭhapṛṣṭhatatsandhiliṅganābhiṣu hṛtstane |
galanāsākṣikarṇabhrūśaṅkhamūrddhasu vai kramāt || 59 || 

dakṣavāmasamārambhāt puṃstriyorapyayaṃ kramaḥ |
śukle pūrṇāntamitare mūrddhādipratilomataḥ || 60 || 

bhagadvayasya vyatyāsāddarśānte'ṅguṣṭagā kramāt |
nityaśo mṛtagasthānasamārambhāvasānakam || 61 || 

--------------------------------------------

anyat visarjanīyasvarasaṃyuktasvarūpaṃ tadgataṃ 
nyāsasthānārambhabhūtāmṛtasthāne nyasedityarthaḥ | etaduktaṃ bhavati 
amṛteśvarīvidyāyāḥ prathamadvitīyatṛtīyakūṭānāṃ pratikūṭaṃ 
ṣoḍaśasvarayojanādekaikasya kūṭasya ṣoḍaśarūpāṇi bhavanti | tāni 
ṣoḍaśarūpāṇi vakṣyamāṇakramāmṛtasthānamārabhya 
vakṣyamāṇāmṛtakalāgatyā pañcadaśarūpāṇi vinyasya ṣoḍaśaṃ 
rūpaṃ punarapyamṛtasthāne nyasediti | pṛṣṭhe prapade | tatsandhiḥ 
gulphajānusandhyoḥ śaṅkhe bhālapārśvāsthini | 
dakṣavāmasamārambhāt puṃstriyorapyayaṃ kramaḥ | śukle pūrṇāntaṃ | 
etaduktaṃ bhavati śuklapakṣe pūrvadahiṇa pādāṅguṣṭhamārabhya 
mūrddhāntaṃ tattatpārśvastheṣu pañcadaśasu prokteṣu sthāneṣu 
tatprathamādipūrṇāntaṃ pañcadaśasu tithiṣu pratitithi 
yathākramamārohakramādamṛtakalāyāḥ sthitirbhavatīti | striyāstu 
vāmapādāṅguṣṭhamārabhya mūrddhāntaṃ tatpārśvastheṣu prokteṣu 
pañcadaśasu sthāneṣu tatprathamādipūrṇāntaṃ pañcadaśasu tithiṣu 
pratitithi yathākrama mārohakramādamṛtakalāyāḥ sthitirbhavatīti | evaṃ 
puṃstriyoḥ śuklapakṣe samārambhapārśvakramavyatyāse'pi 
sthānakramavyatyāso na bhavatīti | itare kṛṣṇapakṣe mūrddhādi 
aṅguṣṭhāntaṃ pratilomataḥ avarohaṇakrameṇetyatheḥ | bhāgadvayasya 
vyatyāsāt puṃstriyoriti śeṣaḥ | aṅguṣṭhagā amṛtakaleti śeṣaḥ | etaduktaṃ 
bhavati kṛṣṇapakṣe puṃso vāmapārśvamūrddhādivāmāṅguṣṭhāntaṃ 
prokteṣu pañcadaśasu sthāneṣu pūrṇāntapratipadamārabhya darśāntaṃ 
pañcadaśasu tithiṣu pratitithi 
yathākramamavarohakrameṇāmṛtakalāsthitirbhavatīti | striyāstu 
dakṣiṇapārśvamūrddhādi dakṣiṇāṅguṣṭhāntaṃ prokteṣu pañcadaśasu 
sthāneṣu pūrṇāntapratipadamārabhya darśāntaṃ pañcadaśasu tithiṣu 
pratitithi yathākramamavarohakrameṇāmṛtakalāyāḥ sthitirbhavatīti | nityaśa 
ityādinā kalmaṣa ityantenārddhādyenaikena ślokenaitaduktaṃ bhavati | 
amṛteśvarīvidyābhedeṣu ṣaṭsu svabhajanīyasyaikaikasya

--------------------------------------------

p. 503) nyasettāḥ ṣadvidhāḥ proktakramānte na tu nityaśaḥ |
nyāsenāmṛtarūpī syāt sādhakaḥ kṣīṇakalmaṣaḥ || 62 || 

dhyānaṃ tāsāṃ pravakṣyāmi śṛṇu proktakrameṇa vai |
yāsāṃ smaraṇamātreṇa kleśā naśyantyaśeṣataḥ || 63 || 

śuddhasphaṭikasaṅkāśāṃ maulivaddhendunirgataiḥ |
abhṛtairārdradehāstāstvamalābharaṇānvitāḥ || 64 || 

kumudaṃ puṇḍarīkañca rākendubhamṛtaṃ karaiḥ |
dadhānāḥ smeravadanā muktābharaṇabhūṣitāḥ || 65 || 

--------------------------------------------

bhedasyaiva kūṭatrayavataḥ pratikūṭhañca ṣoḍaśasvarayojanāt jātāni 
ṣoḍaśa ṣoḍaśarūpāṇi evaṃ sambhūyāṣṭacatvāriṃśadrūpāṇi 
proktakrameṇāmṛtakalāsthitisthānamārabhya pañcadaśasu sthāneṣu 
pañcadaśa rūpāṇi punarapyārambhasthāne ṣoḍaśarūpamevaṃ 
ṣoḍaśaṣoḍaśavibhāgena triśastriśaḥ nyaset | tena sādhakaḥ proktarūpo 
bhavatīti || 62 ||
	dhyānamityādibhiḥ parivāritā ityantaiścaturbhiḥ 
ślokairamṛteśvarīdhyānaṃ tatpūjāṃ tadāvaraṇaśaktinivahañcopadiśati 
| tatra tāsāṃ amṛteśvarīmūrttividyābhedaṣaṭkānāṃ | yāsāṃ 
mūrttīnāṃ | kleśāḥ tāpatrayarūpāḥ | śuddhasphaṭikasaṅgāśāṃ 
mūrttimiti śeṣaḥ | dadhānā ityuparitanaślokottarārddhasya 
prathamapādenānvayaḥ | mūrtterekavacanatvaṃ tāsāṃ ṣaṇāṃ 
aikyaparamārthatvāt | anvitā iti bahuvacanaṃ bhedarūpāṅgīkāreṇa | 
atrāyudhāni ūrddhvādidakṣiṇavāmadakṣiṇavāmakrameṇa | 
smeravadanāḥ prāgvat mūrttiviśeṣaṇaṃ prāgvaddadhānā ityatrānvayaḥ | 
muktābharaṇabhūṣitāḥ mauktikamayairābharaṇairalaṅkṛtāḥ | 
dalamadhyagāḥ tābhiḥ ṣaṣṭiśatārṇātmaśaktibhiḥ 
pūrvoktāmṛtākṣaraṣaṣṭyuttaraśatikābhiḥ śaktibhirityarthaḥ | etaduktaṃ 
bhavati abhīṣṭamānabhrameṇa vṛttaṃ niṣpādya vahirekāṅgulamānena 
vṛttaṃ kṛtvā tadvahiḥ pañcāṅgulamānena vṛttaṃ vidhāya tadvahiḥ 
punarapyekāṅgulamānena vṛttaṃ vidhāya evamantarvahirvibhāgena 
proktacatuṣṭayena sārddhaṃ viṃśativṛttāni vidhāya tāsu 
pañcāṅgulāntarālāsu daśasu vīthiṣu ekasyāmekasyāṃ vīthyāṃ 
ṣoḍaśa dalāni kṛtvā tatra sarvamadhyakarṇikāyāṃ 
pradhānadevatāmamṛteśvarīṃ

--------------------------------------------

p. 504) ṣoḍaśacchadayuktānāṃ padmānāṃ dalamadhyagāḥ |
tābhiḥ ṣaṣṭiśatārṇātmaśaktibhiḥ parivāritāḥ || 66 || 

tattadvidyākṣaropetaṃ tadarṇaṃ rūpiṇīpadam |
śaktītidvyakṣaraṃ proktasaptākṣaryyā ca saṃyutam || 67 || 

caturdaśākṣarī vidyā kṛtvaivaṃ tābhirarccayet |
vāhyāt praveśagatyaiva prādakṣiṇyāt sugandhibhiḥ || 68 || 

sitaiḥ prasūnaiḥ śrīkhaṇḍakarpūradravalolitaiḥ |
pūjayedbahirāsāntu vidadhyādvaliyugmakam || 69 || 

nivedya pāyasaṃ dundhakadalīphalaśarkarāḥ |
homañca taistarpaṇantu jalaiḥ karpūravāsitaiḥ || 70 || 

--------------------------------------------

vahirdaleṣu bhagamālinīpaṭaloktaṣaṣṭyuttaraśatāmṛtākṣarātmikābhiḥ 
śaktibhiḥ parivāritāṃ pūjayet | etadanyāsāṃ pañcānāmapi 
sādhāraṇam || 66 ||
	tattadvidyetyādibhirvāsitairityantaiścaturbhiḥ 
ślokairāvaraṇaśaktīnāṃ pūjāvidyāḥ devyāḥ pūjādravyāṇi 
valihomatarpaṇāni copadiśati | tatra tattadvidyākṣaropetaṃ 
pūrvoktasaṃkhyānāṃ pratyekamādyākṣaratvena yojanīyamityarthaḥ | 
tadarṇaṃ proktasaṃkhyeṣvamṛtārṇeṣu ekaikaṃ proktasaptākṣaryyā 
dvitīyapaṭala itiśeṣaḥ | caturdaśākṣarī pratividyāmiti śeṣaḥ | kṛtvaivaṃ 
evaṃ proddhṛtyetyarthaḥ | tābhirvidyābhiḥ | prādakṣiṇyāt agrādārabhyeti 
śeṣaḥ | etaduktaṃ bhavati amṛteśvarīvidyārūpabhedaṣaṭkabhajanīyasya 
rūpasya prathamakūṭaṃ pūrvamuccāryānantaramamṛtākṣareṣu 
vinduyuktāśītiṣu caivaṃ sambhūya ṣaṣṭyattaraśateṣu 
proktakrameṇaikaikamakṣaramurccāyānantaraṃ rūpiṇīśaktipādukāṃ 
pūjayāmīti dvādaśākṣarāṇyurccārya evaṃ sambhūya pratividyaṃ 
caturdaśākṣarātmikābhirvidyābhirvāhyābhyantarapraveśagatyāgrādi-
prādakṣiṇyenārccayediti | sugandhibhiḥ prasūrnairityatrānvayaḥ | 
śrīkhaṇḍaṃ candanaṃ | vahirnityapūjāmaṇḍalataḥ | āsāṃ 
ṣaḍvidhānāmamṛteśvarīṇāṃ | tunā āsāmapi lalitātmakatvamucyate | 
valiyugmakaṃ ādyantayoryathākramaṃ ṣoḍaśākṣaramantreṇa 
kurukullāsaptākṣaryyā ca | taiḥ pāyasādibhiścaturbhiḥ || 70 ||

--------------------------------------------

p. 505) daśalakṣaṃ japedvidyāṃ payobhakṣyaḥ samāhitaḥ |
evaṃ japādisaṃsiddhavidyo mantrī yadā jalam || 71 || 

samudrajaṃ spṛśan hastatalena prajapecca tāḥ |
ekaikaśaḥ śatādevaṃ tattoyaṃ dundhasannibham || 72 || 

teṣveva tattadvidyārṇasametān ṣaṣṭisaṃyutān |
śatārṇānālikhenmadhye tadādyaṃ madhyato likhet || 73 || 

--------------------------------------------

	daśalakṣamityādinā sannibhamityantena ślokadvayena 
vidyāsādhanavidhānaṃ siddhavidyasya lakṣaṇañcopadiśati | tatra 
daśalakṣaṃ pratividyamiti śeṣaḥ | atra tarpaṇahomau pratividyaṃ 
taddaśāśāviti sampradāyaḥ | evamuktaprakāreṇa 
japādītyatrādiśabdastarpaṇahomapūjādiviṣayaḥ | samudrajaṃ jalamiti 
pūrvaślokoktapadenānvayaḥ | tāḥ ṣaḍvidhā vidyāḥ | ekaikaśaḥ śatāt 
ṣaḍvidyāsu tāsu svasiddhāṃ svasiddhāmekaikāṃ vidyāṃ śatavāraṃ 
japedityarthaḥ | evamuktaprakārajāpena tattoyaṃ samudrajalaṃ 
dugdhasannibham rasādibhiḥ || 72 ||
	teṣvityādinā anantakā ityantena ślokadvayena padmayantravidhānaṃ 
tasyānantasaṃkhyātmakatvañcopadiśati | tatra teṣu 
nityasaparyyāmaṇḍalatvena prokeṣvantarvahirvibhāgasthiteṣu pratyekaṃ 
ṣoḍaśadalarūpeṣu daśasu padmeṣu | tattadvidyārṇasametān 
ṣaḍvidhāmṛteśvarīvidyāsu svābhimatavidyāyāmekaikakūṭasametān | 
ṣaṣṭisaṃyutān śatārṇān pūrvoktāmṛtārṇānityarthaḥ | madhye 
karṇikāyā iti śeṣaḥ | tadādyaṃ madhyato likhet sādhyākṣarasamopetaṃ 
svamadhyataḥ sādhyākṣarasamopetaṃ tattadvāhyalikhiteṣvādyasvarūpaṃ 
likhedityarthaḥ | teṣāṃ uktasaṃkhyānāmakṣarasvarūpāṇāṃ | 
anyonyasambhedālekhanāt vāsanāpaṭalavakṣyamāṇabhedakramālekhanāt | 
anantakāḥ anantānītyarthaḥ yantrāṇīti śeṣaḥ | ayamatra 
yantraracanākramaḥ | prāguktakramādantarvahirvibhāgasthitāni pratyekaṃ 
ṣoḍaśadalāni padmāni kṛtvā teṣu ṣaṣṭyuttaraśatasaṃkhyeṣu daleṣu 
vāhyāt praveśagatyā agrādagrādiprādakṣiṇyenāmṛteśvarīvidyāsu 
ṣaḍvidhāsvādyavidyāprathamakūṭasahitānamṛtārṇān 
ṣaṣṭyuttaraśatasaṃkhyākān vilikhya tanmadhyakarṇikāyāñca teṣāṃ 
vāhyadalalikhitākṣararūpeṣvādyadalalikhitākṣarasvarūpaṃ 
vidyākṣaraprathamakūṭamadhyamadhyagasādhyākṣaropetaṃ likhet | etat 
prathamaṃ yantraṃ | asminneva yantre prokteṣu daśasu

--------------------------------------------

p. 506) sādhyākṣarasamopetaṃ yantraṃ syādiṣṭasiddhikṛt |
teṣāmanvonyasambhedālekhanāt syuranantakāḥ || 74 || 

prākpratyagdakṣiṇodakka kṛtvā viṃśatisūtrakam |
koṣṭānyutpādya susamānyekaṣaṣṭyā śatatrayam || 75 || 

tatkoṇato mārjayīta catvāriṃśat sapañcakam |
śeṣaṃ vajraṃ bhavet koṣṭhairekāśītiśatena vai || 76 || 

tatra dikṣu yathā pūrvaṃ caturbhiḥ syāttrikoṇakam |
teṣu tāstā likhedvidyāṃ ṣaṭsādhyākhyāsamāyutām || 77 || 

--------------------------------------------

padmeṣu pratipadmamamṛtākṣareṣu daśasu 
vāsanāpaṭalavakṣyamāṇabhedakramāt | ṣoḍaśasvarayojanabhedena jātā 
yantrasaṃkhyā caturdaśākṣaravākyenocyate jñānānandodadhau 
dhīdasārarāṭ dhanarāṭ 20922389888000 ityeteṣu ekamekaṃ yantraṃ 
vāsanāpaṭalavakṣyamāṇabhedakramādetaddaśapadmāntarvahirvibhāgasthit
adaśāmṛtavyañjanārṇabhedena jñānado haranmṛga 3628800 iti 
saptākṣaravākyajanitasaṃkhyaṃ bhavati | sambhūya 
ekakūṭajanitayantrasaṃkhyā viṃśatyakṣaravākyenocyate 
ananajñānabhāvaḥ somaśambhudhīrdhanyaścidvaro dharmmastha 
756921994557440000 ityevamanyakūṭadvayasyāpi pratikūṭametatsaṃkhyāni 
yantrāṇi bhavantīti | tasmādekaikakūṭodbhavānāṃ yantrāṇāmeva 
parārddhasaṃkhyādhikatvādanantatvaṃ | 
anyāsāmetatkūṭayantrayorvaiparyyajanitānāṃ pañcānāṃ vidyānāṃ 
kūṭāntarābhāvādetānyeva yantrāṇi bhavanti | tena cāsāṃ paramārthato 
na bhedo vidyata iti || 74 ||
	prākpratyagityādibhiḥ sampada ityantairaṣṭabhiḥ ślokaiḥ 
koṣṭhavajrayantraṣaṭkaṃ tadviniyogāṃścopadiśati | tatra susamāni 
pratyekaṃ parasparaṃ samacaturasrāṇi | tatkoṇataḥ tasya 
proktasaṃkhyakoṣṭhasya yantrasya catasṛṣu koṇadikṣu | catvāriṃśat 
sapañcakaṃ pañcacatvāriṃśat koṣṭhānīti śeṣaḥ | caturbhiḥ pratidiśamiti 
śeṣaḥ | teṣu caturṣu koṇeṣu | tāstāḥ svasiddhāḥ | 
sādhyākhyāsamāyutām sādhakasādhyakarmmākhyāyutāmityarthaḥ | 
prāṅmadhyamārambhāt sarvaprācīnapaṃktistha 
koṣṭhapañcakamadhyamakoṣṭhārambhādityarthaḥ | 
koṇamadhyasthapañcaketyuktyā koṣṭhāṣṭakarūpe saptamāvaraṇe 
caturdiggatakoṇe likhet |

--------------------------------------------

p. 507) prāgvat prāṅmadhyamārambhāt prādakṣiṇyapraveśataḥ |
vilikhedamṛtārṇāṃstu kramāt ṣaṣṭiśataṃ priye || 78 || 

śeṣeṣu koṇamadhyasthapañcake'bhihitakramāt |
vāhyādimadhyamāntantu likhedanyāstu pañca vai || 79 || 

sādhyākṣarayutānyeva ṣaḍbhiḥ ṣadvajrakāṇi tu |
yantrāṇi teṣāṃ sarvatra gadādiparirakṣaṇam || 80 || 

utpātaśāntimanyāni maṅgalāni ca kārayet |
yasmin deśe tvidaṃ yantraṣakaṃṭke tvevaṃ supūjitam || 81 || 

--------------------------------------------

vāhyādivahnikoṇasthakoṣṭhādi anyāstu 
pañcatrikoṇalikhitasvasiddhavidyāvyatiriktāḥ | sādhyākṣarayutāni 
tattadvidyākūṭākṣarāṇi ṣaḍbhirvidyābhiḥ | teṣāṃ yantrāṇāṃ 
gadādiparirakṣaṇaṃ phalamiti śeṣaḥ | anyāni maṅgalāni 
āyuḥśrīputradhanalābhādīni | tatra deśe | mārī 
yāvanmaṇḍalamekavyādhinā nāśakaro śaktiḥ | ayamatra 
yantravilekhanakramaḥ prākpratyagdakṣiṇodakkasamāntarālāni 
viṃśatisūtrāṇyāsphālya tenaikaṣaṣṭyadhikatriśatakoṣṭhānyutpādya teṣu 
caturṣuṃ koṇeṣu pratikoṇaṃ pañcacatvāriṃśatpañcacatvāriṃśat 
koṣṭhāni sambhūyāśītyadhikaśatakoṣṭhāni prāgvadvajrākāraṃ 
mārjayitvā śiṣṭeṣyekāśītyadhikaśatakoṣṭheṣu catasṛṣu dikṣu 
pratidiśaṃ prāgvat koṣṭhacatuṣṭayaṃ sambhūya ṣoḍaśa koṣṭhāni 
mārjayitvā tatra tatra prāgvattrikoṇāni kṛtvā teṣu 
trikoṇeṣvamṛteśvarīvidyāsu ṣaṭsu prathamaṃ svābhimatavidyāṃ 
sādhyādisaṃyuktakūṭatrayagarbhāmālikhya 
śiṣṭakoṣṭhapañcaṣaṣṭyādhikaśataiḥ prāgvat 
savaprācīnapaṅktisthakoṣṭhapañcakamadhyakoṣṭhamārabhya 
prādakṣiṇyapraveśagatyā prāgvadamṛtārṇaṣaṣṭyadhikaśatake 
ṣaṭpañcāśadadhikaśatākṣarāṇi yāvat ṣaṣṭhāvaraṇāntaṃ vilikhya 
śiṣṭākṣaracatuṣṭayaṃ saptamāvaraṇakoṣṭhāṣṭake prāgādi caturdiggata 
koṣṭhacatuṣṭaye koṇakoṣṭhacatuṣṭayavarjaṃ vilikhya  
varjitatatkoṇagatakoṣṭhacatuṣṭaye madhyakoṣṭhe ca sambhūya 
pañcakoṣṭheṣu vahnikoṣṭhādārabhya madhyakoṣṭhāntaṃ prādakṣiṇyena 
digantatrikoṇalikhitāmṛteśvarīvidyāśiṣṭavidyāpañcakaṃ prāgvat 
sasādhyaṃ samālikhet | etat prathamaṃ yantram | evaṃ 
amṛteśvarīdvitīyādividyāpañcake svābhimatāṃ vidyāṃ pratyekaṃ 

--------------------------------------------

p. 508) tatra cauragrahavyādhimārīdurbhikṣaśatravaḥ |
sadā na sambhavantyevaṃ bhavantyeva ca sampadaḥ || 82 || 

prākpratyagdakṣiṇodakka kṛtvā dvādaśasūtrakam |
saikaviṃśacchataṃ koṣṭhānyabhito mārjayet kramāt || 83 || 

daśapañcasamopetaṃ śiṣṭe vajraikaṣaṣṭike |
madhye taddinajāṃ vidyāṃ ālikhyākhyāsamanvitām || 84 || 

taddikṣvekaikataḥ kṛtvā trikoṇāni yathāvidhi |
prāgvadagratrikoṇāttu vilikhedudayākṣarāt || 85 || 

--------------------------------------------

vahistrikoṇeṣu prāgvadvilikhya tadanantarādi tadanyapañcakasya 
tadanyapañcakasya prāṅmadhyakoṣṭhapañcakavilekhanāt pañcayantrāṇi 
sambhūya pūrvoktena saha ṣaḍyantrāṇi niṣpādya taiḥ proktān viniyogān 
kṛtvā proktāni phalānyavāpnuyāditi || 82 ||
	prākpratyagityādibhiḥ saṃyuta ītyantairaṣṭabhiḥ 
ślokairekaṣaṣṭikoṣṭhātmakavajrayantranirmāṇaṃ tatra mithunapūjanaṃ 
tatsāmānye phalaṃ dravyaviśeṣapūjanāt phalaviśeṣāvāptiṃ kālaviśeṣa 
pūjanāt phalaviśeṣaṃ copadiśati | tatra abhitaḥ prāg vat koṇacatuṣṭaye 
pratikoṇamityarthaḥ | daśapañcasamopetaṃ kriyāviśeṣaṇametat | 
pañcadaśakoṣṭhāṇi mārjayedityarthaḥ | vajraikaṣaṣṭike 
vajrarūpayantrakoṣṭhaikaṣaṣṭike ityarthaḥ | madhye sarvvamadhyakoṣṭhe | 
taddinajāṃ vidyāṃ pañcadaśapaṭale proktāsu kālanityāvidyāsu 
tattaddinanityātvena prāptāṃ vidyām | ākhyāsamanvitāṃ prāgvat 
sādhakāditrayagarbhām | ekaikataḥ koṣṭhata ityarthaḥ | pratidiśamiti śeṣaḥ | 
yathāvidhi samatrirekhamityarthaḥ | prāgvat hṛllekhodare | agratrikoṇāt 
paścimādagrataḥ trikoṇamārabhyetyarthaḥ | udayākṣarāt 
pañcaviṃśapaṭaloktakramāttattaddineṣvarkodayaghaṭikāprāptākṣaramāra
mbhyetyarthaḥ | kramataḥ divasapañcakaṣaḍāvṛtti kramataḥ | mithunāni 
nityānityāpaṭaloktāni | atra yantre | ghaṭikākramayogena tattadghaṭikāsu 
pratighaṭikaṃ tattadghaṭikāprāptamithunakramādityarthaḥ | tathā 
nityānityāpaṭaloktādibhirityarthaḥ | anyajāsu 
bhūtapretagrahādyutthāsvityarthaḥ | saptamī bahuvacanānyanyāni

--------------------------------------------

p. 509) ṣaṣṭyakṣarāṇi kramato mithunānyatra pūjayet |
ghaṭikākramayogena gandhapuṣpādibhistathā || 86 || 

tībrārttiṣu raṇotthāsu gadotthāsvanyajāsu ca |
śīghraṃ śamaṃ prayāntyeva kleśāstatra prapūjanāt || 87 || 

sampade cārccayedevamaruṇairgandhapuṣpakaiḥ |
sitairvvā saurabhopetairmaṇḍalācchriyamāpnuyāt || 88 || 

pūrṇāsvevaṃ samārādhya mithunāni tathāvidhi |
samastavāñchitaṃ varṣādavāpnotyeva niścitam || 89 || 

evaṃ trijanmasvarccāto jīvedvarṣaśataṃ sukhī |
nīrogo nirgatādhiśca nivṛttinītisaṃyutaḥ || 90 || 

krūreṣu cābhicāreṣu pūjayenmithunāni vai |
madhye sādhyasamopete vajrayantre divāniśam || 91 || 

--------------------------------------------

padāni trīṇi tībrārttiṣu padaviśeṣaṇāni | tatra yantre | maṇḍalāt 
prāgvaddinaiḥ | pūrṇāsu trividhāsu trijanmasu prāgvat | etaduktaṃ bhavati 
prākpratyagdakṣiṇodak ca samāntarālāni dvādaśasūtrāṇyāsphālya 
ekaviṃśatyadhikaśatakoṣṭhāni niṣpādya teṣu caturṣu koṇeṣu pratikoṇaṃ 
pañcadaśa pañcadaśa koṣṭhāni sambhūya ṣaṣṭikoṣṭhāni 
prāgvadvajrākāraṃ mārjayitvā śiṣṭeṣvekaṣaṣṭikoṣṭheṣu catasṛṣu dikṣu 
pratidiśamekamekaṃ koṣṭhaṃ mārjayitvā tatra tatra samatrirekhāni 
trikoṇāni vidhāya tatra paścimadiggatatrikoṇamārabhya 
trikoṇasahitavāhyavaraṇaviṃśatikoṣṭheṣu dvitīyāvaraṇaṣoḍaśakoṣṭheṣu 
tṛtīyāvaraṇadvādaśakoṣṭheṣu caturthāvaraṇāṣṭakoṣṭheṣu 
pañcamāvaraṇacatuṣkoṣṭheṣu evaṃ sambhūya ṣaṣṭikoṣṭheṣu 
ghaṭikākramāttattaddinodayaprāptaghaṭikākṣarāt 
pravṛttaṣaṣṭighaṭikākṣarāṇi hṛllekhodare prādakṣiṇyapraveśagatyā 
vilikhya sarvamadhyakoṣṭhe hṛllekhodare tattaddinanityāvidyāṃ 
sādhakādināmatrayagarbhāmālikhya tattaddinādipratighaṭikaṃ 
tattadghaṭikāprāptamithunāni nityānityāpaṭaloktamantrādibhiḥ 
proktakāleṣu proktakālāvadhipūjanāt proktaphalasiddhiriti || 90 ||

--------------------------------------------
 
p. 510) māntrikairyāmato vārakalpitaiḥ svagṛhe nṛpaḥ |
nityābhaktaiḥ samīcīnaiḥ snigdhaiḥ saṃprāptadakṣiṇaiḥ || 92 || 

sudakṣiṇairdinaiḥ kaiścit prayoktāraṃ nihanti saḥ |
tathā trilohāśmatale kṛtvā vajraṃ suvistṛtam || 93 || 

sarvato vilikhecchaktīstatpuṭe tāni saṃlikhet |
madhye sādhyaṃ samālikhya tat khanedbhavanādiṣu || 94 || 

tatrāniśaṃ sampadaḥ syurīpsitāśca nirākulāḥ |
niḥsapatnā nirupamā nītiyuktā nirantarāḥ || 95 || 

pūrṇābhiṣeke yāścakre pūjyāḥ proktāstu śaktayaḥ |
tāsāṃ vidyāṃ śṛṇu prājñe yābhiḥ syāt siddhavigrahaḥ || 96 || 

--------------------------------------------

	krūreṣvityādibhirnirantarā ityantaiḥ pañcabhiḥ ślokaiḥ 
tenaivābhicārapratīkāravidhānaṃ tatsthāpanena 
gṛharakṣādividhānañcopadiśati | tatra pūjayet prāgukta 
naivedyamantrakramādibhiriti śeṣaḥ | vajrayantre pūrvaprokte | yāmato 
vārakalpitaiḥ ahorātrasya yāmāṣṭake 
ekaikayāmarūpaikaikavārairvṛttairaṣṭabhirityarthaḥ | sudakṣiṇaiḥ 
nityātantraproktaprayoganipuṇaiḥ | dinaiḥ kaiścit 
kāryyagauravalāghavāpekṣayā ekadvyādimaṇḍalādibhiḥ prayoktāraṃ 
abhicārakarttāraṃ | saḥ abhicāraḥ | vajraṃ mithunavajrayantraṃ | sarvataḥ 
tasya yantrasyaikaṣaṣṭipadeṣu | śaktiṃ hṛllekhāṃ | tatpuṭe 
hṛllekhārephāṃśe | tāni ghaṭikākṣarāṇi | madhye ghaṭikākṣaramadhye | 
tadyantraṃ prāgvat prāṇapratiṣṭhā pūjādisahitaṃ khanet mātṛkāpaṭale 
proktakramataḥ | tatra pradeśe | nirantarāḥ santanyamānāḥ || 95 ||
	pūrṇābhiṣeketyādibhiścarācaramityantaiḥ pañcabhiḥ ślokaiḥ 
dvitīyapaṭalaprokta pūrṇābhiṣekacakre pūjyadevatānāṃ 
sacatvāriṃśaccatuḥśatādhikasahasrasaṃkhyānāṃ tāsāṃ pratyekaṃ 
ṣoḍaśākṣaramantrasvarūpañcopadiśati | tatra cakre dvitīyapaṭala 
prorūktape | tāmāṃ śaktīnāṃ | yābhiḥ śaktividyābhiḥ | siddhavigrahaḥ 
devyātmā bhavati |

--------------------------------------------

p. 511) kharotthābhiḥ sahotthābhirnityāvidyābhireva tu |
samīritā viṣoḍhābhiḥ svaravarjamaśeṣataḥ || 97 || 

sahasreṇa samāyuktañcatvāriṃśaccatuḥśatam |
lalitāśaktipūjoktavījadvayasamanvitam || 98 || 

rūpaśaktīti sahitaṃ saptākṣaryyantamarcayet |
pratyekaṃ ṣoḍaśārṇābhirvidyābhistābhirambike || 99 || 

evaṃ te gaditaṃ sarvaṃ vidyāyā vyāptivaibhavam |
yanmayaṃ viśvamakhilaṃ dṛśyate sacarācaram || 100 || 

--------------------------------------------

svarotthābhiḥ pañcaviṃśapaṭaloktakālanityāvidyāsu 
vaśinīvargajanitanityāvidyābhiḥ ṣaṭsaptatyadhikapañcaśatasaṃkhyābhiḥ | 
sahotthābhiḥ tāsu sakārahakārajanitanityābhistatsaṃkhyābhiḥ 
nityāvidyābhiriti viśeṣyaṃ | samīritāḥ vidyāḥ viṣoḍhābhiḥ svaravarjaṃ 
vaśinīvargavarjaṃ sakārahakārayoḥ ṣaṇḍākṣaracatuṣṭaya 
catuṣṭayajanitacatuścatvāriṃśadadhikaśatasaṃkhyanityāvidyārahitābhirity
arthaḥ | catvāriṃśaccatuḥśataṃ catvāriṃśadadhikacatuḥśataṃ | 
etaduktaṃ bhavati pañcaviṃśapaṭalokta 20736 
kālanityāvidyāvaśinīvargajanitaṣaṭsaptatyadhika pañcaśatasaṃkhyā 
vidyāstāsu sakārotthāsu proktasaṃkhyāsu vidyāsu 
ṣaṇḍākṣarajanitacatuścatvāriṃśadadhikaśatasaṃkhyā vidyārahitāḥ 
śiṣṭadvātriṃśaduttaracatuḥśatasaṃkhyā 
vidyāstatsaṃkhyaviṣaṇḍahakārākṣaravidyāśca [catuḥśatottarasahasra 
saṃkhyānityāvidyāḥ] tacchrīcakrāṅgatvenoktānāṃ 
vidyānāmasādhāraṇatryakṣararūpā bhavantīti | bījadvayasamanvitaṃ 
māyāśrībījasamanvitaṃ sarvādāviti śeṣaḥ | rūpaśaktīti sahitaṃ 
rūpaśakti iti caturakṣaropetaṃ | pūrvoktāsādhāraṇarūpatryakṣara 
kālanityāvidyānāmanta ityarthaḥ | saptākṣaryyantaṃ sarvacarame 
dvitīyapaṭaloktasaptākṣarīvidyāsahitamityarthaḥ | etat 
sarvamasādhāraṇatryakṣaranityāvidyārūpasya viśeṣaṇaṃ | tābhiḥ 
pūrvasaṃprastutābhiḥ | tāvidyā yathā hrīṃ śrīṃ a ā i 
rūpaśaktipādukāṃ pūjayāmītyādi hrīṃ śrīṃ haḥ kṣa ī 
rūpaśaktiṃpādukāṃ pūjayāmītyantāḥ | tāḥ proktasaṃkhyāḥ śaktayo 
lalitāśrīcakrasthaśaktīnāmaṇimādimahātripurasundaryantānāṃ 
saṇavatisaṃkhyānāṃ prayekaṃ 
pañcadaśapañcadaśasaṃkhyāvibhāgenāvaraṇaśaktayo bhavantīti |

--------------------------------------------

p. 512) niyamātmamayī vyāptiriti samyak samīritā |
asyā niphālanāccitte tattattvaṃ svātmasāt kṛtam || 101 || 

iti ṣoḍaśanityātantreṣu śrīkādimate mantravaibhavaṃ nāma ṣaḍviṃśaṃ 
paṭalaṃ paripūrṇaṃ parāmṛṣṭam || 26 || O/ || 

--------------------------------------------

tena tāsāmaṇimādīnāmapi pratyekaṃ mūladevatāvat 
ṣoḍaśanityātmakatvaṃ | tasmāttāḥ sambhūya 
ṣaṭtriṃśadadhikapañcaśatottarasahasrasaṃkhyāḥ prakaṭayoginyo bhavantīti 
yāvat | vidyāyāḥ lalitāvidyāyāḥ yanmayaṃ vidyāmayam || 100 ||

iti ṣoḍaśanityātantreṣu śrīkādimatākhyasya paripūrṇasya tantrasya 
prapañcasārasiṃharājaprakāśābhidhānena subhagānandanāthena 
viracitāyāṃ manoramākhyāyāṃ vyākhyāyāṃ 
ṣoḍaśanityāvyāptivaibhavaprakāśaka mantrasya vyāptiprakāśanaparaṃ 
ṣaḍviṃśapaṭalaṃ paripūrṇaṃ parāmṛṣṭam || 26 || oṃ tatsat ||

yantrasaṃkhyā - 2277738598367232000000 |

			jñānena nimnā śrīgaurīsitāṅgā dugdhaśabdagā |
			svātmasuraśrīrityekaviṃśārṇayantrasaṃkhyakāḥ ||

granthasaṃkhyā - ṣaḍviṃśe paṭale proktā vyākhyāgranthāścatuḥśatāt |
			paramaṣṭayutaṃ triṃśadadhikaṃ saṃkhyayā sphuṭam ||



saptaviṃśapaṭalam |


atha ṣoḍaśanityānāṃ kālena prāṇatocyate |
mātṛkābhūtanāthādyaiḥ śrīcakreṇa ca śaktibhiḥ || 1 || 

lavādīnāntu kālasya durlakṣyatvāttadīritam |
ekaśvāsaṃ samārabhya tatsaṃkhyābhiḥ krameṇa vai || 2 || 

ahorātrasya tadvyāptimuktvā tenānyadūhayet |
viśeṣāṃścāntarādvāhyāttattatsiddhyupapādakān || 3 || 

--------------------------------------------

	pūrvasmin ṣaḍviṃśe paṭale ṣoḍaśanityānāṃ 
vyāptivaibhavaprakāśanaparaṃ mantravyāptiṃ 
tanmayāmṛteśvarīvidyādikañcopadiśyānantaraṃ ṣoḍaśanityānāṃ 
mātṛkābhūtanāthādyaiḥ śrīcakreṇa śaktibhiśca kālena 
prāṇātmatādikamupadiśatyathaṣoḍaśetyādibhirbhavedityantena 
ślokaśatarūpeṇa saptaviṃśena paṭalena | tatra atha ṣoḍaśetyādibhi 
rupapādakānityantaistribhiḥ ślokaiḥ paṭalārthamupadiśati | tatra kālena 
prāṇatā prāṇātmakakālatrayeṇa tadātmatā | mātṛkābhūtanāthādyaiḥ | 
ādikṣāntairvisarjanīyarahitaiḥ pañcāśadbhirmātṛkākṣaraiḥ 
pañcabhirbhūtaiḥ navabhirnāthaiḥ ādyaśabdena ṣaṭtriṃśattatvādibhiśca | 
śrīcakreṇa navacakrātmakena śaktibhiḥ tatrasthaṣaṇavatibhirekanavatibhiśca 
| lavādīnāntu kālasya lavāditruṭyantānāṃ mātrāyādurlakṣyatvāt 
jñātumaśakyatvāttadīritaṃ svarūpamiti śeṣaḥ | tatsaṃkhyābhiḥ 
śvāsasaṃkhyābhiḥ ghaṭikāhorātrādirūpasaṃjātābhiḥ | krameṇa 
vakṣyamāṇakrameṇa ahorātrasyetyasya tatsaṃkhyābhiriti pūrvatrānvayaḥ | 
tadvyāptiṃ śvāsātmakatvaṃ uktvā tenānyadūhayediti | bhinna karttṛtvaṃ 
svātantryāt | anyanmāsavarṣādikālarūpaṃ viśeṣāt gativṛtī 
śvāsānāmiti śeṣaḥ | āntarāt bhūtodayādyātmakāt vāhyāt 
dakṣavāmapārśvādyuddeśāt tattatsiddyupapādakān 
śubhāśubhasiddhikarān | etaduktaṃ bhavati ṣoḍaśanityānāṃ 
tadātmakānāṃ mātṛkādīnāṃ svarūpeṇa śvāsātmakena kālarūpeṇa 
savāhyābhyantaravyāptidvayaṃ

--------------------------------------------

p. 514) mūlādhārodbhavo vāyuḥ prāṇādyākhyāṃ samaśnute |
sa tu pañcavidho bhūtabhedādudbhavadeśataḥ || 4 || 

nāsāyāḥ puṭayoḥ pārśvatuṅgamadhyādharandhragāḥ |
prāṇāgnīlāmbukhātmānaḥ pavanāḥ syuryathākraman || 5 || 

guruketū bhṛgukujau vudhārkau candrasuryyajau |
kramāccaturṣu bhūteṣu vyoma sarvvātmakaṃ bhavet || 6 || 

ubhayastho bhavedrāhuścandrasūryyau puṭakramāt |
vāmadakṣau tayostasya praveśo nirgamastathā || 7 || 

jīvaścandro raviḥ śūnyo bhāgaḥ strīpuruṣau tathā |
pṛthivī salilaṃ candro raviranyattrayaṃ bhavet || 8 || 

--------------------------------------------

teṣāṃ śvāsānāṃ śubhāśubhaphalapradānādvakṣyamāṇāt 
vāhyābhyantarān viśeṣān vacyītyuktaṃ bhavatīti || 3 ||
	mūlādhāretyādinā yathākramamityantena ślokadvayena 
śvāsānāmudayaṃ tadvṛttibhedāttattatsaṃjñāprāptiṃ tasya 
bhūtātmakatvenodayaviśeṣakramañcopadiśati | tatra mūlādhāvodbhavaḥ 
nityānityāpaṭaloktarūpamūlādhārapradeśasamudbhavaḥ | 
prāṇādyākhyāṃ ādiśabdastvapānavyānādītarabhedaviṣayaḥ | sa 
proktarūpo vāyurudbhavadeśataḥ 
upalabdhisthāneṣyanantaravakṣyamāṇanāsāpuṭhadvayagateṣu | puṭayoḥ 
randhrayoḥ | pārśvatuṅgamadhyādhorandhragāḥ 
tiryyagūrddhadaṇḍādharamadhyagatapravāhāḥ | visargalopaḥ svātantryāt || 
5 ||
	gurvityādibhirīritāvityantaiḥ saptabhiḥ ślokaiḥ 
śvāsānāmudayaviśeṣaiḥ iṣṭasthāna 
pañcakālaviśeṣaiścaikādaśavidhacandrasūryātmakatvaṃ 
rāhvātmakatvasahitamuṣadiśati | tatra guruketvityādinā ślokenaitaduktaṃ 
bhavati | ubhayorapi nāsāpuṭayoḥ prāṇāgnīlāmburūpeṣu caturṣu 
bhūtodayeṣu vāmadakṣiṇapuṭakrameṇa pravāhe 
proktakramagrahadvandvātmakatvaṃ vyomodaye 
rāhuvidhugrahāṣṭakātmakatvaṃ ca bhavatīti | ubhayasthaḥ ubhayapuṭasthaḥ 
śvāsānāmevamevaṃ prakārapravāhakāraṇaṃ gurumukhādavagantavyam | 
vāmadakṣāvityasya puṭāviti pūrvatrānvayaḥ | tayoḥ puṭayorekaikasminnapi 
| tathā candrasūryau jīva

--------------------------------------------

p. 515) gṛheṣu candro gurvvindugurujñā bhāskaraḥ pare |
mātṛkāñca tathā vidyā svaravyañjanabhedataḥ || 9 || 

adhaḥ pṛṣṭhañca candraḥ syādūrddhvāgre dinakṛdbhavet |
śarīre'pi ghaṭerūrddhaṃ candrādho ravirīritaḥ || 10 || 

astīti vākyaṃ candraḥ syānnāstītyukto raviḥ smṛtaḥ |
śuklakṛṣṇau tathā prakṣāviti candrā daśāntarāḥ || 11 || 

evaṃ sūryyā daśa proktā vāhyābhyāñca yaśasvini |
ekādaśavidhau candrabhāskarau samyagīritau || 12 || 

tayoścandrāḥ prītikarā bhāskarāḥ kleśakāriṇaḥ |
rāhuḥ śūnyañca sarvvatra nāśāya bhavati kṣaṇāt || 13 || 

sūryyeṣu śastaḥ sarvvatra mṛdhabhojanamaithunaiḥ |
saṃgrahaścānyadakhilaṃ candre sidhyatyayatnataḥ || 14 || 

--------------------------------------------

bhāga ityuttaratrānvayaḥ | tathā candrasūryāvityarthaḥ | anyattrayaṃ 
agnīravyomātmakaṃ pare kujasauriketvarkāḥ | tathā candrasūryyau 
ūrddhvāgre prathamādvivacanametat | tathā candrasūryau āntarāḥ 
pakṣātmakatvavidhurāḥ | evamuktaprakāreṇa | daśetyasya āntarā iti 
pūrvatrānvayaḥ | vāhyābhyāṃ śuklakṛṣṇarūpābhyāṃ 
candrasūryābhyāṃ | cakāraḥ samāhāre || 12 ||
	tayorityādinā ślokena proktacandrasūryarāhuśūnyānāṃ 
sāmānyaṃ phalamupadiśati | tatra bhāskarāḥ śūnyarūpavidhurāḥ || 13 ||
	sūryeṣvityādibhiḥ parameśvarītyantaiścaturbhiḥ ślokaiḥ 
candrasūrthyarāhuśūnyeṣu karttavyāni karmmāṇi praśnaprakāraviśeṣe 
phalaviśeṣādikañcopadiśati | tatra sūryeṣu ekādaśavidheṣu | 
mṛdhabhojanamaithunaiḥ yuddhabhojanamaithunaiḥ saheti śeṣaḥ | saṃgraha 
ityasya śasta iti pūrvatrānvayaḥ | anyadakhilaṃ 
śiṣṭamaṅgalarūpakarmmajātaṃ | candre ekādaśavidhe |
tathyaṃ iṣṭaṃ vāniṣṭaṃ vā niścitya bhavatītyuktaṃ astīti niścitya nāstīti 
niścitya

--------------------------------------------

p. 516) jīve tu kathitaṃ tathyaṃ medhyadarśaśca sidhyati |
niścitya bhavatītyuktamanyathā cettadanyathā || 15 || 

aniścite vidhau kanyā garbhapraśne'nyataḥ pumān |
śūnye garbhavipattiḥ syādityādyūhya vadeddṛḍham || 16 || 

śūnye nabhasi rāhau ca śubhānyevāśubhānyapi |
śubāni tatra sarvvāṇi naśyanti parameśvari || 17 || 

vāme vahati vāyau tu vadeddeśikaśiṣyayoḥ |
tatsthāne sthāpayitvā taṃ tatkarṇe kathayenmanum || 18 || 

athavā jīvagasthāne tatkarṇe mantramādiśet |
anyathā śūnyarāhostu nāśāya guruśiṣyayoḥ || 19 || 

--------------------------------------------

coktaṃ kāryyaṃ bhavatīti yāvat | anyathā cettadanyathā śūnye kathitaṃ 
cecchunyaṃ bhavati | aniścaye niścayarahite garbhapraśna ityasya viśeṣaṇaṃ 
garbhapraśna iti padacchedaḥ | anyataḥ sūrye śūnyavyatirikte śūnye 
śūnyarūpasūrye ityādītyatrādiśabdaḥ niścitakāryyapraśna viṣayaḥ | 
etaduktaṃ bhavati aniścite kāryyapraśne candraścedyadyadabhimataṃ 
tadbhavati | sūryaścedyadanabhimataṃ tacca bhavatīti | tatra 
śūnyanabhorāhuṣu naśyanti aśubhāni bhavantītyarthaḥ || 17 ||
	vāme ityādinā śiṣyayorityantena ślokadvayena guruṇā śiṣyasya 
mantropadeśakālaviśeṣaṃ tadakaraṇe pratyavāyañcopadiśati | tatra 
deśikaśiṣyayorityasya vāme iti pūrvatrānvayaḥ | tatsthāne vāmabhāge | 
taṃ śiṣyaṃ tatkarṇe vāmakarṇe | athavā pakṣāntare jīvagasthāne 
vāmadakṣiṇabhedataḥ | tatkarṇejīvakarṇe | anyathā ukta 
prakāradvayavaiparītyena | etadvāmabhāgajīvasthāpanaṃ 
nityāvidyāvidhurasamastamantropadeśe nityānāntu 
savārāhīkurukullānāṃ tattatpūjācakre svapurasthāpanamasmābhiḥ 
pūrvoktameva | atra svāsānāṃ 
bhūtādisvarūpodayāvagamanopāyāntaramārādhyamukhādavagantavyam || 
19 ||

--------------------------------------------

p. 517) ṣaṣṭyā yutaistu triśatairniśvāsairnāḍikā matā |
tāsāṃ ṣaṣṭyā dinaṃ pūrṇaṃ taddinaṃ syāt punaḥ punaḥ || 20 || 

ekasmiṃstu dine śvāsāḥ sahasrāṇyekaviṃśatiḥ |
ṣaṭśatañca tatasteṣāṃ svarūpaṃ śṛṇu sundari || 21 || 

ārabhyārkodayaṃ prātaḥ saptatyā dviśataṃ kramāt |
prāṇāgnīlāmbukhāni syurnavatyānyatra saṃkramaḥ || 22 || 

tatrāpyevamatonyatrāpyevañca daśamakramāt |
dinamevaṃ brajedādau darśapratipadaṃ prati || 23 || 

--------------------------------------------

	ṣaṣṭyetyādinā sundarītyantena ślokadvayena ghaṭikādinarūpeṇa 
svāsānāṃ saṃkhyāviśeṣaiḥ kālātmakatvopadeśaṃ 
tatśvāsarūpaprastāvañca karoti | tatra tāsāṃ nāḍikānāṃ | taddinaṃ 
nāḍikāṣaṣṭyātmakaṃ | punaḥ punaḥ parivṛttitaḥ | teṣāṃ śvāsānāṃ | 
sundarīti devīsambuddhiḥ || 21 ||
	ārabhyetyādibhirbhavanti hītyantaistribhiḥ ślokaiḥ śvāsānāṃ 
puṭayoḥ pūrvapakṣapratipadādibhūteṣūdayakālaṃ 
puṭāntarasaṃkramaṇakālakramaṃ proktanigamanaviparyyāse 
phalañcopadiśati | tatra saptatyā dviśataṃ pratibhūtaṃ śvāsā iti | navatyā 
śvāsairanyatra puṭāntare saṃkramaḥ puṭāt puṭasaṃkrāntakālaḥ 
tadubhayapuṭapravāhitayā sa rāhurbhavatīti yāvat | tatrāpi 
saṃkrāntapuṭāntarepi | evaṃ proktakālāvadhi | atonyatra 
saṃkrāntapuṭāntarasaṃkrama iti pūrvoktakālāvadhi | evaṃ 
proktaprakāraparivṛttyā pañcadaśaparivṛttayaḥ | ādau yugānāmiti śeṣaḥ | 
darśapratipadaṃ prati pratidarśaṃ pratipratipadamityanvayaḥ 
pratiśuklapratipadamityarthaḥ | sarveṣāṃ jīvānāṃ etaduktaṃ bhavati 
yugādiṣu śuklapratipadi sūryodayamārabhya ekasmin puṭe 
pañcāśadadhikatrayodaśaśata || 1350 || śvāsaiḥ pañcānāṃ 
bhūtānāmudayaḥ | tato navatyā śvāsaiḥ nāḍyantare saṃkramaḥ | evañca 
catvāriṃśadadhikacaturddaśaśata || 1440 || śvāsai rekāvṛttiḥ | evaṃ 
pañcadaśāvṛttiṣu ṣaṭśatādhikānyekaviṃśatisahasrāṇi śvāsā 
bhavantīti parthyavasito'rthaḥ | yugādiṣu śuklapratipadi prātararkodayaṃ 
prārabhya puṭayorvāmadakṣiṇakrameṇa

--------------------------------------------

p. 518) evaṃ krameṇa sarvveṣāṃ prāṇodaya udīritaḥ |
etatkramaviparyyāsādabhavyāni bhavanti hi || 24 || 

valādhikāścarā vāme valino dakṣiṇe syirāḥ |
ubhayatrobhayātmānaḥ śubhāśubhaparīkṣaṇe || 25 || 

sārddhadvāviṃśatiśvāsakramāddvādaśarāśayaḥ |
tatra sārddhacatuṣkeṇa bhūtāni syuriti kramāt || 26 || 

ghaṭikārṇeṣu sarvatra vāyvādyekāntarodaye |
tattadarṇabhavāḥ śvāsāḥ ṣaṣṭyā triśatamīritam || 27 || 

--------------------------------------------

pañcabhūteṣu pratibhūtaṃ proktakālāvadhi śvāsānāṃ 
pravāhasaṃkramau | pravāhasaṃkramāvevaṃ pañcadaśaparivṛttito 
dinamekaṃ bhavati | anantaradine dakṣiṇapuṭamārabhyaivaṃ kramādbhavati | 
evaṃ krameṇa darśāntaṃ pratidinaṃ puṭavyatyāsārambhakrameṇa 
sarveṣāṃ prāṇodayo bhavatyetat kramaviparyāse tu mahāntyamaṅgalāni ca 
bhavantīti || 24 ||
	valādhikā ityādinā ślokena śvāsānāṃ 
vāmadakṣiṇobhayapravāhakāle carādīnāṃ vastūnāṃ 
valādhikyamupadiśati | tatra vāme vāyau pravahati dakṣiṇe ityatra prāgvat | 
ubhayatreti ca prāgvat śubhāśubhaparīkṣaṇe | carasthirobhayātmakānāṃ 
karmmaṇāmiti śeṣaḥ || 25 ||
	sārddhetyādinā ślokena bhūtānāṃ rāśīnāñca 
śvāsakramādanyonyaṃvyāptyākāratvamupadiśati | tatra 
sārddhadvāviṃśatiśvāsakramāddvādaśarāśayaḥ 
pratirāśyuktasaṃkhya (22) śvāsakramāt sambhūya rāśidvādaśakaṃ 
(270) prāguktasaṃkhyaśvāsātmakaṃ ekaikaṃ bhūtaṃ bhavatītyarthaḥ | 
tatra rāśiṣu ekasminnekasminniti śeṣaḥ | sārddhacatuṣkeṇa śvāsānāmiti 
śeṣaḥ | etaduktaṃ bhavati pratyekaṃ proktasaṃkhyaśvāsātmakeṣu 
dvādaśasu rāśiṣvekasminnekasmin rāśau pratibhūtaṃ 
proktasaṃkhyaśvāsātmakāni ca bhūtvā bhūtāni samudyantīti || 26 ||
	ghaṭiketyādinā akṣarairityantena ślokadvayena 
pratidinamudayaghaṭikākṣarāṇi tadghaṭikākṣarāṇāṃ śvāsātmakatvaṃ 
teṣu śvāseṣu bhūtākṣarodayakramañcopadiśati | tatra

--------------------------------------------

p. 519) teṣu tadbhūtavarṇānāṃ daśānāmādito daśa |
saptāvṛttyā tataḥ śeṣāḥ prāṇāgnīlāmbukhākṣaraiḥ || 28 || 

saṃkhyābhirvvāsanāvyāptiṃ śvāsānāṃ śṛṇu sundari |
yayā vihitayā mantrī sadā darśanavān bhavet || 29 || 

--------------------------------------------

sarvatra sarveṣu dineṣu vāyvādi ekāntarā udaye iti padacchedaḥ | etaduktaṃ 
bhavati sarveṣu yugadineṣu ghaṭikārṇeṣu viṣaye ekaikāntaritaṃ | ata eva ya iti 
vāyavyākṣarapañcakaṃ divasapañcakakramādudayaghaṭikākṣaratvaṃ 
pratipadyata iti | tattadarṇabhavāḥtattadaghaṭikārṇātmakāḥ | etaduktaṃ 
bhavati pūrvoktaprakārā ghaṭikātmakāḥ śvāsāstattadghaṭikātmakāḥ  
varṇarūpāśca bhavantīti | teṣu śvāseṣu 
proktaṣaṣṭyuttaratriśatasaṃkhyeṣu tadbhutavarṇānāṃ ghaṭikākṣareṣu 
pratyakṣaraṃ tattatprāptabhūtavarṇānāṃ daśaśvāsā iti śeṣaḥ | śeṣāḥ 
pañcāśadadhikaśatatrayasaṃkhyāḥ | etaduktaṃ bhavati 
pūrvoktodayākṣarādi ṣaṣṭyātmakākṣarātmikāsu ghaṭikāsu 
pratighaṭikaṃ ṣaṣṭyuttaratriśatasaṃkhyeṣu śvāseṣvādito 
daśaśvāsāstattadghaṭikāprāptākṣaraprāptabhūtākṣaravarṇānāṃ 
daśānāṃ tadāditatpūrvāntānāṃ svarūpeṇa samudyanti | śeṣāstu 
pañcāśaduttaratriśatasaṃkhyāḥ śvāmā evaṃ daśadaśakrameṇa 
tadanantarabhūtāditadbhūtāntānāṃ pañcānāṃ pratibhūtaṃ 
daśadaśākṣararūpāṇāṃ svarūpeṇa saptāvṛttyodyanti | evaṃbhūte sati 
pratighaṭikaṃ tattadakṣaraprāptabhūtākṣarāṇāṃ 
daśānāmaṣṭāvāvṛttayaḥ śeṣabhūta catuṣṭayākṣarāṇāṃ 
saptāvṛttayaścaivaṃ krameṇaikaikaghaṭikākrameṇa 
pañcabhūtātmakavarṇātmikā bhavatīti || 28 ||
saṃkhyābhirityādibhirīśvarītyantaiścaturbhiḥ ślokaiḥ 
prastāvādipuraḥsaramahorātrādi śvāsānāṃ proktasaṃkhyānāṃ 
kālanityādiśrīcakrasthaśaktyantānāmekādaśavidhānāmapyavāntaravyā
ptiṃ samavyāptiṃ tadanusandhānavaibhavañcopadiśati | tatra saṃkhyābhiḥ 
śvāsānāmityuttaratrānvayaḥ | vāsanāvyāptiṃ vāsanāñca vyāptiṃ ca 
vāsanātmikāvyāptimityarthaḥ | vakṣyamāṇāmekādaśavidhānāmiti 
śeṣaḥ | sundarīti devīsambuddhiḥ | yayā vyāptyā 
nityātadvyāptividyānāṃ pañcaviṃśapaṭalaproktasaṃkhyānāṃ 
pūrvamahorātraśvāsasaṃkhyānāṃ madhye ekaśaḥ 
pratividyamekaikaśvāsu ityarthaḥ | tataḥ pūrvoktaśvāsasaṃkhyāyāḥ 
paramityarthaḥ |

--------------------------------------------

p. 520) nityāvidyāptitattvānāṃ saṃkhyāḥ syuḥ pūrvamekaśaḥ |
tato dinārṇāḥ sandhyāḥ syustataśca ghaṭikārṇakāḥ || 30 || 

rāśayo dvādaśa tato grahā bhūtāni pañca vai |
mātṛkāścāpi pañcāśacchrīcakrasthāśca śaktayaḥ || 31 || 

--------------------------------------------

dinārṇāḥ pūrṇamaṇḍalārṇāḥ | sandhyāḥ 
sandhyātrayaprāptaikaṣaṣṭisaṃkhyāḥ |  
pūrṇamaṇḍalaśvāsasaṃkhyāyāḥ paramiti śeṣaḥ | tatastatsaṃkhyāyāḥ 
paraṃ | ghaṭikārṇakāḥ ṣaṣṭisaṃkhyā iti śeṣaḥ | dvādaśarāśayo 
ghaṭikārṇaṃsaṃkhyāyāḥ paramiti śeṣaḥ | tataḥ rāśisaṃkhyātaḥ | 
grahāḥ nava bhūtāni pañcasaṃkhyātaḥ | mātṛkā bhūtasaṃkhyātaḥ 
paramiti śeṣaḥ | pañcāśadvisarjanīyavidhurā varṇā iti śeṣaḥ | śaktayaḥ 
mātṛkāsaṃkhyātaḥ paramiti śeṣaḥ | saikā navatayaḥ āyudhāṣṭakasya 
mithunacatuṣṭayatvena gṛhyamāṇatvānmadhyadevatāvidhuratvācca | devī 
lalitā sarvātmanā śvāsasamaṣṭirūpeṇa | etaduktaṃ bhavati 
ahorātrātmakānāṃ ṣaṭśatottaraikaviṃśatisahasrasaṃkhyānāmāditaḥ 
kālanityārūpāḥ ṣaṭtriṃśadadhikasaptaśatottaraviṃśatisahasrasaṃkhyāḥ 
śvāsā bhavanti | tacchiṣṭeṣu catuḥṣaṣṭyadhikāṣṭaśatasaṃkhyeṣu 
śvāseṣu ṣaṭhsaptatyadhikapañcaśatasaṃkhyaśvāsāḥ 
pūrṇamaṇḍalavarṇarūpā bhavanti | 
tacchiṣṭeṣvaṣṭāśītyadhikadviśatasaṃkhyeṣu śvāseṣu 
sandhyātrayarūpanāthatattvanityātmakarūpā ekaṣaṣṭiśvāsā bhavanti | 
tacchiṣṭasaptaviṃśatyadhikadviśataśvāseṣu ṣaṣṭiśvāsā 
ahorātraṣaṣṭikākṣarūpā bhavanti | tacchiṣṭeṣu 
saptaṣaṣṭyadhikaśataśvāseṣu dvādaśa śvāsā dvādaśa rāśyātmakā 
bhavanti | tacchiṣṭheṣu pañcapañcāśaduttaraśataśvāseṣu navaśvāsā 
navagrahātmakā bhavanti | tacchiṣṭeṣu ṣaṭcatvāriṃśadadhikaśataśvāseṣu 
pañcaśvāsāḥ pañcabhūtātmakā bhavanti | 
tacchiṣṭeṣvekacatvāriṃśaduttaraśataśvāseṣu pañcāśacchvāsāḥ 
visarjanīyarahitā mātṛkākṣarātmakā bhavanti | tacchiṣṭā 
ekanavatisaṃkhya śvāsāḥ proktakramasaṃkhyaśrīcakrasya śaktirūpā 
bhavanti | evaṃ krameṇāhorātrātmakaśvāsāḥ samaṣṭirūpā 
paricchinnavigrahaviśvarūpā lalitātmakā bhavanti | atra 
pūjyapādamukhādavagato'rthastadājñayā likhyate yathā 
ahorātroktasaṃkhyāḥ śvāsāḥ pañcāśadakṣarātmikāyā mātṛkāyā 
dvātriṃśadadhikacatuḥśatāvṛttyā tadātmakā bhavanti | te

--------------------------------------------

p. 521) saikā navatayaḥ proktā devī sarvvātmanā sthitā |
evaṃ vidyāṃ vāsanāṃ yo bhāvayet parameśvari || 32 || 

nāḍīcakrañca marmāṇi dehāntarmmarutāṃ kriyām |
yogābhyāsaṃ tadaṅgaiśca svecchotkrāntividhānakam || 33 || 

parakāyapraveśañca yogasiddhasya lakṣaṇam |
āsannamṛtyucihnāni kathayāmi yathākramam || 34 || 

prākproktamūlādhārasya madhyagā tryasramadhyataḥ |
suṣumnā pṛṣṭhavaṃśākhyavīṇādaṇḍasya madhyagā || 35 || 

mūlādibrahmarandhrāntā nāsāgrāddvādaśāṅgule |
tadagrāt pāyugā proktālambuṣākhyā tu nāḍikā || 36 || 

--------------------------------------------

punarapi viṃśatyuttaraśatatrayādhikacatuḥsahasraparivṛttitaḥ 
pañcabhūtātmakā bhavanti | punarapi te navanāthaśrīcakragrahāṇāṃ 
catuḥśatottaradvisahasrāvṛttyā tattadātmakā bhavanti | te punarapi 
ṣaṭtriṃśattattvānāṃ ṣaṭśatāvṛttyā tadātmakā bhavanti | te punarapi 
ṣoḍaśanityātmakasvarāṇāṃ 
pañcāśaduttaraśatatrayādhikasahasrasaṃkhyāvṛttyā tadātmakā bhavanti | 
te punarapi ṣaṣṭighaṭikākṣarāṇāṃ ṣaṣṭyuttaratriśatāvṛttyā tadātmakā 
bhavanti | te punarapi dvādaśarāśīnāṃ aṣṭaśatottarasahasrāvṛttyā 
tadātmakā bhavanti | te punarapi śrīcakrasthānāṃ ṣaṇavatiśaktīnāṃ 
pañcaviṃśatyuttaraśatadvayāvṛttyā tadātmakā bhavantīti | 
atrānyadrahasyaṃ pūjyapādamukhādavagantavyam || 32 ||
	nāḍītyādinā yathākramamityantena ślokadvayena 
paṭalaśeṣārthānupadiśati | tatra marmāṇi sthānānīti śeṣaḥ | 
svecchotkrāntirnāma svecchayā prāṇaparityāgaḥ | parakāyapraveśaṃ 
mṛtaśarīre svajīvapraveśanaṃ tasmāt svaśarīre tatpraveśanaṃ vā || 34 ||
	prāgityādibhiḥ paretyantairdaśabhiḥ ślokairnāḍīcakrasvarūpaṃ 
tatra kuṇṭhalinīsthitiñcopadiśati | tatra prākproktamūlādhārasya 
nityānityāpaṭalaproktasya | madhyagā maṇau 
sūtravanmadhyarandhrasyūtetyarthaḥ | brahmarandhrāntā 
brahmarandhrāvasānā suṣumneti pūrvatrānvayaḥ |

--------------------------------------------

p. 522) tryasrāgrādutthitā nāḍī kuhūrnāma dhvajāntikā |
tadvāmadakṣapārśvābhyāṃ saviśvodaravāraṇe || 37 || 

jaṭharāntā sarvagā ca prokte tadvadanantare |
hastijihvāyaśasvinyau tattadaṅguṣṭhage padoḥ || 38 || 

tathaiveḍāpiṅgale ca nāsārandhradvayāntage |
gāndhārī ca tathā pūṣā netradvayagate kramāt || 39 || 

tayā karṇagate śaṅkhapayasvinyau krameṇa vai |
sarasvatī tu yā nāḍī sā tu jihvāgragāminī || 40 || 

evaṃ caturddaśa proktā nāḍyo dehe pradhānakāḥ |
tāsāṃ sandhiṣu tatsandhiṣvevaṃ nāḍyaḥ sthitāstanau || 41 || 

--------------------------------------------

nāsāgrāt dvādaśāṅgule nāsāgramārabhya 
dvādaśāṅgulamānāvadhike sthāne brahmarandhramityarthaḥ | tadagrāt 
suṣumnārambhapurobhāgasthānamārabhya pāyugā gudarandhrāvasānā | 
tryasrāgrāt mūlādhārarūpatryasrāgrakoṇāt dhvajāntikā 
mehanaparyyavasānā | tadvāmadakṣapārsvābhyāṃ kuhūsaṃjñikāyā 
nāḍyā iti śeṣaḥ | jaṭharāntā viśvodarā jaṭharamadhyāntā sarvagā 
adhaścorddhvaprasṛtā sarvagā vāraṇā | prokte ityasya viśvodaravāraṇeti 
pūrvatrānvaya | tadvadanantare tadanantaravāmadakṣasthite | 
tattadaṅguṣṭhage padoḥ vāmadakṣayoḥ pādayostattadaṅguṣṭhāvasānake 
bhavata ityarthaḥ | tathaiva tadanantara vāmadakṣapārśvārambhataḥ 
nāsārandhradvayāntage | etaduktaṃ bhavati 
mūlādhāratryasramadhyasthasuṣumnāyā vāmapārśvamārabhya 
protthitavakrākārā dhvajamūle suṣumnāśleṣato dakṣiṇabhāgaṃ gatvā 
punastatrāpi vakragatyā nābhipradeśe punarapi suṣumnāśleṣato 
vāmabhāgavakragatyā hṛdaye bhūyo'pi 
suṣumnāśleṣadakṣiṇabhāgāṣṭakāśrayavakragatyā kaṇṭhadeśe punarapi 
suṣumnāśleṣato vāmāṃśajatrumadhyorddhvavakragatyā 
brahmarandhrapradeśe punarapi suṣumnāgrāśleṣato 
dakṣiṇavakragatyādhomukhā suṣumnā bhrūmadhyapradeśe 
suṣumnāślaṣato vāmanāsārandhraparyyavaśāyinī iḍāsaṃjñā nāḍī 
bhavati | piṅgalā tu prāgvaddakṣiṇabhāgārambhā 
dakṣiṇavāmadakṣiṇavāmavinimayakramavakragatyā 
suṣumnorddhvāśleṣaparvamarmamadhyagā 

--------------------------------------------

p. 523) tāsāṃ pradhānanāḍīnāṃ saṃkhyā sārddhatrilakṣakam |
apradhānāḥ śirā dehe tvasaṃkhyā yābhireva vai || 42 || 

veṣṭitairyyairnaraḥ sarvaiḥ svakīyairakṣayā niśam |
nāḍayaḥ suṣirā raktamarutpūrṇāśca sarvvagāḥ || 43 || 

suṣumnāmadhyagā vajrā nāḍī tanmadhyagā parā |
citrābhidhānā tanmadhye sthitā sā kuṇḍalī parā || 44 || 

--------------------------------------------

dakṣiṇanāsikāntā ca bhavatīti | tathā anantaravāmadakṣiṇārambhataḥ 
netradvayagate tattannetradvayaparyyavasite tathā tadanantaravāmārambhataḥ 
karṇagate tattat karṇaparyyavasite | sarasvatī 
pūrvoktanāḍīdvayāvaśiṣṭamadhyasthā nāsārambhataḥ jihvāgragāminī 
jihvāgraparyyavasitā || tāsāṃ caturddaśānāṃ tatsandhiṣu 
pradhānanāḍīnāṃ sandhiṣu | tāsāṃ 
pradhānacaturddaśanāḍīsandhyārambhānāṃ tatsandhyākhyānāñca 
sārddhatrilakṣakaṃ pañcāśatsahasrādhikatrilakṣamityarthaḥ | yābhiḥ 
pradhānābhiḥ apradhānābhiśca | nāḍayo nāḍikāḥ proktāstāḥ sarvvāḥ 
suṣirāḥ randhravatyaḥ | suṣumnāmadhyagā 
suṣumnāmadhyarandhrāntarālagatā | tanmadhyagā 
vajrānāḍīrandhrāntarālagatā | tanmadhye sthitā citrānāḍyantaḥsthitā sā 
triṃśe paṭale catuḥṣaṣṭitamaślokādibhiḥ ṣaḍbhiḥ 
ślokairvakṣyamāṇarūpā | bhūmau trikoṇamālikhya tadvahistryaṅgule ca 
trikoṇaṃ likhitvā tayormadhye tiryyak dvādaśarekhā vilikhya sarvamadhye 
suṣumnāyā ādyakṣaraṃ tasyādhobhāge alambuṣāyā ādyakṣaraṃ 
tatpūrvabhāge tryasrayormadhyakoṣṭhe kuhvā ādyakṣaraṃ evaṃ 
prādakṣiṇyena koṣṭhāntarāleṣu ca nāḍīnāmādyakṣarāṇi vāyuṣī 
pūṣarśa saṃjñāṃ ihayi vāpapi pūyasāśaṅgāṃ pūrvoktaiḥ saha 
caturdaśākṣarāṇi likhitvā pradarśayediti sampradāyaḥ | atra 
saṃgrahaślokāstrayo likhyante |

suṣumnālambuṣāmadhye kuhūccāraṇasaṃjñikā |
payasvinī piṅgalā tu suṣumnā suyaśasvinī ||
sarasvatī śaṅkhinī ca gāndhārīḍā dvipāsyagā |
viśvodareti nāḍyaḥ syurayaṃ tāsāṃ sthitikramaḥ ||
randhrapāyudhvajāśleṣapannāsānetrakarṇagāḥ |
jihvākarṇākṣināsāṅghri jaṭharāntāḥ pradakṣiṇāt || iti || 44 ||

--------------------------------------------

p. 524) marmmāṇyaṅguṣṭhagulphāṅghripṛṣṭhajaṅghākhyajānuṣu |
ūrūsauvanikāmuṣkameṭranābhiṣu pārśvayoḥ || 45 || 

hṛdayastanakaṇṭhāṃsakṛkāṭīkarṇamūrddhasu |
śaṅkhayoḥ phālgunāsādimadhyāntāsyakapolataḥ || 46 || 

aṣṭatriṃśaditi proktānyeṣu vāyostu dhāraṇāt |
parakāyapraveśca svecchotkrāntiśca sidhyati || 47 || 

daśānāmapi vayūnāṃ dehasthānāṃ kriyāḥ śṛṇu |
ūrddhādhogamanāsaktau prāṇāpānau sadā tanau || 48 || 

nāga udgārakṛt proktaḥ kṣutkṛt kṛkarakastathā |
devadatto jṛmbhaṇakṛt ravakṛcca dhanañjayaḥ || 49 || 

kūrmma unmeṣakṛt prokta udāno'pi tathā dvikṛt |
samānavāyuḥ kāyāgniṃ sandhukṣayati pācitum || 50 || 

vyānākhyo rasamādāya vyāpayedakhilāṃ tanum |
eṣāṃ daśānāmaṃśāstu marutāṃ syuranantakāḥ || 51 || 

--------------------------------------------

	marmāṇītyādibhiḥ sidhyatītyantaistribhiḥ 
ślokairaṣṭatriṃśatmarmasthānāni teṣu vāyudhāraṇaphalaṃ copadiśati | 
tatra sovanikā muṣkapāyurandhrayormadhyagatā nāḍī kṛkāṭī 
karṇoparibhāgasthonnatāsthipārśvapradeśaḥ | śaṅkhayoḥ 
bhālapārśvonnatāsthnoḥ | kapolataḥ kapoleṣu aṣṭatriṃśat 
eteṣvaṣṭatriṃśanmarmasu dvandvasthānāni ṣaḍaviṃśati | śeṣasthānāni 
dvādaśa sambhūyāṣṭatriṃśanmarmāṇi | eṣu marmasu || 47 ||
	daśānāmityādibhiḥ kalpyate ityantaiḥ pañcabhiḥ 
ślokaistatprastāvapuraḥsaraṃ dehasthānāṃ daśānāṃ vāyūnāṃ 
nāmāni tatkriyāstadanubhāvañcopadiśati | tatra ūrddhādhogamanāsaktau 
parasparaṃ śṛṅkhalāvat vaddhasvarūpāvekakāle īrṣayeti śeṣaḥ | 
prāṇāpānau prāṇāpānākhyau | nāga iti vāyunāma kṛkara iti ca devadatto 
dhanañjayaśceti | kūrma iti vāyunāma | udāna iti dvikṛt unmeṣanimeṣakṛt | 
samānavāyuḥ

--------------------------------------------


p. 525) teṣāṃ prasārāddehasya samīcīnā sthitirbhavet |
vailomye vikṛtāṅgatvāllokairnāśāya kalpyate || 52 || 

jīvātmābhedarūpeṇa manasā paramātmanaḥ |
yogo yogastu vijñeyastasyāṅgāni tathāṣṭa vai || 53 || 

yamotha niyamaḥ paścādāsanaṃ tadanantaram |
prāṇāyāmastathā pratyāhārastadanu dhāraṇam || 54 || 

dhyānaṃ samādhirityuktānyaṣṭāṅgāni yathākramāt |
kathayāmi śṛṇu prājñe yairmmarttyo matsamo bhavet || 55 || 

tatpratyūhāḥ ṣaḍākhyātāḥ kāmakrodhau tatastathā |
lobhamohau mānamadau vahnivat sarvanāśakāḥ || 56 || 

--------------------------------------------

samānākhyovāyuḥ | kāyāgniṃ jaṭharāgniṃ grahaṇyadhaḥsthaṃ ityarthaḥ 
| pācituṃ bhuktāhāraṃ | vyānākhyaḥ vāyuriti śeṣaḥ | rasaṃ 
bhuktāhārasyeti śeṣaḥ | aṃśāḥ sambhavāḥ | prasārāt yathāvat 
saṃcārānukūlyena | vailomye ayathātathā sañcāraprātikūlyaiḥ 
vikṛtāṅgatvāt ahitādibhiḥ || 52 ||
	jīvātmetyādinā ślokena yoganirvacanopadeśaṃ tadaṅgaprastāvañca 
karoti | tatra jīvātmābhedarūpeṇa etadekaṃ padaṃ manasā saheti śeṣaḥ | 
paramātmanaḥ sanmātrasphurattārūpasya cita ityarthaḥ | yogaḥ 
tādātmyasambandhaḥ | tasya yogasya | etaduktaṃ bhavati bhedarūpavat 
pratīyamānānāṃ jīvamanaḥparamātmanāṃ idantāvilayanarūpamaikyaṃ 
yoga iti || 53 ||
	yametyādinā bhavedityantena ślokadvayena yogasyāṣṭāṅganāmāni 
tatsvarūpaprastāvaṃ tadanubhāvañcopadiśati | tatra tathā samuccaye | 
aṣṭāṅgānītyasya kākākṣivaduktānīti pūrvatra 
kathayāmītyuttaratrānvayaḥ | kathayāmi svarūpata iti śeṣaḥ | yaiḥ 
aṣṭāṅgasvarūpaiḥ | matsamaḥ manmayaḥ śivarūpaḥ || 55 ||
	tatpratyūhetyādinā yama ityantenādhyarddhena ślokena pratyūhān 
yamasvarūpañcopadiśati | tatra tatpratyahāḥ yogapratyūhāḥ | 
sarvanāśakāḥ svarūpalābhapratyūharūpatvāt | 
ātmāparokṣapratyūhakarmaṇastu yamo yamaḥ | 
svarūpāparokṣapratyūhabhūtānāṃ proktānāṃ kāmādīnāṃ ṣaṇāṃ 
udyogebhya uparamaṇaṃ yamaḥ yamākhyamaṅgam || 56 ||

--------------------------------------------

p. 526) ātmāparokṣapratyūhakarmmaṇastu yamo yamaḥ |
tathaikādaśarūpaḥ syānniyamaḥ parikīrttitaḥ || 57 || 

ahiṃsā satyamāstikyamārjavaṃ samatā dhṛtiḥ |
kṣamā dayā tridhāśaucaṃ santoṣo gurusevanam || 58 || 

padmasvastikavīrākhyabhadrāṇyuktāni vai kramāt |
āsanāni manaḥsthairyyakaraṇe sādhakāni vai || 59 || 

ūrvorupari vinyasya vyatyāsāt pādayostale |
bāhyapārśvadvayasparśāttat padmāsanamīritam || 60 || 

tathā tayoradhobhāgatadantaḥ pārśvasaṅgamāt |
svastikākārataḥ proktaṃ tadbhadrāsanamīśvari || 61 || 

--------------------------------------------

	tathaikādaśetyādinā sevanamityantenārddhādyena 
ekaślokenaikādaśavidhaniyamasvarūpamupadiśati | tatra tathā yathā yamaḥ 
tathā niyamaḥ niyamākhyamaṅgaṃ | samatā lābhahānyoḥ | tridhā śaucaṃ 
manovākkāyarūpataḥ | santoṣaḥ pūrṇatā || 58 ||
	padmetyādibhiḥ smṛtamityantaiñcaturbhiḥ 
ślokairnāmapuraḥsaramaṣṭavidhānyāsanasvarūpāṇyupadiśati | tatra 
manasthairyyakaraṇe yogābhyāsa iti śeṣaḥ | sādhakāni upakārakāni | 
ūrvoruparītyādinā ślokenaitaduktaṃ bhavati 
vāmapādatalakaniṣṭhāsambandhipārśvasya dakṣiṇorumadhyopari 
dakṣiṇapādatalakaniṣṭhāsambandhipārśvasya 
vāmajaṅghoparyyākramaṇena vāmorumadhyopari caiva vyatyāsakramāt 
vinyāsena vāmajaṅghāyā dakṣiṇajaṅghoparyyākramaṇena ca 
pūrvavadvinyāsāddvividhaṃ padmāsanaṃ bhavatīti | tathā 
dvividhavyatyāsakramāt | tayorūrvoḥ tadantaḥpārśvasaṅgamāt | etaduktaṃ 
bhavati vāmapādatalāṅguṣṭhasambandhidakṣiṇororadhobhāgasya 
dakṣiṇapādatalāṅguṣṭhasambandhipārśvopari vāmororadhobhāgasya ca 
prāgvat vyatyāsavinyāsāt punaḥ pūrvavat 
jaṅghādvayoparyyanyonyākramaṇavinyāsāt ca 
pādataladvayāṅguṣṭhasambandhipārśvānyonyākrameṇa vinyāsācca 
dvividhaṃ svastikāsanaṃ bhavatīti | talānta ityādinā ślokenaitaduktaṃ 
bhavati ekaṃ pādamūrvoranyatamasyādhobhāge 
svatalāṅguṣṭhasambandhipārśvena saṅgataṃ kuryyāt | punaśca 
vāmadakṣiṇavyatyāsenaiva kuryyāt | tenaitaddvividhaṃ bhadrāsanaṃ 
bhavatīti |

--------------------------------------------

p. 527) talāntaḥ pārśvagaṃ kuryyādekamanyantu vāhyagam |
ūrvoradhastathorddhe ca dvidhā bhadrāsanaṃ smṛtam || 62 || 

vyatyastatalayorūrddhasaṃsparśāduccajaṅghayoḥ |
pādayorjānudeśe vai vīrākhyaṃ yogapaṭṭataḥ || 63 || 

prāṇāyāmastridhā prokta uttamādhamamadhyamāḥ |
lāghavo bhūtalatyāga uttame cittanirvṛtiḥ || 64 || 

sarvvāṅge svedasaṃvṛddhiradhame madhyame tathā |
sarvvāṅgakampanaṃ proktamabhyāsāt kālasaṃyutāt || 65 || 

tepyuttamaguṇā bhūyurabhyāsāt kālayogataḥ |
tasmāt samabhyaset prātaḥ sāyañca niyamena vai || 66 || 

vāmena nāsārandhreṇa pūrayedamṛtātmanā |
smarannambu marut paścāddakiṇenāpasārayet || 67 || 

--------------------------------------------

sambhūyāṣṭāvāsanāni | atra dvidhetyuktyā sarvāsanadvaividhyamiti 
sampradāyaḥ || 62 ||
	vyatyastetyādinā ślokenaitaduktaṃ bhavati 
jaṅghorddhasaṃsparśādūrddhabhūtaṃ 
jaṅghayorvatyastatalakaniṣṭhāsambandhipārśvākrāntabhūtalayoḥ 
pādayorjānudeśe svāntarādhimadhye ca yogapaṭṭavandhanājjānvorupari 
prasāritavāhudaṇḍaprakoṣṭhavinyāsāt 
punaḥprāgvajjaṅghādvayavāhyābhyantarasparśavinyāsabhedācca 
dvividhaṃ vīrāsanaṃ bhavatīti || 63 ||
	prāṇāyāmetyādibhisturīyata ityantaiḥ pañcabhiḥ ślokaiḥ 
prāṇāyāmabhedāṃstaddhyānaṃ tasya svarūpañcopadiśati | tatra 
lāghavaḥ dehasyeti śeṣaḥ | bhūtalatyāgaḥ tūlāghaṭayorekaikasyāṃ 
pūrvataḥ svasamānapramāṇāni vastūni nikṣipyānyasyāṃ sthitvā 
prāṇāyāmeṇa svaghaṭonnatiriti sampradāyārthaḥ | uttame prāṇāyāme iti 
śeṣaḥ | adhame prāṇāyāme madhyame prāṇāyāme iti śeṣaḥ | abhyāsāt 
kālasaṃyutāt cirakālakṛtādabhyāsādityarthaḥ | uttamamadhyamādhamāḥ 
bhūyuriti

--------------------------------------------

p. 528) evaṃ susādhite paścāddvātriṃśanmātrayāharet |
dhārayettaccatuḥṣaṣṭyā recayettatturīyataḥ || 68 || 

kampaśca pulakānandau vaimalyasthairyyalāghavāḥ |
tadvat kāntiprakāśau ca yogasiddhasya lakṣaṇam || 69 || 

mūlādhāre manaḥ kṛtvā vāyunāpūryya mūlataḥ |
nāḍīcakrāntaraṃ nītvā sarvvāṅgāni ca cārayet || 70 || 

evaṃ saṃsādhite vāyāvaṣṭatriṃśatsu marmmasu |
dhārayan vārayedicchāvaśenāṅgāni sarvataḥ || 71 || 

tathādhāragataṃ kṛtvā manaḥ pavanasaṃyutam |
rasāmbudāhavyāptasvaiḥ sahaṃsairvyāpayettanum || 72 || 

--------------------------------------------

divyatvāt bhūyāsurityarthaḥ | samabhyaset prāṇāyāmān | ambu vakāraṃ 
maruddivyātvānmarutamityarthaḥ | asyārthadvayaṃ vidyate ekadā 
yakārākṣaraṃ svaranniti pūrvatrānvayaḥ | anyadā śvāsaṃ 
apasārayedityuttaratrānvayaḥ | recayedityarthaḥ | mātrā nāma 
svāṅgulīsphoṭāṣṭakakālaḥ | catuḥṣaṣṭyā mātrābhiriti śeṣaḥ | 
turīyataḥ ṣoḍaśamātrābhiḥ || 68 ||
	kampa ityādinā ślokena yogasiddhalakṣaṇamupadiśati | 
vaimalyasthairyyalāghavāḥ vaimalyaṃ manoviṣayaṃ sthairyyalāghave 
dehaviṣaye | prakāśa iti svatejaso bahiḥ prakāśanaṃ bījādivat || 69 ||
	mūlādhāretyādinā ślokena pratyāhārasvarūpamupadiśati | tatra 
mūlataḥ mūlādhārāt || 70 ||
	evamityādinā ślokena dhāraṇasvarūpamupadiśati | tatra cārayet 
vāyumiti śeṣaḥ | icchāvaśena syābhimatāṅgadhāraṇavaśena || 71 ||
	tathetyādibhirvrajedityantairnavabhiḥ ślokairdhāraṇāsiddhiphalāni 
samādhisvarūpasahitānyupadiśati | tatra tathetyādinā bhuvītyantena 
ślokadvayena samādhinā trikālajñānādisiddhyupāyamupadiśati | tathā 
prāgvat | rasāmbudāhavyāptasvaiḥ sahaṃsaiḥ 
lakāravakārarephayakārahakāraiḥ pratyakṣaraṃ bindusahitaiḥ saheti śeṣaḥ |

--------------------------------------------

p. 529) evaṃ tairakṣarairddehe vāyunā tanmayīkṛte |
trikālajño viśuddhātmā sukhī jīvecciraṃ bhuvi || 73 || 

svecchācārī vyomagaśca brajeddevaiśca saṅgamam |
svecchayā dehamadhyasthaḥ kuḍmagṛhagato yathā || 74 || 

evaṃ saṃsiddhayogastu svecchayā dehamātmanaḥ |
prāṇānākṛṣya madhyasthasuṣumnārandhratastathā || 75 || 

brahmarandhrādvinirgatya bhūyāt sarvvātmanātmavān |
athavottarasaṃproktacūrṇāsvādanato vaśī || 76 || 

viraktacittaḥ svaṃ dehaṃ tenopāyena santyajet |
svecchotkrāntiriti proktā yogayuktātmanāṃ priye || 77 || 

--------------------------------------------

vyāpayet pavanamiti śeṣaḥ | tanmayīkṛte 
dhyātṛdhyānadhyeyavibhedasamādhinā tattadbhūtamayīkṛte | etaduktaṃ 
bhavati prāgvanmūlādhāre manaḥ saṃyojya tatra vāyuṃ sandhāryya 
proktairbhūtākṣaraiḥ pañcabhiḥ saha taṃ pavanaṃ sarvadehavyāpanena 
svadehe tattadbhūtamayīkṛte proktaphalasiddhiriti || 73 ||
	svecchetyādinā ślokenākāśagamanādisiddhyupāyamupadiśati | tatra 
svecchācārī avyāhatagatirgṛhagato yathā gṛhagatapuruṣavat 
śarīravyāsaṅgarahitaḥ || 74 ||
	evamityādibhiḥ priye ityantaistribhiḥ ślokaiḥ 
svecchotkrāntyupāyadvayamupadiśati | tatra dehaṃ saṃtyajediti śeṣaḥ | 
prāṇān śvāsān madhyasthasuṣumnārandhrataḥ nāḍīcakrasyeti śeṣaḥ | 
tathā prāgvat | sarvātmanātmavān dehaparicchedaṃ 
saṃtyajyāparicchinnabahurūpavān | athavā pakṣāntare | 
uttarasaṃproktacūrṇāsvādanataḥ uttaratracatustriṃśapaṭale 
ugretyādyātmavānityantaślokatrayaproktacūrṇāsvādanataḥ tena 
cūrṇāsvādanarūpeṇa | etaduktaṃ bhavati pūrvovasthānacāritān prāṇān 
manasā suṣumnārandhramārgeṇa niḥśeṣamākṛṣya brahmarandhrāt 
vinirgamayya vakṣyamāṇacūrṇāsvādanasaṃjātānusandhānena 
vānavacchinnasvarūpo bhavatīti || 77 ||

--------------------------------------------

p. 530) parakāyapraveśantu vakṣye devi mahādbhutam |
kalau duḥśāṭakaṃ prāyo marttye siddhirapīśvari || 78 || 

akleśataḥ parityajya prāṇān svakatanuṃ tathā |
paripūrṇāṅgasaṃyuktāmagrato vīkṣya yogataḥ || 79 || 

praviśettattanuṃ prāṇapratiṣṭhoktavidhānataḥ |
svāṃ tanuṃ gopayet sviyaistatastāñca tathā brajet || 80 || 

siddhasya lakṣaṇānyaṣṭau yogābhyāsena sarvadā |
śṛṇu tāni mahādevi yairanyairjāyate guṇaiḥ || 81 || 

dvandvahāniḥ sukhāvāptirārogyaṃ vaśyavṛttitā |
jitendriyatvamakrodhaḥ kṛpayā janagopitā || 82 || 

āsannamṛtyościhnāni kathayāmi śṛṇu priye |
yaiḥ sādhyasādhakau jñātvā dehatyāgamatandritau || 83 || 

devatāsvātmabhajanaparau syātāṃ tatastu tau |
sugatiṃ prāpya siddhyai tu bhavato jātamātrataḥ || 84 || 

--------------------------------------------

	parakāyetyādibhirvrajedityantaistribhiḥ ślokaiḥ prastāvapuraḥsaraṃ 
parakāyapraveśanaṃ tasmādbhūyo'pi svakāyapraveśañcopadiśati | tatra 
duḥśāṭakaṃ duṣkaraṃ parakāyapraveśamiti pūrvatrānvayaḥ | akleśataḥ 
krūravyādhyādibhiḥ kṛtakleśābhāvena | yogataḥ 
praviśedityuttaratrānvayaḥ | prāṇapratiṣṭhoktavidhānataḥ dūtīnityāpaṭale | 
iti śeṣaḥ | svīyaiḥ snigdhaiḥ puruṣairiti śeṣaḥ | tataḥ tasmāt 
pratiṣṭhānyaśarīrāttāṃ svatanuṃ | tathā prāgvat prāṇapratiṣṭhāvidhinā 
|| 80 ||
	siddhasyetyādinā śocitetyantena ślokadvayena 
prastāvasaṃkhyāpuraḥsaraṃ yogasiddhalakṣaṇānyupadiśati | tatra tāni 
lakṣaṇāni | guṇaiḥ lakṣaṇairityarthaḥ | dvandvahāniḥ 
śītoṣṇasukhaduḥkhādivikārahāniḥ | sukhāvāptiḥ svarūpānusandhānena 
|| 82 ||
	āsannetyādibhirbhavedityantairaṣṭādaśabhiḥ ślokaiḥ 
prastāvajñānaphalapuraḥsaramāsanna mṛtyucihnānyupadiśati | tatra 
āsannamṛtyoḥ puruṣasya | yaiḥ cihnaiḥ | tau sādhyasādhakau |

--------------------------------------------

p. 531) akāraṇaṃ nijāṃ pūrvāṃ vimucya prakṛtiṃ naraḥ |
samāśrayettatastvabdānmṛtistasya suniścitam || 85 || 

arundhatīṃ dhruvaṃ vyomni nekṣate ca tadarddhataḥ |
dṛśau nāsāntikākrāntyā candrake yoṅgayorna cet || 86 || 

vilokayati tasyārddhānmṛtimeti suniścitaṃ |
gulphādhaḥ sphuraṇaṃ nāḍyoḥ  pādayoścenna jāyate || 87 || 

tasyāśu nāśo gadito bhānau ruṇḍaṃ ca paśyataḥ | 
niruddhakarṇarandhrasya na cet kuṇḍalinīdhvaniḥ || 88 || 

dhūmo vā dṛśyate mūrddhni gṛhakṣetrādito'pi vā |
mūrddhnigā vihagā līnāḥ parāsuṃ taṃ na ko vadet || 89 || 

paścātkṛtārko gaṇḍūṣe na paśyecchakracāpakam |
sadyaḥ parāsumātmānaṃ jānīyāt sarvathā naraḥ || 90 || 

svamastakakaraḥ paśyet prakoṣṭhaṃ sthūlamātmanaḥ |
āgulphorantarāṣṭabhyā paśyannāto vinaśyati || 91 || 

--------------------------------------------

sugatimityasya jātamātrata ityasya cārtho gurumukhādavagantavyaḥ | 
pūrvāṃ saumyāṃ krūrāṃ vā samāśrayet pūrvaviparītāmiti śeṣaḥ | 
tataḥ samāśrayataḥ | dhruvaṃ nakṣatrarūpaṃ | tadarddhataḥ ṣaṇmāsataḥ | 
nāsāntikākrāntyā nāsāntikayoraṅgulidvayākrāntyā | candrake 
mayūravimbamadhyasthacandrakarūpe jyotiṣī | na cedityasya vilokayati 
ityuttaratrānvayaḥ vilokayatītyasya candrake iti pūrvatrānvayaḥ | tasyārddhāt 
māsatrayāt | tasya gulphādhonāḍīdvayasphuraṇahīnasya | ruṇḍaṃ 
kavandhaṃ | cakāro bhinnakramaḥ | paśyataśceti pakṣāntare | 
gṛhakṣetrādiṣu ādiśabdaḥ purapattanādiviṣayaḥ | api dhūmo dṛśyata 
ityākṛṣyate | vā vikalpe | taṃ purusaṃ | paścātkṛtārkaḥ pṛṣṭhīkṛtārkaḥ 
gaṇḍūṣe pūritavinirgamitamukhajale | cāpakaṃ śakracāpasadṛśaṃ jyotiḥ | 
prakoṣṭhaṃ kūrparaṃ | kūrparamaṇibandhayormadhyapradeśaṃ | tau janau |

--------------------------------------------

p. 532) śleṣmaśukramalāni syurnimagnāni jale yadā |
tasmin pakṣe prayātyeva yamaṃ santyajya jīvitam || 92 || 

hāṭakāṃ pratimāṃ paśyan dhruvaṃ yāti yamālayam |
bhāskaraṃ bhagaṇaiḥ paśyannapi yāti yamālayam || 93 || 

jalādiṣu tanucchāyāṃ vikṛtāṃ vīkṣya māsataḥ |
prayāti nidhanaṃ chidraṃ paśyan bhānośca maṇḍale || 94 || 

snātānuliptagātrasya puraḥ śuṣyati ceduraḥ |
sa pakṣādyāti nidhanaṃ sarvairapi surakṣitaḥ || 95 || 

gurumātṛgaṇān viprān candrasūryyau ca devatāḥ |
āstikān satataṃ nindannakāraṇata eva ca || 96 || 

śvāsvavairasya dalane parityāge svaroṣataḥ |
gurumantraparityāge'pyacirājjāyate mṛtiḥ || 97 || 

guruṃ vidyāñca janakaṃ jananīṃ sarvadevatāḥ |
sadādhikṣepaśāpābhyāṃ nyakkurvannāśu naśyati || 98 || 

pustakaṃ nijagehaṃ vā viṣṭaraṃ śayanantu vā |
niṣkāraṇe nirākurvannāśu naśyati mānavaḥ || 99 || 

--------------------------------------------

tasmin pakṣe arddhamāsādarvāk | bhagaṇaiḥ saheti śeṣaḥ | vikṛtāṃ 
kutsitākārāṃ nirojaskāṃ | bhānau chidraṃ randhraṃ | sarvairapi 
brahmādibhiḥ | akāraṇata ityasya śvāśvaverasya dalane ityuttaratrānvayaḥ | 
parityāge śvāśvavairasya | adhikṣepaśāpābhyāṃ

--------------------------------------------

p. 533) dṛgdehacakravālānāṃ vaivarṇye māsato mṛtiḥ |
dhyāte svadevavairūpye māsato nidhanaṃ bhavet || 100 || 

kālatattvamayī vyāptiriti samyak samīritā |
asyā niphālanāccitte tattattvaṃ svātmasāt kṛtam || 101 || 

iti ṣoḍaśanityātantre śrīkādimate śvāsarūpaṃ nāma saptaviṃśaṃ 
paṭalam || 27 || 

--------------------------------------------

nindanāpriyavacanābhyāṃ | nirākurvan parityajan | vaivarṇyaṃ rukṣatā | 
svadevavairūpyaṃ varṇavigrahaprasādādibhiriti śeṣaḥ || 100 ||

iti ṣoḍaśanityātantreṣu śrīkādimatākhyasya paripūrṇasya tantrasya 
prapañcasārasiṃharājaprakāśābhidhānena śrīsubhagānandanāthena 
viracitāyāṃ manoramākhyāyāṃ vyākhyāyāṃ ṣoḍaśanityānāṃ 
kālātmakaprāṇavyāptyādividhānaprakāśanaparaṃ saptaviṃśaṃ 
paṭalam paripūrṇaṃ parāmṛṣṭam || 27 || oṃ tatsat ||

granthasaṃkhyā- 

saptaviṃśe yantramekaṃ vyākhyāgranthāśca saṃkhyayā |
pādārddhaṃ pañcapañcāśadadhikaṃ dviśataṃ smṛtāḥ ||



aṣṭaviṃśapaṭalam


atha ṣoḍaśanityānāṃ lokātmatvaṃ vadāmi te |
yanmayaṃ viśvamakhilaṃ vartate sacarācaram || 1 || 

kālabhātṛkayorvyāptiḥ prāgevoktā mayā tava |
vācyavācakayogena mātṛkālokayorapi || 2 || 

vyāptimadya pravakṣyāmi samyak te kālalokayoḥ |
yadāyattamidaṃ viśvaṃ nityāstatkālavigrahāḥ || 3 || 

kālasya śoḍaśākāro rūpo dṛśyata eva hi |
vṛddhikṣayābhyāṃ candrasya ādyayā kalayā tathā || 4 || 

--------------------------------------------

	pūrvasmin saptaviṃśe paṭale ṣoḍaśanityānāṃ kālena 
prāṇātmakatādikamupadiśyānantaraṃ ṣoḍaśanityānāṃ 
lokātmakatvamupadiśati atha ṣoḍaśetyādinā vigrahetyantena 
ślokaśatarūpeṇāṣṭāviṃśena paṭalena | tatra atha ṣoḍaśetyādinā 
ślokena ṣoḍaśanityādīnāṃ lokātmatvakathanaprastāvapuraḥsaraṃ 
sacarācarasya viśvasya tanmayatvena varttanamupadiśati | tatra lokātmatvaṃ 
lokatādātmyaṃ | yanmayaṃ nityātmakalokamayaṃ | varttate pratīyate || 1 ||
	kāletyādinā ślokena pañcaviṃśapaṭalaproktakālamātṛkayoḥ 
ṣaḍviṃśapaṭalaproktamātṛkālokayośca vyāptiṃ smārayati | tatra prāgeva 
pañcaviṃśe paṭale | vācyavācakayogena mātṛkālokayorapi 
śabdarūpamātṛkātadartharūpalokayorapṛthagbhāvena 
mātṛkālokayorvyāptirapi ṣaḍviṃśe paṭale mayā tavoktetyaryaḥ || 2 ||
	vyāptimityādinā ślokena 
kālalokayorvyāptikathanādiprastāvapuraḥsaraṃ nityānāṃ 
kālavigrahatvamupadiśati | tatra adya asmim paṭale yadāyattamidaṃ viśvaṃ 
tādātmyena viśvasya kālaparādhīnatvāt | nityāstatkālavigrahāḥ 
sakalaviśvakāraṇabhūtaḥ kāla eva nityānāṃ vigraha ityarthaḥ || 3 ||
	kālasyetyādinā ślokena mahānityāyā 
aparicchinnakālātmakatvamanyāsāṃ 
tadavayavabhūtakālātmakatvañcopadiśati |

--------------------------------------------

p. 535) lokarūpaṃ tatpramāṇaṃ kālacakrañca tādṛśam |
tayoranyonyanityātvavyāptiṃ tadvat sthitiṃ tayoḥ || 5 || 

nityālokasthitiṃ mānaṃ tāsāṃ kavacavigraham |
grahāṇāṃ mātṛkārūpaṃ śṛṇu proktaṃ krameṇa vai || 6 || 

hemarūpo bhuvo madhye merustiṣṭhati parvvataḥ |
tasyābhito mahaupārśve pañcāśacchatayojanāḥ || 7 || 

--------------------------------------------

tatra kālasya ṣaṭtriṃśe paṭale vakṣyamāṇarūpasya | dṛśyata eva hi 
aparamārthopi prakāśata ityarthaḥ | vṛddhikṣayābhyāṃ pañcadaśānāṃ 
kalānāmiti śeṣaḥ | tathā samuccaye | etaduktaṃ bhavati 
ṣoḍaśakalāmayasya candravimbasyākṣara 
kalārūpāparicchinnakālātmikāyāṃ 
mahānityāyāmitarakalāpañcadaśakarūpāvāntara kālātmikānāṃ ca 
nityānāṃ śuklapratipadādi paurṇamāsyantaṃ kṛṣṇapratipadādi 
darśāntañca pratitithyekaikakrameṇodayaviśrāntipratītirbhavatīti || 4 ||
	loketyādinā krameṇa vai ityantena ślokadvayena 
paṭalaśeṣārthānupadiśati | tatra lokarūpaṃ dvīpābdhikramataḥ | 
tatpramāṇaṃ dvīpābdhyādīnāṃ | tādṛśaṃ mānopetamityarthaḥ | 
tayoranyonyanityātvavyāptiṃ lokasya nityātvavyāptiṃ kālasya 
nityātvavyāptiñca | tadvat sthitiṃ tayoḥ lokasya kālacakrasya ca 
ṣoḍaśaṣoḍaśākāratayānyonyavyāptiṃ | nityālokasya sthitiṃ 
vakṣyamāṇanityālokasthitiṃ | mānaṃ nityālokasyeti śeṣaḥ | tāsāṃ 
kavacavigrahaṃ nityānāṃ kavacātmanā sthitiṃ sādhakānāmiti śeṣaḥ | 
grahāṇāṃ sūryyādīnāṃ navānāmiti śeṣaḥ | mātṛkārūpaṃ 
mātṛkātmatvam || 6 ||
	hemetyādinā āvṛtetyantenākṣaratrayottareṇa ślokadvayena 
lokarūpaṃ tanmānañcopadiśati | tatra tasya meroḥ | 
pañcāśacchatayojanāḥ pañcasahasrayojanāni | etaduktaṃ bhavati 
vṛttākārarūpiṇyā bhūmermadhye hemarūpo meruḥ padmasya karṇikeva 
tiṣṭhati | tasya meroḥ parito bhūmiḥ pratipārśvaṃ 
pañcasahasrapañcasahasrayojanātmikā sthitā bhavati | tasyā 
viṣkambhayojanā sarvatra daśasahasradaśasahasrayojanā bhavatīti | 
sindhubhiḥ samudraiḥ | 
dvīpaistattatsamudrāntarālabhūpradeśairvakṣyamāṇanāmabhiḥ | 
tatsaṃkhyairdviguṇottaraiḥ merupārśvamahīmānāt pratyekamuttarottaraṃ 
dviguṇamānaiḥ | etaduktaṃ bhavati |

--------------------------------------------

p. 536) lavaṇekṣusurāsarpirdadhikṣaurajalātmabhiḥ |
sindhubhiḥ saptabhirdvīpaistatsaṃkhyairdviguṇottaraiḥ || 8 || 

āvṛtā bāhyasalilajaladhervvāhyapārśvayoḥ |
madhye vistāramānāttu bahirāvṛtya tat punaḥ || 9 || 

kālacakraṃ parāśaktimārutena sadaiva tu |
nūnaṃ paribhramatyeva paścimādhopasavyataḥ || 10 || 

--------------------------------------------

mahāmeroḥ paritaḥ pratipārśvaṃ pañcasahasrapañcasahasrayojanamitāyā 
bhūmervahirapi paritaḥ pratipārśva daśasahasradaśasahasrayojanātmako 
lavaṇasamudraḥ | tadbahiḥ prāgvat 
viṃśatisahasraviṃśatisahasrayojanātmakaḥ | plakṣadvīpaḥ | tadvahiḥ 
prāgvaccatvāriṃśatsahasracatvāriṃśatsahasrayonātmaka ikṣurasasamudraḥ 
| tadvahirapi prāgvadaśītisahasrāśītisahasrayojanātmakaḥ śālmalīdvīpaḥ | 
tadvahiḥ prāgvat ṣaṣṭisahasrottaraśatasahasrayojanātmakaḥ surāsamudraḥ | 
tadvahiḥ prāgvadviṃśatisahasrottaraśatatrayasahasrayojanātmakaḥ 
kuśadvīpaḥ | tadvahiḥ prāgvaccatvāriṃśat sahasrādhika 
ṣaṭśatasahasrayojanātmako ghṛtasamudraḥ | tadvahiḥ 
prāgvannūnananidārabhyeti saptākṣaravākyajanitasaṃkhyayojanātmakaḥ 
krauñcadvīpaḥ | tadvahiḥ prāgvannāgninānītaḥ śauririti (1280000) 
saptākṣaravākyajanitasaṃkhyayojanātmako dadhisamudraḥ | tadvahiḥ 
prāgvat jñānīṇūnaṃ kriyātmā iti 
saptākṣaravākyajanitasaṃkhyayojanātmakaḥ śākadvīpaḥ | tadvahirapi 
prāgvannānājñānabharonityamityaṣṭākṣaravākyajanitasaṃkhyayojanātm
akaḥ kṣīrasamudraḥ | tadvahiḥ prāgvat nūnaṃjñānadovinnara 
ityaṣṭākṣaravākyajanitasaṃkhyayojanātmakaḥ puṣkaradvīpaḥ | tadvahirapi 
prāgvat jñāninā notā dhuna 
bhūrityaṣṭākṣaravākyajanitasaṃkhyayojanātmakaḥ salilasamudra iti | 
āvṛtetyasya mahīti pūrvatrānvayaḥ || 8 ||
	vāhyasalilamityādinā vigrahairityantena sapañcākṣaratripādādyena 
ślokadvayena vāhyasalilāmbudhikālacakrayormadhyasthadeśabhāgaṃ 
kālacakraparivṛttikāraṇaṃ tat paribhramaṇa prakāraṃ tatkakṣābhedān 
tanmānaṃ rāśisvarūpañcopadiśati | tatra vāhyasalilajaladheḥ 
sarvavāhyasalilasamudrāt madhyavistāramānādvahirāvṛtya tatpunaḥ 
punarapi

--------------------------------------------

p. 537) tacca tanmānavīthibhiryutamaṣṭabhiradbhutaiḥ |
tejomayairdvādaśārairyuktaṃ meṣādivigrahaiḥ || 11 || 

teṣu vīthiṣu pūrvvāśābhukhāḥ saptagrahāḥ sthitāḥ |
rāśiyuktena kālena proktenoparyyadhastathā || 12 || 

--------------------------------------------

tatsaptadvīpasaptasamudrasamavāyamadhyaviṣkambhamānāt (16383700) 
dvīpādyātmaka bhūrūpaṃ kālacakraṃ kālātmakaṃ cakraṃ tasya 
kālātmakatvaṃ tatparibhramaṇasya viśvavikārakāraṇatvāt | 
parāśaktimārutena mahānityāyā icchāśaktirūpeṇa mārutenānupreritaṃ | 
evakāreṇa kāraṇāntaraṃ na bhavatītyarthaḥ | paścimādhopasavyataḥ 
paścimābhimukhamūrddhvādhaḥ kramāt prādakṣiṇyena | tat kālacakraṃ | 
tanmānavīthibhiruttarottaraṃ pratipārśvaṃ 
tattaddviguṇadviguṇamānavīthibhiḥ | adbhutaiḥ sarvāścaryyamayatvāt 
kenāpi akṛtatvācca | tejomayaiḥ jyotīrūpaiḥ | dvādaśāraiḥ 
bhūmadhyādiparavyomānta mūrddhorddhvavikāśarūpaiḥ samāntarālairiti 
śeṣaḥ | meṣādivigrahaiḥ meṣādimīnāntarāśisvarūpaiḥ | etaduktaṃ 
bhavati sarvavāhyasalilajaladhivāhyapārśvadvayamadhyaviṣkambhamānaṃ 
tadvāhyagataṃ tatsarvaṃ kroḍīkṛtya parāśaktirūpamārutapreritaṃ 
pūrvoktavāhyasalilajaladhivāhyapārśvavahirmānāt pratipārśvaṃ 
prāgvaddviguṇottaramānavīthyaṣṭakaṃ tadantarālāṣṭakopetaṃ 
jyotīrūpameṣādirāśidvādaśārayuktaṃ kālacakraṃ 
paścimābhimukhamūrddhādhaḥ prādakṣiṇyakramāt paribhramatīti || 11 ||
	teṣvityādinā sthitirityantenārddhādhikenaikena ślokena 
tatkālacakravīthiṣu saptagrahāvasthānaṃ teṣāṃ svoktakālena 
taccakragatarāśiṣu cāreṇa lokasthitiñcopadiśati | tatra teṣu vīthiṣu tāsu 
vīthiṣu teṣu rāśiṣvityarthaḥ | sthitāḥ candravudha 
śukrārkabhaumagurumandānāṃ adharottaravīthisthitikramāllaṅghanena | 
rāśiṣu tadvīthigateṣu | proktena jyotiḥśāstre | tathā pūrvāśāmukhā eva | 
prayānti caranti | teṣāṃ grahāṇāṃ sthitiḥ 
jananasattāvipariṇāmavṛddhyupakṣayanāśātmikā | etaduktaṃ bhavati 
proktakālacakragatavīthyaṣṭakaṃ proktakramāllaṅghanasthityā sthitāḥ 
pūrvābhimukhāstattadgrahāstattadgatarāśiṣu svokta cāreṇa 
lokānāmutpattyādirūpāṃ sthitiṃ kurvantīti || 12 ||

--------------------------------------------

p. 538) ) prayānti teṣāṃ cāreṇa lokānāṃ bhavati sthitiḥ |
madhyasthamerau lalitā sadaivāste mahādyutiḥ || 13 || 

tasyābhito jalāntasthāḥ śeṣāstāḥ syuścadurddaśa |
tadbahiḥ parame vyomni tvetā citrā tu saṃsthitā || 14 || 

kṛtādivarṣādārabhya prativarṣamiti sthitā |
dvitīyādiṣu varṣeṣu kramāttāḥ parivṛttibhiḥ || 15 || 

ṣoḍaśābde pare vyomni lalitā salilāmbudhau |
citrā ca bhavatītthaṃ hi bhajante parivarttanam || 16 || 

--------------------------------------------

dhyasthetyādibhiḥ rūpataḥ ityantairarddhādyantaistribhiḥ ślokaiḥ 
ṣoḍaśanityānāṃ merudvīpādiparamavyomāntaṣoḍaśavidheṣu deśeṣu 
kṛtayugādivarṣādārabhya pratiyugaṃ caturyugavarṣeṣu 
parivṛttikramamupadiśati | tatra sadaivāste sarvadā sakalātmakena 
pradhānarūpeṇa tiṣṭhatītyarthaḥ | mahādyutiḥ 
deśakālādibhiranavacchinnaprakāśa rūpatvāt | tasya meroḥ | abhitaḥ 
sarvataḥ | jalāntasthā 
meroranantarajambudvīpādyādisarvavāhyasthajalasamudraparyyantaṃ 
caturddaśasthānasthitāḥ | śeṣāḥ kāmeśvaryyādayaścaturddaśa 
jvālāmālinyantāḥ | tadvahiḥ sarvavāhyasalilajaladhervahiḥ | atra ṣoḍaśā 
prativarṣaṃ pratikṛtayugādivarṣaṃ | tā nityā lalitā 
bhavatītyuttaratrānvayaḥ | cakāraḥ samuccaye | itthaṃ uktaprakāreṇa | 
evamityasya proktarūpata ityatrānvayaḥ | anyeṣu tretādiṣu | etaduktaṃ bhavati 
merujambūdvīpalavaṇasamudraplakṣadvīpekṣurasasāgaraśālmalīdvīpasura
asamudra kuśadvīpaghṛtasāgara krauñcadvīpadadhisamudra 
śākadvīpakṣīrasāgarapuṣkaradvīpasalilasamudra paravyomasaṃjñakeṣu 
ṣoḍaśasu sthāneṣu kṛtayugādicaturyugaprathamavarṣeṣu lalitādicitrāntāḥ 
ṣoḍaśanityāstadātmakatvena sthitvā tattadyugadvitīyadvitīyavarṣeṣu 
jambūdvīpādimeruparyyanteṣu ṣoḍaśasu ṣoḍaśasu sthāneṣu 
lalitādicitrāntāḥ ṣoḍaśa nityāstiṣṭhanti | evaṃ tattadyugatṛtīyāditṛtīyādi 
ṣoḍaśaṣoḍaśavarṣānteṣu caturddaśasu caturddaśasu varṣeṣu 
lavaṇasamudrādi paramavyomānteṣu viśiṣṭeṣu caturddaśasu varṣeṣu 
kramāt prativarṣaṃ lalitā tiṣṭhati | lalitāsthitasthānāntarālamārabhya 
tattatpūrvapūrvasthānāntamanyāḥ kāmeśvaryyādi citrāntāḥ 
pañcadaśanityāstiṣṭhanti | evaṃ 
varṣaṣoḍaśakavarṣaṣoḍaśakenaikāmekāṃ parivṛttiṃ bhajantīti || 16 ||

--------------------------------------------

p. 539) evaṃ yugeṣu cānyeṣu varttate proktarūpataḥ |
kāleṣvapi ca madhyādi paravyomāntamīśvari || 17 || 

parivṛttiṃ bhajante tā madhyasthā svāṃśataścaret |
anyāḥ sarvvāstatra tatra caranti svayameva vai || 18 || 

tathā kālakramāttāstu bhajante parivarttanam |
kālato deśataścakrādaikyaṃ saṃjāyate yadā || 19 || 

tadā bhavanti bhūpālā dhārmmikāḥ kālavarṣataḥ |
prajāśca sukhino bhūyurarogāḥ kālamṛtyavaḥ || 20 || 

--------------------------------------------

	kāleṣvityādibhiḥ samudīritamityantairarddhādyaiḥ pañcabhiḥ 
ślokaiḥ ṣoḍaśanityānāṃ kālacakramayatvaprakāraṃ 
kāladeśaikādhipatyaphalaṃ kālacakrasya vāhyavīthirūpaparavyomasthitiṃ 
proktanigamanañcopadiśati | tatra kāleṣu kālacakrasya candrasya kakṣā 
bhūmyorantarāntarāladeśāditārākakṣānteṣu ṣoḍaśasu sthāneṣu 
madhyādi candrakakṣāntarbhūtamadhyavyomādi | tāḥ ṣoḍaśanityāḥ | 
madhyasthā lilitā | svāṃśataḥ svasamānamūrttyantareṇa | anyāḥ 
pañcadaśanityāḥ | tatra tatra deśe deśe kāle kāle ca | tathā kāla kramāt 
pūrvoktayugādi varṣādi ṣoḍaśaṣoḍaśavarṣaparivṛttikrameṇa turviśeṣe | 
kālataḥ parivṛttikālakramāt | deśataḥ deśasya cakrāt kālacakreṇa | 
bhūyuḥ prāgvat | kālamṛtyavaḥ hitāya mṛtyava ityarthaḥ | 
vāhyasthavīthyāṃ śanaiścarakakṣāvahirbhūtavīthyāṃ | tārakāḥ 
nakṣatrāṇi | tadvahiḥ nakṣatrakakṣāvahiḥ | sthitiḥ kālacakrasyeti 
pūrvatrānvayaḥ | tatra kālacakre | tadantikā tadavadhikā 
paravyomāntabhūtā | apicetyanena pūrvaślokāt sthitirityetadākṛṣyate | 
tatkramāt pūrvoktapūrvoktayugavarṣaṣoḍaśakramāt | tanmayaṃ 
nityāmayaṃ | etaduktaṃ bhavati kṛtādicaturyuga prathama  
prathamavarṣādivarṣaṣoḍaśaṣoḍaśakakramāllalitādayaścitrāntāḥ 
ṣoḍaśanityāḥ krameṇa kālacakre candrakakṣābhūmyantarālapradeśa 
candrakakṣā tadantarālavudhakakṣā tadantarālaśukrakakṣā 
tadantarālaravikakṣā tadantarālabhaumakakṣā tadantarāla gurukakṣā 
tadāntarāla śanikakṣā tadantarālanakṣatra kakṣāvibhāgena ṣoḍaśasu 
sthāneṣu deśaparivṛttiparitaḥ parivṛttikramataḥ parivarttante | tena krameṇa 
yā yā nityā candrakakṣāsthitā sā sā nityaiva tatkālacakrasyādhipā bhavati 
|

--------------------------------------------

p. 540) kālacakrasya bāhyasthavīthyāṃ tiṣṭhanti tārakāḥ |
tadbahiḥ paramavyoma sthitistatra tadantikā || 21 || 

tāsāmapi ca nityānāṃ ṣoḍaśānāñca tat kramāt |
evaṃ deśe ca kāle ca tanmayaṃ samudīritam  || 22 || 

deśavarṣatithīnāñca sampātādaikyamāgatām |
pūjayet saviśeṣaṃ tāṃ prajapeccākhilāptaye || 23 || 

teṣu vidyopadeśāttu tasyāstat sannidhirbhavet |
mahāśaktiśca jāyeta trayāṇāmaikyavaibhavāt || 24 || 

kālaprāptāṃ yajet svābdajanmavāsarake tu tāṃ |
deśaprāptāntu tanmāsapūrṇāyāṃ pūjayecchive || 25 || 

pratyabdamevaṃ kurvvāṇaṃ na muñcati ramā yaśaḥ |
kadācidapi dīrghāyurarogo jñānavān sukhī || 26 || 

--------------------------------------------

tasmādevaṃ deśakālaparivṛttibhedato jambudvīpādīnāṃ 
paravyomāntānāmaṣṭānāṃ sthānānāṃ ekaikavarṣakrameṇa 
varṣāṣṭakenaikanityādhipatyaṃ sidhyati | yathā jambudvīpasya 
kāmeśvarīkulasundarpyau kramāt prathamanavamayorvarṣayoḥ 
plakṣadvīpasya dvitīyadaśamavarṣayorbhagamālinīnityānitye śālmalī 
dvīpasya tṛtīyaikādaśayorvarṣayornityaklinnānīlapatāke kuśadvīpasya 
caturthadvādaśayovarṣayorbheruṇḍāvijaye krauñcadvīpasya 
pañcamatrayodaśayovarṣayorvahnivāsinīsarvamaṅgale śākadvīpasya 
ṣaṣṭhacaturddaśayorvarṣayorvajreśvarījvālāmālinyau puṣkaradvīpasya 
saptamapañcadaśayorvarṣayordūtīcitre 
paravyomāṣṭamaṣoḍaśayovarṣayostvaritālalite evaṃ deśakālau 
nityātmakau bhavata ityuktamiti || 22 ||
	deśetyādibhḥ pūjanādityantaiḥ pañcabhiḥ ślokaiḥ 
deśakālatithiprāptanityāpūjanaṃ tatkālaviśeṣaṃ tatphalañcopadiśati | 
tatra deśavarṣatithīnāṃ deśakālacakratithīnāṃ trayāṇāṃ vā dvayorvā 
tāṃ tithinityāvidyāṃ | teṣu deśavarṣatithiṣu | tasyāḥ 
taddeśādyadhipāyāḥ | mahāśaktiḥ sādhakasyeti śeṣaḥ | trayāṇāṃ 
deśādīnām || 24 ||
	kālaprāptāṃ kālacakrādhipāṃ | tanmāsapūrṇāyāṃ 
svajanmamāsapūrṇāyāṃ | evaṃ kurvāṇam

--------------------------------------------

p. 541) rājabhirmmanujaistrībhiranyaiḥ prāṇibhirapyasau |
mānyate sarvamantrāśca siddhāḥ syustatra pūjanāt || 27 || 

jambūḥ plakṣaḥ śālmalī ca kuśakrauñcau yathākramam |
śākaśca puṣkaraśceti saptadvīpeṣu bhūruhāḥ || 28 || 

teṣāṃ nāmabhireva syustattannāmāni tanmukhāt |
tattannāmabhirabhyarcya taddvīpaṃ tatra pūjayet || 29 || 

tāṃ tāṃ nityāṃ tatra tatra kāle kāle tu sādhakaḥ |
evaṃ pūjayiturloke na samosti na cādhikaḥ || 30 || 

madhye bhūmiṃ tāmabhitaḥ kālacakraṃ tato bahiḥ |
mahāvyoma ca niḥsaumaṃ tatraitaddvayasaṃsthitiḥ || 31 || 

--------------------------------------------

pūjājapahomādikaṃ anyaiḥ tiryyagādibhiḥ | asau sādhakaḥ | tatra 
deśādisampātakāle | etaduktaṃ bhavati saptadvīpeṣu 
tattaddvīpeśvarīnityāṃ dvīpapūjāpūrvakaṃ svajanmamāsapūrṇāyāṃ 
kālacakreśvarīnityāṃ svābdajanmadivase ubhe api 
pratipakṣatattatprāptatithīśca pūjayan proktaphalasiddhibhāgiti || 27 ||
	jamvityādibhiradhika ityantaistribhiḥ ślokaiḥ 
saptadvīpagatabhūruhasaptakanāmabhiḥ prāptāni tattaddvīpanāmāni  
tattatpūjanaṃ tatra tatrādhigatanityāpūjanaṃ tatphalañcopadiśati | tatra 
bhūruhāḥ pādapāḥ | teṣāṃ pādapānāṃ | tattannāmāni dvīpanāmāni | 
tanmukhāt tattadbhūruhaprāvīṇyadvārā tattannāmabhiḥ 
merudvīpādiparamavyomāntanāmabhiḥ praṇavādibhiścaturthīnamo'ntaiḥ | 
yathā oṃ merave namaḥ ityādi | tatra merupramukheṣu ṣoḍaśesu sthāneṣu 
yatra sthitastatra tatra kāle kāle punaḥ sthitaṃ tatra pūrvaṃ pūjayitvā 
tadvarṣe tasmiṃstasmin varṣe | etaduktaṃ bhavati ṣoḍaśasu nityāsu 
svabhajanīyā nityā ṣoḍaśasu sthāneṣu yatra sthitā tatra pūrvaṃ pūjayitvā 
tattadvarṣe tattatsthānagatāṃ bhāvayan tattannityārccanakramāt pūjayan 
proktarūpaprabhāvo bhavediti || 30 ||
	madhye ityādibhirvidyata ityantaistribhiḥ 
ślokairbhūmikālacakramahāvyomasthitikramaṃ kālacakre grahāṇāṃ 
sthitiṃ tatkāraṇañcopadiśati | tatra madhye mahāvyomnaḥ

--------------------------------------------

p. 542) susthirāyā bhuvo madhye cakrasya bhramato'niśam |
grahāṇāṃ tatra saṃvāsapracāraniyatātmanām || 32 || 

kāraṇaṃ parameśāni tavecchaiva tu kevalam |
na tvanyadavalambāya tayoḥ kutrāpi vidyate || 33 || 

tayorbbahiḥ pare vyomni kvacidabdhicatuṣṭayam |
prāguktarūpāṃ tattīre kolavaktrāntu pañcamīṃ || 34 || 

salile kurukullāñca potārūḍhāṃ śucismitām |
tanmadhye navaratnāni mahādvīpañca tatra vai || 35 || 

kalpakodyānamṛtubhiḥ ṣaḍbhiḥ sevitavigraham |
tanmadhye'saṃkhyarūpābhirvṛtāṃ saṅgītaśaktibhiḥ || 36 || 

gītavāditranṛtyādisaṃsaktābhiranāratam |
vinodyamānāṃ vilasanmadamantharavīkṣaṇām || 37 || 

ratnamaṇḍapamadhyastharatnasiṃhāsanopari |
śucismitāṃ śaktivṛndagītākarṣaṇananditām || 38 || 

--------------------------------------------

bhūmiṃ tāṃ sthitāmiti śeṣaḥ | tataḥ kālacakrataḥ | niḥsīmaṃ niḥ 
sīmetyarthaḥ | tatra mahāvyomni | etaddvayasaṃsthitiḥ 
bhūmikālayoravasthānaṃ | madhye mahāvyomnaḥ | tatra kālacakre 
saṃvāsapracāraniyatātmanāṃ svasvavīthisaṃvāsatattadgatarāśiṣu 
pracāraniyamavatāṃ | tavecchā parāyāḥ śakterājñā | 
tayorbhūmikālacakrayoḥ | etaduktaṃ bhavati 
mahāvyomamadhyasthabhūmikālacakratadgatabhūtagrahāṇāṃ 
yathākramaṃ susthirāvasthā bhramaṇe santataikākārapramāṇaṃ 
proktasaṃvāsapracārakāraṇāt tadavalambanañca kevalaṃ parāyāḥ 
śaktericcheti || 33 ||
	tayorityādibhiḥ suniścitamityantaiḥ navabhiḥ ślokaiḥ 
nityālokāvasthānaṃ tatra devyāḥ saparivārāyāḥ sthitiṃ tattatpūjayituḥ 
phalañcopadiśati | tatra tayoḥ mahīkālacakrayoḥ kvacit pradeśe 
abdhicatuṣṭayaṃ ikṣu sāgarādi | prāguktarūpāṃ aṅgapūjokta 
lalitāsadṛśavigrahāṃ | kolavaktāṃ vārāhīṃ caturviśeṣe 
potrīsvarūpeṇetyarthaḥ |

--------------------------------------------

p. 543) sahajāsavasambhogaiḥ saṃjātānandavigrahām |
dayāmadāruṇāpāṅgavilokitasusādhakām || 39 || 

parito bhūṣaṇaiścitraiḥ svarṇacāmarakādibhiḥ |
virājamānāndiradānaśvānapi tathāvidhān || 40 || 

śaktibhirdarśitānagre paśyantīmabhitotsavām |
svasamānābhirabhito nityābhiḥ sevitāntathā || 41 || 

yāti tāsāṃ pūjayitā tatsamākāratāṃ śanaiḥ |
tadvinodastatsamīpanivāsī syāt suniścitam || 42 || 

koṭiyojanavistīrṇasamāyāmaṃ mahādbhutam  |
navaratnamayaṃ dvīpaṃ tanmānābdhibhirāvṛtam || 43 || 

tattṛtīyāṃśamānasya sahasrādityatejasam |
ratnadvīpasya madhysthatṛtīyāṃśe tu maṇḍape || 44 || 

koṭyādityadyutiprānteṣvabhito'saṃkhyaśaktibhiḥ |
tathā samanvitāṃ dhyāyannaro bhavati matsamaḥ || 45 || 

--------------------------------------------

pañcamīṃ śrīcakrasthabrāhmyādimātraṣṭakaṃ atra pañcamīgrahaṇaṃ 
lalitāvigrahasāmyārthaṃ | salile ikṣusāgarasya tanmadhye caturabdhimadhye | 
tanmadhye 
kalpakodyānamadhyasthasarvamadhyagapadmarāgakhaṇḍamadhyastharatnama.
nḍapamadhye iti yāvat | asaṃkhyarūpābhiriti padacchedaḥ | 
madamantharavīkṣaṇāṃ anantaratṛtīyaślokavakṣyamāṇānandatrayeṇa 
saṅgītānandena ca upari sthitāmittharthaḥ | susādhakāṃ 
satsampradāyisādhakāṃ | tathāvidhān bhūṣitān | tathā samuccaye | atra 
prakaraṇe dvitīyaikavacanāntānāṃ padānāṃ lalitāmiti 
viśeṣyamadhyāhāryyam tāṃ dhyātvetyarthaḥ | tāsāṃ 
saparivāranityānāṃ tadvinodaḥ saṅgītādiviśeṣavinodaḥ || 42 ||
	koṭītyādibhista ityantairnavabhiḥ ślokairnityālokādimānaṃ tatra 
devau pūjanāt phalaṃ 
paramavyomasvarūpanityāvaibhavavidāmanubhāvañcopadiśati | tatra 
samāyāmaṃ koṣṭyāyāmaṃ | tanmānābdhibhiḥ pratyekaṃ 
koṭiyojanavistīrṇairabdhibhistṛtīyāṃśa mānasya 
yojanatṛtīyāṃśasahitatrayasviṃśadadhikaśatatrayottaratrayastriṃśatsahasra
adhikatrayastriṃśallakṣayojanamānavistārāyāmasahitasya

--------------------------------------------

p. 544) evaṃ dhyātvārccayeddevīṃ bhaktyā paramayoktayā |
naro nirastasaṃsāramūlājñāno jitendriyaḥ || 46 || 

nipuṇaśca kalādakṣaḥ sukhibhiḥ samavittavān |
apāpaḥ puṇyaśīlaśca satyārjavasamanvitaḥ || 47 || 

deśikaḥ svakulottuṅgaḥ sarvvasambhāvitātmavān |
jāyate tasya parito yojanaṃ pāvanaṃ bhavet || 48 || 

tadālokanasaṃlāpasaṃsparśādikṛtāṃ nṛṇām |
pāpakarmmakṣayāttena rahitāḥ syuśca tatsamāḥ || 49 || 

kālacakrasya nityāyā lokasya ca bahiḥsthitiḥ |
vyomarūpamanādyantaṃ yattaccinmayamāvayoḥ || 50 || 

yo vettyevamaśeṣantu nityāvaibhavamīritam |
sa jīvanmukta eveti proktaṃ tallakṣaṇañca te || 51 || 

samastāpadvimuktyarthaṃ sarvasampadavāptaye |
bhūtapretapiśācādipīḍāśāntyai sukhāptaye || 52 || 

--------------------------------------------

ratnadvīpasya madhyagasya madhyasya 
ratnadvīpamadhyagatapadmarāgakhaṇḍasya tṛtīyāṃśe 
yojananavāṃśasahitaikādaśottaraśatādhikaikādaśasahasrottaraikādaśalak
ṣayojanamānavistārāyāmasahite maṇḍape māṇikyamaṇḍape | prānteṣu 
pārśveṣu maṇḍapasyeti śeṣaḥ | tathā prāgvat | matsamaḥ śivabhūtaḥ | 
uktayā ṣaḍviṃśatpaṭaloktayā | ajñānaṃ nāma durvāsanā | ārjavaṃ 
nāma manovākkāyakarmmaṇāmekākāratā | tasya paritaḥ sādhakasya 
nivāsasthānasya paritaḥ | syurnarā iti śeṣaḥ | nityāyāḥ 
sakalanityātmikāyā mahānityāyāḥ | taddhyomarūpaṃ cinmayaṃ 
nirviṣayajñānamayaṃ | āvayoḥ śaktiśivayoḥ | evaṃ uktaprakāreṇa | 
proktaṃ pañcatriṃśat paṭale vakṣyata ityarthaḥ || 51 ||
	samastaityādibhirmatsama ityantaiḥ viṃśatyā 
ślokaistadanubhāvaprastāva puraḥsaraṃ

--------------------------------------------

p. 545) samastaroganāśāya samare vijayāya ca |
corasiṃhadvīpigajagavayādibhayānake || 53 || 

araṇye śailagahane mārge durbhikṣake tathā |
salilādimanaḥ pīḍāsvabdhau potādisaṅkaṭe || 54 || 

prajapya nityākavacaṃ sakṛt sarvvantaratyasau |
sukhī jīvati nirdvandvo niḥsapatno jitendriyaḥ || 55 || 

śṛṇu tat kavacaṃ devi vakṣye tava tadātmakam |
yenāhamapi yuddheṣu devāsurajayī sadā || 56 || 

sarvataḥ sarvadātmānaṃ lalitā pātu sarvagā |
kāmeśī purataḥ pātu bhagamālā tvanantaram || 57 || 

diśaṃ pātu tathā dakṣapārśvaṃ me pātu sarvadā |
nityaklinnā ca bheruṇḍā diśaṃ pātu sadā mama || 58 || 

tathaiva paścimaṃ bhāgaṃ rakṣet sā vahnivāsinī |
mahāvajreśvarī rakṣedanantaradiśaṃ sadā || 59 || 

vāmapārśvaṃ sadā pātu dūtī me tvaritā tataḥ |
pālayettu diśaṃ cānyāṃ rakṣenmāṃ kulasundarī || 60 || 

--------------------------------------------

nityākavacaṃ tatphalañcopadiśati | tatra 
piśācādītyatrādiśabdenāpasmārādaya ucyante | sukhāptaye 
svarūpalābhāt | gavayādītyatrādiśabdaḥ śarabhādiviṣayaḥ | bhayānako 
bhayaṅkaraḥ | asya mārga ityuttaratrānvayaḥ | durbhikṣake 
maryyādāprāptādyapakarṣe | tathā samuccaye | potādītyatrādiśabdo 
nāvādiviṣayaḥ | asau japitā | nirdvandvaḥ śītoṣṇādidvandvapīḍādirahitaḥ 
athavā nirūpamaḥ | tadātmakaṃ tvadātmakamityarthaḥ | yena kavacena 
ahamapi śivo'pi | sarvataḥ vakṣyamāṇasakalasthāneṣu | sarvagā 
viśvamayatvāt | purataḥ pūrvasyāṃ diśi | tuḥ samuccaye | anantaraṃ 
āgneyīṃ diśamityuttaratrānvayaḥ | tathā samuccaye | nityaklinnā 
dakṣiṇapārśvaṃ me pātviti pūrvatrānvayaḥ |

--------------------------------------------

p. 546) nityā māmūrddhvataḥ pātu sādho me pātu sarvvadā |
nityā nīlapatākākhyā vijayā sarvvataśca mām || 61 || 

karotu me maṅgalāni sarvvadā sarvvamaṅgalā |
dehendriyamanaḥprāṇān jvālāmālinivigrahā || 62 || 

pālayedaniśaṃ citrā cittaṃ me pātu sarvvadā |
kāmāt krodhāttathā lobhānmohānmānānmadādapi || 63 || 

pāpānmatsarataḥ śokāt saṃśayāt sarvvataḥ sadā |
staimityācca samudyogādaśubheṣu tu karmmasu || 64 || 

asatyakrūracintāto hiṃsātaścauryyatastathā |
rakṣantu māṃ sarvvadā tāḥ kurvantvicchāṃ śubheṣu ca || 65 || 

nityāḥ ṣoḍaśa māṃ pāntu gajārūḍhāḥ svaśaktibhiḥ |
tathā hayasamārūḍhāḥ pāntu māṃ sarvataḥ sadā || 66 || 

siṃhārūḍhā stathā pāntu māntarakṣagatā api |
rathārūḍhāśca māṃ pāntu sarvataḥ sarvadā raṇe || 67 || 

--------------------------------------------

atha anantaraṃ naiṝtimityarthaḥ | tathā samuccaye | sā prāguktavaibhavā | 
anantaradiśaṃ vāyavīṃ diśaṃ | vāmapārśvaṃ uttarāṃ diśaṃ 
tvaritetyasya pālayedityuttaratrānvayaḥ | tuḥ samuccaye | anyāṃ aiśānīṃ 
māmityūrddhvādharāntarālasthadigupalakṣaṇārthaṃ | nityānāma 
daśamīnityā nityetyarthaḥ | seti nīlapatākākhyetyuttaratrānvayaḥ | 
nityānīlapatākākhyā nīlapatākānityetyarthaḥ | asya adho me pātviti 
pūrvatrānvayaḥ | sarvataḥ proktaikādaśadikṣu cakāreṇa pūrvatra 
pātvityetadākṛṣyate | jvālāmālinivigrahā jvālāmālinī nityetyarthaḥ | 
pālayedityasya pūrvatrānvayaḥ | tathā samuccaye | apiśabdaḥ samuccaye | 
pāpāt avivekāt saṃśayāt anadhyavasāyarūpāt ajñānāt sarvataḥ sarvatra 
| sadā asaṃśayarūpeṇa staimityāt śubhakarmmasviti śeṣaḥ | tuḥ samuccaye 
aśubheṣu karmmasu samudyogāditi sambandhaḥ | tathā samuccaye | 
pūrvoktakāmādipañcamyantapadaṣoḍaśakasya

--------------------------------------------

p. 547) tārkṣyārūḍhāśca māṃ pāntu tathā vyomagatā stathā |
bhūgatāḥ sarvadā pāntu māñca sarvatra sarvadā || 68 || 

bhūtapretapiśācāpasmārakṛtyādikān gadān |
drāvayantu svaśaktīnāṃ bhīṣaṇairāyudhairmmama  || 69 || 

gajāśvadvīpipañcāsyatārkṣyarūḍhākhilāyudhāḥ |
asaṃkhyāḥ śaktayo devyāḥ pāntu māṃ sarvataḥ sadā || 70 || 

sāyaṃ prātarjapannityā kavacaṃ sarvarakṣakam |
kadācinnāśubhaṃ paśyenna śṛṇoti ca matsamaḥ || 71 || 

grahāṇāṃ mātṛkāvidyāvigrahaṃ vigrahaṃ yataḥ |
tena teṣāntu pūjārthaṃ vakṣye taddhāmamaṇḍalam || 72 || 

sudhāsvarairbhavedindormaṇḍalaṃ bhāskarasya tu |
sudhāvyañjanarūpaṃ syāditare tanmayā yataḥ || 73 || 

--------------------------------------------

rakṣantu māmityatrānvayaḥ | tāḥ nityāḥ | svaśaktibhiḥ saheti śeṣaḥ | 
tathā prāgvat svaśaktibhiḥ sahetyarthaḥ | tarakṣagatāḥ vyāgharūḍhā api 
svaśaktibhiḥ sahetyarthaḥ | cakārāt svaśaktibhiḥ sahetyarthaḥ cakārāt 
svaśaktibhiḥ sahetyarthaḥ | tathā vyomagatāḥ svaśaktibhiḥ sahetyarthaḥ | 
tathā vyomagatāḥ svaśaktibhiḥ saha vyomasthā ityarthaḥ | 
kṛtyādikānityatrādiśabdo ḍākinyādiviṣayaḥ | gadān pīḍātaḥ | matsamaḥ 
śivabhūtaḥ || 71 ||
	grahāṇāmityādibhiḥ śreyaskarātmakamityantaiścaturbhiḥ 
ślokairnavagrahāṇāṃ mātṛkātmakatvaṃ teṣāṃ 
tanmayamaṇḍalasāmānyanirmmāṇopadeśaṃ candrārkātmakatvaṃ 
itareṣāṃ grahāṇāñca candrārkayorviśeṣamaṇḍalaprastāvādike ca karoti | 
tatra mātṛkāvidyāvigrahaṃ 
akārādikṣakārāntamātṛkākhyavidyāsvarūpaṃ vigrahaṃ 
grahāṇāmityarthaḥ | vigrahamiti divyatvāt vigraha ityarthaḥ | tena kāraṇena 
taddhāmamaṇḍalaṃ teṣāmāvāsabhūtaṃ svarūpaṃ sudhāsvaraiḥ 
amṛtātmakaiḥ ṣoḍaśasvarairmaṇḍalaṃ vakṣyamāṇarūpaṃ | turviśeṣe 
sudhāvyañjanarūpaṃ prāgvat sudhāsvarūpavyañjanarūpamityarthaḥ |

--------------------------------------------

p. 548) tena teṣāṃ maṇḍalāni taistairvvarṇairvvadāmi te |
teṣāṃ navānāṃ pūjāsu tanmayaṃ navamaṇḍalam || 74 || 

candrārkayoḥ pṛthak pūjāsvabhyarcya maṇḍalaṃ tayoḥ |
krameṇa śṛṇu deveśi sarvaśreyaskarātmakam || 75 || 

prākpratyagdakṣiṇodakkacatuḥsūtranipātanāt |
trihastamātre janayennava koṣṭhāni teṣu vai || 76 || 

madhye prakoṣṭhayoḥ kṛtvā vṛttatrayamatisphuṭam |
tanmadhye tiryyagūrddhañca sūtradvayanipātanāt || 77 || 

vidhāya navadhā madhyamīśādi vilikhet kramāt |
vātādyaṣṭasvarānmadhye praṇavaṃ nabhasā yutam || 78 || 

--------------------------------------------

asya maṇḍalamityasyeti pūrvatrānvayaḥ | itare bhaumādayaḥ | tanmayāḥ 
candrādityamayāḥ | tena hetunā | taistaiścandrasūryātmakaiḥ | navānāṃ 
pūjāsu samudāyapūjāsu tanmayaṃ mātṛkātmakaṃ pṛthak pūjāsu 
svatantrapūjāsu tayoścandrārkayoḥ || 75 ||
	prāgityādibhiranugrahamityantaiścaturdaśabhiḥ 
ślokairnavagrahāṇāṃ samudāyapūjāsu maṇḍalaviśeṣanirmāṇaṃ tatra 
teṣāṃ pūjādikañcopadiśati | tatra trihastamātre āyāmavistārābhyāṃ | 
teṣu koṣṭhanavake madhyaprakoṣṭasarvamadhyakoṣṭhe 
tadvāhyaprāgdiggatāntakoṣṭhatrayamadhyakoṣṭhe ca tanmadhye vṛttatraye 
sarvamadhyavṛttamadhye īśādi īśādinavakoṣṭhādyuttarakoṣṭhāntaṃ | 
kramāt prādakṣiṇyakramācca vātādyaṣṭasvarān akārādi 
ṛkārāntānaṣṭau svarānmadhye sarvamadhyasthakoṣṭhamadhyenabhasā 
makāreṇa vṛttavīthyoḥ vṛttatrayāntarālavīthidvayasvaropetaṃ nabhaḥ 
ṣoḍaśasvaraprasāritamakārākṣaraṃ | tatra maṇḍale dvādaśoditaiḥ 
ekonaviṃśapaṭale dhātā ityādinārddhādyena ṣaḍaviṃśena ślokena 
dvādaśadhā proktaiḥ | namontairityanena caturthī vibhaktyantatvaṃ 
tannāmnāṃ sūcitameva | te mantrā yathā oṃ dhātre namaḥ ityādi oṃ 
viṣṇave namaḥ ityantāḥ | somasyādyaṃ saumaśabdasyādyamakṣaraṃ so 
ityetat | svasaṃyuktaṃ bindusaṃyuktaṃ | tena asya tannāmnā 
ityuttaratrānvayaḥ | tena caturthīnamontena tannāmnā tasya 
proktanāmamantreṇa tatra 
prācīnapaṃktisthakoṣṭhatrayamadhyakoṣṭhagatavṛttamadhyagatakoṣṭhanavak
e | vilikhet prāgvadīśādivindvāḍhyaṃ

--------------------------------------------

p. 549) vṛttavīthyoḥ svaropetaṃ nabhasā mātṛkāṃ likhet |
tatrārkamarccayettasya nāmabhirdvādaśoditaiḥ || 79 || 

praṇavādyairnamontaiśca bhānoḥ sarvvatra sarvvadā |
somasyādyaṃ svasaṃyuktaṃ kṛtvā tena tathārccayet || 80 || 

tannāmnā tatra vilikhedbindvāṭyañca svarāṣṭakam |
ṣoḍaśasvarayuktañca mātṛkāñca svayogataḥ || 81 || 

vilikhedvṛttayormmadhye madhyakoṣṭhepi taṃ likhet |
dāhavahnisvasahitamarccayettatra maṇḍale || 82 || 

somamuktakrameṇaiva proktakāleṣu sarvvadā |
nivedya śarkarādugdhapāyasaiścopacārakaiḥ || 83 || 

saptasvanyeṣu koṣṭheṣu kṛtvā vṛttatrayaṃ tathā |
tattadvargādivarṇañca svaraistāṃ mātṛkāmapi || 84 || 

vilikhya madhyañca tathā kṛtvā teṣu ca tatkramāt |
tattadvargākṣarāṇyākhyātryakṣarairālikhedapi || 85 || 

--------------------------------------------

vindvāḍhyaṃ ṝkārāntaṃ hakāraṃ ṣoḍaśasvarayuktaṃ 
ṣoḍaśasvaraprasāritaṃ | svayogataḥ binduyutaṃ | madhyakoṣṭhe 
sarvamadhyasthakoṣṭhamadhye | taṃ hakāraṃ | dāhavahnisvasahitaṃ repha 
īkāra bindusahitaṃ hrīṃ ityakṣaraṃ | proktakāleṣu grahaprātikūlyādiṣu | 
upacāraiḥ pañcabhiḥ ṣoḍaśabhirvā | anyeṣu āgneyādīśānteṣu śiṣṭeṣu 
| tathā yathā madhyaprākkoṣṭhayoḥ | tattadvargādivarṇaṃ 
bhaumādikoṣṭheṣu tatsaptagrahātmakavyañjanavargasaptakasya 
kacaṭatapayaśa ityādyakṣarasaptakaṃ svaraiḥ prāgvat pratyekaṃ 
prasāritamiti śeṣaḥ | vilikhya prāgvat vṛttavīthyormadhyaṃ 
sarvavṛttamadhyastavṛttamadhyaṃ | tathā kṛtvā prāgvannavadhā 
kṛtvetyarthaḥ | teṣu pratimaṇḍalajanitakoṣṭhanavake | tatkramāt 
prāgvadīśādyuttarāntaprādakṣiṇyakramāt | 
tattadvargākṣarāṇyākhyātryakṣaraiḥ tattadvargākṣarapañcakaṃ 
asminnuttaratra 
saptāśītitamaślokavakṣyamāṇacaturthīvibhaktyantagrahanāmākṣaratrayam
evaṃ sambhūyāṣṭāvaṣṭāvakṣarāṇītyarthaḥ | madhye 
tattatkoṣṭhanavakasarvamadhyasthakoṣṭhamadhye | vargādyakṣaraṃ 
tattadvargādibhūtapūrvoktākṣarasaptakaṃ |

--------------------------------------------

p. 550) madhye praṇavagarbhasthavargādyakṣaramālikhet |
evaṃ kṛteṣu navasu pūjayecca navagrahān || 86 || 

agnyādīśāntamabhito likhennāmānyanukramāt |
tryakṣarāṇi caturthyantānyarcayettaiśca tāniti || 87 || 

--------------------------------------------

navasu maṇḍaleṣviti śeṣaḥ | agnyādīśāntamityasya kākākṣivat 
pūrvaparayoranvayaḥ | ekadā pūjayediti pūrvatra anyadā likhedityuttaratra | 
anukramāt vakṣyamāṇakramāt | taiḥ praṇavādinamontairnāmamantraiḥ | 
tān grahān | iti uktaprakārataḥ | etairnāmamantraiḥ | evaṃ uktaprakārāt | 
teṣu maṇḍaleṣu | teṣāṃ grahāṇāṃ | te grahāḥ | tadanugrahaṃ 
pūjakānugrahaṃ | etaduktaṃ bhavati prākpratyagdakṣiṇodak 
pratyekamekahastamānāntarālaṃ sūtracatuṣṭayamāsphālya nava koṣṭhāni 
niṣpādya teṣu koṣṭheṣu pratyekaṃ vṛttaṃ 
koṣṭharekhācatuṣṭayaspṛṣṭāspṛṣṭaṃ kṛtvā tadantarekaikāṅgulamānena 
vṛttadvayaṃ niṣpādya sarvamadhyasthavṛttamadhyakarṇikāyāṃ 
samāntarālaṃ sūtradvayaṃ prākpratyagdakṣiṇodagāsphālanena 
navakoṣṭhāni kṛtvā tatra sarvamadhyasthakoṣṭha 
madhyagatavṛttatrayakarṇikāsthakoṣṭhanavakamadhyakoṣṭhe soṃ ityakṣaraṃ 
sādhyayutaṃ vilikhya śiṣṭakoṣṭhāṣṭake īśāduttarāntaṃ aṃ āṃ iṃ īṃ 
uṃ ūṃ ṛṃ ṝṃ ityaṣṭāvakṣarāṇyālikhya 
vāhyavṛttavīthidvayāntaḥvothyāṃ prāgvat 
ṣoḍaśasvaraprasāritabinduyutātāṃ makāra paṃktiṃ prādakṣiṇyāt 
samālikhya vāhyavīthyāṃ sabindukāṃ mātṛkāṃ prāgvat likhitvā 
tatastatprākpaṃktisthakoṣṭhavṛttatrayasarvamadhyakarṇikāsthakoṣṭhanavakas
arvamadhye koṣṭhe hrīṃ ityakṣaraṃ sādhyādiyutaṃ vilikhya 
śiṣṭakoṣṭhāṣṭake prāgvadīśāduttarāntaṃ ḷṃ ḹṃ eṃ aiṃ āṃ auṃ 
aṃ aḥ ityaṣṭākṣarāṇi likhitvā tatra vāhyavṛttavīthidvayentarvīthyāṃ 
svaravikṛtāṃ binduyuktāṃ uhakārapaṃktiṃ prādakṣiṇyakramāllikhitvā 
tadvāhyavīthyāṃ mātṛkāñca binduyutāṃ prāgvadvilikhya 
tataścāgneyādīśāntakoṣṭhasaptakagatavṛttatrayamadhyakarṇikāsthakoṣṭha
navakamadhyakoṣṭhe praṇavaṃ likhitvā tat praṇavamadhye yathākramaṃ 
kaṃ caṃ ṭaṃ taṃ paṃ yaṃ śaṃ iti tattadvargākṣarāṇyekamekaṃ 
likhitvā tadvahirīśakoṣṭhādyuttarakoṣṭhāntaṃ kavarga cavarga ṭavarga 
tavarga pavarga yavarga śavarga saptākṣarapañcakapañcakaṃ bhaumāya 
budhāya sauraye gurave rāhave śukrāya ketave ityetāni pratyekaṃ akṣarāṇi 
saptanāmāni yathākramamekaikaṃ saṃyojya evaṃ 
sambhūyāṣṭāvaṣṭākṣarāṇi likhitvā tattadvāhyavṛttavīthidvaye 
prāgvadantarantarvīthyāṃ tattadvargādyakṣarāṇi svaravikṛtāni

--------------------------------------------

p. 551) bhaumaṃ budhaṃ tathā sauriṃ guruṃ rāhuñca śukrakam |
ketumetaistu sarvatra mantrānuktau ca pūjanam || 88 || 

evaṃ navagrahāṇāntu maṇḍalānyuditāni vai |
teṣveva teṣāmarccātaste kuryyustadanugraham || 89 || 

bhāskarendośca tadvāradvaye darśe ca pūrṇike |
svoccayoḥ sthitapūjāñca maṇḍalaṃ śṛṇu pārvati || 90 || 

vilikhya vṛttayugalaṃ tanmadhye tiryyagūrddhvataḥ |
rekhābhiraṣṭabhirmmadhye tvekāśītipade likhet || 91 || 

īśakoṣṭhādiparitaḥ praveśenāmṛtārṇakān |
māyāntāśītisaṃkhyātānmadhye dāvagatañca tat || 92 || 

--------------------------------------------

yathākramamekaikapaṃktikramādālikhya tattadvāhyavāhyavīthyāṃ 
prāgvanmātṛkāṃ likhitvā evaṃ navamaṇḍalāni niṣpādya 
proktakramāṇāṃ grahāṇāṃ proktatattatprātikūlyādiṣu 
praṇavādicaturthīnamontairnāmamantrairarkasyoktadvādaśabhiḥ candrasya 
soṃ somāya namaḥ bhaumādīnāntu ūṃ bhaumāya namaḥ ityādibhiḥ 
ūṃ ketave namaḥ ityantaiśca proktadravyādibhirarcanāt proktaphalasiddhiḥ | 
evaṃ krameṇa śubhagrahā mahādikṣu aśubhagrahā vidikṣa ca bhavantīti || 
89 ||
	bhāskaretyādibhirīśvarītyantairnavabhiḥ ślokaiḥ pūjākālaṃ 
tatprastāvapuraḥsaraṃ candrārkayoḥ pṛthak pūjāmaṇḍalaṃ 
tannirmāṇadravyāṇi tatra pūjanañcopadiśati | tatra tadvāradvaye 
yathākramaṃ ravivāre somavāre ca | pūrṇike pūrṇāyāmityarthaḥ | 
svoccayoḥ sthitayoḥ āditye meṣarāśau daśamabhāgasthe madhyāhnagate 
ṛṣabharāśau tṛtīyabhāgagate candrenabhomadhyaṃ gate | tanmadhye 
vṛttayugalāntarvṛttamadhye rekhābhiraṣṭabhiḥ saṃjāyeta iti śeṣaḥ | asya 
ekāśītipade ityatrānvayaḥ | madhye tattatkoṣṭha madhye ityarthaḥ | 
amṛtārṇān aṣṭame paṭale jyākamityādi ṣaṭtriṃśaślokottarārddhaproktān 
jakāra jhakāra ṭhakāra vakāra sakārān ṣoḍaśasvaravikṛttān | 
māyāntāśītisaṃkhyātān visarjanīyāntān aśītisaṃkhyātān | madhye 
sarvamadhyasthakoṣṭhamadhye |

--------------------------------------------

p. 552) vṛttayorantarā kṛtvā mātṛkāṃ grathitāñca taiḥ |
pañcabhiśca likhettatra bimbe somaṃ samarcayet || 93 || 

karpūracandanābhyāntadālikhedindubimbakam |
raktacandanasindūragairikairekato raveḥ || 94 || 

kṛtvā bimbaṃ tatra tañca pūjayet proktarūpataḥ |
dvivṛttāntastiryyagūrddhvāḥ kṛtvā rekhāḥ samāntaram || 95 || 

ekonaviṃśaṃ tanmadhyeṣvālikhet prāgvadīritān |
prāṇādikānnabho'ntāṃstu svairupetān svarairyutān || 96 || 

--------------------------------------------

dāvagataṃ ṭhakāramadhyasthaṃ tatpūrvaṃ 
candramaṇḍalakoṣṭhamadhyaproktahrīṃkāraṃ kṛtveti bhinnakramaḥ 
grathitaṃ kṛtvetyarthaḥ | grathitāṃ ekāntaritāṃ | taiḥ 
visarjanīyāntairamṛtārṇaiḥ pañcabhiḥ svaravikāravidhuraiḥ ekataḥ 
anyatamena raveḥ kṛtvā bimbaṃ raveriti pūrvatrānvayaḥ | tatra bimbe taṃ 
raviṃ proktarūpataḥ proktamantropacārādyaiḥ | dvivṛttāntaḥ vṛttadvayaṃ 
kṛtvā tadantarityarthaḥ | ekonaviṃśaṃ ekonaviṃśatirityarthaḥ | asya rekhā 
iti pūrvatrānvayaḥ | tanmadhyeṣu 
tadrekhājanitakoṣṭhacatuḥśatakamadhyeṣvityarthaḥ | prāgvat 
īśādiprādakṣiṇyapraveśagatyā | prāṇādikānnabhontān 
kakārādimakārāntān pañcaviṃśativarṇān | svairbindubhiḥ svarairyutān 
ekaikaṃ ṣoḍaśasvaravikṛtān | taiḥ kakārādimakārāntaiḥ 
svaravikārabhinnaiḥ | svarairbhāntayutaiḥ svaravikṛtamakārasahitaiḥ | 
vahnidaśārṇaiḥ agnibhūtākṣaradaśakena | lipiṃ mātṛkāṃ vilikhyetyasya 
lipimiti pūrvatra viśadākāramityuttaratra ca kākākṣivadanvayaḥ | tanmadhye 
maṇḍalamadhye | prāgvannāmamantropacārādibhiḥ | etaduktaṃ bhavati 
trihastāyāmavistāramānena vṛttaṃ niṣpādya tadvahirekāṅgulamāne ca 
vṛttaṃ niṣpādya sarvamadhyavṛttamadhye karṇikāyāṃ 
prākpratyagdakṣiṇodak ca aṣṭābhiraṣṭābhiḥ rekhābhiḥ 
samāntarālābhirekāśītikoṣṭhāni niṣpādya teṣu 
koṣṭheṣvīśadiggatakoṣṭhādiprādakṣiṇyapraveśagatyā 
proktānyamṛtākṣarāṇi svaravikṛtyā aśītisaṃkhyāni māyāntāni vilikhya 
śiṣṭasarvamadhyakoṣṭhamadhye ṭhakāramālikhya tadantare prāgvat hrīṃ 
ityakṣaraṃ sasādhyādikañca vilikhya tadvahirvṛttavīthyāṃ 
svaravikāravidhurāmṛtākṣarapañcakagrathitāṃ

--------------------------------------------

p. 553) vṛttayorantarā taiśca pañcaviṃśativarṇakaiḥ |
svarairbhāntayutairvahnidaśārṇairgrathitāṃ lipim || 97 || 

vilikhya viśadākāraṃ trihastāyāmavistaram |
tanmadhye bhānumāvāhya pūjayet prāgvadīśvari || 98 || 

pīṭhe vā sudhayā klipte bhūtale vā śilātale |
susamenāvṛte kṛtvā bimbānyuktāni pūjayet || 99 || 

evaṃ sarvatra tantresmin grahapūjā samīritā |
viśeṣādeśarahite tatra tatkramatorcayet || 100 || 

--------------------------------------------

mātṛkāṃ vinyasya evametanmaṇḍalaṃ karpūracandanābhyāṃ viracya 
proktakāleṣu proktanāmamantreṇa proktopacārādyaiḥ somamarccayet | tataḥ 
prāgvanmānena vṛttadvayaṃ niṣpādya prāgvattatkarṇikāyāṃ 
prākpratyakdakṣiṇodak ca samāntarālā ekonaviṃśatyekonaviṃśatirekhāḥ 
samālikhya catuḥśatakoṣṭhāni niṣpādya teṣu 
koṣṭheṣvīśādiprādakṣiṇyapraveśagatyā kakārādimakārāntāni 
pañcaviṃśatimakṣarāṇi pratyekaṃ ṣoḍaśasvaravikṛtyā 
ṣoḍaśaṣoḍaśasaṃkhyātāni sambhūya catuḥśatasaṃkhyātāni 
sabindukāni vilikhya tadvahirvṛttavīthyāṃ 
svaravikāravidhurakakārādimakārāntaiḥ pañcaviṃśatyakṣaraiḥ 
svaravikṛtamakārarūpaṣoḍaśakena vahnibhūtākṣaradaśakena 
sambhūyaikapañcāśadakṣaraiḥ sabindukairekāntarā grathitāṃ mātṛkāṃ 
sabindukāṃ vilikhya evametanmaṇḍalaṃ proktaraktacandanādinā vilikhya 
tatra proktakāleṣu proktanāmamantrairdvādaśabhiḥ 
proktopacārādyairarkañcārccayet | tena proktaphalasiddhibhāgiti || 98 ||
	pauṭhe ityādibhirvigrahā ityantaistribhiḥ 
ślokaistantrasādhāraṇanavagrahamaṇḍala lekhanasthānaviśeṣopadeśaṃ 
proktapūjātideśaṃ paṭalārthanigamanaṃ grahāṇāṃ 
nityātmakatvopadeśañca karoti | tatra vā vikalpe | anāvṛte 
janādyāvarakararahite | tara viśeṣādeśarahite tatkramataḥ 
viśeṣopadeśakramataḥ vidyāyāḥ nityānāmiti

--------------------------------------------

p. 554) evaṃ te devi vidyāyāḥ kāladeśātmatoditā |
sarvvātmanā sarvadā ca saivārcyā sarvavigrahā || 101 || 

rāgatattvamayī vyāptiriti samyak samīritā |
asyā niphālanāccitte tattattvaṃ svātmasāt kṛtam || 

iti ṣoḍaśanityātantreṣu śrīkādimate lokatādātmyādikathanaṃ nāma 
aṣṭāviṃśaṃ paṭalam || 28 || 

--------------------------------------------

śeṣaḥ | saiva lalitaiva arccanīyā sarvavigrahā sarvadevatāvigrahā iti || 101 || 
oṃ ||

iti ṣoḍaśanityātantreṣu śrīkādimatākhyasya paripūrṇasya tantrasya 
prapañcasārasiṃharājaprakāśābhidhānena subhagānandanāthena 
viracitāyāṃ manoramākhyāyāṃ vyākhyāyāṃ ṣoḍaśanityānāṃ 
lokakālatādātmyādiprakāśanaparaṃ aṣṭāviṃśapaṭalaṃ paripūrṇaṃ 
parāmṛṣṭam || 28 || oṃ tatsat ||

granthasaṃkhyā - aṣṭāviṃśe tu yantrāṇi proktānyekādaśātra tu |
			sapādāśītiradhikā vyākhyāgranthāḥ śatadvayāt ||



ekonatriṃśapaṭalam

atha ṣoḍaśanityānāṃ homāya vidhivacchive |
prācyādidigvibhāgañca maṇḍapādestu lakṣaṇam || 1 || 

kuṇḍānāṃ sthānanirmmāṇairnābhiyonyādilakṣaṇam |
mānāni teṣāmagnestu dhyānaṃ jihvāstadarccanam || 2 || 

homadravyāṇi sāmānyaviśeṣāṇi hutakriyām |
upakramopasaṃhārau phalāni ca yathākramam || 3 || 

kathayāmi śṛṇu prājñe yairmmantrī siddhimāpnuyāt |
yadi kuryyād yathādṛṣṭaṃ vipanno nirayaṃ brajet || 4 || 

bhānorgatyā diśo jñātvā kuryyāt karmmāṇi deśikaḥ |
tadgatyā dikparijñānaṃ śṛṇu vakṣye yathāvidhi || 5 || 

--------------------------------------------

	pūrvasminnaṣṭāviṃśe paṭale ṣoḍaśanityānāṃ 
lokakālatādātmyādikamupadiśyānantaraṃ ṣoḍaśanityānāṃ 
nityahomārthaṃ maṇḍapakuṇḍādinirmāṇādikramamupadiśati | atha 
ṣoḍaśanityānāmityādinā vāñchitamityantena 
ślokaśatarūpeṇekonatriṃśena paṭalena | tatra atha 
ṣoḍaśetyādibhirbrajedityantaiścaturbhiḥ ślokaiḥ 
paṭalārthoddeśamuktvānyathā karaṇe pratyavāyopadeśañca karoti | tatra 
maṇḍapāderityatrādiśabdaḥ kuṇḍādiviṣayaḥ | yonyādītyatrādiśabdo 
mekhalādiviṣayaḥ | teṣāṃ maṇḍapādīnāṃ | taddhyānaṃ 
krūrasaumyādivibhāgāt tattaddhyānaṃ | tadarccanaṃ 
agnerjihlānāñcārccanaṃ | upakramopasaṃhārau purastāttantre upariṣṭāt 
tantre ca yaiḥ proktamaṇḍapādiguṇavidhānaiḥ | yathādṛṣṭaṃ 
proktaguṇavidhānavarjaṃ | nirayaṃ narakaṃ devatāprātikūlyamityarthaḥ || 4 
||
	bhānorityādibhiḥ kalpayedityantaiḥ pañcabhiḥ ślokaiḥ 
śaṅkucchāyayā dikparijñānakramaṃ prastāvasahitamupadiśati | tatra 
bhānorgatyā ādityasya dakṣiṇottarāyaṇakrama gatibhedajātayā chāyayeti 
yāvat | karmāṇīti maṇḍapakuṇḍādīnīti śeṣaḥ | tad gatyā bhānugatyā | 
susame bhūtale jalayantrādibhiriti śeṣaḥ | kṛtveti bhinnakramaḥ |

--------------------------------------------

p. 556) susame bhūtale kṛtvā vṛttaṃ bhramaṇarupataḥ |
tanmadhyaṃ bindumadhyantu śaṅkuṃ saṃsthāpya tasya vai || 6 || 

agracchāyānvayavaśādvṛtte pūrvāparadvaye |
pūrvāparāhṇayoḥ  kṛtvā cihetamabhitastathā || 7 || 

svasamānaparibhrāntyā kṛtvā vṛttadvayaṃ punaḥ |
tayoḥ saṃśleṣasañjātamadhyadakṣottarasthite || 8 || 

sandhidvaye ca prākpratyaksūtramadhye tu vinyaset |
sūtraṃ dakṣottaraṃ teṣāṃ agraiḥ prāgādi kalpayet || 9 || 

--------------------------------------------

vṛttaṃ kṛtveti yāvat | tanmadhyaṃ bindumadhyaṃ ityetat kriyāviśeṣaṇaṃ | 
vṛttamadhyastha marddhabindumadhyaṃ śaṅkumadhyaṃ yathā tathetyaryaḥ | 
turavadhāraṇe | tasya śaṅkorvṛtte ityetat pūrvāparayoranveti | 
pūrvāparadvaye pūrvāparātmikayorddhayordiśoḥ kṛtvā prāgvaccihne 
kṛtvetyanvayaḥ | tadabhitaḥ taccihnaddvayamabhitaḥ | tathā 
taddvayamavaṣṭabhya svasamāna paribhrātsyā 
taccihnadvayāntarālamānasya sveṣṭasārddhamānenānyonyatulyena 
paribhrāntyā kṛtvā vṛttadvayaṃ vṛttadvayaṃ kṛtvetyarthaḥ | tayoḥ 
pūrvāparayorvṛttayoḥ | saṃśleṣasañcātamadhyadakṣottarasthite ityasya 
uttaratra sandhidvaye ityetadviśeṣyaṃ | prākpratyaksūtramadhye prāk 
pratyāgātmakasūtramadhye | tuḥ samāhāre | dakṣottaraṃ dakṣiṇottaraṃ 
teṣāṃ maṇḍapādīnāṃ sūtraiḥ agraiḥsūtrāgraiḥ | etaduktaṃ bhavati 
jīmūtaughapariveṣṭitabhānau divase chadirādibhiranāvṛte deśe 
jalayantrādibhiḥ sūsamīkṛtasya darpaṇodarasaṅkāśasya bhūtalasya madhye 
binduṃ kṛtvā tadavaṣṭambhataḥ pratidiśaṃ dvādaśāṅgulamānaṃ 
vṛttaṃ niṣpādya tatra 
ṣaḍaṅgulamānapariṇāhamūlamuttarottarapariṇāhāpacayena 
sūcīmātrīkṛtāgrapariṇāhamṛjvākṛti śaṅkuṃ 
dvādaśāṅgulamānacchāyāsahitaṃ vṛttākāraṃ śilpivareṇa nirmitaṃ 
tadvṛttamadhyastha bindumadhye yathā śaṅkumūlapariṇāhamadhyaṃ 
bhavati tathā saṃsthāpya tacchaṅghucchāyāgrasya pūrvāhṇe 
tadvṛttarekhāpaścimabhāge yatra sampātastatra ca tato'parāhṇe 
tacchaṅkhucchāyāgrasya tadvṛttarekhāpūrvabhāge yatra sampātastatra ca 
cihnaṃ vidhāya tatcihnadvayaprāpi yat sūtraṃ tat pūrvāparaṃ 
parikalpitacihnadvayāvaṣṭambhena taccihnāntarālamānasya 
sveṣṭādhikenārddhamānenānyonyasamena kiñcidanyonyasaṃśliṣṭaṃ 
pūrvāparaṃ vṛttadvayaṃ vidhāya 
tadvṛttarekhādakṣiṇottarasandhidvayaprāpi prākpaścimasūtramadhyagatyā 
tiryyagrūpeṇa yatsūtraṃ taddakṣiṇottaraṃ

--------------------------------------------

p. 558) rājñāṃ homābhiṣekādiprayogārthantu maṇḍapam |
vidadhyānnavahastena vistārāyāmasaṃyutam || 10 || 

ṣoḍaśastambhasaṃyuktaṃ caturdvāraṃ sutoraṇam |
udumbaravaṭāśvatthaplakṣaiśchadanamālayā || 11 || 

pihitāśeṣakoṇañca tattraibhāgaikabhāgataḥ |
vidadhyānmadhyato vedīṃ karamātrasamunnatām || 12 || 

darpaṇodarasaṅkāśamadhyāṃ tadabhitastathā |
prāgādidikṣu koṇeṣu vahnyādiṣu ca kalpayet || 13 || 

--------------------------------------------

parikalpya tat prākpratyagdakṣiṇottarasūtradvayasampātāt 
vakṣyamāṇaparikalpitasūtrāgraistaisteṣāṃ maṇḍapakuṇḍādīnāṃ prāk 
pratyagdakṣiṇottarātmakadikcatuṣṭayaṃ kalpayediti || 9 ||
	rājñāmityādibhirlakṣaṇamityantairdaśabhiḥ ślokaiḥ 
maṇḍapanirmāṇakramaṃ tatra vedīkuṇḍanirmāṇasthānāni copadiśati | 
tatra navahastena vistārāyāmasaṃyutaṃ navahastamānavistāreṇa 
navahastamānāyāmena saṃyutaṃ | ṣoḍaśastambhasaṃyuktaṃ 
prākpratyagdakṣiṇodak ca pratyekaṃ samāntarālaṃ 
prasāritasūtracatuṣṭayaṣoḍaśasandhiṣviti śeṣaḥ | caturdvāraṃ dikṣviti 
śeṣaḥ | chadanamālayā darbhamālayā | pihitāśaṣakoṇaṃ 
pihitāśeṣakoṇabhaktiṃ | tattraibhāgaikabhāgataḥ maṇḍapasya 
tribhāgaikabhāgataḥ | madhyataḥ 
maṇḍapamadhyasthastambhacatuṣṭayamadhyataḥ | tadabhitaḥ vedomabhitaḥ 
tathā ekatriṃśe paṭale 
vakṣyamāṇameṣādimīnāntadvādaśarāśisthānātmakeṣu | caḥ samuccaye 
| kalpayedityasya kuṇḍānītyanenottaratrānvayaḥ | catuṣkaṃ kuṇḍānāmiti 
śeṣaḥ | etaduktaṃ bhavati prākpratyagdakṣiṇodak ca nava 
navahastamānavistārāyāmena vāhyakoṇacatuṣṭaye caturbhiḥ pratidiśaṃ 
dvidvikramāddikcatuṣṭayeṣṭabhirmadhyabhaktimabhitaḥ koṇacatuṣṭaye 
caturbhiśca sambhūya ṣoḍaśastambhaiḥ saṃyutaṃ 
niḥśeṣapihitakoṇacatuṣṭayaṃ prāgādiṣu maṇḍapacaturdvāreṣu 
udumbaravaṭāśvatthaplakṣākhyadugdhatarubhiḥ kramāt 
kalpitachadanamālayopetena toraṇacatuṣṭayena yutaṃ 
trihastamānavistārāyāmātmakabhaktinavakopetaṃ maṇḍapaṃ vidhāya 
tanmadhyacatuḥstambhamadhyasthabhaktimadhye tvekahastamānonnatiyuktāṃ 
trihastāyāmavistārāṃ

--------------------------------------------

p. 558) kuṇḍānyaṣṭau catuṣkañca teṣāṃ rupañca nāmakam |
nirmmāṇaṃ sakalaṃ vakṣye yathāvidhi tavānaghe || 14 || 

tulākulīrameṣāṇāṃ makarasya ca deśataḥ |
vidadhyādvṛttakuṇḍāni cararāśicatuṣṭaye || 15 || 

vṛṣe siṃhe vṛścike ca kumbhe ca sthirarāśiṣu |
vidadhyāccaturasrāṇi tataḥ kuṇḍānyanukramāt || 16 || 

mithune kanyakāyāñca cāpe mīne krameṇa vai |
ubhayātmasu kurvīta yonikuṇḍāni maṅgale || 17 || 

--------------------------------------------

vistārāṃ darpaṇodarasaṅkāśāṃ vedīṃ vidhāya tat parito 
vāhyabhaktyaṣṭake dvādaśarāśisthāneṣu pratidiśaṃ dvidvikrameṇa 
kuṇḍāṣṭakaṃ pratikoṇamekaikakrameṇa kuṇḍacatuṣṭayañca sambhūya 
dvādaśakuṇḍāni vakṣyamāṇakrameṇa nṛpāṇāṃ 
homābhiṣekādimaṅgalaprayogārthaṃ vidadhyāditi | teṣāṃ 
dvādaśānāṃ kuṇḍānāṃ rūpaṃ caturasrādyātmakaṃ | kulīraśabdena 
karkaṭarāśirucyate | caḥ samāhāre | deśataḥ deśe | vṛttakuṇḍāni 
vṛttākārāṇi kuṇḍāni | sthirarāśiṣu proktavṛṣādiṣu caturṣu | 
vidadhyāccaturasrāṇi caturasracatuṣṭayaṃ vidadhyādityarthaḥ kuryāt 
kuṇḍāni tāni catvāri caturasrāṇi | anukramādvakṣyamāṇakramāt 
kuṇḍāni kuryyādityarthaḥ | ubhayātmasu proktamithunādiṣu caturṣu 
rāśisthāneṣu yonikuṇḍāni yonyākāravakṣyamāṇalakṣaṇakuṇḍāni | 
maṅgale prayoge iti śeṣaḥ | amaṅgaleṣu prayogeṣviti śeṣaḥ | careṣu 
cararāśisthāneṣu arddhaśaśāṅkakaṃ arddhacandrākārāṇi | sthireṣu 
sthirarāśiṣu | api śabdena pūrvakuṇḍānītyetadākṛṣyate | trikoṇāni 
trikoṇākārāṇi | pareṣu ubhayarāśiṣu | turviśeṣe | catuṣṭaye koṇānāmiti 
śeṣaḥ | aṣṭakoṇe aṣṭāsre | etaduktaṃ bhavati 
proktamaṇḍapavāhyasthabhaktyaṣṭake prāgādicaturdiggatāsu catasṛṣu 
bhaktiṣu ekasyāmekasyāṃ dvidvirāśikrameṇa koṇadiggatāsu 
bhaktiṣvekaikakrameṇa sambhūya prākpaṃktigatasthānadvaye 
tūttarasthānamārabhya prādakṣiṇyakrameṇeśānakoṇabhaktiparyyantaṃ 
meṣādidvādaśarāśisthānāni parikalpya teṣu sthāneṣu maṅgalaprayoge 
meṣakarkaṭatulāmakararāśiṣu vṛttakuṇḍāni catvāri 
vṛṣasiṃhavṛścikakumbharāśiṣu caturasrakuṇḍāni catvāri mithuna 

--------------------------------------------

p. 559) amañgaleṣu kurvīta careṣvarddhaśaśāṅkakam |
sthireṣvapi trikoṇāni pareṣu tu catuṣṭaye || 18 || 

pañcāsrañca ṣaḍasrañca cāṣṭakoṇe sakarṇikam |
evaṃ navānāṃ kuṇḍānāṃ śṛṇu mānādilakṣaṇam || 19 || 

madhyamāṅgulimadhyasthaparvaṇaḥ pariṇāhataḥ |
tṛtīyāṃśo bhavedatra tantre sarvatra cāṅguliḥ || 20 || 

taiścaturbhirbhavenmuṣṭirvitastistattribhirguṇaiḥ |
aratnistaddvayena syāddhastastaddvayataḥ śive || 21 || 

taddvayantu bhavedvyāmaḥ tanmānaṃ syānnaronnatiḥ |
ṣaṇavatyaṅgulā sā syāttanmānaiḥ kuṇḍakalpanam || 22 || 

--------------------------------------------

kanyācāpamīnarāśiṣu yonyākārāṇi catvāri kuṇḍāni ca 
punaramaṅgalaprayoge tanmeṣādicararāśicatuṣṭaye 
arddhacandrākārakuṇḍacatuṣṭayaṃ sthirarāśicatuṣṭaye trikoṇā 
kārakuṇḍacatuṣṭayaṃ ubhayarāśicatuṣṭaye kramāt 
pañcāsraṣaḍasrasaptāsrāṣṭāsrātmakānyekaika kuṇḍāni ca kṛtvā 
sambhūya 
vṛttacaturasrayonyarddhacandratrikoṇapañcāsraṣaḍasrasaptāsrāṣṭāsrāṃṇ
āṃ navavidhānāṃ kuṇḍānāṃ mānādilakṣaṇaṃ śṛṇviti || 19 ||
	madhyametyādibhiḥ kalpanamityantaistribhiḥ 
śloktairaṅgulyādimānakramaṃ kuṇḍamānavāsanāñcopadiśati | tatra 
madhyamāṅgulītyādinā ślokenaitaduktaṃ bhavati 
yajamānadakṣiṇahastasya 
madhyamāṅgulimadhyaparvapradeśapariṇāhamānaṃ tridhā kṛtvā teṣāṃ 
trayāṇāmaṃśānāmekoṃśaḥ sarvatrāsmin tantre'ṅgulimānaṃ bhavediti 
| taiścaturaṅgulimitāṃśairmuṣṭiriti nāma vitastiḥ nāma 
tattribhirguṇaistriguṇitairmmuṣṭimānāṃśairddvādaśāṅgulamānerityartha
ḥ | aratniḥ saṃjñā taddvayena vitastidvayena | aṅgulicaturviṃśatyeti yāvat | 
hastaḥ saṃjñā taddvayataḥ aratnidvayena aṣṭacatvāriṃśadaṅgulibhiriti 
yāvat | śive iti devīsambuddhiḥ | taddvayaṃ hastadvayaṃ vyāmaḥ nāma 
tanmānaṃ vyāmamānaṃ | naronnatiḥ narāṇāṃ mānamityarthaḥ | sā 
naronnatistanmānaiḥ ṣaṇavatyaṅgulamānaiḥ avayavaiḥ pramāṇaiśca | 
etaduktaṃ bhavati sarveṣāṃ kuṇḍānāmāyāmavistārakhyātānāṃ 
pratyekaṃ caturviṃśatyaṅgulaviśiṣṭatvāt sambhūya 
dvāsaptatyaṅgulaiśca tairmekhalānāmut sedhavistārayoḥ pratyekaṃ 
dvādaśāṅgulaviśiṣṭatvalābhāt tābhyāṃ sambhūya? 
ṣaṇavatyaṅgalātmakatvācca 

--------------------------------------------

p. 560) prākpratyak sūtramāsphālya tanmadhye cihnakalpanam |
kṛtvā tatpūrvataḥ paścāddvādaśāṅgulamānataḥ || 23 || 

paraṃ pramṛjya tatrāpi vidadhyāccihnayugmakam |
prākpratyakcihnamānena tayorevāvalambataḥ || 24 || 

dakṣiṇottarato haṃsapade kṛtvā tatastayoḥ |
prasāryya sūtraṃ taccāpi mārjayitvoktamānataḥ || 25 || 

tatastadagrāṇyālamvya madhyacihnasya mānataḥ |
kuryāddhaṃsapadaṃ koṣṭhānyabhitasteṣu pātayet || 26 || 

--------------------------------------------

pariṇāhataḥ ṣaṇavatyaṅgulātmakatvācca 
tatsaṃkhyāṅgulamitapuruṣadehonnati samānāni kuṇḍānīti || 22 ||
	prāgityādibhirmānata ityantaiḥ pañcabhiḥ ślokaiḥ 
samacaturasrakuṇḍanirmāṇakramaṃ taccaturasre 
kuṇḍe'nyatarakuṇḍanirmāṇaṃ prastāvasahitamupadiśati | tatra 
tanmadhyaprākpratyaksūtramadhye cihnakalpanaṃ kṛtvā cihnaṃ 
kṛtvetyarthaḥ | tatpūrvataḥ paścimāccihnāt pūrvataḥ | paścācca 
dvādaśāṅgulamānataḥ pratyekamiti śeṣaḥ | paraṃ adhikaṃ tatrāpi 
ubhayataḥ proktadvādaśadvādaśāṅgulamānepi | tayoḥ 
prākpratyakcihnayoḥ avalambataḥ avaṣṭambhataḥ bhramādityarthaḥ | 
tayordakṣiṇottarahaṃsapadayoḥ taddakṣiṇottaratiryyaksūtramānataḥ 
dvādaśāṅguladvādaśāṅgulamānataḥ adhikamiti śeṣaḥ | tadagrāṇi 
prāk pratyagdakṣiṇottarasūtracatuṣṭayāgrāṇi madhyacihnasya mānataḥ 
dvādaśāṅgulamānataḥ pātayedityasya catuṣṭayamityatrānvayaḥ | 
etaduktaṃ bhavati prākkalpitadikkramāt prākpratyagāyataṃ 
sūtramāsphālya tanmadhye cihnaṃ kṛtvā taccihnāt pūrvataḥ paścimataḥ 
ca dvādaśāṅguladvādaśāṅgulamāne cihne kṛtvā tattadadhikāṃśaṃ 
mārjayitvā taccihnadvayāvaṣṭambhena tatsūtraṃ tulyamānabhrameṇa 
pūrvāparataḥ kiñcidanyonyasaṃśliṣṭavṛttadvayaṃ vidhāya 
tayordakṣiṇottarahaṃsapadaprāpi 
prākpratyagbrahmasūtramadhyasthahaṃsapadasambhedāddakṣiṇottaraṃ 
sūtramāsphālya tatrāpi 
madhyacihnāddvādaśāṅgūladvādaśāṅgulamāne 
dakṣiṇottarataścihnadvayaṃ vidhāya tattadadhikāṃśañca mārjayitvā 
tattatsūtrāgracatuṣṭayāvalambanena dvādaśadvādaśāṅgulamānena 
caturṣu koṇeṣvapi haṃsapadacatuṣṭayaṃ vidhāya 
tattadagrāttattaddhaṃsapadaprāpi prāk pratyak sūtradvayaṃ 
dakṣiṇottarasūtradvayañca sambhūya sūtracatuṣṭayamāsphālya

--------------------------------------------

p. 561) catuṣṭayantu sūtraṃ ca caturasraṃ bhavet samam |
tasminnanyāni kuṇḍāni vadāmi tava mānataḥ || 27 || 

teṣāṃ proktakrameṇaiva carādiṣu tu rāśiṣu |
mānanirmmāṇayorvakṣye vidhānaṃ susphuṭaṃ śive || 28 || 

tanmadhyāṣṭādaśāṃśena prāksūtrāgraṃ vikāśayet |
tiryyaksūtrādvahistena mānena bhramayettathā || . 29 || 

madhyacihnāvalambena bhavettadvṛttakuṇḍakam |
caturasrābhitaḥ sā tu tyājyā bhūranyatastathā || 30 || 

labhyate sarvakuṇḍeṣu tena sarvāṇi sarvataḥ |
tatsamānyeva jāyante ṣaṇavatyaṅgulātmanā || 31 || 

tanmadhye daśamāṃśaṃ tu parityajyādha ūrddhataḥ |
teṣāṃ śaśāṅkamānena tanmadhyādbhrāmayettathā || 32 || 

--------------------------------------------

samacaturasraṃ kuryyāditi | tasmin samacaturasre anyāni vṛttādīni mānataḥ 
caturasrakuṇḍaproktaṣaṇavatyaṅgulamānānyūnādhikamānata iti yāvat || 
27 ||
	teṣāmityādibhirātmanā ityantaiścaturbhiḥ ślokaiḥ saprastāvaṃ 
vṛttakuṇḍanirmāṇakramādikamupadiśati | tatra teṣāṃ kuṇḍānāṃ 
susphuṭaṃ gamakaṃ | śive iti sambuddhiḥ | tanmadhyāṣṭādaśāṃśena 
caturasramadhyasatramānasyāṣṭādaśāṃśena | 
tiryyaksūtrādvahirdakṣiṇottarāyatatiryyaksūtratraye prāksūtrādvahiḥ | 
tathā abhitaḥ paritaḥ koṇeṣu caturṣu | sā bhūḥ | anyataḥ anyasmin 
dikcatuṣṭaye ityarthaḥ | tena vakṣyamāṇavidhānena | sarvāṇi kuṇḍāni | 
tatsamāni caturasrapariṇāhamānasamāni | etaduktaṃ bhavati prāgvat 
samacaturasraṃ kṛtvā tanmadhyaviṣkambhamānamaṣṭādaśadhā vibhajya 
teṣvekāṃśamānāt prāggatadakṣiṇo rāyātatiryyaksūtrādbahiḥ 
prākpratyagāyatasūtraṃ prāgagraṃ niḥsāryya tanmānena 
caturasramadhyasthahaṃsapadamadhyāvalambanena bhramādvṛttākaraṃ 
kuṇḍamānaṃ kalpayet | evaṃ kṛte koṇacatuṣṭaye vṛttādvahirgataṃ 
bhūmimānaṃ dikcatuṣṭaye labhyate tasmāt sarvakuṇḍāni 
vakṣyamāṇavidhānena ṣaṇavatyaṅgula pariṇāhataścaturasrakṣetrasamāni 
bhavantīti || 31 ||

--------------------------------------------

p. 562) arddhacandrākṛtiryena bhavet kuṇḍaṃ tadīritam |
yena dvayaṃ carāṇāṃ syādrāśīnāṃ kramataḥ śive || 33 || 

tasyaiva ṣaṣṭhamaṃśantu pārśvayostu vikāśayet |
pratyekaṃ paścimaṃ sūtraṃ tanmānenātha sūtrayoḥ || 34 || 

vinyāsādbrahmasūtrāntaṃ taddvayāgrāvalambanāt |
kuṇḍaṃ trikoṇamuditaṃ caturṣu sthirarāśiṣu || 35 || 

--------------------------------------------

	tanmadhye ityādinā śive ityantena 
ślokadvayenārddhacandrākārakuṇḍanirmāṇa vidhānopadeśaṃ tasya 
vṛttakuṇḍasyoktacararāśyātmakatvanigamanañca karoti | tatra tanmadhye 
daśamāṃśaṃ caturasrabrahmasūtramānasya daśamāṃśaṃ | tuḥ 
samāhāre | adha ūrddhataḥ prākpaścimataḥ | tanmadhyāt 
paścimadiggatatiryyaka sūtrādadho'ṣṭāṃśamāne 
kalpitadakṣiṇottarāyatatiryyaksūtramadhyāttathā 
tatsūtradakṣiṇottarāgrāvadhīti yāvat | yena vidhānena ityanena 
dakṣiṇottaratiryyak sūtrāgradvayaṃ caturasrādvahistrīṃstrīnaṃśān 
prasārayedityarthaḥ | etaduktaṃ bhavati caturasrasya madhyaviṣkambhamānaṃ 
daśadhā vibhajya teṣvekaikāṃśaṃ tat prāk paścimataḥ parityajya 
cihnadvayaṃ kṛtvā tatpaścimacihnāddakṣiṇottarāyatatiryyak sūtraṃ 
taccaturasrādvahirapyaṃśatrayatrayādhikamāsphālya tadagradvayāvadhi 
tatkalpitapaścimasūtrabrahmasūtrasandhimadhyāvalambanena 
kalpitāgracihnāvadhyaṣṭāṃśamānena bhramādarddhacandrākṛti kuṇḍaṃ 
bhavediti | etadvayaṃ vṛttākārakuṇḍamarddhacandrākārakuṇḍaṃ ca 
kramataḥ maṅgalāmaṅgalayoḥ | śive iti sambuddhiḥ || 33 ||
	tasyaivetyādinā rāśiṣvityantena ślokadbhayena 
trikoṇakuṇḍanirmāṇakramamupadiśati | tatra tasyaiva caturasrasyaiva | 
pārśvayordakṣiṇottarayoḥ | tanmānena prasāritasūtramānena | 
taddvayāgrāvalambanāt prasāritapaścimasūtradvayāgrāvalambanāt | 
etaduktaṃ bhavati prāgvaccaturasraṃ kṛtvā tat brahmasūtraṃ prāgagraṃ 
vahirgatyā prasāryya taccaturasraviṣkambhamānaṃ ṣoḍhā vibhajya 
teṣvekaikāṃśena paścimatiryyak sūtrāgradvayaṃ pārśvayorvahiḥ 
prasārthya tadagradvayāt tatsūtramānopetasūtradvayasya prāk 
prasāritabrahmasūtrasya ca yatra sampātastadavadhyāsphālya tryasraṃ 
kuṇḍaṃ kalpayet | etadamaṅgalaprayoge sthirarāśiṣu caturṣūditamiti || 35 ||

--------------------------------------------

p. 563) tanmadhyapañcamāṃśena vikāśya brahmasūtrakam |
pūrvataḥ paścimadvandvaṃ koṣṭhayormmadhyadeśataḥ || 36 || 

tatkoṇamānena tathā bhrāmayet paścimāgrakān |
uttarāgrāvadhi tathā dakṣiṇāgrāvadhi priye || 37 || 

tanmadhyatiryyaksūtrāgradvayāvaṣṭambhatastathā |
vikāśitabrahmasūtrāvadhi sūtradvayaṃ bhavet || 38 || 

yoni kuṇḍamidaṃ bhadre syāccaturṣūbhayātmasu |
rāśiṣu proktakalyāṇakarmmasūktārthasiddhikṛt || 39 || 

tanmadhyasaptamāṃśena brahmasūtraṃ vikāśya tat |
mānena parito bhrāntyā kṛtvā vṛttaṃ tathā tataḥ || 40 || 

--------------------------------------------

	tanmadhyetyādibhiḥ siddhikṛdityantaiścaturbhiḥ 
ślokairyonikuṇḍanirmāṇasandhānaṃ taduktanigamanaṃ 
tatphalañcopadiśati | tatra tanmadhyapañcamāṃśena caturasrasya 
madhyamānapañcamāṃśena tatkoṇamānena 
tanmadhyakoṇayorantaramānena paścimāgrakān uttarāgrāvadhi 
brahmasūtrapaścimāgrādimadhyastha tiryyak sūtrottarāgrāvadhi tathā 
dakṣiṇāgrāvadhi brahmasūtrapaścimāgrādi 
madhyasthatiryyaksūtradakṣiṇāgrāvadhi | priye iti devīsambuddhiḥ | 
tanmadhyatiryyaksūtrāgradvayāvaṣṭambhataḥ 
caturasramadhyasthadakṣiṇottara sūtrāgradvayāvaṣṭambhena | bhadre iti 
devīsambuddhiḥ | etaduktaṃ bhavati 
caturasramadhyasūtramānapañcamāṃśena brahmasūtrasya 
prāgagraṃvahirvikāśya 
tatkoṣṭhacatuṣṭayātmakacaturasrapaścimabhāgasthadakṣiṇottarakoṣṭhayordv
ayoḥ naiṛtyādīśāntamāgneyādivāyavyāntaṃ 
koṇasūtradvayāsphālanena 
lakṣitatatsūtradvayasampātaviditamadhyadeśāvaṣṭambhata 
stattatkoṇāvadhimānenāttarakoṣṭhe prāk 
brahmasūtrapaścimāgrādidakṣiṇauttaramadhyatiryyaksūtrottarāgrāvadhi 
taddakṣiṇakoṣṭhe tatsūtrapaścimāgrādi taddakṣiṇāgrāvadhi ca 
bhramāttanmadhyatiryyaksūtrāgradvayamārabhya 
prākprasāritabrahmasūtrāgrāvadhi sūtradvayāsphālanena ca 
kalpitatatmaṅgalakarmasūbhayarāśyātmakasthānacatuṣṭaye proktaṃ yoni 
kuṇḍamuktaphalasiddhikaramiti || 39 ||
	tanmadhyetyādinā kuṇḍakamityantena ślokadvayena 
pañcāsrakuṇḍanirmmāṇavidhāna mupadiśati | tatra 
tanmadhyasaptamāṃśena caturasramadhyasūtramānasya saptamāṃśena 
taditi brahmasūtramityasya viśeṣaṇam | mānena vikāśitamānena kṛtvā 
vṛttaṃ kṛtvetyarthaḥ |

--------------------------------------------

p. 564) tattryaṃśamānāttadvṛtte kṛtvā cihnāni tatra vai |
pātayet pañcasūtrāṇi tat syāt pañcāsrakuṇḍakam || 41 || 

tanmadhyaṣoḍaśāṃśena vikāśya brahmasūtrakam |
tena mānena ca tathā kṛtvā vṛttamatisphuṭam || 42 || 

tadvṛtte vṛttamadhyasya kuryyādarddhena cāṅkanam |
tatra ṣaṭsūtrapātena bhavet kuṇḍaṃ ṣadasrakam || 43 || 

tanmadhyadaśamāṃśena vikāśya brahmasūtrakam |
tena mānena sambhrāntyā kṛtvā vṛttaṃ tathā tataḥ || 44 || 

taccatuḥṣaṣṭibhāgeṣu trayastriṃśāṃśamānataḥ |
vṛtte vidhāya cihnāni saptasūtrāṇi pātayet || 45 || 

--------------------------------------------

tathā tataścaturasramadhyasthahaṃsapadamadhyāvalambanata ityarthaḥ | 
tattryaṃśamānāt taccaturasramadhyasūtratripādamānena tatra teṣu cihneṣu | 
etaduktaṃ bhavati prāgvaccaturasraṃ kṛtvā tanmadhyamānasya 
saptamāṃśena brahmasūtraprāgagraṃ vahiḥ vikāśya tanmānena 
taccaturasramadhyasthahaṃsapadāvalambanato bhramādvṛttaṃ niṣpādya 
taccaturasramadhyasūtraṃ caturddhā kṛtvā teṣvaṃśatrayeṇāṃśatrayeṇa 
tadvṛtte brahmasūtraprāgagrādiparitaḥ pañcacihnāni vidhāya 
tattaccihnāccihnaṃ jyārūpāṇi pañcasūtrāṇyāsphālya 
tattaccāparūpavṛttakhaṇḍamārjanāt pañcāsraṃ kuṇḍaṃ 
maṅgalakarmmaṇi mithunarāśisthānavahnidik proktaṃ bhavediti || 41 ||
	tanmadhyetyādinā ṣaḍasrakamityantena ślokadvayena 
ṣaḍasrakuṇḍanirmāṇavidhānamupadiśati | tatra tanmadhyaṣoḍaśāṃśena 
caturasrabrahmasūtramānasya ṣoḍaśāṃśena vikāśya caturasrādvahiriti 
śeṣaḥ | tathā prāgvat | vṛttamadhyasya haṃsapadamadhyāt 
brahmasūtramānasya | aṅkanaṃ cihnaṃ | etaduktaṃ bhavati 
prāgvaccaturasraṃ vidhāya tanmadhyamānaṃ ṣoḍaśadhā vibhajya 
teṣvekāṃśena brahmasūtrāgraṃ vahirvikāśya tanmānena 
caturasramadhyasthahaṃsapadamadhyāvalambanena bhramādvṛttaṃ niṣpādya 
tanmadhyaviṣkambhamānārdhena tanmadhya tiryyaksūtradakṣiṇāgrādi 
parito vṛtte cihnaṣaṭkaṃ vidhāya tattaccihnāccihnajyārūpaṃ 
sūtraṣaṭkamāsphālya tattaccāparūpavṛttakhaṇḍamārjanenāmaṅgale 
karmaṇi kanyārāśisthānaniṝtidik proktaṃ ṣaḍasrakuṇḍaṃ bhavediti || 43 ||
	tanmadhyetyādibhiḥ śive ityantaistribhiḥ ślokaiḥ 
saptāsrakuṇḍanirmāṇavidhānaṃ tat

--------------------------------------------

p. 565) tat saptāsraṃ bhavet kuṇḍaṃ cāpagaṃ vāyudiggatam |
samastavairināśāya proktaṃ kuṇḍamidaṃ śive || 46 || 

tanmadhyasya caturviṃśamāne vāhyepi pūrvavat |
vidhāya caturasrantu pūrvakoṇārddhamānataḥ || 47 || 

koṇādabhita evāsya kṛtvā cihnāni cāṣṭa vai |
teṣu cihneṣu kṛtvāṣṭa sūtrāṇi paritaḥ śive || 48 || 

--------------------------------------------

phalañcopadiśati | tatra tanmadhyadaśamāṃśena caturasramadhyasūtrasya 
daśamāṃśena vikāśya caturasrādvahiriti śeṣaḥ | kṛtvā vṛttaṃ vṛttaṃ  
kṛtvetyarthaḥ | tathā prāgvat | tataḥ anantaramiti śeṣaḥ | 
taccatuḥṣaṣṭibhāgeṣu caturasramadhyasūtrasya catuḥṣaṣṭibhāgeṣu 
trayastriṃśāṃśamānataḥ trayastriṃśadaṃśamānataḥ | cāpagaṃ 
cāparāśisthānagataṃ | etaduktaṃ bhavati prāgvat samacaturasraṃ kṛtvā 
tanmadhyamānaṃ daśadhā vibhajya teṣvekāṃśamānena tadbrahmasūtraṃ 
bahiḥ vikāśya tanmānena taccaturasramadhyasthahaṃsapadamavaṣṭabhya 
vṛttaṃ kṛtvā taccaturasramadhyasūtramānaṃ catuḥṣaṣṭibhāgīkṛtya teṣu 
trayastriṃśadaṃśamānena brahmasūtraṃ prāgagrādārabhya vṛtte 
saptacihnāni kṛtvā tatra cihnāccihnaṃ jyārūpeṇa saptasūtrāṇyāsphālya 
tattaccāparūpavṛttakhaṇḍamārjanādetat saptāsraṃ 
vāyudiggatacāparāśisthāne proktaṃ vairināśakaraṃ kuṇḍaṃ bhavediti || 
46 ||
	tanmadhyetyādibhiḥ krameṇa vai ityantaistribhiḥ ślokaiḥ 
aṣṭāsrakuṇḍanirmāṇavidhānaṃ proktakuṇḍānāṃ 
mekhalādinirmāṇavidhānakathanaprastāvasahitamupadiśati | tatra 
tanmadhyasya caturasramadhyasūtrasya | caturviṃśamāne 
caturviṃśāṃśamāne | bāhye caturasrāditi śeṣaḥ | 
pūrvakoṇārddhamānataḥ pūrvalikhitacaturasrakoṇasūtrasyārddhamānena | 
koṇādabhitaḥ koṇacatuṣṭayādubhayoḥ pārśvayoḥ | kṛtvā cihnāni cihnāni 
kṛtvetyarthaḥ | śive iti sambuddhiḥ | etaduktaṃ bhavati pūrvavaccaturasraṃ 
vidhāya tanmadhyasūtramānaṃ caturviṃśatidhā vibhajya 
teṣvekaikāṃśamānāttadvahiḥ pratidiśaṃ prasāritasūtrāgre 
pūrvavaccaturasraṃ proktakrameṇa vidhāya tatkoṇasūtrasyārddhamānena 
vāhyacaturasre koṇacatuṣṭayavyatyāsāvaṣṭambhādubhayataḥ pratirekhaṃ 
cihnadvayaṃ kramāt sambhūyāṣṭacihnāni kṛtvā tatra cihnāccihnaṃ 
prāgvat sūtracatuṣkamāsphālya tadvahirgata 
koṇamārjanādīśadiksthamīnarāśiproktamaṣṭāsraṃ kuṇḍaṃ kalpayediti | 
eteṣāṃ kuṇḍānāṃ |

--------------------------------------------

p. 566) kuryyādaṣṭāsrakaṃ kuṇḍameteṣāṃ mekhalādikam |
pravakṣyāmi śṛṇu prājñe samuddiṣṭaṃ krameṇa vai || 49 || 

vṛttamadhyabhuvo mānaṃ triguṇaṃ vibhajet kramāt |
svavāñchitena mānena tadasrāṇi bhavanti hi || 50 || 

evaṃ yantrādiṣūkteṣu ṣaṭtriṃśeṣu vidhirbhavet |
kuṇḍeṣu ca tathā koṭihomādiṣu samīritam || 51 || 

prokteṣvanyatame kuṇḍe navahastapramāṇake |
kārayet koṭihomantu puruṣairaṣṭabhistathā || 52 || 

digvidiksthaiḥ kramāt pañcavāsaraiḥ sarvasiddhaye |
teṣāñca dakṣiṇāṃ dadyāt pūjāpraṇatipūrvakam || 53 || 

--------------------------------------------

mekhalādikamityatrādiśabdo yonyādiviṣayaḥ | prājñe iti sambuddhiḥ || 49 ||
	vṛttetyādinā samīritamityantena 
ślokadvayenāṣṭāsrayantrakuṇḍādikalpanopāyopadeśaṃ 
proktanigamanañca karoti | tatra vṛttamadhyabhuvaḥ vṛttamadhyaviṣkambhasya 
| triguṇaṃ triguṇitaṃ | svavāñchitena svavāñchitāsrimānena | tadasrāṇi 
aṣṭāsrayantrakuṇḍāni | ukteṣu pañcaviṃśe paṭale | cakāraḥ samuccaye | 
koṭihomādiṣu vakṣyamāṇeṣu atrādiśabdo mahāsaṃkhyahomādiviṣayaḥ | 
etaduktaṃ bhavati proktakramādvṛttaṃ kṛtvā tanmadhyaviṣkambhamānaṃ 
svābhīṣṭāsrisaṃkhyayā vibhajya teṣu tattadaṃśamānena vṛtte 
paritaścihnāni sveṣṭāsrisaṃkhyāni vidhāya tattaccihnāccihnaṃ 
jyārūpāṇi sūtrāṇi sveṣṭāsrisaṃkhyānyāsphālya tattaccāparūpāṇi 
vṛttakhaṇḍāni mārjayitvā evaṃ 
mātṛkāpaṭaloktaṣaṭtriṃśāsrādiyantreṣu tattatkuṇḍeṣu ca 
koṭyādimahāsaṃkhyahomaproktakuṇḍeṣu ca vidhānaṃ samīritamiti || 51 ||
	prokteṣvityādibhirāstikairityantaiḥ ṣaḍbhiḥ ślokaiḥ 
koṭihomakuṇḍapramāṇaṃ hotṛsaṃkhyāṃ taddhomaprakāraṃ 
hotṛdakṣiṇāṃ gurudakṣiṇāṃ 
tatkoṭihomakarttavyakālaviśeṣāṃstadvidyāṃ hotṛlakṣaṇañcopadiśati | 
tatra prokteṣu maṅgalāmaṅgalatvabhedataḥ anyatame tattadanuguṇe | 
navahastapramāṇake āyāmena vistāreṇa ca | tathā 
vakṣyamāṇalakṣaṇairvidyāvidbhiḥ |

--------------------------------------------

p. 567) gocarmmadvayamātrantu bhuvaṃ gāṃ prasrutastanīm |
mahiṣīṃ saprajāmaśvadāsadāsīvibhūṣaṇām || 54 || 

vāsāṃsi hemaniṣkāṇāṃ śataṃ teṣāmathaikaśaḥ |
tato gurośca tānyeva taiḥ samānamudīritam || 55 || 

divyotpāteṣu rogārttau ghore ca ripunigrahe |
tathā digvijaye'nyasya parakṛtyādisambhave || 56 || 

kārayet koṭihomantu vidyayā nityayādyayā |
surūpaiśca suśīlaiśca nityābhaktaistathāstikaiḥ || 57 || 

proktānāṃ sarvakuṇḍānāṃ aratnikhātamātrakam |
koṭihomasya kuṇḍasya khātamūrddhantu tasya vai || 58 || 

--------------------------------------------

kramāt triṃśatpaṭalavakṣyamāṇahomavidhānakramāt | etaduktaṃ bhavati 
vakṣyamāṇetyādinā samudbhavaproktakuṇḍeṣu tattadanuguṇaṃ kuṇḍaṃ 
navahastapramāṇaṃ vakṣyamāṇamekhalādiyutaṃ kṛtvā pratidivasaṃ 
divasapañcakaṃ digvidiksthairaṣṭabhiraṣṭabhiḥ 
puruṣairvakṣyamāṇalakṣaṇasampannairvakṣyamāṇavidyayā 
svābhimatasiddhiparyyantaṃ homaṃ kārayediti | teṣāṃ hotṝṇāṃ | 
dadyādityasya bhuvamityādibhiraṣṭabhiḥ padairdvitīyāntaiḥ 
pratyekamuttaratrānvayaḥ | dadyāt pañcasu pañcasu dineṣu | 
gocarmmadvayamātraṃ gocarmmamātrāyā bhuvaḥ pramāṇaṃ 
vṛhaspatirāha |

		saptahastapramāṇena triṃśadaṃśanivarttanam |
		daśa tānyeva gocarmeti ||

	taddviguṇamekaśaḥ ekaikahotre | tānyeva vastūni | tairhotṛbhiḥ | 
samānamudīritaṃ proktadravyajātamiti | divyotpāteṣu 
grahanakṣatrādivikṛtiṣu | ādyayā lalitayā | nityābhaktaiḥ 
ṣoḍaśanityābhaktaiḥ | āstikaiḥ nityanaimittikādikramabhajanaparaiḥ || 57 ||
	proktetyādinā ślokena kuṇḍānāṃ khātamānamupadiśati | tatra 
arātnaḥ caturviśatyaṅgulamānaṃ | tasya 
koṭihomaproktanavahastamānakuṇḍasya || 58 ||

--------------------------------------------

p. 568) sarveṣāṃ mekhalāmānaṃ vitastyaṣṭatadarddhakaiḥ |
vistārotsedhayoḥ kuryyādyonihotrāsanāgrataḥ || 59 || 

mahākuṇḍasya tu punarmekhalā hastamānataḥ |
tisṛṇāmapi vistārāḥ pratyekaṃ ṣoḍaśāṅgulāḥ || 60 || 

teṣāmutsedhasaṃkhyāśca ṣoḍaśa syuḥ krameṇa vai |
yoninirmmāṇamadhunā vāsanāñca śṛṇu priye || 61 || 

vahiṣṭhamekhalāmadhyādārabhya nijanālakam |
vitastimātrakāṃ koṣṭhāmaśvatthadalasannibhām || 62 || 

--------------------------------------------

	sarveṣāmityādinā ślokena sarvakuṇḍamekhalāmānaṃ 
yoninirmāṇañcopadiśati | tatra vitastyaṣṭatadarddhakaiḥ 
dvādaśāṅgulacaturaṅgulamānaiḥ eṣa mānakramo vistārasya cādhārādi 
utsedhordhādiśca voddhavyaḥ | etaduktaṃ bhavati mahākuṇḍarahitānāṃ 
sarvakuṇḍānāṃ paritastvekaikāṅgulamānādbahiradho mekhalāṃ 
dvādaśāṅguladvādaśāṅgulamānavistāreṇa caturaṅgulamānotsedhena 
ca yutāṃ kṛtvā tadupari vāhye paritaścaturaṅgulamānaṃ muktvā 
tadantaraṣṭāṅgulamānavistāreṇa caturaṅgulamānotsedhena ca yutāṃ 
dvitīyamekhalāṃ tadupari prāgvat vāhye caturaṅgulamānaṃ muktvā 
tadantarvistārotsedhābhyāṃ caturaṅgulamānamitāṃ tṛtīyāṃ 
mekhalāñca kṛtvā tanmekhalāyāṃ hoturāsanāgrapārśvamadhye 
vakṣyamāṇalakṣaṇāṃ yoniṃ kuryyāditi || 59 ||
	mahetyādinā priye ityantena ślokadvayena mahākuṇḍasya 
mekhalāmānaṃ yoninirmāṇavidhānañca 
tadvāsanākathanaprastāvasahitamupadiśati | tatra turviśeṣe | hastamānataḥ 
aṣṭacatvāriṃśadaṅgulamānataḥ | tisṛṇāṃ mekhalānāmiti śeṣaḥ | 
teṣāṃ mekhalānāṃ divyatvāt tāsāmityarthaḥ | ṣoḍaśāṅgulānīti 
śeṣaḥ | etaduktaṃ bhavati mahākuṇḍasya parito 
vistāreṇāṣṭacatvāriṃśadaṅgulamitāmutsedhena 
ṣoḍaśāṅgulamānamitāmadhomekhalāṃ tadupari vāhyataḥ 
ṣoḍaśāṅgulamānaṃ muktvā tadantardvātriṃśadaṅgulamānavistārāṃ 
ṣoḍaśāṅghalotsedhāṃ dvitīyāṃ mekhalāṃ tadupari vāhye 
ṣoḍaśāṅgulaṃ muktvā tadantarvistārotsedhābhyāṃ 
ṣoḍaśāṅgulamānāṃ tṛtīyāṃ mekhalāṃ kuryyāditi | yonisvarūpataḥ 
nirmāṇaṃ tasyā vāsanāṃ yoninirmāṇasya | priye iti devīsambuddhiḥ || 61 ||
	bahiṣṭhetyādibhiḥ samūhata ityantairarddhādyaiścaturbhiḥ 
ślokairyonisvarūpaṃ tannirmāṇakramaṃ

--------------------------------------------

p. 569) vitastyāyāmasaṃyuktāṃ tadarddhena tu vistṛtām |
ekāṅgulotsedhayutāṃ mekhalopari sarvataḥ || 63 || 

mūlānnimnāgrakāṃ stokaṃ kuryyādyoniñca sarvataḥ |
yoniḥ kāraṇabhūtasya tattvasya syāt padaṃ mahat || 64 || 

tena tatraiva havyānāṃ vidhānaṃ tanmayatvataḥ |
phalāni pūrṇānyacirādayatnādvitaratyasau || 65 || 

--------------------------------------------

tadvāsanāṃ mahākuṇḍasya yonerūhena mānakḷptiñcopadiśati | tatra 
vahiṣṭhamekhalāmadhyāt 
prathamamekhalāmadhyabhūtabhūpradeśādvitastrimātrakāṃ koṣṭhāṃ 
ddvādaśāṅgulot sedhakalpitanālāṃ aśvatthadalasannibhāṃ 
aśvatthapatrākārāṃ vitastyāyāmasaṃyuktāṃ 
dvādaṅgulāyāmasaṃyuktāṃ tadarddhena tu vistṛtāṃ 
ṣaḍaṅgulavistārayutāṃ | sarvataḥ sarveṣu kuṇḍeṣu | stokaṃ kiñcit | 
sarvataḥ sarvasya asya kāraṇabhūtasya ityuttaratrānvayaḥ | etaduktaṃ bhavati 
sarvakuṇḍeṣu hoturāsanapradeśe prathamamekhalāmadhyapradeśabhūmau 
dvyaṅgulāyāmavistāramekāṅgulotsedhaṃ caturasraṃ pīṭhaṃ mṛdā 
kṛtvā tadādyuparitanamekhalāgrāntamadhyatanamekhaloparistaraṇārthaṃ 
kṛtarandhrāntarmekhalāsparśivṛttākāraṃ nālaṃ kṛtvā 
tannālasambandhyuparitanamekhalopari ṣaḍaṅgulamānavistāramadhyāṃ 
tatpradeśādubhayapārśvakrama 
saṅkocitāgradvādaśāṅgulamānāyāmāmekāṅgulotsedhāmaśvatthapatr
ākārāṃ mūlāt kiñcit kramānnimnāgrāṃ yoniṃ kuryāditi | 
vṛttakuṇḍavyatiriktakuṇḍānāṃ yoniṃ jānīyādeveti sampradāyaḥ | 
kāraṇabhūtasya tattvasya viśvakāraṇabhūtasya jātarūpatattvasya padaṃ 
udayaviśrāntisthānaṃ mahat pūrṇatvāt | tatraṃ yonyāṃ asau 
aparicchinnātmikā yoniḥ | mahākuṇḍasya koṭihomaproktakuṇḍasyā māna 
yoneriti śeṣaḥ | samūhataḥ samyagūhena | ūho yathā 
vitastimātramekhalasya kuṇḍasya nālot sedhamānaṃ vitastiḥ 
tadyonervistāramānamaṅgulaṣaṭkaṃ āyāmamānaṃ vitastiḥ 
utsedhamānamekāṅgulaṃ tadā hastamātramānamekhalasya mahākuṇḍasya 
tattanmānāni kiyantīti tatprakaraṇāttanmānāni likhyante | 
nālamānamaṣṭacatvāriṃśadaṅgulamānaṃ | yoneḥ vistāramaratniḥ | 
āyāmamānaṃ hastaḥ | utsedhamānamaṅgulacatuṣṭayañca | yonikuṇḍasya 
tanmekhalopari yonikḷptiṃ vinaiva tatphalasiddhikṛditi sampradāyaḥ || 66 ||

--------------------------------------------

p. 570) mahākuṇḍasya caivaitat kuryyānmānaṃ samūhataḥ |
nābhiṃ kuryyāttu sarvvatra kuṇḍamadhye vidhānataḥ || 66 || 

aṣṭacchadaṃ sarojantu vidadhyāccāruvigraham |
caturbhiraṅgulaiḥ kuryyāt karṇikāṃ dalameva ca || 67 || 

vistārādapi cotsedhaṃ ṣaḍbhiḥ ṣaḍbhirudīritam |
prāgvanmahati kuṇḍe ca kuryyādūhena tattathā || 68 || 

dhyānamagnerdvidhā proktaṃ saumyakrauryyavibhāgataḥ |
saumyaṃ nityāsamākāraṃ dhyānamanyacchṛṇu priye || 69 || 

--------------------------------------------

	nābhimityādinā tathetyantenārddhādyena ślokadvayena 
sarvakuṇḍamadhye nābhinirmāṇavidhānaṃ tallakṣaṇaṃ mahākuṇḍasya 
proktavadūhakalpanañcopadiśati | tatra vidhānataḥ vakṣyamāṇaprakāreṇa | 
cāruvigrahaṃ anyūnādhikamānaṃ | caturbhiḥ pratidiśamiti śeṣaḥ | caḥ 
samuccaye | ṣaḍbhiḥ ṣaḍbhiḥ api cetyanena aṅgulairiti 
pūrvaślokādākṛṣyate | etaduktaṃ bhavati proktānāṃ sarvakuṇḍānāṃ 
kuṇḍamadhyasthahaṃsapadāvalambanena pratidiśaṃ 
daśāṅgulamānaparibhrāntyā vṛttaṃ niṣpādya tadvṛttāntarāle 
ṣaḍaṅgulot sedhayutaṃ pīṭhaṃ kṛtvā 
tanmadhyasthahaṃsapadāvalambanena pratidiśaṃ caturaṅgulamānena vṛttaṃ 
niṣpādya tadvahiḥ ṣaḍaṅgulamānena ca vṛttaṃ kṛtvā 
tadantarvṛttamadhyaṃ karṇikāṃ parikalpya 
tadbahiḥsthavṛttāntarālavīthyāmaṣṭadalavidhānena ca sambhūya 
viṃśatyaṅgulamadhyasaṃsthaṃ nābhipadmaṃ kuryyāditi | mahati kuṇḍe 
koṭihomaprokte kuṇḍe ūhena yadā aratnimānavistārāyāmakuṇḍe 
nābhipadmasyādhodalavistāramañce ṣaḍaṅgulātmake karṇikāmānaṃ 
caturaṅgulātmakaṃ tadā navahastavistārāyāmamahākuṇḍe | 
nābhipadmasya tattanmānāni kiyantītyūhena tanmānasaṃkhyā likhyate | 
yathā utsedhamānāni aṣṭottaraśatāṅgulasaṃkhyāni dalamānāni 
pratidiśamaṣṭottaraśatāṅgulāni karṇikārddhavistāramānāni 
dvisaptatyaṅgulāni sambhūya padmaviṣkambhamānāṅgulāni 
ṣaṣṭyuttaratriśatasaṃkhyāṇi bhavanti | tannābhipadmaṃ tathā tanmānena || 
68 ||
	dhyānamityādinā ślokena saumyakrauryavibhāgena 
agnerdhyānadvayaprastāvapuraḥsaraṃ saumyadhyānamatidiśya 
krūradhyānaṃ prastauti | tatra nityāsamākāraṃ dhyānaṃ 
tattannityāproktasthūlarūpadhyānaṃ | priye iti devīsambuddhiḥ || 69 ||

--------------------------------------------

p. 571) dviśīrṣasaptahastañca tripādasaptajihvakam |
tridhārūpamatikrūrairaruṇaiḥ ṣaḍbhirīkṣaṇaiḥ || 70 || 

savyaiścaturbhirhastaistu śaktyakṣasruksruvau tathā |
itaraistomaraṃ tālavṛntaṃ sarpiḥsubhājanam || 71 || 

nihantumaniśaṃ vyāttavaktraṃ dhyāyeddhavirbhujam |
krūreṣu sarvvahomeṣu dhyānavaibhavamīritam || 72 || 

vahneḥ śirasi dehe vā śrotreṣvakṣiṣu vā tathā |
juhuyāccettadā kṣipraṃ tadaghaistaṃ vināśayet || 73 || 

tatastadvaktrayorjihvāsaptakaṃ samyagarccayet |
juhuyācca samāpnoti vāñchitaṃ sakalaṃ kṣaṇāt || 74 || 

hiraṇyā kanakā raktā kṛṣṇā jihvāyathārthakā |
dakṣavaktragatā sarvvasiddhidā tu samarccanāt || 75 || 

--------------------------------------------

	dviśīrṣetyādibhirīritamityantaistribhiḥ ślokairagneḥ 
krūradhyānamupadiśati | tatra tridhārūpaṃ sattvādiguṇabhedeneti śeṣaḥ | 
savyairdakṣiṇaiḥ | itarairvāmairhastaiḥ sarpiḥ subhājanaṃ 
sarpiḥpūrṇahemapātraṃ | 
atrāyudhakramastūrddhvabhujādyādharabhujāntamityavagantavyaḥ | 
vyāttavaktraṃ vistṛtavaktram || 72 ||
	vahnerityādinā ślokenāgnerjihvāvyatiriktāṅgeṣu home 
pratyavāyamupadiśati tatra vā samuccaye | taṃ sādhakam || 73 ||
	tata ityādinā ślokena jihvāsaptakārccanaṃ tatra homaṃ tat 
phalañcopadiśati | tatra tadvaktrayoḥ agnervaktrayorjuhuyāt | cakārāt 
jihvāsaptake ityarthaḥ | kṣaṇāt proktamaṇḍalādikālālaṅghanena || 74 ||
	hiraṇyetyādinā ślokenāgneḥ 
dakṣiṇavaktrajihvācatuṣṭayanāmānyupadiśati | tatra yathārthakā 
rūpādibhiriti yāvat | sarvasiddhidā vāñchitaphaladāyinī || 75 ||
	suprabhetyādinā ślokena vāmavaktrajihvātrayanāmāni 
tadantyajihvāyāḥ sarvakarmmasu

--------------------------------------------

p. 572) suprabhā cātiraktā ca bahurūpā ca vāmagā |
bahurūpāyāṃ jihvāyāṃ homaḥ sarvvārthasādhakaḥ || 76 || 

itarāsu hunet krūrakarmmasvabhimateṣu tu |
yasyāṃ juhoti tāmādyāṃ samabhyarcyātha saptaśaḥ || 77 || 

tato hunecca jihvāyāmuktāyāṃ tatra karmmaṇi |
sāmānyato nityahome dravyāṇi śṛṇu sundari || 78 || 

ājyamannaṃ pāyasañca tilataṇḍulamapyatha |
taddvayaṃ ceti saṃproktānyuktānyetāni nityake || 79 || 

śubhairdarbhaiḥ paristīryya sarvvatra śubhakarmasu |
abhicāreṣu vānyeṣu krūreṣvanyeṣvapi priye || 80 || 

nakṣatravṛkṣaistadyoniraktotthacaruṇā tathā |
tanmāṃsaistatra tatroktairdravyaiḥ krūreṣu karmasu || 81 || 

--------------------------------------------

siddhipradatvañcopadiśati | tatra vāmagā vāmavaktragatā | 
sarvārthasādhakaḥ sarvahomeṣu tattatsiddhikṛt | nityahomaṃ tasyāmeva 
kuryyāditi sampradāyaḥ || 76 ||
	itarāsvityādinā sundarītyantena ślokadvayena itarajihṇāṣaṭke 
karahomasya karttavyatāṃ tattatkarmmaṇi tattajjihvāpuraḥsaraṃ 
tatpūrvajihvāntaṃ itarajihvārccanaṃ tasyāḥ homavidhānaṃ sāmānyato 
nityahomadravyakathanaprastāvañca karoti | tatra itarāsu 
bahurūpākhyajihvāvyatiriktāsu ṣaṭsu | yasyāṃ jihvāyāṃ | tataḥ 
jihvārccanāntaraṃ | uktāyāṃ tattatkarmānurūpāyāṃ | sundarīti 
devīsambuddhiḥ || 78 ||
	ājyamityādinā ślokena nityahomadravyāṇyupadiśati | tatra 
prathamārddhena pañcadravyāṇi kathitāni | taddvayaṃ tilasahitataṇḍulaṃ | 
nityake nityahome || 79 ||
	subhairityādinā ślokena śubhakarmmasvabhicārādiṣu ca 
paristaraṇīyabhedamupadiśati | tatra sarvatra tantre | anyeṣūccāṭanādiṣu | 
priye iti sambuddhiḥ || 80 ||
	nakṣatretyādinā ślokena krūrakarmmasu homadravyāṇyupadiśati | 
tatra sarvatra

--------------------------------------------

p. 573) prasūnānyekamekantu phalāni ca tathā hunet |
annājyādi samastantu niṣkamātraṃ hunet kramāt || 82 || 

snāto viśuddhavasano dhūpasraggandhavāsitaḥ |
prasannacittavadanaḥ kuryyāddhomantu sādhakaḥ || 83 || 

prāṅmukho viṣṭarāsīnaḥ prāṇāyāmapuraḥsaram |
nyastagātro'rghatoyena prokṣayet kuṇḍamadhyakam || 84 || 

dravyāṇyanyāni tatrasthānyaśeṣāṇi viśudvaye |
darbheṇa vilikhet kuṇḍamadhye rekhācatuṣṭayam || 85 || 

--------------------------------------------

nakṣatravṛkṣaiḥ ekaviṃśe paṭale ṣaṭsaptatitamaślokāditribhiḥ 
ślokairuktaiḥ riporiti śeṣaḥ | tadyoniraktotthacaruṇā ekaviṃśe paṭale 
tvekonāśītitamāśītitamaślokadvayoktaripunakṣatrayoniraktapācitacaruṇā | 
tathā samuccaye | tanmāṃsaiḥ ripu nakṣatrayonimāṃsaiḥ | tatra tatra 
tattatpaṭale || 81 ||
	prasūnānītyādinā ślokenaikaikāhutidravyaparimāṇamupadiśati | 
tatra tathā ekamekaṃ | annājyādītyatrādiśabdaḥ 
pāyasatilataṇḍulādiviṣayaḥ | niṣkamātramityanenājyādīnāṃ 
prasthamātreṇa ṣaṇavatyāhutīḥ kuryyāditi yāvat || 82 ||
	snāta ityādinā ślokena hotustatkālaparikarmopadiśati | tatra 
prasannacittavadana ityetannityanaimittikamaṅgalahomaviṣayaḥ || 83 ||
	prāṅmukha ityādibhirudīrita ityantairadhyarddhairdaśabhiḥ ślokaiḥ 
sarvamaṅgalahomānāṃ sāmānyapurastāccopariṣṭācca tattadvidhiṃ 
krūrahomasyāpi tattatsādhāraṇatāñcopadiśati | tatra nyastagātraḥ 
tattannityāproktanyāsamantrairiti śeṣaḥ | tatrasthāni tadyonisthāni 
kuṇḍaparisarasthāni ca | tatra navakoṣṭhe | prāgādiṣu koṣṭheṣu | sapta ityasya 
jihvā ityetadviśeṣyaṃ | madhye madhyakoṣṭhe | vahniṃ tathā smaran 
nityahomoktaprakāreṇa vahniṃ tattannityārūpaṃ smaran | asya padasya 
anantaraśloke pūjayedityanenānvayaḥ | proktaiḥ vahnernāmneti śeṣaḥ | caḥ 
samuccaye | dvyakṣarādikaṃ śaktibījalakṣmībījadvayādikam | aṣṭānāṃ 
agneśca saptajihvānāṃ | tanmantro yathā hrīṃ śrīṃ agnaye svāhā hrīṃ 
śrīṃ

--------------------------------------------

p. 574) prākpratyagdakṣiṇodak ca tatra jihvāḥ samarccayet |
prāgādiṣu tu saptāpi madhye vahniṃ tathā smaran || 86 || 

pūjayet sarpiṣā homaṃ kuryyāt sapta krameṇa vai |
jihvānāmabhirekaikaṃ vahneśca dvyakṣarādikam || 87 || 

svāhāntamantramuditamaṣṭānāṃ kramataḥ śive |
vahniṃ sabhājanaṃ haste gṛhītvāṅgārakañca tat || 88 || 

kravyādebhyo nama iti proktvānyattu sabhājanam |
viparibhrāmya kuṇḍantu tanmadhye vinyasettataḥ || 89 || 

prajvālya lalitādyābhirvidyābhiḥ pariṣecanam |
kṛtvā darbhaiḥ paristīryya palāśāśvatthapatrakaiḥ || 90 || 

--------------------------------------------

hiraṇyāyai svāhā ityādayaḥ | sabhājanaṃ bhājanasahitaṃ kravyādebhyo 
namaḥ iti śeṣaḥ | anyat tyaktaśeṣaṃ aṅgāraṃ | tanmadhye kuṇḍamadhye | 
darbhaiḥ prākpaścimayoruttarāgraiḥ dakṣiṇottarayoḥ prāgagraiśca 
madhyasthamekhalāsviti śeṣaḥ | palāśāśvatthapatrakaiḥ 
palāśāśvatthayoranyatarapatrakaiḥ | tathā ghṛtāhutīḥ pañcame paṭale 
ekonaṣaṣṭitamaślokottarārddhena tadanantaraślokārddhapādena 
coktakrameṇa tattat jihvānāṃ smaraṇapūrvaṃ pratijihvaṃ navanavāhutīḥ 
parivāraśaktīnāmekaikāhutīśca | mūlataḥ tattannityāvidyayā | 
nāthanityātmabhūtajaiḥ 
navanāthapañcadaśanityādinanityātmāṣṭākṣarapañcabhūtātmakairmant
rairiti śeṣaḥ | svājñāsthānagatāṃ 
svabhrūmadhyāntargatadvidalapadmādhāramadhyasthaśaktirūpamahāvahnis
varūpatādātmyaṃ gatāṃ | paristaraṇapūrvakaṃ paristaraṇaṃ pūrvādita 
uttarānteṣu | bhasmanā dagdhaparistaraṇadarbhāṇām | etaduktaṃ bhavati 
viṣṭare prāṅmukhasthitaḥ prāṇāyāmapuraḥsaraṃ nyāsaṃ kṛtvā 
sthāpitārghajalena kuṇḍaṃ homadravyaṃ saṃprokṣya 
kuṇḍamadhyasthanābhipadmakarṇikāyāṃ prākpratyagdakṣiṇodak ca 
darbheṇa likhitarekhācatuṣṭayena nava koṣṭhāni niṣpādyārghatoyena 
saṃprokṣya bhājananihitamaṅgāraṃ haste gṛhītvā kravyādebhyo namaḥ iti 
mantreṇa tasmādaṅgārasakalaṃ dakṣiṇasyāṃ

--------------------------------------------

p. 575) tatha ghṛtāhutīḥ kṛtvā nityā ṣoḍaśa mūlataḥ |
juhuyādekamekantu nāthanityātmabhūtajaiḥ || 91 || 

tataśca pariṣicyātmānaṃ svātmānaṃ vibhāvya tām |
svājñāsthānagatāṃ buddhvā paristaraṇapūrvakam || 92 || 

dandhvāgnau bhasmanā kṛtvā tilakaṃ nyastagātrakaḥ |
pūjāṃ samāpya vicaret sukhī tadrūpavānnaraḥ || 93 || 

--------------------------------------------

diśyapāsya sabhājanamaṅgāraṃ kuṇḍamabhitaḥ triḥpradakṣiṇaṃ 
paribhrāmya tanmadhyasthakoṣṭhe taṃ vahniṃ saṃsthāpya prajvālya 
lalitāditattannityāvidyāsu svabhajanīyavidyayā pariṣicya 
tatkuṇḍamadhyamekhalāyāḥ parita udagagrai prāgagraiśca darbhaiḥ 
kuśairvā paristīrya palāśāśvatthayoranyatarasya patrairdevīṃ parikalpya 
madhye vahniṃ tadabhitaḥ prāgādikuṇḍakoṣṭheṣu svābhimatādisaptajihvā 
dhyātvā hrīṃ śrīṃ agnaye namaḥ iti madhye vahniṃ samabhyarcya hrīṃ 
śrīṃ hiraṇyāyai namaḥ ityādibhiḥ svābhimatādibhiḥ saptajihvāmantraiḥ 
samabhyarcya lalitāhome tattajjihvāsmaraṇapūrvaṃ 
śrīvidyātṛtīyakhaṇḍadinanityābhyāṃ pratijihvaṃ navanavāhutīrhutvā 
tadanyanityā home tattajjihvāmantraḥ svāhāntaistāsu pratyekaṃ 
navanavāhutīrhutvā nityanaimīttikamaṅgalahomeṣu vahniṃ 
tattannityāvigrahaṃ maṅgalakarmasu tatra proktavigrahaṃ 
tatpūjākrameṇaikaikāhutiṃ svabhajanīyavidyayā nityanaimittikayoḥ 
ṣoḍaśāhutīśca ghṛtena hutvā kāmye 
tattatkarmmaproktadravyaistattatsaṃkhyāhutīśca hutvā lalitāhome 
nāthamantraistithinityayā taddinanityayātmāṣṭākṣareṇa bhūtamantraiśca 
taditaranityāhome nāthamantraireva hutvā prāgvat pariṣicya vahniṃ devīṃ 
vibhāvayan svājñādhārasthaśaktirūpamahāvahninā tādātmyaṃ 
vibhāvya paristaraṇadarbhādikaṃ tadvahnau dagdhvā tadbhasmanā tilakaṃ 
kṛtvā tattannityāvidyāṃ hutasaṃkhyāmāvarttya prāgvannyāsaṃ 
kuryyāditi | krūrakarmasu abhicārādiṣu || 94 ||

--------------------------------------------

p. 576) krūrakarmmasu homeṣu vidhireṣa udīritaḥ |
teṣu taddhomakaraṇaṃ samāpte nityaśastathā || 94 || 

sābhyaṅgaṃ vidyayātmānaṃ kuryyāt sampūjayettathā |
nityakramaṃ tato nityaṃ tattaddivasavidyayā || 95 || 

mithunāni ca pañcāśat pūjayet praṇamedapi |
maṅgale pūrvamudite pāhi māmityudīrayet || 96 || 

evaṃ te kathitaṃ sarvaṃ kuṇḍādiṣu samīritam |
homaṃ taṃ trividhaṃ proktaṃ sthūlasūkṣmaparatvataḥ || 97 || 

sthūlaṃ parañcottarasmin paṭale samyagīritam |
itarasya vidhāne tu yāni jñeyāni tāni tu || 98 || 

proktāni sakalānītthaṃ homāllakṣmīmavāpnuyāt |
vināśayedarātīṃśca homeḥ pāpāni cātmanaḥ || 99 || 

--------------------------------------------

	teṣvityādibhirvāñchitamityantairarddhādyaiḥ ṣaḍbhiḥ ślokaiḥ 
krūrahomānantaraṃ tatkṣāntyarthaṃ homaḥ karttavyaḥ tadarthaṃ 
pūrvoktadinanityāmithunārccanasmaraṇasahitaṃ 
sūkṣmaparahomadvayasyottarapaṭale 
vakṣyamāṇatvaprastāvasahitamuktanigamanaṃ tatphalañcopadiśati | tatra 
nityaśaḥ pratidinaṃ | tathā uktaprakāreṇa | vidyayā tattannityāvidyayā | 
sampūjayet tattanityāmiti śeṣaḥ | nityakramaṃ tattannityāyā 
nityapūjākramaṃ | tatastannityāpūjānantaraṃ | tattaddivasavidyayā 
pañcaviṃśapaṭaloktatattaddinavidyayā saheti śeṣaḥ | pūrvamudite 
ṣoḍaśapaṭale proktacatuḥṣaṣṭikoṣṭhātmake | pāhi māmiti 
akṣarātmakamantramiti śeṣaḥ | sarvvaṃ krūrahomānantaraṃ 
sādhakakarttavyaṃ | kuṇḍādiṣu samīritaṃ kuṇḍādiṣu 
mekhalānābhiyonyādinirmāṇavidhānamīritaṃ | turviśeṣe | uttarasmin 
dvātriṃśe paṭale | itarasya sthūlahomasya | tānītyasyottaratra 
proktānītyetadviśeṣyaṃ | itthaṃ homāt proktaprakārahomāt |

--------------------------------------------

p. 177) nāsādhyamasti homena nānavāpyamapīśvari |
tasmāddhomena sakalaṃ sādhayet sarvavāñchitam || 100 || 

vidyātattvamayī vyāptiriti samyak samīritā |
asyā niphālanāccitte tattattvaṃ svātmasāt kṛtam || 101 || 

iti ṣoḍaśanityātantreṣu śrīkādimate kuṇḍalkṛptirnāma ekonatriṃśaṃ 
paṭalam  || 29 || oṃ || 

--------------------------------------------

pāpāni amaṅgalāni | nāsādhyamityetadarātiviṣayaḥ | 
nānavāpyamityetadabhimataviṣayaḥ || 100 ||

iti ṣoḍaśanityātantreṣu śrīkādimatākhyasya paripūrṇasya tantrasya 
prapañcasārasiṃharājaprakāśābhidhānena subhagānandanāthena 
viracitāyāṃ manoramākhyāyāṃ vyākhyāyāṃ ṣoḍaśanityānāṃ 
lokakālatādātmyādiprakāśanaparamekonatriṃśapaṭalaṃ paripūrṇaṃ 
parāmṛṣṭam || 29 || oṃ tatsat ||

granthasaṃkhyā - na santi yantrāṇyekonatriṃśesmin paṭale kṛtāḥ |
			adhyarddhatriṃśadadhikā vyākhyāgranthāḥ śatatrayāt 
||


triṃśapaṭalam |

atha ṣoḍaśanityānāṃ sāmānyā vāstudevatāḥ |
tāsāṃ cakraṃ tatra pūjākramaṃ samyagvadāmi te || 1 || 

tatphalāni ca taddhomavidhānāni tathā valim |
sūkṣmahomavidhānāni tatphalāni paraṃ tathā || 2 || 

krameṇa śṛṇu deveśi proktāni phalasiddhaye |
yairvinā bhuvane mantrāḥ sarve syurniṣphalā dhruvam || 3 || 

caturasrākṛtiḥ kaścidasuraḥ sarvanāśakṛt |
purā tasya vadhāyaiva sarve devāḥ smudyamam || 4 || 

kṛtvā nihantumudyuktāstairavadhyo'bhavadvarāt |
āvayostannirāsāya māmetyākathayattadā || 5 || 

--------------------------------------------

	pūrvasminnekonatriṃśe paṭale ṣoḍaśanityānāṃ homārthaṃ 
maṇḍapakuṇḍādinirmāṇavidhānamupadiśyānantaraṃ ṣoḍaśanityānāṃ 
sāmānyā vāstudevatāḥ tāsāṃ cakraṃ tatra tatpūjanaṃ tattatphalāni 
taddhomavidhānāni tadvaliṃ sūkṣmahomavidhānāni 
parahomavidhiñcopadiśati atha ṣoḍaśetyādinā aśeṣata ityantena 
ślokaśatarūpeṇa triṃśena paṭalena | tatrātha 
ṣoḍaśetyādibhirdhruvamityantaistribhiḥ ślokaiḥ 
paṭalārthāṃstajjñānānuṣṭhānavaidhuryyeṇa savamantrāṇāṃ 
naiṣphalyaṃ copadiśati | tatra tāsāṃ vāstudevatānāṃ | tatra cakre | te tava | 
tatphalāni vāstudevatāpūjāphalāni | taddhomavidhānāni 
vāstudevatāhomavidhānāni | tathā valiṃ vāstudevatāvaliṃ | tatphalāni 
sūkṣmahomaphalāni | paraṃ tathā parahomāt phalāni krameṇa uddiṣṭānīti 
śeṣaḥ | deveśīti sambuddhiḥ | yaiḥ proktavaddhyānānuṣṭhitaiḥ | dhruvaṃ 
niścitam || 3 ||
	caturasrākṛtirityādibhiste ityantaiḥ saptabhiḥ 
ślokairvāstudevatotpattikāraṇaṃ tadutpattiṃ tatsaṃkhyāṃ 
tatpūjādyakaraṇe pratyavāyaṃ pūjāphalañca 
taccakrādividhānakathanaprastāvasahitamupadiśati | tatra sarvvanāśakṛt 
sarvvaprāṇināṃ hiṃsātatparaḥ |

--------------------------------------------

p. 579) kathayāsmākamadhunā tadvāstupuruṣasya tu |
darpaśāntiṃ nacettena viśvamāsīdupadrutam || 6 || 

ityukte tairmayā proktaṃ nidhanaṃ tasya duḥśakam |
khātvā tamavanau tasya śarīre sthāpayettathā || 7 || 

nityaśaśca tripañcāśanniḥspandākramaṇāya vai |
niyojya teṣāṃ ye pūjāvimukhāstaiḥ kṛtāni tu || 8 || 

sukṛtāni samādadyurduṣkṛtāni ca kurvate |
tasmātteṣāmarccanantu pratyahaṃ kurvatāṃ sadā || 9 || 

śubhānyevāśu jāyante naivāśubhakathāpi ca |
taccakrādividhānantu śṛṇu samyagvadāmi te || 10 || 

prākpratyagdakṣiṇodak ca kṛtvā vai daśasūtrakam |
tairekāśītikoṣṭhāni jātāni syuḥ samāni ca || 11 || 

--------------------------------------------

tasya asurasya | devā brahmādayaḥ | kṛtvetyasya samudyamamityanena 
pūrvatrānvayaḥ | tairdevaiḥ āvayoḥ śaktiśivayoḥ | tannirāsāya 
asuravadhāya | māṃ śivaṃ | asmākaṃ devānāṃ | turviśaṣe | 
darpaśāntiṃ avadhyatvābhimānotpannagarvanirvāpaṇaṃ | 
naceddarpaśāntiṃ kathayasi | tena vāstupuruṣāsureṇa | ukte satoti śeṣaḥ | 
taidaivairmayā śivena | nidhanaṃ maraṇaṃ | tasya vāstupuruṣasya | 
duḥśakaṃ duṣkaraṃ | taṃ asuraṃ | tasya asurasya | sthāpayet svārtheṇic 
bahulatvāttiṣṭhedityarthaḥ | asya tripañcāśadityuttaratrānvayaḥ | 
tripañcāśaddevānāmiti śeṣaḥ | ayamatrānvayaḥ tasyāsurasya nidhanasya 
duḥśakatvāttamavanau khātvā taccharīre niḥspandākramaṇāya devānāṃ 
tripañcāśat tiṣṭhediti mayā devān prati niyojya proktamiti | teṣāṃ 
devānāṃ | taiḥ pūjāvimukhaiḥ | 
kṛtānītyasyottaratrasukṛtānītyetadviśaṣyaṃ | tasmāddhetosteṣāṃ 
devānāṃ | 
taccakrādītyatrādiśabdastattaddevatāsthititadarccātaccakrapratiṣṭhādiviṣaya
ḥ | te tava || 10 ||
	prāgityādibhirīritamityantaiścaturbhiḥ 
ślokervāstudevatācakranirmāṇavidhānamupadiśati | tatra taiḥ āsphālitaiḥ 
sūtraiḥ | samāni samāntarālāni | teṣu koṣṭheṣu navakoṣṭhānītyanvayaḥ | 
ekaṃ tu kuryyāt ekīkuryyādityarthaḥ | tadvahiḥ ekīkṛtanavakoṣṭhakādvahiḥ

--------------------------------------------

p. 580) teṣu madhye navaikantu kuryyāt koṣṭhāni tadbahiḥ |
ekīkuryyāttrikoṣṭhāni dikṣu prāgādiṣu kramāt || 12 || 

tataścaturṣu koṇeṣu tiryyaksūtracatuṣkataḥ |
dvidhā kuryyāt koṇakoṣṭhānyaṣṭau tatpārśvayoḥ punaḥ || 13 || 

ekīkuryyāttathā dve dve tadvīthyāṃ dikṣu madhyataḥ |
ekamekaṃ bhavecchiṣṭaṃ bahirdvātriṃśadīritam || 14 || 

sarvamadhye yajet samyagbrahmāṇaṃ kamalāsanam |
hemābhañca caturvaktraṃ vedādhyayanaśīlinam || 15 || 

--------------------------------------------

vīthyāmiti śeṣaḥ | caturṣukoṇeṣu ekīkṛtakoṣṭhanavakān 
vāhyavīthidvayoriti śeṣaḥ | tiryyaksūtracatuṣkataḥ koṣṭhānītyanvayaḥ | 
pratikoṇaṃ koṣṭhadvayasyaikaikatiryyak sūtrakrameṇa tatpārśvayoḥ 
madhyavīthikoṣṭhapārśvayoḥ | dve dve koṣṭhe iti śeṣaḥ | tadvīthyāṃ 
madhyavīthyāṃ | madhyataḥ ekīkṛtadvidvikoṣṭhayoriti śeṣaḥ | 
bahirvāhyavīthyāṃ dvātriṃśat koṣṭhānīti śeṣaḥ | etaduktaṃ bhavati 
prākpratyagdakṣiṇodak ca samāntarālaṃ 
daśadaśasūtrāsphālanenaikāśītisaṃkhyakoṭhāni niṣpādya tanmadhye 
koṣṭhanavakamekīkṛtya tadantaravāhyavīthyāṃ paritaḥ 
ṣoḍaśasaṃkhyakoṣṭhātmikāyāṃ pratidiśaṃ trīṇi trīṇi 
koṣṭhānyekīkṛtya tadvīthyāṃ 
pratikoṇamekaikakrameṇāvaśiṣṭakoṣṭhacatuṣṭayaṃ 
tadvāhyavīthigatacaturviṃśatikoṣṭheṣu pratikoṇamekaikakrameṇa 
koṣṭhacatuṣṭayaṃ caivaṃ kramāt pratikoṇaṃ koṣṭhadvayaṃ 
tiryyaksūtreṇa dvidhā kṛtvā sambhūya 
koṇacatuṣṭayasthārddhakoṣṭhadvayāṣṭakamekaikakramāddevatāṣṭakasthā
naṃ parikalpya punastaddvitīyavīthyāṃ tattat koṇobhayapārśvayoḥ 
koṣṭhadvayaṃ koṣṭhadvayamekīkṛtya punastadvīthyāṃ pratidiśaṃ madhye 
śiṣṭamekaikaṃ koṣṭhaṃ vakṣyamāṇakramādakṣaranyāsārthaṃ 
parikalpya punastadvāhyavīthyāṃ dvātriṃśat koṣṭhāni 
dvātriṃśaddevatāsthānānyevaṃ 
sambhūyākṣaranyāsasthānakoṣṭhacatuṣṭayavarjaṃ 
tripañcāśaddevatāsthānāni bhavantīti || 14 ||
	sarvamadhye ityādibhiḥ samīritā ityantairdvādaśabhiḥ 
ślokaistripañcāśadvāstu devatānāmāni proktacakre proktasthāneṣu 
tāsāṃ sthitikramaṃ tattannāmamantrāṃścopadiśati | tatra sarvamadhye 
ekīkṛtanavakoṣṭhātmakasthāne | tadvahistadanantaravīthyāmabhi

--------------------------------------------

p. 581) prāgādi tadbahiścāpi yajedetān pradakṣiṇam |
āryyakañca vivasvantaṃ mitramanyaṃ mahīdharam || 16 || 

koṇārddhakoṣṭhayorekamekamaṣṭau ca taddvaye |
vahnyādīśāntamabhitaḥ pūjayet pūrvavat priye || 17 || 

sāvitraḥ savitā śakra indrajidrudratajjayau |
āyāpavatsakau ceti proktāste'ṣṭau tu nāmataḥ || 18 || 

koṇārddhakoṇapārśvastheṣvagnyādīśāntamarccayet |
aṣṭau krameṇa tārādyairnamontairnāmabhistathā || 19 || 

anyānapi ca cakresmin proktān sarvvāṃstathārccayet |
sarvvaṃ guhañcāryyamaṇaṃ bhañjakaṃ pilipicchakam || 20 || 

carakī ca vidārī ca pūtanā ca maheśvari |
bahirīśādi parito yajedaṣṭau diśaṃ prati || 21 || 

īśānaścātha parjanyo jayantaḥ śakrabhāskarau |
satyo vṛṣontarikṣaśca pūrvāśākoṣṭhagāḥ kramāt || 22 || 

--------------------------------------------

tastvekīkṛtakoṣṭhatrayātmakakoṣṭhatrayātmakeṣu caturṣu sthāneṣu | 
etānāryyakādīn | anyaṃ caturthaṃ | aṣṭau daivatānīti śeṣaḥ | taddvaye 
vahnyādīśāntamabhitaḥ tadarddhaṃkoṣṭhadvaye 
vahnikoṇagatārddhakoṣṭhadvayādīśakoṇagatārddhakoṣṭhadvayāntamityart
haḥ | pūrvavat prādakṣiṇyena | priye iti sambuddhiḥ | rudratajjayau rudro 
rudrajayaśca | te devāḥ | aṣṭau anantaraślokavakṣyamāṇasarvādīn | 
tārādyaiḥ praṇavādyaḥ | namāntairityanena tattannāmnāṃ 
caturthīvibhaktyantatvaṃ cocyate | tathā prādakṣiṇyena | anyān proktān 
brahmādīn | tathārcayet proktakrameṇa tattannāmamantrairarcayet | 
sarvamityādinottarārddhena pañca nāmāni | carakītyādinā pūrvārddhana 
nāmatrayaṃ | maheśvarīti sambuddhiḥ | vahiḥ sarvavāhyavīthyāṃ | aṣṭau 
devān | diśaṃ prati pratidiśamityarthaḥ || īśānetyādinā

--------------------------------------------

p. 582) agniḥ pūṣā ca vitatho yamo'tha gṛharakṣakaḥ |
gandharvvo bhṛṅgarājaśca mṛgo dakṣiṇakoṣṭhagaḥ || 23 || 

niṛtiśca tathā dauvārikaḥ sugrīvakastathā |
varuṇaḥ puṣpadantaścāsurākhyaśoṣarogakāḥ || 24 || 

paścimāśāsthakoṣṭheṣupūjyā ete yathākramam |
vāyurnāgastathā mukhyaḥ somo bhallātakastathā || 25 || 

argalo ditirapyevamaditiśca yathākramam |
koṣṭheśūttarasaṃstheṣu devatāstāḥ samīritāḥ || 26 || 

dvitīyavīthimadhyasthacatuṣkaṃ koṇasūtrataḥ |
kṛtvā caturddhā teṣveva prāgādiṣu yathākramāt || 27 || 

--------------------------------------------

ślokena nāmāṣṭakam | agnirityādinā ślokena nāmāṣṭakaṃ | 
niṛtirityādinā ślokena nāmāṣṭakam | ete naiṛtyādayaḥ | 
(vāyurityādinottarārddhena nāmapañcakam | argala ityādinā pūrvārddhena 
nāmatrayaṃ | tatra argalaḥ ditiriti padacchedaḥ | tāḥ vāyvādayaḥ | etaduktaṃ 
bhavati prokte cakre ekīkṛtanavakoṣṭhamadhye proktarūpaṃ brahmāṇaṃ 
tadvāhyavīthyāṃ pratidiśamekīkṛtatritrikoṣṭhātmakasthānacatuṣṭaye 
prāgāditaḥ 
prādakṣiṇyakramādāryakādīṃścaturastadvīthitadvāhyavīthyoḥ 
pratikoṇaṃ tiryyaksūtrāsphālanotpannārddhadvayakoṣṭhāṣṭake 
vahnyādīśāntaṃ prādakṣiṇyakramāt sāvitrādīn aṣṭau 
punastanmadhyavīthīpratikoṇaṃ 
śiṣṭakoṇapārśvadvayeṣvekīkṛtakoṣṭhadvayadvayotpanneṣu aṣṭasu 
sthāneṣu vahnyādīśāntaṃ prādakṣiṇyena sarvādīnaṣṭau punaḥ 
sarvavāhyavīthyāmīśānakoṣṭhādidvātriṃśatkoṣṭheṣu 
prādakṣiṇyeneśādīn dvātriṃśaddevāṃśca tattannāmamantraiḥ 
praṇavādibhirnamo'ntaiḥ pūjayediti || 26 ||
	dvitīyetyādibhistānityantaistribhiḥ ślokaiḥ 
proktavāstucakramadhyavīthyāṃ 
pratidiśamekaikakramādavaśiṣṭakoṣṭhacatuṣṭaye 
yugādivarṇanyāsakramamupadiśati | tatra dvitīyavīthimadhyasthacatuṣkaṃ 
pratidiśamekaikakoṣṭhakramāt koṇasūtrataḥ koṇasūtrābhyāṃ teṣveva 
ekaikakoṣṭhasthasthānacatuṣkakramāt prāgvat prādakṣiṇyāt | prācye 
prākkoṣṭhasthasthānacatuṣṭaye |

--------------------------------------------

p. 583) prācye yugārṇaparyyāyanityārṇānālikhet kramāt |
prāgādiṣu tathā dakṣe nityārṇāṇudayārṇakam || 28 || 

paścime bhūmitoyāgnivāyukarmmāntikān likhet |
uttare pūjayāmīti vilikhyātra yajecca tān || 29 || 

pratyekaṃ tairhunet kuṇḍe caturasrendradiṅmukhaḥ |
brīhimudgayavaiḥ kṣaudraghṛtadugdhāplutaiḥ kramāt || 30 || 

aṣṭottaraśataṃ vāṣṭottaraviṃśatimeva vā |
pratyekaṃ tairhuneddravyairmmantraistadvacca pāyasaiḥ || 31 || 

valiśca teṣāṃ kurvvīta pāyasairvyañjanānvitaiḥ |
sasitairdugdhakadalīphalāpūpādisaṃyutam || 32 || 

--------------------------------------------

yugārṇaparyyāyanityārṇān tattatkālīnaṃ yugārṇaṃ 
paryāyanityārṇatrayañca | kramāt prāgvatprādakṣiṇyena | tathā 
prādakṣiṇyena | dakṣe dakṣiṇapārśvasthakoṣṭhasthasthānacatuṣṭaye | 
nityārṇānudayārṇakaṃ udayārṇaṃ tattaddinanityārṇatrayañcetyarthaḥ | 
paścime paścimakoṇasthasthānacatuṣṭaye bhūmītyādyasyāpi 
svarūpagrahaṇam | karmmāntikān dvitīyāvibhaktyantān | uttare 
uttarakoṣṭhasthasthānacatuṣṭaye | pūjayāmīti catvārthyakṣarāṇi | atra cakre 
| tān proktān brahmādīn || 29 ||
	pratyekamityādinā pāyasairityantena ślokadvayena vāstudevatānāṃ 
homārthaṃ kuṇḍādikaṃ homadravyāṇyāhutisaṃkhyāñcopadiśati | tatra 
taiḥ proktanāmamantraiḥ svāhāntairityarthaḥ | hunet juhuyādityarthaḥ | 
caturasrandradiṅmukhaḥ atra sandhirdivyatvāt | indradiṅmukhaḥ 
prāṅmukhaḥ | kramāt ekaikakramāt | vā vikalpe | tadvat 
proktasaṃkhyālaṅghanena | etaduktaṃ bhavati caturasrakuṇḍe prāṅmukhaḥ 
proktaprakāreṇa vahnisthāpanādipuraḥsaraṃ tatra (?) kṛtvā 
kṣaudrāditrayāplutairbrīhyādibhistribhiḥ pāyasaiśca brahmādīnāṃ 
pratyekamekaikadravyeṇa proktasaṃkhyayoranyatamasaṃkhyā 
ājyāhutīrjuhuyāditi || 31 ||
	valimityādinā ślokena teṣāṃ valividhānaṃ taddravyāṇi copadiśati | 
tatra teṣāṃ brahmādīnāṃ | dugdhakadalīphalāpūpādisaṃyutam etat 
kriyāviśeṣaṇam |

--------------------------------------------

p. 584) evaṃ siṃhagate bhānau pūrṇāyāṃ prativatsaram |
svagehe vāstupūjāyāṃ maṇḍale sarvataḥ kramāt || 33 || 

kuryyāttaddivase viprān nityābhaktān yathāvalam |
trayādahīnān vividhairmmadhurādyaistu bhojayet || 34 || 

bhuktebhyo dakṣiṇāṃ dadyādyathāśakti samarcya tān |
evaṃ vidadhato gehe nākalyāṇaṃ kadācana || 35 || 

na vālamaraṇaṃ vyādhibhūtapretādikāni ca |
na sarpapīḍā nānyonyakalahānyaśubhāni ca || 36 || 

putrapautradhanārogyapaśudāsīsamṛddhibhāk |
arogī vijayī khyātaściraṃ jīvati tadgṛhe || 37 || 

--------------------------------------------

apūpādītyatrādiśabdo ghṛtādiviṣayaḥ | etaduktaṃ bhavati ukteṣu 
tripañcāśatsthāneṣu uktāni tripañcāśaddaivatānyāvāhya 
gandhapuṣpadhūpadīpairabhyarcya pāyasena tantroktadravyairvā pratyekaṃ 
valisikthāni nivedyānantaraṃ annāni pātrāntare yathāsthānaṃ niveśya 
raktāmbaroṣṇīśī khaḍgapāṇiḥ khaḍgapāṇibhiḥ puruṣairāvṛtaścatvare 
devatāyatananadītīraprakhyātavanaspatimūlānāmanyatamapradeśe 
sthaṇḍile yathāsthānaṃ nikṣipya paścādanapekṣarakṣibhiḥ sārddhaṃ 
śrīvidyājāpī gṛhametya nyastagātro devatātmā bhavediti || 32 ||
	evamityādibhirbhavedityantaiḥ saptabhiḥ ślokaiḥ prativarṣaṃ svagehe 
vāstudevatārcanakālaṃ tattaddivase nityācakropāstikramāt tatphalaṃ 
rājādigṛhādyetadarcanasyāvaśyakarttavyatāṃ tadakaraṇe 
pratyavāyañcopadiśati | tatra evaṃ proktakramāt | svagehe sādhakagehe | 
maṇḍale proktagehe (śaktavaktre ?) | kuryādityasya vāstupūjāyāmityanena 
pūrvatrānvayaḥ | taddivase vāstudevatopāstidivase | nityābhaktān 
ṣoḍaśanityābhaktān | trayādahīnān puruṣatrayādahīnān | 
madhurādyairityatra ādyaśabdastvitararasapañcakaviṣayaḥ | tān bhaktān 
bhūtapretādikānityatrādiśabdaḥ apasmārakṛtyādiviṣayaḥ | aśubhāni

--------------------------------------------

p. 585) rājaveśmasu sarvatra tathā ca mahiṣīgṛhe |
sacivāmātyasenānībhavaneṣu pure tathā || 38 || 

vidadhyāt prativarṣantu proktasiddhyai tu deśikaḥ |
na ceduktānyathārūpaphalaiḥ kleśo'niśaṃ bhavet || 39 || 

trilohāśmataleṣvanyatame hastapramāṇake |
tattaddaivatanāmāni māyāgarbhe samālikhet || 40 || 

tatra tān pūjayet saptapañcadvitryekavāsaraiḥ |
sthāpayedveśmasu kkāpi nityaśaścāpi tatra vai || 41 || 

smarettān devatābuddhyā kuryyāt puṣpāñjaliṃ triśaḥ |
tadveśmamaṅgalaṃ grāmapurakharvaṭakādiṣu || 42 || 

vidadhyādakhilaṃ kṣudrakleśaśāntyai samṛddhaye | 

--------------------------------------------

dāridryādīnyamaṅgalāni | tadgṛhe arcitavāstudevatābhiḥ parirakṣitagṛhe | 
sarvatra rājanivāsasthāneṣu maṇḍapādiṣu | tathā ca mahiṣīgṛhe 
rājamahiṣīṇāṃ gṛhe vinivāsasthāneṣu | tathā sarvadigvidikṣu madhye 
cetyarthaḥ | turavadhāraṇe | nacet proktakramādvāstudevatāpūjā na kṛtā cet 
|| 39 ||
	trilohetyādibhiḥ samṛddhaye ityanteradhyarddhaistribhiḥ 
ślokairadhikaraṇeṣu vāstucakranirmmāṇavidhānādikaṃ gṛhādiṣu 
tatpratiṣṭhāṃ tatphalañcopadiśati | tatra trilohāśmataleṣu 
hiraṇyarūpyatāmrāśmataleṣu | hastapramāṇake vistārāyāmābhyāṃ | 
tattaddaivatanāmāni proktāni dvitīyāntānīti śeṣaḥ | teṣāṃ 
dvitīyāntatvaṃ pūjayāmītyasya taccakre lekhyatvenopadiṣṭatvāt 
bhūmyādināmacatuṣṭayavilekhane dvitīyāntatvavidhānācca | māyāgarbhe 
hṛllekhodare | tatra cakre | tān devan | kvāpi anupahatadeśe | tatra sthāpitadeśe 
| triśaḥ trivārādahīnaṃ | kharvaṭakādiṣvityatrādiśabdaḥ 
pattanādiviṣayaḥ | vidadhyāt proktaprakāreṇa vāstuderatācakre 
pratiṣṭhādikamiti śeṣaḥ || 42 ||

--------------------------------------------

p. 586) tataḥ sūkṣmaiḥ parākhyaiśca homaiḥ siddhiṃ śṛṇu priye || 43 || 

svamūlādhārake vahnau kuṇḍalinyāsyagāmini |
vācyavācakarūpañca prapañcaṃ juhuyāttathā || 44 || 

yenāvayoḥ samo devi jāyate havanena vai |
tadvidhānaṃ vada prājña śambho samyaṅmamādhunā || 45 || 

ādhāre vahnisaṃsthānaṃ kuṇḍalinyāḥ sthitiṃ tataḥ |
tadrūpaṃ tatkriyāṃ sarvaṃ vada me viśadaṃ prabho || 46 || 

śṛṇu vakṣye vidhānaṃ te samyagvistarato'dhunā |
prāṇāgnihotravidyeti yattrayyāṃ śrūyate param || 47 || 

--------------------------------------------

	tata ityādinā vai ityantenārddhādyantena ślokena sūkṣmaparahomaiḥ  
siddhikathanaprastāvapuraḥsaraṃ saṃkṣepāt sūkṣmahomavidhānaṃ 
tadvaibhavañcopadiśati tatra caḥ samāhāre | priye iti sambuddhiḥ |  
svamūlādhārake ṣoḍaśapaṭalaproktarūpe | vācyavācakarūpaṃ 
vācyavācakātmakaṃ | tathā vakṣyamāṇaprakāreṇa | yena vidhānena | 
āvayoḥ śaktiśivayoḥ | etaduktaṃ bhavati 
mūlādhārasthakuṇḍalinīśaktimukhagāmivahnau vācyavācakātmakaṃ 
prapañcaṃ tathā juhuyāta yena havanavidhānena āvayoḥ samaḥ sādhako 
jāyate iti || 44 ||
	tadvidhānamityādinā prabho ityantenārddhādyena ślokena 
tadvidhānaṃ mūlādhāre vahnisaṃsthānaṃ kuṇḍalinyāḥ sthitiṃ 
tadrūpaṃ tatkriyāñca devī pṛcchati | tatra tadvidhānaṃ 
sūkṣmahomāṅgavidhānaṃ | prājña śambho iti 
padadvayamīśvarasambuddhiḥ | adhunā asmin paṭale | tadrūpaṃ 
kuṇḍalinīrūpaṃ tatkriyāṃ kuṇḍalinīkriyāṃ | viśadaṃ suṣpaṣṭaṃ | 
prabho iti devasambuddhiḥ || 46 ||
	śṛṇvityādibhiḥ kiñcanetyantaiścaturbhiḥ 
ślokaistadvidhānakathanaprastāvapuraḥsaraṃ tadvidyānāṃ veduṣu 
praśastiṃ tadvaibhavādikañcopadiśyāsmin paṭale proktatadvaibhavaśeṣasya

--------------------------------------------

p. 587) yajjñātvā vanitāgarbhaṃ na prayāti naro dhruvam |
yadvyayāyāsarahitamananyā pekṣanirvaham || 48 || 

yanmanaḥ kleśaviśrānteḥ sthānaṃ niḥśeṣakalmaṣam | 
sukhāspadaṃ svagaṃ viśvamayaṃ cidvedyavedanāt || 49 || 

atroktaśeṣamakhilaṃ ṣaḍtriṃśe paṭale sphuṭam |
pradarśyate tatastatra varṇayāmi ca kiñcana || 50 || 

nityānityodite mūlādhāramadhye'sti pāvakaḥ |
sarveṣāṃ prāṇināṃ tadvaddhṛdaye ca prabhākaraḥ || 51 || 

mūrddhani brahmarandhādhaścandramāśca vyavasthitaḥ |
tattayātmakameva syādādyā nityā trikhaṇḍakam || 52 || 

--------------------------------------------

ṣaṭtriṃśapaṭale vakṣyamāṇatvaṃ kathayati | tatra vidhānaṃ 
sūkṣmahomāṅgaṃ | adhunā asmin paṭale | yadvidhānaṃ paraṃ 
niratiśayaṃ | vanitāgarbhaṃ māturudaraṃ | yat vyayāyāsarahitaṃ 
caryyājyadakṣiṇādyarthavyayakṛcchacāndrāyaṇādyāyāsānapekṣatvādan
usandhāna mantratvācca | ananyāpekṣanirvahaṃ 
ṛgviśeṣartvigupadraṣṭādyanapekṣyatvāt svabhedapratīteḥ svātmanyeva 
vilayanānusandhānamātratvācca | yanmanaḥ | kleśaviśrānteḥ sthānaṃ 
saṅkalpavikalpavilayarūpatvāt | niḥśeṣakalmaṣaṃ svavyatiriktābhāvāt | 
sukhāspadaṃ svasminneva manaso nirvyutthānavilāpakatvāt | svagaṃ svasmin 
antrarhitatvāt | viśvamayaṃ cidvedyavedanāt 
jñātṛjñānajñeyātmakatvādviśvamayaṃ | atra asmin paṭale | tatastasmāt || 
50 ||
	nityetyādibhistairityantaiḥ pañcabhiḥ ślokaiḥ sūkṣmasvarūpaṃ 
tadanusandhānaṃ taddhomaprakārañcopadiśati | tatra nityānityodite 
nityānityapaṭale prokte tadvat tantroktavat sthite hṛdaye anāhatacakre 
brahmarandhrādhaḥ śiraḥkapāle brahmarandhrapade ṇadhobhāge 
tvadhomukhapadmamadhye | tattrayātmakaṃ agnisūryyasomatmakaṃ 
ādyānityātrikhaṇḍakaṃ śrīvidyākhaṇḍatrayam || teṣāmityādinā 
ślokenaitaduktaṃ bhavati mūlādhāre vahnyātmakaṃ śrīvidyāyāḥ

--------------------------------------------

p. 588) teṣāṃ trayāṇāmaikyantu manasā bhāvayettathā |
gamāgamābhyāṃ tejobhisteṣāmanyonyajaiḥ śive || 53 || 

tathā samiddhaṃ tattejastrayaṃ vuddhvātha tanmayam |
cittavikalpavidhuraṃ bhāvayedadbhutāñca yat || 54 || 

teṣāṃ trayāṇāṃ varṇārnā prāguktānāṃ krameṇa vai |
dvābhyāmanyatamaṃ kṛtvā puṭitaṃ juhuyācca taiḥ || 55 || 

puṭitān bhānuhṛdvarṇaiḥ svarāṃstāreṇa huṅkṛtaiḥ |
kuṇḍalīmukhamārgāgnau juhuyānniścalāśayaḥ || 56 || 

--------------------------------------------

prathamakhaṇḍamūrddhvamukhaprasṛtatejaskatvāttadādibrahmarandhrāntaṃ 
hṛdaye sūryātmakaṃ śrīvidyāyā madhyamakhaṇḍamubhayataḥ 
prasṛtatejaskatvāttadādikaṃ mūlādhārāntaṃ brahmarandhrāntagañca 
brahmarandhrādhaḥpradeśādhomukhapadmakarṇikāyāṃ śrīvidyāyāḥ 
tṛtīyakhaṇḍaṃ candrātmakamamṛtamayatvenādhomukhaprasṛtatejaskatvāt 
tadādikaṃ mūlādhārāntamevaṃ tejastrayātmakaṃ khaṇḍatrayaṃ 
gamāgamānusandhānenānyonyamekībhūtaṃ tanmayamanasā saha 
svātmānaṃ ca bhāvayediti | tathā proktaprakāreṇa | tanmayaṃ 
kanakādibhinnamukurādibhedavaditi śeṣaḥ | vikalpavidhuraṃ bhedarahitaṃ | 
teṣāṃ trayāṇāṃ agnisūryyasomānāṃ vyadhikaraṇe ṣaṣṭhā | 
varṇānāṃ prāguktānāṃ pañcadaśe paṭale akārādītyādinā 
catuḥṣaṣṭitamena ślokenābhipretatvenāktānāṃ | 
dvābhyāmagnisūryasomātmakavargavarṇatrayānyatamābhyāṃ 
anyatamaṃ varṇavargā taiḥ vakṣyamāṇakrameṇa puṭitaiḥ | etaduktaṃ 
bhavati pañcadaśapaṭaloktānāṃ 
sūryyasomātmakakulāsanarekhātrayātmakatrayābhipretānāṃ varṇānāṃ 
madhye somātmakaṣoḍaśasvaravarṇaiḥ 
sūryyātmakakakārāditakārāntaṣoḍaśa 
varṇavargaṣvagnyātmakathakārādisakārāntaṣoḍaśavarṇavarga 
cānyatamābhyāṃ vargābhyāṃ dvitejomayābhyāṃ 
tattaditaratejomayavargavaṇa vakṣamāṇakramāttaistaivarṇaiḥ puṭitābhiḥ 
jñātṛjñānajñeyātmikābhiḥ ṣoḍaśabhiḥ prokta nirvikalpe svatejasi 
vakṣyamāṇakrameṇa juhuyāditi || 55 ||
	puṭitānityādibhiḥ samamityantaiḥ pañcabhiḥ ślokaiḥ 
prāṇāgnihotramantrādikamupadiśati | atra bhānuhṛdvarṇaiḥ kulāsane 
sūryātmakarekhāsthakakārāditakārāntāḥ

--------------------------------------------

p. 589) vahnibhānupuṭāntaḥsthaiścāndraistadbaddhunet kramāt |
candrabhānupuṭāntaḥsthairvvahnyarṇairjuhuyāttathā || 57 || 

bhānucandrapuṭāntaḥsthairvvahnyarṇairjuhuyāttathā |
candravahnipuṭāntaḥsthairbhānvarṇairjuhuyādapi || 58 || 

vahnicandrapuṭāntaḥsthairapi tadvaddhanettataḥ |
tathā teṣāṃ prātilomyāt ṣoḍaśānāṃ hunedapi || 59 || 

--------------------------------------------

ṣoḍaśa bhānuvarṇāḥ | hṛditi sakāraḥ | tadāsane 
vahnirekhāsthānāmāgneyākṣarāṇāṃ pratilomakramāt sakārasya 
prathamabhavitayā tadvācakarūpahṛcchabdena tadādithakārāntā 
vahnirūpāḥ ṣoḍaśavarṇā ucyante | tasmāt kakārāditakārāntaiḥ 
ṣoḍaśabhirbhānuvarṇaiḥ sakārādithakārāntairvyutakramāt 
ṣoḍaśabhiragnivarṇaiśca | svarān tatkulāsane 
somātmakarekhāsthānakārādīṃścandrātmakān | tāreṇa praṇavena 
huṅkhṛtairityatra huṅkārasyārtho gurumukhādavagantavyaḥ | 
niścalāśayaḥ ananyamanāḥ tanmantā yathā ka aso/, kha āṣo/ ityādayaḥ ta 
aḥtho/ ityantāḥ ṣoḍaśa | vahni bhānupuṭāntaḥsthaiḥ 
thakārādisakārāntānāmanulomānāṃ kakārāditakārāntānāṃ 
pratilomānāṃ varṇānāṃ puṭāntaḥsthaiścāndraiḥ svaraiḥ | tadvat 
praṇavana huṅkṛtairityarthaḥ | kramāt akārādivisarjanāyāntakramāt | 
tanmantrā yathā tha ato/ da āṇo/ ityādayaḥ sa aḥko/ ityantāḥ ṣoḍaśa | 
candrabhānupuṭāntaḥsthaiḥ akārādi visarjanīyāntānāṃ 
saumyaṣoḍaśavarṇānāṃ takārādikakārāntānāṃ 
bhānuṣoḍaśavarṇānāṃ puṭāntaḥsthairvahnyarṇaiḥ 
thakārādisakārāntaiḥ | tathā tāreṇa huṅkṛtairiti yāvat | tanmantrā yathā 
athato/ ādaṇo/ ityādayaḥ aḥsako/ ityantāḥ ṣoḍaśa | 
bhānucandrapuṭāntaḥsthaiḥ kakārāditakārāntānāṃ bhūnuvarṇānāṃ 
visarjanīyādyakārāntānāṃ candravarṇānāṃ puṭāntaḥsthairvahnyarṇaiḥ 
thakārādisakārāntaiḥ | tathā prāgvattāreṇa huṅkṛtaiḥ | tanmantrā yathā 
kathaḥ oṃ khadaṃ oṃ gadhau oṃ ityādayaḥ tasa oṃ ityantāḥ ṣoḍaśa | 
candravahnipuṭāntaḥsthaiḥ svarāṇāṃ akārādivisarjanīyāntānāṃ 
sakārādithakārāntānāṃ ca puṭāntaḥsthaiḥ | bhānvarṇaiḥ 
kakārāditakārāntaiḥ | apyā tāreṇa huṅkṛtaiḥ ityanukṛṣyate | tanmantrā

--------------------------------------------

p. 590) evaṃ ddvādaśadhā homamakṣaraiḥ syādudīritaiḥ |
kṛtvā tadvācyamakhilamartharūpañca taiḥ samam || 60 || 

tejastrayātmarūpaṃ syādāvayorapi tadvapuḥ |
anyāni cāvayoricchāgṛhītāni vapūṃṣi vai || 61 || 

tānyanyadevatādehasamyagicchāvaśāni ca |
muktiśca tanmayībhāvasthairyyameva samīritam || 62 || 

--------------------------------------------

yathā akaso/ ākaṣo/ ityādayaḥ aḥtatho/ ityantāḥ ṣoḍaśa | 
vahnicandrapuṭāntastheḥ thakārādisakārāntānāṃ 
visarjanīyādyakārāntānāñca puṭāntaḥsthaiḥ | tadvattāreṇa huṅkṛtaiḥ | 
apyā kakārāditakārāntaiḥ bhānvarṇaiḥ | tanmantrā yathā thakaḥ oṃ 
dakhaṃ oṃ ityādayaḥ sata oṃ ityantāḥ ṣoḍaśa | evamuktaprakāreṇa 
ṣaḍvidhaprakāraproktabhedānāṃ mantrāṇāṃ tāreṇa 
caturakṣarātmakatve satyapi sampradāyena te kṛtasandhikā eva likhitāḥ | 
teṣāṃ ṣaḍvidhabhedaprakāraproktānāṃ prātilomyāt ṣoḍaśānāṃ 
ṣoḍaśamantrāṇāmiti śeṣaḥ | evamanulomavilomābhyāṃ | homaṃ 
divyatvāt homaḥ syādityarthaḥ | akṣaraistejastrayātmabhiriti śeṣaḥ | 
udīritaiḥ prokteṣu dvinavatyuttaraśatarūpeṣvabhīṣṭaiḥ ṣoḍaśabhirmantraiḥ 
| akhilaṃ jñātṛjñānajñethātmakaṃ | 
tairjñātṛjñānajñeyātmabhirvācakarūpaiḥ tribhistribhirakṣaraiḥ samaṃ 
tadapṛthagrūpaṃ | etaduktaṃ bhavati evaṃ prokteṣu dvādaśasu 
bhedeṣvabhīṣṭabhedamantrarūpaistritaya 
jñānamayairvācakarūpaistribhistribhirakṣaraistattattejastrayātmakaṃ 
vācyamakhilamartharūpamapṛthagrūpaṃ kṛtvā 
mūlādhārasthanirvikalparūpamātmamahāvahnau homaḥ syāditi || 60 ||
	tejastrayetyādinā samīritamityantena ślokadvayena śaktiśivayoḥ 
yāthātmya svarūpasya tejastrayātsakatvamitaraṃ 
pāñcabhautikavigrahasveñchāgṛhītātmakatvaṃ muktisvarūpañcopadiśati 
| tatra āvayoḥ śaktiśivayoḥ | tadvapuḥ anaśvaraṃ vapuḥ | anyāni 
pāñcabhautikāni | āvayoḥ prāgvat | tanmayībhāvasthairyyaṃ 
proktatejastrayatādātmyabhāvasthairyyam || 62 ||

--------------------------------------------

p. 591) tatra kuṇḍalinīṃ brūhi sphuṭaṃ me parameśvara |
tāṃ vadāmi śṛṇu prājñe rahasyaṃ paramādbhutam || 63 || 

mūlādhārasthavahnyātmatejomadhye vyavasthitā |
jīvaśaktiḥ kuṇḍalākhyā prāṇākāreṇa tena sā || 64 || 

prasuptabhujagākārā trirāvarttā mahādyutiḥ |
māyāśīrṣā nadantī tāmuccarantyaniśaṃ svage || 65 || 

suṣumnāmadhyadeśe sā yadā karṇadvayasya tu |
pidhāya na śṛṇotyasyā dhvaniṃ tasya tadā mṛtiḥ || 66 || 

evaṃ sā jīvaśaktistu yadā kuṇḍalinīsthitim |
vihāya ṛjutāṃ yāti svecchādaṇḍāhatā satī || 67 || 

tadā viśvapratītiḥ syāt prāṇināmanyadā punaḥ |
niśāndhakāre bhuvanasthitivat svātmanaḥ sthitiḥ || 68 || 

--------------------------------------------

	tatretyādinā ślokapūrvārddhena kuṇḍalinīsvarūpaṃ devī pṛcchati | 
tatra sphuṭaṃ suspaṣṭaṃ | tāmityādinā ślokottarārddhena 
kuṇḍalinīsvarūpakathanaṃ prastīti | tatra tāṃ kuṇḍalinīṃ | rahasyaṃ 
deśikakaṭākṣādṛte jñātumaśakyatvāt | paramādbhutam 
jñānātmakatvāttādātmyātmakatvācca || 63 ||
	bhūlādhāretyādibhiḥ sādhaka ityantaiḥ ṣaḍbhiḥ ślokaiḥ 
kuṇḍalinīsvarūpaṃ tadanubhāvañcopadiśati | tatra tena prāṇākāreṇa | sā 
kuṇḍalinī | mahādyutiḥ viśvaprakāśakatvāt | māyāśīrṣā 
visarjanīyaśīrṣā | tāṃ māyāṃ uccarantī tadātmanā ūrddhvorddhvaṃ 
sañcarantī | svage ityetaduttaratra suṣumnāmadhyadeśe ityasya viśeṣaṇaṃ | 
sā kuṇḍalinī | tadā atyāsannataḥ | evamuktarūpā | turviśeṣe | ṛjutāṃ yāti 
bhūlādhārādvinirgatya tadupari śrotrādīndriyagāminī | 
svecchādaṇḍāhatā svecchāpreraṇāpara vaśā | anyadā tasyāṃ 
prasuptabhujagākāratayā sthitāyāṃ | niśāndhakāre bhuvanasthitivat 
aprakāśatayā | etaduktaṃ bhavati yadā svātmasphurattārūpiṇī 
buddhyātmikā kuṇḍalinī śaktiḥ mūlādhārāt prasuptabhujagākāratāṃ 
vihāya svecchāpreritā

--------------------------------------------

p. 592) evaṃ tāṃ vetti yo dehe deśikādeśadarśitām |
sa vetti brahma paramaṃ māṃ tvāmapi ca sādhakaḥ || 69 || 

jīvanmuktaḥ sa vijñeyaḥ śuddhātmāsaktamānasaḥ |
aspṛṣṭapuṇyapāpaśca śokaharṣātibhūmigaḥ || 70 || 

rāgadveṣavinirmuktastyaktasarvvakriyāphalaḥ |
nirupādhikasantuṣṭaḥ svecchādhīnecchayā yutaḥ || 71 || 

svadehamātrayātraśca samaśca stutinindayoḥ |
samārimitrakalyāṇaguṇaśīladayānvitaḥ || 72 || 

evaṃ sa kathito jīvanmukto lokeṣu sādhakaḥ |
itaraḥ pūjane devyā bhajane ca sakautukaḥ || 73 || 

kālena siddhibhāgbhūyāditaro duḥkhabhājanam |
janmabhirvvahubhiḥ kliṣṭo mūrkho vidyādhanodbhavaiḥ || 74 || 

--------------------------------------------

urdvaṃ gatā vyāptā viladehāttattadindriyadvārā vinirgatya viśvaṃ 
kabalīkaroti tadā viśvapratītirbhavati | punaḥ svecchayā yadā mūlādhāre 
sā prasuptabhujagākāramātrasvarūpatāṃ yāti tadā niśāsvandhakāre 
bhuvanasthitivat tadviśvapratītiḥ na syāditi | evaṃ prakāśakarīṃ | tāṃ 
kuṇḍalinīṃ | deśikādeśadarśitāṃ deśikopadeśadarśitāṃ | māmapi 
śivaṃ śaktiñca tvām || 69 ||
	jīvanmukta ityādibhiḥ sādhaka ityantairadhyarddhaistribhiḥ 
ślokairjīvanmuktalakṣaṇamupadiśati | tatra asaktamānasaḥ iti padacchedaḥ | 
śokaharṣātibhūmigaḥ śokaharṣayorapi pāraṃ gataḥ | 
nirupādhikasantuṣṭaḥ svabhāvasantoṣayuktaḥ | sveñchādhīnecchayā yutaḥ 
aparapreritabuddhiḥ | samārimitraḥ rāgadveṣābhāvāt | jīvanmuktaḥ 
jīvanneva muktaḥ paramārthataḥ svātmanīnyādyabhāvādityarthaḥ || 72 ||
	itara ityādinā yoniṣvityantenārddhādyantena 
ślokenoktajñānarahitasyāpi devyarcanāt kālena tatsiddhiḥ bhaktitaḥ 
tadarcanādirahitasya pratyavāyañcopadiśati |

--------------------------------------------

p. 593) mudairunmattacittaḥ sannadhodho yāti yoniṣu |
nityāsu bhaktirbhuvane prakṣīṇe pāpakarmmaṇi || 75 || 

jāyate yadbalālloke bhavet praguktalakṣaṇaḥ |
naro bhavanti tāṃ bhaktiṃ prāpya lokeṣu devatāḥ || 76 || 

dṛśyante bhānucandrārabudhajīvasitāsitāḥ |
anye ca lokapālādyāstadbhaktiprāptasampadaḥ || 77 || 

bahunā kiṃ paraṃ devi nityābhiḥ sadṛśānaghe |
na santi devatā vidyāstasmāttā eva sarvvadā || 78 || 

bhāvayāmyahamadyāpi trikāle vigrahānvitaḥ |

--------------------------------------------

tatra itaraḥ proktajñānarahitaḥ | devyāḥ sarvakāraṇabhūtāyā lalitāyāḥ | 
kālena bhaktyupāsanādigauravalādhavavaśāt kāladrautyavilambanena | 
itaraḥ tadvaktyādirahitaḥ | janmabhirvahubhiḥ 
aparamārthajñānasarvasvairvividhajanmabhiḥ | mūrkhaḥ avivekī | 
vidyādhanodbhavairityetaduttaratra mudairityasya viśeṣaṇam | unmattacittaḥ 
karttavyākarttavyajñānarahitaḥ | adhodho yāti yoniṣu nīcairnīcairviṣayeṣu 
paravaśo bhavatītyarthaḥ || 74 ||
	nityāsvityādibhiranvita ityantairarddhādyantaistribhiḥ ślokaiḥ nityāsu 
bhaktrerdaulabhyaṃ tadbhaktivaibhavaṃ nityāvaibhavavigrahānviteneśvareṇa 
tadupāstiṃ copadiśati | tatra prakṣīṇe sadgurukaṭākṣādibhiḥ | pāpakarmaṇi 
ajñānadurvāsanādyupahatakarmaṇi | yadvalādbhaktivalāt | 
prāguktalakṣaṇaḥ jīvanmuktalakṣaṇaḥ | naraḥ prāguktalakṣaṇo 
bhavedityanvayaḥ | tāṃ bhaktiṃ asmin paṭale vakṣyamāṇarūpāṃ | 
devatāḥ ityasya bhavantītyanenānvayaḥ | lokapālādyā 
ityatrādyaśabdastrayastriṃśatkoṭidevatāviṣayaḥ | tadbhaktiprāptasampadaḥ 
uktarūpabhaktiprāptaiśvaryyāḥ | bahunā bhāṣaṇena | sadṛśāḥ anaghe iti 
ca padacchedaḥ | bhāvayāmītyasya tā eva ityanena pūrvatrānvayaḥ | ahaṃ 
śivaḥ | trīkāle sandhyātraye | vigrahānvitaḥ nyastavigrahaḥ | anena 
labdhajñānānāmapi sandhyātrayopāsteravaśyakarttavyatā kathiteti 
sampradāyārthaḥ || 78 ||

--------------------------------------------

p. 594) tadvarṇavyāptacakrasthā grahāśca tavadarśitāḥ || 79 || 

vidhiviṣṇuśivātmatvaṃ tāsāmeva nijecchayā |
anyāśca devatā yā yāstāstāstanmayavigrahāḥ || 80 || 

pararūpantu vakṣyāmi homante mahadadbhutam |
yatsiddhiḥ siddharūpāṇāṃ prāguktānāṃ bhavet sadā || 81 || 

anyeṣāṃ na bhavedbhāvaḥ tathā sarvvāśca yo mahān |
prakṣīṇāśeṣapāpānāṃ bhaktiḥ syāttajjñasevinām || 82 || 

--------------------------------------------

	tadvarṇetyādinā ślokottarārddhena 
pañcaviṃśapaṭalaproktamātṛkācakrārasthagrahāṇāṃ daśāṃ 
tatsthitirūpañca smārayati | tatra tadvarṇavyāptacakrasthāḥ 
nityātmakamātṛkāvarṇavyāptacakrasthāḥ || 79 ||
	vidhītyādinā ślokena trimūrttīnāmanyadevatānāñca nityānāṃ 
svecchāvigrahātmakatvamupadiśati tatra vidhiviṣṇuśivātmatvaṃ 
brahmaviṣṇurudrātmakatvaṃ | tāsāṃ ṣoḍaśanityānāṃ | nijecchayā 
svecchayā | anyāḥ anyatantreṣūpadiṣṭāḥ | tanmayavigrahāḥ 
cakrāntarasthaṣoḍaśanityāmayavigrahāḥ || 80 ||
	pararūpamityādinā mahānityantenārddhādhikena ślokena 
pararūpahomakathanaprastāvapuraḥsaraṃ siddhasādhyasādhakāditrayeṣu 
siddhānāmeva tatparahomayogyatāmitareṣāmubhayeṣāṃ 
tadayogyatāñcopadiśati | tatra turviśeṣe | mahadadbhutaṃ 
samastabhedavilayanātmakatvāt | yatsiddhiḥ pararūpahomabhāvasiddhiḥ | 
siddharūpāṇāṃ prāguktānāṃ asminneva paṭale 
proktasūkṣmahomasiddhānāṃ | anyeṣāṃ sādhakasādhyānāṃ | bhāvaḥ 
pararūpahomasyeti śeṣaḥ | tathā siddhavat || 81 ||
	prakṣīṇetyādinā ślokottarārddhena tatparahomabhāvasiddhānāṃ 
anubhāvaṃ hṛdīkṛtya nityāsu bhaktyupalabdhikaraṇamupadiśati | tatra 
prakṣīṇāśeṣapāpānāṃ deśikakaṭākṣādibhirdūrīkṛtadurvāsanānāṃ 
| tajjñasevināṃ viditaparamārthanāthasevāditatparāṇām || 82 ||

--------------------------------------------

p. 595) nityāvidyāsu bhaktānāṃ lakṣaṇaṃ śṛṇu sundari |
āmuṣmikāsaṃśayatvaṃ santoṣo nityapūrṇatā || 83 || 

sukhitā tyāgitā jñānaṃ kṛtajñatvamalubdhatā |
akārpaṇyamadīnatvaṃ paracintānirudyamaḥ || 84 || 

dayālatā manasvitvamavaiṣamyaṃ manaḥsthitau |
lābhahānyoḥ prītiroṣābhāvaḥ  kalyāṇaśīlatā || 85 || 

kalyāṇābhiniveśitvaṃ  sadā kalyāṇakīrttanam |
akalyāṇakathālāpavaimukhyaṃ svecchayā sthitiḥ || 86 || 

sadaiśvaryyañca bhoktṛtvaṃ naiṣṭhikatvamajihmatā |
sarvvānukūlyaṃ saṅgītapriyatvaṃ vāñchitāptayaḥ || 87 || 

--------------------------------------------

	nityetyādibhistai ityantaiḥ ṣaḍbhiḥ ślokaiḥ saprastāvapuraḥsaraṃ 
nityābhaktalakṣaṇopadeśaṃ proktanigamanañca karoti | tatra nityāvidyāsu 
ṣoḍaśanityānāṃ vidyāsu | sundarīti devīsambuddhiḥ | 
āmuṣmikāsaṃśayatvaṃ paramārthaparijñānāt | santoṣaḥ 
avāptavyaviṣayechādyabhāvāt | nityapūrṇatā 
deśakālādyanavacchinnabhāvena | sukhitā 
svātmaparamānandānubhavarasena | tyāgitā nerapekṣaṃ | jñānaṃ 
sadanusandhānaṃ | kṛtajñatvaṃ gurucaraṇanalinayugalabhajanaparatvaṃ | 
alubdhatā itarānapekṣā | akārpaṇyaṃ dravyaviṣayamuddiśya 
mahāprayatnasahityaṃ | adīnatvaṃ akṣudrabhāvaḥ | paracintānirudyamaḥ 
bhedarāhityāt | dayālutā sarvaprāṇiṣu | manastvitvaṃ udarabhāvaḥ | 
avaiṣamyaṃ manaḥsthitau lābhahānyoḥ lābhahānyoḥ 
manasthitāvaveṣamyamiti vānvayaḥ | prītiḥ roṣābhāvaḥ sarvaprāṇiṣu 
prītiḥ kopābhāvaśca | kalyāṇaśīlatā maṅgalācaraṇasvabhāvatā | 
kalyāṇābhiniveśitvaṃ maṅgalakarmmasvabhiniveśitvaṃ | 
kalyāṇakīrttanaṃ maṅgalasvabhāvānāṃ mahatāṃ 
nāmānubhāvakīrttanaṃ | akalyāṇakathālāpavaimukhyaṃ akalyāṇeṣu 
karmasu tadācāravatāṃ kathālāpe ca vaimukhyaṃ | svecchayā sthitiḥ 
aparādhīnatayā sthitiḥ | sadaiśvaryyaṃ 
rājacoradurjanārātyādyanupahatamahimatvaṃ | bhoktṛtvaṃ 
bhoktṛśaktimattvaṃ | naiṣṭhikatvaṃ 
sarvadevatāvigraheṣvanusyūtanityātmabhāvāvyabhicāritvaṃ | ajihmatā 
akuṭilahṛdayatā | sarvānukūlyaṃ suranaratiryyagādyabhedena

--------------------------------------------

p. 596) rājayoṣit prabhuprājñavahumānamamatsaraḥ |
sarvvottaratvavāñchā ca lakṣaṇānīritāni te || 88 || 

yadvikalpasvarūpantu manastannirvvikalpake |
nidhānaṃ parahomantu sthūlasūkṣmañca yanmayam || 89 || 

uccāvacavikalpānāṃ vastūnāmagnidāhataḥ |
tanmayatvādaikyarūpaṃ sthūlahomamudīritam || 90 || 

--------------------------------------------

sarvavigrahāṇāṃ nityāvigrahātmakatvapratipatteḥ | saṅgītapriyatvaṃ 
nādasvarūpasya nityātmakatvāt | vāñchitāptayaḥ 
svasmādbhinnaviṣayābhāvāt | rājayoṣitprabhuprājñavahumānaṃ 
svasyābhirāmātmakabhāvasiddheḥ | amatsaraḥ svasamānādhikarāhityāt | 
sarvottaratvavāñchā devatātādātmyasiddhivāñchā || 88 ||
	yadvikalpetyādinā ślokena parahomasvarūpaṃ 
sthūlasūkṣmahomayorapi tanmayatvaṃ copadiśati | tatra vikalpasvarūpaṃ 
sakalaviśvavikalpakāraṇasvarūpaṃ | nirvikalpake parasvarūpe | nidhānaṃ 
vilāpanaṃ | etaduktaṃ bhavati saṃkalpavikalpakāraṇabhūtasya manaso 
nirvikalparūpe svātmani vilāpanaṃ parahoma iti | yanmayaṃ parahomamayam 
|| 89 ||
	uccāvacetyādibhiḥ samīrita ityantaiścaturbhiḥ ślokaiḥ 
sthūlasūkṣmahomayoḥ parahomena tādātmyavāsanāṃ  
tadanusandhānañcopadiśati | uccāvacavikalpānāṃ 
samitpuṣpaphalādibhedabhinnānāṃ vastūnāṃ taddhomadravyāṇāṃ | 
tanmayatvāt homamayatvāt agnimayatvāt | aikyarūpaṃ apṛthagbhāvaḥ | 
etaduktaṃ bhavati samidādisakalavastūnāṃ 
sthūlahomādagnimayatvenaikarūpamudīritamiti | tathā ekīkuryādityarthaḥ | 
etaduktaṃ bhavati sūkṣmahomāt 
svamūlādhāramadhyasthakuṇḍalinīmukhasavisargamahāvahnau 
sakalaśabdodayaviśrāntipade nānārūpavācakaiḥ śabdaiḥ 
tadvācyānarthān vedyavettṛvidātmanaikīkuryyāditi | 
sthitirityādinādyārddhena sarvabhedavilāpanāt sthitireva parahomo bhavatīti 
matāntaramucyate | svātmarūpamahāvahnijvālārūpiṣu 
svātmarūpāpṛthagbhūtā mahāśaktiḥ svātmarūpavahniḥ tajjvālā 
tadicchā svātmarūpamahāśaktīcchetyarthaḥ |

--------------------------------------------

p. 597) sūkṣmahomaṃ tathā śabdairnānārūpaistu vācakaiḥ |
vācyārthānāmaśeṣeṇa vedyavettṛvidātmanā || 91 || 

sthitiḥ paro bhaveddhomaḥ sarvvabhedavilāpanāt |
svātmarūpamahāvahnijvālārūpiṣu sarvvadā || 92 || 

nirindhaneddharūpeṣu paramārthātmani sthire |
nirvyutthānavilāpastu parahomaḥ samīritaḥ || 93 || 

teṣu prokteṣu kuṇḍeṣu caturasre samācaret |
homakarmma samastaṃ tu śubhātmakamudīritam || 94 || 

aśubhātmakamuktantu kuryyāttyasre samīrite |
anyeṣvanyāni kāryyāṇi proktāni proktarūpataḥ || 95 || 

prāgudakśivadigvaktaḥ kuryyāddhomantu maṅgalam |
dakṣiṇāsyobhicārantu gade vahnimukho dviṣām || 96 || 

--------------------------------------------

saiva yeṣāṃ rūpāṇi te svātmarūpasvasvavahnijvālārūpiṇaḥ teṣu 
svātmarūpamahāvahnijvālārūpiṣu nirindhaneddharūpeṣu 
ananyādhiṣṭhitaprakāśarūpeṣu paramārthātmani sattāmātrasvarūpe sthire 
avikāriṇi nirvyutyānavilāpaḥ niravaśeṣavilayanabhāvaḥ | etaduktaṃ bhavati 
svarūpamahāśaktīcchārūpeṣu niradhiṣṭhānaprakāśātmakeṣu 
sakalarūpeṣu paramārthataḥ sphuritatattvarūpe'vikāriṇi 
sattāmātresvātmani teṣāṃ niḥśeṣavilayanabhāvaḥ parahomaḥ samīrita iti 
|| 93 ||
	teṣvityādinā rūpata ityantena ślokadvayenoktakuṇḍeṣu sāmānyena 
caturasrahomakuṇḍeṣu śubhakarmmahomavidhānamupadiśati | tatra caturasre 
uktarūpe | tryasre proktarūpe | anyeṣu kuṇḍeṣviti śeṣaḥ | proktarūpataḥ 
proktavidhānena || 95 ||
	prāgityādinā kṛtsnaśa ityantena ślokadvayena maṅgalādikarmmasu 
hotudigviśeṣābhimukhyamupadiśati | tatra prāgudakśivadigktaḥ 
prāgabhimukha udagabhimukhaḥ śivadigabhimukhaścaturviśeṣo 
dakṣiṇāsyaḥ dakṣiṇadiṅmukhaḥ | turviśeṣe | gade gadārthopakrame | 
vahnimukhaḥ vahnidiṅmukhaḥ | vāyumukhaḥ vāyudiṅmukhaḥ |

--------------------------------------------

p. 598) uccāṭanaṃ vāyumukho vidveṣaṃ rākṣasonmukhaḥ |
vidadhyāt paścimāsyastu krūrāṇyanyāni kṛtsnaśaḥ || 97 || 

svadeśagrāmagehādau tāni karmmāṇi taddiśi |
vidadhyādupaviśyoktamanyathānarthamāvahet || 98 || 

kuṇḍādikaraṇāśaktau sthaṇḍile homamācaret |
gomayaiḥ parimṛṣṭe tu susame bhūtale śubhe || 99 || 

bālukāhastavistārāyāmamāstīryya tatra vai |
madhye vidadhyāddhomantu proktamevamaśeṣataḥ || 100 || 

kālatattvamayī vyāptiriti samyak samīritā |
asyā niphālanāccitte tattattvaṃ svātmasāt kṛtam || 101 || 

iti ṣoḍaśanityātantreṣu śrīkādimate triṃśattamaṃ paṭalam || 30 || 

--------------------------------------------

rākṣasānmukhaḥ niṛtidiṅmukhaḥ | paścimāsyaḥ paścimadiṅmukhaḥ | 
anyāni prokte tarāṇi | etaduktaṃ bhavati hoturābhimukhyadigbhedepi tāṃ 
tāṃ diśaṃ prācī parikalpya kuṇḍaṃ nirmāya juhuyāditi || 97 ||
	svadeśetyādinā ślokena svadeśādau proktakarmmasu 
proktadiṅmukhatayā avaśyakarttavyatāṃ tadakaraṇe pratyavāyañcopadiśati 
| gehādāvityatrādiśabdaḥ purādiviṣayaḥ | karmāṇi proktāni | taddiśi 
proktadiśi | anyathā viparītakaraṇe || 98 ||
	kuṇḍādītyādinā śeṣata ityantena ślokadvayena 
kuṇḍādikaraṇāśaktānāṃ sthaṇḍile homavidhānapuraḥsaraṃ 
sthaṇḍilanirmmāṇavidhānamuktanigamanasahitamupadiśati | tatra turviśeṣe | 
śubhe lāmāsthiloṣṭādirahita dhūmādyanākula ca | tatra proktaprakāreṇa 
kṛtakoṣṭhanavake | madhye sarvamadhyakoṣṭhamadhye || 100 ||

iti ṣoḍaśanityātantreṣu śrīkādimatākhyasya paripūrṇasya tantrasya 
prapañcasārasiṃharājaprakāśābhidhānena subhagānandanāthena 
viracitāyāṃ manoramākhyāyā vyākhyāyāṃ 
vāstudevatācakratatpūjādi sūkṣmaparahomavidhānaprakāśanaparaṃ 
triṃśat paṭalaṃ paripūrṇaṃ parāmṛṣṭam || 29 || oṃ tatsat ||



ekatriṃśapaṭalam

sūkṣmaṃ paraṃ ca homaṃ te kathitaṃ parameśvari |
idānīṃ sthūlahomantu kathayāmyarimarddanam || 1 || 

tattatkarmmodite kuṇḍe kuryyādhomamudīritaiḥ |
vidhānairdveśanidhanaroganigrahacāṭanam || 2 || 

āyurdāyaṃ riporjñātvā lagnoktarkṣānuguṇyataḥ |
tadātmikagrahāṇāñca sthitimaṣṭakavargakam || 3 || 

trayāṇāmānuguṇye na kuryyāttadabhicārakam |
anyathā krūrakarmmāṇi kurvvāṇaṃ nāśayanti hi || 4 || 

tānyeva karmmāṇi tathā tattrayaprātikūlyataḥ |
kuryyāttaddevatābhaktimāstikyaṃ varttanaṃ gurum || 5 || 

--------------------------------------------

	pūrvasmin triṃśe paṭale ṣoḍaśanityānāṃ vāstudevatācakraṃ 
tatpūjādividhānasahitaṃ sūkṣmaparahomavidhānamupadiśyānantaraṃ 
ṣoḍaśanityābhaktiniṣṭhānāṃ 
arimarddanakarmmahomādividhānamupadiśati | sūkṣmamityādinā 
vidhānata ityantena ślokaśatarūpeṇaikatriṃśena paṭalena | tatra 
sūkṣmamityādinā cāṭanamityantena ślokadvayena proktanigamanasahitaṃ 
proktakuṇḍeṣu proktavidhānenārimarddanavidhānakathanaṃ prastauti | tatra te 
tava | kathitaṃ pūrvasmin paṭale | dveṣanidhanaroganigraha cāṭanamityatra 
dveṣaśabdo māraṇaviṣayaḥ nigradaśabdo yuddhādiṣu parājayādiviṣayaḥ 
cāṭanam uccāṭanam || 2 ||
	āyurddāyamityādibhirātsanāśanamityantaiścatubhiḥ 
ślokairabhicārakarmmakaraṇakāle jñātavyāṃśaṃ tadanavekṣaṇe 
pratyavāyañcopadiśati | tatra lagnoktarkṣānuguṇyataḥ trayodaśe paṭale 
tajjanmetyādinā ṣaḍaśītitamaślokottarārddhādyārddhadvayena 
proktanakṣatranāmānuguṇyataḥ | tadātmikagrahāṇāṃ tatprayogakāle 
gācaragrahāṇāṃ | caḥ samaccaye | aṣṭakavargakaṃ phalamiti śeṣaḥ | 
trayāṇāṃ proktānāmāyurdāyadaśāgocaraphalāṣṭakānāṃ |

--------------------------------------------

p. 600) tatpārśvavarttimantrajñānālocya ripunigraham |
vidadhyādanyathā śaktyā neṣphalyaṃ vātmanāśanam || 6 || 

riporaṣṭamalagne ca kāle tvaṣṭamarāśige |
sthāne kuryyādaniṣṭāni tadvināśāya sādhakaḥ || 7 || 

prācyāṃ meṣavṛṣau vahnau mithunaṃ dakṣiṇe tathā |
kulīrasiṃhamatha tanniṛtyāṃ kanyakā sthitā || 8 || 

--------------------------------------------

ānuguṇye ānukūsyo abhicāryyasya ripoḥ prātikūlye ityarthaḥ | anyathā 
kuryāt yadi | tānyeva evakārā bhinnakramaḥ | tattrayaprātikūlyata 
evetyarthaḥ | etaduktaṃ bhavati riporabhicārakāle jyotiḥśāstre 
horāskandhoktaprakāreṇa tasya tātkālikamāyurdāyagocarāṣṭakavargeṣu 
grahāṇāṃ sthitiṃ vicārya tattrayānukūlyai tvabhicārakarmma na kuryāt | 
tamanavekṣya krūrakarmāṇi kurvāṇaṃ tānyeva nāśayanti | 
tattayaprātikūlya eva tadrupunāśāya tāni krūrakarmāṇi kuryyāditi | 
taddevatābhaktiṃ riporddevatābhaktim | āstikyaṃ 
riporddevabrāhmaṇādiviṣayaniṣṭhāṃ | varttanaṃ ācāraṃ | ālocya 
tajjñaisteṣāṃ anubhāvādikamityarthaḥ | anyathā proktānyathākaraṇe | vā 
vikalpe | etaduktaṃ bhavati riporabhicāraprayogādiṣu tasya 
devatābhktimāstikyamācāraṃ guruṃ tatpārśvavarttimantrajñāna 
vijñāya teṣāmanubhāvādikaṃ tadvidbhirālocya tatprāvalye tasyā 
bhicārādikaṃ na kuryyādanyathākaraṇe tatphalasya naisphalyaṃ 
tatprayokturnāśanaṃ vā bhavatīti || 6 ||
	riporityādinā ślokenakūraprayogārambhakālaṃ gṛhādiṣu 
taddeśaviśeṣādika copadiśati | tatra aṣṭamalagne 
janmarkṣarāśeścandralagnarāśerveṃti śeṣaḥ | kāle tadudayakāle | 
aṣṭamarāśige sthāne anantaraślokadvayavakṣyamāṇarāśyātmakeṣu 
sthāneṣu dvādaśasu | tadvināśāya ripuvināśāya || 7 ||
	prācyāmityādinā susthitamityantena ślokadvayena 
maṇḍapagṛhādisakalavastūnāṃ dvādaśarāśyātmakatāmupadiśati | tatra 
vahnau koṇe | dakṣiṇe dakṣiṇadigdeśe | tanniṛtyāṃ

--------------------------------------------

p. 601) tulākīṭau paścimato dhanurvāyau tu saṃsthitam |
nakrakumbhāvṛttarato mīna īśe tu saṃsthitam || 9 || 

evaṃ rāśikrama jñātvā kuryyāt karmmāṇi deśataḥ |
kāle tu pañca pañca syurghaṭikāḥ kramayogataḥ || 10 || 

caitrādiṣu tu māseṣu dvādaśasvapi bhāskaraḥ |
meṣādirāśigo yāti tathānyairgrahamaṇḍalaiḥ || 11 || 

deheṣu prāṇināṃ tadvadaṣṭāṅgulivibhedataḥ |
mūrddhādicaraṇāntantu tān dvādaśasu lakṣayet || 12 || 

--------------------------------------------

vidiśi | paścimataḥ paścimadiśi | vāyau koṇe | uttarataḥ uttarasyāṃ diśi | 
īśe koṇe | susthitaṃ kālacakrastharāśicakravanna bhramatītyarthaḥ || 9 ||
	evamityādinā ślokena proktanigamanaṃ cakragatadvādaśarāśīnāṃ 
pratirāśyudayakālaghaṭikāsaṃkhyāñcopadiśati | tatra evaṃ uktakramāt | 
rāśikramaṃ rāśīnāṃ sthitikramaṃ | karmmāṇi krūrāṇīti śeśaḥ | 
deśataḥ deśātmakatvena | kāle tu kālacakre tu | pañcapañca syuḥ 
ekaikarāśeḥ | kramayogataḥ apakramacakrasthitistu kāladeśayorvaiṣamyāt | 
gaṇitaśāstroktakramayogena khasvadeśe 
rāśīnāmudayaghaṭikāmānavaśāt vakṣyamāṇaprakāreṇa 
sūryyādhiṣṭhitarāśyādikramayogataḥ || 10 ||
	caitrādītyādinā ślokena kālacakre grahāṇāṃ gatikramama padiśati | 
tatra caitrādiṣu tatra divyatvāt caitrādiśabdaḥ sauramāsaviṣayaḥ | tu rviśeṣe 
| yāti ekaikasauramāsasyaikaikrarāśibhuktikrameṇeti śeṣaḥ | tathā 
tathāvidhaḥ anyaiścandrādibhiḥ | grahamaṇḍalaiḥ jyotiḥśāstre 
tattadgrahaparivṛttiproktakālaviśeṣairityarthaḥ || 11 ||
	deheṣvityādinā ślokena sakalaprāṇināṃ dehasya 
dvādaśarāśyātmakatvamupadiśati | tatra tadvat meṣādimīnāntakrameṇa | 
tān rāśīn | dvādaśasu sthāneṣu || 12 ||

--------------------------------------------

p. 602) trayāṇāmānuguṇyena kuryyāt karmāṇi nānyathā |
śubhāśubhāni sarvvāṇi phalantyevaṃ kṛte dhruvam || 13 || 

tathāhani viṣasthānānyamṛtasthānakāni ca |
jñātvā vidadhyāt puttalyāḥ prayāgaṃ sarvatastathā || 14 || 

site hṛdi stanagale nāsākṣīṇi tathā śrutau |
bhrūśaṅkhamūrddhamadhyeṣu tatra bhrūśaṅkhamadhyataḥ || 15 || 

karṇa netre nāsikāyāṃ varttate puruṣasya tu |
savyakaṇṭhastanataṭe hṛdi nābhau ca guhyake || 16 || 

jānusandhyaṅghripārśveṣu tathāṅguṣṭhe ca dakṣiṇe |
aṅghrau sandhau jānuguhye nābhau ceti sitatare || 17 || 

--------------------------------------------

	trayāṇāmityādinā ślokena proktakālavigraharāśivaśena 
śubhāśubhakaraṇīyatvamupadiśati | tatra trayāṇāṃ 
deśakālavigrahātmakānāṃ | ānuguṇyena ānu kūlyena | anyathā 
uktalaṅghanena | evaṃ kṛte kṛtaprakārālaṅghanena śubhāśubhaprayoge 
kṛte || 13 ||
	tathetyādinā ślokena puttalīprayogārthaṃ dehe 
viṣāmṛtasthānayorjñātavyatvamupadiśati | tatra 
tathetyasyāmṛtasthānakānītyatrānvayaḥ | ṣaḍviṃśapaṭale proktakrameṇa 
dakṣavāmabhāgayoḥ pratibhāgaṃ 
pañcadaśapañcadaśasthānabhedakrameṇa sthitānītyarthaḥ | ahani 
prayogadivase | viṣasthānāni anantaraśloke vakṣyamāṇāni | sarvataḥ 
karmmasu | tathā vakṣyamāṇaprakāreṇa || 14 ||
	sitetyādibhirvarttata ityantairarddhādhikaistribhiḥ ślokaiḥ puruṣāṇāṃ 
yoṣitāñca viṣaparivṛttikatasyānānyupadiśati | tatra site ityādinā ślokena 
dvādaśa sthānāni upadiśati | site śuklapakṣe | stanagale stane ca gale ca 
bhrūśaṅkhamūrddhamadhyeṣu tatra mūrddhno madhye | 
śaṅkhabhrūmadhyataḥ śaṅkhamadhye bhrūmadhye ca || karṇetyadinā 
ślokena sthānāṣṭakaṃ tatra savyakaṇṭhe vāmakaṇṭhe || jānvityādinā 
ślokena daśa sthānāni | tatra aṅghripārśvaśabdenāṅghripṛṣṭha deśa 
ucyate | aṅguṣṭhe vāmapādāṅguṣṭhe | dakṣiṇe dakṣiṇapādāṅguṣṭhe | 
aṅghau

--------------------------------------------

p. 603) tiṣṭhedviṣakalā puṃsi striyāṃ vāmādi varttate |
viṣanāḍyāṃ viṣasthāne vedhayet kaṇṭakena tu || 18 || 

saṅkocakākhyena tadā tīvreṇāsthimayena vai |
vadarādisamutthairvvā tathāyaḥsārasūcibhiḥ || 19 || 

puttalyāṃ yatra tadviddhaṃ tadaṅgaṃ śatrudehajam |
vyādhinā pīḍitaṃ kālādavidheyaṃ bhaveddhruvam || 20 || 

tatra tenārttinā kliṣṭo jīviteśapuraṃ vrajet |
puttalīkaraṇaṃ vakṣye śṛṇu nigrahasiddhaye || 21 || 

--------------------------------------------

aṅghripṛṣṭhe | sandhau tadanantarasandhau | jānuguhye jānau guhye | iti 
uktaprakāreṇa | sitetara kṛṣṇapakṣe | vāmādi vāmabhāge 
proktahṛdayasthānādi | etaduktaṃ bhavati śuklapakṣaprathamādiṣu 
kṛṣṇapakṣadarśāntāsu triṃśattithiṣu puṃsāṃ dakṣiṇabhāge 
hṛdayasthānādimūrddhānteṣu navasu sthāneṣu punastadvāmapārśve 
mūrddhādipādāṅguṣṭhāntaṃ pañcadaśasu sthāneṣu 
punardakṣiṇapādāṅguṣṭhādinābhyantaṃ ṣaṭsu sthāneṣu ca sambhūya 
triṃśat sthāneṣu ca | strīṇāṃ tattattithiṣu tattatsthāneṣu 
dakṣiṇavāmapārśvavinimayakrameṇa ca viṣasya parivṛttirbhavatīti || 17 ||
	viṣanāḍyāmityādibhiḥ siddhaye ityantairarddhādyastribhiḥ ślokaiḥ 
puttalīprayoge tadvedhakālaṃ tadaṅgaṃ tatsādhanaṃ tatphalañca 
puttalīkaraṇakathanaprastāvādisahitaṃ upadiśati | tatra viṣanāḍyāṃ 
saptaviṃśatinakṣatreṣu pratinakṣatraṃ viṣātmakaproktanāḍīcatuṣṭayakāle 
| viṣayasthāne anantarapūrvokte puttalyā iti śeṣaḥ | turviśeṣe | 
saṅkocakākhyena saṅkoca iti matsyaviśeṣaḥ | tīvreṇa asthimayena 
taddehajatīvrasaṃjñakāsthimayena | vadarādisamutthaiḥ kaṇṭakairitiśeṣaḥ | 
vā vikalpe | tathā vedhayedityarthaḥ | yatra aṅge tadviddhaṃ 
kaṇṭakādividdhaṃ tadaṅgaṃ vyādhinā pīḍitaṃ ityetaduttaratra 
śatrudehajamityasya viśeṣyaṃ | kālāt prayogasya gauravalāghavādinā 
kāladrautyavilambanāt | dhruvaṃ niścitaṃ | ārttinā 
tadaṅgavyādhyutpanneneti śeṣaḥ | puttalīkaraṇaṃ 
puttalīnirmāṇavidhānaṃ || 21 ||

--------------------------------------------

p. 604) bhaumaśukrabudhāścandro bhāskaraḥ maumyabhārgavau |
maṅgalo gurumandārkiguravoṃśakarāśipāḥ || 22 || 

nakṣatrāṇi catuṣpādānyekamaṣṭottaraṃ śatam |
etāvatyaśca puttalyastvaśakakramayogataḥ || 23 || 

prathame navake candrabhāskarāṃśakayoḥ kramāt |
ṣoḍaśa dvādaśa tathā mānamaṅgulisaṃkhyayā || 24 || 

anyāṃśakeṣu sarvvāśca caturddaśa samīritāḥ |
dvitīye navakenyeṣāmadhyarddhāḥ syustrayodaśa || 25 || 

tṛtīye navakenyeṣāṃ trayodaśa samīritam |
candrārkayorekavidhaḥ proktasaṃkhyākramastathā || 26 || 

--------------------------------------------

	bhaumetyādinā ślokena 
dvādaśarāśīnāmaśvinyāditritrinakṣatrodbhavadvādaśa 
dvādaśāṃśakānāṃ ca krameṇādhipatīnupadiśati | tatra 
aṃśakarāśipāḥ aṃśakānāṃ meṣādirāśīnāñca patayaḥ |
	nakṣatrāṇītyādinā ślokena pratinakṣatraṃ 
catuścaturaṃśakakrameṇa 
sambhūyāṣṭottaraśatāṃśakānāmaṣṭottaraśataputtalīviśeṣaṃ prastauti | 
tatra etāvatyaḥ aṣṭottaraśatasaṃkhyāḥ || 23 ||
	prathame ityādibhistathetyantaistribhiḥ ślokaiḥ 
puttalīmānaviśeṣānupadiśati | tatra prathame navake 
aśvinyādyaśleṣānteṣu navasu nakṣatreṣu | anyāṃśakeṣu 
itaragrahāṃśakeṣu | sarvāḥ puttalyaḥ caturddaśāṅgulīmānena mitā 
ityarthaḥ | dvitīye navake maghādijyeṣṭhānteṣu navasu nakṣatreṣu | 
anyeṣāṃ candrārkarahitagrahāṃśakānāṃ | adhyarddhāḥ syustrayodaśa 
puttalīnāmaṅgulisaṃkhyā iti śeṣaḥ | tṛtīyaṃ navake 
mūlādirevatyantanavasu nakṣatreṣu | anyeṣāṃ prāgvat 
kujādīnāmaṃśakānāṃ trayodaśāṅgulīmānāni samīritamevaṃ 
ityarthaḥ | ekavidhaḥ sarvatreti śeṣaḥ | proktasaṃkhyākramastathā 
prathamanavake proktasaṃkhyāmānameva dvitīyatṛtīyanavakayorapītyarthaḥ 
|| 26 ||

--------------------------------------------

p. 605) puttalīkaraṇe dravyaṃ cakrihastamṛdānvitam |
citāmṛdbhasmalavaṇaṃ śuṇṭhīpippalikāyutam || 27 || 

marīcaṃ gṛhadhūmañja lasunaṃ hiṅgusaindhavam |
gairikañceti kathitaṃ puttalīdravyamīśvari || 28 || 

sādhyarkṣavṛkṣaiḥ piṣṭaiśca māṣacūrṇaiśca sikthakaiḥ |
vairidehajaromādyairupetaiḥ puttalīkriyā || 29 || 

puttalīdairghyamānantu kṛtvāṣṭāṃśamathaikataḥ |
śīrṣaṃ trayāt kaṭerūrddhvaṃ trayāt pādadvayaṃ tathā || 30 || 

kaṭiprapadayorekamaṃśame[va]kantu puttalīm |
vidhāya tantre sarvvatra prayogānācarennaraḥ || 31 || 

--------------------------------------------

	puttalītyādibhiḥ kriyā ityantaistribhiḥ ślokaiḥ 
puttalīnirmāṇadravyāṇyupadiśati | tatra cakrihastamṛdānvitaṃ 
kulālakaramṛttikāsahitaṃ | citāmṛdbhasmalavaṇaṃ 
śmaśānamṛdbhasmasahitaṃ lavaṇaṃ | śuṇṭhīpippalikāyutaṃ 
śuṇṭhīpippalyoścūrṇairyutam | marīcaṃ marīcacūrṇaṃ | gṛhadhūmaṃ 
gṛhadhūmacūrṇaṃ | lasunaṃ rasonarasaṃ | etāni 
śuṇṭhyādyaṣṭadravyāṇi sarvaputtalikāsādhāraṇāni | 
sādhyarkṣavṛkṣaiḥ sādhyanakṣatraproktavṛkṣaiḥ | 
piṣṭairityetanmāṣacūrṇairityasya viśeṣaṇaṃ | sikthakairmadhūcchiṣṭaiḥ | 
vairidehajaromādyairityatrādyaśabdo nakhapādapārśvādiviṣayaḥ | 
upetairityetaddāruvyatirikteṣu cakrihastamṛtsahiteṣu triṣvanveti || 29 ||
	puttalītyādinā nara ityantena ślokadvayena 
puttalīdairghyamānavibhāgīkaraṇavaśāt tadavayavamānānyupadiśati | tatra 
puttalīdairghyamānaṃ tattadaṃśakavaśena 
proktaputtalīdairghyāṅgulamānaṃ | ekataḥ ekāṃśena | trayāt 
aṃśatrayeṇa | trayāt prāgvat | kaṭiprapadayorarddhāṃśena 
kaṭidvayamarddhāṃśena prapadadvayañcetyarthaḥ | sarvatra puttalīprayoge | 
prayogān proktān || 31 ||

--------------------------------------------

p. 606) pātālayoge nīcākhye viṣayoge ca mṛtyuje |
nāśayoge ca dinajamṛtyau krakacayogake || 32 || 

--------------------------------------------

	pātāletyādibhiravāpnuyādityantaistribhiḥ ślokaiḥ 
krūrakarmmaprayogārambhakālādikamupadiśati | tatra pātāletyādinā 
ślokena ṣaḍvidhaṃ krūrakālamupadiśati | tatra mṛtyuje mṛtyuyoge | 
dinajamṛtyau meṣādirāśisthanakṣatrāṃśeṣu tattadrāśeraṣṭamāṃśake 
iti yāvat | caṇḍīśetyādinā ślokena daśavidhakrūrakarmmakālamupadiśati 
| tatra caṇḍīśacaṇḍāyughake yoge | kāṇake kāṇanakṣatre kāṇake 
ityanenāndhanakṣatre kiṃ punarityarthaḥ | jyotiḥśāstroktāni tadvacanāni 
vilikhyante | tatra nīcākhyaḥ pātālayogaḥ |

		taulibhedaśamāṃśasthasthaulyo yāti yadodayam |
		tadā nocāhvayo yogaḥ pātālo garhitaḥ śubhe ||

viṣayogāḥ |	caturthī saptamī cārkecandre ṣaṣṭhyaṣṭamī tathā |
		indrāhidharmā bhaume tu (vi) cikkādyeravayobudhe ||
		* ṣaḍavat svarayo jīve viṣṇu dharmāruṇasthite |
		ekādaśī śubhehni mande syustithayo viṣam ||
		pañcadvirākāḥ saptādya ṣaḍaṣṭatithibhirviṣam |
		aśvicitrā jayāsyendraśroṇāntyaḥ sūryavārataḥ ||
		mṛtyuyogā yamarkṣāṇi maitracitrāmaghottarāḥ |
		citrātrīṇyuttarāṣāḍhā śraviṣṭhā ca padakramāt ||
		citrāpyuttaraphālgunyo maitrasvātyaindravaiṣṇavam |
		pauṣṇatiṣyāditiśroṇā mṛtyavorkādivāragāḥ ||

nāśayogāḥ | pitrendrāgnyaiśa mūlarkṣavāruṇājāpyabhairyutāḥ |
		sūryādivārāḥ kramaśo nāśayogāḥ samīritāḥ ||

dinamṛtyavaḥ | vasuhaste viśākhārdre [budhyā] bradhnāhī yāmyanaiṛte |
		dvandveṣvaṣu caturthāṃśāḥ kramaśo mṛtyavo [hi] hni cet ||

--------------------------------------------

p. 607) caṇḍīśacaṇḍāyudhake mahāśūle ca kāṇake |
raktasthūṇe kaṇtakākhye sthūṇe pañcārkasaṃjñake || 33 || 

--------------------------------------------

		krakacāyogāḥ |
tithaśca vārasya ca yatra saṃkhyayā trayodaśa syurmilanaṃ kṛte 
sati |
smṛtaḥ sa yogaḥ krakacābhidhānako vivarjanīyaḥ śubhakarmasu 
dhruvam ||

caṇḍīśacaṇḍāyudhaṃ |

sūryādhiṣṭhitabhādbhujaṅgapitṛbhātvāṣṭreṣu maitre śrutau |
pauṣṇe ca kramaśe bhānugamayā * śītāṃśunā saṃyutam ||
dhiṣṭye tapatithepatatyavitathaṃ caṇḍīśacaṇḍāyudhaṃ |
tasminnātmasahitecchabhirnijahitaṃ kāryaṃ na kāryaṃ budhaiḥ 
||

mahāśūlam | kṛttikādyāḥ sapta sapta tārāḥ pūrvādiṣu kramāt |
		bhaṃ grahādimukhaṃ tatra mahāśūlamaśobhanam ||
		kāṇārddhanakṣatrāṇi |
		tyajedajaikapādādestrisaptavāsarāt pare |
		ṣaḍāvānavakāṇāḥ syurdoṣaghnaṃ vārabhe vinā ||

raktasthūṇaṃ | dhānyasraṃ caturo rāśīṃstyajedvighnāṃ rutaḥsphuṭām |
		taṃ jiṣṭhalabdhanakṣatraṃ raktasthūṇamiti smṛtam ||

kaṇṭakasthūṇaṃ | bhaumenārkeṇa saṃyuktā dakṣādyāvati mūlakaṃ |
		mūlāntā ca tribhe sthūṇakaṇṭhakākhye ime kramāt ||
		dhūmādyāvatidhāmūlakaṇṭakāvatigharghakaṃ |
		tāvanti kaṇṭakasthūṇatattrayamapyadoṣadaṃ ||

pañcārkadoṣāḥ | vālāt koṃgastu gopālesārkaśesarvasāraṣe |
		tvarkeca pañcadhūmādyā lagne etairyutaistyajet ||

--------------------------------------------

p. 608) kuryyat prayogān pratyarthibhaṅgāya nidhanāya vā |
nigrahāya nirīkṣyaivaṃ kuryyāt siddhimavāpnuyāt || 34 || 

vaśyākarṣaṇaviddveṣastambhanoccāṭamāraṇe |
vidadhyāt puttalīḥ samyak catasraḥ proktayogataḥ || 35 || 

piṣṭena sikthena tathā cakrihastamṛdāpi ca |
sādhyanakṣatravṛkṣeṇāpyuktalakṣaṇasaṃyutāḥ || 36 || 

āsane pādayoḥ sthāne kuṇḍamadhye ca sādhakaḥ |
piṣṭamṛttarujāḥ khātvā syāpayet sikthamambare || 37 || 

kuṇḍamadhye uparyyūrddhapadānyacchīrṣikāmapi |
evaṃ sādhāraṇaṃ kṛtvā kuryyāt karmma samīritam || 38 || 

--------------------------------------------

	etaduktaṃ bhavati riporāyurdāyagocarāṣṭakavargagraheṣu pratikūleṣu 
pātālayogādibhiḥ proktadoṣairduṣṭadivase tadaṣṭamarāśau viṣanāḍyāṃ 
vā prārabdhaṃ krūrakarma sadyaḥ phalatīti | vā samuccaye | 
evamuktaprakāreṇa || 34 ||
	vaśyetyādibhiḥ samīritamityantaiścaturbhiḥ ślokairvvaśyādiṣu 
karmmasu ṣaṭsu puttalīprayogaprakriyāmupadiśati | tatra samyak 
sarvāvayavaśobhanaṃ | proktayogataḥ proktamānena 
ripudehajaromādiyogataḥ | apiḥ samuccaye | āsane hoturāsanasthāne | 
pādayoḥ sthāne hotuḥ pādavinyāsapradeśasyādhaḥsthāne | 
piṣṭamṛttarujāḥ piṣṭajā mṛjjāḥ tarujāḥ puttalīḥ | khātvā 
hoturāsanādisthānatraye kramāt | apiḥ samuccaye | evaṃ proktaprakāreṇa 
sādhāraṇavaśyādiṣu proktakarmmasviti śeṣaḥ | etaduktaṃ bhavati 
proktamānādyalaṅghanena sādhāraṇadravyāṣṭakaripudehajaromādibhiḥ 
saha piṣṭamayīṃ sikthamayīṃ mṛṇmayīṃ caiva tisraḥ | 
sādhyanakṣatravṛkṣeṇaikāṃ proktadravyāṣṭakalepitāṃ ca sambhūya 
catasraḥ puttalīḥ kṛtvā tāsu kramāt piṣṭamayīṃ hoturāsanasyādhaḥ 
sthāne mṛṇmayīṃ hotuḥ pādavinyāsapradeśasyādhaḥ sthāne tarumayīṃ 
kuṇḍamadhyasthanāmipadmasyādhaḥsthāne ca sthāpayitvā sikthamayīṃ 
kuṇḍādupari toraṇatiryyak 
viṣkambhadāruṇyūrddhvapādāmavākśīrṣāmambare 
lambamānāmarkatarujasūtreṇa

--------------------------------------------

p. 609) sarpaśīrṣasrucā homaṃ kuryyādaśubhakarmmasu |
vairiyonyasṛjā kṛtvā tayā tu juhuyāttathā || 39 || 

trikoṇakuṇḍe yamadiṅmukho bhūtvārddharātrake |
śmaśāne nirjane deśe vidadhyādabhicārakam || 40 || 

yatrābhicārahomantu karoti bhuvi sādhakaḥ |
tatrābhito nṛpau rakṣau kārayedātmasiddhaye || 41 || 

na cedarātinṛpatiścārairjñātvā nihantyamum |
svarāṣṭrasandhau kurvvīta na kurvvīta svamaṇḍale || 42 || 

yadi kuryyāt pramādena māntriko jñānamohataḥ |
tadrāṣṭraṃ pīḍayantyeva śanakairbbairibhūbhṛtaḥ || 43 || 

--------------------------------------------

vaddhvaivaṃ sādhāraṇaṃ kṛtvoktāni vaśyādīni karmmāṇi 
vakṣyamāṇavidhānakrameṇa kuryāditi || 38 ||
	sarpa ityādinā ślokena krūrakarmasu srucaṃ caruṃ copadiśati | tatra 
sarpaśīrṣasrucā sarpaśīrṣakalpitasrucā | aśubhakarmmasu 
vidveṣoccāṭanamāraṇādiṣu | vairiyonyasṛjā 
vairinakṣatraproktayonirudhireṇa | tayā ityasya sarpaśīrṣasrucā 
ityetadviśeṣyam || 39 ||
	trikoṇetyādibhirbhūbhṛta ityantaiścaturbhiḥ ślokaiḥ 
abhicārakarmmaṇi kuṇḍaṃ hoturabhimukhīkaraṇīyāṃ diśaṃ 
taddeśaviśeṣaṃ hoturnṛpeṇa rakṣāvidhānaṃ tadakaraṇe prayoktuḥ 
pratyavāyaṃ rāṣṭrasandhideśena tatkarmaṇaḥ tatkaraṇīyatvaṃ tadakaraṇe 
rāṣṭrasya pratyavāyañcopadiśati | tatra yamadiṅmukhaḥ 
dakṣiṇadiṅmukhaḥ | tatra abhicārabhūmau | ātmasiddhaye prayoktuḥ 
prāṇādisiddhaye | arātinṛpatiḥ śatrūrājā | amuṃ prayoktāraṃ | kurvīta 
abhicāramiti śeṣaḥ | tadrāṣṭaṃ abhicāraprayogasthānarāṣṭraṃ | 
śanakaiḥ kālakrameṇa || 43 ||

--------------------------------------------

p. 610) akṣadrumasamiddhegnau tatphalairvvā tathāhutaiḥ |
haimīdalarasāktaistu homācchatruṃ vināśayet || 44 || 

naktamālasamiddhegnau tatphalairvvā tathā hutaiḥ |
ripurugro'pi rogārttaḥ prayāti yamasādanam || 45 || 

unmattakāṣṭhaiḥ prajvālya vahniṃ tadbījakairhunet |
tatpatrāmbuplutairmmāsādarātirbhrāntimāpnuyāt || 46 || 

āragvadhasamiddhegnau tatsamidbhiśca tatphalaiḥ |
vitastimātraistailāktairhavanādvairiṇo mṛtiḥ || 47 || 

aruṣkarasamiddhegnau tadvījaistadghṛtāplutaiḥ |
homādarātestībrārttijvareṇa syānmṛtirdhruvam || 48 || 

--------------------------------------------

	akṣadrumetyādinā śokena 
śatrorunmādakaraṇavidhānahomamupadiśati | tatra akṣadrumasamiddhegnau 
akṣadrumabhavakāṣṭhasamiddhe vahnau | tatphalaiḥ | akṣaphalaiḥ | 
haimīdalarasāktaiḥ haimīdalajalāplutaiḥ || 44 ||
	naktetyādinā ślokena śatrormāraṇaprayogahomamupadiśati | tatra 
naktamālasamiddhegnau karañjakāṣṭhavallau | tatphalaiḥ karañjaphalaiḥ || 45 
||
	unmattetyādinā ślokena śatrorunmādakaraṇavidhānahomamupadiśati 
| tatra tadbījakaiḥ unmattabījaiḥ | tatpatrāmbuplutaiḥ 
unmattapatrottharasaplutaiḥ || 46 ||
	āragvadhetyādinā ślokena ripumāraṇaprayogamupadiśati | tatra 
tatsamidbhiḥ āragvadhasamidbhiḥ | tatphalaiḥ āragvadhaphalaiḥ | 
vitastimātraiḥ dvādaśāṅgulamātraiḥ || 47 ||
	aruṣkaretyādinā ślokena ripostībrajvareṇa māraṇaprayogamupadiśati 
| tatra aruṣkarasamiddhe'gnau aruṣkarakāṣṭhasamiddhe vahnau | tadbījaiḥ 
aru.karavījaiḥ | tadghṛtāplutaiḥ aruṣkaratailāplutaiḥ || 48 ||

--------------------------------------------

p. 611) sauvīrāktaistu kārpāsavījairhomāttu mandrajāt |
arātīnāmathānyonyakalahānnidhanaṃ bhavet || 49 || 

sarṣapājyaplutaiḥ śuṇṭhīmāgadhīmaricairhunet |
vairijanmarkṣavṛkṣāgnau maṇḍalāntaṃ mṛtirjvarāt || 50 || 

prāguktaiḥ puttalīṃ kṛtvā dravyairuktavidhānataḥ |
sarṣapāruṣkaraghṛtasaṃsiktairjuhuyānniśi || 51 || 

prāgvacchittvā tadaṅgaistu kruddhacitto'ruṇāmbaraḥ |
raktasraggandhapuṣpādiyutaḥ śatrūn vināśayet || 52 || 

aruṣkaraghṛtābhyaktaistadvījaiḥ sarpaśīrṣakaiḥ |
havanādvairiṇo dāhajvaraprāptistribhirddinaiḥ || 53 || 

--------------------------------------------

sauvīretyādinā ślokenārāteḥ kalahānmāraṇaprayogamupadiśati | tatra 
sauvīrāktaiḥ āranālāplutaiḥ || 49 ||
	tarṣapetyādinā ślokena riporjvarānmāraṇaprayogahomamupadiśati | 
tatra sarṣapājyaplutaiḥ sarṣapavījotpannatailāplutaiḥ | 
śuṇṭhīmāgadhīmaricaiḥ trikaṭukena | vairijanmarkṣabṛkṣāgnau 
vairijanmanakṣatrotthavṛkṣakāṣṭhasamiddhegnau | tanmṛtiḥ śatrormṛtiḥ || 50 
||
	prāguktetyādinā vināśayedityantena ślokadvayena puttalyā 
homavidhānena śatruvināśanaprayogamupadiśati | tatra 
prāguktairityetaddravyairityasya viśeṣaṇam | uktavidhānataḥ 
uktamānādikaṃ | sarṣapāruṣkaraghṛtasaṃsiktaiḥ 
sarṣapāruṣkarayostailābhyāṃ saṃsiktaiḥ | niśi madhyarātre ityarthaḥ | 
prāgvacchittvā navamapaṭale catvāriṃśaikacatvāriṃśacchlokadvayena 
proktaprakāreṇa dvādaśadhā chitvā | tadaṅgaiḥ chinnaiḥ | kruddhacittaḥ 
krūracittaḥ śatruṃ pratīti śeṣaḥ | aruṇāmbaraḥ kāṣāyavastradharaḥ | 
raktasraggandhapuṣpādiyutaḥ 
raktasragraktagandharaktapuṣparaktāsanādiyutaḥ || 52 ||
	aruṣkaretyādinā ślokena vairiṇo 
dāhajvaraprāptiprayogahomamupadiśati tatra tadbījaiḥ aruṣkarabījaiḥ | 
sarpaśīrṣakaiḥ sarpaśiraḥkalpitasrugbhiḥ || 53 ||

--------------------------------------------

p. 612) vairinakṣatrayonyutthamāṃsaistadraktasaṃplutaiḥ |
havanāttattarūdbhūtasamidhāṃ havanādapi || 54 || 

dinaiḥ kaiścidripuḥ kḷpto nāśameti suniścitam |
drumakuḍyasarpadaṃśānmattadvipādighātanāt || 55 || 

drumakuḍyakanirghātasalilānalapātanāt |
yakṣarākṣasagandharvvapiśācabrahmarākṣasaiḥ || 56 || 

anyairvvā kāraṇaiḥ kṣipraṃ nāśameti ripurdhruvam |
nimvapatraiśca kārpāsabījaistajjaiḥ karañjajaiḥ || 57 || 

havanāt sarṣapasnehasiktairvvidveṣaṇaṃ bhavet |
nīcayoge hunedagnau ripuvṛkṣasamedhite || 58 || 

tadvṛkṣakhaṇḍaistailāktairniśāmadhye ripurddinaiḥ |
uccāṭanaṃ prayātyeva mantraśaktyābhitāḍitaḥ || 59 || 

mṛtyupatraiśca tatkāṇḍaistadbījaistacchucau hunet |
arāterdantino vāhā rogairnaśyanti niścitam || 60 || 

--------------------------------------------

	vairītyādibhirdhruvamityantairadhyarddhaistribhiḥ 
ślokairdrumakuḍyanipātādivyājena ripuvināśaprayogahomamupadiśati | 
tatra tadraktasaṃplutaiḥ vairinakṣatrayonyudbhavaraktāplutaiḥ 
tattarūdbhūtasamidhāmapi apicetyarthaḥ | nirghātena aśanipātena salile 
nimajjanena pāvake pātanena anyaiḥ apasmārādyaiḥ | vā vikalpe || 56 ||
	nimbapatrairityādinārddhadvayena vidveṣaṇaprayogamupadiśati | tatra 
caḥ samuccaye | tajjairnimbajaiḥ vījairiti śeṣaḥ | karañjajaiḥ patraiḥ 
phalaiśceti śeṣaḥ | sarṣapasreha siktaiḥ sarṣapodbhavatailāplutaiḥ || 57 ||
	nīcetyādinā tāḍita ityantenārddhādyena 
ślokenoccāṭanaprayogahomamupadiśati | tatra nīcayoge nīcasaṃjñe 
pātālayoge | hunet juhuyāditi yāvat | tadvṛkṣakhaṇḍaiḥ 
ripunakṣatravṛkṣakhaṇḍaiḥ | dinaiḥ proktairmaṇḍalādibhiḥ || 59 ||
	mṛtyupatrairityādinā ślokena śatravāhanadantināṃ 
rogairvināśaprayogahomamupadiśati

--------------------------------------------

p. 613) gairikaiḥ puttalīṃ kṛtvā riporaṣṭamarāśike |
prāguktakaṇṭakādyaistu yadaṅgaṃ vedhayecchanaiḥ || 61 || 

viṣanāḍyāṃ viṣasthāne tathā ca yamakaṇṭake |
arddhapraharake śīrṣe praharedvā śanaiḥ śanaiḥ || 62 || 

arātestattadaṅgaiḥ syānnidhanaṃ praharādinā |
granthibhirvvā kaṇṭakādikṣatavṛddhividāruṇaiḥ || 63 || 

tannakṣatroktavṛkṣotthaputtalīṃ sthāpiterakām |
gardabhīmehasalile saṃsthāpya kkāthayecchanaiḥ || 64 || 

ripurdāhajvaragrastaḥ sa niryāti yamālayam |
madhūcchiṣṭena tāṃ kṛtvā tāpayenniśi tāṃ śanaiḥ || 65 || 

--------------------------------------------

tatra mṛtyupatraiḥ vivavṛkṣapatraiḥ | tatkāṇḍairviṣavṛkṣasamidbhiḥ | 
tadbījaiḥ viṣavṛkṣabījaiḥ | tacchucau viṣavṛkṣakāṣṭhajvalitavahnau | 
hunejjahuyāt dantino gajāḥ vāhāḥ hayāḥ || 60 ||
	gairikerityādibhirdāruṇairityantaistribhiḥ ślokaiḥ 
abhīṣṭāṅgotpannairogādibhirvairinidhanaprayogahomamupadiśati | tatra 
aṣṭamarāśike aṣṭamarāśyudayasamaye | 
kaṇṭakādyairityatrādyaśabdosthisūcyādiviṣayaḥ | śanaiḥ śanaiḥ 
kramaśaḥ | viṣasthāne taddinaviṣayuktāṅge | yamakaṇṭake 
yamakaṇṭakasaṃjñe kāle | arddhapraharake arddhapraharasaṃjñe kāle | 
yamakaṇṭakārddhapraharasaṃjñayoḥ kālaviśeṣayoḥ svarūpaṃ 
jyotiḥśāstroktamārgeṇa likhyate |

		sarogavā (yā) tathorddhārddha yāmāṃśca yamakaṇṭakān |
		vāsare mandagītārddhayāmānvārakramādbhajediti ||

	śīrṣe puttalyā iti śeṣaḥ | vā vikalpe | tattadaṅgaiḥ prahṛtaśīrṣeṇa 
ca | praharādinā ityatrādiśabdaḥ chedanādiviṣayaḥ | vā vikalpe || 63 ||
	tannakṣatretyādinā yamālayamityantenādhyarddhena ślokena 
dāhajvareṇa ripumāraṇaprayogamupadiśati | tatra sthāpiterakāṃ 
sthāpitaprāṇāṃ | gardabhīmehasalile gardabhīsūtre | śanaiḥ 
kaiściddivasaiḥ || 65 ||

--------------------------------------------

p. 614) tenonmādajvaragrastaḥ prayāti nidhanaṃ śanaiḥ |
tāṃ tatkaṇṭakaviddhāṅgīṃ khanet pitṛgṛhe niśi || 66 || 

braṇāt piśācāviṣṭaḥ sa ripuryāti yamālayam |
prāguktaireva taddavyairaśeṣaiḥ puttalīṃ tathā || 67 || 

nirmmāya kuṇḍamadhye tāṃ caivārātimahīruhaiḥ |
samiddhegnau tatsabhidbhistailāktairjuhuyānniśi || 68 || 

sannipātajvarastasya vaktra(kra)jihve(hva)ti mūḍhadhīḥ |
pralayaṃśanakairdehaṃ tyajan yāti yamālayam || 69 || 

tathāvidhāṃ tāṃ pratimāṃ nikhanet kṛṣṇapakṣake |
navamyaṅgāradivase mātṛgehegrapīṭhake || 70 || 

--------------------------------------------

	madhūcchiṣṭetyādinā yamālayamityantenārddhādyantena 
ślokenonmādajvareṇa ripumāraṇavidhānamupadiśati | tatra tāṃ puttalīṃ | 
niśi arddharātre | tāṃ puttalīṃ | tena tāpanena | tāmityādinārddhadvayena 
puttalīkhananaprayogādripumāraṇavidhānamupadiśati | tatra tāṃ puttalīṃ | 
tatkaṇṭakaviddhāṅgīṃ proktakaṇṭakādiṣvanyatamena viddhāṅgīṃ | 
pitṛgehe śmaśāne | niśi madhyarātre | caḥ samāhāre || 66 ||
	prāguktairityādinā yamālayamityantenāddhādyena ślokadvayena 
sannipātajvareṇa ripumāraṇahomavidhānamupadiśati | tatra prāguktaiḥ asmin 
paṭale saptaviṃśādi ślokābhyāṃ iti śeṣaḥ | taddravyaiḥ 
puttalīvidhānaproktadravyaiḥ | aśeṣairdvādaśabhiḥ | tathā proktamānena | 
tāṃ śatrunakṣatravṛkṣanirmitāṃ puttalīṃ | arātimahīruhaiḥ 
arātinakṣatravṛkṣakāṣṭhaiḥ | tatsamidbhiḥ ripunakṣatravṛkṣasamidbhiḥ | 
niśi madhyarātre | yāti yamālayaṃ ripuriti śeṣaḥ || 69 ||
	tathāvidhetyādinā lakṣitamityantena ślokadvayena 
puttalīkhananaviśeṣeṇa ripuvināśaprayogamupadiśati | tatra tathāvidhāṃ 
proktakramādibhiḥ proktadravyadvādaśabhirnirmitāṃ | pratimāṃ puttalīṃ | 
navamyaṅgāradivase navamīsahitāṅgāravāre | mātṛgehe caṇḍikāyatane | 
agrapiṭhake agrapīṭhasyādhaḥ sthāne | niśi madhyarātre |

--------------------------------------------

p. 615) saptāhānnidhanaṃ vairī prayāti niśi tāḍitaḥ |
bhūtādyaiḥ śirasi svīye nirghātavadalakṣitam || 71 || 

sarṣapaṃ māṣacurṇañca tilaṃ śālijataṇḍulam |
piṣṭvā sādhyarkṣavṛkṣasya śakalairapi saṃyutam || 72 || 

eraṇḍavījairmmilitaṃ kṛtvā puttalikāṃ tataḥ |
tadvakṣontarnidhāyārināma tālasya patragam || 73 || 

saṃjapya tāṃ spṛśan vidyāṃ tārttīyapratilomajām |
sahasravāraṃ sādhyasya vadharkṣe'ṣṭamarāśige || 74 || 

nivadhya tāṃ pādayostu bhānuvṛkṣotthatantunā |
gṛhītvā jīvahastena tāṃ japet prayajecchucau || 75 || 

hutvāgnau taiḥ sahasrantu tāmūrdhāṅghrimavāṅmukhīm |
taddine tāpatṛṣṇārttivihvalena jvareṇa saḥ || 76 || 

--------------------------------------------

bhūtādyairityatrādyaśabdaḥ pretādiviṣayaḥ | nirghātavat aśanivat | 
alakṣitaṃ etat kriyāviśeṣaṇam || 71 ||
	sarṣapamityādibhiḥ śive ityantaiḥ ṣaḍbhiḥ ślokaistāpajvareṇa 
ripuvināśāya puttalīprayogaviśeṣamupadiśati | tatra 
sarṣapamityadhyarddhena dravyacatuṣṭayaṃ | sādhyarkṣasya vṛkṣasya 
śakalaiḥ khaṇḍaiḥ | api samuccaye | kṛtveti bhinnakramaḥ | puttalikāṃ 
kṛtvetyarthaḥ | tataḥ paścāt proktadravyaṣaṭkena tadvakṣo'ntaḥ 
puttalīvakṣaḥpradeśāntaḥ nidhāyeti bhinnakramaḥ | arināma 
vidhāyetyarthaḥ | patragaṃ ityasyārināma ityetadviśeṣya | saṃjapyetyasya 
vidyāmityanenānvayaḥ | puttalīṃ pratiṣṭhitaprāṇāṃ | 
tārttīyapratilomajāṃ tārttīyakhaṇḍasya pratilomabhedātmikāsu catasṛṣu 
vidyāsvanyatamāṃ | sādhyasya sādhyanakṣatrasya | vadharkṣeṃ  
saptamanakṣatre | nivadhya tāṃ puttalīṃ nivadhyetyarthaḥ | turviśeṣe | 
bhānuvṛkṣajatantunā arkavṛkṣodbhavatantunā | jīvahastena 
pravahatśvāsapuṭapārśvahastena | tāṃ pratilomajāṃ vidyāṃ | śucau 
vahnau | taiḥ sarṣapādibhirdravyaiḥ |

--------------------------------------------

p. 616) grastadeho luṭhan bhūmau visaṃjñaḥ pralapanmuhuḥ |
prayāti nidhanaṃ tūrṇaṃ prayogavalataḥ śive || 77 || 

sādhyarkṣavṛkṣasaṃbhūtāṃ puttalīmarkadugdhataḥ |
vajrīkṣīreṇa vā liptāṃ baddhāṃ prāgvadadhomukhīm || 78 || 

sādhyanāmādisaṃyuktāṃ kuṇḍādūrddhvaṃ pralambayet |
juhuyāttatsamidbhistu tatkṣīrāktairniśāntarā || 79 || 

jvarārttaḥ syādarātistu tribhireva dinaistataḥ |
yadyasti tasya rakṣecchā tāṃ taṭākodare khanet || 80 || 

jambālamadhye tenāsmāt saukhyaṃ tasya śanaiḥ śanaiḥ |
tathā yadi na kurvīta ciraṃ rogātmako bhavet || 81 || 

tathā tāmanubhāṇḍe tu niveśyāṅgāravāsare |
caṇḍikāyatane khātvā tadyoniṃ tatpuro valim || 82 || 

--------------------------------------------

sahasraṃ sahasravāraṃ | turavadhāraṇe | tāṃ puttalīṃ | taddine 
prayogadivase | sa sādhyaḥ | śive iti sambuddhiḥ || 77 ||
	sādhyarkṣetyādibhiḥ bhavedityantaiścaturbhiḥ ślokaiḥ 
jvaronmādaprayogaṃ tadrakṣaṇavidhānādikañcopadiśati | tatra 
arkadugdhataḥ akavṛkṣotpannadugdhena ca | vajrīkṣīreṇa 
vajrīlatotpannakṣīreṇa | vā samuccaye | vaddhāṃ toraṇaviṣkambhadāruṇi | 
prāgvat arkatantusūtreṇa | sādhyanāmādisaṃyuktāṃ vakṣasi 
likhitasādhyakarmmanāmayutāṃ | kuṇḍādūrddhvaṃ kuṇḍādupari | 
tatsamidbhiḥ sādhyanakṣatravṛkṣasamudbhūtasamidbhiḥ turviśeṣe | 
tatkṣīrāktaiḥ arkavajrīkṣīrābhyaktaiḥ | niśāntarā madhyarātre | 
turavadhāraṇe | tataḥ tena prayogena | tasya vairiṇaḥ | tāṃ pralambitāṃ 
puttalīṃ | taṭākodare taṭākajalodare | tena khananena | asmāt prayogāt | tasya 
jvarārttasya | tathā proktaprakāreṇa || 81 ||
	tathetyādinā upasargakairityantenādhyarddhena ślokena tattat 
puttalīkhananaviśeṣāt ripumāraṇaprayogaviśeṣamupadiśati | tatra tathā 
tāṃ sādhyanakṣatravṛkṣanirmitāṃ puttalīṃ |

--------------------------------------------

p. 617) nihatya dattvārātintu nihanyādupasargakaiḥ |
svagehe valyadhaḥ khātvā taduparyyagnivarddhanāt || 83 || 

avicchinnamarāteḥ syājjarādigadasambhavaḥ |
tāṃ tathākṛtarūpāntu rurujaṅghāsthisaṃyutām || 84 || 

nivadhya pūrvvasūtreṇa dviṣadgehe khanenniśi |
rāśau tadaṣṭame māsāt prayātyudyātyatonyataḥ || 85 || 

tathāvidhaṃ puttalikāyugaṃ kṛtvoktamārgataḥ |
viḍālamūṣikācarmmanaddhaṃ sādhyākhyayā yutam || 86 || 

nikhanettīrayornadyāḥ pitṛgehethavā tataḥ |
mātṛgehe nadīpūrttyāṃ vidveṣaḥ syāddvayostadā || 87 || 

--------------------------------------------

caṇḍikāyatane agrapīṭhādhaḥsthāne iti śeṣaḥ | tadyoniṃ 
sādhyanakṣatrayoniṃ | tatpuraḥ caṇḍikāgrapīṭhe | nihatyetyasya 
tadyonimitipūrvatrānvayaḥ | dattvetyasya valimityanenānvayaḥ | turviśeṣe | 
upasargakaiḥ kleśaiḥ || 82 ||
	svagehe ityādinā sambhava ityantenārddhadvayena tatputtalyā 
jvarādirogotthāpanaprayogaviśeṣamupadiśati | tatra khātvā puttalīṃ iti 
śeṣaḥ | tadupari puttalyupari | avicchinnamityasya 
kākākṣinyāyenobhayatrānvayaḥ | pūrvatrāgnivarddhanādityanenottaratra 
jvarādigadasambhava ityanena ca || 83 ||
	tāmityādinānyata itthantenārddhādyena ślokena 
puttalīviśeṣaracanāduccāṭanaprayogamupadiśati | tatra tāṃ 
sādhyarkṣavṛkṣasambhūtāṃ puttalīṃ | tathākṛtarūpāṃ 
proktamānāditaḥ | turviśeṣe | rurujaṅghāsthisaṃyutāṃ 
vyāghrajaṅghāsthisaṃyutāṃ | pūrvasūtreṇa arkavṛkṣatantukṛtasūtreṇa | 
niśi madhyarātre | rāśau tadaṣṭame śatroriti śeṣaḥ || 85 ||
	tathāvidhamityādinā tadā ityantena ślokadvayena 
vidveṣaṇaprayogamupadiśati | tatra tathāvidhaṃ tattannakṣatravṛkṣanirmitaṃ 
| uktamārgataḥ tattadaṃśakānuguṇamānena | 
viḍālabhūṣikācarmmanaddhaṃ viḍālamūṣikācarmabhyāṃ pariṇaddhaṃ 
| dvayoḥ vādhakavādhyātmakayoḥ kramāditi śeṣaḥ | sādhyākhyayā 
yutaṃ sādhyādināmatrayayutaṃ | nikhanedityasya puttalikāyugamityenena 
pūrvatrānvayaḥ | pitṛgehe śmaśāne | athavā vikalpe | mātṛgehe 
caṇḍikāyatane | nadīpūrttyāṃ satyāmiti śeṣaḥ || 87 ||

--------------------------------------------

p. 618) tā eva prāgvadutthāya sādhyākhyādisamanvitāḥ |
tadvidyājāpasiddhāstāḥ khanedarigṛhe punaḥ || 88 || 

madhyeṣṭadikṣu tu tathā tatkulotsādanaṃ bhavet |
evaṃ nikaṭavarttināṃ abhicāra udīritaḥ || 89 || 

dūrasthitānāṃ dviṣatāṃ kathaṃ syādabhicārakam |
vadāmi te śṛṇu prājñe sudūrasthasya vairiṇaḥ || 90 || 

vināśane prayogantu kṣipramapyabhicārakam |
yenārirnikaṭa sthāttu prāgeva nidhanaṃ vrajet || 91 || 

tatsādhyavṛkṣaiḥ puttalikā vidhāyāṣṭau śataṃ kramāt |
tāḥ prāgudīritakṣīradvayasiktāḥ sasaṃjñakāḥ || 92 || 

tattadaṃśakamānāpaghanāstā madhyarātrataḥ |
ekāmekāṃ hanedvairidiṅmukhastā aśeṣataḥ || 93 || 

--------------------------------------------

	tā ityādinā bhavedityantenādhyarddhena ślokena 
puttalīkhananaviśaṣāt ripukulotsādanaprayogamupadiśati | tatra tāḥ puttalīḥ 
nava nava saṃkhyātāḥ | prāgvannakṣatravṛkṣaiḥ proktamānataḥ | 
sādhyākhyādītyatrādiśabdaḥ karmmaviṣayaḥ | tadvidyājāpasiddhāstāḥ 
pratilomātmakatārttīyavidyābhiḥ mantritāḥ puttalīḥ | tatkulotsādanaṃ 
ripukulotsādanam || 88 ||
	evamityādinā ślokārddhena proktānāṃ 
nikaṭavarttiviṣayaprayojyatvamupadiśati | tatra evaṃ 
proktaputtalīkhananādividhānena || 89 ||
	dūretyādinā vrajedityantena ślokadvayena dūrasthitānāṃ 
ripūṇāṃ abhirācaprayogaṃ devī pṛcchati | tatra kathaṃ kena prakāreṇa | 
vadāmītyādinārddhādyena ślokena 
dūrasthitavairinidhanakathanādiprastāvasahitaṃ tatsāmarthyamupadiśati | 
tatra vadāmītyasya prayogamityuttaratrānvayaḥ | te tava | prājñe iti 
sambuddhiḥ | yena prayogena nikaṭasthāt arāteritiśeṣaḥ || 91 ||
	tatsādhyetyādinā nāśabhāgityantenādhyarddhena ślokadvayena 
dūrasthārinidhanaprayogahomamupadiśati | tatra tatsādhyavṛkṣaiḥ 
dūrasthaśatrunakṣatravṛkṣaiḥ | aṣṭau śataṃ aṣṭottaraśataṃ | tāḥ puttalīḥ 
| prāgudīritakṣīradvayasiktāḥ arkavajrīkṣīrābhyāṃ siktāḥ |

--------------------------------------------

p. 619) tattadaṃśakakāle vā sudūrasthopi nāśabhāk |
kathaṃ vā māntrikavalī nihantuṃ śakyatāṃ vrajet || 94 || 

tacchṛṇuṣva śive vacmi prakāraṃ tasya nigrahe |
tairmmāntrikaistasya pūrvvaṃ vidveṣe kārayettataḥ || 95 || 

tairdviṣṭe nidhanaṃ tasmin suśakaṃ syādanāśrayāt |
bhāgyādhikaṃ mahārakṣākaraṃ mātṛkasaṅgatam || 96 || 

rājānaṃ rājapātraṃ vā katha hanyāt prayogataḥ |
tanme kathaya deveśa yadyupāyantu vidyate || 97 || 

vadāmi te śṛṇu prājñe tvamoghaṃ ghoravigraham |
abhicāramarātīnāmāśunāśakaraṃ param || 98 || 

--------------------------------------------

sasaṃjñakāḥ sādhyanāmakarmasametāḥ | tattadaṃśakamānāpaghanāḥ 
asvinīprathamāṃśādirevatyaṃśāntāḥ 
aṣṭottaraśatāṃśakaproktamānavinirmitadehāḥ | tāḥ puttalīḥ | 
vairidiṅmukhaḥ śatrunivāsadeśadiṅmukhaḥ | tattadaṃśakakāle 
tattatputtalīmānānuguṇāṃśakakāle | kathamityādinārddhena 
valavattaramāntrikābhirakṣitavairiṇaṃ nihantumupāyaṃ devī pṛcchati | tatra 
kathaṃ vā kena prakāreṇa | māntrikavalī pravalamāntrikābhirakṣitaḥ 
ripuriti śeṣaḥ | nihantuṃ śakyatāṃ brajet vadhyatāṃ brajedityardaḥ || 94 ||
	tadityādinā pūrvārddhena tadvairinidhanopāyakathanaṃ prastauti | 
tatra śive iti devīsambuddhiḥ | tasya arāteḥ | tairityādinā 
anāśrayādityantenārddhadvayena vairinidhanopāyamupadiśati | taiḥ 
arātirakṣāvidhānatatparaiḥ | tasya arāteḥ svaprayogārambhakālāditi 
śeṣaḥ | kārayettadarātipārśvavarttibhiriti śeṣaḥ | taiḥ māntrikaiḥ | dviṣṭe 
dveṣaṃ gate | tasmin arātau | suśakaṃ sukaraṃ | anāśrayāt 
rakṣakābhāvāt || 95 ||
	bhāgyādhikamityādinā vidyata ityantenārddhādyena ślokena 
bhāgyādhikyādiyutasya rājādikasya nidhanaprayogaprakāraṃ devī pṛcchati 
| tatra bhāgyādhikaṃ proktāyurdāyāditrividhagrahānukūlyena 
devatopāstyādinā cādhikaṃ | kathaṃ kena prayogataḥ prayoge vā | deveśeti 
īśvarasambuddhiḥ | upāyaṃ divyatvādupāyāḥ || 97 ||
	vadāmītyādinā ślokena pṛṣṭārthakathanaprastāvapuraḥsaraṃ 
tamarthaṃ stauti | tatra prājñe iti sambuddhiḥ | paraṃ proktaprakārāditi 
śeṣaḥ || 98 ||

--------------------------------------------

p. 620) siddhamantrānatisrigdhān ṣoḍaśātisthirāśayān |
tairavacchinnadarpantu homayedyāmadik kramāt || 99 || 

tena tannidhanaṃ brūyādrakṣitasyāpyayatnataḥ |
arātinigrahaṃ kuryyādevamuktavidhānataḥ || 100 || 

māyātattvamayī vyāptiriti samyak samīritā |
asyā niphālanāccitte tattattvaṃ svātmasāt kṛtam ||

iti ṣoḍaśanityātantreṣu śrikādimate homāt kāmyaphalodayaṃ nāma 
ekatriṃśat paṭalam || 31 || 

--------------------------------------------

	siddhetyādinā vidhānata ityantena ślokadvayena 
mahāmāntrikādirakṣitaśatrorabhicāraprayogamuktanigamanopetamupadiśati | 
tatra siddhamantrān hotṝn parikalpyeti śeṣaḥ | atisthirāśayān 
paraprayuktopāyairabhedyahṛdayān | taiḥ siddhamantraiḥ | yāmadik kramāt 
yāmadvidvikramāt pratiyāmaṃ dvidvipuruṣakramāt ityarthaḥ | tena prayogena 
| tannidhanaṃ bhāgyādhikarājādernidhanaṃ | rakṣitasyāpi asya 
mahāmāntrikādibhirityarthaḥ | ayatnataḥ ityasya kuryyādityuttaratrānvayaḥ | 
evaṃ prakāreṇa || 100 ||

iti ṣoḍaśanityātanreṣu śrīkādimatākhyasya paripūrṇasya tantrasya 
prapañcasārasiṃharājaprakāśābhidhānena subhagānandanāthena 
viracitāyāṃ manoramākhyāyāṃ vyākhyāyāṃ 
arimarddanaprakāśanaparaṃ ekatriṃśat paṭalaṃ paripūrṇaṃ parāmṛṣṭam 
|| 31 || oṃ tatsat ||

granthasaṃkhyā - 268 |

		ekatriṃśe tu paṭale na syādyantramudīritam |
		vyākhyānagranthasaṃkhyā tu sāṣṭaṣaṣṭyā śatadvayam ||



dvātriṃśapaṭalam |


atha homaṃ pravakṣyāmi lalitāvidyayā śive |
yena marttyopi bhuvane prakhyāto devatāsamaḥ || 1 || 

tadvidhānaṃ śṛṇu prājñe dravyakālādibhedataḥ |
prokteṣu navakuṇḍeṣu tattatkarmmasu codite || 2 || 

juhuyāduktamārgeṇa tatrāgnidhyānapūrvakam |
śuklapratipadārambhāt pūrṇānte paṅkajairhunet || 3 || 

kairavairhavanātteṣu dineṣu śriyamāpnuyāt |
madhuratrayasaṃsiktaiḥ puṣpairapyaruṇaiḥ śubhaiḥ || 4 || 

akhaṇḍitairabdamātraṃ naro nṛpatisannibhaḥ |
teṣveva divaseṣvavjaiḥ sitaistaddhavanādghṛtaiḥ || 5 || 

kahlārairhavanātteṣu dineṣu dhanadhānyavān |

--------------------------------------------

	pūrvasminnekatriṃśe paṭale 
śatrumarddanahomavidhānādikamupadiśyānantaraṃ 
ṣoḍaśanityāvidyāsiddhānāṃ 
saumyahomavidhānamupadiśatyathahomamityādinodīritairityantena 
ślokaśatarūpeṇa dvātriṃśena paṭalena | tatra athetyādinā bhedata 
ityantenādhyarddhena ślokena paṭalārthakathanaprakāraṃ tadvaibhavañca 
prastauti | tatra lalitāvidyayā śrīvidyayā | śive iti devīsambuddhiḥ | yena 
homena | prājñe iti devīsambuddhiḥ | dravya kālādibhedata ityatrādiśabdaḥ 
kuṇḍādiviṣayaḥ || 1 ||
	prokteṣvityādinā pūrvakamityantenārddhadvayena 
sāmānyahomavidhānamupadiśati | tatra prokteṣu ekonatriṃśe paṭale | codite 
kuṇḍe iti śeṣaḥ | uktamārgeṇa 
ekonatriṃśapaloktapariṣecanaparistaraṇādividhānena || 3 ||
	śukletyādibhirjīvatītyantairarddhādyaiḥ saptabhiḥ ślokaiḥ 
śuklapratipadādipūrṇāntatithiṣvaiśvaryādisiddhikarahomaṃ 
jalajapuṣpabhedairupadiśati | tatra hunejjuhuyā dityarthaḥ | 
madhuratrayasaṃsiktaiḥ kṣīrasarpirmadhubhiḥ dadhighṛtamadhubhirvā 
saṃsiktaiḥ | śubhaiḥ 
amukulāpatitāmlānāśīrṇājantudūṣitānāghnātānaṅgaspṛṣṭhānuṣitai.
h | nṛpatisannibhaḥ

--------------------------------------------

p. 622) teṣvevotpalahomena śriyamāpnoti puṣkalām || 6 || 

aruṇairutpalairhomāt kanyakāṃ samavāpnuyāt |
saubhāgyaṃ kīrttimārogyamavāpnotyarccanādapi || 7 || 

taiḥ ṣaḍbhiḥ kuṅkumakṣodaplutaistaddinahomataḥ |
acalāñca śriyaṃ prāpya sukhī jīvati bhūtale || 8 || 

taiścandanāktairhavanāttaddineṣu yathāvidhi |
putradāsīdāsayutaściraṃ jīvati mānavaḥ || 9 || 

tairevendudravāktaistu homāt kandarpasannibhaḥ |
vanitājanasandohavinodī bhuvi jīvati || 10 || 

kṛṣṇapratipadārambhāddarśāntaṃ juhuyāt sitaiḥ |
ghṛtāktairabdamātreṇa niḥsapatnāṃ labhecchriyam || 11 || 

teṣveva divaseṣvagnau guḍaiḥ kṣaudrāplutairhunet |
kāntilakṣmījayārogyayuto jīvati bhūtale || 12 || 

--------------------------------------------

sampadbhiriti śeṣaḥ | teṣu śuklaprathamāditithirūpeṣu | abjaiḥ padmaiḥ | 
sitaiḥ mitavarṇaiḥ | teṣu prāgvaddivaseṣu | aruṇaiḥ utpalaiḥ aruṇakumudaiḥ | 
teṣu dineṣu prāgvadarccanādapītyanena proktapuṣpahomaprayogeṣu 
tattatpuṣpaistatra tatrārccanamapyucyate | taiḥ ṣaḍbhiḥ 
aruṇasitapaṅkhajadvayakahlārendīvarakairavadvayaiḥ | taddinahomataḥ 
śuklaprathamāditithirūpadivaseṣu homataḥ | taiḥ proktaṣaḍbhiriti śeṣaḥ | 
taddineṣu śuklaprathamāditithirūpadivaseṣu | yathāvidhi 
proktaparistaraṇapariṣecanādividhānena | taiḥ prāgvat ṣaḍbhiḥ | 
indudravāktaiḥ karpūradravāktaiḥ | turviśeṣe || 10 ||
	kṛṣṇetyādibhiḥ hunedityantairadhyarddhairnavabhiḥ ślokaiḥ 
kṛṣṇapakṣapratipadādidarśāntapañcadaśatithirūpadivaseṣu 
homadravyaviśeṣairlakṣmīprāptyādisampatkarahomavidhānamupadiśati | 
tatra sitaiḥ śarkarādibhiriti yāvat | teṣu kṛṣṇapañcadaśatithirūpadivaseṣu | 
hunet juhuyāditi yāvat | taddinaiḥ kṛṣṇatithipañcadaśakarūpaiḥ dinaiḥ |

--------------------------------------------

p. 623) drākṣābhirdugdhasiktābhistaddinairhavanānnaraḥ |
kṣīrāhārī ciraṃ bhūmau jīvatyakaluṣāśayaḥ || 13 || 

kharjūrīphalahomena trimadhvaktena taddinaiḥ |
āyurārogyavijayasampannāṃ śriyamaśnute || 14 || 

kadalīphalahomena tathā taddivaseṣu tu |
puṇyakīrttirnṛpairmmānyo jīvedvarṣaśataṃ sukhī || 15 || 

nārikelaphalakṣodaiḥ sitakṣaudrasamanvitaiḥ |
havanāttaddinairiṣṭamakhilaṃ samavāpnuyāt || 16 || 

tairikṣuvārisaṃsiktairhavanāttaddineṣu vai |
vāsāṃsi nānāvarṇāni mahārhāṇi labheta saḥ || 17 || 

ṣaḍbhiśca taistrimadhvaktairhavanācchriyamāpnuyāt |
taiḥ savatsasitāgavyapayoktairhavanādapi || 18 || 

mahiṣīkṣīrasaṃsiktairhomādiṣṭamavāpnuyāt |
ajākṣīrayutaistaiśca tathāvikṣīrasaṃplutaiḥ || 19 || 

--------------------------------------------

akaluṣāśayaḥ prasannahṛdayaḥ | taddinaiḥ prāgvaddinaiḥ | tathāśabdena 
trimadhurāplāvanamucyate | taddivaseṣu pāgvat | turviśeṣe | taddinaiḥ 
prāgvat | tairnārikelaphalakṣodaiḥ | taddineṣu prāgvat 
kṛṣṇapakṣatithirūpeṣu | saḥ sādhakaḥ | ṣaḍbhiśca taiḥ 
sitāguḍadrākṣākharjūrīphalakadalīnārikelaphalakṣodaiḥ | taiḥ proktaiḥ 
ṣaḍbhiḥ | savatsasitāgavyapayoktaiḥ samānavarṇavatsasahitāyāḥ 
sitavarṇāyāḥ goḥ kṣīrāktaiḥ | apiḥ samuccaye | taiḥ prāgvat 
ṣaḍbhirdravyaiḥ | tathā prāgvat | taiḥ ṣaḍbhirdravyaiḥ | avikṣīrasaṃplutaiḥ 
iti padacchedaḥ | nārikelakṣodakṣīrāktaiḥ 
nālikeraphalakṣodotpannakṣīrāktaiḥ | 
apiśabdeneṣṭamāpnuyādityetadatrāpyākṛṣyate | taiḥ prāgvat ṣaḍbhiḥ || 19 
||

--------------------------------------------

p. 624) nārikelaphalakṣodakṣīrāktairapi tairhunet |
tathā dvādaśabhirdravyairekaikaiḥ saṅgataistu vā || 20 || 

nityaśo havanāddugdhakṣaudrasarpiḥsamanvitaiḥ |
gobhūhiraṇyavāsobhiḥ samṛddho jīvati kṣitau || 21 || 

ravivāre sitānnaistu kṣīrāktairjuhuyāttathā |
abdādannasamṛddhiḥ syād ghṛtāktairvvā madhuplutaḥ || 22 || 

somavāre sitopetairnārikelaphalairhutaiḥ |
sampannaśasyāṃ pṛthivīmavāpnoti suniścitam || 23 || 

aṅgāravāre kṣaudrāktairannairhomācchriyaṃ labhet |
tairiṣṭahṛdyamilitairhavanāttāṃ mahīṃ labhet || 24 || 

budhavāre ghṛtāktaistu homena tilataṇḍulaiḥ |
śriyaṃ sakalakalyāṇanilayāṃ labhate'bdataḥ || 25 || 

guruvāre dugdhasiktapanasāsthiparāgakaiḥ |
juhuyādabdamātreṇa labhate gehamuttamam || 26 || 

sitavāre nārikelakṣodaiḥ sitasamanvitaiḥ |
guḍānvitairvvā juhuyācchiyā suciramedhate || 27 || 

--------------------------------------------

	tathetyādinā kṣitāvityantenārddhādyena ślokena 
śuklapakṣaproktapuṣpaṣaṭkena kṛṣṇapakṣaproktasitādidravyaṣaṭkena ca 
sambhūya dvādaśabhirdravyaiḥ samastarūpaiśca nityahomāt 
gobhūmihiraṇyavāsaḥsiddhikaratvamupadiśati | tatra tathā dvādaśabhiḥ 
śuklakṛṣṇapakṣatithiproktadvādaśabhiḥ | vā vikalpe | nityaśaḥ pratidinam || 
21 ||
	ravivāra ityādibhirmanoharāmityantaiḥ saptabhiḥ ślokaiḥ 
arkavārādiṣu saptasu sampatkaraṇahomadravyāṇyupadiśati | tatra sitānnaiḥ 
sitopetānnaiḥ | turviśeṣe | kṣīrāktaiḥ gavyādyuktakṣīreṣu 
caturṣvanyatamāktaiḥ | tathā proktavidhānena | ghṛtāktaiḥ

--------------------------------------------

p. 625) śanivāre tailasiktaistilaiḥ śuddhaistathetaraiḥ |
havanāllabhate lakṣmīmabdādatimanoharām || 28 || 

taiḥ samastaiḥ samastāktairjuhuyāt saptasu kramāt |
taddinairindirāṭyaḥ syādvidyāhavanavaibhavāt || 29 || 

taddineṣu ca tadvidyābhaktāṃstrīn dvau subhojayet |
ghṛtakṣīratilakṣaudraguḍāpūpasamanvitam || 30 || 

aśvinyādiṣu ṛkṣeṣu navasvapi hunet kramāt |
śālibhistaṇḍulairmmudgairmāaśairgauretaraistilaiḥ || 31 || 

tathāvidhaiḥ sarṣapaiśca kodravairindirāptaye |
kṣudrasarpistilairdundhakerondekṣurasāplutaiḥ || 32 || 

--------------------------------------------

proktagavyādiṣvantyatamaghṛtāktaiḥ | vā vikalpe | sitopetaiḥ śarkaropetaiḥ | 
taiḥ annaiḥ | tāṃ iṣṭāṃ | tilataṇḍulaiḥ tilamiśrataṇḍulaiḥ | 
dugdhasiktapanasāsthiparāgakaiḥ kṣīramiśritapanasavījaparāgaiḥ || 28 ||
	tairityādinā ślokena samastadravyaiḥ saptavāreṣu havanāt 
sampatkaratvādikamupadiśati | tatra taiḥ samastadravyairityarthaḥ | 
samastāktaiḥ samastāplavanadravyāktaiḥ | saptasu vāreṣviti śeṣaḥ | 
taddinaiḥ etaddinādimaṇḍalaproktadinaiḥ | vidyāhavanavaibhavāt 
lalitāvidyāvaibhavāt homavaibhavācca || 29 ||
	taddineṣvityādinā ślokena tattatsampatkaraprayogahomadivaseṣu 
karttavyamupadiśati | tatra taddineṣu tattatprayogadineṣu | tadvidyābhaktān 
lalitāvidyābhaktān | trīn dvau trīn vā dvau vā ityarthaḥ | subhojayet || 30 ||
	aśvinyādītyādinā 
kramādityantenādhyarddhaślokadvayenāśvinyādiṣu navasu nakṣatreṣu 
kramāt sampatkarahomadravyanavakaṃ 
tadāplāvanadravyanavakasahitamupadiśati | tatra hunet juhuyāt | kramāt 
ekaikakramāt | śālītyādinā

--------------------------------------------

p. 626) mahiṣyajāvikākṣīraplutaistairnavasu kramāt |
maghādiṣu tathā homaṃ navabhiḥ syānnavasvapi || 33 || 

caṇakaiścaṇakānnaiśca mudgānnaiḥ kṛśaraistathā |
māṣānnaiśca haridrānnairguḍānnaiḥ pāyasaistathā || 34 || 

dugdhānnaiḥśuddhānnaiśca trimadhvaktaiḥ kīrttilakṣmījayāptaye |
tathā mūlādinavake kalibhirjuhuyāttathā || 35 || 

pṛthukaiḥ śaktubhirlājairikṣukāṇḍaiḥ payaḥplutaiḥ |
śālīcaṇakamudgotthairmāṣapiṣṭatilodbhavaiḥ || 36 || 

--------------------------------------------

ślokottarārddhena dravyaṣaṭkamuktaṃ | tatra gauretaraistilaiḥ sitavarṇatilaiḥ 
kṛṣṇavarṇatilaiśca | tathāvidhairityādyarddhena dravyatritayaṃ tatphalañca | 
tatra tathāvidhaiḥ sarṣapaiḥ sitasarṣapaiḥ kṛṣṇasarṣapaiśca | 
kṣaudretyādyuttarārddhena plavanadravyaṣaṭkaṃ | tatra kerondaśabdena 
nālikerodakamucyate | mahiṣītyādyuttarārddhanāplāvanadravyatrayaṃ 
tatkramañca | tatra mahiṣyajāvikākṣīrāplutaiḥ 
mahiṣokṣīrājākṣīrāvikākṣīrāplutaiḥ | tairdravyaiḥ proktaiḥ | navasu 
prokteṣu aśvinyādiṣu | kramāt ekaikāplutaiḥ ekaikadravyakramāt || 32 ||
	maghetyādināptaye ityantenārddhādyenārddhāntena ca ślokena 
maghādiṣu navasu krameṇa sampatkaraṇahomadravyāṇyupadiśati | tatra tathā 
juhuyāt | navabhiḥ anantaravakṣyamāṇaiścaṇakādibhiḥ | apiḥ samuccaye | 
caṇakairityādinādyarddhena dravyacatuṣṭayaṃ | māṣānnaiḥ ityādyarddhena 
dravyacatuṣṭayamuktaṃ | dugdhānnai [śuddhānnai] rityādyarddhena 
dravyamekaṃ tadāplutadravyaṃ tatphalañca || 34 ||
	tathetyādinā dhruvamityantenārddhādyena ślokadvayena 
mūlādinavanakṣatreṣu sampatkarahomadravyanavakamupadiśati | tathā 
ekaikakramāt | tathā proktavidhānena | pṛthukairityādyarddhena 
dravyacatuṣṭayaṃ tadāplavanadravyañca | tatra payaḥplataiḥ kṣīrāplutaiḥ | 
śālītyādinottarārddhena śiṣṭadivasapañcakahomadravyāpūpapañcakasya 
dravyapañcakaṃ | tatra māṣapiṣṭatilodbhavaiḥ eṣāṃ piṣṭodbhavaiśca | 
etāni śālyādīnyuttaratrāpūpairityasya viśeṣaṇāni |

--------------------------------------------

p. 627) apūpairmmadhurābhyaktairvijayaṃ kīrttimindirām |
ārogyamāyuḥ saubhāgyaṃ mānyatāñca labheddhruvam || 37 || 

siddhayogeṣu yaddravyairjahuyāttatsamṛddhimān |
tathāmṛtākhyayogeṣu juhuyādrogaśāntaye || 38 || 

guḍūcītaladūrvvābhistrimadhvaktābhirādarāt |
uccayogeṣu juhuyādaruṇairutpalaiḥ śubhaiḥ || 39 || 

uccairbhavati sarveṣāṃ svakulānāṃ suniścitam |
parvvatākhye hunedyoge yaddravyaistaddhi parvatam || 40 || 

bhavedasyācireṇaiva kālena parameśvari |
athānyamadbhutaṃ homamākarṇaya vadāmi te || 41 || 

svakṣetrage svoccage vā juhuyādgrahatṛptaye |
pāyasairghṛtasaṃsiktaiḥ sitamiśraistu vidyayā || 42 || 

--------------------------------------------

vijayādiphalasaptakaṃ mūlādinakṣatranavakaproktahomasādhāraṇam || 37 ||
	siddhetyādibhiste ityantaiścaturbhiḥ ślokaiḥ siddhādiśubhayogeṣu 
sampatkarahomavidhānamuktaṃ homaṃ hutahomakathanaprastāvasahitaṃ 
upadiśati | tatra siddhayogeṣu tithivārādisaṃyogotpanneṣu | 
yaddravyairavāptumabhimatairdravyaiḥ | tatsamṛddhimān 
hutadravyasamṛddhimān | tathā samuccaye | 
nakṣatravārādisamāyogotpanneṣu amṛtākhyayogeṣu | guḍacī amṛtālatā | 
ādarāt bhaktitaḥ | uccayoge ravyādiṣvanyatamasmin grahe svātyuccabhāgaṃ 
gate lagnāddaśamasthite | aruṇairutpalaiḥ aruṇaiḥ kairavaiḥ | śubhaiḥ 
prāgvanmukulādyaṣṭadoṣarahitaiḥ | uccaiḥ adhikaḥ | parvatākhye ityasya 
yoge ityetadviśeṣyam | svātyuccabhāgasthitārkodayarāśau vā yadā 
meṣatulākarkaṭakeṣu kramāt kujaśukracandrāḥ sthitāḥ tadā 
makararāśyudaye veti yāvat | hunet juhuyāt | yaddravyairavāptumabhimataiḥ | 
taddravyaṃ parvataṃ sampūrṇaṃ | parameśvarīti sambuddhiḥ || 41 ||
	svakṣetretyādinā tatkule ityantena ślokadvayena 
grahatṛptikarahomakālaṃ homadravyañca upadiśati |

--------------------------------------------

p. 628) sarvadā yo hutavidhimenaṃ kuryyād yathāvidhi |
tattatprokteṣu kāleṣu grahārttiḥ syānna tatkule || 43 || 

māseṣu janmatritaye homaṃ kuryyād yathāvidhi |
dūrvāmṛtātilairnityaṃ yāvajjīvaṃ sukhī bhavet || 44 || 

taddineṣu japedvidyāṃ sahasraṃ dinanityayā |
na tasya kutracit kaścit kadācit kleśasambhavaḥ || 45 || 

tarpaṇaṃ kārayeccandravāsitairmadhurairjalaiḥ |
saurabhyāḍhyaiḥ prasūnaiśca pūjayedvātha taddine || 46 || 

avandhyajanmatritayaṃ syāt kadācinna māntrikaḥ |
yadi syāttasya rogādipīḍā bhavati niścitam || 47 || 

--------------------------------------------

tatra svakṣetrage ekatriṃśe paṭale bhaumetyādinā ślokena 
proktasvasvarāśigate arkādiṣvanyatamasmin grahe iti śeṣaḥ | svoccage 
meṣavṛṣamakarakanyākarkaṭamīnatulārāśayo ravyādisaptagrahāṇāṃ 
kramāduccarāśayaḥ | teṣu ravyādiṣvanyatame grahe svasvaproktoccarāśau 
yadā sthitaḥ tatkāle | vā vikalpe | grahatṛptaye tadgrahatṛptaye | sitamiśraiḥ 
śarkakāmiśraiḥ | turviśeṣe | vidyayā lalitāvidyayā | tattatprokteṣu 
svasvaproktakṣetroccarāśiṣu sthitā yadā grahāsteṣu | tatkule sādhakakule || 
43 ||
	māseṣvityādibhirniścitamityantaiścaturbhiḥ ślokaiḥ trijanmasu 
homajapatarpaṇapūjāvidhānaṃ teṣvanyatamasyāvaśyakarttavyatāṃ 
tadakaraṇe pratyavāyañcopadiśati | tatra māseṣu dvādaśasviti śeṣaḥ | 
dūrvāmṛtātilaiḥ teṣvanyatamena dravyeṇetyarthaḥ | nityaṃ pratijanmatrayaṃ 
| taddineṣu trijanmadineṣu | vidyāṃ sahasraṃ sahasravāraṃ dinanityayā saheti 
śeṣaḥ | tasya japituḥ | kutraciddeśe | kaścidityasya kleśasambhava 
ityetadviśeṣyaṃ | candravāsitaiḥ karpūramiśraiḥ | vā samuccaye | taddine 
janmatritaye | avandhyajanmatritayaṃ homatarpaṇapūjaneṣvanyatameneti 
śeṣaḥ | yadi syādvandhyajanmatritayaṃ | tasya māntrikasya | 
rogādītyatrādiśabdo bhūtādiviṣayaḥ || 47 ||

--------------------------------------------

p. 629) uccasthe vā svarāśau vā sthite candra divākare |
vidyāṃ japet sahasraṃ vā śataṃ vā pūjayecchivām || 48 || 

yastasya rogato vādhā kadācinna bhaveddhruvam |
tasmādukteṣu kāleṣu tathā kurvvan sukhī bhavet || 49 || 

graharogādidāridryakleśayuktasya mantriṇaḥ |
māntrikatvaṃ bhavelloke śokahāsāspadaṃ bhavet || 50 || 

palāśapuṣpaiśca phalaiḥ patraiḥ kāṇḍaiśca mūlakaiḥ |
havanādabdamātreṇa vāgmī syāt kuṇṭhavāgapi || 51 || 

arkapuṣpaistrimadhvaktairhomādiṣṭamavāpnuyāt |
maṇḍalāttasya patraiśca samidbhirapi mūlataḥ || 52 || 

bilvaprasūnaistu phalaiḥ patraiḥ kāṇḍaistathā hunet |
mūlaiśca lakṣmīsaṃsiddhyai mā tadanvayagā bhavet || 53 || 

--------------------------------------------

	uccasthetyādibhirbhavedityantaistribhiḥ ślokaiḥ sūryādiṣu 
svakṣetrasvoccastheṣūpāstikramaṃ tatphalaṃ tadakaraṇe 
pratyavāyañcopadiśati | tatra vādvayaṃ samuccaye | vidyāṃ lalitāvidyāṃ | 
sahasraṃ sahasravāraṃ | vādvayaṃ vikalpe | śataṃ śatavāraṃ | śivāṃ 
prāgvannityāṃ | yaḥ māntrikastasya māntrikasya rogataḥ rogaiḥ | tathā 
kurvvan proktaprakārabhajanaṃ kurvan | śokahāsāspadaṃ 
svapakṣaparapakṣayoḥ || 50 ||
	palāśapuṣpetyādinā ślokena vāgmitvapradahomavidhānamupadiśati 
| tatra phalaiḥ patraiḥ kāṇḍaiśca mūlakaiḥ palāśotpannairityarthaḥ | 
kuṇṭhavāgapi mūkopītyarthaḥ || 51 ||
	arketyādinā ślokena iṣṭāptihomavidhānamupadiśati | tatra 
arkapuṣpaiḥ arkavṛkṣapuṣpaiḥ | iṣṭamabhimataṃ | maṇḍalāt 
prāgvadekonapañcāśaddinaiḥ | tasya arkavṛkṣasya mūlataḥ mūlaiḥ  
khaṇḍarūpaiḥ || 52 ||
	vilvetyādinā ślokena lakṣmīprāptikarahomavidhānamupadiśati | tatra 
phalairityādinā tṛtīyāvahuvacanāntānāṃ caturṇāṃ padānāṃ 
vilvaprasūnairiti viśeṣyaṃ | vilvaprasūnaśabdena vilvasyeti ṣaṣṭyantena 
sambandhaḥ | tathā trimadhvaktaiḥ | hunet juhuyāt | mā lakṣmīḥ tadanvayagā 
sādhakasya vaṃśagāminī || 53 ||

--------------------------------------------

p. 630) padmākṣairmadhurābhyaktairhomāttāvaddinairnaraḥ |
indirāṃ labhate ramyāṃ sarvalokacamatkṛtām || 54 || 

campakairmmadhusaṃmiśrairjuhuyāttaddināvadhi |
āḍhyaḥ syādaprajaḥ putrānavāpnoti guṇādhikān || 55 || 

tairevājyaplutairhomānmaṅgale tūccasaṃsthite |
labhate sarvaśasyāḍhyāṃ bhuvaṃ bhoktā ca jāyate || 56 || 

taiḥ kṣīrāktairhutaiścandresvoccage taddinairbhavet |
śataguḥ sādhakastadvattrimadhvaktairlabhettrayam || 57 || 

pāṭalaiḥ kṣaudrasaṃsiktairhomāt kanyāmavāpnuyāt |
tagarotthairapi tathā lājaiśca kuṭajairapi || 58 || 

--------------------------------------------

	padmākṣairityādinā ślokena 
lakṣmīprāptikarahomavidhānamupadiśati | tatra padmākṣaiḥ 
padmaphalāntaḥsthamaṇibhiḥ | madhurābhyaktaiḥ trimadhurāktaiḥ | 
tāvaddinaiḥ maṇḍaladinaiḥ || 54 ||
	campakairityādinā ślokena 
lakṣmīputrasiddhikarahomavidhānamupadiśati | tatra taddināvadhi 
maṇḍaladināvadhi || 55 ||
	terevetyādinā ślokena śasyaśālinyā bhūmeḥ 
prāptikarahomamupadiśati | tatra taiḥ campakaiḥ | evāvadhāraṇe | maṅgale 
bhaume | turviśeṣe | uccasaṃsthite makararāśisthite | caḥ samāhāre || 56 ||
	tairevetyādinā ślokena gośataprāptikaralakṣmīputrabhūmīnāṃ 
prāptikarahomadvayavidhānamupadiśati | tatra taiḥ campakaiḥ | svoccage 
vṛṣabharāśigate | taddinaiḥ maṇḍalāt | śataguḥ gavāṃ śatayuktaḥ | 
tadvanmaṇḍalāt | trimadhvaktaiḥ taiḥ campakairiti śeṣaḥ | labhet divyatvāt 
labhetetyarthaḥ | trayaṃ gobhūmiputravargāṇām || 57 ||
	pāṭalairityādinā ślokena kanyāsiddhikarahomadravyāṇyupadiśati | 
tatra tagarotthaiḥ prāguktajalajapuṣpairnandyāvarttapuṣpairvā | 
kuṭajairgirimallikāpuṣpaiḥ | apiḥ samuccaye || 58 ||

--------------------------------------------

p. 631) taiḥ kṣīramiśrairhavanāccaturbhirlabhate dhanam |
amvarāṇi vicitrāṇi mahārhāṇi ca taddinaiḥ || 59 || 

śatapatraistu madhvaktairhomāllakṣmīmavāpnuyāt |
keśaraiśca kadamvaiśca kuṇḍai(ndai)rvicakilairapi || 60 || 

mallikāmālatījātipunnāgaiśca namerubhiḥ |
juhuyāt prathamārambhaṃ pañcamyantaṃ madhuplutaiḥ || 61 || 

ekaikaśaḥ samastaiśca mahālakṣmīmavāpnuyāt |
tathājyāktaistu havanāllabhate bhūṣaṇaiḥ śriyam || 62 || 

prasūnaiḥ karṇikārotthaiḥ kṣaudrāktairhavanāddinaiḥ |
uditairacalāṃ lakṣmīṃ avāpnoti suniścitam || 63 || 

kahlārai raktakumudairutpalaiḥ kamaladvayaiḥ |
prāgvannandādipūrṇāntamekaikairvāpi pañcabhiḥ || 64 || 

--------------------------------------------

	tairityādinā ślokena dhanavastraprāptikarahomamupadiśati | tatra taiḥ 
pāṭalatagarajalajakuṭajaiḥ | caḥ samāhāre | taddinaiḥ maṇḍalāt || 59 ||
	śatapatrairityādinā ślokena lakṣmīprāptikarahomārthaṃ 
puṣpapañcakamupadiśati | tatra keśarairvakulairvicakilaiḥ vicakilī 
mallikāviśeṣaḥ | apyā pūrvatra taddinairityetadākṛṣyate || 60 ||
	malliketyādibhiḥ suniścitamityantaistribhiḥ ślokaiḥ 
prathamādipañcamyantatithiṣu sampatkarahomabhedānupadiśati | tatra 
malliketyādyarddhena puṣpapañcakaṃ | tatra namerubhiḥ suraparṇīpuṣpaiḥ | 
samastaistāsvekaikasyāṃ tithau tatpuṣpapañcakasamudāyaḥ | ca śabdo 
vikalpārthaḥ | taireva proktapañcavidhapuṣpaireva | tathā ekaikaśaḥ | 
samastaiśceti yāvat | bhūṣaṇaiḥ saheti śeṣaḥ | dinaiḥ uditaiḥ 
proktānmaṇḍalāt | eṣa phalakālāvadhi prakaraṇasamānaḥ || 63 ||
	kahlārairityādinā sādhakottama ityantena ślokadvayena sāmānyena 
nandādipūrṇāntatithipañcake prāgvadekaikaśaḥ samastaiśca 
sampatkarapuṣpahomavidhānamupadiśati |

--------------------------------------------

p. 632) havanāllabhate lakṣmīṃ sabhūbhūṣaṇavāhanām |
trimadhvaktaistathaikaikaiḥ sarvvairvvā sādhakottamaḥ || 65 || 

ketakīkusumaiḥ kṣaudraplutairhomāttu taddinaiḥ |
vāsāṃsi labhate citrāṇyanarghāṇi bahūnyapi || 66 || 

sitaiḥ prasūnaiḥ kṣīrāktairhomādāpnoti taddinaiḥ |
sitāni vāsāṃsi tathā muktādāmāni rūpyakam || 67 || 

hunet kuruvakaiḥ kṣaudraplutairvvāñchitasiddhaye |
tathā damanakaiḥ patrairhavanācchriyamaśnute || 68 || 

yadvarṇāni prasūnāni juhuyādvidyayā priye |
tadvarṇānyeva vāsāṃsi  labhate sādhako dhruvam || 69 || 

marīcaiḥ sarṣapaistailaplutairhomānniśāsu taiḥ |
lajjāmānakulatyāgalolāmiṣṭāṃ samānayet || 70 || 

--------------------------------------------

tatra kamaladvayaiḥ raktakamalaiḥ sitakamalaiśca | prāgvat kṣaudrāktaiḥ | 
nandādipūrṇāntaṃ pratipatṣaṣṭhyekādaśyādi 
pañcamīdaśamīpañcadaśyantaṃ | vā vikalpe | tathā kahlārādyaiḥ 
pañcabhiḥ || 65 ||
	ketakītyādinā 
ślokenānarghavicitravāsaḥsiddhikarahomavidhānamupadiśati | tatra 
turviśeṣe | taddinaiḥ prāgvanmaṇḍalāt | labhate sādhaka iti śeṣaḥ | 
anarghāṇi varārghāṇi || 66 ||
	sitairityādinā ślokena 
sitavāsomuktādāmarūpyasiddhikarahomavidhānamupadiśati | tatra tathā 
labhate iti yāvat || 67 ||
	hunedityādinā ślokena vāñchitakaraṃ lakṣmīsiddhikaraṃ ca 
homavidhānamupadiśati | tatra hunet juhuyāt | tathā kṣaudraplutairiti yāvat | 
patraiḥ tamālasya || 68 ||
	yadvarṇānītyādinā 
ślokenābhīṣṭavarṇavāsaḥsiddhikarahomavidhānamupadiśati | tatra vidyayā 
lalitayā | priye iti sambuddhiḥ | tadvarṇāni hutaprasūnavarṇāni || 69 ||
	marīcairityādibhiḥ sitānvitairityantaiścaturbhiḥ ślokaiḥ 
vanitākarṣaṇavaśīkaraṇapuruṣavaśīkaraṇarājyalakṣmīsiddhikarasamastapr
āṇivaśīkaraṇahomavidhānamupadiśati |

--------------------------------------------

p. 623) pāṭalīkundamandāraśephālikusumodbhavaiḥ |
campakāśokapunnāganamerukusumaiḥ śubhaiḥ || 71 || 

havanādvaśayet sarvavanitāḥ kṣaudrasaṃplutaiḥ |
tairevājyaplutairhomādvaśayet puruṣānapi || 72 || 

tai rājyalakṣmīṃ labhate ghṛtāktairhavanānniśi |
samastajīvabhuvanaṃ vaśayettaiḥ sitānvitaiḥ | 73 || 

annairghṛtāplutairnityaṃ havanādannavān bhavet |
tathaiva juhuyānnityamāyuṣe tilataṇḍulaiḥ || 74 || 

madhyarātre tu lavaṇaiḥ suśliṣṭaparicūrṇitaiḥ |
trimadhvaktairhutaiḥ sarvān vaśayedaṅganājanān || 75 || 

tathā dadhyanvitairloṇairhomāddveṣyaṃ vaśaṃ nayet |
tathā puṇḍrekṣutoyāktairhutaiḥ syurvaśagā nṛpāḥ || 76 || 

ājyaistu kevalairhomāddinairuktairdhanī bhavet |
nityaśo ghṛtahomena śrīmān bhogī ca jāyate || 77 || 

--------------------------------------------

tatra niśāsu madhyarātreṣu | iṣṭāṃ dayitāṃ vanitāṃ | 
namerukusumairityatra kusumaśabdaḥ pūrvārddhasamudbhavairityatra 
vaśyayogaḥ | taiḥ pāṭalyādibhiraṣṭabhiḥ puṣpaiḥ | api śabdaḥ samuccaye | 
taiḥ aṣṭabhiḥ puṣpaiḥ | niśi prāgvadarddharātre | taiḥ prāgvat puṣpaiḥ | 
sitānvitaiḥ śarkarāyuktaiḥ || 73 ||
	annairityādibhirnṛpā ityantaistribhiḥ ślokaiḥ 
vaśyasiddhikarahomavidhānamupadiśati | tatra nityahavanāt pratidinahomena | 
tathaiva ghṛtāplutaiḥ | tilataṇḍulaiḥ tilaistaṇḍulaiśca | turviśeṣe | tathā 
madhyarātre | tathā prāgvat || 76 ||
	ājyairityādinā ślokena kevalājyahomasya phalamupadiśati | tatra 
turviśeṣe | dinairuktairmaṇḍalāt | caḥ samuccaye || 77 ||

--------------------------------------------

p. 634) snātonuliptaḥ sragvī ca sitagandhasragambaraḥ |
saṃpūjya devīṃ hṛṣṭātmā saṃskṛte havyavāhane || 78 || 

savatsāyāḥ sitāyā goḥ payasi dviguṇe pacet |
prasthamātraṃ taṇḍulantu śālijaṃ sitameva ca || 79 || 

sitadugdhaghṛtopetaṃ kṛtvā vai sikthakaṃ mahat |
gṛhītvā pāṇinā vidyāṃ japitvā śatavārake || 80 || 

śriyaṃ me dehi devīti kṛtvā  kāṣṭhojjvalānale |
hutvā samāpya pūjāntu tathā bhuktvā tu taddinaṃ || 81 || 

nirantaraṃ nityaśaśca juhuyācca tadanvayam |
na kadācidramā muñcatyadbhutā mantraśaktayaḥ || 82 || 

pāyasairjuhuyāt pūrṇāsvarkavāreṣu sādhakaḥ |
nivedayecca pūjāyāmabdādāḍhyatamo bhavet || 83 || 

--------------------------------------------

	snāta ityādibhiḥ śaktaya ityantaiḥ pañcabhiḥ ślokaiḥ 
sādhakatatkālakarttavyasahitaṃ lakṣmīprāptikarahomamupadiśati | tatra caḥ 
samuccaye | sitagandhasnagambara ityatra sitaśabdaḥ pratyekamanveti | devīṃ 
lalitāṃ | sitāyāḥ sitavarṇyāyāḥ | dviguṇe prasthadvayamātre | turviśeṣe | 
sitamiti taṇḍulaviśeṣaṇam | vā vikalpe | sitadugdhaghṛtopetaṃ 
śarkarādugdhaghṛtopetaṃ | sikthamityasya kākākṣinyāyenobhayatrānvayaḥ 
| kṛtveti pūrvatra gṛhītvetyuttaratra ca | vidyāṃ lalitāvidyāṃ | śriyaṃ me 
dehi devīti saptākṣarīvidyāṃ hutvā | tatsikthakaṃ tathā muktvā 
savatsasitagokṣīrapācitamannaṃ sitadugdhaghṛtasametaṃ bhuktvā | taddinaṃ 
hutadinaṃ | nirantaraṃ pratidivasaṃ | nityaśaḥ yāvajjīvaṃ | tadanvayaṃ 
sādhakakulaṃ | ramā lakṣīḥ | adbhutāḥ aprameyavaibhavāḥ || 82 ||

--------------------------------------------

p. 635) savatsāruṇavarṇāyā goḥ kṣīrānnavanītakam |
taddinānnantu kahlāraprasūne vikṣipettataḥ || 84 || 

taduddhṛtya hunedagnau bhaumavāre taduccage |
kāle tāvāddinairlakṣmīṃ bhūmyāḍhyāṃ labhate dhruvam || 85 || 

tathā dhavalarūpāyā navanītaṃ sitāmbuje |
nidhāyādāya maunī tu hunedagnau bhṛgorddine || 86 || 

saptavāraprayogena mahatīmāpnuyācchriyam |
nṛpamānyāṃ sarvahṛdyāṃ nānābhogānvitāṃ śubhām || 87 || 

tathāruṇāsamudbhūtaṃ navanītaṃ raverddine  |
nidhāya vikace padme karṇikāyāṃ tatastu tat || 88 || 

juhuyādaṣṭabhirvārairāḍhyaḥ syāt sādhakaḥ śive |
karṇikārasya puṣpāṇi tathā campakajāni vai || 89 || 

--------------------------------------------

	pāyasairityādinā ślokena lakṣmīprāptikaraṃ pūrṇāsvarkavāreṣu 
ca homamupadiśati | tatra nivedayet pāyasamiti śeṣaḥ | caḥ samuccaye || 83 ||
	savatsetyādibhirgāminītyantairadhyarddhaiḥ saptabhiḥ ślokaiḥ 
sampatprāptikaraṃ navanītasahitakahlārādipuṣpahomamupadiśati | tatra 
taddinānnaṃ anuṣitaṃ | turviśeṣe | kahlāraprasūne 
dīrghikāsthavikasitakahlāraprasūnodare | tataḥ dīrghikāyāḥ | 
tannikṣiptanavanītakahlāraprasūnaṃ uddhṛtya mauneneti śeṣaḥ | hunet 
juhuyāt | agnau saṃskṛte iti śeṣaḥ | taduccage kāle 
maṅgalādhiṣṭhitarāśeścaturtharāśyudayakāle | tāvaddinairmaṇḍalāt | 
tathā dhavalarūpāyāḥ savatsāyā dhavalavarṇāyā goḥ navanītaṃ 
taddināttamityarthaḥ | sitāmbuje prāgvat sitapadme | bhṛgordine tatrāpi 
taduccakāle | saptavāraprayogena bhṛguvārasaptaprayogena | 
tathāruṇāsamudbhūtaṃ savatsāruṇagosamudbhūtaṃ navanītaṃ 
taddināttamiti śeṣaḥ | tataḥ dīrghikāyāḥ uddhṛtyetyarthaḥ | turviśeṣe | tat 
padmaṃ prāgvanmaunenetyarthaḥ | aṣṭabhirvāraiḥ raveriti śeṣaḥ | śive iti 
sambuddhiḥ | tathā guruvāre navanītāktāni navanītaruṣitāni | ucce 
ravimadhyasthalagnāddaśamarāśisthite ityarthaḥ |

--------------------------------------------

p. 636) juhuyānnavanītāktānyucce sūccagate gurau |
nirātaṅkī mahārghāñca rājacorāpahārakaiḥ || 90 || 

prāpnoti mahatīṃ lakṣmīṃ mā tadanvayagāminī |
kevalaṃ navanītena sitopetena homataḥ || 91 || 

kīrttilakṣmīdhanārogyavijayairāyurāpnuyāt |
bandhūkaiḥ kiṃśukaiścūtaistrimadhvaktairhutakriyā || 92 || 

saubhāgyalakṣmīvijayakāntiprajñāvahā bhavet |
dadhyannahomādannāḍhyaḥ sādhakaḥ syāttrimāsataḥ || 93 || 

ārdreṣu tālapatrasya khaṇḍeṣu nijavāñchitam |
vilikhya navanītena sametaṃ juhuyānniśi || 94 || 

maṇḍalānmāsato vārāt prāpnotyeva svavāñchitam |
tathā palāśaparṇeṣu vilikhya daradairhunet || 95 || 

kuṅkumaiścūtapatreṣu likhitvā vā hunenniśi |
candanaiḥ pānase patre vilikhya juhuyāttathā || 96 || 

--------------------------------------------

sūccagate karkaṭarāśigate | tadanvayagāminī sādhakakulagāminī || 91 ||
	kevalamityādinārddhadvayena kevalaṃ 
sitopetanavanītahomaphalamupadiśati | tatra kevalaṃ puṣparahitaṃ | sitopetena 
śarkaropetena | kīrtilakṣmīdhanārogyavijayaiḥ saheti śeṣaḥ || 92 ||
	vandhūkairityādinā māsata ityantenārddhādyena ślokena 
kiṃśukacūtapuṣpadadhyannahomaphalamupadiśati | tatra cūtaiḥ 
sahakārapuṣpaiḥ | dadhyannahomāt dadhimiśritānnahomāt || 93 ||
	ārdreṣvityādibhirudīritairityantaiḥ saptabhiḥ ślokaiḥ 
nijavāñchitasiddhikaraṃ tallikhitapatrahomavidhānaṃ 
tadvidyāhavanavaibhavañcopadiśati | tatra niśi arddharātre |

--------------------------------------------

p. 637) pakṣakṣodairvilikhyeṣṭaṃ nāgavallīdalairyutaiḥ |
hutairavāpnoti nijaṃ vāñchitaṃ proktakālataḥ || 97 || 

kastūrīlikhitantviṣṭaṃ patre campakabhūruhaḥ |
tairhutaistadavāpnoti taddinaistadvidhānataḥ || 98 || 

elālavaṅgakakkolajātīphalasamanvitaiḥ |
sitairālikhya ca sveṣṭaṃ patre padmasamudbhave || 99 || 

juhuyāttasya saṃsiddhyai bahubhiḥ kimihoditaiḥ |
nāsādhyamasti bhuvane vidyāhomairudīritaiḥ || 100 || 

śuddhavidyāmayī vyāptiriti samyak samīritā |
asyā niphālanāccitte tattattvaṃ svātmasāt kṛtam || 

iti śoḍaśanityātantreṣu śrīkādimate homāt kāmyaphalodayo nāma 
dvātriṃśapaṭalam || 32 || 0 ||

--------------------------------------------

iti yāvat | maṇḍalānmāsato vārāt kāryyagauravalāghavānuguṇyataḥ | 
tathā navanītasametaṃ | vilikhya nijavāñchitamiti śeṣaḥ | vā samuccaye | 
niśi madhyarātre | turviṃśeṣe | taiḥ nāgavallodalaiḥ | proktakālataḥ 
prāguktamaṇḍalāditaḥ | campakabhūruhaḥ camprakavṛkṣasya | taiḥ 
campakapatraiḥ | taddinaiḥ prāgvat | tadvidhānataḥ proktahomavidhānataḥ | 
sitaiḥ śarkarābhiḥ | sveṣṭaṃ svavāñcitaṃ | juhuyāt tat padmapatrairiti 
śeṣaḥ | tasya svābhimatasya || 100 || oṃ || 0 ||

iti ṣoḍaśanityātantreṣu śrīkādimatākhyasya paripūrṇasya tantrasya 
prapañcasārasiṃharājaprakāśābhidhānena subhagānandanāthena 
viracitāyāṃ manoramākhyāyāṃ vyākhyāyāṃ 
saumyahomavidhānaprakāśanaparaṃ dvātriṃśat paṭalaṃ paripūrṇaṃ 
parāmṛṣṭam || 32 || oṃ tatsat ||

granthasaṃkhyā- dvātriṃśe paṭale proktā vyākhyāgranthāḥ śatāt param 
|
			ekādhikā saptatistu na syuryyantrāṇi cātra vai ||



trayastriṃśapaṭalam |

atha ṣoḍaśanityānāmādyā yā lalitoditā |
tasyā yantrāṇi kathyante tadvidyābhedasambhavaiḥ || 1 || 

rūpaiḥ ṣaṣṭisamopetairnavaśatyā yathāvidhi |
samastavāñchitāvāptikāraṇāni kṛtātmanām || 2 || 

lalitānityapūjāyāṃ yantraṃ viśvātmavigraham |
ṣoḍaśānāñca tasyāśca pūjākalamacakrakam || 3 || 

amṛtākhyaghaṭaṃ yantraṃ siddhavajramataḥ param |
koṣṭhavajraṃ vajraliṅgaṃ meru[setu]liṅgaṃ yathāvidhi || 4 || 

--------------------------------------------

	pūrvasmin dvātriṃśe paṭale ṣoḍaśanityāvidyāsiddhānāṃ 
saumyahomavidhānamupadiśyānantaraṃ teṣāṃ vāñchitaprāptikarāṇi 
lalitāvidyāyāḥ svarūpabhedasamutthāni 
kānicidyantrāṇyupadiśatyathaṣoḍaśanityānāmityādinā 
yantrasidhyabhidhāgame ityantaślokaśatarūpeṇa trayastriṃśena paṭalena | 
tatra atha ṣoḍaśetyādibhiḥ kramādityantaiḥ pañcabhiḥ ślokaiḥ 
paṭalārthakathanaprastāvapuraḥsaraṃ tadarthānuddiśati | tatra ādyā 
sakalakāraṇabhūtā pradhānetyarthaḥ | lalitā saṃjñeti śeṣaḥ | uditā 
tṛtīyapaṭale | tasyā lalitāyāḥ | tadvidyābhedasambhavaiḥ 
tatśrīvidyātārttiya khaṇḍabhedasamutthaiḥ | rūpaiḥ 
ṣaṣṭisamopetairnavaśatyā | etaduktaṃ bhavati śrīvidyāyāḥ 
tārttīyakhaṇḍasya caturakṣarabhedāḥ caturviṃśatiḥ | 
tatpañcākṣaravidyābhedā viṃśatyadhikaśataṃ | tatṣaḍakṣarabhedā 
viṃśatyadhikasaptaśataṃ | apunaruktākṣarāṇāṃ ṣaṇāṃ pratyekaṃ 
ṣoḍaśasvarayogato bhedāḥ ṣaṇavatiḥ sambhūya 
ṣaṣṭyuttaranavaśatabhedāḥ tairiti | eteṣāṃ bhedanaprakāraṃ pañcatriṃśe 
paṭale vakṣyatīti | yathāvidhi anyūnādhika pramāṇāditi | kṛtātmanāṃ 
gurucaraṇakamalabhajanabhavyacetasāṃ | yantraṃ śrīcakraṃ | 
viśvātmavigrahaṃ pañcabhūtatridhāmakālātmakatvāt | ṣoḍaśānāṃ 
nityānāṃ nirddhāraṇe ṣaṣṭhī | tasyā lalitāyāḥ | caḥ samāhāre | 
pūjākamalacakrakaṃ kamalarūpaṃ pūjācakram |

--------------------------------------------

p. 639) mahāliṅgaṃ yoniyantraṃ tathā tadvajravajrakam |
tadeva ca mahākāraṃ koṣṭhayantrāṇi ca kramāt || 5 || 

navahastaṃ trihastaṃ vā śrīcakramabhiṣecane |
kuryyāt sthaṇḍilapūjāyāṃ hastamātre'tisundaram || 6 || 

ratnādiṣu tu nirmmāṇe mānamicchāvaśādbhavet |
sadā suvihite pūjā śubhānyasmiṃstathānyathā || 7 || 

bhrameṇa vṛttaṃ niṣpādya susame caturasrake |
pramṛjya tiryyaṅmadhyasthaṃ sūtraṃ tiryyaṅnipātayet || 8 || 

--------------------------------------------

amṛtākhyetyādinā ślokena yantrapañcakaṃ | tatra amṛtākhyaghaṭaṃ 
amṛtaghaṭākhyaṃ | ataḥparaṃ siddhavajrayantravidhānopadeśāt paraṃ | 
yathāvidhi prāgvat | mahāliṅgaṃ mahāliṅgābhidhānaṃ | yoniyantraṃ 
yonisaṃjñaṃ yantram | tadvajravajrakaṃ vajravajrayantramityarthaḥ | tadeva ca 
mahākāraṃ mahāvajraṃ mahāvajrābhidhānaṃ yantramityarthaḥ | 
koṣṭhayantrāṇi samaviṣamabhadrādyātmakānyanantāni yantrāṇi | kramāt 
uddiṣṭakramāt || 5 ||
	navahastamityādibhiḥ siddhidamityantaiḥ ṣoḍaśabhiḥ ślokaiḥ 
lalitāyā 
abhiṣekanityapūjāśrīcakranirmāṇasamudāyamātrādikamupadiśati | tatra 
navahastetyādinā ślokenābhiṣeke sthaṇḍilapūjāyāṃ ca śrīcakrasya 
mānamupadiśati | tatra vā vikalpasamuccaye | hastamātre sthaṇḍile ityarthaḥ | 
etadanuktaśrīnāthādi sakalārccācakrasādhāraṇaṃ | atisundaraṃ 
vakṣyamāṇamānādyalaṅghitaṃ kuryyādityarthaḥ || 6 ||
	ratnetyādinā ślokena ratnādyadhikaraṇeṣu vinirmāṇe śrīcakrasya 
svecchāmānatvaṃ tasya samīcīnavinirmāṇe phalaṃ tadakaraṇe 
pratyavāyañcopadiśati | tatra turviśeṣe | suvihite samīcīnavinirmite śrīcakre | 
anyasmin uktalakṣaṇādirahite tathā pūjā anyathā aśubhā || 7 ||
	bhrameṇetyādibhiruttamamityantaiḥ saptabhiḥ ślokaiḥ 
śrīcakrasthakarṇikāntargatatricatvāriṃśadyonyātmakaṃ

--------------------------------------------

p. 640) sūtrāṇi nava teṣu dve vṛttaspṛṣṭobhayāntake |
vidhāya taddvayorantānmadhyasūtrāntataḥ kramāt || 9 || 

kṛte sūtracatuṣke tu ṣaṭkoṇaṃ syāttrisaptakam |
dvyaṣṭāgrataḥ samārambhānnavamaṃ prathamāntarā || 10 || 

kuryyāt sūtracatuṣkantu caturmarmmānuguṇyataḥ |
navamaprathamāgrābhyāṃ tiryyak saptamakāvadhi || 11 || 

kuryyāt sūtracatuṣke tu marmmāṣṭakavibhedanāt |
tataścatuṣkaṣaṣṭhāntadvayārambhāttathāṣṭagam || 12 || 

dvitīyagañca sūtrāṇāṃ catuṣkaṃ pātayettathā |
caturmmarmmānuguṇyena tataḥ pañcamakāntayoḥ || 13 || 

--------------------------------------------

sthitisaṃhārātmakaṃ pratyekaṃ pañcokaraṇāttadvattrividhaṃ madhya 
cakradvayamupadiśati | tatra caturasrake ekonatriṃśapaṭaloktarūpe | tatra 
vṛttamadhye tiryagdakṣiṇottaraṃ 
nipātayedityasya sūtrāṇītyanenottaratrānvayaḥ | nava navasaṃkhyāni | teṣu 
tiryyaksūtreṣu navasu | dve paścimāditṛtīyasaptame sūtre | 
vṛttaspṛṣṭobhayāntake vṛttaspṛṣṭobhayāgre | taddvayoḥ 
vṛttaspṛṣṭasūtrayoḥ | antāt agracatuṣkāt ārabhyeti śeṣaḥ | 
madhyasūtrāntataḥ prākpratyagāyatabrahmasūtrasya prāgagrāntaṃ 
paścimāgrāntañca | kramāt proktavyatyāsakramāt | sūtracatuṣke 
sambhūyetyarthaḥ | turavadhāraṇe | ṣaṭkoṇaṃ syāt trisaptakaṃ 
brahmasūtrasya prākpratyagagrāt tṛtīyasaptamatiryyak 
sūtradvandvadakṣiṇottarāgrāntaṃ ṣaṭkoṇaṃ syāt sambhūyetyarthaḥ | 
turavadhāraṇe | caturmarmānuguṇyataḥ pūrvalikhita 
ṣaṭkoṇagatamarmacatuṣṭayabhedena navamaprathamāgrābhyāṃ  
paścimādinavamatiryyaksūtrāgradvayāt prathamatiryyaksūtrāgradvayācca 
āramyetyarthaḥ | turyyasaptamakāvadhi turyyasaptamasūtrayormadhyāvadhi | 
caturthasūtrāgradbrayārambhāt ṣaṭsūtrāgradvayārambhāt ca | 
tathāṣṭagaṃ dvitīyagañca | aṣṭamarekhāmadhyāntaṃ dvitīyarekhā 
madhyāntañca |

--------------------------------------------

p. 641) tṛtīyagaṃ sūtrayugaṃ kuryyānmarmmadvayāśrayam |
mārjayenmadhyagaṃ brahmasūtraṃ syāccakramuttamam || 14 || 

bahiraṣṭacchadāmbhojaṃ tathā taddviguṇacchadam |
vidhāya ṣaḍbhirvṛttaiśca caturasre tathāṣṭabhiḥ || 15 || 

sūtrairvidhāya tasyaiva prākpratyagdvārasaṃyutam |
dakṣiṇottarato rekhātrayāt sthānadvayāttathā || 16 || 

koṇeṣu tiryyak sūtraiśca caturbhistānyanukramāt |
dvidhā kuryyācca catvāri padāni parameśvari || 17 || 

--------------------------------------------

tathā vyatyāsakramāt | pañcamakāntayoḥ pañcamatiryyagrekhāgrayoḥ 
ārambhāt tṛtīyagaṃ tṛtīyasūtramadhyagaṃ || 14 ||
	vahirityādibhiḥ parameśvarītyantaiḥ tribhiḥ ślokaiḥ 
tadvāhyasthasṛṣṭyātmakapadmadvayacaturasranirmāṇadvayamupadiśati | 
tatra vahiḥ proktacakravāhyagatavṛttādvahiḥ | aṣṭacchadāmbhojamityuktyā 
tatkarṇikodare proktacakrasya vilesvanīyatvāttadvahirapi keśarārthamekaṃ 
vṛttaṃ niṣpādya tadvahiraṣṭapatrāṇīti yāvat | tathā taddviguṇacchadaṃ 
ṣoḍaśapatraṃ padmaṃ | aṣṭapatrakamalādvahiḥsthavṛttavāhye 
ṣoḍaśapatrakamalasya keśarārthamekaṃ vṛttaṃ niṣpādya ṣoḍaśapatrāṇi 
ṣaḍbhirvṛttaiḥ karṇikodare proktamadhyacakradvayanirmāṇārthamekaṃ 
tadvahistatsaṃlagnatayā karṇikārthamekaṃ 
tadvahiraṣṭapatrapadmakeśarārthamekaṃ tat 
padmādvahistatparyyantasāmyārthamekaṃ tadvahiḥ 
ṣoḍaśapatrapadmakeśarārthamekaṃ pariveṣārthamekaṃ ca sambhūya 
ṣaḍbhirvṛttairityarthaḥ | aṣṭabhiḥ sūtraiḥ aṣṭasūtraiḥ 
pūrvoktacaturasrarekhācatuṣṭayena sārddhamasya sūtrairityuttaratrānvayaḥ | 
tasya caturasrasya | prākpratyagdvārasaṃyutaṃ 
prākpratyakpārśvayoścaturasravistāramānasthānadvayadvārasaṃyutamitya
rthaḥ | dakṣiṇottarataḥ caturasrasya rekhātrayāt caturasravistāramānena 
madhye tatprākpaścimatiryyagrūparekhātrayeṇetyarthaḥ | tathā vidhāya | 
koṇeṣu tiryyaksūtraiścaturbhiḥ | tānyanukramāt dvidhā kuryyāccatvāri 
padāni ityantenaitaduktaṃ bhavati caturasrakoṇakoṣṭhacatuṣṭaye 
pratikoṣṭhaṃ sūtrāsphālanena dvidhā kuryyāditi | parameśvarīti 
sambuddhiḥ || 17 ||

--------------------------------------------

p. 642) lalitārccācakramidaṃ labhyaṃ sadgurutaḥ kramāt |
sundaraṃ susamaṃ sarvalakṣaṇaiśca samanvitam || 18 || 

--------------------------------------------

	lalitetyādibhiḥ siddhidamityantaiścaturbhiḥ ślokaiḥ lalitācakrasya 
sadguruprasādāt labhyatvaṃ tallakṣaṇādikañcopadiśati | tatra idaṃ proktaṃ 
labhyaṃ sadgurutaḥ kramāt 
avicchinnapāramparyyakramasaṃsiddhakramāgamasamayācāraniratāt 
kṛtapūrṇābhiṣekāttattvavido gurordvitīyapaṭale 
uktalakṣaṇetyādibhirdhanādibhirityantairdvipañcāśattamaślokādiṣaḍbhiḥ 
ślokaiḥ uktakramāt | labdhavidyena sādhakenetyarthaḥ | susamaṃ 
anyūnādhikapramāṇaṃ | sarvalakṣaṇaiḥ anantaravakṣyamāṇaiḥ | 
adhomukhaiḥ trikoṇaiḥ | navabhiḥ sambhūya | ekasūtrasthaiḥ 
brahmasūtrasthitāgraiḥ | etacchrīcakraṃ atisundaraṃ | ata eva 
vṛttaspṛṣṭaṣaḍasraṃ vāhyagatacaturdaśārāgreṣu proktaprakāreṇa 
prathamalikhitaṣaṭkoṇāgraṣaṭkaṃ | tadaspṛṣṭāṣṭakaṃ 
vṛttāspṛṣṭataditarāsrāṣṭakaṃ | tathā uktaprakāreṇa | marmabhiḥ 
anantaravakṣyamāṇalakṣaṇopetaiḥ ṣaḍrekhāsandhisthānamiti śeṣaḥ | 
dvayasaṅgamāt rekhayoriti śeṣaḥ | caturviṃśatiyutaṃ 
sandhicaturviṃśatiyutaṃ | ayamatra kumbhasthāpanapakṣe 
trihastamānacakrasya viracanākramaḥ | susame śuddhe bhūtale madhye 
haṃsapadaṃ vidhāya tatsadṛśasthānamārabhya pratipārśvaṃ 
ṣaṭtriṃśadaṅgulatryaṅguladaśāṅgulamānabhrameṇa vṛttaṃ niṣpādya 
tadvahistatsaṃlagnaṃvṛttaṃ tadvahistryaṅguladaśāṅgulamānakrameṇa 
sambhūya prathamaniṣpāditena vṛttena saha vṛttaṣaṭkamalāntarāt vāhyato 
vidhāya tatra prākpratyagbrahmasūtraṃ 
dakṣiṇottaratiryyaṅmadhyasūtrañca sarvvavāhyavṛttādvahiḥ pratidiśaṃ 
daśadaśāṅgulamānāvadhyāsphālya tatsūtrāgracatuṣṭayasya 
tatsarvavāhyavṛtte yatra yatra sampātastattatspṛṣṭhāspṛṣṭikayā mānaṃ 
tatsūtrāgracatuṣṭayaspṛṣṭāspṛṣṭikayā ca 
catuścatvāriṃśadadhikaśatāṅgulamānairaṣṭabhiḥ sūtraiḥ 
paritontarvahirvibhāgena samacaturasraddvāradvayaṃ koṇakoṣṭhasahitaṃ 
kṛtvā caturasrasya paścimaprācīnavīthīdvaye 
madhyasūtrāddakṣiṇottarayoḥ pañcapañcāṅgulamānena tvekaikāṃ 
tiryyagrekhāṃ kṛtvā tayormadhyasthāṅguladaśakamānena 
samacaturasradvāradvayaṃ vidhāya tayordvārayorddakṣiṇottarato 
daśadaśāṅgulamāne tiryyaksūtramekamekamāsphālya 
taccaturasradakṣiṇottaravīthyormadhyasūtrāt prāk paścimato daśa 
daśāṅgulamāne tiryyaksūtramekaikaṃ kṛtvā 
taccaturasrakoṇakoṣṭhacatuṣṭaye tiryyagrūpaṃ koṇasūtramekamekaṃ 
sambhūya taccatuṣṭayaṃ vāhyābhyantarato vidhāya 
tadantardaśāṅgulamānavṛttavāhyavīthyāṃ digvidikṣu tadantarāleṣu

--------------------------------------------

p. 643) adhomukhaiḥ pañcabhiśca caturbhiśca tathorddhvagaiḥ |
navabhistvekasūtrasthaiḥ syādetadatisundaram || 19 || 

vṛttaspṛṣṭaṣaḍasrañca tadaspṛṣṭāṣṭakaṃ tathā |
marmmabhiścāṣṭadaśabhiryutaṃ cakraṃ sulakṣaṇam || 20 || 

--------------------------------------------

ca sambhūya ṣoḍaśadalānyanyonyatulyamānāni sopadalāni ṣoḍaśa 
niṣpādya tadantardaśāṅgulamānavṛttavīthyāṃ digvidikṣvaṣṭadalāni 
prāgvadvidhāya tataḥ sarvvamadhyasthavṛttamadhye dakṣiṇottararekhāṃ 
mārjayitvā dvisaptatyaṅgulamānātmakaṃ tatsarvamadhyamasmin paṭale 
caturviṃśaślokādivakṣyamāṇakramādaṣṭacatvāriṃśadaṃśaṃ 
kṛtvātadbrahmasūtre prāgādiṣaṭṣaṭpañcāśamāne tiryyaksūtratrayaṃ 
kṛtvā punarapi paścimādiṣaṭ ṣaṭ ṣaḍaṃśamāne tiryyaksūtratrayañca 
vidhāya tatprāgāditṛtīyasūtrasya saptamasūtrasya ca madhye 
vakṣyamāṇamarmānuguṇatiryyaksūtratrayasya sthānaṃ karttavyatayā 
manasā parikalpya taiḥ saha navasu tiryyaksūtreṣu sarvapaścimasthaṃ 
sūtraṃ prathamaṃ parikalpya tat(saṃ)kramātteṣu 
tṛtīyasaptamarekhādvayaṃ vṛttasparśi kṛtvā 
tattṛtīyasūtrāgradvayādibrahmasūtraprāgagravṛttasampātaṃ sūtradvayaṃ 
tatsaptamasūtrāgradvayādibrahmasūtrapaścimavṛttasampātāntaṃ 
sūtradvayañca sambhūya sūtracatuṣṭayamāsphālya ṣaṭkoṇaṃ kṛtvā 
punastannavamarekhāmadhyādiprāgvilikhitaṣaṭkoṇapaścimamarmānuguṇag
ativaśena yāvaddvitīyarekhobhayapārśvagataṃ sūtradvayaṃ tat 
prathamarekhāmadhyādi ṣaṭkoṇaprācīna marmadvayānuguṇagativaśena 
yāvadaṣṭamarekhāgradvayāntaṃ sūtradvayaṃ sambhūya 
sūtracatuṣṭayaṃ marmmacatuṣṭayānuguṇamāsphālya 
punarbrahmasūtraprāgādiprasāritarekhādvaye 
tvaṣṭamasūtrobhayapārśvayoḥ sampātasya navamasūtramadhyāt 
prasāritarekhādvaye saptamasūtrobhayapārśvayoḥ sampātasya 
cānuguṇānnavamasūgrobhayapārśvādibrahmāntañca sambhūya 
marmmacatuṣṭayānuguṇaṃ sūtradvayamāsphālayet | tatsūtradvayasya 
brahmasūtre yatra sampātaḥ tatpaścimādicaturthatiryyaksūtrasya sthānaṃ 
bhavati | punastatsaptamasūtramadhyādipaścimata 
ubhayapārśvasthamarmmadvayānuguṇyena yāvat prathamatiryyak 
sūtrobhayapārśvaṃ sambhūya caturmarmānuguṇyena 
sūtradvayamāsphālya punaraṣṭamatiryyaksūtramadhyamārabhya 
prathamasūtramadhyāt prasāritasūtramadhyadvayāvadhi 
prasṛtaturyyatiryagrekhādvayāntaṃ sūtradvayaṃ vinyaset | 
punaraṣṭamarekhāmadhyādipaścimataḥ prasṛtasūtradvayasya 
turyyarekhāmadhyādi prākprasṛta sūtradvayasya ca sampātadvayānuguṇaṃ

--------------------------------------------

p. 644) ṣaḍrekhāsandhimarmmākhyaṃ sandhyākhyadvayasaṅgamāt |
taccaturvviṃśatiyutaṃ cakraṃ sarvvārthasiddhidam || 21 || 

anyathā bhinnamarmmādiyutaṃ cakraṃ samarcayet |
śastrādvadhaṃ mahāvyādhiṃ dāridryamayaśo mṛtim || 22 || 

tasmāllakṣaṇasaṃyuktamuktarūpaṃ vidhāya vai |
cakraṃ tatraiva tāṃ nityamarcayan matsamo bhavet || 23 || 

vidhāya vṛttayormmadhyaṃ catvāriṃśat sahāṣṭabhiḥ |
prāgāditiryaksūtrāṇi ṣaṭsu ṣaṭsu ca pañcasu || 24 || 

--------------------------------------------

navamasūtramadhyāt paścimataḥ prasṛtobhayarekhāmadhyāt paścimataḥ 
prasūtobhayarekhāmadhyāvadhi tiryyak sūtraṃ prasārayet | tat 
ṣaṣṭhasūtraṃ tadagradvayādi dvitīyarekhāmadhyāntaṃ 
marmadvayānuguṇyena sūtradvayamāsphālayet | madhyāt 
saptamasūtramadhyādi prasṛtasūtradvayasya cobhayāgrapārśvayoryatra 
sampātastatsampātadvayānuguṇyāṣṭama sūtramadhyāt paścimataḥ 
prasṛtasūtradvayāvadhi tiryyak rekhāṃ kuryyāt | sā pañcamarekhā 
tadagradvayabhārabhya tṛtīyarekhāmadhyāvadhi sūtradvayamāsphālya 
brahmasūtramārjanāt vṛttaspṛṣṭaṣaḍasre 
tadaspṛṣṭāṣṭāsramaṣṭādaśamarmopetaṃ catuviṃśatisandhipūtaṃ 
śrīcakraṃ bhavatīti | atra mānavāsanā matproktavāsanāvimarśinyāṃ 
draṣṭavyā || 21 ||
	anyathetyādinā ślokena proktaprakāramantareṇa yathādṛṣṭaṃ 
cakraṃ nirmāya tatra pūjayatāmanarthaviśeṣānupadiśati | tatra anyathā 
proktalakṣaṇavyatirekeṇa | marmādītyatrādiśabdaḥ sandhiviṣayaḥ | 
śastrādvadhamityādiphalapañcakamarccakāya prayacchatītyarthaḥ || 22 ||
	tasmādityādinā ślokena proktaprakāre cakre pūjayatāṃ 
phalamupadiśati | tatra śrīcakre | evāvadhāraṇe | tāṃ lalitāṃ nityaṃ 
pratidinaṃ arccayan pūjayan matsamaḥ śivasamo bhavediti || 23 ||
	vidhāyetyādinā sundaramityantena ślokadvayena lalitāyāḥ 
śrīcakranirmāṇe sarvvamadhyavṛttāntarbhūtacaturdaśārādicakrasya 
mānasaṅketamupadiśati | tatra vṛttayormadhyaṃ sarvamadhyavṛttaprāk 
paścimarekhayormadhyabrahmasūtramiti yāvat | catvāriṃśat sahāṣṭabhiḥ 
aṣṭacatvāriṃśadityarthaḥ | asya padasya vidhāyetyanenānvaśaḥ | 
prāgāditiryyak sūtrāṇi trīṇīti śeṣaḥ | ṣaṭsu ṣaṭsu ca pañcasu 
aṃśeṣvaṃśeṣviti śeṣaḥ |

--------------------------------------------

p. 645) paścimāt ṣaṭtraye'pyevaṃ tanmadhye marmmayuktitaḥ |
vidadhyāttīṇi sūtrāṇi kuryyāttenātisundaram || 25 || 

--------------------------------------------

paścimāt paścimabrahmasūtrāgrasya sarvamadhyavṛttasya ca 
sampātamānamārabhyetyarthaḥ | ṣaṭtraye ṣaṭṣaḍaṃśamānasthānatraye | 
apiḥ samuccaye | evaṃ trīṇi sūtrāṇi tanmadhye prāgāditṛtīyasūtrasya 
paścimāditṛtīyasūtrasya ca madhye | marmayuktitaḥ marmabhedayuktivaśāt 
tattatsūtrasya brahmasūtrasya ca sampātasthāne | tena vidhānena | evaṃ 
sarvamadhyasthacakrasyaiva mānopadeśāttanmadhyacakratulyamānaṃ 
vāhyamapi pratipārśvaṃ caturviṃśatyaṃśaṃ kṛtvā aṣṭasvaṃśeṣu 
keśaradalapariveṣacaturasrādīnāṃ avāntaramānaṃ 
kalaśasthāpanānuguṇaṃ yathāśobhanamiti sampradāyaḥ | 
vidyāprāptyādisakalābhiṣekeṣvekakumbhasthāpanapakṣe trihastamānaṃ 
cakraṃ karttavyaṃ | vidyāprāptyabhiṣeke kalaśānāṃ navakasya 
catuṣṭayasya vā sthāpanapakṣe pūrṇābhiṣeke 
ṣaṇavatikalaśasthāpanapakṣe navahastapramāṇaṃ cakraṃ parikalpanīyaṃ | 
ekakumbhasthāpanapakṣe sarvavṛttamadhyāntarbhūtāni 
navanāthahetivyatiriktāni devatāsthānāni keśaradvayaṃ pariveṣaṃ dalāni 
upadalāni dvāradvayavyatiriktacaturasrañca proktarajasā rañjayet | 
pūrṇābhiṣeke ṣaṇavatikalaśasthāpanapakṣe 
sarvamadhyasvābhimukhatrikoṇe pratirekhaṃ samāntarālamekamekaṃ 
cihnaṃ vidhāya tribhiḥ sūtrairmadhye tvekaṃ paritastrikañca sambhūya 
tryasracatuṣṭayaṃ kuryyāt | vidyāprāptyabhiṣeke 
kalaśacatuṣṭayasthāpanapakṣe'pyevaṃ kuryyāt | punaḥ pūrṇābhiṣeke tu 
ekatiryyagrekhānyonyābhimukhaṃ tryasradvayaṃ caturṣu 
heticatuṣṭayasthāpanadvayapradeśeṣu trikoṇāni vidhāya aṣṭadaleṣu 
caturasrādiprāpi vahistryasraṃ vidhāya tānyapi rañjayet | 
mahāśaṅkhyakalaśasthāpanapakṣe proktakrameṇa mahācakraṃ kṛtvā 
prāgvat sarvamadhyaheticatuṣṭayasthānadvārapradeśeṣu trikoṇāni 
vidhāyāṣṭadaleṣu caturasragatadevatāṣṭakasthāneṣu ca vahiragraṃ 
trikoṇāni vidhāya sambhūya ṣaṇavatitrikoṇeṣu pratirekhaṃ samāntarālaṃ 
cihnatrayaṃ kṛtvā cihnāccihnaṃ navasūtrāsphālanena pratikoṇaṃ 
vāhyābhyantarāntaṃ ṣoḍaśa trikoṇāni kṛtvā tānyapi rañjayet | tatra 
sarvamadhyayonyāṃ lekhanaprakāro dvitīyapaṭale vyākhyāto'smābhiḥ | 
atra navakumbhasthāpane navayoniṣu catuṣkumbhasthāpane 
madhyayonisthatrikoṇacatuṣṭaye sarvatra sarvamadhyasthāpanīyakumbha eva 
khārimāṇatoyapūraṇīyaḥ | itarāḥ kalaśāḥ 
dvidviprasthamānatoyapūraṇīyā iti sampradāyaḥ || 25 ||

--------------------------------------------

p. 646) tryasraṃ vṛttaṃ pañcadaśa cchadāni ca tato vahiḥ |
aṣṭapatrāmbujaṃ vāhye daśacchadasaroruham || 26 || 

punardaśacchadaṃ padmaṃ caturddaśadalaṃ tataḥ |
aṣṭacchadābjaṃ dviguṇacchadamaṣṭādaśacchadam || 27 || 

vidhāya tasya madhye tāṃ samāvāhya yajettathā |
paścānnāthān pārśvayośca hetīranyāstathārccayet || 28 || 

--------------------------------------------

	tryasramityādibhirāpnuyādityantaiścaturbhiḥ ślokairlalitāyāḥ 
padmarūpasakalaśaktyāvaraṇaparipūrṇaṃ pūjācakraṃ tatra 
pūjāphalañcopadiśati | tatra tryasraṃ svābhimukhamityarthaḥ | 
vṛttatryasrādvahistatkoṇatrayaspṛṣṭāpṛṣṭikayeti yāvat | 
pañcaśadacchadāni ca tato vahiḥ ityanenaitadruktaṃ bhavati vṛttādvahiḥ 
keśarārthaṃ vṛttaṃ tryasrādvahiḥ tatkoṇaṃ kṛtvā tatra vāhye 
pañcadaśacchadāni likhedityarthaḥ | aṣṭapatrāmbujamityuktyā 
keśarārthaṃ vṛttamālikhya tadvahiḥ aṣṭapatrāṇi vilikhedityarthaḥ | vāhye 
aṣṭapatrapadmavāhye punarvahiścaturdaśadalaṃ padmaṃ | 
taddviguṇacchadaṃ ṣoḍaśadalapadmaṃ aṣṭādaśacchadaṃ 
prāgvadviśeṣyaṃ | sarvatra cakreṣu dalānāmavāntaramāṇaṃ 
kuṇḍapaṭaloktāṣṭāsramānavat tat kalpayet | tatra purābhāge brahmasūtraṃ 
dalamadhyaṃ yathā tathā kuryāt | vidhyāyetyasya 
tryasramityādibhirdvitīyāntapadairanvayaḥ | tasya padmacakrasya | madhye 
sarvamadhyatrikoṇamadhye | tāṃ lalitāṃ | tathā nityatvena 
ṛtikādyuktakrameṇa paścāttathā | antastrikoṇasya prāgrekhāvṛttayormadhye 
pārśvayoḥ antastrikoṇapārśvarekhādvayamadhyata ityarthaḥ | anyāḥ 
tithinityā aṇimādayaśca | tathā yuktyā | etaduktaṃ bhavati susame bhūtale 
haṃsa padaṃ vidhāya tat sandaṃśasthānamārabhya 
pratidiśamaṣṭādaśāṅgulamānena bhrameṇa vṛttaṃ niṣpādya 
tadvṛttamadhye svābhimukhāṃ yoniṃ samarekhāṃ niṣpādya 
tadvahirdvyaṅgulapañcāṅgulamānakrameṇa pūrvaniṣpāditavṛttena saha 
saptadaśavṛttāni niṣpādya tatraikaikāntaritāsu 
pañcāṅgulavīthiṣvaṣṭasvābhyantarādvāhyagatyā 
pañcadaśadalābje'grādiprādakṣiṇyena tithinityāḥ 
savavāhyasthāṣṭadaśadaleṣu prākpratyagdaladvayaṃ dvārasthānaṃ 
parikalpya evaṃ kramāddigvidikṣukrameṇa 
prāgvaccaturāvṛttyāṇimādīṃstadantaḥṣoḍaśadaleṣu 
prāgvannityākalāḥ tadantaraṣṭadaleṣu prāgvadanaṅgakusumādīṃ 
stadantaścaturdaśadaleṣu prāgvat saṃkṣobhiṇyādīṃ

--------------------------------------------

p. 647) etasmin padmacakrasya madhye tāsāṃ prapūjanāt |
mahatīṃ śriyamāpnoti jñānānmāñca samāpnuyāt || 29 || 

pūrvvasmin pūjayeddevīmuktakramasamanvitam |
śriyaṃ jñānāttathāvāñca saṃyāti parameśvari || 30 || 

ghaṭadvayaṃ samālikhya vāhyābhyantarabhedataḥ |
tanmadhye navadhā kṛtvā koṇeṣu prathamaṃ likhet || 31 || 

dvitīyaṃ dikṣu saṃlikhya madhye tārttīyamālikhet |
ghaṭayorantarā kṛtvā tiryyagrekhāḥ samantataḥ || 32 || 

--------------------------------------------

stadantardaśadaleṣu prāgvat sarvasiddhipradādīṃstadantardaśadaleṣu 
prāgvat sarvajñādīṃstadantaraṣṭadaleṣu prāgvat vāgdevatāḥ 
sarvamadhyasthavṛttatanmadhyatryasrapārśvarekhāntarāle 
prāgvaddhetīstadantarasratraye prāgvat pīṭheśvarīṃ sarvamadhye 
prāgvaddevīṃ caivaṃ kramāt proktakrameṇārccayediti | etasmin aihike 
prapūjanāt | asya padasya śriyamāpnotītyanenānvayaḥ | tāsāṃ 
saparivārikāyā devyāḥ | mahatīṃ rājādibhiranavahāryyāṃ | jñānāt 
paramārthāditiśeṣaḥ | māṃ śivam || 29 ||
	pūrvasminnityādinā ślokena pūrvoktaśrīcakre 
samarccanaphalamupadiśati | tatra pūrvasmin prokte śrīcakre | 
uktakramasamanvitaṃ caturddaśapaṭalatrayaproktārccanakramasamanvitaṃ | 
śriyaṃ aihike ityarthaḥ | jñānāt ṣaṭtriṃśapaṭalavakṣyamāṇāt | tathā 
apṛthagrūpeṇa | āvāṃ śaktiṃ śivaṃ ca | caḥ samuccaye | sa sādhakaḥ | 
parameśvarīti devī sambuddhiḥ || 30 ||
	ghaṭadvayamityādibhirapamṛtyujidityantairnavabhiḥ 
ślokairamṛtaghaṭākhyaṃ yantraṃ tat prayogān phalāni copadiśati | tatra 
ghaṭadvayaṃ vāhyābhyantaravṛttadvayaṃ tanmadhyaṃ navadhā kṛtvā 
prākpratyagdakṣiṇottaradvidvirekhābhyāmiti śeṣaḥ | koṇeṣu 
koṇakoṇakoṣṭheṣvityarthaḥ | prathamaṃ śrīvidyāyāḥ prathamakhaṇḍaṃ | 
dvitīyakhaṇḍaṃ dikṣuprāgvat koṣṭheṣu | madhye prāgvat koṣṭhe tārttīyaṃ 
khaṇḍaṃ | ghaṭayorvāhyābhyantaravṛttayoḥ | tiryyagrekhāḥ saptetyarthaḥ | 
samantataḥ paritasteṣu koṣṭheṣu vidyātārttīyākṣarasaptakaṃ

--------------------------------------------

p. 648) teṣu pradakṣiṇaṃ vidyātārttīyākṣarasaptakam |
likhedbinduvisargābhyāṃ mukhe pañcāmṛtāmbujam || 33 || 

ādyanālamayaṃ dvandvapatrakeśarakarṇikam |
vidhāya ca ghaṭādhastādvidadhyādviniyogakam || 34 || 

madhye sādhyākṣaropetaṃ kṛtvā tamamṛtaṃ ghaṭam |
vibhṛyādabhiṣiñcecca janmarkṣeṣvāyurāptaye || 35 || 

kuhūparāgasaṃkrāntidoṣeṣvakhilaśāntaye |
abhiṣiñcedaśeṣārttiśāntyai siddhyai ca sampadā || 36 || 

--------------------------------------------

ścīvidyātārttīyakhaṇḍasya vyastarūpākṣarasaptakaṃ 
binduvisargābhyāṃ anusvāreṇa visarjanīyena ca saheti śeṣaḥ | 
pañcāmṛtāmbujaṃ aṣṭame paṭale jyākamityādinā 
saptatriṃśaślokottarārddhena proktāmṛtākṣarapañcakasahitamambujaṃ | 
ādyanālamayaṃ ādyāmṛtākṣarasahitanālaṃ | 
dvandvapatrakeśarakarṇikaṃ atra dvandvaśabdaḥ patre samaṣṭitaḥ 
itarayorvyaṣṭirūpataśca yojyaḥ | dvitīyatṛtīyākṣarasahitaṃ patraṃ 
caturthāmṛtākṣarasahitakeśaraṃ 
pañcamāmṛtākṣarasahitakarṇikamityarthaḥ | caḥ samāhāre | 
tenāmbujamityākṛṣyate | ghaṭādhastāt ghaṭasyādhaḥsthāne | madhye 
sarvamadhyakoṣṭhasthatārtīyakhaṇḍodare sādhyākṣaropetaṃ 
sādhakasādhyakarmopetaṃ kṛtvā tamamṛtaghaṭaṃ amṛtaghaṭasaṃjñaṃ 
tadyantraṃ kṛtvetyarthaḥ | ayamatra viracanākramaḥ | susame bhūtale 
abhīṣṭamānabhrameṇa vṛttaṃ kṛtvā tadvahirekāṅgulamāne ca vṛttaṃ 
kṛtvā tadantarmadhye prākpratyagdakṣiṇodakkasamāntarālaṃ 
dvidvisūtrāsphālanānnava koṣṭhāni niṣpādya teṣu koṇakoṣṭhacatuṣṭaye 
śrīvidyāprathamasvaṇḍaṃ taddikkoṣṭhacatuṣṭhaye taddvitīyakhaṇḍaṃ tat 
sarvamadhyakoṣṭhe tārttīyaṃ khaṇḍaṃ sādhakasādhyakarmopetaṃ 
cālikhyet | tat prāggata koṣṭhamadhye caturaṅgulamānena 
prāgvadvṛttayorantarālavīthyoḥ samāntarālaṃ saptadhā kṛtvā teṣu saptasu 
koṣṭheṣu śrīvidyātārttīyakhaṇḍasya vyastrarūpākṣarasaptakaṃ prāgādi 
prādakṣiṇyakramāt vilikhya tat prāggatakoṣṭhamadhye caturaṅgulamānena 
prāggat kumbhamukhaṃ kṛtvā tadghaṭamukhe'dhomukhaṃ paṅkajaṃ 
ghaṭasyādhaḥ sthāne tūrddhamukhaṃ paṅkajaṃ cālikhya tadambujayoḥ 
kramānnāle jaṃ jaḥ ityakṣaradvayaṃ tayoḥ patre ūṃ jaḥ ūṃ ṭhaḥ

--------------------------------------------

p. 649) apamṛtyumahārogakṣayāpasmāraśāntaye |
trivarṣamabhiṣekantu kuryyājjanmatraye tathā || 37 || 

sarvvakleśavinirmuktaḥ sukhī varṣaśataṃ bhuvi |
ārogyo vijayī viśvavandyo bhavati mānavaḥ || 38 || 

suvarṇe rājate tāmre kṛtvaitat sikṭhaliṅgagam |
vidhāya sthāpayet kṣaudre yajet sarvvāpamṛtyujit || 39 || 

tārttīyavidyāpuṭitaṃ nāmālikhya tu sādhakaḥ |
ūrmmikādau vahet sarvvasampade riṣṭaśāntaye || 40 || 

--------------------------------------------

ityakṣaracatuṣṭayaṃ tayoḥ keśarasthāne vaṃ vaḥ ityakṣaradvayaṃ tayoḥ 
karṇikāyāṃ saṃ saḥ ityakṣaradvayañcālikhet | etadamṛtaghaṭātmakaṃ 
yantraṃ bhavatīti | janmarkṣeṣu triṣviti śeṣaḥ | akhilaśāntaye 
ityatrākhilaśabdena krūradaśāgocaretyādaya ucyante | caḥ samāhāre | 
mahārogaśabdena vātādyaṣṭarogā ucyante | trivarṣamityatyantasaṃyoge 
dvitīyā | turviśeṣe | tathā dvitīyapaṭaloktābhiṣekaprakāreṇa | vijayī 
vādadyūta yuddhādiṣviti śeṣaḥ | suvarṇe rajate tāmre teṣu triṣyanyatame 
paṭṭe ityarthaḥ | sikthaliṅgaṃ madhūcchiṣṭamayaliṅgāntarbhūtaṃ | 
kṣaudre kalaśāntargate | etaduktaṃ bhavati 
suvarṇarajatatāmreṣyanyatamādhikaraṇe tadamṛtaghaṭadvayaṃ yantraṃ 
vidhāya gulikīkṛtya prāṇapratiṣṭhādikaṃ kṛtvā tat 
sikthamayaliṅgāntarnidhāya talliṅgaṃ kalaśamadhye saṃsthāpya 
tatkalaśaṃ kṣaudreṇāpūrya tatkalaśamukhaṃ śarāveṇa pidhāya tat kvacit 
saṃsthāpya tadupari mṛtpīṭhaṃ vidhāya tatra proktavidhānena 
svābhimataphalaparyyantaṃ devīṃ saparivārāmabhyarcya punaḥ 
proktaphalasiddhau satyāṃ udvāsya kṣamasveti tat kṣaudrādikaṃ visarjayediti 
|| 39 ||
	tārttīyetyādinā ślokenormikādiṣu sarvarakṣāvidhānamupadiśati | 
tatra tārttīyavidyāpuṭitaṃ śrīvidyāyā iti śeṣaḥ | nāma 
sādhakasādhyakarmmaṇāṃ | turviśeṣe | ūrmikādāvityatrādiśabdaḥ 
keyūrādiviṣayaḥ | etaduktaṃ bhavati | kanakamaye paṭṭe 
śrīvidyātārttīyakhaṇḍamanulomapratilomamanyonyaṃ rephāṃśena repho 
māyāṃśena māyāṃśaśca yathā puṭito bhavati tathā tathālikhya 
tanmāyāṃśe sādhakaṃ

--------------------------------------------

p. 650) kṛtvāśmani tathā yantraṃ taḍāgādiṣu madhyataḥ |
sthāpayettatra ye snātā narāḥ syuḥ sukhino'niśam || 41 || 

prākpratyagdakṣiṇodakka sūtrairaṣṭabhirāhataiḥ |
koṣṭhānyekonapañcāśatteṣu koṇeṣu mārjayet || 42 || 

caturviṃśatikoṣṭhāni śeṣeṣu vilikhet kramāt |
vikṣvekatastrikoṇāni prāgārambhāt praveśataḥ || 43 || 

tārttīyasya ca bhedotthacaturvviṃśatimālikhet |
vilomenātha madhyasthe tat sasādhyaṃ samālikhet || 44 || 

siddhavajrābhidhaṃ yantraṃ aśeṣaśubhadāyakam |
vināśanamaniṣṭānāṃ jayasaubhāgyadāyakam || 45 || 

--------------------------------------------

tadrephāṃśe sādhyaṃ tayorantarāle prāgvat karma 
cālikhyormikābhūṣaṇāntarbhūtaṃ kṛtvā prāṇān pratiṣṭhāpya 
samabhyarcya taddhāraṇāt proktaphalasiddhibhāgiti || 40 ||
	kṛtvetyādinā ślokenāmṛtaghaṭākhyayantrasya taḍāgādiṣu 
sthāpanaṃ tatphalañcopadiśati | tatra tathā proktaprakāreṇa | 
taḍāgādiṣvityatrādiśabdo nadīkūpādiviṣayaḥ | madhyataḥ madhye 
yatrādhiṣṭhitataḍāgādiṣu || 41 ||
	prākpratyagityādibhiścetana ityantairnavabhiḥ ślokaiḥ 
siddhavajrayantranirmāṇaṃ tatprayogāṃsttatphalāni ca 
tatstavanasahitamupadiśati | tatra teṣu koṣṭheṣu koṇeṣu caturṣviti śeṣaḥ | 
mārjayedityasya caturviṃśatikoṣṭhānītyuttaratrānvayaḥ | 
caturviṃśatikoṣṭhāni pratikoṇaṃ koṣṭhaṣaṭkaṃ ṣaṭkaṃ 
sambhūyetyarthaḥ | śeṣeṣu koṣṭheṣu nirddhāraṇe saptamī | vilikhedityasya 
trikoṇānītyanenānvayaḥ | ekataḥ koṣṭhataḥ iti śeṣaḥ | sambhūya caturbhiḥ 
| prāgārambhāt prāktrikoṇārambhāt | praveśataḥ praveśagatyeti yāvat | 
tārttīyasya śrīvidyātārttīyakhaṇḍasya bhedotthacaturviṃśatiṃ 
pañcatriṃśapaṭalavakṣyamāṇaprakāreṇa | caturakṣarātmikā 
bhedotthacaturviṃśatisaṃkhyātā vidyāḥ | vilomena 
aprādakṣiṇyānmadhyasthe koṣṭhe | tat śrīvidyātārttīyakhaṇḍaṃ 
sasādhyaṃ sādhakasādhya karmopetaṃ | siddhavajrābhidhaṃ 
siddhavajrasaṃjñaṃ | ayamatra viracanākramaḥ | 
prākpratyagdakṣiṇodakkasamāntarālāṣṭasūtrāsphālanenaikonapañcāśat

--------------------------------------------

p. 651) samare vijayaprāptyai vibhṛyāttadvivādaje |
samaste dhārayet kleśe vijayaṃ sukhamāpnuyāt || 46 || 

pratimāsañca pūrṇāyāmabhiṣiñcecca tatra vai |
sthāpayitvā ghaṭaṃ prāgvat samastābhyudayāya vai || 47 || 

putrāptyai kanyākāvāptyai varāptyai kanyakā tathā |
dharādhanapaśuprāptyai naranārīnṛpādinām || 48 || 

vaśyāyāvighnasaṃsiddhyai vāksiddhyai gehasiddhaye |
dhārayet siddhavajrantu samasteṣu prasiddhaye || 49 || 

lalitāvidyayā vidyāmanyāṃ yantreṇa vāmunā |
yantramanyat samaṃ vetti yo'sau syānmūḍhacetanaḥ || 50 || 

prākpratyagdakṣiṇodakka sūtrāṇyaṣṭādaśa kṣipet |
taistatra koṣṭhāni tathā navāśītiśatadvayam || 51 || 

--------------------------------------------

koṣṭhāni niṣpādya teṣu pratikoṇaṃ ṣaṭ ṣaṭ sambhūya caturṣu koṇeṣu 
caturviṃśati koṣṭhāni śiṣṭamadhye vajrākāraṃ yathā tathā mārjayitvā 
śiṣṭeṣu pañcaviṃśatikoṣṭheṣu pratidiśamekaikakoṣṭhena sambhūya 
caturbhiḥ catasṛṣu dikṣu catvāri trikoṇāni vidhāya teṣu 
prāgagrādiprādakṣiṇyapraveśagatyā 
śrīvidyātārttīyakhaṇḍaprathamabhūtāṃścaturviṃśatibhedān 
krameṇālikhya śiṣṭasarvamadhyakoṣṭhe tārttīyakhaṇḍaṃ likhitvā 
tanmāyāṃśe sādhakaṃ tadrephāṃśe sādhyaṃ tayoḥ sandhau karma 
cālikhedetat siddhavajrābhidhaṃ yantramiti | aniṣṭānāṃ amaṅgalānāṃ | 
tat siddhavajrābhidhaṃ yantraṃ | vivādaje ityasya kleśa ityetadviśeṣyaṃ | 
tatra yantre prāgvat dvitīyapaṭaloktakrameṇa abhiṣiñcet | 
naranārīnṛpādināmityasya vaśyāya ityanenānvayaḥ | nṛpādināmiti 
svātantyoktiḥ | tuḥ samuccaye | amunā siddhavajrayantreṇa samaṃ vaibhavāt | 
asau evaṃ vettā mūḍhacetanaḥ | anyathājñānāviṣṭahṛdayaḥ | 
anyeṣāmadhikatvena vedanāt kiṃ punarityarthaḥ || 50 ||
	prākpratyagityādibhiḥ priye ityantaiḥ ṣaḍbhiḥ ślokaiḥ 
koṣṭhavajrayantranirmāṇavidhānametatpaṭaloktayantraphalakathanaprastāvasa
hitamupadiśati |

--------------------------------------------

p. 652) teṣu koṇeṣu koṣṭhāni mārjayet pūrvavat priye |
ṣaṭtriṃśacchiṣṭavajre tu caturbhirdiktrikoṇakam || 52 || 

vidhāya prāgvahirmmadhyāt prādakṣiṇyapraveśataḥ |
vilikhettaddvitīyārddhebhedāttu vilikhettataḥ || 53 || 

trikoṇeṣu ca tārttīyaṃ sasādhyaṃ madhyatastathā |
navasu vilikhedvidyākūṭatrayamatha triśaḥ || 54 || 

--------------------------------------------

tatra taiḥ sūtraiḥ | tatra yantre | tathā jāyate |  navāśītiśatadvayaṃ 
ekonanavatyadhikaṃ śatadvayaṃ | teṣu koṣṭheṣu nirddhāraṇe saptamī | 
koṣṭhānītyasya ṣaḍviṃśadityanenānvayaḥ | pūrvavadvajrākāraṃ yathā 
bhavati tathetyarthaḥ | ṣaṭtriṃśat pratikoṇaṃ sambhūya 
catuścatvāriṃśadadhikaśatasaṃkhyānītyarthaḥ | śiṣṭavajre 
śiṣṭapañcacatvāriṃśadadhikaśatasaṃkhyakoṣṭhātmake vajre | turviśeṣe | 
caturbhiḥ koṣṭhaiḥ pratidiśamityarthaḥ | diktrikoṇakaṃ pratidiśamekaṃ 
trikoṇaṃ | vidhāyetyasya diktrikoṇakamiti pūrvatrānvayaḥ | 
prāgvahirmadhyāt prācyāṃ diśi vahirbhūtapaṃktimadhyasthakoṣṭhāt 
prāktrikoṇaṃ tattadbhūtapaṃktisthakoṣṭhapañcake 
madhyakoṣṭhāttadārabhyetyarthaḥ | prādakṣiṇyapraveśataḥ 
pradakṣiṇyapraveśagatyā | tadvitīyārddhe bhedāt 
śrīvidyātārttīyakhaṇḍasya 
pañcatriṃśapaṭalaproktapañcākṣarotpannabhedāt 
viṃśatyuttaraśatasaṃkhyātān | turviśeṣe | tataḥ anantaraṃ | caḥ samāhāre 
| tārttauyakhaṇḍamiti śeṣaḥ | sasādhyaṃ sādhakasādhyakarmmayuktaṃ | 
madhyataḥ tadvajrayantrasya | tathā anantaraślokavakṣyamāṇakrameṇa | 
navasu śiṣṭeṣu koṣṭheṣu | triṃśaḥ trirāvṛttyā | dakṣatraye 
dakṣiṇabhāgakoṣṭhatraye | madhye madhyakoṣṭhatraye | tathā samuccaye | 
vāmatraye dvitīyaṃ kūṭaṃ sādhye tṛtīyakaṃ madhyatraye 
pūrvavallekhyatṛtīyakūṭaṃ sasādhyādikaṃ likheditarthaḥ | turviśeṣe | 
ayaṃ atra yantraviracanākramaḥ | 
prākpratyagdakṣiṇodakkasamāntarālāṣṭādaśāṣṭādaśasūtrāsphālanā
dekonanavatyuttaraśatadvayakoṣṭhāni niṣpādya teṣupratikoṇaṃ ṣaṭtriṃśat 
ṣaṭtriṃśatakoṣṭhakrameṇa sambhūya 
catuścatvāriṃśadadhikaśatakoṣṭhāniśiṣṭamadhye vajrākāraṃ yathā 
tathā mārjayitvā punaḥ śiṣṭavajrākāre 
pañcacatvāriṃśadadhikaśatakoṣṭhātmake pratidiśaṃ vahirekatrikrameṇa 
sambhūya koṣṭhacatuṣṭayena koṣṭhacatuṣṭayenaikaikaṃ

--------------------------------------------

p. 653) dakṣatraye tvādyakūṭaṃ madhye tārttīyakaṃ tathā |
vāmatraye dvitīyañca likhet sādhye tṛtīyakam || 55 || 

etattu koṣṭhavajrākhyaṃ yantramiṣṭārthadāyakam |
phalāni sarvayantrāṇāṃ paṭale'smin śṛṇu priye || 56 || 

tatre'sminnanyatantreṣu yasya yantrasya yat phalam |
proktaṃ tadeṣāmekaikaṃ yojayet sarvameva ca || 57 || 

tenātra yantranirmmāṇamānamevocyate mayā |
phalāni vāñchayāvāpnotyayatnānnāmayojanaiḥ || 58 || 

ataḥ phalāni tantrāṇāmiha noktāni kṛtsnaśaḥ |
sarvañca sarvadā sarvasamīhitaphalāptikṛt || 59 || 

prākpratyagdakṣiṇodakkaṣaḍviṃśatyā samāhataiḥ |
sūtraiḥ koṣṭhāni jāyante ṣaṭśataṃ pañcaviṃśati || 60 || 

--------------------------------------------

trikoṇaṃ kṛtvā tacchiṣṭaikonatriṃśaduttaraśatakoṣṭheṣu 
prāggatapaṃktisthakoṣṭhapañcake madhyakoṣṭhamārabhya 
śrīvidyātārttīyakhaṇḍasya dvitīyabhedāt viṃśatyuttaraśatarūpān 
prādakṣiṇyapraveśagatyā vilikhya śiṣṭamadhyakoṣṭheṣu navasu 
dakṣiṇapaṃktisthakoṣṭhatraye śrīvidyāprathamakhaṇḍaṃ 
vāmapaṃktisthakoṣṭhatraye madhyakhaṇḍaṃ madhyapaṃktisthakoṣṭhatraye 
diggatatrikoṇacatuṣṭaye tārttīyakhaṇḍañcālikhya tārttīyakhaṇḍe prāgvat 
sādhaka sādhyakarmmāṇi vilikhya etat 
koṣṭhavajrayantramuktaviniyogādabhimatasiddhidamiti | priye iti 
devīsambuddhiḥ || 56 ||
	tantre ityādibhirāptikṛdityantaistribhiḥ ślokairetatpaṭaloktānāṃ 
yantrāṇāṃ sarveṣāṃ phalānyatideśataḥ svarūpataścopadiśati | tatra 
tantresminnanyatantreṣu asmin tantre nyatantreṣu ca | tat phalaṃ | eṣāṃ asmin 
paṭale proktānāṃ yantrāṇāṃ ekaikasya yantrasya sarvaphalaṃ | tena hetunā 
atra asmin paṭale | nāmayojanaiḥ sādhyasādhakakarmmayojanaiḥ | ataḥ asmāt 
| iha paṭale | sarvaṃ yantraṃ || 59 ||
	prākpratyagityādibhiruditaiḥ intantaistrayodaśabhiḥ 
ślokairvajraliṅgābhidhānayantranirmāṇavidhānamasmin

--------------------------------------------

p. 654) teṣu koṣṭheṣu parito mārjayedaṣṭasaptatim |
śiṣṭe caturbhistryasrañca vidadhyāddikṣu pūrvavat || 61 || 

teṣu tārttīyavidyāntu samādhyāṃ prāgvadālikhet |
śiṣṭeṣu saptanavati dviśate madhyatastathā || 62 || 

sarvamadhyasthakoṣṭhasya pārśvayorubhayorapi |
koṣṭhāni trīṇi tiryyak ca samīkṛtya tayostathā || 63 || 

uparyyadhaśca dve dve tu samīkuryyāttatastathā |
tayoradhorddhaṃ ca tathā dve dve kuryyādathaikadhā || 64 || 

--------------------------------------------

paṭale proktayantrāṇāmanubhāvañcopadiśati | tatra ṣaṭśataṃ 
pañcaviṃśati pañcaviṃśatyadhikaṃ ṣaṭśatamiti yāvat | teṣu koṣṭheṣu 
aṣṭasaptati koṣṭhāni pratikoṇamityarthaḥ | śiṣṭe 
trayodaśādhikaśatatrayakoṣṭharūpe vajre | caturbhiḥ koṣṭhaiḥ | pūrvavat 
ekatrikrameṇetyarthaḥ | teṣu caturṣu asreṣu | tuḥ samuccaye | sasādhyāṃ 
sādhakasādhyakarmopetāṃ | prāgvattathā māyāvahnimadhyāṃśeṣu 
kramāditi yāvat | śiṣṭeṣu koṣṭheṣu | sarvamadhyasthakoṣṭhasya 
paścimādyekādaśātmakatiryyak paṃktistha ekaviṃśatikoṣṭheṣu 
madhyakoṣṭhasya | tiryyagdakṣiṇottaraṃ | samīkṛtya ekīkṛtya | tayoḥ 
ekīkṛtakoṣṭhayoḥ | tathā prāgvattayoḥ | tathā yathādhiṣṭānapiṇḍike 
bhavataḥ | dve dve koṣṭhe tiryyagiti śeṣaḥ | etaduktaṃ bhavati paścimādi 
dvādaśadaśamapaṃktyostattanmadhyakoṣṭhasyobhayapārśvayoḥ ekaikaṃ 
muktvā tadantarakoṣṭhayo(rdvepatra)vṛttayormārjayediti | tataḥ anantaraṃ | 
tathā prāgvat | tayoḥ ekīkṛtakoṣṭhadvayoḥ | adhorddhvaṃ divyatvādadha 
jarddhamiti yāvat | caḥ samāhāre | tathā ubhayapārśvayoḥ | etaduktaṃ 
bhavati navamatrayodaśapaṃktyostattanmadhyakoṣṭhasyobhayapārśvayoḥ 
koṣṭhayordvayaṃ dvayaṃ muktvā tadantarakoṣṭhayordvayaṃ dvayaṃ 
mārjayediti | tadadhaścopari anantarapūrvamekīkṛtayoḥ 
koṣṭhayoradhaścopari ca | tathāṣṭamacaturdaśapañcadaśapaṃktiṣu 
tattanmadhyakoṣṭhayorubhyapārśvayoḥ koṣṭhānāṃ trayaṃ 
kevalatiryyagrekhāmārjanena | turviśeśe | uparitanakoṣṭhadvayamārjanaṃ 
kevalamūrddhata eva tiryyagityarthaḥ | ekaikañca dvayaṃ dvayaṃ 
yathākramataḥ |

--------------------------------------------

p. 655) tadadhaścopari tathā tvekaikañca dvayaṃ dvayam |
ekīkṛtya punaścorddhe dve dve tu mārjayettathā || 65 || 

tato mālā taduparipārśvayośca pramārjayet |
daśakhaṇḍāni śiṣṭaistu madhye liṅgo bhavettathā || 66 || 

evaṃ liṅgaḥ samākhyātaścatvāriṃśadbhireva vai |
śiṣṭāni koṣṭhavajrāṇi dviśataṃ daśa pañca ca || 67 || 

liṅgasya pārśvayormṛṣṭānyekaviṃśatiyugmakam |
tasya liṅgasya madhyasthapaṅktyāṃ tārttīyamālikhet || 68 || 

--------------------------------------------

etaduktaṃ bhavati aṣṭamacaturddaśapañcadaśapaṃktiṣu 
tattanmadhyakoṣṭhasyobhayapārśvayoḥ koṣṭhānāṃ trayaṃ trayaṃ 
muktvā tadanantaramekameka koṣṭhaṃ mārjayediti | punaścorddhe 
pūrvamekīkṛtakoṣṭhapaṃktiṣūparitanapaṃktyāmekamevetyarthaḥ | dve dve 
koṣṭhe antaḥprathamamārjita koṣṭhasya | tathā tiryyagityarthaḥ | tataḥ 
anantaraṃ | uparipārśvayoḥ liṅgarūpakoṣṭhanavakasyetyarthaḥ | 
daśakhaṇḍāni rekhābhiḥ khaṇḍanāt khaṇḍaśabdena rekhā ucyate 
tasmāddaśabhiḥ khaṇḍaiḥ navakoṣṭhāni bhavantīti | daśakhṇḍamārjanāt 
navakoṣṭhānyekīkṛtānītyarthaḥ | śiṣṭairnavabhiḥ koṣṭhaiḥ | turviśeṣe | 
madhye ekīkṛtakhaṇḍadaśakasya | tathā ityasya mārjayedityanena pūrvatra 
sambandhaḥ yathā madhye śiṣṭairliṅgaṃ bhavet | tathā navakoṣṭhāni 
mālāvadekīkuryyādityarthaḥ | evamuktarūpeṇa catvāriṃśadbhiḥ 
adhiṣṭhānamadhyapiṇḍikāliṅgagataiḥ koṣṭhairityarthaḥ | śiṣṭāni 
liṅgānyekīkṛtāni ca koṣṭhāni muktvetyarthaḥ | dviśataṃ daśa pañca ca 
atra cakārasya samāhārārthatvādekasaṃkhyādhikaṃ (sa) dyotayatīti 
sampradāyaḥ | tasmāt ṣoḍaśādhikaṃ śatadvayamityarthaḥ | 
pārśvayorupari cetyarthaḥ | mṛṣṭāni ekīkṛtāni koṣṭhāni 
ekaviṃśatiyugmakaṃ ekena viṃśatiyugmaṃ ekacatvāriṃśadityarthaḥ | 
madhyasthapaṃktyāṃ daśakoṣṭhātmikāyāṃ tārttīyaṃ kūṭaṃ | 
ūrddhādi ūrddhādhaḥkramāt sthitāyāṃ asya paṃktyāmityatrānvayaḥ | 
sarvamadhye adhiṣṭhānapiṇḍikayormadhyasthakoṣṭhe | sasādhaka 
sādhakasādhyakarmopetaṃ prāglikhitatārttīyakūṭamityarthaḥ | sarvatra 
yantramātre | liṅgarūpeṣu

--------------------------------------------

p. 656) ūrddhvādi māyāmadhyasthaṃ sarvamadhye sasādhyakam |
sarvatra tārttīyā vidyā lekhanaṃ samudīritam || 69 || 

liṅgarūpeṣu navasu pārśvaṣaṭke tu pūrvavat |
vidyāśeṣaṃ samālikhya prāgvadārambhatastathā || 70 || 

vidyādvitīyabhedotthaṃ tadviṃśaśatamālikhet |
dviśastatra yajeddevīmāvāhya parivārakaiḥ || 71 || 

--------------------------------------------

piṇḍikopariṣṭeṣu navasu koṣṭheṣu | iyaṃ nirddhāraṇe saptamī | 
pārśvaṣaṭke pratipārśvaṃ tritrikrameṇa | tuḥ samuccaye | pūrvavat 
anantarapūrvoktavajrayantravat | vidyāśeṣaṃ śrīvidyāyāḥ 
prathamakūṭaṃ dvitīyakūṭañca taddakṣiṇakoṣṭhatraye vāmakoṣṭhatraye 
ca kramāditi yāvat | prāgvadārambhataḥ koṣṭhavajrayantravat | 
prāktryasrāntargata paṃktyā madhyakoṣṭhamārabhya tathā 
prādakṣiṇyapraveśagatyeti yāvat | taditi vāsanāpaṭale vakṣyamāṇaṃ 
sūcayati | viṃśaśataṃ viṃśatyuttaraṃ śatamityarthaḥ | dviśaḥ 
paryyāyataḥ tatra vajraliṅgayantre | ayamatra viracanākramaḥ | 
prākpratyagdakṣiṇodakka samāntarālaṃ ṣaḍviṃśati ṣaḍviṃśati 
sūtrāsphālanāt pañcaviṃśatyadhikaṣaṭśatakoṣṭhāni niṣpādya teṣu 
pratikoṇamaṣṭasaptatyaṣṭasaptatikoṣṭhaṃ krameṇa sambhūya 
dvādaśādhikaśatatrayakoṣṭhāni śiṣṭaṃ vajrākāraṃ yathā tathā 
mārjayitvā punaḥ śiṣṭavajrākāre trayodaśādhikaśatatrayakoṣṭhātmake 
pratidiśamekatrikakrameṇa sambhūya koṣṭhacatuṣṭayenaikaikaṃ trikoṇaṃ 
kṛtvā teṣu tārttīyavidyāṃ prāgvat sādhakasādhyakarmopetāṃ ālikhya 
tacchiṣṭasaptanavatyadhikaśatadvayakoṣṭheṣu 
paścimādekādaśātmakasarvvamadhyasthapaṃktyāṃ 
tatsarvamadhyasthakoṣṭhasya dakṣiṇavāmapārśvayoḥ tiryyagrūpeṇa 
koṣṭhatrayaṃ yantramūrddhādho gatapaścimādidvādaśapaṃktirūpe 
tattanmadhyakoṣṭhasyobhayapārśvayoḥ koṣṭhadvayaṃ koṣṭhadvayaṃ 
muktvā tiryyagrūpeṇa prāgvat dvayaṃ dvayaṃ 
paścimādyaṣṭamacaturdaśapañcadaśapaṃktitraye 
tattanmadhyakoṣṭhasyobhayapārśvayoḥ koṣṭhatrayaṃ trayaṃ muktvā 
tvekamekaṃ koṣṭhaṃ punaścaikīkṛtakoṣṭhāsu 
paṃktiṣūparitanapañcadaśapaṃktyāmevobhayapārśvayostiryyagrūpeṇa 
koṣṭhadvayaṃ koṣṭhadvayaṃ tataśca mālākrameṇa 
liṅgarūpakoṣṭhanavakasyobhayapārśvayorupari ca daśarekhāmārjanena 
navakoṣṭhānyaṣṭādaśapaṃktisthakoṣṭheṣu 
madhyasthakoṣṭhapañcakañca sambhūyaikacatvāriṃśat koṣṭhāni madhya 
catvāriṃśadbhiḥ koṣṭhaiḥ sādhiṣṭhānaṃliṅgaṃ vahirvajre śiṣṭāni 
ṣoḍaśādhikaśatadvayakoṣṭhāni

--------------------------------------------

p. 657) sthāpayedviniyogeṣu prokteṣu parameśvari |
nāsādhyamasti bhuvane yantrairetairmayoditaiḥ || 72 || 

ekādidvayasaṃvṛddhyā pārśvayoḥ koṣṭhavarddhanam |
ekonaviṃśakoṣṭhāntaṃ kṛtvā liṅgaṃ tathopari || 73 || 

kṛtvā prāṅmadhyataḥ prāgvaccatvāriṃśadbhireva vai |
teṣu mūlādiparito madhyāntaṃ vinyaset kramāt || 74 || 

--------------------------------------------

ca yathā tathā mārjayitvā talliṅgacatvāriṃśat 
koṣṭhamadhyagatorddhādhaḥkramarupapaṃktisthakoṣṭhadaśake 
śrīvidyātārttīyakhaṇḍamuktaprakāreṇālikhya tasya sarvamadhyakoṣṭhe 
likhitatārtīyavidyāhṛllekhodare sādhakaṃ sādhyaṃ karmma ca piṇḍikopari 
navakoṣṭhātmake dakṣiṇapārśvasthakoṣṭhatraye śrīvidyāyāḥ 
prathamakūṭaṃ vāmapārśvasthakoṣṭhatraye dvitīyakūṭañca sambhūya 
ṣoḍaśasu koṣṭheṣu vilikhya pariśiṣṭaṃ liṅgagatakoṣṭhacaturviṃśatyā 
sahiteṣu catvāriṃśadadhikaśatadvayakoṣṭheṣu 
prāktryasrāntargatapaṃktyā madhyakoṣṭhamārabhya 
prādakṣiṇyapraveśagatyā tārtīyavidyā 
dvitīyabhedotthaviṃśatyadhikaśatatrayadvidvāramālikhediti | parameśvarīti 
devīsambuddhiḥ || 72 ||
	ekādītyādibhistāmityantairaṣṭabhiḥ ślokai 
meruliṅganirmāṇavidhānaṃ tat prayogāṃ statphalāni copadiśati | tatra 
ekādidvayasaṃvṛddhyā ekakoṣṭhādi pratipaṃktikaṃ 
koṣṭhadvayakoṣṭhadvayavarddhanena uparyyupari iti śeṣaḥ | 
ekonaviṃśakoṣṭhāntaṃ ekonaviṃśasaṃkhyakoṣṭhaparyyantaṃ evaṃ 
kramābhivṛddhyā daśamapaṃktyāmekonaviṃśatikoṣṭhāni bhavanti 
tadavadhītyarthaḥ | prāgvat vajraliṅgoktakrameṇa | madhyataḥ 
sarvamadhyapaṃktimadhyagatasaptakoṣṭhānusāreṇetyarthaḥ | caḥ samuccaye 
| catvāriṃśadbhiḥ koṣṭhairityarthaḥ | evāvadhāraṇe | teṣu koṣṭheṣu | 
mūlādi sarvādhaḥsthitaprathamakoṣṭhādi | paritaḥ 
adhiṣṭhānoparitanapaṃktiparyyantaṃ prādakṣiṇyena | madhyāntaṃ 
mūlādisaptāpaṃktimadhyakoṣṭhāntaṃ vinyasedityatrottaraśloke vidyā 
ityanena sambandhaḥ | tathā kramāt praveśagatyā viṃśaśataṃ 
viṃśatyadhikaśataṃ | priye iti devīsambuddhiḥ | liṅgasya 
madhyakoṣṭhāntaṃ liṅgamadhyakoṣṭhaparyyantaṃ tadadhogatakoṣṭheṣu 
sarveṣūktakramāt vinyasya tadante talliṅgamadhyasthakoṣṭhāntamiti yāvat |

--------------------------------------------

p. 658) vidyādvitīyabhedotthā vidyā viṃśaśataṃ priye |
liṅgasya madhyakoṣṭhāntaṃ śiṣṭaṃ koṇeṣu saṃlikhet || 75 || 

vidhāya caturasrantu sūtradvayanipātanāt |
sarvavāhye tadāvaddhaṃ tasyopari samālikhet || 76 || 

paṃktiśaḥ saptakoṣṭheṣu paryyāyādīṃstathārṇakān |
nityāparyyāyajanite pārśvayordakṣavāmayoḥ || 77 || 

--------------------------------------------

śiṣṭaṃ vidyācatuṣṭayaṃ koṇeṣu vakṣyamāṇacaturasrakoṇeṣu 
vāyavyādiniṛtyantamiti śeṣaḥ | vidhāya caturasraṃ caturasraṃ 
vidhāyetyarthaḥ | turviśeṣe | sūtradvayanipātanāt 
pratidiśamantarvahirvibhāgenetyarthaḥ | sarvavāhye uktarūpasya vāhye | 
tadāvaddhaṃ prathamakoṣṭhādhorekhāsambaddhaṃ | tasya caturasrasya upari 
ubhayormadhye iti śeṣaḥ | samālikhedityasyottaratra paryāyādīnityanena 
sambandhaḥ | saptakoṣṭheṣu caturasraprācīnavīthisthasaptakoṣṭheṣu | 
paryyāyādīnityatrādiśabdo yugaghaṭikārṇadinanityādiviṣayaḥ | arṇakān 
varṇānityarthaḥ | nityaparyyāyajanite vidye | madhye saptakoṣṭheṣu 
madhyasthe | tuḥ samuccaye | proktakrameṇa liṅgāgramadhyāt 
liṅgāgrapaṃktimadhyakoṣṭhamārabhyetyarthaḥ | abhitaḥ prādakṣiṇyena | 
piṇḍikāyāṃ ca tadadhaḥsthitakoṣṭhānāṃ prāgeva viniyuktatvāt | 
saṃlikhedityasyottaraśloke vidyā ityanena sambandhaḥ | tathā praveśagatyā | 
kṛtvaivaṃ meruliṅgaṃ meruliṅgaṃ kṛtvetyarthaḥ | turviśeṣe | 
ayamatraviracanākramaḥ prathamamekaṃ caturasraṃ koṣṭhaṃ vidhāya 
taduparyyubhayapārśvayoḥ pratipārśvamekaikakramāt sambhūya 
pratipaṃktikaṃ koṣṭhadvayābhivṛddhyā 
sarvamūlādidaśamapaṃktyāmekonaviṃśati koṣṭhāni yathā tathā kṛtvā 
tat daśamapaṃktyāmubhayatra ṣaṭ ṣaṭ koṣṭhāni muktvā 
tanmadhyasthakoṣṭhasaptakānusāreṇa tadupari prāgvaccatvāriṃśadbhiḥ 
koṣṭhaiḥ sādhiṣṭhānapiṇḍikaṃ liṅgaṃ 
tadvahistadagragatadakṣiṇottararekhayā 
prathamakoṣṭhādhaḥsthadakṣiṇottararekhayā ca sambadhya 
dvāviṃśatikoṣṭhapramāṇopetaṃ dakṣiṇottaramekaikaṃ sūtraṃ 
punarubhayapārśvayordaśamapaṃktervahiradhyarddhakoṣṭhapramāṇaprade"
sādvahirdvāviṃśatikoṣṭhapramāṇopetaṃ prākpratyagekaikaṃ sūtraṃ 
tadvahiḥ paritastattatsūtrāgrāvadhikañca sambhūyāṣṭabhiḥ sūtraiḥ 
paritaḥ samacaturasradvayaṃ pratikoṇamekaikakoṣṭhopetaṃ yathā tathā 
vidhāya tatra prāgvaddvitīyabhedotthaṃ viṃśatyadhikaśatavidyāsvarūpaṃ

--------------------------------------------

p. 659) madhye yugodayārṇe tu likhet proktakrameṇa vai |
liṅgāgramadhyādabhitaḥ  piṇḍikāyāñca saṃlikhet || 78 || 

vidyāḥ prathamabhedotthāścaturviṃśatikāstathā |
kṛtvaivaṃ meruliṅgantu yantraṃ tatraiva tāṃ likhet || 79 || 

mamastavāñchitaprāptyai jayārogyāyurāptaye |
paṭādau tat samālikhya pūjayennityaśaśca tām || 80 || 

prākpratyagdakṣiṇodakkasaikaviṃśatisūtrataḥ |
catuḥśatāni koṣṭhāni bhavanti susamāni vai || 81 || 

--------------------------------------------

mūlakoṣṭhamārabhyādhiṣṭhānoparitanapaṃktyavadhi 
pañcadaśottaraśatasaṃkhyakoṣṭheṣu prādakṣiṇyapraveśagatyā 
tanmadhyakoṣṭhāntaṃ pratyāvaraṇaṃ 
ṣaṭtriṃśadaṣṭāviṃśativiṃśaticaturddaśadaśaṣaḍekakramādāvaraṇasap
take ca tadanantaramekaṃ liṅgādhiṣṭhānapiṇḍikāntarālamadhyakoṣṭhe ca 
tataḥ pariśiṣṭavidyācatuṣṭayaṃ vahiścaturasrakoṇacatuṣṭaye 
vāyavyādinaiṛtyantamekaikakramāccaivaṃ sambhūya viṃśatyadhikaṃ 
śataṃ vidyā vinyasyānantaraṃ talliṅgapiṇḍikākoṣṭhacaturviṃśatke 
liṅgāgrapaṃktimadhyakoṣṭhamārabhya piṇḍikādhaḥstha 
paṃktiparyyantaṃ prādakṣiṇyapraveśagatyā tvamuktakramaṃ 
tārttīyavidyācaturakṣarabhedāṃścaturviṃśatimālikhyānantaraṃ 
vahiścaturasrasya prācīnavīthīṃ samāntarālāṃ saptadhā vibhajya teṣu 
saptasu koṣṭheṣu paṃktiśo vāmapārśvasthakoṣṭhatraye kramāt 
paryyāyanityāvidyākṣaratrayaṃ dakṣiṇapārśvasthakoṣṭhatraye 
dinanityāvidyākṣaratrayaṃ madhyakoṣṭhe yugārṇasahitaṃ ghaṭikārṇañca 
vinyasediti | tatra yantre | evāvadhāraṇe | tāṃ lalitāṃ saparivārāṃ | 
paṭādāvityatrādiśabdaḥ kanakarajatatāmrāśmādiviṣayaḥ | tadyantraṃ 
nityaśaiḥ anudinaṃ | tāṃ lalitāṃ prāgvat || 80 ||
	prākpratyagityādibhiḥ iṣṭadā ityantaiḥ ṣaḍbhiḥ 
ślokairmahāliṅgayantranirmāṇavidhānādikamupadiśati | tatra susamāni 
āyāmavistāravaiṣamyābhāvāt | tasya koṣṭhasamudāyarūpasya | 
ekapārśvādhobhāge adhaḥ paṃktyāmekasmin pārśve | tataḥ tasyāḥ 
paṃkterityarthaḥ | caḥ samuccaye | upari uparyuparīti yāvat | 
ṣaṭsaptatyekamekādaśāvadhi 
ṣaṭsaptāṣṭanavadaśaikādaśasaṃkhyāvadhīti yāvat | mārjayet 
koṣṭhānītyarthaḥ 

--------------------------------------------

p. 660) tasyaikapārśvādhobhāge pañca koṣṭhāni mārjayet |
tataścopari ṣaṭsaptetyevamekādaśāvadhi || 82 || 

mārjayedupariṣṭācca tasyaiva pratilomakam |
tathā kuryyāt pārśvayośca tenādhiṣṭhānapiṇḍike || 83 || 

bhavataścopariṣṭāttu pañcaviṃśatikoṣṭhakaiḥ |
liṅgamanyāni pārśvasthamārjanādbhavati priye || 84 || 

adhiṣṭhāne piṇḍikāyāṃ taddvitīyavibhedajāḥ |
liṅge prathamabhedotthastanmadhyasthe svavāñchitam || 85 || 

--------------------------------------------

upariṣṭāt aṣṭamādiṣu ṣaṭsu paṃktiṣviti śeṣaḥ | caḥ samuccaye | tasya 
pañcaṣaḍādikramasya | evāvadhāraṇe | pratilomakaṃ 
daśādipañcakāntakramādityarthaḥ | tathā kuryyāt 
yathādhiṣṭhānapiṇḍike ṣaṣṭyā ṣaṣṭyā koṣṭhaistatra lekhyatvena 
vakṣyamāṇaviṃśatyadhikaśatavidyābhedasamasaṃkhyakoṣṭhe bhavataḥ | 
pārśvamanyattenādhiṣṭhānapiṇḍike bhavataḥ | yena krameṇa 
mārjanādadhiṣṭhānapiṇḍike bhavataḥ | tena krameṇa tadanyat pārśvaṃ 
mārjayediti | caḥ samuccaye upariṣṭāttrayodaśapaṃkterityarthaḥ | turviśeṣe | 
pañcaviṃśatikoṣṭhakaiḥ liṅgaṃ asyottaratra bhavatītyatrānvayaḥ | anyāni 
liṅgarūpāṇi tāni koṣṭhāni pārśvasthamārjanāt 
pārśvasthakoṣṭhamārjanādavaśiṣṭānītyarthaḥ | priye iti devīsambuddhiḥ | 
taddvitīyavibhedajāḥ vidyā ityarthaḥ | liṅge pañcaviṃśatikoṣṭhātmake 
prathamabhedotthā tārttīyasyeti śeṣaḥ | tanmadhyasthe liṅgamadhyasthe 
koṣṭhe | svavāñchitaṃ prāgvat sādhyādikaṃ | madhye 
adhiṣṭhānapiṇḍikayorantarālasthakoṣṭhatraye | taddinajāṃ 
prāgvadvidyāprāptidinajāṃ prayogadinajāṃ vā | anaghe iti 
devīsambuddhiḥ | tatra yantre | ayamatra viracanākramaḥ | 
prākpratyagdakṣiṇodakkasamāntarālamekaviṃśatyekaviṃśatisūtrasphālan
āccatuḥśatāni koṣṭhāni niṣpādya tadadhaḥpaṃktyāmekapārśve 
pañcakoṣṭhāni tasminneva pārśve dvitīyādisaptamapaṃktyavadhi 
ṣaṭsaptāṣṭanavadaśaikādaśakoṣṭhāṇi ca mārjayitvā punastasminneva 
pārśve aṣṭamāditrayodaśāntapaṃktiṣaṭke 
daśanavāṣṭasaptaṣaṭpañcakoṣṭhāni punastasminneva pārśve 
caturdaśādyaṣṭādaśānta paṃktipañcake daśadaśa koṣṭhāni 
taduparigatamekonaviṃśaviṃśātmakaṃ paṃktidvayaṃ ca mārjayet |

--------------------------------------------

p. 661) madhye taddinajāṃ vidyāmiti proktaṃ tavānaghe |
mahāliṅgābhidhaṃ yantraṃ tatra pūjākhileṣṭadā || 86 || 

samatrirekhāṃ niṣpādya yoniṃ tasyāstu madhyataḥ |
tattatsūtravaśāt kuryyāddaśa triṣu tathā samam || 87 || 

evaṃ kṛtetra parito likhettā viṃśatāṃ śatam |
śiṣṭamadhyatrikoṇe tu likhedvāñchitamātmanaḥ || 88 || 

--------------------------------------------

anantaramanyasmin pārśvepi yathā ṣaṣṭyā ṣaṣṭyā koṣṭhaiḥ 
taduparigatamekonaviṃśaviṃśātmakapaṃktidvayaṃ adhiṣṭhānapiṇḍike 
bhavatastathāvaśiṣṭakoṣṭhāni yuktyā mārjayet | evaṃ kṛte ṣaṣṭyā 
ṣaṣṭyā kāṣṭhairadhiṣṭhānapiṇḍike tribhiḥ koṣṭhaiḥ tayorantarālaṃ 
pañcaviṃśatibhiḥ koṣṭhairliṅgamapyevaṃ kramānmahāliṅgaṃ 
niṣpādyādhiṣṭhānapiṇḍikayoḥ paścimapaṃktisthamadhyakoṣṭhādi 
prādakṣiṇyapraveśagatyā 
vidyādvitīyabhedāṃstalliṅgagatapañcaviṃśatikoṣṭheṣu 
agrapaṃktimadhyakoṣṭhādiprādakṣiṇyapraveśagatyā 
vidyāprathamabhedāṃstanmadhyakoṣṭe 
svavāñchitamadhiṣṭhānapiṇḍikayorantarālakoṣṭhatraye paṃktyā 
dinanityāñcālikhediti || 86 ||
	samatrirekhāmityādibhiranubhāvata ityantaistribhiḥ 
ślokairyonicakranirmmāṇādikamupadiśati | tatra yoniṃ 
svābhimukhatryasraṃ | tasyā yonyāḥ | turviśeṣe | madhyataḥ madhye | 
tattatsūtravaśāttattadrekhānuguṇataḥ kuryyāt | daśa sūtrāṇi | triṣu 
sūtreṣu | tathā yathaikaviṃśatyadhikaśatayonayaḥ sambhavanti tathetyarthaḥ 
| samaṃ samāntarālam antarālasāmyādṛte marmaṇāmasambhavāt | atra 
yonicakre | paritaḥ agrādiprādakṣiṇyena | tāḥ dvitīyabhedajā vidyāḥ | tuḥ 
samuccaye | ayamatra viracanākramaḥ svābhimukhaṃ samatrirekhātmikāṃ 
yonimuktavanniṣpādya tadrekhātrayaṃ daśabhirdaśabhiścihnaiḥ 
samāntarālamekādaśadhā vibhajya tadrekhācihneṣu cihnāccihnaṃ 
tattatsūtrānuguṇyād yathā marmabhedaṃ sambhūya 
triṃśatsūtrāsphālanādekaviṃśatyadhikaśatayonyātmakaṃ cakraṃ 
vidhāya tadyoniṣvagrādiprādakṣiṇyapraveśagatyā 
tārttīyavidyādvitīyabhedān śiṣṭamadhyayonyāṃ svavāñchitañca 
vinyasediti | tatra yonicakre | tāṃ lalitāṃ vidyāṃ saparivārāmityarthaḥ | 
prāgvaduktaviniyogeṣu |

--------------------------------------------

p. 662) tatra tāmarccayet prāgvat sthāpayecca tathā tathā |
tatra sveṣṭamavāpnoti yonicakrānubhāvataḥ || 89 || 

samatrirekhaṃ niṣpādya tryasraṃ yoniñca saṅgatam |
tatra tiryyak catuḥsūtrapātanādanyatastathā || 90 || 

tiryyaksūtraṃ mārjayitvā pūrvvaśṛṅgāttathābhitaḥ |
praveśagatyā vilikhettāścaturvviṃśatiṃ kramāt || 91 || 

vilikhya śiṣṭavajrasthaṃ vilikhennijavāñchitam |
tatra tāṃ pūjayeddevīṃ pūrṇāsviṣṭārthasiddhaye || 92 || 

--------------------------------------------

caḥ samuccaye | tathā tathā yathā yathā prayuktaṃ tathā tathetyarthaḥ || 89 ||
	samatrirekhamityādibhiḥ siddhaye ityantaistribhiḥ 
ślokairvajravajrayantranirmāṇavidhānādikamupadiśati | tatra tryasraṃ 
ūrddhvamukhatrikoṇaṃ | yoniṃ adhomukhatrikoṇaṃ | caḥ samuccaye | 
saṅgatam anyonyamūrddhvādhaḥkameṇa tiryyagrekhayaikayaivobhayaṃ 
kuryyādityarthaḥ | tatra cakre | anyataḥ 
ūrddhvagatatryasravāmarekhāmārabhyādhogatayonidakṣiṇarekhāvadhi 
taddakṣiṇarekhāmārabhyetaravāmarekhāvadhi | tathā samāntarālamiti 
yāvat | tiryyaksūtraṃ tryasrayonyormadhyasthaṃ | pūrvaśṛṅgāt prāgvad 
vajravajakoṣṭhādārabhyetyarthaḥ | tathā prādakṣiṇyena | tāḥ 
prathamabhedavidyāḥ | śiṣṭavajrasthaṃ madhyavajrasthamityarthaḥ | ayamatra 
viracanākramaḥ | madhye haṃsapadaṃ vidhāya tat sandaṃśasthānāvagāhi 
prākpratyag brahmasūtraṃ prāgvadabhito janitamatsyadvayāvagāhi 
yāmyodaksūtrañca āsphālya tatsandaṃśasthānamāramya 
yāmyodaksūtrobhayapārśvayoḥ samapramāṇena cihnadvayaṃ kṛtvā 
taccihnayorantare pramāṇopetaṃ sūtrayordvayaṃdvayaṃ 
taccihnadvayamārabhya prākpaścimayorbrahmasūtrāvadhi sambhūya 
sūtracatuṣṭayaṃ yathā tryasrayonyātmakacakraṃ tathāsphālya 
tadbrahmasūtraṃ tiryyagrekhāṃ ca mārjayitvā 
tryasrayonyorvāmadakṣiṇarekhayordvayaṃ dvayaṃ caturbhiścihnaiḥ 
pañcadhā pañcadhā vibhajya taccihnakramavaśāttryasravāmarekhādi 
yonidakṣiṇarekhāntaṃ tryasradakṣiṇarekhādi yonivāmarekhāntañca 
sambhūyāṣṭasūtrāsphālanena tanmadhye pañcaviṃśati vajrakoṣṭāni 
vidhāya tatprākaśṛṅgamārabhya prādakṣiṇyapraveśagatyā 
śrīvidyātārttīyaprathamabhedān śiṣṭamadhye nijavāñchitañca vinyasediti 
| tatra vajravajrayantra | pūrṇāsu pañcamīdaśamī pañcadaśīṣu || 92 ||

--------------------------------------------

p. 663) tathā vidhāya daśabhirddaśabhiḥ sūtrapātanaiḥ |
dvitīyabhedāḥ vilikhettathā sādhyasamanvitāḥ || 93 || 

tatrāpi pūjanādyaistu siddhyeyuḥ nijavāñchitāḥ |
evamūhyaṃ tṛtīyotthavidyābhirapi kalpayet || 94 || 

tepi vāñchitasaṃsiddhīḥ kuryyureva suniścitam |
koṣṭhayantravibhedāni śṛṇu vakṣye yathāvidhi || 95 || 

--------------------------------------------

	tathetyādinā suniścitamityantenārddhādyena ślokadvayena 
mahāvajravajrābhidhānaṃ yantramevamūhyaparatoyaṃ 
yantranirmmāṇavidhānādikañcopadiśati | tatra tathā vidhāya 
prāganyonyasaṅgataṃ tryasrayoniṃ vidhāya | dvitīyabhedāḥ vidyāḥ | tathā 
śiṣṭamadhye | ayamatra viracanākramaḥ | prāgvadanyonyasaṅgataṃ 
tryasrayonicakraṃ vidhāya tanmadhye 
prāgvaddaśasūtrāsphālanādekaviṃśatyadhikaśatavajrakoṣṭhāni 
niṣpādya prāktryasramārabhya prādakṣiṇyapraveśagatyā 
vidyādvitīyabhedān śiṣṭamadhye svavāñchitañcālikhediti | tatra 
mahāvajravajrayantre | pūjanādyairityatrādyaśabdaḥ sthāpanādiviṣayaḥ | 
evamuktaprakāreṇa | tṛtīyotthavidyābhiḥ 
tārttīyavidyātṛtīyabhedavidyābhiḥ | ūhanaprakāre tvekaṃ 
yantramudāharaṇatvena likhyate | prāgvattryasraṃ yonicakraṃ vidhāya 
tanmadhye 
ṣaḍviṃśatiṣaḍviṃśatisūtrāsphālanādekonatriṃśadadhikasaptaśataṃ 
vajrakoṣṭhāni vidhāya tatra prāggataśṛṅgādiprādakṣiṇyapraveśagatyā 
vāsanāpaṭale vakṣyamāṇatārttīyavidyātṛtīyabhedān viṃśatyadhikaṃ 
saptaśataṃ pariśiṣṭeṣu punarnavasu koṣṭheṣu tritrikoṣṭhakrameṇa 
śrīvidyākūṭatrayaṃ madhyasthatārttīyakūṭe prāgvat svamanīṣitaṃ ca 
vinyasediti | evaṃ koṣṭhavajrādiṣvapi ūhyakoṣṭhāni parikalpya 
vidyābhedān viṣamān nyaset | te ūhya parikalpitā yantrabhedāḥ | 
evāvadhāraṇe || 94 ||
	koṣṭhatyādibhirāgame ityantairarddhādyaiḥ pañcabhiḥ 
ślokairviṣamasamakoṣṭhacaturasracakreṣu 
paṃktisthamanīṣitasaṃkhyamaṅkānālikhya 
tadanurūpasaṃkhyavidyākūṭalekhanādanantāni yantrāṇyamīṣāṃ 
sarveṣāṃ tantrāntaroktatvañcopadiśati | tatra yathāvidhītyanena koṣṭheṣu 
vivakṣitasaṃkhyākalekhanasya tantrāntaroktatvaṃ dyotayati | 
navaṣoḍaśakoṣṭhādi navakoṣṭhaṃ ṣoḍaśakoṣṭhaṃ 
ṣoḍaśakoṣṭhacakraṃ cārabhyeti yāvat | sambardhya 
pūrvoktapūrvoktacakravāhye paritaḥ | viṣamaṃ 
viṣamasaṃkhyakoṣṭhātmakaṃ caturasraṃ | samaṃ

--------------------------------------------

p. 664) navaṣoḍaśakoṣṭhādi saṃvarddhya viṣamaṃ samam |
teṣvaṅkāni samaṃ kṛtvā paṃktau teṣu samālikhet || 96 || 

--------------------------------------------

samasaṃkhyakoṣṭhātmakaṃ caturasraṃ | teṣu cakreṣu | samaṃ 
samasaṃkhyaṃ kṛtvā tantrāntaroktakramādityarthaḥ | teṣvityetat paṃktāviti 
pūrvatra samālikhadityuttaratra cānveti | tena paṃktau sthiteṣu 
koṣṭheṣvityekaṃ teṣu vidyābhedān samālikhedityanyaḥ | teṣāṃ 
koṣṭhānāṃ | madhyasthakoṣṭhataḥ viṣamakoṣṭhe caturasre 
sarvvamadhyasthakoṣṭhe samakoṣṭhe caturasre madhyasthakoṣṭhacatuṣṭaye ca | 
sarvasebhirasādhyābhāvāt | ayamatra viracanā kramaḥ | 
prākpratyagdakṣiṇodakkacatuḥpañcasūtrāsphālanācca 
kramānnavakoṣṭhātmakaṃ ṣoḍaśakoṣṭhātmakaṃ cakraṃ viṣamaṃ 
samañca vidhāya tattatparitastayośca 
pratidiśamekaikapaṃktivarddhanakramāt sambhūya 
paṃkticatuṣṭayapaṃkticatuṣṭayavarddhanena 
viṣamasamasaṃkhyakoṣṭhātmakasamacaturasrāṇi cakrāṇi 
svābhimatānuguṇaṃ cihnaṃ niṣpādya teṣu pratipaktikaṃ koṣṭheṣu 
vāñchitasaṃkhyādivāñchitasaṃkhyādikrameṇa 
yadaṅkādūrddhādhaḥpaṃktikramāttiryakpaṃktikramādvividhapaṃktikoṇa
kramācca samasaṃkhyamālikhya tattatkoṣṭheṣu tattadaṅkānuguṇaṃ 
tārttīyavidyābhedeṣvekamekamālikhya madhye nijavāñchitaṃ cālikhediti | 
atrāṅkānāṃ lekhanakramasyātirahasyopi pāraṃparyyāvicchittyarthaṃ 
śrīnāthapādājñayā yathāsampradāyaṃ vilikhyate | atra 
viṣamabhadrālekhanakrame adhyarddhaśloke |

		viṣame vilikhedbhadre bhujamadhyāt svadakṣiṇāt |
		iṣṭādiṣṭottarairaṅkai (rekai) rddhanajādyuttaraistu vā ||
		koṣṭhāni pūrayen mantrigatyā patati cedvahiḥ |
		pratirāśerūrddhvakoṣṭhe likhedaṅkamanantaram ||
		dvidhāpyālikhya koṣṭāṅkaḥ saṃsthāpya pūrvavāmataḥ | iti |

	atra viṣamabhadrādilakṣaṇamuttaratra vakṣyati | viṣame bhadre 
ūrddhvādhorūpatastiryyagrūpataśca viṣame koṣṭhe paṃktikalpite 
samacaturasracakre | bhujamadhyāt svadakṣiṇāt svasya 
sarvadakṣiṇapārśvasthapaṃktikāṣṭheṣu 
sarvamadhyasthakoṣṭhādārabhyāṅkān likhediti | iṣṭādiṣṭāttaraiḥ 
parikalpitayoriṣṭamādau vilikhya tataḥ pratikoṣṭhamuttarādhikai 
(bhidhai)stairaṅkairdhanajādyuttaraistu vā 
abhīṣṭasaṃkhyādhanotpannairādyuttarairvā ekapaṃktidhanasamudāyena 
ādyuttarānayanaṃ vakṣyati | tadādyuttarairaṅkairvetyarthaḥ |

--------------------------------------------

p. 665) vidyātṛtīyabhedotthāṃstattadaṅkānuguṇyataḥ |
manīṣitañca saṃlikhya teṣāṃ madhyasthakoṣṭhataḥ || 97 || 

vidadhyādvāñchitaṃ sarvvaṃ tairyantraiḥ kalpitaistathā |
vaśyākarṣaṇavidveṣastambhanoccāṭanādikam || 98 || 

--------------------------------------------

kāṣṭhāni pūrayedityasya aṅkairityanenānvayaḥ | mantrigatyā 
pūrvalikhitapaṃktikoṣṭānantarānantaradakṣiṇapaṃktyāmūrddhvataḥ 
sacivagatikoṣṭhe'nantaramanantaramaṅkaṃ likhedityarthaḥ | patati cedvahiḥ 
sarvvadakṣiṇapaṃktikoṣṭhe sarvorddhva paṃktikoṣṭhe cālikhite satītyarthaḥ | 
dvidhāpītyādi mantrigatyā ca | pratirāśigatyā labdhe sthāne sati 
lekhanīyamanantaramaṅkapūrvakaṃ likhitakoṣṭhasya vāmakoṣṭhe 
likhedityarthaḥ | etaduktaṃ bhavati viṣamabhadre 
nijasarvadakṣiṇapaṃktimadhyasthakoṣṭhe ādyamaṅkaṃ vinyasya 
tiryyakpaṃktau sarvavāmakoṣṭhasyorddhva koṣṭhe dvitīyamaṅkaṃ 
sarvādhaḥ sthapaṃktimadhyakoṣṭhe tṛtīyaṃ tadvāme caturthaṃ paścāt 
sacivagatyā cālikhya uparitanakoṣṭheṣvekaikamasmin likhite sati 
anantaramaṅkaṃ tatpratirāśidakṣiṇakoṣṭhe vilikhya tataḥ sacivagatyā 
vilikhet | evamubhayatopyalabdhasthāne svapūrvalikhitakoṣṭhasya 
vāmakoṣṭhāt prāgvadvilekhanāt sarvataḥ sāmyaṃ bhavatīti | 
viṣamagarbhalekhane cārddhādyaṃ ślokacatuṣṭayam |

		garbhe tu viṣame vargacatuṣke vajrato likhet ||
		vargapaṃktiṃ tribhirhṛtvā phaletvekaṃ vinikṣipet |
		śeṣaścettatsamaṃ koṣṭhaṃ vyatyasyet pratipaṃktikam ||
		ādyantavargayorūrddhvādhaḥpaṃktiṣu yathākramam |
		ayaṃ viśeṣo vyatyaste vidyātadvargapaṃktitaḥ ||
		tribhirhṛtaphalaṃ koṣṭhaṃ pūrvaṃ tat karṇayoḥ kramāt |
		vyatyasya śeṣakoṣṭhāni karṇāditaratastathā ||
		dvitīyaphalaśeṣo yastatsaṃkhyāṃ paṃktimanyayoḥ |
		vyatyasyedvargayostiryyak samāṅgaṃ sarvapaṃktayaḥ || iti ||

	asyārthaḥ | garbhe tu viṣame viṣamabhadracatuṣṭayasampāte 
viṣamagarbhaḥ tasmin | vajrato likhet asmin garbhacatuṣṭaye abhīṣṭamekaṃ 
prathamaṃ saṃklpya tatkoṇasthaṃ dvitīyaṃ tattatpārśvasthaṃ tṛtīyaṃ 
tatkoṇasthaṃ caturthaṃ saṃkalpya prativargaṃ 
viṣamabhadroktakramādaṅkānamuktakramādvilikhedityarthaḥ |

--------------------------------------------

p. 666) vargapaṃktiṣvapītyādi | eṣu catuṣkavargeṣu ekapaṃktisaṃkhyāṃ 
tribhirhṛtvā labdhaṃ phalaṃ kvacit saṃsthāpya 
bhāgahāraśeṣaścedekametat phale yojyaṃ tadājyaṃ phalaṃ sambhavati | 
tatra phalasaṃkhyāni kāṣṭhāni prathamacaturthavagayorūrddhvādhaḥ 
paṃktiṣu pratipaṃkti tattatpaṃktikoṣṭhakramānatilaṅghanena 
vinyasyedityarthaḥ | ayaṃ viśeṣa ityādinārddhādyenaikena 
vyatyastakoṣṭhaviśeṣaḥ kathitaḥ | yathā ekavargapaṃktisaṃkhyāṃ 
dviguṇīkṛtya tribhirvibhajya tatphalaṃ dvitīyasaṃjñaṃ bhavati | 
śeṣasaṃkhyā kvacit sthātavyā tatra 
dvitīyaphalamubhayakarṇakoṣṭheṣvekānuktakrameṇa prāgeva vyatyasya 
tattatpaṃktiṣu prathamaphalopāntasaṃkhyāvaśiṣṭasaṃkhyā kvacit 
sthātavyā | tayā tāvat svakarmakoṣṭhavyatiriktakoṣṭheṣvaṅkān prāgvat 
kramāt vyatyasyet | taddvitīyetyādipūrvvasthāpitā 
dvitīyaphalaśeṣasaṃkhyā yāvat 
saṃkhyāmabhīṣṭapaṃktidvayatṛtīyavargayostiryyagrūpāsu paṃktiṣu 
paṃktikoṣṭhakramānatilaṅghanena vyatyasyedityarthaḥ | evaṃ kṛte sarvataḥ 
sāmyaṃ bhavatītyarthaḥ | viṣamagarbhālaṅghane laghūpāyaślokadvayaṃ |

		yadvāntyaphalasaṃkhyātāṃ paṃktimārabhya paṃktiśaḥ |
		svakāmyaphalasaṃkhyātaḥ tiryyag vyatyasya tatparam ||
		kramādubhayakoṇāntaṃ koṇānyevobhayorataḥ |
		ādyantavargayoḥ prāgvadvyatyasyedanyavargayoḥ ||

	asyārthaḥ | sarvvaprathamacaturthavargayostiryyagrūpapaṃktiṣu 
ūrddhvapaṃktimadhaḥ paṃktiṃ vā samārabhya gaṇayitvā tāsveva 
paṃktiṣu ekahīnādyaphalasaṃkhyāṃ paṃktiṃ tiryyagrūpataścānyonyaṃ 
paṃktiśaḥ prāgvadvyatyasyānantaramekāṃ 
paṃktimubhayakarṇakoṣṭhāvadhi vyatyasya 
tadavaśiṣṭapaṃktiṣūbhayakoṣṭhasthānaṅkāneva vyatyasyet | evaṃ kṛte 
prathamacaturthavargayorūrddhvādhaḥpaṃktiṣu pratipaṃkti 
prathamaphalasaṃkhyakoṣṭhānyeva vyatyastāni bhavanti | 
dvitīyatṛtīyavargayoḥ purvoktadvitīyaphalaśeṣasaṃkhyāpaṃktimapi 
tiryyagvyatyasyedityarthaḥ | samabhadralekhane adhyardvaślokaḥ |

		same bhadrevatānaṃ kān pūrvamaśvasya vartmanā |
		yasyaivaikāntareṇātha punaścāsya ca saṃlikhet ||
		tattacchirasthā vāntyāditadvattadvadgajādhvanā | iti ||

	yasyārthaḥ | ṣoḍaśakoṣṭhātmake samabhadre 
svavāmabhāgādhaḥsthakoṣṭhe ādimamaṅkaṃ vinyasya 
tasmādaśvamārgeṇa ūrddhvādi dvitīyatiryyakapaṃktau vāmato 
dvitīyakoṣṭhe dvitīyamaṅkaṃ tat paṃktāveva sarvadakṣiṇakoṣṭhe tṛtīyaṃ 
sarvvādhaḥsthapaṃktau vāmatastṛtīyakoṣṭhe

--------------------------------------------

p. 667) āyurārogyavijayaṃ vibhūtyādyañca sidhyati |
sthāpanāddhāraṇāccānyairupāyaiḥ sādhakoniśam || 99 || 

--------------------------------------------

caturthañca vinyasya vilomagatyā 
saturthādiprathamāntāṅkoparitanoparitanakoṣṭheṣu 
pañcamādyaṣṭamāntānaṅkān vinyasya 
tadaṣṭamādiprathamāṅkoparyyupalakṣitakoṣṭhānāṃ gajamārgagatyā 
teṣvaṣṭasu koṣṭheṣu navamādiśiṣṭāṣṭakaṃ vilikhediti | 
samagarbhavinyāse'rddhādyaślokaḥ |

		samagarbhepi vai kṛtvā vargān ṣoḍaśabhiḥ padaiḥ |
		prativarge catuḥkoṣṭhe pūrvoktakramato likhet ||
		antyādi tattacchirasi gajamārgeṇa cānyataḥ || iti ||

	asyārthaḥ | ṣoḍaśabhiḥ ṣoḍaśabhiḥ koṣṭhairekamekaṃ 
vargaṃpratikalpya prativargaṃsamabhadroktaprakriyayā 
caturaścaturonukramāt pratilomakramāt krameṇa vinyasya 
paścāttadantyāṅkādiprathamāṅkāntāṃ 
vyutkramāttattatgajamārgalikhitakoṣṭheṣu śiṣṭāṅkān kramādvilikhet iti |

		koṣṭhāṣṭakakramāt prāgvat prativargaṃ likhettu vā |

	ityarddhena prakriyāntareṇaitaduktaṃ bhavati | samagarbhe tu 
bhadraproktavat prativargamaṅkānāmaṣṭakaṃ aṣṭakaṃ prathamaṃ vinyasya 
antyavargalikhitāntyāṅkādi prathamavargāllikhitaprathamāṅkāntaṃ 
vilomatastattat gajamārgeṇa śiṣṭāṅkān vilikhediti |

		uddiṣṭāṅke paṃktikoṣṭhahṛte labdhaṃ punarharet |
		hyekasarvapadārdhena phalaśeṣau ca pādikau ||

	ityarddhābhyāmekaikapaṃktāvuddiṣṭadhanasya 
ādyuttarānayanaprakāraḥ kathitaḥ | yathā 
uddiṣṭāṅkamekapaṃktikoṣṭhasaṃkhyayā vibhajya tattatphalaṃ 
sarvapaṃktikoṣṭhe syāt | paṃktisthau saṃkhyantvekamapāsya tadarddhīkṛtya 
tatsaṃkhyayā vibhajet | tattatphalamuttaraṃ bhavati 
bhāgahāraśeṣaścādirbhavatīti |

		hyekasarvapadārddhaśca yamādiṣu yutaṃ punaḥ |
		guṇayet paṃktikoṣṭhe syāt paṃktikoṣṭheṣu tatphalam |

ityarddhābhyāmiṣṭādiṣṭottaraṃ 
likhitasarvabhadreṣvekaikapaṃktisthasamudayāṅkānayanaṃ kathitaṃ | 
asyāyamarthaḥ | tatra bhadraṃ sarva paṃktikoṣṭhasaṃkhyāsvekamapāsyu 
tadarddhīkṛtya tatsaṃkhyayā saṃguṇayya tasminnādi saṃyojya 
tadekapaṃktikoṣṭhasaṃkhyayā guṇayet | tatphalamekapaṃktisthāṅkaḥ 
samudāyo bhavatīti |

--------------------------------------------

p. 668) iti devyā yantrabhedāstavoktāḥ sarvvasiddhidāḥ |
aśeṣaṃ devi te proktaṃ yantrasiddhyabhidhāgame || 100 || 

īśvarātmamayī vyāptiriti samyak samīritā |
asyā niphālanāccitte tattattvaṃ svātmasāt kṛtam ||  

iti ṣoḍaśanityātantre śrīkādimate trayastriṃśat paṭalam || 33 || 0 ||

--------------------------------------------

		tryādidvidvyuttaraṃ bhadraṃ viṣamaṃ paṃktikoṣṭhataḥ |
		catuścatuṣṭayaṃ ṣaṭkaṃ bhadraṃ viṣamagarbhakam ||
		tadvaccatuṣkaṃ paṃktīnāṃ bhadraṃsyāt samagarbhakam |

	ityarddhādyena ślokena viṣamabhadrādilakṣaṇaṃ kathitaṃ | prativāhu 
tritrikoṣṭhapaṃktyādidvidvikoṣṭhapaṃktyuttaracaturasraṃ 
viṣamabhadrasaṃjñaṃ bhavati | prativāhu ṣaṭ ṣaṭkoṣṭhapaṃktyādi 
catuścatuḥkosṭhapaṃktyuttaraṃ bhadraṃ viṣamagarbhasaṃjñaṃ 
tadvaccatuścatuḥkoṣṭhapaṃktyādicatuścatuṣkoṣṭha paṃktyuttaraṃ 
bhadraṃ samagarbhasaṃjñaṃ ceti | atha mūlagranthavyākhyā likhyate | 
uccāṭanādikaṃ ityādiśabdo vidhanādiviṣayaḥ | vibhūtyādyamityatra 
ādyaśabdo bhūmyādi viṣayaḥ | anyairabhiṣekādibhiḥ | devīti sambuddhiḥ | 
proktaṃ prāgeveti śeṣaḥ | yantrasiddhyabhidhāgame yantrasiddhisaṃjñe 
āgame || 100 || 0 ||

	iti ṣoḍaśanityātantreṣu śrīkādimatākhyasya paripūrṇasya tantrasya 
prapañcasāra siṃharājaprakāśābhidhānena subhagānandanāthena 
viracitāyāṃ manoramākhyāyāṃ vyākhyāyāṃ 
liṅgayantraprakāśanaparaṃ tryastriṃśaṃ paṭalaṃ paripūrṇaṃ 
parāmṛṣṭam || 33 || oṃ tatsat ||

granthasaṃkhyā - trayastriṃśe tu paṭale vyākhyāgranthā udīritāḥ |
			sādhyarddhapādādadhikā navatiśca catuḥśatam ||
śrīcakrādyāni yantrāṇi proktānyekādaśa kramāt |
uhotpannānyanantāni tathā koṣṭhabhavāni ca ||



catustriṃśapaṭalam |

atha ṣoḍaśanityānāṃ vidyākautukināmiha |
camatkārakarīṃ vidyāṃ vakṣyāmi śṛṇu sundari || 1 || 

siddhasārasvataṃ mṛtyuñjayaṃ tripuṭagāruḍe |
aśvārūḍhāmannapūrṇāṃ navātmānaṃ navātmikām || 2 || 

tataśca devīhṛdayaṃ gaurīvidyāñca lakṣadām |
niṣkatrayapradāmiṣṭadāyinīñca mataṅginīm || 3 || 

rājyalakṣmīṃ mahālakṣmīṃ siddhalakṣmīmanantaram |
gopālabhedānauṣadhān vadāmyuktakrameṇa vai || 4 || 

śuciḥ svena tato māyā viyaddāhasvavahniyuk |
haṃsahṛttejasāṃ yogāddyutidāhacarasvakaiḥ || 5 || 

--------------------------------------------

	pūrvasmiṃstrayastriṃśe paṭale ṣoḍaśanityāvidyāsiddhāni 
vāñchitaprāptiphalāni lalitāvidyāyāḥ svarūpabhedasamutthāni 
kānicidyantrāṇyupadiśyānantaraṃ teṣāṃ lokacamatkārakarān prayogān 
vidyābhirupadiśatyatha ṣoḍaśanityānāmityādinā 
ātmavānityantaślokaśatarūpeṇa catustriṃśapaṭalena | tatra atha 
ṣoḍaśetyādibhiḥ krameṇa vai ityantaiścaturbhiḥ ślokaiḥ 
saprastāvapaṭalārthānupadiśati | tatra iha paṭale sundarīti sambuddhiḥ | 
siddhasārasvatamityādinā ślokena vidyāṣṭakamupadiśati | tatra 
tripuṭagāruḍe tripuṭāvidyāṃ gāruḍavidyāñca | tataścetyādinā ślokena 
vidyāṣaṭkaṃ | rājyalakṣmīmityarddhena vidyātrayaṃ | gopālabhedān 
saptetyarthaḥ | saptadhā iti taduddhārakrame vakṣyamāṇatvāt | auṣadhāni 
sakalabhujaṅgamaviṣaharāṇi svecchotkrāntikaraṇāni ca || 4 ||
	śucirityādinā vigrahetyantena ślokadvayena 
siddhasārasvatavidyāsvarūpamupadiśati | tatra śuciḥ aikāraḥ svena bindunā 
saheti śeṣaḥ | tataḥ anantaramakṣaramiti śeṣaḥ |

--------------------------------------------

p. 670) punaśca haṃsahṛddhaṃsadvayadāhavanairapi |
samāyairuditā vidyā pañcārṇāmṛtavigrahā || 6 || 

paṭale'sminnanuktānāmaṅgāni nijavidyayā |
māyayā vā vidadhyācca dhyānaṃ cādyānudīrite || 7 || 

prayovrataḥ pañcalakṣaṃ japitvā kulasundarīm |
dhyātvā siddhamanuḥ paścādvidadhyādviniyogakam || 8 || 

anayā mantritairadbhiḥ śodhayitvā tu kanyakām |
pāyayitvā ca tāṃ brūyāt ślokayeti samāhitaḥ || 9 || 

--------------------------------------------

māyā hṛllekhā | viyaddāhasvavahniyuk repha īkārabindusahitaḥ śakāraḥ 
śrībījamityarthaḥ | haṃsahṛttejasāṃ yogādyūtidāhacarasvakaiḥ 
hakārasakārasvakārarephakārarepha ekārabindusaptabhiranantaraṃ 
bījamityarthaḥ | punaśca anantaramakṣaraṃ 
haṃsahṛddhaṃsadvayadāhavanairapi samāyaiḥ 
hakārasakārahakāradvayarepha aukāravisarjanīyātmabhiḥ saptabhirakṣaraiḥ 
pañcamaṃ bījamiti yāvat | amṛtavigrahā saptaviṃśatipaṭale 
prāguktāmṛteśvarīvidyāyāḥ proktadhyānavigrahā | prayogaviśeṣe 
dhyānaviśeṣaḥ proktaśca tatraivetyarthaḥ || 6 ||
	paṭaletyādinā ślokenāsmin paṭale proktānāṃ 
vidyānāmaṅgadhyānayoḥ paribhāṣocyate | tatra anuktānāṃ 
vidyānāmityarthaḥ | nijavidyayā svasvavidyayā ṣoḍhāvibhinnenādyavījena 
gurūktakrameṇetyarthaḥ | māyayā hṛllekhayā 
dīrghasvaraṣaṭkabhinnayetyarthaḥ | vā vikalpe | ādyāmṛtavigrahā 
dhyānamiti yāvat | caḥ samuccaye | anudīrite dhyāne iti śeṣaḥ | etaduktaṃ 
bhavati anudīrite dhyāne sati tattaddevatānāṃ 
dhyānamamṛteśvarīdhyānameveti || 7 ||
	payobrata ityādibhirmahādbhutamityantaistribhiḥ 
ślokairvidyāsādhanaprakāraṃ siddhavidyāsārasvatavidyayā 
divyaprayogañcopadiśati | tatra payovrataḥ kṣīrāhārī | kulasundarīṃ 
dhyātvā pañcadaśe paṭale proktakulasundarīvigrahaṃ dhyātvetyarthaḥ | 
siddhamanuḥ siddhavidyaḥ | anayā siddhasārasvatavidyayā | mantritaiḥ 
divyatvānmantritābhiriti yāvat | turviśeṣe | kanyakāṃ avikṣubdhendriyāmiti 
yāvat | caḥ samuccaye | tāṃ kanyāṃ brūyāt |

--------------------------------------------

p. 671) gaṅgāpravāhavattasyā bhāratī niḥsarenmukhāt |
ācaṣṭe ca trikālasthānarthān pṛṣṭā mahādbhutam || 10 || 

bhūḥ svena jyādharāsvetā hṛnmāyayā samanvitam |
pālayeti dviruktvā tat pratilomamudīrayet || 11 || 

vidyā mṛtyuñjayākhyāsau dīrghasvarayujā hṛdā |
vidyayāṅgāni niyataṃ svātmānaṃ cintayediti || 12 || 

ādyamadhyatṛtīyārṇanālapadmasukarṇike |
samāsīnaṃ sudhārdrāṅgaṃ maulābindukalāyutam || 13 || 

--------------------------------------------

ślokayeti | atra bhinnakrameṇānvayaḥ | ślokayeti vrūyāditi | samāhitaḥ 
anyabuddhivyāpārādirahitaḥ | tasyāḥ kanyāyāḥ | caḥ samuccaye | 
trikālasthānarthān bhūtabhaviṣyadvarttamānakālasthān | pṛṣṭā 
kanyetyarthaḥ | mahādbhutaṃ mahācamatkārabhūtaṃ yathā || 10 ||
	bhūsvenetyādinā ślokena mṛtyuñjayavidyāsvarūpamupadiśati | tatra 
bhūḥ okāraḥ svena bindunā sahiteti śeṣaḥ | jyā jakāraḥ dharā svetā 
ukārabindubhyāṃ sahitā | hṛt sakāraḥ māyayā samanvitaṃ visarjanīyena 
samanvitaṃ | pālayeti dviruccāryaṃ pālaya pālayetyarthaḥ | tat 
uddhṛtākṣaratrayaṃ | pratilomaṃ pratikramāt | atra prayogeṣu tu prathamaṃ 
praṇavādyakṣaratrayamuccāryānantaraṃ pālanīyasyākhyāṃ 
dvitīyāntāmuccāryya tataḥ pālayayugaṃ tato 
vyutkrameṇādyakṣaratrayañcoccarediti sampradāyārthaḥ || 11 ||
	vidyetyādibhiredhata ityantaistribhiḥ ślokaiḥ 
mṛtyuñjayavidyādhyānasvarūpamupadiśati | tatra dīrghasvarayujā hṛdā 
dīrghasvaraṣaḍbhinnena sakāreṇa savinduneti sampradāyaḥ | svātmānaṃ 
nijavigrahaṃ cintayediti vakṣyamāṇaprakāreṇa || 12 ||
	ādyetyādinādyarddhenaitaduktaṃ bhavati ādyakṣaranālaṃ 
dvitīyākṣaradalaṃ tṛtīyākṣarakarṇikamūrddhvādhomukhaṃ 
sitakamaladvayaṃ saṅkalpya tayorantarāle sitakamale iti | sudhārdrāṅgaṃ tat 
padmadvayākṣaramaulisthacandrakalāniḥsṛtasudhārdrāṅgaṃ | susitaṃ 
varṇataḥ | hariṇetyādyāyudhacatuṣṭayaṃ

--------------------------------------------

p. 672) susitaṃ hariṇākṣasrakcintāpāśakaraṃ haram |
svaikyena bhāvayennityaṃ jayadīrghāyuredhate || 14 || 

tṛtīyamamṛtākhyāyā dvitīyaṃ tadanantaram |
rasāvahnisvasahitaprāṇāstaistripuṭoditā || 15 || 

tribhirdviruktairaṅgāni kṛtvā vidyāntu nityaśaḥ |
japedahno mukhe svaikyaṃ bhāvayaṃstrisahasrakam || 16 || 

tena vidyāṃ śriyaṃ kāntiṃ kavitāṃ gānakauśalam |
naranārīnṛpāṇāñca vāllabhyaṃ labhate naraḥ || 17 || 

aruṇāmaruṇākṣasthāṃ prasannavadanāmbujām |
puṣpeṣvaṅkuśapadmāni padmapāśekṣucāpakān || 18 || 

dadhānāṃ bāhubhiḥ ṣaḍbhiḥ māṇikyamukuṭojjvalām |
śṛṅgārabhūṣāpikavākcāmarādarśapīḍakāḥ || 19 || 

--------------------------------------------

vāmorddhvakarādi tadadhaḥkarāntamaprādakṣiṇyakrameṇa | tatra cinteti 
vyākhyānamudrā | svaikyena svāpṛthaktvena || 14 ||
	tṛtīyetyādinā ślokena tripuṭāvidyāsvarūpamupadiśati | tatra 
tṛtīyamamṛteśvaryyāḥ siddhasārasvatavidyātṛtīyabījaṃ 
śrībījamityarthaḥ | etacchrītripuṭāvidyāyāḥ prathamaṃ bījamityarthaḥ | 
dvitīyaṃ tadanantaraṃ siddhasārasvatavidyāyā dvitīyaṃ vījaṃ 
rasāvahnisvasahitaprāṇāḥ lakāra īkārabindubhiḥ sahitaḥ kakāraḥ | tena 
kāmabījamucyate | taistribhirbījaiḥ || 15 || śrī/ hrī/ klī/
	tribhirityādibhiḥ smaredityantaiḥ pañcabhiḥ ślokaistripuṭāvidyāyāḥ 
ṣaḍaṅgāni sādhanakramaṃ siddhavidyasya prāpyāni phalāni taddhyānaṃ 
tatparivāradhyānañcopadiśati | tatra 
tribhirbījairdviruktairvāradvayamuccāritaiḥ | turviśeṣe | trisahasrakaṃ 
vārāṇāmiti śeṣaḥ | tena japena | caḥ samuccaye | naraḥ sādhakaḥ | 
atrāyudhakramastu dakṣiṇādhohastādivāmādharahastāntaṃ 
prādakṣiṇyena boddhavyaḥ | ṣaḍbhiḥ sambhūyetyarthaḥ | dadhānā 
ityasyānantarapūrvaślokottarārddhena sambandhaḥ | tasyā devyāḥ |

--------------------------------------------

p. 673) dadhānāḥ paritastasyā gāyantyaścāpi śaktayaḥ |
parivāryya sthitāstābhirvṛtāṃ tāṃ svaikyataḥ smaret || 20 || 

bhūḥ svena haṃsadāhābhyāṃ marudvahnikṣmayā yutau |
vairimohītyakṣarāṇāṃ catuṣkaṃ garuḍeti ca || 21 || 

javī savahnigrāsaśca haṃsahiṃsadvayantathā |
svāhānto gadito mantrastārkṣasyākhilarakṣituḥ || 22 || 

trayoviṃśārṇako mantra uparāge susādhitaḥ |
phaṇidaṣṭān piśācādyaiḥ kliṣṭānanyāṃśca rogiṇaḥ || 23 || 

--------------------------------------------

sthitāḥ nacā(mrā)sīnā ityarthaḥ | devyā evāsīnatvaṃ | tābhiḥ śaktibhiḥ | 
tāṃ devīṃ | svaikyataḥ apṛthagbhāvena || 20 ||
	bhūḥ svetyādinā susādhita ityantenādhyarddhena ślokadvayena 
gāruḍamantrasvarūpaṃ tatsādhanaprakārañcopadiśati | tatra bhūḥ okāraḥ 
svena bindunā sahitā iti śeṣaḥ | etat kākākṣivat pūrvāparayoranveti | 
haṃsadāhābhyāṃ hakārarephābhyāṃ anyonyasuśliṣṭābhyāṃ | 
marudvāhnakṣmayā kṣmayā sahitau marudvahnī marucca vadvahniśca kṣmā 
cetyarthaḥ | te cākāra īkāra ūkārāḥ tena marudādivarṇāḥ pṛthak 
pṛthagiti sampradāyaḥ | tena hrāṃ hrīṃ hrūṃ ityakṣaratrayaṃ niṣpannaṃ | 
vairimohītyakṣarāṇāṃ catuṣkaṃ vairimohīti akṣarāṇāṃ catuṣṭayasya 
kharūpagrahaṇaṃ | garuḍeti ca cakāreṇa garuḍa ityakṣaratrayasya ca 
kharūpagrahaṇatvaṃ dyotyate | javī pakāraḥ savahnigrāsaḥ vahninā sahito 
grāsaḥ vahniritīkārasya saṃjñāpyāgneyatvasāmyāt sampradāyācca 
īkāraḥ grāsaḥ iti kṣakāraḥ īkārasahitaḥ kṣakāra ityarthaḥ | 
haṃsahiṃsadvayaṃ haṃsa ityakṣaradvayaṃ hiṃsa ityakṣaradvayañca | tathā 
svarūpagrahaṇaṃ | trayoviṃśārṇaḥ trayoviṃśativarṇātmakaḥ | uparāge 
candrasūryayoriti śeṣaḥ | susādhitaḥ bhaveditiśeṣaḥ | 
japatarpaṇahomārccādibhirityarthaḥ || 22 || oṃ hrāṃ hrīṃ hrūṃ vairimohi 
garuḍa prīṃ kṣīṃ haṃsa hiṃsa
	phaṇītyādinā japedityantenārddhādyena ślokadvayena 
gāruḍamantrasiddhasya prayogaviśeṣāt phalāni taddhyānañcopadiśati | 
tatra piśācādyairityatrādyaśabdo bhūtapretāpasmārakṛtyādiviṣayaḥ caḥ 
samuccaye | trividhairugraiḥ sthirakṛtrimajaṅgamākhyairviṣaviśeṣaiḥ |

--------------------------------------------

p. 674) viṣārttān trividhairugrairmūrcchitāṃśca gatāsukān |
pālayecchatajaptena toyenābhyukṣaṇāt kṣaṇāt || 24 || 

kurvatastāṇḍavaṃ śambhoragre merusamaṃ vibhum |
ahitāni ca khādantaṃ smaraṃstārkṣamanuṃ japet || 25 || 

padmākṣavījatailenāpyāśu naśyena nāśayet |
garalaṃ bhujagānāñca samastānāmayatnataḥ || 26 || 

praṇavaṃ carahaṃsāgnijavīdāho nabhaścarau |
śūnyāmbu rasadāhognihṛdambumarudanvitaḥ || 27 || 

haṃsaśca marutā yuktaḥ proktā vidyā daśākṣarī |
ṣaḍaṅgaṃ māyayā kṛtvā japedakṣaralakṣakam || 28 || 

--------------------------------------------

mūrcchitān gatasaṃjñān | gatāsukān dehe kasmiṃścit pradeśe viṣavegena 
saṅkucitaprāṇān | śatajaptena śatavāramabhimantritena | 
kurvatastāṇḍavamityatra bhinnakramānvayaḥ | tāṇḍavaṃ kurvata ityarthaḥ | 
merusamaṃ vigrahasya mahattayā varṇatayā ca | vibhuṃ tattvataḥ | ahitāni 
prāguktaviṣādīni || 25 ||
	padmākṣetyādinā ślokena sakalabhujaṅgamiviṣanāśanamauṣadhaṃ 
tatprayogañcopadiśati | tatra padmākṣavījebhyastailaṃ labdhaṃ tena | upāyo 
gurumukhādavagantavyaḥ || 26 ||
	praṇavamityādinā daśākṣarītyantenādhyarddhena 
ślokadvayenāśvārūdāvidyāmupadiśati | tatra carahaṃsāgnī iti 
madhyapadalopī samāsaḥ | tena carayutahaṃsāgnī ityarthaḥ | cara ekāraḥ 
haṃsāgnī īkārasahito hakāraḥ javī pakāraḥ dāho rephaḥ nabhaścarau 
makārasahito ekāraḥ | śūnyāmbu divyatvāt śūnyāmbunī iti yāvat | atra 
viyacchabdasya paryyāyatvāt sampradāyācca śūnyamiti śakāraḥ 
vakārasahitaḥ śakāra ityarthaḥ | sadāhogniḥ ikārasahito repha iti yāvat | 
hṛdambumarudanvitaḥ hṛt sakāraḥ ambu vakāraḥ ākārasahitaḥ svakāraḥ | 
haṃsaḥ hakāro marutāyuktaḥ ākārasahitaḥ || 27 ||
	ṣaḍaṅgetyādibhirvidyayetyantairarddhādyaiḥ ṣaḍbhiḥ 
ślokairaśvārūḍhāvidyayā aṅgāni

--------------------------------------------

p. 675) tato yamuddiśya japaṃ niśi kuryyādayatnataḥ |
samānayet svagehe tamānāśāt proktakāriṇam || 29 || 

vaśyamākarṣaṇaṃ lakṣmīṃ suvarṇaṃ vāñchitāni ca |
prāpnotyayatnādanayā vidyayā siddhayāniśam || 30 || 

lohitāṃ lohitāśvasthāṃ lohitāmbarabhūṣaṇām |
caturbhujāṃ trinayanāṃ prasannavadanāmbujām || 31 || 

bhallāṃ dakṣeṇa vāmena carmmayaṣṭiṃ samujjvalām |
anyābhyāṃ hemapāśena kaṇṭhe vaddhvā svasādhyakam || 32 || 

hemavetrāhataṃ vaddhvā karayugmakṛtāñjalim |
dāsohamiti bhāṣantaṃ patitaṃ nijapādayoḥ || 33 || 

svaran vidyāṃ japenmarttyo vaśe kuryyādayatnataḥ |
samastaṃ jīvabhuvanamaśvārūḍhākhyavidyayā || 34 || 

praṇavaṃ namasā yuktaṃ tathā bhagavatīti ca |
māheśvarīti proktvānnapūrṇe svāheti tanmanuḥ || 35 || 

--------------------------------------------

sādhanaprakāraṃ siddhavidyasya prayogān taddhyānaṃ 
tatphalaviśeṣāṃścopadiśati | tatra māyayā prāgvat hṛllekhayā | 
akṣaralakṣakaṃ vidyāyā akṣarasaṃkhyālakṣakaṃ daśalakṣamityarthaḥ | 
tato vidyāyāṃ siddhāyāmiti yāvat | taṃ sādhyaṃ | ānāśāt 
yāvaccharīraṃ | proktakāriṇaṃ dāsavadityarthaḥ | anayā 
aśvārūḍhākhyayā vidyayā | lohitāśvasthāṃ lihitavarṇāśvasthāṃ | 
dakṣeṇa dakṣiṇakareṇetyarthaḥ | vāmena prāgvat | samujjvalāṃ 
vividhavarṇāṃ | anyābhyāṃ ūrddhvakarābhyāṃ | hemapāśena 
tayorvāmakarasthenetyarthaḥ | hemavetrāhataṃ 
tayordakṣiṇakarasthahemavetrāhataṃ | smaran uktarūpāṃ devīṃ || 34 ||
	praṇavamityādinā ślokenānnapūrṇākhyāṃ 
saptadaśākṣaravidyāmupadiśati | tatra namasā namaḥ padena 
praṇavādanantaraṃ nama ityakṣaradvayaṃ | tathā samuccaye | bhagavatīti 
bhagavati iti caturakṣarāṇi māheśvarīti māheśvari iti caturakṣarāṇi 
annapūrṇe svāheti annapūrṇe svāhā iti ṣaḍakṣarāṇi tanmanuḥ 
annapūrṇāvidyā || 35 ||

--------------------------------------------

p. 676) vidhāya māyayāṅgāni japedvidyāmaharmukhe |
sahasravāraṃ niyataṃ na tasya syāddaridratā || 36 || 

bhujaṅgatrāsakaraṇanṛtyāsaktāvalokinīm |
smitavaktrāṃ hemapātrāt pāyasaṃ dadhatīṃ kare || 37 || 

bhavānīṃ sarvadā vidyājapavānna kadācana |
bubhukṣito bhavedeva na kadācicca kutracit || 38 || 

tathā nṛtyasthitaṃ māṃ tvāṃ tadālokanakautukām |
ābhyāṃ bhajennityaśo yo mantrābhyāṃ yācate varam || 39 || 

tasyāvayoḥ prasādena sidhyatyevāśu cintitam |
tiṣṭheccopari sarveṣāṃ sarvathā sarvataḥ sadā || 40 || 

haṃsahṛdgrāsanabhasāṃ rasāmbuvyāptadāhakaiḥ |
kṣmāsvayogānnāmataśca navātma navabhiśca taiḥ || 41 || 

--------------------------------------------

	vidhāyetyādibhiḥ kutracidityantaistribhiḥ ślokairannapūrṇādevyā 
aṅgāni dhyānaṃ vidyāsādhanaprakāraṃ vidyāsiddhasya labhyāni phalāni 
copadiśati | tatra māyayā prāgvat hṛllekhayā | vidyāṃ annapūrṇākhyāṃ 
| aharmūkhe prātaḥkāle | tasya japituḥ | 
bhujaṅgatrāsakaraṇanṛtyāsaktāvalokinīṃ 
tāṇḍavaviśeṣāsaktaparameśvarāvalokanaśīlāṃ | hemapātrāt 
hemapātrāditi lyavlope pañcamī | hemapātramāpūrya sthitāṃ | 
vidyājapavān annapūrṇāyāḥ || 38 ||
	tathetyādinā sadetyantena 
ślokadvayenānantaravakṣyamāṇanavātmavidyayordhyānaṃ tatphalāni 
copadiśati | tatra tathā nṛtyasthitaṃ bhujaṅgatrāsananṛtyaparaṃ | 
tadālokanena kautukāṃ nṛtyāvalokanakautukāṃ | ābhyāṃ 
vakṣyamāṇābhyāṃ | varamabhīṣṭaṃ | tasya yācituḥ | evāvadhāraṇe || 40 
||
	haṃsetyādinā siddhidāvityantena ślokadvayena 
navātsakayorvidyāsvarūpamupadiśati | tatra haṃsahṛdgrāsanabhasāṃ 
hakārasakārakṣakāramakārāṇāṃ | rasāmbuvyāptadāhakaiḥ 
lakārabakārayakārarephaiḥ sahitānāmiti | tairakṣaraiḥ | tasya 
navātmakamantrasya |

--------------------------------------------

p. 677) tasyaiva kṣmākṣaraṃ hittvā vahniṃ tatra prayojayet |
navātmikā tu te vidyā dvāvetau sarvasiddhidau || 42 || 

praṇavaṃ tripuṭāntyārṇaṃ namasā caturakṣarī |
devīhṛdayasaṃjñāsau vidyā sarvārthasiddhidā || 43 || 

dhyānamuktamamuṣyāstu satataṃ sarvamaṅgalām |
sitakuṣṭhaṃ svarṇapuṣpīmūlaṃ tatpatravāriṇā || 44 || 

piṣṭvā śuddhaḥ pāyasāśī vidyājāpī jitendriyaḥ |
bhumau śayīta tāṃ rātriṃ vijane suśubhe gṛhe || 45 || 

talliptājñākaṇṭhahṛtkastatrālikhitamāyakaḥ |
ājñāsthitaṃ (tā) tathā sā taṃ vahedasyābhivāñchitam || 46 || 

--------------------------------------------

evāvadhāraṇe | kṣmā ūkāraḥ | vahniṃ īkāram | tatra ūkārākṣarasthāne 
| navātmikā prāgvat | turviśeṣe | te vidyā devyāstava vidyā || 42 ||
	praṇavamityādinā ślokena devīhṛdayavidyāsvarūpamupadiśati | tatra 
praṇavaṃ prathamamakṣaraṃ tripuṭāntyārṇaṃ 
tripuṭāvidyāyāstṛtīyākṣara kāmavījaṃ | etaddevīhṛdayavidyāyā 
dvitīyākṣaramityarthaḥ | namasā nama ityakṣaradvayena 
tṛtīyacaturthākṣarabhūtena caturakṣarī sambhūyeti yāvat || 43 ||
	dhyānamityādibhirvijayāvahetyantaiḥ caturbhiḥ ślokaiḥ 
devīhṛdayadhyānaṃ sakalamantravidyābhistattaddevatānāṃ 
svapnakathanaphalāvāptyādikañcopadiśati | tatra dhyānamuktaṃ amuṣyāḥ 
asyā devīhṛdayavidyāyā dhyānaṃ evamuktamiti yāvat | turviśeṣe | 
sarvamaṅgalāṃ dhyāyedityarthaḥ | atrauṣadhayoḥ saṃjñā 
gurumukhādavagantavyā | tatpatravāriṇā svarṇapuṣpīpatravāriṇā | 
bhūmau darbhasañcare mṛgatvaci veti sampradāyaḥ | suśubhe 
nidrāvirodhakarakīṭādirahite | talliptājñākaṇṭhahṛtkaḥ 
proktauṣadhadvayaliptājñākaṇṭhahṛtkaḥ tatrājñeti bhruvormadhyaṃ | tatra 
āliptasthānatraye likhitamāyakaḥ

--------------------------------------------

p. 678) devīhṛdayavidyeyaṃ strīṇāṃ sadyaḥphalapradā |
saubhāgyalakṣmīkīrtyāyurārogyavijayāvahā || 47 || 

praṇavaṃ rudradayite tathā yogeśvarīti ca |
svāhāntikā tu vidyeyaṃ kathitā dvādaśākṣarī || 48 || 

gaurīvidyetyasau proktā lakṣajaptā susādhitā |
dhyātvā prāgvaddhayārūḍhā devī sādhayatīpsitam || 49 || 

niśāmadhye tu niśayā nijavāmorudeśataḥ |
sādhyanāmasamopetāmālikhyaitāntu tanmanāḥ || 50 || 

dhyāyaṃstathā japedvidyāṃ tadaivākarṣayet priyām |
nānayā sadṛśī vidyā vidyate vanitāvaśe || 51 || 

rājavaśye tathā lokavaśye strīvaśakarmmaṇi |
na vidyāḥ santi bhuvane hayagaurīmanudvayāt || 52 || 

--------------------------------------------

likhitahṛllekhaḥ | ājñāsthita bhrūmadhyasthitaṃ | tathā samuccaye | sā devī 
| taṃ sādhakaṃ | asya sādhakasya saubhāgyādiphalaṣaṭkaproktaphalam || 47 ||
	praṇavamityādinā ślokena gaurīvidyāsvarūpamupadiśati | tatra 
rudradayite ityakṣarapañcakaṃ yogeśvarītyakṣaracatuṣṭayaṃ 
svāhetyakṣaradvayaṃ dvādaśākṣarī sambhūyeti yāvat || 48 ||
	gaurītyādibhirdvayādityantaiścaturbhiḥ ślokaiḥ gaurīvidyāyāḥ 
sādhanaṃ dhyānaṃ siddhavidyasya prayogaviśeṣān 
phalabhedādikañcopadiśati | tatra dhyātvetyādinottarārddhena etaduktaṃ 
bhavati prāgudīritāśvārūḍhāsvarūpavidyāntā gaurīdevī nijamanīṣitaṃ 
sādhayatīti | turviśeṣe | niśayā haridrayā | nijavāmorudeśataḥ sādhakasya 
vāmorudeśe | sādhyanāmasamopetāṃ sādhyasādhakakarmmaṇā 
samopetāṃ | etāṃ gaurīvidyāṃ | tanmanāḥ sādhyamanā ityarthaḥ | tathā 
yathāsampradāyabhāvanayā | vidyāṃ gauryyā iti śeṣaḥ | tadaiva anayā 
gaurīvidyayā | hayagaurīmanudvayāt aśvārūḍhāvidyā 
gaurīvidyādvayataḥ adhikāśca sadṛśāśceti yāvat || 52 ||

--------------------------------------------

p. 679) agnirnādaśca tadyuktaḥ tāvevātha nabhodharau |
etaddvitīyaṃ tau syātāṃ kākaṇṭheti tataḥ param || 53 || 

muṇḍisvāheti vidyeyamuktā pañcadaśākṣarā |
kṛtāṅgo māyayā dhyātvā tāṃ devīṃ sarvamaṅgalām || 54 || 

japedvidyāṃ maunayutaḥ kadalīpūgamadhyataḥ |
trisandhyārccāsamopetaṃ sā prītā lakṣadā dinaiḥ || 55 || 

praṇavaṃ navakeśāṃ ca kanakavatisaṃyutam |
svāhāntaṃ dvādaśārṇeyaṃ vidyā niṣkatrayapradā || 56 || 

--------------------------------------------

	agnirityādinā pañcadaśākṣaretyantenādhyarddhena ślokena 
lakṣasuvarṇapradāvidyāsvarūpamupadiśati | tatra agniḥ ikāraḥ | nādaśca 
tadyukta ikāreṇa (ṭha)rakāro yuktaḥ | tau proktau | evāvadhāraṇe | asya 
mantrasya prathamadvitīyavarṇāveva tṛtīyacaturthavarṇau bhavata ityarthaḥ | 
nabhodharau uktārasahito makāra iti yāvat | etaddvitīyaṃ asya mantrasya 
dvitīyamakṣarameva ṣaṣṭhamakṣaramityarthaḥ | tau syātāṃ 
pañcamaṣaṣṭhavarṇāveva saptamāṣṭamau syātāmiti yāvat | kākaṇṭheti 
kākaṇṭha iti trīṇyakṣarāṇi muṇḍisvāheti muṇḍi svāhā iti 
catvāryyakṣarāṇi pañcadaśākṣarā | sambhūyeti yāvat || 53 ||
	kṛtāṅga ityādinā dinairityantenārddhādyena ślokenāṅgāni 
dhyānaṃ sādhanakramaṃ siddhavidyasya phalasiddhiñcopadiśati | tatra 
māyayā prāgvat hṛllekhayā | tāṃ devīṃ lakṣapradākhyāṃ devīṃ 
sarvamaṅgalāṃ sarvamaṅgalāsamānavigrahāṃ | kadalīpūgamadhyataḥ 
kadalīvanamadhye pūgavanamadhye vā | trisandhyārccāsamopetamiti 
kriyāviśeṣaṇam | sā devī lakṣadā lakṣasvarṇapradā | dinaiḥ prāgvat || 55 ||
	praṇavamityādinā ślokena niṣkatrayapradāvidyāsvarūpamupadiśati | 
tatra navakeśāṃ navakeśāmiti catvāryakṣarāṇi | kanakavatisaṃyutaṃ 
kanakavati iti pañcākṣarāṇi svāhā ityakṣaradvayaṃ uccarediti śeṣaḥ | 
dvādaśārṇā sambhūyeti yāvat | niṣkatrayapradā 
prāgvannāmataścārthataśca || 56 ||

--------------------------------------------

p. 680) nityaśo giriśṛṅgasthavaṭamūle trilakṣakam |
japitvā varṇaśo vidyāṃ phalamuktamavāpnuyāt || 57 || 

caraḥ prāṇo marudyukto vyāptaṃ prāṇo dharānvitaḥ |
vyomadvayaṃ marudyuktaṃ rayaśca dharayā yutaḥ || 58 || 

caraḥ prāṇa iti proktvā vidyābhīṣṭaṃ vadenmithaḥ |
jātipuṣpairniśāmadhye pūjitā maṅgalākṛtiḥ || 59 || 

siddhasārasvatasyādau tryakṣarāṇi tataḥ param |
mātaṅginyai tathā svāhā punastrīṇīti tanmanuḥ || 60 || 

dvādaśārṇeyamacirāt saubhāgyaṃ kavitāṃ śriyam |
gānābhiyogaṃ viśveṣāṃ mānyatāñca prayacchati || 61 || 

--------------------------------------------

	nityaśa ityādinā ślokena niṣkatrayapradāvidyāsādhanaprakāraṃ 
siddhiñcopadiśati | tatra trilakṣakaṃ japitvā varṇaśa sambhūya 
ṣaṭtriṃśallakṣavāraṃ japitvetyarthaḥ | uktaniṣkatrayamitaṃ 
svarṇamityarthaḥ | avāpnuyādityasya nityaśa ityanena ca sambandhaḥ || 57 ||
	cara ityādinā kṛtirityantena 
ślokadvayenābhīṣṭavādinīvidyāsvarūpaṃ tatphalaṃ tatsādhanakramaṃ 
taddhyānañcopadiśati | tatra cara ekāraḥ | prāṇo marudyuktaḥ ākāra 
sahitaḥ kakāraḥ | vyāptaṃ yakāraḥ | prāṇo dharānvitaḥ ukāra sahitaḥ 
kakāraḥ | vyomadvayaṃ marudyuktaṃ suśleṣoccārita ṇakāradvayaṃ 
ākārayuktaṃ | rayaśca dharayā yutaḥ ukārasahitaḥ takāraḥ | cara ekāraḥ | 
prāṇaḥ kakāraḥ | vidyā aṣṭākṣareti yāvat | maṅgalākṛtiḥ 
sarvamaṅgalādevyāḥ proktavigrahā || 59 ||
	siddhetyādinā ślokena mātaṅgeśvarīvidyāsvarūpamupadiśati | tatra 
siddhasārasvatasyādau tryakṣarāṇi siddhasārasvatamantrasyādyāni 
tryaṇyakṣarāṇi mātaṅgeśvarīvidyāyā api prathamabhūtānyakṣarāṇi 
trīṇi tāni vāgbhavahṛllekhāśrībījāni | mātaṅginyai iti catvāryyakṣarāṇi 
| svāhā ityakṣaradvayaṃ | trīṇi prathamabhūtāni vāgbhavādīni 
pratilomāni | tanmanuḥ mātaṅgeśvarīvidyā || 60 ||
	dvādaśetyādibhiḥ smitāmityantaiḥ pañcabhiḥ ślokaiḥ 
tadvidyākṣarasaṃkhyāṃ tadaṅgāni

--------------------------------------------

p. 681) māyākṛtāṅgo nityaśastāṃ prajapedudaye raveḥ |
sahasravāraṃ tenāsau siddhā sarvaṃ prayacchati || 62 || 

indranīlanibhāṃ raktavasanābharaṇojjvalām |
pralambaveṇīsannaddhasaugandhikasamujjvalām || 63 || 

tatkḷptamuṇḍamālāñca muktāstavakaśobhitām |
ūrmmikāvīrakaṭakanūpurairmaṇḍitāṅghrikām || 64 || 

vādayantīṃ mahāvīṇāṃ svasamānāṅganājanaiḥ |
stūyamānāñca parito dhyāyeddevīṃ śucismitām || 65 || 

mātaṅginyā dvitīyañca tṛtīyaṃ tadanantaram |
rasācarasvairambu syādvātāgnī tadanantaram || 66 || 

rājyade rājyalakṣmīti hṛnmāyā vyutkramāttrayam |
vidyāsau rājyalakṣmyāstu ṣoḍaśārṇā samīritā || 67 || 

--------------------------------------------

tadvidyāsiddhasya phalāni vidyāsādhanaprakāradevatādhyānañcopadiśati | 
tatra iyaṃ mātaṅgeśvarīvidyā | māyākṛtāṅgaḥ prāgvat hṛllekhayā 
nyastaṣaḍaṅgaḥ | tāṃ vidyāṃ | tena japena | asau vidyā | sarvaṃ 
vāñchitamiti śeṣaḥ | asmin śloke prathamapāde tvekākṣarādhikyaṃ 
divyatvāt | raktavasanābharaṇojjvalāṃ raktavasanaraktābharaṇamaṇḍitāṃ | 
tatkḷptamuṇḍamālāṃ saugandhikaiḥ kḷptaśiromālāṃ | 
svasamānāṅganājanaiḥ svasamānākāravarṇabhūṣaṇādibhiḥ śaktibhiḥ 
|| 65 ||
	mātaṅgītyādinā samīritā ityantena ślokadvayena 
rājyalakṣmīvidyāsvarūpamupadiśati | tatra mātaṅginyā 
ityarddhenaitaduktaṃ bhavati | mātaṅginīvidyāyā 
dvitīyatṛtīyākṣaradvayaṃ hṛllekhāśrībījarūpaṃ rājyalakṣmīvidyāyāḥ 
prathamadvitīyākṣaradvayaṃ bhavatīti | rasācarasvaiḥ lakāra 
ekārabindubhirupeto'mba vakāraḥ tena vle/ iti | vātāgnī akāraśca ikāraśca 
pṛthak pṛthagiti yāvat || 66 ||
	rājyade rājyalakṣmīti saptākṣarāṇi hṛnmāyā visarjanīyasahitaḥ 
sakāra iti yāvat | vyutkramāttrayaṃ ādyākṣaratrayaṃ 
pratilomakrameṇetyarthaḥ | ṣoḍaśārṇā ṣoḍaśākṣarāṇi sambhūyeti 
yāvat || 67 ||

--------------------------------------------

p. 682) dhyātvā tāṃ vijayāṃ vidyāṃ japennityañca pūjayet |
rājyaṃ prayacchati prītā sādhakāyāvilambitam || 68 || 

praṇavaṃ śrīpuṭāṃ māyāṃ kamale tadanantaram |
kamalāto laye paścāt prasīdadvitayaṃ punaḥ || 69 || 

ādyatrayaṃ mahālakṣmyai namaḥ proktā maheśvari |
vidyā te saptaviṃśārṇā samastābhīṣṭadāniśam || 70 || 

bījatrayaiḥ ṣaḍaṅgāni dviruktairvihitāni vai |
dhyānañca vijayārūpaṃ prajapāddinaśastathā || 71 || 

kīrttilakṣmīdhanārogyavijayādyakhileṣṭadā |
tulāsthe bhāskare pūjā pūrṇāyāṃ sakaleṣṭadā || 72 || 

--------------------------------------------

	dhyātvetyādinā ślokena taddhyānaṃ tadupāsanakramamupāsituḥ 
phalāvāptiñcopadiśati | tatra tāṃ rājyalakṣmīṃ vijayāṃ 
vijayānityāsamānavigrahāṃ || 68 ||
	praṇavamityādinā'niśamityantena ślokadvayena 
mahālakṣmīvidyāsvarūpamupadiśati | tatra śrīpuṭāṃ māyāṃ 
śrībījapuṭitahṛllekhāṃ kamale ityakṣaratrayaṃ kamalāto laye kamalā 
ityakṣaratrayāt paraṃ laye ityakṣaradvayaṃ | prasīdadvitayaṃ prasīda prasīda 
iti ṣaḍakṣarāṇi | ādyatrayaṃ śrībījapuṭitahṛllekheti yāvat | mahālakṣmyai 
namaḥ ityakṣaraṣaṭkaṃ | maheśvarīti devīsambuddhiḥ | saptaviṃśārṇā 
sambhūya iti yāvat || 70 ||
	bījetyādineṣṭadā ityantena ślokadvayena tadaṅgāni taddhyānaṃ 
tadupāsanakramaṃ tatphalāni 
sarvābhīṣṭasiddhikarabhajanakālañcopadiśati | tatra 
bījetyādyarddhenaitaduktaṃ bhavati asyā vidyāyā dvitīyādyakṣaratrayasya 
dvirāvṛttyā ṣaḍaṅgāni vihitāni syuriti | dhyānañca vijayārūpaṃ 
vijayānityāyā dhyānamasyā api dhyānamiti yāvat | vijayādītyatrādiśabdo 
vividhamaṅgalatrayagṛhakṣetrādiviṣayaḥ | tulāsthe tulārāśigate bhāskare | 
pūrṇāyāṃ paurṇamāsyām || 72 ||

--------------------------------------------

p. 683) jyāsakadāhavahnisvānnabho haṃso marudyutaḥ |
caṇḍatejaśca saṅkarṣaṇavarṇāḥ syustadanantaram || 73 || 

vyomāgnyā kālīmanthāne varṇā haṃsaśca māyayā |
siddhalakṣmyādividyeyaṃ proktā saptadaśākṣarā || 74 || 

ādyena kṛtvā cāṅgāni japedvidyāntu nityaśaḥ |
prātaḥ sahasravārantu tarpayettaddaśāṃśakam || 75 || 

prasanna varṣato nityapūjāyāṃ sādhakasya sā |
prayacchati jayaṃ yuddhe śriyaṃ sarvātiśāyinīm || 76 || 

bhūtapretapiśācāpasmārakṛtyādivāraṇam |
karoti mārge kāntāragirikṛcchrebhirakṣati || 77 || 

dhyānantu tasyā deveśi maṅgale maṅgalāsamā |
yuddhamārgādirakṣāsu śṛṇu vakṣye yathāvidhi || 78 || 

--------------------------------------------

	jyāsaketyādinākṣaretyantena ślokadvayena 
siddhalakṣmīvidyāsvarūpādikamupadiśati | tatra jyāsakadāhavahnisvāt 
jakāra rakāra īkārāt bindubhiḥ prathamaṃ bījamuccāryeti yāvat | nabhaḥ 
makāraḥ | haṃso marudyutaḥ ākārasahito hakāraḥ | caṇḍatejaḥ 
ityakṣaracatuṣṭayaṃ | saṅkarṣaṇavarṇāḥ saṅkarṣaṇa iti varṇacatuṣṭayaṃ | 
vyomāgnyā īkāreṇa sahito hakāraḥ | kālīmanthāne varṇāḥ 
kālīmanthāne iti pañcavarṇāḥ | haṃsaśca māyayā visarjanīyena sahito 
hakāraḥ | saptadaśākṣarā sambhūya iti yāvat || 74 ||
	ādyenetyādibhirdhruvamityantaiḥ ṣaḍbhiḥ ślokaistadaṅgāni 
tadupāsanakramaṃ tattatphalāni tasyā nityopāsyadhyānaṃ 
prayogadhyānādikañcopadiśati | tatra ādyena bījena prāgvat svarabhinnena | 
taddaśāṃśakaṃ śatavāramityarthaḥ | sā siddhalakṣmīḥ | 
kṛtyādītyatrādiśabdo rogagrahabhayādiviṣayaḥ | tasyāḥ siddhalakṣmyāḥ | 
deveśīti devīsambuddhiḥ | maṅgale prayoge maṅgalāsamānavigrahā | 
yuddhamārgādītyādiśabdo

--------------------------------------------

p. 684) śataśīrṣāṃ trinayanāṃ prativaktaṃ bhayānakām |
hastadviśatasaṃyuktāṃ svasamākāraśaktibhiḥ || 79 || 

vṛtāmanantairhasteṣu sādhakābhīṣṭahetikām |
dhyātvaivamarccayediṣṭamavāpnotyakhilaṃ dhruvam || 80 || 

prākpratyagdakṣiṇodakka kṛtvā sūtrāṣṭakaṃ tataḥ |
mārjayedbāhyavīthīṣu pañcapañca tathaikadhā || 81 || 

tadantarapi koṇeṣu trayamekīkṛte tataḥ |
madhyādi vilikhenmantravarṇān ṣoḍaśa nāma ca || 82 || 

--------------------------------------------

śabdo girikāntārādipārśvasthalaviṣayaḥ | śṛṇvityasya dhyānamiti 
pūrvatrānvayaḥ | bhayānakāṃ bhīṣaṇarūpām | anantaiḥ 
divyatvādanantābhiriti yāvat | sādhakābhīṣṭahetikāṃ 
tattatprayogānuguṇamiti yāvat || 80 ||
	prāgityādibhirnityaśa ityantaistribhiḥ 
ślokairnityārcanācakranirmāṇādikamupadiśati | tatra kṛtvā sūtrāṣṭakaṃ 
samāntarālamityarthaḥ | tathā yathā pratikoṇamekamekaṃ 
koṣṭhamavaśiṣyeta tathetyarthaḥ | tadantaḥ vīthyābhiti śeṣaḥ | trayaṃ 
koṣṭhatrayaṃ | etaduktaṃ bhavati | dvitīyavīthyāṃ pratidiśaṃ madhye 
ekamekaṃ koṣṭhamavaśiṣyate tathā mārjayediti | madhyādi etat 
kriyāviśeṣaṇaṃ | sarvamadhyakoṣṭhe ādyamakṣaraṃ yathā tathetyarthaḥ | 
mantravarṇān ṣoḍaśa avaśiṣṭāniti yāvat | nāma sādhyādīnāṃ 
prāgvanmadhyakoṣṭhalikhitavījodare iti yāvat | madhye ityanantaraśloke 
vakṣyamāṇatvāt | prādakṣiṇyakramāt vilikhediti pūrvatrānvayaḥ | tatra 
cakre ayamatra viracanākramaḥ | prākpratyagdakṣiṇodakkasamāntarālaṃ 
sūtrāṣṭakāṣṭakāsphālanādekonapañcāśat koṣṭhātmakaṃ 
samacaturasraṃ vidhāya tattadvāhyavīthigatakoṣṭheṣu caturviṃśatyāṃ 
pratidiśaṃ madhyasthamadhyasthakoṣṭhapañcapañcakamekīkṛtya 
tadantarvīthīsthakoṣṭhaṣoḍaśake pratikoṇamekamekaṃ 
tattadubhayapārśvasthakoṣṭhābhyāṃ saha trīṇi trīṇi koṣṭhānyekīkṛtya 
śiṣṭasaptadaśakoṣṭheṣu sarvamadhyasthakoṣṭhe sādhyādisametaṃ 
prathamaṃ bījaṃ tadvāhyavīthīstheṣu aṣṭasu 
koṣṭheṣvagrādiprādakṣiṇyena tadvāhyavīthyādikoṣṭhacatuṣṭaye prāgvat

--------------------------------------------

p. 685) prādakṣiṇyakramānmadhye pūjayettatra tāṃ sadā |
samastābhīṣṭasaṃsiddhyai siddhalakṣmī tu nityaśaḥ || 83 || 

kadācidādyā lalitā puṃrūpā kṛṣṇavigrahā |
sarvanārīsamārambhādakarodvivaśaṃ jagat || 84 || 

tataḥ sa gopīsaṃjñābhirāvṛtobhūt svaśaktibhiḥ |
tadā tena vinodāya svaṃ ṣoḍhākalpayadvapuḥ || 85 || 

teṣāṃ ṣaṇāñca ṣanmantrāḥ samastābhīṣṭadāyakāḥ |
tairyantrapūjāhavanajapatarpaṇasecanaiḥ || 86 || 

bhavanti lakṣmīkāntiśrīvijayārogyasaṃyutāḥ |
śṛṇu tān ṣaṭkramānmantrān dhyānārccāviniyogakaiḥ || 87 || 

sthirārasāvyāptavanasvairuktobhūnmahāmanuḥ |
praṇavadvayamadhyasthaḥ siddhagopālakābhidhaḥ || 88 || 

--------------------------------------------

kramāttadvāhyavīthyāṃ koṇakoṣṭhacatuṣṭaye vāyavyādiniṛtyantaṃ ca 
vidyāyāḥ saptadaśārṇān krameṇa vilikhediti || 83 ||
	kadācidityādibhirviniyogakairityantaiścaturbhiḥ ślokairlalitāvidyāyā 
gopālasvarūpatvaṃ tanmūrttibhedāṃstadupāstiphalāni 
tanmantroddhāraprastāvādisahitamupadiśati | tatra ādyā nityānāma lalitā | 
puṃrūpā kṛṣṇavigrahā paramārthakṛṣṇaśaḥ prāgvat kṛṣṇaḥ 
svaśaktibhiḥ nityābhiraṇimādibhiśca | tena vapuṣā | teṣāṃ vapuṣāṃ | 
tairmantrairlakṣmīkāntiyaśovijayārogyasaṃyutāḥ sādhakā iti yāvat | 
dhyānārcāviniyogakaiḥ saheti yāvat | asmin śloke prathamapāde 
tvakṣarādhikyaṃ divyatvāt || 87 ||
	sthiretyādinā ślokena siddhagopālamantrasvarūpamupadiśati | tatra 
sthirārasāvyāptavanasvaiḥ gakāralakārayakārāukārabindubhiḥ 
kūṭarūpaiḥ | mahāmanuḥ saṃjñayā vaibhavena ca | 
praṇavadvayamadhyasthaḥ praṇavapuṭitaḥ || 88 ||

--------------------------------------------

p. 686) proktaistaiḥ pañcabhiḥ kāmamantrairekaikataḥ kramāt |
puṭanānnāmatastasmādvāṇaistaiḥ puṭanādbhavet || 89 || 

sammohanākhyastvevañca saptadhābhūnmahāmanuḥ |
ādyaḥ pañcāṅgako mantrastvitare syuḥ ṣaḍaṅgakāḥ || 90 || 

tattadbījādikena syāt ṣaḍaṅgāni yathāvidhi |
aṣṭapatrāvjamadhyasthaṃ pūjayet saptātikramāt || 91 || 

yantrāṇi tāni tanmantrayutamadhyānyanukramāt |
vāreṣu bhāskarādyeṣu teṣāṃ pūjā krameṇa vai || 92 || 

--------------------------------------------

	proktairityādibhiḥ kramādityantaistribhiḥ ślokaiḥ 
ṣaḍvidhagopālamantrasvarūpaṃ tadaṅgāni tadārādhanakramañcopadiśati 
| tatra proktaiḥ saptame paṭale sahaṃsetyādinā 
pañcatriṃśādyenādhyarddhaślokadvayeneti yāvat | ekaikataḥ 
pratyekamekaikavījena | nāmataḥ saptame paṭale pathama ityādinā 
triṃśādyenādhyarddhaślokena proktakāmarājādināmāni proktakūṭasyeti 
yāvat | vāṇaiḥ kāmarājasya pañcavāṇamantraiḥ | taiḥ pañcakāmabījaiḥ 
| atra cakāraḥ samāhyāryyaḥ | tudvayaṃ samuccaye | evaṃ uktakramāt | 
etaduktaṃ bhavati praṇavena puṭito mahāmanuḥ siddhagopālasaṃjñaḥ 
mantraḥ | pañcasu kāmabījeṣvekaikabījapuṭitena mahāmanunā kramāt 
kāmarājagopālamanmathagopālakandarpagopālamakaraketanagopālamanobh
avagopālasaṃjñāḥ pañcamantrāśca sambhūya tryakṣarātmakāḥ 
ṣaṇmantrāḥ prathamamantreṇa saha saptagopālamantrāḥ santīti | ādyasteṣu 
siddhagopālamantra ityarthaḥ | pañcāṅgakaḥ netranyāsarahita iti yāvat | itare 
ṣaṇmantrāḥ kāmarājagopālādyāḥ | tattadbījādikena mahāmanuneti 
śeṣaḥ | syāddivyatvāt syuriti yāvat | yathāvidhīti 
dīrghasvaraṣaṭkabhinnakrameṇetyarthaḥ | aṣṭapatrāṇāṃ madhyasthāṃ eṣu 
saptasvanyatamāṃ || 91 ||
	yantrāṇītyādibhiravāpnuyādityantaiḥ tribhiḥ ślokaisteṣāṃ 
yantrāṇi kālasvarūpeṇa vāreṣu saptasu bhajanakramaṃ 
nivedyaviśeṣādikañcopadiśati | tatra tāni siddhagopālādisaṃjñāni | 
tanmantrayutamadhyāni nijanijamantralikhitakarṇikāni | vāreṣu

--------------------------------------------

p. 687) sakaleṣṭapradā nityaṃ dugdhakṣaudraghṛtānnakaiḥ |
pāyasairnārikelaiśca sasitaiḥ kadalīphalaiḥ || 93 || 

kramādvāreṣu naivedyaṃ dadyādiṣṭārthasiddhaye |
itīritaiḥ saptabhistaiḥ sarvamiṣṭamavāpnuyāt || 94 || 

aruṇaṃ ṣaḍbhujaṃ vaṃśavādinaṃ pāśamaṅkuśam |
puṇḍrekṣucāpapuṣpeṣūn dadhānaṃ śaktibhiḥ smaret || 95 || 

suvarṇapuṣpīmulena piṣṭena nijavāriṇā |
hṛtkaṇṭhājñālepanato devatādarśanaṃ bhavet || 96 || 

ugragandhāṃ ca nīlīṃ ca dhātakīphalasaṃyutām |
āragvadhaṃ muṇḍinīṃ ca śākoṭaṃ jambumūlakam || 97 || 

--------------------------------------------

saptasu | teṣāṃ siddhagopālādīnāṃ | sakaleṣṭapradetyasya pūjā ityanena 
pūrvatra sambandhaḥ | nityaṃ prativāraṃ | dugdhakṣaudraghṛtānnakaiḥ 
dugdhaiḥ kṣaudraiḥ ghṛtānvitaiḥ annaiśca | sasitaiḥ śarkaropetaiḥ 
nārikelaiḥ dugdhādyaiḥ || 94 ||
	aruṇamityādinā ślokena teṣāṃ dhyānamupadiśati | tatra aruṇaṃ 
varṇaṃ | vaṃśavādinaṃ adharakarābhyāṃ gṛhītvā | atra 
pāśādyāyudhacatuṣṭayamūrddhvādi vāmadakṣiṇavāmadakṣiṇakrameṇa 
| śaktibhirgopīveṣadharābhiriti yāvat || 95 ||
	suvarṇetyādinā ślokena 
sakaladevatānāmaparokṣopāyauṣadhayogādividhānamupadiśati | tatra 
suvarṇapuṣpīsaṃjñamauṣadhaṃ prāgvadavagantavyaṃ | nijavāriṇā 
prāgavat | hṛtkaṇṭhājñālepanataḥ prāgvat | atraitata prayogavidhānaṃ 
gurumukhādavagantavyam || 96 ||
	ugragandhāmityādibhirātmavānityantaistribhiḥ 
ślokairdevatānāmaparokṣaṃ svecchotkrāntiṃ 
vā(ca)auṣadhaprayogairupadiśati | tatra ugragandhāmityādinā 
ślokenauṣadhāni sapta karṇikārimityādinā ślokenauṣadhāni daśa | 
tadauṣadhanāmānyārādhyamukhādavagantavyāni | samaṃ sarvāṇi 
samabhāgāni ityarthaḥ | sitena śarkarayā | talliptatattrayaḥ

--------------------------------------------

p. 688) karṇikāriṃ haṃsapadīṃ vārāhīṃ mṛgarājakam |
koraṇṭaṃ pippalaṃ mūlaṃ triphalaṃ cūrṇayet samam || 98 || 

sitenājyena madhunā dagdhvā talliptatattrayaḥ |
bhāvayaṃstanmayo bhūyāddivasaiḥ kaiścidātmavān || 99 || 

sadāśivamayī vyāptiriti samyak samīritā |
asyā niphālanāccitte tattattvaṃ svātmasāt kṛtam || 100 || 

iti ṣoḍaśanityātantreṣu śrīkādimate catustriṃśat paṭalam paripūrṇam || 34 
|| 

--------------------------------------------

tat saptadaśauṣadhaliptājñāditrayaḥ | tanmayaḥ devatāmayaḥ | ātmavān 
bhāvanāsthairyyāt || 99 ||

	asmin paṭale saptaviṃślokāt paraṃ ekaḥ ślokaḥ patitaḥ ||

	iti ṣoḍaśanityātantreṣu śrīkādimatākhyasya paripūrṇasya tantrasya 
prapañcasārasiṃharājaprakāśābhidhānena subhagānandanāthena 
viracitāyāṃ manoramākhyāyāṃ vyākhyāyāṃ 
liṅgayantraprakāśanaparaṃ catustriṃśaṃ paṭalaṃ paripūrṇaṃ 
parāmṛṣṭam || 34 || oṃ tatsat ||

ganthasaṃkhyāḥ 236 - 

catustriṃśe tu paṭale vyākhyāgranthāḥ śatadvayam |
ṣaṭtriṃśatāyutaṃ proktaṃ yantrāṇyaṣṭau ca tatra vai ||		



pañcastriṃśapaṭalam |

atha ṣoḍaśanityānāṃ svātmatve vāsanāṃ śṛṇu |
yayā tanmayatāsiddhiḥ pratyakṣā bhavati dhruvam || 1 || 

gururādyā bhavecchaktiḥ sā vimarśamayī matā |
navatvaṃ tasya dehasya randhratvenāvabhāsate || 2 || 

balidevyaḥ svamāyāḥ syuḥ pañcamī janakātmikā |
kurukullā bhavenmātā puruṣārthāstu sāgarāḥ || 3 || 

--------------------------------------------

	pūrvasmin pañcatriṃśe paṭale ṣoḍaśanityāvidyāsiddhānāṃ 
lokacamatkārān prayogān vidyābhirupadiśyānantaraṃ 
ṣoḍaśanityādīnāṃ tattatparivāraśaktyādīnāñca svātmatvena 
vāsanādikaṃ vidyāsvarūpabhedena prastāraprakārādikañcopadiśati atha 
ṣoḍaśetyādinā siddhaya ityantena ślokaśatarūpeṇa pañcatriṃśena 
paṭalena | atha ṣoḍaśetyādibhiḥ prapañcatetyantaiḥ trayoviṃśatyā 
ślokairgurupūjādikaṃ mudrādarśanāntaṃ 
nityāsvarupaparivāranyāsajapatarpaṇahomābhiṣekopacārādīnāṃ 
vāsanāmupadiśati | tatra ṣoḍaśanityānāṃ parivārādisahitānāṃ | 
svātmatve dehendriyamanaḥprāṇādyākāreṇa pratīyamānātmasvarūpatve | 
yayā vāsanayā | tanmayatāsiddhiḥ nityātmatāsiddhiḥ | pratyakṣā 
aparokṣānubhavaviṣayā | ādyāvimarśamantareṇa kiñcidapi susphuṭaṃ 
jñātumaśakyatvāt | sā svasaṃvedyasvarūpetyarthaḥ | vimarśamayī 
vimarśamātravigrahā | etaduktaṃ bhavati ādyāvimarśavigrahā śaktireva 
gururiti | tasya guroḥ | randhratvena navarandhratvena | etaduktaṃ bhavati yathā 
randhrairupādeyagrahaṇamanupādeyamocanañca kriyate 
tathāvimarśaparamārthasya guroḥ kaṭākṣe sādhakānāṃ 
arthapravṛttiranarthāduparatiśca | atra śrotradvayaṃ vāk ca divyaṃ trayaṃ 
dṛgdvayamupasthaṃ ca siddhaṃ uttaratrayaṃ mānuṣyamiti sampradāyaḥ | 
svamāyāḥ atasmiṃstaddhuddhiṃ janayitvā unmārgapravarttikāḥ śaktayaḥ | 
pañcamī brāhmyādiṣu pañcamītvāt vārāhītyarthaḥ | janakātmikā 
sādhakānāṃ janakavadabhibhavasya stambhanakarī śaktiriti yāvat | 
kurukullā mātā

--------------------------------------------

p. 690) ratnadvīpo bhaveddeho navatvaṃ dhāturomabhiḥ |
saṅkalpāḥ kalpataravaḥ svādhārā ṛtavaḥ smṛtāḥ || 4 || 

graharkṣarāśicakreṇa kālātmā paścimāmukhaḥ |
tena pūrvvābhimukhyaṃ syādanyatte kathitaṃ mithaḥ || 5 || 

jñātā svātmā bhavejjñānamarghyaṃ jñeyaṃ bahiḥsthitam |
śrīcakraṃ pūjanaṃ teṣāṃ ekīkaraṇamīritam || 6 || 

--------------------------------------------

mātṛrūpā śaktiḥ sādhakānāṃ mātṛvadabhimatapradā śaktirityarthaḥ | 
etaduktaṃ bhavati svātmatvena paribhāvanāyāṃ janakajananyoraṃśatvena 
dehendriyavuddhyādiṣu saṃkrāntau dharmmādharmmau 
vārāhīkurukullātmakau bhāvayediti | puruṣārthā dharmmādayaḥ | 
turavadhāraṇe | sāgarāḥ mahattvayā niravasānatayā ca | ratnadvīpo 
bhaveddehaḥ dehatvaṃ svātmopalabdheḥ | navatvaṃ navakhaṇḍātmakatvaṃ 
dvīpasyeti yāvat | dhāturomabhiḥ 
ojaḥśukramajjāsthimedomāṃsaromatvagrudhirairmadhyaprāgādikramaiḥ | 
saṅkalpāḥ kalpataravaḥ | saṅkalpapuraḥsaraṃ karmmaṇi pravṛttyā 
phalasiddheḥ | svādhārāḥ ṣoḍaśapaṭale viśuddhākhye 
ityādibhirekaṣaṣṭyādinavabhiḥ ślokairḍākinyādīnāṃ nivāsasthānatvena 
proktamūlādhārādyājñāparyyantāni suṣumnāntargatāni sthānānīti 
yāvat | ṛtavaḥ vasantādyāḥ suṣumnāyā 
iḍāpiṅgalātmakacandrārkasaṃyogādanumitakālātmakatvāttatsthānādhā
rāṇāmṛtvātmakatvamityarthaḥ | graharkṣarāśicakreṇa 
grahanakṣatrasahitarāśicakreṇa | kalātmā kālasvarūpātmā 
paścimāmukhaḥ paścimadiṅmukha iti yāvat jyotiścakrasya 
pratyaṅmukhatvāt | tena kāraṇena | pūrvābhimukhyaṃ 
kālātmakadevatābhimukhyāpekṣayā pūrvābhimukhyaṃ sādhakasyeti 
yāvat | anyat kālasya tāttvikaṃ svarūpaṃ | kathitaṃ ṣaṭtriṃśe paṭale kāla 
ityādinā catvāriṃśaślokapūrvārddheneti yāvat | mithaḥ atyupahvaraṃ 
anyat te kathitaṃ | mitha ityanenaitaduktaṃ bhavati indriyādīnāṃ 
svātmatvavāsanā tattanmantrasvarūpārthasvarūpe tava kathite iti | atra 
kālacakreśvaryyādīnāṃ catvāriṃśaślokena pratyekaṃ 
navadhātvavāsanā pañcame paṭale vyākhyātā || 5 ||
	jñātā svātmā pūjaka iti yāvat | jñānaṃ svakīyaṃ arghyaṃ  
pūjopakaraṇamiti yāvat |

--------------------------------------------

p. 691) śrīcakre siddhayaḥ proktā rasā niyatisaṃyutāḥ |
ūrmmayaḥ puṇyapāpe ca brāhmyādyā mātaraḥ smṛtāḥ || 7 || 

bhūtendriyamanāṃsyeva kramānnityākalā punaḥ |
karmmendriyārthā doṣāśca jñeyāḥ syuḥ śaktayoṣṭa vai || 8 || 

nāḍyaścaturddaśa proktāḥ kṣobhiṇyādyāstu śaktayaḥ |
vāyavo daśa saṃproktāḥ sarvasiddhyādiśaktayaḥ || 9 || 

vahnayo daśa saṃproktāḥ sarvajñādyāstu śaktayaḥ |
śītoṣṇasukhaduḥkhecchā guṇāḥ proktāḥ krameṇa vai || 10 || 

--------------------------------------------

jñeyaṃ vahiḥsthitaṃ jñāturiti śeṣaḥ | śrīcakra pūjyamiti yāvat | 
pūjanaṃ śrīcakrasyeti yāvat | teṣāṃ jñātṛjñānajñeyānāṃ 
ekīkaraṇaṃ vodhātmakatveneti yāvat | etaduktaṃ bhavati svātmano bhinnavat 
pratīyamānajñātṛjñānajñeyātmakeṣu triṣvapi svātmasvarūpatvena 
pratīyamāno jñātā pūjakaḥ svakīyatveta pratīyamānaṃ jñānaṃ 
pūjopakaraṇaṃ arghyaṃ svavāhyatvana pratīyamānaṃ jñeyaṃ pūjyaṃ 
śrīcakraṃ | teṣāṃ vodhātmakatvenāpṛthagbhāvaḥ pūjanamiti | śrīcakre 
siddhaya iti aṇimādyāḥ | rasāḥ śṛṅgārādayo nava | niyatisaṃyutāḥ 
niyatisiddhyā śaktyā sahitā vā sambhūya daśa śaktaya ityarthaḥ | 
ūrmayaḥ vubhukṣāpipāsāśokamohajarāmṛtayaḥ | puṇyapāpe karmmaṇī 
sambhūyāṣṭau | bhūtendriyamanāṃsi bhūtāni pañcendriyāṇi daśa ca 
manasā sahitāni ṣoḍaśa | karmendriyārthāḥ 
vacanādānaviharaṇavisargānandāḥ | doṣā vātādayaḥ | proktāḥ 
saptaviṃśatipaṭale iti yāvat | saṃproktāḥ prākpaṭale | atrātirahasyārthāḥ 
mayoktavāsanāvimarśinyāṃ draṣṭavyāḥ | vahnayo daśa dhātuṣu sapta 
doṣeṣu trayaśca sambhūya daśeti yāvat | saṃproktāḥ asmin paṭale 
uttaratrāgnirityādinā pañcāśattamena ślokena | guṇāḥ sattvādayaḥ | 
tanmātrāḥ śabdasparśarūparasagandhāḥ pañcatattvarūpāḥ | teṣāṃ 
puṣpasāyakatvaṃ pramukhe abhimukharūpatayā pariṇāme puruṣarūpatayā 
vā | manastattvaṃ ikṣudhanuḥ viṣayaparamārthasvarūpāṇāṃ 
śarasamendriyāṇāṃ tattadviṣayeṣu prerakatvāt indriyāṇā tadarthānāṃ 
manasaśca pravṛttirūpeṇa

--------------------------------------------

p. 692) vaśinyādyāḥ śaktayaḥ syustanmātrāḥ puṣpasāyakāḥ |
mano bhavedikṣudhanuḥ pāśo rāga udīritaḥ || 11 || 

dveṣaḥ syādaṅkhuśaḥ proktaḥ krameṇa varavarṇini |
avyaktāhaṅkṛtimahadākārāḥ pratilomataḥ || 12 || 

kāmeśvaryyādi devyaḥ syuḥ sambit kāmeśvaraḥ smṛtaḥ |
svātmaiva devatā proktā lalitā viśvavigrahā || 13 || 

lauhityaṃ tadvimarśaḥ syādupāstiriti bhāvanā |
siddhistvananyacittatvaṃ mudrā vaibhavabhāvanam || 14 || 

upacārāścalatvepi tanmayatvāpramattatā |
prayogāstu vikalpānāṃ hetoḥ svātmani nāśanam || 15 || 

--------------------------------------------

vobhayakriyātmakatvāttadvahirupādānaṃ tena na punaruktidoṣaḥ | pāśo 
rāgatattvarūpa iti yāvat tayorvandhakatvaṃ sāmānyāt || 11 ||
	dveṣaḥ syādaṅkuśaḥ dveṣyādvārakatvāt | varavarṇinīti 
sambuddhiḥ | avyaktāhaṅkṛtimahadākārāḥ pratilomataḥ mahadaṅkṛtiḥ 
avyaktakramāttadākārā ityarthaḥ | atrāvyaktaśabdena prakṛtitattvaṃ 
mahacchabdena buddhitattvaṃ ahaṅkṛtiśabdenāhaṅkhāratattvamucyate | 
sambit kāmeśvaraḥ sakalātmakaṃ caitanyaṃ kāmeśvara iti yāvat | svātmā 
vividhaviśvavikalpāt svasvarūpatayā vilāpya sadvastu bhāsate sa svātmā 
devatā dyotamānatvāt lalitā niravadyarūpatvāt viśvavigrahā 
jñātṛjñānajñeyavigrahā | tadvimarśaḥ svātmavimarśaḥ 
svātmānusandhānamiti yāvat | etaduktaṃ bhavati sarvasya 
svātmanyanurāgāt kasmiṃścidviṣayepyanurāgādeva manasaḥ 
sthityabhāvācca tadanurāgo lauhityamiti | iti bhāvanā 
svātmabhāvanāsiddhiḥ | phalamupāsteriti yāvat | turavadhāraṇe | 
ananyacittatvaṃ svātmatve sādhanāsthairyyāditi yāvat | mudrāḥ 
yonimudrādisakalamudrāḥ | vaibhavabhāvanaṃ uttaratra 
vakṣyamāṇaprakārāt ātmana iti yāvat | calatvepi ananusandhānasamayepi 
svapnādāvapītyarthaḥ | tanmayatvāt apramattatā 
svasvarūpabhāvasthairyyaṃ | (?) etaduktaṃ bhavati | satīti sambuddhiḥ | 
asatkāraḥ sa evopacāra iti yattasmāt sati sambuddhiḥ satkāraḥ

--------------------------------------------

p. 693) yantrāṇi mantrāḥ sarvatra svātmatve sthairyyasādhanam |
sandhyāsu bhajanaṃ devyā ādimadhyāntamajjanam || 16 || 

anyāstu śaktayaścakragāminyo yāḥ samantataḥ |
tāstu viśvavikalpānāṃ hetavaḥ samudīritāḥ || 17 || 

nyāsastu devatātvena svātmano dehakalpanam |
japastanmayatārūpabhāvanaṃ samyagīritam || 18 || 

homo viśvavikalpānāmātmanyastamayo mataḥ |
[teṣāmanyonyasambhedabhāvanaṃ tarpaṇaṃ bhavet || 19 || 

--------------------------------------------

sa evopacāra iti (?) | prayogāḥ abhimatasiddhikarāḥ anabhimatanivārakāḥ 
kriyāviśeṣāḥ | turabadhāraṇe | vikalpānāṃ hetoḥ vikalpānāṃ 
heturavivekaḥ tasya | svātmani vimarśarūpe | etaduktaṃ bhavati 
svātmatvavāsanayā durvāsanānāśaḥ | prayogā iti yantrāṇi mantrāḥ 
prayogasādhanāni yantrāṇi mantrāścetyarthaḥ | sarvatra viṣaye | svātmatve 
svātmatvavāsanāyāmityarthaḥ | yat sthairyyasādhanaṃ sthairyyakaraṇaṃ | 
etaduktaṃ bhavati svātmatvavāsanāsthairyyasādhanaṃ vimarśaḥ | 
tadvāsanāsthairyyaparamārthaprayogasādhanabhūtānāṃ 
yantramantrāṇāṃ svātmanoḥ viśvātmanoraikyavākyanirṇīta 
nirūpaṇaparatvena vimarśātmakatvāttāni tadvāsanāsthairyyasādhanānīti | 
tatra sakalamantrātmikāyāḥ 
śrīvidyāyāstadapṛthagbhāvanirṇayanirūpaṇaparatvamuttaratra vakṣyati | 
sakalayantrātmakasya śrīcakrasyāpi tadātmakatve kālo dhāmāni bhūtāni 
navacakrāṇyanukramāditi nityāṣoḍaśikārṇave proktaṃ | 
ādimadhyāntamajjanaṃ (varjanaṃ) anusyūtarūpatayā 
tvaparicchinnatānusandhānaṃ | etaduktaṃ bhavati devyāḥ sandhyāsu 
bhajanaṃ svātmanaḥ svaparicchinna eveti | anyāḥ guptayoginyaḥ | 
cakragāminyaḥ śrīcakrasthā yā mantravibhavapaṭalaproktāḥ tāḥ śaktayaḥ 
| tuḥ samuccaye | viśvavikalpānāṃ hetavaḥ viśvasya 
vividhavikārapratītikarāḥ śaktaya ityarthaḥ | turavadhāraṇe | svātmanaḥ 
svasya | etaduktaṃ bhavati nijadehe devatāvigrahabhāvo nyāsa iti | 
tanmayatārūpabhāvana śrīvidyātmakatvena mātṛkāmayatvena ca 
svasvarūpabhāvanaṃ | samyagīritaṃ

--------------------------------------------

p. 694) mohājñānādiduḥkhānāmātmanyastamayo dṛḍham |]
abhiṣekastu vidyā syādātmā sarvvāśrayo mahān || 20 || 

upādhīnāntu rāhityamupadeśa itīritaḥ |
dakṣiṇā bhedaśūnyatvaṃ śuśrūṣā sthairyyamucyate || 21 || 

tithirūpeṇa kālasya pariṇāmāvalokanam |
nityā pañcadaśaitāḥ syuriti proktāstu vāsanāḥ || 22 || 

--------------------------------------------

caturthapaṭale kāmakalārūpeṇa śrīvidyātmakatvaṃ prathamapaṭale 
mantrāṇāṃ viṃśatidoṣaparihārātmakatvena mātṛkāmayatvaṃ ca | tacca 
ṣaḍviṃśe paṭale proktodayaviśrāntisvarūpānusandhānamitayarthaḥ | 
astamayaḥ viśrāntiḥ | etaduktaṃ bhavati kanakasattāmātre 
bhūṣaṇādīnāmiva svarūpasattāmātre viśvavikalpānāṃ 
nityāsthānavilāpanaṃ homa iti | teṣāṃ proktānāṃ sarveṣāṃ | 
anyonyasambhedabhāvanaṃ anyonyaikabhāvanaṃ | tarpaṇaṃ svātmano 
viśvākāravyāptyānubhavasañjātā tṛptirityarthaḥ | 
mohājñānādiduḥkhānāṃ kāmāviṣṭatayā 
karttavyākarttavyajñānābhāvo mohaḥ visaṃjñāprāptamajñānam 
ādiśabdastvanyathājñānasāhasādiviṣayaḥ tarutpannaduḥkhānāṃ 
ādhyātmikādīnāṃ ātmani vimarśapratītirāhityāt tadaikyanirṇītarūpe | 
astamayaḥ upaśāntiḥ | dṛḍhaṃ apunaḥprarohayogyaṃ | turviśeṣe | 
sarvāśrayaḥ tādātmyāt | mahān vibhutvāt sarvaśaktitvācca | upādhīnāṃ 
dehādivikārakāraṇabhūtāḥ sattvādiguṇā upādhayaḥ teṣāṃ | 
turavadhāraṇe | rāhityaṃ svātmana iti śeṣaḥ | etaduktaṃ bhavati 
rajaḥpaṅkādibhirākāśasyeva 
sattvādiguṇaistadutpannavikāraiścālepyatvabhāvanopadeśa iti | dakṣiṇā 
guroḥ | bhedaśūnyatvaṃ tasminnātmasamarpaṇāt | śuśrūṣā guroḥ 
sthairyyaṃ ātmajñānasyeti yāvat | tithirūpeṇa sitāsitapakṣayoḥ 
pariṇāmāvalokanaṃ candramaṇḍale sitāsitakalpanaṃ | etā nityāḥ 
pañcadaśa kāmeśvarīnityādyāḥ | etaduktaṃ bhavati candramaṇḍale 
sitāsitakalānāṃ vṛddhikṣayahetustithikṛtaḥ kāle iti 
yatastasmāttithirūpakālātmikāḥ kāmeśvaryyādinityā iti | kiñca 
tithinityānāmavāntarakālātmakatvaṃ 
tābhiravāntarakālātmikābhiścandramaṇḍalatvenopalakṣitasya prapañcasya 
kāryyamāṇatvaṃ tāsāṃ 
mahānityātmakasvasvarūpeṇāpṛthaktvabhāvanayā tadupāstiścokteti 
sampradāyārthaḥ | kaniṣṭhādyāḥ aṅgulyaḥ | teṣāṃ

--------------------------------------------

p. 695) pṛthivyādīni bhūtāni kaniṣṭhādyā kramānmatā |
teṣāmanyonyasambhedaprakāraistatprapañcatā || 23 || 

rṇaiḥ yā bhi li rva tā stri la te rtho dhī ka ya lā bhi sa |
ntu de rū ṣe pa ṇa vī śe taṃ di mī na ri syā da te || 24 || 

snaṃ to gat śe kṛt ṣa ja a ri tma mī lle śva khā ka hṛ |
taḥ rtha ka syā thi ścā stu ta taḥ ntre go rva pi ta ṣu sa || 25 || 

tvaṃ kā mā mnā na pra śa vyo nā na bha sa gni mā tva gra |
ro ma ī yo kā rvi rśa ta naṃ ta phā ndu la nā nni vi || 26 || 

--------------------------------------------

aṅgulyātmakapañcabhūtānāṃ | anyonyasambhedaprakāraiḥ 
anyonyasambandhaprakārabhedaiḥ | tatprapañcatā svātmano 
mudrāparamārtharūpabhedayogaviśeṣaḥ prapañcatā || 23 ||
	lalitāyā ityādibhiḥ 
tanniphālanamityantairvyākulākṣarakramalikhitaistribhiḥ ślokairādyāyā 
lalitāvidyāyā akṣaravācyamarthamupadiśati | tatra lalitāyāḥ 
śrīvidyātārttīyakhaṇḍasyeti yāvat | tribhiḥ parimitaḥ sakalārthaḥ 
sakalaśabdārthaḥ | śeṣeṇa akṣareṇa | tuḥ samuccaye | tena 
proktaprakārāvayavārthāḥ tārtīyakhaṇḍasamudāyabhāvāt | idaṃ 
anantaravakṣyamāṇārthasvarūpaṃ | aśeṣato jagat kṛtsnaṃ tena 
samaṣṭirūpaṃ | vyaṣṭirūpaṃ jagaditi yāvat | hṛllekhātmakaṃ śaktimayaṃ 
| īśvarīti devīsambuddhiḥ | tasyāḥ hṛllekhāyāḥ | caḥ samuccaye | arthaḥ 
akṣaravācyaḥ | turavadhāraṇe | kathitaḥ anantaravakṣyamāṇaśloke | 
sarvatantreṣu etasmāt tantrādanyeṣu gopitaḥ atirahasyatvāt | vyomnā 
ākāśākṣareṇa prathamena prakāśamānatvaṃ ākāśasya 
sphuraṇātmakatvāt | svātantryeṇa itaraprakāśanairapekṣyaṃ | 
grāsamānatvaṃ svasvarūpatayā | agninā akṣareṇa dvitīyena agnerapi 
tādātmyena grāsātmakatvāt | tayoḥ prakāśagrāsarūpayoḥ | vimarśaḥ 
tādātmyaparamārthamelanaṃ | niphālanaṃ tādātmyavimarśanirṇītiḥ | 
etaduktaṃ bhavati | hṛllekhāsthena vyomākṣareṇa svātmanaḥ 
prakāśarūpatvaṃ vahnyakṣareṇa grāsātmakatvaṃ 
tadubhayaparamārthavimarśarūpeṇa śivaśaktisaṃmelanātmakena 
caturthasvareṇa tadātmakatvena tasya paramārthasvarūpabindunā 
taddvaividhyapratītirāhityāt tadaikyanirṇītiśca kriyata iti || 26 ||

--------------------------------------------

p. 696) atha mantravinirmmāṇavidhānamabhidhīyate |
mantravīryyasusiddhānāmitareṣāṃ viśeṣakṛt || 27 || 

mantrā ekākṣarāḥ piṇḍāḥ karttaryyo dvyakṣarāḥ smṛtāḥ |
varṇatrayaṃ samārabhya navārṇāvadhi vījakāḥ || 28 || 

tato darśāṇamārabhya yāvadviṃśati mantrakāḥ |
tata ūrddhaṃ gatā mālāstāsu bhedo na vidyate || 29 || 

tathaiva piṇḍakarttaryyorbhedo vījeṣu varṇataḥ |
padairmmantreṣu bhedaḥ syāt teṣāṃ saṃkhyāḥ śṛṇu kramāt || 30 || 

ṣaṭcaturviṃśati tathā śataṃ viṃśatisaṃyutam |
saviṃśati saptaśataṃ catvāriṃśadbhiranvitam || 31 || 

--------------------------------------------

	athetyādibhiḥ kramādityantaiścaturbhiḥ ślokaiḥ 
piṇḍādimālāntānāṃ mantrāṇāṃ traividhyaṃ 
teṣāmakṣarapadavinyāsena bahurūpyañca tatsaṃkhyāṃ 
prastāvasahitamupadiśati | tatra mantravīryyasusiddhānāṃ asmin paṭale 
vakṣyamāṇamantravīryyajñānasusiddhānāṃ | itareṣāṃ 
mantravīryyajñānasiddhirahitānāṃ | piṇḍāḥ nāmneti yāvat | karttaryyaḥ 
prāgvat nāmnā | bījakāḥ bījasaṃjñā mantrāḥ | mantrakāḥ 
prāgvannāmnā | mālāḥ mālāmantrāḥ | tāsu mālāsu | tathaiva na vidyata 
eva ityarthaḥ | teṣāṃ bhedānāṃ kramāt 
tryakṣaramantrabhedādinavākṣaramantrabhedāntamiti śeṣaḥ || 30 ||
	ṣaḍityādibhiḥ samunnayedityantaistribhiḥ 
ślokaistryakṣaramantramārabhya navākṣaramantrāvadhi saptavidhasya 
bījābhidhānasya mantrajātasya 
akṣarasandarbhavikalpajanitasaṃkhyākramamupadiśati | tatra 
ṣaṭtryakṣaramantrasya bhedāḥ | etaduktaṃ bhavati ekasya dvābhyāṃ 
tribhiśca saṃguṇanājjātāḥ ṣaṭsaṃkhyāḥ tryakṣarabhedā iti | 
caturviṃśati divyatvāccaturviṃśatirityarthaḥ | caturakṣaramantrasyeti yāvat | 
tryakṣarabhedaṣaṭkaṃ caturbhiḥ saṃguṇayya caturviṃśatisaṃkhyā labdhā 
ityarthaḥ | śataṃ viṃśatisaṃyutaṃ pañcākṣaramantrabhedā iti yāvat | 
caturakṣarabhedānāṃ pañcabhiḥ saṃguṇanājjātā ityarthaḥ (120) | 
saviṃśati saptaśataṃ viṃśatyadhikaṃ saptaśatamityarthaḥ (720) 
ṣaḍakṣaramantrabhedā iti yāvat |

--------------------------------------------

p. 697) sahasrapañcakaṃ paścāccatvāriṃśatsahasrayuk |
triśata viṃśati tatastrilakṣeṇa samanvitam || 32 || 

dviṣaṣṭiśca sahasrāṇāṃ sāśītyaṣṭaśatantviti |
bhedasaṃkhyetthaṃ saptānāṃ tābhiranyāḥ samunnayet || 33 || 

prastārakramameteṣāṃ śṛṇu devi yathākramam |
etairevonnayenmantrapadabhedānanukramāt || 34 || 

tiryyagrekhādvayaṃ kṛtvā tatrādhorddhvā likhet kramāt |
rekhāścatasraḥ pañcaivamṛjvākārā daśāvadhi || 35 || 

--------------------------------------------

pañcākṣaramantrabhedān ṣaḍbhirhṛtvā jātā ityarthaḥ | 
catvāriṃśadbhiranvitaṃ sahasrapañcakaṃ saptākṣaramantrabhedā iti yāvat 
| prāgvat ṣaḍakṣarabhedān saptabhirhṛtvā jātā ityarthaḥ (5040) | paścāt 
aṣṭākṣaramantrabhedasaṃkhyeti yāvat | catvāriṃśatsahasrayuk triśataṃ 
viṃśati viṃśatyadhikaśatatrayottaracatvāriṃśatsahasramityarthaḥ (40320) | 
prāgvat saptākṣarabhedān aṣṭabhirhṛtvā jātā saṃkhyā ityarthaḥ | tataḥ 
navākṣaramantrabhedasaṃkhyeti yāvat | trilakṣeṇa samanvitaṃ dviṣaṣṭiśca 
sahasrāṇāṃ sāśītyaṣṭaśatantviti | 
aśītyuttarāṣṭaśatādhikadvāṣaṣṭisahasrayutaṃ trilakṣamityarthaḥ (362880) 
| prāgvadaṣṭākṣarabhedānnavabhirhṛtvā jātāḥ saṃkhyā ityarthaḥ | 
itthaṃ uktaprakāreṇa | saptānāṃ tryakṣarādinavākṣarāntānāṃ | tābhiḥ 
saṃkhyābhiḥ | anyā daśākṣarādibhedasaṃkhyāḥ || 33 ||
	prastāretyādibhiścoditā ityantairdaśabhiḥ ślokaisteṣāṃ 
mantrākṣarasandarbhabhedānāṃ prastārakramānupadiśati | tatra eteṣāṃ 
bhedānāṃ | devīti sambuddhiḥ | etaiḥ prakāraiḥ | evāvadhāraṇe | 
mantrapadabhedān mantreṣu padānāṃ bhedān | triryyagrekhādvayaṃ 
savyadakṣiṇarekhādvayaṃ | ekāṅgulāntarālamiti | tatra rekhādvayormadhye 
| adhorddhvāḥ divyatvādadha ūrddhvarūpā ityarthaḥ | rekhāścatasraḥ 
ekaikāṅgulāntarālamiti yāvat | eṣa tryakṣarabhedavinyāsayantraprakāraḥ | 
pañcaivamṛjvākārā daśāvadhi caturakṣarādibhedavinyāse 
pañcaṣaṭsaptāṣṭanavadaśarekhāḥ kramāllikhedityarthaḥ | tadadho 
varddhayedrekhāḥ

--------------------------------------------

p. 698) tadadho varddhayedrekhāstattatsaṃkhyāṅgulāvadhi |
tiryyagrekhāstāvatīśca kṛtvā teṣvaṅkamālikhet || 36 || 

savyadakṣasthiteṣveṣu koṣṭhapaṃktiṣvanukramāt |
ādye dvidvikramādaṅkān pūrayettatra coditān || 37 || 

etenānyatra sarvatra deyānaṅkānanukramāt |
dvitīyapaṃktau prathame khaṇḍe śeṣāṃstu pūrayet || 38 || 

--------------------------------------------

tadūrddhvādhorekhāḥ adho varddhayet | tattatsaṃkhyāṅgulāvadhi 
tattadbhedasaṃkhyāṅgulāvadhi tattadbhedasaṃkhyāṅgulibhiḥ | 
tiryyagrekhāstāvatīśca kṛtvā 
pūrvalikhitadvitīyatiryyagrekhāgraistāvatīśca kṛtvā 
pūrvalikhitadvitīyatiryyagrekhāditattadbhedasaṃkhyāstiryyagrekhāścaikaika
aṅgulāntarālaṃ likhitvetyarthaḥ | teṣu koṣṭheṣu aṅkaṃ prathamākṣarasya 
prathamamaṅkaṃ dvitīyākṣarasya 
dvitīyamaṅkamevamevamuttaratrāpyakṣarasaṃkhyamaṅkamiti yāvat | 
etaduktaṃ bhavati | prākpratyagdakṣiṇodak ca sūtracatuṣṭayaṃ 
saptakrameṇāsphālanāttiryyag rūpeṇa koṣṭhatrayakoṣṭhatrayopetāḥ 
ṣaṭpaṃktayo jātāḥ | tāsu paṃktiṣu tryakṣarabhedaṣaṭkaṃ vilikhet | 
evamuttaratrāpi 
tiryyagrūpatattadakṣarasaṃkhyakoṣṭhopetāstattadbhedasaṃkhyapaṃktīradho
dhaḥ parikalpya tatra tatra tadbhedān vilikhediti | savyadakṣasthiteṣveṣu 
koṣṭhaṣviti yāvat | koṣṭhapaṃktiṣu koṣṭhānāṃ paṃktiṣu | anukramāt 
ūrddhvādyadhodhaḥ | ādye koṣṭhe pratipaṃktiṣviti yāvat | dvidvikramāt 
dvidvipaṃktikramāt ekamekaṃ khaṇḍaṃ parikalpyeti yāvat | coditān 
akṣarasaṃkhyopalakṣaṇabhūtāniti yāvat | etaduktaṃ bhavati | 
tiryyagrūpatritrikoṣṭhātmikāsu paṃktiṣu 
ṣaṭ(su)sūtrādharadvidvipaṃktikramāt ekamekaṃ khaṇḍaṃ parikalpya 
prathamakhaṇḍapaṃktyorādyetvādye koṣṭhe prathamaprathamamaṅkaṃ 
dvitīyakhaṇḍapaṃktidvayasyādye tvādye koṣṭhe dvitīyaṃ dvitīyamaṅkaṃ 
tṛtīyakhaṇḍapaṃktidvayasyādye tvādye koṣṭhe tṛtīyaṃ tṛtīyamaṅkaṃ 
caivaṃ akṣarabhedaṣaṭkanyāse nyasediti | etena krameṇa | anyatra sarvatra 
caturakṣarādi navākṣarāntatattadbhedanyāse iti yāvat | etaduktaṃ bhavati 
caturakṣarādinavākṣarāntabhedaprastāre 
tattadbhedasaṃkhyāstattadakṣarabhedasaṃkhyayā vibhajya 
tattatphalasaṃkhyābhiḥ paṃktibhirekamekaṃ khaṇḍaṃ parikalpya 
prathamakhaṇḍasya paṃktiṣvādye tvādye koṣṭhe prathamaṃ 
prathamamaṅkamevaṃ dvitīyādiṣu khaṇḍapaṃkti 

--------------------------------------------

p. 699) dvitīyādiṣvapi tathā śeṣān khaṇḍeṣu pūrayet |
[tṛtīyapaṃktau tu śeṣaistvevameva samālikhet || 39 || 

caturthādiṣvapi tathā navamāntaṃ samālikhet |]
tiryyakpaṃktiṣvanabhyastakramamaṅkāstu sarvataḥ || 40 || 

--------------------------------------------

ṣvādye tvādye koṣṭhe dvitīyādyaṅkamevaṃ 
kramādādyādyakoṣṭhākāreṇorddhvādhaḥkramapaṃktyāṃ 
coditānaṅkān pūrayediti | dvitīyapaṃktau pratipaṃktikaṃ 
dvitīyakoṣṭhātmakorddhvādhaḥkramapaṃktau | prathame khaṇḍe 
śeṣāṃstu pūrayet ādyakhaṇḍalikhitaṃ vyatiriktairaṅkaiḥ 
prāgvadavāntarakhaṇḍāni ca parikalpya tattadavāntarātmakaikaikakhaṇḍe 
tvekāṅkakramāt śeṣāṅkān pūrayediti yāvat | dvitīyādiṣvapi tathā 
śeṣān khaṇḍeṣu pūrayet | dvitīyādikhaṇḍeṣvapi 
prāgvadavāntarakhaṇḍāni ca parikalpya 
tattadādyapaṃktivilikhitāṅkādanantarā(ṅkā)dyāṅkān likhitān 
sarvāṃstattatkhaṇḍeṣveva pūrayedityarthaḥ | tṛtīyapaṃktau pratipaṃktika 
tṛtīyatṛtīyakoṣṭhātmakorddhvādhaḥkramapaṃktau | tuḥ samuccaye | śeṣaiḥ 
ādyadvitīyakoṣṭhayoḥ pratikhaṇḍapralikhitāṅkaiḥ | turavadhāraṇe | 
etaduktaṃ bhavati tṛtīyatṛtīyakoṣṭhātmakorddhvādhaḥkramapaṃktyāmapi 
tattatkhaṇḍapaṃktiṣu likhitāṅkasaṃkhyā bhāgahāreṇa 
parikalpitatattadavāntarāvāntarakhaṇḍāni likhet śeṣāṅkaiḥ pūrayediti | 
caturthādiṣu 
pratikhaṇḍacaturthapañcamādikoṣṭhātmakorddhvādhaḥkramarūpapaṃktiṣ
vityarthaḥ | tathā tattacchiṣṭāṅkānuguṇa tattadavāntarakhaṇḍāni 
parikalpya tattatkhaṇḍāni tattacchiṣṭāṅkaiḥ pūrayedityarthaḥ | 
navamāntaṃ evaṃ kramāt prāguktanavamakoṣṭhātmakapaṃktiparyyantaṃ | 
anabhyastakramaṃ vibhinnakramaṃ | ayamatra prastārakramaḥ | 
ādinavākṣarābhīṣṭākṣarasaṃkhyākoṣṭhātmakātmakāṃstattadbheda-
saṃkhyāḥ paṃktīstiryyagrūpeṇa niṣpādya tattatpaṃktisaṃkhyāṃ 
tattadabhīṣṭākṣarasaṃkhyayā vibhajya tattallabdhasaṃkhyābhiḥ 
paṃktibhirekaikakhaṇḍakramāttattadakṣarasaṃkhyāni khaṇḍāni parikalpya 
tattatkhaṇḍapaṃktiṣvādye tvādye koṣṭhe 
prathamādyaṅkānakṣarasaṃkhyopalakṣitān vinyasya 
punastattatkhaṇḍapaṃktisaṃkhyāmapi tattacchiṣṭāṅkasaṃkhyayā vibhajya 
tallabdhasaṃkhyayā tattadavāntaratattadavāntarādikhaṇḍāni caivaṃ 
kramādūrddhvādhaḥ 
kramarūpopāntyakoṣṭhapaṃktyāmekaikatiryyakpaṃktyaikakhaṇḍaṃ yathā 
tathā parikalpya teṣvaṅkān


p. 700) 

vinyasya tattatpaṃktiṣu pariśiṣṭe antyakoṣṭhe tattatpaṃktiṣu likhitamaṅkaṃ 
nyasediti | atra ṣaḍbhedaprastāre udāharaṇaṃ akṣaratrayasya bhedaṣaṭkatvaṃ 
tisṛbhiḥ saṃkhyābhiḥ ṣaṭkaṃ vibhajya labdhe dve tasmāt dvābhyāṃ 
paṃktibhyāṃ mekaṃ khaṇḍaṃ parikalpya prathamakhaṇḍapaṃktyorādye 
koṣṭhe prathamamaṅkaṃ dvitīyakhaṇḍapaṃktyādyādyakoṣṭhe dvitīyaṃ 
dvitīyamaṅkaṃ tṛtīyakhaṇḍādyādyakoṣṭhe tṛtīyamaṅkaṃ vinyasya 
punastacchiṣṭāṅkasaṃkhyādvayena pratikhaṇḍapaṃktidvayaṃ vibhajya 
labdhamekaṃ tasmādavāntarakhaṇḍamekaikapaṃktyā parikalpya 
tattatprathamakhaṇḍaśeṣabhūtadvitīyaṃ tṛtīyaṃ 
tattaddvitīyakhaṇḍaśeṣaṃ tṛtīyaṃ prathamañca tattattṛtīyakhaṇḍaśeṣaṃ 
prathamaṃ dvitīyaṃ ca tattaddvitīyakoṣṭhe kramādvinyasya 
tattadanyakoṣṭhātmakorddhvādhaḥpaṃktikoṣṭhaṣaṭke 
tattattiryyagrūpapaṃktiśeṣamaṅkaṃ tṛtīyaṃ dvitīyaṃ prathame prathamaṃ 
tṛtīyaṃ dvitīye tṛtīye dvitīyaṃ prathamañca vinyaset | 
aṅkatopyūrddhvādiṣaṭpaṃktiṣu nyāsaḥ | evamuttaratrāpi kalpanīyaḥ | 
abhīṣṭākṣarasaṃkhyābhedeṣu uddiṣṭabhedasaṃkhyākramoyaṃ likhyate | 
abhīṣṭasaṃkhyākṣarāṇi kvacidaṅkarūpeṇa paṃktiśaḥ sthāpayitvā 
tattadbhedeṣūddiṣṭasaṃkhyākhaṇḍagatapaṃktisaṃkhyayā 
śeṣamaśūnyaṃ yathā tathā vibhajya tadaśakyaṃ cet phalaṃ śūnyaṃ 
parikalpya tattatphalaṃ śūnyaphalañca kvacit sthāpayitvā bhūyo 
bhūyastattadavāntarādikhaṇḍagatapaṃktisaṃkhyayā yāvadekapaṃktyā 
khaṇḍaṃ tāvat prāgvadaśūnyaṃ śeṣaṃ vibhajya tatphalaṃ tadadhodhaḥ 
saṃsthāpya tattatphalaṃ saikaṃ kṛtvā bhāgahārābhāve śiṣṭamekaṃ 
tatphalapaṃktyāmadhaḥ saṃsthāpya 
paṃktiśeṣasthāpitābhiṣṭasaṃkhyākṣarāṅkeṣu 
prathamasthānādiprathamaphalasaṃkhyasthānagatāṅkamāhṛtya 
kvaciduddiṣṭasaṃkhyabhedasya prathamasthānagatamaṅkaṃ 
saṃsthāpyānantaraṃ tadantarādyaṅkeṣvapi 
tattaddvitīyādiphalasaṃkhyasthānagatāṅkaṃ kramādāhṛtyāhṛtya 
tadanantarapaṃktiśaḥ sthāpanāduddiṣṭabhedātmikā vidyā bhavatīti | 
pañcākṣarasaṃkhyābhedeṣu viṃśatyadhikaśateṣvekonāśītitamabhedasya 
svarūpānayane udāharaṇaṃ | akṣarapañcakasya 
paṃktirūpeṇāṅkanyāsaḥ 12345 | uddiṣṭasaṃkhyātā 
tatkhaṇḍapaṃktisaṃkhyā 24 | tayā vibhajya labdhāni phalāni 3 tacchiṣṭāt 7 
tadavāntara khaṇḍapaṃktisaṃkhyayā vibhajya labdhaṃ 1 śiṣṭaṃ phalaṃ 1 
tadavāntarakhaṇḍapaṃktisaṃkhyayā 2 vibhajya labdhaṃ phalaṃ 0 
phalaśūnyañca saikaṃ kṛtvā tadavaśiṣṭañca saṃsthāpya nyāsaḥ 45123 | 
kvacit sthāpitākṣarasaṃkhyāteṣvaṅkeṣu 
prathamaphalopāttaca(ntaśca)turthasthāne tvekāṅkaḥ 
dvitīyaphalopātta(nta)dvitīyasthāne dvitīyoṅkaḥ 
tṛtīyaphalopātta(ntata)danaṃtarasthāne tṛtīyoṅkaḥ 
prathamaphalopātta(nta)caturthasthānāṅkaḥ tadanantarasthānāṅkaḥ 
tadadhaḥsthāvaśiṣṭopāttā(nta)ṅkastadadhaḥsthānaṅka

--------------------------------------------

p. 701) evaṃ kṛte bhavedvidyā sarvvorddhvā vīravandite |
sarvvādhastādvilomā sā madhyasthā vyākulakramāḥ || 41 || 

tābhiḥ sarvvābhirapyāśu sidhyatyevābhivāñchitam |
lalitābhedajātāni tadyantroktānyaśeṣataḥ || 42 || 

--------------------------------------------

evaṃ kramāllabdhaikonāśītitamavidyābhedasvarūpanyāsaḥ | 41235 | 
anantaramabhīṣṭasaṃkhyākṣareṣu uddiṣṭabhedasya saṃkhyānayanakramo 
likhyate | abhīṣṭasaṃkhyākṣarāṇyekadvitryādikramādaṅkarūpeṇa 
paṃktiśaḥ kvacit saṃsthāpya 12345 teṣu prathamasthānādi 
yāvatisthāneṣūddiṣṭabhedasya dvitīyādisthānagataṃ yāvati sthānena 
tattadaṅkaṃ parityajya tattadaṅkagatasthānasaṃkhyāmapyadhodhaḥ 
saṃsthāpya teṣu sarvādhaḥsthamaṅkaṃ muktvā 
taduparigatāṅkeṣvekamekaṃ parityajya 
ūrddhvāditattacchiṣṭaistattatkhaṇḍatadavāntarādikhaṇḍagatapaṃktisaṃkhy
āṃ hatvā saṃyojya sarvādhaḥsthāṅkasaṃyojanāccoddiṣṭavidyābhedasya 
saṃkhyā bhavatīti | udāharaṇaṃ aṅkaśaḥ pañcākṣaranyāsaḥ 12345 | 
uddiṣṭabhedanyāsaḥ 42135 | uddiṣṭabhedasya prathamasthāneṅkitasya 
taccaturthasthānagatāṅka 1 tadadhasthānānantarādi 
dvitīyasthāneṣvityantaṃ parityajya tatsthānasaṃkhyāṅkastadadhaḥ 
sthāpitaḥ | tadanantarasthāne tṛtīyāṅkasthityā tamapahṛtya 
tatsthānasaṃkhyāṅkastadadhaḥ sthāpitaḥ | tadanantarasthāne 
taccaturthāṅkasya sthityā tatsthānasthaḥ tadadhaḥ sthāpitaḥ | tadanantare 
tatpañcamasthānāṅkasya sthityā tatsthānasaṃkhyāṅkastadadhaḥ 
sthāpitaḥ | teṣveva saṃsthāṅkāt anena taduparigatāṅkeṣvekamekaṃ 
parityajyāṅkanyāsaḥ 231 | tadadhaḥsthitamaṅkaṃ muktvā 
tairūrddhvādhoṅkaiḥ khaṇḍagatasaṃkhyāpaṃktiḥ 
tadavāntarādikhaṇḍagatapaṃktiśca tairūrddhvādikrameṇa 
nyastāṅkairhatvā hatvā saṃyojya tadadhaḥsthamaṅkamekañca saṃyojya 
labdhasaṃkhyāstaduddiṣṭabhedatve ekonāśītitamasaṃkhyabhedo bhavati | 
evaṃ sarvatra parikalpanīyaṃ | evaṃ kṛte prastāra iti yāvat | vidyā 
upadiṣṭakramasvarūpeti yāvat | sarvorddhā prathamakhaṇḍe 
prathamapaṃktistheti yāvat | vīravandite iti devīsambuddhiḥ | sarvādhastāt 
caramakhaṇḍe caramapaṃktyāmiti yāvat | vilomā pratilomakramā | sā vidyā 
| madhyasthā sarvādyasarvacaramapaṃktyormadhyastha madhyasthāḥ 
vyākulakramāḥ bhinnakramāḥ | tābhirvidyābhiḥ | lalitābhedajātāni 
khaṇḍasvarūpāṇīti yāvat | tadyantroktāni tadyantrapaṭalaproktāni

--------------------------------------------

p. 702) nityānityābhidāścāpi tadyantrapaṭaloditāḥ |
anyāstu tatra tatraiva draṣṭavyā yatra coditāḥ || 43 || 

eṣāṃ pañcaprakārāṇāmarthāḥ kīdṛgvidhā matāḥ |
samyaktvameṣāṃ kena syāt sarveṣāmapyayatnataḥ || 44 || 

asamyaktvañca kena syāttatsamyakkaraṇaṃ katham |
kāni siddhasya cihnāni kā vā siddhirudāhṛtā || 45 || 

rekhāḥ ṣaḍālikhettiryyakteṣvadhorddhvā likhet kramāt |
ekādaśa tataścakraṃ pañcāśatkoṣṭhakaṃ bhavet || 46 || 

--------------------------------------------

trayastriṃśe paṭale proktānītyarthaḥ | 
nityānityābhidāstadyantrapaṭaloditāḥ nityānityāpūjāpaṭale ṣoḍaśe 
tadyantraprastāre proktāḥ | anyā itaranityāvidyābhidāḥ | tuḥ samuccaye || 43 
||
	eṣāmityādinodāhṛtetyantena ślokadvayena ṣaḍvidhaṃ 
devīpraśnamupadiśati | tatra eṣāṃ pañcaprakārāṇāṃ mantrāṇāṃ 
piṇḍakarttarībījamantramālārūpāṇāṃ | arthāḥ sthūlasūkṣmapararūpā 
iti yāvat | eṣāṃ mantrāṇāṃ | sarveṣāṃ piṇḍādipañcavidhānāṃ | 
tatsamyakkaraṇaṃ mantrāṇāṃ samyakkaraṇaṃ | siddhasya mantravidyādiṣu 
| vā samuccaye || 45 ||
	rekhā ityādibhiḥ śivātmana ityantaistribhiḥ 
ślokairmantrāṇāmakṣaravākyārthajñānārthamakārādikṣakārāntānā.
m mātṛkākṣarāṇāṃ pañcabhūtātmakatvapratipādanaparaṃ 
pañcāśatkoṣṭhaṃ cakraṃ tatra teṣāṃ lekhanakramaṃ 
bhūtātmakakramañcopadiśati | tatra tiryyagdakṣiṇasavyamityarthaḥ | teṣu 
divyatvāt tāsvityarthaḥ | rekhāsviti yāvat | adhorddhvadivyatvādadha 
ūrddhvā ityarthaḥ | rekhā iti yāvat | tatastena lekhaneneti yāvat | tatra cakre | 
savyādidakṣāntaṃ savyakoṣṭhamārabhya dakṣiṇakoṣṭhāntaṃ | arṇān 
tattadarṇān bhūtākṣarāṇīti yāvat | 
anukramādekaikapaṃktyāmekaikabhūtākṣaradaśakakramāditi yāvat | 
māyāśaktyabhidhaḥ māyeti śaktiriti ca saṃjñitaḥ | sargaḥvisargaḥ 
visarjanīyasya mūlādhārādavivakṣitapūrvamutpatteḥ | tasmāt 
kāraṇāttasya visarjanīyasya | atra cakre | śivātmanaḥ śivasvarūpasya 
śaktyātmana iti yāvat |

--------------------------------------------

p. 703) tatra savyādidakṣāntaṃ likhedarṇānanukramāt |
prāṇāgnīlāmbukhātmānaḥ paṃktayaḥ pañca kīrttitāḥ || 47 || 

māyāśaktyabhidhaḥ sargaḥ sarvabhūtātmakaḥ prabhuḥ |
tasmāttasyātra vinyāso naikadeśaḥ śivātmanaḥ || 48 || 

ṇo ru raḥ to prā ma cca vā vī do yo yu ja rnā ra vā |
ni rśa nā ptaḥ mā spa śca vyā śa ma tāṃ rṇā da nāṃ ru va || 49 || 

jaḥ hniḥ ci gni ste rva śu a tiḥ vaḥ khī bhā dyu dā śi pra |
ni sa nā ho mā grā śca dā pi tai sā rṇā ma nāṃ ja va || 50 || 

kūḥ bhūḥ rā rā jyā kṣmā sthi dha lā mī sā trā i bhū ra go |
nāṃ tā va mā rṇā nye ni nā maṃ syu thā mā kra nāṃ rya bhau || 51 || 

kaṃ ri naṃ laṃ vāḥ vā va ja hṛt yaṃ so tha mbu sto ra pā |
nā tā va mā rṇā nye ni nā maṃ syu thā pyā kra nāṃ ryya mā || 52 || 

ca sva ra bhruḥ bhraṃ kha dyu tri yat nyaṃ bho ma vi śū na vyo |
ni nā nye sa tā śca mā haṃ ṇāṃ vyo rū me pi ṇa ma kra || 53 || 

--------------------------------------------

ayamatra viracanākramaḥ | prākpratyagdakṣiṇodak ca kramāt 
samāntarālamekādaśaṣaṭsūtrāsphālanāt pañcāśatkoṣṭhātmakaṃ 
cakraṃ vidhāya pratipaṃktikaṃ dakṣiṇasavyarūpakoṣṭhadaśake 
prāguktakramāt prāṇāgnīlāmbukhākṣarāṇi sabindukāni 
daśadaśorddhvapaṃktyādhaḥpaṃktiparyyantaṃ kramādvilikhediti || 48 ||
	vāta ityādibhirvyomarūpiṇāmityantairvyākulākṣarakramalikhitaiḥ 
pañcabhiḥ ślokaiḥ asmiṃstantre 
samastamantravidyāsvarūpābhidhānasaṅketarūpāṇi bhūtanāmāni 
pratyekaṃ krameṇa daśa daśopadiśati | tatra varṇānāṃ marutāṃ 
vāyavyānāmakṣarāṇāṃ daśānāmityarthaḥ | varṇānāṃ taijasāmiti 
divyatvāttejasāmityarthaḥ | āgneyānāṃ daśānāmakṣarāṇāṃ | rasā ilā 
divyatvāt na sandhiḥ kṛtaḥ | bhaumānāṃ bhūmisambandhināṃ 
varṇānāṃ akṣarāṇāṃ | āpyānāmapsambandhināṃ varṇānāṃ | 
vyomarūpiṇāṃ prāgvat vyomānāṃ varṇānāṃ ākāśātmakānāṃ || 
53 ||

--------------------------------------------

p. 704) etairnābhabhirevātra mantroddhāraḥ kṛtaḥ śive |
tasmādatīva gopyāni nāmānyetāni sarvadā || 54 || 

uktanihnavayogena likhettatra tu pustake |
padyamekaṃ vadet karṇe śiṣyasyaivoktarūpiṇaḥ || 55 || 

ṅkai rṇān khe tta da jā li vṛ taḥ kra yo tya ga sta ma rvya |
ryyāt yo ne rbhe ku da ja tai tarṇāśeṣarbhāmasaṃ (?) || 56 || 

--------------------------------------------

	etairityādinā rūpiṇa ityantena ślokadvayena proktānāmeṣāṃ 
nāmnāmasmiṃstantre mantroddhārakathanaparatvena gopyatvādasya 
mantrasya ca paramārthābhidhāyitve gopyatvācca 
parameśvareṇaivāyogyaviṣayatvāsiddhyai ślokākṣarāṇāṃ 
vyākulakramalekhanaprakāraḥ prastūyate | tatra evāvadhāraṇe  | atra tantre | 
śive iti devīsambuddhiḥ | tasmāt kāraṇāt | uktanihnavayogena 
anantaravakṣyamāṇaślokoktanihnavaprakāreṇa | tuḥ samuccaye | padyaṃ 
nihnavarūpārthagarbhamiti yāvat | evāvadhāraṇe | uktarūpiṇaḥ 
prathamapaṭale caturbhirādyaiḥ saṃyuktaḥ ityādinā 
trayoviṃśādiślokadvayeneti yāvat || 55 ||
	vṛttetyādinā vyākulākṣarakramālikhitena ślokena 
gadyapadyabhāṣātmanāṃ sakalasandarbhāṇāmiddhārūpaṃ 
vyākulīkaraṇasamyakkaraṇayoraikākāramupāyamupadiśati | tatra 
vṛttajārṇān anuṣṭuvādivṛttotpannākṣarāṇi | aṅkaiḥ 
akṣarasaṃkhyāsamānasaṃkhyaiḥ | vyatyastakramayogataḥ parasparamiti 
yāvat | tairaṅkaiḥ | bhedayojane vyākulīkaraṇasamyakkaraṇe | etaduktaṃ 
bhavati abhīṣṭābhīṣṭavṛttaślokasya 
pādākṣarapādākṣarasaṃkhyānuguṇamekadvitryādyaṅkān 
paṃktirūpeṇa vilikhya teṣu dvaudvāvaṅkau parasparasarvamaṅkaṃ 
bhinnakramaṃ yathā tathā vinyasya tattatkramāṅkagarbhaṃ padyaṃ kṛtvā 
tena vyākulīkaraṇaṃ samyakkaraṇañca kuryyāditi | 
tasyodāharaṇamanubruvateti likhyate | anuṣṭubhaḥ pādākṣarāṇyaṣṭau 
tatsaṃkhyāṅkāḥ paṃktirūpeṇa likhitāḥ | 12345678 | teṣvaṅkeṣu 
prathamāṣṭamau dvitīyacaturthau tṛtīyaṣaṣṭau pañcamasaptamau ca 
parasparaṃ vyatyasya jātāḥ kramāṅkāḥ paṃktirūpeṇa likhitāḥ 
kaṭapayādikrameṇa tattatkramāṅkagarbhaślokaiḥ |

--------------------------------------------

p. 705) ślokenānena janayedanantān sampradāyataḥ |
nānāvṛttānabhīṣṭārthānnihnavāya tu deśikaḥ || 57 || 

anuṣṇaśīte vijane susame ramyavigrahe |
gṛhe vā maṇḍape sthitvā pīṭhaṃ dhavalitodaram || 58 || 

vinyasya tasmin pūrṇāyāṃ śubharkṣe vā śubhodaye |
kucandanaiḥ kuṅkumairvā daradairvopadeśataḥ || 59 || 

kṛtvoktaṃ maṇḍalaṃ sārṇaṃ tatrāvāhya yajecchivām |
nityaśo mātṛkāṃ japyāt sampradāyānusārataḥ || 60 || 

--------------------------------------------

	devītattvārthagāmī yastatpadāmbujaśekharaḥ |
	tantre'smin vyākulān ślokānvācayennaiva kevalaḥ || iti || 56 ||
	ślokenetyādinā ślokena tasya ślokasya sampradāyavalānubhāvāt 
sarvachandaḥsuvṛtteṣu icchānurūpānarthān tattatślokān 
sandarbhavyākulīkaraṇaparamārthān karttuṃ deśikānāṃ 
sāmarthyamupadiśati | tatra anena anyonyavyatyāsabhedakrameṇa | anantān 
ślokān vyākulīkaraṇakramabhedagarbhāniti yāvat | abhīṣṭārthān 
nihnavāya vyākulīkaraṇakramanihnavārthamarthāntaradyotakānityarthaḥ || 
57 ||
	anuṣṇaśītetyādibhiryogata ityantaiścaturbhiḥ 
ślokairnityāvidyāsiddhasya tantraniṣṇātasya manīṣitadevatātmatvasiddhyai 
tattaddevatānāmicchānurūpāṇāṃ mantrāṇāṃ 
nirmāṇaprakāramupadiśati | tatra anuṣṇaśīte | uṣṇaśītadvayarahite | 
ramyavigrahe hṛdayaṅgame | etadviśeṣaṇacatuṣṭayaṃ 
manaḥsthirīkaraṇāpekṣayā devatānivāsayogyāpekṣayā ca | vā vikalpe | 
sthitvā prāṅmukhaḥ iti sampradāyārthaḥ | 
pīṭhamityasyānantaravakṣyamāṇaśloke vinyasyetyanena sambandhaḥ | 
dhavalitodaraṃ śvetavarṇānulepaneneti yāvat | tasmin pīṭhe | pūrṇāyāṃ 
paurṇamāsyāṃ | vā vikalpe | subhodaye śubharāśyudaye śubhagrahodaye 
ca | asya sampradāyārtho likhyate | iḍāyāmeva pravahataḥ śvāsasya 
praveśāvasthāyāmiti | kucandanaiḥ raktacandanaiḥ | vā vikalpe | daradaiḥ 
jātiliṅgaiḥ | vā vikalpe | upadeśataḥ upadeśakramāt śrībhūtalipīnāmiti 
yāvat | kṛtvoktaṃ maṇḍalaṃ pañcāśatkoṣṭhātmakamuktamaṇḍalaṃ

--------------------------------------------

p. 706) evamabda tu sampūrṇebhīṣṭadevāya mantravit |
kuryyānmantramabhīṣṭārthagamakaṃ proktayogataḥ || 61 || 

nabhognivāyuprāyārṇāḥ krūrāḥ kṣobhakarā matāḥ |
bhūtoyapracurāḥ saumyāḥ sevyāḥ siddhikarā matāḥ || 62 || 

eṣāmanyonyasambhedabāhulyādvahavorṇavāḥ |
taiḥ tathā bhajanāt siddhāḥ phalanti saikyayogataḥ || 63 || 

mantrārthāstrividhā jñeyā jñātavyāḥ siddhikāṅkṣibhiḥ |
pūjāpaṭalasamproktāstrividhāḥ syurupāsakāḥ || 64 || 

--------------------------------------------

kṛtvetyarthaḥ | sārṇamityasya pūrvaśloke upadeśata ityanena sambandhaḥ | 
etaduktaṃ bhavati prāguktaṃ pañcāśatkoṣṭhātmakaṃ cakraṃ vidhāya 
tatrorddhvādipaṃktipañcake tiryyagrūpeṇa daśakoṣṭheṣu yathopadeśaṃ 
śrībhūtalipīn kramādvinyasya devīmarccayediti | sampradāyānusārataḥ 
sabindukamakārādikṣakārāntamanulomakramamakṣaraṃ savisarjanīyaṃ 
lakārādyakārāntaṃ kṣakāraṃ caivaṃ kramāt pratilomakramañcetyarthaḥ 
| evaṃ pratidina bhajanajapādinetyarthaḥ | kuryyānmantraṃ mantraṃ 
racayedityarthaḥ | abhīṣṭārthagamakaṃ vyutpattyādisiddhamārgeṇeti yāvat | 
proktayogataḥ vakṣyamāṇa mantravīryyasvarūpānusandhāna yogataḥ || 61 ||
	nabha ityādinā svaikyayogata ityantena ślokadvayena 
sakalamantravyāpakaṃ krūratvaṃ saumyatvaṃ miśratvañcopadiśati | tatra 
nabho'gnivāyuprāyārṇāḥ ākāśākṣarāgneyākṣara vāyvakṣarapracurā 
mantrāḥ kṣobhakarā viśvasyeti yāvat | bhūtoyapracurāḥ 
bhūmyakṣaratoyākṣarapracurā mantrā iti yāvat | sevyā upāsyāḥ sarvaiḥ 
sarvadā sarvatreti yāvat | siddhikarāḥ abhimatārthasyeti yāvat | eṣāṃ 
krūrabhūtākṣarāṇāṃ saumyabhūtākṣarāṇāñca 
anyonyasambhedabāhulyāt anyonyasaṃyogaprakārabhedabāhulyāt | arṇavā 
mantrāḥ | taiḥ arṇavaiḥ | tathā 
nijanijakrūrasaumyamiśrādisvabhāvānuguṇaṃ | etaduktaṃ bhavati 
krūrākṣarāṇāṃ saumyākṣarāṇāñca 
nyūnādhikayogavaśādvahuvidhabhedā mantrāḥ svaikyayogato bhajanāt 
siddhāḥ svasvakrūrasaumyamiśrādi svabhāvānuguṇaṃ phalantīti || 63 ||
	mantrārthā ityādibhiḥ iṣṭasiddhidā ityantaistribhiḥ ślokai 
mantrāṇāṃ sarveṣāmarthālocane

--------------------------------------------

p. 707) varṇasyodayaviśrāntipade buddhiniveśanam |
ekonyaḥ sarvataḥ siddhavyutpattyarthābhivīkṣaṇam || 65 || 

vācyavācaka saṃbhedabhāvanādibhirīritāḥ |
eṣāṃ pañcaprakārāṇāmaśeṣeṇeṣṭasiddhidāḥ || 66 || 

mantravīryyaṃ śṛṇu prājñe kathayāmi sukhāspadam |
yena jñānānubhūtena jīvanmukto bhavennaraḥ || 67 || 

--------------------------------------------

prakāratraividhyaṃ tattraividhyena 
trividhānāmarthānāmupāsakānāmarthālocanaṃ tattat phalañcopadiśati | 
tatra trividhāḥ siddhādyadhikāribhedāditi yāvat | jñātavyāḥ mantrārthā 
iti śeṣaḥ | siddhikāṃkṣibhiḥ mantravidyādīnāmiti yāvat | trividhā 
siddhasādhyasādhakā iti yāvat | varṇasya pratyekaṃ mantrākṣarasyetyarthaḥ 
| udayaviśrāntipade udayaviśrāntisthāne parāsvarūpe iti yāvat | 
buddhiniveśanaṃ tadanusandhānāt tādātmyāditi yāvat | ekaḥ artha iti 
śeṣaḥ | etaduktaṃ bhavati sarvamantrāṇāmakṣarasamudāyātmakatvāt 
tattadakṣarāṇāmapi pratyekaṃ parāsvarūpāditaḥ 
paśyantyādikameṇodayaṃ teṣāṃ punastādātmyena tasminneva viśrāntyā 
ca sarvamantrāṇāṃ parāsvarūpameva svarūpamiti siddhairanusandheyamiti | 
anyaḥ artha iti yāvat | sarvataḥ siddhavyutpattyarthābhivīkṣaṇaṃ 
vyākaraṇaproktaprakṛtipratyayādivibhedena siddhavyutpattyā 
tattanmantrārthānusandhānaṃ | etat sādhyaviṣaya ityarthaḥ | 
vācyavācakasambhedabhāvanaṃ vācyarūpāṇāṃ 
pañcabhūtānāmavyaktātmakatayā vācakarūpāṇāmakṣarātmanāṃ 
tadavyaktātmakanāda paramārthaśaktitvācca tādātmyabhāvanamityarthaḥ | 
etat sādhakaviṣaya ityarthaḥ | īritā itīritāḥ śrīvidyāyā arthā iti yāvat | 
eṣāṃ mantrāṇāṃ pañcaprakārāṇāṃ 
piṇḍakarttarībījamantramālāsaṃjñānāṃ iṣṭasiddhidāḥ 
tadanusandhānena yathoditeneti yāvat || 66 ||
	mantravīryyamityādibhiḥ īrita ityantaistribhiḥ ślokaiḥ 
sakalamantravidyāgaṇasya bījabhūtasya (jīvabhūtasya) 
mantravīryābhidhānasya paramārthasya svarūpaṃ tattajjñānena

--------------------------------------------

p. 708) tejasāṃ śaktimūrttīnāṃ prapañcasyāpi kāraṇam |
guṇatrayamamīṣāñca yat kāraṇamudāhṛtam || 68 || 

tatsvarūpānusandhānasiddhiḥ samyaktvamīritam |
tanmantravīryyamuddiṣṭaṃ mantrāṇāṃ jīva īritaḥ || 69 || 

--------------------------------------------

teṣāṃ sarveṣāṃ samyakakaraṇañcopadiśati | tatra mantravīryyaṃ 
mantrāṇāṃ paramārthasvarūpaṃ | prājñe iti devīsambuddhiḥ | 
sukhāspada paramārthasvarūpalābhāt | yena mantravīryeṇa | 
jñānānubhūtena kevalaṃ jñānamātramantareṇānubhavaparyyavasāyinā 
cetyarthaḥ | jīvanmuktaḥ jīvanneva muktaḥ | yāthātmyajñānādasaṅkoca 
eva muktirityarthaḥ | tejasāṃ somasūryāgnimūrtīnāṃ | śaktimūrtīnāṃ 
mūrtikāraṇaśaktīnāṃ mūrtīnāñca 
vāmecchājyeṣṭhājñānakriyāraudrīṇāṃ 
brahmaviṣṇurudrāṇāmityarthaḥ | prapañcasya jñātṛjñānajñeyarūpasya | 
apiśabdaḥ samuccaye | kāraṇaṃ bhūtatraividhyasyeti śeṣaḥ | guṇatrayaṃ 
sattvarajastamāṃsi te yasmin | mūrtīnāṃ prapañcasya ca 
traividhyaguṇatrayādivat svarūpa ityarthaḥ | amīṣāṃ guṇānāṃ | caḥ 
samāhāre | anena guṇānāṃ tejaḥśaktimūrtīnāñcetyarthaḥ | kāraṇaṃ 
prāgvat | udāhṛtaṃ aṣṭāviṃśe paṭale kāraṇaṃ parameśāni tavecchaiva tu 
kevalamiti | tatsvarūpānusandhānasiddhiḥ 
sakalakāraṇabhūtecchāśaktyātmanā vidyayā svasya 
cāpṛthaktvenānusandhānasiddhiḥ | samyaktvaṃ ābhimukhyakaraṇaṃ | jīvaḥ 
prāṇā | anabhimukhamantrāṇāmakāryyakāratvāt 
mantravīryyayogajñānamantareṇa mantravidyānāmakāryyakaratvāt | 
sampradāyāvicchittyarthaḥ tatprakāro nāthājñayā likhyate | prathamaṃ 
kāmakalādhyānena yogena ṣaṭtriṃśe paṭale vakṣyamāṇaparamārthatayā 
svayaṃ śaktirbhūtvā 
śrīvidyāvayavabhūtasakalatejaḥśaktimūrtirguṇairidantāni tatsakalāni 
tadvadekīkṛtya tadubhayamanuṣṇāśītaṃ 
vāhyadābhyantaramābhyantarādvāhyamiti kramāt svabuddhyā 
kṛṣyaikīkṛtya tadātmanā bhajanaṃ mantravīryayojanaprakāra iti | 
itaranityābhajane kevalahṛllekhāvayavabhūtairitaraṃmantrabhajane 
praṇavāvayavabhūtairapi prāgvadekīkuryāditi sampradāyaḥ || 69 ||

--------------------------------------------

p. 709) asamyaktvantu mantrāṇāmayogyakathanena vai |
sadā prayogādbhajanādakāle saṃśayādbhavet || 70 || 

guroravajñayā pāpānniṣiddhācārayogataḥ |
devatādrohataḥ sarvaparivādānavasthayā || 71 || 

asampradāyādajñānādanekabhajanādapi |
tatsamyaktvaṃ yena bhavet kāryyaṃ tat pūrvamīritam || 72 || 

nātidveṣo nātirāgo nātibhogeṣu saṅgatiḥ |
nātiśoko nātiharṣo nātisneho na matsaraḥ || 73 || 

nātivyasanavarttitvaṃ sukhitā kliṣṭakāritā |
svadehamātrayātrecchā paracintāvivarjanam || 74 || 

--------------------------------------------

	asamyaktvamityādibhirīritamityantaistribhiḥ ślokairmantravidyādīnāṃ 
trayodaśavidhāsamyaktvakāraṇaṃ 
prāguktasamyaktvanigamanasahitamupadiśati | tatra asamyaktvaṃ 
akāryyakaraṇatvamanyathāphalatvaṃ vā | mantrāṇāṃ mantravidyānāṃ | 
ayogyakathanena prathamapaṭalaproktalakṣaṇarahitaśiṣyopadeśena | sadā 
prayogāt nityanaimittikapuraścaraṇabhajanakramamupekṣya 
kāmato'navarataprayogāt | bhajanādakāle nityanaimittikakāmyeṣu 
proktakālamupekṣya itarakālabhajanāt | saṃśayāt uktakaratve 
svābhimataphalapradatve ca | guroravajñayā guroranabhimatānuṣṭhānāt | 
pāpāt prathamapaṭale viśuddhādiślokatrayoktācāraviparītānuṣṭhānāt | 
niṣiddhācārayogataḥ tattatpaṭaloktaśiṣyācārasyānyathānuṣṭhānāt | 
devatādrohataḥ devatābhedapratipatteḥ | sarvaparivādānavasthayā 
sarvajanaparivādena japādiṣvanavasthayā vā | asampradāyāt anabhijñasya 
gurorvā patrādiṣu nirīkṣaṇādvā labdhamātrasvarūpāt | 
ajñānāddevatāgurumantrāṇāṃ paramārthasvarūpasya | 
anekabhajanānmantravidyādīnāṃ | tatsamyaktvaṃ 
proktadoṣairanabhimukhamantravidyānāmābhimukhyakaraṇaṃ | kāryyaṃ 
tattanmantravidyānusandhānamityarthaḥ || 72 ||
	nātidveṣa ityādibhirlakṣaṇamityantaistribhiḥ 
ślokairmantrasiddhānāṃ ṣoḍaśalakṣaṇānyupadiśati | tatra nātidveṣa 
ityādinā ślokena sapta siddhacihnāni | nātivyasanavarttitvamityādinā

--------------------------------------------

p. 710) ekarūpyaṃ lābhahānyoḥ sadā santuṣṭacittatā |
bhoktṛtvaṃ śaktito dānamiti siddhasya lakṣaṇam || 75 || 

manorathānāmakleśasaṃsiddhiḥ siddhirīritā |
rājñaḥ prasādaḥ sarveṣāṃ mānyatvaṃ puṇyasiddhayaḥ || 76 || 

khyātirvāhanabhūṣādilābhaḥ sucirajīvitam |
ārogyamavisaṃvādaḥ sacchiṣyatvaṃ kṛtajñatā || 77 || 

viṣāṇāṃ jaraṇaṃ jñānaṃ svasthasyāvedanaṃ tathā |
pratyakṣāḥ siddhayaḥ proktā manoḥ siddhasya sarvataḥ || 78 || 

etāḥ syuḥ siddhayaḥ proktāḥ siddhamantrasya sūcakāḥ |
siddhamantreṇa karttavyāḥ prayogā nānyathā priye || 79 || 

narāṇāmiva mantrāṇāṃ devatānāñca pārvati |
anyonyavairamastyeva guṇabhūtasamanvayāt || 80 || 

āgneyānāñca bhaumānāmāpyā mantrāstu vairiṇaḥ |
vāyavyānāṃ jalānāñca bhaumānāṃ syāt parasparam || 81 || 

--------------------------------------------

ślokena pañca siddhacihnāni | ekarūpyamityādinā ślokena catvāri cihnāni 
proktānigamanañca || 75 ||
	manorathānāmityādibhiḥ priye ityantaiścaturbhiḥ 
ślokairmantrasiddheścaturddaśavidhatvaṃ prayogeṣu guṇavidhānādikaṃ  
copradiśati | tatra puṇyasiddhayaḥ cirakālasthāyīni paraprayojanāni yāni 
karmmāṇi tāni puṇyāni teṣāṃ siddhayaḥ | 
vāhanabhūṣādītyatrādiśabdo mahārhavastrādiviṣayaḥ | avisaṃvādaḥ 
dṛṣṭādṛṣṭayoriti yāvat | sacchiṣyatvaṃ svasyeti yāvat | viṣāṇāṃ 
jaṅgamasthāvarakṛtrimādīnāṃ | jñānaṃ ātmana iti yāvat | 
manormantravidyāderityarthaḥ | sarvataḥ sarvā ityarthaḥ | nānyathā 
asiddhamantreṇa na karttavyā iti yāvat | priye iti devīsambuddhiḥ || 79 ||
	narāṇāmityādibhiścakrata ityantaiścaturbhiḥ 
ślokairmantravidyādīnāmanyonyaṃ sakāraṇaṃ vairamupadiśati | tatra caḥ 
samuccaye | pārvatīti devīsambuddhiḥ | evāva dhāraṇe |

--------------------------------------------

p. 711) strīdaivatyā vairiṇaḥ syuḥ puṃdaivatyasya bhūyasā |
strīdaivatyeṣu saumyānāṃ krūrāṇāṃ syāt parasparam || 82 || 

tathaiva puṃdevatānāṃ tvaritānarasiṃhayoḥ |
śastrānuyakṣiṇīnāṃ syādaghorāstrasya cakrataḥ || 83 || 

mantrāṇāṃ devatānāñca vairīkaraṇamīśvari |
kathayāmi śṛṇu prājñe yena lokotisīdati || 84 || 

vaiṣamyabhajanaṃ puṃsāmajñānādāśayāthavā |
tena mantrā devatāśca kruddhā hanyurupāsakam || 85 || 

tasmāt sarvasya lokasya mantravīryyaṃ hi jīvitam |
yanniṣṭhānāmamī doṣā na spṛśanti kadācana || 86 || 

--------------------------------------------

guṇabhūtasamanvayāt sattvādiguṇānāṃ bhūtānāñca samanvayāt | 
āgneyānāṃ āgneyākṣarapracurāṇāṃ agnidaivatānāmityarthaḥ | 
mantravidyādīnāmiti yāvat | caḥ samuccaye | bhaumānāṃ prāgvat | 
āpyāḥ prāgvat | turavadhāraṇe | vāyavyānāṃ prāgvat | caḥ samuccaye | 
bhaumānāṃ prāgvat bhaumākṣarapracurāṇāṃ bhūmidaivatānāñca | 
syāt vairamiti yāvat | strīdaivatyā mantravidyādaya iti yāvat | puṃdaivatyasya 
mantravidyāderiti yāvat | strīdaivatyeṣu mantravidyāsviti yāvat | 
saumyānāṃ prāgvanmantrādīnāṃ | krūrāṇāṃ prāgvat | syāt vairamiti 
yāvat | tathā krūrāṇāṃ saumyānāñca parasparaṃ vairaṃ syāditi yāvat | 
evāvadhāraṇe | tvaritānarasiṃhayoḥ parasparaṃ vairaṃ syāditi yāvat | 
śāstrānuyakṣiṇīnāṃ vairamiti | cakrataḥ sudarśaneneti yāvat || 83 ||
	mantrāṇāmityādibhiḥ kadācanetyantaistribhiḥ 
ślokairupāsakadoṣairmantrāṇāṃ devatānāṃ ca vairīkaraṇaṃ 
teṣāmanarthaprāptiṃ tatparihāropāyañcopadiśati | tatra prājñe iti 
devīsambuddhiḥ | yena vairīkaraṇena | vaiṣamyabhajanaṃ 
anudinabhajanakramabhedādadhikakṣudrādibhāvabhedādveti yāvat | 
ajñānāt paramārthasvarūpasyeti yāvat | āśayā phaleṣviti yāvat | tena 
vaiṣamyabhajanena | caḥ samuccaye | tasmāt kāraṇājjīvitaṃ adhiṣṭhānamiti 
yāvat | yanniṣṭhānāṃ divyatvānmantravīryaniṣṭhānityarthaḥ || 86 ||

--------------------------------------------

p. 712) guroḥ śuśrūṣayā kāle dīkṣayā labdhamādarāt |
tadājñayā bhajedekarūpaṃ mantraṃ svasiddhaye || 87 || 

anyathā sādhakaṃ hanyācchastreṇa riputo bhayāt |
dāridryāddīrgharogādvā vyasaneṣvatisarjanāt || 88 || 

yo yo mantrastasya tasya varṇauṣadhivinirmmitā |
tattadvarṇotthasaṃkhyābhirgulikā mantrasiddhidā || 89 || 

tayābhiṣekastaddhāraṇaṃ tatsvādastadvilepanam |
tatpūjā ca tathā siddhilābhāya syānna cānyathā || 90 || 

--------------------------------------------

	gurorityādinātisarjanādityantena ślokadvayena gurumantradevatānāṃ 
samyagbhajanakramamupadiśati | tatra guroḥ sata ityarthaḥ | kāle dvitīyapaṭale 
sthire ityādinā catvāriṃśādiślokadvayena prokte iti yāvat | dīkṣayā 
abhiṣekakaṭākṣādiprakāreṇa iti yāvat | ādarāt guruśiṣyayorityarthaḥ | 
tadājñayā nāthājñayā | ekarūpaṃ anudinamiti yāvat | hanyāddevateti 
yāvat | riputaḥ ripoḥ bhayāt | yena kenacidvyājena hanyāt navā kevalabhayāt 
| vā vikalpe | vyasaneṣu stryādiṣu saptastrityarthaḥ || 88 ||
	yo ya ityādinā ślokena sakalatantroktamantravidyādīnāṃ samyak 
siddhikaramakṣarauṣadhigulikārūpaṃ prastauti | tatra tasya mantrasyeti yāvat | 
varṇauṣadhivinirmitā guliketi yāvat syādityarthaḥ || 
tattadvarṇotthasaṃkhyābhiḥ tattanmantreṣvekaikākṣarasya yāvatyo 
yāvatyaḥ parivṛttayastāvantībhistadakṣarauṣadhīnāṃ aṃśasaṃkhyābhiriti 
yāvat | gulikā mantrasiddhidā tattanmantrasiddhidā ityarthaḥ || 89 ||
	tayetyādinā ślokena gulikāviniyogakramamupadiśati | tatra tayā 
gulikayā | taddhāraṇaṃ gulikādhāraṇaṃ | tatsvādaḥ tadgulikābhakṣaṇaṃ 
| tadvilepanaṃ tadgulikāvilepanaṃ | tatpūjā tasyāṃ pūjā tayā pūjā ca | 
tathā siddhilābhāya prāguktalakṣaṇasiddhilābhāya | na cānyathā na 
saṃśaya ityarthaḥ | asmin śloke prathamapāde tvekākṣarādhikyakaraṇaṃ 
divyatvāt || 90 ||

--------------------------------------------

p. 713) sitarakte candane ca māṃsī pippalakastathā |
lajjātukā śikhiśikhā darbhāḥ pātalabhṛṅgakau || 91 || 

śrīdevīti samuddiṣṭā vāyuvarṇauṣadhāni vai |
kramāddaśānāṃ varṇānāṃ taiḥ kuryāttattadarccanam || 92 || 

laghuścandro muro vilvodumbaraḥ plakṣakasthathā |
kṛṣṇaśaṅkhaprasūnañca citrāphāntā iti kramāt || 93 || 

vahnivarṇoṣadhāni syuḥ patraṃ sargasya kīrttitam |
taisteṣāmarcanaṃ kuryyādgurupādārccane rataḥ || 94 || 

uśīrakuṣṭhau cauraguhe aśmarīkāgnimanthakau |
rohiṇastulasī potrī sadāmadreti ca kramāt || 95 || 

bhūmervarṇauṣadhānyuktānyebhisteṣāṃ samarccayet |
tattatkāryyārthasaṃsiddhyai kuryyāt sadgurudakṣiṇām || 96 || 

salilaṃ ghusṛṇaṃ granthiparṇī śoṇatṛṇaṃ tathā |
kuśo vṛhatī drulatā dūrvvā lakṣmīriti kramāt || 97 || 

śrīdevīti jalārṇānāmauśadhāni krameṇa vai |
teṣāṃ samarccanaṃ kuryyādoṣadhairebhirādarāt || 98 || 

--------------------------------------------

	sitetyādibhiḥ siddhayaḥ ityantairdaśabhiḥ 
ślokairakārādikṣakārāntānāma 
kṣarāṇāmetattantroditapañcabhūtakrameṇa varṇānāṃ 
daśadaśauṣadhavidhānānyupadiśati | tatra sitarakte candane sitacandanaṃ 
raktacandanaṃ ca | pippalaḥ aśvatthaḥ | lajjātukā kumbhicandanī | 
tairauṣadhaiḥ tattadarccanaṃ tattadakṣarāṇāṃ 
tattaddevatānāñcārccanametat | laghuḥ aguruḥ | vilvodumbaraḥ atra 
divyatvāt vilva udumbara iti padacchedaḥ | sargasya visarjanīyasya asya 
bhūtākṣarānantarbhūtatvāt pṛthaggrahaṇaṃ | kṣakārasya kakāraṣakāra 
yogātmakatvāt pṛthagauṣadhamanuktaṃ ca | teṣāṃ prāgvat | potrī vārāhī 
muśalītyarthaḥ | ebhirauṣadhaiḥ | teṣāṃ prāgvat | 
tattatkāryyārthasaṃsiddhyai tattatkāryyārthasiddhyarthaṃ |

--------------------------------------------

p. 715) kakkolañca tathā rocanākalakiṅkaka (?) |
siṃhī dundūkayugalamapāmārgāñjaliḥ saha || 99 || 

ityuktrāni khavarṇānāmauṣadhāni krameṇa vai |
taisteṣāmarccanaṃ kuryyāttattatkāryyārthasiddhaye || 100 || 

sadāśivamayī vyāptiriti samyak samīritā |
asyā niphālanāccitte tattattvaṃ svātmasāt kṛtam || 

iti ṣoḍaśanityātantreṣu śrīkādimate paścastriṃśat paṭalam paripūrṇam || 
35 || 

--------------------------------------------

	* kakkola rocanayā lavaṅgodarapuṣpikā iti vā |
añjaliḥ añjalikarī prasāriṇī | tairauṣadhaiḥ | teṣāṃ prāgvat | kakkoletyādi 
ślokasyāntapādasyākṣarādhikyakaraṇaṃ divyatvāt | 
atrauṣadhānāmavyākhyātāni nāmānyārādhyamukhādavagantavyāni | 
tatra yathāsiddhi prāguktavidhānenetyarthaḥ || 100 ||

iti ṣoḍaśanityātantreṣu śrīkādimatākhyasya paripūrṇasya tantrasya 
prapañcasārasiṃharājaprakāśābhidhānena subhagānandanāthena 
viracitāyāṃ manoramākhyāyāṃ vyākhyāyāṃ nityānāṃ 
svātmatvavāsanāyāstattadvidyāsvarūpabheda prakāraprastārādikasya 
svarūpaprakāśanaparaṃ pañcatriṃśapaṭalaṃ paripūrṇaṃ parāmṛṣṭam || 
35 || oṃ tatsat ||

vyākhyāna granthasaṃkhyāḥ - 

pañcatriṃśe tu paṭale yantrāṣṭakamudīritam |
saptādhikā ca navatiḥ vyākhyāgranthāḥ śatatrayam ||



ṣaṭtriṃśapaṭalam |


atha ṣoḍaśanityānāṃ vidhānāni tvayādhunā |
kathitāni mayā tāni śrutāni ca maheśvara || 1 || 

tāsāṃ te me tathānyeṣāṃ daivatānāṃ yathārthataḥ |
svarūpaṃ kiṃ kathaṃ viśvaṃ kimākārañca dṛśyate || 2 || 

--------------------------------------------

	pūrvasmin pañcatriṃśe paṭale ṣoḍaśanityānāṃ saparivārāṇāṃ 
svātmatve vāsanādikamupadiśyānantaraṃ ṣoḍaśanityāvidyāsiddhānāṃ 
tattat paramārthasvarūpādikamupadiśati | atha ṣoḍaśetyādimadaṃśaka 
ityantaślokaśatarūpeṇa ṣaṭtriṃśena paṭalena | tatra atha ṣoḍaśetyādibhiḥ 
sadā ityantairdaśabhiḥ ślokaistantroktārthanigamanapuraḥsaraṃ 
viṃśatividhaṃ praśnaṃ taduttarasya vakṣyamāṇasya stavanaṃ 
svasvarūpatastasyopakaratvañcopadiśati | atha ṣoḍaśetyādinā ślokena 
tantroktārthāna devī nigamayati | tatra tāni vidhānāni | caḥ samuccaye | 
maheśvaretīśvara sambuddhiḥ || 1 ||
	tāsāmityādinā ślokena paramārthasvarūpaṃ 
tatsvarūpaprakāśopāyaṃ paramārtha svarūpasya prakāśakāraṇañca 
devī pṛcchati | tatra tāsāṃ ṣoḍaśanityānāṃ | tena tava śivasya | atra 
tacchabdena nityānugrahātmakatvaṃ guruṃ macchabdenānādimāyākalpita 
tvādanugrāhyaṃ śiṣyaṃ pratyupalakṣayatīti | [yat yasmāt guroriti yāvat ?] 
me mama devyāḥ śiṣvabhūtāyāḥ | anyeṣāṃ 
sakalavedāgameṣūpadiṣṭasvarūpāṇāṃ | yathārthataḥ svarūpāṅgaṃ 
paramārthasvarūpaṃ kimiti yāvat | eṣaḥ prathamaḥ praśnaḥ | anantaraṃ 
paramārthasvarūpaprakāśopāyaṃ pṛcchati | kathamiti dvitīyaḥ praśnaḥ | 
viśvaṃ kimākārañca dṛśyate ityanenaitaduktaṃ bhavati | 
paramārthasvarūpasyaiva prakāśo yujyate tathāpyaparamārthasvarūpaṃ 
viśvaṃ gaganakusumādivat saṃjñāmātramantrareṇaiva dṛśyate tat 
kimākāramiti | eṣa tṛtīyaḥ praśnaḥ || 2 ||

--------------------------------------------

p. 716) prāṇināṃ puṇyapāpāni kiṃrūpāṇi ca kaistathā |
teṣāṃ janmāni kena syuḥ kā muktiḥ saṃsṛtiśca kā || 3 || 

kasya muktiḥ kathaṃ bandhaḥ kena tasya ca mocanam |
kiṃ mūlaṃ saṃsṛterasyāḥ kāni tattvāni kā ca dhīḥ || 4 || 

kānīndriyāṇi ke prāṇāḥ ko jīvaḥ kaḥ parastathā |
kaḥ kālaḥ ke grahāḥ sarvaṃ yathāvanme vada prabho || 5 || 

yena vedaiśca śāstraiśca purāṇairāgamairapi |
kathyate tat sphuṭaṃ brūhi nātisaṅkocavistaram || 6 || 

--------------------------------------------

	prāṇināmityādinā ślokena prāṇināṃ puṇyapāpairasambandhaṃ 
tat puṇyapāpasvarūpaṃ janmakāraṇaṃ muktisvarūpaṃ 
janmakāraṇasvarūpaṃ saṃsṛtisvarūpañca pṛcchati | tatra prāṇināṃ 
sambandhe ṣaṣṭhī | kiṃrūpāṇi kiṃrūpeṇeti yāvat | etaduktaṃ bhavati 
prāṇināṃ puṇyapāpātmakatvaṃ kena yujyate iti caturthaḥ praśnaḥ | kaiḥ 
karmmabhiriti śeṣaḥ | tathā puṇyapāpatvamiti yāvat | iti pañcamaḥ praśnaḥ 
| teṣāṃ prāṇināṃ | kena kāraṇeneti ṣaṣṭhaḥ praśnaḥ | kāmuktiriti 
saptamaḥ praśnaḥ | saṃsṛtiśca kā ityaṣṭamaḥ praśnaḥ || 3 ||
	kasyetyādinā ślokena praśnaṣaṭkaṃ | tatra tasya bandhasya | caḥ 
samuccaye || 4 ||
	kānītyādinā ślokena praśna ṣaṭkaṃ | tatra kaḥ parastathā vastuto 
jīvapadādhikaḥ kaḥ para iti yāvat | sarvaṃ viṃśatividhān pṛṣṭānarthāniti 
yāvat | yathāvat yathārthaḥ me nityānugrāhyāyā antevāsinyā iti yāvat | 
prabho itīśvara sambuddhiḥ || 5 ||
	yenetyādinā ślokena dṛṣṭārthānāṃ vedaśāstrairapi sambādi 
sphuṭakathanaṃ prārthayati | tatra yena prakāreṇeti yāvat kathyate | yadi 
viśeṣaḥ tat svarūpaṃ sphuṭaṃ anubhavayogyaṃ nātisaṅkocavistaraṃ 
atisaṅkocātivistārābhyāṃ jñātumaśakyatvāt || 6 ||

--------------------------------------------

p. 717) yattvayā viṃśatividhaḥ kṛtaḥ praśnaḥ śive'dhunā |
teṣāmuktakrameṇaiva kathayāmi tavottaram || 7 || 

yairuttaraiḥ svasvarūpaṃ jñāyate samyagañjasā |
yadito'nyatra sarvatra proktaṃ nihnavacakrataḥ || 8 || 

atrāñjasā procyate taddurvacaṃ tu nidarśanaiḥ |
tairmmayoktakramājjitvā durjayāṃ vāsanāṃ śanaiḥ || 9 || 

satyaśuddhasphuṭāśeṣasphurattātmā bhaveddhruvam |
guhyaṃ rahasyaṃ paramaṃ gopayet sarvataḥ sadā || 10 || 

--------------------------------------------

	yattvayetyādibhiḥ sadā ityantaiścaturbhiḥ ślokaiḥ 
pṛṣṭārthakathanapīṭhikāpuraḥsaraṃ tadanubhāvaṃ 
tadupakaratvañcopadiśati | tatra yat iti hetoḥ | śive iti devīsambuddhiḥ | 
teṣāṃ praśnānāṃ | evāvadhāraṇe | kathayāmi tasmāditi śeṣaḥ | 
yairuttarairvakṣyamāṇairiti yāvat | svasvarūpaṃ paramārthasvarūpaṃ | 
labhyate prakāśate | samyak anubhāvayogyaṃ | añjasā yathāvat | yat hetoḥ | 
itastantrāditi śeṣaḥ | anyatra sarvatra itareṣu tantreṣu vedeṣu ceti yāvat | 
nihnavacakrataḥ atirahasyatvāditi yāvat | atra asmiṃstantre | añjasā prāgvat 
yathāvat | tat svarūpaṃ | dūrvacaṃ vācāmaviṣayam | turviśeṣe | 
nidarśanaiḥ tattatprakāśanaparairiti yāvat | tairuttaratvenopadeṣṭavyairarthaiḥ 
| uktakramādvakṣvamāṇopāyayoranyatareṇeti yāvat | durjayāṃ 
anādisiddhatvāt | śanaiḥ kālakramāt abhyāsavalādityarthaḥ | 
satyaśuddhasphuṭāśeṣasphurattātmā satyatvaṃ paramārthatayā 
śuddhatvamalepakatvāt aśeṣasphurattātvaṃ tattadātmakatvena 
bhāsamānatvāt | atrātmaśabdaścaturṣvapi yojanīyaḥ | etaduktaṃ bhavati | 
sādhako dvitīyapraśnasyottaratvena vakṣyamāṇopāyayoranyatareṇa 
durjayāṃ vāsanāṃ śanairjitvā satyaśuddhasphuṭāśeṣasphurattātmā 
bhavediti | guhyaṃ guhāyāṃ nihitaṃ antaḥprakāśamānatvāt | rahasyaṃ 
kevalaṃ gurukaṭākṣādeva labhyatvāt | paramaṃ svavyatiriktābhāvāt | 
gopayet abhaktebhya ityarthaḥ | sarvataḥ prakārata iti yāvat || 10 ||

--------------------------------------------

p. 718) yajajñānamidamo jñānaṃ yajjñānamahamastathā |
dvayorapi ca yajjñānaṃ tajjñānaṃ viddhi me vapuḥ || 11 || 

tāsāṃ tava tathānyeṣāṃ caitanyātma yathārthataḥ |
lābhādevaṃ vāsanāyā vināśādanyathā tathā || 12 || 

sthiraḥ svātmaprakāśaḥ syānnityo'pratibhaṭo mahān |
nityāhṛdayasaṃproktasphuṭopāyena vā bhavet || 13 || 

--------------------------------------------

	yajjñānamityādinā yathārthata ityantenādhyarddhena ślokena 
prathamapraśnasyottaratvena paramārthataḥ svarūpamupadiśati | tatra 
yajjñānaṃ vāṅmanasayoraviṣayaṃ caitanyaṃ | idamo jñānaṃ idamaḥ 
pratītiryajjñānaṃ prāgvat | ahamastathā ahamaḥ pratītiriti yāvat | atra tathā 
ityasya kākākṣinyāyena pūrvatra paratra ca sambandhaḥ | tathā 
tasmāddvayoridantāhantayormamedamasyāhaṃ 
idamevāhamahamevedamityādi pratītisambandha iti yāvat | api ca kiñceti 
yāvat | tajjñānaṃ vāṅmanasayoraviṣayaṃ jñānaṃ viddhi vijijñāsasva 
iti yāvat | me śivasya guroḥ | yathārthataḥ yathāsvarūpata iti yāvat | 
etaduktaṃ bhavati prataptalohe niravayavavat vyāptaviśvasya caitanyasya 
bhūtendriyādiyogātmakeṣu deheṣu buddhyātmanopalabdhisthānātmakaṃ 
taddehamātramahamiti taditi tadvyāptijñānaṃ viśvamidamiti | kiñca 
mamedamityādyākāreṇa tayordvayoranyonyasambadhaṃ cānusandadhāti | 
tatra tatra tattadākārajñānatayā yaccaitanyamātrameva sphurati taccaitanyaṃ 
yathārthato me vapurvviddhīti | tāsāṃ ṣoḍaśanityānāṃ | anyeṣāṃ 
devatānāmiti yāvat | caitanyātma caitanyasvarūpaṃ vapuriti śeṣaḥ || 11 ||
	lābhādityādinā bhavedityantenārddhādyena ślokena 
dvitīyapraśnasyottaratvena paramārthasvarūpaprakāśasyopāyaṃ 
tantrāntaraproktopāyāntarañca nigamanasahitamupadiśati | tatra evaṃ 
vāsanāproktaprakāreṇa samastabhedeṣu 
caitanyasvarūpamātrānusandhānaṃ | vāsanāyāḥ vināśādanyathā tathā 
ata eva durvāsanāyā vināśāditi yāvat | sthiraḥ kaṭakamukuṭādivikāreṣu 
kanakasattāmātraprakāśavaditi yāvat | nityaḥ kālānavacchedāt | 
apratibhaṭaḥ satyatvāt | mahān deśānavacchedāt | 
nityāhṛdayasaṃproktasphuṭopāyena nityāhṛdayamiti ṣoḍaśanityātantreṣu 
kasyacittantrasya

--------------------------------------------

p. 719) śabdasya bhuddherdvairūpyāt prapañcasya ca dṛśyate |
dvairūpyamanayoruktaṃ satyāsatyasama(maya)tvataḥ || 14 || 

tenaiva prāṇināṃ puṇyapāpakarmmasu varttanam |
yathātmajānato'rtheṣu vyāpāraḥ puṇyasaṃjñakaḥ || 15 || 

anartheṣvarthasaṅkalpaḥ pāpākhyo manasā tathā |
janmāni nānārūpāṇi yairnityaṃ kleśabhājanam || 16 || 

--------------------------------------------

nāma tasmin proktasphuṭāpāyena | vā vikalpe | bhavet svātmaprakāśa iti 
yāvat | etadupāyasyādyupaskaratvāt ārādhyamukhādavagantavyam || 13 ||
	śabdasyetyādinā ślokena tṛtīyapraśnottaratvena 
prapañcaprakāśasya kāraṇādikamupadiśati | tatra dvairūpāt 
ubhayātmakatvāt | ityanenottaratra viṃśapraśnasyottarakathanaprasaṅgāt 
prapañcasya vakṣyamāṇasvarūpaṃ smārayati | caḥ samuccaye | anayoḥ 
śabdabuddhyoḥ paramārtharūpe aparamārtharūpe ca samapravṛttitvāt | 
etaduktaṃ bhavati paramārthavadaparamārthopi śabdabuddhyoḥ pravṛttasyaiva 
prapañco nāmarūpābhyāṃ prakāśate iti || 14 ||
	tenaivetyādinārddhena caturthapraśnasyottaratvena prāṇināṃ 
puṇyapāpātmakaprakāraṃ tadaparamārthakathana puraḥsaramupadiśati | 
tatra tena śabdabuddhyārdvairūpyeṇa | evāvadhāraṇe | prāṇināṃ 
sambandhe ṣaṣṭhī | vartanaṃ vyāpāraḥ | etaduktaṃ bhavati 
śabdavuddhyārdvairūpyeṇa puṇyapāpakarmasu varttanameva prāṇināṃ 
puṇyapāpātmakatvamiti || 15 ||
	yathetyādinā bhājanamityantenārddhādyena ślokena 
pañcamaṣaṣṭhapraśnayoruttaratvena puṇyapāpakarmasvarūpaṃ 
prāṇināṃ janmakāraṇañcopadiśati | tatrārtheṣu śabdāditanmātrāsu | 
vyāpāraḥ indriyāṇāmiti yāvat | etaduktaṃ bhavati yārthārthyavido 
viṣayeṣu tanmātrāsvarūpamātrāṅgīkārāttenaivāsaṅgācca tasya 
tattadviṣayeṣvindriyāṇāṃ vyāpāraḥ puṇyasaṃjño bhavatīti | anartheṣu 
arthāḥ śabdādayaḥ teṣu tanmātrāpratipattimātramantareṇa putrādibhāvā 
anarthāsteṣu | arthasaṃkalpaḥ yāthātmyabuddhiḥ | manasā ityasya 
arthasaṃkalpa ityanena pūrvatra sambandhaḥ | etaduktaṃ bhavati viṣayeṣu 
śabdāditanmātrāmātrapratipattimantareṇa putramitrakalatrāditvena teṣu 
manaḥsaṃyoga eva pāpasaṃjño bhavatīti | tathā ayathātmajñāneneti 
yāvat | nānārūpāṇi jarāyujādirūpāṇi |

--------------------------------------------

p. 720) yāthārthye jñānamarthānāṃ muktistadviparītatā |
saṃsṛtirmmocanaṃ buddhervvāsanā vandha īritaḥ || 17 || 

karmmakṣayāt sadgurostu kaṭākṣoktivimarśataḥ |
mocanaṃ sarvajantūnāṃ netaraiśca kadācana || 18 || 

--------------------------------------------

yaiḥ rūpabhedaiḥ | nityakleśabhājanaṃ tattadrūpeṣvahaṃ mitramahaṃ 
śatrurityādibhāvavat | etaduktaṃ bhavati yathā śrotrendriyasya śabda eva 
viṣayaḥ tvagindriyasya sparśaḥ cakṣurindriyasya rūpaṃ rasanendriyasya rasaḥ 
ghrāṇendriyasya gandhaḥ ākāśasya guṇaḥ śabdaḥ vāyoḥ śabdasparśau 
agneḥ śabdasparśarūpāṇi jalasya śabdasparśarūparasāḥ bhūmeḥ 
śabdasparśarūparasagandhāḥ tasmāt śabdāditanmātrā eva bhūtāni 
bhūtānyevānyonyasaṃyogaviśeṣāt 
jarāyujāṇḍajasvedajodbhijjātmakatvenotpattipariṇāmakṣayavikāranāśātm
akāni rūpāṇi tānyeva nānārūpāṇi janmāni bhavanti | tattadrūpeṣu 
svātmādyabhimānāttatsvabhāvasiddhairvikārairduḥkhānyanubhavantīti || 
16 ||
	yāthārthyetyādinā ślokena saptamādidaśamāntānāṃ caturṇāṃ 
praśnānāmuttaratvena mukteḥ saṃsṛteḥ buddhermocanasya vandhasya ca 
svarūpāṇyupadiśati | tatra yāthārthye jñānamarthānāṃ muktiḥ 
ghaṭaśarāvādivikāreṣu 
mṛtsnāmātrajñānavaddṛśyamānavividharūpeṣu 
citsattāmātrapratipattirmuktiriti yāvat | tadviparītatā ayathātmajñānamiti 
yāvat | mocanaṃ buddheḥ ayathātmajñānasya buddhidharmatvāt | vāsanā 
bandhaḥ ayathātmajñānamanādidurvāsanayaiveti yāvat || 17 ||
	karmakṣayādityādinā ślokenaikādaśapraśnasyottatvena 
muktipradātāraṃ muktiprakāraṃ copadiśati | tatra karmmakṣayāt 
ajñānakāryatvāt karmaṇaḥ kāraṇakāryyayorabhe dopacārāt 
ajñānakṣayāditi yāvat | sadgurorityatra sattvamasmiṃstantre dvitīyapaṭale 
viracyetyādibhirekaṣaṣṭitamādyekādaśabhiḥ ślokaiḥ proktavidhānāt kṛta 
pūrṇābhiṣekatvamasmin paṭale proktaparamārthasvarūpe sthairyyañca | 
gurutvaṃ prathame paṭale sundara ityādinaikonaviṃśacchokena 
proktalakṣaṇasampūrṇatvaṃ | turavadhāraṇe | kaṭākṣoktivimarśataḥ 
kaṭākṣā viṃśe paṭale sarvāsāmityādibhirekacatvāriṃśādinavabhiḥ 
ślokaiḥ proktatrividhaprakāreṣvanyatamaḥ uktiḥ śrīvidyāyāścāsmin 
paṭale proktaparamārthasvarūpasyopadeśaḥ vimarśastu 
proktapraśnottaraprakāreṇa śivasvarūpānusandhānaṃ tasmāt 
kaṭākṣoktivimarśairiti yāvat | [proktapraśnottaraprakāreṇa

--------------------------------------------

p. 721) saṃsṛteḥ kandamuditamavivekaḥ paro mahān |
yadāyattamidaṃ jīvabhuvanaṃ parivarttate || 19 || 

tattvāni tattvānyuktāni sarvaiḥ sarvatra sarvadā |
jñātṛjñānajñeyamayānyanyathānyāni sarvadā || 20 || 

kā ca dhīriti yat pṛṣṭaṃ taddurvacamapi sphuṭam |
kathayāmi śṛṇu prājñe yadāyattā ca viṃśatiḥ || 21 || 

--------------------------------------------

śiṣye yā svarūpānusandhānaṃ tasmāt kaṭākṣoktivimarśairiti yāvat |] 
etaduktaṃ bhavati bhūtayogaviśeṣamātradeheṣu citsphuraṇavaśādeva 
jantutvabuddhiḥ | tadvikārādeva dehagatāhantā avasthā buddhīndriyāṇāṃ 
vyāpārāḥ puṇyapāpāni manaḥprāṇadehānāṃ dharmāstatphalāni | 
etasya sarvasya sadgurukaṭākṣopadeśavimarśairaparamārthatvāt 
sarvajantūnāṃ mocanaṃ sambhavatīti | itarairupāyairiti yāvat | kadācana 
yāvadāhūtasaṃplavamiti yāvat || 18 ||
	saṃsṛterityādinā ślokena dvādaśapraśnasyottaratvena saṃsṛteḥ 
paramakāraṇaṃ tatsvarūpaṃ tadvaibhavañcopadiśati | tatra kandaṃ 
divyatvāt kandaḥ paramakāraṇamityarthaḥ | avivekaḥ 
dehātmavivekābhāvaḥ | paro divyatvāt | mahān brahmādistambānteṣu 
sakalajantuṣu saṃtanyamānatvāt | yadāyattaṃ yat yasya parādhīnaṃ 
avivekaparādhīnamiti yāvat | jīvabhuvanaṃ jīvalokaḥ | parivarttate 
janmajarāmaraṇādyāvṛttibhrāntirūpeṇeti yāvat || 19 ||
	tattvānītyādinā ślokena trayodaśapraśnasyottaratvana 
svarūpavimarśasādhanabhūtānāṃ jñātṛjñānajñeyānāṃ trayāṇāṃ 
tattvātmakaṃ taditarasvarūpāṇāṃ atattvātmakatvañcopadiśati | tatra 
tattvā na saṃjñayeti yāvat | tatvāni satyāni caitanyasya tādātmyena 
sphuraṇatvāt | sarvairāgamādibhiriti yāvat | sarvatra sarvadeheṣviti yāvat | 
jñātṛjñānajñeyamayāni jñātṛjñānajñeyātmakāni | anyathā anyāni 
taditarātmakatvena pratītāni anyāni asatyānīti yāvat || 20 ||
	kā ca dhīrityādibhirvigrahamityantaiḥ saptadaśabhiḥ 
ślokaiścaturddaśapraśnasyottaratvena buddheḥ 
saptādhikaśataguṇāṃstadanubhāvañcopadiśati | tatra tadvastuṣviti śeṣaḥ |

--------------------------------------------

p. 722) manobuddhirahaṅkāracittamityādi nāmabhiḥ |
vastubhedādabhedācca yaduktaṃ sarvataḥ sadā || 22 || 

tadekamakṣayaṃ sthūlaṃ sūkṣmaṃ durjñamatisphuṭam |
viṣamañca samaṃ viśvaṃ viśvātītamanāmayam || 23 || 

arūpaṃ sarvarūpañca sarvakleśakaraṃ haram |
sarvatṛṣṇākaraharaṃ sarveṣāṃ sarvataḥ sadā || 24 || 

sattvarūpaṃ rajorūpaṃ tamorūpamatanmayam |
saṃsārarūpamurttīrṇavigrahaṃ susthiraṃ calam || 25 || 

apāpaṃ pāparūpañca jīvarūpaṃ parātmakam |
atīndriyaṃ cendriyātmānirdeśyaṃ (vaṃ) sarvadaivatam || 26 || 

--------------------------------------------

durvacaṃ vācamaviṣayatvāt | sphuṭaṃ anubhavayogyaṃ | prājñe iti 
devīsambuddhiḥ | viṃśatiḥ praśnānāmiti yāvat | ityādītyatrādiśabdena 
proktanāmacatuṣṭayasya dhīprajñādivat paryyāyamātratvaṃ kathayati | 
yadityasya vastvitthanenānvayaḥ | sarvvata āgamāditaḥ || 22 ||
	tadityādinā ślokenaikādaśaguṇāḥ | tatra tadvastu ekaṃ svarūpamiti 
yāvat | akṣayaṃ cidupalambhātmakatvāt | sthūlaṃ viśvavyāpteḥ | 
sūkṣmaṃ pipīlikādisūkṣmadeheṣvapyatyantasphuraṇarupatvāt | dujñaṃ 
durjñeyaṃ atīndriyatvāt | atisphuṭaṃ jñānasvarūpatvāt | viṣamaṃ 
vakṣyamāṇavaividhyāt | samaṃ sakalajantuṣu vaividhyasāmyāt | viśvaṃ 
tādātmyāt | viśvātītaṃ yathārthata iti yāvat | anāmayaṃ aśarīratvāt || 23 
||
	arūpamityādinā ślokena ṣaḍguṇāḥ | tatra sarvakleśakaraṃ haraṃ 
divyatvāt sarvakleśakare sarvakleśaharamiti ca | sarvatṛṣṇākaraharaṃ 
sarvatṛṣṇākaraṃ sarvatṛṣṇāharañca | sarveṣāṃ prāṇināmiti yāvat | 
sarvataḥ prakārata iti yāvat || 24 ||
	sattvetyāditā ślokena daśa guṇāḥ | tatra atanmayaṃ nirguṇamiti 
yāvat || 25 ||
	apāpamityādinā ślokenāṣṭaguṇāḥ | tatra apāpaṃ puṇyarūpamiti 
yāvat || 26 ||

--------------------------------------------

p. 723) sarvakṣobhātmakaṃ sarvaśāntirūpañca nirddayam |
sadayañcāvivekātma vivekaparamārthakam || 27 || 

uttārakaṃ pātanakṛdbhaṅgarūpaṃ jayātmakam |
śokātmakañca niḥśokaṃ sakautukamakautukam || 28 || 

nirudyamaṃ sadodyuktaṃ sāvalepamagarvakam |
amarśarūpamakṣobhyaṃ sarvakṣobhyaṃ sukhāsukham || 29 || 

krodhalobhamadadrohamātsaryyakāmavigraham |
aspṛṣṭaṣaḍguṇaṃ ṣaṇḍaḥ vanitā puruṣastathā || 30 || 

apakṛṣṭaṃ tathotkṛṣṭaṃ svacchākāraṃ tathāvilam |
agādhamatigambhīramudāraṃ kṛpaṇantathā || 31 || 

bhāgyarūpamabhāgyātma nirbhayaṃ sabhayaṃ tathā |
anicchamicchārūpañca  kātaraṃ vīravigraham || 32 || 

nirddoṣaḥ sarvadoṣātmā sarvavinmūḍhavigrahaḥ |
saṅkocarūpaḥ sarveṣāṃ tathā sarvaprakāśakaḥ || 33 || 

--------------------------------------------

sarvetyādinā ślokena ṣaḍguṇāḥ | tatra vivekaparamārthakaṃ 
vivekaparamārthasvarūpam || 27 ||
	uttārakamityādinā ślokenāṣṭaguṇāḥ | tatra bhaṅgarūpaṃ 
parājayarūpam || 28 ||
	nirūdyamamityādinā ślokenāṣṭaguṇāḥ | tatra sukhāsukhaṃ 
sukharūpaṃ duḥkharūpañceti || 29 ||
	krodhamityādinā ślokena pañcadaśa guṇāḥ | tatra 
aspṛṣṭaṣaḍguṇaṃ krodhādiṣaḍguṇarahitam || 30 ||
	apakṛṣṭamityādinā ślokenāṣṭaguṇāḥ | tatra agādhaṃ 
duravagāhaṃ || 31 ||
	bhāgyemityādinā ślokenāṣṭaguṇāḥ || 32 ||
	nirddoṣa ityādinā ślokenāṣṭaguṇāḥ | tatra sarvadoṣātmā 
vātāditridoṣātmā sarveṣāṃ prāṇināmiti yāvat || 33 ||

--------------------------------------------

p. 724) asteyarūpasteyātma vaśyo'vaśyaścaro mṛduḥ |
sarasaṃ virasaṃ krūraṃ saumyaṃ tairbahubhistu kim || 34 || 

tvanmayī dhīḥ samākhyātā manmayī cidudīritā |
ubhayaikyādvivekātma jīvo'nyastadvivekavān || 35 || 

tasyāstu buddheryo vetti yāthātmyaṃ vikṛtīrapi |
sāmarthyaṃ svāvibheditvaṃ siddhe prāpyaphalāni ca || 36 || 

yogī jño brahmavijñānī śivayogī tathātmavit |
tenaiva vihitaṃ sarvaṃ prapañcātmaikyavigraham || 37 || 

svātmanastu mano vṛttyā viṣayagrahaṇāya vai |
sṛṣṭāni bhūtaśaktyātmavigrahāṇīndriyāṇi tu || 38 || 

--------------------------------------------

	asteyamityādinā ślokena daśa guṇāḥ | tatra avaśyaḥ svatantaḥ | 
tairguṇaiḥ || 34 ||
	tvanmayī śaktimayīti yāvat | etaduktaṃ bhavati citsvarūpasya 
svecchayopalabdhirbuddhiriti | manmayī śivamayī svātmiketi yāvat | 
etaduktaṃ bhavati upalabdhisvarūpamantareṇa tarugatavahnivat saiva yadā 
sthitā tadā ciditi saṃjñeti | ubhayaikyādvivivekātmā dhīcit 
svarūpayorapṛthaktvāt cidātmānaṃ vimṛśatīti yāvat | anyaḥ paraḥ 
tadvivekavān dhīcitsvarūpayorapṛthaktvaṃ vimṛśatīti yāvat 
svāvibheditvaṃ svātmāpṛthagbhāvatvaṃ | siddhe yāthātmyasvarūpe | 
prāpyaphalāni avāptavyaphalāni | caḥ samuccaye | jñaḥ 
buddheryāthātmyavettā | yogītyādināmapañcakaṃ vedeṣvāgameṣu ca 
paramārthavidastattanmatānuguṇaṃ proktamanena  tatsarvaṃ 
buddhyadhīnamiti yāvat | tena buddheryāyātmyavidā | evāvadhāraṇe || 37 ||
	svātmana ityādinā ślokena 
pañcadaśapraśnasyottaratvenendriyāṇāṃ svarūpamupadiśati | tatra 
svātmanaḥ svasya manovṛttyā manāvyāpāreṇa sṛṣṭāni upalabdhānīti 
yāvat | bhūtaśaktyātmavigrahāṇi pañcabhūtaśaktisvarūpāṇi | 
turavadhāraṇe | etaduktaṃ bhavati svasya manovṛttyā 
svasyaviṣayagrahaṇārthamupalabdhāni bhūtaśaktisvarūpāṇīndriyāṇīti || 
38 ||

--------------------------------------------

p. 725) bhūtātmabuddhisaṃghātaśakticaitanyajṛmbhaṇam |
prāṇāstatsākṣibhūto hi jīvastattvātmakaḥ paraḥ || 39 || 

kālastu pūrvaṃ buddheryaduktaṃ guṇasamastavān |
kāla ityakṣaradvandvādyadvācyaṃ tadvapurmmama || 40 || 

na śakyate'ñjasā vaktuṃ tathā darśayituṃ tava |
tathāpi tava yatkiñcidvyākaromi samañjasā || 41 || 

ahorātrādibhedastu candrārkādisamanvayāt |
tena tanmayatārūpakathanaṃ nocitaṃ tataḥ || 42 || 

lavatruṭyādayo yattadbhāṣyante khaṇḍakāstu tat |
kālasya rūpaṃ tat proktaṃ yadanādyantavigraham || 43 || 

--------------------------------------------

	bhūtātmetyādinā ślokena ṣoḍaśasaptadaśāṣṭādaśānāṃ 
praśnānāṃ trayāṇāṃ uttaratvena prāṇānāṃ jīvasya ca 
svarūpamupadiśati | tatra 
bhūtātmabuddhisaṃghātaśakticaitanyajṛmbhaṇaṃ prāṇā 
ityanenaitaduktaṃ bhavati pañcabhūtasvarūpāṇāṃ buddheśca 
saṃghātasāmarthyena caitanyasya vijṛmbhaṇabhedāḥ prāṇā iti | 
tatsākṣibhūto dehendriyādisvarūpānusandhānapravṛttaḥ | etaduktaṃ 
bhavati cidupalabdhisvarūpā buddhiḥ svāvivekāvasthāyāṃ 
dehādirūpatayānusandhānapravṛtternivṛttā jīvasaṃjñāṃ labhata iti | 
tattvātmakataḥ tadyāthātmyena | etaduktaṃ bhavati yadā 
cidupalabdhisvarūpiṇī buddhiḥ svasvarūpaparāmarśena 
dehendriyādīnāmayāthātmyāttadātmakatvenānusandhānapravṛtternivṛttā 
dāhyābhāvādvahniriva svasvarūpeṇa viśrāmyati tadā parasaṃjñāṃ 
labhata iti || 39 ||
	kāla ityādibhiratra vai ityantairaṣṭabhiḥ 
ślokairekonaviṃśatpraśnasyottaratvena kālasvarūpādikamupadiśati | tatra 
turavadhāraṇe | pūrvaṃ caturddaśapraśnasyottare tadekamityādibhiriti yāvat 
| yato guṇavaividhyaṃ tataḥ guṇasamastavān samastaguṇavān | tathāpi 
aśakyamapīti yāvat | samañjasā uddeśata iti yāvat | 
ahorātrādītyatrādiśabdaḥ pūrṇamaṇḍalādiviṣayaḥ | tuḥ samuccaye | 
candrārkādītyatrādiśabdo bhaumādiviṣayaḥ | tena kāraṇena | 
tanmayatārūpakathanaṃ ahorātrādirūpatayā

--------------------------------------------

p. 726) lavatruṭyādikaṃ brūhi yaiḥ kālo jñāyate mayā |
nalinyā patranicaye sūcīviddhe'tha tasya vai || 44 || 

ekaikadalabhedotthāvasthā lava udāhṛtaḥ |
tattriṃśadguṇitaṃ proktaṃ truṭītyādiśarīravān || 45 || 

kāla ityuditaṃ tasya svarūpaṃ kiṃ kathaṃ bhavet |
iti pṛṣṭena tadvaktuṃ śakyate susphuṭaṃ mayā || 46 || 

svabuddhyā proktamātrasya bhāvanādyattu labhyate |
tattasya vapuruddiṣṭaṃ nānyāsti gatiratra vai || 47 || 

--------------------------------------------

kālasvarūpakathanaṃ  | etaduktaṃ bhavati candrārkādigrahagativaśāt 
kalpitāhorātrādiviṣayaḥ kālasya tattvato vapurna bhavatīti | tataḥ tasmāt | 
lavatruṭyādītyatrādiśabdaḥ kalākāṣṭhādiviṣayaḥ | yat tatsvarūpaṃ 
bhāṣyante atanmayatvāt khaṇḍakāḥ paricchedakāḥ viśvasyeti yāvat | 
turavadhāraṇe | tat kālasya rūpaṃ kālasya tatrūpamityanvayaḥ | atra 
tacchabdena tantrādau proktaṃ kālasyānubhāvaṃ smārayati | tat cidrūpaṃ | 
etaduktaṃ bhavati anādyantavigrahaṃ taccitsvarūpaṃ yattadevakālasya 
svarūpamiti | lavatruṭyādītyatrādiśabdaḥ prāgvat kalākāṣṭhādiviṣayaḥ | 
yaiḥ lavatruṭyādibhirjñāyate anumīyate | tasya nalinīpatranicayasya lava iti 
saṃjñā | tattriṃśadaguṇitaṃ lavādisvarūpaṃ triṃśattriṃśadguṇitamiti 
yāvat | truṭītyādiśarīravān truṭikalākāṣṭhādisaṃjñāvān iti yāvat | 
etaduktaṃ bhavati triṃśadbhirlavaiḥ truṭiḥ triṃśattruṭibhiḥ kalā 
triṃśatkalābhiḥ kāṣṭhā triṃśatkāṣṭābhirnimeṣaḥ 
aṣṭabhirnimeṣairmātrā sā mātrā ekaḥ śvāsa iti | ekaśvāsamārabhya 
divasāntasvarūpaṃ saptaviṃśe paṭale kathitaṃ 
divasādicaturyugāntasvarūpaṃ pañcaviṃśe paṭale kathitaṃ tasmādiha 
nocyate | iti uktaprakāreṇa | tasya kālasya | tat svarūpaṃ proktamātrasya 
tantrādāvasmin paṭale vā svarūpasyeti śeṣaḥ | bhāvanadvimarśataḥ | yat 
svarūpaṃ tattasya kālasya svarūpamiti yāvat | atra kālasvarūpakathane || 47 ||

--------------------------------------------

p. 727) grahāstu cinmayāḥ kāle kvāpi cakrabhramāt punaḥ |
bhūtādīni samastāni vikṛtāni vitanvate || 48 || 

nānāvidhāstathākārāḥ prapañco dṛśyate sadā |
taireva teṣāṃ nāśaśca maruteva havirbhujaḥ || 49 || 

praśnānāmuttaraṃ deva tvayā ca kathitaṃ vibho |
tathāpi me prapañcātmaviveko'bhūnna me'dhunā || 50 || 

jananaṃ maraṇañceti dvayaṃ kasya kathaṃ bhavet |
arūpasya vibhostasya jīvaścettat kathaṃ sthitiḥ || 51 || 

--------------------------------------------

	grahā ityādinā vibho ityantenādhyarddhena ślokadvayena 
viṃśapraśnasyottaratvena grahāṇāṃ 
svarūpādyupadeśapuraḥsaramuktanigamanaṃ karoti | tatra tu cinmayāḥ 
kālāpṛthagrūpacidrūpāḥ | kāle kvāpi kvāpi kāle kvāpi deśa iti yāvat | 
cakrabhramāt svasvagativaśāt iti śeṣaḥ | punaḥ punaḥ punariti yāvat | 
bhūtādinītyatrādiśabdo buddhīndriyaprāṇādiviṣayaḥ | tadvikārā 
bhūtādivikārāḥ prapañcasaṃjñayeti śeṣaḥ | etaduktaṃ bhavati atra 
jyotiścakre grahagativaśāt bhūtādīnāṃ nānāvidhavikāraḥ 
prapañcasaṃjñayā dṛśyata ityatra prasaṅgāt tṛtīyapraśnasyottaraśeṣaṃ 
prapañcasvarūpamupadiṣṭaṃ | taiḥ grahaiḥ | evāvadhāraṇe | teṣāṃ 
bhūtādivikārāṇāṃ | deva vibho iti dvayamapīśvarasambuddhiḥ || 49 ||
	tathāpītyādinottarārddhena praśnāntarāvatārasya pīṭhikābandhaṃ 
karoti | tatra tathāpi me kathitamapi | adhunāpīti śeṣaḥ | adyāpīti yāvat || 50 ||
	jananamityādibhirupadeśata ityantaiścaturbhiḥ 
ślokairdvādaśavidhapraśnasvarūpādikamupadiśati | tatra jananamityādinā 
ślokārddhena praśnacatuṣṭayaṃ | arūpasyetyādinārddhadvayena 
praśnatrayaṃ | tasya svātmana iti yāvat | kuto hetoḥ | tatkālaparamātmanoḥ 
anādyantavigrahayoḥ kālaparamātmanoḥ | mukta ityādinottarārddhena 
praśnadvayaṃ | tatra muktaḥ jīva iti śeṣaḥ | pare jīvā iti śeṣaḥ | vā vikalpe 
| etaduktaṃ bhavati ete jīvāḥ pratimaikaikamuktā (?) yadyapi 
kālasyānāditvāt prapañcabhāvo yujyate tathāpīdānīṃ prārabdhavat 
prapañcaḥ prasaratīti yattasmāt prasaraṇārthaṃ 

--------------------------------------------

p. 728) kutaḥ sthitiḥ kathaṃ vā syāttatkālaparamātmanoḥ |
mukto vā jāyate kintu pare vā sambhavanti kim || 52 || 

kathaṃ vā pañcabhūtānāṃ sthitirdeheṣu vānyataḥ |
deheṣu jīvasaṃprāptiḥ kīdṛśītyādi me vada || 53 || 

yena śrutena citte me śuśrūṣānyasya no bhavet |
tathā me sarvasandehāṃśchindhi pūrṇopadeśataḥ || 54 || 

prāguktabuddhivaividhyārabdhakarmmavipākataḥ |
jananaṃ maraṇañceti dvayaṃ dehaparigrahāt || 55 || 

prataptalohapiṇḍe'gnisthitivat paraviśvayoḥ |
avasthā kālaparayostādātmyādeva varttanam || 56 || 

--------------------------------------------

muktā eva jīvāḥ punarjātāḥ kimathavā pare jīvāḥ sambhavantīti kimiti | 
kathamityādinā ślokādyārddhena praśnadvayaṃ | tatra anyataḥ 
dehādvahiriti yāvat | deheṣvityādinā upadeśata ityantenārddhādyena 
ślokenaikaḥ praśnaḥ | tatra kīdṛśī kasyāṃ avasthāyāṃ kena prakāreṇeti 
yāvat | ityādītyatrādiśabdo jīvadehebhyo vinigamanaprakārasya 
tattatsugatitvāt jñānakālasya ca praśnaviṣayaḥ | yena śrutenottareṇa | 
anyasya praśnasyeti śeṣaḥ || 54 ||
	prāguktetyādinā ślokena praśnacatuṣṭayasyottaraṃ kathayati | tatra 
prāguktabuddhivaividhyārabdhakarmmavipākataḥ bhūtādiyogātmake dehe 
prāguktabuddhivaividhyena jīvasyāvirbhāvaḥ | 
prārabdhakarmmatastadvipākastadviśrāntiḥ tataśca | etaduktaṃ bhavati 
prāguktabuddhivaividhyenārabdhajīvopalabdhikarmatastadvipākataśca | 
jananaṃ maraṇañceti iti dvayaṃ dehaparigrahāt | ityetaddvayaṃ dehe 
svātmābhimānāt | etaduktaṃ bhavati jīvasya jananamaraṇakāraṇaṃ 
dehābhimānamātrameveti || 55 ||
	prataptetyādinā ślokena pañcamādipraśnasyottaraṃ kathayati | tatra 
avasthetyasya kākākṣinyāyena pūrvatrottaratra ca sambandhaḥ | etaduktaṃ 
bhavati prataptalohapiṇḍe'gnisthitivat paraviśvayoravasthānamiti 
pañcamasyottaraṃ kathitaṃ | jaḍaviṣaye parasyāvasthānakāraṇaṃ kuta iti 
proktasya ṣaṣṭhapraśnasyottaraṃ tādātmyādeveti kathitaṃ |

--------------------------------------------

p. 729) muktāstu jīvā na kadāpyāvirbhūyuḥ kutaścana |
na vāpūrvvāḥ sambhavanti buddheḥ kṛtyamaśeṣataḥ || 57 || 

mudrikārūpamudreva madhūcchiṣṭādivigraham |
jīvādirūpato buddhirviśeṣayati tatparam || 58 || 

bhūmerevāsphuṭaṃ sthānaṃ kutaścit susthiraṃ sadā |
jalāgnyostatra cānyatra vyaktāvyaktasthitiḥ sadā || 59 || 

--------------------------------------------

kālaparayoranyonyāvasthānaṃ kathamiti proktasya saptamapraśnasyottaraṃ 
tādātmyādeva varttanamiti kathitamiti || 56 ||
	muktā ityādinā tatparamityantena 
ślokadvayenāṣṭamanavamapraśnayoruttaraṃ kathayati | tatra jīvā jantavaḥ | 
turavadhāraṇe | āvirbhūyuḥ divyatvādāvirbhūyāsurityarthaḥ | kutaścana 
hetoriti śeṣaḥ | apūrvāḥ jīvāḥ iti yāvat | buddheḥ kṛtyaṃ 
anyathāpratipattiriti yāvat | aśeṣataḥ janmāditatsarvamiti yāvat | 
mudrikārūpamudrā mudrikāsamānarūpā mudrā 
madhūcchiṣṭamṛdādiṣvāropiteti śeṣaḥ | madhūcchiṣṭādivigrahaṃ 
madhūcchiṣṭamṛdādisvarūpaṃ vigrahaṃ | svavigrahaṃ jīvādirūpataḥ 
tejorūpataḥ svajanturūpataśceti yāvat | buddhiḥ citsvarūpasya 
bhūtayogaviśeṣeṣu upalabdhiriti yāvat | viśeṣayati bhedayati | tatparaṃ 
tasmādanyaṃ upādānasvarūpādanyamityarthaḥ | etaduktaṃ bhavati 
madhūcchiṣṭādyadhikaraṇe svāropitayā mudrikayā samānavigrahā mudrā 
svādhikaraṇātmakatanmadhūcchiṣṭādinā svarūpāt 
svavigrahakāraṇabhūtamudrikāsvarūpārthasvasvarūpamityaviśeṣayatīva 
bhūtayogaviśeṣeṣu citsvarūpasyopalabdhisvarūpātmikā buddhiḥ 
svādhikaraṇātmakabhūtasamavāyāt svakīyopādānātmakaṃ 
citsvarūpācca svasvarūpamanyaṃ viśeṣayatīti yattasmādetat sarvaṃ 
buddheḥ kṛtyamiti || 58 ||
	bhūmerityādinā sadetyantena ślokadvayena 
daśamapraśnasyottarādikaṃ kathayati | tatra kutaścit icchāśaktivaibhavāditi 
yāvat | tatra bhūmyāṃ | caḥ samuccaye | anyatra bhūmeriti śeṣaḥ | 
vyaktāvyaktasthitiḥ vyaktarūpeṇa cāvyaktarūpeṇa ca sthitiḥ | etaduktaṃ 
bhavati bhūmyāmavyaktarūpaṃ jalaṃ tvanantaraṃ dṛśyate vahirapi 
vyaktarūpaṃ jalaṃ karṣaṇāddṛśyate | bhūmyāmavyaktarūpogniḥ 
sūryyakānte kāṣṭhādiṣu mathanādinā dṛśyate

--------------------------------------------

p. 730) vāyoḥ sarvatra satatamavasthānaṃ tvanekadhā |
vyoma sarvagameva syāt kālatādrūpyataḥ sadā || 60 || 

deheṣu sasphuṭaṃ teṣāmavasthānantu pañcadhā |
jīvānāmāgatirdehe mātāpitrostu vīryyataḥ || 61 || 

tādātmyaṃ saṅgataṃ tatra jṛmbhate sā cidātmanā |
tatra prāravdhaviramānmaraṇaṃ nidrayā samam || 62 || 

siddhānāṃ sarvadā dehatyāge bhedo na vidyate |
prāgeva tasya dehātmavivekānmanasi svage || 63 || 

--------------------------------------------

vahiraśanādyākāreṇa ca dṛśyate | anekadhā gatyādibhedāditi śeṣaḥ | 
kālatādrapyataḥ kālātmakatveneti yāvat || 60 ||
	deheṣvityādinādyārddhena ślokenaikādaśapraśnasyottaraṃ kathayati 
| tatra teṣāṃ pañca bhūtānāṃ pañcadhā tattadākāreṇeti śeṣaḥ | 
etaduktaṃ bhavati deheṣu ghanarūpaṃ bhūmiḥ dravarūpaṃ jalaṃ 
uṣṇarūpamagniḥ prāṇo vāyuḥ suṣirāṇi nabha iti | 
jīvānāmityādinārddhadvayena dvādaśapraśnasyottaraṃ kathayati | tatra 
āgatiḥ prāptiḥ | turavadhāraṇe | vīryataḥ śukraśoṇitayogādityarthaḥ | 
ārabhyeti śeṣaḥ | etaduktaṃ bhavati mātāpitroḥ 
śukraśoṇitayogādārabhyaiva dehe jīvasya prāptiriti | tādāmtyaṃ 
jīvātmabhāvaṃ saṅgataṃ divyatvāt saṃgateti yāvat | tatra dehe | jṛmbhate 
upalabhyate | sā āgatiriti śeṣaḥ | ātmanā svena svātantryāditi yāvat | 
etaduktaṃ bhavati mātāpitroḥ śukraśoṇitasaṃyogādārabdhe dehe tatra 
dehe tvanavacchinnarūpā cit svātantryājjīvātmabhāvamupagatā upalabhyata 
iti yāvat | dehe jīvānāmāgatiḥ seti || 61 ||
	tatretyādibhiḥ ayamityantairarddhādyaiścaturbhiḥ 
ślokairdvādaśapraśnāvasānaproktādiśabdasya 
tātparyapraśnayoruttaradvayaṃ kathayati | tatra tatra dehe | 
prārabdhaviramādahamityupalabdhiḥ prārabdhakarma tadviramāt tadabhāvāt 
| maraṇaṃ jivānāṃ dehānniṣkāntiprakāra iti yāvat | maraṇaṃ nidrayā 
samamityasyottaratra śloke siddhānāmityanena sambandhaḥ | etaduktaṃ 
bhavati anavacchinnasya citsvarūpasya svecchayā deheṣūpa

--------------------------------------------

p. 731) netareṣāṃ sa sādhyānāṃ sādhakānāñca kālataḥ |
puṣyādiṣu tu māseṣu ṣaṭsu rākopakaṇṭhataḥ || 64 || 

maraṇaṃ sugatitvasya jñāpakaṃ sugatisphuṭam |
siddhastu pūrvato mukto dehendriyamanaḥsthiraḥ || 65 || 

--------------------------------------------

labdhisvarūpā jīvabhāvamupagatā buddhirindriyadvārā vahirgatā vyāpya 
viśvaṃ yadā viṣayānanubhavati tadā jāgradavasthā yadā punaḥ sā 
tattadindriyebhyo nivṛttā hṛtpradeśasthā tattadviṣayān smarati tadā 
svapnāvasthā yadā punarasau hṛdayādapi nivṛttā 
svaparamārthacaitanyasvarūpe viśrāmyati tadā suṣuptyastheti | tattasmāt 
citsvarūpasya buddhisvarūpatayā dehādiṣvanupalabdhisāmyāt maraṇaṃ 
nidrayā samamityatraitanmātramantareṇa paramārthato jīvasya 
dehaprāptinirgamanādipratītirapāṃ pātre candrasyeveti siddhā kṛtaniścayā 
bhavatīti | bhedaḥ pūrvāvasthāyā iti śeṣaḥ | prāk sadgurukaṭākṣasamaye | 
evāvadhāraṇe | tasya siddhasya | dehātmavivekāddehātmanoḥ 
svarūpavimarśāt | svage svasvarūpaṃ gate sati paścāt kālato dehatyāge 
pūrvāvasthāyā bhedo na vidyata iti na 
dehātmavivekāddehātmavivekabhāvāt dehaviśleṣata eva 
dehābhimānatyāgaḥ dehābhimānarahityamiti yāvat | itareṣāṃ 
pāmarāṇāṃ | saḥ dehābhimānatyāgaḥ | asya kālata ityanenottaratra 
sambandhaḥ | sādhyānāṃ sadgurukaṭākṣe 
satyapyanādidurvāsanāvalājjaḍakriyātātparyyeṇa 
dehātmavivekavimukhānāṃ | sādhakānāṃ 
sadgurukaṭākṣādupalabdhaparamārthasvarūpānubhūtyāṃ satyāṃ api 
niḥśeṣāparimuktadurvāsanānāñca | caḥ samuccaye | kālataḥ 
kāladharmmataḥ śarīravināśāditi yāvat | etaduktaṃ bhavati pāmarāṇāṃ 
sādhyānāṃ sādhakānāñca dehātmavivekābhāvāddehaviśleṣata eva 
dehābhimānatyāgo bhavati | puṣyādiṣu tu māseṣu ṣaṭsu uttarāyaṇa iti 
yāvat | rākopakaṇṭhataḥ śuklapakṣāṣṭamyuttarārddhādārabhya 
kṛṣṇapakṣāṣṭamīpūrvārddhāntatithiṣviti yāvat | mugatitvasya 
jñāpakamityane dakṣiṇāyane kṛṣṇāṣṭamyuttarārddhādārabhya 
śuklāṣṭamī pūrvārddhāntatithiṣu ca maraṇāddurgatitvasya jñāpakamiti 
kathitaṃ | siddhaḥ jñātaparamārthaḥ | turviśeṣe | pūrvato muktaḥ tena 
hetunā asya siddhasya nidhanaṃ dehaviśleṣaḥ | sarvadā sarvataḥ deśataḥ 
prakārataśceti śeṣaḥ | tathā yathottarāyaṇe

--------------------------------------------

p. 732) yatastenāsya nidhanaṃ sarvadā sarvatastathā |
sugatitvaṃ vyanyaktyeva jīvanmukto yatastvayam || 66 || 

dehavattve samāne'pi praṇināṃ sarvataḥ sadā |
buddhervaividhyarūpasya kāraṇaṃ kiṃ vada prabho || 67 || 

bhūmiṣṭhatve samānepi toyānāṃ rasabhedavat |
jāyate tvāśrayavaśāt sa ca karmmabhireva vai || 68 || 

yathāśvatthagato vahnirupāyairitaraiḥ kvacit |
nopalabhyo bhavet śuṣkamathanavyāpṛtiṃ vinā || 69 || 

--------------------------------------------

rākopakaṇṭhe kāle ca vārāṇasyādiṣu kṣetreṣu 
bhṛgupatanādiprakārataśceti yathā tathetyarthaḥ | evāvadhāraṇe | turviśeṣe 
| ayaṃ siddhaḥ || 66 ||
	dehavattve ityādinā ślokena prāṇināṃ buddhervaividhyakāraṇaṃ 
sopapattikaṃ devī pṛcchati | tatra sarvataḥ prakārataḥ iti śeṣaḥ | prabho 
itīśvarasambuddhiḥ || 67 ||
	bhūmiṣṭhatva ityādinā ślokena taduttaraṃ sanidarśanaṃ kathayati | 
tatra āśrayavaśāt dṛṣṭāntasthalaviśeṣavaśāt dārṣṭāntike 
prakṛtiviśeṣavaśāditi yāvat | etaduktaṃ bhavati bhūmiṣṭhatve samāne 
āśrayavaśāttoyānāṃ rasabhedavaddehavattve samāne 
pyāśrayaprakṛtiviśeṣavaśādbuddherguṇavaividhyaṃ jāyata iti | 
anantaramāśrayaviśeṣaḥ kena jāyata ityādiśaṅkāyāmāha sa ca 
karmabhireva vai tatra sa ca āśrayaviśeṣaśca jāyata iti śeṣaḥ | karmabhiḥ 
karmadṛṣṭānte toyakāryai rasādibhiriti yāvat | dārṣṭāntike buddhikāryairiti 
yāvat | etaduktaṃ bhavati toyānāṃ rasādibhireva 
sthalaviśeṣavaśādbuddheḥ kāryaireva prakṛtiviśeṣo bhavatīti || 68 ||
	yathetyādibhiḥ svasvarūpakamityantaistribhiḥ ślokairgurumukhādeva 
prāpyaṃ vidhyādikamapi sanidarśanaṃ pratijñāmupadiśati | tatra 
aśvatthagata iti tarusāmānyagrahaṇa mantareṇa viśeṣagrahaṇāt 
gurorapyadhikāriviśeṣamupalakṣayati | itaraiḥ chedanādyaiḥ | kvacit deśe 
kāle ceti śeṣaḥ | śuṣkamathanavyāpṛtimityatra śuṣkaśabdena 
dehātmavivekāt gurordehādiṣu tātparyaṃ | mathanavyāpṛtiśabdena 
śiṣyasya tadupāstyādiṣu

--------------------------------------------

p. 733) tathātmajñānasaṃprāptiḥ sadguruprāptito vinā |
na kasyāpi bhavedeṣā pratijñā viśvato'niśam || 70 || 

khananādbhūgataṃ toyaṃ yathā samupalabhyate |
tathā sadgurusaṃsevāṃ saṃprāpya svasvarūpakam || 71 || 

sadguroḥ pādasevātaḥ samprāptātmasvarūpiṇaḥ |
viśeṣaḥ ko bhavedanyadurlabhaḥ satyavigrahaḥ || 72 || 

ābhirūpyamasandehaḥ santoṣaḥ paripūrṇatā |
dayārdracittatā rāgadveṣāviṣayacittatā || 73 || 

sulabhatvamagarvitvaṃ sadā niyataśīlatā |
kṛtajñatā satyatā ca paracintānivarttanam || 74 || 

--------------------------------------------

tātparyañcopalakṣayati | kasyāpi prathame paṭale caturbhirādyairityādinā 
proktalakṣaṇasampūrṇasyeti yāvat | pratijñā mameti śeṣaḥ | īśvarasya 
pratijñeti yāvat | viśvataḥ hetoḥ | svasvarūpakaṃ ātmajñānaṃ || 71 ||
	sadgurorityādinā ślokena sadgurusevāprāptasvarūpasya viśeṣaṃ 
devī pṛcchati | atra anyadurlabhaḥ yathāvadalabdhajñānānāṃ durlabhaḥ || 
72 ||
	ābhirūpyamityādibhiḥ pravarttate ityantairnavabhiḥ 
ślokaistaduttaratvenātmavatāṃ saptacatvāriṃśallakṣaṇānītareṣāṃ 
tadrāhityādikañcopadiśati | tatra ābhirūpyamityādinā ślokena 
lakṣaṇasaptakam | tatra ābhirūpyaṃ abhitaḥ svarūpabhāvaḥ 
sarvvātmabhāva iti yāvat | saundaryaṃ vā | asandehaḥ vikalpaśrutibhirapīti 
yāvat | santoṣaḥ svānubhūtyā paripūrṇatāsvarūpatayā nairapekṣyācca | 
dayārdracittatā rāgadveṣayoranāspadacittatā | apṛthagbhāvāditi yāvat || 73 
||
	sulabhatvamityādinā ślokena lakṣaṇaṣaṭkam || 74 ||

--------------------------------------------

p. 734) ārjavañcāvittalaulyaṃ viṣayānatisaṅgitā |
adairghyasūtryamakṣaudryaṃ nātyagādhāśayātmatā || 75 || 

vṛthālāpeṣṭaśaktiśca vṛthāvyāpāravarjanam |
vṛthāvinodarāhityaṃ jihmacittairasaṅgatiḥ || 76 || 

puruṣārthārthakathanacintākaraṇakautukam |
asteyaśaktirāstikyaṃ paralokānucintanam || 77 || 

devatāpūjanastotravaibhavālāpaśīlatā |
pāpānāṃ varjanaṃ puṇyakaraṇe kautukaṃ sadā || 78 || 

parastabananindāsu viratirvītarāgitā |
nispṛhatvamalolatvamanākṣepo'jaḍātmatā || 79 || 

--------------------------------------------

	ārjavamityādinā ślokena lakṣaṇaṣaṭkaṃ | tatra avittalaulyaṃ 
arthārthamapāratantryam | viṣayānatisaṅgitā 
śarīrarakṣaṇamātramantareṇa viṣayeṣu rāgataḥ pravṛttiḥ siddhasya na 
syāditi yāvat | adairghyasūtryaṃ acirakriyatvaṃ nātyagādhāśayātmatā 
saulabhyāditi yāvat || 75 ||
	vṛthetyādinā ślokena lakṣaṇacatuṣṭayaṃ | tatra vṛthāśabdena 
dṛṣṭādṛṣṭānupayogitvamuktaṃ | jihmacittaiḥ kapaṭahṛdayaiḥ || 76 ||
	puruṣārthetyādinā ślokena lakṣaṇaṣaṭkam | tatra 
puruṣārthārthakathanacintākaraṇakautukaṃ puruṣārthārthakathanaṃ 
puruṣārthacintākaraṇaṃ puruṣārthakautukañcetyanvayaḥ | asteyaśaktiḥ 
steyakarmaṇyaśaktiḥ | āstikyaṃ śāstrārtheṣviti yāvat | 
paralokānucintanaṃ parasvarūpāvalokanaguṇacintanaṃ | āgamābhyāsa iti 
yāvat || 77 ||
	devatetyādinā ślokena lakṣaṇapañcakaṃ | tatra 
devatāpūjanastotravaibhavālāpaśīlatā devatānāṃ pūjanālāpaśīlatā 
devatānāṃ vaibhavālāpaśīlatā ceti granthayojanā | pāpānāṃ 
niṣiddhakarmaṇāmabhicārādyutpannakarmaṇāṃ ca svasya ca pareṣāṃ 
cāhitānāmiti yāvat | puṇyakaraṇe svasya ca pareṣāñca hitakaraṇe | 
prāṇināṃ saṃsārakleśanivṛttyarthaṃ svarūpasiddhyarthañceti yāvat || 78 
||
	parastavanetyādinā ślokena lakṣaṇaṣaṭkam | tatra parastavananindāsu 
parastavaneṣu paranindāsu ca || 79 ||

--------------------------------------------

p. 735) agopanaṃ svabhaktānāmabhaktānāñca gopanam |
guruvidyāgamācārastavanaṃ tatpravarttanam || 80 || 

siddhacihnāni caitāni bhavantyātmavatāṃ dhruvam |
na bhavantītareṣāntu pradviṣantyeva tāṃśca te || 81 || 

tatkṛtyaṃ śṛṇu vakṣye'haṃ yo labdhasvātmavaibhavaḥ |
nirastāśeṣasaṃsāramaurkhyājñānāvivekavān || 82 || 

deśakālakulācārān gururājādikalpitān |
pālayan susmitamukhaḥ pūjāpūjanakautukī || 83 || 

dehāsthairyyaṃ tathājñānaṃ vyāpārān kālataḥ kṣaṇāt |
patitānvandhucittājñādurlaṅghyān svacayasthitīn || 84 || 

svendriyāṇāñca sāmarthyaṃ svakarmmāṇi kṛtāni ca |
muhurmuhuśca vimṛśedviramedaśubhātmanaḥ || 85 || 

--------------------------------------------

	agopanamityādinā ślokena lakṣaṇasaptakaṃ | tatra agopanaṃ 
āgamādīnāmiti yāvat | gopanaṃ prāgvadāgamādīnāṃ | 
guruvidyāgamācārastavanaṃ gurorvidyāyā āgamānāmācārāṇāñca 
stavanaṃ || 80 ||
	etāni proktāni saptacatvāriṃśallakṣaṇāni | turviśeṣe | 
evāvadhāraṇe | tān ātmajñānavataḥ | te ātmajñānarahitāḥ || 81 ||
	tadityādibhiḥ sadetyantairnavabhiḥ ślokairātmajñānavatāṃ 
samācārakramamupadiśati | tatra tatkṛtyaṃ ātmajñānavatāṃ kṛtyaṃ | 
nirastāśeṣasaṃsāramaurkhyājñānāvivekavān nirastāśeṣasaṃsāravān 
| nirastāśeṣamaurkhyavān | nirastāśeṣājñānavān | 
nirastāśeṣāvivekavān | iti granthayojanā | atasmiṃstadbuddhiḥ saṃsāraḥ | 
atasmiṃstadabhimāno maurkhyaṃ | tasminnatadbuddhirajñānaṃ | 
tadvimarśahāniravivekaḥ | deśakālakulācārānityatra deśācāraḥ 
kālācāro'vasthānuguṇācāraḥ kulācārastāniti yāvat | 
gururājādikalpitān | gururājādītyatrādiśabdaḥ prathame paṭale guruṃ 
tadagrataḥ ityādinā ślokena proktapūjyaviṣayaḥ | rājādītyatrādiśabdaḥ 
tatsamānapuruṣaviṣayaḥ | dehāsthairyyaṃ svabhāvata iti yāvat | atra

--------------------------------------------

p. 736) vṛthā na kālaṃ gamayeddyūtastrīsvāpavādataḥ |
gamayeddevatāpūjājapayogastavādinā || 86 || 

guroḥ kṛpālāpakathāstotrāgamavilokanaiḥ |
gamayedaniśaṃ kālaṃ na vadet paradūṣaṇam || 87 || 

pratyakṣe ca parokṣe ca stuvīta praṇamedgurum |
tadguṇaistatkṛpādhikyaiḥ puṇyaiśvaryyaiśca satyataḥ || 88 || 

rāgalobhamadakrodha pāpapaiśunyavarjanaiḥ |
santoṣācāranityamaśāntijñānādibhistathā || 89 || 

mitāhāro mitālāpo viviktasamavarttitā |
nityācintā svātmaśuddhiḥ kṛtyamātmavatāṃ sadā || 90 || 

--------------------------------------------

dvitīyāntānāṃ padānāmuttaratra śloke vimṛśedityanenānvayaḥ | anyān 
vyāpārān dṛṣṭādṛṣṭānupayuktāniti yāvat | kālataḥ kṣaṇāt patitān 
vandhucittājñādurlaṅghyān bandhubhiḥ cittaiḥ rājādibhirapi durlaṅghyān 
kālataḥ kṣaṇāt patitān puruṣādīniti yāvat | aśubhātmanaḥ 
aśubhasvabhāvān | dyūtastrīsvāpavādata ityatra dyūtaśabdo 
nirjjivadyūtasajīvadyūtaviṣayaḥ | strīśabdastu 
dharmmapatnīvyatiriktaviṣayaḥ | svāpaśabdaḥ prāptetaraviṣayaḥ | 
vādaśabdo jalpavitaṇḍādiviṣayaḥ | stavādinā ityatrādiśabdaḥ 
pradakṣiṇanamaskārādiviṣayaḥ | guroḥ 
kṛpālāpakathāstotrāgamavilokanaiḥ guroḥ kṛpāyāḥ gurorālāpānāṃ ca 
guroḥ kathābhiḥ guroḥ stotraiḥ gurorlabdhāgamavilokanaiśca | tadguṇaiḥ 
guruguṇaiḥ | asmin śloke cottaraśloke ca tṛtīyāntānāṃ padānāṃ 
stuvītetyanenānvayaḥ | tatkṛpādhikyaiḥ gurukṛpādhikyaiḥ | tadguṇairityādi 
tṛtīyānteṣu triṣu cānantaraśloke tṛtīyāntayoḥ padayoḥ ca 
gurorityadhyāhāryyaṃ | tatra satyataḥ satyena 
vāṅmanaḥkarmmaṇāmekarūpeṇeti yāvat | jñānādibhirityatrādiśabdo 
dānādiviṣayaḥ | nityācintā ṣoḍaśanityānāṃ svarūpacintā | 
svātmaśuddhiḥ svavāṅmanaḥkāyānāṃ śuddhiriti yāvat || 90 ||

--------------------------------------------

p. 737) pūrvoktadvādaśāstrasya madhye kṛtvā yathāvidhi |
yoniṃ tanmadhyato devīṃ lalitāṃ pṛṣṭhato gurūn || 91 || 

pārśvayorāyudhānyaṣṭau koṇeṣu paritaḥ kramāt |
kāmeśvaryyādikāstatra tadvahirdvādaśasvapi || 92 || 

dvādaśānyā yajetttattannityāvidyābhireva vā |
tannāmavidyābhirvā tāḥ pūjayet sārghakalpanam || 93 || 

sandhyātrayaṃ ṣaṣṭisaṃkhyaṃ japettaddinavidyayā |
nānyat kṛtyaṃ bhavettasya nityanaimittikādikam || 94 || 

--------------------------------------------

	pūrvoktetyādibhirabhūdityantaiḥ ṣaḍbhiḥ ślokaiḥ ātmavatāṃ 
jīvanmuktānāṃ lalitāpūjākramamupadiśati | tatra 
pūrvoktadvādaśāsrasya ekonaviṃśapaṭalaproktadvādaśāsrasya madhye 
sarvamadhyasthavṛttamadhye anyūnādhikamānamiti yāvat | yoniṃ 
svābhimukhāgratrikoṇaṃ | tanmadhyataḥ yonermadhye | pṛṣṭhataḥ yoneḥ 
prāgrekhāvṛttarekhayorantarāle | gurūn devīrūpatayeti yāvat | pārśvayoḥ 
pārśvarekhādvayavṛttarekhāntarāladvaye | āyudhānyaṣṭau 
pūjāpaṭaloktavāhyādiprātilomyeneti yāvat | koṇeṣu madhyayoneragrādiṣu 
trikoṇeṣu | paritaḥ kramāt pradakṣiṇakramāt | kāmeśvaryyādikāḥ 
kāmeśvarīṃ bhagamālinīṃ vajreśvarīṃ ca | tadvahirdvādaśasu asreṣviti 
yāvat | anyāḥ kāmeśvarībhagamālinīvajreśvarīvyatiriktāḥ | 
tattannityāvidyābhiḥ tṛtīyapaṭalaproktābhiriti yāvat | evāvadhāraṇe | vā 
vikalpe | tannāmavidyābhiḥ ekonaviṃśapaṭale proktābhiriti yāvat | tāḥ 
nityāḥ | etaduktaṃ bhavati ekonaviṃśapaṭalaproktavidhānena 
dvādaśāsracakraṃ vilikhya tanmadhyavṛttamadhye svābhimukhaṃ 
samatrirekhaṃ trikoṇaṃ vilikhya tanmadhye lalitāṃ tanmadhye 
trikoṇaprāgrekhāvṛttarekhāntarāle nāthaśaktīḥ 
tadubhayapārśvarekhādvayavṛttarekhāntarāladvaye 
vāyvādyaprādakṣiṇyena hetīrmadhyayoneragrādiṣu triṣu koṇeṣu 
kāmeśvarībhagamālinīvajreśvarīśca tadvahirdvādaśāsreṣu anyā 
dvādaśa nityāśca prādakṣiṇyena tattannityāvidyābhirnāmavidyābhirvā 
yajediti | tasya ātmavataḥ | nityanaimittikādikamityatrādiśabdaḥ 
kāmyaviṣayaḥ | tanmadhye dvādaśāsrasya madhye | navayoniṃ

--------------------------------------------

p. 738) tanmadhye navayoniṃ vā vidhāyātrasthaśaktibhiḥ |
pūjayet prāgvadubhayaprakārādekayogataḥ || 95 || 

yāvajjīvaṃ vidhistveṣa gaditaḥ siddhaye sadā |
siddhānāmapi sarveṣāṃ yenāsau svātmavānabhūt || 96 || 

samastametattantrante kathitaṃ parameśvari |
yatparāmarśato bhāvastvāvayoraikyamaśnute || 97 || 

taddadyāttantrametattu nābhaktāya kadācana |
nāśiṣyāya na dambhāya pracchrannānayaśīline || 98 || 

nāyācate nāstikāya na lubdhāya na mānine |
na pāpāya na vittāya nādakṣāya ca bhedine || 99 || 

--------------------------------------------

pañcadaśapaṭale prokāmiti śeṣaḥ | vā vikalpe | atrasthaśaktibhiḥ saheti 
śeṣaḥ | prāgvat agrādyaprādakṣiṇyena ubhayaprakārādekayogataḥ 
dvādaśāsramadhye kevalaṃ yoniṃ navayoniṃ vā likhediti yāvat | siddhaye 
ātmajñānasyeti śeṣaḥ | sarveṣāṃ ātmajñānasiddhānāṃ 
śrīvidyāsiddhānāmiti yāvat | yogasiddhānāmājñāsiddhānāmiti yāvat | 
yena vidhānena | asau siddheṣu caturṣvanyatamaḥ | svātmavān 
svarūpajñānavān || 96 ||
	samastamityādibhirbhedina ityantaistribhiḥ ślokaistantrārthavedinaḥ 
phalaṃ tantradāne sampradānabhūtasya varjanīyasya 
trayodaśadoṣāṃścodiśati | tatra parameśvarīti devīsambuddhiḥ | 
yatparāmarśato bhāvaḥ tantrārthavida iti śeṣaḥ | āvayoraikyamaśnute 
śivaśaktyorabhedasvarūpo bhavati | tacchabdena tantrasyānubhāva ucyate | 
turavadhāraṇe | kadācana āpatsvapītyarthaḥ | dambhāya mithyācārāya | 
prachannānayaśīline pracchannāya anayaśīline ceti yāvat | nāyācate 
nāstikāya ceti yāvat | vittāya arthārthamiti yāvat | adakṣāya jaḍāya | 
bhedine dvidhābhāvaśīlāya || 99 ||

--------------------------------------------

p. 739) yastantrametat sakalaṃ nityāvidyāstu ṣoḍaśa |
śaktyā saṃgṛhya vidhivadbhajate sa madaṃśakaḥ || 100 || 

śivatattvamayī vyāptiriti samyak samīritā |
asyā niphālanāccitte tattattvaṃ svātmasāt kṛtam || 101||

iti ṣoḍaśanityātantreṣu śrīkādimate tantrarāje svātmakathanaṃ nāma 
ṣaṭtriṃśat paṭalam paripūrṇam parāmṛṣṭam || oṃtatsat ||
 || 36 || oṃtatsat ||

--------------------------------------------

	yastantramityādinā ślokena yathāvidhi prāptatantrārthavataḥ 
phalamupadiśati | tatra vidhivat nityanaimittikādiproktakramāt sa bhajanaparaḥ | 
madaṃśakaḥ citsvarūpa īśvara iti yāvat || 100 ||

iti ṣoḍaśanityātantreṣu śrīkādimatākhyasya paripūrṇasya tantrasya 
prapañcasārasiṃharājaprakāśābhidhānena subhagānandanāthena 
viracitāyāṃ manoramākhyāyāṃ vyākhyāyāṃ 
devatādeśikaśiṣyaprapañcādīnāṃ paramārthasvarūpaprakāśanaparaṃ 
ṣaṭtriṃśatpaṭalaṃ paripūrṇaṃ parāmṛṣṭam || 36 || oṃ tatsat ||

granthasaṃkhyaḥ - ṣaṭriṃśe paṭale jñeyāḥ śivatattvamaye'tra ca |
		adhyarddhasaptaṣaṣṭiśca vyākhyāgranthāḥ śatatrayam || 267 ||
		tantre prakaraṇānyatra śrīmatkādimatāhvaye |
		śatānāṃ navakaṃ tvekatriṃśatā ca samanvitam || 931 ||

--------------------------------------------

p. 740) bhuktibhūmānamādhuryabhāgyagandherddhasiddhigāḥ |
saṃsat suraśrīrityekaviṃśatyakṣarasaṃkhyayā ||

227773979931419505464 |

yantrāṇi syuḥ kādimate tantre proktāni tatra tu |
dakṣiṇāpathapuṇyaughapariṇāmāhvayodadhiḥ ||

koṣṭhayantrāṇyanantāni ādivarṇotthitāni ca |
sambhūya śrīkādimate tantre vyākhyānasaṃkhyayā ||

sahasrāṇāṃ dvādaśakaṃ nyūnaṃ pañcāśateritam |
kāśmīrarājasya guruḥ śrīkaṇṭheśo dvijeśvraḥ ||

kadācidāgato draṣṭuṃ rāmasetuṃ svalīlayā |
tenaivānugṛhītobhūnmadhye mārge nṛsiṃharāṭ ||

mantrāṇyadhītavāṃstasmānnityānāṃ teṣu nirmitā |
vyākhyā manoramābhikhyā tena kādimatasya tu ||

śubhagānandanāthena dvāviṃśapaṭalāvadhi |
tadājñayāvaśiṣṭānāṃ paṭalānāṃ vinirmame ||

caturddaśānāṃ tacchiṣyaḥ prakāśānandadeśikaḥ |
tāṃ sundaravarakṣmābhṛdvyākhyāṃ prāk sampradāyataḥ ||

samāptā ceyaṃ tantrarājaṭīkā manoramā || oṃ ||


###########   END OF FILE  #######
