####################################################
MUKTABODHA INDOLOGICAL RESEARCH INSTITUTE
Use of this material (e-texts) is covered by Creative Commons license BY-NC 4.0
Catalog number: M00111
Uniform title: nādabindūpaniṣat
Main title: yoga upaniṣads with the commentary of śrī upaniṣad brahmayogin
Secondary title: nādabindu upaniṣat
Commentator : brahmayogin
Alternate name : śrī upaniṣad brahmayogin
Editor : śāstrī mahādeva

Description: 



Notes: 
Transcribed by the staff of Muktabodha under the supervision of Mark S. G. Dyczkowski.

Revision 0: June 14, 2007


Publisher : Adyar library and research centre
Publication year : 1920
Publication city : Madras
Publication country : India
####################################################



nādabindūpaniṣat

vāṅme manasi- iti śāntiḥ

vairājapraṇavasvarūpam

akāro dakṣiṇaḥ pakṣa ukārastūttaraḥ smṛtaḥ |
makāraṃ pucchamityāhurardhamātrā tu mastakam || 1 ||

pādādikaṃ guṇāstasya śarīraṃ tattvamucyate |
dharmo'sya dakṣiṇaścakṣuradharmo yo'paraḥ smṛtaḥ || 2 ||

bhūrlokaḥ pādayostasya bhuvarlokastu jānuni |
suvarlokaḥ kaṭīdeśe nābhideśe maharjagat || 3 ||

janolokastu hṛddeśe kaṇṭhe lokastapastataḥ |
bhruvorlalāṭamadhye tu satyaloko vyavasthitaḥ || 4 ||

vivaraṇam

vairājātmopāsanayā saṃjātajñānavahninā |
dagdhvā karmatrayaṃ yogī yatpadaṃ yāti tadbhaje ||

	iha khalu ṛgvedapravibhakteyaṃ nādabindūpaniṣat 
virāṭpraṇavaprakaṭanapūrvakaṃ tadgatasaviśeṣabrahmavidāṃ 
svāttajñānānurodhena saviśeṣabrahmāptimabhidhāya 
nirviśeṣabrahmayāthātmyaprakaṭanapūrvakaṃ

p. 215) tajjñānānnādopāyasādhanasaṃpannānāṃ 
karmatrayabhaṅgaprabhā[bha]vavikalebarakaivalyaṃ prakaṭayantī vijṛmbhate 
svayamavāntararūpeṇa | asyāḥ svalpagranthato vivaraṇamārabhyate | ṛtistu- 
akāra ityādinā | antarvirāṭpraṇavāvekīkṛtya dvādaśamātrātmako 
mahāvairājapraṇava ucyate | tadbhāvāpattaye mahāvirājaḥ 
suparṇatayoktiḥ | suparṇabhāvamāpannamahāvirājaḥ 
sthūlaprapañcābhidhāyako'yamakāro dakṣiṇaḥ pakṣaḥ | 
tasyottarapakṣastu sūkṣmaprapañcābhidhāyaka ukāraḥ smṛtaḥ | tasya 
pucchaṃ bījaprapañcābhidhāyakaṃ makāramiti brahmavida āhuḥ | 
ardhamātrā tu tanmastakabhāvaṃ gatetyāmananti || 1 || tasya pādādikaṃ 
sattvādiguṇā bhavanti | tasya viśiṣṭāvayavasaṃpannaṃ śarīraṃ tu 
vārāhopaniṣaduktaṣaṇṇavatitattvajātamucyate | asya dakṣiṇottaracakṣuṣī 
dharmādharmau bhavataḥ | dakṣiṇaścakṣuriti liṅgavyatyayaḥ || 2 || tasya 
pādajānukaṭinābhihṛdayakaṇṭhabhrūmadhyeṣu bhūrādisaptalokāḥ 
pratiṣṭhitā ityarthaḥ | pādayoriti daptamīdvivacanam || 3-4 ||

vairājavidyāphalam

sahasrārṇamatī vātra mantra eṣa pradarśitaḥ |
evametāṃ samārūḍho saṃhayogavicakṣaṇaḥ || 5 ||

na bhidyate karmacāraiḥ pāpakoṭiśatairapi |

	evaṃviśeṣaṇaviśiṣṭo vairājapraṇava ukta ityāha- sahasreti | 
sahasrārṇami[rṇamatī]ti liṅgavyatyayaḥ | praṇavādya[dyā]vayavākārasya 
sahasrāvayavatvaṃ śrūyate, akāraḥ sahasrāvayavānvitaḥ iti | atra asmin 
mahāverājapraṇavātmani 
sahasrārṇākhyāvayavaviśiṣṭākārānvito'yameṣa oṃkāro mantraḥ 
abhidhānatayā sthita iti śrutibhiḥ pradarśita ityarthaḥ | vāśabdaḥ 
avadhāraṇe | itthaṃ 
vakṣyamāṇadvādaśamātrātmakapraṇavārthamahāvirāḍasmi 
ityanusaṃdhānaṃ haṃsayogaḥ, tadvataḥ pāpādyabhedatāmāha- evamiti | 
svatattvajñānena svātiriktakalanāṃ hantīti

p. 216) haṃsaḥ | sa evāsmītyanusaṃdhānaṃ haṃsayogaḥ | tadvicakṣaṇaḥ 
tadabhijño yogī || 5 || evamuktalakṣaṇāṃ mahāvairājavidyāṃ 
samārūḍho yadā tadanusaṃdhānaparo bhavati tadā svakṛtakarmacāraiḥ 
karmaprabhavaiḥ pāpakoṭiśatairapi na kadāpi bhidyate- iti 
vakṣyamāṇavidyāphalaṃ darśayati ||

praṇavasya pradhānamātrācatuṣṭayasvarūpam

āgneyī prathamā mātrā vāyavyeṣā tathā parā || 6 ||

bhānumaṇḍalasaṃkāśā bhavenmātrā tathottarā |
paramā cārdhamātrā yā vāruṇīṃ tāṃ vidurbudhāḥ || 7 ||

kālatraye'pi yatremā mātrā nūnaṃ pratiṣṭhitāḥ |
eṣa oṃkāra ākhyāto dhāraṇābhirnibodhata || 8 ||

	pradhānamātrācatuṣṭayasvarūpamāha- āgneyīti | agniḥ 
vaiśvānaraḥ tatsaṃbandhinī āgneyī vairājyakārābhidhānā prathamā 
mātrā bhavati | tathā vāyuśabdena sūtrātmocyate, vāyurvai gautama 
tatsūtram iti śruteḥ | tatsaṃbandhinī vāyavī eṣā parā ukārarūpiṇī 
dvitīyā mātrā bhavati || 6 || bhānumaṇḍalavat samyak kāśata iti bījātmā 
bhānumaṇḍalasaṃkāśaḥ tadabhidhānamakārātmikā 
bhānumaṇḍalasaṃkāśā parā tṛtīyamātrā bhavet | yā ca punaḥ 
mātrātrayāpekṣayā ardhamātrā paramā sarvotkṛṣṭā bhavati budhāḥ 
tāmetāṃ svavikalpitabhedajātaṃ svena rūpeṇa vārayati vyāpnotīti 
varuṇaḥ turyaḥ tadrūpiṇīṃ vāruṇīṃ caturthamātrātmikāṃ viduḥ || 7 || 
yatra praṇave bhūtādikālatraye'pi imāḥ mātrāḥ pratiṣṭhitāḥ eṣaḥ 
oṃkāraḥ evaṃ śrutibhirākhyāto bhavati | he svājñalokāḥ yūyaṃ 
vakṣyamāṇaghaṭikāpañcakakālātmakaghoṣiṇyādimātrā 
dhāraṇābhiḥ nibodhata jānathetyarthaḥ (?) || 8 ||

p. 217) praṇavasya vyaṣṭisamaṣṭyātmakadvādaśamātrābhedavivaraṇam

ghoṣiṇī prathamā mātrā vidyunmātrā tathā parā |
pataṅginī tṛtīyā syāccaturthī vāyuveginī || 9 ||

pañcamī nāmadheyā tu ṣaṣṭhī caindryabhidhīyate |
saptamī vaiṣṇavī nāma aṣṭamī śāṃkarīti ca || 10 ||

navamī mahatī nāma dhṛtistu daśamī matā |
ekādaśī bhavennārī brāhmī tu dvādaśī parā || 11 ||

	vyaṣṭisamaṣṭyātmakadvādaśamātrābhedaṃ vivṛṇoti- ghoṣiṇīti || 
9 || antaḥpraṇavamātrā akārādyāḥ pañcabrahmavācakā jñeyāḥ || 10 || 
samaṣṭyakārādyā[a]ṇḍavirāḍādivācakā bhavanti || 11 ||

upāsakānāṃ tattanmātrākālotkramaṇaphalam

prathamāyāṃ tu mātrāyāṃ yadi prāṇairviyujyate |
bharate varṣarājāsau sārvabhaumaḥ prajāyate || 12 ||

dvitīyāyāṃ samutkrānto bhavedyakṣo mahātmavān |
vidyādharastṛtīyāyāṃ gāndharvastu caturthikā || 13 ||

pañcamyāmatha mātrāyāṃ yadi prāṇairviyujyate |
uṣitaḥ saha devatvaṃ somaloke mahīyate || 14 ||

ṣaṣṭhyāmindrasya sāyujyaṃ saptamyāṃ vaiṣṇavaṃ padam |
aṣṭabhyāṃ vrajate rudraṃ paśūnāṃ ca patiṃ tathā || 15 ||

p. 218) navamyāṃ tu maharlokaṃ daśamyāṃ tu janaṃ vrajet |
ekādaśyāṃ tapolokaṃ dvādaśyāṃ brahma śāśvatam || 16 ||

ṣaṣṭighaṭikāsvevaṃ dvādaśamātrādṛṣṭiṃ kṛtvā upāsanāṃ 
kurvataḥ tattanmātrākālotkramaṇaphalamāha- prathamāyāmiti | 
caturmukhadaivatyaghoṣiṇyākhyākārābhidhānodayādipañcaghaṭikā-
kālaparimitāyāṃ prathamāyāṃ tu mātrāyāṃ yadyevamupāsakaḥ  
prāṇaiḥ viyujyate so'sau yogī bharate varṣe rājā sārvabhaumaḥ san 
prajāyate || 12 || tathā ca dvitīyāyām | saptamyarthe caturthiketi | 
prathamaparyāyavadekādaśaparyāyo'pyūhyaḥ || 13-16 ||

nirviśeṣabrahmasvarūpaṃ, tajjñānaphala ca

tataḥ parataraṃ śuddhaṃ vyāpakaṃ nirmalaṃ śivam |
sadoditaṃ paraṃ brahma jyotiṣāmudayo yataḥ || 17 ||

atīndriyaṃ guṇātītaṃ mano līnaṃ yadā bhavet |
anūpamaṃ śivaṃ śāntaṃ yogayuktaḥ sadā viśet || 18 ||

tadyuktastanmayo jantuḥ śanairmuñcet kule ciram |
saṃsthito yogacāreṇa sarvasaṅgavivarjitaḥ || 19 ||

tato vilīnapāśo'sau vimalaḥ kamalāprabhuḥ |
tenaiva brahmabhāvena paramānandamaśnute || 20 ||

	saviśeṣabrahmavidāmevaṃ phalatāratamyamuktvā 
nirviśeṣabrahmasvarūpaṃ tajjñānaphalaṃ cāha- tata iti | tataḥ- akāro 
dakṣiṇaḥ pakṣaḥ ityārabhya mahāvairājābhidhānaṃ saviśeṣaṃ brahma 
tadupāsakānāṃ tatphalaṃ cābhihitaṃ, tataḥ parataraṃ 
mahāvairājagataheyāṃśāpahnavasiddham

p. 219) ata eva śuddham, svājñadṛṣṭyā vyāpyamalāśivaprasaktau 
vyāpakaṃ nirmalaṃ śivam, yataḥ sūryādijyotiṣāmudayo bhavati tadetat 
brahma sadoditam || 17 || karaṇagrāmataddhetutriguṇaprasaktau atīndriyaṃ 
guṇātītaṃ nirguṇam, yadā svātiriktakalanojjīvakamano līnaṃ bhavettadā 
tadanūpamaṃ nirūpamam, cinmātratvāt śivam, śāntasvātiriktaṃ yat 
brahma avaśiṣyate sadā tannirvikalpakayogayukto viśet || 18 || yadyogayukto 
jantuḥ tanmayo bhūtvā svakāraṇabhūte kule svāvidyādvayatkārye 
śanaiḥ śanaiḥ muñcet atha yacciraṃ cinmātraṃ bhavet | ko'yaṃ 
evamadhikārītyāha- saṃsthita iti | yogacāreṇa yogābhyāsena samyak 
sthitaḥ | antarbāhyakalanāsaṅgino yogābhyāsecchā kuta ityata āha- 
sarvasaṅgavivarjitaḥ iti || 19 || ato yogī vimalāntaro bhūtvā 
vilīnasvabandhanahetusvātiriktapāśaḥ san videhakaivalyakamalayā 
prabhavatīti prabhuḥ paramānandaṃ yaḥ svena anuṣṭhitaḥ tenaiva 
brahmabhāvena sarvāpahnavasiddhaṃ brahma niṣpratiyogikasvamātramiti 
jñānayogena aśnute, kṛtakṛtyo bhavatītyarthaḥ || 20 ||

jñāninaḥ prārabdhakarmabhāvābhāvavicāraḥ

ātmānaṃ satataṃ jñātvā kālaṃ naya mahāmate |
prārabdhamakhilaṃ bhuñjannodvegaṃ kartumarhasi || 21 ||

utpanne cātmavijñāne prārabdhaṃ naiva muñcati |
tattvajñānodayādūrdhvaṃ prārabdhaṃ naiva vidyate || 22 ||

dehādīnāmasattvāttu yathā svapno vibodhataḥ |
karma janmāntarīyaṃ yat prārabdhamiti kīrtitam || 23 ||

yattu janmāntarābhāvāt puṃso naivāsti karhicit |
svapnadeho yathādhyastastathaivāyaṃ hi dehakaḥ || 24 ||

p. 220) adhyastasya kuto janma janmābhāve kutaḥ sthitiḥ |
upādānaṃ prapañcasya mṛdbhāṇḍasyeva paśyati || 25 ||

ajñānaṃ ceti vedāntaistasmin naṣṭe kva viśvatā |
yathā rajjuṃ parityajya sarpaṃ gṛhṇāti vai bhramāt || 26 ||

tadvat satyamavijñāya jagat paśyati mūḍhadhīḥ |
rajjukhaṇḍe parijñāte sarparūpaṃ na tiṣṭhati || 27 ||

adhiṣṭhāne tathā jñāte prapañce śūnyatāṃ gate |
dehasyāpi prapañcatvāt prārabdhāvasthitiḥ kutaḥ || 28 ||

ajñānajanabodhārthaṃ prārabdhamiti cocyate |
tataḥ kālavaśādeva prārabdhe tu kṣayaṃ gate || 29 ||

brahmapraṇavasaṃdhānanādo jyotirmayaḥ śivaḥ |
svayamāvirbhavedātmā meghāpāyeṃ'śumāniva || 30 ||

kaṃcanāpakvajñāninamuddiśyedamāha- ātmānamiti | satataṃ 
śrutyācāryaprasādalabdhaśravaṇādisādhanena svātmānaṃ brahmeti 
jñātvā he mahāmate āyuḥ- śeṣakālaṃ naya 
icchānicchāparecchāprabhavasukhaduḥkhatanmiśraprārabdhamakhilaṃ 
bhuñjan nodvegaṃ saṃtāpaṃ kartumarhasi || 21 || tava evamutpanne 
cātmavijñāne naiva prārabdhaṃ tvāṃ muñcati | yadi te 
brahmamātratattvajñānaṃ jāyate tadā na hi te prārabdhaṃ karma 
astītyāha- tattvajñāneti || 22 || prārabdhasaṃbhave hetumācaṣṭe- 
dehādīnāmiti | yat janmāntarīyaṃ karma sukhādibhogapradaṃ 
prārabdhaṃ tattu prabodhāt svapnavat tattvajñānena naśyatyeva | tatra 
hetuḥ- vastuto dehādīnāmasattvāt || 23 || evaṃ dehādīnāmasattve puṃso 
janmāntarābhāvāt yat prārabdhamiti manyase tattu

p. 221) karhicidapi naivāstīti niścinvityarthaḥ | 
prārabdhāyattadehasyāsattvaṃ sphuṭayati sadṛṣṭāntaṃ- svapneti || 24-25 || 
svājñānam adhyāsahetuḥ | tasmin vedāntaiḥ 
tatprabhavajñānavijñānasamyagjñānaiḥ abhāvapadaṃ gate kva 
tatkāryaviśvatā seddhuṃ pārayati, dehādeḥ viśvāntaḥpatitvāt | na 
kadāpi prārabdhādikarmatrayaṃ vidyata ityarthaḥ | śiṣṭaṃ spaṣṭam || 26-
28 || tathā cet kathaṃ prārabdhakalpanetyata āha- ajñāneti | svajñānena 
svājñānatatkārye naṣṭe kathaṃ te deho vidyata iti 
svājñānānurodhamākṣipanti, tadvāgbandhanāyeyaṃ 
prārabdhakalpanetyarthaḥ | tataḥ kimityata āha- tata iti | tataḥ 
samyagjñānādūrdhvaṃ kālavaśāt īśvaraprasādādeva 
prārabdhakarmopalakṣitasvātiriktāstitvabhrame kṣayam apahnavaṃ gate sati 
|| 29 || atha purā brahmapraṇavānusaṃdhānaprabhavaprabodhaḥ punaḥ 
svātiriktāstitvabhramaṃ na dadāti, jyotirmayaḥ śivo nādaḥ turyaturyo 
bhūtvā meghāpāye aṃśumāniva svayam āvirbhavet ātmā 
svamātramavaśiṣyata ityarthaḥ || 30 ||

turīyaturīyādhigamopāyabhūtaṃ nādānusaṃdhānam

siddhāsanasthito yogī mudrāṃ saṃdhāya vaiṣṇavīm |
śṛṇuyāddakṣiṇe karṇe nādamantargataṃ sadā || 31 ||

abhyasyamāno nādo'yaṃ bāhyamāvṛṇute dhvanim |
pakṣādvipakṣamakhilaṃ jitvā turyapadaṃ vrajet || 32 ||

śrūyate prathamābhyāse nādo nānāvidho mahān |
vardhamānastathābhyāse śrūyate sūkṣmasūkṣmataḥ || 33 ||

ādau jaladhijīmūtabherīnirjharasaṃbhavaḥ |
madhye mardalaśabdābho ghaṇṭākāhalajastathā || 34 ||

p. 222) ante tu kiṅkiṇīvaṃśavīṇābhramaranisvanaḥ |
iti nānāvidhā nādāḥ śrūyante sūkṣmasūkṣmataḥ || 35 ||

mahati śrūyamāṇe tu mahābheryādikadhvanau |
tatra sūkṣmaṃ sūkṣmataraṃ nādameva parāmṛśet || 36 ||

ghanamutsṛjya vā sūkṣme sūkṣmamutsṛjya vā ghane |
ramamāṇamapi kṣiptaṃ mano nānyatra cālayet || 37 ||

yatra kutrāpi vā nāde lagati prathamaṃ manaḥ |
tatra tatra sthirībhūtvā tena sārdhaṃ vilīyate || 38 ||

vismṛtya sakalaṃ bāhyaṃ nāde dugdhāmbuvanmanaḥ |
ekībhūyātha sahasā cidākāśe vilīyate || 39 ||

udāsīnastato bhūtvā sadābhyāsena saṃyamī |
unmanīkārakaṃ sadyo nādamevāvadhārayet || 40 ||

sarvacintāṃ samutsṛjya sarvaceṣṭāvivarjitaḥ |
nādamevānusaṃdadhyānnāde cittaṃ vilīyate || 41 ||

	brahmapraṇavārthaturyaturyādhigamopāyatayā 
nādānusaṃdhānaprakāramāha- siddhāsaneti ||

gudaṃ vāmena saṃpīḍya meḍhrādupari dakṣiṇam |
ṛjukāyatribandhābhyāṃ siddhāsanamidaṃ bhavet ||

	iti yogaśāstraprasiddhasiddhāsane sthito yogī,

p. 223) antarlakṣyaṃ bahirdṛṣṭiḥ nimeṣonmeṣavarjitā |
eṣā sā vaiṣṇavī mudrā sarvatantreṣu gopitā ||

iti śrutisiddhavaiṣṇavīṃ mudrāmanusaṃdhāya svāntaranāhatagataṃ 
nādaṃ dakṣiṇakarṇe sadā śṛṇuyāt || 31 || evaṃ nādaśravaṇataḥ kiṃ 
syādityata āha- abhyasyamāna iti | evamabhyasto nādaḥ 
svāvārakabāhyaśabdādikamāvṛtya pakṣamātreṇa 
svavipakṣabhūtasvātiriktāstitvaṃ nirmūlya nādasādhano yogī 
turyaturyapadaṃ svamātramiti brajet || 32 || nādeyattāṃ 
tadabhyāsānubhavaṃ ca prakaṭayati- śrūyata iti || 33 || katham ? ādau || 34-
35 || tat kiṃ grāhyamityata āha- mahatīti || 36 || yathākathaṃcit nādāt na 
cālayedityāha- ghanamiti || 37 || jaladhyādibhramaranisvanāntanādeṣu yatra 
kutra vā manaḥ sthirībhavet tena nādena sākaṃ cidākāśe vilīyata ityāha- 
yatreti || 38-39 || taditarakāryeṣu udāsīnaḥ || 40 || yato nādābhyāsaḥ 
kṣipraphaladaḥ ata eva sarvacintām || 41 ||

nādasya manoniyamanasāmarthyam

makarandaṃ piban bhṛṅgo gandhān nāpekṣate yathā |
nādāsaktaṃ sadā cittaṃ viṣayaṃ na hi kāṅkṣate || 42 ||

baddhaḥ sunādagandhena sadyaḥsaṃtyaktacāpalam |
nādagrahaṇataścittamantaraṅgabhujagamam || 43 ||

vismṛtya viśvamekāgraṃ kutracit hi dhāvati |
manonmattagajendrasya viṣayodyānacāriṇaḥ || 44 ||

p. 224) niyāmanasamartho'yaṃ ninādo niśitāṅkuśaḥ |
nādo'ntaraṅgasāraṅgabandhane vāgurāyate || 45 ||

antaraṅgataraṅgasya rodhe velāyate'pi ca |

	nādāsaktaṃ cittaṃ sadatiriktaviṣayaṃ na kāṅkṣatīti 
sadṛṣṭāntamāha- makarandamiti || 42 || nādapāśanirucchvāsabaddhaṃ 
cittam acalaṃ sat svabāhyābhyantaraṃ vismṛtya stabdhībhavatītyāha- 
baddha iti || 43 || svāntarbāhyaṃ vismṛtya svasminneva sthiraṃ sat na kutracit 
paridhāvatītyarthaḥ | nādāṅkuśo manogajaniyamanadakṣa ityāha- mana iti 
|| 44 || nādo'ntaraṅgavihaṅgamataraṅgarodhanajālavelena dakṣa ityāha- 
nāda iti || 45 ||

upeyanādasvarūpam

brahmapraṇavasaṃlagnanādo jyotirmayātmakaḥ || 46 ||

manastatra layaṃ yāti tadviṣṇoḥ paramaṃ padam |
tāvadākāśasaṃkalpo yāvacchandaḥ pravartate || 47 ||

niḥśabdaṃ tat paraṃ brahma paramātmā samīryate |
nādo yāvanmanastāvannādānte tu manonmanī || 48 ||

saśabdaścākṣare kṣīṇe niḥśabdaṃ paramaṃ padam |
sadā nādānusaṃdhānāt saṃkṣīṇā vāsanā bhavet || 49 ||

nirañjane vilīyete manovāyū na saṃśayaḥ |
nādakoṭisahasrāṇi bindukoṭiśatāni ca || 50 ||

sarve tatra layaṃ yānti brahmapraṇavanādake |

p. 225) upāyanādasvarūpamuktvā phalātmakopeyanādasvarūpaṃ 
tajjñānaphalaṃ ca prakaṭayati- brahmeti | akārasthūlāṃśādipravibhakta-
jāgrajjāgradādyavikalpānujñaikarasāntakalanopabṛṃhaṇāt brahma 
yasmin ṣoḍaśamātrātmakapraṇave virājate sa brahmapraṇavaḥ tatsalagnaḥ 
tadabhinnaḥ sa cāsau svajñānāṃ parāgbhāvaṃ na dadātīti nadaḥ sa eva 
nādaḥ pratyagātmā svayaṃprakāśakatayā jyotirmayātmako bhavati || 46 || 
yanmanaḥ parākpratyagvibhāgahetuḥ tatra pratyagabhinnaparabrahmaṇi 
layaṃ yāti, manaupalakṣitasvāvidyāpadādhikaraṇaṃ yat tasya viṣṇoḥ 
tadviṣṇoḥ vyāpyasāpekṣavyāpanaśīlasya 
vyāpyasāpekṣavyāpakatābhāve 
yadvyāpyavyāpakakalanāviralamavaśiṣyate, tadeva paramaṃ 
niṣpratiyogikanirviśeṣaṃ tanmātratayā padyat iti padaṃ 
vikalebarakaivalyamityarthaḥ | kiṃ sadā brahmapraṇavānusaṃdhānaṃ 
kartavyamityavadhimāha- tāvaditi | yāvadbāhyāntaḥśabdakāmādipratīti 
tāvadākāśasaṃkalpaḥ svātiriktaśabdādiprapañco'sti nāstīti 
vibhramasaṃkalpaviralo bhavet || 47 || tato'yaṃ niḥśabdatayā vibhāti 
paramātmeti samyagīyate | nādānusaṃdhānāvadhiṃ tatphalaṃ cāha- 
nāda iti || 48-49 || brahmapraṇavanādasya sarvāpavādādhikaraṇatāmāha- 
nādeti nādasya sarvasākṣiṇo'dhigame yānyupāyatayā koṭisahasrāṇi 
sādhanāni santi yāni bindoḥ īśvarasya adhigame 
sālokyāditatpadāptisādhanāni koṭiśatāni santi tāni sarvāṇi || 50 || 
caśabdāt ye ye svājñavikalpitāḥ vikārāḥ santi te sarve tatra 
brahmapraṇavanādake pratyagabhinne brahmaṇi layaṃ yānti | tataḥ 
pratyagabhinnaṃ brahma svādhiṣṭheyābhāvāt niradhiṣṭhānaṃ sat 
svamātramavaśiṣyata iti bhāvaḥ ||

nādārūḍhayogināṃ videhamuktilābhaḥ

sarvāvasthāvinirmuktaḥ sarvacintāvivarjitaḥ || 51 ||

mṛtavattiṣṭhate yāgā sa mukto nātra saṃśayaḥ |
śaṅkhadundubhinādaṃ ca na śṛṇoti kadācana || 52 ||

kāṣṭhavajjñāyate deha unmanyāvasthayā dhruvam |
na jānāti sa śītoṣṇaṃ na duḥkhaṃ na sukhaṃ tathā || 53 ||

p. 226) na mānaṃ nāvamānaṃ ca saṃtyaktvā tu samādhinā |
avasthātrayamanveti na cittaṃ yoginaḥ sadā || 54 ||

jāgrannidrāvinirmuktaḥ svarūpāvasthatāmiyāt || 55 ||

dṛṣṭiḥ sthirā yasya vinā sadṛśyaṃ
vāyuḥ sthiro yasya vinā prayatnam |
cittaṃ sthiraṃ yasya vināvalambaṃ
sa brahmatārāntaranādarūpaḥ || 56 ||

ityupaniṣat ||

	evaṃ brahmapraṇavanādārūḍhayogināṃ sthitiṃ tatkṛtyakṛtyatāṃ 
viśadīkaroti- sarveti || 51-52 || brahmamātrabhāvamāpanno yogī 
brahmātiriktakalanāṃ na jānāti brahmātiriktayoḥ 
niṣpratiyogikabhāvābhāvarūpatvāt ityarthaḥ || 53-55 || tasya 
brahmapraṇavanādarūpatāṃ darśayan upasaṃharati- dṛṣṭiriti | yasya 
dṛṣṭivāyucittāni dṛśyaprayatnāvalambakalanāṃ vinā sthirībhūtvā 
brahmapraṇavaparyavasannā bhavanti so'yaṃ vidvān 
brahmatārāntaraturyaturyābhidhānanādarūpatayā avaśiṣyate, 
videhamukto bhavatītyarthaḥ || 56 || ityupaniṣacchabdau 
nādabindūpaniṣatsamāptyarthau ||

śrīvāsudevendraśiṣyopaniṣadbrahmayoginā |
likhitaṃ syādvivaraṇaṃ nādabindoḥ sphuṭaṃ laghu |
nādabinduvivaraṇaṃ pañcāśadadhikaṃ śatam ||

iti śrīmadīśādyaṣṭottaraśatopaniṣacchāstravivaraṇe 
aṣṭatriṃśatsaṃkhyāpūrakaṃ nādabindūpaniṣadvivaraṇaṃ 
saṃpūrṇam


###########   END OF FILE  #######
