####################################################
MUKTABODHA INDOLOGICAL RESEARCH INSTITUTE
Use of this material (e-texts) is covered by Creative Commons license BY-NC 4.0
Catalog number: M00084
Uniform title: spandasandoha
Secondary title: spandasaṃdoha (alternate spelling title)
Commentator : kṣemarāja
Author : kallaṭa attributed author spandakārikā
Editor : śāstrī m r

Description: 
E-text transcribed from volume 16 of the Kashmir Series of Texts and Studies.


Notes: 
This e-text was transcribed by the staff of Muktabodha under the supervision of Mark S.G. Dyczkowski.      Revision 0: Nov. 29, 2005      

Publisher : Research Department, Jammu and Kashmir State
Publication year : 1917
Publication city : Srinagar
Publication country : India
####################################################

------------- page 1 -------------
 || oṃ namaḥ svātmāmṛtavapuṣe śaṃbhave ||

atha

spandasaṃdohaḥ |

śrīmanmahāmāheśvarācāryavarya - śrīkṣemarājācāryaviracitaḥ |

akalitamahimā yaḥ kṣmādisādāśivāntaṃ
kalayati hṛdi viśvaṃ citrasaṃyojanābhiḥ |
prathayati ca vicitrāḥ sṛṣṭisaṃhāralīlāḥ |
sa jayati śiva ekaḥ spandavānsvapratiṣṭhaḥ[1] || 1 ||

___________________________________________


 (1)akalita iti , na kalitaḥ kalanāviṣayīkartumaśakyaḥ svasvarūpādbahiḥ 
idanteyattāyāmaprakṣipto vā, mahimā 
viśvābhinnaparāmarśamayasvātantryaśaktyātma aiśvaryaṃ yasya | yaśca 
bhūmyādisadāśivaparyantaṃ bhavābhavātibhavātmakaṃ viśvaṃ, hṛdi 
nikhilapratiṣṭhāsthānātmacitprakāśe, citrasaṃyojanābhiḥ 
vividhollekhaparāmarśanaiḥ, kalayati upādānādi sāmagrīnirapekṣameva 
svānatiriktatve'pi atiriktatayā darpaṇe pratibimbavadavabhāsayati | yaśca vicitrā 
eva sṛṣṭisaṃhāralīlāḥ - ābhāsana - rakti - vimarśana - bījāvasthāpana - 
vilāpanātmapañcavidhakṛtyāni prakhyāpayati | sa ekaḥ nirṇītanītyā 
avabhāsitaviśvalīlāprapañcāntarbahiścāryapi advaitasvarūpaḥ san, 
svābhinnasvātantryaśaktisamavetaḥ svasvarūpaviśrāntyavasthitaḥ, samudra iva 
viśvakallolaprasare'pi avicalatsvasvarūpāvasthānaḥ, sarvotkṛṣṭatayā prasphurati 
iti ||  1 ||

___________________________________________

------------- page 2 -------------
 caitanyābdheḥ prasaradamṛtaṃ troṭitāyāsatantraṃ
sarvasyāntaḥ sphuradapi mahāmudrayā mudritaṃ yat |
pūrṇānandapradamatitarāmetadunmudrya yuktyā
yo'ntarvaktraṃ rasayati jayatyeṣa vīraḥ kulendraḥ[1] || 2 ||

___________________________________________
(1) prathamena parāṃ devatāṃ parāmṛśya aparāṃ devatāṃ parāmṛśati 
caitanyābdheriti, prakāśānandasāmarasyātmacitsvarūpasamudrasakāśāt 
avicchinnapravāhaparipāṭyā niḥsaraṇaśīlaṃ yat alaukikaṃ 
niratiśayasvātmānandamayamamṛtam unmūlitabhavakadarthanāvyūham, yacca 
sarvasya saptavidhapramātṛvargasya 
dhyānapūjādipāratantryadūṣitaniyantraṇārāhityenaiva svabhāvataḥ 
antarunmiṣadapi sat mahāmudrayā ajñātayā śāmbhavamudrayā 
nirodhāvasthāmāpāditam, tadetat amṛtaṃ niratiśayapūrṇāhantāhlādādhāyi 
yuktyā paramaśivaśaktipātonmiṣacchāmbhavādyupāyapariśīlanena samyak 
apunarantarāyāpatti yathā, tathā unmudrya svopabhogavidhitsayā prodghāṭya, 
yaḥ antarvaktraṃ bāhyavṛttyullāsasaṃkocapuraḥsaramantarmukhatayā 
yoginīhṛdayāparaparyāyaparaśaktidhāmni āsvādayati, sa eṣa vīraḥ 
dalitatrividhapāśabandhaḥ, kulasya karaṇeśvarīcakrasya 
prasarasaṃkocādhāyitvena adhīśvaratayā dedīpyamāno jayati |
___________________________________________

------------- page 3 -------------
	[1]unmīlitaṃ spandatattvaṃ mahadbhirgurubhirya[2]taḥ |
tata eva tadābhoge[3] kiṃcitkautukamasti naḥ || 3 ||

	tatra ādyameva sūtraṃ vimṛśyate, 
paramādvayaprakāśānandamayamaheśvarasvarūpapratyabhijñāpanāya 
samastaśāstrārthagarbhāṃ samucitāṃ stutimimāmupadideśa śrīmān 
vasuguptaguruḥ

yasyonmeṣanimeṣābhyāṃ
jagataḥ pralayodayau |
taṃ śakticakravibhava -
prabhavaṃ śaṃkaraṃ stumaḥ || 1 ||

	śam aśeṣopadra[4]varahitaparamānandādvayacaitanyaprakāśapratya-
bhijñāpanātmakam anugrahaṃ karoti yaḥ taṃ svātmaparamārthaṃ śaṃkaraṃ 
stumaḥ[5] - samastadehaprāṇādiparimitapramātṛpadamadhaspadīkṛtya
___________________________________________

	atha ca yathā laukikamamṛtaṃ kṣīrābdhau sphuradapi antarnigūḍhatayā 
niyatiśaktyā niyamitamāsīt, tadapi yuktyā manthanādipariśīlanena niḥsārya 
sarvadaivatendra āsvādayan 
adhigatapūrṇānandasadbhāvādapagatajarāmaraṇādikadarthanaḥ samapādi iti ||  
2 ||
___________________________________________
(1) rahasyātmatayā anuśiṣṭam |
(2) śrīvasuguptācāryapādaiḥ |
(3) taccamatkāraprakāśane |
(4) upadravo bhedaprathanātmakaḥ |
(5) stuma ityatra kartṛpadāpekṣāyāṃ vayamiti padaṃ bodhyam |
___________________________________________
------------- page 4 -------------
 vikalpāvikalpādirūpāsu sarvāsu daśāsu sarvotkṛṣṭatayā parāmṛśāmaḥ 
| bahuvacanam ātmīkṛtāśeṣānugrāhyajanābhedaprathanāya | tam iti ca 
asādhāraṇasvarūpapratyabhijñāpanāya ko'sau śaṃkaraḥ ? ityāha yasyonmeṣa 
iti | atra eke svarūpaprakāśanatadgopanābhyāṃ yatkartṛkābhyām 
unmeṣanimeṣābhyāṃ jagato viśvasya pralayodayau vināśasargau iti 
vyākhyātavantaḥ tadeke na sehire[1], tathāhi - unmeṣanimeṣau kādācitkau 
kādācitkajagannāśodayahetū kathaṃ nitye bhagavati syātām ? ata 
unmeṣanimeṣadharmakajagatkāraṇatvāt ekaiva bhagavacchaktiḥ 
unmeṣanimeṣaśabdābhyāṃ vyavahriyate | tathā ca yathāsaṃkhyaṃ tyaktvā 
yathāsaṃbhavaṃ yasya unmeṣāt jagadudayo, yannimeṣāt ca pralayaḥ iti 
vyācacakṣire | atrāpi ca śāstrārthopadeśadṛśā śaṃkarasvarūpābhinnasya 
jagato'pi kathaṃ kādācitkau vināśodayau bhavetām ? iti tulye prasaṅge, yadi 
ābhāsapara[2]mārthānusāreṇa tathābhāsaparamārthasya 
śaṃkarasvabhāvābhinnasya jagataḥ tathābhāsanamayāveva vināśodayau 
iṣyete[3] unmeṣanimeṣāvapi
___________________________________________
(1) kādācitkasvarūpagopanatatprakāśanātmadharmavattvāt sadā ekarūpasya 
bhagavato nityatāprasakteḥ |

(2) tattadvividhaviśvavaicitryeṇa prathamānaṃ sarvaṃ vastuta 
ābhāsanamayameva, ābhāsāt bahiḥ anābhāsanarūpam avastutvāt na kiṃścit 
prathetetyarthaḥ |

(3) paraprakāśātmamaheśvarasvātantryasvabhāvapañcakṛtyamayāveva |
___________________________________________
------------- page 5 -------------
 tathābhāsaparamārthau bhagavati kiṃ na iṣyete | kā[1]lo'pi ābhāsanasāro, 
na tu tadvyatiriktaḥ kaścit, iti kathamasau varākaḥ ābhāsayitari bhagavati 
bhedaśaṃkāspadam |

	eka[2]cintāprasaktasya (3 | 9)

iti ca unmeṣalakṣaṇamatraiva asti | tadanusāreṇa ca nimeṣalakṣaṇamapi 
svarūpagopanārūpanārūpamūhyam iti yathāsaṃkhye'pi na kṣatiḥ ityapare | 
tadalamākhyāyikāvarṇanena | prakṛtamucyate - yasyonmeṣa iti | iha 
parameśvarasya mahāprakāśātmano vimalasyāpi ekaiva parāmarśaśaktiḥ 
kiṃciccalattābhāsarūpatayā spandaḥ iti, sphurattā iti, ūrmiḥ iti, balam iti, 
udyogaḥ iti, hṛdayam iti, sāram iti, mālinī iti, parā - ityādyanantasaṃjñābhiḥ 
āgameṣu udgho[3]ṣyate | sā ca ekāpi yugapadeva unmeṣanimeṣamayī | tathāhi - 
sadāśivādikṣitiparyantasya tattvagrāmasya prāksṛṣṭasya yā saṃhārāpekṣayā 
nimeṣabhūḥ saiva srakṣyamāṇabhedāpekṣayā unmeṣadaśā | 
prāksṛṣṭabhedasaṃhārarūpā ca yā nimeṣadaśā saiva cidabhedaprathāyā 
unmeṣabhūḥ | bhedā[4]sūtraṇa-
___________________________________________
(1) unmeṣanimeṣayoḥ paurvāparyaprāṇitaḥ kālo bhedaśaṅkākāritvena 
prasakto'pi ābhāsasāratāparamārthatvāt tadantarnimagna eva naiva bhettumalam |

(2) 	ekacintāprasaktasya yataḥ syādaparodayaḥ | 
unmeṣaḥ sa tu vijñeyaḥ svayaṃ tamupalakṣayet || 3- 9 ||

(3) acalasya cidabdheḥ īṣat viśvasphurattātmanāmūrmīṇām ābhāsanāt |

(4) srakṣyamāṇanīlasukhādibhedaprathanasya ityarthaḥ |
___________________________________________
------------- page 6 -------------
 rūpā ca yā unmeṣadaśā saiva cidabhedaprathāyā nimeṣabhūḥ | 
māyā[1]pado'pi ca nīladidṛkṣātma[2]prāgbhūmirūpā unmeṣāvasthaiva 
sphuritanīlapūrvapītāvabhāsanaviśrāntyātmakanimeṣarūpāṃ sarvasya 
svasaṃvitsiddhā | api ca iyaṃ didṛkṣābhūmiḥ nīlasya 
idantāvabhāsanāsūtraṇasvabhāvonmeṣarūpāpi, tadaiva tasyaiva 
parameśvarābhinnasvabhāvanimeṣaparamārthāpi, vastutastu māyāpade'pi 
nimeṣonmeṣopalakṣitasarvaśaktivilolatārūpā iyaṃ parā vimarśabhū[3]mireva 
sarvadā sarvasya sphurantyapi māyādaśāyāṃ na nirūḍhiṃ lambhayati 
saṃvidaṃ svātmani, tatrāpi madhye madhye prakaṭībhavati | 
yatsvarūpābhijñānāya sphuṭayiṣyati

	atikruddha------------- |4 (1 | 22)
ityādi
___________________________________________

(1) dehaprāṇādiṣu ahantābhimananasvīkaraṇātmani |
(2) didṛkṣaiva sisṛkṣā, saiva prāgbhūmiḥ icchārūpā, sa evonmeṣaḥ |
(3) lolībhūtā parā sthitiḥ iti nītyā nimeṣonmeṣayoreva sṛṣṭisaṃhārarūpayoḥ 
antargatā viśvaśaktayaḥ ityāśayaḥ |
(4)	atikruddhaḥ prahṛṣṭo vā kiṃ karomīti vāmṛśan |
dhāvanvā yatpadaṃ gacchettatra spandaḥ pratiṣṭhitaḥ || 22 ||
yāmavasthāṃ samālambya yadayaṃ mama vakṣyati |
tadavaśyaṃ kariṣye'hamiti saṃkalpya tiṣṭhati || 23 ||
tāmāśrityordhvamārgeṇa somasūryāvubhāvapi |
sauṣumne'dhvanyastamitau hitvā brahmāṇḍagocaram || 24 ||
tadā tasminmahāvyomni pralīnaśaśibhāskare |
sauṣuptapadavanmūḍhaḥ prabuddhaḥ syādanāvṛtaḥ || 25 ||
___________________________________________
------------- page 7 -------------
 	------anāvṛtaḥ || (1 | 25) ityantaṃ ślokacatuṣṭayam |
paraśaktipātaprakāśadhvastamāyāvaraṇasya tu śivapadāvāptau karālambanaṃ 
dadatyeva paraṃ pūrṇatayā sarvadā na parisphurati | yadvakṣyati

	yadā kṣobhaḥ palīyeta-------------[1] (1 | 9)

ityādi
	--------karoti ca || (1 | 10) ityantam |

tathā jāgradādi---(1- 3) ityārabhya tadasti paramārthataḥ [2] | (1- 5)
ityantam | ta[3]thāhi - yadā prathamāyāḥ śivātmanaḥ sāmarasyabhūmeḥ 
pūrṇāhantātmasāmarasyāvasthitaṃ viśvaṃ yadi na bhavati avidyamānaṃ 
kathaṃ sṛjyeta, nīla[4]didṛkṣārūpā tuṭipātāparaparyāyā daśā uditā, tadā 
nīlamātrāpekṣayā ahantācchāditedantāsūtra[5]ṇarūpā tāvatī 
sadāśiveśvaratā ucyate | tadaiva saiva ca
___________________________________________
(1) 	yadā kṣobhaḥ pralīyeta tadā syātparamaṃ padam || 9 ||
tadāsyākṛtrimo dharmo jñatvakartṛtvalakṣaṇaḥ |
yatattadīpsitaṃ sarvaṃ jānāti ca karoti ca || 10 ||
(2)	jāgradādivibhede'pi tadabhinne prasarpati |
nivartate nijānnaiva svarūpādupalabdhṛtaḥ || 3 ||	
ahaṃ sukhī ca duḥkhī ca raktaścetyādisaṃvidaḥ |
	sukhādyavasthānusyūte vartante'nyatra tāḥ sphuṭam || 4 ||
	na duḥkhaṃ na sukhaṃ yatra na grāhyaṃ grāhako na ca |
	na cāsti mūḍhabhāvo'pi tadasti paramārthataḥ || 5 ||
(3)	prathamakalāyāṃ pūrṇāhantākhyāyāṃ yadi tatsāmarasyāvasthitaṃ 
viśvaṃ nāsthāsyat tat kathamavidyamānamasrakṣyata iti | ataḥ prāksṛṣṭheḥ 
svarūpābhinnasya viśvasya sattā avaśyamabhyupeyā ityayamāśayaḥ, 
unmeṣasvarūpābhijñāpanāya spaṣṭīkriyate |
(4) viśvasisṛkṣāyā upalakṣaṇametat |
(5) srakṣyamāṇedantāyā āsūtraṇadaśā |
___________________________________________
------------- page 8 -------------
 pūrṇāhantātmasāmarasyāvasthitaviśvāpekṣayā śivatāpi, yadi hi anyā 
sadāśivaprakāśātmatayā nāvasthitā syāt katham uttarakālaṃ sṛjyeta 
cidrūpavyatirekeṇa anyasya sraṣṭṭatvānupa[1]patteḥ | pramāpitaṃ ca etat 
pratyabhijñāyām

	cidātmaiva hi devo'ntaḥ sthitamicchāvaśādbahiḥ |
	yogīva nirupādānamarthajātaṃ prakāśayet || (1 | 5 | 7)

iti | ihāpi vakṣyati

	yatra sthitamidaṃ viśvaṃ kāryaṃ yasmācca nirgatam (1|2)

iti | te ca ete śivatāsadāśiveśvarate parasparavyāptyā avasthite ekarūpe eva | 
yadā tadā iti hi upadeśyāpekṣayā vāci kramo'yaṃ, na vastuni | ata eva 
yugapadeva iyaṃ saṃvit sraṣṭrī ca saṃhartrī ca iti sakramābhāsā, 
asraṣṭṭasaṃhartṛrūpā śuddhāhantāprakāśamayī akramāpi ityalam | 
upadeśadhanā eva enāṃ bhūmiṃ cinvate i[2]ti | ihāpi ca

	didṛkṣayiva----------[3] (3 | 11) ityatra sūtre
	tamadhiṣṭhātṛbhāvena[4]------------- (1 | 11)
___________________________________________

(1) cidrūpāt vyatiriktasya māyāprakṛtyādeḥ bhedābhedavikalpohatatvāt nāsti 
sraṣṭṭatvopapattiḥ | tathā hi citprakāśāt bhinnatve aprakāśamānatvena asattvāt 
abhede tu prakāśamānatayā cinmayatāsiddheḥ |
(2) upadeśyāvabodhanāya anākhyasvarūpāt ārabhya śivādibhūmyantata 
khavarṇanakramaḥ | vastuto'kramameva viśvaprathanaṃ paramārthamayameva 
ityāśayaḥ |
(3)	didṛkṣayeva sarvārthānyadā vyāpyāvatiṣṭhate |
	tadā kiṃ bahunoktena svayamevāvabhotsyate || 3 -11 ||
(4)	tamadhiṣṭhātṛbhāvena svabhāvamavalokayan |
	smayamāna ivāste yastasyeyaṃ kusṛtiḥ kutaḥ || 1-11 ||
___________________________________________
------------- page 9 -------------
 ityatra ca ayameva upadeśārthaḥ |
	sa[1]dā sṛṣṭivinodāya ------------------|
	pratikṣaṇamaviśrāntaḥ---------------|
	prākāmyamātmani yadā-------------|
ityādau ca gurūṇāmayameva āśayaḥ | asti ca āgamaḥ

	lelihānā sadā devī sadā pūrṇā ca bhā[2]sate |
	ūrmireṣā vibodhābdheḥ śaktiricchātmikā prabhoḥ ||

iti | evamiyam ekaiva avibhāgā vimarśabhūmiḥ unmeṣanimeṣamayī 
unmeṣanimeṣaśabdābhyāmabhidhīyate | tataśca unmeṣau ca nimeṣau ca iti 
vigṛhya unmeṣasya nimeṣamayasya, nimeṣasya ca unmeṣamayasya, 
prādhānyetaratāvibhaktasya dharaṇyādi - sadāśivāntaṃ jagat prati 
pralayodayahetutvaṃ vyākhyātavyam | evaṃ ca pralayau ca, udayau ca iti vigṛhya 
pralayodayau iti vyākhyeyam | tathāhi - nīlādeḥ yo bahīrūpatāyā udayaḥ sa eva 
ahantārūpatāyāḥ pralayaḥ, evaṃ yo bahīrūpatāyāḥ pralayaḥ sa eva 
ahantārūpatāyā udayaḥ iti pralayo'pi udayarūpaḥ, udayo'pi 
pralayaparamārthaḥ | bhedābhedaprā-
___________________________________________
(1)	sadā sṛṣṭivinodāya sadā sthitisukhāsine |
	sadā tribhuvanāhāratṛptāya svāmine namaḥ ||
iti stotrāvalau | stavacintāmaṇau ca
	pratikṣaṇamaviśrāntastrailokyaṃ kalpanāśataiḥ |
	kalpayannapi ko'pyeko nirvikalpo jayatyajaḥ ||
(2)	kṛśatāyāmapi pūrṇaiva rājate ityarthaḥ |
___________________________________________
------------- page 10 -------------
 dhānyetaratākṛtastu atra vivekaḥ | vastutaḥ cidātmaiva tathā bhāti iti 
akramataiva atra ityuktam | samāsaśca itthameva upapannaḥ | tathā ca 
dvandvasamāse bhāṣyam

	yadi nidarśayituṃ buddhiḥ evaṃ
	nidarśayitavyam dhavā ca khadirau ca |

ityādi | ihaiva ca svatantraśivādvayadarśane ekaikasya arthasya anekatvaṃ 
saṃgac[1]chate | anyatra hi pratiniyatarūpā bhāvāḥ ityeko'pi dvyarthaḥ, aparo'pi 
dvyarthaḥ iti kā saṃgatiḥ ityalam aprakṛtena | evaṃ ca vyākhyāte sati yat 
pañcavidhakṛtyakāritvaṃ śrīsvacchandādiśāstreṣu parameśvarasya ucyate, 
tada[2]pi svīkṛtam | tathā ca - bhedāsūtraṇatadullāsanarūpeṇa unmeṣeṇa[3] 
kiṃcitsvarūpanimeṣamayena śuddhāśuddharūpā dvividhā ṣaḍadhvanaḥ 
sṛṣṭiḥ | evaṃ dvividhabhedanimeṣeṇa kiñcidabhedaspṛgūrdhvonmeṣaṇarūpeṇa 
saṃhāraḥ | tathā unmeṣanimeṣābhyāṃ lolībhūtābhyām 
ābhāsanānābhāsanaprasaraparamārthā sthitiḥ | yathoktam

	----------------------------lolībūtā parā sthitiḥ |
___________________________________________
(1) prakāśamayatāparamārthavādānusṛtyā ekasyaiva arthasya                
ṣaṭtriṃśattattvamayatātmānekārthatvam āmnātamasti |
(2) unmeṣanimeṣābhyāṃ parameśvarasya sargādipañcavidhakāryamapi 
svīkriyate |
(3) nirvikalpasavikalparūpeṇa unmeṣeṇetyarthaḥ |
___________________________________________
------------- page 11 -------------
 iti siddhapādaiḥ | tathā utpannasvarūponmeṣābhāsarūpo vastuto 
nirayādibhogamayo yaḥ pūrṇo nimeṣaḥ svasvarūpasya sa vilayaḥ | sarvātmanā 
punaḥ yaḥ pūrṇaḥ unmeṣaḥ sa cāśeṣabhedopaśamanānnirūpitapūrvarddhito 
nimeṣamayaḥ, so'nugra[1]haḥ iti parameśvarasya pañcavidhakṛtyakāritvam anenaiva 
spṛṣṭam | ittham pralayodayāvapi saṃgamanīyau | pralayādikaṃ ca 
ābhāsyaniṣṭhaṃ ābhāsasārameva, na tu prakāśātmano'sya parameśvarasya tat 
kiṃcit | yadvakṣyati

	ava[2]sthāyugalaṃ cātra-------------- (1 - 14)

ityārabhya

	----------------------------------kartṛtvaṃ--| (1 - 14)

ityantam | māyāpramātṛbhūmāvapi parameśvarasya prakāśātmanaḥ idaṃ 
pañcavidhakṛtyakāritvaṃ sthitameva, pūrṇa tu 
tatsaṃbandha[3]sāvadhānavijñānaśālisaṃcetyam | evaṃbhūtasya hi bhagavato 
nīlaprakāśādikāle nīlābhāse deśakālasaṃbhinne sraṣṭṭatā, 
deśakālākārāntarasaṃbhinnaśaṃkāyāṃ
___________________________________________

(1) saṃskāravigalanena sarvabhedanāśe sati, yatra naṣṭasya bhedasyāpi saṃskāro           
vinaśyati sa tādṛśaḥ pūrṇonmeṣātmā, sṛṣṭi - sthiti - saṃhāra - vilayeṣu 
anyonyasya saṃskāraśeṣatā, vinā anugrahaṃ vastuto durucchedyā, saiva hi 
saṃsārakāraṇam |

(2) avasthāyugalaṃ cātra kāryakartṛtvaśabditam |
      kāryatā kṣayiṇī cātra kartṛtvaṃ punarakṣayam ||

(3) tatra grāhyagrāhakasaṃbandhāvadhānavadbhi?ravagamyate pūrṇam |
___________________________________________
------------- page 12 -------------
 saṃhāraḥ, prāksṛṣṭe nīlādyābhāsasāmānye sthitihetutā, tatraiva 
abhedāṃśasarge vilayahetutā ityādi pītābhāsādāvapi yojyam, tathā 
prathamābhāsitanīlatadgrāhaka[1]bhāvāpekṣayā saṃhartṛtvam, 
avabhāsa[2]mānapītatadgrāhakabhāvāpekṣayā sṛṣṭṭatvam, 
vicchinnatābhāsādyapekṣayā sthitihetutā, 
antaḥsaṃskārarūpatāpāditā[3]bhāsāpekṣayā vilayakāritvam, 
śuddhasaṃvidaikyāpanna[4]pravilāpitasmṛtyādibījabhāvābhāsāpekṣayā 
anugrahītṛtvam ityevaṃ sarvadā sarvāsu daśāsu pañcavidhakṛtyakāritvaṃ 
māheśvarameva ekarūpaṃ sarvatra jṛmbha[5]māṇamavasthitam iti | tatraiva 
cicca[6]kraiśvaryātmani svasvabhāve śaṃkararūpe svaprakāśe keṣāṃcideva 
anuttarasamādhidhanānāṃ dhiṣaṇā adhirohati, na tu anyeṣāṃ 
dehādyahaṃbhāvabhāvinām | yaduktaṃ bhargaśikhāyām

	vīrabhairavadevo'pi paramānandavigrahaḥ |
	udeti mohapaṅkāṅke paśuhṛtkuhare katham ||

iti | evaṃ ca vyākyātopadeśaprakāraḥ ihaiva agre sphuṭī bhaviṣyati
___________________________________________
(1) nīlabhāvapramitibhājaḥ |
(2) sṛjyamānapītavastunaḥ |
(3) bhedāvabhāsamānapadārthasya |
(4) citsvarūpābhinnatāṃ prāptasya |
(5) vastutaḥ tathā tathā māheśvaryameva pañcadhā sṛṣṭyādivicitrakrīḍhayā 
vilasatītyarthaḥ |
(6) ciccakraṃ citsvarūpasya tathā tathā viśvarūpatayā kacanaṃ, tadeva 
aiśvaryaṃ tadātmaiva śaṃkaraḥ | tatra kaiścideva yogibhiḥ viśrāntirāsādyate 
ityarthaḥ |
___________________________________________
------------- page 13 -------------
 	jāgradā[1]di------------------------------------------- (1 - 3)

ityārabhya

	tadasti paramārthataḥ ------------------------------|| (1 - 5)

ityatra | tathā

	tasyopalabdhiḥ satataṃ tripadāvyabhicāriṇī | (1 - 17)
	ataḥ satatamudyuktaḥ spandatattvaviviktaye | (1 - 21)
	iti vā yasya saṃvitti----------------------------[2] (2 - 5)
	prabuddhaḥ sarvadā tiṣṭhet---[3]----------------- (3 -12)

ityādisthāneṣu | granthaprānte ca idameva saṃhariṣyati |

	yadā tvekatra saṃrūḍhastadā tasya layodbhavau |
	niyacchanbhoktṛtāmeti tataścakreśvaro bhavet || (3 |19)

iti | layodayau hi atra vyākhyāta[4]paramārthāveva | idameva ca cakraiśvaryaṃ - yat 
sarvadā pañcavidhakṛtyakāricinmayasvarūpā -
___________________________________________

(1)	jāgradādivibhede'pi tadabhinne prasarpati |
nivartate nijānnaiva svabhāvādupalabdhṛtaḥ || 3 ||
ahaṃ sukhī ca duḥkhī ca raktaścetyādisaṃvidaḥ |
sukhādyavasthānusyūte vartante'nyatra tāḥ sphuṭam || 4 ||
na duḥkhaṃ na sukhaṃ yatra na grāhyo grāhako na ca |
na cāsti mūḍhabhāvo'pi tadasti paramārthataḥ || 5 ||
(2) iti vā yasya saṃvittiḥ krīḍātvenākhilaṃ jagat |
sa paśyansatataṃ yukto jīvanmukto na saṃśayaḥ || 2 - 5 ||
(3) prabuddhaḥ sarvadā tiṣṭhejjñānenālocya gocaram |
ekatrāropayetsarvaṃ tato'nyena na pīḍyate || 3 - 2 ||
(4) laya udayaparamārthaḥ, udayo'pi layaparamārthaḥ iti ubhayamapi     
paramārthaprakāśamayam |
___________________________________________
------------- page 14 -------------
 vasthānam iti alaṃ katipayajanahṛdayāśvāsadāyinībhiḥ kathābhiḥ |
	api ca yasya cidānandaghanasya ātmanaḥ unmeṣanimeṣābhyāṃ 
svarūponmīlananimīlanābhyāṃ yadantaḥ tat bahiḥ i[1]ti kṛtvā jagataḥ 
śarīrarūpasya, tadanuṣaṅgeṇa ca bāhyasyāpi viśvasya, pralayodayau 
nimajjanonmajjane iti samāveśavyutthānāpekṣayā yathāsaṃkhyenāpi yojyam[2] |
	nanu ca śrīmatsvacchandādyāgamoktaprakāreṇa yathā brahmā[3]dīnāṃ 
svāpaprabodhāvasthayoḥ tadadharavartilokānāṃ vyatiriktānāmeva pralayodayau 
bhavataḥ, tathā parameśvarāpekṣayāpi viśvasya vyatiriktasyaiva pralayodayau iti 
tāvat uktam | dṛṣṭaṃ hi kumbhakārādināṃ vyatiriktakāryakāritvam iti 
pramāṇasiddhameva kim abhyupagamyate, āhosvit anyathā[4] ? iti saṃśayaṃ 
śamayituṃ viśeṣaṇadvāreṇa hetumāha | śakticakravibhavaprabhavam iti |

	śaktyo'sya jagatkṛtsnaṃ śaktimāṃstu maheśvaraḥ |
___________________________________________

(1) anena nyāyena antaḥ sthitameva bahiḥ prakaṭīkriyate ityarthaḥ |
(2) cidātmano yat unmajjanaṃ sa samāveśaḥ, jagato yat unmajjanaṃ tat 
vyutthānam, abhinnatāyā yaḥ unmeṣaḥ sa jagataḥ pralayaḥ |
(3) satyādilokavartinām |
(4) abhedarūpatayā |
___________________________________________
------------- page 15 -------------
 ityāgamasthityā yāvat kiṃcit ābhāsate, tat sarvaṃ prakāśamathameva - 
aprakāśasya prakāśanānupapatteḥ iti yuktivaśena svapnasaṃkalpādau saṃvida 
eva ābhāsollāsanāhetutvaṃ dṛṣṭam iti | anubhavānusāreṇa ca prakāśasyaiva 
bhagavataḥ prakāśamānaṃ viśvam asya śaktayaḥ, tāsāṃ yat cakraṃ 
saṃyojanādivaicitryavyavasthitaḥ samudāyaḥ, sa[1] eva vibhavaḥ sphītatā, tasya 
prabhavaḥ prabhavati asmāt iti kṛtvā tathātathāvabhāsanaparamārthaḥ 
svasvabhāva eva yaḥ, tam | yadvakṣyati

	yasmātsarvamayo jīvaḥ sarvabhāvasamudbhavaḥ |
	tatsaṃvedanarūpeṇa tādātmyapratipattitaḥ || (2 - 3)

iti | tādātmyāt tatsaṃvedanaṃ, tasmāt hetoḥ ityādi |
	yadvā śakticakrasya indriyavargasya, yo vibhavo 
nijanijaviṣayapravṛttyādikaḥ, tasya prabhavaṃ prāgvat | yato vakṣyati
	
yataḥ karaṇavargo'yaṃ[2]----------------------------|
--------------------------------pravṛttisthitisaṃhṛtīḥ ||
labhate----------------------------------------------------| (1 | 6)
iti |
_________________________________________
(1) viśvasamudāyaḥ |
(2) yataḥ karaṇavargo'yaṃ vimūḍho'mūḍhavatsvayam |
sahāntareṇa cakreṇa pravṛttisthitisaṃhṛtīḥ ||
___________________________________________
------------- page 16 -------------
 atha ca śakticakrasya karaṇeśvarīca[1]krasya yo vibhavo 
vicitrasṛṣṭisaṃhārādikāritvaṃ, tasya prabhavaṃ 
kramārthāvabhāsanakāritvakṛtamakramamahāprakāśamayam | yadvakṣyati

	sahāntareṇa cakreṇa pravṛttisthitisaṃhṛtīḥ ||
	labhate-------------------------------| (1. 6)

iti āntaraṃ cakram atraitadeva vyākhyeyam, na tu antaḥkaraṇatrayam - tasya 
karaṇavargeṇaiva svīkṛtatvāt | karaṇavargasya svātmanaḥ pravṛttyādimātratvam, 
karaṇeśvarīcakrasya tu sṛṣṭyādikāritvameva pravṛttyādilābha iti vyākhyeyam 
ityalam |
	śakticakraṃ mantragaṇo mudrā[2]samūhaśca, tasya yo vibhavaḥ 
trividhā[3]siddhisādhanasamarthatvaṃ, tasya prabhavam iti 
prabhavopalakṣitotpattiviśrāntisthānam | yadvakṣyati

	tadākramya balaṃ mantrāḥ----------------------------(2 | 1)

ityādi

	------------------------------------------------nirañjanāḥ[4] (2 | 2)

ityantam | vyākhyātena ca śakticakravibhavena mantrā
___________________________________________
(1) karaṇaśaktivargasya |
(2) parāparamantramudrāgaṇaḥ śivasūtrādiṣu bodhyaḥ |
(3) para - parāpara - aparātmikā tridhā siddhiḥ |
(4) tadākramya balaṃ mantrāḥ sarvajñabalaśālinaḥ |
pravartante'dhikārāya karaṇānīva dehinām ||
tatraiva saṃpralīyante śāntarūpā nirañjanāḥ |
___________________________________________

------------- page 17 -------------
 disāmarthyātmanā prabhā dīptiḥ yasya sādhakacittasya, tat vāti gacchati 
prāpnoti adhitiṣṭhati gandhayati ca vināśayati svātmani viśramayati yaḥ tam | yat 
sphuṭībhaviṣyati |

	sahārādhakacittena------------------------[1]| (2 | 2)
ityādi
	śakticakreṇa dīkṣānugrahadhyeya[2]samāpattyādinā sāmarthyasaṃpadā 
vibhavo yasyācāryasyodayastasya prabhavaṃ | yat abhidhāsyati |

	ayamevodayastasya[3]-----------------------(2 | 6)

ityādi

	-------------------------śivasadbhāvadāyinī (2 | 7)

ityantam |

	api ca śaktayo brāhmyādidevyo[4] brahmādikāraṇamālā ca, tāsāṃ 
saṃbandhi cakraṃ svabhāvaśūnya[5]paśupramātuḥ 
advayarūpordhvabhūmyanārohaṇakṣamo 
bhedamayādharasaraṇisaṃcāracaturaśca
___________________________________________
(1) sahārādhakacittena tena te śivadharmiṇaḥ ||
(2) dhyātavyadevatātmanā tādātmyam |
(3) ayamevodayastasya dhyeyasya dhyāyicetasi |
tadātmatāsamāpattiricchataḥ sādhakasya yā ||
iyamevāmṛtaprāptirayamevātmano grahaḥ |
iyaṃ nirvāṇadīkṣā ca śivasadbhāvadīyinī ||
(4) kādikṣāntatattadvācakātmānaḥ |
(5) vismṛtacitsvabhāvasya paśoḥ |
___________________________________________
------------- page 18 -------------
 vyūhaḥ, tasya yo vibhavaḥ tathākāryakāritvaṃ[1] tasya prabhavam | 
yadvakṣyati

	śabdarāśisamutthasya śaktivargasya[2]-------------------(3 | 13)

ityādi

	bandhayitrī----------------------(3 | 16)

ityantam |

	tanmātrodaya------------------------------[3] (3 | 17)

ityādi

	-------------------------------pracakṣmahe || (3 | 18)

ityantaṃ ca | tasyaiva śakticakrasya yo vibhavaḥ svasvabhāvapadāpekṣayā 
adharādharabhūtyāgena ūrdhvordhvārohaṇakṣamatā, tasyāpi prabhavaṃ 
prāgvat | yadatraiva vadiṣyati 
	-------------svamārgasthā jñātā siddhyupapādikā || (3 | 16)
___________________________________________
(1) bhedamayādhyavasāyādi prasaranipatanādi kāryakaraṇaśīlatvam |
(2) śabdarāśisamutthasya śaktivargasya bhogyatām |
kalāviluptavibhavo gataḥ sansa paśuḥ smṛtaḥ ||
parāmṛtarasāpāyastasya yaḥ pratyayodbhavaḥ |
tenāsvatantratāmeti sa ca tanmātragocaraḥ ||
svarūpāvaraṇe cāsya śaktayaḥ satatotthitāḥ |
yataḥ śabdānuvedhena na vinā pratyayodbhavaḥ ||
seyaṃ kriyātmikā śaktiḥ śivasya paśuvartinī |
bandhayitrī--------
(3) tanmātrodayarūpeṇa mano'haṃbuddhivartinā |
puryaṣṭakena saṃruddhastadutthaṃ pratyayodbhavam ||
bhuṅkte paravaśo bhogaṃ tadbhāvātsaṃsaratyataḥ |
saṃsṛtipralayayasyāsya kāraṇaṃ saṃpracakṣmahe ||
___________________________________________
------------- page 19 -------------
 iti | kiṃ ca śakticakraṃ khecarī - gocarī - dikcarī - bhūcaryādiḥ - 
bāhyāntaratābhedabhinno nānāyoginīgaṇaḥ, tadupala[1]kṣito vīravrātaśca, tasya 
yo vibhavaḥ 
atītānāgatajñānāṇimādiprāptisvaviṣayābhogasamayapūrṇaprathāvāptyā-
dyanantakṣudrākṣudrasiddhilābham aiśvaryaṃ prāti pūrayati yaḥ, sa 
śakticakravibhavapraḥ sa ca asau bhavo bhavati tena tena rūpeṇa iti kṛtvā tam | 
yadvakṣyati vibhūtispande

	yathecchābhyarthito dhātā-----------------[2] (3 | 1)

ityādinā

	kutaḥ sā syādahetukā || (3 | 8)
___________________________________________
(1) śakticakropalakṣitaḥ śaktimatāṃ saṃghaḥ vinā śaktimantaṃ śaktīnāṃ 
sthityanupapatteḥ |

(2) 	yathecchābhyarthito dhātā jāgrato'rthān hṛdi sthitān |
	somasūryodayaṃ kṛtvā saṃpādayati dehinaḥ ||
	tathā svapne'pyabhīṣṭārthān praṇayasyānatikramāt |
	nityaṃ sphuṭataraṃ madhye sthito'vaśyaṃ prakāśayet ||
	anyathā tu svatantrā syātsṛṣṭistaddharmakatvataḥ |
	satataṃ laukikasyeva jāgratsvapnapadadvaye ||
	yathā hyartho'sphuṭo dṛṣṭaḥ sāvadhāne'pi cetasi |
	bhūyaḥ sphuṭataro bhāti svabalodyogabhāvitaḥ ||
	tathā yatparamārthena yadā yatra yathā sthitam |
	tat tathā balamākramya na cirātsaṃpravartate ||
	durbalo'pi tadākramya yataḥ kārye pravartate |
	ācchādayedbubhukṣāṃ ca tathā yo'tibubhukṣitaḥ ||
	anenādhiṣṭhite dehaṃ yathā sarvajñatādayaḥ |
	tathā svātmanyadhiṣṭhānātsarvatraivaṃ bhaviṣyati ||
	glānirviluṇṭhikā dehe tasyāścājñānataḥ sṛtiḥ |
	tadunmeṣaviluptaṃ cet kutaḥ sā syādahetukā ||
___________________________________________
------------- page 20 -------------
 ityantena ślokāṣṭakena | śrīvāmeśvaryādhiṣṭhitāni khecarī - gocarī - 
dikcarī - bhūcarī - cakrāṇi āntarāṇi, bāhyāni ca vyākhyāyante yatra vamanti 
viśvaṃ bhedābhedamayaṃ bhedasāraṃ ca, gṛṇanti uccairgiranti ca bhedasāraṃ, 
bhedābhedamayaṃ ca abhedasāram āpādayanti iti saṃsāravāmācārāḥ 
vāmāḥ śaktayaḥ, tāsām īśvarī svāminī ekaiva bhagavatī - tadadhiṣṭhitatvāt[1] 
vāmācakramapi vāmeśvarīcakram abhidhīyate iti | khe bodhagagane caranti iti 
khecaryaḥ pramātṛbhūmisthitāḥ, paraśaktipātapavitritānāṃ 
cidānanda[2]prasarodvamanasārā 
akālakalitatvādabhedasarvakartṛtvasarvajñatvapūrṇatvavyāpakatvasvarūponmī-
lanaparamārthāḥ | māyāmohitā[3]nāṃ tu anānandapradāḥ 
śūnyapramātṛbhūmicāriṇyaḥ kāla - kalā - śuddhavidyā - rāga - 
niyatimayatayā bandhayitryaḥ | gauḥ vāk tadupalakṣitāsu saṃjalpamayīṣu 
buddhyahaṃkāramanobhūmiṣu caranti iti gocaryaḥ śaktipātavatāṃ 
śuddhādhyavasāyābhimānasaṃkalpaprarohiṇyaḥ, pareṣāṃ tu viparyāsinyaḥ | 
dikṣu ca daśasu bāhyendriyabhūmiṣu caranti iti dikcaryaḥ anugṛhītānāṃ 
advayaprathanasārāḥ, pareṣāṃ tu dvayapratītipātinyaḥ | bhūḥ 
rūpādipañcakātmakaṃ meyapadaṃ, tatra caranti
___________________________________________
(1) īśvaryādhiṣṭhitatvāt tatsthānāṃ vāmākhyaśaktīnāṃ 
tadvatsāsarthyotpādāt
(2) svaśaktyavibhinnatayā parāmarśanāt |
(3) māyākhyayā pārameśvaryā śaktyā bhedaprathāmāpāditānāṃ 
saṃkucitapramātṝṇām |
___________________________________________
------------- page 21 -------------
 tadābhogamayya āśyānībhāvena tanmayatām āpannā bhūcaryaḥ 
prabuddhānāṃ citprakāśaśarīratayā sphurantyaḥ, itareṣāṃ sarvato 
vyavacchedakatāṃ darśayantyaḥ | ityevaṃ vāmeśvarīśaktyā prasāritāni 
āntarāṇi aparaparāparaparaprathāhetutvāt aghoraghoraghorataranāmaniruktāni 
catvāri khecarī - gocarī - bhūcarī - dikcarīcakrāṇi tathāvidhavīra[1]vrātasahitāni 
tāni | yathoktaṃ śrīpūrvaśāstre

	viṣayeṣveva saṃlīnānadhodhaḥ pātayantyaṇūn |
	rudrā[2]ṇūnyāḥ samāliṅgya ghorataryo'parāḥ smṛtāḥ ||
	miśrakarmaphalāsaktiṃ pūrvavajjanayanti yāḥ |
	muktimārganirodhinyastāḥ syurghorāḥ parāparāḥ[3]  ||
	pūrvavajjantujātasya śivadhāmaphalapradāḥ |
	parāḥ prakathitāstajjñairaghorāḥ śivaśaktayaḥ ||

iti | bāhyāni punaretadvāmeśvaryadhiṣṭhitānyeva khecarī - bhūcarī - gocarī - 
dikcarīcakrāṇi | tatra ākāśe carantyo'śarīrāḥ khecaryaḥ, 
yadicchāmātrādhiṣṭhitamithunasaṃyogajaḥ prabuddhaśuddhavidyodayo 
yoginīgarbhodbhūto bhavati | yathoktaṃ śrītantrāloke

	anyāśca gurutatpatnyaḥ śrīmatkālīkuloditāḥ |
	anantadehāḥ krīḍantyastaistairdehairaśaṅkitaiḥ ||
	prabodhitatādicchāke tajjaṃ kaulaṃ prakāśate |
___________________________________________
(1) vīrāḥ śaktimantaḥ |
(2) rodayanti paśūn adhaḥpātanena, saṃsārarujaṃ drāvayanti ceti vā rudrāḥ |
(3) bhogāpavargātmamiśrakarmaṇi yā āsaktiṃ janayanti muktimārgaṃ ca 
nirundhanti tā ghorākhyāḥ parāparaśaktayaḥ procyante ityanvayaḥ |
___________________________________________
------------- page 22 -------------
 iti | gocaryastu gośabdavācyapaśuhṛdayasārāharaṇaratāḥ tenaiva krameṇa 
svātmanaḥ, paśūnāṃ ca tattatsiddhisādhanapravaṇā ekajanmanaḥ 
prabhṛtisaptajanmāntamapi paśumāharantyaḥ | dikcaryastu bhrāntacakravat sarvatra 
carantyaḥ parāparasiddhipravaṇāḥ | bhūcaryastu svasvabhāvatayaiva 
kuṅkumanāri[1]kelādivat tattatpītādibhūmijātāḥ 
pūrṇatvāpūrṇatvādinānābheditattaddevatāṃśakodbhūtāḥ |

	api ca śakticakrasya 
āgamasaṃpradāyaprasiddhanānādevatāparamārthasya 
rāgadveṣakrodhavikalpādipratyayagrāmasya, tathā 
dehāśritatattaddevatāparamārthanānādhātvādigaṇasya, yo vibhavaḥ 
tattadupaniṣatsiddhaḥ prabhāvaviśeṣaḥ, māyāmūḍhān pratibandhahetutvaṃ ca, 
tasya ubhayasyāpi prabhavam | tadetat upadekṣyati

	guṇādispandaniṣyandāḥ sāmānyaspandasaṃśrayāt[2] (1 | 19)

ityādi |
	--------------------------------saṃsāravartmani (1 | 20)
ityantam | tathā

	seyaṃ kriyātmikā śaktiḥ śivasya-----------------(3 | 16)

ityādi | anyatrāpi āgameṣūktam
___________________________________________
(1) kuṃkumaṃ pītabhūmau, nārikelaṃ bhūmeragrabhāge jāyate iti prasiddhiḥ |
(2) guṇādispandaniḥḥpandāḥ sāmānyaspandasaṃśrayāt |
labdhātmalābhāḥ satataṃ syurjñasyāparipanthinaḥ ||
aprabuddhadhiyastvete svasthitisthaganodyatāḥ |
pātayanti duruttāre ghore saṃsāravartmani ||
___________________________________________
------------- page 23 -------------
 	kula[1]sāramajānanto hyadvaye nipatanti ye |
	svacittotthavikalpāndhā niraye nipatanti te ||

iti | tathā

	yena yena nibadhyante jantavo raudrakarmaṇā |
	sopāyena tu tenaiva mucyante bhavabandhanāt ||

iti | evaṃprāyaṃ ca vyākhyānaṃ nānāgamasaṃvāditamasti, 
granthagauravabhayāt tu na likhitam, svayameva ca paraśaktipātapavitritaiḥ 
anusartuṃśakyam | anyeṣāṃ tu saṃvādaśatairapi pradarśyamānam idaṃ 
vastutatvaṃ nidāghātapataptaśilāpatitajalabinduvat na kṣaṇamapi tiṣṭhati iti alam |
	anyacca śakticakrasya 
svatantrādvayanijamahāprakāśānupraveśakārisvamarīcinicayasya, 
svāmodajṛmbhātmanā vibhavena prakāśitahṛdayasaṃtoṣakāriṇyalpā dīptiḥ, 
mitayogijanaprayatnasādhyāpi ayatnena 
svabhāvāvaṣṭambhamātrasiddhabindunādādiprakāśamayī kṣobhakatvena 
utthitā yasya jñānijanasya, taṃ vayati anuttarādvayasaṃvittantusaṃtānitaṃ 
saṃpādayati | yatprathayiṣyati

	ato bindurato nādaḥ[2]--------------------|

ityādi |

	------------kṣobhakatvena dehinaḥ || (3 | 10)
___________________________________________
(1) kulānāṃ dehākṣabhuvanādīnāṃ śaktirūpatayā parijñānameva sāraḥ |
(2) ato bindurato nādo rūpamasmādato rasaḥ |
pravartante'cireṇaiva kṣobhakatvena dehinaḥ ||
___________________________________________
------------- page 24 -------------
 ityantam | evaṃvidho yaḥ taṃ śakticakravibhavaprabhavaṃ 
vyākhyātarūpaṃ śaṃkaraṃ svasvabhāvaṃ stumaḥ iti | evamanena 
ślokabhāgena vartamānārthopakṣepagarbheṇa viśvottīrṇorviśvamayaśca 
uttamākulatrikādyāmnāyopadeśadiśā svasvabhāva eva śaṃkaraḥ iti 
upapāditam, na tu vedāntavādivat viśvaṃ yanna tadeva brahma ityevaṃ prāyaṃ,

	nābhāvo bhāvyatāmeti--------------------------| (1 | 12)

ityādinā

	na tvevaṃ smaryamāṇatvaṃ tattattvaṃ pratipadyate | (1 | 13)

ityantena niṣedhāt | nāpi siddhāntadṛṣṭivat viśvottīrṇameva paraṃ tattvam 
ityevaṃrūpam,

	tasyopalabdhiḥ satataṃ tripadāvyabhicāriṇī | (1 | 17)

ityādiviruddhatvāpatteḥ | nāpi aprakaṭitākulasvarūpakulaprakriyāśāstravat 
viśvamayameva pūrṇaṃ rūpam ityevaṃ svabhāvam |

	yadā kṣobhaḥ pralīyate tadā syātparamaṃ padam | (1 | 9)

ityādyasaṃgateḥ | iti samastaśāstrārthaṃ vākyaikavākyatayā paryālocya 
sarvadā sarvāsu daśāsu dṛḍhaśaṃkarātmakasvasvabhāvapratipattyā 
avasthātavyam, na tu atra manāgapi avajñā vidheyā | akhyātinirharaṇāyaiva tu 
sarvadā yatna āstheyaḥ, na tu sā daśā'sti yatra śivatā na sphurati iti upadiṣṭaṃ 
bhavati | yadādiṣṭaṃ parameṣṭhinā śrīsvacchandādiśāstreṣu

	yatra yatra nilīyeta manastatraiva bhāvayet |
	calitvā yāsyati kutra sarvaṃ śivamayaṃ yataḥ ||
___________________________________________
(1) 	nābhāvo bhāvyatāmeti na ca tatrāstyamūḍhatā |
	yato'bhiyogasaṃsparśāttadāsīditi niścayaḥ ||
	atastatkṛtrimaṃ jñeyaṃ sauṣuptapadavatsadā |
	na tvevaṃ smaryamāṇatvaṃ tattattvaṃ pratipadyate ||
___________________________________________
------------- page 25 -------------
 iti | ihāpi vakṣyati |

	na sāvasthā na yaḥ śivaḥ (2 | 4)

ityādi | asti ca śivasūtram

	sakṛdvibhāto'yamātmā pūrṇo'sya na kvāpi aprakāśasaṃbhavaḥ |

iti | tathā

	cidghanamātmapūrṇaṃ viśvam

ityādinā iti | vyākhyātamidaṃ 
samastaśāstrārthāsūtraṇaparamārthamatiprasannagambhīramādisūtraṃ, karotu 
sarvasya śivam ||

	śāstrābdherarthamātraṃ parimitamatayaḥ ke'pi saṃprāpya tuṣṭāḥ
	kecinnaivāpnuvanti pravitatayatanāḥ pāramasyāpare tu |
	poplūyante'rdhabhāge tṛṇavadatha pare majjanonmajjanābhiḥ
	khidyante'nye tu netuṃ nikhilamidamathāpyarthiṣūdvāntamīśāḥ || 1 ||
	smṛtipathajuṣi yasminpāśabandhaprabandhā
	jhaṭiti vighaṭitāntargranthayo viślathante |
	sphurati ca citicandrānandaniḥṣyandidhārā -
	mṛtarasapariṣekastaṃ śivaṃ saṃśrayāmaḥ || 2 ||
	sarvatra pratibodhaviddhamahaso vidyābdhiśītadyute -
	rhelālokanakarmamocitanatānantārthisārthādguroḥ |
	śrutvā samyagidaṃ prabhorabhinavātsmṛtvā ca kiṃcinmayā
	kṣemeṇārthijanārthitena vivṛtaṃ śrīspandasūtraṃ manāk || 3 ||

iti spandasaṃdohaḥ samāptaḥ ||


kṛtirmahāmāheśvarācāryavaryaśrīmadabhinavaguptapādapadmopajīvino 
rājānakakṣemarājasya ||
___________________________________________

------------- page 26 -------------
 	sadvidyānāṃ saṃśraye granthavidvad -
	vyūhe hrāsaṃ kālavṛttyopayāte |
	tattatsaddharmoddidhīrṣaikatāna -
	satprekṣaujaḥśālinā karmavṛttyai || 1 ||
	śrīmatkaśmīrādhirājena mukhyai -
	rdharmodyuktairmantribhiḥ svairvivecya |
	pratyaṣṭhāpi jñānavijñānagarbha -
	granthoddhṛtyai mukhyakāryālayo yaḥ || 2 ||
	tatrājīvaṃ nirviśadbhirmukunda - 
	rāmādhyakṣatvāśritaiḥ sadbhireṣaḥ |
	pūrtyā śuddhyā vyākhyayā saṃskṛtaḥ stāt
	pūrṇo granthaḥ śreyase sajjanānām || 3 ||

tilakam |

śrīśivārpaṇaṃ bhūyāt


###########   END OF FILE  #######
