####################################################
MUKTABODHA INDOLOGICAL RESEARCH INSTITUTE
Use of this material (e-texts) is covered by Creative Commons license BY-NC 4.0
Catalog number: M00535
Uniform title: virūpākṣapaṇcaśikā
Commentator : vidyācakraavartin
Editor : T. Gaṇapati śāstrī

Description: 
A work steeped in the pratyabhijñnā but most probably a work from South India.


Notes: 
Data-entered by the staff of Muktabodha under the supervision of Mark S.G. Dyczkowski.

Revision ): Sept. 14, 2021.

Publisher : Travancore Government Press
Publication year : 1910
Publication city : Trivandrum
Publication country : India
####################################################




virūpākṣapañcāśikā


vidyācakravartikṛtavivṛtisametā



	namo viśvaśarīrāya viśvaikātmyāvabhāsine |
	nityapratyavamarśāya śambhave viśvasiddhaye ||
	saṃvitsiddhāntasiddhārthasārasaṃgraharūpiṇīm |
	pañcāśikāṃ virūpākṣaproktāṃ vyākurmahe vayam ||



iha viśvānugrahaikarasikaḥ śrīmān 
paramaśivabhaṭṭārakaḥ parigṛhītalīlāvigrahaḥ 
śrīvirūpākṣanāthapādanāmnā paribhraman kadācid 
diviṣadāṃ nāthaṃ gandhasindhurāyodhanaṃ 
pāramaiśvaryamabhimanyamānamadhigamya 
tatpurastādicchāmātreṇa 
prāduṣkṛtamahācalayugalāhavastaddarśanakautukātiśaya
-praśāntaiśvaryasmaye sarvabhāvenopapanne tatra 
tadavabodhanāya 
samastasaṃvitsiddhāntārthaparamaniṣkarṣabhūtametat 
pañcāśikāśāstramavatārayāmāsa | tatra 
prathamacaramayoḥ 
ślokayorupakramopasaṃhārarūpatvāt 
śukavāmadevayoḥ (50 ślo.) ityasya ca 
prāsaṅgikatvādanupadeśarūpatvam | avaśiṣṭāḥ 
ślokāḥ pañcāśadrūpā iti śāstrametat pañcāśikā | 
tatra vimatipadamityādiślokasaptakarūpeṇa 
prathamaskandhena śarīrabāhyatayā pratīyamānasya 
viśvasya śarīratvamupapattibhiravasthāpitam | atha 
dehadehibhāvalakṣaṇabhedabhramāpāsanāya 
pratyavamarśātmetyāditrayodaśaślokātmanā 
dvitīyaskandhena prakāśaikātmyaṃ viśvasya vitatya 
vivecitam | atha pratyabhijñātasya 
prakāśaikātmyasyāsambhāvanāviparītabhāvanādibhird
oṣaiḥ saṃsparśo mā bhūditi pratyavamarśaprakārāḥ 
saprapañcaṃ pradarśitā 
ahameko'nastamitaprakāśetyādyekonaviṃśatiślokātma
nā tṛtīyaskandhena | atha caturthaskandhena 
matsthamapītyādiślokaikādaśakātmakenāprabuddha-
prabuddhādīnāṃ pratītiprakāropanyāsapuraskāreṇa 
parāparasiddhiprādurbhāvasaraṇiḥ paryante 
mahāsiddhiścopadiṣṭeti catuḥskandhakamidaṃ śāstram 
| avāntaraviśeṣāstatra tatropavarṇyante |

	atha granthaṃ vyākurmaḥ | tatra śāstramavatārayituṃ 
pīṭhikābandhamāracayati -

gandhagajasamararasikāyendrāya prakaṭitādriyugasamaraḥ |
nijasiddhibījamasmai kathayati pṛṣṭo virūpākṣaḥ || 1 ||

	pṛṣṭa iti praśnaliṅgānumeyena śaktipātenāsya 
tattvopadeśārhatvādadhikāritvamindrasya sūcitam | kathayati 
śābdīṃ dīkṣāṃ pravartayitumupakramate || 1 ||

(p. 2) tatrādau śarīrabahirbhāvena pratīyamānasya 
viśvasya śarīratvaṃ sādhayituṃ pañcāvayavopapannaṃ 
vākyamupapanyasyati -

vimatipadamaṅga sarvaṃ mama caitanyamātmanaḥ 
śarīramidam |
śūnyapadādīlāvadhi dṛśyatvāt piṇḍavat siddham || 2 ||

	aṅgetyupadeśyamabhimukhīkaroti | vimatipadamidaṃ 
śunyapadādīlāvadhi sarvaṃ grāhakābhimāninā tvayā 
dehabāhyatvena caitanyātmanā mayā dehatvena ca 
pratīyamānatvād vivādāspadametadanāśritādibhūmyantaṃ 
viśvaṃ mama śarīram | tatra hetuḥ - dṛśyatvāditi | yathā te 
grāhakatvādavacchinnasya dṛśyatvāt piṇḍaḥ śarīram, tathā 
mama caitanyātmano'navacchinnasya viśvameva 
dṛśyatvāccharīram | upanayasyārthāt siddhimabhisandadhāno 
nigamayati - siddhamiti | sarvasya hyayaṃ 
svānubhavasiddho'rthaḥ | yadā pratiniyataṃ nīlapītādi 
viśeṣarūpaṃ grāhyaṃ pratyunmukhī bhavati, tadāyaṃ 
grāhakaḥ svayamapyavacchinnaprakāśo bhavati | sa ca 
prakāśāvacchedo grāhyāvacchedopādhika eva | yadā punaḥ 
sarvameva vastu sāmānyato'nusandhatte, tadā 
caitanyātmako'navacchinnaprakāśo'yam, 
deśakālādiprakāśakasya deśakālādibhiravacchedāsambhavāt 
| atastadā dṛśyatvād viśvameva śarīram | yadi tathā na syāt, 
tadā grāhakapade piṇḍo'pi śarīraṃ na syād 
dṛśyatvāviśeṣāt | ato grāhakatvalakṣaṇaviśeṣavigalane 
tavāpi caitanyātmano viśvameva śarīramityupadiṣṭaṃ bhavati 
|| 2 ||

	nanu dṛśyatvamātraṃ dehatve na hetuḥ, api tvahantayā 
pratīyamānatvam | pratīyate ca piṇḍo'hantayā | viśvaṃ 
punaridantayā | ataḥ kathamuktārthasiddhirityata āha -

sampanno'smi kṛśo'smi snihyatkaraṇo'smi modamāno'smi |
prāṇimi śūnyo'smīti ca ṣaṭsu padeṣvasmitā dṛṣṭā || 3 ||

	sampad gṛhakṣetrāderviṣayasya dharmaḥ, kārśyaṃ 
dehasya, snehaścakṣurāderindriyasya, modo'ntaḥkaraṇasya, 
prāṇanaṃ vāyoḥ, śūnyatā suṣuptapadasya māyāparyāyasya 
| eṣu viṣayādiṣu ṣaṭsu padeṣu, asmitā dṛṣṭā 
ahamabhimānastavāpi svānubhavasiddhaḥ | itthañca sati yadā 
dehabāhyatvenābhimate viṣaye'hamabhimānaḥ, tadā 
dṛśyatvād viṣayo'pi śarīram | yadā tu nāhamabhimānaḥ, 
tadā dehendriyādyapi na śarīram | ataḥ piṇḍe'smitā 
tadbahirbhūte vastunīdanteti yadvaiṣamyamāśaṅkitaṃ 
tadavimarśamātrakṛto vipralambha eveti bhāvaḥ || 3 ||

	nanu tathāpi pratiniyateṣu viṣayādiṣu vastuṣu ṣaṭsu 
asmitā dṛśyate, na sarvatretyata āha -

viṣayaśarīrendriyadhīprāṇanirodhaprasiddhyadasmitvām |
itthaṃ citimakhile'dhvani dhārayato viśvadehatvam || 4 ||

(p. 3) viṣayādiṣu ṣaṭsu yeyamasmitā prasidhyati sā 
citerevopapadyate, na tu grāhakasya, tasya śūnyapade 
nimagnatvāt | itthaṃ ṣaṭsu padeṣu prasiddhyadasmitvāṃ 
citiṃ yadi akhile'dhvani dhārayasi ṣaḍātmanīva 
sarvatraiva śivādau dharaṇyante vastuni nityaśuddhāmeva 
pratyabhijñāṃ dārḍhyenānusandhatse, tadā tavāpi 
viśvadehatvaṃ pratyabhijñāviṣayo bhaviṣyatīti śeṣaḥ | 
uktanayena ṣaṭsu padeṣvasmitā citereva na grāhakasya | 
citeścānavacchinnaprakāśātmanaḥ pratiniyateṣvasmitā 
nopapadyate, upapadyate ca sarvatraiva | tāmimāṃ citeḥ 
sarvatraiva nityasiddhāmasmitāṃ pratipattidārḍhyena 
yadyavamṛśasi, tadā te nityasiddhameva viśvaśarīratvaṃ 
pratyabhijñātaṃ syāditi tātparyam || 4 ||

nanūktanayena sarva eva loko viśvaśarīraḥ prāptaḥ | na 
ca tathā dṛśyate, piṇḍamātre'hantāyāḥ 
pariniṣṭhānāt | ataḥ pratyakṣasiddhametad 
dehe'bhimantṛtvaṃ kathamanyathayituṃ śakyata ityata 
āha -

utkramya viśvato'ṅgāt tadbhāgaikatanuniṣṭhitāhantaḥ |
kaṇṭhaluṭhatprāṇa iva vyaktaṃ jīvanmṛto lokaḥ || 5 ||

	viśvato'ṅgāt śarīrabhūtādviśvasmādeva 
śivādervastuna utkramya anutkrāntaḥ sannapi 
svāvimarśenotkrānta iva bhūtvā 
tadbhāgaikatanuniṣṭhitāhantastadantarbhūtāyāṃ 
kasyāñcidekasyāṃ tanau suranaratiryagātmikāyāṃ 
dṛḍhaprarūḍhāhambhāvaḥ, ata eva kaṇṭhaluṭhatprāṇa iva 
loko vyaktaṃ jīvanmṛto jantujātametajjivanmṛtakalpaṃ satyaṃ 
vartata eva | na tatrāpalāpaḥ kaścit | tatra heturvicāryamāṇaḥ 
svāvimarśalakṣaṇā māyaiva | vimarśe tu labdhe sarvo 
viśvaśarīraḥ śiva eva || 5 ||

	yata itthamataḥ -

	dehe'smitayā yadvajjaḍayorāsphālanaṃ mitho bāhvoḥ |
	icchāmātreṇetthaṃ giryorapi tadvaśājjagati || 6 ||

	grāhakābhimāninaste dehe'smitayā mithaḥ 
karayorāsphālanaṃ yathecchāmātreṇa, tathā caitanyātmano 
mama jagatyasmitayā giryorāsphālanamicchāvaśādeva 
pravartate | dehe dṛḍho'hamabhiniveśa icchā cetīyadeva hi te 
karāsphālane hetuḥ, na tu hetvantaraṃ kiñcit | tathā mamāpi 
jagati dṛḍho'hamityabhiniveśa icchā ceti giryāsphālane hetuḥ 
| ato jagatyahamabhiniveśaśaithilyādeva tavaitadanaiśvaryam | 
taddārḍhyena tu nityasiddhamevaiśvaryaṃ 
tavāpyāvirbhaviṣyatītyabhiprāyaḥ || 6 ||

	nanu asmitecchāmātraṃ cetīyatā na 
karāsphālanasiddhimanupaśyāmaḥ, api tu 
binduprāṇādiceṣṭālakṣaṇāyāṃ satyāmeva sāmagryām | 
ataḥ kathamuktārthopapattirityata āha -

binduṃ prāṇaṃ śaktiṃ mana indriyamaṇḍalaṃ śarīraṃ ca 
|
āviśya ceṣṭayantīṃ dhāraya sarvatra cāhantām || 7 ||

	binduḥ grāhakagrahaṇādipratītiviśeṣodayādarvāktanī 
svarasavāhinī sāmānyabhūtā sūkṣmāhaṃpratītiḥ | 
prāṇo'bhimānādhyavasāyādyantaḥkaraṇakṣobhaheturasuḥ | 
śaktipadena buddhyahaṃkārau parigṛhītau, 
tayoradhyavasāyābhimānapratītyātmanoḥ śaktirūpatvāt 
| ṣaḍetān bindvādīnarthān āviśya ceṣṭayantīṃ 
svasaṃsparśalavamahimnā parispandayantīm ahantāṃ sarvatra 
dhāraya | yena dehe dṛḍhapratipattyā dhārayasi, tenaiva ca 
nayena yadi sarvatra dhārayasi, tadā tavedṛśyaḥ siddhayo 
nityasiddhā eva sthitā iti bhāvaḥ || 7 ||

	nanu yeyamahantā, sā 
bhāvanāmātrapariniṣpannavikāsā, na 
punarīśvaratvakartṛtvādidharmotkarṣaśālinyanubhūyate | 
ataḥ kathamevaṃvidhasiddhisambhava ityanāsthāṃ 
śamayitumāha -

	īśvaratā kartṛtvaṃ svatantratā citsvarūpatā ceti |
	ete'hantāyāḥ kila paryāyāḥ sadbhirucyate || 8 ||

	yeyaṃ tvayā'hantā pratyabhijñātā saiva īśvaratā saiva 
ca kartṛtvaṃ svātantryaṃ cinmayatvaṃ ca | yo yaḥ 
śāstreṣvīśvaratvādiḥ siddhyatiśayaḥ, sa sarvo'pyahantāmaya 
eva | ata īśvaratvādayaḥ paryāyā vācakāḥ | 
anenāhantāyāmīśvaratvādyananubhavanibandhanā 
yeyamanāsthā sā nirastā, yathā yathā 
pratyabhijñānadārḍhyaṃ tathā tathā 
nityasiddhānāmīśvaratvakartṛtvādīnāṃ 
vibhūtīnāmāvirbhāva ityāsūtritaṃ ceti śivam || 8 ||

iti virūpākṣapañcāśikāyāṃ vivṛtisametāyāṃ 
viśvaśarīratvavivecanaskandhaḥ prathamaḥ ||


atha dvitīyaḥ skandhaḥ

	itthaṃ prathamaskandhena viśvaśarīratvaṃ 
pratipādyedānīṃ dehadehibhāvādibhedabhramabādhanāya 
prakāśasya vaiśvātmyaṃ dvitīyaskandha ārabhyate | tatra 
grāhakatvādiviśeṣavigalanena sāmānyarūpā yeyaṃ 
svarasavāhinī citiḥ, neyam ahamiti pratīyate, ataḥ 
kathamiyamahantetyāśaṅkyāha -

	pratyavamarśātmāsau citiḥ svarasavāhinī parā vāg yā |
	ādyantapratyāhṛtavarṇagaṇā satyahantā sā || 9 ||

	pratyavamarśātmā vimarśasvabhāvā | asau sarvasyaiva 
svānubhavasiddhatvād asāvityadhyakṣatayā nirdeṣṭumucitā | 
citiḥ vigalitacetyoparāgā cetanasya svarūpeṇāvasthitiḥ | 
svarasavāhinī nirodhakābhāvādaniśaṃ sphuradrūpā | sā 
vimarśamayatvād vāk | tatrāpi svarūpajyotiṣṭvenaiva 
prakāśanāt svarūpavyatiriktapaśyantyādirūpā neyam, api tu 
paraiva, yadāgamaḥ - svarūpajyotirevāntaḥ sūkṣmā 
vāganapāyinī (vā. pa. svo. 1/142) iti | śuddhavāgrūpatvād 
yeyaṃ varṇātmikā, sā pratyāhārayuktyā 
gṛhītābhyāmakārahakārābhyāmahanteti nirucyate, na 
punarahamiti pratīyamānatayaiveyamahantā || 9 ||

	nanvahantā nāmāhamo dharmaḥ | sa ko'nya upalabhyate, 
yaḥ 
pratyavamarśarūpacitivyatirikto'haṃvyapadeśamarhatītyata 
āha -

svaparāvabhāsanakṣama ātmā viśvasya yaḥ prakāśo'sau |
ahamiti sa eka ukto'hantā sthitirīdṛśī tasya || 10 ||

	svaṃ niṣkṛṣṭaprakāśātmakaṃ paraṃ ca 
pratyavamarśādinīlāntamavabhāsayituṃ 
śaktaścetanācetanātmakasya jagataḥ svātmabhūto yo'yamasti 
prakāśaḥ, sa deśakālādibhedakānāṃ svātmanyasambhavād 
eko'dvitīyaḥ sannāgameṣu ahamiti āmnātaḥ | yasya 
samanantaranirūpitacarī pratyavamarśātmikā daśaiva ahantā | 
atrāyamāśayaḥ - yo'yaṃ pratyavamarśādinīlāntasya 
vedyasyāvabhāsako vedanaikasvabhāvaḥ sarvapramitibhāk 
prakāśo nāsau svayamiti para iti vā vyapadeśamarhati, 
tayorvedyatvāt | ataḥ sa eka eva, tasya bhedakasya 
pramāṇasyāsambhavāt | tasya 
pratyāhṛtābhyāmakārahakārābhyāmahamityuktirāgameṣu | 
tatrāpi yadyapi aheti prakṛtimātramarthavat, tathāpi kevalāyāḥ 
prakṛtervyavahārānarhatvādahamiti pratyayasadhrīcīnatayā 
vyavahāraḥ | tasya kāraṇātāyāṃ 
yeyamudbhūtapratyavamarśatā sā'hanteti || 10 ||

(p. 6) nanvidamiti vedyam, ahamityahaṃpratyayātmako 
grāhakaḥ, samanantaranirūpitaḥ prakāśaśceti 
tritayamupalabhāmahe | kathamuktārthasiddhirityata āha -

vicchinnāviccchinne idamityahamityubhe prathe tasya |
ābhāsyābhāsakatāṃ sphuṭayantyau cetyacitpadayoḥ || 11 ||

	tasya nirūpitasya prakāśasya dharmabhūte dve prathe 
bhavataḥ - ekā vicchinnā mitho vyāvṛttirūpā 
idamityevamātmikā, anyā tvavicchinnā 
idaṃprathāpekṣayā'nuvṛttā | tatredaṃprathā cetyapade 
ābhāsyatāṃ sphuṭayati, ahaṃprathā tvābhāsakatāṃ citpade 
| idamprathā hi nīlamidaṃ pītamidamiti 
parasparavyāvṛttirūpā | nahi tasyāmaprasṛtāyāṃ 
nīlādāvābhāsyatā prakāśate | ahamprathā tu nīlaṃ pītaṃ 
ca vedmītyanuvṛttirūpā | 
tatprathanaikanibandhanamābhāsakatvaṃ citpade || 11 ||

	evaṃ sthite -

ekaḥ sa ātmanāsau nahi kramo'stīha deśakālābhyām |
bhedini mithaḥ sa muktaścetye bhedāśrayaḥ khalu saḥ || 12 ||

	sa prakāśa ātmanā eko'dvitīya eva, na tu prakāśo 
grāhakaśceti dvirūpaḥ | nanvihedānīṃ grāhako'smīti 
deśataḥ kālataśca kramo'sti | kathamaikyamityāśaṅkyāha - 
nahi kramo'stīha deśakālābhyām | atra prakāśe 
deśakālanibandhanaḥ kramo bhedo nāsti | tatra hetuḥ - cetye 
mitho bhedini sa yuktaḥ | idaṃ nīlam idaṃ pītamiti 
bhedaśālini cetye nīlaṃ pītaṃ ca vedmīti sa yukto'nuvṛttaḥ | 
etadeva hṛdayaṅgamīkaroti - bhedāśrayaḥ khalu saḥ | 
cetyadharmasya bhedasyāśraya eva hyayam | bhedo hi nāma 
vyāvṛttarūpatā | abhedo'nuvṛttarūpatā | deśakālakṛto 
bhedaścetya evāsti | tadbhedāśrayabhūte citpade 
bhedabhramastadupādhinibandhana eva || 12 ||

	uktanayena svarūpanirūpaṇe na bhedaḥ kaścit 
prakāśagrāhakayoḥ | atha vedyamapi nirūpyamāṇaṃ na 
prakāśād bhinnamupapadyata ityabhiprāyeṇāha -

svāṅge cidgaganātmani dugdhodanibhaḥ svaśaktilaharīṇām |
sambhedavibhedābhyāṃ sṛjati dhvaṃsayati caiṣa jagat || 13 ||

	eṣa eva prakāśaḥ svāṅge svasvarūpe bhittibhūte 
cidgaganātmani anavacchinnacinmaye svaśaktīnāṃ 
sambhedavibhedābhyāṃ khecaryādirūpāṇāṃ 
svaraśmīnāṃ sambhedena ekārthagrahaṇonmukhatayā jagad 
śivādi sṛjati avabhāsayati vibhedena, vijñātārthavaimukhyena 
dhvaṃsayati saṃharati ca, yathodadhirlaharīṇāṃ sambhedena 
taraṅgabudbudādīni sṛjati vibhedena ca (p. 7) saṃharati | 
śivādivastugrahaṇādarvāgghi gaganakalpā cidevāsti | 
avabibhāsayiṣāyāṃ tu khecarīgocaryādikrameṇa 
śaktīnāmekakāryaparatayā bahirmukhībhāvalakṣaṇena 
sambhedena sṛjati | vimṛṣṭe vastuni tābhireva 
kāraṇalayakrameṇa pratyagbhāvarūpaṃ 
cidbhedamupāgatābhiḥ saṃharati | tāḥ śaktayastacca jagat 
prakāśabahirbhūtatayā nāstīti pratipattidārḍhyāya 
prakāśasyodadhitvena śaktīnāṃ 
laharītvenārthasāmarthyācca jagatastaraṅgāditvena rūpaṇaṃ 
kṛtam | tato jagat tadbhedastatkāraṇabhūtāḥ śaktayaśca 
vimṛśyamānāḥ prakāśa evetyupapāditaṃ bhavati || 13 ||

	yato grāhyādi na kiñcit pṛthagasti vastu, sarvātmakatayā 
prakāśa evāsti, ato 
grāhyādibhedabhramasaṃskāronmūlanāya 
citirevoktayuktipratyabhijñātā dārḍhyapratipattyā 
bhāvanīyetyāha -

rūpādipañcaviṣayātmani bhogyahṛṣīkabhoktṛrūpe'smin |
jagati prasaradanantasvaśakticakrā citirbhāvyā || 14 ||

	yadetad bhogyatatsādhanabhoktṛrūpaṃ viśvam, tad 
vicāryamāṇaṃ rūpādipañcaviṣayātmakameva bhavati | 
tathā hi yadā rūpaṃ bhogyatvena viṣayo bhavati, tadā 
tadgrahaṇasādhakaṃ cakṣustadātmakaṃ grahītā ca 
tādrūpyamāpadyate | itthaṃ rasādiṣvapīti 
bhogyahṛṣīkabhoktṛrūpe'smin jagati 
prasaradanantasvaśakticakrā 
vyāpriyamāṇanānāvidharaśmipuñjā citirbhāvanīyā | anena 
vastūnāmānantyamiti, ānantyād bhāvanaṃ duśśakamiti, 
cidvyatiriktatvamevaiṣāṃ ceti ye bhramāste nirastāḥ || 14 ||

	itthaṃ jagat pañcadhā saṃkṣipya cidātmakatvaṃ 
cāvasthāpya punarbhāvanālāghavāya tridhā 
saṃkṣipyopadiśati cidātmakatvam -

somaravivahnilakṣaṇabhogyendriyabhoktṛbhānapiṇḍātmā |
bindurvimarśadharmā ṣaṇṇāmeko'dhvanāṃ prāṇaḥ || 15 ||

	bhogyaṃ somalakṣaṇaṃ parāgrūpatvāt | indriyāṇi 
ravilakṣaṇāni parākpratyagātmakatvāt | bhoktā 
vahnilakṣaṇaḥ pratyagekasvabhāvatvāt | etattritayātmakameva 
viśvam, na vyatiriktaṃ kiñcit | eṣāṃ bhogyādīnāṃ yo 
bhānapiṇḍo bhogyatvādiviśeṣavigalanena sāmānyātmakaṃ 
bhānaṃ tadvimarśamayaṃ sa bindurucyate | sa bindureka 
eva ṣaṇṇāmadhvanāṃ prāṇaḥ 
udayaviśrāntihetutvādātmabhūtaḥ | 
somādyabhimāninīnāṃ tisṛṇāṃ devatānāṃ 
pāramārthikaṃ svarūpaṃ vicāryamāṇaṃ 
bhogyāditrayātmakameva, na tu 
tallīlāvigrahamaṇḍalādisvarūpam, 
maṇḍalādervedyarūpatvenendriyatvabhoktṛtvānupapatteḥ | 
bhogyādeśca bhogyādiviśeṣarūpeṇa pratīyamānasya 
nirviśeṣapratītyātmako binduḥ prāṇa iti bindoreva 
vikṛtiḥ ṣaḍvidho'yamadhvā || 15 ||

	(p. 8) etadeva viśadīkartumāha -

vyaktaṃ hi padārthātmakamidaṃ jagannityameva tallagnam |
śaktyātmakamavyaktaṃ tatraiva punarnimajjati ca || 16 ||

	jagadetad dvividhaṃ sthūlaṃ sūkṣmaṃ ca | sthūlaṃ 
vyaktamucyate | sūkṣmaṃ ca śaktirucyate | tatra 
padārthātmakaṃ yadetad vyaktaṃ jagad tad nityameva 
tallagnam udayādidaśāsu sarvadā binduśaktilagnameva | yat 
punaravyaktaṃ śaktyātmakam, tadapi tatra nimajjati | 
sthūlatayā sūkṣmatayā vā pratīyamānaṃ yadyāvadasti jagat, 
tat sarvaṃ pratyavamarśātmakacitibahirbhāvena nopapadyate, 
jalabahirbhāvena taraṅgādivaditi yāvat || 16 ||

	atha yeyaṃ citiḥ, tāmeva nānāvidhasiddhyapekṣayā 
vividheti parikalpya kecidupāsate, na punarupāsyaṃ 
vastvantaramastītyata āha -

ṣoḍaśadhainaṃ navadhā ṣoḍhā bhindantyatha tridhā ca 
budhāḥ |
ādhārabhedalakṣyaṃ bahusiddhikaraṃ ca setsyantaḥ || 17 ||

	enam upapāditarūpaṃ bindum 
ādhārabhedalakṣyaṃ ṣoḍaśādyātmanā bhinneṣvādhāreṣu 
lakṣyatvena parikḷptam | ata eva bahusiddhikaram 
ādhārabhedopādhinā siddhivaividhyāvahaṃ setsyantaḥ 
sādhakāḥ ṣoḍaśadhā bhindanti 
ādhāraṣoḍaśake ṣoḍaśātmeti bhāvayanti, tathā 
navadhā ṣoḍhā tridhā ca | asya ṣoḍaśādirūpeṇa bhedena 
ādhārāṇāṃ ṣoḍaśādibhedayoga upādhiḥ, svarūpe 
bhedāsambhavāt | setsyanta iti vadato'yamabhiprāyaḥ - 
alabdhaitatsvarūpapratyabhijñānasiddhayo mitayogina evaivaṃ 
bhedenopāsate, na tu siddhāḥ | te tu 
cidaikyapratipattidārḍhyalakṣaṇajīvanmuktyekarasāściti-
maikātmyenaiva santatamupāsate || 17 ||

	athānvayavyatirekābhyāmaṇḍasya bhāvābhāvarūpaṃ 
binduṃ mārtāṇḍatvena nirbruvan sa tvamevetyupadiśati 
yugalakena -

yasya vimarśasya kaṇaḥ padamantrārṇātmakastridhā śabdaḥ |
padatattvakalātmārtho dharmiṇa itthaṃ prakāśasya || 18 ||
svena vinā mṛtamaṇḍaṃ svāveśabalena jīvayannekaḥ |
mārtāṇḍaḥ paramo'sau paranabhasi na kiṃ tvayā dṛṣṭaḥ || 
19 ||

	yasya vimarśasyeti vaiyadhikaraṇyam | itthaṃ prakāśasya 
dharmiṇo dharmitvenaivamupapāditasya prakāśasya 
dharmabhūto yo vimarśo'hanteti niruktacaraḥ, tasya 
kaṇoṃ'śamātramayaṃ varṇapadamantrātmakatayā 
tattvabhuvanakalātmakatayā ca pratisvaṃ traividhyāt (p. 
9) ṣaḍātmakaḥ śabdārtharūpo'dhvā | asau paramo 
mārtāṇḍo yasya dharmiṇa iti yaḥ parāmṛṣṭacaraḥ 
prakāśaḥ, asāvevāparasya laukikasya mārtāṇḍasya 
prakāśakatvāt paramo mārtāṇḍaḥ | kathamasya 
mārtāṇḍatā | svena vinā svasya 
viśvonmukhībhāvamantareṇa mṛtamaṇḍaṃ nimiṣitameva | 
tacchivādi viśvaṃ svāveśabalena 
svasyaitadunmukhībhāvamahimnā yato jīvayati unmeṣayati | 
īdṛśo'sau mārtāṇḍaḥ paranabhasi bhautikasya 
nabhaso'vacchedakatvāt pare hṛdayākāśe tvayā na kiṃ 
dṛṣṭaḥ | kimiti niṣedhakākvā darśanābhāvaṃ kālatraye'pi 
nirasyati | yo'sau prakāśarūpo mṛtasyāṇḍasyānuprāṇanāt 
paramo mārtāṇḍaḥ, sa 
paranabhovyapadeśayoginyabhivyaktisthāne hṛdaye tvayā 
sarvadā dṛśyata eva, tasyādarśane 
vastvantaradarśanāsambhavāt | ato hṛdayāvacchinnatayaiva 
pratīyamāno ya.yamanavacchinnaste prakāśaḥ, sa eva tvamiti 
pratyabhijñāpitamiti || 18-19 ||

	pratyabhijñātasya viśvotpādakatvaṃ vivicya darśayati -

	cidgaganakṣīrodaṃ svayamicchāmandareṇa saṃkṣobhya |
	tacchaktivīcibhirasāvutthāpayatīndumaṇḍākhyam || 20 ||

	anavacchinnacinmayamabdhiṃ svayaṃ svātantryeṇaiva 
icchāmandareṇa saṃkṣobhya avabibhāsayiṣālakṣaṇena 
giriṇā kāryonmukhatāṃ nītvā tacchaktivīcibhiḥ 
khecaryādirūpasvaśaktirūpairevormibhiraṇḍākhyamindu-
mutthāpayati svecchāvaśataḥ svābhinnameva viśvaṃ 
svabhittāveva tvamiti pratyabhijñāpitaḥ 
prakāśo'vabhāsayatītyarthaḥ || 20 ||

	athāṇḍasyāvāntarakakṣyā vibhāgenopanyasya 
svātmabhittilagnatāṃ svānubhavasākṣikatayā darśayati -

śaktirmāyā prakṛtiḥ pṛthvīti caturvibhāgamaṇḍaṃ yat |
yaśca vibhāgo'sya punarbahudhā sarvaṃ sthitaṃ mayi tat || 21 
||

	śaktirbinduḥ | tena kāraṇena śuddhādhvalakṣaṇaṃ 
kāryamupalakṣyate, māyayā miśrādhvātmakam, prakṛtyā 
śuddhetarātmakam, pṛthivyā sthūlabhogyabhogāyatanādi | iti 
caturvibhāgaṃ yadaṇḍaṃ yaścāsya vibhāgo 
bhuvanādirūpaḥ, tat sarvaṃ mayi sthitaṃ parasminneva 
prakāśe vartate | sthitamiti bhūtārthatāyāmavivakṣā, 
sthitestraikālikatvād iti śivam || 21 ||

iti virūpākṣapañcāśikāyāṃ vivṛtisametāyāṃ 
prakāśaikātmyavivecanaskandho dvitīyaḥ ||


atha tṛtīyaḥ skandhaḥ

(p. 10)	iyatā sandarbheṇa viśvātmakatvamātmano 
yuktyanubhavopapannatayā pratipāditam | atha niścitasya 
vaiśvātmyasyāsambhāvanayā viparītabhāvanayā voparāgo 
mā bhūditi tṛtīyaskandha ārabhyate | tatra mayi sthitamiti 
kathanenādhārādheyabhāvalakṣaṇena yo'yaṃ bhedaḥ 
pratītaḥ, taṃ vyatīhāreṇa nirasyati -

	ahameko'nastamitaprakāśarūpo'smi tejasāṃ tamasām |
	antaḥ sthito mamāntastejāṃsi tamāṃsi caikasya || 22 ||

	anastamitaprakāśarūpo nityoditaprakāśamayaḥ 
eko'dvitīyaḥ tejasāṃ tejastvenābhimatānāṃ 
buddhyādikaraṇānāmarkādijyotiṣāṃ ca antaḥ sthito'smi 
prakāśamānatvena teṣāmantarātmatayā'hamasmi | tathā 
tamastvena prakāśamānatvāt tamasāṃ bindumāyādīnāṃ 
cāntaḥ sthito'smi | prakāśātmani mayyantaravasthite 
tejastejastayā tamastamastayā ca cakāsyādityāśayaḥ | tāni 
tejāṃsi tamāṃsi ca mamāntaḥ sthitāni 
prakāśātmako'hameka eva 
bhāvābhāvātmakajagadrūpatayā parisphurāmi | ato na 
bhedasyāśaṅkitasyāvakāśaḥ kaściditi bhāvaḥ || 22 ||

	itthaṃ grāhakasāmānyāpekṣayā grāhyāpekṣayā ca 
citerevābhedamupapādya sa tvam aham iti 
triskandhakasyābhāsasya bhedābhāvaṃ vivecayitumāha -

prathamo madhyama uttama iti puruṣā bhedinastrayo'pi mithaḥ 
|
mattastu mahāpuruṣāt pratyavamarśātmano na bahiḥ || 23 ||

	saḥ tvam aham iti vijātīyavyapadeśayogād mitho 
bhedinaḥ parasparavyāvṛttarūpā ya ete prathamo madhyama 
uttama iti trayaḥ puruṣāḥ, sarva evaite 
pratyavamarśātmano'nuvṛttatayā mahāpuruṣānmatto na 
bahiḥ madvyatiriktaṃ na tattvāntaram | ya ete prathamādayaḥ 
puruṣāste mitho vyāvṛttarūpā api 
pratyavamarśātmakamadāyattasargāpavargatvād madbhittau 
madekātmatayā pratīyamānatvācca na madbahiḥ || 23 ||

	nanu prathamamadhyamapuruṣapratiyogitvena 
ahamityavacchidyase, anavacchinnaprakāśātmakaścāsi | itthaṃ 
bhede kathamaikātmyamityata āha -

	yuṣmaccheṣāpohavadahamiti yadbhāti bhinnamiha rūpam 
|
	tadidaṃ bhāgavibhedo na tvahameko'smi yannityam || 24 
||

(p. 11) yuṣmadapohavaccheṣāpohavacca 
madhyamaprathamapuruṣābhyāṃ vyāvṛttamityarthaḥ | 
ata eva bhinnaṃ tadubhayapratiyogi yadetad ahamiti rūpaṃ 
bhāti | tadidaṃ bhāgavibhedaḥ sa itivat tvamitivacca 
mamāṃśaviśeṣaḥ kaścit, na tvahaṃ na tu me 
pāramārthikaṃ svarūpam | tatra hetuḥ - eko'smi 
yannityaṃ nityam anavacchinnaprakāśaikaghano'smi 
yataḥ | prakāśaikātmakatvamanavacchinnatvāt 
sadātanaṃ sat tāttvikaṃ me svarūpam | ahamiti tu 
rūpamavacchinnatvādāgantukaṃ sat sa 
ityādivadaṃśaviśeṣa eveti bhāvaḥ || 24 ||

yathā caivaṃ grāhako viśeṣato vivicyamāno'pi 
mamaivāṃśaḥ, tathā grāhyamapi viśeṣato 
vivicyamānaṃ mamaiva śaktiprasara ityāha -

dyāvāpṛthivīdeśaḥ kālo'ho rātririti yayoḥ prasaraḥ |
te bhānatirodhikṛtī śaktī me bhāvavṛndasya || 25 ||

	dyau pṛthivī ceti yo'yaṃ deśaḥ, yaścāho rātriśceti 
kālaḥ, tadetat kroḍīkṛtagrāhyāntaraṃ grāhyadvayaṃ 
yayoreva prasaraḥ, te bhāvavṛndasya bhānatirodhāne mamaiva 
śaktī | sarvasyaivārthajātasya yad bhānaṃ yacca tirodhānaṃ 
te hi mamaiva śaktī | śaktisambheda eva khalu me 
padārthānāṃ bhānan, vibheda eva tirodhānamityuktaṃ prāk 
svaśaktilaharīṇām sambhedavibhedābhyāṃ sṛjati dhvaṃsayati 
ca (13 ślo.) iti | itthaṃ ca bhāvānāṃ bhānatirodhānarūpe ye 
ete śaktī, tayoreva prasarabhūto'yaṃ deśaḥ kālaśca 
bhāvapratiyogitayā abhāvapratiyogitayā ca sthitaḥ | sa 
madbahirbhāvena nāstītyarthaḥ || 25 ||

	bhānatirodhānābhyāṃ yat kṛtyāntaramupalakṣitam, tad 
viśeṣato vivicya darśayati -

dhūmāvatī tirodhau puṣṭau hlādā ca bhāsvatī bhāne |
kṣobhe ca parispandā vyāptau vibhvīti śaktayaḥ pañca || 26 ||

	dhūmāvatīti me śaktiḥ prathame, puṣṭau āpyāyane 
hlādākhyā, avabhāsane bhāsvatī, kṣobhe parispandane 
spandākhyā, vyāptau vibhvīti pañca me śaktayaḥ || 26 ||

	śaktīnāmapratyakṣatvāt kāryamukhenaiva 
svarūpaniścaya ityabhipretya kāryamukhenaiva tā nirūpayati -

dhūmāvatī pṛthivyāṃ hlādāpsu śucau tu bhāsvatī prathate 
|
vāyau spandā vibhvī nabhasi vyāptaṃ jagat tābhiḥ || 27 ||

	(p. 12) itthaṃ ca sati jagat ṣaḍadhvātmakaṃ 
viśvametābhirvyāptaṃ mamaiva dhūmāvatyādibhiḥ 
pañcabhiḥ śaktibhiḥ kroḍīkṛtam | anena sarvadā 
pañcakṛtyakāritvaṃ cidātmano darśitamiti mantavyam | tathā 
hi - avabhāsanaṃ sṛṣṭiḥ, sthāpanaṃ kṣobhaḥ saṃharaṇaṃ 
tirodhānaṃ svaśabdenaivoktam | vyāptiranugrahaḥ || 27 ||

	evamābhāsanādibhirniṣpāditaṃ 
jagadvimarśaśaktisparśamātreṇa 
prakāśaikārṇavatāmāpadyata ityāha - nijadharmiṇam 
ityādibhiḥ kārtsnyenāviṣṭamiva ityantaiścaturbhiḥ ślokaiḥ -

nijadharmiṇaṃ prakāśaṃ svarūpayantī prakāśyavargasya |
śaktirvimarśarūpā śarīrayatyakhilamasya mama || 28 ||

	vimarśarūpā mama śaktiḥ pratyavamarśarūpiṇīyaṃ 
citiḥ, akhilaṃ mama śarīrayati śivādidharaṇyantaṃ viśvaṃ 
madekātmatāmāpādayati | kīdṛśī ? nijadharmiṇaṃ 
dharmabhūtāyāḥ svasyodayalayādibhittibhūtamāśrayaṃ 
prakāśam upalabdhyekarūpaṃ caitanyaṃ prakāśyavargasya 
svarūpayantī jñeyajātasya tāttvikasvarūpatvena 
vyavasthāpayantī sarvasyaivāsya vedyajātasya paryante 
nirbādhamavaśiṣyamāṇaṃ svarūpaṃ prakāśa eveti 
svānubhavasākṣikamupadarśayantī memeyaṃ vimarśarūpā 
citiśaktirakhilametacchivādikamadhvānaṃ 
madīyamevāpādayati || 28 ||

	tathāhi -

jñātṛjñānajñeyātmakamakhilaṃ madvimarśavahniśikhā |
dagdhvā prakāśarūpaṃ śubhraṃ bhasmāvaśeṣayati || 29 ||

	madvimarśavahniśikhā vimarśo'yaṃ 
sarvātmavyāpakena rūpeṇa sarvādhvavyāpakajvālātvena 
pratīyate | mamāyamīdṛśo vimarśo 
jñātṛjñānajñeyātmakam akhilaṃ dagdhvā 
jñātṛtvādiviśeṣāṃśāṃstatkṣaṇamevopamṛdya 
prakāśarūpaṃ prakāśasāmānyātmakaṃ śubhram 
akṛtrimānandaghanatvāt kleśādibhirakaluṣitaṃ bhasma 
sanmātrāṃ vibhūtim avaśeṣayati tadekārṇavīkaroti || 29 ||

	nanu vimarśasamanantarameva vedyāṃśe bhedalaya iti 
yuktam | grāhakāṃśe tu 
vimarśanakriyākarturbhedenāvasthānānna kadācid 
bhedakalānivṛttirityata āha -

akaṭhoramadvimarśajvālāgraste tirodhimad bhānam |
aṅgāravadiva bhasma prathate tatrāṇuvargasya || 30 ||

	tatra jñātṛjñānādyātmani prakrānte'khile 
akaṭhoramadvimarśajvālāgraste ahaṃ 
vimṛṣṭavānityahamaṃśe bhedāvaśeṣaṇād 
anatiprakāśitadāhaśaktinā madvimarśenākrānte sati 
aṇuvargasya bhānaṃ grāhakavargasyāvaśiṣṭā ahamiti 
pratītiḥ | kīdṛk ? tirodhimad (p. 13) upasaṃhṛtavedyatayā 
vedyāṃśāvinābhūtaprasareṇa bhedenācchāditam 
aṅgāravad bhasmeva prathate 
antasthitasūkṣmaṅgārabhasitarāśikalpatayā pratīyate || 30 ||

	yadi sa eva dāhastīvrastadā paśyetyāha -

kārtsnyenāviṣṭamivāraṇyapurādyagninā mayāpi jagat |
citramavadhūya bhedaṃ nanu gṛhṇātyekarūpatvam || 31 ||

	mayā sarvabhedopasaṃharaṇaikasvabhāvavimarśātmanā 
kārtsnyenāviṣṭaṃ niśśeṣato vimṛṣṭaṃ jagad 
etacchivādibhūmyantam agninā 
kārtsnyenāviṣṭamaraṇyapurādikamiva citraṃ nānāvidhaṃ 
bhedam avāntaraviśeṣam avadhūya svātmani nimagnaṃ kṛtvā 
ekarūpatvaṃ gṛhṇāti prakāśaikaghanībhavati | 
nanvityanenāsya sarvānubhavasiddhatāmāviṣkaroti || 31 ||

	kārtsnyena vimarśāviṣṭe jagati sarvabhedabhramopaśamo 
bhavatītyuktam | tameva kārtsnyenāveśaprakāraṃ vivicya 
darśayati -

antarmukhaṃ svarūpaṃ jñeyasya jñānamasya tu jñātā |
jñānasya jñātṛtanościtirekā'syāstvahaṃ nānyaḥ || 32 ||

	iha hi bhāvānāṃ dve svarūpe bhavato 
bahirmukhamantarmukhaṃ ca | tatrādyaṃ sthūlaṃ 
vyāvṛttamapāramārthikaṃ ca | yat punarantarmukhaṃ tat 
sūkṣmamanuvṛttarūpaṃ pāramārthikaṃ ca | itthaṃ sthite 
jñeyasya ghaṭāderyad antarmukhaṃ pāramārthikaṃ 
svarūpaṃ tad ghaṭa iti jñānameva, bāhyākārasya tata 
evodayāt, tadbhittilagnatvenaivāvasthānāt, tatraiva ca layāt, 
asya tu jñātā ghaṭajñānasyāpi tadudayasthitinidānabhūto 
grāhaka evābhimantṛtārūpo'ntarmukhaṃ rūpam | 
jñānasya jñātṛtanościtirekā uktanayena jñeyāvibhedino 
jñātṛtāmāpannasya pratyavamarśarūpā citirevāntaratamaṃ 
tattvam | asyāstvahaṃ nānyaḥ citerapi 
pratyavamarśalakṣaṇāyāḥ pratyavamarśāṃśanimajjane 
niṣkṛṣṭaprakāśātmakaḥ ahamiti sa eka uktaḥ (10 slo.) iti 
nirūpitacaro'hameva kāṣṭhāprāptaṃ tattvam, nānyaḥ 
kaścinmadvyatirikto'rthaḥ | 
indriyārthasampātasamanantaramayaṃ ghaṭa iti yo'yaṃ vikalpa 
utpadyate, tadutpatterarvāg ghaṭasya ghaṭatvena vā 
vastvantaratvena vā vyapadeṣṭumaśakyatvād 
jñeyasyāntarmukhaṃ svarūpaṃ jñānameva | jñānasyāpi 
jñātrekāyattodayalayasya jñātaivāntaratamaṃ rūpam, 
jñāturapyanenaiva nayena citireva | 
citerapyahamevaiko'nupacaritaṃ tattvam | itthaṃ kārtsnyena 
vimarśāgnyāveśe nirvivādamekasvarūpatvaṃ 
grāhyādīnāṃ prakāśena sahetyupadiṣṭaṃ bhavati || 32 ||

	itthaṃ jñeyāditrayasya prakāśāpekṣayā 
bhedābhāvamupapādya mitho'pi na bhedaḥ kaściditi 
vivecayati -

(p. 14)

akramatā me kramikaṃ jñātrādyaṃ sakramākramā tu citiḥ |
madvad jñātā jñānaṃ śaktiriva tritayavad jñeyam || 33 ||

	akramatā me nikṛṣṭaprakāśaparamārthasya mama 
cityādicatuṣṭayāpekṣayā svāpekṣayā cākramatvameva, 
sarvānusyūtarūpatayā vyāvṛttilavasyāpyasambhavāt | 
kramikaṃ jñātrādyaṃ jñātā jñānaṃ jñeyamiti mitho 
vyāvṛttarūpatayā pratītestritayametatkramikam | citistu 
sakramā'kramā jñātrādyapekṣayā sakramā, madapekṣayā 
tvakrameti dvirūpā | iti prabuddhasya te pratītiprakārāḥ | 
vastutastu madvad jñātā yathā 
cityādicatuṣṭayānuvṛttermamākramatvam, tathā 
jñānajñeyānuvṛttestadubhayāpekṣayā madapekṣayā ca 
jñāturakramatvam | jñānaṃ śaktiriva yathā 
citijñātrādyapekṣayā sakramā madapekṣayā tvakrameti 
sthitam, tathā jñānamapi jñeyāpekṣayā sakramaṃ 
madapekṣayā tvakramamiti śaktiriva | tritayavad jñeyaṃ 
jñātāhaṃ ceti, jñānaṃ śaktiśceti, jñeyāntaraṃ ceti 
tritayam jñeyam etattritayavat | yathā jñātāhaṃ cetyakramau 
tadvadāvāmapyapekṣya jñeyamakramam | anayaiva rītyā 
śaktijñānāpekṣayā sakramākramam | 
citistūbhayāpekṣayobhayarūpeti yo bhramaḥ sa nirastaḥ, yato 
jñātāhaṃ ceti, jñānaṃ śaktiśceti, jñeyaṃ tritayaṃ ceti na 
tattvāntaram | atraitadākūtam - idaṃ vanamityādau 
sarvapekṣayā vanasya vanāpekṣayā tarūṇāṃ cānuvṛttireveti 
sarvatrābheda eva | yadā tu cūtañcampaka ityādipratītiḥ, 
tadā vanāpekṣayā cūtacampakayoranuvṛttiriti na bhedaḥ, 
paramparāpekṣayā tu vyāvṛttireveti bhedaḥ | itthaṃ 
prakṛte'pi prakāśāpekṣayā samaṣṭivyaṣṭyośca na bhedaḥ, 
parasparāpekṣayā tu yathāyogyamavasthānam | ataḥ 
sarvatrānuvṛttakramatvam, sakramatvaṃ dvairūpyaṃ ca 
vyāvṛttamiti prakāśaikātmpameva pāramārthikam, 
bhedastvavimarśasyaiva vilasitamiti || 33 ||

	etadeva vivicya darśayati -

pītādiṣu hi na nīlaṃ teṣvatra ca bhāti cākṣuṣaṃ jñānam |
na śrautrādiṣu tadapi jñātā teṣvatra cānugataḥ || 34 ||

	yaduktaṃ jñeyaṃ jñeyāntarāpekṣayā kramikameveti, 
tadudāhartumāha - pītādiṣu hi na nīlaṃ yadā hi pītamiti 
pratipattiḥ, na tadā nīlam | evaṃ mitho vyāvṛttarūpatvād 
jñeyaṃ jñeyāntarāpekṣayā kramikameva | yaccoktaṃ 
jñānaśaktiriva sakramākramamiti, tadupadarśayati - teṣvatra ca 
bhāti cākṣuṣaṃ jñānaṃ teṣu pītādiṣvatra nīle ca, na 
śrautrādiṣu | tadapi śrautraṃ śrāvaṇaṃ jñānaṃ, tadapi 
cākṣuṣam | evaṃ sakramākramatvād jñānaṃ śaktiriveti 
yuktam | yaccoktaṃ madvad jñāteti, tadarthamāha - jñātā 
teṣvatra cānugataḥ | teṣu pītanīlādiṣu cākṣuṣeṣu | atra 
śrautrādike | ataḥ sarvatrānuvṛttarūpatvānmadvad jñātetyapi 
siddham || 34 ||

(p. 15)

	yata itthamarthasvarūpanirṇayaḥ, tataḥ -

jñātāraṃ māṃ jñānaṃ śaktiṃ tritayātmakaṃ 
punarjñeyam |
avikalpaṃ bhāvayataḥ so'haṃ sā tat trayaṃ tacca || 35 ||

	jñātāraṃ māmavikalpaṃ bhāvayataḥ so'ham uktena 
nayena vikalpahetorasambhavād jñātṛprakāśāvaikātmyena 
bhedasaṃskāropaśamādantardṛḍhapratipattyā 
pariśīlayatastadbhedabhramāpagamalakṣaṇā siddhirbhavati | 
tathā jñānaṃ śaktim avikalpaṃ bhāvayataḥ sā tad 
uktanayenaiva śaktijñānayorabhedabhāvanādārḍhyena 
tadabhedapratyabhijñānarūpā siddhiḥ | tathā ca 
tritayātmakaṃ punarjñeyaṃ tathā bhāvayataḥ trayaṃ tacca | 
vedyasya prakāśajñātṛbhyāṃ śaktijñānābhyāṃ 
jñeyāntareṇa saha (ca) sthito yo'yaṃ duruttaro bhedabhramaḥ, 
tasya samūlonmūlanarūpā siddhiḥ sadya eva | atra so'haṃ sā 
tat trayaṃ tacca ityeṣu triṣvapi vākyeṣu bhavatītyādikā kriyā 
nopāttā, api tu tādātmyasya svarūpameva niveditam | ato 
naitadeṣāmaikātmyaṃ sādhyam, api tu 
nityasiddhamevoktābhiryuktibhiḥ pratyabhijñāyata 
ityanusaṃhitamācāryeṇa || 35 ||

	tatra jñātuḥ kramikatvasya nityasopādhikatvāt 
prakāśatādātmyaṃ nityasiddhamityupadiśati -

santānāntaravāhe jñātā vyāvṛttabhāsanaḥ kramikaḥ |
jīvākhyo madyogānmadvat syādakramābhāsaḥ || 36 ||

	santānāntaravāhe 
nīlasaṃkalpavikalpādyekasantānasamanantaraṃ 
pītasaṅkalpavikalpādau santāne vahati sati vyāvṛttabhāsano 
jñātā kramikaḥ nīlasyāvabhāsako'smi 
pītasyāvabhāsako'smi iti 
parasparaparihārarūpeṇāvasthitagrahaṇatvād grāhakaḥ 
kramavān | yadā cetthaṃ kramikatā, tadaiva cāsau jīvākhyaḥ, 
vastutaḥ śivasya sato'sya jīva iti saṃjñā tatkālamātrameva | 
madyogāt tu yadetanmayi kramikatvaṃ tad vedyopādhikameva | 
vastutastu nīlasya pītasya cāvabhāsakatvādanuvṛttaḥ san 
sarvadā sarvānuvṛttaprakāśātmaka 
evāsmītyevaṃrūpatvānmama paraprakāśasya 
yogādvastuvimarśalakṣaṇāt saṃsparśāt madvat 
syādakramābhāsaḥ | yathā prakāśo nityamakramameva 
bhāsate, tathā grāhako'pi | tasyāmeva 
pītādigrahaṇadaśāyāṃ 
prakāśaikātmyenākramamevāvabhāsate | anena prabuddhasya 
viśvapratiyogitvaṃ yadā tadaiva śivatvam, yadā tu 
pratiniyatārthapratiyogitvaṃ tadā grāhakatvamiti 
dvairūpyānatikramād jīvatvasaṃskāraḥ sadānuvartata eveti 
yo'yaṃ bhramaḥ sthitaḥ, sa dūrataramutsārita uktanayena 
pītādigrahaṇadaśāyāmapyakramaparipūrṇaikaghanaprakāśa
atmakaśaṅkarasvabhāvatvādityupadiṣṭaṃ bhavati || 36 ||

	atha vetttratiriktatayā vedyamiti vedanamiti ca 
kakṣyādvayakalpanaṃ yāvatīmevāsti vimarśavandhyāṃ 
kālakalāṃ tāvadevāsti vedyaṃ vedanaṃ ca | vimarśe tu kṛte 
nobhayamapyasti prakāśabahirbhāvenetyupadiśati -

(p. 16)

vedyaṃ svakramaviddhāṃ vittimanupraviśadaṅgaviṣayādyam |
veditari vittimukhato līnaṃ tallakṣaṇaṃ bhavati || 37 ||

	aṅgaviṣayādyaṃ bhogāyatanabhogyādyātmakaṃ 
dehapītādi vedyam | svakramaviddhāṃ vittimanupraviśad 
arthenaiva viśeṣo'sti nirākāratayā dhiyām iti nayena yo'rtha 
upādhistādrūpyamāpadyamānaṃ vedanamanupraviśati, 
grahaṇakautukoparamādindriyavyāpāranivṛttau pītajñānaṃ 
mama jātamiti vedanātmatāmāpadyate | atha veditari 
vittimukhato līnaṃ vittimeva mukhīkṛtya vittilayasamaye viditari 
līyate | tathā līnaṃ sat tallakṣaṇaṃ bhavati ūrmau līnam 
ūrmilayamukhenābdhau budbudādīva tadekātmatāṃ 
vastutaḥ satīmevāvalambate | iha prakāśasyaiva 
śivādivastutadudayasthityāditadbhedādirūpaprapañcātmanā 
sphuraṇāt prakāśabahirbhūtaṃ na kiñcidupalabhyate, na 
copapadyate, nāpyupayujyate | 
atovettṛvedanādivikalpānāmūrmyādivat tadabhinnatayaiva 
yadunmajjanaṃ tadeva vetttrādivastu sattā 
tadudayādistadbhedaśca | asyārthasyaivaṃvimarśa eva śivatvam 
| amando vimarśaḥ prabuddhatā | avimarśastu 
paśutvamityupadeśaniṣkarṣaḥ || 37 ||

	atha yathā vedakasya saḥ tvam ityādipratyayaviṣayatayā 
bhedamāśaṅkya parihṛtaḥ prathamo madhyamaḥ (23 ślo.) 
ityādinā, tathaiva vedyasyāpi smṛtyādipratyayaviṣayatayā 
bhedānāśaṅkya pariharati -

smṛtyanubhavānusaṃhitivaśatastajjagadidaṃ tathā tadidam |
svairyahamābhāsayitā bhinnaṃ cāpohanena mithaḥ || 38 ||

	smṛtivaśāt taditi, anubhavavaśād idamiti, anusaṃhitiḥ 
pratyabhijñā tadvaśāt tadidamiti ca śivādi jagat 
svairyahamābhāsayitā svatantro'haṃ sṛjāmi | kathaṃ 
bhinnaṃ cāpohanena mithaḥ mitho vyāvartanena bhinnaṃ 
cakārādabhinnaṃ ca | so'yaṃ svairimṇo mahimā | mitho 
vyāvartanasyānyānyanimeṣarūpatvād bhinnatayā sṛjāmi, 
uktayuktibhiḥ pratyavamarśane kṛte 
vyāvṛttyapagamādabhinnatayā ca, vimarśasya 
vyāvṛttyātmakanānānimeṣagrasanaikasvabhāvatvāt | 
vimarśaśaithilye hi tad etad ityādi vyāvṛttarūpatodayaḥ, kṛte 
tu vimarśe tadādiviśeṣavigalanāt prakāśaikasāmrājyamiti 
bhāvaḥ || 38 ||

	uktarītyā prakāśameva bhittitvenāśritya 
tadabhinnatayaiva 
tadetadādibhedānāmudayalayādyanabhyupagacchato 
bhedavādino bādhakaṃ tarkamāha -

smṛtiranubhavasya bhānaṃ so'rthasya dvau sahānusandhānam 
|
tritayamapi māṃ vinaikaṃ kramarahitaṃ na ghaṭate viduṣām 
|| 39 ||

	anubhavasya bhānam ayaṃ nīla ityādyarthaviṣayasya 
jñānasya yadetad bhānaṃ, tannilādyarthavyapekṣayā smṛtiḥ | 
so'rthasya sa iti smṛtimūlabhūtānubhavaḥ parāmṛśyate | 
arthasyetyatra bhānamityunukṛṣyate | (p. 17) arthasya bhānaṃ 
tvanubhava ityarthaḥ | dvau saha tāvetau smṛtyanubhavau 
dvāvapi 
dṛṣṭacarārthapratisandhānavelāyāmekapratyayatāpannau 
anusandhānaṃ pratyabhijñocyate | tadetad kramikaṃ 
tritayamapi kramarahitaṃ māmekaṃ vinā na ghaṭate 
sarvapramitibhājanamata evānusyūtaṃ 
prakāśamekamantareṇa nopapadyate | yadyakramikaḥ 
sarvānusandhātā prakāśo nābhyupagamyeta, tadā 
kramikābhimataṃ tadetadityādyapi nirbhittikaṃ 
citramāpadyetetyarthaḥ || 39 ||

	yata ittham, ataḥ -

astamitamarthajātaṃ bhātvā bhinnamiva ruddhatadbhānam |
madbhānaikātmyena srota ivābdhau sthitaṃ hi mayi || 40 ||

	arthajātaṃ bhinnamiva bhātvā vastuto bhedāsambhavād 
idaṃnīlajñānasyāpyupaśamāvasare nīlamastamitamiti ca 
bhānaṃ ruṇaddhi prakāśasyāntaravamajjayati | tathābhūtaṃ 
tu madbhānaikātmyena vartate | athārthajātamapi 
prakāśātmakameva prānte bhavatīti bhāvaḥ || 40 ||

iti śrīvirūpākṣapañcāśikāyāṃ vivṛtisametāyāṃ 
vimarśaskandhastṛtīyaḥ ||


atha caturthaḥ skandhaḥ

	atha caturtho vibhūtiskandha ārambhaṇīyaḥ | tatra 
vibhūtyāvirbhāvāṅgatvenāprabuddhādīnāṃ 
pratītiprakāraḥ prathamaṃ nirūpyate matsthamapi ityādi 
ślokacatuṣkeṇa | tatrāprabuddhaḥ, prabuddhakalpaḥ, 
prabuddhaḥ, suprabuddhakalpaḥ, suprabuddha iti pañca 
pramātāraḥ | teṣu yasya yādṛśī pratītiḥ, tāṃ vibhajya 
darśayati -

matsthamapi bhuvanavṛndaṃ bahiriva mad bhāti māyayā 
bhavinām |
atha vidyayā bhaved bhavapadināmantarbahiṣṭvena || 41 ||

	matsthamapi uktanyāyena prakāśātmatayā 
madbhittilagnamapi bhuvanavṛndam anāśritādikālāgnyantaṃ 
bhuvanamaṇḍalaṃ bhavināṃ bahiriva mad bhāti | bhavo 
bhedapratipattiḥ, tadvatāṃ sāṃkhyādisiddhāntānām | tatra 
hetuḥ māyayā abhinne vastuni bhinnapratītyātmikayā 
māyayā | bhavapadināṃ tu yeṣāṃ bhavo nāsti 
tatsaṃskārarūpaṃ tu bhavāspadamasti te bhavapadino 
vidyāpramātāraḥ 
samprajñātasamādherarvākparvapraviṣṭāśca, teṣām 
antarbahiṣṭvena bhaved antaḥsaṅkalpādirūpatayā 
bhinnamivābhāti | tatra hetuḥ - vidyayeti śuddhayā || 41 ||

	athānayoryasya bahirbhāti, so'tra saṃvidupadeśe yogyaḥ 
paśurityāha -

grāhakamevaṃ tvajaḍaṃ jaḍamanyad grāhyamasya yo manute |
māyāvimohitātmā bodhyaḥ so'ṇurbhavī sadbhiḥ || 42 ||

	grāhakam ajaḍaṃ cidātmakam, grāhyaṃ 
jaḍamacidātmakam, anyacca manute yaḥ sa māyāvimohitātmā 
yeyaṃ grāhyābhimate vastuni jaḍatvenānyatvena ca pratītiḥ, 
saiva māyā, tayā vimohitātmā apratyabhijñātasvarūpaḥ, ata 
eva bhavī sadbhirbodhyo'nuḥ 
pratyabhijñātasvarūpairgurubhirupadeśyaḥ paśuḥ, 
yadāgamaḥ -

	anyatantreṣu ye muktā dharmādharmakṣayānnarāḥ |
	te'tra rudrāṇavaḥ proktāḥ kālakarmavivarjitāḥ || iti |

	anena 
tārkikamīmāṃsakādīnāmapratyabhijñātacetyaviviktacit-
svarūpāṇāṃ sacchāstropadeśe naivādhikāra ityupadiṣṭaṃ 
bhavati | teṣu saṃvitsiddhāntaprakāśane pratyavāyaśrutiśca -

	anyāyāt kathanaṃ kurvannakāle mṛtyumāpnuyād | iti |

	ataḥ paśuṣu saṃvitsiddhāntārtho gopanīya iti śivājñā 
sarvathā nollaṅghanīyaiva || 42 ||

	evamaprabuddhasya prabuddhakalpasya ca pratītiprakāro 
vivicya darśitaḥ | yastu prabuddhaḥ, tasyedānīṃ vivecayati -

(p. 19)

jaḍatātmikāmidantāmathājaḍatvātmikāmahantāṃ ca |
sāmānādhikaraṇyādidamahamiti budhyate dvipadī || 43 
||

	dvipadī bhavodbhavobhayasaṃskāravaśāt 
bhedābhedadaśāvasthito jaḍatātmikāmidantām idamiti 
pratīyamānaṃ jaḍaṃ vastu athājaḍatvātmikāmahantāṃ ca 
ajaḍamiti pratīyamānamahaṃvastu ca sāmānādhikaraṇyād 
abhedāropaṇena bhedāṃśamavamajjayan idamahamiti budhyate 
svaśarīrakalpatayā dvairūpyeṇa paśyati | seyamīśvaradaśā || 
43 ||

	atha yaḥ suprabuddhakalpo yaśca suprabuddhaḥ, tayoḥ 
pratītiprakāraṃ vivecayati -

udbhavināṃ kevalayā nimagnamantaḥpade dṛśā bhāti |
magnonmagnobhayavidhamunmanayā mayi punaḥ pūrṇe || 44 
||

	abhedapratipattilakṣaṇaṃ kaivalyamudbhavaḥ | tadvatām 
antaḥpade ahamātmake svarūpe nimagnaṃ bhāti 
idampratītiviṣayaṃ vedyaṃ nimiṣitaṃ pratīyate | kena hetunā 
dṛśā vimarśaśaktyā | iyamahantācchāditāsphuṭedantāmayī 
sadāśivadaśā | ataḥ suprabuddhe ata eva pūrṇe mayi prakāśe 
magnonmagnobhayavidhaṃ nimiṣitatvenonmiṣitatvena ca 
dvirūpaṃ pratīyate | yathā hi jaladhau taraṅgādi 
nimiṣadunmiṣacca bhavati, sarvasyāmeva daśāyāṃ jaladhireva 
tat, tathā śivādi viśvaṃ madātmakameva sadunmiṣati, 
madvyatiriktaṃ ca mayyeva nimiṣatīti | evaṃ 
vastuyāthātmyapratyabhijñāne hetuḥ, unmanayā 
svasvarūpāvasthitirevonmanā, yadāgamaḥ -

	unmanā sā tu vijñeyā mano yatra na vidyate | iti || 44 ||

	evamupadiṣṭaṃ pratītikramaṃ paryālocayato 
yadonmanayā pūrṇatvasiddhiravicalā, tadā sa yogī siddhaḥ 
suprabuddha ucyate | tasyecchāmātreṇābhimatānāṃ 
vibhūtīnāmāvirbhāvo bhavatītyāha ślokāṣṭakena | 
tatrāparasiddhyāvirbhāvaprakāraṃ prapañcayati -

ravisomataḍidvajrāmbudavāḍavajaladhigiriguhāraṇyaiḥ |
dṛḍhabhāvitātmabhāvairyogī tatkarma nirvahati || 45 ||

	vajraṃ dambholiḥ | dṛḍhabhāvitātmabhāvaiḥ 
dṛḍhamātmatvena bhāvitaiḥ ravyādibhiḥ yogī tat karma 
nirvahati ravyādiṣvartheṣu yadyajjagatprakāśanādi karma 
tattannityasiddhaṃ sadeva pratyabhijñānadārḍhyād 
arthakriyākāritālakṣaṇaṃ nirvāhaṃ nayatītyarthaḥ | 
atraitadākūtam - uktanayena ravyādyartharūpeṇa 
svayamevāvatiṣṭhate, vimarśadaurbalyena tu vibhinna iva sthitaḥ 
| prabalena vimarśena bhedabhramasaṃskārāpagame 
viśvātmakasya sataḥ sarvā eva siddhayo nityasiddhā eva 
pratyabhijñānadārḍhyādarthakriyākāriṇyo bhavantīti 
sarvatraiva sisādhayiṣuṇā 
viśvātmakaparipūrṇaparaprakāśātmakasvasvarūpādavicalatai
va ravyādyātmakatvabhāvanā 
sarvātmakatvabhāvanāśeṣatāṃ netavyeti śrīguravaḥ || 45 ||

(p. 20)

yā devatā yamarthaṃ karoti tenārthino dṛḍhaṃ tasyām 
|
vidhṛtāhaṅkārasya kṣaṇena so'rthaḥ samāyāti || 46 ||

	yā devatāsti loke herambabhāratīhariharādikā, sā yaṃ 
yamarthaṃ karoti 
pratyūhadhvaṃsavākpravartanapālanasaṃharaṇādikaṃ 
kāryaṃ niṣpādayati, tenārthinaḥ tena prayojanavataḥ 
tamarthaṃ sisādhayiṣorityarthaḥ | tasyāṃ dṛḍhaṃ 
vidhṛtāhaṅkārasya tasyāmavicalatvenaikātmyamanusandadhato 
yoginaḥ kṣaṇena so'rthaḥ samāyāti so'rtho nirvilambaṃ 
siddhyati || 46 ||

	atha tatra siddhīrāha -

dhāraṇasaṃgrahapākavyūhāpratighātalakṣaṇairbhūtaiḥ |
svasvaniviṣṭāhantairyogina iṣṭā kriyā bhavati || 47 ||

	dhāraṇalakṣaṇaṃ bhūtaṃ pṛthivī | 
saṃgrahalakṣaṇamāpaḥ | pākalakṣaṇaṃ tejaḥ | 
vyūho'vayavasaṃhananam, tallakṣaṇaṃ vāyuḥ | 
apratighāto'vyāhataprasaratvam, tallakṣaṇamākāśaḥ | etaiḥ 
pañcabhirbhūtaiḥ pratisvaṃ dṛḍhamātmatvenānusaṃhitaiḥ 
yogina iṣṭā kriyā bhavati 
sisādhayiṣitadhāraṇādikarmasiddhirbhavati || 47 ||

iti tanmātrākarmajñānendriyamānasāsmitādhīṣu |
avyakte puṃsi tathā dhṛtacitiśaktiśca tatkarmā || 48 ||

	asmitāhaṅkāraḥ | eteṣu tanmātrādiṣumanteṣu tattveṣu 
iti dhṛticitiśaktiḥ uktenaiva nayena vidhṛtāhaṅkāraḥ | sa ca 
tatkarmā tattatkarmasiddhimān bhavati || 48 ||

rāganiyatyoḥ kāle vidyākalayorguhāsarasvatyoḥ |
īśasadāśivaśaktiṣu śive ca tadvat kṛtāhantaḥ || 49 ||

	guhā māyā | sarasvatī śuddhavidyā | tadvaditi 
tatkarmetyanukṛṣyate || 49 ||

	prasaṅgācchukādīnāṃ siddhayaḥ kṣodīyasya ityāha -

śukavāmadevayorapi kṛṣṇadadhīcyostathā ca vainyasya |
bhūtātmayogajaṃ khalvārṣe vaiśvātmyamākhyātam || 50 ||

	bhūtātmayogajaṃ pañcabhūtadhāraṇodbhavam | 
vaiśvātmyaṃ bhūtapañcakātmaprapañcarūpam | ārṣe 
itihāsādau śāstre | uktāsvetāsu siddhiṣu guhāsiddhyantā 
aparāḥ, anyāḥ pañca parāḥ sārasvatyādisiddhayaḥ || 50 ||

	athedānīṃ sarvasiddhimūrdhanyaṃ siddhidvayaṃ 
ślokābhyāmāha -

kālāgnikoṭidīptāṃ dāhe pāśoccayasya paṭu tṛptau |
amṛtaughavṛṣṭimūrtiṃ smara śaktiṃ bhava gururjagataḥ || 51 
||

(p. 21)

	kālāgnikoṭidīptāṃ pralayaprabuddhakālāgnikoṭivat 
sarvādhvanirdāhakṣamānavacchinnajvālājālarūpatayā 
dīpyamānām | pāśoccayasya dāhe śaktiṃ paṭu 
smara ṣaḍadhvalakṣaṇasya pāśasya dāharūpāyāṃ śuddhau 
citiṃ nirargalamanusandhehi | tṛptau amṛtaughavṛṣṭimūrtim 
āplāvanalakṣaṇāyāṃ tu śuddhau tadvadeva 
sarvādhvakramaṇakṣamānavacchinnasudhāsamudrasahasrasampa
ata-mayīṃ paṭu smara | atra dāhāplāvanābhyāṃ 
sakalīkaraṇamapyupalakṣyate, yaduktamācāryapravaraiḥ -

	kālāgnikoṭirucimamba ! ṣaḍadhvaśuddhā -
		vāplāvaneṣu bhavatīmamṛtaughavṛṣṭim |
	śyāmāṃ ghanastananatāṃ sakalīkṛtau ca
		dhyāyanta eva jagatāṃ guravo bhavanti || iti |

	ata iṣṭadevatāmūrtyātmakasaṅkalpakoṭimayatvena 
viśvānucintanalakṣaṇaṃ sakalīkaraṇamapyupadiṣṭaṃ 
mantavyam | bhava gururjagato yāvato'dhvanaḥ śuddhiḥ kṛtā, 
tāvato niśśeṣasyaiva jagato'nugrahītṛtayā 
gururācāryapravaro bhūyāḥ | atraitadākūtam - 
yadetacchodhanaṃ kriyate na tadasya dehātmakatayā 
saṃkṣiptasya ṣaḍadhvasaṃghātasya, api tu sarvasyaiva, 
uktanayena sarvasyaivācāryāderviśvaśarīratvāt | na 
hyetadācāryāditvaṃ yat pratiniyatadehena dehitvam | ato 
viśvaśarīreṇa satā viśvasyaiva śuddhiḥ kāryeti 
śāstropapāditayuktikrameṇa prakāśaikātmyamasya viśvasya 
paśyato yat svarūpāvasthānaṃ sa sarvasyaivādhvano dāhaḥ | 
tadeva ca prakāśaikātmyaṃ vimṛśyamānaṃ 
ciccamatkārātmakamāplāvanam | prakāśasya 
vimarśaikaghanatāpratyabhijñānadārḍhyāt 
parānandāvirbhāvaḥ sakalīkaraṇam iti 
śrīmadyogīśvarācāryapādāḥ || 51 ||

	evaṃ gurulābharūpāṃ parāmādyāṃ siddhimupadiśya 
dvitīyāmapyupadiśati -

khyātimapūrṇāṃ pūrṇakhyātisamāveśadārḍhyataḥ 
kṣapaya |
sṛja bhuvanāni yathecchaṃ sthāpaya hara tiraya bhāsaya ca || 52 
||

	sārastavāyaṃ sarvopadeśaniṣkarṣaḥ | apūrṇā pūrṇā 
ceti khyātidvayamevāsti, na vastvanyat | tatra pūrṇakhyātiṃ 
vastubhūtāṃ sudṛḍhamavaṣṭabhya 
kādācitkatvādavastubhūtāmapūrṇāṃ khyātiṃ kṣapaya 
pratikṣaṇamanusandhānadārḍhyādunmūlaya | tathā 
kṣapayan sṛja bhuvanāni yathecchaṃ sthāpaya hara tiraya 
bhāsaya ca | tathāvasthitasya te ye svasvarūpāvārakatayā 
sammatā padārthānāmābhāsanaśaktyādayo vikalpāḥ, ta eva 
te jagatsṛṣṭyādirūpatayā pratyabhijñātāḥ 
sarvasiddhisamaṣṭyātmakaṃ pāramaiśvaryamāviṣkariṣyanti | 
ata evaṃ svarūpe nityamavatiṣṭhasvetyupadeśasarvasvam | atra 
ravisoma ityādiṣu śivāntāsu vibhūtiṣu tatkarma nirvahati 
ityādinā tāṭasthyaprakāśanāt smaraśaktiṃ bhava 
gururjagataḥ iti, apūrṇakhyātiṃ kṣapaya bhuvanāni sṛja iti ca 
sādaramupadeśācca pakṣapātaḥ pratyāyyate | (p. 22) ata evaṃ 
pratyabhijñātasvarūpeṇa siddhyantarasyābhāsabhūtatvāt 
tadabhiniveśo na kāryaḥ | agre tu siddhidvaye 
nityapratyavamarśābhiniveśinā 
bhavitavyamityanakṣaramupadiśyata iti śivam || 52 ||

	atha śāstramupasaṃharannāha -

iti bodhitaḥ sa indro deveṣvadhikāramalamapohya svam |
āviṣṭaśaktitattvaḥ śivavadapaśyat svamātmānam || 53 ||

	iti prathamaskandhena śarīrabāhyābhimate śivādivastuni 
śarīratāṃ sopapattikaṃ pratyabhijñāpya atha 
viśvaśarīratvaśuddhau dvitīyaskandhena śarīratvena 
pratiyogibhūtasya sataḥ svasvāmibhāvalakṣaṇaṃ 
bhedabhramamapanetuṃ viśvasya 
prakāśaikaghanatvamupapatībhiḥ sthirīkṛtya tathā 
sthirībhūtasya vaiśvātmyasya 
viparītabhāvanādibhirdoṣairdaurbalyaṃ mā bhūditi 
tṛtīyaskandhena vividhān 
vaiśvātmyavimarśanaprakārānupadiśya caturthena skandhena 
siddhyāvirbhāvaṃ 
jagadgurutvaśivatvayormahāsiddhyornityasiddhatvapratyabhijñā
na-lakṣaṇāṃ mahāsiddhiṃ cāvicalāmuktvā bodhito 
vastuyāthātmyaṃ samyakpratyabhijñāpitaḥ sa indraḥ svaṃ 
deveṣvadhikāramalamapohya svargasyāhamadhipatiriti 
parasvarūpasaṃkocalakṣaṇaṃ paśutvamavadhūya 
svātmānaṃ śivavadapaśyat śivo bodhakatvena purovasthitāḥ 
śrīmadācāryavirūpākṣanāthapādāḥ, evaṃ bodhitasya tasya 
guruvyatirekeṇa śivāntarāsambhavāt tadvadapaśyat | na 
tadānayorbodhyabodhakayorjñāne tāratamyakalā kācit, api tu 
jagato'sya guruḥ sākṣāt parameśvara evāsmi iti 
niṣpratyavāyaṃ pratyapadyateti śivam || 53 ||

iti śrīvirūpākṣapañcāśikāyāṃ 
mahāmāheśvaravidyācakravartikṛtavivṛtisametāyāṃ 
vibhūtiskandhaścaturthaḥ ||

	svarūpapratyabhijñānamanāyāsena lipsubhiḥ |
	pañcāśikāsuviśadā vṛttireṣā niṣevyatām ||
	kṛteyaṃ vivṛtirladhvī śrīvidyācakravartinā |
	govindacandradhīnāmni nikaṣe viniveśitā ||
	namaḥ śivāya gurave devāyānandamūrtaye |
	parabrahmasvarūpāya devadevāya śambhave ||

|| samāptaścāyaṃ granthaḥ ||





###########   END OF FILE  #######
