####################################################
MUKTABODHA INDOLOGICAL RESEARCH INSTITUTE
Use of this material (e-texts) is covered by Creative Commons license BY-NC 4.0
Catalog number: M04001
Uniform title: hayaśirṣsapañcarātra
Secondary title: The Hayasirsa Paancharatram
Editor : Pandit Bhuban Mohan Sankhyatiratha

Description: 
A Vaishnava Pancharatra Samhita dealing entirely with matters related to the construction and re-construction of temples and consecration of images.


Notes: 
Data entered by the staff of Muktabodha under the direction of Mark S.G. Dyczkowski.

Revision 0: April 27, 2017

Publisher : Varendra Research Society
Publication year : 1952
Publication city : Rajshahi East Bengal
Publication country : India
####################################################



 p. 1)

hayaśīrṣapañcarātram 

ādikāṇḍam 

prathamaḥ paṭalaḥ 

(śāstrāvatāraḥ)

oṃ namo vighneśvarāya [oṃ namo gaṇeśāya kh, g] |

mārkaṇḍeya uvāca - 

kathaṃ hayaśirā viṣṇuḥ prādurbhūtaḥ purā vibhuḥ |
kiṃ nimittañca deveśo dadhāra ruciraṃ vapuḥ || 1 ||

hayaśīrṣaṃ jagatsvāmī purā nārāyaṇaḥ prabhuḥ |
śrutamāsīcca bhavatā yaduktaṃ parameṣṭhinā || 2 ||

ādya yat pañcarātrāṇāṃ tanmamācakṣva pṛcchataḥ [pṛcchataḥ k, pūrvataḥ 
kh, g] |

bhṛguruvāca - 

śṛṇu vatsa ! pravakṣyāmi pañcarātraṃ purātanam || 3 ||

saptiśīrṣaṃ namaskṛtya yasmād bhakto'si keśave |
tasmādarhasi tacchrātuṃ pañcarātraṃ purātanam || 4 || [saptītyataḥ 
purātanamityantaṃ pādacatuṣṭayaṃ kh, g, pustakayornāsti |]
---------------------------------------------------------------------------------------------------------------------
-------
śrīśrīhayaśīrṣāya namaḥ |

1|2| hayaśīrṣamiti - jagatsvāmī nārāyaṇaḥ prabhuḥ kiṃ nimittaṃ hayaśīrṣaṃ 
vapurdadhariti pūrvaślokena śrutamāsīditi parameṣṭhinoktamityanena cānvayaḥ |

4 | prakṛtaśāstraśravaṇopayogitāmāha saptiśīrṣamityādinā | saptiśīrṣaṃ 
hayaśīrṣam 

p. 2)

purā kila virūpākṣaḥ sārddhaṃ gauryā maheśvaraḥ |
caturmukhañca [ca k, sa k, g] papraccha vairājabhavane sthitam [sthitaṃ k, g, sthitaḥ 
kh] || 5 ||

maheśvara uvāca - 

pañcarātraṃ purā pṛṣṭastvayā hayaśirā vibhuḥ |
madhukaiṭabhayorhantā saikārṇavañjale vibhuḥ || 6 ||

samarpiteṣu deveṣu [samarpiteṣu vedeṣu kh, g, k pustake manaṃ iti |] caturṣveva 
mahāmate |
tat sarvaṃ me samācakṣva vistarāccaturānana || 7 ||

brahmovāca - 

ekārṇave durāloke naṣṭe sthāvarajaṅgame |
naṣṭacandrārkapavane vinaṣṭagrahatārake || 8 ||
---------------------------------------------------------------------------------------------------------------------
-------
5 | sthitamitipāṭhe caturmukhaviśeṣaṇam | sthita itipāṭhe maheśvaraviśeṣaṇaṃ tatra 
āgatya sthita ityarthaḥ |

6 | saikārṇavajala iti - gamyamānasya bhūtala ityasya viśeṣaṇam |

7 | samarpiteṣviti - vedeṣu samarpiteṣu tvatto vedānapahṛtya rasātalaṃ praviṣṭābhyāṃ 
madhukaiṭabhābhyāṃ tānādāya bhagavatā hayaśirasā tubhyaṃ pratyarpiteṣvityarthaḥ 
|

8 | atra brahmovācetyanantaraṃ - 

dvidhā cakāra vai tūrṇaṃ maṇḍalantu hiraṇmayam iti kh g pustakayoradhikaḥ pāṭho 
dṛśyate paramatra prakṛtapralayavarṇanaprasaṅge hiraṇyāṇḍasyānavasaratvāt tato 
nārāyaṇo devastejasā tena vai sṛjat | hiraṇyamaṇḍaṃ bhagavān ityādivakṣyamāṇa-
caturdaśaślokāṃśena tataḥ svayambhurbhagavāniti prakramyābhihitena 
tadaṇḍamabhavaddhaima mityādimanuvacanena ca sṛṣṭiprākkṣaṇa eva 
hiraṇmayāṇḍotpattivarṇanāt dvidhā cākaravaṃ tūrṇaṃ maṇḍalantu hiraṇmayam | iti 
vakṣyamāṇagranthena 

p. 3)

śeṣaparyaṅkamāsādya supte deve janārdane |
śṛṇu vai [vai k, me kh, g] yattadā vṛttamekārṇavajjale purā || 9 ||

śete yo'rṇavamadhyastho nāgaśayyāgataḥ prabhuḥ |
nārāyaṇaḥ sa bhagavānādidevaḥ purātanaḥ || 10 ||

saṃhṛtya sarvalokān vai yoganidrāvaśaṃ gataḥ |
tasya suptasya dehe tu tejo divyaṃ mahad vibhoḥ || 11 ||

padmarūpeṇa nābhau tu prabhūta [tu prabhūtaṃ k, tatprasūtaṃ kh, g] 
nirjagāma ha |
pradīpa-iva tat padmaṃ pradīptaṃ viṣṇutejasā || 12 ||

sahasrādityasaṅkāśaṃ sahasradalakeśaram |
tato nārāyaṇo devastejasā tena vai sṛjat || 13 ||

hiraṇyamaṇḍaṃ bhagavān garbhastasminnahaṃ punaḥ |
dvidhā cākaravaṃ [cākaravaṃ k, cakāra vai kh, g] tūrṇamaṇḍaṃ tattu [aṇḍaṃ 
tattu k, asuptaṃ tu kh, g] hiraṇmayam || 14 ||

tatra cedaṃ mahadrūpaṃ [rūpaṃ k kūpaṃ kh, g] hiraṇmayamidaṃ mama |
caturvāhuṃ caturvaktraṃ jaṭāmukuṭamaṇḍitam || 15 ||
---------------------------------------------------------------------------------------------------------------------
-------
pīnaraktyāpatteḥ , k saṃjñite prācīnatamapustake'parigṛhītatvācca nāyamaṃśo 
mūle niveśitaḥ |

13 | sṛjadityaḍāgamābhāva ārṣaḥ |

14 | garbha iti - tasmin aṇḍe garbhabhūto'haṃ tadaṇḍaṃ dvidhākaravamityanvayaḥ 
tasminnaṇḍe sa bhagavānuṣitvā parivatsaram | svayamevātmano 
dhyānāttadaṇḍamakarodvidheti manuvacanasaṃvādāt | cakāreti pāṭhe'pyahamiti 
yojyam | 

p. 4)

evambhūtadapuḥ so'haṃ tasmin padme vyavasthitaḥ |
āvartayastadā [āvarttayaṃ k, avartta(rṇa) yaṃ kh, g] vedān [vedān kh, g, vedaṃ 
k] sāṅgopāṅgapadakramān || 16 ||

upāsāñcakrire mahyaṃ vedā dehabhṛtastadā [dehabhṛtaḥ k, darabhṛtaḥ kh, g] |
vedābhyāsaratestatra svedavindurajāyata || 17 ||

sa padmapatramāsādya dvidhābhūto'patattadā |
rajastamomayau tasmājjātau daityau balotkaṭau || 18 ||

madhukaiṭabhanāmānau mahābalaparākramau |
tatastau mama vedān vai jahnatuḥ pāpaniścayau || 19 ||

saśarīreṣu vedeṣu hṛteṣvatha maheśvara [maheśvara g, maheśvaraḥ k, kh] |
bodhito'sau mayā devaḥ padmanābhasya cānanāt || 20 ||
---------------------------------------------------------------------------------------------------------------------
-------
15 | caturvāhumiti nvāgama ārṣaḥ |

19 | pāpaniścayāviti sābhiprāyaṃ viśeṣaṇaṃ yāgādipratipādakānāṃ vedānāṃ 
vidhvaṃsanabuddhyā natu teṣu bahumānenetyarthaḥ |

20 | saśarīreṣviti sāṅgeṣu śikṣākalpādvyaṅgasahiteṣvityarthaḥ | maheśvara iti 
nirvisargapāṭhe śivasambodhanam | savisargapāṭhe tu deva ityasya viśeṣaṇaṃ tatra 
maheśvaraśabdo na śivavācī |

padmanābhasyeti - padmanābhasya ānanāt asau devo bhagavān viṣṇurmayā bodhitaḥ 
strotrādibhirāvirbhāvitaḥ | etena sa vibuddhastadā devaḥ kṛtvā hayaśirodhanam ityanena 
ca garbhodaśaya-bālamukundamukhāvirbhūtaṃ hayaśīrṣātmakaṃ dvitīyaṃ 
rūpamityavagantavyam anyathā dvitīyena śarīreṇa rasātalatalaṃ gataḥ iti 
vakṣyamāṇagrantho nopapadyate | atha yadi dvitīyena śarīreṇetyanena garbhodaśaya eva 
bhagavān svaṃ rūpaṃ 

p. 5)

sa vibuddhastadā devaḥ kṛtvā hayaśirodharam |
śaśāṅkaśatasaṅkāśaṃ nānābharaṇa-bhūṣitam || 21 ||

caturbhujaṃ gadā-cakra-padma-śārṅgadharaṃ [padmaśārṅgadharaṃ k, 
śaṅkhapadmadharam kh, g] śubham |
dvitīyena śarīreṇa rasātalatalaṃ gataḥ || 22 ||

tenāśvaśirasā gatvā vedānādāya śāśvatān |
pauṣṇavaṃ [pauṣṇavaṃ kh, g, paukṣavaṃ k] bhavanaṃ divyaṃ 
maharṣigaṇasevitam [sevitaṃ k, bhūṣitaṃ kh, g] || 23 ||

so'pyasau pradadau vedān bhūya eva jagadguruḥ |
tasmin kāle mayā pṛṣṭo devo yattat śṛṇuṣva me || 24 ||

kiyanti pañcarātrāṇi tvayā proktāni vai purā |
kathaṃ te sthāpanaṃ deva kriyate muktikāṅkṣibhiḥ [bhukti k, kh, mukti (k 
pādaṭippanyāṃ) bhakti g] || 25 ||
---------------------------------------------------------------------------------------------------------------------
-------
parihāya hayaśīrṣātmakaṃ dvitīyaṃ rūpaṃ dadharityucyate padmanābhasyeti 
bhedabodhikā ṣaṣṭhī ānanādityapādānabodhikā pañcamī ca nopapadyeti | tasmāt 
satre mamāsa bhagavān hayaśīraṣātho sākṣāt sa yajñapuruṣastapanīyavarṇaḥ | 
chandomayo makhamaya ityādiśrīmadbhāgavata-dvitīyaskandhīya-
saptadaśādhyāyaikādaśaślokena tathā viṣṇuḥ śivāya jagatāṃ 
kalayāvatīrṇastenāhṛtā madhubhidā śrutayo hayāsye | ityekādaśaskandhīya-
caturthādhyāya-saptadaśaślokena cāṃśāvatārarūpatayā pratipādanādapara eva 
garbhodaśayādayaṃ hayaśīrṣo nāmeti pratijñātamupapadyata iti sarvamavadātam | atra 
viṣṇukarṇamalodbhūtāvityādi-mārkaṇḍeyapurāṇīya-
devīmāhātmyavacanavirodhastu kalpabhedena samādheyaḥ |

p. 6)

ācāryamūrtipānāñca kīdṛśaṃ lakṣaṇaṃ vibho | [ācāryetyādi vibho 
ityantaṃ pādadvayaṃ kh, g pustakayornāsti |]
vāstuyāgavidhānañca arghyadānavidhintathā || 26 ||

śilānyāsavidhānañca kṣetrādisādhanantathā |
prāsādalakṣaṇañcaiva [sarvaṃ k, caiva kh, g] pratimālakṣaṇantathā || 27 ||

pratiṣṭhāpañcakaṃ sarvaṃ dhvajārohavidhintathā [vidhiṃ kh, g vidhiḥ (?) k] |
yadapyanyad bhavet pṛṣṭapratiṣṭhāṅgaṃ [pṛṣṭaṃ k lakṣm kh, g] sureśvara || 28 ||

ajñānād vā [vā k, ca kh, g] pramādād vā [vā k, ca kh, g] yanmayā 
nānukīrtitam |
tat sarvamakhilaṃ deva ! prasādād vaktumarhasi || 29 ||

iti hayaśīrṣe mahāpañcarātre dvādaśasāhasrike ādikāṇḍe (śāstrāvatāro nāma)

prathamaḥ paṭalaḥ [prathamaḥ paṭalaḥ kh, g prathamapaṭalam k] || 1 ||

āditaḥ ślokasaṃkhyā - 29
---------------------------------------------------------------------------------------------------------------------
-------
26 | arghyadānavidimityādīnāṃ dvitīyāntānāṃ vaktumarhasītyanenānvayaḥ | 

29 | tatsarvamakhilamiti - sarvamiti karmapadam akhilamiti kriyāviśeṣaṇaṃ 
sāmagryeṇetyarthaḥ ato na paunaruktyam |
p. 7)

dvitīyaḥ paṭalaḥ 

(pañcarātrasvarūpanirūpaṇam)

śrībagavānuvācaṃ - 

yattvayā pṛṣṭamakhilaṃ tat sarvaṃ kathayāmi te |
proktāni pañcarātrāṇi kalpe kalpe purā mayā || 1 ||

vyastāni munibhirloke pañcaviṃśatisaṃkhyayā |
ādyaṃ samastatantrāṇāṃ hayaśīrṣaṃ prakīrttitam || 2 ||

trailokyamohanaṃ tantraṃ vaibhavaṃ pauṣkarantathā |
nāradīyaṃ tathā tantraṃ prāhrādaṃ [prāhrādaṃ k, g, prāhlādaṃ kh] 
gārgyagālavam || 3 ||

śrīpraśnaṃ śāṇḍilaṃ tantraṃ tantramīśvarasaṃhitā |
satyoktamuttamaṃ [satyoktamuttamaṃ k, satyoktayuktamat (?) kh, g] tantraṃ 
vāśiṣṭhaṃ śaunakaṃ tathā || 4 ||

nārāyaṇīyamanyacca tantraṃ jñānārṇavaṃ tathā [jñānārṇavaṃ tathā k, 
jñānasya kāraṇam kh, g] |
svāyambhuvaṃ kāpilañca vihagendraṃ tahāparam || 5 ||

ātreyaṃ nārasiṃhākhyamānandākhyaṃ tathāruṇam |
baudhāyanaṃ tathā tantraṃ tantraṃ vaiśvāvatāritam [vaiśvāvatāritam k, 
viśvābhibhāṣitam kh, g] || 6 ||
---------------------------------------------------------------------------------------------------------------------
-------
1 | proktānīti etena pañcarātrāṇāṃ pravāharūpatayānāditvābhidhānādamīṣāṃ 
sāditvavādino nirastāḥ |

2 | ādyamiti - ādau bhavamityarthaḥ sṛṣṭeḥ prāk prathamameva bhagavatābhihitatvāt 

p. 8)

aṣṭākṣaravidhānantu mahātantraṃ taducyate |
samāsairvistarairete bhūtalaṃ vyāpya saṃsthitāḥ || 7 ||

tantraṃ bhāgavatattraiva śivoktaṃ viṣṇubhāṣitam |
padmodbhavaṃ purāṇañca vārāhañca tathāparam || 8 ||

ime bhāgavatānāntu [tu k, g, ca kh] tathā sāmānyasaṃhitā |
vyāsoktā saṃhitā cānyā [anyā k, eva kh, g] tathā paramasaṃhitā || 9 ||

yadanyanmunibhirgītameteṣvevāśritaṃ hi tat |
pratiṣṭhādyekadeśañca tat sarvaṃ viṣṇubhāṣitam || 10 ||

karttumicchati yaḥ [yaḥ k yat (?) kh, g] puṇyaṃ mama mūrtipratiṣṭhayā |
anveṣaṇīyastvācāryastena lakṣaṇasaṃyutaḥ || 11 ||

saṃśuddhabrahmayonistu pralayotpattisaṃsthitim [saṃsthitiṃ k saṃsthitaḥ kh, g] |
yo vetti kulajo dhīmānācāryatvantu [tu k ca kh, g] so'rhati || 12 ||

brāhmaṇaḥ sarvavarṇānāṃ pañcarātraviśāradaḥ |
krodhalobhavinirmukto doṣamātsaryavarjitaḥ || 13 ||
---------------------------------------------------------------------------------------------------------------------
-------
10 | yadanyaditi - etena prāguktāni pañcaviṃśatisaṃkhyakāni mukhyatayā 
pañcarātnaśabdapratipādyāni anyāni tu bhagavadupāsanaparāṇi tantrapurāṇādīni 
pañcarātraśāstreṣvevāntarbhūtānītyavadheyam | tataśca bhagavadupāsanaparaṃ yat 
śāstraṃ tadeva pañcarātramiti pratibhāti |

11 | karttumiti - pāñcarātrasvarūpaṃ nirūpya pratiṣṭhānuguṇācāryalakṣaṇamāha 
karttumicchatītyādinā |

p. 9)

kṣayāpasmārarahitaḥ kuṣṭharogavivarjitaḥ |
anyūnānatiriktāṅgo yuvā lakṣaṇalakṣitaḥ || 14 ||

ananyadevatābhaktaḥ śūdrānnaparivarjitaḥ |
brāhmaṇānāmalābhe [alābhe k, abhāve kh, g] tu kṣatriyo vaiśyaśūdrayoḥ || 15 
||

kṣatriyāṇāmalābhe tu vaiśyaḥ śūdrasya kalpitaḥ |
kadācidapi śūdrastu na cācāryatvamarhati || 16 ||

gṛhasthaṃ brahmacaryasthaṃ kakārāṣṭakavarjitam |
guruṃ kurvīta satatamupavāsavrate ratam || 17 ||
---------------------------------------------------------------------------------------------------------------------
-------
13 | brāhmaṇa iti - traivarṇikānāṃ yathāyogamācāryatvaṃ śūdrāṇāṃ 
tadanarhatvañcāha | tatra guṇān brāhmaṇastadādivarṇacatuṣṭayānāṃ 
brāhmaṇālābhe kṣatriyo vaiśya-śūdrayoḥ kṣatriyālābhe vaiśyaḥ 
śūdrasyācāryatve'dhikārī paraṃ śūdrasya na kvāpi tatrādhikāra iti 
vaktumupakramate brāhmaṇa ityādinā arhatītyantena | vakṣyamāṇaguṇasampannaḥ 
pañcarātraviśārado brāhmaṇaḥ sarvavarṇānāmācārya ityarthaḥ |

15 | ananyeti | ananyadevatābhaktaḥ pratiṣṭhāpyadevatopāsanānirataḥ tantrasāre 
vaiṣṇave vaiṣṇavo grāhyaḥ śaive śaivaśca śaktike | ityādinā 
tattaddevopāsakānāmeva tatra tatrācāryatvapraśasteḥ | na tu devāntaradveṣī tasya 
dvijātigurudevānāṃ nindakaḥ ityādi - tṛtīyapaṭalavacanena gurutve niṣedhāt |

17 | gṛhasthamityādi - brahmacaryasthaṃ gṛhasthamityarthaḥ | gṛhiṇo brahmacaryantu 
tāsāmādyāścatasrastu ninditaikādaśī tathetyādimanuvacanapratiṣiddha-
tattadrātrivarjanapuraḥsaram ṛtau bhāryāmupeyāt ṛtukālābhigāmī 
syādityādivacanapariprāptarttukālābhigamanamityavadheyaṃ nindyāsvaṣṭāsu 
cānyāsu striyo rātriṣu varjayan | brahmacāryeva bhavati yatra tatrāśrame vasan | iti 
manuvacanasaṃvādāt | na ca gṛhasthaṃ brahmacaryasthañceti 
vaiyadhikaraṇyābhiprāyakamidamiti vācyaṃ sarvaśāstrārthavettā ca 

p. 10)

ṛjusvabhāvaṃ madhurasmitapūrvābhibhāṣiṇam [madhura-kh, g, madhuraṃ k ; 
bhāṣiṇaṃ k, bhāṣitaṃ kh, g] |
evaṃvidhena guruṇā sthāpite puruṣottame || 18 ||

taddeśādhipatiryaṣṭā śilpinaḥ sthāpakādayaḥ |
pratinandanti muciraṃ [suciraṃ kh, g, sthaviraṃ (?) k] sarve te nātra saṃśayaḥ || 19 
||

iti hayaśīrṣe mahāpañcarātre dvādaśasāhasrike ādikāṇḍe 
(pañcarātrasvarūpanirūpaṇaṃ nām) 

dvitīyaḥ paṭalaḥ || 2 ||

āditaḥ ślokasaṃkhyā - 48
---------------------------------------------------------------------------------------------------------------------
-------
gṛhastho deśiko bhavet | daive pitre ca miśre ca gṛhastho deśiko 
bhavedityāgamatattvavilāsadhṛtakulārṇava-yāmalavacanābhyāṃ 
gṛhasthānāmevācāryatve'dhikāraśravaṇāt śaivaḥ sauro 
naiṣṭhikaścetyādivakṣyamāṇa-tṛtīyapaṭalavacanena svayameva 
naiṣṭhikānāmatrānadhikārapratipādanācceti dhyeyam | 

18 | bhāṣiṇamiti tācchīlye ṇiniḥ smitapūrvābhibhāṣaṇasvabhāvamityarthaḥ | 
bhāṣitamiti pāṭhe tu so'rtho na ghaṭate |
p. 11)

tṛtīyaḥ paṭalaḥ 

(varjanīyācāryalakṣaṇam)

śrībhagavānuvāca - 

sthāpakān saṃpravakṣyāmi viparītaguṇairyutān [viparīta k, viparītaiḥ kh, g] |
tantre'smin varjitā ye ca pratiṣṭhāṃ tairna kārayet || 1 ||

śaivaḥ sauro naiṣṭhikaśca nagnaḥ saṅkarajo'śuciḥ |
vṛddhaḥ kutsitamūrtiryo mahāpātakacihnitaḥ || 2 ||

kuṣṭhī ca kunakhī śvitrī śyāvadantaḥ kṣayī tathā |
kacchadeśasamutpannaḥ kāverīkoṅkanoṅgataḥ || 3 ||

kāmarūpakaliṅgotthaḥ kāñcī-kāśmīra-kośalaḥ |
kuvṛttiśca kusaṅgaśca mahārāṣṭrasamudbhavaḥ || 4 ||

kubuddhiścātha [kubuddhiḥ k, kuvṛttiḥ kh, g] lamboṣṭhī niṣṭhīvī [niṣṭhīvī-k, 
niṣṭhīva-kh, g] ghargharasvaraḥ |
arbudī gāruḍī vyaṅgo [vyaṅgo k, vyaṅgī kh, g] garvito badhirastathā || 5 ||
---------------------------------------------------------------------------------------------------------------------
-------
1 | varjanīyācāryalakṣaṇamāha - sthāpakāniti | sthāpako gururācāryo deśika 
ityādayo'bhinnārthāḥ | viparītaguṇairiti - prāguktasaṃśuddhabrahmayonitva-
pralayotpattisaṃsthitiveditvādipraśastuguṇavilakṣaṇairninditaguṇairityarthaḥ | 

2 | varjanīyānāha śaiva ityata āpaṭalāntam |

5 | atra kuvṛttiriti kh g pustakadhṛtaḥ pāṭho na mūle niveśitaḥ kuvṛttiriti 
pūrvaślokoktena paunaruktyāpatteḥ | niṣṭhīvadhardharasvara iti kh g pustakadhṛtaḥ 
pāṭho nādṛtaḥ 

p. 12)

tantravidveṣakaścaiva paradroharatastathā |
kuṇḍaḥ kākasvaraḥ klīvaḥ kātaraḥ krodhanastathā || 6 ||

punarbhūśca svayambhūśca golako nāstikastathā |
jaḍo'tigauraḥ khalvāṭo [khalvāṭaḥ kh, khalvīṭaḥ k, khandīcaḥ g 
(pādaṭippaṇyāṃ) khallāṭaḥ] hīnāṅgaḥ sthūla eva vā [vā kh, g, ca k] || 7 ||

atikṛṣṇo'ghṛṇaḥ pāpī kṛśo hrasvo'lasastathā |
vyāpanno'saṃskṛtaścaiva udvigno dīnaeva vā [vā kh, g, ca k] || 8 ||

vratopavāsahīnaśca vṛṣalīpatireva ca | [vratetyata eva cetyantaṃ pādadvayaṃ k, 
pustake nāsti |]
paṇyaraṅgopajīvī ca paṇyastrīpāradārikaḥ || 9 ||
---------------------------------------------------------------------------------------------------------------------
-------
niṣṭhīvo mukhena śleṣmanirasanameva tena ghargharasvarāyogāt | parigṛhītapāṭhe tu 
niṣṭhīvī mukhenānavarataśleṣmanirasanakārī ghargharasvaraḥ 
śleṣmaprakopādinibandhana uṣṭrādivatkaṭhorasvara-ityarthaḥ śobhanaḥ syāt |

6 | tantravidveṣakaḥ śāstravidveṣo tasya śāstrapratipādye bhagavati pratiṣṭhādau ca 
praṇayāsambhavāt | kuṇḍaḥ jīvatpatikāyāṃ parastriyāmutpannaḥ |

7 | golaka iti - golakaḥ mṛtapatikāyāṃ parastriyāmutpannaḥ | khalvāṭaḥ indraluptikaḥ 
svabhāvaluptalomaśiraska ityarthaḥ | yathā nītiśatake bhartṛhariḥ - 

khalvāṭo divaseśvarasya kiraṇaiḥ santāpite mastake |
gacchandeśamanātapaṃ drutagatistālasya mūlaṃ gataḥ | iti 

p. 13)

ācāryaputrakādīnāṃ vidveṣṭā parasevakaḥ |
bhojakaḥ sevakaścaiva vyasanī piśuno [piśunaḥ kh, g piśunī k] gadī || 10 ||

atirogī bhiṣak caiva sāhasī samayacyutaḥ |
dvijātigurudevānāṃ nindakaḥ sthāpakastathā || 11 ||

piṅgākṣo madhuvarṇākṣo [madhuvarṇākṣaḥ k, dhūmavarṇākṣaḥ kh, g] 
viḍālākṣastathaiva ca |
matsarī gaṇḍamālī ca vakavṛttiratastathā || 12 ||

upāyadeśahīnaśca kakkhaṭaḥ [3kakkhalaḥ k, kalaḍhaḥ kh, kakkha (ṭa) laḥ g] 
kutsitavrataḥ |
nirddayaścaiva niḥsatvo naipuṇyaparivarjitaḥ || 13 ||

pratiṣṭhātantrarītijño'vedavedāṅgapāragaḥ [rītijñaḥ k, kiñcijjñaḥ kh, g ; 
aveda k, veda kh, g] |
varjayettu [varjayettu kh, g varjayīta k] prayatnena sarvajñamapi nāstikam || 14 ||
---------------------------------------------------------------------------------------------------------------------
-------
10 | ācāryeti - ācārya putrakādīnāṃ vidveṣṭā atha ca parasevakaḥ | ya 
ācāryaputrakādiṣu vidveṣaṃ prakāśayati atha ca taditareṣu yeṣu keṣucid 
bhṛtyavadānukūlyaṃ vidhatte ityarthaḥ | sevakaḥ anujīvī sevakāryanujīvina ityamaraḥ | 
ato dvitīyasevakaśabdasya na paunaruktyam | piśuna iti - piśunaśabdasya viśeṣaṇatayā 
tata in-pratyayaḥ kathaṃ syāditi piśunīti pāṭho na mūle niveśitaḥ |

13 | kakkhaṭa iti - niṣṭhuraprakṛtirityarthaḥ | kakkhaṭaṃ kaṭhinaṃ krūraṃ kaṭhoraṃ 
niṣṭhuraṃ dṛḍhamityamaraḥ |

14 | pratiṣṭheti - pratiṣṭhātantrarītijño'pi avedavedāṅgapāragaścet tarhi sa varjanīya 
ityarthaḥ | yo vedavedāṅgādipāradarśitāmalabhamānaḥ pratiṣṭhāpratipādakaṃ 
śāstrīyaṃ 

p. 14)

padavākyapramāṇajño [pada kh, g para k] brāhmaṇo vedapāragaḥ |
rañjitaḥ paśuśāstreṇa nācāryo na sa [nācāryo na sa kh, g nācāryeṇa sa (?) k] 
deśikaḥ || 15 ||

etaiḥ saṃsthāpito devaḥ phalado [phaladona k, na śuddhyeta kh, g] na kathañcana || 
16 ||

yadyetairvarjitairviṣṇoḥ sthāpanaṃ kriyate kvacit |
asādhakaṃ bhuktimuktyorniṣphalaṃ tanna saṃśayaḥ || 17 ||

iti hayaśīrṣe mahāpañcarātre dvādaśasāhasrike ādikāṇḍe 
(varjanīyācāryalakṣaṇaṃ nāma) 

tṛtīyaḥ paṭalaḥ || 3 ||

āditaḥ ślokasaṃkhyā - 65 
---------------------------------------------------------------------------------------------------------------------
kramamātraṃ vetti tasya tattaditikarttavyatāka-yāgādiviṣayaka-
viśiṣṭajñānāsambhavena varjanīyatvamavadheyam | kh g pustakapāṭānusāreṇa tu 
vedavedāṅgapārago'pi pratiṣṭhātantre kiñcijjñaḥ 
pratiṣṭātantreṣvaparipakvajñānaśced varjanīya ityarthaḥ |

15 | padavākyapramāṇajño'pi vedapārago'pi paśuśāstreṇa 
vedavādvyajñānavirodhiśāstreṇānurañjitabuddhiścet tasya nācāryatvam ityarthaḥ |
p. 15)

caturthaḥ paṭalaḥ 

(ācāryalakṣaṇam)

śrībhagavānuvāca - 

viśeṣeṇa punarvakṣye ācāryasya ca [ca k, tu kh, g] lakṣaṇam || 1 ||

ākāśavāyutejāṃsi pānīyaṃ vasudhā tathā |
etā vai rātrayaḥ khyātā [khyātā k, proktā kh, g] hyacaitanyāstamotkaṭāḥ 
[hyacaitanyā kh, g sta (?) (stva) caitanā k] || 2 ||

rātrīṇāmapyathaitāsāṃ vyatiriktaṃ nirañjanam |
sa yadā budhyate tattvaṃ tadā mukto'nukīrtyate || 3 ||

tadāsau bhagavān viṣṇuḥ paramātmā na saṃśayaḥ || 4 ||
---------------------------------------------------------------------------------------------------------------------
1 | dvitīyapaṭale saṃśuddhabrahmayonistvityādinā sāmānyato lakṣitamācāryamiha 
viśinaṣṭi viśeṣeṇetyādinā |

2 | ākāśeti | ākāśāditaḥ pṛthivyantāḥ pañca padārthāḥ bhūtānītyarthaḥ 
rātrayaḥ khyātāḥ | tatra hetumāha-hyacaitanyeti | hi yasmāt ākāśādayaḥ acaitanyāḥ 
caitanyaśūnyā jaḍā ityarthaḥ | tamotkaṭāḥ utkaṭatamoguṇāñca ahaṅkārasya 
tamaḥpradhānādaṃśāt tanmātrānukrameṇa teṣāmutpādāt 
tasmājjaḍatvāvarakatvādisādharmyeṇa teṣāṃ rātritvamabhyupagantavyamityarthaḥ |

3-4 | etatpratipādanaphalamāha - rātrīṇāmiti | sādhanasiddhaḥ 
tapaḥprabhāvānnirmalasvānto vivekavārividhautamatiḥ samucchinnasaṃsārabandhano 
yadā etāsāṃ rātrīṇāṃ pūrvoktānāṃ rātriśabdapratipāditānāṃ vyatiriktaṃ 
pṛthagbhūtaṃ nirañjanaṃ nirupādhikaṃ tattvaṃ paramātmānaṃ budhyate 
saccidānandamayo'yaṃ paramātmā bhagavān viṣṇuḥ jaḍajagadbhyo bhinna 

p. 16)

api pāpasamācāra. sarvalakṣaṇavarjitaḥ |
deśikaḥ sa tu vijñeyaḥ saṃsārārṇavatārakaḥ || 5 ||

sarvatra vyatiriktantu ātmānaṃ vetti yo dvijah |
sarvalakṣaṇahīno'pi sa gururnātra saṃśayaḥ || 6 ||

catuṣpātsaṃhitāñcemāṃ yo vetti dvijasattamaḥ |
sarvalakṣaṇahīno'pi sa yajñaṃ [sa yajñaṃ kh, g sarvajñaṃ (?) k] karttumarhati || 
7 ||

pañcarātraprabuddhastu [tū k ca kh, g] siddhāntasyāsya tattvavit [tattvavit k 
bhāvavit kh, g] |
sarvalakṣaṇahīno'pi ācāryaḥ sa viśiṣyate || 8 ||
---------------------------------------------------------------------------------------------------------------------
iti vastutatvamavadhārayati tadā sa mukto 'nukīrttyata ityarthaḥ | tadā 
tādṛśajñānakṣaṇe asāvavadhāritavastutattvaḥ jīvanmkta ityarthaḥ paramātmā 
bhagavān viṣṇuriva bhavatītyarthaḥ | brahmavid brahmaiva bhavatīti śruteḥ |

5 | evambhūtasya paramātmajñānina ācāryatvamāha - apītyādinā | 
pāpasamācāro'pi sandhyāvandanādinityanaimittikakarmanirapekṣatayā 
śrutismṛtivihitācāranirapekṣatayā ca lokadṛṣṭā pāpitayā parigaṇito'pi 
sarvalakṣaṇahīno'pi prāguktasaṃśuddhabrahmayonitvādyācāryalakṣaṇarahito'pi sa 
eva deśikaḥ saṃsārārṇavatārako vijñeyaḥ | etādṛśenācāryeṇa pratiṣṭhāyāṃ 
vihitāyāṃ muktiravaśyambhāvinītyarthaḥ |

6 | amumevārthaṃ lokapratītyarthaṃ saṃkṣipya darśayati - sarvatreti |

7 | ācāryaprakārāntaramāha - catuṣpāditi | yo dvijasattamaḥ imāṃ 
catuṣpātsaṃhitāṃ ādisaṅkarṣādipādacatuṣṭayātmikāṃ 
hayaśīrṣapañcarātrarūpāṃ pratiṣṭhā-tadaṅgaprāsāda-pratimā-tadupakaraṇa-
prakārādipratipādikāṃ vetti sarvalakṣaṇanairapekṣyeṇa tasya ācāryatvamupayujyata 
ityarthaḥ |

8 | ācāryaprakārāntaramāha - pañcarātreti | pañcarātraśāstre yatra kvacana na tu 

p. 17)

tārako jāyate naiva [tārako jāyate naiva kh, g yajñaḥ kāryastu tenaiva k] 
jñānahīno yadā'nagha |
samyakprabuddhatattvārtho [pra kh, g saṃ k] gurustāraka iṣyate || 9 ||

yasya viṣṇau parā bhaktiryathā [yathā kh, g yasya k] viṣṇau tathā gurau |
sa eva sthāpako jñeyaḥ satyametad vadāmi te || 10 ||

nābhiṣekaṃ tu yaḥ kuryāt pratiṣtḥālobhamohitaḥ [pratiṣṭhā k, pratiṣṭhāṃ kh, 
g] |
sa yāti narakaṃ ghoraṃ saha śiṣyairna saṃśayaḥ || 11 ||

iti hayaśīrṣe mahāpañcarātre dvādaśasāhasrike ādikāṇḍe (caturthaḥ) 
ācāryalakṣaṇapaṭalaḥ || 4 ||

āditaḥ ślokasaṃkhyā - 76
---------------------------------------------------------------------------------------------------------------------
hayaśīrṣīya eva prāguktena paunaruktyāpatteḥ | prabuddhaḥ prakṛṣṭajñānasampannaḥ 
tathā siddhāntārthasya pañcarātrapratipādita-bhagavadupāsanarūpasya tatvavit 
tadviṣayakatattvajñānavān ya ācāryaḥ sa sarvalakṣaṇahīnopi viśiṣyate ityarthaḥ | 
pañcarātraśāstrasya bhagavadupāsanaparatayā tajjñānaprakarṣe sati 
lakṣaṇāntaranairapekṣyeṇa apāñcarātrikebhyastattallakṣaṇalakṣitebhyo 
vaiśiṣṭyamācāryagatamavadheyam |

10 | yasyeti - gurudevatayorabhedajñānasyaiva bhaktisvarūpatvādityarthaḥ |

p. 18)

pñcamaḥ paṭalaḥ 

(etacchāstrānadhikārinirūpaṇaṃ pratiṣṭhāyāṃ diṅniyamaḥ bhūmiparīkṣā 
ca)

śrībhagavānuvāca - 

idaṃ na hetuvādibhyo vaktavyaṃ nāstikāgrataḥ [agrataḥ yataḥ kh, g] ||

jaiminiḥ sugataścaiva nāstiko nagna eva ca |
kapilaścākṣapādaśca ṣaḍete hetuvādinaḥ || 2 ||

etanmatānusāreṇa varttante ye narādhamāḥ |
te hetuvādinaḥ proktāstebhyastantraṃ [tebhyastantraṃ k, tantraṃ tebhyaḥ kh, g] na 
dāpayet || 3 ||

atha diṅniyamopetaṃ devatāsthāpanaṃ śubham |
pure deśi yathā devāḥ sthāpyāḥ śṛṇu tathā mama || 4 ||
---------------------------------------------------------------------------------------------------------------------
1 | athedānīmetacchāstrānadhikāriṇo nirūpayati idamityādinā | śāstramidaṃ 
hetuvādibhyo vakṣyamāṇebhyo nāstikāgrataśca na vaktavyamityarthaḥ | āstikyamasti 
vedaikagamyaṃ vastviti niścayaḥ | (ahirbudhnyasaṃhitā 3 | 28 |) 
ityāstikyalakṣaṇavahirbhūtānāṃ viśeṣato yuktimanurundhānānāmamīṣāṃ 
pratikūlatarkāvaṣṭambhena bhagavadupāsanaparāṇāṃ śāstrāṇāmaprāmāṇyaṃ 
pratipipādayiṣūṇāṃ hetuvādināṃ nāstikakoṭāvantarbhāvāt | yo'vamanyeta te 
mūle hetuśāstrāśrayād dvijaḥ | sa sādhubhirvahiṣkāryo nāstiko vedanindakaḥ || (manu 
2 | 22) ityādibhirninditatvācca | atra hetuvāditvādeva nāstikānāṃ saṃgrahe 
punarnāstikāgrata ityupādānaṃ teṣāṃ viśiṣya varjanārtham | nāstikā yata iti pāṭhe 
idaṃ hetuvādibhyo na vaktavyaṃ yataste hetuvādino nāstikā ityarthaḥ |

2 | pūrvoktān hetuvādino nirūpayati jaiminirityādinā |

3 | tanmatānusaraṇe doṣamāha etadityādinā |

4 | pratiṣṭhāyāṃ devatābhedena digbhedaniyamamāha athetyādinā bhidyata ityantena |

p. 19)

nagaragrāmamadhye tu brahmaṇaḥ sthānamuttamam |
ākhaṇḍalasya sūryasya pūrveṇāyatanaṃ śubham || 5 ||

svadiggataṃ kṛśānostu mātṝṇāñcaiva dakṣiṇe |
bhūtānāmālayo yasmin dharmarājālayaḥ śubhaḥ || 6 ||

caṇḍikāyāḥ pitṝṇāñca daityānāṃ nairṛte bhavet |
pracetasaḥ samudrasya sindhūnāṃ paścime bhavet || 7 ||

phaṇināñcaiva [phaṇināṃ k, sālināṃ (?) kh, g] vāyavyāṃ vāyoḥ sthānañca 
[ca kh, g tu k] tacchubham |
yakṣādhipasya skandasya udīcyāṃ sthānamucyate || 8 ||

caṇḍīśasya maheśasya aiśānyāṃ sthānamiṣyate |
viṣṇoḥ sthānantu sarvatra [sthānantu sarvatra k, sthānaṃ samāsādya kh, g] 
kālabhedena bhidyate [bhidyate k, vidyate kh, g] || 9 ||

nagarābhimukhāḥ sarve sthāpitāḥ śubhadā nṛṇām || 10 ||

ajñānādvā pramādādvā kṛtā yadi parāṅmukhāḥ |
tadā śāstrādibhirvidvānupāyamimamācaret || 11 ||

tadvarṇabhūṣaṇopetaṃ tadevāyudhavāhanam [vāhanam kh, g bhūṣaṇaṃ k] |
purasyābhimukhaṃ bhittau taṃ devaṃ tatra saṃlikhet || 12 ||
---------------------------------------------------------------------------------------------------------------------
-------
10 | evaṃ pratiṣṭhāyāṃ devatābhedena digbhedaniyame satyapi nagarābhimukhyaṃ 
sarvatra vidheyamityāha nagarābhimukhā iti |

11 | daivāt tadvaimukhye jātee pratikāramāha ajñānādityādidvābhyām |

p. 20)

pūrvaṃ devakulaṃ pīḍya prāsādaṃ svalpakaṃ tvatha [tvatha k, tathā kh, g] |
samaṃ vāpyadhikaṃ vāpi na kartavyaṃ vijānatā || 13 ||

ubhayordviguṇāṃ sīmāṃ tyaktvā cocchrayasammitām |
prāsādaṃ kārayedanyaṃ nobhayaṃ pīḍayed budhaḥ || 14 ||

digviśeṣeṇa me sthānaṃ śṛṇu tvaṃ [tvaṃ kh, g me k] surasattama [surasattama k, 
susamāhitaḥ kh, g] |
grāmamadhye'thavāraṇye [grāmamadhya'thavāraṇye k, kāntāre 
parvate'raṇya kh, g] nadīnāṃ saṅgame tathā || 15 ||

nagarasya samantāccā sarvatrāhaṃ pratiṣṭhitaḥ |
bhuktimuktipradaḥ puṃsāṃ viśeṣaṃ śṛṇu cāparam || 16 ||

aindryāṃ vibhūtaye śastamāgneyyāṃ [vibhūtaye śastaṃ kh, g praśastaṃ 
vijñeyaṃ k] parivarjayet [parivarjayet kh, g, parivarjitam k] |
yāmyāṃ praśāntaye śastaṃ nairṛtyāṃ bhayadaṃ bhavet || 17 ||
---------------------------------------------------------------------------------------------------------------------
-------
13 | pūrvamiti - anabhimataṃ pūrvakṛtaṃ devālayaṃ bhaṅktvā tatra 
tannyūnaparimāṇaṃ vā tatsamaparimāṇaṃ vā tadadhikaparimāṇaṃ vā 
svābhimataṃ prāsādāntaraṃ na vidheyamityarthaḥ |

14 | tarhi tatraiva balavati navaprāsādanirmāṇābhilāṣe jāte kiṃ vidheyamityatrāha 
ubhayoriti | pūrvasthitaprāsādobhayapārśvayoḥ ucchrayasammitāṃ sīmāṃ 
dviguṇitāṃ tatprāsādocchrayaparimāṇadviguṇaparimāṇamityarthaḥ tyaktvā 
prāsādāntaraṃ kuryāt na tu tanmadhye ityāha nobhayamiti |

15 | tatra kāmanābhedena digviśeṣamāha digityādinā tṛṇāmityantena |

p. 21)

dravyādīnāṃ [dravyādīnāṃ k, kravyādīnāṃ kh, g] prasiddhyarthaṃ 
vāruṇyāṃ rājyasiddhaye |
vāyavyāṃ varjayed yatnāt kauvaryā puṣṭivarddhanam || 18 ||

aiśānyāṃ yajanaṃ śreṣṭhaṃ sarvasampatkaraṃ nṛṇām |
evaṃ jñātvā [jñātvā k, g, kṛtvā kh] viśeṣeṇa tato bhūmiṃ parīkṣayet || 19 ||

lakṣaṇairddeśikaśreṣṭho yathā tadadhunocyate |
sarabhīṇāṃ ratiryatra savatsānāṃ vṛṣaiḥ [savatsānāṃ vṛṣaiḥ k, vatsānāṃ 
vṛṣabhaiḥ kh, g] saha || 20 ||

sundarīṇāṃ ratiryatra puruṣaiḥ saha sattama |
rājñāṃ pūrvaṃ gṛhaṃ yasyāmagnīnāṃ yajvanāntathā [yajvanāṃ kh, 
yajñināṃ k] || 21 ||

kāśmīracandanāmodā [modā k, moda kh, g] karpūrāgurugandhinī |
kamalotpalagandhā ca jātīcampakagandhinī || 22 ||

pāṭalāmallikāgandhā nāgakeśaragandhinī |
dadhikṣīrājyagandhā ca madirāsavandhinī || 23 ||

sugandhivrīhigandhā ca śubhadravyasvanā ca yā |
sarveṣāṃ varṇināṃ bhūmiḥ sarvasādhāraṇā matā || 24 ||
---------------------------------------------------------------------------------------------------------------------
-------
20 | idānīṃ pratiṣṭhopayogibhūmiparīkṣā nirūpyate | tatra prathamaṃ 
praśastabhūmilakṣaṇamāha surabhīṇāmityādinā |

p. 22)

durgandhā duḥkhanā yā ca nānāvarṇā ca duḥpurā |
vṛttārddhacandrasadṛśā vistārāddviguṇāyatā [āyatā k, yadā kh, g] || 25 ||

vikarṇā karṇahīnā ca vakrā sūcīmukhī tathā |
dvikarṇā sūrpasadṛśī gomukhī ca trikoṇikā || 26 ||

ṣaḍasrā śūlasadṛśī dantipṛṣṭhopamā ca yā |
sarīsṛpasamā yā ca diṅmūḍhā śakaṭākṛtiḥ [diṅmūḍhā śakaḍhākṛtiḥ k, 
diṅmukhā śakaḍhopamā kh, g] || 27 ||

evaṃprakārā yā bhūmirvarjyā yatnena deśikaiḥ || 28 ||

iti hayaśīrṣe mahāpañcarātre dvādaśasāhasrike ādikāṇḍe 

(pañcamaḥ)

bhūtalakṣaṇaṭalaḥ || 5 ||

āditaḥ ślokasaṃkhyā - 204
---------------------------------------------------------------------------------------------------------------------
-------
25 | tatra ninditabhūmilakṣaṇamāha durgandhetyata āpaṭalāntam | iha duḥpuretyatra 
durbhageti śabdakalpadrume mandiraśabde hayaśīrṣīyabhūmilakṣaṇe pāṭho dṛśyate 
p. 23)

ṣaṣṭhaḥ paṭalaḥ 

(bhūmeḥ parīkṣā śodhanañca)

śrībhagavānuvāca - 

prāsādasya viśeṣeṇa proktā bhūmiścaturvidhā [proktā bhūmiḥ k, bhūmiḥ 
proktā kh, g] |
supadmā bhadrikā pūrṇā dhūmrāveginyathāparā || 1 ||

candanāgurukarpūragandhā śubhasvanārjunaiḥ [candanāgurukarpūragandhā 
śubhasvanārjunaiḥ k, punnāgai divi pārśvaiśca cananaiḥ saralārjunaiḥ (?) kh, g] 
|
tilakairnārikelaiśca varhiḥ [varhiḥ k, varhi kh, g] kāśaiśca śobhitā || 2 ||

padmendīvarasaṃyuktā sā supadmeti viśrutā |
nadīsamudrāyatanatīrthaparyantaśobhitā [paryanta k, parvata kh, g] || 3 ||

puṣpavṛkṣasamākīrṇā kṣīrivṛkṣopaśobhitā [kṣīri k, kṣīra kh, g] |
vanodyānalatāgulmaphullastambasamāvṛtā [vana k, vara kh, g] || 4 ||
---------------------------------------------------------------------------------------------------------------------
-------
1 | pūrvapaṭale sāmānyena vihitāvihitabhūmilakṣaṇamabhidhāya iha 
salakṣaṇāṃstadbhedānāha supadmetyādinā | āveginīti dhūmrāviśeṣaṇam | aparā 
prāguddiṣṭapraśastabhūmitrayavilakṣaṇā āveginī 
śarkarākaṇṭakagṛdhrādikṛtasambhramā bhūmirdhūmretyarthaḥ | atra dhūmrā ceti 
surottama iti vaidikasarvasvadhṛtaḥ pāṭhaḥ |

2 | tatra prathamāṃ supadmāṃ bhūmiṃ lakṣayati candanetyādinā |

3 | dvitīyāṃ bhadrāṃ bhūmiṃ lakṣayati nadītyādinā |

p. 24)

yajñīyavṛkṣamukṣetrayuktā [yajñīya kh, g, yajñiya k] bhadreti kīrtitā |
vakulāśokabahulā tathā plakṣāmralohitaiḥ [lohitaiḥ k, rohitaiḥ kh, g] || 5 ||

mādhavīveṣṭitā yā ca mudganiṣpāvakodravaiḥ |
śūkadhānyaiśca punnāgairgiripārśvagatā ca yā || 6 ||

toyañca svalpakaṃ [toyañca svalpakaṃ k, svalpañca toyakaṃ kh, g] yasyāṃ 
pūrṇā sā parikīrtitā |
vilvārkasnuhipīlūnāṃ vanairyā parito vṛtā || 7 ||

saśarkarā ca kaṭhinā yuktā kaṇṭakibhirdrumaiḥ |
gṛdhragomāyukākānāṃ śyenānāṃ yākulā kulaiḥ || 8 ||

dhūmreti kīrttitā sā tu tāṃ yatnāt parivarjayet |
tato [tataḥ k, jñātvā kh, g] bhūmiṃ parīkṣeta pūrvodakplavanāṃ 
[pūrvodakplavanāṃ k, pūrvottaraplavāṃ kh, g] śubhām || 9 ||
---------------------------------------------------------------------------------------------------------------------
-------
5 | tṛtīyāṃ pūrṇāṃ bhūmiṃ lakṣayati vakuletyādinā | lohitaiḥ raktacandanaiḥ 
raktaśobhāñjanairvā | iha paratra copalakṣaṇe tṛtīyā | niṣpāvaḥ śvetaśimbidhānyam | 
kodravo dhānyabhedaḥ | koradūṣastu kodravaḥ ityamaraḥ | punnāgaḥ svanāmakhyātaḥ 
puṣpapradhāno vṛkṣaḥ |

7 | caturtho dhūmrāṃ bhūmiṃ lakṣayati vilvārketi | pīluḥ gurjaradeśakhyāto 
guḍaphalākhyo vṛkṣaḥ |

9 | atha bhūmiparīkṣā nirūpyate tata ityādinā | prāguktarītyā ninditāṃ 
bhūmimupekṣya praśastāñca ādeyatayā nirūpya tasyāṃ vakṣyamāṇakrameṇa 
parīkṣitāyāṃ ceduttīryeta tarhi gṛhṇīyādanyathā pariharedityarthaḥ |

p. 25)

asaṅkaṭāṃ tathā cchandākalpatoyāṃ [cchandāṃ k, cchannāṃ kh, g] 
pariplutām [toyāṃ pari k, toyapari kh, g] |
saṃpūryamāṇe khāte tu tathādhikamṛdaṃ śubhām || 10 ||

kusumbhasadṛśaṃ varṇaṃ yasyāṃ na mlānimṛcchati |
na nirvāti tathā dīpaṃ toyaṃ śīghraṃ na jīryati || 11 ||
---------------------------------------------------------------------------------------------------------------------
-------
10 | asaṅkaṭāṃ analpāvakāśāṃ | chandāṃ abhimatām iṣṭasādhanatayā 
pratīyamānāmityarthaḥ | saṃpūryamāṇa iti | viśadīkṛtametad viśvakarmaprakāśe 
prathamādhyāyenikhaneddhastumātrantu punastenaiva pūrayet | 
pāṃśunādhikamadhyonā śreṣṭhā madhyādhamā kramāt ityanena | mayamate ca 
caturthādhyāye - pūrite tanmṛdā khāte samatā madhyamā matā | uttamā 
bhūrmṛdādhikyā hīnā hīnā mṛdā mahī | ityanena |

11 | kusumbheti | asyāḥ parīkṣāyāḥ prakāraḥ saurakāṇḍe - śvabhre vā 
varṇasadṛśān kusumān sanniveśayet | pradoṣe pūrvavat sūra-udyame tān nirīkṣayet | 
amlānaṃ yasya varṇasya tasyāsau śubhadā bhavediti | atra 
śvetāruṇetyādyetatpaṭaladvādaśaślokena yo brāhmaṇādigataḥ śvetādivarṇabhedo 
nirūpitastadanusāreṇa śvetaraktapītakṛṣṇakusumeṣu śvabhre sanniveśiteṣu 
yadvarṇakusumasya varṇamlānirna jāyeta tadvarṇasya sā bhūmiḥ praśasteti bodhyam | 
kusumbhasadṛśamityupādānantu prāsādanirmāṇasya prāyaśaḥ 
kṣatriyakartṛkatvadarśanāditi dhyeyam  na nirvātīti | asyāḥ parīkṣāyāḥ kramaḥ 
saurakāṇḍe - śvabhrāntaḥkumbhavaktreṣu āmapātraṃ niveśayet | gavyena 
haviṣāpūrya pūrvavad vartikalpanā | pūrvādikramayogena jvalanaṃ vīkṣayettataḥ | 
yaddeśe bhidyate pātraṃ yā ca vartirvinaśyati | tasya sā śasyate naiva śasyate yasya 
dīpyate | sarvā jvalati vai yatra sarvakāmapradā tu sā | ityanena pradarśayiṣyate | atra 
sarvakāmapradeti sarveṣāṃ kāmapradetyarthaḥ | ataeva prācyāṃ dīpaśikhayā 
ujjvalatve tad vāstu brāhmaṇasya praśastaṃ dakṣiṇādidiśi śikhāyāstathātve 
kṣatriyādeḥ sarvaśikhāsamatve sarvavarṇānāṃ sa vāstudeśaḥ praśasta iti 
smārtabhaṭṭācāryāḥ | toyamiti | ayamapi parīkṣāprakāro viśadīkariṣyata saurakāṇḍe 
- pradoṣe vāriṇā gartaṃ pūrya sūryodaye guruḥ | vīkṣed yatnena 
matimānuttamādhamamadhyamām |

p. 26)

śvetāruṇā pītakṛṣṇā [aruṇā pīta k, aruṇapīta kh, g] viprādīnāṃ praśasyate 
|
ājyāsṛggandhamadyānāṃ tulyagandhā ca yā bhavet || 12 ||

madhurā ca kaṣāyā ca amlā ca kaṭukā ca yā |
kuśaiḥ kāśaiḥ śaraistadvaddūrvābhiryāti saṃvṛtā [yāti k, yā ca kh, g] || 13 ||

tasyāṃ puṇye'tha nakṣatre kuryād bhūmiparigraham |
prākārasīmāparyantaṃ tato bhūtabaliṃ haret || 14 ||
---------------------------------------------------------------------------------------------------------------------
-------
toye tiṣṭhati śreṣṭhā syāt sapaṅkā madhyamā bhavet | śuṣkā visphuṭitā hīnā varjyā 
yatnena vai mahī | ityanena |

12 | varṇabhedena bhūmibhedamāha śveteti | śvetā brāhmaṇānāṃ raktā 
kṣatriyāṇāṃ pītā vaiśyānāṃ kṛṣṇā śūdrāṇāmityarthaḥ | ājyāmṛgiti - atrāpi 
viprādīnāmiti sambadhyate dhṛtagandhā bhaved rājñī raktānugandhinī | kṣāragandhā 
bhaved vaiśyā śūdrā madyānugandhinī (aparā 2 |) iti viśeṣadarśanāt |

13 | madhureti - atrāpi viprādīnāmiti saṅgamanīyaḥ madhurā brāhmaṇī bhūmiḥ 
kaṣāyā kṣatriyā matā | amlā vaiśyā bhaved bhūmiḥ kaṭukā śūdriṇī matā | (viśva 
2) iti rasabhedadarśanāt | kuśairiti - atrāpi viprādīnāmiti bodhyam saurakāṇḍe kuśaiḥ 
śraistathā kāśairdūrvābhiryā samanvitā | sā viprādikrameṇeha śasyate 
vasudhānadha | iti darśanāt | bhūmilakṣaṇaparīkṣādivistarastu saurakāṇḍe 
dvitīyapaṭale draṣṭavyaḥ |

14 | evaṃ parīkṣayā praśastatayā jñāyamānāyā bhūmeḥ parigrahamāha tasyāmiti | 
atra nakṣatra ityetatkalpavihitaśubhadinopalakṣakaṃ tathā puṇyatithopete nakṣatraviṣaye 
śubhe || karaṇe ca sulagne ca muhūrte ca budhepsite | (maya 4|8) 
ityādibhistithyādivicāravidhānāt | 

p. 27)

māṣaṃ [māṣaṃ kh, g, māṃsaṃ k] haridrācūrṇañca salājā [salājā k, 
salāja kh, g] dadhiśaktavaḥ |
ebhirbhūtabaliṃ [ebhiḥ k, etaiḥ kh, g] dattvā sūtramaṣṭākṣareṇa [sūtra k, 
mantra (?) kh, g] tu || 15 ||

pātayitvā tataḥ śaṅkūnaṣṭadikṣu niveśayet |
rākṣasāścāpi bhūtāśca ye'smiṃstiṣṭhanti bhūtale || 16 ||
---------------------------------------------------------------------------------------------------------------------
-------
15-16 | pūrvaṃ bhūtabaliṃ haredityuktaṃ tadupacārānāha māṣamiti | sūtramiti | 
tāraṃ namaḥpadaṃ brūyānna-rau dīrghasamanvitau | pavano nāyamantro'yaṃ prokto 
vasvakṣaraḥ paraḥ | iti tantrasārapramāṇaprāptena oṃ namo 
nārāyaṇāyetyaṣṭākṣaramantreṇa vakṣyamāṇa-śaṅkuniveśanasīmanirūpaṇārthaṃ 
sūtraṃ pātayitvā aṣṭau śaṅkan niveśayedityarthaḥ | saurakāṇḍe tṛtīyapaṭale 
śaṅkūn prakṛtya - īśānādiṣu koṇeṣu saṃsthāpya vidhinā budhaiḥ rityanena 
śaṅkucatuṣṭayāropaṇamabhidhāsyate | vyavahāro'pi tathaiva | atra aṣṭau śaṅkūn 
niveśayediti tu sūtracchedādiśaṅkayeti bodhyam | mātsye sūtracchede 
bhavenmṛtyurvyādhiḥ kīle tvadhomukhe ityabhidhānāt | vistṛtapradeśe 
śaṅkucatuṣṭayamātre ropite tadgatadīrghatarasūtracchedasya sūtrākarṣaṇena 
śaṅkuskhalanasya ca sarvathā sambhavāt | ataeva bhojadevaḥ kīlānaṣṭau parīkṣeta 
sthāpayecca yathāvidhi ityabhidhāya vadhyamānaṃ yadā sūtraṃ śaṅkuḥ kimapi 
muñcati | tadā putrabadhaṃ vidyācchinnaṃ svasvāmimṛtyave | tasmād yatnaḥ 
prakartavyo yāvat sūtraṃ prasāryate | (samarāṅgana 23 | 25 + 7 - 72) ityādinā 
śaṅkuṣṭakāropaṇaṃ prabalāniṣṭānubandhisūtracchedādiparihārāya 
prayatnañcopadideśa | tathā ca yatra bhūmerna tathā vistārastatra 
śaṅkucatuṣṭayāropaṇaṃ na doṣāya | yatra tu vistārastatra 
sūtracchedādiśaṅkānirasanāya śaṅkvaṣṭakaniveśanameva samyagiti parihṛtaḥ 
parasparavirodhaḥ | aṣṭau śaṅkūniti saurakāṇḍoktaṃ sūryaviṣayaṃ vā | atra 
saurakāṇḍe śaṅkuṃ saṃsthāpayed yatrāt sūtrañcāpi prasārayediti prakṛtya 
yajñīyasāravadvṛkṣasambhavāḥ śaṅkavaḥ smṛtāḥ | dvādaśāṅgulavistārāḥ 
ityabhidhānāt uḍumbarādiyajñakāṣṭhairdvādaśāṅgulaparimāṇāḥ śaṅkavaḥ 
kartavyāḥ | atra vistaraḥ saurakāṇḍatṛtīyapaṭale draṣṭavyaḥ | tatra 
prārthanāmantramāha rākṣasāśceti |

p. 28)

te sarve vyapagacchantu sthānaṃ kuryāmahaṃ hareḥ |
ityanujñāpya bhūtādīṃstāṃ bhūmiṃ [tāṃ bhūmiṃ kh, g bhūmiñca k] 
pariśodhayet || 17 ||

ādityādigrahāṇāñca lokapālasamanvitān (?) |
ājyaniṣṭhāvidhānena [ājyaniṣṭhā k, ājyaṃ caru kh, g] tatastu homamācaret || 18 
||

caruhomaṃ tataḥ kuryānmūlamantreṇa deśikaḥ |
dadyāt pūrṇāhutiṃ paścād vauṣaḍantena mantravit [mandravit kh, g deśikaḥ k] 
|| 19 ||

vṛṣabhau kapilau gṛhya savarṇau vā [savarṇau vā k samavarṇau kh, g] vicakṣaṇaḥ 
|
yojanārthaṃ halasyaiva gṛhṇīyādasanodbhavam || 20 ||

prāṅmukhaṃ yojya mantrajño vastrālaṅkārabhūṣitaḥ |
āsanīṃ yaṣṭimādāya dvādaśākṣaravidyayā || 21 ||
---------------------------------------------------------------------------------------------------------------------
-------
18 | bhūmiśodhanakramamāha ādityeti | lokapālasamanvitāniti dvitīyāntaṃ padaṃ 
niranvayamapi asmadupajīvyapustakatritayasaṃvādānmūle niveśitam | śabdakalpadrume 
mandiraśande lokapālaiḥ samaṃ kṛtītyupalabhyamāno hayaśīrṣīyaḥ pāṭhastu 
sādhīyāniti pratibhāti |

20 | bhūmikarṣaṇamāha vṛṣabhāviti | kapilāviti prathamaḥ kalpaḥ tadalābhe 
savarṇāviti | asanodbhavaṃ sarjavṛkṣasambhavam |

21 | āsanīṃ sarjavṛkṣasambhavāṃ yaṣṭimādāya vṛṣanodanārthamityarthaḥ | 
dvādaśākṣaravidyayeti oṃ namo bhagavate vāsudevāyeti mantreṇa praṇavo hṛd 
bhagavate vāsudevāya kīrtitaḥ | pradhāne vaiṣṇave tantre mantro'yaṃ surapādapaḥ | 
ititantrasārapramāṇānusāriṇetyarthaḥ | 

p. 29)

samarddhena [samarddhena k, samatvena kh, g] (?) samīkṛtya śubhavījāni yojayet |
saṃprāpte śobhane kāle [śobhane kāle k, phalakāle tu kh, g] gobhistat [tat k taṃ 
(?) kh, g] khādayed budhaḥ || 22 ||

punastāṃ karṣayitvā tu samīkṛtya gṛhaṃ guruḥ || 23 ||

iti hayaśīrṣe mahāpañcarātre dvādaśasāhasrike ādikāṇḍe (ṣaṣṭho)

bhūtaśuddhipaṭalaḥ || 6 ||

āditaḥ ślokasaṃkhyā - 127
---------------------------------------------------------------------------------------------------------------------
-------
22 | samarddheneti | atra sammarddanairiti vaidikasarvasvadhṛtaḥ pāṭhaḥ sādhīyāniti 
pratibhāti | samarddheneti tu sarmarddanairityasyaiva lekhakapramādakṛtaṃ vairūpyamiti 
sambhāvyate | śubhavījānīti | halakṛṣṭe tathoddeśe sarvavījāni vāpayedityabhidhāya 
vrīhayaḥśālayo mudgā godhūmāḥ sarṣapāstilāḥ | yavāścīṣadhayaḥ sapta 
sarvabījāni caiva hi (viśva 2 | 65) ityuktāni | yojayet vāpayedityarthaḥ | śobhane kāle 
phalakāle | saṃprāpte phalakāle tu gokulaṃ tatra vāsayet | ahorātratrayaṃ samyak tataḥ 
śudhyati sā mahīti saurakāṇḍatṛtīyapaṭalasaṃvādāt |

23 | punariti | prathamaṃ bhūmeḥ karṣaṇaṃ tataḥ karṣaṇaprabhāvāṃ loṣṭrādīnāṃ 
sarmarddanaiḥ samīkaraṇaṃ tatra vījavapanam upta vījaprabhaveṣu phaleṣu tatra 
caradbhirgobhiḥ khāditeṣu tasyā bhūmeḥ punaḥ karṣaṇaṃ punaḥ samīkaraṇamiti 
karmakramaḥ | gṛhamiti vrajedityarthaḥ |
p. 30)

saptamaḥ paṭalaḥ 

(hastalakṣaṇaṃ śaṅkulakṣaṇañca)

mānonmānavibhāgārthaṃ maṅgalaṃ hastalakṣaṇam | [k pustakadhṛtaṃ 
pādadvayamidaṃ kh, g, pustakayornāsti ||]
sarvakarmapradhānatvāt [pradhānatvāt k, pradhānañca kh, g] procyamānaṃ 
mayā śṛṇu || 1 ||

paramāṇvaṣṭakenaiva rathareṇuḥ prakīrttitaḥ |
rathareṇvaṣṭakenaiva trasareṇuḥ prakīrttyate [prakīrttyate k, prakīrttitaḥ kh, g] || 2 
||
---------------------------------------------------------------------------------------------------------------------
-------
1 | pūrvapaṭale śaṅkanaṣṭadikṣu niveśayedityuktam aṣṭamapaṭale ca madhye 
suniścalaṃ śaṅkumityādinā śaṅkuniveśanamabhidhāsyate | te ca śaṅkavastathā pare 
ca vakṣyamāṇāḥ prāsāda-pratimā-dhvaja-patākā-toraṇa-kuṇḍa-maṇḍalādayaḥ 
sarva eva pradhānakarmāṅgabhūtāḥ parimitāḥ parimāṇajñānasāpekṣā iti 
parimāṇasvarūpamabhidheyam | tatra ca ekahastadvihasta-
trihastādilakṣaṇahastaparimāṇenaiva prakṛtasarvakarmanirvāhadarśanāt sarvatra 
hastaparimāṇasyaiva prādhānyāt tadeva vaktumupakramate mānonmānetyādinā | 
mānaṃ sādhāraṇaparimāṇam unmānañca ūrddhva parimāṇam | atra 
mānānantaramunmānānidhānāt mānaśandenāpekṣikanyūnaparimāṇaṃ lakṣyam | 
tathā ca paramāṇvapekṣayā rathareṇurūrdhva parimāṇaṃ tadapekṣyā 
trasareṇurūrdhvaparimāṇam | evaṃ hastamānāpekṣayā 
dvihastatrihastādiparimāṇasyonmānatvam ityeva bodhayitumāha mānonmāneti | 
bhojadevo'pi hetuḥ samastavāstūnāmādhāraḥ sarvakarmaṇām | 
mānonmānavibhāgādinirṇayaikanibandhanam | paridhyudayavistārairdairghyāṇāṃ 
syuramī yataḥ | jyeṣṭhamadhyādhamā bhedā yaṃ jñātvā na vimuhyati | (samarāṅgana 
9 | 11 | 12) ityādibhiretadevāha |

2 | paramāṇviti | paramāṇvāiparimāṇābhidhānantu hastaparimāṇabodhanārthameva | 
trasareṇuriti - etanmate catuḥṣaṣṭyā paramāṇubhirekastrasareṇurbhavati | kecittu 

p. 31)

tairaṣṭabhistu bālāgraṃ likṣā tairaṣṭabhiḥ smṛtā |
tābhiryūkāṣṭabhiḥ khyātāstāścāṣṭau yavamadhyakam || 3 ||

yavāṣṭakairaṅgulaṃ [laṃ k laḥ kh, g] syāccaturviṃśāṅgulaḥ karaḥ |
caturviṃśāṅgulaścānyaḥ svāṅguṣṭhenāpi [api kh, g tu k] sammitaḥ || 4 ||

caturaṅgulasaṃyuktaḥ svahastaḥ [kha k, sa (?) kh, g] padmahastakaḥ |
---------------------------------------------------------------------------------------------------------------------
-------
jālāntaragate bhānāvityādinā paramāṇuṣaṭkātmakaṃ (dvyanukatrayātmakaṃ) 
trasareṇupadārthamāhuḥ | bhojadevastu paramāṇuṃ rathareṇuṃ 
trasareṇuñcānaṅgīkṛtya reṇvaṣṭakena bālāgram (samarāṅgana 9 | 4) ityāha | 
mayamate tu paramāṇvaṣṭakena rathareṇuṃ tadaṣṭakena bālāgramāha paraṃ 
hayaśīrṣasammataṃ trasareṇuparimāṇaṃ nābhyadhāt | evaṃ 
parimāṇanirūpaṇe'nye'pi prakārabhedā dṛśyante |

4 | aṅgulamiti | aṅgulaśabdo hastapadaśākhārthaḥ puṃsi 
prakṛte'ṣṭayavodaraparimāṇe tu klīve varttate yavāṣṭaguṇito'ṅgulam (maya 5 | 4) iti 
darśanāt yavodarairaṅgulamaṣṭasaṃkhyairiti bhāskarācāryokteśca | ato'tra kh, g 
pustakadhṛtaḥ puṃliṅgāntapāṭho na mūle niveśitaḥ | caturviṃśeti - atra bhojadevena 
idānīṃ tasya hastasya samyaṅniścayasaṃyutam | kathyate trividhasyāpi lakṣaṇaṃ 
śāstradarśitam (samarā 9 | 3) ityanena hastaparimāṇasya traividhyamuktam | tat 
traividhyañca pradarśitaṃ tenaiva - yavāṣṭakāṅgulaiḥ kḷptaḥ prakarṣeṇāyataḥ kila | 
jyeṣṭho hastaḥ sa vidvadbhiḥ proktaḥ prāśayasaṃjñitaḥ | 1 | yaḥ punaḥ kalpitaḥ 
saptayavakḷptairihāṅgulaiḥ | tajjñaiḥ sa madhyamo hastaḥ sādhāraṇa iti smṛtaḥ | 2 | 
mātretyalpaṃ yataḥ proktaṃ hastaśca śaya ucyate | tena mātrāśayaḥ sa syāddhasto yaḥ 
ṣaḍyavāṅgulaḥ | 3 | (samarā 9 | 28 - 32) ityādinā | atrāpi tathaiva 
hastaparimāṇatraividhyamabhidadhānaḥ 
prāguktaparamāṇvādikramasādhitacaturviṃśatyaṅgulairekaṃ hastaparimāṇamāha 
caturviṃśāṅgulaḥ kara iti | paramāṇvādikramānaṅgīkāreṇa svāṅguṣṭasya 
caturviṃśatisaṃkhyayā parimitaṃ dvitīyaṃ hastaparimāṇamāha caturviṃśati |

p. 32)

etairhastaistu [etaiḥ k ebhiḥ kh, g] kurvīta pāsādaṃ yāgamaṇḍapam [yāga k, 
yajña kh, g] || 5 ||

pratimāṃ piṇḍikāṃ vāpi kuṇḍaṃ [kuṇḍaṃ k, kuṇḍa kh, g] maṇḍalameva ca |
toraṇañca dhvajañcaiva guṇāḍhyaṃ pātrameva ca || 6 ||

mānahīnaṃ na kartavyaṃ phalaprāptyarthibhiḥ sadā |
praśastaṃ dārumādāya sāravat khadirādikam || 7 ||

caturasrantu tad dāru kārayitvā tu śilpinā |
vṛttaṃ [vṛttaṃ k, vṛtta kh, g] bhūmisamaṃ kuryānnirvraṇaṃ suṣamaṃ budhaḥ 
[tathā k, budhaḥ kh, g] || 8 ||
---------------------------------------------------------------------------------------------------------------------
-------
5 | caturaṅgulādhikasvahastaparimāṇena parimitaṃ tṛtīyaṃ hastaparimāṇamāha 
caturaṅguleti | ataeva etairhastairiti vakṣyamāṇaṃ bahuvacanamupapadyate | atra 
hastaparimāpaṇārthaṃ vihitāvihitadārunirṇayastenaiva kṛtaḥ - khadirāñjanavaṃśādi 
ślakṣṇaṃ hīraṃ manoramam | sāravacca bhavediṣṭaṃ dāru hastaprakalpane || granthilaṃ 
laghu nirdagdhaṃ jīrṇaṃ visphuṭitaṃ tathā | adṛḍhaṃ koṭarākrāntaṃ dāru hastāya 
neṣyate | (samarāṅgana 9 | 11 + 12) iti dvābhyām |

7 | idānīṃ śaṅkunirūpaṇaprakāraṃ vaktumupakramate praśastamityādinā | 
atrādipadena dantaṃ vai candanaṃ caiva khadiraḥ kadaraḥ śamī | śākaśca 
tindukaścaiva śaṅkuvṛkṣā udīritāḥ | (maya 6 | 6 |) ityuktāni grāhyāṇi |

8 | dāru caturasraṃ kārayitvā punastadeva vṛttaṃ kuryādityarthaḥ | prathamaṃ 
caturasrīkṛtya paścād vṛttīkaraṇantu vyāsaparimāṇasaukaryārthameva | 
nirvraṇamakṣatam | suṣamaṃ mūlādragraṃ yāvat danturatvādidoṣarahitamityarthaḥ |

p. 33)

dvādaśāṅgulamāyāmaṃ parva cāṅgulamucyate |
mūle ṣaḍaṅgulañcāsya pariṇāhaḥ svamānataḥ [pariṇāhaḥ svapānataḥ k, 
sariṇāhapramāṇataḥ kh, g] || 9 ||

hvasvāddhrasvataraṃ kāryamagre syād yavamātrakam |
bhūmicchedasamaṃ kuryānmūlamagraṃ susammitam || 10 ||

etad yathākrameṇaiva kathitaṃ śaṅkulakṣaṇam |
evaṃ niṣpādya vai śaṅkuṃ kuryād diksādhanaṃ guruḥ || 11 ||

iti hayaśīrṣe mahāpañcarātre dvādaśasāhasrike ādikāṇḍe (saptamaḥ)

śaṅkulakṣaṇapaṭalaḥ || 7 ||

āditaḥ ślokasaṃkhyā - 138
---------------------------------------------------------------------------------------------------------------------
-------
9 | 10 | asya śaṅkorāyāmaparimāṇamāha dvādaśeti | pūrvaṃ yad yavāṣṭakairaṅgula 
syādityuktaṃ tanneha pravartteta | iha tu pṛthagevāṅgulaparimāṇam | kiṃ tadityāha 
parveti - aṅguṣṭhāgraparvaṇaiva aṅgulaparimāṇamiha grāhyamityarthaḥ | 
etairdvādaśāṅguṣṭhaparvabhirekamaratniparimāṇaṃ bhavati tataśca mayamate 
aratnimātramāyāmamityādinā yat śaṅkoraratnipramāṇasya śreṣṭhatvamuktam ihāpi 
tasya dvādaśaparvaparimāṇaṃ vadatā tadeva sūcitam | mūla iti - śaṅkoḥ pariṇāho 
mūle ṣaḍaṅgulaḥ agre ca yavamātrapramāṇaḥ | svamānataḥ hrasvād hrasvataramiti - 
uktaparimāṇānusāreṇa mūlādagraṃ yāvat kramaśastathā vyāsahrāso yathā 
mūlamagrañca susanmitaṃ syāt pa*(?)danturatādidoṣadūṣitaṃ na syādityarthaḥ | 
bhūmīti - uttamaparimāṇo'ratnipramāṇaḥ (dvādaśāṅguṣṭhaparvaparimāṇaḥ) 
madhyamaparimāṇo'ṣṭādaśāṅgulaḥ adhamaparimāṇo dvādaśāṅgula iti trividhaṃ 
śaṅkuparimāṇaṃ bhavati | tatra vāstubhūmervistāratāratamyānusāreṇa śaṅkorapi 
proktaparimāṇatāratamyaṃ kartavyamityevāha bhūmicchedasamamityanena |

11 | diksādhanaṃ kuryāditi vakṣyamāṇakrameṇetyarthaḥ |
p. 34)

aṣṭamaḥ paṭalaḥ 

(diksādhanaṃ marmajñānaṃ śalyajñānaṃ vāstumaṇḍalañca)

śrībhagavānuvāca - 

bāhyavāstasamaṃ kṛtvā [katvā k, kuryāt kh, g] caturasraṃ samantataḥ |
bhūmiṃ toyasamāṃ kṛtvā darpaṇodarasannibhām [sannibhām k, sammitām, kh, 
g] || 1 ||
---------------------------------------------------------------------------------------------------------------------
-------
1 | pūrvapaṭale śaṅkunirmāṇakramamuktvā yadi kuryād yathādṛṣṭaṃ vipanno 
narakaṃ vrajet | bhānorgatyā diśo jñātvā kuryāt karmāṇi deśikaḥ | (prāṇa 3) iti 
rāghavabhaṭṭadhṛtavacanena digjñānānantarameva prāsādādau kartavye 
vāstuvaiṣamyato yatra samyaṅ na jñāyate kila | tatra śarṅku pratiṣṭhāpya 
jānīyātchuddhadiksthitim | ityanena tatraivoktena pramāṇena ihāpi śaṅkunā 
sādhayeddiśamiti vakṣyamāṇānusāreṇa tacchaṅkukaraṇaka-
diṅnirūpaṇaprakāramabhidhatte vāhyetyādinā | vāstu dvyaṃśakaṃ bhavati 
bāhyamābhyantarīṇañca | tatra prāsādacatuḥśālāderbahiḥ sthitastadanuṣakto 
yoṃ'śastad bāhyam | yaśca tadantaḥpātī tadābhyantarīṇamiti | iha 
cobhayoretrāṃśayostulyatayā vakṣyamāṇaprakriyāṃ pradarśayitumāha bāhyeti - 
samantataḥ vāstutvenābhimatāyā bhūmeścaturdikṣu bāhyavāstusamaṃ caturasraṃ 
kṛtvetyarthaḥ | bhūmimiti - tāñca caturasrāṃ bhūmiṃ toyasamāṃ toyena samāṃ 
kṛtvetyarthaḥ | gṛhītavāstumadhye tu samaṃ kṛtvā bhuvaḥ sthalam | jalena 
daṇḍamātreṇa samantu caturasrakam | (maya 6 | 2-3) ityādinā 
jalakaraṇakabhūsamīkaraṇābhidhānāt | atra mayavacane daṇḍamātreṇetyabhidhānāt 
ihāpi samīkaraṇarītirevamavagantavyā yadbhamiṃ samasthalīkṛtya samantato 
mṛdādimayaṃ setuṃ nirmāya jalamayīkṛte tadabhyantare kañcana parimitaṃ daṇḍaṃ 
parito'ntarāntarā nidhāya nidhāya taddaṇḍaparimāṇānusāriṇā tajjalaparimāṇena 
tadbhūmeḥ samatvamasamatvaṃ dikplavatvaṃ vā parīkṣeta | asamatve punaranayaiva 
rītyā tasyāḥ samatvaṃ vidadhīteti | darpaṇeti - darpaṇodaravadadanturāmityarthaḥ | 
toyasamāmiti dikplavādiśaṅkānirasanāya | darpaṇodarasannibhāmiti sarvatra 
danturatādidoṣavyāvṛttaye |

p. 35)

dvādaśāṅgulamānena cāṣṭau [cāṣṭau k, aṣṭau kh, g] vṛttāṃstu bhrāmayet |
madhye suniścalaṃ [su k, ca kh, g] śaṅkuṃ sthāpya cchāyāṃ nirīkṣayet || 2 ||
---------------------------------------------------------------------------------------------------------------------
-------
2 | evaṃ samīkṛtāyāṃ bhūmau kartavyamāha dvādaśeti | atra suṣame bhūtale kṛtvā 
vṛttaṃ bhramaṇarūpataḥ | tanmadyabindau śaṅkuntu sthāpayed dvādaśāṅgulam | 
agracchāyānvayavaśād vṛtte pūrvāparadvaye | pūrvāparāhṇayoḥ kṛtvā cihne 
tamabhitasthathā | susamānaparibhrāntyā kāryaṃ vṛttadvayaṃ punaḥ | tayoḥ 
saṃśleṣasañjātamadhyadakṣottare sthite | sandhidvaye tu prākpratyaksūtraṃ madhye ca 
vinyaset | sūtradakṣottaraṃ teṣāmagraiḥ prāgādi kalpayet | iti 
prāṇatoṣaṇyuktarāghavabhaṭṭadhṛtavacanena bhūmau prathamato vṛttaṃ tatastanmadhye 
śaṅkusthāpanam pūrvāhṇe pratīcyāmaparāhṇe ca prācyāṃ 
digvilambi-śaṅkucchāyāgranirūpitāyāṃ tattaccihnarakṣaṇāya vṛttadvayakaraṇam 
tadubhayataḥ susamānaparibhramaṇena 
prathamavṛttābhyantarīṇabindordakṣottarayostattaccihṇasaṃrakṣaṇāya 
punarvṛttadvayamiti krameṇa cchāyayā diṅnirūpaṇāntarameva tattaccihnasthāpanāya 
vṛttacatuṣṭayanirmāṇamabhihitam | iha tu aṣṭau vṛttāṃstu bhrāmayedityanena 
prathamameva vṛttāṣṭakanirmāṇe kṛte tadānīmapi diṅnirṇayābhāvād vṛttānāṃ 
yādṛcchikatvena śaṅkucchāyāpātasyāpi yādṛcchikatvasambhavād 
vṛttairamībhirdiksādhanaṃ na sambhavet parantu teṣāṃ vaiphalyameva syāditi 
mahadasamañjasaṃ ghaṭeta | tat pūrvadarśitarāghavabhaṭṭapramāṇarītyā 
grantho'yamasmābhirevaṃ vyākhyāyate - prātaḥ sūryodaye kiñcana vṛttaṃ kṛtvā 
tanmadhye suniścalaṃ śaṅkuṃ saṃsthāpya cchāyāṃ nirīkṣayet nirīkṣya ca 
tacchayāsamasūtreṇa pratīcyāṃ dvādaśāṅgulaṃ vṛttamekaṃ vidadhīta | evaṃ 
prācyāmapi sūre pratīcīvilambini pūrvataḥ pravarttinyāṃ saṅkucchāyāyāṃ 
samasūtreṇa dvādaśāṅgulaṃ vṛttamekaṃ vidadhīteti |

p. 36)

praveśe niṣkrame tasyāṃ śaṅkucchāyāṃ nirūpayet |
śaṅkucchāyāgracihnābhyāṃ [cihnābhyāṃ k, dahnābhyāṃ (?) kh, g] 
prakpratīcyau prasādhayet || 3 ||

prākpratīcīgate sūrye udagyāmye prasādhayet [prasādhayet k, nirīkṣayet kh, g] |
viṣuve vimale vyomni śaṅkunā sādhayeddiśam || 4 ||
---------------------------------------------------------------------------------------------------------------------
-------
3 | tatra chāyānirūpaṇakrame viśeṣamāha praveśa iti - tasyāṃ bhūmau 
praveśanikramayocchāyānirūpaṇaṃ vidheyamityarthaḥ | atra 
pūrvāparāhṇayośchāyā yadi tanmaṇḍalāntagā | (maya 6 | 8) ityādinā 
prāhṇāparāhnayoḥ sauracchāyāyā maṇḍalābhyantaragamanena 
dikparicchedo'bhihitaḥ | ihāpi praveśaniṣkramapadābhyāṃ prāyastāmeva 
śailīmabhidhatte | tatra praveśa iti-prātaḥ sūryodaye pratīcīnā śaṅghośchāyā 
drādhīyasī bhavati tataścorddhvamārohati sūre sā cchāyā kramaśo 
hrasvatāmāpadyamānā yadā madhyavṛttādanyūna dvādaśāṅgulāntaritaṃ svaṃ 
deśamanupraviśet tadā tadvṛtta-madhyabindusamasūtreṇa tacchīrṣaṃ 
pratīcīmavagacchedityarthaḥ | niṣkrama-iti - evamanayā rītyā niṣkrame pūrvadiṅ 
nirūpaṇīyā | tathāhi - madhyamahnaḥ samārūḍhe savitari paścimadigvilambini 
pūrvagāminī śaṅkucchāyā krameṇa dīrghatāmāpadyate | tatra 
prāguktapratīcīkrameṇa pūrvadikcihnabhūtaṃ dvādaśāṅgulaṃ vṛttamekaṃ vidhāya 
tacchīrṣīyaṃ pūrvabinduṃ pratīcīṃ nirūpayet ityeva diṅnirūpaṇaśailīṃ bodhayituṃ 
śaṅkucchāyāgracihnābhyāmityācaṣṭa | śaṅkucchrāyayoḥ pūrvāparagāminyo 
agracihnābhyāṃ praveśaniṣkramayoḥ prāguktakrameṇa prākpratīcyau prasādhayet 
nirūpayedityarthaḥ | vṛttāni tu tatra tatra kartavyāni yathā dvādaśāṅgulānyapyaṣṭau 
saṃśleṣeṇa sthānaṃ labheran |

4 | ayantu pūrvāparadiṅnirūpaṇaprakāra uktaḥ | atha dakṣiṇottadiṅnirūpaṇopāyaḥ ka 
ityata āha prāgiti | rāghavabhaṭṭaḥ sūtrapātena dakṣottaradiṅnirūpaṇaṃ tatra tatra 
tattaccihnasthāpanāya vṛttapātañcopadideśa | atra tu prakrārāntareṇa tadabhidhatte | 
tathāhi sūrye prākpratīcīgate viṣuvasamprāptyā pūrvāparabindusamasūtreṇa sthite 
udagyāmye sthite udagyāmye diśau prasādhayet nirūpayedityarthaḥ |

p. 37)

śaradvasantayorevamādityāt sādhayeddiśam || 5 ||

prācīṃ tu puṣyavedhena citrāsvātyantareṇa vā |
udīcīṃ dhruvavedhena madhyayogena connayet || 6 ||

caturasrāṃ śilāṃ gṛhya iṣṭakāṃ vā suśobhanām |
---------------------------------------------------------------------------------------------------------------------
-------
evamatrāvadheyam - aṣṭau vṛttāṃstu bhrāmayedityuktyā 
pūrvakṛtadvādaśāṅgulapūrvāparavṛttadvayāt vāmato-bhramaṇena 
dvādaśāṅgulaṃ saṃśliṣṭaṃ vṛttatrayaṃ dakṣiṇato'pi tathā vṛttatrayaṃ kuryāt | 
evañcāṣṭau vṛttāni bhavanti catvāri diggatāni catvāri ca koṇagatāni | tatra 
pūrvavṛttottarārddham īśānavṛttaṃ uttaravṛttapūrvārddhaṃ tathā 
paścimavṛttottarārddhaṃ vāyavavṛttaṃ uttaravṛttapaścimārddhañca nirūpya 
ubhayataścaturviṃśāṅgulasandhimudīcīṃ jānīyāt evaṃ dakṣiṇadiṅnirūpaṇe'pi 
pūrvavṛttadakṣiṇārddham āgneyavṛttaṃ dakṣiṇavṛttapūrvārddhaṃ tathā 
paścimavṛttadakṣārddhaṃ nairṛtavṛttaṃ yāmyavṛttapaścimārddhañca nirūpya 
pūrvavadubhayataścaturviṃśāṅgulasandhiṃ 
madhyavṛttamadhyadeśamavācīmavagacchediti phalitam | tataśca prākpratīcīgate sūrye 
ityanena sunirūpitaprākpratīcyapekṣayaiva dakṣottara-diṅnirūpaṇaṃ 
hayaśīrṣasammatam vṛttāṣṭakapātena diṅnirūpaṇo padeśastu diśāṃ vidiśāñca 
nirūpaṇāya | ayantu pūrvoktaḥ sarvo'pi diṅnirṇayaprakāro viṣuvaviṣaya eva ityāha 
viṣuva iti | viṣuva-eva pūrvāparabindau samasūtreṇa saurapracārāttatraivānayā rītyā 
śaṅkakaraṇakadiṅnirūpaṇasambhavāt |

5 | nanu kvāyaṃ viṣuvo nāma yatraivaṃ diksādhanamityāha śaraditi | etacca 
śaradavasantaviṣayameva | tatraivāśvinacaitrayoḥ sūryasya 
viṣuvarekhāsamprāpterityarthaḥ | 

6 | evaṃ divā diksādhanakramamabhidhāya rātraū tamāha prācīntviti | kṛttikā 
śravaṇā puṣyā citrāsvātyoryadantaram | etat prācyā diśo rūpaṃ yugamātrodite 
puraḥ | (prāṇa 3 pa0) ityanena śravaṇasyodaye prācī kṛttikāyāstathodaye | 
citrāsvātyantare candrasūryoriti tatraiva dhṛtena trikāṇḍamaṇḍalavacanena ca yadrātrau 
nākṣatrikasaṃsthānadarśanena diksādhanakramo darśitaḥ iha prācīmityādināpi 
tamevakramamabhidhatte | rātrau karkaṭodite puṣye tadvedhena kanyāyāṃ 
citrodayānantaraṃ svāyudaye tanmadhyapradeśena vā prācīṃ diśamunnayet tadvadhena 
pratīcīṃ sādhayedityapi bodhyam | 

p. 38)

caturdikṣu niveśyātha sūtracihnantu kārayet || 7 ||

evaṃ kṛtvā sūtracihnaṃ [sṛtacihnaṃ k, tatobhūmau kh, g] brāhmaṇāṃstatra 
bhojayet |
vaiṣṇavān pāyasenāgyrān dvādaśaiva samāhitaḥ [samāhitaḥ k, samanvitāḥ 
(?) kh, g] || 8 ||

māsādhipānāṃ tuṣṭyarthaṃ sūtraṇaṃ syādataḥ param |
mahāmarmopamarmādi-jñānārthaṃ yatnavān bhavet || 9 ||

darśanaiḥ kīrttanaiḥ śabdairyajamānasya ceṣtitaiḥ |
---------------------------------------------------------------------------------------------------------------------
-------
rātrāvudīcīsādhanamāha dhruvavedheneti udīcyāṃ dhruvodayādityarthaḥ | tathā 
madhyayogena sādhitaprācīpratīcīmadhyadvāreṇa connayedudīcīmavācoñcetyarthaḥ |

7 | evaṃ diśo nirūpya tatparimāṇasaṃsthāpanakramamāha caturasrāmiti | gṛhyeti ktāco 
yavādeśa ārṣaḥ | iṣṭakāṃ veti - yatra śilāmayaḥ prāsādaḥ karaṇīyastatra śilāṃ 
yatra ceṣṭakāmayastatreṣṭakāmiti vāśabdena sūcyate ekādaśe śilādhivāsanapaṭale - 
kartavyastviṣṭakānyāsaḥ prāsāde ceṣṭakāmaye | śaile śilānāṃ vinyāsaḥ kārkare 
karkarāmayamiti vakṣyamāṇatvāt vādhakamantareṇātra tatkramāikrame 
pramāṇābhāvācca | caturdikṣviti vāstubhūmerityarthaḥ |

9 | idānīṃ diksādhanānantaraṃ kartavye vāstupuruṣasya svarūpanirṇaye tasya 
marmaṇāmajñānamaniṣṭaphalakamiti tajjñānamabhidhatte | tatra 
pūrvottaradiṅmūrddhā puruṣo'yamavāṅmukho'sya śirasi śikhī | (bṛhat 52 | 51) 
ityādinā nirūpitasya vāstupuruṣasya teṣu teṣvaṅgeṣu vakṣyamāṇakrameṇa 
catuḥṣaṣṭipadanyāsaḥ kartavyaḥ yathā tattadaṅgadevatānāṃ tata tatra padeṣu 
samāveśaḥ sampadyeta | tāni ca padāni sūtrapātasādhyāni | sūtrāṇāñcāmīṣāṃ 
koṇāt koṇagatānāṃ sampātāstathā padānāṃ samāni madhyāni ca marmāṇi | 
yathā - sampātā vaṃśānāṃ madhyāni samāni yāni ca padānām | marmāṇitāni 
vindyanna tāni paripīḍayet prājñaḥ | tānyaśucibhāṇḍakīlastambhādyaiḥ pīḍitāni 
śalyaiśca | gṛhabharttustattulye pīḍāmaṅge prayacchanti | (bṛhat 52 | 57-58) ityādinā 
marmaṇāṃ svarūpaṃ pīḍanajanitāniṣṭasambhāvanañcābhihitam | bhojadevenāpi 

p. 39)

yathāvallakṣayecchalyaṃ vāstudehe vicakṣaṇaḥ || 10 ||

laṅghanādatha sūtrasya darśanānnāmabhāṣaṇāt | 
---------------------------------------------------------------------------------------------------------------------
-------
antastrayodaśasurā dvātriṃśad bāhyataśca ye | teṣāṃ sthānāni marmāṇi sirā 
vaṃśāśca teṣu tu | (samarāṅgana 13 | 6) ityanena tathaiva marmāṇyabhidhāya teṣāṃ 
mahāmarmopamarmabhedena dvaividhyamaṅgīkṛtam | tatra mahāmarmāṇi mukhe hṛdi ca 
nābhau ca mūrdhni ca stanayostathā | marmāṇi vāstupuṃso'sya ṣaṇmahānti pracakṣate 
iti | upamarmāṇi tu catuṣvapi vibhāgeṣu sirā yāḥ syuścaturdiśam | marmāṇi tāni 
coktāni dvāramadhyagatāni ca | (samarāṅgana 13 | 7 | 10) ityevaṃrūpamabhidhāya 
dvārairvā bhittibhirvāpi marmaṇāṃ paripīḍanāt | daurgatyaṃ gṛhiṇaḥ prāhuḥ 
kulahānimathāpi vā | (samarāṅgana 13 | 12) ityādinā tattadaṅgaparipīḍanāt 
tattadaniṣṭaphalānubandho'bhihitaḥ | granthavistarabhayādatra tāni nodāhriyante | 
paramārthatastu vāstostattatpadānyākramya sato mukhāditattadaṅgānāṃ 
mahāmarmatvam vaṃśādīnāñcopamarmatvaṃ yathā teṣāṃ pīḍā na syāt tathā 
dvārādīnāṃ sanniveśaḥ kartavya iti dhyeyam |

10 | athedānīṃ prāṇatoṣaṇyāṃ varjanīyabhūmiṃ prakṛtya - sphuṭitā maraṇaṃ 
kuryādūṣarā dhananāśinī | saśalyā kleśadā nityaṃ viṣamā śatruto bhayam | tathā 
prāsādārambhakāle tu gṛhādau ca viśeṣataḥ | śalyoddhārastu kartavyo 
yadīcchecchubhamātmanaḥ | svāmino maraṇaṃ vā syād videśagamanaṃ tathā | 
yatnenotpāṭayecchalyaṃ yadīcchecchubhamātmanaḥ | (3 pa0) 
ityādibhīrāghavabhaṭṭadhṛta-mahākapilapañcarātravacanaiḥ śalyadūṣitāyā 
bhūbherbalavadaniṣṭānubandhitvābhidhānāduddharaṇīye śalye 
śalyajñānaprakāramāha - darśanairiti | darśanaiḥ 
alīkastrīpuṃsapaśvādisamasaṃsthānarūpādīnāṃ vāstudehe yatratatrāvalokanaiḥ | 
kīrttanaiḥ yatratat svāmino nāmakīrttanairāhvānairityarthaḥ | śabdaiḥ 
atāttvikairviḍālaśṛgālakharoṣṭrādidhvanisadṛśadhvanisamākarṇanaiḥ | tathā 
yajamānasya ceṣṭitaiḥ vakṣyamānāṅgavikārairityarthaḥ | paśvādisadṛśācaraṇairiti 
vā | vicakṣaṇaḥ śalyānuśāsanānuśīlananirmalabuddhirguruḥ vāstudehe 
yathāvacchalyaṃ lakṣayedityarthaḥ |

p. 40)

śravaṇādatha śabdasya jānīyācchalyamādarāt || 11 ||

darśanaṃ laṅghanaṃ yasya gaditaṃ [gaditaṃ k, ruditaṃ kh, g] nāmakīrttitam |
tasya sattvasya tacchalyaṃ jānīyāllaṅghanādibhiḥ || 12 ||

ādiśed vāstutaḥ śalyaṃ gṛhiṇo'ṅgavikārataḥ || 13 ||
---------------------------------------------------------------------------------------------------------------------
-------
11 | anyaccāha - atha athavā sūtrasya laṅghanāt vāstumabhitaḥ parimāṇavivekārthaṃ 
sanniveśitānāṃ saṅkūnāmadhyagraṃ badhyamānasūtrasya 
lamphāpradānapūrvakamatikramaṇāt tathā darśanāt 
manuṣyapaśvādiśarīrāvalokāat tathā nāmabhāṣaṇāt yasya kasyacinnāmoccāraṇāt 
śabdasya paśvādiśabdasamajātīyasya śravaṇāt ādarāt prayatnaviśeṣāt śalyaṃ 
jānīyāt kasya sattvasya śalyamiti vakṣyamāṇarītyāvagacchedityarthaḥ | 

12 | idānīṃ tadeva viśeṣayati darśanamiti - yasyeti karmaṇi ṣaṣṭhī sarvatra sambadhyeta | 
yasya darśanamiti yadi yatra tatrākasmād vāstudehe strīrūpaṃ vā purūpaṃ vā 
tadviśeṣo vā gavāśvādayaḥ paśavo vā'ntarā'ntarāvalokyeran tarhi 
tattadaṅgasambhavānya - sthyādīni tadbhūmeradhastādastīti pratīyeta | laṅghanamiti | 
prāguktarītyā paśvādikṛtena śalyaṃ lakṣayet - tathāhi yena paśunā tat sūtraṃ 
laṅghyeta tasya śalyaṃ tatrāstītyavagacchet yathā viḍālena laṅghite viḍālasya 
śṛgālena śṛgālasya strīpuṃsābhyañca tayoriti | gaditamiti | yasya gaditaṃ śabdaḥ 
śrūyeta tacchalyaṃ tatrāstīti | pecakādiśabdaśravaṇena tattacchalyamiti jānīyāt | 
nāmakīrtitamiti devadattayajñadattādināmnā punaḥ punaḥ samāhvānena 
tattannāmnaḥ puruṣādeḥ śalyaṃ tatra varttata ityunneyamityevāha tasya sattvasya 
tacchalyamityanena | 

13 | ādiśediti | gṛhiṇaḥ aṅgavikārataḥ kaṇḍūyanādirūpādaṅgavaikṛtyād vāstutaḥ 
śalyamādiśet | aṅgavikārata iti gṛhiṇo yadaṅge śirasi vāhau anyatra vā 
prāsādārambhakāle kaṇḍūyanādirūpo'ṅgavikāro bhavet vāstupuṃsastatra 
tatrāṅge śalyasattāṃ jānīyādityarthaḥ | ataeva prāṇatoṣaṇīdhṛta 
mahākapilapañcarātravacanairaṅgabhedena kaṇḍūyanānumeyasattākaṃ śalyaṃ 
taduddharaṇañcopadiṣṭaṃ yathā - 

p. 41)

prāsādārambhakāle tu yadaṅgaṃ spṛśate pumān |
vāstudehe dṛḍhaṃ śalyaṃ tatra dadyādvicakṣaṇaḥ ||

kaṇḍūyati śiraḥ puṃsi śiraḥśalyaṃ samuddharet |
śalyaṃ tatrāsti vijñeyaṃ khanyamāne karadvaye ||

agnidāhaśca rogaśca dhanahāniśca jāyate |
yatrenotpāṭayecchalyaṃ yadīcchecchubhāmātmanaḥ ||

vāhau kaṇḍūyamāne tu nirdiśellohaśṛṅkhalam |
hastadvayena mānaṃ tallakṣaṇaṃ kathitaṃ tava ||

svāmino maraṇaṃ vā syād videśagamanaṃ tathā |
yatrenotpāṭayecchalyaṃ yadīcchecchubhamātmanaḥ ||

urau kaṇḍūyamāne tu kāṃśyaśalyaṃ vinirdiśet |
hastenaikena santiṣṭhellakṣaṇaṃ kathitaṃ tava ||

asatī ca bhaved bhāryā yaśohāniḥ prajāyate |
yatnenotpāṭayecchalyaṃ yadīcchecchubhamātmanaḥ ||

haste kaṇḍūyamāne tu kaṅkālañca vinirdiśet |
trihastena tu santiṣṭhet khanyamāne na cānyathā ||

agnidāhaśca rogaśca pīḍā ca maraṇaṃ bhavet |
yatnenotpāṭayecchalayṃ yadīcchecchubhamātmanaḥ ||

pṛṣṭhe kaṇḍūyamāne tu vāhuśalyaṃ vinirdiśet |
hastenaikena santiṣṭhennātra kāryā vicāraṇā ||

svāmināśo bhavettatra bhāryā vā jāyate'satī |
pāde kaṇḍūyamāne tu hastaśalyaṃ vinirdiśet ||

sārddhahastena santiṣṭhellakṣaṇaṃ gaditaṃ tava |
aṅganāśo rājadaṇḍaḥ śasyahāniśca jāyate ||

yatnenotpāṭayecchalayaṃ yadīcchecchubhamātmanaḥ |
kukṣau kaṇḍūyamāne tu pāṣāṇaṃ tatra nirdiśet ||

hastadvitayamānena lakṣaṇaṃ gaditaṃ tava |

p. 42)

śakuno dṛśyate vāpi yasya vā śrūyate dhvaniḥ |
kīrttyate yasya vā nāma śalyaṃ tasya vinirdiśet || 14 ||

vāstvaṅgaṃ sūtrayet prājñaḥ śvetāmbaradharaḥ śuciḥ |
śvetagandhānuliptāṅgaṃ [śveta k, śubha kh, g] sarvālaṅkārabhūṣitaḥ || 15 ||
---------------------------------------------------------------------------------------------------------------------
-------
bhujaṅgadaṃśastatra syāttasmācchalyaṃ samuddharet ||

jānau kaṇḍūyamāne tu bhasma tatra vinirddiśet |
hastadvayena santiṣṭhellakṣaṇaṃ gaditaṃ tava ||

agnidāho manastāpaḥ kleśaduḥkhabhayāni ca |
karotyevaṃvidhaṃ karma tasmāttaṃ vai samuddharet || iti |

evamanyādṛśairapyaṅgavikāraistatra tatra vāstvaṅge śalyamastītyavagantavyam | 14 | 
pūrvaṃ yaddarśanairityādyabhihitaṃ tadeva sphuṭīkaroti - śakuna iti | varāhamihirairapi 
- 

arddhanicitaṃ kṛtaṃ vā praviśan sthapatirgṛhe nimittāni |
avalokayed gṛhapatiḥ kva saṃsthitaḥ spṛśati cāṅgam ||

ravidīpto yadi śakunistasmin kāle virauti puruṣaravam |
saṃspṛṣṭāṅgasamānaṃ tasmin deśe'sthi nirdeśyam ||

śakunasamaye'thavānye hastyaśvaśvādayo'nuvāśante |
tatprabhavamasthi tasmiṃstadaṅgasambhavameveti ||

sūtre prasāryamāṇe gardabharāvo'sthiśalyamācaṣṭe |
śvaśṛgālalaṅghite vā sūtre śalyaṃ vinirddeśyam || 

(bṛhat 52 | 103 - 106)

ityādinā prāyo hayaśīrṣasammataiva śalyajñānaśailī samavarṇi | etāvadantaṃ 
śalyajñānamuktam | śalyoddhārastu daśame'rghyadānapaṭale vakṣyate |

15 | evaṃ śalyajñānakramamabhidhāya vāstupuruṣadehāvacchinna-tattatpadavibhājaka-

p. 43)

catuḥṣaṣṭintu [ṣaṣṭiṃ k, ṣaṣṭiḥ kh, g] prāsāde ekāśītiṃ gṛhe sadā || 16 ||
---------------------------------------------------------------------------------------------------------------------
-------
vāstumaṇḍalasanniveśanaśailīmabhidhātumupakramate - vāstvaṅgamityādinā | 
sūtrayediti vakṣyamāṇakrameṇetyarthaḥ |

16 | nanu maṇḍale'smin kati padāni vidheyānītyata āha - catuḥṣaṣṭintviti | 
prāsādanirmāṇe kartavye catuḥṣaṣṭiṃ gṛhanirmāṇe caikāśītiṃ padāni 
kuryādityarthaḥ | nanu bhojadevena vāstutrayavibhāgānantaraṃ - ekāśītipado yaḥ 
syāttathā śatapadaśca yaḥ | catuḥṣaṣṭipado yaśca vāsturatra tridhoditaḥ || iti prakṛtya - 
varṇināṃ bhavanādīni niveśā rājaveśmanām | ekāśītipadenendrasthānañca vibhajet 
sudhīḥ || prāsādā vividhāstadvad vicitrāścātra maṇḍapāḥ | tān 
māpayecchatapadapravibhāgena buddhimān || yaḥ punaḥ syāccatuḥṣaṣṭipadastena 
vibhājayet | narendraśiviragrāmakheṭādi nagarādi ca || (samarāṅgana 13 | 1 | 3 | 5) 
ityuktarītyā teṣāmekāśīti - padādivāstumaṇḍalatrayāṇāṃ viṣayabhedena 
pravibhāgaḥ kṛtaḥ | tanmate varṇināṃ rājñāñca gṛhā ekāśītipadaviṣayāḥ 
prāsādā maṇḍapāśca śatapadaviṣayāḥ catuḥṣaṣṭipadasya tu 
rājaśivirādiviṣayakatvameva | na tu hayaśīrṣānusāri-devabhavanaviṣayatvamiti 
parasparavirodho duṣparihara iti ceducyate - prāsādā 
vividhāstadvadityādibhojadevavacane prāsādapadaṃ maṇḍapapadañca 
rājagṛhaparameva ekāśītipadaṃ prakṛtya - tatra maitrapadasthāne niveśāyāvanīpateḥ | 
prāsādaḥ prāṅmukhaḥ kāryo yathāvat pṛthiviñjayaḥ || śrīvṛkṣaṃ sarvatobhadraṃ 
muktakoṇamathāparam | yamicchennṛpatiḥ kuryāt prāsādaṃ śubhalakṣaṇam || 
(samarāṅgana 15 | 16 | 17 ) ityādinā rājagṛhaviśeṣavācakasyaiva prāsādapadasya 
bhojadevenābhihitatvāt | ekāśītipadājjāto vāstuḥ śatapadābhidhaḥ | (samarāṅgana 
14 | 12) ityanena śatapadasyaikāśītipadaprakṛtikatayā tayostulyaviṣayatvābhidhānācca | 
tathā ca - rājabhavanatvapuraṣkāreṇābhede'pi 
tattaduviśeṣalakṣaṇalakṣitarājagṛhatvavyāpyaprāsādatvamaṇḍapatvarūpavibhājakopa
adhibhedena bhinnānāmamīṣāṃ 

p. 44)

caturasrīkṛte kṣetre hyaṣṭadhobhayabhājite [ṣṭadho k, statho (?) kh, g] |
koṇarekhāṃ [rekhāṃ k, rephāṃ (?) kh, g] tato dattvā surabhāgāṃstu [sura k, 
rudra (?) kh, g] kalpayet || 17 ||

---------------------------------------------------------------------------------------------------------------------
-------
śatapadaviṣayatvaṃ taditareṣāntu rājaveśmanāmekāśītipadaviṣayatvamityavadheyam | 
bhojadevastu rājabhavananagarārāmādimātravyākhyānapravṛttaḥ 
kimanenāprastutadevabhavanavyākhyānakautūhaleneti catuḥṣaṣṭipade 
devagṛhāṇāmantarbhāvamakurvannāparādhyati | athavā catuḥṣaṣṭipade nagarādi 
cetyādipadena devagṛhāṇāmapi grahaṇe sarvaṃ nirvirodhamiti saṃkṣepaḥ |

na ca prāsādo devabhūbhajāmityamarokte ścatuḥṣaṣṭintu prāsāde ityatra 
prāsādapadaṃ devagṛharājagṛhasādhāraṇamiti vācyaṃ catuḥṣaṣṭipadaṃ vāstu 
sarvadevagṛhaṃ prati | ekāśītipadaṃ vāstu mānuṣaṃ prati siddhidam | iti 
vāstuyāgatattvadhṛtaliṅgapurāṇavacanena catuḥṣaṣṭipadasya 
devagṛhamātraviṣayatvābhidhānāt ekāśītipadairbhaktaṃ vidheyaṃ nṛpamandiram | 
(samarāṅgana 25 | 9) iti bhojadevavacanena viśiṣya 
rājabhavanasyaikāśītipadavāstuviṣayatvābhidhānācca prāsādapadasyātra 
devagṛhaparatvameva na tu svapne'pi rājagṛhaparatvaṃ kalpanīyamiti niṣkarṣaḥ |

17 | asya śāstrasya devagṛhamātraparatayā 
samuddiṣṭamapyaprākaraṇikamekāśītipadaṃ maṇḍalamupekṣya prākaraṇikaṃ 
catuḥṣaṣṭipadaṃ vyācaṣṭe - caturasrīti | bhūmiṃ prathamaṃ caturasrāṃ vidhāya 
tāmubhayato'ṣṭadhā vibhājayet | tatra ca vibhājane nava pūrvāyatā nava cottarāyatā 
rekhāḥ kartavyaḥ | evaṃ kṛte catuḥṣaṣṭiḥ padāni bhavanti | rekhānāmāsāṃ 
saṃjñāśca viśvakarmaṇā pradarśitāḥ | tatra pūrvāparāyatānāṃ 
rekhānavakānāmuttarādikrameṇa saṃjñāḥ - śriyā yaśomatī kāntā supriyāpi parā 
śivā | suśobhā sadhanā jñeyā tathebhā navamī smṛtā | pūrvāparāyatā 
yetāścatuḥṣaṣṭipade sthitāḥ | (viśva 5 | 22 | 23) paścimādikrameṇa dakṣottaragāṇāṃ 
saṃjñāstu dhanyā dharā viśālā ca sthirā rūpā gadā niśā | vibhavā prabhavā 
cānyā saumyāsaumyāśritāḥ śirāḥ | (viśva

p. 45)

śivaḥ koṇārddhato jñeyaḥ parjanyaḥ padasaṃsthitaḥ |
dvipadastho jayo jñeyaḥ sureśaścaikapādakaḥ || 18 ||

bhāskarastu pade jñeyo dvipadaḥ satya iṣyate |
bhṛśaḥ padastho vijñeyo [vijñeyo k, jñātavyo kh, g] vyoma caiva padārddhagaḥ || 
19 ||

hutāśanaḥ padārddhaśca [ca k, tu kh, g] pūṣā ca padasaṃsthitaḥ |
vitatho dvipadasthaśca [padasthaśca k, pado jñeyaḥ kh, g] padaikastho gṛhakṣataḥ || 
20 ||

vaivasvataḥ padaikastho gandharvo dvipadasthitaḥ |
bhṛṅgaścaikapadejñeyo [de k, do kh, g] mṛgaścārddhapade sthitaḥ || 21 ||
---------------------------------------------------------------------------------------------------------------------
-------
5 | 23 | 24) etā hyaṣṭādaśarekhāḥ śirāśabdenocyante tāsāṃ marmāntargatatvaṃ 
pūrvamuktamityalamatra prapañcena | koṇarekhāmiti - tataḥ prāguktakrameṇa 
catuḥṣaṣṭiṃ padāni nirmāya catuṣkoṇapadeṣu kramādekaikāṃ koṇarekhāṃ 
dattvetyarthaḥ | tathā ca maṇḍasyeśānakoṇapade aiśānīto nairṛtyantāṃ āgneyapade 
āgneyyād vāyavyantāṃ nairṛtapade nairṛtādīśānāntāṃ vāyavyapade ca 
vāyavyādāgneyyantāṃ rekhāṃ vidadhītetyarthaḥ | evaṃ kṛte maṇḍalasya 
pratikoṇamekaikaśastiryagrekhā bhavati | iti maṇḍalāṅkanakramaḥ | surabhāgāniti | teṣu 
padeṣu vakṣyamāṇarītyā vakṣyamāṇānāṃ surāṇāṃ bhāgān kalpayedityarthaḥ |

18 | tatkalpanaśailīmāha - śiva ityata āpaṭalāntam | pūrvapaṅktāvīśānakoṇārddhe 
śivo'rddhapadaḥ | taddakṣiṇī parjanya ekapadaḥ | taddakṣiṇe tadadhaḥpadasahite jayanto 
dvipadaḥ | mūle dvipadastho jaya ityatra jayo jayantaḥ jayantāyahuṁpradātavyeti 
navamapaṭalasvarasāt dvipadastho jayantaśceti vāstuyāgatattvadhṛta-
devīpurāṇavacanaikavākyatvācca | taddakṣiṇe sureśa (indra) ekapadaḥ |

19 | tato bhāskara ekapadaḥ | taddakṣiṇe tadadhaḥpadasahite satyo dvipadaḥ | taddakṣiṇe 
bhṛśa ekapadaḥ | tato'gnikoṇārddhe vyomārddhapadam | ityaṣṭau pūrvasyāṃ pūjyā 
bahirdevatāḥ |

p. 46)

pitaraścārddhato jñeyāḥ pade dauvārikastathā |
sugrīvo dvipado [de k, do kh, g] jñeyo hyekasthaḥ puṣpadantakaḥ || 22 ||

yādasāmpatirekastho hyamurastu dvisaṃsthitaḥ |
śoṣaścaikapade [śoṣa k, śoka kh, g] jñeyo hyarddhagaḥ pāpa iṣyate || 23 ||

rogaścārddhapade jñeyo nāgaścāpi pade sthitaḥ |
mukhyaśca [mukhya k, yakṣa kh, g] dvipado jñeyo bhallāṭaḥ padasaṃsthitaḥ || 24 ||
---------------------------------------------------------------------------------------------------------------------
-------
20 | atha dakṣiṇapaṅktāvagnikoṇāparārddhe hutāśano'rddhapadaḥ | tatpaścime 
pūṣaikapadaḥ | tatpaścime sottaraikapade vitatho dvipadaḥ | tatpaścime gṛhakṣata 
ekapadaḥ |

21 | tatpaścime vaivasvata (yama) ekapadaḥ | tatpaścime sottaraikapade gandharvo dvipadaḥ | 
tatpaścime bhṛṅgarāja ekapadaḥ | mūle bhṛṅgaścaikapade jñeya ityatra bhṛṅgo 
bhṛṅgarājaḥ gandharvo bhṛṅgarājaśceti (matsya 227 a0) vacanasvarasāt | tato 
nairṛtakoṇārddhe mṛgo'rddhapadaḥ | ityaṣṭau dakṣiṇadigdevatāḥ |

22 | atha paścimapaṅktau nairṛtakoṇāparārddhe pitaro'rddhapadāḥ | taduttaredauvārika 
ekapadaḥ | taduttare pūrvaikapadasahite sugrīvo dvipadaḥ | taduttare puṣpadanta ekapadaḥ |

23 | taduttare varuṇa ekapadaḥ | taduttare pūrvaikapadasahite'suro dvipadaḥ | taduttare śoṣa 
ekapadaḥ | tato vāyukoṇārddhe pāpo'rddhapadaḥ | pāpa ityatra pāpayakṣmeti 
bṛhatsaṃhitā | ityaṣṭau paścimadigdevatāḥ |

24 | athottarapaṅktau vāyukoṇāparārddhe rogo'rddhapadaḥ | tatpūrve nāga ekapadaḥ |

p. 47)

yakṣeśvaraḥ pade jñeyo nāgarāḍ dvipade sthitaḥ |
padasthā śrīrmahādevī aditiścārddhasaṃsthitā || 25 ||

āpo jñeyāstu padagā hyāpavatsaḥ [vatsaḥ k, vantī (?) kh, g] padasthitaḥ [sthitaḥ 
kh, g, saṃsthitaḥ k] |
catuṣpadastho vijñeyastvaryamā pūrvamadhyagaḥ [pūrva k, pūrya (?) kh, g] || 26 ||

savitā tu pade jñeyaḥ sāvitrī ca [ca k, tu kh, g] pade sthitā |
tato vivasvān vijñeyaścatuṣṭayapadasthitaḥ [catuṣṭayapada k, catuṣpādavyava kh, 
g] || 27 ||
---------------------------------------------------------------------------------------------------------------------
-------
tatpūrve dakṣaikapadasahite mukhyo dvipadaḥ | bṛhatsaṃhitāyāmapi tathaiva | 
vāstuyāgatattvadhṛtadevīpurāṇe tu dvipade viśvakarmā tu iti dṛśyate | tatpūrve 
bhallāṭa ekapadaḥ |

25 | tatpūrve yakṣmeśvara (soma) ekapadaḥ | yajñeśvara iti devīpurāṇam | soma iti 
bṛhatsaṃhitā | tatpūrve dakṣaikapadasahite nāgarāḍ dvipadaḥ | tatpūrve śrīrekapadā | 
tataśceśānakoṇārddhe aditirarddhapadā | ityaṣṭāvuttaradigdevatāḥ | 
ityevaṃkrameṇāṣṭaśaścaturdikṣu dvātriṃśad bāhyadevatāḥ pūjyāḥ | 
īdṛśadevatāvibhāge tu padasthān pūjayeddevān triṃśat pañcadaśaiva tu | 
dvātriṃśad bāhyataḥ pūjyāḥ pūjyāścāntastrayodaśa || (devī) ityādivacanameva 
niyāmakam |

26 | athedānīmantaḥpadadevatā nirūpyante | dvitīyapaṅktāvīśānapade āpa ekapadāḥ 
| tṛtīyapaṅktāvīśānapade āpavatsa ekapadaḥ | tataḥ pūrvadiṅmadhyagapadadvayāt 
śakrabhāskarābhyāmadhiṣṭhitādadhaḥpadacatuṣṭaye brahmasthānādūrdhve aryamā 
catuṣpadaḥ |

27 | tato dvitīyapaṅktāvāgneyapade savitaikapadaḥ | tatastṛtīyapaṅktāvāgneyapade 
sāvitrī ekapadā | 

p. 48)

indraścendrajayaścaiva ekaike saṃvyavasthitau |
mitraścatuṣpadasthaśca [ca k, tu kh, g] paścime tu vyavasthitaḥ || 28 ||

rudraḥ padaikasaṃstho vai yakṣmā [yakṣmā k, brahmā kh, g] caikapade [ka k, va 
kh, g] sthitaḥ |
dharādharaśca vijñeyo hyuttare ca catuṣpada. [ca catuṣpadaḥ ityaṃśo k, pustake 
patitaḥ |] || 29 ||

caturmukhaścatuṣkastho madhye jñeyaḥ prajāpatiḥ |
devatānucarā bāhye sarve skandādayaḥ sthitāḥ || 30 ||

iti hayaśīrṣe mahāpañcarātre dvādaśasāhasrike ādikāṇḍe (aṣṭamo)

devatāvibhāgapaṭalaḥ || 8 ||

āditaḥ ślokasaṃkhyā - 168
---------------------------------------------------------------------------------------------------------------------
-------
tato yāmyamadhyagapadābhyāṃ gṛhakṣatayamādhiṣṭhitābhyāmadhaḥpadacatuṣṭaye 
brahmasthānādūrdhve vivasmāṃścatuṣpadaḥ |

28 | tato dvitīyapaṅktā nairṛtapade indra ekapadaḥ | tatastṛtīyapaṅktau nairṛtapade 
indrajaya ekapadaḥ | tataḥ paścimapadābhyāṃ puṣpadanta-
varuṇādhiṣṭhitābhyāmadhaḥ padacatuṣṭaye brahmasthānādūrdhve mitracaśtuṣpadaḥ |

29 | tato dvitīyapaṅktau vāyavyapade rudra ekapadaḥ | tatastṛtīyapaṅktau vāyavyapade 
rājayakṣmaikapadaḥ | mūle yakṣmetyanena rājayakṣmeti bodhyam rājayakṣmā 
padasthita iti vāstuyāgatattvadhṛtadevīpurāṇāt rudraśca rājayakṣmā ceti 
matsyapurāṇācca | atra pāpayakṣmeti bṛhatsaṃhitā | tata uttarapadābhyāṃ 
bhallāṭayakṣeśvarādhiṣṭhitābhyāmadhaḥpadacatuṣṭaye brahmasthānādūrdhve 
dharādhara (pṛthvīdhara) ścatuṣpadaḥ |

30 | madhye caturmukhaḥ prajāpatirbrahmā catuṣpadaḥ | ityevaṃ krameṇa padavibhāgaḥ 
vibhakteṣu padeṣu devānāmīṣāṃ pūjanañca kartavyam |

p. 49)

devateti | bāhye maṇḍalabahirbhāge skandādayaḥ sarve devāḥ sthitāḥ teṣāmapi 
pūjanaṃ vakṣyamāṇakrameṇa vidheyamityarthaḥ | skandādayaśca - pūjyā 
maṇḍalabāhye tu pūrvāgneyyādikrakramāt | skandaścaiva vidārī ca aryamā pūtanā 
tathā | jambhakāpāparākṣasyau pilipiñjaścarakyapi | iti vāstuyāgatattvadhṛta-
devīpurāṇavacanānusāreṇa pūtanā paścimāyāṃ jambhakā vāyavyāṃ 
pāparākṣasī uttarasyāṃ pilipiñjaḥ aiśānyāṃ carakī ca sthitāḥ ityarthaḥ | tathā 
gāruḍe catuḥṣaṣṭipade devā ityevaṃ parikīrttitā | iti prakṛtya 
carakyādicatuṣṭayānāṃ pūjanādanantaram īśānādyāstathā bāhye devādyā 
hetukādayaḥ | hetukastripurāntaśca agnivetālako yamaḥ | agnijihvaḥ kālakastu karālo 
hyekapādakaḥ || aiśānyāṃ bhīmarūpastu pātāle pretanāyakaḥ | ākāśe gandhamālī 
syāt kṣetrapālāṃstathā yajet || (gāruḍa 36) 
ityabhidhānānmūlasthaskanddādipadenaiteṣāmapi grahaṇam | ata eva viśvakarmaṇā 
bāhyadevānāmamīṣāṃ sanniveśanakramamabhidhāya - yā bāhyadevatāḥ proktāḥ 
prāsādeḥ tāḥ prapūjayet | (viśva 5) ityanena yatra yatra devatānucarā bāhye sarve 
skandādayaḥ sthitā iti hayaśīrṣīyarītyā skandādīnāṃ maṇḍalapadabahirdevatānāṃ 
pūjanamabhihitaṃ tatra tatraiva tasya prāsādamātraparatvamavagantavyamiti sūcitam | 
tathā caikāśītipadaviṣaye gṛhādau prāguktāḥ śikhyādicatuḥpañcāśaddevatā eva 
pūjyāḥ | catuḥṣaṣṭipadaviṣaye prāsādādau tu 
śivādicatuḥpañcāśaddevatāpūjanānantaraṃ skandādīnāmapi pūjanaṃ 
kartavyamityeva pratibhāti viśvakarma-hayaśīrṣādivacanasaṃvādena | pūjā ca 
hetukādīnāmīśānādikrameṇottarāntā | īśānādyāstathā bāhye devādyā 
hetukādayaḥ dati gāruḍasvarasāt | hetukaḥ pūrvadigbhāge ityādi 
viśvakarmoktantvekāśītipadaviṣayakamiti dhyeyam | tathā aiśānyāṃ pātāle 
pretanāyakaḥ ākāśe gandhamālī pūjyau | tathā hetukādayaḥ kṣetrapālāḥ pūjyāḥ 
iti kṣetrapālāṃstathā yajediti tathāśabdena sūcitam |
p. 50)

navamaḥ paṭalaḥ 

(vāstupadānāṃ rajasāpūraṇam balibhedāḥ padadevatāpūjāprayoganañca)

śrībhagavānuvāca - 

evaṃ pragṛhya [gṛhya k, mṛjya kh, g] koṣṭhāni rajasāpūrya deśikaḥ |
eteṣāmeva devānāṃ baliṃ dadyāttu kāmikam || 1 ||
---------------------------------------------------------------------------------------------------------------------
-------
1 | pūrvapaṭale tattaddevatākapadanirmāṇamuktā padānāmamīṣāṃ rajasāpūraṇaṃ 
devatābhedena balibhedañca vaktuṃ paṭalo'yamārabhyate | rajaseti | pañcavarṇarajobhiḥ 
| tathā ca śāradāyāṃ - bhaktānāmapi devānāṃ padānyāpūrya pañcabhiḥ | 
rajobhistairyathoktebhyaḥ pāyasādyairbaliṃ haret || iti | tathā - pītaṃ haridrācūrṇaṃ 
syāt sitaṃ taṇḍulasambhavam | kusumbhacūrṇamaruṇaṃ kṛṣṇaṃ dagdhapulākajam | 
vilvādipatrajaṃ śyāmamityuktaṃ varṇapañcakam || ityādinā rajasāṃ 
svarūpamabhihitam | atra viśeṣānabhidhānāt śāradoktānyeva padapūrakāṇi rajāṃsi 
grāhyāṇi |

rajasāmeteṣāṃ padabhedena vinyāsakramabhedo na mūle niveśita iti 
viśvakarmoktadiśā pradarśyate | yathāha viśvakarmā - 

madhye navapado brahmā pītaśvetaścaturbhujaḥ | ābrahman brahmaṇa iti mantroyaṃ 
samudāhṛtaḥ | aryyamā kṛṣṇavarṇaśca aryamnā ca bṛhaspatiḥ | savitā raktavarṇastu 
upayāma gṛhītakam || vivasvān śuklavarṇaśca vivasvānādityamantrataḥ | indro 
raktendrasūtrāmā mantro'yaṃ samudāhṛtaḥ || mitraḥ śvetaśca tanmitraṃ 
varuṇasyābhicakṣatviti | rājayakṣmā raktavarṇo hyābhigotrāṇi mantrataḥ | pṛthvīdharo 
raktavarṇaḥ pṛthivīcchandamantrataḥ || āpavatsaḥ śuklavarṇo bhavāmeti ca mantrataḥ || 
āpaḥ śuklavarṇaśca tadvāhye āpo asmānmātareti ca | 

p. 51)

sāvitryāgneyadigbhāge śuklavarṇaikapāttathā || upayāmagṛhīto'si savitāsīti 
mantrataḥ | jayantaḥ śveto nairṛtye marmāṇi teti mantrataḥ || rudro raktaśca vāyavye 
sūtrāmā iti mantrataḥ | īśāne raktavarṇaśca tamīśāneti vai śikhī || paryanyaḥ 
pītavarṇaśca tamīśāneti vai tathā | jayantaḥ pītavarṇaśca dhannanāgā iti smṛtaḥ || 
kuliśāyudhaḥ pītavarṇo mahā indreti vai tathā | sūryo raktaḥ sūryaraśmirhariketi ca 
mantrāḥ || satyaśca śukl vratena dīkṣāmāpnoti mantrataḥ | bhṛśaḥ kṛṣṇo mantramasya 
bhadraṅkaraṇebhireva ca || antarikṣaḥ kṛṣṇavarṇo vayaṃ somaśca ityapi | 
vāyurdhūmrastathāvarṇa āvayoriti mantrataḥ || pūṣā ca raktavarṇaśca pūṣantava 
itīritaḥ | śuklavarṇañca vitathaṃ savitā prathameti ca || gṛhakṣataḥ pītavarṇaḥ savitā 
tveti mantrataḥ | yamaḥ kṛṣṇavapuryāmye yamāya tvā makhāya ca || gandharvo 
raktavarṇa"ca pṛtadvo veti mantrataḥ | bhṛṅgarājaḥ kṛṣṇavarṇo mṛtyuḥ suparṇeti vā 
tathā || mṛgaḥ pītaśca tadviṣṇormantreṇa nirṛtisthitaḥ | pitṛgaṇā raktavarṇāḥ 
pitṛbhyaśceti pūjayet || dauvāriko raktavarṇo draviṇodāḥ pipīṣati | śuklavarṇaśca 
sugrīvaḥ suṣumnaḥ sūryaraśminā || puṣpadanto raktavarṇo nakṣatrebhyeti mantrataḥ | 
varuṇaḥ śukla itaro mitrāsya varuṇāsyataḥ || asuraḥ pītaraktaśca ye rūpāṇīti 
mantrataḥ || śokaḥ kṛṣṇavapurmantramāsave svāhetyāvāhayet || pāpayakṣmā 
pītavarṇaḥ sūryaraśmīti mantrataḥ | raktavarṇastathā rogaḥ śiro me iti koṇake || 
dvipado'hirvāyukoṇe namo'stu sarpebhyaśca | mukhyo raktavapuḥ kārya iṣe tvā iti 
pūjayet || bhallāṭakaḥ kṛṣṇavarṇo banmahāṁsīti mantrataḥ || somaḥ śvetaścottare ca 
vayasometi mantrataḥ || sarpaḥ kṛṣṇavapuḥ pūjya udutyaṃ jātavedasam | aditiḥ 
pītavarṇā tu utanohirbudhnyamantrataḥ || ditiḥ pītā aditirdyaurmantreṇeśānakoṇake | 
īśānādikrameṇaiva sthāpyāḥ pūjyāḥ svamantrataḥ || nāmamantreṇa vā sthāpyāḥ 
pūjyāścaiva yathākramāt | bhūrbhuvaḥsveti mantreṇa praṇabādyena nāmakaiḥ || 
īśāne carakī sthāpyā dhūmravarṇātha bāhyagāḥ | īśāvāsyeti mantreṇa sthāpyāḥ 
pūjyāḥ prayatnataḥ || vidārikā raktavarṇā agniṃ dūteti mantrataḥ | pūtanā pītaharitā 
namaḥ svastyāya mantrataḥ ||

p. 52)

pāparākṣasī kṛṣṇābhā vāyavyairiti mantrataḥ | bahireva ca pūrvādikrameṇa ca 
tato'rccayet | raktakṛṣṇaḥ skandhaghaṭī ehyatra mayamantrataḥ | aryamā dakṣiṇe kṛṣṇa 
aryamnā ca bṛhaspatiḥ || paścime raktavarṇastu jambhakaḥ parikīrtitaḥ | sarobhyo 
bhairavaṃ mantraṃ samuccārya prapūjayet || pilipiñjaḥ pītavarṇaḥ kāyambhamareti 
mantrataḥ | bhīmarūpastatheśāne yamāya tveti raktakaḥ || tripurāriḥ 
kṛṣṇavarṇastryambke tvagnikoṇake | agnijihvastu nairṛtya asunvaṃ tveti pītakaḥ || karālā 
raktavarṇā tu vāto ha tvā hanāsthitaḥ | hetukaḥ pūrvadik kṛṣṇo hemante rṛtunā tathā || 
agnivetālake (?) yāmye kṛṣṇo'gniṃ dūtamityapi | kālākhyaḥ paścime kṛṣṇo 
varuṇasyottambhanaṃ tathā || ekapādaḥ pītavarṇaḥ kuvidāṅgeti cottare | īśāna-
pūrvayormadhye gandhamālyaśca pītakaḥ || gandhadvāreti mantreṇa 
pūjyamāno'ntarīkṣake | nairṛtyāṃ buddhimadhyastho jvālākhyaḥ śvetarūpadhṛk || 
mahi dyauriti mantreṇa pūjanīyo vidhānataḥ | yā bāhyadevatāḥ proktāḥ prāsāde tāḥ 
prapūjayet || (viśva 5 | 62 - 98)

viśvakarmaṇā gṛhādinirmāṇavihitaikāśītipadamaṇḍalamadhikṛtya rajasāṃ nyāso 
vyākhyāta iti prakṛtaprakaraṇānusāreṇa madhye navapado brahmetyabhihitaṃ 
parantvekāśītipada-catuḥṣaṣṭipadayorubhayorapi pūjanīyānāṃ devatānāṃ 
prāyastulyatayā tattaddevatāvarṇānāmapi tathātvena rājasāṃ nyāso'pyubhayatna 
tulya eva | tathā ca hayaśīrṣoktakrameṇa vibhaktadevatākeṣu padeṣu viśvakarmoktarītyā 
rājasāṃ nyāsaḥ karaṇīyo natu padavibhāgo'pīti tattvam | parantu śikhītyatra śiva iti 
aditirityatra śīritiditirityatra cāditirityekāśītipadāccatuḥṣaṣṭipadagatadevatānyāse 
viśeṣa iti dhyeyam |

eṣu viśvakarmavacaneṣu brahmaṇaḥ prabhṛti rajasāṃ nyāso'bhihitaḥ | asmābhistu 
śiṣṭānāṃ sukhabodhāya hayaśīrṣoyoddeśānusāreṇa sa eva saṃkṣepeṇa 
pradarśyate - śivo raktaḥ | parjanyaḥ pītaḥ | jayantaḥ pitaḥ | śakaḥ pītaḥ | bhāskaro 
raktaḥ | satyaḥ śuklaḥ | bhṛśaḥ kṛṣṇaḥ | vyoma kṛṣṇam | hutāśano (keṣāñcinmate 
vāyuḥ) dhūmraḥ | hutāśano rakta iti vaidikasarvasvam | pūṣā raktaḥ | vitathaḥ śuklaḥ | 
gṛhakṣataḥ pītaḥ | 

p. 53)

īśānāya pradātavyaṃ pāyasaṃ madhunā saha |

yamaḥ kṛṣṇaḥ | gandharvo raktaḥ | bhṛṅgarājaḥ kṛṣṇaḥ | mṛgaḥ pītaḥ | pitaro raktāḥ | 
dauvāriko raktaḥ | sugrīvaḥ śuklaḥ | puṣpadanto raktaḥ | varuṇaḥ śuklaḥ | asuraḥ 
pītaraktaḥ | śoṣaḥ (śoka iti viśvakarmā) kṛṣṇaḥ | pāpayakṣmā pītaḥ | rogo raktaḥ | 
nāgo raktaḥ | mukhyo raktaḥ | (viśvakarmā pīta iti vaidikasarvasvam) bhallāṭaḥ kṛṣṇaḥ | 
thakṣmeśvaraḥ (soma iti viśvakarmā) śvetaḥ | sarpaḥ kṛṣṇaḥ | śrīḥ (aditiriti 
viśvakarmā) pītā | aditiḥ pītā | āpaḥ śuklāḥ | āpavatsaḥ śuklaḥ | aryamā kṛṣṇaḥ | 
savitā raktaḥ | sāvitrī śuklā | vivasvān śuklaḥ | indro raktaḥ | indrajayaḥ śvetaḥ | 
(jayanta iti viśvakarmā) | mitraḥ śvetaḥ | rudro raktaḥ | rājayakṣmā raktaḥ | pṛthvīdharo 
raktaḥ | madhye catuṣpado brahmā pītaśvetaḥ | athedānīṃ maṇḍalabahirdevatāvarṇā 
nirūpyante - skando raktaḥ | vidārī raktā | aryamā kṛṣṇaḥ | pūtanā pītaharitā | 
jambhako raktaḥ | pāparākṣasī kṛṣṇā | pilipiñjaḥ pītaḥ | carakī dhūmrā | hetukaḥ 
kṛṣṇaḥ | tripurāntakaḥ kṛṣṇaḥ | agnivetālaḥ kṛṣṇaḥ | yamaḥ kṛṣṇaḥ | agnijihvaḥ 
pītaḥ | kālaḥ kṛṣṇaḥ | karālo raktaḥ | ekapādaḥ pītaḥ | (ete'ṣṭau hetukādyāḥ 
kṣetrapālāḥ) | bhīmarūpo raktaḥ | gandhabhālī (īśānapūrvayormadhye nabhasi) pītaḥ 
| punastatraiva hetukādyāḥ kṣetrapālāstattadvarṇāḥ pūjyāḥ |

atha vakṣyamāṇabaleḥ kāmyatvaṃ vyavasthāpayitumāha - kāmikamiti | etena baleḥ 
kāmyatvāt evaṃ saṃpūjitā devā ityādivakṣyamāṇaikaviṃśaślokena pūjāyā 
nityatvāvagamācca pūjāṅgahomasyāpi tathātvena pūjāhomānantaraṃ balirvidheyaḥ | 
ata eva smārttabhaṭṭācāryairapi - evaṃ saṃpūjitā devāḥ śāntipuṣṭipradā nṛṇām | 
apūjitā vinighnanti kārakaṃ sthāpakaṃ tathā || iti devīpurāṇavacanamullikhya atra 
prapūjāyā nityatvāt vakṣyamāṇamatsyapurāṇavacane homānantaraṃ balividhānācca 
baleḥ kāmyatvāt pūjāhomānantaraṃ balidānācāraḥ iti tathā - homānte 
bhakṣyabhojyaiśca vāstuyāge baliṃ harediti matsyapurāṇe homānte 
balividhānādatrāpi homaṃ kṛtvā balyādiprāguditasarvakarmakaraṇācāra iti 
cābhyadhāyi |

p. 54)

parjanyāya jalaṃ deyaṃ gandhapuṣpādivāsitam [gandhapuṣpa k, puṣpagandha kh, 
g] || 2 ||

jayantāya pradātavyā patākā [patākā k, patākī (?) kh, g] pītavarṇikā |
sureśvarāya ratnāni bhāskarāya ghṛtaṃ tathā || 3 ||

dhūmrakaṃ [dhūmrakaṃ k, dhūmrābhaṃ kh, g] pītavarṇaṃ vā satye 
dadyādvitānakam |
dadyād bhṛśe [bhṛśe k, vṛṣe (?) kh, g] pakṣimāṃsaṃ vyomāya (?) 
śruvamagnaye [śruva kh, śrava (?) kh, g] || 4 ||

puṣṇe dhānāḥ salājāstu suvarṇaṃ vitathe tathā |
gṛhakṣatāya madhvannaṃ yamāya piśitaudanam || 5 ||

gandhaṃ gandharvadevāya bhṛṅge dadyāttu śākunam |
mṛge [bhṛge kh, g mudga k] tilayavāṃścaiva [tila k, tisa (?) kh, g] pitṛbhyaḥ 
kṛsarantathā || 6 ||

dauvārike dantakāṣṭhaṃ sugrīve yāvakantathā |
puṣpadante kuśā deyā varuṇe padmamutpalam || 7 ||

amurāyaikṣavaṃ [asurāya k, gandharvāya (?) kh, g] deyaṃ rasaṃ śoṣe [śoṣe k, 
śoke kh, g] ghṛtaudanam |
yavāstu deyāḥ pāpāya rogāya ghṛtamaṇḍakam || 8 ||

nāgāya nāgapuṣpāṇi bhakṣyān mukhyāya dāpayet |
citraudanañca bhallāṭe somāya madhupāyasam || 9 ||
---------------------------------------------------------------------------------------------------------------------
-------
2 | atheśānādideveṣu kassai kīdṛśo balirdeya ityāha - īśānāyetyata aiśānyāṃ diśi 
dāpayedityantena |

p. 55)

nāgāya cāpi śālūkaṃ śriyai sarasapāyasam |
adityai pūrikā deyā kṣīramadbhyo dadedbalim || 10 ||

dadhi kṣīrañcāpavatse [vatse kh, g, vantyai (?) k] aryamṇe laḍḍukaṃ balim |
kuśodakaṃ savitre ca sāvitryai guḍapūpakam || 11 ||

vivasvate raktapuṣpaṃ raktacandanameva ca |
haridrānnaṃ tathendrāya sājyamindrañjayāya ca || 12 ||

ghṛtapūrantu [pūra k, pūrṇa kh, g] mitrāya rudrāya guḍapāyasam |
āmapakvāni māṃsāni pradadyādrājayakṣmaṇe || 13 ||

pṛthvīdharāyāmamāṃsaṃ sakulmāṣaṃ baliṃ haret |
sākṣataṃ satilañcaiva pañcagavyaṃ tathā carum || 14 ||

kuśān gandhaṃ tathā puṣpaṃ brahmasthāne nivedayet [da k, śa kh, g] |
āmamāṃsaṃ pūrvabhāge sarvaṃ skande tu sodanam || 15 ||

sitapadmaṃ ghṛtaṃ māṃsaṃ vidāryai cāgnikoṇake |
kṛsarāpūpakaṃ māṃsamaryamnāyaiva [māryamnā k, aryamnā kh, g] dakṣiṇe 
|| 16 ||

piṣṭaṃ [piṣṭaṃ kh, g piṇḍaṃ k] caiva tathā raktaṃ pūtanyai nirṛte tathā |
sāsṛṅmāṃsaṃ pradātavyaṃ jambhakāyaiva [eva k, tu kh, g] paścime || 17 ||

asthikaṇḍaiśca sahitaṃ raktapiṇḍena miśritam |
pradeyaṃ pāparākṣasyai vāyavyāṃ māṃsameva ca || 18 ||

uttare pilipicchāyai (?) sāntraṃ raktaṃ baliṃ haret |

p. 56)

carakyai [carakyai kh, g, vārāhyai (?) k] chāgamāṃsāni aiśānyāṃ diśi 
dāpayet || 19 ||

tato bhūtagaṇānāntu rākṣasānāṃ surottama |
piśācānāṃ gaṇānāntu balirdeyastu kāmikaḥ || 20 ||

etān vā pūjayet sarvān kuśapuṣpākṣatairbudhaḥ || 21 ||

evaṃ saṃpūjitā devāḥ śāntipuṣṭipradā nṛṇām |
apūjitā vihiṃsanti kārakaṃ sthāpakaṃ tathā || 22 ||

tasmādetāṃstu saṃpūjya gandhaiḥ puṣpairmanoharaiḥ |
prāsādaṃ kārayed vidvān gṛhaṃ vā surasattama || 23 ||

iti hayaśīrṣe mahāpañcarātre dvādaśasāhasrike ādikāṇḍe (navamo) 
balidānapaṭalaḥ || 9 ||

āditaḥ ślokasaṃkhyā - 191
---------------------------------------------------------------------------------------------------------------------
-------
20 | evaṃ carakyantānāṃ balimuktvā bhūtādīnāṃ balimāha - tata iti | bhūtānāṃ 
rākṣasānāṃ piśācānāñca balirna nirdiṣṭaḥ parantveteṣāṃ yad yadabhīṣṭaṃ vastu 
tena tenaivaiteṣāṃ balirvidheya ityevāha - kāmika ityanena |

21 | tattadupacārālābhe kartavyamāha - etāniti | matsyapurāṇe tu hayaśīrṣīyakrameṇa 
balibhedamabhidhāya pāyasaṃ vāpi dātavyaṃ svanāmnā sarvataḥ kramāt | 
namaskāreṇa mantreṇa praṇavādyena sarvataḥ || (242 a0) ityanena 
balestattadupakaraṇālābhe pāyasena tannirvartanamabhidadhe | saurakāṇḍe'pi 
caturthapaṭale - pratyekadravyajātīnāmalābhād vāstudevatāḥ | gandhādinā 
samabhyarcya paramānnabaliṃ haredityabhidhāsyate |

22-23 | vāstukarmaṇyeteṣāṃ pūjane phalamāha - evamiti | apūjane doṣamāha - 
apūjitā iti | upasaṃharati - tasmāditi |
p. 57)

daśamaḥ paṭalaḥ | 

(arghyadānam)

śrībhagavānuvāca - 

brahmasthāne tataḥ kuryād vāsudevasya pūjanam |
śriyaḥ saṃpūjanaṃ kuryāt hṛṣīkeśagaṇasya ca || 1 ||

pūjanañca tataḥ kuryād vāsudevagaṇasya ca |
gandhārghyapuṣpanaivedya [naivedya k, naivedyaiḥ kh, g] dhūpadīpairmanoharaiḥ 
[dhūpairdīpaiḥ k, dhūpadīpaiḥ kh, dīpa g] || 2 ||

tataḥ saṃpūjayettasmin sarvalokadharāṃ mahīm |
surūpāṃ pramadārūpāṃ divyābharaṇabhūṣitām [divyā k, sarvā kh, g] || 3 ||

dhyātvā samarcayeddevīṃ parituṣṭāṃ smitānanām |
tataḥ praṇamya vijñāpya tanmayatvena [yatvena k, nā ca (?) (śca) vi kh, g] cintayet || 
4 ||
---------------------------------------------------------------------------------------------------------------------
-------
1 | athedānīmarghyadānaprakriyāṃ pradarśayituṃ paṭalo'yamārabhyate brahmasthāna 
iti | tata iti śivādīnāṃ padadevatānāṃ pūjanādanantaraṃ natu 
svāvyavahitaprāguktabalividheranantaraṃ tasya homānantarameva kartavyatāyāḥ 
pūrvapaṭale vyavasthāpanāt | brahmasthāne maṇḍalamadhye catuṣpadātmake sthāne 
ityarthaḥ |

3-4 | pṛthivyāḥ pūjanamāha - tata iti | vāsudevādipūjānantaraṃ tasmin brahmasthāne 
sarvalokadharāṃ mahīṃ pūjayedityarthaḥ | tasyā dhyānamāha - surūpāmiti |

p. 58)

tataḥ svanāmamantreṇa sarvāmaramayaṃ param |
dhyātvā samarcayed bhaktyā [bhaktyā k, tatra kh, g] yattadvāstumayaṃ naram || 5 
||

brahmasthāne tato vidvān kuryādādhāramakṣataiḥ |
tasmin saṃsthāpayet kumbhaṃ varddhanyā saha pūjitam || 6 ||

haimaṃ vā rājataṃ vāpi mṛṇmayaṃ vā dṛḍhaṃ navam [dṛḍhaṃ navaṃ k, 
navaṃ dṛḍhaṃ k, g] |
sarvavījauṣadhīyuktaṃ suvarṇarājatānvitam [rājata k, rajata kh, g] || 7 ||

ratnagarbhaṃ susampūrṇaṃ vastrapūtena vāriṇā |
praśastapallavopetaṃ śvetacandanacarcitam || 8 ||

puṣpaiḥ sumālitaṃ kṛtvā śastadhūpairvidhūpitam |
āhatena tu śuklena vastrayugmena veṣṭitam || 9 ||
---------------------------------------------------------------------------------------------------------------------
-------
5 | tata iti pṛthivīpūjānantaram | svanāmamantreṇeti oṃ vāstupuruṣāya namaḥ iti 
mantreṇetyarthaḥ oṃkārādisamāyuktaṃ namaskārāntakīrtitam | svanāma 
sarvasattvānāṃ mantra ityabhidhīyate | iti vāstuyāgatattvadhṛtabrahmapurāṇavacanāt | 
sarvāmaramayamiti - vāstupuruṣasya svargāvadhikapātanakāle 
tadavayavādhiṣṭhitānāṃ brahmendreśaparjanyādidevānāṃ tena sahaiva patanāt 
tadavayaveṣvavyabhicaritādhiṣṭhānaśruteścāsya sarvāmaramayatvam | tacca 
bhītabhītaistato devairbrahmaṇā vātha śūlinā | dānavāsurarakṣobhiravaṣṭabdhaṃ 
samantataḥ || yena yatraiva cākrāntaṃ sa tatraivābhavat punaḥ | nivāsāt sarvadevānāṃ 
vāsturityabhidhīyate || (matsya 227) iti vacanādavagantavyam | 

6 | atha brahmadevatākaṃ ghaṭasthāpanaṃ tatsthānañca nirdiśati brahmasthāna iti | 
madhyapadacatuṣṭayātmake sthāne akṣatānyādhārabhūtāni nikṣipya taduparītyarthaḥ 
|

7-9 | sthāpanīyakalasasya prakārabhedān sthāpanakramañca nirdiśati haimamityādinā 
veṣṭitamityantena | 

p. 59)

brahmasthāne tato mantrī kalasaṃ sthāpya pūjayet |
tasmiṃścaturmukhaṃ devaṃ prajeśaṃ mantravigraham || 10 ||

gandhaiḥ [gandhaiḥ kh, g, gandha k] puṣpaiśca dhūpaiśca naivedyaiḥ [su k, ca kh, g] 
sumanoharaiḥ |
tato maṇḍalabāhye tu prācyāṃ vai prāṅmukhaḥ sthitaḥ || 11 ||

ācāryo gṛhya sambhārān grahādīṃ [grahādīn k, brahmā tu kh, g] starpayet 
surān |
ghṛtaistilairyavairmantrī brahmādīṃstarpayettataḥ || 12 ||

prajeśaṃ tarpayed vidvānāhutīnāṃ śatena ca [ca k, tu kh, g] |
itarān daśabhirdevānāhutībhiḥ pratarpayet || 13 ||

dadyāt pūrṇāhutiṃ paścād vauṣaḍantena mantravit |
tataḥ praṇamya vijñāpya kṛtvā vai svastivācanam || 14 ||

pragṛhya karkarīṃ samyaṅ maṇḍalantu pradakṣiṇam |
sūtramārgeṇa deveśa toyadhārāntu bhrāmayet || 15 ||
---------------------------------------------------------------------------------------------------------------------
-------
10 | pūrvaṃ yat saptamaśloke tasmin saṃsthāpayet kumbhamityanena 
ghaṭasthāpanamuddiṣṭaṃ tadeva vidhinā karttumupadiśati brahmasthāna iti |

12 | sambhārān vakṣyamāṇahomādyupakaraṇāni gṛhītvetyarthaḥ | gṛhyeti ktvāco 
yavādeśa ārṣaḥ | grahādīnityatra brahmādīniti vaidikasarvasvadhṛtaḥ pāṭhaḥ | 
grahādīnityanena navagrahahoma uktaḥ | tadantaraṃ brahmādidevatākahomamāha - 
ghṛtairiti | vaidikasarvasve tu ghṛtāktamadhumiśritatilayavaiḥ samidbhirhoma uktaḥ | 
brahmādīnityādipadena śivādīnāṃ maṇḍalabāhyāntardevatānāṃ grahaṇam |

13 | atha brahmādideveṣu kasya kiyatsaṃkhyakahoma ityāha - prajeśamityādi |

15 | pragṛhyeti | karkarīṃ varddhanīṃ brahmakumbhasya śīrṣe sthāpitapūrvāṃ 

p. 60)

pūrvavattena mārgeṇa saptavījāni bhrāmayet [bhrāmayet k, saṃlikhet kh, g] |
suśobhanaṃ śubhasthānaṃ tathā khātasya kārayet || 16 || [pādadvayamidaṃ ka 
pustake nāsti |] 

tato garttaṃ khanenmadhye [madhye k, bhūmau kh, g] hastamātraṃ pramāṇataḥ |
caturaṅgulamātrantadadhaḥ [tadadhaḥ k, tu hyadhaḥ kh, g] khanyāt susammitam || 
17 ||

gomayenopalipyātha [upa k, vi kh, g] candanena vibhūṣayet |
madhye dattvā tu puṣpāṇi śuklānyakṣatameva ca || 18 ||

ācāryaḥ prāṅmukho bhūtvā dhyāyeddevaṃ caturbhujam |
tūryamaṅgalaghoṣeṇa brahmaghoṣavareṇa ca || 19 ||
---------------------------------------------------------------------------------------------------------------------
-------
gṛhītvaiva pradakṣiṇaṃ kāryaṃ na tu karkaryyantaramādāya saurakāṇḍe 
caturthe'rghyadānapaṭale - avadhārya jagacchāntiṃ tato'rghyaṃ dāpayet guruḥ | iti 
prakṛtya kumbhantu samyaguddhṛtya brahmaghoṣādinā guruḥ | secayed brahmabhāge tu 
varddhanīṃ bhrāmayettataḥ | ityādinā brahmakumbhoddhārapuraḥsaraṃ 
varddhanībhramaṇopadeśāt | karmaṇi viniyuktāṃ varddhanīmupekṣya 
varddhanyantarādāne pramāṇābhāvācca | varddhanī tu galantikā iti haimaḥ 
ityamaraṭīkāyāṃ bhānujidīkṣitaḥ | karkaryālurgalantikā iti cāmaraḥ | tasmād 
varddhanīkarkarīśabdāvabhinnārthakau |

17 | athārghyadānāya khātakaraṇamāha - tata iti | madhya iti 
vāstubhūmermadhyapradeśe brahmasthāne ityarthaḥ | atra 
smārttabhaṭṭācāryairāgneyyāmākāśapade khātanirmāṇamuktaṃ 
vyavahāro'pyadhunā tathaiva | tayā smārtoktyā kh, g pustakadhṛto madhya ityatra 
bhūmāviti pāṭho na visaṃvadati | paraṃ vāstuyāgatattvadhṛtadevīpurāṇe'pi madhya 
iti pāṭhadarśanāt sa eva mūle niveśitaḥ |

p. 61)

arghyaṃ dadyāt suraśreṣṭha kumbhatoyena mantravit |
pragṛhya karkarīṃ tāvattad garttaṃ [garttaṃ kh, g, sūtraṃ (?) k] pūrayejjalaiḥ || 
20 ||

sarvaratnasamākīrṇairvimalaiḥ susugandhibhiḥ |
tasmin śuklāni puṣpāni prakṣipedomiti smaran || 21 ||

tadāvarttaṃ parīkṣeta vedādyenākṣataṃ kṣipet |
śubhaṃ syāddakṣiṇāvartte'śubhaṃ vāme bhavettataḥ || 22 ||

vījaiḥ śāliyavādīnāṃ taṃ garttaṃ pūrayed budhaḥ [budhaḥ k, tataḥ kh, g] |
kṣetrajābhiḥ pavitrābhirmṛdbhirgarttaṃ prapūrayet || 23 ||

evaṃ niṣpādya vidhinā cārghyadānaṃ surottama |
suvarṇaṃ gāṃ vastrayugmamācāryyāya nivedayet || 24 ||

kālajña-sthapatī pūjyau vaiṣṇavān śaktito'rcayet |
brāhmaṇān bhojayitvā ca [ca k, tu kh, g] geyanṛtyādi [geyanṛtyādi k, nṛtyagītādi 
kh, g] kārayet || 26 ||

tatastaṃ khātayed [taṃ khātayet k, saṃkṣālayet kh, g] yatnājjalāntaṃ yāvadeva 
tu |
puruṣādhaḥ sthitaṃ śalyaṃ na gṛhe doṣadaṃ bhavet || 26 ||

prāsāde doṣadaṃ śalyaṃ bhaved yāvajalāntikam |
tasmāt prāsādikī bhūmiḥ śodhyā yāvajjalāntikam || 27 ||
---------------------------------------------------------------------------------------------------------------------
-------
23 | vījairiti | brīhyādisaptavījaiḥ ṭīkāyāṃ prāguktaiḥ |

26-27 | evamarghyadānabrāhmaṇabhojanādyanantaraṃ prāguktairliṅgaiḥ śalyānāṃ 
jñāne'jñāne vā sambhāvyamānaśalyāpanayanāya prakriyāviśeṣamupadiśati tata 
iti |

p. 62)

śilāntaṃ karkarāntaṃ vā yāvadvā bhūḥ [vā bhūḥ k, bhūrvā kh, g] 
kumārikā |
ākoṭya tāṃ samīkṛtya tato yāgaṃ [yāgaṃ k, yajñaṃ kh, g] samārabhet [rabhet 
k, caret kh, g] || 28 ||

iti hayaśīrṣe mahāpañcarātre dvādaśasāhasrike ādikāṇḍe (daśamo) 
'rghyadānapaṭalaḥ || 10 ||

āditaḥ ślokasaṃkhyā - 196
---------------------------------------------------------------------------------------------------------------------
-------
prāguktavāstudoṣopaśamanaparikarmabhiḥ pariśodhitaṃ vāstutvenābhimataṃ 
pradeśaṃ yatnāt khātayet | kiyadantamityāha - jalāntamiti | khāte kriyamāṇe 
yāvadadhaḥpradeśājjalaṃ nodgacchati tāvadityarthaḥ | jalodgame pravṛtte na punaḥ 
khananamāvaśyakam | etacca prāsādaviṣaya eva natu gṛhādāvityāha - puruṣādha iti | 
gṛhe puruṣaparimititabhūmeradhaḥsthaṃ śalyaṃ na doṣamāvahati | prāsāde tu 
jalāntakhananaśodhitaiva bhūmirātmānamapaśalyāṃ pramāṇayati 
tadadhaḥsthaśalyasya phalajananāsāmarthyādityarthaḥ | atra prāsādasyaiva 
prastutatvādupasaṃharati tasmāditi | 

28 | tatraiva kramāntaramāha - śilāntamiti | bhūmau khanyamānāyāmaprāpte 
jalodgame bhūmeradhaḥ śilāsu karkarāsu kṛṣṇamṛttikabhūmiṣu vopalabhyamānāsu 
tadantameva khātayet | kaṭhinaśilādīnāmadho'sthyaṅgārādiśalyasya 
praveśāsambhavāt kṛṣṇamṛdāṃ purātanatvena tadabhyantare 
śalyasattāsambhavācceti tātparyam | ākoṭyeti | tāmanayā rītyā saṃśodhitāṃ 
bhūmikākoṭya mudgarādibhirāhatya vakṣyamāṇayāgaṃ samārabhetetyarthaḥ | 
p. 63)

ekādaśaḥ paṭalaḥ |

(śilādhivāsanaṃ tatra dinavicāraḥ iṣṭakālakṣaṇādikañca)

śrībhagavānuvāca -

ataḥ paraṃ pravakṣyāmi pratiṣṭhāṃ pādasaṃjñitām [saṃjñitāṃ kh, g, 
saṃśritāṃ k] |
agrato maṇḍapaḥ kāryaścaturasraḥ savedikaḥ || 1 ||

daśadvādaśahasto [sto kh, g, stā k] vā caturbhāgāyataḥ śubhaḥ |
patākābhirdhvajaiścitraiḥ kadalībhirvibhūṣayet || 2 ||

---------------------------------------------------------------------------------------------------------------------
-------
1 | athedānīmarghyadānānantaraṃ pātālayāge kartavye tadaṅgaśilādhvāsana-
svarūpanirūpaṇārthaṃ śilādhivāsanapaṭalo'yamārabhyate ataḥparamityādinā | 
evamatrāvadheyaṃ - pātālayāgo nāma vakṣyamāṇapaṭale'bhidheyo homa-
garbhādhānādikarmakalāpaniṣpādanapuraḥsaro vidhibodhitaḥ 
prāguktaprakriyāpariśodhitabhūmeradhaḥkhāte kariṣyamāṇaprāsāda-
vedikārambhakeṣṭakāpratiṣṭhārūpo vyāpāraviśeṣaḥ | iṣṭakāpratiṣṭhā ca sā 
prāsādavedikāsampādinī vedikāyāśca prāsādaśarīradhārakatvena pādabhūtatvāt 
tatpratiṣṭhā prāsādapādapratiṣṭhaivetyāha - pratiṣṭhāṃ pādasaṃjñitāmityanena | 
agrata iti - kariṣyamāṇaprāsādādhikaraṇatvenābhimatāyā bhūmeragrata ityarthaḥ | 
atrāgrata ityanavadhāritāgradeśaviśeṣe'pi daśahastān parityajya maṇḍapasya 
vibhāgakam | iti vaidikasarvasvadhṛta-mahākapilapañcarātravacanena 
devatāpratiṣṭhāyāmiva prakṛtaprāsādapratiṣṭhāyāmapi maṇḍapārthaṃ 
prāsādabhūmerdaśahastāntaritāgrapradeśasya parigrahaḥ samīcīnaḥ 
viśeṣānādeśād vādhakābhāvācca |

2 | asya maṇḍapasya parimāṇamāha - daśadvādaśahasto veti | atha pūrvaśloke savedika 
ityuktaṃ tatra vedikāyāḥ kiṃ parimāṇamityata āha - caturbhāgāyata iti | 

p. 64)

kuṇḍāni kuryāccatvāri toraṇāni yathākramam |
kumbhanyāseṣṭakānyāsau [sau k, se kh, g] dvārastambhau vratantathā 
[dvārastambhau vrataṃ tathā k, toraṇāśrayameva hi kh, g] || 3 ||

sarvametattu kurvīta divase tu suśobhane |
sarveṣveva tu kartavyaṃ devabrāhmaṇapūjanam || 4 ||

kālajñapūjanañcaiva sthapatīnāñca pūjanam |
vāstukarma na cārabhyaṃ varṣākāle vijānatā || 5 ||

kṛṣṇapakṣe tribhāgānte śuklasyadau dvitīyake |
caturthīṃ navamīṃ varjya tithiñcāpi caturdaśīm || 6 ||

bhaumasya tu dinaṃ varjyaṃ karaṇaṃ viṣṭisaṃjñiftam |
kṣityantarīkṣadivyotthairutpātairbhayapīḍitam || 7 ||

upasṛṣṭaṃ grahairbhañca vyatīpātahataṃ tathā |
candratārānukūle ca [ca k, tu kh, g] kāryaṃ karma vijānatā || 8 ||

dhruvāṇi cātra śastāni nairṛtaṃ śakradaivatam |
puṣyaṃ pauṣṇañca sāvitraṃ vāyavyaṃ vaiṣṇavaṃ tathā || 9 ||

---------------------------------------------------------------------------------------------------------------------
-------
maṇḍapacaturbhāgaikabhāgāyatā vedikā kāryā | tataśca 
caturbhāgaikabhāgāyatavediko maṇḍapaḥ kārya ityarthaḥ | upasarjanībhūtasyāpi 
vedikāśabdasya buddhisthasyātra parāmarśaḥ |

3-5 | kuṇḍānāṃ toraṇānāñca lakṣaṇāni catustriṃśapaṭale vakṣyante | kumbheti - 
vakṣyamāṇakumbhanyāsādau praśastāpraśastakālādirūpāste te viśeṣāḥ 
pradarśyante kumbhanyāsetyādinā |

p. 65)

sthirāṃśe ca sthire lagne kartuścopacayātmake |
kendre saumyo graho yasya trikoṇe ca [ca k, tu kh, g] surottama || 10 ||

pāpāścopacayasthāne tadā kāryaṃ samācaret |
yatnena varjayet pāpaṃ kandrasthaṃ sarvakarmasu || 11 ||

saumyayukte tu yat kendraṃ tādṛk patrantu śūṇyakam [saumyayuktantu pakṣendraṃ 
tajjñeyaṃ na tu svalpakam kh, g] |
pūrayet [pūrayet kh, g pūrake k] khātakaṃ yatnāt pādaṃ pādaṃ yathākramam || 
12 ||

aṣṭāṅgulaṃ mṛttikāyā hastakaṃ [hastakaṃ kh, g, hāstikaṃ k] ceṣṭakādibhiḥ |
siktvā siktvā tu toyena kalasaiḥ kāñcanādibhiḥ || 13 ||

ākoṭanaṃ tataḥ kuryānmudgarairbrahmavṛkṣajaiḥ |
pādonaṃ pūrayet khātaṃ suṣamañcaiva kārayet || 14 ||

---------------------------------------------------------------------------------------------------------------------
-------
12 | pūrvapaṭale tatastaṃ khātayedityādinā bhūmeḥ śodhanārthaṃ khātaṃ nirmāya 
mudgarāghātena tasya samīkaraṇamabhihitam | idānīṃ tatra khāte kṛtyamāha - 
pūrayedityādinā | tat khātakaṃ yathākramaṃ vakṣyamāṇakramānusāreṇa pādaṃ 
pādaṃ pūrayet na tu kālaharaṇaparijihīrṣayā ekadaiva sarvaṃ pūraṇakṛtyaṃ 
samāpayet tathā karaṇe kramollaṅghane ca bhūmedaurbalyasambhavādityarthaḥ |

13-14 | pūraṇakramamāha - aṣṭāṅgulamityādinā | atraivamavadheyaṃ - 
prathamamaṣṭāṅgulaṃ mṛttikayāpūrya tatra jalaṃ siktvā 
brahmavṛkṣasambhavairmudgarairāhatya 
tadūrdhvantviṣṭakādibhirhastaparimitamāpūrayet | evamanayā rītyā 
mṛdeṣṭakādibhiśca pūraṇamantarāntarā jalasecanaṃ mudgarairāhananañca tāvadeva 
kartavyaṃ yāvat khātamidamekapādamātrāvaśiṣṭaṃ syāditi | 
iṣṭakādibhirityādipadaṃ śailakārkarādiprāsāde tattatparigrahābhiprāyeṇeti bodhyaṃ 
sarvatraiva tathā bhedavyavasthādarśanāt |

p. 66)

deśikaḥ pañcagavyena tāṃ bhūmiṃ prokṣayed budhaḥ || 15 ||

suvarṇavrīhigarbheṇa cūtapallavaśobhinā |
tīrthatoyaprapūrṇena svarṇatāmramayena vā || 16 ||

secayedabhijaptena vāriṇā kalasena tu |
tataḥ śuddhā bhaved bhūmirdoṣayuktāpi yā bhavet || 17 ||

evaṃ bhūmiṃ viśodhyātha tato vāstuṃ yajed budhaḥ |
brahmasthānaṃ sthirīkṛtya iṣṭakāgrahaṇaṃ tataḥ || 18 ||

iṣṭakānāṃ pramāṇañca lakṣaṇaṃ sāmprataṃ śṛṇu |
sutalā lakṣaṇopetā dvādaśāṅgulasammitā || 19 ||

suvistāravibhāgena naipuṇyena ca sammitā |
supakvāḥ supramāṇāstā ekavarṇā manoharāḥ || 20 ||

vimalā iṣṭakāḥ kāryāścaturasrāḥ susammitāḥ |
chinnakarṇāścā [ca k, hi kh, g] praśastāḥ pāṇipādavivarjitāḥ || 21 ||

saśarkarāḥ kṛṣṇavarṇā asthyaṅgāracitāśca yāḥ |

---------------------------------------------------------------------------------------------------------------------
-------
15 | tataḥ kiṃ kuryādityāha - deśika iti |

17 | tena kiṃ syādityāha - tata iti |

18 | tataḥ kiṃ kuryādityāha - evamiti | brahmasthānamiti | tatra pādonapūrite khāte 
pūrvakṛta-catuḥṣaṣṭipadamaṇḍalapariprāptaṃ padacatuṣṭayātmakaṃ 
vāstumadhyabhūtaṃ sthānamityarthaḥ |

19 | idānīmiṣṭakādhivāsane kartavye'pekṣamāṇamiṣṭakānāṃ pramāṇaṃ 
lakṣaṇañca nirūpayati - iṣṭakānāmityato vivarjitatyantena |

p. 67)

vivarṇā mandagandhāśca yāḥ pīnāḥ piṇḍikāścayā. [piṇḍikā k, piṇḍakā 
kh, g] || 22 ||

hīnāśca viṣamā bhagnā jarjarāśca vivarjitāḥ |
kartavyastviṣṭakānyāsaḥ prāsāde ceṣṭakāmaye || 23 ||

śaile śilānāṃ vinyāsaḥ kārkare [kārkare k, karkare kh, g] karkarā [karkarā k, 
karkarāṃ kh, g] nyaset |
navaiva [va ka, vaṃ kh, g] parigṛhṇīyāttāmrakumbhān suśobhanān || 24 ||

āhṛtya sarvasambhārāniṣṭakāmadhivāsayet |
aiśānyāṃ maṇḍapaṃ [maṇḍapaṃ k, maṇḍalaṃ (?) kh, g] kṛtvā tadvat 
prācyāñca [tadvat prācyāñca k, snāpanārthāya kh, g] maṇḍapam || 25 ||

kumbhānāmiṣṭakānāñca tataḥ snānaṃ samācaret |
atha pañcakaṣāyeṇa sarvauṣadhijalena ca || 26 ||

---------------------------------------------------------------------------------------------------------------------
-------
22 | mandagandhāścetyato mandapakvāśca neṣṭā sā khaṇḍitā tu yā iti 
vaidikasarvasvadhṛtaḥ pāṭhaḥ | 

23-24 | prāsādabhedena tadupakaraṇībhūteṣṭakādibhedamāha - kartavya iti | 
idānīmiṣṭakādhivāsane pātālayāge ca vaktavye tadaṅgadravyāsādanamāha - 
navaivetyādinā |

25-26 | tadadhivāsanāṅgasnānamāha - aiśānyāmiti | atra aiśānyāṃ maṇḍapaṃ 
kṛtvā tatra prāguktanavakumbhānāṃ prācyāṃ maṇḍapaṃ kṛtvā tatra 
navānāmiṣṭakānāṃ snānaṃ samācarediti yathāsaṃkhyenānvayaḥ 
snāpayediṣṭakāntathā ityaneneṣṭakāsnānādeśottaraṃ kumbhāṃstān snāapayed 
budhaḥ ityanena kalasasnānasyāpi vakṣyamāṇatvāt | kh, g, pustakapāṭhānusāreṇa tu na 
maṇḍapadvayaṃ paramekasminneveśānamaṇḍape kalasānāmiṣṭakānāñca snapanaṃ 
vidheyamiti pratibhāti | vaidikasarvasvakāraistu 

p. 68)

gandhatoyena ca tathā kumbhaistoyasupūritaiḥ [su k, pra kh, g] |
hiraṇyavrīhisaṃyuktairgandhacandanacarcitaiḥ || 27 ||

ādho hi ṣṭheti tisṛbhiḥ śanno devīti cāpyatha |
taratsamandīti tathā pāvamānībhireva ca [taradityādi pādadvayaṃ k, pustake 
nāsti |] || 28 ||

uduttamaṃ varuṇeti imammeti tathaiva ca |
varuṇasyeti mantreṇa haṃsaḥ śucisadityapi || 29 ||

śrīsūktena tathā kumbhaiḥ snāpayediṣṭakāntathā |
śrāyantīyaṃ paṭhan sūktaṃ kumbhāṃstān snāpayed [snāpayet k, sthāpayed 
kh, g] budhaḥ || 30 ||

tato'nulepanaṃ kāryaṃ candanena sugandhinā |
ācchādanaṃ tataḥ kuryād vāsobhiḥ kusumaistataḥ [tataḥ k, tathā kh, g] || 31 ||

śayyāyāntu prakṛṣṭāyāṃ maṇḍape sthāpya pūjayet |
nānābhakṣyaudanaiścaiva gandhaiḥ puṣpairmanoharaiḥ || 32 ||

dhūpaṃ dīpañca naivedyaṃ teṣāṃ yatnānnivedayet |
evaṃ kṛtvā tataḥ samyagiṣṭakāhomamācaret || 33 ||

tasmiṃstu maṇḍape likhya vaiṣṇavaṃ maṇḍalaṃ śubham |

---------------------------------------------------------------------------------------------------------------------
-------
kumbhānāmityatra kṛṣṭānāmiti pāṭham utkṛṣṭānāmiti tadarthañca parikalpya 
sarvamapi saṃśaye pātitam | iṣṭakāsnānamāha - athetyādinā 
snāpayediṣṭakāmityantena |

30 | navakalasasnānamāha - śrāyantīyamityanena |

31 | snānānantarakaraṇīyamāha - tata ityādinā |

33 | atheṣṭakānāṃ pūjanādanantaraṃ homamāha - evamityādinā |

p. 69)

viṣṇuṃ samarcayettatra [sam k, abhi kh, g] kuṇḍe'gniṃ juhuyāttataḥ || 34 ||

vaiṣṇavāgniṃ janitvādau [janitvādau k, janedādau kh, g] (?) yathāvidhi 
samāhitaḥ |
kuryācca samidhādhānaṃ dvādaśākṣaravidyayā || 35 ||

āghārāvājyabhāgau tu praṇavenaiva kārayet |
aṣṭākṣaraistato vyastaiḥ kuryādaṣṭāhutīḥ kramāt || 36 ||

ājyaṃ vyāhṛtibhirhutvā [vyāhṛ kh, g svākṛ k] lokeśānāṃ krameṇa tu |
agnaye caiva somāya grahebhya iti caiva hi || 37 ||

puruṣottamāyeti hutvā vyāhṛtīrjuhuyāttataḥ [vyāhṛtāḥ k, vyāhṛtibhiḥ kh, g] |
prāyaścittaṃ tato hutvā dadyāt pūrṇāhutiṃ tataḥ || 38 ||

dvādaśākṣaramantreṇa vedādyairathavānagha |
kuṇḍeṣu mūrttipāḥ samyag juhuyuḥ saghṛtāṃstilān || 39 ||

iti hayaśīrṣe mahāpañcarātre dvādaśasāhasrike ādikāṇḍe (ekādaśaḥ) 
śilādhivāsanapaṭalaḥ || 11 ||

āditaḥ ślokasaṃkhyā - 258

---------------------------------------------------------------------------------------------------------------------
-------
34 | vaiṣṇavamiti sarvatobhadramaṇḍalam vaiṣṇavamityatra bhadrākhyamiti 
vaidikasarvaśvadhṛtaḥ pāṭhaḥ | tatra maṇḍale viṣṇuṃ saṃpūjya kuṇḍe homaṃ 
kuryāt | kuṇḍalakṣaṇāni vakṣyante |

35 | vaiṣṇavāgniḥ ṣaṭtriṃśapaṭale nirūpayiṣyate |

39 | pūrṇāhutiṃ dadyādityuktaṃ tatra viśeṣamāha dvādaśeti | 
dvādaśākṣaramantreṇa vedādicatuṣṭayamantreṇa vā pūrṇāhutiṃ dadyādityarthaḥ |

p. 70)

dvādaśaḥ paṭalaḥ 

(pātālayāgaḥ devatābhedena pīṭhabandhabhedaḥ 
prāsādanirmāṇapraśastiśca) 

śrībhagavānuvāca - 

kumbhanyāsaṃ tataḥ kuryādiṣṭakānyāsameva ca |
deśikaḥ prāṅmukho bhūtvā sarvālaṅkārabhūṣitaḥ || 1 ||

vilipya gomayairbhūmiṃ vinyaset kalasānnava |
aṣṭadikṣu yathānyāyaṃ madhye caikaṃ tathā nyaset || 2 ||

pañcaratnasamāyuktān maṅgalauṣadhisaṃyutān [pādadvayamidaṃ kh, pustake 
nāsti |] |
pāradena samāyuktān kṛtvā vastreṇa bhūṣitām [bhūṣitān k, veṣṭitān kh, g] || 
3 ||

padmaṃ [padmaṃ kh, g, śaṅkhaṃ |] caiva mahāpadmaṃ makaraṃ kacchapaṃ 
tathā |
mukundañca tathānandaṃ nīlaṃ śaṅkhañca padminīm || 4 ||

etāstu devatāḥ kumbhe nyasanīyā yathākramam |

---------------------------------------------------------------------------------------------------------------------
-------
1 | athedānīṃ pātālayāgasvarūpaṃ nirūpyate kumbhetyādinā | tataḥ 
śilādhivāsanānantaraṃ vakṣyamāṇakrameṇa kumbhānāmiṣṭakānāñca 
pūrvapaṭalavidhisaṃskṛtānāṃ nyāsaṃ kuryādityarthaḥ |

2 | taṃ kramamāha vilipyetyādinā | īśāṇato dakṣiṇādikrameṇāṣṭau madhye caikamiti 
nava kalasānityarthaḥ |

4-5 | teṣu kalaseṣu devatānāṃ nyāsamāha - padmamiti | atra śaṅkhamiti 

p. 71)

evaṃ vinyasya kalasān punarnaitān pracālayet [pra k, na kh, g] || 5 ||

kumbhasyopari vinyasya iṣṭakāṣṭau yathākramam |
aiśāne ca tathā koṇe iṣṭakāṃ prathamaṃ [prathamāṃ k, prathamaṃ kh, g] 
nyaset || 6 ||

pradakṣiṇaṃ tato deva iṣṭakānyāsa ucyate |
śaktayo vimalādyāstu iṣṭakānāntu devatāḥ || 7 ||

nyasanīyā yathānyāyaṃ madhye nyasyā stva(?)tvanugrahā |
avyaṅge cākṣate pūrṇe muneraṅgirasaḥ sute || 8 ||

iṣṭake tvaṃ prayaccheṣṭaṃ pratiṣṭhāṃ kārayāmyaham |
mantreṇānena vinyasya iṣṭakāṃ deśikottamaḥ || 9 ||

garbhādhānaṃ tataḥ kuryānmadhyasthāne samāhitaḥ |

---------------------------------------------------------------------------------------------------------------------
-------
k, pustakadhṛtaḥ pāṭho na mūle niveśitaḥ śaṅkhañceti caturthapādoktyā 
punaruktyāpatteḥ | yathākramamiti kalasavadīśānādikrameṇaiveṣṭakānāṃ nyāsaḥ 
kartavya ityarthaḥ | vaidikasarvasvakārāstu pradakṣiṇantatodeva iṣṭakānyāsa iṣyate 
ityanantaraṃ kalasasthāpanamapyevaṃkrameṇa pradhānakramāt | padmādisthāpanantu 
pūrvādikrameṇa ityāhuḥ paraṃ pradhānakramamullaṅghya kramāntarāṅgore kimapi 
pramāṇaṃ na dṛśyate |

6-8 | kumbhasyeti | tenaiva krameṇeṣṭakānyāso'pi kartavyaḥ | atra 
pradakṣiṇamityabhidhānāt kalasādīṣṭakānyāsāntaṃ sarvameva kṛtyamīśānāditaḥ 
prādakṣiṇyena kartavyamiti bodhyaṃ viśeṣānabhidhānāt | śaktaya iti | vimalādyā 
ityādipadena utkarṣiṇī jñānā hriyā saṃyogā prahvī satyā īśānā anugrahā 
ityaṣṭānāṃ grahaṇamiti vaidikasarvasvakārāḥ | tathā ca vimalādyā īśānāntā 
aṣṭau dikṣu madhyecānugraheti naveṣṭakādevatāḥ |

9 | iṣṭakānyāse prārthanāmāha - avyaṅga iti |

10 | garbhādhānamāha - garbheti | garbhādhānaṃ nāma 
dvādaśāṅgulavistāramityādinā

p. 72)

kumbhopariṣṭāddeveśa padminī yasya devatā || 10 ||

gṛhṇīyānmattikāṃ deva daśasthāneṣu deśikaḥ |
samudre parvate nadyāṃ hrade tīrthe khale tathā || 11 ||

kulīravāse valmīke viṣāṇāgre vṛṣasya ca |
kuñjarasya viṣāṇāgre sthāneṣveṣu pṛthak pṛthak || 12 ||

raktotpalasya padmasya tathā nīlotpalasya ca |
kumudasya suraśreṣṭha gṛhṇīyānmūlamuttamam || 13 ||

manaḥśilāṃ sīsakañca haritālaṃ rasāñjanam [rasā k, tathā kh, g] |
saurāṣṭrīṃ rocanāṃ gandhaṃ pāradaṃ gairikaṃ tathā || 14 ||

vajrañca [vajra kh, g, rakta k] mauktikañcaiva vaiduryaṃ śaṅkhameva ca |
sphaṭikaṃ puṣparāgañca candrakāntaṃ tathaiva ca || 15 ||

mahānīlaṃ padmarāgaṃ gṛhṇīyād yatnato budhaḥ || 16 ||

śāli-nīvāra-niṣpāva-yava-mudga-kulatthakān |
tila-godhūma-kulmāṣān gṛhṇīyāddeśikottamaḥ || 17 ||

suvarṇaṃ rajataṃ śulvamāyasaṃ [śulvaṃ k, śulkaṃ kh, g] trapukaṃ yathā |
kūrmaṃ śeṣaṃ tathā padmaṃ śaṅkhaṃ cakraṃ tathā dhanuḥ || 18 ||

gadāñcaiva mahābhāga sarvaṃ kuryāddhiraṇmayam |
sarvametat [etat kh, g, etaṃ k] samānīya nyased vai garbhabhājane || 19 ||

---------------------------------------------------------------------------------------------------------------------
-------
vakṣyamāṇasya sāmudramṛdādiparipūritasya pātraviśeṣasya 
kariṣyamāṇaprāsādavedikābhūgarbhe vidhinā sthāpanam | tadeva vivṛṇoti madhya 
ityādinā |

p. 73)

dvādaśāṅgulavistāraṃ caturaṅgulamucchritam |
ślakṣṇamasphuṭitañcaiva padmākāraṃ suśobhanam || 20 ||

cāndraṃ raupyaṃ tathā śaulvaṃ [śaulvaṃ kh, g, śulvaṃ k] praśastaṃ 
garbhabhājanam |
brahmasthāne tu yat kumbhaṃ nyastaṃ śrīdaivataṃ purā || 21 ||

tadūrddhvaṃ netrapaṭṭañca [ca k, tu kh, g] dattvā gomūtraprokṣaṇam 
[prokṣaṇam k, prokṣita kh, g] |
tadūrdhvaṃ brāhmaṇānāntu vinyased darbha [garbha k, darbha kh, kumbha g]-
bhājanam || 22 ||

kṣatriyāṇāṃ viśāñcaiva śūdrāṇāñca paṭaṃ vinā |
vimalaṃ bhājanaṃ kṛtvā pañcagavyena śodhayet || 23 ||

hastābhyāṃ parigṛhyātha tasminneva vicintayet |
atha bhūmaṇḍalaṃ sarvaṃ sasamudraṃ [samudraṃ k, kh, sapavitraṃ g] 
saparvatam || 24 ||

---------------------------------------------------------------------------------------------------------------------
-------
20-21 | garbhabhājanamāha - dvādaśeti | cāndraṃ suvarṇamayaṃ | 
svarṇe'pibhūricandrau dvāvityamarokteḥ | śaulvaṃ tāmramayaṃ śulvaṃ tāmre 
yajñakarmaṇyādhāre jalasannidhau iti medinī |

21-22 | atha kutra tad garbhabhājanaṃ kayā rītyā sthāpanīyamityāha - brahmasthāna iti | 
nyastamiti aṣṭadikṣu yathānyāyaṃ madhye caikaṃ tathā nyaset (12 | 2) ityanena madhye 
brahmasthāne yaḥ kalasya padmañcaiva mahāpadmaṃ makaraṃ kacchapaṃ tathā | 
mukundañca tathā nandaṃ nīlaṃ śaṅkhañca padminīm || (12 | 4) ityatra padminīpadena 
śrīdevatākatayā pratipannasya nyāso'bhihitastasya nyastasya kalasasyorddhaṃ 
garbhabhājanaṃ vinyasedityarthaḥ | etacca brāhmaṇānām | kṣatraviṭśūdrāṇāṃ 
viśeṣamāha - kṣatriyāṇāmiti |

23 | evaṃ vinyaste garbhabhājane kṛtyānyāha - vimalamityādinā |

p. 74)

dig-dvīpendrasamāyuktamanantasyopari sthitam |
evaṃ dhyātvā tu pṛthivīṃ bhājano [bhājano k, bhājana kh, g] parikalpayet || 25 ||

mṛdaṃ samudrajāṃ gṛhya vṛtiṃ [kh, g, vṛttaṃ k] kuryāt pradakṣiṇam |
pārvatī pūrvataḥ kāryā nadījā dakṣiṇe tathā || 26 ||

hradajā paścime bhāge tīrthajā cottare tathā |
āgneyyāṃ khalajā kāryā nirṛtyāntu kulīrajā || 27 ||

valmīkajā ca vāyavyāmaiśānyāṃ vṛṣaśṛṅgajā |
nāgadantodbhavā madhye nyasanīyā yathākramam || 28 ||

raktotpalasya pūrve tu dakṣiṇe padmamūlakam |
pratyaṅnīlotpalasyoktamuttare kumudasya ca || 29 ||

manaḥśilādidhātūni pūrvādikramato nyaset |
vajrādiratnajātāni tenaiva kramayogataḥ || 30 ||

śālyādīni ca bījāni tatraiva viniyojayet [vini kh, g, sama k] |
suvarṇaṃ pūrvataḥ kāryaṃ rajataṃ dakṣiṇe tathā || 31 ||

āyasaṃ paścime bhāge trapukaṃ cottare tathā |
āgneyyāṃ kūrmarūpantu anantaṃ nairṛte tathā || 32 ||

vāyavyāmatha padmantu śaṅkhamīśāna eva ca |
dhanuścakraṃ gadāñcaiva brahmasthāne niveśayet || 33 ||

p. 75)

evaṃ kṛtvā samāyogaṃ [yogaṃ k, yuktaṃ kh, g] prokṣya dvādaśavidyayā |
atha [atha k, atho kh, g] dakṣiṇataḥ sthāpya homakarma samārabhet || 34 ||

dvādaśājyāhutiṃ [āhutiṃ k, āhutīḥ kh, g] hutvā dvādaśākṣaravidyayā |
tathāṣṭalokapālebhyastathā nārāyaṇāya ca || 35 ||

vījebhyaḥ [śījebhyaḥ k, sarvebhyaḥ kh, g] sarvadhātubhyaḥ sarvalokebhya eva ca |
nadīsamudratīrthebhyaḥ parvatebhyastathaiva ca || 36 ||

hradebhyaśca gaṇebhyaśca pātālebhyastathaiva ca [ityantaṃ pādadvayaṃ kh, 
pustake nāsti |] |
vṛṣebhyo diggajebhyaśca nāgebhyaḥ surasattama [bhyaḥsura k, bhyaśca suro kh, g] 
|| 37 ||

vyāhṛtyā [āhutyā k, vyāhṛtyā kh, g] cāpi juhuyāt svāhākārāntayuktayā |
pratipattyāhutiṃ [pratipatyā k, pratipādyā kh, g] kuryāt saṃpātavidhinaiva ca || 
38 ||

garbhabhājanamadhye tu saṃpātājyaṃ samāpayet |
pidhāya bhājanaṃ taptaṃ [taptaṃ k, tantu kh, g] gṛhītvāgrakareṇa ca || 39 ||

japedaṣṭākṣaraṃ mantraṃ dvādaśākṣarameva ca |
japtvā ca prāṅmukho bhūtvā dhyāyecca [dhyāyet k, dhyātvā kh, g] manasā 
bhuvam || 40 ||

---------------------------------------------------------------------------------------------------------------------
-------
34-39 | atha homavidhimāha | atha dakṣiṇata iti | dakṣiṇato dakṣiṇabhāge 
garbhabhājanaṃ saṃsthāpyetyarthaḥ | tenācārya kuṇḍa eva homaḥ | iti 
vaidikasarvasvakārāḥ |

p. 76)

dhyātvā tu sakalāṃ bhūmimimaṃ mantramudīrayet |
ekānte sarvabhūbhāge parvatāsanamaṇḍite || 41 ||

samudraparidhāne tvaṃ devi garbhaṃ samācara [samācara k, samāśraya g] |
nande nandaya vāśiṣṭhe vasubhiḥ prajayā saha || 42 ||

jaye bhārgavadāyāde prajānāṃ vijayāvahe |
pūrṇe'ṅgirasadāyāde pūrṇakāmaṃ kuruṣva mām || 43 ||

bhadre kāśyapadāyāde kuru bhadrāṃ matiṃ mama |
sarvabījasamāyukte sarvaratnauṣadhīvṛte || 44 ||

jayasva rucire nande vāśiṣṭhe ramyatāmiha |
prajāpatisute devi caturasre mahīyasi || 45 ||

subhage suprade bhadre gṛhe kāśyapi ramyatām |
pūjite paramācāryairgandhamālyairalaṅkṛte || 46 ||

bhava bhūtikarī devi gṛhe bhārgavi ramyatām |
avyakte cākṣate pūrṇe muneraṅgirasaḥ sute || 47 ||

iṣṭake tvaṃ prayaccheṣṭaṃ pratiṣṭhāṃ kārayāmyaham [avyakta ityādi 
kārayāmyahamityanta-pādacatuṣṭayātmako mantraḥ kh, g pustakayornāsti |] |
deśasvāmi-purasvāmi-gṛhasvāmi-parigrahe || 48 ||

manuṣyadhanahastyaśva-paśubṛddhikarī bhava |
evamuktvā tataḥ śvabhraṃ gomūtreṇa tu prokṣitam || 49 ||

---------------------------------------------------------------------------------------------------------------------
-------
41 | garbhādhāne prārthanāmantrānāha - oṃ ekānte ityādi |

p. 77)

kṛtvā niyamayed [niyamayet k, nidhāpayet kh, g] garbhaṃ [garttaṃ k, garbhaṃ kh, 
g] sarvakalyāṇasaṃyutam |
garbhādhānaṃ bhavedrātrau suvarṇaṃ dakṣiṇā bhavet || 50 ||

tathā payasvinīṃ gāñca vastrayugmaṃ tathaiva ca |
mūrtipānāñca dātavyā tathā dhenuḥ payasvinī || 51 ||

evaṃ garbhantu vinyasya tadūrdhvaṃ navamiṣṭakām |
yasya yantrāvṛto [yantrāvṛtaḥ k, vastrāvṛtaḥ kh, g] garbhamiṣṭakābhistu 
pūrayet || 52 ||

pīṭhabandhamataḥ kuryānmahāprāsādamānataḥ [mahā kh, g mahat k] |
pīṭhottamañcocchrayeṇa prāsādasyārddhamānataḥ || 53 ||

pādahīnaṃ madhyamaṃ syāt kanyasaṃ cordhvamānataḥ |
uttamaṃ vāsudevasya kuryāt pīṭhaṃ vicakṣaṇaḥ || 54 ||

anyeṣāṃ svecchayā kuryāt pīṭhaṃ śṛṇu viśeṣataḥ |
caturmukheśasūryāṇāmuttamaṃ pīṭhamucyate || 55 ||

---------------------------------------------------------------------------------------------------------------------
-------
49-51 | evamiti prārthanānantaraṃ punargarbhabhājanaṃ gomūtraprokṣite tasmin gartte 
sthāpayet | garbhādhānasya kālaṃ dakṣiṇāñcāha | garbhādhānamityādinā |

52 | tatastasya garttasya pūraṇamāha - evamityādinā |

53-55 | evaṃ prāguktakrameṇa śvabhramāpūrya tatra pīṭhabandhaṃ kuryāt | 
pīṭhabandhaḥ prāsādavedikā yato gṛhabhittayaḥ prārabhyante | sa pīṭhabandhastrividho 
bhavati uttamo madhyamo'dhamaśceti | tatraividhyamevāha - pīṭhottamamityādinā | 
devatābhedena pīṭhabhedamāha - uttamamityādinā | 

pīṭhabandhopariṣṭāttu vāstuyajñaṃ punaryajet |
ya imāṃ sakalāṃ kuryāt pratiṣṭhāṃ pādasaṃśritām [saṃśri k, saṃjñi kh, 
g] || 56 ||

sarvapāpavinirmukto [pāpa k, pāpaiḥ kh, g] viṣṇuloke mahīyate |
maraṇaṃ ca [ca kh, g na k] vrajemmarttyo yaḥ kṛtvā prathameṣṭakām || 57 ||

sa samāptasya yajñasya phalamāpnotyasaṃśayaḥ |
devāgāraṃ karomīti manasā yastu cintayet || 58 ||

tasya kāyagataṃ pāpaṃ tadahnā [tadahnā k, tadagre kh, g] vipraṇaśyati |
kṛte tu kiṃpunastasya prāsādaṃ vidhinaiva tu || 59 ||

aṣṭeṣṭakāsamāyuktaṃ yaḥ kuryād vaiṣṇavaṃ gaham |
na tasya phalasampattirvaktruṃ śakyeta kenacit || 60 ||

anenaivānumeyaṃ hi phalaṃ prāsādavistarāt |
grāmamadhye ca pūrve ca pratagdvāraṃ prakalpayet || 61 ||

vidiśāsu ca sarvāsu tathā pratyaṅmukhaṃ bhavet |
dakṣiṇe cottare caiva paścime prāṅmukhaṃ bhavet || 62 ||

iti hayaśīrṣe mahāpañcarātre dvādaśasāhasrike ādikāṇḍe (dvādaśaḥ) 
pātālayāgapaṭalaḥ || 12 ||

āditaḥ ślokasaṃkhyā - 279

---------------------------------------------------------------------------------------------------------------------
-------
56-61 | prāsādapratiṣṭhāyāṃ phalamāha - ya imāmityādinā |

62 | sthānabhedena prāsādānāṃ dvāranirmāṇe viśeṣamāha - grāmamadhya iti |
p. 79)

trayodaśaḥ paṭalaḥ |

prāsādasāmānyalakṣaṇaṃ kramabhedāḥ saptabhaumikāntaprāsādaḥ tatra 
viśeṣāśca

śrībhagavānuvāca - 

prāsādaṃ saṃpravakṣyāmi sarvasādhāraṇaṃ śṛṇu |
caturasrīkṛtaṃ kṣetraṃ bhajet [bhajet kh, g, bhavet k] ṣoḍaśadhā punaḥ || 1 ||

madhye tasya caturbhistu kuryādāyasamanvitam |
dvādaśaiva tu bhāgāni [bhāgāni k, bhāgādi kh, g] bhittyasra [bhittyasraṃ k, 
bhittyarthaṃ kh, g] parikalpayet || 2 ||

jaṅghocchrāyantu kartavyaṃ caturbhāgena cāyatam |
jaṅghayordviguṇocchrāyaṃ mañjaryāḥ kalpayedbudhaḥ || 3 ||

caturbhāgeṇa mañjaryāḥ kāryā samyak pradakṣiṇā |
tanmānaṃ [tanmāna k, tanmānā kh, g] nigamaṃ kāryamubhayoḥ pārśvayoḥ 
samam || 4 ||

śikhareṇa samaṃ kāryamagre [magre k, māna (?) kh, g] jagati vistaram |
dviguṇenāpi kartavyaṃ yathāśobhānurūpataḥ || 5 ||

---------------------------------------------------------------------------------------------------------------------
-------
1 | pūrvapaṭale prāsādavedikānirmāṇaparyantamabhidhāya paṭale'smin 
prāsādasāmānyalakṣaṇamabhidhātumupakramate prāsādamityādinā |

5 | prāsādapurovarttibhūmerdairghyamāha - śikhareṇa samamiti | prāsādaśikharasya

p. 80)

vistāraṃ maṇḍapasyāgre garbhaṃ sūtradvayena tu |
dairghyāt pādādhikaṃ kuryāt [kuryāt k, kārya kh, g] madhye 
stambhairvibhūṣitam || 6 ||

prāsādagarbhamānaṃ vā kurvīta mukhamaṇḍapam |
ekāśītipadairvāstuṃ yaṣṭvā maṇḍapamārabhet || 7 ||

śukāḍhyadvāravinyāse [śukāḍhya k, śukāḍhyā kh, g] pādāntasthān yajet 
surān |
tathā prākāravinyāse yajeddvātriṃśadantagān || 8 ||

sarvasādhāraṇañcaitat prāsādasya tu lakṣaṇam |
mānena pratimāyā vā prāsādamaparaṃ śṛṇu || 9 ||

pratimāyāḥ pramāṇena kartavyā piṇḍikā śubhā |
garbhastu piṇḍikārddhena garbhamānāstu bhittayaḥ || 10 ||

---------------------------------------------------------------------------------------------------------------------
-------
yāvadaunnatyaṃ purovarttino bhūmibhāgasya tāvān vistāra ityarthaḥ | dviguṇeneti | 
yatra bhūmervistārātirekaḥ śobhāviśeṣaṃ puṣṇāti tatra dviguṇo'pi vistāraḥ 
karaṇīya ityarthaḥ |

6 | 7 | athedānīṃ prāsādapurovarttino maṇḍapasya svarūpamāha - vistāramityādinā | 
kalpāntaramāha - prāsādeti | prāsādagarbhamānaṃ madhye tasyetyādinā 
ṣoḍaśadhāvibhaktasya kṣetrasya vahirdvādaśāṃśaṃ parityajya 
madhyavartino'ṃśacatuṣṭayasya bhitterabhyantarasthasya yanmānaṃ tanmānaṃ 
mukhamaṇḍapaṃ kurvītetyarthaḥ | ekāśītipadavāstumaṇḍalapramāṇantu 
catuḥṣaṣṭipadavāstumaṇḍalapratipādakasya navamapaṭalasya vyākhyāyāṃ kathañcit 
pradarśitaṃ | viśeṣastu viśvakarmaprakāśādāvanusandheyaḥ |

9 | prāsādasya prakārāntaramāha - māneneti |

p. 81)

bhitterāyāmamānena ucchrāyantu prakalpayet |
bhittyucchrāyantu dviguṇaṃ śikharaṃ kalpayed guruḥ [guruḥ k, budhaḥ kh, g] || 11 
||

śikharasya tu turyeṇa bhramaṇaṃ parikalpayet |
śikharasya caturthena agrato mukhamaṇḍapam || 12 ||

aṣṭamāṃśena garbhasya rathakānāntu nirgamaḥ |
paridherguṇabhāgena rathakāṃstatra kalpayet || 13 ||

tattṛtīyena vā kuryāt rathakānāntu nirgamam [nirgamaḥ k, nirgamam kh, g] | 
rāmatrayaṃ sthāpanīyaṃ rathakatritaye sadā || 14 ||

śikharārthaṃ hi sūtrāṇi ratnāni vinipātayet |
śukanāsorddhataḥ sūtraṃ tiryaksūtraṃ nipātayet [kh, g pustakadhṛto'yaṃ 
pāṭhaḥ ka pustake nāsti |] || 15 ||

śikharasyārddhabhāgasthaṃ siṃhaṃ tatra ca kārayet |
śukanāsāṃ sthirīkṛtya madhyasandhau vidhārayet [vidhārayet k, vidācayet (?) 
kh, g] || 16 ||

apare ca tathā pārśve tadvat sūtraṃ nidhāpayet |
tadūrddhantu bhavedīśa kaṇṭho'sya manasā varān [atra kh, g pustakayoḥ kaśco 
manasāvarāniti prāmādikaḥ pāṭhaḥ | kaṇṭhe śyāmalasāravāniti 
śabdakalpadrumadhṛtaḥ pāṭhaḥ |] || 17 ||

skandhabhagnaṃ [skandhanagnaṃ kh, g, bhagnaskandhantu k] na kartavyaṃ 
vikarālaṃ tathaiva ca |
ūrddhantu vedikāmānāt kalasaṃ parikalpayet || 18 ||

p. 82)

vistāraṃ dviguṇadvāraṃ [dviguṇadvāra k, dviguṇaṃ dvāraṃ kh, g] kartavyantu 
suśobhanaṃ |
jātarūpaṃ * * * * * * * * * * (?) || 19 || [pādadvayamidaṃ k pustake nāsti ||]

audumvaro'rddhataḥ [audumvaro k, ūḍumvarā kh, g] svarṇaṃ dattvā śākhāṃ 
nyasedbudhaḥ |
tūryamaṅgalaghoṣeṇa brāhmaṇān svastivācya ca || 20 ||

dvārasya tu caturthāṃśe kāryau caṇḍapracaṇḍakau |
daṇḍahastau tu kartavyau viśvaksenopamāvubhau || 21 ||

śākhārddhaṃ nyasya ratnāni nyasedūrddhasudumbaram [ūdumvaram k, 
ūḍumvaram kh, g] |
tasya madhye sthitā devī sākṣāllakṣmī sureśvarī || 22 ||

kartavyā diggajaiḥ sā tu snāpyamānā [snāpyamānā k, sthāpyamānā kh, g] 
ghaṭena tu |
śākhodumvarakau kāryau patravallyādibhūṣitau [patravallyādibhūṣitau kh, g] 
[atra k pustake pittryavantyādibhūṣitau iti pāṭho dṛśyate sa tu na śaunaḥ |] || 23 ||

ekaśākhaṃ triśākhaṃ vā ṣaṭśākhaṃ dvāramiṣyate |
navaśākhañca kurvīta atra ūrdhvaṃ na kārayet || 24 ||

viṣṇvavatārarūpādyaiḥ śākhāṃ yatnād vibhūṣayet |
prāsādasya caturbhāgaiḥ prākārasyocchrayo bhavet || 25 ||

p. 83)

prākārāt pādahīnastu gopurasyocchrayo bhavet [ekabhūmītyādi pādadvayaṃ k, 
pustake nāsti |] |
pañcahastasya devasya ekahastā tu pīṭhikā || 26 ||

tasmāttu dviguṇaḥ proktastathā garuḍamaṇḍapaḥ |
ekahastādi kurvīta triṃśaddhastāntameva ca || 27 ||

ekabhūmyādikaṃ kuryāt saptabhūmyantameva ca |
vāyavyāṃ nāganāmnā tu viṣṇave caikabhūmikam || 28 ||

dvibhaumikaṃ tathāgneyaṃ māhendrantu tribhaumikam |
caturbhāgantu vāruṇyāṃ sauraṃ syāt pañcabhaumikam || 29 ||

saumyaṃ ṣāḍbhaumikaṃ [ṣāḍbhaumikaṃ k, ṣaḍbhaumika kh, g] jñeyaṃ 
vaiṣṇavaṃ saptabhaumikam |
garutvantaṃ tathā kuryādupariṣṭāccaturddiśam [caturdiśam kh, g caturguṇam k] 
[gururantaṃ caturguṇam k] || 30 ||

kuryāddhi pratimāyāmān dikṣu cāṣṭāsu copari |
mahāvarāhamaindryāntu narasiṃhantu dakṣiṇe || 31 ||

pratīcyāṃ śrīdharaṃ devamudīcyāṃ hayaśīrṣakam |
āgneyyāṃ jāmadagnyantu naiṛte rāmameva ca || 32 ||

vāmanañcaiva vāyavyāṃ vāsudevamathāpare |
pūrvabhūmau tu śayanaṃ dvitīye cāśanaṃ [aśanaṃ k, āsanaṃ kh, g] bhavet || 
33 ||

p. 84)

sthānameva tṛtīye tu caturthe yānameva ca |
pañcame yoganidrā [yoga kh, g yāga (?) k] tu ṣaṣṭhe yogāsanaṃ bhavet || 34 ||

sthānayogasamāyuktaṃ [sthāna k, snāna kh, g] saptame parikalpayet |
nānāgavākṣakairyatnāt patravallyādibhūṣitam || 35 ||

nānāprakārapuṣpādyairyathāśobhaṃ prakalpayet |
kaniṣṭhamadhyajyeṣṭhānāṃ prāsādānāṃ yathākramam || 36 ||

vasubhārgavavidvadbhiḥ [atra k pustakadhṛto'nyādṛśo'pi pāṭhaḥ 
akṣarāṇāmaspaṣṭatayā sphuṭaṃ na budhyate || ] pradeyā racanā budhaiḥ |
dvārasya cāṣṭame yukte navame daśame tathā || 37 ||

lālaṭavedho naiva [naivaṃ k, naiva kh, g] syādāyantu śṛṇu sāmpratam |
yāvaddhastairabhipretaḥ prāsādaḥ kartṛṇānagha || 38 ||

tāvadbhiraṅgulairāyo vasubhāgena vā bhavet |
ekastambho dhvajo jñeyo dvistambhā vedikā matā || 39 ||

daśabhūmyantare [daśa k, kuśa kh, g] nityaṃ catuḥstambhaṃ prakalpayet |
toraṇasya vidhānañca kathitaṃ tu tavānagha || 40 ||

prāsādāgre yadākāryāvedikā stambhasaṃyutā |
vaiṣṇavaistu tadākāryā vedikā stambhasaṃyutā || 41 ||

iti hayaśīrṣe mahāpañcarātre dvādaśasāhasrike ādikāṇḍe trayodaśaḥ 
prāsādalakṣaṇapaṭalaḥ || 13 ||

āditaḥ ślokasaṃkhyā - 310 
sthāpanīyaṃ kh, g] yathānyāyamaparaṃ śṛṇume'nagha || 3 ||

---------------------------------------------------------------------------------------------------------------------
-------
1 | pūrvapaṭale prāsādasāmānyalakṣaṇamabhidhāya viśeṣalakṣaṇārthaṃ 
paṭalo'yamārabhyate ataḥparamityādinā | atra mukhyataḥ prāsādalakṣaṇānuktāvapi 
pratiṣṭhāpyagauṇamukhyadevatāsanniveśanakramābhidhānena vastugatyā 
prāsādaviśeṣalakṣaṇamevāpatitamiti pravakṣyāmi prāsādānāntu lakṣaṇamiti sādhu 
saṅgacchate | prāsādānāmiti bhedalakṣaṇamityarthaḥ |

2 | 3 | prāsādastrividho bhavati pañcāyatano navāyatano dvādaśāyatanaśceti | tatra 
yasya pradhānāyatanacatuṣkoṇeṣu catvāryāyatanāni sa pañcāyatanaprāsādaḥ | tatra 
devatāsthāpanakramamāha pañcāyataneti - pañcāyatana-prāsādasya madhye 
pradhānāyatane vāsudevaṃ āgneyāyatane vāmanaṃ naiṛtāyatane narasiṃhaṃ 
vāyavyāyatane hayaśīrṣaṃ īśānāyatane nṛśūkaraṃ sthāpayediti 
pañcāyatanapratiṣṭhāyāmekaḥ kramaḥ | kramāntaramāha - aparaṃ śṛṇviti |

p. 86)

madhye nārāyaṇaṃ [nārāyaṇaṃ k, nārāyaṇaḥ kh, g] sthāpya [sthāpya k, 
sthāpyaṃ kh, g] āgneyyāmambikāṃ nyaset |
naiṛtyāṃ bhāskaraṃ sthāpya vāyāvyāṃ kamalodbhavam || 4 ||

aiśānyāṃ sthāpayelliṅgamathavā rudrarūpakam |
navāyatanamadhye tu vāsudevaṃ nivasayet || 5 ||

pūrvādīśānaparyantaṃ rāmādīn vinyaset punaḥ |
indrādīn vā lokāpālānaṣṭadikṣu yathākramam || 6 ||

---------------------------------------------------------------------------------------------------------------------
-------
4 | 5 | madhya iti | athavā madhyāyatane nārāyaṇaṃ āgneyāyatane ambikāṃ 
nairṛtāyatane bhāskaraṃ vāyavyāyatane brāhmaṇaṃ aiśānyāṃ liṅgaṃ rudraṃ vā 
sthāpayedityaparaḥ pañcāyatanakramaḥ | evañca yaḥ svābhīṣṭatayā pradhāno devaḥ 
sa madhyage pradhānaprāsāde anye tvapareṣu caturṣu sthāpanīyā iti pratibhāti |

5 | 6 | athedānīṃ navāyatanapratiṣṭhāyāṃ devatāsaṃsthāpanakramamāha - 
navāyataneti | navāyatanapratiṣṭhāyāmapi pañcāyatanavat madhye pradhānāyatanaṃ 
pūrvādiṣu ca aṣṭāvāyatanāni parikalpya pradhāne madhyāyatane vāsutevamitareṣu 
pūrvādyaṣṭāyataneṣu yathākramaṃ rāmādīn vinyaset | rāmādayastu - balarāma - 
pradyumnāniruddhanārāyaṇa-brahmaviṣṇunarasiṃhavarāhāḥ | rāmādipadenaiteṣāṃ 
grahaṇantu caturviṃśe navavyūhapratimālakṣaṇapaṭale draṣṭavyam |

tathā ca - madhye pradhānāyatane vāsudevaṃ aindre balarāmam āgneye pradyumnaṃ 
yāmye'niruddhaṃ naiṛte nārāyaṇaṃ vāruṇe brahmāṇaṃ vāyavye viṣṇuṃ kauvere 
narasiṃhaṃ aiśāne ca varāhaṃ sthāpayedityarthaḥ | digdevatānyāse 
prakārāntaramāha - indrādīniti | tathā ca - prāguktakrameṇa madhye vāsudevaṃ 
nyasya pūrvādīśānaparyantaṃ yathākramamindrādīn lokapālān sthāpayedityarthaḥ |

p. 87)

athavānyaprakāreṇa navāyatanamucyate |
pañcāyatanasaṃsthāne vaḍabhyo yatra madhyamāḥ [madhyamāḥ k, g madhyogā 
kh] || 7 ||

puruṣottamamūrttistu madhye sthāpyā vicakṣaṇaiḥ |
pūrvagāyāṃ vaḍabhyāñca lakṣmī-vaiśravaṇau nyaset || 8 ||

dakṣiṇasyāṃ vaḍabhyāntu nyasenmātṛgaṇa budhaḥ |
īśānañca tathā [īśānañca kh, g īśānañcena k] skandaṃ gaṇeśaṃ cātra 
vinyaset || 9 ||

paścimāyāṃ vaḍabhyāntu sūryādīn vinyased grahān |
uttarasyāṃ vaḍabhyāntu matsyādīn vinyaseddaśa || 10 ||

āgneyyāṃ caṇḍikā sthāpyā naiṛtyāmambikāṃ nyaset |
sarasvatīntu vāyavyāṃ padmāmīśānagocare || 11 ||

madhye ca [ca k, tu kh, g] sthāpayeddevīṃ vāsudevaṃ yathoditam |
nārāyaṇaṃ śrīdharaṃ vā [vā k, ca kh, g] vāmanaṃ mohanāśanam || 12 ||

dvādaśāyatanaṃ tattu [tattu k, yatra kh, g] madhyamantu trayodaśa |
asmin devavibhāgāni [vibhāgāni k, vitānāni kh, g] śṛṇuṣva surasattama || 13 ||

viśvarūpaṃ nyasenmadhye keśavādīn pradakṣiṇam |
pūrvādyanukrameṇaiva yathāvadviniveśayet || 14 ||

yāṃ mūrtiṃ sthāpayenmadhye tatsthāne madhyamāṃ nyaset |
kāmanābhedataścāyaṃ vedhaḥ sādhāraṇaḥ smṛtaḥ || 15 ||

---------------------------------------------------------------------------------------------------------------------
-------
13 | dvādaśāyatanamāha - dvādaśeti |

p. 88)

prāsādalakṣaṇaṃ proktaṃ saṃkṣepeṇa mayā tava |
tathaivānye'pi kartavyā ye'smin saṃkīrttitā mayā || 16 ||

iti hayaśīrṣe mahāpañcarātre dvādaśasāhasrike ādikāṇḍe caturdaśaḥ 

prāsādadevatāsaṃsthāpanapaṭalaḥ [prāsāda k, kh, g pustakayoretannāsti |] || 14 ||

āditaḥ ślokasaṃkhyā - 325





###########   END OF FILE  #######
