####################################################
MUKTABODHA INDOLOGICAL RESEARCH INSTITUTE
Use of this material (e-texts) is covered by Creative Commons license BY-NC 4.0
Catalog number: M00008
Uniform title: āṣṭaprakaraṇa paramokṣanirāsakārikā
Main title: āṣṭaprakaraṇam paramokṣanirāsakārikā
Secondary title: ratnatraya bhogakārikā nādakārikā mokṣakārikā paramokṣanirasakārikāḥ
Author : sadyojyoti
Commentator : rāmakaṇṭha
Editor : kṛṣṇa śāstrī

Description: 
E-text of the paramokṣanirāsakārikā from ratnatraya bhogakārikā nādakārikā mokṣakārikā paramokṣanirasakārikāḥ  in the devakottai series.


Notes: 
Data-entered by the staff of Muktabodha under the supervision of Mark Dyczkowski.    Revision 0: December 12, 2007  .

Publisher : śivāgama siddhānta paripalana saṅgham
Publication year : 1925
Publication city : <devakottai>
Publication country : India
####################################################


   
     
     paramokṣanirāsakārikā
     
     sadyojyotiḥśivācāryapraṇītā 
     bhaṭṭarāmakaṇṭhakṛtavyākhyāsahitā 
     
     yāṃ sāṃkhyayogavidvāṃso gatiṃ mohāt prapedire |
     vedāntajñānavidvāṃso gatimicchanti vaidikīm ||
     pāñcarātraratā ye ca ye ca yogimaheśvarāḥ |
     pramāṇāgneyakartṛtvaviśikhāmalakārakāḥ ||
     pravadanti malāsiddhā ye cānye mokṣavādinaḥ |
     
     iti rauravasūtram
     
     tadiyatā śivahastasya prādhānyaṃ pratipādyādhunā dīkṣā-phalasya pramāṇasya 
tāvad vyatirekeṇa samānāsamānatantrāntaragī-tāni phalāni darśayituṃ yāṃ 
sāṃkhyayogavidvāṃsa ityādeḥ sārdhasūtradvayasya kārikābhirarthamāha -
     
     satsaṃskārasya yasyedamaṅgajātaṃ nirūpitam |
     tatphalavyatirekāya yaduktaṃ phalavarṇanam || 1 ||
     
     yasya śivahastādīnyaṅgāni dattapūrvāṇi, tasya saṃskārasyā-
yogānyayogavyavacchedenāpavargakāraṇatvataḥ saditi viśeṣitasya dīkṣākhyasya yatphalaṃ 
vakṣyamāṇamaśeṣabandhanivṛttau svaguṇasarvajñatvādyabhivyaktiḥ, tadbhedena tantrāntaragītāni 
phalāni varṇyante | phalabhedakathanaprayojanaṃ vakṣyatyupasaṃhāre - tatsādhaneṣu (ślo0 59) 
ityādinā || 1 ||
     
     tatra krameṇa tānuddiśati -
     
     kaivalyaṃ sattvasaṃbhogo vilayaḥ paramātmani |
     avyākṛtādiṣvarvāktvaṃ laya eva vikāriṣu || 2 ||
     
     guṇatrayalakṣaṇaprakṛtisambandho hyakevalatāheturātmanaḥ | sa ca na 
sambandhamātram, tayorvyāpakatvādātmanaḥ kaivalyāvasthāyā-mapi tasya bhāvāt 
tathātvānupapatteḥ | api tu bhoktṛbhogyarūpo'nādis-tadavivekapratipattyātmakaḥ, 
pratyayāvivekarūpatvād bhoktṛbhāvasya | yadāhuḥ - pratyayāviveko bhogaḥ iti | 
prakṛtirhyātmānaṃ bhogyatvena samarpayantyapi 
puṃsastamaḥsāmarthyopārjitakleśabhūtāvidyāsmitā-diśaktiyogena tathā samarpayantī 
vidagdhaveśyāvanna yathā tadvikāraśeṣeṣu tasya heyatvabuddhirupajāyate, anyathā 
tadatiriktabandhāsiddherbhogāyogāt |
     
     saṃskārābhāvaprasaṅgāt | sa eva ca saṃskāraḥ kaivalyaprati-pakṣabhūtaḥ procyate | 
yadā tvātmajñānād yogādvā tasmāt puṃsaḥ svarūpeṇa bhāsvareṇānanyarūṣitena 
vivekaḥ prakāśate, tadānīṃ tenāvivekasya pratipakṣatayaivāpadhvaṃsitatvāt tadātmakasyāpi 
prasārasya taṃ pratyanudayāt sarvātmanā prakṛterbhogyatvanivṛttau tasya paraṃ kaivalyaṃ 
muktiriti tacchāstravitpravarāḥ |
     phalāntaramāha - sattvasaṃbhoga ityādinā | anādireva prakṛti-saṃbandhaḥ | puruṣo 
bhoktṛtayā sarvairabhyupagataḥ | na ca tadbhoktṛtva-maupādhikam, tasya tathātve hi tasya na tat 
syāt, anyakṛtasya dharmasya nityakarmavyatikarāyogāt, vyatikare vā nāsau bhokteti kasya bandho 
mokṣo veti bhoktṛtvaṃ svabhāvātmakameṣṭavyam | na cānādernitya-svabhāvasya vināśo 
yuktaḥ, kevale puruṣe'pi tathābhāvaprasaṅgato vaināśikatvaprāpteḥ | 
tadvināśāsaṃbhavādeva ca muktāvapi bhoktṛ-bhogyasaṃbandhaḥ puṃprakṛtyoreṣṭavyaḥ | 
kevalaṃ cānādikarma-daurātmyataḥ prāg duḥkhamohāntaritasukhalayarūpikā prakṛtistasya 
bhogyā'bhūt | yatpunastatkāraṇabhūtasarvakarmapratyastatvam, yato muktau 
śuddhanirantarānatiśayānavacchinnasattvātmasukharūpo'sau bhogya iti tatprāptāḥ kila 
sattvabhujaḥ procyanta iti tadāgamavidāṃ pīṭhabandhaḥ |
     vilayaḥ paramātmanīti śāstrāntaraphalam | sarvaṃ khalvidaṃ brahma (chā0 u0 3 | 14 
| 1)neha nānāsti kiñcana (kaṭho0 4 | 16; bṛ0 u0 4 | 4 | 19) iti śrutilakṣaṇāt 
siddhārthaviṣayalabdhaprāmāṇyādapauruṣeya-tayā tadanyāgamebhyaḥ prabalatararūpādāgamāt 
pratipannasya paramānandādyanekatadāgamagītaguṇasvabhāvasya pramāṇāntarā-
gocarānavacchinnacidbrahmaṇaḥ satyatayā tadanyeṣāṃ ca bhedarūpā-
ṇāmavidyādinirmāṇaikasāratvenāsatyatayā'vagatiḥ | tata eva ta āhuḥ- ātmā yataḥ 
prasiddhaṃ ca kavayo'sya pracakṣate iti | na cāsyāvagamasya 
bhedasattāpramāṇabhūtapratyakṣādibādhe agninā siñcedityāderivāprāmāṇyamāśaṅkanīyam, 
bhedasyetaretarābhāva-prasiddhivyapekṣatvena vastumātragrāhipratyakṣaviṣayatvāsiddheḥ, 
śaśaviṣāṇavadavidyāmātrakalpitatvenāsatyatvāt | taduktam - āhurvidhātṛ pratyakṣam (bra0 si0 
2 |1) iti | evaṃ ca sati jīvātmanāmapi 
svataḥpramāṇasiddhaproktasatyabhūtaparamātmasāratve'pyavidyā-kaluṣitatvena bhrāntatvāt 
prasuptapuruṣasādhāraṇānāmiva svapnānu-bhavavṛttīnāṃ 
tāttvikaprabodhānudayatastadrūpānupajñātabodhakaḥ saṃsārābhidhānabhedakaprapañcaḥ 
svarūpatoanidamprathamaḥ | kadācittu- ātmā jñātavyaḥ ityādiśāstragītakrameṇa prodbalatara-
jñānaprāptitastatpratipakṣabhūtabhrāntikāraṇapronmūlanena tiraskṛtākhilabhrāntiḥ 
paramātmabodhaḥ suptaprabuddhasyeva svarūpa-mātrapratiṣṭho jīvātmanaḥ 
pūrvapravāhavilayarūpo bhavatīti | saiva parā muktiriti keṣāñcid grahaḥ |
     nanvatra vṛttikartuḥ pariṇativedāntamatirevoddeśyatayā'bhimatā na māyāvādamatiḥ | 
saiva upādānatvasaṃsiddhiḥ (ślo0 49) iti vakṣyamāṇadūṣaṇānusāriṇī | satyaṃ 
tadanusāriṇī | kintu naiṣā vedānteṣvadhyātmavitpravarairmukhyatvena gīyate | na cātra 
śrutayo'nu-rūpāḥ | saiva ca yathā dūṣaṇānusāriṇī tathātraiva vakṣyamaḥ |
     avyākṛtādiṣvityāgamāntaraphaloddeśaḥ | yatra tiṣṭhantyaṇī-yāṃsaḥ kṣetrajñāḥ 
karmabhiḥ saha | tadavyākṛtamucyate | kutra tiṣṭhanti ? atra kecidāhuḥ - iha yathā 
mṛdanviteṣu 
     
     ghaṭādiṣu mṛtkāryatvadarśanād bhavadbhiḥ sukhādyanviteṣvapi kāryakāraṇādiṣu 
sukhādirūpapradhānakāraṇatvamiṣyate, tathaivāt-manāṃ pradhānasya ca 
bhede'pyekasadanvayasaṃbhavādekakāraṇatva-miṣyatām | atra vā tanmā bhūditi 
viśeṣābhāvāt teṣāṃ yatkāraṇaṃ sā parā prakṛtirmahāvibhūtyabhidhānā, jaḍā 
jaḍakāraṇatvāt | saiva sākṣādīśvaralakṣaṇena cāturātmyenānīśvarakṣetrajñātmanā 
jaḍātmakā'vidyārūpeṇa ca pariṇamate | vidyā tu buddhimanobhūtā aviśeṣāt tanmātratayā 
bhūtāviśeṣācca bhūtatayā bhūtānīndri-yatvenetyevaṃkrameṇa saiva tathā tathā pariṇamata 
iti paratvaṃ tasyāḥ | tadāhuḥ- bhagavān vāsudevaḥ parā prakṛtirjyāyasī vibhūtirbhūtireva 
ca | sa svayaṃ bhavati bhūto bhāvītyevamaṇīyastayā avyāpakavyāpa-katvena tatraiva 
kāryatvāt kṣetrajñāstiṣṭhantīti tata evopādānakāra-ṇād 
vikṛtidharmakādavidyākarmānubandhena jīvātmanāṃ sambhavāt | tatkṣayataḥ 
samupaśāntakāryabhedarūpe tasmin paramakāraṇātmani teṣāṃ vilayaḥ paraṃ śreya iti 
keṣāñcid durabhyupagamaḥ | avyākṛtā-diṣvityādigrahaṇāt prakṛtilayavādino'rvāktvato 
ye'vasthitāstvahaṅ-kārādilayavādinastauṣṭikāḥ | taduktam - ādhyātmikyaścatasraḥ 
prakṛtyupādānakālabhāgyākhyāḥ | bāhyā viṣayoparamāt pañca nava tuṣṭayo'bhihitāḥ || 
(sāṃ0 kā0 50) iti || 2 ||
     
     mahāgaṇo maheśasya tvakartā sarvavedyavit |
     kartṛtve'pi prayojyatvaṃ samatvaṃ tejasāṃnidheḥ || 3 ||
     
     phalāntaraṃ sālokyasāmīpyādiprāptiḥ | yaduktaṃ pauṣkare - anyābhiriha 
dīkṣābhirnanirvāṇamavāpyate | gāṇapatyapadaṃ tābhiḥ iti | etadeva ca yogipadena sūtrakṛtā 
nirdiṣṭam | akartā sarvavedyaviditi darśanāntaraphalam | parameśvare tāvat karmakartṛtvaṃ 
tanukaraṇa-bhuvanādikāryānyathānupapattyā pratipāditam | etasminnavasthite-'dhunā 
muktapuruṣe kartṛtvasiddhau na kāryānyathānupapattirbhavati | atha īśvaravanmuktatvena 
kartṛtvasiddhiḥ, tadayuktam, īśvarasya mukta-tvāsiddheradṛṣṭāntatvāt | baddho hi mucyata iti 
īśvarasiddhayorane-nāṃśenātyantavaisādṛśyam | yathāha vyāsākṣiṇyāṃ tatrabhavāna-
vadhūtaḥ - paramaśivaḥ siddhān pratyuparatādhikāro'pyanyeṣvanupa-ratādhikāraḥ | siddhaḥ 
punarekāntena sarvat evoparatādhikāra iti bhedaḥ iti | na ca prāgapi puṃsaḥ kartṛtvamityāhuḥ, 
kintu prakṛtereva tat sāṃkhyapakṣavaditi muktau kartṛtvasya pramāṇābhāvādakartṛtvameva | 
jñānaṃ tu puṃsaḥ svābhāvikaṃ prāganubhavataḥ siddham | tattu muktāvāvaraṇābhāvena 
sarvaviṣayaṃ bhavatītyakartā sarvavedyavin-mukta iti tadāgamavidaḥ | ta eva 
hṛdayapramāṇādigranthakartṛtvenātra sūtrakṛtā pramāṇakartṛtvapadenopakṣiptāḥ |
     kartṛtve'pi prayojyatvamityāgamāntaram | ayamarthaḥ - jñātṛtva-vat kartṛtvamapi puṃsaḥ 
svabhāva eva | na tu prakṛteḥ kartṛtvaṃ yuktam, kāraṇatvāt tasyāḥ | anyaddhi kāraṇatvaṃ 
svarūpānyathābhāva-rūpaṃ jaḍavastuṣu svabhāvatayaiva pariṇāmitvādyavyabhicāri kṣīra-
dadhyādiṣvadhyakṣasiddham | anyacca kartṛtvaṃ hitāhitaprāptityāga-phalalipsayā 
sarvānyakārakapravṛttinivṛttikāraṇatvena svātantryātma-kaṃ śivatvāvyabhicāri 
svasaṃvedanasiddhamiti vakṣyāmo mantravārtti-ke | anumānenāpyātmanāṃ kartṛtvaṃ 
sādhitameva tattvasaṃgrahādau vṛttikṛtā | nanu kartṛtve satyātmanāṃ spandātmakatvena 
pariṇāmitā ? na, kartṛtvasya spandātmakatvāsiddheḥ | kriyā hi spandaḥ | 
     
     na ca kriyārūpatvaṃ kartuḥ kartṛtvam, kartrantarakalpanāyāma-navasthāprasaṅgāt | api 
tu tatra hetutayaiva, tatsāmarthyenaiva kāryakaraṇaspandadṛṣṭeriti | 
jaḍavyāpakakriyātmakaspandaḥ kathaṃ caitanyavyāpakatvāvyabhicāriṇi kartari bhavet | na ca 
spandātmakataiva kārakatvam, api tu viśiṣṭaśaktiyogaḥ, ayaskāntādīnāmivetyukta-
masmābhiranyatra | jaḍaspandakriyāyāṃ yā śaktiḥ sā kartṛtā cito vyāpte spandarūpeṇa 
siddhā'yaskāntavat svata iti | tacca kartṛtvaṃ teṣāmanādyeveśvaraprayojyatayā siddham | 
anādeśca vināśo na saṃbhavatīti muktāḥ śivāḥ sarvajñāḥ sarvakartāraḥ paramaśivena 
prayojyā eveti tannītijñāḥ |
     samatvaṃ tejasāṃnidheriti darśanāntaraphalam | ādityāgnyādisa-matā tattadāgameṣu 
mahopaniṣadādiṣu śrūyate yataḥ, āgneyakartṛtvena caite sūtrakṛtā nirdiṣṭāḥ || 3 ||
     
     ādhikyaṃ parameśānānnirmalatvaṃ ca kevalam |
     siddha eva hi kartṛtvamaudāsīnyaṃ maheśvare || 4 ||
     
     phalāntaram - parameśasya layādhikārābhyupagamenādhikārā-dibandhayogataḥ 
paśutvasyānapāyāt | yadāhuḥ - anugrahatirobhāvau dvau pāśau tu sadāśive iti, 
paśūrādyaḥ sadāśivaḥ iti ca  | vinivṛtta-samastabandhanāt tiraskṛtalayādyavasthādhikārāt 
sarvathaivānupādheḥ siddhātmanaḥ prakṛṣṭataro nyūnabhāva iti | anye tu pātañjalamuktirupa-
kṣipteti kathayanti | teṣāṃ pūrvameva kaivalyapadena sāṃkhyamuktivat sāpyupātteti 
paunaruktyamanivāryam | na hi tayormuktau bhedaḥ, prakṛtiviyogarūpatvādubhayatrāpi tasyāḥ | 
ata evāhūḥ - ekaṃ sāṃkhyaṃ ca yogaṃ ca (bha0 gī0 5 | 5) iti | kintupāyabhedaḥ - ekatra 
hi jñānaṃ tadupāyaḥ, aparatra tvabhyāsa ityalaṃ vistareṇeti | etadeva cādhikyaṃ sūtrakṛtā 
maheśvarapadenoktam | nirmalatvaṃ ca kevalamiti malanivṛttimātrameva mokṣaḥ, na tu 
sarvajñatvādyabhivyaktirapi, prāganabhivyaktatatsadbhāve pramāṇābhāvāt | sato 
hyabhivyaktirityā-śayaḥ | siddha eva hi kartṛtvamaudāsīnyaṃ maheśvara iti | yadāha sūtrakṛt - 
viśikhāmalakārakāḥ iti | parameśvaro hi pārārthyena jagatkaraṇāya pravṛttaḥ | 
sarvakartṛtvapadaprāptāvasthaṃ svātma-tulyaṃ siddhamavalokya tatkālamevātmanaḥ kartṛtvaṃ 
vibhinnamitya-nekakartṛsaṃbhavena samastakṛtyāniyamaprasaṅgadoṣataḥ pratyuta 
parārthānirvāhakāraṇamevāvagamya tadupasaṃhṛtyodāsīnaḥ svātmanā bhavati | siddhaḥ 
punaḥ parārthanirvāhamanāsthayeśvare-ṇoktamavabudhya sarvakartrā ca vinā 
sarvaparārthasaṃpattimākalayya karuṇayaiva sarvakartṛtvapadamavalambata iti 
pravāhanityeśvaravādinaḥ || 4 ||
     
     satkāryakaraṇopetastārakābhuvane sthitaḥ |
     jñānakartṛtvayornāśaḥ sarvanāśastathāparaḥ || 5 ||
     
     anādireva puruṣaḥ kāryakaraṇaiḥ pravāhataḥ saṃsarati saṃbaddhaḥ | 
tatrānādervināśāyogena muktau kāryakaraṇābhāve pramāṇāsaṃbhavāt kevalaṃ 
saṃsāraparidṛṣṭakarmanibandhana-duḥkhaśarīrendriyanivṛttau 
prakṛṣṭatarakāryakaraṇalābhatastārakā-bhuvane nakṣatramārge'vasthānamātmanāṃ mokṣa iti 
keṣāñcid durabhisandhiḥ | jñānakartṛtvayornāśa iti | muktau buddherabhāvādi-
cchāprayatnayorabhāve kartṛtvanāśaḥ, buddhyādīnāṃ(nāma)bhā-vaśca 
navānāmātmaguṇānāṃ(nāma)bhāvāt |
     
     yadāhuḥ - buddhisukhaduḥkhecchādveṣaprayatnasaṃskāra-dharmādharmāṇāṃ 
navānāmatyantaṃ vimokṣo'pavargaḥ iti | sarvanāśastathāpara iti 
grāhakaikarūpatvāccaitanyasya grāhakatvasya ca grāhyāpekṣayā'vastitergrāhyasya 
cāṇusthūlādivikalpaiḥ sarvathā saṃbhavābhāvenāvasturūpatvāt tadapekṣasyāpi 
grāhakatvasya bhrāntatve sati bādhajñānodayamātreṇaiva dhvaṃsa iti pradīpanīrvāṇavādina 
iti | anyaistu bhūtebhya eva vijñānamutpadyate, tānyevānuvinaśyatīti śarīravināśādeva 
sarvanāśa ityevamayaṃ pakṣo'bhyupagato jāḍyāditi || 5 ||
     
     evaṃ ca tantrāntaraprasiddhaṃ phalaṃ pradarśyopasaṃharati -
     
     svamatairvādibhistvevaṃ vimuktiḥ parikalpitā | 
     dṛṣṭā naiva hi mohāndhaiḥ sadīśvarasamānatā || 6 ||
     
     taistairmohāndhairavidyākrāntacinnayanaiḥ satyabhūtaparame-śvarasamatālakṣaṇaṃ 
patiśāstraikagamyamuktilakṣaṇaṃ phalaṃ na dṛṣṭam | atastairevaṃ vidhā muktiḥ 
svakalpanābhiḥ kalpiteti || 6 ||
     
     idānīṃ samānatāntrikān pratyāha -
     
     samatā ca samutpattisaṃkrāntyāveśapakṣataḥ |
     abhivyaktiḥ parā gītā buddhivācāmagocarā || 7 ||
     
     sarvajñatvādiguṇābhivyaktirūpaparameśvarasamatā parā prakṛṣṭā gītā | kutaḥ 
paretyāha- samutpattisaṃkrāntāveśapakṣata iti | paśvavasthāyāṃ 
sarvajñatvādidharmāsattvānmuktau ca parameśvara-samatvaśrutyanyathānupapattyā 
paśvātmanyapūrva eva tadā sarvajñatvādiguṇaḥ parameśvarasama utpadyata 
ityutpattisamatāpakṣaḥ kaiścidabhyupagataḥ | tathā parairapi paṭādau kastūrikāmodavattatra 
parameśvaraguṇaḥ saṃkrāmati muktāviti samastasaṃkrāntipakṣaḥ pratipannaḥ | etena 
śikhāsaṃkrāntivādinaḥ pāśupatāḥ sūtrakṛtā viśikhākārakatvenoktāḥ | anyaistu tadā 
parameśvaraguṇaiḥ svāśrayas-thaireva siddhaḥ samāviśyate grahairiva puruṣa ityāveśapakṣaḥ | 
etebhya īśvarasamatāpakṣāntarebhya iyamabhivyaktisamatā vakṣyamāṇā 
buddhivācāmagocaratvāt parā || 7 ||
     
     evaṃ tantrāntaraphalāni nirdiśyārthakrameṇa pratikṣipati -
     
     sattvabhuk tārakāvāsī dvayametad vinaśvaram |
     bhoktā bhuvanavāsī ca dṛṣṭo loke vinaśvaraḥ || 8 ||
     
     sattvabhuk tārakāvāsītyetaddvayamapi phalaṃ vinaśvaram, bhokturbhuvanavāsinaśca 
devadattādervināśo dṛṣṭaḥ | nanu bhoktṛtvaṃ jñātṛtvameva puruṣasvabhāvo'trākarmaphalaṃ 
kathaṃ vinaśyatītyuktam ? yadyevaṃ sarvajña eva tadā puruṣo bhavet, na sattvamātrajñaḥ, 
viśeṣahetvābhāvādityasmaddarśanameva bhavatu | nanvastvevam, bhuvanavāsinastu 
pravāhānādibhirbhuvanādibhiḥ saṃbandhaḥ kathaṃ nivartate | ata eva pravāhānāditvāt 
karmabhistattat-phalairvā dūṭasthanityasvabhāvo'nivartya iti paramārthaḥ || 8 ||
     
     gaṇendrāgnisamau preryāvasampūrṇamanorathau |
     akartā cākṛtārtho hi tadvanneśe samo yataḥ || 9 ||
     
     atra mahāgaṇo maheśasya, samatvaṃ tejasāṃnidheḥ (ślo0 3) ityetayoḥ pakṣayoḥ 
parākṛtiḥ | gaṇendrasamasya tāvaduparitanapada-sadbhāvenaiva 
tatprāptikāmanāntarayogato'saṃpūrṇamanorathateti kathaṃ muktiḥ | evamagnyādityasamatvayorapi 
draṣṭavyam | athāsma-dādyapratyakṣo'nya eva sarvajñaḥ sarvakartā ca vahnyādityādirucyate, 
yadyevaṃ tatsamatvaṃ muktirityasmaddarśanamevetyadoṣaḥ | akartā cetyanena akartā 
sarvavedyavit, kartṛtve'pi prayojyatvam (ślo0 3) ityetau pakṣāvapodyete | tadvaditi | yadvad 
gaṇendrāgnisamāvaparipūrṇamano-rathāvuktau, tadvadetāvapi 
parameśvarasamakartṛkatvapadāprāptihetos-tadabhilāṣayogādaparipūrṇamanorathatvāt 
sarvajñāvapyamuktau | svarūpāvaptireva hi mokṣaḥ | kartṛtvamapi jñātṛtvavat puṃsaḥ 
svabhāva evetyuktam, atastadanavāptau kathaṃ muktiḥ | astvevam, 
mantreśvaraprayojyatvamanādyātmanāṃ kathaṃ kadā vyāvartate bandhanimittatvāt kalādivaditi 
tadanivṛttestvasāvapi vidyeśvaravat preryatvādamukta eveti || 9 ||
     
     ādhikyaṃ parameśānāt (ślo0 4 ) iti pakṣamābhāsayati -
     
     ādhikye sādhanāsattvamasaṃsthā ca dvimārgataḥ |
     praryatvaṃ parameśāne nir?nimittamathā''patet || 10 ||
     
     sādhanāsattvaṃ pramāṇābhāvaḥ | nahi sarvajñatvasarvakartṛtva-
rūpanirmalaprakṛṣṭatarasvaguṇavyaktipratilambhataḥ kadācidātmanā-madhikāvasthā 
pramāṇairūpapadyate, yatprāptāvīśvarādhikyaṃ muktau varṇyate | nanūktamīśvarasya 
layādyavasthāsamāveśena siddhaṃ nyūnatvamiti | atha ko'yamavasthāsamāveśaḥ ? yadi 
vastvantaram, tanneṣyate, ekatvād devatāyāḥ | katham ? dharmapariṇati-sthāpyācaitanyadoṣeṇa 
pūrvaṃ niṣiddhā niṣetsyate ca | atha vivartaḥ, so'pi na , asatyatvāt | tadrūpatāsya kutaḥ | 
kevalaṃ kriyāśaktiḥ kartaryavyatirekeṇa kartaryavāvasthitā śivapadaṃ samuddīpayantī 
layādipadavācyatvopādhibhāvaṃ tatra pratipadyate | saiva yadā 
kāryasaṃpādanapravṛttā'navāpta kāryavikṛtistadā sadāśivapadapra-kāśikā 
bhogādiśabdavācyatāyāṃ kāraṇībhavati | yadā khalvavāptakāryagrāmā 
adhikārapadaprabodhkā, tadeśvarādipadapra-vṛttau hetutāṃ bhajatīti kriyāśaktereva 
tattatkāryopādhibhedālambana-mātreṇaivātra bhedavyavahāraḥ | na vastubhedaḥ, 
vivartapariṇāma-pakṣayoratyantāsaṃbhavāditi guravaḥ sacchāstravivekanipuṇāḥ | yadāhuḥ - 
mūrtistadvāṃśceti hi leśāduktiśca śaktiśaktimatoḥ (ta0 saṃ0 50) | ata eva 
pañcasrotaso'pyasya śāstrasyaikatvānna devatāyā bhedaḥ, api tu 
sṛṣṭisthityādipañcakṛtyabhedenopāsyamānasya tadākāramātrasyaiva | anyathā 
kaulamahāvratāderivātra śāstrabhedaprasaṅgādekatvaśrutibhirvirodhaḥ  | evaṃ ca siddhasya 
proktalayādyavasthānābhyupagame kartṛtvādṛṣṭeḥ pratyuta īśvarānnyūnatvamabhihitaṃ 
syānnādhikyam |
     atheśvarasyāpi yatparameśvaratvaṃ nirupādhijyotīrūpā sarvajñatvādiśaktiḥ yadāhuḥ - 
yayā vinā na sarvajñaḥ so'pi tasyai namo'stu te iti, tatprakṛṣṭataraṃ parameśvarasthānāt 
     
     siddhaprāpyamabhyupagamyata iti, tadayuktam, śaktiśaktimatorbhe-dāsiddhervyapadeśasya 
bhedasya kalpitatvāt | sarvajñatvādiśakterive-śvaratvasyāpi tadrūpatvānnānyonyatā 
yuktetyabhinnasvabhāvaḥ śābdastu bhedo na bādhyate | tena ca tato'rthasthitiḥ | śakterapi 
yacchakta-tvaṃ tasyāpi yaḥ prakarṣaḥ, tasyāpi prakṛṣṭatarāvasthā muktirityevaṃ 
taratamādipratipādyaprakarṣabhedāvyavasthiteranavasthitireva muktau bhavet | 
kalpitavyapadeśamātrabhedasya na kacidapyaprasṛtiḥ | tasmādī-śvarasamataiva 
muktāvabhyupagantavyā, na tvādhikyam | anugrahatiro-bhāvakartṛtvaṃ kartṛtvaviśeṣātmakatvānna 
pāśātmakam, anaupādhi-katvāt | yadapi paśutvamuktaṃ bhavatā, 
tadābhimānikabhedakalpanayā śaktyantaraprakāśapratipādanaphalaṃ yogapīṭhasaṃsthitāyeti 
mantra-bhāṣyapratipāditabhagavatsadāśivapīṭhabhāvavat sakalaśāstraparyā-locanayopacāradṛśā 
vyākhyeyam, na tu padamātrārthapratipattau graho balavadvidheyaḥ | ityalamanupāsitagurubhiḥ 
svakalpanotthāpitaśāstrārthaśālibhiḥ saha vivādena |
     yadvā paśurādyaḥ sadāśiva iti saṃskāryasadāśivābhiprāye-ṇānupacārata eva | 
tathā hi - dīkṣāyāṃ vidyātattvāduddhṛtasya krameṇa malakṣapaṇapūrvaṃ 
kriyāśaktyātmaśivatvābhivyaktiḥ sthūlasūkṣmaparabhedena 
kriyamāṇā'nekavidyeśvarāvasthāsvarū-pābhivyaktirvastuto bhinnā 
bhinnasyeśvarasadāśivaśivarūpasya tattva-trayasya prāptiheturbhavatīti tasmin sadāśive 
preryatvānivṛtteḥ saṃskāramātraviśeṣatvena malasadbhāvāt paśutvamavyāvṛttamevetya-
nupacārāt paśuśabdapravṛtteriti | etacca vakṣyati vṛttikāraḥ-dīkṣayānte hi kva 
saṃbhavantītyādinā | saṃskārake tu sādāśive paramārthataḥ śivād bhedāsaṃbhavena 
tathātvamityupacāraḥ proktaḥ | doṣāntaramapyasmin pakṣa ityāha - asaṃsthā ca dvimārgata 
iti | mārgadvayenātrānavasthāprasaṅgaśca | tatraikena mārgeṇāha-praryatvamiti | atha tāvat 
parameśvarasya kāraṇaṃ vinaiva siddhaprerya-tvaṃ parameśvaratva māpatatīti siddhasyaiva 
tadādhikyena tadā parame-śvaratvāt, anyathā tadādhikyābhidhānaṃ niṣphalameva siddhasya 
syāt, yatastasyāpi ca siddheśvarasya siddhāntaraprāptāvanīśvaratā, tasya 
tasyāpītyevamanavasthitiḥ parameśvarasyetyarthaḥ || 10 ||
     
     dvitīyena mārgeṇāha -
     
     vyarthā ca bhavināṃ ceyaṃ nimittaparikalpanā |
     vaimalyamātreṇa paśurna patiḥ kimasau bhavet || 11 || 
     
     yeyaṃ mumukṣūṇāṃ bhavināmīśvaro'haṃ syāmiti nimittatve-
neśvaratvenātmanaḥparikalpanā saṅkalpaḥ phalaparyantaḥ, sā vyarthā vigataprayojanā 
anavasthitā bhavet | na kaścit saṃsāramuktyarthaṃ yateteti yāvat | adhunā nirmalatvaṃ ca 
kevalam (ślo0 4 ) iti pakṣaṃ dūṣayati - vaimalyamātreṇeti | paśoḥ kiñcijjñatvāt patyuśca 
sarvajñatvādu-bhayavivekena nirmalasya nirmalatvenānanubhūtajñānaśaktitayā cābhyupagamāt 
kimasāvapuruṣārtharūpo mokṣaḥ pāṣāṇaprakhyo na kiñcit | ayamāśayaḥ - 
vakṣyamāṇavajjñātṛsvabhāvatvādevātmanas-tadanabhyupagame tannāśadoṣa eva, yadvakṣyati - 
mūḍhānāṃ jyeṣṭhamallāste yeṣāṃ svātmā vinaśyati (ślo0 57) iti || 11 ||
     
     siddha eva hi kartṛtvam (ślo0 4)  ityādipakṣaṃ pratikṣipati -
     
     kimityakārako devaḥ kāraṇānīkabhītitaḥ |
     bahūnāṃ yugapanmukterdurnivārā sthitaiva sā || 12 ||
     
     kārakatvaṃ hi prāk siddhād bhagavato'bhūt | tatkimiti kena kāraṇena 
puruṣāntarasiddhau neṣyate | pūrvapakṣavādī kāraṇamāha- kāraṇānīkabhītita iti | 
kāraṇānāmanīkaḥ samūho'nekatvam, tasmād-bhayaṃ tataḥ | tathāhi - siddhasya tāvat 
tadānīṃ labdhacaritārthasarva-kartṛtvato yadā kartṛtvaṃ parameśvarasyāpi tadā kartṛtvaṃ 
vibhinna-mityanekakartṛsaṃbhavena navamidamastu purāṇamidamastviti sarganir-māṇādau vaiśasaṃ 
syāt, tadbhītenaṣyate | etatsiddhāntavādyāha -bahūnāmiti | acintyatvāt kāraṇasāmarthyasya 
yadā yugapad bahavo mucyante puruṣāḥ, tadā teṣāṃ pratyekaṃ caritārthasarvakartṛtvayogena 
tulyatayā kartṛtvādavikalpaḥ syāt | anyataravyavasthāyāścāsaṃbhavāt samuccayena kartṛtve 
sthitaiva sā sarganirmāṇādivaiśasyadāyikā | kāraṇānekatvato bhītiḥ | athāyaṃ vādī 
lobharāgādikāraṇatvāt puṃsāṃ matyanyathābhāvasya tanniścitya muktau rāgādyabhāvenā-
nekasiddhiyogenāpi matyanyathābhāvena sarganirmāṇādivaiśasaṃ parihariṣyati, 
tadasmanmatameva pratyavekṣyatītyāśayaśeṣaḥ || 12 ||
     
     idānīṃ samānatāntrikaphalāni dūṣayati -
     
     athotpattāvanityatvamāveśenāsvatantratā | 
     nodāharaṇasadbhāvo guṇasaṃkrāntisādhane || 13 ||
     
     yairmuktāviśvarasamatā sarvajñatvādiguṇasāmyamutpadyate puṃsa itīṣyate, tanmate 
utpattimadanityatvādanityatvaṃ mukteriti | āveśa iti īśvaraguṇāveśānmuktiḥ | sāmyapakṣe'pi 
bhūtāviṣṭasyeva puṃso muktāvasvātantryameveśvarasamateti | saṃkrāntisamatāpakṣaṃ 
parākaroti- nodāharaṇasadbhāva iti | īśvaraguṇā muktau saṃkramanta iti 
guṇasaṃkrāntirnaiṣā bhavatāṃ na tāvat pratyakṣasiddhā, atīndriya-tvāt teṣām | 
athānumānādityucyate, tadayuktam | guṇasaṃkrānti-sādhane'numāne nodāharaṇasya 
dṛṣṭāntasya sadbhāvo'sti yataḥ | na cādṛṣṭāntamanumānaṃ pravartate, vyāptyasaṃbhavāt 
|| 13 ||
     
     atra saṃkrāntivādī dṛṣṭāntamāha -
     
     nanu svabodhasaṃkrāntau dṛṣṭaṃ śabdopadeśanam |
     śāstre vijñānasaṃkrāntirvihitā sādhakaṃ bhavet || 14 ||
     
     svabodhasaṃkrāntinimittaṃ gurūṇāṃ śiṣyasya viṣaya upadeśena dṛṣṭaḥ | 
śāstre'pyasmin svāyambhuvādāvācāryābhiṣeke jñānasaṃkrāntiḥ śrūyate - adya 
saṃkrāmito yo'yamadhikāro mayā tvayi | sa kartavyastvayā tāvad yāvat saṃkramito'nyataḥ || 
(svā0 24 | 21) iti | sā tu guṇasaṃkrāntyanabhyupagame kathamupapadyata iti 
yuṣmadāgamapratyakṣābhyāmatra dṛṣṭāntaḥ siddha iti || 14 ||
     
     siddhāntavādyāha -
     
     vijñānamupadeśāttu tādṛganyat prajāyate |
     saṃkrāntiśabdasādṛśye tadguroryanna hīyate || 15 ||
     
     upadeśānnimittācchiṣyabuddhau vijñānāntaramanyadevātyanta-sadṛśatvāt 
saṃkrāntamivotpadyate, na tu tasyaiva saṃkrāntiḥ | kuta ityāha - taditi | tajjñānaṃ 
yadyasmād gurorna hīyate | saṃkrāntipakṣe hi śiṣya eva jñānasya saṃkrāntergurāvabhāvaḥ 
syāt || 15 ||
     śāstre'pi guruniyogād guruvad vyākhyānādau svātantryameva saṃkrāntipadasyārthaḥ 
| tathaivācāryābhiṣekaprakaraṇe guruṇā svāyambhuvādau pratipādita iti nātra saṃkrāntiḥ 
siddhetyāha -
     
     gurorniyogataḥ śāstre svātantryaṃ guruvad bhavet |
     saṃkrāntivacanasyārthastatraiva guruṇoditaḥ || 16 ||
     
     atha kadācicchrutismṛtisiddhadṛṣṭāntadārṣṭāntikabhrāntyā saṃkrāntivādī 
pratyavatiṣṭhet, tadapi dṛṣṭāntanyāyātideśena nivartayitumāha -
     
     tadvat sādhusamākrośāt pāpaṃ puṇyaṃ prajāyate |
     kṣīyate ca svakaṃ puṇyaṃ viparyastau kṣamāvati || 17 ||
     
     tathā ca smṛtiḥ - nindanād dvijasādhūnāṃ pāpānāmatha sevanāt | pāpaṃ 
saṃkramate puṃsāṃ svapuṇyamapayāti ca || iti | tathā - kṣamāvati tvanākrośāt 
puṇyavadbhiḥ saha sthiteḥ | puṇyaṃ saṃkramate puṃsāṃ pāpaṃ yāti tato'nyataḥ || 
ityādidṛṣṭāntaḥ pūrvavat pratikṣiptaḥ || 17 ||
     yato'trāpyapūrvayoḥ puṇyapāpayorutpattireva saṃkrāntirityucya-te, na tu tayoreva 
saṃkramaḥ, puṇyārjanavidhīnāṃ sahasthitimātre-ṇaiva phalāpahārato vaiyarthyaprasaṅgāt, 
prāyaścittopadeśānarthakyā-ccetyāha-
     
     pāpīyasāṃ ca saṃsargāt pāpamanyat prajāyate |
     tathā puṇyavatāṃ puṇyaṃ nānyathā tadudīritam || 18 ||
     
     nanu pradīpo vartyantarādau dāhye saṃkraman dṛśyat iti saṃkrāntivādī 
dṛṣṭāntāśaṅkāṃ nivartayati -
     
     dīpāntarasamutpattiḥ pradīpādindhanāntare |
     saṃkrāntistasya naiveṣṭā buddhavaiśeṣikādibhiḥ || 19 ||
     
     atrāpi pradīpaśikhāmātrādatimahato vahnervanadāhādāvutpatti-darśanādapūrvotpattireva 
bauddhādyupalakṣitasarvavādisiddhā, na tu tasya tāvanmātrasya tadekadeśasya vā 
saṃkrāntirupapadyate | etena kastūrikāmodādeḥ paṭādau saṃkrāntibhramaḥ parākāryaḥ || 
19 ||
     
     saṃkrāntivādī dṛṣṭāntāntaramāha -
     
     gotvādernanu saṃkrāntirvyaktyantaravisarpiṇī | 
     sādṛśyaṃ yasya gotvādi taṃ pratyetanna śobhate || 20 ||
     
     tatkṣaṇajātāyāṃ govyaktau tatsāmānyasya tatkālamevopa-labdhestatkṣaṇāt 
prāganupalabdhitastatrāsattvād vyaktyantarāt saṃkrāntyanabhyupagame 
tatsaṃbandhānupapattestvavaśyaṃ saṃkrāntireṣṭavyeti siddhāntavādī pratikṣipati sādaśyaṃ 
yasyeti | nāsmākaṃ sāmānyasaṃkrāntiḥ siddhā, vyaktivyatiriktasāmānyasyā-nabhyupagamāt 
sāṃkhyavad vyaktitvenaikāvayasādṛśyasya sāmānya-rūpatvāt, tatkṣaṇajātagopiṇḍasya 
saṃkrāntyāśaṅkāsaṃbhavāt, atra vyaktitaḥ piṇḍāntarasya sādṛśyasya jātatvena 
tathātvā'yogāt || 20 ||
     
     sāmānyāntarāsattayaiva saṃsṛtirityuktam, taṃ pratyetaducya-mānaṃ na śobhata iti 
vyaktivyatiriktasāmānyavādyabhiprāyeṇāha -
     
     svāśrayavyāpakaṃ bhede'pyāśraye vyajyate hi tat |
     visarpaṇaṃ na yasyeṣṭaṃ tasya saṃkramaṇaṃ kutaḥ || 21 ||
     
     sarvagatasāmānyapakṣe saṃkrāntyāśaṅkāsaṃbhavādatra 
vyaktigatasāmānyamevāśrityāha - bhede'pīti | tatkṣaṇe jāte bhinne-'pyāśraye vyajyate | 
tadvyaktivyajyatvāt sāmānyasya vyaktīnāṃ ca tadvyañjakaikasvabhāvatvānna tvanyatastasya 
saṃkrāntiḥ | hetvantaramāha - visarpaṇamiti || 21 ||
     
     amūrtasya ca saṃkrāntau na loko na parīkṣakaḥ |
     
     niṣkriyatvenāmūrtatvena ca sāmānyasya tairabhyupagamāt kutaḥ saṃkramaṇayogyatā ? 
nahyetallokasiddhaṃ vidvatsiddhaṃ veti || 
     
     adhunā pradīpasāmānyayoḥ saṃkrāntimabhyupagamyāha -
     
     guṇatvaṃ na ca sāmānye na dīpe tad vṛthoditam || 22 ||
     
     ayamarthaḥ - saṃkrāntivādinā tatsiddhyarthaṃ guṇasaṃkrānti-dṛṣṭāntāya prayatanīyam 
| sāmānyasya dīpasya ca saṃkrāntisiddhā-vapi tayoraguṇarūpatvāt tatrādṛṣṭāntateti 
tadvarṇanamatiniṣphalameva || 22 || 
     
     dṛṣṭāntāntaraṃ pratikṣipati -
     
     kedāravārisaṃkrāntirdravyatvādupapadyate |
     dravya eva hi sā śaktiruktā siddhakṛpāṇavat || 23 ||
     
     kedārābhidhānasya tīrthapānīyasya tadupayoktṛpuruṣasahabhuji puruṣāntare dravyatvāt 
saṃkrāntirabhyugamyata eva | nidarśanamāha - siddhakṛpāṇavaditi | siddhakhaṅgo hi 
siddhādatidūradeśasthito'pi tadabhoyogāt taddhastameva saṃkrāmati, acintyā dravyaśaktayo yata 
ityarthaḥ |
     
     ata eva cātyadbhutadṛṣṭāntasiddhaśaktyanumānataḥ saṃkrāntisādhanānna kedāravāri 
kṣetrapānīyamatra vyākhyeyam, tatsaṃ-krānteḥ | pratyakṣeṇa hi siddhe'rthe nānumānaṃ 
pravartate iti || 23 ||
     
     tadiyatā saṃkrāntivādino dṛṣṭāntāsaṃbhave pratipādite samprati saṃkrāntivādī 
siddhāntasiddhameva vastu dṛṣṭāntīkṛtya pratyavatiṣṭhate -
     
     cito'cidvastuvṛttitvaṃ guṇatve hi samīhitam |
     nānyathā vastunaḥ kṛtye pravṛttirupapadyate || 24 ||
     
     citeścetanāśakteśca guṇatve'pyacidvastuvṛttitvamabhimataṃ bhavatām | kutaḥ ? ityāha - 
nānyatheti | anyathā tadaviṣayatve tasya vastuno'cetanasya karaṇīyaphalaviṣayā pravṛttirna 
ghaṭate | etaduktaṃ bhavati - kartari karmaṇyapi jñānakriyayoravasthitireṣṭavyā, cidananvita-
syācitaḥ pravṛttyaśakteḥ | sarvavastūnāṃ ca svātmamātrāyāmevā-vasthiteḥ 
parasparasaṃsargādhiṣṭhānāsaṃbhavena tatra jñeyatve'pi kāryatvādyātmako viśeṣo na 
bhavedeva | dṛśyate ca kumbhakārādi-śaktyāghrātasya mṛdāderacetanasyāpi kāraṇavastunaḥ 
prokto viśeṣa iti tatra cicchakteravasthitiravaśyamabhyupagantavyā || 24 ||
     
     tataḥ kimityāha -
     
     iṣyatāmiti siddhe'pi parameśaguṇodayaḥ |
     prāgasattvādidānīṃ tu mahāvibhavadarśanāt || 25 ||
     
     anayaiva yuktyā siddhe'pīṣyatāṃ parameśvarasaṃbandhino guṇasyāvasthitiḥ | na tu 
siddhasya prāgapi svatastādṛśo guṇo dṛśyata ityāha - prāgasattvāditi | prāk 
paśvavasthāyāṃ parimitaṃ jñatvakartṛtvādiguṇajātaṃ tasyābhūt, idānīṃ tu 
siddhāvasthāyāṃ tadīśvarasamayaparimitaṃ śrūyate | na ca parimitameva tadaparimitī-bhūtamiti 
yujyate vaktum, virodhāt, pariṇāmitāprasakteśca | na ca tadānīmasatastasyodbhavo yuktaḥ, 
avināśitvenāsyoktatvāt | tatpāriśeṣyādīśvaraguṇasyaiva tathābhūtasya tatra tadā 
saṃkrāntiriti pāśupatāḥ || 25 ||
     
     iyatparavacanamāśaṅkya parākaroti -
     
     vastvantare na vṛttistu kevalasya guṇasya hi |
     svaguṇinyadhirūḍhasya tasya syādupacārataḥ || 26 ||
     
     svaguṇinaṃ parityajya na kevalasyāsya jñānakriyātmanaścid-guṇasya vastvantare 
grāhyatāmāpanne cicchūnye sthitiryujyate vaktum | tathātve hi tasyāpi jñātṛtvaṃ kartṛtā ca 
syāditi sarva eva cetanāḥ syuḥ sarva sarveśvarāśca, īśvareṇa sarvasya saṃvedanāt | kintu 
svaguṇisthasyaiva tasya tatrāśrayāntare vikāravatyavastitiṃ vināpi 
vikārahetutvādavasthānamupacārād dṛśyate, na mukhyataḥ | śaktatva-meva kāraṇatvam | 
śaktatā cānvayavyatirekābhyāṃ kartuḥ karmaṇi siddheti tatra tacchaktyavastitikalpanaṃ 
niṣphalameva | nāpi kartṛkriyā karmasthā yujyat, proktanyāyavirodhāt | api tu tadvalāt tatrāpi 
spandodbhatestathātvamupacaryata iti || 36 || 
     
     dṛṣṭāntamāha -
     
     yathoṣṇatāguṇo vahnerambhasyuccairvijṛmbhate | 
     vahnisaṃsthastatheśānaguṇastasyaiva jṛmbhate || 27 ||
     
     auṣṇyaṃ vahnerviśeṣaguṇaḥ | na jalasya yuktaḥ, bhūtānāṃ sāṅkaryaprasaṅgāt | 
pṛthivyādīni hi parasparaṃ dhṛtisaṃgrahapākādi-hetubhirvibhidyanta iti nodakasyoṣṇatā 
guṇo'gnisaṃyogātparigṛhītaḥ, api tu vahnisaṃstha iti | tatrodake'nudbhūtarūpo 
vahnirūpalabhyamānaḥ svaguṇasparśasthityā svakāryaṃ dāhādikaṃ karoti yathā, 
dārṣṭāntikamāha - tatheti | tadvat parameśvarasaṃbandhyapi guṇaḥ svāśrayastha 
evā'śrayāntare nānāvikārakāritvena prabhaviṣyatīti na tatrāvasthitikalpanāyāṃ heturasti || 27 
||
     
     evaṃ cāveśapakṣo vā tvadhiṣṭhātṛtvameva vā |
     pakṣo hi guṇasaṃkrānterajāto hi mṛtastathā || 28 ||
     
     paramāveśapakṣo'dhiṣṭhātṛpakṣo vā yaḥ kartṛtve'pi prayojya-tvam (ślo0 3) 
ityatroddiṣṭaḥ, tayorna tathā, yathā saṃkrāntipakṣa ityāha - pakṣo hīti | utpanna eva mṛtaḥ || 
28 ||
     
     kutaḥ ? ityāha -
     
     śambhureva hi tatrāpi sarvaṃ vetti karoti ca |
     svaguṇena na siddhastu paratvenāsya darśanāt || 29 ||
     
     na kevalamāveśapakṣa eva yāvat,  tatrāpi saṃkrāntipakṣe'pi svaguṇena 
siddhagato'pīśvaraḥ sarvaṃ vetti sarvaṃ ca vidhatte, na tu siddhaḥ | nahi pārakyena 
parakarmaṇā'nyo jānan kurvan vā dṛṣṭaḥ || 29 ||
     
     tatsaṃparkācca siddho'pi sarvakṛt sarvavid yadi |
     acidvatāmapi prāptaṃ tarhi sarvārthadarśanam || 30 ||
     
     tatsaṃparkāditi parāśaṅkā | śambhuguṇasamparkāt siddho'pi tathābhūtaścet ? parā 
karoti - acidvatāmapi | acidvatāmapi māyādīnāmapi, īśvarajñeyatvena tatsaṃparkasyāviśeṣād 
bhavet taditi teṣāṃ sarvajñatvaprasaṅgaḥ || 30 ||
     
     prāgasattvamasiddhaṃ ca dṛṣṭaṃ jñānakriyābalam |
     utkṛṣyamāṇamutkarṣād vyañjakasthānataḥ sphuṭam || 31 ||
     
     prāgasattvamitiparopanyastayuktinirāsaḥ | yaduktaṃ prāgbhavā-vasthāyāmātmanaḥ 
sarvajñatvādisāmarthyasyāsattvamiti, tadasattvama-siddham, yatasteṣāṃ prāgapi 
jñānakriyābalaṃ svavyañjakakārya-karaṇādisthānato dṛṣṭamiti yathaivātmano yatra 
svavyañjakaṃ śarīraṃ tatra 
     
     tatrātmapratipattito vyāpakatvaṃ pratīyate, tathaiva tadguṇānāṃ sattvaṃ vyāpakatvaṃ 
ca siddhamiti bhāvaḥ | yathaiva prāk siddhaṃ tathaiva vyañjakasyālokāderviṣayābhivyaktiṃ 
nirvartayataḥ, siddhā-ñjanāderbuddhīndriyaśaktimuttejayataḥ, śilpavedanādeḥ karmendriya-kauśalaṃ 
kurvataḥ, yogābhyāsādeścittaṃ jayato yathāyathamut-karṣeṇa jñatvakartṛtvātmakaṃ 
svabalamutkṛṣyamāṇaṃ dṛṣṭam || 31 ||
     
     kimitītyāha -
     
mokṣe hi vyañjakaṃ dṛṣṭaṃ sarvārthaṃ śāmbhavaṃ balam |
tatsamatvamatastasya bhavat kena nivāryate || 32 ||
     
     muktāvīśvaralakṣaṇasya vyañjakasyotkṛṣṭatarasya yogād vyaṅgyasyāpi 
tathābhāvasiddhau tasyeśvarasamaguṇābhivyakterīśvara-samatvaṃ bhavat kena nivārayituṃ 
pāryate | abhivyaktyanabhivyaktī cā''varaṇabhāvābhāvakṛte tasya, na tu 
svarūpānyathātvakṛte, pariṇāmitvāpādakena parāhatatvāt || 32 || 
     
     evaṃ svapakṣe dūṣaṇamuddhṛtya parasya doṣāntaramāha -
     
     āśrayāntarasaṃkrāntiḥ pūrvāśrayavivarjanam |
     vinā naiva prasiddhā syāt tyāge pūrvastu nirguṇaḥ || 33 ||
     
     saṃkrāntirhi pūrvāśrayatyāgenāśrayāntare sūryādīnāṃ dṛṣṭā | tadvadatrāpi 
pūrvāśrayatyāgābhyupagame sa pūrvaḥ paraḥ śivaḥ sarvaguṇarahito bhavet siddha eva 
tadguṇasaṃkrānteriti ||
     
     nanu svāśraye bhavatastatra vāśrayāntare saṃkrāntiḥ pradīpaprakāśasyeva tasya 
bhaviṣyatītyāha -
     
     gacchatastaṃ parityajya gītaṃ prasaraṇaṃ hi tat |
     tataścāpariṇāmitvād doṣānīkaṃ samāpatet || 34 ||
     
     pradīpaprakāśasya hi pradīpotpattau kṛtāyāṃ svaviruddhatamo-nivartanena tatra tatra 
deśe prasaraṇaṃ matam, ambhaḥpravāhasyeva pariṇatidharmatvādyujyate | parameśvaraguṇasya 
ca yadrūpaṃ pariṇāmi tadacetanaṃ mṛdādi dṛṣṭamityacaitanyādivakṣyamāṇadoṣavrāta-
prasaṅgaḥ || 34 ||
     
     yathā kathañcit saṃkrāntau vyavasthā dravyavartinī |
     sarvamānaprasiddhā sā viruddhā guṇakāritā || 35 ||
     
     athvā parāhatayuktiko'pi saṃkrāntivādī saṃkrāntyākrāntāpa-smāreṇa mucyata iti 
saṃkrāntyāgrahādicchedāt, evamapi guṇakāritā guṇaiśvaryādipravartitā saṃkrāntiḥ sā 
viruddhā | dravyasaṃkrānti-ratra yujyate | dravyāṇāṃ hi saṃkrāntiḥ prasiddhā na 
guṇānāṃ yataḥ | tataśca dravyatvamīśvaraguṇānāṃ prasajyata iti yāvat || 35 ||
     
     jātitve naiṣa doṣaścenna jñānādiguṇā hi sā |
     dravyatve gauravaṃ kḷpte jñānādyāśrayato bhavet || 36 ||
     
     astu tarhi sarvajñatvādīnāṃ dharmāṇāṃ siddheśvarānekaguṇa-vyaktigatatvena 
guṇajātitvam | tasmin sati tasyāḥ prāptasiddhabhāve pumantare'pi navamālatīśauklyavat 
saṃkrāntirbhaviṣyatītyevaṃ saṃkrāntisiddhau na doṣaḥ kaściditi parmāśaṅya nivartayati -na 
jñānādiguṇā hi sā | na teṣāṃ saṃkrāntiḥ siddheti na kiñcidetat | 
mālatyādiguṇānāmapi tadotpattireva yataḥ | athāyaṃ vādī sarvaj~tvā-
diguṇāśrayasyeśvaradravyaikadeśasya saṃkrāntimicchet, tathāpya-yuktamityāha - dravyatva iti | 
evaṃ dravyatve'bhyupagamyamāne jñānādyāśraytvena yā kalpanā tasyā gauravaṃ 
garīyaṣṭvaṃ pramāṇamabhyupagataṃ bhavet | tathāhi - anekadhā'nekadravyasamū-
harūpatvamīśvarasya tasya ca dravyasya tattatsiddhaprāptau tataḥ saṃkrāntistasya ca  
jñānādyāśrayatvakalpanamapramāṇakamanantaṃ kalpitaṃ syāt || 36 ||
     
     saṃkrāntivādī siddhāntavādimokṣe doṣamāha -
     
nanvevaṃ pauruṣo mokṣastvabhivyaktau na śāmbhavaḥ |
nanvevaṃ śāmbhavo mokṣaḥ saṃkrāntau nahi pauruṣaḥ || 37 ||
     
     nanvevaṃ yadi guṇāsta eva muktau puṃso vyajyante, tadā ātmā jñātavyaḥ ityādivat 
puruṣakartṛka eva mokṣo bhavatāmapi prasaktaḥ, na tvīśvarakartṛkaḥ, tacchaktyasaṃsparśena 
tasya tatra kartṛtvāyogāt | saṃsparśe hi saṃkrāntireva syāt | siddhāntavādī taṃ pratyāha 
nanvevaṃ śāmbhava iti || 37 ||
     
     tvatpakṣe'pi na kaścinmuktaḥ, parameśvaraguṇasya prāksthasyaiva tara 
saṃkrānterapuruṣasaṃbandhitayā mokṣasya | matpakṣe tu dvayamapi yujyata ityāha -
     
     pauruṣaḥ puruṣādhāraḥ śāmbhavaḥ śambhunirmitaḥ |
     dvayaṃ saṃpūjitaṃ vyaktau saṃkrāntāveva kāviti || 38 ||
     
     puruṣe karmaṇi samavetaḥ, parameśvarakartṛkaśceti kartṛkarmalakṣaṇakārakadvayayogato 
bhedena vyapadiśyate mokṣaḥ | odanasya pāko devadattasya pāko vetivat | na ca saṃkrāntiṃ 
vinā kartṛtvaṃ nopapadyata iti yuktam || 38 ||
     
     siddhāntavādyeva svapakṣe svasādhyatāmāha -
     
     vyaktireveṣyatāṃ sā hi prasiddhā vyañjakaiḥ saha |
     tasyāmapūrvaṃ dṛṣṭaṃ vā na kiñcit parikalpyate || 39 ||
     
     vyaktirhyātmaguṇānāṃ vyañjakaiḥ saha susiddhetyuktam | saiva mokṣe'pīṣyatām | 
mamaiva dṛṣṭāntānusāriṇī kalpanā bhavati | na ca tvatpakṣa iva 
dṛṣṭāntaparyeṣaṇādikamatra prasajyata iti || 39 ||
     
     saṃkrāntivādyāha -
     
     neṣyate yena pūrvatra dṛṣṭo'śuddho hi puṃguṇaḥ |
     pumānapi tathābhūtaḥ prakṛṣṭaḥ sa kimīpsitaḥ || 40 ||
     
     sato hyabhivyaktistadrūpapratyabhijñayā ghaṭāderiva dīpādinā | iha tu siddhāvasthātaḥ 
pūrvamaśuddhaḥ kiñcidviṣayaḥ puṃsāṃ guṇaḥ siddhaḥ | muktau tadvilakṣaṇo 
hyatyantaśuddhaḥ parameśvara-samaḥ śrūyata iti tayorbhedāt pūrvaṃ 
pratyabhijñānāsaṃbhavato muktāvabhivyaktirneṣyate'smābhiḥ | siddhāntavādyāha- pumānapīti 
| bhavaddṛṣṭyāpi pumānaśuddhaḥ, yenedānīṃ hi parameśvaraguṇasaṃkrāntipātrībhūtaḥ || 
40 ||
     
     atra parābhiprāyaḥ -
     
     sa cecchodhanasaṃsiddho guṇā naivaṃ kimīpsitāḥ |
     aṇustādṛgguṇo'dyāpi kathaṃ śuddhaḥ sa sarvathā || 41 ||
     
     athāśuddho'pyasau tadānīmīśvaravyāpāreṇa dīkṣādinā śodhakena śuddho 
bhavadbhiriṣyate, yadyevaṃ tadguṇāḥ kathamevaṃ śuddhāḥ sarvaviṣayā netyāha - guṇā iti 
| na ca tadguṇāḥ prāg na santītyuktam | satāṃ teṣāmajñānalakṣaṇāvṛtasya tamasa iva 
nivṛttyā abhivyaktau sakalākalanivṛttikṛte śuddhyaśuddhī paragatatvānnābheda-bādhike iti 
nābhivyaktimokṣapratikṣepo yuktaḥ | na ca saṃkrāntipakṣe kadācidapi puṃsaḥ 
śuddhirastītyāha - aṇuriti | yādṛgguṇa eva pūrvaṃ paśvavasthāyāmaṇurātmā'bhūt 
tādṛgaśuddhasvaguṇa evādyāpi | mokṣe tadguṇānāmatiśayo bhavadbhirabhyupagamyata iti 
kathaṃ śuddhaḥ sarvathā ? naivetyarthaḥ || 41 ||
     
     tasya tadātmaguṇānāṃ śuddhyanabhyupagame'pīśvaraguṇa-saṃkrāntyadhikaraṇasya 
dravyamātrasyaiva śuddhirasmābhiriṣyata evetyatra sopahāsamāha -
     
     dravyapriyā bhavanto vai jñātā naiva guṇapriyāḥ | 
     kṣaṇaṃ vā vaiduṣī yena kḷptaḥ śāmbhavaḥ pumān || 42 ||
     
     ayamatra bhāvaḥ- parameśvaraguṇasaṃkrāntāvapyātmadṛṣṭasya dravyasya tadā 
kimaśuddhāste guṇāḥ santi vā na vā ? na tāvanna santi, jñānakriyānāśapakṣasya 
niṣetsyamānatvāt | santi cet, kiṃ pūrvavada-sarvaviṣayāḥ sarvaviṣayā vā ? 
yadyasarvaviṣayāstadā'pi paśurevā-sāvaśuddha ityuktam | atheśvaraguṇasaṃkrāntau 
sarvaviṣayāḥ, yadyevamasmaddarśanaguṇaśuddhireveti kathamātmadravyamātraśuddhi-priyatā 
guṇaśuddhyapriyatā ca bhavatāmupapadyate | guṇapakṣapātaśca mahatāṃ yukta ityupahāsaḥ 
| doṣāntaraṃ saṃkrāntivādināmāha - kṣaṇaṃ veti | vismṛtaṃ 
caitadbhavatāmīśvaradvaitānāśrayaṇam, yena śambhusaṃbandhī tatpariṇatiḥ pumānna kalpitaḥ 
| muktau tāvat tadguṇatvena tadadvaitamabhyupagataprāyamiti bhāvaḥ || 42 ||
     
     tadiyatā saṃkrāntipakṣapratikṣepaṃ vidhāyā'dhunā sarvanāśapakṣaṃ tiraskaroti -
     
     bālatve yauvane dṛṣṭān vṛddho'rthān saṃsmared dṛḍham |
     janmapramāṇayorantaḥ sthairyaṃ puṃsastato bhavet || 43 ||
     
     yato bālyādyavasthānubhūtyā tān saṃsmartuṃ śakto dṛṣṭastadā 
smṛtidarśanādātmanaḥ sthairyamabhyupagamyate | yadi hi pratikṣaṇamanyonyaśca 
draṣṭa'nubhavet, tadānyenānubhūte'rthe smṛti
     
     ranyasya na bhavet, caitramaitrayoriva | dṛśyate cātra kālāntarānu-bhūtārthasmaraṇaṃ 
kālāntare, ityataḥ sthairyam | nanvanubhavasma-raṇayostāvat sthirātmānubhavavādināpi tvayā 
bhedo'bhyupagataḥ | nahi tvāpi smaraṇamevānubhavaḥ, sarvacittavṛttīnāmabhedaprasaṅgāt 
bhede'pi tayoratītānubhavavṛttikṛtacittasaṃskāreṇedānīṃ vṛddhasya smṛtistadanubhavaviṣayā 
tadanubhūtārthaviṣayā vā bhavatā'pīṣṭai-va, ātmani vikāritvaprasaṅgataḥ 
saṃskiārānabhyupagamāt | caitramai-tracittapravāhayostu parasparaṃ 
saṃskārajananakāraṇatvābhāvādeka-cittapravāhapatitasyaivānubhavasya saṃskārasādhanena 
smṛterutpattistvayā'bhyupagateti kathamatrābhedaḥ pratipadyate |
     
     atha cittavṛttivyatiriktasyātmano'trābhedaḥ sādhyate, tadayuktam, cittavṛttivyatirekeṇa 
tasyānupalambhāt | ekamevedaṃ saṃvedanaṃ harṣaviṣādādyanekarūpaṃ dṛśyate yataḥ 
athāsaṃvedanasyātmano-'numeyasyātra bhedaḥ pratipādyate, tadapi tenādṛśyena saha 
kasyacidapi vyāptyasiddherayuktataram | na ca kāryānyathānupapattyā'numīyate, tatkāryasya 
smṛtyādeḥ proktavadupapatteḥ | kaśca tasyānumātetyapi vaktavyam ? na cittam, acetanatvena 
tasyābhyupagamāt | athācetanasyāpi tasya tatsaṃparmāccaitanyamityucyate, tadayuktam, 
cetanasaṃparkāddhya-cetanasya cetanā bhavatīti na cidrūpatā | cidarūpatve tu sa evātmā 
prakāśaktvāditi kimanena | na ca tasyāpyanumitasyātmatā yuktā, prakāśavat 
prakāśyayorātmapararūpatvāt | yo hi svayamābhāsate sa evgātmā, yastu tena prakāśyate 
sa eva tasya prakāśyo'para ityasaṅ-karaḥ | ātmaparayoriva rūpaṃ na saṃkīryate, sarvasya 
parasyāparasya cātmatvāt | na ca prakāśasiddhau prakāśyasiddhirasti, yenātmanaḥ 
parokṣatve'pi na cittaprakāśo'bhyupagamyata iti | evamāyātamāndhya-maśeṣasya jagataḥ | 
athātmano'siddhāvapi cittaprakāśo'bhyupa-gamyate, tarhi prakāśātmikā 
cittavṛttirudayavyayavatyevātmatveneṣya-tām, kiṃ tadvyatiriktasyātmano'tyantāsiddhasyātra 
nityatvasādhaneneti | 
     satyamanubhavo na smaraṇam, satyaṃ caikapravāhapatitādanu-
bhavādivṛttisāmarthyāhitāccittasaṃskārāt smṛtisaṃbhavaḥ, na pravāhāntarasthāt | idaṃ ca 
satyameva yaccittavyatirekeṇātmanaḥ svasākṣikasyābhāvābhidhānam | 
nahyanubhavamapahnatyānanubhava-vyavasthāpakānāṃ vyavasthā yuktimatī | sa eva 
vyavasthāpako yadapahnave ca na kiñcinnāpahnataṃ nāma tat | sa evānapahnavanīyasva-
bhāvo nirūpyatām | kiṃ pratikṣaṇaṃ pūrvaḥ pūrvaḥ pūrvottarakṣa-ṇābhyāṃ bhinnaḥ 
kṣaṇamātrarūpāvabhāso grāhakaḥ prakāśate, atha sarvadaiva | bhinna iti tatrāyaṃ 
sthirarūpaḥ prakāśaḥ sarvadaiva grāhyopādhibhede'pyanāsvāditātmabhedaḥ kālatraye'pi 
tiraskṛtasva-prāgabhāvapradhvaṃsābhāvo nānāvidhapramāṇādanekacittavṛttyu-
dayavyayasaṃvedane'pyekamapi tadgrāhakasthairyavedano vṛttyantareṣva-pyaviluptajyotiḥ 
suṣuptyādāvapyakhaṇḍitasvasaṃvit satatameva svaprakāśatvena gamyatvādātmapadapratipādyaḥ 
pratipuruṣaṃ svasaṃ-venasiddha iti | kimatrānyena sādhanena | tāmevātmasaṃvidamabhinnā-
manapāyinīṃ cāśritya sarvaiḥ kālāntaraphalāni karmāṇyārabhyante | kṣaṇikatve tu tasyāḥ 
sarvavyavahārapratyastamayaṃ sarva-jñānānāṃ kṣaṇamātravedanottaradhvaṃsataḥ kṣaṇāntare 
saṃbhavābhāvāt kaḥ pravartet, kutra kimarthaṃ vā ? yato nahi kṣaṇātmavādino nāhaṃ na 
mameti paśyataḥ pravṛttirghaṭata iti nirīhaṃ svarūpaniṣṭhaṃ prakāśa-mātraṃ 
heyopādeyabuddhivikalaṃ mithyājñānavicārabodhādyaneka-jñānaśūnyaṃ jagad bhavet | 
sthiragrāhakprakāśapūrvatvādeva-
     
     mādeḥ sarvasyetyanapahnavanīyo'yaṃ prakāśo vyavahārahetu-bhūtaḥ 
kālāntarabhāviphalapravṛttikāraṇaṃ savadaiva syāt |
     satyaṃ grāhako'pyayaṃ ekarūpaḥ sthiragrāhakaprakāśaḥ sarva-
vyavahārasaṃpādanakṣamo'napahnavanīya eva | sa punarna svasaṃve-dyaḥ, api tu 
grāhakakṣaṇapravāha evānubhūyamāne tatsādṛśyadarśa-nabhrāntairvikalpenāropya 
prakāśyayaḥ | tataḥ pravāhasyaivaikyamiti na punarbhrama eva, viṣaya vailakṣaṇyena karmatayā 
tadaikyasya saṃvedanāt | yadi hyetadāropitaṃ syāt, tadāropikābhimatasya svataḥ kṣaṇamātra-
dhvaṃsitvenāpratibhāsanāt, tatpratibhāsitve hyātmatvopapatteḥ, āropasya pūrvāparaparāmarśa-
rūpatvena sthirabodhanivartyatvāt | na ca kṣaṇātmano'pi 
yugapatpūrvāparayuktadīrghaviṣayatvataḥ samāropa-katvam, 
ayojanātmakatvenāvikalpakatvādalātacakrādipratibhāsavat | ata eva yugapat sarvārthaviṣayatve'pi 
yogijñānamavikalpakakalpamityuktam | yojitaviṣayaṃ taditi cet sarveṣāṃ kṣaṇikatvena 
yojanānupapatterna kiñcidetat | ata evānekeṣāmapi kramabhāvināṃ vikalpakṣaṇānāṃ 
nāropakatvamityāropāsaṃbhavāt tadaṅgatāvikalpanāt | na ca grāha-kātmanyeva vaktuṃ 
śakyate, yena svātmanyavikalpako vikalpaḥ | ata evāsyāhaṃ pratyayaviṣayatā'pi na sambhavati, 
api tvahaṃpratyaya-prakāśarūpataiva, tadāpi tena rūpeṇa sthiratayaivāhamavabhāsanāt | na hi 
kālatraye'pi grāhakātmano dhvaṃsaḥ saṃvedyata ityuktam | yasya hi prāgabhāvaḥ 
sautpannaḥ, yasya hi puṃsa utpattiḥ sa naṣṭaḥ |
     ahaṃpratyayasya punaḥ pūrvottarayoḥ koṭyornastyabhāvaḥ | saṃvit pratikṣaṇamutpannā 
nirūḍhā bhavediti na śakyate vaktum, na vā svasaṃvedyaḥ saṃviddharmo bhavatīti 
vakṣyāmaḥ | tatsthūlasūkṣmyo-riva sthirakṣaṇikayoḥ parasparaviruddharūpatvād vidyudādau 
kṣaṇi-katvaṃ pramāṇasiddhaṃ sadakṣaṇikatvaṃ vyāvartayati | yathaivamatra 
svātmāropāsaṃbhavena sthairyamavabhāsamānamasaṃśayaṃ kṣaṇikatvaṃ vyavacchinattīti 
yuktam | na ca svasaṃvedanasya bādhaḥ saṃbhavati, yena bhrāntatā bhavediti vakṣyamaḥ | 
na ca pramāṇasiddha-sya bādhakaṃ vinā'nyathābhyupagamo matimāvarjayati vipaścitām 
sthirasyārthakriyānupapattireva bādhiketi cenna, tadanupapattestatra niṣetsyamānatvanābādhakatvāt 
| tadatra prakāśe svacittavyayodaya-sākṣiṇi sthirarūpe hyātmani grāhake svasaṃvedanāt 
svakartṛtvaṃ proktavadātmasaṃvittiproddhāraphalaṃ parābhihitatadabhāvasādhana-
hetuvrātatiraścīnatayā hetukṛtam, na tu smṛtiḥ | sā hyatītādanu-bhavād bhinnaiva | smartā tu 
na bhidyate, tasyaiva pūrvānubhavitṛtvena tadā svasaṃvedanāditi tadabhedāt tatrāhedopacāraḥ, 
na vastuto'bheda ityalamatisūkṣmānubhavavicāreṇa mugdhamatitapasvijanamanaḥkhedajanakena || 
43 ||
     
     evaṃ janmamaraṇayormadhye puṃsaḥ sthairyaṃ pratipādyādhunā yairbhūtebhya eva 
jñānasyotpattirityuktaṃ tān prati janmanaḥ pūrvaṃ sādhayitumāha -
     
     janmāntarānubhūte'rthe smṛtiranyasya saṃbhavet |
     aśanāya bhavet sā ca stanyaṃ pratyupasarpaṇāt || 44 ||
     
     yadi hi śarīreṇa saha caitanyamutpadyate, tadā tadaharjātasya bālakasya 
bubhukṣitasyāśanāya bhojanārthaṃ stanyaṃ prati kṣīraprāptaye pravṛttirnigaraṇātmako 
vyāpāro na syāt |
     
     etaccopalakṣaṇamanyeṣāṃ sthānakaraṇābhighātādīnām | yadāhuḥ - ādyaḥ 
karaṇavinyāsaḥ prāṇasyordhvaṃ samīraṇam | sthānānāmabhighātaśca na vinā (na vinā 
śabdabhāvanāmiti tatratyaḥ pāṭhaḥ) pūrvavedanām || (vā0 pa0 1 | 114) iti | dṛśyate ca 
pravṛttiḥ | sā janmāntarapūrvikāṃ smṛtiṃ tadā gamayati | nanu yathā jṛmbhādyud-bhavo 
bālasya jātidharmatayā vastuśaktita eva bhavati, evametadapi bhaviṣyatītyasamañjasametat | 
avagamapūrvakatvādasya sarvasya hyavagamaṃ vinā nodbhavaḥ | keśanakhāderiva tasya 
jṛmbhāderjāti-dharmatā yuktā | kṣīranigaraṇasya tvicchājanyaprayatnaviśeṣasādhya-tvena 
dṛṣṭatvānna jātidharmatā | kṣīraṃ hi tatkṣaṇajātenāpi bālenārthitayā stanātpūrvaṃ 
prayatnaviśeṣeṇākarṣaṇāt | ākṛṣyate ca tena mukhamāpūrya na tadvamati, api tu 
tṛptilakṣaṇaphalāvadhi nigarannapi tathā tathā nigaran dṛśyate | na ca yathā yathā 
prāṇākhya-vāyurodhastasya jāyat ityevamādihitāhitaprāptityāganimittasya prayatnaviśeṣekāryasya 
darśanād bālānāṃ hitāhitabuddhiṃ jñātvā'numitapūrvānubhūtahitāhitasmṛtisiddhiḥ || 44 ||
     
     atraivābhuccayamāha -
     
     jātismarāśca dṛśyante kurvantaḥ pratyayaṃ janāḥ |
     na cānyenānubhūte'rthe smṛtiranyasya saṃbhavet || 45 ||
     
     bhūtapūrvajanmasmartāro jātismarāḥ pratyakṣā eva | yadi nāma 
smṛtirjanmāntaraviṣayā dṛṣṭā vā anumitā vā, tataḥ kimityāh - na cānyeneti | 
anubhavasmaraṇayoraikādhikāṇyaṃ pūrvameva pratipāditamiti janmanaḥ prāgapi 
sattāsiddhiranubhavituḥ || 45 ||
     
     tato'nenāpi siddhena kimityāha -
     
     evaṃ cānādikā puṃsāmunneyā janmapaddhatiḥ |
     anādervastuno mānaṃ vināśitve na saṃbhavet || 46 ||
     
     pratijanma pūrvavyatītajanmasaṃskārapūrvakavyavahāradarśā-nājjanmapratibandhaḥ 
puṃsaḥ siddha ityanāditvaṃ teṣāṃ siddhyati | na tu bhūtebhya evotpādita iti | 
tataścānāditvāt siddhāt sarvanāśapakṣa-niṣedha ityāha - anāderityādi | vināśitve 
vināśitvanimittamānāder-vastunaḥ pramāṇaṃ na saṃbhavet | pramāṇābhāvenāra vināśā-
saṃbhavo lakṣyate | tenānādervastuno vināśitvaṃ na saṃbhāvyata ityarthaḥ | utpattimatāṃ 
hyanityatvaṃ siddhavyāptikatvāt siddhyati, nānutpattimatāṃ yataḥ | anutpattidharmā 
cātmetyuktam |
     
     syādetat | anāderātmano vināśitve pramāṇamasti arthakriyākar-tṛtvam | tathāhi - 
nityasyārthakriyākartṛtvaṃ svabhāvaḥ, tadabhāvatve-'vastutvaprasaṅgāt | sa ca 
svabhāvastasyaika eva, nānāsvabhāvatve hi tasyāpi nānātvaṃ svabhāvabhedalakṣaṇatvāt | 
bhāvabhedasyaikasva-bhāvatve ca sarvadaiva svanivṛttyā sarvārthakriyākartṛtvasvabhāvatvā-
dekasminnapi kṣaṇe sarvasvakāryakaraṇaprasaṅgāt kāryayaugapadyaṃ bhavet, tatsvabhāvasya 
tadā'pi bhāvāditi krameṇa kāryotpādābhāvaḥ |
     
     naca kriyākālaniyamo bhavet | dvitīyasminnapi kṣaṇe tatsvabhāvatve tathaiva kuryāt | 
dvitīyakṣaṇakṛtāścārthakriyāḥ pūrvameva kuryāt, pūrvakṣaṇakṛtāśca punardvitīyasmin kṣaṇe 
ityādyanavasthiterekasva-bhāvasya yugapadapi kāryotpādānupapattiriti sā tatrānupapadyamānā 
prakārāntarā-bhāvadvastudharmatvena tatpratipakṣeṣu kṣaṇamātra-dhvaṃsiṣvabhāveṣu 
viśrāmyatīti kṣaṇikatvaṃ bhāvānām | kṣaṇi-katve tu sa pūrvaḥ pūrvārthakriyākartā 
dhvasto'nyaścāpūrvo'pūr-vārthakriyākartā | samutpadyata iti na krameṇānubhūyamānāyā 
arthakriyāyāḥ kadācidanupapattiriti na doṣaḥ | tataścātmano'pyartha-kriyālakṣaṇatvameva 
vināśitve pramāṇamiti vinaśvara ātmeti siddham |
	tadetadayuktam, svātmano grāhakasya sthiratvenaiva saṃvedanāt | na ca tasmiṃśca 
kṣaṇike svabhāvanivṛttyādeḥ kṣaṇavicārasyāpyatrā-saṃbhava ityapyayuktameva | na ca 
bhrāntighaṭitāt sthairyād bhaviṣyatīti vācyam, svasaṃvittau bhramābhāvāt | tataśca 
grāhakasthairyāvabhāso vicāradarśanānyathānupapattilakṣaṇena caikyānumānena svasaṃvādo-
'rthakriyānupapattighaṭitasya kṣaṇikatvasya bādhakaṃ pramāṇam | nanu sthirasyārthakriyā 
nopapadyata ityuktam, tadapyayuktam, tasya hyekasva-bhāvatve'pi viśiṣṭasahakārisannidhau 
kāryakaraṇaikasvabhāvatvāt tatsannidhāna eva karoti na prāk tatsannidhānābhāvāditi na 
krameṇa kāryānupapattiḥ | atha kuśūlasthasya bījasya kṣityādisahakārisanni-
dhāvaṅkurajanakasvabhāvasya sāmarthye satyasati vā tajjananaṃ sāmarthye satyasati ca 
sahakāriṇi tajjananasāmarthye vā sahakārisanni-dhau kāryakaraṇaikasvabhāvatvāt 
tatsannidhāne'yasāmarthyameka-svabhāvatvāt sahakāribhyaḥ sāmarthyalābhe vā 
pūrvamasamarthaḥ paścātsamartha iti svabhāvabhedād bheda eva tasyeti naikatā |
	atrocyate - samartho'pyasau tatsannidhāna eva kāryaṃ karoti, tathā 
svabhāvatvānnānyadā | nanu samarthaścet kimiti sannidhānamapekṣate ? tathā 
svabhāvatvādityuktam | svahetubhiḥ svabhāvādvā sa tathābhūta-svabhāva eva bhāvo bhavati, 
yaḥ samartho'pi tathāvidhasahakārikāri-sannidhau kāryaṃ karoti, nānyadetyatrānvaya-vyatirekāve 
sthiravastuni viṣaye pramāṇam | na ca svabhāvā bhāvānāṃ paryanuyogamarhanti | nahi 
kimarthaṃ vahnirdahati na jalamityatra paryanuyogaḥ śakyate kartum | atha sahakārisannidhau 
janakādbhinnastasya svabhāvo jananābhāvā-devetyucyate, tadā'pi 
sahakārisannidhikāryakaraṇaikasvabhāvatvāt tatsannidhau tu sa eveti na bhedaḥ | nahyasmāt 
svabhāvāt kālatraye'pi pracyavate bhāvaḥ | sahakāryasannidhānāttu na tadā tatkāryodbhava 
iti tatsannidhyasannidhī paraṃ bhidyete, na tu vastubhedaḥ |
	nanu yadi sahakārigatau sannidhyasannidhī, tarhi sahakāriṇo bhedaṃ kurutaḥ, 
viruddhasvabhāvatvāt | na tatrā'pi virodhaḥ, tasyā'pi sannidhāyakaḥ | tasya sahakāriṇi 
sannidhisvabhāvatvāt tasyāpyanyasaha-kārisannidhāviti nāniyamaḥ | svabhāvaniyamatvād 
bhāvānāṃ vacitryasyeti sahākāriṇāmapi kṣityādīnāṃ bījādikāraṇasannidhau 
tatkāryakaraṇastvasau tatsadṛśa eva svabhāvaḥ | yena tatsannidhāna eva kāryaṃ 
kurvannānyadeti sarveṣāṃ tatkārakatvasvabhāvaḥ paraspara-sannidhānāpekṣa iti sarve 
kārakāḥ sahakāripadavācyā naikaikaḥ | na ca teṣāṃ svabhāvabhedaḥ | sarveṣāṃ ca 
sāmarthye'pi na kāryāneka-prasaṅgaḥ | parasparasannidhau ca 
tadekakāryanivartanasvabhāvatvāt krameṇa nānābhū-tārthakriyākaraṇe'pi 
nānābhūtatatsahakārisannidhau

     nānābhūtānekakāryakartrekatvasvabhāvatvāt krameṇa nānābhūtārthakriyākaraṇe'pi 
na svabhāvabhedaḥ | yathikasyaiva caitrasya lavanapacanabhojanādyanekakāryakartuśca 
tattaddātrādisaha-kārisannidhau tallavanādikāryakartṛsvabhāvatvāt krameṇa lavanādi-bhede'pi na 
svabhāvabhedaḥ, tathābhūtasvabhāvasya tatra krameṇaiva bhāvāt |
	pradīpasya hyekasyaiva vartidahanatailakṣapaṇasvajñāpanādya-
nekakāryanirvartakaikasvabhāvo'bhyupagato bhavadbhiḥ | na tu kārya-bhedena svabhāvabhedaḥ | 
ekasyaiva viśiṣṭasvabhāvasyānekakāryanir-vartanavirodhābhāvāt | tadvadatrābhyupagantavyam | 
tattatsahakārisanni-dhau tattadanekakāryakaraṇasvabhāvāviyogāt sarvadaiva sthirasyā'pi bhāvasya 
sahakārisannidhānasya pūrvavat kramikatvāt krameṇāneka-kāryanirvartane'pi na bhedasvabhāvo 
bhedāditi sthirasyārthakriyākartṛ-tvaṃ krameṇa yujyata iti nārthakriyāsaṃbhavasyātra 
bādhakatvam, tasyāḥ sthireṣu bhāveṣu saṃbhavāt | yathā ca kṣaṇikasyārthakriyā na 
saṃbhavati, tathā vivecitamasmābhirāgamaviveka iti tata evāvagantavyam |
	tatra bādhakābhāvāt sthairyaṃ bhāvānāṃ pratyakṣasiddhama-bādhitameva | 
tatraiṣāṃ hetuḥ pramāṇena siddhaḥ | te vinaśvarāsta-danye tvavinaśvarā 
evetyātmano'rthakriyākartṛtve'pyavināśaḥ siddhaḥ, hetvabhāvāt | etena 
jñatvavirodho'pyātmanaḥ prāguktastattad-viṣayasannidhau tattadgrāhakaikasvabhāvatvena pūrvavad 
bhāvabhedā-bhāvād ghaṭagrahaṇāt pūrvaṃ tu tatsvabhāvabhrāntadhiyā svabhāva-bhedena 
tadvirodhabhramo bhavedityevaṃ nirastaḥ | tataśca grāhakasyā-vināśitvād grāhyasya ca 
vastuno'bhāvānna muktau tayorvināśaḥ, api tu sarvajñatvameva yuktam | āvṛtisvabhāvānāṃ 
malakarmamāyā-khyānāmavidyādīnāṃ tadāniṃ nivṛttatvādanāvṛtasya grāhakasyā-vasthiteḥ | 
yadāhuḥ - prabhāsvaramidaṃ cittaṃ prakṛtyāgantavo malāḥ | teṣāmabhāve sarvārthaṃ 
tajjyotiravinaśvaram || iti 46 ||
	evaṃ sarvanāśapakṣamābhāsyedānīṃ jñānakartṛtvanāśapakṣaṃ nirasitumāha
     
     na ca jñānakriyānāśaḥ sarvāgamavirodhataḥ |
     sadīśe yuktibādhā ca tayornityatvadarśanāt || 47 ||
	
     nahi draṣṭurdṛṣṭermanturmaterviparilopo vidyate (bṛ0 u0 4|3|23) iti śrutyagamanirasto'yaṃ 
muktau jñānakriyānabhyupagamapakṣaḥ | na ca sarvāgamaviruddhaṃ vastvabhyupagantumucitam | 
yadāhuḥ - ekasya pratibhānaṃ tu kutakānta viśiṣyate iti | atha santamapyarthaṃ nirmalā na 
paśyantīti muktau yuktibalena tadviruddhamapi vastvabhyupagamayata iti , tatrāha - sadīśa iti | 
saccāsau pramāṇasiddhatvādīśvaraśca, tasmin jñānakriyayornityatvadarśanāduktānu-mānena 
bādhā'sya pakṣasya | ayamarthaḥ - padārthasaṃgrahavādinā tāvadīśvarasya dravyapadārtha 
eva, tatrāpi cātmapadārtha eva saṃgraho vācyo nānyatra, atyantavila-kṣaṇatvena tadayogāt | 
tadanantarbhāve hi tasya padārthantaratvaṃ dravyāntarvaṃ vā bhavediti padārthānāṃ 
ṣaṭsaṃkhyā dravyāṇāṃ vā nava saṃkhyetyabhyupagamavirodhaḥ | astu tadantarbhāvaḥ, 
kimataḥ ? ataśca vimatyadhikaraṇabhāvāpannā muktātmānaḥ sarvajñāḥ sarva-kartāraśca, 
ātmatve sati dharmādharmaśūnyatvādīśvaravaditi yuktyā'pi jñānakriyānāśapakṣaḥ 
pratikṣiptaḥ | dharmādharmaśūnyatvaṃ hi sarvajñatvasarvakartṛtvābhyāṃ

     vyāptamīśvare siddhaṃ sadātmanāṃ bhavat tattadrūpatāṃ tadā pratipādayatītyevaṃ 
sarva eveśvarasamā muktā bhavantīti namuktau jñānakriyākartṛtvanāśo yukta iti || 47 ||
	idānīm avyākṛtādiṣu (ślo 2) ityādinā pūrvoddiṣṭān pakṣān pratikṣipati -

     upādāneṣu līnānāṃ punarāvartanaṃ yataḥ |
     yatkāraṇādhikāre'tiviparyastā layaṃ gatāḥ || 48 ||

	bhavatu jīvātmanāṃ kāryatvena tadā tatra parasminnakāryātmani 
mahāvibhūtyabhidhāne ghaṭādīnāmiva mṛdi layo mokṣaḥ, kintu tasmāt sthānāt punaḥ 
pralayottaraṃ sargārambha āvartanaṃ parāvṛttiḥ saṃsāraprāptisteṣāṃ bhavedityarthaḥ | 
hetumāha - yata iti | kāraṇasyā-dhikāraḥ punaḥ kāryātmanā parāvṛttiyogyatā, 
pariṇatidharmatvādeva tena rūpeṇa tasyādhikriyamāṇatvāt | tasmin tathābhūte yato līnāstataḥ 
punarapi muktā jīvavat parāvṛttau parivartanta iti vyartho'tra muktyarthaḥ 
prayāsastallayavādināmiti | syādetat | yadyapi pralaye tatra sarva eva jīvātmāno baddhā 
abaddhāśca līnāḥ, tathā'pi pratisargamavidyādi-vāsanāyuktena baddhajīvātmarūpeṇaivāsau 
baddhaḥ parāvartate na tvabaddhena, parāvṛttihetoravidyādestatrābhāvāditi | tadayuktam, tasyā-
mavasthāyāṃ vibhāgābhāvāvādavibhāgāvasthaiva kāraṇatvaṃ | tatrā'pi 
baddhābaddhayorvibhāge vibhāgasyāvibhāgapūrvakatvāt tatprakṛtyanumānaṃ sphuṭameveti tato 
na paratvaṃ tasyāḥ prakṛteḥ, tatprakṛtyantarasadbhāvāt | prakṛtyantare 
cā''kṣepapratisamādhāne pūrvokte evetyanavasthānāttvavibhāgarūpā, avibhāgarūpatve'pi 
paramakāraṇasya prāgapi tathābhūtasyaiva ca svarūpāparimitatvena bhāvād jīvātmalaye'pi 
tasyādhikyāsaṃbhavāt, tatra ca jīvātmano-'nupalambhanāt | yadi paraṃ sa jīvātmā 
prāgupalabdho'rthakriyākartā svarūpeṇānupalambhyamāno dhvasta eva bhavedityātmanāśa eva 
muktau prasaktaḥ | ayamaparo'sya doṣo'stīti vakṣyati - muḍhānāṃ jyeṣṭhamallāste yeṣāṃ 
svātmā vinaśyati (ślo0 57) iti | na tvetāvatā proktadoṣāsaṃbhavo'tra |
	syādetat | kiṃ kurmaḥ, pramāṇavattvādāyātaḥ prasaṅgaḥ kena vāryata ityāha - 
viparyastā iti | na pramāṇavadeva tat, api tu viparyāso mithyājñānamatra malaḥ | tathāhi - 
naikasmād bodharūpādupādāna-kāraṇāccetanaviruddhakārya-dvayotpattiryujyate, 
viruddhayorekopādā-natvāyogād bhāvābhāvayoriva | kiñca, pratyayāpratyayānvayitvāt 
tadvikārāṇāṃ paramakāraṇamapi cetanāmcetanātmakaṃ syāt, na 
caitanmātuvaṃndhyātvamiva brahmaṇāpi śakyamavasthāpayitum | atha kaścidbhāgastasya 
cetanaḥ kaścinnetyucyate | yadyevaṃ sabhāgatvena ghaṭavat kāryatvāsiddhau 
pūrvoktadoṣatādavasthyam | kiñca, jīvātmanāṃ kāryatvasiddhau tatkāraṇaṃ parā prakṛtiḥ 
siddhyatīti teṣāṃ ca cetanatvānna kāryatvam | yaccoktamanvayāt kāryatvamiti, tadapyayuktam, 
siddhatvādātmanāṃ samanvayasya | samanvayo hi grāhyasya karmatāmāpannasya grahītuṃ 
yujyate | na cātmā svātmana eva grāhyo bhavati, tatra tasya vyāpāravirodhāt | sa hi 
grāhakatvena pratyagrūpatayā sarvadā pratibhāsata ityuktaṃ prāk |

     syādetat | grāhyasamanvayo grāhyāpannasyaiva gṛhyate | yastu grāhakasamanvayo 
grāhakarūpeṇaiva tasminnātmani bhāsamāne bhāsata iti | taduttaraṃ grāhakānvayo 
hyanekagrāhakaprakāśapūrvakaḥ | na caikātmasvabhāvagrāhakasvasaṃvedanaṃ 
grāhakāntarasaṃvedana-masti, tasya tato'nyatvena ghaṭādivat paratvāt | nahyātmānaḥ svayaṃ 
vedanamātrāḥ parasparaṃ kīrtyante, sarvajñatvasya sarvadā prasaṅgā-diti | prayekaṃ 
svātmasavedane kasya kutrānvayaḥ | yadyevaṃ sarva evātmānaḥ sarvajñasya 
grāhyatvamanatikrāntāḥ, tatsarva eva teṣvagrāhyeṣvanvayaṃ grahīṣyantīti | tadayuktam, 
sarvajñātmanaiva vyabhicārāt | so'pi hi svasaṃvedanena paramātmabhyo'bhede naitad 
grahītṛtayā bhāsate | na cāgṛhītasyānvayaḥ saṃbhavatītyuktam, na ca tasya sarvajñatvād 
viparītagrahaṇamupapadyate |
	tadyathā - tenātmāntarebhyaḥ svātmātyantānanvitarūpo'saṃ-bhavād bhrameṇa 
svānubhavena gṛhītaḥ, tathaiva parātmanaḥ parasparaṃ bhinnāḥ 
samanvayaviṣayabhāvamatikramya vartamānāstena sākṣātkriyanta ityadoṣaḥ | ata eva 
nānumeyaḥ, na māturanumātṛtayā vaisādṛśyena bhāsanāt svātmavat 
parātmanāmapītyantavisadṛśatayi-vānumānāt | yadyevamasannātmā'śva-viṣāṇavat 
sattayā'nanvitat-tvāditi neha sattānvayāt sattvamātmanām, api tu svarūpasattvāt sattāvat 
paramakāraṇavaddhā | tasyāpi hi na sattāyogāt sattvaṃ bhavadbhireṣṭa-vyam, 
kāryatvaprasaṅgāt | api tu svarūpaṃ sattvameveti nāśvaviṣāṇa-tulyatā | kathaṃ 
tasyānvayābhāve sarveṣāmanātmanāṃ ca sadityeka-padavyaktirātmapadaprāptiḥ | api 
cātmanāṃ kathaṃ sāpi vicāryatāmiti cettarhi sattānvayapradāne ko graho yiktirvidagdhasya | 
na caikānvayaniban-dhanaiva sarvatraikapadapravṛttiḥ, vṛkṣādiśabdānāmanekarūpātmake-
'pyabhidheye prayogadṛṣṭeḥ | pācakādiśabdānāṃ yogabalena pravṛtti-rityevamatrāpi 
saṃbhavādadoṣaḥ | yadvā uktavadanvayāsaṃbhave'-pyātmanāṃ 
sādṛśyanibandhanaivaikapadapravṛttiḥ, ghaṭānāmiva ghaṭaśabdasya | tathā 
sanniveśaviśeṣātmano ghaṭaśabdavācyatvāt tasya ghaṭāntare'pyaviśeṣāt |
	nanvasti ghaṭānāṃ ghaṭatvenānvayaḥ | yadyevaṃ ghaṭatvādut-pattistadanvayād 
ghaṭānāṃ prasajyate | tena ca ghaṭānāṃ na ghaṭatvā-dutpattiḥ, api tu mṛdaḥ | 
tasmādanyat sādṛśyam, anyo'nvayaḥ | sādṛśyaṃ hi sāmānyamihocyate 
tadekapadābhilabhyatve hetuḥ | yathā'yamapi ghaṭo'yamapīti | tacca na tadavayave bhavati | 
yanna kaṇṭhe budhne vā ghaṭabuddhiḥ, nāpi tatkārye karparādau taddṛṣṭam, karparāṇāṃ 
vaisādṛśyenaiva ghaṭaviṣayatvāt | yasya tvarthasya kārya pratyavayavaṃ ca siddhasadṛśatare'pi 
vastuni tena rūpeṇa sarvatraivānu-vṛttiḥ so'nvaya ucyate | sa eva ca ekakāraṇatvakalpane 
bhavati | tathā dṛṣṭatvād ghaṭāśarāvādiṣu hi visadṛśatareṣvapi tadavayaveṣu ca 
kaṇṭhādiṣu tatkāryeṣu ca karparādiṣu sarvatra mṛdanvayadṛṣṭermṛt-kāryatvāvinābhāvasiddhiriti 
bhedaḥ | sādṛśyasamanvayayostadanya-trānvyābhāve'pi sādṛśyanibandhanaivaikapada-
pravṛttirghaṭata ityadoṣaḥ | ata eva tatra vṛttikāra āha - śivaścātmanaḥ samānajātīyaḥ iti, 
sādṛśyameva cetanānāmiha sthitiḥ iti |
	nanu sādṛśyamapyagrāhyātmano'sya naiva grahītuṃ śakyam ? satyam, 
ātmapadābhidheyatvavadadūraviprakarṣeṇa vyavahārārthaṃ vaisādṛśyaparicāramātreṇa 
kathañcidatropacaryate, na vastutaḥ | yadāhuḥ- neti netītyātmagatiḥ | iti sarvamanavadyam | 
itthaṃ cetanopādānātmakaparamakāraṇasaṃbhave'pi

muktiṃ tatprāptirūpāṃ prati punaḥ punarāvṛttidoṣa uktaḥ | anenaivānye'pi 
prāṇāhaṅkārādilayavādinaḥ pūrvoddiṣṭāḥ pratikṣiptāḥ- upādāneṣu līnānāṃ 
punarāvartanaṃ yata iti || 48 ||

	idānīṃ vilayaḥ paramātmani (ślo0 2) iti pakṣaṃ pratikṣipati -
     
     upādānatvasaṃsiddhirvedānte paramātmanaḥ |
     upādāne pralīnasya dhruvaṃ prāgvannivartanam || 49 ||
     
	samastajagadupādānakāraṇatvaṃ paramātmano vedāntāgameṣu prasiddhameva | 
tasminnupādāne līnānāmupaviṣṭānāmapi prāgvada-vaśyaṃ tatsvabhāvānnivṛttiḥ punaḥ 
parāvṛttirityarthaḥ | nanu pūrvopa-nyastavedāntadṛśā'sya samastasya bhedātmano jagato 
vidyāvilasitatve-nā'satyatayā kāryatvāsaṃbhavena kathaṃ brahmaṇastadupādāna-
kāraṇatvamatra doṣahetutvena gṛhyata ityucyate | kathamasatyatā tasya jagataḥ ? kiṃ lakṣaṇaṃ 
vā satyamucyate ? atrāhuḥ - bodharūpatvameva satyalakṣaṇam | tadabhāvād 
ghaṭāderasatyatā | bodhāste na boddhyāt-makā yata iti | yadāhuḥ - pareṇa vedanaṃ yasya 
na saṃvidyata eva, vaicitryamātreṇa sadasadvyavasthā satāṃ samucitā, vaiparītyasyā'pi 
saṃbhavāt | asattve tu kāraṇaṃ sannabādhakaṃ vaktavyam | bādhaka-mantareṇa 
sarvabhāvānāṃ sattvamanubhavasiddhaṃ prekṣāvatāṃ na tyaktumucitaṃ yataḥ |
	syādetat | paravijñeyānāṃ sarvathā paramāṇurūpatayā sthūlādyātmakatayā'pi 
vicārayitumaśakyatvādavastutvena svapnavadavidyārūpatvaṃ svanirūpaṇākṣamatvaṃ 
vā'vidyāyāḥ svarūpam, svanirūpaṇakṣamatvameva vidyāyāḥ svarūpaṃ yataḥ | 
bodhātmavastunastu tadaikasvabhāvatayā tadvyavasthāpakatvena svataḥ siddherna 
tathātvamidamasattvakāraṇaṃ sattābādhakamiti |
	tatra vicāraḥ- puruṣapratibhātmajanmakaḥ pramāṇaviśeṣaḥ | yadi ca 
puruṣapramāṇamavidyā'pasmārākrāntatayā pratibhāvaikalyena 
bhāvasvabhāvanirūpaṇāsāmarthyayuktam, kimetāvatā bhāvairaparāddham, yena tenābhāvā 
asantaḥ kathitāḥ | nahyeṣa sthāṇoraparādho yadenamandho na paśyatīti, puruṣāparādhastu 
bhavati | vicārayitumaśakyatvena ca bhāvānāṃ tadviṣayaḥ saṃśayo yuktaḥ, 
tatsādhakabādhakapramāṇābhāvena tasya nyāyaprāptatvāt | na tvasattāniścaya iti 
bhāvasvabhāvavicāreṇa pravṛtteḥ sādhu tadvicāraḥ kṛtaḥ | saṃśayasyaiva 
gopālāṅganābālasthavirasthasyetthaṃ siddhāntitatvāt | na ca vicārayituṃ śakyatvameva 
bhāvānām, pūrvaṃ jñānakāṇḍa eva vistareṇa vicāritatvāditi nāto'pi teṣāmasatyatvam |
	nanūktaṃ prāk, brahmaiva satyam, asatyāstu bhedā iti | siddhārtha-pratipādakatvenāpi 
śruteḥ pramāṇatvāt śrutitaḥ sadasadvyavastheti | yadyevaṃ pramāṇatvādatra 
śrutivākyānāmapi satyatve brahmaiva satyamityadvaitavirodhaḥ, 
pramāṇaprameyādisattānibandhanatvādadvai-tasya | athaitānyapi śrutivākyānyasatyānyeveṣyate, 
yadyevamapramāṇa-tvāditthameṣāṃ brahmasatyatvasiddhau bhedāsatyatve ca pramāṇān-taraṃ 
vaktavyam | nahyasatyaṃ pramāṇaṃ bandhyāsutajñānamiva bhavati yataḥ | pramāṇāntare 
cākṣepapratisamādhāne pūrvokte evetya-navasthiterna satyādvaitasiddhiḥ | paramārthato 
bhedo'styeveti kathamittha-madvaitasvabhāvānyeva tānīti kasya kva pramāṇāni, 
dvaitanibandhanatvāt

     pramāṇaprameyavyavasthiteḥ | satyametatparamārthato'yamavidyārūpa eva 
pramāṇādivyavahāra iti cet | nanu sa evāyaṃ vicāryate | pramāṇā-nāmasatyatvādeṣo'pi 
niścayo bhavato'pramā | etacca yadavagataṃ tadasatyameva dvicandrādivaditi | 
brahmaṇo'pyasatyatvāt sarvābhāvo vedārthaḥ sādhu nirūpitaḥ prajñāśālibhiḥ |
	nanvavidyārūpāṇyapi śrutivākyāni vidyopāyabhūtānyeveti, idaṃ 
mugdhaśrotriyapratārakamucyate | pramāṇānāmasatyatve sarva-metanmanorājyatulyam | satyatve 
vā dvaitapakṣa eva prakāśate | tadabhede hi sarvamevedaṃ brahmeti kastatra kasya kiṃ 
kuryādityasaṅgatam | bimba-sya na tatra bhrāntiḥ sambhavati | bhrāntimapi svapnādivijñānaṃ 
sarva-mālambate bhrāntaṃ na svātmani | ālambanaṃ ca bahisthitamanyathā pratīyamānaṃ 
bhramaviṣayatāmāpādayati | yutpunarbodhaikasvabhā-vaṃ vastu tadyathaiva cāksti tathaiva tataḥ 
svasaṃvedyasya tatsvabhāvat-vāyogāt | tatsvabhāvatve vā svasaṃvedyameveti svasaṃvedane 
bhrāntya-saṃbhavādātmabhedaḥ pratyekaṃ parātmānumātṛtayā svasaṃveda-nena siddhaḥ 
satya eva | śrutirapyāha tameva bhāntamanubhāti sarvaṃ tasya bhāsā sarvamidaṃ vibhāti 
(kaṭho0 5|15; śve0 u0 6|14; mu0 u0 2|2|10) iti |
	nanvitaretarābhāvasiddhyapekṣatvād bhedasya bhāvaviṣayatvācca pratyakṣasya kathaṃ 
bhedaḥ pratyakṣaḥ ? taduktam - āhurvidhātṛ pratyakṣam (bra0 si0 2|1) iti | 
netaretarābhāvasiddhyapekṣā bhedaikyam, tarhi siddhe bhede taditaretarābhāvapratipattiḥ, 
sarvaikye hi na kasyacit kutaścidabhāva iti ghaṭārthī paṭadarśanāt kimiti nivartate | pramāṇā-
pramāṇatadavibhāgaśca na syāt, sattāmātrāvyabhicārāt | sarvajñā-nāmapratyakṣasiddho 
bheda eveti kathamasatyatvaṃ pāṭhamātreṇa sādhyate | bhavatu satyam | tathā'pi 
brahmopādānaṃ hyetaditi śrutitas-tadupādānaṃ brahma bhaviṣyatīti | tarhyetadevātroktaṃ 
vṛttikṛtā- kimarthamākṣepaḥ ? upādāneṣu līnānāṃ punarāvartanam iti | atra cokto doṣa 
ityāha - upādāneti || 49 ||
	nanu ca ānandaṃ brahmaṇo rūpam iti śrūyate, tena ca rūpeṇa parāvṛttyayogāt | 
sthūlarūpaparāvartane'pi na tallīnānāṃ bhaviṣyati parāvṛttidoṣa ityāha -

     vijñānamātramānandaṃ vastu satyaṃ na tatra hi |
     naivaṃvidhamupādānaṃ dṛṣṭaṃ tantvādi sūrayaḥ ||
	
     he sūrayaḥ paṇḍitāḥ ! tatra brahmaṇi vijñānaṃ paramārthato nāsti, 
paṭādyupādānānaṃ tantvādīnāmivopādānakāraṇatvāt || 50 ||
	
     kathaṃ tarhyetāḥ śrutaya ityāha -
     
     bhuvanatve niviṣṭasya tatsthitasyopapadyate |
     guṇatastatra saṃsthānāṃ bhogināṃ mukhyalakṣaṇam ||
	
     tadvijñānarūpatvaṃ tasya brahmaṇo bhuvananimittaṃ bhogadātṛtayā pariṇatasya guṇata 
upacārataḥ kathyate na mukhyataḥ, bhuvanasthabhoktṛvijñānayogāt | mañcāḥ krośantītivad

     vijñānaṃ brahmaṇo rūpamityupacāreṇa śrutayo vyākhyeyā ityarthaḥ | yadāhuḥ - 
tatreti | tatra bhuvanasthitānāṃ bhogināmātmanāmetanmukhyarūpaṃ na brahmaṇa iti || 51 ||

	tarhi tathābhūtabhuvanaprāptirūpo'smākaṃ mokṣo bhaviṣyatītyāha -

     bhuvanasya vināśitvaṃ dṛṣṭatvāt tadvināśane |
     tadbhoktṝṇāmapi bhavet tenaiṣā na dhruvā gatiḥ || 52 ||

     bhuvanavināśād dṛṣṭo bhoktṛvināśa iti so'pyadhruvo mokṣaḥ || 52 ||

tadiyatā paramātmalayapakṣaṃ pratikṣipyādhunā kaivalyamokṣaṃ
pratikṣipati -

     guṇatattvordhvabhogyasya karmaṇo'nupalabdhitaḥ |
     kaivalyamapi sāṃkhyānāṃ naiva yuktamasaṃkṣayāt || 53 ||
	
     sāṃkhyānāṃ muktau karmakṣayato bhoktṛtvanivṛttyātmakaṃ yat kaivalyaṃ tadayuktam | 
kutaḥ ? ityatrāha - asaṃkṣayāditi | guṇatattvor-dhvabhogyasya karmaṇa iti saṃbandhaḥ | 
yadyapi guṇabhoktṛtvaṃ nivṛttaṃ sāṃkhyamuktānām, tathāpi guṇatattvādupari sāṃkhyāpari-
dṛṣṭarāgavidyāditattvaviṣayāṇi karmāṇyakṣīṇānīti tadbhoktṛtvama-nivṛttameva yataḥ | kathaṃ 
teṣāṃ karmaṇāṃ tadā na kṣaya ityāha- anupalabdhita iti | upalabdhirbhogaḥ | yaduktam- 
bhogo'sya vedanā puṃsaḥ iti | tadabhāvo'nupalabdhiḥ | tataḥ krameṇoparyupari 
sthitatattvaviṣayāṇi karmāṇi bhoktavyānīti | na tāvat tastāni bhuktāni yata ityarthaḥ |
	nanu jñānāgniḥ sarvakarmāṇi bhasmasāt kurute'rjuna ( bha0 gī0 4|7) iti 
sāṃkhyajñānāt kathamakṣīṇāni tānyucyante, guṇapuruṣān-tarakhyātimātraphalaṃ 
sāṃkhyajñānamiti tadupari karmakṣayasya kaḥ prasaṅgaḥ | nanu guṇanivṛttyaiva 
buddhyādikaraṇānāmapi nivṛtteḥ kathaṃ te.āṃ karaṇaurvinopabhogaḥ | na tu guṇapravṛttiḥ 
karaṇasaṃ-bandhaheturātmanām, api tu samatve sati karmāṇi | yaduktam- karmataśca śarīrāṇi 
viṣayāḥ kāraṇāni ca (svā0 32|13) iti | karmāṇi coktāni tāvat teṣāṃ santīti 
kāraṇānāmapyanivṛtteḥ | tatra bhoktṛtve śaṅkā - kevalataiveti | kiṃ tarhi sāṃkhyajñānāt 
teṣāṃ nivṛtam ? kimanyannivartyatāṃ guṇa bhoktṛtvanivṛttireveti || 53 ||

	atra sāṃkhyaviśeṣadṛṣṭyā paraḥ sarvakarmakṣayaṃ teṣāṃ bhogena darśayati -

     karmaikaṃ janmakṛt sarvaṃ nopādānalayaśruteḥ |
     indratvādiphalaṃ vede'pyucyate tat pṛthak pṛthak || 54 ||
	
     iha janmaprayāṇamadhye yatkṛtaṃ śubhāśubhakarmajātaṃ tatsarvaṃ 
pradhānopasarjanabhāvenāvasthitaṃ prayāṇābhivyaktaṃ yugapadeva samucchritamekameva janma 
karoti | na tu janmāntare phaladā-nāyāvaśiṣṭaṃ bhavati pratipālayati | kriyārūpatvāt 
karmaṇa ārabdha-kāryasyānupapattirityeka-bhavikakarmavādinaḥ | tataśca prakṛtajanma-naiva 
teṣāṃ prāktanasarvakarma-kṣayo'numito'bhinavakarmakṣayaśca jñānādinā jātaḥ | 
tadudbhūto guṇatattvordhvabhogyakarmasantatiḥ | etannirākaroti- neti | naiṣa

     niyamaḥ, kintu kānicit karmāṇi dvitīyādijanmakartṛṇyapi santi | kuta ityāha- upādāna 
iti | upādāne prakṛtau karmaṇāṃ layaḥ saṃskāra-rūpeṇāvasthānaṃ śrūyate yataḥ | 
prakṛtau karmasaṃskāra sthitaḥ sarva iti | tatastu tatpākakālamāsādya punarbhogāya pravartata 
iti | na kevalamihaiva karma śrūyate, yāvadvede'pītyāha - indratvādiphalamiti | vājapeyena 
svārājyakāmo yajeta (āpa0 śrau0 18|1|1) iti svarājyamindra-tvaṃ tatphalaṃ karma, 
ādigrahaṇāt svargādiphalaṃ niṣiddhabrahmaha-tyādi narakaphalaṃ ca śrūyate | tat pṛthak 
pṛthagiti | janma karotīti saṃbandhaḥ, parasparaviruddhaphalānāṃ yugapadekajanmakaraṇāsaṃ-
bhavāt | na ca nāśo'pi karmaṇa ityavaśyaṃ janmāntaraphaladānāya tāni 
pratipādayantītyabhyupagantavyamityasaṃbhava evaibhavikakarma-vādasya | taduktam - phalati yadi 
na sarvaṃ tat kadācit tadaiva dhuruvama-paramabhuktaṃ karmaśāstrīyamāste (ślo0 vā0, citrā0 
26) iti |
	nanvetāvatā''rabdhakāryaṃ karmaiva na saṃbhavatītyuktam, ko'nyathā etadāha, kintu 
sarveṇa dharmādharmātmakena puruṣakar-maṇā svaphalānugrāhiṇā prakṛtisaṃskāra eva 
kāryaḥ, tathā dṛṣṭa-tvāt kṛṣyāderapi puruṣavyāpārasya | satu tenāpyārabdha eva | 
saṃskā-rastvasau svaparipākāpekṣaḥ pratibandhakatīvrakarmaphalabhogakṣayā-pekṣayā kvacid 
viśiṣṭabhuvanabhogakṣayāpekṣayā viruddhakarmaphala-sahakārisahāyaḥ kevalo vā 
kasmiścijjanmani kadācit taphalaṃ nikṣepa-miva puruṣāya dāsyatītyasarvajñaiḥ 
karmavipākavaicitryaṃ nāvadhā-rayituṃ śakyata iti janmāntaraphaladakarmasaṃbhavāduktavadeva 
kevalitaiva sāṃkhyamuktānāmiti || 54 ||

	nanu yuṣmadāgame'pi kevalitvamātmanaḥ śrūyate, kathamityāha-

     aṅguṣṭhamātrabhuvane kaivalyaṃ saṃbhavet paśoḥ |	vijñānayogasaṃnyāsairbhogādvā 
karmaṇaḥ kṣayāt || 55 ||

	aṅguṣṭhamātrādisaṃjñakanivāsasthāne kalābhuvane vijñā-nena 
māyāpuruṣavivekaviṣayeṇa, yogena pratyāharādyaṅgopakṛtena cittajayātmanā, 
māyāvivekaphalena saṃnyāsena vā karmaṇaḥ sarva-
mīśvarāyaitaditīśvarārpitasarvakarmaṇastatphalaviṣayeṇa bhogenaiva vā sarvakarmakṣayāt 
sarvathā bhoktṛtvanivṛttinimittaṃ kaivalyaṃ saṃbhavati tatraiva, na tu bhavaduktāviti || 55 ||

	nanu tadeva kaivalyamasmākaṃ mokṣo bhaviṣyatītyāha-

     jātaṃ muktyarthamātmāyamitthamātmalayaḥ phalam |
     upādāne layasyaiva dṛkkriyāguṇasaṃkṣayāt || 56 ||

	yattadapi kaivalyaṃ muktiriṣṭā, tadapi hi malasadbhāvādātmanaḥ pratyuta 
akalāvasthāvat kiñcijjñatvakartṛtvayorapyabhāvāt phalamāt-manāśa eva bhavatāmapi 
guṇopādānāvyaktalayo mokṣo yataḥ || 56 ||

	evaṃ sāṃkhyapakṣamapyābhāsyopasaṃhartuṃ sarvān pratyāha-

mūḍhānāṃ jyeṣṭhamallāste yeṣāṃ svātmā'pi naśyati |
jñātṝṇāṃ paṇḍitaṃmanyāḥ śikhāsaṃkrāntivādinaḥ || 57 ||

     ta ete sarvavādino mūḍhapradhānāḥ śreyor'rthibhirdūrataraṃ parihāryāḥ, 
yeṣāmaśreyasyevātmanāśe tatsadṛśe vā paraśreyo-buddhiḥ, apuruṣārthabhūtaḥ sarveṣāṃ 
mokṣa ityarthaḥ | tathāhi - jñāturjñeyasya (mataṅgapārameśvaravṛttau (vi0 5|60-61) 
asmābhiranyatra ityuktvoddhṛtametadvacanaṃ śivayogasāre (pṛ0 33) taduktaṃ 
mantravārttikaṭīkāyāmityevaṃ smaryata iti tatrasthā (pṛ0 125) 19 saṃkhyākā ṭippaṇī 
draṣṭavyā |) vā jñapterabhāvāt sarvavādi-nām | ātmanāśasamo mokṣo jñatvavyaktau 
paratra tu || iti | nanu saṃkrāntivādināṃ nātmanāśo vimuktāvityāha- jñātṛṇāṃ 
paṇḍitaṃmanyā iti śikhā śaktiḥ, tatsaṃkrāntivādino muktāva-paṇḍitā eva, yato nāsmāt 
prasaṅgānmucyata ityuktam- śambhureva hi tatrāpi sarvaṃ veti karoti ca (ślo0 29) iti || 57 ||
     
     yadyevaṃ sarveṣāmeva mokṣaśāstrāṇāṃ muktavad bādhitatvāt parasparavirodhācca 
kiṃ prāmāṇyam ? evaṃ netyāha -
     
     vastunyūnatvamanyeṣāṃ rāgādūrdhvamabhāṣaṇāt |
     tena māyānatītatvājjñātāraḥ sadmasu sthitāḥ || 58 ||
     
	nahi sarveṇa pramāṇena sarvārthena bhavitavyamityalpārthaprakā-śakatvena 
pratyakṣādivadevānyānyapi pramāṇānyeva | kathaṃ svalpārthadarśitvameṣāmityāha- 
rāgādūrdhvamabhāṣaṇāditi | rāgavidyāditattvajātaṃ ca tadūrdhvaprakriyā 
guṇādibhyastadūrdhvaṃ citaḥ | ūrdhvaśabdasamānārtho'yamūrdhvaśabdaḥ | tasya 
rāgādūrdhvaṃ samastatattvajātasyānukternyūnadarśitvaṃ teṣām | yadyevamāgamāntaraiḥ 
kiṃ prāpyata ityāha - tena māyānatītatvāditi | yena rāgādūrdhvaṃ tairna dṛṣṭaṃ tena 
māyātatvādadhaste jñātāro darśanāntaramuktāstattvabhuvanaskandheṣu līnāḥ | kasya kasmin 
laya iti cet, tadetad darśitamāgamaprāmāṇyopanyāse || 58 ||
	
     svena jñānakāṇḍe upasaṃhartumāha -
     
     ityevaṃ vādigītāni phalānyuktāni leśataḥ |
     tatsādhaneṣu śiṣyāṇāmapravṛttiphalaṃ prati || 51 ||

iti sadyojyotiḥśivācāryakṛtā paramokṣanirāsakārikā

samāptā ||

	sarvavādisiddhāni phalāni muktilakṣaṇānyeva saṃkṣepeṇoktāni | kimarthaṃ pratyuktamiti 
cedetaduktam | phalasādhanaṃ śāstramanava-dhārya nikṛṣṭaphale pravartanta iti 
śreyo'rthibhirevā'yogavyavacchede-nātraiva pravartanīyam | asmāddhi pararūpaṃ niḥśreyasaṃ 
saṃpādyata iti |

     etadrauravavṛttikṛnmatadhiyā dīkṣākramāt kārikāḥ 
sarvānyāgamamokṣadūṣaṇagatā gāmbhīryato naiva yāḥ ||
svalpajñairavagāhitāḥ kila yatastadrāmakaṇṭhastvimaṃ 
tannārāyaṇakaṇṭhasūnurakarodāsāṃ vivekaṃ sphuṭam ||

itiśrīmadbhaṭṭanārāyaṇakaṇṭhātmajaśrībhaṭṭarāmakaṇṭha-viracitā 
paramokṣanirāsakārikāvṛttiḥ samāptā ||


###########   END OF FILE  #######
