####################################################
MUKTABODHA INDOLOGICAL RESEARCH INSTITUTE
Use of this material (e-texts) is covered by Creative Commons license BY-NC 4.0
Catalog number: M00191
Uniform title: jñānasaṅkalinītantra
Editor : caṭṭopādhyāya, rasika mohana

Description: 



Notes: 
Data entered by staff of Muktabodha under the supervision of Mark S.G. Dyczkowski

Revision 0: October 9, 2008

Publisher : Unknown, late 19th century
Publication year : 
Publication city : 
Publication country : India
####################################################



published in 
calcutta end of 19th century. script bengali



ṭranscribed from edition by ṛasika ṃohana Caṭṭopādhyāya published in 
Calcutta end of 19th century. ṣcript Bengali


jñānasaṅkalinītantram

kailāśaśikharāsīnaṃ devadevaṃ jagadgurum |
pṛcchati sma mahādevī brūhi jñānaṃ maheśvara || 1 ||

devī uvāca 

kutaḥ sṛṣṭirbhaved deva kathaṃ sṛṣṭirvinaśyati |
brahmajñānaṃ kathaṃ deva sṛṣṭisaṃhāravarjitam || 2 ||

īśvara uvāca

avyaktācca bhavet sṛṣṭiravyaktācca vinaśyati |
avyaktaṃ brahmaṇo jñānaṃ sṛṣṭisaṃhāra varjitam || 3 ||
oṅkārādakṣarāt sarvāstvetā vidyāścaturdaśa |
mantra - pūjā - tapo - dhyānaṃ karmākarma tathaiva ca || 4 ||
ṣaḍaṅgaṃ vedāścatvāro mīmāṃsā nyāyavistaraḥ |
dharmaśāstrapurāṇāni etā vidyāścaturdaśa || 5 ||
tāvad vidyā bhavet sarvā yāvad jñānaṃ na jāyate |
brahmajñānaṃ padaṃ jñātvā sarvavidyā sthirā bhavet || 6 ||
vedaśāstrapurāṇāni sāmānyagaṇikā iva |
yā punaḥ śāmbhavī vidyā guptā kulavadhūriva || 7 ||
dehasthāḥ sarvavidyāśca dehasthāḥ sarvadevatāḥ |
dehasthāḥ sarvatīrthāni guruvākyena labhyate || 8 ||
adhyātmavidyā hi nṛṇāṃ saukhyamokṣakarī bhavet |
dharma karma tathā japyametat sarvaṃ nivartate || 9 ||
kāṣṭhamadhye yathā vahniḥ puṣpe gandhaḥ payo'mṛtam |
dehamadhye tathā devaḥ puṇyapāpavivarjitaḥ || 10 ||
iḍā bhagavatī gaṅgā piṅgalā yamunā nadī |
iḍāpiṅgalayormadhye suṣumnā ca sarasvatī || 11 ||
triveṇīsaṃgamo yatra tīrtharājaḥ sa ucyate |
tatra snānaṃ prakurvīta sarvapāpaiḥ pramucyate || 12 ||

devī uvāca

kīdṛśī khecarī mudrā vidyā ca śāmbhavī punaḥ |
kīdṛśyadhyātmavidyā ca tanme brūhi maheśvara || 13 ||

īśvara uvāca

manaḥ sthiraṃ yasya vināvalambanaṃ
vāyuḥ sthiro yasya vinā nirodhanam |
dṛṣṭiḥ sthirā yasya vināvalokanaṃ
sā eva mudrā vicarantī khecarī || 14 ||
bālasya mūrkhasya yathaiva cetaḥ
svapnena hīno'pi karoti nidrām |
tato gataḥ patho nirāvalambaḥ
sā eva vidyā vicarantī śāmbhavī || 15 ||

devī uvāca

devadeva jagannātha brūhi me parameśvara |
darśanāni kathaṃ deva bhavanti ca pṛthak pṛthak || 16 ||

īśvara uvāca 

tridaṇḍī ca bhaved bhakto vedābhyāsarataḥ sadā |
prakṛtivādaratāḥ śāktā bauddhā śūnyātivādinaḥ || 17 ||
atordhvaṃ gāmino ye vā tattvajñā api tādṛśāḥ |
sarvaṃ nāstīti cārvākā jalpanti viṣayāśritāḥ || 18 ||
umā pṛcchati he deva piṇḍabrahmāṇḍalakṣaṇam |
pañcabhūtaṃ kathaṃ deva guṇāḥ ke pañcaviṃśatiḥ || 19 ||

īśvara uvāca

asthi māṃsaṃ nakhaṃ caiva tvaṅlomāni ca pañcamam |
pṛthvī pañcaguṇā proktā brahmajñānena bhāsate || 20 ||
śukraśoṇitamajjā ca malaṃ mūtraṃ ca pañcamam |
apāṃ pañcaguṇāḥ proktā brahmajñānena bhāsate || 21 ||
nidrā kṣudhā tṛṣā caiva klāntirālasyapañcamam |
tejaḥ pañcaguṇāḥ proktā brahmajñānena bhāsate || 22 ||
dhāraṇaṃ cālanaṃ kṣepaṃ saṃkocaṃ prasaraṃ tathā |
vāyoḥ pañcaguṇāḥ proktā brahmajñānena bhāsate || 23 ||
kāmaṃ krodhaṃ tathā mohaṃ lajjā lobhañca pañcamam |
nabhaḥ pañcaguṇāḥ proktā brahmajñānena bhāsate || 24 ||
ākāśājjāyate vāyurvāyorutpadyate raviḥ |
raverutpadyate toyaṃ toyādutpadyate mahī || 25 ||
mahī vilīyate toye toyaṃ vilīyate ravau |
ravirvilīyate vāyau vāyurvilīyate tu khe || 26 ||
pañcatattvād bhavet sṛṣṭistattvāt tattvaṃ vīlīyate |
pañcatattvāt paraṃ tattvaṃ tattvātītaṃ nirañjanam || 27 ||
sparśanaṃ rasanaṃ caiva ghrāṇaṃ cakṣuśca śrotrakam |
pañcendriyamidaṃ tattvaṃ manaḥ sādhakamindriyam || 28 ||
brahmāṇḍalakṣaṇaṃ sarvaṃ dehamadhye vyavasthitam |
sākārāśca vinaśyanti nirākāro na naśyati || 29 ||
nirākāraṃ mano yasya nirākārasamo bhavet |
tasmāt sarvaprayatnena sākāraṃ tu parityajet || 30 ||

devī uvāca

ādinātha mayi brūhi saptadhātuḥ kathaṃ bhavet |
ātmā caivāntarātmā ca paramātmā kathaṃ bhavet || 31 ||

īśvara uvāca

śukraśoṇitamajjā ca medo māṃsaṃ ca pañcamam |
asti tvak caiva saptaite śarīreṣu vyavasthitāḥ || 32 ||
śarīraṃ caivamātmānamantarātmā mano bhavet |
paramātmā bhavecchūnyaṃ mano yatra vilīyate || 33 ||
raktadhāturbhavenmātā śukradhāturbhavet pitā |
śūnyadhāturbhavet prāṇo garbhapiṇḍaṃ prajāyate || 34 ||

devī uvāca

kathamutpadyate vācā kathaṃ vācā vilīyate |
vākyasya nirṇayaṃ brūhi paśya jñānamudāhara || 35 ||

īśvara uvāca

avyaktājjāyate prāṇaḥ prāṇādutpadyate manaḥ |
manasotpadyate vācā mano vācā vilīyate || 36 ||

devī uvāca

kasmin sthāne vaset sūryaḥ kasmin sthāne vasechaśī |
kasmin sthāne vased vāyuḥ kasmin sthāne vasenmanaḥ || 37 ||

īśvara uvāca

tālumūle sthitaścandro nābhimūle divākaraḥ |
sūryāgre vasate vāyuścandrāgre vasate manaḥ || 38 ||
sūryāgre vasate cittaṃ candrāgre jīvitaṃ priye |
etadyuktaṃ mahādevi guruvākyena labhyate || 39 ||

devī uvāca

kasmin sthāne vasecchaktiḥ kasmin sthāne vasecchivaḥ |
kasmin sthāne vaset kālo jarā kena prajāyate || 40 ||

īśvara uvāca

pātāle vasate śaktirbrahmāṇḍe vasate śivaḥ |
antarikṣe vaset kālo jarā tena prajāyate || 41 ||

devī uvāca

āhāraṃ kāṅkṣate ko'sau bhuñjate pibate katham |
jāgrat svapnasuṣuptau ca ko vā'sau pratibudhyati || 42 ||

īśvara uvāca

āhāraṃ kāṅkṣate prāṇo bhuñjate'pi hutāśanaḥ |
jāgratsvapnasuṣuptau ca vāyuśca pratibudhyati || 43 ||

devī uvāca

ko vā karoti karmāṇi ko vā lapyeta pātakaiḥ |
ko vā karoti pāpāni ko vā pāpaiḥ pramucyate || 44 ||

śiva uvāca

manaḥ karoti pāpāni mano lipyeta pātakaiḥ |
manaśca tanmanā bhūtvā na puṇyairna ca pātakaiḥ || 45 ||

devī uvāca

jīvaḥ kena prakāreṇa śivo bhavati kasya ca |
kāryasya kāraṇaṃ brūhi kathaṃ kiñca prasādanam || 46 ||

śiva uvāca 

bhrāntibaddho bhavejjīvo bhrāntimuktaḥ sadāśivaḥ |
kāryaṃ hi kāraṇaṃ tvañca punarbodho viśiṣyate || 47 ||
mano'nyatra śivo'nyatra śaktiranyatra mārutaḥ |
idaṃ tīrthamidaṃ tīrthaṃ bhramanti tāmasā janāḥ || 48 ||
ātmatīrthaṃ na jānāti kathaṃ mokṣo varānane ||
na vedaṃ vedamityāhurvedo brahma sanātanam |
brahmavidyārato yastu sa vipro vedapāragaḥ || 49 ||
mathitvā caturo vedān sarvaśāstrāṇi caiva hi |
sāraṃ tu yogibhiḥ pītaṃ takraṃ pibanti paṇḍitāḥ || 50 ||
ucchīṣṭaṃ sarvaśāstrāṇi sarvā vidyā mukhe mukhe |
nocchiṣṭaṃ brahmaṇo jñānamavyaktaṃ cetanāmayam || 51 ||
na tapastapa ityāhurbrahmacaryaṃ tapottamam |
ūrdhvaretā bhaved yastu sa devo na tu mānuṣaḥ || 52 ||
na dhyānaṃ dhyānamityāhurdhyānaṃ śūnyagataṃ manaḥ |
tasya dhyānaprasādena saukhyaṃ mokṣaṃ na saṃśayaḥ || 53 ||
na homaṃ homamityāhuḥ samādhau tattu bhūyate |
brahmāgnau hūyate prāṇaṃ homakarma taducyate || 54 ||
pāpakarma bhaved bhavyaṃ puṇyaṃ caiva pravartate |
tasmāt sarvaprayatnena tādrūpyaṃ ca tyajed budhaḥ || 55 ||
yāvad varṇaṃ kulaṃ sarvaṃ tāvajjñānaṃ na jāyate |
brahmajñānapadaṃ jñātvā sarvavarṇavivarjitaḥ || 56 ||

devī uvāca

yattvayā kathitaṃ jñānaṃ nāhaṃ jānāmi śaṅkara |
niścayaṃ brūhi deveśa mano yatra vilīyate || 57 ||

śaṃkara uvāca

mano vākyaṃ tathā karma tṛtīyaṃ yatra līyate |
vinā svapnaṃ yathā nidrā brahmajñānaṃ taducyate || 59 ||
ekākī nispṛhaḥ śāntaścintāvivarjitaḥ |
bālabhāvastathā bhāvo brahmajñānaṃ taducyate || 60 ||

ślokārdhaṃ tu pravakṣyāmi yaduktaṃ tattvadarśibhiḥ |
sarvacintāparityāgo niścinto yoga ucyate || 61 ||
nimiṣaṃ nimiṣārddhaṃ vā samādhimadhigacchati |
śatajanmārjitaṃ pāpaṃ tatkṣaṇādeva naśyati || 62 ||

devī uvāca

kasya nāma bhavecchaktiḥ kasya nāma bhavecchivaḥ |
etanme brūhi bho deva paścājjñānaṃ prakāśaya || 63 ||

īśvara uvāca

calaccitte vasecchaktiḥ sthiracitte vasecchivaḥ |
sthiracitto bhaveddevi sa dehastho'pi sidhyati || 64 ||

devī uvāca

kasmin sthāne tridhā śaktiḥ ṣaṭcakraṃ ca tathaiva ca |
ekaviṃśatibrahmāṇḍaṃ saptapātālameva ca || 65 ||

īśvara uvāca

ūrdhvaśaktirbhavet kaṇṭhaḥ adhaśaktirbhavet gudaḥ |
madhyaśaktirbhavennābhiḥ śaktyatītaṃ nirañjanam || 66 ||
ādhāraṃ guhyacakraṃ tu svādhiṣṭhānaṃ ca liṅgakam |
cakrabhedaṃ mayākhyātaṃ cakrātītaṃ namo namaḥ || 67 ||
kāyordhvaṃ ca brahmalokaḥ svādhaḥ pātālameva ca |
ūrdhvamūlamadhaḥśākhaṃ vṛkṣākāraṃ kalevaram || 68 ||

devī uvāca

śiva śaṃkara īśāna brūhi me parameśvara |
daśavāyuḥ kathaṃ deva daśadvārāṇi caiva hi || 69 ||

īśvara uvāca

hṛdi prāṇaḥ sthito vāyurapāno gudasaṃsthitaḥ |
samāno nābhideśe tu udānaḥ kaṇṭhamāśritaḥ || 70 ||
vyānaḥ sarvagato dehe sarvāgātreṣu saṃsthitaḥ |
nāga ūrdhvagato vāyuḥ kūrmastīrthāni saṃsthitaḥ || 71 ||
kṛkaraḥ kṣobhite caiva devadatto'pi jṛmbhaṇe |
dhanañjayo nādaghoṣe niviśeccaiva śāmyati || 72 ||
eṣa vāyurnirālambo yogināṃ yogasammataḥ |
navadvāraṃ ca prātyakṣaṃ daśamaṃ mana ucyate || 73 ||

devī uvāca

nāḍībhedaṃ ca me brūhi sarvagātreṣu saṃsthitam |
śaktiḥ kuṇḍalinī caiva prasūtā daśanāḍikā || 74 ||

īśvara uvāca

iḍā ca piṅgalā caiva suṣumnā cordhvagāminī |
gāndhārī hastijihvā ca prasavā gamanāyatā || 75 ||
alambusā yaśā caiva dakṣiṇāṅge ca saṃsthitāḥ |
kulaśca śaṅkhinī caiva vāmāṅge ca vyavasthitāḥ || 76 ||
etāsu daśanāḍīṣu nānānāḍīprasūtikā |
dvisaptatisahasrāṇi śarīre nāḍikāḥ smṛtāḥ || 77 ||
etā yo vindate yogī sa yogī yogalakṣaṇaḥ |
jñānanāḍī bhaveddevī yogināṃ siddhidāyinī || 78 ||

devī uvāca

bhūtanātha mahādeva brūhi me parameśvara |
trayo devā kathaṃ deva trayo bhāvāstrayo guṇāḥ || 79 ||

īśvara uvāca

rajobhāvasthito brahmā sattvabhāvasthito hariḥ |
krodhabhāvasthito rudrastrayo devāstrayo guṇāḥ || 80 ||
ekamūrtistrayo devā brahmaviṣṇumaheśvarāḥ |
nānābhāvaṃ mano yasya tasya muktirna jāyate || 81 ||
vīryarūpī bhaved brahmā vāyurūpaḥ sthito hariḥ |
manorūpaḥ sthito rudrastrayo devāstrayo guṇāḥ || 82 ||
dayābhāvasthito brahmā śuddhabhāvasthito hariḥ |
agnibhāvasthito rudrastrayo devāstrayo guṇāḥ || 83 ||
ekaṃ bhūtaṃ paraṃ brahma jagat sarvaṃ carācaram |
nānābhāvaṃ mano yasya tasya muktirna jāyate || 84 ||
ahaṃ sṛṣṭirahaṃ kālo'pyahaṃ brahmā'pyahaṃ hariḥ |
ahaṃ rudro'pyahaṃ śūnyamahaṃ vyāpī nirañjanam || 85 ||
ahaṃ sarvātmako devi niṣkāmo gaganopamaḥ |
svabhāvanirmalaṃ svāntaṃ sa evāhaṃ na saṃśayaḥ || 86 ||
jitendriyo bhavecchūro brahmacārī supaṇḍitaḥ |
satyavādī bhaved bhakto dātā dhīro hiterataḥ || 87 ||
brahmacaryaṃ tapomūlaṃ dharmamūlā dayā smṛtā |
tasmāt sarvaprayatnena dayādharmaṃ samāśrayet || 88 ||

devī uvāca

yogeśvara jagannātha umāyāḥ prāṇavallabha |
vedasandhyā tapo dhyānaṃ homakarma kulaṃ katham || 89 ||

īśvara uvāca

aśvamedhasahasrāṇi vājapeyaśatāni ca |
brahmajñānasamaṃ puṇyaṃ kalāṃ nārhati ṣoḍaśīm || 90 ||
sarvadā sarvatīrtheṣu yat phalaṃ labhate śuciḥ |
brahmajñānasamaṃ puṇyaṃ kalāṃ nārhati ṣoḍaśīm || 91 ||
na mitraṃ na ca putrāśca na pitā na ca bāndhavāḥ |
na svāmī ca gurostulyaṃ yaddṛṣṭaṃ paramaṃ padam || 92 ||
na ca vidyāgurostulyaṃ na tīrthaṃ na ca devatāḥ |
gurostulyaṃ na vai ko'pi yaddṛṣṭaṃ paramaṃ padam || 93 ||
ekamapyakṣaraṃ yastu guruḥ śiṣye nivedayet |
pṛthivyāṃ nāsti taddravyaṃ yaddattvā cānṛṇī bhavet || 94 ||
yasya kasya na dātavyaṃ brahmajñānaṃ sugopitam |
yasya kasyāpi bhaktasya sadgurustasya dīyate || 95 ||
mantraṃ pūjāṃ tapo dhyānaṃ homaṃ japyaṃ balikriyām |
saṃnyāsaṃ sarvakarmāṇi laukikāni tyajed budhaḥ || 96 ||
saṃsargād bahavo doṣā niḥsaṅgād bahavo guṇāḥ |
tasmāt sarvaprayatnena yatiḥ saṅgaṃ parityajet || 97 ||
akāraḥ sāttviko jñeya ukāro rājasaḥ smṛtaḥ |
makārastāmasaḥ proktastribhiḥ prakṛtirucyate || 98 ||
akṣarā prakṛtiḥ proktā rakṣaraḥ svayamīśvaraḥ |
īśvarānnirgatā sā hi prakṛtirguṇabandhanā || 99 ||
sā māyā pālinī śaktiḥ sṛṣṭisaṃhārakāriṇī |
avidyā mohinī yā sā śabdarūpā yaśasvinī || 100 ||
akāraścaiva ṛgveda ukāro yajurucyate |
makāraḥ sāmavedastu triṣu yukto'pyatharvaṇaḥ || 101 ||
oṅkārastu pluto jñeyastrināda iti saṃjñitaḥ |
akārastvatha bhūrloka ukāro bhuva ucyate || 102 ||
savyañjano makārastu svarlokastu vidhīyate |
akṣaraistribhiretaiśca bhavedātmā vyavasthitaḥ || 103 ||
akāraḥ pṛthivī jñeyā pītavarṇena saṃyutaḥ |
antarīkṣaṃ ukārastu vidyudvarṇa ihocyate || 104 ||
makāraḥ svariti jñeyaḥ śuklavarṇena saṃyutaḥ |
dhruvamekākṣaraṃ brahma oṃ ityevaṃ vyavasthitam || 105 ||
sthirāsano bhavennityaṃ cintānidrāvivarjitaḥ |
āsu sa jāyate yogī nānyathā śivabhāṣitam || 106 ||
ya idaṃ paṭhate nityaṃ śṛṇoti ca dine dine |
sarvapāpaviśuddhātmā śivalokaṃ sa gacchati || 107 ||

devī uvāca

sthūlasya lakṣaṇaṃ brūhi kathaṃ mano vilīyate |
paramārthaṃ ca nirvāṇaṃ sthūlasūkṣmasya lakṣaṇam || 108 ||

śiva uvāca

yena jñānena he devi vidyate na ca kilbiṣī |
pṛthivyāpastathā tejo vāyurākāśameva ca |
sthūlarūpī sthito'yaṃ ca sūkṣmaśca anyathā sthitaḥ || 109 ||

iti jñānasaṅkalinītantraṃ samāptam ||


###########   END OF FILE  #######
